
<XMLBIBLE xmlns:xsi="http://www.w3.org/2001/XMLSchema-instance" xsi:noNamespaceSchemaLocation="zef2005.xsd" biblename="Syriac Peshitta OT" status="v" version="1.0" type="x-bible" revision="0">
  <INFORMATION>
    <title>Syriac Peshitta OT</title>
    <creator>
    </creator>
    <description>The text is that published by the British and Foreign Bible Society in 1905</description>
    <contributors>OSIS</contributors>
    <type>bible text</type>
    <identifier>SYP</identifier>
    <language>SYR</language>
    <coverage>provide the bible to the world</coverage>
    <rights>
    </rights>
    <subject>holy bible</subject>
    <publisher>FREE BIBLE SOFTWARE GROUP</publisher>
    <format>Zefania XML Bible Markup Language</format>
  </INFORMATION>
  <BIBLEBOOK bname="Genesis" bnumber="1" bsname="Gen">
    <CHAPTER cnumber="1">
      <VERS vnumber="1">ܒܪܺܝܫܺܝܬ݂ ܒܪܳܐ ܐܰ‌ܠܳܗܳܐ ܝܳܬ ܫܡܰܝܳܐ ܘܝܳܬ ܐܰܪܥܳܐ.</VERS>
      <VERS vnumber="2">ܘܰܐܪܥܳܐ ܗܘܳܬ݂ ܬܽܘܗ ܘܒܽܘܗ. ܘܚܶܫܽܘܟ݂ܳܐ ܥܰܠ ܐܰܦܰܝ̈ ܬܽܗܘܡܳܐ. ܘܪܽܘܚܶܗ ܕܰܐ‌ܠܳܗܳܐ ܡܪܰܚܦܳܐ ܥܰܠ ܐܰܦܰܝ̈ ܡܰܝ̈ܳܐ.</VERS>
      <VERS vnumber="3">ܘܶܐܡܰܪ ܐܰ‌ܠܳܗܳܐ: ܢܶܗܘܶܐ ܢܽܘܗܪܳܐ: ܘܰܗܘܳܐ ܢܽܘܗܪܳܐ.</VERS>
      <VERS vnumber="4">ܘܰܚܙܳܐ ܐܰ‌ܠܳܗܳܐ ܠܢܽܘܗܪܳܐ ܕܫܰܦܺܝܪ: ܘܰܦ̣ܪܰܫ ܐܰ‌ܠܳܗܳܐ ܒܶܝܬ݂ ܢܽܘܗܪܳܐ ܠܚܶܫܽܘܟ݂ܳܐ.</VERS>
      <VERS vnumber="5">ܘܰܩܪܳܐ ܐܰ‌ܠܳܗܳܐ ܠܢܽܘܗܪܳܐ ܐܺܝܡܳܡܳܐ: ܘܰܠܚܶܫܽܘܟ݂ܳܐ ܩܪܳܐ ܠܺܠܝܳܐ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܚܰܕ݂.</VERS>
      <VERS vnumber="6">ܘܶܐܡܰܪ ܐܰ‌ܠܳܗܳܐ ܢܶܗܘܶܐ ܪܩܺܝܥܳܐ ܒܡܶܨܥܰܬ݂ ܡܰܝ̈ܳܐ: ܘܢܶܗܘܶܐ ܦܳܪܶܫ ܒܶܝܬ݂ ܡܰܝ̈ܳܐ ܠܡܰܝ̈ܳܐ.</VERS>
      <VERS vnumber="7">ܘܰܥ̣ܒܰܕ݂ ܐܰ‌ܠܳܗܳܐ ܪܩܺܝܥܳܐ: ܘܰܦ̣ܪܰܫ ܒܶܝܬ݂ ܡܰܝ̈ܳܐ ܕܰܠܬܰܚܬ ܡܶܢ ܪܩܺܝܥܳܐ: ܘܒܶܝܬ݂ ܡܰܝ̈ܳܐ ܕܰܠܥܶܠ ܡܶܢ ܪܩܺܝܥܳܐ: ܘܰܗܘܳܐ ܗܳܟܰܢܳܐ.</VERS>
      <VERS vnumber="8">ܘܰܩܪܳܐ ܐܰ‌ܠܳܗܳܐ ܠܰܪܩܺܝܥܳܐ ܫܡܰܝܳܐ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܬܪܶܝܢ.</VERS>
      <VERS vnumber="9">ܘܶܐܡܰܪ ܐܰ‌ܠܳܗܳܐ: ܢܶܬ݂ܟܰܢܫܽܘܢ ܡܰܝ̈ܳܐ ܕܰܠܬܰܚܬ ܡܶܢ ܫܡܰܝܳܐ ܠܰܐܬܪܳܐ ܚܰܕ݂: ܘܬܶܬܚܙܶܐ ܝܰܒܺܝܫܬܳܐ: ܘܰܗܘܳܐ ܗܳܟܰܢܳܐ.</VERS>
      <VERS vnumber="10">ܘܰܩܪܳܐ ܐܰ‌ܠܳܗܳܐ ܠܝܰܒܺܝܫܬܳܐ ܐܰܪܥܳܐ: ܘܰܠܟܶܢܫܳܐ ܕܡܰܝ̈ܳܐ ܩܪܳܐ ܝܰܡ̈ܡܶܐ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.</VERS>
      <VERS vnumber="11">ܘܶܐܡܰܪ ܐܰ‌ܠܳܗܳܐ: ܬܰܦܶܩ ܐܰܪܥܳܐ ܬܰܕ݂ܐܳܐ ܥܶܣܒܳܐ ܕܡܶܙܕܪܰܥ ܙܰܪܥܳܐ ܠܓܶܢܣܶܗ: ܘܺܐܝܠܳܢܳܐ ܕܦܺܐܖ̈ܶܐ ܠܓܶܢܣܶܗ: ܕܢܶܨܒܬܶܗ ܒܶܗ ܥܰܠ ܐܰܪܥܳܐ: ܘܰܗܘܳܐ ܗܳܟܰܢܳܐ.</VERS>
      <VERS vnumber="12">ܘܰܐܦܩܰܬ ܐܰܪܥܳܐ ܬܰܕ݂ܐܳܐ ܥܶܣܒܳܐ ܕܡܶܙܕܪܰܥ ܙܰܪܥܳܐ ܠܓܶܢܣܶܗ: ܘܺܐܝܠܳܢܳܐ ܕܥܳܒܶܕ݂ ܦܺܐܖ̈ܶܐ ܕܢܶܨܒܬܶܗ ܒܶܗ ܠܓܶܢܣܶܗ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.</VERS>
      <VERS vnumber="13">ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܬܠܳܬܳܐ.</VERS>
      <VERS vnumber="14">ܘܶܐܡܰܪ ܐܰ‌ܠܳܗܳܐ: ܢܶܗܘܽܘܢ ܢܰܗܺܝܖ̈ܶܐ ܒܰܪܩܺܝܥܳܐ ܕܰܫܡܰܝܳܐ: ܠܡܶܦܪܰܫ ܒܶܝܬ ܐܺܝܡܳܡܳܐ ܠܠܺܠܝܳܐ: ܘܢܶܗܘܽܘܢ ܠܳܐܬܘ̈ܳܬܳܐ: ܘܰܠܙܰܒܢ̈ܶܐ: ܘܰܠܝܰܘ̈ܡܳܬ݂ܳܐ: ܘܠܰܫܢܰܝ̈ܳܐ.</VERS>
      <VERS vnumber="15">ܘܢܶܗܘܽܘܢ ܡܰܢܗܪܺܝܢ ܒܰܪܩܺܝܥܳܐ ܕܰܫܡܰܝܳܐ ܠܡܰܢܗܳܪܽܘ ܥܰܠ ܐܰܪܥܳܐ: ܘܰܗܘܳܐ ܗܳܟܰܢܳܐ.</VERS>
      <VERS vnumber="16">ܘܰܥ̣ܒܰܕ݂ ܐܰ‌ܠܳܗܳܐ ܬܪܶܝܢ ܢܰܗܺܝܖ̈ܶܐ ܪܰܘܖ̈ܒܶܐ: ܢܰܗܺܝܪܳܐ ܪܰܒܳܐ ܠܫܽܘܠܛܳܢܳܐ ܕܺܐܝܡܳܡܳܐ: ܘܢܰܗܺܝܪܳܐ ܙܥܽܘܪܳܐ ܠܫܽܘܠܛܳܢܳܐ ܕܠܺܠܝܳܐ: ܘܟ݂ܰܘܟ̈ܒܶܐ.</VERS>
      <VERS vnumber="17">ܘܝܰܗܒ ܐܶܢܽܘܢ ܐܰ‌ܠܳܗܳܐ ܒܰܪܩܺܝܥܳܐ ܕܰܫܡܰܝܳܐ ܠܡܰܢܗܳܪܽܘ ܥܰܠ ܐܰܪܥܳܐ.</VERS>
      <VERS vnumber="18">ܘܰܠܡܶܫܠܰܛ ܒܺܐܝܡܳܡܳܐ ܘܰܒܠܺܠܝܳܐ: ܘܰܠܡܶܦܪܰܫ ܒܶܝܬ ܢܽܘܗܪܳܐ ܘܚܶܫܽܘܟ݂ܳܐ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.</VERS>
      <VERS vnumber="19">ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܰܐܪܒܥܳܐ.</VERS>
      <VERS vnumber="20">ܘܶܐܡܰܪ ܐܰ‌ܠܳܗܳܐ: ܢܰܪܚܫܽܘܢ ܡܰܝ̈ܳܐ ܪܰܚܫܳܐ ܢܰܦܫܳܐ ܚܰܝܬܳܐ: ܘܦܳܪܰܚܬܳܐ ܬܶܦܪܰܚ ܥܰܠ ܐܰܪܥܳܐ ܥܰܠ ܐܰܦܰܝ̈ ܪܩܺܝܥܳܐ ܕܰܫܡܰܝܳܐ.</VERS>
      <VERS vnumber="21">ܘܰܒܪܳܐ ܐܰ‌ܠܳܗܳܐ ܬܰܢܺܝ̈ܢܶܐ ܪܰܘܖ̈ܒܶܐ: ܘܟܽܠ ܢܰܦܫܳܐ ܚܰܝܬܳܐ ܕܪܰܚܫܳܐ ܕܰܐܪܚܶܫܘ ܡܰܝ̈ܳܐ ܠܓܶܢܣܗܽܘܢ: ܘܟܽܠ ܦܳܪܰܚܬܳܐ ܕܓܶܦܳܐ ܠܓܶܢܣܳܐ ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.</VERS>
      <VERS vnumber="22">ܘܒܰܪܶܟ݂ ܐܶܢܽܘܢ ܐܰ‌ܠܳܗܳܐ ܘܶܐܡܰܪ ܠܗܽܘܢ: ܦܪܰܘ ܘܰܣܓܰܘ: ܘܰܡܠܰܘ ܡܰܝ̈ܳܐ ܕܰܒܝܰܡ̈ܡܶܐ: ܘܦܳܪܰܚܬܳܐ ܬܶܣܓܶܐ ܒܰܐܪܥܳܐ.</VERS>
      <VERS vnumber="23">ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܚܰܡܫܳܐ.</VERS>
      <VERS vnumber="24">ܘܶܐܡܰܪ ܐܰ‌ܠܳܗܳܐ: ܬܰܦܶܩ ܐܰܪܥܳܐ ܢܰܦܫܳܐ ܚܰܝܬܳܐ ܠܓܶܢܣܳܗ̇: ܒܥܺܝܪܳܐ ܘܖ̈ܰܚܫܳܐ: ܘܚܰܝܽܘܬ݂ܳܐ ܕܰܐܪܥܳܐ ܠܓܶܢܣܳܗ̇: ܘܰܗܘܳܐ ܗܳܟܰܢܳܐ.</VERS>
      <VERS vnumber="25">ܘܰܥܒܰܕ݂ ܐܰ‌ܠܳܗܳܐ ܚܰܝܽܘܬ݂ܳܐ ܕܰܐܪܥܳܐ ܠܓܶܢܣܳܗ̇ ܘܰܒܥܺܝܪܳܐ ܠܓܶܢܣܳܗ̇: ܘܟܽܠܶܗ ܖ̈ܰܚܫܳܐ ܕܰܐܪܥܳܐ ܠܓܶܢܣܰܘ̈ܗܝ: ܘܰܚܙܳܐ ܐܰ‌ܠܳܗܳܐ ܕܫܰܦܺܝܪ.</VERS>
      <VERS vnumber="26">ܘܶܐܡܰܪ ܐܰ‌ܠܳܗܳܐ: ܢܶܥܒܶܕ ܐ̱ܢܳܫܳܐ ܒܨܰܠܡܰܢ ܐܰܝܟ݂ ܕܡܽܘܬܰܢ: ܘܢܶܫܠܛܽܘܢ ܒܢܽܘ̈ܢܰܝ ܝܰܡܳܐ: ܘܰܒܦܳܪܰܚܬܳܐ ܕܰܫܡܰܝܳܐ: ܘܒܰܒܥܺܝܪܳܐ: ܘܰܒܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ: ܘܰܒܟܽܠܶܗ ܖ̈ܰܚܫܳܐ ܕܪܳܚܶܫ ܥܰܠ ܐܰܪܥܳܐ.</VERS>
      <VERS vnumber="27">ܘܰܒܪܳܐ ܐܰ‌ܠܳܗܳܐ ܠܳܐܕܳܡ ܒܨܰܠܡܶܗ: ܒܰܨܠܶܡ ܐܰ‌ܠܳܗܳܐ ܒܪܳܝܗܝ: ܕܟܰܪ ܘܢܶܩܒܳܐ ܒܪܳܐ ܐܶܢܽܘܢ.</VERS>
      <VERS vnumber="28">ܘܒܰܪܶܟ݂ ܐܶܢܽܘܢ ܐܰ‌ܠܳܗܳܐ: ܘܶܐܡܰܪ ܠܗܽܘܢ ܐܰ‌ܠܳܗܳܐ: ܦܪܰܘ ܘܰܣܓܰܘ: ܘܰܡܠܰܘ ܐܰܪܥܳܐ ܘܟܽܘܒܫܽܘܗ̇. ܘܰܫܠܰܛܘ ܒܢܽܘ̈ܢܰܝ ܝܰܡܳܐ: ܘܰܒܦܳܪܰܚܬܳܐ ܕܰܫܡܰܝܳܐ: ܘܒܰܒܥܺܝܪܳܐ ܘܰܒܟܽܠܳܗ̇ ܚܰܝܽܘܬ݂ܳܐ ܕܪܳܚܫܳܐ ܥܰܠ ܐܰܪܥܳܐ.</VERS>
      <VERS vnumber="29">ܘܶܐܡܰܪ ܐܰ‌ܠܳܗܳܐ: ܗܳܐ ܝܶܗܒܶܬ݂ ܠܟ݂ܽܘܢ ܟܽܠܶܗ ܥܶܣܒܳܐ ܕܙܰܪܥܳܐ ܕܡܶܙܕܪܰܥ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܟܽܠ ܐܺܝܠܳܢ ܕܺܐܝܬ݂ ܒܶܗ ܦܺܐܖ̈ܰܝ ܐܺܝܠܳܢܶܗ ܕܙܰܪܥܶܗ ܡܶܙܕܪܰܥ: ܠܟܽܘܢ ܢܶܗܘܶܐ ܡܶܐܟܽܘܠܬܳܐ.</VERS>
      <VERS vnumber="30">ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠ ܕܪܳܚܶܫ ܥܰܠ ܐܰܪܥܳܐ: ܕܺܐܝܬ݂ ܒܶܗ ܢܰܦܫܳܐ ܚܰܝܬܳܐ: ܘܟܽܠܶܗ ܝܽܘܪܳܩܳܐ ܕܥܶܣܒܳܐ ܠܡܶܐܟܽܘܠܬܳܐ: ܘܰܗܘܳܐ ܗܳܟܰܢܳܐ.</VERS>
      <VERS vnumber="31">ܘܰܚܙܳܐ ܐܰ‌ܠܳܗܳܐ ܟܽܠ ܕܰܥ̣ܒܰܕ݂: ܘܗܳܐ ܛܳܒ ܫܰܦܺܝܪ: ܘܰܗܘܳܐ ܪܰܡܫܳܐ ܘܰܗܘܳܐ ܨܰܦܪܳܐ ܝܰܘܡܳܐ ܕܶܫܬܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܫܠܶܡܘ ܫܡܰܝܳܐ ܘܰܐܪܥܳܐ: ܘܟܽܠܶܗ ܚܰܝܠܗܽܘܢ.</VERS>
      <VERS vnumber="2">ܘܫܰܠܶܡ ܐܰ‌ܠܳܗܳܐ ܒܝܰܘܡܳܐ ܫܬܺܝܬܳܝܳܐ ܥܒܳܕ݂ܰܘ̈ܗܝ ܕܰܥܒܰܕ݂: ܘܶܐܬܬܢܺܝܚ ܒܝܰܘܡܳܐ ܫܒܺܝܥܳܝܳܐ ܡܶܢ ܟܽܠܗܽܘܢ ܥܒܳܕ݂ܰܘ̈ܗܝ ܕܰܥܒܰܕ݂.</VERS>
      <VERS vnumber="3">ܘܒܰܪܶܟ݂ ܐܰ‌ܠܳܗܳܐ ܠܝܰܘܡܳܐ ܫܒܺܝܥܳܝܳܐ: ܘܩܰܕܫܶܗ: ܡܶܛܽܠ ܕܒܶܗ ܐܶܬܬܢܺܝܚ ܡܶܢ ܟܽܠܗܽܘܢ ܥܒܳܕ݂ܰܘ̈ܗܝ ܕܰܒܪܳܐ ܐܰ‌ܠܳܗܳܐ ܠܡܶܥܒܰܕ݂.</VERS>
      <VERS vnumber="4">ܗܳܠܶܝܢ ܬܰܘ̈ܠܕ݂ܳܬܳܐ ܕܰܫܡܰܝܳܐ ܘܕܰܐܪܥܳܐ ܟܰܕ݂ ܐܶܬܒܪܺܝܘ:</VERS>
      <VERS vnumber="5">ܘܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܥܕ݂ܰܟܺܝܠ ܠܳܐ ܗܘܰܘ ܒܰܐܪܥܳܐ: ܘܟܽܠܶܗ ܥܶܣܒܳܐ ܕܚܰܩܠܳܐ ܥܕ݂ܰܟܺܝܠ ܠܳܐ ܝܺܥܳܐ: ܡܶܛܽܠ ܕܠܳܐ ܐܰܚܶܬ ܡܳܪܝܳܐ ܐܰ‌ܠܳܗܳܐ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ: ܘܳܐܕܳܡ ܠܰܝܬ ܠܡܶܦܠܰܚ ܒܰܐܪܥܳܐ.</VERS>
      <VERS vnumber="6">ܘܡܰܒܽܘܥܳܐ ܣܳܠܶܩ ܗܘܳܐ ܡܶܢ ܐܰܪܥܳܐ: ܘܡܰܫܩܶܐ ܗܘܳܐ ܠܟܽܠ ܐܰܦܰܝ̈ ܐܰܪܥܳܐ.</VERS>
      <VERS vnumber="7">ܘܰܓܒܰܠ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܥܰܦܪܳܐ ܡܶܢ ܐܳܕ݂ܰܡܬܳܐ: ܘܰܢ̣ܦܰܚ ܒܰܐܦܰܘ̈ܗܝ ܢܫܰܡܬܳܐ ܕܚܰܝ̈ܶܐ: ܘܰܗܘܳܐ ܐܳܕܳܡ ܠܰܢܦܶܫ ܚܰܝܳܐ.</VERS>
      <VERS vnumber="8">ܘܰܢ̣ܨܰܒ ܡܳܪܝܳܐ ܐܰ‌ܠܳܗܳܐ ܦܰܪܕܰܝܣܳܐ ܒܰܥܕܶܢ ܡܶܢ ܩܕܺܝܡ: ܘܣܳܡ ܬܰܡܳܢ ܠܳܐܕܳܡ ܕܰܓܒܰܠ.</VERS>
      <VERS vnumber="9">ܘܰܐܘܥܺܝ ܡܳܪܝܳܐ ܐܰ‌ܠܳܗܳܐ ܡܶܢ ܐܰܪܥܳܐ ܟܽܠ ܐܺܝܠܳܢ ܕܰܪܓܺܝܓ ܠܡܶܚܙܳܐ: ܘܫܰܦܺܝܪ ܠܡܶܐܟܰܠ: ܘܺܐܝܠܳܢܳܐ ܕܚܰܝ̈ܶܐ ܒܰܡܨܰܥܬܶܗ ܕܦܰܪܕܰܝܣܳܐ: ܘܺܐܝܠܳܢܳܐ ܕܺܝܕܰܥܬܳܐ ܕܛܳܒܬܳܐ ܘܰܕ݂ܒܺܝܫܬܳܐ.</VERS>
      <VERS vnumber="10">ܘܢܰܗܪܳܐ ܢܳܦܶܩ ܗܘܳܐ ܡܶܢ ܥܕܶܢ ܠܡܰܫܩܳܝܽܘܬܶܗ ܠܦܰܪܕܰܝܣܳܐ. ܘܡܶܢ ܬܰܡܳܢ ܦܳܪܶܫ ܘܰܗܘܳܐ ܠܰܐܪܒܥܳܐ ܖ̈ܺܫܺܝܢ.</VERS>
      <VERS vnumber="11">ܫܡܶܗ ܕܚܰܕ݂ ܦܺܝܫܽܘܢ: ܗܰܘ ܕܚܳܕܰܪ ܠܟܽܠܳܗ̇ ܐܰܪܥܳܐ ܕܰܚܘܺܝܠܳܐ: ܕܬܰܡܳܢ ܕܰܗܒܳܐ.</VERS>
      <VERS vnumber="12">ܘܕܰܗܒܳܗ̇ ܕܰܐܪܥܳܐ ܗܳܝ ܛܳܒ. ܬܰܡܳܢ ܒܶܖ̈ܽܘܠܶܐ ܘܟ̈ܺܐܦܶܐ ܕܒܶܖ̈ܽܘܠܶܐ.</VERS>
      <VERS vnumber="13">ܘܰܫܡܶܗ ܕܢܰܗܪܳܐ ܬܶܢܝܳܢܳܐ ܓܺܝܚܽܘܢ: ܗܰܘ ܕܚܳܕܰܪ ܠܟܽܠܳܗ̇ ܐܰܪܥܳܐ ܕܟ݂ܽܘܫ.</VERS>
      <VERS vnumber="14">ܘܰܫܡܶܗ ܕܢܰܗܪܳܐ ܕܰܬܠܳܬܳܐ ܕܶܩܠܰܬ: ܗܰܘ ܕܳܐܙܶܠ ܠܽܘܩܒܰܠ ܐܳܬܽܘܪ. ܘܢܰܗܪܳܐ ܕܰܐܪܒܥܳܐ ܗܽܘ ܦܪܳܬ.</VERS>
      <VERS vnumber="15">ܘܰܕ݂ܒܰܪ ܡܳܪܝܳܐ ܐܰ‌ܠܳܗܳܐ ܠܳܐܕܳܡ: ܘܫܰܒܩܶܗ ܒܦܰܪܕܰܝܣܳܐ ܕܰܥܕܶܢ: ܕܢܶܦܠܚܺܝܘܗܝ ܘܢܶܛܪܺܝܘܗܝ.</VERS>
      <VERS vnumber="16">ܘܰܦܩܶܕ݂ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܘܶܐܡܰܪ ܠܶܗ: ܡܶܢ ܟܽܠܗܽܘܢ ܐܺܝ̈ܠܳܢܶܐ ܕܰܒܦܰܪܕܰܝܣܳܐ ܡܶܐܟܰܠ ܬܶܐܟ݂ܽܘܠ.</VERS>
      <VERS vnumber="17">ܘܡܶܢ ܐܺܝܠܳܢܳܐ ܕܺܝܕܰܥܬܳܐ ܕܛܳܒܬܳܐ ܘܰܕ݂ܒܺܝܫܬܳܐ ܠܳܐ ܬܶܐܟ݂ܽܘܠ ܡܶܢܶܗ. ܡܶܛܽܠ ܕܰܒܝܰܘܡܳܐ ܕܬܶܐܟ݂ܽܘܠ ܡܶܢܶܗ: ܡܰܘܬܳܐ ܬܡܽܘܬ.</VERS>
      <VERS vnumber="18">ܘܶܐܡܰܪ ܡܳܪܝܳܐ ܐܰ‌ܠܳܗܳܐ: ܠܳܐ ܫܰܦܺܝܪ ܕܢܶܗܘܶܐ ܐܳܕܳܡ ܒܰܠܚܽܘܕ݂ܰܘܗܝ: ܐܶܥܒܶܕ݂ ܠܶܗ ܡܥܰܕܪܳܢܳܐ ܐܰܟ݂ܘܳܬܶܗ.</VERS>
      <VERS vnumber="19">ܘܰܓܒܰܠ ܡܳܪܝܳܐ ܐܰ‌ܠܳܗܳܐ ܡܶܢ ܐܰܪܥܳܐ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܐܝܬܺܝ ܐܶܢܽܘܢ ܠܘܳܬ݂ ܐܳܕܳܡ: ܕܢܶܚܙܶܐ ܡܳܢܳܐ ܩܳܪܶܐ ܠܗܽܘܢ. ܘܟܽܠ ܕܰܩܪܳܐ ܠܗܽܘܢ ܐܳܕܳܡ ܢܰܦܫܳܐ ܚܰܝܬܳܐ: ܗܰܘ ܗ̱ܘ̣ ܫܡܶܗ.</VERS>
      <VERS vnumber="20">ܘܰܩܪܳܐ ܐܳܕܳܡ ܫܡܳܗ̈ܶܐ ܠܟܽܠܳܗ̇ ܒܥܺܝܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܠܳܐܕܳܡ ܠܳܐ ܐܶܫܬܰܟܚ ܠܶܗ ܡܥܰܕܪܳܢܳܐ ܐܰܟ݂ܘܳܬܶܗ.</VERS>
      <VERS vnumber="21">ܘܰܐܪܡܺܝ ܡܳܪܝܳܐ ܐܰ‌ܠܳܗܳܐ ܫܶܠܝܳܐ ܥܰܠ ܐܳܕܳܡ ܘܰܕ݂ܡܶܟ: ܘܰܢܣܰܒ ܚܕ݂ܳܐ ܡܶܢ ܐܶܠܥܰܘ̈ܗܝ: ܘܰܐܘܚܶܕ݂ ܒܶܣܪܳܐ ܚܠܳܦܶܝܗ̇.</VERS>
      <VERS vnumber="22">ܘܬܰܩܶܢ ܡܳܪܝܳܐ ܐܰ‌ܠܳܗܳܐ ܐܶܠܥܳܐ ܕܰܢ̣ܣܰܒ ܡܶܢ ܐܳܕܳܡ ܠܰܐܢ̱ܬܬܳܐ: ܘܰܐܝܬܝܳܗ̇ ܠܳܐܕܳܡ.</VERS>
      <VERS vnumber="23">ܘܶܐܡܰܪ ܐܳܕܳܡ: ܗܳܢܳܐ ܙܰܒܢܳܐ ܓܰܪܡܳܐ ܡܶܢ ܓܰܖ̈ܡܰܝ: ܘܒܶܣܪܳܐ ܡܶܢ ܒܶܣܪܝ: ܗܳܕ݂ܶܐ ܬܶܬܩܪܶܐ ܐܰܢ̱ܬܬܳܐ: ܡܶܛܽܠ ܕܡܶܢ ܓܰܒܪܳܐ ܢܣܺܝܒܳܐ.</VERS>
      <VERS vnumber="24">ܡܶܛܽܠ ܗܳܢܳܐ ܢܶܫܒܽܘܩ ܓܰܒܪܳܐ ܠܰܐܒܽܘܗܝ ܘܠܶܐܡܶܗ: ܘܢܶܩܰܦ ܠܰܐܢ̱ܬܬܶܗ. ܘܢܶܗܘܽܘܢ ܬܖ̈ܰܝܗܽܘܢ ܚܰܕ݂ ܒܣܰܪ.</VERS>
      <VERS vnumber="25">ܘܰܗܘܰܘ ܬܖ̈ܰܝܗܽܘܢ ܥܰܖ̈ܛܶܠܳܝ݂ܺܝ݂ܢ: ܐܳܕܳܡ ܘܰܐܢ̱ܬܬܶܗ ܘܠܳܐ ܒܳܗܬܺܝܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܚܶܘܝܳܐ ܥܪܺܝܡ ܗܘܳܐ ܡܶܢ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ ܕܰܥ̣ܒܰܕ݂ ܡܳܪܝܳܐ ܐܰ‌ܠܳܗܳܐ. ܘܶܐܡܰܪ ܚܶܘܝܳܐ ܠܰܐܢ̱ܬܬܳܐ: ܫܰܪܺܝܪܳܐܺܝܬ݂ ܐܶܡܰܪ ܐܰ‌ܠܳܗܳܐ: ܕܠܳܐ ܬܶܐܟܠܽܘܢ ܡܶܢ ܐܺܝܠܳܢܰܝ̈ ܦܰܪܕܰܝܣܳܐ.</VERS>
      <VERS vnumber="2">ܘܶܐܡܪܰܬ݂ ܐܰܢ̱ܬܬܳܐ ܠܚܶܘܝܳܐ: ܕܡܶܢ ܦܺܐܖ̈ܰܝ ܐܺܝ̈ܠܳܢܶܐ ܕܰܒܦܰܪܕܰܝܣܳܐ ܟܽܠܗܽܘܢ ܢܶܐܟ݂ܽܘܠ.</VERS>
      <VERS vnumber="3">ܘܡܶܢ ܦܺܐܖ̈ܰܝ ܐܺܝܠܳܢܳܐ ܕܒܰܡܨܰܥܬܶܗ ܕܦܰܪܕܰܝܣܳܐ: ܐܶܡܰܪ ܐܰ‌ܠܳܗܳܐ ܕܠܳܐ ܬܶܐܟܠܽܘܢ ܡܶܢܶܗ: ܘܠܳܐ ܬܶܬܩܰܪܒܽܘܢ ܠܶܗ: ܕܠܳܐ ܬܡܽܘܬ݂ܽܘܢ.</VERS>
      <VERS vnumber="4">ܘܶܐܡܰܪ ܚܶܘܝܳܐ ܠܰܐܢ̱ܬܬܳܐ: ܠܳܐ ܡܡܳܬ ܬܡܽܘܬ݂ܽܘܢ.</VERS>
      <VERS vnumber="5">ܡܶܛܽܠ ܕܝܳܕܰܥ ܐܰ‌ܠܳܗܳܐ ܕܰܒܝܰܘܡܳܐ ܕܳܐܟܠܺܝܢ ܐܰܢ̱ܬܽܘܢ ܡܶܢܶܗ: ܡܶܬܦ̈ܰܬܚܳܢ ܥܰܝܢܰܝ̈ܟܽܘܢ: ܘܗܳܘܶܝܢ ܐܢ̱ܬܽܘܢ ܐܰܝܟ݂ ܐܰܠܳܗ̈ܶܐ: ܝܳܕ݂ܥܰܝ̈ ܛܳܒܬܳܐ ܘܒܺܝܫܬܳܐ.</VERS>
      <VERS vnumber="6">ܘܰܚܙܳܬ ܐܰܢ̱ܬܬܳܐ ܕܫܰܦܺܝܪ ܐܺܝܠܳܢܳܐ ܠܡܶܐܟܰܠ: ܘܪܶܓܬܳܐ ܗ̱ܘ ܠܥܰܝ̈ܢܶܐ: ܘܰܪܓܺܝܓ ܐܺܝܠܳܢܳܐ ܠܰܡܚܳܪ ܒܶܗ. ܘܢܶܣܒܰܬ ܡܶܢ ܦܺܐܖ̈ܰܘܗܝ ܘܶܐܟܠܰܬ݂: ܘܝܶܗܒܰܬ݂ ܐܳܦ ܠܒܰܥܠܳܗ̇ ܥܰܡܳܗ̇ ܘܶܐܟܰܠ.</VERS>
      <VERS vnumber="7">ܘܶܐܬܦܬܰܚ̈ܝ ܥܰܝ̈ܢܶܐ ܕܰܬܖ̈ܰܝܗܽܘܢ: ܘܺܝܕܰܥܘ ܕܥܶܖ̈ܛܶܠܳܝ݂ܺܝ݂ܢ ܐܶܢܽܘܢ. ܘܕܰܒܶܩܘ ܛܰܖ̈ܦܶܐ ܕܬܺܐܢ̈ܶܐ: ܘܰܥܒܰܕ݂ܘ ܠܗܽܘܢ ܦܖ̈ܳܙܽܘܡܶܐ.</VERS>
      <VERS vnumber="8">ܘܰܫܡܰܥܘ ܩܳܠܶܗ ܕܡܳܪܝܳܐ ܐܰ‌ܠܳܗܳܐ: ܕܰܡܗܰܠܶܟ݂ ܒܦܰܪܕܰܝܣܳܐ ܠܦܳܢܝܶܗ ܕܝܰܘܡܳܐ. ܘܶܐܬܛܰܫܺܝܘ ܐܳܕܳܡ ܘܰܐܢ̱ܬܬܶܗ ܡܶܢ ܩܕܳܡ ܡܳܪܝܳܐ ܐܰ‌ܠܳܗܳܐ ܒܓܰܘ ܐܺܝ̈ܠܳܢܶܐ ܕܦܰܪܕܰܝܣܳܐ.</VERS>
      <VERS vnumber="9">ܘܰܩܪܳܐ ܡܳܪܝܳܐ ܐܰ‌ܠܳܗܳܐ ܠܳܐܕܳܡ: ܘܶܐܡܰܪ ܠܶܗ: ܐܰܝܟܳܐ ܐܰܢ̱ܬ ܐܳܕ݂ܳܡ.</VERS>
      <VERS vnumber="10">ܘܶܐܡܰܪ: ܩܳܠܳܟ݂ ܫܶܡܥܶ݀ܬ݂ ܒܦܰܪܕܰܝܣܳܐ: ܘܰܚܙܺܝ݀ܬ݂ ܕܥܰܪܛܶܠܳܝ ܐ̱ܢܳܐ: ܘܶܐܬܛܰܫܺܝܬ݂.</VERS>
      <VERS vnumber="11">ܘܶܐܡܰܪ ܠܶܗ ܡܳܪܝܳܐ: ܡܰܢܽܘ ܚܰܘܝܳܟ݂ ܕܥܰܪܛܶܠܳܝ ܐܰܢ̱ܬ: ܗܳܐ ܡܶܢ ܐܺܝܠܳܢܳܐ ܕܦܰܩܶܕ݂ܬܳܟ݂ ܕܠܳܐ ܬܶܐܟ݂ܽܘܠ ܡܶܢܶܗ ܐܶܟܠܶܬ݂.</VERS>
      <VERS vnumber="12">ܘܶܐܡܰܪ ܐܳܕ݂ܳܡ: ܐܰܢ̱ܬܬܳܐ ܕܝܰܗܒܬ ܥܰܡܝ: ܗܺܝ ܝܶܗܒܰܬ ܠܺܝ ܡܶܢ ܐܺܝܠܳܢܳܐ: ܘܶܐܟܠܰܬ݂.</VERS>
      <VERS vnumber="13">ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܰܐܢ̱ܬܬܳܐ: ܡܳܢܰܘ ܗܳܢܳܐ ܕܰܥܒܰܕ݂ܬܝ: ܘܶܐܡܪܰܬ݂ ܐܰܢ̱ܬܬܳܐ: ܚܶܘܝܳܐ ܐܰܛܥܝܰܢܝ ܘܶܐܟܠܶܬ݂.</VERS>
      <VERS vnumber="14">ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܚܶܘܝܳܐ: ܥܰܠ ܕܰܥܒܰܕ݂ܬ ܗܳܕ݂ܶܐ: ܠܺܝܛ ܐܰܢ̱ܬ ܡܶܢ ܟܽܠܳܗ̇ ܒܥܺܝܪܳܐ: ܘܡܶܢ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܥܰܠ ܟܰܪܣܳܟ݂ ܬܗܰܠܶܟ: ܘܥܰܦܪܳܐ ܬܶܐܟ݂ܽܘܠ ܟܽܠ ܝܰܘܡܰܝ̈ ܚܰܝܰܝ̈ܟ.</VERS>
      <VERS vnumber="15">ܘܰܒܥܶܠܕܒܳܒܽܘܬܳܐ ܐܶܣܺܝܡ ܒܰܝܢܰܝ̈ܟ ܠܰܐܢ̱ܬܬܳܐ: ܘܒܶܝܬ ܙܰܪܥܳܟ݂ ܠܙܰܪܥܶܗ: ܗܽܘ ܢܕ݂ܽܘܫ ܪܺܝܫܳܟ: ܘܰܐܢ̱ܬ ܬܶܡܚܶܝܘܗܝ ܒܥܶܩܒܶܗ.</VERS>
      <VERS vnumber="16">ܘܠܰܐܢ̱ܬܬܳܐ ܐܶܡܰܪ: ܡܰܣܓܳܝܽܘ ܐܰܣܓܶܐ ܟܺܐܒܰܝ̈ܟܝ ܘܒܰܛܢܰܝ̈ܟܝ: ܘܰܒܟܺܐܒ̈ܶܐ ܬܺܐܠܕܺܝܢ ܒܢܰܝ̈ܳܐ: ܘܥܰܠ ܒܰܥܠܶܟ݂ܝ ܬܶܬܦܢܺܝܢ: ܘܗܽܘ ܢܶܫܬܰܠܰܛ ܒܶܟ݂ܝ.</VERS>
      <VERS vnumber="17">ܘܠܳܐܕܳܡ ܐܶܡܰܪ: ܥܰܠ ܕܰܫܡܰܥܬ ܒܩܳܠܳܐ ܕܰܐܢ̱ܬܬܳܟ: ܘܶܐܟܰܠܬ ܡܶܢ ܐܺܝܠܳܢܳܐ ܕܦܰܩܶܕܬܳܟ݂ ܘܶܐܡܪܶܬ݂ ܠܳܟ: ܕܠܳܐ ܬܶܐܟ݂ܽܘܠ ܡܶܢܶܗ: ܠܺܝܛܳܐ ܐܰܪܥܳܐ ܡܶܛܽܠܬܳܟ. ܒܟܺܐܒ̈ܶܐ ܬܶܐܟܠܺܝܗ̇ ܟܽܠ ܝܰܘ̈ܡܰܝ ܚܰܝܰܝ̈ܟ.</VERS>
      <VERS vnumber="18">ܘܟ݂ܽܘ̈ܒܶܐ ܘܕܰܪܕܖ̈ܶܐ ܬܰܘܥܶܐ ܠܳܟ: ܘܬܶܐܟ݂ܽܘܠ ܥܶܣܒܳܐ ܕܚܰܩܠܳܐ.</VERS>
      <VERS vnumber="19">ܘܰܒܕ݂ܽܘܥܬܳܐ ܕܰܐܦܰܝ̈ܟ ܬܶܐܟ݂ܽܘܠ ܠܰܚܡܳܐ: ܥܕܰܡܳܐ ܕܬܶܗܦܽܘܟ݂ ܠܰܐܪܥܳܐ ܕܡܶܢܳܗ̇ ܐܶܬܢܣܶܒܬ. ܡܶܛܽܠ ܕܥܰܦܪܳܐ ܐܰܢ̱ܬ: ܘܰܠܥܰܦܪܳܐ ܬܶܗܦܽܘܟ.</VERS>
      <VERS vnumber="20">ܘܰܩܪܳܐ ܐܳܕܳܡ ܫܡܳܐ ܕܰܐܢ̱ܬܬܶܗ ܚܰܘܳܐ: ܡܶܛܽܠ ܕܗܺܝ ܗܘܳܬ݂ ܐܶܡܳܐ ܕܟܽܠ ܕܚܰܝ.</VERS>
      <VERS vnumber="21">ܘܰܥܒܰܕ݂ ܡܳܪܝܳܐ ܐܰ‌ܠܳܗܳܐ ܠܳܐܕܳܡ ܘܠܰܐܢ̱ܬܬܶܗ ܟܽܘܬܺܝܢ̈ܝܳܬܳܐ ܕܡܶܫܟܳܐ ܘܰܐܠܒܶܫ ܐܶܢܽܘܢ.</VERS>
      <VERS vnumber="22">ܘܶܐܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܐܳܕܳܡ ܗܘܳܐ ܐܰܝܟ ܚܰܕ݂ ܡܶܢܰܢ: ܠܡܶܕܰܥ ܛܳܒܬܳܐ ܘܒܺܝܫܬܳܐ: ܗܳܫܳܐ ܕܰܠܡܳܐ ܢܰܘܫܶܛ ܐܺܝܕ݂ܶܗ ܘܢܶܣܰܒ ܐܳܦ ܡܶܢ ܐܺܝܠܳܢܳܐ ܕܚܰܝ̈ܶܐ ܘܢܶܐܟ݂ܽܘܠ ܘܢܺܚܶܐ ܠܥܳܠܰܡ.</VERS>
      <VERS vnumber="23">ܘܫܰܕܪܶܗ ܡܳܪܝܳܐ ܐܰ‌ܠܳܗܳܐ ܡܶܢ ܦܰܪܕܰܝܣܳܐ ܕܰܥܕܶܢ: ܠܡܶܦܠܰܚ ܐܰܪܥܳܐ ܕܶܐܬܢܣܶܒ ܡܶܢ ܬܰܡܳܢ.</VERS>
      <VERS vnumber="24">ܘܰܐܦܩܶܗ ܡܳܪܝܳܐ ܐܰ‌ܠܳܗܳܐ: ܘܰܐܟ݂ܪܶܟ ܡܶܢ ܡܰܕ݂ܢܳܚܰܝ̈ ܦܰܪܕܰܝܣܳܐ ܟܪܽܘܒܳܐ: ܘܰܫܢܳܢܳܐ ܕܚܰܪܒܳܐ: ܕܡܶܬܗܰܦܟ݂ܳܐ ܠܡܶܛܰܪ ܐܽܘܪܚܳܐ ܕܺܐܝܠܳܢܳܐ ܕܚܰܝ̈ܶܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܳܐܕܳܡ ܚܟܰܡ ܠܚܰܘܳܐ ܐܰܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܠܩܳܐܺܝܢ: ܘܶܐܡܪܰܬ݂ ܩܢܺܝ݀ܬ ܓܰܒܪܳܐ ܠܡܳܪܝܳܐ.</VERS>
      <VERS vnumber="2">ܘܰܐܘܣܦܰܬ ܠܡܺܐܠܰܕ݂ ܠܰܐܚܽܘܗܝ ܗܳܒܶܝܠ: ܘܰܗܘܳܐ ܗܳܒܶܝܠ ܪܳܥܶܐ ܥܳܢ̈ܳܐ: ܘܩܳܐܺܝܢ ܗܘܳܐ ܦܳܠܰܚ ܒܰܐܪܥܳܐ.</VERS>
      <VERS vnumber="3">ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ: ܘܰܐܝܬܺܝ ܩܳܐܺܝܢ ܡܶܢ ܦܺܐܖ̈ܶܐ ܕܰܐܪܥܶܗ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="4">ܘܗܳܒܶܝܠ ܐܰܝܬܺܝ ܐܳܦ ܗܽܘ ܡܶܢ ܒܽܘܟ݂ܪܳܐ ܕܥܳܢ̈ܶܗ: ܘܡܶܢ ܫܰܡܺܝܢܰܝ̈ܗܽܘܢ: ܘܶܐܨܛܒܺܝ ܡܳܪܝܳܐ ܒܗܳܒܶܝܠ ܘܰܒܩܽܘܪܒܳܢܶܗ.</VERS>
      <VERS vnumber="5">ܘܰܒܩܳܐܺܝܢ ܘܰܒܩܽܘܪܒܳܢܶܗ ܠܳܐ ܐܶܨܛܒܺܝ: ܘܶܐܬܒܐܶܫ ܠܩܳܐܺܝܢ ܛܳܒ: ܘܶܐܬܟܡܰܖ̈ܝ ܐܰܦܰܘ̈ܗܝ.</VERS>
      <VERS vnumber="6">ܘܶܐܡܰܪ ܡܳܪܝܳܐ ܠܩܳܐܺܝܢ: ܠܡܳܢܳܐ ܐܶܬܒܐܶܫ ܠܳܟ݂ ܘܰܠܡܳܢܳܐ ܐܶܬܟܡܰܖ̈ܝ ܐܰܦܰܝ̈ܟ.</VERS>
      <VERS vnumber="7">ܗܳܐ ܐܶܢ ܬܶܫܦܰܪ ܩܰܒܠܶܬ݂: ܘܶܐܢ ܠܳܐ ܬܶܫܦܰܪ: ܥܰܠ ܐܰܪܥܳܐ ܚܛܳܗܳܐ ܪܒܺܝܥ: ܐܰܢ̱ܬ ܬܶܬܦܢܶܐ ܠܘܳܬܶܗ: ܘܗܽܘ ܢܶܫܬܰܠܰܛ ܒܳܟ.</VERS>
      <VERS vnumber="8">ܘܶܐܡܰܪ ܩܳܐܺܝܢ ܠܗܳܒܶܝܠ ܐܰܚܽܘܗܝ: ܢܶܪܕܶܐ ܠܰܦܩܰܥܬܳܐ: ܘܰܗܘܳܐ ܟܰܕ݂ ܗܶܢܽܘܢ ܒܚܰܩܠܳܐ: ܩܳܡ ܩܳܐܺܝܢ ܥܰܠ ܐܰܚܽܘܗܝ ܗܳܒܶܝܠ ܘܩܰܛܠܶܗ.</VERS>
      <VERS vnumber="9">ܘܶܐܡܰܪ ܡܳܪܝܳܐ ܠܩܳܐܺܝܢ: ܐܰܝܟܰܘ ܗܳܒܶܝܠ ܐܰܚܽܘܟ: ܘܶܐܡܰܪ ܠܳܐ ܝܳܕܰܥ ܐ̱ܢܳܐ: ܢܳܛܽܘܪܶܗ ܐ̱ܢܳܐ ܓܶܝܪ ܕܳܐܚܝ.</VERS>
      <VERS vnumber="10">ܘܶܐܡܰܪ ܠܶܗ ܡܳܪܝܳܐ: ܡܳܢܳܐ ܥܒܰܕ݂ܬ: ܩܳܠܳܐ ܕܰܕ݂ܡܶܗ ܕܰܐܚܽܘܟ ܓܳܥܶܐ ܠܘܳܬ݂ܝ ܡܶܢ ܐܰܪܥܳܐ.</VERS>
      <VERS vnumber="11">ܡܶܟܺܝܠ ܠܺܝܛ ܐܰܢ̱ܬ ܡܶܢ ܐܰܪܥܳܐ: ܕܦܶܬܚܰܬ݂ ܦܽܘܡܳܗ̇ ܘܩܰܒܠܰܬ݂ ܕܡܶܗ ܕܰܐܚܽܘܟ ܡܶܢ ܐܺܝܕܰܝ̈ܟ.</VERS>
      <VERS vnumber="12">ܟܰܕ݂ ܬܶܦܠܽܘܚ ܒܰܐܪܥܳܐ: ܠܳܐ ܬܰܘܣܶܦ ܕܬܶܬܶܠ ܠܳܟ݂ ܚܰܝܠܳܗ̇: ܙܳܐܰܥ ܘܢܳܐܶܕ ܬܶܗܘܶܐ ܒܰܐܪܥܳܐ.</VERS>
      <VERS vnumber="13">ܘܶܐܡܰܪ ܩܳܐܺܝܢ ܠܡܳܪܝܳܐ ܪܰܒܳܐ ܗ̱ܝ ܣܰܟܠܽܘܬܝ ܡܶܢ ܕܰܠܡܶܫܒܰܩ.</VERS>
      <VERS vnumber="14">ܗܳܐ ܐܰܦܶܩܬܳܢܝ ܝܰܘܡܳܢܳܐ ܡܶܢ ܐܰܦܰܝ̈ ܐܰܪܥܳܐ: ܘܡܶܢ ܩܕܳܡܰܝܟ ܐܶܬܛܫܶܐ: ܘܶܐ݀ܗܘܶܐ ܙܳܐܰܥ ܘܢܳܐܶܕ݂ ܒܰܐܪܥܳܐ: ܘܟܽܠ ܡܰܢ ܕܢܶܫܟܚܰܢܝ ܢܶܩܛܠܰܢܝ.</VERS>
      <VERS vnumber="15">ܘܶܐܡܰܪ ܠܶܗ ܡܳܪܝܳܐ: ܠܳܐ ܗܳܟܰܢܳܐ ܟܽܠ ܩܳܛܽܘܠܳܐ ܕܩܳܐܺܝܢ ܚܰܕ݂ ܒܫܰܒܥܳܐ ܢܶܬܦܪܰܥ ܘܣܳܡ ܡܳܪܝܳܐ ܐܳܬܳܐ ܒܩܳܐܺܝܢ: ܕܠܳܐ ܢܶܩܛܠܺܝܘܗܝ ܟܽܠ ܡܰܢ ܕܡܶܫܟܰܚ ܠܶܗ.</VERS>
      <VERS vnumber="16">ܘܰܢܦܰܩ ܩܳܐܺܝܢ ܡܶܢ ܩܕܳܡ ܡܳܪܝܳܐ: ܘܺܝܬܶܒ ܒܰܐܪܥܳܐ ܕܢܽܘܕ݂: ܡܶܢ ܡܰܕ݂ܢܚܳܗ̇ ܕܰܥܕܶܢ.</VERS>
      <VERS vnumber="17">ܡܶܢ ܩܳܐܺܝܢ ܥܕ݂ܡܳܐ ܠܰܐܢܽܘܫ: ܘܰܚܟܰܡ ܩܳܐܺܝܢ ܠܰܐܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܠܰܚܢܽܘܟ: ܘܰܗܘܳܐ ܒܳܢܶܐ ܩܪܺܝܬ݂ܳܐ: ܘܰܩܪܳܐ ܫܡܳܗ̇ ܕܰܩܪܺܝܬ݂ܳܐ ܥܰܠ ܫܶܡ ܒܪܶܗ ܚܢܽܘܟ.</VERS>
      <VERS vnumber="18">ܘܶܐܬܺܝܠܶܕ݂ ܠܰܚܢܽܘܟ ܥܺܝܕ݂ܳܪ: ܘܥܺܝܕ݂ܳܪ ܐܰܘܠܶܕ ܠܰܡܰܚܳܘܐܶܝܠ: ܘܰܡܰܚܳܘܐܶܝܠ ܐܰܘܠܶܕ ܠܡܰܬܽܘܫܶܝܠ: ܘܡܰܬܽܘܫܶܝܠ ܐܰܘܠܶܕ ܠܠܰܡܰܟ.</VERS>
      <VERS vnumber="19">ܘܠܰܡܰܟ ܢܣܰܒ ܠܶܗ ܬܰܪܬܶܝܢ ܢܶܫܺܝ̈ܢ: ܫܡܳܗ̇ ܕܰܚܕ݂ܳܐ ܥܰܕܳܐ: ܘܰܫܡܳܗ̇ ܕܰܐ̱ܚܪܺܬܳܐ ܨܰܠܳܐ.</VERS>
      <VERS vnumber="20">ܘܝܶܠܕܰܬ݂ ܥܰܕܳܐ ܠܝܳܒܶܠ: ܗܽܘ ܗܘܳܐ ܐܰܒܳܐ ܠܥܳܡܖ̈ܰܝ ܡܰܫܟܢܳܐ: ܘܩܳܢܝܰܝ̈ ܩܶܢܝܳܢܳܐ.</VERS>
      <VERS vnumber="21">ܘܰܫܡܳܐ ܕܰܐܚܽܘܗܝ ܝܽܘܒܶܠ: ܗܽܘ ܗܘܳܐ ܐܰܒܳܐ ܠܟܽܠ ܕܰܐܚܺܝܕ݂ ܩܺܝܬܳܪܳܐ ܘܟܶܢܳܪܳܐ.</VERS>
      <VERS vnumber="22">ܘܨܰܠܳܐ ܐܳܦ ܗܺܝ ܝܶܠܕܰܬ݂ ܠܬܽܘܒܰܩܠܺܝܢ ܐܽܘܡܳܢ ܒܟܽܠ ܥܒܳܕ݂ ܕܰܢܚܳܫܳܐ ܘܰܕ݂ܦܰܪܙܠܳܐ: ܘܚܳܬܶܗ ܕܬܽܘܒܰܩܠܺܝܢ ܢܰܥܡܳܐ.</VERS>
      <VERS vnumber="23">ܘܶܐܡܰܪ ܠܰܡܟ ܠܢܶܫܰܘ̈ܗܝ ܥܰܕܳܐ ܘܨܰܠܳܐ: ܫܡܰܥܶܝ̈ܢ ܩܳܠܝ ܢܶܫܰܝ̈ ܠܰܡܰܟ: ܨܽܘܬܶܝ̈ܢ ܠܡܺܐܡܰܪܝ: ܡܶܛܽܠ ܕܓܰܒܪܳܐ ܩܶܛܠܶܬ݂ ܒܨܽܘܠ̈ܦܳܬ݂ܝ: ܘܛܰܠܝܳܐ ܒܫܽܘܩܦܰܝ̈.</VERS>
      <VERS vnumber="24">ܡܶܛܽܠ ܕܚܰܕ݂ ܒܫܰܒܥܳܐ ܢܶܬܦܪܰܥ ܩܳܐܺܝܢ: ܘܠܰܡܟ ܠܫܰܒܥܺܝܢ ܘܫܰܒܥܳܐ.</VERS>
      <VERS vnumber="25">ܘܰܚܟܰܡ ܐܳܕܳܡ ܬܽܘܒ ܠܚܰܘܳܐ ܐܰܢ̱ܬܬܶܗ: ܘܒܶܛܢܰܬ݂ ܘܝܶܠܕܰܬ݂ ܒܪܳܐ: ܘܰܩܪܳܬ ܫܡܶܗ ܫܺܝܬ݂: ܡܶܛܽܠ ܕܝܰܗܒ ܠܺܝ ܐܰ‌ܠܳܗܳܐ ܙܰܪܥܳܐ ܐ̱ܚܪܺܢܳܐ: ܚܠܳܦ ܗܳܒܶܝܠ ܕܩܰܛܠܶܗ ܩܳܐܺܝܢ.</VERS>
      <VERS vnumber="26">ܘܰܠܫܺܝܬ݂ ܐܳܦ ܠܶܗ ܐܶܬܺܝܠܶܕ݂ ܠܶܗ ܒܪܳܐ: ܘܰܩܪܳܐ ܫܡܶܗ ܐܰܢܽܘܫ. ܗܳܝܕܶܝܢ ܫܰܪܺܝ ܠܡܶܩܪܳܐ ܒܰܫܡܶܗ ܕܡܳܪܝܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܗܳܢܰܘ ܣܦܰܪ ܬܰܘܠܕ݂̈ܳܬܶܗ ܕܳܐܕܳܡ. ܒܝܰܘܡܳܐ ܕܰܒܪܳܐ ܐܰ‌ܠܳܗܳܐ ܠܳܐܕܳܡ: ܒܰܕ݂ܡܽܘܬ݂ ܐܰ‌ܠܳܗܳܐ ܒܪܳܝܗܝ.</VERS>
      <VERS vnumber="2">ܕܟܰܪ ܘܢܶܩܒܳܐ ܒܪܳܐ ܐܶܢܽܘܢ: ܘܒܰܪܶܟ ܐܶܢܽܘܢ ܐܰ‌ܠܳܗܳܐ: ܘܰܩܪܳܐ ܫܶܡܗܽܘܢ ܐܳܕܳܡ: ܒܝܰܘܡܳܐ ܕܰܒܪܳܐ ܐܶܢܽܘܢ.</VERS>
      <VERS vnumber="3">ܘܰܚܝܳܐ ܐܳܕܳܡ ܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܰܕܡܽܘܬܶܗ ܐܰܝܟ ܨܰܠܡܶܗ: ܘܰܩܪܳܐ ܫܡܶܗ ܫܺܝܬ݂.</VERS>
      <VERS vnumber="4">ܘܰܚܝܳܐ ܐܳܕܳܡ ܡܶܢ ܒܳܬܰܪ ܕܰܐܘܠܶܕ ܠܫܺܝܬ݂ ܬܡܳܢܶܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="5">ܘܰܗܘܰܘ ܟܽܠ ܝܰܘܡܰܘ̈ܗܝ ܕܳܐܕܳܡ ܕܰܚܝܳܐ: ܬܫܰܥܡܳܐܐ ܘܰܬܠܳܬܺܝܢ ܫܢܺܝ̈ܢ ܘܡܺܝܬ݂.</VERS>
      <VERS vnumber="6">ܘܰܚܝܳܐ ܫܺܝܬ݂ ܡܳܐܐ ܘܚܰܡܫܺܝܢ ܫܢܺܝ̈ܢ: ܘܰܐܘܠܶܕ ܠܰܐܢܽܘܫ.</VERS>
      <VERS vnumber="7">ܘܰܚܝܳܐ ܫܺܝܬ݂ ܡܶܢ ܒܳܬܰܪ ܕܰܐܘܠܶܕ ܠܰܐܢܽܘܫ: ܬܡܳܢܶܡܳܐܐ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="8">ܘܰܗܘܰܘ ܟܽܠ ܝܰܘܡܰܘ̈ܗܝ ܕܫܺܝܬ݂ ܬܫܰܥܡܳܐܐ ܘܬܰܪܬܰܥܶܣܖ̈ܶܐ ܫܢܺܝ̈ܢ ܘܡܺܝܬ݂.</VERS>
      <VERS vnumber="9">ܘܰܚܝܳܐ ܐܰܢܽܘܫ ܬܶܫܥܺܝܢ ܫܢܺܝ̈ܢ: ܘܰܐܘܠܶܕ ܠܩܰܝܢܳܢ.</VERS>
      <VERS vnumber="10">ܘܰܚܝܳܐ ܐܰܢܽܘܫ ܡܶܢ ܒܳܬܰܪ ܕܰܐܘܠܶܕ ܠܩܰܝܢܳܢ: ܬܡܳܢܶܡܳܐܐ ܘܚܰܡܫܰܥܶܣܖ̈ܶܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="11">ܘܰܗܘܰܘ ܟܽܠ ܝܰܘܡܰܘ̈ܗܝ ܕܰܐܢܽܘܫ ܬܫܰܥܡܳܐܐ ܘܚܰܡܶܫ ܫܢܺܝ̈ܢ ܘܡܺܝܬ݂.</VERS>
      <VERS vnumber="12">ܘܰܚܝܳܐ ܩܰܝܢܳܢ ܫܰܒܥܺܝܢ ܫܢܺܝ̈ܢ ܘܰܐܘܠܶܕ ܠܡܰܗܠܳܠܳܐܶܝܠ.</VERS>
      <VERS vnumber="13">ܘܰܚܝܳܐ ܩܰܝܢܳܢ ܡܶܢ ܒܳܬܰܪ ܕܰܐܘܠܶܕ ܠܡܰܗܠܳܠܳܐܶܝܠ ܬܡܳܢܶܡܳܐܐ ܘܰܐܪܒܥܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="14">ܘܰܗܘܰܘ ܟܽܠ ܝܰܘܡܰܘ̈ܗܝ ܕܩܰܝܢܳܢ ܬܫܰܥܡܳܐܐ ܘܰܥܣܰܪ ܫܢܺܝ̈ܢ ܘܡܺܝܬ݂.</VERS>
      <VERS vnumber="15">ܘܰܚܝܳܐ ܡܰܗܠܳܠܳܐܶܝܠ ܫܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܝܰܪܕ.</VERS>
      <VERS vnumber="16">ܘܰܚܝܳܐ ܡܰܗܠܳܠܳܐܶܝܠ ܡܶܢ ܒܳܬܰܪ ܕܰܐܘܠܶܕ ܠܝܰܪܕ: ܬܡܳܢܶܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="17">ܘܰܗܘܰܘ ܟܽܠ ܝܰܘܡܰܘ̈ܗܝ ܕܡܰܗܠܳܠܳܐܶܝܠ ܬܡܳܢܶܡܳܐܐ ܘܬܶܫܥܺܝܢ ܘܚܰܡܶܫ ܫܢܺܝ̈ܢ ܘܡܺܝܬ݂.</VERS>
      <VERS vnumber="18">ܘܰܚܝܳܐ ܝܰܪܕ ܡܳܐܐ ܘܶܫܬܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܠܰܚܢܽܘܟ.</VERS>
      <VERS vnumber="19">ܘܰܚܝܳܐ ܝܰܪܕ ܡܶܢ ܒܳܬܰܪ ܕܰܐܘܠܶܕ ܠܰܚܢܽܘܟ. ܬܡܳܢܶܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="20">ܘܰܗܘܰܘ ܟܽܠ ܝܰܘܡܰܘ̈ܗܝ ܕܝܰܪܕ ܬܫܰܥܡܳܐܐ ܘܶܫܬܺܝܢ ܘܬܰܪܬܶܝܢ ܫܢܺܝ̈ܢ ܘܡܺܝܬ݂.</VERS>
      <VERS vnumber="21">ܘܰܚܝܳܐ ܚܢܽܘܟ݂ ܫܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܡܰܬܽܘܫܠܰܚ.</VERS>
      <VERS vnumber="22">ܘܰܫܦܰܪ ܚܢܽܘܟ ܠܰܐܠܳܗܳܐ ܡܶܢ ܒܳܬܰܪ ܕܰܐܘܠܶܕ ܠܡܰܬܽܘܫܠܰܚ: ܬܠܳܬ݂ ܡܳܐܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="23">ܘܰܗܘܰܘ ܟܽܠ ܝܰܘܡܰܘ̈ܗܝ ܕܰܚܢܽܘܟ ܬܠܳܬ݂ ܡܳܐܐ ܘܶܫܬܺܝܢ ܘܚܰܡܶܫ ܫܢܺܝ̈ܢ.</VERS>
      <VERS vnumber="24">ܘܰܫܦܰܪ ܚܢܽܘܟ ܠܰܐܠܳܗܳܐ ܘܠܰܝܬܰܘܗܝ: ܡܶܛܽܠ ܕܢܰܣܒܶܗ ܐܰ‌ܠܳܗܳܐ.</VERS>
      <VERS vnumber="25">ܘܰܚܝܳܐ ܡܰܬܽܘܫܠܰܚ ܡܳܐܐ ܘܰܬܡܳܢܺܝܢ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܠܠܰܡܰܟ.</VERS>
      <VERS vnumber="26">ܘܰܚܝܳܐ ܡܰܬܽܘܫܠܰܚ ܡܶܢ ܒܳܬܰܪ ܕܰܐܘܠܶܕ ܠܠܰܡܰܟ: ܫܒܰܥܡܳܐܐ ܘܰܬܡܳܢܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="27">ܘܰܗܘܰܘ ܟܽܠ ܝܰܘܡܰܘ̈ܗܝ ܕܡܰܬܽܘܫܠܰܚ ܬܫܰܥܡܳܐܐ ܘܶܫܬܺܝܢ ܘܰܬܫܰܥ ܫܢܺܝ̈ܢ ܘܡܺܝܬ݂.</VERS>
      <VERS vnumber="28">ܘܰܚܝܳܐ ܠܰܡܟ ܡܳܐܐ ܘܰܬܡܢܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܒܪܳܐ.</VERS>
      <VERS vnumber="29">ܘܰܩܪܳܐ ܫܡܶܗ ܢܽܘܚ: ܘܶܐܡܰܪ: ܗܳܢܳܐ ܢܒܰܝܐܰܢ ܡܶܢ ܥܒܳܕܰܝ̈ܢ ܘܡܶܢ ܥܰܡܠܳܐ ܕܺܐܝܕܰܝ̈ܢ: ܘܡܶܢ ܐܰܪܥܳܐ ܕܠܳܛܳܗ̇ ܡܳܪܝܳܐ.</VERS>
      <VERS vnumber="30">ܘܰܚܝܳܐ ܠܰܡܟ ܡܶܢ ܒܳܬܰܪ ܕܰܐܘܠܶܕ ܠܢܽܘܚ ܚܰܡܶܫܡܳܐܐ ܘܬܶܫܥܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ.</VERS>
      <VERS vnumber="31">ܘܰܗܘܰܘ ܟܽܠ ܝܰܘܡܰܘ̈ܗܝ. ܕܠܰܡܟ ܫܒܰܥܡܳܐܐ ܘܫܰܒܥܺܝܢ ܘܰܫܒܰܥ ܫܢܺܝ̈ܢ: ܘܡܺܝܬ݂.</VERS>
      <VERS vnumber="32">ܘܰܗܘܳܐ ܢܽܘܚ ܒܰܪ ܚܰܡܶܫܡܳܐܐ ܫܢܺܝ̈ܢ: ܘܰܐܘܠܶܕ ܢܽܘܚ ܠܫܺܝܡ: ܘܰܠܚܰܡ: ܘܰܠܝܰܦܬ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܗܘܳܐ ܕܟܰܕ݂ ܫܰܪܺܝܘ ܒܢܰܝ̈ܢܳܫܳܐ ܠܡܶܣܓܳܐ ܥܰܠ ܐܰܦܰܝ̈ ܐܰܪܥܳܐ: ܘܰܒ̈ܢܳܬ݂ܳܐ ܐܶܬܺܝܠܶܕ݂̈ܝ ܠܗܽܘܢ: ܚܙܰܘ ܒܢܰܝ̈ ܐܰܠܽܘܗܺܝܡ ܠܰܒ̈ܢܳܬ݂ ܐ̱ܢܳܫ̈ܳܐ ܕܫܰܦܺܝܖ̈ܳܢ ܐܶܢܶܝܢ.</VERS>
      <VERS vnumber="2">ܘܰܢܣܰܒܘ ܐܶܢܶܝܢ ܠܗܽܘܢ ܢܶܫ̈ܶܐ ܡܶܢ ܟܽܠ ܕܰܓܒܰܘ.</VERS>
      <VERS vnumber="3">ܘܶܐܡܰܪ ܡܳܪܝܳܐ: ܠܳܐ ܬܶܥܡܰܪ ܪܽܘܚܝ ܒܐ̱ܢܳܫ̈ܳܐ ܠܥܳܠܰܡ: ܡܶܛܽܠ ܕܒܶܣܪܳܐ ܗ̱ܘ: ܘܢܶܗܘܽܘܢ ܝܰܘ̈ܡܳܬ݂ܶܗ ܡܳܐܐ ܘܥܶܣܪܺܝܢ ܫܢܺܝ̈ܢ.</VERS>
      <VERS vnumber="4">ܘܓܰܢ̱ܒܳܖ̈ܶܐ ܗܘܰܘ ܒܰܐܪܥܳܐ: ܒܝܰܘ̈ܡܳܬ݂ܳܐ ܗܳܢܽܘܢ ܘܳܐܦ ܡܶܢ ܒܳܬܰܪܟܶܢ: ܡܶܛܽܠ ܕܥܰܠ ܒܢܰܝ̈ ܐܰܠܽܘܗܺܝܡ ܥܰܠ ܒܢ̈ܳܬ݂ ܐ̱ܢܳܫ̈ܳܐ: ܘܺܝܠܶܕ݂̈ܝ ܠܗܽܘܢ ܓܰܢ̱ܒܳܖ̈ܶܐ ܕܡܶܢ ܥܳܠܰܡ ܓܰܢ̱ܒܳܖ̈ܶܐ ܕܰܫܡܳܗ̈ܳܬܳܐ.</VERS>
      <VERS vnumber="5">ܘܰܚܙܳܐ ܡܳܪܝܳܐ ܕܣܶܓܝܰܬ݂ ܒܺܝܫܬܳܐ ܒܰܐܪܥܳܐ: ܘܟܽܠ ܝܰܨܪܳܐ ܕܡܰܚܫܰܒܬܳܐ ܕܠܶܒܶܗ ܒܺܝܫ ܒܟܽܠܝܽܘܡ.</VERS>
      <VERS vnumber="6">ܘܶܐܬܬܘܰܚ ܡܳܪܝܳܐ ܥܰܠ ܕܰܥ̣ܒܰܕ݂ ܠܳܐܕܳܡ ܒܰܐܪܥܳܐ: ܘܟܶܪܝܰܬ݂ ܒܠܶܒܶܗ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܐܶܥܛܶܐ ܠܰܒܢܰܝ̈ܢܳܫܳܐ ܕܰܒܪܺܝܬ ܡܶܢ ܐܰܦܰܝ̈ ܐܰܪܥܳܐ: ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ: ܘܰܥܕܰܡܳܐ ܠܪܰܚܫܳܐ: ܘܰܥܕܰܡܳܐ ܠܦܳܪܰܚܬܳܐ ܕܰܫܡܰܝܳܐ: ܡܶܛܽܠ ܕܶܐܬܬܰܘܚܶܬ݂ ܕܥܶܒܕܶܬ݂ ܐܶܢܽܘܢ.</VERS>
      <VERS vnumber="8">ܘܢܽܘܚ ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝܳܐ.</VERS>
      <VERS vnumber="9">ܘܗܳܠܶܝܢ ܬܰܘܠܕ݂̈ܳܬܶܗ ܕܢܽܘܚ: ܢܽܘܚ ܓܒܰܪ ܙܰܕܺܝܩ ܘܬܰܡܺܝܡ ܗܘܳܐ ܒܕ݂ܳܖ̈ܰܘܗܝ: ܘܰܫܦܰܪ ܢܽܘܚ ܠܰܐܠܳܗܳܐ.</VERS>
      <VERS vnumber="10">ܘܰܐܘܠܶܕ ܢܽܘܚ ܬܠܳܬܳܐ ܒܢܺܝ̈ܢ: ܠܫܺܝܡ: ܘܰܠܚܰܡ: ܘܰܠܝܰܦܬ.</VERS>
      <VERS vnumber="11">ܘܶܐܬܚܰܒܠܰܬ݂ ܐܰܪܥܳܐ ܩܕܳܡ ܐܰ‌ܠܳܗܳܐ: ܘܶܐܬܡܰܠܝܰܬ ܐܰܪܥܳܐ ܥܰܘܠܳܐ.</VERS>
      <VERS vnumber="12">ܘܰܚܙܳܐ ܐܰ‌ܠܳܗܳܐ ܠܰܐܪܥܳܐ ܕܶܐܬ݂ܚܰܒܠܰܬ݂: ܡܶܛܽܠ ܕܚܰܒܶܠ ܟܽܠ ܒܣܰܪ ܐܽܘܪܚܶܗ ܥܰܠ ܐܰܪܥܳܐ.</VERS>
      <VERS vnumber="13">ܘܶܐܡܰܪ ܐܰ‌ܠܳܗܳܐ ܠܢܽܘܚ: ܩܶܨܳܐ ܕܟܽܠ ܒܣܰܪ ܥܰܠ ܩܕ݂ܳܡܰܝ: ܡܶܛܽܠ ܕܶܐܬܡܰܠܝܰܬ݂ ܐܰܪܥܳܐ ܥܰܘܠܳܐ ܡܶܢ ܩܕ݂ܳܡܰܝܗܽܘܢ: ܗܳܐ ܡܚܰܒܶܠ ܐ̱ܢܳܐ ܠܗܽܘܢ ܥܰܡ ܐܰܪܥܳܐ.</VERS>
      <VERS vnumber="14">ܛܽܘܝܳܒܳܐ: ܥܒܶܕ݂ ܠܳܟ݂ ܩܺܒܽܘܬܳܐ ܕܩܰܝܣܳܐ ܕܥܰܪܩܳܐ: ܡܶܕ݂ܝܳܖ̈ܶܐ ܥܒܶܕܶܝܗ̇ ܠܩܺܒܽܘܬܳܐ: ܘܫܽܘܥܶܝܗ̇ ܡܶܢ ܠܒܰܪ ܘܡܶܢ ܠܓ݂ܰܘ ܒܟ݂ܽܘܦܪܳܐ.</VERS>
      <VERS vnumber="15">ܘܗܳܟܰܢܳܐ ܥܒܶܕܶܝܗ̇: ܬܠܳܬ݂ܡܳܐܐ ܐܰܡܺܝ̈ܢ ܐܽܘܪܟ݂ܳܗ̇ ܕܩܺܒܽܘܬܳܐ: ܘܚܰܡܫܺܝܢ ܐܰܡܺܝ̈ܢ ܦܬܳܝܳܗ̇: ܘܰܬܠܳܬܺܝܢ ܐܰܡܺܝ̈ܢ ܪܰܘܡܳܗ̇.</VERS>
      <VERS vnumber="16">ܘܰܙܘܺܝܕ̈ܢܶܐ ܥܒܶܕ݂ ܠܩܺܒܽܘܬܳܐ: ܘܥܰܠ ܐܰܡܳܐ ܣܰܝܟܶܝܗ̇ ܡܶܢ ܠܥܶܠ: ܘܬܰܪܥܳܗ̇ ܕܩܺܒܽܘܬܳܐ ܒܣܶܛܪܳܗ̇ ܥܒܶܕ݂: ܡܶܕ݂ܝܳܪܳܐ ܬܰܚܬܳܝܳܐ: ܘܬܶܢܝܳܢܳܐ: ܘܰܬܠܺܝܬܳܝܳܐ: ܥܒܶܕܶܝܗ̇.</VERS>
      <VERS vnumber="17">ܘܶܐܢܳܐ ܗܳܐ ܡܰܝܬܶܐ ܐ̱ܢܳܐ ܛܰܘܦܳܢܳܐ ܕܡܰܝ̈ܳܐ ܥܰܠ ܐܰܪܥܳܐ: ܠܰܡܚܰܒܳܠܽܘ ܟܽܠ ܒܣܰܪ ܕܺܐܝܬ݂ ܒܶܗ ܪܽܘܚܳܐ ܕܚܰܝ̈ܶܐ ܡܶܢ ܬܚܶܝܬ ܫܡܰܝܳܐ: ܘܟܽܠ ܕܒܰܐܪܥܳܐ ܗ̱ܘ ܢܣܽܘܦ.</VERS>
      <VERS vnumber="18">ܘܰܐܩܺܝܡ ܩܝܳܡܝ ܥܰܡܳܟ: ܘܬܶܥܽܘܠ ܠܩܺܒܽܘܬܳܐ ܐܰܢ̱ܬ ܘܰܒܢܰܝ̈ܟ: ܘܰܐܢ̱ܬܬܳܟ: ܘܢܶܫ̈ܶܐ ܕܰܒܢܰܝ̈ܟ ܥܰܡܳܟ.</VERS>
      <VERS vnumber="19">ܘܡܶܢ ܟܽܠ ܕܚܰܝ ܡܶܢ ܟܽܠ ܒܣܰܪ: ܬܪܶܝܢ ܬܪܶܝܢ ܐܰܥܶܠ ܠܩܺܒܽܘܬܳܐ ܠܡܰܚܳܝܽܘ ܥܰܡܳܟ: ܕܶܟܖ̈ܶܐ ܘܢܶܩ̈ܒܳܬ݂ܳܐ ܢܶܗܘܽܘܢ.</VERS>
      <VERS vnumber="20">ܘܡܶܢ ܦܳܪܰܚܬܳܐ ܠܓܶܢܣܳܗ̇: ܘܡܶܢ ܒܥܺܝܪܳܐ ܠܓܶܢܣܳܗ̇ ܘܡܶܢ ܟܽܠ ܪܰܚܫܳܐ ܕܰܐܪܥܳܐ ܠܓܶܢܣܰܘ̈ܗܝ: ܬܪܶܝܢ ܬܪܶܝܢ ܡܶܢ ܟܽܠ ܢܶܥܠܽܘܢ ܥܰܡܳܟ݂ ܠܡܶܚܳܐ.</VERS>
      <VERS vnumber="21">ܘܰܐܢ̱ܬ ܣܰܒ ܠܳܟ݂ ܡܶܢ ܟܽܠ ܡܶܐܟܠܳܐ ܕܡܶܬܶܐܟܶܠ: ܘܰܚܡܽܘܠ ܠܘܳܬ݂ܳܟ݂: ܘܢܶܗܘܶܐ ܠܳܟ݂ ܘܰܠܗܽܘܢ ܠܡܶܐܟܽܘܠܬܳܐ.</VERS>
      <VERS vnumber="22">ܘܰܥܒܰܕ݂ ܢܽܘܚ ܟܽܠ ܕܦܰܩܕܶܗ ܐܰ‌ܠܳܗܳܐ: ܗܳܟܰܢܳܐ ܥܒܰܕ݂.</VERS>
    </CHAPTER>
    <CHAPTER cnumber="7">
      <VERS vnumber="1">ܘܶܐܡܰܪ ܐܰ‌ܠܳܗܳܐ ܠܢܽܘܚ: ܥܽܘܠ ܐܰܢ̱ܬ ܘܟܽܠܶܗ ܒܰܝܬܳܟ݂ ܠܩܺܒܽܘܬܳܐ: ܡܶܛܽܠ ܕܠܳܟ݂ ܚܙܺܝ݀ܬ݂ ܕܙܰܕܺܝܩ ܐܰܢ̱ܬ ܩܕ݂ܳܡܰܝ ܒܕ݂ܳܪܳܐ ܗܳܢܳܐ.</VERS>
      <VERS vnumber="2">ܘܡܶܢ ܟܽܠܳܗ̇ ܒܥܺܝܪܳܐ ܕܟ݂ܺܝܬ݂ܳܐ ܣܰܒ ܠܳܟ݂ ܫܰܒܥܳܐ ܫܰܒܥܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ ܡܶܢ ܒܥܺܝܪܳܐ ܕܠܳܐ ܗܘܳܬ݂ ܕܰܟ݂ܝܳܐ: ܬܪܶܝܢ ܬܪܶܝܢ ܕܶܟܖ̈ܶܐ ܘܢܶܩ̈ܒܳܬ݂ܳܐ.</VERS>
      <VERS vnumber="3">ܘܳܐܦ ܡܶܢ ܦܳܪܰܚܬܳܐ ܕܟ݂ܺܝܬ݂ܳܐ ܫܰܒܥܳܐ ܫܰܒܥܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ: ܠܡܰܚܳܝܽܘ ܙܰܪܥܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ.</VERS>
      <VERS vnumber="4">ܡܶܛܽܠ ܕܡܶܟܳܐ ܠܫܰܒܥܳܐ ܝܰܘܡܺܝ̈ܢ ܡܰܚܶܬ ܐ̱ܢܳܐ ܡܶܛܪܳܐ ܥܰܠ ܐܰܪܥܳܐ: ܐܰܪܒܥܺܝܢ ܝܰܘܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ: ܘܥܳܛܶܐ ܐ̱ܢܳܐ ܟܽܠ ܕܩܳܐܶܡ ܕܥܶܒܕܶܬ ܡܶܢ ܐܰܦܰܝ̈ ܐܰܪܥܳܐ.</VERS>
      <VERS vnumber="5">ܘܰܥܒܰܕ݂ ܢܽܘܚ ܐܰܝܟ ܕܦܰܩܕܶܗ ܡܳܪܝܳܐ.</VERS>
      <VERS vnumber="6">ܘܢܽܘܚ ܒܰܪ ܫܶܬܡܳܐܐ ܫܢܺܝ̈ܢ: ܘܛܰܘܦܳܢܳܐ ܗܘܳܐ ܡܰܝ̈ܳܐ ܥܰܠ ܐܰܪܥܳܐ.</VERS>
      <VERS vnumber="7">ܘܥܰܠܘ ܢܽܘܚ ܘܰܒܢܰܘ̈ܗܝ: ܘܰܐܢ̱ܬܬܶܗ ܘܢܶܫ̈ܶܐ ܕܰܒܢܰܘ̈ܗܝ ܥܰܡܶܗ ܠܩܺܒܽܘܬܳܐ: ܡܶܢ ܩܕܳܡ ܡܰܝ̈ܳܐ ܕܛܰܘܦܳܢܳܐ.</VERS>
      <VERS vnumber="8">ܘܡܶܢ ܒܥܺܝܪܳܐ ܕܟ݂ܺܝܬ݂ܳܐ: ܘܡܶܢ ܒܥܺܝܪܳܐ ܕܠܳܐ ܗܘܳܬ݂ ܕܰܟ݂ܝܳܐ: ܘܡܶܢ ܦܳܪܰܚܬܳܐ: ܘܡܶܢ ܟܽܠ ܕܪܳܚܶܫ ܥܰܠ ܐܰܪܥܳܐ.</VERS>
      <VERS vnumber="9">ܬܪܶܝܢ ܬܪܶܝܢ ܥ̣ܰܠܘ ܥܰܡ ܢܽܘܚ ܠܩܺܒܽܘܬܳܐ: ܕܶܟܖ̈ܶܐ ܘܢܶܩ̈ܒܳܬ݂ܳܐ: ܐܰܝܟ ܕܦܰܩܶܕ݂ ܐܰ‌ܠܳܗܳܐ ܠܢܽܘܚ.</VERS>
      <VERS vnumber="10">ܘܰܗܘܳܐ ܠܫܰܒܥܳܐ ܝܰܘܡܺܝ̈ܢ: ܘܡܰܝ̈ܳܐ ܕܛܰܘܦܳܢܳܐ ܗܘܰܘ ܥܰܠ ܐܰܪܥܳܐ.</VERS>
      <VERS vnumber="11">ܒܰܫܢܰܬ ܫܶܬܡܳܐܐ ܫܢܺܝ̈ܢ ܠܚܰܝܰܘ̈ܗܝ ܕܢܽܘܚ: ܒܝܰܪܚܳܐ ܕܰܬܪܶܝܢ: ܒܰܫܒܰܥܶܣܖ̈ܶܐ ܒܝܰܪܚܳܐ ܒܶܗ ܒܝܰܘܡܳܐ ܗܳܢܳܐ: ܐܶܬܬܪܰܥܘ ܟܽܠ ܡܰܒܽܘ̈ܥܰܝ ܬܗܽܘܡܳܐ ܪܰܒܳܐ: ܘܢܳܣ̈ܟ݂ܶܐ ܕܰܫܡܰܝܳܐ ܐܶܬܦܬܰܚܘ.</VERS>
      <VERS vnumber="12">ܘܰܗܘܳܐ ܡܶܛܪܳܐ ܥܰܠ ܐܰܪܥܳܐ: ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ.</VERS>
      <VERS vnumber="13">ܒܶܗ ܒܝܰܘܡܳܐ ܗܳܢܳܐ ܥܰܠ ܢܽܘܚ: ܘܫܺܝܡ: ܘܚܰܡ: ܘܝܰܦܬ: ܒܢܰܝ̈ ܢܽܘܚ ܘܰܐܢ̱ܬܬܶܗ ܕܢܽܘܚ: ܘܰܬܠܳܬ݂ ܢܶܫ̈ܶܐ ܕܰܒܢܰܘ̈ܗܝ ܠܩܺܒܽܘܬܳܐ.</VERS>
      <VERS vnumber="14">ܗܶܢܽܘܢ ܘܟܽܠܳܗ̇ ܚܰܝܽܘܬ݂ܳܐ ܠܓܶܢܣܳܗ̇: ܘܟܽܠܳܗ̇ ܒܥܺܝܪܳܐ ܠܓܶܢܣܳܗ̇: ܘܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ ܠܓܶܢܣܰܘ̈ܗܝ: ܘܟܽܠܳܗ̇ ܦܳܪܰܚܬܳܐ ܠܓܶܢܣܳܗ̇: ܘܟܽܠ ܨܦܰܪ ܘܟܽܠ ܓܶܦ.</VERS>
      <VERS vnumber="15">ܥ̣ܰܠܘ ܥܰܡ ܢܽܘܚ ܠܩܺܒܽܘܬܳܐ: ܬܪܶܝܢ ܬܪܶܝܢ ܡܶܢ ܟܽܠ ܒܣܰܪ ܕܺܐܝܬ݂ ܒܗܽܘܢ ܪܽܘܚܳܐ ܕܚܰܝ̈ܶܐ .</VERS>
      <VERS vnumber="16">ܘܰܕ݂ܥ̣ܰܠܘ ܕܶܟܖ̈ܶܐ ܘܢܶܩ̈ܒܳܬ݂ܳܐ ܡܶܢ ܟܽܠ ܒܣܰܪ ܥ̣ܰܠܘ: ܐܰܝܟ ܕܦܰܩܕܶܗ ܐܰ‌ܠܳܗܳܐ. ܘܶܐܚܰܕ݂ ܡܳܪܝܳܐ ܒܰܐܦܰܘ̈ܗܝ.</VERS>
      <VERS vnumber="17">ܘܰܗܘܳܐ ܛܰܘܦܳܢܳܐ ܐܰܪܒܥܺܝܢ ܝܰܘܡܺܝ̈ܢ ܥܰܠ ܐܰܪܥܳܐ: ܘܰܣܓܺܝܘ ܡܰܝ̈ܳܐ ܘܫܰܩܠܽܘܗ̇ ܠܩܺܒܽܘܬܳܐ: ܘܶܐܬܬܪܺܝܡܰܬ݂ ܡܶܢ ܐܰܪܥܳܐ.</VERS>
      <VERS vnumber="18">ܘܰܥܫܶܢܘ ܡܰܝ̈ܳܐ ܘܰܣܓܺܝܘ ܛܳܒ ܥܰܠ ܐܰܪܥܳܐ: ܘܰܡܗܰܠܟ݂ܳܐ ܗܘܳܬ݂ ܩܺܒܽܘܬܳܐ ܥܰܠ ܐܰܦܰܝ̈ ܡܰܝ̈ܳܐ.</VERS>
      <VERS vnumber="19">ܘܡܰܝ̈ܳܐ ܥܫܶܢܘ ܛܳܒ ܛܳܒ ܥܰܠ ܐܰܪܥܳܐ: ܘܶܐܬܟܰܣܺܝܘ ܟܽܠܗܽܘܢ ܛܽܘܖ̈ܶܐ ܖ̈ܳܡܶܐ ܕܰܬܚܶܝܬ ܟܽܠ ܫܡܰܝܳܐ.</VERS>
      <VERS vnumber="20">ܚܰܡܫܰܥܶܣܖ̈ܶܐ ܐܰܡܺܝ̈ܢ ܡܶܢ ܠܥܶܠ ܥܫܶܢܘ ܡܰܝ̈ܳܐ: ܘܶܐܬܟܰܣܺܝܘ ܛܽܘܖ̈ܶܐ ܖ̈ܳܡܶܐ.</VERS>
      <VERS vnumber="21">ܘܣܳܦ ܟܽܠ ܒܣܰܪ ܕܪܳܚܶܫ ܥܰܠ ܐܰܪܥܳܐ: ܦܳܪܰܚܬܳܐ: ܘܰܒܥܺܝܪܳܐ: ܘܚܰܝܽܘܬ݂ܳܐ: ܘܟܽܠܶܗ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ: ܘܟܽܠܗܽܘܢ ܒܢܰܝ̈ܢܳܫܳܐ.</VERS>
      <VERS vnumber="22">ܟܽܠ ܕܰܢܫܰܡܬܳܐ ܕܪܽܘܚܳܐ ܕܚܰܝ̈ܶܐ ܒܰܐܦܰܘ̈ܗܝ: ܡܶܢ ܟܽܠ ܕܰܒܝܰܒܫܳܐ: ܡܺܝܬ݂ܘ.</VERS>
      <VERS vnumber="23">ܘܰܥܛܳܐ ܠܟܽܠ ܕܩܳܐܶܡ ܥܰܠ ܐܰܦܰܝ̈ ܐܰܪܥܳܐ: ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ: ܘܰܥܕܰܡܳܐ ܠܪܰܚܫܳܐ: ܘܰܥܕܰܡܳܐ ܠܦܳܪܰܚܬܳܐ ܕܰܫܡܰܝܳܐ: ܐܶܬܥܛܺܝܘ ܡܶܢ ܐܰܪܥܳܐ. ܘܶܐܫܬܚܰܪ ܢܽܘܚ ܘܰܕ݂ܥܰܡܶܗ ܒܩܺܒܽܘܬܳܐ.</VERS>
      <VERS vnumber="24">ܘܰܥܫܶܢܘ ܡܰܝ̈ܳܐ ܥܰܠ ܐܰܪܥܳܐ: ܡܳܐܐ ܘܚܰܡܫܺܝܢ ܝܰܘܡܺܝ̈ܢ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܬܕܟܰܪ ܐܰ‌ܠܳܗܳܐ ܠܢܽܘܚ. ܘܰܠܟܽܠܳܗ̇ ܚܰܝܽܘܬܳܐ: ܘܰܠܟܽܠܳܗ̇ ܒܥܺܝܪܳܐ: ܘܰܠܟܽܠܳܗ̇ ܦܳܪܰܚܬܳܐ ܕܥܰܡܶܗ ܒܩܺܒܽܘܬܳܐ: ܘܰܐܥܒܰܪ ܐܰ‌ܠܳܗܳܐ ܪܽܘܚܳܐ ܥܰܠ ܐܰܪܥܳܐ: ܘܶܐܬܬܢܺܝܚܘ ܡܰܝ̈ܳܐ.</VERS>
      <VERS vnumber="2">ܘܶܐܣܬܟܰܪܘ ܡܰܒܽܘ̈ܥܶܐ ܕܰܬܗܽܘܡܳܐ: ܘܢܳܣ̈ܟܶܐ ܕܰܫܡܰܝܳܐ: ܘܶܐܬܟܠܺܝ ܡܶܛܪܳܐ ܡܶܢ ܫܡܰܝܳܐ.</VERS>
      <VERS vnumber="3">ܘܰܗܦܰܟ݂ܘ ܡܰܝ̈ܳܐ ܡܶܢ ܐܰܪܥܳܐ: ܐܳܙܺܠܝܢ ܘܗܳܦܟܺܝܢ: ܘܰܚܣܰܪܘ ܡܰܝ̈ܳܐ ܡܶܢ ܒܳܬܰܪ ܡܳܐܐ ܘܚܰܡܫܺܝܢ ܝܰܘܡܺܝ̈ܢ.</VERS>
      <VERS vnumber="4">ܘܶܐܬܬܢܺܝܚܰܬ ܩܺܒܽܘܬܳܐ ܒܝܰܪܚܳܐ ܫܒܝܥܳܝܳܐ: ܒܰܫܒܰܥܶܣܖ̈ܶܐ ܒܶܗ ܒܝܰܪܚܳܐ ܥܰܠ ܛܽܘܖ̈ܰܝ ܩܰܪܕܽܘ.</VERS>
      <VERS vnumber="5">ܘܡܰܝ̈ܳܐ ܐܳܙܺܠܝܢ ܗܘܰܘ ܘܚܳܣܪܺܝܢ: ܥܕܰܡܳܐ ܠܝܰܪܚܳܐ ܥܣܺܝܪܳܝܳܐ: ܒܚܰܕ݂ ܒܝܰܪܚܳܐ ܥܣܺܝܪܳܝܳܐ ܐܶܬܚܙܺܝܘ ܖ̈ܺܝܫܰܝ ܛܽܘܖ̈ܶܐ.</VERS>
      <VERS vnumber="6">ܘܰܗܘܳܐ ܡܶܢ ܒܳܬܰܪ ܐܰܪܒܥܺܝܢ ܝܰܘܡܺܝ̈ܢ: ܦܬܰܚ ܢܽܘܚ ܟܰܘܬܳܐ ܕܩܺܒܽܘܬܳܐ ܕܰܥܒܰܕ݂.</VERS>
      <VERS vnumber="7">ܘܫܰܕܰܪ ܠܥܽܘܪܒܳܐ ܘܰܢܦܰܩ ܡܶܦܰܩ: ܘܠܳܐ ܗܦܰܟ: ܥܕܰܡܳܐ ܕܺܝܒܶܫܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.</VERS>
      <VERS vnumber="8">ܘܫܰܕܰܪ ܠܝܰܘܢܳܐ ܡܶܢ ܠܘܳܬܶܗ: ܕܢܶܚܙܶܐ ܐܶܢ ܩܰܠܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.</VERS>
      <VERS vnumber="9">ܘܠܳܐ ܐܶܫܟܚܰܬ ܠܳܗ̇ ܝܰܘܢܳܐ ܢܝܳܚܳܐ ܠܦܰܣܰܬ ܪܶܓܠܳܗ̇: ܘܗܶܦܟܰܬ ܠܘܳܬܶܗ ܠܩܺܒܽܘܬܳܐ: ܡܶܛܽܠ ܕܡܰܝ̈ܳܐ ܐܺܝܬ ܗܘܰܘ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܰܐܘܫܶܛ ܐܺܝܕ݂ܶܗ ܘܢܰܣܒܳܗ: ܘܰܐܥܠܳܗ̇ ܠܘܳܬܶܗ ܠܩܺܒܽܘܬܳܐ.</VERS>
      <VERS vnumber="10">ܘܦܳܫ ܬܽܘܒ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ: ܘܰܗܦܰܟ ܘܫܰܕܪܳܗ̇ ܠܝܰܘܢܳܐ ܡܶܢ ܩܺܒܽܘܬܳܐ.</VERS>
      <VERS vnumber="11">ܘܶܐܬܳܬ݂ ܠܘܳܬܶܗ ܝܰܘܢܳܐ ܠܥܶܕܳܢ ܪܰܡܫܳܐ: ܘܗܳܐ ܛܰܪܦܳܐ ܕܙܰܝܬܳܐ ܐܰܚܺܝܕ݂ܳܐ ܒܦܽܘܡܳܗ̇: ܘܺܝܕܰܥ ܢܽܘܚ ܕܩܰܠܘ ܡܰܝ̈ܳܐ ܡܶܢ ܐܰܦܰܝ̈ ܐܰܪܥܳܐ.</VERS>
      <VERS vnumber="12">ܘܦܳܫ ܬܽܘܒ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ: ܘܫܰܕܪܳܗ̇ ܠܝܰܘܢܳܐ، ܘܠܳܐ ܐܰܘܣܦܰܬ ܬܽܘܒ ܝܰܘܢܳܐ ܠܡܶܗܦܰܟ ܠܘܳܬܶܗ.</VERS>
      <VERS vnumber="13">ܘܰܗܘܳܐ ܒܰܫܢܰܬ ܫܶܬܡܳܐܐ ܘܰܚܕ݂ܳܐ ܒܚܰܕ݂ ܒܝܰܪܚܳܐ ܩܰܕܡܳܝܳܐ: ܝܺܒܶܫܘ ܡܰܝ̈ܳܐ ܡܶܢ ܐܰܪܥܳܐ: ܘܰܐܥܒܰܪ ܢܽܘܚ ܟܣܳܝܳܐ ܕܩܺܒܽܘܬܳܐ: ܘܰܚܙܳܐ: ܘܗܳܐ ܝܺܒܶܫ̈ܝ ܐܰܦܰܝ̈ ܐܰܪܥܳܐ.</VERS>
      <VERS vnumber="14">ܘܰܒܝܰܪܚܳܐ ܕܰܬܪܶܝܢ: ܒܫܰܒܥܳܐ ܘܥܶܣܪܺܝܢ ܒܶܗ ܒܝܰܪܚܳܐ ܝܶܒܫܰܬ ܐܰܪܥܳܐ.</VERS>
      <VERS vnumber="15">ܘܡܰܠܶܠ ܐܰ‌ܠܳܗܳܐ ܥܰܡ ܢܽܘܚ: ܘܶܐܡܰܪ ܠܶܗ.</VERS>
      <VERS vnumber="16">ܦܽܘܩ ܡܶܢ ܩܺܒܽܘܬܳܐ: ܐܰܢ̱ܬ: ܘܰܐܢ̱ܬܬܳܟ: ܘܰܒܢܰܝ̈ܟ: ܘܢܶܫ̈ܶܐ ܕܰܒܢܰܝ̈ܟ ܥܰܡܳܟ.</VERS>
      <VERS vnumber="17">ܘܟܽܠܳܗ̇ ܚܰܝܽܘܬ݂ܳܐ ܕܥܰܡܳܟ݂ ܡܶܢ ܟܽܠ ܒܣܰܪ: ܘܦܳܪܰܚܬܳܐ: ܘܰܒܥܺܝܪܳܐ: ܘܟܽܠܶܗ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ: ܐܰܦܶܩ ܥܰܡܳܟ: ܘܢܰܘܠܕܽܘܢ ܒܰܐܪܥܳܐ: ܘܢܶܦܪܽܘܢ ܘܢܶܣܓܽܘܢ ܥܰܠ ܐܰܪܥܳܐ.</VERS>
      <VERS vnumber="18">ܘܰܢܦܰܩ ܢܽܘܚ: ܘܰܒܢܰܘ̈ܗܝ: ܘܰܐܢ̱ܬܬܶܗ: ܘܢܶܫ̈ܶܐ ܕܰܒܢܰܘ̈ܗܝ ܥܰܡܶܗ.</VERS>
      <VERS vnumber="19">ܘܟܽܠܳܗ̇ ܚܰܝܽܘܬ݂ܳܐ: ܘܟܽܠܳܗ̇ ܒܥܺܝܪܳܐ: ܘܟܽܠܳܗ̇ ܦܳܪܰܚܬܳܐ: ܘܟܽܠ ܕܪܳܚܶܫ ܥܰܠ ܐܰܪܥܳܐ ܠܫܰܖ̈ܒܳܬܗܽܘܢ: ܢܦܰܩܘ ܡܶܢ ܩܺܒܽܘܬܳܐ.</VERS>
      <VERS vnumber="20">ܘܰܒܢܳܐ ܢܽܘܚ ܡܰܕܒܚܳܐ ܠܡܳܪܝܳܐ: ܘܰܢܣܰܒ ܡܶܢ ܟܽܠܳܗ̇ ܚܰܝܽܘܬ݂ܳܐ ܕܟ݂ܺܝܬ݂ܳܐ: ܘܡܶܢ ܟܽܠܳܗ̇ ܦܳܪܰܚܬܳܐ ܕܟ݂ܺܝܬ݂ܳܐ: ܘܰܐܣܶܩ ܝܰܩܕܳܐ ܥܰܠ ܡܰܕܒܚܳܐ.</VERS>
      <VERS vnumber="21">ܘܰܐܪܺܝܚ ܡܳܪܝܳܐ ܪܺܝܚܳܐ ܕܰܣܘܳܬܳܐ: ܪܺܝܚܳܐ ܕܰܢܝܳܚܳܐ: ܘܶܐܡܰܪ ܡܳܪܝܳܐ ܒܠܶܒܶܗ: ܕܠܳܐ ܐܰܘܣܶܦ ܬܽܘܒ ܠܰܡܠܳܛܳܗ̇ ܠܰܐܪܥܳܐ ܡܶܛܽܠ ܒܰܪܢܳܫܳܐ: ܡܶܛܽܠ ܕܝܰܨܪܳܐ ܕܠܶܒܶܗ ܕܰܒܪܢܳܫܳܐ ܒܺܝܫ ܡܶܢ ܛܰܠܝܽܘܬܶܗ: ܘܠܳܐ ܐܰܘܣܶܦ ܬܽܘܒ ܠܡܶܡܚܳܐ ܠܟܽܠ ܕܚܰܝ ܐܰܝܟ ܕܥܶܒܕܶܬ݂.</VERS>
      <VERS vnumber="22">ܘܡܶܟܺܝܠ ܟܽܠܗܽܘܢ ܝܰܘ̈ܡܳܬ݂ܳܐ ܕܰܐܪܥܳܐ: ܙܪܳܥܳܐ ܘܰܚܨܳܕܳܐ: ܥܰܪܝܳܐ ܘܚܽܘܡܳܐ: ܩܰܝܛܳܐ ܘܣܰܬܘܳܐ: ܐܺܝܡܳܡܳܐ ܘܠܺܠܝܳܐ: ܠܳܐ ܢܶܒܛܠܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܒܰܪܶܟ݂ ܐܰ‌ܠܳܗܳܐ ܠܢܽܘܚ: ܘܠܰܒܢܰܘ̈ܗܝ: ܘܶܐܡܰܪ ܠܗܽܘܢ: ܦܪܰܘ ܘܰܣܓܰܘ: ܘܰܡܠܰܘ ܐܰܪܥܳܐ.</VERS>
      <VERS vnumber="2">ܘܕܶܚܠܰܬ݂ܟܽܘܢ ܘܙܰܘܥܰܬ݂ܟ݂ܽܘܢ ܬܶܗܘܶܐ ܥܰܠ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ: ܘܥܰܠ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܥܰܠ ܟܽܠ ܕܡܰܪܚܫܳܐ ܐܰܪܥܳܐ: ܘܟܽܠܗܽܘܢ ܢܽܘ̈ܢܶܐ ܕܝܰܡܳܐ ܒܺܐܝ̈ܕ݂ܰܝܟܽܘܢ ܢܶܫܬܰܠܡܽܘܢ.</VERS>
      <VERS vnumber="3">ܘܟܽܠ ܪܰܚܫܳܐ ܕܚܰܝ: ܠܟܽܘܢ ܢܶܗܘܶܐ ܠܡܶܐܟܽܘܠܬܳܐ: ܐܰܝܟ ܝܽܘܪܳܩܳܐ ܕܥܶܣܒܳܐ ܝܶܗܒܶܬ ܠܟܽܘܢ ܟܽܠ.</VERS>
      <VERS vnumber="4">ܒܰܠܚܽܘܕ݂ ܒܶܣܪܳܐ ܕܰܒܢܰܦܫܶܗ ܕܡܶܗ: ܠܳܐ ܬܶܐܟܠܽܘܢ.</VERS>
      <VERS vnumber="5">ܘܰܒܪܰܡ ܕܶܡܟ݂ܽܘܢ ܕܢܰܦ̈ܫܳܬ݂ܟ݂ܽܘܢ ܐܶܬܒܰܥ: ܡܶܢ ܝܰܕ݂ ܟܽܠ ܚܰܝܽܘܬ݂ܳܐ ܐܶܬܒܥܺܝܘܗܝ. ܡܶܢ ܐܺܝܕ݂ܳܐ ܕܐ̱ܢܳܫܳܐ ܘܡܶܢ ܐܺܝܕ݂ܳܐ ܕܓܰܒܪܳܐ ܘܰܐܚܽܘܗܝ ܐܶܬܒܰܥ ܢܰܦܫܳܐ ܕܐ̱ܢܳܫܳܐ.</VERS>
      <VERS vnumber="6">ܡܰܢ ܕܢܶܐܫܽܘܕ݂ ܕܡܳܐ ܕܐ̱ܢܳܫܳܐ ܒܐ̱ܢܳܫܳܐ: ܕܡܶܗ ܢܶܬܶܐܫܶܕ݂: ܡܶܛܽܠ ܕܒܰܨܠܶܡ ܐܰ‌ܠܳܗܳܐ ܥܒܺܝܕ݂ ܐܳܕܳܡ.</VERS>
      <VERS vnumber="7">ܘܰܐܢ̱ܬܽܘܢ ܦܪܰܘ ܘܰܣܓܰܘ: ܘܰܐܘܠܶܕ݂ܘ ܒܰܐܪܥܳܐ ܘܰܣܓܰܘ ܒܳܗ̇.</VERS>
      <VERS vnumber="8">ܘܶܐܡܰܪ ܐܰ‌ܠܳܗܳܐ ܠܢܽܘܚ ܘܠܰܒ̈ܢܰܘܗܝ ܥܰܡܶܗ.</VERS>
      <VERS vnumber="9">ܐܶܢܳܐ ܗܳܐ ܡܩܺܝܡ ܐ̱ܢܳܐ ܩܝܳܡܝ ܥܰܡܟܽܘܢ: ܘܥܰܡ ܙܰܪܥܟܽܘܢ ܒܳܬܰܪܟܽܘܢ.</VERS>
      <VERS vnumber="10">ܘܥܰܡ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ: ܘܥܰܡ ܦܳܪܰܚܬܳܐ: ܘܥܰܡ ܒܥܺܝܪܳܐ ܘܥܰܡ ܟܽܠܳܗ̇ ܚܰܝܽܘܬܳܐ ܕܰܐܪܥܳܐ ܕܥܰܡܟܽܘܢ: ܡܶܢ ܟܽܠ ܢܳܦ̈ܩܰܝ ܩܺܒܽܘܬܳܐ: ܘܥܰܡ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ.</VERS>
      <VERS vnumber="11">ܘܰܐܩܺܝܡ ܩܝܳܡܝ ܥܰܡܟܽܘܢ: ܘܠܳܐ ܢܣܽܘܦ ܟܽܠ ܒܣܰܪ ܬܽܘܒ ܡܶܢ ܡܰܝ̈ܳܐ ܕܛܰܘܦܳܢܳܐ: ܘܠܳܐ ܢܶܗܘܶܐ ܬܽܘܒ ܛܰܘܦܳܢܳܐ ܠܰܡܚܰܒܳܠܽܘ ܠܰܐܪܥܳܐ.</VERS>
      <VERS vnumber="12">ܘܶܐܡܰܪ ܐܰ‌ܠܳܗܳܐ ܠܢܽܘܚ: ܗܳܕ݂ܶܐ ܐܳܬܳܐ ܕܰܩܝܳܡܳܐ ܕܝܳܗܶܒ ܐ̱ܢܳܐ ܒܰܝ̈ܢܰܝ ܘܰܠܟܽܘܢ: ܘܒܶܝܬ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ ܠܕ݂ܳܖ̈ܰܝ ܥܳܠܡܳܐ.</VERS>
      <VERS vnumber="13">ܩܶܫܬܝ ܝܶܗܒܶܬ ܒܰܥܢܳܢ̈ܶܐ: ܘܬܶܗܘܶܐ ܐܳܬܳܐ ܕܰܩܝܳܡܳܐ ܒܰܝ̈ܢܰܝ ܠܰܐܪܥܳܐ.</VERS>
      <VERS vnumber="14">ܘܢܶܗܘܶܐ ܡܳܐ ܕܡܰܣܶܩ ܐ̱ܢܳܐ ܥܢܳܢ̈ܶܐ ܥܰܠ ܐܰܪܥܳܐ: ܘܬܶܬܚܙܶܐ ܩܶܫܬܳܐ ܒܰܥܢܳܢ̈ܶܐ.</VERS>
      <VERS vnumber="15">ܘܶܐܬܕܟܰܪ ܩܝܳܡܝ ܕܒܰܝ̈ܢܰܝ ܘܰܠܟܽܘܢ: ܘܒܶܝܬ ܟܽܠ ܢܰܦܫܳܐ ܚܰܝܬܳܐ ܕܥܰܡܟܽܘܢ: ܘܒܶܝܬ ܟܽܠ ܒܣܰܪ: ܘܠܳܐ ܢܶܗܘܽܘܢ ܬܽܘܒ ܡܰܝ̈ܳܐ ܕܛܰܘܦܳܢܳܐ ܠܰܡܚܰܒܳܠܽܘ ܟܽܠ ܒܣܰܪ.</VERS>
      <VERS vnumber="16">ܘܬܶܗܘܶܐ ܩܶܫܬܳܐ ܒܰܥܢܳܢ̈ܶܐ: ܘܶܐܚܙܶܝܗ̇ ܠܕ݂ܽܘܟ݂ܪܳܢܳܐ ܕܰܩܝܳܡܳܐ ܕܰܠܥܳܠܰܡ: ܒܶܝܬ݂ ܐܰ‌ܠܳܗܳܐ ܠܒܶܝܬ ܟܽܠ ܢܰܦܫܳܐ ܚܰܝܬܳܐ: ܕܟܽܠ ܒܣܰܪ ܥܰܠ ܐܰܪܥܳܐ.</VERS>
      <VERS vnumber="17">ܘܶܐܡܰܪ ܐܰ‌ܠܳܗܳܐ ܠܢܽܘܚ: ܗܳܕ݂ܳܐ ܗ̱ܝ ܐܳܬܳܐ ܕܰܩܝܳܡܳܐ ܕܰܐܩܺܝܡܶܬ ܒܰܝ̈ܢܰܝ ܠܒܶܝܬ ܟܽܠ ܒܣܰܪ ܕܥܰܠ ܐܰܪܥܳܐ.</VERS>
      <VERS vnumber="18">ܘܰܗܘܰܘ ܒܢܰܝ̈ ܢܽܘܚ ܕܰܢܦܰܩܘ ܡܶܢ ܩܺܒܽܘܬܳܐ: ܫܺܝܡ: ܘܚܰܡ: ܘܝܰܦܶܬ: ܚܰܡ ܗܽܘ ܐܰܒܽܘܗܝ ܕܰܟ݂ܢܰܥܢ.</VERS>
      <VERS vnumber="19">ܬܠܳܬܳܐ ܗܳܠܶܝܢ ܒܢܰܝ̈ ܢܽܘܚ: ܘܡܶܢ ܗܳܠܶܝܢ ܐܶܬܒܰܕܰܪܘ ܒܟܽܠܳܗ̇ ܐܰܪܥܳܐ.</VERS>
      <VERS vnumber="20">ܘܫܰܪܺܝ ܢܽܘܚ ܥܒܳܕ݂ܳܐ ܒܰܐܪܥܳܐ: ܘܰܢܨܰܒ ܟܰܪܡܳܐ.</VERS>
      <VERS vnumber="21">ܘܶܐܫܬܺܝ ܡܶܢ ܚܰܡܪܶܗ ܘܰܪܘܺܝ: ܘܶܐܬܓܠܺܝ ܒܓܰܘ ܡܰܫܟܢܶܗ.</VERS>
      <VERS vnumber="22">ܘܰܚܙܳܐ ܚܰܡ ܐܰܒܽܘܗܝ ܕܰܟ݂ܢܰܥܢ ܥܰܪܛܶܠܳܝܽܘܬܳܐ ܕܰܐܒܽܘܗܝ: ܘܚܰܘܺܝ ܠܰܬܪܶܝܢ ܐܰܚܰܘ̈ܗܝ.</VERS>
      <VERS vnumber="23">ܘܰܢܣܰܒܘ ܫܺܝܡ ܘܝܰܦܶܬ ܡܰܪܛܽܘܛܳܐ: ܘܰܐܪܡܺܝܘ ܥܰܠ ܟܰܬܦ̈ܳܬܳܐ ܕܰܬܖ̈ܰܝܗܽܘܢ: ܘܗܰܠܶܟ݂ܘ ܒܰܪ ܒܶܣܬܪܳܐܺܝܬ݂: ܘܟܰܣܺܝܘ ܥܰܪܛܶܠܳܝܽܘܬܳܐ ܕܰܐܒܽܘܗܽܘܢ: ܘܰܐܦܰܝ̈ܗܽܘܢ ܠܒܶܣܬܰܪܗܽܘܢ: ܘܥܰܪܛܶܠܳܝܽܘܬܳܐ ܕܰܐܒܽܘܗܽܘܢ ܠܳܐ ܚܙܰܘ.</VERS>
      <VERS vnumber="24">ܘܶܐܬܬܥܺܝܪ ܢܽܘܚ ܡܶܢ ܚܰܡܪܶܗ: ܘܺܝܕܰܥ ܟܽܠ ܕܰܥ̣ܒܰܕ݂ ܠܶܗ ܒܪܶܗ ܙܥܽܘܪܳܐ.</VERS>
      <VERS vnumber="25">ܘܶܐܡܰܪ ܠܺܝܛ ܟܢܰܥܢ: ܥܒܶܕ݂ ܥܰܒܕܺܝ̈ܢ ܢܶܗܘܶܐ ܠܰܐܚܰܘ̈ܗܝ.</VERS>
      <VERS vnumber="26">ܘܶܐܡܰܪ. ܒܪܺܝܟ ܡܳܪܝܳܐ ܐܰܠܳܗܶܗ ܕܫܺܝܡ: ܘܢܶܗܘܶܐ ܟܢܰܥܢ ܥܰܒܕܳܐ ܠܗܽܘܢ.</VERS>
      <VERS vnumber="27">ܢܰܦܬܶܐ ܐܰ‌ܠܳܗܳܐ ܠܝܰܦܶܬ: ܘܢܶܫܪܶܐ ܒܡܰܫܟܢܶܗ ܕܫܺܝܡ: ܘܢܶܗܘܶܐ ܟܢܰܥܢ ܥܰܒܕܳܐ ܠܗܽܘܢ.</VERS>
      <VERS vnumber="28">ܘܰܚܝܳܐ ܢܽܘܚ ܡܶܢ ܒܳܬܰܪ ܛܰܘܦܳܢܳܐ: ܬܠܳܬ݂ ܡܳܐܐ ܘܚܰܡܫܺܝܢ ܫܢܺܝ̈ܢ.</VERS>
      <VERS vnumber="29">ܘܰܗܘܰܘ ܟܽܠ ܝܰܘܡܰܘ̈ܗܝ ܕܢܽܘܚ: ܬܫܰܥ ܡܳܐܐ ܘܚܰܡܫܺܝܢ ܫܢܺܝ̈ܢ ܘܡܺܝܬ݂.</VERS>
    </CHAPTER>
    <CHAPTER cnumber="10">
      <VERS vnumber="1">ܘܗܳܠܶܝܢ ܬܰܘܠܕ݂̈ܳܬܳܐ ܕܰܒܢܰܝ̈ ܢܽܘܚ: ܫܺܝܡ: ܘܚܰܡ: ܘܝܰܦܶܬ: ܘܶܐܬܺܝܠܶܕ݂ܘ ܠܗܽܘܢ ܒܢܰܝ̈ܳܐ ܡܶܢ ܒܳܬܰܪ ܛܰܘܦܳܢܳܐ</VERS>
      <VERS vnumber="2">ܒܢܰܝ̈ ܝܰܦܶܬ: ܓܳܡܰܪ: ܘܡܳܓܽܘܓ: ܘܡܳܕܰܝ: ܘܝܰܘܳܢ: ܘܬܽܘܒܶܝܠ: ܘܡܳܫܳܟ: ܘܬܺܝܪܶܣ</VERS>
      <VERS vnumber="3">ܘܰܒܢܰܝ̈ ܓܳܡܰܪ: ܐܰܫܟܢܳܙ: ܘܕܰܝܦܳܪ: ܘܬܽܘܓܰܪܡܳܐ.</VERS>
      <VERS vnumber="4">ܘܰܒܢܰܝ̈ ܝܰܘܳܢ: ܐܶܠܺܝܫܳܐ: ܘܬܰܪܫܺܝܫ: ܘܟܳܬܺܝܡ: ܘܕ݂ܽܘܕ݂ܳܢܺܝܡ</VERS>
      <VERS vnumber="5">ܘܡܶܢ ܗܳܠܶܝܢ ܐܶܬܦܪܶܫܘ ܒܓܳܙܖ̈ܳܬܳܐ ܕܥܰܡ̈ܡܶܐ ܒܰܐܖ̈ܥܳܬܗܽܘܢ: ܓܒܰܪ ܠܠܶܫܳܢܶܗ: ܠܫܰܖ̈ܒܳܬܗܽܘܢ: ܒܥܰܡܡܰܝ̈ܗܽܘܢ</VERS>
      <VERS vnumber="6">ܘܰܒܢܰܝ̈ ܚܰܡ: ܟܽܘܫ: ܘܡܶܨܪܺܝܡ: ܘܦܽܘܛ: ܘܰܟ݂ܢܰܥܢ</VERS>
      <VERS vnumber="7">ܘܰܒܢܰܝ̈ ܟܽܘܫ: ܫܒܳܐ: ܘܰܚܘܺܝܠܳܐ: ܘܣܳܒܬܳܐ: ܘܪܰܥܡܳܐ: ܘܣܰܒܬܟ݂ܳܐ: ܘܰܒܢܰܝ̈ ܪܰܥܡܳܐ: ܫܒܳܐ ܘܕ݂ܳܪܰܢ.</VERS>
      <VERS vnumber="8">ܘܟܽܘܫ ܐܰܘܠܶܕ݂ ܠܢܰܡܪܽܘܕ: ܗܽܘ ܫܰܪܺܝ ܠܡܶܗܘܳܐ ܓܰܢ̱ܒܳܪܳܐ ܒܰܐܪܥܳܐ</VERS>
      <VERS vnumber="9">ܗܽܘ ܗܘܳܐ ܓܰܢ̱ܒܳܪܳܐ ܢܰܚܫܺܝܪܬܳܢܳܐ ܩܕ݂ܳܡ ܡܳܪܝܳܐ: ܡܶܛܽܠ ܗܳܢܳܐ ܡܶܬܶܐܡܰܪ: ܐܰܝܟ ܢܰܡܪܽܘܕ ܓܰܢ̱ܒܳܪܳܐ ܢܰܚܫܺܝܪܬܳܢܳܐ ܩܕ݂ܳܡ ܡܳܪܝܳܐ</VERS>
      <VERS vnumber="10">ܘܰܗܘܳܬ ܪܺܝܫ ܡܰܠܟܽܘܬܶܗ ܒܳܒܶܝܠ: ܘܳܐܪܳܟ: ܘܳܐܟ݂ܳܪ: ܘܟܶܠܝܳܐ: ܒܰܐܪܥܳܐ ܕܣܶܢܥܳܪ</VERS>
      <VERS vnumber="11">ܡܶܢ ܐܰܪܥܳܐ ܗܳܝ ܢܦܰܩ ܐܳܬܽܘܪܳܝܳܐ: ܘܰܒܢܳܐ ܠܢܺܝܢܘܶܐ: ܘܰܠܪܰܚܒܽܘܬ݂ ܩܪܺܝܬ݂ܳܐ: ܘܰܠܟܳܠܳܚ</VERS>
      <VERS vnumber="12">ܘܰܠܪܳܣܰܢ ܕܒܶܝܬ ܢܺܝܢܘܶܐ: ܘܒܶܝܬ ܟܳܠܳܚ ܗܺܝ ܗܺܝ ܩܪܺܝܬ݂ܳܐ ܪܰܒܬܳܐ</VERS>
      <VERS vnumber="13">ܘܡܶܨܪܺܝܡ ܐܰܘܠܶܕ ܠܠܽܘܕ݂ܺܝܡ: ܘܰܠܝܰܥܒܺܝܡ: ܘܰܠܠܰܗܒܺܝܡ: ܘܰܠܝܰܦܬܽܘܚܺܝܡ</VERS>
      <VERS vnumber="14">ܘܰܠܦܰܬܪܽܘܣܺܝܡ: ܘܰܠܟܶܣܠܽܘܚܺܝܡ: ܕܰܢܦܰܩܘ ܡܶܢ ܬܰܡܳܢ ܦܠܶܫܬܳܝ̈ܶܐ: ܘܩܰܦܽܘܕܩܳܝ̈ܶܐ</VERS>
      <VERS vnumber="15">ܘܰܟ݂ܢܰܥܢ ܐܰܘܠܶܕ ܠܨܰܝܕܽܘܢ ܒܽܘܟ݂ܪܶܗ: ܘܰܠܚܺܝܬܳܝ̈ܶܐ</VERS>
      <VERS vnumber="16">ܘܰܠܝܰܒܽܘܣܳܝ̈ܶܐ: ܘܠܰܐܡܽܘܖ̈ܳܝܶܐ: ܘܰܠܓܰܖ̈ܓܽܘܣܳܝܶܐ</VERS>
      <VERS vnumber="17">ܘܰܠܚܰܘܳܝ̈ܶܐ: ܘܰܠܥܰܖ̈ܩܳܝܶܐ: ܘܰܠܣܺܝܢܳܝ̈ܶܐ</VERS>
      <VERS vnumber="18">ܘܠܳܐܖ̈ܽܘܕ݂ܳܝܶܐ: ܘܰܠܨܰܡܖ̈ܳܝܶܐ: ܘܠܰܚ̈ܡܳܬܳܝܶܐ: ܘܡܶܢ ܒܳܬܰܪܟܶܢ ܐܶܬܒܰܕܰܖ̈ܝ ܫܰܖ̈ܒܳܬ݂ܳܐ ܕܰܟܢܰܥܢܳܝ̈ܶܐ</VERS>
      <VERS vnumber="19">ܘܰܗܘܳܐ ܬܚܽܘܡܳܐ ܕܰܟܢܰܥܢܳܝ̈ܶܐ ܡܶܢ ܨܰܝܕܽܘܢ ܕܰܒܡܰܥܠܳܢܳܐ ܕܓ݂ܳܕ݂ܳܪ: ܘܰܥܕܰܡܳܐ ܠܥܶܐܙܳܐ ܕܰܒܡܰܥܠܳܢܳܐ ܕܰܣܕ݂ܽܘܡ: ܘܰܕ݂ܥܳܡܽܘܪܳܐ: ܘܕ݂ܳܐܕ݂ܳܡܳܐ: ܘܕܰܨܒܽܘܐܺܝܡ: ܥܕܰܡܳܐ ܠܠܶܫܳܥ</VERS>
      <VERS vnumber="20">ܗܳܠܶܝܢ ܒܢܰܝ̈ ܚܰܡ: ܠܫܰܖ̈ܒܬܗܽܘܢ: ܠܠܶܫܳܢܰܝ̈ܗܽܘܢ: ܒܰܐܖ̈ܥܳܬܗܽܘܢ: ܒܥܰܡܡܰܝ̈ܗܽܘܢ</VERS>
      <VERS vnumber="21">ܘܫܺܝܡ ܐܰܘܠܶܕ ܐܳܦ ܗܽܘ: ܐܰܒܽܘܗܽܘܢ ܕܟܽܠ ܒܢܰܝ̈ ܥܳܒܰܪ: ܐܰܚܽܘܗܝ ܕܝܰܦܶܬ ܪܰܒܳܐ</VERS>
      <VERS vnumber="22">ܒܢܰܝ̈ ܫܺܝܡ: ܥܺܝܠܰܡ: ܘܰܐܫܽܘܪ: ܘܰܐܪܦܰܟ݂ܫܰܪ: ܘܠܽܘܕ݂: ܘܳܐܪܳܡ</VERS>
      <VERS vnumber="23">ܘܰܒܢܰܝ̈ ܐܳܪܳܡ: ܥܽܘܨ: ܘܚܽܘܠ: ܘܓ݂ܳܬܰܪ: ܘܡܳܫ</VERS>
      <VERS vnumber="24">ܘܰܐܪܦܰܟܫܰܪ ܐܰܘܠܶܕ ܠܫܳܠܰܚ: ܘܫܳܠܰܚ ܐܰܘܠܶܕ ܠܥܳܒܰܪ</VERS>
      <VERS vnumber="25">ܘܰܠܥܳܒܰܪ ܐܶܬܺܝܠܶܕ݂ܘ ܬܪܶܝܢ ܒܢܺܝ̈ܢ: ܫܡܶܗ̇ ܕܚܰܕ݂ ܦܳܠܳܓ: ܡܶܛܽܠ ܕܰܒܝܰܘܡܰܘ̈ܗܝ ܐܶܬܦܰܠܓܰܬ ܐܰܪܥܳܐ: ܘܰܫܡܳܐ ܕܰܐܚܽܘܗܝ ܝܰܩܛܳܢ</VERS>
      <VERS vnumber="26">ܘܝܰܩܛܳܢ ܐܰܘܠܶܕ ܠܰܐܠܡܽܘܕܳܕ݂: ܘܰܠܫܳܠܳܦ: ܘܠܰܚܨܰܪܡܽܘܬ: ܘܰܠܝܳܪܳܚ</VERS>
      <VERS vnumber="27">ܘܠܰܗܕ݂ܽܘܪܳܡ: ܘܠܽܐܘܙܺܝܠ: ܘܰܠܕܶܩܠܳܐ</VERS>
      <VERS vnumber="28">ܘܰܠܥܽܘܒܳܠ: ܘܠܰܐܒܺܝܡܶܠ: ܘܠܰܫܒܳܐ</VERS>
      <VERS vnumber="29">ܘܠܳܐܘܦܺܝܪ: ܘܠܰܚܘܺܝܠܳܐ: ܘܠܺܝܽܘܒܳܒ: ܟܽܠܗܽܘܢ ܗܳܠܶܝܢ ܒܢܰܘ̈ܗܝ ܕܝܰܩܛܳܢ</VERS>
      <VERS vnumber="30">ܘܰܗܘܳܐ ܡܰܘܬܰܒܗܽܘܢ ܡܶܢ ܡܰܢܫܳܐ: ܕܰܒܡܰܥܠܳܢܳܐ ܕܰܣܦܰܪܘܺܝܡ ܛܽܘܪܳܐ ܒܡܰܕܢܚܳܐ</VERS>
      <VERS vnumber="31">ܗܳܠܶܝܢ ܒܢܰܝ̈ ܫܺܝܡ: ܠܫܰܖ̈ܒܬܗܽܘܢ: ܠܠܶܫܳܢܰܝ̈ܗܽܘܢ: ܒܰܐܖ̈ܥܳܬܗܽܘܢ: ܒܥܰܡܡܰܝ̈ܗܽܘܢ</VERS>
      <VERS vnumber="32">ܗܳܠܶܝܢ ܫܰܪܒܬܳܐ ܕܰܒܢܰܝ̈ ܢܽܘܚ: ܠܬܰܘ̈ܠܕ݂ܳܬܗܽܘܢ: ܠܫܰܖ̈ܒܳܬܗܽܘܢ: ܒܥܰܡܡܰܝ̈ܗܽܘܢ: ܘܡܶܢ ܗܳܠܶܝܢ ܐܶܬܦܪܶܫܘ ܥܰܡ̈ܡܶܐ ܒܰܐܪܥܳܐ: ܡܶܢ ܒܳܬܰܪ ܛܰܘܦܳܢܳܐ. </VERS>
    </CHAPTER>
    <CHAPTER cnumber="11">
      <VERS vnumber="1">ܘܰܗܘܳܬ݂ ܟܽܠܳܗ̇ ܐܰܪܥܳܐ ܠܶܫܳܢܳܐ ܚܰܕ݂ ܘܡܰܡܠܠܳܐ ܚܰܕ݂</VERS>
      <VERS vnumber="2">ܘܰܗܘܳܐ ܕܟܰܕ݂ ܫܩܰܠܘ ܡܶܢ ܡܰܕܢܚܳܐ: ܐܶܫܟܰܚܘ ܦܩܰܥܬܳܐ ܒܰܐܪܥܳܐ ܕܣܶܢܥܳܪ: ܘܺܝܬܶܒܘ ܬܰܡܳܢ</VERS>
      <VERS vnumber="3">ܘܶܐܡܰܪܘ ܓܒܰܪ ܠܚܰܒܪܶܗ: ܬܰܘ ܢܰܪܡܶܐ ܠܶܒܢ̈ܶܐ: ܘܢܰܘܩܶܕ݂ ܐܶܢܶܝܢ ܒܢܽܘܪܳܐ ܘܗܳܘܝܳܐ ܠܗܽܘܢ ܠܒܶܬܳܐ ܠܟܺܐܦܳܐ: ܘܣܰܝܕܳܐ ܗܳܘܶܐ ܠܗܽܘܢ ܠܰܡܠܳܛܳܐ</VERS>
      <VERS vnumber="4">ܘܶܐܡܰܪܘ: ܬܰܘ ܢܶܒܢܶܐ ܠܰܢ ܩܪܺܝܬ݂ܳܐ: ܘܡܰܓܕܠܳܐ ܕܪܺܝܫܶܗ ܒܰܫܡܰܝܳܐ: ܘܢܶܥܒܶܕ݂ ܠܰܢ ܫܡܳܐ: ܕܰܠܡܳܐ ܢܶܬܒܰܕܰܪ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ</VERS>
      <VERS vnumber="5">ܘܰܢܚܶܬ ܡܳܪܝܳܐ ܠܡܶܚܙܳܐ ܩܪܺܝܬ݂ܳܐ: ܘܡܰܓܕܠܳܐ ܕܒܳܢܶܝܢ ܒܢܰܝ̈ܢܳܫܳܐ</VERS>
      <VERS vnumber="6">ܘܶܐܡܰܪ ܡܳܪܝܳܐ: ܗܳܐ ܥܰܡܳܐ ܚܰܕ݂: ܘܠܶܫܳܢܳܐ ܚܰܕ݂ ܠܟܽܠܗܽܘܢ: ܘܗܳܟܰܢܳܐ ܐܶܬܚܰܫܰܒܘ ܠܡܶܥܒܰܕ݂: ܡܶܟܺܝܠ ܠܳܐ ܢܶܬܒܰܨܰܪ ܡܶܢܗܽܘܢ ܟܽܠܡܶܕܶܡ ܕܶܐܬܚܰܫܰܒܘ ܠܡܶܥܒܰܕ݂</VERS>
      <VERS vnumber="7">ܬܰܘ ܢܶܚܽܘܬ: ܘܰܢܦܰܠܶܓ ܬܰܡܳܢ ܠܶܫܳܢ̈ܶܐ: ܕܠܳܐ ܢܶܫܡܥܽܘܢ ܓܒܰܪ ܠܶܫܳܢ ܚܰܒܪܶܗ</VERS>
      <VERS vnumber="8">ܘܒܰܕܰܪ ܐܶܢܽܘܢ ܡܳܪܝܳܐ ܡܶܢ ܬܰܡܳܢ ܥܰܠ ܐܰܦܰܝ̈ ܐܰܪܥܳܐ: ܘܦܳܫܘ ܡܶܢ ܕܰܠܡܶܒܢܳܐ ܩܪܺܝܬ݂ܳܐ</VERS>
      <VERS vnumber="9">ܡܶܛܽܠ ܗܳܢܳܐ ܩܪܳܐ ܫܡܳܗ̇ ܒܳܒܶܝܠ: ܡܶܛܽܠ ܕܬܰܡܳܢ ܒܰܠܒܶܠ ܡܳܪܝܳܐ ܠܶܫܳܢ̈ܶܐ ܕܟܽܠܳܗ̇ ܐܰܪܥܳܐ: ܘܡܶܢ ܬܰܡܳܢ ܒܰܕܰܪ ܐܶܢܽܘܢ ܡܳܪܝܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ</VERS>
      <VERS vnumber="10">ܗܳܠܶܝܢ ܬܰܘܠܕ݂̈ܳܬܶܗ ܕܫܺܝܡ: ܫܺܝܡ ܒܰܪ ܡܳܐܐ ܫܢܺܝ̈ܢ ܐܰܘܠܶܕ ܠܰܐܪܦܰܟ݂ܫܰܪ: ܬܰܪܬܶܝܢ ܫܢܺܝ̈ܢ ܡܶܢ ܒܳܬܰܪ ܛܰܘܦܳܢܳܐ</VERS>
      <VERS vnumber="11">ܘܰܚܝܳܐ ܫܺܝܡ ܡܶܢ ܒܳܬܰܪ ܕܰܐܘܠܶܕ ܠܰܐܪܦܰܟ݂ܫܰܪ : ܚܰܡܶܫܡܳܐܐ ܫܢܺܝ̈ܢ : ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="12">ܘܰܐܪܦܰܟ݂ܫܰܪ ܚܝܳܐ ܬܠܳܬܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܫܳܠܳܚ</VERS>
      <VERS vnumber="13">ܘܰܚܝܳܐ ܐܰܪܦܰܟ݂ܫܰܪ ܡܶܢ ܒܳܬܰܪ ܕܰܐܘܠܶܕ ܠܫܳܠܳܚ: ܐܰܪܒܰܥܡܳܐܐ ܘܰܬܠܳܬ݂ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="14">ܘܰܚܝܳܐ ܫܳܠܳܚ ܬܠܳܬܺܝܢ ܫܢܺܝ̈ܢ ܘܰܐܘܠܶܕ ܠܥܳܒܳܪ</VERS>
      <VERS vnumber="15">ܘܰܚܝܳܐ ܫܳܠܳܚ ܡܶܢ ܒܳܬܰܪ ܕܰܐܘܠܶܕ ܠܥܳܒܳܪ: ܐܰܪܒܰܥܡܳܐܐ ܘܰܬܠܳܬ݂ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="16">ܘܰܚܝܳܐ ܥܳܒܳܪ ܬܠܳܬܺܝܢ ܘܰܐܪܒܰܥ ܫܢܺܝ̈ܢ: ܘܰܐܘܠܶܕ ܠܦܳܠܳܓ</VERS>
      <VERS vnumber="17">ܘܰܚܝܳܐ ܥܳܒܳܪ ܡܶܢ ܒܳܬܰܪ ܕܰܐܘܠܶܕ ܠܦܳܠܳܓ: ܐܰܪܒܰܥܡܳܐܐ ܘܰܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܳܐ ܘܰܒܢ̈ܳܬܳܐ</VERS>
      <VERS vnumber="18">ܘܰܚܝܳܐ ܦܳܠܳܓ ܬܠܳܬܺܝܢ ܫܢܺܝ̈ܢ: ܘܰܐܘܠܶܕ ܠܰܐܪܥܽܘ</VERS>
      <VERS vnumber="19">ܘܰܚܝܳܐ ܦܳܠܳܓ ܡܶܢ ܒܳܬܰܪ ܕܰܐܘܠܶܕ ܠܰܐܪܥܽܘ: ܡܰܐܬܶܝܢ ܘܰܬܫܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="20">ܘܰܚܝܳܐ ܐܰܪܥܽܘ ܬܠܳܬܺܝܢ ܘܬܰܪܬܶܝܢ ܫܢܺܝ̈ܢ: ܘܰܐܘܠܶܕ ܠܰܣܪܽܘܓ</VERS>
      <VERS vnumber="21">ܘܰܚܝܳܐ ܐܰܪܥܽܘ ܡܶܢ ܒܳܬܰܪ ܕܰܐܘܠܶܕ ܠܰܣܪܽܘܓ ܡܰܐܬܶܝܢ ܘܰܫܒܰܥ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="22">ܘܰܚܝܳܐ ܣܳܪܽܘܓ ܬܠܳܬܺܝܢ ܫܢܺܝ̈ܢ ܘܰܐܘܠܶܕ ܠܢܳܚܽܘܪ</VERS>
      <VERS vnumber="23">ܘܰܚܝܳܐ ܣܳܪܽܘܓ ܡܶܢ ܒܳܬܰܪ ܕܰܐܘܠܶܕ ܠܢܳܚܽܘܪ: ܡܰܐܬܶܝܢ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="24">ܘܰܚܝܳܐ ܢܳܚܽܘܪ ܥܶܣܪܺܝܢ ܘܰܬܫܰܥ ܫܢܺܝ̈ܢ: ܘܰܐܘܠܶܕ ܠܬܳܪܳܚ</VERS>
      <VERS vnumber="25">ܘܰܚܝܳܐ ܢܳܚܽܘܪ ܡܶܢ ܒܳܬܰܪ ܕܰܐܘܠܶܕ ܠܬܳܪܳܚ: ܡܳܐܐ ܘܰܬܫܰܥܶܣܖ̈ܶܐ ܫܢܺܝ̈ܢ: ܘܰܐܘܠܶܕ ܒܢܰܝ̈ܐ ܘܰܒ̈ܢܳܬ݂ܳܐ</VERS>
      <VERS vnumber="26">ܘܰܚܝܳܐ ܬܳܪܳܚ ܫܰܒܥܺܝܢ ܘܚܰܡܶܫ ܫܢܺܝ̈ܢ: ܘܰܐܘܠܶܕ ܠܰܐܒܪܰܡ: ܘܰܠܢܳܚܽܘܪ: ܘܰܠܗܳܪܳܢ</VERS>
      <VERS vnumber="27">ܗܳܠܶܝܢ ܬܰܘܠܕ݂̈ܳܬܶܗ ܕܬܳܪܳܚ: ܬܳܪܳܚ ܐܰܘܠܶܕ ܠܰܐܒܪܰܡ: ܘܰܠܢܳܚܽܘܪ: ܘܰܠܗܳܪܳܢ. ܘܗܳܪܳܢ ܐܰܘܠܶܕ ܠܠܽܘܛ</VERS>
      <VERS vnumber="28">ܘܡܺܝܬ݂ ܗܳܪܳܢ ܒܚܰܝܰܝ̈ ܬܳܪܳܚ ܐܰܒܽܘܗܝ: ܒܰܐܪܥܳܐ ܕܶܐܬܺܝܠܶܕ݂ ܒܳܗ̇: ܒܽܐܘܪ ܕܟܰܠܕ̈ܳܝܶܐ</VERS>
      <VERS vnumber="29">ܘܰܢܣܰܒܘ ܠܗܽܘܢ ܐܰܒܪܰܡ ܘܢܳܚܽܘܪ ܢܶܫ̈ܶܐ: ܫܶܡ ܐܰܢ̱ܬܬܶܗ ܕܰܐܒܪܰܡ ܣܰܪܰܝ: ܘܫܶܡ ܐܰܢ̱ܬܬܶܗ ܕܢܳܚܽܘܪ ܡܶܠܟܳܐ ܒܰܪܬ ܗܳܪܳܢ: ܐܰܒܽܘܗ̇ ܕܡܶܠܟܳܐ : ܘܰܐܒܽܘܗ̇ ܕܰܐܣܟܳܐ</VERS>
      <VERS vnumber="30">ܘܰܗܘܳܬ݂ ܣܰܪܰܝ ܥܩܰܪܬܳܐ: ܘܠܳܐ ܗܳܘܶܝܢ ܠܳܗ̇ ܒܢܰܝ̈ܳܐ</VERS>
      <VERS vnumber="31">ܘܰܕ݂ܒܰܪ ܬܳܪܳܚ ܠܰܐܒܪܰܡ ܒܪܶܗ: ܘܰܠܠܽܘܛ ܒܰܪ ܗܳܪܳܢ ܒܰܪ ܒܪܶܗ: ܘܰܠܣܰܪܰܝ ܟܰܠܬܶܗ ܐܰܢ̱ܬܰܬ ܐܰܒܪܰܡ ܒܪܶܗ: ܘܰܢܦܰܩ ܥܰܡܗܽܘܢ ܡܶܢ ܐܽܘܪ ܕܟܰܠܕ̈ܳܝܶܐ ܠܡܺܐܙܰܠ ܠܰܐܪܥܳܐ ܕܰܟ݂ܢܰܥܢ: ܘܶܐܬܰܘ ܥܕܰܡܳܐ ܠܚܳܪܳܢ: ܘܺܝܬܶܒܘ ܬܰܡܳܢ</VERS>
      <VERS vnumber="32">ܘܰܗܘܰܘ ܝܰܘ̈ܡܳܬ݂ܶܗ ܕܬܳܪܳܚ ܡܰܐܬܶܝܢ ܘܚܰܡܶܫ ܫܢܺܝ̈ܢ: ܘܡܺܝܬ݂ ܬܳܪܳܚ ܒܚܳܪܳܢ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܶܐܡܰܪ ܡܳܪܝܳܐ ܠܰܐܒܪܰܡ: ܙܶܠ ܠܳܟ݂ ܡܶܢ ܐܰܪܥܳܟ݂ ܘܡܶܢ ܐܰܝܡܶܟܳܐ ܕܶܐܬܺܝܠܶܕܬ: ܘܡܶܢ ܒܶܝܬ݂ ܐܰܒܽܘܟ: ܠܰܐܪܥܳܐ ܕܶܐܚܰܘܶܝܟ</VERS>
      <VERS vnumber="2">ܘܶܐܥܒܕ݂ܳܟ݂ ܠܥܰܡܳܐ ܪܰܒܳܐ: ܘܶܐܒܰܪܟ݂ܳܟ݂ ܘܰܐܘܪܶܒ ܫܡܳܟ: ܘܰܗܘܺܝ ܒܪܺܝܟ</VERS>
      <VERS vnumber="3">ܘܶܐܒܰܪܶܟ ܡܒܰܖ̈ܟ݂ܳܢܰܝܟ: ܘܰܡܠܺܝܛܳܢܰܝ̈ܟ ܐܶܠܽܘܛ: ܘܢܶܬܒܰܖ̈ܟ݂ܳܢ ܒܳܟ݂ ܟܽܠܗܶܝܢ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܒܙܰܪܥܳܟ</VERS>
      <VERS vnumber="4">ܘܰܥܒܰܕ ܐܰܒܪܰܡ ܐܰܝܟ ܕܶܐܡܰܪ ܠܶܗ ܡܳܪܝܳܐ: ܘܶܐܙܰܠ ܥܰܡܶܗ ܠܽܘܛ: ܘܰܐܒܪܰܡ ܒܰܪ ܫܰܒܥܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܢܦܰܩ ܡܶܢ ܚܳܪܳܢ</VERS>
      <VERS vnumber="5">ܘܰܕ݂ܒܰܪ ܐܰܒܪܰܡ ܠܣܰܪܰܝ ܐܰܢ̱ܬܬܶܗ: ܘܰܠܠܽܘܛ ܒܰܪ ܐܰܚܽܘܗܝ: ܘܰܠܟܽܠܶܗ ܩܶܢܝܳܢܗܽܘܢ ܕܰܩܢܰܘ: ܘܢܰܦܫ̈ܳܬܳܐ ܕܰܥܒܰܕ݂ܘ ܒܚܳܪܳܢ: ܘܰܢܦܰܩܘ ܠܡܺܐܙܰܠ ܠܰܐܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܠܰܐܪܥܳܐ ܕܰܟ݂ܢܰܥܢ</VERS>
      <VERS vnumber="6">ܘܰܥܒܰܪ ܐܰܒܪܰܡ ܒܰܐܪܥܳܐ: ܥܕܰܡܳܐ ܠܰܐܬܪܳܐ ܕܰܫܟܺܝܡ: ܘܰܥܕܰܡܳܐ ܠܒܰܠܽܘܛܳܐ ܕܡܰܡܖ̈ܶܐ: ܘܰܟܢܰܥܢܳܝ̈ܶܐ ܥܕ݂ܰܟܺܝܠ ܝܳܬܒܺܝܢ ܒܰܐܪܥܳܐ</VERS>
      <VERS vnumber="7">ܘܶܐܬܓܠܺܝ ܡܳܪܝܳܐ ܥܰܠ ܐܰܒܪܰܡ: ܘܶܐܡܰܪ ܠܶܗ : ܠܙܰܪܥܰܟ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ. ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ: ܕܶܐܬܓܠܺܝ ܥܠܰܘܗ̱ܝ</VERS>
      <VERS vnumber="8">ܘܫܰܢܺܝ ܡܶܢ ܬܰܡܳܢ ܠܛܽܘܪܳܐ: ܡܶܢ ܡܰܕܢܚܳܐ ܠܒܶܝܬ ܐܺܝܠ: ܘܰܢܩܰܫ ܡܰܫܟܢܶܗ: ܒܶܝܬ ܐܺܝܠ ܡܶܢ ܡܰܥܪܒܐ: ܘܥܳܝ ܡܶܢ ܡܰܕܢܚܳܐ : ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ: ܘܰܩܪܳܐ ܒܰܫܡܶܗ ܕܡܳܪܝܳܐ</VERS>
      <VERS vnumber="9">ܘܰܫܩܰܠ ܐܰܒܪܰܡ ܘܶܐܙܰܠ: ܘܡܰܫܩܠܳܢܶܗ ܠܬܰܝܡܢܳܐ</VERS>
      <VERS vnumber="10">ܘܰܗܘܳܐ ܟܰܦܢܳܐ ܒܰܐܪܥܳܐ: ܘܰܢܚܶܬ ܐܰܒܪܰܡ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܡܶܛܽܠ ܕܰܥܫܶܢ ܟܰܦܢܳܐ ܛܳܒ ܒܰܐܪܥܳܐ</VERS>
      <VERS vnumber="11">ܘܰܗܘܳܐ ܕܟܰܕ݂ ܩܰܪܺܝܒ ܠܡܶܥܰܠ ܠܡܶܨܪܶܝܢ : ܐܶܡܰܪ ܠܣܰܪܰܝ ܐܰܢ̱ܬܬܶܗ: ܗܳܐ ܝܳܕܰܥ ܐ̱ܢܳܐ ܕܰܐܢ̱ܬܬܳܐ ܫܰܦܺܝܪ ܒܚܶܙܘܳܐ ܐܰܢ̱ܬܝ</VERS>
      <VERS vnumber="12">ܘܟܰܕ݂ ܢܶܚܙܽܘܢܶܟ݂ܝ ܡܶܨܖ̈ܳܝܶܐ: ܢܺܐܡܪܽܘܢ ܐܰܢ̱ܬܬܶܗ ܗܺܝ ܗܳܕ݂ܶܐ. ܩܳܛܠܺܝܢ ܠܺܝ. ܘܠܶܟ݂ܝ ܡܰܚܶܝܢ</VERS>
      <VERS vnumber="13">ܐܶܡܰܪܝ ܕܚܳܬܶܗ ܐ̱ܢܳܐ: ܡܶܛܽܠ ܕܢܶܛܐܰܒ ܠܺܝ ܡܶܛܽܠܬܶܟ݂ܝ: ܘܬܺܚܶܐ ܢܰܦܫܝ ܡܶܛܽܠܬܶܟ݂ܝ</VERS>
      <VERS vnumber="14">ܘܰܗܘܳܐ ܕܟܰܕ݂ ܥܰܠ ܐܰܒܪܰܡ ܠܡܶܨܪܶܝܢ: ܚܙܰܐܗ̇ ܡܶܨܖ̈ܳܝܶܐ ܠܰܐܢ̱ܬܬܶܗ ܕܫܰܦܺܝܪܳܐ ܗ̱ܝ ܛܳܒ</VERS>
      <VERS vnumber="15">ܘܰܚܙܰܐܗ̇ ܪܰܘܖ̈ܒܢܰܝ̈ ܦܶܪܥܽܘܢ: ܘܫܰܒܚܽܘܗ̇ ܩܕܳܡ ܦܶܪܥܽܘܢ: ܘܶܐܬܕܰܒܪܰܬ ܐܰܢ̱ܬܬܳܐ ܠܘܳܬ݂ ܦܶܪܥܽܘܢ.</VERS>
      <VERS vnumber="16">ܘܠܰܐܒܪܰܡ ܛܐܶܒ ܡܶܛܽܠܬܳܗ̇: ܘܰܗܘܰܘ ܠܶܗ ܥܳܢ̈ܳܐ: ܘܬܰܘܖ̈ܶܐ: ܘܚܶܡܖ̈ܳܐ : ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ.</VERS>
      <VERS vnumber="17">ܘܰܡܚܳܐ ܡܳܪܝܳܐ ܠܦܶܪܥܽܘܢ ܡܰܚ̈ܘܳܬܳܐ ܪܰܘܖ̈ܒܳܬ݂ܳܐ: ܠܶܗ ܘܠܰܒܢܰܝ̈ ܒܰܝܬܶܗ: ܡܶܛܽܠ ܣܰܪܰܝ ܐܰܢ̱ܬܬܶܗ ܕܰܐܒܪܰܡ.</VERS>
      <VERS vnumber="18">ܘܰܩܪܳܐ ܦܶܪܥܽܘܢ ܠܰܐܒܪܰܡ ܘܶܐܡܰܪ ܠܶܗ: ܡܳܢܰܘ ܗܳܢܳܐ ܕܰܥܒܰܕܬ ܠܺܝ: ܠܡܳܢܳܐ ܠܳܐ ܚܰܘܺܝܬܳܢܝ ܕܰܐܢ̱ܬܬܳܟ݂ ܗܺܝ.</VERS>
      <VERS vnumber="19">ܘܰܠܡܳܢܳܐ ܐܶܡܰܪܬ ܕܚܳܬܝ ܗܺܝ: ܘܰܢܣܶܒܬܳܗ̇ ܠܺܝ ܐܰܢ̱ܬܬܳܐ: ܗܳܫܳܐ ܗܳܐ ܐܰܢ̱ܬܬܳܟ݂ ܕܒܰܪ ܘܙܶܠ.</VERS>
      <VERS vnumber="20">ܘܰܦܩܰܕ݂ ܥܠܰܘܗܝ ܦܶܪܥܽܘܢ ܓܰܒܖ̈ܶܐ. ܘܫܰܕܪܶܗ ܠܶܗ ܘܠܰܐܢ̱ܬܬܶܗ ܘܰܠܟܽܠ ܕܺܐܝܬ݂ ܠܶܗ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܰܣܠܶܩ ܐܰܒܪܰܡ ܡܶܢ ܡܶܨܪܶܝܢ: ܗܽܘ ܘܰܐܢ̱ܬܬܶܗ : ܘܟܽܠ ܕܺܐܝܬ݂ ܠܶܗ : ܘܠܽܘܛ ܥܰܡܶܗ ܠܬܰܝܡܢܳܐ.</VERS>
      <VERS vnumber="2">ܘܰܐܒܪܰܡ ܥܬܰܪ ܛܳܒ: ܒܩܶܢܝܳܢܳܐ: ܘܰܒܣܺܐܡܳܐ : ܘܰܒܕܰܗܒܳܐ.</VERS>
      <VERS vnumber="3">ܘܶܐܙܰܠ ܠܡܰܫܩܠܳܢܰܘ̈ܗܝ ܡܶܢ ܬܰܝܡܢܳܐ ܘܰܥܕܰܡܳܐ ܠܒܶܝܬ ܐܺܝܠ.</VERS>
      <VERS vnumber="4">ܥܕܰܡܳܐ ܠܰܐܬܪܳܐ ܕܰܢܩܰܫ ܗܘܳܐ ܬܰܡܳܢ ܡܰܫܟܢܶܗ ܡܶܢ ܩܕ݂ܺܝܡ: ܒܰܝܢܳܬ ܒܶܝܬ ܐܺܝܠ ܠܒܶܝܬ ܥܳܝ: ܠܰܐܬܪܳܐ ܕܡܰܕܒܚܳܐ ܕܰܥ̣ܒܰܕ݂ ܗܘܳܐ ܬܰܡܳܢ ܒܩܰܕ݂ܡܰܝܬܳܐ. ܘܰܩܪܳܐ ܬܰܡܳܢ ܐܰܒܪܰܡ ܒܰܫܡܶܗ ܕܡܳܪܝܳܐ.</VERS>
      <VERS vnumber="5">ܘܳܐܦ ܠܠܽܘܛ ܕܶܐܙܰܠ ܥܰܡ ܐܰܒܪܰܡ: ܐܺܝܬ݂ ܗܘܰܘ ܥܳܢ̈ܳܐ: ܘܬܰܘܖ̈ܶܐ: ܘܡܰܫܟܢ̈ܶܐ: ܣܽܘܓܳܐܐ ܕܛܳܒ.</VERS>
      <VERS vnumber="6">ܘܠܳܐ ܡܣܰܝܒܪܳܐ ܗܘܳܬ݂ ܠܗܽܘܢ ܐܰܪܥܳܐ ܗܳܝ ܠܡܶܬܰܒ ܐܰܟ݂ܚܕ݂ܳܐ: ܡܶܛܽܠ ܕܰܣܓܺܝ ܗܘܳܐ ܩܶܢܝܳܢܗܽܘܢ ܛܳܒ ܘܠܳܐ ܡܶܫܟܚܺܝܢ ܗܘܰܘ ܠܡܶܬܰܒ ܐܰܟܚܕ݂ܳܐ.</VERS>
      <VERS vnumber="7">ܘܰܗܘܳܬ݂ ܡܰܨܽܘܬܳܐ ܒܶܝܬ ܖ̈ܳܥܰܘܳܬܳܐ ܕܩܶܢܝܳܢܶܗ ܕܰܐܒܪܰܡ ܠܒܶܝܬ ܖ̈ܳܥܰܘܳܬܳܐ ܕܩܶܢܝܳܢܶܗ ܕܠܽܘܛ: ܘܰܟܢܰܥܢܳܝ̈ܶܐ ܘܦܰܖ̈ܙܳܝܶܐ ܥܕ݂ܰܟܺܝܠ ܝܳܬܒܺܝܢ ܒܰܐܪܥܳܐ.</VERS>
      <VERS vnumber="8">ܘܶܐܡܰܪ ܐܰܒܪܰܡ ܠܠܽܘܛ: ܠܳܐ ܬܶܗܘܶܐ ܡܰܨܽܘܬܳܐ ܒܰܝ̈ܢܰܝ ܘܠܳܟ: ܘܒܶܝܬ݂ ܖ̈ܳܥܰܘܳܬܝ ܠܖ̈ܳܥܰܘܳܬܳܟ: ܡܶܛܽܠ ܕܓܰܒܖ̈ܶܐ ܐܰܚ̈ܶܐ ܚܢܰܢ.</VERS>
      <VERS vnumber="9">ܗܳܐ ܟܽܠܳܗ̇ ܐܰܪܥܳܐ ܩܕܳܡܰܝܟ: ܦܪܽܘܫ ܡܶܢܝ : ܐܶܢ ܐܰܢ̱ܬ ܠܝܰܡܺܝܢܳܐ ܐܶܢܳܐ ܠܣܶܡܳܠܳܐ: ܘܶܐܢ ܐܰܢ̱ܬ ܠܣܶܡܳܠܳܐ ܐܶܢܳܐ ܠܝܰܡܺܝܢܳܐ.</VERS>
      <VERS vnumber="10">ܘܰܐܪܺܝܡ ܠܽܘܛ ܥܰܝܢܰܘ̈ܗܝ: ܘܰܚܙܳܐ ܟܽܠܳܗ̇ ܐܰܪܥܳܐ ܕܝܽܘܪܕܢܳܢ ܕܟܽܠܳܗ̇ ܒܶܝܬ ܫܶܩܝܳܐ ܗ̱ܝ: ܩܕܳܡ ܕܰܢܚܰܒܶܠ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ: ܐܰܝܟ ܦܰܪܕܰܝܣܶܗ ܕܰܐ‌ܠܳܗܳܐ: ܘܰܐܝܟ ܐܰܪܥܳܐ ܕܡܶܨܪܶܝܢ ܕܰܒܡܰܥܠܳܢܳܐ ܕܨܳܥܳܢ.</VERS>
      <VERS vnumber="11">ܘܰܓܒܳܐ ܠܶܗ ܠܽܘܛ ܟܽܠܳܗ̇ ܐܰܪܥܳܐ ܕܝܽܘܪܕܢܳܢ ܘܰܫܩܰܠ ܠܽܘܛ ܡܶܢ ܡܰܕܢܚܳܐ: ܘܰܦܪܰܫ ܓܒܰܪ ܡܶܢ ܐܰܚܽܘܗܝ.</VERS>
      <VERS vnumber="12">ܐܰܒܪܰܡ ܝܺܬܶܒ ܒܰܐܪܥܳܐ ܕܰܟ݂ܢܰܥܢ: ܘܠܽܘܛ ܝܺܬܶܒ ܒܩܽܘܖ̈ܝܳܐ ܕܟ݂ܳܟ݂ܳܪ: ܘܺܝܪܶܬ ܥܕܰܡܳܐ ܠܰܣܕ݂ܽܘܡ.</VERS>
      <VERS vnumber="13">ܘܐ̱ܢܳܫ̈ܳܐ ܕܰܣܕ݂ܽܘܡ ܒܺܝܫܺܝܢ ܘܚܰܛܳܝ݂ܺܝ݂̈ܢ ܛܳܒ ܩܕܳܡ ܡܳܪܝܳܐ.</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܰܐܒܪܰܡ: ܡܶܢ ܒܳܬܰܪ ܕܰܦܪܰܫ ܠܽܘܛ ܡܶܢ ܠܘܳܬܶܗ: ܐܰܪܺܝܡ ܥܰܝܢܰܝ̈ܟ ܘܰܚܙܺܝ ܡܶܢ ܐܰܬܪܳܐ ܕܰܐܢ̱ܬ ܒܶܗ: ܠܓܰܪܒܝܳܐ ܘܰܠܬܰܝܡܢܳܐ: ܘܰܠܡܕܰܢܚܳܐ ܘܰܠܡܰܥܪܒܐ.</VERS>
      <VERS vnumber="15">ܡܶܛܽܠ ܕܟܽܠܳܗ̇ ܐܰܪܥܳܐ ܕܚܳܙܶܐ ܐܰܢ̱ܬ : ܠܳܟ݂ ܐܶܬܠܺܝܗ̇ ܘܰܠܙܰܪܥܳܟ݂ ܥܕܰܡܳܐ ܠܥܳܠܰܡ.</VERS>
      <VERS vnumber="16">ܘܶܐܥܒܕ݂ܺܝܘܗܝ ܠܙܰܪܥܳܟ݂ ܐܰܝܟ ܥܰܦܪܳܐ ܕܰܐܪܥܳܐ: ܕܶܐܢ ܡܶܫܟܰܚ ܐܰܢ̱ܬ ܠܡܶܡܢܳܐ ܥܰܦܪܳܐ ܕܰܐܪܥܳܐ : ܐܳܦ ܙܰܪܥܳܟ݂ ܢܶܬܡܢܶܐ.</VERS>
      <VERS vnumber="17">ܩܽܘܡ ܗܰܠܶܟ ܒܰܐܪܥܳܐ ܠܽܐܘܪܟ݂ܳܗ̇ ܘܠܰܦܬܳܝܳܗ̇: ܡܶܛܽܠ ܕܠܳܟ݂ ܐܶܬܠܺܝܗ̇.</VERS>
      <VERS vnumber="18">ܘܶܐܬ݂ܳܐ ܐܰܒܪܰܡ ܘܥܰܠ ܘܺܝܬܶܒ: ܒܶܝܬ ܒܰܠܽܘܛܳܐ ܕܡܰܡܪܶܐ ܐܳܡܽܘܪܳܝܳܐ ܕܰܒܚܶܒܪܽܘܢ: ܘܰܒܢܳܐ ܬܰܡܳܢ ܡܰܕܒܚܳܐ ܠܡܳܪܝܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܗܘܳܐ ܒܝܰܘܡܰܘ̈ܗܝ ܕܳܐܡܰܪܦܶܝܠ ܡܰܠܟܳܐ ܕܣܶܢܥܳܪ: ܘܰܐܪܺܝܟ ܡܰܠܟܳܐ ܕܕܳܠܰܣܳܪ: ܘܟܰܪܕܠܰܥܡܰܪ ܡܰܠܟܳܐ ܕܥܺܝܠܰܡ : ܘܬܰܪܥܺܝܠ ܡܰܠܟܳܐ ܕܓܶܠܳܝ̈ܶܐ.</VERS>
      <VERS vnumber="2">ܥܒܰܕ݂ܘ ܩܪܳܒܳܐ ܥܰܡ ܒܳܪܳܥ ܡܰܠܟܳܐ ܕܰܣܕ݂ܽܘܡ: ܘܥܰܡ ܒܰܪܫܳܥ ܡܰܠܟܳܐ ܕܥܳܡܽܘܪܳܐ: ܘܫܶܢܐܳܒ ܡܰܠܟܳܐ ܕܳܐܕܳܡܳܐ: ܘܰܫܡܳܐܺܝܪ ܡܰܠܟܳܐ ܕܰܨܒܽܘܐܶܝܡ: ܘܡܰܠܟܳܐ ܕܒܳܠܳܥ. ܗܺܝ ܗܺܝ ܨܳܥܳܪ.</VERS>
      <VERS vnumber="3">ܟܽܠܗܽܘܢ ܗܳܠܶܝܢ ܐܶܬܟܰܢܰܫܘ ܠܥܽܘܡܩܳܐ ܕܰܣܕ݂ܽܘܡܳܝ̈ܶܐ: ܗܽܘ ܝܰܡܳܐ ܕܡܶܠܚܳܐ.</VERS>
      <VERS vnumber="4">ܬܰܪܬܰܥܶܣܖ̈ܶܐ ܫܢܺܝ̈ܢ ܦܠܰܚܘ ܠܟܰܪܕܠܰܥܡܰܪ: ܘܰܒܕܰܬܠܳܬ݂ ܥܶܣܖ̈ܶܐ ܫܢܺܝ̈ܢ ܡܪܰܕ݂ܘ.</VERS>
      <VERS vnumber="5">ܘܒܰܫܢܰܬ ܐܰܪܒܰܥܶܣܖ̈ܶܐ ܫܢܺܝ̈ܢ: ܐܶܬܳܐ ܟܰܪܕܠܰܥܡܰܪ ܘܡܰܠܟ̈ܶܐ ܕܥܰܡܶܗ: ܘܰܡܚܰܘ ܠܓܰܢ̱ܒܳܖ̈ܶܐ ܕܰܒܥܶܣܬܪܽܘܬ ܩܽܘܪܢܺܝܡ ܘܰܠܥܰܫܺܝܢ̈ܶܐ ܕܰܒܗܶܝܢ: ܘܠܰܐܡܢ̈ܶܐ ܕܒܰܫܘܳܐ ܩܽܘܪܝܰܬܺܝܡ.</VERS>
      <VERS vnumber="6">ܘܰܠܚܽܘܖ̈ܳܝܶܐ ܕܰܒܛܽܘܖ̈ܰܝ ܣܳܥܺܝܪ: ܥܕܰܡܳܐ ܠܒܶܛܡܬܳܐ ܕܦܳܪܳܢ ܕܰܒܡܰܕ݂ܒܪܳܐ.</VERS>
      <VERS vnumber="7">ܘܰܗܦܰܟ݂ܘ ܘܶܐܬ݂ܰܘ ܠܥܺܝܢ ܕܺܝܢܳܐ: ܗܺܝ ܗܺܝ ܪܩܶܡ: ܘܰܚܪܰܒܘ ܟܽܠ ܖ̈ܺܝܫܳܢܶܐ ܕܥܰܡܠܩܳܝ̈ܶܐ: ܘܳܐܦ ܠܳܐܡܽܘܖ̈ܳܝܶܐ ܕܝܳܬܒܺܝܢ ܒܥܺܝܢ ܓܳܕ݂.</VERS>
      <VERS vnumber="8">ܘܰܢܦܰܩ ܡܰܠܟܳܐ ܕܰܣܕ݂ܽܘܡ ܘܡܰܠܟ̈ܶܐ ܕܥܳܡܽܘܪܳܐ: ܘܡܰܠܟܳܐ ܕܳܐܕܳܡܳܐ ܘܡܰܠܟܳܐ ܕܰܨܒܽܘܐܶܝܡ: ܘܡܰܠܟܳܐ ܕܒܳܠܳܥ ܗܺܝ ܗܺܝ ܨܳܥܳܪ: ܟܽܠܗܽܘܢ ܗܳܠܶܝܢ ܥܒܰܕ݂ܘ ܩܪܳܒܳܐ ܒܥܽܘܡܩܳܐ ܕܰܣܕ݂ܽܘܡܳܝ̈ܶܐ.</VERS>
      <VERS vnumber="9">ܥܰܡ ܟܰܪܕܠܰܥܡܰܪ ܡܰܠܟܳܐ ܕܥܺܝܠܰܡ: ܘܬܰܪܥܺܝܠ ܡܰܠܟܳܐ ܕܓܶܠܳܝ̈ܶܐ: ܘܳܐܡܰܪܦܺܝܠ ܡܰܠܟܳܐ ܕܣܶܢܥܳܪ: ܘܰܐܪܺܝܟ ܡܰܠܟܳܐ ܕܕ݂ܳܠܳܣܳܪ: ܐܰܪܒܥܳܐ ܡܰܠܟܺܝ̈ܢ ܥܰܡ ܚܰܡܫܳܐ.</VERS>
      <VERS vnumber="10">ܘܥܽܘܡܩܳܐ ܕܰܣܕ݂ܽܘܡܳܝ̈ܶܐ ܒܺܐܖ̈ܶܐ ܒܺܐܖ̈ܶܐ ܕܩܺܝܪܳܐ: ܘܰܥܪܰܩܘ ܡܰܠܟܳܐ ܕܰܣܕ݂ܽܘܡ ܘܡܰܠܟܳܐ ܕܥܳܡܽܘܪܳܐ: ܘܰܢܦܰܠܘ ܬܰܡܳܢ ܘܕܶܐܫܬܚܰܪܘ ܠܛܽܘܪܳܐ ܥܪܰܩܘ.</VERS>
      <VERS vnumber="11">ܘܰܢܣܰܒܘ ܟܽܠܶܗ ܩܶܢܝܳܢܳܐ ܕܰܣܕ݂ܽܘܡ ܘܰܕ݂ܥܳܡܽܘܪܳܐ ܘܟܽܠܳܗ̇ ܡܶܐܟ݂ܽܘܠܬܗܽܘܢ ܘܶܐܙܰܠܘ.</VERS>
      <VERS vnumber="12">ܘܰܕ݂ܒܰܪܘ ܠܠܽܘܛ ܒܰܪ ܐܰܚܽܘܗܝ ܕܰܐܒܪܰܡ ܘܰܠܩܶܢܝܳܢܶܗ ܘܶܐܙܰܠܘ ܘܗܽܘ ܝܺܬܶܒ ܒܰܣܕ݂ܽܘܡ.</VERS>
      <VERS vnumber="13">ܘܶܐܬ݂ܳܐ ܡܰܢ ܕܶܐܬܦܰܠܰܛ: ܘܚܰܘܺܝ ܠܰܐܒܪܰܡ ܥܶܒܪܳܝܳܐ. ܘܗܽܘ ܫܪܶܐ ܗܘܳܐ ܒܶܝܬ ܒܰܠܽܘܛܳܐ ܕܡܰܡܪܶܐ ܐܳܡܽܘܪܳܝܳܐ: ܐܰܚܽܘܗܝ ܕܥܳܢܺܝܪ ܘܰܐܚܽܘܗܝ ܕܰܐܫܟܽܘܠ: ܘܗܶܢܽܘܢ ܒܰܥ̈ܠܰܝ ܩܝܳܡܶܗ ܕܰܐܒܪܰܡ.</VERS>
      <VERS vnumber="14">ܘܰܫܡܰܥ ܐܰܒܪܰܡ ܕܶܐܫܬܒܺܝ ܒܰܪ ܐܰܚܽܘܗܝ: ܘܙܰܝܶܢ ܥܠܰܝܡܰܘ̈ܗܝ ܝܺܠܺܝܕܰܝ̈ ܒܰܝܬܶܗ ܬܠܳܬ݂ܡܳܐܐ ܘܰܬܡܳܢܬܰܥܣܰܪ: ܘܰܪܕܰܦ ܒܳܬܪܗܽܘܢ ܥܕܰܡܳܐ ܠܕ݂ܳܢ.</VERS>
      <VERS vnumber="15">ܘܶܐܬܦܰܠܰܓ ܥܠܰܝܗܽܘܢ ܒܠܺܠܝܳܐ ܗܽܘ ܘܥܰܒܕܰܘ̈ܗܝ: ܘܰܡܚܰܘ ܐܶܢܽܘܢ: ܘܰܪܕܰܦܘ ܐܶܢܽܘܢ ܥܕܰܡܳܐ ܠܚܽܘܒܳܐ : ܕܡܶܢ ܣܶܡܳܠܳܗ̇ ܕܕܰܪܡܣܽܘܩ.</VERS>
      <VERS vnumber="16">ܘܰܐܗܦܶܟ ܟܽܠܶܗ ܩܶܢܝܳܢܳܐ: ܘܳܐܦ ܠܠܽܘܛ ܒܰܪ ܐܰܚܽܘܗܝ ܘܰܠܩܶܢܝܳܢܶܗ ܐܰܗܦܶܟ: ܐܳܦ ܠܢܶܫ̈ܶܐ ܘܳܐܦ ܠܥܰܡܳܐ.</VERS>
      <VERS vnumber="17">ܘܰܢܦܰܩ ܡܰܠܟܳܐ ܕܰܣܕ݂ܽܘܡ ܠܽܐܘܪܥܶܗ ܡܶܢ ܒܳܬܰܪ ܕܰܗܦܰܟ: ܟܰܕ݂ ܚܪܰܒ ܠܟܰܪܕܠܰܥܡܳܪ ܘܰܠܡܰܠܟ̈ܶܐ ܕܥܰܡܶܗ ܒܥܽܘܡܩܳܐ ܕܰܫܘܶܐ: ܗܽܘ ܥܽܘܡܩܳܐ ܕܡܰܠܟ̈ܶܐ.</VERS>
      <VERS vnumber="18">ܘܡܰܠܟܺܝܙܕܶܩ ܡܠܶܟ ܫܳܠܺܝܡ ܐܰܦܶܩ ܠܰܚܡܳܐ ܘܚܰܡܪܳܐ: ܘܗܽܘ ܟܽܘܡܪܳܐ ܗܘܳܐ ܕܰܐ‌ܠܳܗܳܐ ܡܪܰܝܡܳܐ.</VERS>
      <VERS vnumber="19">ܘܒܰܪܟܶܗ ܘܶܐܡܰܪ: ܒܪܺܝܟ ܐܰܒܪܰܡ ܠܰܐܠܳܗܳܐ ܡܪܰܝܡܳܐ: ܩܢܶܐ ܫܡܰܝܳܐ ܘܰܐܪܥܳܐ.</VERS>
      <VERS vnumber="20">ܘܰܒܪܺܝܟ ܗ̱ܘ ܐܰ‌ܠܳܗܳܐ ܡܪܰܝܡܳܐ: ܕܰܐܫܠܶܡ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ: ܘܝܰܗܒ ܠܶܗ ܡܰܥܣܳܖ̈ܶܐ ܡܶܢ ܟܽܠ.</VERS>
      <VERS vnumber="21">ܘܶܐܡܰܪ ܡܰܠܟܳܐ ܕܰܣܕ݂ܽܘܡ ܠܰܐܒܪܰܡ: ܗܰܒܠܺܝ ܢܰܦ̈ܫܳܬܳܐ ܘܩܶܢܝܳܢܳܐ ܣܰܒ ܠܳܟ.</VERS>
      <VERS vnumber="22">ܘܶܐܡܰܪ ܐܰܒܪܰܡ ܠܡܰܠܟܳܐ ܕܰܣܕ݂ܽܘܡ: ܐܰܪܺܝܡܶܬ ܐܺܝܕܰܝ̈ ܠܘܳܬ݂ ܐܰ‌ܠܳܗܳܐ ܡܪܰܝܡܳܐ: ܕܩܶܢܝܳܢܶܗ ܫܡܰܝܳܐ ܘܰܐܪܥܳܐ.</VERS>
      <VERS vnumber="23">ܐܶܢ ܡܶܢ ܚܽܘܛܳܐ ܘܰܥܕܰܡܳܐ ܠܥܶܪܰܩܬܳܐ ܕܰܡܣܳܐܢܳܐ: ܐܶܢ ܐܶܣܰܒ ܡܶܢ ܟܽܠܡܶܕܶܡ ܕܺܐܝܬ݂ ܠܳܟ: ܕܠܳܐ ܬܺܐܡܰܪ ܕܶܐܢܳܐ ܐܰܥܬܪܶܬ ܠܰܐܒܪܰܡ.</VERS>
      <VERS vnumber="24">ܣܛܰܪ ܡܶܢ ܡܶܕܶܡ ܕܶܐܟܰܠܘ ܥܠܰܝ̈ܡܶܐ: ܘܰܡ̈ܢܰܘܳܬܳܐ ܕܓܰܒܖ̈ܶܐ ܕܶܐܙܰܠܘ ܥܰܡܝ: ܥܳܢܺܝܪ ܘܰܐܫܟܽܘܠ ܘܡܰܡܪܶܐ: ܗܳܢܽܘܢ ܢܶܣܒܽܘܢ ܡܢܰܘ̈ܳܬܗܽܘܢ.</VERS>
    </CHAPTER>
    <CHAPTER cnumber="15">
      <VERS vnumber="1">ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܰܒܪܰܡ ܒܚܶܙܘܳܐ ܘܶܐܡܰܪ ܠܶܗ: ܠܳܐ ܬܶܕ݂ܚܰܠ ܐܰܒܪܰܡ: ܐܶܢܳܐ ܐܶܣܰܝܥܳܟ: ܐܰܓܪܳܟ݂ ܛܳܒ ܣܓܺܝ.</VERS>
      <VERS vnumber="2">ܘܶܐܡܰܪ ܐܰܒܪܰܡ: ܡܳܪܝܳܐ ܐܰ‌ܠܳܗܳܐ ܡܳܢܳܐ ܬܶܬܶܠ ܠܺܝ: ܕܶܐܢܳܐ ܐܳܙܶܠ ܐ̱ܢܳܐ ܕܠܳܐ ܒܢܺܝ̈ܢ: ܘܶܐܠܺܝܥܳܙܰܪ ܕܰܪܡܽܘܣܩܳܝܳܐ ܒܰܪ ܒܰܝܬܝ ܗܽܘ ܝܳܪܶܬ ܠܺܝ.</VERS>
      <VERS vnumber="3">ܘܶܐܡܰܪ ܐܰܒܪܰܡ: ܗܳܐ ܠܺܝ ܠܳܐ ܝܰܗܒܬ ܒܪܳܐ: ܘܗܳܐ ܒܰܪ ܒܰܝܬܝ ܝܳܪܶܬ ܠܺܝ.</VERS>
      <VERS vnumber="4">ܘܶܐܡܰܪ ܠܶܗ ܡܳܪܝܳܐ: ܠܳܐ ܢܺܐܪܬܳܟ݂ ܗܳܢܳܐ: ܐܶܠܳܐ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂ ܗܽܘ ܢܺܐܪܬܳܟ.</VERS>
      <VERS vnumber="5">ܘܰܐܦܩܶܗ ܠܒܰܪ ܘܶܐܡܰܪ ܠܶܗ: ܚܽܘܪ ܒܰܫܡܰܝܳܐ ܘܰܡܢܺܝ ܟܰܘܟ̈ܒܶܐ: ܐܶܢ ܡܶܫܟܰܚ ܐܰܢ̱ܬ ܠܡܶܡܢܳܐ ܐܶܢܽܘܢ . ܘܶܐܡܰܪ ܠܶܗ: ܗܳܟܰܢܳܐ ܢܶܗܘܶܐ ܙܰܪܥܳܟ.</VERS>
      <VERS vnumber="6">ܘܗܰܝܡܶܢ ܐܰܒܪܰܡ ܒܰܐܠܳܗܳܐ: ܘܶܐܬܚܰܫܒܰܬ݂ ܠܶܗ ܠܙܰܕܺܝܩܽܘ.</VERS>
      <VERS vnumber="7">ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܡܳܪܝܳܐ ܕܰܐܦܶܩܬܳܟ݂ ܡܶܢ ܐܽܘܪ ܕܟܰܠܕܳܝ̈ܶܐ: ܠܡܶܬܰܠ ܠܳܟ݂ ܐܰܪܥܳܐ ܗܳܕ݂ܶܐ ܠܡܺܐܪܬܳܗ̇.</VERS>
      <VERS vnumber="8">ܘܶܐܡܰܪ ܐܰܒܪܰܡ : ܡܳܪܝܳܐ ܐܰ‌ܠܳܗܳܐ : ܒܡܳܢܳܐ ܐܶܕܰܥ ܕܝܳܪܶܬ ܐ̱ܢܳܐ ܠܳܗ̇.</VERS>
      <VERS vnumber="9">ܘܶܐܡܰܪ ܠܶܗ: ܣܰܒ ܠܳܟ݂ ܥܶܓܠܳܐ ܬܽܘܠܬܳܐ: ܘܕܶܟ݂ܪܳܐ ܬܽܘܠܬܳܐ: ܘܥܶܙܳܐ ܬܽܘܠܬܳܐ: ܘܫܽܘܦܢܺܝܢܳܐ ܘܒܰܪ ܝܰܘܢܳܐ</VERS>
      <VERS vnumber="10">ܘܰܢܣܰܒ ܠܶܗ ܗܳܠܶܝܢ ܟܽܠܗܽܘܢ: ܘܦܰܠܶܓ ܐܶܢܽܘܢ ܫܰܘܝܳܐܺܝܬ݂: ܘܣܳܡ ܗܰܕܳܡܳܐ ܠܽܘܩܒܰܠ ܚܰܒܪܶܗ. ܘܦܳܪܰܚܬܳܐ ܠܳܐ ܦܰܠܶܓ.</VERS>
      <VERS vnumber="11">ܘܢܳܚܬܳܐ ܗܘܳܬ݂ ܛܰܝܪܳܐ ܥܰܠ ܦܰܓܖ̈ܶܐ: ܘܡܰܟܶܫ ܗܘܳܐ ܠܳܗ̇ ܐܰܒܪܰܡ.</VERS>
      <VERS vnumber="12">ܘܰܗܘܳܐ ܫܶܡܫܳܐ ܠܡܶܥܪܰܒ: ܘܫܶܠܝܳܐ ܢܦܰܠ ܥܰܠ ܐܰܒܪܰܡ: ܘܗܳܐ ܕܶܚܠܬܳܐ ܘܚܶܫܽܘܟ݂ܳܐ ܪܰܒܳܐ ܢܦܰܠ ܥܠܰܘܗ̱ܝ.</VERS>
      <VERS vnumber="13">ܘܶܐܡܰܪ ܠܰܐܒܪܰܡ: ܡܶܕܰܥ ܬܶܕܰܥ: ܕܥܳܡܽܘܪܳܐ ܢܶܗܘܶܐ ܙܰܪܥܳܟ݂ ܒܰܐܪܥܳܐ ܕܠܳܐ ܕܺܝܠܗܽܘܢ: ܘܢܶܦܠܚܽܘܢ ܒܗܽܘܢ : ܘܰܢܫܰܥܒܕ݂ܽܘܢ ܐܶܢܽܘܢ ܐܰܪܒܰܥܡܳܐܐ ܫܢܺܝ̈ܢ.</VERS>
      <VERS vnumber="14">ܘܳܐܦ ܠܥܰܡܳܐ ܕܢܶܦܠܚܽܘܢ ܕܳܐܶܢ ܐ̱ܢܳܐ. ܘܒܳܬܰܪܟܶܢ ܢܶܦܩܽܘܢ ܒܩܶܢܝܳܢܳܐ ܪܰܒܳܐ.</VERS>
      <VERS vnumber="15">ܘܰܐܢ̱ܬ ܬܶܬܚܡܶܠ ܠܘܳܬ݂ ܐܰܒܳܗܰܝ̈ܟ ܒܰܫܠܳܡܳܐ: ܘܬܶܬܩܒܰܪ ܒܣܰܝܒܽܘܬܳܐ ܛܳܒܬܳܐ.</VERS>
      <VERS vnumber="16">ܘܕ݂ܳܪܳܐ ܪܒܺܝܥܳܝܳܐ ܢܶܗܦܟ݂ܽܘܢ ܠܗܳܪܟܳܐ: ܡܶܛܽܠ ܕܠܳܐ ܥܕ݂ܰܟܺܝܠ ܫܠܶܡܘ ܚܰܘ̈ܒܰܝܗܽܘܢ ܕܳܐܡܽܘܖ̈ܳܝܶܐ.</VERS>
      <VERS vnumber="17">ܘܰܗܘܳܐ ܫܶܡܫܳܐ ܠܡܶܥܪܰܒ: ܘܥܰܡܛܳܢܳܐ ܗܘܳܐ: ܘܗܳܐ ܬܰܢܽܘܪܳܐ ܕܬܳܐܶܢ: ܘܠܰܡܦܺܝܕ݂ܳܐ ܕܢܽܘܪܳܐ ܕܰܥܒܰܪ ܒܶܝܬ݂ ܦܶܠܓ̈ܶܐ ܗܳܠܶܝܢ.</VERS>
      <VERS vnumber="18">ܒܝܰܘܡܳܐ ܗܰܘ ܐܰܩܺܝܡ ܡܳܪܝܳܐ ܥܰܡ ܐܰܒܪܰܡ ܩܝܳܡܳܐ: ܘܶܐܡܰܪ ܠܶܗ: ܠܙܰܪܥܳܟ݂ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ: ܡܶܢ ܢܰܗܪܳܐ ܕܡܶܨܪܶܝܢ: ܘܰܥܕܰܡܳܐ ܠܢܰܗܪܳܐ ܪܰܒܳܐ ܢܰܗܪܳܐ ܦܪܳܬ.</VERS>
      <VERS vnumber="19">ܠܩܺܝܢܳܝ̈ܶܐ: ܘܰܠܩܰܢܙܳܝ̈ܶܐ: ܘܰܠܩܰܕ݂ܡܽܘܢܳܝ̈ܶܐ.</VERS>
      <VERS vnumber="20">ܘܰܠܚܺܝܬܳܝ̈ܶܐ: ܘܰܠܦܰܖ̈ܙܳܝܶܐ: ܘܰܠܓܰܢ̱ܒܳܖ̈ܶܐ.</VERS>
      <VERS vnumber="21">ܘܠܳܐܡܽܘܖ̈ܳܝܶܐ : ܘܠܰܟܢܰܥܢܳܝ̈ܶܐ: ܘܰܠܓܰܖ̈ܓܽܘܣܳܝܶܐ: ܘܰܠܝܳܒܽܘܣܳܝ̈ܶܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܣܰܪܰܝ ܐܰܢ̱ܬܬܶܗ ܕܰܐܒܪܰܡ ܠܳܐ ܝܶܠܕܰܬ݂ ܠܶܗ: ܘܺܐܝܬ݂ ܗܘܳܐ ܠܳܗ̇ ܐܰܡܬܳܐ ܡܶܨܪܳܝܬܳܐ: ܘܰܫܡܳܗ̇ ܗܳܓ݂ܳܪ.</VERS>
      <VERS vnumber="2">ܘܶܐܡܪܰܬ݂ ܣܰܪܰܝ ܠܰܐܒܪܰܡ: ܗܳܐ ܟܠܳܢܝ ܡܳܪܝܳܐ ܡܶܢ ܝܰܠܕܳܐ: ܥܽܘܠ ܥܰܠ ܐܰܡܬܝ: ܟܒܰܪ ܐܶܬܒܰܝܰܐ ܡܶܢܳܗ̇. ܘܰܫܡܰܥ ܐܰܒܪܰܡ ܒܩܳܠܳܐ ܕܣܰܪܰܝ.</VERS>
      <VERS vnumber="3">ܘܕܶܒܪܰܬ ܣܰܪܰܝ ܐܰܢ̱ܬܬܶܗ ܕܰܐܒܪܰܡ ܠܗܳܓ݂ܳܪ ܡܶܨܪܳܝܬܳܐ ܐܰܡܬܳܗ̇: ܡܶܢ ܒܳܬܰܪ ܥܣܰܪ ܫܢܺܝ̈ܢ ܕܺܝܬܶܒ ܐܰܒܪܰܡ ܒܰܐܪܥܳܐ ܕܰܟ݂ܢܰܥܢ: ܘܝܰܗܒܬܳܗ̇ ܐܰܢ̱ܬܬܳܐ ܠܰܐܒܪܰܡ ܒܰܥܠܳܗ̇.</VERS>
      <VERS vnumber="4">ܘܥ̣ܰܠ ܥܰܠ ܗܳܓ݂ܳܪ ܘܒܶܛܢܰܬ݂: ܘܟܰܕ݂ ܚܙܳܬ ܕܒܶܛܢܰܬ݂: ܙܶܠܰܬ ܡܳܪܬܳܗ̇ ܒܥܰܝܢܶܝ̈ܗ̇.</VERS>
      <VERS vnumber="5">ܘܶܐܡܪܰܬ݂ ܣܰܪܰܝ ܠܰܐܒܪܰܡ: ܥܽܘܠܒܳܢܝ ܥܠܰܝܟ: ܐܶܢܳܐ ܝܶܗܒܶܬ ܐܰܡܬܝ ܒܥܽܘܒܳܟ: ܘܟܰܕ݂ ܚܙܳܬ ܕܒܶܛܢܰܬ݂: ܙܶܠܶܬ ܒܥܰܝܢܶܝ̈ܗ̇: ܢܕ݂ܽܘܢ ܡܳܪܝܳܐ ܒܰܝ̈ܢܰܝ ܘܠܳܟ.</VERS>
      <VERS vnumber="6">ܘܶܐܡܰܪ ܐܰܒܪܰܡ ܠܣܰܪܰܝ ܐܰܢ̱ܬܬܶܗ: ܗܳܐ ܐܰܡܬܳܟ݂ ܡܰܫܠܡܳܐ ܒܺܐܝ̈ܕܰܝܟܝ: ܥܒܶܕ݂ܝ ܠܳܗ̇ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܝ: ܘܨܰܥܰܪܬܳܗ̇ ܣܰܪܰܝ ܡܳܪܬܳܗ̇. ܘܥܶܪܩܰܬ݂ ܡܶܢ ܩܕ݂ܳܡܶܝܗ̇.</VERS>
      <VERS vnumber="7">ܘܶܐܫܟܚܳܗ̇ ܡܰܠܳܐܟܶܗ ܕܡܳܪܝܳܐ ܥܰܠ ܥܰܝܢܳܐ ܕܡܰܝ̈ܳܐ: ܒܡܰܕ݂ܒܪܳܐ ܒܽܐܘܪܚܳܐ ܕܓ݂ܳܕ݂ܳܪ.</VERS>
      <VERS vnumber="8">ܘܶܐܡܰܪ ܠܳܗ̇: ܗܳܓ݂ܳܪ ܐܰܡܬܶܗ ܕܣܰܪܰܝ: ܡܶܢ ܐܰܝܡܶܟܳܐ ܐܳܬܝܳܐ ܐܰܢ̱ܬܝ: ܘܠܰܐܝܟܳܐ ܐܳܙܳܠ̱ܐ ܐܰܢ̱ܬܝ: ܘܶܐܡܪܰܬ݂ ܡܶܢ ܩܕܳܡ ܣܰܪܰܝ ܡܳܪܬܝ ܥܳܪܩܳܐ ܐ̱ܢܳܐ.</VERS>
      <VERS vnumber="9">ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܗܦܽܘܟ݂ܝ ܠܘܳܬ݂ ܡܳܪܬܶܟ݂ܝ ܘܶܐܫܬܰܥܒܰܕ݂ܝ ܬܚܶܝܬ݂ ܐܺܝܕ݂ܳܗ̇.</VERS>
      <VERS vnumber="10">ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܡܰܣܓܳܝܽܘ ܐܰܣܓܶܐ ܙܰܪܥܶܟ݂ܝ: ܘܠܳܐ ܢܶܬܡܢܶܐ ܡܶܢ ܣܽܘܓܶܐܗ.</VERS>
      <VERS vnumber="11">ܘܶܐܡܰܪ ܠܳܗ̇ ܡܰܠܰܐܟܶܗ ܕܡܳܪܝܳܐ: ܗܳܐ ܒܰܛܢܰܬܝ ܘܝܳܠܕܳܐ ܐܰܢ̱ܬܝ ܒܪܳܐ : ܘܬܶܩܪܶܝܢ ܫܡܶܗ ܐܺܝܫܡܳܥܺܝܠ: ܡܶܛܽܠ ܕܰܫܡܰܥ ܡܳܪܝܳܐ ܒܫܽܘܥܒܳܕܶܟ݂ܝ.</VERS>
      <VERS vnumber="12">ܘܗܽܘ ܢܶܗܘܶܐ ܥܪܳܕ݂ܳܐ ܕܰܒܢܰܝ̈ܢܳܫܳܐ: ܐܺܝܕ݂ܶܗ ܥܰܠ ܟܽܠ : ܘܺܐܝܕ݂ܳܐ ܕܟܽܠ ܒܶܗ: ܘܥܰܠ ܬܚܽܘܡܳܐ ܕܟܽܠܗܽܘܢ ܐܰܚܰܘ̈ܗܝ ܢܶܫܪܶܐ.</VERS>
      <VERS vnumber="13">ܘܰܩܪܳܬ ܫܡܶܗ ܕܡܳܪܝܳܐ ܕܡܰܠܶܠ ܥܰܡܳܗ̇ ܘܶܐܡܪܰܬ݂ ܐܰܢ̱ܬ ܗܽܘ ܐܰ‌ܠܳܗܳܐ ܒܚܶܙܘܳܐ: ܡܶܛܽܠ ܕܶܐܡܪܰܬ݂: ܕܗܳܐ ܐܳܦ ܚܶܙܘܳܐ ܚܙܺܝ݀ܬ݂ ܡܶܢ ܒܳܬܰܪ ܕܰܚܙܳܢܝ.</VERS>
      <VERS vnumber="14">ܡܶܛܽܠ ܗܳܢܳܐ ܩܪܳܬ ܠܒܺܪܳܐ ܗܳܝ : ܒܺܪܳܐ ܕܚܰܝܳܐ ܚܙܳܢܝ: ܗܳܐ ܗܺܝ ܒܶܝܬ ܪܩܶܡ ܠܒܶܝܬ ܓܳܕ݂ܳܪ.</VERS>
      <VERS vnumber="15">ܘܝܶܠܕܰܬ݂ ܗܳܓ݂ܳܪ ܠܰܐܒܪܰܡ ܒܪܳܐ: ܘܰܩܪܳܐ ܐܰܒܪܰܡ ܫܶܡ ܒܪܶܗ ܕܝܶܠܕܰܬ݂ ܠܶܗ ܗܳܓ݂ܳܪ ܐܺܝܫܡܳܥܺܝܠ.</VERS>
      <VERS vnumber="16">ܘܰܐܒܪܰܡ ܒܰܪ ܬܡܳܢܺܝܢ ܗܘܳܐ ܘܫܶܬ ܫܢܺܝ̈ܢ: ܟܰܕ݂ ܝܶܠܕܰܬ݂ ܗܳܓ݂ܳܪ ܐܺܝܫܡܳܥܺܝܠ ܠܰܐܒܪܰܡ. </VERS>
    </CHAPTER>
    <CHAPTER cnumber="17">
      <VERS vnumber="1">ܘܰܗܘܳܐ ܐܰܒܪܰܡ ܒܰܪ ܬܶܫܥܺܝܢ ܘܰܬܫܰܥ ܫܢܺܝ̈ܢ: ܘܶܐܬܓܠܺܝ ܡܳܪܝܳܐ ܠܰܐܒܪܰܡ ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܺܝܠܫܰܕܰܝ ܐܰ‌ܠܳܗܳܐ: ܫܦܰܪ ܩܕ݂ܳܡܰܝ : ܘܰܗܘܺܝ ܕܠܳܐ ܡܽܘܡ.</VERS>
      <VERS vnumber="2">ܘܶܐܬܶܠ ܩܝܳܡܝ ܒܰܝ̈ܢܰܝ ܘܠܳܟ: ܘܰܐܣܓܶܝܟ ܛܳܒ ܛܳܒ.</VERS>
      <VERS vnumber="3">ܘܰܢܦܰܠ ܐܰܒܪܰܡ ܥܰܠ ܐܰܦܰܘ̈ܗܝ: ܘܡܰܠܶܠ ܥܰܡܶܗ ܐܰ‌ܠܳܗܳܐ ܘܶܐܡܰܪ ܠܶܗ.</VERS>
      <VERS vnumber="4">ܐܶܢܳܐ ܗܳܐ ܡܩܺܝܡ ܐ̱ܢܳܐ ܩܝܳܡܝ ܥܰܡܳܟ: ܘܬܶܗܘܶܐ ܐܰܒܐ ܠܣܽܘܓܳܐܐ ܕܥܰܡ̈ܡܶܐ.</VERS>
      <VERS vnumber="5">ܘܠܳܐ ܢܶܬܩܪܶܐ ܬܽܘܒ ܫܡܳܟ݂ ܐܰܒܪܰܡ: ܐܶܠܳܐ ܢܶܗܘܶܐ ܫܡܳܟ݂ ܐܰܒܪܳܗܳܡ: ܡܶܛܽܠ ܕܰܐܒܳܐ ܠܣܽܘܓܳܐܐ ܕܥܰܡ̈ܡܶܐ ܝܰܗܒܬܳܟ.</VERS>
      <VERS vnumber="6">ܘܰܐܦܪܶܝܟ ܘܰܐܣܓܶܝܟ ܛܳܒ ܛܳܒ: ܘܶܐܬܠܳܟ݂ ܠܥܰܡ̈ܡܶܐ. ܘܡܰܠܟ̈ܶܐ ܡܶܢ ܚܰܨܳܟ݂ ܢܶܦܩܽܘܢ.</VERS>
      <VERS vnumber="7">ܘܰܐܩܺܝܡ ܩܝܳܡܝ ܒܰܝ̈ܢܰܝ ܘܠܳܟ: ܘܒܶܝܬ ܙܰܪܥܳܟ݂ ܡܶܢ ܒܳܬܪܳܟ݂ ܠܕ݂ܳܖ̈ܰܝܗܽܘܢ ܠܰܩܝܳܡܳܐ ܕܰܠܥܳܠܰܡ: ܘܶܐܗܘܶܐ ܠܳܟ݂ ܐܰ‌ܠܳܗܳܐ ܘܰܠܙܰܪܥܳܟ݂ ܡܶܢ ܒܳܬܪܳܟ.</VERS>
      <VERS vnumber="8">ܘܶܐܬܶܠ ܠܳܟ݂ ܘܰܠܙܰܪܥܳܟ݂ ܡܶܢ ܒܳܬܪܳܟ݂ ܐܰܪܥܳܐ ܕܡܰܥܡܪܳܟ: ܟܽܠܳܗ̇ ܐܰܪܥܳܐ ܕܰܟ݂ܢܰܥܢ ܠܝܽܘܪܬܳܢܳܐ ܕܰܠܥܳܠܰܡ. ܘܶܐܗܘܶܐ ܠܗܽܘܢ ܐܰ‌ܠܳܗܳܐ.</VERS>
      <VERS vnumber="9">ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܐܰܢ̱ܬ ܩܝܳܡܝ ܛܰܪ: ܐܰܢ̱ܬ ܘܙܰܪܥܳܟ݂ ܡܶܢ ܒܳܬܪܳܟ݂ ܠܕ݂ܳܖ̈ܰܝܗܽܘܢ.</VERS>
      <VERS vnumber="10">ܗܳܢܰܘ ܩܝܳܡܝ ܕܬܶܛܪܽܘܢ ܒܰܝ̈ܢܰܝ ܘܰܠܟܽܘܢ: ܘܒܶܝܬ ܙܰܪܥܳܟ݂ ܡܶܢ ܒܳܬܪܳܟ: ܕܬܶܓܙܪܽܘܢ ܟܽܠ ܕܶܟ݂ܪܳܐ.</VERS>
      <VERS vnumber="11">ܘܬܶܓܙܪܽܘܢ ܒܶܣܪܳܐ ܕܥܽܘܪܠܽܘܬܟܽܘܢ: ܘܬܶܗܘܶܐ ܐܳܬܳܐ ܕܰܩܝܳܡܳܐ ܒܰܝ̈ܢܰܝ ܘܰܠܟܽܘܢ.</VERS>
      <VERS vnumber="12">ܘܒܰܪ ܬܡܳܢܝܳܐ ܝܰܘܡܺܝ̈ܢ ܢܶܓܙܽܘܪ ܡܶܢܟܽܘܢ ܟܽܠ ܕܶܟ݂ܪܳܐ ܠܕ݂ܳܖ̈ܰܝܟܽܘܢ: ܝܺܠܺܝܕ ܒܰܝܬܳܐ: ܘܰܙܒܺܝܢ ܟܶܣܦܳܐ: ܡܶܢ ܟܽܠ ܒܰܪ ܢܽܘܟܖ̈ܳܝܶܐ ܕܠܳܐ ܗܘܳܐ ܡܶܢ ܙܰܪܥܳܟ.</VERS>
      <VERS vnumber="13">ܡܶܓܙܰܪ ܢܶܓܙܽܘܪ ܝܺܠܺܝܕ݂ ܒܰܝܬܳܟ݂ ܘܰܙܒܺܝܢ ܟܶܣܦܳܟ: ܘܢܶܗܘܶܐ ܩܝܳܡܝ ܒܒܶܣܪܟܽܘܢ ܠܰܩܝܳܡܳܐ ܕܰܠܥܳܠܰܡ.</VERS>
      <VERS vnumber="14">ܘܥܽܘܪܠܳܐ ܕܶܟ݂ܪܳܐ ܕܠܳܐ ܢܶܓܙܽܘܪ ܒܶܣܪܳܐ ܕܥܽܘܪܠܽܘܬܶܗ: ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇: ܩܝܳܡܝ ܒܰܛܠܰܬ.</VERS>
      <VERS vnumber="15">ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܣܰܪܰܝ ܐܰܢ̱ܬܬܳܟ݂ ܠܳܐ ܬܶܩܪܶܐ ܫܡܳܗ̇ ܣܰܪܰܝ: ܡܶܛܽܠ ܕܣܰܪܳܐ ܫܡܳܗ̇.</VERS>
      <VERS vnumber="16">ܘܶܐܒܰܪܟ݂ܺܝܗ̇ ܘܳܐܦ ܐܶܬܶܠ ܠܳܟ݂ ܒܪܳܐ ܡܶܢܳܗ̇: ܘܶܐܒܰܪܟܺܝܘܗܝ ܘܢܶܗܘܶܐ ܠܥܰܡ̈ܡܶܐ: ܘܡܰܠܟ̈ܶܐ ܕܥܰܡ̈ܡܶܐ ܡܶܢܶܗ ܢܶܗܘܽܘܢ.</VERS>
      <VERS vnumber="17">ܘܰܢܦܰܠ ܐܰܒܪܳܗܳܡ ܥܰܠ ܐܰܦܰܘ̈ܗܝ ܘܰܓܚܶܟ: ܘܶܐܡܰܪ ܒܠܶܒܶܗ: ܠܒܰܪ ܡܳܐܐ ܫܢܺܝ̈ܢ ܢܶܬܺܝܠܶܕ݂ ܒܪܳܐ: ܐܰܘ ܣܰܪܳܐ ܒܰܪܬ ܬܶܫܥܺܝܢ ܫܢܺܝ̈ܢ ܬܺܐܠܰܕ݂.</VERS>
      <VERS vnumber="18">ܘܶܐܡܰܪ ܐܰܒܪܳܗܳܡ ܠܰܐܠܳܗܳܐ: ܐܶܫܬܽܘܦ ܕܶܝܢ ܐܺܝܫܡܳܥܺܝܠ ܢܺܚܶܐ ܩܕܳܡܰܝܟ.</VERS>
      <VERS vnumber="19">ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ: ܫܰܪܺܝܪܳܐܺܝܬ݂ ܣܰܪܳܐ ܐܰܢ̱ܬܬܳܟ݂ ܝܳܠܕܳܐ ܠܳܟ݂ ܒܪܳܐ: ܘܩܳܪܶܐ ܐܰܢ̱ܬ ܫܡܶܗ ܐܺܝܣܚܳܩ: ܘܰܐܩܺܝܡ ܩܝܳܡܝ ܥܰܡܶܗ ܠܰܩܝܳܡܳܐ ܕܰܠܥܳܠܰܡ: ܘܰܠܙܰܪܥܶܗ ܡܶܢ ܒܳܬ݂ܪܶܗ.</VERS>
      <VERS vnumber="20">ܘܥܰܠ ܐܺܝܫܡܳܥܺܝܠ ܫܡܰܥܬܳܟ: ܗܳܐ ܒܰܪܶܟ݂ܬܶܗ ܘܰܐܣܓܺܝܬܶܗ: ܘܰܐܟ݂ܒܰܪܬܶܗ ܛܳܒ ܛܳܒ: ܬܪܶܥܣܰܪ ܪܰܘܖ̈ܒܳܢܺܝܢ ܢܰܘܠܶܕ݂: ܘܶܐܬܠܺܝܘܗܝ ܠܥܰܡܳܐ ܪܰܒܳܐ.</VERS>
      <VERS vnumber="21">ܘܰܩܝܳܡܝ ܐܰܩܺܝܡ ܥܰܡ ܐܺܝܣܚܳܩ ܕܬܺܐܠܰܕ݂ ܠܳܟ݂ ܣܰܪܳܐ: ܠܙܰܒܢܳܐ ܗܳܢܳܐ ܠܫܰܢ̱ܬܳܐ ܐ̱ܚܪܺܬܳܐ.</VERS>
      <VERS vnumber="22">ܘܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡܶܗ: ܐܶܬܬܪܺܝܡ ܐܰ‌ܠܳܗܳܐ ܡܶܢ ܐܰܒܪܳܗܳܡ.</VERS>
      <VERS vnumber="23">ܘܰܕ݂ܒܰܪ ܐܰܒܪܳܗܳܡ ܠܺܐܝܫܡܳܥܺܝܠ ܒܪܶܗ ܘܰܠܟܽܠ ܝܺܠܺܝ̈ܕܰܝ ܒܰܝܬܶܗ ܘܰܠܟܽܠ ܙܒܺܝ̈ܢܰܝ ܟܶܣܦܶܗ: ܟܽܠ ܕܶܟ݂ܪܳܐ ܒܐ̱ܢܳܫܰܝ̈ ܒܶܝܬ ܐܰܒܪܳܗܳܡ: ܘܰܓܙܰܪ ܒܶܣܪܳܐ ܕܥܽܘܪܠܽܘܬܗܽܘܢ ܒܶܗ ܒܝܰܘܡܳܐ ܗܳܢܳܐ: ܐܰܝܟ ܕܡܰܠܶܠ ܥܰܡܶܗ ܐܰ‌ܠܳܗܳܐ.</VERS>
      <VERS vnumber="24">ܘܰܐܒܪܳܗܳܡ ܒܰܪ ܬܶܫܥܺܝܢ ܗܘܳܐ ܘܰܬܫܰܥ ܫܢܺܝ̈ܢ ܟܰܕ݂ ܓܙܰܪ ܒܶܣܪܳܐ ܕܥܽܘܪܠܽܘܬܶܗ.</VERS>
      <VERS vnumber="25">ܘܺܐܝܫܡܳܥܺܝܠ ܒܪܶܗ ܒܰܪ ܬܠܳܬܰܥܶܣܖ̈ܶܐ ܗܘܳܐ ܫܢܺܝ̈ܢ ܟܰܕ݂ ܓܙܰܪ ܒܶܣܪܳܐ ܕܥܽܘܪܠܽܘܬܶܗ.</VERS>
      <VERS vnumber="26">ܒܶܗ ܒܝܰܘܡܳܐ ܗܳܢܳܐ ܓܙܰܪ ܐܰܒܪܳܗܳܡ ܠܺܐܝܫܡܳܥܺܝܠ ܒܪܶܗ.</VERS>
      <VERS vnumber="27">ܘܰܠܟܽܠܗܽܘܢ ܐ̱ܢܳܫܰܝ̈ ܒܰܝܬܶܗ: ܝܺܠܺܝ̈ܕܰܝ ܒܰܝܬܶܗ ܘܰܙܒܺܝ̈ܢܰܝ ܟܶܣܦܶܗ: ܘܳܐܦ ܒܢܰܝ̈ ܢܽܘܟܖ̈ܳܝܶܐ ܓܙܰܪ ܥܰܡܶܗ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܶܐܬܓܠܺܝ ܥܠܰܘܗ̱ܝ ܡܳܪܝܳܐ ܒܶܝܬ ܒܰܠܽܘܛܳܐ ܕܡܰܡܪܶܐ: ܘܗܽܘ ܝܳܬܶܒ ܒܬܰܪܥܳܐ ܕܡܰܫܟܢܳܐ ܟܰܕ݂ ܚܰܡ ܝܰܘܡܳܐ.</VERS>
      <VERS vnumber="2">ܘܰܐܪܺܝܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܬܠܳܬܳܐ ܓܰܒܖ̈ܺܝܢ ܩܳܝܡܺܝܢ ܠܥܶܠ ܡܶܢܶܗ: ܘܰܚܙܳܐ ܐܶܢܽܘܢ ܘܰܪܗܶܛ ܠܽܐܘܪܥܗܽܘܢ ܡܶܢ ܬܰܪܥܳܐ ܕܡܰܫܟܢܳܐ: ܘܰܣܓܶܕ݂ ܥܰܠ ܐܰܪܥܳܐ.</VERS>
      <VERS vnumber="3">ܘܶܐܡܰܪ ܡܳܪܝ: ܐܶܢ ܐܶܫܟܚܶܬ ܖ̈ܰܚܡܶܐ ܒܥܰܝ̈ܢܰܝܟ: ܠܳܐ ܬܶܥܒܰܪ ܡܶܢ ܥܰܒܕܳܟ݂.</VERS>
      <VERS vnumber="4">ܐܶܣܰܒ ܩܰܠܺܝܠ ܡܰܝ̈ܳܐ ܘܰܐܫܺܝܓܘ ܖ̈ܶܓܠܰܝܟܽܘܢ: ܘܶܐܣܬܰܡܟ݂ܘ ܬܚܶܝܬ ܐܺܝܠܳܢܳܐ.</VERS>
      <VERS vnumber="5">ܘܣܰܒܘ ܦܶܬܬܳܐ ܕܠܰܚܡܳܐ ܘܰܣܡܽܘܟ݂ܘ ܠܶܒܟܽܘܢ: ܘܒܳܬܰܪܟܶܢ ܬܶܥܒܪܽܘܢ: ܡܶܛܽܠ ܕܗܳܟܰܢܳܐ ܥܒܰܪܬܽܘܢ ܥܰܠ ܥܰܒܕܟܽܘܢ: ܘܶܐܡܰܪܘ ܗܳܟܰܢܳܐ ܬܶܥܒܶܕ ܐܰܝܟ ܕܶܐܡܰܪܬ.</VERS>
      <VERS vnumber="6">ܘܶܐܣܬܰܪܗܰܒ ܐܰܒܪܳܗܳܡ: ܘܰܪܗܶܛ ܠܡܰܫܟܢܳܐ ܠܘܳܬ݂ ܣܰܪܳܐ: ܘܶܐܡܰܪ: ܒܰܥܓܰܠ ܬܠܳܬ݂ ܣܳܐܺܝ̈ܢ ܩܰܡܚܳܐ ܢܰܫܺܝܦܳܐ: ܠܽܘܫܝ ܘܰܥܒܶܕ݂ܝ ܪܰܥܦܳܐ.</VERS>
      <VERS vnumber="7">ܘܰܠܒܰܩܪܳܐ ܪܗܶܛ ܐܰܒܪܳܗܳܡ: ܘܰܢܣܰܒ ܥܶܓܠܳܐ ܚܰܕ݂ ܕܫܰܡܺܝܢ ܘܛܳܒ: ܘܝܰܗܒܶܗ ܠܛܰܠܝܳܐ ܘܣܰܪܗܶܒ ܕܢܶܥܒܕ݂ܺܝܘܗܝ.</VERS>
      <VERS vnumber="8">ܘܰܢܣܰܒ ܚܶܐܘܬܳܐ ܘܚܰܠܒܳܐ ܘܥܶܓܠܳܐ ܕܰܥܒܰܕ݂: ܘܣܳܡ ܩܕ݂ܳܡܝܗܽܘܢ: ܘܗܽܘ ܩܳܐܶܡ ܗܘܳܐ ܠܥܶܠ ܡܶܢܗܽܘܢ ܬܚܶܝܬ ܐܺܝܠܳܢܳܐ: ܘܶܐܟܰܠܘ.</VERS>
      <VERS vnumber="9">ܘܶܐܡܰܪܘ ܠܶܗ: ܐܰܝܟܳܐ ܗ̱ܝ ܣܰܪܳܐ ܐܰܢ̱ܬܬܳܟ: ܘܶܐܡܰܪ ܗܳܐ ܒܡܰܫܟܢܳܐ.</VERS>
      <VERS vnumber="10">ܘܶܐܡܰܪ ܠܶܗ ܡܶܗܦܰܟ ܐܶܗܦܽܘܟ ܠܘܳܬ݂ܳܟ݂ ܠܙܰܒܢܳܐ ܗܳܢܳܐ ܟܰܕ݂ ܗܺܝ ܚܰܝܳܐ: ܘܢܶܗܘܶܐ ܒܪܳܐ ܠܣܰܪܳܐ ܐܰܢ̱ܬܬܳܟ: ܘܣܰܪܳܐ ܫܶܡܥܰܬ ܒܬܰܪܥܳܐ ܕܡܰܫܟܢܳܐ: ܘܗܽܘ ܒܶܣܬܪܳܗ̇.</VERS>
      <VERS vnumber="11">ܘܰܐܒܪܳܗܳܡ ܘܣܰܪܳܐ ܣܐܶܒܘ ܘܥܰܠܘ ܒܰܫܢܰܝ̈ܳܐ: ܥܒܰܪ ܡܶܢ ܕܰܠܡܶܗܘܳܐ ܠܣܰܪܳܐ ܐܽܘܪܚܳܐ ܕܢܶܫ̈ܶܐ.</VERS>
      <VERS vnumber="12">ܘܓܶܚܟܰܬ݂ ܣܰܪܳܐ ܒܠܶܒܳܗ̇ ܘܶܐܡܪܰܬ݂: ܡܶܢ ܒܳܬܰܪ ܕܰܒܠܺܝܬ ܗܳܘܝܳܐ ܠܺܝ ܥܠܰܝܡܽܘܬܳܐ: ܘܡܳܪܝ ܣܐܶܒ.</VERS>
      <VERS vnumber="13">ܘܶܐܡܰܪ ܡܳܪܝܳܐ ܠܰܐܒܪܳܗܳܡ: ܠܡܳܢܳܐ ܓܶܚܟܰܬ ܣܰܪܳܐ ܘܶܐܡܪܰܬ݂: ܫܰܪܺܝܪܳܐܺܝܬ݂ ܐܺܠܰܕ݂ ܐܶܢܳܐ ܕܣܶܐܒܶܬ݂.</VERS>
      <VERS vnumber="14">ܪܰܒܳܐ ܗ̱ܝ ܨܒܽܘܬܳܐ ܡܶܢ ܡܳܪܝܳܐ: ܕܰܠܙܰܒܢܳܐ ܗܳܢܳܐ ܐܶܗܦܽܘܟ ܠܘܳܬܳܟ݂ ܟܰܕ݂ ܗܺܝ ܚܰܝܳܐ: ܘܢܶܗܘܶܐ ܒܪܳܐ ܠܣܰܪܳܐ ܐܰܢ̱ܬܬܳܟ.</VERS>
      <VERS vnumber="15">ܘܟܶܦܪܰܬ ܣܰܪܳܐ ܘܶܐܡܪܰܬ݂ ܠܳܐ ܓܶܚܟܶܬ: ܡܶܛܽܠ ܕܕܶܚܠܰܬ: ܘܶܐܡܰܪ ܠܳܐ: ܒܪܰܡ ܓܚܶܟܬܝ.</VERS>
      <VERS vnumber="16">ܘܩܳܡܘ ܡܶܢ ܬܰܡܳܢ ܓܰܒܖ̈ܶܐ ܘܚܳܪܘ ܠܰܐܦܰܝ̈ ܣܕ݂ܽܘܡ: ܘܰܐܒܪܳܗܳܡ ܐܶܙܰܠ ܥܰܡܗܽܘܢ ܕܰܢܠܰܘܶܐ ܐܶܢܽܘܢ.</VERS>
      <VERS vnumber="17">ܘܡܳܪܝܳܐ ܐܶܡܰܪ: ܡܟܰܣܶܐ ܐ̱ܢܳܐ ܡܶܢ ܥܰܒܕܰܝ ܐܰܒܪܳܗܳܡ ܡܶܕܶܡ ܕܥܳܒܶܕ݂ ܐ̱ܢܳܐ.</VERS>
      <VERS vnumber="18">ܘܰܐܒܪܳܗܳܡ ܡܶܗܘܳܐ ܢܶܗܘܶܐ ܠܥܰܡܳܐ ܪܰܒܳܐ ܘܣܰܓܺܝܐܳܐ: ܘܢܶܬܒܰܪܟ݂ܽܘܢ ܒܶܗ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="19">ܡܶܛܽܠ ܕܝܳܕܰܥ ܐ̱ܢܳܐ ܠܶܗ: ܕܰܡܦܰܩܶܕ݂ ܠܰܒܢܰܘ̈ܗܝ ܘܠܰܒܢܰܝ̈ ܒܰܝܬܶܗ ܡܶܢ ܒܳܬ݂ܪܶܗ: ܕܢܶܛܪܽܘܢ ܐܽܘܖ̈ܚܳܬܶܗ ܕܡܳܪܝܳܐ: ܠܡܶܥܒܰܕ݂ ܙܰܕܺܝܩܽܘܬܳܐ ܘܕ݂ܺܝܢܳܐ ܡܶܛܽܠ ܕܢܰܝܬܶܐ ܡܳܪܝܳܐ ܥܰܠ ܐܰܒܪܳܗܳܡ ܡܶܕܶܡ ܕܶܐܡܰܪ ܥܠܰܘܗ̱ܝ.</VERS>
      <VERS vnumber="20">ܘܶܐܡܰܪ ܡܳܪܝܳܐ: ܓܥܳܬܳܐ ܕܰܣܕ݂ܽܘܡ ܘܰܕ݂ܥܳܡܽܘܪܳܐ ܥܶܠܰܬ ܩܕ݂ܳܡܝ: ܘܰܚܛܳܗܰܝ̈ܗܽܘܢ ܛܳܒ ܥܫܶܢܘ.</VERS>
      <VERS vnumber="21">ܐܶܚܽܘܬ ܘܶܐܚܙܶܐ: ܐܶܢ ܐܰܝܟ ܓܥܳܬܳܐ ܕܥܶܠܰܬ ܠܘܳܬ݂ܝ ܥܒܰܕ݂ܘ ܘܫܰܡܠܺܝܘ. ܘܶܐܢ ܠܳܐ: ܐܶܕܰܥ.</VERS>
      <VERS vnumber="22">ܘܶܐܬܦܢܺܝܘ ܡܶܢ ܬܰܡܳܢ ܓܰܒܖ̈ܶܐ ܘܶܐܙܰܠܘ ܠܰܣܕ݂ܽܘܡ: ܘܰܐܒܪܳܗܳܡ ܥܕܰܟܺܝܠ ܩܳܐܶܡ ܗܘܳܐ ܩܕܳܡ ܡܳܪܝܳܐ.</VERS>
      <VERS vnumber="23">ܘܰܩܪܶܒ ܐܰܒܪܳܗܳܡ ܘܶܐܡܰܪ: ܒܚܰܕ݂ ܪܽܘܓܙܳܐ ܡܰܘܒܶܕ݂ ܐܰܢ̱ܬ ܙܰܕܺܝ̈ܩܶܐ ܥܰܡ ܚܰܛܳܝ̈ܶܐ.</VERS>
      <VERS vnumber="24">ܐܶܢ ܐܺܝܬ݂ ܚܰܡܫܺܝܢ ܙܰܕܺܝ̈ܩܺܝܢ ܒܓܰܘ ܩܪܺܝܬ݂ܳܐ: ܒܪܽܘܓܙܳܐ ܚܰܕ݂ ܡܰܘܒܶܕ݂ ܐܰܢ̱ܬ: ܘܠܳܐ ܫܳܒܶܩ ܐܰܢ̱ܬ ܠܰܐܬܪܳܐ: ܡܶܛܽܠ ܚܰܡܫܺܝܢ ܙܰܕܺܝ̈ܩܺܝܢ ܕܰܒܓܰܘܳܗ̇.</VERS>
      <VERS vnumber="25">ܚܳܣ ܠܳܟ݂ ܕܬܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ: ܕܬܶܩܛܽܘܠ ܙܰܟܳܝܳܐ ܥܰܡ ܚܰܝܳܒܳܐ: ܘܢܶܗܘܶܐ ܙܰܟܳܝܳܐ ܐܰܝܟ ܚܰܝܳܒܳܐ: ܚܳܣ ܠܳܟ݂ ܕܰܝܳܢܳܐ ܕܟܽܠܳܗ̇ ܐܰܪܥܳܐ : ܠܳܐ ܢܶܬܥܒܶܕ݂ ܕܺܝܢܳܐ ܗܳܢܳܐ.</VERS>
      <VERS vnumber="26">ܘܶܐܡܰܪ ܡܳܪܝܳܐ: ܐܶܢ ܐܶܫܟܰܚ ܒܰܣܕ݂ܽܘܡ ܚܰܡܫܺܝܢ ܙܰܕܺܝ̈ܩܺܝܢ ܒܓܰܘ ܩܪܺܝܬ݂ܳܐ: ܐܶܫܒܽܘܩ ܠܟܽܠܶܗ ܐܰܬܪܳܐ ܡܶܛܽܠܬܗܽܘܢ.</VERS>
      <VERS vnumber="27">ܘܰܥܢܳܐ ܐܰܒܪܳܗܳܡ ܘܶܐܡܰܪ: ܗܳܐ ܫܰܪܺܝܬ ܠܰܡܡܰܠܳܠܽܘ ܩܕܳܡ ܡܳܪܝܳܐ: ܘܶܐܢܳܐ ܥܰܦܪܳܐ ܐ̱ܢܳܐ ܘܩܶܛܡܳܐ.</VERS>
      <VERS vnumber="28">ܘܶܐܢ ܚܰܣܺܝܪܺܝܢ ܡܶܢ ܚܰܡܫܺܝܢ ܙܰܕܺܝ̈ܩܺܝܢ ܚܰܡܫܳܐ: ܡܚܰܒܶܠ ܐܰܢ̱ܬ ܡܶܛܽܠ ܚܰܡܫܳܐ ܟܽܠܳܗ̇ ܩܪܺܝܬ݂ܳܐ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܐܰܪܒܥܺܝܢ ܘܚܰܡܫܳܐ.</VERS>
      <VERS vnumber="29">ܘܰܐܘܣܶܦ ܬܒ ܐܰܒܪܳܗܳܡ ܠܡܺܐܡܰܪ ܠܶܗ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܐܰܪܒܥܺܝܢ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܐܰܪܒܥܺܝܢ.</VERS>
      <VERS vnumber="30">ܘܶܐܡܰܪ ܠܳܐ ܢܶܬܒܐܶܫ ܠܡܳܪܝܳܐ ܘܶܐܡܰܠܶܠ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܬܠܳܬܺܝܢ: ܘܶܐܡܰܪ ܠܳܐ ܐܶܚܰܒܶܠ ܐܶܢ ܐܶܫܟܰܚ ܬܰܡܳܢ ܬܠܳܬܺܝܢ.</VERS>
      <VERS vnumber="31">ܘܶܐܡܰܪ ܗܳܐ ܫܰܪܺܝܬ ܠܰܡܡܰܠܳܠܽܘ ܩܕܳܡ ܡܳܪܝܳܐ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܥܶܣܪܺܝܢ: ܘܶܐܡܰܪ ܠܳܐ ܐܶܚܰܒܶܠ ܡܶܛܽܠ ܥܶܣܪܺܝܢ.</VERS>
      <VERS vnumber="32">ܘܶܐܡܰܪ: ܠܳܐ ܢܶܬܒܐܶܫ ܠܡܳܪܝܳܐ ܘܶܐܡܰܠܶܠ. ܒܰܠܚܽܘܕ݂ ܙܒܰܢ̱ܬܳܐ ܗܳܕ݂ܶܐ: ܘܶܐܢ ܡܶܫܬܰܟ݂ܚܺܝܢ ܬܰܡܳܢ ܥܶܣܪܳܐ. ܘܶܐܡܰܪ ܠܳܐ ܐܶܚܰܒܶܠ ܡܶܛܽܠ ܥܶܣܪܳܐ.</VERS>
      <VERS vnumber="33">ܘܶܐܙܰܠ ܡܳܪܝܳܐ ܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡ ܐܰܒܪܳܗܳܡ: ܘܰܐܒܪܳܗܳܡ ܗܦܰܟ ܠܰܐܬ݂ܪܶܗ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܶܐܬ݂ܰܘ ܬܪܶܝܢ ܡܰܠܰܐܟ݂ܺܝ̈ܢ ܠܰܣܕ݂ܽܘܡ ܒܪܰܡܫܳܐ: ܘܠܽܘܛ ܝܳܬܶܒ ܒܬܰܪܥܳܐ ܕܰܣܕ݂ܽܘܡ: ܘܰܚܙܳܐ ܐܶܢܽܘܢ ܠܽܘܛ ܘܩܳܡ ܠܽܐܘܪܥܗܽܘܢ. ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ.</VERS>
      <VERS vnumber="2">ܘܶܐܡܰܪ: ܒܳܥܶܐ ܐ̱ܢܳܐ ܡܶܢܟܽܘܢ ܡܳܪܝ: ܣܛܰܘ ܠܒܶܝܬ ܥܰܒܕܟܽܘܢ: ܘܒܽܘܬܘ ܘܰܐܫܺܝܓܘ ܪܶܓܠܰܝܟܽܘܢ: ܘܩܰܕܶܡܘ ܘܙܶܠܘ ܠܽܐܘܪܚܟܽܘܢ. ܘܶܐܡܰܪܘ: ܠܳܐ: ܒܫܽܘܩܳܐ ܢܒܽܘܬ.</VERS>
      <VERS vnumber="3">ܘܶܐܠܰܨ ܐܶܢܽܘܢ ܛܳܒ: ܘܰܣܛܰܘ ܠܘܳܬܶܗ ܘܥ̣ܰܠܘ ܠܒܰܝܬܶܗ: ܘܰܥܒܰܕ݂ ܠܗܽܘܢ ܡܰܫܬܝܳܐ: ܘܦܰܛܺܝܖ̈ܶܐ ܐܶܦܳܐ ܠܗܽܘܢ ܘܰܠܥܶܣܘ.</VERS>
      <VERS vnumber="4">ܘܰܥܕ݂ܰܟܺܝܠ ܠܳܐ ܕܡܶܟ݂ܘ: ܘܐ̱ܢܳܫܰܝ̈ ܩܪܺܝܬ݂ܳܐ ܐ̱ܢܳܫܰܝ̈ ܣܕ݂ܽܘܡ ܐܶܬܟܰܪܟܽܘܗܝ ܠܒܰܝܬܳܐ: ܡܶܢ ܥܠܰܝ̈ܡܶܐ ܘܰܥܕܰܡܳܐ ܠܣܳܒ̈ܶܐ: ܘܟܽܠܶܗ ܥܰܡܳܐ ܡܶܢ ܣܳܟܳܐ.</VERS>
      <VERS vnumber="5">ܘܰܩܪܰܘ ܠܠܽܘܛ ܘܶܐܡܰܪܘ ܠܶܗ: ܐܰܝܟܳܐ ܐܶܢܽܘܢ ܓܰܒܖ̈ܶܐ ܕܶܐܬ݂ܰܘ ܠܘܳܬ݂ܳܟ݂ ܒܠܺܠܝܳܐ: ܐܰܦܶܩ ܐܶܢܽܘܢ ܠܰܢ ܘܢܶܕܰܥ ܐܶܢܽܘܢ.</VERS>
      <VERS vnumber="6">ܘܰܢܦܰܩ ܠܽܘܛ ܠܘܳܬ݂ܗܽܘܢ ܠܬܰܪܥܳܐ: ܘܬܰܪܥܳܐ ܐܶܚܰܕ݂ܘ ܒܳܬ݂ܪܶܗ.</VERS>
      <VERS vnumber="7">ܘܶܐܡܰܪ ܠܗܽܘܢ ܠܽܘܛ: ܠܳܐ ܬܰܒܐܫܽܘܢ ܐܰܚܰܝ̈.</VERS>
      <VERS vnumber="8">ܗܳܐ ܐܺܝܬ݂ ܠܺܝ ܬܰܪܬܶܝܢ ܒܢ̈ܳܢ ܕܠܳܐ ܝܺܕܰܥ ܐܶܢܶܝܢ ܓܒܰܪ: ܐܰܦܶܩ ܐܶܢܶܝܢ ܠܟܽܘܢ: ܘܰܥܒܶܕ݂ܘ ܠܗܽܘܢ ܐܰܝܟܰܢܳܐ ܕܫܰܦܺܝܪ ܒܥܰܝ̈ܢܰܝܟܽܘܢ: ܒܰܠܚܽܘܕ݂ ܠܓܰܒܖ̈ܶܐ ܗܳܠܶܝܢ ܠܳܐ ܬܶܥܒܕ݂ܽܘܢ ܡܶܕܶܡ: ܡܶܛܽܠ ܕܥܰܠܘ ܠܛܶܠܳܠܳܐ ܕܩܳܖ̈ܝܳܬܝ.</VERS>
      <VERS vnumber="9">ܘܶܐܡܰܪܘ: ܦܪܽܘܩ ܠܗܰܠ: ܘܶܐܡܰܪܘ: ܚܰܕ݂ ܐܶܬܳܐ ܠܡܶܬܬܰܘܬܳܒܽܘ ܥܰܡܰܢ: ܘܗܳܐ ܕܳܐܶܢ ܠܰܢ ܕܺܝܢ̈ܶܐ: ܗܳܫܳܐ ܢܰܒܐܶܫ ܠܳܟ݂ ܡܶܢ ܕܰܠܗܽܘܢ. ܘܶܐܬܟܰܬܰܫ ܥܰܡ ܓܰܒܖ̈ܶܐ ܠܽܘܛ ܛܳܒ: ܘܰܩܪܶܒܘ ܠܡܶܬܒܰܪ ܬܰܪܥܳܐ.</VERS>
      <VERS vnumber="10">ܘܰܐܘܫܶܛܘ ܓܰܒܖ̈ܶܐ ܐܺܝܕܰܝ̈ܗܽܘܢ: ܘܰܐܥܶܠܘ ܠܠܽܘܛ ܠܘܳܬ݂ܗܽܘܢ ܠܒܰܝܬܳܐ: ܘܬܰܪܥܳܐ ܐܶܚܰܕ݂ܘ.</VERS>
      <VERS vnumber="11">ܘܓܰܒܖ̈ܶܐ ܕܰܒܬܰܪܥܳܐ ܕܒܰܝܬܳܐ: ܒܠܰܥܘ ܒܰܫܪܰܓܖ̈ܳܓܝܳܬܳܐ: ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ: ܘܰܠܐܺܝܘ ܠܡܶܫܟܳܚܽܘ ܬܰܪܥܳܐ.</VERS>
      <VERS vnumber="12">ܘܶܐܡܰܪܘ ܓܰܒܖ̈ܶܐ ܠܠܽܘܛ: ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ: ܚܰܬܢܰܝ̈ܟ ܘܰܒܢܰܝ̈ܟ ܘܰܒܢ̈ܳܬܳܟ݂ ܘܟܽܠ ܕܺܐܝܬ݂ ܠܳܟ݂ ܒܰܩܪܺܝܬ݂ܳܐ: ܐܰܦܶܩ ܡܶܢ ܐܰܬܪܳܐ ܗܳܢܳܐ.</VERS>
      <VERS vnumber="13">ܡܶܛܽܠ ܕܰܡܚܰܒܠܺܝܢܰܢ ܠܰܐܬܪܳܐ ܗܳܢܳܐ: ܡܶܛܽܠ ܕܣܶܠܩܰܬ ܓܥܳܬܗܽܘܢ ܩܕܳܡ ܡܳܪܝܳܐ: ܘܫܰܕܪܰܢ ܡܳܪܝܳܐ ܠܰܡܚܰܒܳܠܽܘܬܶܗ.</VERS>
      <VERS vnumber="14">ܘܰܢܦܰܩ ܠܽܘܛ ܘܡܰܠܶܠ ܥܰܡ ܚܰܬܢܰܘ̈ܗܝ ܢܣܰܒ̈ܝ ܒܢ̈ܳܬܶܗ: ܘܶܐܡܰܪ ܠܗܽܘܢ: ܩܽܘܡܘ ܦܽܘܩܘ ܡܶܢ ܐܰܬܪܳܐ ܗܳܢܳܐ: ܡܶܛܽܠ ܕܰܡܚܰܒܶܠ ܠܶܗ ܡܳܪܝܳܐ. ܘܰܗܘܳܐ ܐܰܝܟ ܡܓܰܚܶܟ ܒܥܰܝܢܰܝ̈ ܚܰܬܢܰܘ̈ܗܝ.</VERS>
      <VERS vnumber="15">ܘܟܰܕ݂ ܣܠܶܩ ܫܰܦܪܳܐ: ܐܰܠܨܽܘܗܝ ܡܰܠܰܐܟ̈ܶܐ ܠܠܽܘܛ: ܘܳܐܡܪܺܝܢ ܠܶܗ: ܩܽܘܡ ܕܒܰܪ ܐܰܢ̱ܬܬܳܟ݂ ܘܬܰܪܬܶܝܢ ܒܢ̈ܳܬܳܟ݂ ܕܶܐܫܬܟܰܚ̈ܝ: ܕܰܠܡܳܐ ܬܶܒܠܰܥ ܒܰܚ̈ܛܳܗܶܝܗ̇ ܕܰܩܪܺܝܬ݂ܳܐ.</VERS>
      <VERS vnumber="16">ܘܶܐܫܬܰܘܚܰܪ ܠܽܘܛ: ܘܶܐܚܰܕ݂ܘ ܡܰܠܰܐܟ̈ܶܐ ܒܺܐܝܕ݂ܶܗ ܘܒܺܐܝܕ݂ܳܐ ܕܰܐܢ̱ܬܬܶܗ ܘܒܺܐܝܕ݂ܳܐ ܕܬܰܪܬܶܝܢ ܒܢ̈ܳܬܶܗ: ܡܶܛܽܠ ܕܚܳܣ ܡܳܪܝܳܐ ܥܠܰܘܗ̱ܝ: ܘܰܐܦܩܽܘܗܝ ܘܰܐܫܪܶܝܘܗܝ ܠܒܰܪ ܡܶܢ ܩܪܺܝܬ݂ܳܐ.</VERS>
      <VERS vnumber="17">ܘܟܰܕ݂ ܐܰܦܶܩܘ ܐܶܢܽܘܢ ܠܒܰܪ: ܐܳܡܪܺܝܢ ܠܶܗ: ܦܰܠܶܛ ܢܰܦܫܳܟ݂: ܠܳܐ ܬܶܬܦܢܶܐ ܠܒܶܣܬܪܳܟ: ܘܠܳܐ ܬܩܽܘܡ ܒܟܽܠܳܗ̇ ܦܩܰܥܬܳܐ: ܠܛܽܘܪܳܐ ܐܶܬܦܰܠܛ ܕܠܳܐ ܬܺܐܒܰܕ݂.</VERS>
      <VERS vnumber="18">ܘܶܐܡܰܪ ܠܗܽܘܢ ܠܽܘܛ: ܒܳܥܶܐ ܐ̱ܢܳܐ ܡܶܢܟܽܘܢ ܡܳܪܝ.</VERS>
      <VERS vnumber="19">ܗܳܐ ܐܶܫܟܰܚ ܥܰܒܕܳܟ݂ ܖ̈ܰܚܡܶܐ ܒܥܰܝܢܰܝ̈ܟ: ܘܣܰܓܺܝܐܳܐ ܗ̱ܝ ܛܰܝܒܽܘܬܳܟ݂ ܕܰܥܒܰܕܬ ܥܰܡܝ ܠܡܰܚܳܝܽܘ ܢܰܦܫܝ: ܘܶܐܢܳܐ ܠܳܐ ܡܶܫܟܰܚ ܐ̱ܢܳܐ ܠܡܶܬܦܰܠܳܛܽܘ ܠܛܽܘܪܳܐ: ܕܰܠܡܳܐ ܬܰܕ݂ܪܟܰܢܝ ܒܺܝܫܬܳܐ ܘܶܐܡܽܘܬ.</VERS>
      <VERS vnumber="20">ܗܳܐ ܩܪܺܝܬ݂ܳܐ ܗܳܕ݂ܶܐ ܩܰܪܺܝܒܳܐ ܗ̱ܝ ܠܡܶܥܪܰܩ ܠܬܰܡܳܢ: ܗܳܐ ܙܥܽܘܪܝܳܐ ܗܺܝ ܘܬܺܐܚܶܐ ܢܰܦܫܝ.</VERS>
      <VERS vnumber="21">ܘܶܐܡܰܪ ܠܶܗ: ܗܳܐ ܢܶܣܒܶܬ ܒܰܐܦܰܝ̈ܟ ܐܳܦ ܒܦܶܬ݂ܓ݂ܳܡܳܐ ܗܳܢܳܐ: ܕܠܳܐ ܐܶܗܦܽܘܟ ܩܪܺܝܬ݂ܳܐ ܕܶܐܡܰܪܬ.</VERS>
      <VERS vnumber="22">ܒܰܥܓܰܠ ܐܶܬܦܰܠܛ ܠܬܰܡܳܢ: ܡܶܛܽܠ ܕܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ ܡܶܕܶܡ ܥܕܰܡܳܐ ܕܥܳܐܶܠ ܐܰܢ̱ܬ ܠܬܰܡܳܢ: ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܰܩܪܺܝܬ݂ܳܐ ܨܳܥܳܪ.</VERS>
      <VERS vnumber="23">ܫܶܡܫܳܐ ܢܦܰܩ ܥܰܠ ܐܰܪܥܳܐ: ܘܠܽܘܛ ܥܰܠ ܠܨܳܥܳܪ.</VERS>
      <VERS vnumber="24">ܘܡܳܪܝܳܐ ܐܰܚܶܬ ܥܰܠ ܣܕ݂ܽܘܡ ܘܥܰܠ ܥܳܡܽܘܪܳܐ: ܟܶܒܪܺܝܬܳܐ ܘܢܽܘܪܳܐ ܡܶܢ ܩܕܳܡ ܡܳܪܝܳܐ ܡܶܢ ܫܡܰܝܳܐ.</VERS>
      <VERS vnumber="25">ܘܰܗܦܰܟ ܠܩܽܘܖ̈ܝܳܐ ܗܳܠܶܝܢ ܘܰܠܟܽܠܳܗ̇ ܦܩܰܥܬܳܐ: ܘܰܠܟܽܠܗܽܘܢ ܝܳܬܒܰܝ̈ ܐܰܪܥܳܐ: ܘܰܠܡܰܘܥܺܝܬܳܗ̇ ܕܰܐܪܥܳܐ.</VERS>
      <VERS vnumber="26">ܘܶܐܬܦܰܢܝܰܬ ܐܰܢ̱ܬܬܶܗ ܡܶܢ ܒܶܣܬܪܳܗ̇: ܘܰܗܘܳܬ݂ ܩܳܝܶܡܬܳܐ ܕܡܶܠܚܳܐ.</VERS>
      <VERS vnumber="27">ܘܩܰܕܶܡ ܐܰܒܪܳܗܳܡ ܒܨܰܦܪܳܐ: ܠܰܐܬܪܳܐ ܕܩܳܐܶܡ ܗܘܳܐ ܬܰܡܳܢ ܩܕܳܡ ܡܳܪܝܳܐ.</VERS>
      <VERS vnumber="28">ܘܚܳܪ ܠܰܐܦܰܝ̈ ܣܕ݂ܽܘܡ ܘܥܳܡܽܘܪܳܐ ܘܠܰܐܦܰܝ̈ ܟܽܠܳܗ̇ ܐܰܪܥܳܐ ܕܰܦܩܰܥܬܳܐ: ܘܰܚܙܳܐ ܘܗܳܐ ܣܳܠܶܩ ܬܶܢܳܢܳܗ̇ ܕܰܐܪܥܳܐ ܐܰܝܟ ܬܶܢܳܢܳܐ ܕܰܐܬܽܘܢܳܐ.</VERS>
      <VERS vnumber="29">ܘܰܗܘܳܐ ܕܟܰܕ݂ ܚܰܒܶܠ ܐܰ‌ܠܳܗܳܐ ܩܽܘܖ̈ܝܳܐ ܕܰܦܩܰܥܬܳܐ. ܐܶܬܕܟܰܪ ܐܰ‌ܠܳܗܳܐ ܠܰܐܒܪܳܗܳܡ: ܘܫܰܕܰܪ ܠܠܽܘܛ ܡܶܢ ܓܰܘ ܗܦܺܝܟ݂ܬܳܐ: ܟܰܕ݂ ܗܦܰܟ ܩܽܘܖ̈ܝܳܐ ܕܺܝܬܶܒ ܗܘܳܐ ܒܗܶܝܢ ܠܽܘܛ.</VERS>
      <VERS vnumber="30">ܘܰܣܠܶܩ ܠܽܘܛ ܡܶܢ ܨܳܥܳܪ ܘܺܝܬܶܒ ܒܛܽܘܪܳܐ: ܗܽܘ ܘܬܰܪܬܶܝܢ ܒܢ̈ܳܬܶܗ ܥܰܡܶܗ: ܡܶܛܽܠ ܕܰܕ݂ܚܶܠ ܠܡܶܬܰܒ ܒܨܳܥܳܪ: ܘܺܝܬܶܒ ܒܰܡܥܰܪܬܳܐ: ܗܽܘ ܘܬܰܪܬܶܝܢ ܒܢ̈ܳܬܶܗ.</VERS>
      <VERS vnumber="31">ܘܶܐܡܪܰܬ݂ ܩܰܫܺܝܫܬܳܐ ܠܰܙܥܽܘܪܬܳܐ: ܗܳܐ ܐܰܒܽܘܢ ܣܐܶܒ. ܘܓܰܒܪܳܐ ܠܰܝܬ ܒܰܐܪܥܳܐ. ܕܢܶܥܽܘܠ ܥܠܰܝܢ ܐܰܝܟ ܐܽܘܪܚܳܐ ܕܟܽܠܳܗ̇ ܐܰܪܥܳܐ.</VERS>
      <VERS vnumber="32">ܬܳܝ ܢܰܫܩܶܐ ܠܰܐܒܽܘܢ ܚܰܡܪܳܐ ܘܢܶܕ݂ܡܰܟ ܥܰܡܶܗ: ܘܰܢܩܺܝܡ ܡܶܢ ܐܰܒܽܘܢ ܙܰܪܥܳܐ.</VERS>
      <VERS vnumber="33">ܘܰܐܫܩܺܝ̈ ܒܠܺܠܝܳܐ ܗܰܘ ܠܰܐܒܽܘܗܶܝܢ ܚܰܡܪܳܐ: ܘܥܶܠܰܬ ܩܰܫܺܝܫܬܳܐ ܘܕܶܡܟܰܬ ܥܰܡ ܐܰܒܽܘܗ̇: ܘܠܳܐ ܝܺܕܰܥ ܒܡܰܕ݂ܡܟܳܗ̇ ܘܒܰܡܩܳܡܳܗ̇.</VERS>
      <VERS vnumber="34">ܘܰܗܘܳܐ ܠܒܳܬܰܪ ܝܰܘܡܳܐ: ܘܶܐܡܪܰܬ݂ ܩܰܫܺܝܫܬܳܐ ܠܰܙܥܽܘܪܬܳܐ: ܗܳܐ ܕܶܡܟܶܬ ܒܪܰܡܫܳܐ ܥܰܡ ܐܳܒܝ. ܢܰܫܩܶܝܘܗܝ ܚܰܡܪܳܐ ܐܳܦ ܒܠܺܠܝܳܐ ܗܳܢܳܐ: ܘܥܽܘܠܝ ܕܡܰܟ݂ܝ ܥܰܡܶܗ: ܘܰܢܩܺܝܡ ܡܶܢ ܐܰܒܽܘܢ ܙܰܪܥܳܐ.</VERS>
      <VERS vnumber="35">ܘܰܐܫܩ̈ܝܳܝܗܝ ܐܳܦ ܒܠܺܠܝܳܐ ܗܰܘ ܠܰܐܒܽܘܗܶܝܢ ܚܰܡܪܳܐ: ܘܥܶܠܰܬ ܙܥܽܘܪܬܳܐ ܘܕܶܡܟܰܬ ܥܰܡܶܗ: ܘܠܳܐ ܝܺܕܰܥ ܒܡܰܕ݂ܡܟ݂ܳܗ̇ ܘܒܰܡܩܳܡܳܗ̇.</VERS>
      <VERS vnumber="36">ܘܰܒܛܶܢ̈ܝ ܬܰܖ̈ܬܰܝܗܶܝܢ ܒܢ̈ܳܬܶܗ ܕܠܽܘܛ ܡܶܢ ܐܰܒܽܘܗܶܝܢ.</VERS>
      <VERS vnumber="37">ܘܝܶܠܕܰܬ݂ ܩܰܫܺܝܫܬܳܐ ܒܪܳܐ: ܘܰܩܪܳܬ ܫܡܶܗ ܡܽܘܐܳܒ: ܗܽܘܝܽܘ ܐܰܒܽܘܗܽܘܢ ܕܡܽܘܐܳܒܳܝ̈ܶܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="38">ܘܰܙܥܽܘܪܬܳܐ ܐܳܦ ܗܺܝ ܝܶܠܕܰܬ݂ ܒܪܳܐ: ܘܰܩܪܳܬ݂ ܫܡܶܗ ܒܰܪ ܥܰܡܝ. ܗܽܘܝܽܘ ܐܰܒܽܘܗܽܘܢ ܕܰܒܢܰܝ̈ ܥܰܡܽܘܢ ܥܕܰܡܳܐ ܠܝܰܘܡܳܢܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܫܩܰܠ ܐܰܒܪܳܗܳܡ ܡܶܢ ܬܰܡܳܢ ܠܰܐܪܥܳܐ ܕܬܰܝܡܢܳܐ: ܘܺܝܬܶܒ ܒܶܝܬ ܪܩܶܡ ܠܒܶܝܬ ܓܳܕ݂ܳܪ: ܘܰܥܡܰܪ ܐܰܒܪܳܗܳܡ ܒܓܳܕ݂ܳܪ.</VERS>
      <VERS vnumber="2">ܘܶܐܡܰܪ ܐܰܒܪܳܗܳܡ ܥܰܠ ܣܰܪܳܐ ܐܰܢ̱ܬܬܶܗ ܕܚܳܬܝ ܗ̱ܝ. ܘܫܰܕܰܪ ܐܰܒܝܡܰܠܟ ܡܰܠܟܳܐ ܕܓ݂ܳܕ݂ܳܪ ܘܕܰܒܪܳܗ̇ ܠܣܰܪܳܐ.</VERS>
      <VERS vnumber="3">ܘܶܐܬ݂ܳܐ ܐܰ‌ܠܳܗܳܐ ܥܰܠ ܐܰܒܝܡܰܠܟ ܒܚܶܠܡܳܐ ܕܠܺܠܝܳܐ ܘܶܐܡܰܪ ܠܶܗ: ܗܳܐ ܡܳܐܶܬ ܐܰܢ̱ܬ ܥܰܠ ܐܰܦܰܝ̈ ܐܰܢ̱ܬܬܳܐ ܕܰܕ݂ܒܰܪܬ: ܡܶܛܽܠ ܕܰܐܢ̱ܬܰܬ ܓܰܒܪܳܐ ܗ̱ܝ̣.</VERS>
      <VERS vnumber="4">ܘܰܐܒܺܝܡܰܠܟ ܠܳܐ ܩܪܶܒ ܠܳܗ̇. ܘܶܐܡܰܪ ܐܰܒܝܡܰܠܟ: ܡܳܪܝܳܐ ܐܳܦ ܥܰܡܳܐ ܙܰܟܳܝܳܐ ܩܳܛܶܠ ܐܰܢ̱ܬ.</VERS>
      <VERS vnumber="5">ܗܳܐ ܗܽܘ ܐܶܡܰܪ ܕܚܳܬܝ ܗ̱ܝ̣: ܘܳܐܦ ܗܺܝ ܐܶܡܪܰܬ ܕܳܐܚܝ ܗܽܘ. ܒܬܰܡܺܝܡܽܘܬ ܠܶܒܝ ܘܰܒܕܰܟ݂ܝܽܘܬܳܐ ܕܺܐܝܕܰܝ̈ ܥܶܒܕܶܬ ܗܳܕ݂ܶܐ.</VERS>
      <VERS vnumber="6">ܘܶܐܡܰܪ ܠܶܗ ܐܰ‌ܠܳܗܳܐ ܒܚܶܠܡܳܐ: ܐܳܦ ܐܶܢܳܐ ܝܳܕܰܥ ܐ̱ܢܳܐ ܕܰܒܬܰܡܺܝܡܽܘܬ ܠܶܒܳܟ݂ ܥܒܰܕܬ ܗܳܕ݂ܶܐ ܘܰܚܣܰܟ݂ܬܳܟ݂ ܐܳܦ ܐܶܢܳܐ ܕܠܳܐ ܬܶܚܛܶܐ ܠܺܝ : ܡܶܛܽܠ ܗܳܢܳܐ ܠܳܐ ܫܒܰܩܬܳܟ݂ ܠܡܶܩܪܰܒ ܠܳܗ̇.</VERS>
      <VERS vnumber="7">ܗܳܫܳܐ ܐܰܗܦܶܟ ܐܰܢ̱ܬܰܬ ܓܰܒܪܳܐ: ܡܶܛܽܠ ܕܰܢܒܝܰܐ ܗ̱ܘ: ܘܰܢܨܰܠܶܐ ܥܠܰܝܟ ܘܬܺܐܚܶܐ. ܘܶܐܢ ܠܳܐ ܡܰܗܦܶܟ ܐܰܢ̱ܬ: ܕܰܥ ܕܰܡܡܳܬ ܡܳܐܶܬ ܐܰܢ̱ܬ: ܐܰܢ̱ܬ ܘܟܽܠ ܕܺܐܝܬ݂ ܠܳܟ.</VERS>
      <VERS vnumber="8">ܘܩܰܕܶܡ ܐܰܒܝܡܰܠܟ ܒܫܰܦܪܳܐ ܘܰܩܪܳܐ ܠܟܽܠܗܽܘܢ ܥܰܒܕܰܘ̈ܗܝ: ܘܡܰܠܶܠ ܟܽܠܗܶܝܢ ܡ̈ܶܠܶܐ ܗܳܠܶܝܢ ܒܶܐܕܢܰܝ̈ܗܽܘܢ: ܘܰܕ݂ܚܶܠܘ ܐ̱ܢܳܫ̈ܳܐ ܛܳܒ.</VERS>
      <VERS vnumber="9">ܘܰܩܪܳܐ ܐܰܒܝܡܰܠܟ ܠܰܐܒܪܳܗܳܡ ܘܶܐܡܰܪ ܠܶܗ: ܡܳܢܳܐ ܥܶܒܕܶܬ ܠܳܟ: ܘܡܳܢܳܐ ܚܛܺܝܬ ܠܳܟ݂ ܕܰܐܝܬܺܝܬ ܥܠܰܝ ܘܥܰܠ ܡܰܠܟܽܘܬܝ ܚܛܳܗܳܐ ܪܰܒܳܐ: ܥܒܳܕ̈ܶܐ ܕܠܳܐ ܡܶܬܥܰܒܕܺܝܢ ܥܒܰܕ݂ܬ ܥܰܡܝ.</VERS>
      <VERS vnumber="10">ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ: ܡܳܢܳܐ ܚܙܰܝܬ ܕܰܥܒܰܕܬ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="11">ܘܶܐܡܰܪ ܐܰܒܪܳܗܳܡ. ܡܶܛܽܠ ܕܶܐܡܪܶܬ: ܕܰܠܡܳܐ ܠܰܝܬ ܕܶܚܠܬܶܗ ܕܰܐ‌ܠܳܗܳܐ ܒܰܐܬܪܳܐ ܗܳܢܳܐ: ܘܢܶܩܛܠܽܘܢܳܢܝ ܥܰܠ ܐܰܦܰܝ̈ ܐܰܢ̱ܬܰܬܝ.</VERS>
      <VERS vnumber="12">ܒܪܰܡ ܫܰܪܺܝܪܳܐܺܝܬ݂ ܚܳܬܝ ܗܺܝ: ܒܰܪܬ ܐܳܒܝ ܘܠܳܐ ܒܰܪܬ ܐܶܡܝ: ܘܰܗܘܳܬ݂ ܠܺܝ ܐܰܢ̱ܬܬܳܐ.</VERS>
      <VERS vnumber="13">ܘܰܗܘܳܐ ܕܟܰܕ݂ ܐܰܦܩܰܢܝ ܐܰ‌ܠܳܗܳܐ ܡܶܢ ܒܶܝܬ ܐܳܒܝ: ܐܶܡܪܶܬ ܠܳܗ̇: ܗܳܕ݂ܶܐ ܛܰܝܒܽܘܬ݂ܳܐ ܕܬܶܥܒܕ݂ܺܝܢ ܥܰܡܝ. ܒܟܽܠ ܐܰܬܰܪ ܕܳܐܙܺܠܝܢ ܚ̱ܢܰܢ ܠܬܰܡܳܢ : ܐܶܡܰܪ ܥܠܰܝ ܕܳܐܚܝ ܗܽܘ.</VERS>
      <VERS vnumber="14">ܘܰܕ݂ܒܰܪ ܐܰܒܝܡܰܠܟ ܥܳܢ̈ܳܐ ܘܬܰܘܖ̈ܶܐ ܘܥܰܒ̈ܕܶܐ ܘܰܐܡ̈ܗܳܬܳܐ ܘܝܰܗܒ ܠܰܐܒܪܳܗܳܡ: ܘܦܰܢܺܝ ܠܶܗ ܠܣܰܪܳܐ ܐܰܢ̱ܬܬܶܗ.</VERS>
      <VERS vnumber="15">ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ. ܗܳܐ ܐܰܪܥܝ ܩܕܳܡܰܝܟ. ܟܰܪ ܕܫܰܦܺܝܪ ܒܥܰܝ̈ܢܰܝܟ ܬܶܒ.</VERS>
      <VERS vnumber="16">ܘܰܠܣܰܪܳܐ ܐܶܡܰܪ. ܗܳܐ ܝܶܗܒܶܬ ܐܳܠܶܦ ܕܰܟ݂ܣܶܦ ܠܰܐܚܽܘܟ݂ܝ. ܘܗܳܐ ܐܳܦ ܗܽܘ ܝܺܗܺܝܒ ܠܶܟ݂ܝ. ܚܠܳܦ ܕܚܰܦܺܝܬܝ ܥܰܝ̈ܢܶܐ ܕܟܽܠ ܕܥܰܡܝ: ܘܥܰܠ ܟܽܠܡܶܕܶܡ ܐܰܟܶܣܬܺܝܢܝ.</VERS>
      <VERS vnumber="17">ܘܨܰܠܺܝ ܐܰܒܪܳܗܳܡ ܩܕܳܡ ܐܰ‌ܠܳܗܳܐ: ܘܰܐܣܺܝ ܐܰ‌ܠܳܗܳܐ ܠܰܐܒܺܝܡܰܠܟ ܘܠܰܐܢ̱ܬܬܶܗ ܘܠܰܐܡ̈ܗܳܬܶܗ ܘܺܝܠܶܕ݂̈ܝ.</VERS>
      <VERS vnumber="18">ܡܶܛܽܠ ܕܡܶܐܚܰܕ ܐܶܚܰܕ݂ ܡܳܪܝܳܐ ܒܰܐܦܰܝ̈ ܟܽܠ ܡܰܪܒܥܳܐ ܕܒܶܝܬ ܐܰܒܝܡܰܠܟ: ܡܶܛܽܠ ܣܰܪܳܐ ܐܰܢ̱ܬܬܶܗ ܕܰܐܒܪܳܗܳܡ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܡܳܪܝܳܐ ܐܶܬܕܟܰܪ ܠܣܰܪܳܐ ܐܰܝܟ ܕܶܐܡܰܪ: ܘܰܥܒܰܕ݂ ܡܳܪܝܳܐ ܠܣܰܪܳܐ ܐܰܝܟ ܕܡܰܠܶܠ.</VERS>
      <VERS vnumber="2">ܘܒܶܛܢܰܬ݂ ܣܰܪܳܐ ܘܝܶܠܕܰܬ݂ ܠܰܐܒܪܳܗܳܡ ܒܪܳܐ ܠܣܰܝܒܽܘܬܶܗ: ܠܙܰܒܢܳܐ ܕܡܰܠܶܠ ܥܰܡܶܗ ܐܰ‌ܠܳܗܳܐ.</VERS>
      <VERS vnumber="3">ܘܰܩܪܳܐ ܐܰܒܪܳܗܳܡ ܫܶܡ ܒܪܶܗ ܕܶܐܬܺܝܠܶܕ݂ ܠܶܗ ܕܝܶܠܕܰܬ݂ ܠܶܗ ܣܰܪܳܐ ܐܺܝܣܚܳܩ.</VERS>
      <VERS vnumber="4">ܘܰܓܙܰܪ ܐܰܒܪܳܗܳܡ ܠܺܐܝܣܚܳܩ ܒܪܶܗ ܒܰܪ ܬܡܳܢܝܳܐ ܝܰܘܡܺܝ̈ܢ ܐܰܝܟ ܕܦܰܩܕܶܗ ܐܰ‌ܠܳܗܳܐ.</VERS>
      <VERS vnumber="5">ܘܰܐܒܪܳܗܳܡ ܒܰܪ ܡܳܐܐ ܗܘܳܐ ܫܢܺܝ̈ܢ ܟܰܕ݂ ܐܶܬܺܝܠܶܕ݂ ܠܶܗ ܐܺܝܣܚܳܩ ܒܪܶܗ.</VERS>
      <VERS vnumber="6">ܘܶܐܡܪܰܬ݂ ܣܰܪܳܐ: ܚܰܕ݂ܽܘܬܳܐ ܪܰܒܬܳܐ ܥܒܰܕ݂ ܠܺܝ ܐܰ‌ܠܳܗܳܐ ܝܰܘܡܳܢܳܐ: ܟܽܠ ܕܫܳܡܰܥ ܢܶܚܕܶܐ ܠܺܝ.</VERS>
      <VERS vnumber="7">ܘܶܐܡܪܰܬ݂. ܡܰܢ ܐܶܡܰܪ ܠܰܐܒܪܳܗܳܡ ܕܬܰܝܢܶܩ ܒܢܰܝ̈ܳܐ ܣܰܪܳܐ: ܕܝܶܠܕܰܬ݂ ܠܶܗ ܒܪܳܐ ܠܣܰܝܒܽܘܬܶܗ.</VERS>
      <VERS vnumber="8">ܘܰܪܒܳܐ ܛܰܠܝܳܐ ܘܶܐܬܚܣܶܠ: ܘܰܥܒܰܕ݂ ܐܰܒܪܳܗܳܡ ܡܰܫܬܝܳܐ ܪܰܒܳܐ ܒܝܰܘܡܳܐ ܕܶܐܬܚܣܶܠ ܐܺܝܣܚܳܩ.</VERS>
      <VERS vnumber="9">ܘܰܚܙܳܬ ܣܰܪܳܐ ܠܒܰܪ ܗܳܓ݂ܳܪ ܡܶܨܪܳܝܬܳܐ ܕܝܶܠܕܰܬ݂ ܠܰܐܒܪܳܗܳܡ ܡܓܰܚܶܟ.</VERS>
      <VERS vnumber="10">ܘܶܐܡܪܰܬ݂ ܠܰܐܒܪܳܗܳܡ: ܐܰܦܶܩܶܝܗ̇ ܠܰܐܡܬܳܐ ܗܳܕ݂ܶܐ ܘܠܰܒܪܳܗ̇: ܡܶܛܽܠ ܕܠܳܐ ܢܺܐܪܰܬ ܒܰܪ ܐܰܡܬܳܐ ܗܳܢܳܐ ܥܰܡ ܒܶܪܝ ܐܺܝܣܚܳܩ.</VERS>
      <VERS vnumber="11">ܘܶܐܬܒܐܶܫ ܦܶܬ݂ܓ݂ܳܡܳܐ ܛܳܒ ܒܥܰܝ̈ܢܰܝ ܐܰܒܪܳܗܳܡ ܥܰܠ ܨܒܽܘܬܳܐ ܕܰܒܪܶܗ.</VERS>
      <VERS vnumber="12">ܘܶܐܡܰܪ ܐܰ‌ܠܳܗܳܐ ܠܰܐܒܪܳܗܳܡ. ܠܳܐ ܢܶܬܒܐܶܫ ܒܥܰܝ̈ܢܰܝܟ ܥܰܠ ܛܰܠܝܳܐ ܘܥܰܠ ܐܰܡܬ݂ܳܟ݂. ܟܽܠ ܕܳܐܡܪܳܐ ܠܳܟ݂ ܣܰܪܳܐ ܫܡܰܥ ܒܩܳܠܳܗ̇: ܡܶܛܽܠ ܕܒܺܐܝܣܚܳܩ ܢܶܬܩܪܶܐ ܠܳܟ݂ ܙܰܪܥܳܐ.</VERS>
      <VERS vnumber="13">ܘܳܐܦ ܒܪܳܗ̇ ܕܰܐܡܬ݂ܳܐ ܠܥܰܡܳܐ ܪܰܒܳܐ ܐܶܥܒܕ݂ܺܝܘܗܝ: ܡܶܛܽܠ ܕܙܰܪܥܳܟ݂ ܗ̱ܘ.</VERS>
      <VERS vnumber="14">ܘܩܰܕܶܡ ܐܰܒܪܳܗܳܡ ܒܨܰܦܪܳܐ: ܘܰܢܣܰܒ ܠܰܚܡܳܐ ܘܪܰܩܒܳܐ ܕܡܰܝ̈ܳܐ ܘܝܰܗܒ ܠܗܳܓ݂ܳܪ: ܘܣܳܡ ܥܰܠ ܟܰܬܦܳܗ̇ ܘܰܠܛܰܠܝܳܐ: ܘܫܰܕܪܳܗ̇ ܘܶܐܙܰܠܬ݂: ܘܰܛܥܳܬ݂ ܒܡܰܕ݂ܒܪܳܐ ܕܒܺܪ ܫܒܰܥ.</VERS>
      <VERS vnumber="15">ܘܰܓܡܰܪܘ ܡܰܝ̈ܳܐ ܡܶܢ ܪܰܩܒܳܐ: ܘܰܐܪܡܝܰܬ݂ܶܗ ܠܛܰܠܝܳܐ ܬܚܶܝܬ݂ ܚܰܕ݂ ܡܶܢ ܣܺܝܚ̈ܶܐ.</VERS>
      <VERS vnumber="16">ܘܶܐܙܰܠܬ݂ ܘܝܶܬ݂ܒܰܬ݂ ܡܶܢ ܩܒܽܘܠ: ܐܰܪܚܩܰܬ݂ ܐܰܝܟ ܡܰܫܕܶܐ ܒܩܶܫܬܳܐ: ܡܶܛܽܠ ܕܶܐܡܪܰܬ݂ ܕܠܳܐ ܐܶܚܙܶܐ ܒܡܰܘܬܶܗ ܕܛܰܠܝܳܐ: ܘܝܶܬ݂ܒܰܬ݂ ܡܶܢ ܩܒܽܘܠ: ܘܰܐܪܺܝܡܰܬ݂ ܩܳܠܳܗ̇ ܘܰܒܟܳܬ݂.</VERS>
      <VERS vnumber="17">ܘܰܫܡܰܥ ܐܰ‌ܠܳܗܳܐ ܒܩܳܠܶܗ ܕܛܰܠܝܳܐ: ܘܰܩܪܳܐ ܡܰܠܰܐܟܶܗ ܕܰܐ‌ܠܳܗܳܐ ܠܗܳܓ݂ܳܪ ܡܶܢ ܫܡܰܝܳܐ ܘܶܐܡܰܪ ܠܳܗ̇. ܡܳܐ ܠܶܟ݂ܝ ܗܳܓ݂ܳܪ: ܠܳܐ ܬܶܕ݂ܚܠܺܝܢ: ܡܶܛܽܠ ܕܰܫܡܰܥ ܐܰ‌ܠܳܗܳܐ ܒܩܳܠܶܗ ܕܛܰܠܝܳܐ ܐܰܬܰܪ ܕܗܽܘ.</VERS>
      <VERS vnumber="18">ܩܽܘܡܝ ܫܩܽܘܠܝ ܠܛܰܠܝܳܐ ܘܚܰܡܣܶܢܝ ܐܺܝ̈ܕܰܝܟܝ ܒܶܗ: ܡܶܛܽܠ ܕܰܠܥܰܡܳܐ ܪܰܒܳܐ ܐܶܥܒܕ݂ܺܝܘܗܝ.</VERS>
      <VERS vnumber="19">ܘܰܦܬܰܚ ܐܰ‌ܠܳܗܳܐ ܥܰܝ̈ܢܶܝܗ̇: ܘܰܚܙܳܬ݂ ܒܺܪܳܐ ܕܡܰܝ̈ܳܐ: ܘܶܐܙܰܠܬ݂ ܘܰܡܠܳܬ݂ ܪܰܩܒܳܐ ܡܰܝ̈ܳܐ ܘܰܐܫܩܝܰܬ݂ܶܗ ܠܛܰܠܝܳܐ.</VERS>
      <VERS vnumber="20">ܘܰܗܘܳܐ ܐܰ‌ܠܳܗܳܐ ܥܰܡܶܗ ܥܰܡ ܛܰܠܝܳܐ: ܘܰܪܒܳܐ ܘܺܝܬܶܒ ܒܡܰܕ݂ܒܪܳܐ ܕܦܳܪܳܢ ܘܝܳܠܶܦ ܗܘܳܐ ܩܶܫܬܳܐ ܒܡܰܕ݂ܒܪܳܐ ܕܦܳܪܳܢ.</VERS>
      <VERS vnumber="21">ܘܢܶܣܒܰܬ݂ ܠܶܗ ܐܶܡܶܗ ܐܰܢ̱ܬܬܳܐ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="22">ܘܰܗܘܳܐ ܒܙܰܒܢܳܐ ܗܰܘ: ܘܶܐܡܰܪ ܐܰܒܝܡܰܠܟ ܘܦܺܝܟܶܠ ܪܰܒ ܚܰܝܠܶܗ ܠܰܐܒܪܳܗܳܡ: ܐܰ‌ܠܳܗܳܐ ܥܰܡܳܟ݂ ܒܟܽܠ ܕܥܳܒܶܕ݂ ܐܰܢ̱ܬ.</VERS>
      <VERS vnumber="23">ܘܗܳܫܳܐ ܝܺܡܰܝ ܠܺܝ ܒܰܐܠܳܗܳܐ ܗܳܪܟܳܐ. ܕܠܳܐ ܬܕܰܓܶܠ ܒܺܝ ܘܰܒܛܽܘܗܡܝ ܘܰܒܫܰܪܒܬܝ: ܘܰܐܝܟ ܛܰܝܒܽܘܬ݂ܳܐ ܕܥܶܒܕܶܬ ܥܰܡܳܟ݂ ܥܒܶܕ݂ ܥܰܡܝ ܘܥܰܡ ܐܰܪܥܳܐ ܕܰܥܡܰܪܬ ܒܳܗ̇.</VERS>
      <VERS vnumber="24">ܘܶܐܡܰܪ ܐܰܒܪܳܗܳܡ: ܐܶܢܳܐ ܐܺܡܶܐ.</VERS>
      <VERS vnumber="25">ܘܰܐܟܶܣ ܐܰܒܪܳܗܳܡ ܠܰܐܒܺܝܡܰܠܟ ܥܰܠ ܨܒܽܘܬܳܐ ܕܒܺܪܳܐ ܕܡܰܝ̈ܳܐ: ܕܰܚܦܰܪܘ ܥܰܒܕܰܘ̈ܗܝ ܕܰܐܒܪܳܗܳܡ: ܘܫܰܩܠܽܘܗ̇ ܥܰܒܕܰܘ̈ܗܝ ܕܰܐܒܺܝܡܰܠܟ.</VERS>
      <VERS vnumber="26">ܘܶܐܡܰܪ ܐܰܒܝܡܰܠܟ: ܠܳܐ ܝܶܕ݂ܥܶ݀ܬ݂ ܡܰܢܽܘ ܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ: ܘܳܐܦ ܠܳܐ ܚܰܘܺܝܬܳܢܝ. ܘܳܐܦ ܐܶܢܳܐ ܠܳܐ ܫܶܡܥܶ݀ܬ݂ ܐܶܠܳܐ ܐܶܢ ܝܰܘܡܳܢܳܐ.</VERS>
      <VERS vnumber="27">ܘܰܕ݂ܒܰܪ ܐܰܒܪܳܗܳܡ ܥܳܢ̈ܳܐ ܘܬܰܘܖ̈ܶܐ ܘܝܰܗܒ ܠܰܐܒܺܝܡܰܠܟ: ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ.</VERS>
      <VERS vnumber="28">ܘܰܐܩܺܝܡ ܐܰܒܪܳܗܳܡ ܫܒܰܥ ܦܰܖ̈ܳܬ݂ܳܐ ܕܥܳܢ̈ܳܐ ܒܰܠܚܽܘܕܰܝܗܶܝܢ.</VERS>
      <VERS vnumber="29">ܘܶܐܡܰܪ ܐܰܒܝܡܰܠܟ ܠܰܐܒܪܳܗܳܡ: ܡܳܢܳܐ ܐܶܢܶܝܢ ܗܳܠܶܝܢ ܫܒܰܥ ܦܰܖ̈ܳܬ݂ܳܐ ܕܥܳܢ̈ܳܐ ܕܰܐܩܺܝܡܬ ܒܰܠܚܽܘܕܰܝܗܶܝܢ.</VERS>
      <VERS vnumber="30">ܘܶܐܡܰܪ ܕܰܫܒܰܥ ܦܰܖ̈ܳܬ݂ܳܐ ܕܬܶܣܰܒ ܡܶܢ ܐܺܝܕܰܝ̈ ܡܶܛܽܠ ܕܬܶܗܘܶܐ ܠܺܝ ܠܣܳܗܕܽܘܬܳܐ ܕܚܶܦܪܶܬ݂ ܒܺܪܳܐ ܗܳܕ݂ܶܐ.</VERS>
      <VERS vnumber="31">ܡܶܛܽܠ ܗܳܢܳܐ ܩܪܳܐ ܠܰܐܬܪܳܐ ܗܰܘ ܒܺܪ ܫܒܰܥ: ܡܶܛܽܠ ܕܬܰܡܳܢ ܝܺܡܰܘ ܬܖ̈ܰܝܗܽܘܢ.</VERS>
      <VERS vnumber="32">ܘܰܐܩܺܝܡܘ ܩܝܳܡܳܐ ܒܒܺܪ ܫܒܰܥ: ܘܩܳܡ ܐܰܒܝܡܰܠܟ ܘܦܺܝܟܶܠ ܪܰܒ ܚܰܝܠܶܗ: ܘܰܗܦܰܟ݂ܘ ܠܰܐܪܥܳܐ ܕܰܦܠܶܫܬܳܝ̈ܶܐ.</VERS>
      <VERS vnumber="33">ܘܰܢܨܰܒ ܐܰܒܪܳܗܳܡ ܢܶܨܒܬܳܐ ܒܒܺܪ ܫܒܰܥ: ܘܰܩܪܳܐ ܬܰܡܳܢ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܥܳܠ̈ܡܶܐ.</VERS>
      <VERS vnumber="34">ܘܰܥܡܰܪ ܐܰܒܪܳܗܳܡ ܒܰܐܪܥܳܐ ܕܰܦܠܶܫܬܳܝ̈ܶܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܰ‌ܠܳܗܳܐ ܢܰܣܺܝ ܠܰܐܒܪܳܗܳܡ ܘܶܐܡܰܪ ܠܶܗ: ܐܰܒܪܳܗܳܡ: ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="2">ܘܶܐܡܰܪ ܠܶܗ. ܕܒܰܪ ܠܰܒܪܳܟ݂ ܠܺܝܚܺܝܕ݂ܳܝܳܟ݂ ܕܪܳܚܶܡ ܐܰܢ̱ܬ ܠܺܐܝܣܚܳܩ: ܘܙܶܠ ܠܳܟ݂ ܠܰܐܪܥܳܐ ܕܳܐܡܽܘܖ̈ܳܝܶܐ: ܘܰܐܣܶܩܳܝܗܝ ܬܰܡܳܢ ܠܰܥܠܳܬܳܐ ܥܰܠ ܚܰܕ݂ ܡܶܢ ܛܽܘܖ̈ܶܐ ܕܺܐܡܰܪ ܠܳܟ.</VERS>
      <VERS vnumber="3">ܘܩܰܕܶܡ ܐܰܒܪܳܗܳܡ ܒܨܰܦܪܳܐ ܘܰܐܪܡܺܝ ܥܰܠ ܚܡܳܪܶܗ: ܘܰܕ݂ܒܰܪ ܠܰܬܪܶܝܢ ܥܠܰܝ̈ܡܰܘܗܝ ܥܰܡܶܗ ܘܠܺܐܝܣܚܳܩ ܒܪܶܗ: ܘܨܰܠܰܚ ܩܰܝ̈ܣܶܐ ܠܰܥܠܳܬܳܐ: ܘܩܳܡ ܐܶܙܰܠ ܠܰܐܬ݂ܪܳܐ ܕܶܐܡܰܪ ܠܶܗ ܐܰ‌ܠܳܗܳܐ.</VERS>
      <VERS vnumber="4">ܘܰܠܝܰܘܡܳܐ ܬܠܺܝܬ݂ܝܳܐ ܐܰܪܺܝܡ ܐܰܒܪܳܗܳܡ ܥܰܝܢܰܘ̈ܗܝ ܘܰܚܙܳܝܗܝ ܠܰܐܬ݂ܪܳܐ ܗܰܘ ܡܶܢ ܪܽܘܚܩܳܐ.</VERS>
      <VERS vnumber="5">ܘܶܐܡܰܪ ܠܰܥܠܰܝܡܰܘ̈ܗܝ: ܦܽܘܫܘ ܠܟܽܘܢ ܗܳܪܟܳܐ ܠܘܳܬ݂ ܚܡܳܪܳܐ: ܘܶܐܢܳܐ ܘܛܰܠܝܳܐ ܢܺܐܙܰܠ ܥܕܰܡܳܐ ܠܗܳܪܟܳܐ: ܢܶܣܓܽܘܕ ܘܢܶܗܦܽܘܟ݂ ܠܘܳܬ݂ܟܽܘܢ.</VERS>
      <VERS vnumber="6">ܘܰܢܣܰܒ ܐܰܒܪܳܗܳܡ ܩܰܝ̈ܣܶܐ ܠܰܥܠܳܬܳܐ: ܘܣܳܡ ܥܰܠ ܐܺܝܣܚܳܩ ܒܪܶܗ: ܘܰܢܣܰܒ ܒܺܐܝܕ݂ܶܗ ܢܽܘܪܳܐ ܘܣܰܟܺܝܢܳܐ: ܘܶܐܙܰܠܘ ܬܖ̈ܰܝܗܽܘܢ ܐܰܟ݂ܚܕ݂ܳܐ.</VERS>
      <VERS vnumber="7">ܘܶܐܡܰܪ ܐܺܝܣܚܳܩ ܠܰܐܒܪܳܗܳܡ ܐܰܒܽܘܗܝ: ܘܶܐܡܰܪ ܐܰܒܳܐ: ܘܶܐܡܰܪ : ܗܳܐ ܐܶܢܳܐ ܒܶܪܝ ܘܶܐܡܰܪ ܠܶܗ: ܗܳܐ ܢܽܘܪܳܐ ܘܩܰܝ̈ܣܶܐ: ܐܰܝܟܰܘ ܐܶܡܪܳܐ ܠܰܥܠܳܬܳܐ.</VERS>
      <VERS vnumber="8">ܘܶܐܡܰܪ ܐܰܒܪܳܗܳܡ: ܐܰ‌ܠܳܗܳܐ ܢܶܚܙܶܐ ܠܶܗ ܐܶܡܪܳܐ ܠܰܥܠܳܬܳܐ ܒܶܪܝ: ܘܶܐܙܰܠܘ ܬܖ̈ܰܝܗܽܘܢ ܐܰܟ݂ܚܕ݂ܳܐ.</VERS>
      <VERS vnumber="9">ܘܶܐܬ݂ܰܘ ܠܰܐܬ݂ܪܳܐ ܕܶܐܡܰܪ ܠܶܗ ܐܰ‌ܠܳܗܳܐ: ܘܰܒܢܳܐ ܬܰܡܳܢ ܐܰܒܪܳܗܳܡ ܡܰܕܒܚܳܐ: ܘܰܣܕܰܪ ܩܰܝ̈ܣܶܐ: ܘܦܰܟ݂ܪܶܗ ܠܺܐܝܣܚܳܩ ܒܪܶܗ: ܘܣܳܡܶܗ ܥܰܠ ܡܰܕܒܚܳܐ ܠܥܶܠ ܡܶܢ ܩܰܝ̈ܣܶܐ.</VERS>
      <VERS vnumber="10">ܘܰܐܘܫܶܛ ܐܺܝܕ݂ܶܗ ܐܰܒܪܳܗܳܡ: ܘܰܢܣܰܒ ܣܰܟܺܝܢܳܐ ܠܡܶܟ݂ܣܶܗ ܠܰܒܪܶܗ.</VERS>
      <VERS vnumber="11">ܘܰܩܪܳܐ ܠܶܗ ܡܰܠܰܐܟܶܗ ܕܰܐ‌ܠܳܗܳܐ ܡܶܢ ܫܡܰܝܳܐ ܘܶܐܡܰܪ: ܐܰܒܪܳܗܳܡ: ܐܰܒܪܳܗܳܡ: ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="12">ܘܶܐܡܰܪ ܠܶܗ: ܠܳܐ ܬܰܘܫܶܛ ܐܺܝܕ݂ܳܟ݂ ܥܰܠ ܛܰܠܝܳܐ: ܘܠܳܐ ܬܶܥܒܶܕ݂ ܠܶܗ ܡܶܕܶܡ: ܡܶܛܽܠ ܕܗܳܫܳܐ ܐܰܘܕܰܥܬ ܕܕܳܚܠܶܗ̇ ܐܰܢ̱ܬ ܕܰܐ‌ܠܳܗܳܐ: ܘܠܳܐ ܚܣܰܟ݂ܬ ܠܰܒܪܳܟ݂ ܠܺܝܚܺܝܕ݂ܳܟ݂ ܡܶܢܝ.</VERS>
      <VERS vnumber="13">ܘܰܐܪܺܝܡ ܐܰܒܪܳܗܳܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܕܶܟ݂ܪܳܐ ܚܰܕ݂ ܐܰܚܺܝܕ݂ ܒܣܰܘܟܬܳܐ ܒܩܰܖ̈ܢܳܬܶܗ: ܘܶܐܙܰܠ ܐܰܒܪܳܗܳܡ ܘܢܰܣܒܶܗ ܠܕ݂ܶܟ݂ܪܳܐ: ܘܰܐܣܩܶܗ ܠܰܥܠܳܬܳܐ ܚܠܳܦ ܒܪܶܗ.</VERS>
      <VERS vnumber="14">ܘܰܩܪܳܐ ܐܰܒܪܳܗܳܡ ܫܡܶܗ ܕܰܐܬ݂ܪܳܐ ܗܰܘ: ܡܳܪܝܳܐ ܢܶܚܙܶܐ: ܕܶܐܬ݂ܶܐܡܰܪ ܝܰܘܡܳܢܳܐ ܒܛܽܘܪܳܐ ܗܳܢܳܐ ܡܳܪܝܳܐ ܢܶܚܙܶܐ.</VERS>
      <VERS vnumber="15">ܘܰܩܪܳܐ ܡܰܠܰܐܟܶܗ ܕܰܐ‌ܠܳܗܳܐ ܠܰܐܒܪܳܗܳܡ ܕܬܰܪܬܶܝܢ ܙܰܒܢܺܝ̈ܢ ܡܶܢ ܫܡܰܝܳܐ: ܘܶܐܡܰܪ.</VERS>
      <VERS vnumber="16">ܒܺܝ ܝܺܡܺܝܬ݂ ܐܳܡܰܪ ܡܳܪܝܳܐ. ܚܠܳܦ ܕܰܥܒܰܕܬ ܦܶܬ݂ܓ݂ܳܡܳܐ ܗܳܢܳܐ: ܘܠܳܐ ܚܣܰܟ݂ܬ ܠܰܒܪܳܟ݂ ܠܺܝܚܺܝܕ݂ܳܟ݂ ܡܶܢܝ.</VERS>
      <VERS vnumber="17">ܡܒܰܪܳܟ݂ܽܘ ܐܶܒܰܪܟ݂ܳܟ: ܘܡܰܣܓܳܝܽܘ ܐܰܣܓܶܐ ܙܰܪܥܳܟ݂ ܐܰܝܟ ܟܰܘ̈ܟܒܰܝ ܫܡܰܝܳܐ: ܘܰܐܝܟ ܚܳܠܳܐ ܕܥܰܠ ܣܶܦܬ݂ܶܗ ܕܝܰܡܳܐ: ܘܢܺܐܪܰܬ݂ ܙܰܪܥܳܟ݂ ܐܰܖ̈ܥܳܬܳܐ ܕܰܒܥܶܠܕܒܳܒܰܘ̈ܗܝ.</VERS>
      <VERS vnumber="18">ܘܢܶܬ݂ܒܰܪܟ݂ܽܘܢ ܒܙܰܪܥܳܟ݂ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܚܠܳܦ ܕܰܫܡܰܥܬ ܒܩܳܠܝ.</VERS>
      <VERS vnumber="19">ܘܰܗܦܰܟ݂ ܐܰܒܪܳܗܳܡ ܠܘܳܬ݂ ܥܠܰܝܡܰܘ̈ܗܝ: ܘܩܳܡܘ ܘܶܐܙܰܠܘ ܐܰܟ݂ܚܕ݂ܳܐ ܠܒܺܪ ܫܒܰܥ. ܘܺܝܬܶܒ ܐܰܒܪܳܗܳܡ ܒܒܺܪ ܫܒܰܥ.</VERS>
      <VERS vnumber="20">ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܘܶܐܬ݂ܚܰܘܺܝ ܠܰܐܒܪܳܗܳܡ ܘܶܐܡܰܪ ܠܶܗ: ܗܳܐ ܝܶܠܕܰܬ݂ ܡܶܠܟܳܐ ܐܳܦ ܗܺܝ ܒܢܰܝ̈ܳܐ ܠܢܳܚܽܘܪ ܐܰܚܽܘܟ.</VERS>
      <VERS vnumber="21">ܠܥܽܘܨ ܒܽܘܟ݂ܪܶܗ ܘܰܠܒܽܘܙ ܐܰܚܽܘܗܝ: ܘܠܰܩܡܽܘܐܶܝܠ ܐܰܒܽܘܗܝ ܕܳܐܪܳܡ.</VERS>
      <VERS vnumber="22">ܘܰܠܟ݂ܳܣܳܪ: ܘܰܠܚܰܙܽܘ. ܘܰܠܦܰܠܪܰܫ: ܘܰܠܝܰܪܠܰܦ: ܘܠܰܒܬ݂ܽܘܐܶܝܠ.</VERS>
      <VERS vnumber="23">ܘܰܒܬ݂ܽܘܐܶܝܠ ܐܰܘܠܶܕ ܠܪܰܦܩܰܐ: ܬܡܳܢܝܳܐ ܗܳܠܶܝܢ ܝܶܠܕܰܬ݂ ܡܶܠܟܳܐ ܠܢܳܚܽܘܪ ܐܰܚܽܘܗܝ ܕܰܐܒܪܳܗܳܡ.</VERS>
      <VERS vnumber="24">ܘܰܕ݂ܪܽܘܟ݂ܬܶܗ ܫܡܳܗ̇ ܪܽܘܡܳܐ: ܘܝܶܠܕܰܬ݂ ܐܳܦ ܗܺܝ ܠܛܳܒܳܚ: ܘܰܠܓܳܚܳܡ: ܘܰܠܬ݂ܰܚܳܫ: ܘܰܠܡܰܥܟܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܰܗܘܰܘ ܚܰܝ݂ܶܝ݂̈ܗ̇ ܕܣܰܪܳܐ ܡܳܐܐ ܘܥܶܣܪܺܝܢ ܘܰܫܒܰܥ ܫܢܺܝ̈ܢ: ܫܢܰܝ̈ܳܐ ܕܰܚܝܳܬ݂ ܣܰܪܳܐ.</VERS>
      <VERS vnumber="2">ܘܡܺܝܬܰܬ݂ ܣܰܪܳܐ ܒܩܽܘܪܝܰܬ݂ ܓܰܢ̱ܒܳܖ̈ܶܐ: ܗܺܝ ܗܺܝ ܚܶܒܪܽܘܢ ܕܒܰܐܪܥܳܐ ܕܰܟ݂ܢܰܥܢ: ܘܶܐܬ݂ܳܐ ܐܰܒܪܳܗܳܡ ܠܡܰܪܩܳܕ݂ܽܘ ܥܰܠ ܣܰܪܳܐ ܘܰܠܡܶܒܟܝܳܗ̇.</VERS>
      <VERS vnumber="3">ܘܩܳܡ ܐܰܒܪܳܗܳܡ ܡܶܢ ܩܕܳܡ ܡܺܝܬ݂ܬܶܗ: ܘܡܰܠܶܠ ܥܰܡ ܒܢܰܝ̈ ܚܺܝܬ ܘܶܐܡܰܪ ܠܗܽܘܢ.</VERS>
      <VERS vnumber="4">ܥܳܡܽܘܪܳܐ ܐ̱ܢܳܐ ܘܬܰܘܬܳܒܳܐ ܥܰܡܟܽܘܢ. ܗܰܒܘ ܠܺܝ ܝܳܪܬܽܘܬܳܐ ܕܩܰܒܪܳܐ ܥܰܡܟܽܘܢ: ܘܶܐܩܒܽܘܪ ܡܺܝܬܰܬܝ ܡܶܢ ܩܕ݂ܳܡܰܝ.</VERS>
      <VERS vnumber="5">ܘܰܥܢܰܘ ܒܢܰܝ̈ ܚܺܝܬ ܘܶܐܡܰܪܘ ܠܰܐܒܪܳܗܳܡ.</VERS>
      <VERS vnumber="6">ܫܡܰܥܰܝܢ ܡܳܪܰܢ: ܪܰܒܳܐ ܐܰܢ̱ܬ ܕܰܐ‌ܠܳܗܳܐ ܒܰܝܢܳܬܰܢ: ܒܓܶܒܝܳܐ ܕܩܰܒܖ̈ܰܝܢ ܩܒܽܘܪ ܡܺܝܬ݂ܬܳܟ݂ ܐ̱ܢܳܫ ܡܶܢܰܢ ܠܳܐ ܢܶܟܠܶܐ ܩܰܒܪܶܗ ܡܶܢܳܟ݂ ܠܡܶܩܒܰܪ ܡܺܝܬ݂ܬܳܟ.</VERS>
      <VERS vnumber="7">ܘܩܳܡ ܐܰܒܪܳܗܳܡ ܘܰܣܓܶܕ݂ ܠܥܰܡܳܐ ܕܰܐܪܥܳܐ ܠܰܒܢܰܝ̈ ܚܺܝܬ: ܘܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ.</VERS>
      <VERS vnumber="8">ܐܶܢ ܨܳܒ̈ܝܳܢ ܢܰܦ̈ܫܳܬ݂ܟ݂ܽܘܢ ܕܶܐܩܒܽܘܪ ܡܺܝܬܰܬܝ ܡܶܢ ܩܕ݂ܳܡܰܝ: ܫܽܘܡܥܽܘܢܝ: ܘܰܒܥܰܘ ܠܺܝ ܡܶܢ ܥܶܦܪܽܘܢ ܒܰܪ ܨܳܚܳܪ.</VERS>
      <VERS vnumber="9">ܘܢܶܬܶܠ ܠܺܝ ܡܥܰܪܬܳܐ ܐܰܥܺܝܦܬܳܐ ܕܺܝܠܶܗ ܕܒܰܣܛܰܪ ܚܰܩܠܶܗ ܒܟܶܣܦܳܐ ܫܰܠܡܳܐ ܢܶܬܠܺܝܗ̇ ܠܺܝ ܒܰܝܢܳܬ݂ܟ݂ܽܘܢ ܠܝܽܘܪܬ݂ܳܢܳܐ ܕܩܰܒܪܳܐ.</VERS>
      <VERS vnumber="10">ܘܥܶܦܪܽܘܢ ܝܳܬܶܒ ܒܓܰܘ ܒܢܰܝ̈ ܚܺܝܬ݂: ܘܰܥܢܳܐ ܥܶܦܪܽܘܢ ܚܺܝܬܳܝܳܐ ܘܶܐܡܰܪ ܠܰܐܒܪܳܗܳܡ ܩܕܳܡ ܒܢܰܝ̈ ܚܺܝܬ݂ ܘܰܩܕܳܡ ܟܽܠ ܥܳܐܠܰܝ̈ ܬܰܪܥܳܐ ܕܰܩܪܺܝܬܶܗ.</VERS>
      <VERS vnumber="11">ܘܶܐܡܰܪ: ܠܳܐ ܡܳܪܝ: ܫܡܰܥܰܝܢܝ: ܚܰܩܠܳܐ ܝܶܗܒܶܬ݂ ܠܳܟ: ܘܰܡܥܰܪܬܳܐ ܕܒܳܗ̇ ܠܳܟ݂ ܝܰܗܒܬܳܗ̇: ܩܕܳܡ ܒܢܰܝ̈ ܥܰܡܝ ܝܰܗܒܬܳܗ̇ ܠܳܟ: ܩܒܽܘܪ ܡܺܝܬ݂ܬܳܟ݂.</VERS>
      <VERS vnumber="12">ܘܰܣܓܶܕ݂ ܐܰܒܪܳܗܳܡ ܩܕܳܡ ܥܰܡܳܐ ܕܰܐܪܥܳܐ.</VERS>
      <VERS vnumber="13">ܘܶܐܡܰܪ ܠܥܶܦܪܽܘܢ ܩܕܳܡ ܥܰܡܳܐ ܕܰܐܪܥܳܐ: ܐܶܢ ܨܳܒܶܐ ܐܰܢ̱ܬ ܫܡܰܥܰܝܢܝ: ܐܶܬܶܠ ܠܳܟ݂ ܟܶܣܦܳܐ ܕܡܰܝ̈ ܚܰܩܠܳܐ ܣܰܒ ܡܶܢܝ: ܘܶܐܩܒܽܘܪ ܡܺܝܬܰܬܝ ܬܰܡܳܢ.</VERS>
      <VERS vnumber="14">ܘܰܥܢܳܐ ܥܶܦܪܽܘܢ ܘܶܐܡܰܪ ܠܰܐܒܪܳܗܳܡ.</VERS>
      <VERS vnumber="15">ܡܳܪܝ ܫܡܰܥܰܝܢܝ: ܐܰܪܥܳܐ ܐܰܪܒܰܥܡܳܐܐ ܐܶܢܽܘܢ ܡܰܬܩ̈ܳܠܺܝܢ ܕܟܶܣܦܳܐ: ܒܰܝ̈ܢܰܝ ܘܠܳܟ݂ ܡܳܢܳܐ ܗ̱ܝ: ܘܡܺܝܬܬܳܟ ܩܒܽܘܪ.</VERS>
      <VERS vnumber="16">ܘܰܫܡܰܥ ܐܰܒܪܳܗܳܡ ܠܥܶܦܪܽܘܢ: ܘܰܬܩܰܠ ܐܰܒܪܳܗܳܡ ܠܥܶܦܪܽܘܢ ܟܶܣܦܳܐ ܕܡܰܠܶܠ ܩܕܳܡ ܒܢܰܝ̈ ܚܺܝܬ݂: ܐܰܪܒܰܥܡܳܐܐ ܡܰܬܩ̈ܳܠܺܝܢ ܕܟܶܣܦܳܐ ܕܢܳܦܰܩ ܠܬܰܓܳܪܳܐ.</VERS>
      <VERS vnumber="17">ܘܩܳܡܰܬ݂ ܚܰܩܠܳܐ ܕܥܶܦܪܽܘܢ ܕܒܰܐܥܺܝܦܬܳܐ ܕܰܩܕܳܡ ܡܰܡܪܶܐ: ܚܰܩܠܳܐ ܕܰܡܥܰܪܬܳܐ: ܘܰܡܥܰܪܬܳܐ ܕܒܳܗ̇: ܘܟܽܠܗܽܘܢ ܐܺܝ̈ܠܳܢܶܐ ܕܰܒܚܰܩܠܳܐ ܕܒܰܬܚܽܘܡܳܐ ܟܰܕ݂ ܚܳܕܪܳܐ.</VERS>
      <VERS vnumber="18">ܠܰܐܒܪܳܗܳܡ ܐܶܙܕܰܒܰܢܘ ܩܕܳܡ ܒܢܰܝ̈ ܚܺܝܬ݂: ܘܰܩܕܳܡ ܟܽܠ ܥܳܐܠܰܝ̈ ܬܰܪܥܳܐ ܕܰܩܪܺܝܬܶܗ.</VERS>
      <VERS vnumber="19">ܡܶܢ ܒܳܬܰܪܟܶܢ ܩܒܰܪ ܐܰܒܪܳܗܳܡ ܠܣܰܪܳܐ ܐܰܢ̱ܬܬܶܗ: ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ ܕܰܩܕܳܡ ܡܰܡܪܶܐ: ܗܺܝ ܗ̱ܝ ܚܶܒܪܽܘܢ ܕܒܰܐܪܥܳܐ ܕܰܟܢܰܥܢ.</VERS>
      <VERS vnumber="20">ܘܩܳܡܰܬ݂ ܚܰܩܠܳܐ ܕܰܡܥܰܪܬܳܐ ܘܰܡܥܰܪܬܳܐ ܕܒܳܗ̇: ܠܰܐܒܪܳܗܳܡ ܠܝܽܘܪܬ݂ܳܢܳܐ ܕܩܰܒܪܳܐ ܡܶܢ ܠܘܳܬ ܒܢܰܝ̈ ܚܺܝܬ݂. </VERS>
    </CHAPTER>
    <CHAPTER cnumber="24">
      <VERS vnumber="1">ܘܰܐܒܪܳܗܳܡ ܣܐܶܒ ܘܥܰܠ ܒܰܫܢܰܝ̈ܳܐ: ܘܡܳܪܝܳܐ ܒܰܪܶܟ ܠܰܐܒܪܳܗܳܡ ܒܟܽܠ.</VERS>
      <VERS vnumber="2">ܘܰܩܪܳܐ ܐܰܒܪܳܗܳܡ ܠܥܰܒܕܶܗ ܣܳܒܳܐ ܪܰܒ ܒܰܝܬܶܗ ܕܫܰܠܺܝܛ ܒܟܽܠ ܕܺܐܝܬ݂ ܠܶܗ: ܘܶܐܡܰܪ ܠܶܗ: ܣܺܝܡ ܐܺܝܕ݂ܳܟ݂ ܬܚܶܝܬ݂ ܚܰܨܝ.</VERS>
      <VERS vnumber="3">ܘܰܐܘܡܶܝܟ݂ ܒܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܘܰܐܠܳܗܳܐ ܕܰܐܪܥܳܐ: ܕܠܳܐ ܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܒܢ̈ܳܬ݂ ܟܢܰܥܢܳܝ̈ܶܐ ܕܝܳܬܶܒ ܐ̱ܢܳܐ ܒܰܝܢܳܬ݂ܗܽܘܢ.</VERS>
      <VERS vnumber="4">ܐܶܠܳܐ ܠܰܐܪܥܝ ܘܰܠܬ݂ܰܘ̈ܠܕ݂ܳܬ݂ܝ ܙܶܠ: ܘܣܰܒ ܐܰܢ̱ܬܬܳܐ ܠܒܶܪܝ ܐܺܝܣܚܳܩ.</VERS>
      <VERS vnumber="5">ܘܶܐܡܰܪ ܠܶܗ ܥܰܒܕܳܐ: ܘܶܐܢ ܠܳܐ ܬܶܨܒܶܐ ܐܰܢ̱ܬܬܳܐ ܠܡܶܐܬܳܐ ܒܳܬ݂ܪܝ ܠܰܐܪܥܳܐ ܗܳܕ݂ܶܐ: ܡܰܗܦܳܟ݂ܽܘ ܐܰܗܦܟܺܝܘܗܝ ܠܰܒܪܳܟ݂ ܠܰܐܪܥܳܐ ܕܰܢܦܰܩܬ ܡܶܢ ܬܰܡܳܢ.</VERS>
      <VERS vnumber="6">ܘܶܐܡܰܪ ܠܶܗ ܐܰܒܪܳܗܳܡ: ܐܶܙܕܰܗܪ ܠܳܟ݂ ܕܰܠܡܳܐ ܬܰܗܦܶܟ ܠܒܶܪܝ ܠܬܰܡܳܢ.</VERS>
      <VERS vnumber="7">ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܕܕܰܒܪܰܢܝ ܡܶܢ ܬܰܡܳܢ: ܡܶܢ ܒܶܝܬ݂ ܐܳܒܝ: ܘܡܶܢ ܐܰܪܥܳܐ ܕܬ݂ܰܘ̈ܠܕ݂ܳܬ݂ܝ: ܘܕܶܐܡܰܪ ܠܺܝ: ܘܕܰܐܩܺܝܡ ܠܺܝ: ܕܰܠܙܰܪܥܳܟ݂ ܐܶܬܠܺܝܗ̇ ܐܰܪܥܳܐ ܗܳܕ݂ܶܐ : ܗܽܘ ܢܫܰܕܰܪ ܡܰܠܰܐܟܶܗ ܩܕܳܡܰܝܟ: ܘܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܬܰܡܳܢ.</VERS>
      <VERS vnumber="8">ܘܶܐܢ ܠܳܐ ܬܶܬܛܦܺܝܣ ܐܰܢ̱ܬܬܳܐ ܠܡܶܐܬܳܐ ܥܰܡܳܟ݂: ܗܘܺܝܬ ܙܰܟܳܝ ܡܶܢ ܡܰܘܡܬ݂ܝ ܗܳܕ݂ܶܐ: ܒܰܠܚܽܘܕ݂ ܠܒܶܪܝ ܠܳܐ ܬܰܗܦܶܟ ܠܬܰܡܳܢ.</VERS>
      <VERS vnumber="9">ܘܣܳܡ ܥܰܒܕܳܐ ܐܺܝܕ݂ܶܗ ܬܚܶܝܬ݂ ܚܰܨܶܗ ܕܰܐܒܪܳܗܳܡ ܡܳܪܶܗ: ܘܺܝܡܳܐ ܠܶܗ ܥܰܠ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="10">ܘܰܕ݂ܒܰܪ ܥܰܒܕܳܐ ܥܶܣܪܳܐ ܓܰܡ̈ܠܺܝܢ ܡܶܢ ܓܰܡ̈ܠܶܐ ܕܡܳܪܶܗ ܘܶܐܙܰܠ: ܘܡܶܢ ܟܽܠ ܛܽܘܒܳܐ ܕܡܳܪܶܗ ܒܺܐܝܕ݂ܶܗ: ܘܩܳܡ ܐܶܙܰܠ ܠܳܐܪܳܡ ܢܰܗܖ̈ܺܝܢ ܠܰܩܪܺܝܬ݂ܳܐ ܕܢܳܚܽܘܪ.</VERS>
      <VERS vnumber="11">ܘܰܐܒܪܶܟ ܓܰܡ̈ܠܰܘܗܝ ܠܒܰܪ ܡܶܢ ܩܪܺܝܬ݂ܳܐ: ܥܰܠ ܒܺܪܳܐ ܕܡܰܝ̈ܳܐ ܠܥܶܕܳܢ ܪܰܡܫܳܐ: ܠܥܶܕܳܢ ܕܢܳܦ̈ܩܳܢ ܡܳܠ̈ܝܳܬ݂ ܡܰܝ̈ܳܐ.</VERS>
      <VERS vnumber="12">ܘܨܰܠܺܝ ܘܶܐܡܰܪ: ܡܳܪܝܳܐ ܐܰܠܳܗܶܗ ܕܡܳܪܝ ܐܰܒܪܳܗܳܡ: ܛܰܝܶܒ ܩܕ݂ܳܡܰܝ ܝܰܘܡܳܢܳܐ: ܘܰܥܒܶܕ݂ ܛܰܝܒܽܘܬ݂ܳܐ ܥܰܡ ܡܳܪܝ ܐܰܒܪܳܗܳܡ.</VERS>
      <VERS vnumber="13">ܗܳܐ ܐܶܢܳܐ ܩܳܐܶܡ ܐ̱ܢܳܐ ܥܰܠ ܒܺܪܳܐ ܕܡܰܝ̈ܳܐ: ܘܰܒܢ̈ܳܬ݂ ܐ̱ܢܳܫܰܝ̈ ܩܪܺܝܬ݂ܳܐ ܢܳܦ̈ܩܳܢ ܠܡܶܡܠܳܐ ܡܰܝ̈ܳܐ.</VERS>
      <VERS vnumber="14">ܘܰܥܠܰܝܡܬܳܐ ܕܺܐܡܰܪ ܠܳܗ̇: ܐܰܪܟܶܢ ܠܺܝ ܩܽܘܠܬܶܟ݂ܝ ܕܶܐܫܬܶܐ: ܘܬܺܐܡܰܪ ܠܺܝ ܐܶܫܬܰܝ ܘܳܐܦ ܠܓܰܡ̈ܠܰܝܟ ܐܰܫܩܳܐ: ܗܺܝ ܗܺܝ ܕܛܰܝܶܒܬ ܠܥܰܒܕܳܟ݂ ܐܺܝܣܚܳܩ: ܘܰܒܗܳܕ݂ܶܐ ܐܶܕܰܥ ܕܥܳܒܶܕ݂ ܐܰܢ̱ܬ ܛܰܝܒܽܘܬ݂ܳܐ ܘܩܽܘܫܬܳܐ ܥܰܡ ܡܳܪܝ.</VERS>
      <VERS vnumber="15">ܘܗܽܘ ܥܕ݂ܰܟܺܝܠ ܠܳܐ ܫܰܠܶܡ ܠܰܡܡܰܠܳܠܽܘ: ܘܗܳܐ ܪܰܦܩܰܐ ܢܶܦܩܰܬ݂ ܕܶܐܬ݂ܺܝܠܕܰܬ݂ ܠܰܒܬ݂ܽܘܐܶܝܠ ܒܰܪ ܡܶܠܟܳܐ ܐܰܢ̱ܬܰܬ݂ ܢܳܚܽܘܪ ܐܰܚܽܘܗܝ ܕܰܐܒܪܳܗܳܡ: ܘܩܽܘܠܬܳܐ ܥܰܠ ܟܰܬ݂ܦܳܗ̇.</VERS>
      <VERS vnumber="16">ܘܰܥܠܰܝܡܬܳܐ ܫܰܦܺܝܪܳܐ ܗܘܳܬ݂ ܒܚܶܙܘܳܐ ܛܳܒ: ܒܬ݂ܽܘܠܬܳܐ ܕܓܰܒܪܳܐ ܠܳܐ ܝܰܕ݂ܥܳܗ̇: ܘܢܶܚܬܰܬ݂ ܠܒܺܪܳܐ: ܘܰܡܠܳܬ݂ ܩܽܘܠܬܳܐ ܘܣܶܠܩܰܬ݂.</VERS>
      <VERS vnumber="17">ܘܰܪܗܶܛ ܥܰܒܕܳܐ ܠܽܐܘܪܥܳܗ̇: ܘܶܐܡܰܪ ܠܳܗ̇: ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ.</VERS>
      <VERS vnumber="18">ܘܶܐܡܪܰܬ݂ ܠܶܗ: ܐܶܫܬܰܝ ܡܳܪܝ: ܘܶܐܣܬܰܪܗܒܰܬ݂ ܘܰܐܚܬܰܬ݂ ܩܽܘܠܬܳܐ ܥܰܠ ܐܺܝ̈ܕܶܝܗ̇: ܘܰܐܫܩܝܰܬ݂ܶܗ.</VERS>
      <VERS vnumber="19">ܘܓܰܡܪܰܬ݂ ܠܡܰܫܩܳܝܽܘܬܶܗ: ܘܶܐܡܪܰܬ݂: ܐܳܦ ܠܓܰܡ̈ܠܰܝܟ ܐܶܡܠܶܐ ܥܕܰܡܳܐ ܕܢܶܫܠܡܽܘܢ ܠܡܶܫܬܳܐ.</VERS>
      <VERS vnumber="20">ܘܶܐܣܬܰܪܗܒܰܬ݂ ܘܢܶܦܨܰܬ݂ ܩܽܘܠܬܳܗ̇ ܠܫܶܩܝܳܐ: ܘܪܶܗܛܰܬ ܬܽܘܒ ܠܒܺܪܳܐ ܠܡܶܡܠܳܐ: ܘܰܡܠܳܬ݂ ܠܟܽܠܗܽܘܢ ܓܰܡܠܰܘ̈ܗܝ.</VERS>
      <VERS vnumber="21">ܘܓܰܒܪܳܐ ܡܰܫܩܶܐ ܘܡܶܬ݂ܒܰܩܶܐ ܒܳܗ̇: ܘܰܡܟܰܬܰܪ ܠܡܶܕܰܥ: ܐܶܢ ܐܰܨܠܰܚ ܡܳܪܝܳܐ ܐܽܘܪܚܶܗ: ܐܰܘ ܠܳܐ.</VERS>
      <VERS vnumber="22">ܘܟܰܕ݂ ܓܡܰܪܘ ܓܰܡ̈ܠܶܐ ܠܡܶܫܬܳܐ: ܢܣܰܒ ܥܰܒܕܳܐ ܩܕ݂ܳܫܳܐ ܕܕܰܗܒܳܐ ܡܰܬ݂ܩܳܠܳܐ ܡܰܬ݂ܩܳܠܶܗ: ܘܰܬܪܶܝܢ ܫܶܐܖ̈ܺܝܢ ܥܰܠ ܐܺܝܕܶܝ̈ܗ̇: ܡܶܢ ܥܶܣܪܳܐ ܕܕܰܗܒܳܐ ܡܰܬ݂ܩܳܠܗܽܘܢ.</VERS>
      <VERS vnumber="23">ܘܶܐܡܰܪ ܠܳܗ̇: ܒܰܪܬ݂ ܡܰܢ ܐܰܢ̱ܬܝ: ܚܰܘܳܐܺܝܢܝ ܐܶܢ ܐܺܝܬ݂ ܠܰܢ ܐܰܬ݂ܪܳܐ ܒܶܝܬ݂ ܐܰܒܽܘܟ݂ܝ ܠܰܡܒܳܬ݂.</VERS>
      <VERS vnumber="24">ܘܶܐܡܪܰܬ݂ ܠܶܗ: ܒܰܪܬ݂ ܒܬܽܘܐܶܝܠ ܐ̱ܢܳܐ ܒܰܪ ܡܶܠܟܳܐ ܕܝܶܠܕܰܬ݂ ܠܢܳܚܽܘܪ.</VERS>
      <VERS vnumber="25">ܘܶܐܡܪܰܬ݂ ܠܶܗ : ܘܳܐܦ ܬܶܒܢܳܐ ܘܳܐܦ ܟܶܣܬܳܐ ܣܰܓܺܝ ܠܰܢ: ܘܳܐܦ ܐܰܬ݂ܪܳܐ ܠܰܡܒܳܬ݂.</VERS>
      <VERS vnumber="26">ܘܰܒܪܶܟ ܓܰܒܪܳܐ ܥܰܠ ܐܰܪܥܳܐ: ܘܰܣܓܶܕ݂ ܠܡܳܪܝܳܐ.</VERS>
      <VERS vnumber="27">ܘܶܐܡܰܪ : ܒܪܺܝܟ ܗ̱ܘ̣ ܡܳܪܝܳܐ ܐܰܠܳܗܶܗ ܕܡܳܪܝ ܐܰܒܪܳܗܳܡ: ܕܠܳܐ ܟܠܳܐ ܛܰܝܒܽܘܬܶܗ ܘܩܽܘܫܬܶܗ ܡܶܢ ܡܳܪܝ: ܐܶܠܳܐ ܒܽܐܘܪܚܳܐ ܕܰܒܪܰܢܝ ܡܳܪܝܳܐ ܠܒܶܝܬ݂ ܐܰܚܽܘܗ̇ ܕܡܳܪܝ: ܠܡܶܣܰܒ ܒܰܪܬ݂ ܐܰܚܽܘܗܝ ܕܡܳܪܝ ܠܰܒܪܶܗ.</VERS>
      <VERS vnumber="28">ܘܪܶܗܛܰܬ݂ ܛܠܺܝܬܳܐ ܘܚܰܘܝܰܬ݂ ܠܒܶܝܬ݂ ܐܰܒܽܘܗܝ ܡ̈ܶܠܶܐ ܗܳܠܶܝܢ.</VERS>
      <VERS vnumber="29">ܘܰܠܪܰܦܩܰܐ ܐܺܝܬ݂ ܗܘܳܐ ܐܰܚܳܐ ܘܰܫܡܶܗ ܠܳܒܳܢ: ܘܰܪܗܶܛ ܠܳܒܳܢ ܠܘܳܬ݂ ܓܰܒܪܳܐ ܠܒܰܪ ܠܘܳܬ݂ ܒܺܪܳܐ.</VERS>
      <VERS vnumber="30">ܟܰܕ݂ ܚܙܳܐ ܩܕ݂ܳܫ̈ܶܐ ܘܫܶܐܖ̈ܶܐ ܒܺܐܝ̈ܕܰܝ ܚܳܬܶܗ: ܘܟܰܕ݂ ܫܡܰܥ ܡܶܠܶܝ̈ܗ̇ ܕܪܰܦܩܰܐ ܚܳܬܶܗ: ܕܶܐܡܪܰܬ݂ ܕܗܳܟܰܢܳܐ ܐܶܡܰܪ ܠܺܝ ܓܰܒܪܳܐ: ܘܶܐܬ݂ܳܐ ܠܘܳܬ݂ ܓܰܒܪܳܐ: ܘܗܳܐ ܩܳܐܶܡ ܠܘܳܬ݂ ܓܰܡ̈ܠܶܐ ܥܰܠ ܒܺܪܳܐ.</VERS>
      <VERS vnumber="31">ܘܶܐܡܰܪ ܠܶܗ: ܥܽܘܠ ܒܪܺܝܟܶܗ ܕܡܳܪܝܳܐ: ܠܡܳܢܳܐ ܩܳܐܶܡ ܐܰܢ̱ܬ ܒܫܽܘܩܳܐ: ܘܶܐܢܳܐ ܬܰܩܢܶܬ ܒܰܝܬܳܐ ܘܕ݂ܽܘܟܬܳܐ ܠܓܰܡ̈ܠܶܐ.</VERS>
      <VERS vnumber="32">ܘܥ̣ܰܠ ܓܰܒܪܳܐ ܠܒܰܝܬܳܐ: ܘܰܫܪܳܐ ܡܶܢ ܓܰܡ̈ܠܶܐ: ܘܰܐܪܡܺܝ ܬܶܒܢܳܐ ܘܟܶܣܬܳܐ ܠܓܰܡ̈ܠܶܐ: ܘܡܰܝ̈ܳܐ ܠܰܡܫܳܓܽܘ ܖ̈ܶܓܠܰܘܗܝ ܘܖ̈ܶܓܠܶܐ ܕܓܰܒܖ̈ܶܐ ܕܥܰܡܶܗ.</VERS>
      <VERS vnumber="33">ܘܣܳܡ ܩܕ݂ܳܡܰܝܗܽܘܢ ܠܡܶܠܥܰܣ: ܘܶܐܡܰܪ: ܠܳܐ ܠܳܥܶܣ ܐ̱ܢܳܐ ܥܕܰܡܳܐ ܕܺܐܡܰܪ ܡܶܠܰܝ̈: ܐܳܡܪܺܝܢ ܠܶܗ: ܐܶܡܰܪ.</VERS>
      <VERS vnumber="34">ܘܶܐܡܰܪ: ܥܰܒܕܳܐ ܐ̱ܢܳܐ ܕܰܐܒܪܳܗܳܡ.</VERS>
      <VERS vnumber="35">ܘܡܳܪܝܳܐ ܒܰܪܶܟ ܠܡܳܪܝ: ܘܺܝܪܶܒ ܛܳܒ ܘܰܗܘܰܘ ܠܶܗ ܥܳܢ̈ܳܐ: ܘܬܰܘܖ̈ܶܐ: ܘܣܺܐܡܳܐ: ܘܕܰܗܒܳܐ: ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ: ܘܚܶܡܖ̈ܳܐ.</VERS>
      <VERS vnumber="36">ܘܝܶܠܕܰܬ݂ ܣܰܪܳܐ ܐܰܢ̱ܬܬܶܗ ܕܡܳܪܝ ܒܪܳܐ ܠܡܳܪܝ ܡܶܢ ܒܳܬܰܪ ܕܣܶܐܒܰܬ: ܘܝܰܗܒ ܠܶܗ ܟܽܠܡܶܕܶܡ ܕܺܐܝܬ݂ ܠܶܗ.</VERS>
      <VERS vnumber="37">ܘܰܐܘܡܝܰܢܝ ܡܳܪܝ ܘܶܐܡܰܪ ܠܺܝ: ܠܳܐ ܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܒܢ̈ܳܬ݂ ܟܢܰܥܢܳܝ̈ܶܐ ܕܝܳܬܶܒ ܐ̱ܢܳܐ ܒܰܐܪܥܗܽܘܢ.</VERS>
      <VERS vnumber="38">ܐܶܠܳܐ ܙܶܠ ܠܒܶܝܬ݂ ܐܳܒܝ ܘܰܠܫܰܪܒܰܬ݂ܝ: ܘܣܰܒ ܐܰܢ̱ܬܬܳܐ ܠܒܶܪܝ ܡܶܢ ܬܰܡܳܢ.</VERS>
      <VERS vnumber="39">ܘܶܐܡܪܶܬ݂ ܠܡܳܪܝ: ܘܕܰܠܡܳܐ ܠܳܐ ܬܶܨܒܶܐ ܐܰܢ̱ܬܬܳܐ ܠܡܶܐܬܳܐ ܥܰܡܝ.</VERS>
      <VERS vnumber="40">ܘܶܐܡܰܪ ܠܺܝ ܡܳܪܝ: ܡܳܪܝܳܐ ܕܦܶܠܚܶܬ݂ ܩܕܳܡܰܘܗܝ: ܗܽܘ ܢܫܰܕܰܪ ܡܰܠܰܐܟܶܗ ܥܰܡܳܟ݂ ܘܢܰܬ݂ܩܶܢ ܐܽܘܪܚܳܟ: ܘܬܶܣܰܒ ܐܰܢ̱ܬܬܳܐ ܠܒܶܪܝ ܡܶܢ ܫܰܪܒܰܬ݂ܝ ܘܡܶܢ ܒܶܝܬ݂ ܐܳܒܝ.</VERS>
      <VERS vnumber="41">ܘܗܳܝܕܶܝܢ ܬܶܬ݂ܚܰܣܶܐ ܡܶܢ ܡܰܘܡܳܬ݂ܝ ܟܰܕ݂ ܬܺܐܙܰܠ ܠܫܰܪܒܰܬܝ. ܘܶܐܢ ܠܳܐ ܢܶܬܠܽܘܢ ܠܳܟ: ܗܘܰܝܬ ܡܚܰܣܰܝ ܡܶܢ ܡܰܘܡܳܬ݂ܝ.</VERS>
      <VERS vnumber="42">ܘܶܐܬܺܝܬ ܝܰܘܡܳܢܳܐ ܠܘܳܬ݂ ܒܺܪܳܐ ܘܶܐܡܪܶܬ݂: ܡܳܪܝܳܐ ܐܰ‌ܠܳܗܳܐ ܕܡܳܪܝ ܐܰܒܪܳܗܳܡ: ܐܶܢ ܐܰܬ݂ܩܶܢܬ ܐܽܘܪܚܝ ܕܶܐܬܺܝܬ ܥܠܶܝܗ̇.</VERS>
      <VERS vnumber="43">ܗܳܐ ܐܶܢܳܐ ܩܳܐܶܡ ܐ̱ܢܳܐ ܥܰܠ ܒܺܪܳܐ ܕܡܰܝ̈ܳܐ: ܘܰܥܠܰܝܡܬܳܐ ܕܢܳܦܩܳܐ ܠܡܶܡܠܳܐ ܡܰܝ̈ܳܐ: ܘܺܐܡܰܪ ܠܳܗ̇.</VERS>
      <VERS vnumber="44">ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ. ܘܬܺܐܡܰܪ ܠܺܝ ܐܳܦ ܐܰܢ̱ܬ ܐܶܫܬܰܝ ܘܳܐܦ ܠܓܰܡ̈ܠܰܝܟ ܐܶܡܠܶܐ: ܗܺܝ ܗܺܝ ܐܰܢ̱ܬܬܳܐ ܕܛܰܝܶܒ ܡܳܪܝܳܐ ܠܒܰܪ ܡܳܪܝ.</VERS>
      <VERS vnumber="45">ܘܶܐܢܳܐ ܥܕ݂ܰܟܺܝܠ ܠܳܐ ܫܰܠܡܶܬ݂ ܠܰܡܡܰܠܳܠܽܘ ܒܠܶܒܝ: ܘܗܳܐ ܪܰܦܩܰܐ ܢܶܦܩܰܬ ܘܩܽܘܠܬܳܐ ܥܰܠ ܟܰܬ݂ܦܳܗ̇: ܘܢܶܚܬܰܬ݂ ܠܥܰܝܢܳܐ ܘܰܡܠܳܬ݂: ܘܶܐܡܪܶܬ݂ ܠܳܗ̇: ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܢ ܩܽܘܠܬܶܟ݂ܝ.</VERS>
      <VERS vnumber="46">ܘܶܐܣܬܰܪܗܒܰܬ݂ ܘܰܐܚܬܰܬ݂ ܩܽܘܠܬܳܗ̇ ܡܶܢܳܗ̇: ܘܶܐܡܪܰܬ݂ ܠܺܝ: ܐܶܫܬܰܝ ܐܳܦ ܠܓܰܡ̈ܠܰܝܟ ܐܰܫܩܳܐ: ܘܶܐܫܬܺܝܬ݂ ܘܳܐܦ ܠܓܰܡܠܰܝ̈ ܐܰܫܩܺܝܬ݂.</VERS>
      <VERS vnumber="47">ܘܫܰܐܶܠܬܳܗ̇ : ܘܶܐܡܪܶܬ݂ ܠܳܗ̇: ܒܰܪܬ݂ ܡܰܢ ܐܰܢ̱ܬ ܘܶܐܡܪܰܬ݂: ܒܰܪܬ݂ ܒܬܽܘܐܶܝܠ ܐ̱ܢܳܐ ܒܰܪ ܢܳܚܽܘܪ ܕܝܶܠܕܰܬ݂ ܠܶܗ ܡܶܠܟܳܐ: ܘܰܐܪܡܺܝܬ݂ ܫܶܐܖ̈ܶܐ ܒܺܐܝ̈ܕܶܝܗ̇ ܘܰܩܕ݂ܳܫ̈ܶܐ ܒܶܐܕ݂ܢܶܝ̈ܗ̇. ܘܩܶܥܕܶܬ݂ ܘܣܶܓܕܶܬ݂ ܠܡܳܪܝܳܐ.</VERS>
      <VERS vnumber="48">ܘܒܰܪܟܶܬ݂ ܠܡܳܪܝܳܐ ܐܰ‌ܠܳܗܳܐ ܕܡܳܪܝ ܐܰܒܪܳܗܳܡ: ܕܕܰܒܪܰܢܝ ܒܽܐܘܪܚܳܐ ܕܩܽܘܫܬܳܐ ܠܒܶܝܬ݂ ܐܰܚܽܘܗܝ ܕܡܳܪܝ: ܠܡܶܣܰܒ ܒܰܪܬ݂ ܐܰܚܽܘܗܝ ܕܡܳܪܝ ܠܰܒܪܶܗ.</VERS>
      <VERS vnumber="49">ܘܗܳܫܳܐ ܐܶܢ ܥܳܒܕܺܝܢ ܐܰܢ̱ܬܽܘܢ ܛܰܝܒܽܘܬ݂ܳܐ ܘܩܽܘܫܬܳܐ ܥܰܡ ܡܳܪܝ: ܚܰܘܰܐܢܝ. ܘܶܐܢ ܠܳܐ: ܚܰܘܰܐܢܝ: ܘܶܐܬ݂ܦܢܶܐ ܠܝܰܡܺܝܢܳܐ ܐܰܘ ܠܣܶܡܳܠܳܐ.</VERS>
      <VERS vnumber="50">ܘܰܥܢܰܘ ܠܳܒܳܢ ܘܰܒܬ݂ܽܘܐܶܝܠ: ܘܶܐܡܰܪܘ: ܡܶܢ ܡܳܪܝܳܐ ܢܶܦܩܰܬ݂ ܡܶܠܬܳܐ: ܠܳܐ ܡܶܫܟܚܺܝܢܰܢ ܠܡܺܐܡܰܪ ܠܳܟ݂ ܛܳܒܬܳܐ ܐܰܘ ܒܺܝܫܬܳܐ.</VERS>
      <VERS vnumber="51">ܗܳܐ ܪܰܦܩܰܐ ܩܕܳܡܰܝܟ ܕܒܰܪ ܘܙܶܠ: ܘܬܶܗܘܶܐ ܐܰܢ̱ܬܬܳܐ ܠܒܰܪ ܡܳܪܳܟ݂ ܐܰܝܟܰܢܳܐ ܕܶܐܡܰܪ ܡܳܪܝܳܐ.</VERS>
      <VERS vnumber="52">ܘܟܰܕ݂ ܫܡܰܥ ܥܰܒܕܳܐ ܕܰܐܒܪܳܗܳܡ ܡܶܠܰܝ̈ܗܽܘܢ: ܣܓܶܕ݂ ܥܰܠ ܐܰܪܥܳܐ ܩܕܳܡ ܡܳܪܝܳܐ.</VERS>
      <VERS vnumber="53">ܘܰܐܦܶܩ ܥܰܒܕܳܐ ܡܳܐܢ̈ܶܐ ܕܕܰܗܒܳܐ: ܘܡܳܐܢ̈ܶܐ ܕܣܺܐܡܳܐ: ܘܰܠܒܽܘܫ̈ܶܐ: ܘܝܰܗܒ ܠܪܰܦܩܰܐ: ܘܡܰܘ̈ܗܒܳܬܳܐ ܝܰܗܒ ܠܰܐܚܶܝ̈ܗ̇ ܘܠܶܐܡܳܗ̇.</VERS>
      <VERS vnumber="54">ܘܰܠܥܶܣܘ ܘܶܐܫܬܺܝܘ ܗܽܘ ܘܓܰܒܖ̈ܶܐ ܕܥܰܡܶܗ: ܘܒܳܬ݂ܘ: ܘܩܰܕܶܡ ܒܫܰܦܪܳܐ ܘܶܐܡܰܪ ܠܗܽܘܢ: ܫܰܕܪܽܘܢܝ ܐܺܙܰܠ ܠܘܳܬ݂ ܡܳܪܝ.</VERS>
      <VERS vnumber="55">ܘܶܐܡܰܪܘ ܠܶܗ ܐܰܚ̈ܶܝ̈ܗ̇ ܘܶܐܡܳܗ̇: ܬܶܬܶܒ ܥܠܰܝܡܬܳܐ ܥܰܡܰܢ ܝܺܪܰܚ ܝܰܘܡܺܝ̈ܢ: ܘܗܳܝܕܶܝܢ ܬܺܐܙܰܠ.</VERS>
      <VERS vnumber="56">ܘܶܐܡܰܪ ܠܗܽܘܢ: ܠܳܐ ܬܫܰܘܚܪܽܘܢܳܢܝ: ܕܡܳܪܝܳܐ ܐܰܬ݂ܩܶܢ ܐܽܘܪܚܝ: ܫܰܕܪܽܘܢܝ ܐܺܙܰܠ ܠܘܳܬ݂ ܡܳܪܝ.</VERS>
      <VERS vnumber="57">ܘܶܐܡܰܪܘ: ܢܶܩܪܶܐ ܠܰܛܠܺܝܬܳܐ ܘܢܶܫܐܰܠ ܡܶܢ ܦܽܘܡܳܗ̇.</VERS>
      <VERS vnumber="58">ܘܰܩܪܰܐܗ̇ ܠܪܰܦܩܰܐ: ܘܶܐܡܰܪܘ ܠܳܗ̇: ܐܳܙܳܠܐ ܐܰܢ̱ܬ ܥܰܡ ܓܰܒܪܳܐ ܗܳܢܳܐ: ܘܶܐܡܪܰܬ݂ : ܐܳܙܳܠܐ ܐ̱ܢܳܐ.</VERS>
      <VERS vnumber="59">ܘܫܰܕܪܽܘܗ̇ ܠܪܰܦܩܰܐ ܚܳܬ݂ܗܽܘܢ ܘܰܠܡܰܝܢܰܩܬ݂ܳܗ̇. ܘܰܠܥܰܒܕܳܐ ܕܰܐܒܪܳܗܳܡ: ܘܰܠܓܰܒܖ̈ܰܘܗܝ.</VERS>
      <VERS vnumber="60">ܘܒܰܪܟ݂ܽܘܗ̇ ܠܪܰܦܩܰܐ ܚܳܬ݂ܗܽܘܢ: ܘܶܐܡܰܪܘ ܠܳܗ̇: ܚܳܬܰܢ ܐܰܢ̱ܬܝ: ܗܘܳܝ ܠܰܐܠܦ̈ܶܐ ܘܰܠܖ̈ܶܒܘܳܬܳܐ: ܘܢܺܐܪܰܬ݂ ܙܰܪܥܶܟ݂ܝ ܐܰܖ̈ܥܳܬܳܐ ܕܰܒܥܶܠܕܒܳܒܰܘ̈ܗܝ.</VERS>
      <VERS vnumber="61">ܘܩܳܡܰܬ݂ ܪܰܦܩܰܐ ܘܰܥܠܰܝ̈ܡܳܬ݂ܳܗ̇: ܘܺܝܬܶܒܝ̈ ܥܰܠ ܓܰܡ̈ܠܶܐ ܘܶܐܙܰܠ̈ܝ ܒܳܬܰܪ ܓܰܒܪܳܐ: ܘܰܕ݂ܒܰܪ ܥܰܒܕܳܐ ܠܪܰܦܩܰܐ ܘܶܐܙܰܠ.</VERS>
      <VERS vnumber="62">ܘܺܐܝܣܚܳܩ ܐܳܬܶܐ ܡܶܐܬܳܐ ܡܶܢ ܒܺܪܳܐ ܕܚܰܝܳܐ ܚܙܳܢܝ: ܘܗܽܘ ܝܳܬܶܒ ܒܰܐܪܥܳܐ ܕܬܰܝܡܢܳܐ.</VERS>
      <VERS vnumber="63">ܘܰܢܦܰܩ ܐܺܝܣܚܳܩ ܠܰܡܗܰܠܳܟ݂ܽܘ ܒܚܰܩܠܳܐ ܒܥܶܕܳܢ ܪܰܡܫܳܐ. ܘܰܐܪܺܝܡ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܓܰܡ̈ܠܶܐ ܐܳܬܶܝܢ.</VERS>
      <VERS vnumber="64">ܘܰܐܪܺܝܡܬ݂ ܪܰܦܩܰܐ ܥܰܝ̈ܢܶܝܗ̇ ܘܰܚܙܳܬ݂ ܠܺܐܝܣܚܳܩ: ܘܶܐܬ݂ܪܰܟ݂ܢܰܬ݂ ܥܰܠ ܓܰܡܠܳܐ.</VERS>
      <VERS vnumber="65">ܘܶܐܡܪܰܬ݂ ܠܥܰܒܕܳܐ: ܡܰܢܽܘ ܓܰܒܪܳܐ ܗܳܢܳܐ ܕܳܐܬܶܐ ܒܚܰܩܠܳܐ ܠܽܐܘܪܥܰܢ: ܘܶܐܡܰܪ ܥܰܒܕܳܐ: ܗܽܘܝܽܘ ܡܳܪܝ: ܘܢܶܣܒܰܬ݂ ܐܰܪܕ݂ܺܝܕ݂ܳܐ ܘܶܐܬ݂ܟܰܣܝܰܬ݂.</VERS>
      <VERS vnumber="66">ܘܶܐܫܬܰܥܺܝ ܥܰܒܕܳܐ ܠܺܐܝܣܚܳܩ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܥܶܒܕܰܬ݂.</VERS>
      <VERS vnumber="67">ܘܰܐܥܠܳܗ̇ ܐܺܝܣܚܳܩ ܠܡܰܫܟܢܳܐ ܕܣܰܪܳܐ ܐܶܡܶܗ: ܘܢܰܣܒܳܗ̇ ܠܪܰܦܩܰܐ: ܘܰܗܘܳܬ݂ ܠܶܗ ܐܰܢ̱ܬܬܳܐ: ܘܪܰܚܡܳܗ̇: ܘܶܐܬ݂ܒܰܝܰܐ ܐܺܝܣܚܳܩ ܒܳܬܰܪ ܐܶܡܶܗ. </VERS>
    </CHAPTER>
    <CHAPTER cnumber="25">
      <VERS vnumber="1">ܘܰܐܘܣܶܦ ܐܰܒܪܳܗܳܡ ܘܰܢܣܰܒ ܐܰܢ̱ܬܬ݂ܳܐ: ܘܰܫܡܳܗ̇ ܩܶܢܛܽܘܪܳܐ.</VERS>
      <VERS vnumber="2">ܘܝܶܠܕܰܬ݂ ܠܶܗ ܠܙܰܡܪܳܢ: ܘܝܰܩܫܳܢ: ܘܡܳܕܳܢ: ܘܡܶܕ݂ܝܰܢ: ܘܰܐܫܒܳܩ: ܘܰܫܘܳܚ.</VERS>
      <VERS vnumber="3">ܘܝܰܩܫܳܢ ܐܰܘܠܶܕ ܠܰܫܒܳܐ ܘܰܠܕ݂ܳܪܳܢ: ܘܰܒܢܰܝ̈ ܕܳܪܳܢ ܗܘܰܘ ܐܰܫܽܘܕܺܝܡ : ܘܠܰܛܫܺܝܡ: ܘܰܐܡܺܝܡ.</VERS>
      <VERS vnumber="4">ܘܰܒܢܰܝ̈ ܡܶܕ݂ܝܰܢ: ܥܦܳܐ: ܘܚܳܦܳܪ: ܘܰܚܢܽܘܟ: ܘܰܐܒܺܝܕܰܥ: ܘܰܐܠܕܰܥܳܐ: ܟܽܠܗܽܘܢ ܗܳܠܶܝܢ ܒܢܰܝ̈ ܩܶܢܛܽܘܪܳܐ.</VERS>
      <VERS vnumber="5">ܘܝܰܗܒ ܐܰܒܪܳܗܳܡ ܟܽܠܡܶܕܶܡ ܕܺܐܝܬ݂ ܠܶܗ ܠܺܐܝܣܚܳܩ ܒܪܶܗ.</VERS>
      <VERS vnumber="6">ܘܠܰܒܢܰܝ̈ ܕܪܽܘܟ݂ܬܶܗ ܕܰܐܒܪܳܗܳܡ: ܝܰܗܒ ܐܰܒܪܳܗܳܡ ܡܰܘܗ̈ܒܳܬܳܐ: ܘܫܰܕܰܪ ܐܶܢܽܘܢ ܡܶܢ ܠܘܳܬ݂ ܐܺܝܣܚܳܩ ܒܪܶܗ: ܥܰܕ݂ ܗܽܘ ܚܰܝ: ܩܰܕ݂ܡܳܝܰܬ݂ ܠܰܐܪܥܳܐ ܕܡܰܕܢܚܳܐ.</VERS>
      <VERS vnumber="7">ܘܗܳܠܶܝܢ ܝܰܘ̈ܡܰܝ ܫܢܰܝ̈ ܚܰܝܰܘ̈ܗܝ ܕܰܐܒܪܳܗܳܡ ܕܰܚܝܳܐ: ܡܳܐܐ ܘܫܰܒܥܺܝܢ ܘܚܰܡܶܫ ܫܢܺܝ̈ܢ.</VERS>
      <VERS vnumber="8">ܘܶܐܬ݂ܟܪܰܗ ܘܡܺܝܬ݂ ܐܰܒܪܳܗܳܡ ܒܣܰܝܒܽܘܬܳܐ ܛܳܒܬܳܐ: ܣܐܶܒ ܘܰܣܒܰܥ ܝܰܘ̈ܡܳܬܶܗ: ܘܶܐܬ݂ܟܰܢܰܫ ܠܘܳܬ ܥܰܡܶܗ.</VERS>
      <VERS vnumber="9">ܘܩܰܒܪܽܘܗܝ ܐܺܝܣܚܳܩ ܘܺܐܝܫܡܳܥܺܝܠ ܒܢܰܘ̈ܗܝ: ܒܰܡܥܰܪܬܳܐ ܐܰܥܺܝܦܬܳܐ ܕܰܒܚܰܩܠܳܐ ܕܥܶܦܪܽܘܢ ܒܰܪ ܨܳܚܳܪ ܚܺܝܬܳܝܳܐ ܕܰܩܕܳܡ ܡܰܡܪܶܐ.</VERS>
      <VERS vnumber="10">ܚܰܩܠܳܐ ܕܰܙܒܰܢ ܐܰܒܪܳܗܳܡ ܡܶܢ ܒܢܰܝ̈ ܚܺܝܬ݂ ܠܝܽܘܪܬ݂ܳܢܳܐ ܕܩܰܒܪܳܐ: ܬܰܡܳܢ ܐܶܬ݂ܩܒܰܪ ܐܰܒܪܳܗܳܡ ܘܣܰܪܳܐ ܐܰܢ̱ܬܬܶܗ.</VERS>
      <VERS vnumber="11">ܘܰܗܘܳܐ ܡܶܢ ܒܳܬܰܪ ܕܡܺܝܬ݂ ܐܰܒܪܳܗܳܡ: ܒܰܪܶܟ݂ ܐܰ‌ܠܳܗܳܐ ܠܺܐܝܣܚܳܩ ܒܪܶܗ: ܘܺܝܬܶܒ ܐܺܝܣܚܳܩ ܥܰܠ ܓܶܢ̱ܒ ܒܺܪܳܐ ܕܚܰܝܳܐ ܚܙܳܢܝ.</VERS>
      <VERS vnumber="12">ܘܗܳܠܶܝܢ ܬܰܘ̈ܠܕ݂ܳܬܶܗ ܕܺܐܝܫܡܳܥܺܝܠ ܒܰܪ ܐܰܒܪܳܗܳܡ: ܕܝܶܠܕܰܬ݂ ܗܳܓ݂ܳܪ ܡܶܨܪܳܝܬܳܐ ܐܰܡܬ݂ܳܗ̇ ܕܣܰܪܳܐ ܠܰܐܒܪܳܗܳܡ.</VERS>
      <VERS vnumber="13">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܐܺܝܫܡܳܥܺܝܠ ܒܰܫܡܳܗܰܝ̈ܗܽܘܢ ܠܬ݂ܰܘ̈ܠܕ݂ܳܬ݂ܗܽܘܢ: ܒܽܘܟ݂ܪܶܗ ܕܺܐܝܫܡܳܥܺܝܠ ܢܒܺܝܽܘܬ݂: ܘܩܶܕ݂ܳܪ: ܘܰܐܪܒܳܠ: ܘܡܰܒܣܰܡ.</VERS>
      <VERS vnumber="14">ܘܡܰܫܡܰܥ: ܘܪܰܘܡܳܐ: ܘܡܰܣܳܐ.</VERS>
      <VERS vnumber="15">ܘܚܳܕ݂ܳܪ: ܘܬܰܝܡܳܐ: ܘܢܳܛܽܘܪ: ܘܰܢܦܶܫ: ܘܰܩܕܶܡ.</VERS>
      <VERS vnumber="16">ܗܳܠܶܝܢ ܐܶܢܽܘܢ ܒܢܰܘ̈ܗܝ ܕܺܐܝܫܡܳܥܺܝܠ: ܘܗܳܠܶܝܢ ܫܡܳܗܰܝ̈ܗܽܘܢ ܒܕܳܖ̈ܰܝܗܽܘܢ ܘܒܰܛܝܳܖ̈ܰܝܗܽܘܢ: ܬܪܶܥܣܰܪ ܪܰܘܖ̈ܒܳܢܺܝܢ ܠܶܐܡܘ̈ܳܬ݂ܗܽܘܢ.</VERS>
      <VERS vnumber="17">ܘܗܳܠܶܝܢ ܫܢܰܝ̈ ܚܰܝܰܘ̈ܗܝ ܕܺܐܝܫܡܳܥܺܝܠ: ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ: ܘܶܐܬ݂ܟܪܰܗ ܘܡܺܝܬ݂ ܘܶܐܬ݂ܟܰܢܰܫ ܠܘܳܬ݂ ܥܰܡܶܗ.</VERS>
      <VERS vnumber="18">ܘܰܫܪܰܘ ܡܶܢ ܚܘܺܝܠܳܐ: ܘܰܥܕܰܡܳܐ ܠܫܽܘܕ݂ ܕܰܩܕܳܡ ܡܶܨܪܶܝܢ ܕܰܒܡܰܥܠܳܢܳܐ ܕܳܐܬ݂ܽܘܪ: ܥܰܠ ܬܚܽܘܡܳܐ ܕܟܽܠܗܽܘܢ ܐܰܚܰܘ̈ܗܝ ܫܪܳܐ.</VERS>
      <VERS vnumber="19">ܘܗܳܠܶܝܢ ܬܰܘ̈ܠܕܳܬ݂ܶܗ ܕܺܐܝܣܚܳܩ ܒܰܪ ܐܰܒܪܳܗܳܡ. ܐܰܒܪܳܗܳܡ ܐܰܘܠܶܕ ܠܺܐܝܣܚܳܩ.</VERS>
      <VERS vnumber="20">ܘܰܗܘܳܐ ܐܺܝܣܚܳܩ ܒܰܪ ܐܰܪܒܥܺܝܢ ܫܢܺܝ̈ܢ: ܟܰܕ݂ ܢܣܰܒ ܠܪܰܦܩܰܐ ܒܰܪܬ݂ ܒܬ݂ܽܘܐܶܝܠ ܐܳܪܳܡܳܝܳܐ ܡܶܢ ܦܳܕܳܢ ܕܳܐܪܳܡ: ܚܳܬܶܗ ܕܠܳܒܳܢ ܐܳܪܳܡܳܝܳܐ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="21">ܘܨܰܠܺܝ ܐܺܝܣܚܳܩ ܩܕܳܡ ܡܳܪܝܳܐ ܡܶܛܽܠ ܐܰܢ̱ܬܬܶܗ ܕܰܥܩܰܪܬܳܐ ܗ̱ܝ: ܘܰܥܢܳܝܗܝ ܡܳܪܝܳܐ: ܘܒܶܛܢܰܬ݂ ܪܰܦܩܰܐ ܐܰܢ̱ܬܬܶܗ.</VERS>
      <VERS vnumber="22">ܘܳܐܠܨܺܝܢ ܒܢܶܝ̈ܗ̇ ܒܟܰܪܣܳܐ: ܘܶܐܡܪܰܬ݂. ܐܶܢ ܗܳܟܰܢܳܐ ܗܽܘ: ܠܡܳܢܳܐ ܚܰܝܳܐ ܐ̱ܢܳܐ. ܘܶܐܙܰܠ̱ܬ݂ ܠܡܶܫܐܰܠ ܡܶܢ ܡܳܪܝܳܐ.</VERS>
      <VERS vnumber="23">ܘܶܐܡܰܪ ܠܳܗ̇ ܡܳܪܝܳܐ: ܬܪܶܝܢ ܥܰܡܡܺܝ̈ܢ ܒܰܡܥܰܝ̈ܟܝ: ܘܬܰܪܬܶܝܢ ܐܶܡ̈ܘܳܢ ܡܶܢ ܡܥܰܝ̈ܟܝ ܢܶܬ݂ܦܰܖ̈ܫܳܢ: ܐܘܡܬܳܐ ܡܶܢ ܐܽܘܡܬܳܐ ܬܶܥܫܰܢ: ܘܪܰܒܳܐ ܢܶܫܬܰܥܒܰܕ݂ ܠܰܙܥܽܘܪܳܐ.</VERS>
      <VERS vnumber="24">ܘܰܫܠܶܡܘ ܝܰܘ̈ܡܳܬܳܗ̇ ܠܡܺܐܠܰܕ݂: ܘܗܳܐ ܬܳܐܡ̈ܶܐ ܒܟܰܪܣܳܗ̇.</VERS>
      <VERS vnumber="25">ܘܰܢܦܰܩ ܩܰܕܡܳܝܳܐ ܣܡܰܩܪܳܝ: ܘܟܽܠܶܗ ܥܶܙ̈ܩܳܬܳܐ ܕܣܰܥܪܳܐ: ܘܰܩܪܳܐ ܫܡܶܗ ܥܺܝܣܽܘ.</VERS>
      <VERS vnumber="26">ܘܒܳܬ݂ܪܶܗ ܢܦܰܩ ܐܰܚܽܘܗܝ: ܘܺܐܝܕ݂ܶܗ ܐܰܚܺܝܕ݂ܳܐ ܒܥܶܩܒܶܗ ܕܥܺܝܣܽܘ: ܘܰܩܪܳܐ ܫܡܶܗ ܝܰܥܩܽܘܒ. ܘܺܐܝܣܚܳܩ ܒܰܪ ܫܬܺܝܢ ܗܘܳܐ ܫܢܺܝ̈ܢ ܟܰܕ ܝܶܠܕܰܬ݂ ܐܶܢܽܘܢ.</VERS>
      <VERS vnumber="27">ܘܰܪܒܰܘ ܛܠܳܝ̈ܶܐ: ܘܰܗܘܳܐ ܥܺܝܣܽܘ ܓܰܒܪܳܐ ܝܳܕܰܥ ܨܰܝܕܳܐ ܓܰܒܪܳܐ ܕܒܰܪܳܐ: ܘܝܰܥܩܽܘܒ ܓܒܰܪ ܬܰܡܺܝܡ ܘܥܳܡܰܪ ܒܡܰܫܟܢܳܐ.</VERS>
      <VERS vnumber="28">ܘܰܪܚܶܡ ܐܺܝܣܚܳܩ ܠܥܺܝܣܽܘ: ܡܶܛܽܠ ܕܨܰܝܕܶܗ ܒܦܽܘܡܶܗ: ܘܪܰܦܩܰܐ ܪܶܚܡܰܬ ܠܝܰܥܩܽܘܒ.</VERS>
      <VERS vnumber="29">ܘܒܰܫܶܠ ܝܰܥܩܽܘܒ ܒܽܘܫܳܠܳܐ: ܘܗܳܐ ܥܺܝܣܽܘ ܐܰܚܽܘܗܝ ܐܶܬܳܐ ܡܶܢ ܚܰܩܠܳܐ: ܘܗܽܘ ܡܛܰܪܰܦ.</VERS>
      <VERS vnumber="30">ܘܶܐܡܰܪ ܥܺܝܣܽܘ ܠܝܰܥܩܽܘܒ: ܐܰܛܥܶܡܰܝܢܝ ܡܶܢ ܣܽܘܡܳܩ̈ܶܐ ܣܽܘܡܳܩܳܐ ܗܳܢܳܐ: ܡܶܛܽܠ ܕܰܡܛܰܪܰܦ ܐ̱ܢܳܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܐܰܕ݂ܽܘܡ.</VERS>
      <VERS vnumber="31">ܐܶܡܰܪ ܠܶܗ ܝܰܥܩܽܘܒ: ܙܰܒܶܢ ܠܺܝ ܝܰܘܡܳܢܳܐ ܒܽܘܟ݂ܪܽܘܬܳܟ.</VERS>
      <VERS vnumber="32">ܘܶܐܡܰܪ ܥܺܝܣܽܘ ܒܠܶܒܶܗ: ܗܳܐ ܐܶܢܳܐ ܐܳܙܶܠ ܐ̱ܢܳܐ ܠܰܡܡܳܬ: ܠܡܳܢܳܐ ܐܳܙܳܠܐ ܠܺܝ ܒܽܘܟ݂ܪܽܘܬܳܐ.</VERS>
      <VERS vnumber="33">ܐܶܡܰܪ ܠܶܗ ܝܰܥܩܽܘܒ: ܝܺܡܰܝ ܠܺܝ ܝܰܘܡܳܢܳܐ: ܘܺܝܡܳܐ ܠܶܗ: ܘܙܰܒܶܢ ܒܽܘܟ݂ܪܽܘܬܶܗ ܠܝܰܥܩܽܘܒ.</VERS>
      <VERS vnumber="34">ܘܝܰܥܩܽܘܒ ܝܰܗܒ ܠܥܺܝܣܽܘ ܠܡܶܠܥܰܣ: ܠܰܚܡܳܐ ܘܒܽܘܫܳܠܳܐ ܕܰܛܠܰܦܚ̈ܶܐ: ܘܰܠܥܶܣ ܘܶܐܫܬܺܝ ܘܩܳܡ ܘܶܐܙܰܠ. ܘܒܰܣܰܪ ܥܺܝܣܽܘ ܥܰܠ ܒܽܘܟ݂ܪܽܘܬܳܐ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܰܗܘܳܐ ܟܰܦܢܳܐ ܒܰܐܪܥܳܐ: ܣܛܰܪ ܡܶܢ ܟܰܦܢܳܐ ܩܰܕܡܳܝܳܐ ܕܰܗܘܳܐ ܒܝܰܘ̈ܡܰܝ ܐܰܒܪܳܗܳܡ: ܘܶܐܙܰܠ ܐܺܝܣܚܳܩ ܠܘܳܬ݂ ܐܰܒܝܡܰܠܟ ܡܰܠܟܳܐ ܕܰܦܠܶܫܬܳܝ̈ܶܐ ܠܓܳܕܳܪ.</VERS>
      <VERS vnumber="2">ܘܶܐܬܚܙܺܝ ܠܶܗ ܡܳܪܝܳܐ ܘܶܐܡܰܪ ܠܶܗ: ܠܳܐ ܬܶܚܽܘܬ ܠܡܶܨܪܶܝܢ: ܫܪܺܝ ܒܰܐܪܥܳܐ ܕܺܐܡܰܪ ܠܳܟ.</VERS>
      <VERS vnumber="3">ܥܡܰܪ ܒܰܐܪܥܳܐ ܗܳܕ݂ܶܐ: ܘܶܐܗܘܶܐ ܥܰܡܳܟ݂ ܘܶܐܒܰܪܟ݂ܳܟ: ܡܶܛܽܠ ܕܠܳܟ݂ ܘܰܠܙܰܪܥܳܟ݂ ܐܶܬܶܠ ܟܽܠܗܶܝܢ ܡܰܠܟܘ̈ܳܬܳܐ ܗܳܠܶܝܢ: ܘܰܐܩܺܝܡ ܡܰܘܡܳܬܳܐ ܕܺܝܡܺܝܬ ܠܰܐܒܪܳܗܳܡ ܐܰܒܘܟ.</VERS>
      <VERS vnumber="4">ܘܰܐܣܓܶܐ ܙܰܪܥܳܟ݂ ܐܰܝܟ ܟܰܘܟܒܰܝ̈ ܫܡܰܝܳܐ: ܘܶܐܬܶܠ ܠܙܰܪܥܳܟ݂ ܟܽܠܗܶܝܢ ܐܰܖ̈ܥܳܬܳܐ ܗܳܠܶܝܢ: ܘܢܶܬܒܰܪܟ݂ܽܘܢ ܒܙܰܪܥܳܟ݂ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="5">ܚܠܳܦ ܕܰܫܡܰܥ ܐܰܒܪܳܗܳܡ ܒܩܳܠܝ: ܘܰܢܛܰܪ ܢܛܽܘܖ̈ܳܬ݂ܝ ܘܦܽܘܩܕܳܢܰܝ̈ ܘܰܩܝܳܡܰܝ̈ ܘܢܳܡܽܘܣܰܝ̈.</VERS>
      <VERS vnumber="6">ܘܺܝܬܶܒ ܐܺܝܣܚܳܩ ܒܓ݂ܳܕ݂ܳܪ.</VERS>
      <VERS vnumber="7">ܘܫܰܐܠܽܘܗܝ ܐ̱ܢܳܫܰܝ̈ ܐܰܬ݂ܪܳܐ ܥܰܠ ܐܰܢ̱ܬܬܶܗ: ܘܶܐܡܰܪ ܚܳܬ݂ܝ ܗ̱ܝ: ܡܶܛܽܠ ܕܰܕ݂ܚܶܠ ܕܢܺܐܡܰܪ ܕܰܐܢ̱ܬܰܬܝ ܗ̱ܝ : ܕܰܠܡܳܐ ܢܶܩܛܠܽܘܢܶܗ ܐ̱ܢܳܫܰܝ̈ ܐܰܬ݂ܪܳܐ: ܡܶܛܽܠ ܪܰܦܩܰܐ ܕܫܰܦܺܝܪܳܐ ܗ̱ܝ ܒܚܶܙܘܳܗ̇.</VERS>
      <VERS vnumber="8">ܘܰܗܘܳܐ ܕܟܰܕ݂ ܢܓܰܪܘ ܠܶܗ ܬܰܡܳܢ ܝܰܘ̈ܡܳܬ݂ܳܐ: ܐܰܕ݂ܺܝܩ ܐܰܒܝܡܰܠܟ ܡܰܠܟܳܐ ܕܰܦܠܶܫܬܳܝ̈ܶܐ ܡܶܢ ܟܰܘܬܳܐ: ܘܰܚܙܳܝܗܝ ܠܺܐܝܣܚܳܩ ܟܰܕ݂ ܡܓܰܚܶܟ ܥܰܡ ܪܰܦܩܰܐ ܐܰܢ̱ܬܬܶܗ.</VERS>
      <VERS vnumber="9">ܘܰܩܪܳܐ ܐܰܒܝܡܰܠܟ ܠܺܐܝܣܚܳܩ ܘܶܐܡܰܪ ܠܶܗ: ܗܳܐ ܐܰܢ̱ܬܬܳܟ݂ ܗ̱ܝ: ܘܰܐܝܟܰܢܳܐ ܐܳܡܰܪ ܗ̱ܘܰܝܬ ܕܚܳܬ݂ܝ ܗ̱ܝ: ܐܶܡܰܪ ܠܶܗ ܐܺܝܣܚܳܩ ܡܶܛܽܠ ܕܶܐܡܪܶܬ݂ ܕܰܠܡܳܐ ܐܶܡܽܘܬ݂ ܡܶܛܽܠܬܳܗ̇.</VERS>
      <VERS vnumber="10">ܘܶܐܡܰܪ ܠܶܗ ܐܰܒܝܡܰܠܟ: ܡܳܢܰܘ ܗܳܢܳܐ ܕܰܥܒܰܕ݂ܬ ܠܰܢ: ܥܰܕ݂ ܩܰܠܺܝܠ ܕܳܡܶܟ ܗܘܳܐ ܚܰܕ݂ ܡܶܢ ܥܰܡܳܐ ܥܰܡ ܐܰܢ̱ܬܬܳܟ: ܘܡܰܝܬܶܐ ܗ̱ܘܰܝܬ ܠܰܢ ܚܛܳܗܳܐ.</VERS>
      <VERS vnumber="11">ܘܦܰܩܶܕ݂ ܐܰܒܝܡܰܠܟ ܠܟܽܠܶܗ ܥܰܡܳܐ ܘܶܐܡܰܪ: ܡܰܢ ܕܡܰܗܰܪ ܠܓܰܒܪܳܐ ܗܳܢܳܐ ܘܠܰܐܢ̱ܬܬܶܗ: ܡܶܬ݂ܩܛܳܠܽܘ ܢܶܬܩܛܶܠ.</VERS>
      <VERS vnumber="12">ܘܰܙܪܰܥ ܐܺܝܣܚܳܩ ܒܰܐܪܥܳܐ: ܘܶܐܫܟܰܚ ܒܫܰܢ̱ܬܳܐ ܗܳܝ ܡܳܐܐ ܕܰܣܥܳܖ̈ܶܐ: ܘܒܰܪܟܶܗ ܡܳܪܝܳܐ ܘܺܝܪܶܒ ܓܰܒܪܳܐ.</VERS>
      <VERS vnumber="13">ܘܳܐܙܶܠ ܡܶܐܙܰܠ ܥܕܰܡܳܐ ܕܺܝܪܶܒ ܛܳܒ.</VERS>
      <VERS vnumber="14">ܘܰܗܘܳܐ ܠܶܗ ܩܶܢܝܳܢܳܐ ܕܥܳܢ̈ܳܐ: ܘܩܶܢܝܳܢܳܐ ܕܬܰܘܖ̈ܶܐ: ܘܰܥܒܳܕܬܳܐ ܪܰܒܬܳܐ: ܘܛܰܢܘ ܒܶܗ ܦܠܶܫܬܳܝ̈ܶܐ.</VERS>
      <VERS vnumber="15">ܘܟܽܠܗܶܝܢ ܒܺܖ̈ܶܐ ܕܰܚܦܰܪܘ ܥܰܒ̈ܕܰܝ ܐܰܒܽܘܗܝ ܒܝܰܘ̈ܡܰܘܗܝ ܕܰܐܒܪܳܗܳܡ ܐܰܒܽܘܗܝ: ܛܰܡܶܡܘ ܐܶܢܶܝܢ ܦܠܶܫܬܳܝ̈ܶܐ: ܘܰܡܠܰܘ ܐܶܢܶܝܢ ܥܰܦܪܳܐ.</VERS>
      <VERS vnumber="16">ܘܶܐܡܰܪ ܐܰܒܝܡܰܠܟ ܠܺܐܝܣܚܳܩ: ܙܶܠ ܠܳܟ݂ ܡܶܢ ܠܘܳܬ݂ܰܢ: ܡܶܛܽܠ ܕܰܥܫܶܢܬ ܛܳܒ ܡܶܢܰܢ.</VERS>
      <VERS vnumber="17">ܘܶܐܙܰܠ ܡܶܢ ܬܰܡܳܢ ܐܺܝܣܚܳܩ: ܘܰܫܪܳܐ ܒܢܰܚܠܳܐ ܕܓ݂ܳܕ݂ܳܪ: ܘܺܝܬܶܒ ܬܰܡܳܢ.</VERS>
      <VERS vnumber="18">ܘܰܗܦܰܟ ܐܺܝܣܚܳܩ ܘܰܚܦܰܪ ܒܺܪܳܐ ܕܡܰܝ̈ܳܐ: ܕܰܚܦܰܪܘ ܥܰܒܕܰܝ̈ ܐܰܒܽܘܗܝ ܒܝܰܘܡܰܘ̈ܗܝ ܕܰܐܒܪܳܗܳܡ ܐܰܒܽܘܗܝ: ܘܛܰܡܶܡܘ ܐܶܢܶܝܢ ܦܠܶܫܬܳܝ̈ܶܐ ܡܶܢ ܒܳܬܰܪ ܕܡܺܝܬ݂ ܐܰܒܪܳܗܳܡ: ܘܰܩܪܳܐ ܠܗܶܝܢ ܫܡܳܗ̈ܶܐ ܐܰܝܟ ܫܡܳܗ̈ܶܐ ܕܰܩܪܳܐ ܗܘܳܐ ܠܗܶܝܢ ܐܰܒܽܘܗܝ.</VERS>
      <VERS vnumber="19">ܘܰܚܦܰܪܘ ܥܰܒܕܰܘ̈ܗܝ ܕܺܐܝܣܚܳܩ ܒܢܰܚܠܳܐ: ܘܶܐܫܟܰܚܘ ܬܰܡܳܢ ܒܺܪܳܐ ܕܡܰܝ̈ܳܐ ܚܰܝ̈ܶܐ .</VERS>
      <VERS vnumber="20">ܘܰܢܨܰܘ ܖ̈ܳܥܰܘܳܬܳܐ ܕܓ݂ܳܕ݂ܳܪ ܥܰܡ ܖ̈ܳܥܰܘܳܬܳܐ ܕܺܐܝܣܚܳܩ: ܘܶܐܡܰܪܘ ܕܺܝܠܰܢ ܐܶܢܶܝܢ ܡܰܝ̈ܳܐ: ܘܰܩܪܰܘ ܫܡܳܗ̇ ܕܒܺܪܳܐ ܥܰܣܩܳܐ: ܡܶܛܽܠ ܕܶܐܬܥܣܶܩܘ ܥܰܡܶܗ.</VERS>
      <VERS vnumber="21">ܘܰܚܦܰܪܘ ܒܺܪܳܐ ܐ̱ܚܪܺܬܳܐ: ܘܰܢܨܰܘ ܐܳܦ ܥܠܶܝܗ̇: ܘܰܩܪܳܐ ܫܡܶܗ ܣܳܛܳܢܳܐ.</VERS>
      <VERS vnumber="22">ܘܫܰܢܺܝ ܡܶܢ ܬܰܡܳܢ: ܘܰܚܦܰܪܘ ܒܺܪܳܐ ܐ̱ܚܪܺܬܳܐ: ܘܠܳܐ ܢܨܰܘ ܥܠܶܝܗ̇: ܘܰܩܪܳܐ ܫܡܳܗ̇ ܪܰܚܒܽܘܬ: ܘܶܐܡܰܪ: ܗܳܫܳܐ ܐܰܪܘܰܚ ܠܰܢ ܡܳܪܝܳܐ: ܘܰܣܓܺܝܢ ܒܰܐܪܥܳܐ.</VERS>
      <VERS vnumber="23">ܘܰܣܠܶܩ ܡܶܢ ܬܰܡܳܢ ܠܒܺܪ ܫܒܰܥ.</VERS>
      <VERS vnumber="24">ܘܶܐܬܓܠܺܝ ܥܠܰܘܗ̱ܝ ܡܳܪܝܳܐ ܒܠܺܠܝܳܐ ܗܰܘ ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܪܳܗܳܡ ܐܰܒܽܘܟ: ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ: ܘܶܐܒܰܪܟ݂ܳܟ݂ ܘܰܐܣܓܶܐ ܙܰܪܥܳܟ݂ ܡܶܛܽܠ ܐܰܒܪܳܗܳܡ ܥܰܒ̈ܕܰܝ.</VERS>
      <VERS vnumber="25">ܘܰܒܢܳܐ ܬܰܡܳܢ ܡܰܕܒܚܳܐ: ܘܰܩܪܳܐ ܒܰܫܡܶܗ ܕܡܳܪܝܳܐ: ܘܰܢܩܰܫ ܬܰܡܳܢ ܡܰܫܟܢܶܗ: ܘܰܚܦܰܪܘ ܬܰܡܳܢ ܥܰܒܕܰܘ̈ܗܝ ܕܺܐܝܣܚܳܩ ܒܺܪܳܐ.</VERS>
      <VERS vnumber="26">ܘܰܐܒܺܝܡܰܠܟ ܐܶܬܳܐ ܠܘܳܬܶܗ ܡܶܢ ܓܳܕ݂ܳܪ: ܘܰܐܚܙܽܘܬ݂ ܪܳܚܡܶܗ: ܘܦܺܝܟܽܠ ܪܰܒ ܚܰܝܠܶܗ.</VERS>
      <VERS vnumber="27">ܘܶܐܡܰܪ ܠܗܽܘܢ ܐܺܝܣܚܳܩ: ܠܡܳܢܳܐ ܐܶܬܰܝܬܽܘܢ ܠܘܳܬ݂ܝ: ܐܰܢ̱ܬܽܘܢ ܣܢܰܝܬܽܘܢܳܢܝ ܘܫܰܕܰܪܬܽܘܢܳܢܝ ܡܶܢ ܠܘܳܬ݂ܟܽܘܢ.</VERS>
      <VERS vnumber="28">ܘܶܐܡܰܪܘ ܠܶܗ: ܡܶܚܙܳܐ ܚܙܰܝܢ ܕܰܗܘܳܐ ܡܳܪܝܳܐ ܥܰܡܳܟ. ܘܶܐܡܰܪܢ ܕܬܶܗܘܶܐ ܡܰܘܡܳܬ݂ܳܐ ܒܰܝ̈ܢܰܝܢ ܘܠܳܟ: ܘܰܢܩܺܝܡ ܩܝܳܡܳܐ ܥܰܡܳܟ.</VERS>
      <VERS vnumber="29">ܕܠܳܐ ܬܶܥܒܶܕ݂ ܠܰܢ ܒܺܝܫܬܳܐ: ܐܰܝܟܰܢܳܐ ܕܠܳܐ ܐܰܗܰܪܢܳܟ: ܘܰܐܝܟܰܢܳܐ ܕܰܥܒܰܕ݂ܢ ܠܘܳܬ݂ܳܟ݂ ܫܰܦܺܝܪܬܳܐ ܘܫܰܕܰܪܢܳܟ݂ ܒܰܫܠܳܡܳܐ: ܐܰܢ̱ܬ ܗ̱ܘ ܗܳܫܳܐ ܒܪܺܝܟܶܗ ܕܡܳܪܝܳܐ.</VERS>
      <VERS vnumber="30">ܘܰܥܒܰܕ݂ ܠܗܽܘܢ ܡܰܫܬܝܳܐ: ܘܰܠܥܶܣܘ ܘܶܐܫܬܺܝܘ.</VERS>
      <VERS vnumber="31">ܘܩܰܕܶܡܘ ܒܨܰܦܪܳܐ ܘܺܝܡܰܘ ܓܒܰܪ ܠܰܐܚܽܘܗܝ: ܘܫܰܕܰܪ ܐܶܢܽܘܢ ܐܺܝܣܚܳܩ: ܘܶܐܙܰܠܘ ܡܶܢ ܠܘܳܬܶܗ ܒܰܫܠܳܡܳܐ.</VERS>
      <VERS vnumber="32">ܘܰܗܘܳܐ ܒܝܰܘܡܳܐ ܗܰܘ ܘܶܐܬ݂ܰܘ ܥܰܒܕܰܘ̈ܗܝ ܕܺܐܝܣܚܳܩ: ܘܚܰܘܝܽܘܗܝ ܥܰܠ ܨܒܽܘܬܳܐ ܕܒܺܪܳܐ ܕܰܚܦܰܪܘ: ܘܶܐܡܰܪܘ ܠܶܗ ܐܶܫܟܰܚܢ ܡܰܝ̈ܳܐ.</VERS>
      <VERS vnumber="33">ܘܰܩܪܳܐ ܫܡܳܗ̇ ܣܰܒܥܳܐ: ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܰܩܪܺܝܬ݂ܳܐ ܒܺܪ ܣܒܰܥ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="34">ܘܰܗܘܳܐ ܥܺܝܣܽܘ ܒܰܪ ܐܰܪܒܥܺܝܢ ܫܢܺܝ̈ܢ: ܘܰܢܣܰܒ ܐܰܢ̱ܬܬܳܐ: ܠܺܝܗܽܘܕܺܝܬ݂ ܒܰܪܬ ܒܪܝ ܚܺܝܬܳܝܳܐ: ܘܰܠܒܶܣܡܰܬ݂ ܒܰܪܬ݂ ܐܰܠܽܘܢ ܚܳܘܳܝܳܐ.</VERS>
      <VERS vnumber="35">ܘܰܗ̈ܘܰܝ ܡܰܡܖ̈ܳܢ ܠܪܽܘܚܶܗ ܕܺܐܝܣܚܳܩ ܘܰܕܪܰܦܩܰܐ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܗܘܳܐ ܕܟܰܕ݂ ܣܐܶܒ ܐܺܝܣܚܳܩ: ܘܺܝܩܰܪ ܥܰܝܢܰܘ̈ܗܝ ܠܡܶܚܙܳܐ: ܩܪܳܐ ܠܥܺܝܣܽܘ ܒܪܶܗ ܪܰܒܳܐ ܘܶܐܡܰܪ ܠܶܗ: ܒܶܪܝ: ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="2">ܐܶܡܰܪ ܠܶܗ ܐܺܝܣܚܳܩ: ܗܳܐ ܐܶܢܳܐ ܣܶܐܒܶܬ݂: ܘܠܳܐ ܝܳܕܰܥ ܐ̱ܢܳܐ ܝܰܘܡܳܐ ܕܡܳܐܶܬ݂ ܐ̱ܢܳܐ ܒܶܗ.</VERS>
      <VERS vnumber="3">ܗܳܫܳܐ ܣܰܒ ܡܳܐܢܰܝ̈ܟ ܣܰܝܦܳܟ݂ ܘܩܶܫܬܳܟ.</VERS>
      <VERS vnumber="4">ܘܦܽܘܩ ܠܕܰܒܪܳܐ: ܘܨܽܘܕ݂ ܨܰܝܕܳܐ: ܘܰܥܒܶܕ݂ ܒܽܘܫܳܠܳܐ ܐܰܝܟ ܕܪܶܚܡܶܬ݂: ܘܰܐܝܬܳܐ ܠܺܝ ܐܶܟ݂ܽܘܠ: ܡܶܛܽܠ ܕܰܬܒܰܪܟܳܟ݂ ܢܰܦܫܝ ܥܰܕ݂ܠܳܐ ܐܶܡܽܘܬ.</VERS>
      <VERS vnumber="5">ܘܪܰܦܩܰܐ ܫܶܡܥܰܬ݂: ܟܰܕ݂ ܐܳܡܰܪ ܐܺܝܣܚܳܩ ܠܥܺܝܣܽܘ ܒܪܶܗ: ܘܶܐܙܰܠ ܥܺܝܣܽܘ ܠܚܰܩܠܳܐ ܠܰܡܨܳܕ݂ ܨܰܝܕܳܐ ܠܡܰܝܬܳܝܽܘ.</VERS>
      <VERS vnumber="6">ܘܪܰܦܩܰܐ ܐܶܡܪܰܬ݂ ܠܝܰܥܩܽܘܒ ܒܪܳܗ̇: ܗܳܐ ܫܶܡܥܶܬ݂ ܠܰܐܒܽܘܟ݂ ܕܶܐܡܰܪ ܠܥܺܝܣܽܘ ܐܰܚܽܘܟ݂.</VERS>
      <VERS vnumber="7">ܐܰܝܬܳܐ ܠܺܝ ܨܰܝܕܳܐ: ܘܰܥܒܶܕ݂ ܠܺܝ ܒܽܘܫܳܠܳܐ: ܘܶܐܟ݂ܽܘܠ ܘܶܐܒܰܪܟܳܟ݂ ܩܕܳܡ ܡܳܪܝܳܐ ܩܕܳܡ ܡܰܘܬܝ.</VERS>
      <VERS vnumber="8">ܘܗܳܫܳܐ ܒܶܪܝ ܫܡܰܥ ܒܩܳܠܝ: ܠܡܶܕܶܡ ܕܰܡܦܰܩܕ݂ܳܐ ܐ̱ܢܳܐ ܠܳܟ.</VERS>
      <VERS vnumber="9">ܙܶܠ ܠܥܳܢ̈ܳܐ: ܘܣܰܒ ܠܺܝ ܡܶܢ ܬܰܡܳܢ ܬܪܶܝܢ ܓܕܰܝ̈ܳܐ ܕܥܶܙ̈ܶܐ ܕܛܳܒܺܝܢ: ܘܶܐܥܒܶܕ ܐܶܢܽܘܢ ܒܽܘܫܳܠܳܐ ܠܰܐܒܽܘܟ ܐܰܝܟ ܕܪܳܚܶܡ.</VERS>
      <VERS vnumber="10">ܘܰܐܥܶܠ ܠܰܐܒܽܘܟ ܘܢܶܐܟ݂ܽܘܠ: ܘܰܢܒܰܪܟܳܟ݂ ܩܕܳܡ ܡܳܪܝܳܐ ܡܶܢ ܩܕܳܡ ܡܰܘܬܶܗ.</VERS>
      <VERS vnumber="11">ܘܶܐܡܰܪ ܝܰܥܩܽܘܒ ܠܪܰܦܩܰܐ ܐܶܡܶܗ: ܗܳܐ ܥܺܝܣܽܘ ܐܳܚܝ ܓܒܰܪ ܣܥܰܪ. ܘܶܐܢܳܐ ܓܒܰܪ ܫܥܳܥ.</VERS>
      <VERS vnumber="12">ܕܰܠܡܳܐ ܢܡܽܘܫܰܢܝ ܐܳܒܝ ܘܶܐܗܘܶܐ ܒܥܰܝܢܰܘ̈ܗܝ ܐܰܝܟ ܡܒܰܙܚܳܢܳܐ: ܘܬܰܝܬܶܝܢ ܥܠܰܝ ܠܰܘ̈ܛܳܬܳܐ ܘܠܳܐ ܒܽܘܖ̈ܟܳܬܳܐ.</VERS>
      <VERS vnumber="13">ܘܶܐܡܪܰܬ݂ ܠܶܗ ܐܶܡܶܗ: ܥܠܰܝ ܠܰܘ̈ܛܳܬ݂ܳܟ݂ ܒܶܪܝ: ܒܰܠܚܽܘܕ݂ ܫܡܰܥ ܒܩܳܠܝ: ܘܙܶܠ ܣܰܒ ܠܺܝ.</VERS>
      <VERS vnumber="14">ܘܶܐܙܰܠ ܢܣܰܒ ܘܰܐܝܬܺܝ ܠܶܐܡܶܗ: ܘܥܶܒܕܰܬ݂ ܒܽܘܫܳܠܳܐ ܐܰܝܟܰܢܳܐ ܕܪܳܚܶܡ ܐܰܒܽܘܗܝ.</VERS>
      <VERS vnumber="15">ܘܢܶܣܒܰܬ݂ ܪܰܦܩܰܐ ܡܳܐܢ̈ܶܐ ܕܥܺܝܣܽܘ ܒܪܳܗ̇ ܪܰܒܳܐ ܖ̈ܓܺܝܓܶܐ ܕܺܐܝܬ݂ ܥܰܡܶܗ ܒܒܰܝܬܳܐ: ܘܰܐܠܒܫܰܬ݂ ܠܝܰܥܩܽܘܒ ܒܪܳܗ̇ ܙܥܽܘܪܳܐ.</VERS>
      <VERS vnumber="16">ܘܡܶܫܟܳܐ ܕܰܓܕܰܝ̈ܳܐ ܕܥܶܙ̈ܶܐ: ܐܰܠܒܫܰܬ݂ ܥܰܠ ܐܺܝܕ݂ܰܘ̈ܗܝ ܘܥܰܠ ܫܥܳܥܽܘܬܳܐ ܕܨܰܘܪܶܗ.</VERS>
      <VERS vnumber="17">ܘܝܶܗܒܰܬ ܒܽܘܫܳܠܳܐ ܘܠܰܚܡܳܐ ܕܥܶܒܕܰܬ ܠܝܰܥܩܽܘܒ ܒܪܳܗ̇.</VERS>
      <VERS vnumber="18">ܘܰܐܥܶܠ ܠܰܐܒܽܘܗܝ: ܘܶܐܡܰܪ: ܐܳܒܝ: ܘܶܐܡܰܪ ܗܳܐ ܐܶܢܳܐ: ܘܶܐܡܰܪ: ܡܰܢ ܐܰܢ̱ܬ ܒܶܪܝ.</VERS>
      <VERS vnumber="19">ܘܶܐܡܰܪ ܝܰܥܩܽܘܒ ܠܰܐܒܽܘܗܝ: ܐܶܢܳܐ ܗ̱ܘ ܒܪܳܟ݂ ܒܽܘܟ݂ܪܳܟ݂ ܥܺܝܣܽܘ: ܥܶܒܕܶܬ݂ ܐܰܝܟ ܕܶܐܡܰܪܬ ܠܺܝ: ܩܽܘܡ ܬܶܒ ܐܰܟ݂ܽܘܠ ܡܶܢ ܨܰܝܕܝ: ܡܶܛܽܠ ܕܰܬܒܰܪܟ݂ܰܢܝ ܢܰܦܫܳܟ݂.</VERS>
      <VERS vnumber="20">ܘܶܐܡܰܪ ܐܺܝܣܚܳܩ ܠܰܒܪܶܗ: ܡܳܢܰܐ ܗ̱ܘ ܗܳܢܳܐ ܕܒܰܥܓܰܠ ܐܶܫܟܰܚܬ ܒܶܪܝ: ܘܶܐܡܰܪ ܡܶܕܶܡ ܕܛܰܝܶܒ ܡܳܪܝܳܐ ܐܰܠܳܗܳܟ݂ ܩܕ݂ܳܡܰܝ.</VERS>
      <VERS vnumber="21">ܘܶܐܡܰܪ ܐܺܝܣܚܳܩ ܠܝܰܥܩܽܘܒ ܒܪܶܗ: ܩܪܽܘܒ ܢܺܐ ܐܶܡܽܘܫܳܟ݂ ܒܶܪܝ: ܐܶܢ ܐܰܢ̱ܬܽ ܗ̱ܘ ܒܶܪܝ ܥܺܝܣܽܘ ܐܰܘ ܠܳܐ.</VERS>
      <VERS vnumber="22">ܘܰܩܪܶܒ ܝܰܥܩܽܘܒ ܠܘܳܬ ܐܺܝܣܚܳܩ ܐܰܒܽܘܗܝ: ܘܡܳܫܶܗ ܘܶܐܡܰܪ: ܩܳܠܳܐ ܕܝܰܥܩܽܘܒ : ܘܓܶܫܰܬ݂ ܐܺܝܕܰܝ̈ܳܐ ܕܥܺܝܣܽܘ.</VERS>
      <VERS vnumber="23">ܘܠܳܐ ܐܶܫܬܰܘܕܥܶܗ: ܡܶܛܽܠ ܕܰܗ̈ܘܰܝ ܐܺܝܕ݂ܰܘ̈ܗܝ ܐܰܝܟ ܐܺܝ̈ܕܰܝ ܥܺܝܣܽܘ ܐܰܚܽܘܗܝ ܣܰܥܖ̈ܳܢ: ܘܒܰܪܟܶܗ.</VERS>
      <VERS vnumber="24">ܘܶܐܡܰܪ: ܐܰܢ̱ܬ ܗܽܘ ܗܳܢܳܐ ܒܶܪܝ ܥܺܝܣܽܘ: ܘܶܐܡܰܪ ܐܶܢܳܐ ܗܽܘ.</VERS>
      <VERS vnumber="25">ܘܶܐܡܰܪ ܠܶܗ: ܩܰܪܶܒ ܠܺܝ ܐܶܟ݂ܽܘܠ ܡܶܢ ܨܰܝܕܳܐ ܕܒܶܪܝ: ܡܶܛܽܠ ܕܰܬ݂ܒܰܪܟ݂ܳܟ݂ ܢܰܦܫܝ: ܘܩܰܪܶܒ ܠܶܗ ܘܰܠܥܶܣ: ܘܰܐܥܶܠ ܠܶܗ ܚܰܡܪܳܐ ܘܶܐܫܬܺܝ.</VERS>
      <VERS vnumber="26">ܘܶܐܡܰܪ ܠܶܗ ܐܺܝܣܚܳܩ ܐܰܒܽܘܗܝ: ܩܪܽܘܒ ܘܫܽܘܩܰܝܢܝ ܒܶܪܝ: ܘܰܩܪܶܒ ܘܢܰܫܩܶܗ.</VERS>
      <VERS vnumber="27">ܘܰܐܪܺܝܚ ܪܺܝܚܳܐ ܕܡܰܐܢܽܘ̈ܗܝ: ܘܒܰܪܟܶܗ ܘܶܐܡܰܪ: ܚܙܰܘ ܪܺܝܚܶܗ ܕܒܶܪܝ: ܐܰܝܟ ܪܺܝܚܳܐ ܕܚܰܩܠܳܐ ܕܒܰܪܟ݂ܶܗ ܡܳܪܝܳܐ.</VERS>
      <VERS vnumber="28">ܢܶܬܶܠ ܠܳܟ݂ ܐܰ‌ܠܳܗܳܐ ܡܶܢ ܛܰܠܳܐ ܕܰܫܡܰܝܳܐ: ܘܡܶܢ ܫܽܘܡܢܳܗ̇ ܕܰܐܪܥܳܐ: ܘܣܽܘܓܳܐܐ ܕܰܥܒܽܘܪܳܐ ܘܰܕ݂ܚܰܡܪܳܐ.</VERS>
      <VERS vnumber="29">ܢܶܦܠܚܽܘܢܳܟ݂ ܥܰܡ̈ܡܶܐ: ܘܢܶܣܓ̈ܕ݂ܳܢ ܠܳܟ݂ ܐܶܡܘ̈ܳܬܳܐ: ܗܘܺܝ ܪܺܫܳܐ ܠܰܐܚܰܝ̈ܟ: ܘܢܶܣܓܕ݂ܽܘܢ ܠܳܟ݂ ܒܢܰܝ̈ ܐܶܡܳܟ݂. ܠܺܝ̈ܛܰܝܟ ܠܺܝܛܺܝܢ: ܘܰܒܖ̈ܺܝܟܰܝܟ ܒܪܺܝܟ݂ܺܝܢ.</VERS>
      <VERS vnumber="30">ܘܟܰܕ݂ ܫܰܠܶܡ ܐܺܝܣܚܳܩ ܠܰܡܒܰܪܳܟ݂ܽܘܬܶܗ ܠܝܰܥܩܽܘܒ: ܘܰܢܦܰܩ ܝܰܥܩܽܘܒ ܡܶܢ ܠܘܳܬ݂ ܐܺܝܣܚܳܩ ܐܰܒܽܘܗܝ: ܘܗܳܐ ܥܺܝܣܽܘ ܐܰܚܽܘܗܝ ܐܶܬܳܐ ܡܶܢ ܨܰܝܕܶܗ.</VERS>
      <VERS vnumber="31">ܘܰܥܒܰܕ݂ ܐܳܦ ܗܽܘ ܒܽܘܫܳܠܳܐ: ܘܰܐܥܶܠ ܠܰܐܒܽܘܗܝ. ܘܶܐܡܰܪ ܠܰܐܒܽܘܗܝ: ܢܩܽܘܡ ܐܳܒܝ ܘܢܶܠܥܰܣ ܡܶܢ ܨܰܝܕܳܐ ܕܰܒܪܶܗ: ܡܶܛܽܠ ܕܰܬܒܰܪܟ݂ܰܢܝ ܢܰܦܫܳܟ݂.</VERS>
      <VERS vnumber="32">ܐܶܡܰܪ ܠܶܗ ܐܺܝܣܚܳܩ ܐܰܒܽܘܗܝ ܡܰܢ ܐܰܢ̱ܬ: ܘܶܐܡܰܪ ܐܶܢܳܐ ܗ̱ܘ ܒܪܳܟ݂ ܒܽܘܟ݂ܪܳܟ݂ ܥܺܝܣܽܘ.</VERS>
      <VERS vnumber="33">ܘܰܬܘܰܗ ܐܺܝܣܚܳܩ ܬܰܘܗܬܳܐ ܪܰܒܬ݂ܳܐ ܘܥܰܫܺܝܢܬܳܐ ܕܛܳܒ. ܘܶܐܡܰܪ ܡܰܢܽܘ ܟܰܝ ܗܰܘ ܕܨܳܕ݂ ܨܰܝܕܳܐ ܘܰܐܝܬܺܝ ܠܺܝ: ܘܠܶܥܣܶܬ݂ ܡܶܢ ܟܽܠ ܥܰܕ݂ܠܳܐ ܬܺܐܬ݂ܶܐ ܘܒܰܪܶܟ݂ܬܶܗ ܘܳܐܦ ܒܪܺܝܟ ܢܶܗܘܶܐ.</VERS>
      <VERS vnumber="34">ܘܟܰܕ݂ ܫܡܰܥ ܥܺܝܣܽܘ ܡܶܠܰܘ̈ܗܝ ܕܰܐܒܽܘܗܝ: ܐܰܝܠܶܠ ܐܺܝܠܰܠܬܳܐ ܪܰܒܬܳܐ ܘܡܰܪܺܝܪܬܳܐ ܕܛܳܒ: ܘܶܐܡܰܪ ܠܰܐܒܽܘܗܝ: ܒܰܪܟܰܝܢܝ ܐܳܦ ܠܺܝ ܐܳܒܝ.</VERS>
      <VERS vnumber="35">ܐܶܡܰܪ ܠܶܗ ܐܰܒܽܘܗܝ: ܥ̣ܰܠ ܐܰܚܽܘܟ ܒܢܶܟܠܳܐ: ܘܩܰܒܶܠ ܐܶܢܶܝܢ ܒܽܘܖ̈ܟܳܬܳܟ.</VERS>
      <VERS vnumber="36">ܘܶܐܡܰܪ ܥܺܝܣܽܘ: ܫܰܪܺܝܪܳܐܺܝܬ݂ ܐܶܬܩܪܺܝ ܫܡܶܗ ܝܰܥܩܽܘܒ: ܕܢܰܟܠܰܢܝ ܗܳܐ ܬܰܪܬܶܝܢ ܙܰܒܢܺܝ̈ܢ: ܘܒܽܘܟ݂ܪܽܘܬܝ ܢܣܰܒ: ܘܗܳܫܳܐ ܗܳܐ ܩܰܒܶܠ ܒܽܘܖ̈ܟܳܬܝ: ܘܶܐܡܰܪ ܥܺܝܣܽܘ ܠܰܐܒܽܘܗܝ: ܠܺܝ ܠܳܐ ܫܒܰܩܬ ܒܽܘܪܟܬܳܐ.</VERS>
      <VERS vnumber="37">ܥܢܳܐ ܐܺܝܣܚܳܩ ܘܶܐܡܰܪ ܠܥܺܝܣܽܘ: ܗܳܐ ܪܺܝܫܳܐ ܥܒܰܕܬܶܗ ܠܳܟ: ܘܳܐܦ ܟܽܠܗܽܘܢ ܐܰܚܰܘ̈ܗܝ ܝܶܗܒܶܬ ܠܶܗ ܥܰܒ̈ܕܶܐ: ܘܒܰܥܒܽܘܪܳܐ ܘܰܒܚܰܡܪܳܐ ܣܰܡܶܟ݂ܬܶܗ: ܘܠܳܟ݂ ܗܳܟܺܝܠ ܡܳܢܳܐ ܐܶܥܒܶܕ ܒܶܪܝ.</VERS>
      <VERS vnumber="38">ܘܶܐܡܰܪ ܥܺܝܣܽܘ ܠܰܐܒܽܘܗܝ: ܒܽܘܪܟܬܳܐ ܚܕ݂ܳܐ ܗ̱ܝ ܠܳܟ݂ ܐܳܒܝ: ܒܰܪܟܰܝܢܝ ܐܳܦ ܠܺܝ ܐܳܒܝ: ܘܰܐܪܺܝܡ ܥܺܝܣܽܘ ܩܳܠܶܗ ܘܰܒܟ݂ܳܐ.</VERS>
      <VERS vnumber="39">ܥܢܳܐ ܐܺܝܣܚܳܩ ܐܰܒܽܘܗܝ ܘܶܐܡܰܪ ܠܶܗ: ܗܳܐ ܒܫܽܘܡܢܳܗ̇ ܕܰܐܪܥܳܐ ܢܶܗܘܶܐ ܡܰܘܬܒܳܟ: ܘܡܶܢ ܛܰܠܳܐ ܕܰܫܡܰܝܳܐ ܡܶܢ ܠܥܶܠ.</VERS>
      <VERS vnumber="40">ܘܥܰܠ ܚܰܪܒܳܟ݂ ܬܺܚܶܐ: ܘܠܰܐܚܽܘܟ ܬܶܦܠܽܘܚ. ܘܶܐܢ ܬܬܽܘܒ: ܢܶܥܒܰܪ ܢܺܝܪܶܗ ܡܶܢ ܨܰܘܪܳܟ.</VERS>
      <VERS vnumber="41">ܘܰܣܩܰܪ ܥܺܝܣܽܘ ܠܝܰܥܩܽܘܒ ܥܰܠ ܒܽܘܖ̈ܟܳܬܳܐ ܕܒܰܪܟܶܗ ܐܰܒܽܘܗܝ. ܘܶܐܡܰܪ ܥܺܝܣܽܘ ܒܠܶܒܶܗ: ܢܶܩܪܒܽܘܢ ܝܰܘ̈ܡܳܬ݂ܳܐ ܕܒܶܝܬ ܒܳܟ݂ܰܘ̈ܗܝ ܕܳܐܒܝ: ܘܶܐܩܛܠܺܝܘܗܝ ܠܝܰܥܩܽܘܒ ܐܳܚܝ.</VERS>
      <VERS vnumber="42">ܘܶܐܬ݂ܶܐܡܰܪ ܠܪܰܦܩܰܐ ܡܶܠܰܘ̈ܗܝ ܕܥܺܝܣܽܘ ܒܪܳܗ̇ ܩܰܫܺܝܫܳܐ: ܘܫܰܕܪܰܬ݂ ܩܪܳܬ݂ ܠܝܰܥܩܽܘܒ ܒܪܳܗ̇ ܙܥܽܘܪܳܐ: ܘܶܐܡܪܰܬ݂ ܠܶܗ: ܗܳܐ ܥܺܝܣܽܘ ܐܰܚܽܘܟ ܡܶܬ݂ܠܰܚܰܡ ܠܳܟ݂ ܠܡܶܩܛܠܳܟ.</VERS>
      <VERS vnumber="43">ܗܳܫܳܐ ܒܶܪܝ ܫܡܰܥ ܒܩܳܠܝ: ܘܩܽܘܡ ܙܶܠ ܠܳܟ݂ ܠܘܳܬ݂ ܠܳܒܳܢ ܐܳܚܝ ܠܚܳܪܳܢ. ܘܬܶܒ ܬܰܡܳܢ ܝܰܘ̈ܡܳܬ݂ܳܐ ܙܥܽܘܖ̈ܶܐ ܥܕܰܡܳܐ ܕܢܶܬܬܢܺܝܚ ܪܽܘܓܙܶܗ ܕܰܐܚܽܘܟ.</VERS>
      <VERS vnumber="44">ܘܰܥܕܰܡܳܐ ܕܢܶܥܒܰܪ ܪܽܘܓܙܶܗ ܕܰܐܚܽܘܟ ܡܶܢܳܟ: ܘܢܶܛܥܶܐ ܡܶܕܶܡ ܕܰܥܒܰܕܬ ܠܶܗ: ܘܶܐܫܰܕܰܪ ܘܶܐܕ݂ܒܪܳܟ݂ ܡܶܢ ܬܰܡܳܢ: ܕܠܳܐ ܐܶܬ݂ܓܰܙܶܐ ܐܳܦ ܡܶܢ ܬܖ̈ܰܝܟܽܘܢ ܒܝܰܘܡܳܐ ܚܰܕ݂.</VERS>
      <VERS vnumber="45">ܘܶܐܡܪܰܬ݂ ܪܰܦܩܰܐ ܠܺܐܝܣܚܳܩ. ܥܳܩܰܬ ܠܺܝ ܒܚܰܝܰܝ̈ ܡܶܢ ܩܕܳܡ ܒܢ̈ܳܬ݂ ܚܺܝܬ݂. ܐܶܢ ܢܶܣܰܒ ܝܰܥܩܽܘܒ ܐܰܢ̱ܬܬ݂ܳܐ ܡܶܢ ܒܢ̈ܳܬ݂ ܚܺܝܬ݂ ܐܰܝܟ ܗܳܠܶܝܢ ܒܢ̈ܳܬ݂ ܐܰܪܥܳܐ: ܠܡܳܢܳܐ ܐܳܙܺܠܝܢ ܠܺܝ ܚܰܝ̈ܶܐ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܰܩܪܳܐ ܐܺܝܣܚܳܩ ܠܝܰܥܩܽܘܒ: ܘܒܰܪܟܶܗ ܘܦܰܩܕܶܗ ܘܶܐܡܰܪ ܠܶܗ: ܠܳܐ ܬܶܣܰܒ ܐܰܢ̱ܬܬܳܐ ܡܶܢ ܒܢ̈ܳܬ ܟܢܰܥܢ.</VERS>
      <VERS vnumber="2">ܩܽܘܡ ܙܶܠ ܠܦܳܕܳܢ ܕܳܐܪܳܡ: ܠܒܶܝܬ݂ ܒܬܽܘܐܶܝܠ ܐܰܒܽܘܗ̇ ܕܶܐܡܳܟ: ܘܣܰܒ ܠܳܟ݂ ܡܶܢ ܬܰܡܳܢ ܐܰܢ̱ܬܬܳܐ: ܡܶܢ ܒܢ̈ܳܬ ܠܳܒܳܢ ܐܰܚܽܘܗ̇ ܕܶܐܡܳܟ.</VERS>
      <VERS vnumber="3">ܐܺܝܠܫܰܕܰܝ ܢܒܰܪܟ݂ܳܟ: ܘܢܰܟ݂ܒܪܳܟ݂ ܘܢܰܣܓܶܝܟ: ܘܬܶܗܘܶܐ ܠܟܶܢܫܳܐ ܕܥܰܡ̈ܡܶܐ.</VERS>
      <VERS vnumber="4">ܘܢܶܬܶܠ ܠܳܟ݂ ܒܽܘܪܟܬܶܗ ܕܰܐܒܪܳܗܳܡ: ܠܳܟ݂ ܘܰܠܙܰܪܥܳܟ݂ ܥܰܡܳܟ: ܘܢܰܘܪܬܳܟ݂ ܐܰܪܥܳܐ ܕܡܰܥܡܪܳܟ݂ ܕܝܰܗܒ ܐܰ‌ܠܳܗܳܐ ܠܰܐܒܪܳܗܳܡ.</VERS>
      <VERS vnumber="5">ܘܫܰܕܪܶܗ ܐܺܝܣܚܳܩ ܠܝܰܥܩܽܘܒ: ܘܶܐܙܰܠ ܠܦܳܕܳܢ ܕܳܐܪܳܡ: ܠܘܳܬ݂ ܠܳܒܳܢ ܒܰܪ ܒܬܽܘܐܶܝܠ ܐܳܪܳܡܳܝܳܐ: ܐܰܚܽܘܗ̇ ܕܪܰܦܩܰܐ ܐܶܡܶܗ ܕܝܰܥܩܽܘܒ ܘܰܕ݂ܥܺܝܣܽܘ.</VERS>
      <VERS vnumber="6">ܘܰܚܙܳܐ ܥܺܝܣܽܘ ܕܒܰܪܟܶܗ ܐܺܝܣܚܳܩ ܠܝܰܥܩܽܘܒ ܐܰܚܽܘܗܝ: ܘܫܰܕܪܶܗ ܠܦܳܕܳܢ ܕܳܐܪܳܡ ܠܡܶܣܰܒ ܠܶܗ ܡܶܢ ܬܰܡܳܢ ܐܰܢ̱ܬܬ݂ܳܐ: ܟܰܕ݂ ܒܰܪܟܶܗ ܘܦܰܩܕܶܗ ܘܶܐܡܰܪ ܠܶܗ: ܕܠܳܐ ܬܶܣܰܒ ܐܰܢ̱ܬܬ݂ܳܐ ܡܶܢ ܒܢ̈ܳܬ݂ ܟܢܰܥܢ.</VERS>
      <VERS vnumber="7">ܘܰܫܡܰܥ ܝܰܥܩܽܘܒ ܠܰܐܒܽܘܗܝ ܘܠܶܐܡܶܗ: ܘܶܐܙܰܠ ܠܦܳܕܳܢ ܕܳܐܪܳܡ.</VERS>
      <VERS vnumber="8">ܘܰܚܙܳܐ ܥܺܝܣܽܘ ܕܒܺܝ̈ܫܳܢ ܒܢ̈ܳܬ݂ ܟܢܰܥܢ ܒܥܰܝ̈ܢܰܝ ܐܺܝܣܚܳܩ ܐܰܒܽܘܗܝ.</VERS>
      <VERS vnumber="9">ܘܶܐܙܰܠ ܥܺܝܣܽܘ ܠܘܳܬ݂ ܐܺܝܫܡܳܥܺܝܠ: ܘܰܢܣܰܒ ܠܒܶܣܡܰܬ݂ ܒܰܪܬ݂ ܐܺܝܫܡܳܥܺܝܠ ܒܰܪ ܐܰܒܪܳܗܳܡ: ܚܳܬܶܗ ܕܰܢܒܺܝܽܘܬ݂ ܥܰܠ ܢܶܫܰܘ̈ܗܝ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="10">ܓܶܠܝܳܢܳܐ ܕܥܰܠ ܝܰܥܩܽܘܒ. ܘܰܢܦܰܩ ܝܰܥܩܽܘܒ ܡܶܢ ܒܺܪ ܫܒܰܥ ܕܢܺܐܙܰܠ ܠܚܳܪܳܢ.</VERS>
      <VERS vnumber="11">ܘܰܦܓܰܥ ܒܰܐܬ݂ܪܳܐ ܘܒܳܬ݂ ܬܰܡܳܢ: ܡܶܛܽܠ ܕܥܶܪܒܰܬ݂ ܫܶܡܫܳܐ: ܘܰܢܣܰܒ ܡܶܢ ܟܺܐܦ̈ܶܐ ܕܰܐܬ݂ܪܳܐ ܘܣܳܡ ܐܶܣܳܕ݂ܰܘ̈ܗܝ: ܘܰܕ݂ܡܶܟ ܒܗܰܘ ܐܰܬ݂ܪܳܐ.</VERS>
      <VERS vnumber="12">ܘܰܚܙܳܐ ܒܚܶܠܡܶܗ: ܘܗܳܐ ܣܶܒܶܠܬܳܐ ܩܳܝܡܳܐ ܒܰܐܪܥܳܐ: ܘܪܺܝܫܳܗ̇ ܡܳܛܶܐ ܠܰܫܡܰܝܳܐ: ܘܗܳܐ ܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ ܣܳܠܩܺܝܢ ܘܢܳܚܬܺܝܢ ܒܳܗ̇.</VERS>
      <VERS vnumber="13">ܘܗܳܐ ܡܳܪܝܳܐ ܩܳܐܶܡ ܠܥܶܠ ܡܶܢܳܗ̇: ܘܶܐܡܰܪ : ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܐܰܒܽܘܟ: ܘܰܐܠܳܗܶܗ ܕܺܐܝܣܚܳܩ. ܐܰܪܥܳܐ ܕܕ݂ܳܡܶܟ ܐܰܢ̱ܬ ܥܠܶܝܗ̇: ܠܳܟ݂ ܐܶܬܠܺܝܗ̇ ܘܰܠܙܰܪܥܳܟ.</VERS>
      <VERS vnumber="14">ܘܢܶܗܘܶܐ ܙܰܪܥܳܟ݂ ܐܰܝܟ ܥܰܦܪܳܐ ܕܰܐܪܥܳܐ. ܘܬܶܣܓܶܐ ܠܡܰܕܢܚܳܐ: ܘܰܠܡܰܥܪܒܐ: ܘܰܠܓܰܪܒܝܳܐ: ܘܰܠܬܰܝܡܢܳܐ: ܘܢܶܬ݂ܒܰܖ̈ܟܰܢ ܒܳܟ݂ ܟܽܠܗܶܝܢ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܒܙܰܪܥܳܟ.</VERS>
      <VERS vnumber="15">ܘܗܳܐ ܐܶܢܳܐ ܥܰܡܳܟ݂: ܘܶܐܛܪܳܟ݂ ܠܰܐܝܟܳܐ ܕܬܺܐܙܰܠ: ܘܰܐܗܦܟ݂ܳܟ݂ ܠܰܐܪܥܳܐ ܗܳܕ݂ܶܐ: ܘܠܳܐ ܐܶܫܒܩܳܟ݂ ܥܕܰܡܳܐ ܕܶܐܥܒܶܕ ܡܶܕܶܡ ܕܶܐܡܪܶܬ݂ ܠܳܟ.</VERS>
      <VERS vnumber="16">ܘܶܐܬܬܥܺܝܪ ܝܰܥܩܽܘܒ ܡܶܢ ܫܶܢܬܶܗ: ܘܶܐܡܰܪ ܫܰܪܺܝܪܳܐܺܝܬ݂ ܐܺܝܬ݂ ܡܳܪܝܳܐ ܒܰܐܬ݂ܪܳܐ ܗܳܢܳܐ: ܘܶܐܢܳܐ ܠܳܐ ܝܶܕ݂ܥܶ݀ܬ݂.</VERS>
      <VERS vnumber="17">ܘܰܕ݂ܚܶܠ ܝܰܥܩܽܘܒ ܕܶܚܠܬܳܐ ܪܰܒܬ݂ܳܐ: ܘܶܐܡܰܪ: ܡܳܐ ܕܚܺܝܠ ܗܽܘ ܐܰܬ݂ܪܳܐ ܗܳܢܳܐ ܝܰܘܡܳܢܳܐ: ܠܰܝܬܰܘܗܝ ܗܳܢܳܐ ܐܶܠܳܐ ܐܶܢ ܒܰܝܬܶܗ ܕܰܐ‌ܠܳܗܳܐ: ܘܗܳܢܰܘ ܬܰܪܥܳܗ̇ ܕܰܫܡܰܝܳܐ.</VERS>
      <VERS vnumber="18">ܘܩܰܕܶܡ ܝܰܥܩܽܘܒ ܒܫܰܦܪܳܐ: ܘܰܢܣܰܒ ܟܺܐܦܳܐ ܕܣܳܡ ܐܶܣܳܕ݂ܰܘ̈ܗܝ: ܘܥܰܒܕ݂ܳܗ̇ ܩܳܝܶܡܬܳܐ: ܘܰܢܣܰܟ ܡܶܫܚܳܐ ܒܪܺܝܫܳܗ̇.</VERS>
      <VERS vnumber="19">ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ ܗܰܘ ܒܶܝܬ݂ ܐܺܝܠ: ܒܪܰܡ ܠܽܘܙ ܫܡܶܗ ܗܘܳܐ ܠܰܐܬ݂ܪܳܐ ܗܰܘ ܡܶܢ ܩܕ݂ܺܝܡ.</VERS>
      <VERS vnumber="20">ܘܰܢܕܰܪ ܝܰܥܩܽܘܒ ܢܶܕ݂ܪܳܐ ܘܶܐܡܰܪ: ܐܶܢ ܢܶܗܘܶܐ ܐܰ‌ܠܳܗܳܐ ܥܰܡܝ: ܘܰܢܢܰܛܪܰܢܝ ܒܽܐܘܪܚܳܐ ܗܳܕ݂ܶܐ ܕܳܐܙܶܠ ܐ̱ܢܳܐ ܒܳܗ̇: ܘܢܶܬܶܠ ܠܺܝ ܠܰܚܡܳܐ ܠܡܶܐܟܰܠ ܘܰܠܒܽܘܫܳܐ ܠܡܶܠܒܰܫ.</VERS>
      <VERS vnumber="21">ܘܶܐܗܦܽܘܟ ܒܰܫܠܳܡܳܐ ܠܒܶܝܬ݂ ܐܳܒܝ: ܢܶܗܘܶܐ ܠܺܝ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="22">ܘܟܺܐܦܳܐ ܗܳܕ݂ܶܐ ܕܥܶܒܕܶܬ ܩܳܝܶܡܬܳܐ: ܬܶܗܘܶܐ ܒܰܝܬܶܗ ܕܰܐ‌ܠܳܗܳܐ. ܘܟܽܠ ܕܬܶܬܶܠ ܠܺܝ ܡܥܰܣܳܪܽܘ: ܐܶܥܰܣܰܪ ܠܳܟ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܰܐܪܺܝܡ ܝܰܥܩܽܘܒ ܖ̈ܶܓܠܰܘܗܝ: ܘܶܐܙܰܠ ܠܰܐܪܥܳܐ ܕܰܒܢܰܝ̈ ܡܰܕܢܚܳܐ.</VERS>
      <VERS vnumber="2">ܘܰܚܙܳܐ ܘܗܳܐ ܒܺܪܳܐ ܒܚܰܩܠܳܐ: ܘܬܰܡܳܢ ܬܠܳܬܳܐ ܓܙܳܖ̈ܺܝܢ ܕܥܳܢ̈ܳܐ ܖ̈ܰܒܺܝܥܺܝܢ ܥܠܶܝܗ̇: ܡܶܛܽܠ ܕܡܶܢ ܒܺܪܳܐ ܗܳܝ ܫܳܬܶܝܢ ܓܙܳܖ̈ܶܐ: ܘܟܺܐܦܳܐ ܪܰܒܬ݂ܳܐ ܥܰܠ ܦܽܘܡܳܗ̇ ܕܒܺܪܳܐ.</VERS>
      <VERS vnumber="3">ܘܡܶܬ݂ܟܰܢܫܺܝܢ ܠܬܰܡܳܢ ܟܽܠܗܽܘܢ ܓܙܳܖ̈ܶܐ: ܘܰܡܥܰܓܠܺܝܢ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܡܰܫܩܶܝܢ ܥܳܢ̈ܳܐ: ܘܡܰܗܦܟ݂ܺܝܢ ܟܺܐܦܳܐ ܠܦܽܘܡܳܗ̇ ܕܒܺܪܳܐ ܠܕ݂ܽܘܟܬ݂ܳܗ̇.</VERS>
      <VERS vnumber="4">ܐܶܡܰܪ ܠܗܽܘܢ ܝܰܥܩܽܘܒ: ܐܰܚܰܝ̈ ܐܰܝܡܶܟܳܐ ܐܰܢ̱ܬܽܘܢ: ܐܳܡܪܺܝܢ ܠܶܗ ܡܶܢ ܚܳܪܳܢ ܚܢܰܢ.</VERS>
      <VERS vnumber="5">ܐܶܡܰܪ ܠܗܽܘܢ: ܝܳܕ݂ܥܺܝܢ ܐܰܢ̱ܬܽܘܢ ܠܠܳܒܳܢ ܒܰܪ ܢܳܚܽܘܪ: ܐܳܡܪܺܝܢ ܠܶܗ ܝܳܕ݂ܥܺܝܢܰܢ.</VERS>
      <VERS vnumber="6">ܐܶܡܰܪ ܠܗܽܘܢ: ܫܠܳܡ ܗܽܘ: ܐܳܡܪܺܝܢ ܠܶܗ ܫܠܳܡ. ܘܗܳܐ ܪܳܚܶܝܠ ܒܰܪܬܶܗ ܐܳܬ݂ܝܳܐ ܥܰܡ ܥܳܢ̈ܳܐ.</VERS>
      <VERS vnumber="7">ܐܶܡܰܪ ܠܗܽܘܢ ܝܰܥܩܽܘܒ ܗܳܐ ܥܕ݂ܰܟܺܝܠ ܝܰܘܡܳܐ ܩܰܝܳܡ: ܠܳܐ ܗܘܳܐ ܙܰܒܢܳܐ ܠܡܶܟ݂ܢܰܫ ܒܥܺܝܪܳܐ: ܐܰܫܩܰܘ ܥܳܢ̈ܳܐ ܘܙܶܠܘ ܪܥܰܘ.</VERS>
      <VERS vnumber="8">ܐܳܡܪܺܝܢ ܠܶܗ. ܠܳܐ ܡܶܫܟܚܺܝܢܰܢ ܥܕܰܡܳܐ ܕܡܶܬ݂ܟܰܢܫܺܝܢ ܟܽܠܗܽܘܢ ܓܙܳܖ̈ܶܐ: ܘܰܡܥܰܓܠܺܝܢ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܡܰܫܩܶܝܢܰܢ ܥܳܢ̈ܳܐ.</VERS>
      <VERS vnumber="9">ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ: ܪܳܚܶܝܠ ܐܶܬ݂ܳܬ ܥܰܡ ܥܳܢ̈ܳܐ ܕܰܐܒܽܘܗ̇: ܡܶܛܽܠ ܕܪܳܥܺܝܬܳܐ ܗ̱ܝ.</VERS>
      <VERS vnumber="10">ܘܟܰܕ݂ ܚܙܳܗ̇ ܝܰܥܩܽܘܒ ܠܪܳܚܶܝܠ ܒܰܪܬ݂ ܠܳܒܳܢ ܐܰܚܽܘܗ̇ ܕܶܐܡܶܗ: ܘܰܠܥܳܢ̈ܳܐ ܕܠܳܒܳܢ ܐܰܚܽܘܗ̇ ܕܶܐܡܶܗ: ܩܪܶܒ ܝܰܥܩܽܘܒ ܘܥܰܓܶܠ ܟܺܐܦܳܐ ܡܶܢ ܦܽܘܡܳܗ̇ ܕܒܺܪܳܐ: ܘܰܐܫܩܺܝ ܠܥܳܢ̈ܳܐ ܕܠܳܒܳܢ ܐܰܚܽܘܗ̇ ܕܶܐܡܶܗ.</VERS>
      <VERS vnumber="11">ܘܢܰܫܩܳܗ̇ ܝܰܥܩܽܘܒ ܠܪܳܚܶܝܠ: ܘܰܐܪܺܝܡ ܩܳܠܶܗ ܘܰܒܟ݂ܳܐ.</VERS>
      <VERS vnumber="12">ܘܚܰܘܺܝ ܝܰܥܩܽܘܒ ܠܪܳܚܶܝܠ: ܕܰܐܚܳܐ ܗܽܘ ܕܰܐܒܽܘܗ̇: ܘܰܕ݂ܒܰܪ ܪܰܦܩܰܐ ܗܽܘ: ܘܪܶܗܛܰܬ݂ ܘܚܰܘܝܰܬ݂ ܠܰܐܒܽܘܗ̇.</VERS>
      <VERS vnumber="13">ܘܟܰܕ݂ ܫܡܰܥ ܠܳܒܳܢ ܫܶܡܥܳܐ ܕܝܰܥܩܽܘܒ ܒܰܪ ܚܳܬܶܗ: ܪܗܶܛ ܠܽܐܘܪܥܶܗ ܘܥܰܦܩܶܗ ܘܢܰܫܩܶܗ: ܘܰܐܝܬܝܶܗ ܠܒܰܝܬܶܗ: ܘܶܐܫܬܰܥܺܝ ܠܠܳܒܳܢ ܟܽܠܗܶܝܢ ܡ̈ܶܠܶܐ ܗܳܠܶܝܢ.</VERS>
      <VERS vnumber="14">ܐܶܡܰܪ ܠܶܗ ܠܳܒܳܢ: ܫܰܪܺܝܪܳܐܺܝܬ݂ ܓܰܪܡܝ ܐܰܢ̱ܬ ܘܒܶܣܪܝ. ܘܺܝܬܶܒ ܠܘܳܬܶܗ ܝܺܪܰܚ ܝܰܘܡܺܝ̈ܢ.</VERS>
      <VERS vnumber="15">ܘܶܐܡܰܪ ܠܳܒܳܢ ܠܝܰܥܩܽܘܒ: ܫܰܪܺܝܪܳܐܺܝܬ݂ ܐܳܚܝ ܐܰܢ̱ܬ: ܬܶܦܠܚܰܢܝ ܡܰܓܳܢ: ܚܰܘܳܢܝ ܡܰܢܽܘ ܐܰܓܪܳܟ.</VERS>
      <VERS vnumber="16">ܘܰܠܠܳܒܳܢ ܐܺܝܬ݂ ܗ̱ܘ̈ܰܝ ܬܰܪܬܶܝܢ ܒܢ̈ܳܢ: ܫܡܳܗ̇ ܕܩܰܫܺܝܫܬܳܐ ܠܶܝܰܐ: ܘܰܫܡܳܗ̇ ܕܰܙܥܽܘܪܬܳܐ ܪܳܚܶܝܠ.</VERS>
      <VERS vnumber="17">ܘܥܰܝ̈ܢܶܝܗ̇ ܕܠܶܝܰܐ ܖ̈ܰܟܺܝܟܳܢ ܗ̱ܘܰܝ̈: ܘܪܳܚܶܝܠ ܫܰܦܺܝܪܳܐ ܗܘܳܬ݂ ܒܚܶܙܘܳܗ̇ ܘܝܳܐܶܐ ܩܽܘܒܠܠܳܗ̇.</VERS>
      <VERS vnumber="18">ܘܰܪܚܶܡ ܝܰܥܩܽܘܒ ܠܪܳܚܶܝܠ: ܘܶܐܡܰܪ: ܐܶܦܠܚܳܟ݂ ܫܒܰܥ ܫܢܺܝ̈ܢ ܒܪܳܚܶܝܠ ܒܰܪܬ݂ܳܟ݂ ܙܥܽܘܪܬܳܐ.</VERS>
      <VERS vnumber="19">ܐܶܡܰܪ ܠܶܗ ܠܳܒܳܢ: ܦܰܩܳܚ ܕܶܐܬܠܺܝܗ̇ ܠܳܟ݂ ܡܶܢ ܕܶܐܬܠܺܝܗ̇ ܠܐ̱ܢܳܫ ܐ̱ܚܪܺܝܢ: ܬܶܒ ܥܰܡܝ.</VERS>
      <VERS vnumber="20">ܘܰܦܠܰܚ ܝܰܥܩܽܘܒ ܒܪܳܚܶܝܠ ܫܒܰܥ ܫܢܺܝ̈ܢ: ܘܰܗܘ̈ܝ ܒܥܰܝܢܰܘ̈ܗܝ ܐܰܝܟ ܝܰܘ̈ܡܳܬ݂ܳܐ ܙܥܽܘܖ̈ܶܐ: ܡܶܛܽܠ ܕܪܳܚܶܡ ܗܘܳܐ ܠܳܗ̇.</VERS>
      <VERS vnumber="21">ܘܶܐܡܰܪ ܝܰܥܩܽܘܒ ܠܠܳܒܳܢ: ܗܰܒ ܠܺܝ ܐܰܢ̱ܬܰܬ݂ܝ: ܡܶܛܽܠ ܕܰܫܠܶܡܘ ܝܰܘ̈ܡܳܬ݂ܳܐ ܘܶܐܥܽܘܠ ܠܘܳܬ݂ܳܗ̇.</VERS>
      <VERS vnumber="22">ܘܟܰܢܶܫ ܠܳܒܳܢ ܠܟܽܠܗܽܘܢ ܐ̱ܢܳܫܰܝ̈ ܐܰܬ݂ܪܳܐ: ܘܰܥܒܰܕ݂ ܡܰܫܬܝܳܐ.</VERS>
      <VERS vnumber="23">ܘܟܰܕ݂ ܗܘܳܐ ܪܰܡܫܳܐ: ܕܒܰܪ ܠܠܶܝܰܐ ܒܰܪܬܶܗ ܘܰܐܥܠܳܗ̇ ܠܘܳܬܶܗ: ܘܥܰܠ ܥܠܶܝܗ̇.</VERS>
      <VERS vnumber="24">ܘܝܰܗܒ ܠܶܗ ܠܳܒܳܢ ܠܠܶܝܰܐ ܒܰܪܬܶܗ: ܠܙܰܠܦܳܐ ܐܰܡܬܶܗ ܐܰܡܬܳܐ.</VERS>
      <VERS vnumber="25">ܘܟܰܕ݂ ܗܘܳܐ ܨܰܦܪܳܐ: ܘܰܚܙܳܐ ܕܠܶܝܰܐ ܗܺܝ: ܐܶܡܰܪ ܠܠܳܒܳܢ: ܡܳܢܰܘ ܗܳܢܳܐ ܕܰܥܒܰܕ݂ܬ ܠܺܝ: ܗܳܐ ܒܪܳܚܶܝܠ ܦܶܠܚܶܬ݂ ܥܰܡܳܟ݂: ܠܡܳܢܳܐ ܢܟ݂ܰܠܬܳܢܝ.</VERS>
      <VERS vnumber="26">ܘܶܐܡܰܪ ܠܳܒܳܢ ܠܝܰܥܩܽܘܒ: ܠܳܐ ܡܶܬ݂ܥܒܶܕ݂ ܗܳܟܰܢܳܐ ܒܰܐܬ݂ܪܰܢ: ܠܡܶܬܰܠ ܙܥܽܘܪܬܳܐ ܩܕܳܡ ܩܰܫܺܝܫܬܳܐ.</VERS>
      <VERS vnumber="27">ܫܰܠܶܡ ܡܶܫܬܽܘܬ݂ܳܗ̇ ܕܗܳܕ݂ܶܐ: ܘܶܐܬܶܠ ܠܳܟ݂ ܐܳܦ ܗܺܝ: ܒܦܽܘܠܚܳܢܳܐ ܕܬܶܦܠܽܘܚ ܥܰܡܝ ܬܽܘܒ ܫܒܰܥ ܫܢܺܝ̈ܢ ܐ̱ܚܖ̈ܳܢܝܳܢ.</VERS>
      <VERS vnumber="28">ܘܰܥܒܰܕ݂ ܝܰܥܩܽܘܒ ܗܳܟܰܢܳܐ: ܘܡܰܠܺܝ ܡܶܫܬܽܘܬܳܐ ܕܗܳܝ: ܘܝܰܗܒ ܠܶܗ ܠܪܳܚܶܝܠ ܒܰܪܬܶܗ ܐܰܢ̱ܬܬ݂ܳܐ.</VERS>
      <VERS vnumber="29">ܘܝܰܗܒ ܠܳܒܳܢ ܠܪܳܚܶܝܠ ܒܰܪܬܶܗ ܠܒܰܠܗܳܐ ܐܰܡܬܶܗ ܐܰܡܬܳܐ.</VERS>
      <VERS vnumber="30">ܘܥ̣ܰܠ ܐܳܦ ܥܰܠ ܪܳܚܶܝܠ: ܘܪܰܚܡܳܗ̇ ܐܳܦ ܠܪܳܚܶܝܠ ܡܶܢ ܠܶܝܰܐ: ܘܰܦܠܰܚ ܥܰܡܶܗ ܬܽܘܒ ܫܒܰܥ ܫܢܺܝ̈ܢ ܐ̱ܚܖ̈ܳܢܝܳܢ.</VERS>
      <VERS vnumber="31">ܘܰܚܙܳܐ ܡܳܪܝܳܐ ܕܣܰܢܝܳܐ ܗܺܝ ܠܶܝܰܐ: ܘܰܦܬܰܚ ܡܰܪܒܥܳܗ̇. ܘܪܳܚܶܝܠ ܥܩܰܪܬܳܐ.</VERS>
      <VERS vnumber="32">ܘܒܶܛܢܰܬ݂ ܠܶܝܰܐ: ܘܝܶܠܕܰܬ݂ ܒܪܳܐ: ܘܰܩܪܳܬ݂ ܫܡܶܗ ܪܽܘܒܺܝܠ: ܘܶܐܡܪܰܬ݂: ܡܶܛܽܠ ܕܰܚܙܳܐ ܐܰ‌ܠܳܗܳܐ ܫܽܘܥܒܳܕ݂ܝ: ܗܳܫܳܐ ܢܶܪܚܡܰܢܝ ܒܰܥܠܝ.</VERS>
      <VERS vnumber="33">ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ. ܘܶܐܡܪܰܬ݂: ܡܶܛܽܠ ܕܰܫܡܰܥ ܡܳܪܝܳܐ ܕܣܰܢܝܳܐ ܐ̱ܢܳܐ. ܝܰܗܒ ܠܺܝ ܐܳܦ ܗܳܢܳܐ: ܘܰܩܪܳܬ݂ ܫܡܶܗ ܫܶܡܥܽܘܢ.</VERS>
      <VERS vnumber="34">ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܶܐܡܪܰܬ݂: ܙܒܰܢ̱ܬܳܐ ܗܳܕ݂ܶܐ ܢܶܬ݂ܠܰܘܶܐ ܠܺܝ ܒܰܥܠܝ: ܡܶܛܽܠ ܕܝܶܠܕܶܬ݂ ܠܶܗ ܬܠܳܬܳܐ ܒܢܺܝ̈ܢ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܠܶܘܺܝ.</VERS>
      <VERS vnumber="35">ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܶܐܡܪܰܬ݂: ܙܰܒܢܳܐ ܗܳܢܳܐ ܐܰܘܕܶܐ ܠܡܳܪܝܳܐ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܝܺܗܽܘܕ݂ܳܐ. ܘܩܳܡܰܬ݂ ܡܶܢ ܝܰܠܕܳܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܰܚܙܰܬ݂ ܪܳܚܶܝܠ ܕܠܳܐ ܝܳܠܕܳܐ ܠܝܰܥܩܽܘܒ ܘܛܶܢܰܬ ܒܚܳܬ݂ܳܗ̇: ܘܶܐܡܪܰܬ݂ ܠܝܰܥܩܽܘܒ: ܗܰܒ ܠܺܝ ܒܢܰܝ̈ܳܐ: ܘܶܐܢ ܠܳܐ ܡܳܝܬܳܐ ܐ̱ܢܳܐ.</VERS>
      <VERS vnumber="2">ܘܶܐܬ݂ܚܰܡܰܬ݂ ܪܽܘܓܙܶܗ ܕܝܰܥܩܽܘܒ ܥܰܠ ܪܳܚܶܝܠ: ܘܶܐܡܰܪ ܠܳܗ̇: ܚܠܳܦ ܐܰ‌ܠܳܗܳܐ ܐ̱ܢܳܐ: ܕܰܟܠܳܐ ܡܶܢܶܟ݂ܝ ܦܺܐܖ̈ܶܐ ܕܟܰܪܣܳܐ.</VERS>
      <VERS vnumber="3">ܘܶܐܡܪܰܬ݂ ܠܶܗ: ܗܳܐ ܐܰܡܬ݂ܝ ܒܰܠܗܳܐ: ܥܽܘܠ ܥܠܶܝܗ̇: ܘܬܺܐܠܰܕ݂ ܥܰܠ ܒܽܘܖ̈ܟܰܝ: ܘܶܐܬ݂ܒܰܝܰܐ ܐܳܦ ܐܶܢܳܐ ܡܶܢܳܗ̇.</VERS>
      <VERS vnumber="4">ܘܝܶܗܒܰܬ݂ ܠܶܗ ܠܒܰܠܗܳܐ ܐܰܡܬ݂ܳܗ̇ ܐܰܢ̱ܬܬܳܐ: ܘܥܰܠ ܥܠܶܝܗ̇.</VERS>
      <VERS vnumber="5">ܘܒܶܛܢܰܬ݂ ܒܰܠܗܳܐ: ܘܝܶܠܕܰܬ݂ ܠܝܰܥܩܽܘܒ ܒܪܳܐ.</VERS>
      <VERS vnumber="6">ܘܶܐܡܪܰܬ݂ ܪܳܚܶܝܠ: ܕܳܢܰܢܝ ܐܰ‌ܠܳܗܳܐ: ܘܳܐܦ ܫܡܰܥ ܒܩܳܠܝ: ܘܝܰܗܒ ܠܺܝ ܒܪܳܐ: ܡܶܛܽܠ ܗܳܢܳܐ ܩܪܳܬ݂ ܫܡܶܗ ܕܳܢ.</VERS>
      <VERS vnumber="7">ܘܒܶܛܢܰܬ݂ ܬܽܘܒ ܒܰܠܗܳܐ ܐܰܡܬܳܐ ܕܪܳܚܶܝܠ: ܘܝܶܠܕܰܬ݂ ܒܪܳܐ ܐ̱ܚܪܺܢܳܐ ܠܝܰܥܩܽܘܒ.</VERS>
      <VERS vnumber="8">ܘܶܐܡܪܰܬ݂ ܪܳܚܶܝܠ: ܒܥܺܝܬ݂ ܡܶܢ ܡܳܪܝܳܐ: ܘܶܐܬ݂ܟܰܫܦܶܬ݂ ܥܰܡ ܚܳܬ݂ܝ: ܘܳܐܦ ܐܶܫܟܚܶܬ݂. ܘܰܩܪܳܬ݂ ܫܡܶܗ ܢܰܦܬܳܠܺܝ.</VERS>
      <VERS vnumber="9">ܘܰܚܙܳܬ݂ ܠܶܝܰܐ ܕܩܳܡܰܬ݂ ܡܶܢ ܝܰܠܕܳܐ: ܘܕܶܒܪܰܬ݂ ܠܙܰܠܦܳܐ ܐܰܡܬܳܗ̇: ܘܝܰܗܒܬܳܗ̇ ܐܰܢ̱ܬܬܳܐ ܠܝܰܥܩܽܘܒ.</VERS>
      <VERS vnumber="10">ܘܝܶܠܕܰܬ݂ ܙܰܠܦܳܐ ܐܰܡܬ݂ܳܗ̇ ܕܠܶܝܰܐ ܠܝܰܥܩܽܘܒ ܒܪܳܐ.</VERS>
      <VERS vnumber="11">ܘܶܐܡܪܰܬ݂ ܠܶܝܰܐ ܐܶܬܳܐ ܓܰܕܝ: ܘܰܩܪܳܬ݂ ܫܡܶܗ ܓܳܕ݂.</VERS>
      <VERS vnumber="12">ܘܝܶܠܕܰܬ݂ ܙܰܠܦܳܐ ܐܰܡܬܳܗ̇ ܕܠܶܝܰܐ ܒܪܳܐ ܕܰܬܪܶܝܢ ܠܝܰܥܩܽܘܒ.</VERS>
      <VERS vnumber="13">ܘܶܐܡܪܰܬ݂ ܠܶܝܰܐ: ܒܬܶܫܒܽܘܚܬܝ ܕܫܰܒܚܳܢ̈ܝ ܒ̈ܢܳܬܳܐ: ܘܰܩܪܳܬ݂ ܫܡܶܗ ܐܳܫܺܝܪ.</VERS>
      <VERS vnumber="14">ܘܶܐܙܰܠ ܪܽܘܒܺܝܠ ܒܝܰܘ̈ܡܰܝ ܚܨܳܕܳܐ ܕܚܶܛ̈ܶܐ: ܘܶܐܫܟܰܚ ܝܰܒܖ̈ܽܘܚܶܐ ܒܚܰܩܠܳܐ: ܘܰܐܝܬܺܝ ܐܶܢܽܘܢ ܠܠܶܝܰܐ ܐܶܡܶܗ: ܘܶܐܡܪܰܬ݂ ܪܳܚܶܝܠ ܠܠܶܝܰܐ: ܗܰܒܝ ܠܺܝ ܡܶܢ ܝܰܒܖ̈ܽܘܚܶܐ ܕܰܒܪܶܟ݂ܝ.</VERS>
      <VERS vnumber="15">ܘܶܐܡܪܰܬ݂ ܠܳܗ̇ ܠܶܝܰܐ: ܠܳܐ ܟܰܕܽܘ ܠܶܟ݂ܝ ܕܰܕ݂ܒܰܪܬܝ ܒܰܥܠܝ: ܐܶܠܳܐ ܐܳܦ ܕܬܶܣܒܺܝܢ ܝܰܒܖ̈ܽܘܚܶܐ ܕܒܶܪܝ: ܘܶܐܡܪܰܬ݂ ܪܳܚܶܝܠ: ܡܶܛܽܠ ܗܳܢܳܐ ܢܶܕܡܰܟ ܥܰܡܶܟ݂ܝ ܒܠܺܠܝܳܐ ܗܳܢܳܐ ܚܠܳܦ ܝܰܒܖ̈ܽܘܚܶܐ ܕܰܒܪܶܟ݂ܝ.</VERS>
      <VERS vnumber="16">ܘܥܰܠ ܝܰܥܩܽܘܒ ܡܶܢ ܚܰܩܠܳܐ ܒܪܰܡܫܳܐ: ܘܢܶܦܩܰܬ݂ ܠܶܝܰܐ ܠܽܐܘܪܥܶܗ: ܘܶܐܡܪܰܬ݂: ܠܘܳܬ݂ܝ ܥܳܐܶܠ ܐܰܢ̱ܬ ܡܶܛܽܠ ܕܡܶܐܓܰܪ ܐܶܓܰܪܬܳܟ݂ ܒܝܰܒܖ̈ܽܘܚܶܐ ܕܒܶܪܝ. ܘܰܕ݂ܡܶܟ ܥܰܡܳܗ̇ ܒܠܺܠܝܳܐ ܗܰܘ.</VERS>
      <VERS vnumber="17">ܘܫܰܡܥܳܗ̇ ܐܰ‌ܠܳܗܳܐ ܠܠܶܝܰܐ: ܘܒܶܛܢܰܬ݂ ܘܝܶܠܕܰܬ݂ ܠܝܰܥܩܽܘܒ ܒܪܳܐ ܕܚܰܡܫܳܐ.</VERS>
      <VERS vnumber="18">ܘܶܐܡܪܰܬ݂ ܠܶܝܰܐ: ܝܰܗܒ ܐܰ‌ܠܳܗܳܐ ܐܰܓܪܝ ܕܝܶܗܒܶܬ ܐܰܡܬ݂ܝ ܠܒܰܥܠܝ: ܘܰܩܪܳܬ݂ ܫܡܶܗ ܐܺܝܣܳܟܳܪ.</VERS>
      <VERS vnumber="19">ܘܒܶܛܢܰܬ݂ ܬܽܘܒ ܠܶܝܰܐ: ܘܝܶܠܕܰܬ݂ ܒܪܳܐ ܕܶܫܬܳܐ ܠܝܰܥܩܽܘܒ.</VERS>
      <VERS vnumber="20">ܘܶܐܡܪܰܬ݂ ܠܶܝܰܐ: ܙܰܒܕܰܢܝ ܐܰ‌ܠܳܗܳܐ ܙܶܒܕܳܐ ܛܳܒܳܐ: ܙܰܒܢܳܐ ܗܳܢܳܐ ܢܶܬ݂ܢܰܩܰܦ ܠܺܝ ܒܰܥܠܝ: ܡܶܛܽܠ ܕܝܶܠܕܶܬ݂ ܠܶܗ ܫܬܳܐ ܒܢܺܝ̈ܢ: ܘܰܩܪܳܬ݂ ܫܡܶܗ ܙܒܽܘܠܽܘܢ.</VERS>
      <VERS vnumber="21">ܘܒܬ݂ܪܟܶܢ ܝܶܠܕܰܬ݂ ܒܰܪܬܳܐ: ܘܰܩܪܳܬ݂ ܫܡܳܗ̇ ܕܺܝܢܰܐ.</VERS>
      <VERS vnumber="22">ܘܶܐܬܕܰܟ݂ܪܳܗ̇ ܐܰ‌ܠܳܗܳܐ ܠܪܳܚܶܝܠ: ܘܫܰܡܥܳܗ̇ ܐܰ‌ܠܳܗܳܐ: ܘܰܦܬܰܚ ܡܰܪܒܥܳܗ̇.</VERS>
      <VERS vnumber="23">ܘܒܶܛܢܰܬ݂ ܘܝܶܠܕܰܬ݂ ܒܪܳܐ: ܘܶܐܡܪܰܬ݂ ܐܰܥܒܰܪ ܐܰ‌ܠܳܗܳܐ ܚܶܣܕܝ.</VERS>
      <VERS vnumber="24">ܘܰܩܪܳܬ݂ ܫܡܶܗ ܝܰܘܣܶܦ: ܘܶܐܡܪܰܬ݂ : ܢܰܘܣܶܦ ܠܺܝ ܐܰ‌ܠܳܗܳܐ ܒܪܳܐ ܐ̱ܚܪܺܢܳܐ.</VERS>
      <VERS vnumber="25">ܘܟܰܕ݂ ܝܶܠܕܰܬ݂ ܪܳܚܶܝܠ ܠܝܰܘܣܶܦ: ܐܶܡܰܪ ܝܰܥܩܽܘܒ ܠܠܳܒܳܢ: ܫܰܕܰܪܰܝܢܝ ܐܺܙܰܠ ܠܰܐܬ݂ܪܝ ܘܠܰܐܪܥܝ.</VERS>
      <VERS vnumber="26">ܗܰܒܠܺܝ ܢܶܫܰܝ̈ ܘܰܒܢܰܝ̈: ܕܰܦܠܰܚܬܳܟ݂ ܒܗܽܘܢ ܘܺܐܙܰܠ: ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ ܦܽܘܠܚܳܢܳܐ ܕܰܦܠܰܚܬܳܟ.</VERS>
      <VERS vnumber="27">ܘܶܐܡܰܪ ܠܳܒܳܢ ܠܝܰܥܩܽܘܒ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܢܰܣܺܝܬ݂ ܕܒܰܪܟ݂ܰܢܝ ܡܳܪܝܳܐ ܡܶܛܽܠܬ݂ܳܟ.</VERS>
      <VERS vnumber="28">ܘܶܐܡܰܪ ܦܪܽܘܫ ܐܰܓܪܳܟ݂ ܥܠܰܝ ܘܶܐܬܶܠ: ܐܶܡܰܪ ܠܶܗ ܝܰܥܩܽܘܒ: ܐܰܢ̱ܬ ܝܳܕܰܥ ܐܰܢ̱ܬ ܦܽܘܠܚܳܢܳܐ ܕܰܦܠܰܚܬܳܟ: ܘܕܰܗܘܳܐ ܩܶܢܝܳܢܳܟ݂ ܥܰܡܝ.</VERS>
      <VERS vnumber="29">ܡܶܛܽܠ ܕܩܰܠܺܝܠ ܐܺܝܬ݂ ܗܘܳܐ ܠܳܟ݂ ܩܕ݂ܳܡܝ ܘܰܣܓܺܝ ܛܳܒ: ܘܒܰܪܟ݂ܳܟ݂ ܡܳܪܝܳܐ ܡܶܛܽܠܳܬ݂ܝ.</VERS>
      <VERS vnumber="30">ܘܗܳܫܳܐ ܡܳܢܳܐ ܐܶܥܒܶܕ݂ ܐܳܦ ܐܶܢܳܐ ܠܒܰܝܬܝ.</VERS>
      <VERS vnumber="31">ܐܶܡܰܪ ܠܶܗ ܠܳܒܳܢ: ܡܳܢܳܐ ܐܶܬܶܠ ܠܳܟ. ܐܶܡܰܪ ܠܶܗ ܝܰܥܩܽܘܒ: ܠܳܐ ܬܶܬܶܠ ܠܺܝ ܡܶܕܶܡ: ܐܶܢ ܬܶܥܒܶܕ݂ ܠܺܝ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ: ܐܶܗܦܽܘܟ ܐܶܪܥܶܐ ܥܰܢ̈ܳܟ݂ ܘܶܐܛܰܪ.</VERS>
      <VERS vnumber="32">ܐܶܥܒܰܪ ܒܟܽܠܳܗ̇ ܥܳܢ̈ܳܟ݂ ܝܰܘܡܳܢܳܐ: ܘܶܐܦܪܽܘܫ ܠܺܝ ܡܶܢ ܬܰܡܳܢ ܟܽܠ ܐܶܡܪܳܐ ܕܰܩܪܳܚ ܘܦܰܝܣܟ݂ܳܝ: ܘܟܽܠ ܐܶܡܪܳܐ ܕܳܐܟܶܡ ܒܚܶܘܳܖ̈ܳܬܳܐ: ܘܦܰܝܣܟܳܝ ܘܰܩܪܳܚ ܒܥܶܙ̈ܶܐ ܢܶܗܘܶܐ ܐܰܓܪܝ.</VERS>
      <VERS vnumber="33">ܘܬܶܣܗܰܕ݂ ܥܠܰܝ ܙܳܟ݂ܽܘܬ݂ܝ ܐܰܝܟ ܕܝܰܘܡܳܢܳܐ: ܕܰܡܚܳܪ ܟܰܕ݂ ܬܶܥܽܘܠ ܥܰܠ ܐܰܓܪܝ ܩܕܳܡܰܝܟ: ܟܽܠ ܕܠܳܐ ܗܘܳܐ ܩܪܳܚ ܘܦܰܝܣܟ݂ܳܝ ܒܥܶܙ̈ܶܐ: ܘܳܐܟܳܡ ܒܚܶܘܳܖ̈ܳܬܳܐ: ܓܢܺܝܒܰܐ ܗ̱ܘ ܠܺܝ.</VERS>
      <VERS vnumber="34">ܐܶܡܰܪ ܠܶܗ ܠܳܒܳܢ: ܐܺܝܢ ܢܶܗܘܶܐ ܐܰܝܟ ܡܶܠܬ݂ܳܟ.</VERS>
      <VERS vnumber="35">ܘܰܦܪܰܫ ܒܝܰܘܡܳܐ ܗܰܘ ܬܰܝܫ̈ܶܐ ܩܰܖ̈ܚܶܐ ܘܦܰܝܣ̈ܟ݂ܳܝܶܐ: ܘܟܽܠܗܶܝܢ ܥܶܙ̈ܶܐ ܩܖ̈ܳܚܳܬܳܐ ܘܦܰܝܣܟܳܝ̈ܳܬܳܐ: ܘܟܽܠ ܕܺܐܝܬ݂ ܒܗܶܝܢ ܚܶܘܳܪܳܐ: ܘܟܽܠ ܕܳܐܟܶܡ ܒܚܶܘܳܖ̈ܳܬܳܐ: ܘܝܰܗܒ ܒܝܰܕ݂ ܒܢܰܘ̈ܗܝ.</VERS>
      <VERS vnumber="36">ܘܰܥܒܰܕ݂ ܡܰܪܕܳܐ ܬܠܳܬܳܐ ܝܰܘܡܺܝ̈ܢ ܒܰܝܢܰܘ̈ܗܝ ܠܠܳܒܳܢ: ܘܝܰܥܩܽܘܒ ܪܳܥܶܐ ܥܳܢ̈ܶܗ ܕܠܳܒܳܢ ܗܳܝ ܕܶܐܫܬܰܚܪܰܬ݂.</VERS>
      <VERS vnumber="37">ܘܰܢܣܰܒ ܠܶܗ ܝܰܥܩܽܘܒ ܙܶܩ̈ܬܶܐ ܚܶܘܳܖ̈ܳܬܳܐ ܖ̈ܰܛܺܝܒܳܬܳܐ: ܕܠܽܘܙܳܐ ܘܰܕܕ݂ܽܘܠܒܳܐ: ܘܰܩܠܰܦ ܒܗܶܝܢ ܩܠܳܦ̈ܶܐ ܚܶܘܳܖ̈ܳܬܳܐ: ܘܡܰܚܘܰܪ ܚܶܘܳܪܳܐ ܕܰܒܙܶܩ̈ܬܶܐ.</VERS>
      <VERS vnumber="38">ܘܰܕ݂ܥܰܨ ܐܶܢܶܝܢ ܠܙܶܩ̈ܬܶܐ ܕܰܩܠܰܦ ܒܖ̈ܳܗܛܶܐ ܕܡܰܝ̈ܳܐ: ܒܶܝܬ݂ ܡܰܫܬܝܳܐ: ܟܰܪ ܕܳܐܬܝ̈ܳܢ ܥܳܢ̈ܳܐ ܠܡܶܫܬܳܐ ܠܽܘܩܒܰܠ ܥܳܢ̈ܳܐ: ܘܚܳܡ̈ܳܢ ܡܳܐ ܕܳܐܬ݂ܝ̈ܳܢ ܠܡܶܫܬܳܐ.</VERS>
      <VERS vnumber="39">ܘܚܳܡ̈ܳܢ ܥܳܢ̈ܳܐ ܥܰܠ ܙܶܩ̈ܬܶܐ: ܘܝܳܠ̈ܕܳܢ ܥܳܢ̈ܳܐ ܐܶܡܖ̈ܶܐ ܩܰܖ̈ܚܶܐ ܘܦܰܝܣܟ݂ܳܝ̈ܶܐ.</VERS>
      <VERS vnumber="40">ܘܰܦܪܰܫ ܝܰܥܩܽܘܒ ܘܝܰܗܒ ܩܕܳܡ ܥܳܢ̈ܳܐ ܐܶܡܖ̈ܶܐ ܩܰܖ̈ܚܶܐ ܘܦܰܝܣܟ݂ܳܝ̈ܶܐ ܘܟܽܠ ܕܳܐܟܳܡ ܒܥܳܢ̈ܶܗ ܕܠܳܒܳܢ: ܘܰܥܒܰܕ݂ ܠܶܗ ܓܙܳܪܳܐ ܒܰܠܚܽܘܕܰܘܗܝ: ܘܠܳܐ ܚܠܰܛ ܐܶܢܶܝܢ ܒܥܳܢ̈ܶܗ ܕܠܳܒܳܢ.</VERS>
      <VERS vnumber="41">ܘܰܒܟܽܠ ܫܢܳܐ ܕܚܳܡܳܐ ܥܳܢ̈ܳܐ ܒܟ݂ܺܝܪܳܝܬܳܐ: ܣܳܐܶܡ ܝܰܥܩܽܘܒ ܙܶܩ̈ܬܶܐ ܩܕܳܡ ܥܳܢ̈ܳܐ ܒܖ̈ܳܗܛܶܐ ܕܢܶܚܡ̈ܝܳܢ ܒܙܶܩ̈ܬܶܐ.</VERS>
      <VERS vnumber="42">ܘܒܰܠܩܺܝܫܳܝ̈ܶܐ ܕܥܳܢ̈ܳܐ ܠܳܐ ܣܳܐܶܡ ܗܘܳܐ. ܘܗܳܘܶܝܢ ܠܩܺܝܫܳܝ̈ܶܐ ܠܠܳܒܳܢ: ܘܰܒܟ݂ܺܝܖ̈ܳܝܶܐ ܠܝܰܥܩܽܘܒ.</VERS>
      <VERS vnumber="43">ܘܰܥܬܰܪ ܓܰܒܪܳܐ ܛܳܒ ܛܳܒ: ܘܰܗܘܳܬ݂ ܠܶܗ ܥܳܢ̈ܳܐ ܣܰܓܺܝܐܬܳܐ: ܘܥܰܒ̈ܕܶܐ: ܘܰܐܡܗ̈ܳܬܳܐ: ܘܰܐܬܳܢ̈ܶܐ: ܘܓܰܡ̈ܠܶܐ: ܘܚܶܡܖ̈ܳܐ.</VERS>
    </CHAPTER>
    <CHAPTER cnumber="31">
      <VERS vnumber="1">ܘܰܫܡܰܥ ܝܰܥܩܽܘܒ ܡܶܠܰܝ̈ܗܽܘܢ ܕܰܒܢܰܝ̈ ܠܳܒܳܢ ܕܳܐܡܪܺܝܢ: ܢܣܰܒ ܝܰܥܩܽܘܒ ܟܽܠ ܕܺܐܝܬ݂ ܗܘܳܐ ܠܰܐܒܽܘܢ: ܘܡܶܢ ܕܰܐܒܽܘܢ ܩ̣ܢܳܐ ܗܳܢܳܐ ܩܶܢܝܳܢܳܐ ܟܽܠܶܗ.</VERS>
      <VERS vnumber="2">ܘܰܚܙܳܐ ܝܰܥܩܽܘܒ ܐܰܦܰܘ̈ܗܝ ܕܠܳܒܳܢ: ܕܠܳܐ ܗܘܰܝ̈ ܥܰܡܶܗ ܐܰܝܟ ܕܶܐܬ݂ܡܳܠܝ ܘܰܐܝܟ ܕܰܡܢܳܬ݂ܡܳܠܝ.</VERS>
      <VERS vnumber="3">ܘܶܐܡܰܪ ܡܳܪܝܳܐ ܠܝܰܥܩܽܘܒ: ܗܦܽܘܟ ܠܰܐܪܥܳܐ ܕܰܐܒܗܰܝ̈ܟ ܘܰܠܬ݂ܰܘܠܕ݂̈ܳܬ݂ܳܟ: ܘܶܐܗܘܶܐ ܥܰܡܳܟ݂.</VERS>
      <VERS vnumber="4">ܘܫܰܕܰܪ ܝܰܥܩܽܘܒ ܩܪܳܐ ܠܪܳܚܶܝܠ ܘܰܠܠܶܝܰܐ ܠܚܰܩܠܳܐ: ܠܘܳܬ݂ ܥܳܢ̈ܶܗ.</VERS>
      <VERS vnumber="5">ܘܶܐܡܰܪ ܠܗܶܝܢ: ܚܳܙܶܐ ܐ̱ܢܳܐ ܐܰܦܰܘ̈ܗܝ ܕܰܐܒܽܘܟܶܝܢ: ܕܠܳܐ ܗܘܰܝ̈ ܠܘܳܬ݂ܝ ܐܰܝܟ ܕܶܐܬܡܳܠܝ ܘܰܐܝܟ ܕܰܡܢܳܬ݂ܡܳܠܝ: ܘܰܐܠܳܗܶܗ ܕܳܐܒܝ ܗܘܳܐ ܥܰܡܝ.</VERS>
      <VERS vnumber="6">ܘܰܐܢ̱ܬܶܝܢ ܝܳܕ݂̈ܥܳܢ ܐܢ̱ܬܶܝܢ: ܕܰܒܟܽܠܶܗ ܚܰܝܠܝ ܦܶܠܚܶܬ݂ ܠܰܐܒܽܘܟܶܝܢ.</VERS>
      <VERS vnumber="7">ܘܰܐܒܽܘܟܶܝܢ ܕܰܓܶܠ ܒܺܝ: ܘܚܰܠܶܦ ܐܰܓܪܝ ܥܣܰܪ ܙܰܒܢܺܝ̈ܢ: ܘܠܳܐ ܫܰܒܩܶܗ ܐܰ‌ܠܳܗܳܐ ܕܢܰܒܐܶܫ ܠܺܝ.</VERS>
      <VERS vnumber="8">ܐܶܢ ܗܳܟܰܢܳܐ ܢܺܐܡܰܪ ܕܰܩܖ̈ܳܚܶܐ ܢܶܗܘܶܐ ܐܰܓܪܳܟ: ܝܳܠ̈ܕܳܢ ܟܽܠܗܶܝܢ ܥܳܢ̈ܳܐ ܩܰܖ̈ܚܶܐ: ܘܶܐܢ ܢܺܐܡܰܪ ܕܦܰܝܣܟ݂ܳܝ̈ܶܐ ܢܶܗܘܶܐ ܐܰܓܪܳܟ: ܝܳܠ̈ܕܳܢ ܟܽܠܗܶܝܢ ܥܳܢ̈ܳܐ ܦܰܝܣܟ݂ܳܝ̈ܶܐ.</VERS>
      <VERS vnumber="9">ܘܰܦܪܰܫ ܐܰ‌ܠܳܗܳܐ ܡܶܢ ܩܶܢܝܳܢܳܐ ܕܰܐܒܽܘܟܶܝܢ: ܘܝܰܗܒ ܠܺܝ.</VERS>
      <VERS vnumber="10">ܘܰܒܙܰܒܢܳܐ ܕܚܳܡܳܐ ܥܳܢ̈ܳܐ: ܐܰܪܺܝܡܶܬ݂ ܥܰܝ̈ܢܰܝ ܘܰܚܙܺܝ݀ܬ݂ ܒܚܶܠܡܳܐ: ܘܗܳܐ ܬܰܝܫ̈ܶܐ ܣܳܠܩܺܝܢ ܥܰܠ ܥܳܢ̈ܳܐ: ܩܰܖ̈ܚܶܐ: ܘܦܰܝܣܟ݂ܳܝ̈ܶܐ: ܘܒܳܖ̈ܕܶܐ.</VERS>
      <VERS vnumber="11">ܘܶܐܡܰܪ ܠܺܝ ܡܰܠܰܐܟܶܗ ܕܰܐ‌ܠܳܗܳܐ ܒܚܶܠܡܳܐ: ܝܰܥܩܽܘܒ: ܘܶܐܡܪܶܬ݂ ܗܳܐ ܐܶܢܳܐ.</VERS>
      <VERS vnumber="12">ܘܶܐܡܰܪ ܠܺܝ: ܐܰܪܺܝܡ ܥܰܝ̈ܢܰܝܟ ܘܰܚܙܺܝ ܟܽܠ ܬܰܝܫ̈ܶܐ ܕܣܳܠܩܺܝܢ ܥܰܠ ܥܳܢ̈ܳܐ: ܩܰܖ̈ܚܶܐ: ܘܦܰܝܣܟ݂ܳܝ̈ܶܐ: ܘܒܳܖ̈ܕܶܐ: ܡܶܛܽܠ ܕܰܚܙܺܝ݀ܬ݂ ܟܽܠ ܕܰܥ̣ܒܰܕ݂ ܠܳܟ݂ ܠܳܒܳܢ.</VERS>
      <VERS vnumber="13">ܐܶܢܳܐ ܐ̱ܢܳܐ ܐܰ‌ܠܳܗܳܐ ܕܒܶܝܬ݂ ܐܺܝܠ: ܕܰܡܫܰܚܬ ܠܺܝ ܬܰܡܳܢ ܩܳܝܶܡܬܳܐ: ܘܰܢܕܰܪܬ ܠܺܝ ܬܰܡܳܢ ܢܶܕ݂ܪܳܐ: ܗܳܫܳܐ ܩܽܘܡ ܦܽܘܩ ܡܶܢ ܐܰܪܥܳܐ ܗܳܕ݂ܶܐ: ܘܰܗܦܽܘܟ ܠܰܐܪܥܳܐ ܕܬ݂ܰܘܠܕ݂̈ܳܬ݂ܳܟ.</VERS>
      <VERS vnumber="14">ܘܰܥܢܰܝ̈ ܪܳܚܶܝܠ ܘܠܶܝܰܐ ܘܳܐܡܖ̈ܳܢ ܠܶܗ: ܬܽܘܒ ܠܰܝܬܠܰܢ ܡܢܳܬ݂ܳܐ ܘܝܳܪܬܽܘܬ݂ܳܐ ܒܶܝܬ݂ ܐܰܒܽܘܢ.</VERS>
      <VERS vnumber="15">ܗܳܐ ܐܰܝܟ ܢܽܘܟ݂ܖ̈ܳܝܳܬܳܐ ܚܫܺܝ̈ܒܳܢ ܚܢܰܢ ܠܶܗ: ܡܶܛܽܠ ܕܙܰܒܢܰܢ ܘܳܐܦ ܐܶܟܰܠ ܟܶܣܦܰܢ.</VERS>
      <VERS vnumber="16">ܡܶܛܽܠ ܕܟܽܠܶܗ ܥܽܘܬ݂ܪܳܐ ܕܰܦܪܰܫ ܐܰ‌ܠܳܗܳܐ ܡܶܢ ܕܰܐܒܽܘܢ: ܕܺܝܠܰܢ ܗܽܘ ܘܕܰܒܢܰܝ̈ܢ: ܘܗܳܫܳܐ ܟܽܠ ܕܳܐܡܰܪ ܠܳܟ݂ ܡܳܪܝܳܐ ܥܒܶܕ݂.</VERS>
      <VERS vnumber="17">ܘܩܳܡ ܝܰܥܩܽܘܒ ܘܰܫܩܰܠ ܠܰܒܢܰܘ̈ܗܝ: ܘܰܠܢܶܫܰܘ̈ܗܝ ܥܰܠ ܓܰܡ̈ܠܶܐ.</VERS>
      <VERS vnumber="18">ܘܰܕ݂ܒܰܪ ܟܽܠܶܗ ܒܥܺܝܪܶܗ ܘܟܽܠܶܗ ܩܶܢܝܳܢܶܗ ܕܰܩܢܳܐ ܒܦܳܕܳܢ ܕܳܐܪܳܡ: ܠܡܶܐܬܳܐ ܠܘܳܬ݂ ܐܺܝܣܚܳܩ ܐܰܒܽܘܗܝ: ܠܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="19">ܘܠܳܒܳܢ ܐܶܙܰܠ ܠܡܶܓܰܙ ܥܳܢ̈ܶܗ: ܘܓ݂ܶܢܒܰܬ݂ ܪܳܚܶܝܠ ܨܰܠ̈ܡܶܐ ܕܰܐܒܽܘܗ̇.</VERS>
      <VERS vnumber="20">ܘܰܓܢܰܒ ܝܰܥܩܽܘܒ ܠܶܒܶܗ ܕܠܳܒܳܢ ܐܳܪܳܡܳܝܳܐ: ܡܶܛܽܠ ܕܠܳܐ ܚܰܘܝܶܗ ܕܳܐܙܶܠ.</VERS>
      <VERS vnumber="21">ܘܰܥܪܰܩ ܗܽܘ ܘܟܽܠ ܕܺܐܝܬ݂ ܠܶܗ: ܘܩܳܡ ܘܰܥܒܰܪ ܢܰܗܪܳܐ: ܘܣܳܡ ܐܰܦܰܘ̈ܗܝ ܠܛܽܘܪ ܓܶܠܥܳܕ݂.</VERS>
      <VERS vnumber="22">ܘܶܐܬ݂ܶܐܡܰܪ ܠܠܳܒܳܢ ܒܝܰܘܡܳܐ ܕܰܬܠܳܬܳܐ: ܕܰܥܪܰܩ ܠܶܗ ܝܰܥܩܽܘܒ.</VERS>
      <VERS vnumber="23">ܘܰܕ݂ܒܰܪ ܠܰܐܚܰܘ̈ܗܝ ܥܰܡܶܗ: ܘܰܪܕܰܦ ܒܳܬ݂ܪܶܗ ܡܰܪܕܶܐ ܫܰܒܥܳܐ ܝܰܘܡܺܝ̈ܢ: ܘܰܐܕ݂ܪܟܶܗ ܒܛܽܘܪܳܐ ܕܓܶܠܥܳܕ݂.</VERS>
      <VERS vnumber="24">ܘܶܐܬ݂ܳܐ ܐܰ‌ܠܳܗܳܐ ܥܰܠ ܠܳܒܳܢ ܐܳܪܳܡܳܝܳܐ ܒܚܶܠܡܳܐ ܕܠܺܠܝܳܐ: ܘܶܐܡܰܪ ܠܶܗ: ܐܶܙܕܰܗܰܪ ܠܳܟ݂ ܕܰܠܡܳܐ ܬܡܰܠܶܠ ܥܰܡ ܝܰܥܩܽܘܒ ܡܶܢ ܛܳܒܬܳܐ ܘܰܥܕܰܡܳܐ ܠܒܺܝܫܬܳܐ.</VERS>
      <VERS vnumber="25">ܘܰܐܕ݂ܪܶܟ ܠܳܒܳܢ ܠܝܰܥܩܽܘܒ: ܘܝܰܥܩܽܘܒ ܢܩܰܫ ܡܰܫܟܢܶܗ ܒܛܽܘܪܳܐ: ܘܠܳܒܳܢ ܐܰܫܪܺܝ ܐܰܚܰܘ̈ܗܝ ܒܛܽܘܪܳܐ ܕܓܶܠܥܳܕ݂.</VERS>
      <VERS vnumber="26">ܘܶܐܡܰܪ ܠܳܒܳܢ ܠܝܰܥܩܽܘܒ: ܡܳܢܳܐ ܥܶܒܕܶܬ݂ ܠܳܟ݂ ܕܰܓܢܰܒܬ ܠܰܒܢܰܝ̈: ܘܰܕ݂ܒܰܪܬ ܠܰܒ̈ܢܳܬ݂ܝ ܐܰܝܟ ܫܒܺܝܬܳܐ ܕܚܰܪܒܳܐ.</VERS>
      <VERS vnumber="27">ܠܡܳܢܳܐ ܐܶܬܛܰܫܺܝܬ ܠܡܶܥܪܰܩ: ܘܶܐܬ݂ܓܢܶܒܬ ܡܶܢܝ ܘܠܳܐ ܚܰܘܺܝܬܳܢܝ: ܫܰܕܰܪܬܳܟ݂ ܕܶܝܢ ܒܚܰܕ݂ܽܘܬܳܐ: ܘܒܰܙܡܳܪܳܐ: ܘܰܒܟܶܢܳܖ̈ܶܐ: ܘܒܰܦܠܰܓ̈ܶܐ.</VERS>
      <VERS vnumber="28">ܘܠܳܐ ܫܒܰܩܬܳܢܝ ܠܰܡܢܰܫܳܩܽܘ ܠܰܒܢܰܝ̈ ܘܠܰܒ̈ܢܳܬ݂ܝ: ܗܳܫܳܐ ܐܰܣܟܶܠܬ ܒܡܶܕܶܡ ܕܰܥܒܰܕܬ.</VERS>
      <VERS vnumber="29">ܡܳܛܶܐ ܗܘܳܐ ܒܺܐܝ̈ܕܰܝ ܕܶܐܥܒܶܕ ܠܟܽܘܢ ܒܺܝܫܬܳܐ: ܘܰܐ‌ܠܳܗܳܐ ܕܰܐܒܽܘܟܽܘܢ ܒܪܰܡܫܳܐ ܐܶܡܰܪ ܠܺܝ: ܐܶܙܕܰܗܪ ܠܳܟ݂ ܕܰܠܡܳܐ ܬܡܰܠܶܠ ܥܰܡ ܝܰܥܩܽܘܒ ܡܶܢ ܛܳܒܬܳܐ ܘܰܥܕܰܡܳܐ ܠܒܺܝܫܬܳܐ.</VERS>
      <VERS vnumber="30">ܘܗܳܫܳܐ ܡܺܐܙܰܠ ܐܳܙܶܠ ܐܰܢ̱ܬ: ܡܶܛܽܠ ܕܡܶܬ݂ܪܰܓܪܳܓܽܘ ܐܶܬ݂ܪܰܓܪܰܓܬ ܠܒܶܝܬ݂ ܐܰܒܽܘܟ: ܠܡܳܢܳܐ ܓܢܰܒܬ ܐܰܠܳܗܰܝ̈.</VERS>
      <VERS vnumber="31">ܘܰܥܢܳܐ ܝܰܥܩܽܘܒ ܘܶܐܡܰܪ ܠܠܳܒܳܢ: ܡܶܛܽܠ ܕܕܶܚܠܶܬ݂ ܘܶܐܡܪܶܬ ܕܕܰܠܡܳܐ ܬܶܕܒܰܪ ܒܢ̈ܳܬ݂ܳܟ݂ ܡܶܢܝ.</VERS>
      <VERS vnumber="32">ܠܘܳܬ݂ ܡܰܢ ܕܢܶܫܬܰܟ݂ܚܽܘܢ ܐܰܠܳܗܰܝ̈ܟ ܠܳܐ ܢܺܚܶܐ: ܩܕܳܡ ܐܰܚܰܝ̈ܢ ܐܶܫܬܰܘܕܰܥ ܕܺܝܠܳܟ: ܡܳܢܳܐ ܐܺܝܬ݂ ܠܘܳܬ݂ܝ ܘܣܰܒ ܠܳܟ: ܘܠܳܐ ܝܺܕܰܥ ܝܰܥܩܽܘܒ ܕܪܳܚܶܝܠ ܓܶܢܒܰܬ ܐܶܢܶܝܢ.</VERS>
      <VERS vnumber="33">ܘܥܰܠ ܠܳܒܳܢ ܠܡܰܫܟܢܳܐ ܕܝܰܥܩܽܘܒ ܘܰܠܡܰܫܟܢܳܐ ܕܠܶܝܰܐ ܘܰܠܡܰܫܟܢܳܐ ܕܬܰܪܬܶܝܢ ܐܰܡܗ̈ܳܬܳܐ: ܘܠܳܐ ܐܶܫܟܰܚ: ܘܰܢܦܰܩ ܡܶܢ ܡܰܫܟܢܳܐ ܕܠܶܝܰܐ ܘܥܰܠ ܠܡܰܫܟܢܳܐ ܕܪܳܚܶܝܠ.</VERS>
      <VERS vnumber="34">ܘܪܳܚܶܝܠ ܢܶܣܒܰܬ݂ ܨܰܠ̈ܡܶܐ: ܘܣܳܡܰܬ݂ ܐܶܢܽܘܢ ܒܰܥܒܺܝܛܳܐ ܕܓܰܡܠܳܐ: ܘܝܶܬ݂ܒܰܬ݂ ܥܠܰܝܗܽܘܢ: ܘܡܳܫ ܠܳܒܳܢ ܟܽܠܶܗ ܡܰܫܟܢܳܐ ܘܠܳܐ ܐܶܫܟܰܚ.</VERS>
      <VERS vnumber="35">ܘܶܐܡܪܰܬ݂ ܪܳܚܶܝܠ ܠܰܐܒܽܘܗ̇: ܠܳܐ ܢܶܬ݂ܒܐܶܫ ܒܥܰܝ̈ܢܰܝ ܡܳܪܝ ܡܶܛܽܠ ܕܠܳܐ ܡܶܫܟܚܳܐ ܐ̱ܢܳܐ ܠܰܡܩܳܡ ܡܶܢ ܩܕܳܡܰܝܟ: ܡܶܛܽܠ ܕܽܐܘܪܚܳܐ ܠܺܝ ܕܢܶܫ̈ܶܐ: ܘܰܒܨܳܐ ܘܠܳܐ ܐܶܫܟܰܚ ܨܰܠ̈ܡܶܐ.</VERS>
      <VERS vnumber="36">ܘܶܐܬ݂ܒܐܶܫ ܠܝܰܥܩܽܘܒ ܘܰܢܨܳܐ ܥܰܡ ܠܳܒܳܢ: ܘܰܥܢܳܐ ܝܰܥܩܽܘܒ ܘܶܐܡܰܪ ܠܠܳܒܳܢ: ܡܳܢܳܐ ܗܺܝ ܣܰܟܠܽܘܬ݂ܝ ܘܡܳܢܰܘ ܣܽܘܪܚܳܢܝ ܕܰܪܕܰܦܬ ܒܳܬܰܪܝ.</VERS>
      <VERS vnumber="37">ܗܳܐ ܡܳܫܬ ܟܽܠܗܽܘܢ ܡܳܐܢܰܝ̈: ܡܳܢܳܐ ܐܶܫܟܰܚܬ ܡܶܢ ܟܽܠܗܽܘܢ ܡܳܐܢܰܝ̈ ܒܰܝܬܳܟ: ܣܺܝܡ ܗܳܪܟܳܐ ܩܕܳܡ ܐܰܚܰܝ̈ ܘܰܐܚܰܝ̈ܟ: ܘܢܰܟܣܽܘܢ ܒܶܝܬ݂ ܬܪܰܝܢ.</VERS>
      <VERS vnumber="38">ܗܳܐ ܥܶܣܪܺܝܢ ܫܢܺܝ̈ܢ ܥܰܡܳܟ݂ ܐ̱ܢܳܐ: ܢܩܰܘ̈ܳܬ݂ܳܟ݂ ܘܥܶܙܰܝ̈ܟ ܠܳܐ ܓܰܝܶܙ̈ܝ: ܘܕܶܟܖ̈ܶܐ ܕܥܳܢ̈ܳܟ݂ ܠܳܐ ܐܶܟ݂ܠܶܬ݂.</VERS>
      <VERS vnumber="39">ܘܕܰܬ݂ܒܺܝܪܳܐ ܠܳܐ ܐܰܝܬܺܝܬ݂ ܠܳܟ: ܐܶܢܳܐ ܡܢܰܛܰܪ ܗ̱ܘܺܝܬ݂ ܠܳܗ̇ ܕܡܶܢ ܐܺܝ̈ܕܰܝ ܬܳܒܰܥ ܗ̱ܘܰܝܬ ܠܳܗ̇: ܕܡܶܬ݂ܓܢܶܒ ܒܺܐܝܡܳܡܳܐ ܘܰܕ݂ܡܶܬ݂ܓܢܶܒ ܒܠܺܠܝܳܐ.</VERS>
      <VERS vnumber="40">ܗܘܺܝܬ݂ ܒܺܐܝܡܳܡܳܐ ܐܰܟ݂ܠܰܢܝ ܫܰܘܒܳܐ: ܘܰܓ݂ܠܺܝܕ݂ܳܐ ܒܠܺܠܝܳܐ: ܦܶܪܕܰܬ݂ ܫܶܢܰܬ݂ܝ ܡܶܢ ܥܰܝ̈ܢܰܝ.</VERS>
      <VERS vnumber="41">ܗܳܐ ܥܶܣܪܺܝܢ ܠܺܝ ܫܢܺܝ̈ܢ ܒܒܰܝܬܳܟ: ܦܶܠܚܶܬ݂ ܠܳܟ݂ ܐܰܪܒܰܥܶܣܖ̈ܶܐ ܫܢܺܝ̈ܢ ܒܬܰܪܬܶܝܢ ܒ̈ܢܳܬܳܟ: ܘܫܶܬ݂ ܫܢܺܝ̈ܢ ܒܥܳܢ̈ܳܟ: ܘܚܰܠܶܦܬ ܐܰܓܪܝ ܥܣܰܪ ܙܰܒܢܺܝ̈ܢ.</VERS>
      <VERS vnumber="42">ܘܶܐܠܽܘܠܳܐ ܐܰܠܳܗܶܗ ܕܳܐܒܝ: ܐܰܠܳܗܶܗ ܕܰܐܒܪܳܗܳܡ: ܘܕܶܚܠܬܶܗ ܕܺܐܝܣܚܳܩ ܩܳܡ ܠܺܝ: ܗܳܫܳܐ ܣܪܺܝܩܳܐܺܝܬ݂ ܡܫܰܕܰܪ ܗ̱ܘܰܝܬ ܠܺܝ: ܥܰܡܠܝ ܘܠܶܐܘܬܳܐ ܕܺܐܝ̈ܕܰܝ ܚܙܳܐ ܐܰ‌ܠܳܗܳܐ: ܘܰܐܟܣܳܟ݂ ܒܪܰܡܫܳܐ.</VERS>
      <VERS vnumber="43">ܘܰܥܢܳܐ ܠܳܒܳܢ ܘܶܐܡܰܪ ܠܝܰܥܩܽܘܒ: ܒܢ̈ܳܬܳܐ ܒܢ̈ܳܬ݂ܝ: ܘܰܒܢܰܝ̈ܐ ܒܢܰܝ̈: ܘܥܳܢ̈ܳܐ ܥܳܢ̈ܝ: ܘܟܽܠ ܕܚܳܙܶܐ ܐܰܢ̱ܬ ܕܺܝܠܝ ܗܽܘ: ܘܠܰܒܢ̈ܳܬ݂ܝ ܗܳܠܶܝܢ: ܡܳܢܳܐ ܐܶܥܒܶܕ ܠܗܶܝܢ ܝܰܘܡܳܢܳܐ ܐܰܘ ܠܰܒܢܰܝ̈ܗܶܝܢ ܕܺܝܠܶܕ݂̈ܝ.</VERS>
      <VERS vnumber="44">ܘܗܳܫܳܐ ܗܳܐ ܢܩܺܝܡ ܩܝܳܡܳܐ ܐܶܢܳܐ ܘܰܐܢ̱ܬ: ܘܢܶܗܘܶܐ ܣܳܗܕܳܐ ܒܰܝ̈ܢܰܝ ܘܠܳܟ.</VERS>
      <VERS vnumber="45">ܘܰܢܣܰܒ ܝܰܥܩܽܘܒ ܟܺܐܦܳܐ: ܘܰܐܪܺܝܡܳܗ̇ ܩܳܝܶܡܬܳܐ.</VERS>
      <VERS vnumber="46">ܘܶܐܡܰܪ ܝܰܥܩܽܘܒ ܠܰܐܚܰܘ̈ܗܝ: ܠܰܩܶܛܘ ܟܺܐܦ̈ܶܐ: ܘܰܢܣܰܒܘ ܟܺܐܦ̈ܶܐ ܘܰܥܒܰܕ݂ܘ ܝܰܓ݂ܪܳܐ: ܘܶܐܟܰܠܘ ܬܰܡܳܢ ܥܰܠ ܝܰܓ݂ܪܳܐ.</VERS>
      <VERS vnumber="47">ܘܰܩܪܳܝܗܝ ܠܳܒܳܢ ܝܰܓ݂ܪܳܐ ܕܣܳܗܕܽܘܬܳܐ: ܘܝܰܥܩܽܘܒ ܩܪܳܝܗܝ ܓܶܠܥܳܕ݂.</VERS>
      <VERS vnumber="48">ܘܶܐܡܰܪ ܠܳܒܳܢ: ܝܰܓ݂ܪܳܐ ܗܳܢܳܐ ܣܳܗܶܕ݂ ܒܰܝ̈ܢܰܝ ܘܠܳܟ݂ ܝܰܘܡܳܢܳܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܓܶܠܥܳܕ݂.</VERS>
      <VERS vnumber="49">ܘܕ݂ܰܘܩܳܐ: ܕܶܐܡܰܪ ܢܶܚܙܶܐ ܡܳܪܝܳܐ ܒܰܝ̈ܢܰܝ ܘܠܳܟ: ܡܶܛܽܠ ܕܦܳܪܫܺܝܢܰܢ ܓܒܰܪ ܡܶܢ ܐܰܚܽܘܗܝ.</VERS>
      <VERS vnumber="50">ܐܶܢ ܬܨܰܥܰܪ ܠܰܒܢ̈ܳܬ݂ܝ: ܘܶܐܢ ܬܶܣܰܒ ܢܶܫ̈ܶܐ ܥܰܠ ܒܢ̈ܳܬ݂ܝ: ܠܰܝܬ ܐ̱ܢܳܫ ܥܰܡܰܢ: ܚܙܺܝ ܕܰܐ‌ܠܳܗܳܐ ܣܳܗܶܕ݂ ܒܰܝ̈ܢܰܝ ܘܠܳܟ.</VERS>
      <VERS vnumber="51">ܘܶܐܡܰܪ ܠܳܒܳܢ ܠܝܰܥܩܽܘܒ: ܗܳܐ ܝܰܓ݂ܪܳܐ ܗܳܢܳܐ: ܘܗܳܐ ܩܳܝܶܡܬܳܐ ܗܳܕ݂ܶܐ ܕܰܐܩܺܝܡܶܬ݂ ܒܰܝ̈ܢܰܝ ܘܠܳܟ.</VERS>
      <VERS vnumber="52">ܣܳܗܶܕ݂ ܝܰܓ݂ܪܳܐ ܗܳܢܳܐ: ܘܣܳܗܕܳܐ ܩܳܝܶܡܬܳܐ ܗܳܕ݂ܶܐ: ܕܶܐܢܳܐ ܠܳܐ ܐܶܥܒܰܪ ܥܠܰܝܟ ܝܰܓ݂ܪܳܐ ܗܳܢܳܐ: ܘܳܐܦ ܐܰܢ̱ܬ ܠܳܐ ܬܶܥܒܰܪ ܥܠܰܝ ܝܰܓ݂ܪܳܐ ܗܳܢܳܐ: ܘܩܳܝܶܡܬܳܐ ܗܳܕ݂ܶܐ ܠܒܺܝܫܬܳܐ.</VERS>
      <VERS vnumber="53">ܐܰܠܳܗܶܗ ܕܰܐܒܪܳܗܳܡ: ܐܰܠܳܗܶܗ ܕܢܳܚܽܘܪ ܢܕ݂ܽܘܢ ܒܰܝܢܳܬܰܢ: ܐܰ‌ܠܳܗܳܐ ܕܰܐܒܗ̈ܳܬܰܢ: ܘܺܝܡܳܐ ܝܰܥܩܽܘܒ ܒܕܶܚܠܬܳܐ ܕܰܐܒܽܘܗܝ ܐܺܝܣܚܳܩ.</VERS>
      <VERS vnumber="54">ܘܕܰܒܰܚ ܝܰܥܩܽܘܒ ܕܶܒܚܬܳܐ ܒܛܽܘܪܳܐ: ܘܰܩܪܳܐ ܠܰܐܚܰܘ̈ܗܝ ܠܡܶܐܟܰܠ ܠܰܚܡܳܐ: ܘܶܐܟܰܠܘ ܠܰܚܡܳܐ ܘܒܳܬ݂ܘ ܒܛܽܘܪܳܐ.</VERS>
      <VERS vnumber="55">ܘܩܰܕܶܡ ܠܳܒܳܢ ܒܫܰܦܪܳܐ: ܘܢܰܫܶܩ ܠܰܒܢܰܘ̈ܗܝ ܘܠܰܒܢ̈ܳܬܶܗ: ܘܒܰܪܶܟ ܐܶܢܽܘܢ: ܘܰܗܦܰܟ ܠܳܒܳܢ ܘܶܐܙܰܠ ܠܰܐܬ݂ܪܶܗ.</VERS>
    </CHAPTER>
    <CHAPTER cnumber="32">
      <VERS vnumber="1">ܘܳܐܦ ܝܰܥܩܽܘܒ ܐܶܙܰܠ ܠܽܐܘܪܚܶܗ: ܘܰܦܓܰܥܘ ܒܶܗ ܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ.</VERS>
      <VERS vnumber="2">ܘܶܐܡܰܪ ܝܰܥܩܽܘܒ ܟܰܕ݂ ܚܙܳܐ ܐܶܢܽܘܢ: ܡܰܫܪܺܝܬܳܐ ܗܺܝ ܕܰܐ‌ܠܳܗܳܐ ܗܳܕ݂ܶܐ: ܘܰܩܪܳܐ ܫܡܶܗ ܕܰܐܬܪܳܐ ܗܰܘ ܡܰܚܢܺܝܡ.</VERS>
      <VERS vnumber="3">ܘܫܰܕܰܪ ܝܰܥܩܽܘܒ ܐܺܝܙܓܰܕ̈ܶܐ ܩܕܳܡܰܘܗܝ ܠܘܳܬ݂ ܥܺܝܣܽܘ ܐܰܚܽܘܗܝ: ܠܰܐܪܥܳܐ ܕܣܳܥܺܝܪ: ܠܚܰܩܠܳܐ ܕܰܐܕ݂ܽܘܡ.</VERS>
      <VERS vnumber="4">ܘܰܦܩܰܕ݂ ܐܶܢܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܬܺܐܡܪܽܘܢ ܠܡܳܪܝ ܥܺܝܣܽܘ: ܗܳܟܰܢܳܐ ܐܳܡܰܪ ܥܰܒܕܳܟ݂ ܝܰܥܩܽܘܒ: ܥܰܡ ܠܳܒܳܢ ܥܶܡܪܶܬ݂: ܘܰܐܘܚܪܶܬ݂ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="5">ܘܰܗܘܰܘ ܠܺܝ ܬܰܘܖ̈ܶܐ: ܘܚܶܡܖ̈ܳܐ: ܘܥܳܢ̈ܳܐ ܘܥܰܒ̈ܕܶܐ: ܘܰܐܡ̈ܗ̈ܳܬܳܐ: ܘܫܰܕܪܶܬ݂ ܠܰܡܚܰܘܳܝܽܘ ܠܡܳܪܝ ܕܶܐܫܟܰܚ ܖ̈ܰܚܡܶܐ ܒܥܰܝ̈ܢܰܝܟ.</VERS>
      <VERS vnumber="6">ܘܰܗܦܰܟ݂ܘ ܐܺܝܙܓܰܕ̈ܶܐ ܠܘܳܬ݂ ܝܰܥܩܽܘܒ: ܘܶܐܡܰܪܘ ܠܶܗ: ܐܶܙܰܠܢ ܠܘܳܬ݂ ܥܺܝܣܽܘ ܐܰܚܽܘܟ: ܘܗܳܐ ܐܳܦ ܗܽܘ ܐܳܬܶܐ ܠܽܐܘܪܥܳܟ: ܘܰܐܪܒܰܥܡܳܐܐ ܓܰܒܖ̈ܺܝܢ ܥܰܡܶܗ.</VERS>
      <VERS vnumber="7">ܘܰܕ݂ܚܶܠ ܝܰܥܩܽܘܒ: ܘܥܳܩܰܬ݂ ܠܶܗ ܛܳܒ: ܘܦܰܠܶܓ ܥܰܡܳܐ ܕܥܰܡܶܗ: ܘܥܳܢ̈ܳܐ : ܘܬܰܘܖ̈ܶܐ: ܘܓܰܡ̈ܠܶܐ: ܠܬܰܪܬܶܝܢ ܡܰܫܖ̈ܝܳܢ.</VERS>
      <VERS vnumber="8">ܘܶܐܡܰܪ ܝܰܥܩܽܘܒ: ܐܶܢ ܢܺܐܬܶܐ ܥܺܝܣܽܘ ܐܳܚܝ ܥܰܠ ܡܰܫܪܺܝܬܳܐ ܚܕ݂ܳܐ ܘܢܶܚܪܒܺܝܗ̇: ܡܰܫܪܺܝܬܳܐ ܕܡܶܫܬܰܚܪܳܐ ܡܶܬ݂ܦܰܠܛܳܐ.</VERS>
      <VERS vnumber="9">ܘܨܰܠܺܝ ܝܰܥܩܽܘܒ ܘܶܐܡܰܪ: ܐܰܠܳܗܶܗ ܕܳܐܒܝ ܐܰܒܪܳܗܳܡ: ܐܰܠܳܗܶܗ ܕܳܐܒܝ ܐܺܝܣܚܳܩ: ܡܳܪܝܳܐ ܕܶܐܡܰܪ ܠܺܝ ܗܦܽܘܟ ܠܰܐܪܥܳܐ ܕܰܐܒܗܰܝ̈ܟ: ܘܰܠܬ݂ܰܘ̈ܠܕ݂ܳܬ݂ܳܟ: ܘܰܐܛܐܶܒ ܠܳܟ.</VERS>
      <VERS vnumber="10">ܒܨܺܝܪ ܐ̱ܢܳܐ ܡܶܢ ܟܽܠܗܶܝܢ ܛܰܝܒܽܘ̈ܳܬ݂ܳܟ: ܘܡܶܢ ܟܽܠܳܗ̇ ܩܽܘܫܬܳܐ ܕܰܥܒܰܕ݂ܬ ܥܰܡ ܥܰܒܕܳܟ݂: ܡܶܛܽܠ ܕܰܒܚܽܘܛܪܝ ܥܶܒܪܶܬ݂ ܝܽܘܪܕܢܳܢ ܗܳܢܳܐ: ܘܗܳܫܳܐ ܗܘܺܝܬ݂ ܠܬܰܪܬܶܝܢ ܡܰܫܖ̈ܝܳܢ.</VERS>
      <VERS vnumber="11">ܦܰܨܳܢܝ ܡܶܢ ܐܺܝܕܰܘ̈ܗܝ ܕܥܺܝܣܽܘ ܐܳܚܝ: ܡܶܛܽܠ ܕܕ݂ܳܚܶܠ ܐ̱ܢܳܐ ܡܶܢܶܗ: ܕܰܠܡܳܐ ܢܺܐܬܶܐ ܘܢܶܡܚܶܝܢܝ: ܐܶܡܳܐ ܥܰܡ ܒܢܶܝ̈ܗ̇.</VERS>
      <VERS vnumber="12">ܘܰܐܢ̱ܬ ܐܶܡܰܪܬ ܕܡܰܛܐܳܒܽܘ ܐܰܛܐܶܒ ܠܳܟ: ܘܶܐܥܒܶܕ ܙܰܪܥܳܟ݂ ܐܰܝܟ ܚܳܠܳܐ ܕܝܰܡܳܐ ܕܠܳܐ ܡܶܬ݂ܡܢܶܐ ܡܶܢ ܣܽܘܓܶܐܗ.</VERS>
      <VERS vnumber="13">ܘܒܳܬ݂ ܬܰܡܳܢ ܒܠܺܠܝܳܐ ܗܰܘ: ܘܰܢܣܰܒ ܡܶܢ ܡܶܕܶܡ ܕܰܐܝܬܺܝ ܒܺܐܝܕ݂ܶܗ ܩܽܘܪܒܳܢܳܐ ܠܥܺܝܣܽܘ ܐܰܚܽܘܗܝ.</VERS>
      <VERS vnumber="14">ܥܶܙ̈ܶܐ ܡܰܐܬܶܝܢ: ܘܬܰܝܫ̈ܶܐ ܥܶܣܪܺܝܢ: ܢܩܰܘ̈ܳܬܳܐ ܡܰܐܬܶܝܢ: ܘܕܶܟ݂ܖ̈ܶܐ ܥܶܣܪܺܝܢ.</VERS>
      <VERS vnumber="15">ܓܰܡ̈ܠܶܐ ܡܰܝܢ̈ܩܳܬܳܐ ܘܰܒܢܰܝ̈ܗܶܝܢ ܬܠܳܬܺܝܢ: ܬܰܘܖ̈ܳܬܳܐ ܐܰܪܒܥܺܝܢ: ܘܬܰܘܖ̈ܶܐ ܥܶܣܪܳܐ: ܐܰܬܳܢ̈ܶܐ ܥܶܣܪܺܝܢ: ܘܥܺܝ̈ܠܶܐ ܥܶܣܪܳܐ.</VERS>
      <VERS vnumber="16">ܘܝܰܗ̱ܒ ܒܺܐܝܕ݂ܳܐ ܕܥܰܒܕܰܘ̈ܗܝ: ܓܙܳܪܳܐ ܓܙܳܪܳܐ ܒܰܠܚܽܘܕ݂: ܘܶܐܡܰܪ ܠܥܰܒܕܰܘ̈ܗܝ: ܥܒܰܪܘ ܩܕ݂ܳܡܰܝ: ܘܰܪܘܰܚܬܳܐ ܥܒܶܕ݂ܘ ܒܶܝܬ݂ ܓܙܳܪܳܐ ܠܰܓܙܳܪܳܐ.</VERS>
      <VERS vnumber="17">ܘܰܦܩܰܕ݂ ܠܩܰܕܡܳܝܳܐ ܘܶܐܡܰܪ ܠܶܗ: ܕܟܰܕ ܢܶܦܓܰܥ ܒܳܟ݂ ܥܺܝܣܽܘ ܐܳܚܝ: ܘܰܢܫܰܐܠܳܟ݂ ܘܢܺܐܡܰܪ ܠܳܟ: ܕܡܰܢ ܐܰܢ̱ܬ: ܘܠܰܐܝܟܳܐ ܐܳܙܶܠ ܐܰܢ̱ܬ: ܘܰܕ݂ܡܰܢ ܗܳܠܶܝܢ ܕܰܩܕܳܡܰܝܟ.</VERS>
      <VERS vnumber="18">ܐܶܡܰܪ ܠܶܗ ܕܥܰܒܕܳܟ݂ ܝܰܥܩܽܘܒ: ܩܽܘܪܒܳܢܳܐ ܕܫܰܕܰܪ ܠܡܳܪܝ ܥܺܝܣܽܘ: ܘܗܳܐ ܐܳܦ ܗܽܘ ܐܳܬܶܐ ܒܳܬ݂ܪܰܢ.</VERS>
      <VERS vnumber="19">ܘܰܦܩܰܕ݂ ܠܬܶܢܝܳܢܳܐ: ܘܳܐܦ ܠܰܬ݂ܠܺܝܬ݂ܳܝܳܐ: ܘܳܐܦ ܠܟܽܠ ܕܳܐܙܺܠܝܢ ܒܳܬܰܪ ܓܙܳܪܳܐ ܠܡܺܐܡܰܪ: ܐܰܝܟ ܦܶܬ݂ܓ݂ܳܡܳܐ ܗܳܢܳܐ: ܬܺܐܡܪܽܘܢ ܠܥܺܝܣܽܘ ܡܳܐ ܕܶܐܫܟܰܚܬܽܘܢܳܝܗܝ.</VERS>
      <VERS vnumber="20">ܘܬܺܐܡܪܽܘܢ ܠܶܗ: ܕܗܳܐ ܐܳܦ ܥܰܒܕܳܟ݂ ܝܰܥܩܽܘܒ ܒܳܬ݂ܪܰܢ: ܡܶܛܽܠ ܕܶܐܡܰܪ ܕܰܐܢܺܝܚ ܪܽܘܓܙܶܗ ܒܩܽܘܪܒܳܢܳܐ ܕܳܐܙܶܠ ܩܕ݂ܳܡܰܝ: ܘܒܳܬܰܪܟܶܢ ܐܶܚܙܶܐ ܐܰܦܰܘ̈ܗܝ: ܟܒܰܪ ܢܶܣܰܒ ܒܰܐܦܰܝ̈.</VERS>
      <VERS vnumber="21">ܘܰܥܒܰܪ ܩܽܘܪܒܳܢܳܐ ܩܕܳܡܰܘܗܝ: ܘܗܽܘ ܒܳܬ݂ ܒܠܺܠܝܳܐ ܗܰܘ ܒܡܰܫܪܺܝܬܳܐ.</VERS>
      <VERS vnumber="22">ܘܩܰܕܶܡ ܒܠܺܠܝܳܐ: ܘܰܕ݂ܒܰܪ ܬܰܪܬܶܝܢ ܢܶܫܰܘ̈ܗܝ ܘܬܰܪܬܶܝܢ ܐܰܡܗ̈ܳܬܶܗ: ܘܰܚܕܰܥܣܰܪ ܒܢܰܘ̈ܗܝ: ܘܰܐܥܒܰܪ ܐܶܢܽܘܢ ܠܡܰܕ݂ܒܪܳܐ ܕܝܳܒܳܩ.</VERS>
      <VERS vnumber="23">ܘܰܕ݂ܒܰܪ ܐܶܢܽܘܢ ܘܰܐܥܒܰܪ ܐܶܢܽܘܢ ܢܰܚܠܳܐ: ܘܰܐܥܒܰܪ ܟܽܠ ܕܺܐܝܬ݂ ܠܶܗ.</VERS>
      <VERS vnumber="24">ܘܦܳܫ ܝܰܥܩܽܘܒ ܒܰܠܚܽܘܕ݂ܰܘܗܝ: ܘܶܐܬ݂ܟܰܬܰܫ ܓܰܒܪܳܐ ܥܰܡܶܗ: ܥܕܰܡܳܐ ܕܰܣܠܶܩ ܫܰܦܪܳܐ.</VERS>
      <VERS vnumber="25">ܘܰܚܙܳܐ ܕܠܳܐ ܡܶܬ݂ܡܨܶܐ ܚܰܝܠܶܗ: ܘܰܩܪܶܒ ܠܰܚܪܽܘܬܶܗ: ܘܰܫܢܳܬ݂ ܚܪܽܘܬܶܗ ܕܝܰܥܩܽܘܒ ܟܰܕ݂ ܐܶܬ݂ܟܰܬܰܫ ܥܰܡܶܗ.</VERS>
      <VERS vnumber="26">ܘܶܐܡܰܪ ܠܶܗ: ܫܰܕܰܪܰܝܢܝ ܡܶܛܽܠ ܕܰܣܠܶܩ ܫܰܦܪܳܐ: ܘܶܐܡܰܪ ܠܳܐ ܐܶܫܰܕܪܳܟ: ܐܶܠܳܐ ܐܶܢ ܒܰܪܶܟ݂ܬܳܢܝ.</VERS>
      <VERS vnumber="27">ܘܶܐܡܰܪ ܠܶܗ: ܐܰܝܟܰܢܳܐ ܫܡܳܟ݂: ܘܶܐܡܰܪ: ܝܰܥܩܽܘܒ.</VERS>
      <VERS vnumber="28">ܐܶܡܰܪ ܠܶܗ: ܠܳܐ ܢܶܬ݂ܩܪܶܐ ܬܽܘܒ ܫܡܳܟ݂ ܝܰܥܩܽܘܒ: ܐܶܠܳܐ ܝܺܣܪܳܐܶܝܠ: ܡܶܛܽܠ ܕܶܐܫܬܰܪܰܪܬ ܥܰܡ ܡܰܠܰܐܟ݂ܳܐ: ܘܥܰܡ ܓܰܒܪܳܐ: ܘܶܐܬ݂ܡܨܺܝܬ ܚܰܝܠܳܐ.</VERS>
      <VERS vnumber="29">ܘܫܰܐܠܶܗ ܝܰܥܩܽܘܒ ܘܶܐܡܰܪ: ܚܰܘܳܢܝ ܫܡܳܟ݂: ܐܶܡܰܪ ܠܶܗ: ܠܡܳܢܳܐ ܫܳܐܶܠ ܐܰܢ̱ܬ ܥܰܠ ܫܶܡܝ: ܘܒܰܪܟܶܗ ܬܰܡܳܢ.</VERS>
      <VERS vnumber="30">ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ ܗܰܘ ܦܢܽܘܐܶܝܠ: ܡܶܛܽܠ ܕܰܚܙܺܝ݀ܬ݂ ܡܰܠܰܐܟ݂ܳܐ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ: ܘܶܐܬ݂ܦܰܨܝܰܬ݂ ܢܰܦܫܝ.</VERS>
      <VERS vnumber="31">ܘܕܶܢܚܶܬ݂ ܠܶܗ ܫܶܡܫܳܐ ܟܰܕ݂ ܥܒܰܪ ܠܰܦܢܽܘܐܶܝܠ: ܘܗܽܘ ܡܰܣܡܶܐ ܗܘܳܐ ܡܶܢ ܚܪܽܘܬܶܗ.</VERS>
      <VERS vnumber="32">ܡܶܛܽܠ ܗܳܢܳܐ ܠܳܐ ܐܳܟܠܺܝܢ ܒܢܰܝ̈ ܝܺܣܪܳܐܶܝܠ ܓܝܳܕ݂ܳܐ ܕܓܶܢܫܝܳܐ ܕܒܰܚܪܽܘܬܳܐ ܕܥܰܛܡܳܐ ܥܕܰܡܳܐ ܠܝܰܘܡܳܢܳܐ: ܡܶܛܽܠ ܕܰܐܩܪܶܒ ܠܰܚܪܽܘܬܳܐ ܕܥܰܛܡܶܗ ܕܝܰܥܩܽܘܒ ܠܓܶܢܫܝܳܐ.</VERS>
    </CHAPTER>
    <CHAPTER cnumber="33">
      <VERS vnumber="1">ܘܰܐܪܺܝܡ ܝܰܥܩܽܘܒ ܥܰܝܢܰܘ̈ܗܝ ܘܰܚܙܳܐ: ܘܗܳܐ ܥܺܝܣܽܘ ܐܳܬܶܐ: ܘܥܰܡܶܗ ܐܰܪܒܰܥܡܳܐܐ ܓܰܒܖ̈ܺܝܢ: ܘܦܰܠܶܓ ܛܠܳܝ̈ܶܐ ܥܰܠ ܠܶܝܰܐ: ܘܥܰܠ ܪܳܚܶܝܠ: ܘܥܰܠ ܬܰܪܬܶܝܢ ܐܰܡܗ̈ܳܬܳܐ.</VERS>
      <VERS vnumber="2">ܘܰܐܥܒܰܪ ܠܰܐܡܗ̈ܳܬܳܐ ܘܠܰܒܢܰܝ̈ܗܶܝܢ ܩܰܕ݂ܡܳܐܺܝܬ݂: ܘܰܠܠܶܝܰܐ ܘܠܰܒܢܶܝ̈ܗ̇ ܒܳܬܰܪܗܶܝܢ: ܘܰܠܪܳܚܶܝܠ ܘܰܠܝܰܘܣܶܦ ܒܚܰܪܬܳܐ.</VERS>
      <VERS vnumber="3">ܘܗܽܘ ܥܒܰܪ ܩܕ݂ܳܡܰܝܗܽܘܢ: ܘܰܣܓܶܕ݂ ܥܰܠ ܐܰܪܥܳܐ ܫܒܰܥ ܙܰܒܢܺܝ̈ܢ: ܥܕܰܡܳܐ ܕܰܩܪܶܒ ܠܘܳܬ݂ ܐܰܚܽܘܗܝ.</VERS>
      <VERS vnumber="4">ܘܰܪܗܶܛ ܥܺܝܣܽܘ ܠܽܐܘܪܥܶܗ: ܘܥܰܦܩܶܗ ܘܰܢܦܰܠ ܥܰܠ ܨܰܘܪܶܗ ܘܢܰܫܩܶܗ: ܘܰܒܟܰܘ.</VERS>
      <VERS vnumber="5">ܘܰܐܪܺܝܡ ܥܺܝܣܽܘ ܥܰܝܢܰܘ̈ܗܝ: ܘܰܚܙܳܐ ܢܶܫ̈ܶܐ ܘܰܛܠܳܝ̈ܶܐ: ܘܶܐܡܰܪ ܐܰܝܡܶܟܳܐ ܠܳܟ݂ ܗܳܠܶܝܢ: ܘܶܐܡܰܪ ܠܶܗ ܝܰܥܩܽܘܒ: ܛܠܳܝ̈ܶܐ ܐܶܢܽܘܢ ܕܝܰܗܒ ܐܰ‌ܠܳܗܳܐ ܠܥܰܒܕܳܟ݂.</VERS>
      <VERS vnumber="6">ܘܰܩܖ̈ܶܒܝ ܐܰܡܗ̈ܳܬ݂ܳܐ ܗܳܢܶܝܢ ܘܰܒܢܰܝ̈ܗܶܝܢ ܘܰܣܓܶܕ݂ܘ.</VERS>
      <VERS vnumber="7">ܘܩܶܪܒܰܬ݂ ܐܳܦ ܠܶܝܰܐ ܘܰܒܢܶܝ̈ܗ̇ ܘܰܣܓܶܕ݂ܘ: ܘܒܳܬܰܪܟܶܢ ܩܶܪܒܰܬ݂ ܐܳܦ ܪܳܚܶܝܠ ܘܝܰܘܣܶܦ ܘܰܣܓܶܕ݂ܘ.</VERS>
      <VERS vnumber="8">ܘܶܐܡܰܪ ܥܺܝܣܽܘ ܠܝܰܥܩܽܘܒ: ܐܰܝܡܶܟܳܐ ܠܳܟ݂ ܗܳܕ݂ܶܐ ܟܽܠܳܗ̇ ܡܰܫܪܺܝܬܳܐ ܕܦܶܓܥܰܬ݂ ܒܺܝ: ܘܶܐܡܰܪ ܠܶܗ ܝܰܥܩܽܘܒ: ܡܶܛܽܠ ܕܶܐܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝ ܡܳܪܝ.</VERS>
      <VERS vnumber="9">ܘܶܐܡܰܪ ܠܶܗ ܥܺܝܣܽܘ: ܐܺܝܬ݂ ܠܺܝ ܘܣܰܓܺܝ ܠܺܝ: ܐܳܚܝ ܩܰܕܳܐ ܕܺܝܠܳܟ.</VERS>
      <VERS vnumber="10">ܐܶܡܰܪ ܠܶܗ ܝܰܥܩܽܘܒ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܣܰܒ ܩܽܘܪܒܳܢܝ ܡܶܢ ܐܺܝ̈ܕܰܝ: ܡܶܛܽܠ ܕܗܳܫܳܐ ܚܙܺܝ݀ܬ݂ ܐܰܦܰܝ̈ܟ: ܐܰܝܟ ܚܶܙܘܳܐ ܕܰܐܦܰܝ̈ ܡܰܠܰܐܟ݂ܳܐ: ܘܶܐܨܛܒܺܝܬ ܒܺܝ.</VERS>
      <VERS vnumber="11">ܣܰܒ ܒܽܘܪܟܰܬ݂ܝ ܕܰܐܝܬܺܝܬ݂ ܠܳܟ: ܡܶܛܽܠ ܕܪܰܚܶܡ ܥܠܰܝ ܐܰ‌ܠܳܗܳܐ: ܘܡܶܛܽܠ ܕܺܐܝܬ݂ ܠܺܝ ܟܽܠ: ܘܰܐܠܨܶܗ ܘܩܰܒܶܠ.</VERS>
      <VERS vnumber="12">ܐܶܡܰܪ ܠܶܗ ܥܺܝܣܽܘ: ܢܶܫܩܽܘܠ ܘܢܺܐܙܰܠ: ܘܺܐܙܰܠ ܠܩܽܘܒܠܳܟ.</VERS>
      <VERS vnumber="13">ܐܶܡܰܪ ܠܶܗ ܝܰܥܩܽܘܒ: ܡܳܪܝ ܝܳܕܰܥ ܕܰܛܠܳܝ̈ܶܐ ܛܠܶܝܢ: ܘܥܳܢ̈ܳܐ ܘܬܰܘܖ̈ܶܐ ܡܰܝܢ̈ܩܳܢ ܥܠܰܝ: ܘܶܐܢ ܪܳܕܶܦ ܐ̱ܢܳܐ ܠܗܽܘܢ ܚܰܕ݂ ܝܽܘܡ: ܡܳܝܬܳܐ ܟܽܠܳܗ̇ ܥܳܢ̈ܳܐ.</VERS>
      <VERS vnumber="14">ܢܶܥܒܰܪ ܡܳܪܝ ܩܕܳܡ ܥܰܒܕܶܗ: ܘܶܐܢܳܐ ܐܶܗܰܠܶܟ ܪܰܟܺܝܟ݂ܳܐܺܝܬ݂: ܠܰܪܓܶܠ ܥܒܳܕܬܳܐ ܕܰܩܕ݂ܳܡܰܝ: ܘܠܰܪܓܶܠ ܛܠܳܝ̈ܶܐ: ܥܕܰܡܳܐ ܕܺܐܬܶܐ ܠܘܳܬ݂ ܡܳܪܝ ܠܣܳܥܺܝܪ.</VERS>
      <VERS vnumber="15">ܐܳܡܰܪ ܠܶܗ ܥܺܝܣܽܘ: ܐܶܫܒܽܘܩ ܠܘܳܬ݂ܳܟ݂ ܡܶܢ ܥܰܡܳܐ ܕܥܰܡܝ: ܘܶܐܡܰܪ ܝܰܥܩܽܘܒ ܠܡܳܢܳܐ ܗܳܘܶܐ ܠܺܝ: ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝ.</VERS>
      <VERS vnumber="16">ܘܰܗܦܰܟ ܥܺܝܣܽܘ ܒܝܰܘܡܳܐ ܗܰܘ ܠܽܐܘܪܚܶܗ ܠܣܳܥܺܝܪ.</VERS>
      <VERS vnumber="17">ܘܝܰܥܩܽܘܒ ܫܩܰܠ ܠܣܳܟ݂ܽܘܬ݂: ܘܰܒܢܳܐ ܠܶܗ ܒܰܝܬܳܐ: ܘܠܰܒܥܺܝܪܶܗ ܥܒܰܕ݂ ܡܛܰܠ̈ܠܶܐ: ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܣܳܟ݂ܽܘܬ݂.</VERS>
      <VERS vnumber="18">ܘܶܐܬ݂ܳܐ ܝܰܥܩܽܘܒ ܠܫܳܠܺܝܡ ܩܪܺܝܬ݂ܳܐ ܕܰܫܟܺܝܡ: ܕܒܰܐܪܥܳܐ ܕܰܟ݂ܢܰܥܢ: ܟܰܕ݂ ܐܶܬܳܐ ܡܶܢ ܦܳܕܳܢ ܕܳܐܪܳܡ: ܘܰܫܪܳܐ ܠܩܽܘܒܠܳܗ̇ ܕܰܩܪܺܝܬ݂ܳܐ.</VERS>
      <VERS vnumber="19">ܘܰܙܒܰܢ ܡܢܳܬܳܐ ܕܚܰܩܠܳܐ ܡܶܢ ܒܢܰܝ̈ ܚܡܽܘܪ ܐܰܒܽܘܗܝ ܕܰܫܟܺܝܡ ܒܡܳܐܐ ܢܩܰܘ̈ܳܢ.</VERS>
      <VERS vnumber="20">ܘܰܢܩܰܫ ܬܰܡܳܢ ܡܰܫܟܢܶܗ: ܘܰܐܩܺܝܡ ܬܰܡܳܢ ܡܰܕܒܚܳܐ: ܘܰܩܪܳܝܗܝ ܐܺܝܠ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="34">
      <VERS vnumber="1">ܘܢܶܦܩܰܬ݂ ܕܺܝܢܰܐ ܒܰܪܬ݂ ܠܶܝܰܐ ܕܶܐܬ݂ܝܰܠܕܰܬ݂ ܠܝܰܥܩܽܘܒ: ܠܡܶܚܙܳܐ ܒܢ̈ܳܬ݂ ܐܰܬ݂ܪܳܐ.</VERS>
      <VERS vnumber="2">ܘܰܚܙܳܗ̇ ܫܟܺܝܡ ܒܰܪ ܚܡܽܘܪ ܚܰܘܳܝܳܐ ܪܰܒܳܐ ܕܰܐܪܥܳܐ ܘܕܰܒܪܳܗ̇ ܘܰܕ݂ܡܶܟ ܥܰܡܳܗ̇ ܘܨܰܥܪܳܗ̇.</VERS>
      <VERS vnumber="3">ܘܢܶܦܩܰܬ ܢܰܦܫܶܗ ܒܳܬܰܪ ܕܺܝܢܰܐ ܒܰܪܬ݂ ܝܰܥܩܽܘܒ: ܘܪܰܚܡܳܗ̇ ܠܰܛܠܺܝܬܳܐ: ܘܰܡܠܳܐ ܒܠܶܒܳܗ̇ ܕܰܛܠܺܝܬܳܐ.</VERS>
      <VERS vnumber="4">ܘܶܐܡܰܪ ܫܟܺܝܡ ܠܰܚܡܽܘܪ ܐܰܒܽܘܗܝ: ܣܰܒ ܠܺܝ ܛܠܺܝܬܳܐ ܗܳܕ݂ܶܐ ܐܰܢ̱ܬܬܳܐ.</VERS>
      <VERS vnumber="5">ܘܝܰܥܩܽܘܒ ܫܡܰܥ ܕܛܰܡܰܐܘ ܠܕ݂ܺܝܢܰܐ ܒܰܪܬܶܗ: ܘܰܒܢܰܘ̈ܗܝ ܥܰܡ ܒܥܺܝܪܳܐ ܗܘܰܘ ܒܚܰܩܠܳܐ: ܘܰܫܬܶܩ ܝܰܥܩܽܘܒ ܥܕܰܡܳܐ ܕܶܐܬ݂ܰܘ.</VERS>
      <VERS vnumber="6">ܘܰܢܦܰܩ ܚܡܽܘܪ ܐܰܒܽܘܗܝ ܕܰܫܟܺܝܡ: ܠܘܳܬ ܝܰܥܩܽܘܒ ܠܰܡܡܰܠܳܠܽܘ ܥܰܡܶܗ.</VERS>
      <VERS vnumber="7">ܘܰܒܢܰܝ̈ ܝܰܥܩܽܘܒ ܐܶܬ݂ܰܘ ܡܶܢ ܚܰܩܠܳܐ: ܘܟܰܕ݂ ܫܡܰܥܘ ܟܶܪܝܰܬ݂ ܠܗܽܘܢ ܠܓܰܒܖ̈ܶܐ: ܘܶܐܬ݂ܒܐܶܫ ܠܗܽܘܢ ܛܳܒ: ܡܶܛܽܠ ܕܰܥܒܰܕ݂ܘ ܛܰܡܐܽܘܬܳܐ ܒܺܝܣܪܳܐܶܝܠ: ܘܨܰܥܰܪܘ ܠܒܰܪܬ݂ ܝܰܥܩܽܘܒ: ܘܗܳܟܰܢܳܐ ܠܳܐ ܡܶܬ݂ܥܒܶܕ݂.</VERS>
      <VERS vnumber="8">ܘܡܰܠܶܠ ܚܡܽܘܪ ܥܰܡܗܽܘܢ ܘܶܐܡܰܪ ܠܗܽܘܢ: ܫܟܺܝܡ ܒܶܪܝ ܨܒܳܬ݂ ܢܰܦܫܶܗ ܒܒܰܪܬ݂ܟܽܘܢ: ܗܰܒܽܘܗ̇ ܠܶܗ ܐܰܢ̱ܬܬܳܐ.</VERS>
      <VERS vnumber="9">ܘܶܐܬ݂ܚܰܬܰܢܘ ܥܰܡܰܢ: ܒܢ̈ܳܬ݂ܟܽܘܢ ܗܰܒܘ ܠܰܢ: ܘܰܒܢ̈ܳܬܰܢ ܣܰܒܘ ܠܟܽܘܢ.</VERS>
      <VERS vnumber="10">ܘܥܰܡܰܢ ܬܶܒܘ: ܘܰܐܪܥܳܐ ܗܳܐ ܩܕܳܡܰܝܟܽܘܢ: ܬܶܒܘ ܘܶܐܬܬܰܓܰܪܘ ܘܺܝܪܰܬ݂ܘ ܒܳܗ̇.</VERS>
      <VERS vnumber="11">ܘܶܐܡܰܪ ܫܟܺܝܡ ܠܰܐܒܽܘܗ̇ ܘܠܰܐܚܶܝ̈ܗ̇: ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝܟܽܘܢ: ܘܟܽܠ ܕܬܺܐܡܪܽܘܢ ܠܺܝ ܐܶܬܶܠ.</VERS>
      <VERS vnumber="12">ܐܰܣܓܰܘ ܥܠܰܝ ܛܳܒ ܡܰܗܪܳܐ ܘܡܰܘܗ̈ܒܳܬܳܐ: ܘܶܐܬܶܠ ܐܰܝܟܰܢܳܐ ܕܬܺܐܡܪܽܘܢ ܠܺܝ: ܘܗܰܒܘ ܠܺܝ ܛܠܺܝܬܳܐ ܗܳܕ݂ܶܐ ܐܰܢ̱ܬܬܳܐ.</VERS>
      <VERS vnumber="13">ܘܰܥܢܰܘ ܒܢܰܝ̈ ܝܰܥܩܽܘܒ ܠܰܫܟܺܝܡ ܘܠܰܚܡܽܘܪ ܐܰܒܽܘܗܝ: ܘܶܐܡܰܪܘ ܠܶܗ ܒܢܶܟ݂ܠܳܐ: ܥܰܠ ܕܛܰܡܰܐܘ ܠܕ݂ܺܝܢܰܐ ܚܳܬ݂ܗܽܘܢ.</VERS>
      <VERS vnumber="14">ܘܶܐܡܰܪܘ: ܠܳܐ ܡܶܫܟܚܺܝܢܰܢ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ: ܠܡܶܬܰܠ ܚܳܬܰܢ ܠܓܰܒܪܳܐ ܕܺܐܝܬ݂ ܠܶܗ ܥܽܘܪܠܽܘܬ݂ܳܐ: ܡܶܛܽܠ ܕܚܶܣܕܰܐ ܗ̱ܘ ܠܰܢ.</VERS>
      <VERS vnumber="15">ܒܪܰܡ ܒܗܳܕ݂ܶܐ ܢܶܬ݂ܛܦܺܝܣ ܠܟܽܘܢ ܐܶܢ ܗܽܘ ܕܬܶܗܘܢ ܐܰܟ݂ܘܳܬ݂ܰܢ: ܘܬ݂ܶܓܙܪܽܘܢ ܟܽܠ ܕܶܟ݂ܪܳܐ ܐܰܝܟܰܢܳܐ ܕܰܚܢܰܢ ܓܙܺܝܪܺܝܢ.</VERS>
      <VERS vnumber="16">ܢܶܬܶܠ ܠܟܽܘܢ ܒܢ̈ܳܬܰܢ: ܘܰܒܢ̈ܳܬ݂ܟܽܘܢ ܢܶܣܰܒ ܠܰܢ: ܘܢܶܬܶܒ ܥܰܡܟܽܘܢ: ܘܢܶܗܘܶܐ ܥܰܡܳܐ ܚܰܕ݂.</VERS>
      <VERS vnumber="17">ܘܶܐܢ ܠܳܐ ܬܶܫܡܥܽܘܢܳܢ ܠܡܶܓܙܰܪ: ܢܶܕ݂ܒܰܪ ܒܰܪܬ݂ܰܢ ܘܢܺܐܙܰܠ.</VERS>
      <VERS vnumber="18">ܘܰܫܦܰܖ̈ܝ ܡܶܠܰܝ̈ܗܽܘܢ ܒܥܰܝ̈ܢܰܝ ܚܡܽܘܪ ܘܰܒܥܰܝ̈ܢܰܝ ܫܟܺܝܡ ܒܪܶܗ.</VERS>
      <VERS vnumber="19">ܘܠܳܐ ܫܰܘܚܰܪ ܛܰܠܝܳܐ ܠܡܶܥܒܕ݂ܳܗ̇ ܠܰܥܒܺܝܕܬܳܐ: ܡܶܛܽܠ ܕܶܐܨܛܒܺܝ ܗܘܳܐ ܒܒܰܪܬ݂ ܝܰܥܩܽܘܒ: ܘܗܽܘ ܝܰܩܺܝܪ ܗܘܳܐ ܡܶܢ ܟܽܠܶܗ ܒܶܝܬ݂ ܐܰܒܽܘܗܝ.</VERS>
      <VERS vnumber="20">ܘܶܐܬ݂ܳܐ ܚܡܽܘܪ ܘܰܫܟܺܝܡ ܒܪܶܗ ܠܬܰܪܥܳܐ ܕܰܩܪܺܝܬ݂ܗܽܘܢ: ܘܡܰܠܶܠܘ ܥܰܡ ܐ̱ܢܳܫ̈ܳܐ ܕܰܩܪܺܝܬ݂ܗܽܘܢ: ܘܶܐܡܰܪܘ ܠܗܽܘܢ.</VERS>
      <VERS vnumber="21">ܓܰܒܖ̈ܶܐ ܗܳܠܶܝܢ ܫܳܠܡܺܝܢ ܐܶܢܽܘܢ ܥܰܡܰܢ: ܢܶܬܒܽܘܢ ܒܰܐܪܥܳܐ ܘܢܶܬܬܰܓܪܽܘܢ ܒܳܗ̇: ܘܰܐܪܥܳܐ ܗܳܐ ܪܘܰܚܬܳܐ ܕܺܐܝܕܰܝ̈ܳܐ ܩܕ݂ܳܡܝܗܽܘܢ: ܒܢ̈ܳܬ݂ܗܽܘܢ ܢܶܣܰܒ ܠܰܢ ܢܶܫ̈ܶܐ: ܘܰܒܢ̈ܳܬܰܢ ܢܶܬܶܠ ܠܗܽܘܢ.</VERS>
      <VERS vnumber="22">ܒܪܰܡ ܒܗܳܕ݂ܶܐ ܡܶܬ݂ܛܦܺܝܣܺܝܢ ܠܰܢ ܓܰܒܖ̈ܶܐ ܕܢܶܬܒܽܘܢ ܥܰܡܰܢ: ܘܢܶܗܘܶܐ ܥܰܡܳܐ ܚܰܕ݂: ܡܳܐ ܕܰܓܙܰܪܢ ܟܽܠ ܕܶܟ݂ܪܳܐ ܐܰܝܟܰܢܳܐ ܕܗܶܢܽܘܢ ܓܙܺܝܪܺܝܢ.</VERS>
      <VERS vnumber="23">ܢܶܟ݂ܣܰܝ̈ܗܽܘܢ ܘܩܶܢܝܳܢܗܽܘܢ ܘܟܽܠܳܗ̇ ܒܥܺܝܪܗܽܘܢ: ܗܳܐ ܕܺܝܠܰܢ ܐܶܢܽܘܢ: ܒܪܰܡ ܢܶܬܛܦܺܝܣ ܠܗܽܘܢ: ܘܢܶܬܒܽܘܢ ܥܰܡܰܢ.</VERS>
      <VERS vnumber="24">ܘܰܫܡܰܥܘ ܡܶܢ ܫܟܺܝܡ ܘܡܶܢ ܚܡܽܘܪ ܐܰܒܽܘܗܝ: ܟܽܠ ܢܳܦ̈ܩܰܝ ܬܰܪܥܳܐ ܕܰܩܪܺܝܬܶܗ: ܘܰܓܙܰܪܘ ܟܽܠ ܕܶܟ݂ܪܳܐ ܟܽܠ ܢܳܦ̈ܩܰܝ ܬܰܪܥܳܐ ܕܰܩܪܺܝܬܶܗ:</VERS>
      <VERS vnumber="25">ܘܰܗܘܳܐ ܒܝܰܘܡܳܐ ܬܠܺܝܬ݂ܝܳܐ ܟܰܕ݂ ܚܣܰܢܘ ܟܺܐܒܰܝ̈ܗܽܘܢ: ܢܣܰܒܘ ܬܪܶܝܢ ܒܢܰܘ̈ܗܝ ܕܝܰܥܩܽܘܒ: ܫܶܡܥܽܘܢ ܘܠܶܘܺܝ ܐܰܚܶܝ̈ܗ̇ ܕܕ݂ܺܝܢܰܐ: ܓܒܰܪ ܚܰܪܒܶܗ: ܘܥ̣ܰܠܘ ܥܰܠ ܩܪܺܝܬ݂ܳܐ ܒܫܶܠܝܳܐ: ܘܩܰܛܶܠܘ ܟܽܠ ܕܶܟ݂ܪܳܐ.</VERS>
      <VERS vnumber="26">ܘܠܰܚܡܽܘܪ ܘܠܰܫܟܺܝܡ ܒܪܶܗ ܩܛܰܠܘ ܒܦܽܘܡܳܐ ܕܚܰܪܒܳܐ: ܘܕܰܒܪܽܘܗ̇ ܠܕ݂ܺܝܢܰܐ ܚܳܬ݂ܗܽܘܢ ܡܶܢ ܒܶܝܬ݂ ܫܟܺܝܡ: ܘܰܢܦܰܩܘ.</VERS>
      <VERS vnumber="27">ܘܰܒܢܰܝ̈ ܝܰܥܩܽܘܒ ܥ̣ܰܠܘ ܥܰܠ ܩܛܺܝ̈ܠܶܐ: ܘܒܰܙܘ ܠܰܩܪܺܝܬ݂ܳܐ: ܥܰܠ ܕܛܰܡܰܐܘ ܠܕ݂ܺܝܢܰܐ ܚܳܬ݂ܗܽܘܢ.</VERS>
      <VERS vnumber="28">ܘܥܳܢ̈ܗܽܘܢ: ܘܬܰܘܖ̈ܰܝܗܽܘܢ: ܘܚܶܡܖ̈ܗܽܘܢ ܕܒܰܩܪܺܝܬ݂ܳܐ ܘܕܰܒܚܰܩܠܳܐ ܕܒܰܪܘ.</VERS>
      <VERS vnumber="29">ܘܟܽܠܗܽܘܢ ܢܶܟ݂ܣܰܝ̈ܗܽܘܢ ܘܟܽܠܳܗ̇ ܝܺܩܰܪܬܗܽܘܢ: ܘܰܠܢܶܫܰܝ̈ܗܽܘܢ ܫܒܰܘ: ܘܒܰܙܘ ܟܽܠ ܕܺܐܝܬ݂ ܒܰܩܪܺܝܬ݂ܳܐ.</VERS>
      <VERS vnumber="30">ܘܶܐܡܰܪ ܝܰܥܩܽܘܒ ܠܫܶܡܥܽܘܢ ܘܰܠܠܶܘܺܝ: ܐܰܗܰܪܬܽܘܢܳܢܝ: ܕܬܰܒܐܫܽܘܢ ܠܺܝ ܒܶܝܬ݂ ܥܳܡܽܘܖ̈ܶܝܗ̇ ܕܰܐܪܥܳܐ: ܒܶܝܬ݂ ܟܢܰܥܢܳܝ̈ܶܐ ܘܒܶܝܬ݂ ܦܰܖ̈ܙܳܝܶܐ: ܘܶܐܢܳܐ ܩܰܠܺܝܠ ܐ̱ܢܳܐ ܒܡܶܢܝܳܢܳܐ: ܘܡܶܬ݂ܟܰܢܫܺܝܢ ܥܠܰܝ ܘܡܳܚܶܝܢ ܠܺܝ: ܘܳܐܒܶܕ݂ ܐ̱ܢܳܐ ܐܶܢܳܐ ܘܒܰܝܬܝ.</VERS>
      <VERS vnumber="31">ܘܶܐܡܰܪܘ ܐܰܝܟ ܙܳܢܺܝܬܳܐ ܐܶܬ݂ܥܒܶܕ݂ ܠܚܳܬܰܢ.</VERS>
    </CHAPTER>
    <CHAPTER cnumber="35">
      <VERS vnumber="1">ܘܶܐܡܰܪ ܐܰ‌ܠܳܗܳܐ ܠܝܰܥܩܽܘܒ: ܩܽܘܡ ܣܰܩ ܠܒܶܝܬ݂ ܐܺܝܠ: ܘܬܶܒ ܬܰܡܳܢ: ܘܰܥܒܶܕ݂ ܬܰܡܳܢ ܡܰܕܒܚܳܐ ܠܺܐܝܠ ܕܶܐܬ݂ܓܠܺܝ ܥܠܰܝܟ: ܟܰܕ݂ ܥܳܪܶܩ ܐܰܢ̱ܬ ܡܶܢ ܩܕܳܡ ܥܺܝܣܽܘ ܐܰܚܽܘܟ.</VERS>
      <VERS vnumber="2">ܘܶܐܡܰܪ ܝܰܥܩܽܘܒ ܠܰܒܢܰܝ̈ ܒܰܝܬܶܗ: ܘܰܠܟܽܠ ܕܥܰܡܶܗ: ܐܰܥܒܰܪܘ ܐܰܠܳܗ̈ܶܐ ܡܶܢ ܒܰܝܢܳܬ݂ܟܽܘܢ: ܘܶܐܬ݂ܕܰܟܰܘ: ܘܚܰܠܶܦܘ ܢܰܚܬܰܝ̈ܟܽܘܢ.</VERS>
      <VERS vnumber="3">ܘܩܽܘܡܘ ܢܶܣܰܩ ܠܒܶܝܬ݂ ܐܺܝܠ: ܐܶܥܒܶܕ ܬܰܡܳܢ ܡܰܕܒܚܳܐ ܠܰܐܠܳܗܳܐ ܕܰܥܢܳܢܝ ܒܝܰܘܡܳܐ ܕܽܐܘܠܨܳܢܝ: ܘܰܗܘܳܐ ܥܰܡܝ ܒܽܐܘܪܚܳܐ ܕܶܐܙܶܠ̱ܬ݂.</VERS>
      <VERS vnumber="4">ܘܝܰܗܒܘ ܠܝܰܥܩܽܘܒ ܟܽܠܗܽܘܢ ܐܰܠܳܗ̈ܶܐ ܢܽܘܟ݂ܖ̈ܳܝܶܐ ܕܒܺܐܝ̈ܕܰܝܗܽܘܢ: ܘܰܩܕ݂ܳܫ̈ܶܐ ܕܒܶܐܕ݂ܢܰܝ̈ܗܽܘܢ: ܘܰܛܡܰܪ ܐܶܢܽܘܢ ܝܰܥܩܽܘܒ ܬܚܶܝܬ݂ ܒܶܛܡܬܳܐ ܕܥܰܡ ܫܟܺܝܡ.</VERS>
      <VERS vnumber="5">ܘܰܫܩܰܠܘ: ܘܰܗܘܳܬ݂ ܕܶܚܠܬܶܗ ܕܰܐ‌ܠܳܗܳܐ ܥܰܠ ܩܽܘܖ̈ܝܳܐ ܕܒܰܚܕ݂ܳܖ̈ܰܝܗܽܘܢ: ܘܠܳܐ ܪܕܰܦܘ ܒܳܬܰܪ ܝܰܥܩܽܘܒ ܘܒܳܬܰܪ ܒܢܰܘ̈ܗܝ.</VERS>
      <VERS vnumber="6">ܘܶܐܬ݂ܳܐ ܝܰܥܩܽܘܒ ܠܠܽܘܙ ܕܒܰܐܪܥܳܐ ܕܰܟ݂ܢܰܥܢ: ܗܺܝ ܗܺܝ ܒܶܝܬ݂ ܐܺܝܠ: ܗܽܘ ܘܟܽܠܶܗ ܥܰܡܳܐ ܕܥܰܡܶܗ.</VERS>
      <VERS vnumber="7">ܘܰܒܢܳܐ ܬܰܡܳܢ ܡܰܕܒܚܳܐ: ܘܰܩܪܳܝܗܝ ܠܰܐܬ݂ܪܳܐ ܗܰܘ ܒܶܝܬ݂ ܐܺܝܠ: ܡܶܛܽܠ ܕܬܰܡܳܢ ܐܶܬ݂ܓܠܺܝ ܥܠܰܘܗ̱ܝ ܐܰ‌ܠܳܗܳܐ: ܟܰܕ݂ ܥܳܪܶܩ ܗܘܳܐ ܡܶܢ ܩܕܳܡ ܥܺܝܣܽܘ ܐܰܚܽܘܗܝ.</VERS>
      <VERS vnumber="8">ܘܡܺܝܬܰܬ݂ ܕܶܒܽܘܪܰܐ ܡܰܝܢܰܩܬ݂ܳܗ̇ ܕܪܰܦܩܰܐ: ܘܶܐܬ݂ܩܰܒܪܰܬ݂ ܠܬܰܚܬ ܡܶܢ ܒܶܝܬ݂ ܐܺܝܠ: ܬܚܶܝܬ݂ ܒܶܛܡܬܳܐ: ܘܰܩܪܳܐ ܫܡܳܗ̇ ܒܶܛܡܬܳܐ ܕܰܒܟ݂ܳܬܳܐ.</VERS>
      <VERS vnumber="9">ܘܶܐܬ݂ܓܠܺܝ ܬܽܘܒ ܐܰ‌ܠܳܗܳܐ ܥܰܠ ܝܰܥܩܽܘܒ: ܟܰܕ݂ ܐܶܬܳܐ ܡܶܢ ܦܳܕܳܢ ܕܳܐܪܳܡ: ܘܒܰܪܟܶܗ.</VERS>
      <VERS vnumber="10">ܘܶܐܡܰܪ ܠܶܗ ܐܰ‌ܠܳܗܳܐ: ܠܳܐ ܢܶܬ݂ܩܪܶܐ ܬܽܘܒ ܫܡܳܟ݂ ܝܰܥܩܽܘܒ: ܐܶܠܳܐ ܢܶܗܘܶܐ ܫܡܳܟ݂ ܝܺܣܪܳܐܶܝܠ: ܘܰܩܪܳܐ ܫܡܶܗ ܝܺܣܪܳܐܶܝܠ.</VERS>
      <VERS vnumber="11">ܘܶܐܡܰܪ ܠܶܗ ܐܰ‌ܠܳܗܳܐ: ܐܶܢܳܐ ܐ̱ܢܳܐ ܐܺܝܠܫܰܕܰܝ ܐܰ‌ܠܳܗܳܐ: ܟܒܰܪ ܘܰܣܓܺܝ: ܥܰܡܳܐ ܘܟܶܢܫܳܐ ܕܥܰܡ̈ܡܶܐ ܡܶܢܳܟ݂ ܢܶܗܘܽܘܢ: ܘܡܰܠ̈ܟܶܐ ܡܶܢ ܚܰܨܳܟ݂ ܢܶܦܩܽܘܢ.</VERS>
      <VERS vnumber="12">ܘܰܐܪܥܳܐ ܕܺܝܡܺܝܬ݂ ܠܰܐܒܪܳܗܳܡ ܘܠܺܐܝܣܚܳܩ: ܠܳܟ݂ ܐܶܬܠܺܝܗ̇: ܘܰܠܙܰܪܥܳܟ݂ ܡܶܢ ܒܳܬܪܳܟ݂ ܐܶܬܠܺܝܗ̇ ܐܰܪܥܳܐ.</VERS>
      <VERS vnumber="13">ܘܶܐܬܬܪܺܝܡ ܡܶܢܶܗ ܐܰ‌ܠܳܗܳܐ: ܒܰܐܬ݂ܪܳܐ ܕܡܰܠܶܠ ܥܰܡܶܗ.</VERS>
      <VERS vnumber="14">ܘܰܐܩܺܝܡ ܝܰܥܩܽܘܒ ܩܳܝܶܡܬܳܐ ܒܰܐܬ݂ܪܳܐ ܕܡܰܠܶܠ ܥܰܡܶܗ: ܩܳܝܶܡܬܳܐ ܕܟܺܐܦܳܐ: ܘܢܰܩܺܝ ܥܠܶܝܗ̇ ܢܽܘܩܳܝܳܐ: ܘܰܢܣܰܟ ܥܠܶܝܗ̇ ܡܶܫܚܳܐ.</VERS>
      <VERS vnumber="15">ܘܰܩܪܳܐ ܝܰܥܩܽܘܒ ܫܡܶܗ ܕܰܐܬ݂ܪܳܐ: ܗܰܘ ܕܡܰܠܶܠ ܥܰܡܶܗ ܬܰܡܳܢ ܐܰ‌ܠܳܗܳܐ: ܒܶܝܬ݂ ܐܺܝܠ.</VERS>
      <VERS vnumber="16">ܘܰܫܩܰܠ ܡܶܢ ܒܶܝܬ݂ ܐܺܝܠ: ܘܰܪܕ݂ܳܐ ܬܽܘܒ ܐܰܝܟ ܡܰܪܕܶܐ ܦܰܪܣܚܳܐ ܕܰܐܪܥܳܐ: ܠܡܶܥܰܠ ܠܳܐܦܪܳܬ݂: ܘܝܶܠܕܰܬ݂ ܪܳܚܶܝܠ: ܘܚܶܣܢܰܬ݂ ܟܰܕ݂ ܝܳܠܕܳܐ.</VERS>
      <VERS vnumber="17">ܘܰܗܘܳܐ ܕܟܰܕ݂ ܚܶܣܢܰܬ݂: ܐܶܡܪܰܬ݂ ܠܳܗ̇ ܚܰܝܬܳܐ: ܠܳܐ ܬܶܕ݂ܚܠܺܝܢ: ܡܶܛܽܠ ܕܳܐܦ ܗܳܢܳܐ ܒܪܰܐ ܗ̱ܘ ܠܶܟ݂ܝ.</VERS>
      <VERS vnumber="18">ܘܰܗܘܳܐ ܕܟܰܕ݂ ܢܳܦܩܳܐ ܢܰܦܫܳܗ̇ ܘܡܳܝܬܳܐ: ܩܪܳܬ ܫܡܶܗ ܒܰܪ ܟܺܐܒܰܝ̈: ܘܰܐܒܽܘܗܝ ܩܪܳܝܗܝ ܒܶܢܝܳܡܶܝܢ.</VERS>
      <VERS vnumber="19">ܘܡܺܝܬܰܬ݂ ܪܳܚܶܝܠ: ܘܶܐܬ݂ܩܰܒܪܰܬ݂ ܒܽܐܘܪܚܳܐ ܕܳܐܦܪܰܬ݂: ܗܺܝ ܗܺܝ ܒܶܝܬ݂ ܠܚܶܡ.</VERS>
      <VERS vnumber="20">ܘܰܐܩܺܝܡ ܝܰܥܩܽܘܒ ܩܳܝܶܡܬܳܐ ܥܰܠ ܩܰܒܪܳܗ̇ ܕܪܳܚܶܝܠ: ܗܺܝ ܗܺܝ ܩܳܝܶܡܬܳܐ ܕܩܰܒܪܳܐ ܕܪܳܚܶܝܠ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="21">ܚܛܳܗܳܐ ܕܪܽܘܒܺܝܠ ܘܰܫܩܰܠ ܝܺܣܪܳܐܶܝܠ: ܘܰܢܩܰܫ ܡܰܫܟܢܶܗ ܡܶܢ ܬܰܡܳܢ: ܠܡܰܓܕܠܳܐ ܕܓ݂ܳܕ݂ܳܪ.</VERS>
      <VERS vnumber="22">ܘܰܗܘܳܐ ܕܟܰܕ݂ ܫܪܳܐ ܝܺܣܪܳܐܶܝܠ ܒܰܐܪܥܳܐ ܗܳܝ: ܐܶܙܰܠ ܪܽܘܒܺܝܠ ܘܰܫܟܶܒ ܥܰܡ ܒܰܠܗܳܐ: ܕܪܽܘܟ݂ܬܶܗ ܕܰܐܒܽܘܗܝ: ܘܰܫܡܰܥ ܝܺܣܪܳܐܶܝܠ. ܬܰܘܠܕ̈ܳܬܶܗ ܕܝܰܥܩܽܘܒ</VERS>
      <VERS vnumber="23">ܘܰܗܘܰܘ ܒܢܰܘ̈ܗܝ ܕܝܰܥܩܽܘܒ ܬܪܶܥܣܰܪ: ܒܢܶܝ̈ܗ̇ ܕܠܶܝܰܐ ܒܽܘܟ݂ܪܶܗ ܕܝܰܥܩܽܘܒ: ܪܽܘܒܺܝܠ: ܘܫܶܡܥܽܘܢ: ܘܠܶܘܺܝ: ܘܺܝܗܽܘܕ݂ܳܐ: ܘܺܐܝܣܳܟܳܪ: ܘܰܙܒܽܘܠܽܘܢ.</VERS>
      <VERS vnumber="24">ܘܰܒܢܶܝ̈ܗ̇ ܕܪܳܚܶܝܠ: ܝܰܘܣܶܦ: ܘܒܶܢܝܳܡܶܝܢ.</VERS>
      <VERS vnumber="25">ܘܰܒܢܶܝ̈ܗ̇ ܕܒܰܠܗܳܐ ܐܰܡܬ݂ܶܗ ܕܪܳܚܶܝܠ: ܕܳܢ: ܘܢܰܦܬܳܠܺܝ.</VERS>
      <VERS vnumber="26">ܘܰܒܢܶܝ̈ܗ̇ ܕܙܰܠܦܳܐ ܐܰܡܬܶܗ ܕܠܶܝܰܐ: ܓܳܕ݂: ܘܳܐܫܺܝܪ: ܗܳܠܶܝܢ ܒܢܰܘ̈ܗܝ ܕܝܰܥܩܽܘܒ ܕܶܐܬܺܝܠܶܕ݂ܘ ܠܶܗ ܒܦܳܕܳܢ ܕܳܐܪܳܡ. ܡܰܦܩܳܢܶܗ ܕܺܐܝܣܚܳܩ</VERS>
      <VERS vnumber="27">ܘܶܐܬ݂ܳܐ ܝܰܥܩܽܘܒ ܠܘܳܬ݂ ܐܺܝܣܚܳܩ ܐܰܒܽܘܗܝ: ܠܡܰܡܪܶܐ ܩܽܘܪܝܰܬ݂ ܓܰܢ̱ܒܳܖ̈ܶܐ: ܗܺܝ ܗܺܝ ܚܶܒܪܽܘܢ ܕܒܰܐܪܥܳܐ ܕܰܟ݂ܢܰܥܢ: ܕܰܥܡܰܪ ܘܬܰܡܳܢ ܐܰܒܪܳܗܳܡ ܘܺܐܝܣܚܳܩ.</VERS>
      <VERS vnumber="28">ܘܰܗܘܰܘ ܝܰܘܡܰܘ̈ܗܝ ܕܺܐܝܣܚܳܩ: ܡܳܐܐ ܘܰܬ݂ܡܳܢܺܝܢ ܫܢܺܝ̈ܢ.</VERS>
      <VERS vnumber="29">ܘܶܐܬ݂ܟܪܰܗ ܐܺܝܣܚܳܩ ܘܡܺܝܬ݂: ܘܶܐܬ݂ܟܢܶܫ ܠܘܳܬ݂ ܥܰܡܶܗ: ܣܐܶܒ ܘܰܣܒܰܥ ܝܰܘ̈ܡܳܬܶܗ: ܘܩܰܒܪܽܘܗܝ ܥܺܝܣܽܘ ܘܝܰܥܩܽܘܒ ܒܢܰܘ̈ܗܝ: ܒܩܰܒܪܳܐ ܕܰܙܒܰܢ ܐܰܒܪܳܗܳܡ ܐܰܒܽܘܗܝ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܗܳܠܶܝܢ ܬܰܘ̈ܠܕܳܬ݂ܶܗ ܕܥܺܝܣܽܘ: ܥܺܝܣܽܘ ܗܽܘܝܽܘ ܐܰܕܽܘܡ.</VERS>
      <VERS vnumber="2">ܥܺܝܣܽܘ ܢܣܰܒ ܢܶܫܰܘ̈ܗܝ ܡܶܢ ܒܢ̈ܳܬ݂ ܟܢܰܥܢ: ܠܥܰܕܳܐ ܒܰܪܬ݂ ܐܰܠܽܘܢ ܚܺܝܬܳܝܳܐ: ܘܠܰܐܗܠܺܝܒܡܳܐ ܒܰܪܬ݂ ܥܰܢܳܐ ܒܰܪ ܨܶܒܥܽܘܢ ܚܳܘܳܝܳܐ.</VERS>
      <VERS vnumber="3">ܘܰܠܒܶܣܡܰܬ݂ ܒܰܪܬ݂ ܐܺܝܫܡܳܥܺܝܠ: ܚܳܬܶܗ ܕܰܢܒܺܝܽܘܬ݂.</VERS>
      <VERS vnumber="4">ܘܝܶܠܕܰܬ݂ ܥܰܕܳܐ ܠܥܺܝܣܽܘ: ܠܶܐܠܺܝܦܰܙ: ܘܒܶܣܡܰܬ݂ ܝܶܠܕܰܬ݂ ܠܰܪܥܽܘܐܶܝܠ.</VERS>
      <VERS vnumber="5">ܘܰܐܗܠܺܝܒܡܳܐ ܝܶܠܕܰܬ ܠܝܰܥܽܘܫ: ܘܠܝܰܥܠܰܢ: ܘܰܠܩܽܘܪܰܚ: ܗܳܠܶܝܢ ܒܢܰܘ̈ܗܝ ܕܥܺܝܣܽܘ ܕܶܐܬܺܝܠܶܕ݂ܘ ܠܶܗ ܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="6">ܘܰܕ݂ܒܰܪ ܥܺܝܣܽܘ ܢܶܫܰܘ̈ܗܝ: ܘܰܒܢܰܘ̈ܗܝ: ܘܰܒܢ̈ܳܬܶܗ: ܘܟܽܠ ܢܰܦ̈ܫܳܬܳܐ ܕܒܰܝܬܶܗ ܘܟܽܠܶܗ ܒܥܺܝܪܶܗ ܘܟܽܠܶܗ ܩܶܢܝܳܢܶܗ ܕܰܩܢܳܐ ܒܰܐܪܥܳܐ ܕܰܟ݂ܢܰܥܢ: ܘܶܐܙܰܠ ܠܰܐܪܥܳܐ ܕܣܳܥܺܝܪ ܡܶܢ ܩܕܳܡ ܝܰܥܩܽܘܒ ܐܰܚܽܘܗܝ.</VERS>
      <VERS vnumber="7">ܡܶܛܽܠ ܕܣܰܓܺܝ ܗܘܳܐ ܩܶܢܝܳܢܗܽܘܢ ܠܡܶܬܰܒ ܐܰܟ݂ܚܕ݂ܳܐ: ܘܠܳܐ ܡܰܘܦܝܳܐ ܗܘܳܬ݂ ܐܰܪܥܳܐ ܕܡܰܥܡܰܪܗܽܘܢ ܠܰܡܣܰܝܒܳܪܽܘ ܐܶܢܽܘܢ: ܡܶܛܽܠ ܩܶܢܝܳܢܗܽܘܢ.</VERS>
      <VERS vnumber="8">ܘܺܝܬܶܒ ܥܺܝܣܽܘ ܒܛܽܘܪܳܐ ܕܣܳܥܺܝܪ: ܥܺܝܣܽܘ ܗܽܘܝܽܘ ܐܰܕܽܘܡ.</VERS>
      <VERS vnumber="9">ܬܰܘܠܕ̈ܳܬܶܗ ܕܥܺܝܣܽܘ ܘܗܳܠܶܝܢ ܬܰܘ̈ܠܕܳܬ݂ܶܗ ܕܥܺܝܣܽܘ ܐܰܒܽܘܗܽܘܢ ܕܰܐܕܽܘܡܳܝ̈ܶܐ: ܒܛܽܘܪܳܐ ܕܣܳܥܺܝܪ.</VERS>
      <VERS vnumber="10">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܥܺܝܣܽܘ: ܐܰܠܺܝܦܳܙ ܒܰܪ ܥܰܕܳܐ ܐܰܢ̱ܬܬܶܗ ܕܥܺܝܣܽܘ: ܘܰܪܥܽܘܐܶܝܠ ܒܰܪ ܒܶܣܡܰܬ݂: ܐܰܢ̱ܬܬܶܗ ܕܥܺܝܣܽܘ.</VERS>
      <VERS vnumber="11">ܘܰܗܘܰܘ ܒܢܰܘ̈ܗܝ ܕܶܐܠܺܝܦܳܙ: ܬܰܝܡܳܢ ܐܘܡܳܪ: ܘܨܰܦܽܘ: ܘܓܰܥܬܰܡ: ܘܩܰܢܙ.</VERS>
      <VERS vnumber="12">ܘܬܰܡܢܰܥ ܗܘܳܬ݂ ܕܪܽܘܟ݂ܬܳܐ ܠܶܐܠܺܝܦܳܙ ܒܰܪ ܥܺܝܣܽܘ: ܘܝܶܠܕܰܬ݂ ܠܶܐܠܺܝܦܳܙ ܠܰܥܡܳܠܺܝܩ: ܗܳܠܶܝܢ ܒܢܶܝ̈ܗ̇ ܕܥܰܕܳܐ ܐܰܢ̱ܬܬܶܗ ܕܥܺܝܣܽܘ.</VERS>
      <VERS vnumber="13">ܘܗܳܠܶܝܢ ܒܢܰܝ̈ ܪܥܽܘܐܶܝܠ: ܢܳܚܳܬ݂: ܘܙܰܪܰܚ: ܘܫܰܡܳܐ: ܘܡܰܙܳܐ: ܗܳܠܶܝܢ ܒܢܰܝ̈ ܒܶܣܡܰܬ݂ ܐܰܢ̱ܬܬܶܗ ܕܥܺܝܣܽܘ</VERS>
      <VERS vnumber="14">ܘܗܳܠܶܝܢ ܒܢܰܝ̈ ܐܰܗܠܺܝܒܡܳܐ: ܒܰܪܬ݂ ܥܰܢܳܐ ܒܰܪ ܨܶܒܥܽܘܢ: ܐܰܢ̱ܬܬܶܗ ܕܥܺܝܣܽܘ: ܘܝܶܠܕܰܬ݂ ܠܥܺܝܣܽܘ ܠܝܰܥܽܘܫ: ܘܰܠܝܰܥܠܳܢ: ܘܰܠܩܽܘܪܰܚ.</VERS>
      <VERS vnumber="15">ܘܗܳܠܶܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܺܝܣܽܘ: ܒܢܰܝ̈ ܐܶܠܺܝܦܳܙ ܒܽܘܟ݂ܪܶܗ ܕܥܺܝܣܽܘ: ܪܰܒܳܐ ܬܰܝܡܳܢ: ܪܰܒܳܐ ܐܽܘܡܳܪ: ܪܰܒܳܐ ܨܰܦܽܘ: ܪܰܒܳܐ ܩܰܢܙ.</VERS>
      <VERS vnumber="16">ܪܰܒܳܐ ܓܰܥܬܳܡ: ܪܰܒܳܐ ܩܽܘܪܰܚ: ܪܰܒܳܐ ܥܡܳܠܺܝܩ: ܗܳܠܶܝܢ ܪܰܘܖ̈ܒܳܢܶܐ ܕܶܐܠܺܝܦܳܙ ܒܰܐܪܥܳܐ ܕܰܐܕܽܘܡ: ܗܳܠܶܝܢ ܒܢܶܝ̈ܗ̇ ܕܥܰܕܳܐ.</VERS>
      <VERS vnumber="17">ܘܗܳܠܶܝܢ ܒܢܰܝ̈ ܪܥܽܘܐܶܝܠ ܒܰܪ ܥܺܝܣܽܘ: ܪܰܒܳܐ ܢܳܚܳܬ݂: ܪܰܒܳܐ ܙܰܪܰܚ: ܪܰܒܳܐ ܫܰܡܳܐ: ܪܰܒܳܐ ܡܰܙܳܐ: ܗܳܠܶܝܢ ܪܰܘܖ̈ܒܳܢܶܐ ܕܰܪܥܽܘܐܶܝܠ ܒܰܐܪܥܳܐ ܕܰܐܕܽܘܡ: ܗܳܠܶܝܢ ܒܢܶܝ̈ܗ̇ ܕܒܶܣܡܰܬ݂ ܐܰܢ̱ܬܬܶܗ ܕܥܺܝܣܽܘ.</VERS>
      <VERS vnumber="18">ܘܗܳܠܶܝܢ ܒܢܰܝ̈ ܐܰܗܠܺܝܒܡܳܐ ܐܰܢ̱ܬܬܶܗ ܕܥܺܝܣܽܘ: ܪܰܒܳܐ ܝܰܥܽܘܫ: ܪܰܒܳܐ ܝܰܥܠܳܢ: ܪܰܒܳܐ ܩܽܘܪܰܚ: ܗܳܠܶܝܢ ܒܢܰܝ̈ ܐܰܗܠܺܝܒܡܳܐ ܒܰܪܬ݂ ܥܰܢܳܐ ܐܰܢ̱ܬܬܶܗ ܕܥܺܝܣܽܘ.</VERS>
      <VERS vnumber="19">ܗܳܠܶܝܢ ܒܢܰܝ̈ ܥܺܝܣܽܘ: ܘܗܳܠܶܝܢ ܪܰܘܖ̈ܒܳܢܰܝ̈ܗܽܘܢ: ܥܺܝܣܽܘ ܗܽܘܝܽܘ ܐܰܕܽܘܡ.</VERS>
      <VERS vnumber="20">ܘܗܳܠܶܝܢ ܒܢܰܝ̈ ܣܳܥܺܝܪ ܚܰܘܖ̈ܳܝܶܐ ܝܳܬ݂ܒܰܝ̈ ܐܰܪܥܳܐ: ܠܰܘܛܳܢ: ܘܫܽܘܒܳܠ: ܘܨܶܒܥܽܘܢ: ܘܥܰܢܳܐ.</VERS>
      <VERS vnumber="21">ܘܕ݂ܺܝܫܽܘܢ: ܘܳܐܨܳܪ: ܘܕܰܝܫܳܢ: ܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ ܒܢܰܝ̈ ܣܳܥܺܝܪ ܒܰܐܪܥܳܐ ܕܰܐܕܽܘܡ.</VERS>
      <VERS vnumber="22">ܘܰܗܘܰܘ ܒܢܰܝ̈ ܠܰܘܛܳܢ: ܚܽܘܪܺܝ: ܘܗܽܘܡܳܡ: ܘܚܳܬܶܗ ܕܠܰܘܛܳܢ ܬܰܡܢܰܥ.</VERS>
      <VERS vnumber="23">ܘܗܳܠܶܝܢ ܒܢܰܝ̈ ܫܽܘܒܳܠ: ܥܰܠܽܘܢ: ܘܡܰܢܚܰܬ݂: ܘܥܽܘܒܳܠ: ܘܫܳܦܰܪ: ܐܘܝܳܡ.</VERS>
      <VERS vnumber="24">ܘܗܳܠܶܝܢ ܒܢܰܝ̈ ܨܶܒܥܽܘܢ: ܐܰܢܳܐ ܘܥܳܢܳܐ: ܗܰܘ ܥܰܢܳܐ ܕܶܐܫܟܰܚ ܠܶܗ ܡܰܝ̈ܳܐ ܒܡܰܕ݂ܒܪܳܐ: ܟܰܕ݂ ܪܳܥܶܐ ܗܘܳܐ ܚܶܡܖ̈ܳܐ ܕܨܶܒܥܽܘܢ ܐܰܒܽܘܗܝ.</VERS>
      <VERS vnumber="25">ܘܗܳܠܶܝܢ ܒܢܰܝ̈ ܥܰܢܳܐ: ܕܺܝܫܽܘܢ ܘܰܐܗܠܺܝܒܡܳܐ.</VERS>
      <VERS vnumber="26">ܘܗܳܠܶܝܢ ܒܢܰܝ̈ ܕܺܝܫܽܘܢ: ܚܰܡܪܰܢ: ܘܰܐܫܒܰܢ: ܘܝܰܬ݂ܪܳܢ: ܘܟܰܪܳܢ.</VERS>
      <VERS vnumber="27">ܘܗܳܠܶܝܢ ܒܢܰܝ̈ ܐܳܨܳܪ: ܒܰܠܗܳܢ: ܘܙܰܥܽܘܢ: ܘܥܰܩܳܢ.</VERS>
      <VERS vnumber="28">ܘܗܳܠܶܝܢ ܒܢܰܝ̈ ܕܰܝܫܳܢ: ܥܽܘܨ: ܘܳܐܪܳܢ.</VERS>
      <VERS vnumber="29">ܘܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ: ܪܰܒܳܐ ܠܰܘܛܳܢ: ܪܰܒܳܐ ܫܽܘܒܳܠ: ܪܰܒܳܐ ܨܶܒܥܽܘܢ: ܪܰܒܳܐ ܥܰܢܳܐ.</VERS>
      <VERS vnumber="30">ܪܰܒܳܐ ܕܺܝܫܽܘܢ: ܪܰܒܳܐ ܐܳܨܳܪ: ܪܰܒܳܐ ܕܰܝܫܰܢ: ܗܳܠܶܝܢ ܪܰܘܖ̈ܒܳܢܶܐ ܕܚܰܘܖ̈ܳܝܶܐ ܠܪܰܘܖ̈ܒܳܢܰܝ̈ܗܽܘܢ ܒܰܐܪܥܳܐ ܕܣܳܥܺܝܪ.</VERS>
      <VERS vnumber="31">ܘܗܳܠܶܝܢ ܡܰܠܟ̈ܶܐ ܕܰܐܡܠܶܟ݂ܘ ܒܰܐܪܥܳܐ ܕܰܐܕܽܘܡ: ܩܕܳܡ ܕܢܰܡܠܶܟ ܡܰܠܟܳܐ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="32">ܐܰܡܠܶܟ ܒܰܐܕܽܘܡ ܒܳܠܰܥ ܒܰܪ ܒܥܽܘܪ: ܘܰܫܡܳܐ ܕܰܩܪܺܝܬܶܗ ܕܺܝܗܰܒ.</VERS>
      <VERS vnumber="33">ܘܡܺܝܬ݂ ܒܳܠܰܥ: ܘܰܐܡܠܶܟ ܒܳܬ݂ܪܶܗ ܝܽܘܒܳܒ ܒܰܪ ܙܰܪܰܚ ܡܶܢ ܒܽܘܨܳܪ.</VERS>
      <VERS vnumber="34">ܘܡܺܝܬ݂ ܝܽܘܒܳܒ: ܘܰܐܡܠܶܟ ܒܳܬ݂ܪܶܗ ܚܫܽܘܡ ܡܶܢ ܐܰܪܥܳܐ ܕܬܰܝܡܢܳܐ.</VERS>
      <VERS vnumber="35">ܘܡܺܝܬ݂ ܚܫܽܘܡ: ܘܰܐܡܠܶܟ ܒܳܬ݂ܪܶܗ ܗܳܕ݂ܳܕ݂ ܒܰܪ ܒܕ݂ܳܕ݂ ܕܩܰܛܶܠ ܠܡܶܕ݂ܝܰܢܳܝ̈ܶܐ ܒܚܰܩ̈ܠܳܬܳܐ ܕܡܽܘܐܳܒ: ܘܰܫܡܳܐ ܕܰܩܪܺܝܬܶܗ ܓܘܺܝܬ݂.</VERS>
      <VERS vnumber="36">ܘܡܺܝܬ݂ ܗܳܕ݂ܳܕ݂: ܘܰܐܡܠܶܟ ܒܳܬ݂ܪܶܗ ܣܰܡܠܳܐ ܡܶܢ ܡܰܣܪܩܳܐ.</VERS>
      <VERS vnumber="37">ܘܡܺܝܬ݂ ܣܰܡܠܳܐ: ܘܰܐܡܠܶܟ ܒܳܬ݂ܪܶܗ ܫܳܐܘܳܠ ܡܶܢ ܪܰܚܒܽܘܬ݂ ܢܰܗܪܳܐ.</VERS>
      <VERS vnumber="38">ܘܡܺܝܬ݂ ܫܳܐܘܳܠ: ܘܰܐܡܠܶܟ ܒܳܬ݂ܪܶܗ ܒܥܶܠܚܰܢܳܢ ܒܰܪ ܥܒܰܟܽܘܪ.</VERS>
      <VERS vnumber="39">ܘܡܺܝܬ݂ ܒܥܶܠܚܰܢܳܢ ܒܰܪ ܥܒܰܟܽܘܪ: ܘܰܐܡܠܶܟ ܒܳܬ݂ܪܶܗ ܗܳܕ݂ܳܕ݂: ܘܰܫܡܳܐ ܕܰܩܪܺܝܬܶܗ ܦܳܥܽܘ: ܘܰܫܡܳܐ ܕܰܐܢ̱ܬܬܶܗ ܡܰܗܛܒܐܶܝܠ ܒܰܪܬ݂ ܡܰܛܪܺܝܕ݂ ܒܰܪ ܡܺܝܙܳܗܳܒ.</VERS>
      <VERS vnumber="40">ܘܗܳܠܶܝܢ ܫܡܳܗ̈ܶܐ ܕܪܰܘܖ̈ܒܳܢܶܐ ܕܥܺܝܣܽܘ: ܠܫܰܖ̈ܒܬ݂ܗܽܘܢ: ܠܬ݂ܰܘ̈ܠܕ݂ܳܬ݂ܗܽܘܢ: ܒܰܫܡܳܗܰܝ̈ܗܽܘܢ: ܪܰܒܳܐ ܬܰܡܢܰܥ: ܪܰܒܳܐ ܥܰܢܘܳܐ: ܪܰܒܳܐ ܐܰܝܬܺܝܬ݂.</VERS>
      <VERS vnumber="41">ܪܰܒܳܐ ܐܰܗܠܺܝܒܡܳܐ: ܪܰܒܳܐ ܐܺܝܠܳܐ: ܪܰܒܳܐ ܦܺܝܢܽܘܢ.</VERS>
      <VERS vnumber="42">ܪܰܒܳܐ ܩܰܢܙ: ܪܰܒܳܐ ܬܰܝܡܳܢ: ܪܰܒܳܐ ܡܰܒܨܰܪ.</VERS>
      <VERS vnumber="43">ܪܰܒܳܐ ܡܰܓܕܺܝܠ: ܪܰܒܳܐ ܓܝܰܪܰܡ: ܗܳܠܶܝܢ ܪܰܘܖ̈ܒܳܢܶܐ ܕܰܐܕܽܘܡܳܝ̈ܶܐ ܒܶܝܬ݂ ܡܰܥܡܰܪܗܽܘܢ: ܒܰܐܪܥܳܐ ܕܝܳܪܬܽܘܬ݂ܗܽܘܢ: ܗܽܘܝܽܘ ܥܺܝܣܽܘ ܐܰܒܽܘܗܽܘܢ ܕܰܐܕܽܘܡܳܝ̈ܶܐ.</VERS>
    </CHAPTER>
    <CHAPTER cnumber="37">
      <VERS vnumber="1">ܘܺܝܬܶܒ ܝܰܥܩܽܘܒ ܒܰܐܪܥܳܐ ܕܡܰܥܡܪܶܗ ܕܰܐܒܽܘܗܝ: ܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="2">ܘܗܳܠܶܝܢ ܬܰܘ̈ܠܕܳܬ݂ܶܗ ܕܝܰܥܩܽܘܒ: ܝܰܘܣܶܦ ܒܰܪ ܫܒܰܥܶܣܖ̈ܶܐ ܫܢܺܝ̈ܢ: ܪܳܥܶܐ ܗܘܳܐ ܥܰܡ ܐܰܚܰܘ̈ܗܝ ܥܳܢ̈ܳܐ: ܘܗܽܘ ܪܳܒܶܐ ܗܘܳܐ ܥܰܡ ܒܢܰܝ̈ ܒܰܠܗܳܐ ܘܥܰܡ ܒܢܰܝ̈ ܙܰܠܦܳܐ ܢܶܫܰܘ̈ܗܝ ܕܰܐܒܽܘܗܝ: ܘܰܐܝܬܺܝ ܝܰܘܣܶܦ ܛܶܒܗܽܘܢ ܒܺܝܫܳܐ ܠܰܐܒܽܘܗܽܘܢ.</VERS>
      <VERS vnumber="3">ܘܺܝܣܪܳܐܶܝܠ ܪܳܚܶܡ ܗܘܳܐ ܠܶܗ ܠܝܰܘܣܶܦ ܝܰܬܺܝܪ ܡܶܢ ܟܽܠܗܽܘܢ ܒܢܰܘ̈ܗܝ: ܡܶܛܽܠ ܕܒܰܪ ܣܰܝܒܽܘܬܳܐ ܗܘܳܐ ܠܶܗ: ܘܰܥܒܰܕ݂ ܠܶܗ ܟܽܘܬܺܝܢܳܐ ܕܦܶܕ݂̈ܝܳܬܳܐ.</VERS>
      <VERS vnumber="4">ܘܰܚܙܰܘ ܐܰܚܰܘ̈ܗܝ ܕܠܶܗ ܪܳܚܶܡ ܗܘܳܐ ܐܰܒܽܘܗܽܘܢ ܝܰܬܺܝܪ ܡܶܢ ܟܽܠܗܽܘܢ: ܘܰܣܢܰܐܗܝ ܘܠܳܐ ܐܶܫܟܰܚܘ ܠܰܡܡܰܠܳܠܽܘ ܥܰܡܶܗ ܫܠܳܡܳܐ.</VERS>
      <VERS vnumber="5">ܘܰܚܠܰܡ ܝܰܘܣܶܦ ܚܶܠܡܳܐ: ܘܚܰܘܝܶܗ ܠܰܐܚܰܘ̈ܗܝ: ܘܰܐܘܣܶܦܘ ܠܡܶܣܢܝܶܗ.</VERS>
      <VERS vnumber="6">ܘܶܐܡܰܪ ܠܗܽܘܢ: ܫܡܰܥܘ ܚܶܠܡܳܐ ܗܳܢܳܐ ܕܚܶܠܡܶܬ݂.</VERS>
      <VERS vnumber="7">ܗܳܐ ܚܢܰܢ ܐܳܣܪܺܝܢ ܚܢܰܢ ܟܰܦ̈ܶܐ ܒܓܰܘ ܚܰܩܠܳܐ: ܘܗܳܐ ܩܳܡܰܬ݂ ܟܰܦܝ ܘܶܐܙܕܰܩܦܰܬ݂: ܘܗܳܐ ܚܳܕ݂ܖ̈ܳܢ ܟܰܦܰܝ̈ܟܽܘܢ ܘܣܳܓ̈ܕܳܢ ܠܟܰܦܝ.</VERS>
      <VERS vnumber="8">ܘܶܐܡܰܪܘ ܠܶܗ ܐܰܚܰܘ̈ܗܝ: ܡܰܡܠܳܟ݂ܽܘ ܡܰܡܠܶܟ ܐܰܢ̱ܬ ܥܠܰܝܢ: ܐܰܘ ܡܶܫܬܰܠܳܛܽܘ ܡܶܫܬܰܠܰܛ ܐܰܢ̱ܬ ܒܰܢ: ܘܰܐܘܣܶܦܘ ܬܽܘܒ ܠܡܶܣܢܝܶܗ ܥܰܠ ܚܶܠܡܰܘ̈ܗܝ ܘܥܰܠ ܦܶܬܓܳܡܰܘ̈ܗܝ.</VERS>
      <VERS vnumber="9">ܘܰܚܠܰܡ ܬܽܘܒ ܚܶܠܡܳܐ ܐ̱ܚܪܺܢܳܐ ܘܶܐܫܬܰܥܝܶܗ ܠܰܐܚܰܘ̈ܗܝ: ܘܶܐܡܰܪ ܠܗܽܘܢ: ܗܳܐ ܚܶܠܡܳܐ ܚܶܠܡܶܬ݂ ܬܽܘܒ: ܘܗܳܐ ܫܶܡܫܳܐ ܘܣܰܗܪܳܐ ܘܰܚܕܰܥܣܰܪ ܟܰܘ̈ܟܒܺܝܢ ܣܳܓܕܺܝܢ ܠܺܝ.</VERS>
      <VERS vnumber="10">ܘܶܐܫܬܰܥܺܝ ܠܰܐܒܽܘܗܝ ܘܠܰܐܚܰܘ̈ܗܝ ܘܰܟ݂ܐܳܐ ܒܶܗ ܐܰܒܽܘܗܝ ܘܶܐܡܰܪ ܠܶܗ: ܡܳܢܰܘ ܚܶܠܡܳܐ ܗܳܢܳܐ ܕܰܚܠܰܡܬ: ܡܶܐܬܳܐ ܢܺܐܬܶܐ ܐܶܢܳܐ ܘܶܐܡܳܟ݂ ܘܰܐܚܰܝ̈ܟ ܠܡܶܣܓܰܕ݂ ܠܳܟ݂ ܥܰܠ ܐܰܪܥܳܐ.</VERS>
      <VERS vnumber="11">ܘܛܰܢܘ ܒܶܗ ܐܰܚܰܘ̈ܗܝ: ܘܰܐܒܽܘܗܝ ܢܳܛܰܪ ܗܘܳܐ ܦܶܬ݂ܓ݂ܳܡ̈ܶܐ.</VERS>
      <VERS vnumber="12">ܘܶܐܙܰܠܘ ܐܰܚܰܘ̈ܗܝ ܕܝܰܘܣܶܦ: ܠܡܶܪܥܳܐ ܥܳܢ̈ܳܐ ܕܰܐܒܽܘܗܽܘܢ ܒܰܫܟܺܝܡ.</VERS>
      <VERS vnumber="13">ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܗܳܐ ܐܰܚܰܝ̈ܟ ܪܳܥܶܝܢ ܒܰܫܟܺܝܡ: ܬܳܐ ܐܶܫܰܕܪܳܟ݂ ܠܘܳܬ݂ܗܽܘܢ: ܘܶܐܡܰܪ ܠܶܗ ܗܳܐ ܐܶܢܳܐ.</VERS>
      <VERS vnumber="14">ܘܶܐܡܰܪ ܠܶܗ ܐܰܒܽܘܗܝ: ܙܶܠ ܚܙܺܝ ܫܠܳܡܳܐ ܕܰܐܚܰܝ̈ܟ ܘܰܫܠܳܡܳܐ ܕܥܳܢ̈ܳܐ: ܘܰܐܬ݂ܺܝܒܰܝܢܝ ܦܶܬ݂ܓ݂ܳܡܳܐ: ܘܫܰܕܪܶܗ ܝܰܥܩܽܘܒ ܡܶܢ ܥܽܘܡܩܳܐ ܕܚܶܒܪܽܘܢ: ܘܶܐܬ݂ܳܐ ܠܰܫܟܺܝܡ.</VERS>
      <VERS vnumber="15">ܘܶܐܫܟܚܶܗ ܓܰܒܪܳܐ ܟܰܕ݂ ܛܳܥܶܐ ܒܚܰܩܠܳܐ: ܘܫܰܐܠܶܗ ܓܰܒܪܳܐ ܗܰܘ ܘܶܐܡܰܪ ܠܶܗ: ܡܳܢܳܐ ܒܳܥܶܐ ܐܰܢ̱ܬ.</VERS>
      <VERS vnumber="16">ܘܶܐܡܰܪ: ܠܰܐܚܰܝ̈ ܒܳܥܶܐ ܐ̱ܢܳܐ: ܚܰܘܳܢܝ ܐܰܝܟܳܐ ܪܳܥܶܝܢ.</VERS>
      <VERS vnumber="17">ܐܶܡܰܪ ܠܶܗ ܓܰܒܪܳܐ: ܫܩܰܠܘ ܠܗܽܘܢ ܡܶܟܳܐ: ܘܫܶܡܥܶ݀ܬ݂ ܕܳܐܡܪܺܝܢ ܢܺܐܙܰܠ ܠܕ݂ܳܘܬ݂ܳܢ: ܘܶܐܙܰܠ ܝܰܘܣܶܦ ܒܳܬܰܪ ܐܰܚܰܘ̈ܗܝ: ܘܶܐܫܟܰܚ ܐܶܢܽܘܢ ܒܕ݂ܳܘܬܳܢ.</VERS>
      <VERS vnumber="18">ܘܰܚܙܰܐܗܝ ܡܶܢ ܪܽܘܚܩܳܐ: ܘܥܰܕ݂ܠܳܐ ܢܶܬ݂ܩܰܪܰܒ ܠܘܳܬ݂ܗܽܘܢ: ܡܶܬ݂ܚܰܫܒܺܝܢ ܗܘܰܘ ܥܠܰܘܗ̱ܝ ܠܡܶܩܛܠܶܗ.</VERS>
      <VERS vnumber="19">ܘܶܐܡܰܪ ܓܒܰܪ ܠܰܐܚܽܘܗܝ: ܗܳܐ ܚܳܠܶܡ ܚܶܠ̈ܡܶܐ ܗܰܘ ܐܳܬܶܐ.</VERS>
      <VERS vnumber="20">ܬܰܘ ܢܶܩܛܠܺܝܘܗܝ ܘܢܰܪܡܶܝܘܗܝ ܒܚܰܕ݂ ܡܶܢ ܓܽܘ̈ܒܶܐ: ܘܢܺܐܡܰܪ ܕܚܰܝܽܘܬ݂ܳܐ ܒܺܝܫܬܳܐ ܐܶܟܰܠܬ݂ܶܗ: ܘܢܶܚܙܶܐ ܡܳܢܳܐ ܗܳܘܶܐ ܠܚܶܠܡܰܘ̈ܗܝ.</VERS>
      <VERS vnumber="21">ܘܰܫܡܰܥ ܪܽܘܒܺܝܠ: ܘܦܰܨܝܶܗ ܡܶܢ ܐܺܝ̈ܕܰܝܗܽܘܢ.</VERS>
      <VERS vnumber="22">ܘܶܐܡܰܪ ܠܗܽܘܢ: ܠܳܐ ܢܶܩܛܽܘܠ ܢܰܦܫܳܐ: ܘܶܐܡܰܪ ܠܗܽܘܢ ܪܽܘܒܺܝܠ: ܠܳܐ ܬܶܐܫܕܽܘܢ ܕܡܳܐ: ܐܰܪܡܰܐܗܝ ܒܓܽܘܒܳܐ ܗܳܢܳܐ ܕܰܒܡܰܕ݂ܒܪܳܐ: ܘܺܐܝܕ݂ܳܐ ܠܳܐ ܬܰܘܫܛܽܘܢ ܒܶܗ: ܕܰܢܦܰܨܶܝܘܗܝ ܡܶܢ ܐܺܝ̈ܕܰܝܗܽܘܢ ܘܢܰܗܦܟ݂ܺܝܘܗܝ ܠܰܐܒܽܘܗܝ.</VERS>
      <VERS vnumber="23">ܘܟܰܕ݂ ܐܶܬ݂ܳܐ ܝܰܘܣܶܦ ܠܘܳܬ݂ ܐܰܚܰܘ̈ܗܝ: ܐܰܫܠܚܽܘܗܝ ܟܽܘܬܺܝܢܳܐ ܕܦܶܕ݂̈ܝܳܬܳܐ ܕܰܠܒܺܝܫ ܗܘܳܐ.</VERS>
      <VERS vnumber="24">ܘܢܰܣܒܽܘܗܝ ܘܰܐܪܡܺܝܘܗܝ ܒܓܽܘܒܳܐ: ܘܓ݂ܽܘܒܳܐ ܣܪܺܝܩ ܗܘܳܐ ܘܠܰܝܬ ܒܶܗ ܡܰܝ̈ܳܐ.</VERS>
      <VERS vnumber="25">ܘܺܝܬܶܒܘ ܠܡܶܐܟ݂ܰܠ ܠܰܚܡܳܐ: ܘܰܐܪܺܝܡܘ ܥܰܝ̈ܢܰܝܗܽܘܢ ܘܚܳܙܶܝܢ: ܘܗܳܐ ܫܝܳܪܬܳܐ ܕܥܰܖ̈ܰܒܳܝܶܐ ܐܳܬ݂ܝܳܐ ܡܶܢ ܓܶܠܥܳܕ݂: ܘܓܰܡ̈ܠܰܝܗܽܘܢ ܛܥܺܝܢܺܝܢ ܖ̈ܗܶܛܢܶܐ: ܘܨܰܪܘܳܐ ܘܒܶܛ̈ܡܶܐ: ܘܳܐܙܺܠ̱ܝܢ ܠܡܰܘܒܳܠܽܘ ܠܡܶܨܪܶܝܢ.</VERS>
      <VERS vnumber="26">ܘܶܐܡܰܪ ܝܺܗܽܘܕ݂ܳܐ ܠܰܐܚܰܘ̈ܗܝ: ܡܳܢܳܐ ܝܽܘܬ݂ܪܳܢܳܐ ܕܢܶܩܛܽܘܠ ܠܰܐܚܽܘܢ: ܘܰܢܟܰܣܶܐ ܕܡܶܗ.</VERS>
      <VERS vnumber="27">ܬܰܘ ܢܙܰܒܢܺܝܘܗܝ ܠܥܰܖ̈ܰܒܳܝܶܐ: ܘܺܐܝܕ݂ܰܢ ܠܳܐ ܬܶܗܘܶܐ ܒܶܗ: ܡܶܛܽܠ ܕܰܐܚܽܘܢ ܗ̱ܘ ܘܒܶܣܪܰܢ: ܘܰܫܡܰܥܘ ܡܶܢܶܗ ܐܰܚܰܘ̈ܗܝ.</VERS>
      <VERS vnumber="28">ܘܰܥܒܰܪܘ ܓܰܒܖ̈ܶܐ ܬܰܓܳܖ̈ܶܐ ܡܶܕ݂ܝܰܢܳܝ̈ܶܐ: ܘܰܢܓܰܕ݂ܘ ܐܰܣܩܽܘܗܝ ܠܝܰܘܣܶܦ ܡܶܢ ܓܽܘܒܳܐ: ܘܙܰܒܢܽܘܗܝ ܠܝܰܘܣܶܦ ܠܥܰܖ̈ܰܒܳܝܶܐ ܒܥܶܣܪܺܝܢ ܕܟܶܣܦܳܐ: ܘܰܐܝܬܝܽܘܗܝ ܠܡܶܨܪܶܝܢ.</VERS>
      <VERS vnumber="29">ܘܰܗܦܰܟ ܪܽܘܒܺܝܠ ܠܓܽܘܒܳܐ: ܘܗܳܐ ܠܰܝܬ ܒܶܗ ܝܰܘܣܶܦ: ܘܨܰܪܺܝ ܠܒܽܘܫܰܘ̈ܗܝ.</VERS>
      <VERS vnumber="30">ܘܰܗܦܰܟ ܠܘܳܬ݂ ܐܰܚܰܘ̈ܗܝ: ܘܶܐܡܰܪ ܠܗܽܘܢ: ܛܰܠܝܳܐ ܐܰܝܟܰܐ ܗ̱ܘ: ܘܶܐܢܳܐ ܠܰܐܝܟܳܐ ܐܳܙܶܠ ܐ̱ܢܳܐ.</VERS>
      <VERS vnumber="31">ܘܢܰܣܒܽܘܗ̇ ܠܟ݂ܽܘܬܺܝܢܳܐ ܕܝܰܘܣܶܦ: ܘܰܢܟܰܣܘ ܨܺܦܪܳܝܳܐ ܕܥܶܙ̈ܶܐ: ܘܦܰܠܦܠܽܘܗ̇ ܠܟ݂ܽܘܬܺܝܢܳܐ ܒܰܕ݂ܡܶܗ.</VERS>
      <VERS vnumber="32">ܘܫܰܕܪܽܘܗ̇ ܠܟ݂ܽܘܬܺܝܢܳܐ ܕܦܶܕ݂̈ܝܳܬܳܐ ܘܰܐܝܬܝܽܘܗ̇ ܠܰܐܒܽܘܗܽܘܢ: ܘܶܐܡܰܪܘ: ܗܳܕ݂ܶܐ ܐܶܫܟܰܚܢ: ܐܶܫܬܰܘܕܰܥ ܟܽܘܬܺܝܢܳܐ: ܐܶܢ ܕܰܒܪܳܟ݂ ܗ̱ܝ ܐܰܘ ܠܳܐ.</VERS>
      <VERS vnumber="33">ܘܶܐܫܬܰܘܕܥܳܗ̇ ܘܶܐܡܰܪ: ܟܽܘܬܺܝܢܳܐ ܕܒܶܪܝ ܗ̱ܝ: ܚܰܝܽܘܬ݂ܳܐ ܒܺܝܫܬܳܐ ܐܶܟܰܠܬ݂ܶܗ: ܡܶܬ݂ܒܰܪ ܬܒܺܝܪ ܝܰܘܣܶܦ ܒܶܪܝ.</VERS>
      <VERS vnumber="34">ܘܨܰܪܺܝ ܝܰܥܩܽܘܒ ܠܒܽܘܫܰܘ̈ܗܝ: ܘܶܐܣܰܪ ܣܰܩܳܐ ܒܚܰܨܰܘ̈ܗܝ: ܘܶܐܬ݂ܐܒܶܠ ܥܰܠ ܒܪܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="35">ܘܩܳܡܘ ܟܽܠܗܽܘܢ ܒܢܰܘ̈ܗܝ: ܘܟܽܠܗܶܝܢ ܒܢ̈ܳܬܶܗ ܠܰܡܒܰܝܳܐܽܘܬܶܗ: ܘܠܳܐ ܨܒܳܐ ܠܡܶܬ݂ܒܰܝܳܐܽܘ: ܘܶܐܡܰܪ: ܐܶܚܽܘܬ݂ ܥܰܠ ܒܶܪܝ ܟܰܕ݂ ܐܰܒܺܝܠ ܐ̱ܢܳܐ ܠܰܫܝܽܘܠ: ܘܰܒܟ݂ܳܝܗܝ ܐܰܒܽܘܗܝ.</VERS>
      <VERS vnumber="36">ܘܡܶܕ݂ܝܰܢܳܝ̈ܶܐ ܙܰܒܢܽܘܗܝ ܒܡܶܨܪܶܝܢ ܠܦܽܘܛܺܝܦܰܪ ܡܗܰܝܡܢܳܐ: ܪܰܒ ܕܰܚ̈ܫܶܐ ܕܦܶܪܥܽܘܢ.</VERS>
    </CHAPTER>
    <CHAPTER cnumber="38">
      <VERS vnumber="1">ܘܰܗܘܳܐ ܒܙܰܒܢܳܐ ܗܰܘ: ܘܰܢܚܶܬ݂ ܝܺܗܽܘܕ݂ܳܐ ܡܶܢ ܠܘܳܬ݂ ܐܰܚܰܘ̈ܗܝ: ܘܰܣܛܳܐ ܠܘܳܬ݂ ܓܰܒܪܳܐ ܥܰܪܠܡܳܝܳܐ: ܘܰܫܡܶܗ ܚܺܝܪܳܐ.</VERS>
      <VERS vnumber="2">ܘܰܚܙܳܐ ܬܰܡܳܢ ܝܺܗܽܘܕ݂ܳܐ ܒܰܪܬ݂ ܓܰܒܪܳܐ ܟܢܰܥܢܳܝܳܐ: ܘܰܫܡܳܗ̇ ܫܽܘܥ: ܘܢܰܣܒܳܗ̇ ܘܥܰܠ ܠܘܳܬ݂ܳܗ̇.</VERS>
      <VERS vnumber="3">ܘܒܶܛܢܰܬ݂ ܘܝܶܠܕܰܬ݂ ܠܶܗ ܒܪܳܐ: ܘܰܩܪܳܐ ܫܡܶܗ ܥܺܝܪ.</VERS>
      <VERS vnumber="4">ܘܒܶܛܢܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܰܩܪܳܐ ܫܡܶܗ ܐܽܘܢܳܢ.</VERS>
      <VERS vnumber="5">ܘܰܐܘܣܦܰܬ݂ ܬܽܘܒ ܘܝܶܠܕܰܬ݂ ܒܪܳܐ: ܘܰܩܪܳܐ ܫܡܶܗ ܫܶܠܳܐ: ܘܦܶܣܩܰܬ݂ ܗܘܳܬ݂ ܟܰܕ݂ ܝܶܠܶܕܬܶܗ.</VERS>
      <VERS vnumber="6">ܘܰܢܣܰܒ ܝܺܗܽܘܕ݂ܳܐ ܐܰܢ̱ܬܬܳܐ ܠܥܺܝܪ ܒܽܘܟ݂ܪܶܗ: ܘܰܫܡܳܗ̇ ܬܳܡܳܪ.</VERS>
      <VERS vnumber="7">ܘܰܗܘܳܐ ܥܺܝܪ ܒܽܘܟ݂ܪܶܗ ܕܺܝܗܽܘܕ݂ܳܐ ܒܺܝܫ ܩܕܳܡ ܡܳܪܝܳܐ: ܘܰܐܡܺܝܬܶܗ ܡܳܪܝܳܐ.</VERS>
      <VERS vnumber="8">ܘܶܐܡܰܪ ܝܺܗܽܘܕ݂ܳܐ ܠܽܐܘܢܳܢ ܒܪܶܗ: ܥܽܘܠ ܥܰܠ ܐܰܢ̱ܬܰܬ݂ ܐܰܚܽܘܟ ܘܝܰܒܶܡܶܝܗ̇: ܘܰܐܩܺܝܡ ܙܰܪܥܳܐ ܠܰܐܚܽܘܟ.</VERS>
      <VERS vnumber="9">ܘܺܝܕܰܥ ܐܽܘܢܳܢ ܕܠܶܗ ܠܳܐ ܗܳܘܶܐ ܙܰܪܥܳܐ: ܘܡܳܐ ܕܥܳܐܶܠ ܗܘܳܐ ܥܰܠ ܐܰܢ̱ܬܰܬ݂ ܐܰܚܽܘܗܝ: ܡܚܰܒܶܠ ܗܘܳܐ ܥܰܠ ܐܰܪܥܳܐ: ܕܠܳܐ ܢܩܺܝܡ ܙܰܪܥܳܐ ܠܰܐܚܽܘܗܝ.</VERS>
      <VERS vnumber="10">ܘܶܐܬ݂ܒܐܶܫ ܩܕܳܡ ܡܳܪܝܳܐ ܡܶܕܶܡ ܕܰܥܒܰܕ݂: ܘܰܐܡܺܝܬ݂ܶܗ ܐܳܦ ܠܶܗ.</VERS>
      <VERS vnumber="11">ܘܶܐܡܰܪ ܝܺܗܽܘܕ݂ܳܐ ܠܬܳܡܳܪ ܟܰܠܬܶܗ: ܬܶܒܝ ܒܰܐܪܡܠܽܘܬܳܐ ܒܶܝܬ݂ ܐܰܒܽܘܟ݂ܝ: ܥܕܰܡܳܐ ܕܢܶܪܒܶܐ ܫܶܠܳܐ ܒܶܪܝ: ܡܶܛܽܠ ܕܶܐܡܰܪ ܕܰܠܡܳܐ ܢܡܽܘܬ݂ ܐܳܦ ܗܽܘ ܐܰܝܟ ܐܰܚܰܘ̈ܗܝ: ܘܶܐܙܰܠܬ ܬܳܡܳܪ ܘܝܶܬ݂ܒܰܬ݂ ܒܶܝܬ݂ ܐܰܒܽܘܗܝ.</VERS>
      <VERS vnumber="12">ܘܰܣܓܺܝܘ ܝܰܘ̈ܡܳܬ݂ܳܐ: ܘܡܺܝܬܰܬ݂ ܒܰܪܬ݂ ܫܽܘܥ ܐܰܢ̱ܬܬܶܗ ܕܺܝܗܽܘܕ݂ܳܐ: ܘܶܐܬ݂ܒܰܝܰܐ ܝܺܗܽܘܕ݂ܳܐ: ܘܰܣܠܶܩ ܠܘܳܬ݂ ܓܳܙܰܝ̈ ܥܳܢ̈ܶܗ: ܗܽܘ ܘܚܺܝܪܳܐ ܪܳܚܡܶܗ ܥܰܪܠܡܳܝܳܐ ܠܬܰܡܢܰܬ݂.</VERS>
      <VERS vnumber="13">ܘܚܰܘܺܝܘ ܠܬ݂ܳܡܳܪ ܘܶܐܡܰܪܘ ܠܳܗ̇: ܗܳܐ ܚܡܽܘܟ݂ܝ ܣܳܠܶܩ ܠܬܰܡܢܰܬ݂ ܠܡܶܓܰܙ ܥܳܢ̈ܶܗ.</VERS>
      <VERS vnumber="14">ܘܰܐܥܒܪܰܬ݂ ܠܒܽܘܫܝ ܐܰܪܡܠܽܘܬܳܗ̇ ܡܶܢܳܗ̇: ܘܶܐܬ݂ܟܰܣܝܰܬ݂ ܒܰܪܕ݂ܺܝܕ݂ܳܐ ܘܶܐܨܛܰܒܬܰܬ݂: ܘܝܶܬ݂ܒܰܬ݂ ܒܦܳܠܫܰܬ݂ ܐܽܘܖ̈ܚܳܬܳܐ ܕܒܽܐܘܪܚܳܐ ܕܬܰܡܢܰܬ݂: ܡܶܛܽܠ ܕܰܚܙܳܬ݂ ܕܰܪܒܳܐ ܫܶܠܳܐ: ܘܗܺܝ ܠܳܐ ܡܶܬ݂ܝܰܗܒܳܐ ܠܶܗ.</VERS>
      <VERS vnumber="15">ܘܰܚܙܳܗ̇ ܝܺܗܽܘܕ݂ܳܐ ܘܚܰܫܒܳܗ̇ ܐܰܝܟ ܙܳܢܺܝܬܳܐ: ܡܶܛܽܠ ܕܟܰܣܝܰܬ݂ ܐܰܦܶܝ̈ܗ̇.</VERS>
      <VERS vnumber="16">ܘܰܣܛܳܐ ܠܘܳܬ݂ܳܗ̇ ܠܽܐܘܪܚܳܐ: ܘܶܐܡܰܪ ܠܳܗ̇: ܬܳܐ ܐܶܥܽܘܠ ܠܘܳܬܶܟ݂ܝ: ܡܶܛܽܠ ܕܠܳܐ ܝܳܕܰܥ ܗܘܳܐ ܕܟܰܠܬ݂ܶܗ ܗܺܝ: ܘܶܐܡܪܰܬ݂ ܠܶܗ: ܡܳܢܳܐ ܝܳܗܶܒ ܐܰܢ̱ܬ ܕܥܳܐܶܠ ܐܰܢ̱ܬ ܠܘܳܬ݂ܝ.</VERS>
      <VERS vnumber="17">ܘܶܐܡܰܪ ܐܶܢܳܐ ܐܶܫܰܕܰܪ ܓܰܕ݂ܝܳܐ ܕܥܶܙ̈ܶܐ ܡܶܢ ܥܳܢ̈ܳܐ: ܘܶܐܡܪܰܬ݂: ܐܶܢ ܬܶܬܶܠ ܠܺܝ ܡܶܫܟܳܢܳܐ ܥܕܰܡܳܐ ܕܰܡܫܰܕܰܪ ܐܰܢ̱ܬ.</VERS>
      <VERS vnumber="18">ܘܶܐܡܰܪ: ܡܳܢܳܐ ܡܶܫܟܳܢܳܐ ܐܶܬܶܠ ܠܶܟ݂ܝ: ܘܶܐܡܪܰܬ݂: ܥܶܙܰܩܬ݂ܳܟ݂ ܘܫܽܘܫܶܦܳܟ݂ ܘܚܽܘܛܪܳܐ ܕܒܺܐܝ̈ܕܰܟ: ܘܝܰܗܒ ܠܳܗ̇ ܘܥܰܠ ܠܘܳܬ݂ܳܗ̇: ܘܒܶܛܢܰܬ݂ ܡܶܢܶܗ.</VERS>
      <VERS vnumber="19">ܘܩܳܡܰܬ݂ ܘܶܐܙܰܠ̱ܬ݂: ܘܰܐܥܒܪܰܬ݂ ܐܰܪܕ݂ܺܝܕ݂ܳܐ ܡܶܢܳܗ̇: ܘܠܶܒܫܰܬ݂ ܠܒܽܘ̈ܫܰܝ ܐܰܪܡܠܽܘܬ݂ܳܗ̇.</VERS>
      <VERS vnumber="20">ܘܫܰܕܰܪ ܝܺܗܽܘܕ݂ܳܐ ܓܰܕ݂ܝܳܐ ܕܥܶܙ̈ܶܐ ܒܝܰܕ݂ ܪܳܚܡܶܗ ܥܰܪܠܶܡܳܝܳܐ: ܠܡܶܣܰܒ ܡܶܫܟܳܢܳܐ ܡܶܢ ܐܺܝ̈ܕܶܝܗ̇ ܕܰܐܢ̱ܬܬܳܐ: ܘܠܳܐ ܐܶܫܟܚܳܗ̇.</VERS>
      <VERS vnumber="21">ܘܫܰܐܶܠ ܠܐ̱ܢܳܫܰܝ̈ ܐܰܬ݂ܪܳܐ ܘܶܐܡܰܪ: ܐܰܝܟܳܐ ܗ̱ܝ ܙܳܢܺܝܬܳܐ ܕܝܳܬ݂ܒܳܐ ܒܦܳܠܫܰܬ݂ ܐܽܘܖ̈ܚܳܬܳܐ: ܘܶܐܡܰܪܘ ܠܰܝܬ ܗܳܪܟܳܐ ܙܳܢܺܝܬܳܐ.</VERS>
      <VERS vnumber="22">ܘܰܗܦܰܟ ܠܘܳܬ݂ ܝܺܗܽܘܕ݂ܳܐ: ܘܶܐܡܰܪ ܠܳܐ ܐܶܫܟܰܚܬ݂ܳܗ̇: ܘܳܐܦ ܐ̱ܢܳܫܰܝ̈ ܐܰܬ݂ܪܳܐ ܐܳܡܪܺܝܢ: ܠܰܝܬ ܗܳܪܟܳܐ ܙܳܢܺܝܬܳܐ.</VERS>
      <VERS vnumber="23">ܘܶܐܡܰܪ ܝܺܗܽܘܕ݂ܳܐ: ܬܶܣܰܒ ܠܳܗ̇: ܕܰܠܡܳܐ ܐܶܗܘܶܐ ܓܽܘܚܟܳܐ: ܗܳܐ ܫܰܕܪܶܬ݂ ܓܰܕ݂ܝܳܐ ܗܳܢܳܐ: ܘܰܐܢ̱ܬ ܠܳܐ ܐܶܫܟܰܚܬܳܗ̇.</VERS>
      <VERS vnumber="24">ܘܰܗܘܳܐ ܡܶܢ ܒܳܬܰܪ ܬܠܳܬܳܐ ܝܰܖ̈ܚܺܝܢ: ܘܶܐܬ݂ܚܰܘܺܝ ܠܺܝܗܽܘܕ݂ܳܐ ܘܶܐܡܰܪܘ ܠܶܗ: ܙܰܢܝܰܬ݂ ܬܳܡܳܪ ܟܰܠܬ݂ܳܟ: ܘܗܳܐ ܡܶܢ ܙܳܢܝܽܘܬ݂ܳܐ ܒܰܛܢܳܐ: ܘܶܐܡܰܪ ܝܺܗܽܘܕ݂ܳܐ: ܐܰܦܩܽܘܗ̇ ܘܬ݂ܺܐܩܰܕ݂.</VERS>
      <VERS vnumber="25">ܘܟܰܕ݂ ܗܶܢܽܘܢ ܡܰܦܩܺܝܢ ܠܳܗ̇: ܫܳܠܚܳܐ ܠܰܚܡܽܘܗ̇: ܡܶܢ ܓܰܒܪܳܐ ܕܗܳܠܶܝܢ ܕܺܝܠܶܗ ܡܶܢܶܗ ܒܰܛܢܳܐ ܐ̱ܢܳܐ: ܘܶܐܡܪܰܬ݂: ܐܶܫܬܰܘܕܰܥ ܕܡܰܢ ܗܺܝ ܥܶܙܰܩܬ݂ܳܐ ܘܫܽܘܫܶܦܳܐ ܘܚܽܘܛܪܳܐ ܗܳܠܶܝܢ.</VERS>
      <VERS vnumber="26">ܘܗܽܘ ܐܶܫܬܰܘܕܰܥ: ܘܶܐܡܰܪ ܝܺܗܽܘܕ݂ܳܐ: ܙܰܟܳܝܳܐ ܗܺܝ ܡܶܢܝ: ܡܶܛܽܠ ܗܳܢܳܐ ܠܳܐ ܝܰܗܒܬ݂ܳܗ̇ ܠܫܶܠܳܐ ܒܶܪܝ: ܘܠܳܐ ܐܰܘܣܶܦ ܬܽܘܒ ܠܡܶܕܥܳܗ̇.</VERS>
      <VERS vnumber="27">ܘܰܗܘܳܐ ܙܒܰܢ ܡܰܘܠܳܕ݂ܳܗ̇: ܘܗܳܐ ܬܳܐܡ̈ܶܐ ܒܟܰܪܣܳܗ̇.</VERS>
      <VERS vnumber="28">ܘܰܗܘܳܐ ܕܟܰܕ݂ ܝܳܠܕܳܐ ܝܰܗܒ ܐܺܝܕ݂ܶܗ: ܢܶܣܒܰܬ݂ ܚܰܝܬܳܐ ܚܽܘܛܳܐ ܕܰܙܚܽܘܪܺܝܬܳܐ: ܘܩܶܛܪܰܬ݂ ܥܰܠ ܐܺܝܕ݂ܶܗ: ܘܶܐܡܪܰܬ݂ ܗܳܢܳܐ ܢܶܦܽܘܩ ܩܰܕ݂ܡܳܝܰܬ݂.</VERS>
      <VERS vnumber="29">ܘܟܰܕ݂ ܐܰܗܦܶܟ ܐܺܝܕ݂ܶܗ ܢܦܰܩ ܐܰܚܽܘܗܝ: ܘܶܐܡܪܰܬ݂: ܡܳܐ ܐܶܬܬܰܪܥܰܬ݂ ܥܠܰܝܟ ܬܽܘܪܥܬܳܐ: ܘܰܩܪܳܬ݂ ܫܡܶܗ ܦܰܪܨ.</VERS>
      <VERS vnumber="30">ܘܒܳܬܰܪܟܶܢ ܢܦܰܩ ܐܰܚܽܘܗܝ ܕܥܰܠ ܐܺܝܕ݂ܶܗ ܚܽܘܛܳܐ ܕܰܙܚܽܘܪܺܝܬܳܐ: ܘܰܩܪܳܬ݂ ܫܡܶܗ ܙܳܪܰܚ.</VERS>
    </CHAPTER>
    <CHAPTER cnumber="39">
      <VERS vnumber="1">ܘܰܠܝܰܘܣܶܦ ܐܰܚܬ݂ܽܘܗܝ ܡܶܕ݂ܝܰܢܳܝ̈ܶܐ ܠܡܶܨܪܶܝܢ: ܘܙܰܒܢܶܗ ܦܽܘܛܺܝܦܰܪ ܡܗܰܝܡܢܳܐ ܪܰܒ ܕܰܚ̈ܫܶܐ ܕܦܶܪܥܽܘܢ: ܓܰܒܪܳܐ ܡܶܨܪܳܝܳܐ: ܡܶܢ ܐܺܝܕܳܐ ܕܥܰܖ̈ܰܒܳܝܶܐ ܕܰܐܚܬ݂ܽܘܗܝ ܠܬܰܡܳܢ.</VERS>
      <VERS vnumber="2">ܘܰܗܘܳܐ ܡܳܪܝܳܐ ܥܰܡ ܝܰܘܣܶܦ: ܘܰܗܘܳܐ ܓܰܒܪܳܐ ܡܰܨܠܰܚ ܒܶܝܬ݂ ܡܳܪܶܗ ܡܶܨܪܳܝܳܐ.</VERS>
      <VERS vnumber="3">ܘܰܚܙܳܐ ܡܳܪܶܗ ܕܡܳܪܝܳܐ ܥܰܡܶܗ: ܘܟܽܠ ܕܥܳܒܶܕ݂ ܡܳܪܝܳܐ ܡܰܨܠܰܚ ܒܺܐܝܕ݂ܶܗ.</VERS>
      <VERS vnumber="4">ܘܶܐܫܟܰܚ ܝܰܘܣܶܦ ܖ̈ܰܚܡܶܐ ܒܥܰܝܢܰܘ̈ܗܝ ܘܫܰܡܫܶܗ: ܘܰܐܫܠܛܶܗ ܥܰܠ ܒܰܝܬܶܗ: ܘܟܽܠ ܕܺܐܝܬ݂ ܠܶܗ ܝܰܗܒ ܒܺܐܝܕܰܘ̈ܗܝ.</VERS>
      <VERS vnumber="5">ܘܰܗܘܳܐ ܡܶܢ ܙܰܒܢܳܐ ܕܰܐܫܠܛܶܗ ܥܰܠ ܒܰܝܬܶܗ: ܘܥܰܠ ܟܽܠ ܕܺܐܝܬ݂ ܠܶܗ: ܒܰܪܶܟ ܡܳܪܝܳܐ ܠܒܰܝܬܶܗ ܕܡܶܨܪܳܝܳܐ ܡܶܛܽܠ ܝܰܘܣܶܦ: ܘܰܗܘܳܬ݂ ܒܽܘܪܟܬܶܗ ܕܡܳܪܝܳܐ ܒܟܽܠ ܕܺܐܝܬ݂ ܠܶܗ ܒܒܰܝܬܳܐ ܘܰܒܚܰܩܠܳܐ.</VERS>
      <VERS vnumber="6">ܘܰܫܒܰܩ ܟܽܠ ܡܶܕܶܡ ܕܺܐܝܬ݂ ܠܶܗ ܒܝܰܕ݂ ܝܰܘܣܶܦ: ܘܠܳܐ ܝܺܕܰܥ ܥܰܡܶܗ ܡܶܕܶܡ: ܐܶܠܳܐ ܐܶܢ ܠܰܚܡܳܐ ܕܳܐܟܶܠ ܗܘܳܐ: ܘܝܰܘܣܶܦ ܫܰܦܺܝܪ ܗܘܳܐ ܚܶܙܘܶܗ ܘܝܳܐܶܐ ܩܽܘܒܠܠܶܗ.</VERS>
      <VERS vnumber="7">ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܰܪܡܝܰܬ݂ ܐܰܢ̱ܬܰܬ݂ ܡܳܪܶܗ ܥܰܝܢܳܗ̇ ܥܰܠ ܝܰܘܣܶܦ: ܘܶܐܡܪܰܬ݂ ܠܶܗ: ܕܡܰܟ ܥܰܡܝ.</VERS>
      <VERS vnumber="8">ܘܠܳܐ ܨܒܳܐ: ܘܶܐܡܰܪ ܠܰܐܢ̱ܬܰܬ݂ ܡܳܪܶܗ: ܗܳܐ ܡܳܪܝ ܠܳܐ ܝܳܕܰܥ ܥܰܡܝ ܡܳܢܳܐ ܐܺܝܬ݂ ܒܒܰܝܬܶܗ: ܘܟܽܠ ܕܺܐܝܬ݂ ܠܶܗ ܐܰܫܠܶܛ ܒܺܐܝ̈ܕܰܝ.</VERS>
      <VERS vnumber="9">ܘܠܰܝܬ ܕܪܰܒ ܒܒܰܝܬܳܐ ܗܳܢܳܐ ܡܶܢܝ: ܘܠܳܐ ܚܣܰܟ ܡܶܢܝ ܡܕܶܡ: ܐܶܠܳܐ ܐܶܢ ܠܶܟ݂ܝ ܕܰܐܢ̱ܬܬܶܗ ܐܰܢ̱ܬܝ: ܘܰܐܝܟܰܢܳܐ ܐܶܥܒܶܕ ܒܺܝܫܬܳܐ ܗܳܕ݂ܶܐ ܪܰܒܬܳܐ: ܘܶܐܚܛܶܐ ܠܰܐܠܳܗܳܐ.</VERS>
      <VERS vnumber="10">ܘܟܰܕ݂ ܐܳܡܪܳܐ ܗܘܳܬ݂ ܠܶܗ ܟܽܠܝܽܘܡ: ܘܠܳܐ ܫܳܡܰܥ ܗܘܳܐ ܠܳܗ̇: ܠܡܶܕ݂ܡܰܟ ܠܘܳܬ݂ܳܗ̇ ܘܰܠܡܶܗܘܳܐ ܥܰܡܳܗ̇.</VERS>
      <VERS vnumber="11">ܘܰܗܘܳܐ ܒܚܰܕ݂ ܡܶܢ ܝܰܘ̈ܡܳܬ݂ܳܐ: ܘܥܰܠ ܝܰܘܣܶܦ ܠܒܰܝܬܳܐ ܠܡܶܥܒܰܕ݂ ܥܒܳܕ݂ܳܐ: ܘܠܰܝܬ ܐ̱ܢܳܫ ܡܶܢ ܐ̱ܢܳܫܰܝ̈ ܒܰܝܬܳܐ ܬܰܡܳܢ ܒܒܰܝܬܳܐ.</VERS>
      <VERS vnumber="12">ܘܶܐܚܰܕ݂ܬܶܗ ܒܰܠܒܫܶܗ: ܘܶܐܡܪܰܬ݂ ܠܶܗ: ܕܡܰܟ ܥܰܡܝ: ܘܫܰܒܩܶܗ ܠܒܳܫܶܗ ܒܺܐܝܕܶܝ̈ܗ̇ ܘܰܥܪܰܩ ܢܦܰܩ ܠܶܗ ܠܫܽܘܩܳܐ.</VERS>
      <VERS vnumber="13">ܘܰܗܘܳܐ ܕܟܰܕ݂ ܚܙܳܬ݂ ܕܫܰܒܩܶܗ ܠܒܳܫܶܗ ܒܺܐܝܕܶܝ̈ܗ̇: ܘܰܥܪܰܩ ܠܫܽܘܩܳܐ.</VERS>
      <VERS vnumber="14">ܩܪܳܬ݂ ܠܐ̱ܢܳܫܰܝ̈ ܒܰܝܬܳܗ̇ ܘܶܐܡܪܰܬ݂ ܠܗܽܘܢ: ܚܙܰܘ ܕܰܐܝܬܺܝ ܠܰܢ ܥܰܒܕܳܐ ܥܶܒܪܳܝܳܐ ܠܡܶܓܚܰܟ ܥܠܰܝܢ: ܥܰܠ ܥܠܰܝ ܠܡܶܕ݂ܡܰܟ ܥܰܡܝ: ܘܰܩܥܺܝܬ ܒܩܳܠܳܐ ܪܳܡܳܐ.</VERS>
      <VERS vnumber="15">ܘܟܰܕ݂ ܫܡܰܥ ܕܰܐܪܺܝܡܶܬ݂ ܩܳܠܝ ܘܰܩܥܺܝܬ: ܫܰܒܩܶܗ ܠܒܳܫܶܗ ܒܺܐܝܕܰܝ̈: ܘܰܥܪܰܩ ܢܦܰܩ ܠܶܗ ܠܫܽܘܩܳܐ.</VERS>
      <VERS vnumber="16">ܘܣܳܡܬ݂ܶܗ ܠܒܳܫܶܗ ܠܘܳܬ݂ܳܗ̇: ܥܕܰܡܳܐ ܕܥܰܠ ܡܳܪܶܗ ܠܒܰܝܬܳܐ.</VERS>
      <VERS vnumber="17">ܘܶܐܡܪܰܬ݂ ܠܶܗ ܐܰܝܟ ܡ̈ܶܠܶܐ ܗܳܠܶܝܢ: ܥܰܠ ܥܠܰܝ ܥܰܒܕܳܐ ܥܶܒܪܳܝܳܐ ܕܰܐܝܬܺܝܬ ܠܰܢ ܠܰܡܓܰܚܳܟ݂ܽܘ ܒܰܢ.</VERS>
      <VERS vnumber="18">ܘܟܰܕ݂ ܐܰܪܺܝܡܶܬ݂ ܩܳܠܝ ܘܰܩܥܺܝܬ݂: ܫܰܒܩܶܗ ܠܒܳܫܶܗ ܒܺܐܝܕܰܝ̈: ܘܰܥܪܰܩ ܢܦܰܩ ܠܶܗ ܠܫܽܘܩܳܐ.</VERS>
      <VERS vnumber="19">ܘܟܰܕ݂ ܫܡܰܥ ܡܳܪܶܗ ܡܶܠܶܝ̈ܗ̇ ܕܰܐܢ̱ܬܬܶܗ ܕܶܐܡܪܰܬ݂ ܠܶܗ: ܕܰܐܝܟ ܡ̈ܶܠܶܐ ܗܳܠܶܝܢ ܥܒܰܕ݂ ܠܺܝ ܥܰܒܕܳܟ݂: ܐܶܬ݂ܚܰܡܰܬ݂ ܪܽܘܓܙܶܗ.</VERS>
      <VERS vnumber="20">ܘܕܰܒܪܶܗ ܡܳܪܶܗ ܘܰܐܪܡܝܶܗ ܒܶܝܬ݂ ܐܰܣܺܝܖ̈ܶܐ: ܐܰܬܰܪ ܕܰܐܣܺܝܖ̈ܰܝ ܡܰܠܟܳܐ ܐܰܣܺܝܪܺܝܢ ܗܘܰܘ: ܘܰܗܘܳܐ ܬܰܡܳܢ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="21">ܘܰܗܘܳܐ ܡܳܪܝܳܐ ܥܰܡ ܝܰܘܣܶܦ: ܘܰܐܪܡܺܝ ܥܠܰܘܗ̱ܝ ܚܶܣܕܳܐ: ܘܝܰܗܒܶܗ ܠܖ̈ܰܚܡܶܐ ܒܥܰܝ̈ܢܰܝ ܪܰܒܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="22">ܘܰܐܫܠܶܡ ܪܰܒܒܶܝܬ݂ ܐܰܣܺܝܖ̈ܶܐ ܒܝܰܕ݂ ܝܰܘܣܶܦ ܟܽܠܗܽܘܢ ܐܰܣܺܝܖ̈ܶܐ ܕܰܒܒܶܝܬ݂ ܐܰܣܺܝܖ̈ܶܐ: ܘܟܽܠ ܕܥܳܒܕܺܝܢ ܗܘܰܘ ܬܰܡܳܢ: ܗܽܘ ܥܳܒܶܕ݂ ܗܘܳܐ.</VERS>
      <VERS vnumber="23">ܘܪܰܒܒܶܝܬ݂ ܐܰܣܺܝܖ̈ܶܐ ܠܳܐ ܚܳܙܶܐ ܗܘܳܐ ܡܶܕܶܡ ܒܺܐܝܕ݂ܶܗ: ܡܶܛܽܠ ܕܡܳܪܝܳܐ ܗܘܳܐ ܥܰܡܶܗ: ܘܟܽܠ ܡܶܕܶܡ ܕܥܳܒܶܕ݂ ܗܘܳܐ ܡܳܪܝܳܐ ܡܰܨܠܰܚ.</VERS>
    </CHAPTER>
    <CHAPTER cnumber="40">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܚܛܰܘ ܪܰܒ ܫܳܩܰܘ̈ܳܬܳܐ ܕܡܰܠܟܳܐ ܕܡܶܨܪܶܝܢ ܘܪܰܒ ܢܰܚܬܽܘ̈ܡܶܐ ܠܡܳܪܗܽܘܢ ܡܰܠܟܳܐ ܕܡܶܨܪܶܝܢ.</VERS>
      <VERS vnumber="2">ܘܰܪܓܶܙ ܦܶܪܥܽܘܢ ܥܰܠ ܬܪܶܝܢ ܡܗܰܝܡ̈ܢܰܘܗܝ: ܥܰܠ ܪܰܒ ܫܳܩܰܘ̈ܳܬܳܐ: ܘܥܰܠ ܪܰܒ ܢܰܚܬܽܘ̈ܡܶܐ.</VERS>
      <VERS vnumber="3">ܘܰܐܪܡܺܝ ܐܶܢܽܘܢ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܪܰܒ ܕܰܚ̈ܫܶܐ: ܒܰܐܬ݂ܪܳܐ ܕܝܰܘܣܶܦ ܐܰܣܺܝܪ ܬܰܡܳܢ.</VERS>
      <VERS vnumber="4">ܘܰܐܫܠܶܛ ܪܰܒ ܕܰܚ̈ܫܶܐ ܠܝܰܘܣܶܦ ܥܠܰܝܗܽܘܢ: ܘܫܰܡܶܫ ܐܶܢܽܘܢ: ܘܰܗܘܰܘ ܝܰܘ̈ܡܳܬ݂ܳܐ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="5">ܘܰܚܠܰܡܘ ܚܶܠ̈ܡܶܐ ܬܖ̈ܰܝܗܽܘܢ: ܓܒܰܪ ܚܶܠܡܶܗ ܒܠܺܠܝܳܐ ܚܰܕ݂: ܓܒܰܪ ܐܰܝܟ ܦܫܳܪ ܚܶܠܡܶܗ: ܫܳܩܝܳܐ ܘܢܰܚܬܽܘܡܳܐ ܕܡܰܠܟܳܐ ܕܡܶܨܪܶܝܢ: ܕܰܐܣܺܝܪܺܝܢ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="6">ܘܥܰܠ ܠܘܳܬ݂ܗܽܘܢ ܝܰܘܣܶܦ ܒܨܰܦܪܳܐ: ܘܰܚܙܳܐ ܐܶܢܽܘܢ ܘܗܳܐ ܟܡܺܝܪܺܝܢ.</VERS>
      <VERS vnumber="7">ܘܫܰܐܶܠ ܠܰܡܗܰܝܡ̈ܢܰܝ ܦܶܪܥܽܘܢ ܕܥܰܡܶܗ ܒܰܚܒܽܘܫܝܳܐ ܒܶܝܬ݂ ܡܳܪܶܗ: ܘܶܐܡܰܪ ܠܗܽܘܢ: ܠܡܳܢܳܐ ܟܡܺܝܖ̈ܳܢ ܐܰܦܰܝ̈ܟܽܘܢ ܝܰܘܡܳܢܳܐ.</VERS>
      <VERS vnumber="8">ܘܶܐܡܰܪܘ ܠܶܗ: ܚܶܠܡܳܐ ܚܠܰܡܢ: ܘܦܳܫܽܘܪܳܐ ܠܰܝܬ ܠܶܗ: ܐܶܡܰܪ ܠܗܽܘܢ ܝܰܘܣܶܦ: ܗܳܐ ܕܰܐ‌ܠܳܗܳܐ ܐܶܢܽܘܢ ܦܫܳܖ̈ܶܐ: ܐܶܫܬܰܥܰܘ ܠܺܝ.</VERS>
      <VERS vnumber="9">ܘܶܐܫܬܰܥܺܝ ܪܰܒ ܫܳܩܰܘ̈ܳܬܳܐ ܚܶܠܡܶܗ ܠܝܰܘܣܶܦ: ܘܶܐܡܰܪ ܠܶܗ: ܒܚܶܠܡܝ: ܗܳܐ ܓܦܶܬܳܐ ܩܕ݂ܳܡܰܝ.</VERS>
      <VERS vnumber="10">ܘܒܰܓܦܶܬܳܐ ܬܠܳܬ݂ ܫܒܺܫ̈ܬܺܝܢ: ܘܗܺܝ ܟܰܕ݂ ܦܶܪܥܰܬ݂: ܝܺܥܰܘ ܛܰܖ̈ܦܶܝܗ̇: ܘܰܒܫܶܠܘ ܣܓܽܘ̈ܠܶܝܗ̇ ܘܰܗܘܰܘ ܥܶܢ̈ܒܶܐ.</VERS>
      <VERS vnumber="11">ܘܟ݂ܳܣܳܐ ܕܦܶܪܥܽܘܢ ܒܺܐܝ̈ܕܰܝ: ܘܢܶܣܒܶܬ݂ ܥܶܢ̈ܒܶܐ ܘܥܶܨܪܶܬ݂ ܐܶܢܶܝܢ ܒܟ݂ܳܣܶܗ ܕܦܶܪܥܽܘܢ: ܘܝܶܗܒܶܬ݂ ܟܳܣܳܐ ܠܺܐܝ̈ܕܰܝ ܦܶܪܥܽܘܢ.</VERS>
      <VERS vnumber="12">ܐܶܡܰܪ ܠܶܗ ܝܰܘܣܶܦ: ܗܳܢܰܘ ܦܫܳܪܶܗ ܕܚܶܠܡܳܟ݂: ܬܠܳܬ݂ ܫܒܺܫ̈ܬܺܝܢ: ܬܠܳܬܳܐ ܐܶܢܽܘܢ ܝܰܘܡܺܝ̈ܢ.</VERS>
      <VERS vnumber="13">ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ: ܢܶܬܕܰܟ݂ܪܳܟ݂ ܦܶܪܥܽܘܢ ܘܢܰܗܦܟ݂ܳܟ݂ ܥܰܠ ܫܶܕܬܳܟ: ܘܬܶܬܶܠ ܟܳܣܳܐ ܠܦܶܪܥܽܘܢ ܒܺܐܝܕ݂ܶܗ: ܐܰܝܟ ܢܳܡܽܘܣܳܐ ܩܰܕܡܳܝܳܐ ܕܡܰܫܩܶܐ ܗ̱ܘܰܝܬ ܠܶܗ.</VERS>
      <VERS vnumber="14">ܐܶܠܳܐ ܐܶܬܕܰܟ݂ܪܰܝܢܝ ܥܰܡܳܟ݂ ܟܰܕ݂ ܢܰܛܐܰܒ ܠܳܟ: ܘܰܥܒܶܕ݂ ܥܰܡܝ ܛܰܝܒܽܘܬ݂ܳܐ ܘܩܽܘܫܬܳܐ: ܘܶܐܬܕܰܟ݂ܪܰܝܢܝ ܩܕܳܡ ܦܶܪܥܽܘܢ: ܘܰܐܦܶܩܰܝܢܝ ܡܶܢ ܒܶܝܬ݂ ܐܰܣܺܝܖ̈ܶܐ ܗܳܢܳܐ.</VERS>
      <VERS vnumber="15">ܡܶܛܽܠ ܕܡܶܓܢܰܒ ܓܢܺܝܒ ܐ̱ܢܳܐ ܡܶܢ ܐܰܪܥܳܐ ܕܥܶܒܖ̈ܳܝܶܐ: ܘܳܐܦ ܗܳܪܟܳܐ ܡܶܕܶܡ ܠܳܐ ܥܶܒܕܶܬ݂ ܕܰܐܪܡܝܽܘܢܝ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="16">ܘܰܚܙܳܐ ܪܰܒ ܢܰܚܬܽܘ̈ܡܶܐ ܕܫܰܦܺܝܪ ܦܫܰܪ: ܘܶܐܡܰܪ ܠܝܰܘܣܶܦ: ܘܳܐܦ ܐܶܢܳܐ ܒܚܶܠܡܝ: ܘܗܳܐ ܬܠܳܬܳܐ ܣ̈ܰܠܶܐ ܕܚܶܘܳܖ̈ܳܬܳܐ ܥܰܠ ܪܺܫܝ.</VERS>
      <VERS vnumber="17">ܘܰܒܣܰܠܳܐ ܥܶܠܳܝܳܐ ܡܶܢ ܟܽܠ ܡܶܐܟ݂ܠܶܗ ܕܦܶܪܥܽܘܢ: ܥܒܳܕ݂ܳܐ ܕܢܰܚܬܽܘܡܳܐ: ܘܚܰܝܘܰܬ݂ ܟܶܢܦܳܐ ܐܳܟ݂ܠܳܐ ܠܗܽܘܢ ܡܶܢ ܣܰܠܳܐ ܡܶܢ ܠܥܶܠ ܡܶܢ ܪܺܫܝ.</VERS>
      <VERS vnumber="18">ܥܢܳܐ ܝܰܘܣܶܦ ܘܶܐܡܰܪ ܠܶܗ: ܗܳܢܰܘ ܦܫܳܪܶܗ ܕܚܶܠܡܳܟ݂: ܬܠܳܬܳܐ ܣܰܠܺܝ̈ܢ ܬܠܳܬܳܐ ܐܶܢܽܘܢ ܝܰܘܡܺܝ̈ܢ.</VERS>
      <VERS vnumber="19">ܒܳܬܰܪ ܬܠܳܬܳܐ ܝܰܘܡܺܝ̈ܢ ܢܶܣܰܒ ܦܶܪܥܽܘܢ ܪܺܝܫܳܟ݂ ܡܶܢܳܟ: ܘܢܶܙܩܦܳܟ݂ ܥܰܠ ܩܰܝܣܳܐ: ܘܬ݂ܶܐܟ݂ܽܘܠ ܦܳܪܰܚܬܳܐ ܒܶܣܪܳܟ݂ ܡܶܢܳܟ.</VERS>
      <VERS vnumber="20">ܘܰܗܘܳܐ ܒܝܰܘܡܳܐ ܬܠܺܝܬ݂ܳܝܳܐ: ܒܝܰܘܡܳܐ ܕܒܶܝܬ݂ ܝܰܠܕܶܗ ܕܦܶܪܥܽܘܢ: ܥܒܰܕ݂ ܦܶܪܥܽܘܢ ܡܰܫܬܝܳܐ ܠܟܽܠܗܽܘܢ ܥܰܒܕܰܘ̈ܗܝ.</VERS>
      <VERS vnumber="21">ܘܶܐܬܕܟܰܪ ܠܪܰܒ ܫܳܩܰܘ̈ܳܬܳܐ ܘܰܠܪܰܒ ܢܰܚܬܽܘ̈ܡܶܐ ܒܓܰܘ ܥܰܒܕܰܘ̈ܗܝ: ܘܰܐܩܺܝܡ ܠܪܰܒ ܫܳܩܰܘ̈ܳܬܳܐ ܥܰܠ ܫܶܕܬ݂ܶܗ: ܘܝܰܗܒ ܟܳܣܳܐ ܥܰܠ ܐܺܝܕܰܝ̈ ܦܶܪܥܽܘܢ.</VERS>
      <VERS vnumber="22">ܘܰܠܪܰܒ ܢܰܚܬܽܘ̈ܡܶܐ ܙܩܰܦ: ܐܰܝܟ ܕܰܦܫܰܪ ܠܗܽܘܢ ܝܰܘܣܶܦ.</VERS>
      <VERS vnumber="23">ܘܠܳܐ ܐܶܬܕܟܰܪ ܪܰܒ ܫܳܩܰܘ̈ܳܬܳܐ ܠܝܰܘܣܶܦ: ܘܰܛܥܳܝܗܝ.</VERS>
    </CHAPTER>
    <CHAPTER cnumber="41">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܬܰܪܬܶܝܢ ܫܢܺܝ̈ܢ: ܘܦܶܪܥܽܘܢ ܚܠܰܡ ܚܶܠܡܳܐ: ܘܗܳܐ ܩܳܐܶܡ ܥܰܠ ܢܰܗܪܳܐ.</VERS>
      <VERS vnumber="2">ܘܗܳܐ ܡܶܢ ܢܰܗܪܳܐ ܣܳܠ̈ܩܰܢ ܫܒܰܥ ܬܰܘܖ̈ܳܢ: ܫܰܦܺܝܖ̈ܳܢ ܒܚܶܙܘܗܶܝܢ: ܘܫܰܡܺܝ̈ܢܰܢ ܒܒܶܣܪܗܶܝܢ: ܘܖ̈ܳܥܝܳܢ ܒܡܰܪܓܳܐ.</VERS>
      <VERS vnumber="3">ܘܗܳܐ ܫܒܰܥ ܬܰܘܖ̈ܳܬܳܐ ܐ̱ܚܖ̈ܳܢܝܳܬܳܐ ܣܳܠ̈ܩܳܢ ܒܳܬܰܪܗܶܝܢ ܡܶܢ ܢܰܗܪܳܐ: ܒܺܝ̈ܫܳܢ ܒܚܶܙܘܗܶܝܢ ܘܰܡܚܺܝ̈ܠܰܢ ܒܒܶܣܪܗܶܝܢ: ܘܩܳܡܶܝ̈ܢ ܥܰܠ ܓܶܢ̱ܒ ܬܰܘܖ̈ܳܬܳܐ ܥܰܠ ܣܶܦܰܬ݂ ܢܰܗܪܳܐ.</VERS>
      <VERS vnumber="4">ܘܶܐܟܰܠܝ̈ ܬܰܘܖ̈ܳܬܳܐ ܕܒܺܝ̈ܫܳܢ ܒܚܶܙܘܗܶܝܢ ܘܰܡܚܺܝ̈ܠܰܢ ܒܒܶܣܪܗܶܝܢ: ܠܰܫܒܰܥ ܬܰܘܖ̈ܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ ܘܫܰܡܺܝ̈ܢܰܢ ܒܒܶܣܪܗܶܝܢ: ܘܶܐܬܬܥܺܝܪ ܦܶܪܥܽܘܢ.</VERS>
      <VERS vnumber="5">ܘܰܕ݂ܡܶܟ ܘܰܚܠܰܡ ܕܬܰܪܬܶܝܢ ܙܰܒܢܺܝ̈ܢ: ܘܗܳܐ ܫܒܰܥ ܫܶܒ̈ܠܺܝܢ ܣܳܠ̈ܩܳܢ ܒܩܰܢܝܳܐ ܚܰܕ݂: ܡܰܠ̈ܝܳܢ ܘܛܳܒ̈ܳܢ.</VERS>
      <VERS vnumber="6">ܘܗܳܐ ܫܒܰܥ ܫܶܒ̈ܠܺܝܢ ܩܰܛܺܝ̈ܢܳܢ ܘܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ: ܝܳܥ̈ܝܳܢ ܒܳܬܰܪܗܶܝܢ.</VERS>
      <VERS vnumber="7">ܘܰܒܠܰܥ̈ܝ ܫܶܒ̈ܠܶܐ ܩܰܛܺܝ̈ܢܳܬܳܐ: ܠܰܫܒܰܥ ܫܶܒ̈ܠܶܐ ܫܰܡܺܝ̈ܢܳܬܳܐ ܘܡܰܠ̈ܝܳܬܳܐ: ܘܶܐܬܬܥܺܝܪ ܦܶܪܥܽܘܢ ܘܗܳܐ ܚܶܠܡܳܐ ܗܽܘ.</VERS>
      <VERS vnumber="8">ܘܰܗܘܳܐ ܒܨܰܦܪܳܐ: ܘܶܐܬ݂ܛܰܪܦܰܬ݂ ܪܽܘܚܶܗ ܕܦܶܪܥܽܘܢ: ܘܫܰܕܰܪ ܩܪܳܐ ܠܟܽܠܗܽܘܢ ܚܰܖ̈ܳܫܶܐ: ܘܰܠܟܽܠܗܽܘܢ ܚܰܟܺܝ̈ܡܶܝܗ̇ ܕܡܶܨܪܶܝܢ: ܘܶܐܫܬܰܥܺܝ ܠܗܽܘܢ ܦܶܪܥܽܘܢ ܚܶܠܡܰܘ̈ܗܝ: ܘܠܰܝܬ ܐ̱ܢܳܫ ܕܦܳܫܰܪ ܠܗܽܘܢ ܠܦܶܪܥܽܘܢ.</VERS>
      <VERS vnumber="9">ܘܡܰܠܶܠ ܪܰܒ ܫܳܩܰܘ̈ܳܬܳܐ ܩܕܳܡ ܦܶܪܥܽܘܢ ܘܶܐܡܰܪ: ܣܽܘܪܚܳܢܝ ܡܰܕ݂ܟܰܪ ܐ̱ܢܳܐ ܝܰܘܡܳܢܳܐ.</VERS>
      <VERS vnumber="10">ܦܶܪܥܽܘܢ ܪܓܶܙ ܥܰܠ ܥܰܒܕܰܘ̈ܗܝ: ܘܰܐܪܡܝܰܢܝ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܪܰܒ ܕܰܚ̈ܫܶܐ: ܠܺܝ ܘܰܠܪܰܒ ܢܰܚܬܽܘ̈ܡܶܐ.</VERS>
      <VERS vnumber="11">ܘܰܚܠܰܡܢ ܚܶܠ̈ܡܶܐ ܒܠܺܠܝܳܐ ܚܰܕ݂ ܐܶܢܳܐ ܘܗܰܘ: ܓܒܰܪ ܐܰܝܟ ܦܫܳܪ ܚܶܠܡܶܗ ܚܠܰܡܢ.</VERS>
      <VERS vnumber="12">ܘܬܰܡܳܢ ܥܰܡܰܢ ܥܠܰܝܡܳܐ ܥܶܒܪܳܝܳܐ: ܥܰܒܕܳܐ ܕܪܰܒ ܕܰܚ̈ܫܶܐ: ܘܶܐܫܬܰܥܺܝܢ ܠܶܗ ܘܰܦܫܰܪ ܠܰܢ ܚܶܠܡܰܝ̈ܢ: ܐ̱ܢܳܫ ܐܰܝܟ ܚܶܠܡܶܗ ܦܫܰܪ.</VERS>
      <VERS vnumber="13">ܘܰܐܝܟ ܕܰܦܫܰܪ ܠܰܢ: ܗܳܟܰܢܳܐ ܗܘܳܐ ܠܰܢ: ܠܺܝ ܐܰܗܦܶܟ ܥܰܠ ܫܶܕܬ݂ܝ: ܘܰܠܗܰܘ ܙܩܰܦ.</VERS>
      <VERS vnumber="14">ܘܫܰܕܰܪ ܦܶܪܥܽܘܢ ܘܰܩܪܳܝܗܝ ܠܝܰܘܣܶܦ: ܘܰܐܪܗܛܽܘܗܝ ܡܶܢ ܓܽܘܒܳܐ: ܘܰܓܪܰܥ ܘܚܰܠܶܦ ܢܰܚܬܰܘ̈ܗܝ: ܘܥܰܠ ܩܕܳܡ ܦܶܪܥܽܘܢ.</VERS>
      <VERS vnumber="15">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܚܶܠܡܳܐ ܚܶܠܡܶܬ݂ ܘܦܳܫܽܘܪܳܐ ܠܰܝܬ ܠܶܗ: ܘܶܐܢܳܐ ܫܶܡܥܶ݀ܬ݂ ܥܠܰܝܟ: ܕܫܳܡܰܥ ܐܰܢ̱ܬ ܚܶܠ̈ܡܶܐ ܘܦܳܫܰܪ ܐܰܢ̱ܬ ܠܶܗ.</VERS>
      <VERS vnumber="16">ܥܢܳܐ ܝܰܘܣܶܦ ܘܶܐܡܰܪ ܠܦܶܪܥܽܘܢ: ܕܰܠܡܳܐ ܣܳܒܰܪ ܐܰܢ̱ܬ ܕܒܶܠܥܳܕ݂ ܐܰ‌ܠܳܗܳܐ. ܢܶܥܢܶܐ ܫܠܳܡܳܐ ܠܦܶܪܥܽܘܢ.</VERS>
      <VERS vnumber="17">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܒܚܶܠܡܝ: ܗܳܐ ܩܳܐܶܡ ܐ̱ܢܳܐ ܥܰܠ ܣܶܦܰܬ݂ ܢܰܗܪܳܐ.</VERS>
      <VERS vnumber="18">ܘܗܳܐ ܡܶܢ ܢܰܗܪܳܐ ܣܳܠ̈ܩܳܢ ܫܒܰܥ ܬܰܘܖ̈ܳܬܳܐ ܫܰܡܺܝ̈ܢܰܢ ܒܒܶܣܪܗܶܝܢ: ܘܫܰܦܺܝܪ ܚܶܙܘܗܶܝܢ: ܘܖ̈ܳܥܝܳܢ ܒܡܰܪܓܳܐ.</VERS>
      <VERS vnumber="19">ܘܗܳܐ ܫܒܰܥ ܬܰܘܖ̈ܳܢ ܐ̱ܚܖ̈ܳܢܝܳܢ ܣܳܠ̈ܩܳܢ ܒܳܬܰܪܗܶܝܢ: ܒܨܺܝܖ̈ܳܢ ܘܒܺܝܫ ܚܶܙܘܗܶܝܢ: ܘܰܡܚܺܝܠ ܒܶܣܪܗܶܝܢ ܛܳܒ: ܘܠܳܐ ܚܙܺܝ݀ܬ݂ ܕܒܺܝ̈ܫܳܢ ܐܰܟ݂ܘܳܬ݂ܗܶܝܢ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="20">ܘܶܐܟܰܠܝ̈ ܬܰܘܖ̈ܳܬܳܐ ܡܚܺܝ̈ܠܳܬܳܐ ܘܒܺܝ̈ܫܳܬܳܐ: ܠܰܫܒܰܥ ܬܰܘܖ̈ܳܬܳܐ ܩܰܕ݂ܡܳܝ̈ܳܬܳܐ ܫܰܡܺܝ̈ܢܳܬܳܐ.</VERS>
      <VERS vnumber="21">ܘܥ̣ܰܠܝ̈ ܠܓ݂ܰܘܗܶܝܢ: ܘܠܳܐ ܐܶܬ݂ܺܝܕܰܥ ܕܥܰܠܝ̈ ܠܓ݂ܰܘܗܶܝܢ: ܘܚܶܙܘܗܶܝܢ ܒܺܝܫ ܐܰܝܟ ܕܰܒܩܰܕ݂ܡܳܝܬܳܐ: ܘܶܐܬܬܥܺܝܪܶܬ݂.</VERS>
      <VERS vnumber="22">ܘܬܽܘܒ ܚܙܺܝ݀ܬ݂ ܒܚܶܠܡܝ: ܘܗܳܐ ܫܒܰܥ ܫܶܒܠܺܝܢ ܣܳܠ̈ܩܳܢ ܒܩܰܢܝܳܐ ܚܰܕ݂: ܡܰܠ̈ܝܳܢ ܘܛܳܒ̈ܳܢ.</VERS>
      <VERS vnumber="23">ܘܗܳܐ ܫܒܰܥ ܫܶܒ̈ܠܺܝܢ ܩܰܛܺܝ̈ܢܳܢ ܘܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ ܝܳܥܝ̈ܳܢ ܒܳܬܰܪܗܶܝܢ.</VERS>
      <VERS vnumber="24">ܘܰܒܠܰܥܝ̈ ܫܶܒ̈ܠܶܐ ܩܰܛܺܝ̈ܢܳܬܳܐ ܠܰܫܒܰܥ ܫܶܒ̈ܠܶܐ ܛܳܒ̈ܳܬ݂ܳܐ: ܘܶܐܡܪܶܬ݂ ܠܚܰܖ̈ܳܫܶܐ ܘܠܰܝܬ ܕܰܡܚܰܘܶܐ ܠܺܝ.</VERS>
      <VERS vnumber="25">ܘܶܐܡܰܪ ܝܰܘܣܶܦ ܠܦܶܪܥܽܘܢ: ܚܶܠܡܳܐ ܦܶܪܥܽܘܢ ܚܰܕ݂ ܗܽܘ: ܡܶܕܶܡ ܕܰܐ‌ܠܳܗܳܐ ܥܳܒܶܕ݂ ܚܰܘܺܝ ܠܦܶܪܥܽܘܢ.</VERS>
      <VERS vnumber="26">ܫܒܰܥ ܬܰܘܖ̈ܳܬܳܐ ܛܳܒ̈ܳܬ݂ܳܐ ܫܒܰܥ ܐܶܢܶܝܢ ܫܢܺܝ̈ܢ: ܘܰܫܒܰܥ ܫܶܒ̈ܠܶܐ ܛܳܒ̈ܳܬ݂ܳܐ ܫܒܰܥ ܐܶܢܶܝܢ ܫܢܺܝ̈ܢ: ܚܶܠܡܳܐ ܚܰܕ݂ ܗܽܘ.</VERS>
      <VERS vnumber="27">ܘܰܫܒܰܥ ܬܰܘܖ̈ܳܬܳܐ ܡܚܺܝ̈ܠܳܬܳܐ ܘܒܺܝ̈ܫܳܬܳܐ: ܕܣܳܠ̈ܩܳܢ ܒܳܬܰܪܗܶܝܢ: ܫܒܰܥ ܐܶܢܶܝܢ ܫܢܺܝ̈ܢ: ܘܰܫܒܰܥ ܫܶܒ̈ܠܶܐ ܩܰܛܺܝ̈ܢܳܬܳܐ ܕܰܫܩܺܝ̈ܦܳܢ ܠܪܽܘܚܳܐ ܕܫܰܘܒܳܐ: ܢܶܗܘ̈ܝܳܢ ܫܒܰܥ ܫܢܺܝ̈ܢ ܟܰܦܢܳܐ.</VERS>
      <VERS vnumber="28">ܗܽܘ ܦܶܬ݂ܓ݂ܳܡܳܐ ܕܶܐܡܪܶܬ݂ ܠܦܶܪܥܽܘܢ: ܐܰܝܠܶܝܢ ܕܰܐ‌ܠܳܗܳܐ ܥܳܒܶܕ݂: ܚܰܘܺܝ ܠܦܶܪܥܽܘܢ.</VERS>
      <VERS vnumber="29">ܘܗܳܐ ܫܒܰܥ ܫܢܺܝ̈ܢ ܐܳܬ݂ܝ̈ܳܢ: ܣܰܒܥܳܐ ܪܰܒܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="30">ܘܰܢܩܽܘ̈ܡܳܢ ܫܒܰܥ ܫܢܺܝ̈ܢ ܕܟܰܦܢܳܐ ܒܳܬܰܪܗܶܝܢ: ܘܢܶܬ݂ܛܥܶܐ ܟܽܠܶܗ ܣܰܒܥܳܐ ܕܰܗܘܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܢܣܺܝܦ ܟܰܦܢܳܐ ܠܰܐܪܥܳܐ.</VERS>
      <VERS vnumber="31">ܘܠܳܐ ܢܶܬ݂ܺܝܕܰܥ ܣܰܒܥܳܐ ܒܰܐܪܥܳܐ: ܡܶܛܽܠ ܟܰܦܢܳܐ ܗܰܘ ܕܡܶܢ ܒܳܬܰܪܟܶܢ ܕܥܰܫܺܝܢ ܗܽܘ ܛܳܒ.</VERS>
      <VERS vnumber="32">ܘܕܶܐܬܬܢܺܝ ܚܶܠܡܳܐ ܠܦܶܪܥܽܘܢ ܕܬܰܪܬܶܝܢ ܙܰܒܢܺܝ̈ܢ: ܕܰܡܛܰܝܰܒ ܦܶܬ݂ܓ݂ܳܡܳܐ ܡܶܢ ܩܕܳܡ ܐܰ‌ܠܳܗܳܐ: ܘܰܡܣܰܪܗܶܒ ܐܰ‌ܠܳܗܳܐ ܠܡܶܥܒܕܶܗ.</VERS>
      <VERS vnumber="33">ܗܳܫܳܐ ܢܶܚܙܶܐ ܦܶܪܥܽܘܢ ܓܰܒܪܳܐ ܚܰܟܺܝܡܳܐ ܘܣܰܟܽܘܠܬ݂ܳܢܳܐ: ܘܰܢܩܺܝܡܺܝܘܗܝ ܥܰܠ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="34">ܘܢܶܥܒܶܕ ܦܶܪܥܽܘܢ ܘܰܢܩܺܝܡ ܫܰܠܺܝ̈ܛܶܐ ܥܰܠ ܐܰܪܥܳܐ ܕܡܶܨܪܶܝܢ: ܘܢܶܣܒܽܘܢ ܚܰܕ݂ ܡܶܢ ܚܰܡܫܳܐ ܒܰܐܪܥܳܐ ܕܡܶܨܪܶܝܢ: ܒܰܫܒܰܥ ܫܢܰܝ̈ܳܐ ܕܣܰܒܥܳܐ.</VERS>
      <VERS vnumber="35">ܘܰܢܟܰܢܫܽܘܢ ܥܒܽܘܪܳܐ ܕܰܫܢܰܝ̈ܳܐ ܗܳܠܶܝܢ ܛܳܒ̈ܳܬ݂ܳܐ ܕܳܐܬ݂ܝ̈ܳܢ: ܘܢܶܚܡܠܽܘܢ ܥܒܽܘܪܳܐ ܬܚܶܝܬ݂ ܐܺܝܕ݂ܳܐ ܕܦܶܪܥܽܘܢ: ܥܒܽܘܪܳܐ ܒܩܽܘܖ̈ܝܳܐ ܢܶܛܪܽܘܢ.</VERS>
      <VERS vnumber="36">ܘܢܶܗܘܶܐ ܥܒܽܘܪܳܐ ܢܛܺܝܪ ܠܰܐܪܥܳܐ: ܠܰܫܒܰܥ ܫܢܰܝ̈ܳܐ ܕܟܰܦܢܳܐ ܕܗܳܘܝ̈ܳܢ ܒܰܐܪܥܳܐ ܕܡܶܨܪܶܝܢ: ܘܠܳܐ ܬܣܽܘܦ ܐܰܪܥܳܐ ܒܟܰܦܢܳܐ.</VERS>
      <VERS vnumber="37">ܘܰܫܦܰܪ ܦܶܬ݂ܓ݂ܳܡܳܐ ܒܥܰܝ̈ܢܰܝ ܦܶܪܥܽܘܢ: ܘܰܒܥܰܝ̈ܢܰܝ ܥܰܒܕܰܘ̈ܗܝ.</VERS>
      <VERS vnumber="38">ܘܶܐܡܰܪ ܦܶܪܥܽܘܢ ܠܥܰܒܕܰܘ̈ܗܝ: ܡܶܫܬܟܰܚ ܐܰܝܟ ܓܰܒܪܳܐ ܗܳܢܳܐ ܕܪܽܘܚܳܐ ܕܰܐ‌ܠܳܗܳܐ ܐܺܝܬ݂ ܒܶܗ.</VERS>
      <VERS vnumber="39">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܡܶܢ ܒܳܬܰܪ ܕܰܐܘܕܥܳܟ݂ ܐܰ‌ܠܳܗܳܐ ܗܳܕ݂ܶܐ ܟܽܠܳܗ̇: ܠܰܝܬ ܕܚܰܟܺܝܡ ܘܣܰܟܽܘܠܬ݂ܳܢ ܐܰܟ݂ܘܳܬܳܟ.</VERS>
      <VERS vnumber="40">ܐܰܢ̱ܬ ܬܶܗܘܶܐ ܥܰܠ ܒܰܝܬܝ: ܘܥܰܠ ܡܶܠܰܬ݂ ܦܽܘܡܳܟ ܢܶܣܰܒ ܕܺܝܢܳܐ ܟܽܠܶܗ ܥܰܡܝ: ܒܰܠܚܽܘܕ݂ ܟܽܘܪܣܝܳܐ ܐܺܪܰܒ ܡܶܢܳܟ.</VERS>
      <VERS vnumber="41">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܚܙܺܝ ܕܰܐܫܠܶܛܬܳܟ݂ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="42">ܘܰܫܩܰܠ ܦܶܪܥܽܘܢ ܥܶܙܰܩܬ݂ܳܐ ܡܶܢ ܐܺܝܕ݂ܶܗ: ܘܣܳܡܳܗ̇ ܒܺܐܝܕ݂ܶܗ ܕܝܰܘܣܶܦ: ܘܰܐܠܒܫܶܗ ܠܒܽܘܫܳܐ ܕܒܽܘܨܳܐ: ܘܰܐܪܡܺܝ ܗܰܡܢܺܝܟ݂ܳܐ ܕܕܰܗܒܳܐ ܒܨܰܘܪܶܗ.</VERS>
      <VERS vnumber="43">ܘܰܐܘܬܒܶܗ ܒܡܰܪܟܰܒܬܳܐ ܐ̱ܚܪܺܬܳܐ ܕܺܝܠܶܗ: ܘܰܩܪܳܐ ܩܕܳܡܰܘܗܝ ܐܰܒܳܐ ܘܫܰܠܺܝܛܳܐ: ܘܰܐܫܠܛܶܗ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="44">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܶܢܳܐ ܦܶܪܥܽܘܢ ܦܶܩܕܶܬ݂: ܕܒܶܠܥܳܕܰܝܟ ܐ̱ܢܳܫ ܠܳܐ ܢܪܺܝܡ ܐܺܝܕ݂ܶܗ ܐܰܘ ܪܶܓܠܶܗ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="45">ܘܰܩܪܳܐ ܦܶܪܥܽܘܢ ܫܡܶܗ ܕܝܰܘܣܶܦ: ܨܰܦܢܰܬ݂ ܦܰܥܢܰܚ: ܕܟܰܣ̈ܝܳܬܳܐ ܓܰܠܝ̈ܳܢ ܠܶܗ: ܘܝܰܗܒ ܠܶܗ ܠܰܐܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ: ܐܰܢ̱ܬܬ݂ܳܐ: ܘܰܢܦܰܩ ܝܰܘܣܶܦ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="46">ܘܝܰܘܣܶܦ ܒܰܪ ܬܠܳܬܺܝܢ ܗܘܳܐ ܫܢܺܝ̈ܢ: ܟܰܕ݂ ܩܳܡ ܩܕܳܡ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܰܢܦܰܩ ܝܰܘܣܶܦ ܡܶܢ ܩܕܳܡ ܦܶܪܥܽܘܢ: ܘܰܥܒܰܪ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="47">ܘܚܶܡܠܰܬ݂ ܐܰܪܥܳܐ ܒܰܫܒܰܥ ܫܢܰܝ̈ܳܐ ܕܣܰܒܥܳܐ ܒܰܐܘܨܖ̈ܶܐ.</VERS>
      <VERS vnumber="48">ܘܰܚܡܰܠ ܟܽܠܶܗ ܥܒܽܘܪܳܐ ܕܰܫܒܰܥ ܫܢܰܝ̈ܳܐ ܕܣܰܒܥܳܐ ܕܰܗܘܰܝ̈ ܒܰܐܪܥܳܐ ܕܡܶܨܪܶܝܢ: ܘܝܰܗܒ ܥܒܽܘܪܳܐ ܒܩܽܘܖ̈ܝܳܐ: ܥܒܽܘܪܳܐ ܕܚܰܩ̈ܠܳܬܳܐ ܕܰܩܪܺܝܬ݂ܳܐ ܘܕܰܚܕ݂ܳܖ̈ܶܝܗ̇ ܚܡܰܠ ܒܓܰܘܳܗ̇.</VERS>
      <VERS vnumber="49">ܘܰܚܡܰܠ ܝܰܘܣܶܦ ܥܒܽܘܪܳܐ: ܐܰܝܟ ܚܳܠܳܐ ܕܝܰܡܳܐ ܣܽܘܓܳܐܐ ܕܛܳܒ: ܥܕܰܡܳܐ ܕܰܠܐܺܝ ܠܡܶܡܢܳܐ ܕܠܳܐ ܡܶܢܝܳܢܳܐ.</VERS>
      <VERS vnumber="50">ܘܰܠܝܰܘܣܶܦ ܐܶܬܺܝܠܶܕ݂ܘ ܠܶܗ ܬܪܶܝܢ ܒܢܺܝ̈ܢ: ܥܰܕ݂ܠܳܐ ܬܶܥܽܘܠ ܫܰܢ̱ܬܳܐ ܕܟܰܦܢܳܐ: ܕܝܶܠܕܰܬ݂ ܠܶܗ ܐܰܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ.</VERS>
      <VERS vnumber="51">ܘܰܩܪܳܐ ܝܰܘܣܶܦ ܫܶܡ ܒܪܶܗ ܒܽܘܟ݂ܪܶܗ ܡܢܰܫܶܐ: ܡܶܛܽܠ ܕܰܐܢܫܝܰܢܝ ܐܰ‌ܠܳܗܳܐ ܟܽܠܶܗ ܥܰܡܠܝ ܘܟܽܠܶܗ ܒܶܝܬ݂ ܐܳܒܝ.</VERS>
      <VERS vnumber="52">ܘܰܫܡܶܗ ܕܰܐ̱ܚܪܺܢܳܐ ܩܪܳܐ ܐܰܦܪܶܝܡ: ܡܶܛܽܠ ܕܰܐܦܪܝܰܢܝ ܐܰ‌ܠܳܗܳܐ ܒܰܐܪܥܳܐ ܕܫܽܘܥܒܳܕ݂ܝ.</VERS>
      <VERS vnumber="53">ܘܰܓܡܰܖ̈ܝ ܫܒܰܥ ܫܢܰܝ̈ܳܐ ܕܣܰܒܥܳܐ ܕܰܗܘܰܝ̈ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="54">ܘܫܰܖ̈ܺܝ ܫܒܰܥ ܫܢܰܝ̈ܳܐ ܕܟܰܦܢܳܐ ܠܡܶܐܬܳܐ ܐܰܝܟ ܕܶܐܡܰܪ ܝܰܘܣܶܦ: ܘܰܗܘܳܐ ܟܰܦܢܳܐ ܒܟܽܠܗܶܝܢ ܐܰܖ̈ܥܳܬܳܐ: ܘܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܳܐ ܗܘܳܐ ܠܰܚܡܳܐ.</VERS>
      <VERS vnumber="55">ܘܟܶܦܢܰܬ݂ ܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܡܒܰܓܢܺܝܢ ܥܰܡܳܐ ܥܰܠ ܦܶܪܥܽܘܢ ܥܰܠ ܠܰܚܡܳܐ: ܘܶܐܡܰܪ ܦܶܪܥܽܘܢ ܠܟܽܠܗܽܘܢ ܡܶܨܖ̈ܳܝܶܐ: ܙܶܠܘ ܠܘܳܬ݂ ܝܰܘܣܶܦ: ܘܡܶܕܶܡ ܕܳܐܡܰܪ ܠܟܽܘܢ ܬܶܥܒܕ݂ܽܘܢ.</VERS>
      <VERS vnumber="56">ܘܟܰܦܢܳܐ ܗܘܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ: ܘܰܦܬܰܚ ܝܰܘܣܶܦ ܐܰܘܨܖ̈ܶܐ: ܘܙܰܒܶܢ ܠܡܶܨܖ̈ܳܝܶܐ.</VERS>
      <VERS vnumber="57">ܘܰܥܫܶܢ ܟܰܦܢܳܐ ܒܰܐܪܥܳܐ ܕܡܶܨܪܶܝܢ: ܘܟܽܠܳܗ̇ ܐܰܪܥܳܐ ܐܶܬ݂ܰܘ ܠܡܶܨܪܶܝܢ ܠܰܡܡܳܪ ܡܶܢ ܝܰܘܣܶܦ: ܡܶܛܽܠ ܕܰܥܫܶܢ ܟܰܦܢܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
    </CHAPTER>
    <CHAPTER cnumber="42">
      <VERS vnumber="1">ܘܰܚܙܳܐ ܝܰܥܩܽܘܒ ܕܺܐܝܬ݂ ܥܒܽܘܪܳܐ ܒܡܶܨܪܶܝܢ: ܘܶܐܡܰܪ ܝܰܥܩܽܘܒ ܠܰܒܢܰܘ̈ܗܝ: ܠܳܐ ܬܶܕ݂ܚܠܽܘܢ.</VERS>
      <VERS vnumber="2">ܗܳܐ ܫܶܡܥܶ݀ܬ݂ ܕܺܐܝܬ݂ ܥܒܽܘܪܳܐ ܒܡܶܨܪܶܝܢ: ܚܽܘܬ݂ܘ ܠܬܰܡܳܢ ܘܡܽܘܪܘ ܠܰܢ ܡܶܢ ܬܰܡܳܢ: ܘܢܺܚܶܐ ܘܠܳܐ ܢܡܽܘܬ݂.</VERS>
      <VERS vnumber="3">ܘܰܢܚܶܬ݂ܘ ܐܰܚܰܘ̈ܗܝ ܕܝܰܘܣܶܦ ܥܶܣܪܳܐ: ܠܰܡܡܳܪ ܥܒܽܘܪܳܐ ܡܶܢ ܡܶܨܪܶܝܢ.</VERS>
      <VERS vnumber="4">ܘܰܠܒܶܢܝܳܡܶܝܢ ܐܰܚܽܘܗܝ ܕܝܰܘܣܶܦ: ܠܳܐ ܫܰܕܰܪ ܝܰܥܩܽܘܒ ܥܰܡ ܐܰܚܰܘ̈ܗܝ: ܡܶܛܽܠ ܕܶܐܡܰܪ ܕܰܠܡܳܐ ܢܶܓܕܰܫ ܠܶܗ ܩܺܐܪܣܳܐ.</VERS>
      <VERS vnumber="5">ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܠܰܡܡܳܪ ܥܰܡ ܐܰܝܠܶܝܢ ܕܳܐܙܺܠܝܢ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="6">ܘܝܰܘܣܶܦ ܗܽܘܝܽܘ ܫܰܠܺܝܛ ܥܰܠ ܐܰܪܥܳܐ. ܘܗܽܘ ܡܡܺܝܪ ܠܟܽܠܶܗ ܥܰܡܳܐ ܕܰܐܪܥܳܐ. ܘܶܐܬ݂ܰܘ ܐܰܚܰܘ̈ܗܝ ܕܝܰܘܣܶܦ: ܘܰܣܓܶܕ݂ܘ ܠܶܗ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ.</VERS>
      <VERS vnumber="7">ܘܰܚܙܳܐ ܝܰܘܣܶܦ ܠܰܐܚܰܘ̈ܗܝ: ܘܶܐܫܬܰܘܕܰܥ ܐܶܢܽܘܢ: ܘܶܐܬ݂ܢܟܶܠ ܥܠܰܝܗܽܘܢ: ܘܡܰܠܶܠ ܥܰܡܗܽܘܢ ܩܰܫܝܳܐܺܝܬ݂ ܘܶܐܡܰܪ ܠܗܽܘܢ: ܡܶܢ ܐܰܝܡܶܟܳܐ ܐܰܢ̱ܬܽܘܢ: ܘܶܐܡܰܪܘ: ܡܶܢ ܐܰܪܥܳܐ ܕܰܟ݂ܢܰܥܢ ܐܶܬܰܝܢ: ܠܰܡܡܳܪ ܥܒܽܘܪܳܐ.</VERS>
      <VERS vnumber="8">ܘܶܐܫܬܰܘܕܰܥ ܝܰܘܣܶܦ ܠܰܐܚܰܘ̈ܗܝ: ܘܗܶܢܽܘܢ ܠܳܐ ܐܶܫܬܰܘܕܥܽܘܗܝ.</VERS>
      <VERS vnumber="9">ܘܶܐܬܕܟܰܪ ܝܰܘܣܶܦ ܚܶܠ̈ܡܶܐ ܕܰܚܠܰܡ ܠܗܽܘܢ: ܘܶܐܡܰܪ ܠܗܽܘܢ ܓܳܫܽܘܫ̈ܶܐ ܐܰܢ̱ܬܽܘܢ: ܘܰܠܡܶܚܙܳܐ ܗܽܘ ܛܶܒܳܗ̇ ܕܰܐܪܥܳܐ ܐܶܬܰܝܬܽܘܢ.</VERS>
      <VERS vnumber="10">ܘܶܐܡܰܪܘ: ܠܳܐ ܡܳܪܰܢ: ܥܰܒܕܰܝ̈ܟ ܐܶܬ݂ܰܘ ܠܰܡܡܳܪ ܥܒܽܘܪܳܐ.</VERS>
      <VERS vnumber="11">ܟܽܠܰܢ ܒܢܰܝ̈ ܚܰܕ݂ ܓܒܰܪ ܚܢܰܢ: ܘܟܺܐܢ̈ܶܐ ܚܢܰܢ: ܘܠܳܐ ܗܘܰܘ ܓܳܫܽܘܫ̈ܶܐ ܥܰܒܕܰܝ̈ܟ.</VERS>
      <VERS vnumber="12">ܐܶܡܰܪ ܠܗܽܘܢ ܝܰܘܣܶܦ: ܠܳܐ ܗܘܳܐ ܗܳܟܰܢܳܐ: ܛܶܒܳܗ̇ ܗܽܘ ܕܰܐܪܥܳܐ ܐܶܬܰܝܬܽܘܢ ܠܡܶܚܙܳܐ.</VERS>
      <VERS vnumber="13">ܘܶܐܡܰܪܘ ܠܶܗ: ܬܪܶܥܣܰܪ ܚܢܰܢ ܐܰܚ̈ܶܐ ܥܰܒܕܰܝ̈ܟ: ܒܢܰܝ̈ ܓܰܒܪܳܐ ܚܰܕ݂: ܒܰܐܪܥܳܐ ܕܰܟ݂ܢܰܥܢ: ܘܰܙܥܽܘܪܳܐ ܗܳܐ ܠܘܳܬ݂ ܐܰܒܽܘܢ ܗܽܘ ܝܰܘܡܳܢܳܐ: ܘܚܰܕ݂ ܠܰܝܬܰܘܗܝ.</VERS>
      <VERS vnumber="14">ܐܶܡܰܪ ܠܗܽܘܢ ܝܰܘܣܶܦ: ܗܳܢܰܘ ܕܶܐܡܪܶܬ݂ ܠܟܽܘܢ: ܕܓ݂ܳܫܽܘܫ̈ܶܐ ܐܰܢ̱ܬܽܘܢ.</VERS>
      <VERS vnumber="15">ܒܗܳܕ݂ܶܐ ܬܶܬ݂ܒܩܽܘܢ: ܠܳܐ ܚܰܝܰܘ̈ܗܝ ܕܦܶܪܥܽܘܢ: ܠܳܐ ܬܶܦܩܽܘܢ ܡܶܟܳܐ: ܐܶܠܳܐ ܐܶܢ ܢܺܐܬܶܐ ܐܰܚܽܘܟ݂ܽܘܢ ܙܥܽܘܪܳܐ ܠܗܳܪܟܳܐ.</VERS>
      <VERS vnumber="16">ܫܰܕܰܪܘ ܚܰܕ݂ ܡܶܢܟܽܘܢ ܢܶܕ݂ܒܰܪ ܠܰܐܚܽܘܟ݂ܽܘܢ: ܘܰܐܢ̱ܬܽܘܢ ܐܶܬ݂ܐܣܰܪܘ: ܘܢܶܬ݂ܒܰܩ̈ܝܳܢ ܡܶܠܰܝ̈ܟܽܘܢ ܐܶܢ ܒܩܽܘܫܬܳܐ ܐܶܡܰܪܬܽܘܢ: ܘܶܐܢ ܠܳܐ ܚܰܝܰܘ̈ܗܝ ܕܦܶܪܥܽܘܢ ܐܶܠܳܐ ܓܳܫܽܘܫ̈ܶܐ ܐܰܢ̱ܬܽܘܢ.</VERS>
      <VERS vnumber="17">ܘܰܐܪܡܺܝ ܐܶܢܽܘܢ ܒܶܝܬ݂ ܚܒܽܘܫܝܳܐ: ܬܠܳܬܳܐ ܝܰܘܡܺܝ̈ܢ.</VERS>
      <VERS vnumber="18">ܘܶܐܡܰܪ ܠܗܽܘܢ ܝܰܘܣܶܦ ܒܝܰܘܡܳܐ ܬܠܺܝܬ݂ܳܝܳܐ: ܗܳܕ݂ܶܐ ܥܒܶܕ݂ܘ ܘܰܚܝܰܘ: ܠܰܐܠܳܗܳܐ ܕܳܚܶܠ ܐ̱ܢܳܐ.</VERS>
      <VERS vnumber="19">ܐܶܢ ܟܺܐܢ̈ܶܐ ܐܰܢ̱ܬܽܘܢ: ܐܰܚܽܘܟ݂ܽܘܢ ܚܰܕ݂ ܢܶܬ݂ܐܣܰܪ ܒܶܝܬ݂ ܚܒܽܘܫܺܝܟܽܘܢ: ܘܰܐܢ̱ܬܽܘܢ ܙܶܠܘ ܐܰܘܒܶܠܘ ܥܒܽܘܪܳܐ ܠܟܰܦܢ̈ܶܐ ܕܺܐܝܬ݂ ܒܒܳܬܰܝ̈ܟܽܘܢ.</VERS>
      <VERS vnumber="20">ܘܠܰܐܚܘܟܽܘܢ ܙܥܽܘܪܳܐ ܐܰܝܬܰܘ ܠܘܳܬ݂ܝ: ܘܢܶܬ݂ܗܰܝܡ̈ܢܳܢ ܡܶܠܰܝ̈ܟܽܘܢ ܘܠܳܐ ܬܡܽܘܬ݂ܽܘܢ: ܘܰܥܒܰܕ݂ܘ ܗܳܟܰܢܳܐ.</VERS>
      <VERS vnumber="21">ܘܶܐܡܰܪܘ ܓܒܰܪ ܠܰܐܚܽܘܗܝ: ܫܰܪܺܝܪܳܐܺܝܬ݂ ܚܰܝܳܒܺܝܢܰܢ ܥܰܠ ܐܰܚܽܘܢ: ܕܰܚܙܰܝܢ ܒܛܽܘܪܳܦܳܐ ܕܢܰܦܫܶܗ: ܟܰܕ݂ ܡܶܬ݂ܟܰܫܰܦ ܗܘܳܐ ܠܰܢ ܘܠܳܐ ܫܡܰܥܢܳܝܗܝ: ܡܶܛܽܠ ܗܳܢܳܐ ܐܶܬ݂ܳܬ݂ ܥܠܰܝܢ ܥܳܩܬܳܐ ܗܳܕ݂ܶܐ.</VERS>
      <VERS vnumber="22">ܘܰܥܢܳܐ ܪܽܘܒܺܝܠ ܘܶܐܡܰܪ ܠܗܽܘܢ: ܠܳܐ ܐܶܡܪܶܬ݂ ܠܟܽܘܢ: ܕܠܳܐ ܬܶܚܛܽܘܢ ܒܛܰܠܝܳܐ: ܘܠܳܐ ܫܡܰܥܬܽܘܢ: ܘܳܐܦ ܕܡܶܗ ܗܳܐ ܡܶܬܬܒܰܥ.</VERS>
      <VERS vnumber="23">ܘܗܶܢܽܘܢ ܠܳܐ ܝܳܕ݂ܥܺܝܢ ܗܘܰܘ ܕܫܳܡܰܥ ܝܰܘܣܶܦ: ܡܶܛܽܠ ܕܬܰܪܓܡܳܢܳܐ ܩܳܐܶܡ ܗܘܳܐ ܒܰܝܢܳܬ݂ܗܽܘܢ.</VERS>
      <VERS vnumber="24">ܘܶܐܬ݂ܦܢܺܝ ܡܶܢ ܠܘܳܬ݂ܗܽܘܢ ܘܰܒܟ݂ܳܐ: ܘܰܗܦܰܟ ܠܘܳܬ݂ܗܽܘܢ ܘܡܰܠܶܠ ܥܰܡܗܽܘܢ: ܘܰܕ݂ܒܰܪ ܡܶܢܗܽܘܢ ܠܫܶܡܥܽܘܢ: ܘܰܐܣܪܶܗ ܠܥܺܢܰܝ̈ܗܽܘܢ.</VERS>
      <VERS vnumber="25">ܘܰܦܩܰܕ݂ ܝܰܘܣܶܦ: ܘܰܡܠܰܘ ܡܳܐܢܰܝ̈ܗܽܘܢ ܥܒܽܘܪܳܐ: ܘܰܠܡܰܗܦܳܟ݂ܽܘ ܟܶܣܦܗܽܘܢ ܓܒܰܪ ܒܣܰܩܶܗ: ܘܰܠܡܶܬܰܠ ܠܗܽܘܢ ܙܘܳܕ̈ܶܐ ܠܽܐܘܪܚܳܐ: ܘܰܥܒܰܕ݂ܘ ܠܗܽܘܢ ܗܳܟܰܢܳܐ.</VERS>
      <VERS vnumber="26">ܘܰܫܩܰܠܘ ܥܒܽܘܪܗܽܘܢ ܥܰܠ ܚܶܡܖ̈ܗܽܘܢ: ܘܶܐܙܰܠܘ ܡܶܢ ܬܰܡܳܢ.</VERS>
      <VERS vnumber="27">ܘܰܦܬܰܚ ܚܰܕ݂ ܡܶܢܗܽܘܢ ܣܰܩܶܗ: ܠܡܰܪܡܳܝܽܘ ܟܶܣܬܳܐ ܠܰܚܡܳܪܶܗ ܒܶܝܬ݂ ܒܰܘܬܳܐ: ܘܰܚܙܳܐ ܟܶܣܦܶܗ ܣܺܝܡ ܒܦܽܘܡ ܛܰܥܢܶܗ.</VERS>
      <VERS vnumber="28">ܘܶܐܡܰܪ ܠܰܐܚܰܘ̈ܗܝ: ܐܶܬ݂ܦܢܺܝ ܟܶܣܦܝ: ܘܗܳܐ ܗܽܘ ܒܦܽܘܡ ܛܰܥܢܝ: ܘܙܳܥ ܠܶܒܗܽܘܢ: ܘܰܬ݂ܡܰܗܘ ܓܒܰܪ ܒܰܐܚܽܘܗܝ: ܘܶܐܡܰܪܘ: ܡܳܢܳܐ ܗܺܝ ܗܳܕ݂ܶܐ ܕܰܥ̣ܒܰܕ݂ ܠܰܢ ܐܰ‌ܠܳܗܳܐ.</VERS>
      <VERS vnumber="29">ܘܶܐܬ݂ܰܘ ܠܘܳܬ݂ ܝܰܥܩܽܘܒ ܐܰܒܽܘܗܽܘܢ: ܠܰܐܪܥܳܐ ܕܰܟ݂ܢܰܥܢ: ܘܚܰܘܝܽܘܗܝ ܟܽܠ ܕܰܓܕܰܫ ܠܗܽܘܢ: ܘܶܐܡܰܪܘ ܠܶܗ.</VERS>
      <VERS vnumber="30">ܡܰܠܶܠ ܓܰܒܪܳܐ ܡܳܪܳܗ̇ ܕܰܐܪܥܳܐ ܥܰܡܰܢ ܩܰܫܝܳܐܺܝܬ݂: ܘܚܰܫܒܰܢ ܐܰܝܟ ܓܳܫܽܘܫ̈ܶܐ ܕܰܐܪܥܳܐ.</VERS>
      <VERS vnumber="31">ܘܶܐܡܰܪܢ ܠܶܗ ܟܺܐܢ̈ܶܐ ܚܢܰܢ: ܘܠܳܐ ܗܘܰܝܢ ܓܳܫܽܘܫ̈ܶܐ.</VERS>
      <VERS vnumber="32">ܬܪܶܥܣܰܪ ܚܢܰܢ ܐܰܚܺܝ̈ܢ ܒܢܰܝ̈ ܐܰܒܽܘܢ: ܘܚܰܕ݂ ܠܰܝܬܰܘܗܝ: ܘܰܙܥܽܘܪܳܐ ܠܘܳܬ݂ ܐܰܒܽܘܢ ܗܽܘ ܝܰܘܡܳܢܳܐ: ܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="33">ܘܶܐܡܰܪ ܠܰܢ ܓܰܒܪܳܐ ܡܳܪܳܗ̇ ܕܰܐܪܥܳܐ: ܒܗܳܕ݂ܶܐ ܐܶܕܰܥ ܕܟܺܐܢ̈ܶܐ ܐܰܢ̱ܬܽܘܢ: ܐܰܚܽܘܟ݂ܽܘܢ ܚܰܕ݂ ܫܒܽܘܩܘ ܠܘܳܬ݂ܝ: ܘܰܥܒܽܘܪܳܐ ܠܟܰܦܢ̈ܶܐ ܕܰܒܒܳܬܰܝ̈ܟܽܘܢ ܣܰܒܘ ܘܙܶܠܘ.</VERS>
      <VERS vnumber="34">ܘܰܐܝܬܰܘ ܠܰܐܚܽܘܟ݂ܽܘܢ ܙܥܽܘܪܳܐ ܠܘܳܬ݂ܝ: ܘܶܐܕܰܥ ܕܠܳܐ ܗܘܰܝܬܽܘܢ ܓܳܫܽܘܫ̈ܶܐ: ܐܶܠܳܐ ܟܺܐܢ̈ܶܐ ܐܰܢ̱ܬܽܘܢ: ܘܠܰܐܚܽܘܟܽܘܢ ܐܶܬܶܠ ܠܟܽܘܢ: ܘܒܰܐܪܥܳܐ ܬܶܬܰܓܪܽܘܢ.</VERS>
      <VERS vnumber="35">ܘܰܗܘܳܐ ܕܟܰܕ݂ ܗܶܢܽܘܢ ܡܣܰܪܩܺܝܢ ܣܰܩܰܝ̈ܗܽܘܢ: ܗܳܐ ܨܪܳܪܳܐ ܕܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ: ܘܰܚܙܰܘ ܨܪܳܖ̈ܰܝ ܟܶܣܦܗܽܘܢ ܗܶܢܽܘܢ ܘܰܐܒܽܘܗܽܘܢ: ܘܰܕ݂ܚܶܠܘ.</VERS>
      <VERS vnumber="36">ܘܶܐܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܠܺܝ ܓܰܙܺܝܬܽܘܢ: ܝܰܘܣܶܦ ܠܰܝܬܰܘܗܝ: ܘܫܶܡܥܽܘܢ ܠܰܝܬܰܘܗܝ: ܘܰܠܒܶܢܝܳܡܶܝܢ ܬܶܕ݂ܒܪܽܘܢ: ܥܠܰܝ ܫܠܶܡܝ̈ ܟܽܠܗܶܝܢ.</VERS>
      <VERS vnumber="37">ܘܶܐܡܰܪ ܪܽܘܒܺܝܠ ܠܰܐܒܽܘܗܝ: ܠܰܬܪܶܝܢ ܒܢܰܝ̈ ܬܡܺܝܬ݂ ܐܶܢ ܠܳܐ ܐܰܝܬܶܝܘܗܝ ܠܳܟ: ܐܰܫܠܶܡܳܝܗܝ ܠܺܝ: ܘܶܐܢܳܐ ܐܶܗܦܟ݂ܺܝܘܗܝ ܠܳܟ.</VERS>
      <VERS vnumber="38">ܘܶܐܡܰܪ: ܠܳܐ ܢܳܚܶܬ݂ ܒܶܪܝ ܥܰܡܟܽܘܢ: ܡܶܛܽܠ ܕܰܐܚܽܘܗܝ ܡܺܝܬ݂: ܘܗܽܘ ܒܰܠܚܽܘܕܰܘܗܝ ܐܶܫܬܚܰܪ ܠܶܐܡܶܗ: ܘܢܶܓܕܰܫ ܠܶܗ ܩܺܐܪܣܳܐ ܒܽܐܘܪܚܳܐ ܕܬܺܐܙܽܠ̱ܘܢ: ܘܬܰܚܬܽܘܢ ܣܰܝܒܽܘܬ݂ܝ ܒܕ݂ܽܘܘܳܢܳܐ ܠܰܫܝܽܘܠ.</VERS>
    </CHAPTER>
    <CHAPTER cnumber="43">
      <VERS vnumber="1">ܘܟܰܦܢܳܐ ܥܫܶܢ ܒܰܐܪܥܳܐ.</VERS>
      <VERS vnumber="2">ܘܟܰܕ݂ ܓܰܡܰܪܘ ܠܡܶܐܟܰܠ ܥܒܽܘܪܳܐ ܕܰܐܝܬܺܝܘ ܡܶܢ ܡܶܨܪܶܝܢ: ܐܶܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܚܽܘܬ݂ܘ ܡܽܘܪܘ ܠܰܢ ܩܰܠܺܝܠ ܥܒܽܘܪܳܐ.</VERS>
      <VERS vnumber="3">ܐܶܡܰܪ ܠܶܗ ܝܺܗܽܘܕ݂ܳܐ ܡܣܰܗܳܕ݂ܽܘ ܣܰܗܶܕ݂ ܒܰܢ ܓܰܒܪܳܐ ܘܶܐܡܰܪ: ܠܳܐ ܬܶܚܙܽܘܢ ܐܰܦܰܝ̈: ܐܶܠܳܐ ܟܰܕ݂ ܐܰܚܽܘܟ݂ܽܘܢ ܥܰܡܟܽܘܢ.</VERS>
      <VERS vnumber="4">ܕܶܐܢ ܡܫܰܕܰܪ ܐܰܢ̱ܬ ܠܰܐܚܽܘܢ ܥܰܡܰܢ: ܢܶܚܽܘܬ݂ ܘܰܢܡܽܘܪ ܠܰܢ ܥܒܽܘܪܳܐ.</VERS>
      <VERS vnumber="5">ܘܶܐܢ ܠܳܐ ܡܫܰܕܰܪ ܐܰܢ̱ܬ: ܠܳܐ ܢܳܚܬܺܝܢܰܢ: ܡܶܛܽܠ ܕܓܰܒܪܳܐ ܐܶܡܰܪ ܠܰܢ: ܕܠܳܐ ܬܶܚܙܽܘܢ ܐܰܦܰܝ̈: ܐܶܠܳܐ ܟܰܕ݂ ܐܰܚܽܘܟ݂ܽܘܢ ܥܰܡܟܽܘܢ.</VERS>
      <VERS vnumber="6">ܐܶܡܰܪ ܠܗܽܘܢ ܝܺܣܪܳܐܶܝܠ ܐܰܒܽܘܗܽܘܢ: ܠܡܳܢܳܐ ܐܰܒܐܶܫܬܽܘܢ ܠܺܝ: ܘܚܰܘܺܝܬܽܘܢ: ܠܓܰܒܪܳܐ ܐܶܢ ܐܺܝܬ݂ ܠܟܽܘܢ ܐܰܚܳܐ.</VERS>
      <VERS vnumber="7">ܘܶܐܡܰܪܘ: ܡܫܰܐܳܠܽܘ ܫܰܐܶܠ ܓܰܒܪܳܐ ܥܠܰܝܢ ܘܥܰܠ ܫܰܪܒܬܰܢ ܘܶܐܡܰܪ: ܥܕ݂ܰܟܺܝܠ ܐܰܒܽܘܟܽܘܢ ܚܰܝ: ܘܺܐܝܬ݂ ܠܟܽܘܢ ܐܰܚܳܐ: ܘܚܰܘܺܝܢܳܝܗܝ ܡܶܛܽܠ ܡ̈ܶܠܶܐ ܗܳܠܶܝܢ: ܡܶܕܰܥ ܝܳܕ݂ܥܺܝܢ ܗܘܰܝܢ ܕܳܐܡܰܪ ܠܰܢ ܐܰܚܶܬܘ ܠܰܐܚܽܘܟ݂ܽܘܢ.</VERS>
      <VERS vnumber="8">ܘܶܐܡܰܪ ܝܺܗܽܘܕ݂ܳܐ ܠܺܝܣܪܳܐܶܝܠ ܐܰܒܽܘܗܝ: ܫܰܕܰܪ ܛܰܠܝܳܐ ܥܰܡܰܢ: ܘܰܢܩܽܘܡ ܘܢܺܐܙܰܠ ܘܢܺܚܶܐ ܘܠܳܐ ܢܡܽܘܬ݂: ܐܳܦ ܚܢܰܢ: ܐܳܦ ܐܰܢ̱ܬ: ܐܳܦ ܝܺܩܰܪܬܰܢ.</VERS>
      <VERS vnumber="9">ܐܶܢܳܐ ܥܳܪܶܒ ܐ̱ܢܳܐ ܒܶܗ: ܡܶܢ ܐܺܝ̈ܕܰܝ ܬܒܰܥܳܝܗܝ: ܐܶܢ ܠܳܐ ܐܰܝܬܶܝܘܗܝ ܠܳܟ: ܘܰܐܩܺܝܡܺܝܘܗܝ ܩܕܳܡܰܝܟ: ܐܶܚܛܶܐ ܠܳܐܒܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="10">ܘܳܐܦ ܐܶܠܽܘܠܳܐ ܐܶܫܬܰܘܚܰܪܢ: ܟܒܰܪ ܕܶܝܢ ܗܦܰܟ݂ܢ ܕܬܰܪܬܶܝܢ ܙܰܒܢܺܝ̈ܢ.</VERS>
      <VERS vnumber="11">ܘܶܐܡܰܪ ܠܗܽܘܢ ܝܺܣܪܳܐܶܝܠ ܐܰܒܽܘܗܽܘܢ: ܐܶܢ ܗܳܟܰܢܳܐ ܗܽܘ: ܗܳܕ݂ܶܐ ܥܒܶܕ݂ܘ: ܣܰܒܘ ܡܶܢ ܛܽܘܒܳܗ̇ ܕܰܐܪܥܳܐ ܒܡܳܐܢܰܝ̈ܟܽܘܢ: ܘܰܐܚܶܬܘ ܠܓܰܒܪܳܐ ܩܽܘܪܒܳܢܳܐ: ܩܰܠܺܝܠ ܨܰܪܘܳܐ: ܘܩܰܠܺܝܠ ܕܶܒܫܳܐ: ܘܰܖ̈ܗܶܛܢܶܐ: ܘܠܳܛܡ̈ܶܐ: ܘܒܶܛܡ̈ܶܐ: ܘܫܶܓܖ̈ܶܐ.</VERS>
      <VERS vnumber="12">ܘܟܶܣܦܳܐ ܐܰܥܦܳܐ ܣܰܒܘ ܒܺܐܝ̈ܕ݂ܰܝܟܽܘܢ: ܘܟܶܣܦܳܐ ܕܰܗܦܰܟ ܒܦܽܘܡ ܛܰܥܢܰܝ̈ܟܽܘܢ: ܐܰܗܦܶܟ݂ܘ ܒܺܐܝ̈ܕ݂ܰܝܟܽܘܢ: ܕܰܠܡܳܐ ܛܽܘܥܝܰܝ ܗܺܝ.</VERS>
      <VERS vnumber="13">ܘܠܰܐܚܽܘܟܽܘܢ ܕܒܰܪܘ: ܘܩܽܘܡܘ ܘܰܗܦܽܘܟ݂ܘ ܠܘܳܬ݂ ܓܰܒܪܳܐ.</VERS>
      <VERS vnumber="14">ܘܺܐܝܠܫܰܕܰܝ ܢܶܬܶܠܟܽܘܢ ܠܖ̈ܰܚܡܶܐ ܩܕܳܡ ܓܰܒܪܳܐ: ܘܰܢܫܰܕܰܪ ܥܰܡܟܽܘܢ ܠܰܐܚܽܘܟ݂ܽܘܢ ܐ̱ܚܪܺܢܳܐ ܘܰܠܒܶܢܝܳܡܶܝܢ: ܘܶܐܢܳܐ ܐܰܝܟ ܕܓܰܙܺܝܬ݂ ܓܰܙܺܝܬ݂.</VERS>
      <VERS vnumber="15">ܘܰܢܣܰܒܘ ܓܰܒܖ̈ܶܐ ܩܽܘܪܒܳܢܳܐ ܗܳܢܳܐ: ܘܰܐܥܦܳܐ ܕܟܶܣܦܳܐ ܢܣܰܒܘ ܒܺܐܝ̈ܕܰܝܗܽܘܢ: ܘܰܕ݂ܒܰܪܘ ܥܰܡܗܽܘܢ ܠܒܶܢܝܳܡܶܝܢ: ܘܩܳܡܘ ܘܰܢܚܶܬ݂ܘ ܠܡܶܨܪܶܝܢ: ܘܩܳܡܘ ܩܕܳܡ ܝܰܘܣܶܦ.</VERS>
      <VERS vnumber="16">ܘܰܚܙܳܐ ܝܰܘܣܶܦ ܥܰܡܗܽܘܢ ܠܒܶܢܝܳܡܶܝܢ: ܘܶܐܡܰܪ ܠܪܰܒ ܒܰܝܬܶܗ: ܐܰܥܶܠ ܓܰܒܖ̈ܶܐ ܠܒܰܝܬܳܐ: ܘܟ݂ܽܘܣ ܢܶܟ݂ܣܬܳܐ ܘܬܰܩܶܢ: ܡܶܛܽܠ ܕܥܰܡܝ ܐܳܟܠܺܝܢ ܓܰܒܖ̈ܶܐ ܒܛܰܗܪܳܐ.</VERS>
      <VERS vnumber="17">ܘܰܥܒܰܕ݂ ܥܰܒܕܳܐ ܐܰܝܟ ܕܶܐܡܰܪ ܝܰܘܣܶܦ: ܘܰܐܥܶܠ ܐܶܢܽܘܢ ܠܓܰܒܖ̈ܶܐ ܠܒܶܝܬ݂ ܝܰܘܣܶܦ.</VERS>
      <VERS vnumber="18">ܘܰܕ݂ܚܶܠܘ ܟܰܕ݂ ܡܰܥܠܺܝܢ ܠܗܽܘܢ ܠܒܶܝܬ݂ ܝܰܘܣܶܦ: ܘܶܐܡܰܪܘ: ܡܶܛܽܠ ܟܶܣܦܳܐ ܕܰܗܦܰܟ ܒܛܰܥ̈ܢܰܝܢ ܒܩܰܕ݂ܡܳܝܬܳܐ ܡܰܥܠܺܝܢ ܠܰܢ: ܠܡܶܬ݂ܪܰܘܪܳܒܽܘ ܥܠܰܝܢ: ܘܰܠܡܶܬܢܟܳܠܽܘ ܥܠܰܝܢ: ܕܢܶܥܒܕ݂ܽܘܢܳܢ ܥܰܒ̈ܕܶܐ: ܘܰܠܚܶܡܖ̈ܰܢ.</VERS>
      <VERS vnumber="19">ܘܰܩܪܶܒܘ ܠܘܳܬ݂ ܓܰܒܪܳܐ ܪܰܒ ܒܰܝܬܶܗ ܕܝܰܘܣܶܦ: ܘܡܰܠܶܠܘ ܥܰܡܶܗ ܒܬܰܪܥܳܐ ܕܒܰܝܬܳܐ.</VERS>
      <VERS vnumber="20">ܘܶܐܡܰܪܘ ܠܶܗ: ܒܳܥܶܝܢܰܢ ܡܳܪܰܢ: ܡܶܚܰܬ ܢܚܶܬܢ ܒܩܰܕ݂ܡܳܝܬܳܐ ܠܰܡܡܳܪ ܥܒܽܘܪܳܐ.</VERS>
      <VERS vnumber="21">ܘܟܰܕ݂ ܐܶܙܰܠܢ ܠܒܶܝܬ݂ ܒܰܘܬܳܐ: ܦܬܰܚܢ ܛܰܥܢܰܝ̈ܢ: ܘܗܳܐ ܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ: ܟܶܣܦܰܢ ܒܡܰܬܩܳܠܶܗ ܐܰܗܦܶܟ݂ܢܳܝܗܝ ܒܺܐܝܕܰܢ.</VERS>
      <VERS vnumber="22">ܘܟܶܣܦܳܐ ܐ̱ܚܪܺܢܳܐ ܐܰܚܶܬܢ ܒܺܐܝܕ݂ܰܢ ܠܰܡܡܳܪ ܥܒܽܘܪܳܐ: ܘܠܳܐ ܝܺܕܰܥܢ ܡܰܢܽܘ ܣܳܡ ܟܶܣܦܰܢ ܒܦܽܘܡ ܛܰܥܢܰܝ̈ܢ.</VERS>
      <VERS vnumber="23">ܐܳܡܰܪ ܠܗܽܘܢ: ܫܠܳܡ ܠܟܽܘܢ: ܠܳܐ ܬܶܕ݂ܚܠܽܘܢ: ܐܰܠܳܗܟܽܘܢ ܐܰ‌ܠܳܗܳܐ ܕܰܐܒܽܘܟܽܘܢ ܣܳܡ ܠܟܽܘܢ ܣܺܝܡܬܳܐ ܒܛܰܥܢܰܝ̈ܟܽܘܢ: ܟܶܣܦܟܽܘܢ ܥ̣ܰܠ ܠܘܳܬ݂ܝ: ܘܰܐܦܶܩ ܠܘܳܬ݂ܗܽܘܢ ܠܫܶܡܥܽܘܢ.</VERS>
      <VERS vnumber="24">ܘܰܐܥܶܠ ܥܰܒܕܳܐ ܓܰܒܖ̈ܶܐ ܠܒܶܝܬ݂ ܝܰܘܣܶܦ: ܘܝܰܗܒ ܡܰܝ̈ܳܐ ܘܰܐܫܺܝܓܘ ܖ̈ܶܓܠܰܝܗܽܘܢ: ܘܰܐܪܡܺܝ ܟܶܣܬܳܐ ܠܰܒܥܺܝܪܗܽܘܢ.</VERS>
      <VERS vnumber="25">ܘܬܰܩܶܢܘ ܓܰܒܖ̈ܶܐ ܩܽܘܪܒܳܢܳܐ: ܟܰܕ݂ ܥܳܐܶܠ ܝܰܘܣܶܦ ܒܛܰܗܪܳܐ: ܡܶܛܽܠ ܕܰܫܡܰܥ ܕܬܰܡܳܢ ܐܳܟܠܺܝܢ ܠܰܚܡܳܐ.</VERS>
      <VERS vnumber="26">ܘܥ̣ܰܠ ܝܰܘܣܶܦ ܠܒܰܝܬܳܐ: ܘܰܐܝܬܺܝܘ ܠܶܗ ܩܽܘܪܒܳܢܳܐ ܕܒܺܐܝ̈ܕܰܝܗܽܘܢ ܠܒܰܝܬܳܐ: ܘܰܣܓܶܕ݂ܘ ܠܶܗ ܥܰܠ ܐܰܪܥܳܐ.</VERS>
      <VERS vnumber="27">ܘܫܰܐܶܠ ܒܰܫܠܡܗܽܘܢ ܘܶܐܡܰܪ ܠܗܽܘܢ: ܫܠܳܡ ܗܽܘ ܐܰܒܽܘܟܽܘܢ ܣܳܒܳܐ ܕܶܐܡܰܪܬܽܘܢ ܠܺܝ : ܥܕ݂ܰܟܺܝܠ ܚܰܝ ܗܽܘ.</VERS>
      <VERS vnumber="28">ܘܶܐܡܰܪܘ ܫܠܳܡ ܗܽܘ ܥܰܒܕܳܟ݂ ܐܰܒܽܘܢ: ܘܶܐܡܰܪܘ ܠܶܗ ܥܕ݂ܰܟܺܝܠ ܚܰܝ ܗܽܘ: ܘܰܩܥܶܕ݂ܘ ܘܰܣܓܶܕ݂ܘ.</VERS>
      <VERS vnumber="29">ܘܰܐܪܺܝܡ ܥܰܝ̈ܢܰܘܗܝ ܘܰܚܙܳܐ ܠܒܶܢܝܳܡܶܝܢ ܐܰܚܽܘܗܝ ܒܰܪ ܐܶܡܶܗ: ܘܶܐܡܰܪ ܠܗܽܘܢ: ܗܳܢܰܘ ܐܰܚܽܘܟ݂ܽܘܢ ܙܥܽܘܪܳܐ: ܕܶܐܡܰܪܬܽܘܢ ܠܺܝ: ܘܶܐܡܰܪ: ܐܰ‌ܠܳܗܳܐ ܢܪܰܚܶܡ ܥܠܰܝܟ ܒܶܪܝ.</VERS>
      <VERS vnumber="30">ܘܶܐܣܬܰܪܗܰܒ ܝܰܘܣܶܦ ܡܶܛܽܠ ܕܓܳܠܘ ܖ̈ܰܚܡܰܘܗܝ ܥܰܠ ܐܰܚܽܘܗܝ: ܘܰܒܥܳܐ ܠܡܶܒܟ݂ܳܐ: ܘܥܰܠ ܠܬܰܘܳܢܳܐ ܘܰܒܟ݂ܳܐ ܬܰܡܳܢ.</VERS>
      <VERS vnumber="31">ܘܰܐܫܺܝܓ ܐܰܦܰܘ̈ܗܝ: ܘܰܢܦܰܩ ܘܚܰܡܣܶܢ: ܘܶܐܡܰܪ ܕܰܢܣܺܝܡܽܘܢ ܠܰܚܡܳܐ.</VERS>
      <VERS vnumber="32">ܘܣܳܡܘ ܠܶܗ ܒܰܠܚܽܘܕ݂ܰܘܗܝ: ܘܰܠܗܽܘܢ ܒܰܠܚܽܘܕܰܝܗܽܘܢ: ܘܰܠܡܶܨܖ̈ܳܝܶܐ ܕܳܐܟܠܺܝܢ ܥܰܡܶܗ ܒܰܠܚܽܘܕܰܝܗܽܘܢ: ܡܶܛܽܠ ܕܠܳܐ ܡܶܫܟܚܺܝܢ ܡܶܨܖ̈ܳܝܶܐ ܠܡܶܐܟܰܠ ܠܰܚܡܳܐ ܥܰܡ ܥܶܒܖ̈ܳܝܶܐ: ܡܶܛܽܠ ܕܛܰܡܽܐܘܬܳܐ ܗ̱ܝ ܠܡܶܨܖ̈ܳܝܶܐ.</VERS>
      <VERS vnumber="33">ܘܶܐܣܬܡܶܟ݂ܘ ܩܕܳܡܰܘܗܝ: ܩܰܫܺܝܫܳܐ ܐܰܝܟ ܩܰܫܺܝܫܽܘܬܶܗ: ܘܰܙܥܽܘܪܳܐ ܐܰܝܟ ܙܥܽܘܪܽܘܬܶܗ: ܘܰܬ݂ܡܰܗܘ ܓܰܒܖ̈ܶܐ ܓܒܰܪ ܒܚܰܒܪܶܗ.</VERS>
      <VERS vnumber="34">ܘܰܫܩܰܠܘ ܠܗܽܘܢ ܫܩ̈ܳܠܶܐ ܡܶܢ ܩܕܳܡܰܘܗܝ: ܘܰܣܓܺܝ ܫܩܳܠܶܗ ܕܒܶܢܝܳܡܶܝܢ ܡܶܢ ܫܩ̈ܳܠܶܐ ܕܟܽܠܗܽܘܢ: ܚܰܡܶܫ ܡܢܰܘ̈ܳܢ: ܘܶܐܫܬܺܝܘ ܘܰܪܘܺܝܘ ܥܰܡܶܗ.</VERS>
    </CHAPTER>
    <CHAPTER cnumber="44">
      <VERS vnumber="1">ܘܰܦܩܰܕ݂ ܠܪܰܒ ܒܰܝܬܶܗ ܘܶܐܡܰܪ: ܡܠܺܝ ܛܰܥܢܰܝ̈ܗܽܘܢ ܕܓܰܒܖ̈ܶܐ ܥܒܽܘܪܳܐ: ܟܡܳܐ ܕܡܶܫܟܺܚܝܢ ܠܡܶܫܩܰܠ: ܘܣܺܝܡ ܟܶܣܦܶܗ ܕܓܰܒܪܳܐ ܒܦܽܘܡ ܛܰܥܢܶܗ.</VERS>
      <VERS vnumber="2">ܘܣܰܒ ܐܶܣܩܦܳܐ ܕܺܝܠܝ ܕܣܺܐܡܳܐ: ܘܣܺܝܡ ܒܦܽܘܡ ܛܰܥܢܶܗ ܕܰܙܥܽܘܪܳܐ: ܘܰܟ݂ܣܶܦ ܡܝܳܪܶܗ: ܘܰܥܒܰܕ݂ ܥܰܒܕܳܐ ܐܰܝܟ ܡܶܠܬܶܗ ܕܝܰܘܣܶܦ.</VERS>
      <VERS vnumber="3">ܘܟܰܕ݂ ܗܘܳܐ ܫܰܦܪܳܐ: ܐܶܫܬܪܺܝܘ ܓܰܒܖ̈ܶܐ ܠܡܺܐܙܰܠ: ܗܶܢܽܘܢ ܘܚܶܡܖ̈ܗܽܘܢ.</VERS>
      <VERS vnumber="4">ܗܶܢܽܘܢ ܢܦܰܩܘ ܡܶܢ ܩܪܺܝܬ݂ܳܐ: ܘܠܳܐ ܐܰܪܚܶܩܘ: ܘܝܰܘܣܶܦ ܐܶܡܰܪ ܠܪܰܒ ܒܰܝܬܶܗ: ܩܽܘܡ ܪܕ݂ܽܘܦ ܒܳܬܰܪ ܓܰܒܖ̈ܶܐ: ܘܰܐܕ݂ܪܶܟ ܐܶܢܽܘܢ: ܘܶܐܡܰܪ ܠܗܽܘܢ: ܠܡܳܢܳܐ ܦܪܰܥܬܽܘܢ ܒܺܝܫܬܳܐ ܚܠܳܦ ܛܳܒܬܳܐ.</VERS>
      <VERS vnumber="5">ܗܳܢܳܐ ܐܶܣܩܦܳܐ ܕܫܳܬܶܐ ܒܶܗ ܡܳܪܝ: ܐܳܦ ܡܢܰܚܳܫܽܘ ܡܢܰܚܶܫ ܒܶܗ: ܐܰܒܐܶܫܬܽܘܢ ܒܡܶܕܶܡ ܕܰܥܒܰܕ݂ܬܽܘܢ.</VERS>
      <VERS vnumber="6">ܘܰܐܕ݂ܪܶܟ ܐܶܢܽܘܢ: ܘܶܐܡܰܪ ܠܗܽܘܢ ܐܰܝܟ ܡ̈ܶܠܶܐ ܗܳܠܶܝܢ.</VERS>
      <VERS vnumber="7">ܐܳܡܪܺܝܢ ܠܶܗ: ܠܳܐ ܢܺܐܡܰܪ ܡܳܪܰܢ ܡ̈ܶܠܶܐ ܗܳܠܶܝܢ: ܚܳܣ ܠܥܰܒܕܰܝ̈ܟ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="8">ܗܳܐ ܟܶܣܦܳܐ ܕܶܐܫܟܰܚܢ ܒܦܽܘܡ ܛܰܥܢܰܝ̈ܢ: ܐܰܗܦܶܟ݂ܢܳܝܗܝ ܡܶܢ ܐܰܪܥܳܐ ܕܰܟ݂ܢܰܥܢ: ܐܰܝܟܰܢܳܐ ܓܳܢܒܺܝܢ ܗ̱ܘܰܝܢ ܡܶܢ ܒܶܝܬ݂ ܡܳܪܳܟ݂ ܕܰܗܒܳܐ ܘܣܺܐܡܳܐ.</VERS>
      <VERS vnumber="9">ܡܰܢ ܕܢܶܫܬܟܰܚ ܠܘܳܬܶܗ ܡܶܢ ܥܰܒܕܰܝ̈ܟ ܢܡܽܘܬ݂: ܘܰܚܢܰܢ ܢܶܗܘܶܐ ܥܰܒ̈ܕܶܐ ܠܡܳܪܰܢ.</VERS>
      <VERS vnumber="10">ܐܶܡܰܪ ܠܗܽܘܢ: ܐܳܦ ܗܳܫܳܐ ܐܰܝܟ ܡܶܠܰܬ݂ܟܽܘܢ ܗܳܟܰܢܳܐ: ܡܰܢ ܕܢܶܫܬܟܰܚ ܠܘܳܬܶܗ: ܗܽܘ ܢܶܗܘܶܐ ܠܺܝ ܥܰܒܕܳܐ: ܘܰܐܢ̱ܬܽܘܢ ܬܶܗܘܢ ܙܰܟܳܝܺܝܢ.</VERS>
      <VERS vnumber="11">ܘܶܐܣܬܰܪܗܰܒܘ: ܘܰܐܚܶܬ݂ܘ ܓܒܰܪ ܛܰܥܢܶܗ ܥܰܠ ܐܰܪܥܳܐ: ܘܰܦܬܰܚ ܓܒܰܪ ܛܰܥܢܶܗ.</VERS>
      <VERS vnumber="12">ܘܰܒܨܰܘ: ܡܶܢ ܪܰܒܳܐ ܫܰܪܺܝ: ܘܒܰܙܥܽܘܪܳܐ ܫܰܠܶܡ: ܘܶܐܫܬܟܰܚ ܐܶܣܩܦܳܐ ܒܛܰܥܢܶܗ ܕܒܶܢܝܳܡܶܝܢ.</VERS>
      <VERS vnumber="13">ܘܨܰܪܺܝܘ ܠܒܽܘܫܰܝ̈ܗܽܘܢ: ܘܰܫܩܰܠܘ ܓܒܰܪ ܥܰܠ ܚܡܳܪܶܗ: ܘܰܗܦܰܟ݂ܘ ܠܰܩܪܺܝܬ݂ܳܐ.</VERS>
      <VERS vnumber="14">ܘܥܰܠ ܝܺܗܽܘܕ݂ܳܐ ܘܰܐܚܰܘ̈ܗܝ ܠܘܳܬ݂ ܝܰܘܣܶܦ: ܘܗܽܘ ܥܕ݂ܰܟܺܝܠ ܬܰܡܳܢ: ܘܰܢܦܰܠܘ ܩܕܳܡܰܘܗܝ ܥܰܠ ܐܰܪܥܳܐ.</VERS>
      <VERS vnumber="15">ܐܶܡܰܪ ܠܗܽܘܢ ܝܰܘܣܶܦ: ܡܳܢܰܘ ܥܒܳܕ݂ܳܐ ܗܳܢܳܐ ܕܰܥܒܰܕ݂ܬܽܘܢ: ܠܳܐ ܝܳܕ݂ܥܺܝܬܽܘܢ: ܕܰܡܢܰܚܳܫܽܘ ܡܢܰܚܶܫ ܓܰܒܪܳܐ ܕܰܐܟ݂ܘܳܬ݂ܝ.</VERS>
      <VERS vnumber="16">ܘܶܐܡܰܪ ܝܺܗܽܘܕ݂ܳܐ: ܡܳܢܳܐ ܢܺܐܡܰܪ ܠܡܳܪܝ: ܘܡܳܢܳܐ ܢܡܰܠܶܠ: ܘܰܒܡܳܢܳܐ ܢܶܙܟܶܐ: ܡܶܢ ܩܕܳܡ ܐܰ‌ܠܳܗܳܐ ܐܶܫܬܟܰܚ ܚܛܳܗܳܐ ܠܥܰܒܕܰܝ̈ܟ: ܗܳܐ ܚܢܰܢ ܥܰܒ̈ܕܶܐ ܠܡܳܪܝ: ܐܳܦ ܚܢܰܢ: ܐܳܦ ܡܰܢ ܕܶܐܫܬܟܰܚ ܐܶܣܩܦܳܐ ܒܺܐܝܕ݂ܶܗ.</VERS>
      <VERS vnumber="17">ܐܶܡܰܪ ܠܗܽܘܢ: ܚܳܣ ܠܺܝ ܕܶܐܥܒܶܕ ܗܳܕ݂ܶܐ: ܓܰܒܪܳܐ ܕܶܐܫܬܟܰܚ ܐܶܣܩܦܳܐ ܠܘܳܬܶܗ: ܗܽܘ ܢܶܗܘܶܐ ܠܺܝ ܥܰܒܕܳܐ: ܘܰܐܢ̱ܬܽܘܢ ܣܰܩܘ ܒܰܫܠܳܡܳܐ ܠܘܳܬ݂ ܐܰܒܽܘܟܽܘܢ.</VERS>
      <VERS vnumber="18">ܘܰܩܪܶܒ ܠܘܳܬܶܗ ܝܺܗܽܘܕ݂ܳܐ ܘܶܐܡܰܪ: ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ: ܢܡܰܠܶܠ ܥܰܒܕܳܟ݂ ܡܶܠܬܳܐ ܩܕܳܡܰܝܟ ܡܳܪܝ: ܘܠܳܐ ܢܶܬ݂ܚܰܡܰܬ݂ ܪܽܘܓܙܳܟ݂ ܥܰܠ ܥܰܒܕܳܟ݂: ܡܶܛܽܠ ܕܰܐܢ̱ܬ ܐܰܝܟ ܦܶܪܥܽܘܢ.</VERS>
      <VERS vnumber="19">ܡܳܪܝ ܫܰܐܶܠ ܠܥܰܒܕܰܘ̈ܗܝ ܘܶܐܡܰܪ: ܐܺܝܬ݂ ܠܟܽܘܢ ܐܰܒܳܐ ܐܰܘ ܐܰܚܳܐ.</VERS>
      <VERS vnumber="20">ܘܶܐܡܰܪܢ ܠܡܳܪܝ: ܐܺܝܬ݂ ܠܰܢ ܐܰܒܳܐ ܣܳܒܳܐ: ܘܰܒܪܳܐ ܒܰܪ ܣܰܝܒܽܘܬܳܐ ܙܥܽܘܪܳܐ: ܘܰܐܚܽܘܗܝ ܡܺܝܬ݂: ܘܗܽܘ ܒܰܠܚܽܘܕ݂ܰܘܗܝ ܐܶܫܬܚܰܪ ܠܶܐܡܶܗ: ܘܰܐܒܽܘܗܝ ܪܳܚܶܡ ܠܶܗ.</VERS>
      <VERS vnumber="21">ܘܶܐܡܰܪܬ ܠܥܰܒܕܰܝ̈ܟ: ܐܰܚܬ݂ܽܘܗܝ ܠܘܳܬ݂ܝ ܘܶܐܣܺܝܡ ܥܰܝ̈ܢܰܝ ܥܠܰܘܗ̱ܝ.</VERS>
      <VERS vnumber="22">ܘܶܐܡܰܪܢ ܠܡܳܪܝ: ܠܳܐ ܡܶܫܟܰܚ ܛܰܠܝܳܐ ܠܡܶܫܒܰܩ ܠܰܐܒܽܘܗܝ: ܘܶܐܢ ܫܳܒܶܩ ܠܰܐܒܽܘܗܝ ܡܳܐܶܬ݂.</VERS>
      <VERS vnumber="23">ܘܶܐܡܰܪܬ ܠܥܰܒܕܰܝ̈ܟ: ܕܶܐܢ ܠܳܐ ܢܳܚܶܬ݂ ܐܰܚܽܘܟ݂ܽܘܢ ܙܥܽܘܪܳܐ ܥܰܡܟܽܘܢ: ܠܳܐ ܬܰܘܣܦܽܘܢ ܠܡܶܚܙܳܐ ܐܰܦܰܝ̈.</VERS>
      <VERS vnumber="24">ܘܟܰܕ݂ ܣܠܶܩܢ ܠܘܳܬ݂ ܥܰܒܕܳܟ݂ ܐܰܒܽܘܢ: ܘܚܰܘܺܝܢܳܝܗܝ ܦܶܬܓܳܡܰܘ̈ܗܝ ܕܡܳܪܝ.</VERS>
      <VERS vnumber="25">ܐܶܡܰܪ ܠܰܢ ܥܰܒܕܳܟ݂ ܐܰܒܽܘܢ: ܗܦܽܘܟ݂ܘ ܡܽܘܪܘ ܠܰܢ ܩܰܠܺܝܠ ܥܒܽܘܪܳܐ.</VERS>
      <VERS vnumber="26">ܘܶܐܡܰܪܢ ܠܰܐܒܽܘܢ: ܠܳܐ ܡܶܫܟܚܺܝܢܰܢ ܠܡܶܚܰܬ݂: ܐܶܢ ܢܳܚܶܬ݂ ܐܰܚܽܘܢ ܙܥܽܘܪܳܐ ܥܰܡܰܢ: ܢܳܚܬܺܝܢܰܢ: ܡܶܛܽܠ ܕܠܳܐ ܡܶܫܟܚܺܝܢܰܢ ܠܡܶܚܙܳܐ ܐܰܦܰܘ̈ܗܝ ܕܓܰܒܪܳܐ: ܟܰܕ݂ ܐܰܚܽܘܢ ܙܥܽܘܪܳܐ ܠܳܐ ܗܘܳܐ ܥܰܡܰܢ.</VERS>
      <VERS vnumber="27">ܘܶܐܡܰܪ ܠܰܢ ܥܰܒܕܳܟ݂ ܐܰܒܽܘܢ: ܐܰܢ̱ܬܽܘܢ ܝܳܕ݂ܥܺܝܢ ܐܢ̱ܬܽܘܢ ܕܰܬܪܶܝܢ ܝܶܠܕܰܬ݂ ܠܺܝ ܐܰܢ̱ܬܰܬ݂ܝ.</VERS>
      <VERS vnumber="28">ܘܰܢܦܰܩ ܚܰܕ݂ ܡܶܢ ܠܘܳܬ݂ܝ: ܘܶܐܡܪܶܬ݂ ܕܡܶܩܛܰܠ ܩܛܺܝܠ: ܘܠܳܐ ܚܙܺܝܬ݂ܶܗ ܥܕܰܡܳܐ ܠܗܳܫܳܐ.</VERS>
      <VERS vnumber="29">ܘܕܳܒܪܺܝܢ ܐܢ̱ܬܽܘܢ ܐܳܦ ܠܗܳܢܳܐ ܡܶܢ ܠܘܳܬ݂ܝ: ܘܳܐܪܰܥ ܠܶܗ ܣܰܩܽܘܒܠܳܐ: ܘܡܰܚܬ݂ܺܝܢ ܐܢ̱ܬܽܘܢ ܣܰܝܒܽܘܬ݂ܝ ܒܒܺܝܫܬܳܐ ܠܰܫܝܽܘܠ.</VERS>
      <VERS vnumber="30">ܘܗܳܫܳܐ ܡܳܐ ܕܶܐܙܰܠܢ ܠܘܳܬ݂ ܥܰܒܕܳܟ݂ ܐܰܒܽܘܢ ܘܛܰܠܝܳܐ ܠܳܐ ܗܘܳܐ ܥܰܡܰܢ: ܘܢܰܦܫܶܗ ܚܰܒܺܝܒܐ ܠܶܗ ܐܰܝܟ ܢܰܦܫܶܗ.</VERS>
      <VERS vnumber="31">ܘܡܳܐ ܕܚܳܙܶܐ ܕܠܰܝܬ ܛܰܠܝܳܐ ܥܰܡܰܢ: ܡܳܐܶܬ݂: ܘܡܰܚܬ݂ܺܝܢ ܥܰܒܕܰܝ̈ܟ ܣܰܝܒܽܘܬܶܗ ܕܥܰܒܕܳܟ݂ ܐܰܒܽܘܢ ܒܕ݂ܽܘܘܳܢܳܐ ܠܰܫܝܽܘܠ.</VERS>
      <VERS vnumber="32">ܡܶܛܽܠ ܕܥܰܒܕܳܟ݂ ܥܪܰܒ ܒܛܰܠܝܳܐ ܡܶܢ ܠܘܳܬ݂ ܐܰܒܽܘܢ: ܘܶܐܡܪܶܬ݂ ܕܶܐܢ ܠܳܐ ܐܰܝܬܶܝܘܗܝ ܠܳܟ: ܐܶܚܛܶܐ ܠܳܐܒܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="33">ܘܗܳܫܳܐ ܢܦܽܘܫ ܥܰܒܕܳܟ݂ ܚܠܳܦ ܛܰܠܝܳܐ: ܥܰܒܕܳܐ ܠܡܳܪܝ: ܘܛܰܠܝܳܐ ܢܶܣܰܩ ܥܰܡ ܐܰܚܰܘ̈ܗܝ.</VERS>
      <VERS vnumber="34">ܡܶܛܽܠ ܕܰܐܝܟܰܢܳܐ ܐܶܣܰܩ ܠܘܳܬ݂ ܐܳܒܝ: ܘܛܰܠܝܳܐ ܠܳܐ ܗܘܳܐ ܥܰܡܝ: ܕܰܠܡܳܐ ܐܶܚܙܶܐ ܒܒܺܝܫܬܳܐ ܕܬܶܓܕܰܫ ܠܳܐܒܝ.</VERS>
    </CHAPTER>
    <CHAPTER cnumber="45">
      <VERS vnumber="1">ܘܠܳܐ ܐܶܫܟܰܚ ܝܰܘܣܶܦ ܠܰܡܚܰܡܣܳܢܽܘ ܡܶܢ ܟܽܠ ܕܩܳܝܡܺܝܢ ܗܘܰܘ ܩܕܳܡܰܘܗܝ: ܘܶܐܡܰܪ ܐܰܦܶܩܘ ܠܟܽܠܢܳܫ ܡܶܢ ܠܘܳܬ݂ܝ: ܘܠܳܐ ܩܰܘܺܝ ܐ̱ܢܳܫ ܠܘܳܬܶܗ ܟܰܕ݂ ܐܶܬ݂ܓܠܺܝ ܝܰܘܣܶܦ ܠܰܐܚܰܘ̈ܗܝ.</VERS>
      <VERS vnumber="2">ܘܰܐܪܺܝܡ ܩܳܠܶܗ ܒܰܒܟ݂ܳܬܳܐ: ܘܰܫܡܰܥܘ ܡܶܨܖ̈ܳܝܶܐ: ܘܶܐܫܬܡܰܥ ܒܶܝܬ݂ ܦܶܪܥܽܘܢ.</VERS>
      <VERS vnumber="3">ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܐܶܢܳܐ ܐ̱ܢܳܐ ܝܰܘܣܶܦ ܐܰܚܽܘܟ݂ܽܘܢ: ܥܕ݂ܰܟܺܝܠ ܐܳܒܝ ܚܰܝ ܗܽܘ: ܘܠܳܐ ܐܶܫܟܰܚܘ ܐܰܚܰܘ̈ܗܝ ܠܡܶܬܰܠ ܠܶܗ ܦܶܬ݂ܓ݂ܳܡܳܐ: ܡܶܛܽܠ ܕܰܕ݂ܚܶܠܘ ܡܶܢ ܩܕܳܡܰܘܗܝ.</VERS>
      <VERS vnumber="4">ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܩܪܽܘܒܘ ܠܘܳܬ݂ܝ: ܘܰܩܪܶܒܘ ܠܘܳܬܶܗ: ܘܶܐܡܰܪ ܠܗܽܘܢ: ܐܶܢܳܐ ܐ̱ܢܳܐ ܝܰܘܣܶܦ ܐܰܚܽܘܟ݂ܽܘܢ: ܕܙܰܒܶܢܬܽܘܢܳܢܝ ܠܡܶܨܖ̈ܳܝܶܐ.</VERS>
      <VERS vnumber="5">ܘܗܳܫܳܐ ܠܳܐ ܬܶܟ݂ܪܶܐ ܠܟܽܘܢ: ܘܠܳܐ ܢܶܬ݂ܒܐܶܫ ܒܥܰܝܢܰܝ̈ܟܽܘܢ ܕܙܰܒܶܢܬܽܘܢܳܢܝ ܠܗܳܪܟܳܐ: ܡܶܛܽܠ ܕܰܠܬ݂ܽܘܪܣܳܝܳܐ ܗܽܘ ܫܰܕܪܰܢܝ ܐܰ‌ܠܳܗܳܐ ܩܕܳܡܰܝܟܽܘܢ.</VERS>
      <VERS vnumber="6">ܡܶܛܽܠ ܕܗܳܐ ܬܰܪܬܶܝܢ ܫܢܺܝ̈ܢ ܟܰܦܢܳܐ ܒܓܰܘܳܗ̇ ܕܰܐܪܥܳܐ: ܘܬܽܘܒ ܚܰܡܶܫ ܫܢܺܝ̈ܢ ܕܠܰܝܬ ܕܙܳܪܰܥ ܘܰܕ݂ܚܳܨܶܕ݂.</VERS>
      <VERS vnumber="7">ܘܫܰܕܪܰܢܝ ܐܰ‌ܠܳܗܳܐ ܩܕܳܡܰܝܟܽܘܢ: ܠܰܡܣܳܡ ܠܟܽܘܢ ܫܰܪܟܳܢܳܐ: ܘܰܠܡܰܚܳܝܽܘ ܠܟܽܘܢ ܡܫܰܘܙܒܽܘܬܳܐ ܪܰܒܬܳܐ ܒܰܐܪܥܳܐ.</VERS>
      <VERS vnumber="8">ܘܗܳܫܳܐ ܠܳܐ ܗܘܳܐ ܐܰܢ̱ܬܽܘܢ ܫܰܕܰܪܬܽܘܢܳܢܝ ܠܗܳܪܟܳܐ: ܐܶܠܳܐ ܐܰ‌ܠܳܗܳܐ: ܘܥܰܒܕܰܢܝ ܐܰܒܳܐ ܠܦܶܪܥܽܘܢ: ܘܡܳܪܳܐ ܥܰܠ ܟܽܠܶܗ ܒܰܝܬܶܗ: ܘܫܰܠܺܝܛܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="9">ܒܰܥܓܰܠ ܣܰܩܘ ܠܘܳܬ݂ܝ ܐܳܒܝ: ܘܶܐܡܰܪܘ ܠܶܗ: ܗܳܟܰܢܳܐ ܐܳܡܰܪ ܒܪܳܟ݂ ܝܰܘܣܶܦ: ܥܰܒܕܰܢܝ ܐܰ‌ܠܳܗܳܐ ܡܳܪܳܐ ܥܰܠ ܟܽܠܳܗ̇ ܡܶܨܪܶܝܢ: ܚܽܘܬ݂ ܠܘܳܬ݂ܝ ܘܠܳܐ ܬܶܫܬܰܘܚܰܪ.</VERS>
      <VERS vnumber="10">ܘܬܶܒ ܒܰܐܪܥܳܐ ܕܓܶܫܳܢ: ܘܰܗܘܰܝܬ ܩܰܪܺܝܒ ܠܺܝ: ܐܰܢ̱ܬ ܘܰܒܢܰܝ̈ܟ ܘܰܒܢܰܝ̈ ܒܰܝܬܳܟ݂: ܘܥܳܢ̈ܳܟ݂ ܘܬܰܘܖ̈ܰܝܟ ܘܟܽܠ ܕܺܐܝܬ݂ ܠܳܟ.</VERS>
      <VERS vnumber="11">ܘܶܐܬܰܪܣܶܝܟܽܘܢ ܬܰܡܳܢ: ܡܶܛܽܠ ܕܬܽܘܒ ܚܰܡܶܫ ܫܢܺܝ̈ܢ ܩܰܝܳܡ ܟܰܦܢܳܐ: ܕܰܠܡܳܐ ܬܺܐܒܰܕ݂ ܐܰܢ̱ܬ ܘܒܰܝܬܳܟ݂ ܘܟܽܠ ܕܺܐܝܬ݂ ܠܳܟ.</VERS>
      <VERS vnumber="12">ܘܗܳܐ ܥܰܝ̈ܢܰܝܟܽܘܢ ܚܳܙ̈ܝܳܢ: ܘܥܰܝ̈ܢܰܘܗܝ ܕܳܐܚܝ ܒܶܢܝܳܡܶܝܢ: ܕܦܽܘܡܝ ܡܰܡܠܶܠ ܥܰܡܟܽܘܢ.</VERS>
      <VERS vnumber="13">ܘܚܰܘܰܘ ܠܳܐܒܝ ܟܽܠܶܗ ܐܺܝܩܳܪܝ ܕܰܒܡܶܨܪܶܝܢ: ܘܟܽܠ ܕܰܚܙܰܝܬܽܘܢ: ܘܣܰܪܗܶܒܘ ܐܰܚܶܬܘ ܠܳܐܒܝ ܠܗܳܪܟܳܐ:</VERS>
      <VERS vnumber="14">ܘܰܢܦܰܠ ܥܰܠ ܨܰܘܪܶܗ ܕܒܶܢܝܳܡܶܝܢ ܐܰܚܽܘܗܝ: ܘܰܒܟ݂ܳܐ: ܘܒܶܢܝܳܡܶܝܢ ܒܟ݂ܳܐ ܥܰܠ ܨܰܘܪܶܗ.</VERS>
      <VERS vnumber="15">ܘܢܰܫܶܩ ܠܟܽܠܗܽܘܢ ܐܰܚܰܘ̈ܗܝ: ܘܰܒܟ݂ܳܐ ܥܠܰܝܗܽܘܢ: ܘܒܳܬܰܪܟܶܢ ܡܰܠܶܠܘ ܐܰܚܰܘ̈ܗܝ ܥܰܡܶܗ.</VERS>
      <VERS vnumber="16">ܘܩܳܠܳܐ ܐܶܫܬܡܰܥ ܒܶܝܬ ܦܶܪܥܽܘܢ ܕܳܐܡܪܺܝܢ: ܐܶܬ݂ܰܘ ܐܰܚܰܘ̈ܗܝ ܕܝܰܘܣܶܦ: ܘܰܫܦܰܪ ܦܶܬ݂ܓ݂ܳܡܳܐ ܒܥܰܝ̈ܢܰܝ ܦܶܪܥܽܘܢ ܘܰܒܥܰܝ̈ܢܰܝ ܥܰܒܕܰܘ̈ܗܝ.</VERS>
      <VERS vnumber="17">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܶܡܰܪ ܠܰܐܚܰܝ̈ܟ: ܗܳܟܰܢܳܐ ܥܒܶܕ݂ܘ: ܐܰܛܥܶܢܘ ܒܥܺܝܪܟܽܘܢ ܥܒܽܘܪܳܐ: ܘܙܶܠܘ ܐܰܘܒܶܠܘ ܠܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="18">ܘܰܕ݂ܒܰܪܘ ܠܰܐܒܽܘܟܽܘܢ: ܘܰܠܐ̱ܢܳܫܝ̈ ܒܳܬܰܝ̈ܟܽܘܢ ܘܰܐܝܬܰܘ ܠܘܳܬ݂ܝ: ܘܶܐܬܶܠ ܠܟܽܘܢ ܛܽܘܒܳܐ ܕܰܐܪܥܳܐ ܕܡܶܨܪܶܝܢ: ܘܰܐܟ݂ܽܘܠܘ ܫܽܘܡܢܳܗ̇ ܕܰܐܪܥܳܐ.</VERS>
      <VERS vnumber="19">ܘܰܐܢ̱ܬ ܗܳܐ ܡܫܰܠܰܛ ܐܰܢ̱ܬ: ܐܶܡܰܪ ܠܰܐܚܰܝ̈ܟ: ܗܳܟܰܢܳܐ ܥܒܶܕ݂ܘ: ܕܒܰܪܘ ܠܟܽܘܢ ܡܶܢ ܐܰܪܥܳܐ ܕܡܶܨܪܶܝܢ ܥܶܓ̈ܠܳܬܳܐ ܠܢܶܫܰܝ̈ܟܽܘܢ ܘܠܺܝܩܰܪܬܟܽܘܢ: ܘܰܫܩܽܘܠܘ ܠܰܐܒܽܘܟܽܘܢ ܘܬܰܘ.</VERS>
      <VERS vnumber="20">ܘܥܰܝ̈ܢܰܝܟܽܘܢ ܠܳܐ ܢܚܽܘ̈ܣܳܢ ܥܰܠ ܡܳܐܢܰܝ̈ܟܽܘܢ: ܡܶܛܽܠ ܕܛܽܘܒܳܗ̇ ܕܟܽܠܳܗ̇ ܐܰܪܥܳܐ ܕܡܶܨܪܶܝܢ ܕܺܝܠܟܽܘܢ ܗܽܘ.</VERS>
      <VERS vnumber="21">ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ: ܘܝܰܗܒ ܠܗܽܘܢ ܝܰܘܣܶܦ ܥܶܓ̈ܠܳܬܳܐ: ܥܰܠ ܡܶܠܰܬ ܦܽܘܡܶܗ ܕܦܶܪܥܽܘܢ: ܘܝܰܗܒ ܠܗܽܘܢ ܙܘܳܕ̈ܶܐ ܠܽܐܘܪܚܳܐ ܠܟܽܠܗܽܘܢ.</VERS>
      <VERS vnumber="22">ܘܝܰܗܒ ܠܟܽܠ ܓܒܰܪ ܙܰܘܓܳܐ ܕܢܰܚ̈ܬܶܐ: ܘܰܠܒܶܢܝܳܡܶܝܢ ܝܰܗܒ ܬܠܳܬ݂ ܡܳܐܐ ܕܟܶܣܦܳܐ: ܘܚܰܡܫܳܐ ܙܰܘܓܺܝ̈ܢ ܕܢܰܚ̈ܬܶܐ.</VERS>
      <VERS vnumber="23">ܘܠܰܐܒܽܘܗܝ ܫܰܕܰܪ ܗܳܟܰܢܳܐ: ܥܶܣܪܳܐ ܚܶܡܖ̈ܳܐ ܟܰܕ݂ ܛܥܺܝܢܺܝܢ ܡܶܢ ܛܽܘܒܳܗ̇ ܕܰܐܪܥܳܐ ܕܡܶܨܪܶܝܢ: ܘܰܥܣܰܪ ܐܰܬܳܢܺܝ̈ܢ ܟܰܕ݂ ܛܥܺܝ̈ܢܳܢ ܥܒܽܘܪܳܐ ܘܚܰܡܪܳܐ: ܘܰܙܘܳܕ̈ܶܐ ܠܰܐܒܽܘܗܝ ܠܽܐܘܪܚܳܐ.</VERS>
      <VERS vnumber="24">ܘܫܰܕܰܪ ܐܶܢܽܘܢ ܘܶܐܙܰܠܘ: ܘܶܐܡܰܪ ܠܗܽܘܢ: ܠܳܐ ܬܶܐܨܽܘܢ ܒܽܐܘܪܚܳܐ: ܘܰܣܠܶܩܘ ܡܶܢ ܡܶܨܪܶܝܢ: ܘܶܐܬ݂ܰܘ ܠܰܐܪܥܳܐ ܕܰܟ݂ܢܰܥܢ: ܠܘܳܬ݂ ܝܰܥܩܽܘܒ ܐܰܒܽܘܗܽܘܢ.</VERS>
      <VERS vnumber="25">ܘܚܰܘܝܽܘܗܝ ܘܶܐܡܰܪܘ ܠܶܗ: ܥܕ݂ܰܟܺܝܠ ܝܰܘܣܶܦ ܚܰܝ: ܘܗܽܘܝܽܘ ܫܰܠܺܝܛ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܐܗܡܺܝ ܒܠܶܒܶܗ ܡܶܛܽܠ ܕܠܳܐ ܗܰܝܡܶܢ ܐܶܢܽܘܢ.</VERS>
      <VERS vnumber="26">ܘܚܰܘܝܽܘܗܝ ܟܽܠܗܶܝܢ ܡ̈ܶܠܶܐ ܕܶܐܡܰܪ ܠܗܽܘܢ ܝܰܘܣܶܦ: ܘܰܚܙܳܐ ܝܰܥܩܽܘܒ ܥܶܓ̈ܠܳܬܳܐ ܕܫܰܕܰܪ ܝܰܘܣܶܦ ܠܡܶܫܩܠܶܗ: ܘܶܐܬܬܢܺܝܚܰܬ݂ ܪܽܘܚܶܗ ܕܝܰܥܩܽܘܒ ܐܰܒܽܘܗܽܘܢ.</VERS>
      <VERS vnumber="27">ܘܶܐܡܰܪ: ܪܰܒܳܐ ܗܺܝ ܠܺܝ ܗܳܕ݂ܶܐ ܕܰܥܕ݂ܰܟܺܝܠ ܝܰܘܣܶܦ ܒܶܪܝ ܚܰܝ: ܐܺܙܰܠ ܐܶܚܙܶܝܘܗܝ ܥܰܕ݂ܠܳܐ ܐܶܡܽܘܬ݂.</VERS>
    </CHAPTER>
    <CHAPTER cnumber="46">
      <VERS vnumber="1">ܘܰܫܩܰܠ ܝܺܣܪܳܐܶܝܠ ܗܽܘ ܘܟܽܠ ܕܺܐܝܬ݂ ܠܶܗ: ܘܶܐܬ݂ܳܐ ܠܒܺܪ ܫܒܰܥ: ܘܕܰܒܰܚ ܕܶܒܚܬܳܐ ܠܰܐܠܳܗܳܐ ܕܰܐܒܽܘܗܝ ܐܺܝܣܚܳܩ.</VERS>
      <VERS vnumber="2">ܘܶܐܡܰܪ ܐܰ‌ܠܳܗܳܐ ܠܺܝܣܪܳܐܶܝܠ ܒܚܶܙܘܳܐ ܕܠܺܠܝܳܐ: ܘܶܐܡܰܪ: ܝܰܥܩܽܘܒ: ܝܰܥܩܽܘܒ: ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="3">ܘܶܐܡܰܪ ܠܶܗ: ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܽܘܟ: ܠܳܐ ܬܶܕ݂ܚܰܠ ܠܡܶܚܰܬ݂ ܠܡܶܨܪܶܝܢ: ܡܶܛܽܠ ܕܰܠܥܰܡܳܐ ܪܰܒܳܐ ܐܶܥܒܕ݂ܳܟ݂ ܬܰܡܳܢ.</VERS>
      <VERS vnumber="4">ܐܶܢܳܐ ܐܶܚܽܘܬ݂ ܥܰܡܳܟ݂: ܘܶܐܢܳܐ ܐܰܣܩܳܟ: ܘܝܰܘܣܶܦ ܢܣܺܝܡ ܐܺܝܕܰܘ̈ܗܝ ܥܰܠ ܥܰܝ̈ܢܰܟ.</VERS>
      <VERS vnumber="5">ܘܩܳܡ ܝܰܥܩܽܘܒ ܡܶܢ ܒܺܪ ܫܒܰܥ: ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܠܝܰܥܩܽܘܒ ܐܰܒܽܘܗܽܘܢ: ܘܠܺܝܩܰܪܬܗܽܘܢ ܘܰܠܢܶܫܰܝ̈ܗܽܘܢ: ܒܥܶܓ̈ܠܳܬܳܐ ܕܫܰܕܰܪ ܦܶܪܥܽܘܢ ܠܡܶܫܩܠܶܗ.</VERS>
      <VERS vnumber="6">ܘܰܕ݂ܒܰܪܘ ܒܥܺܝܪܗܽܘܢ ܘܩܶܢܝܳܢܗܽܘܢ: ܕܰܩܢܰܘ ܒܰܐܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܠܡܶܨܪܶܝܢ: ܝܰܥܩܽܘܒ ܘܟܽܠܶܗ ܙܰܪܥܶܗ ܥܰܡܶܗ.</VERS>
      <VERS vnumber="7">ܒܢܰܘ̈ܗܝ: ܘܰܒܢܰܝ̈ ܒܢܰܘ̈ܗܝ ܥܰܡܶܗ: ܒܢ̈ܳܬܶܗ ܘܰܒܢ̈ܳܬ݂ ܒܢ̈ܳܬܶܗ: ܘܟܽܠܶܗ ܙܰܪܥܶܗ ܐܰܥܶܠ ܥܰܡܶܗ ܠܡܶܨܪܶܝܢ.</VERS>
      <VERS vnumber="8">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܥܰܠܘ ܠܡܶܨܪܶܝܢ: ܝܰܥܩܽܘܒ ܘܰܒܢܰܘ̈ܗܝ: ܒܽܘܟ݂ܪܶܗ ܕܝܰܥܩܽܘܒ ܪܽܘܒܺܝܠ.</VERS>
      <VERS vnumber="9">ܒܢܰܝ̈ ܪܽܘܒܺܝܠ: ܚܢܽܘܟ ܘܦܰܠܽܘ: ܘܚܶܨܪܽܘܢ ܘܟܰܪܡܺܝ.</VERS>
      <VERS vnumber="10">ܘܰܒܢܰܝ̈ ܫܡܶܥܽܘܢ: ܝܰܡܽܘܐܶܝܠ ܘܝܳܡܶܝܢ: ܘܳܐܗܳܪ ܘܝܳܟ݂ܺܝܢ ܘܨܳܚܳܪ: ܘܫܳܐܘܳܠ ܒܰܪ ܟܢܰܥܝܳܢܬܳܐ.</VERS>
      <VERS vnumber="11">ܘܰܒܢܰܝ̈ ܠܶܘܺܝ: ܓܶܪܫܽܘܢ: ܘܩܳܗܰܬ݂: ܘܰܡܪܳܪܺܝ.</VERS>
      <VERS vnumber="12">ܘܰܒܢܰܝ̈ ܝܺܗܽܘܕ݂ܳܐ: ܥܺܝܪ ܐܘܢܳܢ ܘܫܶܠܳܐ: ܘܦܰܪܨ ܘܙܰܪܰܚ: ܘܡܺܝܬ݂ܘ ܥܺܝܪ ܐܘܢܳܢ ܒܰܐܪܥܳܐ ܕܰܟ݂ܢܰܥܢ: ܘܰܗܘܰܘ ܒܢܰܝ̈ ܦܰܪܨ: ܚܶܨܪܽܘܢ ܘܚܳܡܽܘܠ.</VERS>
      <VERS vnumber="13">ܘܰܒܢܰܝ̈ ܐܺܝܣܳܟܳܪ: ܬܽܘܠܳܥ: ܘܦܽܘܐܳܐ: ܐܘܝܳܒ: ܘܫܶܡܪܽܘܢ.</VERS>
      <VERS vnumber="14">ܘܰܒܢܰܝ̈ ܙܒܽܘܠܽܘܢ: ܣܳܕ݂ܳܪ: ܘܰܐܠܽܘܢ: ܘܢܰܚܠܳܐܶܝܠ.</VERS>
      <VERS vnumber="15">ܗܳܠܶܝܢ ܒܢܶܝ̈ܗ̇ ܕܠܶܝܰܐ: ܕܝܶܠܕܰܬ݂ ܠܝܰܥܩܽܘܒ ܒܦܳܕܳܢ ܕܳܐܪܳܡ: ܘܰܠܕ݂ܺܝܢܰܐ ܒܰܪܬ݂ܶܗ: ܟܽܠ ܢܰܦܫ̈ܳܬܳܐ ܕܰܒܢܰܘ̈ܗܝ ܘܕܰܒܢ̈ܳܬܶܗ: ܬܠܳܬܺܝܢ ܘܰܬܠܳܬ݂.</VERS>
      <VERS vnumber="16">ܘܰܒܢܰܝ̈ ܓܳܕ݂: ܨܶܦܝܽܘܢ: ܘܚܰܓܺܝ: ܘܫܽܘܢܺܝ: ܘܰܐܨܒܥܽܘܢ: ܘܥܰܕܰܝ: ܘܳܐܪܽܘܕ݂: ܘܰܐܕ݂ܪܺܝ.</VERS>
      <VERS vnumber="17">ܘܰܒܢܰܝ̈ ܐܳܫܺܝܪ: ܝܰܡܢܳܐ: ܘܝܰܫܒܳܐ: ܘܝܰܫܘܺܝ: ܘܰܒܪܺܝܥܳܐ: ܘܣܰܪܰܚ ܚܳܬ݂ܗܽܘܢ: ܘܰܒܢܰܝ̈ ܒܪܺܝܥܳܐ: ܚܳܒܰܪ ܘܡܰܠܟܺܝܠ.</VERS>
      <VERS vnumber="18">ܗܳܠܶܝܢ ܒܢܶܝ̈ܗ̇ ܕܙܰܠܦܳܐ ܕܝܰܗܒ ܠܳܒܳܢ ܠܠܶܝܰܐ ܒܰܪܬܶܗ: ܘܝܶܠܕܰܬ݂ ܗܳܠܶܝܢ ܠܝܰܥܩܽܘܒ ܢܰܦܫ̈ܳܬܳܐ ܫܬܳܬܰܥܶܣܖ̈ܶܐ.</VERS>
      <VERS vnumber="19">ܘܰܒܢܶܝ̈ܗ̇ ܕܪܳܚܶܝܠ ܐܰܢ̱ܬܬܶܗ ܕܝܰܥܩܽܘܒ: ܝܰܘܣܶܦ ܘܒܶܢܝܳܡܶܝܢ.</VERS>
      <VERS vnumber="20">ܘܶܐܬܺܝܠܶܕ݂ܘ ܠܝܰܘܣܶܦ ܒܰܐܪܥܳܐ ܕܡܶܨܪܶܝܢ ܕܝܶܠܕܰܬ݂ ܠܶܗ ܐܰܣܝܰܬ݂ ܒܰܪܬ݂ ܦܽܘܛܺܝܦܰܪ ܟܽܘܡܪܳܐ ܕܽܐܘܢ: ܠܰܡܢܰܫܶܐ ܘܠܰܐܦܪܶܝܡ.</VERS>
      <VERS vnumber="21">ܘܰܒܢܰܝ̈ ܒܶܢܝܳܡܶܝܢ: ܒܳܠܰܥ ܘܰܐܟ݂ܒܰܪ: ܘܰܐܫܒܶܠ: ܘܓ݂ܳܪܳܐ: ܘܢܰܥܡܳܢ: ܘܰܐܚܺܝ: ܘܳܐܪܽܘܫ: ܘܡܰܦܺܝܡ: ܘܚܰܦܺܝܡ: ܘܳܐܕܳܪ.</VERS>
      <VERS vnumber="22">ܗܳܠܶܝܢ ܒܢܶܝ̈ܗ̇ ܕܪܳܚܶܝܠ ܕܝܶܠܕܰܬ݂ ܠܝܰܥܩܽܘܒ: ܟܽܠ ܢܰܦܫ̈ܳܬܳܐ ܐܰܪܒܰܥܶܣܖ̈ܶܐ.</VERS>
      <VERS vnumber="23">ܘܰܒܢܰܝ̈ ܕܳܢ: ܚܽܘܫܺܝܡ.</VERS>
      <VERS vnumber="24">ܘܰܒܢܝ ܢܰܦܬܳܠܺܝ: ܢܰܚܨܳܐܶܝܠ: ܘܓܽܘܢܺܝ: ܘܝܳܨܳܪ: ܘܫܳܠܺܝܡ.</VERS>
      <VERS vnumber="25">ܗܳܠܶܝܢ ܒܢܶܝ̈ܗ̇ ܕܒܰܠܗܳܐ: ܕܝܰܗܒ ܠܳܒܳܢ ܠܪܳܚܶܝܠ ܒܰܪܬܶܗ: ܘܝܶܠܕܰܬ݂ ܠܝܰܥܩܽܘܒ: ܟܽܠ ܢܰܦܫ̈ܳܬܳܐ ܫܒܰܥ.</VERS>
      <VERS vnumber="26">ܟܽܠܗܶܝܢ ܢܰܦܫ̈ܳܬܳܐ ܕܥܰܠܝ̈ ܥܰܡ ܝܰܥܩܽܘܒ ܠܡܶܨܪܶܝܢ: ܕܰܢܦܰܩ̈ܝ ܡܶܢ ܚܰܨܶܗ: ܣܛܰܪ ܡܶܢ ܢܶܫ̈ܶܐ ܕܰܒܢܰܘ̈ܗܝ ܕܝܰܥܩܽܘܒ: ܟܽܠ ܢܰܦܫ̈ܳܬܳܐ ܫܬܺܝܢ ܘܫܶܬ.</VERS>
      <VERS vnumber="27">ܘܰܒܢܰܝ̈ ܝܰܘܣܶܦ ܕܶܐܬܺܝܠܶܕ݂ܘ ܠܶܗ ܒܡܶܨܪܶܝܢ: ܢܰܦܫ̈ܳܬܳܐ ܬܰܪܬܶܝܢ: ܟܽܠܗܶܝܢ ܢܰܦܫ̈ܳܬܳܐ ܕܒܶܝܬ݂ ܝܰܥܩܽܘܒ ܕܥܰܠܝ̈ ܠܡܶܨܪܶܝܢ ܫܰܒܥܺܝܢ.</VERS>
      <VERS vnumber="28">ܘܠܺܝܗܽܘܕ݂ܳܐ ܫܰܕܰܪ ܩܕܳܡܰܘܗܝ ܠܘܳܬ݂ ܝܰܘܣܶܦ: ܠܡܶܬ݂ܚܙܳܝܽܘ ܩܕܳܡܰܘܗܝ ܠܓܶܫܳܢ: ܘܶܐܬ݂ܰܘ ܠܰܐܪܥܳܐ ܕܓܶܫܳܢ.</VERS>
      <VERS vnumber="29">ܘܦܰܓܶܕ݂ ܝܰܘܣܶܦ ܡܰܪܟܰܒܬܶܗ: ܘܰܣܠܶܩ ܠܽܐܘܪܥܳܐ ܕܺܝܣܪܳܐܶܝܠ ܐܰܒܽܘܗܝ ܠܓܶܫܳܢ: ܘܶܐܬ݂ܚܙܺܝ ܠܶܗ ܘܰܢܦܰܠ ܥܰܠ ܨܰܘܪܶܗ: ܘܰܒܟ݂ܳܐ ܥܰܠ ܨܰܘܪܶܗ ܬܽܘܒ.</VERS>
      <VERS vnumber="30">ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܐܶܡܽܘܬ݂ ܡܶܟܺܝܠ ܡܶܢ ܒܳܬܰܪ ܕܰܚܙܺܝ݀ܬ݂ ܐܰܦܰܝ̈ܟ ܒܶܪܝ: ܕܰܥܕ݂ܰܟܺܝܠ ܚܰܝ ܐܰܢ̱ܬ.</VERS>
      <VERS vnumber="31">ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ ܘܰܠܒܶܝܬ݂ ܐܰܒܽܘܗܝ: ܐܶܣܰܩ ܐܶܚܰܘܶܐ ܠܦܶܪܥܽܘܢ ܘܺܐܡܰܪ ܠܶܗ: ܐܰܚܰܝ̈ ܘܒܶܝܬ݂ ܐܳܒܝ ܕܒܰܐܪܥܳܐ ܕܰܟ݂ܢܰܥܢ: ܐܶܬ݂ܰܘ ܠܘܳܬ݂ܝ.</VERS>
      <VERS vnumber="32">ܘܓܰܒܖ̈ܶܐ ܖ̈ܳܥܝ݂ܰܝ݂ ܥܳܢ̈ܳܐ ܐܶܢܽܘܢ: ܡܶܛܽܠ ܕܓܰܒܖ̈ܶܐ ܩܳܢ̈ܝܰܝ ܩܶܢܝܳܢܳܐ ܐܶܢܽܘܢ: ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ ܘܟܽܠ ܕܺܐܝܬ݂ ܠܗܽܘܢ ܐܰܝܬܺܝܘ.</VERS>
      <VERS vnumber="33">ܘܟܰܕ݂ ܢܶܩܪܶܝܟܽܘܢ ܦܶܪܥܽܘܢ: ܘܢܺܐܡܰܪ ܠܟܽܘܢ ܡܳܢܰܘ ܥܒܳܕ݂ܟܽܘܢ.</VERS>
      <VERS vnumber="34">ܐܶܡܰܪܘ ܠܶܗ: ܡܳܖ̈ܰܝ ܩܶܢܝܳܢܳܐ ܗܘܰܘ ܥܰܒܕܰܝ̈ܟ: ܡܶܢ ܛܰܠܝܽܘܬ݂ܗܽܘܢ ܘܰܥܕܰܡܳܐ ܠܗܳܫܳܐ: ܘܳܐܦ ܚܢܰܢ ܘܳܐܦ ܐܰܒܳܗܰܝ̈ܢ: ܡܶܛܽܠ ܕܬܶܬܒܽܘܢ ܒܰܐܪܥܳܐ ܕܓܶܫܳܢ: ܡܶܛܽܠ ܕܡܰܣܠܶܝܢ ܐܶܢܽܘܢ ܠܡܶܨܖ̈ܳܝܶܐ ܟܽܠ ܖ̈ܳܥܝܰܝ ܥܳܢ̈ܳܐ.</VERS>
    </CHAPTER>
    <CHAPTER cnumber="47">
      <VERS vnumber="1">ܘܶܐܬ݂ܳܐ ܝܰܘܣܶܦ ܘܚܰܘܺܝ ܠܦܶܪܥܽܘܢ: ܘܶܐܡܰܪ ܠܶܗ: ܐܳܒܝ ܘܰܐܚܰܝ̈: ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ: ܘܟܽܠ ܕܺܐܝܬ݂ ܠܗܽܘܢ: ܐܶܬ݂ܰܘ ܡܶܢ ܐܰܪܥܳܐ ܕܰܟ݂ܢܰܥܢ: ܘܗܳܐ ܫܪܶܝܢ ܒܰܐܪܥܳܐ ܕܓܶܫܳܢ.</VERS>
      <VERS vnumber="2">ܘܡܶܢ ܐܰܚܰܘ̈ܗܝ ܕܒܰܪ ܚܰܡܫܳܐ ܓܰܒܖ̈ܺܝܢ: ܘܰܐܩܺܝܡ ܐܶܢܽܘܢ ܩܕܳܡ ܦܶܪܥܽܘܢ.</VERS>
      <VERS vnumber="3">ܘܶܐܡܰܪ ܦܶܪܥܽܘܢ ܠܰܐܚܰܘ̈ܗܝ ܕܝܰܘܣܶܦ: ܡܳܢܰܘ ܥܒܳܕ݂ܟܽܘܢ: ܘܶܐܡܰܪܘ ܠܦܶܪܥܽܘܢ: ܖ̈ܳܥܝܰܝ ܥܳܢ̈ܳܐ ܐܶܢܽܘܢ ܥܰܒܕܰܝ̈ܟ: ܐܳܦ ܚܢܰܢ: ܐܳܦ ܐܰܒܳܗܰܝ̈ܢ: ܡܶܢ ܛܰܠܝܽܘܬܰܢ.</VERS>
      <VERS vnumber="4">ܘܶܐܡܰܪܘ ܠܦܶܪܥܽܘܢ: ܠܡܶܥܡܰܪ ܒܰܐܪܥܳܐ ܐܶܬܰܝܢ: ܡܶܛܽܠ ܕܠܰܝܬ ܪܶܥܝܳܐ ܠܥܳܢ̈ܳܐ ܕܥܰܒܕܰܝ̈ܟ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ ܕܰܟ݂ܢܰܥܢ: ܘܗܳܫܳܐ ܢܶܬܒܽܘܢ ܥܰܒܕܰܝ̈ܟ ܒܰܐܪܥܳܐ ܕܓܶܫܳܢ.</VERS>
      <VERS vnumber="5">ܘܶܐܡܰܪ ܦܶܪܥܽܘܢ ܠܝܰܘܣܶܦ: ܐܰܒܽܘܟ ܘܰܐܚܰܝ̈ܟ ܐܶܬ݂ܰܘ ܠܘܳܬ݂ܳܟ݂.</VERS>
      <VERS vnumber="6">ܘܰܐܪܥܳܐ ܕܡܶܨܪܶܝܢ ܩܕܳܡܰܝܟ ܗܺܝ: ܒܫܽܘܦܪܳܗ̇ ܕܰܐܪܥܳܐ ܐܰܘܬܶܒ ܠܰܐܒܽܘܟ ܘܠܰܐܚܰܝ̈ܟ: ܢܶܬܒܽܘܢ ܒܰܐܪܥܳܐ ܕܓܶܫܳܢ. ܘܶܐܢ ܝܳܕܰܥ ܐܰܢ̱ܬ ܕܺܐܝܬ݂ ܒܗܽܘܢ ܓܰܒܖ̈ܶܐ ܡܳܖ̈ܰܝ ܚܰܝܠܳܐ: ܥܒܶܕ݂ ܐܶܢܽܘܢ ܡܳܖ̈ܰܝ ܩܶܢܝܳܢܳܐ ܥܰܠ ܟܽܠ ܕܺܐܝܬ݂ ܠܺܝ.</VERS>
      <VERS vnumber="7">ܘܰܐܥܶܠ ܝܰܘܣܶܦ ܠܝܰܥܩܽܘܒ ܐܰܒܽܘܗܝ: ܘܰܐܩܺܝܡܶܗ ܩܕܳܡ ܦܶܪܥܽܘܢ: ܘܒܰܪܶܟ ܝܰܥܩܽܘܒ ܠܦܶܪܥܽܘܢ.</VERS>
      <VERS vnumber="8">ܘܶܐܡܰܪ ܦܶܪܥܽܘܢ ܠܝܰܥܩܽܘܒ: ܟܡܳܐ ܐܶܢܽܘܢ ܝܰܘ̈ܡܰܝ ܫ̈ܢܰܝ ܚܰܝܰܝ̈ܟ.</VERS>
      <VERS vnumber="9">ܘܶܐܡܰܪ ܝܰܥܩܽܘܒ ܠܦܶܪܥܽܘܢ: ܝܰܘ̈ܡܰܝ ܫ̈ܢܰܝ ܬܰܘܬܳܒܽܘܬ݂ܝ: ܡܳܐܐ ܘܰܬܠܳܬܺܝܢ ܫܢܺܝ̈ܢ: ܙܥܽܘܪܺܝܢ ܗܘܰܘ ܘܒܺܝ̈ܫܺܝܢ ܫ̈ܢܰܝ ܚܰܝܰܝ̈: ܘܠܳܐ ܡܰܛܺܝܘ ܠܰܫܢܰܝ̈ ܚܰܝܰܝ̈ ܐܰܒܗܰܝ̈ ܒܝܰܘ̈ܡܰܝ ܒܶܝܬ݂ ܡܰܥܡܰܪܗܽܘܢ.</VERS>
      <VERS vnumber="10">ܘܒܰܪܶܟ ܝܰܥܩܽܘܒ ܠܦܶܪܥܽܘܢ: ܘܰܢܦܰܩ ܝܰܥܩܽܘܒ ܡܶܢ ܩܕܳܡ ܦܶܪܥܽܘܢ.</VERS>
      <VERS vnumber="11">ܘܰܐܘܬܶܒ ܝܰܘܣܶܦ ܠܰܐܒܽܘܗܝ ܘܠܰܐܚܰܘ̈ܗܝ: ܘܝܰܗܒ ܠܗܽܘܢ ܝܳܪܬܽܘܬܳܐ ܒܰܐܪܥܳܐ ܕܡܶܨܪܶܝܢ: ܒܫܽܘܦܪܳܗ̇ ܕܰܐܪܥܳܐ ܕܪܰܥܡܣܺܝܣ: ܐܰܝܟ ܕܦܰܩܶܕ݂ ܦܶܪܥܽܘܢ.</VERS>
      <VERS vnumber="12">ܘܬܰܪܣܺܝ ܝܰܘܣܶܦ ܠܰܐܒܽܘܗܝ: ܘܠܰܐܚܰܘ̈ܗܝ: ܘܰܠܟܽܠܶܗ ܒܶܝܬ݂ ܐܰܒܽܘܗܝ ܒܰܥܒܽܘܪܳܐ ܠܦܽܘܬ݂ ܝܺܩܰܪܬܳܐ.</VERS>
      <VERS vnumber="13">ܘܰܥܒܽܘܪܳܐ ܠܰܝܬ ܒܟܽܠܳܗ̇ ܐܰܪܥܳܐ: ܡܶܛܽܠ ܕܰܥܫܶܢ ܟܰܦܢܳܐ ܛܳܒ: ܘܚܶܪܒܰܬ݂ ܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܰܐܪܥܳܐ ܕܰܟ݂ܢܰܥܢ ܡܶܢ ܩܕܳܡ ܟܰܦܢܳܐ.</VERS>
      <VERS vnumber="14">ܘܠܰܩܶܛ ܝܰܘܣܶܦ ܟܽܠܶܗ ܟܶܣܦܳܐ ܕܶܐܫܬܟܰܚ ܒܰܐܪܥܳܐ ܕܡܶܨܪܶܝܢ: ܘܒܰܐܪܥܳܐ ܕܰܟ݂ܢܰܥܢ: ܒܰܥܒܽܘܪܳܐ ܕܙܳܒܢܺܝܢ ܗܘܰܘ: ܘܰܐܥܶܠ ܝܰܘܣܶܦ ܟܶܣܦܳܐ ܠܒܶܝܬ݂ ܦܶܪܥܽܘܢ.</VERS>
      <VERS vnumber="15">ܘܟܶܣܦܳܐ ܓܡܰܪ ܡܶܢ ܐܰܪܥܳܐ ܕܡܶܨܪܶܝܢ ܘܡܶܢ ܐܰܪܥܳܐ ܕܰܟ݂ܢܰܥܢ: ܘܶܐܬ݂ܰܘ ܟܽܠܗܽܘܢ ܡܶܨܖ̈ܳܝܶܐ ܠܘܳܬ݂ ܝܰܘܣܶܦ: ܘܳܐܡܪܺܝܢ ܠܶܗ: ܗܰܒ ܠܰܢ ܥܒܽܘܪܳܐ: ܕܢܺܚܶܐ ܘܠܳܐ ܢܡܽܘܬ݂ ܩܕܳܡܰܝܟ: ܡܶܛܽܠ ܕܰܓܡܰܪ ܠܶܗ ܟܶܣܦܳܐ.</VERS>
      <VERS vnumber="16">ܐܶܡܰܪ ܠܗܽܘܢ ܝܰܘܣܶܦ: ܗܰܒܘ ܠܺܝ ܩܶܢܝܳܢܟܽܘܢ: ܘܶܐܬܶܠ ܠܟܽܘܢ ܒܩܶܢܝܳܢܟܽܘܢ ܐܶܢ ܓܡܰܪ ܟܶܣܦܳܐ.</VERS>
      <VERS vnumber="17">ܘܰܐܝܬܺܝܘ ܠܶܗ ܩܶܢܝܳܢܰܝ̈ܗܽܘܢ: ܘܝܰܗܒ ܠܗܽܘܢ ܝܰܘܣܶܦ ܥܒܽܘܪܳܐ ܒܖ̈ܰܟ݂ܫܳܐ: ܘܰܒܩܶܢܝܳܢܳܐ ܕܥܳܢ̈ܳܐ: ܕܬܰܘܖ̈ܶܐ ܘܰܕ݂ܚܶܡܖ̈ܳܐ: ܘܬܰܪܣܺܝ ܐܶܢܽܘܢ ܒܠܰܚܡܳܐ ܒܗܳܝ ܫܰܢ̱ܬܳܐ ܒܟܽܠܶܗ ܩܶܢܝܳܢܗܽܘܢ.</VERS>
      <VERS vnumber="18">ܘܫܶܠܡܰܬ݂ ܫܰܢ̱ܬܳܐ ܗܳܝ: ܘܶܐܬ݂ܰܘ ܠܘܳܬܶܗ ܒܫܰܢ̱ܬܳܐ ܐ̱ܚܪܺܬܳܐ: ܘܶܐܡܰܪܘ ܠܶܗ: ܠܳܐ ܡܛܰܫܶܝܢܰܢ ܡܶܢ ܡܳܪܰܢ: ܡܶܛܽܠ ܕܰܓܡܰܪ ܟܶܣܦܳܐ ܟܽܠܶܗ ܘܩܶܢܝܳܢܳܐ ܕܰܒܥܺܝܪܳܐ ܠܘܳܬ݂ ܡܳܪܰܢ: ܘܠܳܐ ܐܶܫܬܚܰܪ ܩܕܳܡ ܡܳܪܰܢ: ܐܶܠܳܐ ܐܶܢ ܢܰܦ̈ܫܳܬܰܢ ܘܰܐܖ̈ܥܳܬܰܢ.</VERS>
      <VERS vnumber="19">ܠܡܳܢܳܐ ܡܳܝܬܶܝܢܰܢ ܩܕܳܡܰܝܟ: ܐܳܦ ܚܢܰܢ ܐܳܦ ܐܰܖ̈ܥܳܬ݂ܰܢ: ܙܒܶܢ ܠܰܢ ܘܠܰܐܖ̈ܥܳܬ݂ܰܢ ܒܠܰܚܡܳܐ: ܘܢܶܗܘܶܐ ܚܢܰܢ ܘܰܐܖ̈ܥܳܬ݂ܰܢ ܥܰܒ̈ܕܶܐ ܠܦܶܪܥܽܘܢ: ܘܗܰܒ ܠܰܢ ܙܰܪܥܳܐ: ܘܢܺܚܶܐ ܘܠܳܐ ܢܡܽܘܬ݂: ܘܰܐܪܥܳܐ ܠܳܐ ܬܶܚܪܰܒ.</VERS>
      <VERS vnumber="20">ܘܰܙܒܰܢ ܝܰܘܣܶܦ ܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܦܶܪܥܽܘܢ: ܡܶܛܽܠ ܕܙܰܒܶܢܘ ܡܶܨܖ̈ܳܝܶܐ ܓܒܰܪ ܚܰܩܠܶܗ: ܡܶܛܽܠ ܕܰܥܫܶܢ ܥܠܰܝܗܽܘܢ ܟܰܦܢܳܐ: ܘܰܗܘܳܬ݂ ܐܰܪܥܳܐ ܕܦܶܪܥܽܘܢ.</VERS>
      <VERS vnumber="21">ܘܰܠܥܰܡܳܐ ܫܰܢܺܝ ܐܶܢܽܘܢ ܡܶܢ ܩܪܶܐ ܠܰܩܪܶܐ: ܡܶܢ ܣܽܘܦ ܬܚܽܘܡܶܝ̈ܗ̇ ܕܡܶܨܪܶܝܢ ܘܰܥܕܰܡܳܐ ܠܣܰܘܦܳܗ̇.</VERS>
      <VERS vnumber="22">ܒܰܠܚܽܘܕ݂ ܐܰܪܥܳܐ ܕܟ݂ܽܘܡܖ̈ܶܐ ܕܠܳܐ ܙܒܰܢ: ܡܶܛܽܠ ܕܰܩܝܳܡܬܳܐ ܩܳܝܡܳܐ ܗܘܳܬ݂ ܠܟ݂ܽܘܡܖ̈ܶܐ ܡܶܢ ܠܘܳܬ݂ ܦܶܪܥܽܘܢ: ܘܳܐܟܠܺܝܢ ܗܘܰܘ ܩܝ̈ܳܡܳܬ݂ܗܽܘܢ: ܕܝܳܗܶܒ ܗܘܳܐ ܠܗܽܘܢ ܦܶܪܥܽܘܢ: ܡܶܛܽܠ ܗܳܢܳܐ ܠܳܐ ܙܰܒܶܢܘ ܐܰܪܥܗܽܘܢ.</VERS>
      <VERS vnumber="23">ܘܶܐܡܰܪ ܝܰܘܣܶܦ ܠܥܰܡܳܐ: ܗܳܐ ܙܒܰܢܬܟܽܘܢ ܝܰܘܡܳܢܳܐ ܠܟܽܘܢ ܘܠܰܐܖ̈ܥܳܬ݂ܟܽܘܢ ܠܦܶܪܥܽܘܢ: ܗܳܐ ܠܟܽܘܢ ܙܰܪܥܳܐ ܕܬܶܙܪܥܽܘܢ ܒܰܐܪܥܳܐ.</VERS>
      <VERS vnumber="24">ܘܡܳܐ ܕܥܳܐܠܳܐ ܥܠܰܠܬܳܐ: ܗܘܰܝܬܽܘܢ ܝܳܗܒܺܝܢ ܚܰܕ݂ ܡܶܢ ܚܰܡܫܳܐ ܠܦܶܪܥܽܘܢ: ܘܰܐܪܒܰܥ ܡܢ̈ܰܘܳܢ ܢܶܗܘ̈ܝܳܢ ܠܟܽܘܢ ܠܙܰܪܥܳܐ ܘܰܠܚܰܩܠܳܐ: ܘܰܠܡܶܐܟ݂ܽܘܠܬܟܽܘܢ ܘܰܠܡܶܐܟܽܘܠܬܳܐ ܕܒܳܬܰܝ̈ܟܽܘܢ: ܘܰܠܡܶܐܟܽܘܠܬܳܐ ܕܺܝܩܰܪܬܟܽܘܢ.</VERS>
      <VERS vnumber="25">ܘܶܐܡܰܪܘ ܐܰܚܺܝܬܳܢ: ܢܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܰܢ: ܘܢܶܗܘܶܐ ܥܰܒ̈ܕܶܐ ܠܦܶܪܥܽܘܢ.</VERS>
      <VERS vnumber="26">ܘܣܳܡܶܗ ܝܰܘܣܶܦ ܢܳܡܽܘܣܳܐ ܥܕܰܡܳܐ ܠܝܰܘܡܳܢܳܐ ܥܰܠ ܐܰܪܥܳܐ ܕܡܶܨܪܶܝܢ: ܠܦܶܪܥܽܘܢ ܚܰܕ݂ ܡܶܢ ܚܰܡܫܳܐ: ܒܰܠܚܽܘܕ݂ ܐܰܪܥܳܐ ܕܟ݂ܽܘܡܖ̈ܶܐ ܕܠܳܐ ܗܘܳܬ݂ ܕܦܶܪܥܽܘܢ.</VERS>
      <VERS vnumber="27">ܘܺܝܬܶܒ ܝܺܣܪܳܐܶܝܠ ܒܰܐܪܥܳܐ ܕܡܶܨܪܶܝܢ ܘܒܰܐܪܥܳܐ ܕܓܶܫܳܢ: ܘܰܥܫܶܢܘ ܒܳܗ̇: ܘܰܟ݂ܒܰܪܘ ܘܰܣܓܺܝܘ ܛܳܒ.</VERS>
      <VERS vnumber="28">ܘܰܚܝܳܐ ܝܰܥܩܽܘܒ ܒܰܐܪܥܳܐ ܕܡܶܨܪܶܝܢ ܫܒܰܥܶܣܖ̈ܶܐ ܫܢܺܝ̈ܢ: ܘܰܗܘܰܘ ܝܰܘܡܰܘ̈ܗܝ ܕܝܰܥܩܽܘܒ ܫܢܰܝ̈ ܚܰܝܰܘ̈ܗܝ: ܡܳܐܐ ܘܰܐܪܒܥܺܝܢ ܘܰܫܒܰܥ ܫܢܺܝ̈ܢ.</VERS>
      <VERS vnumber="29">ܘܰܩܪܶܒܘ ܝܰܘܡܰܘ̈ܗܝ ܕܺܝܣܪܳܐܶܝܠ ܠܰܡܡܳܬ݂: ܘܰܩܪܳܐ ܠܝܰܘܣܶܦ ܒܪܶܗ ܘܶܐܡܰܪ ܠܶܗ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ: ܣܺܝܡ ܐܺܝܕ݂ܳܟ݂ ܬܚܶܝܬ݂ ܚܰܨܝ: ܘܰܐܘܡܶܝܟ ܒܡܳܪܝܳܐ: ܘܰܥܒܶܕ݂ ܥܰܡܝ ܛܰܝܒܽܘܬ݂ܳܐ ܘܩܽܘܫܬܳܐ: ܘܠܳܐ ܬܶܩܒܪܰܢܝ ܒܡܶܨܪܶܝܢ.</VERS>
      <VERS vnumber="30">ܘܶܐܫܟܰܒ ܥܰܡ ܐܰܒ̈ܳܗܰܝ: ܘܰܫܩܽܘܠܰܝܢܝ ܡܶܢ ܡܶܨܪܶܝܢ ܘܰܩܒܽܘܪܰܝܢܝ ܒܩܰܒܪܗܽܘܢ: ܘܶܐܡܰܪ ܝܰܘܣܶܦ: ܐܶܢܳܐ ܐܶܥܒܶܕ݂ ܐܰܝܟ ܡܶܠܬ݂ܳܟ.</VERS>
      <VERS vnumber="31">ܘܶܐܡܰܪ ܝܺܡܰܝ ܠܺܝ: ܘܺܝܡܳܐ ܠܶܗ: ܘܰܣܓܶܕ݂ ܝܺܣܪܳܐܶܝܠ ܥܰܠ ܪܺܝܫ ܚܽܘܛܪܶܗ.</VERS>
    </CHAPTER>
    <CHAPTER cnumber="48">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܦܶܬ݂ܓ݂ܳܡ̈ܶܐ ܗܳܠܶܝܢ: ܐܶܬ݂ܶܐܡܰܪ ܠܝܰܘܣܶܦ ܕܗܳܐ ܐܰܒܽܘܟ ܐܶܬ݂ܟܪܰܗ: ܘܰܕ݂ܒܰܪ ܠܰܬܪܶܝܢ ܒܢܰܘ̈ܗܝ ܥܰܡܶܗ: ܠܰܡܢܰܫܶܐ ܘܠܰܐܦܪܶܝܡ.</VERS>
      <VERS vnumber="2">ܘܚܰܘܺܝܘ ܠܝܰܥܩܽܘܒ ܘܶܐܡܰܪܘ ܠܶܗ: ܗܳܐ ܒܪܳܟ݂ ܝܰܘܣܶܦ ܐܶܬܳܐ ܠܘܳܬ݂ܳܟ݂: ܘܶܐܬ݂ܚܰܝܰܠ ܝܺܣܪܳܐܶܝܠ ܘܺܝܬܶܒ ܥܰܠ ܥܰܪܣܳܐ.</VERS>
      <VERS vnumber="3">ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܐܺܝܠܫܰܕܰܝ ܐܶܬ݂ܓܠܺܝ ܥܠܰܝ ܒܠܽܘܙ ܒܰܐܪܥܳܐ ܕܰܟ݂ܢܰܥܢ: ܘܒܰܪܟܰܢܝ.</VERS>
      <VERS vnumber="4">ܘܶܐܡܰܪ ܠܺܝ: ܗܳܐ ܡܒܰܪܶܟ ܐ̱ܢܳܐ ܠܳܟ݂ ܘܡܰܣܓܶܐ ܐ̱ܢܳܐ ܠܳܟ: ܘܶܐܬܶܠ ܠܳܟ݂ ܠܟܶܢܫܳܐ ܕܥܰܡ̈ܡܶܐ: ܘܶܐܬܶܠ ܐܰܪܥܳܐ ܗܳܕ݂ܶܐ ܠܙܰܪܥܳܟ݂ ܡܶܢ ܒܳܬ݂ܪܳܟ: ܝܳܪܬܽܘܬܳܐ ܠܥܳܠܰܡ.</VERS>
      <VERS vnumber="5">ܘܗܳܫܳܐ ܬܪܶܝܢ ܒܢܰܝ̈ܟ ܕܶܐܬܺܝܠܶܕ݂ܘ ܠܳܟ݂ ܒܰܐܪܥܳܐ ܕܡܶܨܪܶܝܢ: ܥܰܕ݂ܠܳܐ ܐܺܬܶܐ ܠܘܳܬ݂ܳܟ݂ ܠܰܐܪܥܳܐ ܕܡܶܨܪܶܝܢ: ܕܺܝܠܝ ܐܶܢܽܘܢ ܐܰܦܪܶܝܡ ܘܰܡܢܰܫܶܐ ܕܺܝܠܝ ܢܶܗܘܽܘܢ: ܐܰܝܟ ܪܽܘܒܺܝܠ ܘܰܐܝܟ ܫܶܡܥܽܘܢ ܢܶܗܘܽܘܢ ܠܺܝ.</VERS>
      <VERS vnumber="6">ܘܰܒܢܰܝ̈ܐ ܕܬ݂ܰܘܠܶܕ݂ ܒܳܬܰܪܗܽܘܢ ܠܳܟ݂ ܢܶܗܘܽܘܢ: ܥܰܠ ܫܡܳܐ ܕܰܐܚܰܝ̈ܗܽܘܢ ܢܶܬ݂ܩܪܽܘܢ ܒܝܳܪܬܽܘܬ݂ܗܽܘܢ.</VERS>
      <VERS vnumber="7">ܘܶܐܢܳܐ ܟܰܕ݂ ܐܳܬܶܐ ܐ̱ܢܳܐ ܡܶܢ ܦܳܕܳܢ ܕܳܐܪܳܡ: ܡܺܝܬܰܬ݂ ܥܠܰܝ ܪܳܚܶܝܠ ܒܰܐܪܥܳܐ ܕܰܟ݂ܢܰܥܢ ܒܽܐܘܪܚܳܐ: ܐܰܝܟ ܡܰܪܕܶܐ ܦܰܪܣܚܳܐ ܕܰܐܪܥܳܐ ܠܡܶܥܰܠ ܠܳܐܦܪܳܬ݂: ܘܰܩܒܰܪܬ݂ܳܗ̇ ܬܰܡܳܢ ܒܽܐܘܪܚܳܐ ܕܳܐܦܪܳܬ݂: ܗܺܝ ܗܺܝ ܒܶܝܬ݂ ܠܚܶܡ.</VERS>
      <VERS vnumber="8">ܘܰܚܙܳܐ ܝܺܣܪܳܐܶܝܠ ܠܰܒܢܰܘ̈ܗܝ ܕܝܰܘܣܶܦ ܘܶܐܡܰܪ ܠܶܗ: ܡܰܢ ܐܶܢܽܘܢ ܗܳܠܶܝܢ.</VERS>
      <VERS vnumber="9">ܘܶܐܡܰܪ ܝܰܘܣܶܦ: ܠܰܐܒܽܘܗܝ: ܒܢܰܝ̈ ܐܶܢܽܘܢ ܕܝܰܗܒ ܠܺܝ ܐܰ‌ܠܳܗܳܐ ܗܳܪܟܳܐ: ܘܶܐܡܰܪ: ܩܰܪܶܒ ܐܶܢܽܘܢ ܠܘܳܬ݂ܝ ܘܶܐܒܰܪܶܟ ܐܶܢܽܘܢ.</VERS>
      <VERS vnumber="10">ܘܥܰܝܢܰܘ̈ܗܝ ܕܺܝܣܪܳܐܶܝܠ ܝܺܩܰܖ̈ܝ ܡܶܢ ܣܰܝܒܽܘܬܳܐ: ܘܠܳܐ ܡܶܫܟܰܚ ܗܘܳܐ ܕܢܶܚܙܶܐ ܫܰܦܺܝܪ: ܘܩܰܪܶܒ ܐܶܢܽܘܢ ܠܘܳܬܶܗ: ܘܢܰܫܶܩ ܐܶܢܽܘܢ ܘܥܰܦܶܩ ܐܶܢܽܘܢ.</VERS>
      <VERS vnumber="11">ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܠܚܶܙܘܳܐ ܕܰܐܦܰܝ̈ܟ ܠܳܐ ܣܰܒܪܶܬ݂: ܘܗܳܐ ܚܰܘܝܰܢܝ ܐܰ‌ܠܳܗܳܐ ܐܳܦ ܙܰܪܥܳܟ.</VERS>
      <VERS vnumber="12">ܘܰܐܦܪܶܩ ܐܶܢܽܘܢ ܡܶܢ ܩܕܳܡ ܒܽܘܖ̈ܟܰܘܗܝ: ܘܰܣܓܶܕ݂ܘ ܩܕܳܡܰܘܗܝ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ.</VERS>
      <VERS vnumber="13">ܘܰܕ݂ܒܰܪ ܝܰܘܣܶܦ ܠܰܬܖ̈ܰܝܗܽܘܢ ܒܢܰܘ̈ܗܝ: ܠܰܐܦܪܶܝܡ ܒܝܰܡܺܝܢܶܗ ܡܶܢ ܣܶܡܳܠܶܗ ܕܺܝܣܪܳܐܶܝܠ: ܘܠܰܡܢܰܫܶܐ ܒܣܶܡܳܠܶܗ ܡܶܢ ܝܰܡܺܝܢܶܗ ܕܺܝܣܪܳܐܶܝܠ: ܘܩܰܪܶܒ ܐܶܢܽܘܢ ܠܘܳܬܶܗ.</VERS>
      <VERS vnumber="14">ܘܰܐܘܫܶܛ ܝܺܣܪܳܐܶܝܠ ܝܰܡܺܝܢܶܗ: ܘܣܳܡܳܗ̇ ܥܰܠ ܪܺܝܫܶܗ ܕܰܐܦܪܶܝܡ ܗܽܘܝܽܘ ܙܥܽܘܪܳܐ: ܘܣܶܡܳܠܶܗ ܥܰܠ ܪܺܝܫܶܗ ܕܰܡܢܰܫܶܐ: ܫܰܚܠܶܦ ܐܶܢܶܝܢ ܐܺܝܕܰܘ̈ܗܝ: ܡܶܛܽܠ ܕܰܡܢܰܫܶܐ ܗܘܳܐ ܒܽܘܟ݂ܪܳܐ.</VERS>
      <VERS vnumber="15">ܘܒܰܪܶܟ ܝܰܥܩܽܘܒ ܠܝܰܘܣܶܦ ܒܪܶܗ ܘܶܐܡܰܪ: ܐܰ‌ܠܳܗܳܐ ܕܰܫܦܰܪܘ ܩܕܳܡܰܘܗܝ ܐܰܒ̈ܳܗܰܝ ܐܰܒܪܳܗܳܡ ܘܺܐܝܣܚܳܩ: ܐܰ‌ܠܳܗܳܐ ܕܬܰܪܣܝܰܢܝ ܡܶܢ ܛܰܠܝܽܘܬ݂ܝ ܘܰܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="16">ܡܰܠܰܐܟ݂ܳܐ ܕܦܰܪܩܰܢܝ ܡܶܢ ܟܽܠ ܒܺܝܫܳܐ: ܢܒܰܪܶܟ ܠܰܛܠܳܝ̈ܶܐ: ܘܢܶܬ݂ܩܪܶܐ ܫܶܡܝ ܒܗܽܘܢ: ܘܰܫܡܳܐ ܕܰܐܒ̈ܳܗܰܝ ܐܰܒܪܳܗܳܡ ܘܺܐܝܣܚܳܩ: ܘܢܶܟ݂ܒܪܽܘܢ ܘܢܶܣܓܽܘܢ ܒܓܰܘܗ̇ ܕܰܐܪܥܳܐ.</VERS>
      <VERS vnumber="17">ܘܰܚܙܳܐ ܝܰܘܣܶܦ ܕܣܳܡ ܐܰܒܽܘܗܝ ܐܺܝܕ݂ܶܗ ܕܝܰܡܺܝܢܳܐ ܥܰܠ ܪܺܝܫܶܗ ܕܰܐܦܪܶܝܡ: ܘܶܐܬ݂ܒܐܶܫ ܒܥܰܝܢܰܘ̈ܗܝ: ܘܣܳܡܶܟ ܠܳܗ̇ ܠܺܐܝܕ݂ܶܗ ܕܰܐܒܽܘܗܝ ܠܡܰܥܒܳܪܽܘܬ݂ܳܗ̇ ܡܶܢ ܪܺܝܫܶܗ ܕܰܐܦܪܶܝܡ: ܘܰܢܣܺܝܡܺܝܗ̇ ܥܰܠ ܪܺܝܫܶܗ ܕܰܡܢܰܫܶܐ.</VERS>
      <VERS vnumber="18">ܘܶܐܡܰܪ ܝܰܘܣܶܦ ܠܰܐܒܽܘܗܝ: ܠܳܐ ܗܘܳܐ ܗܳܟܰܢܳܐ ܐܳܒܝ: ܐܶܠܳܐ ܗܳܢܰܘ ܒܽܘܟ݂ܪܳܐ: ܣܺܝܡ ܝܰܡܺܝܢܳܟ݂ ܥܰܠ ܪܺܝܫܶܗ.</VERS>
      <VERS vnumber="19">ܘܠܳܐ ܨܒܳܐ ܐܰܒܽܘܗܝ: ܘܶܐܡܰܪ: ܝܳܕܰܥ ܐ̱ܢܳܐ ܒܶܪܝ ܝܳܕܰܥ ܐ̱ܢܳܐ: ܐܳܦ ܗܽܘ ܢܶܗܘܶܐ ܠܥܰܡܳܐ: ܘܳܐܦ ܗܽܘ ܢܺܐܪܰܒ: ܒܪܰܡ ܐܰܚܽܘܗܝ ܙܥܽܘܪܳܐ ܢܺܐܪܰܒ ܡܶܢܶܗ: ܘܙܰܪܥܶܗ ܢܶܗܘܶܐ ܡܠܶܐ ܥܰܡ̈ܡܶܐ.</VERS>
      <VERS vnumber="20">ܘܒܰܪܶܟ ܐܶܢܽܘܢ ܒܝܰܘܡܳܐ ܗܰܘ ܘܶܐܡܰܪ: ܒܳܟ݂ ܢܶܬ݂ܒܰܪܰܟ ܝܺܣܪܳܐܶܝܠ: ܘܢܺܐܡܪܽܘܢ: ܢܶܥܒܕ݂ܳܟ݂ ܐܰ‌ܠܳܗܳܐ ܐܰܝܟ ܐܰܦܪܶܝܡ ܘܰܐܝܟ ܡܢܰܫܶܐ: ܘܰܥܒܰܕ݂ ܠܰܐܦܪܶܝܡ ܩܕܳܡ ܡܢܰܫܶܐ.</VERS>
      <VERS vnumber="21">ܘܶܐܡܰܪ ܝܺܣܪܳܐܶܝܠ ܠܝܰܘܣܶܦ: ܗܳܐ ܐܶܢܳܐ ܡܳܐܶܬ݂ ܐ̱ܢܳܐ: ܘܢܶܗܘܶܐ ܐܰ‌ܠܳܗܳܐ ܥܰܡܟܽܘܢ: ܘܢܰܗܦܶܟ݂ܟܽܘܢ ܠܰܐܪܥܳܐ ܕܰܐܒܗܰܝ̈ܟܽܘܢ.</VERS>
      <VERS vnumber="22">ܘܶܐܢܳܐ ܗܳܐ ܝܶܗܒܶܬ݂ ܠܳܟ݂ ܡܢܳܬܳܐ ܚܕ݂ܳܐ ܝܰܬܺܝܪܬܳܐ ܥܰܠ ܐܰܚܰܝ̈ܟ: ܕܢܶܣܒܶܬ݂ ܡܢ ܐܺܝܕܳܐ ܕܳܐܡܽܘܖ̈ܳܝܶܐ ܒܣܰܝܦܝ ܘܰܒܩܶܫܬܝ.</VERS>
    </CHAPTER>
    <CHAPTER cnumber="49">
      <VERS vnumber="1">ܘܰܩܪܳܐ ܝܰܥܩܽܘܒ ܠܰܒܢܰܘ̈ܗܝ ܘܶܐܡܰܪ ܠܗܽܘܢ: ܐܶܬ݂ܟܰܢܫܘ ܘܶܐܚܰܘܶܝܟܽܘܢ ܡܕܶܡ ܕܓܳܕܶܫ ܠܟܽܘܢ ܒܚܰܪܬܳܐ ܕܝܰܘ̈ܡܳܬ݂ܳܐ.</VERS>
      <VERS vnumber="2">ܐܶܬ݂ܟܰܢܰܫܘ ܘܰܫܡܰܥܘ ܒܢܰܘ̈ܗܝ ܕܝܰܥܩܽܘܒ: ܫܡܰܥܘ ܠܺܝܣܪܳܐܶܝܠ ܐܰܒܽܘܟܽܘܢ.</VERS>
      <VERS vnumber="3">ܪܽܘܒܺܝܠ ܒܽܘܟ݂ܪܝ ܐܰܢ̱ܬ: ܚܰܝܠܝ ܘܪܺܝܫ ܬܽܘܩܦܝ: ܫܰܪܟܳܐ ܕܰܫܩܽܘܠܬܳܐ: ܘܫܰܪܟܳܐ ܕܥܽܘܫܢܳܐ.</VERS>
      <VERS vnumber="4">ܛܥܰܝܬ ܐܰܝܟ ܡܰܝ̈ܳܐ: ܠܳܐ ܬܦܽܘܫ: ܕܰܣܠܶܩܬ ܠܡܰܫܟܒܶܗ ܕܰܐܒܽܘܟ: ܫܰܪܺܝܪܳܐܺܝܬ݂ ܛܰܘܶܫܬ ܬܶܫܘܺܝܬ݂ܝ ܘܰܣܠܶܩܬ.</VERS>
      <VERS vnumber="5">ܫܶܡܥܽܘܢ ܘܠܶܘܺܝ ܐܰܚ̈ܶܐ: ܡܳܐܢ̈ܶܐ ܕܪܽܘܓ݂ܙܳܐ ܡܶܢ ܟܝܳܢܗܽܘܢ.</VERS>
      <VERS vnumber="6">ܒܐ̱ܪܳܙܗܽܘܢ ܠܳܐ ܥܶܠܰܬ݂ ܢܰܦܫܝ: ܘܒܰܟ݂ܢܽܘܫܺܝܗܽܘܢ ܠܳܐ ܢܶܚܬܶܬ݂ ܡܶܢ ܐܺܝܩܳܪܝ ܡܶܛܽܠ ܕܰܒܪܽܘܓܙܗܽܘܢ ܩܛܰܠܘ ܓܰܒܖ̈ܶܐ: ܘܰܒܚܶܡܬ݂ܗܽܘܢ ܥܩܰܪܘ ܫܽܘܪܳܐ.</VERS>
      <VERS vnumber="7">ܠܺܝܛ ܗܘ̣ ܪܽܘܓܙܗܽܘܢ ܡܶܛܽܠ ܕܥܰܫܺܝܢ: ܘܚܶܡܬ݂ܗܽܘܢ ܡܶܛܽܠ ܕܩܰܫܝܳܐ: ܐܶܦܰܠܶܓ ܐܶܢܽܘܢ ܒܝܰܥܩܽܘܒ: ܘܶܐܒܰܕܰܪ ܐܶܢܽܘܢ ܒܺܝܣܪܳܐܶܝܠ.</VERS>
      <VERS vnumber="8">ܝܺܗܽܘܕ݂ܳܐ ܠܳܟ݂ ܢܰܘܕܽܘܢ ܐܰܚܰܝ̈ܟ: ܐܺܝܕ݂ܳܟ݂ ܥܰܠ ܩܕ݂ܳܠܳܐ ܕܰܒܥܶܠܕܒܳܒܰܝ̈ܟ: ܢܶܣܓܕ݂ܽܘܢ ܠܳܟ݂ ܒܢܰܘ̈ܗܝ ܕܰܐܒܽܘܟ.</VERS>
      <VERS vnumber="9">ܓܽܘܪܝܳܐ ܕܰܐܪܝܳܐ ܝܺܗܽܘܕ݂ܳܐ: ܡܶܢ ܩܶܛܠܳܐ ܒܶܪܝ ܣܠܶܩܬ: ܒܪܶܟ ܘܰܪܒܰܥ ܐܰܝܟ ܐܰܪܝܳܐ: ܘܰܐܝܟ ܓܽܘܪܝܳܐ ܕܰܐܪܝܳܐ: ܘܡܰܢܽܘ ܢܩܺܝܡܺܝܘܗܝ.</VERS>
      <VERS vnumber="10">ܠܳܐ ܢܶܥܢܰܕ݂ ܫܰܒܛܳܐ ܡܶܢ ܝܺܗܽܘܕ݂ܳܐ: ܘܰܡܒܰܕܩܳܢܳܐ ܡܶܢ ܒܶܝܬ݂ ܖ̈ܶܓܠܰܘܗܝ: ܥܕܰܡܳܐ ܕܢܺܐܬܶܐ ܡܰܢ ܕܕ݂ܺܝܠܶܗ ܗܺܝ: ܘܠܶܗ ܢܣܰܟܽܘܢ ܥܰܡ̈ܡܶܐ.</VERS>
      <VERS vnumber="11">ܢܶܐܣܽܘܪ ܒܰܓܦܶܬܳܐ ܥܺܝܠܶܗ: ܘܰܒܫܰܒܽܘܩܳܐ ܒܰܪ ܐܰܬܳܢܶܗ: ܢܚܰܘܰܪ ܒܚܰܡܪܳܐ ܠܒܽܘܫܶܗ: ܘܒܰܕ݂ܡܳܐ ܕܥܶܢ̈ܒܶܐ ܬܰܟ݂ܣܺܝܬܶܗ.</VERS>
      <VERS vnumber="12">ܙܳܖ̈ܓܳܢ ܥܰܝܢܰܘ̈ܗܝ ܡܶܢ ܚܰܡܪܳܐ: ܘܚܶܘܳܖ̈ܳܢ ܫܶܢܰܘ̈ܗܝ ܡܶܢ ܚܰܠܒܳܐ.</VERS>
      <VERS vnumber="13">ܙܒܽܘܠܽܘܢ ܥܰܠ ܣܦܳܖ̈ܰܝ ܝܰܡ̈ܡܶܐ ܢܶܫܪܶܐ: ܘܗܽܘ ܥܰܠ ܫܽܘܦܪܳܐ ܕܰܣܦܺܝܢ̈ܶܐ: ܘܰܬ݂ܚܽܘܡܶܗ ܥܕܰܡܳܐ ܠܨܰܝܕܳܢ.</VERS>
      <VERS vnumber="14">ܐܺܝܣܳܟܳܪ ܓܰܒܪܳܐ ܓܰܢ̱ܒܪܳܐ: ܕܰܪܒܺܝܥ ܒܶܝܬ݂ ܫܒܺܝ̈ܠܶܐ.</VERS>
      <VERS vnumber="15">ܘܰܚܙܳܐ ܡܰܫܪܝܶܗ ܕܫܰܦܺܝܪ: ܘܰܐܪܥܶܗ ܕܛܳܒܳܐ: ܘܰܐܪܟܶܢ ܟܰܬ݂ܦܶܗ ܠܫܽܘܥܒܳܕ݂ܳܐ: ܘܰܗܘܳܐ ܠܡܰܕܰܐܬܳܐ.</VERS>
      <VERS vnumber="16">ܕܳܢ ܢܕ݂ܽܘܢ ܠܥܰܡܶܗ ܐܰܝܟ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="17">ܢܶܗܘܶܐ ܕܳܢ ܚܶܘܝܳܐ ܥܰܠ ܐܽܘܪܚܳܐ: ܘܚܰܪܡܳܢܳܐ ܕܥܰܠ ܫܒܺܝܠܳܐ: ܕܢܳܟܶܬ݂ ܠܣܽܘܣܝܳܐ ܒܥܶܩܒܶܗ: ܘܡܰܪܡܶܐ ܠܪܳܟ݂ܒܶܗ ܠܒܶܣܬܪܶܗ.</VERS>
      <VERS vnumber="18">ܠܦܽܘܪܩܳܢܳܟ݂ ܣܰܟܺܝܬ݂ ܡܳܪܝܳܐ.</VERS>
      <VERS vnumber="19">ܓܳܕ ܒܓܰܝܣܳܐ ܢܶܦܽܘܩ: ܘܗܽܘ ܢܶܓܶܕ݂ ܥܶܩܒܳܐ.</VERS>
      <VERS vnumber="20">ܐܳܫܺܝܪ ܛܳܒܳܐ ܐܰܪܥܶܗ: ܘܗܽܘ ܢܶܬܶܠ ܬܽܘܪܣܳܝܳܐ ܠܡܰܠܟ̈ܶܐ.</VERS>
      <VERS vnumber="21">ܢܰܦܬܳܠܺܝ ܐܺܝܙܓܰܕܳܐ ܩܰܠܺܝܠܳܐ: ܝܳܗܶܒ ܡܺܐܡܪܳܐ ܫܰܦܺܝܪܳܐ.</VERS>
      <VERS vnumber="22">ܒܪܳܐ ܕܬܰܪܒܺܝܬܳܐ ܝܰܘܣܶܦ: ܒܪܳܐ ܕܬܰܪܒܺܝܬܳܐ: ܣܰܩ ܥܰܝܢܳܐ ܒܶܢܝܳܢܳܐ ܣܡܺܝܟ݂ܳܐ ܕܣܳܠܶܩ ܒܫܽܘܪܳܐ: ܘܶܐܬ݂ܚܪܺܝܘ ܥܰܡܶܗ.</VERS>
      <VERS vnumber="23">ܘܰܣܓܺܝܘ ܘܣܰܩܪܽܘܗܝ ܡܳܖ̈ܰܝ ܓܽܘܕ̈ܶܐ.</VERS>
      <VERS vnumber="24">ܘܗܶܦܟܰܬ݂ ܒܥܽܘܫܢܳܐ ܩܶܫܬܶܗ ܘܶܐܬ݂ܒܰܕܰܪܘ ܕܖ̈ܳܥܶܐ ܕܺܐܝܕܰܘ̈ܗܝ: ܡܶܢ ܐܺܝ̈ܕܰܝ ܥܰܫܺܝܢܳܐ ܕܝܰܥܩܽܘܒ: ܘܡܶܢ ܫܶܡ ܪܳܥܝܳܐ ܕܟܺܐܦܳܐ ܕܺܝܣܪܳܐܶܝܠ.</VERS>
      <VERS vnumber="25">ܐܰܠܳܗܶܗ ܕܰܐܒܽܘܟ ܢܥܰܕܪܳܟ: ܘܺܐܝܠܫܰܕܰܝ ܢܒܰܪܟܳܟ: ܒܽܘܪܟܬܳܐ ܕܰܫܡܰܝܳܐ ܡܶܢ ܠܥܶܠ: ܘܒܽܘܪܟܬܳܐ ܕܰܬ݂ܗܽܘܡܳܐ ܕܰܪܒܺܝܥܳܐ ܡܶܢ ܠܬܰܚܬ: ܒܽܘܪܟܬܳܐ ܕܰܬܕܰܝ̈ܳܐ ܘܰܕ݂ܖ̈ܰܚܡܶܐ.</VERS>
      <VERS vnumber="26">ܒܽܘܖ̈ܟܳܬܶܗ ܕܰܐܒܽܘܟ ܥܫܶܢ̈ܝ ܥܰܠ ܒܽܘܖ̈ܟܳܬܳܐ ܕܡܰܘܠ̈ܕ݂ܳܢܰܝ: ܥܕܰܡܳܐ ܠܣܰܒܪܳܐ ܕܖ̈ܳܡܳܬܳܐ ܕܥܳܠܰܡ: ܢܶܗܘ̈ܝܳܢ ܥܰܠ ܪܺܝܫܶܗ ܕܝܰܘܣܶܦ: ܘܥܰܠ ܪܺܝܫ ܟܠܺܝܠܳܐ ܕܰܐܚܰܘ̈ܗܝ.</VERS>
      <VERS vnumber="27">ܒܶܢܝܳܡܶܝܢ ܕܺܐܒܳܐ ܚܳܛܽܘܦܳܐ: ܒܨܰܦܪܳܐ ܢܶܐܟ݂ܽܘܠ ܒܶܙܬܳܐ: ܘܰܒܪܰܡܫܳܐ ܢܦܰܠܶܓ ܡܶܕܶܡ ܕܡܰܥܕܶܐ.</VERS>
      <VERS vnumber="28">ܟܽܠܗܽܘܢ ܗܳܠܶܝܢ ܫܰܒ̈ܛܶܐ ܕܺܝܣܪܳܐܶܝܠ ܬܪܶܥܣܰܪ: ܘܗܳܢܳܐ ܡܶܕܶܡ ܕܶܐܡܰܪ ܠܗܽܘܢ ܝܰܥܩܽܘܒ ܐܰܒܽܘܗܽܘܢ: ܐܶܡܰܪ ܠܗܽܘܢ ܘܒܰܪܶܟ ܐܶܢܽܘܢ: ܐ̱ܢܳܫ ܐܰܝܟ ܒܽܘܪܟܬܶܗ.</VERS>
      <VERS vnumber="29">ܒܰܪܶܟ ܐܶܢܽܘܢ ܘܦܰܩܶܕ ܐܶܢܽܘܢ: ܘܶܐܡܰܪ ܠܗܽܘܢ: ܐܶܢܳܐ ܡܶܬ݂ܟܰܢܫ ܐ̱ܢܳܐ ܠܘܳܬ݂ ܥܰܡܝ: ܩܽܘܒܪܽܘܢܝ ܠܘܳܬ݂ ܐܰܒܗܰܝ̈.</VERS>
      <VERS vnumber="30">ܒܰܡܥܰܪܬܳܐ ܕܰܒܚܰܩܠܳܐ ܕܥܶܦܪܽܘܢ ܚܺܝܬ݂ܳܝܳܐ: ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ ܕܰܩܕܳܡ ܡܰܡܪܶܐ: ܕܒܰܐܪܥܳܐ ܕܰܟ݂ܢܰܥܢ: ܚܰܩܠܳܐ ܕܰܙܒܰܢ ܐܰܒܪܳܗܳܡ ܡܶܢ ܥܶܦܪܽܘܢ ܚܺܝܬ݂ܳܝܳܐ: ܠܺܝܘܪܬ݂ܳܢܳܐ ܕܩܰܒܪܳܐ.</VERS>
      <VERS vnumber="31">ܬܰܡܳܢ ܩܒܰܪܘ ܠܰܐܒܪܳܗܳܡ ܘܰܠܣܰܪܳܐ ܐܰܢ̱ܬܬܶܗ: ܘܬܰܡܳܢ ܩܒܰܪܘ ܠܺܐܝܣܚܳܩ ܘܰܠܪܰܦܩܰܐ ܐܰܢ̱ܬܬܶܗ: ܘܬܰܡܳܢ ܩܶܒܪܶܬ݂ ܠܠܶܝܰܐ.</VERS>
      <VERS vnumber="32">ܙܒܺܝܢܬܳܐ ܕܚܰܩܠܳܐ ܘܰܡܥܰܪܬܳܐ ܕܒܳܗ̇ ܡܶܢ ܒܢܰܝ̈ ܚܺܝܬ݂.</VERS>
      <VERS vnumber="33">ܘܟܰܕ݂ ܫܰܠܶܡ ܝܰܥܩܽܘܒ ܠܰܡܦܰܩܳܕ݂ܽܘ ܠܰܒܢܰܘ̈ܗܝ: ܦܫܰܛ ܖ̈ܶܓܠܰܘ̈ܗܝ ܒܥܰܪܣܳܐ: ܘܶܐܬ݂ܟܪܰܗ ܘܡܺܝܬ݂: ܘܶܐܬ݂ܟܢܶܫ ܠܘܳܬ݂ ܥܰܡܶܗ.</VERS>
    </CHAPTER>
    <CHAPTER cnumber="50">
      <VERS vnumber="1">ܘܰܢܦܰܠ ܝܰܘܣܶܦ ܥܰܠ ܐܰܦܰܘ̈ܗܝ ܕܰܐܒܽܘܗܝ: ܘܰܒܟ݂ܳܐ ܥܠܰܘܗ̱ܝ ܘܢܰܫܩܶܗ.</VERS>
      <VERS vnumber="2">ܘܦܰܩܶܕ݂ ܝܰܘܣܶܦ ܠܥܰܒܕܰܘ̈ܗܝ ܐܳܣܰܘ̈ܳܬܳܐ ܠܡܶܚܢܰܛ ܠܰܐܒܽܘܗܝ: ܘܚܰܢܛܽܘܗܝ ܐܳܣܰܘ̈ܳܬܳܐ ܠܺܝܣܪܳܐܶܝܠ.</VERS>
      <VERS vnumber="3">ܘܰܡܠܰܘ ܠܶܗ ܐܰܪܒܥܺܝܢ ܝܰܘܡܺܝ̈ܢ: ܡܶܛܽܠ ܕܗܳܟܰܢܳܐ ܫܳܠܡܺܝܢ ܝܰܘ̈ܡܳܬ݂ܳܐ ܕܰܚܢܺܝ̈ܛܶܐ: ܘܰܒܟ݂ܰܐܗܝ ܡܶܨܖ̈ܳܝܶܐ ܫܰܒܥܺܝܢ ܝܰܘ̈ܡܳܬ݂ܳܐ.</VERS>
      <VERS vnumber="4">ܘܰܥܒܰܪܘ ܝܰܘ̈ܡܰܝ ܒܟ݂ܳܬܶܗ: ܘܶܐܡܰܪ ܝܰܘܣܶܦ ܠܰܕ݂ܒܶܝܬ݂ ܦܶܪܥܽܘܢ: ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟܽܘܢ: ܐܶܡܰܪܘ ܩܕܳܡ ܦܶܪܥܽܘܢ.</VERS>
      <VERS vnumber="5">ܐܳܒܝ ܐܰܘܡܝܰܢܝ ܘܶܐܡܰܪ ܠܺܝ: ܗܳܐ ܐܶܢܳܐ ܡܳܐܶܬ݂ ܐ̱ܢܳܐ: ܒܩܰܒܪܝ ܕܙܶܒܢܶܬ݂ ܠܺܝ ܒܰܐܪܥܳܐ ܕܰܟ݂ܢܰܥܢ: ܬܰܡܳܢ ܬܶܩܒܪܰܢܝ: ܗܳܫܳܐ ܐܶܣܰܩ ܐܶܩܒܽܘܪ ܠܳܐܒܝ ܘܶܐܗܦܽܘܟ.</VERS>
      <VERS vnumber="6">ܘܶܐܡܰܪ ܦܶܪܥܽܘܢ: ܣܰܩ ܘܰܩܒܽܘܪ ܠܰܐܒܽܘܟ ܐܰܝܟ ܕܰܐܘܡܝܳܟ.</VERS>
      <VERS vnumber="7">ܘܰܣܠܶܩ ܝܰܘܣܶܦ ܠܡܶܩܒܰܪ ܠܰܐܒܽܘܗܝ: ܘܰܣܠܶܩܘ ܥܰܡܶܗ ܟܽܠܗܽܘܢ ܥܰܒܕܰܘ̈ܗܝ ܕܦܶܪܥܽܘܢ: ܘܣܳܒ̈ܶܐ ܕܒܰܝܬܶܗ: ܘܟܽܠܗܽܘܢ ܣܳܒ̈ܶܐ ܕܰܐܪܥܳܐ ܕܡܶܨܪܶܝܢ.</VERS>
      <VERS vnumber="8">ܘܟܽܠܶܗ ܒܶܝܬ݂ ܝܰܘܣܶܦ: ܘܰܐܚܰܘ̈ܗܝ ܘܒܶܝܬ݂ ܐܰܒܽܘܗܝ ܣܠܶܩܘ ܥܰܡܶܗ: ܒܰܠܚܽܘܕ݂ ܝܺܩܰܪܬܗܽܘܢ ܘܥܳܢ̈ܗܽܘܢ ܘܬ݂ܰܘܖ̈ܰܝܗܽܘܢ: ܫܒܰܩܘ ܒܰܐܪܥܳܐ ܕܓܶܫܳܢ.</VERS>
      <VERS vnumber="9">ܘܰܣܠܶܩܘ ܥܰܡܶܗ ܐܳܦ ܡܰܖ̈ܟܒܳܬܳܐ ܘܦܰܖ̈ܳܫܶܐ: ܘܰܗܘܳܬ݂ ܡܰܫܪܺܝܬܳܐ ܕܥܰܫܺܝܢܳܐ ܛܳܒ.</VERS>
      <VERS vnumber="10">ܘܶܐܬ݂ܰܘ ܥܕܰܡܳܐ ܠܶܐܕ݂ܪܳܐ ܕܳܐܛܳܪ ܕܰܒܥܶܒܪܳܐ ܕܝܽܘܪܕܢܳܢ: ܘܰܐܪܩܶܕ݂ܘ ܬܰܡܳܢ ܡܰܪܩܽܘܕܬܳܐ ܪܰܒܬ݂ܳܐ ܘܥܰܫܺܝܢܬܳܐ: ܘܰܥܒܰܕ݂ ܠܰܐܒܽܘܗܝ ܒܶܝܬ݂ ܒܳܟ݂ܶܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="11">ܘܰܚܙܰܘ ܝܳܬ݂ܒܰܝ̈ ܐܰܪܥܳܐ ܟܢܰܥܢܳܝ̈ܶܐ ܠܶܐܒܠܳܐ ܒܶܐܕ݂ܪܳܐ ܕܳܐܛܳܪ: ܘܶܐܡܰܪܘ: ܐܶܒܠܰܐ ܗ̱ܘ ܪܰܒܳܐ ܗܳܢܳܐ ܠܡܶܨܖ̈ܳܝܶܐ: ܡܶܛܽܠ ܗܳܢܳܐ ܩܪܰܘ ܫܡܶܗ: ܐܶܒܰܠ ܡܶܨܪܶܝܢ ܕܰܒܥܶܒܪܳܐ ܕܝܽܘܪܕܢܳܢ.</VERS>
      <VERS vnumber="12">ܘܰܥܒܰܕ݂ܘ ܠܶܗ ܒܢܰܘ̈ܗܝ ܗܳܟܰܢܳܐ ܐܰܝܟ ܕܦܰܩܶܕ݂ ܐܶܢܽܘܢ.</VERS>
      <VERS vnumber="13">ܘܫܰܩܠܽܘܗܝ ܘܰܐܘܒܠܽܘܗܝ ܠܰܐܪܥܳܐ ܕܰܟ݂ܢܰܥܢ: ܘܩܰܒܪܽܘܗܝ ܒܰܡܥܰܪܬܳܐ ܕܰܒܚܰܩܠܳܐ ܐܰܥܺܝܦܬܳܐ: ܕܰܙܒܰܢ ܐܰܒܪܳܗܳܡ ܚܰܩܠܳܐ ܠܝܽܘܪܬ݂ܳܢܳܐ ܕܩܰܒܪܳܐ: ܡܶܢ ܥܶܦܪܽܘܢ ܚܺܝܬ݂ܳܝܳܐ ܕܰܩܕܳܡ ܡܰܡܪܶܐ.</VERS>
      <VERS vnumber="14">ܘܰܗܦܰܟ ܝܰܘܣܶܦ ܠܡܶܨܪܶܝܢ ܗܽܘ ܘܰܐܚܰܘ̈ܗܝ ܘܟܽܠ ܕܰܣܠܶܩܘ ܥܰܡܶܗ ܠܡܶܩܒܰܪ ܠܰܐܒܽܘܗܝ ܡܶܢ ܒܳܬܰܪ ܕܰܩܒܰܪ ܠܰܐܒܽܘܗܝ.</VERS>
      <VERS vnumber="15">ܚܙܰܘ ܐܰܚܰܘ̈ܗܝ ܕܝܰܘܣܶܦ ܕܡܺܝܬ݂ ܐܰܒܽܘܗܽܘܢ ܘܰܕ݂ܚܶܠܘ: ܘܳܐܡܪܺܝܢ ܕܰܠܡܳܐ ܢܰܗܪܰܢ ܝܰܘܣܶܦ: ܘܕܰܠܡܳܐ ܢܶܦܪܥܰܢ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܢ ܠܶܗ.</VERS>
      <VERS vnumber="16">ܘܰܩܪܶܒܘ ܠܘܳܬ݂ ܝܰܘܣܶܦ ܘܶܐܡܰܪܘ ܠܶܗ: ܐܰܒܽܘܟ ܦܰܩܶܕ݂ ܩܕܳܡ ܡܰܘܬܶܗ ܘܶܐܡܰܪ.</VERS>
      <VERS vnumber="17">ܗܳܟܰܢܳܐ ܬܺܐܡܪܽܘܢ ܠܝܰܘܣܶܦ: ܒܒܳܥܽܘ ܫܒܽܘܩ ܣܰܟܠܽܘܬܳܐ ܠܰܐܚܰܝ̈ܟ ܘܠܰܚܛܳܗܰܝ̈ܗܽܘܢ: ܕܰܥܒܰܕ݂ܘ ܠܳܟ݂ ܒܺܝܫܬܳܐ: ܘܗܳܫܳܐ ܫܒܽܘܩ ܣܰܟܠܽܘܬܳܐ ܕܥܰܒ̈ܕܰܝ ܐܰܠܳܗܶܗ ܕܰܐܒܽܘܟ: ܘܰܒܟ݂ܳܐ ܝܰܘܣܶܦ ܟܰܕ݂ ܐܶܡܰܪܘ ܠܶܗ.</VERS>
      <VERS vnumber="18">ܘܶܐܙܰܠܘ ܐܰܚܰܘ̈ܗܝ ܘܰܢܦܰܠܘ ܩܕܳܡܰܘܗܝ: ܘܶܐܡܰܪܘ: ܗܳܐ ܚܢܰܢ ܠܳܟ݂ ܥܰܒܕ̈ܶܐ.</VERS>
      <VERS vnumber="19">ܘܶܐܡܰܪ ܠܗܽܘܢ ܝܰܘܣܶܦ: ܠܳܐ ܬܶܕ݂ܚܠܽܘܢ: ܡܶܛܽܠ ܕܰܬ݂ܚܶܝܬ݂ ܐܰ‌ܠܳܗܳܐ ܐ̱ܢܳܐ.</VERS>
      <VERS vnumber="20">ܐܰܢ̱ܬܽܘܢ ܐܶܬ݂ܚܰܫܰܒܬܽܘܢ ܥܠܰܝ ܒܺܝܫܬܳܐ: ܘܰܐ‌ܠܳܗܳܐ ܐܶܬ݂ܚܰܫܒܳܗ̇ ܠܛܳܒܬܳܐ: ܕܢܶܥܒܶܕ ܐܰܝܟ ܕܝܰܘܡܳܢܳܐ: ܘܢܺܚܶܐ ܥܰܡܳܐ ܣܰܓܺܝܐܳܐ.</VERS>
      <VERS vnumber="21">ܘܗܳܫܳܐ ܠܳܐ ܬܶܕ݂ܚܠܽܘܢ: ܐܶܢܳܐ ܐܶܬܰܪܣܶܝܟܽܘܢ ܘܠܺܝܩܰܪܬܟܽܘܢ: ܘܒܰܝܰܐ ܐܶܢܽܘܢ: ܘܰܡܠܳܐ ܒܠܶܒܗܽܘܢ.</VERS>
      <VERS vnumber="22">ܘܺܝܬܶܒ ܝܰܘܣܶܦ ܒܡܶܨܪܶܝܢ: ܗܽܘ ܘܟܽܠܶܗ ܒܶܝܬ݂ ܐܰܒܽܘܗܝ: ܘܰܚܝܳܐ ܝܰܘܣܶܦ ܡܳܐܐ ܘܰܥܣܰܪ ܫܢܺܝ̈ܢ.</VERS>
      <VERS vnumber="23">ܘܰܚܙܳܐ ܝܰܘܣܶܦ ܠܰܐܦܪܶܝܡ ܒܢܰܝ̈ܳܐ ܬܠܺܝܬ݂ܳܝ̈ܶܐ: ܐܳܦ ܒܢܰܘ̈ܗܝ ܕܡܳܟ݂ܺܝܪ ܒܰܪ ܡܢܰܫܶܐ: ܐܶܬܺܝܠܶܕ݂ܘ ܠܶܗ ܥܰܠ ܒܽܘܖ̈ܟܰܘܗܝ ܕܝܰܘܣܶܦ.</VERS>
      <VERS vnumber="24">ܘܶܐܡܰܪ ܝܰܘܣܶܦ ܠܰܐܚܰܘ̈ܗܝ: ܐܶܢܳܐ ܡܳܐܶܬ݂ ܐ̱ܢܳܐ: ܘܰܐ‌ܠܳܗܳܐ ܡܶܬܕܟܳܪܽܘ ܡܶܬܕܟܰܪ ܠܟܽܘܢ: ܘܡܰܣܶܩ ܠܟܽܘܢ ܡܶܢ ܐܰܪܥܳܐ ܗܳܕ݂ܶܐ: ܠܰܐܪܥܳܐ ܕܺܝܡܳܐ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ.</VERS>
      <VERS vnumber="25">ܘܰܐܘܡܺܝ ܝܰܘܣܶܦ ܠܰܒܢܰܝ̈ ܝܺܣܪܳܐܶܝܠ ܘܶܐܡܰܪ: ܡܶܬܕܟܳܪܽܘ ܡܶܬܕܟܰܪ ܠܟܽܘܢ ܐܰ‌ܠܳܗܳܐ: ܐܰܣܶܩܘ ܓܰܖ̈ܡܰܝ ܡܶܟܐ ܥܰܡܟܽܘܢ.</VERS>
      <VERS vnumber="26">ܘܡܺܝܬ݂ ܝܰܘܣܶܦ ܒܰܪ ܡܳܐܐ ܘܰܥܣܰܪ ܫܢܺܝ̈ܢ: ܘܚܰܢܛܽܘܗܝ ܘܣܳܡܽܘܗܝ ܒܕ݂ܽܘܦܢܳܐ ܒܡܶܨܪܶܝܢ.</VERS>
	 </CHAPTER>
  </BIBLEBOOK>
  <BIBLEBOOK bname="Exodus" bnumber="2" bsname="Exo">
    <CHAPTER cnumber="1">
      <VERS vnumber="1">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܥ̣ܰܠܘ ܠܡܶܨܪܶܝܢ ܥܰܡ ܝܰܥܩܽܘܒ. ܓܒܰܪ ܘܒܰܝܬܶܗ ܥ̣ܰܠܘ.</VERS>
      <VERS vnumber="2">ܪܽܘܒܺܝܠ. ܘܫܶܡܥܽܘܢ. ܘܠܶܘܺܝ. ܘܺܝܗܽܘܕ݂ܳܐ.</VERS>
      <VERS vnumber="3">ܘܺܐܝܣܳܟܳܪ. ܘܰܙܒܽܘܠܽܘܢ. ܘܒܶܢܝܳܡܶܝܢ.</VERS>
      <VERS vnumber="4">ܘܕ݂ܳܢ. ܘܢܰܦܬܳܠܺܝ. ܘܓܳܕ݂. ܘܳܐܫܺܝܪ.</VERS>
      <VERS vnumber="5">ܘܰܗܘܰܝ̈ ܟܽܠ ܢܰܦ̈ܫܳܬܳܐ ܕܰܢܦܰܩ ܡܶܢ ܚܰܨܶܗ ܕܝܰܥܩܽܘܒ. ܫܰܒܥܺܝܢ ܢܰܦ̈ܫܳܢ. ܘܝܰܘܣܶܦ ܗܘܳܐ ܒܡܶܨܪܶܝܢ.</VERS>
      <VERS vnumber="6">ܘܡܺܝܬ݂ ܝܰܘܣܶܦ ܘܟܽܠܗܽܘܢ ܐܰܚܰܘ̈ܗܝ. ܘܟܽܠܶܗ ܕܳܪܳܐ ܗܰܘ.</VERS>
      <VERS vnumber="7">ܘܰܒܢܰܝ̈ ܝܺܣܪܳܐܶܝܠ ܟܒܰܪܘ ܘܰܐܘܠܶܕܘ ܘܰܣܓ݂ܺܝܘ. ܘܰܬ݂ܩܶܦܘ ܛܳܒ ܛܳܒ. ܘܶܐܬ݂ܡܰܠܝܰܬ݂ ܐܰܪܥܳܐ ܡܶܢܗܽܘܢ.</VERS>
      <VERS vnumber="8">ܘܩܳܡ ܡܰܠܟܳܐ ܚܰܕ݂ܬܳܐ ܥܰܠ ܡܶܨܪܶܝܢ. ܕܠܳܐ ܝܳܕܰܥ ܗܘܳܐ ܠܶܗ ܠܝܰܘܣܶܦ.</VERS>
      <VERS vnumber="9">ܘܶܐܡܰܪ ܠܥܰܡܶܗ. ܗܳܐ ܥܰܡܳܐ ܒܢܰܝ̈ ܝܺܣܪܳܐܶܝܠ. ܣܰܓܺܝܐܺܝܢ ܘܬܰܩܺܝܦܺܝܢ ܡܶܢܰܢ.</VERS>
      <VERS vnumber="10">ܗܰܒܘ ܢܶܬ݂ܚܰܟܰܡ ܠܶܗ ܥܰܕ݂ܠܳܐ ܣܳܓܶܝܢ. ܕܰܠܡܳܐ ܢܶܡܛܶܝܢ ܩܳܪܒܳܐ. ܘܢܶܬܬܰܘܣܦܽܘܢ ܐܳܦ ܗܶܢܽܘܢ ܥܰܠ ܣܳܢܰܐܝ̈ܢ. ܘܢܶܬ݂ܟܰܬܫܽܘܢ ܥܰܡܰܢ. ܘܢܰܣܩܽܘܢܳܢ ܡܶܢ ܐܰܪܥܳܐ.</VERS>
      <VERS vnumber="11">ܘܣܳܡܘ ܥܠܰܝܗܽܘܢ ܫܰܠܺܝ̈ܛܶܐ. ܒܺܝ̈ܫܶܐ ܕܰܢܫܰܥܒܕ݂ܽܘܢ ܐܶܢܽܘܢ ܒܫܽܘܥܒܳܕ݂ܗܽܘܢ. ܘܒܳܢܶܝܢ ܗܘܰܘ ܩܽܘܖ̈ܝܳܐ ܒܶܝܬ݂ ܩܦܳܣ̈ܶܐ ܠܦܶܪܥܽܘܢ. ܠܦܺܝܬ݂ܽܘܡ ܘܰܠܪܰܥܡܣܺܝܣ.</VERS>
      <VERS vnumber="12">ܘܰܟ݂ܡܳܐ ܕܗܶܢܽܘܢ ܡܫܰܥܒܕ݂ܺܝܢ ܗܘܰܘ ܠܗܽܘܢ. ܗܳܟܰܢܳܐ ܣܳܓܶܝܢ ܗܘܰܘ ܘܗܳܟܰܢܳܐ ܬܳܩܦܺܝܢ ܗܘܰܘ. ܘܥܳܩܰܬ݂ ܠܗܽܘܢ ܡܶܢ ܩܕܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="13">ܘܰܡܫܰܥܒܕ݂ܺܝܢ ܗܘܰܘ ܡܶܨܖ̈ܳܝܶܐ ܠܰܒܢܰܝ̈ ܝܺܣܪܳܐܶܝܠ ܒܩܰܫܝܽܘܬܳܐ.</VERS>
      <VERS vnumber="14">ܘܡܰܡܪܺܝܢ ܗܘܰܘ ܚܰܝܰܝ̈ܗܽܘܢ ܒܦܽܘܠܚܳܢܳܐ ܩܰܫܝܳܐ. ܒܛܺܝܢܳܐ ܘܰܒܠܶܒ̈ܢܶܐ ܘܰܒܟܽܠ ܥܒܳܕ݂ ܕܚܰܩܠܳܐ. ܟܽܠ ܫܽܘܥܒܳܕ݂ܳܐ ܕܰܡܫܰܥܒܕ݂ܺܝܢ ܗܘܰܘ ܠܗܽܘܢ ܒܩܰܫܝܽܘܬܳܐ.</VERS>
      <VERS vnumber="15">ܘܶܐܡܰܪ ܡܰܠܟܳܐ ܕܡܶܨܪܶܝܢ ܠܚܰܝ̈ܳܬܳܐ ܥܶܒܖ̈ܳܝܳܬܳܐ. ܕܰܫܡܳܗ̇ ܕܰܚܕ݂ܳܐ ܦܽܘܥܳܐ. ܘܰܫܡܳܗ̇ ܕܰܐ̱ܚܪܺܬܳܐ ܫܽܘܦܪܳܐ.</VERS>
      <VERS vnumber="16">ܘܶܐܡܰܪ ܠܗܶܝܢ. ܡܳܐ ܕܗܳܘ̈ܝܳܢ ܐܢ̱ܬܶܝܢ ܡܰܘ̈ܠܕ݂ܳܢ ܠܥܶܒܖ̈ܳܝܳܬܳܐ. ܗܘܰܝ̈ܬܶܝܢ ܚܳܙ̈ܝܳܢ ܡܳܐ ܕܒܳܖ̈ܟܳܢ. ܐܶܢ ܕܶܟ݂ܪܰܐ ܗ̱ܘ. ܗܘܰܝ̈ܬܶܝܢ ܩܳܛ̈ܠܳܢ ܠܶܗ. ܘܶܐܢ ܢܶܩܒܬ݂ܳܐ ܗ̱ܝ. ܗܘܰܝ̈ܬܶܝܢ ܡܰܚ̈ܝܳܢ ܠܳܗ̇.</VERS>
      <VERS vnumber="17">ܘܰܕ݂ܚܶܠ̈ܝ ܚܰܝ̈ܳܬܳܐ ܡܶܢ ܐܰ‌ܠܳܗܳܐ. ܘܠܳܐ ܥܒܰܕ݂̈ܝ ܐܰܝܟ݂ ܕܶܐܡܰܪ ܠܗܶܝܢ ܡܰܠܟܳܐ ܕܡܶܨܪܶܝܢ. ܘܡܰܚ̈ܝܰܢ ܗܘܰܝ̈ ܛܠܳܝ̈ܶܐ.</VERS>
      <VERS vnumber="18">ܘܰܩܪܳܐ ܡܰܠܟܳܐ ܕܡܶܨܪܶܝܢ ܠܚܰܝ̈ܳܬܳܐ ܘܶܐܡܰܪ ܠܗܶܝܢ. ܡܶܛܽܠ ܡܳܢܳܐ ܥܒܰܕ̈ܬܶܝܢ ܦܶܬܓܳܡܳܐ ܗܳܢܳܐ. ܘܰܐܚܺܝ̈ܬܶܝܢ ܛܠܳܝ̈ܶܐ.</VERS>
      <VERS vnumber="19">ܘܶܐܡܰܖ̈ܝ ܚܰܝ̈ܳܬܳܐ ܠܦܶܪܥܽܘܢ. ܠܳܐ ܗܘܰܝ̈ ܐܰܝܟ݂ ܢܶܫ̈ܶܐ ܡܶܨܖ̈ܳܝܳܬܳܐ ܥܶܒܖ̈ܳܝܳܬܳܐ. ܡܶܛܽܠ ܕܚܰܝ̈ܳܬܳܐ ܐܶܢܶܝܢ. ܘܥܰܕ݂ܠܳܐ ܥܳܐܠܳܐ ܥܠܰܝܗܶܝܢ ܚܰܝܬܳܐ܆ ܝܳܠ̈ܕܳܢ.</VERS>
      <VERS vnumber="20">ܘܰܐܛܐܶܒ ܐܰ‌ܠܳܗܳܐ ܠܚܰܝ̈ܳܬܳܐ. ܡܶܛܽܠ ܕܰܥܒܰܕ݂ܝ̈ ܦܶܬܓܳܡܳܐ ܗܳܢܳܐ. ܘܰܣܓ݂ܺܝ ܥܰܡܳܐ ܘܰܬ݂ܩܶܦ ܛܳܒ.</VERS>
      <VERS vnumber="21">ܘܰܗܘܳܐ ܕܟܰܕ݂ ܕܚܶܠ̈ܝ ܚܰܝ̈ܳܬܳܐ ܡܶܢ ܐܰ‌ܠܳܗܳܐ. ܥܒܰܕ݂ ܠܗܶܝܢ ܒ̈ܳܬܶܐ.</VERS>
      <VERS vnumber="22">ܘܰܦܩܰܕ݂ ܦܶܪܥܽܘܢ ܠܟܽܠܶܗ ܥܰܡܳܐ ܘܶܐܡܰܪ. ܟܽܠ ܒܪܳܐ ܕܡܶܬ݂ܺܝܠܶܕ݂. ܒܢܰܗܪܳܐ ܬܶܫܕܽܘܢܶܗ. ܘܟܽܠ ܒܰܪܬܳܐ ܬܰܚܽܘܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܙܰܠ ܓܰܒܪܳܐ ܡܶܢ ܒܶܝܬ݂ ܠܶܘܺܝ. ܘܰܢܣܰܒ ܠܒܰܪܬ݂ ܠܶܘܺܝ.</VERS>
      <VERS vnumber="2">ܘܒܶܛܢܰܬ݂ ܐܰܢ̱ܬܬ݂ܳܐ ܘܝܶܠܕܰܬ݂ ܒܪܳܐ. ܘܰܚܙܳܬ݂ܶܗ ܕܫܰܦܺܝܪ ܗܽܘ. ܘܛܰܫܝܰܬ݂ܶܗ ܬܠܳܬܳܐ ܝܰܖ̈ܚܺܝܢ.</VERS>
      <VERS vnumber="3">ܘܠܳܐ ܐܶܫܟܚܰܬ݂ ܬܽܘܒ ܠܰܡܛܰܫܳܝܽܘܬܶܗ. ܘܢܶܣܒܰܬ݂ ܠܳܗ̇ ܩܺܒܽܘܬܳܐ ܕܩܰܝܣܳܐ ܕܥܰܪܩܳܐ. ܘܫܰܥܬܶܗ ܒܟ݂ܽܘܦܪܳܐ ܘܰܒܙܶܦܬܳܐ. ܘܣܳܡܰܬ݂ ܒܶܗ ܠܛܰܠܝܳܐ. ܘܣܳܡܬܶܗ ܒܰܪܩܳܩܳܐ ܥܰܠ ܣܶܦܬܶܗ ܕܢܰܗܪܳܐ.</VERS>
      <VERS vnumber="4">ܘܩܳܡܰܬ ܚܳܬܶܗ ܡܶܢ ܪܽܘܚܩܳܐ. ܕܬܶܕܰܥ ܡܳܢܳܐ ܡܶܬ݂ܥܒܶܕ݂ ܠܶܗ.</VERS>
      <VERS vnumber="5">ܘܢܶܚܬܰܬ݂ ܒܰܪܬ݂ ܦܶܪܥܽܘܢ ܕܬܶܣܚܶܐ ܒܢܰܗܪܳܐ. ܘܰܐܡ̈ܗܳܬ݂ܳܗ̇ ܡܗܰܠ̈ܟ݂ܳܢ ܗܘܰܝ̈ ܥܰܠ ܝܰܕ݂ ܢܰܗܪܳܐ. ܘܰܚܙܳܬܳܗ̇ ܠܩܺܒܽܘܬܳܐ ܒܰܪܩܳܩܳܐ. ܘܫܰܕܪܰܬ݂ ܠܰܐܡ̈ܗܳܬ݂ܳܗ̇ ܘܰܢܣܰܒܬ݂ܶܗ.</VERS>
      <VERS vnumber="6">ܘܦܶܬ݂ܚܰܬ݂ ܘܰܚܙܳܬܶܗ ܠܛܰܠܝܳܐ. ܘܗܳܐ ܛܰܠܝܳܐ ܒܳܟ݂ܶܐ. ܘܚܳܣܰܬ݂ ܥܠܰܘܗ̱ܝ ܘܶܐܡܪܰܬ݂. ܡܶܢ ܒܢܰܝ̈ ܥܶܒܖ̈ܳܝܶܐ ܗܽܘ ܗܳܢܳܐ.</VERS>
      <VERS vnumber="7">ܘܶܐܡܪܰܬ݂ ܚܳܬܶܗ ܠܒܰܪܬ݂ ܦܶܪܥܽܘܢ. ܐܺܙܰܠ ܐܶܩܪܶܐ ܠܶܟ݂ܝ ܐܰܢ̱ܬܬ݂ܳܐ ܡܰܝܢܰܩܬܳܐ ܡܶܢ ܥܶܒܖ̈ܳܝܳܬܳܐ. ܘܬܰܝܢܶܩ ܠܶܟ݂ܝ ܛܰܠܝܳܐ ܗܳܢܳܐ.</VERS>
      <VERS vnumber="8">ܘܶܐܡܪܰܬ݂ ܠܳܗ̇ ܒܰܪܬ݂ ܦܶܪܥܽܘܢ ܙܶܠܝ. ܘܶܐܙܰܠ̱ܬ݂ ܥܠܰܝܡܬܳܐ. ܘܰܩܪܳܬ݂ ܠܶܐܡܶܗ ܕܛܰܠܝܳܐ.</VERS>
      <VERS vnumber="9">ܘܶܐܡܪܰܬ݂ ܠܳܗ̇ ܒܰܪܬ݂ ܦܶܪܥܽܘܢ. ܗܳܐ ܠܶܟ݂ܝ ܛܰܠܝܳܐ ܗܳܢܳܐ. ܐܰܝܢܩܺܝܘܗܝ ܠܺܝ. ܘܶܐܢܳܐ ܝܳܗܒܳܐ ܠܶܟ݂ܝ ܐܰܓ݂ܪܶܟ݂ܝ. ܘܢܶܣܒܰܬ݂ ܐܰܢ̱ܬܬ݂ܳܐ ܠܛܰܠܝܳܐ ܘܰܐܝܢܶܩܬ݂ܶܗ.</VERS>
      <VERS vnumber="10">ܘܰܪܒܳܐ ܛܰܠܝܳܐ. ܘܰܐܝܬܝܰܬ݂ܶܗ ܠܒܰܪܬ݂ ܦܶܪܥܽܘܢ. ܘܰܗܘܳܐ ܠܳܗ̇ ܒܪܳܐ. ܘܰܩܪܳܬ݂ ܫܡܶܗ ܡܽܘܫܶܐ. ܡܶܛܽܠ ܕܶܐܡܪܰܬ݂ ܕܡܶܢ ܡܰܝ̈ܳܐ ܫܠܺܝܬ݂ܶܗ.</VERS>
      <VERS vnumber="11">ܘܰܗܘܳܐ ܒܝܰܘ̈ܡܳܬ݂ܳܐ ܗܶܢܽܘܢ. ܘܰܪܒܳܐ ܡܽܘܫܶܐ. ܘܰܢܦܰܩ ܠܘܳܬ݂ ܐܰܚܰܘ̈ܗܝ. ܘܰܚܙܳܐ ܒܫܽܘܥܒܳܕ݂ܗܽܘܢ. ܘܰܚܙܳܐ ܓܰܒܪܳܐ ܡܶܨܪܳܝܳܐ ܟܰܕ݂ ܡܳܚܶܐ ܠܓܰܒܪܳܐ ܥܶܒܪܳܝܳܐ. ܡܶܢ ܐܰܚܰܘ̈ܗܝ ܡܶܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="12">ܘܶܐܬ݂ܦܢܺܝ ܠܟ݂ܳܐ ܘܰܠܟ݂ܳܐ. ܘܰܚܙܳܐ ܕܠܰܝܬ ܐ̱ܢܳܫ. ܘܩܰܛܠܶܗ ܠܡܶܨܪܳܝܳܐ. ܘܛܰܡܪܶܗ ܒܚܳܠܳܐ.</VERS>
      <VERS vnumber="13">ܘܰܢܦܰܩ ܠܝܰܘܡܳܐ ܐ̱ܚܪܺܢܳܐ. ܘܰܚܙܳܐ ܘܗܳܐ ܬܪܶܝܢ ܓܰܒܖ̈ܺܝܢ ܥܶܒܖ̈ܳܝܶܐ ܢܳܨܶܝܢ. ܘܶܐܡܰܪ ܠܡܰܣܟܠܳܢܳܐ. ܠܡܳܢܳܐ ܡܳܚܶܐ ܐܰܢ̱ܬ ܠܚܰܒܪܳܟ݂.</VERS>
      <VERS vnumber="14">ܘܶܐܡܰܪ ܠܶܗ. ܡܰܢܽܘ ܥܰܒܕܳܟ݂ ܓܒܰܪ ܪܰܒ ܘܕܰܝܳܢ ܥܠܰܝܢ. ܠܡܶܩܛܠܰܢܝ ܐܳܡܰܪ ܐܰܢ̱ܬ. ܐܰܝܟ݂ ܕܰܩܛܰܠܬ ܐܶܬ݂ܡܳܠܝ ܠܡܶܨܪܳܝܳܐ ܗܰܘ. ܘܰܕ݂ܚܶܠ ܡܽܘܫܶܐ ܘܶܐܡܰܪ. ܫܰܪܺܝܪܳܐܺܝܬ݂ ܐܶܬ݂ܝܰܕ݂ܥܰܬ݂ ܡܶܠܬܳܐ.</VERS>
      <VERS vnumber="15">ܘܰܫܡܰܥ ܦܶܪܥܽܘܢ ܦܶܬܓܳܡܳܐ ܗܳܢܳܐ. ܘܰܒܥܳܐ ܠܡܶܩܛܠܶܗ ܠܡܽܘܫܶܐ. ܘܰܥܪܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ. ܘܶܐܙܰܠ ܠܰܐܪܥܳܐ ܕܡܶܕ݂ܝܰܢ. ܘܺܝܬܶܒ ܥܰܠ ܒܺܪܳܐ.</VERS>
      <VERS vnumber="16">ܘܰܠܟܽܘܡܪܳܐ ܕܡܶܕ݂ܝܰܢ ܫܒܰܥ ܒܢ̈ܳܢ ܐܺܝܬ݂ ܗܘܰܝ̈. ܘܳܐܬ݂ܝ̈ܳܢ ܘܕ݂ܳܠ̈ܝܳܢ ܘܡܳܠ̈ܝܳܢ ܖ̈ܳܗܛܶܐ. ܠܡܰܫܩܳܝܽܘ ܥܳܢ̈ܳܐ ܕܰܐܒܽܘܗܶܝܢ.</VERS>
      <VERS vnumber="17">ܘܳܐܬܶܝܢ ܖ̈ܳܥܰܘܳܬܳܐ ܘܛܳܪܕܺܝܢ ܠܗܶܝܢ. ܘܩܳܡ ܡܽܘܫܶܐ ܘܰܦܪܰܩ ܐܶܢܶܝܢ ܘܰܐܫܩܺܝ ܥܳܢ̈ܗܶܝܢ.</VERS>
      <VERS vnumber="18">ܘܶܐܬܰܝ̈ ܠܘܳܬ݂ ܪܥܽܘܐܶܝܠ ܐܰܒܽܘܗܶܝܢ. ܘܶܐܡܰܪ ܠܗܶܝܢ. ܡܶܛܽܠ ܡܳܢܳܐ ܐܰܫܩܺܝ̈ܬܶܝܢ ܒܰܥܓܰܠ ܝܰܘܡܳܢܳܐ.</VERS>
      <VERS vnumber="19">ܐܳܡܖ̈ܳܢ ܠܶܗ. ܓܰܒܪܳܐ ܡܶܨܪܳܝܳܐ ܦܰܨܝܰܢ ܡܶܢ ܐܺܝܕ݂ܳܐ ܕܖ̈ܳܥܰܘܳܬܳܐ. ܘܳܐܦ ܡܶܕ݂ܠܳܐ ܕܠܳܐ ܠܰܢ. ܘܰܐܫܩܺܝ ܥܳܢ̈ܰܢ.</VERS>
      <VERS vnumber="20">ܘܶܐܡܰܪ ܠܰܒ̈ܢܳܬܶܗ. ܐܰܝܟܰܐ ܗ̱ܘ. ܠܡܳܢܳܐ ܫܒܰܩ̈ܬܶܝܢܳܝܗܝ ܠܓܰܒܪܳܐ. ܙܶܠܶܝ̈ܢ ܩܖ̈ܰܝܢܳܝܗܝ ܘܢܶܐܟ݂ܽܘܠ ܠܰܚܡܳܐ.</VERS>
      <VERS vnumber="21">ܘܶܐܨܛܒܺܝ ܡܽܘܫܶܐ ܠܡܶܬܰܒ ܥܰܡ ܓܰܒܪܳܐ. ܘܝܰܗܒ ܠܶܗ ܠܨܶܦܽܘܪܳܐ ܒܰܪܬܶܗ ܐܰܢ̱ܬܬ݂ܳܐ.</VERS>
      <VERS vnumber="22">ܘܝܶܠܕܰܬ݂ ܒܪܳܐ. ܘܰܩܪܳܐ ܫܡܶܗ ܓܶܪܫܽܘܢ. ܡܶܛܽܠ ܕܶܐܡܰܪ ܕܬ݂ܰܘܬܳܒܳܐ ܗܘܺܝ݀ܬ݂ ܒܰܐܪܥܳܐ ܢܽܘܟ݂ܪܳܝܬܳܐ. ܘܝܶܠܕܰܬ݂ ܬܽܘܒ ܒܪܳܐ ܕܰܬܪܶܝܢ ܠܡܽܘܫܶܐ. ܘܰܩܪܳܐ ܫܡܶܗ ܐܶܠܺܝܥܳܙܳܪ. ܡܶܛܽܠ ܕܰܐ‌ܠܳܗܳܐ ܕܰܐܒܗܰܝ̈ ܒܥܶܕ݂ܪܝ. ܘܦܰܨܝܰܢܝ ܡܶܢ ܚܰܪܒܶܗ ܕܦܶܪܥܽܘܢ.</VERS>
      <VERS vnumber="23">ܘܰܗܘܳܐ ܠܝܰܘ̈ܡܳܬ݂ܳܐ ܣܰܓܺܝ̈ܐܶܐ ܗܳܢܽܘܢ. ܘܡܺܝܬ݂ ܡܰܠܟܳܐ ܕܡܶܨܪܶܝܢ. ܘܶܐܬܬܰܢܰܚܘ ܒܢܰܝ̈ ܝܺܣܪܳܐܶܝܠ ܡܶܢ ܫܽܘܥܒܳܕ݂ܳܐ ܩܰܫܝܳܐ. ܘܨܰܠܺܝܘ ܘܣܶܠܩܰܬ݂ ܓܥܳܬ݂ܗܽܘܢ ܠܘܳܬ݂ ܐܰ‌ܠܳܗܳܐ ܡܶܢ ܫܽܘܥܒܳܕ݂ܳܐ.</VERS>
      <VERS vnumber="24">ܘܰܫܡܰܥ ܐܰ‌ܠܳܗܳܐ ܐܶܢܰܩܬ݂ܗܽܘܢ. ܘܶܐܬܕܟܰܪ ܐܰ‌ܠܳܗܳܐ ܩܝܳܡܶܗ ܕܥܰܡ ܐܰܒܪܳܗܳܡ. ܘܥܰܡ ܐܺܝܣܚܳܩ. ܘܥܰܡ ܝܰܥܩܽܘܒ.</VERS>
      <VERS vnumber="25">ܘܰܚܙܳܐ ܐܰ‌ܠܳܗܳܐ ܠܰܒܢܰܝ̈ ܝܺܣܪܳܐܶܝܠ. ܘܺܝܕܰܥ ܐܰ‌ܠܳܗܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܡܽܘܫܶܐ ܪܳܥܶܐ ܗܘܳܐ ܥܳܢ̈ܳܐ ܕܝܰܬܪܽܘܢ ܚܡܽܘܗܝ. ܟܽܘܡܪܳܐ ܕܡܶܕ݂ܝܰܢ. ܘܕܰܒܪܳܗ̇ ܠܥܳܢ̈ܳܐ ܠܡܰܕ݂ܒܪܳܐ. ܘܶܐܬ݂ܳܐ ܠܛܽܘܪܶܗ ܕܰܐ‌ܠܳܗܳܐ ܠܚܽܘܪܺܝܒ.</VERS>
      <VERS vnumber="2">ܘܶܐܬ݂ܚܙܺܝ ܠܶܗ ܡܰܠܰܐܟܶܗ ܕܡܳܪܝܳܐ. ܒܫܰܠܗܶܒܺܝܬܳܐ ܕܢܽܘܪܳܐ ܡܶܢ ܓܘ ܣܰܢܝܳܐ. ܘܰܚܙܳܐ ܣܰܢܝܳܐ ܕܡܶܬ݂ܓܰܘܙܠܳܐ ܒܶܗ ܢܽܘܪܳܐ. ܘܣܰܢܝܳܐ ܠܳܐ ܝܳܩܶܕ݂.</VERS>
      <VERS vnumber="3">ܘܶܐܡܰܪ ܡܽܘܫܶܐ. ܐܶܣܛܶܐ ܘܶܐܚܙܶܐ ܚܶܙܘܳܐ ܗܳܢܳܐ ܪܰܒܳܐ. ܡܶܛܽܠ ܡܳܢܳܐ ܠܳܐ ܝܳܩܶܕ݂ ܣܰܢܝܳܐ.</VERS>
      <VERS vnumber="4">ܘܰܚܙܳܐ ܡܳܪܝܳܐ ܕܰܣܛܳܐ ܠܡܶܚܙܳܐ. ܘܰܩܪܳܐ ܠܶܗ ܐܰ‌ܠܳܗܳܐ ܡܶܢ ܓܰܘ ܣܰܢܝܳܐ ܘܶܐܡܰܪ. ܡܽܘܫܶܐ ܡܽܘܫܶܐ. ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="5">ܘܶܐܡܰܪ ܠܶܗ. ܠܳܐ ܬܶܬ݂ܩܰܪܰܒ ܠܗܳܪܟܳܐ. ܫܪܺܝ ܡܣܳܐܢܰܝ̈ܟ ܡܶܢ ܖ̈ܶܓ݂ܠܰܝܟ. ܡܶܛܽܠ ܕܰܐܬ݂ܪܳܐ ܕܩܳܐܶܡ ܐܰܢ̱ܬ ܥܠܰܘܗ̱ܝ ܐܰܬ݂ܪܰܐ ܗ̱ܘ ܩܰܕܺܝܫܳܐ.</VERS>
      <VERS vnumber="6">ܘܶܐܡܰܪ. ܐܶܢܳܐ ܐ̱ܢܳܐ ܐܰܠܳܗܶܗ ܕܰܐܒܽܘܟ݂. ܐܰܠܳܗܶܗ ܕܰܐܒܪܳܗܳܡ. ܘܰܐܠܳܗܶܗ ܕܺܐܝܣܚܳܩ. ܘܰܐܠܳܗܶܗ ܕܝܰܥܩܽܘܒ. ܘܛܰܫܺܝ ܐܶܢܶܝܢ ܡܽܘܫܶܐ ܐܰܦܰܘ̈ܗܝ. ܡܶܛܽܠ ܕܰܕ݂ܚܶܠ ܠܰܡܚܳܪ ܠܘܳܬ݂ ܐܰ‌ܠܳܗܳܐ.</VERS>
      <VERS vnumber="7">ܘܶܐܡܰܪ ܡܳܪܝܳܐ. ܡܶܚܙܳܐ ܚܙܺܝܬ݂ ܫܽܘܥܒܳܕܶܗ ܕܥܰܡܝ ܕܰܒܡܶܨܪܶܝܢ. ܘܰܓ݂ܥܳܬ݂ܗܽܘܢ ܫܶܡܥܶܬ݂ ܡܶܢ ܩܕܳܡ ܡܫܰܥܒܕ݂ܳܢܰܝ̈ܗܽܘܢ. ܡܶܛܽܠ ܕܝܳܕܰܥ ܐ̱ܢܳܐ ܠܶܗ ܠܟܺܐܒܗܽܘܢ.</VERS>
      <VERS vnumber="8">ܘܢܶܚܬܶܬ݂ ܠܰܡܦܰܨܳܝܽܘܬ݂ܶܗ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܰܠܡܰܣܳܩܽܘܬ݂ܶܗ ܡܶܢ ܐܰܪܥܳܐ ܗܳܝ. ܠܰܐܪܥܳܐ ܕܰܪܘܺܝܚܳܐ ܘܛܳܒܳܐ. ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܳܐܡܽܘܖ̈ܳܝܶܐ. ܘܰܕ݂ܦܰܖ̈ܙܳܝܶܐ. ܘܰܕ݂ܚܰܘܳܝ̈ܶܐ. ܘܰܕ݂ܝܳܒܽܘܣܳܝ̈ܶܐ.</VERS>
      <VERS vnumber="9">ܘܗܳܫܳܐ ܗܳܐ ܓܥܳܬܳܐ ܕܰܒܢܰܝ̈ ܝܺܣܪܳܐܶܝܠ ܥܶܠܰܬ݂ ܠܘܳܬܝ. ܘܳܐܦ ܚܙܺܝܬ݂ ܐܽܘܠܨܳܢܳܐ. ܕܡܶܨܖ̈ܳܝܶܐ ܐܳܠܨܺܝܢ ܠܗܽܘܢ.</VERS>
      <VERS vnumber="10">ܗܳܫܳܐ ܬܳܐ ܐܶܫܰܕܪܳܟ݂ ܠܘܳܬ݂ ܦܶܪܥܽܘܢ. ܘܰܐܦܶܩ ܠܥܰܡܝ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.</VERS>
      <VERS vnumber="11">ܘܶܐܡܰܪ ܡܽܘܫܶܐ ܠܰܐܠܳܗܳܐ. ܡܰܢ ܐܶܢܳܐ ܕܺܐܙܰܠ ܠܘܳܬ݂ ܦܶܪܥܽܘܢ ܘܰܐܦܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܡܶܨܪܶܝܢ.</VERS>
      <VERS vnumber="12">ܘܶܐܡܰܪ ܠܶܗ. ܐܶܢܳܐ ܐܶܗܘܶܐ ܥܰܡܳܟ݂. ܘܗܳܕ݂ܶܐ ܐܳܬܳܐ ܕܶܐܢܳܐ ܫܰܕܰܪܬܳܟ݂. ܡܳܐ ܕܰܐܦܶܩܬ ܠܥܰܡܳܐ ܡܶܢ ܡܶܨܪܶܝܢ. ܬܶܦܠܚܽܘܢ ܩܕܳܡ ܐܰ‌ܠܳܗܳܐ ܥܰܠ ܛܽܘܪܳܐ ܗܳܢܳܐ.</VERS>
      <VERS vnumber="13">ܘܶܐܡܰܪ ܡܽܘܫܶܐ ܠܰܐܠܳܗܳܐ. ܗܳܐ ܐܶܢܳܐ ܐܺܙܰܠ ܠܘܳܬ݂ ܒܢܰܝ̈ ܝܺܣܪܳܐܶܝܠ ܘܺܐܡܰܪ ܠܗܽܘܢ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ ܫܰܕܪܰܢܝ ܥܠܰܝܟܽܘܢ. ܘܢܺܐܡܪܽܘܢ ܠܺܝ ܡܳܢ ܫܡܶܗ. ܡܳܢܳܐ ܐܺܡܰܪ ܠܗܽܘܢ.</VERS>
      <VERS vnumber="14">ܘܶܐܡܰܪ ܐܰ‌ܠܳܗܳܐ ܠܡܽܘܫܶܐ. ܐܰܗܝܰܗ ܐܰܫܪܰܗܝܰܗ. ܘܶܐܡܰܪ ܗܳܟܰܢܳܐ ܬܺܐܡܰܪ ܠܰܒܢܰܝ̈ ܝܺܣܪܳܐܶܝܠ. ܐܰܗܝܰܗ ܫܰܕܪܰܢܝ ܥܠܰܝܟܽܘܢ.</VERS>
      <VERS vnumber="15">ܘܶܐܡܰܪ ܬܽܘܒ ܐܰ‌ܠܳܗܳܐ ܠܡܽܘܫܶܐ. ܗܳܟܰܢܳܐ ܬܺܐܡܰܪ ܠܰܒܢܰܝ̈ ܝܺܣܪܳܐܶܝܠ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ. ܐܰܠܳܗܶܗ ܕܰܐܒܪܳܗܳܡ. ܘܰܐܠܳܗܶܗ ܕܺܐܝܣܚܳܩ. ܘܰܐܠܳܗܶܗ ܕܝܰܥܩܽܘܒ. ܫܰܕܪܰܢܝ ܥܠܰܝܟܽܘܢ. ܗܳܢܰܘ ܫܶܡܝ ܠܥܳܠܰܡ. ܘܗܳܢܰܘ ܕܽܘܟ݂ܪܳܢܝ ܠܕ݂ܳܪܕܳܖ̈ܺܝܢ.</VERS>
      <VERS vnumber="16">ܙܶܠ ܟܰܢܶܫ ܠܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܪܝܳܐ ܐܰ‌ܠܳܗܳܐ ܕܰܐܒܗܰܝ̈ܟܽܘܢ ܐܶܬ݂ܓܠܺܝ ܥܠܰܝ. ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܰܕ݂ܝܰܥܩܽܘܒ. ܠܡܺܐܡܰܪ. ܡܶܬܕܟܳܪܽܘ ܐܶܬܕܟܰܪܬܟܽܘܢ. ܘܡܶܕܶܡ ܕܶܐܬ݂ܥܒܶܕ݂ ܠܟܽܘܢ ܒܡܶܨܪܶܝܢ.</VERS>
      <VERS vnumber="17">ܘܶܐܡܪܶܬ݂ ܕܰܐܣܶܩܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܶܐ. ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܰܐܡܽܘܖ̈ܳܝܶܐ. ܘܰܕ݂ܦܰܖ̈ܙܳܝܶܐ. ܘܰܕ݂ܚܰܘ̈ܳܝܶܐ. ܘܰܕ݂ܝܳܒܽܘܣܳܝ̈ܶܐ. ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="18">ܘܢܶܫܡܥܽܘܢ ܠܩܳܠܳܟ݂. ܘܬܶܥܽܘܠ ܐܰܢ̱ܬ ܘܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܘܳܬ݂ ܡܰܠܟܳܐ ܕܡܶܨܪܶܝܢ. ܘܬܺܐܡܪܽܘܢ ܠܶܗ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܐܶܬ݂ܓܠܺܝ ܥܠܰܝܢ. ܗܳܫܳܐ ܢܺܐܙܰܠ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ.</VERS>
      <VERS vnumber="19">ܘܶܐܢܳܐ ܝܳܕܰܥ ܐ̱ܢܳܐ ܕܠܳܐ ܫܳܒܶܩ ܠܟܽܘܢ ܡܰܠܟܳܐ ܕܡܶܨܪܶܝܢ ܠܡܺܐܙܰܠ. ܘܠܳܐ ܗܘܳܐ ܒܺܐܝܕ݂ܳܐ ܬܰܩܺܝܦܬܳܐ.</VERS>
      <VERS vnumber="20">ܘܰܐܘܫܶܛ ܐܺܝܕ݂ܝ ܘܶܐܡܚܶܐ ܠܡܶܨܖ̈ܳܝܶܐ. ܒܟܽܠ ܬܶܕ݂ܡܖ̈ܳܬܳܐ ܕܶܐܥܒܶܕ ܒܰܝܢܳܬ݂ܗܽܘܢ. ܘܒܳܬܰܪܟܶܢ ܢܫܰܕܰܪܟܽܘܢ.</VERS>
      <VERS vnumber="21">ܘܶܐܬܠܺܝܘܗܝ ܠܥܰܡܳܐ ܠܖ̈ܰܚܡܶܐ ܒܥܰܝܢܰܝ̈ܗܽܘܢ ܕܡܶܨܖ̈ܳܝܶܐ. ܘܟܰܕ݂ ܬܺܐܙܽܠ̱ܘܢ. ܠܳܐ ܬܺܐܙܽܠ̱ܘܢ ܣܪܺܝܩܳܐܺܝܬ݂.</VERS>
      <VERS vnumber="22">ܬܶܫܐܰܠ ܐܰܢ̱ܬܬ݂ܳܐ ܡܶܢ ܫܒܳܒܬܳܗ̇ ܘܡܶܢ ܬܰܘܬܳܒܰܬ݂ ܒܰܝܬܳܗ̇. ܡܳܐܢ̈ܶܐ ܕܕܰܗܒܳܐ. ܘܡܳܐܢ̈ܶܐ ܕܣܺܐܡܳܐ. ܘܰܠܒܽܘܫ̈ܶܐ. ܘܰܐܠܒܶܫܘ ܠܰܒܢܰܝ̈ܟܽܘܢ ܘܠܰܒ̈ܢܳܬ݂ܟܽܘܢ. ܘܢܰܦܶܨܘ ܠܡܶܨܖ̈ܳܝܶܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܥܢܳܐ ܡܽܘܫܶܐ ܘܶܐܡܰܪ. ܗܳܐ ܠܳܐ ܡܗܰܝܡܢܺܝܢ ܠܺܝ. ܘܠܳܐ ܫܳܡܥܺܝܢ ܠܩܳܠܝ. ܡܶܛܽܠ ܕܳܐܡܪܺܝܢ ܠܳܐ ܐܶܬ݂ܚܙܺܝ ܠܳܟ݂ ܡܳܪܝܳܐ.</VERS>
      <VERS vnumber="2">ܘܶܐܡܰܪ ܠܶܗ ܡܳܪܝܳܐ. ܡܳܢܰܘ ܗܳܢܳܐ ܕܒܺܐܝܕ݂ܳܟ݂. ܘܶܐܡܰܪ ܚܽܘܛܪܳܐ.</VERS>
      <VERS vnumber="3">ܘܶܐܡܰܪ ܐܰܪܡܳܝܗܝ ܒܰܐܪܥܳܐ. ܘܰܐܪܡܝܶܗ ܒܰܐܪܥܳܐ. ܘܰܗܘܳܐ ܚܶܘܝܳܐ. ܘܰܥܪܰܩ ܡܽܘܫܶܐ ܡܶܢ ܩܕܳܡܰܘܗܝ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܘܫܶܛ ܐܺܝܕ݂ܳܟ݂ ܘܰܐܚܽܘܕ݂ ܒܕ݂ܽܘܢܒܶܗ. ܘܰܐܘܫܶܛ ܐܺܝܕ݂ܶܗ ܘܚܰܡܣܶܢ ܒܶܗ. ܘܰܗܘܳܐ ܚܽܘܛܪܳܐ ܒܺܐܝܕ݂ܶܗ.</VERS>
      <VERS vnumber="5">ܡܶܛܽܠ ܕܰܢܗܰܝܡܢܽܘܢ ܕܶܐܬ݂ܚܙܺܝ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܐܰܠܳܗܶܗ ܕܰܐܒܪܳܗܳܡ . ܐܰܠܳܗܶܗ ܕܺܐܝܣܚܳܩ. ܐܰܠܳܗܶܗ ܕܝܰܥܩܽܘܒ.</VERS>
      <VERS vnumber="6">ܘܶܐܡܰܪ ܠܶܗ ܡܳܪܝܳܐ ܬܽܘܒ. ܐܰܥܶܠ ܐܺܝܕ݂ܳܟ݂ ܠܥܽܘܒܳܟ݂. ܘܰܐܥܶܠ ܐܺܝܕ݂ܶܗ ܠܥܽܘܒܶܗ ܘܰܐܦܩܳܗ̇. ܘܗܳܐ ܐܺܝܕ݂ܶܗ ܡܰܓܪܒܳܐ ܐܰܝܟ݂ ܬܰܠܓܳܐ.</VERS>
      <VERS vnumber="7">ܘܶܐܡܰܪ ܠܶܗ ܡܳܪܝܳܐ ܐܰܗܦܶܟ݂ ܐܺܝܕ݂ܳܟ݂ ܠܥܽܘܒܳܟ݂. ܘܰܐܗܦܶܟ݂ ܐܺܝܕ݂ܶܗ ܠܥܽܘܒܶܗ. ܘܰܐܦܩܳܗ̇ ܡܶܢ ܥܽܘܒܶܗ. ܘܰܗܘܳܬ ܠܳܗ̇ ܐܰܝܟ݂ ܒܶܣܪܶܗ.</VERS>
      <VERS vnumber="8">ܘܶܐܢ ܠܳܐ ܢܗܰܝܡܢܽܘܢ. ܘܠܳܐ ܢܶܫܡܥܽܘܢ ܠܩܳܠܳܐ ܕܳܐܬܳܐ ܩܰܕ݂ܡܰܝܬܳܐ. ܢܗܰܝܡܢܽܘܢ ܠܩܳܠܳܐ ܕܳܐܬܳܐ ܐ̱ܚܪܳܝܬܳܐ.</VERS>
      <VERS vnumber="9">ܘܶܐܢ ܠܳܐ ܢܗܰܝܡܢܽܘܢ ܠܗܳܠܶܝܢ ܬܰܪܬܶܝܢ ܐܳܬ݂ܘ̈ܳܬ݂ܳܐ. ܘܠܳܐ ܢܶܫܡܥܽܘܢ ܠܩܳܠܳܟ݂. ܣܰܒ ܡܶܢ ܡܰܝ̈ܳܐ ܕܢܰܗܪܳܐ ܘܰܐܫܽܘܕ݂ ܒܝܰܒܫܳܐ. ܘܗܳܢܽܘܢ ܡܰܝ̈ܳܐ ܕܢܳܣܶܒ ܐܰܢ̱ܬ ܡܶܢ ܢܰܗܪܳܐ. ܢܶܗܘܽܘܢ ܕܡܳܐ ܒܝܰܒܫܳܐ.</VERS>
      <VERS vnumber="10">ܘܶܐܡܰܪ ܡܽܘܫܶܐ ܠܡܳܪܝܳܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܠܳܐ ܗ̱ܘܺܝ݀ܬ ܓܰܒܪܳܐ ܕܡܰܡܠܠܳܐ ܐܳܦ ܡܶܢ ܐܶܬ݂ܡܳܠܝ. ܘܳܐܦ ܡܶܢ ܡܢܳܬ݂ܡܳܠܝ. ܘܳܐܦ ܡܶܢ ܥܶܕܳܢܳܐ ܕܡܰܠܶܠܬ ܥܰܡ ܥܰܒܕܳܟ݂. ܡܶܛܽܠ ܕܰܠܥܶܓ݂ܝ ܡܡܰܠܠܰܝ. ܘܰܥܛܶܠ ܠܶܫܳܢܳܐ ܐ̱ܢܳܐ.</VERS>
      <VERS vnumber="11">ܘܶܐܡܰܪ ܠܶܗ ܡܳܪܝܳܐ. ܡܰܢܽܘ ܥܒܰܕ݂ ܦܽܘܡܳܐ ܠܐ̱ܢܳܫܳܐ. ܐܰܘ ܡܰܢܽܘ ܥܒܰܕ݂ ܦܺܐܩܳܐ. ܐܰܘ ܚܰܪܫܳܐ. ܐܰܘ ܦܬ݂ܺܝܚܳܐ. ܐܰܘ ܥܘܺܝܪܳܐ. ܠܳܐ ܗܘܳܐ ܐܶܢܳܐ ܡܳܪܝܳܐ.</VERS>
      <VERS vnumber="12">ܘܗܳܫܳܐ ܙܶܠ. ܘܶܐܢܳܐ ܐܶܗܘܶܐ ܥܰܡ ܦܽܘܡܳܟ݂. ܘܰܐܠܦܳܟ݂ ܡܶܕܶܡ ܕܰܬ݂ܡܰܠܶܠ.</VERS>
      <VERS vnumber="13">ܘܶܐܡܰܪ ܠܶܗ ܡܽܘܫܶܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܫܰܕܰܪ ܒܝܰܕ݂ ܡܰܢ ܕܰܡܫܰܕܰܪ ܐܰܢ̱ܬ.</VERS>
      <VERS vnumber="14">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܡܽܘܫܶܐ. ܘܶܐܡܰܪ ܠܶܗ. ܗܳܐ ܐܰܗܪܽܘܢ ܐܰܚܽܘܟ݂ ܠܶܘܳܝܳܐ. ܝܳܕܰܥ ܐ̱ܢܳܐ ܕܰܡܡܰܠܳܠܽܘ ܡܡܰܠܶܠ ܗܽܘ. ܗܳܐ ܐܳܦ ܗܽܘ ܢܶܦܽܘܩ ܠܽܐܘܪܥܳܟ݂. ܘܢܶܚܙܶܝܟ݂. ܘܢܶܚܕܶܐ ܒܠܶܒܶܗ.</VERS>
      <VERS vnumber="15">ܘܬܺܐܡܰܪ ܠܶܗ. ܘܰܬ݂ܣܺܝܡ ܦܶܬܓ݂ܳܡܰܝ̈ ܒܦܽܘܡܶܗ. ܘܶܐܢܳܐ ܐܶܗܘܶܐ ܥܰܡ ܦܽܘܡܳܟ ܘܥܰܡ ܦܽܘܡܶܗ. ܘܰܐܠܶܦܟܽܘܢ ܡܶܕܶܡ ܕܬܶܥܒܕ݂ܽܘܢ.</VERS>
      <VERS vnumber="16">ܗܽܘ ܢܡܰܠܶܠ ܥܰܡ ܥܰܡܳܐ. ܘܗܽܘ ܢܶܗܘܶܐ ܠܳܟ݂ ܡܬܰܪܓܡܳܢܳܐ. ܘܰܐܢ̱ܬ ܬܶܗܘܶܐ ܠܶܗ ܠܰܐܠܳܗ.</VERS>
      <VERS vnumber="17">ܘܚܽܘܛܪܳܐ ܗܳܢܳܐ ܣܰܒ ܒܺܐܝܕ݂ܳܟ݂. ܕܬܶܥܒܶܕ݂ ܒܶܗ ܐܳܬ݂ܘ̈ܳܬܳܐ.</VERS>
      <VERS vnumber="18">ܘܰܗܦܰܟ݂ ܡܽܘܫܶܐ. ܘܶܐܙܰܠ ܠܘܳܬ݂ ܝܰܬ݂ܪܽܘܢ ܚܡܽܘܗܝ. ܘܶܐܡܰܪ ܠܶܗ. ܐܶܗܦܽܘܟ݂ ܐܺܙܰܠ ܠܘܳܬ݂ ܐܰܚܰܝ̈ ܕܰܒܡܶܨܪܶܝܢ. ܘܶܐܚܙܶܐ ܐܶܢ ܥܕ݂ܰܟܺܝܠ ܚܰܝܺܝܢ. ܘܶܐܡܰܪ ܝܰܬ݂ܪܽܘܢ ܠܡܽܘܫܶܐ. ܙܶܠ ܒܰܫܠܳܡܳܐ.</VERS>
      <VERS vnumber="19">ܘܶܐܡܰܪ ܡܳܪܝܳܐ ܠܡܽܘܫܶܐ ܒܡܶܕ݂ܝܰܢ. ܗܦܽܘܟ݂ ܙܶܠ ܠܡܶܨܪܶܝܢ. ܡܶܛܽܠ ܕܡܺܝܬ݂ܘ ܠܗܽܘܢ ܟܽܠܗܽܘܢ ܓܰܒܖ̈ܶܐ ܕܒܳܥܶܝܢ ܗܘܰܘ ܢܰܦܫܳܟ݂.</VERS>
      <VERS vnumber="20">ܘܰܕ݂ܒܰܪ ܡܽܘܫܶܐ ܠܰܐܢ̱ܬܬܶܗ ܘܠܰܒܢܰܘ̈ܗܝ. ܘܰܐܪܟܶܒ ܐܶܢܽܘܢ ܥܰܠ ܚܡܳܪܳܐ. ܘܰܗܦܰܟ݂ ܠܡܺܐܙܰܠ ܠܡܶܨܪܶܝܢ. ܘܰܢܣܰܒ ܡܽܘܫܶܐ ܚܽܘܛܪܳܐ ܕܰܐ‌ܠܳܗܳܐ ܒܺܐܝܕ݂ܶܗ.</VERS>
      <VERS vnumber="21">ܘܶܐܡܰܪ ܡܳܪܝܳܐ ܠܡܽܘܫܶܐ. ܡܳܐ ܕܰܗܦܰܟ݂ܬ ܠܡܺܐܙܰܠ ܠܡܶܨܪܶܝܢ. ܚܙܺܝ ܟܽܠ ܬܶܕ݂ܡܖ̈ܳܬܳܐ ܕܥܶܒܕ݂ܶܬ ܒܺܐܝ̈ܕܰܝܟ. ܥܒܶܕ݂ ܐܶܢܽܘܢ ܩܕܳܡ ܦܶܪܥܽܘܢ. ܘܶܐܢܳܐ ܐܶܥܰܫܶܢ ܠܶܒܶܗ. ܘܠܳܐ ܢܫܰܕܪܺܝܘܗܝ ܠܥܰܡܳܐ.</VERS>
      <VERS vnumber="22">ܘܶܐܡܰܪ ܠܦܶܪܥܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܒܶܪܝ ܒܽܘܟ݂ܪܝ ܝܺܣܪܳܐܶܝܠ.</VERS>
      <VERS vnumber="23">ܐܶܡܪܶܬ݂ ܠܳܟ݂ ܕܰܬ݂ܫܰܕܰܪ ܠܒܶܪܝ ܘܢܶܦܠܚܰܢܝ. ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܒܶܪܝ ܗܳܐ ܩܳܛܶܠ ܐ̱ܢܳܐ ܠܰܒܪܳܟ݂ ܒܽܘܟ݂ܪܳܟ݂.</VERS>
      <VERS vnumber="24">ܘܰܗܘܳܐ ܡܽܘܫܶܐ ܒܽܐܘܪܚܳܐ ܒܶܝܬ݂ ܒܰܘܬܳܐ. ܘܰܦܓܰܥ ܒܶܗ ܡܳܪܝܳܐ. ܘܰܒܥܳܐ ܠܡܶܩܛܠܶܗ ܠܡܽܘܫܶܐ.</VERS>
      <VERS vnumber="25">ܘܢܶܣܒܰܬ݂ ܨܶܦܽܘܪܳܐ ܛܰܪܳܢܳܐ. ܘܓܶܙܪܰܬ݂ ܥܽܘܪܠܽܘܬܳܐ ܕܰܒܪܳܗ̇. ܘܶܐܚܕܰܬ݂ ܒܖ̈ܶܓ݂ܠܰܘܗܝ ܘܶܐܡܪܰܬ݂. ܚܰܬ݂ܢܳܐ ܕܰܕ݂ܡܳܐ ܐܰܢ̱ܬ ܠܺܝ.</VERS>
      <VERS vnumber="26">ܘܰܐܪܦܺܝ ܡܶܢܶܗ. ܗܳܝܕܶܝܢ ܐܶܡܪܰܬ݂. ܚܰܬ݂ܢܳܐ ܕܰܕ݂ܡܳܐ ܠܰܓ݂ܙܽܘܪܬܳܐ.</VERS>
      <VERS vnumber="27">ܘܶܐܡܰܪ ܡܳܪܝܳܐ ܠܰܐܗܪܽܘܢ. ܙܶܠ ܠܽܐܘܪܥܶܗ ܕܡܽܘܫܶܐ ܐܰܚܽܘܟ݂ ܠܡܰܕ݂ܒܪܳܐ. ܘܶܐܙܰܠ ܘܰܦܓܰܥ ܒܶܗ ܒܛܽܘܪܶܗ ܕܰܐ‌ܠܳܗܳܐ ܒܚܽܘܪܺܝܒ. ܘܢܰܫܩܶܗ.</VERS>
      <VERS vnumber="28">ܘܚܰܘܺܝ ܡܽܘܫܶܐ ܠܰܐܗܪܽܘܢ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܫܰܕܪܶܗ. ܘܟܽܠ ܐܳܬ݂ܘ̈ܳܬܳܐ ܕܦܰܩܕܶܗ ܠܡܶܥܒܰܕ݂.</VERS>
      <VERS vnumber="29">ܘܶܐܙܰܠܘ ܡܽܘܫܶܐ ܘܰܐܗܪܽܘܢ. ܘܟܰܢܶܫܘ ܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="30">ܘܶܐܡܰܪ ܐܰܗܪܽܘܢ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܶܐܡܰܪ ܡܳܪܝܳܐ ܠܡܽܘܫܶܐ. ܘܰܥܒܰܕ݂ ܐܳܬ݂ܘ̈ܳܬܳܐ ܩܕܳܡ ܥܰܡܳܐ.</VERS>
      <VERS vnumber="31">ܘܗܰܝܡܶܢܘ ܥܰܡܳܐ. ܘܰܫܡܰܥܘ ܕܶܐܬܕܟܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܘܕܰܚܙܳܐ ܫܽܘܥܒܳܕ݂ܗܽܘܢ. ܘܰܩܥܶܕ݂ܘ ܥܰܡܳܐ ܘܰܣܓܶܕ݂ܘ ܩܕܳܡ ܡܳܪܝܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܒܳܬܰܪ ܗܳܝܕܶܝܢ. ܥܰܠܘ ܡܽܘܫܶܐ ܘܰܐܗܪܽܘܢ. ܘܶܐܡܰܪܘ ܠܦܶܪܥܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܫܰܕܰܪ ܠܥܰܡܝ ܘܰܢܚܰܓܽܘܢ ܠܺܝ ܒܡܰܕ݂ܒܪܳܐ.</VERS>
      <VERS vnumber="2">ܘܶܐܡܰܪ ܦܶܪܥܽܘܢ. ܡܰܢܽܘ ܡܳܪܝܳܐ ܕܶܐܫܡܰܥ ܒܩܳܠܶܗ ܠܰܡܫܰܕܳܪܽܘ ܠܺܝܣܪܳܐܶܝܠ. ܠܳܐ ܝܳܕܰܥ ܐ̱ܢܳܐ ܠܡܳܪܝܳܐ. ܘܳܐܦ ܠܺܝܣܪܳܐܶܝܠ ܠܳܐ ܡܫܰܕܰܪ ܐ̱ܢܳܐ.</VERS>
      <VERS vnumber="3">ܘܶܐܡܰܪܘ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܐܶܬ݂ܓܠܺܝ ܥܠܰܝܢ. ܢܺܐܙܰܠ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ. ܕܰܠܡܳܐ ܢܶܐܪܥܰܢ ܒܚܰܪܒܳܐ ܐܰܘ ܒܡܰܘܬܳܐ.</VERS>
      <VERS vnumber="4">ܘܶܐܡܰܪ ܠܗܽܘܢ ܡܰܠܟܳܐ ܕܡܶܨܪܶܝܢ. ܠܡܳܢܳܐ ܡܽܘܫܶܐ ܘܰܐܗܪܽܘܢ ܡܒܰܛܠܺܝܢ ܐܰܢ̱ܬܽܘܢ ܠܥܰܡܳܐ ܡܶܢ ܥܒܳܕ݂ܗܽܘܢ. ܙܶܠܘ ܠܫܽܘܥܒܳܕ݂ܟܽܘܢ.</VERS>
      <VERS vnumber="5">ܘܶܐܡܰܪ ܠܗܽܘܢ ܦܶܪܥܽܘܢ. ܗܳܐ ܣܰܓܺܝܐܺܝܢ ܗܳܫܳܐ ܥܰܡܳܐ ܕܰܐܪܥܳܐ. ܡܒܰܛܠܺܝܢ ܐܰܢ̱ܬܽܘܢ ܠܗܽܘܢ ܡܶܢ ܥܒܳܕ݂ܗܽܘܢ.</VERS>
      <VERS vnumber="6">ܘܦܰܩܶܕ݂ ܦܶܪܥܽܘܢ ܒܝܰܘܡܳܐ ܗܰܘ ܠܫܰܠܺܝܛܰܘ̈ܗܝ ܕܥܰܡܳܐ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ.</VERS>
      <VERS vnumber="7">ܠܳܐ ܬܰܘܣܦܽܘܢ ܠܡܶܬܰܠ ܬܶܒܢܳܐ ܠܥܰܡܳܐ ܠܡܰܪܡܳܝܽܘ ܠܶܒܢ̈ܶܐ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܡܢܳܬ݂ܡܳܠܝ. ܗܶܢܽܘܢ ܢܺܐܙܽܠ̱ܘܢ ܢܶܩܫܽܘܢ ܠܗܽܘܢ ܬܶܒܢܳܐ.</VERS>
      <VERS vnumber="8">ܘܚܽܘܫܒܳܢܳܐ ܕܠܶܒܢ̈ܶܐ ܕܥܳܒܕܺܝܢ ܗܘܰܘ. ܐܰܝܟ݂ ܕܡܶܢ ܐܶܬ݂ܡܳܠܝ ܘܰܐܝܟ݂ ܕܡܶܢ ܡܢܳܬ݂ܡܳܠܝ. ܬܰܪܡܽܘܢ ܥܠܰܝܗܽܘܢ. ܘܠܳܐ ܬܒܰܨܪܽܘܢ ܡܶܢܗܽܘܢ. ܡܶܛܽܠ ܕܒ̈ܰܛܳܠܶܐ ܐܶܢܽܘܢ. ܡܶܛܽܠ ܗܳܢܳܐ ܡܒܰܓܢܺܝܢ ܘܳܐܡܪܺܝܢ. ܢܺܐܙܰܠ ܢܕܰܒܰܚ ܠܰܐܠܳܗܰܢ.</VERS>
      <VERS vnumber="9">ܬܶܥܫܰܢ ܥܒܺܝܕܬܳܐ ܥܰܠ ܓܰܒܖ̈ܶܐ ܘܢܶܪܢܽܘܢ ܒܳܗ̇. ܘܠܳܐ ܢܶܪܢܽܘܢ ܒܡ̈ܶܠܶܐ ܣܖ̈ܺܝܩܳܬ݂ܳܐ.</VERS>
      <VERS vnumber="10">ܘܰܢܦܰܩܘ ܫܰܠܺܝܛܰܘ̈ܗܝ ܕܥܰܡܳܐ ܘܣܳܦܖ̈ܰܘܗܝ. ܘܶܐܡܰܪܘ ܠܥܰܡܳܐ. ܗܳܟܰܢܳܐ ܐܶܡܰܪ ܦܶܪܥܽܘܢ. ܠܳܐ ܝܳܗܶܒ ܐ̱ܢܳܐ ܠܟܽܘܢ ܬܶܒܢܳܐ.</VERS>
      <VERS vnumber="11">ܐܰܢ̱ܬܽܘܢ ܙܶܠܘ ܣܰܒܘ ܠܟܽܘܢ ܬܶܒܢܳܐ ܡܶܢ ܐܰܝܡܶܟܳܐ ܕܡܶܫܟܚܺܝܢ ܐܰܢ̱ܬܽܘܢ. ܘܡܶܕܶܡ ܠܳܐ ܢܶܬ݂ܒܰܨܰܪ ܡܶܢ ܥܒܳܕ݂ܟܽܘܢ.</VERS>
      <VERS vnumber="12">ܘܶܐܬ݂ܒܰܕܰܪ ܥܰܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܠܡܶܩܰܫ ܩܶܫܬܳܐ ܕܬܶܒܢܳܐ.</VERS>
      <VERS vnumber="13">ܘܫܰܠܺܝ̈ܛܶܐ ܐܳܠܨܺܝܢ ܘܳܐܡܪܺܝܢ. ܐܰܫܠܶܡܘ ܥܒܳܕ݂ܟ݂ܽܘܢ ܐܰܝܟ݂ ܕܰܒܟܽܠܙܒܰܢ. ܐܰܝܟ݂ ܕܡܶܬ݂ܝܗܶܒ ܗܘܳܐ ܠܟ݂ܽܘܢ ܬܶܒܢܳܐ.</VERS>
      <VERS vnumber="14">ܘܶܐܬ݂ܪܕ݂ܺܝܘ ܣܳܦܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܕܰܐܩܺܝܡܘ ܥܠܰܝܗܽܘܢ ܫܰܠܺܝܛܳܢܰܘ̈ܗܝ ܕܦܶܪܥܽܘܢ. ܘܳܐܡܪܺܝܢ. ܠܡܳܢܳܐ ܠܳܐ ܐܰܫܠܶܡܬܽܘܢ ܚܽܘܫܒܳܢܟܽܘܢ ܕܠܶܒܢ̈ܶܐ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܶܡܢܳܬܡܳܠܝ. ܘܳܐܦ ܐܶܬ݂ܡܳܠܝ ܘܝܰܘܡܳܢܳܐ.</VERS>
      <VERS vnumber="15">ܘܶܐܬ݂ܰܘ ܣܳܦܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܡܒܰܓܢܺܝܢ ܩܕܳܡ ܦܶܪܥܽܘܢ ܘܳܐܡܪܺܝܢ. ܠܡܳܢܳܐ ܡܶܬ݂ܥܒܶܕ ܗܳܟܰܢܳܐ ܠܥܰܒܕܰܝ̈ܟ.</VERS>
      <VERS vnumber="16">ܬܶܒܢܳܐ ܠܳܐ ܡܶܬ݂ܝܗܶܒ ܠܥܰܒܕܰܝ̈ܟ. ܘܠܶܒܢ̈ܶܐ ܐܳܡܪܺܝܢ ܠܰܢ ܐܰܪܡܰܘ ܘܗܳܐ ܥܰܒܕܰܝ̈ܟ ܒܳܠܥܺܝܢ. ܘܚܳܛܶܐ ܐܰܢ̱ܬ ܥܰܠ ܥܰܡܳܟ݂.</VERS>
      <VERS vnumber="17">ܘܶܐܡܰܪ ܠܗܽܘܢ ܦܶܪܥܽܘܢ. ܡܶܒܛܰܠ ܗܽܘ ܒܰܛܳܠܺܝܢ ܐܰܢ̱ܬܽܘܢ. ܡܶܛܽܠ ܗܳܢܳܐ ܐܳܡܪܺܝܢ ܐܰܢ̱ܬܽܘܢ ܢܺܐܙܰܠ ܢܕܰܒܰܚ ܠܡܳܪܝܳܐ.</VERS>
      <VERS vnumber="18">ܗܳܫܳܐ ܙܶܠܘ ܘܰܥܒܶܕܘ. ܘܬܶܒܢܳܐ ܠܳܐ ܢܶܬ݂ܝܗܶܒ ܠܟ݂ܽܘܢ. ܘܚܽܘܫܒܳܢܳܐ ܕܠܶܒܢ̈ܶܐ ܬܶܬܠܽܘܢ.</VERS>
      <VERS vnumber="19">ܘܰܚܙܰܘ ܐܶܢܽܘܢ ܣܳܦܖ̈ܶܐ ܠܰܒܢܰܝ̈ ܝܺܣܪܳܐܶܝܠ ܒܺܝܫܳܐܺܝܬ݂. ܘܳܐܡܪܺܝܢ ܠܗܽܘܢ. ܠܳܐ ܡܒܰܨܪܺܝܢ ܐܰܢ̱ܬܽܘܢ ܡܶܢ ܠܶܒܢܰܝ̈ܟܽܘܢ. ܐܶܠܳܐ ܐܰܝܟ݂ ܕܰܒܟܽܠܝܽܘܡ.</VERS>
      <VERS vnumber="20">ܘܰܦܓܰܥܘ ܒܡܽܘܫܶܐ ܘܰܐܗܪܽܘܢ ܟܰܕ݂ ܩܳܝܡܺܝܢ ܠܽܘܩܒܰܠܗܽܘܢ. ܟܰܕ݂ ܢܦܰܩܘ ܡܶܢ ܩܕܳܡ ܦܶܪܥܽܘܢ.</VERS>
      <VERS vnumber="21">ܘܶܐܡܰܪܘ ܠܗܽܘܢ. ܢܶܚܙܶܐ ܥܠܰܝܟܽܘܢ ܡܳܪܝܳܐ ܘܰܢܕ݂ܽܘܢ. ܕܰܐܒܐܶܫܬܽܘܢ ܠܪܽܘܚܰܢ ܒܥܰܝ̈ܢܰܝ ܦܶܪܥܽܘܢ ܘܰܒܥܰܝ̈ܢܰܝ ܥܰܒܕܰܘ̈ܗܝ. ܠܡܶܬܠܰܢ ܠܚܰܪܒܳܐ ܒܺܐܝܕܰܝ̈ܗܽܘܢ ܘܰܠܡܶܚܪܒܰܢ.</VERS>
      <VERS vnumber="22">ܘܰܗܦܰܟ݂ ܡܽܘܫܶܐ ܠܘܳܬ݂ ܡܳܪܝܳܐ ܘܶܐܡܰܪ. ܡܳܪܝ. ܠܡܳܢܳܐ ܐܰܒܐܶܫܬ ܠܥܰܡܳܐ ܗܳܢܳܐ. ܘܰܠܡܳܢܳܐ ܫܰܕܰܪܬܳܢܝ.</VERS>
      <VERS vnumber="23">ܕܡܶܢ ܫܳܥܬܳܐ ܕܶܐܬܺܝܬ݂ ܠܘܳܬ݂ ܦܶܪܥܽܘܢ ܠܰܡܡܰܠܠܽܘ ܒܰܫܡܳܟ݂. ܒܐܶܫ ܠܥܰܡܳܐ ܗܳܢܳܐ. ܘܡܶܦܪܰܩ ܠܳܐ ܦܪܰܩܬ ܠܥܰܡܳܟ݂.</VERS>
    </CHAPTER>
    <CHAPTER cnumber="6">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܫܳܐ ܬܶܚܙܶܐ ܡܶܕܶܡ ܕܶܐܥܒܶܕ ܠܦܶܪܥܽܘܢ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܢܫܰܕܰܪ ܐܶܢܽܘܢ. ܘܒܰܕ݂ܪܳܥܳܐ ܪܳܡܳܐ ܢܰܦܶܩ ܐܶܢܽܘܢ ܡܶܢ ܐܰܪܥܶܗ.</VERS>
      <VERS vnumber="2">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="3">ܕܶܐܬ݂ܓܠܺܝܬ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ ܒܺܐܝܠܫܰܕܰܝ ܐܰ‌ܠܳܗܳܐ. ܘܫܶܡ ܡܳܪܝܳܐ ܠܳܐ ܚܰܘܺܝܬ݂ ܐܶܢܽܘܢ.</VERS>
      <VERS vnumber="4">ܘܳܐܦ ܐܰܩܺܝܡܬ ܩܝܳܡܝ ܥܰܡܗܽܘܢ. ܠܡܶܬܰܠ ܠܗܽܘܢ ܐܰܪܥܳܐ ܕܰܟ݂ܢܰܥܢ. ܐܰܪܥܳܐ ܕܬ݂ܰܘܬܳܒܽܘܬ݂ܗܽܘܢ ܕܰܥܡܰܪܘ ܒܳܗ̇.</VERS>
      <VERS vnumber="5">ܘܳܐܦ ܐܶܢܳܐ ܫܶܡܥ݀ܶܬ݂ ܐܶܢܰܩܬܳܐ ܕܰܒܢܰܝ̈ ܝܺܣܪܳܐܶܝܠ. ܕܡܶܨܖ̈ܳܝܶܐ ܡܫܰܥܒܕ݂ܺܝܢ ܠܗܽܘܢ. ܘܶܐܬܕܰܟ݂ܪܶܬ݂ ܩܝܳܡܝ.</VERS>
      <VERS vnumber="6">ܡܶܛܽܠ ܗܳܢܳܐ ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܘܡܰܦܶܩ ܐ̱ܢܳܐ ܠܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܶܐ. ܘܰܡܦܰܨܶܐ ܐ̱ܢܳܐ ܠܟܽܘܢ ܡܶܢ ܥܒܳܕ݂ܗܽܘܢ. ܘܶܐܦܪܽܘܩܟܽܘܢ ܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ. ܘܰܒܕ݂ܺܝ̈ܢܶܐ ܪܰܘܖ̈ܒܶܐ.</VERS>
      <VERS vnumber="7">ܘܶܐܣܰܒܟܽܘܢ ܠܺܝ ܥܰܡܳܐ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܡܰܦܶܩ ܐ̱ܢܳܐ ܠܟܽܘܢ ܡܶܢ ܫܽܘܥܒܳܕ݂ܳܐ ܕܡܶܨܖ̈ܳܝܳܐ.</VERS>
      <VERS vnumber="8">ܘܰܐܝܬܶܝܟܽܘܢ ܠܰܐܪܥܳܐ ܕܰܐܪܺܝܡܶܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ. ܘܶܐܬܠܺܝܗ̇ ܠܟܽܘܢ ܝܳܪܬܽܘܬܳܐ. ܐܶܢܳܐ ܡܳܪܝܳܐ.</VERS>
      <VERS vnumber="9">ܘܶܐܡܰܪ ܗܳܟܰܢܳܐ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܠܳܐ ܫܰܡܥܽܘܗܝ ܠܡܽܘܫܶܐ. ܡܶܢ ܟܰܪܝܽܘܬ݂ ܪܽܘܚܳܐ ܘܡܶܢ ܫܽܘܥܒܳܕ݂ܳܐ ܩܰܫܝܳܐ.</VERS>
      <VERS vnumber="10">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܠܡܺܐܡܰܪ.</VERS>
      <VERS vnumber="11">ܙܶܠ ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܢܫܰܕܰܪ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܶܗ.</VERS>
      <VERS vnumber="12">ܘܶܐܡܰܪ ܡܽܘܫܶܐ ܠܡܳܪܝܳܐ. ܗܳܐ ܒܢܰܝ̈ ܝܺܣܪܳܐܶܝܠ ܠܳܐ ܫܳܡܥܺܝܢ ܠܺܝ. ܐܰܝܟܰܢܳܐ ܢܶܫܡܥܰܢܝ ܦܶܪܥܽܘܢ. ܕܰܠܥܶܓ݂ ܠܶܫܳܢܝ.</VERS>
      <VERS vnumber="13">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܦܰܩܶܕ݂ ܐܶܢܽܘܢ ܠܘܳܬ݂ ܒܢܰܝ̈ ܝܺܣܪܳܐܶܝܠ ܘܰܠܘܳܬ݂ ܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܠܡܰܦܳܩܽܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="14">ܘܗܳܠܶܝܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܒܢܰܝ̈ ܪܽܘܒܺܝܠ ܒܽܘܟ݂ܪܶܗ ܕܺܝܣܪܳܐܶܝܠ. ܚܢܽܘܟ ܘܦܰܠܽܘ. ܘܚܶܨܪܽܘܢ ܘܟܰܪܡܺܝ. ܗܳܠܶܝܢ ܫܰܖ̈ܒܳܬܳܐ ܕܪܽܘܒܺܝܠ.</VERS>
      <VERS vnumber="15">ܘܰܒܢܰܝ̈ ܫܶܡܥܽܘܢ. ܝܰܡܽܘܐܶܝܠ. ܘܝܰܡܺܝܢ. ܘܳܐܗܳܪ. ܘܝܰܟ݂ܺܝܢ. ܘܨܳܚܳܪ. ܘܫܳܐܘܳܠ ܒܰܪ ܟܢܰܥܢܳܝܬܳܐ. ܗܳܠܶܝܢ ܫܰܖ̈ܒܳܬܳܐ ܕܫܶܡܥܽܘܢ.</VERS>
      <VERS vnumber="16">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܠܶܘܺܝ ܠܫܰܖ̈ܒܳܬ݂ܗܽܘܢ ܓܰܪܫܽܘܢ ܘܩܳܗܳܬ ܘܰܡܪܳܪܺܝ. ܘܰܫܢܰܝ̈ܳܐ ܕܰܚܝܳܐ ܠܶܘܺܝ. ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ.</VERS>
      <VERS vnumber="17">ܘܰܒܢܰܘ̈ܗܝ ܕܓܰܪܫܽܘܢ. ܠܰܒܢܺܝ ܘܫܰܡܥܺܝ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="18">ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܠ. ܘܰܫܢܰܝ̈ܳܐ ܕܰܚܝܳܐ ܩܳܗܳܬ݂. ܡܳܐܐ ܘܰܬܠܳܬܺܝܢ ܘܰܬܠܳܬ݂ ܫܢܺܝ̈ܢ.</VERS>
      <VERS vnumber="19">ܘܰܒܢܰܘ̈ܗܝ ܕܰܡܪܳܪܺܝ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܫܰܖ̈ܒܳܬܳܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="20">ܘܰܢܣܰܒ ܥܰܡܪܰܡ ܐܰܢ̱ܬܬ݂ܳܐ ܠܝܽܘܟ݂ܳܒܰܪ ܒܰܪܬ ܕܳܕܶܗ. ܘܝܶܠܕܰܬ݂ ܠܶܗ ܠܰܐܗܪܽܘܢ ܘܰܠܡܽܘܫܶܐ ܘܰܠܡܰܪܝܰܡ. ܘܰܫܢܰܝ̈ܳܐ ܕܰܚܝܳܐ ܥܰܡܪܰܡ ܡܳܐܐ ܘܰܬܠܳܬܺܝܢ ܘܰܫܒܰܥ ܫܢܺܝ̈ܢ.</VERS>
      <VERS vnumber="21">ܘܰܒܢܰܘ̈ܗܝ ܕܝܰܨܗܳܪ. ܩܽܘܪܳܚ ܘܰܢܦܰܓ݂ ܘܙܰܟ݂ܪܺܝ.</VERS>
      <VERS vnumber="22">ܘܰܒܢܰܘ̈ܗܝ ܕܥܽܘܙܺܝܠ. ܡܰܢܫܳܐܶܝܠ ܘܰܐܠܺܝܨܦܰܢ. ܘܣܰܬ݂ܪܺܝ.</VERS>
      <VERS vnumber="23">ܘܰܢܣܰܒ ܐܰܗܪܽܘܢ ܠܶܐܠܺܝܫܒܰܥ ܒܰܪܬ݂ ܥܰܡܺܝܢܳܕ݂ܳܒ ܚܳܬܶܗ ܕܢܶܚܫܽܘܢ ܐܰܢ̱ܬܬ݂ܳܐ. ܘܝܶܠܕܰܬ݂ ܠܶܗ ܠܢܳܕ݂ܳܒ ܘܠܰܐܒܺܝܗܽܘ. ܘܠܶܐܠܺܝܥܳܙܳܪ ܘܠܺܐܝܬ݂ܳܡܳܪ.</VERS>
      <VERS vnumber="24">ܘܰܒܢܰܝ̈ ܩܽܘܪܳܚ. ܐܳܣܺܝܪ ܘܗܰܠܩܳܢܳܐ ܘܰܐܟܶܢܣܳܦ. ܗܳܠܶܝܢ ܫܰܖ̈ܒܳܬܳܐ ܕܩܽܘܪܳܚ.</VERS>
      <VERS vnumber="25">ܘܶܐܠܺܝܥܳܙܰܪ ܒܰܪ ܐܰܗܪܽܘܢ ܢܣܰܒ ܠܶܗ ܐܰܢ̱ܬܬ݂ܳܐ ܡܶܢ ܒܢ̈ܳܬܶܗ ܕܦܰܢܛܺܝܠ. ܘܝܶܠܕܰܬ݂ ܠܶܗ ܠܦܺܝܢܚܶܣ. ܗܳܠܶܝܢ ܖ̈ܺܝܫܶܐ ܕܫܰܖ̈ܒܳܬܳܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="26">ܗܳܢܰܘ ܡܽܘܫܶܐ ܘܰܐܗܪܽܘܢ ܕܶܐܡܰܪ ܠܗܽܘܢ ܡܳܪܝܳܐ. ܐܰܦܶܩܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܟܽܠ ܚܰܝܠܰܘ̈ܳܬ݂ܗܽܘܢ.</VERS>
      <VERS vnumber="27">ܗܶܢܽܘܢ ܐܶܡܰܪܘ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܠܡܰܦܳܩܽܘ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܡܽܘܫܶܐ ܘܰܐܗܪܽܘܢ.</VERS>
      <VERS vnumber="28">ܘܰܗܘܳܐ ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="29">ܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ. ܐܶܢܳܐ ܐ̱ܢܳܐ ܡܳܪܝܳܐ. ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܟܽܠ ܡܶܕܶܡ ܕܳܐܡܰܪ ܐ̱ܢܳܐ ܠܳܟ݂.</VERS>
      <VERS vnumber="30">ܘܶܐܡܰܪ ܡܽܘܫܶܐ ܠܡܳܪܝܳܐ. ܕܺܝܠܝ ܠܥܶܓ݂ ܠܶܫܳܢܝ. ܐܰܝܟܰܢܳܐ ܢܶܫܡܥܰܢܝ ܦܶܪܥܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܚܙܺܝ ܕܝܰܗ̱ܒܬܳܟ݂ ܐܰ‌ܠܳܗܳܐ ܠܦܶܪܥܽܘܢ. ܘܰܐܗܪܽܘܢ ܐܰܚܽܘܟ݂ ܢܶܗܘܶܐ ܢܒܺܝܳܟ݂.</VERS>
      <VERS vnumber="2">ܐܰܢ̱ܬ ܬܺܐܡܰܪ ܟܽܠ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂. ܘܰܐܗܪܽܘܢ ܐܰܚܽܘܟ݂ ܢܺܐܡܰܪ ܠܦܶܪܥܽܘܢ. ܘܠܰܒܢܰܝ̈ ܝܺܣܪܳܐܶܝܠ ܢܫܰܕܰܪ ܡܶܢ ܐܰܪܥܶܗ.</VERS>
      <VERS vnumber="3">ܘܶܐܢܳܐ ܐܶܩܰܫܶܐ ܠܶܒܶܗ ܕܦܶܪܥܽܘܢ. ܘܰܐܣܓܶܐ ܐܳܬ݂ܘ̈ܳܬ݂ܝ ܘܬܶܕ݂ܡܖ̈ܳܬ݂ܝ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="4">ܘܠܳܐ ܢܶܫܡܰܥܟܽܘܢ ܦܶܪܥܽܘܢ. ܘܶܐܬܶܠ ܐܺܝܕ݂ܝ ܒܡܶܨܪܶܝܢ. ܘܰܐܦܶܩ ܚܰܝܠܰܘ̈ܳܬܝ ܘܥܰܡܝ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܒܕ݂ܺܝܢ̈ܶܐ ܪܰܘܖ̈ܒܶܐ.</VERS>
      <VERS vnumber="5">ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܡܳܐ ܕܰܐܪܺܝܡܶܬ݂ ܐܺܝܕ݂ܝ ܥܰܠ ܡܶܨܖ̈ܳܝܳܐ. ܘܰܐܦܩܶܬ݂ ܠܰܒܢܰܝ̈ ܝܺܣܪܳܐܶܝܠ ܡܶܢ ܒܰܝܢܳܬ݂ܗܽܘܢ.</VERS>
      <VERS vnumber="6">ܘܰܥܒܰܕ݂ܘ ܡܽܘܫܶܐ ܘܰܐܗܪܽܘܢ ܐܰܝܟ݂ ܕܦܰܩܶܕ݂ ܐܶܢܽܘܢ ܡܳܪܝܳܐ. ܗܳܟܰܢܳܐ ܥܒܰܕ݂ܘ.</VERS>
      <VERS vnumber="7">ܘܡܽܘܫܶܐ ܒܰܪ ܬܡܳܢܺܝܢ ܗܘܳܐ ܫܢܺܝ̈ܢ. ܘܰܐܗܪܽܘܢ ܒܰܪ ܬܡܳܢܺܝܢ ܗܘܳܐ ܘܰܬܠܳܬ݂ ܫܢܺܝ̈ܢ. ܟܰܕ݂ ܡܰܠܶܠܘ ܥܰܡ ܦܶܪܥܽܘܢ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ.</VERS>
      <VERS vnumber="9">ܐܶܢ ܐܶܡܰܪ ܠܟܽܘܢ ܦܶܪܥܽܘܢ. ܗܰܒܘ ܠܺܝ ܐܳܬܳܐ. ܐܶܡܰܪ ܠܰܐܗܪܽܘܢ ܣܰܒ ܚܽܘܛܪܳܟ݂ ܘܰܐܪܡܳܐ ܩܕܳܡ ܦܶܪܥܽܘܢ. ܘܢܶܗܘܶܐ ܬܰܢܺܝܢܳܐ.</VERS>
      <VERS vnumber="10">ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܠܘܳܬ݂ ܦܶܪܥܽܘܢ. ܘܰܥܒܰܕ݂ܘ ܗܳܟܰܢܳܐ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܡܳܪܝܳܐ. ܘܰܐܪܡܺܝ ܐܰܗܪܽܘܢ ܚܽܘܛܪܶܗ ܩܕܳܡ ܦܶܪܥܽܘܢ. ܘܰܩܕܳܡ ܚܺܐܖ̈ܰܘܗܝ. ܘܰܗܘܳܐ ܬܰܢܺܝܢܳܐ.</VERS>
      <VERS vnumber="11">ܘܰܩܪܳܐ ܦܶܪܥܽܘܢ ܠܚܰܟܺܝ̈ܡܶܐ ܘܰܠܚܰܖ̈ܳܫܶܐ. ܘܰܥܒܰܕ݂ܘ ܐܳܦ ܗܶܢܽܘܢ ܚܰܖ̈ܳܫܶܐ ܕܡܶܨܪܶܝܢ ܒܚܰܖ̈ܫܰܝܗܽܘܢ ܗܳܟܰܢܳܐ.</VERS>
      <VERS vnumber="12">ܘܰܐܪܡܺܝܘ ܓܒܰܪ ܚܽܘܛܪܶܗ ܩܕܳܡ ܦܶܪܥܽܘܢ ܘܰܗܘܰܘ ܬܰܢܺܝ̈ܢܶܐ. ܘܰܒܠܰܥ ܚܽܘܛܪܳܐ ܕܰܐܗܪܽܘܢ ܠܚܽܘܛܖ̈ܰܝܗܽܘܢ.</VERS>
      <VERS vnumber="13">ܘܶܐܬ݂ܥܰܫܰܢ ܠܶܒܶܗ ܕܦܶܪܥܽܘܢ ܘܠܳܐ ܫܰܕܰܪ ܐܶܢܽܘܢ. ܐܰܝܟܰܢܳܐ ܕܶܐܡܰܪ ܡܳܪܝܳܐ.</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܬ݂ܥܰܫܰܢ ܠܶܒܶܗ ܕܦܶܪܥܽܘܢ. ܘܠܳܐ ܨܳܒܶܐ ܠܰܡܫܰܕܳܪܽܘ ܠܥܰܡܳܐ.</VERS>
      <VERS vnumber="15">ܙܶܠ ܠܘܳܬ݂ ܦܶܪܥܽܘܢ ܒܨܰܦܪܳܐ. ܗܳܐ ܢܳܦܶܩ ܠܡܰܝ̈ܳܐ. ܩܽܘܡ ܠܩܽܘܒܠܶܗ ܥܰܠ ܣܶܦܬܶܗ ܕܢܰܗܪܳܐ. ܘܚܽܘܛܪܳܐ ܕܰܗܘܳܐ ܚܶܘܝܳܐ ܣܰܒ ܒܺܐܝܕ݂ܳܟ݂.</VERS>
      <VERS vnumber="16">ܘܶܐܡܰܪ ܠܶܗ. ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ ܫܰܕܪܰܢܝ ܠܘܳܬ݂ܳܟ݂. ܘܶܐܡܰܪ. ܫܰܕܰܪ ܠܥܰܡܝ. ܘܢܶܦܠܚܰܢܝ ܒܡܰܕ݂ܒܪܳܐ. ܘܗܳܐ ܥܕܰܡܳܐ ܠܗܳܫܳܐ ܠܳܐ ܫܳܡܰܥ ܐܰܢ̱ܬ.</VERS>
      <VERS vnumber="17">ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܕ݂ܶܐ ܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ. ܗܳܐ ܡܳܚܶܐ ܐ̱ܢܳܐ ܒܚܽܘܛܪܳܐ ܕܒܺܐܝܕܝ ܥܰܠ ܡܰܝ̈ܳܐ ܕܰܒܢܰܗܪܳܐ. ܘܢܶܬ݂ܗܰܦܟܽܘܢ ܘܢܶܗܘܽܘܢ ܕܡܳܐ.</VERS>
      <VERS vnumber="18">ܘܢܽܘ̈ܢܶܐ ܕܰܒܢܰܗܪܳܐ ܢܡܽܘܬ݂ܽܘܢ. ܘܢܶܣܪܶܐ ܢܰܗܪܳܐ. ܘܢܶܬܛܰܪܦܽܘܢ ܡܶܨܖ̈ܳܝܶܐ ܠܡܶܫܬܳܐ ܡܰܝ̈ܳܐ ܡܶܢ ܢܰܗܪܳܐ.</VERS>
      <VERS vnumber="19">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ. ܣܰܒ ܚܽܘܛܪܳܟ݂. ܘܰܐܪܺܝܡ ܐܺܝܕ݂ܳܟ݂ ܥܰܠ ܡܰܝ̈ܳܐ ܕܡܶܨܖ̈ܳܝܳܐ. ܥܰܠ ܢܰܗܖ̈ܰܘܳܬ݂ܗܽܘܢ ܘܥܰܠ ܩܳܒ̈ܝܳܬ݂ܗܽܘܢ. ܘܥܰܠ ܐܶܓ݂ܡܰܝ̈ܗܽܘܢ. ܘܥܰܠ ܖ̈ܳܡܶܐ ܕܡܰܝ݂ܰܝ݂̈ܗܽܘܢ. ܘܢܶܗܘܽܘܢ ܕܡܳܐ. ܘܢܶܗܘܶܐ ܕܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܰܒܩܰܝ̈ܣܶܐ ܘܰܒܟܺܐܦ̈ܶܐ.</VERS>
      <VERS vnumber="20">ܘܰܥܒܰܕ݂ܘ ܗܳܟܰܢܳܐ ܡܽܘܫܶܐ ܘܰܐܗܪܽܘܢ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܡܳܪܝܳܐ. ܘܰܐܪܺܝܡ ܐܰܗܪܽܘܢ ܒܚܽܘܛܪܳܐ ܕܒܺܐܝܕ݂ܶܗ. ܘܰܡܚܳܐ ܠܡܰܝ̈ܳܐ ܕܰܒܢܰܗܪܳܐ ܠܥܺܝܢ ܦܶܪܥܽܘܢ. ܘܰܠܥܺܝܢ ܥܰܒܕܰܘ̈ܗܝ. ܘܰܗܘܰܘ ܠܗܽܘܢ ܟܽܠܗܽܘܢ ܡܰܝ̈ܳܐ ܕܰܒܢܰܗܪܳܐ ܕܡܳܐ.</VERS>
      <VERS vnumber="21">ܘܢܽܘ̈ܢܶܐ ܕܰܒܢܰܗܪܳܐ ܡܺܝܬ݂ܘ. ܘܰܣܪܺܝ ܢܰܗܪܳܐ. ܘܠܳܐ ܐܶܫܟܰܚܘ ܡܶܨܖ̈ܳܝܶܐ ܠܡܶܫܬܳܐ ܡܰܝ̈ܳܐ ܡܶܢ ܢܰܗܪܳܐ. ܘܰܗܘܳܐ ܕܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="22">ܘܰܥܒܰܕ݂ܘ ܗܳܟܰܢܳܐ ܚܰܖ̈ܳܫܶܐ ܕܡܶܨܪܶܝܢ ܒܚܰܖ̈ܫܰܝܗܽܘܢ. ܘܶܐܬ݂ܥܰܒܺܝ ܠܶܒܶܗ ܕܦܶܪܥܽܘܢ ܘܠܳܐ ܫܡܰܥ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ.</VERS>
      <VERS vnumber="23">ܘܰܗܦܰܟ݂ ܦܶܪܥܽܘܢ ܘܥܰܠ ܠܒܰܝܬܶܗ. ܘܗܳܕ݂ܶܐ ܠܳܐ ܐܰܝܬܺܝ ܥܰܠ ܒܳܠܶܗ.</VERS>
      <VERS vnumber="24">ܘܰܚܦܰܪܘ ܟܽܠܗܽܘܢ ܡܶܨܖ̈ܳܝܳܐ ܚܕ݂ܳܖ̈ܰܘܗܝ ܕܢܰܗܪܳܐ ܡܰܝ̈ܳܐ ܠܡܶܫܬܳܐ. ܡܶܛܽܠ ܕܠܳܐ ܡܶܫܟܚܺܝܢ ܗܘܰܘ ܠܡܶܫܬܳܐ ܡܶܢ ܡܰܝ̈ܳܐ ܕܢܰܗܪܳܐ.</VERS>
      <VERS vnumber="25">ܘܰܫܠܶܡܘ ܫܰܒܥܳܐ ܝܰܘܡܺܝ̈ܢ ܡܶܢ ܒܳܬܰܪ ܕܰܡܚܳܐ ܡܳܪܝܳܐ ܠܢܰܗܪܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܫܰܕܰܪ ܠܥܰܡܝ ܘܢܶܦܠܚܰܢܝ.</VERS>
      <VERS vnumber="2">ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ. ܗܳܐ ܡܳܚܶܐ ܐ̱ܢܳܐ ܠܟܽܠܶܗ ܬܚܽܘܡܳܟ݂ ܒܽܐܘܖ̈ܕܥܶܐ.</VERS>
      <VERS vnumber="3">ܘܢܰܪܚܶܫ ܢܰܗܪܳܐ ܐܽܘܖ̈ܕܥܶܐ. ܘܢܶܣ̈ܩܳܢ ܘܢܶܥ̈ܠܳܢ ܠܒܰܝܬܳܟ݂ ܘܰܠܩܰܝܛܽܘܢܳܟ݂. ܘܰܠܒܶܝܬ݂ ܡܰܫܟܒܳܟ݂. ܘܰܠܥܰܖ̈ܣܳܬܳܟ݂. ܘܰܒܒܶܝܬ݂ ܥܰܒܕܰܝ̈ܟ ܘܰܒܥܰܡܳܟ݂. ܘܰܒܬ݂ܰܘܳܢܰܝ̈ܟ ܘܒܳܐܨ̈ܘܳܬܳܟ݂.</VERS>
      <VERS vnumber="4">ܘܒܳܟ݂ ܘܰܒܟܽܠܶܗ ܥܰܡܳܟ݂ ܢܶܣ̈ܩܳܢ ܐܽܘܖ̈ܕܥܶܐ.</VERS>
      <VERS vnumber="5">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ ܐܰܚܽܘܟ݂. ܐܰܪܺܝܡ ܐܺܝܕ݂ܳܟ݂ ܒܚܽܘܛܪܳܐ ܥܰܠ ܢܰܗܖ̈ܰܘܳܬ݂ܳܐ. ܘܥܰܠ ܖ̈ܳܡܶܐ ܘܥܰܠ ܐܶܓ݂ܡ̈ܶܐ. ܘܰܐܣܶܩ ܐܽܘܖ̈ܕܥܶܐ ܥܰܠ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="6">ܘܰܐܪܺܝܡ ܐܰܗܪܽܘܢ ܐܺܝܕ݂ܶܗ ܥܰܠ ܡܰܝ̈ܳܐ ܕܡܶܨܖ̈ܳܝܶܐ. ܘܰܣܠܶܩ ܐܽܘܖ̈ܕܥܶܐ. ܘܟܰܣ̈ܝܳܗ̇ ܠܰܐܪܥܳܐ ܕܡܶܨܪܶܝܢ.</VERS>
      <VERS vnumber="7">ܘܰܥܒܰܕ݂ܘ ܗܳܟܰܢܳܐ ܐܳܦ ܚܰܖ̈ܳܫܶܐ ܒܚܰܖ̈ܫܰܝܗܽܘܢ. ܘܰܐܣܶܩܘ ܐܽܘܖ̈ܕܥܶܐ ܥܰܠ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="8">ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܨܰܠܰܘ ܩܕܳܡ ܡܳܪܝܳܐ. ܘܢܰܦܪܶܩ ܐܽܘܖ̈ܕܥܶܐ ܡܶܢܝ ܘܡܶܢ ܥܰܡܝ. ܘܶܐܫܰܕܰܪ ܠܥܰܡܳܐ ܘܢܰܕܰܒܚܽܘܢ ܩܕܳܡ ܡܳܪܝܳܐ.</VERS>
      <VERS vnumber="9">ܘܶܐܡܰܪ ܡܽܘܫܶܐ ܠܦܶܪܥܽܘܢ. ܫܐܰܠ ܠܳܟ݂ ܙܰܒܢܳܐ ܠܶܐܡܰܬ݂ܝ ܐܶܨܰܠܶܐ ܥܠܰܝܟ. ܘܥܰܠ ܥܰܒܕܰܝ̈ܟ ܘܥܰܠ ܥܰܡܳܟ݂. ܘܢܰܦܪܶܩ ܐܽܘܖ̈ܕܥܶܐ ܡܶܢܳܟ݂ ܘܡܶܢ ܒܰܝܬܳܟ݂.</VERS>
      <VERS vnumber="10">ܘܶܐܡܰܪ ܠܶܗ ܡܚܳܪ. ܘܶܐܡܰܪ ܠܶܗ ܐܰܝܟ݂ ܡܶܠܬܳܟ݂. ܡܶܛܽܠ ܕܬܶܕܰܥ ܕܠܰܝܬ ܐܰܝܟ݂ ܡܳܪܝܳܐ. ܐܰܠܳܗܰܢ.</VERS>
      <VERS vnumber="11">ܘܢܶܦܖ̈ܩܳܢ ܐܽܘܖ̈ܕܥܶܐ ܡܶܢܳܟ݂ ܘܡܶܢ ܒܰܝܬܳܟ݂. ܘܡܶܢ ܥܰܒܕܰܝ̈ܟ ܘܡܶܢ ܥܰܡܳܟ݂. ܒܰܠܚܽܘܕ ܕܰܒܢܰܗܪܳܐ ܢܶܫܬܰܚܖ̈ܳܢ.</VERS>
      <VERS vnumber="12">ܘܰܢܦܰܩܘ ܡܽܘܫܶܐ ܘܰܐܗܪܽܘܢ ܡܶܢ ܠܘܳܬ݂ ܦܶܪܥܽܘܢ. ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ ܡܶܛܽܠ ܐܽܘܖ̈ܕܥܶܐ ܕܰܐܝܬܺܝ ܥܰܠ ܦܶܪܥܽܘܢ.</VERS>
      <VERS vnumber="13">ܘܰܥܒܰܕ݂ ܡܳܪܝܳܐ ܐܰܝܟ݂ ܡܶܠܬܶܗ ܕܡܽܘܫܶܐ. ܘܡܺܝ̈ܬ݂ܝ ܐܽܘܖ̈ܕܥܶܐ ܡܶܢ ܒ̈ܳܬܶܐ ܘܡܶܢ ܕܳܖ̈ܶܐ ܘܡܶܢ ܚܰܩ̈ܠܳܬܳܐ.</VERS>
      <VERS vnumber="14">ܘܟܰܢܶܫܘ ܐܶܢܶܝܢ ܟܖ̈ܰܘܳܢ ܟܖ̈ܰܘܳܢ. ܘܣܶܪܝܰܬ݂ ܐܰܪܥܳܐ.</VERS>
      <VERS vnumber="15">ܘܰܚܙܳܐ ܦܶܪܥܽܘܢ ܕܰܗܘܳܬ݂ ܪܘܰܚܬܳܐ. ܘܥܰܒܺܝ ܠܶܒܶܗ ܘܠܳܐ ܫܡܰܥ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="16">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܐܗܪܽܘܢ. ܐܰܪܺܝܡ ܚܽܘܛܪܳܟ݂ ܘܰܡܚܺܝ ܠܥܰܦܪܳܐ ܕܰܐܪܥܳܐ. ܘܢܶܗܘܶܐ ܩܰܠܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="17">ܘܰܥܒܰܕ݂ ܗܳܟܰܢܳܐ. ܘܰܐܪܺܝܡ ܐܰܗܪܽܘܢ ܐܺܝܕ݂ܶܗ ܒܚܽܘܛܪܶܗ. ܘܰܡܚܳܐ ܠܥܰܦܪܳܐ ܕܰܐܪܥܳܐ. ܘܰܗܘܳܬ݂ ܩܰܠܡܳܐ ܒܰܒܢܰܝ̈ܢܳܫܳܐ ܘܒܰܒܥܺܝܪܳܐ. ܘܟܽܠܶܗ ܥܰܦܪܳܐ ܕܰܐܪܥܳܐ ܗܘܳܐ ܠܶܗ ܩܰܠܡܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="18">ܘܰܥܒܰܕ݂ܘ ܗܳܟܰܢܳܐ ܐܳܦ ܚܰܖ̈ܳܫܶܐ ܒܚܰܖ̈ܫܰܝܗܽܘܢ. ܘܠܳܐ ܐܶܫܟܰܚܘ ܠܰܡܦܰܪܳܩܽܘܬ݂ܳܗ̇ ܠܩܰܠܡܳܐ. ܘܰܗܘܳܬ݂ ܩܰܠܡܳܐ ܒܰܒܢܰܝ̈ܢܳܫܳܐ ܘܒܰܒܥܺܝܪܳܐ.</VERS>
      <VERS vnumber="19">ܘܶܐܡܰܪܘ ܚܰܖ̈ܳܫܶܐ ܠܦܶܪܥܽܘܢ. ܨܶܒܥܶܗ ܗܺܝ ܕܰܐ‌ܠܳܗܳܐ. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܡܰܥ ܐܶܢܽܘܢ. ܐܰܝܟܰܢܳܐ ܕܶܐܡܰܪ ܡܳܪܝܳܐ.</VERS>
      <VERS vnumber="20">ܘܶܐܡܰܪ ܡܳܪܝܳܐ ܠܡܽܘܫܶܐ. ܩܰܕܶܡ ܒܨܰܦܪܳܐ ܘܩܽܘܡ ܩܕܳܡ ܦܶܪܥܽܘܢ. ܗܳܐ ܢܳܦܶܩ ܠܡܰܝ̈ܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܫܰܕܰܪ ܠܥܰܡܝ ܘܢܶܦܠܚܰܢܝ.</VERS>
      <VERS vnumber="21">ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܥܰܡܝ. ܗܳܐ ܡܫܰܕܰܪ ܐ̱ܢܳܐ ܥܠܰܝܟ. ܘܥܰܠ ܥܰܡܳܟ݂. ܘܥܰܠ ܒܰܝܬܳܟ݂. ܥܰܪܽܘܒܳܐ ܕܟܽܠ ܓܢܶܣ. ܘܢܶܬ݂ܡܠܽܘܢ ܒ̈ܳܬܶܐ ܕܡܶܨܖ̈ܳܝܶܐ ܥܰܪܽܘܒܳܐ. ܐܰܝܟ݂ ܐܰܪܥܳܐ ܕܗܶܢܽܘܢ ܥܠܶܝܗ̇.</VERS>
      <VERS vnumber="22">ܘܶܐܦܪܽܘܫ ܒܝܰܘܡܳܐ ܗܰܘ ܠܰܐܪܥܳܐ ܕܓܶܫܳܢ. ܕܥܰܡܝ ܝܳܬ݂ܒܺܝܢ ܒܳܗ̇. ܕܠܳܐ ܢܶܗܘܶܐ ܬܰܡܳܢ ܥܰܪܽܘܒܳܐ. ܡܶܛܽܠ ܕܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ ܒܓܰܘܳܗ̇ ܕܰܐܪܥܳܐ.</VERS>
      <VERS vnumber="23">ܘܶܐܥܒܶܕ ܦܽܘܪܫܳܢܳܐ ܒܶܝܬ݂ ܥܰܡܝ ܠܥܰܡܳܟ݂. ܘܰܡܚܳܪ ܬܶܗܘܶܐ ܐܳܬܳܐ ܗܳܕ݂ܶܐ.</VERS>
      <VERS vnumber="24">ܘܰܥܒܰܕ ܡܳܪܝܳܐ ܗܳܟܰܢܳܐ. ܘܰܐܝܬܺܝ ܥܰܪܽܘܒܳܐ ܕܬܰܩܺܝܦ ܠܒܶܝܬ݂ ܦܶܪܥܽܘܢ ܘܰܠܒܶܝܬ݂ ܥܰܒܕܰܘ̈ܗܝ. ܘܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܶܐܬ݂ܚܰܒܠܰܬ݂ ܐܰܪܥܳܐ ܡܶܛܽܠ ܥܰܪܽܘܒܳܐ.</VERS>
      <VERS vnumber="25">ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܙܶܠܘ ܕܰܒܰܚܘ ܩܕܳܡ ܡܳܪܝܳܐ ܐܰܠܳܗܟܽܘܢ ܒܰܐܪܥܳܐ.</VERS>
      <VERS vnumber="26">ܘܶܐܡܰܪ ܡܽܘܫܶܐ. ܠܳܐ ܫܰܦܺܝܪ ܠܡܶܥܒܰܕ ܗܳܟܰܢܳܐ. ܡܶܛܽܠ ܕܡܶܢ ܛܰܢܦܽܘܬܳܐ ܕܡܶܨܖ̈ܳܝܶܐ ܡܕܰܒܚܺܝܢܰܢ ܠܡܳܪܝܳܐ ܐܰܠܳܗܰܢ. ܘܶܐܢ ܕܳܒܚܺܝܢܰܢ ܕܶܚ̈ܠܳܬܳܐ ܕܡܶܨܖ̈ܳܝܶܐ ܠܥܺܝܢܰܝ̈ܗܽܘܢ. ܪܳܓܡܺܝܢ ܠܰܢ.</VERS>
      <VERS vnumber="27">ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܢܺܐܙܰܠ ܒܡܰܕ݂ܒܪܳܐ. ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ. ܐܰܝܟ݂ ܕܢܺܐܡܰܪ ܠܰܢ.</VERS>
      <VERS vnumber="28">ܘܶܐܡܰܪ ܦܶܪܥܽܘܢ. ܐܶܢܳܐ ܐܶܫܰܕܰܪܟܽܘܢ. ܘܰܬܕܰܒܚܽܘܢ ܠܡܳܪܝܳܐ ܐܰܠܳܗܟܽܘܢ ܒܡܰܕ݂ܒܪܳܐ. ܒܰܠܚܽܘܕ݂ ܡܰܪܚܳܩܽܘ ܠܳܐ ܬܶܪܚܩܽܘܢ ܠܡܺܐܙܰܠ. ܘܨܰܠܰܘ ܐܳܦ ܥܠܰܝ.</VERS>
      <VERS vnumber="29">ܘܶܐܡܰܪ ܡܽܘܫܶܐ ܠܦܶܪܥܽܘܢ. ܗܳܐ ܢܳܦܶܩ ܐ̱ܢܳܐ ܡܶܢ ܠܘܳܬ݂ܳܟ݂. ܘܶܐܨܰܠܶܐ ܩܕܳܡ ܡܳܪܝܳܐ. ܘܢܰܦܪܶܩ ܥܰܪܽܘܒܳܐ ܡܶܢ ܦܶܪܥܽܘܢ. ܘܡܶܢ ܥܰܒܕܰܘ̈ܗܝ. ܘܡܶܢ ܥܰܡܶܗ ܡܚܳܪ. ܒܰܠܚܽܘܕ݂ ܕܠܳܐ ܢܰܘܣܶܦ ܦܶܪܥܽܘܢ ܠܰܡܕܰܓܳܠܽܘ. ܕܠܳܐ ܢܫܰܕܰܪ ܠܥܰܡܳܐ ܘܰܢܕܰܒܚܽܘܢ ܠܡܳܪܝܳܐ.</VERS>
      <VERS vnumber="30">ܘܰܢܦܰܩ ܡܽܘܫܶܐ ܡܶܢ ܠܘܳܬ݂ ܦܶܪܥܽܘܢ. ܘܨܰܠܺܝ ܩܕܳܡ ܡܳܪܝܳܐ.</VERS>
      <VERS vnumber="31">ܘܰܥܒܰܕ݂ ܡܳܪܝܳܐ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܦܪܰܩ ܥܰܪܽܘܒܳܐ ܡܶܢ ܦܶܪܥܽܘܢ. ܘܡܶܢ ܥܰܒܕܰܘ̈ܗܝ. ܘܡܶܢ ܥܰܡܶܗ. ܘܠܳܐ ܐܶܫܬܚܰܪ ܐܳܦܠܳܐ ܚܰܕ݂.</VERS>
      <VERS vnumber="32">ܘܩܰܫܺܝ ܦܶܪܥܽܘܢ ܠܶܒܶܗ ܐܳܦ ܒܙܰܒܢܳܐ ܗܳܢܳܐ. ܘܠܳܐ ܫܰܕܪܶܗ ܠܥܰܡܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܫܰܕܰܪ ܠܥܰܡܝ ܘܢܶܦܠܚܰܢܝ.</VERS>
      <VERS vnumber="2">ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ. ܘܰܥܕܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܗܽܘܢ.</VERS>
      <VERS vnumber="3">ܗܳܐ ܐܺܝܕ݂ܶܗ ܕܡܳܪܝܳܐ ܗܳܘܝܳܐ ܒܩܶܢܝܳܢܳܟ݂ ܕܰܒܡܰܕ݂ܒܪܳܐ. ܒܖ̈ܰܟ݂ܫܳܐ. ܘܰܒܚܶܡܖ̈ܳܐ. ܘܰܒܓܰܡ̈ܠܶܐ. ܘܰܒܬܰܘܖ̈ܶܐ. ܘܰܒܥܳܢ̈ܳܐ. ܡܰܘܬܳܢܳܐ ܕܚܰܣܺܝܢ ܛܳܒ.</VERS>
      <VERS vnumber="4">ܘܢܶܦܪܽܘܫ ܡܳܪܝܳܐ ܒܶܝܬ݂ ܒܥܺܝܪܳܐ ܕܺܝܣܪܳܐܶܝܠ ܠܒܶܝܬ݂ ܒܥܺܝܪܳܐ ܕܡܶܨܖ̈ܳܝܶܐ. ܘܠܳܐ ܢܡܽܘܬ݂ ܡܶܢ ܟܽܠ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ. ܐܳܦܠܳܐ ܚܰܕ.</VERS>
      <VERS vnumber="5">ܘܝܰܗܒ ܡܳܪܝܳܐ ܙܰܒܢܳܐ ܡܚܳܪ. ܕܢܶܥܒܶܕ ܡܳܪܝܳܐ ܦܶܬܓܳܡܳܐ ܗܳܢܳܐ ܒܰܐܪܥܳܐ.</VERS>
      <VERS vnumber="6">ܘܰܥܒܰܕ݂ ܡܳܪܝܳܐ ܦܶܬܓܳܡܳܐ ܗܳܢܳܐ ܠܝܰܘܡܳܐ ܕܒܳܬ݂ܪܶܗ. ܘܡܺܝܬܰܬ݂ ܟܽܠܳܗ̇ ܒܥܺܝܪܳܐ ܕܡܶܨܖ̈ܳܝܶܐ. ܘܡܶܢ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ ܠܳܐ ܡܺܝܬ݂ ܐܳܦܠܳܐ ܚܰܕ.</VERS>
      <VERS vnumber="7">ܘܫܰܕܰܪ ܦܶܪܥܽܘܢ ܘܰܚܙܳܐ ܕܠܳܐ ܡܺܝܬ݂ ܡܶܢ ܒܥܺܝܪܳܐ ܕܒܶܝܬ݂ ܝܺܣܪܳܐܶܝܠ ܐܳܦܠܳܐ ܚܰܕ݂. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܪܶܗ ܠܥܰܡܳܐ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܣܰܒܘ ܡ̇ܠܶܐ̣ ܚܽܘܦܰܢܝ̈ܟܽܘܢ ܩܶܛܡܳܐ ܕܰܐܬܽܘܢܳܐ. ܘܢܶܕ݂ܪܶܝܘܗܝ ܡܽܘܫܶܐ ܠܰܐܦܰܝ̈ ܫܡܰܝܳܐ ܠܥܺܝܢܰܘ̈ܗܝ ܕܦܶܪܥܽܘܢ.</VERS>
      <VERS vnumber="9">ܘܢܶܗܘܶܐ ܚܶܠܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܢܶܗܘܶܐ ܥܰܠ ܒܢܰܝ̈ܢܳܫܳܐ ܘܥܰܠ ܒܥܺܝܪܳܐ. ܫܽܘܚܢܳܐ ܕܢܽܘܦܚ̈ܶܐ ܕܣܰܓܺܝ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="10">ܘܢܰܣܒܽܘܗܝ ܠܩܶܛܡܳܐ ܕܰܐܬܽܘܢܳܐ. ܘܩܳܡܘ ܩܕܳܡ ܦܶܪܥܽܘܢ. ܘܰܕ݂ܪܳܝܗܝ ܡܽܘܫܶܐ ܠܰܫܡܰܝܳܐ ܠܥܺܝܢܰܘ̈ܗܝ ܕܦܶܪܥܽܘܢ. ܘܰܗܘܳܐ ܫܽܘܚܢܳܐ ܕܢܽܘܦܚ̈ܶܐ. ܘܰܦܪܰܚ ܒܰܒܢܰܝ̈ܢܳܫܳܐ. ܘܰܒܒܥܺܝܪܳܐ.</VERS>
      <VERS vnumber="11">ܘܠܳܐ ܐܶܫܟܰܚܘ ܚܰܖ̈ܳܫܶܐ ܠܰܡܩܳܡ ܩܕܳܡ ܡܽܘܫܶܐ. ܡܶܛܽܠ ܫܽܘܚܢܳܐ ܕܰܣܓ݂ܺܝ ܒܚܰܖ̈ܳܫܶܐ. ܘܰܒܟܽܠܳܗ̇ ܡܶܨܪܶܝܢ.</VERS>
      <VERS vnumber="12">ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܡܰܥ ܐܶܢܽܘܢ ܐܰܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="13">ܘܶܐܡܰܪ ܡܳܪܝܳܐ ܠܡܽܘܫܶܐ. ܩܰܕܶܡ ܒܨܰܦܪܳܐ. ܘܩܽܘܡ ܩܕܳܡ ܦܶܪܥܽܘܢ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܫܰܕܰܪ ܠܥܰܡܝ. ܘܢܶܦܠܚܰܢܝ.</VERS>
      <VERS vnumber="14">ܡܶܛܽܠ ܕܰܒܙܰܒܢܳܐ ܗܳܢܳܐ ܡܫܰܕܰܪ ܐ̱ܢܳܐ ܡܰܚ̈ܘܳܬ݂ܝ ܥܰܠ ܠܶܒܳܟ݂. ܘܥܰܠ ܥܰܒܕܰܝ̈ܟ ܘܥܰܠ ܥܰܡܳܟ݂. ܡܶܛܽܠ ܕܬܶܕܰܥ ܕܠܰܝܬ ܐܰܟ݂ܘܳܬ݂ܝ ܒܟܽܠܳܗ̇ ܐܰܪܥܳܐ.</VERS>
      <VERS vnumber="15">ܡܶܛܽܠ ܕܗܳܫܳܐ ܡܰܘܫܶܛ ܐ̱ܢܳܐ ܐܺܝܕ݂ܝ. ܘܡܳܚܶܐ ܐ̱ܢܳܐ ܠܳܟ݂ ܘܰܠܥܰܡܳܟ݂ ܒܡܰܘܬܳܢܳܐ. ܘܬܺܐܒܰܕ݂ ܡܶܢ ܐܰܪܥܳܐ.</VERS>
      <VERS vnumber="16">ܘܰܒܪܰܡ ܡܶܛܽܠ ܗܳܕ݂ܶܐ ܗܽܘ ܐܰܩܺܝܡܬܳܟ݂. ܡܶܛܽܠ ܕܶܐܚܰܘܶܝܟ݂ ܚܰܝܠܝ. ܘܡܶܛܽܠ ܕܢܶܬ݂ܟܪܶܙ ܫܶܡܝ ܒܟܽܠܳܗ̇ ܐܰܪܥܳܐ.</VERS>
      <VERS vnumber="17">ܘܰܥܕܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܶܗ ܒܥܰܡܳܐ. ܘܠܳܐ ܨܳܒܶܐ ܐܰܢ̱ܬ ܕܰܬ݂ܫܰܕܪܺܝܘܗܝ.</VERS>
      <VERS vnumber="18">ܡܚܳܪ ܒܗܳܢܳܐ ܥܶܕܳܢܳܐ ܡܰܝܬܶܐ ܐ̱ܢܳܐ ܒܰܪܕ݂ܳܐ ܕܬܰܩܺܝܦ ܛܳܒ. ܕܠܳܐ ܗܘܳܐ ܐܰܟ݂ܘܳܬܶܗ ܒܡܶܨܪܶܝܢ. ܡܶܢ ܝܰܘܡܳܐ ܕܶܐܬ݂ܒܰܢܝܰܬ݂ ܘܰܥܕܰܡܳܐ ܠܗܳܫܳܐ.</VERS>
      <VERS vnumber="19">ܘܗܳܫܳܐ ܫܰܕܰܪ ܚܡܽܘܠ ܒܥܺܝܪܳܟ݂. ܘܟܽܠ ܡܶܕܶܡ ܕܺܐܝܬ݂ ܠܳܟ݂ ܒܕܰܒܪܳܐ. ܟܽܠ ܒܰܪܢܳܫܳܐ ܘܰܒܥܺܝܪܳܐ ܕܢܶܫܬܟܰܚ ܒܕܰܒܪܳܐ. ܘܠܳܐ ܢܶܬ݂ܚܡܶܠ ܒܓܰܘ ܒܰܝܬܳܐ. ܢܶܚܽܘܬ݂ ܥܠܰܝܗܽܘܢ ܒܰܪܕ݂ܳܐ ܘܰܢܡܽܘܬ݂ܽܘܢ.</VERS>
      <VERS vnumber="20">ܐܰܝܢܳܐ ܕܰܕ݂ܚܶܠ ܡܶܢ ܡܶܠܬܶܗ ܕܡܳܪܝܳܐ ܡܶܢ ܥܰܒܕܰܘ̈ܗܝ ܕܦܶܪܥܽܘܢ. ܚܡܰܠ ܥܰܒܕܰܘ̈ܗܝ ܘܰܒܥܺܝܪܶܗ ܒܒܰܝܬܳܐ.</VERS>
      <VERS vnumber="21">ܘܰܕ݂ܠܳܐ ܐܰܝܬܺܝ ܡܶܠܬܶܗ ܕܡܳܪܝܳܐ ܥܰܠ ܒܳܠܶܗ. ܫܒܰܩ ܥܰܒܕܰܘ̈ܗܝ ܘܰܒܥܺܝܪܶܗ ܒܚܰܩܠܳܐ.</VERS>
      <VERS vnumber="22">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܠܰܐܦܰܝ̈ ܫܡܰܝܳܐ. ܘܢܶܗܘܶܐ ܒܰܪܕ݂ܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܥܰܠ ܒܢܰܝ̈ܢܳܫܳܐ. ܘܥܰܠ ܒܥܺܝܪܳܐ. ܘܥܰܠ ܟܽܠܶܗ ܥܶܣܒܳܐ ܕܰܒܕܰܒܪܳܐ ܕܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="23">ܘܰܐܪܺܝܡ ܡܽܘܫܶܐ ܚܽܘܛܪܶܗ ܠܰܐܦܰܝ̈ ܫܡܰܝܳܐ. ܘܡܳܪܝܳܐ ܝܰܗܒ ܩ̈ܳܠܶܐ ܘܒܰܪܕ݂ܳܐ. ܘܰܡܗܰܠܟ݂ܳܐ ܗܘܳܬ݂ ܢܽܘܪܳܐ ܥܰܠ ܐܰܪܥܳܐ. ܘܰܐܚܶܬ݂ ܡܳܪܝܳܐ ܒܰܪܕ݂ܳܐ ܥܰܠ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="24">ܘܢܳܚܶܬ݂ ܗܘܳܐ ܒܰܪܕ݂ܳܐ. ܘܢܽܘܪܳܐ ܡܶܬ݂ܓܰܘܙܠܳܐ ܗ̱ܘܳܬ݂ ܒܓܰܘ ܒܰܪܕ݂ܳܐ. ܚܰܣܺܝܢ ܗܘܳܐ ܛܳܒ ܕܠܳܐ ܗܘܳܐ ܐܰܟ݂ܘܳܬܶܗ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܡܶܢ ܝܰܘܡܳܐ ܕܰܗܘܳܬ݂ ܠܥܰܡܳܐ.</VERS>
      <VERS vnumber="25">ܘܰܡܚܳܐ ܒܰܪܕ݂ܳܐ ܠܟܽܠܳܗ̇ ܐܰܪܥܳܐ ܕܡܶܨܪܶܝܢ ܠܟܽܠ ܕܺܐܝܬ݂ ܒܕܰܒܪܳܐ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܟܽܠܶܗ ܥܶܣܒܳܐ ܕܚܰܩܠܳܐ ܐܰܘܒܶܕ ܒܰܪܕ݂ܳܐ. ܘܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܬܰܒܰܪ.</VERS>
      <VERS vnumber="26">ܒܰܠܚܽܘܕ݂ ܒܰܐܪܥܳܐ ܕܓܶܫܳܢ ܕܝܳܬ݂ܒܺܝܢ ܗܘܰܘ ܒܳܗ̇ ܒܢܰܝ̈ ܝܺܣܪܳܐܶܝܠ ܠܳܐ ܢܚܶܬ݂ ܒܰܪܕ݂ܳܐ.</VERS>
      <VERS vnumber="27">ܘܫܰܕܰܪ ܦܶܪܥܽܘܢ ܘܰܩܪܳܐ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܚܛܺܝܬ݂ ܙܒܰܢ̱ܬܳܐ ܗܳܕ݂ܶܐ. ܡܳܪܝܳܐ ܙܰܕܺܝܩ. ܘܶܐܢܳܐ ܘܥܰܡܝ ܪܰܫܺܝܥܺܝܢ.</VERS>
      <VERS vnumber="28">ܨܰܠܰܘ ܩܕܳܡ ܡܳܪܝܳܐ. ܘܺܐܝܬ݂ ܐܰܬ݂ܪܳܐ ܣܰܓܺܝ ܩܕܳܡܰܘܗܝ. ܕܠܳܐ ܢܶܗܘܽܘܢ ܩܳܠܰܘ̈ܗܝ ܕܰܐ‌ܠܳܗܳܐ. ܘܒܰܪܕ݂ܳܐ. ܘܶܐܫܰܕܰܪܟܽܘܢ. ܘܠܳܐ ܬܰܘܣܦܽܘܢ ܠܰܡܦܳܫ.</VERS>
      <VERS vnumber="29">ܘܶܐܡܰܪ ܡܽܘܫܶܐ ܠܦܶܪܥܽܘܢ. ܡܳܐ ܕܢܶܦܩܶܬ݂ ܡܶܢ ܩܪܺܝܬ݂ܳܐ. ܐܶܦܫܽܘܛ ܐܺܝ̈ܕܰܝ ܠܘܳܬ݂ ܡܳܪܝܳܐ. ܩ̈ܳܠܶܐ ܢܶܦܪܩܽܘܢ. ܘܒܰܪܕ݂ܳܐ ܬܽܘܒ ܠܳܐ ܢܶܚܽܘܬ݂. ܡܶܛܽܠ ܕܬܶܕܰܥ ܕܰܕ݂ܡܳܪܝܳܐ ܗ̱ܝ ܐܰܪܥܳܐ.</VERS>
      <VERS vnumber="30">ܘܰܐܢ̱ܬ ܘܥܰܒܕܰܝ̈ܟ ܝܳܕܰܥ ܐ̱ܢܳܐ ܕܰܥܕܰܡܳܐ ܠܗܳܫܳܐ ܠܳܐ ܕܚܶܠܬܽܘܢ ܡܶܢ ܩܕܳܡ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="31">ܘܟܶܬܳܢܳܐ ܘܰܣܥܳܖ̈ܶܐ ܐܶܒܰܕ݂ܘ. ܡܶܛܽܠ ܕܰܣܥܳܖ̈ܶܐ ܡܚܰܝ̈ ܟܰܢܳܐ. ܘܟܶܬܳܢܳܐ ܟܦܰܬ݂.</VERS>
      <VERS vnumber="32">ܘܚܶܛ̈ܶܐ ܘܟ݂ܽܘ̈ܢܳܬܶܐ ܠܳܐ ܐܶܒܰܕ݂ܘ: ܡܶܛܽܠ ܕܰܠܩܺܝ̈ܫܳܝܺܝܢ ܗܘܰܘ.</VERS>
      <VERS vnumber="33">ܘܰܢܦܰܩ ܡܽܘܫܶܐ ܡܶܢ ܩܪܺܝܬ݂ܳܐ ܡܶܢ ܠܘܳܬ݂ ܦܶܪܥܽܘܢ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ ܠܘܳܬ݂ ܡܳܪܝܳܐ. ܘܰܦܪܰܩܘ ܩ̈ܳܠܶܐ ܘܒܰܪܕ݂ܳܐ. ܘܡܶܛܪܳܐ ܠܳܐ ܣܡܰܟ݂ ܠܰܐܪܥܳܐ.</VERS>
      <VERS vnumber="34">ܘܰܚܙܳܐ ܦܶܪܥܽܘܢ ܕܰܦܪܰܩ ܡܶܛܪܳܐ ܘܒܰܪܕ݂ܳܐ ܘܩ̈ܳܠܶܐ. ܘܰܐܘܣܶܦ ܠܡܶܚܛܳܐ. ܘܶܐܬ݂ܩܰܫܺܝ ܠܶܒܶܗ ܕܦܶܪܥܽܘܢ ܘܰܕ݂ܥܰܒܕܰܘ̈ܗܝ.</VERS>
      <VERS vnumber="35">ܘܶܐܬ݂ܥܰܒܺܝ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܰܫܠܰܚ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܦܶܪܥܽܘܢ. ܡܶܛܽܠ ܕܶܐܢܳܐ ܩܰܫܺܝܬ݂ ܠܶܒܶܗ. ܘܠܶܒܳܐ ܕܥܰܒܕܰܘ̈ܗܝ. ܡܶܛܽܠ ܕܶܐܥܒܶܕ ܐܳܬ݂ܘ̈ܳܬܳܐ ܗܳܠܶܝܢ ܒܰܝܢܳܬ݂ܗܽܘܢ.</VERS>
      <VERS vnumber="2">ܘܡܶܛܽܠ ܕܬܶܫܬܰܥܶܐ ܩܕܳܡ ܒܪܳܟ݂ ܘܒܰܪ ܒܪܳܟ݂. ܡܶܕܶܡ ܕܥܶܒܕܶܬ݂ ܒܡܶܨܖ̈ܳܝܶܐ. ܘܳܐܬ݂ܘ̈ܳܬܳܐ ܕܥܶܒܕܶܬ݂ ܒܗܽܘܢ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="3">ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܠܘܳܬ݂ ܦܶܪܥܽܘܢ. ܘܶܐܡܰܪܘ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܥܶܒܖ̈ܳܝܶܐ. ܥܕܰܡܳܐ ܠܶܐܡܰܬ݂ܝ ܠܳܐ ܨܳܒܶܐ ܐܰܢ̱ܬ ܠܡܶܕ݂ܚܰܠ ܡܶܢܝ. ܫܰܕܰܪ ܠܥܰܡܝ ܘܢܶܦܠܚܰܢܝ.</VERS>
      <VERS vnumber="4">ܘܶܐܢ ܠܳܐ ܨܳܒܶܐ ܐܰܢ̱ܬ ܠܰܡܫܰܕܳܪܽܘ ܠܥܰܡܝ. ܗܳܐ ܡܰܝܬܶܐ ܐ̱ܢܳܐ ܡܚܳܪ ܩܰܡܨܳܐ ܥܰܠ ܟܽܠܶܗ ܬܚܽܘܡܳܟ݂.</VERS>
      <VERS vnumber="5">ܘܰܢܟܰܣܶܐ ܥܰܝܢܳܗ̇ ܕܰܐܪܥܳܐ. ܘܠܳܐ ܢܶܫܟܰܚ ܒܰܪܢܳܫܳܐ ܠܡܶܚܙܝܳܗ̇ ܠܰܐܪܥܳܐ. ܘܢܶܐܟ݂ܽܘܠ ܫܰܪܟܳܐ ܕܡܶܕܶܡ ܕܰܫܒܰܩ ܠܟܽܘܢ ܒܰܪܕ݂ܳܐ. ܘܢܶܐܟ݂ܽܘܠ ܟܽܠܗܽܘܢ ܐܺܝ̈ܠܳܢܶܐ ܐܰܝܠܶܝܢ ܕܺܝܥܰܘ ܠܟܽܘܢ ܒܚܰܩܠܳܐ.</VERS>
      <VERS vnumber="6">ܘܢܶܬ݂ܡܠܽܘܢ ܒܳܬܰܝ̈ܟ. ܘܒ̈ܳܬܶܐ ܕܥܰܒܕܰܝ̈ܟ. ܘܒܳܬܰܝ̈ܗܽܘܢ ܕܟܽܠܗܽܘܢ ܡܶܨܖ̈ܳܝܶܐ. ܕܠܳܐ ܚܙܰܘ ܐܰܒܳܗܰܝ̈ܟ. ܘܰܐܒܳܗ̈ܶܐ ܕܰܐܒܳܗܰܝ̈ܟ ܗܳܟܰܢܳܐ. ܡܶܢ ܝܰܘܡܳܐ ܕܰܗܘܰܘ ܥܰܠ ܐܰܪܥܳܐ ܘܰܥܕܰܡܳܐ ܠܝܰܘܡܳܢܳܐ. ܘܰܗܦܰܟ݂ܘ ܘܰܢܦܰܩܘ ܡܶܢ ܩܕܳܡ ܦܶܪܥܽܘܢ.</VERS>
      <VERS vnumber="7">ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܦܶܪܥܽܘܢ. ܥܕܰܡܳܐ ܠܶܐܡܰܬ݂ܝ ܬܶܗܘܶܐ ܠܰܢ ܗܳܕ݂ܶܐ ܬܽܘܩܰܠܬܳܐ. ܫܰܕܰܪ ܠܓܰܒܖ̈ܶܐ ܘܢܶܦܠܚܽܘܢ ܠܡܳܪܝܳܐ ܐܰܠܳܗܗܽܘܢ. ܥܕܰܡܳܐ ܠܗܳܫܳܐ ܠܳܐ ܝܳܕܰܥ ܐܰܢ̱ܬ ܕܶܐܒܕܰܬ݂ ܠܳܗ̇ ܡܶܨܪܶܝܢ.</VERS>
      <VERS vnumber="8">ܘܰܐܗܦܶܟ݂ܘ ܐܶܢܽܘܢ ܠܡܽܘܫܶܐ ܘܠܰܐܗܪܽܘܢ ܠܘܳܬ݂ ܦܶܪܥܽܘܢ. ܘܶܐܡܰܪ ܠܗܽܘܢ ܙܶܠܘ ܦܠܽܘܚܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܐܶܠܳܐ ܡܰܢ ܘܡܰܢ ܐܳܙܺܠܝܢ.</VERS>
      <VERS vnumber="9">ܐܶܡܰܪ ܠܶܗ ܡܽܘܫܶܐ. ܒܰܥܠܰܝ̈ܡܰܝܢ ܘܰܒܩܰܫܺܝ̈ܫܰܝܢ ܢܺܐܙܰܠ. ܒܰܒܢܰܝ̈ܢ ܘܰܒܢ̈ܳܬܰܢ. ܒܥܳܢ̈ܰܢ ܘܰܒܬ݂ܰܘܖ̈ܰܝܢ ܢܺܐܙܰܠ. ܡܶܛܽܠ ܕܥܰܕ݂ܥܺܕ݂ܰܐ ܗ̱ܘ ܠܰܢ ܕܡܳܪܝܳܐ.</VERS>
      <VERS vnumber="10">ܘܶܐܡܰܪ ܠܗܽܘܢ. ܢܶܗܘܶܐ ܗܳܟܰܢܳܐ. ܡܳܪܝܳܐ ܥܰܡܟܽܘܢ. ܡܳܐ ܕܫܰܕܰܪܬܟܽܘܢ ܘܠܺܐܝܩܰܪܬܟܽܘܢ. ܚܙܰܘ ܕܶܝܢ ܕܰܠܡܳܐ ܒܺܝܫܬܳܐ ܠܽܘܩܒܰܠ ܐܰܦܰܝ̈ܟܽܘܢ.</VERS>
      <VERS vnumber="11">ܠܳܐ ܗܳܟܰܢܳܐ. ܙܶܠܘ ܗܳܫܳܐ ܓܰܒܖ̈ܶܐ. ܘܰܦܠܽܘܚܘ ܩܕܳܡ ܡܳܪܝܳܐ. ܡܶܛܽܠ ܕܰܢܝܳܚܬܳܐ ܗܽܘ ܒܳܥܶܝܢ ܐܰܢ̱ܬܽܘܢ. ܘܰܐܦܶܩܘ ܐܶܢܽܘܢ ܡܶܢ ܩܕܳܡ ܐܰܦܰܘ̈ܗܝ ܕܦܶܪܥܽܘܢ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܥܰܠ ܐܰܪܥܳܐ ܕܡܶܨܪܶܝܢ ܒܩܰܡܨܳܐ. ܘܢܶܣܰܩ ܥܰܠ ܐܰܪܥܳܐ ܕܡܶܨܪܶܝܢ. ܘܢܶܐܟ݂ܽܘܠ ܥܶܣܒܳܐ ܕܰܐܪܥܳܐ. ܘܟܽܠ ܡܶܕܶܡ ܕܰܫܒܰܩ ܒܰܪܕ݂ܳܐ.</VERS>
      <VERS vnumber="13">ܘܰܐܪܺܝܡ ܡܽܘܫܶܐ ܚܽܘܛܪܶܗ ܥܰܠ ܐܰܪܥܳܐ ܕܡܶܨܪܶܝܢ. ܘܡܳܪܝܳܐ ܐܰܦܶܩ ܪܽܘܚܳܐ ܕܫܰܘܒܳܐ ܥܰܠ ܐܰܪܥܳܐ. ܟܽܠܶܗ ܐܺܝܡܳܡܳܐ ܗܰܘ. ܘܟܽܠܶܗ ܠܺܠܝܳܐ. ܫܰܦܪܳܐ ܗܘܳܐ. ܘܪܽܘܚܳܐ ܕܫܰܘܒܳܐ ܫܶܩܠܰܬ݂ ܩܰܡܨܳܐ.</VERS>
      <VERS vnumber="14">ܘܰܣܠܶܩ ܩܰܡܨܳܐ ܥܰܠ ܟܽܠܳܗ̇ ܐܰܪܥܳܐ ܕܡܶܨܪܶܝܢ. ܘܰܫܪܳܐ ܒܟܽܠܶܗ ܬܚܽܘܡܳܐ ܕܡܶܨܖ̈ܳܝܶܐ. ܬܰܩܺܝܦ ܗܘܳܐ ܛܳܒ. ܘܰܐܟ݂ܘܳܬܶܗ ܠܳܐ ܗܘܳܐ ܩܰܡܨܳܐ ܩܕܳܡܰܘܗܝ. ܐܳܦܠܳܐ ܒܳܬ݂ܪܶܗ ܢܶܗܘܶܐ ܐܰܟ݂ܘܳܬܶܗ.</VERS>
      <VERS vnumber="15">ܘܟܰܣܺܝ ܥܰܝܢܳܗ̇ ܕܟܽܠܳܗ̇ ܐܰܪܥܳܐ. ܘܚܶܫܟܰܬ݂ ܐܰܪܥܳܐ. ܘܶܐܟܰܠ ܟܽܠܶܗ ܥܶܣܒܳܐ ܕܰܐܪܥܳܐ. ܘܟܽܠܗܽܘܢ ܦܺܐܖ̈ܶܐ ܕܺܐܝ̈ܠܳܢܶܐ ܕܰܫܒܰܩ ܒܰܪܕ݂ܳܐ. ܘܠܳܐ ܐܶܫܬܚܰܪ ܛܰܪܦܳܐ ܒܺܐܝܠܳܢܳܐ. ܐܳܦܠܳܐ ܥܶܣܒܳܐ ܒܚܰܩܠܳܐ. ܒܟܽܠܳܗ̇ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="16">ܘܣܰܪܗܶܒ ܦܶܪܥܽܘܢ ܠܡܶܩܪܳܐ ܠܡܽܘܫܶܐ ܘܠܰܐܗܪܽܘܢ. ܘܶܐܡܰܪ ܠܗܽܘܢ. ܚܛܺܝܬ݂ ܠܡܳܪܝܳܐ ܐܰܠܳܗܟܽܘܢ ܘܰܠܟܽܘܢ.</VERS>
      <VERS vnumber="17">ܘܳܐܦ ܗܳܫܳܐ ܫܒܽܘܩܘ ܣܽܘܪܚܳܢܝ ܗܳܢܳܐ ܙܰܒܢܳܐ. ܘܨܰܠܰܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܘܢܰܦܪܶܩ ܡܶܢܝ ܡܰܘܬܳܐ ܗܳܢܳܐ.</VERS>
      <VERS vnumber="18">ܘܰܢܦܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ. ܘܨܰܠܺܝ ܩܕܳܡ ܡܳܪܝܳܐ.</VERS>
      <VERS vnumber="19">ܘܰܗܦܰܟ݂ ܡܳܪܝܳܐ ܐܰܝܬܺܝ ܪܽܘܚܳܐ ܕܡܰܥܪܒܳܐ ܕܬܰܩܺܝܦܳܐ ܛܳܒ. ܘܰܫܩܰܠܬܶܗ ܠܩܰܡܨܳܐ ܘܰܐܪܡܝܰܬ݂ܶܗ ܒܝܰܡܳܐ ܕܣܽܘܦ. ܘܠܳܐ ܐܶܫܬܚܰܪ ܐܳܦܠܳܐ ܚܰܕ݂ ܩܰܡܨܳܐ ܒܟܽܠܶܗ ܬܚܽܘܡܳܐ ܕܡܶܨܖ̈ܳܝܶܐ.</VERS>
      <VERS vnumber="20">ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="21">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܺܝܡ ܐܺܝܕ݂ܳܟ݂ ܠܘܳܬ݂ ܫܡܰܝܳܐ. ܘܢܶܗܘܶܐ ܚܶܫܟܳܐ ܒܰܐܪܥܳܐ ܕܡܶܨܪܶܝܢ. ܘܢܶܥܡܰܛ ܚܶܫܟܳܐ.</VERS>
      <VERS vnumber="22">ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܠܘܳܬ݂ ܫܡܰܝܳܐ. ܘܰܗܘܳܐ ܚܶܫܟܳܐ ܘܥܰܡܛܳܢܳܐ ܒܟܽܠܳܗ̇ ܐܰܪܥܳܐ ܕܡܶܨܪܶܝܢ. ܬܠܳܬܳܐ ܝܰܘܡܺܝ̈ܢ.</VERS>
      <VERS vnumber="23">ܘܠܳܐ ܚܙܳܐ ܐ̱ܢܳܫ ܐܰܚܽܘܗܝ. ܘܠܳܐ ܩܳܡ ܐ̱ܢܳܫ ܡܶܢ ܕܽܘܟܬܶܗ ܬܠܳܬܳܐ ܝܰܘܡܺܝ̈ܢ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܗܘܳܐ ܢܽܘܗܪܳܐ ܒܶܝܬ݂ ܡܰܘܬܰܒܗܽܘܢ.</VERS>
      <VERS vnumber="24">ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܶܐܡܰܪ ܠܶܗ. ܙܶܠܘ ܦܠܽܘܚܘ ܩܕܳܡ ܡܳܪܝܳܐ ܐܰܠܳܗܟܽܘܢ. ܒܰܠܚܽܘܕ݂ ܥܳܢ̈ܟܽܘܢ ܘܬ݂ܰܘܖ̈ܰܝܟܽܘܢ ܫܒܽܘܩܘ. ܘܳܐܦ ܝܺܩܰܪܬܟܽܘܢ ܬܺܐܙܰܠ ܥܰܡܟܽܘܢ.</VERS>
      <VERS vnumber="25">ܐܳܡܰܪ ܠܶܗ ܡܽܘܫܶܐ ܠܦܶܪܥܽܘܢ. ܘܳܐܦ ܐܰܢ̱ܬ ܬܶܬܶܠ ܒܺܐܝ̈ܕܰܝܢ ܕܶܒܚ̈ܶܐ ܘܰܥܠܰܘ̈ܳܬܳܐ ܘܰܢܕܰܒܰܚ ܠܡܳܪܝܳܐ ܐܰܠܳܗܰܢ.</VERS>
      <VERS vnumber="26">ܘܳܐܦ ܒܥܺܝܪܰܢ ܬܺܐܙܰܠ ܥܰܡܰܢ. ܘܠܳܐ ܬܶܫܬܚܰܪ ܡܶܢܰܢ ܐܳܦܠܳܐ ܚܕ݂ܳܐ ܛܶܦܪܳܐ ܬܢܳܢ. ܡܶܛܽܠ ܕܡܶܢܳܗ̇ ܢܳܣܒܺܝܢܰܢ ܠܡܶܦܠܰܚ ܩܕܳܡ ܡܳܪܝܳܐ ܐܰܠܳܗܰܢ. ܘܰܚܢܰܢ ܠܳܐ ܝܳܕ݂ܥܺܝܢܰܢ ܡܳܢܳܐ ܢܶܦܠܽܘܚ ܠܡܳܪܝܳܐ ܡܳܐ ܕܡܰܛܺܝܢ ܠܬܰܡܳܢ.</VERS>
      <VERS vnumber="27">ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܨܒܳܐ ܕܰܢܫܰܕܰܪ ܐܶܢܽܘܢ.</VERS>
      <VERS vnumber="28">ܘܶܐܡܰܪ ܦܶܪܥܽܘܢ ܠܡܽܘܫܶܐ. ܙܶܠ ܠܳܟ݂ ܡܶܢ ܠܘܳܬܝ. ܐܶܙܕܰܗܪ ܠܳܐ ܬܰܘܣܶܦ ܬܽܘܒ ܕܬܶܬ݂ܚܙܶܐ ܠܺܝ. ܡܶܛܽܠ ܕܰܒܝܰܘܡܳܐ ܕܡܶܬ݂ܚܙܶܐ ܐܰܢ̱ܬ ܠܺܝ ܬܡܽܘܬ݂.</VERS>
      <VERS vnumber="29">ܐܶܡܰܪ ܠܶܗ ܡܽܘܫܶܐ. ܫܰܦܺܝܪ ܐܶܡܰܪܬ. ܬܽܘܒ ܠܳܐ ܡܰܘܣܶܦ ܐ̱ܢܳܐ ܠܡܶܚܙܳܐ ܐܰܦܰܝ̈ܟ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܬܽܘܒ ܡܚܽܘܬ݂ܳܐ ܚܕ݂ܳܐ ܡܰܝܬܶܐ ܐ̱ܢܳܐ ܥܰܠ ܦܶܪܥܽܘܢ ܘܥܰܠ ܡܶܨܖ̈ܳܝܶܐ. ܘܗܳܝܕܶܝܢ ܐܶܫܰܕܰܪܟܽܘܢ ܡܶܟܳܐ. ܘܡܳܐ ܕܫܰܕܰܪܬܟܽܘܢ ܟܽܠܟܽܘܢ. ܦܽܘܩܘ ܠܟܽܘܢ ܡܶܟܳܐ.</VERS>
      <VERS vnumber="2">ܘܶܐܡܰܪ ܩܕܳܡ ܥܰܡܳܐ ܢܶܫܐܠܽܘܢ ܐ̱ܢܳܫ ܡܶܢ ܚܰܒܪܶܗ. ܘܰܐܢ̱ܬܬܳܐ ܡܶܢ ܚܒܰܪܬ݂ܳܗ̇. ܡܳܐܢ̈ܶܐ ܕܣܺܐܡܳܐ. ܘܡܳܐܢ̈ܶܐ ܕܕܰܗܒܳܐ.</VERS>
      <VERS vnumber="3">ܘܝܰܗܒ ܐܶܢܽܘܢ ܡܳܪܝܳܐ ܠܥܰܡܳܐ ܠܖ̈ܰܚܡܶܐ ܒܥܰܝ̈ܢܰܝܗܽܘܢ ܕܡܶܨܖ̈ܳܝܶܐ. ܐܳܦ ܓܰܒܪܳܐ ܡܽܘܫܶܐ ܝܰܩܺܝܪ ܗܘܳܐ ܛܳܒ ܒܰܐܪܥܳܐ ܕܡܶܨܪܶܝܢ. ܒܥܰܝ̈ܢܰܝ ܥܰܒܕܰܘ̈ܗܝ ܕܦܶܪܥܽܘܢ. ܘܰܒܥܰܝ̈ܢܰܝ ܥܰܡܳܐ.</VERS>
      <VERS vnumber="4">ܘܶܐܡܰܪ ܡܽܘܫܶܐ. ܗܳܟܰܢܳܐ ܐܳܡܰܪ ܡܳܪܝܳܐ. ܒܦܶܠܓܶܗ ܕܠܺܠܝܳܐ ܢܳܦܶܩ ܐ̱ܢܳܐ ܒܓܰܘ ܡܶܨܪܶܝܢ.</VERS>
      <VERS vnumber="5">ܘܰܢܡܽܘܬ݂ܽܘܢ ܟܽܠܗܽܘܢ ܒܽܘܟ݂ܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܽܘܟܪܶܗ ܕܦܶܪܥܽܘܢ ܕܝܳܬܶܒ ܥܰܠ ܟܽܘܪܣܝܶܗ. ܘܰܥܕܰܡܳܐ ܠܒܽܘܟ݂ܪܳܐ ܕܰܐܡܬܳܐ ܕܺܐܝܬ݂ ܒܶܝܬ݂ ܪܰܚܝܳܐ. ܘܟܽܠܗܽܘܢ ܒܽܘܟ݂ܖ̈ܶܐ ܕܥܳܢ̈ܳܐ.</VERS>
      <VERS vnumber="6">ܘܬܶܗܘܶܐ ܝܺܠܶܠܬܳܐ ܪܰܒܬܳܐ ܒܰܐܪܥܳܐ ܕܡܶܨܪܶܝܢ. ܕܰܐܟ݂ܘܳܬ݂ܳܗ̇ ܠܳܐ ܗܘܳܬ݂. ܘܰܐܟ݂ܘܳܬ݂ܳܗ̇ ܠܳܐ ܢܶܗܘܶܐ.</VERS>
      <VERS vnumber="7">ܘܡܶܢ ܕܒܶܝܬ݂ ܝܺܣܪܳܐܶܝܠ ܠܳܐ ܢܰܗܰܪ ܐܳܦܠܳܐ ܟܰܠܒܳܐ ܒܠܶܫܳܢܶܗ. ܐܳܦܠܳܐ ܒܢܰܝ̈ܢܳܫܳܐ. ܐܳܦܠܳܐ ܒܥܺܝܪܳܐ. ܡܶܛܽܠ ܕܬܶܕܥܽܘܢ ܕܦܳܪܶܫ ܡܳܪܝܳܐ ܒܶܝܬ݂ ܡܶܨܖ̈ܳܝܶܐ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="8">ܘܢܶܚܬ݂ܽܘܢ ܟܽܠܗܽܘܢ ܥܰܒܕܰܝ̈ܟ ܗܳܠܶܝܢ ܠܘܳܬ݂ܝ. ܘܢܶܣܓܕ݂ܽܘܢ ܠܺܝ ܘܢܺܐܡܪܽܘܢ ܠܺܝ. ܦܽܘܩ ܐܰܢ̱ܬ ܘܥܰܡܳܐ ܗܳܢܳܐ ܟܽܠܶܗ ܕܥܰܡܳܟ݂. ܘܗܳܝܕܶܝܢ ܐܶܦܽܘܩ. ܘܰܢܦܰܩ ܡܽܘܫܶܐ ܡܶܢ ܩܕܳܡ ܦܶܪܥܽܘܢ ܒܚܶܡܬܳܐ ܪܰܒܬ݂ܳܐ.</VERS>
      <VERS vnumber="9">ܘܶܐܡܰܪ ܡܳܪܝܳܐ ܠܡܽܘܫܶܐ. ܠܳܐ ܢܶܫܡܰܥܟܽܘܢ ܦܶܪܥܽܘܢ. ܡܶܛܽܠ ܕܰܐܣܓܶܐ ܦܖ̈ܺܝܫܳܬ݂ܝ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="10">ܘܡܽܘܫܶܐ ܘܰܐܗܪܽܘܢ ܥܒܰܕ݂ܘ ܦܖ̈ܺܝܫܳܬܳܐ ܗܳܠܶܝܢ ܩܕܳܡ ܦܶܪܥܽܘܢ. ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ. ܘܠܳܐ ܫܰܕܰܪ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܶܗ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="2">ܝܰܪܚܳܐ ܗܳܢܳܐ ܢܶܗܘܶܐ ܠܟܽܘܢ ܪܺܝܫ ܝܰܖ̈ܚܶܐ. ܩܰܕ݂ܡܳܝ ܢܶܗܘܶܐ ܠܟܽܘܢ ܠܟܽܠܗܽܘܢ ܝܰܖ̈ܚܶܐ ܕܫܰܢ̱ܬܳܐ.</VERS>
      <VERS vnumber="3">ܐܶܡܰܪܘ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܒܰܥܣܰܪܬܳܐ ܒܝܰܪܚܳܐ ܗܳܢܳܐ. ܢܶܗܘܽܘܢ ܢܳܣܒܺܝܢ ܠܗܽܘܢ ܓܒܰܪ ܐܶܡܪܳܐ ܠܒܰܝܬܳܐ. ܘܶܐܡܪܳܐ ܠܒܶܝܬ݂ ܐܰܒܽܘܗܝ.</VERS>
      <VERS vnumber="4">ܘܶܐܢ ܙܥܽܘܪ ܗ̱ܘ ܒܰܝܬܳܐ ܕܢܶܦܽܘܩ ܒܶܗ ܐܶܡܪܳܐ. ܢܶܣܰܒ ܗܽܘ ܘܰܫܒܳܒܶܗ ܕܩܰܪܺܝܒ ܠܒܰܝܬܶܗ ܒܡܶܢܝܳܢܳܐ ܕܢܰܦ̈ܫܳܬܳܐ. ܐ̱ܢܳܫ ܡܶܣܰܬ݂ ܡܶܐܟܠܶܗ ܬܶܡܢܽܘܢ ܥܰܠ ܐܶܡܪܳܐ.</VERS>
      <VERS vnumber="5">ܐܶܡܪܳܐ ܕܠܰܝܬ ܒܶܗ ܡܽܘܡܳܐ. ܕܶܟ݂ܪܳܐ ܒܰܪ ܫܰܢ̱ܬܳܐ ܢܶܗܘܶܐ ܠܟܽܘܢ. ܡܶܢ ܐܶܡܖ̈ܶܐ ܘܡܶܢ ܓܕܰܝ̈ܳܐ ܬܶܣܒܽܘܢ.</VERS>
      <VERS vnumber="6">ܘܢܶܗܘܶܐ ܢܛܺܝܪ ܠܟܽܘܢ. ܥܕܰܡܳܐ ܠܰܐܪܒܰܥܶܣܖ̈ܶܐ ܒܝܰܪܚܳܐ ܗܳܢܳܐ. ܘܢܶܟ݂ܣܽܘܢܶܗ ܟܽܠܶܗ ܥܰܡܳܐ ܕܰܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܒܡܰܥܖ̈ܳܒܰܝ ܫܶܡܫܳܐ.</VERS>
      <VERS vnumber="7">ܘܢܶܣܒܽܘܢ ܡܶܢ ܕܡܶܗ. ܘܢܶܪܣܽܘܢ ܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ. ܘܥܰܠ ܐܶܣܟ̈ܦܳܬܳܐ. ܘܥܰܠ ܒ̈ܳܬܶܐ. ܕܢܶܐܟܠܽܘܢܶܗ ܒܗܽܘܢ.</VERS>
      <VERS vnumber="8">ܘܢܶܐܟܠܽܘܢܶܗ ܠܒܶܣܪܳܐ ܒܠܺܠܝܳܐ ܗܳܢܳܐ. ܟܰܕ݂ ܡܛܰܘܰܝ ܒܢܽܘܪܳܐ. ܘܦܰܛܺܝܪܳܐ ܥܰܡ ܡܪܳܖ̈ܶܐ ܢܶܐܟܠܽܘܢܶܗ.</VERS>
      <VERS vnumber="9">ܠܳܐ ܬܶܐܟܠܽܘܢ ܡܶܢܶܗ ܟܰܕ݂ ܚܰܝ. ܐܳܦܠܳܐ ܟܰܕ ܡܒܰܫܳܠܽܘ ܡܒܰܫܰܠ ܒܡܰܝ̈ܳܐ. ܐܶܠܳܐ ܟܰܕ ܡܛܰܘܰܝ ܒܢܽܘܪܳܐ. ܘܪܺܝܫܶܗ ܘܟ݂ܖ̈ܳܥܰܘܗܝ ܘܰܓ݂ܘܳܝܶܗ.</VERS>
      <VERS vnumber="10">ܘܠܳܐ ܬܰܘܬܪܽܘܢ ܡܶܢܶܗ ܠܨܰܦܪܳܐ. ܘܡܶܕܶܡ ܕܝܳܬܰܪ ܡܶܢܶܗ ܠܨܰܦܪܳܐ. ܒܢܽܘܪܳܐ ܬܰܘܩܕ݂ܽܘܢܶܗ.</VERS>
      <VERS vnumber="11">ܘܗܳܟܰܢܳܐ ܬܶܐܟܠܽܘܢܶܗ. ܟܰܕ݂ ܚܰܨܰܝ̈ܟܽܘܢ ܐܰܣܺܝܪܺܝܢ. ܘܰܡܣܳܐܢܰܝ̈ܟܽܘܢ ܒܖ̈ܶܓ݂ܠܰܝܟܽܘܢ. ܘܚܽܘܛܖ̈ܰܝܟܽܘܢ ܒܺܐܝ̈ܕ݂ܰܝܟܽܘܢ. ܐܘܟܠܽܘܗܝ ܡܣܰܪܗܒܳܐܺܝܬ݂. ܡܶܛܽܠ ܕܦܶܨܚܳܐ ܗ̱ܘ ܠܡܳܪܝܳܐ.</VERS>
      <VERS vnumber="12">ܘܶܐܥܒܰܪ ܒܰܐܪܥܳܐ ܕܡܶܨܪܶܝܢ ܒܠܺܠܝܳܐ ܗܳܢܳܐ ܘܰܢܡܽܘܬ݂ܽܘܢ ܟܽܠܗܽܘܢ ܒܽܘܟܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܰܒܟܽܠܗܶܝܢ ܕܶܚ̈ܠܳܬ݂ܗܽܘܢ ܕܡܶܨܖ̈ܳܝܶܐ. ܐܶܥܒܶܕ݂ ܕܺܝܢܳܐ. ܐܶܢܳܐ ܡܳܪܝܳܐ.</VERS>
      <VERS vnumber="13">ܘܢܶܗܘܶܐ ܠܟܽܘܢ ܕܡܳܐ ܗܳܢܳܐ ܠܳܐܬܳܐ ܥܰܠ ܒ̈ܳܬܶܐ ܕܰܐܢ̱ܬܽܘܢ ܒܗܽܘܢ. ܘܶܐܚܙܶܝܘܗܝ ܠܰܕ݂ܡܳܐ ܘܶܐܦܨܰܚ ܥܠܰܝܟܽܘܢ. ܘܠܳܐ ܢܶܗܘܶܐ ܒܟܽܘܢ ܡܰܘܬܳܐ ܠܰܡܚܰܒܳܠܽܘ. ܡܳܐ ܕܰܡܩܰܛܶܠ ܐ̱ܢܳܐ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="14">ܘܢܶܗܘܶܐ ܠܟܽܘܢ ܝܰܘܡܳܐ ܗܳܢܳܐ ܠܕ݂ܽܘܟ݂ܪܳܢܳܐ. ܘܥܽܘܒܕܽܘܗܝ ܥܰܕ݂ܥܺܐܕ݂ܳܐ ܠܡܳܪܝܳܐ. ܥܰܕ݂ܥܺܐܕ݂ܳܐ ܠܕ݂ܳܖ̈ܰܝܟܽܘܢ. ܢܳܡܽܘܣܳܐ ܠܥܳܠܰܡ ܗܘܰܝܬܽܘܢ ܥܳܒܕܺܝܢ ܠܶܗ.</VERS>
      <VERS vnumber="15">ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟܠܽܘܢ. ܘܡܶܢ ܝܰܘܡܳܐ ܩܰܕܡܳܝܳܐ ܬܒܰܛܠܽܘܢ ܚܡܺܝܪܳܐ ܡܶܢ ܒܳܬܰܝ̈ܟܽܘܢ. ܡܶܛܽܠ ܕܠܳܐ ܢܶܐܟ݂ܽܘܠ ܚܰܡܺܝܥܳܐ ܡܶܢ ܒܳܬܰܝ̈ܟܽܘܢ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܝܺܣܪܳܐܶܝܠ. ܡܶܢ ܝܰܘܡܳܐ ܩܰܕܡܳܝܳܐ ܘܰܥܕܰܡܳܐ ܠܝܰܘܡܳܐ ܫܒܺܝܥܳܝܳܐ.</VERS>
      <VERS vnumber="16">ܝܰܘܡܳܐ ܩܰܕܡܳܝܳܐ ܩܪܶܐ ܘܩܰܕܺܝܫ. ܘܝܰܘܡܳܐ ܫܒܝܥܳܝܳܐ ܩܪܶܐ ܘܩܰܕܺܝܫ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ܳܐ ܠܳܐ ܢܶܬ݂ܥܒܶܕ݂ ܒܗܽܘܢ. ܐܶܠܳܐ ܡܶܕܶܡ ܕܳܐܟܶܠ ܒܰܪܢܳܫܐ. ܒܰܠܚܽܘܕ݂ ܗܽܘ ܢܶܬ݂ܥܒܶܕ݂ ܠܟܽܘܢ.</VERS>
      <VERS vnumber="17">ܘܬܶܛܪܽܘܢ ܦܰܛܺܝܪܳܐ. ܡܶܛܽܠ ܕܒܶܗ ܒܝܰܘܡܳܐ ܗܳܢܳܐ ܐܰܦܩܶܬ݂ ܚܰܝ̈ܠܰܘܳܬ݂ܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܬܶܛܪܽܘܢ ܝܰܘܡܳܐ ܗܳܢܳܐ ܠܕ݂ܳܖ̈ܰܝܟܽܘܢ ܢܳܡܽܘܣܳܐ ܕܰܠܥܳܠܰܡ.</VERS>
      <VERS vnumber="18">ܒܝܰܪܚܳܐ ܩܰܕܡܳܝܳܐ. ܒܰܐܪܒܰܥܶܣܖ̈ܶܐ ܒܝܰܪܚܳܐ ܒܪܰܡܫܳܐ. ܬܶܐܟܠܽܘܢ ܦܰܛܺܝܪܳܐ. ܘܰܥܕܰܡܳܐ ܠܝܽܘܡ ܚܰܕ݂ ܘܥܶܣܪܺܝܢ ܒܝܰܪܚܳܐ ܒܪܰܡܫܳܐ.</VERS>
      <VERS vnumber="19">ܫܰܒܥܳܐ ܝܰܘܡܺܝ̈ܢ ܚܰܡܺܝܥܳܐ ܠܳܐ ܢܶܫܬܟܰܚ ܒܒܳܬܰܝ̈ܟܽܘܢ. ܡܶܛܽܠ ܕܟܽܠ ܕܢܶܐܟ݂ܽܘܠ ܚܰܡܺܝܥܳܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܟܢܽܘܫܬܳܐ ܕܺܝܣܪܳܐܶܝܠ. ܡܶܢ ܒܽܘܟ݂ܢ̈ܶܐ . ܘܡܶܢ ܥܳܡܽܘܖ̈ܶܐ ܕܰܐܪܥܳܐ.</VERS>
      <VERS vnumber="20">ܘܟܽܠ ܚܰܡܺܝܥܳܐ ܠܳܐ ܬܶܐܟܠܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ ܬܶܐܟܠܽܘܢ ܦܰܛܺܝܪܳܐ.</VERS>
      <VERS vnumber="21">ܘܰܩܪܳܐ ܡܽܘܫܶܐ ܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܰܥܓܰܠ ܣܰܒܘ ܠܟܽܘܢ ܥܳܢ̈ܳܐ ܠܫܰܖ̈ܒܳܬ݂ܟܽܘܢ. ܘܟ݂ܽܘܣܘ ܦܶܨܚܳܐ.</VERS>
      <VERS vnumber="22">ܘܬܶܣܒܽܘܢ ܡܶܐܣܳܪܬܳܐ ܕܙܽܘܦܳܐ. ܘܬܶܨܒܥܽܘܢ ܒܰܕ݂ܡܳܐ ܕܶܐܡܪܳܐ. ܘܬܶܪܣܽܘܢ ܥܰܠ ܐܶܣܟ̈ܦܳܬܳܐ ܘܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ ܡܶܢ ܕܡܳܐ ܕܺܐܝܬ݂ ܒܡܳܐܢܳܐ. ܘܰܐܢ̱ܬܽܘܢ ܠܳܐ ܬܶܦܩܽܘܢ ܐ̱ܢܳܫ ܡܶܢ ܬܪܰܥ ܒܰܝܬܶܗ. ܥܕܰܡܳܐ ܠܨܰܦܪܳܐ.</VERS>
      <VERS vnumber="23">ܘܢܶܥܒܰܪ ܡܳܪܝܳܐ ܠܡܶܡܚܳܐ ܠܡܶܨܖ̈ܳܝܶܐ. ܘܢܶܚܙܶܝܘܗܝ ܠܰܕ݂ܡܳܐ ܕܥܰܠ ܐܶܣܟ̈ܦܳܬܳܐ. ܘܥܰܠ ܬܖ̈ܰܝܗܽܘܢ ܦܖ̈ܽܘܣܬܕܶܐ. ܘܢܶܦܨܰܚ ܡܳܪܝܳܐ ܥܰܠ ܬܰܖ̈ܥܶܐ. ܘܠܳܐ ܢܶܫܒܽܘܩ ܠܰܡܚܰܒܠܳܢܳܐ ܕܢܶܥܽܘܠ ܠܒܳܬܰܝ̈ܟܽܘܢ ܘܰܢܚܰܒܶܠ.</VERS>
      <VERS vnumber="24">ܘܬܶܛܪܽܘܢ ܦܶܬܓܳܡܳܐ ܗܳܢܳܐ ܘܢܳܡܽܘܣܳܐ ܗܳܢܳܐ. ܠܟܽܘܢ ܘܠܰܒܢܰܝ̈ܟܽܘܢ ܥܕܰܡܳܐ ܠܥܳܠܰܡ.</VERS>
      <VERS vnumber="25">ܘܡܳܐ ܕܥܰܠܬܽܘܢ ܠܰܐܪܥܳܐ ܕܢܶܬܶܠ ܠܟܽܘܢ ܡܳܪܝܳܐ ܐܰܝܟ݂ ܕܶܐܡܰܪ. ܬܶܛܪܽܘܢ ܦܽܘܠܚܳܢܳܐ ܗܳܢܳܐ.</VERS>
      <VERS vnumber="26">ܘܢܶܗܘܶܐ ܟܰܕ݂ ܢܺܐܡܪܽܘܢ ܠܟܽܘܢ ܒܢܰܝ̈ܟܽܘܢ. ܗܳܢܳܐ ܦܽܘܠܚܳܢܳܐ ܡܳܢܰܐ ܗ̱ܘ.</VERS>
      <VERS vnumber="27">ܬܺܐܡܪܽܘܢ ܠܗܽܘܢ. ܕܕܶܒܚܬܰܐ ܗ̱ܘ ܕܦܶܨܚܶܗ ܕܡܳܪܝܳܐ ܕܰܐܦܨܰܚ ܥܰܠ ܒ̈ܳܬܶܐ ܕܰܒܢܰܝ̈ ܝܺܣܪܳܐܶܝܠ ܒܡܶܨܪܶܝܢ. ܟܰܕ݂ ܡ̣ܚܳܐ ܠܡܶܨܖ̈ܳܝܶܐ ܘܰܠܒܳܬܰܝ̈ܢ ܦܰܨܺܝ. ܘܰܩܥܶܕ݂ܘ ܥܰܡܳܐ ܘܰܣܓܶܕ݂ܘ ܠܡܳܪܝܳܐ.</VERS>
      <VERS vnumber="28">ܘܶܐܙܰܠܘ ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܐܰܝܟܰܢܳܐ ܕܰܦܩܰܕ݂ ܐܶܢܽܘܢ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܟܰܢܳܐ ܥܒܰܕ݂ܘ.</VERS>
      <VERS vnumber="29">ܘܰܗܘܳܐ ܒܦܶܠܓܶܗ ܕܠܺܠܝܳܐ. ܘܡܳܪܝܳܐ ܩܰܛܶܠ ܟܽܠܗܽܘܢ ܒܽܘܟܖ̈ܶܐ ܕܰܐܪܥܳܐ ܕܡܶܨܪܶܝܢ. ܡܶܢ ܒܽܘܟ݂ܪܶܗ ܕܦܶܪܥܽܘܢ ܕܝܳܬܶܒ ܥܰܠ ܟܽܘܪܣܝܶܗ. ܘܰܥܕܰܡܳܐ ܠܒܽܘܟ݂ܪܳܐ ܕܫܰܒܝܳܐ ܕܺܐܝܬ݂ ܒܶܝܬ݂ ܐܰܣܺܝܖ̈ܶܐ. ܘܟܽܠܗܽܘܢ ܒܽܘܟܖ̈ܶܐ ܕܰܒܥܺܝܪܳܐ.</VERS>
      <VERS vnumber="30">ܘܩܳܡ ܦܶܪܥܽܘܢ ܒܠܺܠܝܳܐ ܗܰܘ. ܘܟܽܠܗܽܘܢ ܥܰܒܕܰܘ̈ܗܝ. ܘܟܽܠܗܽܘܢ ܡܶܨܖ̈ܳܝܶܐ. ܘܰܗܘܳܬ݂ ܝܺܠܶܠܬܳܐ ܪܰܒܬܳܐ ܒܰܐܪܥܳܐ ܕܡܶܨܪܶܝܢ. ܘܠܰܝܬ ܒܰܝܬܳܐ ܕܠܰܝܬ ܗܘܳܐ ܒܶܗ ܡܺܝܬܳܐ.</VERS>
      <VERS vnumber="31">ܘܰܩܪܳܐ ܦܶܪܥܽܘܢ ܠܡܽܘܫܶܐ ܘܠܰܐܗܪܽܘܢ ܒܠܺܠܝܳܐ ܗܰܘ. ܘܶܐܡܰܪ ܠܗܽܘܢ ܩܽܘܡܘ ܦܽܘܩܘ ܡܶܢ ܓܰܘ ܥܰܡܝ. ܘܳܐܦ ܐܰܢ̱ܬܽܘܢ ܘܳܐܦ ܒܢܰܝ̈ ܝܺܣܪܳܐܶܝܠ. ܘܙܶܠܘ ܦܠܽܘܚܘ ܩܕܳܡ ܡܳܪܝܳܐ. ܐܰܝܟܰܢܳܐ ܕܶܐܡܰܪܬܽܘܢ.</VERS>
      <VERS vnumber="32">ܐܳܦ ܥܳܢ̈ܟܽܘܢ ܐܳܦ ܬܰܘܖ̈ܰܝܟܽܘܢ ܕܒܰܪܘ. ܐܰܝܟ݂ ܕܶܐܡܰܪܬܽܘܢ. ܘܙܶܠܘ ܘܰܬ݂ܒܰܪܟ݂ܽܘܢ ܐܳܦ ܠܺܝ.</VERS>
      <VERS vnumber="33">ܘܰܐܠܰܨܘ ܡܶܨܖ̈ܳܝܶܐ ܠܥܰܡܳܐ ܡܣܰܪܗܒܳܐܺܝܬ݂. ܕܢܰܦܩܽܘܢ ܐܶܢܽܘܢ ܡܶܢ ܐܰܪܥܳܐ. ܡܶܛܽܠ ܕܳܐܡܪܺܝܢ ܟܽܠܰܢ ܡܳܝܬܺܝܢ ܚܢܰܢ.</VERS>
      <VERS vnumber="34">ܘܰܫܩܰܠܘ ܥܰܡܳܐ ܠܰܝܫܗܽܘܢ ܟܰܕ݂ ܠܳܐ ܚܡܰܥ. ܩܰܪܺܝܪܗܽܘܢ ܨܪܺܝܪ ܒܫܽܘܫܶܦܰܝ̈ܗܽܘܢ ܘܰܪܡܶܐ ܥܰܠ ܟܰܬ݂ܦ̈ܳܬ݂ܗܽܘܢ.</VERS>
      <VERS vnumber="35">ܘܰܒܢܰܝ̈ ܝܺܣܪܳܐܶܝܠ ܥܒܰܕ݂ܘ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܫܐܶܠܘ ܡܶܢ ܡܶܨܖ̈ܳܝܶܐ ܡܳܐܢ̈ܶܐ ܕܣܺܐܡܳܐ. ܘܡܳܐܢ̈ܶܐ ܕܕܰܗܒܳܐ. ܘܰܠܒܽܘܫ̈ܶܐ.</VERS>
      <VERS vnumber="36">ܘܝܰܗܒ ܐܶܢܽܘܢ ܡܳܪܝܳܐ ܠܥܰܡܳܐ ܠܖ̈ܰܚܡܶܐ ܒܥܰܝ̈ܢܰܝܗܽܘܢ ܕܡܶܨܖ̈ܳܝܶܐ. ܘܰܫܐܶܠܘ ܐܶܢܽܘܢ. ܘܚܰܠܶܨܘ ܠܡܶܨܖ̈ܳܝܶܐ.</VERS>
      <VERS vnumber="37">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܡܶܢ ܪܰܥܡܣܺܝܣ ܠܣܳܟ݂ܽܘܬ݂. ܫܶܬ݂ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܖ̈ܶܓ݂ܠܳܝܶܐ. ܣܛܰܪ ܡܶܢ ܐܺܝܩܰܪܬܳܐ.</VERS>
      <VERS vnumber="38">ܘܳܐܦ ܥܰܪܽܘܒܳܐ ܣܰܓܺܝܐܳܐ ܣܠܶܩ ܥܰܡܗܽܘܢ. ܘܥܳܢ̈ܳܐ ܘܬ݂ܰܘܖ̈ܶܐ ܘܩܶܢܝܳܢܳܐ ܕܣܰܓܺܝ ܛܳܒ.</VERS>
      <VERS vnumber="39">ܘܰܐܦܰܐܗܝ ܠܠܰܝܫܳܐ ܕܰܐܦܶܩܘ ܡܶܢ ܡܶܨܪܶܝܢ ܪܰܥܦܳܐ ܦܰܛܺܝܪܳܐ. ܡܶܛܽܠ ܕܠܳܐ ܚܡܰܥ. ܡܶܛܽܠ ܕܰܐܦܶܩܘ ܐܶܢܽܘܢ ܡܶܨܖ̈ܳܝܶܐ. ܘܠܳܐ ܐܶܫܟܰܚܘ ܠܡܶܬ݂ܟܪܳܟ݂ܽܘ. ܘܳܐܦ ܙܘ̈ܳܕܶܐ ܠܳܐ ܥܒܰܕ݂ܘ ܠܗܽܘܢ.</VERS>
      <VERS vnumber="40">ܘܡܰܘܬܰܒܗܽܘܢ ܕܺܝܬܶܒܘ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܡܶܨܪܶܝܢ. ܐܰܪܒܰܥܡܳܐܐ ܘܰܬ݂ܠܳܬ݂ܺܝܢ ܫܢܺܝ̈ܢ.</VERS>
      <VERS vnumber="41">ܘܰܗܘܳܐ ܡܶܢ ܒܳܬܰܪ ܐܰܪܒܰܥܡܳܐܐ ܘܰܬ݂ܠܳܬܺܝܢ ܫܢܺܝ̈ܢ. ܒܶܗ ܒܝܰܘܡܳܐ ܗܳܢܳܐ ܢܦܰܩܘ ܟܽܠܗܽܘܢ ܚܰܝܠܰܘ̈ܳܬܶܗ ܕܡܳܪܝܳܐ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="42">ܠܺܠܝܳܐ ܢܛܺܝܪ ܗܘܳܐ ܠܡܳܪܝܳܐ. ܠܡܰܦܳܩܽܘܬ݂ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܗܽܘ ܠܺܠܝܳܐ ܗܳܢܳܐ ܠܡܳܪܝܳܐ ܢܛܺܝܪ ܗܘܳܐ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܕ݂ܳܖ̈ܰܝܗܽܘܢ.</VERS>
      <VERS vnumber="43">ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܢܰܘ ܢܳܡܽܘܣܳܐ ܕܦܶܨܚܳܐ. ܟܽܠ ܒܰܪ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܢܶܗ.</VERS>
      <VERS vnumber="44">ܘܟܽܠ ܥܰܒܕܳܐ ܕܓܰܒܪܳܐ ܙܒܺܝܢ ܟܶܣܦܳܐ. ܡܳܐ ܕܰܓ݂ܙܰܪܬܳܝܗܝ. ܗܳܝܕܶܝܢ ܢܶܐܟ݂ܽܘܠ ܡܶܢܶܗ.</VERS>
      <VERS vnumber="45">ܬܰܘܬܳܒܳܐ ܘܰܐܓ݂ܺܝܪܳܐ ܠܳܐ ܢܶܐܟ݂ܽܘܠ ܡܶܢܶܗ.</VERS>
      <VERS vnumber="46">ܒܒܰܝܬܳܐ ܚܰܕ݂ ܢܶܬ݂ܐܟܶܠ. ܘܠܳܐ ܬܰܦܩܽܘܢ ܡܶܢܶܗ ܡܶܢ ܒܶܣܪܳܐ ܠܒܰܪ ܡܶܢ ܒܰܝܬܳܐ. ܘܓܰܪܡܳܐ ܠܳܐ ܬܶܬ݂ܒܪܽܘܢ ܒܶܗ.</VERS>
      <VERS vnumber="47">ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܢܶܥܒܕ݂ܽܘܢܶܗ.</VERS>
      <VERS vnumber="48">ܘܟܰܕ݂ ܢܶܥܡܰܪ ܥܰܡܟܽܘܢ ܬܰܘܬܳܒܳܐ. ܘܢܶܥܒܶܕ݂ ܦܶܨܚܳܐ ܠܡܳܪܝܳܐ. ܡܳܐ ܕܓ݂ܳܙܰܪ ܟܽܠ ܕܶܟ݂ܪܳܐ. ܗܳܝܕܶܝܢ ܢܶܬ݂ܩܰܪܰܒ ܠܡܶܥܒܕܶܗ. ܘܢܶܗܘܶܐ ܐܰܝܟ݂ ܒܽܘܟ݂ܖ̈ܶܐ ܕܰܐܪܥܳܐ. ܘܟܽܠ ܥܽܘܪܠܳܐ ܠܳܐ ܢܶܐܟ݂ܽܘܠ ܡܶܢܶܗ.</VERS>
      <VERS vnumber="49">ܢܳܡܽܘܣܳܐ ܚܰܕ݂ ܢܶܗܘܶܐ ܠܒܽܘܟ݂ܢ̈ܶܐ. ܘܰܠܥܳܡܽܘܖ̈ܶܐ ܕܥܳܡܪܺܝܢ ܒܰܝܢܳܬ݂ܟܽܘܢ.</VERS>
      <VERS vnumber="50">ܘܰܥܒܰܕ݂ܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܗܳܟܰܢܳܐ ܥܒܰܕ݂ܘ.</VERS>
      <VERS vnumber="51">ܘܰܗܘܳܐ ܒܶܗ ܒܝܰܘܡܳܐ ܗܳܢܳܐ ܐܰܦܶܩ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܟܽܠ ܚܰܝ̈ܠܰܘܳܬ݂ܗܽܘܢ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="2">ܩܰܕܶܫ ܠܺܝ ܟܽܠ ܒܽܘܟ݂ܪܳܐ ܕܦܳܬܰܚ ܟܽܠ ܖ̈ܰܚܡܶܐ. ܕܰܒܢܰܝ̈ ܝܺܣܪܳܐܶܝܠ. ܕܐ̱ܢܳܫ̈ܳܐ ܘܕܰܒܥܺܝܪܳܐ. ܕܺܝܠܝ ܐܶܢܽܘܢ.</VERS>
      <VERS vnumber="3">ܘܶܐܡܰܪ ܡܽܘܫܶܐ ܠܥܰܡܳܐ. ܐܶܬܕܰܟܪܘ ܝܰܘܡܳܐ ܗܳܢܳܐ ܕܰܢܦܰܩܬܽܘܢ ܒܶܗ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܶܩܟܽܘܢ ܡܳܪܝܳܐ ܡܶܟܳܐ. ܘܠܳܐ ܢܶܬ݂ܐܟ݂ܶܠ ܚܰܡܺܝܥܳܐ.</VERS>
      <VERS vnumber="4">ܒܝܰܘܡܳܐ ܗܳܢܳܐ ܕܢܳܦܩܺܝܬܽܘܢ. ܒܝܰܪܚܳܐ ܕܗܰܒܳܒ̈ܶܐ.</VERS>
      <VERS vnumber="5">ܘܢܶܗܘܶܐ ܟܰܕ݂ ܢܰܥܶܠܟܽܘܢ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܘܰܕ݂ܚܺܝܬ݂ܳܝ̈ܶܐ. ܘܕ݂ܳܐܡܽܘܖ̈ܳܝܶܐ. ܘܰܕ݂ܚܰܘܳܝ̈ܶܐ. ܘܰܕ݂ܝܳܒܽܘܣܳܝ̈ܶܐ. ܘܰܕ݂ܦܰܖ̈ܙܳܝܶܐ. ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟܽܘܢ. ܕܢܶܬܶܠ ܠܟܽܘܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܬܶܦܠܚܽܘܢ ܦܽܘܠܚܳܢܳܐ ܗܳܢܳܐ ܒܶܗ ܒܝܰܪܚܳܐ ܗܳܢܳܐ.</VERS>
      <VERS vnumber="6">ܫܰܒܥܳܐ ܝܰܘܡܺܝ̈ܢ ܬܶܐܟܠܽܘܢ ܦܰܛܺܝܪܳܐ. ܘܰܒܝܰܘܡܳܐ ܫܒܝܥܳܝܳܐ ܥܰܕ݂ܥܺܕ݂ܰܐ ܗ̱ܘ ܠܡܳܪܝܳܐ.</VERS>
      <VERS vnumber="7">ܦܰܛܺܝܪܳܐ ܬܶܐܟܠܽܘܢ ܫܰܒܥܳܐ ܝܰܘܡܺܝ̈ܢ. ܘܠܳܐ ܢܶܬ݂ܚܙܶܐ ܒܟܽܘܢ ܚܰܡܺܝܥܳܐ. ܒܟܽܠܶܗ ܬܚܽܘܡܟܽܘܢ.</VERS>
      <VERS vnumber="8">ܘܰܬ݂ܚܰܘܢ ܠܰܒܢܰܝ̈ܟܽܘܢ ܒܝܰܘܡܳܐ ܗܰܘ. ܡܶܛܽܠ ܗܳܢܳܐ ܥܒܰܕ݂ ܠܺܝ ܐܰܠܳܗܝ ܟܰܕ݂ ܢܶܦܩܶܬ݂ ܡܶܢ ܡܶܨܪܶܝܢ.</VERS>
      <VERS vnumber="9">ܘܢܶܗܘܶܐ ܠܳܟ݂ ܐܳܬܳܐ ܥܰܠ ܐܺܝܕ݂ܳܟ݂. ܘܕ݂ܽܘܟ݂ܪܳܢܳܐ ܒܶܝܬ݂ ܥܰܝ̈ܢܰܝܟ. ܡܶܛܽܠ ܕܢܶܗܘܶܐ ܢܳܡܽܘܣܶܗ ܕܡܳܪܝܳܐ ܒܦܽܘܡܳܟ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܳܟ݂ ܡܳܪܝܳܐ ܡܶܢ ܡܶܨܪܶܝܢ.</VERS>
      <VERS vnumber="10">ܘܛܰܪ ܦܽܘܩܕܳܢܳܐ ܗܳܢܳܐ ܘܢܳܡܽܘܣܳܐ ܗܳܢܳܐ ܠܙܰܒܢܶܗ. ܡܶܢ ܥܶܕܳܢ ܠܥܶܕܳܢ.</VERS>
      <VERS vnumber="11">ܘܟܰܕ݂ ܢܰܥܠܳܟ݂ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢܳܝ̈ܶܐ. ܐܰܝܟ݂ ܕܺܝܡܳܐ ܠܳܟ݂ ܘܠܰܐܒ̈ܳܗܰܝܟ. ܘܢܶܬܠܺܝܗ̇ ܠܳܟ݂.</VERS>
      <VERS vnumber="12">ܬܶܦܪܽܘܫ ܟܽܠ ܒܽܘܟ݂ܪܳܐ ܦܳܬܰܚ ܖ̈ܰܚܡܶܐ ܠܡܳܪܝܳܐ. ܘܟܽܠ ܦܳܬܰܚ ܖ̈ܰܚܡܶܐ ܕܰܒܥܺܝܪܳܐ. ܕܢܶܗܘܶܐ ܠܳܟ݂ ܕܶܟ݂ܪܳܐ ܠܡܳܪܝܳܐ.</VERS>
      <VERS vnumber="13">ܘܟܽܠ ܒܽܘܟ݂ܪܳܐ ܕܶܟ݂ܪܳܐ ܦܳܬܰܚ ܪܰܚܡܳܐ ܕܰܒܥܺܝܪܳܐ. ܒܶܐܡܪܳܐ ܬܶܦܪܩܺܝܘܗܝ. ܘܶܐܢ ܠܳܐ ܬܶܦܪܩܺܝܘܗܝ ܬܶܩܛܠܺܝܘܗܝ. ܘܟܽܠ ܒܽܘܟ݂ܪܳܐ ܕܒܰܪܢܳܫܳܐ ܕܰܒܢܰܝ̈ܟ ܬܶܦܪܽܘܩ.</VERS>
      <VERS vnumber="14">ܘܟܰܕ݂ ܢܫܰܐܠܳܟ݂ ܒܪܳܟ݂ ܡܚܳܪ ܘܢܺܐܡܰܪ ܠܳܟ݂. ܡܳܢܰܐ ܗ̱ܘ ܗܳܢܳܐ. ܘܬܺܐܡܰܪ ܠܶܗ. ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܰܢ ܡܳܪܝܳܐ ܡܶܢ ܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ.</VERS>
      <VERS vnumber="15">ܘܟܰܕ݂ ܐܶܬ݂ܩܰܫܺܝ ܦܶܪܥܽܘܢ ܠܰܡܫܰܕܳܪܽܘܬܰܢ. ܩܰܛܶܠ ܡܳܪܝܳܐ ܟܽܠ ܒܽܘܟܖ̈ܶܐ ܕܒܰܐܪܥܳܐ ܕܡܶܨܪܶܝܢ. ܡܶܢ ܒܽܘܟܪܳܐ ܕܒܰܪܢܳܫܳܐ ܘܰܥܕܰܡܳܐ ܠܒܽܘܟ݂ܪܳܐ ܕܰܒܥܺܝܪܳܐ ܡܶܛܽܠ ܗܳܢܳܐ ܡܕܰܒܰܚ ܐ̱ܢܳܐ ܠܡܳܪܝܳܐ ܟܽܠ ܦܳܬܰܚ ܪܰܚܡܳܐ ܕܶܟ݂ܪܳܐ. ܘܟܽܠ ܒܽܘܟ݂ܪܳܐ ܕܰܒܢܰܝ̈ ܐܶܦܪܽܘܩ.</VERS>
      <VERS vnumber="16">ܘܢܶܗܘܶܐ ܠܳܟ݂ ܐܳܬܳܐ ܥܰܠ ܐܺܝܕ݂ܳܟ݂ ܘܕ݂ܽܘܟ݂ܪܳܢܳܐ ܒܶܝܬ݂ ܥܰܝ̈ܢܰܝܟ. ܡܶܛܽܠ ܕܒܺܐܝܕ݂ܳܐ ܬܰܩܺܝܦܬܳܐ ܐܰܦܩܳܟ݂ ܡܳܪܝܳܐ ܡܶܢ ܡܶܨܪܶܝܢ.</VERS>
      <VERS vnumber="17">ܘܟܰܕ݂ ܫܰܕܰܪ ܦܶܪܥܽܘܢ ܠܥܰܡܳܐ. ܠܳܐ ܐܰܘܒܶܠ ܐܶܢܽܘܢ ܐܰ‌ܠܳܗܳܐ ܒܽܐܘܪܚܳܐ ܕܰܐܪܥܳܐ ܕܰܦܠܶܫܬܳܝ̈ܶܐ. ܡܶܛܽܠ ܕܩܰܪܺܝܒܳܐ ܗ̱ܘܳܬ݂. ܡܶܛܽܠ ܕܶܐܡܰܪ ܐܰ‌ܠܳܗܳܐ. ܕܰܠܡܳܐ ܢܶܕ݂ܚܠܽܘܢ ܥܰܡܳܐ ܡܳܐ ܕܰܚܙܰܘ ܩܪܳܒܳܐ. ܘܢܶܗܦܟܽܘܢ ܠܡܶܨܪܶܝܢ.</VERS>
      <VERS vnumber="18">ܘܰܕ݂ܒܰܪ ܐܰ‌ܠܳܗܳܐ ܠܥܰܡܳܐ ܒܽܐܘܪܚܳܐ ܕܡܰܕ݂ܒܪܳܐ ܒܝܰܡܳܐ ܕܣܽܘܦ. ܘܰܡܙܰܝܢܺܝܢ ܣܠܶܩܘ ܗܘܰܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="19">ܘܰܢܣܰܒ ܡܽܘܫܶܐ ܓܰܖ̈ܡܰܘܗܝ ܕܝܰܘܣܶܦ ܥܰܡܶܗ. ܡܶܛܽܠ ܕܡܰܘܡܳܝܽܘ ܐܰܘܡܺܝ ܠܰܕ݂ܒܶܝܬ݂ ܝܺܣܪܳܐܶܝܠ. ܘܶܐܡܰܪ. ܡܶܬܕܟ݂ܳܪܽܘ ܡܶܬܕܟܰܪ ܠܟܽܘܢ ܐܰ‌ܠܳܗܳܐ. ܐܰܣܶܩܘ ܓܰܖ̈ܡܰܝ ܡܶܟܳܐ ܥܰܡܟܽܘܢ.</VERS>
      <VERS vnumber="20">ܘܰܫܩܰܠܘ ܡܶܢ ܣܳܟ݂ܽܘܬ݂. ܘܰܫܪܰܘ ܒܳܐܬ݂ܳܡ ܕܰܒܣܰܘ̈ܦܰܝ ܡܰܕ݂ܒܪܳܐ.</VERS>
      <VERS vnumber="21">ܘܡܳܪܝܳܐ ܐܳܙܶܠ ܩܕ݂ܳܡܰܝܗܽܘܢ ܒܺܐܝܡܳܡܳܐ ܒܥܰܡܽܘܕ݂ܳܐ ܕܰܥܢܳܢܳܐ. ܠܡܰܫܪܳܝܽܘ ܐܶܢܽܘܢ ܒܽܐܘܪܚܳܐ. ܘܰܒܠܺܠܝܳܐ ܒܥܰܡܽܘܕ݂ܳܐ ܕܢܽܘܪܳܐ. ܠܡܰܢܗܳܪܽܘ ܠܗܽܘܢ. ܠܡܺܐܙܰܠ ܒܺܐܝܡܳܡܳܐ ܘܰܒܠܺܠܝܳܐ.</VERS>
      <VERS vnumber="22">ܠܳܐ ܦܳܪܶܩ ܗܘܳܐ ܥܰܡܽܘܕ݂ܳܐ ܕܰܥܢܳܢܳܐ ܒܺܐܝܡܳܡܳܐ. ܘܥܰܡܽܘܕ݂ܳܐ ܕܢܽܘܪܳܐ ܒܠܺܠܝܳܐ. ܡܶܢ ܩܕܳܡ ܥܰܡܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܢܶܗܦܟܽܘܢ ܘܢܶܫܪܽܘܢ ܥܰܠ ܦܽܘܡܳܗ̇ ܕܚܶܐܪܺܝܬܳܐ. ܒܶܝܬ݂ ܡܰܓ݂ܕܽܘܠ ܠܒܶܝܬ݂ ܝܰܡܳܐ. ܩܕܳܡ ܒܥܶܠܨܦܽܘܢ. ܠܩܽܘܒܠܶܗ ܬܶܫܪܽܘܢ ܥܰܠ ܝܰܡܳܐ.</VERS>
      <VERS vnumber="3">ܘܶܐܡܰܪ ܦܶܪܥܽܘܢ ܥܰܠ ܒܢܰܝ̈ ܝܺܣܪܳܐܶܝܠ. ܕܢܽܘܟ݂ܖ̈ܳܝܺܝܢ ܐܶܢܽܘܢ ܒܰܐܪܥܳܐ. ܐܶܬܬܚܶܕ݂ ܥܠܰܝܗܽܘܢ ܡܰܕ݂ܒܪܳܐ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܢܳܐ ܐܶܩܰܫܶܐ ܠܶܒܶܗ ܕܦܶܪܥܽܘܢ ܘܢܶܪܕܽܘܦ ܒܳܬܰܪܟܽܘܢ. ܘܶܐܫܬܰܒܰܚ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܘܰܥܒܰܕ݂ܘ ܗܳܟܰܢܳܐ.</VERS>
      <VERS vnumber="5">ܘܶܐܬ݂ܚܰܘܺܝ ܠܡܰܠܟܳܐ ܕܡܶܨܪܶܝܢ ܕܶܐܙܰܠ ܠܶܗ ܥܰܡܳܐ. ܘܶܐܬ݂ܗܦܶܟ݂ ܠܶܒܶܗ ܕܦܶܪܥܽܘܢ ܘܰܕ݂ܥܰܒܕܰܘ̈ܗܝ ܥܰܠ ܥܰܡܳܐ. ܘܳܐܡܪܺܝܢ. ܡܳܢܳܐ ܥܒܰܕ݂ܢ ܕܫܰܕܰܪܢ ܠܺܝܣܪܳܐܶܝܠ ܡܶܢ ܫܽܘܥܒܳܕܰܢ.</VERS>
      <VERS vnumber="6">ܘܦܰܓܶܕ݂ ܩܳܖ̈ܽܘܟ݂ܰܘܗܝ. ܘܥܰܡܶܗ ܕܒܰܪ ܥܰܡܶܗ.</VERS>
      <VERS vnumber="7">ܘܰܕ݂ܒܰܪ ܫܶܬ݂ܡܳܐܐ ܡܰܖ̈ܟܒܳܬܳܐ ܕܓܰܒ̈ܝܳܢ. ܘܟܽܠܗܶܝܢ ܕܡܶܨܖ̈ܳܝܶܐ. ܘܓܰܒܖ̈ܶܐ ܥܰܠ ܟܽܠܗܶܝܢ.</VERS>
      <VERS vnumber="8">ܘܩܰܫܺܝ ܡܳܪܝܳܐ ܠܶܒܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܪܕܰܦ ܒܳܬܰܪ ܒܢܰܝ̈ ܝܺܣܪܳܐܶܝܠ. ܘܰܒܢܰܝ̈ ܝܺܣܪܳܐܶܝܠ ܢܦܰܩܘ ܒܺܐܝܕ݂ܳܐ ܪܳܡܬܳܐ.</VERS>
      <VERS vnumber="9">ܘܰܪܕܰܦܘ ܡܶܨܖ̈ܳܝܶܐ ܒܳܬܰܪܗܽܘܢ. ܘܰܐܕ݂ܪܶܟ݂ܘ ܐܶܢܽܘܢ ܟܰܕ݂ ܫܪܶܝܢ ܥܰܠ ܝܰܡܳܐ. ܟܽܠ ܪܰܟ݂ܫܶܗ ܕܦܶܪܥܽܘܢ. ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܘܚܰܝܠܶܗ. ܫܪܶܝܢ ܥܰܠ ܦܽܘܡܳܗ̇ ܕܚܶܐܪܺܝܬܳܐ ܠܽܘܩܒܰܠ ܒܥܶܠܨܦܽܘܢ.</VERS>
      <VERS vnumber="10">ܘܰܩܪܶܒ ܦܶܪܥܽܘܢ . ܘܰܐܪܺܝܡܘ ܕܒܶܝܬ݂ ܝܺܣܪܳܐܶܝܠ ܥܰܝ̈ܢܰܝܗܽܘܢ. ܘܰܚܙܰܘ ܠܡܶܨܖ̈ܳܝܶܐ ܟܰܕ݂ ܐܳܬܶܝܢ ܒܳܬܰܪܗܽܘܢ. ܘܰܕ݂ܚܶܠܘ ܛܳܒ. ܘܨܰܠܺܝܘ ܒܢܰܝ̈ ܝܺܣܪܳܐܶܝܠ ܩܕܳܡ ܡܳܪܝܳܐ.</VERS>
      <VERS vnumber="11">ܘܶܐܡܰܪܘ ܠܡܽܘܫܶܐ. ܡܶܛܽܠ ܕܠܰܝܬ ܩܰܒܖ̈ܶܐ ܒܡܶܨܪܶܝܢ. ܕܒܰܪܬܳܢ ܕܰܢܡܽܘܬ݂ ܒܡܰܕ݂ܒܪܳܐ. ܠܡܳܢܳܐ ܥܒܰܕܬ ܠܰܢ ܗܳܟܰܢܳܐ. ܘܰܐܦܶܩܬܳܢ ܡܶܢ ܡܶܨܪܶܝܢ.</VERS>
      <VERS vnumber="12">ܠܳܐ ܗܘܳܐ ܗܳܢܳܐ ܦܶܬܓܳܡܳܐ ܕܶܐܡܰܪܢ ܗ̱ܘܰܝܢ ܠܳܟ݂ ܒܡܶܨܪܶܝܢ. ܕܰܫܒܽܘܩܰܝܢ ܕܢܶܦܠܽܘܚ ܠܡܶܨܖ̈ܳܝܶܐ. ܡܶܛܽܠ ܕܛܳܒ ܗܘܳܐ ܠܰܢ ܕܢܶܦܠܽܘܚ ܠܡܶܨܖ̈ܳܝܶܐ. ܡܶܢ ܕܰܢܡܽܘܬ݂ ܒܡܰܕ݂ܒܪܳܐ ܗܳܢܳܐ.</VERS>
      <VERS vnumber="13">ܘܶܐܡܰܪ ܡܽܘܫܶܐ ܠܥܰܡܳܐ ܠܳܐ ܬܶܕ݂ܚܠܽܘܢ. ܟܰܬܰܪܘ ܘܰܚܙܰܘ ܦܽܘܪܩܳܢܶܗ ܕܡܳܪܝܳܐ ܕܥܳܒܶܕ݂ ܠܟܽܘܢ ܝܰܘܡܳܢܳܐ. ܕܰܐܝܟܰܢܳܐ ܕܰܚܙܰܝܬܽܘܢ ܠܡܶܨܖ̈ܳܝܶܐ ܝܰܘܡܳܢܳܐ. ܬܽܘܒ ܠܳܐ ܬܰܘܣܦܽܘܢ ܠܡܶܚܙܳܐ ܐܶܢܽܘܢ ܠܥܳܠܰܡ.</VERS>
      <VERS vnumber="14">ܡܳܪܝܳܐ ܢܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ. ܟܰܕ݂ ܐܰܢ̱ܬܽܘܢ ܬܶܗܘܢ ܫܠܶܝܢ. ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ.</VERS>
      <VERS vnumber="15">ܘܶܐܡܰܪ ܡܳܪܝܳܐ ܠܡܽܘܫܶܐ. ܡܳܢܳܐ ܡܨܰܠܶܐ ܐܰܢ̱ܬ ܩܕ݂ܳܡܝ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ ܢܶܫܩܠܽܘܢ.</VERS>
      <VERS vnumber="16">ܘܰܐܢ̱ܬ ܐܰܪܺܝܡ ܚܽܘܛܪܳܟ݂. ܘܰܐܪܟܶܢ ܐܺܝܕ݂ܳܟ݂ ܥܰܠ ܝܰܡܳܐ ܘܰܦܠܽܘܓ݂ܳܝܗܝ. ܘܢܶܥܠܽܘܢ ܒܢܰܝ̈ ܝܺܣܪܳܐܶܝܠ ܒܓܰܘ ܝܰܡܳܐ ܒܝܰܒܫܳܐ.</VERS>
      <VERS vnumber="17">ܘܶܐܢܳܐ ܗܳܐ ܡܥܰܒܶܐ ܐ̱ܢܳܐ ܠܶܒܗܽܘܢ ܕܡܶܨܖ̈ܳܝܶܐ ܕܢܶܥܠܽܘܢ ܒܳܬܰܪܗܽܘܢ. ܘܶܐܫܬܰܒܰܚ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܰܒܡܰܖ̈ܟܒܳܬܶܗ. ܘܰܒܦܰܖ̈ܳܫܰܘܗܝ.</VERS>
      <VERS vnumber="18">ܘܢܶܕܥܽܘܢ ܡܶܨܖ̈ܳܝܶܐ ܕܶܐܢܳܐ ܐ̱ܢܳܐ ܡܳܪܝܳܐ. ܡܳܐ ܕܶܐܫܬܰܒܚܶܬ݂ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ. ܘܰܒܡܰܖ̈ܟܒܳܬܶܗ. ܘܰܒܦܰܖ̈ܳܫܰܘܗܝ.</VERS>
      <VERS vnumber="19">ܘܰܫܩܰܠ ܡܰܠܰܐܟܶܗ ܕܡܳܪܝܳܐ ܕܳܐܙܶܠ ܩܕܳܡ ܡܰܫܪܺܝܬܳܐ ܕܺܝܣܪܳܐܶܝܠ. ܘܶܐܙܰܠ ܡܶܢ ܒܳܬܰܪܗܽܘܢ. ܘܰܫܩܰܠ ܥܰܡܽܘܕ݂ܳܐ ܕܰܥܢܳܢܳܐ ܡܶܢ ܩܕ݂ܳܡܰܝܗܽܘܢ. ܘܩܳܡ ܡܶܢ ܒܶܣܬܰܪܗܽܘܢ.</VERS>
      <VERS vnumber="20">ܘܥܰܠ ܒܶܝܬ݂ ܡܰܫܪܺܝܬܳܐ ܕܡܶܨܖ̈ܳܝܶܐ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܰܗܘܳܬ݂ ܥܢܳܢܳܐ ܘܚܶܫܽܘܟ݂ܳܐ ܟܽܠܶܗ ܠܺܠܝܳܐ. ܘܰܢܗܰܪ ܟܽܠܶܗ ܠܺܠܝܳܐ ܠܰܒܢܰܝ̈ ܝܺܣܪܳܐܶܝܠ. ܘܠܳܐ ܩܪܶܒܘ ܗܳܠܶܝܢ ܠܘܳܬ݂ ܗܳܠܶܝܢ ܟܽܠܶܗ ܠܺܠܝܳܐ.</VERS>
      <VERS vnumber="21">ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܥܰܠ ܝܰܡܳܐ. ܘܕܰܒܪܶܗ ܡܳܪܝܳܐ ܠܝܰܡܳܐ ܒܪܽܘܚܳܐ ܕܫܰܘܒܳܐ ܥܰܙܺܝܙܬܳܐ ܟܽܠܶܗ ܠܺܠܝܳܐ. ܘܣܳܡܶܗ ܠܝܰܡܳܐ ܒܝܰܒܫܳܐ. ܘܶܐܬ݂ܦܰܠܰܓ݂ܘ ܡܰܝ̈ܳܐ.</VERS>
      <VERS vnumber="22">ܘܥܰܠܘ ܒܢܰܝ̈ ܝܺܣܪܳܐܶܝܠ ܒܓܰܘ ܝܰܡܳܐ ܒܝܰܒܫܳܐ. ܘܡܰܝ̈ܳܐ ܗܘܰܘ ܠܗܽܘܢ ܐܰܝܟ݂ ܫܽܘܪܳܐ ܡܶܢ ܝܰܡܺܝܢܗܽܘܢ ܘܡܶܢ ܣܶܡܳܠܗܽܘܢ.</VERS>
      <VERS vnumber="23">ܘܰܪܕܰܦܘ ܡܶܨܖ̈ܳܝܶܐ ܘܥܰܠܘ ܒܳܬܰܪܗܽܘܢ. ܟܽܠ ܪܰܟ݂ܫܶܗ ܕܦܶܪܥܽܘܢ ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܒܓܰܘ ܝܰܡܳܐ.</VERS>
      <VERS vnumber="24">ܘܰܗܘܳܐ ܒܡܰܛܰܪܬܳܐ ܕܨܰܦܪܳܐ. ܘܶܐܬ݂ܚܙܺܝ ܡܳܪܝܳܐ ܠܡܰܫܪܺܝܬܳܐ ܕܡܶܨܖ̈ܳܝܶܐ ܒܥܰܡܽܘܕ݂ܳܐ ܕܢܽܘܪܳܐ ܘܕܰܥܢܳܢܳܐ. ܘܫܳܓܶܫ ܠܡܰܫܪܺܝܬܳܐ ܕܡܶܨܖ̈ܳܝܶܐ.</VERS>
      <VERS vnumber="25">ܘܶܐܣܰܪ ܓܺܝ̈ܓ݂ܠܶܐ ܕܡܰܖ̈ܟܒܳܬ݂ܗܽܘܢ. ܘܗܶܢܽܘܢ ܡܕܰܒܪܺܝܢ ܠܗܶܝܢ ܒܬܰܩܺܝܦܽܘܬܳܐ. ܘܳܐܡܪܺܝܢ ܡܶܨܖ̈ܳܝܶܐ. ܢܶܥܪܽܘܩ ܡܶܢ ܩܕܳܡ ܕܒܶܝܬ݂ ܝܺܣܪܳܐܶܝܠ. ܡܶܛܽܠ ܕܡܳܪܝܳܐ ܥܒܰܕ݂ ܠܗܽܘܢ ܩܪܳܒܳܐ ܒܡܶܨܪܶܝܢ.</VERS>
      <VERS vnumber="26">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܪܟܶܢ ܐܺܝܕ݂ܳܟ݂ ܥܰܠ ܝܰܡܳܐ. ܘܢܶܗܦܟܽܘܢ ܡܰܝ̈ܳܐ ܥܰܠ ܡܶܨܖ̈ܳܝܶܐ. ܥܰܠ ܡܰܖ̈ܟܒܳܬ݂ܗܽܘܢ. ܘܥܰܠ ܦܰܖ̈ܳܫܰܝܗܽܘܢ.</VERS>
      <VERS vnumber="27">ܘܰܐܪܺܝܡ ܡܽܘܫܶܐ ܐܺܝܕ݂ܶܗ ܥܰܠ ܝܰܡܳܐ. ܘܰܗܦܰܟ݂ ܝܰܡܳܐ ܠܥܶܕܳܢ ܨܰܦܪܳܐ ܠܕ݂ܽܘܟܬܶܗ. ܘܡܶܨܖ̈ܳܝܶܐ ܥܳܪܩܺܝܢ ܠܩܽܘܒܠܶܗ. ܘܛܰܪܶܦ ܡܳܪܝܳܐ ܠܡܶܨܖ̈ܳܝܶܐ ܒܓܰܘ ܝܰܡܳܐ.</VERS>
      <VERS vnumber="28">ܘܰܗܦܰܟ݂ܘ ܡܰܝ̈ܳܐ ܘܟܰܣܺܝܘ ܠܡܰܖ̈ܟܒܳܬܳܐ ܘܰܠܦܰܖ̈ܳܫܶܐ. ܘܰܠܟܽܠܶܗ ܚܰܝܠܶܗ ܕܦܶܪܥܽܘܢ ܕܥܰܠܘ ܒܳܬܰܪܗܽܘܢ ܠܝܰܡܳܐ. ܘܠܳܐ ܐܶܫܬܚܰܪ ܡܶܢܗܽܘܢ ܐܳܦܠܳܐ ܚܰܕ݂.</VERS>
      <VERS vnumber="29">ܘܰܒܢܰܝ̈ ܝܺܣܪܳܐܶܝܠ ܗܰܠܶܟ݂ܘ ܒܝܰܡܳܐ ܐܰܝܟ݂ ܕܰܒܝܰܒܫܳܐ. ܘܡܰܝ̈ܳܐ ܗܘܰܘ ܠܗܽܘܢ ܐܰܝܟ݂ ܫܽܘܪܳܐ ܡܶܢ ܝܰܡܺܝܢܗܽܘܢ ܘܡܶܢ ܣܶܡܳܠܗܽܘܢ.</VERS>
      <VERS vnumber="30">ܘܰܦܪܰܩ ܡܳܪܝܳܐ ܒܝܰܘܡܳܐ ܗܰܘ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܰܚܙܳܐ ܝܺܣܪܳܐܶܝܠ ܠܡܶܨܖ̈ܳܝܶܐ ܟܰܕ ܡܺܝܬ݂ܺܝܢ ܥܰܠ ܣܶܦܬܶܗ ܕܝܰܡܳܐ.</VERS>
      <VERS vnumber="31">ܘܰܚܙܳܐ ܝܺܣܪܳܐܶܝܠ ܐܺܝܕ݂ܳܐ ܪܰܒܬܳܐ ܕܰܥܒܰܕ݂ ܡܳܪܝܳܐ ܒܡܶܨܖ̈ܳܝܶܐ. ܘܰܕ݂ܚܶܠܘ ܥܰܡܳܐ ܡܶܢ ܡܳܪܝܳܐ. ܘܗܰܝܡܶܢܘ ܒܡܳܪܝܳܐ ܘܰܒܡܽܘܫܶܐ ܥܰܒܕܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܗܝܕܝܢ ܫܒܚܘ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ ܬܶܫܒܽܘܚܬܳܐ ܗܳܕܶܐ ܠܡܳܪܝܳܐ. ܘܶܐܡܰܪܘ. ܢܫܰܒܰܚ ܠܡܳܪܝܳܐ ܓܰܐܝܳܐ. ܕܶܐܬܓܰܐܺܝ ܥܰܠ ܖ̈ܰܟܫܳܐ. ܘܖ̈ܳܟܒܰܝܗܽܘܢ ܐܰܪܡܺܝ ܒܝܰܡܳܐ.</VERS>
      <VERS vnumber="2">ܬܰܩܺܝܦܳܐ ܘܰܡܫܰܒܚܳܐ. ܝܰܗ ܡܳܪܝܳܐ. ܘܰܗܘܳܐ ܠܰܢ ܦܳܪܽܘܩܳܐ. ܗܳܢܰܘ ܐܰܠܳܗܝ. ܐܶܫܰܒܚܺܝܘܗܝ. ܐܰܠܳܗܶܗ ܕܳܐܒܝ. ܐܶܪܰܡܪܡܺܝܘܗܝ.</VERS>
      <VERS vnumber="3">ܡܳܪܝܳܐ ܓܰܢ̱ܒܳܪܳܐ ܘܰܩܪܰܒܬܳܢܳܐ. ܡܳܪܝܳܐ ܫܡܶܗ</VERS>
      <VERS vnumber="4">ܡܰܖ̈ܟܒܳܬܶܗ ܕܦܶܪܥܽܘܢ ܘܚܰܝܠܶܗ ܫܕܳܐ ܒܝܰܡܳܐ. ܘܰܓܒܰܝ̈ܳܐ ܕܓܰܢ̱ܒܳܖ̈ܰܘܗܝ ܛܰܒܰܥ ܒܝܰܡܳܐ ܕܣܽܘܦ.</VERS>
      <VERS vnumber="5">ܬܗܽܘ̈ܡܶܐ ܟܰܣܺܝܘ ܐܶܢܽܘܢ. ܢܚܶܬܘ ܠܥܽܘܡܩܳܐ. ܘܰܛܒܰܥܘ ܐܰܝܟ ܟܺܐܦܳܐ.</VERS>
      <VERS vnumber="6">ܝܰܡܺܝܢܳܟ ܡܳܪܝܳܐ. ܗܕܺܝܪܳܐ ܒܚܰܝܠܳܐ. ܝܰܡܺܝܢܳܟ ܡܳܪܝܳܐ. ܬܒܰܪܬ ܠܰܒܥܶܠ̈ܕܒܳܒܰܝܟ.</VERS>
      <VERS vnumber="7">ܒܣܽܘܓܳܐܐ ܕܬܽܘܩܦܳܟ. ܣܚܰܦܬ ܠܣܳܢ̈ܰܐܝܟ. ܫܰܕܰܪܬ ܪܽܘܓܙܳܟ. ܘܶܐܟܰܠ ܐܶܢܽܘܢ. ܐܰܝܟ ܕܰܠܚܰܒܬܳܐ</VERS>
      <VERS vnumber="8">ܒܪܽܘܚܳܐ ܕܰܐܦܰܝ̈ܟ ܐܶܬܥܪܰܡܘ ܡܰܝ̈ܳܐ. ܩܡܳܘ ܐܰܝܟ ܕܰܒܙܶܩ̈ܶܐ ܖ̈ܕܰܝܳܐ. ܩܰܦܘ ܬܗܽܘ̈ܡܶܐ ܒܠܶܒܶܗ ܕܝܰܡܳܐ</VERS>
      <VERS vnumber="9">ܐܶܡܰܪ ܒܥܶܠܕܒܳܒܳܐ.ܐܶܪܕܽܘܦ ܘܰܐܕܪܶܟ. ܘܶܐܦܰܠܶܓ݂ ܒܶܙܬܳܐ ܬܶܒܠܰܥ ܐܶܢܽܘܢ ܢܰܦܫܝ. ܐܶܫܡܽܘܛ ܣܰܝܦܝ ܘܬܶܚܪܽܘܒ ܐܶܢܽܘܢ ܐܺܝܕܝ.</VERS>
      <VERS vnumber="10">ܐܰܫܶܒܬ ܪܽܘܚܳܟ ܘܟܰܣܺܝ ܐܶܢܽܘܢ ܝܰܡܳܐ. ܛܒܰܥܘ ܐܰܝܟ ܐܰܒܳܪܳܐ ܒܡܰܝ̈ܳܐ ܬܰܩܺܝ̈ܦܶܐ.</VERS>
      <VERS vnumber="11">ܡܰܢܽܘ ܐܰܟܘܳܬ݂ܳܟ݂ ܡܳܪܝܳܐ ܡܰܢܽܘ ܐܰܟܘܳܬ݂ܳܟ݂ ܗܕܺܝܪ ܒܩܽܘܕܫܶܗ. ܕܚܺܝܠܳܐ ܘܰܡܫܰܒܚܳܐ ܘܥܳܒܶܕ ܬܶܕܡܖ̈ܳܬܳܐ.</VERS>
      <VERS vnumber="12">ܐܰܪܺܝܡܬ ܝܰܡܺܝܢܳܟ݂ ܘܒܶܠܥܰܬ ܐܶܢܽܘܢ ܐܰܪܥܳܐ</VERS>
      <VERS vnumber="13">ܕܒܰܪܬ ܒܛܰܝܒܽܘܬ݂ܳܟ݂ ܠܥܰܡܳܐ ܗܳܢܳܐ ܕܰܦܪܰܩܬ. ܕܒܰܪܬ ܒܬܽܘܩܦܳܟ݂ ܠܕܰܝܪܳܐ ܕܩܽܘܕܫܳܟ݂.</VERS>
      <VERS vnumber="14">ܫܡܰܥܘ ܥܰܡ̈ܡܶܐ ܘܙܳܥܘ. ܘܕܶܚܠܬܳܐ ܐܶܚܕܰܬ݂ ܐܶܢܽܘܢ ܠܝܰܬܳܒܶܝ̈ܗ̇ ܕܰܦܠܶܫܬ.</VERS>
      <VERS vnumber="15">ܗܳܝܕܶܝܢ ܕܚܶܠܘ ܖ̈ܰܘܪܒܳܢܶܐ ܕܰܐܕܽܘܡ. ܘܰܠܓܰܒܖ̈ܶܐ ܕܡܽܘܐܳܒ ܐܶܚܰܕ ܐܶܢܽܘܢ ܪܬܺܝܬܳܐ. ܐܶܬܬܒܰܪܘ ܟܽܠܗܽܘܢ ܥܳܡܽܘܖ̈ܶܐ ܕܰܟܢܰܥܢ.</VERS>
      <VERS vnumber="16">ܬܶܦܶܠ ܥܠܰܝܗܽܘܢ ܕܶܚܠܬܳܐ ܘܙܰܘܥܬܳܐ. ܒܪܰܒܽܘܬܳܐ ܕܰܕܪܳܥܳܟ݂ ܢܶܛܒܥܽܘܢ ܐܰܝܟ ܟܺܐܦ̈ܶܐ. ܥܕܰܡܳܐ ܕܢܶܥܒܰܪ. ܥܰܡܳܟ݂ ܡܳܪܝܳܐ. ܥܕܰܡܳܐ ܕܢܶܥܒܰܪ ܥܰܡܳܐ ܗܳܢܳܐ ܕܰܦܪܰܩܬ.</VERS>
      <VERS vnumber="17">ܬܰܝܬܶܐ ܐܶܢܽܘܢ ܘܬܶܨܽܘܒ ܐܶܢܽܘܢ ܒܛܽܘܪܳܐ ܕܝܳܪܬܽܘܬ݂ܳܟ݂܂ ܡܰܬܩܢܳܐ ܠܡܰܘܬܒܳܟ݂ ܥܒܰܕܬ ܡܳܪܝܳܐ ܡܰܩܕܫܳܟ݂ ܡܳܪܝܳܐ ܬܰܩܶܢܳܝܗܝ ܒܺܐܝ̈ܕܰܝܟ.</VERS>
      <VERS vnumber="18">ܡܳܪܝܳܐ ܢܰܡܠܶܟ݂ ܠܥܳܠܰܡ ܥܳܠܡܺܝܢ.</VERS>
      <VERS vnumber="19">ܡܶܛܽܠ ܕܥܰܠܘ ܖ̈ܰܟܫܶܗ ܕܦܶܪܥܽܘܢ ܘܡܰܖ̈ܟܒܳܬܶܗ ܘܦܰܖ̈ܳܫܰܘܗܝ ܒܓܰܘ ܝܰܡܳܐ. ܘܰܐܗܦܶܟ݂ ܥܠܰܝܗܽܘܢ ܡܳܪܝܳܐ ܡܰܝ̈ܳܐ ܕܝܰܡܳܐ. ܘܰܒܢܰܝ̈ ܝܺܣܪܳܐܶܝܠ ܗܰܠܶܟܘ ܒܝܰܒܫܳܐ ܒܓܰܘ ܝܰܡܳܐ.</VERS>
      <VERS vnumber="20">ܘܢܶܣܒܰܬ݂ ܡܰܪܝܰܡ ܢܒܺܝܬܳܐ ܚܳܬܶܗ ܕܰܐܗܪܽܘܢ ܦܠܰܓܳܐ ܒܺܐܝܕܳܗ̇. ܘܰܢܦܰܩ̈ܝ ܟܽܠܗܶܝܢ ܢܶܫ̈ܶܐ ܒܳܬܪܳܗ̇. ܒܰܦܠܰܓ̈ܶܐ ܘܒܰܖ̈ܒܺܝܥܶܐ.</VERS>
      <VERS vnumber="21">ܘܰܡܥܰܢܝܳܐ ܗܘܳܬ݂ ܠܗܶܝܢ ܡܰܪܝܰܡ܂ ܫܰܒܰܚܶܝ̈ܢ ܠܡܳܪܝܳܐ ܓܰܐܝܳܐ. ܕܶܐܬܓܰܐܺܝ ܥܰܠ ܖ̈ܰܟܫܳܐ</VERS>
      <VERS vnumber="22">ܘܰܐܫܩܶܠ ܡܽܘܫܶܐ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܝܰܡܳܐ ܕܣܽܘܦ. ܘܰܢܦܰܩܘ ܠܡܰܕ݂ܒܪܳܐ ܕܫܽܘܕ݂. ܘܶܐܬ݂ܰܘ ܡܰܪܕ݂ܶܐ ܬܠܳܬܳܐ ܝܰܘܡܺܝ̈ܢ ܒܡܰܕ݂ܒܪܳܐ. ܘܠܳܐ ܐܶܫܟܰܚܘ ܡܰܝ̈ܳܐ.</VERS>
      <VERS vnumber="23">ܘܶܐܬ݂ܰܘ ܠܡܽܘܪܰܬ݂ ܘܠܳܐ ܐܶܫܟܰܚܘ ܠܡܶܫܬܳܐ ܡܰܝ̈ܳܐ ܡܶܢ ܡܽܘܪܰܬ݂. ܡܶܛܽܠ ܕܡܰܪܺܝܪܺܝܢ ܗܘܰܘ. ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܡܽܘܪܰܬ݂.</VERS>
      <VERS vnumber="24">ܘܶܐܬ݂ܪܰܥܰܡܘ ܥܰܡܳܐ ܥܰܠ ܡܽܘܫܶܐ ܘܳܐܡܪܺܝܢ ܠܶܗ. ܡܳܢܳܐ ܢܶܫܬܶܐ.</VERS>
      <VERS vnumber="25">ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ. ܘܚܰܘܝܶܗ ܡܳܪܝܳܐ ܩܰܝܣܳܐ. ܘܰܐܪܡܝܶܗ ܒܡܰܝ̈ܳܐ. ܘܰܚܠܺܝܘ ܡܰܝ̈ܳܐ. ܬܰܡܳܢ ܐܰܠܦܶܗ ܢܳܡܽܘܣ̈ܶܐ ܘܕ݂ܺܝܢ̈ܶܐ. ܘܬܰܡܳܢ ܢܰܣܝܶܗ.</VERS>
      <VERS vnumber="26">ܘܶܐܡܰܪ ܠܶܗ. ܐܶܢ ܡܶܫܡܰܥ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܡܶܕܶܡ ܕܫܰܦܺܝܪ ܩܕܳܡܰܘܗܝ ܬܶܥܒܶܕ݂. ܘܰܬ݂ܨܽܘܬ݂ ܠܦܽܘܩܕܳܢܰܘ̈ܗܝ. ܘܬܶܛܰܪ ܟܽܠܗܽܘܢ ܩܝܳܡܰܘ̈ܗܝ. ܟܽܠ ܡܰܚ̈ܘܳܬܳܐ ܕܰܐܝܬܺܝܬ݂ ܥܰܠ ܡܶܨܖ̈ܳܝܶܐ. ܠܳܐ ܐܰܝܬܶܐ ܐܶܢܶܝܢ ܥܠܰܝܟ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܳܣܝܳܟ݂.</VERS>
      <VERS vnumber="27">ܘܶܐܬ݂ܰܘ ܠܳܐܠܺܝܡ. ܘܬܰܡܳܢ ܐܺܝܬ݂ ܗ̱ܘܰܝ̈ ܬܰܪܬܰܥܶܣܖ̈ܶܐ ܥܰܝ̈ܢܳܬܳܐ ܕܡܰܝ̈ܳܐ. ܘܫܰܒܥܺܝܢ ܕܶܩ̈ܠܺܝܢ. ܘܰܫܪܰܘ ܬܰܡܳܢ ܥܰܠ ܡܰܝ̈ܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܫܩܰܠܘ ܡܶܢ ܐܳܠܺܝܡ. ܘܶܐܬ݂ܰܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܡܰܕ݂ܒܪܳܐ ܕܣܺܝܢ. ܕܺܐܝܬ݂ ܒܶܝܬ݂ ܐܳܠܺܝܡ ܠܒܶܝܬ݂ ܣܺܝܢܰܝ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܬܶܢܝܳܢܳܐ. ܒܙܰܒܢܳܐ ܕܰܢܦܰܩܘ ܒܶܗ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.</VERS>
      <VERS vnumber="2">ܘܰܪܛܶܢܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܒܡܰܕ݂ܒܪܳܐ.</VERS>
      <VERS vnumber="3">ܘܶܐܡܰܪܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܨܳܒܶܝܢ ܗ̱ܘܰܝܢ ܕܶܝܢ ܕܡܺܝܬ݂ܰܢ ܒܺܐܝܕ݂ܶܗ ܕܡܳܪܝܳܐ ܒܰܐܪܥܳܐ ܕܡܶܨܪܶܝܢ. ܟܰܕ݂ ܝܳܬ݂ܒܺܝܢ ܗ̱ܘܰܝܢ ܥܰܠ ܩܰܕ݂ܣ̈ܶܐ ܕܒܶܣܪܳܐ ܘܳܐܟܠܺܝܢ ܗ̱ܘܰܝܢ ܠܰܚܡܳܐ ܘܣܳܒܥܺܝܢ. ܕܰܐܦܶܩܬܽܘܢܳܢ ܠܡܰܕ݂ܒܪܳܐ ܗܳܢܳܐ. ܠܡܶܚܪܰܒ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܒܟܰܦܢܳܐ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܡܰܡܛܰܪ ܐ̱ܢܳܐ ܠܟܽܘܢ ܠܰܚܡܳܐ ܡܶܢ ܫܡܰܝܳܐ. ܘܢܰܦܩܽܘܢ ܥܰܡܳܐ ܘܢܶܠܩܛܽܘܢ ܡܶܐܟܽܘܠܬܳܐ ܕܝܰܘܡܳܐ ܒܝܰܘܡܳܐ. ܡܶܛܽܠ ܕܶܐܢܰܣܶܐ ܐܶܢܽܘܢ. ܐܶܢ ܡܗܰܠܟ݂ܺܝܢ ܒܢܳܡܽܘ̈ܣܰܝ ܐܰܘ ܠܳܐ.</VERS>
      <VERS vnumber="5">ܘܢܶܗܘܶܐ ܒܝܰܘܡܳܐ ܫܬܺܝܬ݂ܳܝܳܐ. ܢܛܰܝܒܽܘܢ ܡܶܕܶܡ ܕܢܰܝܬܽܘܢ. ܘܢܶܗܘܶܐ ܚܰܕ݂ ܬܪܶܝܢ ܥܰܠ ܡܶܕܶܡ ܕܠܳܩܛܺܝܢ ܒܟܽܠܝܽܘܡ.</VERS>
      <VERS vnumber="6">ܘܶܐܡܰܪܘ ܡܽܘܫܶܐ ܘܰܐܗܪܽܘܢ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܒܪܰܡܫܳܐ ܬܶܕܥܽܘܢ ܕܡܳܪܝܳܐ ܐܰܦܶܩܟܽܘܢ ܡܶܢ ܡܶܨܪܶܝܢ.</VERS>
      <VERS vnumber="7">ܘܰܒܨܰܦܪܳܐ ܬܶܚܙܽܘܢ ܫܽܘܒܚܶܗ ܕܡܳܪܝܳܐ. ܡܶܛܽܠ ܕܶܐܫܬܡܰܥ ܪܶܛܢܟܽܘܢ ܩܕܳܡ ܡܳܪܝܳܐ. ܘܰܚܢܰܢ ܡܳܢܳܐ ܚܢܰܢ ܕܪܳܛܢܺܝܢ ܐܰܢ̱ܬܽܘܢ ܥܠܰܝܢ.</VERS>
      <VERS vnumber="8">ܘܶܐܡܰܪ ܠܗܽܘܢ ܡܽܘܫܶܐ. ܡܳܐ ܕܝܰܗ̱ܒ ܠܟܽܘܢ ܡܳܪܝܳܐ ܒܶܣܪܳܐ ܒܪܰܡܫܳܐ ܠܡܶܐܟܰܠ. ܘܰܒܨܰܦܪܳܐ ܠܰܚܡܳܐ ܠܡܶܣܒܰܥ. ܡܶܛܽܠ ܕܰܫܡܰܥ ܡܳܪܝܳܐ ܪܶܛܢܟܽܘܢ ܕܪܳܛܢܺܝܢ ܐܰܢ̱ܬܽܘܢ ܥܠܰܘܗ̱ܝ. ܘܰܚܢܰܢ ܡܳܢܳܐ ܚܢܰܢ. ܠܳܐ ܗܘܳܐ ܥܠܰܝܢ ܡܪܰܛܢܺܝܢ ܐܰܢ̱ܬܽܘܢ. ܐܶܠܳܐ ܥܰܠ ܡܳܪܝܳܐ.</VERS>
      <VERS vnumber="9">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܐܶܡܰܪ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܩܪܽܘܒܘ ܩܕܳܡ ܡܳܪܝܳܐ ܡܶܛܽܠ ܕܰܫܡܰܥ ܡܳܪܝܳܐ ܪܶܛܢܟܽܘܢ.</VERS>
      <VERS vnumber="10">ܘܰܗܘܳܐ ܕܟܰܕ݂ ܐܶܡܰܪ ܐܰܗܪܽܘܢ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܐܶܬ݂ܦܢܺܝܘ ܠܡܰܕ݂ܒܪܳܐ. ܘܗܳܐ ܫܽܘܒܚܶܗ ܕܡܳܪܝܳܐ ܐܶܬ݂ܚܙܺܝ ܒܰܥܢܳܢܳܐ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="12">ܫܶܡܥ݀ܶܬ݂ ܪܶܛܢܳܐ ܕܰܒܢܰܝ̈ ܝܺܣܪܳܐܶܝܠ. ܐܶܡܰܪ ܠܗܽܘܢ. ܒܡܰܥܖ̈ܳܒܰܝ ܫܶܡܫܳܐ ܗܘܰܝܬܽܘܢ ܐܳܟܠܺܝܢ ܒܶܣܪܳܐ. ܘܰܒܨܰܦܪܳܐ ܬܶܗܘܢ ܣܳܒܥܺܝܢ ܠܰܚܡܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="13">ܘܰܗܘܳܐ ܒܪܰܡܫܳܐ. ܘܣܶܠܩܰܬ݂ ܣܰܠܘܰܝ ܘܟܰܣܝܰܬ݂ ܠܡܰܫܪܺܝܬܳܐ. ܘܰܒܨܰܦܪܳܐ ܗܳܘܝܳܐ ܗ̱ܘܳܬ݂ ܕܺܝܡܬܳܐ ܕܛܰܠܳܐ ܚܕ݂ܳܖ̈ܶܝܗ̇ ܕܡܰܫܪܺܝܬܳܐ.</VERS>
      <VERS vnumber="14">ܘܣܶܠܩܰܬ݂ ܕܺܝܡܬܳܐ ܕܛܰܠܳܐ. ܘܗܳܐ ܥܰܠ ܐܰܦܰܝ̈ ܡܰܕ݂ܒܪܳܐ ܪܰܩܺܝܩ ܘܡܶܬ݂ܩܠܶܦ. ܘܰܩܪܺܝܡ ܐܰܝܟ݂ ܓܠܺܝܕ݂ܳܐ ܥܰܠ ܐܰܪܥܳܐ.</VERS>
      <VERS vnumber="15">ܘܰܚܙܰܘ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܓܒܰܪ ܠܰܐܚܽܘܗܝ ܡܳܢܰܐ ܗ̱ܘ. ܡܶܛܽܠ ܕܠܳܐ ܝܳܕ݂ܥܺܝܢ ܗܘܰܘ ܡܳܢܰܐ ܗ̱ܘ. ܐܶܡܰܪ ܠܗܽܘܢ ܡܽܘܫܶܐ. ܗܳܢܰܘ ܠܰܚܡܳܐ ܕܝܰܗ̱ܒ ܠܟܽܘܢ ܡܳܪܝܳܐ ܠܡܶܐܟܰܠ.</VERS>
      <VERS vnumber="16">ܘܗܳܢܳܐ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ. ܠܩܽܘܛܘ ܡܶܢܶܗ ܐ̱ܢܳܫ ܡܶܣܰܬ݂ ܡܶܐܟܠܶܗ. ܟܰܝܠܳܐ ܠܪܺܝܫܳܐ ܡܶܢܝܳܢ ܢܰܦ̈ܫܳܬ݂ܟܽܘܢ. ܐ̱ܢܳܫ ܠܕܰܒܡܰܫܟܢܶܗ ܬܶܣܒܽܘܢ.</VERS>
      <VERS vnumber="17">ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ. ܘܠܰܩܶܛܘ. ܐܺܝܬ݂ ܕܰܐܣܓܺܝ. ܘܺܐܝܬ݂ ܕܰܐܙܥܰܪ.</VERS>
      <VERS vnumber="18">ܘܰܐܟܺܝܠܽܘܗܝ ܒܟܰܝܠܳܐ. ܘܠܳܐ ܐܰܘܬܰܪ ܕܰܐܣܓܺܝ. ܘܕܰܐܙܥܰܪ ܠܳܐ ܐܰܚܣܰܪ. ܐ̱ܢܳܫ ܡܶܣܰܬ݂ ܡܶܐܟܠܶܗ ܠܩܰܛܘ.</VERS>
      <VERS vnumber="19">ܐܶܡܰܪ ܠܗܽܘܢ ܡܽܘܫܶܐ ܐ̱ܢܳܫ ܠܳܐ ܢܰܘܬܰܪ ܡܶܢܶܗ ܠܨܰܦܪܳܐ.</VERS>
      <VERS vnumber="20">ܘܠܳܐ ܫܰܡܥܽܘܗܝ ܠܡܽܘܫܶܐ. ܘܰܐܘܬܰܪܘ ܡܶܢܶܗ ܓܰܒܖ̈ܶܐ ܠܨܰܦܪܳܐ. ܘܰܐܪܚܶܫܘ ܬܰܘܠܥ̈ܶܐ ܘܰܣܪܺܝ. ܘܰܪܓܶܙ ܥܠܰܝܗܽܘܢ ܡܽܘܫܶܐ.</VERS>
      <VERS vnumber="21">ܘܠܳܩܛܺܝܢ ܗܘܰܘ ܠܶܗ ܒܨܰܦܪܳܐ. ܒܨܰܦܪܳܐ ܐ̱ܢܳܫ ܡܶܣܰܬ݂ ܡܶܐܟܠܶܗ. ܘܡܳܐ ܕܚܳܡܳܐ ܗ̱ܘܳܬ݂ ܫܶܡܫܳܐ ܦܳܫܰܪ ܗܘܳܐ.</VERS>
      <VERS vnumber="22">ܘܰܗܘܳܐ ܒܝܰܘܡܳܐ ܫܬܺܝܬ݂ܳܝܳܐ. ܠܩܰܛܘ ܠܰܚܡܳܐ ܚܰܕ݂ ܬܪܶܝܢ. ܬܪܶܝܢ ܟܰܝ̈ܠܺܝܢ ܠܚܰܕ݂. ܘܶܐܬ݂ܰܘ ܟܽܠܗܽܘܢ ܩܰܫܺܝܫ̈ܶܐ ܕܰܟܢܽܘܫܬܳܐ ܘܚܰܘܺܝܘ ܠܡܽܘܫܶܐ.</VERS>
      <VERS vnumber="23">ܐܳܡܰܪ ܠܗܽܘܢ ܡܽܘܫܶܐ. ܗܳܢܰܘ ܕܶܐܡܰܪ ܡܳܪܝܳܐ. ܫܰܒܬ݂ܳܐ ܢܝܳܚܳܐ ܩܽܘܕ݂ܫܳܐ ܠܡܳܪܝܳܐ ܡܚܳܪ. ܡܶܕܶܡ ܕܳܐܦܺܝܢ ܐܰܢ̱ܬܽܘܢ ܐܶܦܰܘ. ܘܡܶܕܶܡ ܕܰܡܒܰܫܠܺܝܢ ܐܰܢ̱ܬܽܘܢ ܒܰܫܶܠܘ. ܡܶܕܶܡ ܕܝܳܬܰܪ ܛܰܪܘ ܠܟܽܘܢ ܩܰܪܺܝܪܳܐ ܠܨܰܦܪܳܐ.</VERS>
      <VERS vnumber="24">ܘܰܫܒܰܩܘ ܡܶܢܶܗ ܠܨܰܦܪܳܐ ܐܰܝܟ݂ ܕܰܦܩܰܕ݂ ܐܶܢܽܘܢ ܡܽܘܫܶܐ. ܘܠܳܐ ܣܪܺܝ. ܘܪܰܚܫܳܐ ܠܳܐ ܗܘܳܐ ܒܶܗ.</VERS>
      <VERS vnumber="25">ܐܳܡܰܪ ܠܗܽܘܢ ܡܽܘܫܶܐ. ܐܽܘܟܠܽܘܗܝ ܝܰܘܡܳܢܳܐ. ܡܶܛܽܠ ܕܫܰܒܬ݂ܳܐ ܗ̱ܝ ܝܰܘܡܳܢܳܐ ܠܡܳܪܝܳܐ. ܝܰܘܡܳܢܳܐ ܠܳܐ ܡܶܫܟܚܺܝܢ ܐܢ̱ܬܽܘܢ ܠܶܗ ܒܚܰܩܠܳܐ.</VERS>
      <VERS vnumber="26">ܫܬܳܐ ܝܰܘܡܺܝ̈ܢ ܗܘܰܝܬܽܘܢ ܠܳܩܛܺܝܢ ܠܶܗ. ܘܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܗ̱ܝ . ܠܳܐ ܗܳܘܶܐ ܒܳܗ̇.</VERS>
      <VERS vnumber="27">ܘܰܗܘܳܐ ܒܝܰܘܡܳܐ ܫܒܺܝܥܳܝܳܐ ܢܦܰܩܘ ܡܶܢ ܥܰܡܳܐ ܠܡܶܠܩܰܛ. ܘܠܳܐ ܐܶܫܟܰܚܘ.</VERS>
      <VERS vnumber="28">ܘܶܐܡܰܪ ܡܳܪܝܳܐ ܠܡܽܘܫܶܐ. ܥܕܰܡܳܐ ܠܶܐܡܰܬ݂ܝ ܠܳܐ ܨܳܒܶܝܢ ܐܢ̱ܬܽܘܢ ܠܡܶܛܰܪ ܦܽܘܩ̈ܕܳܢܰܝ ܘܢܳܡܽܘ̈ܣܰܝ.</VERS>
      <VERS vnumber="29">ܚܙܰܘ ܕܡܳܪܝܳܐ ܝܰܗ̱ܒ ܠܟܽܘܢ ܫܰܒܬ݂ܳܐ. ܡܶܛܽܠ ܗܳܢܳܐ ܝܰܗ̱ܒ ܠܟܽܘܢ ܡܳܪܝܳܐ ܒܝܰܘܡܳܐ ܫܬܺܝܬ݂ܺܝܳܐ ܠܰܚܡܳܐ ܕܰܬܪܶܝܢ ܝܰܘܡܺܝ̈ܢ. ܬܶܒܘ ܐ̱ܢܳܫ ܒܰܐܬ݂ܪܶܗ. ܘܠܳܐ ܢܶܦܽܘܩ ܐ̱ܢܳܫ ܡܶܢ ܬܪܰܥ ܒܰܝܬܶܗ ܒܝܰܘܡܳܐ ܫܒܺܝܥܳܝܳܐ.</VERS>
      <VERS vnumber="30">ܘܶܐܬܬܢܺܝܚܘ ܥܰܡܳܐ ܒܝܰܘܡܳܐ ܫܒܺܝܥܳܝܳܐ.</VERS>
      <VERS vnumber="31">ܘܰܩܪܰܘ ܒܢܰܝ̈ ܝܺܣܪܳܐܶܝܠ ܫܡܶܗ ܡܰܢܢܳܐ. ܘܗܽܘ ܐܰܝܟ݂ ܙܰܪܥܳܐ ܕܟܽܘܣܒܰܪܬܳܐ. ܚܶܘܳܪ. ܘܛܰܥܡܶܗ ܐܰܝܟ݂ ܟܰܟܳܪܺܝܬܳܐ ܕܕܶܒܫܳܐ.</VERS>
      <VERS vnumber="32">ܘܶܐܡܰܪ ܡܽܘܫܶܐ. ܗܳܢܳܐ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ. ܡ̇ܠܶܐ̣ ܟܰܝܠܳܐ ܡܶܢܶܗ ܢܶܬ݂ܢܛܰܪ ܠܕ݂ܳܖ̈ܰܝܟܽܘܢ. ܡܶܛܽܠ ܕܢܶܚܙܽܘܢ ܠܰܚܡܳܐ ܕܰܐܘܟܶܠܬܟܽܘܢ ܒܡܰܕ݂ܒܪܳܐ ܟܰܕ݂ ܐܰܦܶܩܬܟܽܘܢ ܡܶܢ ܡܶܨܪܶܝܢ.</VERS>
      <VERS vnumber="33">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܣܰܒ ܩܶܣܛܳܐ ܚܕ݂ܳܐ. ܘܰܐܪܡܳܐ ܒܳܗ̇ ܡ̇ܠܶܐ̣ ܟܰܝܠܳܐ ܡܰܢܢܳܐ. ܘܣܺܝܡܳܝܗܝ ܩܕܳܡ ܡܳܪܝܳܐ. ܕܢܶܬ݂ܢܛܰܪ ܠܕ݂ܳܖ̈ܰܝܟܽܘܢ.</VERS>
      <VERS vnumber="34">ܐܰܝܟܰܢܳܐ ܕܦܰܩܕܰܢܝ ܡܳܪܝܳܐ. ܘܣܳܡܶܗ ܐܰܗܪܽܘܢ ܠܣܳܗܕܽܘܬܳܐ ܕܢܶܬ݂ܢܛܰܪ.</VERS>
      <VERS vnumber="35">ܘܰܒܢܰܝ̈ ܝܺܣܪܳܐܶܝܠ ܐܶܟܰܠܘ ܡܰܢܢܳܐ ܐܰܪܒܥܺܝܢ ܫܢܺܝ̈ܢ. ܥܕܰܡܳܐ ܕܰܡܛܰܘ ܠܰܐܪܥܳܐ ܝܰܬܳܒܬܳܐ. ܡܰܢܢܳܐ ܐܶܟܰܠܘ. ܥܕܰܡܳܐ ܕܰܡܛܰܘ ܠܣܰܘܦܳܐ ܕܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="36">ܘܟܰܝܠܳܐ ܚܰܕ݂ ܡܶܢ ܥܶܣܪܳܐ ܗܳܘܶܐ ܠܣܰܐܬܳܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܰܫܩܰܠܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܰܕ݂ܒܪܳܐ ܕܣܺܝܢ. ܠܡܰܫܩܠܳܢܰܝ̈ܗܽܘܢ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܰܫܪܰܘ ܒܰܪܦܺܝܕ݂ܺܝܢ. ܘܠܰܝܬ ܗܘܰܘ ܡܰܝ̈ܳܐ ܕܢܶܫܬܶܐ ܥܰܡܳܐ.</VERS>
      <VERS vnumber="2">ܘܰܢܨܰܘ ܥܰܡܳܐ ܥܰܡ ܡܽܘܫܶܐ. ܘܶܐܡܰܪܘ ܠܶܗ. ܗܰܒܠܰܢ ܡܰܝ̈ܳܐ ܕܢܶܫܬܶܐ. ܐܶܡܰܪ ܠܗܽܘܢ ܡܽܘܫܶܐ. ܡܳܢܳܐ ܢܳܨܶܝܢ ܐܢ̱ܬܽܘܢ ܥܰܡܝ. ܘܡܳܢܳܐ ܡܢܰܣܶܝܢ ܐܢ̱ܬܽܘܢ ܠܡܳܪܝܳܐ.</VERS>
      <VERS vnumber="3">ܘܰܨܗܺܝܘ ܬܰܡܳܢ ܥܰܡܳܐ ܠܡܰܝ̈ܳܐ. ܘܰܪܛܶܢܘ ܥܰܡܳܐ ܥܰܠ ܡܽܘܫܶܐ ܘܶܐܡܰܪܘ ܠܶܗ. ܠܡܳܢܳܐ ܐܰܣܶܩܬܳܢ ܡܶܢ ܡܶܨܪܶܝܢ. ܠܡܶܩܛܠܰܢ ܠܰܢ ܘܠܰܒܢܰܝ̈ܢ ܘܠܰܒܥܺܝܪܰܢ ܒܨܶܗܝܳܐ.</VERS>
      <VERS vnumber="4">ܘܨܰܠܺܝ ܡܽܘܫܶܐ ܩܕܳܡ ܡܳܪܝܳܐ. ܘܶܐܡܰܪ. ܡܳܢܳܐ ܐܶܥܒܶܕ݂ ܠܶܗ ܠܥܰܡܳܐ ܗܳܢܳܐ. ܕܥܰܕ݂ ܩܰܠܺܝܠ ܪܳܓܡܺܝܢ ܗܘܰܘ ܠܺܝ.</VERS>
      <VERS vnumber="5">ܘܶܐܡܰܪ ܡܳܪܝܳܐ ܠܡܽܘܫܶܐ. ܥܒܰܪ ܩܕܳܡ ܥܰܡܳܐ. ܘܰܕ݂ܒܰܪ ܥܰܡܳܟ݂ ܡܶܢ ܩܰܫܺܝܫ̈ܶܐ ܕܺܝܣܪܳܐܶܝܠ. ܘܚܽܘܛܪܳܟ݂ ܕܰܡܚܰܝܬ ܒܶܗ ܠܢܰܗܪܳܐ. ܣܰܒ ܒܺܐܝܕ݂ܳܟ݂ ܘܙܶܠ.</VERS>
      <VERS vnumber="6">ܘܗܳܐ ܐܶܢܳܐ ܩܳܐܶܡ ܐ̱ܢܳܐ ܬܰܡܳܢ ܩܕܳܡܰܝܟ ܥܰܠ ܛܰܪܳܢܳܐ ܒܚܽܘܪܺܝܒ. ܘܬܶܡܚܶܐ ܠܛܰܪܳܢܳܐ. ܘܢܶܦܩܽܘܢ ܡܶܢܶܗ ܡܰܝ̈ܳܐ ܘܢܶܫܬܶܐ ܥܰܡܳܐ. ܘܰܥܒܰܕ݂ ܡܽܘܫܶܐ ܗܳܟܰܢܳܐ ܠܥܺܝܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="7">ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܢܰܣܳܐ. ܘܰܡܪܺܝܒܳܐ. ܥܰܠ ܕܰܢܨܰܘ ܒܢܰܝ̈ ܝܺܣܪܳܐܶܝܠ. ܘܥܰܠ ܕܢܰܣܺܝܘ ܠܡܳܪܝܳܐ ܘܶܐܡܰܪܘ. ܕܶܐܢ ܐܺܝܬ݂ ܡܳܪܝܳܐ ܒܰܝܢܳܬܰܢ. ܐܰܘ ܠܳܐ.</VERS>
      <VERS vnumber="8">ܘܶܐܬ݂ܳܐ ܥܡܳܠܶܝܩ ܠܡܶܥܒܰܕ݂ ܩܪܳܒܳܐ ܥܰܡ ܝܺܣܪܳܐܶܝܠ ܒܰܪܦܺܝܕ݂ܺܝܢ.</VERS>
      <VERS vnumber="9">ܘܶܐܡܰܪ ܡܽܘܫܶܐ ܠܝܶܫܽܘܥ. ܓܒܺܝ ܠܳܟ݂ ܓܰܒܖ̈ܶܐ. ܘܦܽܘܩ ܢܶܥܒܶܕ݂ ܩܪܳܒܳܐ ܥܰܡ ܥܡܳܠܺܝܩ ܡܚܳܪ. ܘܶܐܢܳܐ ܗܳܐ ܩܳܐܶܡ ܐ̱ܢܳܐ ܥܰܠ ܪܺܝܫܳܗ̇ ܕܪܳܡܬܳܐ. ܘܚܽܘܛܪܳܐ ܕܰܐ‌ܠܳܗܳܐ ܒܺܐܝ̈ܕܰܝ.</VERS>
      <VERS vnumber="10">ܘܰܥܒܰܕ݂ ܝܶܫܽܘܥ ܐܰܝܟ݂ ܕܶܐܡܰܪ ܠܶܗ ܡܽܘܫܶܐ. ܘܶܐܙܰܠ ܠܡܶܥܒܰܕ݂ ܩܪܳܒܳܐ ܥܰܡ ܥܡܳܠܺܝܩ. ܘܡܽܘܫܶܐ ܘܰܐܗܪܽܘܢ ܘܚܽܘܪ ܣܠܶܩܘ ܠܪܺܝܫ ܪܳܡܬܳܐ.</VERS>
      <VERS vnumber="11">ܘܟܰܕ݂ ܡܪܺܝܡ ܗܘܳܐ ܡܽܘܫܶܐ ܐܺܝܕܰܘ̈ܗܝ. ܬܳܩܶܦ ܗܘܳܐ ܝܺܣܪܳܐܶܝܠ. ܘܟܰܕ݂ ܡܢܺܝܚ ܗܘܳܐ ܐܺܝܕܰܘ̈ܗܝ. ܬܳܩܶܦ ܗܘܳܐ ܥܡܳܠܺܝܩ.</VERS>
      <VERS vnumber="12">ܘܺܐܝܕܰܘ̈ܗܝ ܕܡܽܘܫܶܐ ܠܺܐܝ̈. ܘܰܢܣܰܒܘ ܟܺܐܦܳܐ. ܘܣܳܡܘ ܬܚܽܘܬ݂ܰܘܗܝ. ܘܺܝܬܶܒ ܥܠܶܝܗ̇. ܘܰܐܗܪܽܘܢ ܘܚܽܘܪ ܡܣܰܡܟ݂ܺܝܢ ܗܘܰܘ ܐܺܝܕܰܘ̈ܗܝ. ܚܰܕ݂ ܡܶܟܳܐ . ܘܚܰܕ݂ ܡܶܟܳܐ. ܘܰܗܘܰܝ̈ ܐܺܝܕܰܘ̈ܗܝ ܒܗܰܝܡܳܢܽܘܬܳܐ. ܥܕܰܡܳܐ ܕܥܶܪܒܰܬ݂ ܫܶܡܫܳܐ.</VERS>
      <VERS vnumber="13">ܘܰܬ݂ܒܰܪ ܝܶܫܽܘܥ ܠܰܥܡܳܠܺܝܩ ܘܰܠܥܰܡܶܗ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܡܽܘܫܶܐ. ܟܬ݂ܽܘܒ ܕܽܘܟ݂ܪܳܢܳܐ ܗܳܢܳܐ ܒܣܶܦܪܳܐ. ܘܣܺܝܡ ܩܕܳܡ ܝܶܫܽܘܥ ܒܰܪܢܽܘܢ. ܡܶܛܽܠ ܕܡܶܥܛܳܐ ܥܳܛܶܐ ܐ̱ܢܳܐ ܕܽܘܟ݂ܪܳܢܶܗ ܕܰܥܡܳܠܺܝܩ ܡܶܢ ܬܚܶܝܬ݂ ܫܡܰܝܳܐ.</VERS>
      <VERS vnumber="15">ܘܰܒܢܳܐ ܡܽܘܫܶܐ ܡܰܕܒܚܳܐ. ܘܰܩܪܳܐ ܫܡܶܗ ܡܳܪܝܳܐ ܢܰܣܺܝ.</VERS>
      <VERS vnumber="16">ܘܶܐܡܰܪ ܗܳܐ ܐܺܝܕ݂ܳܐ ܥܰܠ ܟܽܘܪܣܝܳܐ. ܩܪܳܒܳܐ ܠܡܳܪܝܳܐ ܒܰܥܡܳܠܺܝܩ ܡܶܢ ܕܳܪܕܳܖ̈ܺܝܢ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܫܡܰܥ ܝܰܬܪܽܘܢ ܟܽܘܡܪܳܐ ܕܡܶܕ݂ܝܰܢ. ܚܡܽܘܗܝ ܕܡܽܘܫܶܐ. ܟܽܠ ܡܶܕܶܡ ܕܰܥܒܰܕ݂ ܐܰ‌ܠܳܗܳܐ ܠܡܽܘܫܶܐ. ܘܠܺܝܣܪܳܐܶܝܠ ܥܰܡܶܗ ܘܕܰܐܦܶܩ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.</VERS>
      <VERS vnumber="2">ܘܰܕ݂ܒܰܪ ܝܰܬܪܽܘܢ ܚܡܽܘܗܝ ܕܡܽܘܫܶܐ ܠܨܶܦܽܘܪܰܐ ܒܰܪܬܶܗ ܐܰܢ̱ܬܬܶܗ ܕܡܽܘܫܶܐ. ܡܶܢ ܒܳܬܰܪ ܕܫܰܒܩܳܗ̇.</VERS>
      <VERS vnumber="3">ܘܠܰܬܪܶܝܢ ܒܢܶܝ̈ܗ̇. ܕܰܫܡܶܗ ܕܚܰܕ݂ ܓܰܪܫܽܘܢ. ܡܶܛܽܠ ܕܶܐܡܰܪ ܕܬ݂ܰܘܬܳܒܳܐ ܗܘܺܝ݀ܬ ܒܰܐܪܥܳܐ ܢܽܘܟ݂ܪܳܝܬܳܐ.</VERS>
      <VERS vnumber="4">ܘܰܫܡܶܗ ܕܐ̱ܚܪܺܢܳܐ ܐܶܠܺܝܥܳܙܰܪ. ܡܶܛܽܠ ܕܰܐ‌ܠܳܗܳܐ ܕܰܐܒܳܗܰܝ̈ ܒܥܶܕ݂ܪܝ. ܘܦܰܨܝܰܢܝ ܡܶܢ ܚܰܪܒܶܗ ܕܦܶܪܥܽܘܢ.</VERS>
      <VERS vnumber="5">ܘܶܐܬ݂ܳܐ ܝܰܬܪܽܘܢ ܚܡܽܘܗܝ ܕܡܽܘܫܶܐ. ܘܰܒܢܰܘ̈ܗܝ ܘܰܐܢ̱ܬܬܶܗ ܠܘܳܬ݂ ܡܽܘܫܶܐ ܠܡܰܕ݂ܒܪܳܐ. ܕܰܫܪܶܐ ܗܘܳܐ ܬܰܡܳܢ. ܠܛܽܘܪܳܐ ܕܰܐ‌ܠܳܗܳܐ.</VERS>
      <VERS vnumber="6">ܘܶܐܬ݂ܶܐܡܰܪ ܠܡܽܘܫܶܐ. ܕܗܳܐ ܚܡܽܘܟ݂ ܝܰܬܪܽܘܢ ܐܶܬܳܐ ܠܘܳܬ݂ܳܟ݂. ܘܰܐܢ̱ܬܬܳܟ݂ ܘܰܬܖ̈ܰܝܗܽܘܢ ܒܢܰܝ̈ܟ ܥܰܡܶܗ.</VERS>
      <VERS vnumber="7">ܘܰܢܦܰܩ ܡܽܘܫܶܐ ܠܽܐܘܪܥܶܗ ܕܰܚܡܽܘܗܝ. ܘܰܣܓܶܕ݂ ܠܶܗ ܘܢܰܫܩܶܗ. ܘܫܰܐܶܠܘ ܐ̱ܢܳܫ ܒܰܫܠܳܡܳܐ ܕܚܰܒܪܶܗ. ܘܥ̣ܰܠܘ ܠܡܰܫܟܢܳܐ.</VERS>
      <VERS vnumber="8">ܘܶܐܫܬܰܥܺܝ ܡܽܘܫܶܐ ܠܰܚܡܽܘܗܝ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܠܦܶܪܥܽܘܢ ܘܰܠܡܶܨܖ̈ܳܝܶܐ. ܥܰܠ ܨܒܽܘܬܳܐ ܕܰܒܢܰܝ̈ ܝܺܣܪܳܐܶܝܠ ܘܟܽܠ ܠܶܐܘܬܳܐ ܕܰܠܐܺܝܘ ܒܽܐܘܪܚܳܐ. ܘܦܰܨܺܝ ܐܶܢܽܘܢ ܡܳܪܝܳܐ.</VERS>
      <VERS vnumber="9">ܘܰܚܕ݂ܺܝ ܝܰܬܪܽܘܢ ܥܰܠ ܟܽܠ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܺܝܣܪܳܐܶܝܠ. ܘܦܰܨܺܝ ܐܶܢܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܶܗ ܕܦܶܪܥܽܘܢ.</VERS>
      <VERS vnumber="10">ܘܶܐܡܰܪ ܝܰܬܪܽܘܢ. ܒܪܺܝܟ݂ ܗ̱ܘ ܡܳܪܝܳܐ ܕܦܰܨܺܝܟܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܶܗ ܕܦܶܪܥܽܘܢ. ܘܦܰܨܺܝ ܠܥܰܡܶܗ ܡܶܢ ܬܚܶܝܬ݂ ܐܺܝܕ݂ܳܐ ܕܡܶܨܖ̈ܳܝܶܐ.</VERS>
      <VERS vnumber="11">ܗܳܫܳܐ ܝܶܕ݂ܥܶܬ݂ ܕܪܰܒ ܗ̱ܘ ܡܳܪܝܳܐ ܡܶܢ ܟܽܠܗܽܘܢ ܐܰܠܳܗ̈ܶܐ. ܡܶܛܽܠ ܬܰܪܥܺܝܬܳܐ ܕܶܐܬ݂ܪܰܥܺܝܘ ܥܠܰܝܗܽܘܢ.</VERS>
      <VERS vnumber="12">ܘܩܰܪܶܒ ܝܰܬܪܽܘܢ ܚܡܽܘܗܝ ܕܡܽܘܫܶܐ. ܝܰܩܕ̈ܶܐ ܫܰܠ̈ܡܶܐ ܘܕ݂ܶܒܚ̈ܶܐ ܠܡܳܪܝܳܐ. ܘܶܐܬ݂ܳܐ ܐܰܗܪܽܘܢ ܘܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܡܶܐܟܰܠ ܠܰܚܡܳܐ. ܥܰܡ ܚܡܽܘܗܝ ܕܡܽܘܫܶܐ ܩܕܳܡ ܐܰ‌ܠܳܗܳܐ.</VERS>
      <VERS vnumber="13">ܘܰܗܘܳܐ ܠܒܳܬܰܪ ܝܰܘܡܳܐ. ܘܺܝܬܶܒ ܡܽܘܫܶܐ ܠܰܡܕ݂ܳܢ ܠܥܰܡܳܐ. ܘܩܳܝܡܺܝܢ ܗܘܰܘ ܥܰܡܳܐ ܠܥܶܠ ܡܶܢ ܡܽܘܫܶܐ. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ.</VERS>
      <VERS vnumber="14">ܘܰܚܙܳܐ ܚܡܽܘܗܝ ܕܡܽܘܫܶܐ ܟܽܠ ܡܶܕܶܡ ܕܰܥܒܰܕ݂ ܠܥܰܡܳܐ. ܘܶܐܡܰܪ ܠܶܗ. ܡܳܢܰܘ ܦܶܬܓܳܡܳܐ ܗܳܢܳܐ ܕܥܳܒܶܕ݂ ܐܰܢ̱ܬ ܠܥܰܡܳܐ. ܠܡܳܢܳܐ ܝܳܬܶܒ ܐܰܢ̱ܬ ܒܰܠܚܽܘܕܰܝܟ. ܘܟܽܠܶܗ ܥܰܡܳܐ ܩܳܐܶܡ ܠܥܶܠ ܡܶܢܳܟ݂. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ.</VERS>
      <VERS vnumber="15">ܘܶܐܡܰܪ ܡܽܘܫܶܐ ܠܰܚܡܽܘܗܝ. ܕܳܐܬܶܝܢ ܠܘܳܬܝ ܥܰܡܳܐ ܠܡܶܫܐܰܠ ܡܶܠܬܳܐ ܡܶܢ ܐܰ‌ܠܳܗܳܐ.</VERS>
      <VERS vnumber="16">ܘܡܳܐ ܕܗܳܘܶܐ ܠܗܽܘܢ ܦܶܬܓܳܡܳܐ. ܐܳܬܶܝܢ ܠܘܳܬܝ. ܘܕ݂ܳܐܶܢ ܐ̱ܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ. ܘܰܡܚܰܘܶܐ ܐ̱ܢܳܐ ܠܗܽܘܢ ܦܽܘܩܕܳܢܰܘ̈ܗܝ ܕܰܐ‌ܠܳܗܳܐ ܘܢܳܡܽܘܣܰܘ̈ܗܝ.</VERS>
      <VERS vnumber="17">ܘܶܐܡܰܪ ܠܶܗ ܚܡܽܘܗܝ ܠܡܽܘܫܶܐ. ܠܳܐ ܫܰܦܺܝܪ ܥܳܒܶܕ݂ ܐܰܢ̱ܬ.</VERS>
      <VERS vnumber="18">ܡܶܨܛܰܥܳܪܽܘ ܡܶܨܛܰܥܰܪ ܐܰܢ̱ܬ. ܐܳܦ ܐܰܢ̱ܬ ܐܳܦ ܟܽܠܶܗ ܥܰܡܳܐ ܗܳܢܳܐ ܕܥܰܡܳܟ݂. ܡܶܛܽܠ ܕܝܰܩܺܝܪ ܗ̱ܘ ܡܶܢܳܟ݂ ܦܶܬܓܳܡܳܐ. ܘܠܳܐ ܡܶܫܟܰܚ ܐܰܢ̱ܬ ܠܡܶܥܒܕܶܗ ܒܰܠܚܽܘܕܰܝܟ.</VERS>
      <VERS vnumber="19">ܗܳܫܳܐ ܫܡܰܥ ܒܩܳܠܝ. ܘܶܐܡܠܟ݂ܳܟ݂. ܘܢܶܗܘܶܐ ܐܰ‌ܠܳܗܳܐ ܥܰܡܳܟ݂. ܗܘܺܝ ܐܰܢ̱ܬ ܡܰܠܦܳܢܳܐ ܠܥܰܡܳܐ ܡܶܢ ܐܰ‌ܠܳܗܳܐ. ܘܰܗܘܰܝܬ ܡܰܥܶܠ ܦܶܬ݂ܓ݂ܳܡܰܝ̈ܗܘܢ ܩܕܳܡ ܐܰ‌ܠܳܗܳܐ.</VERS>
      <VERS vnumber="20">ܘܰܬ݂ܙܰܗܰܪ ܐܶܢܽܘܢ ܕܢܶܛܪܽܘܢ ܦܽܘܩܕܳܢ̈ܶܐ ܘܢܳܡܽܘܣ̈ܶܐ. ܘܰܬ݂ܚܰܘܶܐ ܐܶܢܽܘܢ ܐܽܘܪܚܳܐ ܕܢܺܐܙܽܠܘܢ ܒܳܗ̇ ܘܰܥܒܳܕ̈ܶܐ ܕܢܶܥܒܕ݂ܽܘܢ.</VERS>
      <VERS vnumber="21">ܘܰܐܢ̱ܬ ܬܶܚܙܶܐ ܡܶܢ ܟܽܠܶܗ ܥܰܡܳܐ ܓܰܒܖ̈ܶܐ ܕܚܰܝܠܳܐ. ܕܕ݂ܳܚܠܺܝܢ ܡܶܢ ܐܰ‌ܠܳܗܳܐ. ܓܰܒܖ̈ܺܝܢ ܫܰܪܺܝܪܺܝܢ. ܘܣܳܢܶܝܢ ܫܽܘܚܕܳܐ ܘܢܶܟܠܳܐ. ܘܰܐܩܺܝܡ ܥܠܰܝܗܽܘܢ ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ.</VERS>
      <VERS vnumber="22">ܘܢܶܗܘܽܘܢ ܕܳܝܢܺܝܢ ܠܥܰܡܳܐ ܒܟܽܠܥܕܳܢ. ܘܟܰܕ݂ ܢܶܗܘܶܐ ܠܗܽܘܢ ܦܶܬܓܳܡܳܐ ܪܰܒܳܐ. ܢܺܐܬܽܘܢ ܠܘܳܬ݂ܳܟ݂. ܘܟܽܠ ܦܶܬܓܳܡܳܐ ܙܥܽܘܪܳܐ ܗܶܢܽܘܢ ܢܕ݂ܽܘܢܽܘܢ. ܘܰܐܩܶܠ ܡܶܢܳܟ݂. ܘܢܶܫܩܠܽܘܢ ܥܰܡܳܟ݂.</VERS>
      <VERS vnumber="23">ܘܶܐܢ ܦܶܬܓܳܡܳܐ ܗܳܢܳܐ ܬܶܥܒܶܕ݂. ܡܦܰܩܶܕ݂ ܠܳܟ݂ ܐܰ‌ܠܳܗܳܐ. ܘܡܶܫܟܰܚ ܐܰܢ̱ܬ ܠܰܡܩܳܡ. ܘܳܐܦ ܟܽܠܶܗ ܥܰܡܳܐ ܗܳܢܳܐ. ܐ̱ܢܳܫ ܠܒܰܝܬܶܗ ܢܺܐܙܽܠܘܢ ܒܰܫܠܳܡܳܐ.</VERS>
      <VERS vnumber="24">ܘܰܫܡܰܥ ܡܽܘܫܶܐ ܒܩܳܠܶܗ ܕܰܚܡܽܘܗܝ. ܘܰܥܒܰܕ݂ ܟܽܠ ܡܶܕܶܡ ܕܶܐܡܰܪ ܠܶܗ.</VERS>
      <VERS vnumber="25">ܘܰܓ݂ܒܳܐ ܡܽܘܫܶܐ ܓܰܒܖ̈ܶܐ ܕܚܰܝܠܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܰܐܩܺܝܡ ܐܶܢܽܘܢ ܖ̈ܺܝܫܶܐ ܥܰܠ ܥܰܡܳܐ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ.</VERS>
      <VERS vnumber="26">ܘܕ݂ܳܝܢܺܝܢ ܗܘܰܘ ܠܥܰܡܳܐ ܒܟܽܠܥܕܳܢ. ܘܦܶܬܓܳܡܳܐ ܕܰܩܫܶܐ ܡܰܝܬܶܝܢ ܗܘܰܘ ܠܘܳܬ݂ ܡܽܘܫܶܐ. ܘܦܶܬܓܳܡܳܐ ܙܥܽܘܪܳܐ ܕܳܝܢܺܝܢ ܗܘܰܘ ܗܶܢܽܘܢ.</VERS>
      <VERS vnumber="27">ܘܫܰܕܰܪ ܡܽܘܫܶܐ ܠܰܚܡܽܘܗܝ ܘܶܐܙܰܠ ܠܰܐܪܥܶܗ.</VERS>
    </CHAPTER>
    <CHAPTER cnumber="19">
      <VERS vnumber="1">ܒܝܰܪܚܳܐ ܬܠܺܝܬ݂ܳܝܳܐ ܒܳܬܰܪ ܡܰܦܩܳܢܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ. ܒܶܗ ܒܝܰܘܡܳܐ ܗܳܢܳܐ ܐܶܬ݂ܰܘ ܠܡܰܕ݂ܒܪܳܐ ܕܣܺܝܢ.</VERS>
      <VERS vnumber="2">ܘܰܫܩܰܠܘ ܡܶܢ ܪܦܺܝܕ݂ܺܝܢ. ܘܶܐܬ݂ܰܘ ܠܡܰܕ݂ܒܪܳܐ ܕܣܺܝܢܰܝ. ܘܰܫܪܰܘ ܒܡܰܕ݂ܒܪܳܐ. ܘܰܫܪܳܐ ܬܰܡܳܢ ܝܺܣܪܳܐܶܝܠ ܠܽܘܩܒܰܠ ܛܽܘܪܳܐ.</VERS>
      <VERS vnumber="3">ܘܡܽܘܫܶܐ ܣܠܶܩ ܠܘܳܬ݂ ܐܰ‌ܠܳܗܳܐ. ܘܰܩܪܳܐ ܠܶܗ ܐܰ‌ܠܳܗܳܐ ܡܶܢ ܛܽܘܪܳܐ. ܘܶܐܡܰܪ. ܗܳܟܰܢܳܐ ܬܺܐܡܰܪ ܠܰܕ݂ܒܶܝܬ݂ ܝܰܥܩܽܘܒ. ܘܰܬ݂ܚܰܘܶܐ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="4">ܐܰܢ̱ܬܽܘܢ ܚܙܰܝܬܽܘܢ ܡܶܕܶܡ ܕܥܶܒܕܶܬ݂ ܠܡܶܨܖ̈ܳܝܶܐ. ܘܰܫܩܰܠܬܟܽܘܢ ܐܰܝܟ݂ ܕܥܰܠ ܓܶܦܰܝ̈ ܢܶܫܪܳܐ. ܘܰܐܝܬܺܝܬܟܽܘܢ ܠܘܳܬܝ.</VERS>
      <VERS vnumber="5">ܘܗܳܫܳܐ ܐܶܢ ܡܶܫܡܰܥ ܬܶܫܡܥܽܘܢ ܒܩܳܠܝ. ܘܬܶܛܪܽܘܢ ܩܝܳܡܝ. ܬܶܗܘܢ ܚܰܒܺܝܒܺܝܢ ܠܺܝ ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܡܶܛܽܠ ܕܕ݂ܺܝܠܝ ܗ̱ܝ ܐܰܪܥܳܐ.</VERS>
      <VERS vnumber="6">ܘܰܐܢ̱ܬܽܘܢ ܬܶܗܘܢ ܠܺܝ ܡܰܠܟܽܘܬܳܐ. ܘܟܳܗ̈ܢܶܐ ܘܥܰܡܳܐ ܩܰܕܺܝܫܳܐ. ܗܳܠܶܝܢ ܦܶܬ݂ܓ݂ܳܡ̈ܶܐ ܬܺܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܘܶܐܬ݂ܳܐ ܡܽܘܫܶܐ ܘܰܩܪܳܐ ܠܩܰܫܺܝܫ̈ܶܐ ܕܥܰܡܳܐ. ܘܶܐܡܰܪ ܩܕ݂ܳܡܝܗܽܘܢ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ ܕܦܰܩܕܶܗ ܡܳܪܝܳܐ.</VERS>
      <VERS vnumber="8">ܘܰܥܢܰܘ ܟܽܠܶܗ ܥܰܡܳܐ ܐܰܟ݂ܚܕ݂ܳܐ. ܘܶܐܡܰܪܘ. ܟܽܠ ܡܶܕܶܡ ܕܳܐܡܰܪ ܡܳܪܝܳܐ ܢܶܥܒܶܕ݂. ܘܰܐܗܦܶܟ݂ ܡܽܘܫܶܐ ܦܶܬܓ݂ܳܡܰܘ̈ܗܝ ܕܥܰܡܳܐ ܠܘܳܬ݂ ܡܳܪܝܳܐ.</VERS>
      <VERS vnumber="9">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܐܳܬܶܐ ܐ̱ܢܳܐ ܠܘܳܬ݂ܳܟ݂ ܒܥܰܡܛܳܢܳܐ ܕܰܥܢܳܢܳܐ. ܡܶܛܽܠ ܕܢܶܫܡܥܽܘܢ ܥܰܡܳܐ ܟܰܕ݂ ܡܡܰܠܶܠ ܐ̱ܢܳܐ ܥܰܡܳܟ݂. ܘܳܐܦ ܠܳܟ݂ ܢܗܰܝܡܢܽܘܢ ܠܥܳܠܰܡ. ܘܚܰܘܺܝ ܡܽܘܫܶܐ ܦܶܬܓ݂ܳܡܰܘ̈ܗܝ ܕܥܰܡܳܐ ܩܕܳܡ ܡܳܪܝܳܐ.</VERS>
      <VERS vnumber="10">ܘܶܐܡܰܪ ܡܳܪܝܳܐ ܠܡܽܘܫܶܐ. ܙܶܠ ܠܘܳܬ݂ ܥܰܡܳܐ. ܘܩܰܕܶܫ ܐܶܢܽܘܢ ܝܰܘܡܳܢܳܐ ܘܰܡܚܳܪ. ܘܰܢܚܰܘܪܽܘܢ ܠܒܽܘܫܰܝ̈ܗܽܘܢ.</VERS>
      <VERS vnumber="11">ܘܢܶܗܘܽܘܢ ܡܛܰܝܒܺܝܢ ܠܝܰܘܡܳܐ ܬܠܺܝܬܳܝܳܐ. ܡܶܛܽܠ ܕܰܒܝܰܘܡܳܐ ܬܠܺܝܬܳܝܳܐ ܢܳܚܶܬ݂ ܡܳܪܝܳܐ ܠܥܺܝܢ ܟܽܠܶܗ ܥܰܡܳܐ ܠܛܽܘܪܳܐ ܕܣܺܝܢܰܝ.</VERS>
      <VERS vnumber="12">ܘܰܐܪܡܳܐ ܣܳܗܕܽܘܬܳܐ ܒܥܰܡܳܐ ܘܶܐܡܰܪ ܠܗܽܘܢ. ܐܶܙܕܰܗܪܘ ܠܳܐ ܬܶܣܩܽܘܢ ܠܛܽܘܪܳܐ. ܘܠܳܐ ܬܶܬ݂ܩܰܪܒܽܘܢ ܠܰܫܦܽܘܠܰܘ̈ܗܝ. ܘܟܽܠ ܡܰܢ ܕܢܶܩܪܽܘܒ ܠܛܽܘܪܳܐ ܢܶܬ݂ܩܛܶܠ.</VERS>
      <VERS vnumber="13">ܠܳܐ ܬܶܩܪܽܘܒ ܒܶܗ ܐܺܝܕ݂ܳܐ. ܐܶܠܳܐ ܡܶܬ݂ܪܓܳܡܽܘ ܢܶܬ݂ܪܓܶܡ ܘܡܶܫܬܕ݂ܳܝܽܘ ܢܶܫܬܕܶܐ. ܐܶܢ ܒܥܺܝܪܳܐ ܗ̱ܝ ܘܶܐܢ ܒܰܪܢܳܫܳܐ ܠܳܐ ܢܺܚܶܐ. ܘܡܳܐ ܕܫܶܬ݂ܩܰܬ݂ ܩܰܪܢܳܐ. ܫܪܶܐ ܠܟܽܘܢ ܠܡܶܣܰܩ ܠܛܽܘܪܳܐ.</VERS>
      <VERS vnumber="14">ܘܰܢܚܶܬ݂ ܡܽܘܫܶܐ ܡܶܢ ܛܽܘܪܳܐ ܠܘܳܬ݂ ܥܰܡܳܐ. ܘܩܰܕܶܫ ܠܥܰܡܳܐ. ܘܚܰܘܰܪܘ ܠܒܽܘܫܰܝ̈ܗܽܘܢ.</VERS>
      <VERS vnumber="15">ܘܶܐܡܰܪ ܡܽܘܫܶܐ ܠܥܰܡܳܐ. ܗܘܰܝܬܽܘܢ ܡܛܰܝܒܺܝܢ ܠܝܰܘܡܳܐ ܬܠܺܝܬܳܝܳܐ. ܠܳܐ ܬܶܬ݂ܩܰܪܒܽܘܢ ܠܰܐܢ̱ܬܬܳܐ.</VERS>
      <VERS vnumber="16">ܘܰܗܘܳܐ ܒܝܰܘܡܳܐ ܬܠܺܝܬܳܝܳܐ ܟܰܕ݂ ܗܘܳܐ ܫܰܦܪܳܐ. ܗܘܰܘ ܩ̈ܳܠܶܐ ܘܒܰܖ̈ܩܶܐ. ܘܰܥܢܳܢܳܐ ܬܰܩܺܝܦܬܳܐ ܗܘܳܬ݂ ܥܰܠ ܛܽܘܪܳܐ. ܘܩܳܠܳܐ ܕܩܰܪܢܳܐ ܚܰܣܺܝܢ ܗܘܳܐ ܛܳܒ. ܘܙܳܥܘ ܟܽܠܶܗ ܥܰܡܳܐ ܕܺܐܝܬ݂ ܒܡܰܫܪܺܝܬܳܐ.</VERS>
      <VERS vnumber="17">ܘܰܐܦܶܩ ܡܽܘܫܶܐ ܠܥܰܡܳܐ ܠܽܐܘܪܥܶܗ ܕܰܐ‌ܠܳܗܳܐ ܡܶܢ ܡܰܫܪܺܝܬܳܐ. ܘܩܳܡܘ ܒܰܫܦܽܘܠܰܘ̈ܗܝ ܕܛܽܘܪܳܐ.</VERS>
      <VERS vnumber="18">ܘܛܽܘܪܳܐ ܕܣܺܝܢܰܝ ܬܳܐܶܢ ܗܘܳܐ ܟܽܠܶܗ. ܡܶܛܽܠ ܕܰܢܚܶܬ݂ ܥܠܰܘܗ̱ܝ ܡܳܪܝܳܐ ܒܢܽܘܪܳܐ. ܘܰܣܠܶܩ ܬܶܢܳܢܶܗ ܐܰܝܟ݂ ܬܶܢܳܢܳܐ ܕܰܐܬܽܘܢܐ. ܘܙܳܥ ܟܽܠܶܗ ܛܽܘܪܳܐ ܛܳܒ.</VERS>
      <VERS vnumber="19">ܘܰܗܘܳܐ ܩܳܠܳܐ ܕܩܰܪܢܳܐ ܐܳܙܶܠ ܗܘܳܐ ܘܬ݂ܳܩܶܦ ܛܳܒ. ܘܡܽܘܫܶܐ ܡܡܰܠܶܠ ܗܘܳܐ. ܘܰܐ‌ܠܳܗܳܐ ܥܳܢܶܐ ܠܶܗ ܒܩܳܠܳܐ.</VERS>
      <VERS vnumber="20">ܘܰܢܚܶܬ݂ ܡܳܪܝܳܐ ܠܛܽܘܪܳܐ ܕܣܺܝܢܰܝ. ܠܪܺܝܫܶܗ ܕܛܽܘܪܳܐ. ܘܰܩܪܳܐ ܡܳܪܝܳܐ ܠܡܽܘܫܶܐ ܠܪܺܝܫܶܗ ܕܛܽܘܪܳܐ. ܘܰܣܠܶܩ ܡܽܘܫܶܐ.</VERS>
      <VERS vnumber="21">ܘܶܐܡܰܪ ܡܳܪܝܳܐ ܠܡܽܘܫܶܐ. ܚܽܘܬ݂ ܣܰܗܶܕ݂ ܒܥܰܡܳܐ ܕܠܳܐ ܢܰܪܚܩܽܘܢ ܩܕܳܡ ܡܳܪܝܳܐ ܠܡܶܚܙܳܐ. ܘܢܶܦܶܠ ܡܶܢܗܽܘܢ ܣܰܓܺܝ.</VERS>
      <VERS vnumber="22">ܘܳܐܦ ܟܳܗ̈ܢܶܐ ܕܩܰܪܺܝܒܺܝܢ ܠܡܳܪܝܳܐ ܢܶܬ݂ܩܰܕܫܽܘܢ. ܕܠܳܐ ܢܶܫܠܰܛ ܒܗܽܘܢ ܡܳܪܝܳܐ.</VERS>
      <VERS vnumber="23">ܘܶܐܡܰܪ ܡܽܘܫܶܐ ܠܡܳܪܝܳܐ. ܠܳܐ ܡܶܫܟܚܺܝܢ ܥܰܡܳܐ ܠܡܶܣܰܩ ܠܛܽܘܪܳܐ ܕܣܺܝܢܰܝ. ܡܶܛܽܠ ܕܰܐܢ̱ܬ ܣܰܗܶܕܬ ܒܰܢ ܘܶܐܡܰܪܬ ܠܺܝ. ܕܬܰܚܶܡܳܝܗܝ ܠܛܽܘܪܳܐ. ܘܩܰܕܶܫܳܝܗܝ.</VERS>
      <VERS vnumber="24">ܘܶܐܡܰܪ ܠܶܗ ܡܳܪܝܳܐ. ܙܶܠ ܚܽܘܬ݂. ܘܣܰܩ ܐܰܢ̱ܬ ܘܰܐܗܪܽܘܢ ܐܰܚܽܘܟ݂ ܥܰܡܳܟ݂. ܘܟܳܗ̈ܢܶܐ ܘܥܰܡܳܐ ܠܳܐ ܢܰܪܚܩܽܘܢ ܠܡܶܣܰܩ ܩܕܳܡ ܡܳܪܝܳܐ. ܕܰܠܡܳܐ ܢܩܰܛܶܠ ܡܶܢܗܽܘܢ.</VERS>
      <VERS vnumber="25">ܘܰܢܚܶܬ݂ ܡܽܘܫܶܐ ܠܘܳܬ݂ ܥܰܡܳܐ. ܘܶܐܡܰܪ ܠܗܽܘܢ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܶܐܡܰܪ ܐܰ‌ܠܳܗܳܐ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ.</VERS>
      <VERS vnumber="2">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ݂ ܡܶܢ ܐܰܪܥܳܐ ܕܶܡܨܪܶܝܢ. ܡܶܢ ܒܶܝܬ݂ ܥܰܒܕܽܘܬܳܐ.</VERS>
      <VERS vnumber="3">ܠܳܐ ܢܶܗܘܽܘܢ ܠܳܟ݂ ܐܰܠܳܗܺܝ̈ܢ ܐ̱ܚܖ̈ܳܢܺܝܢ ܠܒܰܪ ܡܶܢܝ.</VERS>
      <VERS vnumber="4">ܠܳܐ ܬܶܥܒܶܕ݂ ܠܳܟ݂ ܟܽܠ ܨܠܶܡ ܘܟܽܠ ܕܡܽܘ. ܕܺܐܝܬ݂ ܒܰܫܡܰܝܳܐ ܠܥܶܠ. ܘܕ݂ܺܐܝܬ݂ ܒܰܐܪܥܳܐ ܡܶܢ ܠܬܰܚܬ. ܘܕ݂ܺܐܝܬ݂ ܒܡܰܝ̈ܳܐ ܠܬܰܚܬ ܡܶܢ ܐܰܪܥܳܐ.</VERS>
      <VERS vnumber="5">ܠܳܐ ܬܶܣܓܽܘܕ݂ ܠܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂. ܐܰ‌ܠܳܗܳܐ ܛܰܢܳܢܳܐ. ܦܳܪܰܥ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ ܠܣܳܢ̈ܰܐܝ.</VERS>
      <VERS vnumber="6">ܘܥܳܒܶܕ݂ ܐ̱ܢܳܐ ܛܰܝܒܽܘܬ݂ܳܐ ܠܰܐܠܦ̈ܶܐ ܕܕ݂ܳܖ̈ܶܐ ܠܖ̈ܳܚܡܰܝ. ܘܰܠܢܳܛܖ̈ܰܝ ܦܽܘܩܕ̈ܳܢܰܝ.</VERS>
      <VERS vnumber="7">ܠܳܐ ܬܺܐܡܶܐ ܒܰܫܡܶܗ ܕܡܳܪܝܳܐ ܐܰܠܳܗܳܟ݂ ܒܕܰܓܳܠܽܘܬܳܐ. ܡܶܛܽܠ ܕܠܳܐ ܡܙܰܟܶܐ ܡܳܪܝܳܐ ܠܡܰܢ ܕܝܳܡܶܐ ܒܰܫܡܶܗ ܒܕܰܓܳܠܽܘܬܳܐ.</VERS>
      <VERS vnumber="8">ܐܶܬܕܰܟ݂ܪ ܝܰܘܡܳܐ ܕܫܰܒܬ݂ܳܐ ܠܰܡܩܰܕܳܫܽܘܬܶܗ.</VERS>
      <VERS vnumber="9">ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܬܶܥܒܶܕ ܟܽܠ ܥܒܳܕ݂ܳܟ݂.</VERS>
      <VERS vnumber="10">ܘܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܥܒܶܕ ܒܶܗ ܟܽܠ ܥܒܳܕ݂. ܐܰܢ̱ܬ. ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܰܒܥܺܝܪܳܟ݂. ܘܬ݂ܰܘܬܳܒܳܐ ܕܰܒܩܽܘܖ̈ܝܳܟ݂.</VERS>
      <VERS vnumber="11">ܡܶܛܽܠ ܕܠܶܫܬܳܐ ܝܰܘܡܺܝ̈ܢ ܥܒܰܕ݂ ܡܳܪܝܳܐ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܺܐܝܬ݂ ܒܗܽܘܢ. ܘܶܐܬܬܢܺܝܚ ܒܝܰܘܡܳܐ ܫܒܺܝܥܳܝܳܐ. ܡܶܛܽܠ ܗܳܢܳܐ ܒܰܪܶܟ݂ ܐܰ‌ܠܳܗܳܐ ܠܝܰܘܡܳܐ ܫܒܺܝܥܳܝܳܐ ܘܩܰܕܫܶܗ.</VERS>
      <VERS vnumber="12">ܝܰܩܰܪ ܠܰܐܒܽܘܟ݂ ܘܠܶܐܡܳܟ݂. ܕܢܶܣܓܽܘܢ ܝܰܘ̈ܡܰܝܟ ܒܰܐܪܥܳܐ. ܕܡܳܪܝܳܐ ܐܰܠܳܗܳܟ݂ ܝܳܗܶܒ ܠܳܟ݂.</VERS>
      <VERS vnumber="13">ܠܳܐ ܬܶܩܛܽܘܠ.</VERS>
      <VERS vnumber="14">ܠܳܐ ܬܓ݂ܽܘܪ.</VERS>
      <VERS vnumber="15">ܠܳܐ ܬܶܓ݂ܢܽܘܒ.</VERS>
      <VERS vnumber="16">ܠܳܐ ܬܶܣܗܰܕ݂ ܥܰܠ ܚܰܒܪܳܟ݂ ܣܳܗܕܽܘܬܳܐ ܕܰܓܳܠܬܳܐ.</VERS>
      <VERS vnumber="17">ܠܳܐ ܬܶܪܰܓ݂ ܒܰܝܬܶܗ ܕܚܰܒܪܳܟ݂. ܠܳܐ ܬܶܪܰܓ݂ ܐܰܢ̱ܬܬܶܗ ܕܚܰܒܪܳܟ݂. ܘܥܰܒܕܶܗ. ܘܰܐܡܬܶܗ. ܘܬ݂ܰܘܪܶܗ. ܘܰܚܡܳܪܶܗ. ܘܟܽܠ ܡܶܕܶܡ ܕܺܐܝܬ݂ ܠܚܰܒܪܳܟ݂.</VERS>
      <VERS vnumber="18">ܘܟܽܠܶܗ ܥܰܡܳܐ ܚܳܙܶܝܢ ܩ̈ܳܠܶܐ. ܘܠܰܡܦܺܝܕ̈ܶܐ. ܘܩܳܠܳܐ ܕܩܰܪܢܳܐ. ܘܛܽܘܪܳܐ ܕܬܳܐܶܢ. ܘܰܚܙܰܘ ܥܰܡܳܐ ܘܰܕ݂ܚܶܠܘ. ܘܩܳܡܘ ܡܶܢ ܪܽܘܚܩܳܐ.</VERS>
      <VERS vnumber="19">ܘܶܐܡܰܪܘ ܠܡܽܘܫܶܐ. ܡܰܠܶܠ ܐܰܢ̱ܬ ܥܰܡܰܢ. ܘܢܶܫܡܰܥ، ܘܠܳܐ ܢܡܰܠܶܠ ܥܰܡܰܢ ܐܰ‌ܠܳܗܳܐ. ܕܠܳܐ ܢܡܽܘܬ݂.</VERS>
      <VERS vnumber="20">ܘܶܐܡܰܪ ܡܽܘܫܶܐ ܠܥܰܡܳܐ. ܠܳܐ ܬܶܕ݂ܚܠܽܘܢ ܡܶܛܽܠ ܕܠܰܡܢܰܣܳܝܽܘܬ݂ܟܽܘܢ ܐܶܬܳܐ ܐܰ‌ܠܳܗܳܐ. ܡܶܛܽܠ ܕܬܶܗܘܶܐ ܕܶܚܠܬܶܗ ܩܕܳܡ ܐܰܦܰܝ̈ܟܽܘܢ. ܘܰܕ݂ܠܳܐ ܬܶܚܛܽܘܢ.</VERS>
      <VERS vnumber="21">ܘܩܳܡܘ ܥܰܡܳܐ ܡܶܢ ܪܽܘܚܩܳܐ. ܘܡܽܘܫܶܐ ܩܪܶܒ ܠܘܳܬ݂ ܥܰܪܦܶܠܳܐ ܕܬܰܡܳܢ ܐܰ‌ܠܳܗܳܐ.</VERS>
      <VERS vnumber="22">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܬܺܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܐܰܢ̱ܬܽܘܢ ܚܙܰܝܬܽܘܢ ܕܡܶܢ ܫܡܰܝܳܐ ܡܰܠܠܶܬ݂ ܥܰܡܟܽܘܢ.</VERS>
      <VERS vnumber="23">ܠܳܐ ܬܶܥܒܕ݂ܽܘܢ ܠܟܽܘܢ ܥܰܡܝ ܐܰܠܳܗ̈ܶܐ ܕܕܰܗܒܳܐ. ܘܰܐܠܳܗ̈ܶܐ ܕܣܺܐܡܳܐ ܠܳܐ ܬܶܥܒܕ݂ܽܘܢ ܠܟܽܘܢ.</VERS>
      <VERS vnumber="24">ܡܰܕܒܚܳܐ ܕܳܐܕ݂ܰܡܬܳܐ ܬܶܥܒܶܕ݂ ܠܺܝ. ܘܰܬܕܰܒܰܚ ܥܠܰܘܗ̱ܝ ܥܠܰܘ̈ܳܬ݂ܳܟ݂ ܘܩܽܘܖ̈ܒܳܢܰܝܟ. ܘܥܳܢ̈ܳܟ݂ ܘܬ݂ܰܘܖ̈ܰܝܟ. ܒܟܽܠ ܐܰܬܰܪ ܕܬܶܕ݂ܟܰܪ ܫܶܡܝ. ܐܺܬܶܐ ܠܘܳܬ݂ܳܟ݂ ܘܶܐܒܰܪܟ݂ܳܟ݂.</VERS>
      <VERS vnumber="25">ܘܶܐܢ ܡܰܕܒܚܳܐ ܕܟܺܐܦ̈ܶܐ ܬܶܥܒܶܕ݂ ܠܺܝ. ܠܳܐ ܬܶܒܢܶܝܘܗܝ ܒܦܳܣܺܝܠܬܳܐ. ܡܶܛܽܠ ܕܦܰܪܙܠܳܐ ܐܰܢܺܝܦܬ ܥܠܰܘܗ̱ܝ ܘܛܰܘܶܫܬܳܝܗܝ.</VERS>
      <VERS vnumber="26">ܘܠܳܐ ܬܶܣܰܩ ܒܕܰܖ̈ܓܶܐ ܠܡܰܕ݂ܒܰܚܝ. ܕܠܳܐ ܢܶܬ݂ܓܠܶܐ ܦܽܘܪܣܳܝܳܟ݂ ܥܠܰܘܗ̱ܝ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܗܳܠܶܝܢ ܕܺܝܢ̈ܶܐ ܕܰܬ݂ܣܺܝܡ ܩܕ݂ܳܡܝܗܽܘܢ.</VERS>
      <VERS vnumber="2">ܟܰܕ݂ ܬܶܙܒܰܢ ܥܰܒܕܳܐ ܝܽܘܕܳܝܳܐ. ܫܶܬ݂ ܫܢܺܝ̈ܢ ܢܶܦܠܚܳܟ݂. ܘܰܒܕܰܫܒܰܥ ܢܶܦܽܘܩ ܒܰܪ ܚܺܐܖ̈ܶܐ ܡܶܢ ܠܘܳܬ݂ܳܟ݂.</VERS>
      <VERS vnumber="3">ܐܶܢ ܒܰܠܚܽܘܕ݂ܰܘܗܝ ܢܶܥܽܘܠ. ܒܰܠܚܽܘܕ݂ܰܘܗܝ ܢܶܦܽܘܩ. ܘܶܐܢ ܒܥܶܠ ܐܰܢ̱ܬܬ݂ܳܐ ܗ̱ܘ. ܬܶܦܽܘܩ ܐܰܢ̱ܬܬܶܗ ܥܰܡܶܗ.</VERS>
      <VERS vnumber="4">ܘܶܐܢ ܡܳܪܶܗ ܢܶܬܶܠ ܠܶܗ ܐܰܢ̱ܬܬ݂ܳܐ. ܘܬܺܐܠܰܕ݂ ܠܶܗ ܒܢܰܝ̈ܳܐ ܘܰܒܢ̈ܳܬܳܐ. ܐܰܢ̱ܬܬ݂ܳܐ ܘܰܒܢܶܝ̈ܗ̇ ܬܶܗܘܶܐ ܕܡܳܪܶܗ. ܘܗܽܘ ܢܶܦܽܘܩ ܒܰܠܚܽܘܕ݂ܰܘܗܝ.</VERS>
      <VERS vnumber="5">ܘܶܐܢ ܢܺܐܡܰܪ ܥܰܒܕܳܐ ܕܪܳܚܶܡ ܐ̱ܢܳܐ ܠܡܳܪܝ ܘܠܰܐܢ̱ܬܰܬ݂ܝ ܘܠܰܒܢܰܝ̈. ܠܳܐ ܢܳܦܶܩ ܐ̱ܢܳܐ ܒܰܪ ܚܺܐܖ̈ܶܐ.</VERS>
      <VERS vnumber="6">ܢܩܰܪܒܺܝܘܗܝ ܡܳܪܶܗ ܠܘܳܬ݂ ܕܰܝܳܢܳܐ. ܘܰܢܩܰܪܒܺܝܘܗܝ ܠܘܳܬ݂ ܬܰܪܥܳܐ. ܐܰܘ ܠܘܳܬ݂ ܐܶܣܟܽܘܦܬܳܐ. ܘܢܶܩܽܘܒ ܡܳܪܶܗ ܐܶܕ݂ܢܶܗ ܒܡܰܩܒܳܐ. ܘܢܶܗܘܶܐ ܠܶܗ ܥܒܶܕ݂ ܦܳܠܰܚ ܠܥܳܠܰܡ.</VERS>
      <VERS vnumber="7">ܘܟܰܕ݂ ܢܙܰܒܶܢ ܓܰܒܪܳܐ ܒܰܪܬܶܗ ܠܰܐܡܬܳܐ. ܠܳܐ ܬܶܦܽܘܩ ܐܰܝܟ݂ ܕܢܳܦܩܺܝܢ ܥܰܒܕ̈ܶܐ.</VERS>
      <VERS vnumber="8">ܐܶܢ ܣܰܢܝܳܐ ܗ̱ܝ ܒܥܰܝ̈ܢܰܝ ܡܳܪܳܗ̇ ܕܠܳܐ ܢܶܣܒܺܝܗ̇. ܢܶܦܪܩܺܝܗ̇. ܠܥܰܡ ܢܽܘܟ݂ܪܳܝ ܠܳܐ ܫܠܺܝܛ ܠܶܗ ܠܰܡܙܰܒܳܢܽܘܬ݂ܳܗ̇. ܡܶܛܽܠ ܕܕܰܓܶܠ ܒܳܗ̇.</VERS>
      <VERS vnumber="9">ܘܶܐܢ ܠܰܒܪܶܗ ܢܶܣܒܺܝܗ̇. ܐܰܝܟ݂ ܢܳܡܽܘܣܳܐ ܕܡܶܬ݂ܥܒܶܕ݂ ܠܰܒ̈ܢܳܬܳܐ ܢܶܥܒܶܕ݂ ܠܳܗ̇.</VERS>
      <VERS vnumber="10">ܘܶܐܢ ܐ̱ܚܪܺܬܳܐ ܢܶܣܰܒ ܠܶܗ. ܬܽܘܪܣܳܝܳܗ̇ ܘܰܠܒܽܘܫܳܗ̇ ܘܡܰܫܟܒܳܗ̇ ܠܳܐ ܢܒܰܨܰܪ.</VERS>
      <VERS vnumber="11">ܘܶܐܢ ܗܳܠܶܝܢ ܬܠܳܬ݂ ܠܳܐ ܢܶܥܒܶܕ݂ ܠܳܗ̇. ܬܶܦܽܘܩ ܡܰܓܳܢ ܕܠܳܐ ܟܣܶܦ.</VERS>
      <VERS vnumber="12">ܕܢܶܡܚܶܐ ܠܓܰܒܪܳܐ. ܘܰܢܡܽܘܬ݂. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="13">ܘܰܕ݂ܠܳܐ ܟܡܶܢ ܠܶܗ. ܘܰܐ‌ܠܳܗܳܐ ܐܰܫܠܡܶܗ ܒܺܐܝܕ݂ܶܗ. ܥܒܶܕ݂ ܠܳܟ݂ ܐܰܬ݂ܪܳܐ ܕܢܶܥܪܽܘܩ ܠܬܰܡܳܢ.</VERS>
      <VERS vnumber="14">ܘܶܐܢ ܢܰܡܪܰܚ ܓܰܒܪܳܐ ܥܰܠ ܒܪܶܗ. ܘܢܶܩܛܠܺܝܘܗܝ ܒܢܶܟܠܳܐ. ܡܶܢ ܠܘܳܬ݂ ܡܰܕ݂ܒܰܚܝ ܕܒܰܪܳܝܗܝ ܠܡܶܩܛܠܶܗ.</VERS>
      <VERS vnumber="15">ܕܢܶܡܚܶܐ ܠܰܐܒܽܘܗܝ. ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="16">ܕܢܶܓ݂ܢܽܘܒ ܢܰܦܫܳܐ ܘܰܢܙܰܒܢܺܝܗ̇. ܘܬܶܫܬܟܰܚ ܒܺܐܝܕܰܘ̈ܗܝ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="17">ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="18">ܘܟܰܕ݂ ܢܶܨܽܘܢ ܬܪܶܝܢ ܓܰܒܖ̈ܺܝܢ. ܘܢܶܡܚܶܐ ܓܰܒܪܳܐ ܠܚܰܒܪܶܗ ܒܟܺܐܦܳܐ. ܐܰܘ ܒܰܩܛܺܝܪܳܐ. ܘܠܳܐ ܢܡܽܘܬ݂. ܘܢܶܦܶܠ ܠܡܰܪܥܳܐ.</VERS>
      <VERS vnumber="19">ܐܶܢ ܢܩܽܘܡ. ܘܰܢܗܰܠܶܟ݂ ܒܫܽܘܩܳܐ ܥܰܠ ܚܽܘܛܪܶܗ. ܢܶܙܟܶܐ ܡܰܢ ܕܰܡܚܳܝܗܝ. ܒܰܠܚܽܘܕ݂ ܒܶܛܠܳܢܶܗ ܘܰܐܓܰܪ ܐܳܣܝܳܐ ܢܶܬܶܠ.</VERS>
      <VERS vnumber="20">ܘܟܰܕ݂ ܢܶܡܚܶܐ ܓܰܒܪܳܐ ܠܥܰܒܕܶܗ. ܐܰܘ ܠܰܐܡܬܶܗ ܒܚܽܘܛܪܳܐ. ܘܰܢܡܽܘܬ݂ ܬܚܶܝܬ݂ ܐܺܝܕ݂ܶܗ. ܡܶܬܬܕܳܢܽܘ ܢܶܬܬܕܺܝܢ.</VERS>
      <VERS vnumber="21">ܒܪܰܡ ܕܶܝܢ ܐܶܢ ܚܰܕ݂ ܝܽܘܡ. ܐܰܘ ܬܪܶܝܢ ܝܰܘܡܺܝ̈ܢ ܢܺܚܶܐ. ܠܳܐ ܢܶܬܬܕܺܝܢ. ܡܶܛܽܠ ܕܟܶܣܦܶܗ ܗ̱ܘ.</VERS>
      <VERS vnumber="22">ܘܟܰܕ݂ ܢܶܨܽܘܢ ܬܪܶܝܢ ܓܰܒܖ̈ܺܝܢ. ܘܢܶܡܚܽܘܢ ܐܰܢ̱ܬܬ݂ܳܐ ܕܒܰܛܢܳܐ ܘܢܰܦܩܽܘܢ ܥܽܘܠܳܗ̇. ܘܠܳܐ ܢܶܗܘܶܐ ܩܺܐܪܣܳܐ. ܡܶܬ݂ܚܰܣܳܪܽܘ ܢܶܬ݂ܚܰܣܰܪ. ܐܰܝܟ݂ ܕܪܳܡܶܐ ܥܠܰܘܗ̱ܝ ܒܰܥܠܳܗ̇ ܕܰܐܢ̱ܬܬܳܐ. ܘܢܶܬܶܠ ܐܰܝܟ݂ ܕܦܳܣܩܺܝܢ ܕܰܝܳܢ̈ܶܐ.</VERS>
      <VERS vnumber="23">ܘܶܐܢ ܩܺܐܪܣܳܐ ܗ̱ܘ. ܢܶܬܶܠ ܢܰܦܫܳܐ ܚܠܳܦ ܢܰܦܫܳܐ.</VERS>
      <VERS vnumber="24">ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܺܝܕ݂ܳܐ ܚܠܳܦ ܐܺܝܕ݂ܳܐ. ܪܶܓ݂ܠܳܐ ܚܠܳܦ ܪܶܓ݂ܠܳܐ.</VERS>
      <VERS vnumber="25">ܟܘܳܝܳܐ ܚܠܳܦ ܟܘܳܝܳܐ. ܨܽܘܠܦܬܳܐ ܚܠܳܦ ܨܽܘܠܦܬܳܐ. ܦܰܟܳܐ ܚܠܳܦ ܦܰܟܳܐ.</VERS>
      <VERS vnumber="26">ܘܟܰܕ݂ ܢܶܡܚܶܐ ܓܰܒܪܳܐ ܠܥܰܝܢܳܐ ܕܥܰܒܕܶܗ. ܐܰܘ ܠܥܰܝܢܳܐ ܕܰܐܡܬܶܗ. ܘܰܢܣܰܪܚܺܝܗ̇. ܒܰܪ ܚܺܐܖ̈ܶܐ ܢܶܫܒܩܺܝܘܗܝ ܚܠܳܦ ܥܰܝܢܶܗ.</VERS>
      <VERS vnumber="27">ܘܶܐܢ ܫܶܢܳܐ ܕܥܰܒܕܶܗ. ܐܰܘ ܫܶܢܳܐ ܕܰܐܡܬܶܗ ܢܰܪܡܶܐ. ܒܰܪ ܚܺܐܖ̈ܶܐ ܢܶܫܒܩܺܝܘܗܝ ܚܠܳܦ ܫܶܢܶܗ.</VERS>
      <VERS vnumber="28">ܘܟܰܕ݂ ܢܶܕ݂ܩܽܘܪ ܬܰܘܪܳܐ ܠܓܰܒܪܳܐ. ܐܰܘ ܠܰܐܢ̱ܬܬܳܐ. ܘܰܢܡܽܘܬ݂. ܡܶܬ݂ܪܓܳܡܽܘ ܢܶܬ݂ܪܓܶܡ ܬܰܘܪܳܐ. ܘܠܳܐ ܢܶܬ݂ܐܟܶܠ ܒܶܣܪܶܗ. ܘܡܳܪܶܗ ܕܬܰܘܪܳܐ ܢܶܗܘܶܐ ܙܰܟܳܝ.</VERS>
      <VERS vnumber="29">ܘܶܐܢ ܬܰܘܪܳܐ ܥܳܓ݂ܽܘܫܳܐ ܗܘܳܐ ܡܶܢ ܐܶܬ݂ܡܳܠܝ ܘܡܶܢ ܝܰܘܡܳܐ ܕܰܩܕܳܡܰܘܗܝ. ܘܰܐܣܗܶܕ݂ܘ ܒܡܳܪܶܗ ܘܠܳܐ ܢܰܛܪܶܗ. ܘܢܶܩܛܽܘܠ ܠܓܰܒܪܳܐ ܐܰܘ ܠܰܐܢ̱ܬܬܳܐ. ܬܰܘܪܳܐ ܢܶܬܪܓܶܡ. ܘܳܐܦ ܡܳܪܶܗ ܢܶܬ݂ܩܛܶܠ.</VERS>
      <VERS vnumber="30">ܘܶܐܢ ܡܳܡܽܘܢܳܐ ܢܰܪܡܽܘܢ ܥܠܰܘܗ̱ܝ. ܢܶܬܶܠ ܦܽܘܪܩܳܢܳܐ ܕܢܰܦܫܶܗ. ܟܡܳܐ ܕܫܳܐܠܺܝܢ ܠܶܗ.</VERS>
      <VERS vnumber="31">ܘܶܐܢ ܠܰܒܪܳܐ. ܐܰܘ ܠܒܰܪܬܳܐ ܢܶܕ݂ܩܽܘܪ ܬܰܘܪܳܐ. ܐܰܝܟ݂ ܕܺܝܢܳܐ ܗܳܢܳܐ ܢܶܬ݂ܥܒܶܕ݂ ܠܶܗ.</VERS>
      <VERS vnumber="32">ܘܶܐܢ ܠܥܰܒܕܳܐ ܐܰܘ ܠܰܐܡܬܳܐ ܢܶܕܩܽܘܪ ܬܰܘܪܳܐ. ܬܠܳܬ݂ܺܝܢ ܐܶܣܬܺܝܖ̈ܺܝܢ ܕܟܶܣܦܳܐ ܢܶܬܶܠ ܠܡܳܪܶܗ. ܘܬܰܘܪܳܐ ܢܶܬ݂ܪܓܶܡ.</VERS>
      <VERS vnumber="33">ܘܟܰܕ݂ ܢܶܦܬܰܚ ܓܰܒܪܳܐ ܓܽܘܒܳܐ. ܐܰܘ ܢܶܚܦܽܘܪ ܓܰܒܪܳܐ ܒܺܪܳܐ. ܘܠܳܐ ܢܟܰܣܶܐ ܐܶܢܽܘܢ. ܘܢܶܦܶܠ ܬܰܡܳܢ ܬܰܘܪܳܐ ܐܰܘ ܚܡܳܪܳܐ.</VERS>
      <VERS vnumber="34">ܡܳܪܶܗ ܕܓܽܘܒܳܐ ܢܶܦܪܽܘܥ ܟܶܣܦܳܐ ܠܡܳܖ̈ܰܘܗܝ. ܘܡܺܝܬܳܐ ܢܶܗܘܶܐ ܕܺܝܠܶܗ.</VERS>
      <VERS vnumber="35">ܘܟܰܕ݂ ܢܶܕ݂ܩܽܘܪ ܬܰܘܪܳܐ ܕܓܰܒܪܳܐ ܠܬܰܘܪܳܐ ܕܓܰܒܪܳܐ ܚܰܒܪܶܗ ܘܰܢܡܽܘܬ݂. ܢܙܰܒܢܽܘܢ ܠܬܰܘܪܳܐ ܚܰܝܳܐ. ܘܢܶܦܠܓ݂ܽܘܢ ܟܶܣܦܶܗ. ܘܳܐܦ ܕܡܺܝܬܳܐ ܢܶܦܠܓ݂ܽܘܢ.</VERS>
      <VERS vnumber="36">ܘܶܐܢ ܐܶܬ݂ܺܝܕܰܥ ܕܬܰܘܪܳܐ ܥܳܓ݂ܽܘܫܳܐ ܗܘܳܐ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܘܠܳܐ ܢܰܛܪܶܗ ܡܳܪܶܗ. ܢܶܬܶܠ ܬܰܘܪܳܐ ܚܠܳܦ ܬܰܘܪܳܐ. ܘܡܺܝܬܳܐ ܢܶܗܘܶܐ ܕܺܝܠܶܗ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܟܰܕ݂ ܢܶܓ݂ܢܽܘܒ ܓܰܒܪܳܐ ܬܰܘܪܳܐ. ܐܰܘ ܢܶܩܝܳܐ. ܘܢܶܟܽܘܣ ܐܶܢܽܘܢ. ܐܰܘ ܢܙܰܒܶܢ ܐܶܢܽܘܢ. ܚܰܡܫܳܐ ܬܰܘܖ̈ܺܝܢ ܢܶܬܶܠ ܚܠܳܦ ܬܰܘܪܳܐ. ܘܰܐܪܒܰܥ ܢܩܰܘ̈ܳܢ ܢܶܬܶܠ ܚܠܳܦ ܢܶܩܝܳܐ.</VERS>
      <VERS vnumber="2">ܘܶܐܢ ܒܦܽܘܠܫܬܳܐ ܢܶܫܬܟܰܚ ܓܰܢܳܒܳܐ. ܘܢܶܒܠܰܥ ܘܰܢܡܽܘܬ݂. ܠܰܝܬ ܠܶܗ ܥܝܳܪܬܳܐ.</VERS>
      <VERS vnumber="3">ܘܶܐܢ ܕܶܢܚܰܬ݂ ܥܠܰܘܗ̱ܝ ܫܶܡܫܳܐ. ܐܺܝܬ݂ ܠܶܗ ܥܝܳܪܬܳܐ. ܘܡܶܦܪܰܥ ܢܶܦܪܽܘܥ. ܘܶܐܢ ܠܰܝܬ ܠܶܗ. ܢܶܙܕܰܒܰܢ ܒܰܓ݂ܢܽܘܒܬܶܗ.</VERS>
      <VERS vnumber="4">ܘܶܐܢ ܡܶܫܬܟ݂ܳܚܽܘ ܬܶܫܬܟܰܚ ܒܺܐܝܕܰܘ̈ܗܝ ܓܢܽܘܒܬܳܐ. ܡܶܢ ܬܰܘܪܳܐ. ܘܠܰܚܡܳܪܳܐ. ܘܰܥܕܰܡܳܐ ܠܢܶܩܝܳܐ ܟܰܕ݂ ܚܰܝܺܝܢ. ܚܰܕ݂ ܒܰܬܪܶܝܢ ܢܫܰܠܶܡ.</VERS>
      <VERS vnumber="5">ܘܟܰܕ݂ ܢܰܘܟܶܠ ܓܰܒܪܳܐ ܚܰܩܠܳܐ ܐܰܘ ܟܰܪܡܳܐ. ܘܰܢܫܰܡܰܪ ܒܥܺܝܪܶܗ ܘܢܰܘܟܶܠ ܒܚܰܩܠܳܐ ܐ̱ܚܪܺܬܳܐ ܡܶܢ ܛܳܒܳܐ ܕܚܰܩܠܶܗ. ܘܡܶܢ ܛܳܒܳܐ ܕܟܰܪܡܶܗ ܢܶܦܪܽܘܥ.</VERS>
      <VERS vnumber="6">ܘܟܰܕ ܬܶܦܽܘܩ ܢܽܘܪܳܐ ܘܬܶܫܟܰܚ ܟܽܘ̈ܒܶܐ. ܘܬܶܐܟ݂ܽܘܠ ܓܕ݂ܺܝ̈ܫܶܐ. ܐܰܘ ܩܳܝ̈ܡܳܬܳܐ. ܐܰܘ ܚܰܩܠܳܐ. ܡܫܰܠܳܡܽܘ ܢܫܰܠܶܡ ܡܰܢ ܕܰܐܘܩܶܕ݂ ܝܰܩܕܳܢܳܐ.</VERS>
      <VERS vnumber="7">ܘܟܰܕ݂ ܢܶܬܶܠ ܓܰܒܪܳܐ ܠܚܰܒܪܶܗ ܟܶܣܦܳܐ. ܐܰܘ ܡܳܐܢ̈ܶܐ ܠܡܶܛܰܪ. ܘܢܶܬ݂ܓ݂ܢܶܒ ܡܶܢ ܒܶܝܬ݂ ܓܰܒܪܳܐ. ܐܶܢ ܢܶܫܬܟܰܚ ܓܰܢܳܒܳܐ. ܢܫܰܠܶܡ ܚܰܕ݂ ܬܪܶܝܢ.</VERS>
      <VERS vnumber="8">ܘܶܐܢ ܠܳܐ ܢܶܫܬܟܰܚ ܓܰܢܳܒܳܐ. ܢܶܩܪܽܘܒ ܡܳܪܶܗ ܕܒܰܝܬܳܐ ܠܘܳܬ݂ ܕܰܝܳܢ̈ܶܐ. ܐܶܢ ܠܳܐ ܐܰܘܫܶܒ ܐܺܝܕ݂ܶܗ ܒܰܥܒܺܝܕܬܳܐ ܕܚܰܒܪܶܗ.</VERS>
      <VERS vnumber="9">ܥܰܠ ܟܽܠ ܡܶܕܶܡ ܕܰܚܛܳܐ ܥܰܠ ܬܰܘܪܳܐ. ܘܥܰܠ ܚܡܳܪܳܐ. ܘܥܰܠ ܐܶܡܪܳܐ. ܘܥܰܠ ܠܒܽܘܫܳܐ. ܘܥܰܠ ܟܽܠ ܐܶܒܰܕܬܳܐ. ܕܢܺܐܡܰܪ ܗܳܕܳܐ ܗ̱ܝ . ܩܕܳܡ ܕܰܝܳܢ̈ܶܐ ܢܶܥ̈ܠܳܢ ܡ̈ܶܠܶܐ ܕܰܬܖ̈ܰܝܗܽܘܢ ܘܰܠܡܰܢ ܕܰܢܚܰܝܒܽܘܢ ܕܰܝܳܢ̈ܶܐ. ܢܫܰܠܶܡ ܚܰܕ݂ ܬܪܶܝܢ ܠܚܰܒܪܶܗ.</VERS>
      <VERS vnumber="10">ܘܟܰܕ݂ ܢܶܬܶܠ ܓܰܒܪܳܐ ܠܚܰܒܪܶܗ ܚܡܳܪܳܐ. ܐܰܘ ܬܰܘܪܳܐ. ܐܰܘ ܐܶܡܪܳܐ. ܐܰܘ ܟܽܠ ܒܥܺܝܪܳܐ. ܠܡܶܛܰܪ. ܘܰܢܡܽܘܬ݂. ܐܰܘ ܢܶܬܬܒܰܪ. ܐܰܘ ܢܶܫܬܒܶܐ. ܘܠܰܝܬ ܐ̱ܢܳܫ ܕܰܚܙܳܐ.</VERS>
      <VERS vnumber="11">ܡܰܘܡܳܬܶܗ ܕܡܳܪܝܳܐ ܬܶܗܘܶܐ ܒܶܝܬ݂ ܬܖ̈ܰܝܗܽܘܢ. ܘܶܐܢ ܠܳܐ ܐܰܘܫܶܒ ܐܺܝܕ݂ܶܗ ܒܰܥܒܺܝܕܬܳܐ ܕܚܰܒܪܶܗ ܘܰܢܩܰܒܶܠ ܡܳܪܗܽܘܢ ܡܰܘܡܳܬܳܐ. ܘܠܳܐ ܢܫܰܠܶܡ.</VERS>
      <VERS vnumber="12">ܘܶܐܢ ܡܶܬ݂ܓܢܳܒܽܘ ܢܶܬ݂ܓܢܶܒ ܡܶܢܶܗ. ܢܫܰܠܶܡ ܠܡܳܖ̈ܰܘܗܝ.</VERS>
      <VERS vnumber="13">ܘܶܐܢ ܡܶܬܬܒܳܪܽܘ ܢܶܬܬܒܰܪ. ܘܢܰܝܬܶܝܘܗܝ ܠܣܳܗܕܽܘܬܳܐ. ܕܰܬ݂ܒܺܝܪܳܐ ܠܳܐ ܢܫܰܠܶܡ.</VERS>
      <VERS vnumber="14">ܘܟܰܕ݂ ܢܶܫܐܰܠ ܓܰܒܪܳܐ ܡܶܢ ܚܰܒܪܶܗ ܒܥܺܝܪܳܐ. ܘܰܢܡܽܘܬ݂. ܐܰܘ ܢܶܬܬܒܰܪ. ܘܡܳܪܶܗ ܠܳܐ ܗܘܳܐ ܥܰܡܶܗ ܡܫܰܠܳܡܽܘ ܢܫܰܠܶܡ.</VERS>
      <VERS vnumber="15">ܘܶܐܢ ܡܳܪܶܗ ܥܰܡܶܗ. ܠܳܐ ܢܫܰܠܶܡ. ܘܶܐܢ ܐܰܓ݂ܺܝܪܰܐ ܗ̱ܘ. ܒܠܰܥ ܒܰܐܓ݂ܪܶܗ.</VERS>
      <VERS vnumber="16">ܘܟܰܕ݂ ܢܫܰܕܶܠ ܓܰܒܪܳܐ ܒܬ݂ܽܘܠܬܳܐ ܕܠܳܐ ܗ̱ܘܳܬ݂ ܡܟ݂ܺܝܪܳܐ. ܘܢܶܕܡܰܟ݂ ܥܰܡܳܗ̇. ܡܶܣܰܒ ܢܶܣܒܺܝܗ̇ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="17">ܘܶܐܢ ܠܳܐ ܨܳܒܶܐ ܐܰܒܽܘܗ̇ ܕܢܶܬܠܺܝܗ̇ ܠܶܗ. ܟܶܣܦܳܐ ܢܶܬ݂ܩܽܘܠ ܐܰܝܟ݂ ܡܰܗܪܳܗ̇ ܕܰܒܬ݂ܽܘܠܬܳܐ.</VERS>
      <VERS vnumber="18">ܚܰܪܳܫܳܐ ܠܳܐ ܬܰܚܶܐ.</VERS>
      <VERS vnumber="19">ܘܟܽܠ ܡܰܢ ܕܢܶܕ݂ܡܰܟ݂ ܥܰܡ ܒܥܺܝܪܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="20">ܕܰܢܕܰܒܰܚ ܠܕܶܚ̈ܠܳܬܳܐ ܢܺܐܒܰܕ. ܐܶܠܳܐ ܠܡܳܪܝܳܐ ܒܰܠܚܽܘܕ݂ܰܘܗܝ.</VERS>
      <VERS vnumber="21">ܘܰܠܥܳܡܽܘܪܳܐ ܠܳܐ ܬܰܗܪܽܘܢ. ܘܠܳܐ ܬܥܺܝܩܽܘܢ. ܡܶܛܽܠ ܕܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="22">ܘܟܽܠ ܐܰܪܡܰܠܬܳܐ ܘܝܰܬ݂ܡܳܐ ܠܳܐ ܬܰܗܪܽܘܢ.</VERS>
      <VERS vnumber="23">ܘܶܐܢ ܡܰܗܪܺܝܢ ܐܢ̱ܬܽܘܢ ܠܗܽܘܢ. ܘܰܡܨܰܠܶܝܢ ܩܕ݂ܳܡܰܝ. ܡܶܫܡܰܥ ܐܶܫܡܰܥ ܨܠܽܘܬ݂ܗܽܘܢ.</VERS>
      <VERS vnumber="24">ܘܢܶܬ݂ܩܰܦ ܪܽܘܓ݂ܙܝ. ܘܶܐܩܰܛܶܠܟܽܘܢ ܒܚܰܪܒܳܐ. ܘܢܶܗܘ̈ܝܳܢ ܢܶܫܰܝ̈ܟܽܘܢ ܐܰܖ̈ܡܠܳܢ. ܘܰܒܢܰܝ̈ܟܽܘܢ ܢܶܗܘܽܘܢ ܝܰܬ݂ܡܺܝ̈ܢ.</VERS>
      <VERS vnumber="25">ܘܶܐܢ ܟܶܣܦܳܐ ܬܰܘܙܶܦ ܒܥܰܡܝ ܠܡܶܣܟܺܢܳܐ ܕܥܰܡܳܟ݂. ܠܳܐ ܬܶܗܘܶܐ ܠܶܗ ܐܰܝܟ݂ ܡܳܪܶܐ ܚܰܘܒܳܐ. ܘܠܳܐ ܬܶܣܰܒ ܡܶܢܶܗ ܪܶܒܺܝܬܳܐ.</VERS>
      <VERS vnumber="26">ܘܶܐܢ ܬܶܣܰܒ ܡܶܫܟܳܢܳܐ ܠܒܳܫܶܗ ܕܚܰܒܪܳܟ݂. ܒܡܰܥܖ̈ܳܒܰܝ ܫܶܡܫܳܐ ܗܰܒܳܝܗܝ ܠܶܗ.</VERS>
      <VERS vnumber="27">ܡܶܛܽܠ ܕܗܽܘܝܽܘ ܠܒܳܫܶܗ ܒܰܠܚܽܘܕ݂ܰܘܗܝ. ܘܗܽܘܝܽܘ ܬܰܟ݂ܣܺܝܬܶܗ ܠܒܶܣܪܶܗ ܒܡܳܢܳܐ ܢܶܕ݂ܡܰܟ݂. ܘܶܐܢ ܢܨܰܠܶܐ ܩܕ݂ܳܡܰܝ. ܐܶܫܡܥܺܝܘܗܝ. ܡܶܛܽܠ ܕܰܡܪܰܚܡܳܢܳܐ ܐ̱ܢܳܐ.</VERS>
      <VERS vnumber="28">ܠܕܰܝܳܢܳܐ ܠܳܐ ܬܨܰܚܶܐ. ܘܰܠܪܺܝܫܳܐ ܕܥܰܡܳܟ݂ ܠܳܐ ܬܠܽܘܛ.</VERS>
      <VERS vnumber="29">ܪܺܝܫ ܥܰܠ̈ܠܳܬܶܗ ܕܶܐܕ݂ܪܳܟ݂ ܘܪܺܝܫ ܡܰܥܨܖ̈ܳܬܳܟ݂ ܠܳܐ ܬܫܰܘܚܰܪ. ܒܽܘܟܪܳܐ ܕܰܒܢܰܝ̈ܟ ܬܶܬܶܠ ܠܺܝ.</VERS>
      <VERS vnumber="30">ܘܗܳܟܰܢܳܐ ܬܶܥܒܶܕ ܠܬ݂ܰܘܖ̈ܰܝܟ ܘܰܠܥܳܢ̈ܟ݂. ܫܰܒܥܳܐ ܝܰܘܡܺܝ̈ܢ ܢܶܗܘܶܐ ܥܰܡ ܐܶܡܶܗ. ܘܰܒܝܰܘܡܳܐ ܬܡܺܝܢܳܝܳܐ ܬܶܬܠܺܝܘܗܝ ܠܺܝ.</VERS>
      <VERS vnumber="31">ܘܐ̱ܢܳܫܺܝ̈ܢ ܩܰܕܺܝܫܺܝ̈ܢ ܬܶܗܘܢ ܠܺܝ. ܘܒܶܣܪܳܐ ܕܰܢܬ݂ܺܝܫ ܡܶܢ ܚܰܝܘܬܳܐ ܚܰܝܬܳܐ ܠܳܐ ܬܶܐܟܠܽܘܢ. ܠܟܰܠ̈ܒܶܐ ܬܶܫܕܽܘܢܶܗ.</VERS>
    </CHAPTER>
    <CHAPTER cnumber="23">
      <VERS vnumber="1">ܠܳܐ ܬܰܫܰܪ ܫܶܡܥܳܐ ܟܰܕ݂ܳܒܳܐ. ܠܳܐ ܬܰܘܫܶܛ ܐܺܝܕ݂ܳܟ݂ ܥܰܡ ܚܰܝܳܒܳܐ ܠܡܶܗܘܳܐ ܠܶܗ ܣܳܗܕܳܐ ܟܰܕ݂ܳܒܳܐ.</VERS>
      <VERS vnumber="2">ܠܳܐ ܬܶܗܘܶܐ ܒܳܬܰܪ ܣܰܓܺܝ̈ܐܶܐ ܠܡܰܒܐܳܫܽܘ. ܘܠܳܐ ܬܶܥܢܶܐ ܥܰܠ ܕܺܝܢܳܐ ܠܡܶܨܠܳܐ ܒܳܬܰܪ ܣܰܓܺܝ̈ܐܶܐ ܕܨܳܠܶܝܢ.</VERS>
      <VERS vnumber="3">ܘܰܠܡܶܣܟܺܢܳܐ ܠܳܐ ܬܥܰܕܰܪ ܒܕ݂ܺܝܢܶܗ.</VERS>
      <VERS vnumber="4">ܘܟܰܕ݂ ܬܶܦܓܰܥ ܒܬ݂ܰܘܪܶܗ ܕܰܒܥܶܠܕܒܳܒܳܟ݂ ܐܰܘ ܒܰܚܡܳܪܶܗ ܟܰܕ݂ ܛܳܥܶܝܢ. ܡܰܗܦܳܟ݂ܽܘ ܐܰܗܦܶܟ݂ ܐܶܢܽܘܢ ܠܶܗ.</VERS>
      <VERS vnumber="5">ܘܟܰܕ݂ ܬܶܚܙܶܐ ܚܡܳܪܶܗ ܕܰܒܥܶܠܕܒܳܒܳܟ݂ ܕܰܪܒܺܝܥ ܬܚܶܝܬ݂ ܛܰܥܢܶܗ. ܘܒܳܥܶܐ ܐܰܢ̱ܬ ܕܠܳܐ ܬܶܫܩܽܘܠ ܥܰܡܶܗ. ܡܶܫܩܰܠ ܫܩܽܘܠ ܥܰܡܶܗ.</VERS>
      <VERS vnumber="6">ܠܳܐ ܬܶܨܠܶܐ ܕܺܝܢܳܐ ܕܡܶܣܟܺܢܳܐ ܒܕ݂ܺܝܢܶܗ.</VERS>
      <VERS vnumber="7">ܘܡܶܢ ܡܶܠܬܳܐ ܟܰܕܳܒܬܳܐ ܗܘܰܝܬ ܡܰܪܚܶܩ. ܘܙܰܟܳܝܳܐ ܘܙܰܕܺܝܩܳܐ ܠܳܐ ܬܶܩܛܽܘܠ. ܡܶܛܽܠ ܕܠܳܐ ܡܙܰܟܶܐ ܐ̱ܢܳܐ ܠܚܰܝܳܒܳܐ.</VERS>
      <VERS vnumber="8">ܫܽܘܚܕܳܐ ܠܳܐ ܬܶܣܰܒ. ܡܶܛܽܠ ܕܫܽܘܚܕܳܐ ܡܥܰܘܰܪ ܥܰܝ̈ܢܰܝܗܽܘܢ ܕܚܰܟܺܝ̈ܡܶܐ ܒܕ݂ܺܝܢܳܐ. ܘܡܰܗܦܶܟ݂ ܡܶܠܰܝ̈ܗܽܘܢ ܕܙܰܟܳܝ̈ܶܐ.</VERS>
      <VERS vnumber="9">ܘܰܠܥܳܡܽܘܖ̈ܶܐ ܠܳܐ ܬܥܺܝܩܽܘܢ. ܐܰܢ̱ܬܽܘܢ ܓܶܝܪ ܝܳܕ݂ܥܺܝܬܽܘܢ ܢܰܦܫܳܐ ܕܥܳܡܽܘܖ̈ܶܐ. ܡܶܛܽܠ ܕܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="10">ܫܶܬ݂ ܫܢܺܝ̈ܢ ܬܶܙܪܽܘܥ ܐܰܪܥܳܟ݂. ܘܬܶܚܡܽܘܠ ܥܰܠ̈ܠܳܬ݂ܳܗ̇.</VERS>
      <VERS vnumber="11">ܘܒܰܫܒܺܝܥܳܝܬܳܐ ܬܶܟ݂ܪܒܺܝܗ̇ ܘܬܶܫܒܩܺܝܗ̇. ܕܢܶܐܟܠܽܘܢ ܡܶܣܟܺܢ̈ܶܐ ܕܥܰܡܳܟ݂. ܘܫܰܪܟܗܽܘܢ ܬܶܐܟ݂ܽܘܠ ܚܰܝܽܘܬܳܐ ܕܕܰܒܪܳܐ. ܘܗܳܟܰܢܳܐ ܬܶܥܒܶܕ ܠܟܰܖ̈ܡܰܝܟ ܘܰܠܙܰܝ̈ܬܰܝܟ.</VERS>
      <VERS vnumber="12">ܫܬܳܐ ܝܰܘܡܺܝ̈ܢ ܬܶܥܒܶܕ ܥܒܳܕ݂ܳܟ݂ ܘܰܒܝܰܘܡܳܐ ܫܒܝܥܳܝܳܐ ܬܶܬܢܺܝܚ. ܡܶܛܽܠ ܕܢܶܬܬܢܺܝܚ ܬܰܘܪܳܟ݂ ܘܰܚܡܳܪܳܟ݂. ܘܢܶܬܬܢܺܝܚ ܒܰܪ ܐܰܡܬܳܟ݂. ܘܥܳܡܽܘܪܳܐ ܕܰܒܩܽܘܖ̈ܝܳܟ݂.</VERS>
      <VERS vnumber="13">ܘܟܽܠ ܡܶܕܶܡ ܕܶܐܡܪܶܬ݂ ܠܟܽܘܢ ܬܶܙܕܰܗܪܽܘܢ. ܘܫܶܡ ܕܶܚ̈ܠܳܬܳܐ ܐ̱ܚܖ̈ܳܢܝܳܬܳܐ ܠܳܐ ܬܶܬܕܰܟ݂ܪܽܘܢ. ܘܠܳܐ ܢܶܣ̈ܩܳܢ ܥܰܠ ܠܶܒܟܽܘܢ.</VERS>
      <VERS vnumber="14">ܬܠܳܬ݂ ܙܰܒܢܺܝ̈ܢ ܥܒܶܕ݂ܘ ܠܺܝ ܥܰܕ݂ܺܥܕ݂ܳܐ ܒܫܰܢ̱ܬܳܐ.</VERS>
      <VERS vnumber="15">ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܬܶܛܰܪ ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟ݂ܽܘܠ ܐܰܝܟ݂ ܕܰܦܩܰܕܬܳܟ݂. ܒܝܰܪܚܳܐ ܕܰܗܒܳܒ̈ܶܐ. ܡܶܛܽܠ ܕܒܶܗ ܢܦܰܩܬܽܘܢ ܡܶܢ ܡܶܨܪܶܝܢ. ܘܠܳܐ ܬܶܬ݂ܚܙܽܘܢ ܩܕ݂ܳܡܝ ܣܪܺܝܩܳܐܺܝܬ݂.</VERS>
      <VERS vnumber="16">ܘܥܰܕ݂ܥܺܐܕ݂ܳܐ ܕܰܚܨܳܕܳܐ. ܪܺܝܫ ܥܒܽܘܪܟܽܘܢ ܕܬܶܙܪܥܽܘܢ ܒܚܰܩܠܳܐ. ܘܥܰܕ݂ܥܺܐܕ݂ܳܐ ܕܰܚܡܳܠܳܐ ܒܡܰܦܩܳܗ̇ ܕܫܰܢ̱ܬܳܐ. ܡܳܐ ܕܟ݂ܳܢܶܫ ܐܰܢ̱ܬ ܥܰܠ̈ܠܳܬܳܟ݂ ܡܶܢ ܚܰܩܠܳܐ.</VERS>
      <VERS vnumber="17">ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܶܐ ܟܽܠ ܕܽܘܟ݂ܪܳܢܳܟ݂ ܩܕܳܡ ܡܳܪܝܳܐ ܐܰܠܳܗܳܟ.</VERS>
      <VERS vnumber="18">ܠܳܐ ܬܕܰܒܰܚ ܥܰܠ ܚܰܡܺܝܥܳܐ ܕܡܳܐ ܕܕܶܒܚܬܳܐ. ܘܠܳܐ ܢܒܽܘܬ݂ ܬܰܪܒܳܐ ܕܥܰܕ݂ܥܺܐܕ݂ܳܐ ܥܕܰܡܳܐ ܠܨܰܦܪܳܐ.</VERS>
      <VERS vnumber="19">ܪܺܝܫ ܥܰܠ̈ܠܳܬ݂ܳܗ̇ ܕܰܐܪܥܳܟ݂ ܬܰܝܬܶܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂. ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ.</VERS>
      <VERS vnumber="20">ܗܳܐ ܡܫܰܕܰܪ ܐ̱ܢܳܐ ܡܰܠܰܐܟ݂ܳܐ ܩܕܳܡܰܝܟ. ܕܰܢܢܰܛܪܳܟ݂ ܒܽܐܘܪܚܳܐ. ܘܰܕܢܰܥܠܳܟ݂ ܠܰܐܪܥܳܐ ܕܬܰܩܢܶܬ.</VERS>
      <VERS vnumber="21">ܐܶܙܕܰܗܪ ܡܶܢܶܗ. ܘܰܫܡܰܥ ܒܩܳܠܶܗ. ܠܳܐ ܬܶܬ݂ܚܪܶܐ ܠܩܽܘܒܠܶܗ. ܕܰܠܡܳܐ ܠܳܐ ܢܶܫܒܽܘܩ ܠܚܰܘܒܰܝ̈ܟܽܘܢ. ܡܶܛܽܠ ܕܫܶܡܝ ܥܠܰܘܗ̱ܝ.</VERS>
      <VERS vnumber="22">ܘܶܐܢ ܡܶܫܡܰܥ ܬܶܫܡܰܥ ܒܩܳܠܶܗ. ܘܬܶܥܒܶܕ݂ ܠܳܟ݂ ܟܽܠ ܡܶܕܶܡ ܕܳܐܡܰܪ ܠܳܟ݂. ܐܶܣܢܶܐ ܠܣܳܢ̈ܰܐܝܟ. ܘܰܐܥܺܝܩ ܠܰܒܥܶܠ̈ܕܒܳܒܰܝܟ.</VERS>
      <VERS vnumber="23">ܡܶܛܽܠ ܕܢܺܐܙܰܠ ܡܰܠܰܐܟ݂ܝ ܩܕܳܡܰܝܟ. ܘܢܰܥܠܳܟ݂ ܥܰܠ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܰܟ݂ܢܰܥܢܳܝ̈ܶܐ. ܘܚܰܘܳܝ̈ܶܐ. ܘܝܳܒܽܘܣܳܝ̈ܶܐ. ܘܶܐܚܪܽܘܒ ܐܶܢܽܘܢ.</VERS>
      <VERS vnumber="24">ܠܳܐ ܬܶܣܓܽܘܕ ܠܰܐܠܳܗܰܝ̈ܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܘܠܳܐ ܬܶܥܒܶܕ݂ ܐܰܝܟ݂ ܥܒܳܕܰܝ̈ܗܽܘܢ. ܐܶܠܳܐ ܡܣܰܚܳܦܽܘ ܣܰܚܶܦ ܐܶܢܽܘܢ. ܘܰܡܬܰܒܳܪܽܘ ܬܰܒܰܪ ܩܳܝ̈ܡܳܬ݂ܗܽܘܢ.</VERS>
      <VERS vnumber="25">ܘܬܶܦܠܚܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܢܒܰܪܶܟ݂ ܠܰܚܡܟܽܘܢ. ܘܡܰܝ̈ܟܽܘܢ. ܘܢܰܥܒܰܪ ܡܰܚܘ̈ܳܬܳܐ ܡܶܢ ܒܳܬܰܝ̈ܟܽܘܢ.</VERS>
      <VERS vnumber="26">ܘܠܳܐ ܬܶܗܘܶܐ ܕܰܡܓܰܙܝܳܐ ܘܰܕ݂ܥܰܩܪܳܐ ܒܰܐܪܥܟܽܘܢ. ܘܡܶܢܝܳܢ ܝܰܘ̈ܡܳܬ݂ܟܽܘܢ ܐܶܫܰܠܶܡ.</VERS>
      <VERS vnumber="27">ܘܕܶܚܠܰܬ݂ܝ ܐܶܫܰܕܰܪ ܩܕܳܡܰܝܟ. ܘܶܐܚܪܽܘܒ ܠܟܽܠ ܥܰܡ̈ܡܶܐ ܕܬܺܐܙܽܠܘܢ ܥܠܰܝܗܽܘܢ. ܘܶܐܬܶܠ ܠܰܒܥܶܠ̈ܕܒܳܒܰܝܟ ܕܢܰܦܢܽܘܢ ܩܕ݂ܳܠܗܽܘܢ ܩܕܳܡܰܝܟ.</VERS>
      <VERS vnumber="28">ܘܶܐܫܰܕܰܪ ܕܶܒܽܘܖ̈ܝܳܬܳܐ ܩܕܳܡܰܝܟ. ܘܶܐܚܪܽܘܒ ܠܰܟ݂ܢܰܥܢܳܝ̈ܶܐ ܘܰܠܚܺܝܬ݂ܳܝ̈ܶܐ ܡܶܢ ܩܕܳܡܰܝܟ.</VERS>
      <VERS vnumber="29">ܠܳܐ ܐܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟ ܒܫܰܢ̱ܬܳܐ ܚܕ݂ܳܐ. ܕܠܳܐ ܬܶܗܘܶܐ ܐܰܪܥܳܐ ܚܰܪܒܳܐ. ܘܬܶܣܓܶܐ ܥܠܰܝܟ ܚܰܝܘܰܬ݂ ܒܰܪܳܐ.</VERS>
      <VERS vnumber="30">ܒܩܰܠܺܝܠ ܩܰܠܺܝܠ ܐܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟ. ܥܕܰܡܳܐ ܕܬܶܬ݂ܩܰܦ ܘܬܺܐܪܰܬ݂ ܐܰܪܥܳܐ.</VERS>
      <VERS vnumber="31">ܘܶܐܥܒܶܕ݂ ܬܚܽܘܡܳܟ݂ ܡܶܢ ܝܰܡܳܐ ܕܣܽܘܦ ܘܰܥܕܰܡܳܐ ܠܝܰܡܳܐ ܕܰܦܠܶܫܬܳܝ̈ܶܐ. ܘܡܶܢ ܡܰܕ݂ܒܪܳܐ ܘܰܥܕܰܡܳܐ ܠܢܰܗܪܳܐ. ܡܶܛܽܠ ܕܡܰܫܠܶܡ ܐ̱ܢܳܐ ܒܺܐܝ̈ܕ݂ܰܝܟܽܘܢ ܝܳܬ݂ܒܰܝ̈ ܐܰܪܥܳܐ. ܘܬܶܚܪܒܽܘܢ ܐܶܢܽܘܢ.</VERS>
      <VERS vnumber="32">ܠܳܐ ܬܩܺܝܡ ܠܗܽܘܢ ܘܰܠܕܶܚ̈ܠܳܬ݂ܗܽܘܢ ܩܝܳܡܳܐ.</VERS>
      <VERS vnumber="33">ܘܠܳܐ ܢܶܬܒܽܘܢ ܒܰܐܪܥܳܟ݂. ܕܰܠܡܳܐ ܢܰܚܛܽܘܢܳܟ݂ ܩܕ݂ܳܡܰܝ. ܘܠܳܐ ܬܶܦܠܽܘܚ ܠܰܐܠܳܗܰܝ̈ܗܽܘܢ. ܕܠܳܐ ܢܶܗܘܽܘܢ ܠܳܟ݂ ܬܽܘܩܠܬܳܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܰܠܡܽܘܫܶܐ ܐܶܡܰܪ. ܣܰܩ ܠܘܳܬ݂ ܡܳܪܝܳܐ. ܐܰܢ̱ܬ ܘܰܐܗܪܽܘܢ. ܘܢܳܕ݂ܳܒ ܘܰܐܒܺܝܗܽܘ. ܘܫܰܒܥܺܝܢ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ. ܘܬܶܣܓܕ݂ܽܘܢ ܡܶܢ ܪܽܘܚܩܳܐ.</VERS>
      <VERS vnumber="2">ܘܢܶܩܪܽܘܒ ܡܽܘܫܶܐ ܒܰܠܚܽܘܕ݂ܰܘܗܝ ܩܕܳܡ ܡܳܪܝܳܐ. ܘܗܶܢܽܘܢ ܠܳܐ ܢܶܩܪܒܽܘܢ. ܘܥܰܡܳܐ ܠܳܐ ܢܶܣܩܽܘܢ ܥܰܡܶܗ.</VERS>
      <VERS vnumber="3">ܘܶܐܬ݂ܳܐ ܡܽܘܫܶܐ ܘܶܐܫܬܰܥܺܝ ܠܥܰܡܳܐ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ. ܘܟܽܠܗܽܘܢ ܕܺܝܢ̈ܶܐ. ܘܰܩܥܳܐ ܟܽܠܶܗ ܥܰܡܳܐ ܒܩܳܠܳܐ ܚܰܕ݂. ܘܶܐܡܰܪܘ. ܟܽܠ ܡܶܕܶܡ ܕܳܐܡܰܪ ܡܳܪܝܳܐ ܢܶܥܒܶܕ݂.</VERS>
      <VERS vnumber="4">ܘܰܟ݂ܬܰܒ ܡܽܘܫܶܐ ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ. ܘܩܰܕܶܡ ܒܨܰܦܪܳܐ. ܘܰܒܢܳܐ ܡܰܕܒܚܳܐ ܒܰܫܦܽܘ̈ܠܰܝ ܛܽܘܪܳܐ. ܘܬܰܪܬܰܥܶܣܖ̈ܶܐ ܩܳܝ̈ܡܳܬܳܐ ܠܰܬܪܶܥܣܰܪ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="5">ܘܫܰܕܰܪ ܠܰܥܠܰܝ̈ܡܶܐ ܕܰܒܢܰܝ̈ ܝܺܣܪܳܐܶܝܠ. ܘܰܐܣܶܩܘ ܝܰܩܕ̈ܶܐ ܫܰܠ̈ܡܶܐ. ܘܕܰܒܰܚܘ ܕܶܒܚ̈ܶܐ ܫܰܠ̈ܡܶܐ ܬܰܘܖ̈ܶܐ ܠܡܳܪܝܳܐ.</VERS>
      <VERS vnumber="6">ܘܰܢܣܰܒ ܡܽܘܫܶܐ ܦܶܠܓܶܗ ܕܰܕ݂ܡܳܐ. ܘܰܐܪܡܺܝ ܒܠܰܩܢܳܐ. ܘܦܶܠܓܶܗ ܕܰܕ݂ܡܳܐ ܐܶܫܰܕ݂ ܥܰܠ ܡܰܕܒܚܳܐ.</VERS>
      <VERS vnumber="7">ܘܰܢܣܰܒ ܣܶܦܪܳܐ ܕܰܩܝܳܡܳܐ. ܘܰܩܪܳܐ ܩܕܳܡ ܥܰܡܳܐ. ܘܶܐܡܰܪܘ. ܟܽܠ ܡܶܕܶܡ ܕܶܐܡܰܪ ܡܳܪܝܳܐ ܢܶܫܡܰܥ ܘܢܶܥܒܶܕ݂.</VERS>
      <VERS vnumber="8">ܘܰܢܣܰܒ ܡܽܘܫܶܐ ܕܡܳܐ. ܘܰܪܙܰܦ ܥܰܠ ܥܰܡܳܐ. ܘܶܐܡܰܪ. ܗܳܢܰܘ ܕܡܳܐ ܕܰܩܝܳܡܳܐ ܕܰܐܩܺܝܡ ܡܳܪܝܳܐ ܥܰܡܟܽܘܢ. ܥܰܠ ܟܽܠܗܽܘܢ ܦܶܬ݂ܓ̈ܳܡܶܐ ܗܳܠܶܝܢ.</VERS>
      <VERS vnumber="9">ܘܰܣܠܶܩܘ ܡܽܘܫܶܐ ܘܰܐܗܪܽܘܢ. ܘܢܳܕ݂ܳܒ ܘܰܐܒܺܝܗܽܘ. ܘܫܰܒܥܺܝܢ ܡܶܢ ܣܳܒ̈ܶܐ ܕܺܝܣܪܳܐܶܝܠ.</VERS>
      <VERS vnumber="10">ܘܰܚܙܰܘ ܠܰܐܠܳܗܳܐ ܕܺܝܣܪܳܐܶܝܠ. ܘܰܬ݂ܚܶܝܬ݂ ܖ̈ܶܓ݂ܠܰܘܗܝ ܐܰܝܟ݂ ܥܒܳܕ݂ܳܐ ܕܰܠܒܶܬܳܐ ܕܣܰܦܺܝܠܳܐ. ܘܰܐܝܟ݂ ܟܪܽܘܡܳܐ ܕܰܫܡܰܝܳܐ ܒܕܰܟ݂ܝܽܘܬܳܐ.</VERS>
      <VERS vnumber="11">ܘܥܰܠ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܳܐ ܐܰܘܫܶܒ ܐܺܝܕ݂ܶܗ. ܘܰܚܙܰܘ ܠܰܐܠܳܗܳܐ ܘܶܐܟܰܠܘ ܘܶܐܫܬܺܝܘ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܩ ܠܘܳܬܝ ܠܛܽܘܪܳܐ. ܘܰܗܘܺܝ ܬܰܡܳܢ. ܘܶܐܬܶܠ ܠܳܟ݂ ܠܽܘܚ̈ܶܐ ܕܟܺܐܦܳܐ. ܘܢܳܡܽܘܣ̈ܶܐ ܘܦܽܘܩܕܳܢ̈ܶܐ ܕܟܶܬ݂ܒܶܬ݂. ܠܡܰܠܳܦܽܘ ܐܶܢܽܘܢ.</VERS>
      <VERS vnumber="13">ܘܩܳܡ ܡܽܘܫܶܐ. ܘܗܽܘܫܰܥ ܡܫܰܡܫܳܢܶܗ. ܘܰܣܠܶܩ ܡܽܘܫܶܐ ܠܛܽܘܪܶܗ ܕܰܐ‌ܠܳܗܳܐ.</VERS>
      <VERS vnumber="14">ܘܰܠܣܳܒ̈ܶܐ ܐܶܡܰܪ. ܟܰܬܰܪܘ ܠܰܢ ܗܳܪܟܳܐ ܥܕܰܡܳܐ ܕܢܶܗܦܽܘܟ݂ ܠܘܳܬ݂ܟܽܘܢ. ܘܗܳܐ ܐܰܗܪܽܘܢ ܘܚܽܘܪ ܥܰܡܟܽܘܢ. ܡܰܢ ܕܺܐܝܬ݂ ܠܶܗ ܡܶܠܬܳܐ. ܢܶܬ݂ܩܰܪܰܒ ܩܕ݂ܳܡܰܝܗܽܘܢ.</VERS>
      <VERS vnumber="15">ܘܰܣܠܶܩ ܡܽܘܫܶܐ ܠܛܽܘܪܳܐ. ܘܟܰܣܝܰܬܶܗ ܥܢܳܢܳܐ.</VERS>
      <VERS vnumber="16">ܘܰܫܪܳܐ ܫܽܘܒܚܶܗ ܕܡܳܪܝܳܐ ܥܰܠ ܛܽܘܪܳܐ ܕܣܺܝܢܰܝ. ܘܟܰܣܝܰܬܶܗ ܥܢܳܢܳܐ ܫܬܳܐ ܝܰܘܡܺܝ̈ܢ. ܘܰܩܪܳܐ ܡܳܪܝܳܐ ܠܡܽܘܫܶܐ ܒܝܰܘܡܳܐ ܫܒܺܝܥܳܝܳܐ ܡܶܢ ܓܰܘ ܥܢܳܢܳܐ.</VERS>
      <VERS vnumber="17">ܘܰܚܙܳܐ ܫܽܘܒܚܶܗ ܕܡܳܪܝܳܐ. ܐܰܝܟ݂ ܢܽܘܪܳܐ ܕܝܳܩܕܳܐ ܒܪܺܝܫܶܗ ܕܛܽܘܪܳܐ. ܠܥܺܝܢ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="18">ܘܥܰܠ ܡܽܘܫܶܐ ܒܓܰܘ ܥܢܳܢܳܐ. ܘܰܣܠܶܩ ܠܛܽܘܪܳܐ. ܘܰܗܘܳܐ ܡܽܘܫܶܐ ܒܛܽܘܪܳܐ ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝ̈ܠܰܘܳܢ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܘܢܶܦܪܫܽܘܢ ܠܺܝ ܦܽܘܪܫܳܢܳܐ. ܡܶܢ ܟܽܠ ܓܰܒܪܳܐ ܕܶܐܬ݂ܚܰܫܰܒ ܒܠܶܒܶܗ ܬܶܣܒܽܘܢ ܦܽܘܪܫܳܢܳܐ.</VERS>
      <VERS vnumber="3">ܘܗܳܢܳܐ ܦܽܘܪܫܳܢܳܐ ܕܬܶܣܒܽܘܢ ܡܶܢܗܽܘܢ. ܕܰܗܒܳܐ. ܘܣܺܐܡܳܐ. ܘܰܢܚܳܫܳܐ.</VERS>
      <VERS vnumber="4">ܘܬܶܟܠܬܳܐ. ܘܰܐܪܓܘܳܢܳܐ. ܘܰܙܚܽܘܪܺܝܬܳܐ. ܘܒܽܘܨܳܐ. ܘܣܰܥܪܳܐ ܕܥܶܙ̈ܶܐ.</VERS>
      <VERS vnumber="5">ܘܡܶܫܟܳܐ ܕܕ݂ܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟܳܐ ܕܣܳܣܓܰܘܢܳܐ. ܘܩܰܝܣܳܐ ܕܶܐܫܟܳܪܥܳܐ.</VERS>
      <VERS vnumber="6">ܘܡܶܫܚܳܐ ܠܡܰܢܗܳܪܽܘ. ܘܒܶܣ̈ܡܶܐ ܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.</VERS>
      <VERS vnumber="7">ܘܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܛܳܒ̈ܳܬ݂ܳܐ. ܠܦܶܕܬܳܐ ܘܠܰܦܪܺܝܣܳܐ.</VERS>
      <VERS vnumber="8">ܘܢܶܥܒܕ݂ܽܘܢ ܠܺܝ ܡܰܩܕܫܳܐ. ܘܶܐܫܪܶܐ ܒܰܝܢܳܬ݂ܗܽܘܢ.</VERS>
      <VERS vnumber="9">ܟܽܠ ܡܶܕܶܡ ܕܰܡܚܰܘܶܐ ܐ̱ܢܳܐ ܠܳܟ݂. ܕܡܽܘܬܳܐ ܕܡܰܫܟܢܳܐ. ܘܰܕ݂ܟܽܠܗܽܘܢ ܡܳܐܢܰܘ̈ܗܝ. ܗܳܟܰܢܳܐ ܬܶܥܒܕ݂ܽܘܢ.</VERS>
      <VERS vnumber="10">ܘܢܶܥܒܕ݂ܽܘܢ ܩܺܒܽܘܬܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܳܗ̇. ܘܰܐܡܳܐ ܘܰܦܠܶܓ ܦܬ݂ܳܝܳܗ̇. ܘܰܐܡܳܐ ܘܰܦܠܶܓ݂ ܪܰܘܡܳܗ̇.</VERS>
      <VERS vnumber="11">ܘܰܩܪܽܘܡܶܝܗ̇ ܕܰܗܒܳܐ ܕܰܟ݂ܝܳܐ. ܡܶܢ ܠܓ݂ܰܘ ܘܡܶܢ ܠܒܰܪ ܬܶܩܪܡܺܝܗ̇. ܘܬܶܥܒܶܕ݂ ܠܳܗ̇ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕ݂ܪܳܐ.</VERS>
      <VERS vnumber="12">ܘܬܶܚܫܽܘܠ ܠܳܗ̇ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܬܶܬܶܠ ܒܰܐܪܒܰܥ ܙܳܘ̈ܝܳܬ݂ܳܗ̇. ܬܰܪܬܶܝܢ ܙܰܩܙ̈ܩܳܢ ܒܣܶܛܪܳܐ ܚܰܕ݂ . ܘܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܐ ܐ̱ܚܪܺܢܳܐ.</VERS>
      <VERS vnumber="13">ܘܬܶܥܒܶܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܬܶܩܪܽܘܡ ܐܶܢܽܘܢ ܕܰܗܒܳܐ.</VERS>
      <VERS vnumber="14">ܘܬܰܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ ܥܰܠ ܣܶܛܪܶܝܗ̇ ܕܩܺܒܽܘܬܳܐ. ܕܬܶܫܬܩܶܠ ܒܗܽܘܢ ܩܺܒܽܘܬܳܐ.</VERS>
      <VERS vnumber="15">ܒܙܰܩܙ̈ܩܳܬܳܐ ܕܩܺܒܽܘܬܳܐ ܢܶܗܘܽܘܢ ܩܽܘܦ̈ܶܐ. ܘܠܳܐ ܢܶܥܢܕ݂ܽܘܢ ܡܶܢܗܶܝܢ.</VERS>
      <VERS vnumber="16">ܘܰܬ݂ܣܺܝܡ ܒܩܺܒܽܘܬܳܐ ܣܳܗܕܽܘܬܳܐ ܕܶܐܬܶܠ ܠܳܟ݂.</VERS>
      <VERS vnumber="17">ܘܰܥܒܶܕ݂ ܚܽܘܣܳܝܳܐ ܕܕܰܗܒܳܐ ܕܰܟ݂ܝܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܶܗ. ܘܰܐܡܳܐ ܘܰܦܠܶܓ݂ ܦܬ݂ܳܝܶܗ.</VERS>
      <VERS vnumber="18">ܘܰܥܒܶܕ݂ ܬܪܶܝܢ ܟܖ̈ܽܘܒܶܐ ܕܕܰܗܒܳܐ. ܕܢܶܣܟܬܳܐ ܥܒܶܕ݂ ܐܶܢܽܘܢ. ܡܶܢ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="19">ܘܰܥܒܶܕ ܟܪܽܘܒܳܐ ܚܰܕ ܡܶܢ ܣܶܛܪܶܗ ܡܶܟܳܐ. ܘܰܟ݂ܪܽܘܒܳܐ ܐ̱ܚܪܺܢܳܐ ܡܶܢ ܣܶܛܪܶܗ ܐ̱ܚܪܺܢܳܐ ܕܚܽܘܣܳܝܳܐ. ܘܬܶܥܒܶܕ ܬܪܶܝܢ ܟܖ̈ܽܘܒܶܐ ܥܰܠ ܬܪܶܝܢ ܣܶܛܖ̈ܰܘܗܝ.</VERS>
      <VERS vnumber="20">ܘܢܶܗܘܽܘܢ ܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܡܶܢ ܠܥܶܠ. ܘܰܡܟܰܣܶܝܢ ܒܟܶܢܦܰܝ̈ܗܽܘܢ ܥܰܠ ܚܽܘܣܳܝܳܐ. ܘܰܐܦܰܝ̈ܗܽܘܢ ܚܰܕ݂ ܠܽܘܩܒܰܠ ܚܰܕ݂. ܠܥܶܠ ܡܶܢ ܚܽܘܣܳܝܳܐ ܢܶܗܘ̈ܝܳܢ ܐܰܦܰܝ̈ܗܽܘܢ ܕܰܟ݂ܖ̈ܽܘܒܶܐ.</VERS>
      <VERS vnumber="21">ܘܰܬ݂ܣܺܝܡ ܚܽܘܣܳܝܳܐ ܥܰܠ ܩܺܒܽܘܬܳܐ ܡܶܢ ܠܥܶܠ. ܘܰܬ݂ܣܺܝܡ ܒܩܺܒܽܘܬܳܐ ܣܳܗܕܽܘܬܳܐ ܕܶܐܬܶܠ ܠܳܟ݂.</VERS>
      <VERS vnumber="22">ܘܶܐܬ݂ܘܰܥܰܕ݂ ܠܳܟ݂ ܬܰܡܳܢ. ܘܶܐܡܰܠܶܠ ܥܰܡܳܟ݂ ܡܶܢ ܠܥܶܠ ܡܶܢ ܚܽܘܣܳܝܳܐ. ܡܶܢ ܒܰܝܢܳܬ݂ ܬܪܶܝܢ ܟܖ̈ܽܘܒܶܐ. ܕܺܐܝܬ݂ ܠܥܶܠ ܡܶܢ ܩܺܒܽܘܬܳܐ ܕܣܳܗܕܽܘܬܳܐ. ܟܽܠ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="23">ܘܰܥܒܶܕ݂ ܦܳܬ݂ܽܘܪܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܐܽܘܪܟܶܗ. ܘܰܐܡܳܐ ܦܬ݂ܳܝܶܗ. ܘܰܐܡܳܐ ܘܰܦܠܶܓ ܪܰܘܡܶܗ.</VERS>
      <VERS vnumber="24">ܘܰܩܪܽܘܡܳܝܗܝ ܕܰܗܒܳܐ ܕܰܟ݂ܝܳܐ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.</VERS>
      <VERS vnumber="25">ܘܰܥܒܶܕ݂ ܠܶܗ ܣܶܦܬܳܐ. ܘܬܶܗܘܶܐ ܪܳܡܳܐ ܦܫܶܟ݂ ܟܰܕ݂ ܚܳܕܰܪ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.</VERS>
      <VERS vnumber="26">ܘܰܥܒܶܕ ܠܶܗ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܬܶܥܒܶܕ ܙܰܩܙ̈ܩܳܬܳܐ ܐܰܪܒܰܥ ܕܕܰܗܒܳܐ. ܥܰܠ ܐܰܪܒܰܥ ܙܳܘ̈ܝܳܬܶܗ. ܠܥܶܠ ܡܶܢ ܐܰܪܒܰܥ ܖ̈ܶܓ݂ܠܰܘܗܝ.</VERS>
      <VERS vnumber="27">ܠܽܘܩܒܰܠ ܣܶܦܬܶܗ ܢܶܗܘ̈ܝܳܢ ܙܰܩܙ̈ܩܳܬܶܗ. ܐܰܬ݂ܪܳܐ ܠܩܽܘܦ̈ܶܐ ܠܡܶܫܩܠܶܗ ܠܦܳܬ݂ܽܘܪܳܐ.</VERS>
      <VERS vnumber="28">ܘܰܥܒܶܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ. ܕܢܶܗܘܽܘܢ ܫܳܩܠܺܝܢ ܒܗܽܘܢ ܦܳܬ݂ܽܘܪܳܐ.</VERS>
      <VERS vnumber="29">ܘܰܥܒܶܕ ܦܺܝܠܳܣ̈ܶܐ. ܘܟܰܦ̈ܶܐ. ܘܙܳܒܽܘܖ̈ܶܐ. ܘܰܡܢܶܩ̈ܝܳܬ݂ܳܐ ܕܡܶܬ݂ܢܰܩܶܐ ܒܗܶܝܢ. ܕܕܰܗܒܳܐ ܕܰܟ݂ܝܳܐ ܬܶܥܒܶܕ ܐܶܢܶܝܢ.</VERS>
      <VERS vnumber="30">ܘܰܬ݂ܣܺܝܡ ܥܰܠ ܦܳܬ݂ܽܘܪܳܐ ܠܚܶܡ ܐܰܦ̈ܶܐ ܩܕ݂ܳܡܰܝ ܐܰܡܺܝܢܳܐܺܝܬ݂.</VERS>
      <VERS vnumber="31">ܘܰܥܒܶܕ ܡܢܳܪܬܳܐ ܕܕܰܗܒܳܐ ܕܰܟ݂ܝܳܐ. ܕܢܶܣܟܬܳܐ ܬܶܥܒܕ݂ܺܝܗ̇ ܠܰܡܢܳܪܬܳܐ. ܒܳܣܶܣ ܕܺܝܠܳܗ̇ ܘܰܩܢܶܝ̈ܗ̇ ܘܶܐܣܩ̈ܦܶܝܗ̇. ܘܚܰܙܽܘܖ̈ܶܝܗ̇ ܘܫܽܘ̈ܫܰܢܶܝܗ̇ ܡܶܢܳܗ̇ ܢܶܗܘܽܘܢ.</VERS>
      <VERS vnumber="32">ܘܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢ ܣܶܛܖ̈ܶܝܗ̇. ܬܠܳܬܳܐ ܩܢܺܝ̈ܢ ܡܶܢ ܣܶܛܪܳܐ ܚܰܕ݂ ܕܰܡܢܳܪܬܳܐ. ܘܰܬܠܳܬܳܐ ܩܢܺܝ̈ܢ ܡܶܢ ܣܶܛܪܳܗ̇ ܐ̱ܚܪܺܢܳܐ.</VERS>
      <VERS vnumber="33">ܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܰܚܙܽܘܖ̈ܶܐ ܘܫܽܘܫܰܢ̈ܶܐ. ܘܰܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.</VERS>
      <VERS vnumber="34">ܘܒܰܡܢܳܪܬܳܐ ܢܶܗܘܽܘܢ ܐܰܪܒܥܳܐ ܐܶܣܩ̈ܦܺܝܢ. ܘܚܰܙܽܘܖ̈ܶܐ ܘܫܽܘܫܰܢ̈ܶܐ.</VERS>
      <VERS vnumber="35">ܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.</VERS>
      <VERS vnumber="36">ܘܚܰܙܽܘܖ̈ܶܝܗ̇ ܘܰܩܢܶܝ̈ܗ̇ ܡܶܢܳܗ̇ ܢܶܗܘܽܘܢ. ܟܽܠܳܗ̇ ܕܢܶܣܟܬܳܐ ܚܕ݂ܳܐ ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="37">ܘܰܥܒܶܕ ܫܖ̈ܳܓܶܝܗ̇ ܫܰܒܥܳܐ. ܘܰܐܢܗܰܪ ܫܖ̈ܳܓܶܝܗ̇. ܕܢܶܗܘܽܘܢ ܡܰܢܗܪܺܝܢ ܠܽܘܩܒܰܠ ܐܰܦܶܝ̈ܗ̇.</VERS>
      <VERS vnumber="38">ܘܰܥܒܶܕ ܡܰܠܩܛܶܝ̈ܗ̇. ܘܡܰܙܡܟܶܝ̈ܗ̇. ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="39">ܡܶܢ ܟܰܟܪܳܐ ܕܕܰܗܒܳܐ ܕܰܟ݂ܝܳܐ ܬܶܥܒܕ݂ܺܝܗ̇. ܠܳܗ̇ ܘܰܠܟܽܠܗܽܘܢ ܡܳܐܢ̈ܶܐ ܗܳܠܶܝܢ.</VERS>
      <VERS vnumber="40">ܘܰܚܙܺܝ ܘܰܥܒܶܕ ܒܰܕ݂ܡܽܘܬܳܐ ܗܳܝ ܕܰܡܚܰܘܶܐ ܐ̱ܢܳܐ ܠܳܟ݂ ܒܛܽܘܪܳܐ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܰܠܡܰܫܟܢܳܐ ܬܶܥܒܶܕ݂ ܥܣܰܪ ܝܳܖ̈ܺܝܥܳܢ ܕܒܽܘܨܳܐ ܥܙܺܝܠܳܐ. ܘܬܶܟܠܬܳܐ ܘܰܐܪܓܘܳܢܳܐ ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܟܪܽܘܒܳܐ ܥܒܳܕ݂ܳܐ ܕܽܐܘܡܳܢܳܐ ܬܶܥܒܶܕ݂ ܐܶܢܶܝܢ.</VERS>
      <VERS vnumber="2">ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܥܶܣܪܺܝܢ ܘܰܬ݂ܡܳܢܶܐ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ. ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ.</VERS>
      <VERS vnumber="3">ܚܰܡܶܫ ܝܳܖ̈ܺܝܥܳܢ ܢܶܗܘ̈ܝܳܢ ܡܕܰܒ̈ܩܳܢ ܚܕ݂ܳܐ ܒܰܚܕ݂ܳܐ. ܘܚܰܡܶܫ ܝܳܖ̈ܺܝܥܳܢ ܢܶܗܘ̈ܝܳܢ ܡܕܰܒ̈ܩܳܢ ܚܕ݂ܳܐ ܒܰܚܕ݂ܳܐ.</VERS>
      <VERS vnumber="4">ܘܰܥܒܶܕ ܬܐܳܢܬܳܐ ܕܬܶܟܠܬܳܐ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ ܒܣܶܛܪܳܗ̇ ܕܕܶܒܩܳܐ. ܘܗܳܟܰܢܳܐ ܬܶܥܒܶܕ݂ ܠܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ ܐ̱ܚܪܺܢܳܐ.</VERS>
      <VERS vnumber="5">ܚܰܡܫܺܝܢ ܬܐܳܢ̈ܳܢ ܬܶܥܒܶܕ݂ ܒܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܘܚܰܡܫܺܝܢ ܬܐܳܢ̈ܳܢ ܬܶܥܒܶܕ݂ ܒܣܶܦܬ݂ܳܗ ܕܝܳܪܺܝܥܬܳܐ ܐ̱ܚܪܺܬܳܐ ܒܕܶܒܩܳܐ ܐ̱ܚܪܺܢܳܐ. ܘܢܶܗܘ̈ܝܳܢ ܬܖ̈ܺܝܨܳܢ ܬܐܳܢ̈ܳܬ݂ܳܐ ܚܕ݂ܳܐ ܠܽܘܩܒܰܠ ܚܕ݂ܳܐ.</VERS>
      <VERS vnumber="6">ܘܰܥܒܶܕ ܚܰܡܫܺܝܢ ܩܽܘܖ̈ܩܣܺܝܢ ܕܕܰܗܒܳܐ. ܘܕܰܒܶܩ ܝܳܪܺܝܥܬܳܐ ܚܕ݂ܳܐ ܒܰܚܕ݂ܳܐ ܒܩܽܘܖ̈ܩܣܶܐ. ܘܢܶܗܘܶܐ ܡܰܫܟܢܳܐ ܚܰܕ.</VERS>
      <VERS vnumber="7">ܘܰܥܒܶܕ ܝܳܖ̈ܺܝܥܳܬܳܐ ܕܣܰܥܪܳܐ ܠܰܦܪܳܣܳܐ ܕܡܰܫܟܢܳܐ. ܚܕܰܥܶܣܖ̈ܶܐ ܝܳܖ̈ܺܝܥܳܢ ܬܶܥܒܶܕ݂ ܐܶܢܶܝܢ.</VERS>
      <VERS vnumber="8">ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ ܡܶܢܗܶܝܢ ܬܠܳܬ݂ܺܝܢ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ ܗܳܠܶܝܢ ܚܕܰܥܶܣܖ̈ܶܐ.</VERS>
      <VERS vnumber="9">ܘܕܰܒܶܩ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܫܶܬ݂ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܰܐܥܶܦ ܝܳܪܺܝܥܬܳܐ ܫܬܺܝܬܳܝܬܳܐ ܠܽܘܩܒܰܠ ܐܰܦܰܝ̈ ܡܰܫܟܢܳܐ.</VERS>
      <VERS vnumber="10">ܘܰܥܒܶܕ ܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܡܶܢ ܣܶܛܪܶܗ ܕܕܶܒܩܳܐ. ܘܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܐ̱ܚܪܺܬܳܐ ܒܕܶܒܩܳܐ ܐ̱ܚܪܺܢܳܐ.</VERS>
      <VERS vnumber="11">ܘܰܥܒܶܕ ܩܽܘܖ̈ܩܣܶܐ ܕܰܢܚܳܫܳܐ ܚܰܡܫܺܝܢ. ܘܰܐܥܶܠ ܩܽܘܖ̈ܩܣܶܐ ܒܬܐܳܢ̈ܳܬܳܐ ܘܕܰܒܶܩܳܝܗܝ ܠܡܰܫܟܢܳܐ. ܘܢܶܗܘܶܐ ܚܰܕ݂.</VERS>
      <VERS vnumber="12">ܘܡܶܕܶܡ ܕܝܳܬܰܪ ܡܶܢ ܝܳܖ̈ܺܝܥܳܬܳܐ ܕܡܰܫܟܢܳܐ. ܦܶܠܓܳܗ̇ ܕܝܳܪܺܝܥܬܳܐ ܕܝܳܬ݂ܰܪ. ܬܰܪܡܶܐ ܠܒܶܣܬܪܶܗ ܕܡܰܫܟܢܳܐ.</VERS>
      <VERS vnumber="13">ܘܰܐܡܬܳܐ ܡܶܢ ܚܰܕ݂ ܓܰܒܳܐ. ܘܰܐܡܬܳܐ ܡܶܢ ܓܰܒܳܐ ܐ̱ܚܪܺܢܳܐ. ܕܝܳܬ݂ܰܪ ܒܽܐܘܪܟܳܐ ܕܝܳܪܺܝܥܬܳܐ ܕܡܰܫܟܢܳܐ. ܢܶܗܘܶܐ ܪܡܶܐ ܥܰܠ ܣܶܛܖ̈ܰܘܗܝ ܕܡܰܫܟܢܳܐ. ܡܶܢ ܗܳܢܳܐ ܓܰܒܳܐ ܘܡܶܢ ܗܳܢܳܐ ܓܰܒܳܐ ܠܰܡܟܰܣܳܝܽܘܬܶܗ.</VERS>
      <VERS vnumber="14">ܘܰܥܒܶܕ ܦܪܳܣܳܐ ܠܡܰܫܟܢܳܐ ܡܶܫܟܳܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟܳܐ ܕܕܶܟ݂ܖ̈ܶܐ ܕܣܳܣܓܰܘܢܳܐ. ܡܶܢ ܠܥܶܠ.</VERS>
      <VERS vnumber="15">ܘܰܥܒܶܕ ܕܰܦ̈ܶܐ ܠܡܰܫܟܢܳܐ ܕܩܰܝܣܳܐ ܕܶܐܫܟܳܪܥܳܐ ܩܳܝ̈ܡܶܐ.</VERS>
      <VERS vnumber="16">ܥܣܰܪ ܐܰܡܺܝ̈ܢ ܐܽܘܪܟܶܗ ܕܕܰܦܳܐ ܚܰܕ݂. ܘܰܐܡܳܐ ܘܰܦܠܶܓ ܦܬ݂ܳܝܶܗ ܕܕܰܦܳܐ ܚܰܕ݂.</VERS>
      <VERS vnumber="17">ܘܬܰܪܬܶܝܢ ܨܳܝܖ̈ܳܬܳܐ ܠܕܰܦܳܐ ܚܰܕ݂. ܬܖ̈ܺܝܨܳܢ ܠܽܘܩܒܰܠ ܚܕ݂ܳܐ. ܗܳܟܰܢܳܐ ܬܶܥܒܶܕ݂ ܠܟܽܠܗܽܘܢ ܕܰܦܰܘ̈ܗܝ ܕܡܰܫܟܢܳܐ.</VERS>
      <VERS vnumber="18">ܘܰܥܒܶܕ ܕܰܦ̈ܶܐ ܠܡܰܫܟܢܳܐ. ܥܶܣܪܺܝܢ ܕܰܦܺܝ̈ܢ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ.</VERS>
      <VERS vnumber="19">ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ ܬܶܥܒܶܕ݂ ܬܚܶܝܬ݂ ܥܶܣܪܺܝܢ ܕܰܦܺܝ̈ܢ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܬܰܪܬܶܝܢ ܨܳܝܖ̈ܳܬܶܗ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ ܠܬܰܪܬܶܝܢ ܨܳܝܖ̈ܳܬܶܗ.</VERS>
      <VERS vnumber="20">ܘܰܠܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ ܡܶܢ ܪܽܘܚܳܐ ܕܓܰܪܒܝܳܐ ܥܶܣܪܺܝܢ ܕܰܦܺܝ̈ܢ.</VERS>
      <VERS vnumber="21">ܘܰܐܪܒܥܺܝܢ ܣܳܡܟ݂ܺܝ̈ܢ ܕܣܺܐܡܳܐ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.</VERS>
      <VERS vnumber="22">ܘܡܶܢ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܡܰܥܪܒܐ ܥܒܶܕ ܫܬܳܐ ܕܰܦܺܝ̈ܢ.</VERS>
      <VERS vnumber="23">ܘܰܬܪܶܝܢ ܕܰܦܺܝ̈ܢ ܬܶܥܒܶܕ݂ ܠܙܳܘܺܝܬܳܐ ܕܡܰܫܟܢܳܐ ܡܶܢ ܫܦܽܘܠܰܝ̈ܗܽܘܢ.</VERS>
      <VERS vnumber="24">ܘܢܶܗܘܽܘܢ ܫܘܶܝܢ ܡܶܢ ܠܬܰܚܬ. ܘܰܐܟ݂ܚܕ݂ܳܐ ܢܶܗܘܽܘܢ ܓܳܦܺܝܢ ܡܶܢ ܪܺܝܫܳܗ̇ ܥܰܠ ܙܰܩܙܰܩܬܳܐ ܚܕ݂ܳܐ. ܗܳܟܰܢܳܐ ܠܰܬܖ̈ܰܝܗܽܘܢ ܣܳܡܟ̈ܶܐ. ܠܬܰܪܬܶܝܢ ܙܳܘ̈ܝܳܢ ܢܶܗܘܽܘܢ.</VERS>
      <VERS vnumber="25">ܘܢܶܗܘܽܘܢ ܬܡܳܢܝܳܐ ܕܰܦܺܝ̈ܢ. ܘܣܳܡܟܰܝ̈ܗܽܘܢ ܕܣܺܐܡܳܐ ܫܬܳܬܰܥܣܰܪ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.</VERS>
      <VERS vnumber="26">ܘܬܶܥܒܶܕ ܡܽܘ̈ܟܠܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܫܳܐ ܠܕܰܦ̈ܶܐ ܕܣܶܛܪܶܗ ܚܰܕ݂ ܕܡܰܫܟܢܳܐ.</VERS>
      <VERS vnumber="27">ܘܚܰܡܫܳܐ ܡܽܘܟܠܺܝ̈ܢ ܠܕܰܦܰܘ̈ܗܝ ܕܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ. ܘܚܰܡܫܳܐ ܡܽܘܟܠܺܝ̈ܢ ܠܕܰܦܰܘ̈ܗܝ ܕܣܶܛܪܳܐ ܐ̱ܚܪܺܢܳܐ ܡܶܢ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܡܰܥܪܒܳܐ.</VERS>
      <VERS vnumber="28">ܘܡܽܘܟܠܳܐ ܡܶܨܥܳܝܳܐ ܒܓܰܘ ܕܰܦܳܐ ܡܰܥܒܰܪ ܡܶܢ ܗܳܢܳܐ ܓܰܒܳܐ ܠܗܳܢܳܐ.</VERS>
      <VERS vnumber="29">ܘܕܰܦ̈ܶܐ ܩܪܽܘܡ ܕܰܗܒܳܐ. ܘܙܰܩܙ̈ܩܳܬܳܐ ܥܒܶܕ ܕܕܰܗܒܳܐ ܕܽܘܟܬܳܐ ܠܡܽܘ̈ܟܠܶܐ. ܘܰܩܪܽܘܡ ܠܡܽܘ̈ܟܠܶܐ ܕܰܗܒܳܐ.</VERS>
      <VERS vnumber="30">ܘܰܐܩܺܝܡܳܝܗܝ ܠܡܰܫܟܢܳܐ ܒܙܶܕ݂ܩܶܗ ܐܰܝܟ݂ ܕܚܰܘܺܝܬܳܟ݂ ܒܛܽܘܪܳܐ.</VERS>
      <VERS vnumber="31">ܘܰܥܒܶܕ ܦܪܳܣܳܐ ܕܬ݂ܶܟܠܬܳܐ ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ ܥܒܶܕܳܝܗܝ ܟܪܽܘܒܳܐ.</VERS>
      <VERS vnumber="32">ܘܣܺܝܡܳܝܗܝ ܥܰܠ ܐܰܪܒܥܳܐ ܥܰܡܽܘܕ̈ܶܐ ܕܶܐܫܟܳܪܥܳܐ ܕܰܩܪܺܝܡܺܝܢ ܕܰܗܒܳܐ ܘܩܽܘܒܥܰܝ̈ܗܽܘܢ ܕܰܗܒܳܐ. ܥܰܠ ܐܰܪܒܥܳܐ ܣܳܡܟ̈ܶܐ ܕܣܺܐܡܳܐ.</VERS>
      <VERS vnumber="33">ܘܗܰܒ ܦܪܳܣܳܐ ܬܚܶܝܬ݂ ܕܰܦܳܐ. ܘܰܐܥܶܠ ܠܬܰܡܳܢ ܠܓ݂ܰܘ ܡܶܢ ܦܪܳܣܳܐ ܩܺܒܽܘܬܳܐ ܕܣܳܗܕܽܘܬܳܐ. ܘܬܶܦܪܽܘܣ ܠܗܽܘܢ ܦܪܳܣܳܐ ܒܶܝܬ݂ ܩܽܘܕ݂ܫܳܐ. ܘܒܶܝܬ݂ ܩܕ݂ܽܘܫ ܩܽܘܕ݂̈ܫܶܐ.</VERS>
      <VERS vnumber="34">ܘܰܬ݂ܣܺܝܡ ܚܽܘܣܳܝܳܐ ܥܰܠ ܩܺܒܽܘܬܳܐ ܕܣܳܗܕܽܘܬܳܐ ܒܰܩܕ݂ܽܘܫ ܩܽܘܕ̈ܫܶܐ.</VERS>
      <VERS vnumber="35">ܘܰܬ݂ܣܺܝܡ ܦܳܬ݂ܽܘܪܳܐ ܠܒܰܪ ܡܶܢ ܦܪܳܣܳܐ. ܘܰܡܢܳܪܬܳܐ ܠܽܘܩܒܰܠ ܦܳܬܽܘܪܳܐ ܥܰܠ ܣܶܛܪܳܐ ܕܡܰܫܟܢܳܐ ܡܶܢ ܬܰܝܡܢܳܐ ܘܦܳܬܽܘܪܳܐ ܬܣܺܝܡ ܥܰܠ ܣܶܛܪܳܐ ܕܓܰܪܒܝܳܐ.</VERS>
      <VERS vnumber="36">ܘܰܥܒܶܕ݂ ܦܪܳܣܳܐ ܠܬܰܪܥܳܐ ܕܡܰܫܟܢܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ.</VERS>
      <VERS vnumber="37">ܘܰܥܒܶܕ݂ ܠܰܦܪܳܣܳܐ ܚܰܡܫܳܐ ܥܰܡܽܘܕ̈ܶܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ. ܘܩܽܘܒܥܰܝ̈ܗܽܘܢ ܕܰܗܒܳܐ. ܘܰܥܒܶܕ݂ ܠܗܽܘܢ ܚܰܡܫܳܐ ܣܳܡܟ̈ܶܐ ܕܰܢܚܳܫܳܐ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܥܒܶܕ݂ ܡܰܕܒܚܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܶܫ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬܳܝܶܗ. ܡܪܰܒܥ ܢܶܗܘܶܐ ܡܰܕܒܚܳܐ. ܘܰܬܠܳܬ݂ ܐܰܡܺܝ̈ܢ ܪܰܘܡܶܗ.</VERS>
      <VERS vnumber="2">ܘܰܥܒܶܕ݂ ܩܰܖ̈ܢܳܬܶܗ ܥܰܠ ܐܰܪܒܰܥ ܙܳܘ̈ܝܳܬܶܗ. ܡܶܢܶܗ ܢܶܗܘ̈ܝܳܢ ܩܰܖ̈ܢܳܬܶܗ. ܘܰܩܪܽܘܡܳܝܗܝ ܢܚܳܫܳܐ.</VERS>
      <VERS vnumber="3">ܘܰܥܒܶܕ݂ ܩܰܕ݂ܣܰܘ̈ܗܝ ܠܬܶܫܡܶܫܬܶܗ. ܘܺܐܝܕܰܘ̈ܗܝ ܘܩܰܖ̈ܕܳܠܰܘܗܝ ܘܡܰܫܠܘ̈ܳܬܶܗ. ܘܦܺܝܖ̈ܡܰܘܗܝ. ܘܟܽܠܗܽܘܢ ܡܳܐܢܰܘ̈ܗܝ ܬܶܥܒܶܕ݂ ܕܰܢܚܳܫܳܐ.</VERS>
      <VERS vnumber="4">ܘܰܥܒܶܕ݂ ܩܰܪܩܶܠ ܐܰܝܟ݂ ܥܒܳܕ݂ܳܐ ܕܰܡܨܺܝܕܬܳܐ ܕܰܢܚܳܫܳܐ. ܘܰܥܒܶܕ݂ ܥܰܠ ܩܰܪܩܶܠ ܐܰܪܒܰܥ ܙܰܩܙ̈ܩܳܢ ܕܰܢܚܳܫܳܐ ܥܰܠ ܐܰܪܒܥܳܐ ܣܶܛܖ̈ܰܘܗܝ.</VERS>
      <VERS vnumber="5">ܗܰܒܶܝܗ̇ ܬܚܶܝܬ݂ ܫܦܽܘܠܰܘ̈ܗܝ ܕܡܰܕܒܚܳܐ ܡܶܢ ܠܬܰܚܬ. ܘܬܶܗܘܶܐ ܩܰܪܩܶܠ ܥܕܰܡܳܐ ܠܦܶܠܓܶܗ ܕܡܰܕܒܚܳܐ.</VERS>
      <VERS vnumber="6">ܘܰܥܒܶܕ݂ ܩܽܘܦ̈ܶܐ ܠܡܰܕܒܚܳܐ. ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܢܚܳܫܳܐ.</VERS>
      <VERS vnumber="7">ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܘܢܶܗܘܽܘܢ ܥܰܠ ܬܪܶܝܢ ܣܶܛܖ̈ܰܘܗܝ ܕܡܰܕܒܚܳܐ ܡܳܐ ܕܫܳܩܠܺܝܢ ܠܶܗ.</VERS>
      <VERS vnumber="8">ܚܠܺܝܠܳܐ ܕܕܰܦ̈ܶܐ ܬܶܥܒܕ݂ܺܝܘܗܝ. ܐܰܝܟ݂ ܕܚܰܘܺܝܬܳܟ݂ ܒܛܽܘܪܳܐ. ܗܳܟܰܢܳܐ ܢܶܥܒܕ݂ܽܘܢ.</VERS>
      <VERS vnumber="9">ܘܰܥܒܶܕ݂ ܕܳܪܬܳܐ ܠܡܰܫܟܢܳܐ ܠܰܣܛܰܪ ܪܽܘܚܳܐ ܕܬܰܝܡܢܳܐ. ܣܶܕ݂ܖ̈ܶܐ ܕܕ݂ܳܪܬܳܐ ܕܒܽܘܨܳܐ ܥܙܺܝܠܳܐ. ܡܳܐܐ ܐܰܡܺܝ̈ܢ ܐܽܘܪܟܶܗ ܕܣܶܕ݂ܪܳܐ ܚܰܕ.</VERS>
      <VERS vnumber="10">ܘܥܰܡܽܘܕ݂ܰܘ̈ܗܝ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="11">ܘܗܳܟܰܢܳܐ ܠܣܶܛܪܳܐ ܕܓܰܪܒܝܳܐ. ܒܽܐܘܪܟܳܐ ܣܶܕ݂ܪܳܐ ܡܳܐܐ ܐܰܡܺܝ̈ܢ. ܘܥܰܡܽܘܕ݂ܰܘ̈ܗܝ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="12">ܘܰܦܬ݂ܳܝܳܗ̇ ܕܕܰܪܬܳܐ ܠܣܶܛܪܳܐ ܕܡܰܥܪܒܳܐ. ܣܶܕ݂ܖ̈ܶܐ ܚܰܡܫܺܝܢ ܐܰܡܺܝ̈ܢ. ܘܥܰܡܽܘܕܰܝ̈ܗܽܘܢ ܥܶܣܪܳܐ. ܘܣܳܡܟܰܝ̈ܗܽܘܢ ܥܶܣܪܳܐ.</VERS>
      <VERS vnumber="13">ܘܰܦܬ݂ܳܝܳܗ̇ ܕܕܳܪܬܳܐ ܠܣܶܛܪܳܐ ܕܪܽܘܚܳܐ ܕܡܰܕܢܚܳܐ ܚܰܡܫܺܝܢ ܐܰܡܺܝ̈ܢ.</VERS>
      <VERS vnumber="14">ܘܚܰܡܫܰܥܶܣܖ̈ܶܐ ܐܰܡܺܝ̈ܢ ܠܣܶܕ݂ܖ̈ܶܐ ܕܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.</VERS>
      <VERS vnumber="15">ܘܰܠܣܶܛܪܳܐ ܬܶܢܝܳܢܳܐ ܚܰܡܶܫܬܰܥܣܰܪ ܣܶܕ݂ܖ̈ܺܝܢ. ܥܰܡܽܘܕܰܝ̈ܗܽܘܢ ܬܠܳܬܳܐ ܘܣܳܡܟܰܝ̈ܗܽܘܢ ܬܠܳܬܳܐ.</VERS>
      <VERS vnumber="16">ܘܰܠܬܰܪܥܳܐ ܕܕ݂ܳܪܬܳܐ ܦܪܳܣܳܐ ܥܶܣܪܺܝܢ ܐܰܡܺܝ̈ܢ. ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ. ܥܰܡܽܘܕܰܝ̈ܗܽܘܢ ܐܰܪܒܥܳܐ. ܘܣܳܡܟܰܝ̈ܗܽܘܢ ܐܰܪܒܥܳܐ.</VERS>
      <VERS vnumber="17">ܟܽܠܗܽܘܢ ܥܰܡܽܘܕ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ ܩܪܺܝܡܺܝܢ ܣܺܐܡܳܐ. ܘܩܽܘܒܥܰܝ̈ܗܽܘܢ ܕܣܺܐܡܳܐ. ܘܣܳܡܟܰܝ̈ܗܽܘܢ ܕܰܢܚܳܫܳܐ.</VERS>
      <VERS vnumber="18">ܐܘܪܟܳܗ̇ ܕܕ݂ܳܪܬܳܐ ܡܳܐܐ ܐܰܡܺܝ̈ܢ. ܘܰܦܬ݂ܳܝܳܗ̇ ܚܰܡܫܺܝܢ ܒܚܰܡܫܺܝܢ. ܘܪܰܘܡܳܗ̇ ܚܰܡܶܫ ܐܰܡܺܝ̈ܢ. ܕܒܽܘܨܳܐ ܥܙܺܝܠܳܐ. ܘܣܳܡܟܰܝ̈ܗܽܘܢ ܕܰܢܚܳܫܳܐ.</VERS>
      <VERS vnumber="19">ܟܽܠܗܽܘܢ ܡܳܐܢ̈ܶܐ ܕܡܰܫܟܢܳܐ. ܘܟܽܠܶܗ ܦܽܘܠܚܳܢܶܗ. ܘܟܽܠܗܽܘܢ ܣܶܟܰܘ̈ܗܝ. ܘܟܽܠܗܶܝܢ ܣܶܟ̈ܶܐ ܕܕ݂ܳܪܬܳܐ. ܕܰܢܚܳܫܳܐ.</VERS>
      <VERS vnumber="20">ܘܰܐܢ̱ܬ ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܶܣܒܽܘܢ ܠܳܟ݂ ܡܶܫܚܳܐ ܕܰܟ݂ܝܳܐ ܕܙܰܝܬܳܐ ܥܨܺܝܪܳܐ. ܠܡܰܢܗܳܪܽܘ ܫܖ̈ܳܓ݂ܶܐ ܐܰܡܺܝܢܳܐܺܝܬ݂.</VERS>
      <VERS vnumber="21">ܒܡܰܫܟܰܢ ܙܰܒܢܳܐ ܠܒܰܪ ܡܶܢ ܦܪܳܣܳܐ ܕܥܰܠ ܣܳܗܕܽܘܬܳܐ. ܘܢܶܣܕ݂ܽܘܪ ܐܶܢܽܘܢ ܐܰܗܪܽܘܢ ܘܰܒܢܰܘ̈ܗܝ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ ܩܕܳܡ ܡܳܪܝܳܐ. ܢܳܡܽܘܣܳܐ ܠܥܳܠܰܡ ܠܕ݂ܳܖ̈ܰܝܟܽܘܢ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܰܐܢ̱ܬ ܩܰܪܶܒ ܠܳܟ݂ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ ܥܰܡܶܗ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ ܠܰܡܟܰܗܳܢܽܘ ܠܺܝ. ܐܰܗܪܽܘܢ. ܘܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܰܪ. ܘܺܐܝܬ݂ܳܡܳܪ. ܒܢܰܝ̈ ܐܰܗܪܽܘܢ.</VERS>
      <VERS vnumber="2">ܘܰܥܒܶܕ݂ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܐܰܚܽܘܟ݂. ܠܺܐܝܩܳܪܳܐ ܘܰܠܬܶܫܒܽܘܚܬܳܐ.</VERS>
      <VERS vnumber="3">ܘܰܐܢ̱ܬ ܐܶܡܰܪ ܠܟܽܠܗܽܘܢ ܚܰܟܺܝ̈ܡܰܝ ܠܶܒܳܐ. ܕܰܡܠܺܝܬ݂ ܐܶܢܽܘܢ ܪܽܘܚܳܐ ܕܚܶܟ݂ܡܬܳܐ. ܘܢܶܥܒܕ݂ܽܘܢ ܠܒܽܘ̈ܫܰܝ ܩܽܘܕܫܳܐ ܠܰܐܗܪܽܘܢ ܠܰܡܩܰܕܳܫܽܘܬܶܗ. ܠܰܡܟܰܗܳܢܽܘ ܠܺܝ.</VERS>
      <VERS vnumber="4">ܘܗܳܠܶܝܢ ܠܒܽܘ̈ܫܶܐ ܕܢܶܥܒܕ݂ܽܘܢ ܠܗܽܘܢ. ܦܪܳܙܽܘܡܳܐ. ܘܦܶܕܬܳܐ. ܘܰܦܪܺܝܣܳܐ. ܘܟܽܘܬܺܝܢܳܐ ܕܒܽܘܨܳܐ. ܘܡܰܨܢܰܦܬܳܐ. ܘܗܶܡܝܳܢܳܐ. ܘܢܶܥܒܕ݂ܽܘܢ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ. ܠܰܡܟܰܗܳܢܽܘ ܠܺܝ.</VERS>
      <VERS vnumber="5">ܘܗܶܢܽܘܢ ܢܶܣܒܽܘܢ ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="6">ܘܢܶܥܒܕ݂ܽܘܢ ܦܶܕܬܳܐ ܕܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ.</VERS>
      <VERS vnumber="7">ܬܰܪܬܶܝܢ ܟܰܬ݂ܦ̈ܳܢ ܢܶܗܘ̈ܝܳܢ ܡܕܰܒ̈ܩܰܢ ܠܳܗ̇. ܥܰܠ ܬܪܶܝܢ ܣܶܛܖ̈ܶܝܗ̇. ܘܢܶܕ݂ܒܰܩ.</VERS>
      <VERS vnumber="8">ܗܶܡܝܳܢܳܐ ܕܦܶܕܬܳܐ ܕܰܥܠܶܝܗ̇. ܡܶܢܳܗ̇ ܢܶܗܘܶܐ ܐܰܝܟ݂ ܥܒܳܕ݂ܳܗ̇. ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="9">ܘܣܰܒ ܬܰܪܬܶܝܢ ܟܺܐܦ̈ܶܐ ܕܒܶܪܽܘܠܳܐ. ܘܰܓ݂ܠܽܘܦ ܥܠܰܝܗܶܝܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܫܬܳܐ ܡܶܢ ܫܡܳܗܰܝ̈ܗܽܘܢ ܓܠܽܘܦ ܥܰܠ ܟܺܐܦܳܐ ܚܕ݂ܳܐ. ܘܶܫܬܳܐ ܫܡܳܗ̈ܶܐ ܕܶܐܫܬܚܰܪܘ ܓܠܽܘܦ ܥܰܠ ܟܺܐܦܳܐ ܐ̱ܚܪܺܬܳܐ. ܐܰܝܟ݂ ܬܰܘܠ̈ܕ݂ܳܬ݂ܗܽܘܢ.</VERS>
      <VERS vnumber="11">ܥܒܳܕ݂ܳܐ ܕܽܐܘܡܳܢܳܐ ܟܺܐܦ̈ܶܐ ܓܠܺܝ̈ܦܳܬܳܐ. ܓܠܳܦܳܐ ܕܚܳܬ݂ܡܳܐ. ܓܠܽܘܦ ܬܰܪܬܶܝܢ ܟܺܐܦ̈ܶܐ ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܡܰܘܚ̈ܕ݂ܳܢ ܘܡܰܫܖ̈ܳܢ ܒܕܰܗܒܳܐ ܥܒܶܕ ܐܶܢܶܝܢ.</VERS>
      <VERS vnumber="12">ܘܣܺܝܡ ܬܰܪܬܶܝܢ ܟܺܐܦ̈ܶܐ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܟܺܐܦ̈ܶܐ ܕܕ݂ܽܘܟ݂ܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܘܢܶܗܘܶܐ ܫܳܩܶܠ ܐܰܗܪܽܘܢ ܫܡܳܗܰܝ̈ܗܽܘܢ ܩܕܳܡ ܡܳܪܝܳܐ. ܥܰܠ ܬܰܪܬܶܝܢ ܟܰܬ݂ܦ̈ܳܬܶܗ ܠܕ݂ܽܘܟ݂ܪܳܢܳܐ.</VERS>
      <VERS vnumber="13">ܘܰܥܒܶܕ݂ ܡܰܘܚ̈ܕ݂ܳܬܳܐ ܕܕܰܗܒܳܐ.</VERS>
      <VERS vnumber="14">ܘܬܰܪܬܶܝܢ ܫܺܫ̈ܠܳܬܳܐ ܕܕܰܗܒܳܐ ܕܰܟ݂ܝܳܐ. ܡܰܬܶܐܡ̈ܳܬܳܐ ܥܒܶܕ݂ ܐܶܢܶܝܢ ܥܒܳܕ݂ܳܐ ܓܕ݂ܺܝܠܳܐ. ܘܣܺܝܡ ܬܰܪܬܶܝܢ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܰܠ ܡܰܘܚ̈ܕ݂ܳܬܳܐ.</VERS>
      <VERS vnumber="15">ܘܰܥܒܶܕ݂ ܦܪܺܝܣܳܐ ܕܕ݂ܺܝܢܳܐ ܥܒܳܕ݂ܳܐ ܕܽܐܘܡܳܢܳܐ. ܐܰܝܟ݂ ܥܒܳܕ݂ܳܐ ܕܦܶܕܬܳܐ ܥܒܶܕܳܝܗܝ. ܕܰܗܒܳܐ. ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ ܥܒܶܕܳܝܗܝ.</VERS>
      <VERS vnumber="16">ܡܪܰܒܥ ܢܶܗܘܶܐ ܟܰܕ ܐܰܥܺܝܦ. ܙܪܶܬ݂ ܐܽܘܪܟܶܗ. ܘܰܙܪܶܬ݂ ܦܬܳܝܶܗ.</VERS>
      <VERS vnumber="17">ܘܬܶܫܠܰܡ ܒܶܗ ܫܰܠܡܽܘܬܳܐ ܕܟܺܐܦ̈ܶܐ. ܐܰܪܒܥܳܐ ܣܶܕ݂ܖ̈ܺܝܢ ܕܟܺܐܦ̈ܶܐ. ܣܶܕ݂ܪܳܐ ܩܰܕܡܳܝܳܐ ܣܽܘܡܳܩܳܐ. ܘܙܳܪܓ݂ܳܐ. ܘܒܳܪܩܳܐ. ܣܶܕ݂ܪܳܐ ܚܰܕ݂.</VERS>
      <VERS vnumber="18">ܘܣܶܕ݂ܪܳܐ ܐ̱ܚܪܺܢܳܐ. ܨܕ݂ܺܝܕ݂ܳܐ. ܘܣܰܦܺܝܠܳܐ. ܘܢܶܩܥܬܳܐ.</VERS>
      <VERS vnumber="19">ܘܣܶܕ݂ܪܳܐ ܬܠܺܝܬܳܝܳܐ ܩܳܢܟܶܢܽܘܢ. ܘܩܰܪܟܶܕ݂ܢܳܐ. ܘܥܺܝܢ ܥܶܓܠܳܐ.</VERS>
      <VERS vnumber="20">ܘܣܶܕ݂ܪܳܐ ܪܒܺܝܥܳܝܳܐ ܬܰܪܫܺܝܫ. ܘܒܶܪܽܘܠܳܐ. ܘܝܰܫܦܶܗ. ܡܰܘܚ̈ܕ݂ܳܢ ܘܡܰܫܖ̈ܳܢ ܒܕܰܗܒܳܐ ܥܒܶܕ݂ ܐܶܢܶܝܢ. ܢܶܗܘ̈ܝܳܢ ܒܫܰܠܡܽܘܬ݂ܗܶܝܢ.</VERS>
      <VERS vnumber="21">ܘܟܺܐܦ̈ܶܐ ܢܶܗܘ̈ܝܳܢ ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ. ܬܰܪܬܰܥܶܣܖ̈ܶܐ ܥܰܠ ܫܡܳܗܰܝ̈ܗܽܘܢ. ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ.</VERS>
      <VERS vnumber="22">ܓܒܰܪ ܥܰܠ ܫܡܶܗ ܢܶܗܘ̈ܝܳܢ ܠܰܬܪܶܥܣܰܪ ܫܰܒܛܺܝ̈ܢ. ܘܰܥܒܶܕ݂ ܥܰܠ ܦܪܺܝܣܳܐ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܒܳܕ݂ܳܐ ܓܕ݂ܺܝܠܳܐ ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="23">ܘܰܥܒܶܕ݂ ܠܚܽܘܣܳܝܳܐ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ ܕܰܟ݂ܝܳܐ. ܘܗܰܒ ܬܪܶܝܢ ܩܽܘܖ̈ܩܣܺܝܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="24">ܘܗܰܒ ܬܰܪܬܶܝܢ ܓܕ݂ܺܝ̈ܠܳܬܳܐ ܕܕܰܗܒܳܐ. ܥܰܠ ܬܪܶܝܢ ܩܽܘܖ̈ܩܣܺܝܢ. ܕܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="25">ܘܬܰܪܬܶܝܢ ܓܕ݂ܺܝ̈ܠܳܬܳܐ ܬܶܬܶܠ ܥܰܠ ܬܰܪܬܶܝܢ ܡܰܘܚ̈ܕ݂ܳܬܳܐ ܘܬܶܬܶܠ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ ܠܽܘܩܒܰܠ ܐܰܦܶܝ̈ܗ̇.</VERS>
      <VERS vnumber="26">ܘܰܥܒܶܕ݂ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ. ܘܣܺܝܡ ܐܶܢܽܘܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ. ܥܰܠ ܣܶܛܪܳܐ ܕܥܰܠ ܣܶܦܬ݂ܳܗ̇ ܕܦܶܕܬܳܐ ܡܶܢ ܠܓ݂ܰܘ.</VERS>
      <VERS vnumber="27">ܘܰܥܒܶܕ݂ ܬܪܶܝܢ ܩܽܘܖ̈ܩܣܶܐ ܕܕܰܗܒܳܐ. ܘܣܺܝܡ ܐܶܢܽܘܢ ܥܰܠ ܬܰܪܬܶܝܢ ܟܰܬ݂ܦ̈ܳܬܳܗ̇ ܕܦܶܕܬܳܐ ܡܶܢ ܠܬܰܚܬ. ܡܶܢ ܠܽܘܩܒܰܠ ܐܰܦܶܝ̈ܗ̇. ܠܽܘܩܒܰܠ ܕܶܒܩܳܗ̇ ܠܥܶܠ ܡܶܢ ܗܶܡܝܳܢܳܐ ܕܦܶܕܬܳܐ.</VERS>
      <VERS vnumber="28">ܘܰܢܕܰܒܩܽܘܢܶܗ ܠܰܦܪܺܝܣܳܐ ܡܶܢ ܙܰܩܙ̈ܩܳܬܶܗ ܠܙܰܩܙ̈ܩܳܬ݂ܳܗ̇ ܕܦܶܕܬܳܐ ܒܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܗܶܡܝܳܢܳܐ ܕܦܶܕܬܳܐ. ܕܠܳܐ ܢܶܗܘܶܐ ܥܳܒܰܪ ܥܰܠ ܦܪܺܝܣܳܐ ܡܶܢ ܦܶܕܬܳܐ.</VERS>
      <VERS vnumber="29">ܘܢܶܗܘܶܐ ܫܳܩܶܠ ܐܰܗܪܽܘܢ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܒܰܦܪܺܝܣܳܐ ܕܕ݂ܺܝܢܳܐ ܥܰܠ ܚܰܕ݂ܝܶܗ ܡܳܐ ܕܥܳܐܶܠ ܠܩܽܘܕ݂ܫܳܐ. ܕܽܘܟ݂ܪܳܢܳܐ ܩܕܳܡ ܡܳܪܝܳܐ ܐܰܡܺܝܢܳܐܺܝܬ݂.</VERS>
      <VERS vnumber="30">ܘܣܺܝܡ ܥܰܠ ܦܪܺܝܣܳܐ ܕܕ݂ܺܝܢܳܐ ܢܰܗܺܝܪܳܐ ܘܫܰܠܡܳܐ. ܘܢܶܗܘܽܘܢ ܥܰܠ ܚܰܕ݂ܝܶܗ ܡܳܐ ܕܥܳܐܶܠ ܩܕܳܡ ܡܳܪܝܳܐ. ܘܢܶܫܩܽܘܠ ܐܰܗܪܽܘܢ ܕܺܝܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܥܰܠ ܚܰܕ݂ܝܶܗ. ܩܕܳܡ ܡܳܪܝܳܐ ܐܰܡܺܝܢܳܐܺܝܬ݂.</VERS>
      <VERS vnumber="31">ܘܰܥܒܶܕ݂ ܦܪܳܙܽܘܡܳܐ ܕܦܶܕܬܳܐ ܓܡܺܝܪܳܐ ܕܬܶܟܠܬܳܐ.</VERS>
      <VERS vnumber="32">ܘܢܶܗܘܶܐ ܦܽܘܡܶܗ ܕܪܺܝܫܶܗ ܒܓܰܘܶܗ. ܘܣܶܦܬܳܐ ܬܶܗܘܶܐ ܠܦܽܘܡܶܗ ܟܰܕ݂ ܚܳܕܰܪ. ܥܒܳܕ݂ܳܐ ܙܩܺܝܪܳܐ. ܐܰܝܟ݂ ܦܽܘܡ ܣܺܝܪܶܣ ܢܶܗܘܶܐ ܠܶܗ ܕܠܳܐ ܢܶܨܛܪܶܐ.</VERS>
      <VERS vnumber="33">ܘܰܥܒܶܕ݂ ܥܰܠ ܫܦܽܘܠܰܘ̈ܗܝ ܖ̈ܽܘܡܳܢ̈ܶܐ ܕܬܶܟܠܬܳܐ. ܘܕܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܥܰܠ ܫܦܽܘܠܰܘ̈ܗܝ ܟܰܕ ܚܳܕܰܪ. ܘܙܰܓ̈ܶܐ ܕܕܰܗܒܳܐ ܒܰܝܢܳܬ݂ܗܽܘܢ ܟܰܕ݂ ܚܳܕܰܪ.</VERS>
      <VERS vnumber="34">ܘܙܰܓܳܐ ܙܰܓܳܐ ܕܕܰܗܒܳܐ. ܘܖ̈ܽܘܡܳܢܶܐ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ ܚܳܕܰܪ.</VERS>
      <VERS vnumber="35">ܘܢܶܗܘܶܐ ܥܰܠ ܐܰܗܪܽܘܢ ܠܬܶܫܡܶܫܬܳܐ. ܘܢܶܫܬܡܰܥ ܩܳܠܶܗ ܡܳܐ ܕܥܳܐܶܠ ܠܩܽܘܕ݂ܫܳܐ ܩܕܳܡ ܡܳܪܝܳܐ. ܘܡܳܐ ܕܢܳܦܶܩ. ܕܠܳܐ ܢܡܽܘܬ݂.</VERS>
      <VERS vnumber="36">ܘܰܥܒܶܕ݂ ܟܠܺܝܠܳܐ ܕܕܰܗܒܳܐ ܕܰܟ݂ܝܳܐ. ܘܰܓ݂ܠܽܘܦ ܥܠܰܘܗ̱ܝ ܓܠܳܦܳܐ ܕܚܳܬ݂ܡܳܐ. ܩܽܘܕܫܳܐ ܠܡܳܪܝܳܐ.</VERS>
      <VERS vnumber="37">ܘܣܺܝܡܳܝܗܝ ܥܰܠ ܚܽܘܛܳܐ ܕܬܶܟܠܬܳܐ. ܘܢܶܗܘܶܐ ܥܰܠ ܡܰܨܢܰܦܬܳܐ. ܘܠܽܘܩܒܰܠ ܐܰܦܰܝ̈ ܡܰܨܢܰܦܬܳܐ ܢܶܗܘܶܐ.</VERS>
      <VERS vnumber="38">ܘܢܶܗܘܶܐ ܥܰܠ ܒܶܝܬ݂ ܥܰܝܢܰܘ̈ܗܝ ܕܰܐܗܪܽܘܢ. ܘܢܶܗܘܶܐ ܫܳܩܶܠ ܐܰܗܪܽܘܢ ܚܛܳܗ̈ܶܐ ܕܩܽܘ̈ܕ݂ܫܶܐ ܕܰܡܩܰܕܫܺܝܢ ܒܢܰܝ̈ ܝܺܣܪܳܐܶܝܠ. ܠܟܽܠ ܡܰܘܗܒܰܬ݂ ܩܽܘܕ݂ܫܰܝ̈ܗܽܘܢ. ܘܢܶܗܘܶܐ ܥܰܠ ܒܶܝܬ݂ ܥܰܝܢܰܘ̈ܗܝ ܐܰܡܺܝܢܳܐܺܝܬ݂. ܠܨܶܒܝܳܢܳܐ ܠܗܽܘܢ ܩܕܳܡ ܡܳܪܝܳܐ.</VERS>
      <VERS vnumber="39">ܘܰܥܒܶܕ݂ ܟܽܘܬܺܝܢܳܐ ܕܒܽܘܨܳܐ. ܘܰܥܒܶܕ݂ ܡܰܨܢܰܦܬܳܐ ܕܒܽܘܨܳܐ. ܘܗܶܡܝܳܢܳܐ ܥܒܶܕ ܥܒܳܕ݂ܳܐ ܕܨܰܝܳܪܳܐ.</VERS>
      <VERS vnumber="40">ܘܠܰܒܢܰܝ̈ ܐܰܗܪܽܘܢ ܥܒܶܕ ܟܽܘܬܺܝ̈ܢܝܳܬ݂ܳܐ. ܘܰܥܒܶܕ݂ ܠܗܽܘܢ ܗܶܡܝܳܢ̈ܶܐ. ܘܟܰܠܘ̈ܶܐ ܬܶܥܒܶܕ݂ ܠܗܽܘܢ ܠܺܐܝܩܳܪܳܐ ܘܰܠܫܽܘܒܚܳܐ.</VERS>
      <VERS vnumber="41">ܘܰܐܠܒܶܫ ܐܶܢܽܘܢ ܠܰܐܗܪܽܘܢ ܐܰܚܽܘܟ݂. ܘܠܰܒܢܰܘ̈ܗܝ ܥܰܡܶܗ. ܘܰܡܫܽܘܚ ܐܶܢܽܘܢ ܘܫܰܡܠܳܐ ܐܺܝܕܰܝ̈ܗܽܘܢ. ܘܩܰܕܶܫ ܐܶܢܽܘܢ ܠܺܝ ܘܰܢܟܰܗܢܽܘܢ ܠܺܝ.</VERS>
      <VERS vnumber="42">ܘܰܥܒܶܕ݂ ܠܗܽܘܢ ܦܖ̈ܳܙܽܘܡܶܐ ܕܒܽܘܨܳܐ. ܠܰܡܟܰܣܳܝܽܘ ܒܶܣܪܳܐ ܕܥܰܪܛܶܠܳܝܽܘܬܳܐ. ܡܶܢ ܚܰܨܰܝ̈ܗܽܘܢ ܘܰܥܕܰܡܳܐ ܠܥܰܛ̈ܡܳܬ݂ܗܽܘܢ ܢܶܗܘܽܘܢ.</VERS>
      <VERS vnumber="43">ܘܢܶܗܘܽܘܢ ܥܰܠ ܐܰܗܪܽܘܢ ܘܥܰܠ ܒܢܰܘ̈ܗܝ ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܠܰܡܫܰܡܳܫܽܘ ܒܩܽܘܕܫܳܐ. ܕܠܳܐ ܢܩܰܒܠܽܘܢ ܚܛܳܗܳܐ ܘܰܢܡܽܘܬ݂ܽܘܢ. ܢܳܡܽܘܣܳܐ ܠܥܳܠܰܡ ܠܶܗ ܘܰܠܙܰܪܥܶܗ ܡܶܢ ܒܳܬ݂ܪܶܗ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܗܳܟܰܢܳܐ ܥܒܶܕ݂ ܠܗܽܘܢ ܘܩܰܕܶܫ ܐܶܢܽܘܢ ܠܺܝ ܠܟ݂ܳܗܢܽܘܬܳܐ. ܘܣܰܒ ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟ݂ܖ̈ܶܐ ܬܪܶܝܢ ܕܠܳܐ ܡܽܘܡ.</VERS>
      <VERS vnumber="2">ܘܠܰܚܡܳܐ ܦܰܛܺܝܪܳܐ. ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܦܺܝܠܺܝܢ ܒܡܶܫܚܳܐ. ܕܢܰܫܺܝܦܳܐ ܕܚܶܛ̈ܶܐ ܬܶܥܒܶܕ݂ ܐܶܢܽܘܢ.</VERS>
      <VERS vnumber="3">ܘܰܬ݂ܣܺܝܡ ܐܶܢܽܘܢ ܒܣܰܠܳܐ ܚܰܕ݂. ܘܰܬ݂ܩܰܪܶܒ ܐܶܢܽܘܢ ܒܣܰܠܳܐ. ܘܰܠܬܰܘܪܳܐ ܘܠܰܬܪܶܝܢ ܕܶܟ݂ܖ̈ܺܝܢ.</VERS>
      <VERS vnumber="4">ܘܠܰܐܗܪܽܘܢ ܘܠܰܒܢܰܘ̈ܗܝ ܩܰܪܶܒ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܚܳܐ ܐܶܢܽܘܢ ܒܡܰܝ̈ܳܐ.</VERS>
      <VERS vnumber="5">ܘܣܰܒ ܠܒܽܘ̈ܫܶܐ ܘܰܐܠܒܶܫ ܠܰܐܗܪܽܘܢ ܟܽܘܬܺܝܢܳܐ. ܘܰܦܪܳܙܽܘܡܳܐ. ܘܡܰܨܢܰܦܬܳܐ. ܘܦܶܕܬܳܐ. ܘܰܦܪܺܝܣܳܐ. ܘܬܰܩܶܢܳܝܗܝ ܒܗܶܡܝܳܢܳܐ ܕܦܶܕܬܳܐ.</VERS>
      <VERS vnumber="6">ܘܣܺܝܡ ܡܰܨܢܰܦܬܳܐ ܒܪܺܝܫܶܗ. ܘܣܺܝܡ ܟܠܺܝܠܳܐ ܕܩܽܘܕ݂ܫܳܐ ܥܰܠ ܡܰܨܢܰܦܬܳܐ.</VERS>
      <VERS vnumber="7">ܘܣܰܒ ܡܶܫܚܳܐ ܕܰܡܫܺܝܚܽܘܬܳܐ. ܘܣܽܘܟ݂ ܒܪܺܝܫܶܗ ܘܰܡܫܽܘܚܳܝܗܝ.</VERS>
      <VERS vnumber="8">ܘܩܰܪܶܒ ܠܰܒܢܰܘ̈ܗܝ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬܳܐ.</VERS>
      <VERS vnumber="9">ܘܰܐܣܽܘܪ ܐܶܢܽܘܢ ܗܶܡܝܳܢܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܣܺܝܡ ܠܗܽܘܢ ܟܰܠܘ̈ܶܐ. ܘܬܶܗܘܶܐ ܠܗܽܘܢ ܟܳܗܢܽܘܬ݂ܗܽܘܢ ܠܰܩܝܳܡܳܐ ܕܰܠܥܳܠܰܡ. ܘܰܬ݂ܫܰܡܠܶܐ ܐܺܝܕ݂ܶܗ ܕܰܐܗܪܽܘܢ. ܘܺܐܝܕ̈ܶܐ ܕܰܒܢܰܘ̈ܗܝ.</VERS>
      <VERS vnumber="10">ܘܩܰܪܶܒ ܬܰܘܪܳܐ ܩܕܳܡ ܡܰܫܟܰܢܙܰܒܢܳܐ. ܘܢܶܣܡܽܘܟ݂ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ.</VERS>
      <VERS vnumber="11">ܘܟ݂ܽܘܣܳܝܗܝ ܠܬܰܘܪܳܐ ܩܕܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="12">ܘܣܰܒ ܡܶܢ ܕܡܶܗ ܕܬܰܘܪܳܐ. ܘܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܒܨܶܒܥܳܟ݂. ܘܟܽܠܶܗ ܕܡܳܐ ܐܰܫܽܘܕ ܥܰܠ ܫܦܽܘ̈ܠܰܝ ܡܰܕܒܚܳܐ.</VERS>
      <VERS vnumber="13">ܘܣܰܒ ܟܽܠܶܗ ܚܶܠܒܳܐ ܕܰܩܪܺܝܡ ܠܰܓ݂ܘܳܝܳܐ. ܘܰܚܨܳܪ ܟܳܒܕܳܐ. ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܰܐܣܶܩ ܠܡܰܕܒܚܳܐ.</VERS>
      <VERS vnumber="14">ܘܒܶܣܪܶܗ ܕܬܰܘܪܳܐ ܘܡܶܫܟܶܗ. ܘܦܰܪܬܶܗ. ܬܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬܳܐ. ܚܛܳܗܰܐ ܗ̱ܘ.</VERS>
      <VERS vnumber="15">ܘܕܶܟ݂ܪܳܐ ܚܰܕ ܬܶܣܰܒ. ܘܰܢܣܰܡܟ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟ݂ܪܳܐ.</VERS>
      <VERS vnumber="16">ܘܟ݂ܽܘܣܳܝܗܝ ܠܕܶܟ݂ܪܳܐ. ܘܣܰܒ ܡܶܢ ܕܡܶܗ. ܘܪܽܘܣ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="17">ܘܕܶܟ݂ܪܳܐ ܦܰܫܰܚ ܗܰܕܳܡܰܘ̈ܗܝ. ܘܰܐܫܺܝܓ݂ ܓܘܳܝܶܗ ܘܰܟ݂ܖ̈ܳܥܰܘܗܝ. ܘܬܶܬܶܠ ܥܰܠ ܗܰܕܳܡܰܘ̈ܗܝ ܘܥܰܠ ܪܺܝܫܶܗ.</VERS>
      <VERS vnumber="18">ܘܬܰܣܶܩ ܟܽܠܶܗ ܕܶܟ݂ܪܳܐ ܠܡܰܕܒܚܳܐ. ܥܠܳܬܳܐ ܗ̱ܘ ܠܡܳܪܝܳܐ ܠܪܺܝܚ ܢܝܳܚܳܐ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="19">ܘܬܶܣܰܒ ܕܶܟ݂ܪܳܐ ܬܶܢܝܳܢܳܐ. ܘܰܢܣܰܡܟ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟ݂ܪܳܐ.</VERS>
      <VERS vnumber="20">ܘܟ݂ܽܘܣܳܝܗܝ ܠܕܶܟ݂ܪܳܐ. ܘܣܰܒ ܡܶܢ ܕܡܶܗ. ܘܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܰܐܗܪܽܘܢ ܕܝܰܡܺܝܢܳܐ. ܘܥܰܠ ܛܰܪܦܳܐ ܕܶܐܕܢ̈ܶܐ ܕܰܒܢܰܘ̈ܗܝ ܕܝܰܡܺܝܢܳܐ. ܘܥܰܠ ܟܳܖ̈ܘܳܬܳܐ ܕܺܐܝܕܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܳܖ̈ܘܳܬ݂ܳܐ ܕܖ̈ܶܓ݂ܠܰܝܗܽܘܢ ܕܝܰܡܺܝܢܳܐ. ܘܬܶܪܽܘܣ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="21">ܘܬܶܣܰܒ ܡܶܢ ܕܡܳܐ ܕܥܰܠ ܡܰܕܒܚܳܐ. ܘܡܶܢ ܡܶܫܚܳܐ ܕܰܡܫܺܝܚܽܘܬܳܐ. ܘܬܶܪܽܘܣ ܥܰܠ ܐܰܗܪܽܘܢ. ܘܥܰܠ ܠܒܽܘܫܰܘ̈ܗܝ. ܘܥܰܠ ܒܢܰܘ̈ܗܝ. ܘܥܰܠ ܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ. ܘܢܶܬ݂ܩܰܕܰܫ ܗܽܘ ܘܰܠܒܽܘܫܰܘ̈ܗܝ ܘܰܒܢܰܘ̈ܗܝ܆ ܘܰܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ.</VERS>
      <VERS vnumber="22">ܘܣܰܒ ܡܶܢ ܕ݂ܶܟ݂ܪܳܐ ܬܰܪܒܳܐ ܘܶܐܠܺܝܬ݂ܳܐ. ܘܚܶܠܒܳܐ ܕܰܩܪܺܝܡ ܠܰܓ݂ܘܳܝܳܐ. ܘܰܚܨܳܪ ܟܳܒܕ݂ܳܐ ܘܬܰܪܬܶܝܢ ܟܽܘ̈ܠܝܳܢ. ܘܬܰܪܒܳܐ ܕܰܥܠܰܝܗܶܝܢ. ܘܫܳܩܳܐ ܕܝܰܡܺܝܢܳܐ. ܡܶܛܽܠ ܕܕܶܟ݂ܪܰܐ ܗ̱ܘ ܕܫܽܘܡܠܳܝܳܐ.</VERS>
      <VERS vnumber="23">ܘܰܓ݂ܪܺܝܨܬܳܐ ܚܕ݂ܳܐ ܕܠܰܚܡܳܐ. ܘܰܓ݂ܪܺܝܨܬܳܐ ܚܕ݂ܳܐ ܕܠܰܚܡܳܐ ܕܡܶܫܚܳܐ. ܘܠܰܓ݂ܢܳܐ ܚܰܕ ܡܶܢ ܣܰܠܳܐ ܕܦܰܛܺܝܪܳܐ ܕܰܩܕܳܡ ܡܳܪܝܳܐ.</VERS>
      <VERS vnumber="24">ܘܰܬ݂ܣܺܝܡ ܟܽܠܗܽܘܢ ܥܰܠ ܐܺܝܕ݂ܳܐ ܕܰܐܗܪܽܘܢ. ܘܥܰܠ ܐܺܝܕ̈ܶܐ ܕܰܒܢܰܘ̈ܗܝ. ܘܬܶܦܪܽܘܫ ܐܶܢܽܘܢ ܦܽܘܪܫܳܢܳܐ ܩܕܳܡ ܡܳܪܝܳܐ.</VERS>
      <VERS vnumber="25">ܘܬܶܣܰܒ ܡܶܢ ܐܺܝܕܰܝ̈ܗܽܘܢ. ܘܬܰܣܶܩ ܚܰܕ݂ܝܳܐ ܡܶܢ ܕܶܟ݂ܪܳܐ ܥܰܠ ܡܰܕܒܚܳܐ ܠܰܥܠܳܬܳܐ. ܠܪܺܝܚ ܢܝܳܚܳܐ ܩܕܳܡ ܡܳܪܝܳܐ. ܩܽܘܪܒܳܢܰܐ ܗ̱ܘ ܠܡܳܪܝܳܐ.</VERS>
      <VERS vnumber="26">ܘܬܶܣܰܒ ܚܰܕ݂ܝܳܐ ܡܶܢ ܕܶܟ݂ܪܳܐ ܕܫܽܘܡܠܳܝܳܐ ܕܰܐܗܪܽܘܢ. ܘܬܶܦܪܫܺܝܘܗܝ ܦܽܘܪܫܳܢܳܐ ܩܕܳܡ ܡܳܪܝܳܐ. ܘܬܶܗܘܶܐ ܠܳܟ݂ ܠܰܡܢܳܬܳܐ.</VERS>
      <VERS vnumber="27">ܘܩܰܕܶܫ ܚܰܕ݂ܝܳܐ ܕܦܽܘܪܫܳܢܳܐ. ܘܫܳܩܳܐ ܕܦܽܘܪܫܳܢܳܐ. ܕܶܐܬ݂ܦܪܶܫ ܘܶܐܬܬܪܺܝܡ ܡܶܢ ܕܶܟ݂ܪܳܐ ܕܫܽܘܡܠܳܝܳܐ. ܡܶܢ ܕܰܐܗܪܽܘܢ ܘܡܶܢ ܕܰܒܢܰܘ̈ܗܝ.</VERS>
      <VERS vnumber="28">ܘܢܶܗܘܶܐ ܠܰܐܗܪܽܘܢ ܘܠܰܒܢܰܘ̈ܗܝ ܩܝܳܡܳܐ ܠܥܳܠܰܡ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܦܽܘܪܫܳܢܰܐ ܗ̱ܘ. ܘܦܽܘܪܫܳܢܳܐ ܢܶܗܘܶܐ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܡܶܢ ܕܶܒܚܰܝ̈ ܫܰܠܡܰܝ̈ܗܽܘܢ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="29">ܘܰܠܒܽܘ̈ܫܰܝ ܩܽܘܕ݂ܫܳܐ ܕܰܐܗܪܽܘܢ ܢܶܗܘܽܘܢ ܠܰܒܢܰܘ̈ܗܝ ܡܶܢ ܒܳܬ݂ܪܶܗ. ܠܡܶܡܫܰܚ ܒܗܽܘܢ. ܘܠܰܡܫܰܡܠܳܝܽܘ ܒܗܽܘܢ ܐܺܝܕܰܝ̈ܗܽܘܢ.</VERS>
      <VERS vnumber="30">ܫܰܒܥܳܐ ܝܰܘܡܺܝ̈ܢ ܢܶܠܒܰܫ ܐܶܢܽܘܢ ܟܳܗܢܳܐ ܒܳܬ݂ܪܶܗ ܡܶܢ ܒܢܰܘ̈ܗܝ. ܕܢܶܥܽܘܠ ܠܡܰܫܟܰܢ ܙܰܒܢܳܐ ܠܰܡܫܰܡܳܫܽܘ ܒܩܽܘܕ݂ܫܳܐ.</VERS>
      <VERS vnumber="31">ܘܕܶܟ݂ܪܳܐ ܕܫܽܘܡܠܳܝܳܐ ܬܶܣܰܒ. ܘܰܬ݂ܒܰܫܶܠ ܒܶܣܪܶܗ ܒܰܐܬ݂ܪܳܐ ܩܰܕܺܝܫܳܐ.</VERS>
      <VERS vnumber="32">ܘܢܶܐܟ݂ܽܘܠ ܐܰܗܪܽܘܢ ܘܰܒܢܰܘ̈ܗܝ ܒܶܣܪܳܐ ܕܕܶܟ݂ܪܳܐ. ܘܠܰܚܡܳܐ ܕܰܒܣܰܠܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="33">ܢܶܐܟܠܽܘܢ ܐܶܢܽܘܢ ܕܡܶܬ݂ܚܰܣܶܝܢ ܒܗܽܘܢ. ܠܰܡܫܰܡܠܳܝܽܘ ܐܺܝܕܰܝ̈ܗܽܘܢ ܘܠܰܡܩܰܕܳܫܽܘ ܐܶܢܽܘܢ. ܘܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܛܽܠ ܕܩܽܘܕ݂ܫܳܐ ܐܶܢܽܘܢ.</VERS>
      <VERS vnumber="34">ܘܶܐܢ ܢܶܫܬܚܰܪ ܡܶܢ ܒܶܣܪܳܐ ܕܫܽܘܡܠܳܝܳܐ. ܘܡܶܢ ܠܰܚܡܳܐ ܥܕܰܡܳܐ ܠܨܰܦܪܳܐ. ܐܰܘܩܶܕ݂ ܡܶܕܶܡ ܕܡܶܫܬܚܰܪ ܒܢܽܘܪܳܐ. ܘܠܳܐ ܢܶܬ݂ܐܟܶܠ. ܡܶܛܽܠ ܕܩܽܘܕ݂ܫܳܐ ܐܶܢܽܘܢ.</VERS>
      <VERS vnumber="35">ܘܰܥܒܶܕ݂ ܠܰܐܗܪܽܘܢ ܘܠܰܒܢܰܘ̈ܗܝ ܗܳܟܰܢܳܐ ܐܰܝܟܰܢܳܐ ܕܰܦܩܰܕܬܳܟ݂. ܫܰܒܥܳܐ ܝܰܘܡܺܝ̈ܢ ܬܫܰܡܠܶܐ ܐܺܝܕܰܝ̈ܗܽܘܢ.</VERS>
      <VERS vnumber="36">ܘܬܰܘܪܳܐ ܕܰܚܛܳܗܳܐ ܬܶܥܒܶܕ݂ ܒܝܰܘܡܳܐ ܥܰܠ ܚܽܘܣܳܝܳܐ. ܘܬܶܪܽܘܣ ܥܰܠ ܡܰܕܒܚܳܐ ܡܳܐ ܕܰܡܚܰܣܶܐ ܐܰܢ̱ܬ ܥܠܰܘܗ̱ܝ. ܘܬܶܡܫܚܺܝܘܗܝ ܠܰܡܩܰܕܳܫܽܘܬܶܗ.</VERS>
      <VERS vnumber="37">ܫܰܒܥܳܐ ܝܰܘܡܺܝ̈ܢ ܬܚܰܣܶܐ ܥܰܠ ܡܰܕܒܚܳܐ ܘܰܬ݂ܩܰܕܫܺܝܘܗܝ. ܘܢܶܗܘܶܐ ܡܰܕܒܚܳܐ ܩܕ݂ܽܘܫ ܩܽܘܕ݂̈ܫܺܝܢ. ܘܟܽܠ ܕܢܶܩܪܽܘܒ ܠܡܰܕܒܚܳܐ ܢܶܬ݂ܩܰܕܰܫ.</VERS>
      <VERS vnumber="38">ܘܗܳܟܰܢܳܐ ܬܶܥܒܶܕ݂ ܥܰܠ ܡܰܕܒܚܳܐ. ܐܶܡܖ̈ܶܐ ܒܢܰܝ̈ ܫܰܢ̱ܬܳܐ ܬܪܶܝܢ ܐܰܡܺܝܢܳܐܺܝܬ݂ ܒܝܰܘܡܳܐ.</VERS>
      <VERS vnumber="39">ܐܶܡܪܳܐ ܚܰܕ݂ ܥܒܶܕ݂ ܒܨܰܦܪܳܐ. ܘܶܐܡܪܳܐ ܐ̱ܚܪܺܢܳܐ ܬܶܥܒܶܕ݂ ܥܶܕܳܢ ܪܰܡܫܳܐ.</VERS>
      <VERS vnumber="40">ܘܥܶܣܪܽܘܢܳܐ ܕܢܰܫܺܝܦܳܐ ܕܦܺܝܠ ܒܡܶܫܚܳܐ ܥܨܺܝܪܳܐ ܪܽܘܒܥܶܗ ܕܗܶܡܝܳܢܳܐ. ܘܢܽܘܩܳܝܳܐ ܪܽܘܒܥܶܗ ܕܗܶܡܝܳܢܳܐ ܕܚܰܡܪܳܐ ܠܶܐܡܪܳܐ ܚܰܕ݂.</VERS>
      <VERS vnumber="41">ܐܶܡܪܳܐ ܬܶܢܝܳܢܳܐ ܬܶܥܒܶܕ݂ ܥܶܕܳܢ ܪܰܡܫܳܐ. ܐܰܝܟ݂ ܩܽܘܪܒܳܢܳܐ ܕܨܰܦܪܳܐ. ܘܰܐܝܟ݂ ܢܽܘܩܳܝܶܗ ܬܶܥܒܶܕ݂ ܠܶܗ. ܠܪܺܝܚ ܢܝܳܚܳܐ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="42">ܥܠܳܬܳܐ ܐܰܡܺܝܢܳܐܺܝܬ݂ ܠܕ݂ܳܖ̈ܰܝܟܽܘܢ. ܒܬܰܪܥܳܐ ܕܡܰܫܟܰܢܙܰܒܢܳܐ. ܩܕܳܡ ܡܳܪܝܳܐ. ܕܶܐܬ݂ܘܰܥܰܕ ܠܟܽܘܢ ܬܰܡܳܢ ܠܰܡܡܰܠܳܠܽܘ ܥܰܡܟܽܘܢ.</VERS>
      <VERS vnumber="43">ܘܶܐܬ݂ܘܰܥܰܕ ܬܰܡܳܢ ܠܰܒܢܰܝ̈ ܝܺܣܪܳܐܶܝܠ. ܘܶܐܬ݂ܩܰܕܰܫ ܒܺܐܝܩܳܪܝ.</VERS>
      <VERS vnumber="44">ܘܶܐܩܰܕܶܫ ܡܰܫܟܰܢܙܰܒܢܳܐ ܘܡܰܕܒܚܳܐ. ܘܠܰܐܗܪܽܘܢ ܘܠܰܒܢܰܘ̈ܗܝ ܐܶܩܰܕܶܫ ܠܺܝ ܠܟ݂ܳܗܢܽܘܬܳܐ.</VERS>
      <VERS vnumber="45">ܘܶܐܫܪܶܐ ܒܓܰܘ ܒܢܰܝ̈ ܝܺܣܪܳܐܶܝܠ. ܘܶܐܗܘܶܐ ܠܗܽܘܢ ܐܰ‌ܠܳܗܳܐ.</VERS>
      <VERS vnumber="46">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ. ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܫܪܶܐ ܒܰܝܢܳܬ݂ܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܰܥܒܶܕ݂ ܡܰܕܒܚܳܐ ܕܡܰܥܛܰܪ ܥܶܛܪܳܐ. ܕܩܰܝܣܳܐ ܕܶܐܫܟܳܪܥܳܐ ܬܶܥܒܕ݂ܺܝܘܗܝ.</VERS>
      <VERS vnumber="2">ܐܰܡܳܐ ܐܽܘܪܟܶܗ. ܘܰܐܡܳܐ ܦܬܳܝܶܗ. ܡܪܰܒܥ ܢܶܗܘܶܐ. ܘܬܰܪܬܶܝܢ ܐܰܡܺܝ̈ܢ ܪܰܘܡܶܗ. ܡܶܢܶܗ ܢܶܗܘ̈ܝܳܢ ܩܰܖ̈ܢܳܬܶܗ.</VERS>
      <VERS vnumber="3">ܘܰܩܪܽܘܡܳܝܗܝ ܕܰܗܒܳܐ ܕܰܟ݂ܝܳܐ. ܐܶܓܳܪܶܗ ܘܶܐܣܰܘ̈ܗܝ ܟܰܕ݂ ܚܳܕܰܪ. ܘܩܰܖ̈ܢܳܬܶܗ. ܘܰܥܒܶܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.</VERS>
      <VERS vnumber="4">ܘܬܰܪܬܶܝܢ ܙܰܩܙ̈ܩܳܬܳܐ ܕܕܰܗܒܳܐ ܬܶܥܒܶܕ݂ ܠܶܗ ܠܬܰܚܬ ܡܶܢ ܟܠܺܝܠܶܗ. ܥܰܠ ܬܰܪܬܶܝܢ ܙܳܘ̈ܝܳܬܶܗ ܬܶܥܒܶܕ݂ ܥܰܠ ܬܪܶܝܢ ܣܶܛܖ̈ܰܘܗܝ. ܘܢܶܗܘ̈ܝܳܢ ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܒܗܽܘܢ.</VERS>
      <VERS vnumber="5">ܘܰܥܒܶܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܽܘܡ ܐܶܢܽܘܢ ܕܰܗܒܳܐ.</VERS>
      <VERS vnumber="6">ܘܣܺܝܡܳܝܗܝ ܩܕܳܡ ܦܪܳܣܳܐ ܕܥܰܠ ܩܺܒܽܘܬܳܐ ܕܣܳܗܕܽܘܬܳܐ. ܩܕܳܡ ܚܽܘܣܳܝܳܐ ܕܥܰܠ ܣܳܗܕܽܘܬܳܐ. ܘܶܐܬ݂ܘܰܥܰܕ ܠܳܟ݂ ܬܰܡܳܢ.</VERS>
      <VERS vnumber="7">ܘܢܶܗܘܶܐ ܡܰܥܛܰܪ ܥܠܰܘܗ̱ܝ ܐܰܗܪܽܘܢ ܥܶܛܪܳܐ ܕܒܶܣ̈ܡܶܐ ܡܶܢ ܨܦܰܪ ܠܰܨܦܰܪ. ܡܳܐ ܕܰܡܛܰܝܶܒ ܫܖ̈ܳܓܶܐ ܢܰܥܛܪܺܝܘܗܝ.</VERS>
      <VERS vnumber="8">ܘܡܳܐ ܕܡܰܕ݂ܠܶܩ ܐܰܗܪܽܘܢ ܫܖ̈ܳܓܶܐ ܒܶܝܬ݂ ܫܶܡ̈ܫܶܐ. ܢܰܥܛܪܺܝܘܗܝ ܥܶܛܪܳܐ ܐܰܡܺܝܢܳܐܺܝܬ ܩܕܳܡ ܡܳܪܝܳܐ ܠܕܳܖ̈ܰܝܟܽܘܢ.</VERS>
      <VERS vnumber="9">ܠܳܐ ܬܰܣܩܽܘܢ ܥܠܰܘܗ̱ܝ ܥܶܛܪܳܐ ܢܽܘܟܪܳܝܳܐ. ܘܰܥܠܳܬܳܐ. ܘܩܽܘܪܒܳܢܳܐ. ܘܢܽܘܩܳܝܳܐ ܠܳܐ ܬܢܰܩܽܘܢ ܥܠܰܘܗ̱ܝ.</VERS>
      <VERS vnumber="10">ܘܰܢܚܰܣܶܐ ܐܰܗܪܽܘܢ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܚܕ݂ܳܐ ܒܫܰܢ̱ܬܳܐ. ܡܶܢ ܕܡܳܐ ܕܰܚܛܳܗܳܐ ܕܚܽܘܣܳܝܳܐ. ܚܕ݂ܳܐ ܒܫܰܢ̱ܬܳܐ ܢܚܰܣܶܐ ܥܠܰܘܗ̱ܝ ܠܕܳܖ̈ܰܝܟܽܘܢ ܩܕܽܘܫܩܽܘ̈ܕܫܺܝܢ ܗ̱ܘ ܠܡܳܪܝܳܐ.</VERS>
      <VERS vnumber="11">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="12">ܟܰܕ݂ ܬܩܰܒܶܠ ܚܽܘܫܒܳܢܳܐ ܕܰܒܢܰܝ̈ ܝܺܣܪܳܐܶܝܠ ܠܡܶܢܝܳܢܗܽܘܢ. ܢܶܬܠܽܘܢ ܓܒܰܪ ܦܽܘܪܩܳܢ ܢܰܦܫܶܗ ܠܡܳܪܝܳܐ. ܡܳܐ ܕܰܡܢܰܝܬ ܐܶܢܽܘܢ. ܕܠܳܐ ܢܶܗܘܶܐ ܒܗܽܘܢ ܡܰܘܬܳܐ ܡܳܐ ܕܰܡܢܰܝܬ ܐܶܢܽܘܢ.</VERS>
      <VERS vnumber="13">ܗܳܟܰܢܳܐ ܢܶܬܠܽܘܢ ܟܽܠ ܕܥܳܒܰܪ ܒܡܶܢܝܳܢܳܐ. ܦܶܠܓܽܘܬ݂ ܡܰܬ݂ܩܳܠܳܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܥܶܣܪܺܝܢ ܙܽܘܙܺܝ̈ܢ ܡܰܬ݂ܩܳܠܳܐ. ܦܶܠܓܽܘܬ݂ ܡܰܬ݂ܩܳܠܳܐ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="14">ܟܽܠ ܕܥܳܒܰܪ ܒܡܶܢܝܳܢܳܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܢܶܬܶܠ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="15">ܕܥܰܬܺܝܪ ܠܳܐ ܢܰܣܓܶܐ. ܘܰܕ݂ܡܶܣܟܺܝܢ ܠܳܐ ܢܰܙܥܰܪ ܡܶܢ ܦܶܠܓܽܘܬ݂ ܡܰܬ݂ܩܳܠܳܐ. ܠܡܶܬܰܠ ܦܽܘܪܫܳܢܳܐ ܠܡܳܪܝܳܐ. ܠܰܡܚܰܣܳܝܽܘ ܥܰܠ ܢܰܦ̈ܫܳܬܟܽܘܢ.</VERS>
      <VERS vnumber="16">ܘܬܶܣܰܒ ܟܶܣܦܳܐ ܕܚܽܘܣܳܝܳܐ ܡܶܢ ܒܢܰܝ̈ ܝܺܣܪܳܐܶܝܠ. ܘܬܶܬܶܠ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ ܕܽܘܟܪܳܢܳܐ ܩܕܳܡ ܡܳܪܝܳܐ. ܠܰܡܚܰܣܳܝܽܘ ܥܰܠ ܢܰܦ̈ܫܳܬܗܽܘܢ.</VERS>
      <VERS vnumber="17">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="18">ܥܒܶܕ݂ ܠܰܩܢܳܐ ܕܰܢܚܳܫܳܐ. ܘܟܰܢܳܗ̇ ܕܰܢܚܳܫܳܐ ܠܰܫܝܳܓ݂ܬܳܐ. ܘܣܺܝܡܶܝܗ̇ ܒܶܝܬ݂ ܡܰܫܟܰܢܙܰܒܢܳܐ ܘܒܶܝܬ݂ ܡܰܕܒܚܳܐ. ܘܗܰܒ ܬܰܡܳܢ ܡܰܝ̈ܳܐ.</VERS>
      <VERS vnumber="19">ܘܰܢܫܺܝܓ݂ܽܘܢ ܐܰܗܪܽܘܢ ܘܰܒܢܰܘ̈ܗܝ ܡܶܢܳܗ̇ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.</VERS>
      <VERS vnumber="20">ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܢܫܺܝܓ݂ܽܘܢ ܒܡܰܝ̈ܳܐ ܘܠܳܐ ܢܡܽܘܬ݂ܽܘܢ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܠܰܡܫܰܡܳܫܽܘ ܘܰܠܡܰܥܛܳܪܽܘ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="21">ܢܫܺܝܓ݂ܽܘܢ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ. ܘܠܳܐ ܢܡܽܘܬ݂ܽܘܢ. ܘܬܶܗܘܶܐ ܠܗܽܘܢ ܠܰܩܝܳܡܳܐ ܕܰܠܥܳܠܰܡ. ܠܶܗ ܘܰܠܙܰܪܥܶܗ ܠܕ݂ܳܖ̈ܰܝܗܽܘܢ.</VERS>
      <VERS vnumber="22">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="23">ܐܰܢ̱ܬ ܣܰܒ ܠܳܟ݂ ܒܶܣܡܳܐ ܪܺܝܫܳܝܳܐ. ܡܽܘܪܳܐ ܕܰܟ݂ܝܳܐ ܚܰܡܶܫܡܳܐܐ. ܘܩܶܘܢܳܘܡܽܘܢ ܒܶܣܡܳܐ ܦܶܠܓܽܘܬܶܗ ܡܰܐܬܶܝܢ ܘܚܰܡܫܺܝܢ. ܘܩܰܢܝܳܐ ܕܒܶܣܡܳܐ ܡܰܐܬܶܝܢ ܘܚܰܡܫܺܝܢ.</VERS>
      <VERS vnumber="24">ܘܩܰܣܝܳܐ ܚܰܡܶܫܡܳܐܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܘܡܶܫܚܳܐ ܕܙܰܝܬܳܐ ܗܶܡܝܳܢܳܐ.</VERS>
      <VERS vnumber="25">ܘܰܥܒܶܕ݂ܳܝܗܝ ܡܶܫܚܳܐ. ܡܫܺܝܚܽܘܬ݂ ܩܽܘܕ݂ܫܳܐ. ܘܒܶܣܡܳܐ ܡܒܰܣܡܳܐ ܥܒܶܕ. ܡܒܰܣܰܡ ܡܶܫܚܳܐ ܕܰܡܫܺܝܚܽܘܬܳܐ. ܘܩܽܘܕܫܳܐ ܢܶܗܘܶܐ.</VERS>
      <VERS vnumber="26">ܘܬܶܡܫܽܘܚ ܒܶܗ ܡܰܫܟܰܢ ܙܰܒܢܳܐ. ܘܩܺܒܽܘܬܳܐ ܕܣܳܗܕܽܘܬܳܐ.</VERS>
      <VERS vnumber="27">ܘܦܳܬܽܘܪܳܐ ܘܟܽܠܗܽܘܢ ܡܳܐܢܰܘ̈ܗܝ. ܘܠܰܡܢܳܪܬܳܐ ܘܰܠܡܳܐܢܶܝ̈ܗ̇. ܘܰܠܡܰܕܒܚܳܐ ܕܥܶܛܪܳܐ.</VERS>
      <VERS vnumber="28">ܘܰܠܡܰܕܒܚܳܐ ܕܰܥܠܳܬܳܐ ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܠܰܩܢܳܐ ܘܰܠܟܰܢܳܐ.</VERS>
      <VERS vnumber="29">ܘܩܰܕܶܫ ܐܶܢܽܘܢ. ܘܢܶܗܘܽܘܢ ܩܕܽܘܫܩܽܘ̈ܕܫܺܝܢ. ܘܟܽܠ ܕܢܶܩܪܽܘܒ ܠܗܽܘܢ ܢܶܬ݂ܩܰܕܰܫ.</VERS>
      <VERS vnumber="30">ܘܠܰܐܗܪܽܘܢ ܘܠܰܒܢܰܘ̈ܗܝ ܬܶܡܫܽܘܚ. ܘܰܬ݂ܩܰܕܶܫ ܐܶܢܽܘܢ ܠܰܡܟܰܗܳܢܽܘ ܠܺܝ.</VERS>
      <VERS vnumber="31">ܘܥܰܡ ܕܒܶܝܬ݂ ܝܺܣܪܳܐܶܝܠ ܡܰܠܶܠ. ܘܶܐܡܰܪ. ܡܶܫܚܳܐ ܕܰܡܫܺܝܚܽܘܬܳܐ ܠܩܽܘܕ݂ܫܳܐ ܢܶܗܘܶܐ ܠܺܝ ܗܳܢܳܐ ܠܕܳܖ̈ܰܝܟܽܘܢ.</VERS>
      <VERS vnumber="32">ܥܰܠ ܒܶܣܪܳܐ ܕܐ̱ܢܳܫܳܐ ܠܳܐ ܢܶܬܬܫܺܝܦ. ܘܒܰܕ݂ܡܽܘܬܶܗ ܠܳܐ ܬܶܥܒܕ݂ܽܘܢ. ܡܶܛܽܠ ܕܩܽܘܕ݂ܫܰܐ ܗ̱ܘ. ܘܩܽܘܕ݂ܫܳܐ ܢܶܗܘܶܐ ܠܟܽܘܢ.</VERS>
      <VERS vnumber="33">ܘܓܰܒܪܳܐ ܕܰܢܒܰܣܶܡ ܐܰܟ݂ܘܳܬܶܗ. ܘܰܕ݂ܢܶܬܶܠ ܡܶܢܶܗ ܠܢܽܘܟܪܳܝܳܐ. ܢܺܐܒܰܕ ܡܶܢ ܥܰܡܶܗ.</VERS>
      <VERS vnumber="34">ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܒ ܠܳܟ݂ ܒܶܣܡܳܐ ܢܛܳܦܬܳܐ. ܘܛܶܦܪܳܐ. ܘܚܶܠܒܳܢܺܝܬܳܐ ܒܶܣܡܳܐ. ܘܰܠܒܽܘܢܬܳܐ ܕܟ݂ܺܝܬ݂ܳܐ. ܡܰܬ݂ܩܳܠ ܡܰܬ݂ܩܳܠ ܢܶܗܘܶܐ.</VERS>
      <VERS vnumber="35">ܘܰܥܒܶܕ݂ܳܝܗܝ ܥܶܛܪܳܐ ܕܒܶܣ̈ܡܶܐ ܥܒܳܕ݂ܳܐ ܡܒܰܣܡܳܐ. ܦܺܝ̈ܠܶܐ ܕܰܕ݂ܟܶܝܢ ܠܩܽܘܕ݂ܫܳܐ.</VERS>
      <VERS vnumber="36">ܘܰܫܚܽܘܩ ܡܶܢܶܗ ܘܰܐܕܶܩ. ܘܗܰܒ ܡܶܢܶܗ ܩܕܳܡ ܣܳܗܕܽܘܬܳܐ ܒܡܰܫܟܰܢ ܙܰܒܢܳܐ. ܕܶܐܬ݂ܘܰܥܰܕ݂ ܠܳܟ݂ ܬܰܡܳܢ. ܩܕ݂ܽܘܫ ܩܽܘܕ݂̈ܫܺܝܢ ܢܶܗܘܶܐ ܠܟܽܘܢ.</VERS>
      <VERS vnumber="37">ܘܥܶܛܪܳܐ ܕܬܶܥܒܕ݂ܽܘܢ. ܒܰܕ݂ܡܽܘܬܶܗ ܠܳܐ ܬܶܥܒܕ݂ܽܘܢ ܠܟܽܘܢ. ܩܽܘܕ݂ܫܳܐ ܢܶܗܘܶܐ ܠܳܟ݂ ܠܡܳܪܝܳܐ.</VERS>
      <VERS vnumber="38">ܘܓܰܒܪܳܐ ܕܢܶܥܒܶܕ ܐܰܟ݂ܘܳܬܶܗ ܠܰܡܪܳܚܽܘ ܒܶܗ. ܢܺܐܒܰܕ ܡܶܢ ܥܰܡܶܗ.</VERS>
    </CHAPTER>
    <CHAPTER cnumber="31">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ.</VERS>
      <VERS vnumber="2">ܚܙܺܝ ܕܰܩܪܺܝܬ݂ ܒܫܶܡ ܠܒܰܨܠܺܝܐܶܝܠ ܒܰܪ ܐܽܘܪܺܝ. ܒܰܪ ܚܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ.</VERS>
      <VERS vnumber="3">ܘܰܡܠܺܝܬ݂ܶܗ ܪܽܘܚܳܐ ܕܰܐ‌ܠܳܗܳܐ. ܒܚܶܟ݂ܡܬܳܐ. ܘܰܒܒܽܘܝܳܢܳܐ. ܘܒܺܝܕܰܥܬܳܐ. ܘܰܒܟܽܠ ܥܒܳܕ݂.</VERS>
      <VERS vnumber="4">ܠܡܰܠܳܦܽܘ ܐܽܘܡܳܢܽܘܬܳܐ. ܠܡܶܥܒܰܕ݂ ܒܕܰܗܒܳܐ. ܘܰܒܣܺܐܡܳܐ ܒܰܢܚܳܫܳܐ.</VERS>
      <VERS vnumber="5">ܘܒܽܐܘܡܳܢܽܘܬܳܐ ܕܟܺܐܦ̈ܶܐ ܠܰܡܫܰܠܳܡܽܘ. ܘܰܒܢܰܓܳܪܽܘܬܳܐ ܕܩܰܝ̈ܣܶܐ. ܠܡܶܥܒܰܕ ܟܽܠ ܥܒܳܕ݂.</VERS>
      <VERS vnumber="6">ܘܶܐܢܳܐ ܗܳܐ ܝܶܗܒܶܬ݂ ܥܰܡܶܗ. ܠܶܐܠܺܝܗܰܒ ܒܰܪ ܐܰܚܺܝܣܡܳܟ݂ ܡܶܢ ܫܰܒܛܳܐ ܕܕ݂ܳܢ. ܘܰܒܠܶܒܳܐ ܕܟܽܠ ܚܰܟܺܝ̈ܡܰܝ ܠܶܒܳܐ ܝܶܗܒܶܬ݂ ܚܶܟ݂ܡܬܳܐ. ܘܢܶܥܒܕ݂ܽܘܢ ܟܽܠ ܡܶܕܶܡ ܕܦܰܩܶܕܬܳܟ݂.</VERS>
      <VERS vnumber="7">ܡܰܫܟܰܢ ܙܰܒܢܳܐ. ܘܩܺܒܽܘܬܳܐ ܕܣܳܗܕܽܘܬܳܐ. ܘܚܽܘܣܳܝܳܐ ܕܰܥܠܶܝܗ̇. ܘܟܽܠ ܡܳܐܢܰܝ̈ ܡܰܫܟܢܳܐ.</VERS>
      <VERS vnumber="8">ܘܦܳܬܽܘܪܳܐ ܘܟܽܠ ܡܳܐܢܰܘ̈ܗܝ. ܘܰܡܢܳܪܬܳܐ ܕܟ݂ܺܝܬ݂ܳܐ. ܘܟܽܠܗܽܘܢ ܡܳܐܢܶܝ̈ܗ̇. ܘܡܰܕܒܚܳܐ ܕܥܶܛܪܳܐ.</VERS>
      <VERS vnumber="9">ܡܰܕܒܚܳܐ ܕܰܥܠܳܬܳܐ ܘܟܽܠ ܡܳܐܢܰܘ̈ܗܝ. ܘܠܰܩܢܳܐ ܘܟܰܢܳܐ.</VERS>
      <VERS vnumber="10">ܘܰܠܒܽܘ̈ܫܰܝ ܬܶܫܡܶܫܬܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ. ܠܰܡܟܰܗܳܢܽܘ ܠܺܝ.</VERS>
      <VERS vnumber="11">ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ ܠܩܽܘܕ݂ܫܳܐ ܟܽܠ ܡܶܕܶܡ ܕܦܰܩܶܕܬܳܟ݂ ܢܶܥܒܕ݂ܽܘܢ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="13">ܐܰܢ̱ܬ ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܫܰܒ̈ܶܐ ܗܘܰܝܬܽܘܢ ܢܳܛܪܺܝܢ. ܡܶܛܽܠ ܕܳܐܬܳܐ ܗ̱ܝ ܒܰܝ̈ܢܰܝ ܘܰܠܟܽܘܢ ܠܕܳܖ̈ܰܝܟܽܘܢ. ܕܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܡܩܰܕܶܫ ܐ̱ܢܳܐ ܠܟܽܘܢ.</VERS>
      <VERS vnumber="14">ܛܰܪܘ ܫܰܒܬ݂ܳܐ. ܡܶܛܽܠ ܕܩܽܘܕ݂ܫܳܐ ܗ̱ܝ ܠܟܽܘܢ. ܟܽܠܡܰܢ ܕܢܰܚܠܺܝܗ̇. ܡܶܬ݂ܩܛܳܠܽܘ ܢܶܬ݂ܩܛܶܠ. ܘܟܽܠ ܡܰܢ ܕܢܶܥܒܶܕ ܒܳܗ̇ ܥܒܳܕ݂ܳܐ. ܢܺܐܒܰܕ݂ ܐ̱ܢܳܫܳܐ ܗܰܘ ܡܶܢ ܥܰܡܶܗ.</VERS>
      <VERS vnumber="15">ܫܬܳܐ ܝܰܘܡܺܝ̈ܢ ܬܶܥܒܕ݂ܽܘܢ ܥܒܳܕ݂ܳܐ. ܘܰܒܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܢܝܳܚܳܐ. ܩܽܘܕ݂ܫܳܐ ܗ̱ܝ ܠܡܳܪܝܳܐ. ܟܽܠ ܡܰܢ ܕܢܶܥܒܶܕ ܥܒܳܕ݂ܳܐ ܒܝܰܘܡܳܐ ܕܫܰܒܬ݂ܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="16">ܘܢܶܛܪܽܘܢ ܒܢܰܝ̈ ܝܺܣܪܳܐܶܝܠ ܫܰܒܬ݂ܳܐ ܠܡܳܪܝܳܐ. ܠܡܶܥܒܰܕ ܫܰܒܬ݂ܳܐ ܠܕ݂ܳܖ̈ܰܝܗܽܘܢ ܩܝܳܡܳܐ ܕܰܠܥܳܠܰܡ.</VERS>
      <VERS vnumber="17">ܒܰܝ̈ܢܰܝ ܠܰܕ݂ܒܶܝܬ݂ ܝܺܣܪܳܐܶܝܠ ܐܳܬܳܐ ܗ̱ܝ ܠܥܳܠܰܡ. ܡܶܛܽܠ ܕܠܶܫܬܳܐ ܝܰܘܡܺܝ̈ܢ ܥܒܰܕ ܡܳܪܝܳܐ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܺܐܝܬ݂ ܒܗܽܘܢ. ܘܰܒܝܰܘܡܳܐ ܫܒܺܝܥܳܝܳܐ ܫܠܺܝ ܘܶܐܬܬܢܺܝܚ.</VERS>
      <VERS vnumber="18">ܘܝܰܗܒ ܠܡܽܘܫܶܐ ܟܰܕ݂ ܫܰܠܶܡ ܠܰܡܡܰܠܳܠܽܘ ܥܰܡܶܗ ܒܛܽܘܪܳܐ ܕܣܺܝܢܰܝ. ܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ. ܠܽܘܚ̈ܶܐ ܕܟܺܐܦܳܐ. ܕܰܟ݂ܬ݂ܺܝ̈ܒܳܢ ܒܨܶܒܥܶܗ ܕܰܐ‌ܠܳܗܳܐ.</VERS>
    </CHAPTER>
    <CHAPTER cnumber="32">
      <VERS vnumber="1">ܘܰܚܙܰܘ ܥܰܡܳܐ ܕܰܐܘܚܰܪ ܡܽܘܫܶܐ ܕܢܶܚܽܘܬ݂ ܡܶܢ ܛܽܘܪܳܐ. ܘܶܐܬ݂ܟܰܢܰܫܘ ܥܰܡܳܐ ܥܰܠ ܐܰܗܪܽܘܢ. ܘܳܐܡܪܺܝܢ ܠܶܗ. ܩܽܘܡ ܥܒܶܕ݂ ܠܰܢ ܐܰܠܳܗ̈ܶܐ ܕܢܺܐܙܽܠܘܢ ܩܕܳܡܰܝܢ. ܡܶܛܽܠ ܕܗܳܢܳܐ. ܓܰܒܪܳܐ ܡܽܘܫܶܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܝܳܕ݂ܥܺܝܢܰܢ ܡܳܢܳܐ ܗܘܳܝܗܝ.</VERS>
      <VERS vnumber="2">ܐܶܡܰܪ ܠܗܽܘܢ ܐܰܗܪܽܘܢ. ܦܰܪܶܩܘ ܩܕ݂ܳܫ̈ܶܐ ܕܕܰܗܒܳܐ ܕܺܐܝܬ݂ ܒܶܐܕܢ̈ܶܐ ܕܢܶܫܰܝ̈ܟܽܘܢ. ܘܕܰܒܢܰܝ̈ܟܽܘܢ. ܘܕܰܒܢ̈ܳܬ݂ܟܽܘܢ. ܘܰܐܝܬܰܘ ܠܺܝ.</VERS>
      <VERS vnumber="3">ܘܦܰܪܶܩܘ ܟܽܠܶܗ ܥܰܡܳܐ ܩܕ݂ܳܫ̈ܶܐ ܕܺܐܝܬ݂ ܒܶܐܕ݂ܢܰܝ̈ܗܽܘܢ. ܘܰܐܝܬܺܝܘ ܠܰܐܗܪܽܘܢ.</VERS>
      <VERS vnumber="4">ܘܢܰܣܒܶܗ ܡܶܢܗܽܘܢ. ܘܨܳܪܶܗ ܒܛܽܘܦܣܳܐ. ܘܥܰܒܕܶܗ ܥܶܓܠܳܐ ܕܢܶܣܟܬܳܐ. ܘܶܐܡܰܪܘ ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ. ܕܰܐܣܩܰܟ݂ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="5">ܘܰܕ݂ܚܶܠ ܐܰܗܪܽܘܢ. ܘܰܒܢܳܐ ܡܰܕܒܚܳܐ ܩܕܳܡܰܘܗܝ. ܘܰܩܪܳܐ ܐܰܗܪܽܘܢ. ܘܶܐܡܰܪ. ܚܰܓܰܐ ܗ̱ܘ ܠܡܳܪܝܳܐ ܡܚܳܪ.</VERS>
      <VERS vnumber="6">ܘܩܰܕܶܡܘ ܠܝܰܘܡܳܐ ܕܒܬ݂ܪܶܗ. ܘܰܐܣܶܩܘ ܥܠܰܘ̈ܳܬܳܐ. ܘܕܰܒܰܚܘ ܫܰܠ̈ܡܶܐ. ܘܩܰܪܶܒܘ ܩܽܘܖ̈ܒܳܢܶܐ. ܘܺܝܬܶܒܘ ܥܰܡܳܐ ܠܡܶܐܟܰܠ ܘܰܠܡܶܫܬܳܐ. ܘܩܳܡܘ ܠܡܶܓ݂ܚܰܟ݂ ܘܰܠܡܶܫܬܥܳܝܽܘ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܡܽܘܫܶܐ. ܚܽܘܬ݂ ܙܶܠ ܠܳܟ݂ ܡܶܟܳܐ. ܡܶܛܽܠ ܕܚܰܒܶܠ ܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ.</VERS>
      <VERS vnumber="8">ܣܛܰܘ ܒܰܥܓܰܠ ܡܶܢ ܐܽܘܪܚܳܐ ܕܦܰܩܕܶܬ݂ ܐܶܢܽܘܢ. ܘܰܥܒܰܕ݂ܘ ܠܗܽܘܢ ܥܶܓ݂ܠܳܐ ܕܢܶܣܟܬܳܐ. ܘܰܣܓܶܕ݂ܘ ܠܶܗ. ܘܕܰܒܰܚܘ ܠܶܗ. ܘܶܐܡܰܪܘ. ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ. ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="9">ܘܶܐܡܰܪ ܡܳܪܝܳܐ ܠܡܽܘܫܶܐ. ܚܙܺܝܬܶܗ ܠܥܰܡܳܐ ܗܳܢܳܐ. ܘܗܳܐ ܥܰܡܳܐ ܩܫܶܐ ܩܕ݂ܳܠܳܐ ܗ̱ܘ.</VERS>
      <VERS vnumber="10">ܗܳܫܳܐ ܫܒܽܘܩܰܝܢܝ ܘܢܶܬ݂ܩܰܦ ܪܽܘܓ݂ܙܝ ܒܗܽܘܢ. ܘܶܐܚܪܽܘܒ ܐܶܢܽܘܢ. ܘܶܐܥܒܕ݂ܳܟ݂ ܠܥܰܡܳܐ ܪܰܒܳܐ.</VERS>
      <VERS vnumber="11">ܘܨܰܠܺܝ ܡܽܘܫܶܐ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܶܐܡܰܪ. ܠܳܐ ܡܳܪܝܳܐ. ܠܳܐ ܢܶܬ݂ܩܰܦ ܪܽܘܓ݂ܙܳܟ݂ ܒܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ. ܒܚܰܝܠܳܟ݂ ܪܰܒܳܐ. ܘܒܰܕ݂ܪܳܥܳܟ݂ ܪܳܡܳܐ.</VERS>
      <VERS vnumber="12">ܘܠܳܐ ܢܺܐܡܪܽܘܢ ܡܶܨܖ̈ܳܝܶܐ ܕܰܠܒܺܝܫܬܗܽܘܢ ܐܰܦܶܩ ܐܶܢܽܘܢ. ܕܰܢܩܰܛܶܠ ܐܶܢܽܘܢ ܒܰܝ̈ܢܰܝ ܛܽܘܖ̈ܶܐ. ܘܰܕ݂ܢܶܚܪܽܘܒ ܐܶܢܽܘܢ ܡܶܢ ܐܰܦܰܝ̈ ܐܰܪܥܳܐ. ܐܶܬܬܢܺܝܚ ܡܶܢ ܚܶܡܬܳܐ ܕܪܽܘܓ݂ܙܳܟ݂. ܘܶܐܬ݂ܪܰܥܳܐ ܥܰܠ ܒܺܝܫܬܶܗ ܕܥܰܡܳܟ݂.</VERS>
      <VERS vnumber="13">ܐܶܬܕܰܟ݂ܪ ܠܰܐܒܪܳܗܳܡ. ܘܠܺܐܝܣܚܳܩ. ܘܠܺܝܣܪܳܐܶܝܠ ܥܰܒܕܳܟ݂. ܕܺܝܡܰܝܬ ܠܗܽܘܢ ܒܳܟ݂. ܘܶܐܡܰܪܬ ܠܗܽܘܢ. ܕܰܐܣܓܶܐ ܙܰܪܥܟܽܘܢ ܐܰܝܟ݂ ܟܰܘܟ̈ܒܶܐ ܕܒܰܫܡܰܝܳܐ. ܘܟܽܠܳܗ̇ ܐܰܪܥܳܐ ܕܶܐܡܰܪܬ ܐܶܬܶܠ ܠܙܰܪܥܟܽܘܢ ܘܢܺܐܪܬ݂ܽܘܢܳܗ̇ ܠܥܳܠܰܡ.</VERS>
      <VERS vnumber="14">ܘܶܐܬ݂ܪܰܥܺܝ ܡܳܪܝܳܐ ܥܰܠ ܒܺܝܫܬܳܐ ܕܶܐܡܰܪ ܠܡܶܥܒܰܕ݂ ܠܥܰܡܶܗ.</VERS>
      <VERS vnumber="15">ܘܶܐܬ݂ܦܢܺܝ ܡܽܘܫܶܐ. ܘܰܢܚܶܬ݂ ܡܶܢ ܛܽܘܪܳܐ. ܘܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ ܒܺܐܝܕ݂ܶܗ. ܠܽܘܚ̈ܶܐ ܕܰܟ݂ܬ݂ܺܝ̈ܒܳܢ ܡܶܢ ܬܖ̈ܰܝܗܽܘܢ ܣܶܛܖ̈ܰܝܗܶܝܢ. ܡܶܟܳܐ ܘܡܶܟܳܐ ܟܬ݂ܺܝ̈ܒܳܢ.</VERS>
      <VERS vnumber="16">ܘܠܽܘܚ̈ܶܐ ܥܒܳܕ݂ܳܐ ܐܶܢܶܝܢ ܕܰܐ‌ܠܳܗܳܐ. ܘܰܟ݂ܬ݂ܳܒܳܐ ܟܬ݂ܳܒܶܗ ܗ̱ܘ ܕܰܐ‌ܠܳܗܳܐ ܪܫܺܝܡ ܗܘܳܐ ܥܰܠ ܠܽܘܚ̈ܶܐ.</VERS>
      <VERS vnumber="17">ܘܰܫܡܰܥ ܝܶܫܽܘܥ ܩܳܠܶܗ ܕܥܰܡܳܐ ܟܰܕ ܡܶܬ݂ܟܰܬܰܫ. ܘܶܐܡܰܪ ܠܡܽܘܫܶܐ. ܩܳܠܳܐ ܕܰܩܪܳܒܳܐ ܒܡܰܫܪܺܝܬܳܐ.</VERS>
      <VERS vnumber="18">ܐܶܡܰܪ ܠܶܗ ܡܽܘܫܶܐ. ܠܳܐ ܩܳܠܳܐ ܕܡܰܡܠܠܳܐ ܕܓܰܢ̱ܒܳܖ̈ܶܐ. ܘܳܐܦܠܳܐ ܩܳܠܳܐ ܕܚܰܠܳܫ̈ܶܐ. ܩܳܠܳܐ ܕܶܝܢ ܕܰܚܛܺܝܬܳܐ ܫܳܡܰܥ ܐ̱ܢܳܐ.</VERS>
      <VERS vnumber="19">ܘܟܰܕ݂ ܩܪܶܒ ܠܡܰܫܪܺܝܬܳܐ. ܚܙܳܝܗܝ ܠܥܶܓ݂ܠܳܐ ܘܰܠܨܶܨ̈ܠܶܐ. ܘܶܐܬܬܦܺܝܪ ܡܽܘܫܶܐ. ܘܰܫܕ݂ܳܐ ܠܽܘܚ̈ܶܐ ܡܶܢ ܐܺܝܕ݂ܶܗ. ܘܬܰܒܰܪ ܐܶܢܶܝܢ ܒܰܫܦܽܘܠܰܘ̈ܗܝ ܕܛܽܘܪܳܐ.</VERS>
      <VERS vnumber="20">ܘܢܰܣܒܶܗ ܠܥܶܓ݂ܠܳܐ ܕܰܥܒܰܕ݂ܘ. ܘܰܐܘܩܕܶܗ ܒܢܽܘܪܳܐ. ܘܫܳܦܶܗ ܒܫܽܘܦܺܝܢܳܐ. ܥܕܰܡܳܐ ܕܶܐܬܕܩܶܩ ܐܰܝܟ݂ ܥܰܦܪܳܐ. ܘܒܰܙܩܳܗ̇ ܕܶܩܬܶܗ ܥܰܠ ܐܰܦܰܝ̈ ܡܰܝ̈ܳܐ. ܘܰܐܫܩܺܝ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="21">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܡܳܢܳܐ ܥܒܰܕ݂ ܠܳܟ݂ ܥܰܡܳܐ ܗܳܢܳܐ. ܕܰܐܝܬܺܝܬ ܥܠܰܘܗ̱ܝ ܚܛܺܝܬܳܐ ܪܰܒܬܳܐ.</VERS>
      <VERS vnumber="22">ܘܶܐܡܰܪ ܐܰܗܪܽܘܢ. ܠܳܐ ܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝ. ܐܰܢ̱ܬ ܝܳܕܰܥ ܐܰܢ̱ܬ ܠܶܗ ܠܥܰܡܳܐ ܗܳܢܳܐ ܕܒܺܝܫ ܗ̱ܘ.</VERS>
      <VERS vnumber="23">ܘܶܐܡܰܪܘ ܠܺܝ. ܥܒܶܕ݂ ܠܰܢ ܐܰܠܳܗ̈ܶܐ ܕܢܺܐܙܽܠܘܢ ܩܕܳܡܰܝܢ. ܡܶܛܽܠ ܕܗܳܢܳܐ ܡܽܘܫܶܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ . ܠܳܐ ܝܳܕ݂ܥܺܝܢܰܢ ܡܳܢܳܐ ܗܘܳܝܗܝ.</VERS>
      <VERS vnumber="24">ܘܶܐܡܪܶܬ݂ ܠܗܽܘܢ. ܡܰܢ ܕܺܐܝܬ݂ ܠܶܗ ܕܰܗܒܳܐ. ܐܰܝܬܰܘ ܠܺܝ. ܘܰܐܝܬܺܝܘ ܠܺܝ. ܘܰܐܪܡܺܝܬܶܗ ܒܢܽܘܪܳܐ. ܘܰܗܘܳܐ ܥܶܓܠܳܐ ܗܳܢܳܐ.</VERS>
      <VERS vnumber="25">ܘܰܚܙܳܐ ܡܽܘܫܶܐ ܠܥܰܡܳܐ ܕܰܚܛܰܘ ܠܗܽܘܢ. ܕܰܐܚܛܺܝ ܐܶܢܽܘܢ ܐܰܗܪܽܘܢ. ܕܢܶܗܘܽܘܢ ܫܡܳܐ ܣܰܪܝܳܐ ܒܰܐܚܪܳܝܬܗܽܘܢ.</VERS>
      <VERS vnumber="26">ܘܩܳܡ ܠܶܗ ܡܽܘܫܶܐ ܒܬܰܪܥܳܐ ܕܡܰܫܟܢܳܐ. ܘܶܐܡܰܪ. ܡܰܢܽܘ ܡܶܢ ܡܳܪܝܳܐ. ܢܺܐܬܶܐ ܠܘܳܬܝ. ܘܶܐܬ݂ܟܰܢܰܫܘ ܠܘܳܬܶܗ ܟܽܠܗܽܘܢ ܒܢܰܘ̈ܗܝ ܕܠܶܘܺܝ.</VERS>
      <VERS vnumber="27">ܘܶܐܡܰܪ ܠܗܽܘܢ ܡܽܘܫܶܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܰܪܡܰܘ ܐ̱ܢܳܫ ܣܰܝܦܶܗ ܒܚܰܨܰܘ̈ܗܝ. ܥܒܰܪܘ ܘܬܽܘܒܘ ܡܶܢ ܬܪܰܥ ܠܰܬ݂ܪܰܥ ܒܡܰܫܪܺܝܬܳܐ. ܘܰܩܛܽܘܠܘ ܐ̱ܢܳܫ ܠܰܐܚܽܘܗܝ. ܘܐ̱ܢܳܫ ܠܚܰܒܪܶܗ. ܘܐ̱ܢܳܫ ܠܩܰܪܺܝܒܶܗ.</VERS>
      <VERS vnumber="28">ܘܰܥܒܰܕ݂ܘ ܒܢܰܝ̈ ܠܶܘܺܝ ܐܰܝܟ݂ ܡܶܠܬܶܗ ܕܡܽܘܫܶܐ. ܘܰܢܦܰܠܘ ܡܶܢ ܥܰܡܳܐ ܒܝܰܘܡܳܐ ܗܰܘ. ܐܰܝܟ݂ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="29">ܘܶܐܡܰܪ ܠܗܽܘܢ ܡܽܘܫܶܐ. ܡܠܰܘ ܐܺܝ̈ܕܰܝܟܽܘܢ ܝܰܘܡܳܢܳܐ ܠܡܳܪܝܳܐ. ܐ̱ܢܳܫ ܒܰܒܪܶܗ ܘܒܰܐܚܽܘܗܝ. ܡܶܛܽܠ ܕܬܺܐܬܶܐ ܥܠܰܝܟܽܘܢ ܒܽܘܪܟܬܳܐ ܝܰܘܡܳܢܳܐ.</VERS>
      <VERS vnumber="30">ܘܰܗܘܳܐ ܠܝܰܘܡܳܐ ܕܒܬ݂ܪܶܗ. ܘܶܐܡܰܪ ܡܽܘܫܶܐ ܠܥܰܡܳܐ. ܐܰܢ̱ܬܽܘܢ ܚܛܰܝܬܽܘܢ ܚܛܺܝܬܳܐ ܗܳܕ݂ܶܐ ܪܰܒܬ݂ܳܐ. ܗܳܫܳܐ ܐܶܣܰܩ ܠܘܳܬ݂ ܡܳܪܝܳܐ. ܛܳܟ݂ ܢܶܫܒܽܘܩ ܠܚܰܘܒܰܝ̈ܟܽܘܢ.</VERS>
      <VERS vnumber="31">ܘܰܗܦܰܟ݂ ܡܽܘܫܶܐ ܠܘܳܬ݂ ܡܳܪܝܳܐ ܘܶܐܡܰܪ. ܒܒܥܽܘ ܡܳܪܝܳܐ ܐܰ‌ܠܳܗܳܐ. ܫܰܪܺܝܪܳܐܺܝܬ݂ ܚܛܳܐ ܥܰܡܳܐ ܗܳܢܳܐ ܚܛܺܝܬܳܐ ܪܰܒܬ݂ܳܐ. ܘܰܥܒܰܕ݂ܘ ܠܗܽܘܢ ܐܰܠܳܗ̈ܶܐ ܕܕܰܗܒܳܐ.</VERS>
      <VERS vnumber="32">ܗܳܫܳܐ ܐܶܢ ܫܳܒܶܩ ܐܰܢ̱ܬ ܠܰܚܛܳܗܰܝ̈ܗܽܘܢ. ܘܶܐܢ ܠܳܐ. ܥܛܺܝܢܝ ܡܶܢ ܣܶܦܪܳܟ݂ ܕܰܟ݂ܬ݂ܰܒܬ.</VERS>
      <VERS vnumber="33">ܘܶܐܡܰܪ ܡܳܪܝܳܐ ܠܡܽܘܫܶܐ. ܡܰܢ ܕܰܚܛܳܐ ܠܺܝ ܐܶܥܛܶܝܘܗܝ ܡܶܢ ܣܶܦܪܝ.</VERS>
      <VERS vnumber="34">ܗܳܫܳܐ ܙܶܠ ܐܰܘܒܶܠܳܝܗܝ ܠܥܰܡܳܐ ܗܳܢܳܐ ܠܰܐܝܟܳܐ ܕܳܐܡܰܪ ܐ̱ܢܳܐ ܠܳܟ݂. ܘܗܳܐ ܡܰܠܰܐܟ݂ܝ ܢܺܐܙܰܠ ܩܕܳܡܰܝܟ. ܘܰܒܝܰܘܡܳܐ ܕܦܽܘܩܕܳܢܝ ܐܶܦܩܽܘܕ݂ ܥܠܰܝܗܽܘܢ ܚܛܳܗܰܝ̈ܗܽܘܢ.</VERS>
      <VERS vnumber="35">ܘܰܡܚܳܐ ܡܳܪܝܳܐ ܠܥܰܡܳܐ. ܥܰܠ ܕܰܦܠܰܚܘ ܠܥܶܓ݂ܠܳܐ ܕܰܥܒܰܕ݂ ܐܰܗܪܽܘܢ.</VERS>
    </CHAPTER>
    <CHAPTER cnumber="32">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܩ ܙܶܠ ܡܶܟܳܐ. ܐܰܢ̱ܬ ܘܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ. ܠܰܐܪܥܳܐ ܕܺܝܡܺܝܬ݂ ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܘܶܐܡܪܶܬ݂ ܠܗܽܘܢ ܕܰܠܙܰܪܥܳܟ݂ ܐܶܬܠܺܝܗ̇.</VERS>
      <VERS vnumber="2">ܘܶܐܫܰܕܰܪ ܩܕܳܡܰܝܟ ܡܰܠܰܐܟ݂ܳܐ. ܘܢܶܚܪܽܘܒ ܠܰܟ݂ܢܰܥܢܳܝ̈ܶܐ. ܘܠܳܐܡܽܘܖ̈ܳܝܶܐ. ܘܰܠܚܺܝܬ݂ܳܝ̈ܶܐ. ܘܰܠܦܰܖ̈ܙܳܝܶܐ. ܘܰܠܚܳܘܳܝ̈ܶܐ. ܘܰܠܝܳܒܽܘܣܳܝ̈ܶܐ.</VERS>
      <VERS vnumber="3">ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܡܶܛܽܠ ܕܠܳܐ ܣܳܠܶܩ ܐ̱ܢܳܐ ܒܰܝܢܳܬ݂ܟܽܘܢ. ܡܶܛܽܠ ܕܥܰܡܳܐ ܐܰܢ̱ܬܽܘܢ ܩܫܶܐ ܩܕ݂ܳܠܳܐ. ܕܰܠܡܳܐ ܐܰܘܒܕ݂ܟܽܘܢ ܒܽܐܘܪܚܳܐ.</VERS>
      <VERS vnumber="4">ܘܰܫܡܰܥܘ ܥܰܡܳܐ ܦܶܬܓܳܡܳܐ ܗܳܢܳܐ ܒܺܝܫܳܐ. ܘܟܶܪܝܰܬ݂ ܠܗܽܘܢ. ܘܠܳܐ ܫܩܰܠܘ ܓܒܰܪ ܙܰܝܢܶܗ ܥܠܰܘܗ̱ܝ.</VERS>
      <VERS vnumber="5">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ. ܐܰܢ̱ܬܽܘܢ ܥܰܡܳܐ ܐܰܢ̱ܬܽܘܢ ܩܫܶܐ ܩܕ݂ܳܠܳܐ. ܫܳܥܬܳܐ ܚܕ݂ܳܐ ܐܶܣܰܩ ܒܰܝܢܳܬ݂ܟܽܘܢ. ܘܰܐܘܒܶܕ݂ܟܽܘܢ. ܗܳܫܳܐ ܐܰܥܒܰܪ ܙܰܝܢܟܽܘܢ ܡܶܢܟܽܘܢ. ܘܶܐܕܰܥ ܡܳܢܳܐ ܐܶܥܒܶܕ݂ ܠܟܽܘܢ.</VERS>
      <VERS vnumber="6">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܙܰܝܢܗܽܘܢ ܡܶܢܗܽܘܢ. ܡܶܢ ܛܽܘܪܳܐ ܕܚܽܘܪܺܝܒ.</VERS>
      <VERS vnumber="7">ܘܡܽܘܫܶܐ ܢܣܰܒ ܡܰܫܟܢܶܗ. ܘܢܰܩܫܶܗ ܠܶܗ ܠܒܰܪ ܡܶܢ ܡܰܫܪܺܝܬܳܐ. ܐܰܪܚܩܶܗ ܡܶܢ ܡܰܫܪܺܝܬܳܐ. ܘܰܩܪܳܝܗܝ ܡܰܫܟܰܢ ܙܰܒܢܳܐ. ܘܟܽܠ ܡܰܢ ܕܫܳܐܶܠ ܗܘܳܐ ܡܶܢ ܡܳܪܝܳܐ. ܢܳܦܶܩ ܠܡܰܫܟܰܢܙܰܒܢܳܐ. ܠܒܰܪ ܡܶܢ ܡܰܫܪܺܝܬܳܐ.</VERS>
      <VERS vnumber="8">ܘܡܳܐ ܕܢܳܦܶܩ ܡܽܘܫܶܐ ܠܡܰܫܟܢܳܐ. ܩܳܝܡܺܝܢ ܟܽܠܶܗ ܥܰܡܳܐ. ܘܡܶܬܛܰܝܒܺܝܢ ܐ̱ܢܳܫ ܒܰܬ݂ܪܰܥ ܡܰܫܟܢܶܗ. ܘܚܳܝܪܺܝܢ ܒܳܬ݂ܪܶܗ ܕܡܽܘܫܶܐ ܥܕܰܡܳܐ ܕܥܳܐܶܠ ܠܡܰܫܟܢܳܐ.</VERS>
      <VERS vnumber="9">ܘܡܳܐ ܕܥܳܐܶܠ ܡܽܘܫܶܐ ܠܡܰܫܟܢܳܐ. ܢܳܚܶܬ݂ ܥܰܡܽܘܕܳܐ ܕܰܥܢܳܢܳܐ. ܘܩܳܐܶܡ ܒܬܰܪܥܳܐ ܕܡܰܫܟܢܳܐ. ܘܡܶܬ݂ܡܰܠܶܠ ܥܰܡ ܡܽܘܫܶܐ.</VERS>
      <VERS vnumber="10">ܘܰܚܙܳܐ ܟܽܠܶܗ ܥܰܡܳܐ ܥܰܡܽܘܕܳܐ ܕܰܥܢܳܢܳܐ ܕܩܳܐܶܡ ܒܬܰܪܥܳܐ ܕܡܰܫܟܢܳܐ. ܘܩܳܝܡܺܝܢ ܟܽܠܶܗ ܥܰܡܳܐ. ܘܣܳܓ݂ܕܺܝܢ ܐ̱ܢܳܫ ܒܰܬ݂ܪܰܥ ܡܰܫܟܢܶܗ.</VERS>
      <VERS vnumber="11">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ. ܐܰܝܟ݂ ܕܰܡܡܰܠܶܠ ܓܰܒܪܳܐ ܥܰܡ ܚܰܒܪܶܗ. ܘܰܗܦܰܟ݂ ܠܡܰܫܪܺܝܬܳܐ. ܘܰܡܫܰܡܫܳܢܶܗ ܗܽܘܫܳܥ ܒܰܪ ܢܽܘܢ ܛܰܠܝܳܐ. ܠܳܐ ܥܳܢܶܕ ܗܘܳܐ ܡܶܢ ܓܰܘ ܡܰܫܟܢܳܐ.</VERS>
      <VERS vnumber="12">ܘܶܐܡܰܪ ܡܽܘܫܶܐ ܠܡܳܪܝܳܐ. ܚܙܺܝ. ܕܰܐܢ̱ܬ ܐܶܡܰܪܬ ܠܺܝ ܐܰܣܶܩܳܝܗܝ ܠܥܰܡܳܐ ܗܳܢܳܐ. ܘܰܐܢ̱ܬ ܠܳܐ ܚܰܘܺܝܬܳܢܝ ܡܰܢ ܕܰܡܫܰܕܰܪ ܐܰܢ̱ܬ ܥܰܡܝ. ܘܰܐܢ̱ܬ ܐܶܡܰܪܬ. ܝܺܕܰܥܬܳܟ݂ ܒܰܫܡܳܐ. ܘܳܐܦ ܐܶܫܟܰܚܬ ܖ̈ܰܚܡܶܐ ܒܥܰܝ̈ܢܰܝ.</VERS>
      <VERS vnumber="13">ܗܳܫܳܐ ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܚܰܘܳܢܝ ܐܽܘܪܚܳܟ݂ ܘܶܐܕܥܳܟ݂ ܡܶܛܽܠ ܕܶܐܫܟܰܚ ܖ̈ܰܚܡܶܐ ܒܥܰܝ̈ܢܰܝܟ. ܘܰܚܙܺܝ ܕܥܰܡܳܟ݂ ܗܳܢܳܐ ܥܰܡܰܐ ܗ̱ܘ ܪܰܒܳܐ.</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܡܽܘܫܶܐ. ܩܕ݂ܳܡܰܝ ܙܶܠ. ܘܰܐܢܺܝܚ ܠܳܟ݂.</VERS>
      <VERS vnumber="15">ܐܶܡܰܪ ܠܶܗ. ܐܶܢ ܐܰܢ̱ܬ ܠܳܐ ܐܳܙܶܠ ܐܰܢ̱ܬ ܥܰܡܰܢ. ܠܳܐ ܬܰܣܩܰܢ ܡܶܟܳܐ.</VERS>
      <VERS vnumber="16">ܘܰܒܡܳܢܳܐ ܢܶܬ݂ܺܝܕܰܥ ܗܳܪܟܳܐ ܕܶܐܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܐܶܢܳܐ ܘܥܰܡܳܟ݂. ܐܶܠܳܐ ܡܳܐ ܕܶܐܙܰܠܬ ܥܰܡܰܢ. ܘܰܗܘܰܝܢ ܦܪܺܝܫܺܝܢ ܐܶܢܳܐ ܘܥܰܡܳܟ݂ ܡܶܢ ܟܽܠܗܽܘܢ ܥܰܡ̈ܡܶܐ ܕܺܐܝܬ݂ ܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="17">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܝܟ݂ ܡܶܠܬܳܐ ܗܳܕ݂ܶܐ ܕܶܐܡܰܪܬ ܐܶܥܒܶܕ. ܡܶܛܽܠ ܕܶܐܫܟܰܚܬ ܖ̈ܰܚܡܶܐ ܒܥܰܝ̈ܢܰܝ. ܘܶܐܕܥܳܟ݂ ܒܰܫܡܳܐ.</VERS>
      <VERS vnumber="18">ܘܶܐܡܰܪ ܚܰܘܳܢܝ ܫܽܘܒܚܳܟ݂.</VERS>
      <VERS vnumber="19">ܘܶܐܡܰܪ. ܐܶܢܳܐ ܐܰܥܒܰܪ ܟܽܠܶܗ ܛܽܘܒܝ ܩܕܳܡܰܝܟ. ܘܶܐܩܪܶܐ ܒܰܫܡܳܐ ܕܡܳܪܝܳܐ ܩܕܳܡܰܝܟ. ܘܶܐܚܽܘܢ ܠܡܰܢ ܕܶܐܚܽܘܢ. ܘܶܐܪܰܚܶܡ ܠܡܰܢ ܕܶܐܪܰܚܶܡ.</VERS>
      <VERS vnumber="20">ܘܶܐܡܰܪ. ܠܳܐ ܡܶܫܟܰܚ ܐܰܢ̱ܬ ܠܡܶܚܙܳܐ ܐܰܦܰܝ̈. ܡܶܛܽܠ ܕܠܳܐ ܚܳܙܶܐ ܠܺܝ ܒܰܪܢܳܫܳܐ ܘܚܳܝܶܐ.</VERS>
      <VERS vnumber="21">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܐܰܬ݂ܪܳܐ ܩܕ݂ܳܡܰܝ. ܩܽܘܡ ܥܰܠ ܛܰܪܳܢܳܐ.</VERS>
      <VERS vnumber="22">ܘܡܳܐ ܕܥܳܒܰܪ ܐܺܝܩܳܪܝ. ܐܶܣܺܝܡܳܟ݂ ܒܰܡܥܰܪܬܳܐ ܕܛܰܪܳܢܳܐ. ܘܰܐܓܶܢ ܐܺܝܕ݂ܝ ܥܠܰܝܟ ܥܕܰܡܳܐ ܕܶܐܥܒܰܪ.</VERS>
      <VERS vnumber="23">ܘܰܐܥܒܰܪ ܐܺܝܕ݂ܝ. ܘܬܶܚܙܶܐ ܒܶܣܬܰܪܝ. ܘܰܐܦܰܝ̈ ܠܳܐ ܢܶܬ݂ܚܰܙ̈ܝܳܢ.</VERS>
    </CHAPTER>
    <CHAPTER cnumber="34">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܦܣܽܘܠ ܠܳܟ݂ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܶܐܟ݂ܬ݂ܽܘܒ ܥܰܠ ܠܽܘܚ̈ܶܐ ܦܶܬ݂ܓ̈ܳܡܶܐ ܕܺܐܝܬ݂ ܗܘܰܘ ܥܰܠ ܠܽܘܚ̈ܶܐ ܩܰܕ݂ܡܳܝ̈ܳܬܳܐ ܕܬܰܒܰܪܬ.</VERS>
      <VERS vnumber="2">ܘܰܗܘܺܝ ܡܛܰܝܰܒ ܒܨܰܦܪܳܐ. ܘܣܰܩ ܒܨܰܦܪܳܐ ܠܛܽܘܪܳܐ ܕܣܺܝܢܰܝ. ܘܩܽܘܡ ܬܰܡܳܢ ܒܪܺܝܫ ܛܽܘܪܳܐ.</VERS>
      <VERS vnumber="3">ܘܐ̱ܢܳܫ ܠܳܐ ܢܶܣܰܩ ܥܰܡܳܟ݂. ܘܐ̱ܢܳܫ ܠܳܐ ܢܶܬ݂ܚܙܶܐ ܒܟܽܠܶܗ ܛܽܘܪܳܐ. ܐܳܦܠܳܐ ܥܳܢ̈ܳܐ ܘܬܰܘܖ̈ܶܐ ܢܶܪܥܽܘܢ ܠܩܽܘܒܠܶܗ ܕܛܽܘܪܳܐ ܗܰܘ.</VERS>
      <VERS vnumber="4">ܘܰܦܣܰܠ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܩܰܕܶܡ ܡܽܘܫܶܐ ܒܨܰܦܪܳܐ. ܘܰܣܠܶܩ ܠܛܽܘܪܳܐ ܕܣܺܝܢܰܝ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܢܣܰܒ ܬܰܪܬܶܝܢ ܠܽܘܚ̈ܶܐ ܕܟܺܐܦܳܐ ܒܺܐܝܕ݂ܶܗ.</VERS>
      <VERS vnumber="5">ܘܰܢܚܶܬ݂ ܡܳܪܝܳܐ ܒܰܥܢܳܢܳܐ. ܘܩܳܡ ܥܰܡܶܗ ܬܰܡܳܢ. ܘܰܩܪܳܐ ܒܰܫܡܳܐ ܡܳܪܝܳܐ.</VERS>
      <VERS vnumber="6">ܘܰܥܒܰܪ ܡܳܪܝܳܐ ܩܕܳܡܰܘܗܝ. ܘܰܩܪܳܐ ܡܳܪܝܳܐ ܡܳܪܝܳܐ. ܐܰ‌ܠܳܗܳܐ ܡܪܰܚܡܳܢܳܐ ܘܰܡܪܰܚܦܳܢܳܐ. ܕܢܰܓܺܝܪܳܐ ܪܽܘܚܶܗ. ܘܣܰܓܺܝܐܳܐ ܛܰܝܒܽܘܬܶܗ ܘܩܽܘܫܬܶܗ.</VERS>
      <VERS vnumber="7">ܢܳܛܰܪ ܛܰܝܒܽܘܬ݂ܳܐ ܠܰܐܠܦܰܝ̈ ܕܳܖ̈ܶܐ. ܫܳܒܶܩ ܚܛܳܗ̈ܶܐ ܘܚܰܘܒ̈ܶܐ. ܘܰܡܙܰܟܳܝܽܘ ܠܳܐ ܡܙܰܟܶܐ. ܦܳܩܶܕ݂ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܘܥܰܠ ܒܢܰܝ̈ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ.</VERS>
      <VERS vnumber="8">ܘܶܐܣܬܰܪܗܰܒ ܡܽܘܫܶܐ. ܘܰܢܦܰܠ ܥܰܠ ܐܰܪܥܳܐ ܘܰܣܓܶܕ݂.</VERS>
      <VERS vnumber="9">ܘܶܐܡܰܪ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ. ܢܺܐܙܰܠ ܗܳܫܳܐ ܡܳܪܝ ܒܰܝܢܳܬܰܢ. ܡܶܛܽܠ ܕܥܰܡܳܐ ܐܶܢܽܘܢ ܩܫܶܐ ܩܕ݂ܳܠܳܐ. ܘܰܫܒܽܘܩ ܠܚܰܘ̈ܒܰܝܢ ܘܠܰܚ̈ܛܳܗܰܝܢ ܘܬܺܐܪܬܰܢ.</VERS>
      <VERS vnumber="10">ܘܶܐܡܰܪ. ܗܳܐ ܡܩܺܝܡ ܐ̱ܢܳܐ ܩܝܳܡܳܐ ܠܽܘܩܒܰܠ ܟܽܠܶܗ ܥܰܡܳܟ݂. ܘܶܐܥܒܶܕ ܦܖ̈ܺܝܫܳܬܳܐ. ܕܠܳܐ ܐܶܬ݂ܥ̈ܒܶܕ݂ܝ ܐܰܟ݂ܘܳܬ݂ܗܶܝܢ ܒܟܽܠܳܗ̇ ܐܰܪܥܳܐ. ܘܰܒܟܽܠܗܽܘܢ ܥܰܡ̈ܡܶܐ. ܘܢܶܚܙܶܐ ܟܽܠܶܗ ܥܰܡܳܐ ܗܳܢܳܐ ܕܰܐܢ̱ܬ ܒܓܰܘܶܗ ܥܒܳܕܶܗ ܕܡܳܪܝܳܐ ܕܰܕܚܺܝܠ ܗ̱ܘ ܕܥܳܒܶܕ݂ ܐ̱ܢܳܐ ܥܰܡܳܟ݂.</VERS>
      <VERS vnumber="11">ܛܰܪ ܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܗܳܐ ܚܳܪܶܒ ܐ̱ܢܳܐ ܡܶܢ ܩܕܳܡܰܝܟ. ܟܢܰܥܢܳܝ̈ܶܐ. ܘܳܐܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ ܘܦܰܖ̈ܙܳܝܶܐ. ܘܚܰܘܳܝ̈ܶܐ ܘܝܳܒܽܘܣܳܝ̈ܶܐ.</VERS>
      <VERS vnumber="12">ܐܶܙܕܰܗܪ ܠܳܐ ܬܩܺܝܡ ܩܝܳܡܳܐ ܠܝܳܬ݂ܒܰܝ̈ ܐܰܪܥܳܐ ܕܳܐܙܶܠ ܐܰܢ̱ܬ ܠܘܳܬ݂ܗܽܘܢ. ܕܠܳܐ ܢܶܗܘܽܘܢ ܠܳܟ݂ ܠܬ݂ܽܘܩܰܠܬܳܐ.</VERS>
      <VERS vnumber="13">ܡܰܕ݂ܒܚܰܝ̈ܗܽܘܢ ܥܰܩܰܪ. ܘܩܳܝ̈ܡܳܬ݂ܗܽܘܢ ܬܰܒܰܪ. ܘܕܶܚ̈ܠܳܬ݂ܗܽܘܢ ܦܰܣܶܩܘ.</VERS>
      <VERS vnumber="14">ܠܳܐ ܬܶܣܓܽܘܕ ܠܰܐܠܳܗ ܐ̱ܚܪܺܝܢ. ܡܶܛܽܠ ܕܡܳܪܝܳܐ ܛܰܢܳܢܳܐ ܫܡܶܗ. ܐܰܠܳܗܰܐ ܗ̱ܘ ܛܰܢܳܢܳܐ.</VERS>
      <VERS vnumber="15">ܠܳܐ ܬܩܺܝܡ ܩܝܳܡܳܐ ܥܰܡ ܝܳܬ݂ܒܰܝ̈ ܐܰܪܥܳܐ. ܕܠܳܐ ܢܶܛܥܽܘܢ ܒܳܬܰܪ ܕܶܚ̈ܠܳܬ݂ܗܽܘܢ. ܘܰܢܕܰܒܚܽܘܢ ܠܰܐܠܳܗܰܝ̈ܗܽܘܢ. ܘܢܶܩܪܽܘܢܳܟ݂ ܘܬܶܐܟ݂ܽܘܠ ܡܶܢ ܕܶܒܚܰܝ̈ܗܽܘܢ.</VERS>
      <VERS vnumber="16">ܘܬܶܣܰܒ ܡܶܢ ܒܢ̈ܳܬ݂ܗܽܘܢ ܠܰܒܢܰܝ̈ܟ. ܘܰܒܢ̈ܳܬܳܟ݂ ܬܶܬܶܠ ܠܰܒܢܰܝ̈ܗܽܘܢ. ܘܢܶܛܥ̈ܝܳܢ ܒܢ̈ܳܬ݂ܟܽܘܢ ܒܳܬܰܪ ܐܰܠܳܗܰܝ̈ܗܽܘܢ. ܘܢܰܛܥ̈ܝܳܢ ܠܰܒܢܰܝ̈ܟ ܒܳܬܰܪ ܐܰܠܳܗܰܝ̈ܗܶܝܢ.</VERS>
      <VERS vnumber="17">ܐܰܠܳܗ̈ܶܐ ܕܢܶܣܟܬܳܐ ܠܳܐ ܬܶܥܒܶܕ݂ ܠܳܟ݂.</VERS>
      <VERS vnumber="18">ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܬܶܛܰܪ. ܫܰܒܥܳܐ ܝܰܘܡܺܝ̈ܢ ܬܶܐܟ݂ܽܘܠ ܦܰܛܺܝܪܳܐ ܐܰܝܟ݂ ܕܦܰܩܶܕ݂ܬܳܟ݂. ܒܙܰܒܢܳܐ ܕܝܰܪܚܳܐ ܕܗܰܒܳܒ̈ܶܐ. ܡܶܛܽܠ ܕܰܒܝܰܪܚܳܐ ܕܗܰܒܳܒ̈ܶܐ ܢܦܰܩܬ ܡܶܢ ܡܶܨܪܶܝܢ.</VERS>
      <VERS vnumber="19">ܟܽܠ ܕܦܳܬܰܚ ܖ̈ܰܚܡܶܐ ܠܺܝ ܢܶܗܘܶܐ. ܘܟܽܠ ܒܽܘܟ݂ܪܳܐ ܕܰܒܥܺܝܪܳܟ݂. ܕܬܰܘܖ̈ܶܐ ܘܕܶܐܡܖ̈ܶܐ.</VERS>
      <VERS vnumber="20">ܘܟܽܠ ܒܽܘܟ݂ܪܳܐ ܕܰܒܥܺܝܪܳܐ ܬܶܦܪܽܘܩ ܒܶܐܡܪܳܐ. ܘܶܐܢ ܠܳܐ ܬܶܦܪܩܺܝܘܗܝ ܬܶܩܛܠܺܝܘܗܝ. ܟܽܠ ܒܽܘܟ݂ܪܳܐ ܕܰܒܢܰܝ̈ܟ ܬܶܦܪܽܘܩ. ܘܠܳܐ ܬܶܬ݂ܚܙܽܘܢ ܩܕ݂ܳܡܰܝ ܣܪܺܝܩܳܐܺܝܬ݂.</VERS>
      <VERS vnumber="21">ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܰܒܝܰܘܡܳܐ ܫܒܺܝܥܳܝܳܐ ܬܶܬܢܺܝܚ. ܒܙܰܪܥܳܐ ܘܒܰܚܨܳܕܳܐ ܬܶܬܢܺܝܚ.</VERS>
      <VERS vnumber="22">ܘܥܰܕ݂ܥܺܐܕ݂ܳܐ ܕܫܳܒܽܘܥܳܐ ܬܶܥܒܶܕ݂ ܠܳܟ݂. ܪܺܝܫ ܚܨܳܕܳܐ ܕܚܶܛ̈ܶܐ. ܘܚܰܓܳܐ ܕܰܚܡܳܠܳܐ ܒܡܰܦܩܳܗ̇ ܕܫܰܢ̱ܬܳܐ.</VERS>
      <VERS vnumber="23">ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܶܐ ܟܽܠ ܕܽܘܟ݂ܪܳܢܳܟ݂ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="24">ܡܶܛܽܠ ܕܶܐܚܪܽܘܒ ܥܰܡ̈ܡܶܐ ܡܶܢ ܩܕܳܡܰܝܟ. ܘܰܐܦܬܶܐ ܬܚܽܘܡܳܟ݂. ܘܠܳܐ ܢܶܪܰܓ݂ ܐ̱ܢܳܫ ܐܰܪܥܳܟ݂. ܡܳܐ ܕܣܳܠܶܩ ܐܰܢ̱ܬ ܠܡܶܬ݂ܚܙܳܝܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ.</VERS>
      <VERS vnumber="25">ܠܳܐ ܬܶܟܽܘܣ ܥܰܠ ܚܰܡܺܝܥܳܐ ܕܡܳܐ ܕܕܶܒܚܬܳܐ. ܘܠܳܐ ܢܒܽܘܬ݂ ܠܨܰܦܪܳܐ ܕܶܒܚܳܐ ܕܥܰܕ݂ܥܺܐܕ݂ܳܐ ܕܦܶܨܚܳܐ.</VERS>
      <VERS vnumber="26">ܪܺܝܫ ܥܰܠ̈ܠܳܬ݂ܳܗ̇ ܕܰܐܪܥܳܟ݂ ܬܰܝܬܶܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂ ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ.</VERS>
      <VERS vnumber="27">ܘܶܐܡܰܪ ܡܳܪܝܳܐ ܠܡܽܘܫܶܐ. ܟܬ݂ܽܘܒ ܠܳܟ݂ ܗܳܠܶܝܢ ܦܶܬ݂ܓ̈ܳܡܶܐ. ܕܡܶܛܽܠ ܗܳܠܶܝܢ ܦܶܬ݂ܓ̈ܳܡܶܐ ܐܰܩܺܝܡܬ ܥܰܡܳܟ݂ ܩܝܳܡܳܐ. ܘܥܰܡ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="28">ܘܰܗܘܳܐ ܬܰܡܳܢ ܥܰܡ ܡܳܪܝܳܐ ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܰܠ ܘܡܰܝ̈ܳܐ ܠܳܐ ܐܶܫܬܺܝ. ܘܰܟ݂ܬܰܒ ܥܰܠ ܠܽܘܚ̈ܶܐ ܕܟܺܐܦܳܐ ܡܶܠܰܝ̈ ܩܝܳܡܳܐ. ܥܶܣܪܳܐ ܦܶܬ݂ܓ݂ܳܡܺܝ̈ܢ.</VERS>
      <VERS vnumber="29">ܘܟܰܕ݂ ܢܚܶܬ݂ ܡܽܘܫܶܐ ܡܶܢ ܛܽܘܪܳܐ ܕܣܺܝܢܰܝ. ܬܰܪܬܶܝܢ ܠܽܘܚ̈ܶܐ ܕܣܳܗܕܽܘܬܳܐ ܒܺܐܝܕ݂ܶܗ ܕܡܽܘܫܶܐ. ܟܰܕ݂ ܢܚܶܬ݂ ܡܶܢ ܛܽܘܪܳܐ. ܘܡܽܘܫܶܐ ܠܳܐ ܝܺܕܰܥ ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܟܰܕ݂ ܡܰܠܶܠ ܥܰܡܶܗ.</VERS>
      <VERS vnumber="30">ܘܰܚܙܳܐ ܐܰܗܪܽܘܢ ܘܟܽܠܶܗ ܝܺܣܪܳܐܶܝܠ ܐܰܦܰܘ̈ܗܝ ܕܡܽܘܫܶܐ. ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܕܡܽܘܫܶܐ. ܘܰܕ݂ܚܶܠܘ ܠܡܶܩܪܰܒ ܠܘܳܬܶܗ.</VERS>
      <VERS vnumber="31">ܘܰܩܪܳܐ ܐܶܢܽܘܢ ܡܽܘܫܶܐ. ܘܶܐܬ݂ܰܘ ܠܘܳܬܶܗ ܐܰܗܪܽܘܢ ܘܟܽܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܘܡܰܠܶܠ ܡܽܘܫܶܐ ܥܰܡܗܽܘܢ.</VERS>
      <VERS vnumber="32">ܘܗܳܝܕܶܝܢ ܩܪܶܒܘ ܠܘܳܬܶܗ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܦܰܩܶܕ݂ ܐܶܢܽܘܢ ܟܽܠܡܶܕܶܡ ܕܡܰܠܶܠ ܡܳܪܝܳܐ ܥܰܡܶܗ ܒܛܽܘܪܳܐ ܕܣܺܝܢܰܝ.</VERS>
      <VERS vnumber="33">ܘܟܰܕ݂ ܫܰܠܶܡ ܡܽܘܫܶܐ ܕܰܢܡܰܠܶܠ ܥܰܡܗܽܘܢ. ܐܰܪܡܺܝ ܥܰܠ ܐܰܦܰܘ̈ܗܝ ܫܽܘܫܶܦܳܐ.</VERS>
      <VERS vnumber="34">ܘܟܰܕ݂ ܥܳܐܶܠ ܗܘܳܐ ܡܽܘܫܶܐ ܩܕ݂ܳܡ ܡܳܪܝܳܐ ܕܰܢܡܰܠܶܠ ܥܰܡܶܗ. ܫܳܩܶܠ ܗܘܳܐ ܠܳܗ̇ ܠܫܽܘܫܶܦܳܐ ܥܕܰܡܳܐ ܕܢܳܦܶܩ. ܘܢܳܦܶܩ ܗܘܳܐ ܘܳܐܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܕܶܡ ܕܡܶܬ݂ܦܰܩܰܕ݂.</VERS>
      <VERS vnumber="35">ܘܚܳܙܶܝܢ ܗܘܰܘ ܒܢܰܝ̈ ܝܺܣܪܳܐܶܝܠ ܐܰܦܰܘ̈ܗܝ ܕܡܽܘܫܶܐ. ܕܶܐܙܕܰܗܺܝ ܡܶܫܟܳܐ ܕܰܐܦܰܘ̈ܗܝ ܕܡܽܘܫܶܐ. ܫܳܩܶܠ ܗܘܳܐ ܡܽܘܫܐ ܠܫܽܘܫܶܦܳܐ ܡܶܢ ܐܰܦܰܘ̈ܗܝ. ܡܳܐ ܕܥܳܐܶܠ ܗܘܳܐ ܕܰܢܡܰܠܶܠ ܥܰܡܶܗ.</VERS>
    </CHAPTER>
    <CHAPTER cnumber="35">
      <VERS vnumber="1">ܘܟܰܢܶܫ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܠܶܝܢ ܦܶܬ݂ܓ̈ܳܡܶܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ.</VERS>
      <VERS vnumber="2">ܫܬܳܐ ܝܰܘܡܺܝ̈ܢ ܬܶܥܒܶܕ݂ ܥܒܳܕ݂ܳܐ. ܘܝܰܘܡܳܐ ܫܒܺܝܥܳܝܳܐ ܢܶܗܘܶܐ ܩܰܕܺܝܫ. ܫܰܒܬ݂ܳܐ. ܢܝܳܚܳܐ. ܩܽܘܕ݂ܫܳܐ ܠܡܳܪܝܳܐ. ܟܽܠ ܡܰܢ ܕܢܶܥܒܶܕ ܒܳܗ̇ ܥܒܳܕ݂ܳܐ ܢܶܬ݂ܩܛܶܠ.</VERS>
      <VERS vnumber="3">ܠܳܐ ܬܰܘܚܕ݂ܽܘܢ ܢܽܘܪܳܐ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ ܒܝܰܘܡܳܐ ܕܫܰܒܬ݂ܳܐ.</VERS>
      <VERS vnumber="4">ܘܶܐܡܰܪ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ݂.</VERS>
      <VERS vnumber="5">ܣܰܒܘ ܡܶܢܟܽܘܢ ܦܽܘܪܫܳܢܳܐ ܠܡܳܪܝܳܐ. ܟܽܠ ܓܰܒܪܳܐ ܕܶܐܬ݂ܚܰܫܰܒ ܒܠܶܒܶܗ. ܢܰܝܬܶܐ ܦܽܘܪܫܳܢܳܐ ܠܡܳܪܝܳܐ. ܕܰܗܒܳܐ. ܘܣܺܐܡܳܐ. ܘܰܢܚܳܫܳܐ.</VERS>
      <VERS vnumber="6">ܘܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܘܣܰܥܪܳܐ ܕܥܶܙ̈ܶܐ.</VERS>
      <VERS vnumber="7">ܘܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟ̈ܶܐ ܕܣܳܣܓܰܘܢܳܐ. ܘܩܰܝܣܳܐ ܕܶܐܫܟܳܪܥܳܐ.</VERS>
      <VERS vnumber="8">ܘܡܶܫܚܳܐ ܠܡܰܢܗܳܪܽܘ. ܘܒܶܣ̈ܡܶܐ ܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.</VERS>
      <VERS vnumber="9">ܘܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܕܫܰܠܡܽܘܬܳܐ. ܠܦܶܕܬܳܐ ܘܠܰܦܪܺܝܣܳܐ.</VERS>
      <VERS vnumber="10">ܘܟܽܠܗܽܘܢ ܚܰܟܺܝ̈ܡܰܝ ܠܶܒܳܐ ܕܺܐܝܬ݂ ܒܟܽܘܢ. ܢܺܐܬ݂ܽܘܢ ܘܢܶܥܒܕ݂ܽܘܢ ܟܽܠ ܡܶܕܶܡ ܕܦܰܩܶܕ݂ ܡܳܪܝܳܐ.</VERS>
      <VERS vnumber="11">ܡܰܫܟܢܳܐ ܘܰܦܪܳܣܶܗ. ܘܰܟ݂ܣܳܝܶܗ. ܘܦܰܖ̈ܦܰܘܗܝ. ܘܕܰܦܰܘ̈ܗܝ. ܘܡܽܘܟ݂ܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟ݂ܰܘ̈ܗܝ.</VERS>
      <VERS vnumber="12">ܘܩܺܒܽܘܬܳܐ ܘܩܽܘܦܶܝ̈ܗ̇. ܘܚܽܘܣܳܝܳܐ. ܘܰܐܦܰܝ̈ ܬܰܪܥܳܐ ܕܰܦܪܳܣܳܐ.</VERS>
      <VERS vnumber="13">ܘܦܳܬܽܘܪܳܐ ܘܩܽܘܦܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܠܰܚܡܳܐ ܕܰܐܦ̈ܶܐ.</VERS>
      <VERS vnumber="14">ܘܰܡܢܳܪܬܳܐ ܕܡܰܢܗܪܺܝܢ ܒܳܗ̇. ܘܡܳܐܢܶܝ̈ܗ̇. ܘܰܫܖ̈ܳܓܶܝܗ̇. ܘܡܶܫܚܳܐ ܕܡܰܢܗܪܺܝܢ ܒܶܗ.</VERS>
      <VERS vnumber="15">ܘܡܰܕܒܚܳܐ ܕܥܶܛܪܳܐ. ܘܩܽܘܦܰܘ̈ܗܝ. ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ. ܘܰܦܪܳܣܳܐ ܕܬܰܪܥܳܐ ܕܡܰܫܟܢܳܐ.</VERS>
      <VERS vnumber="16">ܘܡܰܕܒܚܳܐ ܕܝܰܩܕܳܐ. ܘܒܳܣܶܣ ܕܺܝܠܶܗ ܕܰܢܚܳܫܳܐ. ܘܩܽܘܦܰܘ̈ܗܝ ܘܟܽܠܗܽܘܢ ܡܳܐܢܰܘ̈ܗܝ. ܘܠܰܩܢܳܐ ܘܟܰܢܳܐ.</VERS>
      <VERS vnumber="17">ܘܣܶܕ݂ܖ̈ܶܐ ܕܕ݂ܳܪܬܳܐ. ܘܥܰܡܽܘ̈ܕܶܝܗ̇. ܘܣܳܡܟܶܝ̈ܗ̇. ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ.</VERS>
      <VERS vnumber="18">ܣܶܟ̈ܶܐ ܕܡܰܫܟܢܳܐ ܘܣܶܟ̈ܶܐ ܕܕ݂ܳܪܬܳܐ. ܘܚܰܒܠܰܝ̈ܗܶܝܢ.</VERS>
      <VERS vnumber="19">ܘܰܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ ܠܟ݂ܳܗܢܽܘܬܳܐ.</VERS>
      <VERS vnumber="20">ܘܰܢܦܰܩܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܩܕ݂ܳܡ ܡܽܘܫܶܐ.</VERS>
      <VERS vnumber="21">ܘܰܐܝܬܺܝܘ ܟܽܠ ܓܒܰܪ ܕܶܐܬ݂ܚܰܫܰܒ ܒܠܶܒܶܗ. ܘܟܽܠ ܓܒܰܪ ܕܶܐܬ݂ܚܰܫܰܒ ܒܪܽܘܚܶܗ. ܐܰܝܬܺܝܘ ܦܽܘܪܫܳܢܳܐ ܠܡܳܪܝܳܐ. ܠܰܥܒܳܕ݂ܳܐ ܕܡܰܫܟܰܢ ܙܰܒܢܳܐ. ܘܰܠܟܽܠܶܗ ܦܽܘܠܚܳܢܶܗ. ܘܠܰܠܒܽܘ̈ܫܰܝ ܩܽܘܕ݂ܫܳܐ.</VERS>
      <VERS vnumber="22">ܘܡܰܝܬܶܝܢ ܗܘܰܘ ܓܰܒܖ̈ܶܐ ܥܰܡ ܢܶܫ̈ܶܐ. ܟܽܠ ܕܶܐܬ݂ܚܰܫܰܒ ܒܠܶܒܶܗ. ܐܰܝܬܺܝܘ ܫܶܐܖ̈ܶܐ. ܘܰܩܕ݂ܳܫ̈ܶܐ ܘܥܶܙܩ̈ܳܬܳܐ. ܘܗܰܡܢܺܝܟ̈ܶܐ. ܘܟܽܠ ܡܳܐܢ̈ܶܐ ܕܕܰܗܒܳܐ. ܘܟܽܠ ܓܒܪ ܕܰܐܦܪܶܫ ܦܽܘܪܫܳܢܳܐ ܕܕܰܗܒܳܐ ܠܡܳܪܝܳܐ.</VERS>
      <VERS vnumber="23">ܘܟܽܠ ܓܰܒܪܳܐ ܕܶܐܫܬܟܰܚ ܠܶܗ ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ. ܘܣܰܥܪܳܐ ܕܥܶܙ̈ܶܐ. ܘܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܡܶܫܟ̈ܶܐ ܕܣܳܣܓܰܘܢܳܐ ܐܰܝܬܺܝܘ.</VERS>
      <VERS vnumber="24">ܟܽܠ ܕܰܐܦܪܶܫ ܦܽܘܪܫܳܢܳܐ ܕܣܺܐܡܳܐ ܘܕܰܢܚܳܫܳܐ. ܐܰܝܬܺܝܘ ܦܽܘܪܫܳܢܳܐ ܠܡܳܪܝܳܐ. ܘܟܽܠ ܕܶܐܫܟܰܚ ܠܶܗ ܩܰܝܣܳܐ ܕܶܐܫܟܳܪܥܳܐ. ܠܟܽܠ ܥܒܳܕ݂ܳܐ ܕܦܽܘܠܚܳܢܳܐ. ܐܰܝܬܺܝܘ.</VERS>
      <VERS vnumber="25">ܘܟܽܠ ܐܰܢ̱ܬܬ݂ܳܐ ܚܰܟܺܝܡܰܬ݂ ܠܶܒܳܐ ܒܺܐܝܕܶܝ̈ܗ̇ ܥܶܙܠܰܬ݂. ܘܡܰܝܬܶܝܢ ܗܘܰܘ ܟܰܕ݂ ܥܙܺܝܠ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="26">ܘܟܽܠ ܢܶܫ̈ܶܐ ܕܶܐܬ݂ܚܰܫܰܒ̈ܝ ܒܠܶܒܗܶܝܢ. ܒܚܶܟ݂ܡܬܳܐ ܥܙܰܠܝ̈ ܣܰܥܪܳܐ.</VERS>
      <VERS vnumber="27">ܘܪܰܘܖ̈ܒܳܢܶܐ ܐܰܝܬܺܝܘ ܟܺܐܦ̈ܶܐ ܕܒܶܪܽܘܠܳܐ. ܘܟܺܐܦ̈ܶܐ ܕܫܰܠܡܽܘܬܳܐ. ܠܦܶܕܬܳܐ ܘܠܰܦܪܺܝܣܳܐ.</VERS>
      <VERS vnumber="28">ܘܒܶܣ̈ܡܶܐ ܘܡܶܫܚܳܐ ܠܡܰܢܗܳܪܽܘ. ܘܰܠܡܶܫܚܳܐ ܕܰܡܫܺܝܚܽܘܬܳܐ. ܘܰܠܥܶܛܪܳܐ ܕܒܶܣ̈ܡܶܐ.</VERS>
      <VERS vnumber="29">ܟܽܠ ܓܰܒܪܳܐ ܘܰܐܢ̱ܬܬܳܐ ܕܶܐܬ݂ܚܰܫܰܒܘ ܒܠܶܒܗܽܘܢ. ܠܡܰܝܬܳܝܽܘ ܠܟܽܠ ܥܒܳܕ ܕܰܦܩܰܕ ܡܳܪܝܳܐ. ܠܡܶܥܒܰܕ݂ ܒܺܐܝܕ݂ܳܐ ܕܡܽܘܫܶܐ. ܐܰܝܬܺܝܘ ܒܢܰܝ̈ ܝܺܣܪܳܐܶܝܠ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="30">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܚܙܰܘ ܕܰܩܪܳܐ ܡܳܪܝܳܐ ܒܫܶܡ ܠܒܰܨܠܺܝܐܶܝܠ. ܒܰܪ ܐܽܘܪܺܝ. ܒܰܪ ܚܡܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ.</VERS>
      <VERS vnumber="31">ܘܰܡܠܳܝܗܝ ܪܽܘܚܳܐ ܕܰܐ‌ܠܳܗܳܐ. ܒܚܶܟ݂ܡܬܳܐ. ܘܰܒܣܽܘܟܠܳܐ. ܘܒܺܝܕܰܥܬܳܐ. ܘܰܒܟܽܠ ܥܒܳܕ.</VERS>
      <VERS vnumber="32">ܠܡܶܬ݂ܚܰܫܳܒܽܘ ܡܰܚܫܰܒܬܳܐ. ܠܡܶܥܒܰܕ ܒܕܰܗܒܳܐ. ܘܰܒܣܺܐܡܳܐ. ܘܒܰܢܚܳܫܳܐ.</VERS>
      <VERS vnumber="33">ܘܒܰܐܪܕܺܝܟܠܽܘܬ݂ ܟܺܐܦ̈ܶܐ ܠܰܡܫܰܠܳܡܽܘ. ܘܰܒܢܰܓܳܪܽܘܬ݂ ܩܰܝ̈ܣܶܐ. ܠܡܶܥܒܰܕ݂ ܟܽܠ ܥܒܳܕ ܐܽܘܡܳܢܽܘ.</VERS>
      <VERS vnumber="34">ܘܰܠܡܰܠܳܦܽܘ ܝܰܗܒ ܒܠܶܒܶܗ. ܗܽܘ ܘܶܐܠܺܝܗܰܒ ܒܰܪ ܐܰܚܺܝܣܡܰܟ݂. ܡܶܢ ܫܰܒܛܳܐ ܕܕ݂ܳܢ.</VERS>
      <VERS vnumber="35">ܡܠܳܐ ܐܶܢܽܘܢ ܚܶܟ݂ܡܰܬ݂ ܠܶܒܳܐ. ܠܡܶܥܒܰܕ ܟܽܠ ܥܒܳܕ݂. ܢܰܓܳܪ. ܐܘܡܳܢ. ܘܨܰܝܳܪ. ܒܬܶܟܠܬܳܐ ܘܒܰܐܪܓܘܳܢܳܐ. ܘܰܒܒܽܘܨܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܰܙܩܽܘܪܳܐ. ܥܳܒ̈ܕܰܝ ܟܽܠ ܥܒܳܕ݂. ܡܶܬ݂ܚܰܫ̈ܒܰܝ ܡܰܚܫ̈ܒܳܬܳܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܥܒܰܕ݂ܘ ܒܰܨܠܺܝܐܶܝܠ. ܘܶܐܠܺܝܗܰܒ. ܘܟܽܠ ܓܒܰܪ ܚܰܟܺܝܡ ܠܶܒܳܐ. ܕܝܰܗܒ ܡܳܪܝܳܐ ܚܶܟ݂ܡܬܳܐ ܘܣܽܘܟܳܠܳܐ ܒܗܽܘܢ ܠܡܶܕܰܥ ܘܰܠܡܶܥܒܰܕ ܟܽܠܶܗ ܥܒܳܕ݂ܳܐ ܕܦܽܘܠܚܳܢܳܐ ܕܩܽܘܕ݂ܫܳܐ. ܐܰܝܟ݂ ܡܳܐ ܕܦܰܩܶܕ݂ ܡܳܪܝܳܐ.</VERS>
      <VERS vnumber="2">ܘܰܩܪܳܐ ܡܽܘܫܶܐ ܠܒܰܨܠܺܝܐܶܝܠ ܘܠܶܐܠܺܝܗܰܒ. ܘܰܠܟܽܠ ܓܒܰܪ ܚܰܟܺܝܡ ܠܶܒܳܐ. ܕܝܰܗܒ ܡܳܪܝܳܐ ܚܶܟ݂ܡܬܳܐ ܒܠܶܒܶܗ. ܟܽܠ ܕܶܐܬ݂ܚܰܫܰܒ ܒܠܶܒܶܗ. ܠܡܶܩܪܰܒ ܠܰܥܒܳܕ݂ܳܐ ܠܡܶܥܒܕܶܗ.</VERS>
      <VERS vnumber="3">ܘܰܢܣܰܒܘ ܡܶܢ ܩܕ݂ܳܡ ܡܽܘܫܶܐ. ܟܽܠܶܗ ܦܽܘܪܫܳܢܳܐ ܕܰܐܝܬܺܝܘ ܒܢܰܝ̈ ܝܺܣܪܳܐܶܝܠ ܠܰܥܒܳܕ݂ܳܐ ܕܡܰܫܟܰܢܙܰܒܢܳܐ ܠܡܶܥܒܕܶܗ. ܘܗܶܢܽܘܢ ܡܰܝܬܶܝܢ ܗܘܰܘ ܠܶܗ. ܬܽܘܒ ܦܽܘܪܫܳܢܳܐ ܡܶܢ ܨܦܰܪ ܠܰܨܦܰܪ.</VERS>
      <VERS vnumber="4">ܘܰܐܝܬܺܝܘ ܟܽܠܗܽܘܢ ܚܰܟܺܝ̈ܡܶܐ ܕܥܳܒܕܺܝܢ ܥܒܳܕ݂ܳܐ ܕܩܽܘܕ݂ܫܳܐ. ܐ̱ܢܳܫ ܐ̱ܢܳܫ ܡܶܢ ܥܒܳܕܳܐ ܕܗܶܢܽܘܢ ܥܳܒܕܺܝܢ.</VERS>
      <VERS vnumber="5">ܘܶܐܡܰܪܘ ܠܡܽܘܫܶܐ ܡܰܣܓܶܐ ܥܰܡܳܐ ܠܡܰܝܬܳܝܽܘ. ܟܰܕܽܘ ܥܒܳܕ݂ܳܐ ܠܰܥܒܺܝܕܬܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ.</VERS>
      <VERS vnumber="6">ܘܦܰܩܶܕ ܡܽܘܫܶܐ ܘܰܩܪܰܘ ܟܳܖ̈ܽܘܙܶܐ ܒܡܰܫܪܺܝܬܳܐ. ܘܶܐܡܰܪܘ. ܓܰܒܪܳܐ. ܐܰܘ ܐܰܢ̱ܬܬ݂ܳܐ. ܠܳܐ ܢܶܥܒܕ݂ܽܘܢ ܬܽܘܒ ܥܒܳܕ݂ܳܐ ܠܦܽܘܪܫܳܢܳܐ ܕܩܽܘܕ݂ܫܳܐ. ܘܶܐܬ݂ܟܠܺܝܘ ܥܰܡܳܐ ܡܶܢ ܕܰܠܡܰܝܬܳܝܽܘ.</VERS>
      <VERS vnumber="7">ܘܰܥܒܳܕ݂ܳܐ ܗܘܳܐ ܡܶܣܰܬ݂ ܟܽܠܶܗ ܥܒܳܕ݂ܳܐ ܠܡܶܥܒܕܶܗ. ܘܰܐܘܬܰܪ.</VERS>
      <VERS vnumber="8">ܘܰܥܒܰܕ݂ܘ ܟܽܠ ܚܰܟܺܝ̈ܡܰܝ ܠܶܒܳܐ. ܘܥܳܒ̈ܕܰܝ ܥܒܳܕ݂ܳܐ. ܡܰܫܟܢܳܐ ܕܰܥܣܰܪ ܝܳܖ̈ܺܝܥܳܢ ܕܒܽܘܨܳܐ ܥܙܺܝܠܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܟܪܽܘܒܳܐ ܥܒܳܕ݂ܳܐ ܕܽܐܘܡܳܢܳܐ. ܥܒܰܕ݂ܘ ܐܶܢܶܝܢ.</VERS>
      <VERS vnumber="9">ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܥܶܣܪܺܝܢ ܘܰܬ݂ܡܳܢܶܐ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܟܽܠܗܶܝܢ ܝܳܖ̈ܺܝܥܳܬܳܐ.</VERS>
      <VERS vnumber="10">ܘܕܰܒܶܩܘ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ. ܘܚܰܡܶܫ ܝܳܖ̈ܺܝܥܳܢ ܕܰܒܶܩܘ ܚܕ݂ܳܐ ܒܰܚܕ݂ܳܐ.</VERS>
      <VERS vnumber="11">ܘܰܥܒܰܕ݂ܘ ܬܐܳܢ̈ܳܬ݂ܳܐ ܕܬܶܟܠܬܳܐ. ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܚܕ݂ܳܐ. ܡܶܢ ܣܶܛܪܳܗ̇ ܕܕܶܒܩܳܐ. ܘܗܳܟܰܢܳܐ ܥܒܰܕ݂ܘ ܒܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ ܐ̱ܚܪܺܢܳܐ.</VERS>
      <VERS vnumber="12">ܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܠܝܳܪܺܝܥܬܳܐ ܚܕ݂ܳܐ. ܘܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܒܣܶܛܪܳܗ̇ ܕܝܳܪܺܝܥܬܳܐ ܚܕ݂ܳܐ ܒܕܶܒܩܳܐ ܐ̱ܚܪܺܢܳܐ. ܘܡܰܩܒ̈ܠܰܢ ܬܐܳܢ̈ܳܬܳܐ ܚܕ݂ܳܐ ܠܽܘܩܒܰܠ ܚܕ݂ܳܐ.</VERS>
      <VERS vnumber="13">ܘܰܥܒܰܕ݂ܘ ܚܰܡܫܺܝܢ ܩܽܘܖ̈ܩܣܶܐ ܕܕܰܗܒܳܐ. ܘܕܰܒܶܩܘ ܝܳܖ̈ܺܝܥܳܬܳܐ ܚܕ݂ܳܐ ܒܰܚܕ݂ܳܐ ܒܩܽܘܖ̈ܩܣܶܐ. ܘܰܗܘܳܐ ܡܰܫܟܢܳܐ ܚܰܕ݂.</VERS>
      <VERS vnumber="14">ܘܰܥܒܰܕ݂ܘ ܝܳܖ̈ܺܝܥܳܬܳܐ ܕܣܰܥܪܳܐ. ܠܡܶܦܪܰܣ ܥܰܠ ܡܰܫܟܢܳܐ. ܚܕܰܥܶܣܖ̈ܶܐ ܝܳܖ̈ܺܝܥܳܢ ܥܒܰܕ݂ܘ ܐܶܢܶܝܢ.</VERS>
      <VERS vnumber="15">ܐܽܘܪܟܳܗ̇ ܕܝܳܪܺܝܥܬܳܐ ܚܕ݂ܳܐ. ܬܠܳܬܺܝܢ ܐܰܡܺܝ̈ܢ. ܘܰܦܬ݂ܳܝܳܗ̇ ܐܰܪܒܰܥ ܐܰܡܺܝ̈ܢ. ܕܝܳܪܺܝܥܬܳܐ ܚܕ݂ܳܐ. ܡܫܽܘܚܬܳܐ ܚܕ݂ܳܐ ܠܰܚܕܰܥܶܣܖ̈ܶܐ ܝܳܖ̈ܺܝܥܳܢ.</VERS>
      <VERS vnumber="16">ܘܕܰܒܶܩܘ ܚܰܡܶܫ ܝܳܖ̈ܺܝܥܳܢ ܐܰܟ݂ܚܕ݂ܳܐ ܘܫܶܬ݂ ܝܳܖ̈ܺܝܥܳܢ ܐܰܟ݂ܚܕ݂ܳܐ.</VERS>
      <VERS vnumber="17">ܘܰܥܒܰܕ݂ܘ ܬܐܳܢ̈ܳܬ݂ܳܐ. ܚܰܡܫܺܝܢ ܬܐܳܢ̈ܳܢ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܡܶܢ ܣܶܛܪܳܐ ܕܕܶܒܩܳܐ. ܘܚܰܡܫܺܝܢ ܬܐܳܢ̈ܳܢ ܥܒܰܕ݂ܘ ܥܰܠ ܣܶܦܬ݂ܳܗ̇ ܕܝܳܪܺܝܥܬܳܐ ܒܕܶܒܩܳܐ ܐ̱ܚܪܺܢܳܐ.</VERS>
      <VERS vnumber="18">ܘܰܥܒܰܕܘ ܩܽܘܖ̈ܩܣܶܐ ܕܰܢܚܳܫܳܐ ܚܰܡܫܺܝܢ. ܠܰܡܕܰܒܳܩܽܘܬܶܗ ܠܡܰܫܟܢܳܐ. ܕܢܶܗܘܶܐ ܚܰܕ݂.</VERS>
      <VERS vnumber="19">ܘܰܥܒܰܕ݂ܘ ܦܪܳܣܳܐ ܠܡܰܫܟܢܳܐ. ܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܰܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ ܡܶܢ ܠܥܶܠ.</VERS>
      <VERS vnumber="20">ܘܰܥܒܰܕ݂ܘ ܕܰܦ̈ܶܐ ܠܡܰܫܟܢܳܐ ܕܩܰܝܣܳܐ ܕܶܐܫܟܳܪܥܳܐ ܩܳܝ̈ܡܶܐ.</VERS>
      <VERS vnumber="21">ܥܣܰܪ ܐܰܡܺܝ̈ܢ ܐܽܘܪܟܶܗ ܕܕܰܦܳܐ ܚܰܕ݂. ܘܰܐܡܳܐ ܘܦܶܠܓܽܘܬ݂ ܐܰܡܳܐ ܦܬܳܝܶܗ ܕܕܰܦܳܐ ܚܰܕ݂.</VERS>
      <VERS vnumber="22">ܬܰܪܬܶܝܢ ܨܳܝܖ̈ܳܢ ܠܕܰܦܳܐ ܚܰܕ݂. ܘܬܰܪܬܶܝܢ ܨܳܝܖ̈ܳܢ ܠܕܰܦܳܐ ܐ̱ܚܪܺܢܳܐ. ܬܖ̈ܺܝܨܳܢ ܚܕ݂ܳܐ ܠܽܘܩܒܰܠ ܚܕ݂ܳܐ. ܗܳܟܰܢܳܐ ܥܒܰܕ݂ܘ ܠܟܽܠܗܽܘܢ ܕܰܦ̈ܶܐ ܕܡܰܫܟܢܳܐ.</VERS>
      <VERS vnumber="23">ܘܰܥܒܰܕ݂ܘ ܕܰܦ̈ܶܐ ܠܡܰܫܟܢܳܐ. ܥܶܣܪܺܝܢ ܕܰܦܺܝ̈ܢ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ.</VERS>
      <VERS vnumber="24">ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ ܥܒܰܕ݂ܘ ܬܚܶܝܬ݂ ܥܶܣܪܺܝܢ ܕܰܦܺܝ̈ܢ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܰܬܪܬܶܝܢ ܨܳܝܖ̈ܳܬ݂ܶܗ. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂ ܠܰܬܪܬܶܝܢ ܨܳܝܖ̈ܳܬ݂ܶܗ ܥܒܰܕ݂ܘ.</VERS>
      <VERS vnumber="25">ܘܰܠܣܶܛܪܳܐ ܐ̱ܚܪܺܢܳܐ ܕܡܰܫܟܢܳܐ. ܠܣܶܛܪܳܐ ܕܪܽܘܚܳܐ ܕܓܰܪܒܝܳܐ. ܥܒܰܕ݂ܘ ܥܶܣܪܺܝܢ ܕܰܦܺܝ̈ܢ.</VERS>
      <VERS vnumber="26">ܘܰܐܪܒܥܺܝܢ ܣܳܡܟ̈ܶܐ ܕܣܺܐܡܳܐ. ܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.</VERS>
      <VERS vnumber="27">ܘܠܰܫܦܽܘ̈ܠܰܝ ܡܰܫܟܢܳܐ ܡܶܢ ܡܰܥܪܒܐ. ܥܒܰܕ݂ܘ ܫܬܳܐ ܕܰܦܺܝ̈ܢ.</VERS>
      <VERS vnumber="28">ܘܰܬܪܶܝܢ ܕܰܦܺܝ̈ܢ ܥܒܰܕ݂ܘ ܠܙܳܘ̈ܝܳܬܳܐ ܕܡܰܫܟܢܳܐ ܒܰܫܦܽܘ̈ܠܰܝܗܽܘܢ.</VERS>
      <VERS vnumber="29">ܘܰܗܘܰܘ ܡܰܬ݂ܶܐܡܺܝܢ ܡܶܢ ܠܬܰܚܬ. ܘܰܐܟ݂ܚܕ݂ܳܐ ܓܳܦܺܝܢ ܖ̈ܺܝܫܰܝܗܽܘܢ ܥܰܠ ܙܰܩܙ̈ܩܳܬܳܐ ܚܕ݂ܳܐ. ܗܳܟܰܢܳܐ ܥܒܰܕ݂ܘ ܠܰܬܖ̈ܰܝܗܽܘܢ ܠܬܰܪܬܶܝܢ ܙܳܘ̈ܝܳܢ.</VERS>
      <VERS vnumber="30">ܘܰܗܘܰܘ ܬܡܳܢܝܳܐ ܕܰܦܺܝ̈ܢ. ܘܣܳܡܟܰܝ̈ܗܽܘܢ ܕܣܺܐܡܳܐ ܫܬܳܬܰܪܣܰܪ. ܬܪܶܝܢ ܣܳܡܟ݂ܺܝܢ ܬܚܶܝܬ݂ ܕܰܦܳܐ ܚܰܕ݂. ܘܰܬܪܶܝܢ ܣܳܡܟ݂ܺܝ̈ܢ ܬܚܶܝܬ݂ ܕܰܦܳܐ ܐ̱ܚܪܺܢܳܐ.</VERS>
      <VERS vnumber="31">ܘܰܥܒܰܕ݂ܘ ܡܽܘ̈ܟܠܶܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܫܳܐ ܠܕܰܦܰܝ̈ ܣܶܛܪܶܗ ܚܰܕ݂ ܕܡܰܫܟܢܳܐ.</VERS>
      <VERS vnumber="32">ܘܚܰܡܫܳܐ ܡܽܘܟ̈ܠܺܝܢ ܠܕܰܦܰܝ̈ ܣܶܛܪܶܗ ܐ̱ܚܪܺܢܳܐ ܕܡܰܫܟܢܳܐ. ܘܚܰܡܫܳܐ ܡܽܘܟ̈ܠܺܝܢ ܠܕܰܦܰܘ̈ܗܝ ܕܡܰܫܟܢܳܐ ܠܰܫܦܽܘ̈ܠܰܝܗܽܘܢ ܡܶܢ ܡܰܥܪܒܐ.</VERS>
      <VERS vnumber="33">ܘܰܥܒܰܕ݂ܘ ܡܽܘܟܠܳܐ ܡܶܨܥܳܝܳܐ ܠܡܰܥܒܳܪܽܘ ܒܓܰܘ ܕܰܦ̈ܶܐ. ܡܶܢ ܗܳܢܳܐ ܣܶܛܪܳܐ ܠܗܳܢܳܐ.</VERS>
      <VERS vnumber="34">ܘܕܰܦ̈ܶܐ ܩܪܰܡܘ ܕܰܗܒܳܐ. ܘܙܰܩܙ̈ܩܳܬ݂ܗܽܘܢ ܥܒܰܕ݂ܘ ܕܰܗܒܳܐ ܐܰܬ݂ܪܳܐ ܠܡܽܘ̈ܟܠܶܐ. ܘܰܩܪܰܡܘ ܐܶܢܽܘܢ ܠܡܽܘܟ̈ܠܶܐ ܕܰܗܒܳܐ.</VERS>
      <VERS vnumber="35">ܘܰܥܒܰܕ݂ܘ ܦܪܳܣܳܐ ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܽܐܘܡܳܢܳܐ. ܥܰܒܕܶܗ ܟܪܽܘܒܳܐ.</VERS>
      <VERS vnumber="36">ܘܰܥܒܰܕ݂ܘ ܠܶܗ ܐܰܪܒܥܳܐ ܥܰܡܽܘܕ̈ܶܐ ܕܶܐܫܟܳܪܥܳܐ. ܘܰܩܪܰܡܘ ܐܶܢܽܘܢ ܕܰܗܒܳܐ. ܘܰܠܩܽܘܒܥܰܝ̈ܗܽܘܢ ܕܰܗܒܳܐ. ܘܰܥܒܰܕܘ ܠܗܽܘܢ ܐܰܪܒܥܳܐ ܣܳܡܟ݂ܺܝ̈ܢ ܕܣܺܐܡܳܐ.</VERS>
      <VERS vnumber="37">ܘܰܥܒܰܕ݂ܘ ܦܪܳܣܳܐ ܠܬܰܪܥܳܐ ܕܡܰܫܟܢܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܽܘܪܬܳܐ.</VERS>
      <VERS vnumber="38">ܥܰܡܽܘܕܰܘ̈ܗܝ ܚܰܡܫܳܐ. ܘܩܽܘܒܥܰܝ̈ܗܽܘܢ ܚܰܡܫܳܐ. ܘܰܩܖ̈ܳܡܶܐ ܕܖ̈ܺܝܫܰܝܗܽܘܢ. ܘܰܩܪܳܡܗܽܘܢ ܕܕܰܗܒܳܐ. ܘܣܳܡܟܰܝ̈ܗܽܘܢ ܚܰܡܫܳܐ ܕܰܢܚܳܫܳܐ.</VERS>
    </CHAPTER>
    <CHAPTER cnumber="37">
      <VERS vnumber="1">ܘܰܥܒܰܕ݂ ܒܰܨܠܺܝܐܶܝܠ ܩܺܒܽܘܬܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ݂ ܐܽܘܪܟܳܗ̇. ܘܰܐܡܳܐ ܘܰܦܠܶܓ ܦܬܳܝܳܗ̇. ܘܰܐܡܳܐ ܘܰܦܠܶܓ ܪܰܘܡܳܗ̇.</VERS>
      <VERS vnumber="2">ܘܩܰܪܡܳܗ̇ ܕܰܗܒܳܐ ܕܰܟ݂ܝܳܐ ܡܶܢ ܠܓ݂ܰܘ ܘܡܶܢ ܠܒܰܪ. ܘܰܥܒܰܕ݂ ܠܳܗ̇ ܟܠܺܝܠܳܐ ܕܕܰܗܒܳܐ ܟܰܕ ܚܳܕ݂ܪܳܐ.</VERS>
      <VERS vnumber="3">ܘܰܚܫܰܠ ܠܳܗ̇ ܐܰܪܒܰܥ ܙܰܩܙ̈ܩܳܬܳܐ ܕܕܰܗܒܳܐ ܥܰܠ ܐܰܪܒܰܥ ܙܳܘ̈ܝܳܬ݂ܳܗ̇. ܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܗ̇ ܚܰܕ݂. ܘܬܰܪܬܶܝܢ ܙܰܩܙ̈ܩܳܢ ܥܰܠ ܣܶܛܪܳܗ̇ ܐ̱ܚܪܺܢܳܐ.</VERS>
      <VERS vnumber="4">ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ.</VERS>
      <VERS vnumber="5">ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܥܰܠ ܣܶܛܖ̈ܶܝܗ̇ ܕܩܺܒܽܘܬܳܐ. ܠܡܶܫܩܠܳܗ̇ ܠܩܺܒܽܘܬܳܐ.</VERS>
      <VERS vnumber="6">ܘܰܥܒܰܕ݂ ܚܽܘܣܳܝܳܐ ܕܕܰܗܒܳܐ ܕܰܟ݂ܝܳܐ. ܬܰܪܬܶܝܢ ܐܰܡܺܝ̈ܢ ܘܰܦܠܶܓ ܐܽܘܪܟܶܗ. ܘܰܐܡܳܐ ܘܰܦܠܶܓ ܦܬܳܝܶܗ.</VERS>
      <VERS vnumber="7">ܘܰܥܒܰܕ ܬܪܶܝܢ ܟܖ̈ܽܘܒܶܐ ܕܕܰܗܒܳܐ. ܕܢܶܣܟܬܳܐ ܥܒܰܕ݂ ܐܶܢܽܘܢ. ܡܶܢ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="8">ܟܪܽܘܒܳܐ ܚܰܕ݂ ܡܶܢ ܣܶܛܪܳܗ̇ ܡܶܟܳܐ. ܘܰܟ݂ܪܽܘܒܳܐ ܐ̱ܚܪܺܢܳܐ ܡܶܢ ܣܶܛܪܳܗ̇ ܐ̱ܚܪܺܢܳܐ. ܠܥܶܠ ܡܶܢ ܚܽܘܣܳܝܳܐ ܥܒܰܕ݂ ܟܖ̈ܽܘܒܶܐ ܡܶܢ ܬܪܶܝܢ ܣܶܛܖ̈ܰܘܗܝ.</VERS>
      <VERS vnumber="9">ܘܰܗܘܰܘ ܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܡܶܢ ܠܥܶܠ. ܘܡܰܛܠܠܺܝܢ ܒܓܶܦܰܝ̈ܗܽܘܢ ܥܰܠ ܚܽܘܣܳܝܳܐ. ܘܰܐܦܰܝ̈ܗܽܘܢ ܚܰܕ݂ ܠܽܘܩܒܰܠ ܚܰܕ݂. ܥܰܠ ܚܽܘܣܳܝܳܐ ܗܘܰܝ̈ ܐܰܦܰܝ̈ܗܽܘܢ ܕܰܟ݂ܖ̈ܽܘܒܶܐ.</VERS>
      <VERS vnumber="10">ܘܰܥܒܰܕ݂ ܦܳܬܽܘܪܳܐ ܕܩܰܝܣܳܐ ܕܶܐܫܟܳܪܥܳܐ. ܬܰܪܬܶܝܢ ܐܰܡܺܝ̈ܢ ܐܽܘܪܟܶܗ. ܘܰܐܡܳܐ ܦܬܳܝܶܗ. ܘܰܐܡܳܐ ܘܰܦܠܶܓ ܪܰܘܡܶܗ.</VERS>
      <VERS vnumber="11">ܘܩܰܪܡܶܗ ܕܰܗܒܳܐ ܕܰܟ݂ܝܳܐ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.</VERS>
      <VERS vnumber="12">ܘܰܥܒܰܕ݂ ܠܶܗ ܣܶܦܬܳܐ ܦܫܶܟ݂ ܟܰܕ݂ ܚܳܕܰܪ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܥܰܠ ܣܶܦܬܶܗ ܟܰܕ݂ ܚܳܕܰܪ.</VERS>
      <VERS vnumber="13">ܘܰܚܫܰܠ ܠܶܗ ܐܰܪܒܰܥ ܙܰܩܙ̈ܩܳܢ ܕܕܰܗܒܳܐ. ܘܝܰܗܒ ܙܰܩܙ̈ܩܳܬܳܐ ܥܰܠ ܐܰܪܒܰܥ ܙܳܘ̈ܝܳܬܳܐ ܥܰܠ ܐܰܪܒܰܥ ܖ̈ܶܓ݂ܠܰܘܗܝ.</VERS>
      <VERS vnumber="14">ܠܽܘܩܒܰܠ ܣܶܦܬܶܗ ܗܘܰܝ̈ ܙܰܩܙ̈ܩܳܬ݂ܶܗ. ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܠܦܳܬܽܘܪܳܐ.</VERS>
      <VERS vnumber="15">ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ. ܠܡܶܫܩܰܠ ܒܗܽܘܢ ܦܳܬܽܘܪܳܐ.</VERS>
      <VERS vnumber="16">ܘܰܥܒܰܕ݂ ܡܳܐܢ̈ܶܐ ܕܥܰܠ ܦܳܬܽܘܪܳܐ. ܡܰܓܣܰܘ̈ܗܝ. ܘܟܰܦܰܘ̈ܗܝ. ܘܙܳܒܽܘܖ̈ܰܘܗܝ. ܘܰܡܢܶܩ̈ܝܳܬ݂ܳܐ ܕܡܶܬ݂ܢܰܩܶܐ ܒܗܶܝܢ. ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="17">ܘܰܥܒܰܕ ܡܢܳܪܬܳܐ ܕܕܰܗܒܳܐ ܕܰܟ݂ܝܳܐ. ܕܢܶܣܟܬܳܐ ܥܰܒܕܳܗ̇ ܠܰܡܢܳܪܬܳܐ. ܒܳܣܶܣ ܕܺܝܠܳܗ̇. ܘܰܩܢܶܝ̈ܗ̇. ܘܶܐܣܩ̈ܦܶܝܗ̇. ܘܰܚܙܽܘܖ̈ܶܝܗ. ܘܫܽܘ̈ܫܰܢܶܝܗ̇. ܡܶܢܳܗ̇ ܗܘܰܘ.</VERS>
      <VERS vnumber="18">ܘܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢ ܣܶܛܪܳܗ̇. ܬܠܳܬܳܐ ܩܢܰܝ̈ ܡܢܳܪܬܳܐ ܡܶܢ ܣܶܛܪܳܗ̇ ܚܰܕ݂. ܘܰܬܠܳܬܳܐ ܩܢܰܝ̈ ܡܢܳܪܬܳܐ ܡܶܢ ܣܶܛܪܳܗ̇ ܐ̱ܚܪܺܢܳܐ.</VERS>
      <VERS vnumber="19">ܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܘܰܬܠܳܬܳܐ ܐܶܣܩ̈ܦܺܝܢ ܩܒܺܝܥܺܝܢ ܒܩܰܢܝܳܐ ܚܰܕ݂. ܘܚܰܙܽܘܖ̈ܶܐ ܘܫܽܘܫܰܢ̈ܶܐ. ܗܳܟܰܢܳܐ ܒܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.</VERS>
      <VERS vnumber="20">ܘܒܰܡܢܳܪܬܳܐ ܐܰܪܒܥܳܐ ܐܶܣܩ̈ܦܺܝܢ ܩܒܺܝܥܺܝܢ. ܘܚܰܙܽܘܖ̈ܶܐ ܘܫܽܘܫܰܢ̈ܶܐ.</VERS>
      <VERS vnumber="21">ܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܘܚܰܙܽܘܪܳܐ ܬܚܶܝܬ݂ ܬܪܶܝܢ ܩܢܺܝ̈ܢ ܕܡܶܢܳܗ̇. ܗܳܟܰܢܳܐ ܠܶܫܬܳܐ ܩܢܺܝ̈ܢ ܕܢܳܦܩܺܝܢ ܡܶܢܳܗ̇ ܡܶܢ ܡܢܳܪܬܳܐ.</VERS>
      <VERS vnumber="22">ܘܚܰܙܽܘܖ̈ܶܝܗ̇ ܘܰܩܢܶܝ̈ܗ̇ ܡܶܢܳܗ̇ ܗܘܰܘ. ܟܽܠܳܗ̇ ܕܢܶܣܟܬܳܐ ܚܕ݂ܳܐ ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="23">ܘܰܥܒܰܕ݂ ܫܖ̈ܳܓܶܝܗ̇ ܫܰܒܥܳܐ. ܘܡܰܠܩܛܶܝ̈ܗ̇. ܘܟܰܦܶܝ̈ܗ̇. ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="24">ܡܶܢ ܟܰܟܪܳܐ ܕܕܰܗܒܳܐ ܕܰܟ݂ܝܳܐ ܥܰܒܕܳܗ̇. ܠܳܗ̇ ܘܰܠܟܽܠܗܽܘܢ ܡܳܐܢܶܝ̈ܗ̇.</VERS>
      <VERS vnumber="25">ܘܰܥܒܰܕ݂ ܡܰܕܒܚܳܐ ܕܥܶܛܪܳܐ ܕܩܰܝܣܳܐ ܕܶܐܫܟܳܪܥܳܐ. ܐܰܡܳܐ ܐܽܘܪܟܶܗ. ܘܰܐܡܳܐ ܦܬܳܝܶܗ ܡܪܰܒܥ. ܘܬܰܪܬܶܝܢ ܐܰܡܺܝ̈ܢ ܪܰܘܡܶܗ. ܡܶܢܶܗ ܗܘܰܝ̈ ܩܰܖ̈ܢܳܬܶܗ.</VERS>
      <VERS vnumber="26">ܘܩܰܪܡܶܗ ܕܰܗܒܳܐ ܕܰܟ݂ܝܳܐ. ܠܶܐܓܳܪܶܗ ܘܠܶܐܣܰܘ̈ܗܝ ܟܰܕ݂ ܚܳܕܰܪ. ܘܰܠܩܰܖ̈ܢܳܬܶܗ. ܘܰܥܒܰܕ݂ ܠܶܗ ܟܠܺܝܠܳܐ ܕܕܰܗܒܳܐ ܟܰܕ݂ ܚܳܕܰܪ.</VERS>
      <VERS vnumber="27">ܘܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ ܥܒܰܕ݂ ܠܶܗ. ܠܬܰܚܬ ܡܶܢ ܟܠܺܝܠܶܗ ܥܰܠ ܬܰܪܬܶܝܢ ܙܳܘ̈ܝܳܬܶܗ. ܥܰܠ ܬܪܶܝܢ ܣܶܛܖ̈ܰܘܗܝ. ܕܽܘܟܬܳܐ ܠܩܽܘܦ̈ܶܐ ܠܡܶܫܩܠܶܗ ܒܗܽܘܢ.</VERS>
      <VERS vnumber="28">ܘܰܥܒܰܕ݂ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܕܰܗܒܳܐ.</VERS>
      <VERS vnumber="29">ܘܰܥܒܰܕ ܡܶܫܚܳܐ ܕܰܡܫܺܝܚܽܘܬ݂ ܩܽܘܕ݂ܫܳܐ. ܘܥܶܛܪܳܐ ܕܒܶܣ̈ܡܶܐ ܕܰܟ݂ܝܳܐ. ܥܒܳܕ݂ܳܐ ܡܒܰܣܡܳܐ.</VERS>
    </CHAPTER>
    <CHAPTER cnumber="38">
      <VERS vnumber="1">ܘܰܥܒܰܕ ܡܰܕܒܚܳܐ ܕܝܰܩܕܳܐ ܕܩܰܝܣܳܐ ܕܶܐܫܟܳܪܥܳܐ. ܚܰܡܶܫ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬܳܝܶܗ. ܡܪܰܒܰܥ. ܘܰܬܠܳܬ݂ ܐܰܡܺܝ̈ܢ ܪܰܘܡܶܗ.</VERS>
      <VERS vnumber="2">ܘܰܥܒܰܕ ܩܰܖ̈ܢܳܬܶܗ ܥܰܠ ܐܰܪܒܰܥ ܙܳܘ̈ܝܳܬܶܗ. ܡܶܢܶܗ ܗܘܰܝ̈ ܩܰܖ̈ܢܳܬܶܗ. ܘܩܰܪܡܶܗ ܢܚܳܫܳܐ.</VERS>
      <VERS vnumber="3">ܘܰܥܒܰܕ݂ ܟܽܠܗܽܘܢ ܡܳܐܢܰܘ̈ܗܝ ܕܡܰܕܒܚܳܐ. ܩܰܕ݂ܣ̈ܶܐ. ܘܺܐܝܕ̈ܶܐ. ܘܩܰܖ̈ܕܳܠܶܐ. ܘܫܳܚ̈ܠܶܐ. ܘܡܰܫ̈ܠܘܳܬܳܐ. ܘܦܺܝܖ̈ܡܶܐ. ܘܟܽܠܗܽܘܢ ܡܳܐܢܰܘ̈ܗܝ ܥܒܰܕ݂ ܕܰܢܚܳܫܳܐ.</VERS>
      <VERS vnumber="4">ܘܰܥܒܰܕ ܠܡܰܕܒܚܳܐ ܩܰܪܩܶܠ ܥܒܳܕ݂ܳܐ ܕܰܡܨܺܝܕܬܳܐ ܕܰܢܚܳܫܳܐ ܬܚܶܝܬ݂ ܫܦܽܘܠܰܘ̈ܗܝ ܡܶܢ ܠܬܰܚܬ ܘܰܥܕܰܡܳܐ ܠܦܶܠܓܶܗ.</VERS>
      <VERS vnumber="5">ܘܰܚܫܰܠ ܠܶܗ ܐܰܪܒܰܥ ܙܰܩܙ̈ܩܳܢ ܒܰܐܪܒܰܥ ܙܳܘ̈ܝܳܬܶܗ. ܠܒܳܣܶܣ ܕܰܢܚܳܫܳܐ. ܕܽܘܟܬܳܐ ܠܩܽܘܦ̈ܶܐ.</VERS>
      <VERS vnumber="6">ܘܰܥܒܰܕ ܩܽܘܦ̈ܶܐ ܕܩܰܝܣܳܐ ܕܶܐܫܟܳܪܥܳܐ. ܘܰܩܪܰܡ ܐܶܢܽܘܢ ܢܚܳܫܳܐ.</VERS>
      <VERS vnumber="7">ܘܰܐܥܶܠ ܩܽܘܦ̈ܶܐ ܒܙܰܩܙ̈ܩܳܬܳܐ. ܥܰܠ ܣܶܛܖ̈ܰܘܗܝ ܕܡܰܕܒܚܳܐ. ܠܡܶܫܩܠܶܗ ܒܗܽܘܢ. ܚܠܺܝܠܳܐ ܕܕܰܦ̈ܶܐ ܥܰܒܕܶܗ.</VERS>
      <VERS vnumber="8">ܘܰܥܒܰܕ ܠܰܩܢܳܐ ܕܰܢܚܳܫܳܐ. ܘܟܰܢܳܗ̇ ܕܺܝܠܳܗ̇ ܕܰܢܚܳܫܳܐ. ܒܶܝܬ݂ ܡܰܚܙܝܳܐ ܕܢܶܫ̈ܶܐ ܕܳܐܬܝ̈ܳܢ ܠܰܡܨܰܠܳܝܽܘ ܒܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="9">ܘܰܥܒܰܕ݂ ܕܳܪܬܳܐ ܠܣܶܛܪܳܐ ܕܪܽܘܚܳܐ ܕܬܰܝܡܢܳܐ. ܣܶܕ݂ܖ̈ܶܐ ܕܕܳܪܬܳܐ ܕܒܽܘܨܳܐ ܥܙܺܝܠܳܐ ܡܳܐܐ ܐܰܡܺܝ̈ܢ.</VERS>
      <VERS vnumber="10">ܥܰܡܽܘܕܰܝ̈ܗܽܘܢ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="11">ܘܰܠܣܶܛܪܳܐ ܕܓܰܪܒܝܳܐ ܡܳܐܐ ܐܰܡܺܝ̈ܢ. ܥܰܡܽܘܕܰܝ̈ܗܽܘܢ ܥܶܣܪܺܝܢ. ܘܣܳܡܟܰܝ̈ܗܽܘܢ ܥܶܣܪܺܝܢ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="12">ܘܰܠܣܶܛܪܳܐ ܕܡܰܥܪܒܐ ܣܶܕ݂ܖ̈ܶܐ ܚܰܡܫܺܝܢ ܐܰܡܺܝ̈ܢ. ܥܰܡܽܘܕܰܝ̈ܗܽܘܢ ܥܶܣܪܳܐ. ܘܣܳܡܟܰܝ̈ܗܽܘܢ ܥܶܣܪܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="13">ܘܰܠܣܶܛܪܳܐ ܕܪܽܘܚܳܐ ܕܡܰܕܢܚܳܐ ܚܰܡܫܺܝܢ ܐܰܡܺܝ̈ܢ ܣܶܕ݂ܖ̈ܶܐ.</VERS>
      <VERS vnumber="14">ܘܚܰܡܫܰܥܶܣܪܶܐ ܐܰܡܺܝ̈ܢ ܠܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.</VERS>
      <VERS vnumber="15">ܘܰܠܣܶܛܪܳܐ ܐ̱ܚܪܺܢܳܐ. ܡܶܟܳܐ ܘܡܶܟܳܐ ܠܬܰܪܥܳܐ ܕܕ݂ܳܪܬܳܐ. ܣܶܕ݂ܖ̈ܶܐ ܚܰܡܫܰܥܶܣܖ̈ܶܐ ܐܰܡܺܝ̈ܢ ܠܣܶܛܪܳܐ. ܥܰܡܽܘܕܰܝ̈ܗܽܘܢ ܬܠܳܬܳܐ. ܘܣܳܡܟܰܝ̈ܗܽܘܢ ܬܠܳܬܳܐ.</VERS>
      <VERS vnumber="16">ܟܽܠܗܽܘܢ ܣܶܛܖ̈ܶܐ ܕܕܳܪܬܳܐ ܟܰܕ݂ ܚܳܕ݂ܪܳܐ. ܕܒܽܘܨܳܐ ܥܙܺܝܠܳܐ.</VERS>
      <VERS vnumber="17">ܘܣܳܡܟ̈ܶܐ ܠܥܰܡܽܘܕ̈ܶܐ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܥܰܡܽܘܕ̈ܶܐ. ܘܰܩܪܳܡܗܽܘܢ ܕܣܺܐܡܳܐ. ܘܰܩܪܳܡܳܐ ܕܖ̈ܺܝܫܰܝܗܽܘܢ ܕܣܺܐܡܳܐ. ܘܗܶܢܽܘܢ ܩܪܺܝܡܺܝܢ ܣܺܐܡܳܐ. ܟܽܠܗܽܘܢ ܥܰܡܽܘܕ̈ܶܐ ܕܕ݂ܳܪܬܳܐ.</VERS>
      <VERS vnumber="18">ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ. ܥܒܳܕ݂ܳܐ ܕܨܰܝܳܪܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܶܣܪܺܝܢ ܐܰܡܺܝ̈ܢ ܐܽܘܪܟܳܐ. ܘܪܰܘܡܳܐ ܘܰܦܬ݂ܳܝܳܐ ܚܰܡܶܫ ܐܰܡܺܝ̈ܢ. ܠܽܘܩܒܰܠ ܣܶܕ݂ܖ̈ܶܐ ܕܕ݂ܳܪܬܳܐ.</VERS>
      <VERS vnumber="19">ܥܰܡܽܘܕܰܝ̈ܗܽܘܢ ܐܰܪܒܥܳܐ. ܘܣܳܡܟܰܝ̈ܗܽܘܢ ܐܰܪܒܥܳܐ ܕܰܢܚܳܫܳܐ. ܘܩܽܘܒܥܰܝ̈ܗܽܘܢ ܕܣܺܐܡܳܐ. ܘܰܩܪܳܡܳܐ ܕܖ̈ܺܝܫܰܝܗܽܘܢ. ܘܰܩܪܳܡܗܽܘܢ ܕܣܺܐܡܳܐ.</VERS>
      <VERS vnumber="20">ܘܟܽܠܗܽܘܢ ܣܶܟ̈ܶܐ ܕܡܰܫܟܢܳܐ ܘܰܕܕ݂ܳܪܬܳܐ ܟܰܕ݂ ܚܳܕ݂ܪܳܐ ܕܰܢܚܳܫܳܐ.</VERS>
      <VERS vnumber="21">ܗܳܠܶܝܢ ܡܶܢܝܳܢ̈ܶܐ ܕܡܰܫܟܢܳܐ. ܡܰܫܟܢܳܐ ܕܣܳܗܕܽܘܬܳܐ. ܕܶܐܬ݂ܡܢܺܝܘ ܥܰܠ ܡܶܠܰܬ݂ ܦܽܘܡܶܗ ܕܡܽܘܫܶܐ. ܘܦܽܘܠܚܳܢܳܐ ܕܠܶܘ̈ܳܝܶܐ. ܒܺܐܝܕ݂ܳܐ ܕܺܐܝܬ݂ܳܡܰܪ ܒܪܶܗ ܕܰܐܗܪܽܘܢ ܟܳܗܢܳܐ.</VERS>
      <VERS vnumber="22">ܘܒܰܨܠܺܝܐܶܝܠ ܒܰܪ ܐܽܘܪܺܝ ܒܰܪ ܚܽܘܪ. ܡܶܢ ܫܰܒܛܳܐ ܕܺܝܗܽܘܕ݂ܳܐ. ܥܒܰܕ ܟܽܠ ܡܶܕܶܡ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="23">ܘܥܰܡܶܗ ܐܶܠܺܝܗܰܒ ܒܰܪ ܐܰܚܺܝܣܡܳܟ݂ ܡܶܢ ܫܰܒܛܳܐ ܕܕ݂ܳܢ. ܢܰܓܳܪ. ܐܘܡܳܢ. ܘܨܰܝܳܪ ܒܬܶܟܠܬܳܐ. ܘܒܰܐܪܓܘܳܢܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܰܒܒܽܘܨܳܐ.</VERS>
      <VERS vnumber="24">ܟܽܠܶܗ ܕܰܗܒܳܐ ܕܶܐܬ݂ܥܒܶܕ ܠܰܥܒܳܕ݂ܳܐ. ܒܟܽܠܶܗ ܥܒܳܕ݂ܳܐ ܕܩܽܘܕ݂ܫܳܐ. ܗܘܳܐ ܕܰܗܒܳܐ ܕܦܽܘܪܫܳܢܳܐ ܥܶܣܪܺܝܢ ܘܰܬ݂ܫܰܥ ܟܰܟܖ̈ܺܝܢ. ܘܰܫܒܰܥ ܡܳܐܐ ܘܰܬܠܳܬܺܝܢ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ.</VERS>
      <VERS vnumber="25">ܘܣܺܐܡܳܐ ܕܡܶܢܝܳܢܳܐ ܕܰܟܢܽܘܫܬܳܐ ܡܳܐܐ ܟܰܟܖ̈ܺܝܢ. ܘܳܐܠܶܦ ܘܰܫܒܰܥܡܳܐܐ ܘܫܰܒܥܺܝܢ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ.</VERS>
      <VERS vnumber="26">ܡܰܬ݂ܩܳܠܳܐ ܠܪܺܝܫܳܐ. ܦܶܠܓܽܘܬ݂ ܡܰܬ݂ܩܳܠܳܐ ܒܡܰܬ݂ܩ̈ܳܠܰܝ ܩܽܘܕ݂ܫܳܐ. ܟܽܠ ܕܥܳܒܰܪ ܒܡܶܢܝܳܢܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܫܶܬ݂ܡܳܐܐ ܐܰܠܦܺܝ̈ܢ. ܘܰܬܠܳܬܳܐ ܐܰܠܦܺܝ̈ܢ. ܘܚܰܡܶܫܡܳܐܐ ܘܚܰܡܫܺܝܢ.</VERS>
      <VERS vnumber="27">ܘܰܗܘܰܝ̈ ܡܳܐܐ ܟܰܟܖ̈ܺܝܢ ܕܣܺܐܡܳܐ. ܠܡܶܚܫܰܠ ܣܳܡܟ̈ܶܐ ܕܩܽܘܕ݂ܫܳܐ. ܘܣܳܡܟ̈ܶܐ ܕܰܦܪܳܣܳܐ. ܡܳܐܐ ܣܳܡܟ݂ܺܝ̈ܢ. ܡܶܢ ܡܳܐܐ ܟܰܟܖ̈ܺܝܢ. ܟܰܟܪܳܐ ܠܣܳܡܟ݂ܳܐ.</VERS>
      <VERS vnumber="28">ܘܳܐܠܶܦ ܘܰܫܒܰܥ ܡܳܐܐ ܘܫܰܒܥܺܝܢ ܘܚܰܡܫܳܐ. ܥܒܰܕ݂ ܩܽܘܒܥ̈ܶܐ ܠܥܰܡܽܘܕ̈ܶܐ. ܘܰܩܪܳܡܳܐ ܠܖ̈ܺܝܫܰܝܗܽܘܢ. ܘܰܩܪܰܡ ܐܶܢܽܘܢ ܣܺܐܡܳܐ.</VERS>
      <VERS vnumber="29">ܟܽܠܶܗ ܢܚܳܫܳܐ ܕܦܽܘܪܫܳܢܳܐ ܫܰܒܥܺܝܢ ܟܰܟܖ̈ܺܝܢ. ܘܰܬܪܶܝܢ ܐܰܠܦܺܝ̈ܢ. ܘܰܐܪܒܰܥܡܳܐܐ ܡܰܬ݂ܩ̈ܳܠܺܝܢ.</VERS>
      <VERS vnumber="30">ܘܰܥܒܰܕ ܒܶܗ ܣܳܡܟ̈ܶܐ ܕܬܰܪܥܳܐ ܕܡܰܫܟܰܢ ܙܰܒܢܳܐ. ܘܡܰܕܒܚܳܐ ܕܰܢܚܳܫܳܐ. ܘܩܰܪܩܶܠ ܕܺܝܠܶܗ ܕܰܢܚܳܫܳܐ. ܘܟܽܠܗܽܘܢ ܡܳܐܢ̈ܶܐ ܕܡܰܕܒܚܳܐ. ܘܣܳܡܟ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ.</VERS>
      <VERS vnumber="31">ܘܣܳܡܟ̈ܶܐ ܕܬܰܪܥܳܐ ܕܕ݂ܳܪܬܳܐ. ܘܟܽܠܗܶܝܢ ܣܶܟ̈ܶܐ ܕܡܰܫܟܢܳܐ ܘܟܽܠܗܶܝܢ ܣܶܟ̈ܶܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ.</VERS>
    </CHAPTER>
    <CHAPTER cnumber="39">
      <VERS vnumber="1">ܘܡܶܢ ܬܶܟܠܬܳܐ. ܘܡܶܢ ܐܰܪܓܘܳܢܳܐ. ܘܡܶܢ ܨܽܘܒܥܳܐ ܕܰܙܚܽܘܪܺܝܬ݂ܳܐ. ܥܒܰܕ݂ܘ ܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܥܒܰܕ݂ܘ ܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="2">ܘܰܥܒܰܕܘ ܦܶܕܬܳܐ ܕܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="3">ܘܰܐܪܶܩܘ ܛܰܣ̈ܶܐ ܕܕܰܗܒܳܐ. ܘܰܦܣܰܩܘ ܚܽܘ̈ܛܶܐ ܠܡܰܥܒܳܪܽܘ ܒܓܰܘ ܬܶܟܠܬܳܐ. ܘܰܒܓܰܘ ܐܰܪܓܘܳܢܳܐ. ܘܰܒܓܰܘ ܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܰܒܓܰܘ ܒܽܘܨܳܐ. ܥܒܳܕ݂ܳܐ ܕܽܐܘܡܳܢܳܐ.</VERS>
      <VERS vnumber="4">ܟܰܬ݂ܦ̈ܳܬܳܐ ܥܒܰܕ݂ܘ ܠܳܗ̇ ܡܕܰܒ̈ܩܳܬܳܐ. ܥܰܠ ܬܪܶܝܢ ܣܶܛܖ̈ܶܝܗ̇ ܡܕܰܒ̈ܩܰܢ.</VERS>
      <VERS vnumber="5">ܘܗܶܡܝܳܢܳܐ ܕܦܶܕܬܳܐ. ܡܶܢܳܗ̇ ܗܘܳܐ ܐܰܝܟ݂ ܥܒܳܕ݂ܳܗ̇. ܕܰܗܒܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="6">ܘܰܥܒܰܕ݂ܘ ܟܺܐܦ̈ܶܐ ܕܒܶܪܽܘܠܳܐ. ܡܰܘ̈ܚܕ݂ܳܢ ܘܡܰܫܖ̈ܳܢ ܒܕܰܗܒܳܐ. ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ. ܥܰܠ ܫܡܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="7">ܘܣܳܡܘ ܐܶܢܶܝܢ ܥܰܠ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܟܺܐܦ̈ܶܐ ܕܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="8">ܘܰܥܒܰܕ݂ܘ ܦܪܺܝܣܳܐ ܥܒܳܕ݂ܳܐ ܕܽܐܘܡܳܢܳܐ. ܐܰܝܟ݂ ܥܒܳܕ݂ܳܐ ܕܦܶܕܬܳܐ. ܕܰܗܒܳܐ ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="9">ܡܪܰܒܰܥ ܗܘܳܐ ܘܰܐܥܺܝܦ. ܘܰܥܒܰܕܘ ܚܽܘܣܳܝܳܐ. ܙܪܶܬ ܐܽܘܪܟܶܗ. ܘܰܙܪܶܬ ܦܬܳܝܶܗ ܟܰܕ ܐܰܥܺܝܦ.</VERS>
      <VERS vnumber="10">ܘܫܰܠܶܡܘ ܒܶܗ ܐܰܪܒܥܳܐ ܣܶܕ݂ܖ̈ܺܝܢ ܕܟܺܐܦ̈ܶܐ ܣܶܕ݂ܪܳܐ ܩܰܕܡܳܝܳܐ. ܣܽܘܡܳܩܳܐ. ܘܙܳܪܓܳܐ. ܘܒܳܪܩܳܐ. ܣܶܕ݂ܪܳܐ ܚܰܕ݂.</VERS>
      <VERS vnumber="11">ܘܣܶܕ݂ܪܳܐ ܐ̱ܚܪܺܢܳܐ. ܨܕ݂ܺܝܕ݂ܳܐ. ܘܣܰܦܺܝܠܳܐ. ܘܢܶܩܥܬܳܐ.</VERS>
      <VERS vnumber="12">ܘܣܶܕ݂ܪܳܐ ܬܠܺܝܬܳܝܳܐ. ܩܳܢܟܶܢܽܘܢ. ܘܩܰܪܟܶܕ݂ܢܳܐ. ܘܥܺܝܢ ܥܶܓ݂ܠܳܐ.</VERS>
      <VERS vnumber="13">ܘܣܶܕ݂ܪܳܐ ܪܒܺܝܥܳܝܳܐ. ܬܰܪܫܺܝܫ. ܘܒܶܪܽܘܠܳܐ. ܘܝܰܫܦܶܗ. ܡܰܘ̈ܚܕ݂ܳܢ ܘܡܰܫܖ̈ܳܢ ܒܕܰܗܒܳܐ ܒܫܰܠܡܽܘܬ݂ܗܶܝܢ.</VERS>
      <VERS vnumber="14">ܘܟܺܐܦ̈ܶܐ ܥܰܠ ܫܡܳܗ̈ܶܐ ܐܶܢܶܝܢ ܕܰܒܢܰܝ̈ ܝܺܣܪܳܐܶܝܠ. ܬܰܪܬܰܥܶܣܖ̈ܶܐ ܥܰܠ ܫܡܳܗܰܝ̈ܗܽܘܢ ܓܠܺܝ̈ܦܳܢ ܓܠܳܦܳܐ ܕܚܳܬ݂ܡܳܐ. ܓܒܰܪ ܥܰܠ ܫܡܶܗ ܗܘܰܝ̈ ܠܰܬܪܶܥܣܰܪ ܫܰܒܛܺܝ̈ܢ.</VERS>
      <VERS vnumber="15">ܘܰܥܒܰܕ݂ܘ ܥܰܠ ܚܽܘܣܳܝܳܐ ܫܺܫ̈ܠܳܬܳܐ ܡܰܐܬܶܡ̈ܳܬܳܐ ܥܒܳܕ݂ܳܐ ܓܕ݂ܺܝܠܳܐ. ܕܕܰܗܒܳܐ ܕܰܟ݂ܝܳܐ.</VERS>
      <VERS vnumber="16">ܘܰܥܒܰܕ݂ܘ ܬܰܪܬܶܝܢ ܡܰܘܚ̈ܕ݂ܳܬܳܐ ܕܕܰܗܒܳܐ. ܘܬܰܪܬܶܝܢ ܙܰܩܙ̈ܩܳܬܳܐ ܕܕܰܗܒܳܐ. ܘܝܰܗܒܘ ܬܰܪܬܶܝܢ ܙܰܩܙ̈ܩܳܢ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="17">ܘܝܰܗܒܘ ܬܰܪܬܶܝܢ ܓܕ݂ܺܝ̈ܠܳܬܳܐ ܕܕܰܗܒܳܐ. ܥܰܠ ܬܰܪܬܶܝܢ ܙܰܩܙ̈ܩܳܢ ܕܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ.</VERS>
      <VERS vnumber="18">ܘܬܰܪܬܶܝܢ ܓܕ݂ܺܝ̈ܠܳܢ ܕܥܰܠ ܬܪܶܝܢ ܣܶܛܖ̈ܺܝܢ. ܝܰܗܒܘ ܥܰܠ ܬܰܪܬܶܝܢ ܡܰܘ̈ܚܕ݂ܳܢ. ܘܝܰܗܒܘ ܐܶܢܶܝܢ ܥܰܠ ܬܰܪܬܶܝܢ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܠܽܘܩܒܰܠ ܐܰܦܶܝ̈ܗ̇.</VERS>
      <VERS vnumber="19">ܘܰܥܒܰܕܘ ܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ. ܘܣܳܡܘ ܥܰܠ ܬܪܶܝܢ ܣܶܛܖ̈ܰܘܗܝ ܕܚܽܘܣܳܝܳܐ. ܥܰܠ ܣܶܦܬܳܐ ܕܥܰܠ ܣܶܛܪܳܐ ܕܦܶܕܬܳܐ. ܡܶܢ ܠܓ݂ܰܘ.</VERS>
      <VERS vnumber="20">ܘܰܥܒܰܕܘ ܬܰܪܬܶܝܢ ܙܰܩܙ̈ܩܳܢ ܕܕܰܗܒܳܐ. ܘܝܰܗܒܘ ܐܶܢܶܝܢ ܥܰܠ ܬܰܪܬܶܝܢ ܟܰܬ݂ܦ̈ܳܬ݂ܳܗ̇ ܕܦܶܕܬܳܐ. ܡܶܢ ܠܓ݂ܰܘ ܡܶܢ ܠܽܘܩܒܰܠ ܐܰܦܶܝ̈ܗ̇. ܠܽܘܩܒܰܠ ܕܶܒܩܳܗ̇. ܠܥܶܠ ܡܶܢ ܗܶܡܝܳܢܳܐ ܕܦܶܕܬܳܐ.</VERS>
      <VERS vnumber="21">ܘܕܰܒܶܩܘ ܚܽܘܣܳܝܳܐ. ܡܶܢ ܙܰܩܙ̈ܩܳܬܶܗ ܠܙܰܩܙ̈ܩܳܬ݂ܳܗ̇ ܕܦܶܕܬܳܐ ܒܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܗܶܡܝܳܢܳܐ ܕܦܶܕܬܳܐ. ܘܠܳܐ ܦܳܪܶܩ ܗܘܳܐ ܚܽܘܣܳܝܳܐ ܡܶܢ ܥܶܠܰܘܰܝ ܦܶܕܬܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="22">ܘܰܥܒܰܕܘ ܦܪܳܙܽܘܡܳܐ ܕܦܶܕܬܳܐ. ܥܒܳܕ݂ܳܐ ܙܩܺܝܪܳܐ ܓܡܺܝܪܳܐ ܕܬܶܟܠܬܳܐ.</VERS>
      <VERS vnumber="23">ܘܦܽܘܡܶܗ ܕܰܦܪܳܙܽܘܡܳܐ ܒܓܰܘܗ. ܐܰܝܟ݂ ܦܽܘܡ ܣܺܝܪܶܣ. ܘܣܶܦܬܳܐ ܡܰܣܩܳܐ ܠܦܽܘܡܶܗ ܟܰܕ݂ ܚܳܕܰܪ. ܕܠܳܐ ܢܶܨܛܪܶܐ.</VERS>
      <VERS vnumber="24">ܘܰܥܒܰܕ݂ܘ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ. ܖ̈ܽܘܡܳܢܳܐ ܕܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ.</VERS>
      <VERS vnumber="25">ܘܰܥܒܰܕ݂ܘ ܙܰܓ̈ܶܐ ܕܕܰܗܒܳܐ ܕܰܟ݂ܝܳܐ. ܘܰܩܒܰܥܘ ܙܰܓ̈ܶܐ ܒܓܰܘ ܖ̈ܽܘܡܳܢܶܐ. ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ݂ ܚܳܕܰܪ ܒܓܰܘ ܖ̈ܽܘܡܳܢܶܐ.</VERS>
      <VERS vnumber="26">ܙܰܓܳܐ ܕܕܰܗܒܳܐ ܘܖ̈ܽܘܡܳܢܶܐ ܥܰܠ ܫܦܽܘܠܰܘ̈ܗܝ ܕܰܦܪܳܙܽܘܡܳܐ ܟܰܕ݂ ܚܳܕܰܪ. ܠܰܡܫܰܡܳܫܽܘ ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="27">ܘܰܥܒܰܕ݂ܘ ܟܽܘܬܺܝܢܳܐ ܕܒܽܘܨܳܐ. ܥܒܳܕ݂ܳܐ ܙܩܺܝܪܳܐ ܠܰܐܗܪܽܘܢ ܘܠܰܒܢܰܘ̈ܗܝ.</VERS>
      <VERS vnumber="28">ܘܡܰܨܢܰܦܬܳܐ ܕܒܽܘܨܳܐ. ܘܫܽܘܒܚܳܐ ܕܟܰܠܘ̈ܶܐ ܕܒܽܘܨܳܐ. ܘܰܦܪܳܙܽܘܡܳܐ ܕܒܽܘܨܳܐ.</VERS>
      <VERS vnumber="29">ܘܗܶܡܝܳܢܳܐ ܕܒܽܘܨܳܐ ܥܙܺܝܠܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܒܽܘܨܳܐ ܥܙܺܝܠܳܐ. ܥܒܳܕ݂ܳܐ ܕܨܰܝܳܪܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="30">ܘܰܥܒܰܕ݂ܘ ܟܠܺܝܠܳܐ ܕܰܢܙܺܝܪܽܘܬܳܐ ܕܩܽܘܕ݂ܫܳܐ ܕܕܰܗܒܳܐ ܕܰܟ݂ܝܳܐ. ܘܰܟܬܰܒܘ ܥܠܰܘܗ̱ܝ ܟܬ݂ܳܒܳܐ ܓܠܳܦ̈ܶܐ ܕܚܳܬ݂ܡܳܐ. ܩܽܘܕ݂ܫܳܐ ܠܡܳܪܝܳܐ.</VERS>
      <VERS vnumber="31">ܘܰܐܪܡܺܝܘ ܒܶܗ ܚܽܘܛܳܐ ܕܬܶܟܠܬܳܐ. ܠܡܶܗܘܳܐ ܥܰܠ ܡܰܨܢܰܦܬܳܐ ܡܶܢ ܠܥܶܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="32">ܘܰܫܠܶܡ ܟܽܠܶܗ ܥܒܳܕ݂ܳܐ ܕܡܰܫܟܰܢܙܰܒܢܳܐ. ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܟܽܠ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ.</VERS>
      <VERS vnumber="33">ܘܰܐܝܬܺܝܘ ܠܡܰܫܟܢܳܐ ܠܘܳܬ݂ ܡܽܘܫܶܐ. ܡܰܫܟܢܳܐ ܘܟܽܠ ܡܳܐܢܰܘ̈ܗܝ. ܘܙܰܩܙ̈ܩܳܬܶܗ. ܘܩܽܘܖ̈ܩܣܰܘܗܝ. ܘܕܰܦܰܘ̈ܗܝ. ܘܣܶܟܰܘ̈ܗܝ. ܘܡܽܘܟܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟܰܘ̈ܗܝ.</VERS>
      <VERS vnumber="34">ܘܰܦܪܳܣܳܐ ܕܡܶܫܟ̈ܶܐ ܕܕܶܟ݂ܖ̈ܶܐ ܕܶܐܣܦܰܝܢܺܝܩܳܐ. ܘܰܦܪܳܣܳܐ ܕܡܶܫܟ̈ܶܐ ܕܕܶܟ݂ܖ̈ܶܐ ܕܣܳܣܓܰܘܢܳܐ. ܘܰܐܦܰܝ̈ ܬܰܪܥܳܐ ܕܰܦܪܳܣܳܐ.</VERS>
      <VERS vnumber="35">ܘܩܺܒܽܘܬܳܐ ܕܣܳܗܕܽܘܬܳܐ. ܘܩܽܘ̈ܦܶܝܗ̇. ܘܚܽܘܣܳܝܳܐ.</VERS>
      <VERS vnumber="36">ܘܦܳܬܽܘܪܳܐ. ܘܟܽܠ ܡܳܐܢܰܘ̈ܗܝ. ܘܠܰܚܡܳܐ ܕܰܐܦ̈ܶܐ.</VERS>
      <VERS vnumber="37">ܘܰܡܢܳܪܬܳܐ ܕܟ݂ܺܝܬ݂ܳܐ ܘܰܫܖ̈ܳܓܶܝܗ̇. ܘܰܫܖ̈ܳܓܶܐ ܕܣܶܕ݂ܖ̈ܶܐ. ܘܟܽܠܗܽܘܢ ܡܳܐܢܶܝ̈ܗ̇. ܘܡܶܫܚܳܐ ܕܡܰܢܗܪܺܝܢ.</VERS>
      <VERS vnumber="38">ܘܡܰܕܒܚܳܐ ܕܕܰܗܒܳܐ. ܘܡܶܫܚܳܐ ܕܰܡܫܺܝܚܽܘܬܳܐ. ܘܥܶܛܪܳܐ ܕܒܶܣ̈ܡܶܐ. ܘܰܦܪܳܣܳܐ ܕܬܰܪܥܳܐ ܕܡܰܫܟܢܳܐ.</VERS>
      <VERS vnumber="39">ܘܡܰܕܒܚܳܐ ܕܰܢܚܳܫܳܐ. ܘܩܰܪܩܶܠ ܕܺܝܠܶܗ ܕܰܢܚܳܫܳܐ. ܘܩܽܘܦܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܠܰܩܢܳܐ ܘܒܳܣܶܣ ܕܺܝܠܳܗ̇.</VERS>
      <VERS vnumber="40">ܘܣܶܕ݂ܖ̈ܶܐ ܕܕ݂ܳܪܬܳܐ. ܘܥܰܡܽܘ̈ܕܶܝܗ̇. ܘܣܳܡܟܶܝ̈ܗ. ܘܰܦܪܳܣܳܐ ܕܬܰܪܥܳܐ ܕܕ݂ܳܪܬܳܐ. ܘܚܰܒ̈ܠܶܝܗ̇. ܘܣܶܟܶܝ̈ܗ̇. ܘܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="41">ܘܰܠܒܽܘ̈ܫܰܝ ܬܶܫܡܶܫܬܳܐ ܠܰܡܫܰܡܳܫܽܘ ܒܩܽܘܕ݂ܫܳܐ. ܘܰܠܒܽܘ̈ܫܰܝ ܩܽܘܕ݂ܫܳܐ ܠܰܐܗܪܽܘܢ ܟܳܗܢܳܐ. ܘܰܠܒܽܘ̈ܫܶܐ ܠܰܒܢܰܘ̈ܗܝ ܠܟ݂ܳܗܢܽܘܬܳܐ.</VERS>
      <VERS vnumber="42">ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܠܶܗ ܦܽܘܠܚܳܢܳܐ.</VERS>
      <VERS vnumber="43">ܘܰܚܙܳܐ ܡܽܘܫܶܐ ܟܽܠܶܗ ܥܒܳܕ݂ܳܐ. ܘܗܳܐ ܥܰܒܕܽܘܗܝ ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ. ܘܒܰܪܶܟ݂ ܐܶܢܽܘܢ ܡܽܘܫܶܐ.</VERS>
    </CHAPTER>
    <CHAPTER cnumber="40">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="2">ܒܚܰܕ݂ ܒܝܰܪܚܳܐ ܩܰܕܡܳܝܳܐ ܐܰܩܺܝܡܳܝܗܝ ܠܡܰܫܟܰܢ ܙܰܒܢܳܐ.</VERS>
      <VERS vnumber="3">ܘܣܺܝܡ ܬܰܡܳܢ ܩܺܒܽܘܬܳܐ ܕܣܳܗܕܽܘܬܳܐ. ܘܰܦܪܽܘܣ ܥܰܠ ܩܺܒܽܘܬܳܐ ܦܪܳܣܳܐ.</VERS>
      <VERS vnumber="4">ܘܰܐܥܶܠ ܦܳܬܽܘܪܳܐ. ܘܰܣܕ݂ܽܘܪ ܣܶܕ݂ܖ̈ܶܐ. ܘܰܐܥܶܠ ܡܢܳܪܬܳܐ. ܘܰܐܢܗܰܪ ܫܖ̈ܳܓܶܝܗ̇.</VERS>
      <VERS vnumber="5">ܘܣܺܝܡ ܡܰܕܒܚܳܐ ܕܕܰܗܒܳܐ ܠܥܶܛܪܳܐ ܩܕ݂ܳܡ ܩܺܒܽܘܬܳܐ ܕܣܳܗܕܽܘܬ݂ܳܐ. ܘܰܐܪܡܳܐ ܦܪܳܣܳܐ ܥܰܠ ܬܰܪܥܳܐ ܕܡܰܫܟܢܳܐ.</VERS>
      <VERS vnumber="6">ܘܣܺܝܡ ܡܰܕܒܚܳܐ ܕܰܥܠܳܬܳܐ ܩܕ݂ܳܡ ܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="7">ܘܣܺܝܡ ܠܰܩܢܳܐ ܒܶܝܬ݂ ܡܰܫܟܰܢ ܙܰܒܢܳܐ ܠܡܰܕܒܚܳܐ. ܘܰܐܪܡܳܐ ܒܳܗ̇ ܡܰܝ̈ܳܐ.</VERS>
      <VERS vnumber="8">ܘܩܽܘܫ ܕܳܪܬܳܐ ܟܰܕ݂ ܚܳܕ݂ܪܳܐ. ܘܰܐܪܡܳܐ ܦܪܳܣܳܐ ܥܰܠ ܬܰܪܥܳܐ ܕܕ݂ܳܪܬܳܐ.</VERS>
      <VERS vnumber="9">ܘܣܰܒ ܡܶܫܚܳܐ ܕܰܡܫܺܝܚܽܘܬܳܐ. ܘܰܡܫܽܘܚ ܠܡܰܫܟܢܳܐ ܘܰܠܟܽܠ ܕܺܐܝܬ݂ ܒܶܗ. ܘܩܰܕܶܫܳܝܗܝ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܢܶܗܘܶܐ ܩܰܕܺܝܫ.</VERS>
      <VERS vnumber="10">ܘܰܡܫܽܘܚ ܠܡܰܕܒܚܳܐ ܕܰܥܠܳܬܳܐ ܘܰܠܟܽܠ ܡܳܐܢܰܘ̈ܗܝ. ܘܩܰܕܶܫܳܝܗܝ ܠܡܰܕܒܚܳܐ. ܘܢܶܗܘܶܐ ܡܰܕܒܚܳܐ ܩܕܽܘܫܩܽܘ̈ܕܫܺܝܢ.</VERS>
      <VERS vnumber="11">ܘܰܡܫܽܘܚ ܠܠܰܩܢܳܐ ܘܰܠܟܰܢܳܗ̇. ܘܩܰܕܶܫ ܐܶܢܽܘܢ.</VERS>
      <VERS vnumber="12">ܘܩܰܪܶܒ ܠܰܐܗܪܽܘܢ ܘܠܰܒܢܰܘ̈ܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܚܳܐ ܐܶܢܽܘܢ ܒܡܰܝ̈ܳܐ.</VERS>
      <VERS vnumber="13">ܘܰܐܠܒܶܫ ܠܰܐܗܪܽܘܢ ܠܒܽܘ̈ܫܰܝ ܩܽܘܕܫܳܐ. ܘܰܡܫܽܘܚܳܝܗܝ. ܘܩܰܕܶܫܳܝܗܝ. ܘܰܢܟܰܗܶܢ ܠܺܝ.</VERS>
      <VERS vnumber="14">ܘܠܰܒܢܰܘ̈ܗܝ ܩܰܪܶܒ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬ݂ܳܐ.</VERS>
      <VERS vnumber="15">ܘܰܡܫܽܘܚ ܐܶܢܽܘܢ ܐܰܝܟ݂ ܕܰܡܫܰܚܬ ܠܰܐܗܪܽܘܢ ܐܰܚܽܘܟ݂. ܘܰܢܟܰܗܢܽܘܢ ܠܺܝ. ܘܬܶܗܘܶܐ ܠܗܽܘܢ ܡܫܺܝܚܽܘܬ݂ܗܽܘܢ ܠܟ݂ܳܗܢܽܘܬܳܐ ܠܥܳܠܰܡ ܠܕ݂ܳܖ̈ܰܝܗܽܘܢ.</VERS>
      <VERS vnumber="16">ܘܰܥܒܰܕ݂ ܡܽܘܫܶܐ ܟܽܠ ܕܦܰܩܕܶܗ ܡܳܪܝܳܐ. ܗܳܟܰܢܳܐ ܥܒܰܕ.</VERS>
      <VERS vnumber="17">ܘܰܗܘܳܐ ܒܚܰܕ݂ ܒܝܰܪܚܳܐ ܩܰܕܡܳܝܳܐ. ܒܰܫܢܰܬ݂ ܬܰܪܬܶܝܢ. ܒܚܰܕ݂ܒܫܰܒܳܐ ܩܳܡ ܡܰܫܟܢܳܐ.</VERS>
      <VERS vnumber="18">ܘܰܐܩܺܝܡ ܡܽܘܫܶܐ ܠܡܰܫܟܢܳܐ. ܘܰܢܩܰܫ ܣܶܟܰܘ̈ܗܝ. ܘܣܳܡ ܕܰܦܰܘ̈ܗܝ. ܘܰܩܒܰܥ ܡܽܘܟܠܰܘ̈ܗܝ. ܘܰܐܩܺܝܡ ܥܰܡܽܘܕ݂ܰܘ̈ܗܝ.</VERS>
      <VERS vnumber="19">ܘܰܦܪܰܣ ܦܪܳܣܳܐ ܥܰܠ ܡܰܫܟܢܳܐ. ܘܰܐܪܡܺܝ ܦܪܳܣܳܐ ܕܡܶܫܟܳܐ ܥܠܰܘܗܝ ܡܶܢ ܠܥܶܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="20">ܘܰܢܣܰܒ ܘܣܳܡ ܣܳܗܕܽܘܬܳܐ ܒܩܺܒܽܘܬܳܐ. ܘܣܳܡ ܩܽܘܦ̈ܶܐ ܥܰܠ ܩܺܒܽܘܬܳܐ. ܘܣܳܡ ܚܽܘܣܳܝܳܐ ܥܰܠ ܩܺܒܽܘܬܳܐ ܡܶܢ ܠܥܶܠ.</VERS>
      <VERS vnumber="21">ܘܰܐܥܶܠ ܩܺܒܽܘܬܳܐ ܠܡܰܫܟܢܳܐ. ܘܰܢܣܰܒ ܐܰܦܰܝ̈ ܬܰܪܥܳܐ ܕܰܦܪܳܣܳܐ. ܘܰܦܪܰܣ ܥܰܠ ܩܺܒܽܘܬܳܐ ܕܣܳܗܕܽܘܬܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="22">ܘܣܳܡ ܦܳܬܽܘܪܳܐ ܒܡܰܫܟܰܢ ܙܰܒܢܳܐ. ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܓܰܪܒܝܳܐ ܠܒܰܪ ܡܶܢ ܦܪܳܣܳܐ.</VERS>
      <VERS vnumber="23">ܘܰܣܕܰܪ ܥܠܰܘܗܝ ܣܶܕ݂ܖ̈ܶܐ ܕܠܰܚܡܳܐ ܩܕ݂ܳܡ ܡܳܪܝܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="24">ܘܣܳܡ ܡܢܳܪܬܳܐ ܒܡܰܫܟܰܢ ܙܰܒܢܳܐ ܠܽܘܩܒܰܠ ܦܳܬܽܘܪܳܐ. ܥܰܠ ܫܦܽܘ̈ܠܰܝ ܡܰܫܟܢܳܐ ܡܶܢ ܬܰܝܡܢܳܐ.</VERS>
      <VERS vnumber="25">ܘܰܐܢܗܰܪ ܫܖ̈ܳܓܶܝܗ̇ ܩܕ݂ܳܡ ܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="26">ܘܣܳܡ ܡܰܕܒܚܳܐ ܕܕܰܗܒܳܐ ܒܡܰܫܟܰܢ ܙܰܒܢܳܐ ܩܕ݂ܳܡ ܦܪܳܣܳܐ.</VERS>
      <VERS vnumber="27">ܘܰܐܣܶܩ ܥܠܰܘܗ̱ܝ ܥܶܛܪܳܐ ܕܒܶܣ̈ܡܶܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="28">ܘܣܳܡ ܦܪܳܣܳܐ ܕܬܰܪܥܳܐ ܕܡܰܫܟܢܳܐ.</VERS>
      <VERS vnumber="29">ܘܡܰܕܒܚܳܐ ܕܰܥܠܳܬܳܐ ܣܳܡ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܐܣܶܩ ܥܠܰܘܗ̱ܝ ܥܠܰܬܳܐ. ܘܰܣܡܺܝܕ݂ܳܐ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="30">ܘܣܳܡ ܠܰܩܢܳܐ ܒܶܝܬ݂ ܡܰܫܟܰܢ ܙܰܒܢܳܐ ܠܒܶܝܬ݂ ܡܰܕܒܚܳܐ. ܘܰܐܪܡܺܝ ܬܰܡܳܢ ܡܰܝ̈ܳܐ ܠܰܡܫܳܓ݂ܽܘ.</VERS>
      <VERS vnumber="31">ܘܰܡܫܺܝܓ݂ܺܝܢ ܡܶܢܳܗ̇ ܡܽܘܫܶܐ ܘܰܐܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.</VERS>
      <VERS vnumber="32">ܡܳܐ ܕܥܳܐܠܺܝܢ ܠܡܰܫܟܰܢ ܙܰܒܢܳܐ. ܘܡܳܐ ܕܩܳܪܒܺܝܢ ܠܡܰܕܒܚܳܐ ܡܫܺܝܓ݂ܺܝܢ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="33">ܘܰܐܩܺܝܡ ܕܳܪܬܳܐ ܟܰܕ݂ ܚܳܕ݂ܪܳܐ ܠܡܰܫܟܢܳܐ ܘܰܠܡܰܕܒܚܳܐ. ܘܝܰܗܒ ܦܪܳܣܳܐ ܒܬܰܪܥܳܐ ܕܕ݂ܳܪܬܳܐ. ܘܫܰܠܶܡ ܡܽܘܫܶܐ ܥܒܳܕ݂ܳܐ.</VERS>
      <VERS vnumber="34">ܘܟܰܣܝܰܬ݂ ܥܢܳܢܳܐ ܠܡܰܫܟܰܢ ܙܰܒܢܳܐ. ܘܺܐܝܩܳܪܶܗ ܕܡܳܪܝܳܐ ܐܶܬ݂ܡܠܺܝ ܡܰܫܟܢܳܐ.</VERS>
      <VERS vnumber="35">ܘܠܳܐ ܐܶܫܟܰܚ ܡܽܘܫܶܐ ܠܡܶܥܰܠ ܠܡܰܫܟܰܢ ܙܰܒܢܳܐ. ܡܶܛܽܠ ܕܫܶܟ݂ܢܰܬ ܥܠܰܘܗ̱ܝ ܥܢܳܢܳܐ. ܘܺܐܝܩܳܪܶܗ ܕܡܳܪܝܳܐ ܡܠܳܐ ܡܰܫܟܢܳܐ.</VERS>
      <VERS vnumber="36">ܘܡܳܐ ܕܡܶܣܬܰܠܩܳܐ ܥܢܳܢܳܐ ܡܶܢ ܥܶܠܰܘܰܝ ܡܰܫܟܢܳܐ. ܫܳܩܠܺܝܢ ܒܢܰܝ̈ ܝܺܣܪܳܐܶܝܠ ܒܟܽܠ ܡܰܫܩܠܳܢܰܝ̈ܗܽܘܢ.</VERS>
      <VERS vnumber="37">ܘܶܐܢ ܠܳܐ ܡܶܣܬܰܠܩܳܐ ܥܢܳܢܳܐ. ܠܳܐ ܫܳܩܠܺܝܢ ܥܕܰܡܳܐ ܠܝܰܘܡܳܐ ܕܡܶܣܬܰܠܩܳܐ.</VERS>
      <VERS vnumber="38">ܡܶܛܽܠ ܕܥܢܳܢܶܗ ܕܡܳܪܝܳܐ ܥܰܠ ܡܰܫܟܢܳܐ ܒܺܐܝܡܳܡܳܐ. ܘܢܽܘܪܳܐ ܗܳܘܝܳܐ ܒܶܗ ܒܠܺܠܝܳܐ. ܠܥܺܝܢ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܟܽܠ ܡܰܫܩܠܳܢܰܝ̈ܗܽܘܢ.</VERS>
    </CHAPTER>
  </BIBLEBOOK>
  <BIBLEBOOK bname="Leviticus" bnumber="3" bsname="Lev"> 
    <CHAPTER cnumber="1">
      <VERS vnumber="1">ܘܰܩܪܳܐ ܡܳܪܝܳܐ ܠܡܽܘܫܶܐ. ܘܡܰܠܶܠ ܥܰܡܶܗ ܡܢ ܡܰܫܟܰܢ ܙܰܒܢܳܐ. ܠܡܺܐܡܰܪ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐ̱ܢܳܫ ܐ̱ܢܳܫ ܡܶܢܟܽܘܢ. ܟܰܕ ܢܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܡܶܢ ܒܥܺܝܪܳܐ. ܡܶܢ ܬܰܘܖ̈ܶܐ. ܘܡܶܢ ܥܳܢ̈ܳܐ. ܬܩܰܪܒܽܘܢ ܩܽܘܖ̈ܒܢܰܝ̈ܟܽܘܢ.</VERS>
      <VERS vnumber="3">ܐܶܢ ܥܠܳܬܳܐ ܩܽܘܪܒܳܢܶܗ ܡܶܢ ܬܰܘܖ̈ܶܐ. ܕܶܟܪܳܐ ܕܠܳܐ ܡܽܘܡ ܢܩܰܪܒܺܝܘܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܢܩܰܪܒܺܝܘܗܝ ܠܡܶܬ݂ܪܰܥܳܝܽܘ ܠܶܗ ܩܕ݂ܳܡ ܡܳܪܝܳܐ.</VERS>
      <VERS vnumber="4">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܬ݂ܪܰܥܶܐ ܠܶܗ ܠܰܡܚܰܣܳܝܽܘ ܥܠܰܘܗܝ.</VERS>
      <VERS vnumber="5">ܘܢܶܟܽܘܣ ܒܰܪ ܒܰܩܪܳܐ ܩܕ݂ܳܡ ܡܳܪܝܳܐ. ܘܰܢܩܰܪܒܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܳܐ. ܘܢܶܪܙܦܽܘܢ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ. ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="6">ܘܢܶܫܛܺܝܘܗܝ ܠܝܰܩܕܳܐ. ܘܰܢܦܰܫܰܚ ܗܰܕܳܡܰܘ̈ܗܝ.</VERS>
      <VERS vnumber="7">ܘܢܶܬܠܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܢܽܘܪܳܐ ܥܰܠ ܡܰܕܒܚܳܐ. ܘܢܶܟ݂ܫܽܘܢ ܩܰܝ̈ܣܶܐ ܥܰܠ ܢܽܘܪܳܐ.</VERS>
      <VERS vnumber="8">ܘܢܶܣܕܪܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ. ܗܰܕܳܡ̈ܶܐ. ܘܪܺܝܫܳܐ. ܘܬܰܪܒܳܐ. ܥܰܠ ܩܰܝ̈ܣܶܐ ܕܰܒܢܽܘܪܳܐ ܕܥܰܠ ܡܰܕܒܚܳܐ.</VERS>
      <VERS vnumber="9">ܘܰܓܘܳܝܶܗ ܘܰܟܖ̈ܳܥܰܘܗܝ ܢܫܺܝܓ݂ ܒܡܰܝ̈ܳܐ. ܘܢܰܣܩܺܝܘܗܝ ܟܳܗܢܳܐ ܟܽܠܶܗ ܠܡܰܕܒܚܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܣܘܳܬܳܐ ܠܡܳܪܝܳܐ.</VERS>
      <VERS vnumber="10">ܘܶܐܢ ܡܶܢ ܥܳܢ̈ܳܐ ܩܽܘܪܒܳܢܶܗ. ܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ ܠܰܥܠܳܬܳܐ. ܕܶܟܪܳܐ ܕܠܳܐ ܡܽܘܡ ܢܩܰܪܒܺܝܘܗܝ.</VERS>
      <VERS vnumber="11">ܘܢܶܟܣܺܝܘܗܝ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ ܡܶܢ ܓܰܪܒܝܶܗ ܩܕ݂ܳܡ ܡܳܪܝܳܐ. ܘܢܶܪܙܦܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ. ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="12">ܘܰܢܦܰܫܰܚ ܗܰܕܳܡܰܘ̈ܗܝ. ܘܪܺܝܫܶܗ. ܘܬܰܪܒܶܗ. ܘܢܶܣܕܽܘܪ ܐܶܢܽܘܢ ܟܳܗܢܳܐ ܥܰܠ ܩܰܝ̈ܣܶܐ ܕܰܒܢܽܘܪܳܐ ܕܥܰܠ ܡܰܕܒܚܳܐ.</VERS>
      <VERS vnumber="13">ܘܰܓܘܳܝܶܗ ܘܰܟܖ̈ܳܥܰܘܗܝ ܢܫܺܝܓ݂ ܒܡܰܝ̈ܳܐ. ܘܰܢܩܰܪܒܺܝܘܗܝ ܟܳܗܢܳܐ ܟܽܠܶܗ. ܘܢܰܣܩܺܝܘܗܝ ܠܡܰܕܒܚܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܢܝܳܚܳܐ ܠܡܳܪܝܳܐ.</VERS>
      <VERS vnumber="14">ܘܶܐܢ ܡܶܢ ܥܰܘܦܳܐ ܥܠܳܬܳܐ ܩܽܘܪܒܳܢܶܗ ܠܡܳܪܝܳܐ. ܢܩܰܪܶܒ ܡܶܢ ܫܽܘܦܢܺܝ̈ܢܶܐ ܠܡܳܪܝܳܐ. ܐܰܘ ܡܶܢ ܒܢܰܝ̈ ܝܰܘܢܳܐ ܩܽܘܪܒܳܢܶܗ.</VERS>
      <VERS vnumber="15">ܘܰܢܩܰܪܒܺܝܘܗܝ ܟܳܗܢܳܐ ܠܡܰܕܒܚܳܐ. ܘܢܶܡܠܽܘܓ݂ ܪܺܝܫܶܗ ܘܢܰܣܶܩ ܥܰܠ ܡܰܕܒܚܳܐ. ܘܢܰܡܨܶܐ ܕܡܶܗ ܥܰܠ ܐܶܣܬܳܐ ܕܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="16">ܘܢܰܥܒܰܪ ܩܽܘܪܒܳܢܶܗ ܒܽܐܘܟܠܶܗ. ܘܢܰܪܡܶܝܘܗܝ ܥܰܠ ܓܶܢ̱ܒ ܡܰܕܒܚܳܐ ܡܶܢ ܡܰܕܢܚܳܐ. ܒܕܽܘܟܬܳܐ ܕܩܶܛܡܳܐ.</VERS>
      <VERS vnumber="17">ܘܢܶܫܛܦܺܝܘܗܝ ܒܶܝܬ݂ ܓܶܦܰܘ̈ܗܝ ܘܠܳܐ ܢܦܰܪܶܫ. ܘܢܰܣܩܺܝܘܗܝ ܟܳܗܢܳܐ ܠܡܰܕܒܚܳܐ ܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܥܠܳܬܰܐ ܗܘ. ܩܽܘܪܒܳܢܳܐ ܠܪܺܝܚ ܣܘܳܬܳܐ ܠܡܳܪܝܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܢܰܦܫܳܐ ܟܰܕ݂ ܬܩܰܪܶܒ ܩܽܘܪܒܳܢܳܐ ܕܰܣܡܺܝܕ݂ܳܐ ܠܡܳܪܝܳܐ. ܢܰܫܺܝܦܳܐ ܢܶܗܘܶܐ ܩܽܘܪܒܳܢܶܗ. ܘܢܶܣܽܘܟ݂ ܥܠܰܘܗܝ ܡܶܫܚܳܐ. ܘܰܢܣܺܝܡ ܥܠܰܘܗܝ ܠܒܽܘܢܬܳܐ.</VERS>
      <VERS vnumber="2">ܘܢܰܝܬܶܝܘܗܝ ܠܘܳܬ݂ ܟܳܗܢܳܐ ܒܰܪ ܐܰܗܪܽܘܢ. ܘܢܶܙܘܰܪ ܡܶܢ ܬܰܡܳܢ ܡܠܶܐ ܙܘܳܪܶܗ. ܡܶܢ ܢܰܫܺܝܦܳܐ. ܘܡܶܢ ܡܶܫܚܳܐ. ܕܥܰܠ ܟܽܠܳܗ̇ ܠܒܽܘܢܬܳܐ. ܘܢܰܣܶܩ ܟܳܗܢܳܐ ܕܽܘܟܪܳܢܶܗ ܥܰܠ ܡܰܕܒܚܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="3">ܘܰܕ݂ܡܶܫܬܚܰܪ ܡܶܢ ܣܡܺܝܕ݂ܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܩܕܽܘܫܩܽܘܕ̈ܫܺܝܢ ܗܘ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ.</VERS>
      <VERS vnumber="4">ܘܟܰܕ݂ ܬܩܰܪܶܒ ܩܽܘܪܒܳܢܳܐ ܕܰܣܡܺܝܕ݂ܳܐ ܕܡܶܬ݂ܶܐܦܶܐ ܒܬܰܢܽܘܪܳܐ. ܢܰܫܺܝܦܳܐ ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܦܺܝܠܺܝܢ ܒܡܶܫܚܳܐ.</VERS>
      <VERS vnumber="5">ܘܶܐܢ ܣܡܺܝܕ݂ܳܐ ܕܥܰܠ ܛܺܝܓ݂ܢܳܐ ܩܽܘܪܒܳܢܳܟ݂. ܢܰܫܺܝܦܳܐ ܦܰܛܺܝܪܳܐ ܕܦܺܝܠ ܒܡܶܫܚܳܐ ܢܶܗܘܶܐ.</VERS>
      <VERS vnumber="6">ܘܦܽܘܬܳܝܗܝ ܦܶܬ̈ܶܐ. ܘܣܽܘܟ݂ ܥܠܰܘܗܝ ܡܶܫܚܳܐ ܥܰܠ ܣܡܺܝܕ݂ܳܐ ܗܰܘ.</VERS>
      <VERS vnumber="7">ܘܶܐܢ ܣܡܺܝܕ݂ܰܐ ܗܘ ܕܰܛܪܳܛܩܶܠ ܩܽܘܪܒܳܢܳܟ݂. ܣܡܺܝܕ݂ܳܐ ܢܰܫܺܝܦܳܐ ܒܡܶܫܚܳܐ ܢܶܬ݂ܥܒܶܕ݂.</VERS>
      <VERS vnumber="8">ܘܬܰܝܬܶܐ ܣܡܺܝܕ݂ܳܐ ܕܡܶܬܥܒܶܕ݂ ܡܶܢ ܗܳܠܶܝܢ ܠܡܳܪܝܳܐ. ܘܰܬ݂ܩܰܪܒܺܝܘܗܝ ܠܟܳܗܢܳܐ. ܘܢܰܣܩܺܝܘܗܝ ܠܡܰܕܒܚܳܐ ܠܡܳܪܝܳܐ.</VERS>
      <VERS vnumber="9">ܘܢܶܦܪܽܘܫ ܟܳܗܢܳܐ ܡܶܢ ܣܡܺܝܕ݂ܳܐ ܕܽܘܟܪܳܢܶܗ. ܘܢܰܣܶܩ ܠܡܰܕܒܚܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="10">ܘܰܕ݂ܡܶܫܬܚܰܪ ܡܶܢ ܣܡܺܝܕ݂ܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܩܕܽܘܫܩܽܘܕ̈ܫܺܝܢ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ.</VERS>
      <VERS vnumber="11">ܟܽܠ ܣܡܺܝܕ݂ܳܐ ܕܰܬ݂ܩܰܪܒܽܘܢ ܠܡܳܪܝܳܐ. ܠܳܐ ܢܶܬ݂ܥܒܶܕ ܚܰܡܺܝܥܳܐ. ܡܶܛܽܠ ܕܟܽܠ ܚܡܺܝܪ. ܘܟܽܠ ܕܒܶܫ. ܠܳܐ ܬܰܣܩܽܘܢ ܡܶܢܶܗ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="12">ܩܽܘܖ̈ܒܳܢܶܐ ܖ̈ܺܝܫܝܳܬܳܐ ܬܩܰܪܒܽܘܢ ܐܶܢܽܘܢ ܠܡܳܪܝܳܐ. ܘܥܰܠ ܡܰܕܒܚܳܐ ܠܳܐ ܢܰܣܩܽܘܢ ܪܺܝܚ ܣܘܳܬ݂ܳܐ.</VERS>
      <VERS vnumber="13">ܘܟܽܠܶܗ ܩܽܘܪܒܳܢܳܐ ܕܰܣܡܺܝܕ݂ܳܐ ܒܡܶܠܚܳܐ ܬܶܡܠܽܘܚ. ܠܳܐ ܬܒܰܛܶܠ ܡܶܠܚܳܐ ܕܰܩܝܳܡܶܗ ܕܰܐܠܳܗܳܟ݂ ܡܶܢ ܣܡܺܝܕ݂ܳܟ݂. ܥܰܠ ܟܽܠ ܩܽܘܖ̈ܒܳܢܰܝܟ ܬܩܰܪܶܒ ܡܶܠܚܳܐ.</VERS>
      <VERS vnumber="14">ܘܶܐܢ ܬܩܰܪܶܒ ܩܽܘܪܒܳܢܳܐ ܕܒܰܟܳܖ̈ܶܐ ܠܡܳܪܝܳܐ. ܟܰܦܳܐ ܕܰܡܚܰܪܟ݂ܳܐ ܒܢܽܘܪܳܐ. ܦܖ̈ܺܝܟܳܬܳܐ ܡܕܰܟܝ̈ܳܬܳܐ ܬܩܰܪܶܒ ܩܽܘܪܒܳܢܳܐ ܕܒܰܟܳܖ̈ܰܝܟ.</VERS>
      <VERS vnumber="15">ܘܬܶܬܶܠ ܡܶܫܚܳܐ ܥܠܰܘܗܝ. ܘܰܠܒܽܘܢܬܳܐ. ܩܽܘܪܒܳܢܰܐ ܗܘ.</VERS>
      <VERS vnumber="16">ܘܢܰܣܶܩ ܟܳܗܢܳܐ ܕܽܘܟܪܳܢܶܗ ܡܶܢ ܦܖ̈ܺܝܟܳܬܳܐ. ܘܡܶܢ ܡܶܫܚܳܐ. ܥܰܠ ܟܽܠܳܗ̇ ܠܒܽܘܢܬܳܐ ܩܽܘܪܒܳܢܳܐ ܠܡܳܪܝܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܶܐܢ ܕܶܒܚܳܐ ܫܰܠܡܳܐ ܩܽܘܪܒܳܢܶܗ. ܐܶܢ ܡܶܢ ܬܰܘܖ̈ܶܐ ܗܘ ܡܩܰܪܶܒ. ܕܶܟܪܳܐ ܐܰܘ ܢܶܩܒܬ݂ܳܐ. ܕܠܳܐ ܡܽܘܡ ܢܩܰܪܶܒ ܩܕ݂ܳܡ ܡܳܪܝܳܐ.</VERS>
      <VERS vnumber="2">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܟܣܺܝܘܗܝ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܪܣܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܳܐ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="3">ܘܰܢܩܰܪܶܒ ܡܶܢ ܕܶܒܚܳܐ ܫܰܠܡܳܐ ܩܽܘܪܒܳܢܳܐ ܠܡܳܪܝܳܐ. ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.</VERS>
      <VERS vnumber="4">ܘܬܰܪܬܶܝܢ ܟܽܘ̈ܠܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.</VERS>
      <VERS vnumber="5">ܘܢܰܣܩܽܘܢܶܗ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܠܡܰܕܒܚܳܐ. ܥܰܠ ܥܠܳܬܳܐ. ܘܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="6">ܘܶܐܢ ܡܶܢ ܥܳܢ̈ܳܐ ܩܽܘܪܒܳܢܶܗ ܠܕܶܒܚܳܐ ܥܠܳܬܳܐ ܠܡܳܪܝܳܐ. ܕܶܟܪܳܐ ܐܰܘ ܢܶܩܒܬ݂ܳܐ. ܕܠܳܐ ܡܽܘܡ ܢܩܰܪܒܺܝܘܗܝ.</VERS>
      <VERS vnumber="7">ܘܶܐܢ ܡܶܢ ܐܶܡܖ̈ܶܐ ܗܘ̣ ܡܩܰܪܶܒ ܩܽܘܪܒܳܢܶܗ. ܢܩܰܪܒܺܝܘܗܝ ܩܕ݂ܳܡ ܡܳܪܝܳܐ.</VERS>
      <VERS vnumber="8">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫ ܩܽܘܪܒܳܢܶܗ. ܘܢܶܟܣܺܝܘܗܝ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܪܣܽܘܢ ܟܳܗ̈ܢܶܐ ܒܢܰܝ̈ ܐܰܗܪܽܘܢ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="9">ܘܰܢܩܰܪܶܒ ܡܶܢ ܕܶܒܚܳܐ ܕܰܥܠܳܬܳܐ ܩܽܘܪܒܳܢܳܐ ܠܡܳܪܝܳܐ. ܬܰܪܒܶܗ ܘܶܐܠܺܝܬܶܗ ܟܰܕ݂ ܫܰܠܡܳܐ. ܠܽܘܩܒܰܠ ܡܰܬ݂ܢ̈ܳܬܶܗ ܢܶܥܒܕ݂ܺܝܘܗܝ. ܘܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.</VERS>
      <VERS vnumber="10">ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.</VERS>
      <VERS vnumber="11">ܘܢܰܣܩܺܝܘܗܝ ܟܳܗܢܳܐ ܠܡܰܕܒܚܳܐ ܠܚܶܡ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="12">ܘܶܐܢ ܥܠܳܬܳܐ ܡܶܢ ܥܶܙ̈ܶܐ ܩܽܘܪܒܳܢܶܗ. ܢܩܰܪܒܺܝܗ̇ ܩܕ݂ܳܡ ܡܳܪܝܳܐ.</VERS>
      <VERS vnumber="13">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܳܗ̇. ܘܢܶܟܣܺܝܗ̇ ܩܕ݂ܳܡ ܡܰܫܟܰܢ ܙܰܒܢܳܐ. ܘܢܶܪܣܽܘܢ ܒܢܰܝ̈ ܐܰܗܪܽܘܢ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="14">ܘܰܢܩܰܪܶܒ ܡܶܢܶܗ ܩܽܘܪܒܳܢܶܗ ܩܽܘܪܒܳܢܳܐ ܠܡܳܪܝܳܐ. ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.</VERS>
      <VERS vnumber="15">ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.</VERS>
      <VERS vnumber="16">ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ. ܠܚܶܡ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܟܽܠ ܬܪܶܒ ܠܡܳܪܝܳܐ.</VERS>
      <VERS vnumber="17">ܩܝܳܡܳܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ. ܟܽܠ ܬܪܶܒ ܘܟܽܠ ܕܶܡ ܠܳܐ ܬܶܐܟܠܽܘܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܢܰܦܫܳܐ ܟܰܕ ܬܶܚܛܶܐ ܒܛܽܘܥܝ݂ܰܝ݂ ܡܶܢ ܟܽܠ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܢܶܥܒܶܕ݂ ܚܰܕ݂ ܡܶܢܗܽܘܢ.</VERS>
      <VERS vnumber="3">ܐܶܢ ܟܳܗܢܳܐ ܕܰܡܫܺܝܚ ܢܶܚܛܶܐ ܠܚܰܘܒܰܘ̈ܗܝ ܕܥܰܡܳܐ. ܢܩܰܪܶܒ ܥܰܠ ܚܛܳܗܳܐ ܕܰܚܛܳܐ. ܬܰܘܪܳܐ ܒܰܪ ܒܰܩܪܳܐ ܕܠܳܐ ܡܽܘܡ ܠܡܳܪܝܳܐ ܠܰܚܛܳܗܶܗ.</VERS>
      <VERS vnumber="4">ܘܢܰܝܬܶܝܘܗܝ ܠܬܰܘܪܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ ܩܕ݂ܳܡ ܡܳܪܝܳܐ. ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܬܰܘܪܳܐ. ܘܢܶܟܣܺܝܘܗܝ ܠܬܰܘܪܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="5">ܘܢܶܣܰܒ ܟܳܗܢܳܐ ܕܰܡܫܺܝܚ ܡܶܢ ܕܡܳܐ ܕܬܰܘܪܳܐ. ܘܢܰܝܬܶܝܘܗܝ ܠܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="6">ܘܢܶܨܒܽܘܥ ܟܳܗܢܳܐ ܨܶܒܥܶܗ ܒܰܕ݂ܡܳܐ. ܘܢܶܪܽܘܣ ܡܶܢ ܕܡܳܐ ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ. ܠܰܐܦܰܝ̈ ܦܪܳܣܳܐ ܕܩܽܘܕ݂ܫܳܐ.</VERS>
      <VERS vnumber="7">ܘܢܶܬܶܠ ܟܳܗܢܳܐ ܡܶܢ ܕܡܳܐ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܥܶܛܪܳܐ ܕܒܶܣ̈ܡܶܐ. ܩܕ݂ܳܡ ܡܳܪܝܳܐ ܒܡܰܫܟܰܢ ܙܰܒܢܳܐ. ܘܢܶܐܫܽܘܕ݂ ܟܽܠܶܗ ܕܡܳܐ ܕܬܰܘܪܳܐ. ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="8">ܘܬܰܪܒܳܐ ܟܽܠܶܗ ܕܬܰܘܪܳܐ ܕܰܚܛܳܗܳܐ. ܢܶܦܪܽܘܫ ܡܶܢܶܗ ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܟܽܠܶܗ ܬܰܪܒܳܐ ܕܥܰܠ ܓܘܳܝܳܐ.</VERS>
      <VERS vnumber="9">ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܳܐ ܕܰܥܠܰܝܗܶܝܢ ܕܥܰܠ ܣܶܛܪܳܐ. ܘܰܚܨܳܪ ܟܰܒܕܳܐ. ܥܰܡ ܟܽܘܠ̈ܝܳܬܳܐ ܢܶܥܒܕ݂ܺܝܗ̇.</VERS>
      <VERS vnumber="10">ܐܰܝܟ݂ ܕܡܶܬ݂ܦܪܶܫ ܡܶܢ ܬܰܘܪܳܐ ܕܕܶܒܚܳܐ ܕܰܥܠܳܬܳܐ. ܘܢܰܣܶܩ ܐܶܢܽܘܢ ܟܳܗܢܳܐ ܥܰܠ ܡܰܕܒܚܳܐ ܕܰܥܠܳܬܳܐ.</VERS>
      <VERS vnumber="11">ܘܡܶܫܟܶܗ ܕܬܰܘܪܳܐ. ܘܟܽܠܶܗ ܒܶܣܪܶܗ ܥܰܡ ܦܶܪܬܶܗ. ܘܥܰܡ ܪܺܝܫܶܗ. ܘܥܰܡ ܟܖ̈ܳܥܰܘܗܝ. ܘܥܰܡ ܓܘܳܝܶܗ.</VERS>
      <VERS vnumber="12">ܘܢܰܦܩܺܝܘܗܝ ܠܟܽܠܶܗ ܬܰܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ ܠܕܽܘܟܬܳܐ ܕܕܰܟ݂ܝܳܐ. ܠܰܐܬܰܪ ܕܪܳܡܶܝܢ ܩܶܛܡܳܐ. ܘܢܰܘܩܕ݂ܺܝܘܗܝ ܥܰܠ ܩܰܝ̈ܣܶܐ ܕܥܰܠ ܢܽܘܪܳܐ. ܐܰܬܰܪ ܕܪܳܡܶܝܢ ܩܶܛܡܳܐ ܢܺܐܩܰܕ݂.</VERS>
      <VERS vnumber="13">ܐܶܢ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܢܶܛܥܽܘܢ. ܘܬܶܛܫܶܐ ܡܶܠܬܳܐ ܡܶܢ ܥܰܝܢܶܝ̈ܗ̇ ܕܰܟܢܽܘܫܬܳܐ. ܘܢܶܥܒܕ݂ܽܘܢ ܚܰܕ ܡܶܢ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܢܶܬ݂ܚܰܝܒܽܘܢ.</VERS>
      <VERS vnumber="14">ܘܢܶܬ݂ܺܝܕܰܥ ܚܛܳܗܳܐ ܕܰܚܛܰܘ ܒܶܗ. ܢܩܰܪܒܽܘܢ ܟܽܠܳܗ̇ ܟܢܽܘܫܬܳܐ. ܬܰܘܪܳܐ ܚܰܕ ܒܰܪ ܒܰܩܪܳܐ ܠܰܚܛܳܗܳܐ. ܘܢܰܝܬܽܘܢܶܗ ܩܕ݂ܳܡ ܡܰܫܟܰܢ ܙܰܒܢܳܐ.</VERS>
      <VERS vnumber="15">ܘܢܶܣܡܟ݂ܽܘܢ ܣܳܒ̈ܶܐ ܕܰܟܢܽܘܫܬܳܐ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ ܩܕ݂ܳܡ ܡܳܪܝܳܐ. ܘܢܶܟܣܽܘܢܶܗ ܠܬܰܘܪܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܘܢܰܝܬܶܐ ܟܳܗܢܳܐ ܕܰܡܫܺܝܚ ܡܶܢ ܕܡܶܗ ܕܬܰܘܪܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="17">ܘܢܶܨܒܽܘܥ ܟܳܗܢܳܐ ܨܶܒܥܶܗ ܒܰܕ݂ܡܳܐ. ܘܢܶܪܽܘܣ ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ ܠܰܐܦܰܝ̈ ܦܪܳܣܳܐ.</VERS>
      <VERS vnumber="18">ܘܡܶܢ ܕܡܳܐ ܢܶܬܶܠ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܩܕ݂ܳܡ ܡܳܪܝܳܐ ܒܡܰܫܟܰܢ ܙܰܒܢܳܐ. ܘܟܽܠܶܗ ܕܡܳܐ ܢܶܐܫܽܘܕ݂ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="19">ܘܟܽܠܶܗ ܬܰܪܒܶܗ ܢܶܦܪܽܘܫ ܡܶܢܶܗ. ܘܢܰܣܶܩ ܠܡܰܕܒܚܳܐ.</VERS>
      <VERS vnumber="20">ܘܢܶܥܒܶܕ݂ ܠܬܰܘܪܳܐ ܐܰܝܟ݂ ܕܰܥܒܰܕ ܠܬܰܘܪܳܐ ܕܰܚܛܳܗܳܐ. ܗܳܟܰܢܳܐ ܢܶܥܒܶܕ݂ ܠܶܗ. ܘܰܢܚܰܣܶܐ ܥܠܰܝܗܽܘܢ ܟܳܗܢܳܐ ܘܢܶܫܬܒܶܩ ܠܗܽܘܢ.</VERS>
      <VERS vnumber="21">ܘܢܰܦܩܺܝܘܗܝ ܠܬܰܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܘܢܰܘܩܕ݂ܺܝܘܗܝ ܐܰܝܟ݂ ܕܰܐܘܩܶܕ݂ ܠܬܰܘܪܳܐ ܩܰܕܡܳܝܳܐ. ܚܛܳܗܰܐ ܗܘ ܕܰܟܢܽܘܫܬܳܐ.</VERS>
      <VERS vnumber="22">ܘܶܐܢ ܪܰܒܳܐ ܢܶܚܛܶܐ. ܘܢܶܥܒܶܕ ܚܰܕ ܡܶܢ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܶܗ ܐܰܝܠܶܝܢ ܕܠܳܐ ܡܶܬ݂ܥܰܒܕܺܝܢ ܒܛܽܘܥܝ݂ܰܝ݂. ܘܰܢܚܽܘܒ.</VERS>
      <VERS vnumber="23">ܐܶܢ ܐܶܬ݂ܝܕܰܥ ܠܶܗ ܚܛܳܗܳܐ ܕܰܚܛܳܐ ܒܶܗ. ܢܰܝܬܶܐ ܩܽܘܪܒܳܢܶܗ ܨܺܦܪܳܝܳܐ ܕܥܶܙ̈ܶܐ ܕܶܟܪܳܐ ܕܠܳܐ ܡܽܘܡ.</VERS>
      <VERS vnumber="24">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܨܺܦܪܳܝܳܐ. ܘܢܶܟܣܺܝܘܗܝ ܒܕܽܘܟܬܳܐ ܕܢܳܟܶܣ ܥܠܳܬܳܐ ܩܕ݂ܳܡ ܡܳܪܝܳܐ. ܚܛܳܗܰܐ ܗܘ.</VERS>
      <VERS vnumber="25">ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܬܶܠ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܰܕ݂ܡܶܗ ܢܶܐܫܽܘܕ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ.</VERS>
      <VERS vnumber="26">ܘܟܽܠܶܗ ܬܰܪܒܶܗ ܢܰܣܶܩ ܠܡܰܕܒܚܳܐ. ܐܰܝܟ݂ ܬܰܪܒܳܐ ܕܕܶܒܚܳܐ ܕܰܥܠܳܬܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.</VERS>
      <VERS vnumber="27">ܘܶܐܢ ܢܰܦܫܳܐ ܚܕ݂ܳܐ ܬܶܚܛܶܐ ܒܛܽܘܥܝ݂ܰܝ݂ ܡܶܢ ܥܰܡܳܐ ܕܰܐܪܥܳܐ. ܘܬܶܥܒܶܕ݂ ܚܰܕ ܡܶܢ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܰܢܚܽܘܒ.</VERS>
      <VERS vnumber="28">ܐܶܢ ܐܶܬ݂ܺܝܕܰܥ ܠܶܗ ܚܛܳܗܳܐ ܕܰܚܛܳܐ. ܢܰܝܬܶܐ ܩܽܘܪܒܳܢܶܗ ܨܺܦܪܳܝܬܳܐ ܕܥܶܙ̈ܶܐ. ܢܶܩܒܬ݂ܳܐ ܕܠܳܐ ܡܽܘܡ ܥܰܠ ܚܛܳܗܳܐ ܕܰܚܛܳܐ.</VERS>
      <VERS vnumber="29">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܰܚܛܳܗܳܐ. ܘܢܶܟܣܺܝܘܗܝ ܠܰܚܛܳܗܳܐ ܒܕܽܘܟܬܳܐ ܕܢܳܟܶܣ ܥܠܳܬܳܐ.</VERS>
      <VERS vnumber="30">ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܟܽܠܶܗ ܕܡܳܐ ܢܶܐܫܽܘܕ݂ ܥܰܠ ܫܦܽܘ̈ܠܰܝ ܡܰܕܒܚܳܐ ܕܰܥܠܳܬܳܐ.</VERS>
      <VERS vnumber="31">ܘܟܽܠܶܗ ܬܰܪܒܶܗ ܢܶܣܰܒ ܡܶܢܶܗ. ܐܰܝܟܰܢܳܐ ܕܡܶܬ݂ܢܣܶܒ ܬܰܪܒܳܐ ܡܶܢ ܕܶܒܚܳܐ ܕܰܥܠܳܬܳܐ. ܘܢܰܣܶܩ ܟܳܗܢܳܐ ܥܰܠ ܡܰܕܒܚܳܐ ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ. ܘܢܶܫܬܒܶܩ ܠܶܗ.</VERS>
      <VERS vnumber="32">ܘܶܐܢ ܐܶܡܪܳܐ ܢܰܝܬܶܐ ܩܽܘܪܒܳܢܶܗ ܠܰܚܛܳܗܳܐ. ܢܶܩܒܬ݂ܳܐ ܕܠܳܐ ܡܽܘܡ ܢܰܝܬܶܐ.</VERS>
      <VERS vnumber="33">ܘܢܶܣܡܽܘܟ݂ ܐܺܝܕ݂ܶܗ ܥܰܠ ܪܺܝܫܶܗ ܕܰܚܛܳܗܳܐ. ܘܢܶܟܣܺܝܘܗܝ ܠܰܚܛܳܗܳܐ ܒܕܽܘܟܬܳܐ ܕܢܳܟܶܣ ܥܠܳܬܳܐ.</VERS>
      <VERS vnumber="34">ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ ܒܨܶܒܥܶܗ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܕܰܥܠܳܬܳܐ. ܘܟܽܠܶܗ ܕܡܳܐ ܢܶܐܫܽܘܕ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ.</VERS>
      <VERS vnumber="35">ܘܟܽܠܶܗ ܬܰܪܒܶܗ ܢܶܥܒܶܕ. ܐܰܝܟ݂ ܕܰܥܒܰܕ݂ ܠܬܰܪܒܳܐ ܕܶܐܡܪܳܐ ܡܶܢ ܕܶܒܚܳܐ ܕܰܥܠܳܬܳܐ. ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ ܥܰܠ ܩܽܘܖ̈ܒܳܢܰܘܗܝ ܕܡܳܪܝܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܢܰܦܫܳܐ ܟܰܕ ܬܶܚܛܶܐ ܘܬܶܫܡܰܥ ܩܳܠܳܐ ܕܡܰܘܡܬ݂ܳܐ. ܘܗܽܘ ܣܗܶܕ. ܐܰܘ ܚܙܳܐ. ܐܰܘ ܝܺܕܰܥ. ܐܶܢ ܠܳܐ ܢܚܰܘܶܐ. ܢܩܰܒܶܠ ܚܛܳܗܶܗ.</VERS>
      <VERS vnumber="2">ܐܰܘ ܢܰܦܫܳܐ ܕܬܶܩܪܽܘܒ ܒܟܽܠ ܡܶܕܶܡ ܕܰܛܡܰܐ. ܐܰܘ ܒܦܰܓ݂ܪܳܐ ܕܚܰܝܽܘܬܳܐ ܛܰܡܐܬܳܐ. ܐܰܘ ܒܦܰܓ݂ܪܳܐ ܕܰܒܥܺܝܪܳܐ ܛܰܡܐܬܳܐ. ܐܰܘ ܒܦܰܓ݂ܪܳܐ ܕܪܰܚܫܳܐ ܛܰܡܐܳܐ. ܘܢܰܗܡܶܐ ܡܶܢܶܗ. ܘܗܽܘ ܐܶܬܛܰܡܰܐ ܘܰܚܛܳܐ.</VERS>
      <VERS vnumber="3">ܐܰܘ ܐܶܢ ܢܶܩܪܽܘܒ ܒܛܰܡܐܽܘܬܳܐ ܕܐ̱ܢܳܫܳܐ. ܠܟܽܠ ܛܰܡܐܽܘܬܳܐ ܕܢܶܬܛܰܡܰܐܐ ܒܳܗ̇. ܘܢܰܗܡܶܐ ܡܶܢܳܗ̇. ܘܗܽܘ ܝܺܕܰܥ ܕܰܚܛܳܐ.</VERS>
      <VERS vnumber="4">ܐܰܘ ܢܰܦܫܳܐ ܟܰܕ ܬܺܐܡܶܐ ܒܦܽܘܪܫܳܢܳܐ ܕܣܶܦ̈ܘܳܬܳܐ ܠܡܰܒܐܳܫܽܘ ܐܰܘ ܠܡܰܛܐܳܒܽܘ. ܒܟܽܠ ܕܦܳܪܶܫ ܐ̱ܢܳܫܳܐ ܒܡܰܘܡܬ݂ܳܐ ܘܢܰܗܡܶܐ ܡܶܢܳܗ̇. ܘܗܽܘ ܝܺܕܰܥ ܕܰܚܛܳܐ ܒܰܚܕ݂ܳܐ ܡܶܢ ܗܳܠܶܝܢ.</VERS>
      <VERS vnumber="5">ܘܢܶܗܘܶܐ ܟܰܕ ܢܶܚܛܶܐ ܒܰܚܕ݂ܳܐ ܡܶܢ ܗܳܠܶܝܢ. ܘܢܰܘܕܶܐ ܕܰܚܛܳܐ ܥܠܶܝܗ̇.</VERS>
      <VERS vnumber="6">ܢܰܝܬܶܐ ܩܽܘܪܒܳܢܶܗ ܥܰܠ ܚܛܳܗܳܐ ܕܰܚܛܳܐ. ܢܶܩܒܬ݂ܳܐ ܦܰܪܬܳܐ ܡܶܢ ܥܳܢ̈ܳܐ. ܐܰܘ ܨܺܦܪܳܝܬܳܐ ܕܥܶܙ̈ܶܐ ܠܰܚܛܳܗܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܚܛܳܗܶܗ.</VERS>
      <VERS vnumber="7">ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ ܕܢܰܝܬܶܐ ܦܰܪܬܳܐ. ܢܰܝܬܶܐ ܩܽܘܪܒܳܢܳܐ ܕܰܚܛܳܗܶܗ. ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܚܰܕ ܠܰܚܛܳܗܳܐ . ܘܚܰܕ ܠܰܥܠܳܬܳܐ.</VERS>
      <VERS vnumber="8">ܘܢܰܝܬܶܐ ܐܶܢܽܘܢ ܟܳܗܢܳܐ. ܘܰܢܩܰܪܶܒ ܕܥܰܠ ܚܛܳܗܳܐ ܩܰܕ݂ܡܳܝܰܬ݂. ܘܢܶܡܠܽܘܓ݂ ܪܺܝܫܶܗ ܡܶܢ ܠܽܘܩܒܰܠ ܩܕ݂ܳܠܶܗ. ܘܠܳܐ ܢܦܰܪܶܫ.</VERS>
      <VERS vnumber="9">ܘܢܶܪܽܘܣ ܡܶܢ ܕܡܳܐ ܕܰܚܛܳܗܳܐ ܥܰܠ ܐܶܣܬܳܐ ܕܡܰܕܒܚܳܐ. ܘܰܕ݂ܝܳܬܰܪ ܡܶܢ ܕܡܳܐ. ܢܰܡܨܶܐ ܥܰܠ ܫܦܽܘ̈ܠܰܝ ܡܰܕܒܚܳܐ. ܚܛܳܗܰܐ ܗܘ.</VERS>
      <VERS vnumber="10">ܘܰܐ̱ܚܪܺܢܳܐ ܢܶܥܒܶܕ݂ ܠܰܥܠܳܬܳܐ ܐܰܝܟ݂ ܙܶܕ݂ܩܶܗ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ.</VERS>
      <VERS vnumber="11">ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ. ܬܪܶܝܢ ܫܽܘܦܢܺܝ̈ܢܺܝܢ ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܢܰܝܬܶܐ ܩܽܘܪܒܳܢܶܗ ܕܰܚܛܳܗܳܐ ܕܰܚܛܳܐ. ܚܰܕ ܡܶܢ ܥܶܣܪܳܐ ܠܣܰܐܬܳܐ ܢܰܫܺܝܦܳܐ ܠܰܚܛܳܗܳܐ. ܘܠܳܐ ܢܶܣܽܘܟ݂ ܥܠܰܘܗܝ ܡܶܫܚܳܐ. ܘܠܳܐ ܢܣܺܝܡ ܥܠܰܘܗܝ ܠܒܽܘܢܬܳܐ. ܡܶܛܽܠ ܕܰܚܛܳܗܰܐ ܗܘ.</VERS>
      <VERS vnumber="12">ܘܢܰܝܬܶܝܘܗܝ ܠܟܳܗܢܳܐ. ܘܢܶܙܘܰܪ ܟܳܗܢܳܐ ܡܶܢܶܗ ܡܠܶܐ ܙܘܳܪܶܗ ܕܽܘܟܪܳܢܳܐ. ܘܢܰܣܶܩ ܠܡܰܕܒܚܳܐ ܥܰܠ ܩܽܘܖ̈ܒܳܢܰܘܗܝ ܕܡܳܪܝܳܐ. ܚܛܳܗܰܐ ܗܘ.</VERS>
      <VERS vnumber="13">ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ ܒܰܚܕ݂ܳܐ ܡܶܢ ܗܳܠܶܝܢ. ܘܢܶܫܬܒܶܩ ܠܶܗ. ܘܬܶܗܘܶܐ ܠܟܳܗܢܳܐ ܐܰܝܟ݂ ܣܡܺܝܕ݂ܳܐ.</VERS>
      <VERS vnumber="14">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="15">ܢܰܦܫܳܐ ܟܰܕ ܬܰܥܠܶܐ ܥܰܘܠܳܐ. ܘܬܶܚܛܶܐ ܒܛܽܘܥܝ݂ܰܝ݂ ܡܶܢ ܩܽܘܕ݂ܫܰܘ̈ܗܝ ܕܡܳܪܝܳܐ. ܢܰܝܬܶܐ ܩܽܘܪܒܳܢܶܗ ܠܡܳܪܝܳܐ. ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ. ܟܣܶܦ ܡܰܬ݂ܩ̈ܳܠܺܝܢ. ܒܡܰܬ݂ܩܳܠܳܐ ܕܩܽܘܕ݂ܫܳܐ ܠܩܽܘܪܒܳܢܳܐ.</VERS>
      <VERS vnumber="16">ܘܕܰܚܛܳܐ ܡܶܢ ܩܽܘܕ݂ܫܳܐ ܢܶܦܪܽܘܥ. ܘܚܽܘܡܫܶܗ ܢܰܘܣܶܦ ܥܠܰܘܗܝ. ܘܢܰܝܬܶܝܘܗܝ ܠܟܳܗܢܳܐ. ܘܟܳܗܢܳܐ ܢܚܰܣܶܐ ܥܠܰܘܗܝ ܒܕܶܟܪܳܐ ܕܩܽܘܪܒܳܢܳܐ. ܘܢܶܫܬܒܶܩ ܠܶܗ.</VERS>
      <VERS vnumber="17">ܘܶܐܢ ܢܰܦܫܳܐ ܬܶܚܛܶܐ. ܘܬܶܥܒܶܕ݂ ܚܰܕ ܡܶܢ ܟܽܠ ܦܽܘܩܕܳܢܰܘ̈ܗܝ ܕܡܳܪܝܳܐ ܕܠܳܐ ܡܶܬ݂ܥܰܒܕܺܝܢ. ܘܠܳܐ ܝܺܕܰܥ ܕܰܚܛܳܐ. ܢܩܰܒܶܠ ܚܛܳܗܶܗ.</VERS>
      <VERS vnumber="18">ܘܢܰܝܬܶܐ ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ ܩܽܘܪܒܳܢܳܐ ܠܟܳܗܢܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ. ܥܰܠ ܛܽܘܥܝ݂ܰܝ݂ ܕܰܛܥܳܐ ܘܗܽܘ ܠܳܐ ܝܺܕܰܥ. ܘܢܶܫܬܒܶܩ ܠܶܗ.</VERS>
      <VERS vnumber="19">ܩܽܘܪܒܳܢܰܐ ܗܘ. ܚܠܳܦ ܚܛܳܗܳܐ ܢܰܝܬܶܐ ܩܽܘܪܒܳܢܳܐ ܠܡܳܪܝܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܢܰܦܫܳܐ ܟܰܕ ܬܰܥܠܶܐ ܥܰܘܠܳܐ ܒܡܳܪܝܳܐ. ܘܰܢܕܰܓܶܠ ܒܚܰܒܪܶܗ ܒܓ݂ܽܘܥܠܳܢܳܐ. ܐܰܘ ܒܫܰܘܬܳܦܽܘܬܳܐ ܕܺܐܝܕ݂ܳܐ. ܐܰܘ ܒܰܩܛܺܝܪܳܐ. ܐܰܘ ܛܠܰܡ ܠܚܰܒܪܶܗ.</VERS>
      <VERS vnumber="3">ܐܰܘ ܐܶܫܟܰܚ ܐܳܒܶܕܬܳܐ ܘܰܢܕܰܓܶܠ ܒܶܗ. ܘܢܺܐܡܶܐ ܒܕܰܓܳܠܽܘܬܳܐ ܥܰܠ ܚܕ݂ܳܐ ܡܶܢ ܟܽܠ ܕܥܳܒܶܕ ܐ̱ܢܳܫܳܐ. ܠܡܶܚܛܳܐ ܒܗܶܝܢ.</VERS>
      <VERS vnumber="4">ܘܢܶܗܘܶܐ ܟܰܕ ܢܶܚܛܶܐ ܘܢܶܬ݂ܚܰܝܰܒ. ܢܦܰܢܶܐ ܡܶܕܶܡ ܕܰܫܩܰܠ ܒܰܩܛܺܝܪܳܐ. ܐܰܘ ܛܠܽܘܡܝܳܐ ܕܰܛܠܰܡ. ܐܰܘ ܓܽܘܥܠܳܢܳܐ ܕܰܐܓܥܠܽܘܗܝ. ܐܰܘ ܐܳܒܶܕ݂ܬܳܐ ܕܶܐܫܟܰܚ.</VERS>
      <VERS vnumber="5">ܐܰܘ ܡܶܢ ܟܽܠܡܶܕܶܡ ܕܢܺܐܡܶܐ ܥܠܰܘܗܝ ܒܕܰܓܳܠܽܘܬܳܐ. ܢܶܦܪܥܺܝܘܗܝ ܒܩܰܪܢܶܗ. ܘܚܽܘܡܫܶܗ ܢܰܘܣܶܦ ܥܠܰܘܗܝ. ܠܡܰܢ ܕܕ݂ܺܝܠܶܗ ܗܘ̣ ܢܶܬܠܺܝܘܗܝ ܒܝܰܘܡܳܐ ܕܩܽܘܪܒܳܢܶܗ.</VERS>
      <VERS vnumber="6">ܘܩܽܘܪܒܳܢܶܗ ܢܰܝܬܶܐ ܠܡܳܪܝܳܐ. ܕܶܟܪܳܐ ܕܠܳܐ ܡܽܘܡ ܡܶܢ ܥܳܢ̈ܳܐ ܒܰܕ݂ܡܰܝ̈ܳܐ. ܩܽܘܪܒܳܢܳܐ ܠܟܳܗܢܳܐ.</VERS>
      <VERS vnumber="7">ܘܰܢܚܰܣܶܐ ܥܠܰܘܗܝ ܟܳܗܢܳܐ ܩܕ݂ܳܡ ܡܳܪܝܳܐ. ܘܢܶܫܬܒܶܩ ܠܶܗ. ܥܰܠ ܚܕ݂ܳܐ ܡܶܢ ܟܽܠ ܕܥܳܒܶܕ݂ ܐ̱ܢܳܫܳܐ ܠܡܶܚܛܳܐ ܒܗܶܝܢ.</VERS>
      <VERS vnumber="8">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ . ܘܶܐܡܰܪ ܠܶܗ.</VERS>
      <VERS vnumber="9">ܦܰܩܶܕ݂ ܠܰܐܗܪܽܘܢ ܘܠܰܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܢܰܘ ܢܳܡܽܘܣܳܐ ܕܰܥܠܳܬܳܐ. ܗܳܝ ܥܠܳܬܳܐ ܕܝܳܩܕܳܐ ܥܰܠ ܡܰܕܒܚܳܐ. ܟܽܠܶܗ ܠܺܠܝܳܐ ܥܕܰܡܳܐ ܠܨܰܦܪܳܐ.</VERS>
      <VERS vnumber="10">ܘܢܽܘܪܳܐ ܕܡܰܕܒܚܳܐ ܬܶܗܘܶܐ ܝܳܩܕܳܐ ܒܶܗ. ܘܢܶܠܒܰܫ ܟܳܗܢܳܐ ܠܒܽܘܫܳܐ ܕܒܽܘܨܳܐ. ܘܡܳܐܢ̈ܶܐ ܕܒܽܘܨܳܐ ܢܶܠܒܰܫ ܥܰܠ ܒܶܣܪܶܗ. ܘܢܶܦܪܽܘܫ ܩܶܛܡܳܐ ܕܶܐܟܠܰܬ݂ ܢܽܘܪܳܐ ܠܰܥܠܳܬܳܐ ܕܥܰܠ ܡܰܕܒܚܳܐ. ܘܰܢܣܺܝܡܺܝܘܗܝ ܥܰܠ ܓܶܢ̱ܒ ܡܰܕܒܚܳܐ.</VERS>
      <VERS vnumber="11">ܘܢܶܫܠܰܚ ܟܳܗܢܳܐ ܡܳܐܢܰܘ̈ܗܝ. ܘܢܶܠܒܰܫ ܡܳܐܢ̈ܶܐ ܐ̱ܚܖ̈ܳܢܶܐ. ܘܢܰܦܶܩ ܩܶܛܡܳܐ ܠܒܰܪ ܡܶܢ ܡܰܫܪܺܝܬ݂ܳܐ ܠܕܽܘܟܬܳܐ ܕܕܰܟ݂ܝܳܐ.</VERS>
      <VERS vnumber="12">ܘܢܽܘܪܳܐ ܬܶܗܘܶܐ ܝܳܩܕܳܐ ܥܰܠ ܡܰܕܒܚܳܐ ܘܠܳܐ ܬܶܕ݂ܥܰܟ݂. ܘܢܶܟ݂ܫܶܐ ܥܠܰܘܗܝ ܟܳܗܢܳܐ ܩܰܝ̈ܣܶܐ ܡܶܢ ܨܦܰܪ ܠܰܨܦܰܪ. ܘܢܶܣܕܽܘܪ ܥܠܰܘܗܝ ܥܠܳܬ݂ܳܐ. ܘܢܰܣܶܩ ܥܠܰܘܗܝ ܬܰܪܒܳܐ ܕܫܰܠܡܳܐ.</VERS>
      <VERS vnumber="13">ܘܢܽܘܪܳܐ ܐܰܡܺܝܢܳܐܺܝܬ ܬܶܗܘܶܐ ܝܳܩܕܳܐ ܥܰܠ ܡܰܕܒܚܳܐ ܘܠܳܐ ܬܶܕ݂ܥܰܟ݂.</VERS>
      <VERS vnumber="14">ܘܗܳܢܳܐ ܢܳܡܽܘܣܳܐ ܕܰܣܡܺܝܕ݂ܳܐ. ܢܩܰܪܒܽܘܢܶܗ ܒܢܰܝ̈ ܐܰܗܪܽܘܢ ܩܕ݂ܳܡ ܡܳܪܝܳܐ ܒܡܰܕܒܚܳܐ.</VERS>
      <VERS vnumber="15">ܘܢܶܦܪܽܘܫ ܡܶܢܶܗ ܡܠܶܐ ܙܘܳܪܶܗ ܡܶܢ ܢܰܫܺܝܦܳܐ ܕܰܣܡܺܝܕ݂ܳܐ ܘܡܶܢ ܡܶܫܚܳܐ. ܘܡܶܢ ܟܽܠܳܗ̇ ܠܒܽܘܢܬܳܐ ܕܥܰܠ ܣܡܺܝܕ݂ܳܐ. ܘܢܰܣܶܩ ܥܰܠ ܡܰܕܒܚܳܐ ܠܪܺܝܚ ܢܝܳܚܳܐ ܕܽܘܟܪܳܢܳܐ ܠܡܳܪܝܳܐ.</VERS>
      <VERS vnumber="16">ܘܰܕ݂ܡܶܫܬܚܰܪ ܡܶܢܶܗ ܢܶܐܟܠܽܘܢ ܐܰܗܪܽܘܢ ܘܰܒܢܰܘ̈ܗܝ. ܦܰܛܺܝܪܳܐ ܢܶܬ݂ܐܟܶܠ ܒܰܐܬ݂ܪܳܐ ܩܰܕܺܝܫܳܐ. ܒܕ݂ܳܪܬܳܐ ܕܡܰܫܟܰܢ ܙܰܒܢܳܐ ܢܶܐܟܠܽܘܢܶܗ.</VERS>
      <VERS vnumber="17">ܠܳܐ ܢܶܬ݂ܶܐܦܶܐ ܚܰܡܺܝܥ. ܡܢܳܬ݂ܗܽܘܢ ܝܰܗܒܬܶܗ ܡܶܢ ܩܽܘܪܒܢܰܝ̈. ܩܕܽܘܫܩܽܘ̈ܕܫܺܝܢ ܗܘ. ܐܰܝܟ݂ ܚܛܳܗܳܐ ܘܰܐܝܟ݂ ܩܽܘܪܒܳܢܳܐ.</VERS>
      <VERS vnumber="18">ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܩܝܳܡܰܐ ܗܘ ܠܥܳܠܰܡ ܠܕܳܖ̈ܰܝܟܽܘܢ. ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܟܽܠ ܕܢܶܩܪܽܘܒ ܠܗܽܘܢ ܢܶܬ݂ܩܰܕܰܫ.</VERS>
      <VERS vnumber="19">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="20">ܗܳܢܰܘ ܩܽܘܪܒܳܢܳܐ ܕܰܐܗܪܽܘܢ ܘܕܰܒܢܰܘ̈ܗܝ. ܕܰܢܩܰܪܒܽܘܢ ܠܡܳܪܝܳܐ ܒܝܰܘܡܳܐ ܕܡܶܬ݂ܡܫܰܚ. ܚܰܕ ܡܶܢ ܥܶܣܪܳܐ ܠܣܰܐܬܳܐ ܢܰܫܺܝܦܳܐ ܣܡܺܝܕ݂ܳܐ ܐܰܡܺܝܢܳܐܺܝܬ. ܦܶܠܓܶܗ ܒܨܰܦܪܳܐ ܘܦܶܠܓܶܗ ܒܪܰܡܫܳܐ ܐܰܡܺܝܢܳܐܺܝܬ.</VERS>
      <VERS vnumber="21">ܥܰܠ ܛܺܝܓ݂ܢܳܐ ܒܡܶܫܚܳܐ ܢܶܬ݂ܥܒܶܕ݂. ܡܪܰܥܕ݂ܳܐ ܢܶܥܒܕ݂ܺܝܘܗܝ. ܘܦܽܘܬܳܝܗܝ ܠܰܣܡܺܝܕ݂ܳܐ ܦܶܬܺܝ̈ܢ ܦܶܬܺܝ̈ܢ. ܘܩܰܪܶܒ ܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="22">ܘܟܳܗܢܳܐ ܕܢܶܬ݂ܡܫܰܚ ܒܳܬ݂ܪܶܗ ܡܶܢ ܒܢܰܘ̈ܗܝ ܢܶܥܒܕ݂ܺܝܘܗܝ. ܩܝܳܡܳܐ ܠܥܳܠܰܡ ܠܡܳܪܝܳܐ. ܡܫܰܡܠܝܳܐܺܝܬ݂ ܬܰܣܶܩ.</VERS>
      <VERS vnumber="23">ܘܟܽܠܶܗ ܣܡܺܝܕ݂ܳܐ ܕܟܳܗܢܳܐ. ܡܫܰܡܠܝܳܐܺܝܬ݂ ܢܶܗܘܶܐ ܘܠܳܐ ܢܶܬ݂ܐܟܶܠ.</VERS>
      <VERS vnumber="24">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="25">ܡܰܠܶܠ ܥܰܡ ܐܰܗܪܽܘܢ ܘܰܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܢܰܘ ܢܳܡܽܘܣܳܐ ܕܰܚܛܳܗܳܐ. ܒܰܐܬ݂ܪܳܐ ܕܡܶܬ݂ܢܰܟ݂ܣܳܐ ܥܠܳܬ݂ܳܐ. ܢܶܬ݂ܢܟܶܣ ܚܛܳܗܳܐ ܩܕ݂ܳܡ ܡܳܪܝܳܐ. ܩܕܽܘܫܩܽܘ̈ܕܫܺܝܢ ܗܘ.</VERS>
      <VERS vnumber="26">ܘܟܳܗܢܳܐ ܕܰܡܕܰܟܶܐ ܠܶܗ. ܢܶܐܟܠܺܝܘܗܝ. ܒܰܐܬܪܳܐ ܩܰܕܺܝܫܳܐ ܢܶܬ݂ܐܟܶܠ ܒܕ݂ܳܪܬܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="27">ܟܽܠ ܕܢܶܩܪܽܘܒ ܠܒܶܣܪܶܗ ܢܶܬ݂ܩܰܕܰܫ. ܘܰܕ݂ܢܶܪܽܘܣ ܡܶܢ ܕܡܶܗ ܥܰܠ ܡܳܐܢܳܐ. ܡܳܐܢܳܐ ܕܡܶܬ݂ܪܣܶܣ ܥܠܰܘܗܝ ܢܶܬ݂ܚܰܠܰܠ ܒܰܐܬܪܳܐ ܩܰܕܺܝܫܳܐ.</VERS>
      <VERS vnumber="28">ܘܡܳܐܢܳܐ ܕܦܰܚܳܪܳܐ ܕܡܶܬ݂ܒܰܫܰܠ ܒܶܗ. ܢܶܬܬܒܰܪ. ܘܶܐܢ ܒܡܳܐܢܳܐ ܕܰܢܚܳܫܳܐ ܢܶܬ݂ܒܰܫܰܠ. ܢܶܬ݂ܡܪܶܩ ܘܢܶܬܬܫܺܝܓ݂ ܒܡܰܝ̈ܳܐ.</VERS>
      <VERS vnumber="29">ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ.</VERS>
      <VERS vnumber="30">ܘܟܽܠ ܚܛܳܗܳܐ ܕܥܳܐܶܠ ܡܶܢ ܕܡܶܗ ܠܡܰܫܟܰܢ ܙܰܒܢܳܐ ܠܰܡܚܰܣܳܝܽܘ ܒܩܽܘܕ݂ܫܳܐ ܠܳܐ ܢܶܬ݂ܐܟܶܠ. ܐܶܠܳܐ ܒܢܽܘܪܳܐ ܢܺܐܩܰܕ݂.</VERS>
    </CHAPTER>
    <CHAPTER cnumber="7">
      <VERS vnumber="1">ܗܳܢܰܘ ܢܳܡܽܘܣܳܐ ܕܩܽܘܪܒܳܢܳܐ. ܩܕܽܘܫܩܽܘ̈ܕܫܺܝܢ ܗܘ.</VERS>
      <VERS vnumber="2">ܒܰܐܬܪܳܐ ܕܢܳܟܣܺܝܢ ܝܰܩܕ݂ܳܐ ܫܰܠܡܳܐ. ܢܶܟܣܽܘܢ ܩܽܘܪܒܳܢܳܐ. ܘܰܕ݂ܡܶܗ ܢܶܪܣܽܘܢ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="3">ܘܟܽܠܶܗ ܬܰܪܒܶܗ ܢܩܰܪܶܒ ܡܶܢܶܗ. ܐܶܠܺܝܬ݂ܳܐ ܘܚܶܠܒܳܐ ܕܰܩܪܺܝܡܳܐ ܠܰܓܘܳܝܳܐ.</VERS>
      <VERS vnumber="4">ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܰܚܨܳܪ ܟܰܒܕܳܐ ܥܰܡ ܟܽܘܠ̈ܝܳܬܳܐ ܢܶܥܒܕܺܝܗ̇.</VERS>
      <VERS vnumber="5">ܘܢܰܣܶܩ ܐܶܢܽܘܢ ܟܳܗܢܳܐ ܠܡܰܕܒܚܳܐ. ܩܽܘܪܒܳܢܳܐ ܠܡܳܪܝܳܐ. ܚܛܳܗܰܐ ܗܘ.</VERS>
      <VERS vnumber="6">ܟܽܠ ܕܶܟܪܳܐ ܕܰܒܢܰܝ̈ ܐܰܗܪܽܘܢ ܢܶܐܟܠܽܘܢܶܗ. ܒܰܐܬܪܳܐ ܩܰܕܺܝܫܳܐ ܢܶܬ݂ܐܟܶܠ. ܩܕܽܘܫܩܽܘ̈ܕܫܺܝܢ ܗܘ.</VERS>
      <VERS vnumber="7">ܐܰܝܟ݂ ܚܛܳܗܳܐ ܗܳܟܰܢܳܐ ܩܽܘܪܒܳܢܳܐ. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܘܟܳܗܢܳܐ ܕܰܡܚܰܣܶܐ ܒܶܗ. ܠܶܗ ܢܶܗܘܶܐ.</VERS>
      <VERS vnumber="8">ܘܟܳܗܢܳܐ ܕܰܡܩܰܪܶܒ ܚܠܳܦ ܚܛܳܗܶܗ ܕܓܰܒܪܳܐ ܝܰܩܕ݂ܳܐ ܫܰܠܡܳܐ. ܡܶܫܟܶܗ ܕܝܰܩܕ݂ܳܐ ܫܰܠܡܳܐ ܕܰܡܩܰܪܶܒ. ܠܟܳܗܢܳܐ ܢܶܗܘܶܐ.</VERS>
      <VERS vnumber="9">ܘܟܽܠܶܗ ܣܡܺܝܕ݂ܳܐ ܕܡܶܬ݂ܶܐܦܶܐ ܒܬܰܢܽܘܪܳܐ. ܘܟܽܠ ܕܡܶܬ݂ܥܒܶܕ݂ ܒܰܛܪܳܛܩܶܠ ܘܥܰܠ ܛܺܝܓ݂ܢܳܐ. ܠܟܳܗܢܳܐ ܕܰܡܩܰܪܶܒ ܠܶܗ ܢܶܗܘܶܐ.</VERS>
      <VERS vnumber="10">ܘܟܽܠ ܣܡܺܝܕ݂ܳܐ ܕܡܶܬܬܦܺܝܠ ܒܡܶܫܚܳܐ. ܘܰܕ݂ܝܰܒܺܝܫ. ܠܟܽܠܗܽܘܢ ܒܢܰܝ̈ ܐܰܗܪܽܘܢ ܢܶܗܘܶܐ. ܠܐ̱ܢܳܫ ܐܰܝܟ݂ ܕܡܳܛܶܐ ܠܶܗ.</VERS>
      <VERS vnumber="11">ܗܳܢܰܘ ܢܳܡܽܘܣܳܐ ܕܕܶܒܚܬܳܐ ܕܰܥܠܳܬ݂ܳܐ ܕܡܶܬ݂ܩܰܪܰܒ ܠܡܳܪܝܳܐ.</VERS>
      <VERS vnumber="12">ܐܶܢ ܥܰܠ ܬܰܘܕܺܝܬ݂ܳܐ ܢܩܰܪܒܺܝܘܗܝ. ܢܩܰܪܶܒ ܥܰܠ ܕܶܒܚܳܐ ܕܬܰܘܕܺܝܬܶܗ. ܚܳܚܖ̈ܳܬܳܐ ܦܰܛܺܝܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܰܡܫܺܝܚܺܝܢ ܒܡܶܫܚܳܐ. ܢܰܫܺܝܦܳܐ ܕܰܡܪܰܥܰܕ݂. ܚܳܚܖ̈ܳܬܳܐ ܕܦܺܝ̈ܠܳܢ ܒܡܶܫܚܳܐ.</VERS>
      <VERS vnumber="13">ܥܰܠ ܚܳܚܽܘܪܬܳܐ ܕܠܰܚܡܳܐ ܚܰܡܺܝܥܳܐ ܢܩܰܪܶܒ ܩܽܘܪܒܳܢܶܗ. ܥܰܠ ܕܶܒܚܳܐ ܕܰܥܠܳܬ݂ܳܐ ܕܬܰܘܕܺܝܬܶܗ.</VERS>
      <VERS vnumber="14">ܘܕܰܢܩܰܪܶܒ ܚܰܕ݂ ܡܶܢ ܗܳܠܶܝܢ ܟܽܠܗܽܘܢ ܩܽܘܖ̈ܒܳܢܶܐ ܦܽܘܪܫܳܢܳܐ ܠܡܳܪܝܳܐ. ܠܟܳܗܢܳܐ ܕܪܳܐܶܣ ܕܡܳܐ ܕܰܥܠܳܬ݂ܳܐ ܠܶܗ ܢܶܗܘܶܐ.</VERS>
      <VERS vnumber="15">ܘܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܕܬܰܘܕܺܝܬܶܗ ܒܝܰܘܡܳܐ ܕܰܡܩܰܪܶܒ ܠܶܗ ܢܶܬ݂ܐܟܶܠ. ܘܠܳܐ ܢܶܫܬܒܶܩ ܡܶܢܶܗ ܡܶܕܶܡ ܠܨܰܦܪܳܐ.</VERS>
      <VERS vnumber="16">ܘܶܐܢ ܢܶܕ݂ܪܰܐ ܗܘ. ܐܰܘ ܦܽܘܪܫܳܢܳܐ ܕܶܒܚܳܐ ܕܩܽܘܪܒܳܢܶܗ. ܒܝܰܘܡܳܐ ܕܡܶܬ݂ܩܰܪܰܒ ܕܶܒܚܳܐ ܢܶܬ݂ܐܟܶܠ. ܘܳܐܦ ܠܝܰܘܡܳܐ ܐ̱ܚܪܺܢܳܐ ܡܶܕܶܡ ܕܝܳܬܰܪ ܡܶܢܶܗ ܬܽܘܒ ܢܶܬ݂ܐܟܶܠ.</VERS>
      <VERS vnumber="17">ܘܡܶܕܶܡ ܕܡܶܫܬܚܰܪ ܡܶܢ ܒܶܣܪܳܐ ܕܕܶܒܚܳܐ ܠܝܰܘܡܳܐ ܕܰܬܠܳܬܳܐ. ܒܢܽܘܪܳܐ ܢܺܐܩܰܕ݂.</VERS>
      <VERS vnumber="18">ܘܶܐܢ ܡܶܬ݂ܐܟܳܠܽܘ ܢܶܬ݂ܐܟܶܠ ܡܶܢ ܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܠܝܰܘܡܳܐ ܕܰܬܠܳܬܳܐ. ܠܳܐ ܢܶܬ݂ܩܰܒܰܠ. ܘܡܰܢ ܕܡܰܩܪܶܒ ܠܶܗ. ܠܳܐ ܢܶܬ݂ܚܰܫܰܒ ܠܶܗ. ܐܶܠܳܐ ܢܶܗܘܶܐ ܡܰܣܠܝܳܐ. ܘܢܰܦܫܳܐ ܕܬܶܐܟ݂ܽܘܠ ܡܶܢܶܗ ܚܛܺܝܬܳܐ ܬܩܰܒܶܠ.</VERS>
      <VERS vnumber="19">ܘܒܶܣܪܳܐ ܕܢܶܩܪܽܘܒ ܠܟܽܠ ܡܶܕܶܡ ܕܰܛܡܰܐ. ܠܳܐ ܢܶܬ݂ܐܟܶܠ. ܐܶܠܳܐ ܒܢܽܘܪܳܐ ܢܺܐܩܰܕ. ܘܟܽܠ ܕܰܕ݂ܟܶܐ ܢܶܐܟ݂ܽܘܠ ܒܶܣܪܳܐ.</VERS>
      <VERS vnumber="20">ܘܢܰܦܫܳܐ ܕܬܶܐܟ݂ܽܘܠ ܡܶܢ ܒܶܣܪܳܐ ܕܕܶܒܚܳܐ ܫܰܠܡܳܐ ܕܡܳܪܝܳܐ ܟܰܕ ܛܰܡܐܽܘܬܶܗ ܥܠܰܘܗܝ. ܬܺܐܒܰܕ ܢܰܦܫܳܐ ܗܳܝ ܡܶܢ ܥܰܡܳܗ̇.</VERS>
      <VERS vnumber="21">ܘܢܰܦܫܳܐ ܟܰܕ ܬܶܩܪܽܘܒ ܒܟܽܠܳܗ̇ ܛܰܡܐܽܘܬܳܐ ܕܐ̱ܢܳܫܳܐ. ܐܰܘ ܒܰܒܥܺܝܪܳܐ ܛܰܡܰܐܬܳܐ. ܐܰܘ ܒܟܽܠ ܪܰܚܫܳܐ ܛܰܡܐܳܐ. ܘܢܶܐܟ݂ܽܘܠ ܡܶܢ ܒܶܣܪܳܐ ܕܕܶܒܚܳܐ ܕܰܥܠܳܬ݂ܳܐ ܕܡܳܪܝܳܐ. ܬܺܐܒܰܕ ܢܰܦܫܳܐ ܗܳܝ ܡܶܢ ܥܰܡܳܗ̇.</VERS>
      <VERS vnumber="22">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="23">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܟܽܠ ܬܰܪܒܳܐ ܕܬܰܘܖ̈ܶܐ. ܘܕܶܐܡܖ̈ܶܐ. ܘܰܕ݂ܥܶܙ̈ܶܐ. ܠܳܐ ܬܶܐܟܠܽܘܢ.</VERS>
      <VERS vnumber="24">ܘܬܰܪܒܳܐ ܕܦܰܓ݂ܪܳܐ. ܘܬܰܪܒܳܐ ܕܰܐܝܕ݂ܳܐ ܕܰܐܟ݂ܺܝܠܳܐ ܠܚܰܝܘܬܳܐ. ܢܶܬ݂ܥܒܶܕ݂ ܠܟܽܠ ܥܒܳܕ. ܘܡܶܐܟ݂ܰܠ ܠܳܐ ܬܶܐܟ݂ܠܽܘܢܶܗ.</VERS>
      <VERS vnumber="25">ܡܶܛܽܠ ܕܟܽܠ ܡܰܢ ܕܢܶܐܟ݂ܽܘܠ ܬܰܪܒܳܐ ܡܶܢ ܒܥܺܝܪܳܐ. ܕܡܶܬ݂ܩܰܪܰܒ ܡܶܢܶܗ ܩܽܘܪܒܳܢܳܐ ܠܡܳܪܝܳܐ. ܬܺܐܒܰܕ ܢܰܦܫܳܐ ܗܳܝ ܕܳܐܟܠܳܐ ܡܶܢ ܥܰܡܳܗ̇.</VERS>
      <VERS vnumber="26">ܘܟܽܠ ܕܡܳܐ ܠܳܐ ܬܶܐܟܠܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ. ܕܦܳܪܰܚܬܳܐ ܘܕܰܒܥܺܝܪܳܐ.</VERS>
      <VERS vnumber="27">ܟܽܠ ܢܰܦܫܳܐ ܕܬܶܐܟ݂ܽܘܠ ܕܡܳܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.</VERS>
      <VERS vnumber="28">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="29">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܰܢ ܕܰܡܩܰܪܶܒ ܕܶܒܚܳܐ ܫܰܠܡܳܐ ܠܡܳܪܝܳܐ. ܢܰܝܬܶܐ ܩܽܘܪܒܳܢܶܗ ܠܡܳܪܝܳܐ ܡܶܢ ܕܶܒܚܳܐ ܕܰܥܠܳܬ݂ܳܐ.</VERS>
      <VERS vnumber="30">ܐܺܝܕܰܘ̈ܗܝ ܢܰܝܬܝ̈ܳܢ ܩܽܘܪܒܳܢܶܗ ܕܡܳܪܝܳܐ. ܘܬܰܪܒܳܐ ܕܥܰܠ ܚܰܕ݂ܝܳܐ ܢܰܝܬܶܐ. ܘܢܳܥܳܐ ܕܡܶܬ݂ܦܪܶܫ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="31">ܘܢܰܣܶܩ ܟܳܗܢܳܐ ܬܰܪܒܳܐ ܠܡܰܕܒܚܳܐ. ܘܢܶܗܘܶܐ ܢܳܥܳܐ ܠܰܐܗܪܽܘܢ ܘܠܰܒܢܰܘ̈ܗܝ.</VERS>
      <VERS vnumber="32">ܘܫܳܩܳܐ ܕܝܰܡܺܝܢܳܐ ܬܶܬܠܽܘܢ ܦܽܘܪܫܳܢܳܐ ܠܡܳܪܝܳܐ. ܡܶܢ ܕܶܒܚܰܝ̈ܟܽܘܢ ܫܰܠ̈ܡܶܐ.</VERS>
      <VERS vnumber="33">ܕܰܡܩܰܪܶܒ ܕܡܳܐ ܘܬܰܪܒܳܐ ܕܰܥܠܳܬ݂ܳܐ ܡܶܢ ܒܢܰܝ̈ ܐܰܗܪܽܘܢ. ܠܶܗ ܬܶܗܘܶܐ ܡܢܳܬܳܐ ܫܳܩܳܐ ܕܝܰܡܺܝܢܳܐ.</VERS>
      <VERS vnumber="34">ܡܶܛܽܠ ܕܚܰܕ݂ܝܳܐ ܕܦܽܘܪܫܳܢܳܐ. ܘܫܳܩܳܐ ܕܦܽܘܪܫܳܢܳܐ. ܢܶܣܒܶܬ݂ ܡܶܢ ܒܢܰܝ̈ ܝܺܣܪܳܐܶܝܠ ܡܶܢ ܕܶܒܚܰܝ̈ܗܽܘܢ ܫܰܠ̈ܡܶܐ. ܘܝܶܗܒܶܬ݂ ܐܶܢܽܘܢ ܠܰܐܗܪܽܘܢ ܟܳܗܢܳܐ ܘܠܰܒܢܰܘ̈ܗܝ. ܩܝܳܡܳܐ ܠܥܳܠܰܡ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="35">ܗܳܕܳܐ ܗܝ ܡܫܺܝܚܽܘܬܳܐ ܕܰܐܗܪܽܘܢ. ܘܰܡܫܺܝܚܽܘܬܳܐ ܕܰܒܢܰܘ̈ܗܝ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܒܝܰܘܡܳܐ ܕܡܶܬ݂ܩܰܪܰܒ ܠܰܡܫܰܡܳܫܽܘ ܠܡܳܪܝܳܐ.</VERS>
      <VERS vnumber="36">ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܶܬܰܠ ܠܗܽܘܢ ܡܶܢ ܒܢܰܝ̈ ܝܺܣܪܳܐܶܝܠ. ܒܝܰܘܡܳܐ ܕܰܡܫܰܚ ܐܶܢܽܘܢ. ܩܝܳܡܳܐ ܠܥܳܠܰܡ ܠܕ݂ܳܖ̈ܰܝܗܽܘܢ.</VERS>
      <VERS vnumber="37">ܗܳܢܳܐ ܢܳܡܽܘܣܳܐ ܕܝܰܩܕܳܐ ܕܰܥܠܳܬ݂ܳܐ. ܘܠܰܣܡܺܝܕ݂ܳܐ ܘܠܰܚܛܳܗܳܐ ܘܰܠܩܽܘܪܒܳܢܳܐ. ܘܰܠܫܽܘܡܠܳܝܳܐ. ܘܰܠܕܶܒܚܳܐ ܕܰܥܠܳܬ݂ܳܐ.</VERS>
      <VERS vnumber="38">ܕܦܰܩܶܕ݂ ܡܳܪܝܳܐ ܠܡܽܘܫܶܐ ܒܛܽܘܪܳܐ ܕܣܺܝܢܰܝ. ܒܝܰܘܡܳܐ ܕܦܰܩܕܶܗ ܥܰܠ ܒܢܰܝ̈ ܝܺܣܪܳܐܶܝܠ. ܕܰܢܩܰܪܶܒ ܩܽܘܪܒܢܰܝ̈ܗܽܘܢ ܠܡܳܪܝܳܐ ܒܡܰܕ݂ܒܪܳܐ ܕܣܺܝܢܰܝ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܕܒܰܪ ܠܰܐܗܪܽܘܢ ܘܠܰܒܢܰܘ̈ܗܝ ܥܰܡܶܗ. ܘܣܰܒ ܠܒܽܘ̈ܫܶܐ ܘܡܶܫܚܳܐ ܕܰܡܫܺܝܚܽܘܬ݂ܳܐ. ܘܬܰܘܪܳܐ ܕܰܚܛܳܗܳܐ. ܘܰܬܪܶܝܢ ܕܶܟ݂ܖ̈ܺܝܢ. ܘܣܰܠܳܐ ܕܦܰܛܺܝܪܳܐ.</VERS>
      <VERS vnumber="3">ܘܟܰܢܶܫ ܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="4">ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܶܐܬ݂ܟܰܢܫܰܬ݂ ܟܽܠܳܗ̇ ܟܢܽܘܫܬܳܐ ܩܕ݂ܳܡ ܡܰܫܟܰܢ ܙܰܒܢܳܐ.</VERS>
      <VERS vnumber="5">ܘܶܐܡܰܪ ܡܽܘܫܶܐ ܠܟܽܠܳܗ̇ ܟܢܽܘܫܬܳܐ. ܗܳܢܰܘ ܦܽܘܩܕܳܢܳܐ ܕܦܰܩܶܕ݂ ܡܳܪܝܳܐ ܠܡܶܥܒܰܕ݂.</VERS>
      <VERS vnumber="6">ܘܩܰܪܶܒ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܐܣܚܺܝ ܐܶܢܽܘܢ ܒܡܰܝ̈ܳܐ.</VERS>
      <VERS vnumber="7">ܘܰܐܠܒܫܶܗ ܟܽܘܬܺܝܢܳܐ. ܘܰܐܣܪܶܗ ܗܶܡܝܳܢܳܐ. ܘܰܐܥܛܦܶܗ ܦܪܺܝܣܳܐ. ܘܰܡܚܳܐ ܦܪܳܙܽܘܡܳܐ ܒܚܰܨܰܘ̈ܗܝ. ܘܝܰܗܒ ܥܠܰܘܗܝ ܦܶܕܬܳܐ. ܘܚܰܙܩܶܗ ܒܗܶܡܝܳܢܳܐ ܕܦܶܕܬܳܐ.</VERS>
      <VERS vnumber="8">ܘܝܰܗܒ ܥܠܶܝܗ̇ ܦܪܺܝܣܳܐ. ܘܝܰܗܒ ܥܰܠ ܦܪܺܝܣܳܐ ܝܺܕܰܥܬܳܐ ܘܩܽܘܫܬܳܐ.</VERS>
      <VERS vnumber="9">ܘܣܳܡ ܡܰܨܢܰܦܬܳܐ ܒܪܺܝܫܶܗ. ܘܣܳܡ ܥܰܠ ܡܰܨܢܰܦܬܳܐ ܠܽܘܩܒܰܠ ܐܰܦܰܘ̈ܗܝ. ܟܠܺܝܠܳܐ ܕܕܰܗܒܳܐ. ܟܠܺܝܠ ܩܽܘܕ݂ܫܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="10">ܘܰܢܣܰܒ ܡܽܘܫܶܐ ܡܶܫܚܳܐ ܕܰܡܫܺܝܚܽܘܬ݂ܳܐ. ܘܰܡܫܰܚ ܠܡܰܫܟܢܳܐ ܘܰܠܟܽܠ ܡܶܕܶܡ ܕܺܐܝܬ݂ ܒܶܗ. ܘܩܰܕܶܫ ܐܶܢܽܘܢ.</VERS>
      <VERS vnumber="11">ܘܪܰܣ ܡܶܢܶܗ ܥܰܠ ܡܰܕܒܚܳܐ ܫܒܰܥ ܙܰܒܢܺܝ̈ܢ. ܘܰܡܫܰܚ ܠܡܰܕܒܚܳܐ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܠܰܩܢܳܐ ܘܰܠܟܰܢܳܗ̇ ܡܫܰܚ ܐܶܢܽܘܢ. ܘܩܰܕܶܫ ܐܶܢܽܘܢ.</VERS>
      <VERS vnumber="12">ܘܰܢܣܰܟ݂ ܡܶܢ ܡܶܫܚܳܐ ܕܰܡܫܺܝܚܽܘܬ݂ܳܐ ܒܪܺܝܫܶܗ ܕܰܐܗܪܽܘܢ. ܘܡܰܫܚܶܗ ܘܩܰܕܫܶܗ.</VERS>
      <VERS vnumber="13">ܘܩܰܪܶܒ ܡܽܘܫܶܐ ܠܰܒܢܰܝ̈ ܐܰܗܪܽܘܢ. ܘܰܐܠܒܶܫ ܐܶܢܽܘܢ ܟܽܘܬܺܝ̈ܢܝܳܬ݂ܳܐ. ܘܶܐܣܰܪ ܐܶܢܽܘܢ ܗܶܡܝܳܢ̈ܶܐ. ܘܰܥܒܰܕ݂ ܠܗܽܘܢ ܟܰܠܘ̈ܶܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="14">ܘܩܰܪܶܒ ܬܰܘܪܳܐ ܕܰܚܛܳܗܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ ܕܰܚܛܳܗܳܐ.</VERS>
      <VERS vnumber="15">ܘܢܰܟ݂ܣܶܗ. ܘܰܢܣܰܒ ܡܽܘܫܶܐ ܡܶܢ ܕܡܳܐ ܒܨܶܒܥܶܗ. ܘܪܰܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܟܰܕ݂ ܚܳܕܰܪ. ܘܕܰܟ݂ܝܶܗ ܠܡܰܕܒܚܳܐ. ܘܰܕ݂ܡܳܐ ܢܣܰܟ݂ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ . ܘܩܰܕܫܶܗ ܘܚܰܣܝܶܗ.</VERS>
      <VERS vnumber="16">ܘܰܢܣܰܒ ܟܽܠܶܗ ܬܰܪܒܳܐ ܕܰܩܪܺܝܡ ܥܰܠ ܓܘܳܝܳܐ. ܘܰܚܨܳܪ ܟܰܒܕܳܐ. ܘܬܰܪܬܶܝܢ ܟܽܘܠ̈ܝܳܢ. ܘܬܰܪܒܗܶܝܢ. ܘܰܐܣܶܩ ܡܽܘܫܶܐ ܠܡܰܕܒܚܳܐ.</VERS>
      <VERS vnumber="17">ܘܬܰܘܪܳܐ. ܘܡܶܫܟܶܗ. ܘܒܶܣܪܶܗ. ܘܦܶܪܬܶܗ. ܐܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="18">ܘܩܰܪܶܒ ܕܶܟܪܳܐ ܕܝܰܩܕܳܐ ܕܰܥܠܳܬ݂ܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟܪܳܐ.</VERS>
      <VERS vnumber="19">ܘܢܰܟ݂ܣܶܗ ܡܽܘܫܶܐ. ܘܪܰܣ ܕܡܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="20">ܘܠܶܗ ܠܕܶܟܪܳܐ ܦܫܰܚ ܗܰܕܳܡܺܝ̈ܢ ܗܰܕܳܡܺܝ̈ܢ. ܘܰܐܣܶܩ ܡܽܘܫܶܐ ܪܺܝܫܐ. ܘܗܰܕܳܡܳܐ. ܘܬܰܪܒܳܐ.</VERS>
      <VERS vnumber="21">ܘܰܓܘܳܝܳܐ ܘܰܟ݂ܪܳܥܳܐ ܐܰܫܺܝܓ݂ ܒܡܰܝ̈ܳܐ. ܘܰܐܣܩܶܗ ܡܽܘܫܶܐ ܠܕܶܟܪܳܐ ܟܽܠܶܗ ܠܡܰܕܒܚܳܐ. ܝܰܩܕܳܐ ܠܰܥܠܳܬ݂ܳܐ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="22">ܘܩܰܪܶܒ ܕܶܟܪܳܐ ܕܰܬܪܶܝܢ. ܕܶܟܪܳܐ ܕܫܽܘܡܠܳܝܳܐ. ܘܣܳܡܘ ܐܰܗܪܽܘܢ ܘܰܒܢܰܘ̈ܗܝ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܕܶܟܪܳܐ.</VERS>
      <VERS vnumber="23">ܘܢܰܟ݂ܣܶܗ ܡܽܘܫܶܐ. ܘܰܢܣܰܒ ܡܶܢ ܕܡܶܗ. ܘܪܰܣ ܥܰܠ ܛܰܪܦܳܐ ܕܶܐܕ݂ܢܶܗ ܕܰܐܗܪܽܘܢ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.</VERS>
      <VERS vnumber="24">ܘܩܰܪܶܒ ܠܰܒܢܰܝ̈ ܐܰܗܪܽܘܢ. ܘܪܰܣ ܡܽܘܫܶܐ ܡܶܢ ܕܡܳܐ ܥܰܠ ܛܰܖ̈ܦܶܐ ܕܶܐܕ݂ܢܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܖ̈ܰܘܳܬܳܐ ܕܺܐܝܕܰܝ̈ܗܽܘܢ ܕܝܰܡܺܝܢܳܐ. ܘܥܰܠ ܟܖ̈ܰܘܳܬܳܐ ܕܖ̈ܶܓܠܰܝܗܽܘܢ ܕܝܰܡܺܝܢܳܐ. ܘܪܰܣ ܡܽܘܫܶܐ ܕܡܳܐ ܥܰܠ ܡܰܕܒܚܳܐ ܟܰܕ ܚܳܕܰܪ.</VERS>
      <VERS vnumber="25">ܘܰܢܣܰܒ ܬܰܪܒܳܐ. ܘܶܐܠܺܝܬ݂ܳܐ. ܘܟܽܠܶܗ ܚܶܠܒܳܐ ܕܰܩܪܺܝܡ ܠܰܓܘܳܝܳܐ. ܘܰܚܨܳܪ ܟܰܒܕܳܐ. ܘܬܰܪܬܶܝܢ ܟܽܘܠ̈ܝܳܢ ܘܬܰܪܒܗܶܝܢ. ܘܫܳܩܳܐ ܕܝܰܡܺܝܢܳܐ.</VERS>
      <VERS vnumber="26">ܘܡܶܢ ܣܰܠܳܐ ܕܦܰܛܺܝܪܳܐ ܕܰܩܕ݂ܳܡ ܡܳܪܝܳܐ. ܢܣܰܒ ܚܳܚܽܘܪܬܳܐ ܚܕ݂ܳܐ ܦܰܛܺܝܪܬܳܐ. ܘܚܳܚܽܘܪܬܳܐ ܚܕ݂ܳܐ ܕܡܶܫܚܳܐ. ܘܠܶܓ݂ܢܳܐ ܚܰܕ݂. ܘܣܳܡ ܥܰܠ ܬܰܪܒܳܐ ܘܥܰܠ ܫܳܩܳܐ ܕܝܰܡܺܝܢܳܐ.</VERS>
      <VERS vnumber="27">ܘܣܳܡ ܐܶܢܽܘܢ ܟܽܠܗܽܘܢ ܒܺܐܝ̈ܕܰܝ ܐܰܗܪܽܘܢ ܘܒܺܐܝ̈ܕܰܝ ܒܢܰܘ̈ܗܝ. ܘܰܦܪܰܫ ܐܶܢܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="28">ܘܰܢܣܰܒ ܐܶܢܽܘܢ ܡܽܘܫܶܐ ܡܶܢ ܐܺܝܕܰܝ̈ܗܽܘܢ. ܘܰܐܣܶܩ ܐܶܢܽܘܢ ܠܡܰܕܒܚܳܐ ܝܰܩܕܳܐ ܕܰܥܠܳܬ݂ܳܐ. ܕܢܶܗܘܽܘܢ ܫܽܘܡܠܳܝܳܐ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="29">ܘܰܢܣܰܒ ܡܽܘܫܶܐ ܚܰܕ݂ܝܳܐ. ܘܦܰܪܫܶܗ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܡܶܢ ܕܶܟܪܳܐ ܕܫܽܘܡܠܳܝܳܐ ܠܡܽܘܫܶܐ ܗܘܳܬ݂ ܡܢܳܬܳܐ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="30">ܘܰܢܣܰܒ ܡܽܘܫܶܐ ܡܶܢ ܡܶܫܚܳܐ ܕܰܡܫܺܝܚܽܘܬ݂ܳܐ ܘܡܶܢ ܕܡܳܐ ܕܥܰܠ ܡܰܕܒܚܳܐ. ܘܪܰܣ ܥܰܠ ܐܰܗܪܽܘܢ. ܘܥܰܠ ܠܒܽܘܫܰܘ̈ܗܝ. ܘܥܰܠ ܒܢܰܘ̈ܗܝ. ܘܥܰܠ ܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ. ܘܩܰܕܶܫ ܠܰܐܗܪܽܘܢ. ܘܠܰܠܒܽܘܫܰܘ̈ܗܝ ܘܠܰܒܢܰܘ̈ܗܝ. ܘܠܰܠܒܽܘ̈ܫܶܐ ܕܰܒܢܰܘ̈ܗܝ ܥܰܡܶܗ.</VERS>
      <VERS vnumber="31">ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܒܰܫܶܠܘ ܒܶܣܪܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܬܰܡܳܢ ܐܽܘܟܠܽܘܗܝ ܠܶܗ ܘܰܠܠܰܚܡܳܐ ܕܰܒܣܰܠܳܐ ܕܫܽܘܡܠܳܝܳܐ. ܐܰܝܟ݂ ܕܶܐܬ݂ܦܰܩܕܶܬ݂ ܕܰܐܗܪܽܘܢ ܘܰܒܢܰܘ̈ܗܝ ܢܶܐܟܠܽܘܢܶܗ.</VERS>
      <VERS vnumber="32">ܘܡܶܕܶܡ ܕܡܶܫܬܚܰܪ ܡܶܢ ܒܶܣܪܳܐ ܘܡܶܢ ܠܰܚܡܳܐ. ܒܢܽܘܪܳܐ ܬܰܘܩܕ݂ܽܘܢܶܗ.</VERS>
      <VERS vnumber="33">ܘܡܶܢ ܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܬܶܦܩܽܘܢ ܫܰܒܥܳܐ ܝܰܘܡܺܝ̈ܢ. ܥܕܰܡܳܐ ܕܡܳܠܶܝܢ ܝܰܘ̈ܡܰܝ ܫܽܘܡܠܳܝܟܽܘܢ. ܡܶܛܽܠ ܕܫܰܒܥܳܐ ܝܰܘܡܺܝ̈ܢ ܡܫܰܡ̈ܠܝܳܢ ܐܺܝ̈ܕܰܝܟܽܘܢ.</VERS>
      <VERS vnumber="34">ܐܰܝܟ݂ ܕܥܶܒܕܶܬ ܒܝܰܘܡܳܐ ܗܳܢܳܐ. ܗܳܟܰܢܳܐ ܦܰܩܶܕ݂ ܡܳܪܝܳܐ ܠܡܶܥܒܰܕ ܘܠܰܡܚܰܣܳܝܽܘ ܥܠܰܝܟܽܘܢ.</VERS>
      <VERS vnumber="35">ܘܰܒܬܰܪܥܳܐ ܕܡܰܫܟܰܢ ܙܰܒܢܳܐ ܬܶܒܘ ܫܰܒܥܳܐ ܝܰܘܡܺܝ̈ܢ. ܐܺܝܡܳܡܳܐ ܘܠܺܠܝܳܐ. ܘܛܰܪܘ ܢܛܽܘܖ̈ܳܬܶܗ ܕܡܳܪܝܳܐ ܘܠܳܐ ܬܡܽܘܬ݂ܽܘܢ. ܡܶܛܽܠ ܕܗܳܟܰܢܳܐ ܐܶܬ݂ܦܰܩܕܶܬ݂.</VERS>
      <VERS vnumber="36">ܘܰܥܒܰܕ݂ܘ ܐܰܗܪܽܘܢ ܘܰܒܢܰܘ̈ܗܝ. ܟܽܠܗܽܘܢ ܦܶܬܓܳܡ̈ܶܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܗܘܳܐ ܒܝܰܘܡܳܐ ܬܡܺܝܢܳܝܳܐ. ܩܪܳܐ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܠܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܘܶܐܡܰܪ ܠܰܐܗܪܽܘܢ. ܣܰܒ ܠܳܟ݂ ܥܶܓ݂ܠܳܐ ܚܰܕ݂ ܒܰܪ ܒܰܩܪܳܐ ܠܰܚܛܳܗܳܐ. ܘܕܶܟܪܳܐ ܕܰܕ݂ܟܶܐ ܡܶܢ ܡܽܘܡܳܐ ܠܝܰܩܕܳܐ ܫܰܠܡܳܐ. ܘܩܰܪܶܒ ܩܕ݂ܳܡ ܡܳܪܝܳܐ.</VERS>
      <VERS vnumber="3">ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܣܰܒܘ ܠܟܽܘܢ ܨܺܦܪܳܝܳܐ ܕܥܶܙ̈ܶܐ ܠܰܚܛܳܗܳܐ. ܘܥܶܓ݂ܠܳܐ. ܘܶܐܡܪܳܐ. ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܠܝܰܩܕܳܐ ܕܰܥܠܳܬ݂ܳܐ.</VERS>
      <VERS vnumber="4">ܘܬܰܘܪܳܐ. ܘܕܶܟܪܳܐ. ܠܕܶܒܚܳܐ ܫܰܠܡܳܐ ܩܕ݂ܳܡ ܡܳܪܝܳܐ. ܘܰܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܡܶܛܽܠ ܕܝܰܘܡܳܢܳܐ ܡܶܬ݂ܚܙܶܐ ܠܟܽܘܢ ܡܳܪܝܳܐ.</VERS>
      <VERS vnumber="5">ܘܰܢܣܰܒܘ ܟܽܠ ܡܶܕܶܡ ܕܦܰܩܶܕ݂ ܐܶܢܽܘܢ ܡܽܘܫܶܐ. ܘܶܐܬ݂ܰܘ ܩܕ݂ܳܡ ܡܰܫܟܰܢ ܙܰܒܢܳܐ. ܘܩܶܪܒܰܬ݂ ܟܽܠܳܗ̇ ܟܢܽܘܫܬܳܐ ܘܩܳܡܘ ܩܕ݂ܳܡ ܡܳܪܝܳܐ.</VERS>
      <VERS vnumber="6">ܘܶܐܡܰܪ ܡܽܘܫܶܐ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܕܬܶܥܒܕ݂ܽܘܢ. ܘܢܶܬ݂ܓܠܶܐ ܥܠܰܝܟܽܘܢ ܫܽܘܒܚܶܗ ܕܡܳܪܝܳܐ.</VERS>
      <VERS vnumber="7">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܩܪܽܘܒ ܩܕ݂ܳܡ ܡܰܕܒܚܳܐ. ܘܩܰܪܶܒ ܚܛܳܗܳܟ݂. ܘܝܰܩܕܳܟ݂ ܫܰܠܡܳܐ. ܘܚܰܣܳܐ ܥܠܰܝܟ ܘܥܰܠ ܥܰܡܳܐ. ܘܩܰܪܶܒ ܩܽܘܪܒܳܢܳܐ ܕܥܰܡܳܐ. ܘܚܰܣܳܐ ܥܠܰܝܗܽܘܢ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ.</VERS>
      <VERS vnumber="8">ܘܰܩܪܶܒ ܐܰܗܪܽܘܢ ܠܘܳܬ݂ ܡܰܕܒܚܳܐ. ܘܰܢܟܰܣ ܥܶܓ݂ܠܳܐ ܕܰܚܛܳܗܳܐ ܕܺܝܠܶܗ.</VERS>
      <VERS vnumber="9">ܘܩܰܪܶܒܘ ܠܶܗ ܕܡܳܐ ܒܢܰܘ̈ܗܝ ܕܰܐܗܪܽܘܢ. ܘܰܨܒܰܥ ܨܶܒܥܶܗ ܒܰܕ݂ܡܳܐ. ܘܪܰܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ. ܘܰܕ݂ܡܳܐ ܐܶܫܰܕ݂ ܥܰܠ ܫܦܽܘܠܰܘ̈ܗܝ ܕܡܰܕܒܚܳܐ.</VERS>
      <VERS vnumber="10">ܘܬܰܪܒܳܐ ܘܟܽܘܠ̈ܝܳܬܳܐ ܘܰܚܨܳܪ ܟܰܒܕܳܐ ܡܶܢ ܚܛܳܗܳܐ ܐܰܣܶܩ ܠܡܰܕܒܚܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="11">ܘܒܶܣܪܳܐ ܘܡܶܫܟܳܐ ܐܰܘܩܶܕ݂ ܒܢܽܘܪܳܐ ܠܒܰܪ ܡܶܢ ܡܰܫܪܺܝܬ݂ܳܐ.</VERS>
      <VERS vnumber="12">ܘܰܢܟܰܣ ܝܰܩܕܳܐ ܫܰܠܡܳܐ. ܘܡܰܛܺܝܘ ܠܶܗ ܕܡܳܐ ܒܢܰܝ̈ ܐܰܗܪܽܘܢ. ܘܪܰܣܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="13">ܘܝܰܩܕܳܐ ܫܰܠܡܳܐ ܡܰܛܺܝܘ ܠܶܗ. ܘܦܰܫܚܶܗ ܗܰܕܳܡ ܗܰܕܳܡ. ܘܪܺܝܫܐ ܐܰܣܶܩ ܠܡܰܕܒܚܳܐ.</VERS>
      <VERS vnumber="14">ܘܰܐܫܺܝܓ݂ ܓܘܳܝܳܐ ܘܰܟ݂ܖ̈ܳܥܶܐ. ܘܰܐܣܶܩ ܝܰܩܕܳܐ ܫܰܠܡܳܐ ܥܰܠ ܡܰܕܒܚܳܐ.</VERS>
      <VERS vnumber="15">ܘܩܰܪܶܒ ܩܽܘܪܒܳܢܳܐ ܕܥܰܡܳܐ. ܘܰܢܣܰܒ ܨܺܦܪܳܝܳܐ ܕܰܚܛܳܗܳܐ ܕܥܰܡܳܐ. ܘܢܰܟ݂ܣܶܗ. ܘܕܰܟ݂ܝܶܗ. ܐܰܝܟ݂ ܩܰܕܡܳܝܳܐ.</VERS>
      <VERS vnumber="16">ܘܩܰܪܶܒ ܝܰܩܕܳܐ ܫܰܠܡܳܐ. ܘܥܰܒܕܶܗ ܐܰܝܟ݂ ܙܶܕ݂ܩܶܗ.</VERS>
      <VERS vnumber="17">ܘܩܰܪܶܒ ܣܡܺܝܕ݂ܳܐ. ܘܰܡܠܳܐ ܐܺܝܕ݂ܶܗ ܡܶܢܶܗ ܘܰܐܣܶܩ ܥܰܠ ܡܰܕܒܚܳܐ. ܠܒܰܪ ܡܶܢ ܝܰܩܕܳܐ ܫܰܠܡܳܐ ܕܨܺܦܪܳܝܳܐ.</VERS>
      <VERS vnumber="18">ܘܰܢܟܰܣ ܠܬܰܘܪܳܐ. ܘܰܠܕܶܟܪܳܐ. ܕܶܒܚܳܐ ܫܰܠܡܳܐ ܕܥܰܡܳܐ. ܘܡܰܛܺܝܘ ܠܶܗ ܒܢܰܝ̈ ܐܰܗܪܽܘܢ ܕܡܳܐ. ܘܪܰܣܶܗ ܥܰܠ ܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="19">ܘܬܰܪܒܳܐ ܕܬܰܘܪܳܐ. ܘܰܕܕܶܟܪܳܐ. ܘܶܐܠܺܝܬ݂ܳܐ. ܘܰܩܪܳܡܳܐ ܕܰܓܘܳܝܳܐ. ܘܟܽܘܠ̈ܝܳܬܳܐ. ܘܰܚܨܳܪ ܟܰܒܕܳܐ.</VERS>
      <VERS vnumber="20">ܘܣܳܡ ܬܰܪܒܳܐ ܥܰܠ ܚܰܕ݂ܘ̈ܳܬܳܐ. ܘܰܐܣܶܩ ܬܰܪܒܳܐ ܠܡܰܕܒܚܳܐ.</VERS>
      <VERS vnumber="21">ܘܰܚܕ݂ܰܘ̈ܳܬܳܐ ܘܫܳܩܳܐ ܕܝܰܡܺܝܢܳܐ. ܦܪܰܫ ܐܰܗܪܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ ܐܰܝܟ݂ ܕܶܐܬ݂ܦܰܩܰܕ ܡܽܘܫܶܐ.</VERS>
      <VERS vnumber="22">ܘܰܐܪܺܝܡ ܐܰܗܪܽܘܢ ܐܺܝܕܰܘ̈ܗܝ ܥܰܠ ܥܰܡܳܐ. ܘܒܰܪܶܟ݂ ܐܶܢܽܘܢ. ܘܰܢܚܶܬ݂ ܟܰܕ݂ ܩܰܪܶܒ ܚܛܳܗܳܐ. ܘܝܰܩܕܳܐ ܫܰܠܡܳܐ. ܘܕܶܒܚܳܐ ܫܰܠܡܳܐ.</VERS>
      <VERS vnumber="23">ܘܥܰܠܘ ܡܽܘܫܶܐ ܘܰܐܗܪܽܘܢ ܠܡܰܫܟܰܢ ܙܰܒܢܳܐ. ܘܰܢܦܰܩܘ ܒܰܪܟ݂ܽܘܗܝ ܠܥܰܡܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ ܩܕ݂ܳܡ ܟܽܠܶܗ ܥܰܡܳܐ.</VERS>
      <VERS vnumber="24">ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟܠܰܬ݂ ܥܰܠ ܡܰܕܒܚܳܐ. ܬܰܪܒܳܐ. ܘܝܰܩܕܳܐ ܫܰܠܡܳܐ. ܘܰܚܙܳܐ ܟܽܠܶܗ ܥܰܡܳܐ ܘܫܰܒܰܚܘ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܢܣܰܒܘ ܒܢܰܝ̈ ܐܰܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܓܒܰܪ ܦܺܝܪܡܶܗ. ܘܣܳܡܘ ܒܗܽܘܢ ܢܽܘܪܳܐ. ܘܣܳܡܘ ܒܗܽܘܢ ܒܶܣ̈ܡܶܐ. ܘܩܰܪܶܒܘ ܩܕ݂ܳܡ ܡܳܪܝܳܐ ܢܽܘܪܳܐ ܢܽܘܟܪܳܝܬܳܐ ܕܠܳܐ ܒܙܰܒܢܳܗ̇. ܕܠܳܐ ܦܰܩܶܕ݂ ܐܶܢܽܘܢ.</VERS>
      <VERS vnumber="2">ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟܠܰܬ݂ ܐܶܢܽܘܢ. ܘܡܺܝܬ݂ܘ ܩܕ݂ܳܡ ܡܳܪܝܳܐ.</VERS>
      <VERS vnumber="3">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܗܳܕ݂ܳܐ ܗܝ ܕܶܐܡܰܪ ܡܳܪܝܳܐ. ܕܰܒܩܰܖ̈ܺܝܒܰܝ ܐܶܬ݂ܩܰܕܰܫ. ܘܰܩܕ݂ܳܡ ܟܽܠܶܗ ܥܰܡܳܐ ܐܶܫܬܰܒܰܚ. ܘܰܫܬܶܩ ܐܰܗܪܽܘܢ.</VERS>
      <VERS vnumber="4">ܘܰܩܪܳܐ ܡܽܘܫܶܐ ܠܡܰܢܫܳܐܶܝܠ. ܘܠܶܐܠܺܝܨܦܳܢ. ܒܢܰܝ̈ ܥܽܘܙܺܝܶܠ ܕܳܕܶܗ ܕܰܐܗܪܽܘܢ. ܘܶܐܡܰܪ ܠܗܽܘܢ. ܩܪܽܘܒܘ ܫܩܽܘܠܘ ܐܰܚܰܝ̈ܟܽܘܢ ܡܶܢ ܩܕ݂ܳܡ ܐܰܦܰܝ̈ ܩܽܘܕ݂ܫܳܐ. ܠܒܰܪ ܡܶܢ ܡܰܫܪܺܝܬ݂ܳܐ.</VERS>
      <VERS vnumber="5">ܘܰܩܪܶܒܘ ܘܰܫܩܰܠܘ ܐܶܢܽܘܢ ܒܟ݂ܽܘܬܺܝ̈ܢܝܳܬ݂ܗܽܘܢ. ܘܰܐܦܶܩܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬ݂ܳܐ. ܐܰܝܟܰܢܳܐ ܕܶܐܡܰܪ ܡܽܘܫܶܐ.</VERS>
      <VERS vnumber="6">ܘܶܐܡܰܪ ܡܽܘܫܶܐ ܠܰܐܗܪܽܘܢ. ܘܠܶܐܠܺܝܥܳܙܳܪ. ܘܠܺܐܝܬ݂ܳܡܳܪ. ܒܢܰܘ̈ܗܝ ܕܰܐܗܪܽܘܢ ܕܶܐܫܬܚܰܪܘ ܠܶܗ. ܖ̈ܺܝܫܰܝܟܽܘܢ ܠܳܐ ܬܶܦܪܥܽܘܢ. ܘܡܳܐܢܰܝ̈ܟܽܘܢ ܠܳܐ ܬܨܰܪܽܘܢ. ܕܠܳܐ ܬܡܽܘܬ݂ܽܘܢ. ܘܢܶܗܘܶܐ ܪܽܘܓܙܳܐ ܥܰܠ ܟܽܠܳܗ̇ ܟܢܽܘܫܬܳܐ. ܘܟܽܠܗܽܘܢ ܐܰܚܰܝ̈ܟܽܘܢ ܕܒܶܝܬ݂ ܝܺܣܪܳܐܶܝܠ. ܢܶܒܟܽܘܢ ܥܰܠ ܡܰܘܩ̈ܕ݂ܶܐ ܕܰܐܘܩܶܕ݂ ܡܳܪܝܳܐ.</VERS>
      <VERS vnumber="7">ܘܡܶܢ ܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܬܶܦܩܽܘܢ. ܕܠܳܐ ܬܡܽܘܬ݂ܽܘܢ. ܡܶܛܽܠ ܕܡܶܫܚܳܐ ܕܰܡܫܺܝܚܽܘܬ݂ܳܐ ܕܡܳܪܝܳܐ ܥܠܰܝܟܽܘܢ. ܘܰܥܒܰܕ݂ܘ ܐܰܝܟ݂ ܡܶܠܬܶܗ ܕܡܽܘܫܶܐ.</VERS>
      <VERS vnumber="8">ܘܡܰܠܶܠ ܡܳܪܝܳܐ ܥܰܡ ܐܰܗܪܽܘܢ. ܘܶܐܡܰܪ ܠܶܗ.</VERS>
      <VERS vnumber="9">ܚܰܡܪܳܐ ܘܫܰܟ݂ܪܳܐ ܠܳܐ ܬܶܫܬܶܐ ܐܰܢ̱ܬ ܘܰܒܢܰܝ̈ܟ ܥܰܡܳܟ݂. ܡܳܐ ܕܥܳܐܠܺܝܬܽܘܢ ܠܡܰܫܟܰܢ ܙܰܒܢܳܐ. ܕܠܳܐ ܬܡܽܘܬ݂ܽܘܢ. ܩܝܳܡܳܐ ܠܥܳܠܰܡ ܠܕܳܖ̈ܰܝܟܽܘܢ.</VERS>
      <VERS vnumber="10">ܕܬܶܦܪܫܽܘܢ ܒܶܝܬ݂ ܩܽܘܕ݂ܫܳܐ ܠܬܰܛܘܰܫܬܳܐ. ܘܒܶܝܬ݂ ܛܰܡܐܳܐ ܠܕܰܟ݂ܝܳܐ.</VERS>
      <VERS vnumber="11">ܘܬܰܠܶܦ ܠܰܒܢܰܝ̈ ܝܺܣܪܳܐܶܝܠ ܟܽܠܗܽܘܢ ܩܝܳܡ̈ܶܐ. ܕܶܐܡܰܪ ܠܗܽܘܢ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
      <VERS vnumber="12">ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܶܐܠܺܝܥܳܙܳܪ. ܘܠܺܐܝܬܳܡܳܪ. ܒܢܰܘ̈ܗܝ ܕܶܐܫܬܚܰܪܘ ܠܶܗ. ܣܰܒܘ ܣܡܺܝܕ݂ܳܐ ܕܝܳܬܰܪ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܐܘܟܠܽܘܗܝ ܦܰܛܺܝܪܳܐ ܥܰܠ ܓܶܢ̱ܒ ܡܰܕܒܚܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ.</VERS>
      <VERS vnumber="13">ܐܘܟܠܽܘܗܝ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܝܳܡܬܳܟ݂ ܗܝ ܘܰܩܝܳܡܬܳܐ ܕܰܒܢܰܝ̈ܟ ܥܰܡܳܟ݂. ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܡܶܛܽܠ ܕܗܳܟܰܢܳܐ ܐܶܬ݂ܦܰܩܕܶܬ݂.</VERS>
      <VERS vnumber="14">ܘܚܰܕ݂ܝܳܐ ܕܦܽܘܪܫܳܢܳܐ ܘܫܳܩܳܐ ܕܦܽܘܪܫܳܢܳܐ. ܐܰܟ݂ܽܘܠܘ ܒܰܐܬܪܳܐ ܕܰܕ݂ܟܶܐ. ܐܰܢ̱ܬ ܘܰܒܢܰܝ̈ܟ. ܘܰܒܢ̈ܳܬܳܟ݂ ܥܰܡܳܟ݂. ܡܶܛܽܠ ܕܰܩܝܳܡܬܳܟ݂ ܗܝ. ܘܰܩܝܳܡܬܳܐ ܕܰܒܢܰܝ̈ܟ ܥܰܡܳܟ݂. ܐܶܬ݂ܝܰܗܒܰܬ݂ ܡܶܢ ܕܶܒܚܳܐ ܫܰܠܡܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="15">ܘܫܳܩܳܐ ܕܦܽܘܪܫܳܢܳܐ. ܘܚܰܕ݂ܝܳܐ ܕܦܽܘܪܫܳܢܳܐ. ܥܰܠ ܩܽܘܪܒܳܢܳܐ ܕܬܰܪܒܳܐ ܢܰܝܬܽܘܢ. ܠܡܶܦܪܰܫ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܘܢܶܗܘܶܐ ܠܳܟ݂ ܘܠܰܒܢܰܝ̈ܟ ܥܰܡܳܟ݂. ܩܝܳܡܳܐ ܠܥܳܠܰܡ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ.</VERS>
      <VERS vnumber="16">ܘܨܺܦܪܳܝܳܐ ܕܰܚܛܳܗܳܐ ܡܶܬ݂ܒܰܥ ܬܰܒܥܶܗ ܡܽܘܫܶܐ. ܘܗܳܐ ܝܺܩܶܕ݂. ܘܰܪܓܶܙ ܥܰܠ ܐܶܠܺܝܥܳܙܳܪ. ܘܥܰܠ ܐܺܝܬܳܡܳܪ. ܒܢܰܘ̈ܗܝ ܕܰܐܗܪܽܘܢ ܕܶܐܫܬܚܰܪܘ ܠܶܗ. ܘܶܐܡܰܪ ܠܗܽܘܢ.</VERS>
      <VERS vnumber="17">ܡܶܛܽܠ ܡܳܢܳܐ ܠܳܐ ܐܶܟܰܠܬܽܘܢ ܚܛܳܗܳܐ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܘ. ܘܠܶܗ ܗܘ ܝܶܗܒܶܬ݂ ܠܟܽܘܢ. ܕܢܶܫܩܽܘܠ ܚܛܳܗܳܗ̇ ܕܰܟܢܽܘܫܬܳܐ. ܘܰܢܚܰܣܶܐ ܥܠܰܝܗܽܘܢ ܩܕ݂ܳܡ ܡܳܪܝܳܐ.</VERS>
      <VERS vnumber="18">ܗܳܐ ܠܳܐ ܥܳܐܶܠ ܡܶܢ ܕܡܶܗ ܠܩܽܘܕ݂ܫܳܐ ܓܘܳܝܳܐ. ܐܶܟܰܠܬܽܘܢܳܝܗܝ ܕܶܝܢ ܒܩܽܘܕ݂ܫܳܐ ܐܰܝܟ݂ ܕܶܐܬ݂ܦܰܩܕܶܬ݂. ܕܰܐܗܪܽܘܢ ܘܰܒܢܰܘ̈ܗܝ ܢܶܐܟܠܽܘܢܶܗ.</VERS>
      <VERS vnumber="19">ܘܶܐܡܰܪ ܐܰܗܪܽܘܢ ܠܡܽܘܫܶܐ. ܗܳܐ ܝܰܘܡܳܢܳܐ ܩܰܪܶܒܘ ܚܛܳܗܰܝ̈ܗܽܘܢ ܘܝܰܩܕܰܝ̈ܗܽܘܢ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܘܡܰܛܝܳܢ̈ܝ ܗܳܠܶܝܢ ܟܽܠܗܶܝܢ. ܘܶܐܠܽܘ ܐܶܟܠܶܬ݂ ܚܛܳܗܳܐ ܝܰܘܡܳܢܳܐ. ܫܰܦܺܝܪ ܗܘܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="20">ܘܰܫܡܰܥ ܡܽܘܫܶܐ. ܘܰܫܦܰܪ ܒܥܰܝܢܰܘ̈ܗܝ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܰܐܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܡܰܠܶܠܘ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܗܳܕ݂ܶܐ ܚܰܝܽܘܬܳܐ ܗܘܰܝܬܽܘܢ ܐܳܟܠܺܝܢ ܡܶܢ ܟܽܠ ܒܥܺܝܪܳܐ ܕܒܰܐܪܥܳܐ.</VERS>
      <VERS vnumber="3">ܟܽܠ ܕܨܰܪܝܳܐ ܦܰܪܣܬ݂ܳܗ̇. ܘܰܦܠܺܝܓ݂ܳܐ ܠܰܬܪܶܝܢ. ܘܡܶܬ݂ܓܰܘܪܪܳܐ. ܠܳܗ̇ ܐܰܟ݂ܽܘܠܘ.</VERS>
      <VERS vnumber="4">ܘܗܳܠܶܝܢ ܠܳܐ ܬܶܐܟܠܽܘܢ ܡܶܢ ܐܰܝܠܶܝܢ ܕܡܶܬ݂ܓܰܘܪܪܺܝܢ ܘܡܶܢ ܐܰܝܠܶܝܢ ܕܨܰܖ̈ܝܳܢ ܦܰܖ̈ܣܳܬ݂ܗܽܘܢ ܓܰܡܠܳܐ ܕܡܶܬ݂ܓܰܘܪܰܪ. ܘܦܰܪܣܬܶܗ ܠܳܐ ܨܰܪܝܳܐ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="5">ܘܰܚܓ݂ܳܣܳܐ ܕܡܶܬ݂ܓܰܘܪܰܪ. ܘܦܰܪܣܬܶܗ ܠܳܐ ܨܰܪܝܳܐ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="6">ܘܰܐܪܢܒܳܐ ܕܡܶܬ݂ܓܰܘܪܪܳܐ. ܘܦܰܪܣܬ݂ܳܗ̇ ܠܳܐ ܨܰܪܝܳܐ. ܛܰܡܐܳܐ ܗ̱ܝ ܠܟܽܘܢ.</VERS>
      <VERS vnumber="7">ܘܰܚܙܺܝܪܳܐ ܕܨܰܪܝܳܐ ܦܰܪܣܬܶܗ. ܘܰܦܠܺܝܓ݂ܳܐ ܠܰܬܪܶܝܢ. ܘܠܳܐ ܡܶܬܓܰܘܪܰܪ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="8">ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ ܘܰܠܦܰܓ݂ܖ̈ܰܝܗܽܘܢ ܠܳܐ ܬܶܬ݂ܩܰܪܒܽܘܢ. ܛܰܡܐܺܝܢ ܐܶܢܽܘܢ ܠܟܽܘܢ.</VERS>
      <VERS vnumber="9">ܘܗܳܠܶܝܢ ܬܶܐܟܠܽܘܢ ܡܶܢ ܟܽܠ ܕܺܐܝܬ݂ ܒܡܰܝ̈ܳܐ. ܟܽܠ ܕܺܐܝܬ݂ ܠܶܗ ܓܶܦ̈ܶܐ. ܘܰܩܠܳܦ̈ܶܐ. ܒܡܰܝ̈ܳܐ. ܒܝܰܡ̈ܡܶܐ. ܘܰܒܖ̈ܶܓ݂ܠܳܬܳܐ. ܐܰܟ݂ܽܘܠܘ.</VERS>
      <VERS vnumber="10">ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܒܝܰܡ̈ܡܶܐ ܘܰܒܖ̈ܶܓ݂ܠܳܬܳܐ. ܘܰܒܟܽܠܳܗ̇ ܪܰܚܫܳܐ ܕܡܰܝ̈ܳܐ. ܘܰܒܟܽܠܳܗ̇ ܢܰܦܫܳܐ ܚܰܝܬܳܐ ܕܰܒܡܰܝ̈ܳܐ. ܛܰܡܐܺܝܢ ܐܶܢܽܘܢ ܠܟܽܘܢ.</VERS>
      <VERS vnumber="11">ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ. ܘܰܠܦܰܓ݂ܖ̈ܰܝܗܽܘܢ ܠܳܐ ܬܛܰܡܐܽܘܢ.</VERS>
      <VERS vnumber="12">ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܒܡܰܝ̈ܳܐ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="13">ܘܗܳܠܶܝܢ ܐܰܣܠܰܘ ܡܶܢ ܦܳܖ̈ܚܳܬܳܐ. ܘܠܳܐ ܢܶܬ݂ܰܐܟܠܽܘܢ. ܡܶܛܽܠ ܕܛܰܡܐܺܝ̈ܢ ܐܶܢܽܘܢ. ܢܶܫܪܳܐ. ܘܕܰܝܬܳܐ.</VERS>
      <VERS vnumber="14">ܘܢܰܥܒܳܐ. ܒܓܶܢܣܰܝ̈ܗܽܘܢ.</VERS>
      <VERS vnumber="15">ܘܢܰܥܳܡܳܐ. ܘܢܶܨܳܐ. ܠܓܶܢܣܰܝ̈ܗܽܘܢ.</VERS>
      <VERS vnumber="16">ܘܥܽܘܕ݂ܳܐ. ܘܫܳܠܶܐ ܢܽܘ̈ܢܶܐ.</VERS>
      <VERS vnumber="17">ܘܩܰܦܽܘܦܳܐ. ܘܟ݂ܽܘܟܒܰܝ. ܘܩܳܩܳܐ. ܘܰܫܪܰܩܪܳܩܳܐ.</VERS>
      <VERS vnumber="18">ܘܚܽܘܪܒܳܐ. ܘܰܐܢܦܳܐ. ܠܓܶܢܣܰܝ̈ܗܽܘܢ.</VERS>
      <VERS vnumber="19">ܘܬܰܪܢܳܓ݂ܽܘܠ ܒܰܪܳܐ. ܘܛܰܘܣܳܐ.</VERS>
      <VERS vnumber="20">ܘܟܽܠܶܗ ܝܰܠܕܳܐ ܕܦܳܪܰܚܬܳܐ ܕܰܡܗܰܠܶܟ݂ ܥܰܠ ܐܰܪܒܰܥ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="21">ܘܗܳܠܶܝܢ ܐܰܟ݂ܽܘܠܘ ܡܶܢ ܟܽܠܶܗ ܝܰܠܕܳܐ ܕܦܳܪܰܚܬܳܐ ܕܰܡܗܰܠܶܟ݂ ܥܰܠ ܐܰܪܒܰܥ. ܕܺܐܝܬ݂ ܠܶܗ ܛܶܦܖ̈ܶܐ ܠܥܶܠ ܡܶܢ ܖ̈ܶܓ݂ܠܰܘܗܝ. ܕܢܳܒܰܪ ܒܗܶܝܢ ܒܰܐܪܥܳܐ.</VERS>
      <VERS vnumber="22">ܗܳܠܶܝܢ ܐܰܟ݂ܽܘܠܘ ܡܶܢܗܽܘܢ. ܩܰܡܨܳܐ ܠܓܶܢܣܶܗ. ܘܚܰܪܓܳܠܳܐ ܠܓܶܢܣܶܗ.</VERS>
      <VERS vnumber="23">ܘܟܽܠܶܗ ܝܰܠܕܳܐ ܕܦܳܪܰܚܬܳܐ ܕܺܐܝܬ݂ ܠܶܗ ܐܰܪܒܰܥ ܖ̈ܶܓ݂ܠܺܝܢ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="24">ܘܰܒܗܳܠܶܝܢ ܬܶܬܛܰܡܐܽܘܢ. ܟܽܠ ܕܩܳܪܶܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="25">ܘܟܽܠ ܕܫܳܩܶܠ ܦܰܓ݂ܖ̈ܰܝܗܽܘܢ ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="26">ܘܟܽܠܳܗ̇ ܒܥܺܝܪܳܐ ܕܨܰܪܝܳܐ ܦܰܪܣܬ݂ܳܗ̇. ܘܠܳܐ ܗܘܳܬ݂ ܦܠܺܝܓ݂ܳܐ ܠܰܬܪܶܝܢ. ܘܠܳܐ ܡܶܬ݂ܓܰܘܪܪܳܐ. ܛܰܡܐܳܐ ܗ̱ܝ ܠܟܽܘܢ. ܘܟܽܠ ܕܢܶܩܪܽܘܒ ܠܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="27">ܘܟܽܠ ܕܰܡܗܰܠܶܟ݂ ܥܰܠ ܐܺܝܕܰܘ̈ܗܝ. ܘܟܽܠܳܗ̇ ܚܰܝܽܘܬܳܐ ܕܰܡܗܰܠܟ݂ܳܐ ܥܰܠ ܐܰܪܒܰܥ. ܛܰܡܐܳܐ ܗ̱ܝ ܠܟܽܘܢ. ܘܟܽܠ ܕܩܳܪܶܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="28">ܘܡܰܢ ܕܫܳܩܶܠ ܦܰܓ݂ܖ̈ܰܝܗܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܡܶܛܽܠ ܕܛܰܡܐܺܝܢ ܐܶܢܽܘܢ ܠܟܽܘܢ.</VERS>
      <VERS vnumber="29">ܘܗܳܠܶܝܢ ܕܛܰܡܐܺܝܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܟܳܟ݂ܽܘܫܬܳܐ. ܘܥܽܘܩܰܒܪܳܐ. ܘܚܰܪܕܳܢܳܐ. ܠܓܶܢܣܰܝ̈ܗܽܘܢ.</VERS>
      <VERS vnumber="30">ܘܳܐܡܰܩܬܳܐ. ܘܚܽܘܠܕܳܐ. ܘܰܨܪܪܺܝܬܳܐ. ܘܚܽܘܠܡܳܛܳܐ. ܘܝܰܕ݂ܝܳܕ݂ܳܐ.</VERS>
      <VERS vnumber="31">ܗܳܠܶܝܢ ܛܰܡܐܺܝܢ ܒܟܽܠܳܗ̇ ܪܰܚܫܳܐ. ܟܽܠ ܕܩܳܪܶܒ ܠܗܽܘܢ ܟܰܕ݂ ܡܺܝܬ݂ܺܝܢ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="32">ܘܟܽܠ ܕܢܳܦܶܠ ܥܠܰܘܗܝ ܡܶܢܗܽܘܢ ܟܰܕ ܡܺܝܬ݂ܺܝܢ. ܢܶܬܛܰܡܰܐ. ܘܟܽܠ ܡܳܐܢܳܐ ܕܩܰܝܣܳܐ. ܐܰܘ ܠܒܽܘܫܳܐ. ܐܰܘ ܡܶܫܟܳܐ. ܐܰܘ ܣܰܩܳܐ. ܐܰܘ ܟܽܠ ܡܳܐܢ ܕܡܶܬ݂ܥܒܶܕ݂ ܒܗܽܘܢ ܥܒܳܕ݂ܳܐ. ܒܡܰܝ̈ܳܐ ܢܶܨܒܥܽܘܢ ܐܶܢܽܘܢ. ܘܢܶܗܘܽܘܢ ܛܰܡܐܺܝܢ ܥܕܰܡܳܐ ܠܪܰܡܫܳܐ. ܘܢܶܬܕܰܟܽܘܢ.</VERS>
      <VERS vnumber="33">ܘܟܽܠ ܡܳܐܢܳܐ ܕܦܰܚܳܪܳܐ ܕܢܳܦܶܠ ܡܶܢܗܽܘܢ ܒܓܰܘܶܗ. ܟܽܠ ܕܰܒܓܰܘܶܗ ܢܶܗܘܶܐ ܛܡܰܐ. ܘܠܶܗ ܬܒܰܪܘ.</VERS>
      <VERS vnumber="34">ܘܡܶܢ ܟܽܠ ܡܶܐܟ݂ܽܘܠܬܳܐ ܕܡܶܬ݂ܐܰܟܠܳܐ. ܕܢܳܦܠܺܝܢ ܥܠܶܝܗ̇ ܡܰܝ̈ܳܐ. ܬܶܬܛܰܡܰܐ. ܘܟܽܠ ܡܰܫܬܝܳܐ ܕܡܶܫܬܬܶܐ ܒܟܽܠ ܡܳܐܢ. ܢܶܬܛܰܡܰܐ.</VERS>
      <VERS vnumber="35">ܘܟܽܠ ܕܢܳܦܶܠ ܡܶܢ ܦܰܓ݂ܖ̈ܰܝܗܽܘܢ ܥܠܰܘܗܝ. ܢܶܗܘܶܐ ܛܡܰܐ. ܬܰܢܽܘܪܳܐ. ܘܒܶܝܬ݂ ܬܦܰܝܳܐ. ܢܶܬ݂ܥܰܩܪܽܘܢ. ܛܰܡܐܺܝܢ ܐܶܢܽܘܢ. ܘܛܰܡܐܺܝܢ ܢܶܗܘܽܘܢ ܠܟܽܘܢ.</VERS>
      <VERS vnumber="36">ܒܪܰܡ ܡܥܺܝܢ̈ܶܐ. ܘܓ݂ܽܘ̈ܒܶܐ. ܘܩܳܒ̈ܝܳܬܳܐ ܕܡܰܝ̈ܳܐ. ܢܶܗܘܽܘܢ ܕܟܶܝܢ. ܘܡܶܢ ܕܢܶܩܪܽܘܒ ܠܦܰܓ݂ܖ̈ܰܝܗܽܘܢ. ܢܶܗܘܶܐ ܛܡܰܐ.</VERS>
      <VERS vnumber="37">ܘܶܐܢ ܢܳܦܶܠ ܡܶܢ ܦܰܓ݂ܖ̈ܰܝܗܽܘܢ ܥܰܠ ܟܽܠ ܒܰܪܙܰܪܥܳܐ ܙܰܪܥܳܐ ܕܡܶܙܕܪܰܥ. ܕܟܶܐ ܗܽܘ.</VERS>
      <VERS vnumber="38">ܘܶܐܢ ܢܦܰܠܘ ܡܰܝ̈ܳܐ ܥܰܠ ܒܰܪܙܰܪܥܳܐ. ܘܰܢܦܰܠ ܡܶܢ ܦܰܓ݂ܖ̈ܰܝܗܽܘܢ ܥܠܰܘܗܝ. ܛܡܰܐ ܗ̱ܘ ܠܟܽܘܢ.</VERS>
      <VERS vnumber="39">ܘܶܐܢ ܢܡܽܘܬ݂ ܡܶܢ ܒܥܺܝܪܳܐ ܕܕܰܟ݂ܝܳܐ ܠܟܽܘܢ ܠܡܶܐܟ݂ܰܠ. ܟܽܠ ܕܢܶܩܪܽܘܒ ܠܦܰܓ݂ܪܶܗ ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="40">ܘܡܰܢ ܕܢܶܐܟ݂ܽܘܠ ܡܶܢ ܦܰܓ݂ܪܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܰܕ݂ܢܶܫܩܽܘܠ ܡܶܢ ܦܰܓ݂ܪܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="41">ܘܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܛܡܰܐ ܗ̱ܘ ܠܟܽܘܢ ܠܳܐ ܬܶܐܟܠܽܘܢ.</VERS>
      <VERS vnumber="42">ܘܟܽܠ ܕܫܳܐܶܦ ܥܰܠ ܟܰܪܣܶܗ. ܘܟܽܠ ܕܰܡܗܰܠܶܟ݂ ܥܰܠ ܐܰܪܒܰܥ. ܘܥܰܠ ܣܽܘܓ݂ܳܐܐ ܕܖ̈ܶܓ݂ܠܶܐ. ܡܶܢ ܟܽܠ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܠܳܐ ܬܶܐܟܠܽܘܢ ܡܶܢܗܽܘܢ. ܡܶܛܽܠ ܕܛܰܡܐܺܝܢ ܐܶܢܽܘܢ.</VERS>
      <VERS vnumber="43">ܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ. ܕܠܳܐ ܬܶܬܛܰܡܐܽܘܢ ܒܗܽܘܢ. ܠܳܐ ܬܶܬܛܰܡܐܽܘܢ ܒܗܽܘܢ.</VERS>
      <VERS vnumber="44">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܘܬܶܬ݂ܩܰܕܫܽܘܢ ܘܬܶܗܘܢ ܩܰܕܺܝܫܺܝܢ. ܡܶܛܽܠ ܕܩܰܕܺܝܫ ܐ̱ܢܳܐ. ܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܟܽܠܳܗ̇ ܪܰܚܫܳܐ ܕܪܳܚܶܫ ܥܰܠ ܐܰܪܥܳܐ.</VERS>
      <VERS vnumber="45">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܬܶܗܘܢ ܩܰܕܺܝܫܺܝܢ. ܡܶܛܽܠ ܕܩܰܕܺܝܫ ܐ̱ܢܳܐ.</VERS>
      <VERS vnumber="46">ܗܳܢܳܐ ܢܳܡܽܘܣܳܐ ܕܰܒܥܺܝܪܳܐ. ܘܰܕ݂ܦܳܪܰܚܬܳܐ. ܘܰܕ݂ܟܽܠ ܢܰܦܫܳܐ ܚܰܝܬܳܐ ܕܪܳܚܫܳܐ ܒܡܰܝ̈ܳܐ. ܘܰܕ݂ܟܽܠ ܢܰܦܫܳܐ ܕܪܳܚܫܳܐ ܒܰܐܪܥܳܐ.</VERS>
      <VERS vnumber="47">ܘܰܠܡܶܦܪܰܫ ܒܶܝܬ݂ ܛܡܰܐ ܠܕܰܟ݂ܝܳܐ. ܘܒܶܝܬ݂ ܚܰܝܽܘܬܳܐ ܕܡܶܬ݂ܰܐܟܠܳܐ ܠܒܶܝܬ݂ ܚܰܝܽܘܬܳܐ ܕܠܳܐ ܡܶܬ݂ܐܰܟܠܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܬ݂ܳܐ ܟܰܕ݂ ܬܶܒܛܰܢܝ ܘܬܺܐܠܰܕ݂ܝ ܕܶܟܪܳܐ. ܬܶܗܘܶܐ ܛܰܡܐܳܐ ܫܰܒܥܳܐ ܝܰܘܡܺܝ̈ܢ. ܐܰܝܟ݂ ܝܰܘ̈ܡܳܬ݂ܳܐ ܕܟܶܦܣܳܗ̇. ܬܶܗܘܶܐ ܛܰܡܐܳܐ.</VERS>
      <VERS vnumber="3">ܘܰܠܝܰܘܡܳܐ ܕܰܬܡܳܢܝܳܐ ܢܶܓ݂ܙܪܽܘܢ ܒܶܣܪܳܐ ܕܥܽܘܪܠܽܘܬܶܗ.</VERS>
      <VERS vnumber="4">ܘܰܬܠܳܬܺܝܢ ܘܰܬܠܳܬܳܐ ܝܰܘܡܺܝ̈ܢ ܬܶܬܶܒ ܥܰܠ ܕܡܳܐ ܕܰܟ݂ܝܳܐ. ܘܰܒܟܽܠ ܩܽܘܕ݂ܫܳܐ ܠܳܐ ܬܶܬ݂ܩܰܪܰܒܝ. ܘܰܠܡܰܩܕܫܳܐ ܠܳܐ ܬܶܥܽܘܠܝ. ܥܕܰܡܳܐ ܕܢܶܡܠܽܘܢ ܝܰܘ̈ܡܰܝ ܕܰܟ݂ܝܽܘܬ݂ܳܗ̇.</VERS>
      <VERS vnumber="5">ܘܶܐܢ ܢܶܩܒܬ݂ܳܐ ܬܺܐܠܰܕ݂ܝ. ܬܶܗܘܶܐ ܛܰܡܐܳܐ ܐܰܪܒܬܰܥܣܰܪ ܝܰܘܡܺܝ̈ܢ. ܐܰܝܟ݂ ܟܶܦܣܳܗ̇. ܘܶܫܬܺܝܢ ܘܶܐܫܬܳܐ ܝܰܘܡܺܝ̈ܢ ܬܶܬܶܒ ܥܰܠ ܕܡܳܐ ܕܰܟ݂ܝܳܐ.</VERS>
      <VERS vnumber="6">ܘܡܳܐ ܕܰܡܠܰܘ ܝܰܘ̈ܡܳܬ݂ܳܐ ܕܕܰܟ݂ܝܽܘܬ݂ܳܗ̇ ܕܰܒܪܳܐ ܐܰܘ ܕܒܰܪܬܳܐ. ܬܰܝܬܶܐ ܐܶܡܪܳܐ ܒܰܪ ܫܰܢ̱ܬܳܐ ܠܝܰܩܕܳܐ ܫܰܠܡܳܐ. ܘܫܽܘܦܢܺܝܢܳܐ ܐܰܘ ܒܰܪ ܝܰܘܢܳܐ ܠܰܚܛܳܗܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ ܠܘܳܬ݂ ܟܳܗܢܳܐ.</VERS>
      <VERS vnumber="7">ܘܢܰܩܪܒܺܝܗ̇ ܩܕ݂ܳܡ ܡܳܪܝܳܐ. ܘܰܢܚܰܣܶܐ ܥܠܶܝܗ̇. ܘܬܶܬܕܰܟܶܐ ܡܶܢ ܡܰܒܽܘܥܳܐ ܕܰܕ݂ܡܳܗ̇. ܗܳܢܰܐ ܗ̱ܘ ܢܳܡܽܘܣܳܐ ܕܰܐܝܕܳܐ ܕܝܳܠܕܳܐ ܕܶܟܪܳܐ ܐܰܘ ܢܶܩܒܬ݂ܳܐ.</VERS>
      <VERS vnumber="8">ܘܶܐܢ ܠܳܐ ܡܳܛܶܐ ܒܶܐܝ̈ܕܶܝܗ̇ ܕܬܰܝܬܶܐ ܐܶܡܪܳܐ. ܬܶܣܰܒ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܚܰܕ݂ ܠܰܚܛܳܗܳܐ. ܘܚܰܕ݂ ܠܝܰܩܕܳܐ ܫܰܠܡܳܐ. ܘܰܢܚܰܣܶܐ ܥܠܶܝܗ̇ ܟܳܗܢܳܐ ܘܬܶܬܕܰܟܶܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܐ̱ܢܳܫܳܐ ܟܰܕ݂ ܬܶܗܘܶܐ ܒܡܶܫܟܳܐ ܕܒܶܣܪܶܗ ܫܽܘܡܬ݂ܳܐ. ܐܰܘ ܩܰܠܳܦܺܝܬ݂ܳܐ. ܐܰܘ ܒܶܗܩܺܝܬ݂ܳܐ. ܘܬܶܗܘܶܐ ܒܡܶܫܟܳܐ ܕܒܶܣܪܶܗ ܫܽܘܡܬ݂ܳܐ ܕܰܡܚܽܘܬܳܐ ܕܓܰܪܒܳܐ. ܢܰܝܬܽܘܢܶܗ ܠܘܳܬ ܐܰܗܪܽܘܢ ܟܳܗܢܳܐ. ܐܰܘ ܠܘܳܬ݂ ܚܰܕ݂ ܡܶܢ ܒܢܰܘ̈ܗܝ ܟܳܗ̈ܢܶܐ.</VERS>
      <VERS vnumber="3">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܡܶܫܟܳܐ ܕܒܶܣܪܶܗ. ܘܣܰܥܪܳܐ ܕܰܡܚܽܘܬ݂ܳܐ ܐܶܬ݂ܗܦܶܟ݂ ܠܡܶܚܘܰܪ. ܘܚܶܙܘܳܗ̇ ܕܰܡܚܽܘܬ݂ܳܐ ܥܰܡܺܝܩ ܗܽܘ ܡܶܢ ܡܶܫܟܳܐ ܕܒܶܣܪܶܗ. ܡܚܽܘܬ݂ܳܐ ܗ̱ܝ ܕܓܰܪܒܳܐ. ܘܢܶܚܙܶܝܗ̇ ܟܳܗܢܳܐ ܘܰܢܛܰܡܺܐܝܗ̇.</VERS>
      <VERS vnumber="4">ܘܶܐܢ ܒܶܗܩܺܝܬ݂ܳܐ ܚܶܘܪܰܬ݂ ܒܡܶܫܟܳܐ ܕܒܶܣܪܶܗ. ܘܥܰܡܺܝܩܳܐ ܗ̱ܝ ܘܠܳܐ ܡܶܬ݂ܚܰܙܝܳܐ ܡܶܢ ܡܶܫܟܳܐ. ܘܣܰܥܪܳܐ ܠܳܐ ܐܶܬ݂ܗܦܶܟ݂ ܠܡܶܚܘܰܪ. ܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="5">ܘܢܶܚܙܶܝܗ̇ ܟܳܗܢܳܐ ܒܝܰܘܡܳܐ ܕܫܰܒܥܳܐ. ܐܶܢ ܩܳܡܰܬ݂ ܡܚܽܘܬ݂ܳܐ ܒܕ݂ܽܘܟܬ݂ܳܗ̇. ܘܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.</VERS>
      <VERS vnumber="6">ܘܢܶܚܙܶܝܗ̇ ܟܳܗܢܳܐ ܒܳܬܰܪ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ. ܐܶܢ ܕܶܥܟܰܬ݂ ܡܚܽܘܬ݂ܳܐ ܘܠܳܐ ܗܰܠܟܰܬ݂. ܡܚܽܘܬ݂ܳܐ ܗ̱ܝ ܒܡܶܫܟܳܐ. ܢܕܰܟܶܝܗ̇ ܟܳܗܢܳܐ. ܡܶܛܽܠ ܕܚܰܙܳܙܺܝܬܳܐ ܗ̱ܝ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܬܕܰܟܶܐ.</VERS>
      <VERS vnumber="7">ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܒܶܗܩܺܝܬ݂ܳܐ ܒܡܶܫܟܳܐ. ܡܶܢ ܒܳܬܰܪ ܕܰܚܙܳܗ̇ ܟܳܗܢܳܐ ܘܕܰܟܝܳܗ̇. ܢܚܰܘܢܳܗ̇ ܬܽܘܒ ܠܟܳܗܢܳܐ.</VERS>
      <VERS vnumber="8">ܘܢܶܚܙܶܐ ܟܳܗܢܳܐ. ܐܶܢ ܗܰܠܟܰܬ݂ ܒܶܗܩܺܝܬ݂ܳܐ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܓܰܪܒܰܐ ܗ̱ܘ.</VERS>
      <VERS vnumber="9">ܘܰܡܚܽܘܬ݂ܳܐ ܕܓܰܪܒܳܐ ܟܰܕ ܬܶܗܘܶܐ ܒܐ̱ܢܳܫܳܐ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.</VERS>
      <VERS vnumber="10">ܘܢܶܚܙܶܐ ܟܳܗܢܳܐ. ܐܶܢ ܫܽܘܡܬ݂ܳܐ ܚܶܘܳܪܬܳܐ ܒܡܶܫܟܳܐ. ܘܗܺܝ ܗܶܦܟܰܬ݂ ܣܰܥܪܳܗ̇ ܠܡܶܚܘܰܪ. ܘܪܽܘܫܡܳܐ ܕܒܶܣܪܳܐ ܚܰܝܳܐ ܒܫܽܘܡܬ݂ܳܐ.</VERS>
      <VERS vnumber="11">ܓܰܪܒܰܐ ܗ̱ܘ ܥܰܬܺܝܩܳܐ ܒܡܶܫܟܳܐ ܕܒܶܣܪܶܗ. ܢܛܰܡܐܺܝܘܗܝ ܟܳܗܢܳܐ ܘܠܳܐ ܢܶܣܓܪܺܝܘܗܝ. ܡܶܛܽܠ ܕܛܡܰܐ ܗ̱ܘ.</VERS>
      <VERS vnumber="12">ܘܶܐܢ ܡܶܦܪܰܚ ܢܶܦܪܰܚ ܓܰܪܒܳܐ ܒܡܶܫܟܶܗ. ܘܰܢܟܰܣܶܝܘܗܝ ܓܰܪܒܳܐ ܠܟܽܠܶܗ ܡܶܫܟܶܗ. ܡܶܢ ܪܺܝܫܶܗ ܘܰܥܕܰܡܳܐ ܠܖ̈ܶܓ݂ܠܰܘܗܝ. ܟܽܠ ܕܚܳܙܶܝܢ ܥܰܝܢܰܘ̈ܗܝ ܕܟܳܗܢܳܐ.</VERS>
      <VERS vnumber="13">ܢܶܚܙܶܐ ܟܳܗܢܳܐ ܐܶܢ ܟܰܣܺܝ ܓܰܪܒܳܐ ܠܟܽܠܶܗ ܒܶܣܪܶܗ. ܢܕܰܟܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܟܽܠܶܗ ܓܶܝܪ ܐܶܬ݂ܗܦܶܟ݂ ܠܡܶܚܘܰܪ ܡܶܛܽܠ ܕܰܕ݂ܟܶܐ ܗܽܘ.</VERS>
      <VERS vnumber="14">ܘܰܒܝܰܘܡܳܐ ܕܢܶܬ݂ܚܙܶܐ ܒܶܗ ܒܶܣܪܳܐ ܚܰܝܳܐ. ܢܶܗܘܶܐ ܛܡܰܐ.</VERS>
      <VERS vnumber="15">ܘܢܶܚܙܶܐ ܟܳܗܢܳܐ ܠܒܶܣܪܳܐ ܚܰܝܳܐ. ܘܰܢܛܰܡܐܺܝܘܗܝ ܠܒܶܣܪܳܐ ܚܰܝܳܐ. ܛܡܰܐ ܗ̱ܘ. ܡܶܛܽܠ ܕܓܰܪܒܰܐ ܗ̱ܘ.</VERS>
      <VERS vnumber="16">ܘܶܐܢܗܽܘ ܕܶܐܬ݂ܗܦܶܟ݂ ܒܶܣܪܳܐ ܚܰܝܳܐ ܠܡܶܚܘܰܪ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.</VERS>
      <VERS vnumber="17">ܘܢܶܚܙܶܐ ܟܳܗܢܳܐ. ܐܶܢ ܐܶܬ݂ܗܰܦܟܰܬ݂ ܡܚܽܘܬ݂ܳܐ ܠܡܶܚܘܰܪ. ܢܕܰܟܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܡܶܛܽܠ ܕܕܰܟ݂ܝܳܐ ܗ̱ܝ.</VERS>
      <VERS vnumber="18">ܘܒܶܣܪܳܐ ܐܶܢ ܢܶܗܘܶܐ ܫܽܘܚܢܳܐ ܒܡܶܫܟܶܗ. ܘܢܶܬ݂ܰܐܣܶܐ.</VERS>
      <VERS vnumber="19">ܘܬܶܗܘܶܐ ܒܕ݂ܽܘܟܬܶܗ ܕܫܽܘܚܢܳܐ ܫܽܘܡܬ݂ܳܐ ܚܶܘܳܪܬܳܐ. ܐܰܘ ܒܶܗܩܺܝܬ݂ܳܐ ܕܚܶܘܳܪܳܐ ܐܰܘ ܕܣܽܘܡܳܩܳܐ. ܢܚܰܘܢܳܗ̇ ܠܟܳܗܢܳܐ.</VERS>
      <VERS vnumber="20">ܘܢܶܚܙܶܝܗ̇ ܟܳܗܢܳܐ. ܐܶܢ ܚܶܙܘܳܗ̇ ܡܰܟܺܝܟ݂ ܡܶܢ ܡܶܫܟܳܐ. ܘܣܰܥܪܳܗ̇ ܐܶܬ݂ܗܦܶܟ݂ ܠܡܶܚܘܰܪ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ. ܘܰܒܫܽܘܚܢܳܐ ܣܶܓܝܰܬ݂.</VERS>
      <VERS vnumber="21">ܘܶܐܢ ܢܶܚܙܶܐ ܟܳܗܢܳܐ ܕܠܰܝܬ ܒܳܗ̇ ܣܰܥܪܳܐ ܚܶܘܳܪܳܐ. ܘܠܳܐ ܗܘܳܬ݂ ܡܰܟܺܝܟܳܐ ܡܶܢ ܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="22">ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.</VERS>
      <VERS vnumber="23">ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܒܶܗܩܺܝܬ݂ܳܐ. ܘܠܳܐ ܗܰܠܟܰܬ݂. ܫܽܘܡܬ݂ܳܐ ܗ̱ܝ ܕܫܽܘܚܢܳܐ. ܢܕܰܟܶܝܗ̇ ܟܳܗܢܳܐ.</VERS>
      <VERS vnumber="24">ܘܒܶܣܪܳܐ ܐܶܢ ܢܶܗܘܶܐ ܒܡܶܫܟܶܗ ܟܘܳܝܳܐ ܕܢܽܘܪܳܐ. ܘܬܶܗܘܶܐ ܒܫܽܘܡܬ݂ܳܐ ܕܰܟ݂ܘܳܝܳܐ ܒܶܗܩܺܝܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܐܰܘ ܕܡܰܚܘܪܳܐ.</VERS>
      <VERS vnumber="25">ܢܶܚܙܶܐ ܟܳܗܢܳܐ. ܐܶܢ ܐܶܬ݂ܗܦܶܟ݂ ܣܰܥܪܳܐ ܠܡܶܚܘܰܪ ܒܒܶܗܩܺܝܬ݂ܳܐ. ܘܚܶܙܘܳܗ̇ ܥܰܡܺܝܩ ܡܶܢ ܡܶܫܟܳܐ. ܓܰܪܒܰܐ ܗ̱ܘ. ܘܒܰܟ݂ܘܳܝܳܐ ܦܪܰܚ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.</VERS>
      <VERS vnumber="26">ܘܶܐܢ ܢܶܚܙܶܐ ܟܳܗܢܳܐ. ܕܠܰܝܬ ܒܒܶܗܩܺܝܬ݂ܳܐ ܣܰܥܪܳܐ ܚܶܘܳܪܳܐ. ܘܠܳܐ ܗܘܳܬ݂ ܡܰܟܺܝܟܳܐ ܡܶܢ ܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="27">ܘܢܶܚܙܶܐ ܟܳܗܢܳܐ ܒܝܰܘܡܳܐ ܫܒܺܝܥܳܝܳܐ. ܐܶܢ ܗܰܠܟܰܬ݂ ܒܶܗܩܺܝܬ݂ܳܐ ܒܡܶܫܟܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ.</VERS>
      <VERS vnumber="28">ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܒܶܗܩܺܝܬ݂ܳܐ. ܘܠܳܐ ܗܰܠܟܰܬ݂ ܒܡܶܫܟܳܐ. ܐܶܠܳܐ ܫܰܘܝܳܐ ܗ̱ܝ. ܫܽܘܡܬ݂ܳܐ ܗ̱ܝ ܕܰܟ݂ܘܳܝܳܐ. ܢܕܰܟܶܝܗ̇ ܟܳܗܢܳܐ. ܡܶܛܽܠ ܕܫܽܘܡܬ݂ܳܐ ܗ̱ܝ ܕܰܟ݂ܘܳܝܳܐ.</VERS>
      <VERS vnumber="29">ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܐܶܢ ܬܶܗܘܶܐ ܒܶܗ ܡܚܽܘܬ݂ܳܐ ܒܪܺܝܫܶܗ. ܐܰܘ ܒܕܰܩܢܶܗ.</VERS>
      <VERS vnumber="30">ܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܐܶܢ ܚܶܙܘܳܗ̇ ܥܰܡܺܝܩ ܡܶܢ ܡܶܫܟܳܐ. ܘܶܐܢ ܐܺܝܬ݂ ܒܳܗ̇ ܣܥܰܪ ܫܶܡܫܳܐ ܩܰܛܺܝܢܳܐ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܗ̱ܝ ܕܓܰܪܒܳܐ ܕܪܺܝܫܐ ܐܰܘ ܕܕܰܩܢܳܐ.</VERS>
      <VERS vnumber="31">ܘܶܐܢ ܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܕܠܳܐ ܗܘܳܐ ܥܰܡܺܝܩ ܚܶܙܘܳܗ̇ ܡܶܢ ܡܶܫܟܳܐ. ܘܣܰܥܪܳܐ ܐܽܘܟܳܡܳܐ ܠܰܝܬ ܒܳܗ̇. ܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܗܳܝ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="32">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܗܳܝ ܒܝܰܘܡܳܐ ܫܒܺܝܥܳܝܳܐ. ܐܶܢ ܠܳܐ ܗܰܠܟܰܬ݂ ܡܚܽܘܬ݂ܳܐ. ܘܶܐܢ ܠܳܐ ܗܘܳܐ ܒܳܗ̇ ܣܥܰܪ ܫܶܡܫܳܐ. ܘܚܶܙܘܳܗ̇ ܕܰܡܚܽܘܬ݂ܳܐ ܠܳܐ ܗܘܳܐ ܥܰܡܺܝܩ ܡܶܢ ܡܶܫܟܳܐ.</VERS>
      <VERS vnumber="33">ܢܶܓܪܽܘܥ ܣܶܛܖ̈ܶܝܗ̇ ܕܰܡܚܽܘܬ݂ܳܐ. ܘܠܳܗ̇ ܠܳܐ ܢܶܓ݂ܪܽܘܥ. ܘܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ. ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.</VERS>
      <VERS vnumber="34">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܝܰܘܡܳܐ ܫܒܺܝܥܳܝܳܐ. ܐܶܢ ܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܘܚܶܙܘܳܗ̇ ܠܳܐ ܗܘܳܐ ܥܰܡܺܝܩ ܡܶܢ ܡܶܫܟܳܐ. ܢܕܰܟܶܝܗ̇ ܟܳܗܢܳܐ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܬܕܰܟܶܐ.</VERS>
      <VERS vnumber="35">ܘܶܐܢ ܡܗܰܠܳܟ݂ܽܘ ܬܗܰܠܶܟ݂ ܡܚܽܘܬ݂ܳܐ ܒܡܶܫܟܳܐ ܡܶܢ ܒܳܬܰܪ ܕܶܐܬܕܰܟܺܝ.</VERS>
      <VERS vnumber="36">ܢܶܚܙܶܐ ܟܳܗܢܳܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܡܶܫܟܳܐ. ܠܳܐ ܢܫܰܐܶܠ ܟܳܗܢܳܐ ܥܰܠ ܣܥܰܪ ܫܶܡܫܳܐ. ܡܶܛܽܠ ܕܛܡܰܐ ܗ̱ܘ.</VERS>
      <VERS vnumber="37">ܘܶܐܢ ܒܕ݂ܽܘܟܬ݂ܳܗ̇ ܩܳܡܰܬ݂ ܡܚܽܘܬ݂ܳܐ. ܘܣܰܥܪܳܐ ܐܽܘܟܳܡܳܐ ܝܺܥܳܐ ܒܳܗ̇. ܡܶܬ݂ܰܐܣܝܳܐ ܡܚܽܘܬ݂ܳܐ. ܡܶܛܽܠ ܕܕܰܟ݂ܝܳܐ ܗ̱ܝ. ܢܕܰܟܶܝܗ̇ ܟܳܗܢܳܐ.</VERS>
      <VERS vnumber="38">ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܐܶܢ ܬܶܗܘܶܐ ܒܡܶܫܟܳܐ ܕܒܶܣܪܗܽܘܢ ܒܶܗܩܺܝܬ݂ܳܐ ܕܡܰܒܗܩܳܐ ܐܰܘ ܚܶܘܳܪܳܐ.</VERS>
      <VERS vnumber="39">ܢܶܚܙܶܐ ܟܳܗܢܳܐ. ܐܶܢ ܐܺܝܬ݂ ܒܡܶܫܟܳܐ ܕܒܶܣܪܗܽܘܢ ܒܶܗܩܺܝܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܩܰܠܦܺܝܬܳܐ ܣܶܓ݂ܝܰܬ݂ ܒܡܶܫܟܳܐ. ܕܟܶܐ ܗܽܘ.</VERS>
      <VERS vnumber="40">ܘܓܰܒܪܳܐ ܐܶܢ ܢܶܬܰܪ ܣܰܥܪܶܗ ܘܢܰܩܪܰܚ. ܕܟܶܐ ܗܽܘ.</VERS>
      <VERS vnumber="41">ܘܶܐܢ ܡܶܢ ܠܽܘܩܒܰܠ ܐܰܦܰܘ̈ܗܝ ܢܶܬܰܪ ܣܰܥܪܶܗ. ܓܒܳܚܰܐ ܗ̱ܘ. ܕܟܶܐ ܗܽܘ.</VERS>
      <VERS vnumber="42">ܘܶܐܢ ܬܶܗܘܶܐ ܒܰܩܪܳܚܽܘܬܶܗ. ܐܰܘ ܒܰܓ݂ܒܳܚܽܘܬܶܗ. ܡܚܽܘܬ݂ܳܐ ܕܚܶܘܳܪܳܐ. ܐܰܘ ܕܣܽܘܡܳܩܳܐ. ܓܰܪܒܰܐ ܗ̱ܘ ܣܓ݂ܺܝ ܒܰܩܪܳܚܽܘܬܶܗ. ܐܰܘ ܒܰܓ݂ܒܳܚܽܘܬܶܗ.</VERS>
      <VERS vnumber="43">ܢܶܚܙܶܝܗ̇ ܟܳܗܢܳܐ ܠܫܽܘܡܬ݂ܳܐ ܕܰܡܚܽܘܬ݂ܳܐ. ܐܶܢ ܚܶܘܪܰܬ݂ ܘܶܐܢ ܣܶܡܩܰܬ݂ ܒܰܩܪܳܚܽܘܬܶܗ ܐܰܘ ܒܰܓ݂ܒܳܚܽܘܬܶܗ. ܐܰܝܟ݂ ܚܶܙܘܳܐ ܕܓܰܪܒܳܐ ܕܺܐܝܬ݂ ܒܡܶܫܟܳܐ ܕܒܶܣܪܳܐ.</VERS>
      <VERS vnumber="44">ܓܰܪܒܳܐ ܗܽܘ ܓܰܒܪܳܐ ܗܰܘ. ܘܛܰܡܳܐܐ ܗ̱ܘ. ܢܛܰܡܐܺܝܗ̇ ܟܳܗܢܳܐ. ܡܶܛܽܠ ܕܰܡܚܽܘܬ݂ܳܐ ܒܪܺܝܫܶܗ ܗܺܝ.</VERS>
      <VERS vnumber="45">ܘܰܐܝܢܳܐ ܕܰܓ݂ܪܶܒ ܘܺܐܝܬ݂ ܒܶܗ ܡܚܽܘܬ݂ܳܐ. ܡܳܐܢܰܘ̈ܗܝ ܢܶܗܘܽܘܢ ܡܦܰܪܡܺܝܢ. ܘܪܺܝܫܶܗ ܢܶܗܘܶܐ ܦܪܺܝܥ. ܘܥܰܠ ܣܶܦ̈ܘܳܬܶܗ ܢܶܬ݂ܥܰܛܰܦ. ܘܛܰܡܳܐܐ ܢܶܩܪܶܐ ܢܰܦܫܶܗ.</VERS>
      <VERS vnumber="46">ܟܽܠ ܝܰܘ̈ܡܳܬ݂ܳܐ ܕܺܐܝܬ݂ ܒܶܗ ܡܚܽܘܬ݂ܳܐ. ܢܶܗܘܶܐ ܛܡܰܐ. ܡܶܛܽܠ ܕܛܰܡܳܐܐ ܗ̱ܘ. ܒܰܠܚܽܘܕ݂ܘܗܝ ܢܶܬܶܒ. ܘܰܠܒܰܪ ܡܶܢ ܡܰܫܪܺܝܬ݂ܳܐ ܢܶܗܘܶܐ ܡܰܘܬܒܶܗ.</VERS>
      <VERS vnumber="47">ܘܡܰܪܛܽܘܛܳܐ ܐܶܢ ܬܶܗܘܶܐ ܒܳܗ̇ ܡܚܽܘܬ݂ܳܐ ܕܓܰܪܒܳܐ. ܒܡܰܪܛܽܘܛܳܐ ܕܥܰܡܪܳܐ. ܐܰܘ ܒܡܰܪܛܽܘܛܳܐ ܕܟܶܬܳܢܳܐ.</VERS>
      <VERS vnumber="48">ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟ݂ܳܐ ܕܟܶܬܳܢܳܐ. ܐܰܘ ܕܥܰܡܪܳܐ. ܐܰܘ ܒܡܶܫܟܳܐ. ܐܰܘ ܒܟܽܠ ܥܒܳܕ݂ ܕܡܶܫܟܳܐ.</VERS>
      <VERS vnumber="49">ܘܬܶܗܘܶܐ ܡܚܽܘܬ݂ܳܐ ܝܽܘܪܳܩܳܐ. ܐܰܘ ܣܽܘܡܳܩܳܐ. ܒܡܰܪܛܽܘܛܳܐ. ܐܰܘ ܒܡܶܫܟܳܐ. ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟ݂ܳܐ. ܐܰܘ ܒܟܽܠ ܡܳܐܢܳܐ ܕܡܶܫܟܳܐ. ܡܚܽܘܬ݂ܳܐ ܗ̱ܝ ܕܓܰܪܒܳܐ. ܢܚܰܘܢܳܗ̇ ܠܟܳܗܢܳܐ.</VERS>
      <VERS vnumber="50">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ. ܘܢܶܣܓܪܺܝܗ̇ ܟܳܗܢܳܐ ܠܰܡܚܽܘܬ݂ܳܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="51">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܒܝܰܘܡܳܐ ܕܫܰܒܥܳܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܡܰܪܛܽܘܛܳܐ. ܐܰܘ ܒܫܶܬ݂ܝܳܐ. ܐܰܘ ܒܰܟ݂ܪܳܟܳܐ. ܐܰܘ ܒܡܶܫܟܳܐ. ܐܰܘ ܒܟܽܠ ܡܶܫܟܳܐ ܕܡܶܬ݂ܥܒܶܕ݂ ܠܰܥܒܳܕ݂ܳܐ. ܡܚܽܘܬ݂ܳܐ ܗ̱ܝ ܕܓܰܪܒܳܐ ܡܰܪܺܝܪܳܐ. ܛܡܰܐ ܗ̱ܘ.</VERS>
      <VERS vnumber="52">ܢܰܘܩܕ݂ܺܝܘܗܝ ܟܳܗܢܳܐ ܠܡܰܪܛܽܘܛܳܐ. ܐܰܘ ܠܫܶܬ݂ܝܳܐ. ܐܰܘ ܠܰܟ݂ܪܳܟ݂ܳܐ ܕܥܰܡܪܳܐ. ܐܰܘ ܕܟܶܬܳܢܳܐ. ܐܰܘ ܠܟܽܠ ܡܳܐܢܳܐ ܕܡܶܫܟܳܐ ܕܬܶܗܘܶܐ ܒܶܗ ܡܚܽܘܬ݂ܳܐ. ܒܢܽܘܪܳܐ ܢܰܘܩܕ݂ܽܘܢܶܗ. ܡܶܛܽܠ ܕܓܰܪܒܰܐ ܗ̱ܘ ܡܰܪܺܝܪܳܐ.</VERS>
      <VERS vnumber="53">ܘܶܐܢ ܢܶܚܙܶܐ ܟܳܗܢܳܐ ܕܠܳܐ ܗܰܠܟܰܬ݂ ܡܚܽܘܬ݂ܳܐ ܒܡܰܪܛܽܘܛܳܐ. ܐܰܘ ܒܫܶܬܝܳܐ. ܐܰܘ ܒܰܟܪܳܟܳܐ. ܐܰܘ ܒܟܽܠ ܡܳܐܢ ܕܡܶܫܟܳܐ.</VERS>
      <VERS vnumber="54">ܢܶܦܩܽܘܕ݂ ܟܳܗܢܳܐ. ܘܰܢܚܰܠܠܽܘܢ ܡܶܕܶܡ ܕܺܐܝܬ݂ ܒܶܗ ܡܚܽܘܬ݂ܳܐ. ܘܢܶܣܓܪܺܝܗ̇ ܟܳܗܢܳܐ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ.</VERS>
      <VERS vnumber="55">ܘܢܶܚܙܶܝܗ̇ ܟܳܗܢܳܐ ܠܰܡܚܽܘܬ݂ܳܐ ܡܶܢ ܒܳܬܰܪ ܕܚܰܠܠܽܘܗ̇. ܐܶܢ ܠܳܐ ܐܶܬ݂ܚܰܠܰܦ ܚܶܙܘܳܗ̇ ܕܰܡܚܽܘܬ݂ܳܐ. ܘܰܡܚܽܘܬ݂ܳܐ ܠܳܐ ܐܶܬ݂ܚܰܠܦܰܬ݂. ܛܡܰܐ ܗ̱ܘ ܐܰܘܩܶܕܳܝܗܝ ܒܢܽܘܪܳܐ. ܡܚܽܘܬ݂ܳܐ ܗ̱ܝ ܒܚܰܕ݂ܬ݂ܽܘܬܶܗ. ܐܰܘ ܒܰܒܠܳܝܽܘܬܶܗ.</VERS>
      <VERS vnumber="56">ܘܶܐܢ ܢܶܚܙܶܐ ܟܳܗܢܳܐ ܕܫܰܘܝܳܐ ܗ̱ܝ ܡܚܽܘܬ݂ܳܐ ܡܶܢ ܒܳܬܰܪ ܕܶܐܬ݂ܚܰܠܰܠ. ܢܶܩܽܘܕ݂ ܢܶܫܩܠܺܝܗ̇ ܡܶܢ ܡܰܪܛܽܘܛܳܐ. ܐܰܘ ܡܶܢ ܡܶܫܟܳܐ. ܐܰܘ ܡܶܢ ܫܶܬ݂ܝܳܐ. ܐܰܘ ܡܶܢ ܟܪܳܟܳܐ.</VERS>
      <VERS vnumber="57">ܘܶܐܢ ܬܽܘܒ ܬܶܬ݂ܚܙܶܐ ܒܡܰܪܛܽܘܛܳܐ. ܐܰܘ ܒܫܶܬܝܳܐ. ܐܰܘ ܒܰܟܪܳܟܳܐ. ܐܰܘ ܒܟܽܠ ܡܳܐܢ ܕܡܶܫܟܳܐ. ܢܰܘܩܕ݂ܺܝܘܗܝ ܒܢܽܘܪܳܐ. ܡܶܛܽܠ ܕܣܶܓ݂ܝܰܬ݂ ܒܶܗ ܡܚܽܘܬ݂ܳܐ.</VERS>
      <VERS vnumber="58">ܘܡܰܪܛܽܘܛܳܐ. ܐܰܘ ܫܶܬ݂ܝܳܐ. ܐܰܘ ܟܪܳܟ݂ܳܐ. ܐܰܘ ܟܽܠ ܡܳܐܢܳܐ ܕܡܶܫܟܳܐ ܕܡܶܬ݂ܚܰܠܰܠ. ܘܦܳܪܩܳܐ ܡܶܢܗܽܘܢ ܡܚܽܘܬ݂ܳܐ. ܢܶܬ݂ܚܰܠܰܠ ܬܰܪܬܶܝܢ ܙܰܒܢܺܝ̈ܢ. ܘܢܶܬܕܰܟܶܐ.</VERS>
      <VERS vnumber="59">ܗܳܢܰܘ ܢܳܡܽܘܣܳܐ ܕܰܡܚܽܘܬ݂ܳܐ ܕܓܰܪܒܳܐ. ܕܡܰܪܛܽܘܛܳܐ ܕܥܰܡܪܳܐ. ܐܰܘ ܕܟܶܬܳܢܳܐ. ܐܰܘ ܕܫܶܬ݂ܝܳܐ. ܐܰܘ ܕܰܟ݂ܪܳܟ݂ܳܐ. ܐܰܘ ܕܟܽܠ ܡܳܐܢܳܐ ܕܡܶܫܟܳܐ. ܕܰܢܕܰܟܶܝܘܗܝ. ܐܰܘ ܕܰܢܛܰܡܐܺܝܘܗܝ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܗܳܢܳܐ ܢܶܗܘܶܐ ܢܳܡܽܘܣܳܐ ܕܓܰܪܒܳܐ ܒܝܰܘܡܳܐ ܕܡܶܬܕܰܟܶܐ. ܢܰܝܬܽܘܢܶܗ ܠܘܳܬ݂ ܟܳܗܢܳܐ.</VERS>
      <VERS vnumber="3">ܘܢܶܦܽܘܩ ܟܳܗܢܳܐ ܠܒܰܪ ܡܶܢ ܡܰܫܪܺܝܬ݂ܳܐ. ܘܢܶܚܙܶܐ ܟܳܗܢܳܐ. ܐܶܢ ܐܶܬ݂ܰܐܣܝܰܬ݂ ܡܚܽܘܬ݂ܳܐ ܕܓܰܪܒܳܐ ܡܶܢ ܓܰܒܪܳܐ.</VERS>
      <VERS vnumber="4">ܢܶܦܩܽܘܕ݂ ܟܳܗܢܳܐ. ܘܢܰܝܬܽܘܢ ܠܗܰܘ ܕܡܶܬܕܰܟܶܐ. ܬܰܪܬܶܝܢ ܨܶܦܖ̈ܺܝܢ ܚܰܝ̈ܳܬܳܐ ܕܰܟ݂ܝ̈ܳܬܳܐ. ܘܩܰܝܣܳܐ ܕܰܐܪܙܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܙܽܘܦܳܐ.</VERS>
      <VERS vnumber="5">ܘܢܶܦܩܽܘܕ݂ ܟܳܗܢܳܐ. ܘܢܶܟܣܽܘܢ ܨܶܦܪܳܐ ܚܕ݂ܳܐ ܒܡܳܐܢܳܐ ܕܦܰܚܳܪܳܐ ܥܰܠ ܡܰܒܽܘܥܳܐ ܕܡܰܝ̈ܳܐ.</VERS>
      <VERS vnumber="6">ܘܢܶܣܰܒ ܠܨܶܦܪܳܐ ܗܳܝ ܚܰܝܬܳܐ. ܘܩܰܝܣܳܐ ܕܰܐܪܙܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܙܽܘܦܳܐ. ܘܢܶܨܒܽܘܥ ܐܶܢܽܘܢ ܠܗܽܘܢ ܘܰܠܨܶܦܪܳܐ ܚܰܝܬܳܐ. ܒܰܕ݂ܡܳܐ ܕܨܶܦܪܳܐ ܕܶܐܬ݂ܢܰܟ݂ܣܰܬ݂ ܥܰܠ ܡܰܝ̈ܳܐ ܕܡܰܒܽܘܥܳܐ.</VERS>
      <VERS vnumber="7">ܘܢܶܪܽܘܣ ܥܰܠ ܗܰܘ ܕܡܶܬܕܰܟܶܐ ܡܶܢ ܓܰܪܒܳܐ. ܫܒܰܥ ܙܰܒܢܺܝ̈ܢ. ܘܢܶܬܕܰܟܶܐ. ܘܢܰܦܪܚܺܝܗ̇ ܠܨܶܦܪܳܐ ܚܰܝܬܳܐ ܠܰܐܦܰܝ̈ ܚܰܩܠܳܐ.</VERS>
      <VERS vnumber="8">ܘܰܢܚܰܠܶܠ ܡܳܐܢܰܘ̈ܗܝ ܗܰܘ ܕܡܶܬܕܰܟܶܐ. ܘܢܶܓ݂ܪܽܘܥ ܟܽܠܶܗ ܣܰܥܪܶܗ. ܘܢܶܣܚܶܐ ܒܡܰܝ̈ܳܐ. ܘܢܶܬܕܰܟܶܐ. ܘܡܶܢ ܒܳܬܰܪܟܶܢ ܢܶܥܽܘܠ ܠܡܰܫܪܺܝܬ݂ܳܐ. ܘܢܶܬܶܒ ܠܒܰܪ ܡܶܢ ܡܰܫܟܢܶܗ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="9">ܘܰܒܝܰܘܡܳܐ ܕܫܰܒܥܳܐ ܢܶܓ݂ܪܽܘܥ ܟܽܠܶܗ ܣܰܥܪܶܗ. ܪܺܝܫܶܗ. ܘܕܰܩܢܶܗ. ܘܰܓ݂ܒܺܝܢܰܘ̈ܗܝ. ܘܟܽܠܶܗ ܣܰܥܪܶܗ ܢܶܓܪܽܘܥ. ܘܰܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܢܶܬܕܰܟܶܐ.</VERS>
      <VERS vnumber="10">ܘܰܒܝܰܘܡܳܐ ܕܰܬܡܳܢܝܳܐ. ܢܶܣܰܒ ܬܪܶܝܢ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ. ܘܦܰܪܬܳܐ ܚܕ݂ܳܐ ܒܰܪܬ݂ ܫܰܢ̱ܬܳܐ ܕܠܰܝܬ ܒܳܗ̇ ܡܽܘܡܳܐ. ܘܰܬܠܳܬܳܐ ܥܶܣܖ̈ܽܘܢܺܝܢ ܢܰܫܺܝܦܳܐ ܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܩܰܡܢܶܩܺܝܬ݂ܳܐ ܕܡܶܫܚܳܐ.</VERS>
      <VERS vnumber="11">ܘܰܢܩܺܝܡܺܝܘܗܝ ܟܳܗܢܳܐ ܕܰܡܕܰܟܶܐ ܠܗܰܘ ܓܰܒܪܳܐ ܕܡܶܬܕܰܟܶܐ. ܘܰܠܗܽܘܢ ܠܗܳܠܶܝܢ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="12">ܘܢܶܣܰܒ ܟܳܗܢܳܐ ܐܶܡܪܳܐ ܚܰܕ݂. ܘܰܢܩܰܪܒܺܝܘܗܝ ܚܠܳܦ ܚܛܳܗܳܐ. ܘܠܰܡܢܺܩܺܝܬ݂ܳܐ ܕܡܶܫܚܳܐ. ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="13">ܘܢܶܟܣܺܝܘܗܝ ܠܶܐܡܪܳܐ ܒܰܐܬܪܳܐ ܕܢܳܟܶܣ ܚܛܳܗܳܐ ܘܝܰܩܕܳܐ ܫܰܠܡܳܐ. ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܗܰܘ ܕܰܚܠܳܦ ܚܛܳܗܳܐ. ܩܽܘܪܒܳܢܳܐ ܗ̱ܘ ܕܟܳܗܢܳܐ. ܘܰܩܕܽܘܫܩܽܘ̈ܕܫܺܝܢ ܗ̱ܘ.</VERS>
      <VERS vnumber="14">ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ. ܘܢܶܪܽܘܣ ܟܳܗܢܳܐ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.</VERS>
      <VERS vnumber="15">ܘܢܶܣܰܒ ܟܳܗܢܳܐ ܡܢܶܩܺܝܬ݂ܳܐ ܚܕ݂ܳܐ ܕܡܶܫܚܳܐ. ܘܢܶܣܽܘܟ݂ ܥܰܠ ܐܺܝܕ݂ܶܗ ܕܣܶܡܳܠܳܐ ܕܟܳܗܢܳܐ.</VERS>
      <VERS vnumber="16">ܘܢܶܨܒܽܘܥ ܟܳܗܢܳܐ ܨܶܒܥܶܗ ܕܝܰܡܺܝܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ ܕܣܶܡܳܠܳܐ. ܘܢܶܪܽܘܣ ܟܳܗܢܳܐ ܡܶܢ ܡܶܫܚܳܐ ܒܨܶܒܥܶܗ. ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ.</VERS>
      <VERS vnumber="17">ܘܡܶܕܶܡ ܕܝܳܬܰܪ ܡܶܢ ܡܶܫܚܳܐ ܕܒܺܐܝܕ݂ܶܗ ܕܟܳܗܢܳܐ. ܢܶܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ. ܥܰܠ ܕܽܘܟܰܬ݂ ܕܡܳܐ ܕܰܚܛܳܗܳܐ.</VERS>
      <VERS vnumber="18">ܘܡܶܕܶܡ ܕܡܶܫܬܚܰܪ ܡܶܢ ܡܶܫܚܳܐ. ܕܒܺܐܝܕ݂ܶܗ ܕܟܳܗܢܳܐ. ܢܰܪܡܶܐ ܒܪܺܝܫܶܗ ܕܗܰܘ ܕܡܶܬܕܰܟܶܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="19">ܘܰܢܩܰܪܶܒ ܟܳܗܢܳܐ ܩܽܘܪܒܳܢܳܐ ܕܰܚܠܳܦ ܚܛܳܗܳܐ. ܘܰܢܚܰܣܶܐ ܥܠܰܘܗܝ ܕܗܰܘ ܕܡܶܬܕܰܟܶܐ ܡܶܢ ܛܰܡܐܽܘܬܶܗ. ܘܒܳܬ݂ܰܪܟܶܢ ܢܶܟܣܺܝܘܗܝ ܠܝܰܩܕܳܐ ܫܰܠܡܳܐ.</VERS>
      <VERS vnumber="20">ܘܢܰܣܶܩ ܟܳܗܢܳܐ ܝܰܩܕܳܐ ܫܰܠܡܳܐ. ܘܰܣܡܺܝܕ݂ܳܐ ܥܰܠ ܡܰܕܒܚܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܘܢܶܬܕܰܟܶܐ.</VERS>
      <VERS vnumber="21">ܘܶܐܢ ܡܶܣܟܺܝܢ ܗ̱ܘ ܘܠܳܐ ܣܳܦܩܳܐ ܒܺܐܝܕܰܘ̈ܗܝ ܢܶܣܰܒ ܐܶܡܪܳܐ ܚܰܕ݂ ܚܠܳܦ ܚܛܳܗܳܐ ܠܦܽܘܪܫܳܢܳܐ. ܕܢܶܬ݂ܚܰܣܶܐ ܥܠܰܘܗܝ. ܘܚܰܕ݂ ܡܶܢ ܥܶܣܪܳܐ ܠܣܰܐܬܳܐ. ܣܡܺܝܕ݂ܳܐ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ. ܘܡܢܶܩܺܝܬ݂ܳܐ ܚܕ݂ܳܐ ܕܡܶܫܚܳܐ.</VERS>
      <VERS vnumber="22">ܘܰܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ. ܘܢܶܗܘܶܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܰܥܠܳܬ݂ܳܐ.</VERS>
      <VERS vnumber="23">ܘܢܰܝܬܶܐ ܐܶܢܽܘܢ ܠܝܰܘܡܳܐ ܕܰܬܡܳܢܝܳܐ ܠܘܳܬ݂ ܟܳܗܢܳܐ ܕܰܢܕܰܟܶܝܘܗܝ. ܠܬܰܪܥܳܐ ܕܡܰܫܟܰܢ ܙܰܒܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="24">ܘܢܶܣܰܒ ܟܳܗܢܳܐ ܐܶܡܪܳܐ ܚܰܕ݂. ܘܰܡܢܶܩܺܝܬ݂ܳܐ ܕܡܶܫܚܳܐ. ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="25">ܘܢܶܟܣܺܝܘܗܝ ܠܶܐܡܪܳܐ ܕܰܚܛܳܗܳܐ. ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܰܚܛܳܗܳܐ. ܘܢܶܪܽܘܣ ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ.</VERS>
      <VERS vnumber="26">ܘܡܶܢ ܡܶܫܚܳܐ ܢܶܣܽܘܟ݂ ܟܳܗܢܳܐ ܒܺܐܝܕ݂ܶܗ ܕܣܶܡܳܠܳܐ ܕܟܳܗܢܳܐ.</VERS>
      <VERS vnumber="27">ܘܢܶܪܽܘܣ ܟܳܗܢܳܐ ܒܨܶܒܥܶܗ ܕܝܰܡܺܝܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ ܕܣܶܡܳܠܳܐ. ܫܒܰܥ ܙܰܒܢܺܝ̈ܢ ܩܕ݂ܳܡ ܡܳܪܝܳܐ.</VERS>
      <VERS vnumber="28">ܘܢܶܪܽܘܣ ܟܳܗܢܳܐ ܡܶܢ ܡܶܫܚܳܐ ܕܒܺܐܝܕ݂ܶܗ. ܥܰܠ ܛܰܪܦܳܐ ܕܶܐܕ݂ܢܶܗ ܕܝܰܡܺܝܢܳܐ ܕܗܰܘ ܕܡܶܬܕܰܟܶܐ. ܘܥܰܠ ܟܪܳܬܳܐ ܕܺܐܝܕ݂ܶܗ ܕܝܰܡܺܝܢܳܐ. ܘܥܰܠ ܟܪܳܬܳܐ ܕܪܶܓ݂ܠܶܗ ܕܝܰܡܺܝܢܳܐ. ܒܕ݂ܽܘܟܰܬ݂ ܕܡܳܐ ܕܰܚܛܳܗܳܐ.</VERS>
      <VERS vnumber="29">ܘܡܶܕܶܡ ܕܡܶܫܬܚܰܪ ܡܶܢ ܡܶܫܚܳܐ ܕܒܺܐܝܕ݂ܶܗ ܕܟܳܗܢܳܐ. ܢܶܪܽܘܣ ܥܰܠ ܪܺܝܫܶܗ ܕܗܰܘ ܕܡܶܬܕܰܟܶܐ. ܘܰܢܚܰܣܶܐ ܥܠܰܘܗܝ ܩܕ݂ܳܡ ܡܳܪܝܳܐ.</VERS>
      <VERS vnumber="30">ܘܰܢܩܰܪܶܒ ܡܶܢ ܫܽܘܦܢܺܝ̈ܢܶܐ. ܐܰܘ ܡܶܢ ܒܢܰܝ̈ ܝܰܘܢܳܐ. ܡܶܢ ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ.</VERS>
      <VERS vnumber="31">ܘܢܶܗܘܶܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܰܥܠܳܬ݂ܳܐ ܥܰܠ ܣܡܺܝܕ݂ܳܐ. ܘܰܢܚܰܣܶܐ ܟܳܗܢܳܐ ܩܕ݂ܳܡ ܡܳܪܝܳܐ ܥܰܠ ܗܰܘ ܕܡܶܬܕܰܟܶܐ.</VERS>
      <VERS vnumber="32">ܗܳܢܰܘ ܢܳܡܽܘܣܳܐ ܕܡܰܢ ܕܺܐܝܬ݂ ܒܶܗ ܡܚܽܘܬ݂ܳܐ ܕܓܰܪܒܳܐ. ܕܠܳܐ ܣܳܦܩܳܐ ܒܺܐܝܕܰܘ̈ܗܝ ܕܢܶܬܕܰܟܶܐ.</VERS>
      <VERS vnumber="33">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܰܐܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="34">ܟܰܕ݂ ܬܶܥܠܽܘܢ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ. ܘܶܐܬܶܠ ܡܚܽܘܬ݂ܳܐ ܕܓܰܪܒܳܐ ܒܶܝܬ݂ ܐܰܪܰܥ ܝܳܪܬܽܘܬ݂ܟܽܘܢ.</VERS>
      <VERS vnumber="35">ܢܺܐܬܶܐ ܡܳܪܶܗ ܕܒܰܝܬܳܐ. ܘܰܢܚܰܘܶܐ ܠܟܳܗܢܳܐ. ܘܢܺܐܡܰܪ ܠܶܗ ܐܰܝܟ݂ ܡܚܽܘܬ݂ܳܐ ܕܓܰܪܒܳܐ ܐܶܬ݂ܚܰܙܝܰܬ݂ ܠܺܝ ܒܒܰܝܬܳܐ.</VERS>
      <VERS vnumber="36">ܢܶܦܩܽܘܕ݂ ܟܳܗܢܳܐ. ܘܰܢܣܰܦܩܽܘܢܶܗ ܠܒܰܝܬܳܐ. ܥܰܕ݂ܠܳܐ ܢܶܥܽܘܠ ܟܳܗܢܳܐ ܢܶܚܙܶܝܗ̇ ܠܰܡܚܽܘܬ݂ܳܐ. ܕܠܳܐ ܢܶܬܛܰܡܰܐ ܟܽܠ ܕܺܐܝܬ݂ ܒܒܰܝܬܳܐ. ܘܒܳܬ݂ܰܪܟܶܢ ܢܶܥܽܘܠ ܟܳܗܢܳܐ.</VERS>
      <VERS vnumber="37">ܘܢܶܚܙܶܝܗ̇ ܠܰܡܚܽܘܬ݂ܳܐ. ܘܗܳܐ ܡܚܽܘܬ݂ܳܐ ܒܶܐܣܬܳܐ ܕܒܰܝܬܳܐ. ܩܠܳܦ̈ܶܐ ܕܝܽܘܖ̈ܳܩܳܢ. ܐܰܘ ܕܣܽܘܡܳܩ̈ܳܢ. ܘܚܶܙܘܗܶܝܢ ܥܰܡܺܝܩ ܡܶܢ ܐܶܣܬܳܐ.</VERS>
      <VERS vnumber="38">ܢܶܦܽܘܩ ܠܶܗ ܟܳܗܢܳܐ ܠܒܰܪ ܡܶܢ ܒܰܝܬܳܐ. ܘܰܢܩܽܘܡ ܒܬܰܪܥܶܗ. ܘܢܶܣܓܪܺܝܘܗܝ ܠܒܰܝܬܳܐ ܗܰܘ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="39">ܘܢܶܗܦܽܘܟ݂ ܟܳܗܢܳܐ ܒܝܰܘܡܳܐ ܕܫܰܒܥܳܐ. ܘܢܶܚܙܶܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܶܐܣܬܳܐ ܕܒܰܝܬܳܐ.</VERS>
      <VERS vnumber="40">ܢܶܦܩܽܘܕ݂ ܟܳܗܢܳܐ. ܘܢܶܫܡܛܽܘܢ ܐܶܢܽܘܢ ܠܟܺܐܦ̈ܶܐ ܕܺܐܝܬ݂ ܒܗܶܝܢ ܡܚܽܘܬ݂ܳܐ ܕܓܰܪܒܳܐ. ܘܢܰܪܡܽܘܢ ܐܶܢܶܝܢ ܠܒܰܪ ܡܶܢ ܩܪܺܝܬ݂ܳܐ ܒܰܐܬܪܳܐ ܛܰܡܐܳܐ.</VERS>
      <VERS vnumber="41">ܘܒܰܝܬܳܐ ܗܰܘ ܢܶܩܠܦܽܘܢܶܗ ܡܶܢ ܠܓ݂ܰܘ ܟܰܕ݂ ܚܳܕܰܪ. ܘܢܶܫܕܽܘܢ ܥܰܦܪܳܐ ܕܰܩܠܰܦܘ ܠܒܰܪ ܡܶܢ ܩܪܺܝܬ݂ܳܐ ܒܰܐܬܪܳܐ ܛܰܡܐܳܐ.</VERS>
      <VERS vnumber="42">ܘܢܶܣܒܽܘܢ ܟܺܐܦ̈ܶܐ ܐ̱ܚܖ̈ܳܢܝܳܬܳܐ. ܘܢܰܥܠܽܘܢ ܚܠܳܦ ܟܺܐܦ̈ܶܐ. ܘܥܰܦܪܳܐ ܐ̱ܚܪܺܢܳܐ ܢܶܣܒܽܘܢ. ܘܢܶܛܪܽܘܢܶܗ ܠܒܰܝܬܳܐ.</VERS>
      <VERS vnumber="43">ܐܶܢ ܬܗܰܠܶܟ݂ ܡܚܽܘܬ݂ܳܐ ܘܬܶܣܓܶܐ ܒܒܰܝܬܳܐ. ܡܶܢ ܒܳܬܰܪ ܕܶܐܬ݂ܢܣܶܒ̈ܝ ܟܺܐܦ̈ܶܐ. ܡܶܢ ܒܳܬܰܪ ܕܶܐܬ݂ܩܠܶܦ ܒܰܝܬܳܐ ܘܶܐܬܛܰܪܺܝ.</VERS>
      <VERS vnumber="44">ܢܶܥܽܘܠ ܟܳܗܢܳܐ ܘܢܶܚܙܶܐ. ܐܶܢ ܗܰܠܟܰܬ݂ ܡܚܽܘܬ݂ܳܐ ܒܒܰܝܬܳܐ. ܓܰܪܒܰܐ ܗ̱ܘ ܡܰܪܺܝܪܳܐ ܐܺܝܬ݂ ܒܶܗ ܒܒܰܝܬܳܐ. ܛܡܰܐ ܗ̱ܘ.</VERS>
      <VERS vnumber="45">ܢܶܥܩܪܽܘܢܶܗ ܠܒܰܝܬܳܐ. ܠܟܺܐܦܰܘ̈ܗܝ ܘܰܠܩܰܝܣܰܘ̈ܗܝ. ܘܰܠܟܽܠܶܗ ܥܰܦܪܶܗ. ܘܢܰܦܩܽܘܢܶܗ ܠܒܰܪ ܡܶܢ ܩܪܺܝܬ݂ܳܐ ܠܰܐܬ݂ܪܳܐ ܛܰܡܐܳܐ. ܘܢܰܘܩܕ݂ܽܘܢܶܗ ܒܢܽܘܪܳܐ.</VERS>
      <VERS vnumber="46">ܘܡܰܢ ܕܥܳܐܶܠ ܠܓܰܘܶܗ ܕܒܰܝܬܳܐ ܟܽܠ ܝܰܘ̈ܡܳܬ݂ܳܐ ܕܰܣܓܺܝܪ. ܢܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="47">ܘܡܰܢ ܕܕ݂ܳܡܶܟ݂ ܒܓܰܘܶܗ ܕܒܰܝܬܳܐ. ܢܚܰܠܶܠ ܡܳܐܢܰܘ̈ܗܝ. ܘܡܰܢ ܕܳܐܟܶܠ ܒܓܰܘܶܗ ܕܒܰܝܬܳܐ. ܢܚܰܠܶܠ ܡܳܐܢܰܘ̈ܗܝ.</VERS>
      <VERS vnumber="48">ܘܶܐܢ ܢܶܥܽܘܠ ܟܳܗܢܳܐ ܘܢܶܚܙܶܐ ܕܠܳܐ ܗܰܠܟܰܬ݂ ܡܚܽܘܬ݂ܳܐ ܒܒܰܝܬܳܐ. ܡܶܢ ܒܳܬܰܪ ܕܰܛܪܰܐܗܝ ܠܒܰܝܬܳܐ. ܢܕܰܟܶܝܘܗܝ ܟܳܗܢܳܐ ܠܒܰܝܬܳܐ ܗܰܘ. ܡܶܛܽܠ ܕܶܐܬ݂ܰܐܣܝܰܬ݂ ܠܳܗ̇ ܡܚܽܘܬܶܗ.</VERS>
      <VERS vnumber="49">ܘܢܶܣܰܒ ܠܰܡܕܰܟܳܝܽܘܬܶܗ ܠܒܰܝܬܳܐ. ܬܰܪܬܶܝܢ ܨܶܦܖ̈ܺܝܢ ܚܰܝ̈ܳܬܳܐ ܕܰܟ݂ܝ̈ܳܬܳܐ. ܘܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ.</VERS>
      <VERS vnumber="50">ܘܢܶܦܩܽܘܕ݂ ܟܳܗܢܳܐ. ܘܢܶܟܣܽܘܢ ܨܶܦܪܳܐ ܚܕ݂ܳܐ ܒܡܳܐܢܳܐ ܕܦܰܚܳܪܳܐ. ܥܰܠ ܡܰܒܽܘܥܳܐ ܕܡܰܝ̈ܳܐ.</VERS>
      <VERS vnumber="51">ܘܢܶܣܰܒ ܠܨܶܦܪܳܐ ܗܳܝ ܚܰܝܬܳܐ ܐ̱ܚܪܺܬܳܐ. ܘܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܢܶܨܒܽܘܥ ܐܶܢܽܘܢ ܠܗܳܠܶܝܢ ܒܰܕ݂ܡܳܐ ܕܨܶܦܪܳܐ ܗܳܝ ܕܰܢܟ݂ܺܝܣܳܐ. ܘܰܒܡܰܝ̈ܳܐ ܚܰܝ̈ܶܐ. ܘܢܶܪܽܘܣ ܥܰܠ ܒܰܝܬܳܐ ܗܰܘ ܫܒܰܥ ܙܰܒܢܺܝ̈ܢ.</VERS>
      <VERS vnumber="52">ܘܰܢܕܰܟܶܝܘܗܝ ܠܒܰܝܬܳܐ ܒܰܕ݂ܡܳܐ ܕܨܶܦܪܳܐ. ܘܰܒܡܰܝ̈ܳܐ ܚܰܝ̈ܶܐ. ܘܰܒܨܶܦܪܳܐ ܚܰܝܬܳܐ. ܘܰܒܩܰܝܣܳܐ ܕܰܐܪܙܳܐ. ܘܰܒܙܽܘܦܳܐ. ܘܰܒܨܽܘܒܥܳܐ ܕܰܙܚܽܘܪܺܝܬ݂ܳܐ.</VERS>
      <VERS vnumber="53">ܘܢܰܦܪܚܺܝܗ̇ ܠܨܶܦܪܳܐ ܚܰܝܬܳܐ ܠܒܰܪ ܡܶܢ ܩܪܺܝܬ݂ܳܐ ܠܰܐܦܰܝ̈ ܚܰܩܠܳܐ. ܘܰܢܚܰܣܶܐ ܥܰܠ ܒܰܝܬܳܐ. ܘܢܶܬܕܰܟܶܐ.</VERS>
      <VERS vnumber="54">ܗܳܢܳܐ ܢܳܡܽܘܣܳܐ ܢܶܗܘܶܐ ܠܟܽܠ ܡܰܚ̈ܘܳܢ ܕܓܰܪܒܳܐ.</VERS>
      <VERS vnumber="55">ܘܠܰܡܚܽܘܬ݂ܳܐ ܕܓܰܪܒܳܐ. ܕܡܰܪܛܽܘܛܳܐ. ܘܰܕ݂ܒܰܝܬܳܐ.</VERS>
      <VERS vnumber="56">ܘܰܠܫܽܘܡܬ݂ܳܐ. ܘܰܠܩܰܠܳܦܺܝܬ݂ܳܐ. ܘܰܠܒܶܗܩܺܝܬ݂ܳܐ.</VERS>
      <VERS vnumber="57">ܘܰܠܡܶܦܪܰܫ ܒܶܝܬ݂ ܛܡܰܐ ܠܕܰܟ݂ܝܳܐ. ܗܳܢܳܐ ܢܳܡܽܘܣܳܐ ܕܓܰܪܒܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܡܰܠܶܠܘ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܓܒܰܪ ܓܒܰܪ ܟܰܕ݂ ܢܶܗܘܶܐ ܕܳܐܶܒ ܡܶܢ ܒܶܣܪܶܗ ܕܰܘܒܶܗ. ܛܰܡܐܳܐ ܗ̱ܘ.</VERS>
      <VERS vnumber="3">ܘܗܳܕ݂ܶܐ ܬܶܗܘܶܐ ܛܰܡܐܽܘܬܳܐ ܕܕ݂ܰܘܒܶܗ. ܪܳܕܶܐ ܒܶܣܪܶܗ ܥܰܡ ܕܰܘܒܶܗ. ܐܰܘ ܚܬ݂ܺܝܡ ܒܶܣܪܶܗ ܡܶܢ ܕܰܘܒܶܗ. ܛܰܡܐܽܘܬܶܗ ܗܺܝ.</VERS>
      <VERS vnumber="4">ܘܟܽܠ ܡܰܫܟܒܳܐ ܕܕܳܡܶܟ݂ ܥܠܰܘܗܝ ܕܳܝܒܳܐ. ܢܶܗܘܶܐ ܛܡܰܐ. ܘܟܽܠ ܡܳܐܢܳܐ ܕܝܳܬܶܒ ܥܠܰܘܗܝ. ܢܶܗܘܶܐ ܛܡܰܐ.</VERS>
      <VERS vnumber="5">ܘܓܰܒܪܳܐ ܕܢܶܩܪܽܘܒ ܠܡܰܫܟܒܶܗ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="6">ܘܡܰܢ ܕܝܳܬܶܒ ܥܰܠ ܡܳܐܢ̈ܶܐ ܕܝܳܬܶܒ ܥܠܰܘܗܝ ܕܳܝܒܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="7">ܘܡܰܢ ܕܢܶܩܪܽܘܒ ܠܒܶܣܪܶܗ ܕܕܳܝܒܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="8">ܘܶܐܢ ܢܶܪܽܘܩ ܗܰܘ ܡܰܢ ܕܕ݂ܳܐܶܒ ܥܰܠ ܡܰܢ ܕܰܕ݂ܟܶܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="9">ܘܟܽܠ ܡܶܕܶܡ ܕܪܳܟܶܒ ܥܠܰܘܗܝ ܗܰܘ ܡܰܢ ܕܕ݂ܳܐܶܒ. ܢܶܗܘܶܐ ܛܡܰܐ.</VERS>
      <VERS vnumber="10">ܘܟܽܠ ܕܢܶܩܪܽܘܒ ܠܟܽܠ ܡܶܕܶܡ ܕܺܐܝܬ݂ ܬܚܽܘܬ݂ܰܘܗܝ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܡܰܢ ܕܢܶܫܩܽܘܠ ܐܶܢܶܝܢ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="11">ܘܟܽܠ ܕܢܶܩܪܽܘܒ ܠܗܰܘ ܐܰܝܢܳܐ ܕܕܳܐܶܒ. ܡܳܐ ܕܠܳܐ ܐܰܫܺܝܓ݂ ܐܺܝܕܰܘ̈ܗܝ ܒܡܰܝ̈ܳܐ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="12">ܘܡܳܐܢܳܐ ܕܦܰܚܳܪܳܐ ܕܢܶܩܪܽܘܒ ܠܶܗ ܐܰܝܢܳܐ ܕܕ݂ܳܐܶܒ. ܢܶܬܬܒܰܪ. ܘܟܽܠ ܡܳܐܢܳܐ ܕܩܰܝܣܳܐ. ܐܰܘ ܕܰܢܚܳܫܳܐ. ܢܶܬܬܫܺܝܓ݂ ܒܡܰܝ̈ܳܐ.</VERS>
      <VERS vnumber="13">ܘܶܐܢ ܢܶܬ݂ܕܰܟܶܐ ܐܰܝܢܳܐ ܕܕ݂ܳܐܶܒ ܡܶܢ ܕܰܘܒܶܗ. ܢܶܡܢܶܐ ܠܶܗ ܫܰܒܥܳܐ ܝܰܘܡܺܝ̈ܢ. ܘܢܶܬ݂ܕܰܟܶܐ. ܘܰܢܚܰܠܶܠ ܡܳܐܢܰܘ̈ܗܝ ܘܢܰܣܚܶܐ ܒܶܣܪܶܗ ܒܡܰܝ̈ܳܐ ܚܰܝ̈ܶܐ. ܘܢܶܬ݂ܕܰܟܶܐ.</VERS>
      <VERS vnumber="14">ܘܰܠܝܰܘܡܳܐ ܕܰܬܡܳܢܝܳܐ. ܢܶܣܰܒ ܠܶܗ ܬܰܪܬܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܘܢܰܝܬܶܐ ܐܶܢܽܘܢ ܩܕ݂ܳܡ ܡܳܪܝܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܶܬܶܠ ܐܶܢܽܘܢ ܠܟܳܗܢܳܐ.</VERS>
      <VERS vnumber="15">ܘܢܶܥܒܶܕ݂ ܐܶܢܽܘܢ ܟܳܗܢܳܐ ܚܰܕ݂ ܠܰܚܛܳܗܳܐ. ܘܚܰܕ݂ ܠܕܶܒܚܳܐ ܫܰܠܡܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܡܶܢ ܕܰܘܒܶܗ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܘܓܰܒܪܳܐ ܐܶܢ ܢܶܦܽܘܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ. ܢܰܣܚܶܐ ܒܡܰܝ̈ܳܐ ܟܽܠܶܗ ܒܶܣܪܶܗ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="17">ܘܟܽܠ ܡܰܪܛܽܘܛܳܐ. ܐܰܘ ܡܰܫܟܒܳܐ ܕܢܳܦܶܠ ܥܠܰܘܗܝ ܙܰܪܥܳܐ ܕܡܰܕ݂ܡܟ݂ܳܐ. ܢܶܬ݂ܚܰܠܰܠ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="18">ܘܰܐܢ̱ܬܬܳܐ ܕܢܶܕ݂ܡܰܟ݂ ܠܘܳܬ݂ܳܗ̇ ܓܰܒܪܳܐ ܡܰܕ݂ܡܟ݂ܳܐ ܕܙܰܪܥܳܐ. ܢܶܣܚܽܘܢ ܒܡܰܝ̈ܳܐ. ܘܢܶܗܘܽܘܢ ܛܰܡܐܺܝܢ ܥܕܰܡܳܐ ܠܪܰܡܫܳܐ.</VERS>
      <VERS vnumber="19">ܘܰܐܢ̱ܬܬܳܐ ܟܰܕ݂ ܬܶܗܘܶܐ ܕܳܝܒܳܐ ܕܡܳܗ. ܢܶܗܘܶܐ ܕܰܘܒܳܗ̇ ܒܒܶܣܪܳܗ̇. ܘܫܰܒܥܳܐ ܝܰܘܡܺܝ̈ܢ ܬܶܬܶܒ ܒܟܶܦܣܳܗ̇. ܘܟܽܠ ܕܢܶܩܪܽܘܒ ܠܳܗ̇. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="20">ܘܟܽܠ ܡܶܕܶܡ ܕܬܶܕ݂ܡܰܟ݂ ܥܠܰܘܗܝ ܒܟܶܦܣܳܗ̇. ܢܶܗܘܶܐ ܛܡܰܐ. ܘܟܽܠ ܡܶܕܶܡ ܕܬܶܬܶܒ ܥܠܰܘܗܝ. ܢܶܗܘܶܐ ܛܡܰܐ.</VERS>
      <VERS vnumber="21">ܘܟܽܠ ܕܢܶܩܪܽܘܒ ܠܥܰܪܣܳܗ̇. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="22">ܘܟܽܠ ܕܢܶܩܪܽܘܒ ܠܟܽܠ ܡܳܐܢ ܕܬܶܬܶܒ ܥܠܰܘܗܝ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="23">ܘܶܐܢ ܠܡܰܕ݂ܡܟ݂ܳܐ. ܐܰܘ ܠܡܳܐܢܳܐ ܕܝܳܬ݂ܒܳܐ ܥܠܰܘܗܝ ܩܪܶܒ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="24">ܘܶܐܢ ܢܶܕ݂ܡܰܟ݂ ܠܘܳܬ݂ܳܗ̇ ܓܰܒܪܳܐ. ܘܢܶܦܶܠ ܡܶܢ ܟܶܦܣܳܗ̇ ܥܠܰܘܗܝ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ. ܘܟܽܠ ܡܰܕ݂ܡܟ݂ܳܐ ܕܕ݂ܳܡܶܟ݂ ܥܠܰܘܗܝ ܢܶܗܘܶܐ ܛܡܰܐ.</VERS>
      <VERS vnumber="25">ܘܰܐܢ̱ܬܬܳܐ ܟܰܕ݂ ܢܕ݂ܽܘܒ ܕܰܘܒܳܐ ܕܰܕ݂ܡܳܗ̇ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܕܠܳܐ ܙܰܒܢܳܐ ܕܟܶܦܣܳܗ̇. ܐܰܘ ܐܶܢ ܬܕ݂ܽܘܒ ܥܰܠ ܟܶܦܣܳܗ̇. ܟܽܠ ܝܰܘ̈ܡܳܬ݂ܳܐ ܕܕܳܝܒܳܐ ܒܛܰܡܐܽܘܬ݂ܳܗ̇. ܐܰܝܟ݂ ܝܰܘܡܰܝ̈ ܟܶܦܣܳܗ̇ ܢܶܗܘܽܘܢ. ܘܬܶܗܘܶܐ ܛܰܡܐܳܐ.</VERS>
      <VERS vnumber="26">ܘܟܽܠ ܡܰܕ݂ܡܟ݂ܳܐ ܕܬܶܕ݂ܡܳܟ݂ ܥܠܰܘܗܝ. ܟܽܠ ܝܰܘ̈ܡܰܝ ܕܰܘܒܳܗ̇. ܐܰܝܟ݂ ܡܰܕ݂ܡܟ݂ܳܐ ܕܟܶܦܣܳܗ̇ ܢܶܗܘܶܐ ܠܳܗ̇. ܘܟܽܠ ܡܳܐܢܳܐ ܕܬܶܬܶܒ ܥܠܰܘܗܝ. ܢܶܗܘܶܐ ܛܡܰܐ ܐܰܝܟ݂ ܝܰܘ̈ܡܳܬ݂ܳܐ ܕܟܶܦܣܳܗ̇.</VERS>
      <VERS vnumber="27">ܘܟܽܠ ܕܢܶܩܪܽܘܒ ܠܗܽܘܢ ܢܶܬܛܰܡܰܐ. ܘܰܢܚܰܠܶܠ ܡܳܐܢܰܘ̈ܗܝ . ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="28">ܘܶܐܢ ܕܶܟ݂ܝܰܬ݂ ܡܶܢ ܕܰܘܒܳܗ̇. ܬܶܡܢܶܐ ܠܳܗ̇ ܫܰܒܥܳܐ ܝܰܘܡܺܝ̈ܢ. ܘܒܳܬ݂ܰܪܟܶܢ ܬܶܬܕܰܟܶܐ.</VERS>
      <VERS vnumber="29">ܘܰܒܝܰܘܡܳܐ ܕܰܬܡܳܢܝܳܐ ܬܶܣܰܒ ܠܳܗ̇ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܘܬܰܝܬܶܐ ܐܶܢܽܘܢ ܠܘܳܬ݂ ܟܳܗܢܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="30">ܘܢܶܥܒܶܕ݂ ܐܶܢܽܘܢ ܟܳܗܢܳܐ ܚܰܕ݂ ܠܰܚܛܳܗܳܐ. ܘܚܰܕ݂ ܠܰܥܠܳܬ݂ܳܐ. ܘܰܢܚܰܣܶܐ ܥܠܶܝܗ̇ ܟܳܗܢܳܐ ܡܶܢ ܕܡܳܐ ܕܛܰܡܐܽܘܬ݂ܳܗ̇ ܩܕ݂ܳܡ ܡܳܪܝܳܐ.</VERS>
      <VERS vnumber="31">ܘܰܬ݂ܙܰܗܪܽܘܢ ܠܰܒܢܰܝ̈ ܝܺܣܪܳܐܶܝܠ ܡܶܢ ܛܰܡܐܽܘܬ݂ܗܽܘܢ. ܘܠܳܐ ܢܡܽܘܬ݂ܽܘܢ ܒܛܰܡܐܽܘܬ݂ܗܽܘܢ. ܘܠܳܐ ܢܛܰܡܐܽܘܢ ܡܰܫܟܰܢܝ ܕܒܰܝܢܳܬ݂ܗܽܘܢ.</VERS>
      <VERS vnumber="32">ܗܳܢܳܐ ܢܳܡܽܘܣܳܐ ܢܶܗܘܶܐ ܠܡܰܢ ܕܕ݂ܳܐܶܒ. ܘܰܠܡܰܢ ܕܢܳܦܶܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ. ܕܢܶܬܛܰܡܰܐ ܒܶܗ.</VERS>
      <VERS vnumber="33">ܘܟܶܦܣܳܢܺܝܬܳܐ. ܬܶܗܘܶܐ ܒܟܶܦܣܳܗ̇. ܘܡܰܢ ܕܕ݂ܳܐܶܒ ܢܶܗܘܶܐ ܒܕ݂ܰܘܒܶܗ. ܕܶܟܪܳܐ ܐܰܘ ܢܶܩܒܬ݂ܳܐ. ܘܓܰܒܪܳܐ ܕܢܶܕ݂ܡܰܟ݂ ܥܰܡ ܛܰܡܰܐܬܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܡܶܢ ܒܳܬܰܪ ܕܡܺܝܬ݂ܘ ܬܖ̈ܰܝܗܽܘܢ ܒܢܰܘ̈ܗܝ ܕܰܐܗܪܽܘܢ. ܟܰܕ݂ ܩܰܪܶܒܘ ܢܽܘܪܳܐ ܢܽܘܟ݂ܪܳܝܬܳܐ ܩܕ݂ܳܡ ܡܳܪܝܳܐ. ܘܡܺܝܬ݂ܘ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܠܡܽܘܫܶܐ. ܡܰܠܶܠ ܥܰܡ ܐܰܗܪܽܘܢ ܐܰܚܽܘܟ݂. ܕܠܳܐ ܢܶܗܘܶܐ ܥܳܐܶܠ ܒܟܽܠܙܒܰܢ ܠܩܽܘܕ݂ܫܳܐ. ܠܓܰܘ ܡܶܢ ܐܰܦܰܝ̈ ܬܰܪܥܳܐ ܕܰܩܕ݂ܳܡ ܚܽܘܣܳܝܳܐ ܕܩܺܒܽܘܬ݂ܳܐ. ܕܠܳܐ ܢܡܽܘܬ݂. ܡܶܛܽܠ ܕܒܰܥܢܳܢܳܐ ܡܶܬ݂ܚܙܶܐ ܐ̱ܢܳܐ ܥܰܠ ܚܽܘܣܳܝܳܐ.</VERS>
      <VERS vnumber="3">ܒܗܳܕ݂ܶܐ ܕܶܝܢ ܢܶܗܘܶܐ ܥܳܐܶܠ ܐܰܗܪܽܘܢ ܠܩܽܘܕ݂ܫܳܐ. ܒܬܰܘܪܳܐ ܒܰܪ ܒܰܩܪܳܐ ܠܰܚܛܳܗܳܐ. ܘܕܶܟܪܳܐ ܝܰܩܕ݂ܳܐ ܫܰܠܡܳܐ.</VERS>
      <VERS vnumber="4">ܘܟܽܘܬܺܝܢܳܐ ܕܒܽܘܨܳܐ ܕܩܽܘܕ݂ܫܳܐ ܢܶܠܒܰܫ. ܘܡܳܐܢ̈ܶܐ ܕܒܽܘܨܳܐ ܢܶܗܘܽܘܢ ܥܰܠ ܒܶܣܪܶܗ. ܘܰܒܗܶܡܝܳܢܳܐ ܕܒܽܘܨܳܐ ܢܶܬ݂ܚܰܙܰܩ. ܘܡܰܨܢܰܦܬܳܐ ܕܒܽܘܨܳܐ ܢܣܺܝܡ ܒܪܺܝܫܶܗ. ܡܶܛܽܠ ܕܰܠܒܽܘ̈ܫܶܐ ܐܶܢܽܘܢ ܕܩܽܘܕ݂ܫܳܐ. ܘܢܰܣܚܶܐ ܒܡܰܝ̈ܳܐ ܒܶܣܪܶܗ. ܘܢܶܠܒܰܫ ܐܶܢܽܘܢ.</VERS>
      <VERS vnumber="5">ܘܡܶܢ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܢܶܣܰܒ ܬܪܶܝܢ ܨܺܦܖ̈ܳܝ݂ܝ݂ܺܢ ܕܥܶܙ̈ܶܐ ܠܰܚܛܳܗܳܐ. ܘܕܶܟܪܳܐ ܚܰܕ݂ ܠܰܥܠܳܬ݂ܳܐ.</VERS>
      <VERS vnumber="6">ܘܰܢܩܰܪܶܒ ܥܠܰܘܗܝ ܐܰܗܪܽܘܢ ܬܰܘܪܳܐ ܕܰܚܛܳܗܳܐ ܕܺܝܠܶܗ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ.</VERS>
      <VERS vnumber="7">ܘܢܶܣܰܒ ܬܪܶܝܢ ܨܺܦܖ̈ܳܝ݂ܝ݂ܺܢ. ܘܰܢܩܺܝܡ ܐܶܢܽܘܢ ܟܰܕ݂ ܚܰܝܺܝܢ ܩܕ݂ܳܡ ܡܳܪܝܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="8">ܘܢܰܪܡܶܐ ܐܰܗܪܽܘܢ ܦܶܨ̈ܶܐ ܥܰܠ ܬܪܶܝܢ ܨܺܦܖ̈ܳܝ݂ܝ݂ܺܢ. ܦܶܨܬܳܐ ܚܕ݂ܳܐ ܠܡܳܪܝܳܐ. ܘܦܶܨܬܳܐ ܚܕ݂ܳܐ ܠܰܥܙܳܙܳܐܶܝܠ.</VERS>
      <VERS vnumber="9">ܘܰܢܩܰܪܶܒ ܐܰܗܪܽܘܢ ܨܺܦܪܳܝܳܐ ܕܢܶܦܠܰܬ݂ ܥܠܰܘܗܝ ܦܶܨܬܳܐ ܕܡܳܪܝܳܐ. ܘܢܶܥܒܕ݂ܺܝܘܗܝ ܠܰܚܛܳܗܳܐ.</VERS>
      <VERS vnumber="10">ܘܨܺܦܪܳܝܳܐ ܕܢܶܦܠܰܬ݂ ܥܠܰܘܗܝ ܦܶܨܬܳܐ ܕܰܥܙܳܙܳܐܶܝܠ. ܢܩܽܘܡ ܟܰܕ݂ ܚܰܝ ܩܕ݂ܳܡ ܡܳܪܝܳܐ. ܕܢܶܬ݂ܚܰܣܶܐ ܥܠܰܘܗܝ. ܘܰܢܫܰܕܪܽܘܢܶܗ ܠܘܳܬ݂ ܥܙܳܙܳܐܶܝܠ ܠܡܰܕ݂ܒܪܳܐ.</VERS>
      <VERS vnumber="11">ܘܰܢܩܰܪܶܒ ܐܰܗܪܽܘܢ ܬܰܘܪܳܐ ܕܰܚܛܳܗܳܐ ܕܢܰܦܫܶܗ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ. ܘܢܶܟܣܺܝܘܗܝ ܠܬܰܘܪܳܐ ܕܰܚܛܳܗܳܐ.</VERS>
      <VERS vnumber="12">ܘܢܶܣܰܒ ܡ̇ܠܶܐ̣ ܦܺܝܪܡܳܐ ܓܽܘܡܖ̈ܶܐ ܕܢܽܘܪܳܐ ܡܶܢ ܡܰܕܒܚܳܐ ܕܰܩܕ݂ܳܡ ܡܳܪܝܳܐ. ܘܰܡܠܶܐ ܚܽܘܦܢܰܘ̈ܗܝ ܥܶܛܪܳܐ ܕܒܶܣ̈ܡܶܐ ܛܳܒ̈ܶܐ. ܘܢܶܥܽܘܠ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ.</VERS>
      <VERS vnumber="13">ܘܰܢܣܺܝܡ ܥܶܛܪܳܐ ܥܰܠ ܢܽܘܪܳܐ ܩܕ݂ܳܡ ܡܳܪܝܳܐ. ܘܰܬ݂ܟܰܣܶܝܘܗܝ ܥܢܳܢܳܐ ܕܥܶܛܪܳܐ ܠܚܽܘܣܳܝܳܐ ܕܥܰܠ ܣܳܗܕܽܘܬܳܐ. ܘܠܳܐ ܢܡܽܘܬ݂.</VERS>
      <VERS vnumber="14">ܘܢܶܣܰܒ ܡܶܢ ܕܡܳܐ ܕܬܰܘܪܳܐ. ܘܢܶܪܽܘܣ ܒܨܶܒܥܶܗ ܠܰܐܦܰܝ̈ ܚܽܘܣܳܝܳܐ ܡܶܢ ܡܰܕ݂ܢܚܶܗ̇. ܘܰܩܕ݂ܳܡ ܚܽܘܣܳܝܳܐ. ܢܶܪܽܘܣ ܫܒܰܥ ܙܰܒܢܺܝ̈ܢ ܡܶܢ ܕܡܳܐ ܒܨܶܒܥܶܗ.</VERS>
      <VERS vnumber="15">ܘܢܶܟܽܘܣ ܨܺܦܪܳܝܳܐ ܕܰܚܛܳܗܳܐ ܕܥܰܡܳܐ. ܘܢܰܥܶܠ ܕܡܶܗ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ. ܘܢܶܥܒܶܕ݂ ܠܰܕ݂ܡܶܗ ܐܰܝܟ݂ ܕܰܥܒܰܕ݂ ܠܰܕ݂ܡܳܐ ܕܬܰܘܪܳܐ. ܘܢܶܪܣܺܝܘܗܝ ܥܰܠ ܚܽܘܣܳܝܳܐ. ܘܰܩܕ݂ܳܡ ܚܽܘܣܳܝܳܐ.</VERS>
      <VERS vnumber="16">ܘܰܢܚܰܣܶܐ ܥܰܠ ܩܽܘܕ݂ܫܳܐ. ܡܶܢ ܛܰܡܐܽܘܬܳܐ ܕܰܒܢܰܝ̈ ܝܺܣܪܳܐܶܝܠ. ܘܡܶܢ ܥܰܘܠܗܽܘܢ. ܘܡܶܢ ܟܽܠܗܽܘܢ ܚܛܳܗܰܝ̈ܗܽܘܢ. ܘܗܳܟܰܢܳܐ ܢܶܥܒܶܕ݂ ܠܡܰܫܟܰܢ ܙܰܒܢܳܐ. ܕܰܫܪܶܐ ܥܰܡܗܽܘܢ. ܒܓܰܘ ܛܰܡܐܽܘܬ݂ܗܽܘܢ.</VERS>
      <VERS vnumber="17">ܘܟܽܠ ܐ̱ܢܳܫ ܠܳܐ ܢܶܗܘܶܐ ܒܡܰܫܟܰܢ ܙܰܒܢܳܐ. ܡܳܐ ܕܥܳܐܶܠ ܠܰܡܚܰܣܳܝܽܘ ܒܩܽܘܕ݂ܫܳܐ ܥܕܰܡܳܐ ܕܢܳܦܶܩ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܒܰܝܬܶܗ. ܘܥܰܠ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܢܚܰܣܶܐ.</VERS>
      <VERS vnumber="18">ܘܢܶܦܽܘܩ ܠܘܳܬ݂ ܡܰܕܒܚܳܐ ܕܰܩܕ݂ܳܡ ܡܳܪܝܳܐ. ܘܰܢܚܰܣܶܐ ܥܠܰܘܗܝ. ܘܢܶܣܰܒ ܡܶܢ ܕܡܳܐ ܕܬܰܘܪܳܐ. ܘܡܶܢ ܕܡܳܐ ܕܨܺܦܪܳܝܳܐ. ܘܢܶܪܽܘܣ ܥܰܠ ܩܰܖ̈ܢܳܬܶܗ ܕܡܰܕܒܚܳܐ ܟܰܕ݂ ܚܳܕܰܪ.</VERS>
      <VERS vnumber="19">ܘܢܶܪܽܘܣ ܥܠܰܘܗܝ ܡܶܢ ܕܡܳܐ ܒܨܶܒܥܶܗ ܫܒܰܥ ܙܰܒܢܺܝ̈ܢ. ܘܰܢܕܰܟܶܝܘܗܝ. ܘܰܢܩܰܕܫܺܝܘܗܝ ܡܶܢ ܛܰܡܐܽܘܬܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="20">ܘܡܳܐ ܕܫܰܠܶܡ ܠܰܡܚܰܣܳܝܽܘ ܥܰܠ ܩܽܘܕ݂ܫܳܐ. ܘܥܰܠ ܡܰܫܟܰܢ ܙܰܒܢܳܐ. ܘܥܰܠ ܡܰܕܒܚܳܐ. ܘܰܢܩܰܪܶܒ ܨܺܦܪܳܝܳܐ ܚܰܝܳܐ.</VERS>
      <VERS vnumber="21">ܘܰܢܣܺܝܡ ܐܰܗܪܽܘܢ ܬܰܖ̈ܬܰܝܗܶܝܢ ܐܺܝܕܰܘ̈ܗܝ ܥܰܠ ܪܺܝܫܶܗ ܕܨܺܦܪܳܝܳܐ ܚܰܝܳܐ. ܘܢܰܘܕܶܐ ܥܠܰܘܗܝ ܟܽܠܳܗ̇ ܣܰܟܠܽܘܬܳܐ ܕܰܒܢܰܝ̈ ܝܺܣܪܳܐܶܝܠ. ܘܟܽܠܶܗ ܥܰܘܠܗܽܘܢ. ܘܟܽܠܗܽܘܢ ܚܛܳܗܰܝ̈ܗܽܘܢ. ܘܰܢܣܺܝܡ ܐܶܢܽܘܢ ܥܰܠ ܪܺܝܫܶܗ ܕܨܺܦܪܳܝܳܐ. ܘܰܢܫܰܕܰܪ ܒܝܰܕ݂ ܓܰܒܪܳܐ ܕܰܡܛܰܝܰܒ ܠܡܰܕ݂ܒܪܳܐ.</VERS>
      <VERS vnumber="22">ܘܢܶܫܩܽܘܠ ܥܠܰܘܗܝ ܨܺܦܪܳܝܳܐ ܟܽܠܶܗ ܥܰܘܠܗܽܘܢ ܠܰܐܪܥܳܐ ܒܰܝܳܪܬܳܐ. ܘܢܶܫܒܩܺܝܘܗܝ ܠܨܺܦܪܳܝܳܐ ܒܡܰܕ݂ܒܪܳܐ.</VERS>
      <VERS vnumber="23">ܘܢܶܥܽܘܠ ܐܰܗܪܽܘܢ ܠܡܰܫܟܰܢ ܙܰܒܢܳܐ. ܘܢܶܫܠܰܚ ܠܒܽܘ̈ܫܶܐ ܕܒܽܘܨܳܐ ܕܠܳܒܶܫ ܡܳܐ ܕܥܳܐܶܠ ܠܩܽܘܕ݂ܫܳܐ. ܘܢܶܫܒܽܘܩ ܐܶܢܽܘܢ ܬܰܡܳܢ.</VERS>
      <VERS vnumber="24">ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܒܰܐܬܪܳܐ ܩܰܕܺܝܫܳܐ. ܘܢܶܠܒܰܫ ܡܳܐܢܰܘ̈ܗܝ. ܘܢܶܦܽܘܩ ܘܰܢܩܰܪܶܒ ܝܰܩܕ݂ܳܐ ܫܰܠܡܳܐ. ܘܝܰܩܕ݂ܳܐ ܫܰܠܡܳܐ ܕܥܰܡܳܐ. ܘܰܢܚܰܣܶܐ ܥܰܠ ܢܰܦܫܶܗ ܘܥܰܠ ܥܰܡܳܐ.</VERS>
      <VERS vnumber="25">ܘܬܰܪܒܳܐ ܕܰܚܛܳܗܳܐ ܢܰܣܶܩ ܠܡܰܕܒܚܳܐ.</VERS>
      <VERS vnumber="26">ܘܗܰܘ ܕܰܡܫܰܕܰܪ ܨܺܦܪܳܝܳܐ ܠܰܥܙܳܙܳܐܶܝܠ. ܢܚܰܠܶܠ ܡܳܐܢܰܘ̈ܗܝ ܘܢܶܣܚܶܐ ܒܡܰܝ̈ܳܐ. ܘܒܳܬܰܪܟܶܢ ܢܶܥܽܘܠ ܠܡܰܫܪܺܝܬ݂ܳܐ.</VERS>
      <VERS vnumber="27">ܘܬܰܘܪܳܐ ܕܰܚܛܳܗܳܐ. ܘܨܺܦܪܳܝܳܐ ܕܰܚܛܳܗܳܐ ܕܥܳܐܶܠ ܡܶܢ ܕܶܡܗܽܘܢ ܠܰܡܚܰܣܳܝܽܘ ܒܩܽܘܕ݂ܫܳܐ. ܢܶܦܩܽܘܢ ܠܒܰܪ ܡܶܢ ܡܰܫܪܺܝܬ݂ܳܐ ܘܢܰܘܩܕ݂ܽܘܢ ܒܢܽܘܪܳܐ ܡܶܫܟܗܽܘܢ ܘܒܶܣܪܗܽܘܢ ܘܦܶܪܬܗܽܘܢ.</VERS>
      <VERS vnumber="28">ܘܡܰܢ ܕܡܰܘܩܶܕ݂ ܠܗܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܗܳܝܕܶܝܢ ܢܶܥܽܘܠ ܠܡܰܫܪܺܝܬ݂ܳܐ.</VERS>
      <VERS vnumber="29">ܘܢܶܗܘܶܐ ܠܟܽܘܢ ܢܳܡܽܘܣܳܐ ܠܥܳܠܰܡ. ܕܥܰܠ ܚܽܘܣܳܝܳܐ. ܒܝܰܪܚܳܐ ܕܫܰܒܥܳܐ ܒܰܥܣܰܪܬܳܐ ܒܶܗ ܒܝܰܪܚܳܐ. ܡܰܟܶܟ݂ܘ ܢܰܦ̈ܫܳܬܟܽܘܢ. ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ. ܐܰܢ̱ܬܽܘܢ ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ.</VERS>
      <VERS vnumber="30">ܡܶܛܽܠ ܕܰܒܝܰܘܡܳܐ ܗܳܢܳܐ ܢܶܬ݂ܚܰܣܶܐ ܥܠܰܝܟܽܘܢ. ܕܬܶܬܕܰܟܽܘܢ ܡܶܢ ܟܽܠܗܽܘܢ ܚܛܳܗܰܝ̈ܟܽܘܢ. ܩܕ݂ܳܡ ܡܳܪܝܳܐ ܬܶܬܕܰܟܽܘܢ.</VERS>
      <VERS vnumber="31">ܫܰܒܬ݂ܳܐ ܘܰܢܝܳܚܳܐ ܠܟܽܘܢ. ܘܡܰܟܶܟܘ ܢܰܦ̈ܫܳܬܟܽܘܢ. ܢܳܡܽܘܣܳܐ ܠܥܳܠܰܡ.</VERS>
      <VERS vnumber="32">ܘܰܢܚܰܣܶܐ ܟܳܗܢܳܐ ܕܡܶܬ݂ܡܫܰܚ. ܘܕܰܡܫܰܡܠܶܐ ܐܺܝܕܰܘ̈ܗܝ ܠܰܡܫܰܡܳܫܽܘ ܒܳܬܰܪ ܐܰܒܽܘܗܝ. ܘܢܶܠܒܰܫ ܠܒܽܘ̈ܫܶܐ ܕܒܽܘܨܳܐ. ܘܡܳܐܢ̈ܶܐ ܕܩܽܘܕ݂ܫܳܐ.</VERS>
      <VERS vnumber="33">ܘܰܢܚܰܣܶܐ ܥܰܠ ܩܕ݂ܽܘܫ ܩܽܘܕ݂̈ܫܶܐ. ܘܥܰܠ ܡܰܫܟܰܢ ܙܰܒܢܳܐ. ܘܥܰܠ ܡܰܕܒܚܳܐ ܢܚܰܣܶܐ. ܘܥܰܠ ܟܳܗ̈ܢܶܐ. ܘܥܰܠ ܟܽܠܶܗ ܥܰܡܳܐ ܕܰܟܢܽܘܫܬܳܐ ܢܚܰܣܶܐ.</VERS>
      <VERS vnumber="34">ܘܢܶܗܘܶܐ ܠܟܽܘܢ ܗܳܢܳܐ ܢܳܡܽܘܣܳܐ ܠܥܳܠܰܡ. ܕܢܶܬ݂ܚܰܣܶܐ ܥܰܠ ܒܢܰܝ̈ ܝܺܣܪܳܐܶܝܠ ܡܶܢ ܟܽܠܗܽܘܢ ܚܛܳܗܰܝ̈ܗܽܘܢ. ܚܕ݂ܳܐ ܒܫܰܢ̱ܬܳܐ. ܘܰܥܒܰܕ݂ܘ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܐܰܗܪܽܘܢ ܘܥܰܡ ܒܢܰܘ̈ܗܝ. ܘܥܰܡ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܢܰܘ ܦܶܬܓܳܡܳܐ ܕܦܰܩܶܕ݂ ܡܳܪܝܳܐ ܠܡܺܐܡܰܪ.</VERS>
      <VERS vnumber="3">ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ. ܕܢܶܟܽܘܣ ܬܰܘܪܳܐ. ܐܰܘ ܐܶܡܪܳܐ. ܐܰܘ ܥܶܙܳܐ ܒܡܰܫܪܺܝܬ݂ܳܐ. ܐܰܘ ܕܢܶܟܽܘܣ ܠܒܰܪ ܡܶܢ ܡܰܫܪܺܝܬ݂ܳܐ.</VERS>
      <VERS vnumber="4">ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܐܰܝܬܝܶܗ̇. ܕܰܢܩܰܪܒܺܝܘܗܝ ܩܽܘܪܒܳܢܳܐ ܠܡܳܪܝܳܐ ܩܕ݂ܳܡ ܡܰܫܟܢܶܗ ܕܡܳܪܝܳܐ. ܕܡܳܐ ܢܶܬ݂ܚܰܫܰܒ ܥܰܠ ܓܰܒܪܳܐ ܗܰܘ. ܡܶܛܽܠ ܕܰܕ݂ܡܳܐ ܐܶܫܰܕ݂. ܘܢܺܐܒܰܕ݂ ܓܰܒܪܳܐ ܗܰܘ ܡܶܢ ܓܰܘ ܥܰܡܶܗ.</VERS>
      <VERS vnumber="5">ܡܶܛܽܠ ܕܢܶܗܘܽܘܢ ܡܰܝܬܶܝܢ ܒܢܰܝ̈ ܝܺܣܪܳܐܶܝܠ ܕܶܒܚܰܝ̈ܗܽܘܢ ܕܕ݂ܳܒܚܺܝܢ ܥܰܠ ܐܰܦܰܝ̈ ܚܰܩܠܳܐ. ܘܢܰܝܬܽܘܢ ܐܶܢܽܘܢ ܩܕ݂ܳܡ ܡܳܪܝܳܐ. ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܘܳܬ݂ ܟܳܗܢܳܐ. ܘܰܢܕܰܒܚܽܘܢ ܐܶܢܽܘܢ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ.</VERS>
      <VERS vnumber="6">ܘܢܶܪܽܘܣ ܟܳܗܢܳܐ ܕܡܳܐ ܥܰܠ ܡܰܕ݂ܒܚܶܗ ܕܡܳܪܝܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܢܰܣܶܩ ܬܰܪܒܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="7">ܘܬܽܘܒ ܠܳܐ ܢܕܰܒܚܽܘܢ ܕܶܒܚܰܝ̈ܗܽܘܢ ܠܫܺܐܕ̈ܶܐ ܕܛܳܥܶܝܢ ܒܳܬܰܪܗܽܘܢ. ܗܳܢܳܐ ܢܳܡܽܘܣܳܐ ܠܥܳܠܰܡ ܢܶܗܘܶܐ ܠܗܽܘܢ ܠܕ݂ܳܖ̈ܰܝܗܽܘܢ.</VERS>
      <VERS vnumber="8">ܘܶܐܡܰܪ ܠܗܽܘܢ. ܓܒܰܪ ܓܒܰܪ ܡܶܢ ܕܒܶܝܬ݂ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܰܝܢܳܬ݂ܟܽܘܢ. ܕܢܰܣܶܩ ܝܰܩܕ݂ܳܐ ܫܰܠܡܳܐ. ܐܰܘ ܕܶܒܚܳܐ.</VERS>
      <VERS vnumber="9">ܘܰܠܬܰܪܥܳܐ ܕܡܰܫܟܰܢ ܙܰܒܢܳܐ ܠܳܐ ܢܰܝܬܶܝܘܗܝ ܕܰܢܩܰܪܒܺܝܘܗܝ ܩܕ݂ܳܡ ܡܳܪܝܳܐ. ܢܺܐܒܰܕ ܓܰܒܪܳܐ ܗܰܘ ܡܶܢ ܓܰܘ ܥܰܡܶܗ.</VERS>
      <VERS vnumber="10">ܘܰܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܕܢܶܐܟ݂ܽܘܠ ܕܡܳܐ. ܐܶܬܶܠ ܪܽܘܓ݂ܙܝ ܒܢܰܦܫܳܐ ܕܳܐܟܠܳܐ ܕܡܳܐ. ܘܰܐܘܒܕ݂ܺܝܗ̇ ܡܶܢ ܓܰܘ ܥܰܡܳܗ̇.</VERS>
      <VERS vnumber="11">ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܶܐܢܳܐ ܝܰܗܒܬ݂ܶܗ ܠܟܽܘܢ ܥܰܠ ܡܰܕܒܚܳܐ ܠܚܽܘܣܳܝܳܐ ܕܢܰܦ̈ܫܳܬܟܽܘܢ. ܡܶܛܽܠ ܕܰܕ݂ܡܳܐ ܗܽܘ ܡܚܰܣܶܐ ܥܰܠ ܢܰܦܫܳܐ.</VERS>
      <VERS vnumber="12">ܡܶܛܽܠ ܗܳܢܳܐ ܐܶܡܪܶܬ݂ ܠܰܒܢܰܝ̈ ܝܺܣܪܳܐܶܝܠ. ܕܟܽܠ ܢܰܦܫܳܐ ܡܶܢܟܽܘܢ ܠܳܐ ܬܶܐܟ݂ܽܘܠ ܕܡܳܐ. ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܥܰܡܟܽܘܢ. ܠܳܐ ܢܶܐܟܠܽܘܢ ܕܡܳܐ.</VERS>
      <VERS vnumber="13">ܘܰܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܕܰܢܨܽܘܕ݂ ܨܰܝܕܳܐ ܕܚܰܝܽܘܬܳܐ. ܐܰܘ ܕܦܳܪܰܚܬܳܐ ܕܡܶܬ݂ܐܰܟܠܳܐ. ܢܶܐܫܽܘܕ݂ ܕܡܳܗ̇ ܘܰܢܟܰܣܶܝܘܗܝ ܒܥܰܦܪܳܐ.</VERS>
      <VERS vnumber="14">ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܕܡܳܐ ܕܟܽܠ ܒܣܰܪ ܠܳܐ ܬܶܐܟܠܽܘܢ. ܡܶܛܽܠ ܕܢܰܦܫܳܐ ܕܟܽܠ ܒܣܰܪ ܕܡܳܐ ܗܽܘ. ܘܟܽܠܡܰܢ ܕܳܐܟܶܠ ܠܶܗ ܢܺܐܒܰܕ݂.</VERS>
      <VERS vnumber="15">ܘܟܽܠ ܢܰܦܫܳܐ ܕܬܶܐܟ݂ܽܘܠ ܦܰܓ݂ܪܳܐ. ܐܰܘ ܕܰܬ݂ܒܺܝܪ ܠܚܰܝܽܘܬܳܐ. ܒܟܽܘܢ ܘܒܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܢܶܬܕܰܟܶܐ.</VERS>
      <VERS vnumber="16">ܘܶܐܢ ܠܳܐ ܢܚܰܠܶܠ ܡܳܐܢܰܘ̈ܗܝ. ܘܒܶܣܪܶܗ ܠܳܐ ܢܰܣܚܶܐ. ܢܩܰܒܶܠ ܚܛܳܗܶܗ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="3">ܐܰܝܟ݂ ܥܒܳܕ̈ܶܐ ܕܰܐܪܥܳܐ ܕܡܶܨܪܶܝܢ ܕܰܥܡܰܪܬܽܘܢ ܒܳܗ̇ ܠܳܐ ܬܶܥܒܕ݂ܽܘܢ. ܘܰܐܝܟ݂ ܥܒܳܕ̈ܶܐ ܕܰܐܪܥܳܐ ܕܰܟ݂ܢܰܥܢ ܕܡܰܥܶܠ ܐ̱ܢܳܐ ܠܟܽܘܢ ܠܬܰܡܳܢ ܠܳܐ ܬܶܥܒܕ݂ܽܘܢ. ܘܰܒܢܳܡܽܘܣܰܝ̈ܗܽܘܢ ܠܳܐ ܬܗܰܠܟܽܘܢ.</VERS>
      <VERS vnumber="4">ܐܶܠܳܐ ܥܒܶܕ݂ܘ ܕܺܝ̈ܢܰܝ. ܘܛܰܪܘ ܦܽܘ̈ܩܕܳܢܰܝ. ܘܗܰܠܶܟ݂ܘ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="5">ܛܰܪܘ ܦܽܘ̈ܩܕܳܢܰܝ ܘܕ݂ܺܝ̈ܢܰܝ. ܕܒܰܪܢܳܫܳܐ ܕܥܳܒܶܕ݂ ܠܗܽܘܢ ܚܳܝܶܐ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="6">ܓܒܰܪ ܓܒܰܪ ܥܰܠ ܟܽܠ ܩܰܪܺܝܒ ܒܶܣܪܶܗ. ܠܳܐ ܬܶܬ݂ܩܰܪܒܽܘܢ ܠܰܡܓܰܠܳܝܽܘ ܦܽܘܪܣܳܝܳܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="7">ܦܽܘܪܣܳܝܶܗ ܕܰܐܒܽܘܟ݂. ܘܦܽܘܪܣܳܝܳܗ̇ ܕܶܐܡܳܟ݂ ܠܳܐ ܬܶܓ݂ܠܶܐ. ܐܶܡܳܟ݂ ܗܺܝ ܠܳܐ ܬܶܓ݂ܠܶܐ ܦܽܘܪܣܳܝܳܗ̇.</VERS>
      <VERS vnumber="8">ܦܽܘܪܣܳܝܳܗ̇ ܕܰܐܢ̱ܬܰܬ݂ ܐܰܒܽܘܟ݂ ܠܳܐ ܬܶܓ݂ܠܶܐ. ܦܽܘܪܣܳܝܶܗ ܗܽܘ ܓܶܝܪ ܕܰܐܒܽܘܟ݂.</VERS>
      <VERS vnumber="9">ܦܽܘܪܣܳܝܳܗ̇ ܕܚܳܬܳܟ݂ ܒܰܪܬ݂ ܐܰܒܽܘܟ݂. ܐܰܘ ܒܰܪܬ݂ ܐܶܡܳܟ݂ ܕܺܝܠܺܝܕ݂ܳܐ ܡܶܢ ܐܰܒܽܘܟ݂. ܐܰܘ ܡܶܢ ܓܒܰܪ ܐ̱ܚܪܺܝܢ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.</VERS>
      <VERS vnumber="10">ܦܽܘܪܣܳܝܳܐ ܕܒܰܪܬ݂ ܒܪܳܟ݂. ܐܰܘ ܕܒܰܪܬ݂ ܒܰܪܬܳܟ݂ . ܠܳܐ ܬܶܓ݂ܠܶܐ ܦܽܘܪܣܳܝܗܶܝܢ. ܡܶܛܽܠ ܕܦܽܘܪܣܳܝܳܟ݂ ܗܽܘ.</VERS>
      <VERS vnumber="11">ܦܽܘܪܣܳܝܳܐ ܕܒܰܪܬ݂ ܐܰܢ̱ܬܰܬ݂ ܐܰܒܽܘܟ݂ ܕܺܝܠܺܝܕ݂ܳܐ ܡܶܢ ܐܰܒܽܘܟ݂ ܠܳܐ ܬܶܓ݂ܠܶܐ. ܚܳܬܳܟ݂ ܗܺܝ ܠܳܐ ܬܶܓ݂ܠܶܐ ܦܽܘܪܣܳܝܳܗ̇.</VERS>
      <VERS vnumber="12">ܦܽܘܪܣܳܝܳܐ ܕܚܳܬܳܐ ܕܰܐܒܽܘܟ݂ ܠܳܐ ܬܶܓ݂ܠܶܐ. ܩܰܪܺܝܒܬܶܗ ܗܺܝ ܓܶܝܪ ܕܰܐܒܽܘܟ݂.</VERS>
      <VERS vnumber="13">ܦܽܘܪܣܳܝܳܐ ܕܚܳܬܳܐ ܕܶܐܡܳܟ݂ ܠܳܐ ܬܶܓ݂ܠܶܐ. ܡܶܛܽܠ ܕܩܰܪܺܝܒܬܳܗ̇ ܗܺܝ ܕܶܐܡܳܟ݂.</VERS>
      <VERS vnumber="14">ܦܽܘܪܣܳܝܳܐ ܕܰܐܢ̱ܬܰܬ݂ ܕܳܕܳܟ݂ ܠܳܐ ܬܶܓ݂ܠܶܐ. ܘܠܰܐܢ̱ܬܬܶܗ ܠܳܐ ܬܶܬ݂ܩܰܪܰܒ. ܡܶܛܽܠ ܕܰܐܢ̱ܬܰܬ݂ ܕܳܕܳܟ݂ ܗܺܝ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.</VERS>
      <VERS vnumber="15">ܦܽܘܪܣܳܝܳܐ ܕܟܰܠܬܳܟ݂ ܠܳܐ ܬܶܓ݂ܠܶܐ. ܡܶܛܽܠ ܕܰܐܢ̱ܬܰܬ݂ ܒܪܳܟ݂ ܗܺܝ. ܠܳܐ ܬܶܓ݂ܠܶܐ ܦܽܘܪܣܳܝܳܗ̇.</VERS>
      <VERS vnumber="16">ܦܽܘܪܣܳܝܳܐ ܕܰܐܢ̱ܬܰܬ݂ ܐܰܚܽܘܟ݂ ܠܳܐ ܬܶܓ݂ܠܶܐ. ܦܽܘܪܣܳܝܶܗ ܗܽܘ ܓܶܝܪ ܕܰܐܚܽܘܟ݂.</VERS>
      <VERS vnumber="17">ܦܽܘܪܣܳܝܳܐ ܕܰܐܢ̱ܬܬܳܐ ܘܰܕ݂ܒܰܪܬ݂ܳܗ̇ ܠܳܐ ܬܶܓ݂ܠܶܐ. ܐܰܘ ܕܒܰܪܬ݂ ܒܪܳܗ̇. ܐܰܘ ܕܒܰܪܬ݂ ܒܰܪܬ݂ܳܗ̇. ܠܳܐ ܬܶܬ݂ܩܰܪܰܒ ܠܰܡܓܰܠܳܝܽܘ ܦܽܘܪܣܳܝܗܶܝܢ. ܩܰܖ̈ܺܝܒܳܢ ܐܶܢܶܝܢ ܘܥܰܘܠܳܐ ܗܽܘ.</VERS>
      <VERS vnumber="18">ܘܰܐܢ̱ܬܬܳܐ ܥܰܠ ܚܳܬ݂ܳܗ̇ ܠܳܐ ܬܶܣܰܒ. ܘܰܬ݂ܥܺܝܩ ܠܳܗ̇. ܘܬܶܓ݂ܠܶܐ ܦܽܘܪܣܳܝܳܗ̇ ܥܠܶܝܗ̇ ܒܚܰܝܶܝ̈ܗ̇.</VERS>
      <VERS vnumber="19">ܘܠܰܐܢ̱ܬܬܳܐ ܒܟܶܦܣܳܗ̇ ܕܛܰܡܐܽܘܬ݂ܳܗ̇ ܠܳܐ ܬܶܬ݂ܩܰܪܰܒ. ܠܰܡܓܰܠܳܝܽܘ ܦܽܘܪܣܳܝܳܗ̇.</VERS>
      <VERS vnumber="20">ܘܒܰܐܢ̱ܬܰܬ݂ ܚܰܒܪܳܟ݂ ܠܳܐ ܬܰܪܡܶܐ ܙܰܪܥܳܐ ܕܡܰܕ݂ܡܟ݂ܳܟ݂. ܘܬܶܬܛܰܡܰܐ ܒܳܗ̇.</VERS>
      <VERS vnumber="21">ܘܡܶܢ ܙܰܪܥܳܟ݂ ܠܳܐ ܬܰܪܡܶܐ ܠܰܡܒܰܛܳܢܽܘ ܢܽܘܟ݂ܪܳܝܬܳܐ. ܘܠܳܐ ܬܛܰܘܶܫ ܫܡܶܗ ܕܰܐܠܳܗܳܟ݂. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="22">ܘܥܰܡ ܕܶܟܪܳܐ ܠܳܐ ܬܶܕ݂ܡܳܟ݂ ܡܰܕ݂ܡܟ݂ܳܐ ܕܰܐܢ̱ܬܬܳܐ. ܡܶܛܽܠ ܕܛܡܰܐ ܗ̱ܘ.</VERS>
      <VERS vnumber="23">ܘܰܒܟܽܠ ܒܥܺܝܪܳܐ ܠܳܐ ܬܰܪܡܶܐ ܙܰܪܥܳܟ݂ ܘܬܶܬܛܡܰܐ ܒܳܗ̇. ܘܰܐܢ̱ܬܬܳܐ ܠܳܐ ܬܩܽܘܡ ܩܕ݂ܳܡ ܒܥܺܝܪܳܐ ܕܬܶܬ݂ܪܟܶܒ ܡܶܢܳܗ̇. ܡܶܛܽܠ ܕܛܰܡܐܽܘܬܳܐ ܗ̱ܝ.</VERS>
      <VERS vnumber="24">ܠܳܐ ܬܶܬܛܰܡܐܽܘܢ ܒܗܳܠܶܝܢ ܟܽܠܗܶܝܢ. ܡܶܛܽܠ ܕܰܒܗܳܠܶܝܢ ܟܽܠܗܶܝܢ ܐܶܬܛܰܡܰܐܘ ܥܰܡ̈ܡܶܐ ܕܫܳܕܶܐ ܐ̱ܢܳܐ ܡܶܢ ܩܕܳܡܰܝܟܽܘܢ.</VERS>
      <VERS vnumber="25">ܘܶܐܬܛܰܢܦܰܬ݂ ܐܰܪܥܳܐ. ܘܦܶܪܥܶܬ݂ ܥܰܘܠܳܗ̇ ܥܠܶܝܗ̇. ܘܣܰܪܩܰܬ݂ ܐܰܪܥܳܐ ܥܳܡܽܘܖ̈ܶܝܗ̇.</VERS>
      <VERS vnumber="26">ܛܰܪܘ ܩܝܳܡܰܝ̈ ܘܕ݂ܺܝ̈ܢܰܝ. ܘܠܳܐ ܬܶܥܒܕ݂ܽܘܢ ܚܰܕ݂ ܡܶܢ ܗܳܠܶܝܢ ܚܛܳܗ̈ܶܐ. ܠܳܐ ܐܰܢ̱ܬܽܘܢ ܘܠܳܐ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ ܕܥܳܡܪܺܝܢ ܒܰܝܢܳܬ݂ܟܽܘܢ.</VERS>
      <VERS vnumber="27">ܡܶܛܽܠ ܕܗܳܠܶܝܢ ܟܽܠܗܽܘܢ ܚܛܳܗ̈ܶܐ ܥܒܰܕ݂ܘ ܐ̱ܢܳܫܰܝ̈ ܐܰܬ݂ܪܳܐ ܕܡܶܢ ܩܕܳܡܰܝܟܽܘܢ. ܘܶܐܬܛܰܢܦܰܬ݂ ܐܰܪܥܳܐ.</VERS>
      <VERS vnumber="28">ܠܳܐ ܬܛܰܡܐܽܘܢܳܗ̇ ܠܰܐܪܥܳܐ. ܕܠܳܐ ܬܣܰܪܶܩܟܽܘܢ ܐܰܝܟ݂ ܕܣܰܪܩܰܬ݂ ܥܰܡ̈ܡܶܐ ܕܡܶܢ ܩܕܳܡܰܝܟܽܘܢ.</VERS>
      <VERS vnumber="29">ܡܶܛܽܠ ܕܟܽܠ ܡܰܢ ܕܥܳܒܶܕ݂ ܚܰܕ݂ ܡܶܢ ܗܳܠܶܝܢ ܟܽܠܗܽܘܢ ܚܛܳܗ̈ܶܐ. ܢܺܐܒ̈ܕܳܢ ܢܰܦ̈ܫܳܬܳܐ ܕܥܳܒ̈ܕܳܢ ܡܶܢ ܓܰܘ ܥܰܡܗܶܝܢ.</VERS>
      <VERS vnumber="30">ܘܛܰܪܘ ܢܛܽܘܖ̈ܳܬ݂ܝ. ܘܠܳܐ ܬܶܥܒܕ݂ܽܘܢ ܐܰܝܟ݂ ܚܰܕ݂ ܡܶܢ ܢܳܡܽܘܣ̈ܶܐ ܕܰܚܛܳܗ̈ܶܐ ܕܰܥܒܰܕ݂ܘ ܕܰܩܕܳܡܰܝܟܽܘܢ. ܘܠܳܐ ܬܶܬܛܰܡܐܽܘܢ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܘܰܘ ܩܰܕܺܝܫܺܝܢ ܡܶܛܽܠ ܕܩܰܕܺܝܫ ܐ̱ܢܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="3">ܓܒܰܪ ܡܶܢ ܐܰܒܽܘܗܝ ܘܡܶܢ ܐܶܡܶܗ ܕܚܰܠܘ. ܘܛܰܪܘ ܦܽܘܩܕܳܢܰܝ̈. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="4">ܠܳܐ ܬܶܬ݂ܦܢܽܘܢ ܒܳܬܰܪ ܫܺܐܕ̈ܶܐ. ܘܰܐܠܳܗ̈ܶܐ ܕܢܶܣܟܬܳܐ ܠܳܐ ܬܶܥܒܕ݂ܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="5">ܘܶܐܢ ܕܳܒܚܺܝܬܽܘܢ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ. ܡܩܰܒ̈ܠܶܐ ܕܰܒܰܚܘ.</VERS>
      <VERS vnumber="6">ܘܰܒܝܰܘܡܳܐ ܕܡܶܬܕܰܒܚܺܝܢ ܢܶܬ݂ܐܰܟܠܽܘܢ. ܘܰܠܝܰܘܡܳܐ ܐ̱ܚܪܺܢܳܐ ܢܶܬ݂ܐܰܟܠܽܘܢ. ܘܡܶܕܶܡ ܕܝܳܬܰܪ ܠܝܰܘܡܳܐ ܕܰܬܠܳܬܳܐ. ܒܢܽܘܪܳܐ ܢܺܐܩܰܕ݂. ܘܠܳܐ ܢܶܬ݂ܶܐܟܶܠ.</VERS>
      <VERS vnumber="7">ܘܶܐܢ ܡܶܬ݂ܐܟܳܠܽܘ ܢܶܬ݂ܶܐܟܶܠ ܒܝܰܘܡܳܐ ܕܰܬܠܳܬܳܐ. ܡܰܣܠܰܝܽ ܗ̱ܘ. ܘܠܳܐ ܢܶܬ݂ܩܰܒܰܠ.</VERS>
      <VERS vnumber="8">ܘܡܰܢ ܕܳܐܟܶܠ ܡܶܢܶܗ. ܚܛܳܗܳܐ ܢܩܰܒܶܠ. ܡܶܛܽܠ ܕܩܽܘܕ݂ܫܶܗ ܕܡܳܪܝܳܐ ܛܰܘܶܫ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.</VERS>
      <VERS vnumber="9">ܘܡܳܐ ܕܚܳܨܕܺܝܢ ܐܰܢ̱ܬܽܘܢ ܚܨܳܕܳܐ ܕܰܐܪܥܟܽܘܢ. ܠܳܐ ܬܓܰܡܪܽܘܢ ܣܦܳܖ̈ܶܐ ܕܚܰܩ̈ܠܳܬ݂ܟܽܘܢ ܠܡܶܚܨܰܕ. ܘܰܠܩܳܛܳܐ ܕܰܚܨܳܕ݂ܟܽܘܢ ܠܳܐ ܬܶܠܩܛܽܘܢ.</VERS>
      <VERS vnumber="10">ܘܟܰܖ̈ܡܰܝܟܽܘܢ ܠܳܐ ܬܒܰܥܪܽܘܢ. ܘܢܶܬ݂ܪܳܐ ܕܙܰܝܬܰܝ̈ܟܽܘܢ ܠܳܐ ܬܶܠܩܛܽܘܢ. ܐܶܠܳܐ ܫܒܽܘܩܘ ܐܶܢܽܘܢ ܠܡܶܣܟܺܢ̈ܶܐ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="11">ܠܳܐ ܬܶܓ݂ܢܒܽܘܢ. ܠܳܐ ܬܟܰܕܒܽܘܢ. ܠܳܐ ܬܕܰܓܠܽܘܢ ܐ̱ܢܳܫ ܒܚܰܒܪܶܗ.</VERS>
      <VERS vnumber="12">ܠܳܐ ܬܺܐܡܽܘܢ ܒܫܶܡܝ ܒܟܰܕܳܒܽܘܬܳܐ. ܘܰܬܛܰܘܫܽܘܢ ܫܡܶܗ ܕܰܐܠܳܗܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="13">ܠܳܐ ܬܶܛܠܽܘܡ ܠܚܰܒܪܳܟ݂. ܘܠܳܐ ܬܶܕܒܪܺܝܘܗܝ ܒܰܩܛܺܝܪܳܐ. ܠܳܐ ܢܒܽܘܬ ܐܰܓ݂ܪܳܐ ܕܰܐܓ݂ܺܝܪܳܐ ܠܘܳܬ݂ܳܟ݂ ܥܕܰܡܳܐ ܠܨܰܦܪܳܐ.</VERS>
      <VERS vnumber="14">ܘܠܳܐ ܬܨܰܚܶܐ ܠܚܰܪܫܳܐ. ܘܰܩܕ݂ܳܡ ܥܘܺܝܪܳܐ ܠܳܐ ܬܣܺܝܡ ܬܽܘܩܰܠܬܳܐ. ܐܶܠܳܐ ܕܚܰܠ ܡܶܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="15">ܠܳܐ ܬܶܥܒܕ݂ܽܘܢ ܥܰܘܠܳܐ ܒܕ݂ܺܝܢܳܐ. ܘܠܳܐ ܬܶܣܰܒ ܒܰܐܦܰܝ̈ ܡܶܣܟܺܢܳܐ. ܘܳܐܦܠܳܐ ܒܰܐܦܰܝ̈ ܪܰܒܳܐ. ܐܶܠܳܐ ܒܙܰܕܺܝܩܽܘܬܳܐ ܕܽܘܢ ܚܰܒܪܳܟ݂.</VERS>
      <VERS vnumber="16">ܠܳܐ ܬܶܐܟ݂ܽܘܠ ܩܰܪܨܳܐ ܕܥܰܡܳܟ݂. ܘܠܳܐ ܬܩܽܘܡ ܥܰܠ ܕܡܳܐ ܕܚܰܒܪܳܟ݂. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="17">ܠܳܐ ܬܶܣܢܶܐ ܠܰܐܚܽܘܟ݂ ܒܠܶܒܳܟ݂. ܐܶܠܳܐ ܡܰܟܳܣܽܘ ܐܰܟܶܣܳܝܗܝ ܠܚܰܒܪܳܟ݂. ܕܠܳܐ ܡܶܛܽܠܳܬ݂ܶܗ ܬܩܰܒܶܠ ܚܛܳܗܳܐ.</VERS>
      <VERS vnumber="18">ܠܳܐ ܬܶܛܰܪ ܒܥܶܠܕܒܳܒܽܘܬ݂ܳܐ ܠܰܒܢܰܝ̈ ܥܰܡܳܟ݂. ܐܶܠܳܐ ܪܚܰܡ ܠܚܰܒܪܳܟ݂ ܐܰܝܟ݂ ܢܰܦܫܳܟ݂. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="19">ܛܰܪܘ ܦܽܘܩܕܳܢܰܝ̈. ܒܥܺܝܪܟܽܘܢ ܠܳܐ ܬܰܪܟܒܽܘܢ ܚܶܠܛܳܐ. ܘܚܰܩ̈ܠܳܬ݂ܟܽܘܢ ܠܳܐ ܬܶܙܪܥܽܘܢ ܚܶܠܛܳܐ. ܘܡܰܖ̈ܛܽܘܛܶܐ ܕܚܶܠܛܳܐ ܕܰܦܬ݂ܺܝܟ݂ܺܝܢ ܠܳܐ ܬܶܠܒܫܽܘܢ.</VERS>
      <VERS vnumber="20">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܬ݂ܳܐ ܡܰܕ݂ܡܟ݂ܳܐ ܕܙܰܪܥܳܐ. ܘܰܐܡܬܶܗ ܗܺܝ ܙܒܺܝܢܳܐ ܠܶܗ ܠܓܰܒܪܳܐ. ܘܡܶܬ݂ܦܪܳܩܽܘ ܠܳܐ ܐܶܬ݂ܦܰܪܩܰܬ݂. ܘܚܺܐܪܽܘܬܳܐ ܠܳܐ ܐܶܬ݂ܝܰܗܒܰܬ݂ ܠܳܗ̇. ܫܽܘ̈ܐܳܠܶܐ ܢܶܗܘܽܘܢ ܥܠܰܝܗܽܘܢ. ܘܠܳܐ ܢܶܬ݂ܩܰܛܠܽܘܢ. ܡܶܛܽܠ ܕܠܳܐ ܗܘܳܬ݂ ܡܚܰܪܪܳܐ.</VERS>
      <VERS vnumber="21">ܘܢܰܝܬܶܐ ܩܽܘܪܒܳܢܶܗ ܠܡܳܪܝܳܐ. ܠܬܰܪܥܳܐ ܕܡܰܫܟܰܢ ܙܰܒܢܳܐ. ܕܶܟܪܳܐ ܕܰܚܛܳܗܳܐ.</VERS>
      <VERS vnumber="22">ܘܰܢܚܰܣܶܐ ܥܠܰܘܗܝ ܟܳܗܢܳܐ. ܒܕܶܟܪܳܐ ܕܰܚܛܳܗܳܐ ܩܕ݂ܳܡ ܡܳܪܝܳܐ ܥܰܠ ܚܛܳܗܳܐ ܕܰܚܛܳܐ. ܘܢܶܫܬܒܶܩ ܠܶܗ ܚܛܳܗܳܐ ܕܰܚܛܳܐ.</VERS>
      <VERS vnumber="23">ܘܡܳܐ ܕܥܰܠܬܽܘܢ ܠܰܐܪܥܳܐ. ܘܰܢܨܰܒܬܽܘܢ ܟܽܠ ܐܺܝ̈ܠܳܢܶܐ ܕܡܶܐܟܽܘܠܬܳܐ. ܫܒܽܘܩܘ ܐܶܢܽܘܢ ܬܠܳܬ݂ ܫܢܺܝ̈ܢ. ܠܳܐ ܬܶܐܟ݂ܠܽܘܢ ܡܶܢ ܦܺܐܖ̈ܰܝܗܽܘܢ.</VERS>
      <VERS vnumber="24">ܘܰܒܫܰܢ̱ܬܳܐ ܕܰܐܪܒܰܥ. ܢܶܗܘܽܘܢ ܟܽܠܗܽܘܢ ܦܺܐܖ̈ܰܝܗܽܘܢ ܩܽܘܕ݂ܫܳܐ. ܘܫܽܘܒܚܳܐ ܠܡܳܪܝܳܐ.</VERS>
      <VERS vnumber="25">ܘܰܒܫܰܢ̱ܬܳܐ ܕܚܰܡܶܫ ܐܰܟ݂ܽܘܠܘ ܦܺܐܖ̈ܰܝܗܽܘܢ. ܘܢܰܘܣܦܽܘܢ ܠܟܽܘܢ ܥܰܠ̈ܳܠܬ݂ܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="26">ܠܳܐ ܬܶܐܟ݂ܠܽܘܢ ܕܡܳܐ. ܠܳܐ ܬܢܰܚܫܽܘܢ ܒܚܰܝܘܰܬ݂ ܟܶܢܦܳܐ. ܠܳܐ ܬܶܩܨܡܽܘܢ.</VERS>
      <VERS vnumber="27">ܠܳܐ ܬܪܰܒܽܘܢ ܣܰܥܪܳܐ ܕܖ̈ܺܝܫܰܝܟܽܘܢ. ܘܠܳܐ ܬܚܰܒܠܽܘܢ ܦܳܬܳܐ ܕܕܶܩܢܰܝ̈ܟܽܘܢ.</VERS>
      <VERS vnumber="28">ܘܚܽܘܖ̈ܛܳܬܳܐ ܥܰܠ ܢܰܦܫܳܐ ܠܳܐ ܬܶܥܒܕ݂ܽܘܢ ܒܒܶܣܪܟܽܘܢ. ܘܰܟ݂ܬ݂ܳܒ̈ܶܐ ܕܢܽܘܩ̈ܕ݂ܳܬܳܐ ܠܳܐ ܬܶܥܒܕ݂ܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="29">ܠܳܐ ܬܰܦܶܣ ܠܒܰܪܬܳܟ݂ ܕܰܬ݂ܙܰܢܶܐ. ܕܠܳܐ ܬܙܰܢܶܐ ܐܰܪܥܳܐ. ܘܬܶܬ݂ܡܠܶܐ ܐܰܪܥܳܐ ܚܛܺܝܬܳܐ.</VERS>
      <VERS vnumber="30">ܐܶܠܳܐ ܛܰܪܘ ܦܽܘܩܕܳܢܰܝ̈. ܘܡܶܢ ܡܰܩܕܰܫܝ ܕܚܰܠܘ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="31">ܠܳܐ ܬܺܐܙܽܠܘܢ ܒܳܬܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ. ܘܠܳܐ ܬܶܫܐܠܽܘܢ ܐܶܢܽܘܢ. ܕܠܳܐ ܬܶܬܛܰܡܐܽܘܢ ܒܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="32">ܡܶܢ ܩܕ݂ܳܡ ܣܳܒܳܐ ܗܘܰܝܬ ܩܳܐܶܡ. ܘܰܗܘܰܝܬ ܡܝܰܩܰܪ ܠܡܰܢ ܕܩܰܫܺܝܫ ܡܶܢܳܟ݂. ܘܰܕ݂ܚܰܠ ܡܶܢ ܐܰܠܳܗܳܟ݂. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="33">ܘܟܰܕ݂ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬܝ. ܠܳܐ ܬܶܥܠܒܽܘܢܶܗ.</VERS>
      <VERS vnumber="34">ܐܶܠܳܐ ܐܰܟ݂ܘܳܬ݂ܟܽܘܢ ܘܡܶܢܟܽܘܢ ܢܶܗܘܶܐ. ܘܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܥܰܡܟܽܘܢ. ܪܚܰܡܘ ܐܶܢܽܘܢ ܐܰܝܟ݂ ܢܰܦܫܟܽܘܢ. ܡܶܛܽܠ ܕܳܐܦ ܐܰܢ̱ܬܽܘܢ ܥܳܡܽܘܖ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="35">ܠܳܐ ܬܶܥܒܕ݂ܽܘܢ ܥܰܘܠܳܐ ܒܕ݂ܺܝܢܳܐ. ܒܡܰܣܰܐܬܳܐ. ܘܰܒܡܰܬ݂ܩܳܠܳܐ. ܘܒܰܟ݂ܝܳܠܬܳܐ.</VERS>
      <VERS vnumber="36">ܡܰܣܰܐܬܳܐ ܕܩܽܘܫܬܳܐ. ܘܡܰܬ݂ܩܳܠܳܐ ܕܩܽܘܫܬܳܐ. ܘܰܟ݂ܝܳܠܬܳܐ ܕܩܽܘܫܬܳܐ. ܘܗܶܡܝܳܢܳܐ ܕܩܽܘܫܬܳܐ ܢܶܗܘܽܘܢ ܠܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="37">ܛܰܪܘ ܟܽܠܗܽܘܢ ܦܽܘܩܕܳܢܰܝ̈. ܘܟܽܠܗܽܘܢ ܕܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܓܒܰܪ ܓܒܰܪ ܡܶܢ ܒܢܰܝ̈ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܺܝܣܪܳܐܶܝܠ. ܕܢܰܪܡܶܐ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ ܗܰܘ. ܘܥܰܡܳܐ ܕܰܐܪܥܳܐ ܢܶܪܓܡܽܘܢܶܗ ܒܟܺܐܦ̈ܶܐ.</VERS>
      <VERS vnumber="3">ܘܶܐܢܳܐ ܐܶܬܶܠ ܪܽܘܓ݂ܙܝ ܒܓܰܒܪܳܐ ܗܰܘ. ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܶܗ. ܥܰܠ ܕܰܐܪܡܺܝ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܕܰܢܛܰܡܰܐ ܡܰܩܕܰܫܝ. ܘܰܢܛܰܡܰܐ ܫܡܳܐ ܕܩܽܘܕ݂ܫܝ.</VERS>
      <VERS vnumber="4">ܘܶܐܢ ܢܰܪܟ݂ܢܽܘܢ ܥܰܝܢܰܝ̈ܗܽܘܢ ܥܰܡܳܐ ܕܰܐܪܥܳܐ ܡܶܢ ܓܰܒܪܳܐ ܗܰܘ ܕܰܐܪܡܺܝ ܡܶܢ ܙܰܪܥܶܗ ܒܢܽܘܟܪܳܝܬܳܐ. ܕܠܳܐ ܢܶܩܛܠܽܘܢܶܗ.</VERS>
      <VERS vnumber="5">ܐܶܥܒܶܕ݂ ܐܶܢܳܐ ܪܽܘܓ݂ܙܝ ܒܓܰܒܪܳܐ ܗܰܘ ܘܰܒܫܰܪܒܬ݂ܶܗ. ܘܰܐܘܒܕ݂ܺܝܘܗܝ ܘܰܠܟܽܠ ܕܛܳܥܶܝܢ ܒܳܬ݂ܪܶܗ. ܥܰܠ ܕܛܳܥܶܝܢ ܒܳܬܰܪ ܢܽܘܟܪܳܝܬܳܐ ܡܶܢ ܓܰܘ ܥܰܡܗܽܘܢ.</VERS>
      <VERS vnumber="6">ܘܢܰܦܫܳܐ ܕܬܺܐܙܰܠ ܒܳܬܰܪ ܙܰܟܽܘܖ̈ܶܐ. ܘܝܰܕܽܘ̈ܥܶܐ. ܕܬܶܛܥܶܐ ܒܳܬܰܪܗܽܘܢ. ܐܶܬܶܠ ܪܽܘܓ݂ܙܝ ܒܢܰܦܫܳܐ ܗܳܝ. ܘܰܐܘܒܕ݂ܺܝܗ̇ ܡܶܢ ܥܰܡܳܗ̇.</VERS>
      <VERS vnumber="7">ܐܶܬ݂ܩܰܕܰܫܘ ܘܰܗܘܰܘ ܩܰܕܺܝܫܺܝܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="8">ܛܰܪܘ ܦܽܘܩܕܳܢܰܝ̈ ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.</VERS>
      <VERS vnumber="9">ܘܓܰܒܪܳܐ ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܡܶܬ݂ܩܛܳܠܽܘ ܢܶܬ݂ܩܛܶܠ. ܠܰܐܒܽܘܗܝ ܘܠܶܐܡܶܗ ܨܰܚܺܝ. ܕܡܶܗ ܥܠܰܘܗܝ.</VERS>
      <VERS vnumber="10">ܘܓܰܒܪܳܐ ܕܰܢܓ݂ܽܘܪ ܐܰܢ̱ܬܰܬ݂ ܓܰܒܪܳܐ. ܘܰܢܓ݂ܽܘܪ ܐܰܢ̱ܬܰܬ݂ ܚܰܒܪܶܗ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܓܰܝܳܪܳܐ ܘܓܰܝܳܪܬܳܐ.</VERS>
      <VERS vnumber="11">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܐܰܒܽܘܗܝ. ܦܽܘܪܣܳܝܳܐ ܕܰܐܒܽܘܗܝ ܓܠܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܘܕܶܡܗܽܘܢ ܥܠܰܝܗܽܘܢ.</VERS>
      <VERS vnumber="12">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܟܰܠܬ݂ܶܗ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܡܶܛܽܠ ܕܰܚܛܺܝܬܳܐ ܥܒܰܕ݂ܘ. ܕܶܡܗܽܘܢ ܥܠܰܝܗܽܘܢ.</VERS>
      <VERS vnumber="13">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܕܶܟܪܳܐ ܡܰܕ݂ܡܟ݂ܳܐ ܕܰܐܢ̱ܬܬܳܐ. ܛܰܢܦܽܘܬܳܐ ܥܒܰܕ݂ܘ ܬܖ̈ܰܝܗܽܘܢ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܕܶܡܗܽܘܢ ܥܠܰܝܗܽܘܢ.</VERS>
      <VERS vnumber="14">ܘܓܰܒܪܳܐ ܕܢܶܣܰܒ ܐܰܢ̱ܬܬ݂ܳܐ ܘܶܐܡܳܗ̇. ܚܛܺܝܬܳܐ ܗܺܝ ܒܢܽܘܪܳܐ ܢܰܘܩܕ݂ܽܘܢܶܗ ܠܶܗ ܘܰܠܗܶܝܢ. ܘܠܳܐ ܬܶܗܘܶܐ ܚܛܺܝܬܳܐ ܒܰܝܢܳܬ݂ܟ݂ܽܘܢ.</VERS>
      <VERS vnumber="15">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܒܥܺܝܪܳܐ ܡܶܬ݂ܩܛܳܠܽܘ ܢܶܬ݂ܩܛܶܠ. ܘܳܐܦ ܗܺܝ ܒܥܺܝܪܳܐ ܬܶܬ݂ܪܓܶܡ.</VERS>
      <VERS vnumber="16">ܘܰܐܢ̱ܬܳܬܳܐ ܕܬܶܩܪܽܘܒ ܠܘܳܬ݂ ܒܥܺܝܪܳܐ ܕܬܶܬ݂ܪܟܶܒ ܡܶܢܳܗ̇. ܩܛܽܘܠܘ ܐܰܢ̱ܬܬ݂ܳܐ ܘܳܐܦ ܠܰܒܥܺܝܪܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܕܶܡܗܽܘܢ ܥܠܰܝܗܽܘܢ.</VERS>
      <VERS vnumber="17">ܘܓܰܒܪܳܐ ܕܢܶܣܰܒ ܚܳܬܶܗ ܒܰܪܬ݂ ܐܰܒܽܘܗܝ. ܐܰܘ ܒܰܪܬ݂ ܐܶܡܶܗ. ܘܢܶܚܙܶܐ ܦܽܘܪܣܳܝܳܗ̇. ܘܳܐܦ ܗܺܝ ܬܶܚܙܶܐ ܦܽܘܪܣܳܝܶܗ. ܚܶܣܕܰܐ ܗ̱ܘ. ܢܺܐܒܕܽܘܢ ܩܕ݂ܳܡ ܒܢܰܝ̈ ܥܰܡܗܽܘܢ. ܦܽܘܪܣܳܝܳܐ ܕܚܳܬܶܗ ܓܠܳܐ. ܥܰܘܠܗܽܘܢ ܢܩܰܒܠܽܘܢ.</VERS>
      <VERS vnumber="18">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܬ݂ܳܐ ܟܶܦܣܳܢܺܝܬܳܐ. ܘܢܶܓ݂ܠܶܐ ܦܽܘܪܣܳܝܳܗ̇. ܡܰܒܽܘܥܳܗ̇ ܓܠܳܐ. ܘܗܺܝ ܓܠܳܬ݂ ܡܰܒܽܘܥܳܐ ܕܰܕ݂ܡܳܗ̇. ܢܺܐܒܕܽܘܢ ܬܖ̈ܰܝܗܽܘܢ ܡܶܢ ܓܰܘ ܥܰܡܗܽܘܢ.</VERS>
      <VERS vnumber="19">ܘܦܽܘܪܣܳܝܶܗ ܕܚܳܬ݂ܳܗ̇ ܕܶܐܡܳܟ݂ ܘܰܕ݂ܚܳܬܶܗ ܕܰܐܒܽܘܟ݂ ܠܳܐ ܬܶܓ݂ܠܶܐ. ܡܶܛܽܠ ܕܩܰܖ̈ܺܝܒܳܢ ܐܶܢܶܝܢ. ܦܽܘܪܣܳܝ ܥܰܘܠܗܽܘܢ ܢܩܰܒܠܽܘܢ.</VERS>
      <VERS vnumber="20">ܘܓܰܒܪܳܐ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܕܳܕܶܗ. ܦܽܘܪܣܳܝܳܐ ܕܕܳܕܶܗ ܓܠܳܐ. ܚܛܺܝܬ݂ܗܽܘܢ ܢܩܰܒܠܽܘܢ. ܘܰܕ݂ܠܳܐ ܒܢܺܝ̈ܢ ܢܡܽܘܬ݂ܽܘܢ.</VERS>
      <VERS vnumber="21">ܘܓܰܒܪܳܐ ܕܢܶܣܰܒ ܐܰܢ̱ܬܰܬ݂ ܐܰܚܽܘܗܝ. ܥܰܘܠܰܐ ܗ̱ܘ. ܡܶܛܽܠ ܕܦܽܘܪܣܳܝܳܐ ܕܰܐܚܽܘܗܝ ܓܠܳܐ. ܕܠܳܐ ܒܢܺܝ̈ܢ ܢܶܗܘܽܘܢ.</VERS>
      <VERS vnumber="22">ܛܰܪܘ ܟܽܠܗܽܘܢ ܦܽܘܩܕܳܢܰܝ̈. ܘܕ݂ܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܘܠܳܐ ܬܣܰܪܶܩܟܽܘܢ ܐܰܪܥܳܐ ܕܡܰܥܶܠ ܐ̱ܢܳܐ ܠܟܽܘܢ ܠܳܗ̇ ܠܡܶܬܰܒ ܒܳܗ̇.</VERS>
      <VERS vnumber="23">ܘܠܳܐ ܬܗܰܠܟܽܘܢ ܒܢܳܡܽܘܣ̈ܶܐ ܕܥܰܡ̈ܡܶܐ ܕܫܳܕܶܐ ܐ̱ܢܳܐ ܡܶܢ ܩܕܳܡܰܝܟܽܘܢ. ܡܶܛܽܠ ܕܗܳܠܶܝܢ ܟܽܠܗܶܝܢ ܥܒܰܕ݂ܘ. ܘܥܳܩܰܬ݂ ܠܺܝ ܒܗܽܘܢ.</VERS>
      <VERS vnumber="24">ܘܶܐܡܪܶܬ݂ ܠܟܽܘܢ ܕܰܐܢ̱ܬܽܘܢ ܬܺܐܪܬܽܘܢ ܐܰܪܥܗܽܘܢ. ܘܶܐܢܳܐ ܐܶܬܠܺܝܗ̇ ܠܟܽܘܢ ܘܬܺܐܪܬܽܘܢܳܗ̇. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܦܪܰܫܬܟܽܘܢ ܡܶܢ ܥܰܡ̈ܡܶܐ.</VERS>
      <VERS vnumber="25">ܦܪܽܘܫܘ ܒܶܝܬ݂ ܒܥܺܝܪܳܐ ܕܟ݂ܺܝܬ݂ܳܐ ܠܛܰܡܰܐܬܳܐ. ܘܒܶܝܬ݂ ܦܳܪܰܚܬܳܐ ܕܟ݂ܺܝܬ݂ܳܐ ܠܛܰܡܰܐܬܳܐ. ܘܠܳܐ ܬܛܰܡܐܽܘܢ ܢܰܦ̈ܫܳܬܟܽܘܢ ܒܰܒܥܺܝܪܳܐ ܘܰܒܦܳܪܰܚܬܳܐ. ܘܰܒܟܽܠܳܗ̇ ܪܰܚܫܳܐ ܕܰܐܪܥܳܐ. ܕܦܶܪܫܶܬ݂ ܠܟܽܘܢ ܠܛܰܡܐܽܘܬܳܐ.</VERS>
      <VERS vnumber="26">ܘܬܶܗܘܢ ܠܺܝ ܩܰܕܺܝܫܺܝܢ. ܡܶܛܽܠ ܕܶܐܢܳܐ ܡܳܪܝܳܐ ܩܰܕܺܝܫ ܐ̱ܢܳܐ. ܘܰܦܪܰܫܬܟܽܘܢ ܡܶܢ ܥܰܡ̈ܡܶܐ ܕܬܶܗܘܢ ܠܺܝ.</VERS>
      <VERS vnumber="27">ܘܓܰܒܪܳܐ ܐܰܘ ܐܰܢ̱ܬܬ݂ܳܐ ܕܺܐܝܬ݂ ܒܗܽܘܢ ܙܰܟܽܘܖ̈ܶܐ ܐܰܘ ܝܰܕܽܘ̈ܥܶܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ. ܘܰܒܟܺܐܦ̈ܶܐ ܢܶܪܓܡܽܘܢ ܐܶܢܽܘܢ. ܘܕܶܡܗܽܘܢ ܥܠܰܝܗܽܘܢ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܡܰܪ ܠܟܳܗ̈ܢܶܐ ܒܢܰܝ̈ ܐܰܗܪܽܘܢ. ܕܥܰܠ ܢܰܦܫܳܐ ܕܡܺܝܬܳܐ ܠܳܐ ܢܶܗܘܽܘܢ ܡܶܬܛܰܡܐܺܝܢ ܒܥܰܡܗܽܘܢ.</VERS>
      <VERS vnumber="2">ܐܶܠܳܐ ܐܶܢ ܒܩܰܪܺܝܒܶܗ ܕܩܰܪܺܝܒ ܠܶܗ ܒܰܐܒܽܘܗܝ. ܘܒܶܐܡܶܗ. ܘܒܰܒܪܶܗ ܘܒܰܪܬܶܗ. ܘܒܰܐܚܽܘܗܝ.</VERS>
      <VERS vnumber="3">ܘܰܒܚܳܬܶܗ ܒܬ݂ܽܘܠܬܳܐ ܕܩܰܪܺܝܒܳܐ ܠܶܗ ܕܠܳܐ ܗܘܳܬ݂ ܠܓܰܒܪܳܐ ܢܶܬܛܰܡܰܐ.</VERS>
      <VERS vnumber="4">ܠܳܐ ܢܶܬܛܰܡܰܐ ܒܪܰܒܳܐ ܕܥܰܡܶܗ. ܕܠܳܐ ܢܶܬܛܰܢܰܦ.</VERS>
      <VERS vnumber="5">ܘܠܳܐ ܢܶܩܕܚܽܘܢ ܩܽܘܕ݂ܚ̈ܳܬܳܐ ܒܖ̈ܺܝܫܰܝܗܽܘܢ. ܘܦܰܐܬܳܐ ܕܕܰܩܢܰܝ̈ܗܽܘܢ ܠܳܐ ܢܶܓ݂ܪܥܽܘܢ. ܘܰܒܒܶܣܪܗܽܘܢ ܠܳܐ ܢܶܚܪܛܽܘܢ ܚܽܘܖ̈ܛܳܬܳܐ.</VERS>
      <VERS vnumber="6">ܐܶܠܳܐ ܢܶܗܘܽܘܢ ܩܰܕܺܝܫܺܝܢ ܠܰܐܠܳܗܗܽܘܢ. ܘܠܳܐ ܢܛܰܢܦܽܘܢ ܫܡܳܐ ܕܰܐܠܳܗܗܽܘܢ. ܡܶܛܽܠ ܕܩܽܘܖ̈ܒܳܢܰܘܗܝ ܕܡܳܪܝܳܐ ܠܰܚܡܳܐ ܕܰܐ‌ܠܳܗܳܐ ܗܶܢܽܘܢ ܡܩܰܪܒܺܝܢ. ܘܢܶܗܘܽܘܢ ܩܰܕܺܝܫܺܝܢ.</VERS>
      <VERS vnumber="7">ܐܰܢ̱ܬܬ݂ܳܐ ܙܳܢܺܝܬܳܐ ܘܰܡܛܰܢܰܦܬܳܐ ܠܳܐ ܢܶܣܒܽܘܢ. ܘܰܐܢ̱ܬܬܳܐ ܕܰܫܒܺܝܩܳܐ ܡܶܢ ܒܰܥܠܳܗ̇ ܠܳܐ ܢܶܣܒܽܘܢ. ܡܶܛܽܠ ܕܩܰܕܺܝܫ ܗܽܘ ܠܰܐܠܳܗܶܗ.</VERS>
      <VERS vnumber="8">ܩܰܕܶܫܳܝܗܝ. ܡܶܛܽܠ ܕܠܰܚܡܳܐ ܕܰܐܠܳܗܳܟ݂ ܗܽܘܝܽܘ ܡܩܰܪܶܒ. ܩܰܕܺܝܫ ܢܶܗܘܶܐ ܠܳܟ݂. ܡܶܛܽܠ ܕܩܰܕܺܝܫܽ ܗ̱ܘ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.</VERS>
      <VERS vnumber="9">ܘܒܰܪܬ݂ ܓܰܒܪܳܐ ܟܳܗܢܳܐ ܟܰܕ ܬܫܰܪܶܐ ܠܰܡܙܰܢܳܝܽܘ. ܠܰܐܒܽܘܗܝ ܡܛܰܢܦܳܐ. ܒܢܽܘܪܳܐ ܬܺܐܩܰܕ.</VERS>
      <VERS vnumber="10">ܘܟܳܗܢܳܐ ܪܰܒܳܐ ܡܶܢ ܐܰܚܰܘ̈ܗܝ. ܕܡܶܬ݂ܢܣܶܟ݂ ܥܰܠ ܪܺܝܫܶܗ ܡܶܫܚܳܐ ܕܰܡܫܺܝܚܽܘܬ݂ܳܐ. ܘܕܰܡܫܰܡܠܶܐ ܐܺܝܕܰܘ̈ܗܝ ܠܡܶܠܒܰܫ ܡܳܐܢ̈ܶܐ. ܪܺܝܫܶܗ ܠܳܐ ܢܶܦܪܽܘܥ. ܘܡܳܐܢܰܘ̈ܗܝ ܠܳܐ ܢܨܰܪܶܐ.</VERS>
      <VERS vnumber="11">ܘܥܰܠ ܟܽܠ ܢܰܦܫܳܐ ܕܡܺܝܬܳܐ ܠܳܐ ܢܶܥܽܘܠ. ܘܒܰܐܒܽܘܗܝ ܘܒܶܐܡܶܗ ܠܳܐ ܢܶܬܛܰܢܰܦ.</VERS>
      <VERS vnumber="12">ܘܡܶܢ ܡܰܩܕܫܳܐ ܠܳܐ ܢܶܦܽܘܩ. ܘܠܳܐ ܢܛܰܢܶܦ ܡܰܩܕܫܳܐ ܕܰܐܠܳܗܶܗ. ܡܶܛܽܠ ܕܰܟܠܺܝܠܳܐ ܕܡܶܫܚܳܐ ܕܰܡܫܺܝܚܽܘܬ݂ܳܐ ܕܰܐܠܳܗܶܗ ܥܠܰܘܗܝ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="13">ܘܗܽܘ ܗܳܢܳܐ ܐܰܢ̱ܬܬ݂ܳܐ ܒܬ݂ܽܘܠܬܳܐ ܢܶܣܰܒ.</VERS>
      <VERS vnumber="14">ܘܰܐܪܡܰܠܬܳܐ. ܘܰܫܒܺܝܩܬܳܐ. ܘܰܡܛܰܢܦܳܐ ܒܙܳܢܝܽܘܬܳܐ. ܚܕ݂ܳܐ ܡܶܢ ܗܳܠܶܝܢ ܠܳܐ ܢܶܣܰܒ. ܐܶܠܳܐ ܒܬ݂ܽܘܠܬܳܐ ܡܶܢ ܥܰܡܶܗ ܢܶܣܰܒ ܐܰܢ̱ܬܬ݂ܳܐ.</VERS>
      <VERS vnumber="15">ܘܠܳܐ ܢܛܰܘܶܫ ܙܰܪܥܶܗ ܒܥܰܡܶܗ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܠܶܗ.</VERS>
      <VERS vnumber="16">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="17">ܡܰܠܶܠ ܥܰܡ ܐܰܗܪܽܘܢ. ܘܶܐܡܰܪ ܠܶܗ. ܓܰܒܪܳܐ ܡܶܢ ܙܰܪܥܳܟ݂ ܠܕ݂ܳܖ̈ܰܝܗܽܘܢ ܕܢܶܗܘܶܐ ܒܶܗ ܡܽܘܡܳܐ. ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ ܠܰܚܡܳܐ ܕܰܐܠܳܗܶܗ.</VERS>
      <VERS vnumber="18">ܡܶܛܽܠ ܕܟܽܠ ܓܰܒܪܳܐ ܕܺܐܝܬ݂ ܒܶܗ ܡܽܘܡܳܐ ܠܳܐ ܢܶܬ݂ܩܰܪܰܒ. ܓܒܰܪ ܕܰܚܓ݂ܺܝܪ. ܐܰܘ ܥܘܺܝܪ ܐܰܘ ܣܪܳܡ. ܐܰܘ ܕܰܣܪܺܝܥܳܐ ܐܶܕ݂ܢܶܗ.</VERS>
      <VERS vnumber="19">ܐܰܘ ܓܰܒܪܳܐ ܕܺܐܝܬ݂ ܒܶܗ ܬܒܳܪܳܐ ܕܪܶܓ݂ܠܳܐ. ܐܰܘ ܬܒܳܪܳܐ ܕܺܐܝܕ݂ܳܐ.</VERS>
      <VERS vnumber="20">ܐܰܘ ܟܦܺܝܦ. ܐܰܘ ܙܥܽܘܪ. ܐܰܘ ܢܬ݂ܺܝܪܺܝܢ ܓܒܺܝܢܰܘ̈ܗܝ. ܐܰܘ ܓܗܰܪ. ܐܰܘ ܚܘܰܪܘܳܖ̈ܶܐ ܐܺܝܬ݂ ܒܥܰܝܢܰܘ̈ܗܝ. ܐܰܘ ܐܺܝܬ݂ ܒܶܗ ܓܰܪܒܳܐ. ܐܰܘ ܟܽܘܣܬ݂ܳܢ. ܐܰܘ ܕܰܚܕ݂ܳܐ ܐܶܫܟܶܗ.</VERS>
      <VERS vnumber="21">ܟܽܠ ܓܰܒܪܳܐ ܕܺܐܝܬ݂ ܒܶܗ ܡܽܘܡܳܐ. ܡܶܢ ܙܰܪܥܶܗ ܕܰܐܗܪܽܘܢ ܟܳܗܢܳܐ. ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ ܩܽܘܪܒܳܢܶܗ ܕܡܳܪܝܳܐ. ܡܶܛܽܠ ܕܡܽܘܡܳܐ ܒܶܗ. ܠܠܰܚܡܳܐ ܕܰܐ‌ܠܳܗܳܐ ܠܳܐ ܢܶܬ݂ܩܰܪܰܒ ܠܰܡܩܰܪܳܒܽܘ.</VERS>
      <VERS vnumber="22">ܠܰܚܡܳܐ ܕܰܐܠܳܗܶܗ ܒܶܝܬ݂ ܩܕ݂ܽܘܫ ܩܽܘܕ݂̈ܫܶܐ. ܡܶܢ ܩܽܘܕ݂ܫܳܐ ܢܶܐܟ݂ܽܘܠ.</VERS>
      <VERS vnumber="23">ܒܪܰܡ ܕܶܝܢ ܠܓ݂ܰܘ ܡܶܢ ܐܰܦܰܝ̈ ܬܰܪܥܳܐ ܠܳܐ ܢܶܥܽܘܠ. ܘܰܠܡܰܕܒܚܳܐ ܠܳܐ ܢܶܬ݂ܩܰܪܰܒ. ܡܶܛܽܠ ܕܡܽܘܡܳܐ ܐܺܝܬ݂ ܒܶܗ. ܘܠܳܐ ܢܛܰܘܶܫ ܡܰܩܕܰܫܝ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ.</VERS>
      <VERS vnumber="24">ܘܶܐܡܰܪ ܡܽܘܫܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܐܶܡܰܪ ܠܰܐܗܪܽܘܢ ܘܠܰܒܢܰܘ̈ܗܝ. ܘܢܶܬ݂ܢܰܙܪܽܘܢ ܡܶܢ ܩܽܘ̈ܕ݂ܫܶܐ ܕܰܒܢܰܝ̈ ܝܺܣܪܳܐܶܝܠ. ܘܠܳܐ ܢܛܰܢܦܽܘܢ ܫܡܳܐ ܕܩܽܘܕ݂ܫܝ. ܡܶܛܽܠ ܕܰܡܩܰܕܫܺܝܢ ܐܶܢܽܘܢ ܠܺܝ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="3">ܐܶܡܰܪ ܠܗܽܘܢ ܠܕ݂ܳܖ̈ܰܝܗܽܘܢ. ܟܽܠ ܓܰܒܪܳܐ ܕܢܶܩܪܽܘܒ ܡܶܢ ܟܽܠܶܗ ܙܰܪܥܟ݂ܽܘܢ ܠܩܽܘܕ݂ܫܳܐ ܕܰܡܩܰܕܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܟܰܕ݂ ܛܰܢܦܽܘܬ݂ܶܗ ܐܺܝܬ݂ ܥܠܰܘܗܝ. ܬܺܐܒܰܕ ܢܰܦܫܳܐ ܗܳܝ ܡܶܢ ܩܕ݂ܳܡ ܥܰܝ̈ܢܰܝ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="4">ܓܒܰܪ ܓܒܰܪ ܡܶܢ ܙܰܪܥܶܗ ܕܰܐܗܪܽܘܢ. ܘܗܽܘ ܓܪܶܒ ܐܰܘ ܕܳܐܶܒ. ܡܶܢ ܩܽܘܕܫܳܐ ܠܳܐ ܢܶܐܟ݂ܽܘܠ ܥܕܰܡܳܐ ܕܡܶܬ݂ܕܰܟܶܐ. ܘܡܰܢ ܕܢܶܩܪܽܘܒ ܠܟܽܠܳܗ̇ ܛܰܡܐܽܘܬܳܐ ܕܢܰܦܫܳܐ. ܐܰܘ ܓܰܒܪܳܐ ܕܢܶܦܽܘܩ ܡܶܢܶܗ ܙܰܪܥܳܐ ܕܡܰܕ݂ܡܟ݂ܳܐ.</VERS>
      <VERS vnumber="5">ܐܰܘ ܓܰܒܪܳܐ ܕܢܶܩܪܽܘܒ ܠܟܽܠ ܪܰܚܫܳܐ ܕܛܡܰܐ ܠܶܗ. ܐܰܘ ܒܐ̱ܢܳܫܳܐ ܕܛܡܰܐ ܠܶܗ ܒܟܽܠܳܗ̇ ܛܰܡܐܽܘܬܶܗ.</VERS>
      <VERS vnumber="6">ܘܟܽܠ ܢܰܦܫܳܐ ܕܬܶܩܪܽܘܒ ܠܶܗ. ܬܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ. ܘܠܳܐ ܢܶܐܟ݂ܽܘܠ ܡܶܢ ܩܽܘܕ݂ܫܳܐ. ܐܶܠܳܐ ܐܶܢ ܐܰܫܺܝܓ݂ ܒܶܣܪܶܗ ܒܡܰܝ̈ܳܐ.</VERS>
      <VERS vnumber="7">ܘܰܒܡܰܥܖ̈ܳܒܰܝ ܫܶܡܫܳܐ ܢܶܬܕܰܟܶܐ. ܘܗܳܝܕܶܝܢ ܢܶܐܟ݂ܽܘܠ ܡܶܢ ܩܽܘܕ݂ܫܳܐ. ܡܶܛܽܠ ܕܠܰܚܡܶܗ ܗܽܘ.</VERS>
      <VERS vnumber="8">ܘܦܰܓ݂ܪܳܐ ܕܰܬ݂ܒܺܝܪ ܠܚܰܝܽܘܬܳܐ ܠܳܐ ܢܶܐܟ݂ܽܘܠ. ܕܠܳܐ ܢܶܬܛܰܡܰܐ ܒܶܗ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="9">ܘܢܶܛܪܽܘܢ ܢܛܽܘܖ̈ܳܬ݂ܝ. ܘܠܳܐ ܢܩܰܒܠܽܘܢ ܥܠܰܝܗܽܘܢ ܚܛܳܗ̈ܶܐ ܘܰܢܡܽܘܬ݂ܽܘܢ ܒܗܽܘܢ. ܡܶܛܽܠ ܕܛܰܘܶܫܘ ܢܰܦ̈ܫܳܬܗܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ.</VERS>
      <VERS vnumber="10">ܘܟܽܠ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܩܽܘܕ݂ܫܳܐ. ܬܰܘܬܳܒܳܐ ܕܟܳܗܢܳܐ. ܘܰܐܓ݂ܺܝܪܳܐ ܠܳܐ ܢܶܐܟ݂ܽܘܠ ܩܽܘܕ݂ܫܳܐ.</VERS>
      <VERS vnumber="11">ܘܟܳܗܢܳܐ ܟܰܕ݂ ܢܶܙܒܶܢ ܢܰܦܫܳܐ. ܙܒܺܝܢ ܟܶܣܦܶܗ ܢܶܐܟ݂ܽܘܠ ܡܶܢ ܠܰܚܡܶܗ. ܘܺܝܠܺܝ̈ܕܰܝ ܒܰܝܬܶܗ. ܗܶܢܽܘܢ ܢܶܐܟܠܽܘܢ ܡܶܢ ܠܰܚܡܶܗ.</VERS>
      <VERS vnumber="12">ܘܒܰܪܬ݂ ܟܳܗܢܳܐ ܟܰܕ݂ ܬܶܗܘܶܐ ܠܓܰܒܪܳܐ ܢܽܘܟܪܳܝܳܐ. ܐܳܦ ܗܺܝ ܡܶܢ ܦܽܘܪܫܳܢܳܐ ܕܩܽܘܕ݂ܫܳܐ ܠܳܐ ܬܶܐܟ݂ܽܘܠ.</VERS>
      <VERS vnumber="13">ܘܒܰܪܬ݂ ܟܳܗܢܳܐ ܟܰܕ݂ ܬܶܗܘܶܐ ܐܰܪܡܰܠܬܳܐ. ܘܰܫܒܺܝܩܬܳܐ. ܘܰܒܢܰܝ̈ܐ ܠܰܝܬ ܠܳܗ̇. ܘܬܶܗܦܽܘܟ݂ ܠܒܶܝܬ݂ ܐܰܒܽܘܗ̇. ܐܰܝܟ݂ ܕܰܒܛܰܠܝܽܘܬ݂ܳܗ̇ ܡܶܢ ܠܰܚܡܳܐ ܕܰܐܒܽܘܗ̇ ܬܶܐܟ݂ܽܘܠ. ܘܟܽܠ ܢܽܘܟܪܳܝܳܐ ܠܳܐ ܢܶܐܟ݂ܽܘܠ ܡܶܢܶܗ.</VERS>
      <VERS vnumber="14">ܘܓܰܒܪܳܐ ܕܢܶܐܟ݂ܽܘܠ ܩܽܘܕ݂ܫܳܐ ܒܛܽܘܥܝ݂ܰܝ݂. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܠܰܘܗܝ. ܘܢܶܬܠܺܝܘܗܝ ܠܟܳܗܢܳܐ ܩܽܘܕ݂ܫܳܐ.</VERS>
      <VERS vnumber="15">ܘܠܳܐ ܢܛܰܘܫܽܘܢ ܒܢܰܝ̈ ܝܺܣܪܳܐܶܝܠ ܩܽܘܕ݂̈ܫܶܐ ܕܰܡܦܰܪܫܺܝܢ ܠܡܳܪܝܳܐ.</VERS>
      <VERS vnumber="16">ܘܢܶܫܩܠܽܘܢ ܥܠܰܝܗܽܘܢ ܥܰܘܠܳܐ ܘܰܚܛܳܗܳܐ ܡܳܐ ܕܳܐܟܠܺܝܢ ܡܶܢ ܩܽܘܕ݂ܫܰܝ̈ܗܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܗܽܘܢ. ܢܳܡܽܘܣܳܐ ܕܢܶܕ݂ܖ̈ܶܐ ܘܰܕܩܽܘܖ̈ܒܳܢܶܐ ܕܢܶܬ݂ܩܰܪܒܽܘܢ ܕܠܳܐ ܡܽܘܡ ܠܡܳܪܝܳܐ.</VERS>
      <VERS vnumber="17">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="18">ܡܰܠܶܠ ܥܰܡ ܐܰܗܪܽܘܢ ܘܰܒܢܰܘ̈ܗܝ. ܘܥܰܡ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ. ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬܝ. ܕܥܳܡܪܺܝܢ ܒܺܝܣܪܳܐܶܝܠ. ܕܰܢܩܰܪܶܒ ܩܽܘܪܒܳܢܶܗ ܡܶܢ ܟܽܠ ܢܶܕ݂ܖ̈ܰܝܟܽܘܢ. ܘܡܶܢ ܟܽܠ ܦܽܘܖ̈ܫܳܢܰܝܟܽܘܢ ܕܰܡܩܰܪܒܺܝܢ ܠܡܳܪܝܳܐ. ܝܰܩܕ݂ܳܐ ܫܰܠܡܳܐ.</VERS>
      <VERS vnumber="19">ܠܩܽܘܒܳܠܳܐ. ܕܶܟܪܳܐ ܕܠܰܝܬ ܒܶܗ ܡܽܘܡܳܐ. ܡܶܢ ܬܰܘܖ̈ܶܐ ܘܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ.</VERS>
      <VERS vnumber="20">ܟܽܠ ܕܺܐܝܬ݂ ܒܶܗ ܡܽܘܡܳܐ. ܠܳܐ ܬܩܰܪܒܽܘܢ. ܡܶܛܽܠ ܕܠܳܐ ܗܳܘܶܐ ܠܟܽܘܢ ܠܨܶܒܝܳܢܳܐ.</VERS>
      <VERS vnumber="21">ܘܓܰܒܪܳܐ ܕܰܢܩܰܪܶܒ ܕܶܒܚܳܐ ܫܰܠܡܳܐ ܠܡܳܪܝܳܐ. ܠܡܶܦܪܰܫ ܢܶܕ݂ܪܳܐ. ܐܰܘ ܦܽܘܪܫܳܢܳܐ. ܡܶܢ ܬܰܘܖ̈ܶܐ ܐܰܘ ܡܶܢ ܥܳܢ̈ܳܐ. ܡܳܐ ܕܠܰܝܬ ܒܶܗ ܡܽܘܡܳܐ. ܢܶܬ݂ܩܰܒܰܠ. ܐܶܢ ܟܽܠ ܡܽܘܡ ܠܰܝܬ ܒܶܗ.</VERS>
      <VERS vnumber="22">ܕܰܥܘܺܝܪ. ܐܰܘ ܕܰܬ݂ܒܺܝܪ. ܐܰܘ ܕܰܚܙܳܙ. ܐܰܘ ܕܰܪܫܳܠ. ܐܰܘ ܕܰܓ݂ܪܶܒ. ܐܰܘ ܕܩܰܣܕ݂ܳܢ. ܠܳܐ ܬܩܰܪܒܽܘܢ ܚܰܕ݂ ܡܶܢ ܗܳܠܶܝܢ ܠܡܳܪܝܳܐ. ܘܩܽܘܪܒܳܢܳܐ ܡܶܢ ܗܳܠܶܝܢ ܠܳܐ ܬܣܺܝܡܽܘܢ ܥܰܠ ܡܰܕܒܚܳܐ ܠܡܳܪܝܳܐ.</VERS>
      <VERS vnumber="23">ܘܬܰܘܪܳܐ. ܘܶܐܡܪܳܐ ܕܰܣܪܺܝܥܳܐ ܐܶܕ݂ܢܶܗ. ܐܰܘ ܕܟܰܪܝܳܐ ܐܶܠܺܝܬ݂ܶܗ. ܠܦܽܘܪܫܳܢܳܐ ܬܶܥܒܕ݂ܺܝܘܗܝ. ܒܪܰܡ ܕܶܝܢ ܠܢܶܕ݂ܪܳܐ ܠܳܐ ܢܶܬ݂ܩܰܒܰܠ.</VERS>
      <VERS vnumber="24">ܘܕܰܪܨܺܝܨ. ܘܕܰܦܣܺܝܩ. ܘܕܰܩܛܺܝܥ. ܠܳܐ ܬܩܰܪܒܽܘܢ ܠܡܳܪܝܳܐ. ܘܠܳܐ ܬܶܥܒܕ݂ܽܘܢ ܒܰܐܪܥܟܽܘܢ.</VERS>
      <VERS vnumber="25">ܘܡܶܢ ܝܰܕ݂ ܒܰܪ ܢܽܘܟܪܳܝܳܐ. ܠܳܐ ܬܩܰܪܒܽܘܢ ܠܰܚܡܳܐ ܕܰܐܠܳܗܟܽܘܢ ܡܶܢ ܗܳܠܶܝܢ ܟܽܠܗܽܘܢ. ܡܶܛܽܠ ܕܰܡܚܰܒܠܺܝܢ ܐܶܢܽܘܢ. ܘܡܽܘܡܳܐ ܐܺܝܬ݂ ܒܗܽܘܢ. ܘܠܳܐ ܡܶܬ݂ܩܰܒܠܺܝܢ ܡܶܢܟܽܘܢ.</VERS>
      <VERS vnumber="26">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="27">ܬܰܘܪܳܐ. ܐܰܘ ܐܶܡܪܳܐ. ܐܰܘ ܓܰܕ݂ܝܳܐ ܟܰܕ݂ ܢܶܬ݂ܺܝܠܶܕ݂. ܢܶܗܘܶܐ ܫܰܒܥܳܐ ܝܰܘܡܺܝ̈ܢ ܒܳܬܰܪ ܐܶܡܶܗ. ܘܡܶܢ ܝܰܘܡܳܐ ܕܰܬܡܳܢܝܳܐ ܘܰܠܗܰܠ ܢܶܬ݂ܩܰܒܰܠ ܩܽܘܪܒܳܢܶܗ. ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="28">ܘܬܰܘܪܳܐ ܐܰܘ ܥܶܪܒܳܐ. ܠܶܗ ܘܠܰܒܪܶܗ ܠܳܐ ܬܶܟܣܽܘܢ ܒܝܰܘܡܳܐ ܚܰܕ݂.</VERS>
      <VERS vnumber="29">ܘܶܐܢ ܬܕܰܒܚܽܘܢ ܕܶܒܚܳܐ ܕܬ݂ܰܘܕܺܝܬܳܐ ܠܡܳܪܝܳܐ. ܠܩܽܘܒܳܠܳܐ ܕܽܘܒܚܽܘܗܝ.</VERS>
      <VERS vnumber="30">ܘܒܶܗ ܒܝܰܘܡܳܐ ܗܰܘ ܢܶܬ݂ܶܐܟܶܠ. ܘܠܳܐ ܬܰܘܬܪܽܘܢ ܡܶܢܶܗ ܠܨܰܦܪܳܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="31">ܛܰܪܘ ܦܽܘܩܕܳܢܰܝ̈. ܘܰܥܒܶܕ݂ܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="32">ܘܠܳܐ ܬܛܰܢܦܽܘܢ ܫܡܳܐ ܕܩܽܘܕ݂ܫܝ. ܕܶܐܬ݂ܩܰܕܰܫ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܐܶܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܟܽܘܢ.</VERS>
      <VERS vnumber="33">ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܕܬܶܩܪܽܘܢ ܐܶܢܽܘܢ ܩܖ̈ܰܝܳܐ ܘܩܰܕܺܝ̈ܫܶܐ. ܗܳܠܶܝܢ ܐܶܢܽܘܢ ܥܰܕ݂ܥܺܐܕܰܝ̈. ܕܥܰܠ ܫܰܒܬܳܐ</VERS>
      <VERS vnumber="3">ܫܬܳܐ ܝܰܘܡܺܝ̈ܢ ܬܶܥܒܕ݂ܽܘܢ ܥܒܳܕ݂ܳܐ. ܘܰܒܝܰܘܡܳܐ ܫܒܺܝܥܳܝܳܐ ܫܰܒܬ݂ܳܐ ܘܰܢܝܳܚܳܐ. ܬܶܗܘܶܐ ܩܽܘܕ݂ܫܳܐ ܠܡܳܪܝܳܐ. ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ. ܫܰܒܬ݂ܳܐ ܗ̱ܝ ܠܡܳܪܝܳܐ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.</VERS>
      <VERS vnumber="4">ܗܳܠܶܝܢ ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܩܖ̈ܰܝܳܐ ܘܩܰܕܺܝ̈ܫܶܐ. ܕܬܶܩܪܽܘܢ ܐܶܢܽܘܢ ܒܙܰܒܢܰܝ̈ܗܽܘܢ.</VERS>
      <VERS vnumber="5">ܒܝܰܪܚܳܐ ܩܰܕܡܳܝܳܐ ܒܰܐܪܒܰܥܶܣܪܳܐ ܒܝܰܪܚܳܐ ܒܶܝܬ݂ ܪܰܡܫܳܐ. ܦܶܨܚܳܐ ܠܡܳܪܝܳܐ.</VERS>
      <VERS vnumber="6">ܘܰܒܚܰܡܫܰܥܶܣܪܳܐ ܒܶܗ ܒܝܰܪܚܳܐ ܗܳܢܳܐ. ܥܰܕ݂ܥܺܐܕ݂ܳܐ ܕܦܰܛܺܝܖ̈ܶܐ ܠܡܳܪܝܳܐ. ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟܠܽܘܢ.</VERS>
      <VERS vnumber="7">ܝܰܘܡܳܐ ܩܰܕܡܳܝܳܐ ܩܪܶܐ ܘܩܰܕܺܝܫ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="8">ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ. ܘܝܰܘܡܳܐ ܕܫܰܒܥܳܐ ܢܶܗܘܶܐ ܩܪܶܐ ܘܩܰܕܺܝܫ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܥܰܠ ܟܰܦܳܐ ܕܰܚܨܳܕ݂ܳܐ.</VERS>
      <VERS vnumber="9">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="10">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܝܳܗܶܒ ܐ̱ܢܳܐ ܠܟܽܘܢ. ܘܰܚܨܰܕܬܽܘܢ ܚܨܳܕ݂ܳܗ̇. ܐܰܝܬܰܘ ܟܰܦܳܐ ܕܪܺܝܫ ܚܨܳܕ݂ܟܽܘܢ ܠܟܳܗܢܳܐ.</VERS>
      <VERS vnumber="11">ܘܢܶܦܪܫܺܝܗ̇ ܠܟܰܦܳܐ ܩܕ݂ܳܡ ܡܳܪܝܳܐ ܠܩܽܘܒܳܠܳܐ. ܘܒܳܬܰܪ ܝܰܘܡܳܐ ܐ̱ܚܪܺܢܳܐ ܢܶܦܪܫܺܝܗ̇ ܟܳܗܢܳܐ.</VERS>
      <VERS vnumber="12">ܘܬܶܥܒܕ݂ܽܘܢ ܒܝܰܘܡܳܐ ܕܦܳܪܫܺܝܢ ܐܰܢ̱ܬܽܘܢ ܟܰܦܳܐ. ܐܶܡܪܳܐ ܒܰܪ ܫܰܢ̱ܬܳܐ ܕܠܰܝܬ ܒܶܗ ܡܽܘܡܳܐ. ܝܰܩܕ݂ܳܐ ܫܰܠܡܳܐ ܠܡܳܪܝܳܐ.</VERS>
      <VERS vnumber="13">ܘܩܽܘܪܒܳܢܶܗ ܬܪܶܝܢ ܥܶܣܖ̈ܽܘܢܺܝܢ. ܡܶܢ ܬܰܪܬܶܝܢ ܣܳܐܺܝ̈ܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܩܽܘܪܒܳܢܳܐ ܠܡܳܪܝܳܐ ܠܪܺܝܚ ܣܘܳܬ݂ܳܐ. ܘܢܽܘܩܳܝܶܗ ܚܰܡܪܳܐ. ܪܽܘܒܥܶܗ ܕܗܶܡܝܳܢܳܐ.</VERS>
      <VERS vnumber="14">ܘܠܰܚܡܳܐ. ܘܩܶܠ̈ܝܳܬ݂ܳܐ. ܘܰܦܖ̈ܺܝܟܳܬܳܐ. ܠܳܐ ܬܶܐܟ݂ܠܽܘܢ ܥܕܰܡܳܐ ܠܝܰܘܡܳܐ ܗܳܢܳܐ. ܥܕܰܡܳܐ ܠܝܰܘܡܳܐ ܕܡܰܝܬܶܝܢ ܐܰܢ̱ܬܽܘܢ ܩܽܘܪܒܳܢܳܐ ܠܰܐܠܳܗܟܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܟ݂ܽܠܶܗ ܒܶܝܬ݂ ܡܰܥܡܰܪܟܽܘܢ.</VERS>
      <VERS vnumber="15">ܘܰܡܢܰܘ ܠܟܽܘܢ ܡܶܢ ܒܳܬ݂ܪܶܗ ܕܝܰܘܡܳܐ. ܡܶܢ ܝܰܘܡܳܐ ܕܡܰܝܬܶܝܢ ܐܰܢ̱ܬܽܘܢ ܟܰܦܳܐ ܕܦܽܘܪܫܳܢܳܐ. ܫܒܰܥ ܫܳܒܽܘ̈ܥܺܝܢ ܫܠܰܡܠ̈ܡܳܢ ܢܶܗܘ̈ܝܳܢ ܠܟܽܘܢ.</VERS>
      <VERS vnumber="16">ܥܕܰܡܳܐ ܠܒܳܬܰܪ ܫܳܒܽܘܥܬܳܐ ܫܒܺܝܥܳܝܬܳܐ. ܡܢܰܘ ܚܰܡܫܺܝܢ ܝܰܘܡܺܝ̈ܢ. ܘܩܰܪܶܒܘ ܣܡܺܝܕ݂ܳܐ ܚܰܕ݂ܬܳܐ ܠܡܳܪܝܳܐ.</VERS>
      <VERS vnumber="17">ܡܶܢ ܒܶܝܬ݂ ܡܰܥܡܰܪܟܽܘܢ ܐܰܝܬܰܘ ܠܰܚܡܳܐ ܕܦܽܘܪܫܳܢܳܐ. ܬܰܪܬܶܝܢ ܚܳܚܖ̈ܳܢ. ܡܶܢ ܬܪܶܝܢ ܥܶܣܖ̈ܽܘܢܺܝܢ ܕܢܰܫܺܝܦܳܐ ܢܶܗܘ̈ܝܳܢ. ܘܚܰܡܺܝܥ ܢܶܬ݂ܰܐܦܝ̈ܳܢ. ܒܰܟܳܖ̈ܶܐ ܠܡܳܪܝܳܐ.</VERS>
      <VERS vnumber="18">ܘܩܰܪܶܒܘ ܥܰܠ ܠܰܚܡܳܐ. ܫܰܒܥܳܐ ܐܶܡܖ̈ܺܝܢ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܰܬܪܶܝܢ ܕܶܟ݂ܖ̈ܺܝܢ. ܘܢܶܗܘܽܘܢ ܝܰܩܕ݂ܳܐ ܫܰܠܡܳܐ ܠܡܳܪܝܳܐ. ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="19">ܘܰܥܒܶܕ݂ܘ ܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܘܰܬܪܶܝܢ ܐܶܡܖ̈ܺܝܢ ܒܢܰܝ̈ ܫܰܢ̱ܬܳܐ ܠܕܶܒܚܳܐ ܫܰܠܡܳܐ.</VERS>
      <VERS vnumber="20">ܘܢܶܦܪܽܘܫ ܐܶܢܽܘܢ ܟܳܗܢܳܐ ܥܰܠ ܠܰܚܡܳܐ ܕܒܰܟܳܖ̈ܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܥܰܠ ܬܪܶܝܢ ܐܶܡܖ̈ܺܝܢ. ܩܽܘܕ݂ܫܳܐ ܢܶܗܘܽܘܢ ܩܕ݂ܳܡ ܡܳܪܝܳܐ ܠܟܳܗܢܳܐ.</VERS>
      <VERS vnumber="21">ܘܰܩܪܰܘ ܠܝܰܘܡܳܐ ܗܳܢܳܐ ܩܰܪܝܳܐ ܘܩܰܕܺܝܫܳܐ. ܘܟܽܠ ܥܒܳܕ݂ܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.</VERS>
      <VERS vnumber="22">ܘܡܳܐ ܕܚܳܨܕܺܝܢ ܐܰܢ̱ܬܽܘܢ ܚܨܳܕܳܐ ܕܰܐܪܥܟܽܘܢ. ܠܳܐ ܬܓܰܡܪܽܘܢ ܣܦܳܖ̈ܶܐ ܕܚܰܩ̈ܠܳܬ݂ܟܽܘܢ ܒܰܚܨܳܕ݂ܟܽܘܢ. ܘܰܠܩܳܛܳܐ ܕܰܚܨܳܕ݂ܟܽܘܢ ܠܳܐ ܬܶܠܩܛܽܘܢ. ܐܶܠܳܐ ܠܡܶܣܟܺܢ̈ܶܐ ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܝ ܫܒܽܘܩܘ ܐܶܢܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="23">ܕܥܰܠ ܕܽܘܟܪܳܢܳܐ ܕܰܩܪܳܝܬܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ . ܘܶܐܡܰܪ ܠܶܗ.</VERS>
      <VERS vnumber="24">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܚܰܕ݂ ܒܝܰܪܚܳܐ. ܒܝܰܪܚܳܐ ܫܒܺܝܥܳܝܳܐ ܢܶܗܘܶܐ ܠܟܽܘܢ ܢܝܳܚܳܐ ܘܕܽܘܟܪܳܢܳܐ ܕܰܩܪܳܝܬܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ.</VERS>
      <VERS vnumber="25">ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܕܥܰܠ ܚܽܘܣܳܝܳܐ.</VERS>
      <VERS vnumber="26">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ.</VERS>
      <VERS vnumber="27">ܒܰܥܣܰܪܬܳܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܝܰܘܡܰܐ ܗ̱ܘ ܕܚܽܘܣܳܝܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܡܰܟܶܟ݂ܘ ܢܰܦ̈ܫܳܬܟܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="28">ܘܟܽܠ ܥܒܳܕ ܠܳܐ ܬܶܥܒܕ݂ܽܘܢ ܒܶܗ ܒܝܰܘܡܳܐ ܗܳܢܳܐ. ܡܶܛܽܠ ܕܝܰܘܡܰܐ ܗ̱ܘ ܕܚܽܘܣܳܝܳܐ. ܠܰܡܚܰܣܳܝܽܘ ܥܠܰܝܟܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="29">ܡܶܛܽܠ ܕܟܽܠ ܢܰܦܫܳܐ ܕܠܳܐ ܬܶܬ݂ܡܰܟܰܟ݂ ܒܶܗ ܒܝܰܘܡܳܐ ܗܳܢܳܐ. ܬܺܐܒܰܕ݂ ܡܶܢ ܥܰܡܳܗ̇.</VERS>
      <VERS vnumber="30">ܘܟܽܠ ܢܰܦܫܳܐ ܕܬܶܥܒܶܕ݂ ܟܽܠ ܥܒܳܕ݂ ܒܶܗ ܒܝܰܘܡܳܐ ܗܳܢܳܐ. ܬܺܐܒܰܕ ܢܰܦܫܳܐ ܗܳܝ ܡܶܢ ܓܰܘ ܥܰܡܳܗ̇.</VERS>
      <VERS vnumber="31">ܘܟܽܠ ܥܒܳܕ݂ ܠܳܐ ܬܶܥܒܕ݂ܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.</VERS>
      <VERS vnumber="32">ܫܰܒܰܬ݂ ܫܰܒ̈ܶܐ ܗܺܝ ܠܟܽܘܢ. ܘܡܰܟܶܟ݂ܘ ܢܰܦ̈ܫܳܬܟܽܘܢ. ܒܰܬ݂ܫܰܥܬܳܐ ܒܝܰܪܚܳܐ. ܒܪܰܡܫܳܐ ܒܶܝܬ݂ ܖ̈ܰܡܫܶܐ. ܡܶܢ ܪܰܡܫܳܐ ܘܰܥܕܰܡܳܐ ܠܪܰܡܫܳܐ. ܐܰܫܒܶܬ݂ܘ ܫܰܒܰܝ̈ܟܽܘܢ. ܕܥܰܠ ܥܰܕܥܺܐܕܳܐ ܕܰܡ̈ܛܰܠܠܶܐ.</VERS>
      <VERS vnumber="33">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="34">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܥܒܶܕ݂ܘ ܥܰܕ݂ܥܺܐܕ݂ܳܐ ܕܰܡܛ̈ܰܠܠܶܐ ܫܰܒܥܳܐ ܝܰܘܡܺܝ̈ܢ ܩܕ݂ܳܡ ܡܳܪܝܳܐ.</VERS>
      <VERS vnumber="35">ܝܰܘܡܳܐ ܩܰܕܡܳܝܳܐ ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="36">ܫܰܒܥܳܐ ܝܰܘܡܺܝ̈ܢ ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܘܝܰܘܡܳܐ ܕܰܬܡܳܢܝܳܐ ܩܰܪܝܳܐ ܘܩܰܕܺܝܫܳܐ. ܢܶܗܘܶܐ ܠܟܽܘܢ. ܘܩܰܪܶܒܘ ܩܽܘܪܒܳܢܳܐ ܠܡܳܪܝܳܐ. ܘܰܗܘܰܝܬܽܘܢ ܟܳܢܫܺܝܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="37">ܗܳܠܶܝܢ ܐܶܢܽܘܢ ܥܰܕ݂ܥܺܐܕܰܘ̈ܗܝ ܕܡܳܪܝܳܐ. ܕܬܶܩܪܽܘܢ ܐܶܢܽܘܢ ܩܖ̈ܰܝܳܐ ܘܩܰܕܺܝ̈ܫܶܐ. ܘܰܬ݂ܩܰܪܒܽܘܢ ܒܗܽܘܢ ܩܽܘܖ̈ܒܳܢܶܐ. ܠܡܳܪܝܳܐ. ܝܰܩܕ̈ܶܐ ܫܰܠ̈ܡܶܐ. ܘܰܣܡܺܝܕ݂ܳܐ. ܘܢܽܘܩܳܝ̈ܶܐ. ܘܕܶܒܚ̈ܶܐ. ܙܶܕ݂ܩܳܐ ܕܝܰܘܡܳܐ ܒܝܰܘܡܳܐ.</VERS>
      <VERS vnumber="38">ܣܛܰܪ ܡܶܢ ܫܰܒܰܘ̈ܗܝ ܕܡܳܪܝܳܐ. ܘܰܣܛܰܪ ܡܶܢ ܩܽܘܪܒܢܰܝ̈ܟܽܘܢ. ܘܰܣܛܰܪ ܡܶܢ ܡܰܘ̈ܗܒܳܬ݂ܟܽܘܢ. ܘܰܣܛܰܪ ܡܶܢ ܟܽܠܗܽܘܢ ܢܶܕ݂ܖ̈ܰܝܟܽܘܢ. ܘܰܣܛܰܪ ܡܶܢ ܟܽܠܶܗ ܦܽܘܪܫܳܢܟܽܘܢ. ܕܝܳܗܒܺܝܢ ܐܰܢ̱ܬܽܘܢ ܠܡܳܪܝܳܐ.</VERS>
      <VERS vnumber="39">ܒܪܰܡ ܕܶܝܢ ܒܚܰܡܫܰܥܶܣܖ̈ܶܐ ܒܝܰܪܚܳܐ ܕܫܰܒܥܳܐ. ܡܳܐ ܕܚܳܡܠܺܝܬܽܘܢ ܥܰܠܳܠ̈ܬ݂ܳܗ̇ ܕܰܐܪܥܳܐ. ܥܒܶܕ݂ܘ ܥܰܕ݂ܥܺܐܕ݂ܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ. ܒܝܰܘܡܳܐ ܩܰܕܡܳܝܳܐ ܒܶܛܠܳܢܳܐ. ܘܰܒܝܰܘܡܳܐ ܕܰܬܡܳܢܝܳܐ ܢܝܳܚܳܐ.</VERS>
      <VERS vnumber="40">ܣܰܒܘ ܠܟܽܘܢ ܒܝܰܘܡܳܐ ܩܰܕܡܳܝܳܐ. ܦܺܐܖ̈ܰܝ ܐܺܝ̈ܠܳܢܶܐ ܫܰܦܺܝܖ̈ܶܐ. ܐܶܛܖ̈ܽܘܓ݂ܶܐ. ܘܠܶܒܘ̈ܳܬܳܐ ܕܕܶܩ̈ܠܶܐ. ܘܳܐܣܳܐ. ܘܥܰܖ̈ܒܶܐ.</VERS>
      <VERS vnumber="41">ܘܰܚܕ݂ܰܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܫܰܒܥܳܐ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܘܥܽܘܒܕܽܘܗܝ ܥܰܕ݂ܥܺܐܕ݂ܳܐ ܗܳܢܳܐ ܠܡܳܪܝܳܐ. ܫܰܒܥܳܐ ܝܰܘܡܺܝ̈ܢ ܒܫܰܢ̱ܬܳܐ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܒܝܰܪܚܳܐ ܕܫܰܒܥܳܐ ܥܽܘܒܕܽܘܗܝ.</VERS>
      <VERS vnumber="42">ܒܰܡ̈ܛܰܠܠܶܐ ܬܶܒܘ ܫܰܒܥܳܐ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܬܒܽܘܢ ܒܰܡ̈ܛܰܠܠܶܐ.</VERS>
      <VERS vnumber="43">ܕܢܶܕܥܽܘܢ ܕܳܖ̈ܰܝܟܽܘܢ. ܕܒܰܡ̈ܛܰܠܠܶܐ ܐܰܘܬܒܶܬ݂ ܠܰܒܢܰܝ̈ ܝܺܣܪܳܐܶܝܠ ܟܰܕ ܐܰܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="44">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܥܰܕ݂ܥܺܐܕܰܘ̈ܗܝ ܕܡܳܪܝܳܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܰܝܬܽܘܢ ܠܳܟ݂ ܡܶܫܚܳܐ ܕܙܰܝܬܳܐ ܕܰܟ݂ܝܳܐ ܥܨܺܝܪܳܐ. ܠܡܰܢܗܳܪܽܘ ܫܖ̈ܳܓܶܐ ܐܰܡܺܝܢܳܐܺܝܬ.</VERS>
      <VERS vnumber="3">ܠܒܰܪ ܡܶܢ ܐܰܦܰܝ̈ ܬܰܪܥܳܐ ܕܣܳܗܕܽܘܬܳܐ. ܒܡܰܫܟܰܢ ܙܰܒܢܳܐ. ܘܢܶܗܘܶܐ ܣܳܕܰܪ ܠܗܽܘܢ ܐܰܗܪܽܘܢ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ.</VERS>
      <VERS vnumber="4">ܥܰܠ ܡܢܳܪܬܳܐ ܪܰܒܬ݂ܳܐ ܢܶܗܘܶܐ ܣܳܕܰܪ ܫܖ̈ܳܓܶܐ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ.</VERS>
      <VERS vnumber="5">ܘܣܰܒ ܢܰܫܺܝܦܳܐ. ܘܶܐܦܺܝ ܬܰܪܬܰܥܶܣܖ̈ܶܐ ܚܳܚܖ̈ܳܢ. ܡܶܢ ܬܪܶܝܢ ܥܶܣܖ̈ܽܘܢܺܝܢ ܚܳܚܽܘܪܬܳܐ ܚܕ݂ܳܐ.</VERS>
      <VERS vnumber="6">ܘܰܣܕ݂ܽܘܪ ܐܶܢܶܝܢ ܬܪܶܝܢ ܣܶܕ݂ܖ̈ܺܝܢ. ܫܶܬ݂ ܫܶܬ݂ ܒܣܶܕ݂ܪܳܐ. ܥܰܠ ܦܳܬ݂ܽܘܪܳܐ ܕܰܟ݂ܝܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="7">ܘܣܺܝܡ ܥܰܠ ܣܶܕ݂ܪܳܐ ܠܒܽܘܢܬܳܐ ܕܟ݂ܺܝܬ݂ܳܐ ܩܕ݂ܳܡ ܡܳܪܝܳܐ. ܘܢܶܗܘܶܐ ܠܠܰܚܡܳܐ ܕܽܘܟܪܳܢܳܐ ܘܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="8">ܒܝܰܘܡܳܐ ܕܶܫܬܳܐ ܢܶܗܘܶܐ ܣܳܕ݂ܰܪ ܠܗܽܘܢ ܐܰܗܪܽܘܢ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ݂. ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܩܝܳܡܳܐ ܠܥܳܠܰܡ.</VERS>
      <VERS vnumber="9">ܢܶܗܘܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܘܢܶܐܟܠܽܘܢܶܗ ܒܰܐܬܪܳܐ ܩܰܕܺܝܫܳܐ. ܡܶܛܽܠ ܕܰܩܕܽܘܫܩܽܘ̈ܕܫܺܝܢ ܗܽܘ ܠܶܗ ܡܶܢ ܩܽܘܖ̈ܒܳܢܰܘܗܝ ܕܡܳܪܝܳܐ. ܢܳܡܽܘܣܳܐ ܠܥܳܠܰܡ.</VERS>
      <VERS vnumber="10">ܘܰܢܦܰܩ ܒܰܪ ܐܰܢ̱ܬܬ݂ܳܐ ܐܺܝܣܰܪܠܳܝܬܳܐ. ܘܗܽܘ ܒܰܪ ܓܰܒܪܳܐ ܗܘܳܐ ܡܶܨܪܳܝܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܘܰܢܨܰܘ ܒܡܰܫܪܺܝܬ݂ܳܐ ܒܰܪ ܐܺܝܣܰܪܠܳܝܬܳܐ. ܘܓܰܒܪܳܐ ܐܺܝܣܰܪܠܳܝܳܐ.</VERS>
      <VERS vnumber="11">ܘܰܦܪܰܫ ܒܰܪ ܐܰܢ̱ܬܬ݂ܳܐ ܐܺܝܣܰܪܠܳܝܬܳܐ ܫܡܳܐ. ܘܨܰܚܺܝ. ܘܰܐܝܬܝܽܘܗܝ ܠܘܳܬ݂ ܡܽܘܫܶܐ. ܘܰܫܡܳܐ ܕܶܐܡܶܗ ܫܳܠܽܘܡܺܝܬ݂ ܒܰܪܬ݂ ܕܰܒܪܺܝ. ܡܶܢ ܫܰܒܛܳܐ ܕܕ݂ܳܢ.</VERS>
      <VERS vnumber="12">ܘܚܰܒܫܽܘܗܝ ܒܶܝܬ݂ ܢܛܽܘܪܬܳܐ. ܕܢܶܬ݂ܦܰܫܰܩ ܠܗܽܘܢ ܡܶܢ ܦܽܘܡܶܗ ܕܡܳܪܝܳܐ.</VERS>
      <VERS vnumber="13">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="14">ܐܰܦܩܽܘܗܝ ܠܗܰܘ ܕܨܰܚܺܝ ܠܒܰܪ ܡܶܢ ܡܰܫܪܺܝܬ݂ܳܐ. ܘܟܽܠ ܕܫܰܡܥܽܘܗܝ. ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܪܺܝܫܶܗ. ܘܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ.</VERS>
      <VERS vnumber="15">ܘܥܰܡ ܒܢܰܝ̈ ܝܺܣܪܳܐܶܝܠ ܡܰܠܶܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܢܨܰܚܶܐ ܠܰܐܠܳܗܶܗ. ܢܩܰܒܶܠ ܚܛܳܗܶܗ.</VERS>
      <VERS vnumber="16">ܘܡܰܢ ܕܢܶܦܪܽܘܫ ܫܡܶܗ ܕܡܳܪܝܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ. ܘܡܶܪܓܰܡ ܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ. ܐܰܝܢܳܐ ܕܡܶܬ݂ܦܢܶܐ ܠܘܳܬܝ. ܐܰܘ ܒܰܪ ܝܺܣܪܳܐܶܝܠ. ܡܳܐ ܕܰܦܪܰܫ ܫܶܡܝ. ܢܶܬ݂ܩܛܶܠ.</VERS>
      <VERS vnumber="17">ܘܓܰܒܪܳܐ ܐܶܢ ܢܶܩܛܽܘܠ ܟܽܠ ܢܰܦܫܳܐ ܕܒܰܪܢܳܫܳܐ. ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="18">ܘܰܕ݂ܢܶܩܛܽܘܠ ܢܰܦܫܳܐ ܕܰܒܥܺܝܪܳܐ. ܢܶܦܪܽܘܥ ܢܰܦܫܳܐ ܚܠܳܦ ܢܰܦܫܳܐ.</VERS>
      <VERS vnumber="19">ܘܓܰܒܪܳܐ ܐܶܢ ܢܶܥܒܶܕ݂ ܡܽܘܡܳܐ ܒܚܰܒܪܶܗ. ܐܰܝܟ݂ ܕܰܥܒܰܕ݂ ܡܽܘܡܳܐ ܒܚܰܒܪܶܗ. ܗܳܟܰܢܳܐ ܢܶܬ݂ܥܒܶܕ݂ ܠܶܗ.</VERS>
      <VERS vnumber="20">ܬܒܳܪܳܐ ܚܠܳܦ ܬܒܳܪܳܐ. ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܰܝܟ݂ ܕܰܥܒܰܕ݂ ܡܽܘܡܳܐ ܒܚܰܒܪܶܗ. ܗܳܟܰܢܳܐ ܢܶܬ݂ܥܒܶܕ݂ ܠܶܗ.</VERS>
      <VERS vnumber="21">ܘܰܕ݂ܢܶܩܛܽܘܠ ܒܥܺܝܪܳܐ. ܢܶܦܪܥܺܝܗ̇. ܘܰܕ݂ܢܶܩܛܽܘܠ ܢܰܦܫܳܐ. ܢܶܬ݂ܩܛܶܠ.</VERS>
      <VERS vnumber="22">ܕܺܝܢܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܢܳܐ ܕܡܶܬ݂ܦܢܶܐ ܠܘܳܬܝ. ܘܰܠܒܰܪ ܝܺܣܪܳܐܶܝܠ. ܗܳܟܰܢܳܐ ܢܶܗܘܶܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="23">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܰܐܦܩܽܘܗܝ ܠܗܰܘ ܕܨܰܚܺܝ. ܠܒܰܪ ܡܶܢ ܡܰܫܪܺܝܬ݂ܳܐ. ܘܪܰܓ݂ܡܽܘܗܝ ܒܟܺܐܦ̈ܶܐ ܘܡܺܝܬ݂. ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܰܡܶܠܠ ܡܳܪܝܳܐ ܥܰܡ ܡܽܘܫܶܐ ܒܛܽܘܪܳܐ ܕܣܺܝܢܰܝ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ. ܬܫܰܒܶܬ݂ ܐܰܪܥܳܐ ܫܰܒܬ݂ܳܐ ܠܡܳܪܝܳܐ.</VERS>
      <VERS vnumber="3">ܫܶܬ݂ ܫܢܺܝ̈ܢ ܬܶܙܪܥܽܘܢ ܚܰܩ̈ܠܳܬ݂ܟܽܘܢ. ܘܫܶܬ݂ ܫܢܺܝ̈ܢ. ܬܶܟ݂ܣܚܽܘܢ ܟܰܖ̈ܡܰܝܟܽܘܢ. ܘܫܶܬ݂ ܫܢܺܝ̈ܢ ܗܘܰܝܬܽܘܢ ܚܳܡܠܺܝܢ ܥܰܠ̈ܠܳܬ݂ܟܽܘܢ.</VERS>
      <VERS vnumber="4">ܘܫܰܢ̱ܬܳܐ ܕܰܫܒܰܥ ܫܰܒܰܬ݂ ܫܰܒ̈ܶܐ ܬܶܗܘܶܐ ܠܰܐܪܥܳܐ ܘܬܶܗܘܶܐ ܠܟܽܘܢ ܫܰܒܬ݂ܳܐ ܠܡܳܪܝܳܐ. ܘܚܰܩ̈ܠܳܬ݂ܟܽܘܢ ܠܳܐ ܬܶܙܪܥܽܘܢ. ܘܟܰܖ̈ܡܰܝܟܽܘܢ ܠܳܐ ܬܶܟ݂ܣܚܽܘܢ.</VERS>
      <VERS vnumber="5">ܘܟ݂ܳܬܳܐ ܕܰܚܨܳܕ݂ܟܽܘܢ ܠܳܐ ܬܶܚܨܕ݂ܽܘܢ. ܘܥܶܢ̈ܒܶܐ ܕܰܫܒܺܫܬܰܝ̈ܟܽܘܢ ܠܳܐ ܬܶܩܛܦܽܘܢ. ܫܰܢ̱ܬܳܐ ܬܶܗܘܶܐ ܠܰܐܪܥܳܐ.</VERS>
      <VERS vnumber="6">ܘܬܶܗܘܶܐ ܠܟܽܘܢ ܫܰܒܬ݂ܳܐ ܕܰܐܪܥܳܐ ܠܡܶܐܟܽܘܠܬܳܐ. ܠܟܽܘܢ. ܘܰܠܥܰܒܕܰܝ̈ܟܽܘܢ. ܘܠܰܐܡܗ̈ܳܬ݂ܟܽܘܢ ܘܠܰܐܓ݂ܺܝܖ̈ܰܝܟܽܘܢ. ܘܰܠܬ݂ܰܘܬܳܒ̈ܶܐ ܕܥܳܡܪܺܝܢ ܥܰܡܟܽܘܢ.</VERS>
      <VERS vnumber="7">ܘܠܰܒܥܺܝܪܟܽܘܢ. ܘܰܠܚܰܝܘܬܳܐ ܕܒܰܐܪܥܟܽܘܢ. ܘܬܶܗܘܶܐ ܠܟܽܘܢ ܟܽܠܳܗ̇ ܥܠܰܠܬܳܐ ܠܡܶܐܟܽܘܠܬܳܐ.</VERS>
      <VERS vnumber="8">ܘܰܡܢܰܘ ܠܟܽܘܢ ܫܒܰܥ ܫܢܺܝ̈ܢ ܕܫܰܒ̈ܶܐ. ܫܒܰܥ ܫܢܺܝ̈ܢ ܥܰܠ ܫܒܰܥ ܙܰܒܢܺܝ̈ܢ. ܘܢܶܗܘܽܘܢ ܠܟܽܘܢ ܝܰܘ̈ܡܳܬ݂ܳܐ ܕܰܫܒܰܥ ܫܢܰܝ̈ܳܐ ܕܫܰܒ̈ܶܐ. ܐܰܪܒܥܺܝܢ ܘܰܬ݂ܫܰܥ ܫܢܺܝ̈ܢ.</VERS>
      <VERS vnumber="9">ܘܰܩܪܰܘ ܒܫܺܝܦܽܘܪܳܐ ܕܝܽܘܒܳܒܳܐ. ܒܰܥܣܰܪܬܳܐ ܒܝܰܪܚܳܐ ܕܫܰܒܥܳܐ ܒܝܰܘܡܳܐ ܕܚܽܘܣܳܝܳܐ. ܩܪܰܘ ܫܺܝܦܽܘܪܳܐ ܒܟܽܠܳܗ̇ ܐܰܪܥܟܽܘܢ.</VERS>
      <VERS vnumber="10">ܘܩܰܕܫܽܘܗ̇ ܠܰܫܢܰܬ݂ ܚܰܡܫܺܝܢ ܫܢܺܝ̈ܢ. ܘܰܩܪܰܘ ܚܺܐܪܽܘܬܳܐ ܒܰܐܪܥܳܐ ܠܟܽܠܗܽܘܢ ܥܳܡܽܘܖ̈ܶܝܗ̇. ܘܦܽܘܢܳܝܳܐ ܢܶܗܘܶܐ ܠܟܽܘܢ. ܘܰܗܦܽܘܟ݂ܘ ܐ̱ܢܳܫ ܠܝܳܪܬܽܘܬܶܗ. ܐ̱ܢܳܫ ܠܫܰܪܒܬܶܗ.</VERS>
      <VERS vnumber="11">ܘܦܽܘܢܳܝܳܐ ܒܰܫܢܰܬ݂ ܚܰܡܫܺܝܢ ܫܢܺܝ̈ܢ ܢܶܗܘܶܐ ܠܟܽܘܢ. ܠܳܐ ܬܶܙܪܥܽܘܢ ܐܰܪܥܟܽܘܢ. ܘܠܳܐ ܬܶܚܨܕ݂ܽܘܢ ܟܳܬ݂ܳܗ̇. ܘܠܳܐ ܬܶܩܛܦܽܘܢ ܫܒܺܫܬܶܝ̈ܗ̇.</VERS>
      <VERS vnumber="12">ܡܶܛܽܠ ܕܦܽܘܢܳܝܰܐ ܗ̱ܘ. ܘܩܽܘܕ݂ܫܳܐ ܢܶܗܘܶܐ ܠܟܽܘܢ. ܡܶܢ ܚܰܩܠܳܐ ܐܰܟ݂ܽܘܠܘ ܥܠܰܠܬܳܐ.</VERS>
      <VERS vnumber="13">ܒܫܰܢ̱ܬܳܐ ܗܳܕ݂ܶܐ ܕܦܽܘܢܳܝܳܐ. ܘܰܗܦܽܘܟ݂ܘ ܐ̱ܢܳܫ ܠܝܳܪܬܽܘܬܶܗ.</VERS>
      <VERS vnumber="14">ܘܶܐܢ ܬܙܰܒܶܢ ܙܶܒܢܳܐ ܠܚܰܒܪܳܟ݂. ܐܰܘ ܐܶܢ ܬܶܙܒܶܢ ܡܶܢ ܚܰܒܪܳܟ݂ ܠܳܐ ܬܶܥܠܒܽܘܢ ܓܒܰܪ ܠܰܐܚܽܘܗܝ.</VERS>
      <VERS vnumber="15">ܒܡܶܢܝܳܢܳܐ ܕܰܫܢܰܝ̈ܳܐ. ܒܳܬܰܪ ܦܽܘܢܳܝܳܐ. ܙܒܶܢ ܡܶܢ ܚܰܒܪܳܟ݂. ܘܰܒܡܶܢܝܳܢܳܐ ܕܰܫܢܰܝ̈ܳܐ ܕܰܥܠܰܠܬܳܐ ܢܙܰܒܶܢ ܠܳܟ݂.</VERS>
      <VERS vnumber="16">ܠܦܽܘܬ݂ ܣܽܘܓ݂ܳܐܐ ܕܰܫܢܰܝ̈ܳܐ ܬܶܣܓܶܐ ܙܒܺܝܢܬܶܗ. ܘܰܠܦܽܘܬ݂ ܙܥܽܘܪܽܘܬܳܐ ܕܰܫܢܰܝ̈ܳܐ ܬܶܙܥܰܪ ܙܒܺܝܢܬܶܗ. ܡܶܛܽܠ ܕܰܒܡܶܢܝܳܢܰܐ ܗ̱ܘ ܕܰܫܢܰܝ̈ܳܐ ܕܰܥܠܰܠܬܳܐ ܡܙܰܒܶܢ ܠܳܟ݂.</VERS>
      <VERS vnumber="17">ܘܠܳܐ ܬܶܥܠܒܽܘܢ ܐ̱ܢܳܫ ܠܰܐܚܽܘܗܝ. ܘܰܕ݂ܚܰܠ ܡܶܢ ܐܰܠܳܗܳܟ݂. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="18">ܥܒܶܕ݂ܘ ܦܽܘܩܕܳܢܰܝ̈ ܘܛܰܪܘ ܕܺܝ̈ܢܰܝ. ܘܰܥܒܶܕ݂ܘ ܐܶܢܽܘܢ. ܘܬܶܒܘ ܒܰܐܪܥܳܐ ܒܫܶܠܝܳܐ.</VERS>
      <VERS vnumber="19">ܘܬܶܬܶܠ ܐܰܪܥܳܐ ܦܺܐܖ̈ܶܝܗ̇. ܘܬܶܐܟܠܽܘܢ ܘܬܶܣܒܥܽܘܢ. ܘܬܶܬܒܽܘܢ ܒܳܗ̇ ܒܫܶܠܝܳܐ.</VERS>
      <VERS vnumber="20">ܘܶܐܢ ܐܳܡܪܺܝܢ ܐܰܢ̱ܬܽܘܢ ܡܳܢܳܐ ܢܶܐܟ݂ܽܘܠ ܒܫܰܢ̱ܬܳܐ ܕܰܫܒܰܥ ܕܠܳܐ ܙܳܪܥܺܝܢܰܢ ܘܠܳܐ ܚܳܡܠܺܝܢ ܚܢܰܢ ܥܰܠ̈ܠܳܬ݂ܳܗ̇.</VERS>
      <VERS vnumber="21">ܐܶܫܰܕܰܪ ܠܟܽܘܢ ܒܽܘܖ̈ܟܳܬ݂ܝ. ܒܫܰܢ̱ܬܳܐ ܫܬܺܝܬ݂ܳܝܬܳܐ. ܘܬܶܥܒܶܕ݂ ܥܠܰܠܬܳܐ ܕܰܬܠܳܬ݂ ܫܢܺܝ̈ܢ.</VERS>
      <VERS vnumber="22">ܕܬܶܙܪܥܽܘܢ ܒܫܰܢ̱ܬܳܐ ܬܡܺܝܢܳܝܬܳܐ. ܘܬܶܐܟܠܽܘܢ ܡܶܢ ܥܠܰܠܬܳܐ ܥܰܬܺܝܩܬܳܐ ܥܕܰܡܳܐ ܠܫܰܢ̱ܬܳܐ ܬܫܺܝܥܳܝܬܳܐ. ܥܕܰܡܳܐ ܕܥܳܐܠܳܐ ܥܠܰܠܬܳܐ ܗܘܰܝܬܽܘܢ ܐܳܟܠܺܝܢ ܥܰܬܺܝܩܳܐ.</VERS>
      <VERS vnumber="23">ܘܰܐܪܥܳܐ ܒܰܫܪܳܪܳܐ ܠܳܐ ܬܶܙܕܰܒܰܢ ܠܥܳܠܰܡ. ܡܶܛܽܠ ܕܕ݂ܺܝܠܝ ܗܺܝ ܐܰܪܥܳܐ. ܘܥܳܡܽܘܖ̈ܶܐ ܐܰܢ̱ܬܽܘܢ ܘܬ݂ܰܘܬܳܒ̈ܶܐ ܥܰܡܝ.</VERS>
      <VERS vnumber="24">ܘܰܒܟܽܠܳܗ̇ ܐܰܪܥܳܐ ܕܝܳܪܬܽܘܬ݂ܟܽܘܢ. ܦܽܘܪܩܳܢܳܐ ܕܰܐܪܥܳܐ ܗܘܰܝܬܽܘܢ ܝܳܗܒܺܝܢ.</VERS>
      <VERS vnumber="25">ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܰܢܙܰܒܶܢ ܡܶܢ ܝܳܪܬܽܘܬܶܗ. ܢܺܐܬܶܐ ܩܰܪܺܝܒܶܗ ܕܩܰܪܺܝܒ ܠܶܗ ܘܢܶܦܪܽܘܩ ܙܶܒܢܶܗ ܕܰܐܚܽܘܗܝ.</VERS>
      <VERS vnumber="26">ܘܶܐܢ ܠܰܝܬ ܡܰܢ ܕܦܳܪܶܩ. ܘܢܶܡܛܶܐ ܒܺܐܝܕܰܘ̈ܗܝ ܘܢܶܫܟܰܚ ܡܶܣܰܬ ܦܽܘܪܩܳܢܶܗ.</VERS>
      <VERS vnumber="27">ܢܶܚܫܽܘܒ ܫܢܰܝ̈ܳܐ ܕܰܙܒܺܝܢܬܶܗ. ܘܰܢܦܰܢܶܐ ܝܰܬܺܝܪܳܐ ܠܓܰܒܪܳܐ ܕܰܙܒܰܢ ܡܶܢܶܗ. ܘܢܶܗܦܽܘܟ݂ ܠܝܳܪܬܽܘܬܶܗ.</VERS>
      <VERS vnumber="28">ܘܶܐܢ ܠܳܐ ܡܳܛܶܐ ܒܺܐܝܕܰܘ̈ܗܝ ܐܰܝܟ݂ ܕܢܶܦܪܥܺܝܘܗܝ. ܬܶܗܘܶܐ ܙܒܺܝܢܬܳܐ ܫܰܪܺܝܪܳܐ ܠܡܰܢ ܕܙܰܒܢܳܗ̇ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܦܽܘܩ ܒܦܽܘܢܳܝܳܐ ܘܢܶܗܦܽܘܟ݂ ܠܝܳܪܬܽܘܬܶܗ.</VERS>
      <VERS vnumber="29">ܘܓܰܒܪܳܐ ܐܶܢ ܢܙܰܒܶܢ ܒܶܝܬ݂ ܡܰܥܡܪܳܐ ܕܰܩܪܺܝܬ݂ܳܐ ܕܺܐܝܬ݂ ܠܳܗ̇ ܫܽܘܪܳܐ. ܢܶܗܘܶܐ ܦܽܘܪܩܳܢܶܗ ܥܕܰܡܳܐ ܕܫܳܠܡܳܐ ܫܰܢ̱ܬܳܐ ܕܰܙܒܺܝܢܬܶܗ. ܡܶܢ ܥܶܕܳܢ ܠܥܶܕܳܢ ܢܶܗܘܶܐ ܦܽܘܪܩܳܢܶܗ.</VERS>
      <VERS vnumber="30">ܘܶܐܢ ܠܳܐ ܡܶܬ݂ܦܪܶܩ ܥܕܰܡܳܐ ܕܫܳܠܡܳܐ ܠܳܗ̇ ܫܰܢ̱ܬܳܐ ܫܰܠܡܬܳܐ. ܢܩܽܘܡ ܒܰܝܬܳܐ ܕܰܩܪܺܝܬ݂ܳܐ ܕܺܐܝܬ݂ ܠܶܗ ܫܽܘܪܳܐ ܒܰܫܪܳܪܳܐ ܠܡܰܢ ܕܙܰܒܢܶܗ. ܘܢܶܗܘܶܐ ܠܕ݂ܳܖ̈ܰܘܗܝ. ܘܠܳܐ ܢܶܦܽܘܩ ܡܶܢܶܗ ܒܦܽܘܢܳܝܳܐ.</VERS>
      <VERS vnumber="31">ܒ̈ܳܬܶܐ ܕܶܝܢ ܕܫܶܛ̈ܚܶܐ ܕܠܳܐ ܚܳܕܰܪ ܠܗܽܘܢ ܫܽܘܪܳܐ. ܐܰܝܟ݂ ܚܰܩܠܳܐ ܕܰܐܪܥܳܐ ܢܶܬ݂ܚܰܫܒܽܘܢ. ܦܽܘܪܩܳܢܳܐ ܢܶܗܘܶܐ ܠܗܽܘܢ. ܘܰܒܦܽܘܢܳܝܳܐ ܢܶܦܽܘܩ.</VERS>
      <VERS vnumber="32">ܘܩܽܘܖ̈ܝܳܐ ܕܠܶܘ̈ܳܝܶܐ. ܘܒ̈ܳܬܶܐ ܕܰܒܩܽܘܖ̈ܝܳܐ ܕܝܳܪܬܽܘܬ݂ܗܽܘܢ. ܦܽܘܪܩܳܢܳܐ ܠܥܳܠܰܡ ܢܶܗܘܶܐ ܠܠܶܘܳܝ̈ܶܐ.</VERS>
      <VERS vnumber="33">ܘܰܕ݂ܢܶܦܪܽܘܩ ܦܽܘܪܩܳܢܳܐ ܡܶܢ ܠܶܘܳܝ̈ܶܐ. ܢܶܦܽܘܩ ܡܶܢ ܙܶܒܢܶܗ ܕܒܰܝܬܳܐ ܘܰܩܪܺܝܬ݂ܳܐ ܕܝܳܪܬܽܘܬܶܗ ܒܦܽܘܢܳܝܳܐ. ܡܶܛܽܠ ܕܒ̈ܳܬܶܐ ܕܰܒܩܽܘܖ̈ܝܳܐ ܕܠܶܘܳܝ̈ܶܐ ܗܶܢܽܘܢ ܐܶܢܽܘܢ ܝܳܪܬܽܘܬ݂ܗܽܘܢ ܒܰܝܢܳܬ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="34">ܘܚܰܩܠܳܐ ܕܒܰܣܦܳܖ̈ܰܝ ܩܽܘܖ̈ܝܗܶܝܢ ܠܳܐ ܬܶܙܕܰܒܰܢ. ܡܶܛܽܠ ܕܝܽܘܪܬ݂ܳܢܳܐ ܗ̱ܝ ܠܗܽܘܢ ܠܥܳܠܰܡ.</VERS>
      <VERS vnumber="35">ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܢܰܪܟܶܢ ܐܺܝܕ݂ܶܗ ܥܰܡܳܟ݂. ܠܳܐ ܬܶܐܚܕܺܝܘܗܝ ܐܰܝܟ݂ ܥܳܡܽܘܪܳܐ ܘܰܐܝܟ݂ ܬܰܘܬܳܒܳܐ. ܘܢܺܚܶܐ ܥܰܡܳܟ݂.</VERS>
      <VERS vnumber="36">ܠܳܐ ܬܶܣܰܒ ܡܶܢܶܗ ܩܨܳܨܳܐ ܘܪܶܒܺܝܬܳܐ. ܘܰܕ݂ܚܰܠ ܡܶܢ ܐܰܠܳܗܳܟ݂. ܘܢܺܚܶܐ ܐܰܚܽܘܟ݂ ܥܰܡܳܟ݂.</VERS>
      <VERS vnumber="37">ܟܶܣܦܳܟ݂ ܠܳܐ ܬܶܬܶܠ ܠܶܗ ܒܰܩܨܳܨܳܐ. ܘܰܒܪܶܒܺܝܬܳܐ ܠܳܐ ܬܶܬܶܠ ܡܶܐܟ݂ܽܘܠܬܳܟ݂.</VERS>
      <VERS vnumber="38">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܬܶܠ ܠܟܽܘܢ ܐܰܪܥܳܐ ܕܰܟ݂ܢܰܥܢ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ.</VERS>
      <VERS vnumber="39">ܘܶܐܢ ܢܶܬ݂ܡܰܣܟܰܢ ܐܰܚܽܘܟ݂. ܘܢܶܙܕܰܒܰܢ ܠܳܟ݂. ܠܳܐ ܬܶܦܠܽܘܚ ܒܶܗ ܦܽܘܠܚܳܢܳܐ ܕܥܰܒܕܳܐ.</VERS>
      <VERS vnumber="40">ܐܰܝܟ݂ ܐܰܓ݂ܺܝܪܳܐ ܘܰܐܝܟ݂ ܬܰܘܬܳܒܳܐ ܢܶܗܘܶܐ ܥܰܡܳܟ݂. ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ ܢܶܗܘܶܐ ܥܰܡܳܟ݂.</VERS>
      <VERS vnumber="41">ܘܢܶܦܽܘܩ ܡܶܢ ܠܘܳܬ݂ܳܟ݂ ܗܽܘ ܘܰܒܢܰܘ̈ܗܝ ܥܰܡܶܗ. ܘܢܶܗܦܽܘܟ݂ ܠܫܰܪܒܬܶܗ. ܘܰܠܝܳܪܬܽܘܬܳܐ ܕܰܐܒܳܗܰܘ̈ܗܝ ܢܶܗܦܽܘܟ݂.</VERS>
      <VERS vnumber="42">ܡܶܛܽܠ ܕܥܰܒ̈ܕܰܝ ܐܶܢܽܘܢ ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܢܶܙܕܰܒܢܽܘܢ ܒܙܶܒܢܳܐ ܕܥܰܒܕ̈ܶܐ.</VERS>
      <VERS vnumber="43">ܘܠܳܐ ܬܰܦܠܚܺܝܘܗܝ ܦܽܘܠܚܳܢܳܐ ܩܰܫܝܳܐ. ܘܰܕ݂ܚܰܠ ܡܶܢ ܐܰܠܳܗܳܟ݂.</VERS>
      <VERS vnumber="44">ܘܥܰܒܕܰܝ̈ܟܽܘܢ. ܘܰܐܡܗ̈ܳܬ݂ܟܽܘܢ ܕܢܶܗܘܽܘܢ ܠܟܽܘܢ ܡܶܢ ܥܰܡ̈ܡܶܐ ܕܒܰܚܕܳܖ̈ܰܝܟܽܘܢ. ܡܶܢܗܽܘܢ ܬܶܙܒܢܽܘܢ ܥܰܒܕ̈ܶܐ ܘܰܐܡܗ̈ܳܬܳܐ.</VERS>
      <VERS vnumber="45">ܘܳܐܦ ܡܶܢ ܒܢܰܝ̈ ܬܰܘܬܳܒ̈ܶܐ ܕܥܳܡܪܺܝܢ ܥܰܡܟܽܘܢ ܡܶܢܗܽܘܢ ܬܶܩܢܽܘܢ. ܘܡܶܢ ܫܰܪܒܬ݂ܗܽܘܢ ܕܥܰܡܟܽܘܢ: ܕܰܐܘܠܶܕܘ ܒܰܐܪܥܟܽܘܢ. ܘܢܶܗܘܽܘܢ ܠܟܽܘܢ ܝܽܘܪܬ݂ܳܢܳܐ.</VERS>
      <VERS vnumber="46">ܘܰܐܘܪܶܬ݂ܘ ܐܶܢܽܘܢ ܠܰܒܢܰܝ̈ܟܽܘܢ ܡܶܢ ܒܳܬܰܪܟܽܘܢ. ܠܡܺܐܪܰܬ݂ ܝܽܘܪܬ݂ܳܢܳܐ. ܘܰܠܥܳܠܰܡ ܒܗܽܘܢ ܬܶܦܠܚܽܘܢ. ܘܒܰܐܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ. ܓܒܰܪ ܒܰܐܚܽܘܗܝ ܠܳܐ ܬܶܦܠܚܽܘܢ ܦܽܘܠܚܳܢܳܐ ܩܰܫܝܳܐ.</VERS>
      <VERS vnumber="47">ܘܶܐܢ ܣܳܦܩܳܐ ܒܺܐܝܕܰܘ̈ܗܝ ܕܥܳܡܽܘܪܳܐ. ܘܰܕ݂ܬܰܘܬܳܒܳܐ ܕܥܰܡܳܟ݂. ܘܢܶܬ݂ܡܰܣܟܰܢ ܐܰܚܽܘܟ݂ ܥܰܡܶܗ. ܘܢܶܙܕܰܒܰܢ ܠܥܳܡܽܘܪܳܐ ܘܰܠܬܰܘܬܳܒܳܐ ܕܥܰܡܳܟ݂. ܐܰܘ ܠܺܝܠܺܝܕ݂ܳܐ ܕܫܰܪܒܬܳܐ ܕܥܳܡܽܘܪܳܐ ܕܥܰܡܳܟ݂.</VERS>
      <VERS vnumber="48">ܡܶܢ ܒܳܬܰܪ ܕܢܶܙܕܰܒܰܢ. ܦܽܘܪܩܳܢܳܐ ܢܶܗܘܶܐ ܠܶܗ. ܚܰܕ݂ ܡܶܢ ܐܰܚܰܘ̈ܗܝ ܢܶܦܪܩܺܝܘܗܝ.</VERS>
      <VERS vnumber="49">ܐܰܘ ܕܳܕܶܗ. ܐܰܘ ܒܰܪ ܕܳܕܶܗ ܢܶܦܪܩܺܝܘܗܝ. ܐܰܘ ܩܰܪܺܝܒ ܒܶܣܪܶܗ ܡܶܢ ܫܰܪܒܬܶܗ ܢܶܦܪܩܺܝܘܗܝ. ܘܶܐܢ ܬܶܣܦܰܩ ܒܺܐܝܕܰܘ̈ܗܝ ܘܢܶܬ݂ܦܪܶܩ.</VERS>
      <VERS vnumber="50">ܢܶܚܫܽܘܒ ܥܰܡ ܙܳܒܽܘܢܶܗ. ܡܶܢ ܫܰܢ̱ܬܳܐ ܕܶܐܙܕܰܒܰܢ ܠܶܗ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܗܘܶܐ ܟܶܣܦܳܐ ܕܙܶܒܢܶܗ ܒܡܶܢܝܳܢܳܐ ܕܰܫܢܰܝ̈ܳܐ ܐܰܝܟ݂ ܝܰܘ̈ܡܳܬ݂ܳܐ ܕܰܐܓ݂ܺܝܪܳܐ ܢܶܗܘܶܐ ܥܰܡܶܗ.</VERS>
      <VERS vnumber="51">ܘܶܐܢ ܩܰܝܳܡ̈ܳܢ ܬܽܘܒ ܣܽܘܓ݂ܳܐܐ ܕܰܫܢܰܝ̈ܳܐ. ܠܦܽܘܬ݂ܗܶܝܢ ܢܰܗܦܶܟ݂ ܦܽܘܪܩܳܢܶܗ ܡܶܢ ܟܶܣܦܳܐ ܕܰܙܒܺܝܢܬ݂ܶܗ.</VERS>
      <VERS vnumber="52">ܘܶܐܢ ܩܰܠܺܝܠ ܢܶܫܬܚܰܪ ܒܰܫܢܰܝ̈ܳܐ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܢܶܚܫܽܘܒ ܥܰܡܶܗ. ܘܰܐܝܟ݂ ܠܦܽܘܬ݂ ܫܢܰܘ̈ܗܝ ܢܰܗܦܶܟ݂ ܦܽܘܪܩܳܢܶܗ.</VERS>
      <VERS vnumber="53">ܐܰܝܟ݂ ܐܰܓ݂ܺܝܪܳܐ ܫܢܳܐ ܒܰܫܢܳܐ ܢܶܗܘܶܐ ܥܰܡܶܗ. ܠܳܐ ܢܰܦܠܚܺܝܘܗܝ ܩܰܫܝܳܐܺܝܬ݂ ܠܥܳܢܰܝ̈ܟ.</VERS>
      <VERS vnumber="54">ܘܶܐܢ ܠܳܐ ܢܶܬ݂ܦܪܶܩ ܒܗܳܠܶܝܢ. ܢܶܦܽܘܩ ܒܫܰܢ̱ܬܳܐ ܕܦܽܘܢܳܝܳܐ ܗܽܘ ܘܰܒܢܰܘ̈ܗܝ ܥܰܡܶܗ.</VERS>
      <VERS vnumber="55">ܡܶܛܽܠ ܕܰܒܢܰܝ̈ ܝܺܣܪܳܐܶܝܠ ܕܺܝܠܝ ܐܶܢܽܘܢ ܥܰܒܕ̈ܶܐ. ܥܰܒ̈ܕܰܝ ܐܶܢܽܘܢ ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
    </CHAPTER>
    <CHAPTER cnumber="26">
      <VERS vnumber="1">ܠܳܐ ܬܶܥܒܕ݂ܽܘܢ ܠܟܽܘܢ ܕܶܚ̈ܠܳܬܳܐ ܘܨܰܠ̈ܡܶܐ. ܘܩܳܝ̈ܡܳܬܳܐ ܠܳܐ ܬܩܺܝܡܽܘܢ ܠܟܽܘܢ. ܘܟܺܐܦ̈ܶܐ ܕܣܶܓ݂̈ܕܳܬܳܐ ܠܳܐ ܬܶܥܒܕ݂ܽܘܢ ܒܰܐܪܥܟܽܘܢ. ܘܠܳܐ ܬܶܣܓܕ݂ܽܘܢ ܠܗܶܝܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="2">ܦܽܘܩܕܳܢܰܝ̈ ܛܰܪܘ. ܘܡܶܢ ܡܰܩܕܰܫܝ ܕܚܰܠܘ. ܐܶܢܳܐ ܐ̱ܢܳܐ ܡܳܪܝܳܐ. ܦܳܪܥܳܢܽܘܬ݂ܳܐ ܕܰܥܒܳܕ̈ܶܐ ܛܳܒ̈ܶܐ.</VERS>
      <VERS vnumber="3">ܐܶܢ ܒܢܳܡܽܘ̈ܣܰܝ ܬܗܰܠܟ݂ܽܘܢ. ܘܦܽܘܩܕܳܢܰܝ̈ ܬܶܛܪܽܘܢ ܘܬܶܥܒܕ݂ܽܘܢ ܐܶܢܽܘܢ.</VERS>
      <VERS vnumber="4">ܐܶܬܶܠ ܡܶܛܖ̈ܰܝܟܽܘܢ ܒܙܰܒܢܗܽܘܢ. ܘܰܐܪܥܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܺܐܝܠܳܢܳܐ ܕܚܰܩܠܳܐ ܢܶܬܶܠ ܦܺܐܖ̈ܰܘܗܝ.</VERS>
      <VERS vnumber="5">ܘܬܰܕ݂ܪܶܟ݂ ܕܪܳܟ݂ܬܳܐ ܠܰܩܛܳܦܳܐ. ܘܰܩܛܳܦܳܐ ܢܰܕ݂ܪܶܟ݂ ܠܙܰܪܥܳܐ. ܘܬܶܐܟܠܽܘܢ ܠܰܚܡܳܐ ܘܬܶܣܒܥܽܘܢ. ܘܬܶܬܒܽܘܢ ܒܰܐܪܥܟܽܘܢ ܒܫܶܠܝܳܐ.</VERS>
      <VERS vnumber="6">ܘܶܐܬܶܠ ܫܠܳܡܳܐ ܒܰܐܪܥܟܽܘܢ. ܘܬܶܕ݂ܡܟ݂ܽܘܢ ܘܠܳܐ ܢܶܗܘܶܐ ܡܰܢ ܕܰܡܕܰܚܶܠ ܠܟܽܘܢ. ܘܶܐܒܰܛܶܠ ܚܰܝܘܬܳܐ ܒܺܝܫܬܳܐ ܡܶܢ ܐܰܪܥܳܐ. ܘܚܰܪܒܳܐ ܠܳܐ ܬܶܥܒܰܪ ܒܰܐܪܥܟܽܘܢ.</VERS>
      <VERS vnumber="7">ܘܬܶܪܕ݂ܦܽܘܢ ܠܰܒܥܶܠܕܒܳܒܰܝ̈ܟܽܘܢ. ܘܢܶܦܠܽܘܢ ܩܕܳܡܰܝܟܽܘܢ ܒܚܰܪܒܳܐ.</VERS>
      <VERS vnumber="8">ܘܢܶܪܕܦܽܘܢ ܚܰܡܫܳܐ ܡܶܢܟܽܘܢ ܠܰܡܳܐܐ. ܘܰܡܳܐܐ ܡܶܢܟܽܘܢ ܢܶܪܕܦܽܘܢ ܠܖ̈ܶܒܘܳܬܳܐ. ܘܢܶܦܠܽܘܢ ܒܥܶܠܕܒܳܒܰܝ̈ܟܽܘܢ ܩܕܳܡܰܝܟܽܘܢ ܒܚܰܪܒܳܐ.</VERS>
      <VERS vnumber="9">ܘܶܐܬ݂ܦܢܶܐ ܥܠܰܝܟܽܘܢ. ܘܰܐܟ݂ܒܰܪܟܽܘܢ ܘܰܐܣܓܶܝܟܽܘܢ. ܘܰܐܩܺܝܡ ܩܝܳܡܝ ܥܰܡܟܽܘܢ.</VERS>
      <VERS vnumber="10">ܘܬܶܐܟܠܽܘܢ ܥܰܬܺܝܩܳܐ ܕܥܰܬܺܝܩ. ܘܥܰܬܺܝܩܳܐ ܡܶܢ ܩܕ݂ܳܡ ܚܰܕ݂ܬܳܐ ܬܰܦܩܽܘܢ.</VERS>
      <VERS vnumber="11">ܘܶܐܬܶܠ ܡܰܫܟܰܢܝ ܒܰܝܢܳܬ݂ܟܽܘܢ. ܘܠܳܐ ܬܶܓ݂ܥܰܨ ܢܰܦܫܝ ܡܶܢܟܽܘܢ.</VERS>
      <VERS vnumber="12">ܘܶܐܗܰܠܶܟ݂ ܒܰܝܢܳܬ݂ܟܽܘܢ. ܘܶܐܗܘܶܐ ܠܟܽܘܢ ܐܰ‌ܠܳܗܳܐ. ܘܰܐܢ̱ܬܽܘܢ ܬܶܗܘܢ ܠܺܝ ܥܰܡܳܐ.</VERS>
      <VERS vnumber="13">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ ܕܠܳܐ ܬܶܗܘܢ ܠܗܽܘܢ ܥܰܒܕ̈ܶܐ. ܘܬܶܒܪܶܬ݂ ܢܺܝܪܳܐ ܕܫܽܘܥܒܳܕ݂ܟܽܘܢ. ܘܗܰܠܶܟ݂ܬܟܽܘܢ ܒܩܰܘܡܬܳܐ ܦܫܺܝܛܬܳܐ.</VERS>
      <VERS vnumber="14">ܐܶܢ ܕܶܝܢ ܠܳܐ ܬܶܫܡܥܽܘܢܳܢܝ. ܘܠܳܐ ܬܶܥܒܕ݂ܽܘܢ ܗܳܠܶܝܢ ܟܽܠܗܽܘܢ ܦܽܘܩܕܳܢ̈ܶܐ.</VERS>
      <VERS vnumber="15">ܐܶܢ ܢܳܡܽܘ̈ܣܰܝ ܬܰܣܠܽܘܢ. ܘܰܒܕ݂ܺܝ̈ܢܰܝ ܬܶܓ݂ܥܰܨ ܢܰܦܫܟܽܘܢ. ܘܠܳܐ ܬܶܥܒܕ݂ܽܘܢ ܟܽܠܗܽܘܢ ܦܽܘܩܕܳܢܰܝ̈ ܘܰܩܝ̈ܳܡܰܝ ܬܒܰܛܠܽܘܢ.</VERS>
      <VERS vnumber="16">ܐܳܦ ܐܶܢܳܐ ܗܳܟܰܢܳܐ ܐܶܥܒܶܕ݂ ܠܟܽܘܢ. ܐܶܦܩܽܘܕ݂ ܥܠܰܝܟܽܘܢ ܬܗܳܪܳܐ. ܘܓܰܪܒܳܐ. ܘܩܰܠܳܦܺܝܬ݂ܳܐ. ܘܪܶܕ݂ܝܳܐ ܕܰܡܓܰܡܰܪ ܥܰܝ̈ܢܶܐ. ܘܰܡܕܰܝܶܒ ܢܰܦܫܳܐ. ܘܬܶܙܪܥܽܘܢ ܙܰܪܥܟܽܘܢ ܣܪܺܝܩܳܐܺܝܬ݂. ܘܢܶܐܟܠܽܘܢܶܗ ܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="17">ܘܶܐܬܶܠ ܪܽܘܓ݂ܙܝ ܒܟܽܘܢ. ܘܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ. ܘܢܶܫܬܰܠܛܽܘܢ ܒܟܽܘܢ ܣܳܢܐܰܝ̈ܟܽܘܢ. ܘܬܶܥܪܩܽܘܢ ܟܰܕ݂ ܠܰܝܬ ܕܪܳܕܶܦ ܠܟܽܘܢ.</VERS>
      <VERS vnumber="18">ܘܶܐܢ ܒܗܳܠܶܝܢ ܬܽܘܒ ܠܳܐ ܬܶܫܡܥܽܘܢܳܢܝ. ܐܰܘܣܶܦ ܠܡܶܪܕܳܟܽܘܢ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.</VERS>
      <VERS vnumber="19">ܘܶܐܬ݂ܒܰܪ ܓܰܐܝܽܘܬܳܐ ܕܥܽܘܫܢܟܽܘܢ. ܘܶܐܥܒܶܕ݂ ܫܡܰܝ̈ܟܽܘܢ ܐܰܝܟ݂ ܦܰܪܙܠܳܐ. ܘܰܐܪܥܟܽܘܢ ܐܰܝܟ݂ ܢܳܚܫܳܐ.</VERS>
      <VERS vnumber="20">ܘܢܶܓ݂ܡܰܪ ܚܰܝܠܟܽܘܢ ܒܰܣܪܺܝܩܽܘܬ݂ܳܐ. ܘܰܐܪܥܟܽܘܢ ܠܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܺܐܝ̈ܠܳܢܶܐ ܕܰܐܪܥܳܐ ܠܳܐ ܢܶܬܠܽܘܢ ܦܺܐܖ̈ܰܝܗܽܘܢ.</VERS>
      <VERS vnumber="21">ܘܶܐܢ ܬܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂. ܘܠܳܐ ܬܶܨܒܽܘܢ ܠܡܶܫܡܥܰܢܝ. ܐܰܘܣܶܦ ܥܠܰܝܟܽܘܢ ܡܚܽܘܬ݂ܳܐ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.</VERS>
      <VERS vnumber="22">ܘܶܐܫܰܕܰܪ ܥܠܰܝܟܽܘܢ ܚܰܝܽܘܬܳܐ ܕܚܰܩܠܳܐ. ܘܰܬ݂ܓܰܝܶܙܟܽܘܢ. ܘܬ݂ܰܘܒܶܕ݂ ܒܥܺܝܪܟܽܘܢ. ܘܬܰܙܥܰܪܟܽܘܢ. ܘܢܶܨܕܝ̈ܳܢ ܐܽܘܖ̈ܚܳܬ݂ܟܽܘܢ.</VERS>
      <VERS vnumber="23">ܘܶܐܢ ܬܽܘܒ ܒܗܳܠܶܝܢ ܠܳܐ ܬܶܬ݂ܪܕ݂ܽܘܢ. ܘܰܬ݂ܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂.</VERS>
      <VERS vnumber="24">ܐܶܗܰܠܶܟ݂ ܐܳܦ ܐܶܢܳܐ ܥܰܡܟܽܘܢ ܩܶܪܝܳܐܺܝܬ݂. ܘܶܐܡܚܶܝܟܽܘܢ ܐܳܦ ܐܶܢܳܐ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.</VERS>
      <VERS vnumber="25">ܘܰܐܝܬܶܐ ܥܠܰܝܟܽܘܢ ܚܰܪܒܳܐ ܕܡܶܬ݂ܦܰܪܥܳܐ ܦܽܘܪܥܳܢܳܐ ܕܰܩܝܳܡܳܐ. ܘܬܶܥܪܩܽܘܢ ܠܩܽܘܖ̈ܺܝܟ݂ܽܘܢ. ܘܶܐܫܰܕܰܪ ܒܟܽܘܢ ܡܰܘܬܳܢܳܐ. ܘܬܶܫܬܰܠܡܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="26">ܘܶܐܬ݂ܒܰܪ ܩܰܢܝܳܐ ܕܰܥܒܽܘܪܟܽܘܢ. ܘܢܺܐܦ̈ܝܳܢ ܥܣܰܪ ܢܶܫܺܝ̈ܢ ܠܰܚܡܟܽܘܢ ܒܚܰܕ݂ ܬܰܢܽܘܪ. ܘܢܶܬܠ̈ܳܢ ܠܟܽܘܢ ܠܰܚܡܳܐ ܒܡܰܬ݂ܩܳܠܳܐ. ܘܬܶܐܟܠܽܘܢ ܘܠܳܐ ܬܶܣܒܥܽܘܢ.</VERS>
      <VERS vnumber="27">ܘܶܐܢ ܬܽܘܒ ܒܗܳܠܶܝܢ ܠܳܐ ܬܶܫܡܥܽܘܢܳܢܝ. ܘܰܬ݂ܗܰܠܟ݂ܽܘܢ ܥܰܡܝ ܩܶܪܝܳܐܺܝܬ݂.</VERS>
      <VERS vnumber="28">ܘܳܐܦ ܐܶܢܳܐ ܐܶܗܰܠܶܟ݂ ܥܰܡܟܽܘܢ ܒܚܶܡܬܳܐ. ܘܰܒܩܶܪܝܳܝܽܘܬܳܐ. ܘܶܐܪܕܶܝܟ݂ܽܘܢ ܚܰܕ݂ ܒܫܰܒܥܳܐ ܠܰܚܛܳܗܰܝ̈ܟܽܘܢ.</VERS>
      <VERS vnumber="29">ܘܬܶܐܟܠܽܘܢ ܒܶܣܪܳܐ ܕܰܒܢܰܝ̈ܟܽܘܢ. ܘܒܶܣܪܳܐ ܕܰܒܢ̈ܳܬ݂ܟܽܘܢ ܬܶܐܟܠܽܘܢ.</VERS>
      <VERS vnumber="30">ܘܰܐܚܪܶܒ ܦܖ̈ܰܟ݂ܰܝܟܽܘܢ. ܘܰܐܘܒܶܕ݂ ܕܶܚ̈ܠܳܬ݂ܟܽܘܢ. ܘܰܐܪܡܶܐ ܦܰܓ݂ܖ̈ܰܝܟܽܘܢ ܥܰܠ ܦܰܓ݂ܖ̈ܶܐ ܕܕܶܚ̈ܠܳܬ݂ܟܽܘܢ. ܘܬܶܓ݂ܥܰܨ ܢܰܦܫܝ ܡܶܢܟܽܘܢ.</VERS>
      <VERS vnumber="31">ܘܶܐܥܒܶܕ݂ ܩܽܘܖ̈ܺܝܟܽܘܢ ܠܚܽܘܪܒܳܐ. ܘܰܐܨܕܶܐ ܡܰܩܕܰܫܟܽܘܢ. ܘܠܳܐ ܐܰܪܺܝܚ ܪܺܝܚܳܐ ܕܰܣܘܳܬ݂ܟܽܘܢ.</VERS>
      <VERS vnumber="32">ܘܶܐܚܪܒܺܝܗ̇ ܐܳܦ ܐܶܢܳܐ ܠܰܐܪܥܳܐ. ܘܢܶܬ݂ܡܗܽܘܢ ܥܠܶܝܗ̇ ܒܥܶܠܕܒܳܒܰܝ̈ܟܽܘܢ ܕܥܳܡܪܺܝܢ ܒܳܗ̇.</VERS>
      <VERS vnumber="33">ܘܰܠܟܽܘܢ ܐܶܒܰܕܰܪ ܒܶܝܬ݂ ܥܰܡ̈ܡܶܐ. ܘܶܐܫܡܽܘܛ ܒܳܬܰܪܟܽܘܢ ܣܰܝܦܳܐ. ܘܬܶܗܘܶܐ ܐܰܪܥܟܽܘܢ ܠܰܚܒܳܠܳܐ. ܘܩܽܘܖ̈ܺܝܟܽܘܢ ܢܶܗܘ̈ܝܳܢ ܠܚܽܘܪܒܳܐ.</VERS>
      <VERS vnumber="34">ܘܗܳܝܕܶܝܢ ܬܶܨܛܒܶܐ ܐܰܪܥܳܐ ܒܫܰܒܶܝ̈ܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܕܨܰܕ݂ܝܽܘܬ݂ܳܗ̇. ܟܰܕ݂ ܐܰܢ̱ܬܽܘܢ ܒܰܐܪܥܳܐ ܕܰܒܥܶܠܕܒܳܒܰܝ̈ܟܽܘܢ. ܘܗܳܝܕܶܝܢ ܬܫܰܒܶܬ݂ ܐܰܪܥܳܐ ܘܬܶܨܛܒܶܐ ܒܫܰܒܶܝ̈ܗ̇.</VERS>
      <VERS vnumber="35">ܟܽܠܗܽܘܢ ܝܰܘ̈ܡܳܬ݂ܳܐ ܕܨܰܕ݂ܝܽܘܬ݂ܳܗ̇ ܬܫܰܒܶܬ݂ ܥܰܠ ܕܠܳܐ ܐܰܫܒܬܰܬ݂ ܒܫܰܒܰܝ̈ܟܽܘܢ ܟܰܕ݂ ܥܳܡܪܺܝܢ ܗܘܰܝܬܽܘܢ ܒܳܗ̇.</VERS>
      <VERS vnumber="36">ܘܰܕ݂ܡܶܫܬܰܚܪܺܝܢ ܒܟܽܘܢ ܐܰܪܡܶܐ ܪܗܺܝܒܽܘܬܳܐ ܒܠܶܒܗܽܘܢ ܒܰܐܖ̈ܥܳܬܳܐ ܕܰܒܥܶܠܕܒܳܒܰܝ̈ܗܽܘܢ. ܘܢܶܪܕܽܘܦ ܐܶܢܽܘܢ ܩܳܠ ܛܰܪܦܳܐ ܕܢܳܩܶܫ. ܘܢܶܥܪܩܽܘܢ ܐܰܝܟ݂ ܕܥܳܪܩܺܝܢ ܡܶܢ ܩܕ݂ܳܡ ܣܰܝܦܳܐ. ܘܢܶܦܠܽܘܢ ܟܰܕ ܠܰܝܬ ܕܪܳܕܶܦ ܠܗܽܘܢ.</VERS>
      <VERS vnumber="37">ܘܢܶܬܬܰܩܠܽܘܢ ܓܒܰܪ ܒܰܐܚܽܘܗܝ. ܐܰܝܟ݂ ܕܡܶܢ ܩܕ݂ܳܡ ܚܰܪܒܳܐ ܟܰܕ݂ ܠܰܝܬ ܕܪܳܕܶܦ ܠܗܽܘܢ. ܘܠܳܐ ܬܶܗܘܶܐ ܠܗܽܘܢ ܩܝܳܡܬܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ.</VERS>
      <VERS vnumber="38">ܘܬܺܐܒܕܽܘܢ ܒܶܝܬ݂ ܥܰܡ̈ܡܶܐ. ܘܬܶܐܟ݂ܽܘܠܟܽܘܢ ܐܰܪܥܳܐ ܕܰܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="39">ܘܰܐܝܠܶܝܢ ܕܡܶܫܬܰܚܪܺܝܢ ܒܟܽܘܢ. ܢܶܬ݂ܡܣܽܘܢ ܒܥܰܘܠܗܽܘܢ ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܐܳܦ ܒܥܰܘܠܳܐ ܕܰܐܒܳܗܰܝ̈ܗܽܘܢ ܗܶܢܽܘܢ ܢܶܬ݂ܡܣܽܘܢ.</VERS>
      <VERS vnumber="40">ܘܢܰܘܕܽܘܢ ܥܰܘܠܗܽܘܢ. ܘܥܰܘܠܳܐ ܕܰܐܒܳܗܰܝ̈ܗܽܘܢ ܒܥܰܘܠܗܽܘܢ ܕܰܐܥܠܺܝܘ ܒܺܝ ܘܰܕ݂ܗܰܠܶܟ݂ܘ ܥܰܡܝ ܒܩܶܪܝܳܝܽܘܬܳܐ.</VERS>
      <VERS vnumber="41">ܘܳܐܦ ܐܶܢܳܐ ܐܶܗܰܠܶܟ݂ ܥܰܡܗܽܘܢ ܒܩܶܪܝܳܝܽܘܬܳܐ. ܘܰܐܝܬܶܐ ܐܶܢܽܘܢ ܠܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܘܗܳܝܕܶܝܢ ܢܶܬܬܒܰܪ ܠܶܒܗܽܘܢ ܥܽܘܪܠܳܐ. ܘܗܳܝܕܶܝܢ ܢܶܨܛܒܽܘܢ ܒܥܰܘܠܗܽܘܢ.</VERS>
      <VERS vnumber="42">ܘܶܐܬܕܟܰܪ ܩܝܳܡܝ ܕܥܰܡ ܝܰܥܩܽܘܒ. ܘܰܩܝܳܡܝ ܕܥܰܡ ܐܺܝܣܚܳܩ. ܘܰܩܝܳܡܝ ܕܥܰܡ ܐܰܒܪܳܗܳܡ ܐܶܬܕܟܰܪ. ܘܰܐܪܥܳܐ ܐܶܬܕܟܰܪ.</VERS>
      <VERS vnumber="43">ܘܰܐܪܥܳܐ ܬܶܫܬܒܶܩ ܡܶܢܗܽܘܢ. ܘܬܶܨܛܒܶܐ ܒܫܰܒܶܝ̈ܗ̇ ܡܳܐ ܕܨܶܕ݂ܝܰܬ ܡܶܢܗܽܘܢ. ܘܗܶܢܽܘܢ ܢܶܨܛܒܽܘܢ ܒܥܰܘܠܗܽܘܢ. ܥܰܠ ܕܰܐܣܠܺܝܘ ܕܺܝ̈ܢܰܝ. ܘܰܒܦܽܘܩܕܳܢܰܝ̈ ܓܶܥܨܰܬ݂ ܢܰܦܫܗܽܘܢ.</VERS>
      <VERS vnumber="44">ܘܳܐܦ ܟܰܕ݂ ܗܘܰܘ ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ. ܠܳܐ ܐܰܣܠܺܝܬ݂ ܐܶܢܽܘܢ. ܘܠܳܐ ܕܶܚܩܶܬ݂ ܐܶܢܽܘܢ. ܘܠܳܐ ܐܰܘܒܕܶܬ݂ ܐܶܢܽܘܢ. ܘܠܳܐ ܒܰܛܠܶܬ݂ ܩܝܳܡܝ ܕܥܰܡܗܽܘܢ.</VERS>
      <VERS vnumber="45">ܐܶܠܳܐ ܐܶܬܕܰܟ݂ܪܶܬ݂ ܠܗܽܘܢ ܩܝܳܡܳܐ ܕܩܰܕ݂ܡܳܝ̈ܶܐ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ. ܕܰܐܦܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܠܥܺܝܢ ܥܰܡ̈ܡܶܐ. ܘܰܗܘܺܝܬ݂ ܠܗܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="46">ܗܳܠܶܝܢ ܦܽܘܩܕܳܢ̈ܶܐ. ܘܢܳܡܽܘܣ̈ܶܐ. ܘܕ݂ܺܝܢ̈ܶܐ ܕܝܰܗܒ ܡܳܪܝܳܐ ܒܰܝܢܰܘ̈ܗܝ ܠܰܒܢܰܝ̈ ܝܺܣܪܳܐܶܝܠ ܒܛܽܘܪܳܐ ܕܣܺܝܢܰܝ ܒܺܐܝܕ݂ܳܐ ܕܡܽܘܫܶܐ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܐܺܝܣܳܪܐܶܝܠ. ܘܶܐܡܰܪ ܠܗܽܘܢ. ܓܰܒܪܳܐ ܟܰܕ݂ ܢܶܦܪܽܘܫ ܢܶܕ݂ܪܳܐ ܒܰܕ݂ܡܰܝ̈ܳܐ ܕܢܰܦ̈ܫܳܬܳܐ ܠܡܳܪܝܳܐ.</VERS>
      <VERS vnumber="3">ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܥܕܰܡܳܐ ܠܒܰܪ ܫܬܺܝܢ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܚܰܡܫܺܝܢ ܡܰܬ݂ܩ̈ܳܠܺܝܢ ܕܟܶܣܦܳܐ. ܒܡܰܬ݂ܩܳܠܳܐ ܕܩܽܘܕ݂ܫܳܐ.</VERS>
      <VERS vnumber="4">ܘܶܐܢ ܢܶܩܒܬ݂ܳܐ ܗ̱ܝ. ܢܶܗܘܽܘܢ ܕܡܶܝ̈ܗ̇ ܬܠܳܬ݂ܺܝܢ ܡܰܬ݂ܩ̈ܳܠܺܝܢ.</VERS>
      <VERS vnumber="5">ܘܶܐܢ ܡܶܢ ܒܰܪ ܚܰܡܶܫ ܫܢܺܝ̈ܢ ܘܰܥܕܰܡܳܐ ܠܒܰܪ ܥܶܣܪܺܝܢ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ ܥܶܣܪܺܝܢ ܡܰܬ݂ܩ̈ܳܠܺܝܢ. ܘܰܕ݂ܢܶܩܒܬ݂ܳܐ ܥܶܣܪܳܐ ܡܰܬ݂ܩ̈ܳܠܺܝܢ.</VERS>
      <VERS vnumber="6">ܘܶܐܢ ܡܶܢ ܒܰܪ ܝܰܪܚܳܐ ܘܰܥܕܰܡܳܐ ܠܒܰܪ ܚܰܡܶܫ ܫܢܺܝ̈ܢ. ܢܶܗܘܽܘܢ ܕܡܰܘ̈ܗܝ ܕܕܶܟܪܳܐ ܚܰܡܫܳܐ ܡܰܬ݂ܩ̈ܳܠܺܝܢ ܕܟܶܣܦܳܐ. ܘܰܕ݂ܢܶܩܒܬ݂ܳܐ ܬܠܳܬܳܐ ܡܰܬ݂ܩ̈ܳܠܺܝܢ.</VERS>
      <VERS vnumber="7">ܘܶܐܢ ܕܶܟܪܰܐ ܗ̱ܘ ܡܶܢ ܒܰܪ ܫܬܺܝܢ ܫܢܺܝ̈ܢ ܘܰܠܥܶܠ. ܢܶܗܘܽܘܢ ܕܡܰܘ̈ܗܝ ܚܰܡܶܫܬܰܥܣܰܪ ܡܰܬ݂ܩ̈ܳܠܺܝܢ. ܘܰܕ݂ܢܶܩܒܬ݂ܳܐ ܥܶܣܪܳܐ ܡܰܬ݂ܩ̈ܳܠܺܝܢ.</VERS>
      <VERS vnumber="8">ܘܶܐܢ ܡܶܣܟܺܝܢ ܗ̱ܘ ܡܶܢ ܕܡܰܝ̈ܳܐ. ܢܩܺܝܡܽܘܢܶܗ ܩܕ݂ܳܡ ܟܳܗܢܳܐ. ܘܢܶܦܣܽܘܩ ܕܡܰܘ̈ܗܝ ܟܳܗܢܳܐ. ܘܰܐܝܟ݂ ܕܣܳܦܩܳܐ ܒܺܐܝܕܰܘ̈ܗܝ ܕܡܰܢ ܕܢܳܕܰܪ ܢܶܕ݂ܪܳܐ. ܗܳܟܰܢܳܐ ܢܶܦܣܽܘܩ ܕܡܰܘ̈ܗܝ ܟܳܗܢܳܐ.</VERS>
      <VERS vnumber="9">ܘܶܐܢ ܒܥܺܝܪܳܐ ܗ̱ܝ ܕܰܡܩܰܪܒܺܝܢ ܡܶܢܳܗ̇ ܩܽܘܪܒܳܢܳܐ ܠܡܳܪܝܳܐ. ܟܽܠ ܕܝܳܗܶܒ ܡܶܢܳܗ̇ ܩܰܕܺܝܫ ܢܶܗܘܶܐ ܠܡܳܪܝܳܐ.</VERS>
      <VERS vnumber="10">ܠܳܐ ܢܚܰܠܦܺܝܘܗܝ ܛܳܒܳܐ ܒܒܺܝܫܳܐ. ܘܒܺܝܫܳܐ ܒܛܳܒܳܐ. ܘܶܐܢ ܡܚܰܠܳܦܽܘ ܢܚܰܠܶܦ ܒܰܒܥܺܝܪܳܐ. ܗܺܝ ܘܬܰܚܠܽܘܦܳܗ̇ ܢܶܗܘܽܘܢ ܩܽܘܕܫܳܐ.</VERS>
      <VERS vnumber="11">ܘܶܐܢ ܒܥܺܝܪܳܐ ܗ̱ܝ ܛܰܡܰܐܬܳܐ ܕܠܳܐ ܡܩܰܪܒܺܝܢ ܡܶܢܳܗ̇ ܩܽܘܪܒܳܢܳܐ ܠܡܳܪܝܳܐ. ܢܩܺܝܡܽܘܢܳܗ̇ ܠܰܒܥܺܝܪܳܐ ܩܕ݂ܳܡ ܟܳܗܢܳܐ.</VERS>
      <VERS vnumber="12">ܘܢܶܦܣܽܘܩ ܕܡܶܝ̈ܗ̇ ܟܳܗܢܳܐ ܒܶܝܬ݂ ܛܳܒܬܳܐ ܠܒܺܝܫܬܳܐ. ܘܰܐܝܟ݂ ܕܰܦܣܰܩ ܕܡܶܝ̈ܗ̇ ܟܳܗܢܳܐ. ܗܳܟܰܢܳܐ ܢܶܗܘܶܐ.</VERS>
      <VERS vnumber="13">ܘܶܐܢ ܡܶܦܪܰܩ ܢܶܦܪܩܺܝܗ̇. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܰܠ ܕܡܶܝ̈ܗ̇.</VERS>
      <VERS vnumber="14">ܘܓܰܒܪܳܐ ܐܶܢ ܢܩܰܕܶܫ ܒܰܝܬܶܗ ܩܽܘܕ݂ܫܳܐ ܠܡܳܪܝܳܐ. ܢܶܦܣܽܘܩ ܕܡܰܘ̈ܗܝ ܟܳܗܢܳܐ ܒܶܝܬ݂ ܛܳܒܬܳܐ ܠܒܺܝܫܬܳܐ. ܘܰܐܝܟ݂ ܕܦܳܣܶܩ ܕܡܰܘ̈ܗܝ ܟܳܗܢܳܐ. ܗܳܟܰܢܳܐ ܢܩܽܘܡ.</VERS>
      <VERS vnumber="15">ܘܶܐܢ ܗܰܘ ܕܰܡܩܰܕܶܫ ܢܶܦܪܩܺܝܘܗܝ ܠܒܰܝܬܶܗ. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܟܶܣܦܳܐ ܕܰܕܡܰܘ̈ܗܝ ܥܠܰܘܗܝ. ܘܢܶܗܘܶܐ ܕܺܝܠܶܗ.</VERS>
      <VERS vnumber="16">ܘܶܐܢ ܡܶܢ ܚܰܩܠܳܐ ܕܝܳܪܬܽܘܬܶܗ ܢܩܰܕܶܫ ܓܰܒܪܳܐ ܠܡܳܪܝܳܐ. ܢܶܗܘܽܘܢ ܕܡܶܝ̈ܗ̇ ܠܦܽܘܬ݂ ܙܰܪܥܳܗ̇. ܒܶܝܬ݂ ܙܰܪܥܳܐ ܕܟ݂ܽܘܪ ܣܥܳܖ̈ܺܝܢ ܒܚܰܡܫܺܝܢ ܡܰܬ݂ܩ̈ܳܠܺܝܢ ܕܟܶܣܦܳܐ.</VERS>
      <VERS vnumber="17">ܘܶܐܢ ܡܶܢ ܫܰܢ̱ܬܳܐ ܕܦܽܘܢܳܝܳܐ ܢܩܰܕܶܫ ܚܰܩܠܶܗ. ܐܰܝܟ݂ ܕܡܶܝ̈ܗ̇ ܗܳܟܰܢܳܐ ܢܩܺܝܡ.</VERS>
      <VERS vnumber="18">ܘܶܐܢ ܡܶܢ ܒܳܬܰܪ ܦܽܘܢܳܝܳܐ ܢܩܰܕܶܫ ܚܰܩܠܶܗ. ܢܶܚܫܽܘܒ ܠܶܗ ܟܳܗܢܳܐ ܟܶܣܦܳܐ ܠܦܽܘܬ ܫܢܰܝ̈ܳܐ ܕܶܐܫܬܚܰܪ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܒܨܽܘܪ ܡܶܢ ܕܡܶܝ̈ܗ̇.</VERS>
      <VERS vnumber="19">ܘܶܐܢ ܡܶܦܪܰܩ ܢܶܦܪܩܺܝܗ̇ ܠܚܰܩܠܳܐ ܗܰܘ ܡܰܢ ܕܰܡܩܰܕܶܫ ܠܳܗ̇. ܢܰܘܣܶܦ ܚܰܕ݂ ܡܶܢ ܚܰܡܫܳܐ ܟܶܣܦܳܐ ܕܰܕ݂ܡܶܝ̈ܗ̇ ܥܠܶܝܗ̇. ܘܬܶܗܘܶܐ ܕܺܝܠܶܗ.</VERS>
      <VERS vnumber="20">ܘܶܐܢ ܠܳܐ ܢܶܦܪܩܺܝܗ̇ ܠܚܰܩܠܳܐ ܘܰܢܙܰܒܢܺܝܗ̇ ܠܓܰܒܪܳܐ ܐ̱ܚܪܺܢܳܐ. ܬܽܘܒ ܠܳܐ ܬܶܬ݂ܦܪܶܩ.</VERS>
      <VERS vnumber="21">ܐܶܠܳܐ ܬܶܗܘܶܐ ܚܰܩܠܳܐ ܡܳܐ ܕܢܳܦܩܳܐ ܒܦܽܘܢܳܝܳܐ ܩܽܘܕ݂ܫܳܐ ܠܡܳܪܝܳܐ. ܐܰܝܟ݂ ܚܰܩܠܳܐ ܕܚܶܪܡܳܐ. ܕܟܳܗܢܳܐ ܬܶܗܘܶܐ ܝܳܪܬܽܘܬܳܐ.</VERS>
      <VERS vnumber="22">ܘܶܐܢ ܚܰܩܠܳܐ ܗ̱ܝ ܕܰܙܒܺܝܢܬܳܐ ܘܠܳܐ ܗܘܳܐ ܚܰܩܠܳܐ ܕܝܳܪܬܽܘܬܶܗ ܡܩܰܕܶܫ ܓܰܒܪܳܐ ܠܡܳܪܝܳܐ.</VERS>
      <VERS vnumber="23">ܢܶܚܫܽܘܒ ܟܳܗܢܳܐ ܕܡܶܝ̈ܗ̇ ܥܕܰܡܳܐ ܠܫܰܢ̱ܬܳܐ ܕܦܽܘܢܳܝܳܐ. ܘܢܶܬܶܠ ܕܡܶܝ̈ܗ̇ ܒܝܰܘܡܳܐ ܗܰܘ ܩܽܘܕ݂ܫܳܐ ܠܡܳܪܝܳܐ.</VERS>
      <VERS vnumber="24">ܘܰܒܫܰܢ̱ܬܳܐ ܕܦܽܘܢܳܝܳܐ. ܬܶܬ݂ܦܢܶܐ ܚܰܩܠܳܐ ܠܡܰܢ ܕܙܰܒܢܳܗ̇ ܗܘܳܐ ܡܶܢܶܗ. ܠܡܰܢ ܕܕ݂ܺܝܠܶܗ ܗܺܝ ܝܳܪܬܽܘܬܳܐ ܕܰܐܪܥܳܐ.</VERS>
      <VERS vnumber="25">ܘܟܽܠܗܽܘܢ ܕܡܶܝ̈ܗ̇ ܢܶܗܘܽܘܢ ܒܡܰܬ݂ܩܳܠܳܐ ܕܩܽܘܕ݂ܫܳܐ. ܥܶܣܪܺܝܢ ܡܳܥܺܝ̈ܢ ܗܳܘܶܐ ܡܰܬ݂ܩܳܠܳܐ.</VERS>
      <VERS vnumber="26">ܒܪܰܡ ܕܶܝܢ ܒܽܘܟ݂ܪܳܐ ܕܡܶܬ݂ܒܰܟܰܪ ܠܡܳܪܝܳܐ ܡܶܢ ܒܥܺܝܪܳܐ. ܠܳܐ ܢܩܰܕܫܺܝܘܗܝ ܓܰܒܪܳܐ. ܐܶܢ ܬܰܘܪܰܐ ܗ̱ܘ. ܐܰܘ ܐܶܡܪܳܐ. ܕܡܳܪܝܰܐ ܗ̱ܘ.</VERS>
      <VERS vnumber="27">ܘܶܐܢ ܒܥܺܝܪܳܐ ܗ̱ܝ ܛܰܡܰܐܬܳܐ. ܬܶܬ݂ܦܪܶܩ ܒܰܕ݂ܡܰܝ̈ܳܐ. ܘܢܰܘܣܶܦ ܚܰܕ݂ ܡܶܢ ܚܰܡܫܳܐ ܥܠܶܝܗ̇. ܘܶܐܢ ܠܳܐ ܡܶܬ݂ܦܰܪܩܳܐ ܬܶܙܕܰܒܰܢ ܒܰܕ݂ܡܰܝ̈ܳܐ.</VERS>
      <VERS vnumber="28">ܒܪܰܡ ܕܶܝܢ ܟܽܠ ܚܶܪܡܳܐ ܕܡܰܚܪܶܡ ܓܰܒܪܳܐ ܠܡܳܪܝܳܐ. ܡܶܢ ܟܽܠܡܶܕܶܡ ܕܺܐܝܬ݂ ܠܶܗ. ܡܶܢ ܐ̱ܢܳܫܳܐ. ܘܡܶܢ ܒܥܺܝܪܳܐ. ܘܡܶܢ ܚܰܩܠܳܐ ܕܝܳܪܬܽܘܬܶܗ. ܠܳܐ ܢܶܙܕܰܒܰܢ. ܘܠܳܐ ܢܶܬ݂ܦܪܶܩ. ܟܽܠܶܗ ܚܶܪܡܳܐ ܩܕܽܘܫܩܽܘ̈ܕܫܺܝܢ ܗ̱ܘ ܠܡܳܪܝܳܐ.</VERS>
      <VERS vnumber="29">ܘܟܽܠ ܚܶܪܡܳܐ ܕܡܰܚܪܰܡ ܡܶܢ ܐ̱ܢܳܫܳܐ ܠܳܐ ܢܶܬ݂ܦܪܶܩ. ܐܶܠܳܐ ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="30">ܘܟܽܠ ܡܰܥܣܳܪܳܐ ܕܰܐܪܥܳܐ. ܡܶܢ ܙܰܪܥܳܐ ܕܰܐܪܥܳܐ. ܘܡܶܢ ܦܺܐܖ̈ܶܐ ܕܺܐܝ̈ܠܳܢܶܐ. ܕܡܳܪܝܰܐ ܗ̱ܘ. ܘܩܽܘܕ݂ܫܰܐ ܗ̱ܘ ܠܡܳܪܝܳܐ.</VERS>
      <VERS vnumber="31">ܘܶܐܢ ܡܶܦܪܰܩ ܢܶܦܪܽܘܩ ܓܰܒܪܳܐ ܡܶܢ ܡܰܥܣܳܪܶܗ. ܢܰܘܣܶܦ ܥܠܰܘܗܝ ܚܰܕ݂ ܡܶܢ ܚܰܡܫܳܐ.</VERS>
      <VERS vnumber="32">ܘܟܽܠ ܡܰܥܣܳܪܳܐ ܕܬܰܘܖ̈ܶܐ. ܘܰܕ݂ܥܳܢ̈ܳܐ. ܟܽܠ ܕܥܳܒܰܪ ܬܚܶܝܬ݂ ܚܽܘܛܪܳܐ ܕܪܳܥܝܳܐ. ܢܶܗܘܶܐ ܩܽܘܕ݂ܫܳܐ ܠܡܳܪܝܳܐ.</VERS>
      <VERS vnumber="33">ܠܳܐ ܢܫܰܐܶܠ ܒܶܝܬ݂ ܛܳܒ ܠܒܺܝܫ. ܘܒܶܝܬ݂ ܒܺܝܫ ܠܛܳܒ. ܘܠܳܐ ܢܚܰܠܦܺܝܘܗܝ. ܘܶܐܢ ܡܚܰܠܳܦܽܘ ܢܚܰܠܦܺܝܘܗܝ. ܗܽܘ ܘܬܰܚܠܽܘܦܶܗ ܢܶܗܘܶܐ ܩܽܘܕ݂ܫܳܐ. ܘܠܳܐ ܢܶܬ݂ܦܪܶܩ.</VERS>
      <VERS vnumber="34">ܗܳܠܶܝܢ ܦܽܘܩ̈ܕܳܢܶܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܥܰܠ ܒܢܰܝ̈ ܝܺܣܪܳܐܶܝܠ ܒܛܽܘܪܳܐ ܕܣܺܝܢܰܝ.</VERS>
    </CHAPTER>
  </BIBLEBOOK>
  <BIBLEBOOK bname="Numbers" bnumber="4" bsname="Num">
    <CHAPTER cnumber="1">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܒܡܰܫܟܰܢ ܙܰܒܢܳܐ. ܒܚܰܕ݂ ܒܝܰܪܚܳܐ ܬܶܢܝܳܢܳܐ. ܒܰܫܢܰܬ݂ ܬܰܪܬܶܝܢ. ܟܰܕ݂ ܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܡܰܪ ܠܶܗ.</VERS>
      <VERS vnumber="2">ܩܰܒܶܠ ܚܽܘܫܒܳܢܳܐ ܕܡܶܢܝܳܢܳܐ ܕܪܺܝܫܳܐ ܕܟܽܠܳܗ̇ ܟܢܽܘܫܬܳܐ ܕܒܢܰܝ̈ ܝܺܣܪܳܐܶܝܠ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ.</VERS>
      <VERS vnumber="3">ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ. ܬܶܡܢܶܐ ܐܶܢܽܘܢ ܒܚܰܝܠܗܽܘܢ. ܐܰܢ̱ܬ ܘܰܐܗܪܽܘܢ ܐܰܚܽܘܟ݂.</VERS>
      <VERS vnumber="4">ܘܥܰܡܟܽܘܢ ܢܶܗܘܽܘܢ ܓܰܒܪܳܐ ܓܰܒܪܳܐ ܡܶܢ ܫܰܒܛܳܐ. ܓܒܰܪ ܪܺܝܫܐ ܕܒܶܝܬ݂ ܐܰܒܽܘܗܝ.</VERS>
      <VERS vnumber="5">ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܰܢܩܽܘܡܽܘܢ ܥܰܡܟ݂ܽܘܢ. ܕܪܽܘܒܺܝܠ. ܐܶܠܺܝܨܽܘܪ ܒܰܪ ܫܰܕ݂ܐܪ.</VERS>
      <VERS vnumber="6">ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.</VERS>
      <VERS vnumber="7">ܕܺܝܺܗܽܘܕܳܐ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.</VERS>
      <VERS vnumber="8">ܕܺܐܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.</VERS>
      <VERS vnumber="9">ܕܰܙܒܽܘܠܽܘܢ. ܐܶܠܝܰܐܒ ܒܰܪ ܚܰܠܽܘܢ.</VERS>
      <VERS vnumber="10">ܕܰܒܢܰܝ̈ ܝܰܘܣܶܦ. ܕܰܐܦܪܶܝܡ. ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂. ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.</VERS>
      <VERS vnumber="11">ܕܒܶܢܝܳܡܶܝܢ. ܐܳܒܝܕ݂ܳܢ ܒܰܪ ܓܶܕܥܽܘܢܺܝ.</VERS>
      <VERS vnumber="12">ܕܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.</VERS>
      <VERS vnumber="13">ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟܪܳܢ.</VERS>
      <VERS vnumber="14">ܕܓܳܕ. ܐܶܠܝܳܐܣܳܦ ܒܰܪ ܪܰܥܽܘܐܶܝܠ.</VERS>
      <VERS vnumber="15">ܕܢܰܦܬܳܠܺܝ. ܐܰܚܺܝܕܳܥ ܒܰܪ ܥܰܝܢܳܢ.</VERS>
      <VERS vnumber="16">ܗܳܠܶܝܢ ܩܖ̈ܺܝܚܶܐ ܕܰܟܢܽܘܫܬܳܐ. ܪܰܘܖ̈ܒܳܢܶܐ ܕܫܰܒ̈ܛܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܖ̈ܺܝܫܶܐ ܐܶܢܽܘܢ ܕܰܐܠܦ̈ܶܐ ܕܺܝܣܪܳܐܶܝܠ.</VERS>
      <VERS vnumber="17">ܘܰܕܒܰܪܘ ܐܶܢܽܘܢ ܡܽܘܫܶܐ ܘܰܐܗܪܽܘܢ ܠܓܰܒܖ̈ܶܐ ܗܳܠܶܝܢ ܕܶܐܬܦܪܶܫܘ ܒܰܫܡܳܗ̈ܶܐ.</VERS>
      <VERS vnumber="18">ܘܟܰܢܶܫܘ ܠܟܽܠܳܗ̇ ܟܢܽܘܫܬܳܐ ܒܚܰܕ ܒܝܰܪܚܳܐ ܬܶܢܝܳܢܳܐ. ܘܶܐܬܡܢܺܝܘ ܠܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܠܖ̈ܺܝܫܰܝܗܽܘܢ.</VERS>
      <VERS vnumber="19">ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܘܰܡܢܳܐ ܐܶܢܽܘܢ ܒܡܰܕܒܪܳܐ ܕܣܺܝܢܰܝ.</VERS>
      <VERS vnumber="20">ܘܰܗܘܰܘ ܒܢܰܘ̈ܗܝ ܕܪܽܘܒܺܝܠ ܒܽܘܟܪܶܗ ܕܺܝܣܪܳܐܶܝܠ. ܒܬܰܘܠ̈ܕܳܬ݂ܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="21">ܡܶܢܝܳܢܗܽܘܢ ܕܫܰܒܛܳܐ ܕܪܽܘܒܺܝܠ. ܐܰܪܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="22">ܘܰܒܢܰܝ̈ ܫܶܡܥܽܘܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="23">ܡܶܢܝܳܢܗܽܘܢ ܕܫܰܒܛܳܐ ܕܫܶܡܥܽܘܢ. ܚܰܡܫܺܝܢ ܘܬܶܫܥܳܐ ܐܰܠܦܺܝ̈ܢ ܘܬܠܳܬܡܳܐܐ.</VERS>
      <VERS vnumber="24">ܘܒܢܰܝ̈ ܓܳܕ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܟܽܠ ܕܶܟܪܳܐ ܠܖ̈ܺܝܫܰܝܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="25">ܡܶܢܝܳܢܗܽܘܢ ܕܫܰܒܛܳܐ ܕܓܳܕ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ. ܘܫܶܬܡܳܐܐ ܘܚܰܡܫܺܝܢ.</VERS>
      <VERS vnumber="26">ܘܒܢܰܝ̈ ܝܺܗܽܘܕܳܐ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="27">ܡܶܢܝܳܢܗܽܘܢ ܕܫܰܒܛܳܐ ܕܝܺܗܽܘܕܳܐ. ܫܰܒܥܺܝܢ ܘܰܐܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="28">ܘܰܒܢܰܝ̈ ܐܺܝܣܳܟܳܪ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="29">ܡܶܢܝܳܢܗܽܘܢ ܕܫܰܒܛܳܐ ܕܺܐܝܣܳܟܳܪ. ܚܰܡܫܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="30">ܘܰܒܢܰܝ̈ ܙܒܳܘܠܽܘܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="31">ܡܶܢܝܳܢܗܽܘܢ ܕܫܰܒܛܳܐ ܕܰܙܒܳܘܠܽܘܢ. ܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="32">ܘܒܢܰܝ̈ ܝܰܘܣܶܦ. ܒܢܰܝ̈ ܐܰܦܪܶܝܡ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="33">ܡܶܢܝܳܢܗܽܘܢ ܕܫܰܒܛܳܐ ܕܰܐܦܪܶܝܡ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="34">ܘܒܢܰܝ̈ ܡܢܰܫܶܐ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="35">ܡܶܢܝܳܢܗܽܘܢ ܕܫܰܒܛܳܐ ܕܰܡܢܰܫܶܐ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="36">ܘܰܒܢܰܝ̈ ܒܶܢܝܡܳܝܶܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="37">ܡܶܢܝܳܢܗܽܘܢ ܕܫܰܒܛܳܐ ܕܒܶܢܝܳܡܶܝܢ. ܬܠܳܬܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="38">ܘܰܒܢܰܝ̈ ܕܳܢ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="39">ܡܶܢܝܳܢܗܽܘܢ ܕܫܰܒܛܳܐ ܕܕܳܢ. ܫܬܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.</VERS>
      <VERS vnumber="40">ܘܰܒܢܰܝ̈ ܐܳܫܺܝܪ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="41">ܡܶܢܝܳܢܗܽܘܢ ܕܫܰܒܛܳܐ ܕܳܐܫܺܝܪ. ܐܰܪܒܥܺܝܢ ܘܚܰܕ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="42">ܘܒܢܰܝ̈ ܢܰܦܬܳܠܺܝ. ܒܬܰܘܠ̈ܕܳܬ݂ܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ. ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="43">ܡܶܢܝܳܢܗܽܘܢ ܕܫܰܒܛܳܐ ܕܢܰܦܬܳܠܺܝ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="44">ܗܳܠܶܝܢ ܡܶܢܝܳܢ̈ܶܐ ܕܰܡܢܳܐ ܡܽܘܫܶܐ ܘܰܐܗܪܽܘܢ. ܘܪܰܘܖ̈ܒܳܢܶܐ ܕܺܝܣܪܳܐܶܝܠ ܬܪܶܥܣܰܪ ܓܰܒܖ̈ܺܝܢ. ܚܰܕ ܚܰܕ ܓܰܒܪܳܐ ܡܶܢ ܒܶܝܬ݂ ܐܰܒܽܘܗܝ.</VERS>
      <VERS vnumber="45">ܘܰܗܘܰܘ ܟܽܠܗܽܘܢ ܡܶܢܝܳܢ̈ܶܐ ܕܒܢܰܝ̈ ܝܺܣܪܳܐܶܝܠ. ܠܒܶܝܬ݂ ܐܰܒܳܗܰܝ̈ܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="46">ܘܰܗܘܰܘ ܟܽܠܗܽܘܢ ܡܶܢܝܳܢ̈ܶܐ ܕܒܢܰܝ̈ ܝܺܣܪܳܐܶܝܠ. ܫܶܬܡܳܐܐ ܘܰܬܠܳܬܳܐ ܐܰܠܦܺܝ̈ܢ ܘܚܰܡܶܫܡܳܐܐ ܘܚܰܡܫܺܝܢ.</VERS>
      <VERS vnumber="47">ܘܠܶܘܳܝ̈ܶܐ ܘܫܰܒ̈ܛܶܐ ܕܰܐܒܳܗܰܝ̈ܗܽܘܢ. ܠܳܐ ܐܶܬܡܢܺܝܘ ܒܰܝܢܳܬܗܽܘܢ.</VERS>
      <VERS vnumber="48">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="49">ܠܫܰܒܛܳܐ ܕܠܶܘܺܝ ܠܳܐ ܬܶܡܢܶܐ. ܘܚܽܘܫܒܳܢܗܽܘܢ ܠܳܐ ܬܩܰܒܶܠ ܒܓܰܘ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="50">ܐܶܠܳܐ ܐܰܫܠܶܛ ܠܠܶܘܳܝ̈ܶܐ. ܥܰܠ ܡܰܫܟܢܳܐ ܕܣܳܗܕܽܘܬܳܐ. ܘܥܰܠ ܟܽܠܗܽܘܢ ܡܳܐܢܰܘ̈ܗܝ. ܘܥܰܠ ܟܽܠ ܡܶܕܶܡ ܕܺܐܝܬ ܒܶܗ. ܗܶܢܽܘܢ ܢܶܫܩܠܽܘܢܶܗ ܠܡܰܫܟܢܳܐ. ܘܰܠܟܽܠܗܽܘܢ ܡܳܐܢܰܘ̈ܗܝ. ܘܗܶܢܽܘܢ ܢܫܰܡܫܽܘܢܶܗ. ܘܰܚܕܳܪ ܡܰܫܟܢܳܐ ܢܶܗܘܽܘܢ ܫܪܶܝܢ.</VERS>
      <VERS vnumber="51">ܘܡܳܐ ܕܫܳܩܶܠ ܡܰܫܟܢܳܐ. ܢܰܪܟܢܽܘܢܶܗ ܠܶܘܳܝ̈ܶܐ. ܘܡܳܐ ܕܫܳܪܶܐ ܡܰܫܟܢܳܐ. ܢܩܺܝܡܽܘܢܶܗ ܠܶܘܳܝ̈ܶܐ. ܘܢܽܘܟܪܳܝܳܐ ܕܩܳܪܶܒ ܠܶܗ. ܢܶܬܩܛܶܠ.</VERS>
      <VERS vnumber="52">ܘܢܶܫܪܽܘܢ ܒܢܰܝ̈ ܝܺܣܪܳܐܶܝܠ ܓܒܰܪ ܒܡܰܫܪܺܝܬܶܗ. ܘܰܓܒܰܪ ܒܛܽܘܠܩܶܗ ܒܚܰܝܠܰܘ̈ܳܬܗܽܘܢ.</VERS>
      <VERS vnumber="53">ܘܠܶܘܳܝ̈ܶܐ ܢܶܗܘܽܘܢ ܫܪܶܝܢ ܚܕܳܪ ܡܰܫܟܢܳܐ ܕܣܳܗܕܽܘܬܳܐ. ܘܠܳܐ ܢܶܗܘܶܐ ܪܽܘܓܙܳܐ ܥܰܠ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܢܶܛܪܽܘܢ ܠܶܘܳܝ̈ܶܐ ܡܰܛܰܪܬܳܐ ܕܡܰܫܟܢܳܐ ܕܣܳܗܕܽܘܬܳܐ.</VERS>
      <VERS vnumber="54">ܘܰܥܒܰܕܘ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ. </VERS>
    </CHAPTER>
    <CHAPTER cnumber="2">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܓܒܰܪ ܒܛܽܘܠܩܶܗ ܒܰܐܬܖ̈ܰܘܳܬܳܐ ܕܒܶܝܬ݂ ܐܰܒܳܗܰܝ̈ܗܽܘܢ ܢܶܫܪܽܘܢ ܒܢܰܝ̈ ܝܺܣܪܳܐܶܝܠ ܡܶܢ ܩܒܽܘܠ. ܘܰܚܕܳܪ ܡܰܫܟܰܢ ܙܰܒܢܳܐ ܢܶܫܪܽܘܢ.</VERS>
      <VERS vnumber="3">ܘܰܕܫܳܪܶܝܢ ܠܽܘܩܕܰܡ ܡܶܢ ܡܰܕܢܚܳܐ ܛܽܘܠܩܳܐ ܕܡܰܫܪܺܝܬܳܐ ܕܝܺܗܽܘܕܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܝܺܗܽܘܕܳܐ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.</VERS>
      <VERS vnumber="4">ܘܡܶܢܝܳܢܳܐ ܕܚܰܝܠܶܗ. ܫܰܒܥܺܝܢ ܘܰܐܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="5">ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܺܐܝܣܳܟܳܪ. ܘܪܺܝܫܳܐ ܕܰܒܢܰܝ̈ ܐܺܝܣܳܟܳܪ. ܢܰܬܰܢܝܶܐܝܠ ܒܰܪ ܨܽܘܥܳܪ.</VERS>
      <VERS vnumber="6">ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="7">ܘܫܰܒܛܳܐ ܕܰܙܒܳܘܠܽܘܢ. ܘܪܺܝܫܳܐ ܕܰܒܢܰܝ̈ ܙܒܳܘܠܽܘܢ. ܐܶܠܝܰܐܒ ܒܰܪ ܚܰܠܽܘܢ.</VERS>
      <VERS vnumber="8">ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="9">ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܝܺܗܽܘܕܳܐ ܡܳܐܐ ܘܰܬܡܳܢܺܝܢ ܘܶܫܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ ܠܚܰܝܠܰܘ̈ܳܬܗܽܘܢ. ܩܰܕܡܳܝܰܬ ܗܶܢܽܘܢ ܢܶܗܘܽܘܢ ܫܳܩܠܺܝܢ.</VERS>
      <VERS vnumber="10">ܘܛܽܘܠܩܳܐ ܕܡܰܫܪܺܝܬܳܐ ܕܪܽܘܒܺܝܠ ܡܶܢ ܬܰܝܡܢܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܪܽܘܒܺܝܠ ܐܶܠܺܝܨܽܘܪ ܒܰܪ ܫܕܰܐܽܘܪ.</VERS>
      <VERS vnumber="11">ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="12">ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܫܶܡܥܽܘܢ. ܘܪܺܝܫܳܐ ܕܰܒܢܰܝ̈ ܫܶܡܥܽܘܢ. ܫܠܰܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.</VERS>
      <VERS vnumber="13">ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܬܶܫܥܳܐ ܐܰܠܦܺܝ̈ܢ ܘܬܠܳܬܡܳܐܐ.</VERS>
      <VERS vnumber="14">ܘܫܰܒܛܳܐ ܕܓܳܕ. ܘܪܺܝܫܳܐ ܕܰܒܢܰܝ̈ ܓܳܕ ܐܶܠܝܳܐܣܳܦ ܒܰܪ ܪܰܥܽܘܐܶܝܠ.</VERS>
      <VERS vnumber="15">ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܫܶܬܡܳܐܐ ܘܚܰܡܫܺܝܢ.</VERS>
      <VERS vnumber="16">ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܪܽܘܒܺܝܠ ܡܳܐܐ ܘܚܰܡܫܺܝܢ ܘܚܰܕ ܐܰܠܦܺܝ̈ܢ ܘܰܐܪܒܰܥܡܳܐܐ ܘܚܰܡܫܺܝܢ ܠܚܰܝܠܗܽܘܢ. ܒܳܬܰܪ ܩܰܕܡܳܝ̈ܶܐ ܗܘܰܘ ܫܳܩܠܺܝܢ.</VERS>
      <VERS vnumber="17">ܘܫܳܩܶܠ ܡܰܫܟܰܢ ܙܰܒܢܳܐ. ܡܰܫܪܺܝܬܳܐ ܕܠܶܘܳܝ̈ܶܐ. ܒܓܰܘ ܡܰܫܪܺܝܬܳܐ. ܐܰܝܟ݂ ܕܫܳܪܶܝܢ ܗܳܟܰܢܳܐ ܗܘܰܘ ܫܳܩܠܺܝܢ. ܐ̱ܢܳܫ ܥܰܡ ܛܽܘܠܩܶܗ ܠܚܰܝܠܰܘ̈ܳܬܗܽܘܢ.</VERS>
      <VERS vnumber="18">ܘܛܽܘܠܩܳܐ ܕܡܰܫܪܺܝܬܳܐ ܕܰܐܦܪܶܝܡ. ܠܚܰܝܠܗܽܘܢ ܡܶܢ ܡܰܥܪܒܳܐ. ܘܪܺܝܫܳܐ ܕܰܒܢܰܝ̈ ܐܰܦܪܶܝܡ ܐܶܠܺܝܫܡܳܥ ܒܰܪ ܥܰܡܺܝܗܳܘܕ.</VERS>
      <VERS vnumber="19">ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="20">ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܰܡܢܰܫܶܐ. ܘܪܺܝܫܳܐ ܕܰܒܢܰܝ̈ ܡܢܰܫܶܐ ܓܰܡܰܠܺܝܐܶܝܠ ܒܰܪ ܦܰܪܨܽܘܪ.</VERS>
      <VERS vnumber="21">ܘܡܶܢܝܳܢܳܐ ܕܚܰܝܠܶܗ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="22">ܘܫܰܒܛܳܐ ܕܒܶܢܝܳܡܶܝܢ. ܘܪܺܝܫܳܐ ܕܰܒܢܰܝ̈ ܒܶܢܝܳܡܶܝܢ ܐܰܒܺܝܕܳܢ ܒܰܪ ܓܶܕܥܽܘܢܺܝ.</VERS>
      <VERS vnumber="23">ܘܡܶܢܝܳܢܳܐ ܕܚܰܝܠܶܗ. ܬܠܳܬܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="24">ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܰܐܦܪܶܝܡ ܡܳܐܐ ܘܰܬܡܳܢܝܳܐ ܐܰܠܦܺܝ̈ܢ ܘܡܳܐܐ ܠܚܰܝܠܗܽܘܢ. ܒܳܬܰܪ ܬܪܶܝܢ ܢܶܫܩܠܽܘܢ.</VERS>
      <VERS vnumber="25">ܘܛܽܘܠܩܳܐ ܕܡܰܫܪܺܝܬܳܐ ܕܕܳܢ ܡܶܢ ܓܰܪܒܝܳܐ ܠܚܰܝܠܗܽܘܢ. ܘܪܺܝܫܳܐ ܕܰܒܢܰܝ̈ ܕܳܢ ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.</VERS>
      <VERS vnumber="26">ܘܡܶܢܝܳܢܳܐ ܕܚܰܝܠܶܗ. ܫܬܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.</VERS>
      <VERS vnumber="27">ܘܰܕܫܳܪܶܝܢ ܠܘܳܬܶܗ ܫܰܒܛܳܐ ܕܳܐܫܺܝܪ. ܘܪܺܝܫܳܐ ܕܰܒܢܰܝ̈ ܐܳܫܺܝܪ. ܦܓܰܥܐܶܝܠ ܒܰܪ ܥܰܟܪܳܢ.</VERS>
      <VERS vnumber="28">ܘܡܶܢܝܳܢܳܐ ܕܚܰܝܠܶܗ. ܐܰܪܒܥܺܝܢ ܘܚܰܕ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="29">ܘܫܰܒܛܳܐ ܕܢܰܦܬܳܠܺܝ. ܘܪܺܝܫܳܐ ܕܰܒܢܰܝ̈ ܢܰܦܬܳܠܺܝ ܐܰܚܺܝܕܳܥ ܒܰܪ ܥܺܝܢܳܢ.</VERS>
      <VERS vnumber="30">ܘܡܶܢܝܳܢܳܐ ܕܚܰܝܠܶܗ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="31">ܟܽܠܶܗ ܡܶܢܝܳܢܳܐ ܕܡܰܫܪܺܝܬܳܐ ܕܕܳܢ ܡܳܐܐ ܘܚܰܡܫܺܝܢ ܘܫܰܒܥܳܐ ܐܰܠܦܺܝ̈ܢ ܘܫܶܬܡܳܐܐ. ܒܰܐ̱ܚܪܳܝܰܬ ܛܽܘܠ̈ܩܶܐ ܢܶܗܘܽܘܢ ܫܳܩܠܺܝܢ.</VERS>
      <VERS vnumber="32">ܗܳܠܶܝܢ ܡܶܢܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܒܶܝܬ ܐܰܒܳܗܰܝ̈ܗܽܘܢ. ܟܽܠܗܽܘܢ ܡܶܢܝܳܢ̈ܶܐ ܕܡܰܫܖ̈ܝܳܬܳܐ ܠܚܰܝܠܗܽܘܢ. ܫܶܬܡܳܐܐ ܘܰܬܠܳܬܳܐ ܐܰܠܦܺܝ̈ܢ ܘܚܰܡܶܫ ܡܳܐܐ ܘܚܰܡܫܺܝܢ.</VERS>
      <VERS vnumber="33">ܘܠܶܘܳܝ̈ܶܐ ܘܫܰܒܛܳܐ ܕܰܐܒܳܗܰܝ̈ܗܽܘܢ ܠܳܐ ܐܶܬܡܢܺܝܘ ܒܰܝܢܳܬ ܒܢܰܝ̈ ܝܺܣܪܳܐܶܝܠ. ܐܰܝܟ݂ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
      <VERS vnumber="34">ܘܰܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܠ ܕܦܰܩܶܕ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕܘ. ܘܗܳܟܰܢܳܐ ܫܳܩܠܺܝܢ ܗܘܰܘ ܒܛܽܘܠܩܰܝ̈ܗܽܘܢ. ܘܗܳܟܰܢܳܐ ܫܳܪܶܝܢ ܗܘܰܘ ܐ̱ܢܳܫ ܒܡܰܫܪܺܝܬܶܗ. ܥܰܠܒܶܝܬ݂ ܐܰܒܽܘܗܝ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܗܳܠܶܝܢ ܬܰܘܠ̈ܕܳܬ݂ܶܗ ܕܰܐܗܪܽܘܢ ܘܰܕܡܽܘܫܶܐ. ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܛܽܘܪܳܐ ܕܣܺܝܢܰܝ.</VERS>
      <VERS vnumber="2">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܐܰܗܪܽܘܢ. ܒܽܘܟܪܶܗ ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.</VERS>
      <VERS vnumber="3">ܗܳܠܶܝܢ ܫܡܳܗ̈ܶܐ ܕܒܢܰܝ̈ ܐܰܗܪܽܘܢ ܟܳܗܢܳܐ. ܕܶܐܬܡܫܰܚܘ ܘܫܰܡܠܺܝܘ ܐܺܝܕܰܝ̈ܗܽܘܢ ܠܟܳܗܢܽܘܬܳܐ.</VERS>
      <VERS vnumber="4">ܘܡܺܝܬܘ ܢܳܕ݂ܳܒ ܘܰܐܒܺܝܗܽܘ ܩܕܳܡ ܡܳܪܝܳܐ. ܟܰܕ ܩܰܪܶܒܘ ܢܽܘܪܳܐ ܢܽܘܟܪܳܝܬܳܐ ܩܕܳܡ ܡܳܪܝܳܐ. ܒܡܰܕܒܪܳܐ ܕܣܺܝܢܰܝ. ܘܰܒܢܰܝ̈ܳܐ ܠܳܐ ܗܘܰܘ ܠܗܽܘܢ. ܘܟܰܗܶܢܘ ܐܶܠܺܝܥܳܙܳܪ ܘܺܐܝܬܳܡܳܪ. ܒܰܚܝ݂ܰܝ݂̈ ܐܰܗܪܽܘܢ ܐܰܒܽܘܗܽܘܢ.</VERS>
      <VERS vnumber="5">ܘܡܰܠܶܠ ܡܳܪܝܳܐ ܥܡ ܡܽܘܫܶܐ ܘܶܐܡܰܪ ܠܶܗ.</VERS>
      <VERS vnumber="6">ܩܰܪܶܒ ܠܫܰܒܛܳܐ ܕܠܶܘܺܝ. ܘܰܐܩܺܝܡܳܝܗܝ ܩܕܳܡ ܐܰܗܪܽܘܢ ܟܳܗܢܳܐ. ܘܰܢܫܰܡܫܽܘܢܶܗ.</VERS>
      <VERS vnumber="7">ܘܢܶܛܪܽܘܢ ܡܰܛܰܪܬܶܗ. ܘܡܰܛܰܪܬܳܐ ܕܟܽܠܳܗ̇ ܟܢܽܘܫܬܳܐ ܩܕܳܡ ܡܳܪܝܳܐ ܩܕܳܡ ܡܰܫܟܰܢ ܙܰܒܢܳܐ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܳܐ.</VERS>
      <VERS vnumber="8">ܘܢܶܛܪܽܘܢ ܟܽܠܗܽܘܢ ܡܳܐܢ̈ܶܐ ܕܡܰܫܟܰܢ ܙܰܒܢܳܐ ܡܰܛܰܪܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܳܐ.</VERS>
      <VERS vnumber="9">ܘܬܶܬܶܠ ܐܶܢܽܘܢ ܠܠܶܘܳܝ̈ܶܐ ܠܰܐܗܪܽܘܢ ܘܠܰܒܢܰܘ̈ܗܝ. ܡܰܘܗܰܒܬܳܐ ܝܺܗܺܝܒܺܝܢ ܐܶܢܽܘܢ ܠܶܗ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܠܰܐܗܪܽܘܢ ܘܠܰܒܢܰܘ̈ܗܝ ܦܰܩܶܕ. ܘܢܶܛܪܽܘܢ ܟܳܗܢܽܘܬܗܽܘܢ. ܘܢܽܘܟܪܳܝܳܐ ܕܩܳܪܶܒ. ܢܶܬܩܛܶܠ.</VERS>
      <VERS vnumber="11">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="12">ܗܳܐ ܐܶܢܳܐ ܢܶܣܒܶܬ ܠܠܶܘܳܝ̈ܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܚܠܳܦ ܟܽܠ ܒܽܘܟܪܳܐ ܕܦܳܬܰܚ ܟܽܠ ܡܰܪܒܥܳܐ ܡܶܢ ܒܢܰܝ̈ ܝܺܣܪܳܐܶܝܠ. ܕܢܶܗܘܽܘܢ ܠܺܝ ܠܶܘܳܝ̈ܶܐ.</VERS>
      <VERS vnumber="13">ܡܶܛܽܠ ܕܕܺܝܠܝ ܗܽܘ ܟܽܠ ܒܽܘܟܪܳܐ. ܒܝܰܘܡܳܐ ܕܩܶܛܠܶܬ ܟܽܠܗܽܘܢ ܒܽܘܟܖ̈ܶܐ ܕܒܰܐܪܥܳܐ ܕܡܶܨܪܶܝܢ. ܩܰܕܫܶܬ ܠܺܝ ܟܽܠ ܒܽܘܟܪܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܐ̱ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܠܺܝ ܢܶܗܘܽܘܢ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="14">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܘܶܐܡܰܪ ܠܶܗ.</VERS>
      <VERS vnumber="15">ܡܢܺܝ ܠܰܒܢܰܝ̈ ܠܶܘܺܝ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ ܬܶܡܢܶܐ ܐܶܢܽܘܢ.</VERS>
      <VERS vnumber="16">ܘܰܡܢܳܐ ܐܶܢܽܘܢ ܡܽܘܫܶܐ ܒܡܶܠܰܬ ܦܽܘܡܶܗ ܕܡܳܪܝܳܐ. ܐܰܝܟ݂ ܕܶܐܬܦܰܩܰܕ.</VERS>
      <VERS vnumber="17">ܘܰܗܘܰܘ ܗܳܠܶܝܢ ܒܢܰܝ̈ ܠܶܘܺܝ ܒܰܫܡܳܗܰܝ̈ܗܽܘܢ. ܓܶܪܫܽܘܢ. ܘܩܳܗܳܬ. ܘܡܳܪܪܳܝ.</VERS>
      <VERS vnumber="18">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܓܶܪܫܽܘܢ ܠܫܰܖ̈ܒܳܬ݂ܗܽܘܢ. ܠܶܒܢܺܝ. ܘܫܶܡܥܺܝ.</VERS>
      <VERS vnumber="19">ܘܰܒܢܰܝ̈ ܩܳܗܳܬ ܠܫܰܖ̈ܒܳܬ݂ܗܽܘܢ. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.</VERS>
      <VERS vnumber="20">ܘܰܒܢܰܝ̈ ܡܳܪܪܳܝ ܠܫܰܖ̈ܒܳܬ݂ܗܽܘܢ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܐܶܢܽܘܢ ܫܰܖ̈ܒܳܬܳܐ ܕܠܶܘܳܝ̈ܶܐ ܠܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="21">ܠܓܶܪܫܽܘܢ ܫܰܪܒܬܳܐ ܕܠܶܒܢܺܝ. ܘܫܰܪܒܬܳܐ ܕܫܶܡܥܺܝ. ܗܳܠܶܝܢ ܐܶܢܽܘܢ ܫܰܪܒܬܳܐ ܕܓܶܪܫܽܘܢ.</VERS>
      <VERS vnumber="22">ܘܡܶܢܝܳܢܗܽܘܢ ܒܡܶܢܝܳܢܳܐ ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ. ܘܰܠܥܶܠ. ܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="23">ܫܰܪܒܬܳܐ ܕܓܶܪܫܽܘܢ ܒܶܣܬܰܪ ܡܰܫܟܢܳܐ ܢܶܗܘܽܘܢ ܫܪܶܝܢ ܡܶܢ ܡܰܥܪܒܳܐ.</VERS>
      <VERS vnumber="24">ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܓܶܪܫܽܘܢ ܐܶܠܝܳܐܣܳܦ ܒܰܪ ܐܶܠܝܰܐܒ.</VERS>
      <VERS vnumber="25">ܘܡܰܛܰܪܬܳܐ ܕܰܒܢܰܝ̈ ܓܶܪܫܽܘܢ ܒܡܰܫܟܰܢ ܙܰܒܢܳܐ. ܡܰܫܟܢܳܐ ܘܰܐܦܰܝ̈ ܬܰܪܥܶܗ. ܘܰܦܪܳܣܶܗ. ܘܰܦܪܳܣܳܐ ܕܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="26">ܘܓܳܠܓ̈ܶܐ ܕܕܳܪܬܳܐ. ܘܰܦܪܳܣܳܐ ܕܬܰܪܥܳܐ ܕܕܳܪܬܳܐ ܕܥܰܠ ܡܰܫܟܢܳܐ ܘܥܰܠ ܡܰܕܒܚܳܐ ܟܰܕ ܚܳܕܰܪ. ܘܛܽܘܢܒܰܘ̈ܗܝ ܘܟܽܠܗܽܘܢ ܦܽܘܠܚܳܢܰܘ̈ܗܝ.</VERS>
      <VERS vnumber="27">ܘܰܠܩܗܳܬ ܫܰܪܒܬܳܐ ܕܥܰܡܪܰܡ. ܘܫܰܪܒܬܳܐ ܕܝܰܨܗܳܪ. ܘܫܰܪܒܬܳܐ ܕܚܶܒܪܽܘܢ. ܘܫܰܪܒܬܳܐ ܕܥܽܘܙܺܝܶܠ. ܗܳܠܶܝܢ ܐܶܢܶܝܢ ܫܰܖ̈ܒܳܬܳܐ ܕܩܳܗܳܬ.</VERS>
      <VERS vnumber="28">ܘܡܶܢܝܳܢܗܽܘܢ ܒܡܶܢܝܳܢܳܐ ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ ܬܡܳܢܝܳܐ ܐܰܠܦܺܝ̈ܢ ܘܫܶܬ ܡܳܐܐ. ܢܳܛܖ̈ܰܝ ܡܰܛܰܪܬܳܐ ܕܩܽܘܕܫܳܐ.</VERS>
      <VERS vnumber="29">ܘܫܰܪܒܬܳܐ ܕܒܶܝܬ݂ ܩܳܗܳܬ. ܢܶܫܪܽܘܢ ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܡܶܢ ܬܰܝܡܢܳܐ.</VERS>
      <VERS vnumber="30">ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܫܰܪܒܬܳܐ ܕܩܳܗܳܬ. ܐܶܠܝܳܨܦܳܢ ܒܰܪ ܥܽܘܙܺܝܶܠ.</VERS>
      <VERS vnumber="31">ܘܰܡܛܰܪܬܗܽܘܢ ܩܺܐܒܽܘܬܳܐ. ܘܦܳܬܽܘܪܳܐ. ܘܰܡܢܳܪܬܳܐ. ܘܡܰܕܒܚܳܐ. ܘܡܳܐܢܰܝ̈ ܩܽܘܕܫܳܐ ܕܰܡܫܺܡܫܺܝܢ ܒܗܽܘܢ. ܘܰܐܦܰܝ̈ ܬܰܪܥܳܐ ܘܟܽܠܶܗ ܦܽܘܠܚܳܢܶܗ.</VERS>
      <VERS vnumber="32">ܘܪܺܝܫܳܐ ܕܖ̈ܺܝܫܶܐ ܕܠܶܘܳܝ̈ܶܐ. ܐܶܠܺܝܥܳܙܳܪ ܒܪܶܗ ܕܰܐܗܪܽܘܢ ܟܳܗܢܳܐ. ܕܫܰܠܺܝܛ ܥܰܠ ܢܳܛܖ̈ܰܝ ܡܰܛܰܪܬܳܐ ܕܩܽܘܕܫܳܐ.</VERS>
      <VERS vnumber="33">ܘܰܕܡܳܪܪܳܝ ܫܰܪܒܬܳܐ ܕܡܰܚܠܺܝ. ܘܫܰܪܒܬܳܐ ܕܡܽܘܫܺܝ. ܗܳܠܶܝܢ ܐܶܢܽܘܢ ܫܰܖ̈ܒܳܬܳܐ ܕܡܳܪܪܳܝ.</VERS>
      <VERS vnumber="34">ܘܡܶܢܝܳܢܗܽܘܢ ܒܡܶܢܝܳܢܳܐ. ܕܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܫܬܳܐ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="35">ܘܪܺܝܫܳܐ ܕܒܶܝܬ݂ ܐܰܒܳܗ̈ܶܐ ܕܫܰܪܒܬܳܐ ܕܡܳܪܪܳܝ. ܨܽܘܪܺܝܐܶܝܠ ܒܰܪ ܐܰܒܺܝܚܶܠ. ܥܰܠ ܫܦܽܘܠܰܘ̈ܗܝ ܕܡܰܫܟܢܳܐ ܢܶܗܘܽܘܢ ܫܪܶܝܢ ܡܶܢ ܓܰܪܒܝܳܐ.</VERS>
      <VERS vnumber="36">ܘܫܽܘܠܛܳܢܳܐ ܕܡܰܛܰܪܬܳܐ ܕܰܒܢܰܝ̈ ܡܳܪܪܳܝ. ܕܰܦ̈ܶܐ ܕܡܰܫܟܢܳܐ. ܘܡܽܘܟܠܰܘ̈ܗܝ. ܘܰܩܝܳܡܰܘ̈ܗܝ. ܘܣܳܡܟܰܘ̈ܗܝ. ܘܟܽܠܗܽܘܢ ܡܳܐܢܰܘ̈ܗܝ. ܘܟܽܠܶܗ ܦܽܘܠܚܳܢܶܗ.</VERS>
      <VERS vnumber="37">ܘܥܰܡܽܘܕܳܐ ܕܕܳܪܬܳܐ ܟܰܕ ܚܳܕܪܺܝܢ. ܘܛܽܘܢܒܰܝ̈ܗܽܘܢ. ܘܣܳܡܟܰܝ̈ܗܽܘܢ. ܘܓܶܠܓܰܝ̈ܗܽܘܢ.</VERS>
      <VERS vnumber="38">ܘܰܕܫܳܪܶܝܢ ܩܕܳܡ ܡܰܫܟܢܳܐ ܡܶܢ ܡܰܕܢܚܳܐ. ܩܕܳܡ ܡܰܫܟܰܢ ܙܰܒܢܳܐ ܡܶܢ ܡܰܕܢܚܳܐ. ܡܽܘܫܶܐ. ܘܰܐܗܪܽܘܢ ܘܰܒܢܰܘ̈ܗܝ. ܕܢܳܛܪܺܝܢ ܡܰܛܰܪܬܳܐ ܕܩܽܘܕܫܳܐ ܥܰܠ ܡܰܛܰܪܬܳܐ ܕܒܢܰܝ̈ ܝܺܣܪܳܐܶܝܠ. ܘܢܽܘܟܪܳܝܳܐ ܕܩܳܪܶܒ ܢܶܬܩܛܶܠ.</VERS>
      <VERS vnumber="39">ܟܽܠܗܽܘܢ ܡܶܢܝܳܢ̈ܶܐ ܕܠܶܘܳܝ̈ܶܐ ܕܰܡܢܳܐ ܡܽܘܫܶܐ. ܒܡܶܠܰܬ ܦܽܘܡܶܗ ܕܡܳܪܝܳܐ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ.</VERS>
      <VERS vnumber="40">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܢܺܝ ܟܽܠ ܒܽܘܟܪܳܐ ܕܶܟܪܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܰܪ ܝܰܪܚܳܐ ܘܰܠܥܶܠ.</VERS>
      <VERS vnumber="41">ܘܩܰܒܶܠ ܡܶܢܝܳܢܳܐ ܕܰܫܡܳܗܰܝ̈ܗܽܘܢ. ܘܰܬܩܰܪܶܒ ܐܶܢܽܘܢ ܠܺܝ ܠܠܶܘܳܝ̈ܶܐ. ܐܶܢܳܐ ܐ̱ܢܳܐ ܡܳܪܝܳܐ. ܚܠܳܦ ܟܽܠܗܽܘܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܒܥܺܝܪܳܐ ܕܠܶܘܳܝ̈ܶܐ. ܚܠܳܦ ܟܽܠܗܽܘܢ ܒܽܘܟܖ̈ܶܐ ܕܰܒܥܺܝܪܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="42">ܘܰܡܢܳܐ ܡܽܘܫܶܐ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܟܽܠܗܽܘܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="43">ܘܰܗܘܰܘ ܟܽܠܗܽܘܢ ܒܽܘܟܖ̈ܶܐ ܕܶܟܖ̈ܶܐ ܒܡܶܢܝܳܢܳܐ ܕܰܫܡܳܗ̈ܶܐ. ܡܶܢ ܒܰܪ ܝܰܪܚܳܐ ܘܰܠܥܶܠ. ܡܶܢܝܳܢܗܽܘܢ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ ܘܫܰܒܥܺܝܢ ܘܰܬܠܳܬܳܐ.</VERS>
      <VERS vnumber="44">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="45">ܩܰܪܶܒ ܠܠܶܘܳܝ̈ܶܐ ܚܠܳܦ ܟܽܠ ܒܽܘܟܪܳܐ ܕܒܢܰܝ̈ ܝܺܣܪܳܐܶܝܠ. ܘܰܒܥܺܝܪܳܐ ܕܠܶܘܳܝ̈ܶܐ ܚܠܳܦ ܒܥܺܝܪܗܽܘܢ. ܘܢܶܗܘܽܘܢ ܠܺܝ ܠܶܘܳܝ̈ܶܐ. ܐܶܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="46">ܘܦܽܘܪܩܳܢܳܐ ܕܡܰܐܬܶܝܢ ܘܫܰܒܥܺܝܢ ܘܰܬܠܳܬܳܐ. ܕܝܰܬܺܝܪܺܝܢ ܥܰܠ ܠܶܘܳܝ̈ܶܐ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="47">ܣܰܒ ܚܰܡܫܳܐ ܚܰܡܫܳܐ ܡܰܬܩ̈ܳܠܺܝܢ ܠܪܺܝܫܳܐ. ܒܡܰܬܩܳܠܳܐ ܕܩܽܘܕܫܳܐ. ܣܰܒ ܥܶܣܪܺܝܢ ܡܳܥ̈ܝܺܢ ܠܡܰܬܩܳܠܳܐ.</VERS>
      <VERS vnumber="48">ܘܗܰܒܳܝܗܝ ܟܶܣܦܳܐ ܕܦܽܘܪܩܳܢܳܐ. ܕܰܐܝܠܶܝܢ ܕܝܰܬܺܝܪܺܝܢ ܒܗܽܘܢ. ܠܰܐܗܪܽܘܢ ܘܠܰܒܢܰܘ̈ܗܝ.</VERS>
      <VERS vnumber="49">ܘܰܢܣܰܒ ܡܽܘܫܶܐ ܟܶܣܦܳܐ ܕܦܽܘܪܩܳܢܳܐ ܡܶܢ ܗܳܢܽܘܢ ܕܝܰܬܺܝܪܺܝܢ ܥܰܠ ܦܽܘܪܩܳܢܳܐ ܕܠܶܘܳܝ̈ܶܐ.</VERS>
      <VERS vnumber="50">ܡܶܢ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܰܢܣܰܒ ܟܶܣܦܳܐ ܐܳܠܶܦ ܘܰܬܠܳܬܡܳܐܐ ܘܶܫܬܺܝܢ ܘܚܰܡܫܳܐ ܡܰܬܩ̈ܳܠܺܝܢ ܒܡܰܬܩܳܠܳܐ ܕܩܽܘܕܫܳܐ.</VERS>
      <VERS vnumber="51">ܘܝܰܗܒ ܡܽܘܫܶܐ ܟܶܣܦܳܐ ܕܦܽܘܪܩܳܢܳܐ ܠܰܐܗܪܽܘܢ ܘܠܰܒܢܰܘ̈ܗܝ. ܐܰܝܟ݂ ܡܶܠܰܬ ܦܽܘܡܶܗ ܕܡܳܪܝܳܐ. ܐܰܝܟܰܢܳܐ ܕܦܰܩܶܕ ܡܳܪܝܳܐ ܠܡܽܘܫܶܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܩܰܒܶܠܘ ܚܽܘܫܒܳܢܳܐ ܕܰܒܢܰܝ̈ ܩܳܗܳܬ݂ ܡܶܢ ܓܰܘ ܒܢܰܝ̈ ܠܶܘܺܝ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. </VERS>
      <VERS vnumber="3">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܡܶܥܒܰܕ݂ ܥܒܳܕ݂ܳܐ ܒܡܰܫܟܰܢ ܙܰܒܢܳܐ. </VERS>
      <VERS vnumber="4">ܗܳܢܰܘ ܦܽܘܠܚܳܢܳܐ ܕܰܒܢܰܝ̈ ܩܳܗܳܬ݂ ܕܰܒܡܰܫܟܰܢ ܙܰܒܢܳܐ. ܩܕ݂ܽܘܫ ܩܽܘܕܫ̈ܶܐ. </VERS>
      <VERS vnumber="5">ܘܢܶܥܽܘܠ ܐܰܗܪܽܘܢ ܘܰܒܢܰܘ̈ܗܝ ܡܳܐ ܕܫܳܩܠܳܐ ܡܰܫܪܺܝܬܳܐ. ܘܢܰܚܬܽܘܢ ܐܰܦܰܝ̈ ܬܰܪܥܳܐ ܕܰܦܪܺܝܣ. ܘܰܢܟܰܣܽܘܢ ܒܶܗ ܩܺܐܒܽܘܬܳܐ ܕܣܳܗܕܽܘܬܳܐ. </VERS>
      <VERS vnumber="6">ܘܢܶܦܪܣܽܘܢ ܥܠܶܝܗ̇ ܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܢܶܦܪܣܽܘܢ ܢܰܚܬܳܐ ܓܡܺܝܪܳܐ ܕܬܶܟܠܬܳܐ ܡܶܢ ܠܥܶܠ. ܘܰܢܣܺܝܡܽܘܢ ܩܽܘ̈ܦܶܝܗ̇. </VERS>
      <VERS vnumber="7">ܘܥܰܠ ܦܳܬܽܘܪܳܐ ܕܰܐܦ̈ܶܐ ܢܶܦܪܣܽܘܢ ܢܰܚܬܳܐ ܕܬܶܟܠܬܳܐ. ܘܢܰܪܡܽܘܢ ܒܶܗ ܡܰܓܣ̈ܶܐ. ܘܟܰܦ̈ܶܐ. ܘܰܡܢܺܩ̈ܝܳܬ݂ܳܐ. ܘܰܛܖ̈ܽܘܠܶܐ ܕܢܽܘܩܳܝܳܐ. ܘܠܰܚܡܳܐ ܐܰܡܺܝܢܳܐܺܝܬ ܥܠܰܘܗܝ ܢܶܗܘܶܐ. </VERS>
      <VERS vnumber="8">ܘܢܶܦܪܣܽܘܢ ܥܠܰܘܗܝ ܢܰܚܬܳܐ ܕܰܙܚܽܘܪܺܝܬ݂ܳܐ. ܘܰܢܟܰܣܘܢܶܗ ܒܰܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܰܢܣܺܝܡܽܘܢ ܩܽܘܦܰܘ̈ܗܝ. </VERS>
      <VERS vnumber="9">ܘܢܶܣܒܽܘܢ ܢܰܚܬܳܐ ܕܬܶܟܠܬܳܐ. ܘܰܢܟܰܣܽܘܢ ܡܢܳܪܬܳܐ ܕܡܰܢܗܪܳܐ. ܘܰܫܖ̈ܳܓܶܝܗ̇ ܘܡܰܠܩ̈ܛܶܝܗ̇. ܘܟܰܦܶܝ̈ܗ̇. ܘܟܽܠܗܽܘܢ ܡܳܐܢ̈ܶܐ ܕܡܶܫܚܳܐ. ܕܰܡܫܰܡܫܺܝܢ ܠܶܗ ܒܗܽܘܢ. </VERS>
      <VERS vnumber="10">ܘܢܶܩܪܡܽܘܢܳܗ̇ ܘܰܠܟܽܠܗܽܘܢ ܡܳܐܢ̈ܶܝܗ̇. ܒܰܩܪܳܡܳܐ ܕܡܶܫ̈ܟܶܐ ܕܣܳܣܓܰܘܢܳܐ. ܘܢܰܪܡܽܘܢ ܥܰܠ ܩܽܘܦܶܝ̈ܗ̇. </VERS>
      <VERS vnumber="11">ܘܥܰܠ ܡܰܕ݂ܒܚܳܐ ܕܕܰܗܒܳܐ. ܢܶܦܪܣܽܘܢ ܢܰܚܬܳܐ ܓܡܺܝܪܳܐ ܕܬܶܟܠܬܳܐ. ܘܰܢܟܰܣܘܢܶܗ ܒܰܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܩܽܘܦܰܘ̈ܗܝ. </VERS>
      <VERS vnumber="12">ܘܢܶܣܒܽܘܢ ܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܳܐ ܕܰܡܫܰܡܫܺܝܢ ܒܗܽܘܢ ܒܩܽܘܕܫܳܐ. ܘܢܰܪܡܽܘܢ ܐܶܢܽܘܢ ܒܢܰܚܬܳܐ ܕܬܶܟܠܬܳܐ. ܘܰܢܟܰܣܽܘܢ ܐܶܢܽܘܢ ܒܰܟ݂ܣܳܝܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܥܰܠ ܩܽܘ̈ܦܶܐ. </VERS>
      <VERS vnumber="13">ܘܢܰܦܪܩܽܘܢܶܗ ܠܡܰܕ݂ܒܚܳܐ. ܘܢܶܦܪܣܽܘܢ ܥܠܰܘܗܝ ܢܰܚܬܳܐ ܕܰܐܪܓܘܳܢܳܐ. </VERS>
      <VERS vnumber="14">ܘܢܰܪܡܽܘܢ ܥܰܡܶܗ ܟܽܠܗܽܘܢ ܡܳܐܢܰܘ̈ܗܝ ܕܰܡܫܰܡܫܺܝܢ ܒܗܽܘܢ ܥܠܰܘܗܝ. ܦܺܝܖ̈ܡܶܐ. ܘܡܰܫ̈ܠܘܳܬ݂ܳܐ. ܘܡܰܓܖ̈ܽܘܦܝܳܬ݂ܳܐ. ܘܫܳܚ̈ܠܶܐ. ܘܟܽܠܗܽܘܢ ܡܳܐܢ̈ܶܐ ܕܡܰܕ݂ܒܚܳܐ. ܘܢܶܦܪܣܽܘܢ ܥܠܰܘܗܝ ܩܪܳܡܳܐ ܕܡܶܫܟ̈ܶܐ ܕܣܳܣܓܰܘܢܳܐ. ܘܢܰܪܡܽܘܢ ܩܽܘܦܰܘ̈ܗܝ. </VERS>
      <VERS vnumber="15">ܘܡܳܐ ܕܫܰܠܶܡܘ ܐܰܗܪܽܘܢ ܘܰܒܢܰܘ̈ܗܝ ܠܰܡܟܰܣܳܝܽܘ ܩܽܘܕܫܳܐ. ܘܟܽܠܗܽܘܢ ܡܳܐܢ̈ܶܐ ܕܩܽܘܕܫܳܐ. ܡܳܐ ܕܫܳܩܠܳܐ ܡܰܫܪܺܝܬܳܐ. ܗܳܝܕܶܝܢ ܢܶܥܠܽܘܢ ܒܢܰܝ̈ ܩܳܗܳܬ݂ ܠܡܶܫܩܰܠ. ܕܠܳܐ ܢܶܩܪܒܽܘܢ ܠܩܽܘܕܫܳܐ ܘܰܢܡܽܘܬ݂ܽܘܢ. ܗܳܠܶܝܢ ܐܶܢܽܘܢ ܡܰܫܩܠܳܢ̈ܶܐ ܕܰܒܢܰܝ̈ ܩܳܗܳܬ݂ ܕܰܒܡܰܫܟܰܢ ܙܰܒܢܳܐ</VERS>
      <VERS vnumber="16">ܘܫܽܘܠܛܳܢܶܗ ܕܶܐܠܺܝܥܳܙܳܪ ܒܪܶܗ ܕܰܐܗܪܽܘܢ ܟܳܗܢܳܐ. ܡܶܢ ܡܶܫܚܳܐ ܕܡܰܢܗܪܺܝܢ. ܘܥܶܛܪܳܐ ܕܒܶܣ̈ܡܶܐ. ܘܰܣܡܺܝܕ݂ܳܐ ܐܰܡܺܝܢܳܐ. ܘܡܶܫܚܳܐ ܕܰܡܫܺܝܚܽܘܬ݂ܳܐ. ܫܰܠܺܝܛ ܥܰܠ ܟܽܠܶܗ ܡܰܫܟܢܳܐ. ܘܥܰܠ ܟܽܠܡܶܕܶܡ ܕܺܐܝܬ݂ ܒܶܗ. ܘܰܒܩܽܘܕܫܳܐ. ܘܰܒܡܳܐܢܰܘ̈ܗܝ. </VERS>
      <VERS vnumber="17">ܘܡܰܠܶܠ ܡܳܪܝܳܐ ܥܰܠ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ. </VERS>
      <VERS vnumber="18">ܠܳܐ ܬܰܘܒܕ݂ܽܘܢ ܫܰܒܛܳܐ ܕܫܰܪܒܬ݂ܳܐ ܕܩܳܗܳܬ݂ ܡܶܢ ܓܰܘ ܠܶܘ̈ܳܝܶܐ. </VERS>
      <VERS vnumber="19">ܐܶܠܳܐ ܗܳܕ݂ܶܐ ܥܒܶܕ݂ܘ ܠܗܽܘܢ ܘܢܺܚܽܘܢ. ܕܠܳܐ ܢܡܽܘܬ݂ܽܘܢ. ܡܳܐ ܕܥܳܐܠܺܝܢ ܠܰܩܕ݂ܽܘܫ ܩܽܘܕ̈ܫܶܐ. ܐܰܗܪܽܘܢ ܘܰܒܢܰܘ̈ܗܝ ܢܶܥܠܽܘܢ. ܘܢܰܫܠܛܽܘܢ ܐܶܢܽܘܢ ܐ̱ܢܳܫ ܐ̱ܢܳܫ ܥܰܠ ܦܽܘܠܚܳܢܶܗ. ܘܥܰܠ ܡܰܫܩܠܳܢܶܗ. </VERS>
      <VERS vnumber="20">ܘܠܳܐ ܢܶܥܠܽܘܢ ܠܡܶܚܙܳܐ ܟܰܕ݂ ܡܶܬ݂ܟܰܣܶܐ ܩܽܘܕܫܳܐ. ܕܠܳܐ ܢܡܽܘܬ݂ܽܘܢ. </VERS>
      <VERS vnumber="21">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. </VERS>
      <VERS vnumber="22">ܩܰܒܶܠ ܚܽܘܫܒܳܢܳܐ ܕܰܒܢܰܝ̈ ܓܶܪܫܽܘܢ. ܐܳܦ ܕܺܝܠܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ ܐܰܒܳܗܰܝ̈ܗܽܘܢ.</VERS>
      <VERS vnumber="23">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ ܬܶܡܢܶܐ ܐܶܢܽܘܢ. ܟܽܠ ܕܳܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ. ܘܰܠܡܶܦܠܰܚ ܦܽܘܠܚܳܢܳܐ ܒܡܰܫܟܰܢܙܰܒܢܳܐ. </VERS>
      <VERS vnumber="24">ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܓܶܪܫܽܘܢ ܠܡܶܦܠܰܚ. ܘܰܠܡܶܫܩܰܠ. </VERS>
      <VERS vnumber="25">ܢܶܫܩܠܽܘܢ ܝܳܖ̈ܺܝܥܳܬܳܐ ܕܡܰܫܟܢܳܐ. ܘܡܰܫܟܰܢܙܰܒܢܳܐ. ܘܰܐܦܰܝ̈ ܬܰܪܥܶܗ. ܘܰܦܪܳܣܳܐ ܕܣܳܣܓܰܘܢܳܐ ܕܺܐܝܬ݂ ܥܠܰܘܗܝ ܡܶܢ ܠܥܶܠ. ܘܰܐܦܰܝ̈ ܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="26">ܘܓܳܠ̈ܓܶܐ ܕܕ݂ܳܪܬܳܐ. ܘܰܦܪܳܣܳܐ ܕܡܰܥܠܳܢܳܐ ܕܬܰܪܥܳܐ ܕܕ݂ܳܪܬܳܐ. ܕܥܰܠ ܡܰܫܟܢܳܐ ܘܥܰܠ ܡܰܕܒܚܳܐ ܟܰܕ݂ ܚܳܕܰܪ. ܘܛܽܘܢܒܰܝ̈ܗܽܘܢ. ܘܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܗܽܘܢ. ܟܽܠ ܡܶܕܶܡ ܕܥܳܒܕܺܝܢ ܘܦܳܠܚܺܝܢ. </VERS>
      <VERS vnumber="27">ܒܡܶܠܰܬ݂ ܦܽܘܡܶܗ ܕܰܐܗܪܽܘܢ ܘܕܰܒܢܰܘ̈ܗܝ ܢܶܗܘܶܐ ܟܽܠܶܗ ܦܽܘܠܚܳܢܳܐ ܕܰܒܢܰܝ̈ ܓܶܪܫܽܘܢ. ܠܟܽܠܶܗ ܫܩܽܘܠܬܗܽܘܢ. ܘܰܠܟܽܠܶܗ ܦܽܘܠܚܳܢܗܽܘܢ. ܘܬܰܫܠܛܽܘܢ ܥܠܰܝܗܽܘܢ ܡܰܛܰܪܬܳܐ ܥܰܠ ܟܽܠܳܗ̇ ܫܩܽܘܠܬܗܽܘܢ. </VERS>
      <VERS vnumber="28">ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܓܶܪܫܽܘܢ ܕܰܒܡܰܫܟܰܢ ܙܰܒܢܳܐ. ܘܡܰܛܰܪܬ݂ܗܽܘܢ ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ. </VERS>
      <VERS vnumber="29">ܘܰܒܢܰܝ̈ ܡܪܳܪܺܝ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ ܬܶܡܢܶܐ ܐܶܢܽܘܢ.</VERS>
      <VERS vnumber="30">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ ܬܶܡܢܶܐ ܐܶܢܽܘܢ. ܟܽܠ ܕܳܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ. ܘܰܠܡܶܦܠܰܚ ܦܽܘܠܚܳܢܳܐ ܒܡܰܫܟܰܢܙܰܒܢܳܐ. </VERS>
      <VERS vnumber="31">ܘܗܳܕܳܐ ܗ̱ܝ ܡܰܛܰܪܬܳܐ ܕܰܫܩܽܘܠܬܗܽܘܢ. ܘܰܕ݂ܟܽܠܶܗ ܦܽܘܠܚܳܢܗܽܘܢ ܒܡܰܫܟܰܢ ܙܰܒܢܳܐ. ܕܰܦܰܘ̈ܗܝ ܕܡܰܫܟܢܳܐ. ܘܡܽܘܟܠܰܘ̈ܗܝ. ܘܥܰܡܽܘܕ݂ܰܘ̈ܗܝ. ܘܣܳܡܟܰܘ̈ܗܝ. </VERS>
      <VERS vnumber="32">ܘܥܰܡܽܘܕܳܐ ܕܕ݂ܳܪܬܳܐ ܟܰܕ݂ ܚܳܕ݂ܪܳܐ. ܘܣܳܡܟܰܝ̈ܗܽܘܢ. ܘܣܶܟܰܝ̈ܗܽܘܢ. ܘܛܽܘܢܒܰܝ̈ܗܽܘܢ. ܘܟܽܠܗܽܘܢ ܡܳܐܢܰܝ̈ܗܽܘܢ ܘܟܽܠܶܗ ܦܽܘܠܚܳܢܗܽܘܢ. ܒܰܫܡܳܗ̈ܶܐ ܡܢܰܘ ܡܳܐܢ̈ܶܐ ܕܡܰܛܰܪܬܳܐ ܕܰܫܩܽܘܠܬܗܽܘܢ. </VERS>
      <VERS vnumber="33">ܗܳܢܰܘ ܦܽܘܠܚܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܘܟܽܠܶܗ ܦܽܘܠܚܳܢܗܽܘܢ ܒܡܰܫܟܰܢ ܙܰܒܢܳܐ. ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ.</VERS>
      <VERS vnumber="34">ܘܰܡܢܳܐ ܡܽܘܫܶܐ ܘܰܐܗܪܽܘܢ ܘܪܰܘܖ̈ܒܳܢܶܐ ܕܰܟܢܽܘܫܬܳܐ. ܠܰܒܢܰܝ̈ ܩܳܗܳܬ݂ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. </VERS>
      <VERS vnumber="35">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. </VERS>
      <VERS vnumber="36">ܘܰܗܘܳܐ ܡܶܢܝܳܢܗܽܘܢ ܠܫܰܖ̈ܒܳܬ݂ܗܽܘܢ. ܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ ܘܚܰܡܫܺܝܢ. </VERS>
      <VERS vnumber="37">ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܩܳܗܳܬ݂. ܟܽܠ ܕܦܳܠܰܚ ܒܡܰܫܟܰܢܙܰܒܢܳܐ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕܳܐ ܕܡܽܘܫܶܐ. </VERS>
      <VERS vnumber="38">ܘܡܶܢܝܳܢܳܐ ܕܰܒܢܰܝ̈ ܓܶܪܫܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. </VERS>
      <VERS vnumber="39">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܫܡܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="40">ܘܰܗܘܳܐ ܡܶܢܝܳܢܗܽܘܢ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܪܶܝܢ ܐܰܠܦܺܝ̈ܢ ܘܫܶܬܡܳܐܐ. ܘܰܬܠܳܬܺܝܢ. </VERS>
      <VERS vnumber="41">ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܓܶܪܫܽܘܢ. ܟܽܠ ܕܦܳܠܰܚ ܒܡܰܫܟܰܢܙܰܒܢܳܐ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ. </VERS>
      <VERS vnumber="42">ܘܡܶܢܝܳܢܳܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. </VERS>
      <VERS vnumber="43">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܦܽܘܠܚܳܢܳܐ ܕܡܰܫܟܰܢܙܰܒܢܳܐ. </VERS>
      <VERS vnumber="44">ܘܰܗܘܳܐ ܡܶܢܝܳܢܗܽܘܢ ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܠܳܬܳܐ ܐܰܠܦܺܝ̈ܢ ܘܡܰܐܬܶܝܢ. </VERS>
      <VERS vnumber="45">ܗܳܠܶܝܢ ܡܶܢܝܳܢ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܡܪܳܪܺܝ. ܕܰܡܢܳܐ ܡܽܘܫܶܐ ܘܰܐܗܪܽܘܢ ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܒܺܐܝܕ݂ܳܐ ܕܡܽܘܫܶܐ. </VERS>
      <VERS vnumber="46">ܟܽܠ ܡܶܢܝܳܢܳܐ ܕܰܡܢܳܐ ܡܽܘܫܶܐ ܘܰܐܗܪܽܘܢ. ܘܪܰܘܖ̈ܒܳܢܶܐ ܕܺܝܣܪܳܐܶܝܠ ܠܠܶܘ̈ܳܝܶܐ. ܠܫܰܖ̈ܒܳܬ݂ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="47">ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܥܕܰܡܳܐ ܠܒܰܪ ܚܰܡܫܺܝܢ ܫܢܺܝ̈ܢ. ܟܽܠ ܕܳܐܬܶܐ ܒܚܰܝܠܳܐ ܠܡܶܥܒܰܕ݂ ܥܒܳܕ݂ܳܐ ܒܦܽܘܠܚܳܢܳܐ. ܘܦܽܘܠܚܳܢܳܐ ܕܰܫܩܘܠܬܳܐ ܒܡܰܫܟܰܢܙܰܒܢܳܐ. </VERS>
      <VERS vnumber="48">ܘܰܗܘܳܐ ܡܶܢܝܳܢܗܽܘܢ. ܬܡܳܢܝܳܐ ܐܰܠܦܺܝ̈ܢ ܘܚܰܡܶܫܡܳܐܐ ܘܰܬܡܳܢܺܝܢ.</VERS>
      <VERS vnumber="49">ܒܡܶܠܰܬ݂ ܦܽܘܡܶܗ ܕܡܳܪܝܳܐ ܡܢܳܐ ܐܶܢܽܘܢ. ܒܺܐܝܕ݂ܳܐ ܕܡܽܘܫܶܐ. ܓܒܰܪ ܓܒܰܪ ܥܰܠ ܦܽܘܠܚܳܢܶܗ ܘܥܰܠ ܫܩܽܘܠܬܶܗ. ܘܰܡܢܳܐ ܐܶܢܽܘܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. </VERS>
      <VERS vnumber="2">ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܕܢܰܦܩܽܘܢ ܠܒܰܪ ܡܶܢ ܡܰܫܪܺܝܬܳܐ. ܠܟܽܠ ܕܰܓܪܶܒ ܘܰܠܟܽܠ ܕܕ݂ܳܐܶܒ. ܘܰܠܟܽܠ ܕܰܛܡܰܐ ܒܢܰܦܫܶܗ. </VERS>
      <VERS vnumber="3">ܡܶܢ ܕܶܟܪܳܐ ܘܰܥܕܰܡܳܐ ܠܢܶܩܒܬ݂ܳܐ. ܬܰܦܩܽܘܢ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ. ܘܠܳܐ ܢܛܰܡܐܽܘܢ ܡܰܫܖ̈ܝܳܬ݂ܟܽܘܢ. ܕܶܐܢܳܐ ܫܳܪܶܐ ܐ̱ܢܳܐ ܒܰܝܢܳܬ݂ܟܽܘܢ. </VERS>
      <VERS vnumber="4">ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ. ܘܰܐܦܶܩܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ. ܘܰܐܝܟ݂ ܕܶܐܡܰܪ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܢܳܡܽܘܣܳܐ ܕܥܰܠ ܚܛܳܗ̈ܶܐ. </VERS>
      <VERS vnumber="5">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. </VERS>
      <VERS vnumber="6">ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܓܰܒܪܳܐ ܐܰܘ ܐܰܢ̱ܬܬ݂ܳܐ. ܐܶܢ ܢܶܥܒܕ݂ܽܘܢ ܡܶܢ ܟܽܠ ܚܛܳܗ̈ܶܐ ܕܰܒܢܰܝ̈ܢܳܫܳܐ. ܘܢܶܥܒܕ݂ܽܘܢ ܥܰܘܠܳܐ ܩܕ݂ܳܡ ܡܳܪܝܳܐ. ܬܶܬ݂ܚܰܝܰܒ ܢܰܦܫܳܐ ܗܳܝ. </VERS>
      <VERS vnumber="7">ܘܢܰܘܕܽܘܢ ܚܛܳܗܰܝ̈ܗܽܘܢ ܕܰܥܒܰܕ݂ܘ. ܘܢܶܗܦܽܘܟ݂ ܚܛܳܗܶܗ ܥܰܠ ܪܺܝܫܶܗ. ܘܚܰܕ݂ ܡܶܢ ܚܰܡܫܳܐ ܢܰܘܣܶܦ ܥܠܰܘܗܝ. ܘܰܢܦܰܢܶܐ ܠܡܰܢ ܕܕܺܝܠܶܗ ܗܽܘ ܚܛܳܗܳܐ. </VERS>
      <VERS vnumber="8">ܘܶܐܢ ܠܰܝܬ ܠܶܗ ܠܓܰܒܪܳܐ ܡܰܢ ܕܩܰܪܺܝܒ ܠܶܗ. ܢܰܝܬܶܐ ܚܠܳܦ ܚܛܳܗܳܐ ܥܰܠ ܐܰܦܰܘ̈ܗܝ. ܚܛܳܗܳܐ ܕܡܰܝܬܶܝܢ ܚܠܳܦܰܘܗܝ ܩܕܳܡ ܡܳܪܝܳܐ ܠܟܳܗܢܳܐ ܢܶܗܘܶܐ. ܣܛܰܪ ܡܶܢ ܕܶܟܪܳܐ ܕܚܽܘܣܳܝܳܐ ܕܡܶܬ݂ܚܰܣܶܐ ܒܶܗ ܥܠܰܘܗܝ</VERS>
      <VERS vnumber="9">ܘܟܽܠܶܗ ܦܽܘܪܫܳܢܳܐ ܕܟܽܠܗܽܘܢ ܩܽܘܕ̈ܫܶܐ ܕܰܡܩܰܪܒܺܝܢ ܒܢܰܝ̈ ܝܺܣܪܳܐܶܝܠ ܠܟܳܗܢܳܐ. ܕܺܝܠܶܗ ܢܶܗܘܽܘܢ.</VERS>
      <VERS vnumber="10">ܘܰܓܒܰܪ ܩܽܘܕ݂ܫܶܗ ܠܶܗ ܢܶܗܘܶܐ. ܘܰܓܒܰܪ ܕܢܶܬܶܠ ܠܟܳܗܢܳܐ. ܠܶܗ ܢܶܗܘܶܐ. ܢܳܡܽܘܣܳܐ ܕܥܰܠ ܪܽܘܚܳܐ ܕܰܛܢܳܢܳܐ.</VERS>
      <VERS vnumber="11">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="12">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܬܶܫܛܶܐ ܐܰܢ̱ܬܬܶܗ. ܘܬܶܥܒܶܕ݂ ܒܶܗ ܥܰܘܠܳܐ.</VERS>
      <VERS vnumber="13">ܘܢܶܕ݂ܡܰܟ݂ ܓܰܒܪܳܐ ܥܰܡܳܗ̇ ܡܰܕ݂ܡܟ݂ܳܐ ܕܙܰܪܥܳܐ. ܘܟܰܣܝܳܐ ܗܺܝ ܡܶܢ ܥܰܝ̈ܢܰܝ ܒܰܥܠܳܗ̇ ܘܰܡܛܰܫܝܳܐ. ܘܗܺܝ ܡܛܰܡܐܳܐ ܗܝ. ܘܣܳܗܕܳܐ ܠܰܝܬ ܥܠܶܝܗ̇. ܘܗܺܝ ܠܳܐ ܐܶܬܬܰܚܕܰܬ݂.</VERS>
      <VERS vnumber="14">ܘܬܺܐܬ݂ܶܐ ܥܰܠ ܒܰܥܠܳܗ̇ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ ܟܰܕ݂ ܗܺܝ ܡܛܰܡܐܳܐ. ܐܰܘ ܬܺܐܬ݂ܶܐ ܥܠܰܘܗܝ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ ܟܰܕ݂ ܗܘܳܬ݂ ܡܛܰܡܐܳܐ.</VERS>
      <VERS vnumber="15">ܢܰܝܬܶܐ ܓܰܒܪܳܐ ܩܽܘܪܒܳܢܶܗ ܠܘܳܬ݂ ܟܳܗܢܳܐ. ܚܰܕ݂ ܡܶܢ ܥܶܣܪܳܐ ܠܣܰܐܬ݂ܳܐ ܩܰܡܚܳܐ ܕܰܣܥܳܖ̈ܶܐ. ܘܠܳܐ ܢܶܣܽܘܟ݂ ܥܠܰܘܗܝ ܡܶܫܚܳܐ. ܘܠܳܐ ܢܣܺܝܡ ܥܠܰܘܗܝ ܠܒܽܘܢܬܳܐ. ܡܶܛܽܠ ܕܰܣܡܺܝܕܰܐ ܗ̱ܘ ܕܰܛܢܳܢܳܐ. ܣܡܺܝܕ݂ܰܐ ܗ̱ܘ ܕܕܽܘܟܪܳܢܳܐ ܕܡܰܕ݂ܟܰܪ ܚܛܳܗܳܐ.</VERS>
      <VERS vnumber="16">ܢܩܰܪܒܺܝܗ̇ ܟܳܗܢܳܐ. ܘܰܬ݂ܩܽܘܡ ܩܕ݂ܳܡ ܡܳܪܝܳܐ.</VERS>
      <VERS vnumber="17">ܘܢܶܣܰܒ ܟܳܗܢܳܐ ܡܰܝ̈ܳܐ ܩܰܕܺܝ̈ܫܶܐ ܒܡܳܐܢܳܐ ܕܦܰܚܳܪܳܐ. ܘܡܶܢ ܥܰܦܪܳܐ ܕܺܐܝܬ݂ ܒܰܫܦܽܘܠܰܘ̈ܗܝ ܕܡܰܕ݂ܒܚܳܐ. ܢܶܣܰܒ ܟܳܗܢܳܐ. ܘܢܰܪܡܶܐ ܒܡܰܝ̈ܳܐ.</VERS>
      <VERS vnumber="18">ܘܰܢܩܺܝܡܺܝܗ̇ ܟܳܗܢܳܐ ܠܰܐܢ̱ܬܬ݂ܳܐ ܩܕ݂ܳܡ ܡܳܪܝܳܐ. ܘܢܶܦܪܽܘܥ ܪܺܝܫܳܗ̇ ܕܰܐܢ̱ܬܬ݂ܳܐ. ܘܰܢܣܺܝܡ ܥܰܠ ܐܺܝ̈ܕܶܝܗ̇ ܣܡܺܝܕܳܐ ܕܕܽܘܟܪܳܢܳܐ. ܣܡܺܝܕܳܐ ܕܰܛܢܳܢܳܐ ܘܒܺܐܝܕ݂ܳܐ ܕܟܳܗܢܳܐ ܢܶܗܘܽܘܢ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ.</VERS>
      <VERS vnumber="19">ܘܢܰܘܡܶܝܗ̇ ܟܳܗܢܳܐ ܠܰܐܢ̱ܬܬ݂ܳܐ. ܘܢܺܐܡܰܪ ܠܳܗ̇. ܐܶܢ ܠܳܐ ܕܡܶܟ݂ ܓܰܒܪܳܐ ܥܰܡܶܟ݂ܝ. ܘܠܳܐ ܫܛܰܝܬܝ. ܘܠܳܐ ܐܶܬܛܰܡܰܐܬܝ ܠܒܰܪ ܡܶܢ ܒܰܥܠܶܟ݂ܝ. ܐܶܬ݂ܚܰܣܳܝ ܡܶܢ ܗܳܠܶܝܢ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ.</VERS>
      <VERS vnumber="20">ܐܶܢ ܕܶܝܢ ܫܛܰܝܬܝ ܠܒܰܪ ܡܶܢ ܒܰܥܠܶܟ݂ܝ. ܘܶܐܬܛܰܡܰܐܬܝ. ܘܰܕ݂ܡܶܟ݂ ܓܰܒܪܳܐ ܠܘܳܬܶܟ݂ܝ ܠܒܰܪ ܡܶܢ ܒܰܥܠܶܟ݂ܝ.</VERS>
      <VERS vnumber="21">ܢܰܘܡܶܝܗ̇ ܟܳܗܢܳܐ ܠܰܐܢ̱ܬܬ݂ܳܐ ܒܡܰܘܡܬ݂ܳܐ ܕܠܰܘ̈ܛܳܬ݂ܳܐ. ܘܢܺܐܡܰܪ ܟܳܗܢܳܐ ܠܰܐܢ̱ܬܬ݂ܳܐ. ܢܶܬܠܶܟ݂ܝ ܡܳܪܝܳܐ ܠܠܰܘܛܬ݂ܳܐ ܘܰܠܡܰܘܡܬ݂ܳܐ ܒܓ݂ܰܘ ܥܰܡܶܟ݂ܝ. ܢܰܡܣܶܐ ܡܳܪܝܳܐ ܥܰܛ̈ܡܳܬܶܟ݂ܝ. ܘܢܶܦܽܘܚ ܟܰܪܣܶܟ݂ܝ.</VERS>
      <VERS vnumber="22">ܘܢܶܥܠܽܘܢ ܗܳܠܶܝܢ ܡܰܝ̈ܳܐ ܒܳܚܖ̈ܶܐ ܒܟܰܪܣܶܟ݂ܝ. ܘܢܶܦܚܽܘܢ ܡܥܰܝ̈ܟܝ. ܘܢܰܡܣܽܘܢ ܥܰܛ̈ܡܳܬܶܟ݂ܝ. ܘܬܺܐܡܰܪ ܐܰܢ̱ܬܬ݂ܳܐ ܗ̱ܝ. ܐܰܡܺܝܢ. ܐܰܡܺܝܢ.</VERS>
      <VERS vnumber="23">ܘܢܶܟ݂ܬܽܘܒ ܐܶܢܶܝܢ ܟܳܗܢܳܐ ܠܠܰܘ̈ܛܳܬ݂ܳܐ ܗܳܠܶܝܢ ܒܣܶܦܪܳܐ. ܘܢܶܥܛܶܐ ܐܶܢܶܝܢ ܒܡܰܝ̈ܳܐ ܒܳܚܖ̈ܶܐ.</VERS>
      <VERS vnumber="24">ܘܢܰܫܩܶܝܗ̇ ܠܰܐܢ̱ܬܬ݂ܳܐ ܡܰܝ̈ܳܐ ܡܰܪܺܝܖ̈ܶܐ ܒܳܚܖ̈ܶܐ. ܘܢܶܥܠܽܘܢ ܒܳܗ̇ ܡܰܝ̈ܳܐ ܒܳܚܖ̈ܶܐ ܠܡܶܒܚܪܳܗ̇.</VERS>
      <VERS vnumber="25">ܘܢܶܣܰܒ ܟܳܗܢܳܐ ܡܶܢ ܐܺܝ̈ܕܶܝܗ̇ ܕܰܐܢ̱ܬܬ݂ܳܐ ܣܡܺܝܕ݂ܳܐ ܕܰܛܢܳܢܳܐ. ܘܢܶܦܪܫܺܝܘܗܝ ܣܡܺܝܕ݂ܳܐ ܩܕ݂ܳܡ ܡܳܪܝܳܐ. ܘܢܰܣܩܺܝܘܗܝ ܠܡܰܕ݂ܒܚܳܐ.</VERS>
      <VERS vnumber="26">ܘܢܶܣܰܒ. ܟܳܗܢܳܐ ܡܶܢ ܣܡܺܝܕ݂ܳܐ ܕܽܘܟܪܳܢܶܗ. ܘܢܰܣܶܩ ܠܡܰܕ݂ܒܚܳܐ.</VERS>
      <VERS vnumber="27">ܘܗܳܝܕܶܝܢ ܢܰܫܩܶܝܗ̇ ܡܰܝ̈ܳܐ ܠܰܐܢ̱ܬܬ݂ܳܐ. ܘܶܐܢ ܐܶܬܛܰܡܐܰܬ݂ ܘܥܶܒܕܰܬ݂ ܥܰܘܠܳܐ ܒܒܰܥܠܳܗ̇. ܘܥܰܠܘ ܒܳܗ̇ ܡܰܝ̈ܳܐ ܒܳܚܖ̈ܶܐ. ܘܒܰܚܪܽܘܗ̇. ܘܢܶܦܚܰܬ݂ ܟܰܪܣܳܗ̇. ܘܶܐܬ݂ܡܣܺܝ̈ ܥܰܛ̈ܡܳܬ݂ܳܗ̇. ܬܶܗܘܶܐ ܐܰܢ̱ܬܬ݂ܳܐ ܗܳܝ ܠܠܰܘܛܬ݂ܳܐ ܡܶܢ ܓܰܘ ܥܰܡܳܗ̇.</VERS>
      <VERS vnumber="28">ܐܶܢ ܕܶܝܢ ܠܳܐ ܐܶܬܛܰܡܐܰܬ ܐܰܢ̱ܬܬ݂ܳܐ ܗܳܝ. ܘܕܰܟ݂ܝܳܐ ܗ̱ܝ. ܬܶܬ݂ܚܰܣܶܐ ܘܬܺܐܠܰܕ݂ ܕܶܟܪܳܐ.</VERS>
      <VERS vnumber="29">ܗܳܢܰܘ ܢܳܡܽܘܣܳܐ ܕܰܛܢܳܢܳܐ. ܟܰܕ݂ ܬܶܫܛܶܐ ܐܰܢ̱ܬܬ݂ܳܐ ܠܒܰܪ ܡܶܢ ܒܰܥܠܳܗ̇. ܘܬܶܬܛܰܡܰܐ.</VERS>
      <VERS vnumber="30">ܐܰܘ ܓܰܒܪܳܐ ܕܬܶܥܽܘܠ ܥܠܰܘܗܝ ܪܽܘܚܳܐ ܕܰܛܢܳܢܳܐ. ܘܢܶܛܰܢ ܒܰܐܢ̱ܬܬܶܗ. ܘܰܢܩܺܝܡܺܝܗ̇ ܠܰܐܢ̱ܬܬ݂ܳܐ ܩܕ݂ܳܡ ܡܳܪܝܳܐ. ܘܢܶܥܒܶܕ݂ ܠܳܗ̇ ܟܳܗܢܳܐ ܗܳܢܳܐ ܟܽܠܶܗ ܢܳܡܽܘܣܳܐ.</VERS>
      <VERS vnumber="31">ܘܢܶܗܘܶܐ ܡܚܰܣܰܝ ܓܰܒܪܳܐ ܗܰܘ ܡܶܢ ܚܛܳܗܳܐ. ܘܰܐܢ̱ܬܬ݂ܳܐ ܗܳܝ ܬܩܰܒܶܠ ܚܛܳܗܳܗ̇.</VERS>
    </CHAPTER>
    <CHAPTER cnumber="6">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ ܓܰܒܪܳܐ ܐܰܘ ܐܰܢ̱ܬܬ݂ܳܐ ܕܢܶܦܪܽܘܫ ܘܢܶܕܽܘܪ ܢܶܕ݂ܪܳܐ ܕܰܢܙܺܝܪܽܘܬ݂ܳܐ ܘܢܶܬ݂ܢܙܰܪ ܠܡܳܪܝܳܐ.</VERS>
      <VERS vnumber="3">ܡܶܢ ܚܰܡܪܳܐ ܘܡܶܢ ܫܰܟ݂ܪܳܐ ܢܶܬ݂ܢܙܰܪ. ܚܰܠܳܐ ܕܚܰܡܪܳܐ ܘܚܰܠܳܐ ܕܫܰܟ݂ܪܳܐ ܠܳܐ ܢܶܫܬܶܐ. ܘܟܽܠ ܬܶܪܝܳܢܳܐ ܕܥܶܢ̈ܒܶܐ ܠܳܐ ܢܶܫܬܶܐ. ܘܥܶܢ̈ܒܶܐ ܘܰܐܦ̈ܫܳܬ݂ܳܐ ܠܳܐ ܢܶܐܟܽܘܠ.</VERS>
      <VERS vnumber="4">ܟܽܠܗܽܘܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ ܟܽܠܡܶܕܶܡ ܕܡܶܬ݂ܥܒܶܕ݂ ܡܶܢ ܓܦܶܬܳܐ ܕܚܰܡܪܳܐ ܡܶܢ ܥܽܘܨܳܖ̈ܶܐ ܘܰܥܕܰܡܳܐ ܠܟܰܡܫ̈ܽܘܢܶܐ. ܠܳܐ ܢܶܐܟܽܘܠ.</VERS>
      <VERS vnumber="5">ܟܽܠܗܽܘܢ ܝܰܘ̈ܡܳܬ݂ܳܐ ܕܢܶܕ݂ܪܳܐ ܕܰܢܙܺܝܪܽܘܬܶܗ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ. ܥܕܰܡܳܐ ܕܢܶܫܠܡܽܘܢ ܝܰܘ̈ܡܳܬ݂ܳܐ ܕܶܐܬ݂ܢܙܰܪ ܠܡܳܪܝܳܐ. ܩܰܕܺܝܫ ܢܶܗܘܶܐ. ܘܰܢܪܰܒܶܐ ܣܰܥܪܳܐ ܕܪܺܝܫܶܗ.</VERS>
      <VERS vnumber="6">ܟܽܠܗܽܘܢ ܝܰܘ̈ܡܳܬ݂ܳܐ ܕܶܐܬ݂ܢܙܰܪ ܠܡܳܪܝܳܐ. ܘܥܰܠ ܢܰܦܫܳܐ ܕܡܺܝܬ݂ܳܐ ܠܳܐ ܢܶܥܽܘܠ.</VERS>
      <VERS vnumber="7">ܘܒܰܐܒܽܘܗܝ. ܘܒܶܐܡܶܗ. ܘܒܰܐܚܽܘܗܝ. ܘܰܒܚܳܬܶܗ. ܠܳܐ ܢܶܬܛܰܡܰܐ ܒܗܽܘܢ ܒܡܰܘܬܗܽܘܢ. ܡܶܛܽܠ ܕܰܟܠܺܝܠܳܐ ܕܰܐܠܳܗܶܗ ܥܰܠ ܪܺܝܫܶܗ.</VERS>
      <VERS vnumber="8">ܟܽܠܗܽܘܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ ܩܰܕܺܝܫ ܗ̱ܘ ܠܡܳܪܝܳܐ.</VERS>
      <VERS vnumber="9">ܘܶܐܢ ܢܡܽܘܬ݂ ܡܺܝܬ݂ܳܐ ܥܠܰܘܗܝ ܡܶܢ ܫܶܠܝܳܐ. ܢܶܬܛܰܡܰܐ ܪܺܝܫܳܐ ܕܰܢܙܺܝܪܽܘܬܶܗ. ܘܢܶܓܪܽܘܥ ܪܺܝܫܶܗ ܒܝܰܘܡܳܐ ܕܰܕ݂ܟܶܐ. ܘܰܠܝܰܘܡܳܐ ܕܫܰܒܥܳܐ ܢܶܓܪܥܺܝܘܗܝ.</VERS>
      <VERS vnumber="10">ܘܰܠܝܰܘܡܳܐ ܕܰܬܡܳܢܝܳܐ. ܢܰܝܬܶܐ ܬܪܶܝܢ ܫܽܘܦܢܺܝ̈ܢܺܝܢ. ܐܰܘ ܬܪܶܝܢ ܒܢܰܝ̈ ܝܰܘܢܳܐ. ܠܘܳܬ݂ ܟܳܗܢܳܐ ܠܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="11">ܘܰܢܩܰܪܶܒ ܟܳܗܢܳܐ ܚܰܕ݂ ܚܠܳܦ ܚܛܳܗܳܐ. ܘܚܰܕ݂ ܠܝܰܩܕ݂ܳܐ ܫܰܠܡܳܐ. ܘܰܢܚܰܣܶܐ ܥܠܰܘܗܝ ܟܳܗܢܳܐ ܥܰܠ ܚܛܳܗܳܐ ܕܰܚܛܳܐ ܒܢܰܦܫܳܐ. ܘܰܢܩܰܕܶܫ ܪܺܝܫܶܗ ܒܶܗ ܒܝܰܘܡܳܐ ܗܰܘ.</VERS>
      <VERS vnumber="12">ܘܢܶܬ݂ܢܙܰܪ ܩܕ݂ܳܡ ܡܳܪܝܳܐ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ. ܘܢܰܝܬܶܐ ܐܶܡܪܳܐ ܒܰܪ ܫܰܢ̱ܬܳܐ ܠܩܽܘܪܒܳܢܳܐ. ܘܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܢܶܒܛܠܽܘܢ. ܡܶܛܽܠ ܕܶܐܬܛܰܡܐܰܬ ܢܙܺܝܪܽܘܬܶܗ.</VERS>
      <VERS vnumber="13">ܗܳܢܰܘ ܢܳܡܽܘܣܳܐ ܕܰܢܙܺܝܪܳܐ. ܒܝܰܘܡܳܐ ܕܫܳܠܡܺܝܢ ܝܰܘ̈ܡܳܬ݂ܳܐ ܕܰܢܙܺܝܪܽܘܬܶܗ. ܢܰܝܬܽܘܢܶܗ ܠܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="14">ܘܰܢܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܐܶܡܪܳܐ ܚܰܕ݂ ܒܰܪ ܫܰܢ̱ܬܳܐ ܕܠܰܝܬ ܒܶܗ ܡܽܘܡܳܐ ܠܰܥܠܳܬ݂ܳܐ. ܘܦܰܪܬ݂ܳܐ ܚܕܳܐ ܫܰܢ̱ܬܳܐ ܕܠܰܝܬ ܒܳܗ̇ ܡܽܘܡܳܐ. ܚܠܳܦ ܚܛܳܗܳܐ. ܘܕܶܟܪܳܐ ܚܰܕ݂ ܕܠܰܝܬ ܒܶܗ ܡܽܘܡܳܐ. ܠܕܶܒܚܳܐ ܫܰܠܡܳܐ.</VERS>
      <VERS vnumber="15">ܘܣܰܠܳܐ ܕܦܰܛܺܝܖ̈ܶܐ. ܢܰܫܺܝܦܳܐ ܚܳܝܖ̈ܳܬ݂ܳܐ ܕܦܺܝ̈ܠܳܢ ܒܡܶܫܚܳܐ. ܘܠܶܓܢ̈ܶܐ ܦܰܛܺܝܖ̈ܶܐ ܕܰܡܫܺܝܚܺܝܢ ܒܡܶܫܚܳܐ. ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ.</VERS>
      <VERS vnumber="16">ܘܰܢܩܰܪܒܺܝܘܗܝ ܟܳܗܢܳܐ ܩܕ݂ܳܡ ܡܳܪܝܳܐ. ܘܰܢܩܰܪܶܒ ܚܛܳܗܶܗ ܘܝܰܩܕܶܗ ܫܰܠܡܳܐ.</VERS>
      <VERS vnumber="17">ܘܕܶܟܪܳܐ ܢܶܥܒܶܕ݂ ܕܶܒܚܳܐ ܫܰܠܡܳܐ ܠܡܳܪܝܳܐ. ܥܰܠ ܣܰܠܳܐ ܕܦܰܛܺܝܪܳܐ. ܘܢܶܥܒܶܕ݂ ܟܳܗܢܳܐ ܣܡܺܝܕܶܗ ܘܢܽܘܩܳܝܶܗ.</VERS>
      <VERS vnumber="18">ܘܢܶܓܪܽܘܥ ܢܙܺܝܪܳܐ ܒܬܰܪܥܳܐ ܕܡܰܫܟܰܢܙܰܒܢܳܐ ܪܺܝܫܐ ܕܰܢܙܺܝܪܽܘܬܶܗ. ܘܢܶܣܰܒ ܣܰܥܪܳܐ ܕܪܺܝܫܳܐ ܕܰܢܙܺܝܪܽܘܬܶܗ. ܘܢܰܪܡܶܐ ܒܢܽܘܪܳܐ ܕܰܬ݂ܚܶܝܬ݂ ܕܶܒܚܳܐ ܫܰܠܡܳܐ.</VERS>
      <VERS vnumber="19">ܘܢܶܣܰܒ ܟܳܗܢܳܐ ܕܪܳܥܳܐ ܒܰܫܺܝܠܳܐ ܡܶܢ ܕܶܟܪܳܐ. ܘܚܳܚܽܘܪܬܳܐ ܚܕܳܐ ܦܰܛܺܝܪܬܳܐ ܡܶܢ ܣܰܠܳܐ. ܘܠܶܓܢܳܐ ܚܰܕ݂ ܦܰܛܺܝܪܳܐ. ܘܰܢܣܺܝܡ ܥܰܠ ܐܺܝܕܰܘ̈ܗܝ ܕܰܢܙܺܝܪܳܐ ܡܶܢ ܒܳܬܰܪ ܕܰܓܪܰܥ ܢܙܺܝܪܽܘܬܶܗ.</VERS>
      <VERS vnumber="20">ܘܢܶܦܪܽܘܫ ܐܶܢܽܘܢ ܟܳܗܢܳܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܩܽܘܕܫܰܐ ܗ̱ܘ ܠܟܳܗܢܳܐ. ܥܰܠ ܚܰܕ݂ܝܳܐ ܕܦܽܘܪܫܳܢܳܐ. ܘܥܰܠ ܫܳܩܳܐ ܕܦܽܘܪܫܳܢܳܐ. ܘܗܳܝܕܶܝܢ ܢܶܫܬܶܐ ܢܙܺܝܪܳܐ ܚܰܡܪܳܐ.</VERS>
      <VERS vnumber="21">ܗܳܢܰܘ ܢܳܡܽܘܣܳܐ ܕܰܢܙܺܝܪܳܐ ܕܢܳܕܰܪ ܠܡܳܪܝܳܐ ܩܽܘܪܒܳܢܳܐ ܥܰܠ ܢܙܺܝܪܽܘܬܶܗ. ܣܛܰܪ ܡܶܢ ܡܶܕܶܡ ܕܣܳܦܩܳܐ ܒܺܐܝܕܰܘ̈ܗܝ. ܐܰܝܟ݂ ܡܶܣܰܬ݂ ܢܶܕ݂ܪܳܐ ܕܰܢܕܰܪ. ܗܳܟܰܢܳܐ ܢܶܥܒܶܕ݂ ܥܰܠ ܢܳܡܽܘܣܳܐ ܕܰܢܙܺܝܪܽܘܬܶܗ.</VERS>
      <VERS vnumber="22">ܕܥܰܠ ܒܽܘܖ̈ܟܳܬ݂ܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="23">ܡܰܠܶܠ ܥܰܡ ܐܰܗܪܽܘܢ ܘܥܰܡ ܒܢܰܘ̈ܗܝ. ܘܶܐܡܰܪ ܠܗܽܘܢ. ܗܳܟܰܢܳܐ ܗܘܰܝܬܽܘܢ ܡܒܰܪܟ݂ܺܝܢ ܠܰܒܢܰܝ̈ ܝܺܣܪܳܐܶܝܠ. ܐܶܡܰܪܘ ܠܗܽܘܢ.</VERS>
      <VERS vnumber="24">ܢܒܰܪܟ݂ܳܟ݂ ܡܳܪܝܳܐ ܘܰܢܢܰܛܪܳܟ݂.</VERS>
      <VERS vnumber="25">ܢܰܢܗܰܪ ܡܳܪܝܳܐ ܐܰܦܰܘ̈ܗܝ ܥܠܰܝܟ ܘܢܰܚܶܝܟ݂.</VERS>
      <VERS vnumber="26">ܢܪܺܝܡ ܡܳܪܝܳܐ ܐܰܦܰܘ̈ܗܝ ܥܠܰܝܟ ܘܢܶܥܒܶܕ݂ ܠܳܟ݂ ܫܠܳܡܳܐ.</VERS>
      <VERS vnumber="27">ܘܰܢܣܺܝܡܽܘܢ ܫܶܡܝ ܥܰܠ ܒܢܰܝ̈ ܝܺܣܪܳܐܶܝܠ. ܘܶܐܢܳܐ ܐܶܒܰܪܶܟ݂ ܐܶܢܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܗܘܳܐ ܒܝܰܘܡܳܐ ܕܫܰܠܶܡ ܡܽܘܫܶܐ ܠܰܡܩܳܡܽܘܬܶܗ ܠܡܰܫܟܢܳܐ. ܡܰܫܚܶܗ ܘܩܰܕܫܶܗ ܠܶܗ ܘܰܠܟܽܠܗܽܘܢ ܡܳܐܢܰܘ̈ܗܝ. ܘܰܠܡܰܕ݂ܒܚܳܐ ܘܰܠܟܽܠܗܽܘܢ ܡܳܐܢܰܘ̈ܗܝ. ܡܫܰܚ ܐܶܢܽܘܢ ܘܩܰܕܶܫ ܐܶܢܽܘܢ.</VERS>
      <VERS vnumber="2">ܘܩܰܪܶܒܘ ܪܰܘܖ̈ܒܳܢܶܐ ܕܰܒܢܰܝ̈ ܝܺܣܪܳܐܶܝܠ. ܪܺܝܫܳܐ ܕܒܶܝܬ݂ ܐܰܒܳܗܰܝ̈ܗܽܘܢ. ܗܶܢܽܘܢ ܪܰܘܖ̈ܒܳܢܶܐ ܕܫܰܒ̈ܛܶܐ. ܗܳܢܽܘܢ ܕܩܳܝܡܺܝܢ ܥܰܠ ܡܶܢܝܳܢܳܐ.</VERS>
      <VERS vnumber="3">ܘܰܐܝܬܺܝܘ ܩܽܘܖ̈ܒܳܢܰܝܗܽܘܢ ܩܕ݂ܳܡ ܡܳܪܝܳܐ. ܫܶܬ݂ ܥܶܓ̈ܠܳܢ ܟܰܕ݂ ܡܰܬ݂ܩ̈ܢܳܢ. ܘܰܬܪܶܥܣܰܪ ܬܰܘܖ̈ܺܝܢ. ܥܓܶܠܬܳܐ ܠܰܬܪܶܝܢ ܪܰܘܖ̈ܒܳܢܺܝ̈ܢ. ܘܬܰܘܪܳܐ ܠܚܰܕ݂. ܘܩܰܪܶܒܘ ܐܶܢܽܘܢ ܩܕ݂ܳܡ ܡܰܫܟܢܳܐ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="5">ܣܰܒ ܡܶܢܗܽܘܢ. ܘܢܶܗܘܽܘܢ ܠܡܶܦܠܰܚ ܒܗܽܘܢ ܦܽܘܠܚܳܢܳܐ ܕܡܰܫܟܰܢ ܙܰܒܢܳܐ. ܘܗܰܒ ܐܶܢܽܘܢ ܠܠܶܘ̈ܳܝܶܐ ܐ̱ܢܳܫ ܡܶܣܰܬ݂ ܦܽܘܠܚܳܢܶܗ.</VERS>
      <VERS vnumber="6">ܘܰܕ݂ܒܰܪ ܡܽܘܫܶܐ ܬܰܘܖ̈ܶܐ ܘܥܶܓ̈ܠܳܬܳܐ. ܘܰܐܫܠܶܡ ܐܶܢܽܘܢ ܠܠܶܘ̈ܳܝܶܐ.</VERS>
      <VERS vnumber="7">ܬܰܪܬܶܝܢ ܥܶܓ̈ܠܳܢ ܘܰܐܪܒܥܳܐ ܬܰܘܖ̈ܺܝܢ. ܝܰܗܒ ܠܰܒܢܰܝ̈ ܓܶܪܫܽܘܢ. ܡܶܣܰܬ݂ ܦܽܘܠܚܳܢܗܽܘܢ.</VERS>
      <VERS vnumber="8">ܘܰܐܪܒܰܥ ܥܶܓ̈ܠܳܢ ܘܰܬܡܳܢܝܳܐ ܬܰܘܖ̈ܺܝܢ. ܝܰܗܒ ܠܰܒܢܰܝ̈ ܡܪܳܪܺܝ. ܡܶܣܰܬ݂ ܦܽܘܠܚܳܢܗܽܘܢ. ܒܺܐܝܕ݂ܳܐ ܕܺܐܝܬܳܡܳܪ ܒܪܶܗ ܕܰܐܗܪܽܘܢ ܟܳܗܢܳܐ.</VERS>
      <VERS vnumber="9">ܘܠܰܒܢܰܝ̈ ܩܳܗܳܬ݂ ܠܳܐ ܝܰܗܒ. ܡܶܛܽܠ ܕܦܽܘܠܚܳܢܳܐ ܕܩܽܘܕܫܳܐ ܡܰܫܠܰܡ ܠܗܽܘܢ. ܘܥܰܠ ܟܰܬ݂ܦ̈ܳܬ݂ܗܽܘܢ ܫܳܩܠܺܝܢ.</VERS>
      <VERS vnumber="10">ܘܩܰܪܶܒܘ ܪܰܘܖ̈ܒܳܢܶܐ ܩܽܘܪܒܳܢܳܐ ܕܚܽܘܕܳܬ݂ܳܐ ܕܡܰܕ݂ܒܚܳܐ ܒܝܰܘܡܳܐ ܕܡܰܫܚܽܘܗܝ. ܘܩܰܪܶܒܘ ܪܰܘܖ̈ܒܳܢܶܐ ܩܽܘܖ̈ܒܢܰܝ̈ܗܽܘܢ ܩܕ݂ܳܡ ܡܳܪܝܳܐ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܡܽܘܫܶܐ. ܚܰܕ݂ ܚܰܕ݂ ܪܰܒܳܐ ܒܝܰܘܡܳܐ ܢܶܗܘܽܘܢ ܡܩܰܪܒܺܝܢ ܩܽܘܖ̈ܒܢܰܝ̈ܗܽܘܢ ܠܚܽܘܕܳܬ݂ܳܐ ܕܡܰܕ݂ܒܚܳܐ.</VERS>
      <VERS vnumber="12">ܘܰܗܘܳܐ ܕܰܡܩܰܪܶܒ ܒܝܰܘܡܳܐ ܩܰܕܡܳܝܳܐ ܩܽܘܪܒܳܢܶܗ. ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ. ܪܺܝܫ ܫܰܒܛܳܐ ܕܒܶܝܬ݂ ܝܺܗܽܘܕܳܐ.</VERS>
      <VERS vnumber="13">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬܩ̈ܳܠܺܝܢ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܣܡܺܝܕ݂ܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="14">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="15">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="16">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="17">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܢܶܚܫܽܘܢ. ܒܰܪ ܥܰܡܺܝܢܳܕ݂ܳܒ.</VERS>
      <VERS vnumber="18">ܘܰܒܝܰܘܡܳܐ ܕܰܬܪܶܝܢ. ܩܰܪܶܒ ܪܺܝܫ ܫܰܒܛܳܐ ܕܺܐܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.</VERS>
      <VERS vnumber="19">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܣܡܺܝܕ݂ܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="20">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="21">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="22">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="23">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܪܳܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܢܰܬ݂ܢܺܝܐܶܝܠ ܒܰܪ ܨܽܘܥܳܪ.</VERS>
      <VERS vnumber="24">ܘܰܒܝܰܘܡܳܐ ܕܰܬܠܳܬܳܐ. ܩܰܪܶܒ ܪܺܝܫ ܫܰܒܛܳܐ ܕܰܙܒܳܘܠܽܘܢ. ܐܶܠܝܰܒ ܒܰܪ ܚܰܠܽܘܢ.</VERS>
      <VERS vnumber="25">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="26">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="27">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="28">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="29">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܝܰܒ ܒܰܪ ܚܰܠܽܘܢ.</VERS>
      <VERS vnumber="30">ܘܰܒܝܰܘܡܳܐ ܕܰܐܪܒܥܳܐ. ܩܰܪܶܒ ܪܺܝܫ ܫܰܒܛܳܐ ܕܪܽܘܒܺܝܠ. ܐܶܠܺܝܨܽܘܪ ܒܰܪ ܫܰܕܐܽܘܪ.</VERS>
      <VERS vnumber="31">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="32">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="33">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="34">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="35">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܺܝܨܽܘܪ ܒܰܪ ܫܰܕ݂ܐܳܘܪ.</VERS>
      <VERS vnumber="36">ܘܰܒܝܰܘܡܳܐ ܕܚܰܡܫܳܐ. ܩܰܪܶܒ ܪܺܝܫ ܫܰܒܛܳܐ ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܕܰܝ.</VERS>
      <VERS vnumber="37">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="38">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="39">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="40">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="41">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܫܰܠܡܽܘܐܶܝܠ ܒܰܪ ܨܽܘܪܺܝܫܰܐܕܰܝ.</VERS>
      <VERS vnumber="42">ܘܰܒܝܰܘܡܳܐ ܕܶܫܬܳܐ. ܩܰܪܶܒ ܪܺܝܫ ܫܰܒܛܳܐ ܕܓܳܕ݂. ܐܶܠܝܳܐܣܳܦ ܒܰܪ ܪܥܽܘܐܶܝܠ.</VERS>
      <VERS vnumber="43">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ ܬܖ̈ܰܝܗܽܘܢ ܟܰܕ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="44">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="45">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="46">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="47">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܝܳܐܣܳܦ ܒܰܪ ܪܥܽܘܐܶܝܠ.</VERS>
      <VERS vnumber="48">ܘܰܒܝܰܘܡܳܐ ܕܫܰܒܥܳܐ ܩܰܪܶܒ ܪܺܝܫ ܫܰܒܛܳܐ ܕܰܐܦܪܶܝܡ. ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂.</VERS>
      <VERS vnumber="49">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="50">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="51">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܥܠܳܬ݂ܳܐ.</VERS>
      <VERS vnumber="52">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="53">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܶܐܠܺܝܫܡܰܥ ܒܰܪ ܥܰܡܺܝܗܽܘܕ݂.</VERS>
      <VERS vnumber="54">ܘܰܒܝܰܘܡܳܐ ܕܰܬܡܳܢܝܳܐ. ܩܰܪܶܒ ܪܺܝܫ ܫܰܒܛܳܐ ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.</VERS>
      <VERS vnumber="55">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="56">ܘܟܰܦܬ݂ܳܐ ܚܕ݂ܳܐ ܡܶܢ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="57">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="58">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="59">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܪܳܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܓܰܡܰܠܺܝܐܶܝܠ ܒܰܪ ܦܰܪܨܽܘܪ.</VERS>
      <VERS vnumber="60">ܘܰܒܝܰܘܡܳܐ ܕܬܶܫܥܳܐ ܩܰܪܶܒ ܪܺܝܫ ܫܰܒܛܳܐ ܕܒܶܢܝܳܡܶܝܢ. ܐܳܒܺܝܕܳܢ ܒܰܪ ܓܶܕܥܽܘܢܺܝ.</VERS>
      <VERS vnumber="61">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="62">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="63">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="64">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="65">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܒܺܝܕܳܢ ܒܰܪ ܓܶܕܥܽܘܢܺܝ.</VERS>
      <VERS vnumber="66">ܘܰܒܝܰܘܡܳܐ ܕܥܶܣܪܳܐ ܩܰܪܶܒ ܪܺܝܫ ܫܰܒܛܳܐ ܕܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.</VERS>
      <VERS vnumber="67">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="68">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="69">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="70">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="71">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܚܺܝܥܳܙܳܪ ܒܰܪ ܥܰܡܺܝܫܰܕܰܝ.</VERS>
      <VERS vnumber="72">ܘܰܒܝܰܘܡܳܐ ܕܰܚܕܰܥܣܰܪ ܩܰܪܶܒ ܪܺܝܫ ܫܰܒܛܳܐ ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟ݂ܪܳܢ.</VERS>
      <VERS vnumber="73">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="74">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ. ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="75">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="76">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="77">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܦܰܓܥܳܐܶܝܠ ܒܰܪ ܥܰܟ݂ܪܳܢ.</VERS>
      <VERS vnumber="78">ܘܰܒܝܰܘܡܳܐ ܕܰܬܪܶܥܣܰܪ ܩܰܪܶܒ ܪܺܝܫ ܫܰܒܛܳܐ ܕܢܰܦܬܳܠܺܝ. ܐܰܚܺܝܕܳܥ ܒܰܪ ܥܰܝܢܳܢ.</VERS>
      <VERS vnumber="79">ܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܕܣܺܐܡܳܐ. ܡܶܢ ܡܳܐܐ ܘܰܬܠܳܬܺܝܢ ܡܰܬ݂ܩܳܠܶܗ. ܘܫܳܚܠܳܐ ܚܰܕ݂ ܕܣܺܐܡܳܐ. ܡܶܢ ܫܰܒܥܺܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܬܖ̈ܰܝܗܽܘܢ ܟܰܕ݂ ܡܠܶܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܩܽܘܪܒܳܢܳܐ.</VERS>
      <VERS vnumber="80">ܘܟܰܦܬ݂ܳܐ ܚܕ݂ܳܐ ܡܶܢ ܥܶܣܪܳܐ ܕܕܰܗܒܳܐ ܘܡܰܠܝܳܐ ܒܶܣ̈ܡܶܐ.</VERS>
      <VERS vnumber="81">ܘܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܪܳܐ ܚܰܕ݂ ܒܰܪ ܫܰܢ̱ܬܳܐ ܠܰܥܠܳܬ݂ܳܐ.</VERS>
      <VERS vnumber="82">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ.</VERS>
      <VERS vnumber="83">ܘܰܠܕܶܒܚܳܐ ܫܰܠܡܳܐ. ܬܰܘܖ̈ܶܐ ܬܪܶܝܢ. ܘܕܶܟܖ̈ܶܐ ܚܰܡܫܳܐ. ܘܰܓܕܰܝ̈ܳܐ ܚܰܡܫܳܐ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܚܰܡܫܳܐ. ܗܳܢܰܘ ܩܽܘܪܒܳܢܶܗ ܕܰܐܚܺܝܕܳܥ ܒܰܪ ܥܰܝܢܳܢ.</VERS>
      <VERS vnumber="84">ܗܳܢܰܘ ܩܽܘܪܒܳܢܳܐ ܕܚܽܘܕܳܬ݂ܳܐ ܕܡܰܕ݂ܒܚܳܐ. ܒܝܰܘܡܳܐ ܕܶܐܬ݂ܡܫܰܚ ܡܶܢ ܠܘܳܬ݂ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܦܺܝܠܳܣ̈ܶܐ ܬܪܶܥܣܰܪ ܕܣܺܐܡܳܐ. ܘܫܳܚ̈ܠܶܐ ܬܪܶܥܣܰܪ ܕܣܺܐܡܳܐ. ܘܟܰܦ̈ܶܐ ܬܰܪܬܰܥܶܣܖ̈ܶܐ ܕܕܰܗܒܳܐ.</VERS>
      <VERS vnumber="85">ܡܳܐܐ ܘܰܬܠܳܬܺܝܢ ܗܳܘܶܐ ܡܰܬ݂ܩܳܠܶܗ ܕܦܺܝܠܳܣܳܐ ܚܰܕ݂ ܕܣܺܐܡܳܐ. ܘܫܰܒܥܺܝܢ ܕܫܳܚܠܳܐ ܚܰܕ݂. ܟܽܠܶܗ ܣܺܐܡܳܐ ܕܡܳܐܢ̈ܶܐ ܬܪܶܝܢ ܐܰܠܦܺܝ̈ܢ ܘܰܐܪܒܰܥܡܳܐܐ ܒܡܰܬ݂ܩܳܠܳܐ ܕܩܽܘܕܫܳܐ.</VERS>
      <VERS vnumber="86">ܘܟܰܦ̈ܶܐ ܕܕܰܗܒܳܐ ܬܰܪܬܰܥܶܣܖ̈ܶܐ ܕܡܰܠ̈ܝܳܢ ܒܶܣ̈ܡܶܐ. ܡܶܢ ܥܶܣܪܳܐ ܥܶܣܪܳܐ ܡܰܬܩ̈ܳܠܺܝܢ ܗܳܘܝܳܐ ܗܘܳܬ݂ ܟܰܦܬ݂ܳܐ. ܒܡܰܬ݂ܩܳܠܳܐ ܕܩܽܘܕܫܳܐ. ܟܽܠܶܗ ܕܰܗܒܳܐ ܕܟܰܦ̈ܶܐ ܡܳܐܐ ܘܥܶܣܪܺܝܢ.</VERS>
      <VERS vnumber="87">ܘܟܽܠܗܽܘܢ ܬܰܘܖ̈ܶܐ ܠܰܥܠܳܬ݂ܳܐ ܬܪܶܥܣܰܪ. ܘܕܶܟܖ̈ܶܐ ܬܪܶܥܣܰܪ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܬܪܶܥܣܰܪ. ܘܰܢܫܺܝܦܗܽܘܢ. ܘܨܶܦܖ̈ܳܝܶܐ ܕܥܶܙ̈ܶܐ ܬܪܶܥܣܰܪ. ܠܰܚܛܳܗܳܐ.</VERS>
      <VERS vnumber="88">ܘܟܽܠܗܽܘܢ ܬܰܘܖ̈ܶܐ ܠܕܶܒܚܳܐ ܫܰܠܡܳܐ ܥܶܣܪܺܝܢ ܘܰܐܪܒܥܳܐ. ܘܕܶܟܖ̈ܶܐ ܫܬܺܝܢ. ܘܰܓܕܰܝ̈ܳܐ ܫܬܺܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܬܺܝܢ. ܗܳܢܰܘ ܚܽܘܕܳܬܶܗ ܕܡܰܕ݂ܒܚܳܐ ܡܶܢ ܒܳܬܰܪ ܕܶܐܬ݂ܡܫܰܚ.</VERS>
      <VERS vnumber="89">ܘܟܰܕ݂ ܥ̣ܰܠ ܡܽܘܫܶܐ ܠܡܰܫܟܰܢܙܰܒܢܳܐ. ܫܡܰܥ ܩܳܠܳܐ ܕܰܡܡܰܠܶܠ ܥܰܡܶܗ ܡܶܢ ܚܽܘܣܳܝܳܐ ܕܰܠܥܶܠ ܡܶܢ ܩܺܐܒܽܘܬܳܐ ܕܣܳܗܕܽܘܬܳܐ. ܡܶܢ ܒܰܝܢܳܬ݂ ܬܪܶܝܢ ܟܖ̈ܽܘܒܺܝܢ. ܡܰܠܶܠ ܥܰܡܶܗ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ. ܡܰܠܶܠ ܥܰܡ ܐܰܗܪܽܘܢ. ܘܶܐܡܰܪ ܠܶܗ.</VERS>
      <VERS vnumber="2">ܡܳܐ ܕܡܰܢܗܰܪ ܐܰܢ̱ܬ̇ ܫܖ̈ܳܓܶܐ. ܠܽܘܩܒܰܠ ܐܰܦܰܝ̈ ܡܢܳܪܬܳܐ ܢܶܗܘܽܘܢ ܡܰܢܗܪܺܝܢ ܫܰܒܥܳܐ ܫܖ̈ܳܓܺܝܢ.</VERS>
      <VERS vnumber="3">ܘܰܥܒܰܕ݂ ܗܳܟܰܢܳܐ ܐܰܗܪܽܘܢ. ܫܰܒܥܳܐ ܫܖ̈ܳܓܺܝܢ ܠܽܘܩܒܰܠ ܐܰܦܰܝ̈ ܡܢܳܪܬܳܐ. ܘܰܐܢܗܰܪ ܫܖ̈ܳܓܶܝܗ̇ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="4">ܘܗܳܢܰܘ ܥܒܳܕ݂ܳܗ̇ ܕܰܡܢܳܪܬܳܐ ܕܢܶܣܟܬ݂ܳܐ ܗܺܝ ܕܕܰܗܒܳܐ. ܡܶܢ ܟܰܢܳܗ̇ ܘܰܥܕܰܡܳܐ ܠܪܺܝܫܗ̇ ܕܢܶܣܟܬ݂ܳܐ ܗܺܝ. ܐܰܝܟ݂ ܚܶܙܘܳܐ ܕܚܰܘܺܝ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܰܒܕܳܗ̇ ܠܰܡܢܳܪܬܳܐ.</VERS>
      <VERS vnumber="5">ܓܰܒܝܽܘܬ݂ܳܐ ܕܠܶܘܳܝ̈ܶܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="6">ܕܒܰܪ ܠܶܠܘܳܝ̈ܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܘܕܰܟܳܐ ܐܶܢܽܘܢ.</VERS>
      <VERS vnumber="7">ܗܳܟܰܢܳܐ ܥܒܶܕ݂ ܠܗܽܘܢ. ܘܕܰܟܳܐ ܐܶܢܽܘܢ. ܪܽܘܣ ܥܠܰܝܗܽܘܢ ܡܰܝ̈ܳܐ ܕܰܚܛܳܗܳܐ. ܘܢܰܥܒܪܽܘܢ ܡܕܰܟܝܳܐ ܥܰܠ ܟܽܠܶܗ ܒܶܣܪܗܽܘܢ. ܘܰܢܚܰܠܠܽܘܢ ܡܳܐܢܰܝ̈ܗܽܘܢ. ܘܢܶܬܕܰܟܽܘܢ.</VERS>
      <VERS vnumber="8">ܘܢܶܣܒܽܘܢ ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܩܽܘܪܒܳܢܶܗ ܦܺܝܠܳܣܳܐ ܚܰܕ݂ ܟܰܕ݂ ܡ̇ܠܶܐ̣ ܣܡܺܝܕ݂ܳܐ ܕܦܺܝܠ ܒܡܶܫܚܳܐ. ܘܬܰܘܪܳܐ ܐ̱ܚܪܺܢܳܐ ܒܰܪ ܒܰܩܪܳܐ ܩܰܪܶܒ ܠܰܚܛܳܗܳܐ.</VERS>
      <VERS vnumber="9">ܘܩܰܪܶܒ ܠܠܶܘ̈ܳܝܶܐ ܩܕ݂ܳܡ ܡܰܫܟܰܢܙܰܒܢܳܐ. ܘܟܰܢܶܫ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܩܰܪܶܒ ܠܠܶܘ̈ܳܝܶܐ ܩܕ݂ܳܡ ܡܳܪܝܳܐ. ܘܰܢܣܺܝܡܽܘܢ ܒܢܰܝ̈ ܝܺܣܪܳܐܶܝܠ ܐܺܝܕܰܝ̈ܗܽܘܢ ܥܰܠ ܠܶܘ̈ܳܝܶܐ.</VERS>
      <VERS vnumber="11">ܘܢܶܦܪܽܘܫ ܐܶܢܽܘܢ ܐܰܗܪܽܘܢ ܠܠܶܘ̈ܳܝܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ ܡܶܢ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܘܢܶܗܘܽܘܢ ܠܡܶܦܠܰܚ ܦܽܘܠܚܳܢܶܗ ܕܡܳܪܝܳܐ.</VERS>
      <VERS vnumber="12">ܘܠܶܘ̈ܳܝܶܐ ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܪܺܝܫܶܗ ܕܬܰܘܪܳܐ. ܘܰܥܒܶܕ݂ ܚܰܕ݂ ܠܰܚܛܳܗܳܐ. ܘܚܰܕ݂ ܠܰܥܠܳܬ݂ܳܐ ܠܡܳܪܝܳܐ. ܕܢܶܬ݂ܚܰܣܶܐ ܥܰܠ ܠܶܘ̈ܳܝܶܐ.</VERS>
      <VERS vnumber="13">ܘܰܐܩܺܝܡ ܠܠܶܘ̈ܳܝܶܐ ܩܕ݂ܳܡ ܐܰܗܪܽܘܢ. ܘܰܩܕ݂ܳܡ ܒܢܰܘ̈ܗܝ. ܘܢܶܦܪܽܘܫ ܐܶܢܽܘܢ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="14">ܘܰܦܪܽܘܫ ܠܠܶܘ̈ܳܝܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܘܢܶܗܘܽܘܢ ܠܺܝ ܠܶܘ̈ܳܝܶܐ.</VERS>
      <VERS vnumber="15">ܘܡܶܢ ܒܳܬ݂ܪܟܶܢ ܢܶܥܠܽܘܢ ܠܶܘ̈ܳܝܶܐ ܘܢܶܦܠܚܽܘܢ ܒܡܰܫܟܰܢ ܙܰܒܢܳܐ. ܘܕܰܟܳܐ ܐܶܢܽܘܢ. ܘܰܦܪܽܘܫ ܐܶܢܽܘܢ ܦܽܘܪܫܳܢܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܡܶܛܽܠ ܕܡܰܘܗܰܒܬܳܐ ܐܶܢܽܘܢ ܝܺܗܺܝܒܺܝܢ ܠܺܝ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܚܠܳܦ ܟܽܠ ܦܳܬܰܚ ܖ̈ܰܚܡܶܐ ܒܽܘܟܪܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܩܰܪܒܶܬ݂ ܐܶܢܽܘܢ ܠܺܝ.</VERS>
      <VERS vnumber="17">ܡܶܛܽܠ ܕܕ݂ܺܝܠܝ ܐܶܢܽܘܢ ܟܽܠ ܒܽܘܟܖ̈ܶܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܒܝܰܘܡܳܐ ܕܩܰܛܠܶܬ݂ ܟܽܠ ܒܽܘܟܪܳܐ ܕܒܰܐܪܥܳܐ ܕܡܶܨܪܶܝܢ ܩܰܕܫܶܬ݂ ܐܶܢܽܘܢ ܠܺܝ.</VERS>
      <VERS vnumber="18">ܘܩܰܪܒܶܬ݂ ܠܠܶܘ̈ܳܝܶܐ ܚܠܳܦ ܒܽܘܟܪܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="19">ܘܝܶܗܒܶܬ݂ ܐܶܢܽܘܢ ܠܠܶܘ̈ܳܝܶܐ. ܡܰܘܗܰܒܬܳܐ ܠܰܐܗܪܽܘܢ ܘܠܰܒܢܰܘ̈ܗܝ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܠܡܶܦܠܰܚ ܦܽܘܠܚܳܢܳܐ ܕܰܒܢܰܝ̈ ܝܺܣܪܳܐܶܝܠ ܒܡܰܫܟܰܢ ܙܰܒܢܳܐ. ܘܠܰܡܚܰܣܳܝܽܘ ܥܰܠ ܒܢܰܝ̈ ܝܺܣܪܳܐܶܝܠ. ܘܠܳܐ ܢܶܗܘܶܐ ܒܰܒܢܰܝ̈ ܝܺܣܪܳܐܶܝܠ ܡܰܘܬܳܐ ܕܡܶܢ ܫܶܠܝ. ܡܳܐ ܕܰܩܪܶܒܘ ܒܢܰܝ̈ ܝܺܣܪܳܐܶܝܠ ܠܩܽܘܕܫܳܐ.</VERS>
      <VERS vnumber="20">ܘܰܥ̣ܒܰܕ݂ܘ ܡܽܘܫܶܐ ܘܰܐܗܪܽܘܢ. ܘܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܠܶܘ̈ܳܝܶܐ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܠ ܠܶܘ̈ܳܝܶܐ. ܗܳܟܰܢܳܐ ܥܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="21">ܘܶܐܬܕܰܟܺܝܘ ܠܶܘ̈ܳܝܶܐ. ܘܚܰܠܶܠܘ ܡܳܐܢܰܝ̈ܗܽܘܢ. ܘܰܦܪܰܫ ܐܶܢܽܘܢ ܐܰܗܪܽܘܢ ܠܠܶܘ̈ܳܝܶܐ ܦܽܘܪܫܳܢܳܐ ܩܕ݂ܳܡ ܡܳܪܝܳܐ. ܘܚܰܣܺܝ ܥܠܰܝܗܽܘܢ ܐܰܗܪܽܘܢ ܘܕܰܟܺܝ ܐܶܢܽܘܢ.</VERS>
      <VERS vnumber="22">ܘܒܳܬܰܪܟܶܢ ܥܰܠܘ ܠܶܘ̈ܳܝܶܐ ܠܡܶܦܠܰܚ ܦܽܘܠܚܳܢܗܽܘܢ ܒܡܰܫܟܰܢܙܰܒܢܳܐ. ܩܕ݂ܳܡ ܐܰܗܪܽܘܢ ܘܰܩܕ݂ܳܡ ܒܢܰܘ̈ܗܝ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܠ ܠܶܘ̈ܳܝܶܐ. ܗܳܟܰܢܳܐ ܥܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="23">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="24">ܗܳܢܳܐ ܢܶܗܘܶܐ ܢܳܡܽܘܣܳܐ ܠܠܶܘ̈ܳܝܶܐ ܡܶܢ ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܘܰܠܥܶܠ. ܢܺܐܬܶܐ ܠܡܶܬ݂ܚܰܝܳܠܽܘ ܒܚܰܝܠܳܐ ܒܦܽܘܠܚܳܢܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="25">ܘܡܶܢ ܒܰܪ ܚܰܡܫܺܝܢ ܫܢܺܝ̈ܢ ܢܶܗܦܽܘܟ݂ ܡܶܢ ܚܰܝܠܳܐ ܕܦܽܘܠܚܳܢܳܐ. ܘܬ݂ܽܘܒ ܠܳܐ ܢܶܦܠܽܘܚ.</VERS>
      <VERS vnumber="26">ܘܰܢܫܰܡܶܫ ܠܰܐܚܰܘ̈ܗܝ ܒܡܰܫܟܰܢܙܰܒܢܳܐ. ܠܡܶܛܰܪ ܡܰܛܰܪܬܳܐ. ܘܰܥܒܳܕ݂ܳܐ ܠܳܐ ܢܶܥܒܶܕ݂ ܗܳܟܰܢܳܐ ܥܒܶܕ݂ ܠܠܶܘ̈ܳܝܶܐ ܒܡܰܛܖ̈ܳܬ݂ܗܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܡܰܕܒܪܳܐ ܕܣܺܝܢܰܝ. ܒܰܫܢܰܬ݂ ܬܰܪܬܶܝܢ ܟܰܕ݂ ܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܝܰܪܚܳܐ ܩܰܕܡܳܝܳܐ. ܘܶܐܡܰܪ ܠܶܗ.</VERS>
      <VERS vnumber="2">ܢܶܥܒܕ݂ܽܘܢ ܒܢܰܝ̈ ܝܺܣܪܳܐܶܝܠ ܦܶܨܚܳܐ ܒܙܰܒܢܶܗ.</VERS>
      <VERS vnumber="3">ܒܰܐܪܒܰܥܶܣܖ̈ܶܐ ܒܝܰܪܚܳܐ ܗܳܢܳܐ. ܒܶܝܬ݂ ܖ̈ܰܡܫܶܐ ܢܶܥܒܕ݂ܽܘܢܶܗ ܒܙܰܒܢܶܗ. ܐܰܝܟ݂ ܟܽܠܗܽܘܢ ܦܽܘܩܕܳܢܰܘ̈ܗܝ. ܘܰܐܝܟ݂ ܟܽܠܗܽܘܢ ܕܺܝܢܰܘ̈ܗܝ ܢܶܥܒܕ݂ܽܘܢܶܗ.</VERS>
      <VERS vnumber="4">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܕܢܶܥܒܕ݂ܽܘܢ ܦܶܨܚܳܐ.</VERS>
      <VERS vnumber="5">ܘܰܥܒܰܕ݂ܘ ܦܶܨܚܳܐ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ. ܒܶܝܬ݂ ܖ̈ܰܡܫܶܐ ܒܡܰܕܒܪܳܐ ܕܣܺܝܢܰܝ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="6">ܘܓܰܒܖ̈ܶܐ ܕܛܰܡܐܺܝ̣ܢ ܗܘܰܘ ܒܢܰܦܫܳܐ ܕܐ̱ܢܳܫ̈ܳܐ. ܠܳܐ ܐܶܫܟܰܚܘ ܠܡܶܥܒܰܕ݂ ܦܶܨܚܳܐ ܒܝܰܘܡܳܐ ܗܰܘ. ܘܰܩܪܶܒܘ ܩܕ݂ܳܡ ܡܽܘܫܶܐ ܘܰܩܕ݂ܳܡ ܐܰܗܪܽܘܢ ܒܝܰܘܡܳܐ ܗܰܘ.</VERS>
      <VERS vnumber="7">ܘܳܐܡܪܺܝܢ ܠܗܽܘܢ ܗܳܢܽܘܢ ܓܰܒܖ̈ܶܐ. ܚܢܰܢ ܛܰܡܐܺܝܢܰܢ ܒܢܰܦܫܳܐ ܕܐ̱ܢܳܫ̈ܐ. ܠܡܳܢܳܐ ܡܶܬ݂ܟܠܶܝܢ ܚܢܰܢ. ܘܠܳܐ ܡܩܰܪܒܺܝܢܰܢ ܩܽܘܪܒܳܢܶܗ ܕܡܳܪܝܳܐ ܒܙܰܒܢܶܗ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="8">ܘܶܐܡܰܪ ܠܗܽܘܢ ܡܽܘܫܶܐ. ܩܽܘܡܘ ܥܰܠ ܕܽܘܟܬ݂ܟܽܘܢ. ܘܶܐܫܡܰܥ ܡܳܢܳܐ ܦܳܩܶܕ݂ ܡܳܪܝܳܐ ܥܠܰܝܟܽܘܢ.</VERS>
      <VERS vnumber="9">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="10">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܓܒܰܪ ܓܒܰܪ ܟܰܕ݂ ܢܶܗܘܶܐ ܛܡܰܐ ܒܢܰܦܫܳܐ. ܐܰܘ ܒܽܐܘܪܚܳܐ ܗܽܘ ܪܰܚܺܝܩܬܳܐ. ܐܰܘ ܒܕܳܖ̈ܰܝܟܽܘܢ. ܢܶܥܒܶܕ݂ ܦܶܨܚܳܐ ܠܡܳܪܝܳܐ.</VERS>
      <VERS vnumber="11">ܒܰܐܪܒܰܥܶܣܖ̈ܶܐ ܒܝܰܪܚܳܐ ܕܰܬܪܶܝܢ. ܒܶܝܬ݂ ܖ̈ܰܡܫܶܐ ܢܶܥܒܕ݂ܽܘܢܶܗ. ܥܰܠ ܦܰܛܺܝܪܳܐ ܘܰܡܪܳܖ̈ܶܐ ܢܶܐܟܠܽܘܢܶܗ.</VERS>
      <VERS vnumber="12">ܘܠܳܐ ܢܰܘܬܪܽܘܢ ܡܶܢܶܗ ܠܨܰܦܪܳܐ. ܘܓܰܪܡܳܐ ܠܳܐ ܢܶܬ݂ܒܪܽܘܢ ܒܶܗ. ܐܰܝܟ݂ ܟܽܠܶܗ ܦܽܘܩܕܳܢܳܐ ܕܦܶܨܚܳܐ ܢܶܥܒܕ݂ܽܘܢܶܗ.</VERS>
      <VERS vnumber="13">ܘܓܰܒܪܳܐ ܕܰܕ݂ܟܶܐ ܗܽܘ ܘܠܳܐ ܗܘܳܐ ܒܽܐܘܪܚܳܐ. ܘܠܳܐ ܥ̣ܒܰܕ݂ ܦܶܨܚܳܐ ܒܙܰܒܢܶܗ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇. ܥܰܠ ܕܠܳܐ ܩܰܪܶܒ ܩܽܘܪܒܳܢܶܗ ܕܡܳܪܝܳܐ ܒܙܰܒܢܶܗ. ܚܛܳܗܳܐ ܢܩܰܒܶܠ ܓܰܒܪܳܐ ܗܰܘ.</VERS>
      <VERS vnumber="14">ܘܟܰܕ݂ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܢܶܥܒܶܕ݂ ܦܶܨܚܳܐ ܠܡܳܪܝܳܐ. ܐܰܝܟ݂ ܦܽܘܩܕܳܢܳܐ ܕܦܶܨܚܳܐ. ܘܰܐܝܟ݂ ܕܺܝܢܰܘ̈ܗܝ ܗܳܟܰܢܳܐ ܢܶܥܒܶܕ݂. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܰܠܥܳܡܽܘܪܳܐ ܕܰܐܪܥܳܐ.</VERS>
      <VERS vnumber="15">ܘܰܒܝܰܘܡܳܐ ܕܩܳܡ ܡܰܫܟܢܳܐ. ܟܰܣܝܰܬ ܥܢܳܢܳܐ ܠܡܰܫܟܰܢܙܰܒܢܳܐ. ܘܠܰܐܦܰܝ̈ ܬܰܪܥܳܐ ܕܣܳܗܕܽܘܬ݂ܳܐ. ܘܰܒܪܰܡܫܳܐ ܗܰܘ ܗܘܳܐ ܗ̱ܘܳܐ ܥܰܠ ܡܰܫܟܢܳܐ. ܐܰܝܟ݂ ܚܶܙܘܳܐ ܕܢܽܘܪܳܐ ܥܕܰܡܳܐ ܠܨܰܦܪܳܐ.</VERS>
      <VERS vnumber="16">ܘܗܳܟܰܢܳܐ ܗܳܘܶܐ ܗܘܳܐ ܐܰܡܺܝܢܳܐܺܝܬ. ܘܰܥܢܳܢܳܐ ܡܟܰܣܝܳܐ ܗܘܳܬ݂ ܠܶܗ ܒܺܐܝܡܳܡܳܐ. ܘܚܶܙܘܳܐ ܕܢܽܘܪܳܐ ܒܠܺܠܝܳܐ.</VERS>
      <VERS vnumber="17">ܘܶܐܡܰܬ݂ܝ ܕܣܳܠܩܳܐ ܥܢܳܢܳܐ ܡܶܢ ܡܰܫܟܢܳܐ. ܒܳܬܰܪܟܶܢ ܫܳܩܠܺܝܢ ܒܢܰܝ̈ ܝܺܣܪܳܐܶܝܠ. ܘܒܰܐܬ݂ܪܳܐ ܕܫܳܪܝܳܐ ܒܶܗ ܥܢܳܢܳܐ. ܬܰܡܳܢ ܫܳܪܶܝܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="18">ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ ܒܢܰܝ̈ ܝܺܣܪܳܐܶܝܠ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܟܽܠܗܽܘܢ ܝܰܘ̈ܡܳܬ݂ܳܐ ܕܫܳܪܝܳܐ ܥܢܳܢܳܐ ܥܰܠ ܡܰܫܟܢܳܐ ܫܳܪܶܝܢ.</VERS>
      <VERS vnumber="19">ܘܡܳܐ ܕܡܰܓܪܳܐ ܥܢܳܢܳܐ ܥܰܠ ܡܰܫܟܢܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܢܳܛܪܺܝܢ ܒܢܰܝ̈ ܝܺܣܪܳܐܶܝܠ ܡܰܛܰܪܬܶܗ ܕܡܳܪܝܳܐ ܘܠܳܐ ܫܳܩܠܺܝܢ.</VERS>
      <VERS vnumber="20">ܘܺܐܝܬ݂ ܙܰܒܢܳܐ ܕܗܳܘܝܳܐ ܥܢܳܢܳܐ ܝܰܘ̈ܡܳܬ݂ܳܐ ܕܡܶܢܝܳܢܳܐ ܥܰܠ ܡܰܫܟܢܳܐ. ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ.</VERS>
      <VERS vnumber="21">ܘܺܐܝܬ݂ ܙܰܒܢܳܐ ܕܗܳܘܝܳܐ ܥܢܳܢܳܐ ܥܰܠ ܡܰܫܟܢܳܐ ܡܶܢ ܪܰܡܫܳܐ ܘܰܥܕܰܡܳܐ ܠܨܰܦܪܳܐ. ܘܣܳܠܩܳܐ ܥܢܳܢܳܐ ܒܨܰܦܪܳܐ ܘܫܳܩܠܺܝܢ. ܐܰܘ ܐܺܝܡܳܡܳܐ ܐܰܘ ܠܺܠܝܳܐ ܣܳܠܩܳܐ ܥܢܳܢܳܐ. ܘܫܳܩܠܺܝܢ.</VERS>
      <VERS vnumber="22">ܐܰܘ ܝܰܘ̈ܡܳܬ݂ܳܐ. ܐܰܘ ܝܰܖ̈ܚܶܐ. ܐܰܘ ܥܶܕܳܢ ܒܥܶܕܳܢ. ܟܡܳܐ ܕܡܰܓܪܳܐ ܥܢܳܢܳܐ ܠܡܶܫܪܳܐ ܥܰܠ ܡܰܫܟܢܳܐ. ܗܳܟܰܢܳܐ ܫܳܪܶܝܢ ܒܢܰܝ̈ ܝܺܣܪܳܐܶܝܠ ܘܠܳܐ ܫܳܩܠܺܝܢ. ܘܡܳܐ ܕܣܶܠܩܰܬ ܥܢܳܢܳܐ ܫܳܩܠܺܝܢ.</VERS>
      <VERS vnumber="23">ܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܪܶܝܢ. ܘܰܒܡܶܠܰܬ݂ ܦܽܘܡܶܗ ܕܡܳܪܝܳܐ ܫܳܩܠܺܝܢ. ܘܡܰܛܰܪܬܶܗ ܕܡܳܪܝܳܐ ܢܳܛܪܺܝܢ. ܐܰܝܟ݂ ܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܥܒܶܕ݂ ܠܳܟ݂ ܬܰܪܬܶܝܢ ܩܰܖ̈ܢܳܬܳܐ ܕܣܺܐܡܳܐ. ܕܢܶܣܟܬ݂ܳܐ ܥܒܶܕ݂ ܐܶܢܶܝܢ. ܘܢܶܗܘ̈ܝܳܢ ܠܳܟ݂ ܠܡܶܩܪܳܐ ܟܢܽܘܫܬܳܐ. ܘܰܠܡܰܫܩܳܠܽܘ ܡܰܫܪܺܝܬܳܐ.</VERS>
      <VERS vnumber="3">ܘܢܶܩܪܽܘܢ ܒܗܶܝܢ. ܘܢܶܬ݂ܘܰܥܕ݂ܽܘܢ ܠܘܳܬ݂ܳܟ݂ ܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="4">ܘܶܐܢ ܒܰܚܕ݂ܳܐ ܢܶܩܪܽܘܢ. ܢܶܬ݂ܘܰܥܕ݂ܽܘܢ ܠܘܳܬ݂ܳܟ݂ ܪܰܘܖ̈ܒܳܢܶܐ ܘܖ̈ܺܝܫܰܝ ܐܰܠܦ̈ܶܐ ܕܺܝܣܪܳܐܶܝܠ.</VERS>
      <VERS vnumber="5">ܘܰܢܝܰܒܒܽܘܢ ܒܩܰܪܢܳܐ. ܘܢܶܫܩ̈ܠܳܢ ܡܰܫܖ̈ܝܳܬܳܐ ܕܫܰܖ̈ܝܳܢ ܡܶܢ ܡܰܕܢܚܳܐ.</VERS>
      <VERS vnumber="6">ܘܰܢܝܰܒܒܽܘܢ ܒܩܰܪܢܳܐ ܕܬܰܪܬܶܝܢ. ܘܢܶܫܩ̈ܠܳܢ ܡܰܫܖ̈ܝܳܬܳܐ ܕܫܰܖ̈ܝܳܢ ܡܶܢ ܬܰܝܡܢܳܐ. ܒܩܰܪܢܳܐ ܢܶܩܪܽܘܢ ܒܡܰܫܩ̈ܠܳܢܰܝܗܽܘܢ.</VERS>
      <VERS vnumber="7">ܘܡܳܐ ܕܟ݂ܳܢܫܺܝܢ ܐܢ̱ܬܽܘܢ ܟܢܽܘܫܝܳܐ. ܗܘܰܝܬܽܘܢ ܩܳܪܶܝܢ ܘܠܳܐ ܡܝܰܒܒܺܝܢ.</VERS>
      <VERS vnumber="8">ܘܰܒܢܰܝ̈ ܐܰܗܪܽܘܢ ܟܳܗܢܳܐ ܢܶܩܪܽܘܢ ܒܩܰܖ̈ܢܳܬܳܐ. ܘܢܶܗܘ̈ܝܳܢ ܠܟܽܘܢ ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ.</VERS>
      <VERS vnumber="9">ܘܶܐܢ ܢܺܐܬܶܐ ܩܪܳܒܳܐ ܠܰܐܪܥܟܽܘܢ. ܥܰܠ ܐܳܠܽܘܨ̈ܶܐ ܕܳܐܠܨܺܝܢ ܠܟܽܘܢ ܝܰܒܶܒܘ ܒܩܰܖ̈ܢܳܬܳܐ ܘܬܶܬܕܰܟ݂ܪܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܬܶܬ݂ܦܰܨܽܘܢ ܡܶܢ ܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="10">ܘܰܒܝܰܘܡܳܐ ܕܚܰܕ݂ܘܰܬ݂ܟܽܘܢ ܘܰܕ݂ܪܺܝܫ ܝܰܖ̈ܚܰܝܟܽܘܢ ܘܰܕ݂ܥܺܐܕܰܝ̈ܟܽܘܢ. ܩܪܰܘ ܒܩܰܖ̈ܢܳܬܳܐ ܥܰܠ ܝܰܩܕܰܝ̈ܟܽܘܢ ܘܥܰܠ ܕܶܒܚܰܝ̈ܟܽܘܢ ܫܰܠ̈ܡܶܐ. ܘܢܶܗܘ̈ܝܳܢ ܠܟܽܘܢ ܠܕܽܘܟܪܳܢܳܐ ܩܕ݂ܳܡ ܐܰܠܳܗܟܽܘܢ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="11">ܘܰܗܘܳܐ ܒܰܫܢܰܬ݂ ܬܰܪܬܶܝܢ ܒܰܥܣܰܪܬܳܐ ܒܝܰܪܚܳܐ ܕܰܬܪܶܝܢ. ܣܶܠܩܰܬ ܥܢܳܢܳܐ ܡܶܢ ܡܰܫܟܢܳܐ ܕܣܳܗܕܽܘܬܳܐ.</VERS>
      <VERS vnumber="12">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܒܡܰܫܩܠܳܢܰܝ̈ܗܽܘܢ ܡܶܢ ܡܰܕܒܪܳܐ ܕܣܺܝܢܰܝ. ܘܰܫܪܳܬ ܥܢܳܢܳܐ ܒܡܰܕܒܪܳܐ ܕܦܳܪܳܢ.</VERS>
      <VERS vnumber="13">ܘܰܫܩܰܠܘ ܒܩܰܕ݂ܡܳܝܬܳܐ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
      <VERS vnumber="14">ܘܰܫܩܰܠ ܠܽܘܩܕ݂ܳܡ ܛܽܘܠܩܳܐ ܕܡܰܫܪܺܝܬܳܐ ܕܰܒܢܰܝ̈ ܝܺܗܽܘܕܳܐ. ܘܚܰܝܠܗܽܘܢ. ܘܪܰܒ ܚܰܝܠܳܐ ܢܶܚܫܽܘܢ ܒܰܪ ܥܰܡܺܝܢܳܕ݂ܳܒ.</VERS>
      <VERS vnumber="15">ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܐܺܝܣܳܟܳܪ. ܢܰܬ݂ܢܺܝܐܶܝܠ ܒܰܪ ܨܽܘܥܳܪ.</VERS>
      <VERS vnumber="16">ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܙܒܳܘܠܽܘܢ. ܐܶܠܝܰܒ ܒܰܪ ܚܰܠܽܘܢ.</VERS>
      <VERS vnumber="17">ܘܰܐܚܬ݂ܽܘܗܝ ܠܡܰܫܟܢܳܐ. ܘܰܫܩܰܠܘ ܒܢܰܝ̈ ܓܶܪܫܽܘܢ. ܘܰܒܢܰܝ̈ ܡܪܳܪܺܝ ܫܳܩ̈ܠܰܝ ܡܰܫܟܢܳܐ.</VERS>
      <VERS vnumber="18">ܘܰܫܩܰܠܘ ܛܽܘܠܩܳܐ ܕܡܰܫܪܺܝܬܳܐ ܕܪܽܘܒܺܝܠ. ܘܚܰܝܠܗܽܘܢ. ܘܪܰܒ ܚܰܝܠܳܐ ܐܶܠܺܝܨܽܘܪ ܒܰܪ ܫܰܕ݂ܐܽܘܪ.</VERS>
      <VERS vnumber="19">ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܫܶܡܥܽܘܢ. ܫܰܠܡܽܘܐܶܝܠ ܒܰܪ ܨܽܘܪܺܝܫܰܕܰܝ.</VERS>
      <VERS vnumber="20">ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܓܳܕ݂. ܐܶܠܝܳܐܣܳܦ ܒܰܪ ܪܥܽܘܐܶܝܠ.</VERS>
      <VERS vnumber="21">ܘܫܳܩܠܺܝܢ ܒܢܰܝ̈ ܩܳܗܳܬ݂ ܫܳܩ̈ܠܰܝ ܡܰܫܟܢܳܐ. ܘܰܡܩܺܝܡܺܝܢ ܠܶܗ ܠܡܰܫܟܢܳܐ ܥܰܕ݂ ܐܳܬܶܝܢ.</VERS>
      <VERS vnumber="22">ܘܰܫܩܰܠ ܛܽܘܠܩܳܐ ܕܡܰܫܪܺܝܬܳܐ ܕܰܐܦܪܶܝܡ ܠܚܰܝܠܗܽܘܢ. ܘܪܰܒ ܚܰܝܠܳܐ ܐܶܠܺܝܫܡܰܥ ܒܰܪ ܥܰܡܺܝܗܽܘܕ݂.</VERS>
      <VERS vnumber="23">ܘܪܰܒ ܚܰܝܠܳܐ ܕܫܰܒܛܳܐ ܕܰܡܢܰܫܶܐ. ܓܰܡܰܠܺܝܐܶܝܠ ܒܰܪ ܦܰܪܨܽܘܪ.</VERS>
      <VERS vnumber="24">ܘܪܰܒܚܰܝܠܳܐ ܕܫܰܒܛܳܐ ܕܒܶܢܝܳܡܶܝܢ. ܐܳܒܺܝܕܳܢ ܒܰܪ ܓܶܕܥܽܘܢܺܝ.</VERS>
      <VERS vnumber="25">ܘܰܫܩܰܠ ܛܽܘܠܩܳܐ ܕܡܰܫܪܺܝܬܳܐ ܕܰܒܢܰܝ̈ ܕܳܢ. ܘܰܡܟܰܢܶܫ ܠܟܽܠܗܶܝܢ ܡܰܫܖ̈ܝܳܬܳܐ ܘܰܠܚܰܝܠܗܶܝܢ. ܘܪܰܒ ܚܰܝܠܳܐ ܕܫܰܒܛܳܐ ܕܰܒܢܰܝ̈ ܕܳܢ. ܐܰܚܺܝܥܳܙܳܪ ܒܰܪ ܥܰܡܺܝܫܰܕܰܝ.</VERS>
      <VERS vnumber="26">ܘܪܰܒܚܰܝܠܳܐ ܕܫܰܒܛܳܐ ܕܳܐܫܺܝܪ. ܦܰܓܥܳܐܶܝܠ ܒܰܪ ܥܰܟ݂ܪܳܢ.</VERS>
      <VERS vnumber="27">ܘܪܰܒܚܰܝܠܳܐ ܕܫܰܒܛܳܐ ܕܢܰܦܬܳܠܺܝ. ܐܰܚܺܝܕܰܥ ܒܰܪ ܥܰܝܢܳܢ.</VERS>
      <VERS vnumber="28">ܗܳܠܶܝܢ ܡܰܫܩ̈ܠܳܢܶܐ ܕܰܒܢܰܝ̈ ܝܺܣܪܳܐܶܝܠ ܠܚܰܝ̈ܠܘܳܬ݂ܗܽܘܢ.</VERS>
      <VERS vnumber="29">ܘܶܐܡܰܪ ܡܽܘܫܶܐ ܠܚܽܘܒܳܒ. ܒܰܪ ܪܥܽܘܐܶܝܠ ܡܶܕܝܰܢܳܝܳܐ ܚܡܽܘܗܝ ܕܡܽܘܫܶܐ. ܫܳܩܠܺܝܢܰܢ ܠܰܐܬ݂ܪܳܐ ܕܶܐܡܰܪ ܡܳܪܝܳܐ ܠܶܗ ܐܶܬܶܠ ܠܟܽܘܢ. ܬܳܐ ܥܰܡܰܢ ܘܢܶܛܐܰܒ ܠܳܟ݂. ܡܶܛܽܠ ܕܡܳܪܝܳܐ ܡܰܠܶܠ ܛܳܒܬ݂ܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="30">ܘܶܐܡܰܪ ܠܶܗ ܠܳܐ ܐܳܙܶܠ ܐ̱ܢܳܐ. ܐܶܠܳܐ ܠܰܐܪܥܝ ܐܳܙܶܠ ܐ̱ܢܳܐ. ܠܰܐܝܟܳܐ ܕܺܝܠܺܝܕ݂ ܐ̱ܢܳܐ.</VERS>
      <VERS vnumber="31">ܐܶܡܰܪ ܠܶܗ ܡܽܘܫܶܐ ܠܳܐ ܬܶܫܒܩܰܢ. ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ ܒܶܝܬ݂ ܡܰܫܪܝܰܢ ܕܰܒܡܰܕܒܪܳܐ. ܘܗܳܘܶܐ ܐܰܢ̱ܬ ܠܰܢ ܥܰܝ̈ܢܶܐ.</VERS>
      <VERS vnumber="32">ܘܶܐܢ ܬܺܐܙܰܠ ܥܰܡܰܢ. ܡܶܢ ܗܳܝ ܛܳܒܬܳܐ ܕܡܰܛܐܶܒ ܠܰܢ ܡܳܪܝܳܐ. ܢܰܛܐܶܒ ܠܳܟ݂.</VERS>
      <VERS vnumber="33">ܘܰܫܩܰܠܘ ܡܶܢ ܛܽܘܪܶܗ ܕܡܳܪܝܳܐ ܡܰܪܕܶܐ ܬܠܳܬܳܐ ܝܰܘܡܺܝ̈ܢ. ܘܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܫܶܩܠܰܬ݂ ܡܶܢ ܩܕ݂ܳܡܝܗܽܘܢ ܡܰܪܕܶܐ ܝܰܘܡܳܐ ܚܰܕ݂. ܕܰܬܛܰܝܶܒ ܠܗܽܘܢ ܒܶܝܬ݂ ܡܰܫܪܝܳܐ.</VERS>
      <VERS vnumber="34">ܘܰܥܢܳܢܶܗ ܕܡܳܪܝܳܐ ܠܥܶܠ ܡܶܢܗܽܘܢ ܒܺܐܝܡܳܡܳܐ. ܡܳܐ ܕܫܳܩܠܺܝܢ ܡܶܢ ܡܰܫܪܺܝܬܳܐ.</VERS>
      <VERS vnumber="35">ܘܰܗܘܳܐ ܕܟܰܕ݂ ܫܶܩܠܰܬ݂ ܩܺܐܒܽܘܬܳܐ ܐܶܡܰܪ ܡܽܘܫܶܐ. ܩܽܘܡ ܡܳܪܝܳܐ. ܘܢܶܬܬܰܒܪܽܘܢ ܣܳܢܰܐܝ̈ܟ. ܘܢܶܥܪܩܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ.</VERS>
      <VERS vnumber="36">ܘܟܰܕ݂ ܫܪܳܬ݂ ܐܶܡܰܪ. ܐܶܬ݂ܦܰܢܝ ܡܳܪܝܳܐ ܥܰܠ ܖ̈ܶܒܘܳܬ݂ܳܐ. ܘܥܰܠ ܐܰܠܦ̈ܶܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܟܰܕ݂ ܪܛܶܢܘ ܗܘܰܘ ܥܰܡܳܐ. ܐܶܬ݂ܒܐܶܫ ܩܕ݂ܳܡ ܡܳܪܝܳܐ. ܘܰܫܡܰܥ ܡܳܪܝܳܐ ܘܶܐܬ݂ܚܰܡܰܬ݂ ܪܽܘܓܙܶܗ. ܘܣܶܦܰܬ݂ ܒܗܽܘܢ ܢܽܘܪܶܗ ܕܡܳܪܝܳܐ. ܘܶܐܟܰܠܬ݂ ܒܰܚܕܳܖ̈ܶܝܗ̇ ܕܡܰܫܪܺܝܬܳܐ.</VERS>
      <VERS vnumber="2">ܘܰܓܥܰܘ ܥܰܡܳܐ ܥܰܠ ܡܽܘܫܶܐ. ܘܨܰܠܺܝ ܡܽܘܫܶܐ ܩܕ݂ܳܡ ܡܳܪܝܳܐ. ܘܫܶܠܝܰܬ݂ ܢܽܘܪܳܐ.</VERS>
      <VERS vnumber="3">ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܝܰܩܕ݂ܳܢܳܐ. ܡܶܛܽܠ ܕܣܶܦܰܬ݂ ܒܗܽܘܢ ܢܽܘܪܶܗ ܕܡܳܪܝܳܐ.</VERS>
      <VERS vnumber="4">ܘܚܰܠܽܘܛܳܐ ܕܺܐܝܬ݂ ܗܘܰܘ ܒܰܝܢܳܬ݂ܗܽܘܢ ܪܰܓܘ ܪܶܓܬ݂ܳܐ. ܘܰܗܦܰܟ݂ܘ ܐܰܒܟܺܝܘ ܐܳܦ ܠܰܒܢܰܝ̈ ܝܺܣܪܳܐܶܝܠ. ܘܳܐܡܪܺܝܢ. ܡܰܢ ܕܶܝܢ ܐܰܘܟܠܰܢ ܒܶܣܪܳܐ.</VERS>
      <VERS vnumber="5">ܐܶܬܕܟܰܪܢ ܢܽܘ̈ܢܶܐ ܕܳܐܟܠܺܝܢ ܗܘܰܝܢ ܒܡܶܨܪܶܝܢ ܡܰܓܳܢ. ܘܰܩܛܰܝ̈ܳܐ ܘܦܰܛܺܝܚ̈ܶܐ ܘܟܰܖ̈ܳܬܳܐ. ܘܒܶܨ̈ܠܶܐ. ܘܬ݂ܽܘܡܳܐ.</VERS>
      <VERS vnumber="6">ܘܗܳܫܳܐ ܗܳܐ ܢܰܚܒܳܐ ܢܰܦܫܰܢ. ܘܠܰܝܬ ܡܶܕܶܡ. ܐܶܠܳܐ ܐܶܢ ܗܳܢܳܐ ܡܰܢܢܳܐ ܕܰܩܕ݂ܳܡ ܥܰܝ̈ܢܰܝܢ.</VERS>
      <VERS vnumber="7">ܘܡܰܢܢܳܐ ܐܰܝܟ݂ ܙܰܪܥܳܐ ܗܘܳܐ ܕܟܽܘܣܒܰܪܬܳܐ. ܘܥܰܝܢܶܗ ܐܰܝܟ݂ ܥܰܝܢܳܐ ܕܒܶܪܽܘܠܚܳܐ.</VERS>
      <VERS vnumber="8">ܘܡܶܬ݂ܟܰܪܟܺܝܢ ܥܰܡܳܐ ܘܠܳܩܛܺܝܢ ܠܶܗ. ܘܛܳܚܢܺܝܢ ܠܶܗ ܒܪܰܚܝܳܐ. ܘܕܳܩܺܝܢ ܠܶܗ ܒܰܡܕ݂ܳܟܬ݂ܳܐ ܘܰܡܒܰܫܠܺܝܢ ܠܶܗ ܒܩܶܕ݂ܪܳܐ. ܘܥܳܒܕܺܝܢ ܡܶܢܶܗ ܪܰܥܦܳܐ. ܘܗܳܘܶܐ ܛܰܥܡܶܗ ܐܰܝܟ݂ ܛܰܥܡܳܐ ܕܠܺܝܫ ܒܡܶܫܚܳܐ.</VERS>
      <VERS vnumber="9">ܘܡܳܐ ܕܢܳܚܶܬ݂ ܛܰܠܳܐ ܥܰܠ ܡܰܫܪܺܝܬܳܐ ܒܠܺܠܝܳܐ. ܢܳܚܶܬ݂ ܥܠܰܘܗܝ ܡܰܢܢܳܐ.</VERS>
      <VERS vnumber="10">ܘܰܫܡܰܥ ܡܽܘܫܶܐ ܠܥܰܡܳܐ ܟܰܕ݂ ܒܳܟܶܝܢ ܒܫܰܖ̈ܒܳܬ݂ܗܽܘܢ. ܐ̱ܢܳܫ ܒܰܬ݂ܪܰܥ ܡܰܫܟܢܶܗ. ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ. ܘܳܐܦ ܒܥܰܝܢܰܘ̈ܗܝ ܕܡܽܘܫܶܐ ܐܶܬ݂ܒܐܶܫ.</VERS>
      <VERS vnumber="11">ܘܶܐܡܰܪ ܡܽܘܫܶܐ ܠܡܳܪܝܳܐ. ܡܳܪܝ. ܠܡܳܢܳܐ ܐܰܒܐܶܫܬ ܠܥܰܒܕܳܟ݂. ܘܰܠܡܳܢܳܐ ܠܳܐ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܕܰܐܪܡܺܝܬܳܝܗܝ ܥܠܰܝ ܟܽܠܶܗ ܛܰܥܢܶܗ ܕܥܰܡܳܐ ܗܳܢܳܐ.</VERS>
      <VERS vnumber="12">ܕܰܠܡܳܐ ܐܶܢܳܐ ܒܛܶܢܬܶܗ ܠܗܳܢܳܐ ܟܽܠܶܗ ܥܰܡܳܐ ܐܰܘ ܕܰܠܡܳܐ ܐܶܢܳܐ ܝܺܠܶܕܬܶܗ. ܕܳܐܡܰܪ ܐܰܢ̱ܬ ܠܺܝ ܫܰܩܠܳܝܗܝ ܒܥܽܘܒܳܟ݂ ܐܰܝܟ݂ ܕܰܡܫܰܩܶܠ ܡܪܰܒܝܳܢܳܐ ܠܝܳܠܽܘܕܳܐ. ܠܰܐܪܥܳܐ ܕܺܝܡܰܝܬ ܠܰܐܒܳܗܰܝ̈ܗܽܘܢ.</VERS>
      <VERS vnumber="13">ܐܰܝܡܶܟܳܐ ܠܺܝ ܒܶܣܪܳܐ ܕܶܐܬܶܠ ܠܗܳܢܳܐ ܟܽܠܶܗ ܥܰܡܳܐ. ܕܒܳܟܶܝܢ ܥܠܰܝ. ܘܳܐܡܪܺܝܢ. ܗܰܒ ܠܰܢ ܒܶܣܪܳܐ ܕܢܶܐܟܽܘܠ.</VERS>
      <VERS vnumber="14">ܠܳܐ ܡܶܫܟܰܚ ܐ̱ܢܳܐ ܕܶܐܣܰܝܒܰܪ ܒܰܠܚܽܘܕܰܝ ܠܗܳܢܳܐ ܟܽܠܶܗ ܥܰܡܳܐ. ܡܶܛܽܠ ܕܥܰܫܺܝܢ ܗ̱ܘ ܡܶܢܝ.</VERS>
      <VERS vnumber="15">ܐܶܢ ܗܳܟܰܢܳܐ ܥܳܒܶܕ݂ ܐܰܢ̱ܬ ܠܺܝ. ܩܛܽܘܠܰܝܢܝ ܡܶܩܛܰܠ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܘܠܳܐ ܐܶܚܙܶܐ ܒܒܺܝܫܬܝ.</VERS>
      <VERS vnumber="16">ܘܶܐܡܰܪ ܡܳܪܝܳܐ ܠܡܽܘܫܶܐ. ܟܰܢܶܫ ܠܺܝ ܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܺܝܣܪܳܐܶܝܠ. ܐܰܝܠܶܝܢ ܕܝܳܕܰܥ ܐܰܢ̱ܬ ܕܗܶܢܽܘܢ ܐܶܢܽܘܢ ܖ̈ܺܝܫܰܘܗܝ ܕܥܰܡܳܐ ܘܣܳܦܖ̈ܰܘܗܝ. ܘܰܕ݂ܒܰܪ ܐܶܢܽܘܢ ܠܡܰܫܟܰܢ ܙܰܒܢܳܐ. ܘܢܶܬܛܰܝܒܽܘܢ ܬܰܡܳܢ ܥܰܡܳܟ݂.</VERS>
      <VERS vnumber="17">ܘܶܐܚܽܘܬ݂ ܘܶܐܡܰܠܶܠ ܥܰܡܳܟ݂ ܬܰܡܳܢ. ܘܶܐܒܨܽܘܪ ܡܶܢ ܪܽܘܚܳܐ ܕܰܥܠܰܝܟ ܘܶܐܣܺܝܡ ܥܠܰܝܗܽܘܢ. ܘܢܶܫܩܠܽܘܢ ܥܰܡܳܟ݂ ܒܛܰܥܢܶܗ ܕܥܰܡܳܐ ܗܳܢܳܐ. ܘܠܳܐ ܬܶܫܩܽܘܠ ܐܰܢ̱ܬ ܒܰܠܚܽܘܕܰܝܟ.</VERS>
      <VERS vnumber="18">ܘܶܐܡܰܪ ܡܽܘܫܶܐ ܠܥܰܡܳܐ. ܐܶܬ݂ܩܰܕܰܫܘ ܡܚܳܪ ܕܬܶܐܟܠܽܘܢ ܒܶܣܪܳܐ. ܡܶܛܽܠ ܕܰܒܟܰܝܬܽܘܢ ܩܕ݂ܳܡ ܡܳܪܝܳܐ ܘܶܐܡܰܪܬܽܘܢ. ܡܰܢ ܕܶܝܢ ܐܰܘܟܠܰܢ ܒܶܣܪܳܐ. ܡܶܛܽܠ ܕܛܳܒ ܗܘܳܐ ܠܰܢ ܒܡܶܨܪܶܝܢ. ܘܢܶܬܶܠ ܠܟܽܘܢ ܡܳܪܝܳܐ ܒܶܣܪܳܐ ܕܬܶܐܟܠܽܘܢ.</VERS>
      <VERS vnumber="19">ܠܳܐ ܚܰܕ݂ ܝܽܘܡ ܬܶܐܟܠܽܘܢܶܗ. ܘܠܳܐ ܬܪܶܝܢ ܝܰܘܡܺܝ̈ܢ. ܘܠܳܐ ܚܰܡܫܳܐ ܝܰܘܡܺܝ̈ܢ. ܘܳܐܦܠܳܐ ܥܶܣܪܳܐ ܝܰܘܡܺܝ̈ܢ. ܘܠܳܐ ܥܶܣܪܺܝܢ ܝܰܘܡܺܝ̈ܢ.</VERS>
      <VERS vnumber="20">ܥܕܰܡܳܐ ܠܺܝܪܰܚ ܝܰܘܡܺܝ̈ܢ ܬܶܐܟܠܽܘܢܶܗ. ܥܕܰܡܳܐ ܕܢܶܦܽܘܩ ܡܶܢ ܢܚܺܝܖ̈ܰܝܟܽܘܢ ܘܬܶܗܘܶܐ ܠܟܽܘܢ ܐܰܦܬܳܪܳܐ ܥܰܠ ܕܰܐܣܠܺܝܬܽܘܢ ܠܡܳܪܝܳܐ ܕܰܒܟܽܘܢ. ܘܰܒܟܰܝܬܽܘܢ ܩܕ݂ܳܡ ܡܳܪܝܳܐ ܘܶܐܡܰܪܬܽܘܢ. ܠܡܳܢܳܐ ܓܶܝܪ ܢܦܰܩܢ ܡܶܢ ܡܶܨܪܶܝܢ.</VERS>
      <VERS vnumber="21">ܘܶܐܡܰܪ ܡܽܘܫܶܐ ܩܕ݂ܳܡ ܡܳܪܝܳܐ. ܫܶܬܡܳܐܐ ܐܰܠܦܺܝ̈ܢ ܓܰܒܪܳܐ ܖ̈ܶܓܠܳܝܶܐ. ܥܰܡܳܐ ܕܶܐܢܳܐ ܒܰܝܢܳܬ݂ܗܽܘܢ. ܘܰܐܢ̱ܬ ܐܶܡܰܪܬ ܕܒܶܣܪܳܐ ܐܶܬܶܠ ܠܗܽܘܢ. ܘܢܶܐܟܠܽܘܢ ܝܺܪܰܚ ܝܰܘܡܺܝ̈ܢ.</VERS>
      <VERS vnumber="22">ܐܶܢ ܥܳܢ̈ܳܐ ܘܬܰܘܖ̈ܶܐ ܡܶܬ݂ܢܰܟ݂ܣܺܝܢ ܠܗܽܘܢ. ܡܳܢܳܐ ܥܳܒܕܺܝܢ ܠܗܽܘܢ. ܘܶܐܢ ܟܽܠܗܽܘܢ ܢܽܘ̈ܢܶܐ ܕܝܰܡܳܐ ܡܶܬܬܨܺܝܕ݂ܺܝܢ ܠܗܽܘܢ. ܠܰܐܝܟܳܐ ܡܡܰܠܶܝܢ ܠܗܽܘܢ.</VERS>
      <VERS vnumber="23">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܺܝܕ݂ܶܗ ܕܡܳܪܝܳܐ ܡܡܰܠܝܳܐ. ܗܳܫܳܐ ܬܶܚܙܶܐ ܐܶܢ ܗܳܘܝܳܐ ܡܶܠܰܬ݂ܝ ܐܰܘ ܠܳܐ.</VERS>
      <VERS vnumber="24">ܘܰܢܦܰܩ ܡܽܘܫܶܐ. ܘܶܐܡܰܪ ܠܥܰܡܳܐ ܦܶܬܓܳܡܰܘ̈ܗܝ ܕܡܳܪܝܳܐ. ܘܟܰܢܶܫ ܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܥܰܡܳܐ. ܘܰܐܩܺܝܡ ܐܶܢܽܘܢ ܚܕܳܖ̈ܰܘܗܝ ܕܡܰܫܟܢܳܐ.</VERS>
      <VERS vnumber="25">ܘܰܢܚܶܬ݂ ܡܳܪܝܳܐ ܒܰܥܢܳܢܳܐ. ܘܡܰܠܶܠ ܥܰܡܶܗ. ܘܒܰܨܰܪ ܡܶܢ ܪܽܘܚܳܐ ܕܰܥܠܰܘܗܝ. ܘܝܰܗܒ ܥܰܠ ܫܰܒܥܺܝܢ ܓܰܒܖ̈ܺܝܢ ܣܳܒ̈ܶܐ. ܘܟܰܕ݂ ܫܪܳܬ݂ ܥܠܰܝܗܽܘܢ ܪܽܘܚܳܐ. ܐܶܬ݂ܢܰܒܺܝܘ ܘܠܳܐ ܐܰܘܣܶܦܘ.</VERS>
      <VERS vnumber="26">ܘܶܐܫܬܚܰܪܘ ܬܪܶܝܢ ܓܰܒܖ̈ܺܝܢ ܒܡܰܫܪܺܝܬܳܐ. ܫܡܶܗ ܕܚܰܕ݂ ܐܶܠܕ݂ܳܕ݂. ܘܰܫܡܶܗ ܕܰܐ̱ܚܪܺܢܳܐ ܡܺܝܕ݂ܳܕ݂. ܘܰܫܪܳܬ݂ ܥܠܰܝܗܽܘܢ ܪܽܘܚܳܐ. ܘܳܐܦ ܗܶܢܽܘܢ ܟܬܺܝܒܺܝܢ ܗܘܰܘ. ܘܠܳܐ ܐܶܬ݂ܰܘ ܠܡܰܫܟܢܳܐ. ܘܶܐܬ݂ܢܰܒܺܝܘ ܒܡܰܫܪܺܝܬܳܐ.</VERS>
      <VERS vnumber="27">ܘܰܪܗܶܛ ܥܠܰܝܡܳܐ ܘܚܰܘܺܝ ܠܡܽܘܫܶܐ. ܘܶܐܡܰܪ ܠܶܗ. ܐܶܠܕ݂ܳܕ݂ ܘܡܺܝܕ݂ܳܕ݂ ܗܳܐ ܡܶܬ݂ܢܰܒܶܝܢ ܒܡܰܫܪܺܝܬܳܐ.</VERS>
      <VERS vnumber="28">ܘܰܥܢܳܐ ܗܽܘܫܳܥ ܒܰܪܢܽܘܢ. ܡܫܰܡܫܳܢܶܗ ܕܡܽܘܫܶܐ ܡܶܢ ܛܰܠܝܽܘܬܶܗ. ܘܶܐܡܰܪ ܠܶܗ. ܡܳܪܝ ܡܽܘܫܶܐ ܟܠܺܝ ܐܶܢܽܘܢ.</VERS>
      <VERS vnumber="29">ܐܶܡܰܪ ܠܶܗ ܡܽܘܫܶܐ ܠܳܐ ܬܰܛܢܰܢܝ. ܡܰܢ ܕܶܝܢ ܥ̣ܒܰܕ݂ ܟܽܠܶܗ ܥܰܡܶܗ ܕܡܳܪܝܳܐ ܢܒܺܝ̈ܶܐ. ܡܶܛܽܠ ܕܝܰܗܒ ܡܳܪܝܳܐ ܪܽܘܚܶܗ ܥܠܰܝܗܽܘܢ.</VERS>
      <VERS vnumber="30">ܘܥܰܠ ܡܽܘܫܶܐ ܠܡܰܫܪܺܝܬܳܐ ܗܽܘ ܘܣܳܒ̈ܶܐ. ܕܺܝܣܪܳܐܶܝܠ.</VERS>
      <VERS vnumber="31">ܘܪܽܘܚܳܐ ܫܶܩܠܰܬ݂ ܡܶܢ ܩܕ݂ܳܡ ܡܳܪܝܳܐ. ܘܰܐܣܩܰܬ݂ ܣܰܠܘܰܝ ܡܶܢ ܝܰܡܳܐ. ܘܰܐܪܡܝܰܬ݂ ܥܰܠ ܡܰܫܪܺܝܬܳܐ. ܡܰܪܕܶܐ ܝܰܘܡܳܐ ܠܟ݂ܳܐ. ܘܡܰܪܕܶܐ ܝܰܘܡܳܐ ܠܟ݂ܳܐ. ܚܕ݂ܳܖ̈ܶܝܗ̇ ܕܡܰܫܪܺܝܬܳܐ. ܘܰܐܝܟ݂ ܬܰܪܬܶܝܢ ܐܰܡܺܝ̈ܢ ܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="32">ܘܩܳܡ ܥܰܡܳܐ ܟܽܠܶܗ ܐܺܝܡܳܡܳܐ ܗܰܘ. ܘܟܽܠܶܗ ܠܺܠܝܳܐ. ܘܟܽܠܶܗ ܐܺܝܡܳܡܳܐ ܕܒܳܬܪܶܗ. ܘܟܰܢܫܽܘܗ̇ ܠܣܰܠܘܰܝ. ܐܰܝܢܳܐ ܕܰܐܙܥܰܪ ܟܰܢܶܫ ܥܶܣܪܳܐ ܟܖ̈ܰܘܳܢ. ܘܰܫܛܰܚܘ ܠܗܽܘܢ ܡܰܫܛ̈ܚܶܐ ܚܕ݂ܳܖ̈ܶܝܗ̇ ܕܡܰܫܪܺܝܬܳܐ.</VERS>
      <VERS vnumber="33">ܒܶܣܪܳܐ ܥܕܰܟܺܝܠ ܒܶܝܬ݂ ܫܶܢܰܝ̈ܗܽܘܢ. ܘܥܰܕ݂ܠܳܐ ܥ̣ܒܰܪ ܬܩܶܦ ܪܽܘܓܙܶܗ ܕܡܳܪܝܳܐ ܥܰܠ ܥܰܡܳܐ. ܘܰܡ̣ܚܳܐ ܡܳܪܝܳܐ ܒܥܰܡܳܐ ܡܚܽܘܬ݂ܳܐ ܕܛܳܒ ܪܰܒܳܐ.</VERS>
      <VERS vnumber="34">ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܩܰܒܖ̈ܶܐ ܕܪܶܓܬ݂ܳܐ. ܡܶܛܽܠ ܕܬܰܡܳܢ ܩܒܰܪܘ ܠܥܰܡܳܐ ܕܪܰܓܘ ܪܶܓܬ݂ܳܐ.</VERS>
      <VERS vnumber="35">ܘܡܶܢ ܩܰܒܖ̈ܶܐ ܕܪܶܓܬ݂ܳܐ ܫܩܰܠܘ ܥܰܡܳܐ ܠܚܶܨܪܽܘܬ݂. ܘܰܗܘܰܘ ܒܚܶܨܪܽܘܬ݂.</VERS>
    </CHAPTER>
    <CHAPTER cnumber="12">
      <VERS vnumber="1">ܘܡܰܠܠܰܬ݂ ܡܰܪܝܰܡ ܘܰܐܗܪܽܘܢ ܒܡܽܘܫܶܐ. ܥܰܠ ܨܒܽܘܬ݂ܳܐ ܕܰܐܢ̱ܬܬ݂ܳܐ ܟܽܘܫܳܝܬܳܐ ܕܰܢܣܰܒ. ܡܶܛܽܠ ܕܰܐܢ̱ܬܬ݂ܳܐ ܟܽܘܫܳܝܬܳܐ ܢܣܰܒ.</VERS>
      <VERS vnumber="2">ܘܳܐܡܪܺܝܢ. ܕܰܠܡܳܐ ܥܰܡ ܡܽܘܫܶܐ ܗܽܘ ܒܰܠܚܽܘܕ݂ ܡܰܠܶܠ ܡܳܪܝܳܐ. ܗܳܐ ܐܳܦ ܥܰܡܰܢ ܡܰܠܶܠ. ܘܰܫܡܰܥ ܡܳܪܝܳܐ.</VERS>
      <VERS vnumber="3">ܘܓܰܒܪܳܐ ܡܽܘܫܶܐ ܡܰܟܺܝܟ݂ ܗܘܳܐ ܛܳܒ ܡܶܢ ܟܽܠܗܽܘܢ ܒܢܰܝ̈ܢܳܫܳܐ ܕܥܰܠ ܐܰܪܥܳܐ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܡܶܢ ܫܶܠܝܳܐ ܠܡܽܘܫܶܐ. ܘܠܰܐܗܪܽܘܢ. ܘܰܠܡܰܪܰܝܡ. ܦܽܘܩܘ ܬܠܳܬܰܝ̈ܟܽܘܢ ܠܡܰܫܟܰܢܙܰܒܢܳܐ. ܘܰܢܦܰܩܘ ܬܠܳܬܰܝ̈ܗܽܘܢ.</VERS>
      <VERS vnumber="5">ܘܰܢܚܶܬ݂ ܡܳܪܝܳܐ ܒܥܰܡܽܘܕܳܐ ܕܰܥܢܳܢܳܐ. ܘܩܳܡ ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܰܩܪܳܐ ܠܰܐܗܪܽܘܢ ܘܰܠܡܰܪܝܰܡ. ܘܰܢܦܰܩܘ ܬܖ̈ܰܝܗܽܘܢ.</VERS>
      <VERS vnumber="6">ܘܶܐܡܰܪ ܠܗܽܘܢ ܡܳܪܝܳܐ. ܫܡܰܥܘ ܗܳܫܳܐ ܦܶܬ݂ܓܳܡܰܝ̈. ܐܶܢ ܬܶܗܘܶܐ ܢܒܺܝܽܘܬ݂ܟܽܘܢ. ܐܶܢܳܐ ܡܳܪܝܳܐ ܒܚܶܙܘܳܐ ܡܶܬ݂ܓܠܶܐ ܐ̱ܢܳܐ ܥܠܰܝܟܽܘܢ. ܘܰܒܚܶܠܡܳܐ ܡܡܰܠܶܠ ܐ̱ܢܳܐ ܥܰܡܟܽܘܢ.</VERS>
      <VERS vnumber="7">ܠܳܐ ܗܘܳܐ ܗܳܟܰܢܳܐ ܥܰܒܕܝ ܡܽܘܫܶܐ. ܐܶܠܳܐ ܒܟܽܠܶܗ ܒܰܝܬܝ ܡܗܰܝܡܰܢ ܗ̱ܘ.</VERS>
      <VERS vnumber="8">ܡܶܢ ܦܽܘܡ ܠܦܽܘܡ ܡܡܰܠܶܠ ܐ̱ܢܳܐ ܥܰܡܶܗ. ܒܚܶܙܘܳܐ ܘܠܳܐ ܒܰܕ݂ܡܽܘܬ݂ܳܐ. ܘܫܽܘܒܚܶܗ ܕܡܳܪܝܳܐ ܚܙܳܐ. ܡܶܛܽܠ ܡܳܢܳܐ ܠܳܐ ܕܚܶܠܬܽܘܢ ܠܰܡܡܰܠܳܠܽܘ ܒܥܰܒܕܝ ܡܽܘܫܶܐ.</VERS>
      <VERS vnumber="9">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܗܽܘܢ. ܘܶܐܙܰܠ.</VERS>
      <VERS vnumber="10">ܘܰܥܢܳܢܳܐ ܦܶܪܩܰܬ݂ ܡܶܢ ܡܰܫܟܢܳܐ. ܘܗܳܐ ܡܰܪܝܰܡ ܓܶܪܒܰܬ݂ ܐܰܝܟ݂ ܬܰܠܓܳܐ. ܘܶܐܬ݂ܦܢܺܝ ܐܰܗܪܽܘܢ ܠܘܳܬ݂ ܡܰܪܝܰܡ. ܘܰܚܙܳܐ ܕܓܶܪܒܰܬ݂.</VERS>
      <VERS vnumber="11">ܘܶܐܡܰܪ ܐܰܗܪܽܘܢ ܠܡܽܘܫܶܐ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܠܳܐ ܬܶܚܫܽܘܒ ܥܠܰܝܢ ܚܛܳܗܳܐ. ܥܰܠ ܕܰܐܣܟܶܠܢ. ܘܥܰܠ ܕܰܚܛܰܝܢ.</VERS>
      <VERS vnumber="12">ܘܠܳܐ ܢܶܗܘܶܐ ܐܰܝܟ݂ ܡܺܝܬ݂ܳܐ ܕܰܢܦܰܩ ܡܶܢ ܟܰܪܣܳܗ̇ ܕܶܐܡܶܗ. ܘܰܐܟ݂ܺܝܠ ܦܶܠܓܶܗ ܕܒܶܣܪܶܗ.</VERS>
      <VERS vnumber="13">ܘܰܓܥܳܐ ܡܽܘܫܶܐ ܠܘܳܬ݂ ܡܳܪܝܳܐ. ܘܶܐܡܰܪ. ܒܒܳܥܽܘ ܐܰ‌ܠܳܗܳܐ ܐܰܣܳܗ̇.</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܶܠܽܘ ܐܰܒܽܘܗܝ ܡܶܪܰܩ ܪܰܩ ܒܰܐܦܶܝ̈ܗ̇. ܘܳܠܶܐ ܗܘܳܐ ܠܳܗ̇ ܕܬܶܒܗܰܬ݂ ܫܰܒܥܳܐ ܝܰܘܡܺܝ̈ܢ. ܬܶܬܶܒ ܫܰܒܥܳܐ ܝܰܘܡܺܝ̈ܢ ܠܒܰܪ ܡܶܢ ܡܰܫܪܺܝܬܳܐ. ܘܗܳܝܕܶܝܢ ܬܶܥܽܘܠ.</VERS>
      <VERS vnumber="15">ܘܝܶܬ݂ܒܰܬ݂ ܡܰܪܝܰܡ ܠܒܰܪ ܡܶܢ ܡܰܫܪܺܝܬܳܐ ܫܰܒܥܳܐ ܝܰܘܡܺܝ̈ܢ. ܘܥܰܡܳܐ ܠܳܐ ܫܩܰܠܘ ܥܕܰܡܳܐ ܕܥܶܠܰܬ݂ ܡܰܪܝܰܡ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܗܳܝܕܶܝܢ ܫܩܰܠܘ ܥܰܡܳܐ ܡܶܢ ܚܶܨܪܽܘܬ݂. ܘܰܫܪܰܘ ܒܡܰܕܒܪܳܐ ܕܦܳܪܳܢ.</VERS>
      <VERS vnumber="2">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="3">ܫܰܕܰܪ ܓܰܒܖ̈ܶܐ ܕܢܶܓܫܽܘܢ ܐܰܪܥܳܐ ܕܰܟ݂ܢܰܥܢ. ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ ܕܰܐܒܳܗܰܘ̈ܗܝ ܫܰܕܰܪ. ܟܽܠ ܪܺܝܫܐ ܕܺܐܝܬ݂ ܒܗܽܘܢ.</VERS>
      <VERS vnumber="4">ܘܫܰܕܰܪ ܐܶܢܽܘܢ ܡܽܘܫܶܐ ܡܶܢ ܡܰܕܒܪܳܐ ܕܦܳܪܳܢ. ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܟܽܠܗܽܘܢ ܓܰܒܖ̈ܶܐ ܖ̈ܺܝܫܶܐ ܐܶܢܽܘܢ ܕܺܝܣܪܳܐܶܝܠ.</VERS>
      <VERS vnumber="5">ܘܗܳܠܶܝܢ ܫܡܳܗܰܝ̈ܗܽܘܢ. ܡܶܢ ܫܰܒܛܳܐ ܕܪܽܘܒܺܝܠ. ܫܳܡܽܘܥ ܒܰܪ ܙܰܟܽܘܪ.</VERS>
      <VERS vnumber="6">ܡܶܢ ܫܰܒܛܳܐ ܕܫܶܡܥܽܘܢ. ܫܳܦܳܛ ܒܰܪ ܚܰܕܺܝ.</VERS>
      <VERS vnumber="7">ܡܶܢ ܫܰܒܛܳܐ ܕܺܝܺܗܽܘܕܳܐ. ܟܳܠܳܒ ܒܰܪ ܝܽܘܦܢܳܐ.</VERS>
      <VERS vnumber="8">ܡܶܢ ܫܰܒܛܳܐ ܕܺܐܝܣܳܟܳܪ. ܢܳܓܳܐܶܝܠ ܒܰܪ ܝܰܘܣܶܦ.</VERS>
      <VERS vnumber="9">ܡܶܢ ܫܰܒܛܳܐ ܕܰܐܦܪܶܝܡ. ܗܽܘܫܳܥ ܒܰܪܢܽܘܢ.</VERS>
      <VERS vnumber="10">ܡܶܢ ܫܰܒܛܳܐ ܕܒܶܢܝܳܡܶܝܢ. ܦܰܠܛܺܝ ܒܰܪ ܕܰܦܽܘ.</VERS>
      <VERS vnumber="11">ܡܶܢ ܫܰܒܛܳܐ ܕܰܙܒܳܘܠܽܘܢ. ܓܰܕܝܳܐܶܝܠ ܒܰܪ ܣܽܘܪܺܝ.</VERS>
      <VERS vnumber="12">ܡܶܢ ܫܰܒܛܳܐ ܕܝܰܘܣܶܦ. ܡܶܢ ܫܰܒܛܳܐ ܕܰܡܢܰܫܶܐ. ܓܰܕܺܝ ܒܰܪ ܣܽܘܣܺܝ.</VERS>
      <VERS vnumber="13">ܡܶܢ ܫܰܒܛܳܐ ܕܕ݂ܳܢ. ܓܰܡܰܠܺܝܐܶܝܠ ܒܰܪ ܓܰܡܠܺܝ.</VERS>
      <VERS vnumber="14">ܡܶܢ ܫܰܒܛܳܐ ܕܳܐܫܺܝܪ. ܣܳܬ݂ܽܘܪ ܒܰܪ ܡܰܠܟܺܝܠ.</VERS>
      <VERS vnumber="15">ܡܶܢ ܫܰܒܛܳܐ ܕܢܰܦܬܳܠܺܝ. ܢܰܚܒܺܝ ܒܰܪ ܘܰܦܣܺܝ.</VERS>
      <VERS vnumber="16">ܡܶܢ ܫܰܒܛܳܐ ܕܓܳܕ݂. ܓܽܘܐܶܝܠ ܒܰܪ ܡܰܟ݂ܺܝܪ.</VERS>
      <VERS vnumber="17">ܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܫܰܕܰܪ ܡܽܘܫܶܐ ܠܡܶܓܰܫ ܐܰܪܥܳܐ. ܘܰܩܪܳܐ ܡܽܘܫܶܐ ܠܗܽܘܫܳܥ ܒܰܪܢܽܘܢ ܝܶܫܽܘܥ.</VERS>
      <VERS vnumber="18">ܘܫܰܕܰܪ ܐܶܢܽܘܢ ܡܽܘܫܶܐ ܠܡܶܓܰܫ ܐܰܪܥܳܐ ܕܰܟ݂ܢܰܥܢ. ܘܶܐܡܰܪ ܠܗܽܘܢ. ܣܰܩܘ ܗܳܟܰܢܳܐ ܠܬܰܝܡܢܳܐ. ܘܣܰܩܘ ܠܛܽܘܪܳܐ.</VERS>
      <VERS vnumber="19">ܘܰܚܙܰܘ ܠܰܐܪܥܳܐ ܡܳܢܳܐ ܗ̱ܝ. ܘܰܠܥܰܡܳܐ ܕܝܳܬ݂ܒܺܝܢ ܒܳܗ̇. ܐܶܢ ܥܰܫܺܝܢ ܗܽܘ ܐܰܘ ܚܰܠܳܫ. ܐܰܘ ܙܥܽܘܪ ܗܽܘ ܐܰܘ ܣܰܓܺܝ.</VERS>
      <VERS vnumber="20">ܘܡܳܢܳܐ ܗ̱ܝ ܐܰܪܥܳܐ ܕܝܳܬܒܺܝܢ ܒܳܗ̇. ܐܶܢ ܫܰܡܺܝܢܳܐ ܗ̱ܝ. ܐܰܘ ܐܺܝܬ݂ ܒܳܗ̇ ܐܺܝ̈ܠܳܢܶܐ ܐܰܘ ܠܳܐ.</VERS>
      <VERS vnumber="21">ܘܶܐܬ݂ܚܰܝܰܠܘ ܘܣܰܒܘ ܡܶܢ ܦܺܐܖ̈ܶܐ ܕܰܐܪܥܳܐ. ܘܝܰܘ̈ܡܳܬ݂ܳܐ ܝܰܘ̈ܡܰܝ ܒܰܟܳܖ̈ܶܐ ܕܥܶܢ̈ܒܶܐ.</VERS>
      <VERS vnumber="22">ܘܰܣܠܶܩܘ ܘܓܰܫܽܘܗ̇ ܠܰܐܪܥܳܐ ܡܶܢ ܡܰܕܒܪܳܐ ܕܨܺܝܢ. ܘܰܥܕܰܡܳܐ ܠܪܳܚܽܘܒ ܕܰܒܡܰܥܠܳܢܳܐ ܕܰܚܡܳܬ݂.</VERS>
      <VERS vnumber="23">ܘܰܣܠܶܩܘ ܠܬܰܝܡܢܳܐ. ܘܶܐܬ݂ܰܘ ܥܕܰܡܳܐ ܠܚܶܒܪܽܘܢ. ܘܬܰܡܳܢ ܗܘܰܘ ܐܰܚܺܝܡܳܢ. ܘܫܺܝܫܰܝ. ܘܬ݂ܽܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ. ܘܚܶܒܪܽܘܢ ܫܒܰܥ ܫܢܺܝ̈ܢ ܐܶܬ݂ܒܰܢܝܰܬ݂ ܩܕ݂ܳܡ ܨܳܥܳܢ ܕܰܒܡܶܨܪܶܝܢ.</VERS>
      <VERS vnumber="24">ܘܶܐܬ݂ܘ ܥܕܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܰܦܣܰܩܘ ܡܶܢ ܬܰܡܳܢ ܫܰܒܽܘܩܳܐ. ܘܰܣܓܽܘܠܳܐ ܚܰܕ݂ ܕܥܶܢ̈ܒܶܐ. ܘܫܰܩܠܽܘܗܝ ܒܩܽܘܦܳܐ ܒܶܝܬ݂ ܬܪܶܝܢ. ܘܡܶܢ ܖ̈ܽܘܡܳܢܶܐ ܘܡܶܢ ܬܺܐܢ̈ܶܐ.</VERS>
      <VERS vnumber="25">ܘܠܰܐܬ݂ܪܳܐ ܗܰܘ ܩܪܰܘ ܢܰܚܠܳܐ ܕܰܣܓܽܘܠܳܐ. ܡܶܛܽܠ ܣܓܽܘܠܳܐ ܕܰܩܛܰܦܘ ܡܶܢ ܬܰܡܳܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="26">ܘܰܗܦܰܟ݂ܘ ܡܶܢ ܓܶܫܬ݂ܳܗ̇ ܕܰܐܪܥܳܐ ܒܳܬܰܪ ܐܰܪܒܥܺܝܢ ܝܰܘܡܺܝ̈ܢ.</VERS>
      <VERS vnumber="27">ܘܶܐܬ݂ܰܘ ܠܘܳܬ݂ ܡܽܘܫܶܐ. ܘܰܠܘܳܬ݂ ܐܰܗܪܽܘܢ. ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܰܕܒܪܳܐ ܕܦܳܪܳܢ ܠܰܪܩܶܡ. ܘܰܐܬ݂ܺܝܒܽܘܗܝ ܦܶܬ݂ܓ݂ܳܡܳܐ ܠܶܗ ܘܰܠܟܽܠܳܗ̇ ܟܢܽܘܫܬܳܐ. ܘܚܰܘܺܝܘ ܐܶܢܽܘܢ ܦܺܐܖ̈ܶܐ ܕܰܐܪܥܳܐ.</VERS>
      <VERS vnumber="28">ܘܶܐܫܬܰܥܺܝܘ ܠܶܗ. ܘܶܐܡܰܪܘ. ܐܶܙܰܠܢ ܠܰܐܪܥܳܐ ܕܫܰܕܰܪܬܳܢ. ܘܡܰܪܕܝܳܐ ܚܰܠܒܳܐ ܘܕܶܒܫܳܐ. ܘܗܳܠܶܝܢ ܦܺܐܖ̈ܶܝܗ̇.</VERS>
      <VERS vnumber="29">ܒܪܰܡ ܕܶܝܢ ܥܰܫܺܝܢ ܥܰܡܳܐ ܕܝܳܬ݂ܒܺܝܢ ܒܰܐܪܥܳܐ. ܘܩܽܘܖ̈ܝܳܐ ܥܰܫ̈ܺܝܢܳܢ ܘܛܳܒ ܪܰܘܖ̈ܒܳܢ. ܘܳܐܦ ܒܢܰܝ̈ ܓܰܢ̱ܒܳܖ̈ܶܐ ܚ̣ܙܰܝܢ ܬܰܡܳܢ.</VERS>
      <VERS vnumber="30">ܥܡܳܠܺܝܩ ܝܳܬܶܒ ܒܰܐܪܥܳܐ ܕܬܰܝܡܢܳܐ. ܘܚܺܝ̈ܬ݂ܳܝܶܐ. ܘܝܰܒܽܘܣܳܝ̈ܶܐ. ܘܳܐܡܽܘܖ̈ܳܝܶܐ. ܝܳܬ݂ܒܺܝܢ ܒܛܽܘܪܳܐ. ܘܰܟ݂ܢܰܥܢܳܝ̈ܶܐ ܝܳܬ݂ܒܺܝܢ ܥܰܠ ܝܰܕ ܝܰܡܳܐ. ܘܥܰܠ ܝܰܕ݂ ܝܽܘܪܕܢܳܢ.</VERS>
      <VERS vnumber="31">ܘܫܰܬܶܩ ܟܳܠܳܒ ܥܰܡܳܐ ܡܶܢ ܡܽܘܫܶܐ. ܘܶܐܡܰܪ. ܡܶܣܰܩ ܢܶܣܰܩ. ܘܢܺܐܪܬܺܝܗ̇. ܡܶܛܽܠ ܕܰܡܨܶܝܢ ܚܢܰܢ ܚܰܝܠܳܗ̇.</VERS>
      <VERS vnumber="32">ܘܓܰܒܖ̈ܶܐ ܕܰܣܠܶܩܘ ܥܰܡܶܗ ܐܳܡܪܺܝܢ. ܠܳܐ ܡܶܫܟܚܺܝܢܰܢ ܠܡܶܣܰܩ ܥܰܠ ܥܰܡܳܐ. ܡܶܛܽܠ ܕܥܰܫܺܝܢ ܗܽܘ ܡܶܢܰܢ.</VERS>
      <VERS vnumber="33">ܘܰܐܦܶܩܘ ܛܶܒܳܗ̇ ܕܰܐܪܥܳܐ ܗܳܢܽܘܢ ܕܓܰܫܽܘܗ̇ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ. ܐܰܪܥܳܐ ܕܰܥܒܰܪܢ ܒܳܗ̇ ܘܓܰܫܢܳܗ̇. ܐܰܪܥܳܐ ܐܳܟܠܰܬ݂ ܥܳܡܽܘܖ̈ܶܝܗ̇ ܗܺܝ. ܘܟܽܠ ܥܰܡܳܐ ܕܰܚܙܰܝܢ ܒܓܰܘܳܗ̇. ܓܰܒܖ̈ܶܐ ܐܶܢܽܘܢ ܕܰܡܫܽܘܚܬ݂ܳܐ.</VERS>
      <VERS vnumber="34">ܘܬܰܡܳܢ ܚܙܰܝܢ ܓܰܢ̱ܒܳܖ̈ܶܐ. ܒܢܰܝ̈ ܓܰܢ̱ܒܳܖ̈ܶܐ. ܕܡܶܢ ܓܰܢ̱ܒܳܖ̈ܶܐ. ܘܰܗܘܰܝܢ ܒܥܰܝܢܰܝ̈ܗܽܘܢ ܐܰܝܟ݂ ܩܰܡ̈ܨܶܐ. ܗܳܟܰܢܳܐ ܗܘܰܝܢ ܒܥܰܝܢܰܝ̈ܗܽܘܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܐܪܺܝܒܰܬ݂ ܟܽܠܳܗ̇ ܟܢܽܘܫܬܳܐ. ܘܰܐܪܺܝܡܘ ܩܳܠܗܽܘܢ ܒܰܒܟ݂ܳܬ݂ܳܐ. ܘܰܒܟ݂ܰܘ ܥܰܡܳܐ ܒܠܺܠܝܳܐ ܗܰܘ ܒܟ݂ܳܬ݂ܳܐ ܪܰܒܬܳܐ.</VERS>
      <VERS vnumber="2">ܘܰܪܛܶܢܘ ܒܝܰܘܡܳܐ ܗܰܘ ܥܰܠ ܡܽܘܫܶܐ. ܘܥܰܠ ܐܰܗܪܽܘܢ. ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ ܠܗܽܘܢ ܟܽܠܳܗ̇ ܟܢܽܘܫܬܳܐ. ܐܶܫܬܽܘܦ ܕܶܝܢ ܡܺܝܬܰܢ ܒܺܐܝܕ݂ܶܗ ܕܡܳܪܝܳܐ ܒܰܐܪܥܳܐ ܕܡܶܨܪܶܝܢ. ܐܰܘ ܒܡܰܕܒܪܳܐ ܗܳܢܳܐ ܐܶܫܬܽܘܦ ܕܶܝܢ ܡܺܝܬܰܢ.</VERS>
      <VERS vnumber="3">ܠܡܳܢܳܐ ܡܰܥܶܠ ܠܰܢ ܡܳܪܝܳܐ ܠܰܐܪܥܳܐ ܗܳܕ݂ܶܐ ܕܢܶܦܶܠ ܒܚܰܪܒܳܐ. ܘܢܶܫܰܝ̈ܢ ܘܺܝܩܰܪܬܰܢ ܢܶܗܘ̈ܝܳܢ ܠܒܶܙܬ݂ܳܐ. ܦܰܩܳܚ ܗܘܳܐ ܠܰܢ ܟܰܕ݂ ܝܳܬ݂ܒܺܝܢ ܗܘܰܝܢ ܒܡܶܨܪܶܝܢ.</VERS>
      <VERS vnumber="4">ܘܶܐܡܰܪ ܐ̱ܢܳܫ ܠܰܐܚܽܘܗܝ. ܬܰܘ ܢܶܥܒܶܕ݂ ܠܰܢ ܪܺܝܫܳܐ. ܘܢܶܗܦܽܘܟ݂ ܠܡܶܨܪܶܝܢ.</VERS>
      <VERS vnumber="5">ܘܰܢܦܰܠܘ ܡܽܘܫܶܐ ܘܰܐܗܪܽܘܢ ܥܰܠ ܐܰܦܰܝ̈ܗܽܘܢ. ܩܕ݂ܳܡ ܟܽܠܶܗ ܟܶܢܫܳܐ ܕܰܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="6">ܘܝܶܫܽܘܥ ܒܰܪ ܢܽܘܢ. ܘܟܳܠܳܒ ܒܰܪ ܝܽܘܦܢܳܐ. ܡܶܢ ܓܫܽܘ̈ܫܶܐ ܕܰܐܪܥܳܐ. ܨܰܪܺܝܘ ܢܰܚܬܰܝ̈ܗܽܘܢ.</VERS>
      <VERS vnumber="7">ܘܶܐܡܰܪܘ ܠܟܽܠܳܗ̇ ܟܢܽܘܫܬܳܐ. ܕܰܒܢܰܝ̈ ܝܺܣܪܳܐܶܝܠ. ܐܰܪܥܳܐ ܕܰܥܒܰܪܢ ܒܳܗ̇ ܠܡܶܓܫܳܗ̇. ܛܳܒܳܐ ܗ̱ܝ ܐܰܪܥܳܐ ܛܳܒ.</VERS>
      <VERS vnumber="8">ܐܶܢ ܨܳܒܶܐ ܒܰܢ ܡܳܪܝܳܐ ܘܡܰܥܶܠ ܠܰܢ ܠܰܐܪܥܳܐ ܗܳܕ݂ܶܐ ܘܝܳܗܶܒ ܠܳܗ̇ ܠܰܢ. ܐܰܪܥܳܐ ܗ̱ܝ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="9">ܒܰܠܚܽܘܕ݂ ܥܰܠ ܡܳܪܝܳܐ ܠܳܐ ܬܶܡܪܕ݂ܽܘܢ. ܘܰܐܢ̱ܬܽܘܢ ܠܳܐ ܬܶܕ݂ܚܠܽܘܢ ܡܶܢ ܥܰܡܳܐ ܕܰܐܪܥܳܐ. ܡܶܛܽܠ ܕܠܰܚܡܰܢ ܐܶܢܽܘܢ. ܥܳܒܰܪ ܠܶܗ ܓܶܝܪ ܥܽܘܫܢܗܽܘܢ ܡܶܢܗܽܘܢ. ܘܡܳܪܝܳܐ ܥܰܡܰܢ ܗܽܘ. ܠܳܐ ܬܶܕ݂ܚܠܽܘܢ ܡܶܢܗܽܘܢ.</VERS>
      <VERS vnumber="10">ܘܶܐܡܰܪܘ ܟܽܠܳܗ̇ ܟܢܽܘܫܬܳܐ ܠܡܶܪܓܰܡ ܐܶܢܽܘܢ ܒܟܺܐܦ̈ܶܐ. ܘܫܽܘܒܚܶܗ ܕܡܳܪܝܳܐ ܐܶܬ݂ܓܠܺܝ ܒܰܥܢܳܢܳܐ ܒܡܰܫܟܰܢܙܰܒܢܳܐ. ܠܥܺܝܢ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܡܽܘܫܶܐ. ܥܕܰܡܳܐ ܠܶܐܡܰܬ݂ܝ ܡܰܪܓܙܺܝܢ ܠܺܝ ܥܰܡܳܐ ܗܳܢܳܐ. ܘܰܥܕܰܡܳܐ ܠܶܐܡܰܬ݂ܝ ܠܳܐ ܡܗܰܝܡܢܺܝܢ ܠܺܝ. ܒܟܽܠܗܽܘܢ ܐܳܬ݂ܘ̈ܳܬ݂ܳܐ ܕܥܶܒܕ݂ܶܬ݂ ܒܰܝܢܳܬ݂ܗܽܘܢ.</VERS>
      <VERS vnumber="12">ܐܶܡܚܶܐ ܐܶܢܽܘܢ ܒܡܰܘܬܳܢܳܐ. ܘܰܐܘܒܶܕ݂ ܐܶܢܽܘܢ. ܘܶܐܥܒܕ݂ܳܟ݂ ܠܥܰܡܳܐ ܕܪܰܒ ܘܥܰܫܺܝܢ ܡܶܢܗܽܘܢ.</VERS>
      <VERS vnumber="13">ܘܶܐܡܰܪ ܡܽܘܫܶܐ ܠܡܳܪܝܳܐ. ܢܶܫܡܥܽܘܢ ܡܶܨܖ̈ܳܝܶܐ. ܕܰܐܣܶܩܬ ܒܚܰܝܠܳܟ݂ ܠܥܰܡܳܐ ܗܳܢܳܐ ܡܶܢ ܒܰܝܢܳܬ݂ܗܽܘܢ.</VERS>
      <VERS vnumber="14">ܘܢܺܐܡܪܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕ݂ܶܐ. ܕܰܫܡܰܥܘ ܕܰܐܢ̱ܬ ܗܽܘ ܡܳܪܝܳܐ ܒܓܰܘܶܗ ܕܥܰܡܳܐ ܗܳܢܳܐ. ܕܥܺܝܢ ܒܥܺܝܢ ܐܶܬ݂ܚܙܺܝܬ ܡܳܪܝܳܐ. ܘܰܥܢܳܢܳܟ݂ ܩܳܝܡܳܐ ܠܥܶܠ ܡܶܢܗܽܘܢ. ܘܰܒܥܰܡܽܘܕܳܐ ܕܰܥܢܳܢܳܐ ܐܶܙܰܠܬ ܩܕ݂ܳܡܰܝܗܽܘܢ ܒܺܐܝܡܳܡܳܐ. ܘܰܒܥܰܡܽܘܕܳܐ ܕܢܽܘܪܳܐ ܒܠܺܠܝܳܐ.</VERS>
      <VERS vnumber="15">ܘܡܳܐ ܕܰܩܛܰܠܬܳܝܗܝ ܠܥܰܡܳܐ ܗܳܢܳܐ ܐܰܝܟ݂ ܚܰܕ݂ ܓܒܰܪ. ܢܺܐܡܪܽܘܢ ܥܰܡ̈ܡܶܐ ܕܰܫܡܰܥܘ ܫܶܡܥܳܟ݂.</VERS>
      <VERS vnumber="16">ܡܶܛܽܠ ܕܠܳܐ ܐܶܫܟܰܚ ܡܳܪܝܳܐ ܕܢܰܥܠܺܝܘܗܝ ܠܥܰܡܳܐ ܗܳܢܳܐ ܠܰܐܪܥܳܐ ܕܺܝܡܳܐ ܠܰܐܒܳܗܰܝ̈ܗܽܘܢ. ܥܰܠ ܗܰܘ ܗܽܘ ܢܰܟܶܣ ܐܶܢܽܘܢ ܒܡܰܕܒܪܳܐ.</VERS>
      <VERS vnumber="17">ܘܗܳܫܳܐ ܢܺܐܪܰܒ ܚܰܝܠܳܟ݂ ܡܳܪܝܳܐ. ܐܰܝܟ݂ ܕܡܰܠܶܠܬ ܘܶܐܡܰܪܬ.</VERS>
      <VERS vnumber="18">ܡܳܪܝܳܐ ܢܰܓܺܝܪܳܐ ܪܽܘܚܳܟ݂. ܘܣܰܓܺܝܐܳܐ ܛܰܝܒܽܘܬܳܟ݂. ܘܫܳܒܶܩ ܐܰܢ̱ܬ ܠܥܰܘܠܳܐ ܘܠܰܚܛܺܝܬ݂ܳܐ. ܘܰܡܙܰܟܳܝܽܘ ܠܳܐ ܡܙܰܟܶܐ ܐܰܢ̱ܬ. ܦܳܩܶܕ݂ ܐܰܢ̱ܬ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ. ܘܥܰܠ ܒܢܰܝ̈ ܒܢܰܝ̈ܳܐ. ܥܰܠ ܬܠܳܬܳܐ ܘܥܰܠ ܐܰܪܒܥܳܐ ܕܳܖ̈ܺܝܢ.</VERS>
      <VERS vnumber="19">ܫܒܽܘܩ ܗܳܫܳܐ ܠܥܰܘܠܶܗ ܕܥܰܡܳܐ ܗܳܢܳܐ ܐܰܝܟ݂ ܣܽܘܓܐܳܐ ܕܛܰܝ̈ܒܘܳܬܳܟ݂. ܘܰܐܝܟ݂ ܕܰܫܒܰܩܬ ܠܗܽܘܢ ܡܶܢ ܡܶܨܪܶܝܢ ܘܰܥܕܰܡܳܐ ܠܗܳܫܳܐ.</VERS>
      <VERS vnumber="20">ܘܶܐܡܰܪ ܡܳܪܝܳܐ ܠܡܽܘܫܶܐ. ܫܶܒܩܶܬ݂ ܠܗܽܘܢ ܐܰܝܟ݂ ܡܶܠܬܳܟ݂.</VERS>
      <VERS vnumber="21">ܒܪܰܡ ܕܶܝܢ ܚܰܝ ܐ̱ܢܳܐ. ܘܶܐܬ݂ܡܠܺܝ ܫܽܘܒܚܶܗ ܕܡܳܪܝܳܐ ܒܰܐܪܥܳܐ ܟܽܠܳܗ̇.</VERS>
      <VERS vnumber="22">ܘܟܽܠܗܽܘܢ ܓܰܒܖ̈ܶܐ ܕܰܚܙܰܘ ܫܽܘܒܚܝ. ܘܳܐܬ݂ܘ̈ܳܬ݂ܳܐ ܕܥܶܒܕܶܬ݂ ܒܡܶܨܪܶܝܢ ܘܰܒܡܰܕܒܪܳܐ. ܘܢܰܣܝܽܘܢܝ ܗܳܐ ܥܣܰܪ ܙܰܒܢܺܝ̈ܢ ܘܠܳܐ ܫܡܰܥܘ ܒܩܳܠܝ.</VERS>
      <VERS vnumber="23">ܐܶܢ ܢܶܚܙܽܘܢܳܗ̇ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ. ܟܽܠ ܡܰܖ̈ܓܙܳܢܰܝ ܠܳܐ ܢܶܚܙܘܢܳܗ̇.</VERS>
      <VERS vnumber="24">ܘܥܰܒܕܝ ܟܳܠܳܒ. ܚܠܳܦ ܕܰܗܘܳܬ݂ ܪܽܘܚܝ ܥܰܡܶܗ. ܘܫܰܡܠܺܝ ܒܳܬܰܪܝ. ܐܰܥܠܺܝܘܗܝ ܠܰܐܪܥܳܐ ܕܥܰܠ ܠܬܰܡܳܢ. ܘܙܰܪܥܶܗ ܢܺܐܪܬܺܝܗ̇.</VERS>
      <VERS vnumber="25">ܘܥܰܡܠܩܳܝ̈ܶܐ ܘܰܟ݂ܢܰܥ̈ܢܳܝܶܐ ܝܳܬ݂ܒܺܝܢ ܒܛܽܘܪܳܐ. ܡܚܳܪ ܐܶܬ݂ܦܢܰܘ ܘܰܫܩܽܘܠܘ ܠܟܽܘܢ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ.</VERS>
      <VERS vnumber="26">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="27">ܥܕܰܡܳܐ ܠܶܐܡܰܬ݂ܝ ܟܢܽܘܫܬܳܐ ܗܳܕ݂ܶܐ ܒܺܝܫܬܳܐ ܪܳܛܢܺܝܢ ܩܕ݂ܳܡܰܝ. ܪܶܛܢܳܐ ܕܪܳܛܢܺܝܢ ܩܕ݂ܳܡܰܝ ܒܢܰܝ̈ ܝܺܣܪܳܐܶܝܠ ܫܶܡܥܶܬ݂.</VERS>
      <VERS vnumber="28">ܐܶܡܰܪ ܠܗܽܘܢ. ܚܰܝ ܐ̱ܢܳܐ ܐܳܡܰܪ ܡܳܪܝܳܐ. ܐܶܠܳܐ ܐܰܝܟ݂ ܕܶܐܡܰܪܬܽܘܢ ܩܕ݂ܳܡܰܝ. ܗܳܟܰܢܳܐ ܐܶܥܒܶܕ݂ ܠܟܽܘܢ.</VERS>
      <VERS vnumber="29">ܒܡܰܕܒܪܳܐ ܗܳܢܳܐ ܢܶܦ̈ܠܳܢ ܫܠܰܕܰܝ̈ܟܽܘܢ. ܘܟܽܠܶܗ ܡܶܢܝܳܢܟܽܘܢ. ܘܟܽܠܶܗ ܚܽܘܫܒܳܢܟܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܥܰܠ ܕܰܪܛܶܢܬܽܘܢ ܥܠܰܝ.</VERS>
      <VERS vnumber="30">ܠܳܐ ܬܶܥܠܽܘܢ ܠܰܐܪܥܳܐ ܕܰܐܪܺܝܡܶܬ݂ ܐܺܝܕ݂ܝ ܠܡܰܫܪܝܽܘܬ݂ܟܽܘܢ ܒܳܗ̇. ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ. ܘܝܶܫܽܘܥ ܒܰܪܢܽܘܢ.</VERS>
      <VERS vnumber="31">ܘܺܝܩܰܪܬܟܽܘܢ ܕܶܐܡܰܪܬܽܘܢ. ܠܒܶܙܬ݂ܳܐ ܬܶܗܘܶܐ. ܘܰܒܢܰܝ̈ܟܽܘܢ ܕܠܳܐ ܝܺܕܰܥܘ ܝܰܘܡܳܢܳܐ ܛܳܒܬ݂ܳܐ ܘܒܺܝܫܬܳܐ. ܗܶܢܽܘܢ ܢܶܥܠܽܘܢ ܠܰܐܪܥܳܐ. ܘܰܐܝܬܶܐ ܐܶܢܽܘܢ ܘܢܶܕܥܽܘܢܳܗ̇ ܠܰܐܪܥܳܐ ܕܰܐܣܠܺܝܬܽܘܢ.</VERS>
      <VERS vnumber="32">ܘܰܫܠܰܕܰܝ̈ܟܽܘܢ ܕܺܝܠܟܽܘܢ ܢܶܦ̈ܠܳܢ ܒܡܰܕܒܪܳܐ ܗܳܢܳܐ.</VERS>
      <VERS vnumber="33">ܘܰܒܢܰܝ̈ܟܽܘܢ ܢܶܗܘܽܘܢ ܪܳܥܶܝܢ ܒܡܰܕܒܪܳܐ ܗܳܢܳܐ ܐܰܪܒܥܺܝܢ ܫܢܺܝ̈ܢ. ܘܰܢܩܰܒܠܽܘܢ ܙܳܢܝܽܘܬ݂ܟܽܘܢ. ܥܕܰܡܳܐ ܕܰܢܣܽܘ̈ܦܳܢ ܫܠܰܕܰܝ̈ܟܽܘܢ ܒܡܰܕܒܪܳܐ ܗܳܢܳܐ.</VERS>
      <VERS vnumber="34">ܒܡܶܢܝܳܢܳܐ ܕܝܰܘ̈ܡܳܬ݂ܳܐ ܕܓܰܫܬܽܘܢܳܗ̇ ܠܰܐܪܥܳܐ ܐܰܪܒܥܺܝܢ ܝܰܘܡܺܝ̈ܢ. ܝܰܘܡܳܐ ܠܫܰܢ̱ܬܳܐ ܬܩܰܒܠܽܘܢ ܥܰܘܠܟܽܘܢ ܐܰܪܒܥܺܝܢ ܫܢܺܝ̈ܢ. ܘܬܶܕܥܽܘܢ ܕܥܰܠ ܕܰܪܛܶܢܬܽܘܢ ܩܕ݂ܳܡܰܝ.</VERS>
      <VERS vnumber="35">ܐܶܢܳܐ ܡܳܪܝܳܐ ܐܶܡܪܶܬ݂. ܕܗܳܟܰܢܳܐ ܐܶܥܒܶܕ݂ ܠܳܗ̇ ܠܟܽܠܳܗ̇ ܟܢܽܘܫܬܳܐ ܗܳܕ݂ܶܐ ܒܺܝܫܬܳܐ ܕܶܐܬ݂ܘܰܥܰܕܬܽܘܢ ܩܕ݂ܳܡܰܝ. ܒܡܰܕܒܪܳܐ ܗܳܢܳܐ ܢܣܽܘܦܽܘܢ. ܘܬܰܡܳܢ ܢܡܽܘܬ݂ܽܘܢ.</VERS>
      <VERS vnumber="36">ܘܓܰܒܖ̈ܶܐ ܕܫܰܕܰܪ ܡܽܘܫܶܐ ܠܡܶܓܰܫ ܐܰܪܥܳܐ. ܗܦܰܟ݂ܘ ܐܰܪܛܶܢܘ ܥܠܰܘܗܝ ܟܽܠܳܗ̇ ܟܢܽܘܫܬܳܐ. ܕܢܰܦܩܽܘܢ ܛܶܒܳܐ ܒܺܝܫܳܐ ܥܰܠ ܐܰܪܥܳܐ.</VERS>
      <VERS vnumber="37">ܘܡܺܝܬ݂ܘ ܓܰܒܖ̈ܶܐ ܕܰܐܦܶܩܘ ܛܶܒܳܐ ܒܺܝܫܳܐ ܥܰܠ ܐܰܪܥܳܐ ܒܡܰܘܬܳܢܳܐ ܕܡܶܢ ܫܶܠܝܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="38">ܘܝܶܫܽܘܥ ܒܰܪܢܽܘܢ. ܘܟܳܠܳܒ ܒܰܪ ܝܽܘܦܢܳܐ ܚܝܰܘ ܡܶܢ ܓܰܒܖ̈ܶܐ ܗܳܢܽܘܢ ܕܶܐܙܰܠܘ ܠܡܶܓܰܫ ܐܰܪܥܳܐ.</VERS>
      <VERS vnumber="39">ܘܶܐܡܰܪ ܡܽܘܫܶܐ ܦܶܬܓܳܡ̈ܶܐ ܗܳܠܶܝܢ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܺܝܬܶܒܘ ܥܰܡܳܐ ܒܶܐܒܠܳܐ ܪܰܒܳܐ.</VERS>
      <VERS vnumber="40">ܘܩܰܕܶܡܘ ܒܨܰܦܪܳܐ. ܘܰܣܠܶܩܘ ܠܪܺܝܫ ܛܽܘܪܳܐ. ܘܶܐܡܰܪܘ. ܗܳܐ ܣܳܠܩܺܝܢܰܢ ܠܰܐܬ݂ܪܳܐ ܕܶܐܡܰܪ ܠܰܢ ܡܳܪܝܳܐ ܥܰܠ ܕܰܚܛܰܝܢ.</VERS>
      <VERS vnumber="41">ܘܶܐܡܰܪ ܠܗܽܘܢ ܡܽܘܫܶܐ. ܠܡܳܢܳܐ ܥܒܰܪܬܽܘܢ ܥܰܠ ܡܠܰܬ݂ ܦܽܘܡܶܗ ܕܡܳܪܝܳܐ. ܡܶܛܽܠ ܗܳܢܳܐ ܠܳܐ ܡܰܣܩܺܝܢ ܐܢ̱ܬܽܘܢ ܠܪܺܝܫ.</VERS>
      <VERS vnumber="42">ܠܳܐ ܬܶܣܩܽܘܢ ܡܶܛܽܠ ܕܠܳܐ ܗܘܳܐ ܥܰܡܟܽܘܢ ܡܳܪܝܳܐ. ܕܠܳܐ ܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="43">ܡܶܛܽܠ ܕܰܟ݂ܢܰܥ̈ܢܳܝܶܐ ܘܥܰܡܠܩܳܝ̈ܶܐ. ܐܺܝܬ݂ ܬܰܡܳܢ ܩܕܳܡܰܝܟܽܘܢ. ܘܬܶܦܠܽܘܢ ܒܚܰܪܒܳܐ. ܥܰܠ ܕܰܗܦܰܟ݂ܬܽܘܢ ܡܶܢ ܒܳܬܰܪ ܡܳܪܝܳܐ. ܘܠܳܐ ܢܶܗܘܶܐ ܡܳܪܝܳܐ ܥܰܡܟܽܘܢ.</VERS>
      <VERS vnumber="44">ܘܫܰܪܺܝܘ ܠܡܶܣܰܩ ܠܪܺܝܫ ܛܽܘܪܳܐ. ܘܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܘܡܽܘܫܶܐ. ܠܳܐ ܦܪܰܩܘ ܡܶܢ ܓܰܘ ܡܰܫܪܺܝܬܳܐ.</VERS>
      <VERS vnumber="45">ܘܰܢܚܶܬ݂ܘ ܥܰܡܠܩܳܝ̈ܶܐ ܘܰܟ݂ܢܰܥ̈ܢܳܝܶܐ ܕܝܳܬ݂ܒܺܝܢ ܒܛܽܘܪܳܐ ܗܰܘ. ܘܰܚܪܰܒܘ ܐܶܢܽܘܢ. ܘܰܪܕܰܦܘ ܐܶܢܽܘܢ ܥܕܰܡܳܐ ܠܚܶܪܡܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܒܶܝܬ݂ ܡܰܥܡܰܪܟܽܘܢ ܕܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ.</VERS>
      <VERS vnumber="3">ܩܰܪܶܒܘ ܩܽܘܪܒܳܢܳܐ ܠܡܳܪܝܳܐ ܥܠܳܬ݂ܳܐ. ܐܰܘ ܕܶܒܚܳܐ. ܦܪܽܘܫܘ ܢܶܕ݂ܪܳܐ. ܐܰܘ ܦܽܘܪܫܳܢܳܐ ܐܰܘ ܒܥܰܕ݂ܥܺܐܕܰܝ̈ܟܽܘܢ. ܘܰܥܒܶܕ݂ܘ ܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ ܡܶܢ ܬܰܘܖ̈ܶܐ ܘܡܶܢ ܥܳܢ̈ܳܐ.</VERS>
      <VERS vnumber="4">ܘܰܢܩܰܪܶܒ ܗܰܘ ܕܰܡܩܰܪܶܒ ܩܽܘܪܒܳܢܶܗ ܠܡܳܪܝܳܐ. ܣܡܺܝܕ݂ܳܐ ܢܰܫܺܝܦܳܐ. ܥܶܣܪܽܘܢܳܐ ܕܦܺܝܠ ܒܪܽܘܒܥܶܗ ܕܗܶܡܺܝܢܳܐ ܕܡܶܫܚܳܐ.</VERS>
      <VERS vnumber="5">ܘܚܰܡܪܳܐ ܠܢܽܘܩܳܝܳܐ. ܪܽܘܒܥܶܗ ܕܗܶܡܺܝܢܳܐ ܩܰܪܶܒ ܥܰܠ ܥܠܳܬ݂ܳܐ. ܐܰܘ ܠܕܶܒܚܳܐ ܕܶܐܡܪܳܐ ܚܰܕ݂.</VERS>
      <VERS vnumber="6">ܐܰܘ ܠܕܶܟܪܳܐ ܚܰܕ݂. ܘܰܥܒܶܕ݂ ܩܽܘܪܒܳܢܳܐ ܢܰܫܺܝܦܳܐ. ܬܪܶܝܢ ܥܶܣܖ̈ܽܘܢܺܝܢ. ܕܦܺܝܠܺܝܢ ܒܡܶܫܚܳܐ. ܬܽܘܠܬܶܗ ܕܗܶܡܺܝܢܳܐ.</VERS>
      <VERS vnumber="7">ܘܚܰܡܪܳܐ ܠܢܽܘܩܳܝܳܐ ܬܽܘܠܬܶܗ ܕܗܶܡܺܝܢܳܐ. ܩܰܪܶܒ ܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="8">ܘܶܐܢ ܡܩܰܪܶܒ ܐܰܢ̱ܬ ܒܰܪ ܒܰܩܪܳܐ ܝܰܩܕ݂ܳܐ ܫܰܠܡܳܐ. ܐܰܘ ܕܶܒܚܳܐ ܠܡܶܦܪܰܫ ܢܶܕ݂ܪܳܐ. ܐܰܘ ܫܰܠܡܳܐ ܠܡܳܪܝܳܐ.</VERS>
      <VERS vnumber="9">ܩܰܪܶܒ ܥܰܠ ܒܰܪ ܒܰܩܪܳܐ ܩܽܘܪܒܳܢܳܐ ܢܰܫܺܝܦܳܐ. ܬܠܳܬܳܐ ܥܶܣܖ̈ܽܘܢܺܝܢ ܕܦܺܝܠܺܝܢ ܒܡܶܫܚܳܐ ܦܶܠܓܶܗ ܕܗܶܡܺܝܢܳܐ.</VERS>
      <VERS vnumber="10">ܘܚܰܡܪܳܐ ܩܰܪܶܒ ܠܢܽܘܩܳܝܳܐ ܦܶܠܓܶܗ ܕܗܶܡܺܝܢܳܐ. ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="11">ܗܳܟܰܢܳܐ ܥܒܶܕ݂ܘ ܠܬܰܘܪܳܐ ܚܰܕ݂. ܘܰܠܕܶܟܪܳܐ ܚܰܕ݂. ܐܰܘ ܠܶܐܡܪܳܐ ܡܶܢ ܐܶܡܖ̈ܶܐ. ܐܰܘ ܡܶܢ ܥܶܙ̈ܶܐ.</VERS>
      <VERS vnumber="12">ܐܰܝܟ݂ ܡܶܢܝܳܢܳܐ ܕܥܳܒܕܺܝܢ ܐܢ̱ܬܽܘܢ. ܗܳܟܰܢܳܐ ܥܒܶܕ݂ܘ ܠܚܰܕ݂ ܚܰܕ݂ ܒܡܶܢܝܳܢܗܽܘܢ.</VERS>
      <VERS vnumber="13">ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܥܒܕ݂ܽܘܢ ܗܳܠܶܝܢ ܗܳܟܰܢܳܐ. ܘܰܢܩܰܪܒܽܘܢ ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="14">ܘܶܐܢ ܢܶܥܡܰܪ ܥܰܡܟܽܘܢ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܐܰܘ ܒܰܝܢܳܬ݂ܟܽܘܢ ܠܕܳܖ̈ܰܝܟܽܘܢ. ܘܢܶܥܒܶܕ݂ ܩܽܘܪܒܳܢܳܐ ܕܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܐܰܝܟ݂ ܕܥܳܒܕܺܝܢ ܐܢ̱ܬܽܘܢ ܗܳܟܰܢܳܐ ܢܶܥܒܶܕ݂.</VERS>
      <VERS vnumber="15">ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ ܕܥܳܡܰܪ ܥܰܡܟܽܘܢ. ܢܳܡܽܘܣܳܐ ܠܥܳܠܰܡ ܠܕܳܖ̈ܰܝܟܽܘܢ. ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܐܰܟ݂ܘܳܬ݂ܟܽܘܢ ܢܶܗܘܶܐ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܢܳܡܽܘܣܳܐ ܚܰܕ݂ ܘܕ݂ܺܝܢܳܐ ܚܰܕ݂ ܢܶܗܘܶܐ ܠܟܽܘܢ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܥܰܡܟܽܘܢ.</VERS>
      <VERS vnumber="17">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="18">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܡܳܐ ܕܥܰܠܬܽܘܢ ܠܰܐܪܥܳܐ ܕܡܰܥܶܠ ܐ̱ܢܳܐ ܠܟܽܘܢ ܠܬܰܡܳܢ.</VERS>
      <VERS vnumber="19">ܡܳܐ ܕܳܐܟܠܺܝܢ ܐ̱ܢܬܽܘܢ ܡܶܢ ܠܰܚܡܳܐ ܕܰܐܪܥܳܐ. ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ.</VERS>
      <VERS vnumber="20">ܡܶܢ ܪܺܝܫ ܐܳܨ̈ܘܳܬ݂ܟܽܘܢ. ܚܳܚܽܘܪܬܳܐ ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ. ܐܝܟ݂ ܦܽܘܪܫܳܢܳܐ ܕܶܐܕܪܳܐ ܗܳܟܰܢܳܐ ܦܽܘܪܫܽܘܗ̇.</VERS>
      <VERS vnumber="21">ܪܺܝܫ ܐܳܨܘ̈ܳܬܟܽܘܢ ܗܰܒܘ ܦܽܘܪܫܳܢܳܐ ܠܡܳܪܝܳܐ ܠܕܳܖ̈ܰܝܟܽܘܢ.</VERS>
      <VERS vnumber="22">ܘܶܐܢ ܬܶܛܥܽܘܢ ܘܠܳܐ ܬܶܥܒܕ݂ܽܘܢ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ.</VERS>
      <VERS vnumber="23">ܟܽܠܡܶܕܶܡ ܕܦܰܩܶܕ݂ ܡܳܪܝܳܐ ܠܘܳܬ݂ܟܽܘܢ ܒܺܐܝܕ݂ܳܐ ܕܡܽܘܫܶܐ. ܡܶܢ ܝܰܘܡܳܐ ܕܦܰܩܶܕ݂ ܡܳܪܝܳܐ ܘܰܠܗܰܠ ܠܕܳܖ̈ܰܝܟܽܘܢ.</VERS>
      <VERS vnumber="24">ܘܶܐܢ ܡܶܢ ܩܕ݂ܳܡ ܥܰܝ̈ܢܶܝܗ̇ ܕܰܟܢܽܘܫܬܳܐ ܐܶܬ݂ܥܰܒܕܰܬ݂ ܛܽܘܥܝ݂ܰܝ݂. ܢܩܰܪܒܽܘܢ ܟܽܠܳܗ̇ ܟܢܽܘܫܬܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܠܰܥܠܳܬ݂ܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܘܰܣܡܺܝܕܶܗ. ܘܢܽܘܩܳܝܶܗ ܐܰܝܟ݂ ܙܶܕܩܶܗ. ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ.</VERS>
      <VERS vnumber="25">ܘܰܢܚܰܣܶܐ ܟܳܗܢܳܐ ܥܰܠ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܢܶܫܬܒܶܩ ܠܗܽܘܢ. ܡܶܛܽܠ ܕܛܽܘܥܝ݂ܰܝ݂ ܗܺܝ. ܘܗܶܢܽܘܢ ܐܰܝܬܺܝܘ ܩܽܘܖ̈ܒܢܰܝ̈ܗܽܘܢ ܩܽܘܪܒܳܢܳܐ ܠܡܳܪܝܳܐ. ܘܕܰܚܠܳܦ ܚܛܳܗܰܝ̈ܗܽܘܢ ܩܽܘܪܒܳܢܳܐ ܠܡܳܪܝܳܐ ܥܰܠ ܣܰܟ݂̈ܠܘܳܬ݂ܗܽܘܢ.</VERS>
      <VERS vnumber="26">ܘܢܶܫܬܒܶܩ ܠܗܽܘܢ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܰܪܺܝܢ ܒܺܝܣܪܳܐܶܝܠ. ܡܶܛܽܠ ܕܰܕ݂ܟܽܠܶܗ ܗܺܝ ܥܰܡܳܐ ܛܽܘܥܝ݂ܰܝ݂.</VERS>
      <VERS vnumber="27">ܘܶܐܢ ܢܰܦܫܳܐ ܚܕ݂ܳܐ ܬܶܚܛܶܐ ܒܛܽܘܥܝ݂ܰܝ݂. ܬܩܰܪܶܒ ܥܶܙܳܐ ܒܰܪܬ݂ ܫܰܢ̱ܬܳܐ ܚܠܳܦ ܚܛܳܗܳܐ.</VERS>
      <VERS vnumber="28">ܘܰܢܚܰܣܶܐ ܟܳܗܢܳܐ ܥܰܠ ܢܰܦܫܳܐ ܕܰܚܛܳܬ݂ ܒܰܚܛܳܗܳܐ ܕܛܽܘܥܝ݂ܰܝ݂ ܩܕ݂ܳܡ ܡܳܪܝܳܐ. ܘܢܶܬ݂ܚܰܣܶܐ ܥܠܰܘܗܝ ܘܢܶܫܬܒܶܩ ܠܶܗ.</VERS>
      <VERS vnumber="29">ܘܠܰܒܢܰܝ̈ ܝܺܣܪܳܐܶܝܠ ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܟܽܘܢ. ܢܳܡܽܘܣܳܐ ܚܰܕ݂ ܢܶܗܘܶܐ ܠܟܽܘܢ. ܠܡܰܢ ܕܥܳܒܶܕ݂ ܒܛܽܘܥܝ݂ܰܝ݂.</VERS>
      <VERS vnumber="30">ܘܢܰܦܫܳܐ ܕܬܶܥܒܶܕ݂ ܒܺܐܝܕ݂ܳܐ ܪܳܡܬ݂ܳܐ. ܡܶܢܟܽܘܢ ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ. ܩܕ݂ܳܡ ܡܳܪܝܳܐ ܓܰܕܶܦ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܥܰܡܳܗ̇.</VERS>
      <VERS vnumber="31">ܡܶܛܽܠ ܕܫܳܛ ܦܶܬܓܳܡܰܘ̈ܗܝ ܕܡܳܪܝܳܐ. ܘܰܠܦܽܘܩܕܳܢܰܘ̈ܗܝ ܒܰܛܶܠ. ܬܺܐܒܰܕ݂ ܢܰܦܫܳܐ ܗܳܝ. ܘܥܰܘܠܳܗ̇ ܥܠܶܝܗ̇.</VERS>
      <VERS vnumber="32">ܘܰܗܘܰܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܘܶܐܫܟܰܚܘ ܓܰܒܪܳܐ ܚܰܕ݂ ܟܰܕ݂ ܠܳܩܶܛ ܩܰܝ̈ܣܶܐ ܒܝܰܘܡܳܐ ܕܫܰܒܬ݂ܳܐ.</VERS>
      <VERS vnumber="33">ܘܩܰܪܒܽܘܗܝ ܗܳܢܽܘܢ ܕܶܐܫܟܚܽܘܗܝ ܟܰܕ݂ ܠܳܩܶܛ ܩܰܝ̈ܣܶܐ. ܠܘܳܬ݂ ܡܽܘܫܶܐ ܘܰܠܘܳܬ݂ ܐܰܗܪܽܘܢ ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ.</VERS>
      <VERS vnumber="34">ܘܚܰܒܫܽܘܗܝ ܒܶܝܬ݂ ܢܛܽܘܪܬܳܐ. ܡܶܛܽܠ ܕܠܳܐ ܥܕܰܟܺܝܠ ܐܶܬ݂ܦܰܫܰܩ ܡܳܢܳܐ ܢܶܬ݂ܥܒܶܕ݂ ܠܶܗ.</VERS>
      <VERS vnumber="35">ܘܶܐܡܰܪ ܡܳܪܝܳܐ ܠܡܽܘܫܶܐ. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ. ܘܡܶܪܓܰܡ ܢܶܪܓܡܽܘܢܶܗ ܟܽܠܳܗ̇ ܟܢܽܘܫܬܳܐ ܒܟܺܐܦ̈ܶܐ ܠܒܰܪ ܡܶܢ ܡܰܫܪܺܝܬܳܐ.</VERS>
      <VERS vnumber="36">ܘܰܐܦܩܽܘܗܝ ܟܽܠܳܗ̇ ܟܢܽܘܫܬܳܐ ܠܒܰܪ ܡܶܢ ܡܰܫܪܺܝܬܳܐ. ܘܪܰܓܡܽܘܗܝ ܒܟܺܐܦ̈ܶܐ ܘܡܺܝܬ݂. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="37">ܢܳܡܽܘܣܳܐ ܕܥܰܠ ܨܽܘ̈ܨܝܳܬ݂ܳܐ. ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="38">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܘܢܶܥܒܕ݂ܽܘܢ ܠܗܽܘܢ ܨܽܘܨ̈ܝܳܬ݂ܳܐ ܥܰܠ ܟܶܢ̈ܦܶܐ ܕܡܰܖ̈ܛܽܘܛܰܝܗܽܘܢ. ܠܕ݂ܳܖ̈ܰܝܗܽܘܢ. ܘܢܶܥܒܕ݂ܽܘܢ ܒܨܽܘܨ̈ܝܳܬ݂ܳܐ ܕܟܶܢ̈ܦܰܝܗܽܘܢ ܚܽܘܛܳܐ ܕܬܶܟܠܬܳܐ.</VERS>
      <VERS vnumber="39">ܘܢܶܗܘ̈ܝܳܢ ܠܟܽܘܢ ܨܽܘܨ̈ܝܳܬ݂ܳܐ. ܕܬܶܚܙܽܘܢ ܐܶܢܶܝܢ. ܘܬܶܬܕܰܟ݂ܪܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܬܶܥܒܕ݂ܽܘܢ ܐܶܢܽܘܢ. ܘܠܳܐ ܬܶܛܥܽܘܢ ܒܳܬܰܪ ܠܶܒܰܝ̈ܟܽܘܢ. ܘܒܳܬܰܪ ܖ̈ܶܥܝܳܢܰܝܟܽܘܢ. ܕܛܳܥܶܝܢ ܐ̱ܢܬܽܘܢ ܒܳܬܰܪܗܽܘܢ.</VERS>
      <VERS vnumber="40">ܘܬܶܬܕܰܟ݂ܪܽܘܢ ܘܬܶܥܒܕ݂ܽܘܢ ܟܽܠܗܽܘܢ ܦܽܘܩܕܳܢܰܝ̈. ܘܬܶܗܘܢ ܩܰܕܺܝܫܺܝܢ ܠܰܐܠܳܗܟܽܘܢ.</VERS>
      <VERS vnumber="41">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܕܶܐܗܘܶܐ ܠܟܽܘܢ ܐܰ‌ܠܳܗܳܐ. ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܶܐܬ݂ܦܠܶܓ ܩܽܘܪܰܚ ܒܰܪ ܝܰܨܗܳܪ. ܒܰܪ ܩܳܗܳܬ݂. ܒܰܪ ܠܶܘܺܝ. ܘܕ݂ܳܬ݂ܳܢ ܘܰܐܒܺܝܪܳܡ. ܒܢܰܝ̈ ܐܶܠܝܰܒ. ܘܳܐܘܳܢ ܒܰܪ ܦܶܠܰܬ݂. ܒܢܰܝ̈ ܪܽܘܒܺܝܠ.</VERS>
      <VERS vnumber="2">ܘܩܳܡܘ ܩܕ݂ܳܡ ܡܽܘܫܶܐ. ܘܓܰܒܖ̈ܶܐ ܡܶܢ ܒܢܰܝ̈ ܝܺܣܪܳܐܶܝܠ. ܡܰܐܬܶܝܢ ܘܚܰܡܫܺܝܢ ܖ̈ܺܝܫܶܐ ܕܰܟܢܽܘܫܬܳܐ. ܕܡܶܬ݂ܩܪܶܝܢ ܠܙܰܒܢܳܐ ܓܰܒܖ̈ܶܐ ܕܰܫܡܳܗ̈ܳܬ݂ܳܐ.</VERS>
      <VERS vnumber="3">ܘܶܐܬ݂ܟܰܢܰܫܘ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܘܶܐܡܰܪܘ ܠܗܽܘܢ. ܠܳܐ ܟܰܕܽܘ ܠܟܽܘܢ ܕܟܽܠܳܗ̇ ܟܢܽܘܫܬܳܐ ܟܽܠܗܽܘܢ ܩܰܕܺܝܫܺܝܢ. ܘܡܳܪܝܳܐ ܒܗܽܘܢ. ܐܶܠܳܐ ܕܬܶܫܬܰܩܠܽܘܢ ܥܰܠ ܟܽܠܳܗ̇ ܟܢܽܘܫܬܶܗ ܕܡܳܪܝܳܐ.</VERS>
      <VERS vnumber="4">ܘܰܫܡܰܥ ܡܽܘܫܶܐ. ܘܰܢܦܰܠ ܥܰܠ ܐܰܦܰܘ̈ܗܝ.</VERS>
      <VERS vnumber="5">ܘܡܰܠܶܠ ܥܰܡ ܩܽܘܪܰܚ ܘܥܰܡ ܟܽܠܳܗ̇ ܟܢܽܘܫܬܶܗ. ܘܶܐܡܰܪ ܠܗܽܘܢ. ܒܨܰܦܪܳܐ ܢܚܰܘܶܐ ܡܳܪܝܳܐ ܡܰܢ ܕܕ݂ܺܝܠܶܗ ܗ̱ܘ. ܘܰܕ݂ܩܰܕܺܝܫ ܢܶܬ݂ܩܰܪܰܒ ܠܘܳܬܶܗ. ܘܰܐܝܢܳܐ ܕܰܓܒܶܐ ܠܶܗ ܢܶܬ݂ܩܰܪܰܒ ܠܘܳܬܶܗ.</VERS>
      <VERS vnumber="6">ܗܳܟܰܢܳܐ ܥܒܶܕ݂ܘ. ܣܰܒܘ ܠܟܽܘܢ ܦܺܝܖ̈ܡܶܐ. ܐܰܢ̱ܬ ܩܽܘܪܰܚ ܘܟܽܠܳܗ̇ ܟܢܽܘܫܬܳܟ݂.</VERS>
      <VERS vnumber="7">ܘܣܺܝܡܘ ܒܗܽܘܢ ܢܽܘܪܳܐ. ܘܣܺܝܡܘ ܒܗܽܘܢ ܒܶܣ̈ܡܶܐ ܩܕ݂ܳܡ ܡܳܪܝܳܐ ܡܚܳܪ. ܘܓܰܒܪܳܐ ܕܓܳܒܶܐ ܠܶܗ ܡܳܪܝܳܐ. ܗܽܘ ܢܶܗܘܶܐ ܩܰܕܺܝܫ. ܟܰܕܽܘ ܠܟܽܘܢ ܒܢܰܝ̈ ܠܶܘܺܝ.</VERS>
      <VERS vnumber="8">ܘܶܐܡܰܪ ܡܽܘܫܶܐ ܠܩܽܘܪܰܚ. ܫܡܰܥܘ ܬܽܘܒ ܒܢܰܝ̈ ܠܶܘܺܝ.</VERS>
      <VERS vnumber="9">ܠܳܐ ܟܰܕܽܘ ܠܟܽܘܢ ܕܰܦܪܰܫܟܽܘܢ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܘܩܰܪܶܒܟܽܘܢ ܠܘܳܬܶܗ ܠܡܶܦܠܰܚ ܦܽܘܠܚܳܢܳܐ ܕܡܰܫܟܢܶܗ ܕܡܳܪܝܳܐ. ܘܠܰܡܩܳܡ ܩܕ݂ܳܡ ܟܢܽܘܫܬܳܐ ܠܰܡܫܰܡܳܫܽܘ ܐܶܢܽܘܢ.</VERS>
      <VERS vnumber="10">ܘܩܰܪܒܳܟ݂ ܠܳܟ݂ ܘܰܠܟܽܠܗܽܘܢ ܐܰܚܰܝ̈ܟ ܒܢܰܝ̈ ܠܶܘܺܝ ܥܰܡܳܟ݂. ܐܶܠܳܐ ܒܳܥܶܝܢ ܐ̱ܢܬܽܘܢ ܐܳܦ ܟܳܗܢܽܘܬܳܐ.</VERS>
      <VERS vnumber="11">ܡܶܛܽܠ ܗܳܕ݂ܶܐ ܐܰܢ̱ܬ ܘܟܽܠܳܗ̇ ܟܢܽܘܫܬܳܟ݂. ܐܶܬ݂ܘܰܥܰܕ݂ܘ ܩܕ݂ܳܡ ܡܳܪܝܳܐ ܡܚܳܪ. ܘܰܐܗܪܽܘܢ ܡܰܢܽܘ ܕܪܳܛܢܺܝܢ ܐ̱ܢܬܽܘܢ ܥܠܰܘܗܝ.</VERS>
      <VERS vnumber="12">ܘܫܰܕܰܪܘ ܡܽܘܫܶܐ ܠܡܶܩܪܳܐ ܠܕ݂ܳܬܳܢ ܘܠܰܐܒܺܝܪܳܡ ܒܢܰܝ̈ ܐܶܠܝܰܒ. ܘܶܐܡܰܪܘ ܠܳܐ ܣܳܠܩܺܝܢܰܢ.</VERS>
      <VERS vnumber="13">ܠܳܐ ܟܰܕܽܘ ܠܟܽܘܢ ܕܰܐܣܶܩܬܽܘܢܳܢ ܡܶܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܠܰܡܩܰܛܳܠܽܘܬܰܢ ܒܡܰܕܒܪܳܐ. ܐܶܠܳܐ ܡܶܬ݂ܪܰܘܪܒܺܝܬܽܘܢ ܥܠܰܝܢ ܐܳܦ ܡܶܬ݂ܪܰܘܪܳܒܽܘ.</VERS>
      <VERS vnumber="14">ܘܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܠܳܐ ܐܰܥܶܠܬܳܢ. ܘܠܳܐ ܝ̣ܰܗܒܬ ܠܰܢ ܝܳܪܬܽܘܬ݂ܳܐ ܕܚܰܩ̈ܠܳܬ݂ܳܐ ܘܰܕ݂ܟܰܖ̈ܡܶܐ. ܐܶܢ ܥܰܝܢܰܝ̈ܢ ܡܥܰܘܰܪ ܐܰܢ̱ܬ. ܠܳܐ ܣܳܠܩܺܝܢܰܢ.</VERS>
      <VERS vnumber="15">ܘܶܐܬ݂ܒܐܶܫ ܛܳܒ ܠܡܽܘܫܶܐ. ܘܶܐܡܰܪ ܩܕ݂ܳܡ ܡܳܪܝܳܐ. ܠܳܐ ܬܶܦܢܶܐ ܥܰܠ ܩܽܘܖ̈ܒܳܢܰܝܗܽܘܢ. ܡܶܛܽܠ ܕܠܳܐ ܚܡܳܪܳܐ ܕܚܰܕ݂ ܡܶܢܗܽܘܢ ܕܶܒܪܶܬ݂. ܐܳܦܠܳܐ ܐܰܒܶܐܫܶܬ݂ ܠܚܰܕ݂ ܡܶܢܗܽܘܢ.</VERS>
      <VERS vnumber="16">ܘܶܐܡܰܪ ܡܽܘܫܶܐ ܠܩܽܘܪܰܚ. ܐܰܢ̱ܬ ܘܟܽܠܳܗ̇ ܟܢܽܘܫܬܳܟ݂ ܗܘܰܘ ܩܕ݂ܳܡ ܡܳܪܝܳܐ. ܐܰܢ̱ܬ ܘܗܶܢܽܘܢ ܘܰܐܗܪܽܘܢ ܡܚܳܪ.</VERS>
      <VERS vnumber="17">ܣܰܒܘ ܓܒܰܪ ܦܺܝܪܡܶܗ. ܘܣܺܝܡܘ ܒܗܽܘܢ ܢܽܘܪܳܐ. ܘܣܺܝܡܘ ܒܗܽܘܢ ܒܶܣ̈ܡܶܐ. ܘܩܰܪܶܒܘ ܩܕ݂ܳܡ ܡܳܪܝܳܐ ܓܒܰܪ ܦܺܝܪܡܶܗ. ܡܰܐܬܶܝܢ ܘܚܰܡܫܺܝܢ ܦܺܝܖ̈ܡܺܝܢ. ܘܰܐܢ̱ܬ ܘܰܐܗܪܽܘܢ ܓܒܰܪ ܦܺܝܪܡܶܗ.</VERS>
      <VERS vnumber="18">ܘܰܢܣܰܒܘ ܓܒܰܪ ܦܺܝܪܡܶܗ. ܘܣܳܡܘ ܒܗܽܘܢ ܢܽܘܪܳܐ. ܘܣܳܡܘ ܒܗܽܘܢ ܒܶܣ̈ܡܶܐ. ܘܩܳܡܘ ܩܕ݂ܳܡ ܡܰܫܟܰܢ ܙܰܒܢܳܐ ܡܽܘܫܶܐ ܘܰܐܗܪܽܘܢ.</VERS>
      <VERS vnumber="19">ܘܟܰܢܶܫ ܥܠܰܝܗܽܘܢ ܩܽܘܪܳܚ ܠܟܽܠܳܗ̇ ܟܢܽܘܫܬܳܐ ܠܬܰܪܥܳܐ ܕܡܰܫܟܰܢ ܙܰܒܢܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ ܥܰܠ ܟܽܠܳܗ̇ ܟܢܽܘܫܬܳܐ.</VERS>
      <VERS vnumber="20">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="21">ܐܶܬ݂ܦܰܪܫܘ ܡܶܢ ܓܰܘ ܟܢܽܘܫܬܳܐ ܗܳܕ݂ܶܐ. ܘܰܐܘܒܶܕ݂ ܐܶܢܽܘܢ ܒܰܚܕ݂ܳܐ ܫܳܥܳܐ.</VERS>
      <VERS vnumber="22">ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܘܶܐܡܰܪܘ. ܐܺܝܠ ܐܰ‌ܠܳܗܳܐ ܕܖ̈ܽܘܚܳܬ݂ܳܐ ܕܟܽܠܒܣܰܪ. ܓܰܒܪܳܐ ܚܰܕ݂ ܢܶܚܛܶܐ. ܘܥܰܠ ܟܽܠܳܗ̇ ܟܢܽܘܫܬܳܐ ܢܶܗܘܶܐ ܪܽܘܓܙܳܐ.</VERS>
      <VERS vnumber="23">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="24">ܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ. ܘܶܐܡܰܪ ܠܗܽܘܢ. ܐܶܬ݂ܦܰܪܫܘ ܡܶܢ ܚܕ݂ܳܖ̈ܰܘܗܝ ܕܡܰܫܟܢܳܐ ܕܩܽܘܪܰܚ. ܘܰܕܕܳܬܰܢ. ܘܕܰܐܒܺܝܪܰܡ.</VERS>
      <VERS vnumber="25">ܘܩܳܡ ܡܽܘܫܶܐ ܘܶܐܙܰܠ ܠܘܳܬ݂ ܕܳܬܰܢ ܘܰܐܒܺܝܪܰܡ. ܘܶܐܙܰܠܘ ܒܳܬܪܶܗ ܣܳܒ̈ܶܐ ܕܺܝܣܪܳܐܶܝܠ.</VERS>
      <VERS vnumber="26">ܘܡܰܠܶܠ ܥܰܡ ܟܽܠܳܗ̇ ܟܢܽܘܫܬܳܐ ܘܶܐܡܰܪ ܠܗܽܘܢ. ܐܶܬ݂ܦܰܪܩܘ ܡܶܢ ܡܰܫܟܢܰܝ̈ܗܽܘܢ ܕܓܰܒܖ̈ܶܐ ܗܳܠܶܝܢ ܚܰܛܳܝ̈ܶܐ. ܘܠܳܐ ܬܶܬ݂ܩܰܪܒܽܘܢ ܠܟܽܠܡܶܕܶܡ ܕܺܐܝܬ݂ ܠܗܽܘܢ. ܕܠܳܐ ܬܶܒܠܥܽܘܢ ܒܰܚܛܳܗܰܝ̈ܗܽܘܢ.</VERS>
      <VERS vnumber="27">ܘܶܐܬ݂ܦܰܪܰܩܘ ܡܶܢ ܡܰܫܟܢܳܐ ܕܩܽܘܪܰܚ. ܘܰܕܕܳܬ݂ܰܢ. ܘܕܰܐܒܺܝܪܰܡ. ܘܕܳܬ݂ܰܢ ܘܰܐܒܺܝܪܰܡ ܢܦܰܩܘ ܟܰܕ݂ ܩܳܝܡܺܝܢ ܒܬܰܪܥܳܐ ܕܡܰܫܟܢܰܝ̈ܗܽܘܢ. ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܺܝܩܰܪܬܗܽܘܢ.</VERS>
      <VERS vnumber="28">ܘܶܐܡܰܪ ܡܽܘܫܶܐ ܒܗܳܕ݂ܶܐ ܬܶܕܥܽܘܢ ܕܡܳܪܝܳܐ ܫܰܕܪܰܢܝ. ܠܡܶܥܒܰܕ݂ ܗܳܠܶܝܢ ܟܽܠܗܽܘܢ ܥܒܳܕ̈ܶܐ. ܘܠܳܐ ܗܘܳܐ ܡܶܢ ܪܶܥܝܳܢܝ.</VERS>
      <VERS vnumber="29">ܐܶܢ ܐܰܝܟ݂ ܡܰܘܬܳܐ ܕܟܽܠܢܳܫ ܢܡܽܘܬ݂ܽܘܢ ܗܳܠܶܝܢ. ܘܦܽܘܩܕܳܢܳܐ ܐܰܝܟ݂ ܕܥܰܠ ܟܽܠܢܳܫ ܢܶܬ݂ܦܩܶܕ݂ ܥܠܰܝܗܽܘܢ. ܠܳܐ ܗܘܳܐ ܡܳܪܝܳܐ ܫܰܕܪܰܢܝ.</VERS>
      <VERS vnumber="30">ܘܶܐܢ ܒܪܺܝܬ݂ܳܐ ܢܶܒܪܶܐ ܡܳܪܝܳܐ. ܘܬܶܦܬܰܚ ܐܰܪܥܳܐ ܦܽܘܡܳܗ̇. ܘܬܶܒܠܰܥ ܐܶܢܽܘܢ. ܠܗܽܘܢ ܘܰܠܟܽܠܡܶܕܶܡ ܕܺܐܝܬ݂ ܠܗܽܘܢ. ܘܢܶܚܬܽܘܢ ܟܰܕ݂ ܚܰܝ݂ܺܝ݂ܢ ܠܰܫܝܽܘܠ. ܬܶܕܥܽܘܢ ܕܰܐܪܓܶܙܘ ܓܰܒܖ̈ܶܐ ܗܳܠܶܝܢ ܠܡܳܪܝܳܐ.</VERS>
      <VERS vnumber="31">ܘܟܰܕ݂ ܫܰܠܶܡ ܡܽܘܫܶܐ ܠܡܺܐܡܰܪ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ. ܐܶܬ݂ܦܰܬ݂ܚܰܬ݂ ܐܰܪܥܳܐ ܕܰܬ݂ܚܽܘܬܰܝܗܽܘܢ.</VERS>
      <VERS vnumber="32">ܘܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܠܗܽܘܢ ܘܰܠܒܳܬܰܝ̈ܗܽܘܢ ܘܰܠܟܽܠܗܽܘܢ ܒܢܰܝ̈ܢܳܫܳܐ ܕܥܰܡ ܩܽܘܪܰܚ. ܘܰܠܟܽܠܶܗ ܩܶܢܝܳܢܗܽܘܢ.</VERS>
      <VERS vnumber="33">ܘܰܢܚܶܬ݂ܘ ܗܶܢܽܘܢ. ܘܟܽܠܡܶܕܶܡ ܕܺܐܝܬ݂ ܠܗܽܘܢ ܟܰܕ݂ ܚܰܝ݂ܺܝ݂ܢ ܠܰܫܝܽܘܠ. ܘܶܐܬ݂ܟܰܣܝܰܬ݂ ܐܰܪܥܳܐ ܠܥܶܠ ܡܶܢܗܽܘܢ. ܘܶܐܒܰܕ݂ܘ ܡܶܢ ܓܰܘ ܟܢܽܘܫܬܳܐ.</VERS>
      <VERS vnumber="34">ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܕܒܰܚܕܳܖ̈ܰܝܗܽܘܢ ܥܪܰܩܘ ܡܶܢ ܩܳܠܗܽܘܢ. ܘܶܐܡܰܪܘ ܕܰܠܡܳܐ ܬܶܒܠܥܰܢ ܐܰܪܥܳܐ.</VERS>
      <VERS vnumber="35">ܘܢܶܦܩܰܬ݂ ܢܽܘܪܳܐ ܡܶܢ ܩܕ݂ܳܡ ܡܳܪܝܳܐ. ܘܶܐܟ݂ܠܰܬ݂ ܠܡܰܐܬܶܝܢ ܘܚܰܡܫܺܝܢ ܓܰܒܖ̈ܺܝܢ ܕܰܡܩܰܪܒܺܝܢ ܗܘܰܘ ܒܶܣ̈ܡܶܐ.</VERS>
      <VERS vnumber="36">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="37">ܐܶܡܰܪ ܠܶܐܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܣܰܒ ܦܺܝܖ̈ܡܶܐ ܡܶܢ ܒܰܝܢܳܬ݂ ܡܰܘܩ̈ܕܶܐ. ܘܢܽܘܪܳܐ ܫܕ݂ܺܝ ܠܗܰܠ ܡܶܛܽܠ ܕܶܐܬ݂ܩܰܕܰܫܘ.</VERS>
      <VERS vnumber="38">ܦܺܝܖ̈ܡܰܝܗܽܘܢ ܕܚܰܛܳܝ̈ܶܐ ܗܳܠܶܝܢ ܒܢܰܦܫ̈ܳܬ݂ܗܽܘܢ. ܘܰܥܒܶܕ݂ ܐܶܢܽܘܢ ܛܰܣ̈ܶܐ ܖ̈ܰܩܺܝܩܶܐ ܩܪܳܡܳܐ ܠܡܰܕ݂ܒܚܳܐ. ܡܶܛܽܠ ܕܩܰܪܶܒܘ ܐܶܢܽܘܢ ܩܕ݂ܳܡ ܡܳܪܝܳܐ. ܘܶܐܬ݂ܩܰܕܰܫܘ. ܢܶܗܘܽܘܢ ܠܳܐܬܳܐ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="39">ܘܰܢܣܰܒ ܐܶܠܺܝܥܳܙܳܪ ܟܳܗܢܳܐ ܦܺܝܖ̈ܡܶܐ ܕܰܢܚܳܫܳܐ ܕܩܰܪܶܒܘ ܡܰܘܩ̈ܕܶܐ. ܘܰܐܪܶܩܘ ܐܶܢܽܘܢ ܛܰܣ̈ܶܐ ܠܡܰܕ݂ܒܚܳܐ.</VERS>
      <VERS vnumber="40">ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ. ܕܠܳܐ ܢܶܗܘܶܐ ܩܳܪܶܒ ܓܰܒܪܳܐ ܢܽܘܟܪܳܝܳܐ ܐܰܝܢܳܐ ܕܠܳܐ ܗܘܳܐ ܡܶܢ ܙܰܪܥܶܗ ܕܰܐܗܪܽܘܢ. ܠܰܡܣܳܡ ܥܶܛܪܳܐ ܕܒܶܣ̈ܡܶܐ ܩܕ݂ܳܡ ܡܳܪܝܳܐ. ܘܠܳܐ ܢܶܗܘܶܐ ܐܰܝܟ݂ ܩܽܘܪܰܚ ܘܰܐܝܟ݂ ܟܽܠܳܗ̇ ܟܢܽܘܫܬܶܗ. ܕܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܐܰܝܟ݂ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
      <VERS vnumber="41">ܘܰܪܛܶܢܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܒܳܬܰܪ ܝܰܘܡܳܐ. ܥܰܠ ܡܽܘܫܶܐ ܘܥܰܠ ܐܰܗܪܽܘܢ. ܘܶܐܡܰܪܘ ܠܗܽܘܢ. ܐܰܢ̱ܬܽܘܢ ܩܛܰܠܬܽܘܢ ܠܥܰܡܶܗ ܕܡܳܪܝܳܐ.</VERS>
      <VERS vnumber="42">ܘܟܰܕ݂ ܐܶܬ݂ܟܰܢܫܰܬ݂ ܟܽܠܳܗ̇ ܟܢܽܘܫܬܳܐ ܥܰܠ ܡܽܘܫܶܐ ܘܥܰܠ ܐܰܗܪܽܘܢ. ܐܶܬ݂ܦܢܺܝܘ ܠܡܰܫܟܰܢܙܰܒܢܳܐ. ܘܰܚܙܰܘ ܕܟܰܣܝܰܬ݂ܶܗ ܥܢܳܢܳܐ. ܘܶܐܬ݂ܓܠܺܝ ܫܽܘܒܚܶܗ ܕܡܳܪܝܳܐ.</VERS>
      <VERS vnumber="43">ܘܶܐܬ݂ܳܐ ܡܽܘܫܶܐ ܘܰܐܗܪܽܘܢ ܩܕ݂ܳܡ ܡܰܫܟܰܢ ܙܰܒܢܳܐ.</VERS>
      <VERS vnumber="44">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="45">ܐܶܬ݂ܦܰܪܫܘ ܡܶܢ ܓܰܘ ܟܢܽܘܫܬܳܐ ܗܳܕ݂ܶܐ. ܘܰܐܘܒܶܕ݂ ܐܶܢܽܘܢ ܒܰܚܕ݂ܳܐ ܫܳܥܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ</VERS>
      <VERS vnumber="46">. ܘܶܐܡܰܪ ܡܽܘܫܶܐ ܠܰܐܗܪܽܘܢ. ܣܰܒ ܦܺܝܪܡܳܐ ܘܣܺܝܡ ܒܶܗ ܢܽܘܪܳܐ. ܘܣܺܝܡ ܒܶܗ ܒܶܣ̈ܡܶܐ. ܘܰܐܘܒܶܠ ܒܰܥܓܰܠ ܠܰܟܢܽܘܫܬܳܐ ܘܚܰܣܳܐ ܥܠܰܝܗܽܘܢ. ܡܶܛܽܠ ܕܰܢܦܰܩ ܪܽܘܓܙܳܐ ܡܶܢ ܩܕ݂ܳܡ ܡܳܪܝܳܐ. ܘܫܰܪܺܝ ܡܰܘܬܳܢܳܐ ܕܡܶܢ ܫܶܠܝܳܐ ܒܥܰܡܳܐ.</VERS>
      <VERS vnumber="47">ܘܰܢܣܰܒ ܐܰܗܪܽܘܢ ܐܰܝܟ݂ ܕܶܐܡܰܪ ܠܶܗ ܡܽܘܫܶܐ. ܘܰܪܗܶܛ ܠܓܰܘ ܟܢܽܘܫܬܳܐ. ܘܰܚܙܳܐ ܕܫܰܪܺܝ ܡܰܘܬܳܢܳܐ ܕܡܶܢ ܫܶܠܝܳܐ ܒܥܰܡܳܐ. ܘܣܳܡ ܒܶܣ̈ܡܶܐ ܘܚܰܣܺܝ ܥܰܠ ܥܰܡܳܐ.</VERS>
      <VERS vnumber="48">ܘܩܳܡ ܒܶܝܬ݂ ܡܺܝ̈ܬܶܐ ܠܚܰܝ̈ܶܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ.</VERS>
      <VERS vnumber="49">ܘܰܗܘܰܘ ܕܡܺܝܬ݂ܘ ܒܡܰܘܬܳܢܳܐ ܕܡܶܢ ܫܶܠܝܳܐ. ܐܰܪܒܬܰܥܣܰܪ ܐܰܠܦܺܝ̈ܢ ܘܰܫܒܰܥ ܡܳܐܐ. ܣܛܰܪ ܡܶܢ ܕܡܺܝܬ݂ܘ ܒܦܳܠܓܽܘܬܶܗ ܕܩܽܘܪܰܚ.</VERS>
      <VERS vnumber="50">ܘܰܗܦܰܟ݂ ܐܰܗܪܽܘܢ ܠܘܳܬ݂ ܡܽܘܫܶܐ ܠܬܰܪܥܳܐ ܕܡܰܫܟܰܢܙܰܒܢܳܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܣܰܒ ܡܶܢܗܽܘܢ ܫܰܒܛܳܐ ܫܰܒܛܳܐ ܠܒܶܝܬ݂ ܐܰܒܳܗ̈ܶܐ ܡܶܢ ܠܘܳܬ݂ ܟܽܠ ܪܰܘܖ̈ܒܳܢܰܝ̈ܗܽܘܢ. ܠܒܶܝܬ݂ ܐܰܒܳܗܰܝ̈ܗܽܘܢ. ܬܪܶܥܣܰܪ ܫܰܒ̈ܛܺܝܢ. ܘܰܓܒܰܪ ܫܡܶܗ ܟܬ݂ܽܘܒ ܥܰܠ ܫܰܒܛܶܗ.</VERS>
      <VERS vnumber="3">ܘܰܫܡܳܐ ܕܰܐܗܪܽܘܢ ܟܬ݂ܽܘܒ ܥܰܠ ܫܰܒܛܳܐ ܕܠܶܘܺܝ. ܡܶܛܽܠ ܕܚܰܕ݂ ܚܰܕ݂ ܫܰܒܛܳܐ ܠܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="4">ܘܣܺܝܡ ܐܶܢܽܘܢ ܒܡܰܫܟܰܢܙܰܒܢܳܐ ܩܕ݂ܳܡ ܣܳܗܕܽܘܬܳܐ. ܕܡܶܬ݂ܘܰܥܰܕ݂ ܐ̱ܢܳܐ ܠܟܽܘܢ ܬܰܡܳܢ.</VERS>
      <VERS vnumber="5">ܘܢܶܗܘܶܐ ܓܰܒܪܳܐ ܕܶܐܨܛܒܶܐ ܒܶܗ. ܢܰܘܥܶܐ ܫܰܒܛܶܗ. ܘܰܐܦܪܶܩ ܡܶܢܝ ܪܶܛܢܳܐ ܕܰܒܢܰܝ̈ ܝܺܣܪܳܐܶܝܠ. ܕܰܡܪܰܛܢܺܝܢ ܥܠܰܝܟܽܘܢ.</VERS>
      <VERS vnumber="6">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܝܰܗܒܘ ܠܶܗ ܟܽܠܗܽܘܢ ܪܰܘܖ̈ܒܳܢܰܝ̈ܗܽܘܢ. ܫܰܒܛܳܐ ܫܰܒܛܳܐ ܠܪܺܝܫܳܐ ܠܟܽܠܗܽܘܢ ܒܶܝܬ݂ ܐܰܒܳܗܰܝ̈ܗܽܘܢ. ܬܪܶܥܣܰܪ ܫܰܒ̈ܛܺܝܢ. ܘܫܰܒܛܳܐ ܕܰܐܗܪܽܘܢ ܒܓܰܘ ܫܰܒ̈ܛܰܝܗܽܘܢ.</VERS>
      <VERS vnumber="7">ܘܣܳܡ ܐܶܢܽܘܢ ܡܽܘܫܶܐ ܠܫܰܒ̈ܛܶܐ ܩܕ݂ܳܡ ܡܳܪܝܳܐ ܒܓܰܘ ܡܰܫܟܰܢܙܰܒܢܳܐ ܕܣܳܗܕܽܘܬܳܐ.</VERS>
      <VERS vnumber="8">ܘܰܠܝܰܘܡܳܐ ܐ̱ܚܪܺܢܳܐ. ܥܰܠ ܡܽܘܫܶܐ ܠܡܰܫܟܢܳܐ ܕܣܳܗܕܽܘܬܳܐ. ܘܰܚܙܳܐ ܕܰܐܦܪܰܥ ܫܰܒܛܳܐ ܕܰܐܗܪܽܘܢ ܕܒܶܝܬ݂ ܠܶܘܺܝ. ܘܰܐܦܶܩ ܛܰܖ̈ܦܶܐ ܘܰܟ݂ܦܰܬ݂ ܠܽܘܙ̈ܶܐ.</VERS>
      <VERS vnumber="9">ܘܰܐܦܶܩ ܐܶܢܽܘܢ ܡܽܘܫܶܐ. ܠܟܽܠܗܽܘܢ ܫܰܒ̈ܛܶܐ ܡܶܢ ܩܕ݂ܳܡ ܡܳܪܝܳܐ ܠܘܳܬ݂ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܚܙܰܘ. ܘܰܢܣܰܒ ܐ̱ܢܳܫ ܫܰܒܛܶܗ.</VERS>
      <VERS vnumber="10">ܘܶܐܡܰܪ ܡܳܪܝܳܐ ܠܡܽܘܫܶܐ. ܐܰܗܦܶܟ݂ ܫܰܒܛܳܐ ܕܰܐܗܪܽܘܢ ܩܕ݂ܳܡ ܣܳܗܕܽܘܬܳܐ. ܕܢܶܬ݂ܢܛܰܪ ܠܳܐܬܳܐ ܠܰܒܢܰܝ̈ܳܐ ܡܡܰܪܡܖ̈ܳܢܶܐ. ܕܢܶܓܡܰܪ ܪܶܛܢܗܽܘܢ ܡܶܢܝ ܘܠܳܐ ܢܡܽܘܬ݂ܽܘܢ.</VERS>
      <VERS vnumber="11">ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ ܗܳܟܰܢܳܐ ܥܒܰܕ݂.</VERS>
      <VERS vnumber="12">ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܡܽܘܫܶܐ. ܗܳܐ ܣܳܦܢ ܘܶܐܒܰܕܢ. ܘܟܽܠܰܢ ܓܡܰܪܢ.</VERS>
      <VERS vnumber="13">ܘܟܽܠ ܕܡܶܬ݂ܩܰܪܰܒ ܠܡܰܫܟܢܶܗ ܕܡܳܪܝܳܐ ܡܳܐܶܬ݂. ܘܗܳܐ ܐܳܦ ܚܢܰܢ ܐܰܩܶܦܢ ܠܰܡܣܳܦ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܶܐܡܰܪ ܡܳܪܝܳܐ ܠܰܐܗܪܽܘܢ. ܐܰܢ̱ܬ ܘܰܒܢܰܝ̈ܟ ܘܒܶܝܬ݂ ܐܰܒܽܘܟ݂ ܥܰܡܳܟ݂. ܫܩܽܘܠܘ ܥܰܘܠܶܗ ܕܡܰܩܕܫܳܐ. ܘܰܐܢ̱ܬ ܘܰܒܢܰܝ̈ܟ ܥܰܡܳܟ݂. ܫܩܽܘܠܘ ܥܰܘܠܳܐ ܕܟ݂ܳܗܢܽܘܬ݂ܟܽܘܢ.</VERS>
      <VERS vnumber="2">ܘܳܐܦ ܐܰܚܰܝ̈ܟ ܫܰܒܛܳܐ ܕܠܶܘܺܝ. ܫܰܒܛܳܐ ܕܰܐܒܽܘܟ݂ ܬܩܰܪܶܒ ܥܰܡܳܟ݂. ܘܢܶܬ݂ܠܰܘܢ ܠܳܟ݂ ܘܰܢܫܰܡܫܽܘܢܳܟ݂. ܘܰܐܢ̱ܬ ܘܰܒܢܰܝ̈ܟ ܥܰܡܳܟ݂ ܩܕ݂ܳܡ ܡܰܫܟܢܳܐ ܕܣܳܗܕܽܘܬܳܐ.</VERS>
      <VERS vnumber="3">ܘܢܶܛܪܽܘܢ ܡܰܛܰܪܬܳܟ݂. ܘܡܰܛܰܪܬܳܐ ܕܟܽܠܶܗ ܡܰܫܟܢܳܐ. ܒܪܰܡ ܠܡܳܐܢܰܝ̈ ܩܽܘܕܫܳܐ. ܘܰܠܡܳܐܢܰܝ̈ ܡܰܕ݂ܒܚܳܐ ܠܳܐ ܢܶܩܪܒܽܘܢ ܕܠܳܐ ܢܡܽܘܬܽܘܢ. ܐܳܦ ܗܶܢܽܘܢ. ܐܳܦ ܐܰܢ̱ܬܽܘܢ.</VERS>
      <VERS vnumber="4">ܘܢܶܬ݂ܠܰܘܢ ܠܳܟ݂. ܘܢܶܛܪܽܘܢ ܡܰܛܰܪܬܳܐ ܕܡܰܫܟܰܢܙܰܒܢܳܐ. ܘܰܕ݂ܟܽܠܶܗ ܦܽܘܠܚܳܢܳܐ ܕܡܰܫܟܢܳܐ. ܘܢܽܘܟܪܳܝܳܐ ܠܳܐ ܢܶܬ݂ܩܰܪܰܒ ܠܘܳܬ݂ܟܽܘܢ.</VERS>
      <VERS vnumber="5">ܘܛܰܪܘ ܡܰܛܰܪܬܳܐ ܕܩܽܘܕܫܳܐ. ܘܡܰܛܰܪܬܳܐ ܕܡܰܕ݂ܒܚܳܐ. ܘܬ݂ܽܘܒ ܠܳܐ ܢܶܗܘܶܐ ܪܽܘܓܙܳܐ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="6">ܘܶܐܢܳܐ ܗܳܐ ܩܰܪܒܶܬ݂ ܠܰܐܚܰܝ̈ܟܽܘܢ ܠܶܘ̈ܳܝܶܐ ܡܶܢ ܓܰܘ ܒܢܰܝ̈ ܝܺܣܪܳܐܶܝܠ. ܡܰܘܗܰܒܬܳܐ ܝܺܗܺܝܒܺܝܢ ܠܡܳܪܝܳܐ. ܠܡܶܦܠܰܚ ܦܽܘܠܚܳܢܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="7">ܘܰܐܢܬ ܘܰܒܢܰܝ̈ܟ ܥܰܡܳܟ݂ ܛܰܪܘ ܟܳܗܢܽܘܬ݂ܟܽܘܢ. ܘܟܽܠܗܽܘܢ ܐܶܣܟܺܡܰܘ̈ܗܝ ܕܡܰܕ݂ܒܚܳܐ. ܘܰܠܓܰܘ ܡܶܢ ܐܰܦܰܝ̈ ܬܰܪܥܳܐ ܦܠܽܘܚܘ ܦܽܘܠܚܳܢܳܐ. ܡܰܘܗܰܒܬܳܐ ܕܝܶܗܒܶܬ݂ ܠܟ݂ܳܗܢܽܘܬ݂ܟܽܘܢ. ܘܢܽܘܟܪܳܝܳܐ ܕܩܳܪܶܒ ܢܶܬ݂ܩܛܶܠ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܰܐܗܪܽܘܢ. ܗܳܐ ܐܶܢܳܐ ܝܶܗܒܶܬ݂ ܠܳܟ݂ ܡܰܛܰܪܬܳܐ ܕܦܽܘܖ̈ܫܳܢܰܝ ܘܟܽܠܗܽܘܢ ܩܽܘܕܫܳܐ ܕܰܒܢܰܝ̈ ܝܺܣܪܳܐܶܝܠ ܠܳܟ݂ ܝܶܗܒܶܬ݂ ܐܶܢܽܘܢ ܠܰܡܫܺܝܚܽܘܬ݂ܳܐ. ܠܳܟ݂ ܘܠܰܒܢܰܝ̈ܟ ܥܰܡܳܟ݂. ܢܳܡܽܘܣܳܐ ܠܥܳܠܰܡ.</VERS>
      <VERS vnumber="9">ܗܳܢܳܐ ܢܶܗܘܶܐ ܡܰܩܕܫܳܐ ܕܩܽܘܕ݂ܫܶܗ ܡܶܢ ܢܽܘܪܳܐ. ܟܽܠܶܗ ܩܽܘܪܒܳܢܗܽܘܢ. ܘܟܽܠܶܗ ܣܡܺܝܕ݂ܗܽܘܢ. ܘܟܽܠܗܽܘܢ ܚܛܳܗܰܝ̈ܗܽܘܢ. ܘܟܽܠܗܽܘܢ ܩܽܘܖ̈ܒܳܢܰܝܗܽܘܢ ܕܰܡܩܰܪܒܺܝܢ ܠܺܝ. ܩܕܽܘܫܩܽܘ̈ܕܫܺܝܢ ܐܶܢܽܘܢ ܠܳܟ݂ ܘܠܰܒܢܰܝ̈ܟ.</VERS>
      <VERS vnumber="10">ܒܰܩܕ݂ܽܘܫ ܩܽܘܕܫ̈ܶܐ ܬܶܐܟܠܽܘܢܶܗ. ܟܽܠ ܕܶܟܪܳܐ ܢܶܐܟܠܺܝܘܗܝ. ܩܽܘܕܫܳܐ ܢܶܗܘܶܐ ܠܳܟ݂.</VERS>
      <VERS vnumber="11">ܘܗܳܢܰܘ ܦܽܘܪܫܳܢܳܐ ܕܡܰܘ̈ܗܒܳܬ݂ܟܽܘܢ. ܘܟܽܠܗܽܘܢ ܦܽܘܖ̈ܫܳܢܶܐ ܕܰܒܢܰܝ̈ ܝܺܣܪܳܐܶܝܠ ܠܳܟ݂ ܝܶܗܒܶܬ݂ ܐܶܢܽܘܢ. ܘܠܰܒܢܰܝ̈ܟ ܘܠܰܒ̈ܢܳܬܳܟ݂ ܥܰܡܳܟ݂. ܢܳܡܽܘܣܳܐ ܠܥܳܠܰܡ. ܟܽܠܡܰܢ ܕܰܕ݂ܟܶܐ ܒܒܰܝܬܳܟ݂. ܢܶܐܟܠܺܝܘܗܝ.</VERS>
      <VERS vnumber="12">ܟܽܠܶܗ ܫܽܘܡܢܳܐ ܕܡܶܫܚܳܐ. ܘܟܽܠܶܗ ܫܽܘܡܢܳܐ ܕܰܥܒܽܘܪܳܐ ܘܰܕ݂ܚܰܡܪܳܐ. ܘܖ̈ܺܝܫܝܳܬ݂ܗܽܘܢ ܕܝܳܗܒܺܝܢ ܠܡܳܪܝܳܐ. ܠܳܟ݂ ܝܶܗܒܶܬ݂ ܐܶܢܶܝܢ.</VERS>
      <VERS vnumber="13">ܒܰܟܳܪܳܐ ܟܽܠܶܗ ܕܒܰܐܪܥܗܽܘܢ. ܕܡܰܝܬܶܝܢ ܠܡܳܪܝܳܐ ܠܳܟ݂ ܢܶܗܘܶܐ ܘܟܽܠܡܰܢ ܕܰܕ݂ܟܶܐ ܒܒܰܝܬܳܟ݂. ܢܶܐܟܠܺܝܘܗܝ.</VERS>
      <VERS vnumber="14">ܘܟܽܠ ܚܶܪܡܳܐ ܒܺܝܣܪܳܐܶܝܠ. ܠܳܟ݂ ܢܶܗܘܶܐ.</VERS>
      <VERS vnumber="15">ܘܟܽܠ ܦܳܬܰܚ ܡܰܪܒܥܳܐ ܕܟܽܠ ܒܣܰܪ ܕܰܡܩܰܪܒܺܝܢ ܠܡܳܪܝܳܐ. ܕܐ̱ܢܳܫ̈ܳܐ ܘܕܰܒܥܺܝܖ̈ܳܐ ܠܳܟ݂ ܢܶܗܘܶܐ. ܒܪܰܡ ܕܶܝܢ ܡܶܦܪܰܩ ܬܶܦܪܽܘܩ ܒܽܘܟ݂ܖ̈ܰܝܗܽܘܢ ܕܐ̱ܢܳܫ̈ܳܐ. ܘܒܽܘܟ݂ܖ̈ܰܝܗܽܘܢ ܕܰܒܥܺܝܪܳܐ ܛܰܡܰܐܬ݂ܳܐ ܬܶܦܪܽܘܩ.</VERS>
      <VERS vnumber="16">ܘܦܽܘܪܩܳܢܶܗ ܡܶܢ ܒܰܪ ܝܰܪܚܳܐ ܘܰܠܥܶܠ. ܬܶܦܪܽܘܩ ܒܰܕ݂ܡܰܝ̈ܳܐ ܕܟܶܣܦܳܐ. ܚܰܡܫܳܐ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܩܽܘܕܫܳܐ. ܥܶܣܪܺܝܢ ܡܳܥܺܝ̈ܢ ܗܳܘܶܐ ܡܰܬ݂ܩܳܠܳܐ.</VERS>
      <VERS vnumber="17">ܒܪܰܡ ܕܶܝܢ ܒܽܘܟܪܳܐ ܕܬܰܘܖ̈ܶܐ ܘܒܽܘܟܪܳܐ ܕܥܶܙ̈ܶܐ. ܘܒܽܘܟܪܳܐ ܕܶܐܡܖ̈ܶܐ ܠܳܐ ܬܶܦܪܽܘܩ. ܡܶܛܽܠ ܕܩܽܘܕܫܳܐ ܐܶܢܽܘܢ. ܘܕܶܡܗܽܘܢ ܪܽܘܣ ܥܰܠ ܡܰܕ݂ܒܚܳܐ ܘܬܰܪܒܗܽܘܢ ܐܰܣܶܩ ܩܽܘܪܒܳܢܳܐ ܠܡܰܕ݂ܒܚܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="18">ܘܒܶܣܪܗܽܘܢ ܢܶܗܘܶܐ ܠܳܟ݂. ܐܰܝܟ݂ ܚܰܕ݂ܝܳܐ ܕܦܽܘܪܫܳܢܳܐ. ܘܰܐܝܟ݂ ܫܳܩܳܐ ܕܝܰܡܺܝܢܳܐ ܠܳܟ݂ ܢܶܗܘܶܐ.</VERS>
      <VERS vnumber="19">ܟܽܠܶܗ ܦܽܘܪܫܳܢܳܐ. ܕܩܽܘܕܫܳܐ ܕܰܡܦܰܪܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܝܶܗܒܶܬ݂ ܠܳܟ݂. ܘܠܰܒܢܰܝ̈ܟ ܘܠܰܒ̈ܢܳܬܳܟ݂ ܥܰܡܳܟ݂. ܢܳܡܽܘܣܳܐ ܠܥܳܠܰܡ. ܩܝܳܡܰܐ ܗ̱ܘ ܕܡܶܠܚܳܐ ܕܥܳܠܰܡ ܩܕ݂ܳܡ ܡܳܪܝܳܐ. ܠܳܟ݂ ܘܰܠܙܰܪܥܳܟ݂ ܥܰܡܳܟ݂.</VERS>
      <VERS vnumber="20">ܘܶܐܡܰܪ ܡܳܪܝܳܐ ܠܰܐܗܪܽܘܢ. ܒܰܐܪܥܗܽܘܢ ܠܳܐ ܬܺܐܪܰܬ݂. ܘܦܳܠܓܽܘܬ݂ܳܐ ܠܳܐ ܬܶܗܘܶܐ ܠܳܟ݂ ܒܰܝܢܳܬ݂ܗܽܘܢ ܐܶܠܳܐ ܦܳܠܓܽܘܬܳܟ݂ ܘܝܳܪܬܽܘܬܳܟ݂ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܦܽܘܪܫܳܢܰܘ̈ܗܝ ܕܡܳܪܝܳܐ ܘܩܽܘܕ݂ܫܰܘ̈ܗܝ.</VERS>
      <VERS vnumber="21">ܘܠܰܒܢܰܝ̈ ܠܶܘܺܝ ܗܳܐ ܝܶܗܒܶܬ݂ ܟܽܠܗܽܘܢ ܡܰܥܣܳܖ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܝܽܘܪܬ݂ܳܢܳܐ. ܚܠܳܦ ܦܽܘܠܚܳܢܗܽܘܢ. ܕܗܶܢܽܘܢ ܦܳܠܚܺܝܢ ܦܽܘܠܚܳܢܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="22">ܘܬ݂ܽܘܒ ܠܳܐ ܢܶܬ݂ܩܰܪܒܽܘܢ ܒܢܰܝ̈ ܝܺܣܪܳܐܶܝܠ ܠܡܰܫܟܰܢܙܰܒܢܳܐ. ܕܠܳܐ ܢܩܰܒܠܽܘܢ ܚܛܳܗܳܐ ܘܰܢܡܽܘܬ݂ܽܘܢ.</VERS>
      <VERS vnumber="23">ܘܢܶܦܠܚܽܘܢ ܠܶܘ̈ܳܝܶܐ ܦܽܘܠܚܳܢܳܐ ܕܡܰܫܟܰܢܙܰܒܢܳܐ. ܘܗܶܢܽܘܢ ܢܩܰܒܠܽܘܢ ܥܰܘܠܗܽܘܢ. ܢܳܡܽܘܣܳܐ ܠܥܳܠܰܡ. ܠܕ݂ܳܖ̈ܰܝܗܽܘܢ. ܘܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܳܐ ܢܺܐܪܬܽܘܢ ܝܽܘܪܬ݂ܳܢܳܐ.</VERS>
      <VERS vnumber="24">ܡܶܛܽܠ ܕܡܰܥܣܳܖ̈ܶܐ ܕܦܳܪܫܺܝܢ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܝܶܗܒܶܬ݂ ܠܠܶܘ̈ܳܝܶܐ ܝܽܘܪܬ݂ܳܢܳܐ. ܡܶܛܽܠ ܗܳܢܳܐ ܐܶܡܪܶܬ݂ ܠܗܽܘܢ. ܕܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܳܐ ܢܺܐܪܬܽܘܢ ܝܽܘܪܬ݂ܳܢܳܐ.</VERS>
      <VERS vnumber="25">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="26">ܡܰܠܶܠ ܥܰܡ ܠܶܘ̈ܳܝܶܐ. ܘܶܐܡܰܪ ܠܗܽܘܢ. ܡܳܐ ܕܢܳܣܒܺܝܢ ܐ̱ܢܬܽܘܢ ܡܶܢ ܒܢܰܝ̈ ܝܺܣܪܳܐܶܝܠ ܡܰܥܣܳܖ̈ܶܐ ܕܝܶܗܒܶܬ݂ ܠܟܽܘܢ ܡܶܢܗܽܘܢ ܝܽܘܪܬ݂ܳܢܳܐ. ܦܪܽܘܫܘ ܡܶܢܶܗ ܦܽܘܪܫܳܢܳܐ ܠܡܳܪܝܳܐ. ܡܰܥܣܳܪܳܐ ܡܶܢ ܡܰܥܣܳܖ̈ܶܐ.</VERS>
      <VERS vnumber="27">ܘܢܶܬ݂ܚܫܶܒ ܠܟܽܘܢ ܦܽܘܪܫܳܢܟܽܘܢ ܐܰܝܟ݂ ܥܒܽܘܪܳܐ ܡܶܢ ܐܶܕ݂ܪܳܐ. ܘܰܐܝܟ݂ ܦܽܘܪܫܳܢܳܐ ܡܶܢ ܡܰܥܨܰܪܬܳܐ.</VERS>
      <VERS vnumber="28">ܗܳܟܰܢܳܐ ܦܪܽܘܫܘ ܐܳܦ ܐܰܢ̱ܬܽܘܢ ܦܽܘܪܫܳܢܳܐ ܠܡܳܪܝܳܐ. ܡܶܢ ܟܽܠܗܽܘܢ ܡܰܥܣܳܖ̈ܰܝܟܽܘܢ ܕܢܳܣܒܺܝܢ ܐ̱ܢܬܽܘܢ ܡܶܢ ܒܢܰܝ̈ ܝܺܣܪܳܐܶܝܠ. ܘܗܰܒܘ ܡܶܢܗܽܘܢ ܦܽܘܪܫܳܢܶܗ ܕܡܳܪܝܳܐ. ܠܰܐܗܪܽܘܢ ܟܳܗܢܳܐ ܘܠܰܒܢܰܘ̈ܗܝ.</VERS>
      <VERS vnumber="29">ܡܶܢ ܟܽܠܗܶܝܢ ܡܰܘܗ̈ܒܳܬ݂ܟܽܘܢ ܦܪܽܘܫܘ ܟܽܠܶܗ ܦܽܘܪܫܳܢܳܐ ܠܡܳܪܝܳܐ. ܡܶܢ ܟܽܠܶܗ ܫܽܘܡܢܳܐ ܡܰܩܕܫܶܗ ܡܶܢܶܗ.</VERS>
      <VERS vnumber="30">ܘܶܐܡܰܪ ܠܗܽܘܢ. ܡܳܐ ܕܦܳܪܫܺܝܢ ܐ̱ܢܬܽܘܢ ܫܽܘܡܢܶܗ ܡܶܢܶܗ. ܢܶܬ݂ܚܫܶܒ ܠܠܶܘ̈ܳܝܶܐ. ܐܰܝܟ݂ ܥܠܰܠܬܳܐ ܕܶܐܕܪܳܐ. ܘܰܐܝܟ݂ ܥܠܰܠܬܳܐ ܕܡܰܥܨܰܪܬܳܐ.</VERS>
      <VERS vnumber="31">ܐܘܟܠܽܘܗܝ ܒܟܽܠ ܐܰܬܰܪ. ܐܰܢ̱ܬܽܘܢ ܘܐ̱ܢܳܫܰܝ̈ ܒܳܬܰܝ̈ܟܽܘܢ. ܡܶܛܽܠ ܕܗܳܢܰܘ ܐܰܓܪܟܽܘܢ ܚܠܳܦ ܦܽܘܠܚܳܢܟܽܘܢ ܕܰܒܡܰܫܟܰܢ ܙܰܒܢܳܐ.</VERS>
      <VERS vnumber="32">ܘܠܳܐ ܬܩܰܒܠܽܘܢ ܥܠܰܘܗܝ ܚܛܳܗܳܐ. ܡܳܐ ܕܦܳܪܫܺܝܢ ܐ̱ܢܬܽܘܢ ܫܽܘܡܢܶܗ ܡܶܢܶܗ. ܘܩܽܘܕܫܳܐ ܕܰܒܢܰܝ̈ ܝܺܣܪܳܐܶܝܠ ܠܳܐ ܬܛܰܘܫܽܘܢ ܕܠܳܐ ܬܡܽܘܬ݂ܽܘܢ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪ ܠܗܽܘܢ.</VERS>
      <VERS vnumber="2">ܗܳܢܰܘ ܦܽܘܩܕܳܢܳܐ ܕܢܳܡܽܘܣܳܐ ܕܦܰܩܶܕ݂ ܡܳܪܝܳܐ ܘܶܐܡܰܪ. ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܘܢܰܝܬܽܘܢ ܠܳܟ݂ ܬܽܘܪܬܳܐ ܣܽܘܡܳܩܬܳܐ ܫܰܠܡܬ݂ܳܐ ܕܠܰܝܬ ܒܳܗ̇ ܡܽܘܡܳܐ. ܕܠܳܐ ܢܦܰܠ ܥܠܶܝܗ̇ ܢܺܝܪܳܐ.</VERS>
      <VERS vnumber="3">ܘܗܰܒܽܘܗ̇ ܠܶܐܠܺܝܥܳܙܳܪ ܟܳܗܢܳܐ. ܘܢܰܦܩܺܝܗ̇ ܠܒܰܪ ܡܶܢ ܡܰܫܪܺܝܬܳܐ. ܘܢܶܟܣܺܝܗ̇ ܩܕܳܡܰܘܗܝ.</VERS>
      <VERS vnumber="4">ܘܢܶܣܰܒ ܐܶܠܺܝܥܳܙܳܪ ܟܳܗܢܳܐ. ܡܶܢ ܕܡܳܗ̇ ܒܨܶܒܥܶܗ. ܘܢܶܪܽܘܣ ܠܽܘܩܒܰܠ ܐܰܦܰܝ̈ ܡܰܫܟܰܢܙܰܒܢܳܐ. ܡܶܢ ܕܡܳܐ ܫܒܰܥ ܙܰܒܢܺܝ̈ܢ.</VERS>
      <VERS vnumber="5">ܘܢܰܘܩܕܶܝܗ̇ ܠܬ݂ܽܘܪܬܳܐ ܩܕ݂ܳܡܰܘܗܝ. ܘܡܶܫܟܳܗ̇. ܘܰܕ݂ܡܳܗ̇. ܘܒܶܣܪܳܗ̇ ܥܰܡ ܦܶܪܬ݂ܳܗ̇ ܢܰܘܩܶܕ݂.</VERS>
      <VERS vnumber="6">ܘܢܶܣܰܒ ܟܳܗܢܳܐ ܩܰܝܣܳܐ ܕܰܐܪܙܳܐ. ܘܙܽܘܦܳܐ. ܘܨܽܘܒܥܳܐ ܕܰܙܚܽܘܪܺܝܬ݂ܳܐ. ܘܢܰܪܡܶܐ ܒܓܰܘ ܝܰܩܕܳܢܳܗ̇ ܕܬ݂ܽܘܪܬܳܐ.</VERS>
      <VERS vnumber="7">ܘܰܢܚܰܠܶܠ ܡܳܐܢܰܘ̈ܗܝ ܟܳܗܢܳܐ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܗܳܝܕܶܝܢ ܢܶܥܽܘܠ ܠܡܰܫܪܺܝܬܳܐ. ܘܢܶܗܘܶܐ ܛܡܰܐ ܟܳܗܢܳܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="8">ܘܡܰܢ ܕܡܰܘܩܶܕ݂ ܠܳܗ̇ ܠܬ݂ܽܘܪܬܳܐ. ܢܚܰܠܶܠ ܡܳܐܢܰܘ̈ܗܝ. ܘܢܰܣܚܶܐ ܒܶܣܪܶܗ ܒܡܰܝ̈ܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="9">ܘܢܶܟ݂ܢܽܘܫ ܓܰܒܪܳܐ ܕܰܕ݂ܟܶܐ ܩܶܛܡܳܗ̇ ܕܬ݂ܽܘܪܬܳܐ. ܘܢܰܪܡܶܝܘܗܝ ܠܒܰܪ ܡܶܢ ܡܰܫܪܺܝܬܳܐ ܒܰܐܬ݂ܪܳܐ ܕܰܕ݂ܟܶܐ. ܘܢܶܗܘܶܐ ܢܛܺܝܪ ܠܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܠܡܰܛܰܪܬܳܐ ܠܡܰܝ̈ܳܐ ܕܰܪܣܳܣܳܐ. ܡܶܛܽܠ ܕܰܚܛܳܗܰܐ ܗ̱ܘ.</VERS>
      <VERS vnumber="10">ܘܰܢܚܰܠܶܠ ܡܳܐܢܰܘ̈ܗܝ ܗܰܘ ܕܟ݂ܳܢܶܫ ܩܶܛܡܳܐ ܕܬ݂ܽܘܪܬܳܐ. ܘܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ. ܘܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܗܽܘܢ. ܢܳܡܽܘܣܳܐ ܠܥܳܠܰܡ.</VERS>
      <VERS vnumber="11">ܘܡܰܢ ܕܩܳܪܶܒ ܠܡܺܝܬ݂ܳܐ ܕܟܽܠ ܢܰܦܫܳܐ ܕܐ̱ܢܳܫܳܐ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="12">ܘܢܶܪܽܘܣ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܘܢܶܬܕܰܟܶܐ ܘܶܐܢ ܠܳܐ ܢܶܪܽܘܣ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ ܠܳܐ ܢܶܬܕܰܟܶܐ.</VERS>
      <VERS vnumber="13">ܘܟܽܠ ܕܢܶܩܪܽܘܒ ܠܡܺܝܬ݂ܳܐ ܕܟܽܠ ܢܰܦܫܳܐ ܕܐ̱ܢܳܫܳܐ ܕܰܢܡܽܘܬ݂. ܘܠܳܐ ܢܶܪܽܘܣ ܥܠܰܘܗܝ. ܠܡܰܫܟܢܶܗ ܕܡܳܪܝܳܐ ܛܰܡܰܐ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܝܺܣܪܳܐܶܝܠ. ܡܶܛܽܠ ܕܡܰܝ̈ܳܐ ܕܰܪܣܳܣܳܐ ܠܳܐ ܪܰܣ̣ ܥܠܰܘܗܝ. ܬܽܘܒ ܢܶܗܘܶܐ ܛܡܰܐ. ܘܛܰܡܐܽܘܬܶܗ ܒܶܗ.</VERS>
      <VERS vnumber="14">ܗܳܢܰܘ ܢܳܡܽܘܣܳܐ ܕܐ̱ܢܳܫܳܐ ܟܰܕ݂ ܢܡܽܘܬ݂ ܒܡܰܫܟܢܳܐ. ܟܽܠ ܕܥܳܐܶܠ ܠܡܰܫܟܢܳܐ ܘܟܽܠ ܕܰܒܡܰܫܟܢܳܐ ܗܽܘ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="15">ܘܟܽܠ ܡܳܐܢܳܐ ܕܗܳܘܶܐ ܦܬ݂ܺܝܚ ܘܠܳܐ ܗܘܳܐ ܫܺܝܥ. ܛܡܰܐ ܗܽܘ.</VERS>
      <VERS vnumber="16">ܘܟܽܠ ܕܢܶܩܪܽܘܒ ܥܰܠ ܐܰܦܰܝ̈ ܚܰܩܠܳܐ ܠܰܩܛܺܝܠܳܐ ܕܚܰܪܒܳܐ. ܐܰܘ ܠܡܺܝܬ݂ܳܐ. ܐܰܘ ܠܓܰܪܡܳܐ ܕܐ̱ܢܳܫܳܐ. ܐܰܘ ܠܩܰܒܪܳܐ. ܢܶܗܘܶܐ ܛܡܰܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="17">ܘܢܶܣܒܽܘܢ ܠܰܐܝܢܳܐ ܕܰܛܡܰܐ ܡܶܢ ܥܰܦܪܳܐ ܕܝܰܩܕ݂ܳܢܳܐ ܕܰܚܛܳܗܳܐ. ܘܢܰܪܡܽܘܢ ܥܠܰܘܗܝ ܡܰܝ̈ܳܐ ܚܰܝ̈ܶܐ ܥܰܠ ܡܳܐܢܳܐ.</VERS>
      <VERS vnumber="18">ܘܢܶܣܰܒ ܙܽܘܦܳܐ. ܘܢܶܨܒܽܘܥ ܒܡܰܝ̈ܳܐ ܓܰܒܪܳܐ ܕܰܕ݂ܟܶܐ. ܘܢܶܪܽܘܣ ܥܰܠ ܡܰܫܟܢܳܐ ܘܥܰܠ ܡܳܐܢ̈ܶܐ. ܘܥܰܠ ܟܽܠ ܢܰܦ̈ܫܳܬܳܐ ܕܺܐܝܬ݂ ܗܘܰܝ̈ ܬܰܡܳܢ. ܘܥܰܠ ܟܽܠܡܰܢ ܕܰܩܪܶܒ ܠܓܰܪܡܳܐ ܐܰܘ ܠܰܩܛܺܝܠܳܐ. ܐܰܘ ܠܡܺܝܬ݂ܳܐ ܐܰܘ ܠܩܰܒܪܳܐ.</VERS>
      <VERS vnumber="19">ܢܶܪܽܘܣ ܕܰܟ݂ܝܳܐ ܥܰܠ ܛܡܰܐ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܘܢܶܪܽܘܣ ܥܠܰܘܗܝ ܒܝܰܘܡܳܐ ܕܫܰܒܥܳܐ. ܘܰܢܚܰܠܶܠ ܡܳܐܢܰܘ̈ܗܝ. ܘܢܶܣܚܶܐ ܒܡܰܝ̈ܳܐ. ܘܢܶܬܕܰܟܶܐ ܒܪܰܡܫܳܐ.</VERS>
      <VERS vnumber="20">ܘܓܰܒܪܳܐ ܕܢܶܗܘܶܐ ܛܡܰܐ. ܘܠܳܐ ܢܶܬ݂ܪܣܶܣ ܥܠܰܘܗܝ. ܬܺܐܒܰܕ݂ ܢܰܦܫܳܐ ܗܳܝ ܡܶܢ ܓܰܘ ܟܢܽܘܫܬܳܗ̇. ܡܶܛܽܠ ܕܡܰܩܕܫܶܗ ܕܡܳܪܝܳܐ ܛܡܰܐ. ܡܰܝ̈ܳܐ ܕܰܪܣܳܣܳܐ ܠܳܐ ܪܰܣ̣ ܥܠܰܘܗܝ. ܛܡܰܐ ܗܽܘ.</VERS>
      <VERS vnumber="21">ܘܢܶܗܘܶܐ ܠܟܽܘܢ ܢܳܡܽܘܣܳܐ ܠܥܳܠܰܡ. ܘܡܰܢ ܕܪܳܐܶܣ ܡܰܝ̈ܳܐ ܕܰܪܣܳܣܳܐ. ܢܚܰܠܶܠ ܡܳܐܢܰܘ̈ܗܝ. ܘܡܰܢ ܕܩܳܪܶܒ ܠܡܰܝ̈ܳܐ ܕܰܪܣܳܣܳܐ. ܢܶܗܘܶܐ ܛܡܰܐ ܥܕܰܡܳܐ ܠܪܰܡܫܳܐ.</VERS>
      <VERS vnumber="22">ܘܟܽܠ ܕܢܶܩܪܽܘܒ ܠܶܗ ܛܰܡܐܳܐ. ܢܶܗܘܶܐ ܛܡܰܐ. ܘܢܰܦܫܳܐ ܕܬܶܩܪܽܘܒ ܠܶܗ. ܬܶܗܘܶܐ ܛܰܡܐܳܐ ܥܕܰܡܳܐ ܠܪܰܡܫܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܟܽܠܳܗ̇ ܟܢܽܘܫܬܳܐ ܠܡܰܕܒܪܳܐ ܕܨܺܝܢ ܒܝܰܪܚܳܐ ܩܰܕܡܳܝܳܐ. ܘܺܝܬܶܒ ܥܰܡܳܐ ܒܰܪܩܶܡ. ܘܡܺܝܬܬ݂ ܬܰܡܳܢ ܡܰܪܝܰܡ. ܘܶܐܬ݂ܩܰܒܪܰܬ݂ ܬܰܡܳܢ.</VERS>
      <VERS vnumber="2">ܘܠܰܝܬ ܗܘܳܐ ܡܰܝ̈ܳܐ ܠܥܰܡܳܐ ܕܢܶܫܬܶܐ. ܘܶܐܬ݂ܟܰܢܫܘ ܥܰܡܳܐ ܥܰܠ ܡܽܘܫܶܐ ܘܥܰܠ ܐܰܗܪܽܘܢ.</VERS>
      <VERS vnumber="3">ܘܰܢܨܰܘ ܥܰܡܳܐ ܥܰܡ ܡܽܘܫܶܐ ܘܥܰܡ ܐܰܗܪܽܘܢ. ܘܶܐܡܰܪܘ ܠܗܽܘܢ. ܐܶܫܬܽܘܦ ܕܶܝܢ ܡܺܝܬ݂ܢ ܒܡܰܘܬܳܢܳܐ ܕܰܐܚܰܝ̈ܢ ܩܕ݂ܳܡ ܡܳܪܝܳܐ.</VERS>
      <VERS vnumber="4">ܠܡܳܢܳܐ ܐܰܝܬܺܝܬܽܘܢ ܟܢܽܘܫܬܶܗ ܕܡܳܪܝܳܐ ܠܡܰܕܒܪܳܐ ܗܳܢܳܐ. ܕܰܢܡܽܘܬ݂ ܬܢܳܢ ܚܢܰܢ ܘܰܒܥܺܝܪܰܢ.</VERS>
      <VERS vnumber="5">ܘܰܠܡܳܢܳܐ ܐܰܣܶܩܬܽܘܢܳܢ ܡܶܢ ܡܶܨܪܶܝܢ. ܘܰܐܝܬܺܝܬܽܘܢܳܢ ܠܰܐܬ݂ܪܳܐ ܗܳܢܳܐ ܒܺܝܫܳܐ. ܠܳܐ ܐܰܬ݂ܪܳܐ ܕܒܶܝܬ݂ ܙܰܪܥܳܐ. ܘܳܐܦܠܳܐ ܕܓܽܘܦ̈ܢܶܐ. ܘܬܺܐܢ̈ܶܐ. ܘܖ̈ܽܘܡܳܢܶܐ. ܘܳܐܦܠܳܐ ܡܰܝ̈ܳܐ ܠܡܶܫܬܳܐ.</VERS>
      <VERS vnumber="6">ܘܶܐܬ݂ܰܘ ܡܽܘܫܶܐ ܘܰܐܗܪܽܘܢ ܡܶܢ ܩܕ݂ܳܡ ܟܢܽܘܫܬܳܐ. ܠܬܰܪܥܳܐ ܕܡܰܫܟܰܢܙܰܒܢܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ. ܘܶܐܬܓܠܺܝ ܥܠܰܝܗܽܘܢ ܫܽܘܒܚܶܗ ܕܡܳܪܝܳܐ.</VERS>
      <VERS vnumber="7">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="8">ܣܰܒ ܠܳܟ݂ ܫܰܒܛܳܐ. ܘܰܟ݂ܢܽܘܫ ܟܢܽܘܫܬܳܐ ܐܰܢ̱ܬ ܘܰܐܗܪܽܘܢ ܐܰܚܽܘܟ݂. ܘܡܰܠܶܠ ܥܰܠ ܟܺܐܦܳܐ ܠܥܺܢܰܝ̈ܗܽܘܢ. ܘܬܶܬܶܠ ܡܶܝ̈ܗ̇. ܘܰܐܦܶܩ ܠܗܽܘܢ ܡܰܝ̈ܳܐ ܡܶܢ ܟܺܐܦܳܐ. ܘܰܐܫܩܳܗ̇ ܠܰܟܢܽܘܫܬܳܐ ܘܠܰܒܥܺܝܪܗܽܘܢ.</VERS>
      <VERS vnumber="9">ܘܰܢ̣ܣܰܒ ܡܽܘܫܶܐ ܫܰܒܛܳܐ ܡܶܢ ܩܕ݂ܳܡ ܡܳܪܝܳܐ ܐܰܝܟ݂ ܕܦܰܩܕܶܗ.</VERS>
      <VERS vnumber="10">ܘܟ̣ܰܢܶܫܘ ܡܽܘܫܶܐ ܘܰܐܗܪܽܘܢ ܠܟܽܠܳܗ̇ ܟܢܽܘܫܬܳܐ ܠܘܳܬ݂ ܟܺܐܦܳܐ. ܘܶܐܡܰܪ ܠܗܽܘܢ. ܫܡ̣ܰܥܘ ܗܳܫܳܐ ܡܡܰܪܡܖ̈ܳܢܶܐ. ܡܶܢ ܗܳܕ݂ܶܐ ܟܺܐܦܳܐ ܢܳܦܶܩ ܠܟܽܘܢ ܡܰܝ̈ܳܐ.</VERS>
      <VERS vnumber="11">ܘܰܐܪܺܝܡ ܡܽܘܫܶܐ ܐܺܝܕ݂ܶܗ. ܘܰܡܚܳܗ̇ ܠܟܺܐܦܳܐ ܒܫܰܒܛܶܗ ܬܰܪܬܶܝܢ ܙܰܒܢܺܝ̈ܢ. ܘܰܢܦܰܩܘ ܡܰܝ̈ܳܐ ܣܰܓܺܝ̈ܐܶܐ. ܘܶܐܫܬܺܝܘ ܥܰܡܳܐ ܟܽܠܶܗ. ܘܰܒܥܺܝܪܗܽܘܢ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܥܰܠ ܕܠܳܐ ܗܰܝܡܶܢܬܽܘܢ ܒܺܝ ܠܰܡܩܰܕܳܫܽܘܬܰܢܝ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܡܶܛܽܠ ܗܳܢܳܐ ܠܳܐ ܬܰܥܠܽܘܢܳܗ̇ ܠܰܟܢܽܘܫܬܳܐ ܗܳܕ݂ܶܐ ܠܰܐܪܥܳܐ ܕܝܶܗܒܶܬ݂ ܠܗܽܘܢ.</VERS>
      <VERS vnumber="13">ܗܳܠܶܝܢ ܐܶܢܽܘܢ ܡܰܝ̈ܳܐ ܕܡܰܨܽܘܬ݂ܳܐ. ܕܰܢܨܰܘ ܒܢܰܝ̈ ܝܺܣܪܳܐܶܝܠ ܩܕ݂ܳܡ ܡܳܪܝܳܐ. ܘܶܐܬ݂ܩܰܕܰܫ ܒܗܽܘܢ.</VERS>
      <VERS vnumber="14">ܘܫܰܕܰܪ ܡܽܘܫܶܐ ܐܺܝܙ̈ܓܰܕܶܐ ܡܶܢ ܪܩܶܡ ܠܘܳܬ݂ ܡܰܠܟܳܐ ܕܰܐܕ݂ܽܘܡ. ܗܳܟܰܢܳܐ ܐܳܡܰܪ ܐܰܚܽܘܟ݂ ܝܺܣܪܳܐܶܝܠ. ܐܰܢ̱ܬ ܝܳܕܰܥ ܐܰܢ̱ܬ ܟܽܠܳܗ̇ ܠܶܐܘܬ݂ܳܐ ܕܰܐܕ݂ܪܶܟ݂ܬܰܢ.</VERS>
      <VERS vnumber="15">ܘܰܢܚܶܬ݂ܘ ܐܰܒܳܗܰܝ̈ܢ ܠܡܶܨܪܶܝܢ. ܘܺܝܬ݂ܒܢ ܒܡܶܨܪܶܝܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܐܒܐܶܫܘ ܠܰܢ ܡܶܨܖ̈ܳܝܶܐ. ܘܠܰܐܒܳܗܰܝ̈ܢ.</VERS>
      <VERS vnumber="16">ܘܨܰܠܺܝܢ ܩܕ݂ܳܡ ܡܳܪܝܳܐ ܘܰܫܡܰܥ ܒܩܳܠܰܢ. ܘܫܰܕܰܪ ܡܰܠܰܐܟ݂ܳܐ ܘܰܐܦܩܰܢ ܡܶܢ ܡܶܨܪܶܝܢ. ܘܗܳܐ ܚܢܰܢ ܒܰܪܩܶܡ ܩܪܺܝܬ݂ܳܐ ܕܰܒܣܽܘܦ ܬܚܽܘܡܳܟ݂.</VERS>
      <VERS vnumber="17">ܗܳܫܳܐ ܢܶܥܒܰܪ ܒܰܐܪܥܳܟ݂. ܠܳܐ ܢܶܥܒܰܪ ܒܚܰܩܠܳܐ ܘܰܒܟܰܪܡܳܐ. ܘܠܳܐ ܢܶܫܬܶܐ ܡܶܢ ܡܰܝ̈ܳܐ ܕܓܽܘ̈ܒܶܐ. ܐܶܠܳܐ ܒܽܐܘܪܚ ܡܰܠܟܳܐ ܢܺܐܙܰܠ. ܘܠܳܐ ܢܶܣܛܶܐ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܥܕܰܡܳܐ ܕܢܶܥܒܰܪ ܬܚܽܘܡܳܟ݂.</VERS>
      <VERS vnumber="18">ܘܶܐܡܰܪ ܠܶܗ ܐܰܕ݂ܽܘܡ. ܠܳܐ ܬܶܥܒܰܪ ܒܰܬ݂ܚܽܘܡܝ. ܕܠܳܐ ܒܚܰܪܒܳܐ ܐܶܦܽܘܩ ܠܽܐܘܪܥܳܟ݂</VERS>
      <VERS vnumber="19">ܘܶܐܡܰܪܘ ܠܶܗ ܒܢܰܝ̈ ܝܺܣܪܳܐܶܝܠ ܒܰܫܒܺܝܠܳܐ ܢܶܣܰܩ. ܘܶܐܢ ܡܶܢ ܡܰܝ̈ܟ ܢܶܫܬܶܐ ܚܢܰܢ ܘܰܒܥܺܝܪܰܢ. ܢܶܬܶܠ ܕܡܰܝ̈ܗܽܘܢ. ܒܰܠܚܽܘܕ݂ ܒܖ̈ܶܓܠܰܝܢ ܢܶܥܒܰܪ.</VERS>
      <VERS vnumber="20">ܘܶܐܡܰܪ ܠܗܽܘܢ ܐܰܕ݂ܽܘܡ. ܠܳܐ ܬܶܥܒܪܽܘܢ. ܘܰܢܦܰܩ ܐܰܕ݂ܽܘܡ ܠܽܐܘܪܥܗܽܘܢ ܒܥܰܡܳܐ ܥܰܫܺܝܢܳܐ. ܘܒܺܐܝܕ݂ܳܐ ܬܰܩܺܝܦܬܳܐ.</VERS>
      <VERS vnumber="21">ܘܠܳܐ ܨܒ̣ܳܐ ܐܰܕ݂ܽܘܡ ܠܡܶܫܒܰܩ ܠܰܒܢܰܝ̈ ܝܺܣܪܳܐܶܝܠ ܠܡܶܥܒܰܪ ܒܰܬܚܽܘܡܶܗ. ܘܰܣܛܳܐ ܠܶܗ ܝܺܣܪܳܐܶܝܠ ܡܶܢܶܗ.</VERS>
      <VERS vnumber="22">ܘܰܫܩܰܠܘ ܡܶܢ ܪܩܶܡ. ܘܶܐܬ݂ܰܘ ܒܢܰܝ̈ ܝܺܣܪܳܐܶܝܠ ܟܽܠܳܗ ܟܢܽܘܫܬܳܐ ܠܗܽܘܪ ܛܽܘܪܳܐ.</VERS>
      <VERS vnumber="23">ܡܰܦܩܳܢܶܗ ܕܰܐܗܪܽܘܢ: ܘܶܐܡܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ ܒܗܽܘܪ ܛܽܘܪܳܐ. ܒܰܬ݂ܚܽܘܡܳܐ ܕܰܐܪܥܳܐ ܕܰܐܕ݂ܽܘܡ.</VERS>
      <VERS vnumber="24">ܢܶܬ݂ܟܢܶܫ ܐܰܗܪܽܘܢ ܠܘܳܬ݂ ܥܰܡܶܗ. ܡܶܛܽܠ ܕܠܳܐ ܢܶܥܽܘܠ ܠܰܐܪܥܳܐ ܕܝܶܗܒܶܬ݂ ܠܰܒܢܰܝ̈ ܝܺܣܪܳܐܶܝܠ. ܥܰܠ ܕܡܰܪܡܰܪܬܽܘܢ ܡܶܠܰܬ݂ ܦܽܘܡܝ ܒܡܰܝ̈ܳܐ ܕܡܰܨܽܘܬ݂ܳܐ. ܘܠܳܐ ܩܰܕܶܫܬܽܘܢܳܢܝ ܒܡܰܝ̈ܳܐ ܠܥܺܝ̈ܢܝܰܗܽܘܢ.</VERS>
      <VERS vnumber="25">ܕܒܰܪ ܠܰܐܗܪܽܘܢ ܘܠܶܐܠܺܝܥܳܙܳܪ ܒܪܶܗ. ܘܰܐܣܶܩ ܐܶܢܽܘܢ ܠܗܽܘܪ ܛܽܘܪܳܐ.</VERS>
      <VERS vnumber="26">ܘܰܐܫܠܰܚ ܠܰܐܗܪܽܘܢ ܢܰܚܬܰܘ̈ܗܝ. ܘܰܐܠܒܶܫ ܐܶܢܽܘܢ ܠܶܐܠܺܝܥܳܙܳܪ ܒܪܶܗ. ܘܰܐܗܪܽܘܢ ܢܶܬ݂ܟܢܶܫ ܘܰܢܡܽܘܬ݂ ܬܰܡܳܢ.</VERS>
      <VERS vnumber="27">ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܰܣܠܶܩܘ ܠܗܽܘܪ ܛܽܘܪܳܐ ܠܥܺܝܢ ܟܽܠܳܗ ܟܢܽܘܫܬܳܐ.</VERS>
      <VERS vnumber="28">ܘܰܐܫܠܰܚ ܡܽܘܫܶܐ ܠܰܐܗܪܽܘܢ ܢܰܚܬܰܘ̈ܗܝ. ܘܰܐܠܒܶܫ ܐܶܢܽܘܢ ܠܶܐܠܺܝܥܳܙܳܪ ܒܪܶܗ. ܘܡܺܝܬ݂ ܬܰܡܳܢ ܐܰܗܪܽܘܢ ܒܗܽܘܪ ܛܽܘܪܳܐ. ܘܰܢܚܶܬ݂ܘ ܡܽܘܫܶܐ ܘܶܐܠܺܝܥܳܙܳܪ ܡܶܢ ܛܽܘܪܳܐ.</VERS>
      <VERS vnumber="29">ܘܰܚܙܰܘ ܟܽܠܳܗ ܟܢܽܘܫܬܳܐ ܕܡܺܝܬ݂ ܐܰܗܪܽܘܢ. ܘܰܒܟ݂ܰܘ ܥܰܠ ܐܰܗܪܽܘܢ ܬܠܳܬܺܝܢ ܝܰܘܡܺܝ̈ܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܫܡܰܥ ܟܢܰܥܢܳܝܳܐ ܡܰܠܟܳܐ ܕܓܳܕܳܪ. ܕܥܳܡܰܪ ܒܬܰܝܡܢܳܐ. ܕܶܐܬ݂ܳܐ ܝܺܣܪܳܐܶܝܠ ܒܽܐܘܪܚܳܐ ܕܓܳܫܽܘ̈ܫܶܐ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ. ܘܰܫܒܳܐ ܡܶܢܗܽܘܢ ܫܒܺܝܬ݂ܳܐ.</VERS>
      <VERS vnumber="2">ܘܰܢܕܰܪ ܝܺܣܪܳܐܶܝܠ ܢܶܕܪܳܐ ܠܡܳܪܝܳܐ. ܘܶܐܡܰܪ. ܐܶܢ ܡܰܫܠܳܡܽܘ ܬܰܫܠܶܡ ܥܰܡܳܐ ܗܳܢܳܐ ܒܺܐܝܕܰܝ̈. ܐܰܚܪܶܡ ܐܶܢܶܝܢ ܩܽܘܖ̈ܝܗܶܝܢ.</VERS>
      <VERS vnumber="3">ܘܰܫܡܰܥ ܡܳܪܝܳܐ ܒܩܳܠܶܗ ܕܺܝܣܪܳܐܶܝܠ. ܘܰܐܫܠܶܡ ܐܶܢܽܘܢ ܠܰܟ݂ܢܰܥܢܳܝ̈ܶܐ ܒܺܐܝܕܰܝ̈ܗܽܘܢ. ܘܰܚܪܰܒܘ ܐܶܢܽܘܢ. ܘܰܐܚܪܶܡܘ ܐܶܢܽܘܢ. ܘܰܠܩܽܘܖ̈ܝܗܶܝܢ. ܘܰܩܪܰܘ ܫܡܶܗ ܕܰܐܬ݂ܪܳܐ ܗܰܘ ܚܶܪܡܳܐ.</VERS>
      <VERS vnumber="4">ܕܥܰܠ ܚܶܘܝܳܐ ܕܰܢܚܳܫܳܐ. ܘܰܫܩܰܠܘ ܡܶܢ ܗܽܘܪ ܛܽܘܪܳܐ ܒܽܐܘܪܚܳܐ ܕܝܰܡܳܐ ܕܣܽܘܦ. ܠܡܶܬ݂ܟܪܳܟ݂ܽܘܬ݂ܳܗ̇ ܠܰܐܪܥܳܐ ܕܰܐܕ݂ܽܘܡ. ܘܶܐܬܬܥܺܝܩܰܬ݂ ܢܰܦܫܶܗ ܕܥܰܡܳܐ ܒܽܐܘܪܚܳܐ.</VERS>
      <VERS vnumber="5">ܘܰܪܛܶܢܘ ܥܰܡܳܐ ܥܰܠ ܐܰ‌ܠܳܗܳܐ. ܘܥܰܠ ܡܽܘܫܶܐ. ܘܶܐܡܰܪ. ܠܡܳܢܳܐ ܐܰܣܶܩܬܳܢ ܡܶܢ ܡܶܨܪܶܝܢ ܕܰܢܡܽܘܬ݂ ܒܡܰܕܒܪܳܐ. ܡܶܛܽܠ ܕܠܰܝܬ ܠܰܚܡܳܐ ܘܠܳܐ ܡܰܝ̈ܳܐ. ܘܢܰܦܫܰܢ ܥܳܩܰܬ݂ ܒܠܰܚܡܳܐ ܙܥܽܘܪܳܐ.</VERS>
      <VERS vnumber="6">ܘܫܰܕܰܪ ܡܳܪܝܳܐ ܥܰܠ ܥܰܡܳܐ ܚܘܰܘ̈ܳܬ݂ܳܐ ܚܰܖ̈ܡܳܢܶܐ. ܘܢܰܟ݂ܬܽܘܗܝ ܠܥܰܡܳܐ. ܘܡܺܝܬ݂ܘ ܥܰܡܳܐ ܣܰܓܺܝܐܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="7">ܘܶܐܬ݂ܰܘ ܥܰܡܳܐ ܠܘܳܬ݂ ܡܽܘܫܶܐ. ܘܶܐܡܰܪܘ ܠܶܗ. ܚܛܰܝܢ ܥܰܠ ܕܰܪܛܶܢܢ ܥܰܠ ܡܳܪܝܳܐ. ܘܳܐܦ ܥܠܰܝܟ. ܨܰܠܳܐ ܩܕ݂ܳܡ ܡܳܪܝܳܐ ܘܢܰܦܪܶܩ ܡܶܢܰܢ ܚܘܰܘ̈ܳܬ݂ܳܐ. ܘܨܰܠܺܝ ܡܽܘܫܶܐ ܥܰܠ ܥܰܡܳܐ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܡܽܘܫܶܐ. ܥܒܶܕ݂ ܠܳܟ݂ ܚܶܘܝܳܐ ܚܰܪܡܳܢܳܐ ܕܰܢܚܳܫܳܐ. ܘܣܺܝܡܳܝܗܝ ܠܳܐܬܳܐ. ܘܟܽܠ ܡܰܢ ܕܢܳܟܶܬ݂ ܠܶܗ ܚܶܘܝܳܐ. ܢܶܚܙܶܝܘܗܝ ܘܢܺܚܶܐ.</VERS>
      <VERS vnumber="9">ܘܰܥܒܰܕ݂ ܡܽܘܫܶܐ ܚܶܘܝܳܐ ܕܰܢܚܳܫܳܐ. ܘܣܳܡܶܗ ܠܳܐܬܳܐ. ܘܡܳܐ ܕܢܳܟܶܬ݂ ܚܶܘܝܳܐ ܠܓܰܒܪܳܐ. ܚܳܐܰܪ ܒܚܶܘܝܳܐ ܕܰܢܚܳܫܳܐ ܘܚܳܝܶܐ.</VERS>
      <VERS vnumber="10">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܘܰܫܪܰܘ ܒܳܐܒܽܘܬ݂.</VERS>
      <VERS vnumber="11">ܘܰܫ̣ܩܰܠܘ ܡܶܢ ܐܳܒܽܘܬ݂. ܘܰܫܪܰܘ ܒܥܰܝܢܳܐ ܕܥܶܒܖ̈ܳܝܶܐ. ܒܡܰܕܒܪܳܐ ܕܰܩܕ݂ܳܡ ܡܽܘܐܳܒ. ܡܶܢ ܡܰܕܢܚܳܐ ܡܶܢ ܡܰܕ݂ܢܳܚܰܝ̈ ܫܶܡܫܳܐ.</VERS>
      <VERS vnumber="12">ܘܡܶܢ ܬܰܡܳܢ ܫܩܰܠܘ. ܘܰܫܪܰܘ ܒܢܰܚܠܳܐ ܕܰܙܕ݂ܳܪ.</VERS>
      <VERS vnumber="13">ܘܡܶܢ ܬܰܡܳܢ ܫܩܰܠܘ. ܘܰܫܪܰܘ ܒܥܶܒܪܳܐ ܕܰܐܪܢܽܘܢ. ܒܡܰܕܒܪܳܐ ܕܢܳܦܶܩ ܡܶܢ ܬܚܽܘܡܳܐ ܕܳܐܡܽܘܖ̈ܳܝܶܐ. ܡܶܛܽܠ ܕܰܐܪܢܽܘܢ ܬܚܽܘܡܳܐ ܗܽܘ ܕܡܽܘܐܳܒܳܝ̈ܶܐ. ܒܶܝܬ݂ ܡܽܘܐܳܒܳܝ̈ܶܐ ܠܒܶܝܬ݂ ܐܰܡܽܘܖ̈ܳܝܶܐ.</VERS>
      <VERS vnumber="14">ܡܶܛܽܠ ܗܳܢܳܐ ܡܶܬ݂ܐܡܰܪ ܒܰܣܦܰܪ ܩܖ̈ܳܒܰܘܗܝ ܕܡܳܪܝܳܐ. ܫܰܠܗܶܒܺܝܬ݂ܳܐ ܒܥܰܠܥܳܠܳܐ. ܘܰܒܢܰܚܠܳܐ ܕܰܐܪܢܽܘܢ.</VERS>
      <VERS vnumber="15">ܘܰܐܬ݂ܩܶܢ ܢܰܚ̈ܠܶܐ ܕܰܨܠܶܝܢ ܗܘܰܘ ܠܝܰܬ݂ܒܳܐ ܕܥܳܕ݂. ܘܣܳܡܟܺܝܢ ܗܘܰܘ ܥܰܠ ܬܚܽܘܡܳܐ ܕܡܽܘܐܳܒܳܝ̈ܶܐ.</VERS>
      <VERS vnumber="16">ܘܬܰܡܳܢ ܒܺܪܳܐ. ܗܳܝ ܒܺܪܳܐ ܕܶܐܡܰܪ ܡܳܪܝܳܐ ܠܡܽܘܫܶܐ. ܟܰܢܶܫ ܠܺܝ ܥܰܡܳܐ ܘܶܐܬܶܠ ܠܗܽܘܢ ܡܰܝ̈ܳܐ.</VERS>
      <VERS vnumber="17">ܗܳܝܕܶܝܢ ܫܰܒܰܚ ܝܺܣܪܳܐܶܝܠ ܬܶܫܒܽܘܚܬܳܐ ܗܳܕ݂ܶܐ. ܣܰܩܝ ܒܺܪܳܐ. ܥܰܢܰܘ ܠܳܗ̇.</VERS>
      <VERS vnumber="18">ܒܺܪܳܐ ܕܚܰܦܪܽܘܗ̇ ܪܘܰܖ̈ܒܳܢܶܐ. ܘܚܰܛܽܘܗ̇ ܫܰܠܺܝܛܳܢ̈ܶܐ ܕܥܰܡܳܐ. ܘܒܰܕ݂ܩܽܘܗ̇ ܒܚܽܘܛܖ̈ܰܝܗܽܘܢ. ܘܡܶܢ ܡܰܕܒܪܳܐ ܐܶܬ݂ܝܰܗܒܰܬ݂ ܠܡܰܬ݂ܢ̈ܶܐ.</VERS>
      <VERS vnumber="19">ܘܡܶܢ ܡܰܬ݂ܢ̈ܶܐ ܠܢܰܚܠܳܐܶܝܠ. ܘܡܶܢ ܢܰܚܠܳܐܶܝܠ. ܠܒܶܡܽܘܬ݂.</VERS>
      <VERS vnumber="20">ܘܡܶܢ ܒܶܡܽܘܬ݂ ܕܢܰܚܠܳܐ ܕܰܒܚܰܩܠܳܐ ܕܡܽܘܐܳܒ. ܠܪܺܝܫ ܪܳܡܬ݂ܳܐ ܕܡܶܬ݂ܚܰܙܝܳܐ ܠܽܘܩܒܰܠ ܐܰܫܺܝܡܽܘܢ.</VERS>
      <VERS vnumber="21">ܘܫܰܕܰܪ ܝܺܣܪܳܐܶܝܠ ܐܺܝܙ̈ܓܰܕܶܐ ܠܘܳܬ݂ ܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܶܐܡܰܪ ܠܶܗ.</VERS>
      <VERS vnumber="22">ܐܶܥܒܰܪ ܒܰܐܪܥܳܟ݂. ܘܠܳܐ ܢܶܣܛܶܐ ܒܚܰܩܠܳܐ ܘܰܒܟܰܪܡܳܐ. ܘܠܳܐ ܢܶܫܬܶܐ ܡܶܢ ܡܰܝ̈ܳܐ ܕܓܽܘ̈ܒܶܐ. ܐܶܠܳܐ ܒܽܐܘܪܰܚ ܡܰܠܟܳܐ ܢܺܐܙܰܠ. ܥܕܰܡܳܐ ܕܢܶܥܒܰܪ ܬܚܽܘܡܳܟ݂.</VERS>
      <VERS vnumber="23">ܘܠܳܐ ܫܒܰܩ ܣܺܝܚܽܘܢ ܠܺܝܣܪܳܐܶܝܠ ܕܢܶܥܒܰܪ ܒܰܬ݂ܚܽܘܡܶܗ. ܘܟܰܢܶܫ ܣܺܝܚܽܘܢ ܠܟܽܠܶܗ ܚܰܝܠܶܗ. ܘܰܢܦܰܩ ܠܽܐܘܪܥܳܐ ܕܺܝܣܪܳܐܶܝܠ ܠܡܰܕܒܪܳܐ. ܘܶܐܬ݂ܳܐ ܠܝܳܗܳܨ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ.</VERS>
      <VERS vnumber="24">ܘܰܡܚܳܝܗܝ ܝܺܣܪܳܐܶܝܠ ܒܦܽܘܡܳܐ ܕܚܰܪܒܳܐ. ܘܺܝܪܶܬ݂ ܐܰܪܥܶܗ. ܡܶܢ ܐܰܪܢܽܘܢ ܘܰܥܕܰܡܳܐ ܠܝܳܒܳܩ. ܘܰܥܕܰܡܳܐ ܠܰܒܢܰܝ̈ ܥܰܡܽܘܢ. ܡܶܛܽܠ ܕܥܰܫܺܝܢ ܗܘܰܘ ܬܚܽܘܡܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="25">ܘܰܢܣܰܒ ܝܺܣܪܳܐܶܝܠ ܗܳܠܶܝܢ ܟܽܠܗܶܝܢ ܩܽܘܖ̈ܝܳܐ. ܘܺܝܬܶܒ ܝܺܣܪܳܐܶܝܠ ܒܟܽܠܗܶܝܢ ܩܽܘܖ̈ܝܳܐ ܕܰܐܡܽܘܖ̈ܳܝܶܐ. ܒܚܶܫܒܽܘܢ ܘܰܒܟܽܠܗܽܘܢ ܟܰܦܖ̈ܽܘܢܶܝܗ̇.</VERS>
      <VERS vnumber="26">ܡܶܛܽܠ ܕܚܶܫܒܽܘܢ ܩܪܺܝܬܶܗ ܗܺܝ ܕܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܗܽܘ ܐܶܬ݂ܟܰܬܰܫ ܥܰܡ ܡܰܠܟܳܐ ܕܡܽܘܐܳܒ ܩܰܕܡܳܝܳܐ. ܘܰܢܣܰܒ ܟܽܠܳܗ̇ ܐܰܪܥܶܗ. ܡܶܢ ܬܚܽܘܡܶܗ ܘܰܥܕܰܡܳܐ ܠܰܐܪܢܽܘܢ.</VERS>
      <VERS vnumber="27">ܡܶܛܽܠ ܗܳܢܳܐ ܐܳܡܪܺܝܢ ܒܡܰܬ݂ܠܳܐ. ܥܽܘܠܘ ܠܚܶܫܒܽܘܢ. ܬܶܬ݂ܒܢܶܐ ܘܬܶܬ݂ܩܰܢ ܩܪܺܝܬܶܗ ܕܣܺܝܚܽܘܢ.</VERS>
      <VERS vnumber="28">ܡܶܛܽܠ ܕܢܽܘܪܳܐ ܢܶܦܩܰܬ݂ ܡܶܢ ܚܶܫܒܽܘܢ. ܘܫܰܠܗܶܒܺܝܬ݂ܳܐ ܡܶܢ ܟܰܪܟܳܐ ܕܣܺܝܚܽܘܢ. ܘܶܐܟ݂ܠܰܬ݂ ܠܥܳܕ݂ ܕܡܽܘܐܳܒ. ܘܰܠܦܳܠܚܰܝ̈ ܥܠܰܘ̈ܳܬ݂ܳܐ ܕܰܐܪܢܽܘܢ.</VERS>
      <VERS vnumber="29">ܘܳܝ ܠܳܟ݂ ܐܰܪܢܽܘܢ. ܘܳܝܠܳܟ݂ ܡܽܘܐܳܒ ܐܶܒܰܕܬ. ܥܰܡܳܐ ܕܟ݂ܳܡܽܘܫ ܝܳܗܶܒ ܒܢܰܘ̈ܗܝ ܒܰܗܡܰܝܖ̈ܶܐ. ܘܰܒ̈ܢܳܬܶܗ ܒܫܶܒܝܳܐ ܠܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ.</VERS>
      <VERS vnumber="30">ܘܚܰܩ̈ܠܳܬ݂ܳܐ ܕܚܶܫܒܽܘܢ ܐܶܒܰܕ݂̈ܝ ܥܕܰܡܳܐ ܠܪܺܝܒܽܘܢ. ܘܰܨ̈ܕܺܝ ܥܕܰܡܳܐ ܠܰܢܟ݂ܳܚ ܕܰܒܡܰܕܒܪܳܐ.</VERS>
      <VERS vnumber="31">ܘܺܝܬܶܒ ܝܺܣܪܳܐܶܝܠ ܒܰܐܪܥܳܐ ܕܰܐܡܽܘܖ̈ܳܝܶܐ.</VERS>
      <VERS vnumber="32">ܘܫܰܕܰܪ ܡܽܘܫܶܐ ܠܡܶܓܰܫ ܠܝܰܥܙܺܝܪ. ܘܰܟ݂ܒܰܫ ܟܰܦܖ̈ܽܘܢܶܝܗ̇. ܘܰܐܘܒܶܕ݂ ܠܳܐܡܽܘܖ̈ܳܝܶܐ ܕܬܰܡܳܢ.</VERS>
      <VERS vnumber="33">ܘܰܗܦܰܟ݂ܘ ܣܠܶܩܘ ܠܰܐܪܥܳܐ ܕܡܰܬ݂ܢܺܝܢ. ܘܰܢܦܰܩ ܥܽܘܓ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܗܽܘܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܒܰܐܪܕܥܺܝ.</VERS>
      <VERS vnumber="34">ܘܶܐܡܰܪ ܡܳܪܝܳܐ ܠܡܽܘܫܶܐ. ܠܳܐ ܬܕ݂ܚܰܠ ܡܶܢܶܗ. ܡܶܛܽܠ ܕܒܺܐܝܕܰܝ̈ܟ ܡܰܫܠܶܡ ܐ̱ܢܳܐ ܠܶܗ. ܘܰܠܟܽܠܶܗ ܥܰܡܶܗ. ܘܰܠܟܽܠܳܗ̇ ܐܰܪܥܶܗ. ܘܰܥܒܶܕ݂ ܠܶܗ ܐܰܝܟ݂ ܕܰܥܒܰܕܬ ܠܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ.</VERS>
      <VERS vnumber="35">ܘܚܰܪܒܽܘܗܝ ܠܶܗ. ܘܠܰܒܢܰܘ̈ܗܝ. ܘܰܠܟܽܠܶܗ ܥܰܡܶܗ. ܘܠܳܐ ܫ̣ܒܰܩܘ ܠܶܗ ܣܪܺܝܕ݂ܳܐ. ܘܺܝܪܶܬ݂ܘ ܐܰܪܥܶܗ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ. ܘܰܫܪܰܘ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="2">ܢܒܺܝܽܘܬ݂ܶܗ ܕܒܶܠܥܰܡ. ܘܰܚܙܳܐ ܒܳܠܳܩ ܒܰܪ ܨܶܦܽܘܪ. ܟܽܠ ܕܰܥܒܰܕ݂ ܝܺܣܪܳܐܶܝܠ ܠܳܐܡܽܘܖ̈ܳܝܶܐ.</VERS>
      <VERS vnumber="3">ܘܰܕ݂ܚܶܠܘ ܡܽܘܐܳܒܳܝ̈ܶܐ ܡܶܢ ܩܕ݂ܳܡ ܥܰܡܳܐ ܛܳܒ. ܡܶܛܽܠ ܕܣܰܓܺܝ ܗܘܳܐ ܛܳܒ. ܘܥܳܩܰܬ݂ ܠܗܽܘܢ ܠܡܽܘܐܳܒܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="4">ܘܶܐܡܰܪ ܡܽܘܐܳܒ ܠܣܳܒ̈ܶܐ ܕܡܶܕ݂ܝܰܢ. ܡܶܟܺܝܠ ܪܳܥܶܝܢ ܟܶܢܫܳܐ ܗܳܢܳܐ ܠܟܽܠܗܽܘܢ ܕܰܚܕܳܪܰܝܢ ܐܰܝܟ݂ ܕܪܳܥܶܐ ܬܰܘܪܳܐ ܠܝܽܘܪܳܩܳܐ ܕܚܰܩܠܳܐ. ܘܒܳܠܳܩ ܗܘܳܐ ܒܰܪ ܨܶܦܽܘܪ ܡܰܠܟܳܐ ܕܡܽܘܐܳܒܳܝ̈ܶܐ ܒܙܰܒܢܳܐ ܗܰܘ.</VERS>
      <VERS vnumber="5">ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܒܶܠܥܰܡ ܒܰܪ ܒܥܽܘܪ ܦܳܫܽܘܪܳܐ ܕܥܰܠ ܢܰܗܪܳܐ. ܠܰܐܪܥܳܐ ܕܰܒܢܰܝ̈ ܥܰܡܽܘܢ ܠܡܶܩܪܝܶܗ. ܘܰܠܡܺܐܡܰܪ ܠܶܗ. ܗܳܐ ܥܰܡܳܐ ܢܦܰܩ ܡܶܢ ܡܶܨܪܶܝܢ. ܘܟܰܣܺܝ ܐܰܦܶܝ̈ܗ̇ ܕܰܐܪܥܳܐ. ܘܗܳܐ ܫܪܶܝܢ ܠܽܘܩܒܰܠܝ.</VERS>
      <VERS vnumber="6">ܡܶܟܺܝܠ ܬܳܐ ܠܽܘܛܳܝܗܝ ܠܺܝ ܠܥܰܡܳܐ ܗܳܢܳܐ. ܡܶܛܽܠ ܕܥܰܫܺܝܢ ܗܽܘ ܡܶܢܝ. ܟܒܰܪ ܢܶܫܟܰܚ ܢܶܚܪܽܘܒ ܡܶܢܶܗ. ܘܢܰܘܒܕ݂ܺܝܘܗܝ ܡܶܢ ܐܰܪܥܳܐ. ܡܶܛܽܠ ܕܝܳܕܰܥ ܐ̱ܢܳܐ ܕܰܠܡܰܢ ܕܰܡܒܰܪܶܟ݂ ܐܰܢ̱ܬ ܒܪܺܝܟ݂ ܗ̱ܘ. ܘܰܠܡܰܢ ܕܠܳܐܶܛ ܐܰܢ̱ܬ ܠܺܝܛ ܗܽܘ.</VERS>
      <VERS vnumber="7">ܘܶܐܙܰܠܘ ܣܳܒ̈ܶܐ ܕܡܽܘܐܳܒ ܘܣܳܒ̈ܶܐ ܕܡܶܕܶܝܢ. ܘܩܶܨܡܰܝ̈ܗܽܘܢ ܒܺܐܝܕܰܝ̈ܗܽܘܢ. ܘܶܐܬ݂ܰܘ ܠܘܳܬ݂ ܒܶܠܥܰܡ. ܘܶܐܡܰܪܘ ܠܶܗ ܡܶܠܰܘ̈ܗܝ ܕܒܳܠܳܩ.</VERS>
      <VERS vnumber="8">ܘܶܐܡܰܪ ܠܗܽܘܢ. ܒܽܘܬ݂ܘ ܗܳܪܟܳܐ ܒܠܺܠܝܳܐ. ܘܶܐܬܶܠ ܠܟܽܘܢ ܦܶܬ݂ܓ݂ܳܡܳܐ ܐܰܝܟ݂ ܕܳܐܡܰܪ ܠܺܝ ܡܳܪܝܳܐ. ܘܦܳܫܘ ܪܰܘܖ̈ܒܳܢܶܐ ܕܡܽܘܐܳܒ ܠܘܳܬ݂ ܒܶܠܥܰܡ.</VERS>
      <VERS vnumber="9">ܘܶܐܬ݂ܳܐ ܐܰ‌ܠܳܗܳܐ ܥܰܠ ܒܶܠܥܰܡ. ܘܶܐܡܰܪ ܠܶܗ. ܡܰܢ ܐܶܢܽܘܢ ܗܳܠܶܝܢ ܓܰܒܖ̈ܶܐ ܕܥܰܡܳܟ݂.</VERS>
      <VERS vnumber="10">ܘܶܐܡܰܪ ܒܶܠܥܰܡ ܠܰܐܠܳܗܳܐ. ܒܳܠܳܩ ܒܰܪ ܨܶܦܽܘܪ ܡܰܠܟܳܐ ܕܡܽܘܐܳܒ ܫܰܕܰܪ ܥܠܰܝ. ܘܶܐܡܰܪ ܠܺܝ.</VERS>
      <VERS vnumber="11">ܗܳܐ ܥܰܡܳܐ ܢܦܰܩ ܡܶܢ ܡܶܨܪܶܝܢ. ܘܟܰܣܺܝ ܐܰܦܶܝ̈ܗ̇ ܕܰܐܪܥܳܐ. ܗܳܫܳܐ ܬܳܐ ܠܽܘܛܳܝܗܝ ܠܺܝ. ܟܒܰܪ ܐܶܫܟܰܚ ܠܡܶܬ݂ܟܰܬܳܫܽܘ ܥܰܡܶܗ ܘܰܐܘܒܕ݂ܺܝܘܗܝ.</VERS>
      <VERS vnumber="12">ܘܶܐܡܰܪ ܐܰ‌ܠܳܗܳܐ ܠܒܶܠܥܰܡ ܠܳܐ ܬܺܐܙܰܠ ܥܰܡܗܽܘܢ. ܘܠܳܐ ܬܠܽܘܛܺܝܘܗܝ ܠܥܰܡܳܐ ܡܶܛܽܠ ܕܰܒܪܺܝܟ݂ ܗ̱ܘ.</VERS>
      <VERS vnumber="13">ܘܩܳܡ ܒܶܠܥܰܡ ܒܨܰܦܪܳܐ. ܘܶܐܡܰܪ ܠܪܰܘܖ̈ܒܳܢܶܐ ܕܒܳܠܳܩ. ܙܶܠܘ ܠܰܐܪܥܟܽܘܢ. ܡܶܛܽܠ ܕܠܳܐ ܨܒܳܐ ܡܳܪܝܳܐ ܠܡܶܫܒܩܰܢܝ ܕܺܐܙܰܠ ܥܰܡܟܽܘܢ.</VERS>
      <VERS vnumber="14">ܘܩ̣ܳܡܘ ܪܰܘܖ̈ܒܳܢܶܐ ܕܡܽܘܐܳܒ ܘܶܐܬ݂ܰܘ ܠܘܳܬ݂ ܒܳܠܳܩ. ܘܳܐܡܪܺܝܢ ܠܶܗ. ܠܳܐ ܨܒܳܐ ܒܶܠܥܰܡ ܠܡܶܐܬ݂ܳܐ ܥܰܡܰܢ.</VERS>
      <VERS vnumber="15">ܘܰܗܦܰܟ݂ ܬܽܘܒ ܒܳܠܳܩ. ܘܫܰܕܰܪ ܐܺܝܙܓܰܕ̈ܶܐ ܕܪܰܘܪܒܺܝܢ ܘܝܰܩܺܝܪܺܝܢ ܡܶܢ ܗܳܠܶܝܢ.</VERS>
      <VERS vnumber="16">ܘܶܐܬ݂ܰܘ ܠܘܳܬ݂ ܒܶܠܥܰܡ. ܘܶܐܡܰܪܘ ܠܶܗ. ܗܳܟܰܢܳܐ ܐܳܡܰܪ ܒܳܠܳܩ ܒܰܪ ܨܶܦܽܘܪ. ܠܳܐ ܬܶܬ݂ܟܠܶܐ ܠܡܶܐܬ݂ܳܐ ܠܘܳܬ݂ܝ.</VERS>
      <VERS vnumber="17">ܡܶܛܽܠ ܕܰܡܝܰܩܪܽܘ ܐܶܝܰܩܪܳܟ݂ ܛܳܒ. ܘܟܽܠ ܕܬܺܐܡܰܪ ܠܺܝ ܐܶܥܒܶܕ݂. ܘܬ݂ܰܐ ܠܽܘܛ ܠܺܝ ܠܥܰܡܳܐ ܗܳܢܳܐ.</VERS>
      <VERS vnumber="18">ܘܰܥܢܳܐ ܒܶܠܥܰܡ ܘܶܐܡܰܪ ܠܺܐܝܙܓܰܕܰܘ̈ܗܝ ܕܒܳܠܳܩ. ܐܶܢ ܢܶܬܶܠ ܠܺܝ ܒܳܠܳܩ ܡ̇ܠܶܐ̣ ܒܰܝܬܶܗ ܣܺܐܡܳܐ ܐܰܘ ܕܰܗܒܳܐ. ܠܳܐ ܡܶܫܟܰܚ ܐ̱ܢܳܐ ܕܶܐܥܒܰܪ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ ܐܰܠܳܗܝ. ܠܳܐ ܥܰܠ ܕܰܙܥܽܘܪܝܳܐ ܘܠܳܐ ܥܰܠ ܕܪܰܒܳܐ.</VERS>
      <VERS vnumber="19">ܡܶܟܺܝܠ ܦܽܘܫܘ ܐܳܦ ܐܰܢ̱ܬܽܘܢ ܗܳܪܟܳܐ ܒܠܺܠܝܳܐ. ܘܶܐܕܰܥ ܡܳܢܳܐ ܡܰܘܣܶܦ ܠܰܡܡܰܠܳܠܽܘ ܥܰܡܝ.</VERS>
      <VERS vnumber="20">ܘܶܐܬ݂ܳܐ ܐܰ‌ܠܳܗܳܐ ܥܰܠ ܒܶܠܥܰܡ ܒܠܺܠܝܳܐ. ܘܶܐܡܰܪ ܠܶܗ. ܐܶܢ ܠܡܶܩܪܝܳܟ݂ ܐܶܬ݂ܰܘ ܓܰܒܖ̈ܶܐ ܗܳܠܶܝܢ. ܩܽܘܡ ܙܶܠ ܥܰܡܗܽܘܢ. ܒܰܠܚܽܘܕ݂ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ݂. ܗܰܘ ܥܒܶܕ݂.</VERS>
      <VERS vnumber="21">ܘܩ̣ܳܡ ܒܶܠܥܰܡ ܒܨܰܦܪܳܐ. ܘܰܐܪܡܺܝ ܥܰܠ ܐܰܬܳܢܶܗ. ܘܶܐܙܰܠ ܥܰܡ ܪܰܘܖ̈ܒܳܢܶܐ ܕܡܽܘܐܳܒ.</VERS>
      <VERS vnumber="22">ܘܶܐܬ݂ܚܰܡܰܬ݂ ܪܽܘܓܙܶܗ ܕܰܐ‌ܠܳܗܳܐ ܥܠܰܘܗܝ ܥܰܠ ܕܶܐܙܰܠ. ܘܩܳܡ ܡܰܠܰܐܟܶܗ ܕܡܳܪܝܳܐ ܒܽܐܘܪܚܳܐ ܕܢܶܗܘܶܐ ܠܶܗ ܣܳܛܳܢܳܐ. ܘܗܽܘ ܪܟ݂ܺܝܒ ܥܰܠ ܚܡܳܪܶܗ. ܘܬܪܶܝܢ ܥܠܰܝ̈ܡܰܘܗܝ ܥܰܡܶܗ.</VERS>
      <VERS vnumber="23">ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ ܕܩܳܐܶܡ ܒܽܐܘܪܚܳܐ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܰܣܛܬ݂ ܐܰܬܳܢܳܐ ܡܶܢ ܐܽܘܪܚܳܐ ܘܶܐܙܰܠܬ݂ ܒܚܰܩܠܳܐ. ܘܰܡܚܳܐ ܒܶܠܥܰܡ ܠܰܐܬܳܢܳܐ ܠܡܰܣܛܳܝܽܘܬ݂ܳܗ̇ ܠܽܐܘܪܚܳܐ.</VERS>
      <VERS vnumber="24">ܘܩ̣ܳܡ ܡܰܠܰܐܟܶܗ ܕܡܳܪܝܳܐ ܒܰܫܒܺܝܠܳܐ ܕܟܰܪܡܳܐ. ܕܰܣܝܳܓܳܐ ܡܶܟܳܐ. ܘܰܣܝܳܓܳܐ ܡܶܟܳܐ.</VERS>
      <VERS vnumber="25">ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ. ܘܶܐܬ݂ܚܰܒܨܰܬ݂ ܒܶܐܣܬ݂ܳܐ. ܘܰܚܒܰܨܬ݂ܳܗ̇ ܪܶܓܠܶܗ ܕܒܶܠܥܰܡ ܒܶܐܣܬ݂ܳܐ. ܘܰܐܘܣܶܦ ܬܽܘܒ ܠܡܶܡܚܝܳܗ̇.</VERS>
      <VERS vnumber="26">ܘܰܐܘܣܶܦ ܡܰܠܰܐܟܶܗ ܕܡܳܪܝܳܐ. ܘܰܥܒܰܪ ܘܩ̣ܳܡ ܒܰܐܬ݂ܪܳܐ ܐܰܠܺܝܨܳܐ. ܐܰܬܰܪ ܕܠܰܝܬ ܐܽܘܪܚܳܐ ܠܡܶܣܛܳܐ. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.</VERS>
      <VERS vnumber="27">ܘܰܚܙܳܬ݂ ܐܰܬܳܢܳܐ ܠܡܰܠܰܐܟܶܗ ܕܡܳܪܝܳܐ. ܘܪܶܒܥܰܬ݂ ܬܚܶܝܬ݂ ܒܶܠܥܰܡ. ܘܶܐܬ݂ܚܰܡܰܬ݂ ܪܽܘܓܙܶܗ ܕܒܶܠܥܰܡ. ܘܰܡ̣ܚܳܗ̇ ܠܰܐܬܳܢܳܐ ܒܚܽܘܛܪܳܐ.</VERS>
      <VERS vnumber="28">ܘܰܦܬܰܚ ܡܳܪܝܳܐ ܦܽܘܡܳܗ̇ ܕܰܐܬܳܢܳܐ. ܘܶܐܡܪܰܬ݂ ܠܒܶܠܥܰܡ. ܡܳܢܳܐ ܥܶܒ̣ܕܶܬ݂ ܠܳܟ݂ ܕܰܡܚܰܝܬܳܢܝ ܗܳܐ ܬܠܳܬ݂ ܙܰܒܢܺܝ̈ܢ.</VERS>
      <VERS vnumber="29">ܘܶܐܡܰܪ ܒܶܠܥܰܡ ܠܰܐܬܳܢܳܐ. ܥܰܠ ܕܒܰܙܰܚܬܝ ܒܺܝ. ܘܶܐܠܽܘ ܐܺܝܬ݂ ܗܘܳܐ ܣܰܝܦܳܐ ܒܺܐܝܕܰܝ̈ ܗܳܫܳܐ ܩܳܛܶܠ ܗܘܺܝܬ ܠܶܟ݂ܝ.</VERS>
      <VERS vnumber="30">ܘܶܐܡܪܰܬ݂ ܐܰܬܳܢܳܐ ܠܒܶܠܥܰܡ. ܠܳܐ ܗܘܺܝܬ݂ ܐܶܢܳܐ ܐܰܬܳܢܳܟ݂. ܕܰܪܟ݂ܺܝܒ ܐܰܢ̱ܬ ܥܠܰܝ ܡܶܢ ܛܰܠܝܽܘܬܳܟ݂ ܘܰܥܕܰܡܳܐ ܠܝܰܘܡܳܢܳܐ. ܕܰܠܡܳܐ ܡܶܢ ܡܬ݂ܽܘܡ ܥ̣ܶܒܕܶܬ݂ ܠܳܟ݂ ܗܳܟܰܢܳܐ. ܐܳܡܰܪ ܠܳܗ̇. ܠܳܐ.</VERS>
      <VERS vnumber="31">ܘܰܓܠܳܐ ܡܳܪܝܳܐ ܥܰܝܢܰܘ̈ܗܝ ܕܒܶܠܥܰܡ. ܘܰܚܙܳܐ ܠܡܰܠܰܐܟܶܗ ܕܡܳܪܝܳܐ ܩܳܐܶܡ ܒܽܐܘܪܚܳܐ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܰܩܥܶܕ݂ ܘܰܣܓܶܕ݂ ܥܰܠ ܐܰܦܰܘ̈ܗܝ.</VERS>
      <VERS vnumber="32">ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܠܡܳܢܳܐ ܡܚܰܝܬ ܐܰܬܳܢܳܟ݂ ܗܳܐ ܬܠܳܬ݂ ܙܰܒܢܺܝ̈ܢ. ܗܳܐ ܐܶܢܳܐ ܢܶܦܩܶ݀ܬ݂ ܕܶܐܗܘܶܐ ܠܳܟ݂ ܣܳܛܳܢܳܐ. ܥܰܠ ܕܰܬ݂ܪܰܨܬ ܐܽܘܪܚܳܐ ܠܽܘܩܒܰܠܝ.</VERS>
      <VERS vnumber="33">ܘܰܚܙܳܬܰܢܝ ܐܰܬܳܢܳܐ ܘܰܣܛܳܬ݂ ܡܶܢ ܩܕ݂ܳܡܰܝ ܗܳܐ ܬܠܳܬ݂ ܙܰܒܢܺܝ̈ܢ. ܐܶܠܽܘܠܳܐ ܣܛܳܬ݂ ܡܶܢ ܩܕ݂ܳܡܰܝ. ܗܳܫܳܐ ܠܳܟ݂ ܩܳܛܶܠ ܗܘܺܝ݀ܬ݂. ܘܠܳܗ̇ ܡܰܚܶܐ ܗܘܺܝ݀ܬ݂.</VERS>
      <VERS vnumber="34">ܘܶܐܡܰܪ ܒܶܠܥܰܡ ܠܡܰܠܰܐܟܶܗ ܕܡܳܪܝܳܐ. ܚܛܺܝܬ݂. ܠܳܐ ܝܳܕܰܥ ܗܘܺܝ݀ܬ݂ ܕܰܐܢ̱ܬ ܩܳܐܶܡ ܠܽܘܩܒܰܠܝ ܒܽܐܘܪܚܳܐ. ܗܳܫܳܐ ܐܶܢ ܒܺܝܫ ܒܥܰܝܢܰܝ̈ܟ ܐܶܗܦܽܘܟ݂ ܠܺܝ.</VERS>
      <VERS vnumber="35">ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܒܶܠܥܰܡ. ܙܶܠ ܥܰܡ ܓܰܒܖ̈ܶܐ ܒܰܠܚܽܘܕ݂ ܦܶܬ݂ܓ݂ܳܡܳܐ ܕܳܐܡܰܪ ܐ̱ܢܳܐ ܠܳܟ݂ ܗܰܘ ܥܒܶܕ݂. ܘܶܐܙܰܠ ܒܶܠܥܰܡ ܥܰܡ ܪܰܘܖ̈ܒܳܢܶܐ ܕܒܳܠܳܩ.</VERS>
      <VERS vnumber="36">ܘܰܫ̣ܡܰܥ ܒܳܠܳܩ ܕܶܐܬ݂ܳܐ ܒܶܠܥܰܡ. ܘܰܢܦܰܩ ܠܽܐܘܪܥܶܗ ܠܰܩܪܺܝܬ݂ܳܐ ܕܡܽܘܐܳܒ. ܕܒܰܬ݂ܚܽܘܡܳܐ ܕܰܐܪܢܽܘܢ ܕܒܰܣܦܳܖ̈ܰܝ ܬܚܽܘܡܳܐ.</VERS>
      <VERS vnumber="37">ܘܶܐܡܰܪ ܒܳܠܳܩ ܠܒܶܠܥܰܡ. ܗܳܐ ܫܰܕܪܶܬ݂ ܥܠܰܝܟ ܠܡܶܩܪܝܳܟ݂. ܐܰܝܟܰܘ ܠܳܐ ܐܶܬܰܝܬ ܠܘܳܬ݂ܝ. ܟܒܰܪ ܐܳܡܰܪ ܗܘܰܝܬ ܕܠܳܐ ܡܨܶܐ ܐ̱ܢܳܐ ܒܚܰܝܠܳܐ ܠܰܡܝܰܩܳܪܽܘܬܳܟ݂.</VERS>
      <VERS vnumber="38">ܘܶܐܡܰܪ ܒܶܠܥܰܡ ܠܒܳܠܳܩ. ܗܳܐ ܐܶܬܺܝܬ݂ ܠܘܳܬ݂ܳܟ݂. ܗܳܫܳܐ ܕܰܠܡܳܐ ܡܶܫܟܳܚܽܘ ܡܶܫܟܰܚ ܐ̱ܢܳܐ ܕܺܐܡܰܪ ܡܶܕܶܡ. ܐܶܠܳܐ ܗܰܘ ܦܶܬ݂ܓ݂ܳܡܳܐ ܕܣܳܐܶܡ ܐܰ‌ܠܳܗܳܐ ܒܦܽܘܡܝ. ܗܰܘ ܗܽܘ ܐܳܡܰܪ ܐ̱ܢܳܐ.</VERS>
      <VERS vnumber="39">ܘܶܐܙܰܠ ܒܶܠܥܰܡ ܥܰܡ ܒܳܠܳܩ. ܘܰܐܥܠܶܗ ܠܩܽܘܪܝܰܬ݂ ܚܶܨܪܽܘܬ݂.</VERS>
      <VERS vnumber="40">ܘܰܢܟ݂ܰܣ ܒܳܠܳܩ ܬܰܘܖ̈ܶܐ ܘܥܳܢ̈ܳܐ. ܘܫܰܕܰܪ ܠܒܶܠܥܰܡ ܘܰܠܪܰܘܖ̈ܒܳܢܶܐ ܕܥܰܡܶܗ.</VERS>
      <VERS vnumber="41">ܘܟܰܕ݂ ܗܘܳܐ ܨܰܦܪܳܐ. ܕܒܰܪ ܒܳܠܳܩ ܠܒܶܠܥܰܡ. ܘܰܐܣܩܶܗ ܠܒܶܡܽܘܬ݂ ܒܰܥܠܳܐ. ܘܰܚܙܳܐ ܡܶܢ ܬܰܡܳܢ ܣܳܟܶܗ ܕܥܰܡܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܶܐܡܰܪ ܒܶܠܥܰܡ ܠܒܳܠܳܩ. ܒܢܺܝ ܠܺܝ ܗܳܪܟܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܛܰܝܶܒ ܠܺܝ ܗܳܪܟܳܐ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.</VERS>
      <VERS vnumber="2">ܘܰܥܒܰܕ݂ ܒܳܠܳܩ ܐܰܝܟ݂ ܕܶܐܡܰܪ ܠܶܗ ܒܶܠܥܰܡ. ܘܰܐܣܶܩܘ ܒܳܠܳܩ ܘܒܶܠܥܰܡ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚܳܐ.</VERS>
      <VERS vnumber="3">ܘܶܐܡܰܪ ܒܶܠܥܰܡ ܠܒܳܠܳܩ. ܩܽܘܡ ܗܳܪܟܳܐ ܠܘܳܬ݂ ܥܠ̈ܰܘܳܬ݂ܳܟ݂. ܘܶܐܢܳܐ ܐܺܙܰܠ. ܛܳܟ݂ ܢܶܩܪܶܐ ܡܳܪܝܳܐ ܠܽܐܘܪܥܝ. ܘܦܶܬ݂ܓ݂ܳܡܳܐ ܕܰܡܚܰܘܶܐ ܠܺܝ ܐܶܚܰܘܶܝܘܗܝ ܠܳܟ݂. ܘܶܐܙܰܠ ܫܰܦܝܳܐܺܝܬ݂.</VERS>
      <VERS vnumber="4">ܘܶܐܬ݂ܓܠܺܝ ܐܰ‌ܠܳܗܳܐ ܥܰܠ ܒܶܠܥܰܡ. ܘܶܐܡܰܪ ܠܶܗ. ܫܰܒܥܳܐ ܡܰܕ݂ܒܚܺܝ̈ܢ ܛܰܝܶܒܬ. ܘܰܐܣ̣ܶܩܬ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚܳܐ.</VERS>
      <VERS vnumber="5">ܘܣܳܡ ܡܳܪܝܳܐ ܡܶܠܬ݂ܳܐ ܒܦܽܘܡܶܗ ܕܒܶܠܥܰܡ. ܘܶܐܡܰܪ ܠܶܗ. ܙܶܠ ܠܘܳܬ݂ ܒܳܠܳܩ. ܘܗܳܟܰܢܳܐ ܡܰܠܶܠ.</VERS>
      <VERS vnumber="6">ܘܶܐܬ݂ܳܐ ܠܘܳܬܶܗ. ܘܗܽܘ ܩܳܐܶܡ ܗܘܳܐ ܠܘܳܬ݂ ܥ̈ܠܰܘܳܬܶܗ. ܗܽܘ ܘܟܽܠܗܽܘܢ ܪܰܘܖ̈ܒܳܢܶܐ ܕܡܽܘܐܳܒ.</VERS>
      <VERS vnumber="7">ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܡܶܢ ܐܳܪܳܡ ܕܰܒܪܰܢܝ ܒܳܠܳܩ ܡܰܠܟܳܐ ܕܡܽܘܐܳܒܳܝ̈ܶܐ. ܡܶܢ ܛܽܘܖ̈ܰܝ ܡܰܕܢܚܳܐ. ܘܶܐܡܰܪ ܠܺܝ ܬܳܐ ܠܽܘܛ ܠܺܝ ܠܝܰܥܩܽܘܒ. ܘܬ݂ܳܐ ܐܰܘܒܶܕ݂ ܠܺܝ ܠܺܝܣܪܳܐܶܝܠ.</VERS>
      <VERS vnumber="8">ܡܳܢܳܐ ܐܶܠܽܘܛܺܝܘܗܝ. ܕܠܳܐ ܠܳܛܶܗ ܐܰ‌ܠܳܗܳܐ. ܘܡܳܢܳܐ ܐܰܘܒܕ݂ܺܝܘܗܝ. ܕܠܳܐ ܐܰܘܒܕܶܗ ܡܳܪܝܳܐ.</VERS>
      <VERS vnumber="9">ܡܶܛܽܠ ܕܡܶܢ ܪܺܝܫܐ ܕܛܽܘܪܳܐ ܚܙܺܝܬܶܗ. ܘܡܶܢ ܖ̈ܳܡܳܬ݂ܳܐ ܚܰܪܬܶܗ. ܗܳܐ ܥܰܡܳܐ ܒܰܠܚܽܘܕ݂ܰܘܗܝ ܫ̣ܪܳܐ. ܘܰܒܥܰܡ̈ܡܶܐ ܠܳܐ ܡܶܬ݂ܚܫܶܒ.</VERS>
      <VERS vnumber="10">ܡܰܢܽܘ ܡܶܫܟܰܚ ܠܡܶܡܢܳܐ ܥܰܟ݂ܪܶܗ ܕܝܰܥܩܽܘܒ. ܘܡܶܢܝܳܢܳܐ ܕܪܽܘܒܥܶܗ ܕܺܝܣܪܳܐܶܝܠ. ܬܡܽܘܬ݂ ܢܰܦܫܝ ܡܰܘܬܳܐ ܕܰܬ݂ܖ̈ܺܝܨܰܝܗܽܘܢ. ܘܬܶܗܘܶܐ ܚܰܪܬ݂ܝ ܐܰܟ݂ܘܳܬ݂ܗܽܘܢ.</VERS>
      <VERS vnumber="11">ܘܶܐܡܰܪ ܒܳܠܳܩ ܠܒܶܠܥܰܡ. ܡܳܢܳܐ ܥܒܰܕܬ ܠܺܝ. ܠܰܡܠܳܛ ܒܥܶܠ̈ܕܒܳܒܰܝ ܩܪܺܝܬܳܟ݂. ܘܗܳܐ ܡܒܰܪܳܟ݂ܽܘ ܡܒܰܪܶܟ݂ ܐܰܢ̱ܬ ܠܗܽܘܢ.</VERS>
      <VERS vnumber="12">ܘܰܥܢܳܐ ܒܶܠܥܰܡ ܘܶܐܡܰܪ. ܗܳܐ ܡܶܕܶܡ ܕܣܳܐܶܡ ܡܳܪܝܳܐ ܒܦܽܘܡܝ. ܗܰܘ ܗܽܘ ܢܳܛܰܪ ܐ̱ܢܳܐ ܠܰܡܡܰܠܳܠܽܘ.</VERS>
      <VERS vnumber="13">ܘܶܐܡܰܪ ܠܶܗ ܒܳܠܳܩ. ܬܳܐ ܥܰܡܝ ܠܰܐܬ݂ܪܳܐ ܐ̱ܚܪܺܢܳܐ ܕܬܶܚܙܶܝܘܗܝ ܡܶܢ ܬܰܡܳܢ. ܒܪܰܡ ܕܶܝܢ ܚܰܪܬܶܗ ܬܶܚܙܶܐ. ܘܟܽܠܶܗ ܠܳܐ ܬܶܚܙܶܐ. ܘܠܽܘܛܶܝܗܝ ܠܺܝ ܡܶܢ ܬܰܡܳܢ.</VERS>
      <VERS vnumber="14">ܘܕܰܒܪܶܗ ܠܰܚܩܰܠ ܕܰܘ̈ܩܶܐ ܠܪܺܝܫ ܪܳܡܬ݂ܳܐ ܘܰܒ̣ܢܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܰܐܣܶܩ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚ̈ܶܐ.</VERS>
      <VERS vnumber="15">ܘܶܐܡܰܪ ܒܶܠܥܰܡ ܠܒܳܠܳܩ. ܩܽܘܡ ܗܳܪܟܳܐ ܠܘܳܬ݂ ܥ̈ܠܰܘܳܬ݂ܳܟ݂. ܘܶܐܢܳܐ ܐܶܡܛܶܐ ܥܕܰܡܳܐ ܠܗܳܪܟܳܐ.</VERS>
      <VERS vnumber="16">ܘܶܐܬ݂ܓܠܺܝ ܡܳܪܝܳܐ ܥܰܠ ܒܶܠܥܰܡ. ܘܣܳܡ ܡܶܠܬ݂ܳܐ ܒܦܽܘܡܶܗ. ܘܶܐܡܰܪ ܠܶܗ. ܙܶܠ ܠܘܳܬ݂ ܒܳܠܳܩ ܘܗܳܟܰܢܳܐ ܐܶܡܰܪ ܠܶܗ.</VERS>
      <VERS vnumber="17">ܘܶܐܬ݂ܳܐ ܠܘܳܬܶܗ. ܘܗܽܘ ܩܳܐܶܡ ܗܘܳܐ ܠܘܳܬ݂ ܥ̈ܠܰܘܳܬܶܗ. ܘܪܰܘܖ̈ܒܳܢܶܐ ܕܡܽܘܐܳܒ ܥܰܡܶܗ. ܘܶܐܡܰܪ ܠܶܗ ܒܳܠܳܩ. ܡܳܢܳܐ ܐܶܡܰܪ ܡܳܪܝܳܐ.</VERS>
      <VERS vnumber="18">ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܩܽܘܡ ܒܳܠܳܩ ܘܰܫܡܰܥ ܘܨܽܘܬ݂ ܠܣܳܗܕܽܘܬ݂ܝ ܒܰܪܨܶܦܽܘܪ.</VERS>
      <VERS vnumber="19">ܠܳܐ ܗܘܳܐ ܓܰܒܪܳܐ ܐܰ‌ܠܳܗܳܐ ܕܰܢܕܰܓܶܠ. ܘܳܐܦܠܳܐ ܒܰܪܢܳܫܳܐ ܕܢܶܬ݂ܡܰܠܰܟ݂ ܗܽܘ ܐܳܡܰܪ ܘܥܳܒܶܕ݂. ܘܡܶܠܬܶܗ ܩܰܝܳܡܳܐ ܠܥܳܠܡܺܝܢ.</VERS>
      <VERS vnumber="20">ܗܳܐ ܠܰܡܒܰܪܳܟ݂ܽܘ ܐܶܬܕܰܒܪܶܬ݂. ܘܒܽܘܪܟܬ݂ܳܐ ܠܳܐ ܐܰܗܦܶܟ݂.</VERS>
      <VERS vnumber="21">ܠܳܐ ܚܳܙܶܐ ܐ̱ܢܳܐ ܥܰܘܠܳܐ ܒܝܰܥܩܽܘܒ. ܘܠܳܐ ܚܳܐܰܪ ܐ̱ܢܳܐ ܥܶܠܳܝܳܐ ܒܺܝܣܪܳܐܶܝܠ ܡܳܪܝܳܐ ܐܰܠܳܗܶܗ ܥܰܡܶܗ. ܘܬܶܫܒܽܘܚܬܳܐ ܕܡܰܠܟܶܗ ܒܶܗ.</VERS>
      <VERS vnumber="22">ܐܰ‌ܠܳܗܳܐ ܕܰܐܦܶܩ ܐܶܢܽܘܢ ܡܶܢ ܡܶܨܪܶܝܢ. ܒܥܽܘܫܢܶܗ ܘܰܒܪܰܘܡܶܗ.</VERS>
      <VERS vnumber="23">ܡܶܛܽܠ ܕܠܳܐ ܢܶܚܫܶܐ ܒܝܰܥܩܽܘܒ. ܘܳܐܦܠܳܐ ܩܶܨܡܳܐ ܒܺܝܣܪܳܐܶܝܠ. ܐܰܝܟ݂ ܕܰܒܙܰܒܢܳܐ ܗܳܢܳܐ ܢܶܬ݂ܐܡܰܪ ܠܝܰܥܩܽܘܒ ܘܠܺܝܣܪܳܐܶܝܠ ܡܳܢܳܐ ܥܳܒܶܕ݂ ܐܰ‌ܠܳܗܳܐ.</VERS>
      <VERS vnumber="24">ܗܳܐ ܥܰܡܳܐ ܐܰܝܟ݂ ܐܰܪܝܳܐ ܩܳܐܶܡ. ܘܰܐܝܟ݂ ܐܰܪܝܳܐ ܡܶܫܬܰܩܰܠ ܠܳܐ ܢܶܕ݂ܡܰܟ݂ ܥܕܰܡܳܐ ܕܢܶܐܟܽܘܠ ܬܒܪܳܐ. ܘܰܕ݂ܡܳܐ ܕܰܩ̈ܛܺܝܠܶܐ ܢܶܫܬܶܐ.</VERS>
      <VERS vnumber="25">ܘܶܐܡܰܪ ܒܳܠܳܩ ܠܒܶܠܥܰܡ. ܠܳܐ ܡܠܳܛ ܬܠܽܘܛܺܝܘܗܝ. ܘܳܐܦܠܳܐ ܡܒܰܪܰܟ݂ܽܘ ܬܒܰܪܟ݂ܺܝܘܗܝ.</VERS>
      <VERS vnumber="26">ܘܰܥܢܳܐ ܒܶܠܥܰܡ ܘܶܐܡܰܪ ܠܒܳܠܳܩ. ܠܳܐ ܐܶ݀ܡܪܶܬ݂ ܠܳܟ݂ ܕܟܽܠ ܕܳܐܡܰܪ ܠܺܝ ܡܳܪܝܳܐ. ܗܰܘ ܗܽܘ ܥܳܒܶܕ݂ ܐ̱ܢܳܐ.</VERS>
      <VERS vnumber="27">ܘܶܐܡܰܪ ܒܳܠܳܩ ܠܒܶܠܥܰܡ. ܬܳܐ ܐܶܕ݂ܒܪܳܟ݂ ܠܰܐܬ݂ܪܳܐ ܐ̱ܚܪܺܢܳܐ. ܟܒܰܪ ܢܶܫܦܰܪ ܒܥܰܝ̈ܢܰܝ ܐܰ‌ܠܳܗܳܐ. ܘܠܽܘܛܶܝܗܝ ܠܺܝ ܡܶܢ ܬܰܡܳܢ.</VERS>
      <VERS vnumber="28">ܘܰܕ݂ܒܰܪ ܒܳܠܳܩ ܠܒܶܠܥܰܡ. ܠܪܺܝܫ ܦܥܽܘܪ ܕܡܶܬ݂ܚܙܶܐ ܠܽܘܩܒܰܠ ܐܰܫܺܝܡܽܘܢ.</VERS>
      <VERS vnumber="29">ܘܶܐܡܰܪ ܒܶܠܥܰܡ ܠܒܳܠܳܩ. ܒܢܺܝ ܠܺܝ ܗܳܪܟܳܐ ܫܰܒܥܳܐ ܡܰܕ݂ܒܚܺܝ̈ܢ. ܘܛܰܝܶܒ ܠܺܝ ܗܳܪܟܳܐ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.</VERS>
      <VERS vnumber="30">ܘܰܥܒܰܕ݂ ܒܳܠܳܩ ܐܰܝܟ݂ ܕܶܐܡܰܪ ܠܶܗ ܒܶܠܥܰܡ. ܘܰܐܣܶܩ ܬܰܘܖ̈ܶܐ ܘܕܶܟܖ̈ܶܐ ܥܰܠ ܡܰܕ݂ܒܚ̈ܶܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܰܚܙܳܐ ܒܶܠܥܰܡ ܕܫܰܦܺܝܪ ܗܽܘ ܒܥܰܝ̈ܢܰܝ ܡܳܪܝܳܐ ܠܰܡܒܰܪܳܟ݂ܽܘܬܶܗ ܠܺܝܣܪܳܐܶܝܠ. ܘܠܳܐ ܐܶܙܰܠ ܐܰܝܟ݂ ܕܰܒܟܽܠ ܫܳܥܳܐ ܠܡܶܕܰܥ ܢܶܚܫܳܐ. ܘܣܳܡ ܠܡܰܕܒܪܳܐ ܐܰܦܰܘ̈ܗܝ.</VERS>
      <VERS vnumber="2">ܘܰܐܪܺܝܡ ܒܶܠܥܰܡ ܥܰܝܢܰܘ̈ܗܝ. ܘܰܚܙܳܐ ܠܺܝܣܪܳܐܶܝܠ ܟܰܕ݂ ܫܪܶܝܢ ܫܰܒ̈ܛܺܝܢ ܫܰܒ̈ܛܺܝܢ. ܘܰܗܘܳܬ݂ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ.</VERS>
      <VERS vnumber="3">ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܐܶܡܰܪ ܒܶܠܥܰܡ ܒܪܶܗ ܕܰܒܥܽܘܪ. ܐܶܡܰܪ ܓܰܒܪܳܐ ܕܓܰܠܝܳܐ ܥܰܝܢܶܗ.</VERS>
      <VERS vnumber="4">ܐܶܡܰܪ ܕܰܫܡܰܥ ܡܺܐܡܪܳܐ ܕܰܐ‌ܠܳܗܳܐ. ܘܚܶܙܘܳܐ ܕܰܐ‌ܠܳܗܳܐ ܚ̣ܙܳܐ. ܟܰܕ݂ ܪܡܶܐ ܘܰܦܬ݂ܝ̈ܚܳܢ ܥܰܝܢܰܘ̈ܗܝ.</VERS>
      <VERS vnumber="5">ܡܳܐ ܫܰܦܺܝܪ ܡܰܫܟܢܳܟ݂ ܝܰܥܩܽܘܒ. ܘܡܰܫܟܢܰܝ̈ܟ ܝܺܣܪܳܐܶܝܠ.</VERS>
      <VERS vnumber="6">ܐܰܝܟ݂ ܢܰܚ̈ܠܶܐ ܕܪܳܕܶܝܢ. ܘܰܐܝܟ݂ ܦܰܖ̈ܕܰܝܣܶܐ ܕܥܰܠ ܢܰܗܪܳܐ. ܘܰܐܝܟ݂ ܡܰܫܟܢܳܐ ܕܰܢ̣ܨܰܒ ܡܳܪܝܳܐ. ܘܰܐܝܟ݂ ܐܰܖ̈ܙܶܐ ܕܥܰܠ ܡܰܝ̈ܳܐ.</VERS>
      <VERS vnumber="7">ܢܶܦܽܘܩ ܓܰܒܪܳܐ ܡܶܢ ܒܢܰܘ̈ܗܝ. ܘܙܰܪܥܶܗ ܒܡܰܝ̈ܳܐ ܣܰܓܺܝ̈ܐܶܐ. ܘܢܶܬܬܪܺܝܡ ܡܶܢ ܐܳܓܳܓ ܡܰܠܟܳܐ. ܘܬܶܬܪܺܝܡ ܡܰܠܟܽܘܬܶܗ.</VERS>
      <VERS vnumber="8">ܐܰ‌ܠܳܗܳܐ ܕܰܐܦܶܩ ܐܶܢܽܘܢ ܡܶܢ ܡܶܨܪܶܝܢ. ܒܥܽܘܫܢܶܗ ܘܰܒܪܰܘܡܶܗ. ܢܶܐܟܽܘܠ ܥܰܡ̈ܡܶܐ ܣܳܢܰܐܘ̈ܗܝ ܘܓܰܖ̈ܡܰܝܗܽܘܢ ܢܬܰܒܰܪ. ܘܚܰܨܰܝ̈ܗܽܘܢ ܢܦܰܣܶܩ.</VERS>
      <VERS vnumber="9">ܪܒܰܥ ܘܰܕ݂ܡܶܟ݂ ܐܰܝܟ݂ ܐܰܪܝܳܐ. ܘܰܐܝܟ݂ ܓܽܘܪܝܳܐ ܕܰܐܪܝܳܐ. ܘܡܰܢܽܘ ܢܩܺܝܡܺܝܘܗܝ. ܒܳܖ̈ܟܰܝܟ ܒܖ̈ܺܝܟ݂ܺܝܢ. ܘܠܳܝܛܰܝ̈ܟ ܠܺܝܛܺܝܢ.</VERS>
      <VERS vnumber="10">ܘܶܐܬ݂ܚܰܡܰܬ݂ ܪܽܘܓܙܶܗ ܕܒܳܠܳܩ ܥܰܠ ܒܶܠܥܰܡ ܘܛܰܪܶܦ ܐܺܝܕܰܘ̈ܗܝ. ܘܶܐܡܰܪ ܒܳܠܳܩ ܠܒܶܠܥܰܡ. ܠܰܡܠܳܛ ܒܥܶܠ̈ܕܒܳܒܰܝ ܩܪܺܝܬܳܟ݂. ܘܗܳܐ ܡܒܰܪܳܟ݂ܽܘ ܡܒܰܪܶܟ݂ ܐܰܢ̱ܬ ܠܗܽܘܢ ܗܳܐ ܬܠܳܬ݂ ܙܰܒܢܺܝ̈ܢ.</VERS>
      <VERS vnumber="11">ܗܳܫܳܐ ܦܽܘܩ ܙܶܠ ܠܳܟ݂ ܠܰܐܬ݂ܪܳܟ݂. ܐܶܡ̇ܪܶܬ݂ ܕܰܡܝܰܩܳܪܽܘ ܐܶܝܰܩܪܳܟ݂. ܘܗܳܐ ܟܠܳܟ݂ ܡܳܪܝܳܐ ܡܶܢ ܐܺܝܩܳܪܳܐ.</VERS>
      <VERS vnumber="12">ܘܰܥܢܳܐ ܒܶܠܥܰܡ ܘܶܐܡܰܪ ܠܒܳܠܳܩ. ܗܳܐ ܘܳܐܦ ܠܺܐܝܙܓܰܕܰܝ̈ܟ ܕܫܰܕܰܪܬ ܠܘܳܬ݂ܝ ܐܶܡ̇ܪܶܬ݂.</VERS>
      <VERS vnumber="13">ܕܶܐܢ ܢܶܬܶܠ ܠܺܝ ܒܳܠܳܩ ܡܠܶܐ ܒܰܝܬܶܗ ܣܺܐܡܳܐ ܐܰܘ ܕܰܗܒܳܐ. ܠܳܐ ܡܶܫܟܰܚ ܐ̱ܢܳܐ ܕܶܐܥܒܰܪ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܶܐܥܒܶܕ݂ ܡܶܢ ܠܶܒܝ ܛܳܒܬ݂ܳܐ ܐܰܘ ܒܺܝܫܬܳܐ. ܐܶܠܳܐ ܡܶܕܶܡ ܕܳܐܡܰܪ ܠܺܝ ܡܳܪܝܳܐ. ܗܰܘ ܗܽܘ ܡܡܰܠܶܠ ܐ̱ܢܳܐ.</VERS>
      <VERS vnumber="14">ܗܳܫܳܐ ܗܳܐ ܐܳܙܶܠ ܐ̱ܢܳܐ ܠܺܝ ܠܰܐܪܥܝ. ܬܳܐ ܕܶܝܢ ܐܶܡܠܟ݂ܳܟ݂ ܡܶܕܶܡ ܕܥܳܒܶܕ݂ ܥܰܡܳܐ ܗܳܢܳܐ ܠܥܰܡܳܟ݂ ܒܚܰܪܬ݂ܳܐ ܕܝܰܘ̈ܡܳܬ݂ܳܐ.</VERS>
      <VERS vnumber="15">ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܐܶܡܰܪ ܒܶܠܥܰܡ ܒܪܶܗ ܕܒܥܽܘܪ. ܐܶܡܰܪ ܓܰܒܪܳܐ ܕܓܰܠܝܳܐ ܥܰܝܢܶܗ.</VERS>
      <VERS vnumber="16">ܐܶܡܰܪ ܕܰܫܡܰܥ ܡܺܐܡܪܳܐ ܕܰܐ‌ܠܳܗܳܐ. ܘܺܝܕܰܥ ܡܰܕܥܳܐ ܕܰܡܪܰܝܡܳܐ. ܘܚܶܙܘܳܐ ܕܰܐ‌ܠܳܗܳܐ ܚܙܳܐ. ܟܰܕ݂ ܪܡܶܐ ܘܰܦܬ݂ܺܝ̈ܚܳܢ ܥܰܝܢܰܘ̈ܗܝ.</VERS>
      <VERS vnumber="17">ܚܙܺܝܬܶܗ ܘܠܳܐ ܡܶܢ ܟܰܕܽܘ. ܘܚܳܪܬܶܗ ܘܠܳܐ ܗܘܳܐ ܩܰܪܺܝܒ. ܢܶܕ݂ܢܰܚ ܟܰܘܟܒܳܐ ܡܶܢ ܝܰܥܩܽܘܒ. ܘܰܢܩܽܘܡ ܪܺܝܫܐ ܡܶܢ ܝܺܣܪܳܐܶܝܠ. ܘܢܰܘܒܶܕ݂ ܠܓܰܢ̱ܒܳܖ̈ܶܐ ܕܡܽܘܐܳܒ. ܘܰܢܫܰܥܒܶܕ݂ ܠܟܽܠܗܽܘܢ ܒܢܰܝ̈ ܫܺܝܬ݂.</VERS>
      <VERS vnumber="18">ܘܬܶܗܘܶܐ ܐܰܕ݂ܽܘܡ ܝܳܪܬܽܘܬܶܗ. ܘܣܳܥܺܝܪ ܝܳܪܬܽܘܬ݂ܳܐ ܕܰܒܥܶܠܕܒܳܒܰܘ̈ܗܝ. ܬܶܗܘܶܐ ܕܺܝܠܶܗ. ܘܺܝܣܪܳܐܶܝܠ ܢܶܩܢܶܐ ܚܰܝܠܳܐ.</VERS>
      <VERS vnumber="19">ܘܢܶܚܽܘܬ݂ ܡܶܢ ܝܰܥܩܽܘܒ. ܘܢܰܘܒܶܕ݂ ܠܰܐܝܢܳܐ ܕܡܶܫܬܰܘܙܰܒ ܡܶܢ ܩܪܺܝܬ݂ܳܐ.</VERS>
      <VERS vnumber="20">ܘܰܚܙܳܐ ܠܰܥܡܳܠܺܝܩ. ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܪܺܝܫ ܥܰܡ̈ܡܶܐ ܥܡܳܠܺܝܩ. ܘܚܰܪܬܶܗ ܬܺܐܒܰܕ݂ ܠܥܳܠܡܺܝܢ.</VERS>
      <VERS vnumber="21">ܘܰܚܙܳܐ ܠܩܺܝܢܳܝ̈ܶܐ. ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܥܰܫܺܝܢ ܡܰܘܬܒܳܟ݂. ܘܣܺܝܡ ܒܰܫܩܺܝܦܳܐ ܩܶܢܳܟ݂.</VERS>
      <VERS vnumber="22">ܐܶܢ ܢܶܗܘܶܐ ܠܒܽܘܥܳܪܳܐ ܩܺܝܢ. ܥܕܰܡܳܐ ܠܰܐܬ݂ܽܘܪ ܢܶܫܒܽܘܢܳܟ݂.</VERS>
      <VERS vnumber="23">ܘܰܐܪܺܝܡ ܒܡܰܬ݂ܠܶܗ. ܘܶܐܡܰܪ. ܘܳܝ ܡܰܢܽܘ ܢܺܚܶܐ ܡܳܐ ܕܣܳܐܶܡ ܗܳܠܶܝܢ ܐܰ‌ܠܳܗܳܐ.</VERS>
      <VERS vnumber="24">ܘܠܶܓܝܽܘܢ̈ܶܐ ܢܳܦ̈ܩܳܢ ܡܶܢ ܐܰܪܥܳܐ ܕܟܺܬܳܝ̈ܶܐ. ܘܰܢܫܰܥܒܕ݂ܽܘܢ ܠܳܐܬ݂ܽܘܪ. ܘܰܢܫܰܥܒܕ݂ܽܘܢ ܠܥܶܒܖ̈ܳܝܶܐ. ܘܳܐܦ ܗܶܢܽܘܢ ܢܺܐܒܕܽܘܢ ܠܥܳܠܡܺܝܢ.</VERS>
      <VERS vnumber="25">ܘܩܳܡ ܒܶܠܥܰܡ ܘܰܗܦܰܟ݂ ܐܶܙܰܠ ܠܶܗ ܠܰܐܬ݂ܪܶܗ. ܘܳܐܦ ܒܳܠܳܩ ܐܶܙܰܠ ܠܽܐܘܪܚܶܗ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܺܝܬ݂ܶܒ ܝܺܣܪܳܐܶܝܠ ܒܣܳܛܺܝܡ. ܘܫܰܪܺܝ ܥܰܡܳܐ ܠܰܡܙܰܢܳܝܽܘ ܒܰܒ̈ܢܳܬ݂ ܡܽܘܐܳܒ.</VERS>
      <VERS vnumber="2">ܘܰܩܖ̈ܰܝ ܠܥܰܡܳܐ ܠܕܶܒܚ̈ܶܐ ܕܰܐ‌ܠܳܗܰܝ̈ܗܶܝܢ. ܘܶܐܟܰܠܘ ܥܰܡܳܐ ܘܰܣܓܶܕ݂ܘ ܠܰܐܠܳܗܰܝ̈ܗܶܝܢ.</VERS>
      <VERS vnumber="3">ܘܶܐܫܬܰܡܠܺܝ ܝܺܣܪܳܐܶܝܠ ܒܰܒܥܶܠ ܦܥܽܘܪ. ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܡܽܘܫܶܐ. ܕܒܰܪ ܠܟܽܠܗܽܘܢ ܖ̈ܺܝܫܶܐ ܕܥܰܡܳܐ. ܘܦܰܪܣܳܐ ܐܶܢܽܘܢ ܩܕ݂ܳܡ ܡܳܪܝܳܐ ܠܽܘܩܒܰܠ ܫܶܡܫܳܐ. ܘܬܶܗܦܽܘܟ݂ ܚܶܡܬ݂ܳܐ ܕܪܽܘܓܙܝ ܡܶܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="5">ܘܶܐܡܰܪ ܡܽܘܫܶܐ ܠܕܰܝܳܢ̈ܶܐ ܕܺܝܣܪܳܐܶܝܠ. ܩܛܽܘܠܘ ܐ̱ܢܳܫ ܓܰܒܖ̈ܰܘܗܝ ܐܰܝܠܶܝܢ ܕܶܐܫܬܰܡܠܺܝܘ ܒܰܒܥܶܠ ܦܥܽܘܪ.</VERS>
      <VERS vnumber="6">ܘܗܳܐ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ. ܐܶܬ݂ܳܐ ܘܰܩܪܶܒ ܩܕ݂ܳܡ ܐܰܚܰܘ̈ܗܝ. ܘܥܰܠ ܥ̣ܰܠ ܡܶܕ݂ܝܰܢܳܝܬܳܐ. ܠܥܺܝܢ ܡܽܘܫܶܐ. ܘܰܠܥܺܝܢ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܘܗܶܢܽܘܢ ܒܳܟ݂ܶܝܢ ܗܘܰܘ ܒܬܰܪܥܳܐ ܕܡܰܫܟܰܢܙܰܒܢܳܐ.</VERS>
      <VERS vnumber="7">ܘܰܚܙܳܝܗܝ ܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܘܩܳܡ ܡܶܢ ܓܰܘ ܟܢܽܘܫܬܳܐ. ܘܰܢܣܰܒ ܪܽܘܡܚܳܐ ܒܺܐܝܕ݂ܶܗ.</VERS>
      <VERS vnumber="8">ܘܥܰܠ ܒܳܬܰܪ ܓܰܒܪܳܐ ܒܰܪ ܝܺܣܪܳܐܶܝܠ ܠܩܶܠܳܝܬܳܐ. ܘܰܕ݂ܩܰܪ ܐܶܢܽܘܢ ܠܰܬܖ̈ܰܝܗܽܘܢ. ܠܓܰܒܪܳܐ ܒܰܪ ܝܺܣܪܳܐܶܝܠ ܘܠܰܐܢ̱ܬܬ݂ܳܐ ܒܟܰܪܣܳܗ̇ ܒܩܶܠܳܝܬܳܐ. ܘܶܐܬ݂ܟܠܺܝ ܡܰܘܬܳܢܳܐ ܕܡܶܢ ܫܶܠܝܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="9">ܘܰܗܘܰܘ ܕܡܺܝܬ݂ܘ ܒܡܰܘܬܳܢܳܐ ܕܡܶܢ ܫܶܠܝܳܐ. ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="10">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="11">ܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ ܐܰܗܦܶܟ݂ ܚܶܡܬ݂ܝ ܡܶܢ ܒܢܰܝ̈ ܝܺܣܪܳܐܶܝܠ. ܘܛܰܢ ܛܢܳܢܝ ܒܰܝܢܳܬ݂ܗܽܘܢ. ܘܠܳܐ ܐܰܘܒܕܶܬ݂ ܠܰܒܢܰܝ̈ ܝܺܣܪܳܐܶܝܠ ܒܰܛܢܳܢܝ.</VERS>
      <VERS vnumber="12">ܡܶܛܽܠ ܗܳܢܳܐ ܐܶܡ̇ܪܶܬ݂. ܕܗܳܐ ܝܳܗܶܒ ܐ̱ܢܳܐ ܠܶܗ ܩܝܳܡܳܐ ܕܰܫܠܳܡܳܐ.</VERS>
      <VERS vnumber="13">ܘܢܶܗܘܶܐ ܠܶܗ. ܘܠܰܒܢܰܘ̈ܗܝ ܡܶܢ ܒܳܬܪܶܗ. ܩܝܳܡܳܐ ܕܟܳܗܢܽܘܬܳܐ ܠܥܳܠܰܡ. ܚܠܳܦ ܕܛܰܢ ܒܰܐܠܳܗܶܗ. ܘܚܰܣܺܝ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="14">ܘܰܫܡܶܗ ܕܓܰܒܪܳܐ ܒܰܪ ܝܺܣܪܳܐܶܝܠ ܩܛܺܝܠܳܐ. ܕܶܐܬ݂ܩܛܶܠ ܥܰܡ ܡܶܕ݂ܝܰܢܳܝܬܳܐ. ܙܰܡܪܺܝ ܒܰܪ ܣܰܠܽܘ. ܪܺܝܫ ܒܶܝܬ݂ ܐܰܒܳܗ̈ܶܐ ܕܫܰܒܛܳܐ ܕܫܶܡܥܽܘܢ.</VERS>
      <VERS vnumber="15">ܘܰܫܡܳܗ̇ ܕܰܐܢ̱ܬܬ݂ܳܐ ܡܶܕ݂ܝܰܢܳܝܬܳܐ. ܟܽܘܣܒܺܝ ܒܰܪܬ݂ ܨܽܘܪ. ܪܺܝܫ ܐܽܘܡܬ݂ܳܐ ܕܒܶܝܬ݂ ܐܰܒܳܗܶܝ̈ܗ̇ ܒܡܶܕ݂ܝܰܢ ܗܽܘܝܽܘ ܗܘܳܐ.</VERS>
      <VERS vnumber="16">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="17">ܐܰܥܺܝܩ ܠܡܶܕ݂ܝܰܢܳܝ̈ܶܐ. ܘܰܚܪܽܘܒ ܐܶܢܽܘܢ.</VERS>
      <VERS vnumber="18">ܡܶܛܽܠ ܕܰܡܥܺܝܩܺܝܢ ܠܟܽܘܢ. ܒܢܶܟ݂ܠܗܽܘܢ ܕܶܐܬ݂ܢܟܶܠܘ ܥܠܰܝܟܽܘܢ ܒܰܨܒܽܘܬ݂ܳܐ ܕܰܦܥܽܘܪ. ܘܒܰܨܒܽܘܬ݂ܳܐ ܕܟ݂ܽܘܣܒܺܝ ܒܰܪܬ݂ ܪܺܝܫܐ ܕܡܶܕ݂ܝܰܢ ܚܳܬ݂ܗܽܘܢ. ܕܶܐܬ݂ܩܰܛܠܰܬ݂ ܒܝܰܘܡܳܐ ܕܰܡܚܽܘܬ݂ܳܐ ܕܡܶܢ ܫܶܠܝܳܐ ܒܰܨܒܽܘܬ݂ܳܐ ܕܰܦܥܽܘܪ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܡܰܘܬܳܢܳܐ ܕܡܶܢ ܫܶܠܝܳܐ. ܐܶܡܰܪ ܡܳܪܝܳܐ ܠܡܽܘܫܶܐ ܘܠܶܐܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ.</VERS>
      <VERS vnumber="2">ܩܰܒܶܠ ܚܽܘܫܒܳܢܳܐ ܕܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܠܒܶܝܬ݂ ܐܰܒܳܗܰܝ̈ܗܽܘܢ. ܟܽܠ ܕܢܳܦܶܩ ܒܚܰܝܠܳܐ ܒܺܝܣܪܳܐܶܝܠ.</VERS>
      <VERS vnumber="3">ܘܡܰܠܶܠܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ ܥܰܡܗܽܘܢ. ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="4">ܘܰܡܢܳܐ ܐܶܢܽܘܢ ܡܽܘܫܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܘܰܒܢܰܝ̈ ܝܺܣܪܳܐܶܝܠ ܕܰܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="5">ܪܽܘܒܺܝܠ ܒܽܘܟܪܶܗ ܕܺܝܣܪܳܐܶܝܠ. ܒܢܰܝ̈ ܪܽܘܒܺܝܠ. ܚܢܽܘܟ. ܫܰܪܒܬ݂ܳܐ ܕܰܚܢܽܘܟ ܦܰܠܽܘ. ܫܰܪܒܬ݂ܳܐ ܕܦܰܠܽܘ.</VERS>
      <VERS vnumber="6">ܚܶܨܪܽܘܢ. ܫܰܪܒܬ݂ܳܐ ܕܚܶܨܪܽܘܢ. ܟܰܪܡܺܝ. ܫܰܪܒܬ݂ܳܐ ܕܟܰܪܡܺܝ.</VERS>
      <VERS vnumber="7">ܗܳܠܶܝܢ ܫܰܖ̈ܒܳܬ݂ܳܐ ܕܪܽܘܒܺܝܠ. ܘܰܗܘܳܐ ܡܶܢܝܳܢܗܽܘܢ. ܐܰܪܒܥܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܫܒܰܥ ܡܳܐܐ ܘܰܬܠܳܬܺܝܢ.</VERS>
      <VERS vnumber="8">ܘܰܒܢܰܝ̈ ܦܰܠܽܘ. ܐܶܠܝܰܐܒ.</VERS>
      <VERS vnumber="9">ܘܰܒܢܰܝ̈ ܐܶܠܝܰܐܒ. ܢܒܽܘܐܶܝܠ. ܘܕ݂ܳܬ݂ܳܢ. ܘܰܐܒܺܝܪܳܡ ܩܖ̈ܺܝܚܶܐ ܕܰܟܢܽܘܫܬܳܐ. ܕܶܐܬ݂ܦܠܶܓܘ ܥܰܠ ܡܽܘܫܶܐ ܘܥܰܠ ܐܰܗܪܽܘܢ ܒܰܟ݂ܢܽܘܫܬܶܗ ܕܩܽܘܪܰܚ ܘܶܐܬ݂ܦܠܶܓܘ ܥܰܠ ܡܳܪܝܳܐ.</VERS>
      <VERS vnumber="10">ܘܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇. ܘܒܶܠܥܰܬ݂ ܐܶܢܽܘܢ. ܘܰܠܩܽܘܪܰܚ ܒܡܰܘܬܳܢܳܐ ܕܰܟܢܽܘܫܬܳܐ. ܟܰܕ݂ ܐܶܟܠܰܬ݂ ܢܽܘܪܳܐ ܠܡܰܐܬܶܝܢ ܘܚܰܡܫܺܝܢ ܓܰܒܖ̈ܺܝܢ ܘܰܗܘܰܘ ܠܳܐܬܳܐ.</VERS>
      <VERS vnumber="11">ܘܰܒܢܰܝ̈ ܩܽܘܪܰܚ ܠܳܐ ܡܺܝܬ݂ܘ.</VERS>
      <VERS vnumber="12">ܘܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ݂ܗܽܘܢ. ܝܰܡܽܘܐܶܝܠ. ܫܰܪܒܬ݂ܳܐ ܕܝܰܡܽܘܐܶܝܠ. ܝܰܡܢܺܝ. ܫܰܪܒܬ݂ܳܐ ܕܝܰܡܢܺܝ. ܝܰܟ݂ܺܝܢ. ܫܰܪܒܬ݂ܳܐ ܕܝܰܟ݂ܺܝܢ.</VERS>
      <VERS vnumber="13">ܙܳܪܳܚ. ܫܰܪܒܬ݂ܳܐ ܕܙܳܪܳܚ ܫܳܐܘܳܠ. ܫܰܪܒܬ݂ܳܐ ܕܫܳܐܘܳܠ.</VERS>
      <VERS vnumber="14">ܗܳܠܶܝܢ ܫܰܖ̈ܒܳܬ݂ܳܐ ܕܫܶܡܥܽܘܢ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="15">ܘܰܒܢܰܝ̈ ܓܳܕ݂ ܠܫܰܖ̈ܒܳܬ݂ܗܽܘܢ. ܨܶܦܝܽܘܢ. ܫܰܪܒܬ݂ܳܐ ܕܨܶܦܝܽܘܢ. ܚܰܓܺܝ. ܫܰܪܒܬ݂ܳܐ ܕܚܰܓܺܝ. ܫܽܘܢܺܝ. ܫܰܪܒܬ݂ܳܐ ܕܫܽܘܢܺܝ.</VERS>
      <VERS vnumber="16">ܐܳܙܢܺܝ. ܫܰܪܒܬ݂ܳܐ ܕܳܐܙܢܺܝ ܥܰܕܺܝ. ܫܰܪܒܬ݂ܳܐ ܕܥܰܕܺܝ.</VERS>
      <VERS vnumber="17">ܐܰܪܽܘܕ݂ܺܝ. ܫܰܪܒܬ݂ܳܐ ܕܰܐܪܽܘܕ݂ܺܝ ܐܰܕ݂ܺܝܠ. ܫܰܪܒܬ݂ܳܐ ܕܰܐܕ݂ܺܝܠ.</VERS>
      <VERS vnumber="18">ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܓܳܕ݂ ܠܡܶܢܝܳܢܗܽܘܢ. ܐܰܪܒܥܺܝܢ ܐܰܠܦܺܝ̈ܢ ܘܚܰܡܶܫ ܡܳܐܐ.</VERS>
      <VERS vnumber="19">ܘܰܒܢܰܝ̈ ܝܺܗܽܘܕܳܐ. ܥܺܝܪ ܐܘܢܳܢ. ܘܡܺܝܬ݂ܘ ܥܺܝܪ ܐܘܢܳܢ ܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="20">ܘܰܗܘܰܘ ܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ݂ܗܽܘܢ. ܫܶܠܳܐ. ܫܰܪܒܬ݂ܳܐ ܕܫܶܠܳܐ. ܦܰܪܶܨ. ܫܰܪܒܬ݂ܳܐ ܕܦܰܪܶܨ. ܙܳܪܳܚ. ܫܰܪܒܬ݂ܳܐ ܕܙܳܪܳܚ.</VERS>
      <VERS vnumber="21">ܘܰܗܘܰܘ ܒܢܰܝ̈ ܦܰܪܶܨ. ܚܶܨܪܽܘܢ. ܫܰܪܒܬ݂ܳܐ ܕܚܶܨܪܽܘܢ ܚܳܡܽܘܠ. ܫܰܪܒܬ݂ܳܐ ܕܚܳܡܽܘܠ.</VERS>
      <VERS vnumber="22">ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܝܺܗܽܘܕܳܐ ܠܡܶܢܝܳܢܗܽܘܢ. ܫܰܒܥܺܝܢ ܘܶܫܬܳܐ ܐܰܠܦܺܝ̈ܢ ܘܚܰܡܶܫ ܡܳܐܐ.</VERS>
      <VERS vnumber="23">ܘܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ݂ܗܽܘܢ. ܬܽܘܠܳܥ. ܫܰܪܒܬ݂ܳܐ ܕܬܽܘܠܳܥ. ܦܽܘܐܳܐ. ܫܰܪܒܬ݂ܳܐ ܕܦܽܘܐܳܐ.</VERS>
      <VERS vnumber="24">ܝܳܫܽܘܒ. ܫܰܪܒܬ݂ܳܐ ܕܝܳܫܽܘܒ ܫܶܡܪܽܘܢ. ܫܰܪܒܬ݂ܳܐ ܕܫܶܡܪܽܘܢ.</VERS>
      <VERS vnumber="25">ܗܳܠܶܝܢ ܫܰܖ̈ܒܳܬ݂ܳܐ ܕܺܐܝܣܳܟܳܪ ܠܡܶܢܝܳܢܗܽܘܢ. ܫܬܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܬ݂ܠܳܬ݂ ܡܳܐܐ.</VERS>
      <VERS vnumber="26">ܘܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ݂ܗܽܘܢ. ܣܳܕ݂ܳܪ. ܫܰܪܒܬ݂ܳܐ ܕܣܳܕ݂ܳܪ. ܐܰܠܽܘܢ. ܫܰܪܒܬ݂ܳܐ ܕܰܐܠܽܘܢ. ܢܰܚܠܳܐܶܝܠ. ܫܰܪܒܬ݂ܳܐ ܕܢܰܚܠܳܐܶܝܠ.</VERS>
      <VERS vnumber="27">ܗܳܠܶܝܢ ܫܰܖ̈ܒܳܬ݂ܳܐ ܕܰܙܒܽܘܠܽܘܢ ܠܡܶܢܝܳܢܗܽܘܢ. ܫܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="28">ܘܰܒܢܰܝ̈ ܝܰܘܣܶܦ ܠܫܰܖ̈ܒܳܬ݂ܗܽܘܢ. ܡܢܰܫܶܐ ܘܰܐܦܪܶܝܡ.</VERS>
      <VERS vnumber="29">ܘܰܒܢܰܝ̈ ܡܢܰܫܶܐ. ܡܳܟ݂ܺܝܪ. ܫܰܪܒܬ݂ܳܐ ܕܡܳܟ݂ܺܝܪ. ܘܡܳܟ݂ܺܝܪ ܐܰܘܠܶܕ ܠܓܶܠܥܳܕ݂. ܓܶܠܥܳܕ݂. ܫܰܪܒܬ݂ܳܐ ܕܓܶܠܥܳܕ݂.</VERS>
      <VERS vnumber="30">ܘܗܳܠܶܝܢ ܒܢܰܝ̈ ܓܶܠܥܳܕ݂. ܫܰܪܒܬ݂ܳܐ ܕܝܰܥܙܺܝܪ. ܚܳܠܳܩ. ܫܰܪܒܬ݂ܳܐ ܕܚܳܠܳܩ.</VERS>
      <VERS vnumber="31">ܐܰܫܕ݂ܳܐܶܝܠ. ܫܰܪܒܬ݂ܳܐ ܕܰܐܫܕ݂ܳܐܶܝܠ. ܫܟܺܝܡ. ܫܰܪܒܬ݂ܳܐ ܕܰܫܟ݂ܺܝܡ.</VERS>
      <VERS vnumber="32">ܫܡܺܝܕܳܥ. ܫܰܪܒܬ݂ܳܐ ܕܰܫܡܺܝܕܳܥ ܚܳܦܳܪ. ܫܰܪܒܬ݂ܳܐ ܕܚܳܦܳܪ.</VERS>
      <VERS vnumber="33">ܘܠܰܨܠܶܦܚܳܕ݂ ܒܰܪ ܚܳܦܳܪ. ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ݂ܳܐ. ܘܰܫܡܳܗ̈ܶܐ ܕܰܒ̈ܢܳܬܶܗ ܕܰܨܠܶܦܚܳܕ݂. ܡܰܚܠܳܐ. ܘܝܰܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.</VERS>
      <VERS vnumber="34">ܗܳܠܶܝܢ ܫܰܖ̈ܒܳܬ݂ܳܐ ܕܰܡܢܰܫܶܐ. ܘܡܶܢܝܳܢܗܽܘܢ ܚܰܡܫܺܝܢ ܘܰܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ.</VERS>
      <VERS vnumber="35">ܘܰܒܢܰܝ̈ ܐܰܦܪܶܝܡ ܠܫܰܖ̈ܒܳܬ݂ܗܽܘܢ. ܫܽܘܬ݂ܠܰܚ. ܫܰܪܒܬ݂ܳܐ ܕܫܽܘܬ݂ܠܰܚ. ܒܳܟ݂ܳܪ. ܫܰܪܒܬ݂ܳܐ ܕܒܳܟ݂ܳܪ. ܬܳܚܳܢ. ܫܰܪܒܬ݂ܳܐ ܕܬ݂ܳܚܳܢ.</VERS>
      <VERS vnumber="36">ܘܗܳܠܶܝܢ ܒܢܰܘ̈ܗܝ ܕܫܽܘܬ݂ܠܰܚ. ܥܰܕܳܢ. ܫܰܪܒܬ݂ܳܐ ܕܥܰܕܳܢ.</VERS>
      <VERS vnumber="37">ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܐܰܦܪܶܝܡ ܠܡܶܢܝܳܢܗܽܘܢ. ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܚܰܡܶܫܡܳܐܐ. ܗܳܠܶܝܢ ܒܢܰܝ̈ ܝܰܘܣܶܦ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="38">ܘܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ݂ܗܽܘܢ. ܒܳܠܳܥ. ܫܰܪܒܬ݂ܳܐ ܕܒܳܠܳܥ. ܐܰܫܒܶܠ. ܫܰܪܒܬ݂ܳܐ ܕܰܐܫܒܶܠ. ܐܰܚܺܝܪܰܡ. ܫܰܪܒܬ݂ܳܐ ܕܰܐܚܺܝܪܰܡ.</VERS>
      <VERS vnumber="39">ܫܽܘܦܳܡ. ܫܰܪܒܬ݂ܳܐ ܕܫܽܘܦܳܡ. ܚܽܘܦܺܝܡ. ܫܰܪܒܬ݂ܳܐ ܕܚܽܘܦܺܝܡ.</VERS>
      <VERS vnumber="40">ܘܰܗܘܰܘ ܒܢܰܘ̈ܗܝ ܕܒܳܠܳܥ. ܐܳܪܽܘܕ݂ ܘܢܰܥܡܳܢ. ܫܰܪܒܬ݂ܳܐ ܕܳܐܪܽܘܕ݂. ܢܰܥܡܳܢ. ܫܰܪܒܬ݂ܳܐ ܕܢܰܥܡܳܢ.</VERS>
      <VERS vnumber="41">ܗܳܠܶܝܢ ܒܢܰܝ̈ ܒܶܢܝܳܡܶܝܢ ܒܡܶܢܝܳܗܽܘܢ. ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="42">ܘܰܒܢܰܝ̈ ܕܳܢ ܠܫܰܖ̈ܒܳܬ݂ܗܽܘܢ. ܫܽܘܚܳܡ ܫܰܪܒܬ݂ܳܐ ܕܫܽܘܚܳܡ. ܗܳܠܶܝܢ ܫܰܖ̈ܒܳܬ݂ܳܐ ܕܕܳܢ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="43">ܟܽܠܗܶܝܢ ܫܰܖ̈ܒܳܬ݂ܳܐ ܕܫܽܘܚܳܡ ܠܡܶܢܝܳܢܗܽܘܢ. ܫܬܺܝܢ ܘܰܐܪܒܥܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="44">ܘܰܒܢܰܝ̈ ܐܳܫܺܝܪ ܠܫܰܖ̈ܒܳܬ݂ܗܽܘܢ. ܝܰܡܢܳܐ. ܫܰܪܒܬ݂ܳܐ ܕܝܰܡܢܳܐ. ܝܰܫܘܳܐ. ܫܰܪܒܬ݂ܳܐ ܕܝܰܫܘܳܐ. ܝܰܫܘܺܝ. ܫܰܪܒܬ݂ܳܐ ܕܝܰܫܘܺܝ ܒܪܺܝܥܳܐ. ܫܰܪܒܬ݂ܳܐ ܕܰܒܪܺܝܥܳܐ.</VERS>
      <VERS vnumber="45">ܘܰܒܢܰܝ̈ ܒܪܺܝܥܳܐ. ܚܳܒܳܪ. ܫܰܪܒܬ݂ܳܐ ܕܚܳܒܳܪ ܡܰܠܟܺܝܠ. ܫܰܪܒܬ݂ܳܐ ܕܡܰܠܟܺܝܠ.</VERS>
      <VERS vnumber="46">ܘܫܶܡ ܒܰܪܬ݂ ܐܳܫܺܝܪ ܣܳܪܰܚ.</VERS>
      <VERS vnumber="47">ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܐܳܫܺܝܪ ܠܡܶܢܝܳܢܗܽܘܢ. ܚܰܡܫܺܝܢ ܘܰܬܠܳܬܳܐ ܐܰܠܦܺܝ̈ܢ ܘܰܐܪܒܰܥ ܡܳܐܐ.</VERS>
      <VERS vnumber="48">ܘܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ݂ܗܽܘܢ. ܢܰܚܨܳܐܶܝܠ. ܫܰܪܒܬ݂ܳܐ ܕܢܰܚܨܳܐܶܝܠ. ܓܽܘܢܺܝ. ܫܰܪܒܬ݂ܳܐ ܕܓܽܘܢܺܝ.</VERS>
      <VERS vnumber="49">ܝܳܨܳܪ. ܫܰܪܒܬ݂ܳܐ ܕܝܳܨܳܪ. ܫܳܠܺܝܡ. ܫܰܪܒܬ݂ܳܐ ܕܫܳܠܺܝܡ.</VERS>
      <VERS vnumber="50">ܗܳܠܶܝܢ ܫܰܖ̈ܒܳܬ݂ܳܐ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ݂ܗܽܘܢ. ܘܡܶܢܝܳܢܗܽܘܢ ܐܰܪܒܥܺܝܢ ܘܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ.</VERS>
      <VERS vnumber="51">ܟܽܠܗܽܘܢ ܡܶܢܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ. ܫܶܬܡܳܐܐ ܐܰܠܦܺܝ̈ܢ ܘܳܐܠܶܦ ܘܰܫܒܰܥܡܳܐܐ. ܘܰܬܠܳܬܺܝܢ.</VERS>
      <VERS vnumber="52">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="53">ܠܗܳܠܶܝܢ ܬܶܬ݂ܦܰܠܰܓ ܐܰܪܥܳܐ ܒܝܳܪܬܽܘܬ݂ܳܐ ܠܡܶܢܝܳܢܳܐ ܕܰܫܡܳܗ̈ܶܐ.</VERS>
      <VERS vnumber="54">ܠܣܰܓܺܝ̈ܐܶܐ ܬܶܣܓܶܐ ܝܳܪܬܽܘܬ݂ܗܽܘܢ. ܘܠܰܙܥܽܘܖ̈ܶܐ ܬܶܙܥܰܪ ܝܳܪܬܽܘܬ݂ܗܽܘܢ. ܐ̱ܢܳܫ ܠܦܽܘܬ݂ ܡܶܢܝܳܢܶܗ ܢܩܰܒܶܠ ܝܳܪܬܽܘܬܶܗ.</VERS>
      <VERS vnumber="55">ܒܪܰܡ ܕܶܝܢ ܒܦܶܨ̈ܶܐ ܬܶܬ݂ܦܰܠܰܓ ܐܰܪܥܳܐ. ܠܰܫܡܳܗ̈ܶܐ ܕܫܰܒ̈ܛܶܐ ܕܰܐܒܳܗܰܝ̈ܗܽܘܢ ܢܺܐܪܬܽܘܢ.</VERS>
      <VERS vnumber="56">ܡܶܢ ܦܽܘܡ ܦܶܨ̈ܶܐ ܬܶܬ݂ܦܰܠܰܓ ܝܳܪܬܽܘܬ݂ܳܐ. ܒܶܝܬ݂ ܣܰܓܺܝ̈ܐܶܐ ܠܰܙܥܽܘܖ̈ܶܐ.</VERS>
      <VERS vnumber="57">ܘܗܳܠܶܝܢ ܡܶܢܝܳܢ̈ܶܐ ܕܠܶܘ̈ܳܝܶܐ ܠܫܰܖ̈ܒܳܬ݂ܗܽܘܢ. ܓܶܪܫܽܘܢ. ܫܰܪܒܬ݂ܳܐ ܕܓܶܪܫܽܘܢ. ܩܳܗܳܬ݂. ܫܰܪܒܬ݂ܳܐ ܕܩܳܗܳܬ݂ ܡܪܳܪܺܝ. ܫܰܪܒܬ݂ܳܐ ܕܰܡܪܳܪܺܝ.</VERS>
      <VERS vnumber="58">ܗܳܠܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ. ܫܰܪܒܬ݂ܳܐ ܕܠܶܒܢܺܝ. ܫܰܪܒܬ݂ܳܐ ܕܚܶܒܪܽܘܢܺܝ. ܫܰܪܒܬ݂ܳܐ ܕܡܰܚܠܺܝ. ܫܰܪܒܬ݂ܳܐ ܕܡܽܘܫܺܝ. ܫܰܪܒܬ݂ܳܐ ܕܩܽܘܪܳܚ. ܘܩܳܗܳܬ݂ ܐܰܘܠܶܕ ܠܥܰܡܪܰܡ.</VERS>
      <VERS vnumber="59">ܘܫܶܡ ܐܰܢ̱ܬܬܶܗ ܕܥܰܡܪܰܡ ܝܽܘܟ݂ܳܒܳܪ ܒܰܪܬ݂ ܠܶܘܺܝ ܕܶܐܬ݂ܝܰܠܕܰܬ݂ ܠܠܶܘܺܝ ܒܡܶܨܪܶܝܢ. ܘܝܶܠܕܰܬ݂ ܠܥܰܡܪܰܡ. ܠܰܐܗܪܽܘܢ. ܘܰܠܡܽܘܫܶܐ. ܘܰܠܡܰܪܝܰܡ ܚܳܬ݂ܗܽܘܢ.</VERS>
      <VERS vnumber="60">ܘܶܐܬ݂ܺܝܠܶܕ݂ܘ ܠܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.</VERS>
      <VERS vnumber="61">ܘܡܺܝܬ݂ܘ ܢܳܕ݂ܳܒ ܘܰܐܒܺܝܗܽܘ ܟܰܕ݂ ܩܰܪܶܒܘ ܢܽܘܪܳܐ ܢܽܘܟܪܳܝܬܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="62">ܘܰܗܘܳܐ ܡܶܢܝܳܢܗܽܘܢ. ܥܶܣܪܺܝܢ ܘܰܬܠܳܬܳܐ ܐܰܠܦܺܝ̈ܢ. ܟܽܠ ܕܶܟܪܳܐ ܡܶܢ ܒܰܪ ܝܰܪܚܳܐ ܘܰܠܥܶܠ. ܡܶܛܽܠ ܕܠܳܐ ܐܶܬ݂ܡܢܺܝܘ ܒܓܰܘ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܠܳܐ ܐܶܬ݂ܝܰܗܒܰܬ݂ ܠܗܽܘܢ ܝܳܪܬܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="63">ܗܳܠܶܝܢ ܡܶܢܝܳܢ̈ܶܐ ܕܡܽܘܫܶܐ ܘܕܶܐܠܺܝܥܳܙܳܪ ܟܳܗܢܳܐ. ܕܰܡܢܰܘ ܠܰܒܢܰܝ̈ ܝܺܣܪܳܐܶܝܠ ܒܥܰܪܒܽܘܬ݂ ܡܽܘܐܳܒ. ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="64">ܘܰܒܗܳܠܶܝܢ ܠܳܐ ܗܘܳܐ ܓܰܒܪܳܐ ܡܶܢ ܡܶܢܝܳܢܳܐ ܕܡܽܘܫܶܐ ܘܕܰܐܗܪܽܘܢ ܟܳܗܢܳܐ. ܕܰܡܢܰܘ ܠܰܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ ܕܣܺܝܢܰܝ.</VERS>
      <VERS vnumber="65">ܡܶܛܽܠ ܕܶܐܡܰܪ ܠܗܽܘܢ ܡܳܪܝܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܒܡܰܕܒܪܳܐ. ܘܠܳܐ ܢܶܫܬܰܚܰܪ ܡܶܢܗܽܘܢ ܓܒܰܪ. ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ ܘܝܶܫܽܘܥ ܒܰܪܢܽܘܢ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܩܪܶܒ ܒ̈ܢܳܬܶܗ ܕܰܨܠܶܦܚܰܕ݂. ܒܰܪ ܚܳܦܳܪ. ܒܰܪ ܓܶܠܥܳܕ݂. ܒܰܪ ܡܳܟ݂ܺܝܪ. ܒܰܪ ܡܢܰܫܶܐ. ܡܶܢ ܫܰܪܒܬ݂ܳܐ ܕܰܡܢܰܫܶܐ ܒܰܪ ܝܰܘܣܶܦ. ܘܗܳܠܶܝܢ ܫܡܳܗ̈ܶܐ ܕܰܒ̈ܢܳܬܶܗ. ܡܰܚܠܳܐ. ܘܝܰܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.</VERS>
      <VERS vnumber="2">ܘܩܳܡ̈ܝ ܩܕ݂ܳܡ ܡܽܘܫܶܐ. ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܪܰܘܖ̈ܒܳܢܶܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ. ܒܬܰܪܥܳܐ ܕܡܰܫܟܰܢ ܙܰܒܢܳܐ. ܘܳܐܡܖ̈ܳܢ.</VERS>
      <VERS vnumber="3">ܐܰܒܽܘܢ ܡܺܝܬ݂ ܒܡܰܕܒܪܳܐ. ܘܠܳܐ ܗܘܳܐ ܒܓܰܘ ܟܢܽܘܫܬܳܐ ܗܘܳܐ ܗܳܝ ܕܩܳܡܰܬ݂ ܩܕ݂ܳܡ ܡܳܪܝܳܐ ܒܰܟ݂ܢܽܘܫܬܶܗ ܕܩܽܘܪܳܚ. ܡܶܛܽܠ ܕܒܰܚܛܳܗܰܘ̈ܗܝ ܓܶܝܪ ܡܺܝܬ݂. ܘܰܒܢܰܝ̈ܐ ܠܳܐ ܗܘܰܘ ܠܶܗ.</VERS>
      <VERS vnumber="4">ܠܡܳܢܳܐ ܡܶܬ݂ܥܛܶܐ ܫܡܶܗ ܕܰܐܒܽܘܢ ܡܶܢ ܓܰܘ ܫܰܪܒܬܶܗ ܕܠܰܝܬ ܠܶܗ ܒܪܳܐ. ܗܰܒ ܠܰܢ ܝܳܪܬܽܘܬ݂ܳܐ ܒܰܝܢܳܬ݂ ܐܰܚ̈ܶܐ ܕܰܐܒܽܘܢ.</VERS>
      <VERS vnumber="5">ܘܩܰܪܶܒ ܡܽܘܫܶܐ ܕܺܝܢܗܶܝܢ ܩܕ݂ܳܡ ܡܳܪܝܳܐ.</VERS>
      <VERS vnumber="6">ܘܶܐܡܰܪ ܡܳܪܝܳܐ ܠܡܽܘܫܶܐ.</VERS>
      <VERS vnumber="7">ܟܺܐܢܳܐܺܝܬ݂ ܐܳܡܖ̈ܳܢ ܒܢ̈ܳܬܶܗ ܕܰܨܠܶܦܚܰܕ݂. ܗܰܒ ܠܗܶܝܢ ܐܽܘܚܕܳܢܳܐ ܝܳܪܬܽܘܬ݂ܳܐ ܒܰܝܢܳܬ݂ ܐܰܚܰܘ̈ܗܝ ܕܰܐܒܽܘܗܶܝܢ. ܘܰܐܩܺܝܡ ܠܗܶܝܢ ܝܳܪܬܽܘܬ݂ܳܐ ܕܰܐܒܽܘܗܶܝܢ.</VERS>
      <VERS vnumber="8">ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܓܰܒܪܳܐ ܟܰܕ݂ ܢܡܽܘܬ݂ ܘܠܰܝܬ ܠܶܗ ܒܪܳܐ. ܗܰܒܘ ܝܳܪܬܽܘܬܶܗ ܠܒܰܪܬܶܗ.</VERS>
      <VERS vnumber="9">ܘܶܐܢ ܠܰܝܬ ܠܶܗ ܒܰܪܬ݂ܳܐ. ܗܰܒܘ ܝܳܪܬܽܘܬ݂ܶܗ ܠܰܐܚܰܘ̈ܗܝ.</VERS>
      <VERS vnumber="10">ܘܶܐܢ ܠܰܝܬ ܠܶܗ ܐܰܚ̈ܶܐ. ܗܰܒܘ ܝܳܪܬܽܘܬ݂ܶܗ ܠܕ݂ܳܕܰܘ̈ܗܝ.</VERS>
      <VERS vnumber="11">ܘܶܐܢ ܠܰܝܬ ܠܶܗ ܕܳܕ̈ܶܐ. ܗܰܒܘ ܝܳܪܬܽܘܬ݂ܶܗ ܠܰܐܝܢܳܐ ܕܩܰܪܺܝܒ ܠܶܗ ܡܶܢ ܫܰܪܒܬܶܗ ܘܢܺܐܪܬܺܝܘܗܝ. ܘܢܶܗܘܶܐ ܠܰܒܢܰܝ̈ ܝܺܣܪܳܐܶܝܠ ܢܳܡܽܘܣܳܐ ܕܕ݂ܺܝܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܡܽܘܫܶܐ. ܣܰܩ ܠܛܽܘܪܳܐ ܗܳܢܳܐ ܕܥܶܒܖ̈ܳܝܶܐ. ܘܰܚܙܺܝܗ̇ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="13">ܚܙܺܝܗ̇ ܘܶܐܬ݂ܟܰܢܫ ܐܳܦ ܐܰܢܬ ܠܘܳܬ݂ ܥܰܡܳܟ݂. ܐܰܝܟ݂ ܕܶܐܬ݂ܟܰܢܫ ܐܰܗܪܽܘܢ ܐܰܚܽܘܟ݂.</VERS>
      <VERS vnumber="14">ܥܰܠ ܕܡܰܪܡܰܪܬܗܽܘܢ ܡܶܠܰܬ݂ ܦܽܘܡܝ ܒܡܰܕܒܪܳܐ ܕܨܺܝܢ. ܒܡܰܨܽܘܬ݂ܳܐ ܕܰܟܢܽܘܫܬܳܐ. ܘܠܳܐ ܩܰܕ݂ܶܫܬܽܘܢܳܢܝ ܒܡܰܝ̈ܳܐ ܠܥܺܢܰܝ̈ܗܽܘܢ ܗܳܢܽܘܢ ܐܶܢܽܘܢ ܡܰܝ̈ܳܐ ܕܡܰܨܽܘܬ݂ܳܐ. ܕܰܪܩܶܡ ܒܡܰܕܒܪܳܐ ܕܨܺܝܢ. ܘܡܰܠܶܠ ܡܽܘܫܶܐ</VERS>
      <VERS vnumber="15">ܩܕ݂ܳܡ ܡܳܪܝܳܐ. ܘܶܐܡܰܪ.</VERS>
      <VERS vnumber="16">ܢܶܦܩܽܘܕ݂ ܡܳܪܝܳܐ ܐܰ‌ܠܳܗܳܐ ܕܖ̈ܽܘܚܳܬ݂ܳܐ ܕܟܽܠ ܒܣܰܪ ܓܰܒܪܳܐ ܚܰܕ݂ ܥܰܠ ܟܢܽܘܫܬܳܐ.</VERS>
      <VERS vnumber="17">ܕܢܶܦܽܘܩ ܩܕ݂ܳܡܰܝܗܽܘܢ. ܘܰܕ݂ܢܶܥܽܘܠ ܩܕ݂ܳܡܝܗܽܘܢ. ܘܰܕ݂ܢܰܦܶܩ ܐܶܢܽܘܢ. ܘܰܕ݂ܢܰܥܶܠ ܐܶܢܽܘܢ. ܕܠܳܐ ܬܶܗܘܶܐ ܟܢܽܘܫܬܶܗ ܕܡܳܪܝܳܐ ܐܰܝܟ݂ ܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ.</VERS>
      <VERS vnumber="18">ܘܶܐܡܰܪ ܡܳܪܝܳܐ ܠܡܽܘܫܶܐ. ܕܒܰܪ ܠܳܟ݂ ܠܝܶܫܽܘܥ ܒܰܪܢܽܘܢ ܓܰܒܪܳܐ ܕܪܽܘܚܳܐ ܒܶܗ. ܘܣܺܝܡ ܐܺܝܕ݂ܳܟ݂ ܥܠܰܘܗܝ.</VERS>
      <VERS vnumber="19">ܘܰܐܩܺܝܡܳܝܗܝ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ. ܘܦܰܩܶܕܳܝܗܝ ܠܥܺܢܰܝ̈ܗܽܘܢ.</VERS>
      <VERS vnumber="20">ܘܗܰܒ ܡܶܢ ܫܽܘܒܚܳܟ݂ ܥܠܰܘܗܝ. ܕܢܶܫܡܥܽܘܢܶܗ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="21">ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ ܢܩܽܘܡ. ܘܢܶܗܘܶܐ ܫܳܐܶܠ ܠܶܗ ܢܳܡܽܘܣܳܐ ܕܫܶܐܠܬ݂ܳܐ ܩܕ݂ܳܡ ܡܳܪܝܳܐ. ܒܡܶܠܰܬ݂ ܦܽܘܡܶܗ ܢܶܗܘܽܘܢ ܢܳܦܩܺܝܢ. ܘܰܒܡܶܠܰܬ݂ ܦܽܘܡܶܗ ܥܳܐܠܺܝܢ. ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܥܰܡܶܗ. ܘܟܽܠܳܗ̇ ܟܢܽܘܫܬܳܐ.</VERS>
      <VERS vnumber="22">ܘܰܥܒܰܕ݂ ܡܽܘܫܶܐ ܐܰܝܟ݂ ܕܦܰܩܕܶܗ ܡܳܪܝܳܐ. ܘܰܕ݂ܒܰܪ ܠܝܶܫܽܘܥ. ܘܰܐܩܺܝܡܶܗ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܟܽܠܳܗ̇ ܟܢܽܘܫܬܳܐ.</VERS>
      <VERS vnumber="23">ܘܣܳܡ ܐܺܝܕ݂ܶܗ ܥܠܰܘܗܝ. ܘܦܰܩܕܶܗ. ܐܰܝܟܰܢܳܐ ܕܡܰܠܶܠ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܩܽܘܖ̈ܒܢܰܝ. ܘܠܰܚܡܳܐ ܕܩܽܘܖ̈ܒܳܢܰܝ. ܘܪܺܝܚܳܐ ܕܰܣܘܳܬ݂ܳܐ. ܢܶܗܘܽܘܢ ܢܳܛܪܺܝܢ ܘܰܡܩܰܪܒܺܝܢ ܠܺܝ ܒܙܰܒܢܰܝ̈ܗܽܘܢ.</VERS>
      <VERS vnumber="3">ܘܶܐܡܰܪ ܠܗܽܘܢ. ܗܳܢܳܐ ܩܽܘܪܒܳܢܳܐ ܕܬܶܗܘܢ ܡܩܰܪܒܺܝܢ ܠܡܳܪܝܳܐ. ܐܶܡܖ̈ܶܐ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܬܪܶܝܢ ܒܝܰܘܡܳܐ ܠܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ.</VERS>
      <VERS vnumber="4">ܐܶܡܪܳܐ ܚܰܕ݂ ܩܰܪܶܒ ܒܨܰܦܪܳܐ. ܘܶܐܡܪܳܐ ܐ̱ܚܪܺܢܳܐ ܩܰܪܶܒ ܒܶܝܬ݂ ܖ̈ܰܡܫܶܐ.</VERS>
      <VERS vnumber="5">ܘܚܰܕ݂ ܡܶܢ ܥܶܣܪܳܐ ܠܣܰܐܬ݂ܳܐ ܢܰܫܺܝܦܳܐ. ܩܽܘܪܒܳܢܳܐ ܕܦܺܝܠ ܒܡܶܫܚܳܐ ܥܨܺܝܪܳܐ ܪܽܘܒܥܶܗ ܕܗܶܡܺܝܢܳܐ.</VERS>
      <VERS vnumber="6">ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ. ܕܶܐܬ݂ܥܒܶܕ݂ ܒܛܽܘܪܳܐ ܕܣܺܝܢܰܝ. ܠܪܺܝܚܳܐ ܕܰܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="7">ܘܢܽܘܩܳܝܶܗ ܚܰܡܪܳܐ ܪܽܘܒܥܶܗ ܕܗܶܡܺܝܢܳܐ. ܠܶܐܡܪܳܐ ܚܰܕ݂. ܒܩܽܘܕܫܳܐ ܢܶܬ݂ܢܰܩܶܐ ܢܽܘܩܳܝܳܐ ܕܥܰܬܺܝܩܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="8">ܘܶܐܡܪܳܐ ܐ̱ܚܪܺܢܳܐ ܥܒܶܕ݂ ܒܶܝܬ݂ ܖ̈ܰܡܫܶܐ. ܐܰܝܟ݂ ܩܽܘܪܒܳܢܳܐ ܕܨܰܦܪܳܐ. ܘܰܐܝܟ݂ ܢܽܘܩܳܝܶܗ ܥܒܶܕ݂. ܩܽܘܪܒܳܢܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="9">ܘܰܒܝܰܘܡܳܐ ܕܫܰܒܬ݂ܳܐ. ܐܶܡܖ̈ܶܐ ܬܪܶܝܢ ܒܢܰܝ̈ ܫܰܢ̱ܬܳܐ ܕܠܰܝܬ ܒܗܽܘܢ ܡܽܘܡܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ. ܘܢܽܘܩܳܝܶܗ.</VERS>
      <VERS vnumber="10">ܝܰܩܕ݂ܳܐ ܫܰܠܡܳܐ ܕܫܰܒܬ݂ܳܐ ܒܫܰܒܬ݂ܳܐ. ܥܰܠ ܝܰܩܕܳܐ ܫܰܠܡܳܐ ܐܰܡܺܝܢܳܐܺܝܬ. ܘܢܽܘܩܳܝܶܗ.</VERS>
      <VERS vnumber="11">ܘܰܒܪܺܝܫ ܝܰܖ̈ܚܰܝܟܽܘܢ. ܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="12">ܘܰܬܠܳܬܳܐ ܥܶܣܖ̈ܽܘܢܺܝܢ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܢܰܫܺܝܦܳܐ ܕܦܺܝܠ ܒܡܶܫܚܳܐ ܠܕܶܟܪܳܐ ܚܰܕ݂.</VERS>
      <VERS vnumber="13">ܘܥܶܣܪܽܘܢܳܐ ܚܰܕ݂ ܢܰܫܺܝܦܳܐ ܕܩܽܘܪܒܳܢܳܐ ܕܦܺܝܠ ܒܡܶܫܚܳܐ ܠܶܐܡܪܳܐ ܚܰܕ݂. ܝܰܩܕ݂ܳܐ ܫܰܠܡܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ.</VERS>
      <VERS vnumber="14">ܘܢܽܘܩܳܝܗܽܘܢ ܚܰܡܪܳܐ. ܦܶܠܓܶܗ ܕܗܶܡܺܝܢܳܐ ܢܶܗܘܶܐ ܠܬܰܘܪܳܐ. ܘܬ݂ܽܘܠܬܶܗ ܕܗܶܡܺܝܢܳܐ ܢܶܗܘܶܐ ܠܕܶܟܪܳܐ. ܘܪܽܘܒܥܶܗ ܕܗܶܡܺܝܢܳܐ ܠܶܐܡܪܳܐ. ܗܳܢܰܘ ܝܰܩܕ݂ܳܐ ܫܰܠܡܳܐ ܕܪܺܝܫ ܝܰܪܚܳܐ ܒܟܽܠܗܽܘܢ ܝܰܖ̈ܚܶܐ ܕܫܰܢ̱ܬܳܐ.</VERS>
      <VERS vnumber="15">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ ܠܡܳܪܝܳܐ. ܥܰܠ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܢܶܬ݂ܥܒܶܕ݂. ܗܽܘ ܘܢܽܘܩܳܝܶܗ.</VERS>
      <VERS vnumber="16">ܘܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ ܦܶܨܚܰܐ ܗ̱ܘ ܠܡܳܪܝܳܐ.</VERS>
      <VERS vnumber="17">ܘܰܒܚܰܡܫܥܶܣܖ̈ܶܐ ܒܶܗ ܒܝܰܪܚܳܐ ܥܰܕ݂ܥܺܐܕܳܐ. ܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܢܶܬ݂ܐܟܶܠ.</VERS>
      <VERS vnumber="18">ܝܰܘܡܳܐ ܩܰܕܡܳܝܳܐ ܩܰܪܝܳܐ ܘܩܰܕܺܝܫܳܐ. ܘܟܽܠ ܥܒܳܕܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="19">ܘܩܰܪܶܒܘ ܩܽܘܖ̈ܒܳܢܶܐ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ ܢܶܗܘܽܘܢ ܠܟܽܘܢ .</VERS>
      <VERS vnumber="20">ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܬܶܥܒܕ݂ܽܘܢ.</VERS>
      <VERS vnumber="21">ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂ ܗܳܟܰܢܳܐ ܥܒܶܕ݂ܘ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.</VERS>
      <VERS vnumber="22">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ ܠܰܡܚܰܣܳܝܽܘ ܥܠܰܝܟܽܘܢ.</VERS>
      <VERS vnumber="23">ܠܒܰܪ ܡܶܢ ܝܰܩܕ݂ܳܐ ܫܰܠܡܳܐ ܕܨܰܦܪܳܐ. ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܬܶܥܒܕ݂ܽܘܢ.</VERS>
      <VERS vnumber="24">ܗܳܠܶܝܢ ܗܘܰܝܬܽܘܢ ܥܳܒܕܺܝܢ ܒܟܽܠܝܽܘܡ ܫܰܒܥܳܐ ܝܰܘܡܺܝ̈ܢ. ܩܽܘܪܒܳܢܳܐ ܕܠܰܚܡܳܐ ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܥܰܠ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐܺܝܬ ܢܶܬ݂ܥܒܶܕ݂. ܗܽܘ ܘܢܽܘܩܳܝܶܗ.</VERS>
      <VERS vnumber="25">ܘܝܰܘܡܳܐ ܕܫܰܒܥܳܐ ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="26">ܘܰܒܝܰܘܡܳܐ ܕܒܰܟܳܖ̈ܶܐ. ܡܳܐ ܕܰܡܩܰܪܒܺܝܢ ܐ̱ܢܬܽܘܢ ܣܡܺܝܕ݂ܳܐ ܡܶܢ ܚܰܕ݂ܬ݂ܳܐ ܠܡܳܪܝܳܐ. ܒܫܳܒܽܘܥܰܝ̈ܟܽܘܢ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="27">ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܪܺܝܚ ܣܘܳܬ݂ܳܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܝܢ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ.</VERS>
      <VERS vnumber="28">ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂.</VERS>
      <VERS vnumber="29">ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.</VERS>
      <VERS vnumber="30">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܡܚܰܣܳܝܽܘ ܥܠܰܝܟܽܘܢ.</VERS>
      <VERS vnumber="31">ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ ܗܘܰܝܬܽܘܢ ܥܳܒܕܺܝܢ. ܕܠܰܝܬ ܒܗܽܘܢ ܡܽܘܡܳܐ. ܘܢܽܘܩܳܝܗܽܘܢ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܰܒܚܰܕ݂ ܒܝܰܪܚܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܝܰܘܡܳܐ ܕܝܽܘܒܳܒܳܐ ܢܶܗܘܶܐ ܠܟܽܘܢ.</VERS>
      <VERS vnumber="2">ܘܰܥܒܶܕ݂ܘ ܝܰܩ̈ܕܶܐ ܫܰܠ̈ܡܶܐ. ܠܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="3">ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ ܚܰܕ݂. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂.</VERS>
      <VERS vnumber="4">ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.</VERS>
      <VERS vnumber="5">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܠܰܡܚܰܣܳܝܽܘ ܥܠܰܝܟܽܘܢ.</VERS>
      <VERS vnumber="6">ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܕܪܺܝܫ ܝܰܪܚܳܐ. ܘܰܣܡܺܝܕܶܗ. ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ. ܐܰܝܟ݂ ܙܶܕ݂ܩܗܽܘܢ. ܠܪܺܝܚ ܣܘܳܬ݂ܳܐ ܩܽܘܪܒܳܢܳܐ ܠܡܳܪܝܳܐ.</VERS>
      <VERS vnumber="7">ܘܒܰܥܣܰܪܬܳܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ܳܐ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="8">ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ ܠܪܺܝܚܳܐ ܕܰܣܘܳܬ݂ܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܫܰܒܥܳܐ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="9">ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܪܳܐ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ.</VERS>
      <VERS vnumber="10">ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܫܰܒܥܳܬܰܝ̈ܗܽܘܢ ܐܶܡܖ̈ܶܐ.</VERS>
      <VERS vnumber="11">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܕܚܽܘܣܳܝܳܐ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕ݂ܗܽܘܢ. ܘܢܽܘܩܳܝܗܽܘܢ.</VERS>
      <VERS vnumber="12">ܘܰܒܚܰܡܫܰܥܶܣܖ̈ܶܐ ܒܝܰܪܚܳܐ ܗܳܢܳܐ ܕܫܰܒܥܳܐ. ܩܰܪܝܳܐ ܘܩܰܕܺܝܫܳܐ ܢܶܗܘܶܐ ܠܟܽܘܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ. ܘܰܥܒܶܕ݂ܘ ܥܰܕ݂ܥܺܐܕ݂ܳܐ ܠܡܳܪܝܳܐ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="13">ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܩܽܘܪܒܳܢܳܐ ܕܪܺܝܚܳܐ ܕܰܣܘܳܬ݂ܳܐ ܠܡܳܪܝܳܐ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܠܳܬܰܥܣܰܪ. ܘܕܶܟܖ̈ܶܐ ܬܪܶܝܢ ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="14">ܘܩܽܘܪܒܳܢܗܽܘܢ ܢܰܫܺܝܦܳܐ ܕܦܺܝܠ ܒܡܶܫܚܳܐ. ܬܠܳܬܳܐ ܥܶܣܖ̈ܽܘܢܺܝܢ ܠܬܰܘܖ̈ܶܐ ܚܰܕ݂. ܗܳܟܰܢܳܐ ܠܰܬ݂ܠܳܬܰܥܣܰܪ ܬܰܘܖ̈ܺܝܢ. ܘܰܬܪܶܝܢ ܥܶܣܖ̈ܽܘܢܺܝܢ ܠܕܶܟܪܳܐ ܚܰܕ݂. ܗܳܟܰܢܳܐ ܠܰܬܪܶܝܢ ܕܶܟ݂ܖ̈ܺܝܢ.</VERS>
      <VERS vnumber="15">ܘܥܶܣܪܽܘܢܳܐ ܚܰܕ݂ ܠܶܐܡܪܳܐ ܚܰܕ݂. ܗܳܟܰܢܳܐ ܠܰܐܪܒܬܰܥܣܰܪ ܐܶܡܖ̈ܺܝܢ.</VERS>
      <VERS vnumber="16">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕ݂ܶܗ. ܘܢܽܘܩܳܝܶܗ.</VERS>
      <VERS vnumber="17">ܘܰܒܝܰܘܡܳܐ ܕܰܬܪܶܝܢ. ܬܰܘܖ̈ܶܐ ܒܢܰܝ̈ ܒܰܩܪܳܐ ܬܪܶܥܣܰܪ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="18">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="19">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="20">ܘܰܒܝܰܘܡܳܐ ܕܰܬܠܳܬܳܐ. ܬܰܘܖ̈ܶܐ ܚܕܰܥܣܰܪ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="21">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="22">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="23">ܘܰܒܝܰܘܡܳܐ ܕܰܐܪܒܥܳܐ. ܬܰܘܖ̈ܶܐ ܥܶܣܪܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="24">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="25">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="26">ܘܰܒܝܰܘܡܳܐ ܕܚܰܡܫܳܐ. ܬܰܘܖ̈ܶܐ ܬܶܫܥܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ. ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="27">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="28">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="29">ܘܰܒܝܰܘܡܳܐ ܕܶܫܬܳܐ. ܬܰܘܖ̈ܶܐ ܬܡܳܢܝܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="30">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ. ܘܰܕܕܶܟܖ̈ܶܐ. ܘܕܶܐܡܖ̈ܶܐ ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="31">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܚܠܳܦ ܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="32">ܘܰܒܝܰܘܡܳܐ ܕܫܰܒܥܳܐ. ܬܰܘܖ̈ܶܐ ܫܰܒܥܳܐ. ܘܕܶܟܖ̈ܶܐ ܬܪܶܝܢ. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܬܰܥܣܰܪ ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="33">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ. ܕܬܰܘܖ̈ܶܐ. ܘܰܕܕܶܟܖ̈ܶܐ. ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="34">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ ܘܢܽܘܩܳܝܶܗ.</VERS>
      <VERS vnumber="35">ܘܰܒܝܰܘܡܳܐ ܕܰܬܡܳܢܝܳܐ ܗܘܰܝܬܽܘܢ ܟܳܢܫܺܝܢ. ܘܟܽܠ ܥܒܳܕ݂ ܕܦܽܘܠܚܳܢܳܐ ܠܳܐ ܬܶܥܒܕ݂ܽܘܢ.</VERS>
      <VERS vnumber="36">ܘܩܰܪܶܒܘ ܝܰܩ̈ܕܶܐ ܫܰܠ̈ܡܶܐ ܩܽܘܪܒܳܢܳܐ ܠܪܺܝܚ ܣܘܳܬ݂ܳܐ ܠܡܳܪܝܳܐ. ܬܰܘܪܳܐ ܚܰܕ݂ ܒܰܪ ܒܰܩܪܳܐ. ܘܕܶܟܪܳܐ ܚܰܕ݂. ܘܶܐܡܖ̈ܶܐ ܒܢܰܝ̈ ܫܰܢ̱ܬܳܐ ܐܰܪܒܥܳܐ ܕܠܰܝܬ ܒܗܽܘܢ ܡܽܘܡܳܐ.</VERS>
      <VERS vnumber="37">ܘܰܣܡܺܝܕ݂ܗܽܘܢ ܘܢܽܘܩܳܝܗܽܘܢ ܕܬܰܘܖ̈ܶܐ ܘܰܕܕܶܟܖ̈ܶܐ. ܘܕܶܐܡܖ̈ܶܐ. ܒܡܶܢܝܳܢܗܽܘܢ ܐܰܝܟ݂ ܙܶܕ݂ܩܗܽܘܢ.</VERS>
      <VERS vnumber="38">ܘܨܺܦܪܳܝܳܐ ܚܰܕ݂ ܕܥܶܙ̈ܶܐ ܠܰܚܛܳܗܳܐ. ܣܛܰܪ ܡܶܢ ܝܰܩܕ݂ܳܐ ܫܰܠܡܳܐ ܐܰܡܺܝܢܳܐ. ܘܰܣܡܺܝܕܶܗ. ܘܢܽܘܩܳܝܶܗ.</VERS>
      <VERS vnumber="39">ܗܳܠܶܝܢ ܗܘܰܝܬܽܘܢ ܥܳܒܕܺܝܢ ܠܡܳܪܝܳܐ ܒܥܰܕ݂ܥܺܐܕܰܝ̈ܟܽܘܢ. ܣܛܰܪ ܡܶܢ ܢܶܕ݂ܖ̈ܰܝܟܽܘܢ. ܘܰܣܛܰܪ ܡܶܢ ܦܽܘܖ̈ܫܳܢܰܝܟܽܘܢ. ܘܝܰܩܕܰܝ̈ܟܽܘܢ ܫܰܠ̈ܡܶܐ. ܘܰܣܡܺܝܕ݂ܟܽܘܢ ܘܢܽܘܩܳܝܟܽܘܢ. ܘܩܽܘܖ̈ܒܳܢܰܝܟܽܘܢ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܶܐܡܰܪ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܟܽܠ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="2">ܘܡܰܠܶܠ ܡܽܘܫܶܐ ܥܰܡ ܖ̈ܺܝܫܶܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܢܰܘ ܦܶܬ݂ܓ݂ܳܡܳܐ ܕܦܰܩܕܰܢܝ ܡܳܪܝܳܐ.</VERS>
      <VERS vnumber="3">ܓܰܒܪܳܐ ܟܰܕ݂ ܢܶܕܽܘܪ ܢܶܕ݂ܪܳܐ ܠܡܳܪܝܳܐ. ܘܢܺܐܡܶܐ ܒܡܰܘܡܳܬ݂ܳܐ. ܘܢܶܐܣܽܘܪ ܐܶܣܳܪܳܐ ܥܰܠ ܢܰܦܫܶܗ. ܠܳܐ ܢܒܰܛܶܠ ܡܶܠܬܶܗ. ܟܽܠܡܶܕܶܡ ܕܰܢܦܰܩ ܡܶܢ ܦܽܘܡܶܗ ܢܶܥܒܶܕ݂.</VERS>
      <VERS vnumber="4">ܘܰܐܢ̱ܬܬ݂ܳܐ ܟܰܕ݂ ܬܶܕܽܘܪ ܢܶܕ݂ܪܳܐ ܠܡܳܪܝܳܐ. ܘܬܶܐܣܽܘܪ ܐܶܣܳܪܳܐ ܥܰܠ ܢܰܦܫܳܗ̇ ܒܛܰܠܝܽܘܬ݂ܳܗ̇ ܒܶܝܬ݂ ܐܰܒܽܘܗ̇.</VERS>
      <VERS vnumber="5">ܘܢܶܫܡܰܥ ܐܰܒܽܘܗ̇ ܢܶܕ݂ܪܳܐ ܘܶܐܣܳܪܳܐ ܕܶܐܣܪܰܬ݂ ܥܰܠ ܢܰܦܫܳܗ̇. ܘܢܶܫܬܽܘܩ ܠܶܗ ܐܰܒܽܘܗ̇. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ ܘܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇.</VERS>
      <VERS vnumber="6">ܘܶܐܢ ܢܒܰܛܶܠ ܐܶܢܽܘܢ ܐܰܒܽܘܗܝ ܒܝܰܘܡܳܐ ܕܫܳܡܰܥ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܠܳܐ ܢܶܬ݂ܩܰܝܡܽܘܢ. ܘܡܳܪܝܳܐ ܢܶܫܒܽܘܩ ܠܳܗ̇. ܡܶܛܽܠ ܕܒܰܛܶܠ ܐܶܢܽܘܢ ܐܰܒܽܘܗܝ.</VERS>
      <VERS vnumber="7">ܘܶܐܢ ܬܶܗܘܶܐ ܠܓܰܒܪܳܐ. ܘܢܶܕ݂ܖ̈ܶܝܗ̇ ܥܠܶܝܗ̇. ܐܰܘ ܦܽܘܪܫܳܢܳܐ ܕܣܶܦ̈ܘܳܬܳܗ̇ ܕܶܐܣܪܰܬ݂ ܥܰܠ ܢܰܦܫܳܗ̇.</VERS>
      <VERS vnumber="8">ܘܢܶܫܡܰܥ ܒܰܥܠܳܗ̇. ܒܝܰܘܡܳܐ ܕܫܳܡܰܥ ܘܢܶܫܬܽܘܩ ܠܶܗ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇ ܢܶܬ݂ܩܰܝܡܽܘܢ.</VERS>
      <VERS vnumber="9">ܘܶܐܢ ܒܝܰܘܡܳܐ ܕܰܫܡܰܥ ܒܰܥܠܳܗ̇ ܒܰܛܶܠ ܐܶܢܽܘܢ. ܢܶܒܛܠܽܘܢ ܢܶܕ݂ܖ̈ܶܐ ܘܦܽܘܖ̈ܫܳܢܶܐ ܕܣܶܦ̈ܘܳܬ݂ܳܗ̇ ܕܶܐܣܪܰܬ݂ ܥܰܠ ܢܰܦܫܳܗ̇. ܘܡܳܪܝܳܐ ܢܶܫܒܽܘܩ ܠܳܗ̇.</VERS>
      <VERS vnumber="10">ܘܢܶܕ݂ܪܳܐ ܕܰܐܪܡܰܠܬܳܐ. ܘܕܰܫܒܺܝܩܬܳܐ. ܟܽܠ ܕܳܐܣܪܳܐ ܥܰܠ ܢܰܦܫܳܗ̇ ܢܶܬ݂ܩܰܝܰܡ ܥܠܶܝܗ̇.</VERS>
      <VERS vnumber="11">ܘܶܐܢ ܒܶܝܬ݂ ܒܰܥܠܳܗ̇ ܢܶܕ݂ܪܰܬ݂. ܐܰܘ ܐܶܣܪܰܬ݂ ܐܶܣܳܪܳܐ ܥܰܠ ܢܰܦܫܳܗ̇ ܒܡܰܘܡܳܬ݂ܳܐ.</VERS>
      <VERS vnumber="12">ܘܢܶܫܡܰܥ ܒܰܥܠܳܗ̇ ܘܢܶܫܬܽܘܩ ܠܶܗ ܘܠܳܐ ܢܒܰܛܶܠ ܐܶܢܽܘܢ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇ ܢܶܬ݂ܩܰܝܡܽܘܢ.</VERS>
      <VERS vnumber="13">ܘܶܐܢ ܡܒܰܛܳܠܽܘ ܢܒܰܛܶܠ ܐܶܢܽܘܢ ܒܰܥܠܳܗ̇ ܒܝܰܘܡܳܐ ܕܫܳܡܰܥ. ܟܽܠ ܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܳܗ̇ ܠܢܶܕ݂ܖ̈ܶܐ. ܘܠܶܐܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܠܳܐ ܢܶܬ݂ܩܰܝܡܽܘܢ. ܡܶܛܽܠ ܕܒܰܥܠܳܗ̇ ܒܰܛܶܠ ܐܶܢܽܘܢ. ܘܡܳܪܝܳܐ ܢܶܫܒܽܘܩ ܠܳܗ̇.</VERS>
      <VERS vnumber="14">ܟܽܠܗܽܘܢ ܢܶܕ݂ܖ̈ܶܐ ܘܟܽܠܗܶܝܢ ܡܰܘܡܳܬ݂ܳܐ ܕܶܐܣܳܖ̈ܶܐ ܕܰܡܣܰܓܦܺܝܢ ܢܰܦܫܳܐ. ܒܰܥܠܳܗ̇ ܢܩܰܝܶܡ ܐܶܢܽܘܢ ܘܒܰܥܠܳܗ̇ ܢܒܰܛܶܠ ܐܶܢܽܘܢ.</VERS>
      <VERS vnumber="15">ܘܶܐܢ ܡܶܫܬܰܩ ܢܶܫܬܽܘܩ ܠܶܗ ܒܰܥܠܳܗ̇ ܡܶܢ ܝܽܘܡ ܠܝܽܘܡ. ܢܶܬ݂ܩܰܝܡܽܘܢ ܟܽܠܗܽܘܢ ܢܶܕ݂ܖ̈ܶܐ. ܘܟܽܠܗܽܘܢ ܐܶܣܳܖ̈ܶܐ ܕܶܐܣܪܰܬ݂ ܥܰܠ ܢܰܦܫܳܗ̇. ܡܶܛܽܠ ܕܰܫܬܶܩ ܠܶܗ ܒܰܥܠܳܗ̇ ܒܝܰܘܡܳܐ ܕܰܫܡܰܥ.</VERS>
      <VERS vnumber="16">ܘܶܐܢ ܡܒܰܛܳܠܽܘ ܢܒܰܛܶܠ ܐܶܢܽܘܢ ܡܶܢ ܒܳܬܰܪ ܕܫܳܡܰܥ. ܢܩܰܒܶܠ ܚܛܳܗܳܗ̇.</VERS>
      <VERS vnumber="17">ܗܳܠܶܝܢ ܢܳܡܽܘܣ̈ܶܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܒܶܝܬ݂ ܓܰܒܪܳܐ ܠܰܐܢ̱ܬܬܶܗ. ܘܒܶܝܬ݂ ܐܰܒܳܐ ܠܒܰܪܬܶܗ ܒܛܰܠܝܽܘܬ݂ܳܗ̇ ܒܶܝܬ݂ ܐܰܒܽܘܗ̇.</VERS>
    </CHAPTER>
    <CHAPTER cnumber="31">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܐܶܬ݂ܒܰܥ ܥܝܳܪܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܕ݂ܝܰܢܳܝ̈ܶܐ. ܘܗܳܝܕܶܝܢ ܬܶܬ݂ܟܢܶܫ ܠܘܳܬ݂ ܥܰܡܳܟ݂.</VERS>
      <VERS vnumber="3">ܘܶܐܡܰܪ ܡܽܘܫܶܐ ܠܥܰܡܳܐ. ܙܰܝܶܢܘ ܡܶܢܟܽܘܢ ܓܰܒܖ̈ܶܐ ܠܚܰܝܠܳܐ. ܘܢܶܗܘܽܘܢ ܥܰܠ ܡܶܕ݂ܝܰܢܳܝ̈ܶܐ ܘܢܶܬ݂ܒܥܽܘܢ ܬܒܰܥܬܶܗ ܕܡܳܪܝܳܐ ܡܶܢ ܡܶܕ݂ܝܰܢܳܝ̈ܶܐ.</VERS>
      <VERS vnumber="4">ܐܳܠܶܦ ܐܳܠܶܦ ܡܶܢ ܫܰܒܛܳܐ. ܡܶܢ ܟܽܠܗܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܫܰܕܰܪܘ ܒܚܰܝܠܳܐ.</VERS>
      <VERS vnumber="5">ܘܶܐܬ݂ܓܒܺܝܘ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܐܰܠܦܳܐ ܐܰܠܦܳܐ ܡܶܢ ܫܰܒܛܳܐ. ܬܪܶܥܣܰܪ ܐܰܠܦܺܝ̈ܢ ܕܰܡܙܰܝܢܺܝܢ ܒܚܰܝܠܳܐ.</VERS>
      <VERS vnumber="6">ܘܫܰܕܰܪ ܐܶܢܽܘܢ ܡܽܘܫܶܐ ܐܳܠܶܦ ܡܶܢ ܫܰܒܛܳܐ. ܬܪܶܥܣܰܪ ܐܰܠܦܺܝ̈ܢ ܕܰܡܙܰܝܢܺܝܢ. ܠܗܽܘܢ ܘܰܠܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ ܒܚܰܝܠܳܐ. ܘܡܳܐܢ̈ܶܐ ܕܩܽܘܕܫܳܐ ܘܩܰܖ̈ܢܳܬܳܐ ܕܝܽܘܒܳܒܳܐ ܒܺܐܝܕ݂ܶܗ.</VERS>
      <VERS vnumber="7">ܘܶܐܬ݂ܚܰܝܰܠܘ ܥܰܠ ܡܶܕ݂ܝܰܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܘܩܰܛܶܠܘ ܟܽܠ ܕܶܟܪܳܐ.</VERS>
      <VERS vnumber="8">ܘܰܠܡܰܠ̈ܟܶܐ ܕܡܶܕ݂ܝܰܢ ܩܛܰܠܘ ܥܰܡ ܩܛܺܝܠܰܝ̈ܗܽܘܢ. ܠܳܐܘܺܝ ܘܠܰܪܩܶܡ. ܘܰܠܨܽܘܪ. ܘܰܠܚܽܘܪ. ܘܠܰܪܒܳܥ. ܚܰܡܫܳܐ ܡܰܠ̈ܟܶܐ ܡܶܕ݂ܝܰܢܳܝ̈ܶܐ. ܘܰܠܒܶܠܥܰܡ ܒܰܪ ܒܳܥܽܘܪ ܩܛܰܠܘ ܒܚܰܪܒܳܐ.</VERS>
      <VERS vnumber="9">ܘܰܫܒܰܘ ܒܢܰܝ̈ ܝܺܣܪܳܐܶܝܠ ܠܢܶܫ̈ܶܐ ܕܡܶܕ݂ܝܰܢ. ܘܠܺܝܩܰܪܬܗܽܘܢ. ܘܰܠܟܽܠܶܗ ܒܥܺܝܪܗܽܘܢ. ܘܰܠܟܽܠܶܗ ܩܶܢܝܳܢܗܽܘܢ. ܘܰܠܟܽܠܗܽܘܢ ܢܶܟ݂ܣܰܝ̈ܗܽܘܢ ܒܰܙܘ.</VERS>
      <VERS vnumber="10">ܘܰܠܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܡܰܥܡܰܪܗܽܘܢ. ܘܰܠܟܽܠܗܽܘܢ ܫܶܛܚܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ.</VERS>
      <VERS vnumber="11">ܘܰܕ݂ܒܰܪܘ ܠܟܽܠܳܗ̇ ܫܒܺܝܬ݂ܳܐ. ܘܰܠܟܽܠܳܗ̇ ܕܒܳܪܬܳܐ ܕܰܒܢܰܝ̈ܢܳܫܳܐ. ܘܕܰܒܥܺܝܪܳܐ.</VERS>
      <VERS vnumber="12">ܘܰܐܝܬܝܽܘܗ̇ ܠܘܳܬ݂ ܡܽܘܫܶܐ. ܘܰܠܘܳܬ݂ ܐܶܠܺܝܥܳܙܳܪ ܟܳܗܢܳܐ. ܘܰܠܘܳܬ݂ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ. ܫܒܺܝܬ݂ܳܐ. ܘܰܕ݂ܒܳܪܬܳܐ. ܘܒܶܙܬܳܐ ܠܡܰܫܪܺܝܬܳܐ. ܠܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="13">ܘܰܢܦܰܩܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܘܟܽܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ ܠܽܐܘܪܥܗܽܘܢ ܠܒܰܪ ܡܶܢ ܡܰܫܪܺܝܬܳܐ.</VERS>
      <VERS vnumber="14">ܘܰܪܓܶܙ ܡܽܘܫܶܐ ܥܰܠ ܦܳܩܽܘ̈ܕܶܐ ܕܚܰܝܠܳܐ. ܖ̈ܺܝܫܰܝ. ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ. ܕܶܐܬ݂ܰܘ ܡܶܢ ܚܰܝܠܳܐ ܕܰܩܪܳܒܳܐ.</VERS>
      <VERS vnumber="15">ܘܶܐܡܰܪ ܠܗܽܘܢ ܡܽܘܫܶܐ. ܠܡܳܢܳܐ ܐܰܚܺܝܬܽܘܢ ܟܽܠܗܶܝܢ ܢܶܩ̈ܒܳܬ݂ܳܐ.</VERS>
      <VERS vnumber="16">ܕܗܶܢܶܝܢ ܗܘܰܝ̈ ܬܽܘܩܠܬ݂ܳܐ ܠܰܒܢܰܝ̈ ܝܺܣܪܳܐܶܝܠ ܒܡܶܠܬܶܗ ܕܒܶܠܥܰܡ. ܘܰܡܪܰܕ݂ܘ ܘܰܐܥܠܺܝܘ ܒܡܳܪܝܳܐ ܒܰܨܒܽܘܬ݂ܳܐ ܕܰܦܥܽܘܪ. ܘܰܗܘܳܐ ܡܰܘܬܳܢܳܐ ܕܡܶܢ ܫܶܠܝܳܐ ܒܰܟ݂ܢܽܘܫܬܶܗ ܕܡܳܪܝܳܐ.</VERS>
      <VERS vnumber="17">ܗܳܫܳܐ ܩܛܽܘܠܘ ܟܽܠܗܽܘܢ ܛܠܳܝ̈ܶܐ ܕܶܟܖ̈ܶܐ. ܘܟܽܠ ܐܰܢ̱ܬܬܳܐ ܕܝܳܕ݂ܥܳܐ ܡܰܕ݂ܡܟ݂ܳܐ ܕܕܶܟܖ̈ܶܐ. ܩܛܽܘܠܘ.</VERS>
      <VERS vnumber="18">ܘܟܽܠ ܝܺܩܰܪܬܳܐ ܕܢܶܫ̈ܶܐ ܕܠܳܐ ܝܺܕܰܥܝ̈ ܡܰܕ݂ܡܟ݂ܳܐ ܕܕܶܟܖ̈ܶܐ ܐܰܚܰܘ ܠܟܽܘܢ.</VERS>
      <VERS vnumber="19">ܐܰܢ̱ܬܽܘܢ ܕܶܝܢ ܫܪܰܘ ܠܒܰܪ ܡܶܢ ܡܰܫܪܺܝܬܳܐ ܫܰܒܥܳܐ ܝܰܘܡܺܝ̈ܢ. ܟܽܠ ܕܰܩܛܰܠ ܢܰܦܫܳܐ ܘܟܽܠ ܕܰܩܪܶܒ ܠܰܩܛܺܝܠܳܐ. ܪܽܘܣܘ ܥܠܰܘܗܝ ܒܝܰܘܡܳܐ ܕܰܬܠܳܬܳܐ. ܘܰܒܝܰܘܡܳܐ ܕܫܰܒܥܳܐ. ܐܰܢ̱ܬܽܘܢ ܘܰܫܒܺܝܬ݂ܟܽܘܢ.</VERS>
      <VERS vnumber="20">ܘܟܽܠܳܗ̇ ܬܰܟ݂ܣܺܝܬ݂ܳܐ. ܘܟܽܠ ܡܳܐܢܳܐ ܕܡܶܫܟܳܐ. ܘܟܽܠ ܡܳܐܢܳܐ ܕܣܰܥܪܳܐ. ܘܟܽܠ ܡܳܐܢܳܐ ܕܩܰܝܣܳܐ ܪܽܘܣܘ ܥܠܰܘܗܝ.</VERS>
      <VERS vnumber="21">ܘܶܐܡܰܪ ܐܶܠܺܝܥܳܙܳܪ ܟܳܗܢܳܐ ܠܓܰܒܖ̈ܶܐ ܕܚܰܝܠܳܐ ܕܶܐܬ݂ܰܘ ܡܶܢ ܩܪܳܒܳܐ. ܗܳܢܳܐ ܦܽܘܩܕܳܢܳܐ ܕܢܳܡܽܘܣܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="22">ܒܪܰܡ ܕܶܝܢ ܕܰܗܒܳܐ. ܘܣܺܐܡܳܐ. ܘܰܢܳܚܫܳܐ. ܘܦܰܪܙܠܳܐ. ܘܰܐܢܟ݂ܳܐ. ܘܰܐܒܳܪܳܐ.</VERS>
      <VERS vnumber="23">ܘܟܽܠ ܡܶܕܶܡ ܕܥܳܐܶܠ ܠܟ݂ܽܘܪܳܐ. ܐܰܥܒܪܽܘܗܝ ܒܢܽܘܪܳܐ. ܘܢܶܬܕܰܟܶܐ. ܘܡܰܝ̈ܳܐ ܕܰܪܣܳܣܳܐ ܪܽܘܣܘ ܥܠܰܘܗܝ. ܘܟܽܠ ܕܠܳܐ ܥܳܒܰܪ ܒܢܽܘܪܳܐ ܐܰܥܡܕ݂ܽܘܗܝ ܒܡܰܝ̈ܳܐ.</VERS>
      <VERS vnumber="24">ܘܚܰܠܶܠܘ ܡܳܐܢܰܝ̈ܟܽܘܢ ܒܝܰܘܡܳܐ ܕܫܰܒܥܳܐ ܘܬܶܬܕܰܟܽܘܢ. ܘܒܳܬܰܪܟܶܢ ܬܶܥܠܽܘܢ ܠܡܰܫܪܺܝܬܳܐ.</VERS>
      <VERS vnumber="25">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="26">ܩܰܒܶܠ ܚܽܘܫܒܳܢܳܐ ܕܰܕ݂ܒܳܪܬܳܐ. ܘܕܰܫܒܺܝܬ݂ܳܐ ܕܰܒܢܰܝ̈ܢܳܫܳܐ. ܘܕܰܒܥܺܝܪܳܐ. ܐܰܢ̱ܬ ܘܶܐܠܺܝܥܳܙܳܪ ܟܳܗܢܳܐ. ܘܖ̈ܺܝܫܰܝ ܐܰܒܳܗ̈ܳܬ݂ܳܐ ܕܰܟܢܽܘܫܬܳܐ.</VERS>
      <VERS vnumber="27">ܘܦܰܠܶܓܘ ܕܒܳܪܬܳܐ ܒܶܝܬ݂ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܕܰܢܦܰܩܘ ܒܚܰܝܠܳܐ. ܘܒܶܝܬ݂ ܟܽܠܳܗ̇ ܟܢܽܘܫܬܳܐ.</VERS>
      <VERS vnumber="28">ܘܰܦܪܽܘܫܘ ܡܰܟ݂ܣܳܐ ܠܡܳܪܝܳܐ ܡܶܢ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܕܰܢܦܰܩܘ ܒܚܰܝܠܳܐ ܡܶܢ ܟܽܠܳܗ̇ ܟܢܽܘܫܬܳܐ. ܚܕ݂ܳܐ ܢܰܦܫܳܐ ܡܶܢ ܚܰܡܫܺܝܢ ܡܶܢ ܒܢܰܝ̈ܢܳܫܳܐ. ܘܡܶܢ ܬܰܘܖ̈ܶܐ. ܘܡܶܢ ܚܶܡܖ̈ܳܐ. ܘܡܶܢ ܥܳܢ̈ܳܐ.</VERS>
      <VERS vnumber="29">ܘܡܶܢ ܦܳܠܓܽܘܬ݂ܗܽܘܢ ܣܰܒ. ܘܗܰܒ ܠܶܐܠܺܝܥܳܙܳܪ ܟܳܗܢܳܐ ܦܽܘܪܫܳܢܶܗ ܕܡܳܪܝܳܐ.</VERS>
      <VERS vnumber="30">ܘܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܣܰܒ ܚܰܕ݂ ܡܶܢ ܚܰܡܫܺܝܢ ܡܶܢ ܐ̱ܢܳܫ̈ܳܐ. ܘܡܶܢ ܬܰܘܖ̈ܶܐ. ܘܡܶܢ ܚܶܡܖ̈ܳܐ. ܘܡܶܢ ܟܽܠܶܗ ܒܥܺܝܪܳܐ. ܘܗܰܒ ܐܶܢܽܘܢ ܠܠܶܘ̈ܳܝܶܐ ܕܢܳܛܪܺܝܢ ܡܰܛܰܪܬܳܐ ܕܡܰܫܟܢܶܗ ܕܡܳܪܝܳܐ.</VERS>
      <VERS vnumber="31">ܘܰܥܒܰܕ݂ܘ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="32">ܘܰܗܘܳܬ݂ ܕܒܳܪܬܳܐ ܘܰܫܒܺܝܬ݂ܳܐ ܕܒܰܙܘ ܥܰܡܳܐ ܘܚܰܝܠܳܐ. ܥܳܢ̈ܳܐ ܫܶܬܡܳܐܐ ܘܫܰܒܥܺܝܢ ܘܚܰܡܫܳܐ ܐܰܠܦܺܝ̈ܢ.</VERS>
      <VERS vnumber="33">ܘܬܰܘܖ̈ܶܐ ܫܰܒܥܺܝܢ ܘܰܬܪܶܝܢ ܐܰܠܦܺܝ̈ܢ.</VERS>
      <VERS vnumber="34">ܘܚܶܡܖ̈ܳܐ ܫܬܺܝܢ ܘܚܰܕ݂ ܐܰܠܦܺܝ̈ܢ.</VERS>
      <VERS vnumber="35">ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܡܶܢ ܢܶܫ̈ܶܐ ܕܠܳܐ ܝܺܕܰܥܝ̈ ܡܰܕ݂ܡܟ݂ܳܐ ܕܕܶܟܖ̈ܶܐ. ܟܽܠܗܶܝܢ ܢܰܦ̈ܫܳܬܳܐ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ.</VERS>
      <VERS vnumber="36">ܘܰܗܘܳܬ݂ ܦܳܠܓܽܘܬ݂ܳܐ ܒܰܡܢܳܬ݂ܳܐ ܕܰܐܝܠܶܝܢ ܕܰܢܦܰܩܘ ܒܚܰܝܠܳܐ. ܥܳܢ̈ܳܐ ܬܠܳܬܡܳܐܐ ܘܰܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="37">ܘܰܗܘܳܐ ܡܰܟ݂ܣܳܐ ܠܡܳܪܝܳܐ ܡܶܢ ܥܳܢ̈ܳܐ. ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܚܰܡܫܺܝܢ.</VERS>
      <VERS vnumber="38">ܘܬܰܘܖ̈ܶܐ ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ. ܘܡܰܟ݂ܣܗܽܘܢ ܠܡܳܪܝܳܐ ܫܒܰܥܡܳܐܐ ܘܥܶܣܪܺܝܢ.</VERS>
      <VERS vnumber="39">ܘܚܶܡܖ̈ܳܐ ܬܠܳܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ. ܘܡܰܟ݂ܣܗܽܘܢ ܠܡܳܪܝܳܐ ܫܶܬܡܳܐܐ ܘܥܶܣܪܳܐ.</VERS>
      <VERS vnumber="40">ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܫܬܳܬܰܥܣܰܪ ܐܰܠܦܺܝ̈ܢ. ܘܡܰܟ݂ܣܗܽܘܢ ܠܡܳܪܝܳܐ ܬܠܳܬܡܳܐܐ ܘܥܶܣܪܺܝܢ ܢܰܦ̈ܫܳܢ.</VERS>
      <VERS vnumber="41">ܘܝܰܗܒ ܡܽܘܫܶܐ ܡܰܟ݂ܣܳܐ ܕܦܽܘܪܫܳܢܳܐ ܕܡܳܪܝܳܐ ܠܶܐܠܺܝܥܳܙܳܪ ܟܳܗܢܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="42">ܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܕܦܰܠܶܓ ܠܗܽܘܢ ܡܽܘܫܶܐ ܡܶܢ ܓܰܒܖ̈ܶܐ ܕܰܢܦܰܩܘ ܒܚܰܝܠܳܐ.</VERS>
      <VERS vnumber="43">ܘܰܗܘܳܬ݂ ܦܳܠܓܽܘܬ݂ܳܐ ܕܰܟܢܽܘܫܬܳܐ ܡܶܢ ܥܳܢ̈ܳܐ. ܬܠܳܬܡܳܐܐ ܘܰܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ ܘܚܰܡܶܫ ܡܳܐܐ.</VERS>
      <VERS vnumber="44">ܘܬܰܘܖ̈ܶܐ ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ.</VERS>
      <VERS vnumber="45">ܘܚܶܡܖ̈ܳܐ ܬܠܳܬܺܝܢ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="46">ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܫܬܳܬܰܥܣܰܪ ܐܰܠܦܺܝ̈ܢ.</VERS>
      <VERS vnumber="47">ܘܰܢܣܰܒ ܡܽܘܫܶܐ ܡܶܢ ܦܳܠܓܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܚܰܕ݂ ܡܶܢ ܚܰܡܫܺܝܢ ܡܶܢ ܒܢܰܝ̈ܢܳܫܳܐ ܘܡܶܢ ܒܥܺܝܪܳܐ. ܘܝܰܗܒ ܐܶܢܽܘܢ ܠܠܶܘ̈ܳܝܶܐ ܕܢܳܛܪܺܝܢ ܡܰܛܰܪܬܳܐ ܕܡܰܫܟܢܶܗ ܕܡܳܪܝܳܐ. ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="48">ܘܰܩܪܶܒܘ ܠܘܳܬ݂ ܡܽܘܫܶܐ ܓܰܒܖ̈ܶܐ ܕܰܦܩܺܝܕ݂ܺܝܢ ܥܰܠ ܐܰܠܦ̈ܶܐ ܕܚܰܝܠܳܐ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ.</VERS>
      <VERS vnumber="49">ܘܶܐܡܰܪܘ ܠܡܽܘܫܶܐ. ܥܰܒܕܰܝ̈ܟ ܩܰܒܶܠܘ ܚܽܘܫܒܳܢܳܐ ܕܓܰܒܖ̈ܶܐ ܕܚܰܝܠܳܐ ܥܳܒܕܰܝ̈ ܩܪܳܒܳܐ ܕܥܰܡܰܢ. ܘܠܳܐ ܛܥܳܐ ܡܶܢܰܢ ܓܒܰܪ.</VERS>
      <VERS vnumber="50">ܘܩܰܪܒܢ ܩܽܘܪܒܳܢܶܗ ܕܡܳܪܝܳܐ. ܓܰܒܪܳܐ ܕܶܐܫܟܰܚ ܡܳܐܢ̈ܶܐ ܕܕܰܗܒܳܐ. ܐܰܩ̈ܠܳܢܶܐ. ܘܫܶܐܖ̈ܶܐ. ܘܥܶܙ̈ܩܳܬ݂ܳܐ. ܘܰܩ̈ܕ݂ܳܫܶܐ. ܘܗܰܡܢܺܝ̈ܟܶܐ. ܕܰܢܚܰܣܶܐ ܥܰܠ ܢܰܦ̈ܫܳܬܰܢ ܩܕ݂ܳܡ ܡܳܪܝܳܐ.</VERS>
      <VERS vnumber="51">ܘܰܢܣܰܒ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ ܕܰܗܒܳܐ ܡܶܢܗܽܘܢ. ܟܽܠܗܽܘܢ ܡܳܐܢ̈ܶܐ ܕܰܥܒܳܕ݂ܳܐ.</VERS>
      <VERS vnumber="52">ܘܰܗܘܳܐ ܟܽܠܶܗ ܕܰܗܒܳܐ ܕܦܽܘܪܫܳܢܳܐ ܕܰܐܦܪܶܫܘ ܠܡܳܪܝܳܐ. ܫܬܳܬܰܥܣܰܪ ܐܰܠܦܺܝ̈ܢ ܘܰܫܒܰܥ ܡܳܐܐ ܘܚܰܡܫܺܝܢ ܡܰܬܩ̈ܳܠܺܝܢ. ܡܶܢ ܖ̈ܺܝܫܰܝ ܐܰܠܦ̈ܶܐ. ܘܡܶܢ ܖ̈ܺܝܫܰܝ ܡܰܐܘ̈ܳܬ݂ܳܐ.</VERS>
      <VERS vnumber="53">ܓܰܒܖ̈ܶܐ ܕܶܝܢ ܕܚܰܝܠܳܐ. ܒܰܙܘ ܠܗܽܘܢ ܐ̱ܢܳܫ ܠܢܰܦܫܶܗ.</VERS>
      <VERS vnumber="54">ܘܰܢܣܰܒ ܡܽܘܫܶܐ ܘܶܐܠܺܝܥܳܙܳܪ ܟܳܗܢܳܐ. ܕܰܗܒܳܐ ܡܶܢ ܖ̈ܺܝܫܰܝ ܐܰܠܦ̈ܶܐ. ܘܡܶܢ ܖ̈ܺܝܫܰܝ ܡܰܐܘ̈ܳܬ݂ܳܐ. ܘܰܐܝܬܝܽܘܗܝ ܠܡܰܫܟܰܢ ܙܰܒܢܳܐ. ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ ܩܕ݂ܳܡ ܡܳܪܝܳܐ.</VERS>
    </CHAPTER>
    <CHAPTER cnumber="32">
      <VERS vnumber="1">.ܘܩܶܢܝܳܢܳܐ ܪܰܒܳܐ ܗܘܳܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܕܛܳܒ ܥܰܫܺܝܢ. ܘܰܚܙܰܐܗ̇ ܠܝܰܥܙܺܝܪ. ܘܠܰܐܪܥܳܐ ܕܓܶܠܥܳܕ݂. ܐܰܬ݂ܪܳܐ ܕܳܐܙܶܠ ܠܒܶܝܬ݂ ܩܶܢܝܳܢܳܐ.</VERS>
      <VERS vnumber="2">ܘܶܐܬ݂ܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂. ܘܶܐܡܰܪܘ ܠܡܽܘܫܶܐ ܘܠܶܐܠܺܝܥܳܙܳܪ ܟܳܗܢܳܐ. ܘܰܠܪܰܘܖ̈ܒܳܢܶܐ ܕܰܟܢܽܘܫܬܳܐ.</VERS>
      <VERS vnumber="3">ܥܶܛܪܽܘܬ݂. ܘܪܺܝܒܽܘܢ. ܘܝܰܥܙܺܝܪ. ܘܢܰܡܪܳܐ. ܘܚܶܫܒܽܘܢ. ܘܰܐܠܥܰܠܳܐ. ܘܰܫܒܳܐ. ܘܢܳܒܽܘ. ܘܒܰܥܽܘܢ.</VERS>
      <VERS vnumber="4">ܐܰܪܥܳܐ ܕܰܚܪܶܒ ܡܳܪܝܳܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܐܰܪܥܳܐ ܗ̱ܝ ܕܳܐܙܠܳܐ ܠܒܶܝܬ݂ ܩܶܢܝܳܢܳܐ. ܘܰܠܥܰܒ̈ܕܰܝܟ ܐܺܝܬ݂ ܩܶܢܝܳܢܳܐ.</VERS>
      <VERS vnumber="5">ܘܶܐܡܰܪܘ. ܐܶܢ ܐܶܫܟܰܚܢ ܖ̈ܰܚܡܶܐ ܩܕܳܡܰܝܟ. ܬܶܬ݂ܺܝܗܶܒ ܐܰܪܥܳܐ ܗܳܕ݂ܶܐ ܠܥܰܒܕܰܝ̈ܟ ܝܽܘܪܬ݂ܳܢܳܐ. ܘܠܳܐ ܬܰܥܒܪܰܢ ܝܽܘܪܕܢܳܢ.</VERS>
      <VERS vnumber="6">ܘܶܐܡܰܪ ܡܽܘܫܶܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܐܰܚܰܝ̈ܟܽܘܢ ܢܳܦܩܺܝܢ ܠܰܩܪܳܒܳܐ. ܘܰܐܢ̱ܬܽܘܢ ܝܳܬ݂ܒܺܝܬܽܘܢ ܗܳܪܟܳܐ.</VERS>
      <VERS vnumber="7">ܠܡܳܢܳܐ ܬܳܒܪܺܝܢ ܐ̱ܢܬܽܘܢ ܠܶܒܳܐ ܕܰܐܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ ܕܠܳܐ ܢܶܥܒܪܽܘܢ ܠܰܐܪܥܳܐ ܕܝܰܗܒ ܠܗܽܘܢ ܡܳܪܝܳܐ.</VERS>
      <VERS vnumber="8">ܗܳܟܰܢܳܐ ܥܒܰܕ݂ܘ ܐܰܒܳܗܰܝ̈ܟܽܘܢ ܟܰܕ݂ ܫܰܕܪܶܬ݂ ܐܶܢܽܘܢ ܡܶܢ ܪܩܶܡ ܕܓܰܐܝܳܐ ܠܡܶܓܰܫ ܐܰܪܥܳܐ.</VERS>
      <VERS vnumber="9">ܘܰܣܠܶܩܘ ܥܕܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܰܚܙܰܐܗ̇ ܠܰܐܪܥܳܐ. ܘܰܬ݂ܒܰܪܘ ܠܶܒܳܐ ܕܰܒܢܰܝ̈ ܝܺܣܪܳܐܶܝܠ. ܕܠܳܐ ܢܶܥܠܽܘܢ ܠܰܐܪܥܳܐ ܕܝܰܗܒ ܠܗܽܘܢ ܡܳܪܝܳܐ.</VERS>
      <VERS vnumber="10">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܗܽܘܢ ܒܝܰܘܡܳܐ ܗܰܘ. ܘܺܝܡܳܐ. ܘܶܐܡܰܪ.</VERS>
      <VERS vnumber="11">ܕܠܳܐ ܢܶܚܙܽܘܢ ܓܰܒܖ̈ܶܐ ܕܰܣܠܶܩܘ ܡܶܢ ܡܶܨܪܶܝܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ ܐܰܪܥܳܐ ܕܺܝܡܺܝܬ݂ ܠܰܐܒܪܳܗܳܡ. ܘܠܺܐܝܣܚܳܩ ܘܰܠܝܰܥܩܽܘܒ. ܡܶܛܽܠ ܕܠܳܐ ܫܰܡܠܺܝܘ ܒܳܬܰܪܝ.</VERS>
      <VERS vnumber="12">ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ ܩܰܢܙܳܝܳܐ. ܘܝܶܫܽܘܥ ܒܰܪܢܽܘܢ. ܕܫܰܡܠܺܝܘ ܒܳܬܰܪ ܡܳܪܝܳܐ.</VERS>
      <VERS vnumber="13">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܛܥܺܝ ܐܶܢܽܘܢ ܒܡܰܕܒܪܳܐ ܐܰܪܒܥܺܝܢ ܫܢܺܝ̈ܢ. ܥܕܰܡܳܐ ܕܣܳܦܘ ܟܽܠܶܗ ܕܳܪܳܐ ܕܰܥܒܰܕ݂ܘ ܒܺܝܫܬܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="14">ܘܗܳܐ ܩܳܡܬܽܘܢ ܐܳܦ ܐܰܢ̱ܬܽܘܢ ܝܰܘܡܳܢܳܐ ܚܠܳܦ ܐܰܒܳܗܰܝ̈ܟܽܘܢ ܬܰܪܒܺܝܬ݂ܳܐ ܕܓܰܒܖ̈ܶܐ ܚܰܛܳܝ̈ܶܐ. ܕܬ݂ܰܘܣܦܽܘܢ ܬܽܘܒ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="15">ܘܶܐܢ ܬܶܗܦܟܽܘܢ ܬܽܘܒ ܡܶܢ ܡܳܪܝܳܐ. ܢܰܘܣܶܦ ܬܽܘܒ ܠܡܰܛܥܳܝܽܘܬ݂ܟܽܘܢ ܒܡܰܕܒܪܳܐ. ܘܰܡܚܰܒܠܺܝܢ ܐ̱ܢܬܽܘܢ ܥܰܠ ܗܳܢܳܐ ܟܽܠܶܗ ܥܰܡܳܐ.</VERS>
      <VERS vnumber="16">ܘܰܩܪܶܒܘ ܠܘܳܬܶܗ ܘܶܐܡܰܪܘ. ܛܝܳܖ̈ܶܐ ܕܥܳܢ̈ܳܐ ܢܶܒܢܶܐ ܠܩܶܢܝܳܢܰܢ ܗܳܪܟܳܐ. ܘܩܽܘܖ̈ܝܳܐ ܠܺܝܩܰܪܬܰܢ.</VERS>
      <VERS vnumber="17">ܘܰܚܢܰܢ ܢܶܙܕܰܝܰܢ. ܘܢܺܐܙܰܠ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܥܕܰܡܳܐ ܕܢܰܥܶܠ ܐܶܢܽܘܢ ܠܰܐܬ݂ܪܗܽܘܢ. ܘܺܝܩܰܪܬܰܢ ܬܶܬܶܒ ܒܩܽܘܖ̈ܝܳܐ ܥܰܫܺܝ̈ܢܳܬ݂ܳܐ ܡܶܢ ܩܕ݂ܳܡ ܥܳܡܽܘܖ̈ܶܝܗ̇ ܕܰܐܪܥܳܐ.</VERS>
      <VERS vnumber="18">ܠܳܐ ܢܶܗܦܽܘܟ݂ ܠܒܳܬܰܝ̈ܢ. ܥܕܰܡܳܐ ܕܢܺܐܪܬܽܘܢ ܒܢܰܝ̈ ܝܺܣܪܳܐܶܝܠ. ܐ̱ܢܳܫ ܝܳܪܬܽܘܬ݂ܶܗ.</VERS>
      <VERS vnumber="19">ܘܠܳܐ ܢܺܐܪܰܬ݂ ܥܰܡܗܽܘܢ ܡܶܢ ܥܶܒܪܳܐ ܕܝܽܘܪܕܢܳܢ ܘܰܠܗܰܠ. ܡܶܛܽܠ ܕܩܰܒܶܠܢ ܝܳܪܬܽܘܬܰܢ ܡܶܢ ܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ.</VERS>
      <VERS vnumber="20">ܘܶܐܡܰܪ ܠܗܽܘܢ ܡܽܘܫܶܐ. ܐܶܢ ܥܳܒܕܺܝܬܽܘܢ ܦܶܬ݂ܓ݂ܳܡܳܐ ܗܳܢܳܐ. ܘܡܶܙܕܰܝܢܺܝܢ ܐ̱ܢܬܽܘܢ ܩܕ݂ܳܡ ܡܳܪܝܳܐ ܠܰܩܪܳܒܳܐ.</VERS>
      <VERS vnumber="21">ܘܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܟܽܠܟܽܘܢ ܟܰܕ݂ ܡܙܰܝܢܺܝܢ ܐ̱ܢܬܽܘܢ ܩܕ݂ܳܡ ܡܳܪܝܳܐ ܠܰܩܪܳܒܳܐ. ܥܕܰܡܳܐ ܕܢܰܘܒܶܕ݂ ܒܥܶܠܕܒܳܒܰܘ̈ܗܝ ܡܶܢ ܩܕܳܡܰܘܗܝ.</VERS>
      <VERS vnumber="22">ܘܬܶܬ݂ܟܒܶܫ ܐܰܪܥܳܐ ܩܕ݂ܳܡ ܡܳܪܝܳܐ. ܗܳܝܕܶܝܢ ܬܶܗܦܟܽܘܢ. ܘܬܶܬ݂ܚܰܣܽܘܢ ܡܶܢ ܡܳܪܝܳܐ. ܘܡܶܢ ܝܺܣܪܳܐܶܝܠ. ܘܬܶܗܘܶܐ ܠܟܽܘܢ ܐܰܪܥܳܐ ܗܳܕ݂ܶܐ ܠܝܳܪܬܽܘܬ݂ܳܐ. ܩܕ݂ܳܡ ܡܳܪܝܳܐ.</VERS>
      <VERS vnumber="23">ܘܶܐܢ ܠܳܐ ܥܳܒܕܺܝܬܽܘܢ ܗܳܟܰܢܳܐ. ܚܳܛܶܝܢ ܐ̱ܢܬܽܘܢ ܠܡܳܪܝܳܐ. ܘܕܰܥܘ ܕܰܚܛܳܗܰܝ̈ܟܽܘܢ ܡܰܕ݂ܪܟ݂ܺܝܢ ܠܟܽܘܢ.</VERS>
      <VERS vnumber="24">ܒܢܰܘ ܠܟܽܘܢ ܩܽܘܖ̈ܝܳܐ ܠܺܝܩܰܪܬܟܽܘܢ. ܘܰܛܝܳܖ̈ܶܐ ܠܥܳܢ̈ܟܽܘܢ. ܘܡܶܕܶܡ ܕܰܢܦܰܩ ܡܶܢ ܦܽܘܡܟܽܘܢ ܥܒܶܕ݂ܘ.</VERS>
      <VERS vnumber="25">ܘܶܐܡܰܪܘ ܒܢܰܝ̈ ܪܽܘܒܺܝܠ ܘܰܒܢܰܝ̈ ܓܳܕ݂ ܠܡܽܘܫܶܐ. ܥܰܒܕܰܝ̈ܟ ܢܶܥܒܕ݂ܽܘܢ ܐܰܝܟ݂ ܕܡܳܪܰܢ ܦܳܩܰܕ݂.</VERS>
      <VERS vnumber="26">ܝܺܩܰܪܬܰܢ. ܘܢܶܫܰܝ̈ܢ. ܘܩܶܢܝܳܢܰܢ. ܘܟܽܠܶܗ ܒܥܺܝܪܰܢ. ܢܶܗܘܽܘܢ ܒܩܽܘܖ̈ܝܳܐ ܕܓܶܠܥܳܕ݂.</VERS>
      <VERS vnumber="27">ܘܥܰܒܕܰܝ̈ܟ ܢܶܥܒܪܽܘܢ ܟܰܕ݂ ܡܙܰܝܢܺܝܢ ܒܚܰܝܠܳܐ ܩܕ݂ܳܡ ܡܳܪܝܳܐ ܠܰܩܪܳܒܳܐ ܐܰܝܟ݂ ܕܡܳܪܰܢ ܐܶܡܰܪ.</VERS>
      <VERS vnumber="28">ܘܦܰܩܶܕ݂ ܥܰܠ ܟܽܠܗܽܘܢ ܡܽܘܫܶܐ. ܠܶܐܠܺܝܥܳܙܳܪ ܟܳܗܢܳܐ. ܘܰܠܝܶܫܽܘܥ ܒܰܪܢܽܘܢ. ܘܰܠܖ̈ܺܝܫܶܐ ܕܫܰܒ̈ܛܶܐ ܕܰܐܒܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="29">ܘܶܐܡܰܪ ܠܗܽܘܢ ܡܽܘܫܶܐ. ܐܶܢ ܥܳܒܪܺܝܢ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܥܰܡܟܽܘܢ ܝܽܘܪܕܢܳܢ ܟܰܕ݂ ܡܙܰܝܢܺܝܢ ܩܕ݂ܳܡ ܡܳܪܝܳܐ ܠܰܩܪܳܒܳܐ. ܘܬܶܬ݂ܟܒܶܫ ܐܰܪܥܳܐ ܩܕܳܡܰܝܟܽܘܢ. ܬܶܬܠܽܘܢ ܠܗܽܘܢ ܐܰܪܥܳܐ ܕܓܶܠܥܳܕ݂ ܝܽܘܪܬ݂ܳܢܳܐ.</VERS>
      <VERS vnumber="30">ܘܶܐܢ ܠܳܐ ܢܶܥܒܪܽܘܢ ܥܰܡܟܽܘܢ ܟܰܕ݂ ܡܙܰܝܢܺܝܢ. ܢܺܐܪܬܽܘܢ ܥܰܡܟܽܘܢ ܐܰܪܥܳܐ ܕܰܟ݂ܢܰܥܢ.</VERS>
      <VERS vnumber="31">ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂. ܘܶܐܡܰܪܘ ܠܡܽܘܫܶܐ. ܐܰܝܟ݂ ܕܶܐܡܰܪ ܡܳܪܝܳܐ ܠܥܰܒܕܰܝ̈ܟ ܗܳܟܰܢܳܐ ܢܶܥܒܶܕ݂.</VERS>
      <VERS vnumber="32">ܚܢܰܢ ܢܶܥܒܰܪ ܟܰܕ݂ ܡܙܰܝܢܺܝܢ ܚܢܰܢ ܩܕ݂ܳܡ ܡܳܪܝܳܐ ܠܰܐܪܥܳܐ ܕܰܟ݂ܢܰܥܢ. ܘܕ݂ܺܝܠܰܢ ܐܽܘܚܕܳܢܳܐ ܕܝܳܪܬܽܘܬܰܢ ܒܥܶܒܪܳܐ ܕܝܽܘܪܕܢܳܢ.</VERS>
      <VERS vnumber="33">ܘܝܰܗܒ ܠܗܽܘܢ ܡܽܘܫܶܐ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܒܰܪ ܝܰܘܣܶܦ. ܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܰܐܡܽܘܖ̈ܳܝܶܐ. ܘܡܰܠܟܽܘܬܶܗ ܕܥܽܘܓ ܡܰܠܟܳܐ ܕܡܰܬ݂ܢܺܝܢ. ܐܰܪܥܳܐ ܟܽܠܳܗ̇. ܘܩܽܘܖ̈ܝܳܗ̇ ܒܰܬ݂ܚܽܘܡܶܝ̈ܗ̇. ܘܩܽܘܖ̈ܝܳܐ ܕܰܐܪܥܳܐ ܕܰܚܕ݂ܺܝܖ̈ܳܢ ܠܳܗ̇.</VERS>
      <VERS vnumber="34">ܘܰܒܢܰܘ ܒܢܰܝ̈ ܓܳܕ݂ ܠܪܺܝܒܽܘܢ. ܘܰܠܥܰܛܪܽܘܬ݂. ܘܰܠܥܰܕ݂ܽܘܥܺܝܪ.</VERS>
      <VERS vnumber="35">ܘܰܠܥܰܛܪܽܘܬ݂ ܫܽܘܦܳܡ. ܘܰܠܝܰܥܙܺܝܪ. ܘܰܠܝܰܒܓܗܳܐ.</VERS>
      <VERS vnumber="36">ܘܰܠܒܶܝܬ݂ ܢܰܡܪܳܐ. ܘܰܠܒܶܝܬ݂ ܗܳܪܳܢ. ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܰܛܝܳܖ̈ܶܐ ܕܥܳܢ̈ܳܐ.</VERS>
      <VERS vnumber="37">ܘܰܒܢܰܝ̈ ܪܽܘܒܺܝܠ ܒܢܰܘ ܠܚܶܫܒܽܘܢ. ܘܠܰܐܠܥܰܠܳܐ. ܘܰܠܩܽܘܪܝܰܬܺܝܡ.</VERS>
      <VERS vnumber="38">ܘܰܠܢܳܒܽܘ. ܘܠܰܒܥܶܠܡܽܘܢ. ܕܰܢܣܺܝ̈ܒܳܢ ܗܘܰܝ̈ ܫܡܳܐ. ܘܰܠܣܰܒܡܳܐ. ܘܰܩܪܰܘ ܫܡܳܗܰܝ̈ܗܶܝܢ ܥܰܠ ܫܡܳܗ̈ܶܐ ܕܩܽܘܖ̈ܝܳܐ ܕܰܒܢܰܘ.</VERS>
      <VERS vnumber="39">ܘܶܐܙܰܠ ܒܢܰܝ̈ ܡܳܟ݂ܺܝܪ ܒܰܪ ܡܢܰܫܶܐ ܠܓܶܠܥܳܕ݂ ܘܟܰܒܫܽܘܗ̇. ܘܰܐܘܒܶܕ݂ܘ ܠܳܐܡܽܘܖ̈ܳܝܶܐ ܕܒܳܗ̇.</VERS>
      <VERS vnumber="40">ܘܝܰܗܒܳܗ̇ ܡܽܘܫܶܐ ܠܓܶܠܥܳܕ݂. ܠܡܳܟ݂ܺܝܪ ܒܰܪ ܡܢܰܫܶܐ. ܘܺܝܬ݂ܶܒ ܒܳܗ̇.</VERS>
      <VERS vnumber="41">ܘܝܳܐܺܝܪ ܒܰܪ ܡܢܰܫܶܐ. ܐܶܙܰܠ ܘܰܟ݂ܒܰܫ ܟܰܦܖ̈ܽܘܢܰܝܗܶܝܢ. ܘܰܩܪܳܐ ܐܶܢܶܝܢ ܟܰܦܖ̈ܽܘܢܶܐ ܕܝܳܐܺܝܪ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="42">ܘܰܢܟ݂ܳܚ ܐܶܙܰܠ ܘܰܟ݂ܒܰܫ ܠܩܺܝܬ݂. ܘܰܠܟܰܦܖ̈ܽܘܢܶܝܗ̇. ܘܰܩܪܳܗ̇ ܒܰܫܡܶܗ ܢܟܳܚ.</VERS>
    </CHAPTER>
    <CHAPTER cnumber="33">
      <VERS vnumber="1">ܘܗܳܠܶܝܢ ܡܰܫܩܠܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܰܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ ܠܚܰܝܠܰܘ̈ܳܬ݂ܗܽܘܢ. ܒܺܐܝܕܳܐ ܕܡܽܘܫܶܐ ܘܕܰܐܗܪܽܘܢ.</VERS>
      <VERS vnumber="2">ܘܰܟ݂ܬܰܒ ܡܽܘܫܶܐ ܡܰܦܩܳܢܰܝ̈ܗܽܘܢ. ܘܡܰܫ̈ܩܠܳܢܰܝܗܽܘܢ. ܒܡܶܠܰܬ݂ ܦܽܘܡܶܗ ܕܡܳܪܝܳܐ. ܘܗܳܠܶܝܢ ܡܰܦܩܳܢܰܝ̈ܗܽܘܢ. ܘܡܰܫ̈ܩܠܳܢܰܝܗܽܘܢ.</VERS>
      <VERS vnumber="3">ܘܰܫܩܰܠܘ ܡܶܢ ܪܰܥܡܣܺܝܣ. ܒܚܰܡܫܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ ܡܶܢ ܒܳܬܰܪ ܦܶܨܚܳܐ. ܘܰܢܦܰܩܘ ܒܢܰܝ̈ ܝܺܣܪܳܐܶܝܠ ܒܺܐܝܕ݂ܳܐ ܪܳܡܬ݂ܳܐ ܠܥܺܝܢ ܟܽܠܗܽܘܢ ܡܶܨܖ̈ܳܝܶܐ.</VERS>
      <VERS vnumber="4">ܘܡܶܨܖ̈ܳܝܶܐ ܩܳܒܪܺܝܢ ܗܘܰܘ ܠܒܽܘܟܖ̈ܶܐ ܕܩܰܛܶܠ ܒܗܽܘܢ ܡܳܪܝܳܐ. ܘܒܰܐܠܳܗܰܝ̈ܗܽܘܢ ܥܒܰܕ݂ ܡܳܪܝܳܐ ܕܺܝܢܳܐ.</VERS>
      <VERS vnumber="5">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ ܡܶܢ ܪܰܥܡܣܺܝܣ. ܘܰܫܪܰܘ ܒܣܳܟ݂ܽܘܬ݂.</VERS>
      <VERS vnumber="6">ܘܰܫܩܰܠܘ ܡܶܢ ܣܳܟ݂ܽܘܬ݂. ܘܰܫܪܰܘ ܒܳܐܬ݂ܳܡ ܕܰܒܣܰܘ̈ܦܰܝ ܡܰܕܒܪܳܐ.</VERS>
      <VERS vnumber="7">ܘܰܫܩܰܠܘ ܡܶܢ ܐܳܬ݂ܳܡ. ܘܰܫܪܰܘ ܥܰܠ ܦܽܘܡ ܚܶܐܪܺܝܬ݂ܳܐ ܕܰܩܕ݂ܳܡ ܒܥܶܠܨܦܽܘܢ. ܘܰܫܪܰܘ ܩܕ݂ܳܡ ܡܰܓܕܽܘܠ.</VERS>
      <VERS vnumber="8">ܘܰܫܩܰܠܘ ܡܶܢ ܦܽܘܡ ܚܶܐܪܺܝܬ݂ܳܐ. ܘܶܐܙܰܠܘ ܒܓܰܘ ܝܰܡܳܐ ܠܡܰܕܒܪܳܐ. ܘܶܐܙܰܠܘ ܡܰܪܕܶܐ ܬܠܳܬܳܐ ܝܰܘܡܺܝ̈ܢ ܒܡܰܕܒܪܳܐ ܕܰܐܬ݂ܳܡ. ܘܰܫܪܰܘ ܒܡܽܘܪܰܬ݂.</VERS>
      <VERS vnumber="9">ܘܰܫܩܰܠܘ ܡܶܢ ܡܽܘܪܰܬ݂. ܘܶܐܬ݂ܰܘ ܠܳܐܠܺܝܡ. ܘܒܳܐܠܺܝܡ ܐܺܝܬ݂ ܗܘܰܝ̈ ܬܰܪܬܰܥܶܣܖ̈ܶܐ ܥܰܝ̈ܢܳܬ݂ܳܐ ܕܡܰܝ̈ܳܐ. ܘܫܰܒܥܺܝܢ ܕܶܩ̈ܠܺܝܢ. ܘܰܫܪܰܘ ܬܰܡܳܢ.</VERS>
      <VERS vnumber="10">ܘܰܫܩܰܠܘ ܡܶܢ ܐܳܠܺܝܡ. ܘܰܫܪܰܘ ܥܰܠ ܝܰܕ݂ ܝܰܡܳܐ ܕܣܽܘܦ.</VERS>
      <VERS vnumber="11">ܘܰܫܩܰܠܘ ܡܶܢ ܝܰܕ݂ ܝܰܡܳܐ ܕܣܽܘܦ. ܘܰܫܪܰܘ ܒܡܰܕܒܪܳܐ ܕܣܺܝܢ.</VERS>
      <VERS vnumber="12">ܘܰܫܩܰܠܘ ܡܶܢ ܡܰܕܒܪܳܐ ܕܣܺܝܢ. ܘܰܫܪܰܘ ܒܪܰܦܩܳܐ.</VERS>
      <VERS vnumber="13">ܘܰܫܩܰܠܘ ܡܶܢ ܪܰܦܩܳܐ. ܘܰܫܪܰܘ ܒܳܐܠܽܘܫ.</VERS>
      <VERS vnumber="14">ܘܰܫܩܰܠܘ ܡܶܢ ܐܳܠܽܘܫ. ܘܰܫܪܰܘ ܒܰܪܦܺܝܕ݂ܺܝܢ. ܘܠܰܝܬ ܗܘܰܘ ܬܰܡܳܢ ܡܰܝ̈ܳܐ ܠܥܰܡܳܐ ܕܢܶܫܬܽܘܢ.</VERS>
      <VERS vnumber="15">ܘܰܫܩܰܠܘ ܡܶܢ ܪܦܺܝܕ݂ܺܝܢ. ܘܰܫܪܰܘ ܒܡܰܕܒܪܳܐ ܕܣܺܝܢܰܝ.</VERS>
      <VERS vnumber="16">ܘܰܫܩܰܠܘ ܡܶܢ ܡܰܕܒܪܳܐ ܕܣܺܝܢܰܝ. ܘܰܫܪܰܘ ܒܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ.</VERS>
      <VERS vnumber="17">ܘܰܫܩܰܠܘ ܡܶܢ ܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ. ܘܰܫܪܰܘ ܒܚܶܨܪܽܘܬ݂.</VERS>
      <VERS vnumber="18">ܘܰܫܩܰܠܘ ܡܶܢ ܚܶܨܪܽܘܬ݂. ܘܰܫܪܰܘ ܒܪܶܬ݂ܡܳܐ.</VERS>
      <VERS vnumber="19">ܘܰܫܩܰܠܘ ܡܶܢ ܪܶܬ݂ܡܳܐ. ܘܰܫܪܰܘ ܒܪܰܡܽܘܢ ܦܰܪܶܨ.</VERS>
      <VERS vnumber="20">ܘܰܫܩܰܠܘ ܡܶܢ ܪܰܡܽܘܢ ܦܰܪܶܨ. ܘܰܫܪܰܘ ܒܠܶܒܢܳܐ.</VERS>
      <VERS vnumber="21">ܘܰܫܩܰܠܘ ܡܶܢ ܠܶܒܢܳܐ. ܘܰܫܪܰܘ ܒܪܳܣܳܐ.</VERS>
      <VERS vnumber="22">ܘܰܫܩܰܠܘ ܡܶܢ ܪܳܣܳܐ. ܘܰܫܪܰܘ ܒܩܰܗܠܰܬ݂.</VERS>
      <VERS vnumber="23">ܘܰܫܩܰܠܘ ܡܶܢ ܩܰܗܠܰܬ݂. ܘܰܫܪܰܘ ܒܛܽܘܪܳܐ ܕܫܳܦܳܪ.</VERS>
      <VERS vnumber="24">ܘܫܩܰܠܘ ܡܶܢ ܛܽܘܪܳܐ ܕܫܳܦܳܪ. ܘܰܫܪܰܘ ܒܚܶܕܕܳܐ.</VERS>
      <VERS vnumber="25">ܘܰܫܩܰܠܘ ܡܶܢ ܚܶܕܕܳܐ. ܘܰܫܪܰܘ ܒܡܰܩܗܰܠܽܘܬ݂.</VERS>
      <VERS vnumber="26">ܘܰܫܩܰܠܘ ܡܶܢ ܡܰܩܗܰܠܽܘܬ݂. ܘܰܫܪܰܘ ܒܬ݂ܳܚܳܬ݂.</VERS>
      <VERS vnumber="27">ܘܰܫܩܰܠܘ ܡܶܢ ܬܳܚܳܬ݂. ܘܰܫܪܰܘ ܒܬܳܪܰܚ.</VERS>
      <VERS vnumber="28">ܘܰܫܩܰܠܘ ܡܶܢ ܬܳܪܰܚ. ܘܰܫܪܰܘ ܒܡܶܬ݂ܩܳܐ.</VERS>
      <VERS vnumber="29">ܘܰܫܩܰܠܘ ܡܶܢ ܡܶܬ݂ܩܳܐ. ܘܰܫܪܰܘ ܒܚܰܫܡܽܘܢܳܐ.</VERS>
      <VERS vnumber="30">ܘܰܫܩܰܠܘ ܡܶܢ ܚܰܫܡܽܘܢܳܐ. ܘܰܫܪܰܘ ܒܡܰܣܪܽܘܬ݂.</VERS>
      <VERS vnumber="31">ܘܰܫܩܰܠܘ ܡܶܢ ܡܰܣܪܽܘܬ݂. ܘܰܫܪܰܘ ܒܰܒܢܰܝ̈ ܝܰܥܩܳܢ.</VERS>
      <VERS vnumber="32">ܘܰܫܩܰܠܘ ܡܶܢ ܒܢܰܝ̈ ܝܰܥܩܳܢ. ܘܰܫܪܰܘ ܒܚܳܪ ܓܰܕ݂ܓܰܕ݂.</VERS>
      <VERS vnumber="33">ܘܰܫܩܰܠܘ ܡܶܢ ܚܳܪ ܓܰܕ݂ܓܰܕ݂ ܘܰܫܪܰܘ ܒܝܰܛܒܰܬ݂.</VERS>
      <VERS vnumber="34">ܘܰܫܩܰܠܘ ܡܶܢ ܝܰܛܒܰܬ݂. ܘܰܫܪܰܘ ܒܥܰܟ݂ܪܽܘܢܳܐ.</VERS>
      <VERS vnumber="35">ܘܰܫܩܰܠܘ ܡܶܢ ܥܰܟ݂ܪܽܘܢܳܐ. ܘܰܫܪܰܘ ܒܥܺܨܺܝܢܽܘ ܓܒܰܪ.</VERS>
      <VERS vnumber="36">ܘܰܫܩܰܠܘ ܡܶܢ ܥܺܨܺܝܢܽܘ ܓܒܰܪ. ܘܰܫܪܰܘ ܒܡܰܕܒܪܳܐ ܕܨܺܝܢ ܕܗܺܝ ܗܺܝ ܩܕܶܫ.</VERS>
      <VERS vnumber="37">ܘܰܫܩܰܠܘ ܡܶܢ ܩܕܶܫ. ܘܰܫܪܰܘ ܒܗܽܘܪ ܛܽܘܪܳܐ ܕܰܒܣܰܘ̈ܦܰܝ ܐܰܪܥܳܐ ܕܰܐܕ݂ܽܘܡ.</VERS>
      <VERS vnumber="38">ܘܰܣܠܶܩ ܐܰܗܪܽܘܢ ܟܳܗܢܳܐ ܒܡܶܠܰܬ݂ ܦܽܘܡܶܗ ܕܡܳܪܝܳܐ ܠܗܽܘܪ ܛܽܘܪܳܐ ܘܡܺܝܬ݂ ܬܰܡܳܢ. ܒܰܫܢܰܬ݂ ܐܰܪܒܥܺܝܢ ܕܰܢܦܰܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܝܰܪܚܳܐ ܩܰܕܡܳܝܳܐ ܒܚܰܕ݂ ܒܝܰܪܚܳܐ.</VERS>
      <VERS vnumber="39">ܘܰܐܗܪܽܘܢ ܒܰܪ ܡܳܐܐ ܗܘܳܐ ܘܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ. ܟܰܕ݂ ܡܺܝܬ݂ ܒܗܽܘܪ ܛܽܘܪܳܐ.</VERS>
      <VERS vnumber="40">ܘܰܫܡܰܥ ܟܢܰܥܢܳܝܳܐ ܡܰܠܟܳܐ ܕܓܳܕ݂ܳܪ ܕܥܳܡܰܪ ܒܬܰܝܡܢܳܐ ܒܰܐܪܥܳܐ ܕܰܟ݂ܢܰܥܢ. ܟܰܕ݂ ܐܶܬ݂ܰܘ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="41">ܘܰܫܩܰܠܘ ܡܶܢ ܗܽܘܪ ܛܽܘܪܳܐ. ܘܰܫܪܰܘ ܒܨܰܠܡܽܘܢܳܐ.</VERS>
      <VERS vnumber="42">ܘܰܫܩܰܠܘ ܡܶܢ ܨܰܠܡܽܘܢܳܐ. ܘܰܫܪܰܘ ܒܦܺܝܢܽܘܢ.</VERS>
      <VERS vnumber="43">ܘܰܫܩܰܠܘ ܡܶܢ ܦܺܝܢܽܘܢ. ܘܰܫܪܰܘ ܒܰܐܒܽܘܬ݂.</VERS>
      <VERS vnumber="44">ܘܰܫܩܰܠܘ ܡܶܢ ܐܰܒܽܘܬ݂. ܘܰܫܪܰܘ ܒܥܰܝܢܳܐ ܕܥܶܒܖ̈ܳܝܶܐ. ܒܰܬ݂ܚܽܘܡܳܐ ܕܡܽܘܐܳܒ.</VERS>
      <VERS vnumber="45">ܘܰܫܩܰܠܘ ܡܶܢ ܥܰܝܢܳܐ ܕܥܶܒܖ̈ܳܝܶܐ. ܘܰܫܪܰܘ ܒܪܺܝܒܽܘܢ ܓܰܕ݂.</VERS>
      <VERS vnumber="46">ܘܰܫܩܰܠܘ ܡܶܢ ܪܺܝܒܽܘܢ ܓܰܕ݂. ܘܰܫܪܰܘ ܒܰܒܥܶܠܡܽܘܢ ܕܰܒܠܰܬ݂ܺܝܡ.</VERS>
      <VERS vnumber="47">ܘܰܫܩܰܠܘ ܡܶܢ ܒܥܶܠܡܽܘܢ ܕܰܒܠܰܬ݂ܺܝܡ ܘܰܫܪܩܘ ܒܛܽܘܪܳܐ ܕܥܶܒܖ̈ܳܝܶܐ ܕܰܩܕ݂ܳܡ ܢܳܒܽܘ.</VERS>
      <VERS vnumber="48">ܘܰܫܩܰܠܘ ܡܶܢ ܛܽܘܪܳܐ ܕܥܶܒܖ̈ܳܝܶܐ. ܘܰܫܪܰܘ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="49">ܘܰܫܪܰܘ ܥܰܠ ܝܽܘܪܕܢܳܢ ܡܶܢ ܒܶܝܬ݂ ܐܰܫܺܝܡܽܘܢ. ܘܰܥܕܰܡܳܐ ܠܳܐܒܳܠ ܣܳܛܺܝܡ ܕܰܒܥܰܪܒܽܘܬ݂ ܡܽܘܐܳܒ.</VERS>
      <VERS vnumber="50">ܘܶܐܡܰܪ ܡܳܪܝܳܐ ܠܡܽܘܫܶܐ ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
      <VERS vnumber="51">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܒܪܺܝܢ ܐܰܢ̱ܬܽܘܢ ܝܽܘܪܕܢܳܢ ܠܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="52">ܘܬ݂ܰܘܒܕ݂ܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܘܬ݂ܽܘܒܕ݂ܽܘܢ ܟܽܠܗܶܝܢ ܣܶܓ̈ܕܳܬ݂ܗܽܘܢ. ܘܟܽܠܗܽܘܢ ܨܰܠ̈ܡܶܐ ܕܢܶܣ̈ܟܳܬ݂ܗܽܘܢ ܬܰܘܒܕ݂ܽܘܢ. ܘܟܽܠܗܶܝܢ ܥܠܰܘ̈ܳܬ݂ܗܽܘܢ ܬܶܥܩܪܽܘܢ.</VERS>
      <VERS vnumber="53">ܘܬܺܐܪܬܽܘܢܳܗ̇ ܠܰܐܪܥܳܐ ܘܬܶܬܒܽܘܢ ܒܳܗ̇. ܡܶܛܽܠ ܕܰܠܟܽܘܢ ܝܰܗܒܬ݂ܳܗ̇ ܠܰܐܪܥܳܐ ܠܡܺܐܪܬ݂ܳܗ̇.</VERS>
      <VERS vnumber="54">ܘܺܝܪܰܬ݂ܘ ܐܰܪܥܳܐ ܒܦܶܨ̈ܶܐ ܕܫܰܖ̈ܒܳܬ݂ܟܽܘܢ. ܠܣܰܓܺܝ̈ܐܶܐ ܬܰܣܓܽܘܢ ܝܳܪܬܽܘܬ݂ܳܐ. ܘܠܰܙܥܽܘܖ̈ܶܐ ܬܰܙܥܪܽܘܢ ܝܳܪܬܽܘܬ݂ܳܐ. ܡܰܢ ܕܣܳܠܩܳܐ ܠܶܗ ܦܶܨܬܳܐ ܠܫܰܒ̈ܛܶܐ ܕܰܐܒܳܗܰܝ̈ܟܽܘܢ ܢܺܐܪܬܽܘܢ.</VERS>
      <VERS vnumber="55">ܘܶܐܢ ܠܳܐ ܬܰܘܒܕ݂ܽܘܢ ܠܥܳܡܽܘܖ̈ܶܐ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܗܳܢܽܘܢ ܕܡܶܫܬܰܚܪܺܝܢ ܡܶܢܗܽܘܢ. ܢܶܗܘܽܘܢ ܣܶܟ̈ܶܐ ܒܥܰܝܢܰܝ̈ܟܽܘܢ. ܘܠܽܘܠ̈ܝܳܬ݂ܳܐ ܒܨܶܕ݂ܥܰܝ̈ܟܽܘܢ. ܘܰܢܥܺܝܩܽܘܢ ܠܟܽܘܢ ܒܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇.</VERS>
      <VERS vnumber="56">ܘܰܐܝܟ݂ ܕܶܐܬ݂ܚܰܫܒܶܬ݂ ܕܶܐܥܒܶܕ݂ ܠܗܽܘܢ. ܐܶܥܒܶܕ݂ ܠܟܽܘܢ.</VERS>
    </CHAPTER>
    <CHAPTER cnumber="34">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="2">ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܠܺܝܢ ܐܰܢ̱ܬܽܘܢ ܠܰܐܪܥܳܐ ܕܰܟ݂ܢܰܥܢ. ܗܳܕ݂ܶܐ ܐܰܪܥܳܐ ܬܶܬ݂ܦܰܠܰܓ ܠܟܽܘܢ ܒܝܽܘܪܬ݂ܳܢܳܐ. ܐܰܪܥܳܐ ܕܰܟ݂ܢܰܥܢ ܒܰܬ݂ܚܽܘܡܶܝ̈ܗ̇.</VERS>
      <VERS vnumber="3">ܘܢܶܗܘܶܐ ܠܟܽܘܢ ܣܶܛܪܳܐ ܕܬܰܝܡܢܳܐ. ܡܶܢ ܡܰܕܒܪܳܐ ܕܨܺܝܢ ܥܰܠ ܬܚܽܘܡܳܐ ܕܰܐܕ݂ܽܘܡ. ܘܢܶܗܘܶܐ ܠܟܽܘܢ ܬܚܽܘܡܳܐ ܕܬܰܝܡܢܳܐ. ܡܶܢ ܣܽܘܦ ܝܰܡܳܐ ܕܡܶܠܚܳܐ ܡܶܢ ܡܰܕܢܚܳܐ.</VERS>
      <VERS vnumber="4">ܘܢܶܗܘܶܐ ܟܳܪܶܟ݂ ܬܚܽܘܡܟܽܘܢ ܡܶܢ ܬܰܝܡܢܳܐ ܠܡܰܣܩܳܢܳܐ ܕܰܣܦܰܪܘܺܝܡ. ܘܢܶܗܘܶܐ ܥܳܒܰܪ ܠܨܺܝܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܡܶܢ ܬܰܝܡܢܳܐ ܠܰܪܩܶܡ ܕܓܰܐܝܳܐ. ܘܢܶܦܽܘܩ ܥܰܠ ܚܰܨܳܪ ܐܶܕܰܪ. ܘܢܶܥܒܰܪ ܠܥܰܨܡܽܘܢ.</VERS>
      <VERS vnumber="5">ܘܢܶܬ݂ܟܪܶܟ݂ ܬܚܽܘܡܳܐ ܡܶܢ ܥܰܨܡܽܘܢ ܠܢܰܚܠܳܐ ܕܡܶܨܪܶܝܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܝܰܡܳܐ.</VERS>
      <VERS vnumber="6">ܘܰܬ݂ܚܽܘܡܳܐ ܕܝܰܡܳܐ ܢܶܗܘܶܐ ܠܟܽܘܢ. ܝܰܡܳܐ ܪܰܒܳܐ ܘܰܬ݂ܚܽܘܡܶܗ. ܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܝܰܡܳܐ.</VERS>
      <VERS vnumber="7">ܘܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܓܰܪܒܝܳܐ. ܡܶܢ ܝܰܡܳܐ ܪܰܒܳܐ ܬܶܬܰܚܡܽܘܢ ܠܟܽܘܢ ܠܗܽܘܪ ܛܽܘܪܳܐ.</VERS>
      <VERS vnumber="8">ܘܡܶܢ ܗܽܘܪ ܛܽܘܪܳܐ ܬܶܬܰܚܡܽܘܢ ܠܡܰܥܠܳܢܳܐ ܕܰܚܡܳܬ݂. ܘܢܶܗܘܽܘܢ ܡܰܦܩܳܢܰܘ̈ܗܝ ܕܰܬ݂ܚܽܘܡܳܐ ܠܰܨܕܳܕ݂.</VERS>
      <VERS vnumber="9">ܘܢܶܗܘܶܐ ܢܳܦܶܩ ܬܚܽܘܡܳܐ ܠܙܰܦܪܽܘܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܰܚܨܰܪ ܥܰܝܢܳܢ. ܗܳܠܶܝܢ ܢܶܗܘܽܘܢ ܠܟܽܘܢ ܬܚܽܘ̈ܡܶܐ ܕܓܰܪܒܝܳܐ.</VERS>
      <VERS vnumber="10">ܘܰܬܬܰܚܡܽܘܢ ܠܟܽܘܢ ܬܚܽܘܡܳܐ ܕܡܰܕܢܚܳܐ. ܡܶܢ ܚܨܰܪ ܥܰܝܢܳܢ ܠܫܳܦܳܡ.</VERS>
      <VERS vnumber="11">ܘܢܶܗܘܶܐ ܢܳܚܶܬ݂ ܬܚܽܘܡܳܐ ܡܶܢ ܫܳܦܳܡ ܠܕܶܒܠܰܬ݂. ܡܶܢ ܡܰܕ݂ܢܰܚ ܠܥܺܝܢ. ܘܢܶܗܘܶܐ ܢܳܚܶܬ݂ ܬܚܽܘܡܳܐ. ܘܢܶܗܘܶܐ ܣܳܡܶܟ݂ ܠܣܶܛܪܳܐ ܕܝܰܡܳܐ ܕܟܶܢܪܰܬ݂ ܡܶܢ ܡܰܕܢܚܳܐ.</VERS>
      <VERS vnumber="12">ܘܢܶܗܘܶܐ ܢܳܚܶܬ݂ ܬܚܽܘܡܳܐ ܠܝܽܘܪܕܢܳܢ. ܘܢܶܗܘܽܘܢ ܡܰܦܩܳܢܰܘ̈ܗܝ ܠܝܰܡܳܐ ܕܡܶܠܚܳܐ. ܗܳܕ݂ܶܐ ܬܶܗܘܶܐ ܠܟܽܘܢ ܐܰܪܥܳܐ ܒܰܬ݂ܚܽܘܡܶܝ̈ܗ̇ ܟܰܕ݂ ܚܳܕ݂ܪܳܐ.</VERS>
      <VERS vnumber="13">ܘܦܰܩܶܕ݂ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܕܳܐ ܗ̱ܝ ܐܰܪܥܳܐ ܕܰܬ݂ܦܰܠܓܽܘܢ ܒܦܶܨ̈ܶܐ. ܕܦܰܩܶܕ݂ ܡܳܪܝܳܐ ܠܡܶܬܰܠ ܠܬܶܫܥܳܐ ܫܰܒ̈ܛܺܝܢ. ܘܰܠܦܶܠܓܽܘܬ݂ ܫܰܒܛܳܐ.</VERS>
      <VERS vnumber="14">ܡܶܛܽܠ ܕܰܢܣܰܒܘ ܫܰܒܛܳܐ ܕܰܒܢܰܝ̈ ܪܽܘܒܺܝܠ ܠܒܶܝܬ݂ ܐܰܒܳܗܰܝ̈ܗܽܘܢ. ܘܫܰܒܛܳܐ ܕܰܒܢܰܝ̈ ܓܳܕ݂ ܠܒܶܝܬ݂ ܐܰܒܳܗܰܝ̈ܗܽܘܢ. ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ ܩܰܒܶܠܘ ܝܳܪܬܽܘܬܗܽܘܢ.</VERS>
      <VERS vnumber="15">ܬܪܶܝܢ ܫܰܒ̈ܛܺܝܢ ܘܦܶܠܓܽܘܬ݂ ܫܰܒܛܳܐ. ܩܰܒܶܠܘ ܝܳܪܬܽܘܬ݂ܗܽܘܢ ܡܶܢ ܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ. ܩܰܕ݂ܡܳܝܰܬ݂ ܡܶܢ ܡܰܕܢܚܳܐ.</VERS>
      <VERS vnumber="16">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="17">ܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܡܰܘܪܬ݂ܺܝܢ ܠܟܽܘܢ ܐܰܪܥܳܐ. ܐܶܠܺܝܥܳܙܳܪ ܟܳܗܢܳܐ. ܘܝܶܫܽܘܥ ܒܰܪܢܽܘܢ.</VERS>
      <VERS vnumber="18">ܘܚܰܕ݂ ܚܰܕ݂ ܪܺܝܫܐ ܡܶܢ ܫܰܒܛܳܐ ܕܒܰܪܘ ܕܰܢܦܰܠܓܽܘܢ ܠܟܽܘܢ ܐܰܪܥܳܐ.</VERS>
      <VERS vnumber="19">ܘܗܳܠܶܝܢ ܫܡܳܗ̈ܶܐ ܕܖ̈ܺܝܫܶܐ ܕܓܰܒܖ̈ܶܐ. ܡܶܢ ܫܰܒܛܳܐ ܕܺܝܗܽܘܕܳܐ. ܟܳܠܳܒ ܒܰܪ ܝܽܘܦܢܳܐ.</VERS>
      <VERS vnumber="20">ܡܶܢ ܫܰܒܛܳܐ ܕܫܶܡܥܽܘܢ. ܫܰܠܡܽܘܐܶܝܠ ܒܰܪ ܥܰܡܺܝܗܽܘܪ.</VERS>
      <VERS vnumber="21">ܡܶܢ ܫܰܒܛܳܐ ܕܒܶܢܝܳܡܶܝܢ ܐܶܠܕܳܕ݂ ܒܰܪ ܟܶܣܠܽܘܢ.</VERS>
      <VERS vnumber="22">ܡܶܢ ܫܰܒܛܳܐ ܕܕ݂ܳܢ. ܒܰܩܺܝ ܒܰܪ ܝܰܓܠܺܝ.</VERS>
      <VERS vnumber="23">ܡܶܢ ܫܰܒܛܳܐ ܕܝܰܘܣܶܦ. ܡܶܢ ܫܰܒܛܳܐ ܕܰܡܢܰܫܶܐ. ܢܰܚܠܳܐܶܝܠ ܒܰܪ ܐܳܦܽܘܕ݂.</VERS>
      <VERS vnumber="24">ܘܡܶܢ ܫܰܒܛܳܐ ܕܰܐܦܪܶܝܡ. ܩܰܡܽܘܐܶܝܠ ܒܰܪ ܫܰܦܛܳܢ.</VERS>
      <VERS vnumber="25">ܡܶܢ ܫܰܒܛܳܐ ܕܰܙܒܽܘܠܽܘܢ ܐܶܠܺܝܨܳܦܰܢ ܒܰܪ ܦܰܪܢܳܟ݂.</VERS>
      <VERS vnumber="26">ܡܶܢ ܫܰܒܛܳܐ ܕܺܐܝܣܳܟܳܪ. ܦܛܳܐܶܝܠ ܒܰܪ ܥܳܙܽܘܪ.</VERS>
      <VERS vnumber="27">ܡܶܢ ܫܰܒܛܳܐ ܕܳܐܫܺܝܪ. ܐܰܚܺܝܗܽܘܕ݂ ܒܰܪ ܫܰܠܽܘܡܺܝ.</VERS>
      <VERS vnumber="28">ܡܶܢ ܫܰܒܛܳܐ ܕܢܰܦܬܳܠܺܝ. ܦܕ݂ܳܐܶܝܠ ܒܰܪ ܥܰܡܺܝܗܽܘܕ݂.</VERS>
      <VERS vnumber="29">ܠܗܳܠܶܝܢ ܦܰܩܶܕ݂ ܡܳܪܝܳܐ ܕܢܰܘܪܬܽܘܢ ܠܰܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܰܟ݂ܢܰܥܢ.</VERS>
    </CHAPTER>
    <CHAPTER cnumber="35">
      <VERS vnumber="1">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܥܰܪܒܽܘܬ݂ ܡܽܘܐܳܒ. ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ. ܘܶܐܡܰܪ ܠܶܗ.</VERS>
      <VERS vnumber="2">ܦܰܩܶܕ݂ ܠܰܒܢܰܝ̈ ܝܺܣܪܳܐܶܝܠ. ܘܢܶܬܠܽܘܢ ܠܠܶܘ̈ܳܝܶܐ ܡܶܢ ܝܽܘܪܬ݂ܳܢܳܐ ܕܽܐܘܚܕܳܢܗܽܘܢ ܩܽܘܖ̈ܝܳܐ ܠܡܶܬܰܒ. ܘܰܐܓܽܘܖ̈ܣܶܐ ܕܩܽܘܖ̈ܝܳܐ ܕܒܰܚܕ݂ܳܖ̈ܰܝܗܶܝܢ ܢܶܬܠܽܘܢ ܠܠܶܘ̈ܳܝܶܐ.</VERS>
      <VERS vnumber="3">ܘܢܶܗܘ̈ܝܳܢ ܠܗܽܘܢ ܩܽܘܖ̈ܝܳܐ ܠܡܶܬܰܒ. ܘܰܐܓܽܘܖ̈ܣܰܝܗܶܝܢ ܢܶܗܘܽܘܢ ܠܰܒܥܺܝܪܗܽܘܢ ܘܰܠܩܶܢܝܳܢܗܽܘܢ. ܘܰܠܟܽܠܳܗ̇ ܚܰܝܘܰܬ݂ܗܽܘܢ.</VERS>
      <VERS vnumber="4">ܘܰܐܓܽܘܖ̈ܣܶܐ ܕܩܽܘܖ̈ܝܳܐ ܕܬܶܬܠܽܘܢ ܠܠܶܘ̈ܳܝܶܐ ܡܶܢ ܐܶܣܬ݂ܳܐ ܕܰܩܪܺܝܬ݂ܳܐ ܘܰܠܒܰܪ. ܐܳܠܶܦ ܐܰܡܺܝ̈ܢ ܟܰܕ݂ ܚܳܕ݂ܪܳܐ.</VERS>
      <VERS vnumber="5">ܘܰܡܫܽܘܚ ܡܶܢ ܠܒܰܪ ܠܰܩܪܺܝܬ݂ܳܐ ܠܣܶܛܪܳܐ ܕܡܰܕܢܚܳܐ. ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܬܰܝܡܢܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܡܰܥܪܒܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܠܣܶܛܪܳܐ ܕܓܰܪܒܝܳܐ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܘܰܩܪܺܝܬ݂ܳܐ ܒܰܡܨܰܥܬ݂ܳܐ. ܗܳܢܳܐ ܢܶܗܘܶܐ ܠܟܽܘܢ ܫܶܛܚܳܐ ܕܩܽܘܖ̈ܝܳܐ.</VERS>
      <VERS vnumber="6">ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܠܠܶܘ̈ܳܝܶܐ. ܫܶܬ݂ ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ ܠܟܽܘܢ. ܕܢܶܗܘܶܐ ܥܳܪܶܩ ܠܬܰܡܳܢ ܩܳܛܽܘܠܳܐ ܕܩܳܛܶܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܰܥܠܰܝܗܽܘܢ ܐܰܪܡܰܘ ܐܰܪܒܥܺܝܢ ܘܬܰܪܬܶܝܢ ܩܽܘܖ̈ܝܳܐ.</VERS>
      <VERS vnumber="7">ܟܽܠܗܶܝܢ ܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܠܠܶܘ̈ܳܝܶܐ. ܐܰܪܒܥܺܝܢ ܘܰܬ݂ܡܳܢܶܐ ܩܽܘܖ̈ܝܳܐ. ܗܶܢܶܝܢ ܘܫܶܛܚܰܝ̈ܗܶܝܢ.</VERS>
      <VERS vnumber="8">ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ ܡܶܢ ܝܳܪܬܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܡܶܢ ܣܰܓܺܝ̈ܐܶܐ ܬܰܣܓܽܘܢ. ܘܡܶܢ ܙܥܽܘܖ̈ܶܐ ܬܰܙܥܪܽܘܢ. ܐ̱ܢܳܫ ܐܰܝܟ݂ ܠܦܽܘܬ݂ ܝܳܪܬܽܘܬ݂ܳܐ ܕܝܳܪܶܬ݂. ܢܶܬܶܠ ܡܶܢ ܩܽܘܖ̈ܳܝܗ ܠܠܶܘ̈ܳܝܶܐ.</VERS>
      <VERS vnumber="9">ܘܡܰܠܶܠ ܡܳܪܝܳܐ ܥܰܡ ܡܽܘܫܶܐ. ܘܶܐܡܰܪ ܠܶܗ.</VERS>
      <VERS vnumber="10">ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ ܡܳܐ ܕܰܥܒܰܪܬܽܘܢ ܝܽܘܪܕܢܳܢ ܠܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="11">ܛܰܝܶܒܘ ܠܟܽܘܢ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ ܕܢܶܗܘ̈ܝܳܢ ܠܟܽܘܢ. ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ ܐܰܝܢܳܐ ܕܢܶܩܛܽܘܠ ܢܰܦܫܳܐ ܒܛܽܘܥܝ݂ܰܝ݂.</VERS>
      <VERS vnumber="12">ܘܢܶܗܘ̈ܝܳܢ ܠܟܽܘܢ ܗܳܠܶܝܢ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ. ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ. ܘܠܳܐ ܢܶܬ݂ܩܛܶܠ ܩܳܛܽܘܠܳܐ. ܥܕܰܡܳܐ ܕܩܳܐܶܡ ܩܕ݂ܳܡ ܟܢܽܘܫܬܳܐ ܒܕ݂ܺܝܢܳܐ.</VERS>
      <VERS vnumber="13">ܘܩܽܘܖ̈ܝܳܐ ܕܝܳܗܒܺܝܢ ܐ̱ܢܬܽܘܢ. ܫܶܬ݂ ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ ܠܟܽܘܢ.</VERS>
      <VERS vnumber="14">ܬܠܳܬ݂ ܩܽܘܖ̈ܝܳܐ ܗܰܒܘ ܒܥܶܒܪܳܐ ܕܝܽܘܪܕܢܳܢ. ܘܰܬ݂ܠܳܬ݂ ܩܽܘܖ̈ܝܳܐ ܗܰܒܘ ܒܰܐܪܥܳܐ ܕܰܟ݂ܢܰܥܢ. ܩܽܘܖ̈ܝܳܐ ܕܒܶܝܬ݂ ܓܰܘܣܳܐ ܢܶܗܘ̈ܝܳܢ. ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="15">ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܠܰܐܝܠܶܝܢ ܕܥܳܡܪܺܝܢ ܒܰܝܢܳܬ݂ܟܽܘܢ. ܘܢܶܗܘ̈ܝܳܢ ܠܟܽܘܢ ܗܳܠܶܝܢ ܫܶܬ݂ ܩܽܘܖ̈ܝܳܐ ܠܒܶܝܬ݂ ܓܰܘܣܳܐ. ܕܢܶܥܪܽܘܩ ܠܗܶܝܢ ܟܽܠ ܕܩܳܛܶܠ ܢܰܦܫܳܐ ܒܛܽܘܥܝ݂ܰܝ݂.</VERS>
      <VERS vnumber="16">ܘܶܐܢ ܒܡܳܐܢܳܐ ܕܦܰܪܙܠܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܩܳܛܽܘܠܰܐ ܗ̱ܘ. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.</VERS>
      <VERS vnumber="17">ܘܶܐܢ ܒܟܺܐܦܳܐ ܒܺܐܝܕ݂ܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.</VERS>
      <VERS vnumber="18">ܐܰܘ ܒܡܳܐܢܳܐ ܕܩܰܝܣܳܐ ܒܺܐܝܕ݂ܳܐ ܡܚܳܝܗܝ ܐܰܝܟ݂ ܕܰܢܡܽܘܬ݂ ܘܡܺܝܬ݂. ܩܳܛܽܘܠܰܐ ܗ̱ܘ. ܡܶܬ݂ܩܛܳܠܽܘ ܢܶܬ݂ܩܛܶܠ ܩܳܛܽܘܠܰܐ ܗ̱ܘ.</VERS>
      <VERS vnumber="19">ܬܳܒܰܥ ܥܝܳܪܬܳܐ ܕܰܕ݂ܡܳܐ. ܗܽܘ ܢܶܩܛܠܺܝܘܗܝ ܠܩܳܛܽܘܠܳܐ ܡܳܐ ܕܦܳܓܰܥ ܒܶܗ.</VERS>
      <VERS vnumber="20">ܘܶܐܢ ܒܣܶܢܶܐܬ݂ܳܐ ܡܚܳܝܗܝ. ܐܰܘ ܫܕ݂ܳܐ ܒܶܗ ܒܢܶܟܠܳܐ ܘܡܺܝܬ݂. ܩܳܛܽܘܠܰܐ ܗ̱ܘ.</VERS>
      <VERS vnumber="21">ܒܰܒܥܶܠܕܒܳܒܽܘܬ݂ܳܐ ܡܚܳܝܗܝ ܒܺܐܝܕ݂ܶܗ ܐܰܝܟ݂ ܕܰܢܡܽܘܬ݂. ܘܡܺܝܬ݂. ܩܳܛܽܘܠܰܐ ܗ̱ܘ ܡܶܬ݂ܩܛܳܠܽܘ ܢܶܬ݂ܩܛܶܠ. ܬܳܒܰܥ ܥܝܳܪܬܳܐ ܕܰܕ݂ܡܳܐ. ܗܽܘ ܢܶܩܛܠܺܝܘܗܝ ܠܩܳܛܽܘܠܳܐ ܡܳܐ ܕܦܳܓܰܥ ܒܶܗ.</VERS>
      <VERS vnumber="22">ܘܶܐܢ ܡܶܢ ܫܶܠܝܳܐ ܕܠܳܐ ܒܥܶܠܕܒܳܒܽܘܬ݂ܳܐ ܡܚܳܝܗܝ. ܐܰܘ ܫܕ݂ܳܐ ܒܶܗ ܟܽܠ ܡܳܐܢ ܕܠܳܐ ܒܢܶܟܠܳܐ.</VERS>
      <VERS vnumber="23">ܐܰܘ ܒܟܽܠ ܟܺܐܦ ܕܩܶܛܠܳܐ. ܟܰܕ݂ ܠܳܐ ܚܙܳܐ. ܫܕ݂ܳܐ ܥܠܰܘܗܝ ܘܡܺܝܬ݂. ܘܠܳܐ ܗܘܳܐ ܒܥܶܠܕܒܳܒܶܗ. ܘܠܳܐ ܨܳܒܶܐ ܗܘܳܐ ܠܒܺܝܫܬܶܗ.</VERS>
      <VERS vnumber="24">ܬܕ݂ܽܘܢ ܟܢܽܘܫܬܳܐ ܒܶܝܬ݂ ܩܳܛܽܘܠܳܐ ܠܬܳܒܰܥ ܥܝܳܪܬܳܐ ܕܰܕ݂ܡܳܐ ܥܰܠ ܕܺܝܢ̈ܶܐ ܗܳܠܶܝܢ.</VERS>
      <VERS vnumber="25">ܘܰܬ݂ܦܰܨܶܝܘܗܝ ܟܢܽܘܫܬܳܐ ܠܩܳܛܽܘܠܳܐ ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ. ܘܰܬ݂ܫܰܕܪܺܝܘܗܝ ܟܢܽܘܫܬܳܐ ܠܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܕܰܥܪܰܩ ܗܘܳܐ ܠܳܗ̇. ܘܢܶܬܶܒ ܒܳܗ̇ ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ ܕܶܐܬ݂ܡܫܰܚ ܒܡܶܫܚܳܐ ܕܩܽܘܕܫܳܐ.</VERS>
      <VERS vnumber="26">ܘܶܐܢ ܢܶܦܽܘܩ ܩܳܛܽܘܠܳܐ ܠܒܰܪ ܡܶܢ ܬܚܽܘܡܳܐ ܕܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܕܰܥܪܰܩ ܠܳܗ̇.</VERS>
      <VERS vnumber="27">ܘܢܶܫܟܚܺܝܘܗܝ ܬܳܒܰܥ ܥܝܳܪܬܳܐ ܕܰܕ݂ܡܳܐ ܠܒܰܪ ܡܶܢ ܬܚܽܘ̈ܡܶܐ ܕܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ. ܘܢܶܩܛܽܘܠ ܬܳܒܰܥ ܥܝܳܪܬܳܐ ܕܰܕ݂ܡܳܐ ܠܩܳܛܽܘܠܳܐ. ܠܰܝܬ ܠܶܗ ܥܝܳܪܬܳܐ.</VERS>
      <VERS vnumber="28">ܡܶܛܽܠ ܗܳܢܳܐ ܒܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ ܢܶܬܶܒ. ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ. ܘܡܳܐ ܕܡܺܝܬ݂ ܟܳܗܢܳܐ ܪܰܒܳܐ. ܢܶܗܦܽܘܟ݂ ܩܳܛܽܘܠܳܐ ܠܰܐܪܥܳܐ ܕܝܳܪܬܽܘܬ݂ܶܗ.</VERS>
      <VERS vnumber="29">ܘܢܶܗܘܽܘܢ ܠܟܽܘܢ ܗܳܠܶܝܢ ܢܳܡܽܘܣ̈ܶܐ ܠܥܳܠܰܡ ܠܕܳܖ̈ܰܝܟܽܘܢ ܒܟܽܠܶܗ ܒܶܝܬ݂ ܡܰܥܡܰܪܟܽܘܢ.</VERS>
      <VERS vnumber="30">ܟܽܠ ܕܢܶܩܛܽܘܠ ܢܰܦܫܳܐ. ܥܰܠ ܦܽܘܡ ܣܳܗ̈ܕܶܐ ܢܶܬ݂ܩܛܶܠ ܩܳܛܽܘܠܳܐ. ܘܣܳܗܕܳܐ ܚܰܕ݂ ܠܳܐ ܢܰܣܗܶܕ݂ ܥܰܠ ܢܰܦܫܳܐ ܕܰܬ݂ܡܽܘܬ݂.</VERS>
      <VERS vnumber="31">ܘܠܳܐ ܬܩܰܒܠܽܘܢ ܫܽܘܚܕܳܐ ܥܰܠ ܢܰܦܫܳܐ ܕܩܳܛܽܘܠܳܐ ܕܚܰܝܳܒ ܡܰܘܬܳܐ. ܐܶܠܳܐ ܡܶܬ݂ܩܛܳܠܽܘ ܢܶܬ݂ܩܛܶܠ.</VERS>
      <VERS vnumber="32">ܘܠܳܐ ܬܶܣܒܽܘܢ ܫܽܘܚܕܳܐ ܕܢܶܥܪܽܘܩ ܠܰܩܪܺܝܬ݂ܳܐ ܕܒܶܝܬ݂ ܓܰܘܣܳܐ. ܘܢܺܐܙܰܠ ܘܢܶܬܶܒ ܒܰܐܪܥܳܐ ܥܕܰܡܳܐ ܕܰܢܡܽܘܬ݂ ܟܳܗܢܳܐ ܪܰܒܳܐ.</VERS>
      <VERS vnumber="33">ܠܳܐ ܬܛܰܢܦܽܘܢܳܗ̇ ܠܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇. ܡܶܛܽܠ ܕܰܕ݂ܡܳܐ ܗܽܘ ܡܛܰܢܶܦ ܠܰܐܪܥܳܐ ܘܰܐܪܥܳܐ ܕܰܕ݂ܡܳܐ ܐܰܫܺܝܕ݂ ܒܳܗ̇. ܠܳܐ ܢܶܬ݂ܚܰܣܶܐ ܥܠܶܝܗ̇. ܐܶܠܳܐ ܐܶܢ ܐܶܬ݂ܐܫܶܕ݂ ܒܳܗ̇ ܕܡܳܐ ܕܗܰܘ ܡܰܢ ܕܰܐܫܕܶܗ.</VERS>
      <VERS vnumber="34">ܘܠܳܐ ܬܛܰܡܐܽܘܢܳܗ̇ ܠܰܐܪܥܳܐ ܕܥܳܡܪܺܝܢ ܐ̱ܢܬܽܘܢ ܒܳܗ̇ ܕܫܳܪܶܐ ܐ̱ܢܳܐ ܒܓܰܘܳܗ̇. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܫܳܪܶܐ ܐ̱ܢܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܩܪܶܒܘ ܖ̈ܺܝܫܰܝ ܐܰܒܳܗ̈ܶܐ ܕܫܰܪܒܬ݂ܳܐ ܕܰܒܢܰܝ̈ ܓܶܠܥܳܕ݂. ܒܰܪ ܡܳܟ݂ܺܝܪ. ܒܰܪ ܡܢܰܫܶܐ. ܡܶܢ ܫܰܪܒܬ݂ܳܐ ܕܰܡܢܰܫܶܐ ܒܰܪ ܝܰܘܣܶܦ. ܘܡܰܠܶܠܘ ܩܕ݂ܳܡ ܡܽܘܫܶܐ. ܘܰܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܪܺܝܫܐ ܕܰܐܒܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܘܶܐܡܰܪܘ. ܠܡܳܪܰܢ ܦܰܩܶܕ݂ ܡܳܪܝܳܐ ܠܡܶܬܰܠ ܐܰܪܥܳܐ ܠܝܽܘܪܬ݂ܳܢܳܐ ܒܦܶܨ̈ܶܐ ܠܰܒܢܰܝ̈ ܝܺܣܪܳܐܶܝܠ. ܘܡܳܪܰܢ ܐܶܬ݂ܦܰܩܰܕ݂ ܡܶܢ ܡܳܪܝܳܐ. ܕܢܶܬܶܠ ܝܳܪܬܽܘܬ݂ܶܗ ܕܰܨܠܶܦܚܰܕ݂ ܐܰܚܽܘܢ ܠܰܒ̈ܢܳܬܶܗ.</VERS>
      <VERS vnumber="3">ܘܶܐܢ ܢܶܗܘ̈ܝܳܢ ܠܚܰܕ݂ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܢܶܫ̈ܶܐ. ܬܶܬ݂ܒܰܨܰܪ ܝܳܪܬܽܘܬ݂ܗܶܝܢ ܡܶܢ ܝܳܪܬܽܘܬ݂ܳܐ ܕܰܐܒܽܘܗܶܝܢ. ܘܬܶܬܘܣܰܦ ܥܰܠ ܝܳܪܬܽܘܬ݂ܳܐ ܕܫܰܒ̈ܛܶܐ ܕܢܶܗܘ̈ܝܳܢ ܠܗܽܘܢ. ܡܶܢ ܦܶܨܬ݂ܳܐ ܕܝܳܪܬܽܘܬܰܢ ܬܶܬ݂ܒܰܨܰܪ.</VERS>
      <VERS vnumber="4">ܘܶܐܢ ܢܶܗܘܶܐ ܦܽܘܢܳܝܳܐ ܠܰܒܢܰܝ̈ ܝܺܣܪܳܐܶܝܠ. ܬܶܬܰܘܣܰܦ ܝܳܪܬܽܘܬ݂ܗܶܝܢ ܥܰܠ ܝܳܪܬܽܘܬ݂ܳܐ ܕܫܰܒ̈ܛܶܐ ܕܢܶܗܘ̈ܝܳܢ ܠܗܽܘܢ. ܡܶܢ ܝܳܪܬܽܘܬ݂ܳܐ ܕܫܰܒܛܳܐ ܕܰܐܒܽܘܗܶܝܢ ܬܶܬ݂ܒܰܨܰܪ ܝܳܪܬܽܘܬ݂ܗܶܝܢ.</VERS>
      <VERS vnumber="5">ܘܦܰܩܶܕ݂ ܡܽܘܫܶܐ ܠܰܒܢܰܝ̈ ܝܺܣܪܳܐܶܝܠ ܥܰܠ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܶܐܡܰܪ. ܟܺܐܢܳܐܺܝܬ݂ ܡܡܰܠܶܠ ܫܰܒܛܳܐ ܕܰܒܢܰܝ̈ ܝܰܘܣܶܦ.</VERS>
      <VERS vnumber="6">ܗܳܢܳܐ ܦܶܬ݂ܓ݂ܳܡܳܐ ܕܦܰܩܶܕ݂ ܡܳܪܝܳܐ ܥܰܠ ܒ̈ܢܳܬܶܗ ܕܰܨܠܶܦܚܰܕ݂. ܘܶܐܡܰܪ. ܕܰܠܡܰܢ ܕܫܳܦܰܪ ܒܥܰܝܢܰܝ̈ܗܶܝܢ ܢܶܗܘ̈ܝܳܢ ܢܶܫ̈ܶܐ. ܒܪܰܡ ܠܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗܶܝܢ ܢܶܗܘ̈ܝܳܢ.</VERS>
      <VERS vnumber="7">ܘܠܐ ܬܶܬ݂ܟܪܶܟ݂ ܝܳܪܬܽܘܬ݂ܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܫܰܒܛܳܐ ܠܫܰܒܛܳܐ ܐ̱ܚܪܺܢܳܐ. ܐܶܠܳܐ ܓܒܰܪ ܒܝܳܪܬܽܘܬ݂ܳܐ ܕܫܰܒܛܳܐ ܕܰܐܒܽܘܗܝ ܢܶܬ݂ܢܰܩܦܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="8">ܘܟܽܠ ܒܰܪܬܳܐ ܕܝܳܪܬܳܐ ܝܽܘܪܬ݂ܳܢܳܐ ܡܶܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܠܚܰܕ݂ ܡܶܢ ܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗ̇ ܬܶܗܘܶܐ ܐܰܢ̱ܬܬ݂ܳܐ. ܘܢܺܐܪܬܽܘܢ ܒܢܰܝ̈ ܝܺܣܪܳܐܶܝܠ ܐ̱ܢܳܫ ܝܳܪܬܽܘܬ݂ܳܐ ܕܰܐܒܽܘܗܝ.</VERS>
      <VERS vnumber="9">ܘܠܳܐ ܬܶܬ݂ܟܪܶܟ݂ ܝܳܪܬܽܘܬ݂ܳܐ ܡܶܢ ܫܰܒܛܳܐ ܠܫܰܒܛܳܐ ܐ̱ܚܪܺܢܳܐ. ܐܶܠܳܐ ܓܒܰܪ ܒܝܳܪܬܽܘܬ݂ܶܗ ܢܶܬ݂ܢܰܩܦܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܰܐܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܝ̈ ܒ̈ܢܳܬܶܗ ܕܰܨܠܶܦܚܰܕ݂.</VERS>
      <VERS vnumber="11">ܘܰܗܘܰܝ̈ ܡܰܚܠܳܐ. ܘܬܰܪܨܳܐ. ܘܚܰܓܠܳܐ. ܘܡܶܠܟܳܐ. ܘܝܰܥܳܐ. ܒ̈ܢܳܬܶܗ ܕܰܨܠܶܦܚܰܕ݂. ܠܰܒܢܰܝ̈ ܕܳܕܰܝ̈ܗܶܝܢ.</VERS>
      <VERS vnumber="12">ܠܫܰܖ̈ܒܳܬ݂ܳܐ ܕܰܒܢܰܝ̈ ܡܢܰܫܶܐ ܒܰܪ ܝܰܘܣܶܦ ܗܘܰܝ̈. ܘܰܗܘܳܬ݂ ܝܳܪܬܽܘܬ݂ܗܶܝܢ ܥܰܠ ܫܰܒܛܳܐ ܕܫܰܪܒܬ݂ܳܐ ܕܰܐܒܽܘܗܶܝܢ.</VERS>
      <VERS vnumber="13">ܗܳܠܶܝܢ ܦܽܘܩ̈ܕܳܢܶܐ ܘܢܳܡܽܘܣ̈ܶܐ ܘܕ݂ܺܝܢ̈ܶܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ ܥܰܠ ܒܢܰܝ̈ ܝܺܣܪܳܐܶܝܠ. ܒܥܰܪܒܽܘܬ݂ ܡܽܘܐܳܒ ܕܥܰܠ ܝܽܘܪܕܢܳܢ ܕܺܐܝܪܺܝܚܽܘ.</VERS>
    </CHAPTER>
  </BIBLEBOOK>
  <BIBLEBOOK bname="Deuteronomy" bnumber="5" bsname="Deu"> 
    <CHAPTER cnumber="1">
      <VERS vnumber="1">ܘܗܳܠܶܝܢ ܦܶܬܓܳܡ̈ܶܐ ܕܶܐܡܰܪ ܡܽܘܫܶܐ ܠܟܽܠܶܗ ܝܺܣܪܳܐܶܝܠ ܒܥܶܒܪܳܐ ܕܝܽܘܪܕܢܳܢ ܒܡܰܕܒܪܳܐ. ܒܥܰܪܳܒܳܐ ܠܽܘܩܒܰܠ ܣܽܘܦ. ܒܶܝܬ ܦܰܪܰܢ. ܘܒܶܝܬ ܬܳܦܶܠ ܘܠܶܒܢܳܢ. ܘܚܰܨܪܽܘܬ݂ ܘܕ݂ܺܝܙܰܗܰܒ.</VERS>
      <VERS vnumber="2">ܡܰܪܕܶܐ ܚܕܰܥܣܰܪ ܝܰܘܡܺܝ̈ܢ ܡܶܢ ܚܽܘܪܺܝܒ ܠܛܽܘܪܳܐ ܕܣܳܥܺܝܪ. ܘܰܥܕ݂ܰܡܳܐ ܠܰܪܩܶܡ ܕܓܰܐܝܳܐ.</VERS>
      <VERS vnumber="3">ܘܰܗܘܳܐ ܒܰܫܢܰܬ ܐܰܪܒܥܺܝܢ. ܒܝܰܪܚܳܐ ܕܰܚܕܰܥܣܰܪ ܒܚܰܕ݂ ܒܝܰܪܚܳܐ. ܡܰܠܶܠ ܡܽܘܫܶܐ ܥܰܡ ܒܢܰܝ̈ ܝܺܣܪܳܐܶܝܠ. ܟܽܠܡܶܕܶܡ ܕܦܰܩܕܶܗ ܡܳܪܝܳܐ ܥܠܰܝܗܽܘܢ.</VERS>
      <VERS vnumber="4">ܡܶܢ ܒܳܬܰܪ ܕܰܩܛܰܠ ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܕܝܳܬܶܒ ܗܘܳܐ ܒܚܶܫܒܽܘܢ. ܘܰܠܥܽܘܓ ܡܰܠܟܳܐ ܕܡܰܬܢܺܝܢ. ܕܝܳܬܶܒ ܗܘܳܐ ܒܥܰܣܬܪܽܘܬ. ܘܒܰܐܪܕܥܺܝ.</VERS>
      <VERS vnumber="5">ܒܥܶܒܪܳܐ ܕܝܽܘܪܕܢܳܢ. ܒܰܐܪܥܳܐ ܕܡܽܘܐܳܒ. ܫܰܪܺܝ ܡܽܘܫܶܐ ܡܦܰܫܶܩ ܢܳܡܽܘܣܳܐ ܗܳܢܳܐ. ܘܳܐܡܰܪ.</VERS>
      <VERS vnumber="6">ܡܳܪܝܳܐ ܐܰܠܳܗܰܢ ܐܶܡܰܪ ܠܰܢ ܒܚܽܘܪܺܝܒ. ܣܰܓܺܝ ܠܟܽܘܢ ܕܺܝܬܶܒܬܽܘܢ ܒܛܽܘܪܳܐ ܗܳܢܳܐ.</VERS>
      <VERS vnumber="7">ܐܶܬܦܢܰܘ ܘܰܫܩܽܘܠܘ ܠܟܽܘܢ. ܘܥܽܘܠܘ ܠܛܽܘܪܳܐ ܕܳܐܡܽܘܖ̈ܳܝܶܐ. ܘܰܠܟܽܠ ܚܕ݂ܳܖ̈ܰܘܗܝ. ܠܥܳܪܳܒܳܐ. ܘܰܠܛܽܘܪܳܐ. ܘܠܰܫܦܳܠܳܐ. ܘܰܠܬܰܝܡܢܳܐ. ܘܠܰܣܦܳܖ̈ܰܝ ܝܰܡܳܐ. ܐܰܪܥܳܐ ܕܰܟ݂ܢܰܥܢܳܝ̈ܶܐ. ܘܠܶܒܢܳܢ ܥܕ݂ܰܡܳܐ ܠܢܰܗܪܳܐ ܪܰܒܳܐ ܢܰܗܪܳܐ ܦܪܳܬ݂.</VERS>
      <VERS vnumber="8">ܚܙܰܘ ܕܝܶܗܒܶܬ݂ ܩܕܳܡܰܝܟܽܘܢ ܐܰܪܥܳܐ. ܥܽܘܠܘ ܘܺܝܪܰܬ݂ܘ ܐܰܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܡܶܬܰܠ ܠܗܽܘܢ ܘܰܠܙܰܪܥܗܽܘܢ ܒܳܬܰܪܗܽܘܢ.</VERS>
      <VERS vnumber="9">ܘܶܐܡܪܶܬ݂ ܠܟܽܘܢ ܒܶܗ ܒܙܰܒܢܳܐ ܗܰܘ. ܠܳܐ ܡܶܫܟܰܚ ܐ̱ܢܳܐ ܒܰܠܚܽܘܕܰܝ ܕܶܐܣܰܝܒܰܪܟܽܘܢ.</VERS>
      <VERS vnumber="10">ܡܳܪܝܳܐ ܐܰܠܳܗܟܽܘܢ ܐܰܣܓܺܝܟܽܘܢ. ܘܺܐܝܬܰܝܟܽܘܢ ܝܰܘܡܳܢܳܐ ܣܽܘܓ݂ܳܐܐ ܐܰܝܟ݂ ܟܰܘ̈ܟܒܶܐ ܕܰܫܡܰܝܳܐ.</VERS>
      <VERS vnumber="11">ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ. ܢܰܘܣܶܦ ܥܠܰܝܟܽܘܢ ܐܰܟ݂ܘܳܬ݂ܟܽܘܢ ܐܳܠܶܦ ܙܰܒܢܺܝ̈ܢ. ܘܰܢܒܰܪܶܟ݂ܟܽܘܢ ܐܰܝܟܰܢܳܐ ܕܶܐܡܰܪ ܠܟܽܘܢ.</VERS>
      <VERS vnumber="12">ܐܰܝܟܰܢܳܐ ܗܳܟܺܝܠ ܡܶܫܟܰܚ ܐ̱ܢܳܐ ܕܶܐܣܰܝܒܰܪ ܒܰܠܚܽܘܕܰܝ ܝܺܩܰܪܬܟܽܘܢ. ܘܛܰܥܢܟܽܘܢ. ܘܕ݂ܺܝܢܰܝ̈ܟܽܘܢ.</VERS>
      <VERS vnumber="13">ܓܒܰܘ ܠܟܽܘܢ ܓܰܒܖ̈ܶܐ ܕܚܰܟܺܝܡܺܝܢ. ܘܣܰܟܽܘܠܬ݂ܳܢܺܝܢ. ܘܺܝܕ݂ܺܝܥܺܝܢ ܠܫܰܒܛܰܝ̈ܟܽܘܢ. ܘܰܐܩܺܝܡ ܐܶܢܽܘܢ ܒܪܺܝܫܟܽܘܢ.</VERS>
      <VERS vnumber="14">ܘܰܥܢܰܝܬܽܘܢ ܘܶܐܡܰܪܬܽܘܢ ܠܺܝ. ܫܰܦܺܝܪ ܦܶܬ݂ܓ݂ܳܡܳܐ ܕܶܐܡܰܪܬ ܠܡܶܥܒܰܕ݂.</VERS>
      <VERS vnumber="15">ܘܕܶܒܪܶܬ݂ ܖ̈ܺܝܫܶܐ ܕܫܰܒܛܰܝ̈ܟܽܘܢ ܓܰܒܖ̈ܶܐ ܚܰܟܺܝ̈ܡܶܐ ܘܺܝܕ݂ܺܝ̈ܥܶܐ. ܘܥܶܒܕܶܬ݂ ܐܶܢܽܘܢ ܖ̈ܺܝܫܶܐ ܥܠܰܝܟܽܘܢ. ܖ̈ܺܝܫܰܝ ܐܰܠܦ̈ܶܐ. ܘܖ̈ܺܝܫܰܝ ܡܰܐܘ̈ܳܬ݂ܳܐ. ܘܖ̈ܺܝܫܰܝ ܚܰܡܫܺܝܢ. ܘܖ̈ܺܝܫܰܝ ܥܶܣܪܳܐ. ܘܣܳܦܖ̈ܶܐ ܠܫܰܒܛܰܝ̈ܟܽܘܢ.</VERS>
      <VERS vnumber="16">ܘܦܰܩܕܶܬ݂ ܠܕܰܝܳܢܰܝ̈ܟܽܘܢ ܒܙܰܒܢܳܐ ܗܰܘ. ܘܶܐܡܪܶܬ݂ ܠܗܽܘܢ. ܗܘܰܝܬܽܘܢ ܫܳܡܥܺܝܢ ܒܶܝܬ݂ ܐܰܚܰܝ̈ܟܽܘܢ. ܘܕ݂ܳܝܢܺܝܢ ܩܽܘܫܬܳܐ ܒܶܝܬ݂ ܓܰܒܪܳܐ ܠܰܐܚܽܘܗܝ. ܘܰܠܬ݂ܰܘܬܳܒܶܗ</VERS>
      <VERS vnumber="17">ܠܳܐ ܬܶܣܒܽܘܢ ܒܰܐܦ̈ܶܐ ܒܕ݂ܺܝܢܳܐ. ܠܰܙܥܽܘܪܳܐ ܐܰܝܟ݂ ܪܰܒܳܐ ܗܘܰܝܬܽܘܢ ܫܳܡܥܺܝܢ. ܠܳܐ ܬ݂ܕ݂ܚܠܽܘܢ ܡܶܢ ܩܕ݂ܳܡ ܓܰܒܪܳܐ. ܡܶܛܽܠ ܕܕ݂ܺܝܢܳܐ ܕܰܐܠܳܗܰܐ ܗ̱ܘ. ܘܦܶܬ݂ܓ݂ܳܡܳܐ ܕܗܳܘܶܐ ܩܫܶܐ ܡܶܢܟܽܘܢ. ܩܰܪܒܽܘܗܝ ܠܘܳܬ݂ܝ ܘܶܐܫܡܥܺܝܘܗܝ.</VERS>
      <VERS vnumber="18">ܘܦܰܩܶܕܬܟܽܘܢ ܒܙܰܒܢܳܐ ܗܰܘ ܟܽܠ ܦܶܬܓܳܡ̈ܶܐ. ܕܬܶܥܒܕ݂ܽܘܢ.</VERS>
      <VERS vnumber="19">ܘܰܫܩܠܰܢ ܡܶܢ ܚܽܘܪܺܝܒ ܘܗܰܠܶܟ݂ܢ ܒܟܽܠܶܗ ܗܰܘ ܡܰܕܒܪܳܐ ܪܰܒܳܐ ܘܰܕ݂ܚܺܝܠܳܐ. ܕܰܚܙܰܝܬܽܘܢ ܒܰܐܪܥܳܐ ܕܛܽܘܪܳܐ ܕܳܐܡܽܘܖ̈ܳܝܶܐ ܐܰܝܟ݂ ܕܦܰܩܕܰܢ ܡܳܪܝܳܐ ܐܰܠܳܗܰܢ. ܘܶܐܬܰܝܢ ܥܕ݂ܰܡܳܐ ܠܰܪܩܶܡ ܕܓܰܐܝܳܐ.</VERS>
      <VERS vnumber="20">ܘܶܐܡܪܶܬ݂ ܠܟܽܘܢ. ܐܶܬܰܝܬܽܘܢ ܥܕ݂ܰܡܳܐ ܠܛܽܘܪܳܐ ܕܳܐܡܽܘܖ̈ܳܝܶܐ. ܕܡܳܪܝܳܐ ܐܰܠܳܗܰܢ ܝܰܗܒ ܠܰܢ.</VERS>
      <VERS vnumber="21">ܚܙܰܘ ܕܝܰܗܒ ܡܳܪܝܳܐ ܐܰܠܳܗܟܽܘܢ ܩܕܳܡܰܝܟܽܘܢ ܐܰܪܥܳܐ. ܣܰܩܘ ܘܺܝܪܰܬ݂ܘ ܐܰܪܥܳܐ. ܐܰܝܟܰܢܳܐ ܕܶܐܡܰܪ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ. ܠܳܐ ܬܶܕ݂ܚܠܽܘܢ. ܘܠܳܐ ܬܶܬ݂ܪܰܗܒܽܘܢ.</VERS>
      <VERS vnumber="22">ܘܰܩܪܶܒܬܽܘܢ ܠܘܳܬ݂ܝ ܟܽܠܟܽܘܢ. ܘܶܐܡܰܪܬܽܘܢ. ܢܫܰܕܰܪ ܓܰܒܖ̈ܶܐ ܩܕܳܡܰܝܢ ܘܢܶܓܫܽܘܢ ܠܰܢ ܐܰܪܥܳܐ. ܘܢܶܬܠܽܘܢ ܠܰܢ ܦܶܬ݂ܓ݂ܳܡܳܐ. ܘܰܢܚܰܘܢܳܢ ܐܽܘܪܚܳܐ ܕܢܺܐܙܰܠ ܒܳܗ̇. ܘܩܽܘܖ̈ܝܳܐ ܕܢܶܥܽܘܠ ܠܗܶܝܢ.</VERS>
      <VERS vnumber="23">ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܝ̈. ܘܕܶܒܪܶܬ݂ ܡܶܢܟܽܘܢ ܬܪܶܥܣܰܪ ܓܰܒܖ̈ܺܝܢ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.</VERS>
      <VERS vnumber="24">ܘܶܐܬ݂ܦܢܺܝܘ ܘܰܣܠܶܩܘ ܠܛܽܘܪܳܐ. ܘܰܣܠܶܩܘ ܥܕ݂ܰܡܳܐ ܠܢܰܚܠܳܐ ܕܰܣܓܽܘܠܳܐ. ܘܓܰܫܽܘܗ̇ ܠܰܐܪܥܳܐ.</VERS>
      <VERS vnumber="25">ܘܰܢܣܰܒܘ ܒܺܐܝܕܰܝ̈ܗܽܘܢ ܡܶܢ ܦܺܐܖ̈ܶܐ ܕܰܐܪܥܳܐ. ܘܰܐܝܬܺܝܘ ܠܰܢ. ܘܰܐܬ݂ܺܝܒܽܘܢ ܦܶܬ݂ܓ݂ܳܡܳܐ. ܘܶܐܡܰܪܘ ܠܰܢ. ܛܳܒܳܐ ܗ̱ܝ ܐܰܪܥܳܐ ܕܝܳܗܶܒ ܠܰܢ ܡܳܪܝܳܐ ܐܰܠܳܗܰܢ.</VERS>
      <VERS vnumber="26">ܘܠܳܐ ܨܒܰܝܬܽܘܢ ܠܡܶܣܰܩ. ܐܶܠܳܐ ܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ ܐܰܠܳܗܰܢ.</VERS>
      <VERS vnumber="27">ܘܰܪܛܶܢܬܽܘܢ ܡܶܢ ܡܰܫܟܢܰܝ̈ܟܽܘܢ. ܘܶܐܡܰܪܬܽܘܢ. ܡܶܛܽܠ ܕܣܳܢܶܐ ܗܽܘ ܠܰܢ ܡܳܪܝܳܐ ܐܰܦܩܰܢ ܡܶܢ ܐܰܪܥܳܐ ܕܡܶܨܪܶܝܢ. ܕܢܰܫܠܡܰܢ ܒܺܐܝܕ݂ܳܐ ܕܳܐܡܽܘܖ̈ܳܝܶܐ ܕܢܰܘܒܕܰܢ.</VERS>
      <VERS vnumber="28">ܠܰܐܝܟܳܐ ܣܳܠܩܺܝܢܰܢ. ܐܰܚܰܝ̈ܢ ܬܒܰܪܘ ܠܶܒܰܢ. ܘܶܐܡܰܪܘ ܠܰܢ. ܕܥܰܡܳܐ ܪܰܒ ܘܪܳܡ ܘܥܰܫܺܝܢ ܡܶܢܰܢ. ܘܩܽܘܖ̈ܝܳܐ ܪܰܘܖ̈ܒܳܢ ܘܰܟ݂ܖ̈ܺܝܟ݂ܳܢ ܥܕ݂ܰܡܳܐ ܠܰܫܡܰܝܳܐ. ܐܳܦ ܒܢܰܝ̈ ܓܰܢ̱ܒܳܖ̈ܶܐ. ܚܙܰܝܢ ܬܰܡܳܢ.</VERS>
      <VERS vnumber="29">ܘܶܐܡܪܶܬ݂ ܠܟܽܘܢ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ ܡܶܢܗܽܘܢ.</VERS>
      <VERS vnumber="30">ܡܳܪܝܳܐ ܐܰܠܳܗܟܽܘܢ ܐܳܙܶܠ ܩܕܳܡܰܝܟܽܘܢ. ܘܗܽܘ ܡܶܬ݂ܟܰܬܰܫ ܚܠܳܦܰܝܟܽܘܢ. ܐܰܝܟ݂ ܟܽܠ ܕܰܥܒܰܕ݂ ܥܰܡܟܽܘܢ ܒܡܶܨܪܶܝܢ ܠܥܺܢܰܝ̈ܟܽܘܢ</VERS>
      <VERS vnumber="31">ܘܰܒܡܰܕܒܪܳܐ ܕܰܚܙܰܝܬܽܘܢ. ܕܬܰܪܣܺܝܟܽܘܢ ܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܰܡܬܰܪܣܶܐ ܓܰܒܪܳܐ ܠܰܒܪܶܗ. ܒܟܽܠܳܗ̇ ܐܰܪܥܳܐ ܕܶܐܙܰܠܬܽܘܢ. ܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ.</VERS>
      <VERS vnumber="32">ܘܰܒܦܶܬ݂ܓ݂ܳܡܳܐ ܗܳܢܳܐ ܠܳܐ ܡܗܰܝܡܢܺܝܢ ܐ̱ܢܬܽܘܢ ܒܡܳܪܝܳܐ ܐܰܠܳܗܟܽܘܢ</VERS>
      <VERS vnumber="33">ܕܳܐܙܶܠ ܩܕܳܡܰܝܟܽܘܢ ܒܽܐܘܪܚܳܐ ܠܡܰܬ݂ܩܳܢܽܘ ܠܟܽܘܢ ܐܰܬ݂ܪܳܐ ܕܬܶܫܪܽܘܢ ܒܶܗ. ܒܢܽܘܪܳܐ ܒܠܺܠܝܳܐ ܚܰܘܺܝܟܽܘܢ ܐܽܘܪܚܳܐ ܕܬܺܐܙܽܠܘܢ ܒܳܗ̇. ܘܒܳܥܢܳܢܳܐ ܒܺܐܝܡܳܡܳܐ.</VERS>
      <VERS vnumber="34">ܘܰܫܡܰܥ ܡܳܪܝܳܐ ܩܳܠܳܐ ܕܡܶܠܰܝ̈ܟܽܘܢ. ܘܰܪܓܶܙ ܘܺܝܡܳܐ ܘܶܐܡܰܪ.</VERS>
      <VERS vnumber="35">ܕܠܳܐ ܢܶܚܙܽܘܢ ܚܰܕ݂ ܡܶܢ ܓܰܒܖ̈ܶܐ ܗܳܠܶܝܢ ܕܳܪܳܐ ܗܳܢܳܐ ܒܺܝܫܳܐ. ܐܰܪܥܳܐ ܛܳܒܬ݂ܳܐ ܕܺܝܡܺܝܬ݂ ܠܡܶܬܰܠ ܠܰܐܒܳܗܰܝ̈ܟܽܘܢ.</VERS>
      <VERS vnumber="36">ܐܶܠܳܐ ܐܶܢ ܟܳܠܳܒ ܒܰܪ ܝܽܘܦܢܳܐ. ܗܽܘ ܢܶܚܙܶܝܗ̇ ܘܠܶܗ ܐܶܬܶܠ ܐܰܪܥܳܐ ܕܗܰܠܶܟ݂ ܒܳܗ̇. ܘܠܰܒܢܰܘ̈ܗܝ. ܘܶܐܡܰܪ ܠܺܝ. ܕܳܐܦ ܐܰܢ̱ܬ ܠܳܐ ܬܶܥܽܘܠ ܠܬܰܡܳܢ.</VERS>
      <VERS vnumber="38">ܐܶܠܳܐ ܐܶܢ ܝܶܫܽܘܥ ܒܰܪܢܽܘܢ ܕܩܳܐܶܡ ܩܕܳܡܰܝܟ. ܗܽܘ ܢܶܥܽܘܠ ܠܬܰܡܳܢ. ܠܶܗ ܚܰܝܶܠ. ܡܶܛܽܠ ܕܗܽܘ ܢܰܘܪܬ݂ܺܝܗ̇ ܠܺܝܣܪܳܐܶܝܠ.</VERS>
      <VERS vnumber="39">ܘܺܝܩܰܪܬܟܽܘܢ ܕܶܐܡܰܪܬܽܘܢ ܠܒܶܙܬܳܐ ܬܶܗܘܶܐ. ܘܰܒܢܰܝ̈ܟܽܘܢ ܕܠܳܐ ܝܺܕܰܥܘ ܝܰܘܡܳܢܳܐ ܛܳܒܬܳܐ ܘܒܺܝܫܬܳܐ. ܗܶܢܽܘܢ ܢܺܐܪܬܽܘܢܳܗ̇.</VERS>
      <VERS vnumber="40">ܘܰܐܢ̱ܬܽܘܢ ܐܶܬ݂ܦܢܰܘ ܠܟܽܘܢ. ܘܰܫܩܽܘܠܘ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ.</VERS>
      <VERS vnumber="41">ܘܰܥܢܰܝܬܽܘܢ ܘܶܐܡܰܪܬܽܘܢ ܠܺܝ. ܚܛܰܝܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܚܢܰܢ ܢܶܣܰܩ ܘܢܶܬ݂ܟܰܬܰܫ ܐܰܝܟ݂ ܕܦܰܩܕܰܢ ܡܳܪܝܳܐ ܐܰܠܳܗܰܢ. ܘܶܐܙܕܰܝܰܢܬܽܘܢ ܓܒܰܪ ܒܡܳܐܢܰܝ̈ ܩܪܳܒܶܗ. ܘܶܐܬ݂ܓܰܪܰܓܬܽܘܢ ܠܡܶܣܰܒ ܠܛܽܘܪܳܐ</VERS>
      <VERS vnumber="42">ܘܶܐܡܰܪ ܠܺܝ ܡܳܪܝܳܐ. ܐܶܡܰܪ ܠܗܽܘܢ. ܠܳܐ ܬܶܣܩܽܘܢ ܘܠܳܐ ܬܶܬ݂ܟܰܬܫܽܘܢ. ܡܶܛܽܠ ܕܠܳܐ ܗܘܺܝܬ ܒܰܝܢܳܬ݂ܟܽܘܢ. ܕܠܳܐ ܬܶܬܰܒܪܽܘܢ ܩܕ݂ܳܡ ܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="43">ܘܶܐܡܪܶܬ݂ ܠܟܽܘܢ ܘܠܳܐ ܫܡܰܥܬܽܘܢ. ܘܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܰܐܡܪܰܚܬܽܘܢ ܘܰܣܠܶܩܬܽܘܢ ܠܛܽܘܪܳܐ.</VERS>
      <VERS vnumber="44">ܘܰܢܦܰܩܘ ܐܳܡܽܘܖ̈ܳܝܶܐ ܕܥܳܡܪܺܝܢ ܒܛܽܘܪܳܐ ܗܰܘ ܠܽܐܘܪܥܟܽܘܢ. ܘܪܰܕ݂ܦܽܘܟܽܘܢ ܐܰܝܟ݂ ܕܶܒܽܘܖ̈ܶܐ ܡܬܰܢܢ̈ܶܐ. ܘܛܰܪܕܽܘܟܽܘܢ ܡܶܢ ܣܰܥܺܝܪ ܘܰܥܕ݂ܰܡܳܐ ܠܚܶܪܡܳܐ.</VERS>
      <VERS vnumber="45">ܘܺܝܬ݂ܶܒܬܽܘܢ ܘܰܒܟܰܝܬܽܘܢ ܩܕ݂ܳܡ ܡܳܪܝܳܐ. ܘܠܳܐ ܫܡܰܥ ܡܳܪܝܳܐ ܒܩܳܠܟܽܘܢ ܘܠܳܐ ܨܳܬ݂ܟܽܘܢ.</VERS>
      <VERS vnumber="46">ܘܺܝܬ݂ܶܒܬܽܘܢ ܒܰܪܩܶܡ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܐܰܝܟ݂ ܝܰܘ̈ܡܳܬ݂ܳܐ ܕܺܝܬ݂ܶܒܬܽܘܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܬ݂ܦܢܺܝܢ ܘܰܫܩܰܠܢ ܠܡܰܕܒܪܳܐ ܠܽܐܘܪܚܳܐ ܕܝܰܡܳܐ ܕܣܽܘܦ. ܐܰܝܟܰܢܳܐ ܕܶܐܡܰܪ ܠܺܝ ܡܳܪܝܳܐ. ܘܶܐܬ݂ܟܪܟ݂ܢܳܝܗܝ ܠܛܽܘܪܳܐ ܕܣܳܥܺܝܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="2">ܐܶܡܰܪ ܠܺܝ ܡܳܪܝܳܐ.</VERS>
      <VERS vnumber="3">ܣܰܓܺܝ ܠܟܽܘܢ ܗܳܐ ܡܶܢ ܕܡܶܬ݂ܟܰܪܟ݂ܺܝܢ ܐ̱ܢܬܽܘܢ ܛܽܘܪܳܐ ܗܳܢܳܐ ܐܶܬ݂ܦܢܰܘ ܠܟܽܘܢ ܠܓܰܪܒܝܳܐ.</VERS>
      <VERS vnumber="4">ܘܰܠܥܰܡܳܐ ܦܰܩܶܕ݂. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܥܳܒܪܺܝܢ ܐ̱ܢܬܽܘܢ ܒܰܬ݂ܚܽܘܡܳܐ ܕܰܐܚܰܝ̈ܟܽܘܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܢܶܕ݂ܚܠܽܘܢ ܡܶܢܟܽܘܢ. ܐܶܙܕܰܗܪܘ ܛܳܒ.</VERS>
      <VERS vnumber="5">ܘܠܳܐ ܬܶܬ݂ܓܰܪܽܘܢ ܒܗܽܘܢ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܟܽܘܢ ܝܽܘܪܬ݂ܳܢܳܐ ܡܶܢ ܐܰܪܥܗܽܘܢ ܒܶܝܬ݂ ܡܰܕ݂ܪܰܟ݂ ܦܰܣܬ݂ܳܐ ܕܪܶܓܠܳܐ. ܡܶܛܽܠ ܕܝܽܘܪܬ݂ܳܢܳܐ ܠܥܺܣܽܘ ܝܶܗܒܶܬ݂ ܛܽܘܪܳܐ ܕܣܳܥܺܝܪ.</VERS>
      <VERS vnumber="6">ܥܒܽܘܪܳܐ ܙܒܶܢܘ ܡܶܢܗܽܘܢ ܒܟܶܣܦܳܐ. ܘܰܐܟ݂ܽܘܠܘ. ܘܳܐܦ ܡܰܝ̈ܳܐ ܙܒܶܢܘ ܡܶܢܗܽܘܢ ܒܟܶܣܦܳܐ ܘܶܐܫܬܰܘ.</VERS>
      <VERS vnumber="7">ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܒܰܪܶܟ݂ܟܽܘܢ. ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟܽܘܢ. ܘܺܝܕܰܥ ܠܰܡܕܰܒܳܪܽܘܬ݂ܟܽܘܢ ܒܡܰܕܒܪܳܐ ܗܳܢܳܐ ܗܳܐ ܐܰܪܒܥܺܝܢ ܫܢܺܝ̈ܢ. ܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܠܳܐ ܚܣܰܪ ܠܟܽܘܢ ܡܶܕܶܡ.</VERS>
      <VERS vnumber="8">ܘܰܥ̣ܒܰܪܢ ܡܶܢ ܠܘܳܬ݂ ܐܰܚܰܝ̈ܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܡܶܢ ܐܽܘܪܚܳܐ ܕܥܳܪܳܒܳܐ. ܘܡܶܢ ܐܰܝܠܰܬ݂. ܘܡܶܢ ܥܺܨܺܝܢܽܘ ܓܒܰܪ. ܘܶܐܬ݂ܦܢܺܝܢ ܘܰܥܒܰܪܢ ܠܰܢ ܒܡܰܕܒܪܳܐ ܠܽܐܘܪܚܳܐ ܕܡܽܘܐܳܒ.</VERS>
      <VERS vnumber="9">ܘܶܐܡܰܪ ܠܺܝ ܡܳܪܝܳܐ. ܠܳܐ ܬܶܐܠܽܘܨ ܠܡܽܘܐܳܒܳܝ̈ܶܐ. ܘܠܳܐ ܬܶܬ݂ܓܰܪܶܐ ܥܰܡܗܽܘܢ ܠܰܩܪܳܒܳܐ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܳܟ݂ ܡܶܢ ܐܰܪܥܗܽܘܢ ܝܽܘܪܬ݂ܳܢܳܐ. ܡܶܛܽܠ ܕܠܰܒܢܰܝ̈ ܠܽܘܛ ܝܰܗܒܬ݂ܳܗ̇ ܝܽܘܪܬ݂ܳܢܳܐ.</VERS>
      <VERS vnumber="10">ܐܰܡ̈ܢܶܐ ܡܶܢ ܠܽܘܩܕܰܡ ܝܺܬ݂ܶܒܘ ܒܳܗ̇. ܥܰܡܳܐ ܕܪܰܒ ܘܣܰܓܺܝ. ܘܪܳܡ ܐܰܝܟ݂ ܓܰܢ̱ܒܳܖ̈ܶܐ.</VERS>
      <VERS vnumber="11">ܓܰܢ̱ܒܳܖ̈ܶܐ ܐܶܢܽܘܢ. ܘܡܶܬ݂ܚܰܫܒܺܝܢ ܐܳܦ ܗܶܢܽܘܢ ܐܰܝܟ݂ ܓܰܢ̱ܒܳܖ̈ܶܐ. ܘܡܽܘܐܳܒܳܝ̈ܶܐ ܩܳܪܶܝܢ ܠܗܽܘܢ ܐܰܡ̈ܢܶܐ.</VERS>
      <VERS vnumber="12">ܘܰܒܣܳܥܺܝܪ ܝܺܬ݂ܶܒܘ ܚܳܘܖ̈ܳܝܶܐ ܡܶܢ ܠܽܘܩܕܰܡ. ܘܰܒܢܰܝ̈ ܥܺܣܽܘ ܝܺܪܶܬ݂ܘ ܐܶܢܽܘܢ. ܘܶܐܘܒܰܕ݂ܘ ܐܶܢܽܘܢ ܡܶܢ ܩܕ݂ܳܡܝܗܽܘܢ. ܘܺܝܬ݂ܶܒܘ ܒܰܐܪܥܗܽܘܢ. ܐܰܝܟ݂ ܕܰܥܒܰܕ݂ ܝܺܣܪܳܐܶܝܠ ܠܰܐܪܥܳܐ ܕܝܳܪܬܽܘܬ݂ܶܗ ܕܝܰܗܒ ܠܗܽܘܢ ܡܳܪܝܳܐ.</VERS>
      <VERS vnumber="13">ܡܶܟܺܝܠ ܩܽܘܡܘ ܥܒܰܪܘ ܢܰܚܠܳܐ ܕܙܳܪܳܕ݂. ܘܰܥܒܰܪܢ ܢܰܚܠܳܐ ܕܙܳܪܳܕ.</VERS>
      <VERS vnumber="14">ܘܝܰܘ̈ܡܳܬ݂ܳܐ ܕܗܰܠܶܟ݂ܢ ܡܶܢ ܪܩܶܡ ܕܓܰܐܝܳܐ ܥܕ݂ܰܡܳܐ ܕܰܥܒܰܪܢ ܢܰܚܠܳܐ ܕܙܳܪܳܕ. ܬܠܳܬܺܝܢ ܘܰܬ݂ܡܳܢܶܐ ܫܢܺܝ̈ܢ. ܥܕ݂ܰܡܳܐ ܕܣܳܦܘ ܟܽܠܶܗ ܕܳܪܳܐ ܕܓܰܒܖ̈ܶܐ ܩܖ̈ܰܒܬܳܢܶܐ ܡܶܢ ܓܰܘ ܡܰܫܪܺܝܬܳܐ. ܐܰܝܟ݂ ܕܺܝܡܳܐ ܠܗܽܘܢ ܡܳܪܝܳܐ.</VERS>
      <VERS vnumber="15">ܐܳܦ ܐܺܝܕ݂ܶܗ ܕܡܳܪܝܳܐ ܗܘܳܬ݂ ܒܗܽܘܢ ܕܬ݂ܰܘܒܶܕ݂ ܐܶܢܽܘܢ ܡܶܢ ܓܰܘ ܡܰܫܪܺܝܬܳܐ ܥܕ݂ܰܡܳܐ ܕܰܓܡܰܪܘ.</VERS>
      <VERS vnumber="16">ܘܟܰܕ݂ ܓܡܰܪܘ ܟܽܠܗܽܘܢ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ ܠܰܡܡܳܬ݂ ܡܶܢ ܓܰܘ ܥܰܡܳܐ.</VERS>
      <VERS vnumber="17">ܡܰܠܶܠ ܥܰܡܝ ܡܳܪܝܳܐ ܘܶܐܡܰܪ ܠܺܝ.</VERS>
      <VERS vnumber="18">ܐܰܢ̱ܬ ܥܳܒܰܪ ܐܰܢ̱ܬ ܝܰܘܡܳܢܳܐ ܠܰܬ݂ܚܽܘܡܳܐ ܕܡܽܘܐܳܒ. ܘܰܠܥܳܕ݂.</VERS>
      <VERS vnumber="19">ܘܬܶܬ݂ܩܰܪܰܒ ܠܽܘܩܒܰܠ ܒܢܰܝ̈ ܥܰܡܽܘܢ. ܠܳܐ ܬܶܐܠܽܘܨ ܐܶܢܽܘܢ. ܘܠܳܐ ܬܶܬ݂ܓܰܪܶܐ ܒܗܽܘܢ. ܡܶܛܽܠ ܕܠܳܐ ܝܳܗܶܒ ܐ̱ܢܳܐ ܠܳܟ݂ ܝܽܘܪܬ݂ܳܢܳܐ ܡܶܢ ܐܰܪܥܳܐ ܕܰܒܢܰܝ̈ ܥܰܡܽܘܢ. ܡܶܛܽܠ ܕܠܰܒܢܰܝ̈ ܠܽܘܛ ܝܰܗܒܬ݂ܳܗ̇ ܝܽܘܪܬ݂ܳܢܳܐ.</VERS>
      <VERS vnumber="20">ܐܰܪܥܳܐ ܕܓܰܢ̱ܒܳܖ̈ܶܐ ܡܶܬ݂ܚܰܫܒܳܐ ܐܳܦ ܗܺܝ. ܓܰܢ̱ܒܳܖ̈ܶܐ ܝܺܬ݂ܶܒܘ ܒܳܗ̇ ܡܶܢ ܠܽܘܩܕܰܡ. ܘܥܰܡܽܘܢܳܝ̈ܶܐ ܩܳܪܶܝܢ ܠܗܽܘܢ ܙܰܡܙܡܺܝܢ</VERS>
      <VERS vnumber="21">ܥܰܡܳܐ ܕܪܰܒ ܣܰܓܺܝ. ܘܪܳܡ ܐܰܝܟ݂ ܓܰܢ̱ܒܳܖ̈ܶܐ. ܘܰܐܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕ݂ܳܡܰܝܗܽܘܢ. ܘܺܝܪܶܬ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ.</VERS>
      <VERS vnumber="22">ܐܰܝܟ݂ ܕܰܥܒܰܕ݂ܘ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܕܰܐܘܒܶܕ݂ܘ ܠܚܳܘܖ̈ܳܝܶܐ ܡܶܢ ܩܕ݂ܳܡܝܗܽܘܢ. ܘܺܝܪܶܬ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="23">ܘܥܰܘܳܝ̈ܶܐ ܕܝܳܬ݂ܒܺܝܢ ܒܚܰܨܪܺܝܡ. ܘܰܥܕ݂ܰܡܳܐ ܠܥܰܐܙܳܐ. ܘܩܰܦܽܘܕ݂ܩܳܝ̈ܶܐ ܕܰܢܦܰܩܘ ܡܶܢ ܩܰܦܰܕܽܘܩܺܝ ܐܰܘܒܶܕ݂ܘ ܐܶܢܽܘܢ. ܘܺܝܬ݂ܶܒܘ ܒܰܐܪܥܗܽܘܢ.</VERS>
      <VERS vnumber="24">ܩܽܘܡܘ ܫܩܽܘܠܘ. ܘܰܥܒܰܪܘ ܢܰܚܠܳܐ ܕܰܐܪܢܽܘܢ. ܚܙܺܝ ܕܰܐܫܠܡܶܬ݂ ܒܺܐܝܕܰܝ̈ܟ ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ ܐܳܡܽܘܪܳܝܳܐ. ܘܠܰܐܪܥܶܗ. ܫܰܪܳܐ ܠܡܰܘܒܳܕ݂ܽܘܬ݂ܶܗ. ܘܶܐܬ݂ܓܰܪܳܐ ܥܰܡܶܗ ܠܰܩܪܳܒܳܐ.</VERS>
      <VERS vnumber="25">ܝܰܘܡܳܢܳܐ ܐܶܫܰܪܶܐ ܠܡܶܬܰܠ ܕܶܚܠܬܳܟ݂. ܘܙܰܘܥܬܳܟ݂ ܥܰܠ ܐܰܦܰܝ̈ ܥܰܡ̈ܡܶܐ ܕܰܬ݂ܚܶܝܬ݂ ܫܡܰܝܳܐ. ܕܢܶܫܡܥܽܘܢ ܫܶܡܥܳܟ݂. ܘܰܢܙܽܘܥܽܘܢ. ܘܢܶܕܚܠܽܘܢ ܡܶܢ ܩܕܳܡܰܝܟ.</VERS>
      <VERS vnumber="26">ܘܫܰܕܪܶܬ݂ ܐܺܝܙܓܰܕ̈ܶܐ ܡܶܢ ܡܰܕܒܪܳܐ ܕܩܶܪܡܽܘܬ݂. ܠܘܳܬ݂ ܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܒܡ̈ܶܠܶܐ ܕܰܫܠܳܡܳܐ ܠܡܺܐܡܰܪ ܠܶܗ.</VERS>
      <VERS vnumber="27">ܢܶܥܒܰܪ ܒܰܐܪܥܳܟ݂. ܒܽܐܘܪܚܳܐ ܐܽܘܪܚܳܐ ܢܺܐܙܰܠ. ܘܠܳܐ ܢܶܣܛܶܐ ܠܝܰܡܺܝܢܳܐ ܘܰܠܣܶܡܳܠܳܐ.</VERS>
      <VERS vnumber="28">ܥܒܽܘܪܳܐ ܒܟܶܣܦܳܐ ܙܰܒܶܢܘ ܠܰܢ ܘܢܶܐܟܽܘܠ. ܘܡܰܝ̈ܳܐ ܒܟܶܣܦܳܐ ܙܰܒܶܢܘ ܠܰܢ ܘܢܶܫܬܶܐ. ܒܰܠܚܽܘܕ݂ ܒܖ̈ܶܓ̣ܠܰܝܢ ܢܶܥܒܰܪ.</VERS>
      <VERS vnumber="29">ܐܰܝܟ݂ ܕܰܥܒܰܕ݂ܘ ܠܰܢ ܒܢܰܝ̈ ܥܺܣܽܘ ܕܝܳܬ݂ܒܺܝܢ ܒܣܳܥܺܝܪ. ܘܡܽܘܐܳܒܳܝ̈ܶܐ ܕܝܳܬ݂ܒܺܝܢ ܒܥܳܕ݂. ܥܕ݂ܰܡܳܐ ܕܢܶܥܒܰܪ ܝܽܘܪܕܢܳܢ ܠܰܐܪܥܳܐ ܕܝܳܗܶܒ ܠܰܢ ܡܳܪܝܳܐ ܐܰܠܳܗܰܢ.</VERS>
      <VERS vnumber="30">ܘܠܳܐ ܨܒܳܐ ܣܺܝܚܽܘܢ ܡܰܠܟܳܐ ܕܚܶܫܒܽܘܢ ܕܢܰܥܒܪܰܢ ܒܰܬ݂ܚܽܘܡܶܗ. ܡܶܛܽܠ ܕܩܰܫܺܝ ܡܳܪܝܳܐ ܐܰܠܳܗܟܽܘܢ ܪܽܘܚܶܗ. ܘܰܐܥܫܶܢ ܠܶܒܶܗ. ܕܢܰܫܠܡܺܝܘܗܝ ܒܺܐܝ̈ܕܰܝܟܽܘܢ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="31">ܘܶܐܡܰܪ ܠܺܝ ܡܳܪܝܳܐ. ܚܙܺܝ ܕܫܰܪܺܝܬ݂ ܠܡܰܫܠܳܡܽܘ ܒܺܐܝܕܰܝ̈ܟ ܠܣܺܝܚܽܘܢ ܘܠܰܐܪܥܶܗ. ܫܰܪܳܐ ܠܡܰܘܒܳܕ݂ܽܘܬܶܗ ܘܰܠܡܺܐܪܰܬ݂ ܐܰܪܥܶܗ.</VERS>
      <VERS vnumber="32">ܘܰܢܦܰܩ ܣܺܝܚܽܘܢ ܠܽܐܘܪܥܰܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܠܝܳܗܳܨ.</VERS>
      <VERS vnumber="33">ܘܰܐܫܠܡܶܗ ܡܳܪܝܳܐ ܐܰܠܳܗܰܢ ܩܕܳܡܰܝܢ. ܘܰܚܪܰܒܢܳܝܗܝ ܠܶܗ ܘܠܰܒܢܰܘ̈ܗܝ. ܘܰܠܟܽܠܶܗ ܥܰܡܶܗ.</VERS>
      <VERS vnumber="34">ܘܰܟ݂ܒܰܫܢ ܟܽܠܗܶܝܢ ܩܽܘܖ̈ܝܶܗ ܒܙܰܒܢܳܐ ܗܰܘ. ܘܰܐܘܒܶܕܢ ܟܽܠܗܶܝܢ ܩܽܘܖ̈ܝܳܐ ܠܰܓ݂ܡܳܪ. ܘܢܶܫ̈ܶܐ ܘܺܝܩܰܪܬܳܐ. ܘܠܳܐ ܫܒܰܩܢ ܡܶܢܗܽܘܢ ܣܪܺܝܕ݂ܳܐ.</VERS>
      <VERS vnumber="35">ܒܰܠܚܽܘܕ݂ ܒܥܺܝܪܳܐ ܒܰܙܢ ܠܰܢ. ܘܒܶܙܬܳܐ ܕܩܽܘܖ̈ܝܳܐ ܕܰܟ݂ܒܰܫܢ.</VERS>
      <VERS vnumber="36">ܡܶܢ ܥܰܕܽܘܥܺܝܪ ܕܥܰܠ ܣܶܦܬܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ݂ܳܐ ܕܰܒܢܰܚܠܳܐ ܘܰܥܕ݂ܰܡܳܐ ܠܓܶܠܥܳܕ݂. ܠܳܐ ܗܘܳܬ݂ ܩܪܺܝܬ݂ܳܐ ܕܥܶܫܢܰܬ݂ ܡܶܢܰܢ. ܟܽܠܗܶܝܢ ܐܰܫܠܶܡ ܐܶܢܶܝܢ ܡܳܪܝܳܐ ܐܰܠܳܗܰܢ ܩܕܳܡܰܝܢ.</VERS>
      <VERS vnumber="37">ܒܰܠܚܽܘܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ ܠܳܐ ܐܶܬ݂ܩܰܪܰܒܢܰܢ. ܟܽܠ ܝܰܕ݂ ܢܰܚܠܳܐ ܕܝܳܒܳܩ. ܘܩܽܘܖ̈ܝܳܐ ܕܛܽܘܪܳܐ. ܘܟܽܠ ܕܦܰܩܕܰܢ ܡܳܪܝܳܐ ܐܰܠܳܗܰܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܐܶܬ݂ܦܢܺܝܢ ܘܰܣܠܶܩܢ ܠܽܐܘܪܚܳܐ ܕܡܰܬ݂ܢܺܝܢ. ܘܰܢܦܰܩ ܥܽܘܓ݂ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܰܢ. ܗܽܘ ܘܟܽܠܶܗ ܥܰܡܶܗ ܠܰܩܪܳܒܳܐ ܒܰܐܪܕܥܺܝ. </VERS>
      <VERS vnumber="2">ܘܶܐܡܰܪ ܠܺܝ ܡܳܪܝܳܐ. ܠܳܐ ܬܶܕ݂ܚܰܠ ܡܶܢܶܗ. ܡܶܛܽܠ ܕܒܺܐܝܕܰܝ̈ܟ ܐܰܫܠܶܡܬܶܗ. ܘܰܠܟܽܠܶܗ ܥܰܡܶܗ. ܘܠܰܐܪܥܶܗ. ܘܰܥܒܶܕ݂ ܠܶܗ ܐܰܝܟ݂ ܕܰܥܒܰܕܬ ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. </VERS>
      <VERS vnumber="3">ܘܰܐܫܠܶܡ ܡܳܪܝܳܐ ܐܰܠܳܗܰܢ ܒܺܐܝܕܰܢ ܐܳܦ ܠܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܘܰܠܟܽܠܶܗ ܥܰܡܶܗ. ܘܰܚܪܰܒܢܳܝܗܝ ܘܠܳܐ ܫܒܰܩܢ ܠܶܗ ܣܪܺܝܕ݂ܳܐ.</VERS>
      <VERS vnumber="4">ܘܰܟ݂ܒܰܫܢ ܟܽܠܗܶܝܢ ܩܽܘܖ̈ܶܝܗ ܒܙܰܒܢܳܐ ܗܰܘ. ܘܠܳܐ ܫܒܰܩܢ ܩܪܺܝܬ݂ܳܐ ܕܠܳܐ ܢܣܰܒܢܳܗ̇ ܡܶܢܗܽܘܢ. ܫܬܺܝܢ ܩܽܘܖ̈ܝܳܐ. ܟܽܠܶܗ ܚܒܶܠ ܐܰܪܓܽܘܒ. ܒܶܝܬ݂ ܡܰܠܟܽܘܬܶܗ ܕܥܽܘܓ݂ ܕܰܒܡܰܬ݂ܢܺܝܢ.</VERS>
      <VERS vnumber="5">ܟܽܠܗܶܝܢ ܗܳܠܶܝܢ ܩܽܘܖ̈ܝܳܐ ܕܥܰܫܺܝܢܺܝܢ ܫܽܘܖ̈ܰܝܗܶܝܢ. ܘܖ̈ܳܡܺܝܢ ܬܰܖ̈ܥܰܝܗܶܝܢ ܘܡܽܘܟܽܠܝ̈ܗܶܝܢ. ܣܛܰܪ ܡܶܢ ܩܽܘܖ̈ܝܳܐ ܕܫܶܛܚ̈ܶܐ ܕܛܳܒ ܣܰܓܺܝ̈ܐܳܢ.</VERS>
      <VERS vnumber="6">ܘܰܚܪܰܒܢ ܐܶܢܶܝܢ. ܐܰܝܟ݂ ܕܰܥܒܰܕ݂ܢ ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܕܰܚܪܰܒܢ ܟܽܠܗܶܝܢ ܩܽܘܖ̈ܝܶܗ ܠܰܓܡܳܪ. ܘܢܶܫ̈ܶܐ ܘܺܝܩܰܪܬܳܐ.</VERS>
      <VERS vnumber="7">ܘܟܽܠܳܗ̇ ܒܥܺܝܪܳܐ. ܘܒܶܙܬ݂ܳܐ ܕܩܽܘܖ̈ܝܳܐ ܒܰܙܢ ܠܰܢ.</VERS>
      <VERS vnumber="8">ܘܰܢܣܰܒܢܳܗ̇ ܒܙܰܒܢܳܐ ܗܰܘ ܠܰܐܪܥܳܐ. ܡܶܢ ܐܺܝܕ݂ܳܐ ܕܰܬܖ̈ܰܝܗܽܘܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܡܶܢ ܢܰܚܠܳܐ ܕܰܐܪܢܽܘܢ ܘܰܥܕ݂ܰܡܳܐ ܠܛܽܘܪܳܐ ܕܚܶܪܡܽܘܢ.</VERS>
      <VERS vnumber="9">ܨܰܝܕܢܳܝ̈ܶܐ ܩܳܪܶܝܢ ܠܚܶܪܡܽܘܢ ܣܶܪܝܽܘܢ. ܘܳܐܡܽܘܖ̈ܳܝܶܐ ܩܳܪܶܝܢ ܠܶܗ ܣܳܢܺܝܪ.</VERS>
      <VERS vnumber="10">ܟܽܠܗܶܝܢ ܩܽܘܖ̈ܝܳܐ ܕܰܦܩܰܥܬ݂ܳܐ. ܘܟܽܠܳܗ̇ ܓܶܠܥܳܕ݂ ܘܟܽܠܳܗ̇ ܡܰܬ݂ܢܺܝܢ. ܥܕ݂ܰܡܳܐ ܠܣܶܠܟܳܐ ܘܠܰܐܪܕܥܺܝ. ܟܽܠܗܶܝܢ ܩܽܘܖ̈ܝܳܐ ܕܡܰܠܟܽܘܬܶܗ ܕܥܽܘܓ݂ ܕܰܒܡܰܬ݂ܢܺܝܢ.</VERS>
      <VERS vnumber="11">ܡܶܛܽܠ ܕܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܒܰܠܚܽܘܕ݂ܰܘܗܝ ܐܶܫܬܚܰܪ ܡܶܢ ܫܰܪܟܳܐ ܕܓܰܢ̱ܒܳܖ̈ܶܐ ܥܰܪܣܶܗ ܥܰܪܣܳܐ ܗܺܝ ܕܦܰܪܙܠܳܐ. ܘܗܳܐ ܒܪܰܒܰܬ݂ ܗܺܝ ܕܰܒܢܰܝ̈ ܥܰܡܽܘܢ. ܬܫܰܥ ܐܰܡܺܝ̈ܢ ܐܽܘܪܟܳܗ̇. ܘܰܐܪܒܰܥ ܐܰܡܺܝ̈ܢ ܦܬܳܝܳܗ̇. ܒܰܐܡܬ݂ܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="12">ܘܰܐܪܥܳܐ ܗܳܕ݂ܶܐ ܝܺܪܶܬ݂ܢ ܒܙܰܒܢܳܐ ܗܰܘ. ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܦܶܠܓܶܗ ܕܛܽܘܪܳܐ ܕܓܶܠܥܳܕ݂ ܘܩܽܘܖ̈ܝܶܗ. ܝܶܗܒܶܬ݂ ܠܪܽܘܒܺܝܠ. ܘܰܠܓܳܕ݂.</VERS>
      <VERS vnumber="13">ܘܫܰܪܟܳܐ ܕܓܶܠܥܳܕ݂ ܘܟܽܠܳܗ̇ ܡܰܬ݂ܢܺܝܢ. ܒܶܝܬ݂ ܡܰܠܟܽܘܬܶܗ ܕܥܽܘܓ݂. ܝܶܗܒܶܬ݂ ܠܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܟܽܠܶܗ ܚܒܶܠ ܐܳܪܓܽܘܒ. ܘܟܽܠܳܗ̇ ܡܰܬ݂ܢܺܝܢ. ܗܺܝ ܗܺܝ ܡܶܬ݂ܩܰܪܝܳܐ ܐܰܪܰܥ ܓܰܢ̱ܒܳܖ̈ܶܐ.</VERS>
      <VERS vnumber="14">ܘܝܳܐܺܝܪ ܒܰܪ ܡܢܰܫܶܐ. ܢܣܰܒ ܟܽܠܶܗ ܚܒܶܠ ܐܳܪܓܽܘܒ. ܥܕ݂ܰܡܳܐ ܠܰܬ݂ܚܽܘܡܳܐ ܕܰܓܫܽܘܪ. ܘܰܕ݂ܡܰܥܟܰܬ݂. ܘܰܩܪܳܐ ܐܶܢܶܝܢ ܥܰܠ ܫܡܶܗ. ܡܰܬ݂ܢܺܝܢ ܘܟܰܦܖ̈ܽܘܢܶܐ ܕܝܳܐܺܝܪ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="15">ܘܰܠܡܳܟ݂ܺܝܪ ܝܶܗܒܶܬ݂ ܓܶܠܥܳܕ݂</VERS>
      <VERS vnumber="16">ܘܰܠܪܽܘܒܺܝܠ ܘܰܠܓܳܕ݂ ܝܶܗܒܶܬ݂ ܡܶܢ ܓܶܠܥܳܕ݂ ܘܰܥܕ݂ܰܡܳܐ ܠܢܰܚܠܳܐ ܕܰܐܪܢܽܘܢ. ܘܓܰܘܶܗ ܕܢܰܚܠܳܐ ܘܰܬ݂ܚܽܘܡܶܗ. ܘܰܥܕ݂ܰܡܳܐ ܠܝܳܒܳܩ ܢܰܚܠܳܐ ܬܚܽܘܡܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="17">ܘܥܳܪܳܒܳܐ. ܘܝܽܘܪܕܢܳܢ. ܘܰܬ݂ܚܽܘܡܳܐ ܡܶܢ ܟܶܢܪܰܬ݂ ܘܰܥܕ݂ܰܡܳܐ ܠܝܰܡܳܐ ܕܥܳܪܳܒܳܐ ܝܰܡܳܐ ܕܡܶܠܚܳܐ ܕܰܬ݂ܚܶܝܬ݂ ܐܰܫܕܽܘܕ݂ ܘܦܰܣܓܳܐ ܕܰܒܪܳܡܬ݂ܳܐ ܡܶܢ ܡܰܕܢܚܳܐ.</VERS>
      <VERS vnumber="18">ܘܦܰܩܶܕܬܟܽܘܢ ܒܶܗ ܒܙܰܒܢܳܐ ܗܰܘ ܘܶܐܡܪܶܬ݂ ܠܟܽܘܢ. ܡܳܪܝܳܐ ܐܰܠܳܗܟܽܘܢ ܝܳܗܶܒ ܠܟܽܘܢ ܐܰܪܥܳܐ ܗܳܕ݂ܶܐ ܠܡܺܐܪܬ݂ܳܗ̇. ܟܰܕ݂ ܡܙܰܝܢܺܝܢ ܐ̱ܢܬܽܘܢ ܥܒܰܪܘ ܩܕ݂ܳܡ ܐܰܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ ܟܽܠܟܽܘܢ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="19">ܒܰܠܚܽܘܕ݂ ܢܶܫܰܝ̈ܟܽܘܢ. ܘܺܝܩܰܪܬܟܽܘܢ. ܘܰܒܥܺܝܪܟܽܘܢ ܫܒܽܘܩܘ. ܝܳܕܰܥ ܐ̱ܢܳܐ ܓܶܝܪ ܕܩܶܢܝܳܢܳܐ ܣܰܓܺܝܐܳܐ ܐܺܝܬ݂ ܠܟܽܘܢ. ܢܶܬܒܽܘܢ ܒܩܽܘܖ̈ܝܟܽܘܢ ܕܝܶܗܒܶܬ݂ ܠܟܽܘܢ.</VERS>
      <VERS vnumber="20">ܥܕ݂ܰܡܳܐ ܕܰܢܢܺܝܚ ܡܳܪܝܳܐ ܠܰܐܚܰܝ̈ܟܽܘܢ ܐܰܟ݂ܘܳܬ݂ܟܽܘܢ. ܘܢܺܐܪܬܽܘܢ ܐܳܦ ܗܶܢܽܘܢ ܐܰܪܥܳܐ ܕܝܳܗܶܒ ܠܗܽܘܢ ܡܳܪܝܳܐ ܐܰܠܳܗܟܽܘܢ ܒܥܶܒܪܳܐ ܕܝܽܘܪܕܢܳܢ. ܘܗܳܝܕܶܝܢ ܬܶܗܦܟ݂ܽܘܢ ܐ̱ܢܳܫ ܠܝܳܪܬܽܘܬ݂ܶܗ ܕܝܶܗܒܶܬ݂ ܠܟܽܘܢ.</VERS>
      <VERS vnumber="21">ܘܠܝܶܫܽܘܥ ܦܰܩܕܶܬ݂ ܒܙܰܒܢܳܐ ܗܰܘ. ܘܶܐܡܪܶܬ݂. ܥܰܝܢܰܝ̈ܟ ܚܙܰܝ̈ ܟܽܠ ܕܰܥܒܰܕ݂ ܡܳܪܝܳܐ ܐܰܠܳܗܟܽܘܢ ܠܗܳܠܶܝܢ ܬܪܶܝܢ ܡܰܠܟܺܝ̈ܢ. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܗܳܠܶܝܢ ܟܽܠܗܶܝܢ ܡܰܠܟ̈ܘܳܬ݂ܳܐ. ܕܥܳܒܪܺܝܢ ܐ̱ܢܬܽܘܢ ܠܗܶܝܢ.</VERS>
      <VERS vnumber="22">ܠܳܐ ܬܶܕ݂ܚܠܽܘܢ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܗܽܘ ܡܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ.</VERS>
      <VERS vnumber="23">ܘܶܐܬ݂ܟܰܫܦܶܬ݂ ܩܕ݂ܳܡ ܡܳܪܝܳܐ ܒܙܰܒܢܳܐ ܗܰܘ. ܘܶܐܡܪܶܬ݂.</VERS>
      <VERS vnumber="24">ܒܒܳܥܽܘ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܫܰܪܺܝܬ ܠܰܡܚܰܘܳܝܽܘ ܠܥܰܒܕܳܟ݂ ܪܰܒܽܘܬܳܟ݂. ܘܺܐܝܕ݂ܳܟ݂ ܬܰܩܺܝܦܬ݂ܳܐ. ܘܰܕ݂ܪܳܥܳܟ݂ ܪܳܡܳܐ. ܐܰܝܢܰܘ ܓܶܝܪ ܐܰ‌ܠܳܗܳܐ ܐܺܝܬ݂ ܒܰܫܡܰܝܳܐ. ܐܰܘ ܒܰܐܪܥܳܐ. ܕܢܶܥܒܶܕ݂ ܐܰܝܟ݂ ܥܒܳܕܰܝ̈ܟ ܘܰܐܝܟ݂ ܓܒܰܖ̈ܘܳܬܳܟ݂.</VERS>
      <VERS vnumber="25">ܐܶܥܒܰܪ ܗܳܫܳܐ ܐܶܚܙܶܐ ܐܰܪܥܳܐ ܛܳܒܬ݂ܳܐ ܕܰܒܥܶܒܪܳܐ ܕܝܽܘܪܕܢܳܢ. ܛܽܘܪܳܐ ܗܳܢܳܐ ܛܳܒܳܐ. ܘܠܶܒܢܳܢ.</VERS>
      <VERS vnumber="26">ܘܰܪܓܶܙ ܥܠܰܝ ܡܳܪܝܳܐ ܡܶܛܽܠܬ݂ܟܽܘܢ ܘܠܳܐ ܫܰܡܥܰܢܝ. ܘܶܐܡܰܪ ܠܺܝ ܡܳܪܝܳܐ. ܣܳܦܶܩ ܠܳܟ݂. ܠܳܐ ܬܰܘܣܶܦ ܬܽܘܒ ܠܰܡܡܰܠܳܠܽܘ ܩܕ݂ܳܡܰܝ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="27">ܣܰܩ ܠܪܺܝܫ ܪܳܡܬ݂ܳܐ. ܘܰܐܪܺܝܡ ܥܰܝܢܰܝ̈ܟ ܠܡܰܕ݂ܒܚܳܐ. ܘܰܠܡܰܥܪܒܳܐ. ܘܰܠܓܰܪܒܝܳܐ. ܘܰܠܬܰܝܡܢܳܐ. ܘܰܚܙܺܝܗ̇ ܒܥܰܝܢܰܝ̈ܟ. ܘܠܳܐ ܬܶܥܒܰܪ ܝܽܘܪܕܢܳܢ ܗܳܢܳܐ.</VERS>
      <VERS vnumber="28">ܘܦܰܩܶܕ݂ ܠܝܶܫܽܘܥ. ܘܚܰܝܶܠܳܝܗܝ. ܘܥܰܫܶܢܳܝܗܝ. ܡܶܛܽܠ ܕܗܽܘ ܢܶܥܒܰܪ ܩܕ݂ܳܡ ܥܰܡܳܐ ܗܳܢܳܐ. ܘܗܽܘ ܢܰܘܪܶܬ݂ ܐܶܢܽܘܢ ܐܰܪܥܳܐ ܕܬܶܚܙܶܐ.</VERS>
      <VERS vnumber="29">ܘܺܝܬ݂ܶܒܢ ܒܢܰܚܠܳܐ ܠܽܘܩܒܰܠ ܒܶܝܬ݂ ܦܥܽܘܪ.</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܟܺܝܠ ܝܺܣܪܳܐܶܝܠ. ܫܡܰܥܘ ܢܳܡܽܘܣ̈ܶܐ ܘܕܺܝܢ̈ܶܐ ܕܡܰܠܶܦ ܐ̱ܢܳܐ ܠܟܽܘܢ ܝܰܘܡܳܢܳܐ ܠܡܶܥܒܰܕ݂. ܕܬܺܚܽܘܢ. ܘܬܶܥܠܽܘܢ ܘܬܺܐܪܬܽܘܢ ܐܰܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.</VERS>
      <VERS vnumber="2">ܠܳܐ ܬܰܘܣܦܽܘܢ ܥܰܠ ܦܽܘܩܕܳܢ̈ܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ. ܘܠܳܐ ܬܒܰܨܪܽܘܢ ܡܶܢܶܗ ܐܶܠܳܐ ܛܰܪܘ ܦܽܘܩܕܳܢܶܗ ܕܡܳܪܝܳܐ ܐܰܠܳܗܟܽܘܢ ܕܰܡܦܰܩܶܕ݂ ܐ̱ܢܳܐ ܠܟܽܘܢ.</VERS>
      <VERS vnumber="3">ܥܰܝܢܰܝ̈ܟܽܘܢ ܚܙܰܝ̈ ܟܽܠܡܶܕܶܡ ܕܰܥܒܰܕ݂ ܡܳܪܝܳܐ ܠܰܒܥܶܠ ܦܥܽܘܪ ܡܶܛܽܠ ܕܟܽܠ ܓܰܒܪܳܐ ܕܶܐܙܰܠ ܒܳܬܰܪ ܒܥܶܠ ܦܥܽܘܪ. ܐܰܘܒܕܶܗ ܡܳܪܝܳܐ ܐܰܠܳܗܟܽܘܢ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="4">ܘܰܐܢ̱ܬܽܘܢ ܕܶܐܬ݂ܢܩܶܦܬܽܘܢ ܠܡܳܪܝܳܐ ܐܰܠܳܗܟܽܘܢ. ܗܳܐ ܚܰܝ݂ܝ݂ܺܢ ܐܢ̱ܬܽܘܢ ܟܽܠܟܽܘܢ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="5">ܚܙܰܘ ܕܰܐܠܶܦܬܟܽܘܢ ܢܳܡܽܘܣ̈ܶܐ ܘܕܺܝܢ̈ܶܐ. ܐܰܝܟܰܢܳܐ ܕܦܰܩܕܰܢܝ ܡܳܪܝܳܐ ܐܰܠܳܗܝ. ܕܬܶܥܒܕ݂ܽܘܢ ܐܶܢܽܘܢ ܒܰܐܪܥܳܐ ܕܥܳܐܠܺܝܢ ܐܢ̱ܬܽܘܢ ܠܳܗ̇ ܠܡܺܐܪܬ݂ܳܗ̇</VERS>
      <VERS vnumber="6">ܘܬܶܛܪܽܘܢ ܘܬܶܥܒܕ݂ܽܘܢ ܐܶܢܽܘܢ. ܕܗܺܝ ܗܺܝ ܚܶܟ݂ܡܰܬ݂ܟܽܘܢ ܘܣܽܘܟܠܟܽܘܢ ܠܥܺܝܢ ܥܰܡ̈ܡܶܐ. ܕܢܶܫܡܥܽܘܢ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܘܢܺܐܡܪܽܘܢ ܕܚܰܟܺܝܡ ܗܽܘ ܘܣܰܟܽܘܠܬ݂ܳܢ ܥܰܡܳܐ ܗܳܢܳܐ ܪܰܒܳܐ.</VERS>
      <VERS vnumber="7">ܐܰܝܢܰܘ ܓܶܝܪ ܥܰܡܳܐ ܪܰܒܳܐ ܕܩܰܪܺܝܒ ܠܶܗ ܐܰܠܳܗܶܗ. ܐܰܝܟ݂ ܡܳܪܝܳܐ ܐܰܠܳܗܰܢ ܒܟܽܠ ܕܩܳܪܶܝܢܰܢ ܠܶܗ.</VERS>
      <VERS vnumber="8">ܘܰܐܝܢܰܘ ܥܰܡܳܐ ܪܰܒܳܐ ܕܺܐܝܬ݂ ܠܶܗ ܢܳܡܽܘܣ̈ܶܐ. ܘܕܺܝܢ̈ܶܐ ܙܰܕܺܝܩ̈ܶܐ. ܐܰܝܟ݂ ܟܽܠܶܗ ܢܳܡܽܘܣܳܐ ܗܳܢܳܐ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ.</VERS>
      <VERS vnumber="9">ܒܰܠܚܽܘܕ݂ ܐܶܙܕܰܗܪܘ ܛܳܒ. ܘܛܰܪܘ ܢܰܦ̈ܫܳܬ݂ܟܽܘܢ. ܕܠܳܐ ܬܶܛܥܽܘܢ ܟܽܠ ܦܶܬܓܳܡ̈ܶܐ ܕܰܚ̈ܙܰܝ ܥܰܝܢܰܝ̈ܟܽܘܢ. ܘܠܳܐ ܢܶܥܒܪܽܘܢ ܡܶܢ ܠܶܒܟܽܘܢ ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟܽܘܢ. ܘܰܐܘܕܰܥܘ ܐܶܢܽܘܢ ܠܰܒܢܰܝ̈ܟܽܘܢ. ܘܠܰܒܢܰܝ̈ ܒܢܰܝ̈ܟܽܘܢ.</VERS>
      <VERS vnumber="10">ܝܰܘܡܳܐ ܕܩܳܡܬܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܒܚܽܘܪܺܝܒ. ܟܰܕ݂ ܐܶܡܰܪ ܠܺܝ ܡܳܪܝܳܐ. ܟܰܢܶܫ ܩܕ݂ܳܡܰܝ ܠܥܰܡܳܐ ܘܰܐܫܡܰܥ ܐܶܢܽܘܢ ܦܶܬܓܳܡܰܝ̈. ܘܢܺܐܠܦܽܘܢ ܠܡܶܕ݂ܚܰܠ ܩܕ݂ܳܡܰܝ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܒܰܐܪܥܳܐ. ܘܠܰܒܢܰܝ̈ܗܽܘܢ ܢܰܠܦܽܘܢ.</VERS>
      <VERS vnumber="11">ܘܰܩܪܶܒܬܽܘܢ ܘܩܳܡܬܽܘܢ ܒܰܫ̈ܦܽܘܠܰܝ ܛܽܘܪܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܥܕ݂ܰܡܳܐ ܠܠܶܒܳܐ ܕܰܫܡܰܝܳܐ. ܘܚܶܫܽܘܟ݂ܳܐ. ܘܰܥܢܳܢܳܐ. ܘܥܰܪܦܠܳܐ.</VERS>
      <VERS vnumber="12">ܘܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ. ܩܳܠܳܐ ܕܡܰܡܠܠܳܐ ܫܳܡܥܺܝܢ ܗܘܰܝܬܽܘܢ. ܘܰܕ݂ܡܽܘܬ݂ܳܐ ܠܳܐ ܚܳܙܶܝܢ ܗܘܰܝܬܽܘܢ. ܐܶܠܳܐ ܐܶܢ ܩܳܠܳܐ ܒܰܠܚܽܘܕ݂.</VERS>
      <VERS vnumber="13">ܘܚܰܘܺܝܟܽܘܢ ܩܝܳܡܶܗ. ܘܦܰܩܶܕ݂ܟܽܘܢ ܕܬܶܥܒܕ݂ܽܘܢ ܥܶܣܪܳܐ ܦܶܬ݂ܓ݂ܳܡܺܝ̈ܢ. ܘܰܟ݂ܬܰܒ ܐܶܢܽܘܢ ܥܰܠ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ.</VERS>
      <VERS vnumber="14">ܘܠܺܝ ܦܰܩܕܰܢܝ ܡܳܪܝܳܐ ܒܙܰܒܢܳܐ ܗܰܘ. ܕܰܐܠܶܦܟܽܘܢ ܢܳܡܽܘܣ̈ܶܐ ܘܕܺܝܢ̈ܶܐ. ܕܬܶܥܒܕ݂ܽܘܢ ܐܶܢܽܘܢ ܒܰܐܪܥܳܐ ܕܥܳܒܪܺܝܢ ܐ̱ܢܬܽܘܢ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="15">ܐܶܙܕܰܗܪܘ ܛܳܒ ܒܢܰܦܫܟܽܘܢ ܡܶܛܽܠ ܕܠܳܐ ܚܙܰܝܬܽܘܢ ܕܡܽܘܬ݂ܳܐ. ܒܝܰܘܡܳܐ ܕܡܰܠܶܠ ܡܳܪܝܳܐ ܥܰܡܟܽܘܢ ܒܚܽܘܪܺܝܒ ܡܶܢ ܓܰܘ ܢܽܘܪܳܐ.</VERS>
      <VERS vnumber="16">ܕܠܳܐ ܬܚܰܒܠܽܘܢ ܘܬܶܥܒܕ݂ܽܘܢ ܠܟܽܘܢ ܨܰܠܡܶܐ ܘܕܶܡ̈ܘܳܬ݂ܳܐ ܕܟܽܠ ܓܢܶܣ. ܕܡܽܘܬ݂ܳܐ ܕܕܶܟܪܳܐ. ܐܰܘ ܕܢܶܩܒܬ݂ܳܐ.</VERS>
      <VERS vnumber="17">ܕܡܽܘܬ݂ܳܐ ܕܟܽܠ ܒܥܺܝܪܳܐ ܕܺܐܝܬ݂ ܒܰܐܪܥܳܐ. ܕܡܽܘܬ݂ܳܐ ܕܟܽܠ ܦܳܪܰܚܬ݂ܳܐ ܕܓܶܦܳܐ ܕܦܳܪܚܳܐ ܒܰܫܡܰܝܳܐ.</VERS>
      <VERS vnumber="18">ܕܡܽܘܬ݂ܳܐ ܕܟܽܠ ܖ̈ܰܚܫܳܐ ܕܰܐܪܥܳܐ. ܕܡܽܘܬ݂ܳܐ ܕܟܽܠ ܢܽܘ̈ܢܶܐ ܕܰܒܝܰܡܳܐ ܕܰܠܬܰܚܬ ܡܶܢ ܐܰܪܥܳܐ.</VERS>
      <VERS vnumber="19">ܘܰܕ݂ܠܳܐ ܬܪܺܝܡܽܘܢ ܥܰܝܢܰܝ̈ܟܽܘܢ. ܠܰܫܡܰܝܳܐ. ܘܬܶܚܙܽܘܢ ܫܶܡܫܳܐ. ܘܣܰܗܪܳܐ. ܘܟ݂ܰܘܟ̈ܒܶܐ. ܘܟܽܠܗܽܘܢ ܚܰܝ̈ܠܘܳܬ݂ܳܐ ܕܰܫܡܰܝܳܐ. ܘܬܶܛܥܽܘܢ ܘܬܶܣܓܕ݂ܽܘܢ ܠܗܽܘܢ. ܘܬܶܦܠܚܽܘܢ ܐܶܢܽܘܢ. ܕܦܰܠܶܓ ܐܶܢܽܘܢ ܡܳܪܝܳܐ ܐܰܠܳܗܟܽܘܢ ܠܟܽܠܗܽܘܢ ܥܰܡ̈ܡܶܐ ܕܰܬ݂ܚܶܝܬ݂ ܫܡܰܝܳܐ.</VERS>
      <VERS vnumber="20">ܘܰܠܟܽܘܢ ܩܰܪܶܒ ܡܳܪܝܳܐ. ܘܰܐܦܶܩܟܽܘܢ ܡܶܢ ܟܽܘܪܳܐ ܕܦܰܪܙܠܳܐ ܡܶܢ ܡܶܨܪܶܝܢ. ܕܬܶܗܘܢ ܠܶܗ ܥܰܡܳܐ ܘܝܳܪܬܽܘܬ݂ܳܐ ܐܰܝܟ݂ ܝܰܘܡܳܢܳܐ.</VERS>
      <VERS vnumber="21">ܘܰܪܓܶܙ ܥܠܰܝ ܡܳܪܝܳܐ ܡܶܛܽܠ ܦܶܬ݂ܓܳܡܰܝ̈ܟܽܘܢ. ܘܺܝܡܳܐ ܕܠܳܐ ܐܶܥܒܰܪ ܝܽܘܪܕܢܳܢ ܗܳܢܳܐ. ܘܠܳܐ ܐܶܥܽܘܠ ܠܰܐܪܥܳܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ ܝܽܘܪܬ݂ܳܢܳܐ.</VERS>
      <VERS vnumber="22">ܡܶܛܽܠ ܕܶܐܢܳܐ ܡܳܐܶܬ݂ ܐ̱ܢܳܐ ܒܰܐܪܥܳܐ ܗܳܕ݂ܶܐ. ܘܠܳܐ ܥܳܒܰܪ ܐ̱ܢܳܐ ܝܽܘܪܕܢܳܢ ܗܳܢܳܐ. ܐܰܢ̱ܬܽܘܢ. ܕܶܝܢ ܥܳܒܪܺܝܢ ܐ̱ܢܬܽܘܢ. ܘܝܳܪܬܺܝܢ ܐ̱ܢܬܽܘܢ ܐܰܪܥܳܐ ܗܳܕ݂ܶܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="23">ܐܶܙܕܰܗܪܘ ܕܠܳܐ ܬܶܛܥܽܘܢ ܩܝܳܡܶܗ ܕܡܳܪܝܳܐ ܐܰܠܳܗܟܽܘܢ ܕܰܐܩܺܝܡ ܥܰܡܟܽܘܢ. ܘܰܬ݂ܚܰܒܠܽܘܢ ܘܬܶܥܒܕ݂ܽܘܢ ܠܟܽܘܢ ܨܰܠ̈ܡܶܐ ܘܕܶܡ̈ܘܳܬ݂ܳܐ. ܕܟܽܠܡܶܕܶܡ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="24">ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܢܽܘܪܳܐ ܗܽܘ ܐܳܟܶܠܬ݂ܳܐ. ܘܰܐ‌ܠܳܗܳܐ ܗܽܘ ܛܰܢܳܢܳܐ.</VERS>
      <VERS vnumber="25">ܘܟܰܕ݂ ܬܰܘܠܕ݂ܽܘܢ ܒܢܰܝ̈ܳܐ. ܐܰܘ ܒܢܰܝ̈ ܒܢܰܝ̈ܳܐ. ܘܬܶܥܬܩܽܘܢ ܒܰܐܪܥܳܐ. ܘܰܬ݂ܚܰܒܠܽܘܢ ܘܬܶܥܒܕ݂ܽܘܢ ܨܰܠ̈ܡܶܐ ܘܕܶܡ̈ܘܳܬ݂ܳܐ ܕܟܽܠܡܶܕܶܡ. ܘܬܶܥܒܕ݂ܽܘܢ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܘܬܰܪܓܙܽܘܢܶܗ.</VERS>
      <VERS vnumber="26">ܣܰܗܕܶܬ݂ ܒܟܽܘܢ ܝܰܘܡܳܢܳܐ ܫܡܰܝܳܐ ܘܰܐܪܥܳܐ. ܕܡܶܐܒܰܕ݂ ܐܳܒܕܺܝܢ ܐ̱ܢܬܽܘܢ ܒܰܥܓܰܠ ܡܶܢ ܐܰܪܥܳܐ ܕܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܝܰܘܡܳܢܳܐ ܠܡܺܐܪܬ݂ܳܗ̇ ܘܠܳܐ ܬܰܣܓܽܘܢ ܒܳܗ̇ ܝܰܘ̈ܡܳܬ݂ܳܐ. ܐܶܠܳܐ ܡܺܐܒܰܕ݂ ܬܺܐܒܕܽܘܢ</VERS>
      <VERS vnumber="27">ܘܰܢܒܰܕܰܪܟܽܘܢ ܡܳܪܝܳܐ ܒܶܝܬ݂ ܥܰܡ̈ܡܶܐ. ܘܬܶܫܬܰܚܪܽܘܢ ܩܰܠܺܝܠ ܒܡܶܢܝܳܢܳܐ. ܒܶܝܬ݂ ܥܰܡ̈ܡܶܐ. ܕܰܢܒܰܕܰܪܟ݂ܽܘܢ ܡܳܪܝܳܐ ܠܬܰܡܳܢ.</VERS>
      <VERS vnumber="28">ܘܬܶܦܠܚܽܘܢ ܬܰܡܳܢ ܠܰܐܠܳܗ̈ܳܐ ܥܒܳܕ݂ ܐܺܝ̈ܕܰܝܳܐ ܕܰܒܢܰܝ̈ܢܳܫܳܐ. ܕܩܰܝܣܳܐ ܘܰܕ݂ܟܺܐܦܳܐ. ܕܠܳܐ ܚܳܙܶܝܢ ܘܠܳܐ ܫܳܡܥܺܝܢ. ܘܠܳܐ ܐܳܟܠܺܝܢ. ܘܠܳܐ ܡܪܺܝܚܺܝܢ.</VERS>
      <VERS vnumber="29">ܘܬܶܒܥܽܘܢܶܗ ܬܰܡܳܢ ܠܡܳܪܝܳܐ ܐܰܠܳܗܟܽܘܢ. ܘܬܶܫܟܚܽܘܢܶܗ. ܟܰܕ݂ ܬܥܰܩܒܽܘܢ ܥܠܰܘܗܝ ܡܶܢ ܟܽܠܶܗ ܠܶܒܟܽܘܢ ܘܡܶܢ ܟܽܠܳܗ̇ ܢܰܦܫܟܽܘܢ.</VERS>
      <VERS vnumber="30">ܡܳܐ ܕܥܳܩܰܬ݂ ܠܟܽܘܢ. ܘܡܰܛܺܝܟܽܘܢ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܒܚܰܪܬ݂ܳܐ ܕܝܰܘ̈ܡܳܬ݂ܳܐ. ܘܬܶܬ݂ܦܢܽܘܢ ܠܘܳܬ݂ ܡܳܪܝܳܐ ܐܰܠܳܗܟܽܘܢ ܘܬܶܫܡܥܽܘܢ ܒܩܳܠܶܗ.</VERS>
      <VERS vnumber="31">ܡܶܛܽܠ ܕܰܐܠܳܗܰܐ ܗ̱ܘ ܡܪܰܚܡܳܢܳܐ ܡܳܪܝܳܐ ܐܰܠܳܗܟܽܘܢ. ܠܳܐ ܢܚܰܒܶܠܟܽܘܢ. ܘܠܳܐ ܢܶܫܒܽܘܩܟܽܘܢ. ܘܠܳܐ ܢܶܛܥܶܐ ܩܝܳܡܳܐ ܕܺܝܡܳܐ ܠܰܐܒܳܗܰܝ̈ܟܽܘܢ.</VERS>
      <VERS vnumber="32">ܐܶܠܳܐ ܫܰܐܶܠܘ ܥܰܠ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܕܰܗܘܰܘ ܩܕܳܡܰܝܟܽܘܢ. ܡܶܢ ܝܰܘܡܳܐ ܕܰܒܪܳܐ ܐܰ‌ܠܳܗܳܐ ܠܐ̱ܢܳܫܳܐ ܥܰܠ ܐܰܪܥܳܐ. ܡܶܢ ܣܰܘ̈ܦܰܝ ܫܡܰܝܳܐ ܘܰܥܕ݂ܰܡܳܐ ܠܣܰܘ̈ܦܰܝ ܫܡܰܝܳܐ. ܐܶܢ ܗܘܳܐ ܐܰܝܟ݂ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ. ܐܰܘ ܐܶܫܬܡܰܥ ܐܰܟ݂ܘܳܬܶܗ.</VERS>
      <VERS vnumber="33">ܐܶܢ ܫܡܰܥ ܥܰܡܳܐ ܐ̱ܚܪܺܢܳܐ ܩܳܠܶܗ ܕܰܐ‌ܠܳܗܳܐ ܕܰܡܡܰܠܶܠ ܡܶܢ ܓܰܘ ܢܽܘܪܳܐ. ܐܰܝܟ݂ ܕܰܫܡܰܥܬܽܘܢ ܐ̱ܢܬܽܘܢ ܘܰܚܝܰܝܬܽܘܢ.</VERS>
      <VERS vnumber="34">ܐܰܘ ܢܰܣܺܝܘ ܠܰܐܠܳܗܳܐ ܕܶܐܙܰܠ ܘܰܢܣܰܒ ܠܶܗ ܥܰܡܳܐ ܡܶܢ ܓܰܘ ܥܰܡܳܐ. ܒܢܶܣܝܽܘܢ̈ܶܐ. ܘܒܳܐܬ݂ܘ̈ܳܬ݂ܳܐ. ܘܰܒܬܶܕ݂ܡܖ̈ܳܬ݂ܳܐ. ܘܒܰܩܖ̈ܳܒܶܐ. ܘܒܺܐܝܕ݂ܳܐ ܬܰܩܺܝܦܬܳܐ. ܘܒܰܕܪܳܥܳܐ ܪܳܡܳܐ. ܘܰܒܚܶܙ̈ܘܳܢܶܐ ܪܰܘܖ̈ܒܶܐ. ܐܰܝܟ݂ ܟܽܠ ܕܰܥܒܰܕ݂ ܡܳܪܝܳܐ ܐܰܠܳܗܟܽܘܢ ܠܡܶܨܖ̈ܳܝܶܐ ܠܥܺܝܢܰܝ̈ܟܽܘܢ.</VERS>
      <VERS vnumber="35">ܐܰܢ̱ܬܽܘܢ ܚܙܰܝܬܽܘܢ ܘܳܝܕ݂ܥܺܝܬܽܘܢ ܕܡܳܪܝܰܐ ܗ̱ܘ ܐܰ‌ܠܳܗܳܐ. ܘܠܰܝܬ ܬܽܘܒ ܠܒܰܪ ܡܶܢܶܗ.</VERS>
      <VERS vnumber="36">ܡܶܢ ܫܡܰܝܳܐ ܐܰܫܡܰܥܟܽܘܢ ܩܳܠܶܗ ܠܡܰܠܳܦܽܘܬ݂ܟܽܘܢ. ܘܥܰܠ ܐܰܪܥܳܐ ܚܰܘܺܝܟܽܘܢ ܢܽܘܪܶܗ ܪܰܒܬ݂ܳܐ. ܘܦܶܬܓܳܡܰܘ̈ܗܝ ܫܡܰܥܬܽܘܢ ܡܶܢ ܓܰܘ ܢܽܘܪܳܐ.</VERS>
      <VERS vnumber="37">ܘܰܒܕܰܪܚܶܡ ܠܰܐܒܳܗܰܝ̈ܟܽܘܢ ܓܒܳܐ ܠܙܰܪܥܗܽܘܢ ܒܳܬܰܪܗܽܘܢ. ܘܰܐܦܶܩܟܽܘܢ ܒܦܰܪܨܽܘܦܶܗ ܒܚܰܝܠܳܐ ܪܰܒܳܐ ܡܶܢ ܡܶܨܪܶܝܢ.</VERS>
      <VERS vnumber="38">ܠܡܰܘܒܳܕ݂ܽܘ ܡܶܢ ܩܕܳܡܰܝܟܽܘܢ ܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܟܽܘܢ. ܕܢܰܥܶܠܟܽܘܢ ܘܢܶܬܶܠ ܠܟܽܘܢ ܐܰܪܥܗܽܘܢ ܝܽܘܪܬ݂ܳܢܳܐ ܐܰܝܟ݂ ܝܰܘܡܳܢܳܐ.</VERS>
      <VERS vnumber="39">ܘܬܶܕܥܽܘܢ ܝܰܘܡܳܢܳܐ ܘܬܰܦܢܽܘܢ ܠܶܒܟܽܘܢ. ܡܶܛܽܠ ܕܡܳܪܝܰܐ ܗ̱ܘ ܐܰ‌ܠܳܗܳܐ ܒܰܫܡܰܝܳܐ ܡܶܢ ܠܥܶܠ. ܘܥܰܠ ܐܰܪܥܳܐ ܡܶܢ ܠܬܰܚܬ. ܘܠܰܝܬ ܬܽܘܒ ܠܒܰܪ ܡܶܢܶܗ.</VERS>
      <VERS vnumber="40">ܛܰܪܘ ܢܳܡܽܘܣܰܘ̈ܗܝ ܘܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܕܢܰܛܐܶܒ ܠܟܽܘܢ. ܘܠܰܒܢܰܝ̈ܟܽܘܢ ܒܳܬܰܪܟܽܘܢ. ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="41">ܗܳܝܕܶܝܢ ܦܪܰܫ ܡܽܘܫܶܐ ܬܠܳܬ݂ ܩܽܘܖ̈ܝܳܐ ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ.</VERS>
      <VERS vnumber="42">ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ ܕܢܶܩܛܽܘܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܘܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ. ܘܢܺܚܶܐ.</VERS>
      <VERS vnumber="43">ܚܕ݂ܳܐ ܡܶܢܗܶܝܢ ܒܽܘܨܳܪ ܕܰܒܡܰܕܒܪܳܐ ܒܰܐܪܥܳܐ ܕܰܦܩܰܥܬ݂ܳܐ ܕܪܽܘܒܺܝܠ. ܘܰܐ̱ܚܪܺܬ݂ܳܐ ܪܳܡܰܬ݂ ܓܶܠܥܳܕ݂ ܕܓܳܕ݂. ܘܓܽܘܠܳܢ ܕܰܒܡܰܬ݂ܢܺܝܢ ܕܰܡܢܰܫܶܐ.</VERS>
      <VERS vnumber="44">ܗܳܢܳܐ ܢܳܡܽܘܣܳܐ ܕܣܳܡ ܡܽܘܫܶܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="45">ܗܳܠܶܝܢ ܣܳܗܕܘ̈ܳܬܳܐ. ܘܢܳܡܽܘܣ̈ܶܐ. ܘܕܺܝܢ̈ܶܐ. ܕܡܰܠܶܠ ܡܽܘܫܶܐ ܥܰܡ ܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.</VERS>
      <VERS vnumber="46">ܒܥܶܒܪܳܐ ܕܝܽܘܪܕܢܳܢ. ܒܢܰܚܠܳܐ ܠܽܘܩܒܰܠ ܒܶܝܬ݂ ܦܥܽܘܪ. ܒܰܐܪܥܳܐ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. ܕܩܰܛܠܶܗ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.</VERS>
      <VERS vnumber="47">ܘܺܝܪܶܬ݂ܘ ܐܰܪܥܶܗ. ܘܰܐܪܥܳܐ ܕܥܽܘܓ݂ ܡܰܠܟܳܐ ܕܡܰܬ݂ܢܺܝܢ. ܬܪܶܝܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ.</VERS>
      <VERS vnumber="48">ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܰܥܕ݂ܰܡܳܐ ܠܛܽܘܪܳܐ ܕܣܰܪܝܽܘܢ ܗܽܘܝܽܘ ܚܶܪܡܽܘܢ.</VERS>
      <VERS vnumber="49">ܘܟܽܠܶܗ ܥܳܪܳܒܳܐ ܕܰܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܘܰܥܕ݂ܰܡܳܐ ܠܝܰܡܳܐ ܕܥܳܪܳܒܳܐ ܕܰܬ݂ܚܶܝܬ݂ ܐܰܫܕܽܘܕ݂ ܘܦܰܣܓܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܰܩܪܳܐ ܡܽܘܫܶܐ ܠܟܽܠܶܗ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܫܡܰܥ ܝܺܣܪܳܐܶܝܠ ܢܳܡܽܘܣ̈ܶܐ ܘܕܺܝܢ̈ܶܐ ܕܳܐܡܰܪ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ. ܕܬܺܐܠܦܽܘܢ ܐܶܢܽܘܢ. ܘܬܶܛܪܽܘܢ ܐܶܢܽܘܢ. ܘܬܶܥܒܕ݂ܽܘܢ ܐܶܢܽܘܢ.</VERS>
      <VERS vnumber="2">ܡܳܪܝܳܐ ܐܰܠܳܗܰܢ ܐܰܩܺܝܡ ܥܰܡܰܢ ܩܝܳܡܳܐ ܒܚܽܘܪܺܝܒ</VERS>
      <VERS vnumber="3">ܠܳܐ ܗܘܳܐ ܥܰܡ ܐܰܒܳܗܰܝ̈ܢ ܐܰܩܺܝܡ ܡܳܪܝܳܐ ܩܝܳܡܳܐ ܗܳܢܳܐ ܐܶܠܳܐ ܥܰܡܰܢ. ܚܢܰܢ ܕܗܳܪܟܳܐ ܚܢܰܢ ܝܰܘܡܳܢܳܐ ܘܟܽܠܰܢ ܚܰܝܺܝܢ ܚܢܰܢ.</VERS>
      <VERS vnumber="4">ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ ܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ.</VERS>
      <VERS vnumber="5">ܘܶܐܢܳܐ ܩܳܐܶܡ ܗܘܺܝܬ݂ ܒܶܝܬ݂ ܡܳܪܝܳܐ ܘܰܠܟܽܘܢ ܒܙܰܒܢܳܐ ܗܰܘ. ܕܶܐܚܰܘܶܝܟܽܘܢ ܦܶܬܓܳܡܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܟܰܕ݂ ܕܚܶܠܬܽܘܢ ܡܶܢ ܩܕ݂ܳܡ ܢܽܘܪܳܐ ܘܠܳܐ ܣܠܶܩܬܽܘܢ ܠܛܽܘܪܳܐ. ܥܶܣܪܳܐ ܦܶܬܓ݂ܳܡܺܝܢ. </VERS>
      <VERS vnumber="6">ܘܶܐܡܰܪ ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܦܶܩܬܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ</VERS>
      <VERS vnumber="7">ܠܳܐ ܢܶܗܘܶܐ ܠܳܟ݂ ܐܰܠܳܗ̇ ܐ̱ܚܪܺܝܢ ܠܒܰܪ ܡܶܢܝ</VERS>
      <VERS vnumber="8">ܠܳܐ ܬܶܥܒܶܕ݂ ܠܳܟ݂ ܨܠܶܡ. ܘܟܽܠ ܕܡܽܘ. ܕܺܐܝܬ݂ ܒܰܫܡܰܝܳܐ ܡܶܢ ܠܥܶܠ. ܘܕ݂ܺܐܝܬ݂ ܒܰܐܪܥܳܐ ܡܶܢ ܠܬܰܚܬ. ܘܕ݂ܺܐܝܬ݂ ܒܡܰܝ̈ܳܐ ܠܬܰܚܬ ܡܶܢ ܐܰܪܥܳܐ.</VERS>
      <VERS vnumber="9">ܠܳܐ ܬܶܣܓܽܘܕ݂ ܠܗܽܘܢ. ܘܠܳܐ ܬܶܦܠܽܘܚ ܐܶܢܽܘܢ. ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂. ܐܰ‌ܠܳܗܳܐ ܛܰܢܳܢܳܐ. ܦܳܪܰܥ ܚܰܘ̈ܒܶܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ ܠܰܬܠܳܬܳܐ ܘܠܰܐܪܒܥܳܐ ܕܳܖ̈ܺܝܢ ܠܣܳܢܰܐܝ̈</VERS>
      <VERS vnumber="10">ܘܥܳܒܶܕ݂ ܐ̱ܢܳܐ ܛܰܝܒܽܘܬ݂ܳܐ ܠܰܐܠܦܰܝ̈ ܕܳܖ̈ܶܐ ܠܖ̈ܳܚܡܰܝ. ܘܰܠܢܳܛܖ̈ܰܝ ܦܽܘܩܕܳܢܰܝ̈</VERS>
      <VERS vnumber="11">ܠܳܐ ܬܺܐܡܶܐ ܒܰܫܡܶܗ ܕܡܳܪܝܳܐ ܐܰܠܳܗܳܟ݂ ܒܕܰܓܳܠܘܳܬ݂ܐ. ܡܶܛܽܠ ܕܠܳܐ ܡܙܰܟܶܐ ܡܳܪܝܳܐ ܠܡܰܢ ܕܝܳܡܶܐ ܒܰܫܡܶܗ ܒܕܰܓܳܠܘܳܬ݂ܐ.</VERS>
      <VERS vnumber="12">ܛܰܪ ܝܰܘܡܳܐ ܕܫܰܒܬ݂ܳܐ ܘܩܰܕܶܫܳܝܗܝ. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="13">ܫܬܳܐ ܝܰܘܡܺܝ̈ܢ ܬܶܦܠܽܘܚ. ܘܬܶܥܒܶܕ݂ ܟܽܠ ܥܒܳܕ݂ܳܟ݂</VERS>
      <VERS vnumber="14">ܘܝܰܘܡܳܐ ܕܫܰܒܥܳܐ ܫܰܒܬ݂ܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܥܒܶܕ݂ ܒܶܗ ܟܽܠ ܥܒܳܕ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܬ݂ܰܘܪܳܟ݂. ܘܰܚܡܳܪܳܟ݂. ܘܟܽܠܳܗ̇ ܒܥܺܝܪܳܟ݂. ܘܥܳܡܽܘܪܳܐ ܕܺܐܝܬ݂ ܒܩܽܘܖ̈ܝܳܟ݂. ܕܢܶܬܬܢܺܝܚ ܥܰܒܕܳܟ݂. ܘܰܐܡܬܳܟ݂ ܐܰܟ݂ܘܳܬܳܟ݂.</VERS>
      <VERS vnumber="15">ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܰܐܦܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܬܰܡܳܢ. ܒܺܐܝܕ݂ܳܐ ܬܰܩܺܝܦܬܳܐ. ܘܒܰܕܪܳܥܳܐ ܪܳܡܳܐ. ܡܶܛܽܠ ܗܳܢܳܐ ܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂ ܠܡܶܛܰܪ ܝܰܘܡܳܐ ܕܫܰܒܬ݂ܳܐ</VERS>
      <VERS vnumber="16">ܝܰܩܰܪ ܠܰܐܒܽܘܟ݂ ܘܠܶܐܡܳܟ݂. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂. ܕܢܶܣܓܽܘܢ ܝܰܘ̈ܡܰܝܟ ܘܢܰܛܐܶܒ ܠܳܟ݂. ܒܰܐܪܥܳܐ ܛܳܒܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂</VERS>
      <VERS vnumber="17">ܠܳܐ ܬܶܩܛܽܘܠ.</VERS>
      <VERS vnumber="18">ܠܳܐ ܬܓܽܘܪ.</VERS>
      <VERS vnumber="19">ܠܳܐ ܬܶܓܢܽܘܒ.</VERS>
      <VERS vnumber="20">ܠܳܐ ܬܰܣܗܶܕ݂ ܥܰܠ ܚܰܒܪܳܟ݂ ܣܳܗܕܽܘܬܳܐ ܕܰܓܳܠܬܳܐ</VERS>
      <VERS vnumber="21">ܠܳܐ ܬܶܪܰܓ ܐܰܢ̱ܬܬܶܗ ܕܚܰܒܪܳܟ݂. ܠܳܐ ܬܶܪܰܓ ܒܰܝܬܶܗ ܕܚܰܒܪܳܟ݂. ܘܠܳܐ ܚܰܩܠܶܗ. ܘܠܳܐ ܟܰܪܡܶܗ. ܘܠܳܐ ܥܰܒܕܶܗ. ܘܠܳܐ ܐܰܡܬܶܗ. ܘܠܳܐ ܬܰܘܪܶܗ. ܘܠܳܐ ܚܡܳܪܶܗ. ܘܠܳܐ ܟܽܠܡܶܕܶܡ ܕܺܐܝܬ݂ ܠܚܰܒܪܳܟ݂.</VERS>
      <VERS vnumber="22">ܗܳܠܶܝܢ ܦܶܬܓܳܡ̈ܶܐ ܡܰܠܶܠ ܡܳܪܝܳܐ ܥܰܡ ܟܽܠܳܗ̇ ܟܢܽܘܫܬܳܐ ܒܛܽܘܪܳܐ ܡܶܢ ܓܰܘ ܢܽܘܪܳܐ. ܒܰܥܢܳܢܳܐ ܘܰܒܥܰܪܦܶܠܳܐ. ܘܰܒܩܳܠܳܐ ܪܰܒܳܐ ܕܠܰܝܬ ܠܶܗ ܣܳܟ݂ܳܐ. ܘܰܟ݂ܬܰܒ ܐܶܢܽܘܢ ܥܰܠ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܘܝܰܗܒ ܐܶܢܽܘܢ ܠܺܝ.</VERS>
      <VERS vnumber="23">ܘܟܰܕ݂ ܫܡܰܥܬܽܘܢ ܩܳܠܳܐ ܡܶܢ ܓܰܘ ܚܶܫܽܘܟ݂ܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܩܪܶܒܬܽܘܢ ܠܘܳܬ݂ܝ ܟܽܠܟܽܘܢ ܖ̈ܺܝܫܶܐ ܕܫܰܒ̈ܛܰܝܟܽܘܢ. ܘܣܳܒܰܝ̈ܟܽܘܢ.</VERS>
      <VERS vnumber="24">ܘܶܐܡܰܪܬܽܘܢ. ܗܳܐ ܚܰܘܝܰܢ ܡܳܪܝܳܐ ܐܰܠܳܗܰܢ ܫܽܘܒܚܶܗ. ܘܪܰܒܽܘܬܶܗ. ܘܩܳܠܶܗ ܫܡܰܥܢ ܡܶܢ ܓܰܘ ܢܽܘܪܳܐ. ܝܰܘܡܳܢܳܐ ܚܙܰܝܢ ܕܡܰܠܶܠ ܐܰ‌ܠܳܗܳܐ ܥܰܡ ܐ̱ܢܳܫܳܐ ܘܰܚܝܳܐ.</VERS>
      <VERS vnumber="25">ܡܶܟܺܝܠ ܠܡܳܢܳܐ ܡܳܝܬܺܝܢܰܢ. ܘܬܶܐܟܠܰܢ ܢܽܘܪܳܐ ܗܳܕ݂ܶܐ ܪܰܒܬܳܐ. ܐܶܢ ܡܰܘܣܦܺܝܢܰܢ ܬܽܘܒ ܠܡܶܫܡܰܥ ܩܳܠܶܗ ܕܡܳܪܝܳܐ ܐܰܠܳܗܰܢ ܡܳܝܬܺܝܢܰܢ.</VERS>
      <VERS vnumber="26">ܡܰܢܽܘ ܓܶܝܪ ܒܰܪ ܒܶܣܪܳܐ ܕܰܐܟ݂ܘܳܬܰܢ. ܕܰܫܡܰܥ ܩܳܠܶܗ ܕܰܐ‌ܠܳܗܳܐ ܚܰܝܳܐ ܕܰܡܡܰܠܶܠ ܡܶܢ ܓܰܘ ܢܽܘܪܳܐ ܘܰܚܝܳܐ.</VERS>
      <VERS vnumber="27">ܩܪܽܘܒ ܐܰܢ̱ܬ ܘܰܫܡܰܥ ܟܽܠ ܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ. ܘܰܐܢ̱ܬ ܬܡܰܠܶܠ ܥܰܡܰܢ ܟܽܠ ܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ. ܘܢܶܫܡܰܥ ܘܢܶܥܒܶܕ݂.</VERS>
      <VERS vnumber="28">ܘܰܫܡܰܥ ܡܳܪܝܳܐ ܩܳܠܳܐ ܕܦܶܬ݂ܓܳܡܰܝ̈ܟܽܘܢ. ܐܰܝܟ݂ ܕܶܐܡܰܪܬܽܘܢ ܠܺܝ. ܘܶܐܡܰܪ ܠܺܝ ܡܳܪܝܳܐ. ܫܶܡܥܶܬ݂ ܒܩܳܠܶܗ ܕܥܰܡܳܐ ܘܦܶܬܓܳܡ̈ܶܐ ܕܶܐܡܰܪܘ ܠܳܟ݂. ܫܰܦܺܝܪ ܟܽܠ ܡܶܕܶܡ ܕܡܰܠܶܠܘ. </VERS>
      <VERS vnumber="29">ܐܶܫܬܽܘܦ ܕܶܝܢ ܢܶܗܘܶܐ ܠܗܽܘܢ ܠܶܒܳܐ ܗܳܢܳܐ ܠܡܶܕ݂ܚܰܠ ܩܕ݂ܳܡܰܝ. ܘܰܠܡܶܛܰܪ ܟܽܠܗܽܘܢ ܦܽܘܩܕܳܢܰܝ̈. ܟܽܠܗܽܘܢ ܝܰܘ̈ܡܳܬ݂ܳܐ. ܕܢܰܛܐܶܒ ܠܗܽܘܢ ܘܠܰܒܢܰܝ̈ܗܽܘܢ ܠܥܳܠܰܡ.</VERS>
      <VERS vnumber="30">ܙܶܠ ܐܶܡܰܪ ܠܗܽܘܢ. ܐܶܬ݂ܦܢܰܘ ܠܟܽܘܢ ܠܡܰܫܟܢܰܝ̈ܟܽܘܢ.</VERS>
      <VERS vnumber="31">ܘܰܐܢ̱ܬ ܗܳܪܟܳܐ ܩܽܘܡ ܩܕ݂ܳܡܰܝ. ܘܺܐܡܰܪ ܠܳܟ݂ ܟܽܠܗܽܘܢ ܢܳܡܽܘܣܰܝ̈. ܘܦܽܘܩܕܳܢܰܝ̈. ܘܕ݂ܺܝܢܰܝ̈. ܕܬܰܠܶܦ ܐܶܢܽܘܢ. ܘܢܶܥܒܕ݂ܽܘܢ ܒܰܐܪܥܳܐ ܕܝܳܗܶܒ ܐ̱ܢܳܐ ܠܗܽܘܢ ܠܡܺܐܪܬ݂ܳܗ̇</VERS>
      <VERS vnumber="32">ܛܰܪܘ ܘܰܥܒܶܕ݂ܘ ܐܰܝܟ݂ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ ܠܳܐ ܬܶܣܛܽܘܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.</VERS>
      <VERS vnumber="33">ܒܟܽܠܳܗ̇ ܐܽܘܪܚܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ ܙܶܠܘ. ܕܬܺܚܽܘܢ ܘܢܰܛܐܶܒ ܠܟܽܘܢ ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܬܺܐܪܬܽܘܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܗܳܠܶܝܢ ܦܽܘܩ̈ܕܳܢܶܐ ܘܢܳܡܽܘܣ̈ܶܐ ܘܕܺܝܢ̈ܶܐ ܕܦܰܩܕܰܢܝ ܡܳܪܝܳܐ ܐܰܠܳܗܟܽܘܢ. ܕܰܐܠܶܦܟܽܘܢ. ܕܬܶܥܒܕ݂ܽܘܢ ܒܰܐܪܥܳܐ ܕܥܳܐܠܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇</VERS>
      <VERS vnumber="2">ܘܬܶܕ݂ܚܠܽܘܢ ܡܶܢ ܡܳܪܝܳܐ ܐܰܠܳܗܟܽܘܢ. ܘܬܶܛܪܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂. ܐܰܢ̱ܬ ܘܰܒܪܳܟ݂. ܘܒܰܪ ܒܪܳܟ݂. ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟ. ܕܢܶܣܓܽܘܢ ܝܰܘ̈ܡܳܬ݂ܳܟ݂.</VERS>
      <VERS vnumber="3">ܫܡܰܥ ܝܺܣܪܳܐܶܝܠ. ܘܛܰܪ ܘܰܥܒܶܕ݂. ܕܢܰܛܐܶܒ ܠܳܟ݂ ܘܬܶܣܓܶܐ ܛܳܒ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟ. ܕܢܶܬܶܠ ܠܳܟ݂ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="4">ܫܡܰܥ ܝܺܣܪܳܐܶܝܠ. ܡܳܪܝܳܐ ܐܰܠܳܗܰܢ ܡܳܪܝܳܐ ܚܰܕ݂ ܗ̱ܘ.</VERS>
      <VERS vnumber="5">ܪܚܰܡ ܠܡܳܪܝܳܐ ܐܰܠܳܗܳܟ݂. ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂. ܘܡܶܢ ܟܽܠܶܗ ܩܶܢܝܳܢܳܟ݂.</VERS>
      <VERS vnumber="6">ܘܢܶܗܘܽܘܢ ܗܳܠܶܝܢ ܦܶܬܓܳܡ̈ܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ ܥܰܠ ܠܶܒܳܟ݂.</VERS>
      <VERS vnumber="7">ܘܬܰܢܳܐ ܐܶܢܽܘܢ ܠܰܒܢܰܝ̈ܟ. ܘܡܰܠܶܠ ܒܗܽܘܢ ܡܳܐ ܕܝܳܬܶܒ ܐܰܢ̱ܬ ܒܒܰܝܬܳܟ݂. ܘܡܳܐ ܕܳܐܙܶܠ ܐܰܢ̱ܬ. ܒܽܐܘܪܚܳܐ. ܘܡܳܐ ܕܕ݂ܳܡܶܟ݂ ܐܰܢ̱ܬ. ܘܡܳܐ ܕܩܳܐܶܡ ܐܰܢ̱ܬ.</VERS>
      <VERS vnumber="8">ܘܰܩܛܽܘܪ ܐܶܢܽܘܢ ܐܳܬܳܐ ܥܰܠ ܐܺܝܕ݂ܳܟ݂. ܘܢܶܗܘܽܘܢ ܪܽܘܫܡܳܐ ܒܶܝܬ݂ ܥܰܝܢܰܝ̈ܟ.</VERS>
      <VERS vnumber="9">ܘܰܟ݂ܬܽܘܒ ܐܶܢܽܘܢ ܥܰܠ ܐܶܣ̈ܟܦܳܬ݂ܳܐ ܕܒܳܬܰܝ̈ܟ ܘܥܰܠ ܬܰܖ̈ܥܰܝܟ.</VERS>
      <VERS vnumber="10">ܘܡܳܐ ܕܰܐܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܺܝܡܳܐ ܠܰܐܒܳܗܰܝ̈ܟ ܠܡܶܬܰܠ ܠܗܽܘܢ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܡܶܬܰܠ ܠܳܟ݂ ܩܽܘܖ̈ܝܳܐ ܕܪܰܘܖ̈ܒܳܢ ܘܛܳܒ̈ܳܢ ܕܠܳܐ ܒܢܰܝܬ.</VERS>
      <VERS vnumber="11">ܘܒ̈ܳܬܶܐ ܕܰܡܠܶܝܢ ܟܽܠ ܛܳܒ̈ܳܬ݂ܳܐ ܕܠܳܐ ܡܠܰܝܬ ܘܓܽܘ̈ܒܶܐ ܚܦܺܝܖ̈ܶܐ ܕܠܳܐ ܚܦܰܪܬ. ܘܟܰܖ̈ܡܶܐ ܘܙܰܝ̈ܬܶܐ ܕܠܳܐ ܢܨܰܒܬ. ܘܬܶܐܟ݂ܽܘܠ ܘܬܶܣܒܰܥ.</VERS>
      <VERS vnumber="12">ܐܶܙܕܰܗܪ ܕܠܳܐ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ.</VERS>
      <VERS vnumber="13">ܠܡܳܪܝܳܐ ܐܰܠܳܗܳܟ݂ ܕܚܰܠ. ܘܠܶܗ ܦܠܽܘܚ. ܘܒܰܫܡܶܗ ܝܺܡܰܝ.</VERS>
      <VERS vnumber="14">ܠܳܐ ܬܺܐܙܽܠܘܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܟܽܘܢ.</VERS>
      <VERS vnumber="15">ܡܶܛܽܠ ܕܰܐܠܳܗܰܐ ܗ̱ܘ ܛܰܢܳܢܳܐ ܡܳܪܝܳܐ ܐܰܠܳܗܳܟ݂ ܒܓܰܘܳܟ݂. ܕܠܳܐ ܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܐܰܠܳܗܳܟ݂ ܥܠܰܝܟ. ܘܢܰܘܒܕ݂ܳܟ݂ ܡܶܢ ܐܰܦܶܝ̈ܗ̇ ܕܰܐܪܥܳܐ.</VERS>
      <VERS vnumber="16">ܠܳܐ ܬܢܰܣܽܘܢ ܠܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܢܰܣܺܝܬܽܘܢ ܒܢܶܣ̈ܝܽܘܢܶܐ. </VERS>
      <VERS vnumber="17">ܐܶܠܳܐ ܛܰܪܘ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܣܗ̈ܕܘܳܬܶܗ. ܘܢܳܡܽܘܣܰܘ̈ܗܝ ܕܦܰܩܕ݂ܳܟ݂.</VERS>
      <VERS vnumber="18">ܘܰܥܒܶܕ݂ ܕܫܰܦܺܝܪ ܘܰܬ݂ܪܺܝܨ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܕܢܰܛܐܶܒ ܠܳܟ݂. ܘܬܶܥܽܘܠ ܘܬܺܐܪܰܬ݂ ܐܰܪܥܳܐ ܛܳܒܬ݂ܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ.</VERS>
      <VERS vnumber="19">ܘܢܶܬ݂ܒܰܪ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ ܐܰܝܟ݂ ܕܶܐܡܰܪ ܡܳܪܝܳܐ.</VERS>
      <VERS vnumber="20">ܘܟܰܕ݂ ܢܫܰܐܠܳܟ݂ ܒܪܳܟ݂ ܡܚܳܪ. ܘܢܺܐܡܰܪ ܠܳܟ݂. ܡܳܢܳܐ ܗ̱ܝ ܣܳܗܕܽܘܬܳܐ. ܘܢܳܡܽܘܣܳܐ. ܘܕ݂ܺܝܢܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܰܢ.</VERS>
      <VERS vnumber="21">ܐܶܡܰܪ ܠܰܒܪܳܟ݂. ܕܥܰܒ̈ܕܶܐ ܗܘܰܝܢ ܕܦܶܪܥܽܘܢ ܒܡܶܨܪܶܝܢ. ܘܰܐܦܩܰܢ ܡܳܪܝܳܐ ܡܶܢ ܡܶܨܪܶܝܢ ܒܺܐܝܕ݂ܳܐ ܬܰܩܺܝܦܬܳܐ.</VERS>
      <VERS vnumber="22">ܘܰܥܒܰܕ݂ ܡܳܪܝܳܐ ܐܳܬ݂ܘ̈ܳܬܳܐ. ܘܬܶܕ݂ܡܖ̈ܳܬ݂ܳܐ ܪܰܘܖ̈ܒܳܬ݂ܳܐ. ܘܒܺܝ̈ܫܳܬܳܐ ܒܡܶܨܪܶܝܢ. ܒܦܶܪܥܽܘܢ ܘܰܒܟܽܠܶܗ ܒܰܝܬܶܗ ܠܥܺܝܢܰܝ̈ܢ.</VERS>
      <VERS vnumber="23">ܘܠܰܢ ܐܰܦܶܩ ܡܳܪܝܳܐ ܡܶܢ ܬܰܡܳܢ. ܕܢܰܥܠܰܢ ܘܢܶܬܶܠ ܠܰܢ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܢ. </VERS>
      <VERS vnumber="24">ܘܦܰܩܕܰܢ ܡܳܪܝܳܐ ܠܡܶܥܒܰܕ݂ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܠܡܶܕ݂ܚܰܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܕܢܰܛܐܶܒ ܠܰܢ ܟܽܠܗܽܘܢ ܝܰܘ̈ܡܳܬ݂ܳܐ. ܘܢܰܚܶܝܢ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="25">ܘܙܰܕܺܝܩܽܘܬ݂ܳܐ ܬܶܗܘܶܐ ܠܰܢ ܡܳܐ ܕܰܢܛܰܪܢ ܘܰܥܒܰܕܢ ܦܽܘܩܕܳܢܳܐ ܗܳܢܳܐ ܟܽܠܶܗ ܩܕ݂ܳܡ ܡܳܪܝܳܐ ܐܰܠܳܗܰܢ ܐܰܝܟ݂ ܕܦܰܩܕܰܢ. </VERS>
    </CHAPTER>
    <CHAPTER cnumber="7">
      <VERS vnumber="1">ܘܡܳܐ ܕܰܐܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇ ܘܢܰܘܒܶܕ݂ ܥܰܡ̈ܡܶܐ ܣܰܓܺܝ̈ܐܶܐ ܡܶܢ ܩܕܳܡܰܝܟ. ܚܺܝܬ݂ܳܝ̈ܶܐ. ܘܓܰܖ̈ܓܽܘܣܳܝܶܐ. ܘܳܐܡܽܘܖ̈ܳܝܶܐ. ܘܰܟܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܰܒܽܘܣܳܝ̈ܶܐ. ܫܰܒܥܳܐ ܥܰܡ̈ܡܺܝܢ ܕܣܰܓܺܝܐܺܝܢ ܘܥܰܫܺܝܢܺܝܢ ܡܶܢܳܟ݂.</VERS>
      <VERS vnumber="2">ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܩܕܳܡܰܝܟ. ܘܬܶܡܚܽܘܢ ܐܶܢܽܘܢ. ܘܡܰܚܪܳܡܽܘ ܬܰܚܪܡܽܘܢ ܐܶܢܽܘܢ. ܠܳܐ ܬܩܺܝܡܽܘܢ ܥܰܡܗܽܘܢ ܩܝܳܡܳܐ. ܘܠܳܐ ܬܪܰܚܡܽܘܢ ܥܠܰܝܗܽܘܢ.</VERS>
      <VERS vnumber="3">ܘܠܳܐ ܬܶܬ݂ܚܰܬܢܽܘܢ ܠܗܽܘܢ. ܒܢ̈ܳܬ݂ܟܽܘܢ ܠܳܐ ܬܶܬܠܽܘܢ ܠܰܒܢܰܝ̈ܗܽܘܢ. ܘܰܒ̈ܢܳܬ݂ܗܽܘܢ ܠܳܐ ܬܶܣܒܽܘܢ ܠܰܒܢܰܝ̈ܟܽܘܢ.</VERS>
      <VERS vnumber="4">ܕܠܳܐ ܢܰܣܛ̈ܝܳܢ ܠܰܒܢܰܝ̈ܟܽܘܢ ܡܶܢܝ. ܘܢܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܟܽܘܢ. ܘܢܰܘܒܶܕ݂ܟܽܘܢ ܒܰܥܓܰܠ.</VERS>
      <VERS vnumber="5">ܐܶܠܳܐ ܗܳܟܰܢܳܐ ܥܒܶܕ݂ܘ ܠܗܽܘܢ. ܡܰܕ݂ܒܚܰܚ̈ܗܽܘܢ ܥܰܩܰܪܘ. ܘܩܳܝ̈ܡܳܬ݂ܗܽܘܢ ܬܰܒܰܪܘ. ܘܚܶܫ̈ܠܳܬ݂ܗܽܘܢ ܓܰܕܶܡܘ. ܘܰܓܠܺܝܦܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ.</VERS>
      <VERS vnumber="6">ܡܶܛܽܠ ܕܥܰܡܳܐ ܐܰܢ̱ܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܘܠܳܟ݂ ܓܒܳܐ ܡܳܪܝܳܐ ܐܰܠܳܗܳܟ݂ ܕܬܶܗܘܶܐ ܠܶܗ ܥܰܡܳܐ ܚܰܒܺܝܒܳܐ. ܡܶܢ ܟܽܠܗܽܘܢ ܥܰܡ̈ܡܶܐ ܕܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="7">ܠܳܐ ܗܘܳܐ ܡܶܛܽܠ ܕܣܰܓܺܝܐܺܝܢ ܐ̱ܢܬܽܘܢ ܡܶܢ ܟܽܠܗܽܘܢ ܥܰܡ̈ܡܶܐ. ܨܒܳܐ ܒܟܽܘܢ ܡܳܪܝܳܐ ܘܰܓܒܳܟܽܘܢ ܡܶܛܽܠ ܕܰܐܢ̱ܬܽܘܢ ܙܥܽܘܪܺܝܢ ܐ̱ܢܬܽܘܢ ܡܶܢ ܟܽܠܗܽܘܢ ܥܰܡ̈ܡܶܐ. </VERS>
      <VERS vnumber="8">ܐܶܠܳܐ ܡܶܛܽܠ ܕܪܳܚܶܡ ܠܟܽܘܢ ܡܳܪܝܳܐ. ܘܕܰܢܩܺܝܡ ܡܰܘܡܳܬ݂ܳܐ ܕܺܝܡܳܐ ܠܰܐܒܳܗܰܝ̈ܟܽܘܢ. ܐܰܦܶܩܟܽܘܢ ܡܳܪܝܳܐ ܒܺܐܝܕ݂ܶܗ ܬܰܩܺܝܦܬܳܐ. ܘܰܦܪܰܩܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ. ܡܶܢ ܐܺܝܕ݂ܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ.</VERS>
      <VERS vnumber="9">ܘܰܕܬܶܕܰܥ ܕܡܳܪܝܳܐ ܐܰܠܳܗܳܟ݂ ܗܽܘܝܽܘ ܐܰ‌ܠܳܗܳܐ. ܐܰ‌ܠܳܗܳܐ ܡܗܰܝܡܢܳܐ. ܢܳܛܰܪ ܩܝܳܡܳܐ ܘܛܰܝܒܽܘܬ݂ܳܐ ܠܖ̈ܳܚܡܰܘܗܝ. ܘܰܠܢܳܛܖ̈ܰܝ ܦܽܘܩܕܳܢܰܘ̈ܗܝ. ܠܳܐܠܶܦ ܕܳܖ̈ܺܝܢ.</VERS>
      <VERS vnumber="10">ܘܦܳܪܰܥ ܠܣܳܢܰܐܘ̈ܗܝ ܒܚܰܝܰܝ̈ܗܽܘܢ. ܦܳܪܰܥ ܠܗܽܘܢ ܕܢܰܘܒܶܕ݂ ܐܶܢܽܘܢ. ܠܳܐ ܢܳܛܰܪ ܠܣܳܢܰܐܘ̈ܗܝ. ܐܶܠܳܐ ܒܚܰܝܰܝ̈ܗܽܘܢ ܦܳܪܰܥ ܠܗܽܘܢ.</VERS>
      <VERS vnumber="11">ܛܰܪܘ ܦܽܘܩܕܳܢ̈ܶܐ. ܘܢܳܡܽܘܣ̈ܶܐ. ܘܕܺܝܢ̈ܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܰܥܒܶܕ݂ܘ ܐܶܢܽܘܢ.</VERS>
      <VERS vnumber="12">ܘܶܐܢ ܬܶܫܡܥܽܘܢ ܕܺܝܢ̈ܶܐ ܗܳܠܶܝܢ. ܘܬܶܛܪܽܘܢ ܐܶܢܽܘܢ. ܘܬܶܥܒܕ݂ܽܘܢ ܐܶܢܽܘܢ. ܢܶܛܰܪ ܠܳܟ݂ ܡܳܪܝܳܐ ܐܰܠܳܗܳܟ݂ ܩܝܳܡܳܐ ܘܛܰܝܒܽܘܬ݂ܳܐ ܕܺܝܡܳܐ ܠܰܐܒܳܗܰܝ̈ܟ.</VERS>
      <VERS vnumber="13">ܘܢܶܪܚܡܳܟ݂. ܘܰܢܒܰܪܟ݂ܳܟ݂. ܘܢܰܣܓܶܝܟ݂ ܘܰܢܒܰܪܶܟ݂ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܰܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂. ܘܒܰܩܖ̈ܶܐ ܕܬܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂. ܒܰܐܪܥܳܐ ܕܺܝܡܳܐ ܠܰܐܒܳܗܰܝ̈ܟ ܠܡܶܬܰܠ ܠܳܟ݂.</VERS>
      <VERS vnumber="14">ܒܪܺܝܟ݂ ܬܶܗܘܶܐ ܡܶܢ ܟܽܠ ܥܰܡ̈ܡܺܝܢ. ܠܳܐ ܢܶܗܘܶܐ ܒܳܟ݂ ܕܰܥܩܰܪ ܘܰܕ݂ܥܰܩܪܳܐ. ܘܳܐܦܠܳܐ ܒܰܒܥܺܝܪܳܟ݂.</VERS>
      <VERS vnumber="15">ܘܢܰܥܒܰܪ ܡܳܪܝܳܐ ܡܶܢܳܟ݂ ܟܽܠ ܟܺܐܒ. ܘܟܽܠܗܶܝܢ ܡܰܚ̈ܘܳܬ݂ܳܐ ܒܺܝ̈ܫܳܬܳܐ ܕܡܶܨܖ̈ܳܝܶܐ ܕܝܳܕܰܥ ܐܰܢ̱ܬ. ܠܳܐ ܢܰܝܬܶܐ ܐܶܢܶܝܢ ܥܠܰܝܟ. ܐܶܠܳܐ ܢܰܝܬܶܐ ܐܶܢܶܝܢ ܥܰܠ ܟܽܠܗܽܘܢ ܣܳܢܰܐܝ̈ܟ.</VERS>
      <VERS vnumber="16">ܘܬܶܐܟ݂ܽܘܠ ܠܟܽܠܗܽܘܢ ܥܰܡ̈ܡܶܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܠܳܐ ܬܚܽܘܣ ܥܰܝܢܳܟ݂ ܥܠܰܝܗܽܘܢ. ܘܠܳܐ ܬܶܦܠܽܘܚ ܠܰܐܠܳܗܰܝ̈ܗܽܘܢ. ܡܶܛܽܠ ܕܦܰܚ̈ܶܐ ܐܶܢܽܘܢ ܠܳܟ݂.</VERS>
      <VERS vnumber="17">ܘܶܐܢ ܬܺܐܡܰܪ ܒܠܶܒܳܟ݂ ܕܣܰܓܺܝܐܺܝܢ ܐܶܢܽܘܢ ܗܳܠܶܝܢ ܥܰܡ̈ܡܶܐ ܡܶܢܝ. ܐܰܝܟܰܢܳܐ ܡܶܫܟܰܚ ܐ̱ܢܳܐ ܕܰܐܘܒܶܕ݂ ܐܶܢܽܘܢ.</VERS>
      <VERS vnumber="18">ܠܳܐ ܬܶܕ݂ܚܰܠ ܡܶܢܗܽܘܢ. ܐܶܠܳܐ ܐܶܬܕܰܟ݂ܪ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܐܰܠܳܗܳܟ݂ ܠܦܶܪܥܽܘܢ. ܘܰܠܟܽܠܳܗ̇ ܡܶܨܪܶܝܢ.</VERS>
      <VERS vnumber="19">ܢܶܣܝܽܘܢ̈ܶܐ ܪܰܘܖ̈ܒܶܐ ܕܰܚ̈ܙܰܝ ܥܰܝܢܰܝ̈ܟ. ܐܳܬ݂ܘ̈ܳܬ݂ܳܐ. ܘܬܶܕ݂ܡܖ̈ܳܬ݂ܳܐ. ܘܺܐܝܕ݂ܳܐ ܬܰܩܺܝܦܬܳܐ. ܘܰܕ݂ܪܳܥܳܐ ܪܳܡܳܐ. ܕܰܐܦܩܳܟ݂ ܡܳܪܝܳܐ ܐܰܠܳܗܳܟ݂. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܐܰܠܳܗܳܟ݂. ܠܟܽܠܗܽܘܢ ܥܰܡ̈ܡܶܐ ܕܕ݂ܳܚܶܠ ܐܰܢ̱ܬ ܡܶܢ ܩܕ݂ܳܡܰܝܗܽܘܢ.</VERS>
      <VERS vnumber="20">ܘܳܐܦ ܕܶܒܽܘܖ̈ܝܳܬ݂ܳܐ ܢܓܰܪܶܐ ܡܳܪܝܳܐ ܐܰܠܳܗܳܟ݂ ܒܗܽܘܢ ܥܕ݂ܰܡܳܐ ܕܢܺܐܒܕܽܘܢ. ܘܰܐܝܠܶܝܢ ܕܡܶܫܬܰܚܪܺܝܢ. ܘܰܐܝܠܶܝܢ ܕܛܳܫܶܝܢ ܡܶܢ ܩܕܳܡܰܝܟ.</VERS>
      <VERS vnumber="21">ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܒܓܰܘܳܟ݂. ܐܰ‌ܠܳܗܳܐ ܪܰܒܳܐ ܘܰܕ݂ܚܺܝܠܳܐ. </VERS>
      <VERS vnumber="22">ܘܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܠܗܳܠܶܝܢ ܥܰܡ̈ܡܶܐ ܡܶܢ ܩܕܳܡܰܝܟ ܒܩܰܠܺܝܠ ܩܰܠܺܝܠ. ܠܳܐ ܡܶܫܟܰܚ ܐܰܢ̱ܬ ܕܬ݂ܰܘܒܶܕ݂ ܐܶܢܽܘܢ ܒܰܥܓܰܠ. ܕܠܳܐ ܬܶܣܓܶܐ ܥܠܰܝܟ ܚܰܝܘܰܬ݂ ܒܰܪܳܐ.</VERS>
      <VERS vnumber="23">ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܩܕܳܡܰܝܟ. ܘܬܶܡܚܶܐ ܐܶܢܽܘܢ ܡܚܽܘܬ݂ܳܐ ܪܰܒܬܳܐ ܥܕ݂ܰܡܳܐ ܕܬ݂ܰܘܒܶܕ݂ ܐܶܢܽܘܢ.</VERS>
      <VERS vnumber="24">ܘܢܰܫܠܶܡ ܡܰܠܟܰܝ̈ܗܽܘܢ ܒܺܐܝܕܰܝ̈ܟ. ܘܬ݂ܰܘܒܶܕ݂ ܫܶܡܗܽܘܢ ܡܶܢ ܬܚܶܝܬ݂ ܫܡܰܝܳܐ. ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟ ܥܕ݂ܰܡܳܐ ܕܬ݂ܰܘܒܶܕ݂ ܐܶܢܽܘܢ.</VERS>
      <VERS vnumber="25">ܓܠܺܝ̈ܦܶܐ ܕܰܐ‌ܠܳܗܰܝ̈ܗܽܘܢ ܬܰܘܩܕ݂ܽܘܢ ܒܢܽܘܪܳܐ. ܘܠܳܐ ܬܶܪܰܓ ܣܺܐܡܳܐ ܘܕܰܗܒܳܐ ܕܺܐܝܬ݂ ܒܗܽܘܢ ܘܬܶܣܰܒ ܠܳܟ݂. ܕܠܳܐ ܬܶܬܛܰܡܰܐ ܒܶܗ. ܡܶܛܽܠ ܕܡܰܣܠܰܝ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="26">ܠܳܐ ܬܰܥܶܠ ܛܰܢܦܽܘܬ݂ܳܐ ܠܒܰܝܬܳܟ݂. ܕܠܳܐ ܬܶܗܘܶܐ ܚܪܶܡ ܐܰܟ݂ܘܳܬܶܗ. ܐܶܠܳܐ ܡܰܣܠܳܝܽܘ ܐܰܣܠܳܝܗܝ ܘܰܡܛܰܢܳܦܽܘ ܛܰܢܶܦܳܝܗܝ. ܡܶܛܽܠ ܕܚܶܪܡܰܐ ܗ̱ܘ.</VERS>
    </CHAPTER>
    <CHAPTER cnumber="8">
      <VERS vnumber="1">ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܠܟܽܘܢ ܝܰܘܡܳܢܳܐ. ܛܰܪܘ ܘܰܥܒܶܕ݂ܘ ܐܶܢܽܘܢ. ܕܬܺܚܽܘܢ. ܘܬܶܣܓܽܘܢ. ܘܬܶܥܠܽܘܢ. ܘܬܺܐܪܬܽܘܢ ܐܰܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ.</VERS>
      <VERS vnumber="2">ܘܬܶܬܕܰܟ݂ܪܽܘܢ ܟܽܠܳܗ̇ ܐܽܘܪܚܳܐ ܕܰܕ݂ܒܰܪܟ݂ܽܘܢ ܡܳܪܝܳܐ ܐܰܠܳܗܟܽܘܢ. ܗܳܐ ܐܰܪܒܥܺܝܢ ܫܢܺܝ̈ܢ ܒܡܰܕܒܪܳܐ. ܕܰܢܡܰܟܶܟ݂ܟܽܘܢ ܘܰܢܢܰܣܶܝܟܽܘܢ. ܘܰܕ݂ܢܶܕܰܥ ܡܳܐ ܕܺܐܝܬ݂ ܒܠܶܒܟܽܘܢ. ܐܶܢ ܢܳܛܪܺܝܢ ܐ̱ܢܬܽܘܢ ܦܽܘܩܕܳܢܰܘ̈ܗܝ ܐܰܘ ܠܳܐ.</VERS>
      <VERS vnumber="3">ܘܡܰܟܟ݂ܳܟ݂. ܘܰܐܟ݂ܦܢܳܟ݂. ܘܰܐܘܟܠܳܟ݂ ܡܰܢܢܳܐ ܕܠܳܐ ܝܺܕܰܥܬ݂. ܘܠܳܐ ܝܰܕ݂ܥܽܘܗܝ ܐܰܒܳܗܰܝ̈ܟ. ܕܰܢܚܰܘܶܝܟ݂ ܕܠܳܐ ܗܘܳܐ ܒܠܰܚܡܳܐ ܒܰܠܚܽܘܕ݂ ܚܳܝܶܐ ܒܰܪܢܳܫܳܐ. ܐܶܠܳܐ ܒܟܽܠܡܶܕܶܡ ܕܡܰܦܶܩ ܦܽܘܡܶܗ ܕܡܳܪܝܳܐ ܚܳܝܶܐ ܐ̱ܢܳܫܳܐ.</VERS>
      <VERS vnumber="4">ܢܰܚܬܰܝ̈ܟ ܠܳܐ ܒܠܺܝܘ ܡܶܢܳܟ݂. ܘܖ̈ܶܓܠܰܝܟ ܠܳܐ ܐܰܢܚܶܦܝ̈ ܗܳܐ ܐܰܪܒܥܺܝܢ ܫܢܺܝ̈ܢ.</VERS>
      <VERS vnumber="5">ܘܰܕܬܶܕܰܥ ܒܠܶܒܳܟ݂ ܕܰܐܝܟ݂ ܕܪܳܕܶܐ ܓܰܒܪܳܐ ܠܰܒܪܶܗ. ܗܳܟܰܢܳܐ ܪܳܕܶܐ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="6">ܛܰܪ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܗܰܠܶܟ݂ ܒܽܐܘܖ̈ܚܳܬ݂ܶܗ. ܘܰܕ݂ܚܰܠ ܡܶܢܶܗ.</VERS>
      <VERS vnumber="7">ܡܶܛܽܠ ܕܡܳܪܝܳܐ ܐܰܠܳܗܳܟ݂ ܡܰܥܶܠ ܠܳܟ݂ ܠܰܐܪܥܳܐ ܛܳܒܬ݂ܳܐ. ܐܰܪܥܳܐ ܕܖ̈ܶܓ̣ܠܳܬ݂ܳܐ ܕܡܰܝ̈ܳܐ. ܘܡܰܒܽܘܥ̈ܶܐ ܘܰܬ݂ܗܽܘ̈ܡܶܐ ܕܢܳܦܩܺܝܢ ܒܦܰܩ̈ܥܳܬ݂ܳܐ ܘܰܒܛܽܘܖ̈ܶܐ.</VERS>
      <VERS vnumber="8">ܐܰܪܥܳܐ ܕܚܶܛ̈ܶܐ. ܘܕܰܣܥܳܖ̈ܶܐ. ܘܰܕ݂ܓܽܘܦܢ̈ܶܐ. ܘܰܕܬܺܐܢ̈ܶܐ. ܘܰܕ݂ܖ̈ܽܘܡܳܢܶܐ. ܐܰܪܥܳܐ ܕܙܰܝ̈ܬܶܐ. ܘܰܕ݂ܡܶܫܚܳܐ. ܘܰܕܕ݂ܶܒܫܳܐ.</VERS>
      <VERS vnumber="9">ܐܰܪܥܳܐ ܕܠܳܐ ܒܡܶܣܟܺܢܽܘܬ݂ܳܐ ܬܶܐܟ݂ܽܘܠ ܒܳܗ̇ ܠܰܚܡܳܐ. ܘܠܳܐ ܢܶܚܣܰܪ ܠܳܟ݂ ܒܳܗ̇ ܡܶܕܶܡ. ܐܰܪܥܳܐ ܕܟܺܐܦܶܝ̈ܗ̇ ܦܰܪܙܠܳܐ. ܘܡܶܢ ܛܽܘܖ̈ܶܝܗ̇ ܬܶܦܣܽܘܠ ܢܚܳܫܳܐ.</VERS>
      <VERS vnumber="10">ܘܬܶܐܟ݂ܽܘܠ ܘܬܶܣܒܰܥ. ܘܰܬ݂ܒܰܪܶܟ݂ ܠܡܳܪܝܳܐ ܐܰܠܳܗܳܟ݂. ܒܰܐܪܥܳܐ ܛܳܒܬ݂ܳܐ ܕܝܳܗܶܒ ܠܳܟ݂</VERS>
      <VERS vnumber="11">ܐܶܙܕܰܗܪ ܠܳܟ݂ ܕܰܠܡܳܐ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܐܶܠܳܐ ܛܰܪ ܦܽܘܩܕܳܢܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.</VERS>
      <VERS vnumber="12">ܕܠܳܐ ܟܰܕ݂ ܬܶܐܟ݂ܽܘܠ ܘܬܶܣܒܰܥ. ܘܒ̈ܳܬܶܐ ܫܰܦܺܝܖ̈ܶܐ ܬܶܒܢܶܐ ܘܬܶܬܶܒ.</VERS>
      <VERS vnumber="13">ܘܥܳܢ̈ܳܟ݂ ܘܬܰܘܖ̈ܰܝܟ ܢܶܣܓܽܘܢ. ܘܣܺܐܡܳܐ ܘܕܰܗܒܳܐ ܢܶܣܓܶܐ ܠܳܟ݂. ܘܟܽܠ ܕܺܐܝܬ݂ ܠܳܟ݂ ܢܶܣܓܶܐ.</VERS>
      <VERS vnumber="14">ܢܶܬܬܪܺܝܡ ܠܶܒܳܟ݂. ܘܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ݂ ܥܰܒܕܽܘܬ݂ܳܐ.</VERS>
      <VERS vnumber="15">ܘܕܰܒܪܳܟ݂ ܒܡܰܕܒܪܳܐ ܪܰܒܳܐ ܘܰܕ݂ܚܺܝܠܳܐ. ܐܰܬܰܪ ܕܰܚ̈ܘܰܘܳܬ݂ܳܐ ܚܰܖ̈ܡܳܢܶܐ ܘܥܶܩܰܖ̈ܒܶܐ. ܘܒܶܝܬ݂ ܨܰܗܘܳܢ̈ܶܐ. ܐܰܬܰܪ ܕܠܰܝܬ ܡܰܝ̈ܳܐ. ܐܰܦܶܩ ܠܳܟ݂ ܡܰܝ̈ܳܐ ܡܶܢ ܟܺܐܦܳܐ ܕܛܰܪܳܢܳܐ.</VERS>
      <VERS vnumber="16">ܘܰܐܘܟܠܳܟ݂ ܡܰܢܢܳܐ ܒܡܰܕܒܪܳܐ ܕܠܳܐ ܝܰܕ݂ܥܽܘܗܝ ܐܰܒܳܗܰܝ̈ܟ. ܕܰܢܡܰܟܟ݂ܳܟ݂ ܘܰܢܢܰܣܶܝܟ݂. ܘܢܰܛܐܶܒ ܠܳܟ݂ ܒܚܰܪܬ݂ܳܐ.</VERS>
      <VERS vnumber="17">ܘܬܺܐܡܰܪ ܒܠܶܒܳܟ݂ ܕܰܒܚܰܠܝ ܘܰܒܥܽܘܫܢܳܐ ܕܺܐܝܕܰܝ̈ ܩܢܺܝܬ݂ ܠܺܝ ܗܳܠܶܝܢ ܢܶܟ݂ܣ̈ܶܐ.</VERS>
      <VERS vnumber="18">ܐܶܬܕܰܟ݂ܪ ܠܡܳܪܝܳܐ ܐܰܠܳܗܳܟ݂ ܕܗܽܘܝܽܘ ܝܰܗܒ ܠܳܟ݂ ܚܰܝܠܳܐ ܕܬܶܩܢܶܐ ܢܶܟ݂ܣ̈ܶܐ. ܕܰܢܩܺܝܡ ܩܝܳܡܶܗ ܕܺܝܡܳܐ ܠܰܐܒܳܗܰܝ̈ܟ. ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="19">ܘܶܐܢ ܬܶܛܥܶܐ ܠܡܳܪܝܳܐ ܐܰܠܳܗܳܟ݂. ܘܬܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܬܶܦܠܽܘܚ ܐܶܢܽܘܢ. ܘܬܶܣܓܽܘܕ݂ ܠܗܽܘܢ. ܣܰܗܕܶܬ݂ ܒܟܽܘܢ ܝܰܘܡܳܢܳܐ. ܕܡܺܐܒܰܕ݂ ܐܳܒܕܺܝܢ ܐ̱ܢܬܽܘܢ.</VERS>
      <VERS vnumber="20">ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕܳܡܰܝܟܽܘܢ. ܗܳܟܰܢܳܐ ܐܳܒܕܺܝܢ ܐ̱ܢܬܽܘܢ. ܐܶܢ ܠܳܐ ܫܳܡܥܺܝܢ ܐ̱ܢܬܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ. </VERS>
    </CHAPTER>
    <CHAPTER cnumber="9">
      <VERS vnumber="1">ܫܡܰܥ ܝܺܣܪܳܐܶܝܠ. ܐܰܢ̱ܬ ܥܳܒܰܪ ܐܰܢ̱ܬ ܝܰܘܡܳܢܳܐ ܝܽܘܪܕܢܳܢ. ܠܡܺܐܙܰܠ ܘܰܠܡܰܘܒܳܕ݂ܽܘ ܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܳܟ݂. ܘܩܽܘܖ̈ܝܳܐ ܕܪܰܘܖ̈ܒܳܢ ܘܥܰܫܺܝ̈ܢܳܢ ܘܰܟ݂ܖ̈ܺܝܟ݂ܳܢ ܥܕ݂ܰܡܳܐ ܠܰܫܡܰܝܳܐ.</VERS>
      <VERS vnumber="2">ܥܰܡܳܐ ܕܪܰܒ ܘܪܳܡ. ܒܢܰܝ̈ ܓܰܢ̱ܒܳܖ̈ܶܐ. ܕܰܐܢ̱ܬ ܝܳܕܰܥ ܐܰܢ̱ܬ. ܘܰܐܢ̱ܬ ܫܡܰܥܬ ܕܠܳܐ ܐ̱ܢܳܫ ܡܶܫܟܰܚ ܠܰܡܩܳܡ ܩܕ݂ܳܡ ܓܰܢ̱ܒܳܖ̈ܶܐ.</VERS>
      <VERS vnumber="3">ܘܰܕܬܶܕܰܥ ܝܰܘܡܳܢܳܐ. ܕܡܳܪܝܳܐ ܐܰܠܳܗܳܟ݂. ܗܽܘ ܥܳܒܰܪ ܩܕܳܡܰܝܟ. ܢܽܘܪܳܐ ܗܽܘ ܐܳܟܶܠܬ݂ܳܐ. ܘܗܽܘ ܢܰܘܒܶܕ݂ ܐܶܢܽܘܢ. ܘܗܽܘ ܢܬܰܒܰܪ ܐܶܢܽܘܢ ܡܶܢ ܩܕܳܡܰܝܟ. ܘܬܶܚܪܽܘܒ ܐܶܢܽܘܢ. ܘܬ݂ܰܘܒܶܕ݂ ܐܶܢܽܘܢ ܒܰܥܓܰܠ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ.</VERS>
      <VERS vnumber="4">ܠܳܐ ܬܺܐܡܰܪ ܒܠܶܒܳܟ݂ ܡܳܐ ܕܰܬ݂ܒܰܪ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ. ܕܰܒܙܰܕܺܝܩܽܘܬ݂ܝ ܐܰܥܠܰܢܝ ܡܳܪܝܳܐ ܠܡܺܐܪܰܬ݂ ܐܰܪܥܳܐ ܗܳܕ݂ܶܐ. ܡܶܛܽܠ ܕܒܰܚܛܰܗܰܝ̈ܗܽܘܢ ܗܽܘ ܕܥܰܡ̈ܡܶܐ ܗܳܠܶܝܢ. ܡܰܘܒܶܕ݂ ܠܗܽܘܢ ܡܳܪܝܳܐ ܡܶܢ ܩܕܳܡܰܝܟ.</VERS>
      <VERS vnumber="5">ܠܳܐ ܗܘܳܐ ܒܙܰܕܺܝܩܽܘܬܳܟ݂ ܘܒܰܬ݂ܪܺܝܨܽܘܬܶܗ ܕܠܶܒܳܟ݂. ܥܳܐܶܠ ܐܰܢ̱ܬ ܠܡܺܐܪܰܬ݂ ܐܰܪܥܗܽܘܢ. ܐܶܠܳܐ ܒܰܚܛܳܗܰܝ̈ܗܽܘܢ ܗܽܘ ܕܥܰܡ̈ܡܶܐ ܗܳܠܶܝܢ ܡܰܘܒܶܕ݂ ܠܗܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ. ܘܕܰܢܩܺܝܡ ܦܶܬ݂ܓ݂ܳܡܳܐ ܕܺܝܡܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ.</VERS>
      <VERS vnumber="6">ܘܰܕܬܶܕܰܥ ܕܠܳܐ ܗܘܳܐ ܒܙܰܕܺܝܩܽܘܬܳܟ݂ ܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܐܰܪܥܳܐ ܗܳܕ݂ܶܐ ܛܳܒܬ݂ܳܐ ܠܡܺܐܪܬ݂ܳܗ̇ ܡܶܛܽܠ ܕܥܰܡܳܐ ܐܰܢ̱ܬ ܩܫܶܐ ܩܕ݂ܳܠܳܐ.</VERS>
      <VERS vnumber="7">ܐܶܬܕܰܟ݂ܪ ܘܠܳܐ ܬܶܛܥܶܐ ܕܰܐܪܓܶܙܬ ܠܡܳܪܝܳܐ ܐܰܠܳܗܳܟ݂ ܒܡܰܕܒܪܳܐ. ܡܶܢ ܝܰܘܡܳܐ ܕܰܢܦܰܩܬܽܘܢ ܡܶܢ ܡܶܨܪܶܝܢ ܘܰܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ. ܡܡܰܖ̈ܡܪܳܢܶܐ ܗܽܘܝܬܽܘܢ ܩܕ݂ܳܡ ܡܳܪܝܳܐ.</VERS>
      <VERS vnumber="8">ܘܰܒܚܽܘܪܺܝܒ ܐܰܪܓܶܙܬܽܘܢܳܝܗܝ ܠܡܳܪܝܳܐ. ܘܰܪܓܶܙ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ.</VERS>
      <VERS vnumber="9">ܟܰܕ݂ ܣܶܠܩܶܬ݂ ܠܛܽܘܪܳܐ. ܘܢܶܣܒܶܬ݂ ܠܽܘ̈ܚܶܐ ܕܟܺܐܦܳܐ. ܠܽܘ̈ܚܶܐ ܕܰܩܝܳܡܳܐ ܕܰܐܩܺܝܡ ܡܳܪܝܳܐ ܥܰܡܟܽܘܢ. ܘܶܝܬ݂ܒܶܬ݂ ܒܛܽܘܪܳܐ ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܠܶܬ݂. ܘܡܰܝ̈ܳܐ ܠܳܐ ܐܶܫܬܺܝܬ݂.</VERS>
      <VERS vnumber="10">ܘܝܰܗܒ ܠܺܝ ܡܳܪܝܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܕܰܟ݂ܬ݂ܺܝ̈ܒܳܢ ܒܨܶܒܥܶܗ ܕܰܐ‌ܠܳܗܳܐ. ܘܰܥܠܰܝܗܶܝܢ ܐܺܝܬ݂ ܗܘܰܘ ܟܽܠܗܽܘܢ ܦܶܬܓܳܡ̈ܶܐ ܕܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ. ܡܶܢ ܓܰܘ ܢܽܘܪܳܐ ܒܝܰܘܡܳܐ ܕܰܟ݂ܢܽܘܫܝܳܐ.</VERS>
      <VERS vnumber="11">ܘܡܶܢ ܒܳܬܰܪ ܐܰܪܒܥܺܝܢ. ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܝܰܗܒ ܠܺܝ ܡܳܪܝܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܠܽܘ̈ܚܶܐ ܕܰܩܝܳܡܳܐ.</VERS>
      <VERS vnumber="12">ܘܶܐܡܰܪ ܠܺܝ ܡܳܪܝܳܐ. ܩܽܘܡ ܚܽܘܬ݂ ܒܰܥܓܰܠ ܡܶܟܳܐ. ܡܶܛܽܠ ܕܚܰܒܶܠ ܥܰܡܳܟ݂ ܕܰܐܦܶܩܬ ܡܶܢ ܡܶܨܪܶܝܢ. ܣܛܰܘ ܠܗܽܘܢ ܒܰܥܓܰܠ ܡܶܢ ܐܽܘܪܚܳܐ ܕܦܰܩܕܶܬ݂ ܐܶܢܽܘܢ. ܘܰܥܒܰܕ݂ܘ ܠܗܽܘܢ ܢܣܺܝܟ݂ܳܐ.</VERS>
      <VERS vnumber="13">ܘܶܐܡܰܪ ܠܺܝ ܡܳܪܝܳܐ. ܚܙܺܝܬܶܗ ܠܥܰܡܳܐ ܗܳܢܳܐ ܘܗܳܐ ܥܰܡܳܐ ܩܫܶܐ ܩܕ݂ܳܠܰܐ ܗ̱ܘ.</VERS>
      <VERS vnumber="14">ܗܳܫܳܐ ܫܒܽܘܩܰܝܢܝ ܐܰܘܒܶܕ݂ ܐܶܢܽܘܢ. ܘܶܐܥܛܶܐ ܫܶܡܗܽܘܢ ܡܶܢ ܬܚܶܝܬ݂ ܫܡܰܝܳܐ. ܘܶܐܥܒܕ݂ܳܟ݂ ܠܥܰܡܳܐ ܕܥܰܫܺܝܢ . ܣܰܓܺܝ ܡܶܢܗܽܘܢ.</VERS>
      <VERS vnumber="15">ܘܶܐܬ݂ܦܢܺܝܬ݂ ܘܢܶܚܬܶܬ݂ ܡܶܢ ܛܽܘܪܳܐ. ܘܛܽܘܪܳܐ ܡܶܬ݂ܓܰܘܙܰܠ ܗܘܳܐ ܒܢܽܘܪܳܐ. ܘܬܰܪܬܶܝܢ ܠܽܘ̈ܚܶܐ ܕܰܩܝܳܡܳܐ ܒܬܰܖ̈ܬܰܝܗܶܝܢ ܐܺܝܕܰܝ̈.</VERS>
      <VERS vnumber="16">ܘܰܚܙܺܝܬ݂ ܕܰܚܛܰܝܬܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܥܒܰܕܬܽܘܢ ܠܟܽܘܢ ܥܶܓܠܳܐ ܕܢܶܣܟܬ݂ܳܐ. ܘܰܣܛܰܝܬܽܘܢ ܒܰܥܓܰܠ ܡܶܢ ܐܽܘܪܚܳܐ ܕܦܰܩܶܕ݂ܟܽܘܢ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="17">ܘܶܐܚܕܶܬ݂ ܠܬܰܖ̈ܬܰܝܗܶܝܢ ܠܽܘ̈ܚܶܐ. ܘܰܫܕܺܝܬ݂ ܐܶܢܶܝܢ ܡܶܢ ܬܰܖ̈ܬܰܝܗܶܝܢ ܐܺܝܕܰܝ̈. ܘܬܰܒܪܶܬ݂ ܐܶܢܶܝܢ ܠܥܺܝ̈ܢܰܝܟܽܘܢ.</VERS>
      <VERS vnumber="18">ܘܨܰܠܺܝܬ݂ ܩܕ݂ܳܡ ܡܳܪܝܳܐ ܐܰܝܟ݂ ܕܡܶܢ ܠܽܘܩܕܰܡ. ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܠܰܚܡܳܐ ܠܳܐ ܐܶܟܠܶܬ݂. ܘܡܰܝ̈ܳܐ ܠܳܐ ܐܶܫܬܺܝܬ݂. ܥܰܠ ܟܽܠܗܽܘܢ ܚܛܳܗܰܝ̈ܟܽܘܢ ܕܰܚܛܰܝܬܽܘܢ. ܘܰܥܒܰܕܬܽܘܢ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܪܓܶܙܬܽܘܢܳܝܗܝ.</VERS>
      <VERS vnumber="19">ܡܶܛܽܠ ܕܕܶܚܠܶܬ݂ ܡܶܢ ܩܕ݂ܳܡ ܚܶܡܬ݂ܳܐ ܘܪܽܘܓܙܳܐ ܕܰܪܓܶܙ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ. ܘܫܰܡܥܰܢܝ ܡܳܪܝܳܐ ܐܳܦ ܒܙܰܒܢܳܐ ܗܰܘ.</VERS>
      <VERS vnumber="20">ܘܥܰܠ ܐܰܗܪܽܘܢ ܪܓܶܙ ܡܳܪܝܳܐ ܛܳܒ ܕܢܰܘܒܕ݂ܺܝܘܗܝ. ܘܨܰܠܺܝܬ ܐܳܦ ܥܰܠ ܐܰܗܪܽܘܢ ܒܙܰܒܢܳܐ ܗܰܘ.</VERS>
      <VERS vnumber="21">ܘܥܶܓܠܳܐ ܕܰܚܛܳܗܰܝ̈ܟܽܘܢ ܕܰܥܒܰܕܬܽܘܢ. ܢܶܣܒܶܬ݂ ܘܰܐܘܩܶܕܬܶܗ ܒܢܽܘܪܳܐ. ܘܕܰܩܶܩܬܶܗ ܘܰܛܚܶܢܬܶܗ ܛܳܒ. ܥܕ݂ܰܡܳܐ ܕܶܐܬܕܩܶܩ ܐܰܝܟ݂ ܥܰܦܪܳܐ. ܘܰܫܕܺܝܬܶܗ ܥܰܦܪܶܗ ܒܢܰܚܠܳܐ ܕܢܳܚܶܬ݂ ܡܶܢ ܛܽܘܪܳܐ.</VERS>
      <VERS vnumber="22">ܘܰܒܝܰܩܕ݂ܳܢܳܐ. ܘܰܒܢܶܣܝܽܘܢ̈ܶܐ. ܘܰܒܩܰܒܖ̈ܶܐ ܕܖ̈ܳܓܰܝ ܪܶܓܬ݂ܳܐ ܡܰܪܓ݂ܙܺܝܢ ܗܘܰܝܬܽܘܢ ܠܡܳܪܝܳܐ.</VERS>
      <VERS vnumber="23">ܘܟܰܕ݂ ܫܰܕܰܪܟܽܘܢ ܡܳܪܝܳܐ ܡܶܢ ܪܩܶܡ ܕܓܰܐܝܳܐ ܘܶܐܡܰܪ ܠܟܽܘܢ. ܣܰܩܘ ܘܺܝܪܰܬ݂ܘ ܐܰܪܥܳܐ ܕܝܶܗܒܶܬ݂ ܠܟܽܘܢ. ܡܰܪܡܰܪܬܽܘܢ ܡܶܠܰܬ݂ ܦܽܘܡܶܗ ܕܡܳܪܝܳܐ. ܘܠܳܐ ܗܰܝܡܶܢܬܽܘܢܳܝܗܝ. ܘܠܳܐ ܫܡܰܥܬܽܘܢ ܒܩܳܠܶܗ.</VERS>
      <VERS vnumber="24">ܡܡܰܪܡܖ̈ܳܢܶܐ ܗܘܰܝܬܽܘܢ ܩܕ݂ܳܡ ܡܳܪܝܳܐ ܡܶܢ ܝܰܘܡܳܐ ܕܺܝܕܰܥܬܟܽܘܢ.</VERS>
      <VERS vnumber="25">ܘܨܰܠܺܝܬ݂ ܩܕ݂ܳܡ ܡܳܪܝܳܐ ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝ̈ܠܰܘܳܢ. ܡܶܛܽܠ ܕܶܐܡܰܪ ܡܳܪܝܳܐ ܕܢܰܘܒܶܕ݂ܟܽܘܢ.</VERS>
      <VERS vnumber="26">ܘܨܰܠܺܝܬ݂ ܩܕ݂ܳܡ ܡܳܪܝܳܐ. ܘܶܐܡܪܶܬ݂. ܡܳܪܝܳܐ ܐܰ‌ܠܳܗܳܐ. ܠܳܐ ܬܚܰܒܶܠ ܥܰܡܳܟ݂ ܘܝܳܪܬ݂ܽܘܬܳܟ݂ ܕܰܦܪܰܩܬ ܒܪܰܒܽܘܬܳܟ݂. ܘܰܐܦܶܩܬ ܐܶܢܽܘܢ ܡܶܢ ܡܶܨܪܶܝܢ ܒܺܐܝܕ݂ܳܐ ܬܰܩܺܝܦܬܳܐ.</VERS>
      <VERS vnumber="27">ܐܶܠܳܐ ܐܶܬܕܰܟ݂ܪ ܠܥܰܒ̈ܕܰܝܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܠܳܐ ܬܶܬ݂ܦܢܶܐ ܥܰܠ ܩܰܫܝܽܘܬܶܗ ܕܥܰܡܳܐ ܗܳܢܳܐ. ܘܰܒܥܰܘܠܶܗ ܘܒܰܚܛܳܗܰܘ̈ܗܝ.</VERS>
      <VERS vnumber="28">ܘܠܳܐ ܢܺܐܡܪܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܝ ܕܰܐܦܶܩܬ ܐܶܢܽܘܢ ܡܶܢܳܗ̇. ܡܶܛܽܠ ܕܠܳܐ ܐܶܬ݂ܡܨܺܝ ܚܰܝܠܳܐ ܡܳܪܝܳܐ. ܕܢܰܥܶܠ ܐܶܢܽܘܢ ܠܰܐܪܥܳܐ ܕܶܐܡܰܪ ܠܗܽܘܢ. ܘܡܶܛܽܠ ܕܣܳܢܶܐ ܠܗܽܘܢ ܐܰܦܶܩ ܐܶܢܽܘܢ. ܕܰܢܩܰܛܶܠ ܐܶܢܽܘܢ ܒܡܰܕܒܪܳܐ.</VERS>
      <VERS vnumber="29">ܘܗܶܢܽܘܢ ܥܰܡܳܟ݂ ܐܶܢܽܘܢ ܘܝܳܪܬܽܘܬܳܟ݂. ܕܰܐܦܶܩܬ ܒܚܰܝܠܳܟ݂ ܪܰܒܳܐ. ܘܒܰܕ݂ܪܳܥܳܟ݂ ܪܳܡܳܐ. </VERS>
    </CHAPTER>
    <CHAPTER cnumber="10">
      <VERS vnumber="1">ܒܶܗ ܒܙܰܒܢܳܐ ܗܰܘ ܐܶܡܰܪ ܠܺܝ ܡܳܪܝܳܐ. ܦܣܽܘܠ ܠܳܟ݂ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܬ݂ܳܐ. ܘܣܰܩ ܠܘܳܬ݂ܝ ܠܛܽܘܪܳܐ. ܘܰܥܒܶܕ݂ ܠܳܟ݂ ܩܺܐܒܽܘܬ݂ܳܐ ܕܩܰܝܣܳܐ.</VERS>
      <VERS vnumber="2">ܘܰܟ݂ܬܽܘܒ ܥܰܠ ܠܽܘ̈ܚܶܐ ܦܶܬܓܳܡ̈ܶܐ ܕܺܐܝܬ݂ ܗܘܰܘ ܥܰܠ ܠܽܘ̈ܚܶܐ ܩܰܕ݂ܡܳܝ̈ܳܬ݂ܳܐ ܕܬܰܒܰܪܬ. ܘܣܺܝܡ ܐܶܢܶܝܢ ܒܩܺܐܒܽܘܬ݂ܳܐ.</VERS>
      <VERS vnumber="3">ܘܥܶܒܕܶܬ݂ ܩܺܐܒܽܘܬ݂ܳܐ ܕܩܰܝܣܳܐ ܕܶܐܫܟܳܪܥܳܐ. ܘܦܶܣܠܶܬ݂ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ ܐܰܝܟ݂ ܩܰܕ݂ܡܳܝ̈ܳܬܳܐ. ܘܣܶܠܩܶܬ݂ ܠܛܽܘܪܳܐ. ܘܬܰܖ̈ܬܰܝܗܶܝܢ ܠܽܘ̈ܚܶܐ ܒܺܐܝܕܰܝ̈.</VERS>
      <VERS vnumber="4">ܘܰܟ݂ܬܰܒ ܥܰܠ ܠܽܘ̈ܚܶܐ ܐܰܝܟ݂ ܟܬ݂ܳܒܳܐ ܩܰܕܡܳܝܳܐ. ܥܶܣܪܳܐ ܦܶܬ݂ܓܳܡܺܝ̈ܢ ܕܡܰܠܶܠ ܡܳܪܝܳܐ ܥܰܡܟܽܘܢ ܒܛܽܘܪܳܐ ܡܶܢ ܓܰܘ ܢܽܘܪܳܐ ܒܝܰܘܡܳܐ ܕܰܟ݂ܢܽܘܫܝܳܐ. ܘܝܰܗܒ ܐܶܢܶܝܢ ܠܺܝ ܡܳܪܝܳܐ.</VERS>
      <VERS vnumber="5">ܘܶܐܬ݂ܦܢܺܝܬ݂ ܘܢܶܚܬܶܬ݂ ܡܶܢ ܛܽܘܪܳܐ. ܘܣܳܡܶܬ݂ ܐܶܢܶܝܢ ܠܠܽܘ̈ܚܶܐ ܒܩܺܐܒܽܘܬܳܐ ܕܥܶܒܕܶܬ݂. ܘܫܶܒܩܶܬ݂ ܐܶܢܶܝܢ ܒܳܗ̇ ܐܰܝܟ݂ ܕܦܰܩܕܰܢܝ ܡܳܪܝܳܐ.</VERS>
      <VERS vnumber="6">ܘܰܒܢܰܝ̈ ܝܺܣܪܳܐܶܝܠ ܫܩܰܠܘ ܡܶܢ ܒܪܳܐܽܘܬ݂ ܕܰܒܢܰܝ̈ ܝܰܥܩܳܢ ܠܡܽܘܣܳܪܳܐ. ܬܰܡܳܢ ܡܺܝܬ݂ ܐܰܗܪܽܘܢ ܘܶܐܬ݂ܩܒܰܪ ܬܰܡܳܢ. ܘܟܰܗܶܢ ܐܶܠܺܝܥܳܙܳܪ ܒܪܶܗ ܒܳܬܪܶܗ.</VERS>
      <VERS vnumber="7">ܘܡܶܢ ܬܰܡܳܢ ܫܩܰܠܘ ܠܓܳܕ݂ܓܳܕ݂. ܘܡܶܢ ܓܳܕ݂ܓܳܪ ܠܝܳܛܒܰܬ݂. ܠܰܐܪܥܳܐ ܕܖ̈ܶܓܠܳܬ݂ܳܐ ܕܡܰܝ̈ܳܐ.</VERS>
      <VERS vnumber="8">ܒܶܗ ܒܙܰܒܢܳܐ ܗܰܘ ܦܪܰܫ ܡܳܪܝܳܐ ܠܫܰܒܛܳܐ ܕܠܶܘܺܝ. ܕܢܶܫܩܽܘܠ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ. ܘܕܰܢܩܽܘܡ ܩܕ݂ܳܡ ܡܳܪܝܳܐ ܘܰܢܫܰܡܫܺܝܘܗܝ. ܘܰܢܒܰܪܶܟ݂ ܫܡܶܗ ܕܡܳܪܝܳܐ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="9">ܡܶܛܽܠ ܗܳܢܳܐ ܠܰܝܬ ܠܠܶܘܺܝ ܦܳܠܓܽܘܬ݂ܳܐ ܘܝܳܪܬܽܘܬ݂ܳܐ ܥܰܡ ܐܰܚܰܘ̈ܗܝ. ܡܳܪܝܳܐ ܗܽܘ ܓܶܝܪ ܝܳܪܬܽܘܬ݂ܶܗ ܐܰܝܟ݂ ܕܶܐܡܰܪ ܠܶܗ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="10">ܘܶܐܢܳܐ ܩܳܡܶܬ݂ ܩܕ݂ܳܡ ܡܳܪܝܳܐ ܒܛܽܘܪܳܐ ܐܰܝܟ݂ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ. ܐܰܪܒܥܺܝܢ ܐܺܝܡܳܡܺܝ̈ܢ ܘܰܐܪܒܥܺܝܢ ܠܰܝܠܰܘ̈ܳܢ. ܘܫܰܡܥܰܢܝ ܡܳܪܝܳܐ ܐܳܦ ܒܙܰܒܢܳܐ ܗܰܘ. ܘܠܳܐ ܨܒܳܐ ܡܳܪܝܳܐ ܐܰܠܳܗܳܟ݂ ܕܰܢܚܰܒܠܳܟ݂.</VERS>
      <VERS vnumber="11">ܘܶܐܡܰܪ ܠܺܝ ܡܳܪܝܳܐ. ܩܽܘܡ ܫܩܽܘܠ ܘܙܶܠ ܩܕ݂ܳܡ ܥܰܡܳܐ. ܘܢܶܥܠܽܘܢ ܘܢܺܐܪܬܽܘܢ ܐܰܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ.</VERS>
      <VERS vnumber="12">ܡܶܟܺܝܠ ܝܺܣܪܳܐܶܝܠ. ܡܳܢܳܐ ܫܳܐܶܠ ܠܳܟ݂ ܡܳܪܝܳܐ ܐܰܠܳܗܳܟ݂. ܐܶܠܳܐ ܕܬܶܕ݂ܚܰܠ ܡܶܢ ܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܪܚܡܺܝܘܗܝ. ܘܬܶܦܠܽܘܚ ܠܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂ ܘܡܶܢ ܟܽܠܳܗ̇ ܢܰܦܫܳܟ݂.</VERS>
      <VERS vnumber="13">ܘܬܶܛܰܪ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ ܕܢܰܛܐܶܒ ܠܳܟ݂.</VERS>
      <VERS vnumber="14">ܕܡܳܪܝܳܐ ܐܶܢܽܘܢ ܐܰܠܳܗܳܟ݂ ܫܡܰܝܳܐ ܘܰܫܡܰܝ̈ ܫܡܰܝܳܐ. ܘܰܐܪܥܳܐ ܘܟܽܠ ܕܺܐܝܬ݂ ܒܳܗ̇.</VERS>
      <VERS vnumber="15">ܘܒܰܐܒܳܗܰܝ̈ܟܽܘܢ ܒܰܠܚܽܘܕ݂ ܨܒܳܐ ܡܳܪܝܳܐ. ܘܰܪܚܶܡ ܐܶܢܽܘܢ ܘܰܓܒܳܐ ܠܙܰܪܥܗܽܘܢ ܒܳܬܰܪܗܽܘܢ. ܡܶܢ ܟܽܠܗܽܘܢ ܥܰܡ̈ܡܶܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="16">ܓܙܽܘܪܘ ܥܽܘܪܠܘܳܬ݂ܳܐ ܕܠܶܒܟܽܘܢ. ܘܰܩܕ݂ܳܠܟܽܘܢ ܬܽܘܒ ܠܳܐ ܬܩܰܫܽܘܢ.</VERS>
      <VERS vnumber="17">ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܗܽܘܝܽܘ ܐܰܠܳܗ ܐܰܠܳܗܺܝ̈ܢ. ܘܡܳܪܶܐ ܡܳܖ̈ܰܘܳܬ݂ܳܐ. ܐܰ‌ܠܳܗܳܐ ܪܰܒܳܐ. ܘܓܰܢ̱ܒܪܳܐ. ܘܰܕ݂ܚܺܝܠܳܐ. ܕܠܳܐ ܢܳܣܶܒ ܒܰܐܦ̈ܶܐ. ܘܠܳܐ ܡܩܰܒܶܠ ܫܽܘܚܕܳܐ.</VERS>
      <VERS vnumber="18">ܘܥܳܒܶܕ݂ ܕܺܝܢܳܐ ܕܝܰܬ݂ܡ̈ܶܐ. ܘܕܰܐܖ̈ܡܠܳܬ݂ܳܐ. ܘܪܳܚܶܡ ܠܰܐܝܢܳܐ ܕܡܶܬܦܢܶܐ ܠܘܳܬܶܗ. ܘܝܳܗܶܒ ܠܶܗ ܠܰܚܡܳܐ ܘܬܰܟ݂ܣܺܝܬ݂ܳܐ.</VERS>
      <VERS vnumber="19">ܪܚܰܡܘ ܠܰܐܝܠܶܝܢ ܕܡܶܬ݂ܦܢܶܝܢ ܠܘܳܬܶܗ. ܡܶܛܽܠ ܕܬܰܘܬܳܒ̈ܶܐ ܗܘܰܝܬܽܘܢ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="20">ܡܶܢ ܡܳܪܝܳܐ ܐܰܠܳܗܳܟ݂ ܕܚܰܠ. ܘܠܶܗ ܦܠܽܘܚ. ܘܠܶܗ ܐܶܬ݂ܢܰܩܦ. ܘܒܰܫܡܶܗ ܝܺܡܰܝ.</VERS>
      <VERS vnumber="21">ܕܗܽܘܝܽܘ ܬܶܫܒܽܘܚܬܳܟ݂. ܘܗܽܘܝܽܘ ܐܰܠܳܗܳܟ݂. ܕܰܥܒܰܕ݂ ܥܰܡܳܟ݂ ܪܰܘܖ̈ܒܳܬ݂ܳܐ ܘܰܕ݂ܚܺܝ̈ܠܳܬ݂ܳܐ ܕܰܚܙܰܝ̈ ܥܰܝܢܰܝ̈ܟ.</VERS>
      <VERS vnumber="22">ܒܫܰܒܥܺܝܢ ܢܰܦ̈ܫܳܢ ܢܚܶܬ݂ܘ ܐܰܒܳܗܰܝ̈ܟ ܠܡܶܨܪܶܝܢ. ܘܗܳܫܳܐ ܗܳܐ ܐܰܣܓܝܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܟܰܘܟ̈ܒܶܐ ܕܒܰܫܡܰܝܳܐ. </VERS>
    </CHAPTER>
    <CHAPTER cnumber="11">
      <VERS vnumber="1">ܪܚܰܡ ܠܡܳܪܝܳܐ ܐܰܠܳܗܳܟ݂. ܘܛܰܪ ܢܛܽܘܖ̈ܳܬܶܗ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܦܽܘܩܕܳܢܰܘ̈ܗܝ. ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="2">ܘܬܶܕܥܽܘܢ ܝܰܘܡܳܢܳܐ. ܕܠܳܐ ܗܘܳܐ ܠܰܒܢܰܝ̈ܟܽܘܢ ܕܠܳܐ ܝܺܕܰܥܘ. ܘܠܳܐ ܚܙܰܘ ܡܰܪܕܽܘܬܶܗ ܕܡܳܪܝܳܐ ܐܰܠܳܗܟܽܘܢ. ܘܪܰܒܽܘܬܶܗ. ܘܺܐܝܕ݂ܶܗ ܬܰܩܺܝܦܬܳܐ. ܘܰܕ݂ܪܳܥܶܗ ܪܳܡܳܐ.</VERS>
      <VERS vnumber="3">ܘܳܐܬ݂ܘ̈ܳܬܶܗ. ܘܰܥܒܳܕ݂ܰܘ̈ܗܝ ܕܰܥܒܰܕ݂ ܒܡܶܨܪܶܝܢ. ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܠܟܽܠܳܗ̇ ܐܰܪܥܶܗ.</VERS>
      <VERS vnumber="4">ܘܕܰܥܒܰܕ݂ ܠܚܰܝܠܳܐ ܕܡܶܨܖ̈ܳܝܶܐ. ܠܖ̈ܰܟ݂ܫܳܐ. ܘܰܠܡܰܖ̈ܟܒܳܬ݂ܳܐ. ܘܰܠܖ̈ܳܟ݂ܒܰܝܗܶܝܢ. ܕܰܐܛܺܝܦ ܡܰܝ̈ܳܐ ܕܝܰܡܳܐ ܕܣܽܘܦ ܥܰܠ ܐܰܦܰܝ̈ܗܽܘܢ ܟܰܕ݂ ܪܕܰܦܘ ܒܳܬܰܪܟܽܘܢ. ܘܰܐܘܒܶܕ݂ ܐܶܢܽܘܢ ܡܳܪܝܳܐ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="5">ܘܟܽܠ ܕܰܥܒܰܕ݂ ܠܟܽܘܢ ܒܡܰܕܒܪܳܐ. ܥܕ݂ܰܡܳܐ ܕܶܐܬܰܝܬܽܘܢ ܠܰܐܬ݂ܪܳܐ ܗܳܢܳܐ.</VERS>
      <VERS vnumber="6">ܘܡܶܕܶܡ ܕܰܥܒܰܕ݂ ܠܕ݂ܳܬ݂ܳܢ ܘܠܰܐܒܺܝܪܰܡ ܒܢܰܝ̈ ܐܶܠܝܰܐܒ. ܒܪܶܗ ܕܪܽܘܒܺܝܠ. ܕܦܶܬ݂ܚܰܬ݂ ܐܰܪܥܳܐ ܦܽܘܡܳܗ̇ ܘܒܶܠܥܰܬ݂ ܐܶܢܽܘܢ. ܠܗܽܘܢ ܘܠܰܒܢܰܝ̈ܗܽܘܢ. ܘܰܠܡܰܫܟܰܢܝ̈ܗܽܘܢ. ܘܰܠܟܽܠܡܶܕܶܡ ܕܺܐܝܬ݂ ܗܘܳܐ ܠܗܽܘܢ. ܕܩܳܝܡܺܝܢ ܗܘܰܘ ܥܰܠ ܖ̈ܶܓܠܰܝܗܽܘܢ ܒܰܝܢܳܬ݂ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="7">ܐܶܠܳܐ ܥܰܝܢܰܝ̈ܟܽܘܢ ܗܽܘ ܚܙܰܝ̈ ܠܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܪܰܘܖ̈ܒܶܐ ܕܰܥܒܰܕ݂.</VERS>
      <VERS vnumber="8">ܛܰܪܘ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܕܬܶܬ݂ܚܰܝܠܽܘܢ. ܘܬܶܥܠܽܘܢ. ܘܺܬ݂ܐܪܬ݂ܽܘܢ ܐܰܪܥܳܐ ܕܥܳܒܪܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇</VERS>
      <VERS vnumber="9">ܘܬܰܣܓܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟܽܘܢ. ܠܡܶܬܰܠ ܠܗܽܘܢ. ܘܰܠܙܰܪܥܗܽܘܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="10">ܡܶܛܽܠ ܕܰܐܪܥܳܐ ܕܥܳܐܠܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇ ܠܳܐ ܗܘܳܬ݂ ܐܰܝܟ݂ ܐܰܪܥܳܐ ܕܡܶܨܪܶܝܢ ܕܰܢܦܰܩܬܽܘܢ ܡܶܢܳܗ̇. ܕܙܳܪܥܺܝܢ ܐ̱ܢܬܽܘܢ ܙܰܪܥܟܽܘܢ ܘܡܰܫܩܶܝܢ ܐ̱ܢܬܽܘܢ ܒܖ̈ܶܓܠܰܝܟܽܘܢ ܐܰܝܟ݂ ܦܰܪܕܰܝܣܳܐ ܕܫܶܩܝܳܐ.</VERS>
      <VERS vnumber="11">ܐܰܪܥܳܐ ܕܶܝܢ ܕܥܳܒܪܺܝܢ ܐ̱ܢܬܽܘܢ ܠܳܗ̇ ܠܡܺܐܪܬ݂ܳܗ̇ ܐܰܪܥܳܐ ܗܺܝ ܕܛܽܘܖ̈ܶܐ. ܘܰܕ݂ܦܰܩ̈ܥܳܬ݂ܳܐ. ܘܡܶܢ ܡܶܛܪܳܐ ܗܽܘ ܕܰܫܡܰܝܳܐ ܫܳܬ݂ܝܳܐ ܡܰܝ̈ܳܐ.</VERS>
      <VERS vnumber="12">ܐܰܪܥܳܐ ܕܡܳܪܝܳܐ ܐܰܠܳܗܳܟ݂ ܬܳܒܰܥ ܠܳܗ̇ ܐܰܡܺܝܢܳܐܺܝܬ. ܘܥܰܝܢܰܘ̈ܗܝ ܕܡܳܪܝܳܐ ܐܰܠܳܗܳܟ݂ ܒܳܗ̇. ܡܶܢ ܪܺܝܫܳܗ̇ ܕܫܰܢ̱ܬܳܐ ܘܰܥܕ݂ܰܡܳܐ ܠܚܰܪܬ݂ܳܗ̇ ܕܫܰܢ̱ܬܳܐ.</VERS>
      <VERS vnumber="13">ܘܶܐܢ ܬܶܫܡܥܽܘܢ ܠܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܬܶܪܚܡܽܘܢ ܠܡܳܪܝܳܐ ܐܰܠܳܗܟܽܘܢ ܘܬܶܦܠܚܽܘܢܶܗ. ܡܶܢ ܟܽܠܶܗ ܠܶܒܟܽܘܢ ܘܡܶܢ ܟܽܠܳܗ̇ ܢܰܦܫܟܽܘܢ.</VERS>
      <VERS vnumber="14">ܐܶܬܶܠ ܡܶܛܪܳܐ ܕܰܐܪܥܟܽܘܢ ܒܙܰܒܢܶܗ. ܒܟ݂ܺܝܪܳܝܳܐ ܘܰܠܩܺܝܫܳܝܳܐ. ܘܬܶܚܡܽܘܠ ܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂.</VERS>
      <VERS vnumber="15">ܘܶܐܬܶܠ ܥܶܣܒܳܐ ܒܚܰܩܠܳܟ݂ ܠܰܒܥܺܝܪܳܟ݂. ܘܬܶܐܟ݂ܽܘܠ ܘܬܶܣܒܰܥ.</VERS>
      <VERS vnumber="16">ܐܶܙܕܰܗܪܘ ܕܠܳܐ ܢܶܫܬܰܕܰܠ ܠܶܒܟܽܘܢ. ܘܬܶܣܛܽܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ.</VERS>
      <VERS vnumber="17">ܘܢܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܠܰܝܟܽܘܢ. ܘܢܶܟܠܶܐ ܫܡܰܝܳܐ ܕܠܳܐ ܢܶܗܘܶܐ ܡܶܛܪܳܐ. ܘܰܐܪܥܳܐ ܠܳܐ ܬܶܬܶܠ ܥܰܠ̈ܠܳܬ݂ܳܗ̇. ܘܬܺܐܒܕܽܘܢ ܒܰܥܓܰܠ ܡܶܢ ܐܰܪܥܳܐ ܛܳܒܬ݂ܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="18">ܘܰܬ݂ܣܺܝܡܽܘܢ ܗܳܠܶܝܢ ܦܽܘܩ̈ܕܳܢܶܐ ܒܠܶܒܟܽܘܢ. ܘܰܒܢܰܦܫܟܽܘܢ. ܘܰܩܛܽܘܪܘ ܐܶܢܽܘܢ ܐܳܬ݂ܳܐ ܥܰܠ ܐܺܝܕܰܝ̈ܟܽܘܢ. ܘܢܶܗܘܽܘܢ ܪܽܘܫܡܳܐ ܒܶܝܬ݂ ܥܰܝܢܰܝ̈ܟܽܘܢ.</VERS>
      <VERS vnumber="19">ܘܰܐܠܶܦܘ ܐܶܢܽܘܢ ܠܰܒܢܰܝ̈ܟܽܘܢ. ܕܰܢܡܰܠܠܽܘܢ ܒܗܽܘܢ. ܡܳܐ ܕܝܳܬ݂ܒܺܝܢ ܐ̱ܢܬܽܘܢ ܒܒܳܬܰܝ̈ܟܽܘܢ. ܘܡܳܐ ܕܳܐܙܺܠܝܢ ܐ̱ܢܬܽܘܢ ܒܽܐܘܪܚܳܐ. ܘܡܳܐ ܕܕ݂ܳܡܟܺܝܢ ܐ̱ܢܬܽܘܢ. ܘܡܳܐ ܕܩܳܝܡܺܝܢ ܐ̱ܢܬܽܘܢ.</VERS>
      <VERS vnumber="20">ܘܰܟ݂ܬ݂ܽܘܒܘ ܐܶܢܽܘܢ ܥܰܠ ܐܶܣܟ̈ܦܳܬ݂ܳܐ ܕܒܳܬܰܝ̈ܟܽܘܢ. ܘܥܰܠ ܬܰܖ̈ܥܰܝܗܽܘܢ.</VERS>
      <VERS vnumber="21">ܘܢܶܣܓܽܘܢ ܝܰܘ̈ܡܰܝܟܽܘܢ. ܘܝܰܘ̈ܡܰܝ ܒܢܰܝ̈ܟܽܘܢ. ܒܰܐܪܥܳܐ ܕܺܝܡܳܐ ܡܳܪܝܳܐ ܐܰܠܳܗܟܽܘܢ ܠܰܐܒܳܗܰܝ̈ܟܽܘܢ ܠܡܶܬܰܠ ܠܗܽܘܢ. ܐܰܝܟ݂ ܝܰܘ̈ܡܰܝ ܫܡܰܝܳܐ ܥܰܠ ܐܰܪܥܳܐ.</VERS>
      <VERS vnumber="22">ܘܶܐܢ ܬܶܛܪܽܘܢ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ. ܘܬܶܥܒܕ݂ܽܘܢ ܐܶܢܽܘܢ. ܘܬܶܪܚܡܽܘܢ ܠܡܳܪܝܳܐ ܐܰܠܳܗܟܽܘܢ. ܘܰܬ݂ܗܰܠܟ݂ܽܘܢ ܒܟܽܠܗܶܝܢ ܐܽܘܖ̈ܚܳܬܶܗ. ܘܬܶܬ݂ܢܰܩܦܽܘܢ ܠܶܗ.</VERS>
      <VERS vnumber="23">ܢܰܘܒܶܕ݂ ܡܳܪܝܳܐ ܗܳܠܶܝܢ ܟܽܠܗܽܘܢ ܥܰܡ̈ܡܶܐ ܡܶܢ ܩܕܳܡܰܝܟܽܘܢ. ܘܬܺܐܪܬܽܘܢ ܠܥܰܡ̈ܡܶܐ ܕܪܰܘܪܒܺܝܢ ܘܥܰܫܺܝܢܺܝܢ ܡܶܢܟܽܘܢ.</VERS>
      <VERS vnumber="24">ܟܽܠ ܐܰܬ݂ܪܳܐ ܕܬܶܕ݂ܪܽܘܟ݂ ܒܶܗ ܦܰܣܬ݂ܳܐ ܕܪܶܓܠܟܽܘܢ. ܠܟܽܘܢ ܢܶܗܘܶܐ. ܡܶܢ ܡܰܕܒܪܳܐ ܘܠܶܒܢܳܢ. ܘܡܶܢ ܢܰܗܪܳܐ ܠܢܰܗܪܳܐ ܦܪܳܬ݂. ܘܰܥܕ݂ܰܡܳܐ ܠܝܰܡܳܐ ܐ̱ܚܪܳܝܳܐ ܢܶܗܘܶܐ ܬܚܽܘܡܟܽܘܢ.</VERS>
      <VERS vnumber="25">ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟܽܘܢ. ܘܕܶܚܠܰܬ݂ܟܽܘܢ ܘܙܰܘܥܰܬ݂ܟܽܘܢ ܢܶܬܶܠ ܡܳܪܝܳܐ ܐܰܠܳܗܟܽܘܢ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ ܕܬܶܕ݂ܪܟܽܘܢ ܒܳܗ̇. ܐܰܝܟ݂ ܕܶܐܡܰܪ ܠܟܽܘܢ ܡܳܪܝܳܐ.</VERS>
      <VERS vnumber="26">ܚܙܰܘ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ.</VERS>
      <VERS vnumber="27">ܒܽܘܖ̈ܟܳܬ݂ܳܐ ܐܶܢ ܬܶܫܡܥܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ.</VERS>
      <VERS vnumber="28">ܘܠܰܘ̈ܛܳܬ݂ܳܐ ܐܶܢ ܠܳܐ ܬܶܫܡܥܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ. ܘܶܐܢ ܬܶܣܛܽܘܢ ܡܶܢ ܐܽܘܪܚܳܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ ܘܬܺܐܙܽܠܘܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܳܕ݂ܥܺܝܢ ܐ̱ܢܬܽܘܢ ܠܗܽܘܢ.</VERS>
      <VERS vnumber="29">ܘܟܰܕ݂ ܢܰܥܠܳܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇ ܗܰܒ ܒܽܘܖ̈ܟܳܬ݂ܳܐ ܥܰܠ ܛܽܘܪܳܐ ܕܓܰܪܙܺܝܡ. ܘܠܰܘ̈ܛܳܬ݂ܳܐ ܥܰܠ ܛܽܘܪܳܐ ܕܰܓܒܶܠ.</VERS>
      <VERS vnumber="30">ܗܳܐ ܗܶܢܽܘܢ ܒܥܶܒܪܳܐ ܕܝܽܘܪܕܢܳܢ ܒܶܣܬܰܪ ܐܽܘܪܚܳܐ ܒܡܰܥܖ̈ܳܒܰܝ ܫܶܡܫܳܐ. ܒܰܐܪܥܳܐ ܕܰܟ݂ܢܰܥܢܳܝ̈ܶܐ ܕܝܳܬ݂ܒܺܝܢ ܒܥܳܪܳܒܳܐ ܠܽܘܩܒܰܠ ܓܰܠܓܳܠܳܐ. ܘܠܽܘܩܒܰܠ ܒܶܝܬ݂ ܒܰܠܽܘܛܳܐ ܕܡܰܡܪܶܐ.</VERS>
      <VERS vnumber="31">ܡܶܛܽܠ ܕܥܳܒܪܺܝܬܽܘܢ ܝܽܘܪܕܢܳܢ. ܠܡܶܥܰܠ ܠܡܺܐܪܰܬ݂ ܐܰܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܘܬܺܐܪܬܽܘܢܳܗ̇ ܘܬܶܬܒܽܘܢ ܒܳܗ̇.</VERS>
      <VERS vnumber="32">ܘܬܶܛܪܽܘܢ ܘܬܶܥܒܕ݂ܽܘܢ ܟܽܠܗܽܘܢ ܢܳܡܽܘܣ̈ܶܐ ܘܕܺܝܢ̈ܶܐ ܕܝܳܗܶܒ ܐ̱ܢܳܐ ܩܕܳܡܰܝܟܽܘܢ ܝܰܘܡܳܢܳܐ. </VERS>
    </CHAPTER>
    <CHAPTER cnumber="12">
      <VERS vnumber="1">ܗܳܠܶܝܢ ܢܳܡܽܘܣ̈ܶܐ ܘܕܺܝܢ̈ܶܐ ܕܬܶܛܪܽܘܢ ܘܬܶܥܒܕ݂ܽܘܢ ܒܰܐܪܥܳܐ ܕܝܳܗܶܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܠܡܺܐܪܬ݂ܳܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܐ̱ܢܬܽܘܢ ܒܰܐܪܥܳܐ.</VERS>
      <VERS vnumber="2">ܐܰܘܒܶܕ݂ܘ ܟܽܠܗܽܘܢ ܐܰܬ݂ܖ̈ܰܘܳܬ݂ܳܐ. ܕܰܦܠܰܚܘ ܬܰܡܳܢ ܥܰܡ̈ܡܶܐ ܕܝܳܪܬܺܝܢ ܐ̱ܢܬܽܘܢ ܠܗܽܘܢ. ܘܠܰܐܠܳܗܰܝ̈ܗܽܘܢ. ܥܰܠ ܛܽܘܖ̈ܶܐ ܖ̈ܳܡܶܐ. ܘܥܰܠ ܖ̈ܳܡܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܡܰܛܶܠ.</VERS>
      <VERS vnumber="3">ܘܬܶܥܩܪܽܘܢ ܡܰܕ݂ܒܚܰܝ̈ܗܽܘܢ. ܘܬܶܬܒܪܽܘܢ ܩܳܝ̈ܡܳܬ݂ܗܽܘܢ. ܘܚܶܫ̈ܠܳܬ݂ܗܽܘܢ ܬܰܘܩܕ݂ܽܘܢ ܒܢܽܘܪܳܐ. ܘܰܐܠܳܗܰܝ̈ܗܽܘܢ ܓܠܺܝ̈ܦܶܐ ܬܶܬܒܪܽܘܢ. ܘܬ݂ܰܘܒܕ݂ܽܘܢ ܗܳܟܰܢܳܐ ܫܶܡܗܽܘܢ ܡܶܢ ܐܰܬ݂ܪܳܐ ܗܰܘ.</VERS>
      <VERS vnumber="4">ܘܰܐܢ̱ܬܽܘܢ ܠܳܐ ܬܶܥܒܕ݂ܽܘܢ ܗܳܟܰܢܳܐ ܠܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="5">ܐܶܠܳܐ ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܟܽܘܢ ܡܶܢ ܟܽܠ ܫܰܒܛܰܝ̈ܟܽܘܢ ܠܰܡܣܳܡ ܫܡܶܗ ܬܰܡܳܢ. ܠܒܶܝܬ݂ ܡܰܫܪܝܶܗ ܗܘܰܝܬܽܘܢ ܡܥܰܩܒܺܝܢ. ܘܳܐܙܺܠܝܢ ܠܬܰܡܳܢ.</VERS>
      <VERS vnumber="6">ܘܰܐܘܒܶܠܘ ܠܬܰܡܳܢ ܝܰܩܕܰܝ̈ܟܽܘܢ ܫܰܠ̈ܡܶܐ. ܘܕܶܒܚܰܝ̈ܟܽܘܢ. ܘܡܰܥܣܳܖ̈ܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ. ܘܢܶܕ݂ܖ̈ܰܝܟܽܘܢ. ܘܩܽܘܖ̈ܒܢܰܝ̈ܟܽܘܢ. ܘܒܽܘܟܖ̈ܶܐ ܕܬ݂ܰܘܖ̈ܰܝܟܽܘܢ. ܘܰܕ݂ܥܳܢ̈ܟܽܘܢ.</VERS>
      <VERS vnumber="7">ܘܰܐܟ݂ܽܘܠܘ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܰܚܕ݂ܰܘ ܒܟܽܠܡܶܕܶܡ ܕܡܰܘܫܛܺܝܢ ܐ̱ܢܬܽܘܢ ܐܺܝܕܰܝ̈ܟܽܘܢ. ܐܰܢ̱ܬܽܘܢ ܘܐ̱ܢܳܫܰܝ̈ ܒܳܬܰܝ̈ܟܽܘܢ. ܕܰܢܒܰܪܶܟ݂ܟܽܘܢ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="8">ܠܳܐ ܬܶܥܒܕ݂ܽܘܢ ܐܰܝܟ݂ ܕܥܳܒܕܺܝܢ ܚ̱ܢܰܢ ܗܳܪܟܳܐ ܝܰܘܡܳܢܳܐ. ܐ̱ܢܳܫ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ.</VERS>
      <VERS vnumber="9">ܡܶܛܽܠ ܕܠܳܐ ܥܕܰܟܺܝܠ ܡܰܛܺܝܬܽܘܢ ܠܒܶܝܬ݂ ܡܰܫܪܝܳܐ ܘܰܠܝܳܪܬܽܘܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="10">ܘܰܥܒܰܪܘ ܝܽܘܪܕܢܳܢ. ܘܬܶܒܘ ܒܰܐܪܥܳܐ ܕܡܰܘܪܶܬ݂ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܘܰܡܢܺܝܚ ܠܟܽܘܢ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟܽܘܢ ܕܰܚܕ݂ܺܝܪܺܝܢ ܠܟܽܘܢ. ܘܬܶܒܘ ܒܣܰܒܪܳܐ.</VERS>
      <VERS vnumber="11">ܘܰܐܬ݂ܪܳܐ ܕܢܶܓܒܶܐ ܡܳܪܝܳܐ ܐܰܠܳܗܟܽܘܢ ܕܢܰܫܪܶܐ ܒܶܗ ܫܡܶܗ. ܠܬܰܡܳܢ ܐܰܝܬܰܘ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܟܽܘܢ. ܝܰܩܕܰܝ̈ܟܽܘܢ ܫܰܠ̈ܡܶܐ. ܘܕܶܒܚܰܝ̈ܟܽܘܢ. ܘܡܰܥܣܳܖ̈ܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ. ܘܟܽܠܶܗ ܓܶܒܝܳܐ ܕܢܶܕ݂ܖ̈ܰܝܟܽܘܢ ܕܢܳܕ݂ܪܺܝܢ ܐ̱ܢܬܽܘܢ ܠܡܳܪܝܳܐ.</VERS>
      <VERS vnumber="12">ܘܰܚܕ݂ܰܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܐܰܢ̱ܬܽܘܢ ܘܰܒܢܰܝ̈ܟܽܘܢ ܘܰܒ̈ܢܳܬ݂ܟܽܘܢ. ܘܥܰܒܕܰܝ̈ܟܽܘܢ ܘܰܐܡ̈ܗܳܬ݂ܟܽܘܢ. ܘܠܶܘ̈ܳܝܶܐ ܕܰܒܩܽܘܖ̈ܝܟܽܘܢ. ܡܶܛܽܠ ܕܠܰܝܬ ܠܗܽܘܢ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܟܽܘܢ.</VERS>
      <VERS vnumber="13">ܐܶܙܕܰܗܪܘ ܕܠܳܐ ܬܰܣܶܩ ܝܰܩܕܰܝ̈ܟ ܫܰܠ̈ܡܶܐ ܒܟܽܠ ܐܰܬܰܪ ܕܨܳܒܶܐ ܐܰܢ̱ܬ.</VERS>
      <VERS vnumber="14">ܐܶܠܳܐ ܐܶܢ ܒܰܐܬ݂ܪܳܐ ܕܢܶܓܒܶܐ ܡܳܪܝܳܐ ܒܚܰܕ݂ ܡܶܢ ܫܰܒܛܰܝ̈ܟ. ܬܰܡܳܢ ܬܰܣܶܩ ܝܰܩ̈ܕܰܝܟ ܫܰܠ̈ܡܶܐ. ܘܬܰܡܳܢ ܬܶܥܒܶܕ݂ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂.</VERS>
      <VERS vnumber="15">ܒܰܠܚܽܘܕ݂ ܒܟܽܠ ܪܶܓܬ݂ܳܐ ܕܢܰܦܫܳܟ݂ ܟܽܘܣ ܘܰܐܟ݂ܽܘܠ ܒܶܣܪܳܐ. ܐܰܝܟ݂ ܒܽܘܪܟܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܕܰܛܡܰܐ ܘܕܰܕ݂ܟܶܐ ܢܶܐܟܠܽܘܢ. ܐܰܝܟ݂ ܛܰܒܝܳܐ. ܘܰܐܝܟ݂ ܐܰܝܠܳܐ.</VERS>
      <VERS vnumber="16">ܒܰܠܚܽܘܕ݂ ܕܡܳܐ ܠܳܐ ܬܶܐܟܠܽܘܢ. ܐܶܠܳܐ ܥܰܠ ܐܰܪܥܳܐ ܐܰܫܽܘܕܳܝܗܝ ܐܰܝܟ݂ ܡܰܝ̈ܳܐ.</VERS>
      <VERS vnumber="17">ܠܳܐ ܬܶܫܬܰܠܰܛ ܠܡܶܐܟܰܠ ܒܩܽܘܖ̈ܝܟܽܘܢ. ܡܰܥܣܳܖ̈ܶܐ ܕܰܥܒܽܘܪܟܽܘܢ. ܘܰܕ݂ܚܰܡܪܟܽܘܢ. ܘܰܕ݂ܡܶܫܚܟܽܘܢ. ܘܒܽܘܟܖ̈ܶܐ ܕܬ݂ܰܘܖ̈ܰܝܟܽܘܢ. ܘܰܕ݂ܥܳܢ̈ܟܽܘܢ. ܘܟܽܠ ܢܶܕ݂ܖ̈ܰܝܟܽܘܢ ܕܬܶܕܪܽܘܢ. ܘܩܽܘܖ̈ܒܳܢܰܝܟܽܘܢ. ܘܦܽܘܖ̈ܫܳܢܶܐ ܕܺܐܝܕܰܝ̈ܟܽܘܢ.</VERS>
      <VERS vnumber="18">ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܶܐܟܠܺܝܘܗܝ ܕܰܫܢܳܐ ܒܰܫܢܳܐ. ܒܰܐܬ݂ܪܳܐ ܕܢܶܓܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܠܶܘܳܝܳܐ ܕܰܒܩܽܘܖ̈ܝܳܟ݂. ܘܬܶܚܕܶܐ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܟܽܠܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂.</VERS>
      <VERS vnumber="19">ܐܶܙܕܰܗܪ ܕܠܳܐ ܬܶܫܒܽܘܩ ܠܠܶܘܳܝܳܐ ܟܽܠܗܽܘܢ ܝܰܘ̈ܡܰܝܟ ܒܰܐܪܥܳܐ.</VERS>
      <VERS vnumber="20">ܘܟܰܕ݂ ܢܪܰܘܰܚ ܡܳܪܝܳܐ ܐܰܠܳܗܳܟ݂ ܬܚܽܘܡܳܟ݂ ܐܰܝܟ݂ ܕܶܐܡܰܪ ܠܳܟ݂. ܘܬܺܐܡܰܪ ܐܶܟ݂ܽܘܠ ܒܶܣܪܳܐ. ܡܶܛܽܠ ܕܪܳܓܳܐ ܢܰܦܫܳܟ݂ ܠܡܶܐܟܰܠ ܒܶܣܪܳܐ. ܒܟܽܠܗܶܝܢ ܖ̈ܓܺܝܓܳܬ݂ܳܐ ܕܢܰܦܫܳܟ݂ ܬܶܐܟ݂ܽܘܠ ܒܶܣܪܳܐ.</VERS>
      <VERS vnumber="21">ܘܶܐܢ ܪܰܚܺܝܩ ܗܽܘ ܡܶܢܳܟ݂ ܐܰܬ݂ܪܳܐ ܕܢܶܓܒܶܐ ܡܳܪܝܳܐ ܐܰܠܳܗܳܟ݂ ܕܰܢܣܺܝܡ ܫܡܶܗ ܬܰܡܳܢ. ܟܽܘܣ ܡܶܢ ܬܰܘܖ̈ܰܝܟ. ܘܡܶܢ ܥܳܢ̈ܳܟ݂. ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܕܦܰܩܕ݂ܳܟ݂. ܘܰܐܟ݂ܽܘܠ ܒܩܽܘܖ̈ܝܳܟ݂. ܒܟܽܠܗܶܝܢ ܖ̈ܓܺܝܓܳܬ݂ܳܐ ܕܢܰܦܫܳܟ݂.</VERS>
      <VERS vnumber="22">ܒܪܰܡ ܕܶܝܢ ܐܰܝܟ݂ ܕܡܶܬ݂ܐܟܶܠ ܛܰܒܝܳܐ ܘܰܐܝܠܳܐ. ܗܳܟܰܢܳܐ ܬܶܐܟܠܺܝܘܗܝ. ܕܰܛܡܰܐ ܘܕܰܕ݂ܟܶܐ ܐܰܟ݂ܚܕ݂ܳܐ ܬܶܐܟܠܽܘܢܶܗ.</VERS>
      <VERS vnumber="23">ܒܰܠܚܽܘܕ݂ ܐܶܬ݂ܚܰܝܰܠܘ ܕܠܳܐ ܬܶܐܟܠܽܘܢ ܕܡܳܐ. ܡܶܛܽܠ ܕܰܕ݂ܡܳܐ ܢܰܦܫܳܐ ܗܽܘ. ܠܳܐ ܬܶܐܟ݂ܽܘܠ ܢܰܦܫܳܐ ܥܰܡ ܒܶܣܪܳܐ.</VERS>
      <VERS vnumber="24">ܠܳܐ ܬܶܐܟܠܺܝܘܗܝ. ܐܶܠܳܐ ܐܰܫܽܘܕܳܝܗܝ ܥܰܠ ܐܰܪܥܳܐ ܐܰܝܟ݂ ܡܰܝ̈ܳܐ.</VERS>
      <VERS vnumber="25">ܠܳܐ ܬܶܐܟܠܺܝܘܗܝ. ܕܢܰܛܐܶܒ ܠܳܟ݂ ܘܠܰܒܢܰܝ̈ܟ ܡܶܢ ܒܳܬ݂ܪܳܟ݂. ܟܰܕ݂ ܬܶܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="26">ܒܰܠܚܽܘܕ݂ ܩܽܘܕ݂ܫܰܝ̈ܟ ܕܢܶܗܘܽܘܢ ܠܳܟ݂. ܘܢܶܕ݂ܖ̈ܰܝܟ. ܫܩܽܘܠ ܘܬ݂ܳܐ ܠܰܐܬ݂ܪܳܐ ܕܢܶܓܒܶܐ ܡܳܪܝܳܐ.</VERS>
      <VERS vnumber="27">ܘܰܥܒܶܕ݂ ܝܰܩܕܳܟ݂ ܫܰܠܡܳܐ ܒܶܣܪܳܐ ܘܰܕ݂ܡܳܐ ܥܰܠ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܰܕ݂ܡܳܐ ܕܕܶܒܚܰܝ̈ܟ ܢܶܬ݂ܐܫܶܕ݂ ܥܰܠ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܒܶܣܪܳܐ ܐܰܟ݂ܽܘܠ.</VERS>
      <VERS vnumber="28">ܛܰܪ ܘܰܫܡܰܥ ܗܳܠܶܝܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܢܰܛܐܶܒ ܠܳܟ݂ ܘܠܰܒܢܰܝ̈ܟ ܡܶܢ ܒܳܬ݂ܪܳܟ݂ ܠܥܳܠܰܡ. ܟܰܕ݂ ܬܶܥܒܶܕ݂ ܕܛܳܒ ܘܰܕ݂ܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="29">ܘܟܰܕ݂ ܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܥܰܡ̈ܡܶܐ ܕܳܐܙܶܠ ܐܰܢ̱ܬ ܠܘܳܬ݂ܗܽܘܢ. ܘܢܰܘܒܶܕ݂ ܐܶܢܽܘܢ ܡܶܢ ܩܕܳܡܰܝܟ. ܘܬܺܐܪܰܬ݂ ܐܶܢܽܘܢ ܘܬܶܬܶܒ ܒܰܐܪܥܗܽܘܢ .</VERS>
      <VERS vnumber="30">ܐܶܙܕܰܗܪ ܕܠܳܐ ܬܶܛܥܶܐ ܒܳܬܰܪܗܽܘܢ. ܡܶܢ ܒܳܬܰܪ ܕܡܰܘܒܶܕ݂ ܠܗܽܘܢ ܡܳܪܝܳܐ ܡܶܢ ܩܕܳܡܰܝܟ. ܘܠܳܐ ܬܫܰܐܶܠ ܥܰܠ ܐܰܠܳܗܰܝ̈ܗܽܘܢ. ܘܬܺܐܡܰܪ ܐܰܝܟܰܢܳܐ ܦܳܠܚܺܝܢ ܗܘܰܘ ܥܰܡ̈ܡܶܐ ܗܳܠܶܝܢ ܠܰܐܠܳܗܰܝ̈ܗܽܘܢ. ܕܶܐܥܒܶܕ݂ ܐܳܦ ܐܶܢܳܐ ܐܰܟ݂ܘܳܬ݂ܗܽܘܢ.</VERS>
      <VERS vnumber="31">ܐܰܢ̱ܬ ܕܶܝܢ ܠܳܐ ܬܶܥܒܶܕ݂ ܗܳܟܰܢܳܐ ܠܡܳܪܝܳܐ ܐܰܠܳܗܳܟ݂. ܡܶܛܽܠ ܕܟܽܠ ܕܰܣܢܳܐ ܘܰܐܣܠܺܝ ܡܳܪܝܳܐ ܥܒܰܕ݂ܘ ܠܰܐܠܳܗܰܝ̈ܗܽܘܢ. ܘܳܐܦ ܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܐܰܘܩܶܕ݂ܘ ܒܢܽܘܪܳܐ ܠܰܐܠܳܗܰܝ̈ܗܽܘܢ.</VERS>
      <VERS vnumber="32">ܟܽܠ ܦܶܬ݂ܓ݂ܳܡܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂. ܠܶܗ ܛܰܪ ܘܰܥܒܶܕ݂. ܠܳܐ ܬܰܘܣܶܦ ܥܠܰܘܗܝ. ܘܠܳܐ ܬܒܰܨܰܪ ܡܶܢܶܗ. </VERS>
    </CHAPTER>
    <CHAPTER cnumber="13">
      <VERS vnumber="1">ܘܟܰܕ݂ ܢܩܽܘܡ ܒܰܝܢܳܬ݂ܟܽܘܢ ܢܒܺܝܳܐ ܐܰܘ ܚܳܠܶܡ ܚܶܠ̈ܡܶܐ. ܘܢܶܬܶܠ ܠܳܟ݂ ܐܳܬܳܐ ܘܬܶܕ݂ܡܽܘܪܬܳܐ.</VERS>
      <VERS vnumber="2">ܘܬܶܗܘܶܐ ܐܳܬܳܐ ܘܬܶܕ݂ܡܽܘܪܬܳܐ ܕܳܐܡܰܪ ܠܳܟ݂. ܘܢܺܐܡܰܪ ܠܳܟ݂ ܕܬ݂ܳܐ ܢܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܕܠܳܐ ܝܳܕܰܥ ܐܰܢ̱ܬ ܠܗܽܘܢ. ܘܢܶܦܠܽܘܚ ܐܶܢܽܘܢ.</VERS>
      <VERS vnumber="3">ܠܳܐ ܬܶܫܡܰܥ ܠܦܶܬܓܳܡܰܘ̈ܗܝ ܕܰܢܒܺܝܳܐ ܗܰܘ. ܐܰܘ ܕܚܳܠܶܡ ܚܶܠ̈ܡܶܐ ܗܰܘ. ܡܶܛܽܠ ܕܰܡܢܰܣܳܝܽܘ ܡܢܰܣܶܐ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܕܢܶܕܰܥ ܐܶܢ ܪܳܚܡܺܝܢ ܐ̱ܢܬܽܘܢ ܠܶܗ ܠܡܳܪܝܳܐ ܐܰܠܳܗܟܽܘܢ. ܡܶܢ ܟܽܠܶܗ ܠܶܒܟܽܘܢ. ܘܡܶܢ ܟܽܠܳܗ̇ ܢܰܦܫܟܽܘܢ.</VERS>
      <VERS vnumber="4">ܒܳܬܰܪ ܡܳܪܝܳܐ ܐܰܠܳܗܟܽܘܢ ܙܶܠܘ. ܘܠܶܗ ܕܚܰܠܘ. ܘܦܽܘܩܕܳܢܰܘ̈ܗܝ ܛܰܪܘ. ܘܠܶܗ ܫܡܰܥܘ. ܘܠܶܗ ܦܠܽܘܚܘ. ܘܠܶܗ ܐܶܬ݂ܢܰܩܦܘ.</VERS>
      <VERS vnumber="5">ܘܰܢܒܺܝܳܐ ܗܰܘ. ܐܰܘ ܚܳܠܶܡ ܚܶܠ̈ܡܶܐ ܗܰܘ. ܢܶܬ݂ܩܛܶܠ. ܥܰܠ ܕܡܰܠܶܠ ܥܰܘܠܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܕܰܐܦܶܩܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܦܪܰܩܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ. ܕܢܰܛܥܶܝܟ݂ ܡܶܢ ܐܽܘܪܚܳܐ ܕܦܰܩܕܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܙܰܠ ܒܳܗ̇. ܘܒܰܥܰܪ ܒܺܝܫܬܳܐ ܡܶܢ ܓܰܘܳܟ݂.</VERS>
      <VERS vnumber="6">ܘܶܐܢ ܢܓܰܪܓܳܟ݂ ܐܰܚܽܘܟ݂ ܒܰܪ ܐܶܡܳܟ݂. ܐܰܘ ܒܪܳܟ݂. ܐܰܘ ܒܰܪܬܳܟ݂. ܐܰܘ ܐܰܢ̱ܬܰܬ݂ ܩܝܳܡܳܟ݂. ܐܰܘ ܪܳܚܡܳܟ݂ ܕܰܐܝܟ݂ ܢܰܦܫܳܟ݂. ܒܣܶܬ݂ܪܳܐ. ܘܢܺܐܡܰܪ ܠܳܟ݂. ܬܳܐ ܢܺܐܙܰܠ ܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ.</VERS>
      <VERS vnumber="7">ܡܶܢ ܐܰܠܳܗ̈ܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܟܽܘܢ. ܕܩܰܪܺܝܒܺܝܢ ܠܟܽܘܢ ܐܰܘ ܕܪܰܚܺܝܩܺܝܢ ܡܶܢܟܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="8">ܠܳܐ ܬܶܬܛܦܺܝܣ ܡܶܢܶܗ. ܘܠܳܐ ܬܶܫܡܥܺܝܘܗܝ. ܘܠܳܐ ܬܚܽܘܣ ܥܰܝܢܳܟ݂ ܥܠܰܘܗܝ. ܘܠܳܐ ܬܪܰܚܶܡ. ܘܠܳܐ ܬܟܰܣܶܐ ܥܠܰܘܗܝ.</VERS>
      <VERS vnumber="9">ܐܶܠܳܐ ܡܶܩܛܰܠ ܩܛܽܘܠܳܝܗܝ. ܐܺܝܕ݂ܳܟ݂ ܬܫܰܪܶܐ ܒܶܗ ܠܽܘܩܕܰܡ ܠܡܶܩܛܠܶܗ ܘܺܐܝܕ݂ܳܐ ܕܟܽܠܶܗ ܥܰܡܳܐ ܒܰܐ̱ܚܪܳܝܬܳܐ.</VERS>
      <VERS vnumber="10">ܘܪܽܘܓܡܽܘܗܝ ܒܟܺܐܦ̈ܶܐ ܘܰܢܡܽܘܬ݂. ܥܰܠ ܕܰܒ̣ܥܳܐ ܠܡܰܛܥܳܝܽܘܬ݂ܳܟ݂ ܡܶܢ ܡܳܪܝܳܐ ܐܰܠܳܗܳܟ݂. ܕܰܐܦܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܒܶܝܬ݂ ܥܰܒܕܽܘܬ݂ܳܐ.</VERS>
      <VERS vnumber="11">ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܶܫܡܥܽܘܢ ܘܢܶܕ݂ܚܠܽܘܢ. ܘܠܳܐ ܢܰܘܣܦܽܘܢ ܠܡܶܥܒܰܕ݂ ܐܰܝܟ݂ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܰܝܢܳܬ݂ܟܽܘܢ.</VERS>
      <VERS vnumber="12">ܘܟܰܕ݂ ܬܶܫܡܰܥ ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܶܬܰܒ ܒܳܗ̇. ܘܢܺܐܡܪܽܘܢ ܠܳܟ݂.</VERS>
      <VERS vnumber="13">ܢܦܰܩܘ ܓܰܒܖ̈ܶܐ ܒܢܰܝ̈ ܚ̣ܛܳܐ ܡܶܢ ܓܰܘܳܟ݂. ܘܰܐܛܥܺܝܘ ܠܐ̱ܢܳܫ̈ܳܐ ܕܰܩܪܺܝܬ݂ܗܽܘܢ. ܘܶܐܡܰܪܘ ܢܺܐܙܰܠ ܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬܽܘܢ.</VERS>
      <VERS vnumber="14">ܬܒܰܥ ܘܰܒܨܺܝ ܘܫܰܐܶܠ ܫܰܦܺܝܪ. ܐܶܢ ܫܰܪܺܝܪܳܐܺܝܬ݂ ܐܺܝܬܰܘܗܝ ܦܶܬ݂ܓ݂ܳܡܳܐ. ܘܶܐܬ݂ܥܰܒܕܰܬ݂ ܛܰܢܦܽܘܬ݂ܳܐ ܗܳܕ݂ܶܐ ܒܓܰܘܳܟ݂.</VERS>
      <VERS vnumber="15">ܚܪܽܘܒ ܠܥܳܡܽܘܖ̈ܶܝܗ̇ ܕܰܩܪܺܝܬ݂ܳܐ ܗܳܝ ܒܦܽܘܡܳܐ ܕܚܰܪܒܳܐ. ܚܪܽܘܒܶܝܗ̇ ܘܰܠܟܽܠ ܕܺܐܝܬ݂ ܒܳܗ̇. ܘܠܰܒܥܺܝܪܳܗ̇ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="16">ܘܟܽܠܳܗ̇ ܒܶܙܬ݂ܳܗ̇ ܟܰܢܶܫ ܠܓܰܘ ܫܶܛܚܳܗ̇. ܘܰܐܘܩܶܕ݂ܶܝܗ̇ ܠܰܩܪܺܝܬ݂ܳܐ ܒܢܽܘܪܳܐ ܘܰܠܟܽܠܳܗ̇ ܒܶܙܬ݂ܳܗ̇ ܠܰܓܡܳܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܬܶܗܘܶܐ ܬܶܠܳܐ ܠܥܳܠܰܡ. ܘܬܽܘܒ ܠܳܐ ܬܶܬ݂ܒܢܶܐ.</VERS>
      <VERS vnumber="17">ܘܠܳܐ ܢܶܕ݂ܒܰܩ ܒܺܐܝܕ݂ܳܟ݂ ܡܶܕܶܡ ܡܶܢ ܚܶܪܡܳܐ. ܕܢܶܬ݂ܦܢܶܐ ܡܳܪܝܳܐ ܡܶܢ ܚܶܡܬ݂ܳܐ ܕܪܽܘܓܙܶܗ. ܘܢܶܬܶܠ ܠܳܟ݂ ܖ̈ܰܚܡܶܐ ܘܰܢܪܰܚܶܡ ܥܠܰܝܟ. ܘܢܶܪܚܡܳܟ݂ ܘܢܰܣܓܶܝܟ݂ ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟ.</VERS>
      <VERS vnumber="18">ܐܶܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܘܬܶܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. </VERS>
    </CHAPTER>
    <CHAPTER cnumber="14">
      <VERS vnumber="1">ܒܢܰܝ̈ܳܐ ܐܰܢ̱ܬܽܘܢ ܕܡܳܪܝܳܐ ܐܰܠܳܗܟܽܘܢ. ܠܳܐ ܬܶܬ݂ܥܰܪܕ݂ܽܘܢ ܘܠܳܐ ܬܶܥܒܕ݂ܽܘܢ ܩܽܘܕ݂̈ܚܳܬ݂ܳܐ ܒܶܝܬ݂ ܥܰܝܢܰܝ̈ܟܽܘܢ ܥܰܠ ܡܺܝܬ݂ܳܐ.</VERS>
      <VERS vnumber="2">ܡܶܛܽܠ ܕܥܰܡܳܐ ܐܰܢ̱ܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܘܠܳܟ݂ ܓܒܳܐ ܡܳܪܝܳܐ ܐܰܠܳܗܳܟ݂ ܕܬܶܗܘܶܐ ܠܶܗ. ܥܰܡܳܐ ܚܰܒܺܝܒܳܐ. ܛܳܒ ܡܶܢ ܟܽܠܗܽܘܢ ܥܰܡ̈ܡܶܐ ܕܥܰܠ ܐܰܦܰܝ̈ ܐܰܪܥܳܐ. ܥܰܠ ܦܽܘܪܳܫ ܡܶܐܟ݂̈ܠܳܬܳܐ.</VERS>
      <VERS vnumber="3">ܠܳܐ ܬܶܐܟܠܽܘܢ ܟܽܠ ܕܰܛܡܰܐ.</VERS>
      <VERS vnumber="4">ܗܳܕ݂ܶܐ ܚܰܝܽܘܬ݂ܳܐ ܬܶܐܟܠܽܘܢ. ܬܰܘܪܳܐ. ܘܶܐܡܪܳܐ. ܘܢܶܩܝܳܐ. ܘܥܶܙܳܐ.</VERS>
      <VERS vnumber="5">ܘܰܐܝܠܳܐ. ܘܛܰܒܝܳܐ. ܘܝܰܚܡܽܘܪܳܐ. ܘܝܰܥܠܳܐ. ܘܪܰܝܡܳܐ. ܘܕܰܝܨܳܐ. ܘܰܐܪܳܢܳܐ.</VERS>
      <VERS vnumber="6">ܟܽܠ ܒܥܺܝܪܳܐ ܕܨܰܪܝܳܐ ܦܰܪܣܬ݂ܳܗ̇ ܘܰܦܠܺܝܓܳܐ ܠܰܬܪܶܝܢ ܘܡܶܬ݂ܓܰܘܪܪܳܐ. ܗܳܝ ܐܰܟ݂ܽܘܠܘ.</VERS>
      <VERS vnumber="7">ܗܳܠܶܝܢ ܕܶܝܢ ܠܳܐ ܬܶܐܟܠܽܘܢ. ܡܶܢ ܐܰܝܠܶܝܢ ܕܡܶܬ݂ܓܰܘܪܪܺܝܢ. ܘܡܶܢ ܐܰܝܠܶܝܢ ܕܨܰܖ̈ܝܳܢ ܦܰܖ̈ܣܳܬ݂ܗܽܘܢ ܨ̈ܠܳܦܳܢ ܨ̈ܠܳܦܳܢ. ܓܰܡܠܳܐ. ܘܰܐܪܢܒܳܐ. ܘܰܚܓܳܣܳܐ. ܕܡܶܬ݂ܓܰܘܪܪܺܝܢ ܘܦܰܖ̈ܣܳܬ݂ܗܽܘܢ ܠܳܐ ܨܰܖ̈ܝܳܢ. ܛܰܡܐܺܝܢ ܐܶܢܽܘܢ ܠܟܽܘܢ.</VERS>
      <VERS vnumber="8">ܘܰܚܙܺܝܪܳܐ ܕܨܰܪܝܳܐ ܦܰܪܣܬܶܗ ܘܠܳܐ ܡܶܬ݂ܓܰܘܪܰܪ. ܛܰܡܰܐ ܗܽܘ ܠܟܽܘܢ. ܡܶܢ ܒܶܣܪܗܽܘܢ ܠܳܐ ܬܶܐܟܠܽܘܢ. ܘܰܠܦܰܓܖ̈ܰܝܗܽܘܢ ܠܳܐ ܬܶܬ݂ܩܰܪܒܽܘܢ.</VERS>
      <VERS vnumber="9">ܘܗܳܠܶܝܢ ܐܰܟ݂ܽܘܠܘ ܡܶܢ ܟܽܠ ܕܺܐܝܬ݂ ܒܡܰܝ̈ܳܐ. ܟܽܠ ܕܺܐܝܬ݂ ܠܶܗ ܓܶܦ̈ܶܐ ܘܰܩܠܳܦ̈ܶܐ ܐܰܟ݂ܽܘܠܘ.</VERS>
      <VERS vnumber="10">ܘܟܽܠ ܕܠܰܝܬ ܠܶܗ ܓܶܦ̈ܶܐ ܘܰܩܠܳܦ̈ܶܐ ܠܳܐ ܬܶܐܟܠܽܘܢ. ܛܰܡܰܐ ܗܽܘ ܠܟܽܘܢ.</VERS>
      <VERS vnumber="11">ܘܟܽܠ ܦܳܪܰܚܬ݂ܳܐ ܕܕܰܟ݂ܝܳܐ ܐܰܟ݂ܽܘܠܘ.</VERS>
      <VERS vnumber="12">ܘܗܳܠܶܝܢ ܠܳܐ ܬܶܐܟܠܽܘܢ ܡܶܢܗܽܘܢ. ܢܶܫܪܳܐ ܘܕܰܝܬ݂ܳܐ ܘܢܰܥܒܳܐ ܒܓܶܢܣܰܝ̈ܗܽܘܢ.</VERS>
      <VERS vnumber="13">ܘܢܰܥܳܡܳܐ. ܘܢܶܨܳܐ ܒܓܶܢܣܰܝ̈ܗܽܘܢ.</VERS>
      <VERS vnumber="14">ܘܥܽܘܕ݂ܳܐ. ܘܫܳܠܶܐ ܢܽܘ̈ܢܶܐ. ܘܩܰܦܽܘܦܳܐ.</VERS>
      <VERS vnumber="15">ܘܟ݂ܽܘܟܒܰܝ. ܘܩܳܩܳܐ. ܘܰܫܪܰܩܪܳܩܳܐ.</VERS>
      <VERS vnumber="16">ܘܚܽܘܪܒܳܐ. ܘܰܐܢܦܳܐ ܒܓܶܢܣܰܝ̈ܗܽܘܢ.</VERS>
      <VERS vnumber="17">ܘܬܰܪܢܳܓܽܘܠ ܒܰܪܳܐ. ܘܛܰܘܣܳܐ.</VERS>
      <VERS vnumber="18">ܘܟܽܠܶܗ ܝܰܠܕܳܐ ܕܦܳܪܰܚܬ݂ܳܐ ܗܳܕ݂ܶܐ ܛܰܡܰܐ ܗܽܘ ܠܟܽܘܢ. ܠܳܐ ܢܶܬ݂ܰܐܟܠܽܘܢ.</VERS>
      <VERS vnumber="19">ܘܟܽܠ ܦܳܪܰܚܬ݂ܳܐ ܕܕܰܟ݂ܝܳܐ ܐܰܟ݂ܽܘܠܘ.</VERS>
      <VERS vnumber="20">ܘܠܳܐ ܬܶܐܟܠܽܘܢ ܟܽܠ ܕܰܛܡܰܐ. ܐܶܠܳܐ ܠܥܳܡܽܘܪܳܐ ܕܰܒܩܽܘܖ̈ܝܳܟ݂ ܗܰܒܳܝܗܝ ܢܶܐܟܠܺܝܘܗܝ.</VERS>
      <VERS vnumber="21">ܐܰܘ ܙܰܒܶܢܳܝܗܝ ܠܢܽܘܟܪܳܝܳܐ. ܡܶܛܽܠ ܕܥܰܡܳܐ ܐܰܢܬ ܩܰܕܺܝܫܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܒܰܫܶܠ ܓܰܕ݂ܝܳܐ ܒܚܰܠܒܳܐ ܕܶܐܡܶܗ. ܕܥܰܠ ܡܰܥܣܳܖ̈ܶܐ.</VERS>
      <VERS vnumber="22">ܡܥܰܣܳܪܽܘ ܥܰܣܰܪܘ ܟܽܠܳܗ̇ ܥܠܰܠܬ݂ܳܐ ܕܙܰܪܥܟܽܘܢ ܕܡܰܦܩܳܐ ܐܰܪܥܟܽܘܢ ܫܢܳܐ ܒܰܫܢܳܐ.</VERS>
      <VERS vnumber="23">ܘܰܐܟ݂ܽܘܠ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܰܐܬ݂ܪܳܐ ܕܓܳܒܶܐ ܠܡܰܫܪܳܝܽܘ ܫܡܶܗ ܬܰܡܳܢ. ܡܰܥܣܳܖ̈ܶܐ ܕܰܥܒܽܘܪܳܟ݂ ܘܰܕ݂ܚܰܡܪܳܟ݂. ܘܰܕ݂ܡܶܫܚܳܟ݂. ܘܒܽܘܟܖ̈ܶܐ ܕܬ݂ܰܘܖ̈ܰܝܟ ܘܰܕ݂ܥܳܢ̈ܳܟ݂. ܘܬܺܐܠܰܦ ܠܡܶܕ݂ܚܰܠ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="24">ܘܶܐܢ ܣܰܓܺܝܐܳܐ ܗ̱ܝ ܡܶܢܳܟ݂ ܐܽܘܪܚܳܐ. ܘܠܳܐ ܡܶܫܟܰܚ ܐܰܢ̱ܬ ܠܡܶܫܩܠܶܗ. ܡܶܛܽܠ ܕܪܰܚܺܝܩ ܗܽܘ ܡܶܢܳܟ݂ ܐܰܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ. ܡܳܐ ܕܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="25">ܙܰܒܶܢܳܝܗܝ ܒܟܶܣܦܳܐ. ܘܨܽܘܪ ܟܶܣܦܳܐ ܒܺܐܝܕ݂ܳܟ݂. ܘܙܶܠ ܠܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="26">ܘܰܙܒܶܢ ܒܟܶܣܦܳܐ ܟܽܠ ܕܪܳܓܳܐ ܢܰܦܫܳܟ݂. ܡܶܢ ܬܰܘܖ̈ܶܐ. ܘܡܶܢ ܥܳܢ̈ܳܐ. ܘܡܶܢ ܚܰܡܪܳܐ ܘܡܶܢ ܫܰܟܪܳܐ. ܘܡܶܢ ܟܽܠ ܕܫܳܐܠܳܐ ܠܳܟ݂ ܢܰܦܫܳܟ݂. ܘܰܐܟ݂ܽܘܠ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܚܕ݂ܺܝ ܐܰܢ̱ܬ ܘܒܰܝܬܳܟ݂.</VERS>
      <VERS vnumber="27">ܘܠܶܘܳܝܳܐ ܕܰܒܩܽܘܖ̈ܝܳܟ݂ ܠܳܐ ܬܶܫܒܩܺܝܘܗܝ. ܡܶܛܽܠ ܕܠܰܝܬ ܠܶܗ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܳܟ݂.</VERS>
      <VERS vnumber="28">ܘܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܐܰܦܶܩ ܟܽܠܶܗ ܡܰܥܣܳܪܳܐ ܕܰܥܠܰܠܬܳܟ݂ ܒܫܰܢ̱ܬܳܐ ܗܳܝ. ܫܒܽܘܩ ܒܩܽܘܖ̈ܝܳܟ݂.</VERS>
      <VERS vnumber="29">ܘܢܺܐܬܶܐ ܠܶܘܳܝܳܐ ܕܠܰܝܬ ܠܶܗ ܝܳܪܬܽܘܬ݂ܳܐ ܘܦܳܠܓܽܘܬ݂ܳܐ ܥܰܡܳܟ݂. ܘܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ. ܘܝܰܬ݂ܡܳܐ. ܘܰܐܪܡܰܠܬܳܐ ܕܰܒܩܽܘܖ̈ܝܳܟ݂. ܘܢܶܐܟܠܽܘܢ ܘܢܶܣܒܥܽܘܢ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ ܕܬܶܥܒܶܕ݂. </VERS>
    </CHAPTER>
    <CHAPTER cnumber="15">
      <VERS vnumber="1">ܘܒܳܬܰܪ ܫܒܰܥ ܫܢܺܝ̈ܢ ܥܒܶܕ݂ ܫܽܘܒܩܳܢܳܐ.</VERS>
      <VERS vnumber="2">ܘܗܳܢܰܘ ܙܶܕܩܶܗ ܕܫܽܘܒܩܳܢܳܐ. ܢܶܫܒܽܘܩ ܟܽܠ ܓܰܒܪܳܐ ܡܳܪܶܐ ܚܰܘܒܳܐ ܕܚܰܝܳܒ ܠܶܗ ܚܰܒܪܶܗ. ܠܳܐ ܢܶܬ݂ܒܰܥ ܡܶܢ ܚܰܒܪܶܗ ܘܡܶܢ ܐܰܚܽܘܗܝ. ܡܶܛܽܠ ܕܶܐܬ݂ܩܪܺܝ ܫܽܘܒܩܳܢܳܐ ܠܡܳܪܝܳܐ.</VERS>
      <VERS vnumber="3">ܘܡܶܢ ܢܽܘܟܪܳܝܳܐ ܬܒܰܥ. ܘܡܶܕ݂ܶܡ ܕܺܐܝܬ݂ ܠܳܟ݂ ܠܘܳܬ݂ ܐܰܚܽܘܟ݂ ܫܒܽܘܩ.</VERS>
      <VERS vnumber="4">ܕܠܳܐ ܢܶܗܘܶܐ ܒܰܝܢܳܬ݂ܟܽܘܢ ܡܶܣܟܺܢܳܐ. ܡܶܛܽܠ ܕܰܡܒܰܪܳܟ݂ܽܘ ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇</VERS>
      <VERS vnumber="5">ܘܶܐܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܘܬܶܥܒܶܕ݂ ܗܳܢܳܐ ܟܽܠܶܗ ܦܽܘܩܕܳܢܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.</VERS>
      <VERS vnumber="6">ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܐܰܝܟ݂ ܕܶܐܡܰܪ ܠܳܟ݂. ܬܰܘܙܶܦ ܠܥܰܡ̈ܡܶܐ ܣܰܓܺܝ̈ܐܶܐ ܘܰܐܢ̱ܬ ܠܳܐ ܬܺܐܙܰܦ. ܘܬܶܫܬܰܠܰܛ ܒܥܰܡ̈ܡܶܐ ܣܰܓܺܝ̈ܐܶܐ. ܘܒܳܟ݂ ܠܳܐ ܢܶܫܬܰܠܛܽܘܢ.</VERS>
      <VERS vnumber="7">ܘܶܐܢ ܢܶܗܘܶܐ ܒܰܝܢܳܬ݂ܟܽܘܢ ܡܶܣܟܺܢܳܐ ܚܰܕ݂ ܡܶܢ ܐܰܚܰܝ̈ܟܽܘܢ. ܒܰܚܕ݂ܳܐ ܡܶܢ ܩܽܘܖ̈ܝܟܽܘܢ. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܳܐ ܬܰܥܫܶܢ ܠܶܒܳܟ݂. ܘܠܳܐ ܬܶܐܚܽܘܕ݂ ܐܺܝܕ݂ܳܟ݂ ܡܶܢ ܐܰܚܽܘܟ݂ ܡܶܣܟܺܢܳܐ.</VERS>
      <VERS vnumber="8">ܐܶܠܳܐ ܦܬܰܚ ܠܶܗ ܐܺܝܕ݂ܳܟ݂. ܘܰܐܘܙܶܦܳܝܗܝ ܡܶܕܶܡ ܕܚܰܣܺܝܪ ܠܶܗ.</VERS>
      <VERS vnumber="9">ܐܶܙܕܰܗܪ ܕܰܠܡܳܐ ܢܶܗܘܶܐ ܦܶܬ݂ܓ݂ܳܡܳܐ ܕܥܰܘܠܳܐ ܒܠܶܒܳܟ݂. ܘܬܺܐܡܰܪ. ܩܶܪܒܰܬ݂ ܫܰܢ̱ܬܳܐ ܕܫܳܒܽܘܥܳܐ ܫܰܢ̱ܬܳܐ ܕܫܽܘܒܩܳܢܳܐ. ܘܬܶܒܐܰܫ ܥܰܝܢܳܟ݂ ܒܰܐܚܽܘܟ݂ ܡܶܣܟܺܢܳܐ ܘܠܳܐ ܬܶܬܶܠ ܠܶܗ. ܘܢܶܩܪܶܐ ܥܠܰܝܟ ܠܡܳܪܝܳܐ. ܘܢܶܗܘܶܐ ܥܠܰܝܟ ܚܛܳܗܳܐ.</VERS>
      <VERS vnumber="10">ܐܶܠܳܐ ܗܰܒ ܠܶܗ. ܘܠܳܐ ܢܶܒܐܰܫ ܠܶܒܳܟ݂ ܡܳܐ ܕܝܳܗܶܒ ܐܰܢ̱ܬ ܠܶܗ. ܕܡܶܛܽܠ ܦܶܬ݂ܓ݂ܳܡܳܐ ܗܳܢܳܐ. ܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܗܽܘܢ ܥܒܳܕܰܝ̈ܟ ܘܰܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂.</VERS>
      <VERS vnumber="11">ܠܳܐ ܓܶܝܪ ܓܳܡܰܪ ܡܶܣܟܺܢܳܐ ܡܶܢ ܓܰܘ ܐܰܪܥܳܐ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܘܳܐܡܰܪ ܐ̱ܢܳܐ ܠܳܟ݂. ܕܬܶܦܬܰܚ ܐܺܝܕ݂ܳܟ݂ ܠܰܐܚܽܘܟ݂ ܡܶܣܟܺܢܳܐ ܘܰܠܒܳܝܫܳܐ ܕܒܰܐܪܥܳܟ݂.</VERS>
      <VERS vnumber="12">ܘܟܰܕ݂ ܢܶܙܕܰܒܰܢ ܠܳܟ݂ ܐܰܚܽܘܟ݂ ܥܶܒܪܳܝܳܐ ܐܰܘ ܥܶܒܪܳܝܬܳܐ. ܫܶܬ݂ ܫܢܺܝ̈ܢ ܢܶܦܠܚܳܟ݂. ܘܰܠܫܰܢ̱ܬܳܐ ܕܰܫܒܰܥ ܫܒܽܘܩܳܝܗܝ ܒܰܪ ܚܺܐܖ̈ܶܐ ܡܶܢ ܠܘܳܬ݂ܟ݂.</VERS>
      <VERS vnumber="13">ܘܡܳܐ ܕܫܳܒܶܩ ܐܰܢ̱ܬ ܠܶܗ ܒܰܪ ܚܺܐܖ̈ܶܐ ܡܶܢ ܠܘܳܬ݂ܳܟ݂. ܠܳܐ ܬܶܫܒܩܺܝܘܗܝ ܣܪܺܝܩܳܐܺܝܬ݂.</VERS>
      <VERS vnumber="14">ܐܶܠܳܐ ܦܪܽܘܫ ܘܗܰܒ ܠܶܗ ܡܶܢ ܥܳܢ̈ܳܟ݂. ܘܡܶܢ ܬܰܘܖ̈ܰܝܟ. ܘܡܶܢ ܐܶܕܪܳܟ݂. ܘܡܶܢ ܡܰܥܨܰܪܬܳܟ݂. ܡܶܢ ܡܶܕܶܡ ܕܝܰܗܒ ܠܳܟ݂ ܡܳܪܝܳܐ ܐܰܠܳܗܳܟ݂ ܗܰܒ ܠܶܗ.</VERS>
      <VERS vnumber="15">ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܦܰܪܩܳܟ݂ ܡܳܪܝܳܐ ܐܰܠܳܗܳܟ݂. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܦܶܬ݂ܓ݂ܳܡܳܐ ܗܳܢܳܐ ܝܰܘܡܳܢܳܐ.</VERS>
      <VERS vnumber="16">ܘܶܐܢ ܢܺܐܡܰܪ ܠܳܟ݂ ܠܳܐ ܢܳܦܶܩ ܐ̱ܢܳܐ ܡܶܢ ܠܘܳܬ݂ܳܟ݂. ܡܶܛܽܠ ܕܰܪܚܶܡܬܳܟ݂ ܘܰܠܒܰܝܬܳܟ݂. ܘܦܰܩܳܚ ܠܺܝ ܥܰܡܳܟ݂.</VERS>
      <VERS vnumber="17">ܣܰܒ ܡܰܩܒܳܐ ܩܽܘܒ ܐܶܕ݂ܢܶܗ ܥܰܠ ܬܰܪܥܳܐ ܘܢܶܗܘܶܐ ܠܳܟ݂ ܥܰܒܕܳܐ ܠܥܳܠܰܡ. ܘܳܐܦ ܠܰܐܡܬܳܟ݂ ܗܳܟܰܢܳܐ ܬܶܥܒܶܕ݂ ܠܳܗ̇.</VERS>
      <VERS vnumber="18">ܘܠܳܐ ܢܶܬ݂ܒܐܶܫ ܒܥܰܝܢܰܝ̈ܟ ܡܳܐ ܕܫܳܒܶܩ ܐܰܢ̱ܬ ܠܶܗ ܒܰܪ ܚܺܐܖ̈ܶܐ ܡܶܢ ܠܘܳܬ݂ܟ݂. ܡܶܛܽܠ ܕܚܰܕ݂ ܬܪܶܝܢ ܒܰܐܓܪܳܐ ܕܰܐܓܺܝܪܳܐ ܦܰܠܚܳܟ݂ ܫܶܬ݂ ܫܢܺܝ̈ܢ. ܘܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܡܶܕܶܡ ܕܥܳܒܶܕ݂ ܐܰܢ̱ܬ. ܕܥܰܠ ܒܽܘܟ݂ܖ̈ܶܐ</VERS>
      <VERS vnumber="19">ܟܽܠ ܒܽܘܟ݂ܪܳܐ ܕܡܶܬ݂ܺܝܠܶܕ݂ ܒܬ݂ܰܘܖ̈ܰܝܟ. ܘܰܒܥܳܢ̈ܳܟ݂ ܕܶܟܪܳܐ. ܩܰܕܶܫ ܠܡܳܪܝܳܐ ܐܰܠܳܗܳܟ݂. ܠܳܐ ܬܶܦܠܽܘܚ ܒܒܽܘܟܪܳܐ ܕܬ݂ܰܘܖ̈ܰܝܟ. ܘܠܳܐ ܬܶܓܽܘܙ ܒܽܘܟܪܳܐ ܕܥܳܢ̈ܳܟ݂.</VERS>
      <VERS vnumber="20">ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܐܰܟ݂ܽܘܠܳܝܗܝ ܕܰܫܢܳܐ ܒܰܫܢܳܐ. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܒܰܝܬܳܟ݂.</VERS>
      <VERS vnumber="21">ܘܶܐܢ ܢܶܗܘܶܐ ܒܶܗ ܡܽܘܡܳܐ. ܐܰܘ ܢܶܬ݂ܚܓܰܪ ܐܰܘ ܢܶܬ݂ܥܰܘܰܪ. ܐܰܘ ܟܽܠ ܡܽܘܡ ܕܰܣܢܶܐ. ܠܳܐ ܬܩܰܪܒܺܝܘܗܝ ܠܡܳܪܝܳܐ ܐܰܠܳܗܳܟ݂.</VERS>
      <VERS vnumber="22">ܐܶܠܳܐ ܒܩܽܘܖ̈ܝܳܟ݂ ܐܰܟ݂ܽܘܠܳܝܗܝ. ܕܰܛܡܰܐ ܘܕܰܕ݂ܟ݂ܶܐ ܐܰܟ݂ܚܕ݂ܳܐ. ܐܰܝܟ݂ ܛܰܒܝܳܐ ܘܰܐܝܟ݂ ܐܰܝܠܳܐ ܬܶܐܟܠܺܝܘܗܝ.</VERS>
      <VERS vnumber="23">ܒܰܠܚܽܘܕ݂ ܕܡܳܐ ܠܳܐ ܬܶܐܟܠܽܘܢ. ܐܶܠܳܐ ܥܰܠ ܐܰܪܥܳܐ ܐܰܫܽܘܕܳܝܗܝ ܐܰܝܟ݂ ܡܰܝ̈ܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܛܰܪ ܝܰܪܚܳܐ ܕܗܰܒܳܒ̈ܶܐ ܘܰܥܒܶܕ݂ ܦܶܨܚܳܐ ܠܡܳܪܝܳܐ ܐܰܠܳܗܳܟ݂. ܡܶܛܽܠ ܕܰܒܝܰܪܚܳܐ ܕܗܰܒܳܒ̈ܶܐ ܐܰܦܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܡܶܨܪܶܝܢ ܒܠܺܠܝܳܐ.</VERS>
      <VERS vnumber="2">ܘܟ݂ܽܘܣ ܦܶܨܚܳܐ ܠܡܳܪܝܳܐ ܐܰܠܳܗܳܟ݂ ܡܶܢ ܥܳܢ̈ܳܐ ܘܡܶܢ ܬܰܘܖ̈ܶܐ. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ.</VERS>
      <VERS vnumber="3">ܠܳܐ ܬܶܐܟ݂ܽܘܠ ܥܠܰܘܗܝ ܚܰܡܺܝܥܳܐ. ܐܶܠܳܐ ܫܰܒܥܳܐ ܝܰܘܡܺܝ̈ܢ ܐܰܟ݂ܽܘܠ ܥܠܰܘܗܝ ܦܰܛܺܝܪܳܐ. ܠܰܚܡܳܐ ܡܡܰܟܟ݂ܳܐ. ܡܶܛܽܠ ܕܰܒܣܽܘܪܗܳܒܳܐ ܢܦܰܩܬܽܘܢ ܡܶܢ ܡܶܨܪܶܝܢ. ܕܬܶܗܘܶܐ ܡܶܬܕܟܰܪ ܝܰܘܡܳܐ ܕܰܢܦܰܩܬ ܒܶܗ ܡܶܢ ܡܶܨܪܶܝܢ ܟܽܠܗܽܘܢ ܝܰܘ̈ܡܰܝ ܚܰܝܰܝ̈ܟ.</VERS>
      <VERS vnumber="4">ܘܠܳܐ ܢܶܬ݂ܚܙܶܐ ܚܰܡܺܝܥܳܐ ܒܟܽܠܶܗ ܬܚܽܘܡܳܟ݂ ܫܰܒܥܳܐ ܝܰܘܡܺܝ̈ܢ. ܘܠܳܐ ܢܒܽܘܬ݂ ܡܶܢ ܒܶܣܪܳܐ ܕܢܳܟܶܣ ܐܰܢ̱ܬ ܒܪܰܡܫܳܐ ܒܝܰܘܡܳܐ ܩܰܕܡܳܝܳܐ ܠܨܰܦܪܳܐ.</VERS>
      <VERS vnumber="5">ܠܳܐ ܫܰܠܺܝܛ ܠܳܟ݂ ܠܡܶܟܰܣ ܦܶܨܚܳܐ ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂</VERS>
      <VERS vnumber="6">ܐܶܠܳܐ ܒܰܐܬܪܳܐ ܕܢܶܓܒܶܐ ܡܳܪܝܳܐ ܐܰܠܳܗܳܟ݂. ܠܡܰܫܪܳܝܽܘ ܫܡܶܗ ܬܰܡܳܢ ܟܽܘܣ ܦܶܨܚܳܐ. ܒܪܰܡܫܳܐ ܒܡܰܥܖ̈ܳܒܰܝ ܫܶܡܫܳܐ. ܐܰܝܟ݂ ܙܰܒܢܳܐ ܕܰܢܦܰܩܬ ܡܶܢ ܡܶܨܪܶܝܢ.</VERS>
      <VERS vnumber="7">ܘܒܰܫܶܠ ܘܰܐܟ݂ܽܘܠ ܒܰܐܬ݂ܪܳܐ ܕܓܳܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܘܰܗܦܽܘܟ݂ ܒܨܰܦܪܳܐ ܘܙܶܠ ܠܡܰܫܟܢܳܟ݂.</VERS>
      <VERS vnumber="8">ܫܬܳܐ ܝܰܘܡܺܝ̈ܢ ܬܶܐܟ݂ܽܘܠ ܦܰܛܺܝܪܳܐ. ܘܝܰܘܡܳܐ ܕܫܰܒܥܳܐ ܟܢܽܘܫܝܳܐ ܗܽܘ ܠܡܳܪܝܳܐ ܐܰܠܳܗܟܽܘܢ. ܠܳܐ ܬܶܥܒܕ݂ܽܘܢ ܒܶܗ ܟܽܠ ܥܒܳܕ݂ܳܐ.</VERS>
      <VERS vnumber="9">ܥܰܠ ܦܰܢܛܺܝܩܽܘܣܛܳܐ. ܫܰܒܥܳܐ ܫܳܒܽܘ̈ܥܺܝܢ ܬܶܡܢܶܐ ܠܳܟ݂. ܡܳܐ ܕܰܡܫܰܪܶܐ ܐܰܢ̱ܬ ܡܰܓܠܳܐ ܒܩܳܝܶܡܬ݂ܳܐ. ܫܰܪܳܐ ܠܡܶܡܢܳܐ ܫܰܒܥܳܐ ܫܳܒܽܘ̈ܥܺܝܢ.</VERS>
      <VERS vnumber="10">ܘܰܥܒܶܕ݂ ܥܰܕ݂ܥܺܐܕ݂ܳܐ ܕܫܳܒܽܘܥ̈ܶܐ ܠܡܳܪܝܳܐ ܐܰܠܳܗܳܟ݂. ܡܶܣܰܬ݂ ܦܽܘܪܫܳܢܳܐ ܕܺܐܝܕܰܝ̈ܟ ܕܦܳܪܶܫ ܐܰܢ̱ܬ. ܐܰܝܟܰܢܳܐ ܕܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="11">ܘܰܚܕ݂ܺܝ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܐܰܢ̱ܬ ܘܰܒܪܳܟ݂. ܘܒܰܪܬܳܟ݂. ܘܥܰܒܕܳܟ݂. ܘܰܐܡܬܳܟ݂. ܘܠܶܘܝܳܐ ܕܰܒܩܽܘܖ̈ܝܳܟ݂. ܘܥܳܡܽܘܪܳܐ. ܘܝܰܬ݂ܡܳܐ. ܘܰܐܪܡܰܠܬ݂ܳܐ ܕܰܒܓܰܘܳܟ݂. ܒܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂ ܠܡܰܫܪܳܝܽܘ ܫܡܶܗ ܬܰܡܳܢ.</VERS>
      <VERS vnumber="12">ܘܶܐܬܕܟܰܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܛܰܪ ܘܰܥܒܶܕ݂ ܗܳܠܶܝܢ ܟܽܠܗܽܘܢ ܢܳܡܽܘܣ̈ܶܐ. ܕܥܰܠ ܡܛܰܠ̈ܠܶܐ.</VERS>
      <VERS vnumber="13">ܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ ܥܒܶܕ݂ ܠܳܟ݂ ܫܰܒܥܳܐ ܝܰܘܡܺܝ̈ܢ ܡܳܐ ܕܚܳܡܶܠ ܐܰܢ̱ܬ ܡܶܢ ܐܶܕܪܳܐ ܘܡܶܢ ܡܰܥܨܰܪܬܳܐ.</VERS>
      <VERS vnumber="14">ܘܰܚܕ݂ܺܝ ܒܥܰܕ݂ܥܺܐܕ݂ܳܟ݂ ܐܰܢ̱ܬ. ܘܰܒܪܳܟ݂. ܘܒܰܪܬܳܟ݂. ܘܥܰܒܕ݂ܳܟ݂. ܘܰܐܡܬܳܟ݂. ܘܠܶܘܳܝܳܐ. ܘܥܳܡܽܘܪܳܐ. ܘܝܰܬ݂ܡܳܐ. ܘܰܐܪܡܰܠܬܳܐ ܕܰܒܩܽܘܖ̈ܝܳܟ݂.</VERS>
      <VERS vnumber="15">ܫܰܒܥܳܐ ܝܰܘܡܺܝ̈ܢ ܥܒܶܕ݂ ܥܰܕ݂ܥܺܐܕ݂ܳܐ ܠܡܳܪܝܳܐ ܐܰܠܳܗܳܟ݂ ܒܰܐܬ݂ܪܳܐ ܕܓܳܒܶܐ ܡܳܪܝܳܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܳܗ̇ ܥܠܰܠܬܳܟ݂. ܘܰܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ. ܘܬܶܗܘܶܐ ܚܳܕܶܐ.</VERS>
      <VERS vnumber="16">ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ ܢܶܬ݂ܚܙܽܘܢ ܕܽܘܟ݂ܖ̈ܳܢܰܝܟ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܒܰܐܬ݂ܪܳܐ ܕܓܳܒܶܐ. ܒܥܰܕ݂ܥܺܐܕܳܐ ܕܦܰܛܺܝܖ̈ܶܐ. ܘܰܒܥܰܕ݂ܥܺܐܕ݂ܳܐ ܕܫܳܒܽܘܥ̈ܶܐ. ܘܰܒܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ. ܘܠܳܐ ܬܶܬ݂ܚܙܶܐ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܣܪܺܝܩܳܐܺܝܬ݂.</VERS>
      <VERS vnumber="17">ܐܶܠܳܐ ܐ̱ܢܳܫ ܐܰܝܟ݂ ܡܰܘܗܰܒܬܳܐ ܕܺܐܝܕ݂ܶܗ. ܐܰܝܟ݂ ܒܽܘܪܟܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܕܥܰܠ ܕܰܝܳܢ̈ܶܐ ܘܣܳܦܖ̈ܶܐ.</VERS>
      <VERS vnumber="18">ܕܰܝܳܢ̈ܶܐ ܘܣܳܦܖ̈ܶܐ ܥܒܶܕ݂ ܠܳܟ݂ ܒܟܽܠܗܶܝܢ ܩܽܘܖ̈ܝܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܫܰܒܛܰܝ̈ܟ. ܘܰܢܕ݂ܽܘܢܽܘܢ ܠܥܰܡܳܐ ܕܺܝܢ̈ܶܐ ܕܙܰܕܺܝܩܽܘܬ݂ܳܐ.</VERS>
      <VERS vnumber="19">ܠܳܐ ܬܶܨܠܶܐ ܕܺܝܢܳܐ. ܘܠܳܐ ܬܶܣܰܒ ܒܰܐܦ̈ܶܐ. ܘܠܳܐ ܬܩܰܒܶܠ ܫܽܘܚܕ݂ܳܐ. ܡܶܛܽܠ ܕܫܽܘܚܕܳܐ ܡܥܰܘܰܪ ܥܰܝܢܰܝ̈ܗܽܘܢ ܕܚܰܟܺܝ̈ܡܶܐ ܒܕܺܝܢܳܐ. ܘܡܰܗܦܶܟ݂ ܡܶܠܰܝ̈ܗܽܘܢ ܕܙܰܟܳܝ̈ܶܐ.</VERS>
      <VERS vnumber="20">ܐܶܠܳܐ ܒܙܰܕܺܝܩܽܘܬ݂ܳܐ ܕܽܘܢ ܚܰܒܪܳܟ݂. ܕܬܺܚܶܐ. ܘܬܶܥܽܘܠ ܘܬܺܐܪܰܬ݂ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂</VERS>
      <VERS vnumber="21">ܠܳܐ ܬܶܨܽܘܒ ܠܳܟ݂ ܫܶܬܠ̈ܳܬܳܐ ܕܟܽܠ ܐܺܝܠܳܢ ܥܰܠ ܓܶܢ̱ܒ ܡܰܕ݂ܒܚܳܐ ܕܡܳܪܝܳܐ ܐܰܠܳܗܳܟ݂ ܕܬܶܥܒܶܕ݂ ܠܳܟ݂.</VERS>
      <VERS vnumber="22">ܘܠܳܐ ܬܩܺܝܡ ܠܳܟ݂ ܩܳܝܶܡܬ݂ܳܐ ܡܶܕܶܡ ܕܣܳܢܶܐ ܡܳܪܝܳܐ ܐܰܠܳܗܳܟ݂. </VERS>
    </CHAPTER>
    <CHAPTER cnumber="17">
      <VERS vnumber="1">ܠܳܐ ܬܶܟܽܘܣ ܠܡܳܪܝܳܐ ܐܰܠܳܗܳܟ݂. ܬܰܘܪܳܐ ܐܰܘ ܐܶܡܪܳܐ ܕܺܐܝܬ݂ ܒܶܗ ܡܽܘܡܳܐ. ܟܽܠ ܡܶܕܶܡ ܕܰܣܢܶܐ. ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="2">ܘܶܐܢ ܢܶܫܬܟܰܚ ܒܰܝܢܳܬ݂ܟܽܘܢ ܒܰܚܕ݂ܳܐ ܡܶܢ ܩܽܘܖ̈ܝܟܽܘܢ ܕܝܳܗܶܒ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܓܰܒܪܳܐ ܐܰܘ ܐܰܢ̱ܬܬ݂ܳܐ. ܕܢܶܥܒܶܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܢܶܥܒܰܪ ܥܰܠ ܩܝܳܡܶܗ.</VERS>
      <VERS vnumber="3">ܘܢܺܐܙܰܠ ܘܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܢܶܣܓܽܘܕ݂ ܠܗܽܘܢ. ܐܰܘ ܠܫܶܡܫܳܐ. ܐܰܘ ܠܣܰܗܪܳܐ. ܐܰܘ ܠܟܽܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ ܕܠܳܐ ܦܰܩܕܶܬ݂.</VERS>
      <VERS vnumber="4">ܘܰܢܚܰܘܢܳܟ݂. ܘܬܶܫܡܰܥ. ܘܰܬ݂ܥܰܩܶܒ ܫܰܦܺܝܪ ܐܶܢ ܫܰܪܺܝܪܳܐ ܗ̱ܝ ܡܶܠܬ݂ܳܐ. ܘܶܐܬ݂ܥܰܒܕܰܬ݂ ܗܳܕ݂ܶܐ ܛܰܢܦܽܘܬ݂ܳܐ ܒܺܝܣܪܳܐܶܝܠ.</VERS>
      <VERS vnumber="5">ܐܰܦܶܩܳܝܗܝ ܠܓܰܒܪܳܐ ܗܰܘ. ܐܰܘ ܠܰܐܢ̱ܬܬ݂ܳܐ ܗܳܝ. ܕܰܥܒܰܕ݂ܘ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܩܽܘܖ̈ܝܳܟ݂. ܐܶܢ ܓܰܒܪܰܐ ܗ̱ܘ ܐܰܘ ܐܰܢ̱ܬܬ݂ܳܐ. ܘܰܪܓܽܘܡܘ ܐܶܢܽܘܢ ܒܟܺܐܦ̈ܶܐ. ܘܰܢܡܽܘܬ݂ܽܘܢ.</VERS>
      <VERS vnumber="6">ܥܰܠ ܦܽܘܡ ܬܪܶܝܢ ܣܳܗܕܺܝ̈ܢ. ܐܰܘ ܥܰܠ ܦܽܘܡ ܬܠܳܬܳܐ ܣܳܗ̈ܕܺܝܢ. ܢܶܬ݂ܩܛܶܠ ܡܰܢ ܕܚܰܝܳܒ ܡܰܘܬܳܐ. ܠܳܐ ܢܶܬ݂ܩܛܶܠ ܥܰܠ ܦܽܘܡܳܐ ܕܣܳܗܕܳܐ ܚܰܕ݂.</VERS>
      <VERS vnumber="7">ܘܺܐܝܕ݂ܳܐ ܕܣܳܗ̈ܕܶܐ ܬܫܰܪܶܐ ܒܶܗ ܒܩܰܕ݂ܡܳܝܬܳܐ ܠܡܶܩܛܠܶܗ. ܘܺܐܝܕ݂ܳܐ ܕܟܽܠܶܗ ܥܰܡܳܐ ܒܰܐ̱ܚܪܳܝܬܳܐ. ܘܰܐܘܒܶܕ݂ܘ ܥܳܒܕܰܝ̈ ܒܺܝ̈ܫܳܬܳܐ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="8">ܘܟܰܕ݂ ܢܶܬ݂ܟܰܣܶܐ ܡܶܢܟܽܘܢ ܦܶܬ݂ܓ݂ܳܡܳܐ ܕܕܺܝܢܳܐ. ܒܶܝܬ݂ ܕܡܳܐ ܠܰܕ݂ܡܳܐ. ܘܒܶܝܬ݂ ܕܺܝܢܳܐ ܠܕܺܝܢܳܐ. ܘܒܶܝܬ݂ ܡܚܽܘܬ݂ܳܐ ܕܓܰܪܒܳܐ ܠܒܶܝܬ݂ ܡܚܽܘܬ݂ܳܐ ܕܓܰܪܒܳܐ. ܦܶܬ݂ܓ݂ܳܡܳܐ ܕܚܶܪܝܳܢܳܐ ܒܩܽܘܖ̈ܝܟܽܘܢ. ܬܩܽܘܡ ܘܬܺܐܙܰܠ ܠܰܐܬ݂ܪܳܐ ܕܢܶܓܒܶܐ ܠܶܗ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="9">ܘܬܺܐܙܰܠ ܠܘܳܬ݂ ܟܳܗܢܳܐ. ܐܰܘ ܠܘܳܬ݂ ܠܶܘܳܝܳܐ. ܐܰܘ ܠܘܳܬ݂ ܕܰܝܳܢܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܰܬ݂ܫܰܐܶܠ. ܘܰܢܚܰܘܢܳܟ݂ ܦܶܬ݂ܓ݂ܳܡܳܐ ܕܕܺܝܢܳܐ.</VERS>
      <VERS vnumber="10">ܘܬܶܥܒܶܕ݂ ܡܶܢ ܦܽܘܡ ܦܶܬ݂ܓ݂ܳܡܳܐ ܕܰܢܚܰܘܢܳܟ݂ ܡܶܢ ܐܰܬ݂ܪܳܐ ܗܰܘ. ܐܰܝܟ݂ ܕܶܐܡܰܪ ܡܳܪܝܳܐ. ܘܬܶܛܰܪ ܘܬܶܥܒܶܕ݂ ܐܰܝܟ݂ ܕܢܰܠܦܽܘܢܳܟ݂.</VERS>
      <VERS vnumber="11">ܡܶܢ ܦܽܘܡ ܢܳܡܽܘܣܳܐ ܕܰܢܚܰܘܢܳܟ݂. ܘܡܶܢ ܦܽܘܡ ܕܺܝܢܳܐ ܕܢܺܐܡܪܽܘܢ ܠܳܟ݂ ܬܶܥܒܶܕ݂. ܘܠܳܐ ܬܶܣܛܶܐ ܡܶܢ ܦܽܘܡ ܦܶܬ݂ܓ݂ܳܡܳܐ ܕܰܢܚܰܘܢܳܟ݂. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ.</VERS>
      <VERS vnumber="12">ܘܓܰܒܪܳܐ ܕܢܶܥܒܶܕ݂ ܒܡܰܪܳܚܽܘܬ݂ܳܐ. ܘܠܳܐ ܢܶܫܡܰܥ ܠܟܳܗܢܳܐ ܕܩܳܐܶܡ ܠܰܡܫܰܡܳܫܽܘ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܐܰܘ ܠܕܰܝܳܢܳܐ. ܢܶܬ݂ܩܛܶܠ ܓܰܒܪܳܐ ܗܰܘ. ܘܰܐܘܒܶܕ݂ܘ ܥܳܒܕܰܝ̈ ܒܺܝ̈ܫܳܬܳܐ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="13">ܘܟܽܠܶܗ ܥܰܡܳܐ ܢܶܫܡܥܽܘܢ ܘܢܶܕ݂ܚܠܽܘܢ. ܘܬܽܘܒ ܠܳܐ ܢܰܡܪܚܽܘܢ.</VERS>
      <VERS vnumber="14">ܘܟܰܕ݂ ܬܶܥܽܘܠ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܬܺܐܪܬܺܝܗ̇ ܘܬܶܬܶܒ ܒܳܗ̇. ܘܬܺܐܡܰܪ ܐܰܩܺܝܡ ܥܠܰܝ ܡܰܠܟܳܐ ܗܳܠܶܝܢ ܥܰܡ̈ܡܶܐ ܕܒܰܚܕܳܖ̈ܰܝ.</VERS>
      <VERS vnumber="15">ܡܩܳܡܽܘ ܐܰܩܺܝܡ ܥܠܰܝܟ ܡܰܠܟܳܐ ܐܰܝܢܳܐ ܕܓܳܒܶܐ ܠܶܗ ܡܳܪܝܳܐ ܐܰܠܳܗܳܟ݂. ܡܶܢ ܒܰܝܢܳܬ݂ ܐܰܚܰܝ̈ܟ ܐܰܩܺܝܡ ܥܠܰܝܟ ܡܰܠܟܳܐ. ܠܳܐ ܫܰܠܺܝܛ ܠܳܟ݂ ܕܰܬ݂ܩܺܝܡ ܥܠܰܝܟ ܓܰܒܪܳܐ ܢܽܘܟܪܳܝܳܐ ܐܰܝܢܳܐ ܕܠܳܐ ܗܘܳܐ ܡܶܢ ܐܰܚܰܝ̈ܟ.</VERS>
      <VERS vnumber="16">ܒܰܠܚܽܘܕ݂ ܕܶܝܢ ܠܳܐ ܢܶܣܓܶܐ ܠܶܗ ܖ̈ܰܟ݂ܫܳܐ. ܕܠܳܐ ܢܰܗܦܟ݂ܺܝܘܗܝ ܠܥܰܡܳܐ ܠܡܶܨܪܶܝܢ ܟܰܕ݂ ܢܶܣܓܽܘܢ ܠܶܗ ܖ̈ܰܟ݂ܫܳܐ. ܘܡܳܪܝܳܐ ܐܶܡܰܪ ܠܟܽܘܢ. ܠܳܐ ܬܰܘܣܦܽܘܢ ܬܽܘܒ ܠܡܶܗܦܰܟ݂ ܒܽܐܘܪܚܳܐ ܗܳܕ݂ܶܐ.</VERS>
      <VERS vnumber="17">ܘܠܳܐ ܢܰܣܓܶܐ ܠܶܗ ܢܶܫ̈ܶܐ ܕܠܳܐ ܢܰܣ̈ܛܝܳܢ ܠܶܒܶܗ. ܘܣܺܐܡܳܐ ܘܕܰܗܒܳܐ ܠܳܐ ܢܰܣܓܶܐ ܠܶܗ ܛܳܒ.</VERS>
      <VERS vnumber="18">ܘܡܳܐ ܕܝܳܬܶܒ ܥܰܠ ܟܽܘܪܣܝܳܐ ܕܡܰܠܟܽܘܬܶܗ. ܢܶܟ݂ܬܽܘܒ ܠܶܗ ܦܰܪܫܰܓܢܶܗ ܕܢܳܡܽܘܣܳܐ ܗܳܢܳܐ ܒܣܶܦܪܳܐ. ܡܶܢ ܩܕ݂ܳܡ ܟܳܗܢܳܐ ܘܠܶܘܳܝܳܐ.</VERS>
      <VERS vnumber="19">ܘܢܶܗܘܶܐ ܥܰܡܶܗ. ܘܢܶܗܘܶܐ ܩܳܪܶܐ ܒܶܗ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܕܢܺܐܠܰܦ ܠܡܶܕ݂ܚܰܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܢܶܛܰܪ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ ܘܦܽܘܩ̈ܕܳܢܶܐ ܗܳܠܶܝܢ. ܘܢܶܥܒܶܕ݂ ܐܶܢܽܘܢ.</VERS>
      <VERS vnumber="20">ܕܠܳܐ ܢܶܬܬܪܺܝܡ ܠܶܒܶܗ ܡܶܢ ܐܰܚܰܘ̈ܗܝ. ܘܠܳܐ ܢܶܣܛܶܐ ܡܶܢ ܦܽܘܩ̈ܕܳܢܶܐ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܕܢܰܣܓܶܐ ܝܰܘ̈ܡܳܬ݂ܳܐ ܕܡܰܠܟܽܘܬܶܗ ܗܽܘ ܘܰܒܢܰܘ̈ܗܝ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. </VERS>
    </CHAPTER>
    <CHAPTER cnumber="18">
      <VERS vnumber="1">ܠܳܐ ܬܶܗܘܶܐ ܠܟܳܗܢܳܐ ܘܰܠܠܶܘܳܝܳܐ ܦܳܠܓܽܘܬ݂ܳܐ ܘܝܳܪܬܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ. ܐܶܠܳܐ ܩܽܘܖ̈ܒܳܢܰܘܗܝ ܕܡܳܪܝܳܐ ܘܝܳܪܬܽܘܬ݂ܶܗ ܢܶܐܟܠܽܘܢ.</VERS>
      <VERS vnumber="2">ܘܝܳܪܬܽܘܬ݂ܳܐ ܠܳܐ ܬܶܗܘܶܐ ܠܶܗ ܒܰܝܢܳܬ݂ ܐܰܚܰܘ̈ܗܝ. ܡܳܪܝܳܐ ܗܽܘ ܓܶܝܪ ܝܳܪܬܽܘܬ݂ܶܗ ܐܰܝܟ݂ ܕܶܐܡܰܪ ܠܶܗ.</VERS>
      <VERS vnumber="3">ܘܗܳܢܳܐ ܢܶܗܘܶܐ ܙܶܕܩܶܗ ܕܟܳܗܢܳܐ ܡܶܢ ܥܰܡܳܐ ܡܶܢ ܢܳܟ݂ܣܰܝ̈ ܢܶܟ݂ܣܬ݂ܳܐ. ܐܶܢ ܬܰܘܪܳܐ ܗܽܘ ܐܰܘ ܐܶܡܪܳܐ. ܢܶܬܶܠ ܠܟܳܗܢܳܐ ܕܪܳܥܳܐ. ܘܦܰܟܳܐ. ܘܥܰܢܳܘܺܝܬ݂ܳܐ.</VERS>
      <VERS vnumber="4">ܪܺܝܫ ܥܒܽܘܪܳܟ݂. ܘܚܰܡܪܳܟ݂. ܘܡܶܫܚܳܟ݂. ܘܪܺܝܫ ܓܶܙ̈ܶܐ ܕܥܳܢ̈ܳܟ݂ ܗܰܒ ܠܶܗ.</VERS>
      <VERS vnumber="5">ܡܶܛܽܠ ܕܠܶܗ ܓܒܳܐ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܗܽܘܢ ܫܰܒ̈ܛܰܝܟ. ܕܰܢܩܽܘܡ ܘܰܢܫܰܡܶܫ ܒܰܫܡܶܗ ܕܡܳܪܝܳܐ ܐܰܠܳܗܳܟ݂. ܗܽܘ ܘܰܒܢܰܘ̈ܗܝ. ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="6">ܘܶܐܢ ܢܺܐܬ݂ܶܐ ܠܶܘܳܝܳܐ ܚܰܕ݂ ܡܶܢ ܐܰܚܰܝ̈ܟ ܡܶܢ ܟܽܠܶܗ ܝܺܣܪܳܐܶܝܠ. ܡܶܢ ܐܰܬܰܪ ܕܥܳܡܰܪ. ܢܺܐܬܶܐ ܒܟܽܠ ܪܶܓܰܬ݂ ܢܰܦܫܶܗ ܠܰܐܬ݂ܪܳܐ ܕܓܳܒܶܐ ܡܳܪܝܳܐ.</VERS>
      <VERS vnumber="7">ܘܰܢܫܰܡܶܫ ܒܰܫܡܶܗ ܕܡܳܪܝܳܐ ܐܰܠܳܗܶܗ. ܐܰܝܟ݂ ܟܽܠܗܽܘܢ ܐܰܚܰܘ̈ܗܝ ܠܶܘ̈ܳܝܶܐ ܕܩܳܝܡܺܝܢ ܬܰܡܳܢ ܩܕ݂ܳܡ ܡܳܪܝܳܐ.</VERS>
      <VERS vnumber="8">ܡܢܳܬ݂ܳܐ ܫܰܘܝܳܐܺܝܬ݂ ܢܶܐܟ݂ܠܽܘܢ ܣܛܰܪ ܡܶܢ ܙܶܒܢܳܐ ܕܰܐܒܳܗ̈ܶܐ.</VERS>
      <VERS vnumber="9">ܘܡܳܐ ܕܥ̣ܰܠܬ݂ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܠܳܐ ܬܺܐܠܰܦ ܠܡܶܥܒܰܕ݂ ܐܰܝܟ݂ ܥܒܳܕܰܝ̈ܗܽܘܢ ܕܥܰܡ̈ܡܶܐ ܗܳܢܽܘܢ.</VERS>
      <VERS vnumber="10">ܠܳܐ ܢܶܫܬܟܰܚ ܒܳܟ݂ ܕܡܰܥܒܰܪ ܒܪܶܗ ܐܰܘ ܒܰܪܬ݂ܶܗ ܒܢܽܘܪܳܐ. ܐܰܘ ܕܩܳܨܶܡ ܩܶܨܡܳܐ. ܘܰܕ݂ܡܰܐܚܶܕ݂ ܥܰܝ̈ܢܶܐ. ܘܕܰܡܢܰܚܶܫ. ܘܰܕ݂ܚܰܪܳܫ.</VERS>
      <VERS vnumber="11">ܘܕܳܐܫܶܦ ܒܶܐܫܦܳܐ. ܘܰܕ݂ܫܳܐܶܠ ܡܶܢ ܙܰܟܽܘܖ̈ܶܐ. ܘܡܶܢ ܝܰܕܽܘ̈ܥܶܐ. ܘܫܳܐܶܠ ܠܡܺܝ̈ܬܶܐ.</VERS>
      <VERS vnumber="12">ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ. ܘܡܶܛܽܠ ܛܰܢ̈ܦܘܳܬ݂ܳܐ ܗܳܠܶܝܢ ܡܰܘܒܶܕ݂ ܠܗܽܘܢ ܡܳܪܝܳܐ ܐܰܠܳܗܳܟ݂ ܡܶܢ ܩܕܳܡܰܝܟ.</VERS>
      <VERS vnumber="13">ܗܘܰܝܬ ܬܰܡܺܝܡ ܩܕ݂ܳܡ ܡܳܪܝܳܐ ܐܰܠܳܗܳܟ݂. </VERS>
      <VERS vnumber="14">ܡܶܛܽܠ ܕܥܰܡ̈ܡܶܐ ܗܳܠܶܝܢ ܕܝܳܪܶܬ݂ ܐܰܢ̱ܬ ܠܗܽܘܢ. ܠܙܰܟܽܘܖ̈ܶܐ ܘܰܠܩܳܨܽܘܡ̈ܶܐ ܫܳܡܥܺܝܢ. ܐܰܢ̱ܬ ܕܶܝܢ ܠܳܐ ܗܘܳܐ ܗܳܟܰܢܳܐ ܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="15">ܢܒܺܝܳܐ ܡܶܢ ܓܰܘܳܟ݂ ܘܡܶܢ ܐܰܚܰܝ̈ܟ ܐܰܟ݂ܘܳܬ݂ܝ ܢܩܺܝܡ ܠܳܟ݂ ܡܳܪܝܳܐ ܐܰܠܳܗܳܟ݂. ܠܶܗ ܗܘܰܝܬܽܘܢ ܫܳܡܥܺܝܢ.</VERS>
      <VERS vnumber="16">ܐܰܝܟ݂ ܕܰܫܐܶܠܬ ܡܶܢ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܒܚܽܘܪܺܝܒ ܒܝܰܘܡܳܐ ܕܰܟ݂ܢܽܘܫܝܳܐ. ܘܶܐܡܰܪܬ. ܠܳܐ ܐܰܘܣܶܦ ܠܡܶܫܡܰܥ ܩܳܠܶܗ ܕܡܳܪܝܳܐ ܐܰܠܳܗܝ. ܘܗܳܕ݂ܶܐ ܢܽܘܪܳܐ ܪܰܒܬܳܐ ܬܽܘܒ ܠܳܐ ܐܶܚܙܶܐ ܕܠܳܐ ܐܶܡܽܘܬ݂.</VERS>
      <VERS vnumber="17">ܘܶܐܡܰܪ ܠܺܝ ܡܳܪܝܳܐ. ܫܰܦܺܝܪ ܟܽܠܡܶܕܶܡ ܕܡܰܠܶܠܘ.</VERS>
      <VERS vnumber="18">ܢܒܺܝܳܐ ܐܰܩܺܝܡ ܠܗܽܘܢ ܡܶܢ ܓܰܘ ܐܰܚܰܝ̈ܗܽܘܢ ܐܰܟ݂ܘܳܬܳܟ݂ ܘܶܐܬܶܠ ܦܶܬ݂ܓܳܡܰܝ̈ ܒܦܽܘܡܶܗ. ܘܢܺܐܡܰܪ ܠܗܽܘܢ ܟܽܠܡܶܕܶܡ ܕܶܐܦܰܩܕ݂ܺܝܘܗܝ.</VERS>
      <VERS vnumber="19">ܘܓܰܒܪܳܐ ܕܠܳܐ ܢܶܫܡܰܥ ܠܦܶܬ݂ܓܳܡܰܝ̈ ܕܰܢܡܰܠܶܠ ܒܫܶܡܝ. ܐܶܢܳܐ ܐܶܬ݂ܒܰܥ ܡܶܢܶܗ.</VERS>
      <VERS vnumber="20">ܒܪܰܡ ܕܶܝܢ ܢܒܺܝܳܐ ܕܢܰܡܪܰܚ ܠܰܡܡܰܠܳܠܽܘ ܡܶܠܬ݂ܳܐ ܒܫܶܡܝ. ܕܠܳܐ ܦܰܩܶܕܬ݂ܶܗ ܠܡܺܐܡܰܪ. ܘܕܰܢܡܰܠܶܠ ܒܫܶܡ ܐܰܠܳܗ̈ܶܐ ܐ̱ܚܖ̈ܳܢܶܐ. ܢܶܬ݂ܩܛܶܠ ܢܒܺܝܳܐ ܗܰܘ.</VERS>
      <VERS vnumber="21">ܘܶܐܢ ܬܺܐܡܰܪ ܒܠܶܒܳܟ݂ ܐܰܝܟܰܢܳܐ ܐܶܕ݂ܥܺܝܘܗܝ ܠܦܶܬ݂ܓ݂ܳܡܳܐ ܕܠܳܐ ܐܰܡܪܶܗ ܡܳܪܝܳܐ.</VERS>
      <VERS vnumber="22">ܡܳܐ ܕܡܰܠܶܠ ܢܒܺܝܳܐ ܒܰܫܡܶܗ ܕܡܳܪܝܳܐ. ܘܠܳܐ ܗܘܳܐ ܦܶܬ݂ܓ݂ܳܡܳܐ ܗܰܘ. ܘܠܳܐ ܐܶܬ݂ܳܐ. ܗܽܘ ܗܰܘ ܦܶܬ݂ܓ݂ܳܡܳܐ ܠܳܐ ܡܰܠܶܠ ܡܳܪܝܳܐ. ܒܡܰܪܳܚܽܘܬ݂ܳܐ ܡܰܠܶܠܗ ܢܒܺܝܳܐ. ܠܳܐ ܬܶܕ݂ܚܠܽܘܢ ܡܶܢܶܗ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܟܰܕ݂ ܢܰܘܒܶܕ݂ ܡܳܪܝܳܐ ܐܰܠܳܗܳܟ݂ ܥܰܡ̈ܡܶܐ ܕܡܳܪܝܳܐ ܐܰܠܳܗܳܟ݂ ܝܳܗܶܒ ܠܟ݂ ܐܰܪܥܗܽܘܢ. ܘܬܺܐܪܰܬ݂ ܐܶܢܽܘܢ. ܘܬܶܬܶܒ ܒܩܽܘܖ̈ܝܗܽܘܢ. ܘܰܒܒܳܬܰܝ̈ܗܽܘܢ.</VERS>
      <VERS vnumber="2">ܬܠܳܬ݂ ܩܽܘܖ̈ܝܳܐ ܦܪܽܘܫ ܠܳܟ݂ ܒܓܰܘ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ.</VERS>
      <VERS vnumber="3">ܛܰܝܶܒ ܐܽܘܪܚܳܐ. ܘܬܰܠܶܬ݂ ܬܚܽܘܡܳܐ ܕܰܐܪܥܳܐ ܕܡܰܘܪܶܬ݂ ܠܳܟ݂ ܡܳܪܝܳܐ ܐܰܠܳܗܳܟ݂. ܕܢܶܗܘܶܐ ܥܳܪܶܩ ܠܬܰܡܳܢ ܟܽܠ ܩܳܛܽܘܠܳܐ.</VERS>
      <VERS vnumber="4">ܘܗܳܢܰܘ ܙܶܕܩܶܗ ܕܩܳܛܽܘܠܳܐ ܕܩܳܛܶܠ ܠܚܰܒܪܶܗ ܘܚܳܝܶܐ. ܡܳܐ ܕܰܩܛܰܠ ܠܚܰܒܪܶܗ ܕܠܳܐ ܒܨܶܒܝܳܢܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.</VERS>
      <VERS vnumber="5">ܘܡܰܢ ܕܢܶܥܽܘܠ ܥܰܡ ܚܰܒܪܶܗ ܠܥܳܒܳܐ ܕܩܰܝ̈ܣܶܐ ܠܡܶܦܣܰܩ. ܘܰܢܪܺܝܡ ܐܺܝܕ݂ܶܗ ܒܢܳܪܓܳܐ ܠܡܶܦܣܰܩ ܩܰܝ̈ܣܶܐ. ܘܢܶܫܬܡܶܛ ܦܰܪܙܠܳܐ ܡܶܢ ܩܰܝܣܳܐ. ܘܢܶܡܚܶܐ ܠܚܰܒܪܶܗ ܘܰܢܡܽܘܬ݂. ܗܳܢܳܐ ܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ ܘܢܺܚܶܐ.</VERS>
      <VERS vnumber="6">ܕܠܳܐ ܟܰܕ݂ ܢܶܪܕܽܘܦ ܬܳܒܰܥ ܥܝܳܪܬܳܐ ܕܰܕ݂ܡܳܐ ܒܳܬܰܪ ܩܳܛܽܘܠܳܐ ܒܚܰܡܺܝܡܽܘܬ݂ܳܐ ܕܠܶܒܶܗ. ܘܢܰܕ݂ܪܟ݂ܺܝܘܗܝ. ܟܰܕ݂ ܬܶܗܘܶܐ ܣܰܓܺܝܐܳܐ ܐܽܘܪܚܳܐ. ܘܢܶܩܛܠܺܝܘܗܝ ܟܰܕ݂ ܠܳܐ ܚܰܝܳܒ ܕܺܝܢܳܐ ܕܡܰܘܬܳܐ. ܠܳܐ ܓܶܝܪ ܣܳܢܶܐ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.</VERS>
      <VERS vnumber="7">ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂. ܘܳܐܡܰܪ ܐ̱ܢܳܐ ܠܳܟ݂. ܕܬܶܦܪܽܘܫ ܠܳܟ݂ ܬܠܳܬ݂ ܩܽܘܖ̈ܝܳܐ.</VERS>
      <VERS vnumber="8">ܘܟܰܕ݂ ܢܪܰܘܰܚ ܡܳܪܝܳܐ ܐܰܠܳܗܳܟ݂ ܬܚܽܘܡܳܟ݂. ܐܰܝܟ݂ ܕܺܝܡܳܐ ܠܰܐܒܳܗܰܝ̈ܟ. ܘܢܶܬܶܠ ܠܳܟ݂ ܟܽܠܳܗ̇ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܟ.</VERS>
      <VERS vnumber="9">ܐܶܢ ܬܶܛܰܪ ܟܽܠܗܽܘܢ ܦܽܘܩ̈ܕܳܢܶܐ ܗܳܠܶܝܢ ܘܬܶܥܒܶܕ݂ ܐܶܢܽܘܢ. ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܬܶܪܚܰܡ ܠܡܳܪܝܳܐ ܐܰܠܳܗܳܟ݂ ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܶܗ ܟܽܠܗܽܘܢ ܝܰܘ̈ܡܳܬ݂ܳܐ. ܬܰܘܣܶܦ ܠܳܟ݂ ܬܽܘܒ ܬܠܳܬ݂ ܩܽܘܖ̈ܝܳܐ ܥܰܠ ܗܳܠܶܝܢ ܬܠܳܬ݂.</VERS>
      <VERS vnumber="10">ܕܠܳܐ ܢܶܬ݂ܐܫܶܕ݂ ܕܡܳܐ ܙܰܟܳܝܳܐ ܒܓܰܘ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܢܶܬ݂ܚܫܶܒ ܥܠܰܝܟ ܕܡܳܐ ܙܰܟܳܝܳܐ.</VERS>
      <VERS vnumber="11">ܘܶܐܢ ܢܶܗܘܶܐ ܓܰܒܪܳܐ ܣܳܢܶܐ ܠܚܰܒܪܶܗ. ܘܢܶܟ݂ܡܰܢ ܠܶܗ. ܘܰܢܩܽܘܡ ܥܠܰܘܗܝ ܘܢܶܡܚܶܝܘܗܝ ܘܰܢܡܽܘܬ݂. ܘܢܶܥܪܽܘܩ ܠܶܗ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ.</VERS>
      <VERS vnumber="12">ܢܫܰܕܪܽܘܢ ܣܳܒ̈ܶܐ ܕܰܩܪܺܝܬܶܗ ܘܢܶܕ݂ܒܪܽܘܢܶܗ ܡܶܢ ܬܰܡܳܢ. ܘܢܰܫܠܡܽܘܢܶܗ ܠܬܳܒܰܥ ܥܝܳܪܬܳܐ ܕܰܕ݂ܡܳܐ ܘܢܶܩܛܠܺܝܘܗܝ.</VERS>
      <VERS vnumber="13">ܘܠܳܐ ܬܚܽܘܣ ܥܰܝܢܳܟ݂ ܥܠܰܘܗܝ ܕܬܶܩܛܠܺܝܘܗܝ. ܘܥܰܩܶܒ ܕܡܳܐ ܙܰܟܳܝܳܐ ܡܶܢ ܝܺܣܪܳܐܶܝܠ. ܘܢܰܛܐܶܒ ܠܳܟ݂.</VERS>
      <VERS vnumber="14">ܘܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ. ܕܬܰܚܶܡܘ ܩܰܕ݂ܡܳܝ̈ܶܐ ܒܝܳܪܬܽܘܬܳܟ݂. ܕܬܺܐܪܰܬ݂ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇</VERS>
      <VERS vnumber="15">ܠܳܐ ܢܩܽܘܡ ܣܳܗܕܳܐ ܚܰܕ݂ ܥܰܠ ܓܰܒܪܳܐ ܥܰܠ ܟܽܠ ܣܰܟܽܠܘܳܬ݂ܐ ܘܥܰܠ ܟܽܠ ܚܛܳܗܳܐ. ܒܟܽܠ ܚܛܳܗܳܐ ܕܢܶܚܛܶܐ. ܥܰܠ ܦܽܘܡ ܬܪܶܝܢ ܣܳܗ̈ܕܺܝܢ. ܐܰܘ ܥܰܠ ܦܽܘܡ ܬܠܳܬܳܐ ܣܳܗ̈ܕܺܝܢ. ܬܶܬ݂ܩܰܝܰܡ ܡܶܠܬ݂ܳܐ.</VERS>
      <VERS vnumber="16">ܘܶܐܢ ܢܩܽܘܡ ܣܳܗܕܳܐ ܕܰܓܳܠܳܐ ܥܰܠ ܓܰܒܪܳܐ. ܘܢܰܣܗܶܕ݂ ܥܠܰܘܗܝ ܥܰܘܠܳܐ.</VERS>
      <VERS vnumber="17">ܢܩܽܘܡܽܘܢ ܬܖ̈ܰܝܗܽܘܢ ܓܰܒܖ̈ܶܐ ܕܺܐܝܬ݂ ܠܗܽܘܢ ܕܺܝܢܳܐ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܟܳܗ̈ܢܶܐ ܘܕܰܝܳܢ̈ܶܐ. ܕܢܶܗܘܽܘܢ ܒܝܰܘ̈ܡܳܬ݂ܳܐ ܗܳܢܽܘܢ.</VERS>
      <VERS vnumber="18">ܘܰܢܥܰܩܒܽܘܢ ܕܰܝܳܢ̈ܶܐ ܫܰܦܺܝܪ. ܘܢܶܚܙܽܘܢ ܐܶܢ ܣܳܗܕܽܘܬܳܐ ܕܰܓܳܠܬܳܐ ܒܳܥܶܐ ܗܘܳܐ ܕܢܰܣܗܶܕ݂ ܥܰܠ ܐܰܚܽܘܗܝ.</VERS>
      <VERS vnumber="19">ܥܒܶܕ݂ܘ ܠܶܗ ܐܰܝܟ݂ ܕܶܐܬ݂ܚܰܫܰܒ ܠܡܶܥܒܰܕ݂ ܠܰܐܚܽܘܗܝ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="20">ܘܰܐܝܠܶܝܢ ܕܡܶܫܬܰܚܪܺܝܢ. ܢܶܫܡܥܽܘܢ ܘܢܶܕ݂ܚܠܽܘܢ. ܘܠܳܐ ܢܰܘܣܦܽܘܢ ܬܽܘܒ ܠܡܶܥܒܰܕ݂ ܦܶܬ݂ܓ݂ܳܡܳܐ ܗܳܢܳܐ ܒܺܝܫܳܐ ܒܰܝܢܳܬ݂ܟܽܘܢ.</VERS>
      <VERS vnumber="21">ܠܳܐ ܬܚܽܘܣ ܥܰܝܢܳܟ݂. ܐܶܠܳܐ ܢܰܦܫܳܐ ܚܠܳܦ ܢܰܦܫܳܐ. ܥܰܝܢܳܐ ܚܠܳܦ ܥܰܝܢܳܐ. ܫܶܢܳܐ ܚܠܳܦ ܫܶܢܳܐ. ܐܺܝܕ݂ܳܐ ܚܠܳܦ ܐܺܝܕ݂ܳܐ. ܪܶܓܠܳܐ ܚܠܳܦ ܪܶܓܠܳܐ. </VERS>
    </CHAPTER>
    <CHAPTER cnumber="20">
      <VERS vnumber="1">ܘܟܰܕ݂ ܬܶܦܽܘܩ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟ. ܘܬܶܚܙܶܐ ܖ̈ܰܟ݂ܫܳܐ. ܘܡܰܖ̈ܟܒܳܬ݂ܳܐ. ܥܰܡܳܐ ܕܣܰܓܺܝ ܡܶܢܳܟ݂. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܐܳܙܶܠ ܥܰܡܳܟ݂. ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="2">ܘܡܳܐ ܕܰܩܪܶܒܬܽܘܢ ܠܰܩܪܳܒܳܐ. ܢܶܩܪܽܘܒ ܟܳܗܢܳܐ. ܘܢܺܐܡܰܪ ܠܥܰܡܳܐ.</VERS>
      <VERS vnumber="3">ܫܡܰܥ ܝܺܣܪܳܐܶܝܠ. ܐܰܢ̱ܬܽܘܢ ܩܳܪܒܺܝܬܽܘܢ ܝܰܘܡܳܢܳܐ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟܽܘܢ. ܠܳܐ ܢܶܬܬܒܰܪ ܠܶܒܟܽܘܢ. ܘܠܳܐ ܬܶܕ݂ܚܠܽܘܢ. ܘܠܳܐ ܬܙܽܘܥܽܘܢ. ܘܠܳܐ ܬܶܬ݂ܪܰܗܒܽܘܢ ܡܶܢ ܩܕ݂ܳܡܰܝܗܽܘܢ.</VERS>
      <VERS vnumber="4">ܡܶܛܽܠ ܕܡܳܪܝܳܐ ܐܰܠܳܗܳܟ݂ ܐܳܙܶܠ ܥܰܡܳܟ݂ ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܘܗܽܘ ܢܶܬ݂ܟܰܬܰܫ ܥܰܠ ܐܰܦܰܝ̈ܟܽܘܢ ܥܰܡ ܒܥܶܠܕܒܳܒܰܝ̈ܟܽܘܢ. ܘܢܶܦܪܽܘܩܟܽܘܢ.</VERS>
      <VERS vnumber="5">ܘܢܺܐܡܪܽܘܢ ܣܳܦܖ̈ܶܐ ܠܥܰܡܳܐ. ܡܰܢܽܘ ܓܰܒܪܳܐ ܕܰܒܢܳܐ ܒܰܝܬܳܐ ܚܰܕܬ݂ܳܐ ܘܠܳܐ ܚܰܕܬܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܚܰܕܬ݂ܺܝܘܗܝ.</VERS>
      <VERS vnumber="6">ܘܡܰܢܽܘ ܓܰܒܪܳܐ ܕܰܢܨܰܒ ܟܰܪܡܳܐ ܘܠܳܐ ܥܨܰܪ ܡܶܢܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܶܥܨܪܺܝܘܗܝ.</VERS>
      <VERS vnumber="7">ܘܡܰܢܽܘ ܓܰܒܪܳܐ ܕܰܡܟܰܪ ܐܰܢ̱ܬܬ݂ܳܐ ܘܠܳܐ ܢܰܣܒܳܗ̇. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬ݂ܩܛܶܠ ܒܰܩܪܳܒܳܐ. ܘܓܰܒܪܳܐ ܐ̱ܚܪܺܢܳܐ ܢܶܣܒܺܝܗ̇.</VERS>
      <VERS vnumber="8">ܘܢܰܘܣܦܽܘܢ ܣܳܦܖ̈ܶܐ ܘܢܺܐܡܪܽܘܢ ܠܥܰܡܳܐ. ܡܰܢܽܘ ܓܰܒܪܳܐ ܕܕܰܚܺܝܠ ܘܪܰܬ݂ܺܝܬ݂ ܠܶܒܶܗ. ܢܶܗܦܽܘܟ݂ ܢܺܐܙܰܠ ܠܒܰܝܬܶܗ. ܕܰܠܡܳܐ ܢܶܬܬܒܰܪ ܠܶܒܳܐ ܕܰܐܚܰܘ̈ܗܝ ܐܰܝܟ݂ ܕܠܶܒܶܗ.</VERS>
      <VERS vnumber="9">ܘܡܳܐ ܕܫܰܠܶܡܘ ܣܳܦܖ̈ܶܐ ܠܡܺܐܡܰܪ ܠܥܰܡܳܐ. ܢܩܽܘܡܽܘܢ ܖ̈ܺܝܫܰܝ ܚܰܝ̈ܠܰܘܳܬ݂ܐ ܒܪܺܝܫ ܥܰܡܳܐ.</VERS>
      <VERS vnumber="10">ܘܡܳܐ ܕܩܳܪܶܒ ܐܰܢ̱ܬ ܠܰܩܪܺܝܬ݂ܳܐ ܠܡܶܬ݂ܟܰܬܳܫܽܘ ܥܠܶܝܗ̇. ܐܰܟ݂ܪܶܙ ܥܠܶܝܗ̇ ܫܠܳܡܳܐ</VERS>
      <VERS vnumber="11">ܘܶܐܢ ܫܠܳܡܳܐ ܬܶܥܢܶܝܟ݂ ܘܬܶܦܬܰܚ ܠܳܟ݂. ܟܽܠ ܥܰܡܳܐ ܕܡܶܫܬܟܰܚ ܒܳܗ̇. ܢܶܗܘܽܘܢ ܠܳܟ݂ ܥܰܒ̈ܕܶܐ ܡܰܣܩܰܝ̈ ܡܰܕܰܐܬ݂ܳܐ. ܘܢܶܦܠܚܽܘܢܳܟ݂.</VERS>
      <VERS vnumber="12">ܘܶܐܢ ܠܳܐ ܬܰܫܠܶܡ ܠܳܟ݂. ܘܬܶܥܒܶܕ݂ ܥܰܡܳܟ݂ ܩܪܳܒܳܐ. ܐܰܠܽܘܨܶܝܗ̇.</VERS>
      <VERS vnumber="13">ܘܢܰܫܠܡܺܝܗ̇ ܡܳܪܝܳܐ ܐܰܠܳܗܳܟ݂ ܒܺܐܝ̈ܕܰܝܟ. ܘܩܰܛܶܠ ܟܽܠܗܽܘܢ ܕܶܟ݂ܖ̈ܶܝܗ̇ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="14">ܒܰܠܚܽܘܕ݂ ܢܶܫ̈ܶܐ. ܘܺܝܩܰܪܬܳܐ. ܘܰܒܥܺܝܪܳܐ. ܘܟܽܠ ܕܺܐܝܬ݂ ܒܰܩܪܺܝܬ݂ܳܐ. ܘܟܽܠ ܒܶܙܬ݂ܳܐ ܒܽܘܙ ܠܳܟ݂. ܘܰܐܟ݂ܽܘܠ ܡܶܢ ܒܶܙܬ݂ܳܐ ܕܰܒܥܶܠܕܒܳܒܰܝ̈ܟ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="15">ܗܳܟܰܢܳܐ ܥܒܶܕ݂ ܠܟܽܠܗܶܝܢ ܩܽܘܖ̈ܝܳܐ ܕܖ̈ܰܚܺܝܩܳܢ ܡܶܢܳܟ݂ ܛܳܒ. ܕܠܳܐ ܗܘܰܝ̈ ܡܶܢ ܩܽܘܪܝܳܐ ܕܥܰܡ̈ܡܶܐ ܗܳܠܶܝܢ.</VERS>
      <VERS vnumber="16">ܒܰܠܚܽܘܕ݂ ܡܶܢ ܩܽܘܖ̈ܝܳܐ ܕܗܳܠܶܝܢ ܥܰܡ̈ܡܶܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ ܠܳܐ ܬܰܚܶܐ ܟܽܠ ܢܶܫܡܳܐ.</VERS>
      <VERS vnumber="17">ܐܶܠܳܐ ܡܶܚܪܰܒ ܚܪܽܘܒ ܐܶܢܽܘܢ ܠܚܺܝܬ݂ܳܝ̈ܶܐ. ܘܠܳܐܡܽܘܖ̈ܳܝܶܐ. ܘܠܰܟ݂ܢܰܥܢܳܝ̈ܶܐ. ܘܰܠܦܰܪܙܳܝ̈ܶܐ. ܘܰܠܚܳܘܳܝ̈ܶܐ. ܘܰܠܝܰܒܽܘܣܳܝ̈ܶܐ. ܐܰܝܟ݂ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="18">ܕܠܳܐ ܢܰܠܦܽܘܢܳܟ݂ ܠܡܶܥܒܰܕ݂ ܐܰܝܟ݂ ܟܽܠܳܗ̇ ܛܰܢܦܽܘܬ݂ܗܽܘܢ ܕܥܳܒܕܺܝܢ ܗܘܰܘ ܠܰܐܒܳܗܰܝ̈ܗܽܘܢ. ܘܬܶܚܛܽܘܢ ܩܕ݂ܳܡ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="19">ܘܟܰܕ݂ ܬܶܐܠܨܺܝܗ̇ ܠܰܩܪܺܝܬ݂ܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܠܡܶܬ݂ܟܰܬܳܫܽܘ ܥܠܶܝܗ̇ ܘܰܠܡܶܟ݂ܒܫܳܗ̇. ܠܳܐ ܬܚܰܒܶܠ ܐܺܝܠܳܢܶܝ̈ܗ̇. ܘܠܳܐ ܬܰܪܡܶܐ ܥܠܰܝܗܽܘܢ ܦܰܪܙܠܳܐ. ܡܶܛܽܠ ܕܡܶܢܗܽܘܢ ܐܳܟܶܠ ܐܰܢ̱ܬ. ܘܰܠܗܽܘܢ ܦܳܣܶܩ ܐܰܢ̱ܬ.ܡܶܛܽܠ ܕܺܐܝܠܳܢܳܐ ܕܚܰܩܠܳܐ ܠܳܐ ܗܘܳܐ ܐܰܝܟ݂ ܒܰܪܢܳܫܳܐ ܕܢܶܥܪܽܘܩ ܡܶܢ ܩܕܳܡܰܝܟ ܒܽܐܘܠܨܳܢܳܐ.</VERS>
      <VERS vnumber="20">ܒܰܠܚܽܘܕ݂ ܕܶܝܢ ܐܺܝܠܳܢܳܐ ܐܰܝܢܳܐ ܕܝܳܕܰܥ ܐܰܢ̱ܬ ܕܠܳܐ ܗܘܳܐ ܐܺܝܠܳܢܳܐ ܕܡܶܐܟܽܘܠܬܳܐ. ܠܶܗ ܚܰܒܶܠ ܘܰܦܣܽܘܩ. ܘܰܒܢܺܝ ܩܰܠܩܽܘܡ̈ܶܐ ܥܰܠ ܩܪܺܝܬ݂ܳܐ ܕܥܳܒܕܳܐ ܥܰܡܳܟ݂ ܩܪܳܒܳܐ. ܥܕ݂ܰܡܳܐ ܕܬ݂ܶܟ݂ܒܫܺܝܗ̇. </VERS>
    </CHAPTER>
    <CHAPTER cnumber="21">
      <VERS vnumber="1">ܘܟܰܕ݂ ܢܶܫܬܟܰܚ ܩܛܺܝܠܳܐ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܠܡܺܐܪܬ݂ܳܗ̇ ܕܰܪܡܶܐ ܒܚܰܩܠܳܐ ܘܠܳܐ ܝܺܕ݂ܺܝܥ ܡܰܢܽܘ ܩܰܛܠܶܗ.</VERS>
      <VERS vnumber="2">ܢܶܦܩܽܘܢ ܣܳܒܰܝ̈ܟ. ܘܕܰܝܳܢܰܝ̈ܟ. ܘܢܶܡܫܚܽܘܢ ܠܩܽܘܖ̈ܝܳܐ ܕܰܚܕ݂ܳܖ̈ܰܘܗܝ ܕܰܩܛܺܝܠܳܐ.</VERS>
      <VERS vnumber="3">ܘܰܩܪܺܝܬ݂ܳܐ ܕܩܰܪܺܝܒܳܐ ܠܰܩܛܺܝܠܳܐ. ܢܶܕ݂ܒܪܽܘܢ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܥܓ݂ܶܠܬ݂ܳܐ ܕܬܰܘܖ̈ܶܐ. ܕܠܳܐ ܐܶܬܕܒܰܪ ܒܳܗ̇. ܘܠܳܐ ܢܶܓܕܰܬ݂ ܒܢܺܝܪܳܐ.</VERS>
      <VERS vnumber="4">ܘܢܰܚܬܽܘܢܳܗ̇ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܠܰܥܓܶܠܬܳܐ ܠܢܰܚܠܳܐ ܒܰܝܳܪܳܐ. ܕܠܳܐ ܐܶܬ݂ܦܠܰܚ ܒܶܗ ܘܠܳܐ ܐܶܙܕܪܰܥ. ܘܢܶܟ݂ܣܽܘܢܳܗ̇ ܬܰܡܳܢ ܠܰܥܓܶܠܬܳܐ ܒܢܰܚܠܳܐ.</VERS>
      <VERS vnumber="5">ܘܢܶܩܪܒܽܘܢ ܟܳܗ̈ܢܶܐ ܒܢܰܝ̈ ܠܶܘܺܝ. ܕܰܠܗܽܘܢ ܓܒܳܐ ܡܳܪܝܳܐ ܐܰܠܳܗܳܟ݂ ܠܰܡܫܰܡܳܫܽܘܬܶܗ. ܘܠܰܡܒܰܪܳܟ݂ܽܘ ܒܰܫܡܶܗ ܕܡܳܪܝܳܐ. ܘܥܰܠ ܡܶܠܰܬ݂ ܦܽܘܡܶܗܘܢ ܢܶܗܘܶܐ ܟܽܠ ܕܺܝܢܳܐ ܘܟܽܠ ܡܚܽܘܬ݂ܳܐ.</VERS>
      <VERS vnumber="6">ܘܟܽܠܗܽܘܢ ܣܳܒ̈ܶܐ ܕܰܩܪܺܝܬ݂ܳܐ ܗܳܝ ܕܰܩܪܺܝܒܺܝܢ ܠܰܩܛܺܝܠܳܐ. ܢܫܺܝܓܽܘܢ ܐܺܝܕܰܝ̈ܗܽܘܢ ܠܥܶܠ ܡܶܢ ܥܓ݂ܶܠܬ݂ܳܐ ܕܰܢܟ݂ܺܝܣܳܐ ܒܢܰܚܠܳܐ.</VERS>
      <VERS vnumber="7">ܘܢܶܥܢܽܘܢ ܘܢܺܐܡܪܽܘܢ. ܐܺܝܕܰܢ ܠܳܐ ܐܶܫܕܰܬ݂ ܕܡܳܐ ܗܳܢܳܐ. ܘܥܰܝܢܰܝ̈ܢ ܠܳܐ ܚܙܰܝ̈.</VERS>
      <VERS vnumber="8">ܚܰܣܳܐ ܥܰܠ ܥܰܡܳܟ݂ ܝܺܣܪܳܐܶܝܠ. ܕܰܦܪܰܩܬ ܡܳܪܝܳܐ. ܘܠܳܐ ܬܶܚܫܽܘܒ ܕܡܳܐ ܙܰܟܳܝܳܐ ܥܰܠ ܥܰܡܳܟ݂ ܝܺܣܪܳܐܶܝܠ. ܘܢܶܬ݂ܚܰܣܶܐ ܠܗܽܘܢ ܥܰܠ ܕܡܳܐ.</VERS>
      <VERS vnumber="9">ܘܰܐܢ̱ܬ ܥܰܩܶܒ ܕܡܳܐ ܙܰܟܳܝܳܐ ܡܶܢ ܓܰܘܳܟ݂. ܘܰܥܒܶܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="10">ܘܟܰܕ݂ ܬܶܦܽܘܩ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܟ. ܘܢܰܫܠܶܡ ܐܶܢܽܘܢ ܡܳܪܝܳܐ ܐܰܠܳܗܳܟ݂ ܒܺܐܝܕܰܝ̈ܟ. ܘܬܶܫܒܶܐ ܡܶܢܗܽܘܢ ܫܒܺܝܬ݂ܳܐ.</VERS>
      <VERS vnumber="11">ܘܬܶܚܙܶܐ ܒܰܫܒܺܝܬ݂ܳܐ ܐܰܢ̱ܬܬ݂ܳܐ ܕܫܰܦܺܝܪܳܐ ܒܚܶܙܘܳܗ̇. ܘܬܶܨܛܒܶܐ ܒܳܗ̇. ܘܬܶܣܒܺܝܗ̇ ܠܳܟ݂ ܐܰܢ̱ܬܬ݂ܳܐ.</VERS>
      <VERS vnumber="12">ܘܬܰܥܠܺܝܗ̇ ܠܓܰܘ ܒܰܝܬܳܟ݂. ܘܬܶܓܪܽܘܥ ܪܺܝܫܳܗ̇. ܘܬܶܣܰܒ ܛܶܦܖ̈ܶܝܗ̇.</VERS>
      <VERS vnumber="13">ܘܬܶܫܠܰܚ ܡܳܐܢ̈ܶܐ ܕܰܫܒܺܝܬܳܗ̇ ܡܶܢܳܗ̇. ܘܬܶܬܶܒ ܒܒܰܝܬܳܟ݂ ܘܬܶܒܟܶܐ ܥܰܠ ܐܰܒܽܘܗ̇ ܘܥܰܠ ܐܶܡܳܗ̇ ܝܺܪܰܚ ܝܰܘܡܺܝ̈ܢ. ܘܒܳܬܰܪܟܶܢ ܬܶܥܽܘܠ ܠܘܳܬ݂ܳܗ̇ ܘܬܶܣܒܺܝܗ̇. ܘܬܶܗܘܶܐ ܠܳܟ݂ ܐܰܢ̱ܬܬ݂ܳܐ.</VERS>
      <VERS vnumber="14">ܘܶܐܢ ܠܳܐ ܨܳܒܶܐ ܐܰܢ̱ܬ ܒܳܗ̇. ܫܒܽܘܩܶܝܗ̇ ܠܢܰܦܫܳܗ̇. ܘܰܒܟܶܣܦܳܐ ܠܳܐ ܬܙܰܒܢܳܝܗ̇. ܘܠܳܐ ܬܶܬܰܓܰܪ ܒܳܗ̇. ܚܠܳܦ ܕܨܰܥܰܪܬܳܗ̇.</VERS>
      <VERS vnumber="15">ܘܟܰܕ݂ ܢܶܗܘ̈ܝܳܢ ܠܓܰܒܪܳܐ ܬܰܪܬܶܝܢ ܢܶܫܺܝ̈ܢ. ܚܕ݂ܳܐ ܪܚܽܘܡܬܳܐ ܘܰܚܕ݂ܳܐ ܣܶܢܽܘܐܬ݂ܳܐ. ܘܢܺܐܠ̈ܕܳܢ ܠܶܗ ܒܢܰܝ̈ܳܐ ܪܚܽܘܡܬܳܐ ܘܣܶܢܽܘܐܬ݂ܳܐ. ܘܢܶܗܘܶܐ ܒܪܳܐ ܒܽܘܟܪܳܐ ܠܣܶܢܽܘܐܬ݂ܳܐ.</VERS>
      <VERS vnumber="16">ܒܝܰܘܡܳܐ ܕܡܰܘܪܶܬ݂ ܠܰܒܢܰܘ̈ܗܝ ܡܶܕܶܡ ܕܺܐܝܬ݂ ܠܶܗ. ܠܳܐ ܫܰܠܺܝܛ ܠܶܗ ܕܰܢܩܰܫܶܫ ܠܒܰܪ ܪܚܽܘܡܬܳܐ ܩܕ݂ܳܡ ܒܰܪ ܣܶܢܽܘܐܬ݂ܳܐ.</VERS>
      <VERS vnumber="17">ܐܶܠܳܐ ܒܽܘܟܪܳܐ ܒܰܪ ܣܶܢܽܘܐܬ݂ܳܐ. ܘܳܠܶܐ ܠܶܗ ܕܢܶܣܰܒ ܬܰܪܬܶܝܢ ܡܢܰܘ̈ܳܢ ܒܟܽܠ ܡܶܕܶܡ ܕܡܶܫܬܟܰܚ ܠܶܗ. ܡܶܛܽܠ ܕܗܽܘܝܽܘ ܪܺܝܫ ܝܰܠܕܶܗ. ܘܠܶܗ ܗܽܘ ܙܳܕ݂ܩܳܐ ܒܽܘܟ݂ܪܽܘܬ݂ܳܐ.</VERS>
      <VERS vnumber="18">ܘܟܰܕ݂ ܢܶܗܘܶܐ ܠܓܰܒܪܳܐ ܒܪܳܐ ܡܳܪܽܘܕܳܐ. ܘܰܡܡܰܪܡܪܳܢܳܐ. ܘܠܳܐ ܫܳܡܰܥ ܠܩܳܠ ܐܰܒܽܘܗܝ. ܘܰܠܩܳܠ ܐܶܡܶܗ. ܘܪܳܕܶܝܢ ܠܶܗ ܘܠܳܐ ܫܳܡܰܥ ܠܗܽܘܢ.</VERS>
      <VERS vnumber="19">ܢܶܐܚܕܽܘܢܶܗ ܐܰܒܽܘܗܝ ܘܶܐܡܶܗ. ܘܢܰܦܩܽܘܢܶܗ ܠܘܳܬ݂ ܣܳܒ̈ܶܐ ܕܰܩܪܺܝܬ݂ܳܐ. ܘܰܠܬܰܪܥܳܐ ܕܰܐܬ݂ܪܶܗ.</VERS>
      <VERS vnumber="20">ܘܢܺܐܡܪܽܘܢ ܠܣܳܒ̈ܶܐ ܕܰܩܪܺܝܬܶܗ. ܒܪܰܢ ܗܳܢܳܐ ܡܳܪܽܘܕ݂ ܘܰܡܡܰܪܡܪܳܢ. ܘܠܳܐ ܫܳܡܰܥ ܠܩܳܠܰܢ. ܐܳܣܽܘܛ ܘܪܰܘܳܝ.</VERS>
      <VERS vnumber="21">ܢܶܪܓܡܽܘܢܶܗ ܟܽܠܗܽܘܢ ܐ̱ܢܳܫ̈ܳܐ ܕܰܩܪܺܝܬܶܗ ܒܟܺܐܦ̈ܶܐ. ܘܰܢܡܽܘܬ݂. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ. ܘܟܽܠܶܗ ܝܺܣܪܳܐܶܝܠ ܢܶܫܡܥܽܘܢ ܘܢܶܕ݂ܚܠܽܘܢ.</VERS>
      <VERS vnumber="22">ܘܶܐܢ ܚܰܝܳܒ ܓܰܒܪܳܐ ܚܠܳܦ ܚܛܳܗܳܐ ܕܺܝܢܳܐ ܕܡܰܘܬܳܐ. ܘܢܶܙܕܩܶܦ ܥܰܠ ܩܰܝܣܳܐ ܘܢܶܬ݂ܩܛܶܠ.</VERS>
      <VERS vnumber="23">ܠܳܐ ܬܒܽܘܬ݂ ܫܠܰܕܶܗ ܥܰܠ ܩܰܝܣܳܐ. ܐܶܠܳܐ ܩܽܘܒܪܽܘܗܝ ܒܝܰܘܡܳܐ ܗܰܘ. ܡܶܛܽܠ ܕܡܰܢ ܕܰܡܨܰܚܶܐ ܠܰܐܠܳܗܳܐ ܢܶܙܕܩܶܦ. ܘܠܳܐ ܬܛܰܡܰܐ ܐܰܪܥܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. </VERS>
    </CHAPTER>
    <CHAPTER cnumber="22">
      <VERS vnumber="1">ܠܳܐ ܬܶܚܙܶܐ ܬܰܘܪܶܗ ܕܰܐܚܽܘܟ݂ ܐܰܘ ܢܶܩܝܶܗ ܟܰܕ݂ ܛܳܥܶܝܢ ܘܬܰܗܡܶܐ ܡܶܢܗܽܘܢ. ܐܶܠܳܐ ܡܰܗܦܳܟ݂ܽܘ ܐܰܗܦܶܟ݂ ܐܶܢܽܘܢ ܠܶܗ.</VERS>
      <VERS vnumber="2">ܘܶܐܢ ܠܳܐ ܩܰܪܺܝܒ ܠܳܟ݂ ܐܰܚܽܘܟ݂ ܘܠܳܐ ܝܳܕܰܥ ܐܰܢ̱ܬ ܠܶܗ. ܐܰܥܶܠ ܐܶܢܽܘܢ ܠܓܰܘ ܒܰܝܬܳܟ݂. ܘܢܶܗܘܽܘܢ ܠܘܳܬ݂ܟ݂ ܥܕ݂ܰܡܳܐ ܕܬ݂ܳܒܰܥ ܠܗܽܘܢ ܐܰܚܽܘܟ݂. ܘܦܰܢܳܐ ܐܶܢܽܘܢ ܠܶܗ.</VERS>
      <VERS vnumber="3">ܗܳܟܰܢܳܐ ܥܒܶܕ݂ ܠܬ݂ܰܘܪܶܗ. ܘܠܰܚܡܳܪܶܗ. ܘܰܠܬܰܟ݂ܣܺܝܬܶܗ. ܘܗܳܟܰܢܳܐ ܥܒܶܕ݂ ܠܟܽܠ ܐܰܒܶܕ݂ܬܳܐ ܕܳܐܒܕ݂ܳܐ ܡܶܢܶܗ ܘܡܶܫܟܰܚ ܐܰܢ̱ܬ ܠܳܗ̇. ܫܰܠܺܝܛ ܠܳܟ݂ ܕܬܰܗܡܶܐ.</VERS>
      <VERS vnumber="4">ܠܳܐ ܬܶܚܙܶܐ ܚܡܳܪܶܗ ܕܰܒܥܶܠܕܒܳܒܳܟ݂ ܐܰܘ ܬܰܘܪܶܗ ܟܰܕ݂ ܪܡܶܝܢ ܒܽܐܘܪܚܳܐ ܘܬܰܗܡܶܐ ܡܶܢܗܽܘܢ. ܐܶܠܳܐ ܡܩܳܡܽܘ ܐܰܩܺܝܡ ܐܶܢܽܘܢ ܥܰܡܶܗ.</VERS>
      <VERS vnumber="5">ܠܳܐ ܢܶܗܘܽܘܢ ܡܳܐܢ̈ܶܐ ܕܓܰܒܪܳܐ ܥܰܠ ܐܰܢ̱ܬܬ݂ܳܐ. ܘܠܳܐ ܢܶܠܒܰܫ ܓܰܒܪܳܐ ܡܳܐܢ̈ܶܐ ܕܰܐܢ̱ܬܬ݂ܳܐ. ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ.</VERS>
      <VERS vnumber="6">ܘܟܰܕ݂ ܬܶܫܟܰܚ ܩܶܢܳܐ ܕܨܶܦܪܳܐ ܩܕܳܡܰܝܟ ܒܽܐܘܪܚܳܐ. ܒܟܽܠ ܐܺܝܠܳܢ ܐܰܘ ܥܰܠ ܐܰܪܥܳܐ. ܦܰܖ̈ܽܘܓܶܐ ܐܰܘ ܒܢ̈ܳܬ݂ܳܐ. ܘܶܐܡܳܐ ܩܰܦܺܝܦܳܐ ܥܰܠ ܦܰܖ̈ܽܘܓܶܐ. ܐܰܘ ܥܰܠ ܒܢ̈ܳܬ݂ܳܐ. ܠܳܐ ܬܶܣܰܒ ܐܶܡܳܐ ܥܰܡ ܒܢܶܝ̈ܗ̇.</VERS>
      <VERS vnumber="7">ܐܶܠܳܐ ܡܰܦܪܳܚܽܘ ܐܰܦܪܰܚܶܝܗ̇ ܠܶܐܡܳܐ. ܘܰܒܢܶܝ̈ܗ̇ ܣܰܒ ܠܳܟ݂. ܕܢܰܛܐܶܒ ܠܳܟ݂ ܘܢܶܣܓܽܘܢ ܝܰܘ̈ܡܳܬ݂ܳܟ݂.</VERS>
      <VERS vnumber="8">ܘܡܳܐ ܕܒܳܢܶܐ ܐܰܢ̱ܬ ܒܰܝܬܳܐ ܚܰܕܬܳܐ. ܥܒܶܕ݂ ܬܝܳܟ݂ܳܐ ܠܶܐܓܳܪܳܟ݂. ܕܠܳܐ ܢܶܦܶܠ ܡܶܢܶܗ ܐ̱ܢܳܫܳܐ. ܘܢܶܗܘܶܐ ܕܡܳܐ ܒܒܰܝܬܳܟ݂.</VERS>
      <VERS vnumber="9">ܠܳܐ ܬܶܙܪܽܘܥ ܟܪܳܒܳܟ݂ ܚܶܠܛܳܐ. ܕܠܳܐ ܬܶܬ݂ܩܰܕܰܫ ܥܠܰܠܬܶܗ ܕܙܰܪܥܳܐ ܕܙܳܪܰܥ ܐܰܢ̱ܬ ܘܰܥܠܰܠܬܶܗ ܕܟܰܪܡܳܐ.</VERS>
      <VERS vnumber="10">ܠܳܐ ܬܶܕ݂ܒܰܪ ܦܰܕܳܢܳܐ ܒܬܰܘܪܳܐ ܘܒܰܚܡܳܪܳܐ ܐܰܟ݂ܚܕ݂ܳܐ.</VERS>
      <VERS vnumber="11">ܠܳܐ ܬܶܠܒܰܫ ܦܶܬ݂ܟܳܐ ܕܥܰܡܪܳܐ ܘܰܕ݂ܟܶܬܳܢܳܐ ܐܰܟ݂ܚܕ݂ܳܐ.</VERS>
      <VERS vnumber="12">ܓܕ݂ܺܝ̈ܠܳܬ݂ܳܐ ܥܒܶܕ݂ ܠܳܟ݂ ܥܰܠ ܐܰܪܒܰܥ ܟܶܢܦܰܘ̈ܗܝ ܕܡܰܪܛܽܘܛܳܟ݂. ܕܡܶܬ݂ܟܰܣܶܐ ܐܰܢ̱ܬ.</VERS>
      <VERS vnumber="13">ܘܟܰܕ݂ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ ܘܢܶܥܽܘܠ ܠܘܳܬ݂ܳܗ̇. ܘܢܶܣܢܶܝܗ̇.</VERS>
      <VERS vnumber="14">ܘܢܶܓܽܘܪ ܒܳܬ݂ܪܳܗ̇ ܥܶܠܬ݂ܳܐ ܒܡ̈ܶܠܶܐ. ܘܢܰܦܶܩ ܥܠܶܝܗ̇ ܫܡܳܐ ܒܺܝܫܳܐ. ܘܢܺܐܡܰܪ ܐܰܢ̱ܬܬ݂ܳܐ ܗܳܕ݂ܶܐ ܢܶܣܒܶܬ݂. ܘܕܶܡܟܶܬ݂ ܠܘܳܬ݂ܳܗ̇ ܘܠܳܐ ܐܶܫܟܚܶܬ݂ ܠܳܗ̇ ܒܬ݂ܽܘ̈ܠܶܐ.</VERS>
      <VERS vnumber="15">ܢܶܣܰܒ ܐܰܒܽܘܗ̇ ܕܰܛܠܺܝܬ݂ܳܐ ܘܶܐܡܳܗ̇. ܘܢܰܦܩܽܘܢ ܐܶܢܽܘܢ ܠܰܒܬ݂ܽܘ̈ܠܶܝܗ̇ ܕܰܛܠܺܝܬ݂ܳܐ ܠܘܳܬ݂ ܣܳܒ̈ܶܐ ܕܰܩܪܺܝܬ݂ܳܐ ܠܬܰܪܥܳܐ.</VERS>
      <VERS vnumber="16">ܘܢܺܐܡܰܪ ܐܰܒܽܘܗܝ ܕܰܛܠܺܝܬ݂ܳܐ ܠܣܳܒ̈ܶܐ. ܒܪܰܬ݂ܝ ܝܶܗܒܶܬ݂ ܠܓܰܒܪܳܐ ܗܳܢܳܐ ܐܰܢ̱ܬܬ݂ܳܐ. ܘܰܣܢܳܗ̇.</VERS>
      <VERS vnumber="17">ܘܗܳܐ ܓܳܐܰܪ ܒܰܬ݂ܪܳܗ̇ ܥܶܠܬ݂ܳܐ ܒܡ̈ܶܠܶܐ. ܘܳܐܡܰܪ ܕܠܳܐ ܐܶܫܟܚܶܬ݂ ܒܬ݂ܽܘ̈ܠܶܐ. ܠܒܰܪܬܳܟ݂. ܘܗܳܠܶܝܢ ܒܬ݂ܽܘ̈ܠܶܐ ܕܰܒܪܰܬ݂ܝ. ܢܶܦܪܣܽܘܢ ܫܽܘܫܶܦܳܐ ܩܕ݂ܳܡ ܣܳܒ̈ܶܐ ܕܰܩܪܺܝܬ݂ܳܐ.</VERS>
      <VERS vnumber="18">ܘܢܶܕܒܪܽܘܢܶܗ ܣܳܒ̈ܶܐ ܕܰܩܪܺܝܬ݂ܳܐ ܠܓܰܒܪܳܐ ܗܰܘ ܘܢܶܪܕܽܘܢܶܗ.</VERS>
      <VERS vnumber="19">ܘܰܢܚܰܣܪܽܘܢܶܗ ܡܳܐܐ ܕܟܶܣܦܳܐ. ܘܢܶܬܠܽܘܢ ܠܰܐܒܽܘܗ̇ ܕܰܛܠܺܝܬ݂ܳܐ. ܥܰܠ ܕܰܐܦܶܩ ܫܡܳܐ ܒܺܝܫܳܐ ܥܰܠ ܒܬ݂ܽܘܠܬܳܐ ܒܰܪܬ݂ ܝܺܣܪܳܐܶܝܠ. ܘܠܶܗ ܬܶܗܘܶܐ ܐܰܢ̱ܬܬ݂ܳܐ. ܘܠܳܐ ܢܶܫܬܰܠܰܛ ܠܡܶܫܒܩܳܗ̇ ܟܽܠܗܽܘܢ ܝܰܘ̈ܡܰܘܗܝ.</VERS>
      <VERS vnumber="20">ܘܶܐܢ ܡܶܢ ܩܽܘܫܬܳܐ ܗܘܳܬ݂ ܡܶܠܬ݂ܳܐ ܗܳܕ݂ܶܐ. ܘܠܳܐ ܐܶܫܬܟܰܚܘ ܒܬ݂ܽܘ̈ܠܶܐ ܠܰܛܠܺܝܬ݂ܳܐ.</VERS>
      <VERS vnumber="21">ܢܰܦܩܽܘܢܳܗ̇ ܠܰܛܠܺܝܬ݂ܳܐ ܠܬܰܪܥܳܐ ܕܒܶܝܬ݂ ܐܰܒܽܘܗ̇. ܘܢܶܪܓܡܽܘܢܳܗ̇ ܒܟܺܐܦ̈ܶܐ ܐ̱ܢܳܫܰܝ̈ ܩܪܺܝܬ݂ܳܐ ܘܰܬ݂ܡܽܘܬ݂. ܥܰܠ ܕܥܶܒܕܰܬ݂ ܒܶܗܬܬ݂ܳܐ ܒܺܝܣܪܳܐܶܝܠ. ܘܙܰܢܝܰܬ݂ ܒܶܝܬ݂ ܐܰܒܽܘܗ̇. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="22">ܘܟܰܕ݂ ܢܶܫܬܟܰܚ ܓܰܒܪܳܐ ܕܕ݂ܳܡܶܟ݂ ܥܰܡ ܐܰܢ̱ܬܰܬ݂ ܓܰܒܪܳܐ. ܡܶܬ݂ܩܛܳܠܽܘ ܢܶܬ݂ܩܰܛܠܽܘܢ ܬܖ̈ܰܝܗܽܘܢ. ܓܰܒܪܳܐ ܕܰܕ݂ܡܶܟ݂ ܥܰܡܳܗ̇. ܐܳܦ ܗܺܝ ܐܰܢ̱ܬܬ݂ܳܐ. ܘܒܰܥܰܪܘ ܒܺܝܫܬܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="23">ܘܶܐܢ ܬܶܗܘܶܐ ܥܠܰܝܡܬ݂ܳܐ ܒܬ݂ܽܘܠܬܳܐ ܕܰܡܟ݂ܺܝܪܳܐ ܠܓܰܒܪܳܐ. ܘܢܶܫܟܚܺܝܗ̇ ܓܰܒܪܳܐ ܐ̱ܚܪܺܢܳܐ ܒܰܩܪܺܝܬ݂ܳܐ. ܘܢܶܕ݂ܡܰܟ݂ ܥܰܡܳܗ̇.</VERS>
      <VERS vnumber="24">ܐܰܦܶܩܘ ܐܶܢܽܘܢ ܠܰܬܖ̈ܰܝܗܽܘܢ ܠܬܰܪܥܳܐ ܕܰܩܪܺܝܬ݂ܳܐ ܗܳܝ. ܘܰܪܓܽܘܡܘ ܐܶܢܽܘܢ ܒܟܺܐܦ̈ܶܐ. ܘܰܢܡܽܘܬ݂ܽܘܢ. ܥܰܠ ܕܠܳܐ ܒܰܓܢܰܬ݂ ܗܳܝ ܥܠܰܝܡܬ݂ܳܐ ܒܰܩܪܺܝܬ݂ܳܐ. ܘܗܰܘ ܓܰܒܪܳܐ ܥܰܠ ܕܨܰܥܰܪ ܐܰܢ̱ܬܰܬ݂ ܚܰܒܪܶܗ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ. </VERS>
      <VERS vnumber="25">ܘܶܐܢ ܒܚܰܩܠܳܐ ܐܶܫܟܰܚ ܓܰܒܪܳܐ ܥܠܰܝܡܬ݂ܳܐ ܕܰܡܟ݂ܺܝܪܳܐ. ܘܰܐܚܕܳܗ̇ ܒܰܩܛܺܝܪܳܐ. ܘܰܕ݂ܡܶܟ݂ ܥܰܡܳܗ̇. ܢܶܬ݂ܩܛܶܠ ܓܰܒܪܳܐ ܕܰܕ݂ܡܶܟ݂ ܥܰܡܳܗ̇ ܒܰܠܚܽܘܕܰܘܗܝ.</VERS>
      <VERS vnumber="26">ܘܠܰܥܠܰܝܡܬ݂ܳܐ ܠܳܐ ܬܶܥܒܕ݂ܽܘܢ ܠܳܗ̇ ܡܶܕܶܡ. ܡܶܛܽܠ ܕܠܳܐ ܚܰܝܳܒܳܐ ܥܠܰܝܡܬ݂ܳܐ ܚܛܳܗܳܐ ܕܡܰܘܬܳܐ. ܐܰܝܟ݂ ܕܩܳܐܶܡ ܓܶܝܪ ܓܰܒܪܳܐ ܥܰܠ ܓܰܒܪܶܗ ܘܩܳܛܶܠ ܠܶܗ. ܗܳܟܰܢܳܐ ܗܺܝ ܨܒܽܘܬ݂ܳܐ ܗܳܕ݂ܶܐ.</VERS>
      <VERS vnumber="27">ܡܶܛܽܠ ܕܰܒܚܰܩܠܳܐ ܗܽܘ ܐܶܫܟܚܳܗ̇. ܘܒܰܓܢܰܬ݂ ܥܠܰܝܡܬ݂ܳܐ ܕܰܡܟ݂ܺܝܪܳܐ. ܘܠܰܝܬ ܕܰܡܦܰܨܷܶܐ ܠܳܗ̇.</VERS>
      <VERS vnumber="28">ܘܶܐܢ ܢܶܫܟܰܚ ܓܰܒܪܳܐ ܥܠܰܝܡܬ݂ܳܐ ܒܬ݂ܽܘܠܬܳܐ ܕܠܳܐ ܗܘܳܬ݂ ܡܟ݂ܺܝܪܳܐ. ܘܢܶܐܚܕܺܝܗ̇ ܢܶܕ݂ܡܰܟ݂ ܥܰܡܳܗ̇. ܘܢܶܫܬܰܟ݂ܚܽܘܢ.</VERS>
      <VERS vnumber="29">ܢܶܬܶܠ ܓܰܒܪܳܐ ܗܰܘ ܕܰܕܶܡܶܟ݂ ܥܰܡܳܗ̇ ܠܰܐܒܽܘܗ̇ ܕܰܥܠܰܝܡܬ݂ܳܐ ܚܰܡܫܺܝܢ ܕܟܶܣܦܳܐ ܠܰܐܒܽܘܗ̇. ܘܠܶܗ ܬܶܗܘܶܐ ܐܰܢ̱ܬܬ݂ܳܐ ܚܠܳܦ ܕܨܰܥܪܳܗ̇. ܘܠܳܐ ܢܶܫܬܰܠܰܛ ܠܡܶܫܒܩܳܗ̇ ܟܽܠ ܝܰܘ̈ܡܰܝ ܚܰܝܰܘ̈ܗܝ.</VERS>
      <VERS vnumber="30">ܠܳܐ ܢܶܣܰܒ ܓܰܒܪܳܐ ܐܰܢ̱ܬܰܬ݂ ܐܰܒܽܘܗܝ. ܘܠܳܐ ܢܶܓܠܶܐ ܟܶܢܦܳܐ ܕܰܐܒܽܘܗܝ.</VERS>
    </CHAPTER>
    <CHAPTER cnumber="23">
      <VERS vnumber="1">ܠܳܐ ܢܶܥܽܘܠ ܓܰܝܳܪܳܐ ܠܰܟ݂ܢܽܘܫܬܶܗ ܕܡܳܪܝܳܐ.</VERS>
      <VERS vnumber="2">ܘܠܳܐ ܢܶܥܽܘܠ ܒܰܪ ܓܰܘܪܳܐ ܠܰܟ݂ܢܽܘܫܬܶܗ ܕܡܳܪܝܳܐ. ܐܳܦܠܳܐ ܥܰܠ ܥܶܣܪܳܐ ܕܳܖ̈ܺܝܢ ܢܶܥܽܘܠ ܠܰܟ݂ܢܽܘܫܬܶܗ ܕܡܳܪܝܳܐ.</VERS>
      <VERS vnumber="3">ܠܳܐ ܢܶܥܽܘܠ ܥܰܡܽܘܢܳܝܳܐ ܘܡܽܘܐܳܒܳܝܳܐ ܠܰܟ݂ܢܽܘܫܬܶܗ ܕܡܳܪܝܳܐ. ܐܳܦܠܳܐ ܠܕܳܪܳܐ ܥܣܺܝܪܳܝܳܐ ܢܶܥܠܽܘܢ ܠܰܟ݂ܢܽܘܫܬܶܗ ܕܡܳܪܝܳܐ ܠܥܳܠܰܡ.</VERS>
      <VERS vnumber="4">ܥܰܠ ܕܠܳܐ ܩܰܪܶܒܘ ܠܟܽܘܢ ܠܰܚܡܳܐ ܘܡܰܝ̈ܳܐ ܒܽܐܘܪܚܳܐ ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ. ܘܥܰܠ ܕܶܐܓܰܪ ܥܠܰܝܟ ܠܒܶܠܥܳܡ ܒܰܪ ܒܥܽܘܪ ܡܶܢ ܦܺܝܬ݂ܽܘܪ ܕܳܐܪܳܡ ܢܰܗܖ̈ܺܝܢ. ܠܰܡܠܳܛܳܟ݂.</VERS>
      <VERS vnumber="5">ܘܠܳܐ ܨܒܳܐ ܡܳܪܝܳܐ ܐܰܠܳܗܳܟ݂ ܠܡܶܫܡܥܶܗ ܠܒܶܠܥܳܡ. ܘܰܐܗܦܶܟ݂ ܐܶܢܶܝܢ ܡܳܪܝܳܐ ܐܰܠܳܗܳܟ݂ ܠܰܘ̈ܛܳܬܶܗ ܠܒ̣ܽܘܖ̈ܟܳܬ݂ܳܐ. ܡܶܛܽܠ ܕܪܰܚܡܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="6">ܠܳܐ ܬܶܨܒܶܐ ܠܰܫܠܳܡܗܽܘܢ ܘܰܠܛܳܒ̈ܳܬ݂ܗܽܘܢ ܟܽܠ ܝܰܘ̈ܡܰܝ ܚܰܝܰܝ̈ܟ ܠܥܳܠܰܡ.</VERS>
      <VERS vnumber="7">ܠܳܐ ܬܶܕ݂ܚܩܺܘܗܝ ܠܰܐܕ݂ܽܘܡܳܝܳܐ. ܡܶܛܽܠ ܕܰܐܚܽܘܟ݂ ܗܽܘ. ܘܠܳܐ ܬܶܕ݂ܚܩܺܝܘܗܝ ܠܡܶܨܪܳܝܳܐ. ܡܶܛܽܠ ܕܥܳܡܽܘܪܳܐ ܗܘܰܝܬ ܒܰܐܪܥܶܗ.</VERS>
      <VERS vnumber="8">ܒܢܰܝ̈ܳܐ ܕܡܶܬ݂ܝܰܠܕܺܝܢ ܠܗܽܘܢ ܒܕ݂ܳܪܳܐ ܬܠܺܝܬ݂ܳܝܳܐ. ܢܶܥܠܽܘܢ ܠܰܟ݂ܢܽܘܫܬܶܗ ܕܡܳܪܝܳܐ.</VERS>
      <VERS vnumber="9">ܘܟܰܕ݂ ܬܶܦܽܘܩ ܒܡܰܫܪܺܝܬܳܐ ܥܰܠ ܒܥܶܠܕܒܳܒܰܝ̈ܟ. ܐܶܙܕܰܗܪ ܡܶܢ ܟܽܠܡܶܕܶܡ ܕܒܺܝܫ.</VERS>
      <VERS vnumber="10">ܘܶܐܢ ܢܶܗܘܶܐ ܒܳܟ݂ ܓܰܒܪܳܐ ܕܠܳܐ ܗܘܳܐ ܕܟܶܐ ܡܶܢ ܩܶܪܝܳܐ ܕܠܺܠܝܳܐ. ܢܶܦܽܘܩ ܠܶܗ ܠܒܰܪ ܡܶܢ ܡܰܫܪܺܝܬܳܐ. ܘܠܳܐ ܢܶܥܽܘܠ ܠܓܰܘ ܡܰܫܪܺܝܬܳܐ.</VERS>
      <VERS vnumber="11">ܘܰܠܥܶܕܳܢ ܪܰܡܫܳܐ ܢܶܣܚܶܐ ܒܡܰܝ̈ܳܐ. ܘܡܳܐ ܕܥܶܪܒܰܬ݂ ܫܶܡܫܳܐ ܢܶܥܽܘܠ ܠܓܰܘ ܡܰܫܪܺܝܬܳܐ.</VERS>
      <VERS vnumber="12">ܘܰܐܬ݂ܪܳܐ ܢܶܗܘܶܐ ܝܺܕ݂ܺܝܥ ܠܳܟ݂ ܠܒܰܪ ܡܶܢ ܡܰܫܪܺܝܬܳܐ. ܘܦܽܘܩ ܠܬܰܡܳܢ ܠܡܰܝ̈ ܖ̈ܶܓܠܰܝܟ.</VERS>
      <VERS vnumber="13">ܘܣܶܟܬ݂ܳܐ ܬܶܗܘܶܐ ܠܳܟ݂ ܥܰܠ ܙܰܝܢܳܟ݂. ܘܡܳܐ ܕܝܳܬܶܒ ܐܰܢ̱ܬ ܠܡܰܝ̈ ܖ̈ܶܓܠܰܝܟ. ܗܘܰܝܬ ܚܳܦܰܪ ܒܳܗ̇. ܘܰܗܘܰܝܬ ܡܟܰܣܶܐ ܬܶܒܬܳܟ݂.</VERS>
      <VERS vnumber="14">ܡܶܛܽܠ ܕܡܳܪܝܳܐ ܐܰܠܳܗܳܟ݂ ܡܗܰܠܶܟ݂ ܒܓܰܘ ܡܰܫܪܺܝܬܳܟ݂. ܕܰܢܦܰܨܶܝܟ݂ ܘܢܰܫܠܶܡ ܒܥܶܠܕܒܳܒܰܝ̈ܟ ܩܕܳܡܰܝܟ. ܘܬܶܗܘܶܐ ܡܰܫܪܺܝܬܳܟ݂ ܩܰܕܺܝܫܳܐ. ܕܠܳܐ ܢܶܚܙܶܐ ܒܳܟ݂ ܨܒܽܘܬ݂ܳܐ ܕܰܡܦܰܪܣܝܳܐ. ܘܢܶܗܦܽܘܟ݂ ܠܶܗ ܡܶܢܟܽܘܢ.</VERS>
      <VERS vnumber="15">ܠܳܐ ܬܰܫܠܶܡ ܥܰܒܕܳܐ ܠܡܳܪܶܗ ܕܥܳܪܶܩ ܠܘܳܬ݂ܳܟ݂ ܡܶܢ ܡܳܪܶܗ.</VERS>
      <VERS vnumber="16">ܐܶܠܳܐ ܥܰܡܳܟ݂ ܢܶܬܶܒ ܒܰܐܬ݂ܪܳܐ ܕܨܳܒܶܐ. ܒܰܚܕ݂ܳܐ ܡܶܢ ܩܽܘܖ̈ܝܳܟ݂ ܐܰܬܰܪ ܕܫܰܦܺܝܪ ܠܶܗ. ܘܠܳܐ ܬܶܥܠܒܺܝܘܗܝ.</VERS>
      <VERS vnumber="17">ܠܳܐ ܬܶܗܘܶܐ ܙܳܢܺܝܬ݂ܳܐ ܡܶܢ ܒ̈ܢܳܬ݂ ܝܺܣܪܳܐܶܝܠ. ܘܳܐܦܠܳܐ ܢܶܗܘܶܐ ܕܰܡܙܰܢܶܐ ܡܶܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="18">ܠܳܐ ܬܰܥܶܠ ܐܰܓܰܪ ܙܳܢܺܝܬ݂ܳܐ ܘܰܕ݂ܡܰܝ̈ ܟܰܠܒܳܐ ܠܒܰܝܬܶܗ ܕܡܳܪܝܳܐ ܐܰܠܳܗܳܟ݂ ܠܟܽܠ ܢܕܰܪ. ܡܶܛܽܠ ܕܛܰܡܐܺܝܢ ܐܶܢܽܘܢ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܬܖ̈ܰܝܗܽܘܢ.</VERS>
      <VERS vnumber="19">ܠܳܐ ܬܪܰܒܶܐ ܥܰܠ ܐܰܚܽܘܟ݂ ܪܶܒܺܝܬ݂ܳܐ ܕܟܶܣܦܳܐ. ܘܪܶܒܺܝܬ݂ܳܐ ܕܰܥܒܽܘܪܳܐ. ܘܪܶܒܺܝܬ݂ܳܐ ܕܟܽܠܡܶܕܶܡ ܕܪܳܒܶܐ.</VERS>
      <VERS vnumber="20">ܥܰܠ ܢܽܘܟܪܳܝܳܐ ܪܰܒܳܐ. ܘܥܰܠ ܐܰܚܽܘܟ݂ ܠܳܐ ܬܪܰܒܶܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂. ܒܰܐܪܥܳܐ ܕܥܳܐܶܠ ܐܰܢ̱ܬ ܠܳܗ̇ ܠܡܺܐܪܬ݂ܳܗ̇</VERS>
      <VERS vnumber="21">ܘܶܐܢ ܢܳܕܰܪ ܐܰܢ̱ܬ ܢܶܕ݂ܪܳܐ ܠܡܳܪܝܳܐ ܐܰܠܳܗܳܟ݂. ܠܳܐ ܬܫܰܘܚܰܪ ܠܡܶܦܪܥܶܗ. ܡܶܛܽܠ ܕܡܶܬ݂ܒܰܥ ܬܳܒܰܥ ܠܶܗ ܡܳܪܝܳܐ ܡܶܢܳܟ݂. ܘܗܳܘܶܐ ܥܠܰܝܟ ܚܛܳܗܳܐ.</VERS>
      <VERS vnumber="22">ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܕܰܪ. ܠܳܐ ܗܳܘܶܐ ܥܠܰܝܟ ܚܛܳܗܳܐ.</VERS>
      <VERS vnumber="23">ܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬܳܟ݂ ܛܰܪ ܘܰܥܒܶܕ݂. ܐܰܝܟ݂ ܕܰܢܕܰܪܬ ܠܡܳܪܝܳܐ ܐܰܠܳܗܳܟ݂. ܦܽܘܪܫܳܢܳܐ ܕܡܰܠܶܠܬ ܒܦܽܘܡܳܟ.</VERS>
      <VERS vnumber="24">ܘܡܳܐ ܕܥܳܐܶܠ ܐܰܢ̱ܬ ܠܟܰܪܡܳܐ ܕܚܰܒܪܳܟ݂. ܐܰܟ݂ܽܘܠ ܥܶܢ̈ܒܶܐ ܥܕ݂ܰܡܳܐ ܕܣܳܒܥܳܐ ܢܰܦܫܳܟ݂. ܘܰܒܡܳܐܢܳܟ݂ ܠܳܐ ܬܰܪܡܶܐ.</VERS>
      <VERS vnumber="25">ܘܡܳܐ ܕܥܳܐܶܠ ܐܰܢ̱ܬ ܠܩܳܝܶܡܬ݂ܳܐ ܕܚܰܒܪܳܟ݂. ܡܠܽܘܓ ܫܶܒ̈ܶܐ ܒܺܐܝܕ݂ܳܟ݂. ܘܡܰܓܠܳܐ ܠܳܐ ܬܢܺܝܦ ܥܰܠ ܩܳܝܶܡܬ݂ܳܐ ܕܚܰܒܪܳܟ݂. </VERS>
    </CHAPTER>
    <CHAPTER cnumber="24">
      <VERS vnumber="1">ܘܶܐܢ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ. ܘܢܶܕ݂ܡܰܟ݂ ܥܰܡܳܗ̇. ܐܶܢ ܠܳܐ ܐܶܫܟܚܰܬ݂ ܖ̈ܰܚܡܶܐ ܩܕܳܡܰܘܗܝ ܥܰܠ ܕܶܐܫܟܰܚ ܒܳܗ̇ ܨܒܽܘܬ݂ܳܐ ܕܰܡܦܰܪܣܝܳܐ. ܢܶܟ݂ܬܽܘܒ ܠܳܗ̇ ܟܬ݂ܳܒܳܐ ܕܫܽܘܒܩܳܢܳܐ. ܘܢܶܬܶܠ ܠܳܗ̇ ܘܢܶܫܪܶܝܗ̇.</VERS>
      <VERS vnumber="2">ܘܬܶܦܽܘܩ ܡܶܢ ܒܰܝܬܶܗ. ܘܶܐܢ ܬܺܐܙܰܠ ܘܬܶܗܘܶܐ ܠܓܰܒܪܳܐ ܐ̱ܚܪܺܢܳܐ. ܘܢܶܣܢܶܝܗ̇ ܓܰܒܪܳܐ ܐ̱ܚܪܺܢܳܐ.</VERS>
      <VERS vnumber="3">ܘܢܶܟ݂ܬܽܘܒ ܠܳܗ̇ ܟܬ݂ܳܒܳܐ ܕܫܽܘܒܩܳܢܳܐ ܘܢܶܬܶܠ ܠܳܗ̇. ܘܢܶܫܪܶܝܗ̇ ܡܶܢ ܒܰܝܬܶܗ. ܐܰܘ ܐܶܢ ܢܡܽܘܬ݂ ܓܰܒܪܳܐ ܐ̱ܚܪܺܢܳܐ ܕܢܰܣܒܳܗ̇.</VERS>
      <VERS vnumber="4">ܠܳܐ ܫܰܠܺܝܛ ܠܶܗ ܠܒܰܥܠܳܗ̇ ܩܰܕܡܳܝܳܐ ܕܫܰܒܩܳܗ̇. ܕܢܶܚܕܰܪ ܢܶܣܒܺܝܗ̇ ܒܳܬܰܪ ܕܶܐܬܛܰܡܐܰܬ݂. ܡܶܛܽܠ ܕܛܰܡܐܳܐ ܗ̱ܝ ܩܕ݂ܳܡ ܡܳܪܝܳܐ. ܘܠܳܐ ܬܰܚܛܶܐ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܝܽܘܪܬ݂ܳܢܳܐ.</VERS>
      <VERS vnumber="5">ܘܟܰܕ݂ ܢܶܣܰܒ ܓܰܒܪܳܐ ܐܰܢ̱ܬܬ݂ܳܐ ܚܕܰܬܳܐ. ܠܳܐ ܢܶܦܽܘܩ ܒܚܰܝܠܳܐ. ܘܠܳܐ ܢܺܐܙܰܠ ܠܟܽܠ ܨܒܽܘ. ܐܶܠܳܐ ܢܶܗܘܶܐ ܒܒܰܝܬܶܗ ܫܰܢ̱ܬܳܐ ܚܕ݂ܳܐ. ܘܢܶܚܕܶܐ ܥܰܡ ܐܰܢ̱ܬܬ݂ܳܐ ܕܰܢܣܰܒ.</VERS>
      <VERS vnumber="6">ܠܳܐ ܬܶܣܰܒ ܪܰܚܝܳܐ ܘܪܰܟ݂ܒܳܗ̇ ܡܶܫܟܳܢܳܐ. ܢܰܦܫܳܐ ܗܽܘ ܓܶܝܪ ܡܥܺܝܩ ܐܰܢ̱ܬ.</VERS>
      <VERS vnumber="7">ܘܶܐܢ ܢܶܫܬܟܰܚ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ. ܕܢܶܓܢܽܘܒ ܢܰܦܫܳܐ ܡܶܢ ܐܰܚܰܘ̈ܗܝ ܒܢܰܝ̈ ܝܺܣܪܳܐܶܝܠ. ܘܢܶܬܬܰܓܰܪ ܒܳܗ̇ ܘܰܢܙܰܒܢܺܝܗ̇. ܡܶܬ݂ܩܛܳܠܽܘ ܢܶܬ݂ܩܛܶܠ ܓܰܒܪܳܐ ܗܰܘ. ܘܒܰܥܰܪܘ ܒܺܝܫܬܳܐ ܡܶܢ ܒܰܝܢܳܬ݂ܟܽܘܢ.</VERS>
      <VERS vnumber="8">ܛܰܪܘ ܡܚܽܘܬ݂ܳܐ ܕܓܰܪܒܳܐ. ܘܶܐܙܕܰܗܪܘ ܛܳܒ. ܘܰܥܒܶܕ݂ܘ ܐܰܝܟܰܢܳܐ ܕܡܰܠܦܺܝܢ ܠܟܽܘܢ ܟܳܗ̈ܢܶܐ ܘܠܶܘ̈ܳܝܶܐ. ܐܰܝܟ݂ ܕܦܰܩܕܶܬ݂ ܐܶܢܽܘܢ ܢܶܛܪܽܘܢ ܘܢܶܥܒܕ݂ܽܘܢ.</VERS>
      <VERS vnumber="9">ܘܶܐܬܕܰܟ݂ܪ ܡܶܕܶܡ ܕܰܥܒܰܕ݂ ܡܳܪܝܳܐ ܐܰܠܳܗܳܟ݂ ܠܡܰܪܝܰܡ ܒܽܐܘܪܚܳܐ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ.</VERS>
      <VERS vnumber="10">ܘܶܐܢ ܢܚܽܘܒ ܠܳܟ݂ ܚܰܒܪܳܟ݂ ܚܰܘܒܬ݂ܳܐ ܡܶܕܶܡ. ܠܳܐ ܬܶܥܽܘܠ ܠܒܰܝܬܶܗ ܠܡܶܣܰܒ ܡܶܫܟܳܢܶܗ.</VERS>
      <VERS vnumber="11">ܐܶܠܳܐ ܩܽܘܡ ܒܫܽܘܩܳܐ. ܘܓܰܒܪܳܐ ܗܰܘ ܕܚܰܝܳܒ ܠܳܟ݂. ܗܽܘ ܢܰܦܩܺܝܘܗܝ ܠܳܟ݂ ܡܶܫܟܳܢܳܐ ܠܫܽܘܩܳܐ.</VERS>
      <VERS vnumber="12">ܘܶܐܢ ܓܰܒܪܳܐ ܗ̱ܘ ܡܶܣܟܺܢܳܐ. ܠܳܐ ܬܶܕ݂ܡܰܟ݂ ܒܡܰܪܛܽܘܛܶܗ.</VERS>
      <VERS vnumber="13">ܐܶܠܳܐ ܦܰܢܳܝܗܝ ܠܶܗ ܡܶܫܟܳܢܶܗ ܡܳܐ ܕܥܶܪܒܰܬ݂ ܫܶܡܫܳܐ. ܘܢܶܕ݂ܡܰܟ݂ ܒܡܰܪܛܽܘܛܶܗ ܘܰܢܒܰܪܟ݂ܳܟ݂. ܘܬܶܗܘܶܐ ܠܳܟ݂ ܙܰܕܺܝܩܽܘܬ݂ܳܐ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="14">ܠܳܐ ܬܶܛܠܽܘܡ ܐܰܓܪܳܐ ܕܡܶܣܟܺܢܳܐ ܘܰܕ݂ܒܳܝܫܳܐ ܡܶܢ ܐܰܚܰܝ̈ܟ. ܐܰܘ ܡܶܢ ܥܳܡܽܘܪܳܐ ܕܰܒܩܽܘܖ̈ܝܳܟ݂.</VERS>
      <VERS vnumber="15">ܐܶܠܳܐ ܒܰܪ ܝܰܘܡܶܗ ܗܰܒ ܠܶܗ ܐܰܓܪܶܗ. ܘܠܳܐ ܬܶܥܪܰܒ ܥܠܰܘܗܝ ܫܶܡܫܳܐ. ܡܶܛܽܠ ܕܡܶܣܟܺܢܳܐ ܗܽܘ. ܘܥܰܠ ܐܰܦܰܝ̈ ܐܰܓܪܶܗ ܗܽܘ ܡܰܫܠܶܡ ܠܳܟ݂ ܢܰܦܫܶܗ. ܕܠܳܐ ܢܶܩܪܶܐ ܥܠܰܝܟ ܠܡܳܪܝܳܐ ܘܢܶܗܘܶܐ ܥܠܰܝܟ ܚܛܳܗܳܐ.</VERS>
      <VERS vnumber="16">ܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܗܽܘܢ. ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗܰܝ̈ܗܽܘܢ. ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂.</VERS>
      <VERS vnumber="17">ܠܳܐ ܬܶܨܠܶܐ ܕܺܝܢܳܐ ܕܥܳܡܽܘܪܳܐ. ܘܰܕ݂ܝܰܬ݂ܡܳܐ. ܘܠܳܐ ܬܶܣܰܒ ܡܶܫܟܳܢܳܐ ܡܰܪܛܽܘܛܳܗ̇ ܕܰܐܪܡܰܠܬܳܐ.</VERS>
      <VERS vnumber="18">ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܘܦܰܪܩܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܬܰܡܳܢ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂. ܘܳܐܡܰܪ ܐ̱ܢܳܐ ܠܳܟ݂. ܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="19">ܘܡܳܐ ܕܚܳܨܶܕ݂ ܐܰܢ̱ܬ ܚܨܳܕܳܐ ܕܚܰܩܠܳܟ݂ ܘܛܳܥܶܐ ܐܰܢ̱ܬ ܟܰܦܳܐ. ܠܳܐ ܬܶܗܦܽܘܟ݂ ܬܶܣܒܺܝܗ̇. ܐܶܠܳܐ ܬܶܗܘܶܐ ܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܕܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ.</VERS>
      <VERS vnumber="20">ܘܡܳܐ ܕܚܳܒܶܛ ܐܰܢ̱ܬ ܙܰܝ̈ܬܰܝܟ. ܠܳܐ ܬܶܦܠܶܐ ܒܶܣܬܪܳܟ݂. ܐܶܠܳܐ ܠܥܳܡܽܘܪܳܐ ܘܰܠܝܰܬ݂ܡܳܐ ܘܠܰܐܪܡܰܠܬ݂ܳܐ ܢܶܗܘܶܐ.</VERS>
      <VERS vnumber="21">ܘܡܳܐ ܕܩܳܛܶܦ ܐܰܢ̱ܬ ܟܰܪܡܳܟ݂. ܠܳܐ ܬܒܰܥܰܪ ܒܶܣܬܪܳܟ݂. ܐܶܠܳܐ ܠܥܳܡܽܘܪܳܐ ܘܰܠܝܰܬ݂ܡܳܐ ܘܠܰܐܪܡܰܠܬ݂ܳܐ ܢܶܗܘܶܐ.</VERS>
      <VERS vnumber="22">ܘܶܐܬܕܰܟ݂ܪ ܕܥܰܒܕܳܐ ܗܘܰܝܬ ܒܡܶܨܪܶܝܢ. ܡܶܛܽܠ ܗܳܢܳܐ ܡܦܰܩܶܕ݂ ܐ̱ܢܳܐ ܠܳܟ݂ ܕܬܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܶܐܢ ܢܶܗܘܶܐ ܕܺܝܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ ܢܶܩܪܒܽܘܢ ܠܘܳܬ݂ ܕܰܝܳܢ̈ܶܐ ܘܰܢܕ݂ܽܘܢܽܘܢ ܐܶܢܽܘܢ. ܘܰܢܙܰܟܽܘܢ ܠܙܰܟܳܝܳܐ. ܘܰܢܚܰܝܒܽܘܢ ܠܚܰܝܳܒܳܐ.</VERS>
      <VERS vnumber="2">ܘܶܐܢ ܚܰܝܳܒ ܡܰܪܕܽܘܬ݂ܳܐ ܚܰܝܳܒܳܐ. ܢܰܪܡܶܝܘܗܝ ܕܰܝܳܢܳܐ. ܘܰܢܢܰܓܕ݂ܺܝܘܗܝ ܩܕܳܡܰܘܗܝ ܐܰܝܟ݂ ܙܶܕܩܳܐ ܕܣܰܟܠܽܘܬܶܗ.</VERS>
      <VERS vnumber="3">ܒܡܶܢܝܳܢܳܐ ܐܰܪܒܥܺܝܢ ܢܢܰܓܕ݂ܽܘܢܶܗ. ܘܠܳܐ ܢܰܘܣܦܽܘܢ. ܕܠܳܐ ܟܰܕ݂ ܢܰܘܣܦܽܘܢ ܢܢܰܓܕ݂ܽܘܢܶܗ ܝܰܬܺܝܪ ܥܰܠ ܗܳܢܳܐ ܢܶܓܕܳܐ. ܢܶܬ݂ܩܠܶܐ ܐܰܚܽܘܟ݂ ܠܥܺܝ̈ܢܰܝܟ.</VERS>
      <VERS vnumber="4">ܠܳܐ ܬܶܒܠܽܘܡ ܬܰܘܪܳܐ ܒܰܕ݂ܪܳܟ݂ܬܳܐ.</VERS>
      <VERS vnumber="5">ܘܟܰܕ݂ ܢܶܬܒܽܘܢ ܐܰܚ̈ܶܐ ܐܰܟ݂ܚܕ݂ܳܐ. ܘܰܢܡܽܘܬ݂ ܚܰܕ݂ ܡܶܢܗܽܘܢ. ܘܠܰܝܬ ܠܶܗ ܒܪܳܐ. ܠܳܐ ܬܶܗܘܶܐ ܐܰܢ̱ܬܬܶܗ ܕܡܺܝܬ݂ܳܐ ܠܓܰܒܪܳܐ ܢܽܘܟܪܳܝܳܐ. ܐܶܠܳܐ ܝܰܒܡܳܗ̇ ܢܶܣܒܺܝܗ̇. ܘܬܶܗܘܶܐ ܠܶܗ ܐܰܢ̱ܬܬ݂ܳܐ ܘܰܢܝܰܒܡܺܝܗ̇.</VERS>
      <VERS vnumber="6">ܘܒܽܘܟܪܳܐ ܕܝܳܠܕܳܐ. ܢܶܫܬܰܡܶܐ ܥܰܠ ܫܡܳܐ ܕܰܐܚܽܘܗܝ ܡܺܝܬ݂ܳܐ. ܕܠܳܐ ܢܶܬܛܥܶܐ ܫܡܶܗ ܡܶܢ ܝܺܣܪܳܐܶܝܠ.</VERS>
      <VERS vnumber="7">ܘܶܐܢ ܠܳܐ ܨܳܒܶܐ ܓܰܒܪܳܐ ܕܢܶܣܰܒ ܐܰܢ̱ܬܰܬ݂ ܐܰܚܽܘܗܝ. ܬܶܣܰܩ ܐܰܢ̱ܬܰܬ݂ ܐܰܚܽܘܗܝ ܠܬܰܪܥܳܐ ܠܘܳܬ݂ ܣܳܒ̈ܶܐ. ܘܬܺܐܡܰܪ. ܠܳܐ ܨܳܒܶܐ ܝܰܒܡ̱ܝ ܕܰܢܩܺܝܡ ܠܰܐܚܽܘܗܝ ܫܡܳܐ ܒܺܝܣܪܳܐܶܝܠ. ܘܠܳܐ ܨܳܒܶܐ ܠܡܶܣܒܢܰܝ.</VERS>
      <VERS vnumber="8">ܢܶܩܪܽܘܢܶܗ ܣܳܒ̈ܶܐ ܕܰܩܪܺܝܬܶܗ ܘܰܢܡܰܠܠܽܘܢ ܥܰܡܶܗ. ܘܶܐܢ ܢܩܽܘܡ ܘܢܺܐܡܰܪ ܕܠܳܐ ܢܳܣܶܒ ܐ̱ܢܳܐ ܠܳܗ̇.</VERS>
      <VERS vnumber="9">ܬܶܩܪܽܘܒ ܝܺܒܰܡܬܶܗ ܠܘܳܬܶܗ ܩܕ݂ܳܡ ܣܳܒ̈ܶܐ. ܘܬܶܫܪܶܐ ܡܣܳܢܶܗ ܡܶܢ ܪܶܓܠܶܗ. ܘܬܶܪܽܘܩ ܒܰܐܦܰܘ̈ܗܝ. ܘܬܺܐܡܰܪ. ܗܳܟܰܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܠܳܐ ܢܶܒܢܶܐ ܒܰܝܬܳܐ ܠܰܐܚܽܘܗܝ.</VERS>
      <VERS vnumber="10">ܘܢܶܬ݂ܩܪܶܐ ܫܡܶܗ ܒܺܝܣܪܳܐܶܝܠ ܒܶܝܬ݂ ܫܳܪܶܐ ܡܣܳܢ̈ܶܐ</VERS>
      <VERS vnumber="11">ܘܟܰܕ݂ ܢܶܨܽܘܢ ܓܰܒܪܳܐ ܘܰܐܚܽܘܗܝ ܚܰܕ݂ ܥܰܡ ܚܰܕ݂. ܘܬܶܩܪܽܘܒ ܐܰܢ̱ܬܰܬ݂ ܚܰܕ݂ ܡܶܢܗܽܘܢ ܠܰܡܦܰܨܳܝܽܘ ܒܰܥܠܳܗ̇ ܡܶܢ ܐܺܝܕܰܝ̈ ܡܰܢ ܕܡܶܬ݂ܟܰܬܰܫ ܥܰܡܶܗ. ܘܬܰܘܫܶܛ ܐܺܝܕ݂ܳܗ̇ ܘܬܶܐܚܽܘܕ݂ ܒܚܰܢܶܗ.</VERS>
      <VERS vnumber="12">ܦܣܽܘܩ ܐܺܝܕܳܗ̇. ܘܠܳܐ ܬܚܽܘܣ ܥܰܝܢܳܟ݂ ܥܠܶܝܗ̇.</VERS>
      <VERS vnumber="13">ܠܳܐ ܢܶܗܘܶܐ ܠܳܟ݂ ܒܡܰܪܣܽܘܦܳܟ݂ ܡܰܬ݂ܩܳܠܳܐ ܘܡܰܬ݂ܩܳܠܳܐ. ܪܰܒܳܐ ܘܰܙܥܽܘܪܳܐ.</VERS>
      <VERS vnumber="14">ܠܳܐ ܬܶܗܘܶܐ ܠܳܟ݂ ܒܒܰܝܬܳܟ݂ ܟܝܳܠܬܳܐ ܘܰܟ݂ܝܳܠܬܳܐ. ܪܰܒܬܳܐ ܘܰܙܥܽܘܪܬܳܐ.</VERS>
      <VERS vnumber="15">ܡܰܬ݂ܩܳܠܳܐ ܫܰܠܡܳܐ ܕܙܰܕܺܝܩܽܘܬ݂ܳܐ ܢܶܗܘܶܐ ܠܳܟ݂. ܘܰܟ݂ܝܳܠܬܳܐ ܬܪܺܝܨܬܳܐ ܕܙܰܕܺܝܩܽܘܬ݂ܳܐ ܬܶܗܘܶܐ ܠܳܟ݂. ܕܢܶܣܓܽܘܢ ܝܰܘ̈ܡܰܝܟ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="16">ܡܶܛܽܠ ܕܰܛܡܰܐ ܗܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܟܽܠܡܰܢ ܕܥܳܒܶܕ݂ ܗܳܠܶܝܢ. ܘܟܽܠ ܡܰܢ ܕܥܳܒܶܕ݂ ܥܰܘܠܳܐ.</VERS>
      <VERS vnumber="17">ܐܶܬܕܰܟ݂ܪ ܟܽܠܡܶܕܶܡ ܕܰܥܒܰܕ ܠܳܟ݂ ܥܡܳܠܺܝܩ ܒܽܐܘܪܚܳܐ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ.</VERS>
      <VERS vnumber="18">ܕܶܐܪܰܥܟܽܘܢ ܒܚܰܪܒܳܐ. ܘܩܰܛܶܠ ܒܟ݂ܽܘܢ ܟܽܠ ܕܦܳܫ ܒܳܬ݂ܪܟܽܘܢ. ܘܰܐܢ̱ܬ ܡܛܰܪܰܦ ܘܰܠܐܶܐ. ܘܠܳܐ ܕܚܶܠ ܡܶܢ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="19">ܘܡܳܐ ܕܰܐܢܺܝܚ ܠܳܟ݂ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ ܕܒܰܚܕ݂ܳܖ̈ܰܝܟ. ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܝܽܘܪܬ݂ܳܢܳܐ. ܥܛܺܝ ܕܽܘܟܪܳܢܶܗ ܕܰܥܡܳܠܺܝܩ ܡܶܢ ܬܚܶܝܬ݂ ܫܡܰܝܳܐ. ܘܠܳܐ ܬܶܛܥܶܐ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܡܳܐ ܕܥܰܠܬ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. ܘܺܝܪܶܬܬܳܗ̇. ܘܺܝܬ݂ܶܒܬ ܒܳܗ̇.</VERS>
      <VERS vnumber="2">ܣܰܒ. ܡܶܢ ܪܺܝܫ ܟܽܠܗܽܘܢ ܦܺܐܖ̈ܶܐ ܕܰܐܪܥܳܐ ܕܡܰܥܶܠ ܐܰܢ̱ܬ ܡܶܢ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂ ܝܽܘܪܬ݂ܳܢܳܐ. ܘܣܺܝܡ ܒܰܡܣܰܢܬ݂ܳܐ. ܘܩܽܘܡ ܙܶܠ ܠܰܐܬ݂ܪܳܐ ܕܓܳܒܶܐ ܡܳܪܝܳܐ ܐܰܠܳܗܳܟ݂. ܕܢܰܫܪܶܐ ܫܡܶܗ ܬܰܡܳܢ.</VERS>
      <VERS vnumber="3">ܘܬ݂ܳܐ ܠܘܳܬ݂ ܟܳܗܢܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܶܐܡܰܪ ܠܶܗ. ܚܰܘܺܝܬ݂ ܝܰܘܡܳܢܳܐ ܠܡܳܪܝܳܐ ܐܰܠܳܗܳܟ݂. ܕܶܐܬܺܝܬ݂ ܠܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܢ ܠܡܶܬܰܠ ܠܰܢ.</VERS>
      <VERS vnumber="4">ܘܢܶܣܰܒ ܟܳܗܢܳܐ ܡܣܰܢܬ݂ܳܐ ܡܶܢ ܐܺܝܕ݂ܳܟ݂. ܘܰܢܣܺܝܡܺܝܗ̇ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="5">ܘܰܥܢܺܝ ܘܶܐܡܰܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܠܳܐܪܳܡ ܐܶܬܕܒܰܪ ܐܳܒܝ. ܘܰܢܚܶܬ݂ ܠܡܶܨܪܶܝܢ. ܘܰܥܡܰܪ ܬܰܡܳܢ ܙܰܒܢܳܐ ܙܥܽܘܪܳܐ. ܘܰܗܘܳܐ ܬܰܡܳܢ ܠܥܰܡܳܐ ܪܰܒܳܐ ܘܥܰܫܺܝܢܳܐ.</VERS>
      <VERS vnumber="6">ܘܰܐܒܐܶܫܘ ܠܰܢ ܡܶܨܖ̈ܳܝܶܐ. ܘܡܰܟܟ݂ܽܘܢ ܘܣܳܡܘ ܥܠܰܝܢ ܦܽܘܠܚܳܢܳܐ ܩܰܫܝܳܐ.</VERS>
      <VERS vnumber="7">ܘܰܓܥܰܝܢ ܠܘܳܬ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܢ. ܘܰܫܡܰܥ ܡܳܪܝܳܐ ܒܩܳܠܰܢ. ܘܰܚܙܳܐ ܡܽܘܟܳܟܰܢ. ܘܥܰܡܠܰܢ. ܐܘܠܨܳܢܰܢ.</VERS>
      <VERS vnumber="8">ܘܰܐܦܩܰܢ ܡܳܪܝܳܐ ܡܶܢ ܡܶܨܪܶܝܢ. ܒܺܐܝܕ݂ܳܐ ܥܰܫܺܝܢܬܳܐ. ܘܒܰܕܪܳܥܳܐ ܪܳܡܳܐ. ܘܰܒܚܶܙܘܳܐ ܪܰܒܳܐ. ܘܒܳܐܬ݂ܘ̈ܳܬ݂ܳܐ. ܘܰܒܬܶܕ݂ܡܖ̈ܳܬ݂ܳܐ.</VERS>
      <VERS vnumber="9">ܘܶܐܬܰܝܢ ܠܰܐܬ݂ܪܳܐ ܗܳܢܳܐ. ܘܝܰܗܒ ܠܰܢ ܡܳܪܝܳܐ ܐܰܪܥܳܐ ܗܳܕ݂ܶܐ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="10">ܘܗܳܫܳܐ ܗܳܐ ܐܰܝܬܺܝܬ݂ ܪܺܝܫܺܝܬ݂ܳܐ ܕܦܺܐܖ̈ܶܐ ܕܰܐܪܥܳܐ ܕܝܰܗܒ ܠܺܝ ܡܳܪܝܳܐ. ܘܣܺܝܡܶܝܗ̇ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܣܓܽܘܕ݂ ܬܰܡܳܢ ܩܕ݂ܳܡ ܡܳܪܝܳܐ ܐܰܠܳܗܳܟ݂</VERS>
      <VERS vnumber="11">ܘܰܚܕ݂ܺܝ ܒܟܽܠ ܛܳܒܬ݂ܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܘܰܠܒܰܝܬܳܟ݂ ܐܰܢ̱ܬ. ܘܠܶܘܳܝܳܐ. ܘܥܳܡܽܘܪܳܐ ܕܰܒܓܰܘܳܟ݂.</VERS>
      <VERS vnumber="12">ܘܡܳܐ ܕܫܰܠܶܡܬ ܠܰܡܥܰܣܳܪܽܘ ܟܽܠܶܗ ܡܰܥܣܳܪܳܐ ܕܰܥܠܰܠܬܳܟ݂. ܒܫܰܢ̱ܬܳܐ ܕܰܬ݂ܠܳܬ݂ ܕܗܺܝ ܗܺܝ ܫܢܰܬ݂ ܡܰܥܣܳܖ̈ܶܐ. ܗܰܒ ܠܠܶܘܳܝܳܐ ܘܰܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܘܢܶܐܟܠܽܘܢ ܒܩܽܘܖ̈ܝܳܟ݂ ܘܢܶܣܒܥܽܘܢ.</VERS>
      <VERS vnumber="13">ܘܶܐܡܰܪ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܨܺܝܬ݂ ܩܽܘܕܫܳܐ ܡܶܢ ܒܰܝܬܳܐ. ܘܝܶܗܒܶܬ݂ ܠܠܶܘܳܝܳܐ. ܘܰܠܥܳܡܽܘܪܳܐ. ܘܰܠܝܰܬ݂ܡܳܐ. ܘܠܰܐܪܡܰܠܬܳܐ. ܐܰܝܟ݂ ܟܽܠܗܽܘܢ ܦܽܘܩ̈ܕܳܢܶܐ ܕܦܰܩܶܕܬܳܢܝ. ܠܳܐ ܥܶܒܪܶܬ݂ ܡܶܢ ܦܽܘܩܕܳܢܰܝ̈ܟ. ܘܠܳܐ ܛܥܺܝܬ݂.</VERS>
      <VERS vnumber="14">ܘܠܳܐ ܐܶܟܠܶܬ݂ ܒܶܐܒܠܝ ܡܶܢܶܗ. ܘܠܳܐ ܒܨܺܝܬܶܗ ܟܰܕ݂ ܛܰܡܰܐ ܐ̱ܢܳܐ. ܘܠܳܐ ܣܡܶܬ݂ ܡܶܢܶܗ ܠܡܺܝܬ݂ܳܐ. ܐܶܠܳܐ ܫܶܡܥܶܬ݂ ܒܩܳܠܶܗ ܕܡܳܪܝܳܐ ܐܰܠܳܗܝ. ܘܥܶܒܕܶܬ݂ ܐܰܝܟ݂ ܕܦܰܩܶܕܬܳܢܝ.</VERS>
      <VERS vnumber="15">ܚܙܺܝ ܡܶܢ ܡܰܥܡܪܳܐ ܕܩܽܘܕ݂ܫܳܟ݂ ܡܶܢ ܫܡܰܝܳܐ. ܘܒܰܪܶܟ݂ ܠܥܰܡܳܟ݂ ܝܺܣܪܳܐܶܝܠ. ܘܠܰܐܪܥܳܐ ܕܝܰܗܒܬ ܠܰܢ. ܐܰܝܟ݂ ܕܺܝܡܰܝܬ ܠܰܐܒܳܗܰܝ̈ܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="16">ܝܰܘܡܳܢܳܐ ܡܳܪܝܳܐ ܐܰܠܳܗܳܟ݂ ܡܦܰܩܶܕ݂ ܠܳܟ݂. ܕܬܶܥܒܶܕ݂ ܢܳܡܽܘܣ̈ܶܐ ܗܳܠܶܝܢ ܘܕܺܝܢ̈ܶܐ. ܛܰܪ ܘܰܥܒܶܕ݂ ܐܶܢܽܘܢ. ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂.</VERS>
      <VERS vnumber="17">ܠܡܳܪܝܳܐ ܐܶܡܰܪܬ ܝܰܘܡܳܢܳܐ. ܕܢܶܗܘܶܐ ܠܳܟ݂ ܐܰ‌ܠܳܗܳܐ. ܕܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܛܰܪ ܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܦܽܘܩܕܳܢܰܘ̈ܗܝ. ܘܬܶܫܡܰܥ ܒܩܳܠܶܗ.</VERS>
      <VERS vnumber="18">ܡܳܪܝܳܐ ܐܳܡܰܪ ܠܳܟ݂ ܝܰܘܡܳܢܳܐ. ܕܬܶܗܘܶܐ ܠܶܗ ܥܰܡܳܐ ܚܰܒܺܝܒܳܐ. ܐܰܝܟ݂ ܕܶܐܡܰܪ ܠܳܟ݂. ܘܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ.</VERS>
      <VERS vnumber="19">ܘܢܶܥܒܕ݂ܳܟ݂ ܠܥܶܠ ܡܶܢ ܟܽܠܗܽܘܢ ܥܰܡ̈ܡܶܐ ܕܰܥܒܰܕ݂. ܠܬܶܫܒܽܘܚܬܳܐ. ܘܠܰܫܡܳܐ. ܘܠܺܐܝܩܳܪܳܐ. ܘܬܶܗܘܶܐ ܥܰܡܳܐ ܩܰܕܺܝܫܳܐ. ܠܡܳܪܝܳܐ ܐܰܠܳܗܳܟ݂ ܐܰܝܟ݂ ܕܶܐܡܰܪ ܠܳܟ݂. </VERS>
    </CHAPTER>
    <CHAPTER cnumber="27">
      <VERS vnumber="1">ܘܦܰܩܶܕ݂ ܡܽܘܫܶܐ ܘܣܳܒ̈ܶܐ ܕܺܝܣܪܳܐܶܝܠ ܠܥܰܡܳܐ ܘܶܐܡܰܪܘ ܠܗܽܘܢ. ܛܰܪܘ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ.</VERS>
      <VERS vnumber="2">ܒܝܰܘܡܳܐ ܕܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ. ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܐܰܩܺܝܡ ܠܳܟ݂ ܟܺܐܦ̈ܶܐ ܪܰܘܖ̈ܒܳܬ݂ܳܐ. ܘܰܐܟܠܶܫ ܐܶܢܶܝܢ ܒܟܶܠܫܳܐ.</VERS>
      <VERS vnumber="3">ܘܰܟ݂ܬ݂ܽܘܒ ܥܠܰܝܗܶܝܢ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ. ܡܳܐ ܕܰܥܒܰܪܬ ܝܽܘܪܕܢܳܢ. ܕܬܶܥܽܘܠ ܠܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܐܰܝܟ݂ ܕܶܐܡܰܪ ܠܳܟ݂ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟ.</VERS>
      <VERS vnumber="4">ܘܡܳܐ ܕܰܥܒܰܪܬܽܘܢ ܝܽܘܪܕܢܳܢ. ܐܰܩܺܝܡܘ ܟܺܐܦ̈ܶܐ ܗܳܠܶܝܢ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܝܰܘܡܳܢܳܐ ܒܛܽܘܪܳܐ ܕܰܓܒܶܠ. ܘܰܐܟܠܶܫ ܐܶܢܶܝܢ ܒܟܶܠܫܳܐ.</VERS>
      <VERS vnumber="5">ܘܰܒܢܺܝ ܬܰܡܳܢ ܡܰܕ݂ܒܚܳܐ ܠܡܳܪܝܳܐ ܐܰܠܳܗܳܟ݂. ܡܰܕ݂ܒܚܳܐ ܕܟܺܐܦ̈ܶܐ. ܘܠܳܐ ܬܰܪܡܶܐ ܥܠܰܝܗܶܝܢ ܦܰܪܙܠܳܐ.</VERS>
      <VERS vnumber="6">ܐܶܠܳܐ ܒܟܺܐܦ̈ܶܐ ܫܠܰܡܠ̈ܡܳܬ݂ܳܐ ܒܢܺܝ ܡܰܕ݂ܒܚܶܗ ܕܡܳܪܝܳܐ ܐܰܠܳܗܳܟ݂. ܘܰܐܣܶܩ ܥܠܰܘܗܝ ܝܰܩ̈ܕܶܐ ܫܰܠ̈ܡܶܐ. ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="7">ܘܕܰܒܰܚ ܫܰܠ̈ܡܶܐ. ܘܰܐܟ݂ܽܘܠ ܬܰܡܳܢ. ܘܰܚܕ݂ܺܝ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="8">ܘܰܟ݂ܬ݂ܽܘܒ ܥܰܠ ܟܺܐܦ̈ܶܐ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ. ܘܦܰܪܶܫ ܐܶܢܽܘܢ ܛܳܒ.</VERS>
      <VERS vnumber="9">ܘܶܐܡܰܪ ܡܽܘܫܶܐ. ܘܟ݂ܳܗ̈ܢܶܐ. ܘܠܶܘ̈ܳܝܶܐ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܨܽܘܬ݂ ܘܰܫܡܰܥ ܝܺܣܪܳܐܶܝܠ. ܝܰܘܡܳܢܳܐ ܗܳܘܶܐ ܐܰܢ̱ܬ ܥܰܡܳܐ ܠܡܳܪܝܳܐ ܐܰܠܳܗܳܟ݂.</VERS>
      <VERS vnumber="10">ܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܰܥܒܶܕ݂ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܰܘ̈ܛܳܬ݂ܳܐ.</VERS>
      <VERS vnumber="11">ܘܦܰܩܶܕ݂ ܡܽܘܫܶܐ ܠܥܰܡܳܐ ܒܝܰܘܡܳܐ ܗܰܘ. ܘܶܐܡܰܪ ܠܗܽܘܢ.</VERS>
      <VERS vnumber="12">ܗܳܠܶܝܢ ܢܩܽܘܡܽܘܢ ܥܰܠ ܛܽܘܪܳܐ ܕܓܰܪܙܺܝܡ. ܠܰܡܒܰܪܳܟ݂ܽܘܬ݂ܶܗ ܠܥܰܡܳܐ. ܡܳܐ ܕܰܥܒܰܪܬܽܘܢ ܝܽܘܪܕܢܳܢ. ܫܶܡܥܽܘܢ. ܘܠܶܘܺܝ. ܘܺܝܗܽܘܕ݂ܳܐ. ܘܺܐܝܣܳܟܳܪ. ܘܝܰܘܣܶܦ. ܘܒܶܢܝܳܡܶܝܢ.</VERS>
      <VERS vnumber="13">ܘܗܳܠܶܝܢ ܢܩܽܘܡܽܘܢ ܠܰܡܠܳܛ ܒܛܽܘܪܳܐ ܕܰܓܒܶܠ. ܪܽܘܒܺܝܠ. ܘܓܳܕ݂. ܘܳܐܫܺܝܪ. ܘܰܙܒܽܘܠܽܘܢ ܘܕܳܢ. ܘܢܰܦܬܳܠܺܝ.</VERS>
      <VERS vnumber="14">ܘܢܶܥܢܽܘܢ ܘܢܺܐܡܪܽܘܢ ܠܥܰܡܳܐ ܟܽܠܶܗ ܕܺܝܣܪܳܐܶܝܠ ܒܩܳܠܳܐ ܪܳܡܳܐ.</VERS>
      <VERS vnumber="15">ܠܺܝܛ ܗܽܘ ܓܰܒܪܳܐ ܕܢܶܥܒܶܕ݂ ܓܠܺܝܦ̈ܶܐ ܘܰܢܣܺܝܟ̈ܶܐ. ܕܛܰܡܐܺܝܢ ܐܶܢܽܘܢ ܩܕ݂ܳܡ ܡܳܪܝܳܐ. ܥܒܳܕ݂ ܐܺܝ̈ܕܰܝܳܐ ܕܢܰܓܳܪܳܐ. ܘܰܢܣܺܝܡ ܒܣܶܬ݂ܪܳܐ. ܘܢܶܥܢܽܘܢ ܟܽܠܶܗ ܥܰܡܳܐ ܘܢܺܐܡܪܽܘܢ. ܐܰܡܺܝܢ.</VERS>
      <VERS vnumber="16">ܠܺܝܛ ܗܽܘ ܡܰܢ ܕܰܢܨܰܚܶܐ ܠܰܐܒܽܘܗܝ ܘܠܶܐܡܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="17">ܠܺܝܛ ܗܽܘ ܡܰܢ ܕܰܢܫܰܢܶܐ ܬܚܽܘܡܳܐ ܕܚܰܒܪܶܗ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ.</VERS>
      <VERS vnumber="18">ܠܺܝܛ ܗܽܘ ܡܰܢ ܕܢܰܛܥܶܐ ܥܘܺܝܪܳܐ ܒܽܐܘܪܚܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="19">ܠܺܝܛ ܗܽܘ ܟܽܠ ܕܢܶܨܠܶܐ ܕܺܝܢܳܐ ܕܥܳܡܽܘܪܳܐ. ܘܰܕ݂ܝܰܬ݂ܡܳܐ. ܘܕܰܐܪܡܰܠܬܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="20">ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܐܰܢ̱ܬܰܬ݂ ܐܰܒܽܘܗܝ. ܘܢܶܓܠܶܐ ܟܶܢܦܳܐ ܕܰܐܒܽܘܗܝ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ. </VERS>
      <VERS vnumber="21">ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܟܽܠ ܒܥܺܝܪܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="22">ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܚܳܬܶܗ. ܒܰܪܬ݂ ܐܰܒܽܘܗܝ. ܐܰܘ ܒܰܪܬ݂ ܐܶܡܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="23">ܠܺܝܛ ܗܽܘ ܟܽܠ ܕܢܶܕ݂ܡܰܟ݂ ܥܰܡ ܚܡܳܬܶܗ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="24">ܠܺܝܛ ܗܽܘ ܟܽܠ ܕܢܶܡܚܶܐ ܠܚܰܒܪܶܗ ܒܣܶܬ݂ܪܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="25">ܠܺܝܛ ܗܽܘ ܟܽܠ ܕܢܶܣܰܒ ܫܽܘܚܕܳܐ. ܠܡܶܩܛܰܠ ܢܰܦܫܳܐ ܕܰܕ݂ܡܳܐ ܙܰܟܳܝܳܐ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ.</VERS>
      <VERS vnumber="26">ܠܺܝܛ ܗܽܘ ܟܽܠ ܕܠܳܐ ܢܩܽܘܡ ܥܰܠ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ. ܘܢܶܥܒܶܕ݂ ܐܶܢܽܘܢ. ܘܢܺܐܡܰܪ ܟܽܠܶܗ ܥܰܡܳܐ. ܐܰܡܺܝܢ. </VERS>
    </CHAPTER>
    <CHAPTER cnumber="28">
      <VERS vnumber="1">ܘܶܐܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܢܶܥܒܕ݂ܳܟ݂ ܡܳܪܝܳܐ ܐܰ‌ܠܳܗܳܐ ܠܥܶܠ ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="2">ܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܒܽܘܖ̈ܟܳܬ݂ܳܐ. ܘܢܰܕ݂ܖ̈ܟܳܢܳܟ݂. ܟܰܕ݂ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂.</VERS>
      <VERS vnumber="3">ܒܪܺܝܟ݂ ܐܰܢ̱ܬ ܒܰܩܪܺܝܬ݂ܳܐ. ܒܪܺܝܟ݂ ܐܰܢ̱ܬ ܒܚܰܩܠܳܐ.</VERS>
      <VERS vnumber="4">ܒܪܺܝܟ݂ܺܝܢ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܝܰܠܕܳܐ ܕܰܒܥܺܝܪܳܟ݂. ܘܒܰܩܖ̈ܶܐ ܕܬ݂ܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂.</VERS>
      <VERS vnumber="5">ܒܪܺܝܟ݂ ܣܰܠܳܟ݂. ܘܳܐܨܽܘܬ݂ܳܟ݂.</VERS>
      <VERS vnumber="6">ܒܪܺܝܟ݂ ܐܰܢ̱ܬ ܒܡܰܥܠܳܟ݂. ܒܪܺܝܟ݂ ܐܰܢ̱ܬ ܒܡܰܦܩܳܟ݂.</VERS>
      <VERS vnumber="7">ܘܢܰܫܠܶܡ ܡܳܪܝܳܐ ܠܰܒܥܶܠܕܒܳܒܰܝ̈ܟ ܕܩܳܝܡܺܝܢ ܥܠܰܝܟ ܩܕܳܡܰܝܟ ܟܰܕ݂ ܬܒܺܝܪܺܝܢ. ܒܽܐܘܪܚܳܐ ܚܕ݂ܳܐ ܢܶܦܩܽܘܢ ܥܠܰܝܟ. ܘܒܰܫܒܰܥ ܐܽܘܖ̈ܚܳܢ ܢܶܥܪܩܽܘܢ ܡܶܢ ܩܕܳܡܰܝܟ.</VERS>
      <VERS vnumber="8">ܢܶܦܩܽܘܕ݂ ܡܳܪܝܳܐ ܒܽܘܪܟܬ݂ܳܐ ܒܰܐܘܨܖ̈ܰܝܟ. ܘܰܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂. ܘܰܢܒܰܪܟܳܟ݂ ܒܰܐܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="9">ܢܩܺܝܡܳܟ݂ ܠܶܗ ܡܳܪܝܳܐ ܥܰܡܳܐ ܩܰܕܺܝܫܳܐ. ܐܰܝܟ݂ ܕܺܝܡܳܐ ܠܳܟ݂. ܐܶܢ ܬܶܛܰܪ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܶܗ.</VERS>
      <VERS vnumber="10">ܘܢܶܚܙܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܕܰܫܡܶܗ ܕܡܳܪܝܳܐ ܐܶܬ݂ܩܪܺܝ ܥܠܰܝܟ. ܘܢܶܕ݂ܚܠܽܘܢ ܡܶܢܳܟ݂.</VERS>
      <VERS vnumber="11">ܘܢܰܘܬܪܳܟ݂ ܡܳܪܝܳܐ ܠܛܳܒܬ݂ܳܐ. ܒܦܺܐܖ̈ܶܐ ܕܟܰܪܣܳܟ݂ ܘܰܒܝܰܠܕܳܐ ܕܰܒܥܺܝܪܳܟ݂. ܘܰܒܦܺܐܖ̈ܶܐ ܕܰܐܪܥܳܟ݂. ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ ܠܡܶܬܰܠ ܠܳܟ݂.</VERS>
      <VERS vnumber="12">ܢܶܦܬܰܚ ܠܳܟ݂ ܡܳܪܝܳܐ ܐܰܘܨܪܶܗ ܛܳܒܳܐ ܫܡܰܝܳܐ. ܘܢܶܬܶܠ ܡܶܛܪܳܐ ܕܰܐܪܥܳܟ݂ ܒܙܰܒܢܶܗ. ܘܰܢܒܰܪܶܟ݂ ܟܽܠܗܽܘܢ ܥܒܳܕ̈ܶܐ ܕܺܐܝܕܰܝ̈ܟ. ܬܰܘܙܶܦ. ܠܥܰܡ̈ܡܶܐ ܣܰܓܺܝ̈ܐܶܐ. ܘܰܐܢ̱ܬ ܠܳܐ ܬܺܐܙܰܦ. ܘܬܶܫܬܰܠܰܛ ܒܥܰܡ̈ܡܶܐ ܣܰܓܺܝ̈ܐܶܐ. ܘܒܳܟ݂ ܠܳܐ ܢܶܫܬܰܠܛܽܘܢ.</VERS>
      <VERS vnumber="13">ܢܶܥܒܕ݂ܳܟ݂ ܡܳܪܝܳܐ ܪܺܝܫܐ ܘܠܳܐ ܕܽܘܢܒܬ݂ܳܐ ܘܬܶܗܘܶܐ ܠܥܶܠ ܘܠܳܐ ܬܶܗܘܶܐ ܠܬܰܚܬ. ܟܰܕ݂ ܬܶܫܡܰܥ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܳܟ݂ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܘܬܶܛܰܪ ܘܬܶܥܒܶܕ݂ ܐܶܢܽܘܢ.</VERS>
      <VERS vnumber="14">ܘܠܳܐ ܬܶܣܛܶܐ ܡܶܢ ܟܽܠܗܽܘܢ ܦܽܘܩ̈ܕܳܢܶܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܘܠܳܐ ܬܺܐܙܰܠ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ. ܘܠܳܐ ܬܶܦܠܽܘܚ ܐܶܢܽܘܢ. ܠܰܘ̈ܛܳܬ݂ܳܐ.</VERS>
      <VERS vnumber="15">ܘܶܐܢ ܠܳܐ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܠܳܐ ܬܶܛܰܪ ܘܠܳܐ ܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܘܢܰܕ݂ܖ̈ܟܳܢܳܟ݂.</VERS>
      <VERS vnumber="16">ܠܺܝܛ ܐܰܢ̱ܬ ܒܰܩܪܺܝܬ݂ܳܐ. ܠܺܝܛ ܐܰܢ̱ܬ ܒܚܰܩܠܳܐ.</VERS>
      <VERS vnumber="17">ܠܺܝܛ ܣܰܠܳܟ݂. ܘܳܐܨܽܘܬܳܟ݂.</VERS>
      <VERS vnumber="18">ܠܺܝܛܺܝܢ ܦܺܐܖ̈ܶܐ ܕܟܰܪܣܳܟ݂. ܘܦܺܐܖ̈ܶܐ ܕܰܐܪܥܳܟ݂. ܘܒܰܩܖ̈ܶܐ ܕܬ݂ܰܘܖ̈ܰܝܟ. ܘܰܓܙܳܖ̈ܶܐ ܕܥܳܢ̈ܳܟ݂.</VERS>
      <VERS vnumber="19">ܠܺܝܛ ܐܰܢ̱ܬ ܒܡܰܥܠܳܟ݂. ܠܺܝܛ ܐܰܢ̱ܬ ܒܡܰܦܩܳܟ݂.</VERS>
      <VERS vnumber="20">ܢܫܰܕܰܪ ܥܠܰܝܟ ܡܳܪܝܳܐ ܚܽܘܣܪܳܢܳܐ. ܘܰܕ݂ܠܽܘܚܝܳܐ. ܘܰܟ݂ܐܳܬ݂ܳܐ ܒܟܽܠ ܡܶܕܶܡ ܕܡܰܘܫܶܛ ܐܰܢ̱ܬ ܐܺܝܕ݂ܳܟ݂ ܕܬܶܥܒܶܕ݂. ܥܕ݂ܰܡܳܐ ܕܢܰܘܒܕ݂ܳܟ݂. ܘܰܥܕ݂ܰܡܳܐ ܕܰܢܣܺܝܦܳܟ݂ ܒܰܥܓܰܠ. ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟ. ܕܰܫܒܰܩܬܳܢܝ.</VERS>
      <VERS vnumber="21">ܢܫܰܕܰܪ ܥܠܰܝܟ ܡܳܪܝܳܐ ܡܰܘܬܳܢܳܐ. ܥܕ݂ܰܡܳܐ ܕܢܰܘܒܕ݂ܳܟ݂ ܡܶܢ ܐܰܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="22">ܢܶܡܚܶܝܟ݂ ܡܳܪܝܳܐ ܒܬܶܡܗܳܐ. ܘܰܒܩܰܠܳܦܺܝܬ݂ܳܐ. ܘܰܒܝܰܩܕ݂ܳܢܳܐ. ܘܰܒܫܰܠܗܶܒܺܝܬ݂ܳܐ. ܘܰܒܝܰܪܩܳܢܳܐ. ܘܰܒܚܰܪܒܳܐ. ܘܰܒܪܽܘܚܳܐ ܕܫܰܘܒܳܐ. ܘܢܶܪܕܦܽܘܢܳܟ݂ ܥܕ݂ܰܡܳܐ ܕܢܰܘܒܕ݂ܽܘܢܳܟ݂.</VERS>
      <VERS vnumber="23">ܘܢܶܗܘܽܘܢ ܫܡܰܝܳܐ ܕܰܠܥܶܠ ܡܶܢ ܪܺܝܫܳܟ݂ ܢܚܳܫܳܐ. ܘܰܐܪܥܳܐ ܕܰܬ݂ܚܽܘܬܰܝܟ ܦܰܪܙܠܳܐ.</VERS>
      <VERS vnumber="24">ܢܶܬܶܠ ܡܳܪܝܳܐ ܡܶܛܪܳܐ ܕܰܐܪܥܳܟ݂ ܐܰܒܩܳܐ. ܘܥܰܦܪܳܐ ܡܶܢ ܫܡܰܝܳܐ ܢܳܚܶܬ݂ ܥܠܰܝܟ ܥܕ݂ܰܡܳܐ ܕܢܰܘܒܕ݂ܳܟ݂.</VERS>
      <VERS vnumber="25">ܢܶܬ݂ܒܪܳܟ݂ ܡܳܪܝܳܐ ܩܕ݂ܳܡ ܒܥܶܠܕܒܳܒܰܝ̈ܟ. ܒܽܐܘܪܚܳܐ ܚܕ݂ܳܐ ܬܶܦܽܘܩ ܥܠܰܝܗܽܘܢ. ܘܒܰܫܒܰܥ ܐܽܘܖ̈ܚܳܢ ܬܶܥܪܽܘܩ ܡܶܢ ܩܕ݂ܳܡܰܝܗܽܘܢ. ܘܬܶܗܘܶܐ ܠܙܰܘܥܬ݂ܳܐ ܠܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ.</VERS>
      <VERS vnumber="26">ܘܬܶܗܘܶܐ ܫܠܰܕܳܟ݂ ܡܶܐܟܽܘܠܬܳܐ ܠܦܳܪܰܚܬ݂ܳܐ ܕܰܫܡܰܝܳܐ. ܘܰܠܚܰܝܽܘܬ݂ܳܐ ܕܰܐܪܥܳܐ ܘܠܰܝܬ ܕܡܰܟܶܫ.</VERS>
      <VERS vnumber="27">ܢܶܡܚܶܝܟ݂ ܡܳܪܝܳܐ ܒܫܽܘܚܢܳܐ ܕܡܶܨܖ̈ܳܝܶܐ. ܘܒܰܛܚܽܘܪܳܐ. ܘܰܒܓܰܪܒܳܐ. ܘܰܒܢܰܚܒܳܐ. ܕܠܳܐ ܬܶܫܟܰܚ ܠܡܶܬ݂ܐܰܣܳܝܽܘ.</VERS>
      <VERS vnumber="28">ܢܶܡܚܶܝܟ݂ ܡܳܪܝܳܐ ܒܟܰܡܗܽܘܬ݂ܳܐ ܘܒܰܥܘܳܪܳܐ. ܘܰܒܬ݂ܶܡܗܳܐ ܕܠܶܒܳܐ.</VERS>
      <VERS vnumber="29">ܘܰܗܘܰܝܬ ܡܳܐܶܫ ܒܛܰܗܪܳܐ. ܐܰܝܟ݂ ܕܡܳܐܶܫ ܥܘܺܝܪܳܐ ܒܚܶܫܽܘܟ݂ܳܐ. ܘܠܳܐ ܬܶܣܰܩ ܐܽܘܪܚܳܟ݂ ܠܪܺܝܫ. ܘܰܗܘܰܝܬ ܕܒܺܝܪ ܒܰܩܛܺܝܪܳܐ. ܘܰܛܠܺܝܡ ܟܽܠܗܽܘܢ ܝܰܘ̈ܡܳܬ݂ܳܟ݂. ܘܠܳܐ ܢܶܗܘܶܐ ܡܰܢ ܕܦܳܪܶܩ ܠܳܟ݂.</VERS>
      <VERS vnumber="30">ܐܰܢ̱ܬܬ݂ܳܐ ܬܶܡܟܽܘܪ. ܘܓܰܒܪܳܐ ܐ̱ܚܪܺܢܳܐ ܢܶܣܒܺܝܗ̇. ܒܰܝܬܳܐ ܬܶܒܢܶܐ. ܘܠܳܐ ܬܶܬܶܒ ܒܶܗ. ܟܰܪܡܳܐ ܬܶܨܽܘܒ. ܘܠܳܐ ܬܶܥܨܽܘܪ ܡܶܢܶܗ.</VERS>
      <VERS vnumber="31">ܬܰܘܪܳܟ݂ ܢܶܬ݂ܢܟܶܣ ܩܕܳܡܰܝܟ ܘܠܳܐ ܬܶܐܟ݂ܽܘܠ ܡܶܢܶܗ. ܘܰܚܡܳܪܳܟ݂ ܢܶܬܕܒܰܪ ܡܶܢܳܟ݂ ܒܰܩܛܺܝܪܳܐ ܘܠܳܐ ܢܶܬ݂ܦܢܶܐ ܠܳܟ݂. ܥܳܢ̈ܳܟ݂ ܬܶܫܬܠܶܡ ܠܰܒܥܠܕܒܳܒܰܝ̈ܟ ܘܠܰܝܬ ܕܰܡܦܰܨܶܐ.</VERS>
      <VERS vnumber="32">ܒܢܰܝ̈ܟ ܘܰܒ̈ܢܳܬܳܟ݂ ܢܶܫܬܰܠܡܽܘܢ ܠܥܰܡܳܐ ܐ̱ܚܪܺܢܳܐ. ܘܥܰܝܢܰܝ̈ܟ ܢܶܚܙ̈ܝܳܢ. ܘܬܶܕ݂ܘܶܐ ܥܠܰܝܗܽܘܢ ܟܽܠܶܗ ܝܰܘܡܳܐ. ܘܠܳܐ ܬܶܣܦܰܩ ܒܺܐܝܕܰܝ̈ܟ.</VERS>
      <VERS vnumber="33">ܦܺܐܖ̈ܶܐ ܕܰܐܪܥܳܟ݂. ܘܟܽܠܳܗ̇ ܠܶܐܘܬܳܟ݂. ܢܶܐܟܽܘܠ ܥܰܡܳܐ ܕܠܳܐ ܝܳܕܰܥ ܐܰܢ̱ܬ ܠܶܗ. ܘܰܗܘܰܝܬ ܛܠܺܝܡ ܘܰܐܠܺܝܨ ܟܽܠܗܽܘܢ ܝܰܘ̈ܡܳܬ݂ܳܟ݂.</VERS>
      <VERS vnumber="34">ܘܰܗܘܰܝܬ ܟܡܰܗ ܡܶܢ ܚܶܙܘܳܐ ܕܥܰܝܢܰܝ̈ܟ ܕܚܳܙܶܐ ܐܰܢ̱ܬ.</VERS>
      <VERS vnumber="35">ܢܶܡܚܶܝܟ݂ ܡܳܪܝܳܐ ܒܫܽܘܚܢܳܐ ܒܺܝܫܳܐ ܥܰܠ ܒܽܘܖ̈ܟܰܝܟ. ܘܥܰܠ ܫܳܩܰܝ̈ܟ. ܕܠܳܐ ܬܶܫܟܰܚ ܠܡܶܬ݂ܰܐܣܳܝܽܘ ܡܶܢ ܦܰܣܬ݂ܳܐ ܕܪܶܓܠܳܟ݂ ܘܰܥܕ݂ܰܡܳܐ ܠܡܽܘܚܳܟ݂.</VERS>
      <VERS vnumber="36">ܢܶܕ݂ܒܪܳܟ݂ ܡܳܪܝܳܐ ܠܳܟ݂ ܘܰܠܡܰܠܟܳܟ݂ ܕܰܐܩܺܝܡܬ ܥܠܰܝܟ. ܠܘܳܬ݂ ܥܰܡܳܐ ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ. ܘܬܶܦܠܽܘܚ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܩܰܝܣܳܐ ܘܰܕ݂ܟܺܐܦܳܐ.</VERS>
      <VERS vnumber="37">ܘܬܶܗܘܶܐ ܠܬܶܡܗܳܐ. ܘܰܠܡܰܬ݂ܠܳܐ. ܘܰܠܪܶܢܝܳܐ ܒܟܽܠܗܽܘܢ ܥܰܡ̈ܡܶܐ ܕܰܢܒܰܕܪܳܟ݂ ܡܳܪܝܳܐ ܠܬܰܡܳܢ.</VERS>
      <VERS vnumber="38">ܙܰܪܥܳܐ ܣܰܓܺܝ ܬܰܦܶܩ ܚܰܩܠܳܟ݂. ܘܩܰܠܺܝܠ ܬܶܚܡܽܘܠ. ܡܶܛܽܠ ܕܢܶܐܟܠܺܝܘܗܝ ܩܰܡܨܳܐ.</VERS>
      <VERS vnumber="39">ܟܰܪܡܳܐ ܬܶܨܽܘܒ ܘܬܶܦܠܽܘܚ. ܘܚܰܡܪܳܐ ܠܳܐ ܬܶܫܬܶܐ. ܘܠܳܐ ܬܶܚܡܽܘܠ. ܡܶܛܽܠ ܕܳܐܟܠܳܐ ܠܶܗ ܬܰܘܠܥܳܐ.</VERS>
      <VERS vnumber="40">ܙܰܝ̈ܬܶܐ ܢܶܗܘܽܘܢ ܠܳܟ݂ ܒܟܽܠܶܗ ܬܚܽܘܡܳܟ݂. ܘܡܶܫܚܳܐ ܠܳܐ ܬܶܡܫܽܘܚ. ܡܶܛܽܠ ܕܢܶܬܪܽܘܢ ܙܰܝܬܰܝ̈ܟ.</VERS>
      <VERS vnumber="41">ܒܢܰܝ̈ܳܐ ܘܰܒܢ̈ܳܬ݂ܳܐ ܬܰܘܠܶܕ݂. ܘܠܳܐ ܢܶܗܘܽܘܢ ܕܺܝܠܳܟ݂. ܡܶܛܽܠ ܕܰܒܫܶܒܝܳܐ ܢܺܐܙܽܠܘܢ.</VERS>
      <VERS vnumber="42">ܟܽܠܗܽܘܢ ܐܺܝܠܳܢܰܝ̈ܟ ܘܦܺܐܖ̈ܶܐ ܕܰܐܪܥܳܟ݂. ܢܶܐܟܽܘܠ ܐܶܢܽܘܢ ܨܰܪܨܽܘܪܳܐ.</VERS>
      <VERS vnumber="43">ܘܥܳܡܽܘܪܳܐ ܕܰܒܓܰܘܳܟ݂ ܢܶܬܬܪܺܝܡ ܥܠܰܝܟ ܠܥܶܠ. ܘܰܐܢ̱ܬ ܬܶܚܽܘܬ݂ ܠܬܰܚܬ.</VERS>
      <VERS vnumber="44">ܗܽܘ ܢܰܘܙܦܳܟ݂. ܘܰܐܢ̱ܬ ܠܳܐ ܬܰܘܙܦܺܝܘܗܝ. ܗܽܘ ܢܶܗܘܶܐ ܪܺܝܫܳܐ. ܘܰܐܢ̱ܬ ܬܶܗܘܶܐ ܕܽܘܢܒܬ݂ܳܐ.</VERS>
      <VERS vnumber="45">ܘܢܺܐܬ݂ܝ̈ܳܢ ܥܠܰܝܟ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܘܢܰܕ݂ܖ̈ܟ݂ܳܢܳܟ݂. ܘܢܶܖ̈ܕܦܳܢܳܟ݂ ܥܕ݂ܰܡܳܐ ܕܢܰܘ̈ܒܕ݂ܳܢܳܟ݂. ܡܶܛܽܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܠܳܐ ܢܛܰܪܬ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܕܦܰܩܕ݂ܳܟ݂.</VERS>
      <VERS vnumber="46">ܘܢܶܗܘ̈ܝܳܢ ܒܳܟ݂ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ. ܘܰܒܙܰܪܥܳܟ݂ ܠܥܳܠܰܡ.</VERS>
      <VERS vnumber="47">ܥܰܠ ܕܠܳܐ ܦܠܰܚܬ ܠܡܳܪܝܳܐ ܐܰܠܳܗܳܟ݂ ܒܚܰܕ݂ܽܘܬ݂ܳܐ ܘܰܒܛܳܒܽܘܬ݂ ܠܶܒܳܐ. ܡܶܢ ܣܽܘܓ݂ܳܐܐ ܕܟܽܠ ܡܶܕܶܡ.</VERS>
      <VERS vnumber="48">ܘܬܶܦܠܽܘܚ ܠܰܒܥܶܠܕܒܳܒܰܝ̈ܟ. ܕܰܢܫܰܕܰܪ ܐܶܢܽܘܢ ܡܳܪܝܳܐ ܥܠܰܝܟ. ܒܟܰܦܢܳܐ ܘܰܒܨܶܗܝܳܐ. ܘܰܒܥܰܪܛܶܠܳܝܽܘܬ݂ܳܐ. ܘܰܒܚܽܘܣܪܳܢܳܐ ܕܟܽܠ ܡܶܕܶܡ. ܘܢܶܬܶܠ ܢܺܝܪܳܐ ܕܦܰܪܙܠܳܐ ܥܰܠ ܨܰܘܪܳܟ݂ ܥܕ݂ܰܡܳܐ ܕܢܰܘܒܕ݂ܳܟ݂.</VERS>
      <VERS vnumber="49">ܢܰܝܬܶܐ ܥܠܰܝܟ ܡܳܪܝܳܐ ܥܰܡܳܐ ܡܶܢ ܪܽܘܚܩܳܐ ܡܶܢ ܣܰܘܦܶܝ̈ܗ̇ ܕܰܐܪܥܳܐ. ܐܰܝܟ݂ ܕܛܳܐܶܣ ܢܶܫܪܳܐ. ܥܰܡܳܐ ܕܠܳܐ ܫܳܡܰܥ ܐܰܢ̱ܬ ܠܶܫܳܢܶܗ.</VERS>
      <VERS vnumber="50">ܥܰܡܳܐ ܕܚܰܨܺܝ̈ܦܳܢ ܐܰܦܰܘ̈ܗܝ. ܕܠܳܐ ܒܳܗܶܬ݂ ܡܶܢ ܐܰܦܰܝ̈ ܣܳܒ̈ܶܐ. ܘܥܰܠ ܛܠܳܝ̈ܶܐ ܠܳܐ ܡܪܰܚܶܡ.</VERS>
      <VERS vnumber="51">ܘܢܶܐܟܽܘܠ ܝܰܠܕܳܐ ܕܰܒܥܺܝܪܳܟ݂. ܘܦܺܐܖ̈ܶܐ ܕܰܐܪܥܳܟ݂. ܥܕ݂ܰܡܳܐ ܕܢܰܘܒܕ݂ܳܟ݂. ܘܠܳܐ ܢܶܫܒܽܘܩ ܠܳܟ݂ ܠܳܐ ܥܒܽܘܪܳܐ. ܘܠܳܐ ܚܰܡܪܳܐ. ܘܠܳܐ ܡܶܫܚܳܐ. ܘܠܳܐ ܒܰܩܖ̈ܶܐ ܕܬܰܘܖ̈ܶܐ. ܘܠܳܐ ܓܙܳܖ̈ܶܐ ܕܥܳܢ̈ܳܐ. ܥܕ݂ܰܡܳܐ ܕܢܰܘܒܕ݂ܳܟ݂.</VERS>
      <VERS vnumber="52">ܘܢܶܐܠܨܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܥܕ݂ܰܡܳܐ ܕܢܶܟ݂ܒܽܘܫ ܫܽܘܖ̈ܰܝܟ ܖ̈ܳܡܶܐ ܘܥܰܫܺܝܢ̈ܶܐ. ܕܰܬ݂ܟ݂ܺܝܠ ܐܰܢ̱ܬ ܥܠܰܝܗܽܘܢ ܒܟܽܠܶܗ ܐܰܪܥܳܟ݂. ܘܢܶܐܠܨܳܟ݂ ܒܟܽܠܗܶܝܢ ܩܽܘܖ̈ܝܳܟ݂. ܒܟܽܠܳܗ̇ ܐܰܪܥܳܐ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="53">ܘܬܶܐܟ݂ܽܘܠ ܦܺܐܖ̈ܶܐ ܕܟܰܪܣܳܟ݂. ܒܶܣܪܳܐ ܕܰܒܢܰܝ̈ܟ ܘܕܰܒܢ̈ܳܬ݂ܳܟ݂ ܕܝܳܗܶܒ ܠܳܟ݂ ܡܳܪܝܳܐ ܐܰܠܳܗܳܟ݂. ܬܶܐܟ݂ܽܘܠ ܐܶܢܽܘܢ ܒܽܐܘܠܨܳܢܳܐ. ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂.</VERS>
      <VERS vnumber="54">ܓܰܒܪܳܐ ܕܰܡܥܰܕܰܢ ܒܳܟ݂. ܘܰܡܦܰܢܰܩ ܒܳܟ݂. ܬܶܚܽܘܪ ܥܰܝܢܶܗ ܒܰܐܚܽܘܗܝ. ܘܒܰܐܢ̱ܬܰܬ݂ ܩܝܳܡܶܗ ܘܰܒܫܰܪܟܳܐ ܕܰܒܢܰܘ̈ܗܝ ܕܡܶܫܬܰܚܪܺܝܢ.</VERS>
      <VERS vnumber="55">ܘܠܳܐ ܢܶܬܶܠ ܠܚܰܕ݂ ܡܶܢܗܽܘܢ ܡܶܢ ܒܶܣܪܳܐ ܕܰܒܢܰܘ̈ܗܝ ܕܳܐܟܶܠ. ܡܶܛܽܠ ܕܠܳܐ ܢܶܫܬܒܶܩ ܠܶܗ ܡܶܕܶܡ. ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂ ܒܟܽܠܗܶܝܢ ܩܽܘܖ̈ܝܳܟ݂.</VERS>
      <VERS vnumber="56">ܐܰܝܕܳܐ ܕܰܡܥܰܕܢܳܐ ܒܳܟ݂ ܘܰܡܦܰܢܩܳܐ. ܕܠܳܐ ܢܰܣܝܰܬ݂ ܦܰܣܬ݂ܳܐ ܕܪܶܓܠܳܗ̇ ܠܰܡܩܳܡ ܥܰܠ ܐܰܪܥܳܐ. ܡܶܢ ܥܽܘܕܳܢܳܗ̇ ܘܡܶܢ ܦܽܘܢܳܩܳܗ̇. ܬܚܽܘܪ ܥܰܝܢܳܗ̇ ܒܒܰܥܠܳܗ̇. ܘܒܰܒܪܳܗ̇. ܘܰܒܒܰܪܬ݂ܳܗ̇.</VERS>
      <VERS vnumber="57">ܘܒܰܫܠܺܝܬ݂ܳܐ ܕܢܳܦܩܳܐ ܡܶܢ ܒܶܝܬ݂ ܖ̈ܶܓܠܶܝܗ̇. ܘܒܰܒܪܳܗ̇ ܕܬܺܐܠܰܕ݂ ܟܰܕ݂ ܬܶܐܟ݂ܽܘܠ ܐܶܢܽܘܢ. ܡܳܐ ܕܰܚܣܰܪ ܠܳܗ̇ ܟܽܠ. ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩ ܠܳܟ݂ ܒܥܶܠܕܒܳܒܳܟ݂. ܒܟܽܠܗܶܝܢ ܩܽܘܖ̈ܝܳܟ݂.</VERS>
      <VERS vnumber="58">ܐܶܢ ܠܳܐ ܬܶܛܰܪ ܘܬܶܥܒܶܕ݂ ܟܽܠܗܽܘܢ ܦܶܬܓܳܡ̈ܶܐ ܕܢܳܡܽܘܣܳܐ ܗܳܢܳܐ ܕܰܟܬܺܝܒܺܝܢ ܒܰܟ݂ܬ݂ܳܒܳܐ ܗܳܢܳܐ. ܘܬܶܕ݂ܚܰܠ ܡܶܢ ܫܡܳܐ ܗܳܢܳܐ ܡܫܰܒܚܳܐ ܘܰܕ݂ܚܺܝܠܳܐ ܕܡܳܪܝܳܐ ܐܰܠܳܗܳܟ݂.</VERS>
      <VERS vnumber="59">ܢܶܦܪܽܘܫ ܡܳܪܝܳܐ ܡܰܚ̈ܘܳܬܳܟ݂. ܘܡܰܚ̈ܘܳܬ݂ܳܐ ܕܙܰܪܥܳܟ݂. ܡܰܚ̈ܘܳܬ݂ܳܐ ܕܪܰܘܖ̈ܒܳܢ ܘܰܡܗܰܝܡ̈ܢܳܢ. ܘܟܺܐܒ̈ܶܐ ܕܒܺܝܫܺܝܢ. ܘܰܡܗܰܝܡܢܺܝܢ.</VERS>
      <VERS vnumber="60">ܘܢܰܝܬܶܐ ܥܠܰܝܟ ܟܽܠܗܶܝܢ ܡܰܚ̈ܘܳܬ݂ܳܐ ܕܡܶܨܖ̈ܳܝܶܐ ܕܕܳܚܶܠ ܐܰܢ̱ܬ ܡܶܢ ܩܕ݂ܳܡܰܝܗܶܝܢ. ܘܢܶܕܒ̈ܩܳܢ ܒܳܟ݂.</VERS>
      <VERS vnumber="61">ܘܟܽܠ ܟܽܘܪܗܳܢ ܘܟܽܠ ܡܰܚ̈ܘܳܢ. ܕܠܳܐ ܟܬ݂ܺܝ̈ܒܳܢ ܒܰܟ݂ܬ݂ܳܒܳܐ ܗܳܢܳܐ ܕܢܳܡܽܘܣܳܐ. ܢܰܝܬܶܐ ܐܶܢܶܝܢ ܡܳܪܝܳܐ ܥܠܰܝܟ ܥܕ݂ܰܡܳܐ ܕܢܰܘܒܕ݂ܳܟ݂.</VERS>
      <VERS vnumber="62">ܘܬܶܫܬܰܚܪܽܘܢ ܩܰܠܺܝܠ ܒܡܶܢܝܳܢܳܐ. ܕܰܣܓܺܝܬܽܘܢ ܗܘܰܝܬܽܘܢ ܛܳܒ ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ. ܥܰܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂.</VERS>
      <VERS vnumber="63">ܘܰܐܝܟ݂ ܕܰܚܕ݂ܺܝ ܡܳܪܝܳܐ ܥܠܰܝܟܽܘܢ ܕܢܰܛܐܶܒ ܠܟܽܘܢ ܘܢܰܣܓܶܝܟܽܘܢ. ܗܳܟܰܢܳܐ ܢܶܚܕܶܐ ܡܳܪܝܳܐ ܥܠܰܝܟܽܘܢ ܕܢܰܘܒܶܕ݂ܟܽܘܢ ܘܰܢܓܰܡܰܪܟܽܘܢ. ܘܬܶܫܬܰܩܠܽܘܢ ܡܶܢ ܐܰܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="64">ܘܰܢܒܰܕܪܳܟ݂ ܡܳܪܝܳܐ ܒܟܽܠܗܽܘܢ ܥܰܡ̈ܡܶܐ. ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ. ܘܬܶܦܠܽܘܚ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܩܰܝܣܳܐ. ܘܰܕ݂ܟܺܐܦܳܐ. ܕܠܳܐ ܝܺܕܰܥܬ ܐܰܢ̱ܬ ܘܰܐܒܳܗܰܝ̈ܟ.</VERS>
      <VERS vnumber="65">ܘܰܒܥܰܡ̈ܡܶܐ ܗܳܢܽܘܢ ܠܳܐ ܬܶܫܠܶܐ. ܘܠܳܐ ܢܶܗܘܶܐ ܢܝܳܚܳܐ ܠܦܰܣܰܬ݂ ܪܶܓܠܳܟ݂. ܐܶܠܳܐ ܢܶܬܶܠ ܠܳܟ݂ ܡܳܪܝܳܐ ܬܰܡܳܢ ܠܶܒܳܐ ܙܰܝܳܥܳܐ. ܘܚܶܫܟܳܐ ܕܥܰܝ̈ܢܶܐ. ܘܕ݂ܽܘܝܳܒܳܐ ܕܢܰܦܫܳܐ.</VERS>
      <VERS vnumber="66">ܘܢܶܗܘܽܘܢ ܚܰܝܰܝ̈ܟ ܬܠܶܝܢ ܡܶܢ ܩܒܽܘܠ. ܘܬܶܗܘܶܐ ܕܳܚܶܠ ܒܺܐܝܡܳܡܳܐ ܘܰܒܠܺܠܝܳܐ. ܘܠܳܐ ܬܗܰܝܡܶܢ ܒܚܰܝܰܝ̈ܟ.</VERS>
      <VERS vnumber="67">ܒܨܰܦܪܳܐ ܬܺܐܡܰܪ ܐܶܡܰܬ݂ܝ ܕܶܝܢ ܗܘܳܐ ܪܰܡܫܳܐ. ܘܰܒܪܰܡܫܳܐ ܬܺܐܡܰܪ ܐܶܡܰܬ݂ܝ ܕܶܝܢ ܗܘܳܐ ܨܰܦܪܳܐ. ܡܶܢ ܕܶܚܠܬ݂ܳܐ ܕܠܶܒܳܟ݂ ܕܕ݂ܳܚܶܠ ܐܰܢ̱ܬ. ܘܡܶܢ ܚܶܙܘܳܐ ܕܥܰܝܢܰܝ̈ܟ ܕܚܳܙܶܐ ܐܰܢ̱ܬ.</VERS>
      <VERS vnumber="68">ܘܢܰܗܦܟ݂ܳܟ݂ ܡܳܪܝܳܐ ܠܡܶܨܪܶܝܢ ܒܶܐܠܦ̈ܶܐ. ܒܽܐܘܪܚܳܐ ܕܶܐܡܰܪ ܠܳܟ݂ ܠܳܐ ܬܰܘܣܶܦ ܬܽܘܒ ܠܡܶܚܙܝܳܗ̇. ܘܬܶܙܕܰܒܢܽܘܢ ܬܰܡܳܢ ܠܰܒܥܶܠܕܒܳܒܰܝ̈ܟܽܘܢ. ܠܥܰܒ̈ܕܶܐ ܘܠܰܐܡ̈ܗܳܬ݂ܳܐ. ܘܠܰܝܬ ܕܙܳܒܶܢ.</VERS>
    </CHAPTER>
    <CHAPTER cnumber="29">
      <VERS vnumber="1">ܗܳܠܶܝܢ ܦܶܬܓܳܡ̈ܶܐ ܕܰܩܝܳܡܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܠܰܡܩܳܡܽܘ ܥܰܡ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܡܽܘܐܳܒ. ܣܛܰܪ ܡܶܢ ܩܝܳܡܳܐ ܕܰܐܩܺܝܡ ܥܰܡܗܽܘܢ ܒܚܽܘܪܺܝܒ.</VERS>
      <VERS vnumber="2">ܘܰܩܪܳܐ ܡܽܘܫܶܐ ܠܟܽܠܶܗ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܐܰܢ̱ܬܽܘܢ ܚܙܰܝܬܽܘܢ ܟܽܠ ܡܶܕܶܡ ܕܰܥܒܰܕ݂ ܡܳܪܝܳܐ ܠܥܺܝܢܰܝ̈ܟܽܘܢ ܒܰܐܪܥܳܐ ܕܡܶܨܪܶܝܢ. ܠܦܶܪܥܽܘܢ ܘܰܠܟܽܠܗܽܘܢ ܥܰܒܕܰܘ̈ܗܝ. ܘܰܠܟܽܠܶܗ ܥܰܡܶܗ. ܘܰܠܟܽܠܳܗ̇ ܐܰܪܥܶܗ.</VERS>
      <VERS vnumber="3">ܢܶܣܝܽܘ̈ܢܶܐ ܪܰܘܖ̈ܒܶܐ ܕܰܚ̈ܙܰܝ ܥܰܝܢܰܝ̈ܟܽܘܢ. ܐܳܬ݂ܘ̈ܳܬ݂ܳܐ. ܘܬܶܕ݂ܡܖ̈ܳܬ݂ܳܐ ܪܰܘܖ̈ܒܳܬ݂ܳܐ ܗܳܠܶܝܢ ܕܰܚܙܰܝܬܽܘܢ.</VERS>
      <VERS vnumber="4">ܘܠܳܐ ܝܰܗܒ ܠܟܽܘܢ ܡܳܪܝܳܐ ܠܶܒܳܐ ܠܡܶܕܰܥ. ܘܥܰܝ̈ܢܶܐ ܠܡܶܚܙܳܐ. ܘܶܐܕ݂ܢ̈ܶܐ ܠܡܶܫܡܰܥ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="5">ܘܕܰܒܰܪܟܽܘܢ ܐܰܪܒܥܺܝܢ ܫܢܺܝ̈ܢ ܒܡܰܕܒܪܳܐ. ܠܳܐ ܒܠܺܝܘ ܢܰܚܬܰܝ̈ܟܽܘܢ ܡܶܢܟܽܘܢ. ܘܰܡܣܳܢܰܝ̈ܟܽܘܢ ܠܳܐ ܒܠܺܝܘ ܡܶܢ ܖ̈ܶܓܠܰܝܟܽܘܢ.</VERS>
      <VERS vnumber="6">ܘܠܰܚܡܳܐ ܠܳܐ ܐܶܟܰܠܬܽܘܢ. ܘܚܰܡܪܳܐ ܘܫܰܟܪܳܐ ܠܳܐ ܐܶܫܬܺܝܬܽܘܢ. ܡܶܛܽܠ ܕܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="7">ܘܰܐܝܬܺܝܟܽܘܢ ܠܰܐܬ݂ܪܳܐ ܗܳܢܳܐ. ܘܰܢܦܰܩ ܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܥܽܘܓ݂ ܡܰܠܟܳܐ ܕܡܰܬ݂ܢܺܝܢ ܠܽܐܘܪܥܰܢ ܠܰܩܪܳܒܳܐ. ܘܰܚܪܰܒܢ ܐܶܢܽܘܢ.</VERS>
      <VERS vnumber="8">ܘܰܢܣܰܒܢ ܐܰܪܥܗܽܘܢ. ܘܝܰܗܒܢܳܗ̇ ܝܽܘܪܬ݂ܳܢܳܐ ܠܪܽܘܒܺܝܠ. ܘܰܠܓܳܕ݂. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ.</VERS>
      <VERS vnumber="9">ܛܰܪܘ ܦܽܘܩܕܳܢܰܘ̈ܗܝ ܕܢܳܡܽܘܣܳܐ ܗܳܢܳܐ. ܘܰܥܒܶܕ݂ܘ ܐܶܢܽܘܢ. ܕܰܗܘܰܝܬܽܘܢ ܡܰܣܩܺܝܢ ܠܪܺܝܫ ܟܽܠ ܡܶܕܶܡ ܕܥܳܒܕܺܝܢ ܐ̱ܢܬܽܘܢ.</VERS>
      <VERS vnumber="10">ܐܰܢ̱ܬܽܘܢ ܩܳܝܡܺܝܢ ܐܰܢ̱ܬܽܘܢ ܝܰܘܡܳܢܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܟܽܠܗܽܘܢ ܖ̈ܺܝܫܰܝ ܫܰܒܛܰܝ̈ܟܽܘܢ. ܘܣܳܒܰܝ̈ܟܽܘܢ. ܘܣܳܦܖ̈ܰܝܟܽܘܢ. ܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="11">ܘܺܝܩܰܪܬܟܽܘܢ. ܘܢܶܫܰܝ̈ܟܽܘܢ. ܘܥܳܡܽܘܪܳܐ ܕܰܒܓܰܘ ܡܰܫܪܺܝܬܳܟ݂. ܡܶܢ ܠܳܩܶܛ ܩܰܝ̈ܣܰܝܟ. ܘܰܥܕ݂ܰܡܳܐ ܠܡܳܠܶܐ ܡܰܝ̈ܟ.</VERS>
      <VERS vnumber="12">ܕܠܳܐ ܬܶܥܒܪܽܘܢ ܥܰܠ ܩܝܳܡܶܗ ܕܡܳܪܝܳܐ ܐܰܠܳܗܟܽܘܢ. ܘܥܰܠ ܡܰܘ̈ܡܳܬܶܗ ܕܡܳܪܝܳܐ ܐܰܠܳܗܟܽܘܢ. ܕܰܐܩܺܝܡ ܥܰܡܟܽܘܢ ܝܰܘܡܳܢܳܐ.</VERS>
      <VERS vnumber="13">ܡܶܛܽܠ ܕܰܢܩܺܝܡܳܟ݂ ܠܶܗ ܝܰܘܡܳܢܳܐ ܥܰܡܳܐ. ܘܗܽܘ ܢܶܗܘܶܐ ܠܳܟ݂ ܐܰ‌ܠܳܗܳܐ ܐܰܝܟ݂ ܕܶܐܡܰܪ ܠܳܟ݂. ܘܰܐܝܟ݂ ܕܺܝܡܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ.</VERS>
      <VERS vnumber="14">ܠܳܐ ܗܘܳܐ ܥܰܡܟܽܘܢ ܒܰܠܚܽܘܕܰܝܟܽܘܢ ܡܩܺܝܡ ܐ̱ܢܳܐ ܩܝܳܡܳܐ ܗܳܢܳܐ ܘܡܰܘܡܬ݂ܳܐ ܗܳܕ݂ܶܐ.</VERS>
      <VERS vnumber="15">ܐܶܠܳܐ ܥܰܡ ܟܽܠܡܰܢ ܕܗܳܪܟܳܐ ܗܽܘ. ܘܥܰܡܰܢ ܩܳܐܶܡ ܝܰܘܡܳܢܳܐ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܥܰܡ ܟܽܠ ܡܰܢ ܕܠܳܐ ܗܘܳܐ ܥܰܡܰܢ ܗܳܪܟܳܐ ܝܰܘܡܳܢܳܐ.</VERS>
      <VERS vnumber="16">ܡܶܛܽܠ ܕܰܐܢ̱ܬܽܘܢ ܝܳܕ݂ܥܺܝܢ ܐܰܢ̱ܬܽܘܢ. ܕܰܥܡܰܪܢ ܒܰܐܪܥܳܐ ܕܡܶܨܪܶܝܢ. ܘܰܥܒܰܪܢ ܒܶܝܬ݂ ܥܰܡ̈ܡܶܐ ܕܰܥܒܰܪܬܽܘܢ.</VERS>
      <VERS vnumber="17">ܘܰܚܙܰܝܬܽܘܢ ܛܰܢܦ̈ܘܳܬ݂ܗܽܘܢ. ܘܕܶܚ̈ܠܳܬ݂ܗܽܘܢ ܕܩܰܝܣܳܐ. ܘܰܕ݂ܟܺܐܦܳܐ. ܘܰܕ݂ܣܺܐܡܳܐ. ܘܰܕܕܰܗܒܳܐ. ܕܰܩܪܺܝܡܺܝܢ.</VERS>
      <VERS vnumber="18">ܕܰܠܡܳܐ ܐܺܝܬ݂ ܒܟܽܘܢ ܓܰܒܪܳܐ. ܐܰܘ ܐܰܢ̱ܬܬ݂ܳܐ. ܐܰܘ ܫܰܪܒܬ݂ܳܐ. ܐܰܘ ܫܰܒܛܳܐ. ܕܣܳܛܶܐ ܠܶܒܶܗ ܝܰܘܡܳܢܳܐ ܡܶܢ ܡܳܪܝܳܐ ܐܰܠܳܗܰܢ. ܠܡܺܐܙܰܠ ܠܡܶܦܠܰܚ ܠܰܐܠܳܗ̈ܶܐ ܕܥܰܡ̈ܡܶܐ ܗܳܢܽܘܢ. ܕܰܠܡܳܐ ܐܺܝܬ݂ ܒܟܽܘܢ ܥܶܩܳܪܳܐ ܕܡܰܘܥܶܐ ܡܶܪܬ݂ܳܐ ܘܓܶܕ̈ܕܶܐ.</VERS>
      <VERS vnumber="19">ܘܡܳܐ ܕܰܫܡܰܥ ܦܶܬܓܳܡ̈ܶܐ ܕܡܰܘܡܬ݂ܳܐ ܗܳܕ݂ܶܐ. ܢܶܬ݂ܚܰܫܰܒ ܒܠܶܒܶܗ. ܘܢܺܐܡܰܪ. ܫܠܳܡܳܐ ܢܶܗܘܶܐ ܠܺܝ ܕܰܒܨܶܒܝܳܢ ܠܶܒܝ ܐܳܙܶܠ ܐ̱ܢܳܐ. ܕܢܰܘܣܶܦ ܪܰܘܳܝܽܘܬ݂ܳܐ ܥܰܠ ܨܶܗܝܽܘܬ݂ܳܐ.</VERS>
      <VERS vnumber="20">ܠܳܐ ܢܶܨܛܒܶܐ ܡܳܪܝܳܐ ܠܡܶܫܒܰܩ ܠܶܗ. ܐܶܠܳܐ ܗܳܝܕܶܝܢ ܢܶܥܫܰܢ ܪܽܘܓܙܶܗ ܕܡܳܪܝܳܐ ܘܰܛܢܳܢܶܗ ܒܓܰܒܪܳܐ ܗܰܘ. ܘܬܺܐܬܶܐ ܥܠܰܘܗܝ ܟܽܠܳܗ̇ ܠܰܘܛܬ݂ܳܐ ܕܰܟ݂ܬ݂ܺܝܒܳܐ ܒܰܟ݂ܬ݂ܳܒܳܐ ܗܳܢܳܐ. ܘܢܶܥܛܶܐ ܡܳܪܝܳܐ ܫܡܶܗ ܡܶܢ ܬܚܶܝܬ݂ ܫܡܰܝܳܐ</VERS>
      <VERS vnumber="21">ܘܢܶܦܪܫܺܝܘܗܝ ܡܳܪܝܳܐ ܠܒܺܝܫܬܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܰܝܟ݂ ܟܽܠܗܶܝܢ ܠܰܘ̈ܛܳܬ݂ܳܐ ܕܰܩܝܳܡܳܐ ܕܰܟ݂ܬ݂ܺܝ̈ܒܳܢ ܒܰܟ݂ܬ݂ܳܒܳܐ ܕܢܳܡܽܘܣܳܐ ܗܳܢܳܐ.</VERS>
      <VERS vnumber="22">ܘܢܺܐܡܰܪ ܕܳܪܳܐ ܐ̱ܚܪܺܢܳܐ. ܒܢܰܝ̈ܟܽܘܢ ܕܰܢܩܽܘܡܽܘܢ ܒܳܬܰܪܟܽܘܢ. ܘܢܽܘܟܖ̈ܳܝܶܐ ܕܢܺܐܬܽܘܢ ܡܶܢ ܐܰܪܥܳܐ ܪܰܚܺܝܩܬܳܐ. ܘܢܶܚܙܽܘܢ ܡܰܚ̈ܘܳܬܳܗ̇ ܕܰܐܪܥܳܐ ܗܳܝ. ܘܟ݂ܽܘܖ̈ܗܳܢܶܐ ܕܰܐܝܬܺܝ ܥܠܶܝܗ̇ ܡܳܪܝܳܐ.</VERS>
      <VERS vnumber="23">ܟܶܒܪܺܝܬܳܐ. ܘܡܶܠܚܳܐ ܝܰܩܺܝܕܬܳܐ. ܟܽܠܳܗ̇ ܐܰܪܥܳܐ ܠܳܐ ܬܶܙܕܪܰܥ. ܘܠܳܐ ܬܰܘܥܶܐ. ܘܠܳܐ ܢܶܣܰܩ ܒܳܗ̇ ܟܽܠ ܥܣܶܒ. ܐܶܠܳܐ ܬܶܗܘܶܐ ܐܰܝܟ݂ ܣܕ݂ܽܘܡ ܘܰܐܝܟ݂ ܥܰܡܽܘܪܳܐ ܘܰܐܝܟ݂ ܐܰܕܡܳܐ ܘܰܐܝܟ݂ ܨܒܽܘܐܳܝܺܡ ܕܰܗܦܰܟ݂ ܐܶܢܶܝܢ ܡܳܪܝܳܐ ܒܪܽܘܓܙܶܗ ܘܰܒܚܶܡܬܶܗ.</VERS>
      <VERS vnumber="24">ܘܢܺܐܡܪܽܘܢ ܟܽܠܗܽܘܢ ܥܰܡ̈ܡܶܐ. ܥܰܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܐܪܥܳܐ ܗܳܕ݂ܶܐ. ܘܥܰܠ ܡܳܢܳܐ ܐܶܬ݂ܚܰܡܰܬ݂ ܪܽܘܓܙܶܗ ܗܳܢܳܐ ܪܰܒܳܐ.</VERS>
      <VERS vnumber="25">ܘܢܺܐܡܪܽܘܢ. ܥܰܠ ܕܰܫܒܰܩܘ ܩܝܳܡܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܕܰܐܩܺܝܡ ܥܰܡܗܽܘܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="26">ܘܶܐܙܰܠܘ ܘܰܦܠܰܚܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܣܓܶܕ݂ܘ ܠܗܽܘܢ. ܐܰܠܳܗ̈ܶܐ ܕܠܳܐ ܝܺܕܰܥܘ ܐܶܢܽܘܢ. ܘܠܳܐ ܐܶܬ݂ܦܰܠܰܓܘ ܠܗܽܘܢ.</VERS>
      <VERS vnumber="27">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܐܰܪܥܳܐ ܗܳܝ. ܕܢܰܝܬܶܐ ܥܠܶܝܗ̇ ܟܽܠܗܶܝܢ ܠܰܘ̈ܛܳܬ݂ܳܐ ܕܰܟ݂ܬ݂ܺܝ̈ܒܳܢ ܒܰܟ݂ܬ݂ܳܒܳܐ ܗܳܢܳܐ.</VERS>
      <VERS vnumber="28">ܘܢܶܥܩܽܘܪ ܐܶܢܽܘܢ ܡܳܪܝܳܐ ܡܶܢ ܐܰܬ݂ܪܗܽܘܢ. ܒܚܶܡܬ݂ܳܐ ܘܰܒܪܽܘܓܙܳܐ ܪܰܒܳܐ. ܘܢܶܫܕܶܐ ܐܶܢܽܘܢ ܠܰܐܪܥܳܐ ܐ̱ܚܪܺܬ݂ܳܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="29">ܣܬܺܝܖ̈ܳܬ݂ܳܐ ܕܡܳܪܝܳܐ ܐܶܢܶܝܢ ܐܰܠܳܗܰܢ. ܘܓܰܠ̈ܝܳܬ݂ܳܐ ܕܺܝܠܰܢ ܘܕܰܒܢܰܝ̈ܢ ܠܥܳܠܰܡ. ܘܢܶܥܒܶܕ݂ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ. </VERS>
    </CHAPTER>
    <CHAPTER cnumber="30">
      <VERS vnumber="1">ܘܢܶܗܘܶܐ ܕܟܰܕ݂ ܢܺܐܬܽܘܢ ܥܠܰܝܟ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ. ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ ܕܝܶܗܒܶܬ݂ ܩܕܳܡܰܝܟ. ܘܬܶܬ݂ܚܰܫܰܒ ܒܠܶܒܳܟ݂ ܒܟܽܠܗܽܘܢ ܥܰܡ̈ܡܶܐ. ܕܰܢܒܰܕܪܳܟ݂ ܡܳܪܝܳܐ ܐܰܠܳܗܳܟ݂ ܠܬܰܡܳܢ.</VERS>
      <VERS vnumber="2">ܘܬܶܬ݂ܦܢܶܐ ܠܘܳܬ݂ ܡܳܪܝܳܐ ܐܰܠܳܗܳܟ݂. ܘܬܶܫܡܰܥ ܒܩܳܠܶܗ ܐܰܝܟ݂ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܝܰܘܡܳܢܳܐ. ܐܰܢ̱ܬ ܘܰܒܢܰܝ̈ܟ. ܒܟܽܠܶܗ ܠܶܒܳܟ݂. ܘܰܒܟܽܠܳܗ̇ ܢܰܦܫܳܟ݂.</VERS>
      <VERS vnumber="3">ܢܰܗܦܶܟ݂ ܡܳܪܝܳܐ ܐܰܠܳܗܳܟ݂ ܫܒܺܝܬܳܟ݂. ܘܰܢܪܰܚܶܡ ܥܠܰܝܟ. ܘܰܢܬܽܘܒ ܘܰܢܟܰܢܫܳܟ݂ ܡܶܢ ܟܽܠܗܽܘܢ ܥܰܡ̈ܡܶܐ. ܕܒܰܕܪܳܟ݂ ܒܗܽܘܢ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="4">ܘܶܐܢ ܢܶܗܘܽܘܢ ܡܒܰܕܖ̈ܰܝܟ ܝܺܣܪܳܐܶܝܠ ܪܰܚܺܝܩܺܝܢ ܒܣܰܘ̈ܦܰܝ ܫܡܰܝܳܐ. ܡܶܢ ܬܰܡܳܢ ܢܟܰܢܫܳܟ݂ ܡܳܪܝܳܐ ܐܰܠܳܗܳܟ݂. ܘܡܶܢ ܬܰܡܳܢ ܢܩܰܪܒܳܟ݂.</VERS>
      <VERS vnumber="5">ܘܢܰܝܬܶܝܟ݂ ܡܳܪܝܳܐ ܐܰܠܳܗܳܟ݂ ܠܰܐܪܥܳܐ ܕܺܝܪܶܬ݂ܘ ܐܰܒܳܗܰܝ̈ܟ. ܘܬܺܐܪܬܺܝܗ̇. ܘܢܰܛܐܶܒ ܠܳܟ݂. ܘܢܰܣܓܶܝܟ݂ ܛܳܒ ܡܶܢ ܐܰܒܳܗܰܝ̈ܟ.</VERS>
      <VERS vnumber="6">ܘܢܶܓܙܽܘܪ ܡܳܪܝܳܐ ܐܰܠܳܗܳܟ݂ ܠܶܒܳܟ݂. ܘܠܶܒܳܐ ܕܙܰܪܥܳܟ݂ ܠܥܳܠܰܡ. ܘܬܶܪܚܰܡ ܠܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂ ܘܡܶܢ ܟܽܠܳܗ̇ ܢܰܦܫܳܟ݂. ܡܶܛܽܠ ܕܰܢܢܺܝܚܳܟ݂.</VERS>
      <VERS vnumber="7">ܘܢܶܬܶܠ ܡܳܪܝܳܐ ܐܰܠܳܗܳܟ݂ ܗܳܠܶܝܢ ܟܽܠܗܶܝܢ ܠܰܘ̈ܛܳܬ݂ܳܐ. ܥܰܠ ܒܥܶܠܕܒܳܒܰܝ̈ܟ. ܘܥܰܠ ܣܳܢ̈ܰܐܝܟ ܕܪܰܕ݂ܦܽܘܟ݂.</VERS>
      <VERS vnumber="8">ܘܰܐܢ̱ܬ ܬܶܬ݂ܦܢܶܐ ܘܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ.</VERS>
      <VERS vnumber="9">ܘܢܰܘܬܪܳܟ݂ ܡܳܪܝܳܐ ܐܰܠܳܗܳܟ݂. ܒܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟ. ܘܰܒܦܺܐܖ̈ܶܐ ܕܰܐܪܥܳܟ݂ ܠܛܳܒܬ݂ܳܐ. ܡܶܛܽܠ ܕܢܶܬ݂ܦܢܶܐ ܡܳܪܝܳܐ ܠܡܶܚܕܳܐ ܥܠܰܝܟ ܠܛܳܒܬ݂ܳܐ. ܐܰܝܟ݂ ܕܰܚܕ݂ܺܝ ܥܰܠ ܐܰܒܳܗܰܝ̈ܟܽܘܢ.</VERS>
      <VERS vnumber="10">ܐܶܢ ܬܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܘܬܶܛܰܪ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ ܕܰܟܬܺܝܒܺܝܢ ܒܰܟ݂ܬ݂ܳܒܳܐ ܗܳܢܳܐ. ܘܬܶܬ݂ܦܢܶܐ ܠܘܳܬ݂ ܡܳܪܝܳܐ ܐܰܠܳܗܳܟ݂ ܡܶܢ ܟܽܠܶܗ ܠܶܒܳܟ݂. ܘܡܶܢ ܟܽܠܳܗ̇ ܢܰܦܫܳܟ݂</VERS>
      <VERS vnumber="11">ܡܶܛܽܠ ܕܦܽܘܩܕܳܢܳܐ ܗܳܢܳܐ ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܠܳܐ ܗܘܳܐ ܟܣܶܐ ܡܶܢܳܟ݂. ܐܳܦܠܳܐ ܗܘܳܐ ܪܰܚܺܝܩ.</VERS>
      <VERS vnumber="12">ܠܳܐ ܗܘܳܐ ܒܰܫܡܰܝܳܐ ܗܽܘ. ܕܬܺܐܡܰܪ ܡܰܢܽܘ ܢܶܣܰܩ ܠܳܟ݂ ܠܰܫܡܰܝܳܐ ܘܢܶܣܒܺܝܘܗܝ ܠܰܢ. ܘܢܶܫܡܰܥ ܘܢܶܥܒܕ݂ܺܝܘܗܝ.</VERS>
      <VERS vnumber="13">ܘܠܳܐ ܗܘܳܐ ܒܥܶܒܪܳܐ ܕܝܰܡܳܐ. ܕܬܺܐܡܰܪ ܡܰܢܽܘ ܢܶܥܒܰܪ ܠܰܢ ܠܥܶܒܪܳܐ ܕܝܰܡܳܐ. ܘܢܶܣܒܺܝܘܗܝ ܠܰܢ. ܘܢܶܫܡܰܥ ܘܢܶܥܒܕ݂ܺܝܘܗܝ.</VERS>
      <VERS vnumber="14">ܐܶܠܳܐ ܩܰܪܺܝܒ ܗܽܘ ܠܳܟ݂ ܦܶܬ݂ܓ݂ܳܡܳܐ ܛܳܒ. ܒܦܽܘܡܳܟ ܘܰܒܠܶܒܳܟ݂ ܠܡܶܥܒܕܶܗ.</VERS>
      <VERS vnumber="15">ܚܙܺܝ. ܕܝܶܗܒܶܬ݂ ܩܕܳܡܰܝܟ ܝܰܘܡܳܢܳܐ ܚܰܝ̈ܶܐ ܘܛܳܒ̈ܳܬ݂ܳܐ. ܘܡܰܘܬܳܐ ܘܒܺܝ̈ܫܳܬܳܐ.</VERS>
      <VERS vnumber="16">ܕܰܡܦܰܩܶܕ݂ ܐ̱ܢܳܐ ܠܳܟ݂ ܝܰܘܡܳܢܳܐ. ܕܬܶܪܚܰܡ ܠܡܳܪܝܳܐ ܐܰܠܳܗܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬܶܗ. ܘܬܶܛܰܪ ܦܽܘܩܕܳܢܰܘ̈ܗܝ. ܘܢܳܡܽܘܣܰܘ̈ܗܝ. ܘܕ݂ܺܝܢܰܘ̈ܗܝ. ܘܬܺܚܶܐ ܘܬܶܣܓܶܐ ܛܳܒ. ܘܰܢܒܰܪܟ݂ܳܟ݂ ܡܳܪܝܳܐ ܐܰܠܳܗܳܟ݂ ܒܰܐܪܥܳܐ ܕܥܳܐܶܠ ܐܰܢ̱ܬ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="17">ܘܶܐܢ ܢܶܣܛܶܐ ܠܶܒܳܟ݂ ܘܠܳܐ ܬܶܫܡܰܥ. ܘܬܶܛܥܶܐ ܘܬܶܣܓܽܘܕ݂ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܦܠܽܘܚ ܐܶܢܽܘܢ.</VERS>
      <VERS vnumber="18">ܚܰܘܺܝܬܟܽܘܢ ܝܰܘܡܳܢܳܐ ܕܡܺܐܒܰܕ݂ ܐܳܒܕܺܝܢ ܐܢ̱ܬܽܘܢ. ܘܠܳܐ ܬܰܓܪܽܘܢ ܝܰܘ̈ܡܳܬ݂ܳܐ ܒܰܐܪܥܳܐ ܕܥܳܒܪܺܝܢ ܐܢ̱ܬܽܘܢ ܝܽܘܪܕܢܳܢ. ܠܡܶܥܰܠ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="19">ܣܰܗܕܶܬ݂ ܒܟܽܘܢ ܝܰܘܡܳܢܳܐ ܫܡܰܝܳܐ ܘܰܐܪܥܳܐ. ܕܚܰܝ̈ܶܐ ܘܡܰܘܬܳܐ ܝܶܗܒܶܬ݂ ܩܕܳܡܰܝܟܽܘܢ ܒܽܘܖ̈ܟܳܬ݂ܳܐ ܘܠܰܘ̈ܛܳܬ݂ܳܐ ܓܒܺܝ ܠܳܟ݂ ܚܰܝ̈ܶܐ. ܕܬܺܚܶܐ ܐܰܢ̱ܬ ܘܙܰܪܥܳܟ݂.</VERS>
      <VERS vnumber="20">ܟܰܕ݂ ܬܶܪܚܰܡ ܠܡܳܪܝܳܐ ܐܰܠܳܗܳܟ݂. ܘܬܶܫܡܰܥ ܒܩܳܠܶܗ ܘܬܶܬ݂ܢܰܩܰܦ ܠܶܗ. ܡܶܛܽܠ ܕܗܽܘܝܽܘ ܚܰܝܰܝ̈ܟ ܘܢܽܘܓܪܳܐ ܕܝܰܘ̈ܡܳܬ݂ܳܟ݂. ܕܬܶܬܶܒ ܒܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܟ. ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ ܠܡܶܬܰܠ ܠܳܟ݂.</VERS>
    </CHAPTER>
    <CHAPTER cnumber="31">
      <VERS vnumber="1">ܘܶܐܙܰܠ ܡܽܘܫܶܐ. ܘܡܰܠܶܠ ܗܳܠܶܝܢ ܟܽܠܗܽܘܢ ܦܶܬܓܳܡ̈ܶܐ ܥܰܡ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="2">ܘܶܐܡܰܪ ܠܗܽܘܢ. ܒܰܪ ܡܳܐܐ ܐ̱ܢܳܐ ܘܥܶܣܪܺܝܢ ܫܢܺܝ̈ܢ ܝܰܘܡܳܢܳܐ. ܘܠܳܐ ܡܶܫܟܰܚ ܐ̱ܢܳܐ ܬܽܘܒ ܠܡܶܦܰܩ ܘܰܠܡܶܥܰܠ. ܘܡܳܪܝܳܐ ܐܶܡܰܪ ܠܺܝ. ܕܠܳܐ ܬܶܥܒܰܪ ܝܽܘܪܕܢܳܢ ܗܳܢܳܐ.</VERS>
      <VERS vnumber="3">ܡܳܪܝܳܐ ܐܰܠܳܗܳܟ݂ ܗܽܘ ܥܳܒܰܪ ܩܕܳܡܰܝܟ. ܘܗܽܘ ܢܰܘܒܶܕ݂ ܥܰܡ̈ܡܶܐ ܗܳܠܶܝܢ ܡܶܢ ܩܕܳܡܰܝܟ. ܘܬܺܐܪܰܬ݂ ܐܶܢܽܘܢ. ܝܶܫܽܘܥ ܗܽܘ ܥܳܒܰܪ ܩܕܳܡܰܝܟ ܐܰܝܟ݂ ܕܶܐܡܰܪ ܡܳܪܝܳܐ.</VERS>
      <VERS vnumber="4">ܘܢܶܥܒܶܕ݂ ܠܗܽܘܢ ܡܳܪܝܳܐ ܐܰܝܟ݂ ܕܥܒܰܕ݂ ܠܣܺܝܚܽܘܢ ܘܰܠܥܽܘܓ݂ ܡܰܠܟ̈ܶܐ ܕܳܐܡܽܘܖ̈ܳܝܶܐ. ܘܠܰܐܪܥܗܽܘܢ. ܕܰܐܘܒܶܕ݂ ܐܶܢܽܘܢ.</VERS>
      <VERS vnumber="5">ܢܰܫܠܶܡ ܐܶܢܽܘܢ ܡܳܪܝܳܐ ܩܕܳܡܰܝܟܽܘܢ. ܘܰܥܒܶܕ݂ܘ ܠܗܽܘܢ ܐܰܝܟ݂ ܟܽܠܶܗ ܦܽܘܩܕܳܢܳܐ ܕܦܰܩܶܕܬܟܽܘܢ.</VERS>
      <VERS vnumber="6">ܐܶܬ݂ܚܰܝܰܠܘ ܘܶܐܬ݂ܥܰܫܰܢܘ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ ܘܠܳܐ ܬܶܬ݂ܪܰܗܒܽܘܢ ܡܶܢ ܩܕ݂ܳܡܰܝܗܽܘܢ. ܡܶܛܽܠ ܕܡܳܪܝܳܐ ܐܰܠܳܗܳܟ݂ ܗܽܘ ܐܳܙܶܠ ܩܕܳܡܰܝܟ. ܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂.</VERS>
      <VERS vnumber="7">ܘܰܩܪܳܐ ܡܽܘܫܶܐ ܠܝܶܫܽܘܥ. ܘܶܐܡܰܪ ܠܶܗ ܠܥܺܝܢ ܟܽܠܶܗ ܝܺܣܪܳܐܶܝܠ. ܐܶܬ݂ܚܰܝܰܠ ܘܶܐܬ݂ܥܰܫܰܢ ܡܶܛܽܠ ܕܰܐܢ̱ܬ ܡܰܥܶܠ ܐܰܢ̱ܬ ܠܶܗ ܠܥܰܡܳܐ ܗܳܢܳܐ. ܠܰܐܪܥܳܐ ܕܺܝܡܳܐ ܡܳܪܝܳܐ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ. ܘܰܐܢ̱ܬ ܬܰܘܪܬ݂ܺܝܗ̇ ܠܗܽܘܢ.</VERS>
      <VERS vnumber="8">ܘܡܳܪܝܳܐ ܗܽܘ ܐܳܙܶܠ ܩܕܳܡܰܝܟ. ܘܗܽܘ ܢܶܗܘܶܐ ܥܰܡܳܟ݂. ܘܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂. ܠܳܐ ܬܶܕ݂ܚܰܠ ܘܠܳܐ ܬܙܽܘܥ ܘܠܳܐ ܬܶܬ݂ܪܗܶܒ.</VERS>
      <VERS vnumber="9">ܘܰܟ݂ܬܰܒ ܡܽܘܫܶܐ ܢܳܡܽܘܣܳܐ ܗܳܢܳܐ ܘܝܰܗܒܶܗ ܠܟܳܗ̈ܢܶܐ ܒܢܰܝ̈ ܠܶܘܺܝ. ܕܰܫܩܺܝܠܺܝܢ ܩܺܐܒܽܘܬܳܐ. ܕܰܩܝܳܡܶܗ ܕܡܳܪܝܳܐ. ܘܰܠܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܦܰܩܶܕ݂ ܐܶܢܽܘܢ ܡܽܘܫܶܐ. ܘܶܐܡܰܪ ܠܗܽܘܢ. ܡܶܢ ܒܳܬܰܪ ܫܒܰܥ ܫܢܺܝ̈ܢ. ܒܙܰܒܢܳܐ ܕܫܰܢ̱ܬܳܐ ܕܫܽܘܒܩܳܢܳܐ. ܒܥܰܕ݂ܥܺܐܕ݂ܳܐ ܕܰܡ̈ܛܰܠܠܶܐ.</VERS>
      <VERS vnumber="11">ܡܳܐ ܕܳܐܬܶܐ ܟܽܠܶܗ ܝܺܣܪܳܐܶܝܠ ܠܡܶܬ݂ܚܙܳܝܽܘ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܒܰܐܬ݂ܪܳܐ ܕܓܳܒܶܐ. ܩܪܺܝ ܢܳܡܽܘܣܳܐ ܗܳܢܳܐ ܩܕ݂ܳܡ ܟܽܠܶܗ ܝܺܣܪܳܐܶܝܠ ܒܶܐܕ݂ܢܰܝ̈ܗܽܘܢ.</VERS>
      <VERS vnumber="12">ܟܰܢܶܫܳܝܗܝ ܠܥܰܡܳܐ ܓܰܒܖ̈ܶܐ ܘܢܶܫ̈ܶܐ. ܘܺܝܩܰܪܬܳܐ. ܘܥܳܡܽܘܪܳܐ ܕܰܒܩܽܘܖ̈ܝܳܟ݂. ܡܶܛܽܠ ܕܢܶܫܡܥܽܘܢ ܘܢܺܐܠܦܽܘܢ. ܘܢܶܕ݂ܚܠܽܘܢ ܡܶܢ ܡܳܪܝܳܐ ܐܰܠܳܗܟܽܘܢ. ܘܢܶܛܪܽܘܢ ܘܢܶܥܒܕ݂ܽܘܢ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ.</VERS>
      <VERS vnumber="13">ܘܰܒܢܰܝ̈ܗܽܘܢ ܕܠܳܐ ܝܺܕܰܥܘ ܢܶܫܡܥܽܘܢ. ܘܢܺܐܠܦܽܘܢ ܠܡܶܕ݂ܚܰܠ ܡܶܢ ܡܳܪܝܳܐ ܐܰܠܳܗܗܽܘܢ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܐܢ̱ܬܽܘܢ ܒܰܐܪܥܳܐ ܕܥܳܒܪܺܝܢ ܐܢ̱ܬܽܘܢ ܝܽܘܪܕܢܳܢ ܠܡܺܐܪܬ݂ܳܗ̇</VERS>
      <VERS vnumber="14">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܩܪܶܒܘ ܝܰܘܡܰܝ̈ܟ ܠܰܡܡܳܬ݂. ܩܪܺܝ ܠܝܶܫܽܘܥ. ܘܩܽܘܡ ܒܡܰܫܟܰܢܙܰܒܢܳܐ ܘܶܐܦܰܩܕ݂ܺܝܘܗܝ. ܘܶܐܙܰܠܘ ܡܽܘܫܶܐ ܘܝܶܫܽܘܥ. ܘܩܳܡܘ ܒܡܰܫܟܰܢ ܙܰܒܢܳܐ.</VERS>
      <VERS vnumber="15">ܘܶܐܬ݂ܓܠܺܝ ܡܳܪܝܳܐ ܒܡܰܫܟܰܢܙܰܒܢܳܐ ܒܥܰܡܽܘܕܳܐ ܕܰܥܢܳܢܳܐ. ܘܩܳܡ ܥܰܡܽܘܕܳܐ ܕܰܥܢܳܢܳܐ ܒܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="16">ܘܶܐܡܰܪ ܡܳܪܝܳܐ ܠܡܽܘܫܶܐ. ܗܳܐ ܐܰܢ̱ܬ ܫܳܟܶܒ ܐܰܢ̱ܬ ܥܰܡ ܐܰܒܳܗܰܝ̈ܟ. ܘܩܳܐܶܡ ܥܰܡܳܐ ܗܳܢܳܐ. ܘܛܳܥܶܐ ܒܳܬܰܪ ܐܰܠܳܗ̈ܶܐ ܢܽܘܟܖ̈ܳܝܶܐ ܕܰܐܪܥܳܐ. ܕܗܽܘ ܥܳܐܶܠ ܠܬܰܡܳܢ ܒܰܝܢܳܬ݂ܟܽܘܢ. ܘܫܳܒܶܩ ܠܺܝ ܘܰܡܒܰܛܶܠ ܩܝܳܡܝ ܕܰܐܩܺܝܡܶܬ݂ ܥܰܡܶܗ.</VERS>
      <VERS vnumber="17">ܘܡܶܬ݂ܚܰܡܰܬ݂ ܪܽܘܓܙܝ ܥܠܰܘܗܝ ܒܝܰܘܡܳܐ ܗܰܘ. ܘܶܐܫܒܽܘܩ ܐܶܢܽܘܢ ܘܰܐܗܦܶܟ݂ ܐܰܦܰܝ̈ ܡܶܢܗܽܘܢ. ܘܢܶܗܘܽܘܢ ܠܡܶܐܟܽܘܠܬܳܐ. ܘܬܶܡܛܶܝܘܗܝ ܒܺܝܫܬܳܐ ܣܰܓܺܝܐܬ݂ܳܐ ܘܥܳܩܬ݂ܳܐ. ܘܢܺܐܡܰܪ ܒܝܰܘܡܳܐ ܗܰܘ. ܡܶܛܽܠ ܕܠܰܝܬ ܐܰ‌ܠܳܗܳܐ ܒܓܰܘܝ. ܐܰܖ̈ܥܳܢܝ ܗܳܠܶܝܢ ܟܽܠܗܶܝܢ ܒܺܝ̈ܫܳܬܳܐ.</VERS>
      <VERS vnumber="18">ܘܶܐܢܳܐ ܐܰܗܦܶܟ݂ ܐܰܦܰܝ̈ ܡܶܢܗܽܘܢ ܒܝܰܘܡܳܐ ܗܰܘ. ܡܶܛܽܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ. ܥܰܠ ܕܰܣܛܰܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="19">ܡܶܟܺܝܠ ܟܬ݂ܽܘܒ ܠܗܽܘܢ ܬܶܫܒܽܘܚܬܳܐ ܗܳܕ݂ܶܐ. ܘܰܐܠܶܦܶܝܗ̇ ܠܰܒܢܰܝ̈ ܝܺܣܪܳܐܶܝܠ. ܘܣܺܝܡܶܝܗ̇ ܒܦܽܘܡܗܽܘܢ. ܡܶܛܽܠ ܕܬܶܗܘܶܐ ܠܺܝ ܬܶܫܒܽܘܚܬܳܐ ܗܳܕ݂ܶܐ ܠܣܳܗܕܽܘܬܳܐ ܒܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="20">ܡܶܛܽܠ ܕܡܰܥܶܠ ܐ̱ܢܳܐ ܠܗܽܘܢ ܠܰܐܪܥܳܐ ܕܺܝܡܰܝܬ݂ ܠܰܐܒܳܗܰܝ̈ܗܽܘܢ. ܕܡܰܪܕܝܳܐ ܚܰܠܒܳܐ ܘܕܶܒܫܳܐ. ܘܳܐܟܠܺܝܢ ܘܣܳܒܥܺܝܢ ܘܡܶܬ݂ܦܰܢܩܺܝܢ. ܘܣܳܛܶܝܢ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܦܳܠܚܺܝܢ ܠܗܽܘܢ ܘܡܰܪܓܙܺܝܢ ܠܺܝ. ܘܰܡܒܰܛܠܺܝܢ ܩܝܳܡܝ.</VERS>
      <VERS vnumber="21">ܘܡܳܐ ܕܡܰܛܺܝ̈ ܐܶܢܽܘܢ ܒܺܝ̈ܫܳܬܳܐ ܣܰܓܺܝ̈ܐܳܬ݂ܳܐ ܘܥܳܩ̈ܳܬ݂ܳܐ. ܬܶܩܪܶܐ ܬܶܫܒܽܘܚܬܳܐ ܗܳܕ݂ܶܐ ܩܕ݂ܳܡܰܝܗܽܘܢ ܠܣܳܗܕܽܘܬܳܐ. ܕܠܳܐ ܬܶܬܛܥܶܐ ܡܶܢ ܦܽܘܡܳܐ ܕܙܰܪܥܗܽܘܢ. ܡܶܛܽܠ ܕܝܳܕܰܥ ܐ̱ܢܳܐ ܝܰܨܪܗܽܘܢ ܘܟܽܠ ܕܥܳܒܕܺܝܢ ܗܳܪܟܳܐ ܝܰܘܡܳܢܳܐ. ܥܰܕ݂ܠܳܐ ܐܰܥܶܠ ܐܶܢܽܘܢ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܗܽܘܢ.</VERS>
      <VERS vnumber="22">ܘܰܟ݂ܬܰܒ ܡܽܘܫܶܐ ܬܶܫܒܽܘܚܬܳܐ ܗܳܕ݂ܶܐ ܒܝܰܘܡܳܐ ܗܰܘ. ܘܰܐܠܦܳܗ̇ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="23">ܘܦܰܩܶܕ݂ ܠܝܶܫܽܘܥ ܒܰܪܢܽܘܢ. ܘܶܐܡܰܪ ܠܶܗ. ܐܶܬ݂ܚܰܝܰܠ ܘܶܐܬ݂ܥܰܫܰܢ. ܡܶܛܽܠ ܕܰܐܢ̱ܬ ܡܰܥܶܠ ܐܰܢ̱ܬ ܠܰܒܢܰܝ̈ ܝܺܣܪܳܐܶܝܠ ܠܰܐܪܥܳܐ ܕܺܝܡܺܝܬ݂ ܠܗܽܘܢ. ܘܶܐܢܳܐ ܐܶܗܘܶܐ ܥܰܡܳܟ݂.</VERS>
      <VERS vnumber="24">ܘܟܰܕ݂ ܫܰܠܶܡ ܡܽܘܫܶܐ ܠܡܶܟ݂ܬܰܒ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ ܒܣܶܦܪܳܐ ܥܕ݂ܰܡܳܐ ܕܰܫܠܶܡܘ.</VERS>
      <VERS vnumber="25">ܦܰܩܶܕ݂ ܡܽܘܫܶܐ ܠܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ. ܘܶܐܡܰܪ ܠܗܽܘܢ.</VERS>
      <VERS vnumber="26">ܣܰܒܘ ܣܶܦܪܳܐ ܗܳܢܳܐ ܕܢܳܡܽܘܣܳܐ. ܘܣܺܝܡܽܘܗܝ ܒܣܶܛܪܳܐ ܕܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܐܰܠܳܗܟܽܘܢ. ܘܢܶܗܘܶܐ ܠܟܽܘܢ ܬܰܡܳܢ ܣܳܗܕܳܐ.</VERS>
      <VERS vnumber="27">ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܡܡܰܪܡܪܳܢܽܘܬ݂ܟܽܘܢ. ܘܰܩܕ݂ܳܠܟܽܘܢ ܩܰܫܝܳܐ. ܘܗܳܐ ܥܰܕ݂ ܐܶܢܳܐ ܚܰܝ ܥܰܡܟܽܘܢ ܝܰܘܡܳܢܳܐ ܡܰܪܡܰܪܬܽܘܢ ܠܡܳܪܝܳܐ. ܘܳܐܦ ܡܶܢ ܒܳܬܰܪ ܕܡܳܐܶܬ݂ ܐ̱ܢܳܐ.</VERS>
      <VERS vnumber="28">ܟܰܢܶܫܘ ܠܘܳܬ݂ܝ ܟܽܠܗܽܘܢ ܣܳܒ̈ܶܐ ܕܫܰܒܛܰܝ̈ܟܽܘܢ. ܘܣܳܦܖ̈ܰܝܟܽܘܢ. ܘܺܐܡܰܪ ܠܟܽܘܢ ܗܳܠܶܝܢ ܦܶܬܓܳܡ̈ܶܐ. ܘܶܐܣܰܗܶܕ݂ ܒܟܽܘܢ ܫܡܰܝܳܐ ܘܰܐܪܥܳܐ.</VERS>
      <VERS vnumber="29">ܡܶܛܽܠ ܕܝܳܕܰܥ ܐ̱ܢܳܐ ܕܡܶܢ ܒܳܬܰܪ ܡܰܘܬܝ ܡܚܰܒܳܠܽܘ ܡܚܰܒܠܺܝܢ ܐܢ̱ܬܽܘܢ. ܘܣܳܛܶܝܢ ܐܢ̱ܬܽܘܢ ܡܶܢ ܐܽܘܪܚܳܐ ܕܦܰܩܶܕܬܟܽܘܢ. ܘܰܐܪܥܳܐ ܠܟܽܘܢ ܒܺܝܫܬܳܐ ܒܚܰܪܬ݂ܳܐ ܕܝܰܘ̈ܡܳܬ݂ܳܐ. ܡܳܐ ܕܥܒܰܕܬܽܘܢ ܒܺܝܫܬܳܐ ܩܕ݂ܳܡ ܡܳܪܝܳܐ. ܘܰܐܪܓܶܙܬܽܘܢܳܝܗܝ ܒܰܥܒܳܕ݂ܳܐ ܕܺܐܝܕܰܝ̈ܟܽܘܢ.</VERS>
      <VERS vnumber="30">ܘܶܐܡܰܪ ܡܽܘܫܶܐ ܩܕ݂ܳܡ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܦܶܬܓܳܡ̈ܶܐ ܕܬܶܫܒܽܘܚܬܳܐ ܗܳܕ݂ܶܐ ܥܕ݂ܰܡܳܐ ܕܰܫܠܶܡܘ.</VERS>
    </CHAPTER>
    <CHAPTER cnumber="32">
      <VERS vnumber="1">ܨܽܘܬ݂ܘ ܫܡܰܝ̈ܳܐ ܘܶܐܡܰܠܶܠ. ܬܶܫܡܰܥ ܐܰܪܥܳܐ ܡܺܐܡܪܶܗ ܕܦܽܘܡܝ.</VERS>
      <VERS vnumber="2">ܢܶܪܣܰܡ ܐܰܝܟ݂ ܡܶܛܪܳܐ ܝܽܘܠܦܳܢܝ. ܘܢܶܚܽܘܬ݂ ܐܰܝܟ݂ ܛܰܠܳܐ ܡܺܐܡܰܪܝ. ܐܰܝܟ݂ ܖ̈ܽܘܚܶܐ ܕܥܰܠ ܬܰܕ݂ܐܳܐ. ܘܰܐܝܟ݂ ܖ̈ܣܺܝܣܶܐ ܕܥܰܠ ܥܶܣܒܳܐ.</VERS>
      <VERS vnumber="3">ܡܶܛܽܠ ܕܒܰܫܡܶܗ ܕܡܳܪܝܳܐ ܐܶܩܪܶܐ. ܗܰܒܘ ܪܰܒܽܘܬ݂ܳܐ ܠܰܐܠܳܗܰܢ ܬܰܩܺܝܦܳܐ.</VERS>
      <VERS vnumber="4">ܕܰܕ݂ܠܳܐ ܡܽܘܡ ܥܒܳܕ݂ܰܘ̈ܗܝ. ܘܟܽܠܗܶܝܢ ܐܽܘܖ̈ܚܳܬܶܗ ܕܺܝܢܳܐ. ܐܰ‌ܠܳܗܳܐ ܗܽܘ ܡܗܰܝܡܢܳܐ ܘܠܳܐ ܗܘܳܐ ܥܰܘܳܠܳܐ. ܙܰܕܺܝܩܳܐ ܘܰܬ݂ܪܺܝܨܳܐ.</VERS>
      <VERS vnumber="5">ܚܰܒܶܠܘ ܘܠܳܐ ܠܶܗ ܒܢܰܝ̈ܳܐ ܕܡܽܘܡܳܐ. ܕܳܪܳܐ ܡܥܰܩܡܳܐ ܘܰܡܦܰܬܠܳܐ.</VERS>
      <VERS vnumber="6">ܗܳܠܶܝܢ ܠܡܳܪܝܳܐ ܦܳܪܥܺܝܢ ܐܢ̱ܬܽܘܢ. ܥܰܡܳܐ ܣܰܟܠܳܐ ܘܠܳܐ ܗܘܳܐ ܚܰܟܺܝܡܳܐ. ܕܰܠܡܳܐ ܠܳܐ ܗܘܳܐ ܐܰܒܽܘܟ݂ ܕܰܩܢܳܟ݂. ܘܗܽܘܝܽܘ ܥܰܒܕܳܟ݂ ܘܰܐܬ݂ܩܢܳܟ݂.</VERS>
      <VERS vnumber="7">ܐܶܬܕܰܟ݂ܪ ܝܰܘ̈ܡܳܬ݂ܳܐ ܕܡܶܢ ܥܳܠܰܡ. ܘܶܐܣܬܰܟܠ ܒܰܫܢܰܝ̈ܳܐ ܕܕ݂ܳܪܕܳܖ̈ܺܝܢ. ܫܰܐܶܠ ܠܰܐܒܽܘܟ݂. ܘܰܢܚܰܘܶܝܟ݂. ܘܰܠܣܳܒܰܝ̈ܟ. ܘܢܺܐܡܪܽܘܢ ܠܳܟ݂.</VERS>
      <VERS vnumber="8">ܟܰܕ݂ ܡܦܰܠܶܓ ܡܪܰܝܡܳܐ ܥܰܡ̈ܡܶܐ. ܘܟܰܕ݂ ܡܦܰܪܶܫ ܒܢܰܝ̈ܢܳܫܳܐ. ܐܰܩܺܝܡ ܬܚܽܘܡܳܐ ܕܥܰܡ̈ܡܶܐ ܠܡܶܢܝܳܢܳܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="9">ܡܶܛܽܠ ܕܦܳܠܓܽܘܬܶܗ ܕܡܳܪܝܳܐ ܥܰܡܶܗ. ܘܝܰܥܩܽܘܒ ܚܰܒܠܳܐ ܕܝܳܪܬܽܘܬ݂ܶܗ.</VERS>
      <VERS vnumber="10">ܐܶܫܟܚܶܗ ܒܰܐܪܥܳܐ ܕܡܰܕܒܪܳܐ. ܘܰܒܚܽܘܪܒܳܐ ܕܰܐܫܺܝܡܽܘܢ. ܐܰܩܦܶܗ ܘܚܰܒܒܶܗ ܘܢܰܛܪܶܗ ܐܰܝܟ݂ ܒܳܒܬ݂ܳܐ ܕܥܰܝܢܳܐ.</VERS>
      <VERS vnumber="11">ܘܰܐܝܟ݂ ܢܶܫܪܳܐ ܕܛܳܐܶܣ ܥܰܠ ܩܶܢܶܗ. ܘܥܰܠ ܦܰܖ̈ܽܘܓܰܘܗܝ ܡܪܰܚܶܦ. ܦܳܪܶܣ ܓܶܦܰܘ̈ܗܝ ܘܰܡܩܰܒܶܠ ܠܗܽܘܢ. ܘܫܳܩܶܠ ܠܗܽܘܢ ܥܰܠ ܥܽܘܫܢܳܐ ܕܶܐܒܖ̈ܰܘܗܝ.</VERS>
      <VERS vnumber="12">ܡܳܪܝܳܐ ܒܰܠܚܽ̈ܘܕ݂ܘܗܝ ܕܰܒܪܶܗ. ܘܠܰܝܬ ܗܘܳܐ ܥܰܡܶܗ ܐܰܠܳܗ ܢܽܘܟ݂ܪܳܝ.</VERS>
      <VERS vnumber="13">ܐܰܘܬܒܶܗ ܥܰܠ ܥܽܘܫܢܳܐ ܕܰܐܪܥܳܐ. ܘܰܐܘܟܠܶܗ ܥܰܠ̈ܠܳܬ݂ܳܐ ܕܚܰܩܠܳܐ. ܐܰܝܢܩܶܗ ܕܶܒܫܳܐ ܡܶܢ ܟܺܐܦܳܐ. ܘܡܶܫܚܳܐ ܡܶܢ ܟܺܐܦܳܐ ܕܛܰܪܳܢܳܐ.</VERS>
      <VERS vnumber="14">ܚܶܐܘܬ݂ܳܐ ܕܬܰܘܖ̈ܶܐ ܘܚܰܠܒܳܐ ܕܥܳܢ̈ܳܐ. ܥܰܡ ܬܰܪܒܳܐ ܕܰܡܦܰܛܡ̈ܶܐ. ܕܶܟܖ̈ܶܐ ܒܢܰܝ̈ ܕܰܝ̈ܨܶܐ ܘܰܓܕܰܝ̈ܳܐ ܥܰܡ ܬܰܪܒܳܐ ܘܫܽܘܡܢܳܐ ܕܚܶܛ̈ܶܐ. ܘܰܕ݂ܡܳܐ ܕܥܶܢ̈ܒܶܐ ܐܰܫܩܝܶܗ ܚܰܡܪܳܐ.</VERS>
      <VERS vnumber="15">ܘܰܫܡܶܢ ܝܺܣܪܳܐܶܝܠ ܘܰܒܥܰܛ. ܫܡܶܢ ܘܰܬ݂ܩܶܦ ܘܰܩܢܳܐ ܢܶܟ݂ܣ̈ܶܐ. ܘܰܛܥܳܐ ܠܰܐܠܳܗܳܐ ܕܰܥܒܕܶܗ. ܘܨܰܚܺܝ ܠܬܰܩܺܝܦܳܐ ܕܦܰܪܩܶܗ.</VERS>
      <VERS vnumber="16">ܐܰܛܢܶܗ ܒܢܽܘܟܪܳܝܳܐ. ܘܰܒܕܶܚ̈ܠܳܬ݂ܳܐ ܐܰܪܓܙܶܗ.</VERS>
      <VERS vnumber="17">ܕܰܒܰܚܘ ܠܫ̈ܺܐܕܶܐ ܕܠܳܐ ܗܘܰܘ ܐܰܠܳܗ̈ܶܐ. ܐܰܠܳܗ̈ܶܐ ܕܠܳܐ ܝܺܕܰܥܘ ܐܶܢܽܘܢ. ܚܰܕ̈ܬܶܐ ܐܶܢܽܘܢ ܕܗܳܟܺܝܠ ܐܶܬ݂ܥܒܶܕ݂ܘ. ܘܠܳܐ ܕܚܶܠܘ ܠܗܽܘܢ ܐܰܒܳܗܰܝ̈ܟܽܘܢ.</VERS>
      <VERS vnumber="18">ܠܬܰܩܺܝܦܳܐ ܕܝܰܠܕܳܟ݂ ܛܥܰܝܬ. ܘܶܐܬ݂ܢܫܺܝܬ ܠܰܐܠܳܗܳܐ ܕܫܰܒܚܳܟ݂.</VERS>
      <VERS vnumber="19">ܘܰܚܙܳܐ ܡܳܪܝܳܐ ܘܰܪܓܶܙ. ܥܰܠ ܕܰܐܪܓܙܽܘܗܝ ܒܢܰܘ̈ܗܝ ܘܰܒ̈ܢܳܬܶܗ.</VERS>
      <VERS vnumber="20">ܘܶܐܡܰܪ ܐܰܦܢܶܐ ܐܰܦܰܝ̈ ܡܶܢܗܽܘܢ. ܘܶܐܚܙܶܐ ܡܳܢܳܐ ܗܳܘܝܳܐ ܚܰܪܬ݂ܗܽܘܢ. ܡܶܛܽܠ ܕܕ݂ܳܪܳܐ ܐܶܢܽܘܢ ܗܦܺܝܟܳܐ. ܒܢܰܝ̈ܳܐ ܕܠܰܝܬ ܒܗܽܘܢ ܗܰܝܡܳܢܽܘܬ݂ܳܐ.</VERS>
      <VERS vnumber="21">ܗܶܢܽܘܢ ܐܰܛܢܽܘܢܝ ܒܠܳܐ ܐܰܠܳܗ. ܘܰܐܪܓܙܽܘܢܝ ܒܕܶܚ̈ܠܳܬ݂ܗܽܘܢ. ܘܳܐܦ ܐܶܢܳܐ ܐܰܛܶܢ ܐܶܢܽܘܢ ܒܠܳܐ ܥܰܡܝ. ܘܰܒܥܰܡܳܐ ܣܰܟܠܳܐ ܐܰܪܓܶܙ ܐܶܢܽܘܢ.</VERS>
      <VERS vnumber="22">ܡܶܛܽܠ ܕܢܽܘܪܳܐ ܩܳܕ݂ܚܳܐ ܒܪܽܙܓܙܝ. ܘܡܰܘܩܕ݂ܳܐ ܥܕ݂ܰܡܳܐ ܠܰܫܝܽܘܠ ܬܰܚܬܳܝܬܳܐ. ܬܶܐܟ݂ܽܘܠ ܐܰܪܥܳܐ ܘܥܰܠ̈ܠܳܬ݂ܳܗ̇. ܘܬ݂ܰܘܩܶܕ݂ ܫܶܬܶܐܣ̈ܶܐ. ܕܛܽܘܖ̈ܶܐ.</VERS>
      <VERS vnumber="23">ܐܶܟܰܢܶܫ ܥܠܰܝܗܽܘܢ ܒܺܝ̈ܫܳܬܳܐ. ܘܓܶܐܖ̈ܰܝ ܐܰܘܟܶܠ ܒܗܽܘܢ.</VERS>
      <VERS vnumber="24">ܢܶܬܛܰܪܦܽܘܢ ܒܟܰܦܢܳܐ ܘܢܶܫ̈ܬܰܠܡܳܢ ܠܗܽܘܢ ܖ̈ܽܘܚܶܐ ܒܺܝ̈ܫܳܬܳܐ. ܘܰܠܛܰܝܪܳܐ ܐܰܫܠܶܡ ܐܶܢܽܘܢ. ܘܚܰܝܘܰܬ݂ ܫܶܢܳܐ ܐܶܓܰܪܶܐ ܒܗܽܘܢ. ܥܰܡ ܚܶܡܬ݂ܳܐ ܕܰܚ̈ܘܰܘܳܬ݂ܳܐ ܕܚܳܠܕܺܝܢ ܒܥܰܦܪܳܐ.</VERS>
      <VERS vnumber="25">ܡܶܢ ܠܒܰܪ ܬܓܰܝܶܙ ܚܰܪܒܳܐ. ܘܡܶܢ ܬܰܘܳܢ̈ܶܐ ܕܶܚܠܬ݂ܳܐ. ܐܳܦ ܓܰܕ݂ܽܘ̈ܕܶܐ ܘܰܒܬ݂ܽܘܠܳܬ݂ܳܐ. ܘܰܛܠܳܝ̈ܶܐ ܥܰܡ ܓܰܒܖ̈ܶܐ ܣܳܒ̈ܶܐ.</VERS>
      <VERS vnumber="26">ܐܶܡܪܶܬ݂ ܐܰܝܟܳܐ ܐܶܢܽܘܢ. ܐܶܒܰܛܶܠ ܡܶܢ ܒܢܰܝ̈ܢܳܫܳܐ ܕܽܘܟ݂ܪܳܢܗܽܘܢ.</VERS>
      <VERS vnumber="27">ܐܶܠܽܘܠܳܐ ܪܽܘܓܙܳܐ ܕܰܒܥܶܠܕܒܳܒܳܐ ܕܰܥܫܶܢ. ܕܠܳܐ ܢܶܬܬܪܺܝܡܽܘܢ ܐܳܠܽܘܨܰܝ̈ܗܽܘܢ. ܘܢܺܐܡܪܽܘܢ ܕܺܐܝܕܰܢ ܗܽܘ ܐܶܬܬܪܺܝܡܰܬ݂. ܘܠܳܐ ܗܘܳܐ ܡܳܪܝܳܐ ܥܒܰܕ݂ ܗܳܠܶܝܢ.</VERS>
      <VERS vnumber="28">ܡܶܛܽܠ ܕܥܰܡܳܐ ܗܽܘ ܕܰܐܒܺܝܕ݂ܳܐ ܬܰܪܥܺܝܬܶܗ. ܘܠܰܝܬ ܒܗܽܘܢ ܣܽܘܟܳܠܳܐ.</VERS>
      <VERS vnumber="29">ܐܶܠܽܘ ܚܟܰܡܘ ܘܶܐܣܬܰܟܰܠܘ ܒܗܳܕ݂ܶܐ. ܘܶܐܬ݂ܒܰܝܰܢܘ ܒܚܰܪܬ݂ܗܽܘܢ.</VERS>
      <VERS vnumber="30">ܪܳܕܶܦ ܗܘܳܐ ܚܰܕ݂ ܠܰܐܠܦܳܐ. ܘܰܬܪܶܝܢ ܡܰܥܪܩܺܝܢ ܗܘܰܘ ܪܶܒܽܘܬ݂ܳܐ. ܐܶܠܳܐ ܬܰܩܺܝܦܗܽܘܢ ܐܰܫܠܶܡ ܐܶܢܽܘܢ. ܘܡܳܪܝܳܐ ܚܒܰܫ ܐܶܢܽܘܢ.</VERS>
      <VERS vnumber="31">ܡܶܛܽܠ ܕܡܶܢ ܓܦܶܬܳܐ ܕܰܣܕ݂ܽܘܡ ܓܦܶܬܗܽܘܢ. ܘܡܶܢ ܫܬܶܠܬ݂ܳܐ ܕܥܳܡܽܘܪܳܐ. ܥܶܢܒܰܝ̈ܗܽܘܢ ܥܶܢ̈ܒܺܝܢ ܡܰܪܺܝܖ̈ܳܢ. ܘܰܣܓ̈ܽܘܠܰܝܗܽܘܢ ܡܪܳܖ̈ܶܐ ܠܗܽܘܢ.</VERS>
      <VERS vnumber="33">ܚܶܡܬ݂ܳܐ ܕܬܰܢܺܝܢܳܐ ܚܶܡܬ݂ܗܽܘܢ. ܘܪܺܝܫܳܐ ܕܦܰܬ݂ܢܳܐ ܒܺܝܫܳܐ.</VERS>
      <VERS vnumber="34">ܗܳܐ ܓܢܺܝܙ ܥܰܡܝ ܘܰܚܬ݂ܺܝܡ ܒܰܐܘܨܖ̈ܶܐ.</VERS>
      <VERS vnumber="35">ܘܕ݂ܺܝܠܝ ܗܽܘ ܦܽܘܪܥܳܢܳܐ ܕܶܐܦܪܽܘܥ ܐܶܢܽܘܢ. ܒܙܰܒܢܳܐ ܕܰܬ݂ܡܽܘܛ ܪܶܓܠܗܽܘܢ. ܡܶܛܽܠ ܕܩܰܪܺܝܒ ܗܽܘ ܝܰܘܡܳܐ ܕܰܬ݂ܒܳܪܗܽܘܢ. ܘܰܡܣܰܪܗܰܒ ܡܶܕܶܡ ܕܰܥܬ݂ܺܝܕ݂ ܠܗܽܘܢ.</VERS>
      <VERS vnumber="36">ܡܶܛܽܠ ܕܕ݂ܳܐܶܢ ܡܳܪܝܳܐ ܠܥܰܡܶܗ. ܘܰܒܥܰܒܕ݂ܰܘ̈ܗܝ ܡܶܬ݂ܒܰܝܰܐ. ܡܶܛܽܠ ܕܰܚܙܳܐ ܕܫܶܠܛܰܬ݂ ܐܺܝܕ݂ܳܐ. ܘܠܰܝܬ ܕܥܳܕܰܪ ܘܰܕ݂ܣܳܡܶܟ݂.</VERS>
      <VERS vnumber="37">ܘܢܺܐܡܰܪ ܐܰܝܟܳܐ ܐܶܢܽܘܢ ܐܰܠܳܗܰܝ̈ܗܽܘܢ ܬܰܩܺܝܦ̈ܶܐ. ܗܳܢܽܘܢ ܕܰܬ݂ܟ݂ܺܝܠܺܝܢ ܗܘܰܘ ܥܠܰܝܗܽܘܢ.</VERS>
      <VERS vnumber="38">ܕܬܰܪܒܳܐ ܕܕܶܒܚܰܝ̈ܗܽܘܢ ܐܳܟܠܺܝܢ ܗܘܰܘ. ܘܫܳܬܶܝܢ ܗܘܰܘ ܚܰܡܪܳܐ ܕܢܽܘܩܳܝܗܽܘܢ. ܢܩܽܘܡܽܘܢ ܗܳܫܳܐ ܘܰܢܥܰܕܪܽܘܢܳܟܽܘܢ. ܘܢܶܗܘܽܘܢ ܥܠܰܝܟܽܘܢ ܡܣܰܬܖ̈ܳܢܶܐ.</VERS>
      <VERS vnumber="39">ܚܙܰܘ ܗܳܟܺܝܠ ܕܶܐܢܳܐ ܐ̱ܢܳܐ. ܘܠܰܝܬ ܐܰܠܳܗ ܠܒܰܪ ܡܶܢܝ. ܐܶܢܳܐ ܡܡܺܝܬ݂ ܐ̱ܢܳܐ ܘܶܐܢܳܐ ܡܰܚܶܐ ܐ̱ܢܳܐ. ܐܶܢܳܐ ܡܰܚܶܐ ܐ̱ܢܳܐ ܘܶܐܢܳܐ ܡܰܐܣܶܐ ܐ̱ܢܳܐ. ܘܠܰܝܬ ܕܦܳܠܶܛ ܡܶܢ ܐܺܝܕܰܝ̈.</VERS>
      <VERS vnumber="40">ܡܶܛܽܠ ܕܰܐܪܺܝܡܶܬ݂ ܥܰܠ ܫܡܰܝ̈ܳܐ. ܐܺܝܕܝ. ܘܶܐܡܪܶܬ݂ ܕܚܰܝ ܐ̱ܢܳܐ ܠܥܳܠܰܡ</VERS>
      <VERS vnumber="41">ܐܶܠܛܽܘܫ ܫܢܳܢܶܗ ܕܣܰܝܦܝ ܐܰܝܟ݂ ܒܰܪܩܳܐ. ܘܬܶܐܚܽܘܕ݂ ܒܕܺܝܢܳܐ ܐܺܝܕܝ. ܘܰܐܗܦܶܟ݂ ܦܽܘܪܥܳܢܳܐ ܠܣܳܢܰܐܝ̈. ܘܠܰܒܥܶܠܕܒܳܒܰܝ̈ ܐܰܫܠܶܡ.</VERS>
      <VERS vnumber="42">ܐܰܪܘܶܐ ܓܶܐܖ̈ܰܝ ܡܶܢ ܕܡܳܐ. ܘܣܰܝܦܝ ܢܶܐܟܽܘܠ ܒܶܣܪܳܐ. ܡܶܢ ܕܡܳܐ ܕܰܩܛܺܝ̈ܠܶܐ ܘܕܰܫ̈ܒܰܝܳܐ. ܘܡܶܢ ܪܺܝܫ ܬܳܓܳܐ ܕܰܒܥܶܠܕܒܳܒܳܐ.</VERS>
      <VERS vnumber="43">ܡܶܟܺܝܠ ܫܰܒܰܚܘ ܥܰܡ̈ܡܶܐ ܥܰܡܶܗ. ܡܶܛܽܠ ܕܰܕ݂ܡܳܐ ܕܥܰܒܕܰܘ̈ܗܝ ܡܶܬ݂ܦܪܰܥ. ܘܦܽܘܪܥܳܢܳܐ ܡܰܗܦܶܟ݂ ܠܣܳܢܰܐܘ̈ܗܝ. ܘܰܡܚܰܣܶܐ ܥܰܠ ܐܰܪܥܶܗ ܘܥܰܠ ܥܰܡܶܗ.</VERS>
      <VERS vnumber="44">ܘܶܐܬ݂ܳܐ ܡܽܘܫܶܐ. ܘܶܐܡܰܪ ܟܽܠܗܽܘܢ ܦܶܬ݂ܓ݂ܳܡ̈ܶܐ ܕܬܶܫܒܽܘܚܬܳܐ ܗܳܕ݂ܶܐ ܩܕ݂ܳܡ ܟܽܠܶܗ ܥܰܡܳܐ. ܗܽܘ ܘܝܶܫܽܘܥ ܒܰܪܢܽܘܢ.</VERS>
      <VERS vnumber="45">ܘܟܰܕ݂ ܫܰܠܶܡ ܡܽܘܫܶܐ ܠܡܺܐܡܰܪ ܦܶܬܓܳܡ̈ܶܐ ܗܳܠܶܝܢ ܠܟܽܠܶܗ ܝܺܣܪܳܐܶܝܠ.</VERS>
      <VERS vnumber="46">ܐܶܡܰܪ ܠܗܽܘܢ. ܣܺܝܡܘ ܠܶܒܟܽܘܢ ܒܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ. ܕܰܡܣܰܗܶܕ݂ ܒܟܽܘܢ ܝܰܘܡܳܢܳܐ. ܕܰܬ݂ܦܰܩܕܽܘܢ ܠܰܒܢܰܝ̈ܟܽܘܢ. ܕܢܶܛܪܽܘܢ ܘܢܶܥܒܕ݂ܽܘܢ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ ܗܳܢܳܐ.</VERS>
      <VERS vnumber="47">ܡܶܛܽܠ ܕܠܳܐ ܗܘܳܐ ܓܶܝܪ ܦܶܬ݂ܓ݂ܳܡܳܐ ܣܪܺܝܩܳܐ ܠܟܽܘܢ. ܡܶܛܽܠ ܕܗܽܘܝܽܘ ܚܰܝܰܝ̈ܟܽܘܢ. ܘܰܒܦܶܬ݂ܓ݂ܳܡܳܐ ܗܳܢܳܐ ܬܰܣܓܽܘܢ ܝܰܘ̈ܡܳܬ݂ܳܐ. ܒܰܐܪܥܳܐ ܕܥܳܒܪܺܝܢ ܐܰܢ̱ܬܽܘܢ ܝܽܘܪܕܢܳܢ ܠܬܰܡܳܢ ܠܡܺܐܪܬ݂ܳܗ̇</VERS>
      <VERS vnumber="48">ܡܰܠܶܠ ܡܳܪܝܳܐ ܥܰܡ ܡܽܘܫܶܐ ܒܶܗ ܒܝܰܘܡܳܐ ܗܰܘ. ܘܶܐܡܰܪ ܠܶܗ.</VERS>
      <VERS vnumber="49">ܣܰܩ ܠܛܽܘܪܳܐ ܗܳܢܳܐ ܕܥܶܒܖ̈ܳܝܶܐ. ܠܛܽܘܪܳܐ ܕܢܳܒܽܘ. ܕܒܰܐܪܥܳܐ ܕܡܽܘܐܳܒ ܩܕ݂ܳܡ ܐܺܝܪܺܝܚܽܘ. ܘܰܚܙܺܝܗ̇ ܠܰܐܪܥܳܐ ܕܰܟ݂ܢܰܥܢ ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ ܝܽܘܪܬ݂ܳܢܳܐ.</VERS>
      <VERS vnumber="50">ܘܡܽܘܬ݂ ܒܛܽܘܪܳܐ ܕܣܳܠܶܩ ܐܰܢ̱ܬ ܠܶܗ. ܘܶܐܬ݂ܟܰܢܰܫ ܠܘܳܬ݂ ܥܰܡܳܟ݂. ܐܰܝܟܰܢܳܐ ܕܡܺܝܬ݂ ܐܰܗܪܽܘܢ ܐܰܚܽܘܟ݂ ܒܗܰܘ ܛܽܘܪܳܐ. ܘܶܐܬ݂ܟܰܢܶܫ ܠܘܳܬ݂ ܥܰܡܶܗ.</VERS>
      <VERS vnumber="51">ܥܰܠ ܕܰܐܥܠܺܝܬܽܘܢ ܒܺܝ ܒܓܰܘ ܒܢܰܝ̈ ܝܺܣܪܳܐܶܝܠ ܒܡܰܝ̈ܳܐ ܕܡܰܨܽܘܬ݂ܳܐ. ܒܰܪܩܶܡ ܒܡܰܕܒܪܳܐ ܕܨܺܝܢ. ܥܰܠ ܕܠܳܐ ܩܰܕܶܫܬܽܘܢܳܢܝ ܒܓܰܘ ܒܢܰܝ̈ ܝܺܣܪܳܐܶܝܠ</VERS>
      <VERS vnumber="52">ܡܶܢ ܩܒܽܘܠ ܚܙܺܝܗ̇ ܠܰܐܪܥܳܐ. ܕܝܳܗܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ. ܘܰܠܬܰܡܳܢ ܠܳܐ ܬܶܥܽܘܠ. </VERS>
    </CHAPTER>
    <CHAPTER cnumber="33">
      <VERS vnumber="1">ܘܗܳܕ݂ܶܐ ܒܽܘܪܟܬ݂ܳܐ ܕܒܰܪܶܟ݂ ܡܽܘܫܶܐ ܥܰܒܕܶܗ ܕܰܐ‌ܠܳܗܳܐ ܠܰܒܢܰܝ̈ ܝܺܣܪܳܐܶܝܠ. ܩܕ݂ܳܡ ܕܰܢܡܽܘܬ݂.</VERS>
      <VERS vnumber="2">ܘܶܐܡܰܪ. ܡܳܪܝܳܐ ܡܶܢ ܣܺܝܢܰܝ ܐܶܬ݂ܳܐ. ܘܰܕ݂ܢܰܚ ܠܰܢ ܡܶܢ ܣܳܥܺܝܪ. ܘܶܐܬ݂ܓܠܺܝ ܡܶܢ ܛܽܘܪܳܐ ܕܦܰܪܰܢ. ܘܥܰܡܶܗ ܡܶܢ ܖ̈ܶܒܘܳܬ݂ܳܐ ܕܩܰܕܺܝ̈ܫܶܐ ܡܶܢ ܝܰܡܺܝܢܶܗ.</VERS>
      <VERS vnumber="3">ܝܰܗܒ ܠܗܽܘܢ ܘܳܐܦ ܐܰܪܚܶܡ ܐܶܢܽܘܢ ܠܥܰܡ̈ܡܶܐ. ܘܟܽܠܗܽܘܢ ܩܰܕܺܝܫܰܘ̈ܗܝ ܒܰܪܶܟ݂. ܘܗܶܢܽܘܢ ܡܰܕܪܟ݂ܺܝܢ ܠܪܶܓܠܳܟ݂. ܘܰܡܩܰܒܠܺܝܢ ܡܶܢ ܡܶܠܬܳܟ݂.</VERS>
      <VERS vnumber="4">ܢܳܡܽܘܣܳܐ ܐܰܫܠܶܡ ܠܰܢ ܡܽܘܫܶܐ. ܘܝܰܗܒܶܗ ܝܽܘܪܬ݂ܳܢܳܐ ܠܰܟ݂ܢܽܘܫܬܶܗ ܕܝܰܥܩܽܘܒ.</VERS>
      <VERS vnumber="5">ܘܢܶܗܘܶܐ ܒܺܝܣܪܳܐܶܝܠ ܡܰܠܟܳܐ. ܡܳܐ ܕܶܐܬ݂ܟܰܢܰܫܘ ܖ̈ܺܝܫܶܐ ܕܥܰܡܳܐ ܐܰܟ݂ܚܕ݂ܳܐ ܘܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="6">ܘܢܺܚܶܐ ܪܽܘܒܺܝܠ ܘܠܳܐ ܢܡܽܘܬ݂. ܘܢܶܗܘܶܐ ܒܡܶܢܝܳܢܳܐ.</VERS>
      <VERS vnumber="7">ܘܗܳܕ݂ܶܐ ܐܶܡܰܪ ܠܺܝܗܽܘܕܳܐ. ܫܡܰܥ ܡܳܪܝܳܐ ܒܩܳܠܶܗ ܕܺܝܗܽܘܕܳܐ. ܘܰܠܥܰܡܶܗ ܐܰܝܬܳܝܗܝ. ܐܺܝܕܰܘ̈ܗܝ ܢܕ݂ܽܘ̈ܢܳܢ ܠܶܗ. ܘܥܳܕܽܘܪܳܐ ܡܶܢ ܐܳܠܽܘܨܰܘ̈ܗܝ ܗܘܰܝ̈ ܠܶܗ.</VERS>
      <VERS vnumber="8">ܘܰܠܠܶܘܺܝ ܐܶܡܰܪ. ܫܽܘܡܠܳܝܳܟ݂ ܘܢܽܘܗܪܳܟ݂ ܠܓܰܒܪܳܐ ܚܰܣܝܳܐ. ܕܢܰܣܺܝܬܶܗ ܒܢܶܣܝܽܘܢ̈ܶܐ. ܘܰܒܚܰܪܬܶܗ ܒܡܰܝ̈ܳܐ ܕܡܰܨܽܘܬ݂ܳܐ.</VERS>
      <VERS vnumber="9">ܕܶܐܡܰܪ ܥܰܠ ܐܰܒܽܘܗܝ. ܘܥܰܠ ܐܶܡܶܗ ܠܳܐ ܚܙܺܝܬܶܗ. ܘܠܰܐܚܰܘ̈ܗܝ ܠܳܐ ܐܶܫܬܰܘܕܰܥ. ܘܠܰܒܢܰܘ̈ܗܝ ܠܳܐ ܝܺܕܰܥ. ܕܰܢܛܰܪܘ ܡܺܐܡܪܳܟ݂ ܘܰܩܝܳܡܳܟ݂ ܢܛܰܪܘ.</VERS>
      <VERS vnumber="10">ܢܰܠܦܽܘܢ ܕܺܝܢܰܝ̈ܟ ܠܝܰܥܩܽܘܒ. ܘܢܳܡܽܘܣܰܝ̈ܟ ܠܺܝܣܪܳܐܶܝܠ. ܢܣܺܝܡܽܘܢ ܥܶܛܪܳܐ ܒܪܽܘܓܙܳܟ݂. ܘܫܽܘܡܠܳܝܳܐ ܥܰܠ ܡܰܕ݂ܒܚܳܟ݂.</VERS>
      <VERS vnumber="11">ܒܰܪܶܟ݂ ܡܳܪܝܳܐ ܚܰܝܠܶܗ. ܘܶܐܨܛܒܺܝ ܒܰܥܒܳܕ݂ܳܐ ܕܺܐܝܕܰܘ̈ܗܝ. ܬܒܰܪ ܚܰܨܳܐ ܕܣܳܢܰܐܘ̈ܗܝ ܘܰܒܥܶܠܕܒܳܒܰܘ̈ܗܝ ܠܳܐ ܢܩܽܘܡܽܘܢ.</VERS>
      <VERS vnumber="12">ܘܰܠܒܶܢܝܳܡܶܝܢ ܐܶܡܰܪ. ܚܰܒܺܝܒܶܗ ܕܡܳܪܝܳܐ ܢܶܫܪܶܐ ܒܫܶܠܝܳܐ. ܘܰܥܠܰܘܗܝ ܢܪܰܚܶܦ ܟܽܠܶܗ ܝܰܘܡܳܐ. ܘܒܶܝܬ݂ ܟܰܬ݂ܦ̈ܳܬܶܗ ܢܶܫܪܶܐ.</VERS>
      <VERS vnumber="13">ܘܰܠܝܰܘܣܶܦ ܐܶܡܰܪ. ܡܒܰܪܰܟ݂ܬܳܐ ܗ̱ܝ ܕܡܳܪܝܳܐ ܐܰܪܥܶܗ ܒܠܶܒܳܐ. ܡܶܢ ܛܰܠܳܐ ܕܰܫܡܰܝܳܐ ܡܶܢ ܠܥܶܠ. ܘܡܶܢ ܬܗܽܘܡܳܐ ܕܰܪܒܺܝܥܳܐ ܡܶܢ ܠܬܰܚܬ.</VERS>
      <VERS vnumber="14">ܘܡܶܢ ܐܶܒܳܐ ܕܥܰܠ̈ܠܳܬ݂ܳܐ ܕܫܶܡܫܳܐ. ܘܡܶܢ ܐܶܒܳܐ ܕܡܰܘܥܶܐ ܣܰܗܪܳܐ.</VERS>
      <VERS vnumber="15">ܘܡܶܢ ܪܺܝܫ ܛܽܘܖ̈ܰܝ ܡܰܕܢܚܳܐ. ܘܡܶܢ ܐܶܒܳܐ ܕܖ̈ܳܡܳܬ݂ܳܐ ܕܥܳܠܰܡ.</VERS>
      <VERS vnumber="16">ܘܡܶܢ ܐܶܒܳܐ ܕܰܐܪܥܳܐ ܒܰܡܠܳܐܳܗ̇. ܘܨܶܒܝܳܢܶܗ ܕܡܰܢ ܕܰܫܪܳܐ ܒܣܰܢܝܳܐ. ܢܺܐܬ݂ܝ̈ܳܢ ܥܰܠ ܪܺܝܫܶܗ ܕܝܰܘܣܶܦ ܘܥܰܠ ܪܺܝܫ ܟܠܺܝܠܳܐ ܕܰܐܚܰܘ̈ܗܝ.</VERS>
      <VERS vnumber="17">ܒܽܘܟܪܳܐ ܕܬܰܘܖ̈ܶܐ ܗܶܕ݂ܪܳܐ ܠܶܗ. ܘܩܰܖ̈ܢܳܬܳܐ ܕܪܰܝܡܳܐ ܩܰܖ̈ܢܳܬܶܗ. ܒܗܶܝܢ ܢܕܰܩܰܪ ܥܰܡ̈ܡܶܐ ܐܰܟ݂ܚܕ݂ܳܐ ܥܕ݂ܰܡܳܐ ܠܥܶܒܖ̈ܶܝܗ̇ ܕܰܐܪܥܳܐ. ܗܳܠܶܝܢ ܖ̈ܶܒܘܳܬ݂ܳܐ ܕܰܐܦܪܶܝܡ. ܘܗܳܠܶܝܢ ܐܰܠܦ̈ܶܐ ܕܰܡܢܰܫܶܐ.</VERS>
      <VERS vnumber="18">ܘܠܰܙܒܽܘܠܽܘܢ ܐܶܡܰܪ. ܚܕ݂ܺܝ ܙܒܽܘܠܽܘܢ ܒܡܰܦܩܳܟ݂. ܘܺܐܝܣܳܟܳܪ ܒܡܰܫ̈ܟܢܰܝܟ݂.</VERS>
      <VERS vnumber="19">ܥܰܡ̈ܡܶܐ ܠܛܽܘܪܳܐ ܢܶܩܪܽܘܢ. ܘܬܰܡܳܢ ܢܶܕ݂ܒܚܽܘܢ ܕܶܒܚ̈ܶܐ ܕܙܰܕܺܝܩܽܘܬ݂ܳܐ. ܡܶܛܽܠ ܕܫܶܦܥܳܐ ܕܝܰܡ̈ܡܶܐ ܢܶܐܢܩܽܘܢ. ܘܶܐܠܦ̈ܶܐ ܕܰܛܡܺܝܖ̈ܳܢ ܒܚܳܠܳܐ.</VERS>
      <VERS vnumber="20">ܘܰܠܓܳܕ݂ ܐܶܡܰܪ. ܒܪܺܝܟ݂ ܡܰܢ ܕܰܐܪܘܰܚ ܠܓܳܕ݂. ܐܰܝܟ݂ ܐܰܪܝܳܐ ܫܪܶܐ. ܘܰܬ݂ܒܰܪ ܕܪܳܥܳܐ ܥܰܡ ܪܺܝܫܳܐ</VERS>
      <VERS vnumber="21">ܘܰܚܙܳܐ ܩܰܕ݂ܡܳܝܰܬ݂ ܠܶܗ. ܡܶܛܽܠ ܕܬܰܡܳܢ ܛܡܺܝܪܳܐ ܦܳܠܓܽܘܬ݂ܶܗ ܕܰܡܒܰܕܩܳܢܳܐ. ܕܢܳܦܶܩ ܗܘܳܐ ܒܪܺܝܫܶܗ ܕܥܰܡܳܐ. ܙܰܕܺܝܩܽܘܬܶܗ ܕܡܳܪܝܳܐ ܥܒܰܕ݂. ܘܕ݂ܺܝܢܰܘ̈ܗܝ ܥܰܡ ܝܺܣܪܳܐܶܝܠ.</VERS>
      <VERS vnumber="22">ܘܰܠܕ݂ܳܢ ܐܶܡܰܪ. ܕܳܢ ܓܽܘܪܝܳܐ ܕܰܐܪܝܳܐ ܕܝܳܢܶܩ ܡܶܢ ܡܰܬ݂ܢܺܝܢ.</VERS>
      <VERS vnumber="23">ܘܰܠܢܰܦܬܳܠܺܝ ܐܶܡܰܪ. ܢܰܦܬܳܠܺܝ ܣܒܰܥ ܨܶܒܝܳܢܳܐ. ܘܰܡܠܶܐ ܒܽܘܪܟܬܶܗ ܕܡܳܪܝܳܐ. ܠܡܰܥܪܒܳܐ ܘܰܠܬܰܝܡܢܳܐ ܢܺܐܪܰܬ݂.</VERS>
      <VERS vnumber="24">ܘܠܳܐܫܺܝܪ ܐܶܡܰܪ. ܒܪܺܝܟ݂ ܡܶܢ ܒܢܰܝ̈ܳܐ ܐܳܫܺܝܪ. ܢܶܗܘܶܐ ܨܶܒܝܳܢܳܐ ܠܰܐܚܰܘ̈ܗܝ. ܘܰܢܨܰܒܰܥ ܒܡܶܫܚܳܐ ܪܶܓܠܶܗ.</VERS>
      <VERS vnumber="25">ܦܰܪܙܠܳܐ ܘܰܢܚܳܫܳܐ ܡܣܳܢܳܟ݂. ܘܰܐܝܟ݂ ܝܰܘ̈ܡܳܬ݂ܳܟ݂ ܥܽܘܫܢܳܟ݂.</VERS>
      <VERS vnumber="26">ܠܰܝܬ ܐܰܝܟ݂ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܪܟܰܒܬܶܗ ܒܰܫܡܰܝܳܐ ܒܥܶܕ݂ܪܳܟ݂. ܘܰܒܓܰܐܝܽܘܬܶܗ.</VERS>
      <VERS vnumber="27">ܒܰܫ̈ܡܰܝ ܫܡܰܝܳܐ ܡܰܥܡܪܶܗ ܕܰܐܠܳܗܰܢ ܡܶܢ ܩܕ݂ܺܝܡ. ܘܰܠܬܰܚܬ ܙܪܰܥ ܥܳܠܡܳܐ. ܘܢܰܘܒܶܕ݂ ܡܶܢ ܩܕܳܡܰܝܟ ܒܥܶܠܕܒܳܒܳܐ ܕܶܐܡܰܪ ܐܰܘܒܶܕ݂.</VERS>
      <VERS vnumber="28">ܘܢܶܫܪܶܐ ܝܺܣܪܳܐܶܝܠ ܒܫܶܠܝܳܐ ܒܰܠܚܽܘܕ݂ܰܘܗܝ. ܡܰܒܽܘܥܶܗ ܕܝܰܥܩܽܘܒ ܒܰܐܪܥܳܐ ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܳܐܦ ܫܡܰܝܳܐ ܢܶܪܣܽܘܢ ܛܰܠܳܐ.</VERS>
      <VERS vnumber="29">ܛܽܘܒܰܝܟ ܝܺܣܪܳܐܶܝܠ ܡܰܢܽܘ ܐܰܟ݂ܘܳܬܳܟ݂. ܥܰܡܳܐ ܕܦܽܘܪܩܳܢܶܗ ܒܡܳܪܝܳܐ ܡܣܰܝܰܥ. ܥܶܕ݂ܪܳܟ݂ ܐܰ‌ܠܳܗܳܐ ܘܠܳܐ ܗܘܳܐ ܒܣܰܦܣܺܪܳܐ ܫܽܘܒܗܳܪܳܟ݂. ܢܶܬ݂ܟܰܕܒܽܘܢ ܠܳܟ݂ ܒܥܶܠܕܒܳܒܰܝ̈ܟ. ܘܰܐܢ̱ܬ ܥܰܠ ܩܕ݂ܳܠܗܽܘܢ ܬܶܕ݂ܪܽܘܟ݂.</VERS>
    </CHAPTER>
    <CHAPTER cnumber="34">
      <VERS vnumber="1">ܘܰܣܠܶܩ ܡܽܘܫܶܐ ܡܶܢ ܥܰܪܒܽܘܬ݂ ܡܽܘܐܳܒ ܠܛܽܘܪܳܐ ܕܢܳܒܽܘ. ܠܪܺܝܫ ܪܳܡܬ݂ܳܐ ܕܠܽܘܩܒܰܠ ܐܺܝܪܺܝܚܽܘ. ܘܚܰܘܝܶܗ ܡܳܪܝܳܐ ܟܽܠܳܗ ܐܰܪܥܳܐ ܕܓܶܠܥܳܕ݂. ܘܰܕ݂ܓܳܕ݂. ܘܰܥܕ݂ܰܡܳܐ ܠܕ݂ܳܢ.</VERS>
      <VERS vnumber="2">ܘܟܽܠܶܗ ܢܰܦܬܳܠܺܝ. ܘܟܽܠܳܗ̇ ܐܰܪܥܳܐ ܕܰܐܦܪܶܝܡ. ܘܰܕ݂ܡܢܰܫܶܐ. ܘܟܽܠܳܗ̇ ܐܰܪܥܳܐ ܕܺܝܗܽܘܕܳܐ. ܥܕ݂ܰܡܳܐ ܠܝܰܡܳܐ ܐ̱ܚܪܳܝܳܐ ܘܰܠܬܰܝܡܢܳܐ.</VERS>
      <VERS vnumber="3">ܘܰܠܟ݂ܳܟ݂ܳܪ ܕܒܰܦܩܰܥܬ݂ܳܐ ܕܺܐܝܪܺܝܚܽܘ ܩܪܺܝܬ݂ܳܐ ܕܕܶܩ̈ܠܶܐ. ܥܕ݂ܰܡܳܐ ܠܨܳܥܳܪ.</VERS>
      <VERS vnumber="4">ܘܶܐܡܰܪ ܠܶܗ ܡܳܪܝܳܐ. ܗܳܕ݂ܳܐ ܗ̱ܝ ܐܰܪܥܳܐ ܕܺܝܡܺܝܬ݂ ܠܰܐܒܪܳܗܳܡ. ܘܠܺܐܝܣܚܳܩ. ܘܰܠܝܰܥܩܽܘܒ. ܘܶܐܡܪܶܬ݂ ܕܰܠܙܰܪܥܟܽܘܢ ܐܶܬܠܺܝܗ̇. ܚܰܘܺܝܬ݂ܳܗ̇ ܠܳܟ݂ ܒܥܰܝܢܰܝ̈ܟ. ܘܰܠܬܰܡܳܢ ܠܳܐ ܬܶܥܽܘܠ.</VERS>
      <VERS vnumber="5">ܘܡܺܝܬ݂ ܬܰܡܳܢ ܡܽܘܫܶܐ ܥܰܒܕܶܗ ܕܡܳܪܝܳܐ ܒܰܐܪܥܳܐ ܕܡܽܘܐܳܒ. ܒܡܶܠܰܬ݂ ܦܽܘܡܶܗ ܕܡܳܪܝܳܐ.</VERS>
      <VERS vnumber="6">ܘܩܰܒܪܶܗ ܒܢܰܚܠܳܐ ܒܰܐܪܥܳܐ ܕܡܽܘܐܳܒ. ܠܽܘܩܒܰܠ ܒܶܝܬ݂ ܦܥܽܘܪ. ܘܠܳܐ ܝܺܕܰܥ ܐ̱ܢܳܫ ܩܰܒܪܶܗ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="7">ܘܡܽܘܫܶܐ ܒܰܪ ܡܳܐܐ ܗܘܳܐ ܘܥܶܣܪܺܝܢ ܫܢܺܝ̈ܢ ܟܰܕ݂ ܡܺܝܬ݂. ܠܳܐ ܝܶܩܪܰܬ݂ ܥܰܝܢܶܗ. ܘܠܳܐ ܐܶܬ݂ܩܰܡܰܛܘ ܦܰܟܰܘ̈ܗܝ.</VERS>
      <VERS vnumber="8">ܘܰܒܟܰܐܗܝ ܒܢܰܝ̈ ܝܺܣܪܳܐܶܝܠ ܠܡܽܘܫܶܐ ܒܥܰܪܒܽܘܬ݂ ܡܽܘܐܳܒ ܬܠܳܬܺܝܢ ܝܰܘܡܺܝ̈ܢ. ܘܰܫܠܶܡܘ ܝܰܘ̈ܡܰܝ ܒܟ݂ܳܬ݂ܳܐ ܕܶܐܒܠܶܗ ܕܡܽܘܫܶܐ.</VERS>
      <VERS vnumber="9">ܘܝܶܫܽܘܥ ܒܰܪܢܽܘܢ ܐܶܬ݂ܡܠܺܝ ܪܽܘܚܳܐ ܕܚܶܟ݂ܡܬ݂ܳܐ. ܡܶܛܽܠ ܕܣܳܡ ܡܽܘܫܶܐ ܐܺܝܕܰܘ̈ܗܝ ܥܠܰܘܗܝ. ܘܫܳܡܥܺܝܢ ܗܘܰܘ ܠܶܗ ܒܢܰܝ̈ ܝܺܣܪܳܐܶܝܠ. ܘܥܳܒܕܺܝܢ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="10">ܘܬܽܘܒ ܠܳܐ ܩܳܡ ܢܒܺܝܳܐ ܒܺܝܣܪܳܐܶܝܠ ܐܰܝܟ݂ ܡܽܘܫܶܐ. ܕܝܰܕ݂ܥܶܗ ܡܳܪܝܳܐ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ.</VERS>
      <VERS vnumber="11">ܒܟܽܠܗܶܝܢ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ ܕܫܰܕܪܶܗ ܡܳܪܝܳܐ ܠܡܶܥܒܰܕ݂ ܒܰܐܪܥܳܐ ܕܡܶܨܪܶܝܢ. ܠܦܶܪܥܽܘܢ ܘܰܠܟܽܠܗܽܘܢ ܥܰܒܕܰܘ̈ܗܝ ܘܰܠܟܽܠܳܗ̇ ܐܰܪܥܶܗ.</VERS>
      <VERS vnumber="12">ܘܰܠܟܽܠܳܗ̇ ܐܺܝܕ݂ܳܐ ܥܰܫܺܝܢܬܳܐ. ܘܰܠܟܽܠܶܗ ܚܶܙܘܳܐ ܪܰܒܳܐ. ܕܰܥܒܰܕ݂ ܡܽܘܫܶܐ ܠܥܺܝܢ ܟܽܠܶܗ ܝܺܣܪܳܐܶܝܠ.</VERS>
    </CHAPTER>
  </BIBLEBOOK>
  <BIBLEBOOK bname="Joshua" bnumber="6" bsname="Jos"> 
    <CHAPTER cnumber="1">
      <VERS vnumber="1">ܘܡܶܢ ܒܳܬܰܪ ܕܡܺܝܬ̥ ܡܽܘܫܶܐ ܥܰܒܕܶܗ ܕܡܳܪܝܳܐ. ܐܶܡܰܪ ܡܳܪܝܳܐ ܠܝܶܫܽܘܥ ܒܰܪܢܽܘܢ ܡܫܰܡܫܳܢܶܗ ܕܡܽܘܫܶܐ.</VERS>
      <VERS vnumber="2">ܡܽܘܫܶܐ ܥܰܒܕܝ ܡܺܝܬ̥. ܡܶܟܺܝܠ ܩܽܘܡ ܥܒܰܪ ܝܽܘܪܕܢܳܢ ܗܳܢܳܐ. ܐܰܢ̱ܬ ܘܟܽܠܶܗ ܥܰܡܳܐ ܗܳܢܳܐ. ܠܰܐܪܥܳܐ ܕܝܳܗܶܒ ܐ̱ܢܳܐ ܠܗܽܘܢ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="3">ܟܽܠ ܐܰܬ̥ܪܳܐ ܕܬܶܕ݂ܪܽܘܟ̥ ܒܶܗ ܦܰܣܬܳܐ ܕܪܶܓܠܟܽܘܢ. ܠܟܽܘܢ ܢܶܗܘܶܐ. ܐܰܝܟ̥ ܕܶܐܡܪܶܬ̥ ܠܡܽܘܫܶܐ.</VERS>
      <VERS vnumber="4">ܡܶܢ ܡܰܕܒܪܳܐ ܘܛܽܘܪܳܐ ܕܠܶܒܢܳܢ ܗܳܢܳܐ ܘܰܥܕܰܡܳܐ ܠܰܦܪܳܬ̥ ܢܰܗܪܳܐ ܪܰܒܳܐ. ܘܟܽܠܳܗ̇ ܐܰܪܥܳܐ ܕܚܺܝܬܳܝ̈ܶܐ. ܘܰܥܕܰܡܳܐ ܠܝܰܡܳܐ ܪܰܒܳܐ. ܒܶܝܬ̥ ܡܰܥܖ̈ܳܒܰܝ ܫܶܡܫܳܐ ܢܶܗܘܶܐ ܬܚܽܘܡܟܽܘܢ.</VERS>
      <VERS vnumber="5">ܘܠܳܐ ܢܩܽܘܡ ܐ̱ܢܳܫ ܩܕܳܡܰܝܟܽܘܢ ܟܽܠܗܽܘܢ ܝܰܘ̈ܡܳܬ̥ܐ ܕܚܰܝܰܝ̈ܟܽܘܢ. ܘܰܐܝܟܰܢܳܐ ܕܰܗܘܺܝܬ̥ ܥܰܡ ܡܽܘܫܶܐ. ܐܶܗܘܶܐ ܐܳܦ ܥܰܡܳܟ̥. ܠܳܐ ܐܰܪܦܶܝܟ̥. ܘܠܳܐ ܐܶܫܒܩܳܟ̥.</VERS>
      <VERS vnumber="6">ܐܶܬ̥ܚܰܝܰܠ ܘܶܐܬ̥ܥܰܫܢ ܛܳܒ. ܡܶܛܽܠ ܕܰܐܢ̱ܬ ܬܰܘܪܬ̥ܺܝܘܗܝ ܠܥܰܡܳܐ ܗܳܢܳܐ. ܐܰܪܥܳܐ ܕܺܝܡܺܝܬ̥ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ.</VERS>
      <VERS vnumber="7">ܒܰܠܚܽܘܕ݂ ܐܶܬ̥ܚܰܝܰܠ ܘܶܐܬ̥ܥܰܫܢ ܛܳܒ. ܠܡܶܛܰܪ ܘܰܠܡܶܥܒܰܕ݂ ܟܽܠ ܢܳܡܽܘܣ̈ܶܐ ܕܦܰܩܕ݂ܳܟ̥ ܡܽܘܫܶܐ ܥܰܒܕܝ. ܠܳܐ ܬܶܥܒܰܪ ܡܶܢܗܽܘܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܡܶܛܽܠ ܕܬܰܨܠܰܚ ܒܟܽܠ ܕܰܬ̥ܗܰܠܶܟ̥.</VERS>
      <VERS vnumber="8">ܘܠܳܐ ܢܶܥܢܰܕ݂ ܗܳܢܳܐ ܣܶܦܪܳܐ ܕܢܳܡܽܘܣܳܐ ܡܶܢ ܦܽܘܡܳܟ. ܐܶܠܳܐ ܗܘܰܝܬ ܪܳܢܶܐ ܒܶܗ ܒܠܺܠܝܳܐ ܘܒܺܐܝܡܳܡܳܐ. ܕܬܶܛܰܪ ܘܬܶܥܒܶܕ݂ ܟܽܠ ܕܰܟ̥ܬ̥ܺܝܒ ܒܶܗ. ܕܬܰܨܠܰܚ ܘܬܰܟ̥ܫܰܪ.</VERS>
      <VERS vnumber="9">ܗܳܐ ܦܰܩܶܕܬܳܟ̥. ܐܶܬ̥ܚܰܝܰܠ ܘܶܐܬ̥ܥܰܫܢ. ܠܳܐ ܬܶܕ݂ܚܰܠ. ܘܠܳܐ ܬܙܽܘܥ. ܡܶܛܽܠ ܕܥܰܡܳܟ̥ ܗܽܘ ܡܳܪܝܳܐ ܐܰܠܳܗܳܟ̥ ܐܰܬܰܪ ܕܳܐܙܶܠ ܐܰܢ̱ܬ.</VERS>
      <VERS vnumber="10">ܘܦܰܩܶܕ݂ ܝܶܫܽܘܥ ܠܫܰܠܺܝܛܳܢܰܘ̈ܗܝ ܕܥܰܡܳܐ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ.</VERS>
      <VERS vnumber="11">ܥܒܰܪܘ ܒܓܰܘ ܡܰܫܪܺܝܬܳܐ. ܘܦܰܩܶܕ݂ܘ ܠܥܰܡܳܐ. ܘܶܐܡܰܪܘ ܠܗܽܘܢ. ܛܰܝܶܒܘ ܠܟܽܘܢ ܙܘܳܕ̈ܶܐ. ܡܶܛܽܠ ܕܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܥܳܒܪܺܝܢ ܐ̱ܢܬܽܘܢ ܝܽܘܪܕܢܳܢ ܗܳܢܳܐ. ܠܡܶܥܰܠ ܠܡܺܐܪܰܬ̥ ܐܰܪܥܳܐ ܕܡܳܪܝܳܐ ܐܰܠܳܗܟܽܘܢ ܝܳܗܶܒ ܠܟܽܘܢ ܠܡܺܐܪܬܳܗ̇.</VERS>
      <VERS vnumber="12">ܘܰܠܪܽܘܒܺܝܠ. ܘܰܠܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܐܶܡܰܪ ܝܶܫܽܘܥ.</VERS>
      <VERS vnumber="13">ܐܶܬܕܰܟ̥ܪܘ ܦܶܬ̥ܓ݂ܳܡܳܐ ܕܦܰܩܶܕ݂ܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܘܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ ܡܢܺܝܚ ܠܟܽܘܢ. ܘܝܳܗܶܒ ܠܟܽܘܢ ܐܰܪܥܳܐ ܗܳܕ݂ܶܐ.</VERS>
      <VERS vnumber="14">ܢܶܫܰܝ̈ܟܽܘܢ ܘܺܝܩܰܪܬܟܽܘܢ. ܘܩܶܢܝܳܢܟܽܘܢ. ܢܶܬܒܽܘܢ ܒܰܐܪܥܳܐ ܕܝܰܗܒ ܠܟܽܘܢ ܡܽܘܫܶܐ. ܒܥܶܒܪܳܐ ܕܝܽܘܪܕܢܳܢ. ܘܰܐܢ̱ܬܽܘܢ ܥܒܰܪܘ ܟܰܕ݂ ܡܙܰܝܢܺܝܢ ܐ̱ܢܬܽܘܢ ܩܕ݂ܳܡ ܐܰܚܰܝ̈ܟܽܘܢ. ܟܽܠܟܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܘܥܰܕܰܪܘ ܐܶܢܽܘܢ.</VERS>
      <VERS vnumber="15">ܥܕܰܡܳܐ ܕܰܢܢܺܝܚ ܡܳܪܝܳܐ ܠܰܐܚܰܝ̈ܟܽܘܢ ܐܰܟ̥ܘܳܬ̥ܟܽܘܢ. ܘܢܺܐܪܬܽܘܢ ܐܳܦ ܗܶܢܽܘܢ ܐܰܪܥܳܐ ܕܡܳܪܝܳܐ ܐܰܠܳܗܟܽܘܢ ܝܳܗܶܒ ܠܗܽܘܢ. ܘܬܶܗܦܟܽܘܢ ܠܰܐܪܥܳܐ ܕܝܳܪܬܽܘܬ̥ܟܽܘܢ. ܘܬܺܐܪܬܽܘܢܳܗ̇. ܕܝܰܗܒ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܕ݂ܢܚܰܝ̈ ܫܶܡܫܳܐ.</VERS>
      <VERS vnumber="16">ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ. ܘܶܐܡܰܪܘ ܠܝܶܫܽܘܥ. ܟܽܠܡܶܕܶܡ ܕܦܳܩܶܕ݂ ܐܰܢ̱ܬ ܠܰܢ ܢܶܥܒܶܕ݂. ܘܠܰܐܝܟܳܐ ܕܰܬ̥ܫܰܕܪܰܢ ܢܺܐܙܰܠ.</VERS>
      <VERS vnumber="17">ܘܰܐܝܟܰܢܳܐ ܕܫܳܡܥܺܝܢ ܗܘܰܝܢ ܠܡܽܘܫܶܐ. ܗܳܟܰܢܳܐ ܢܶܫܡܥܳܟ̥. ܒܰܠܚܽܘܕ݂ ܡܳܪܝܳܐ ܐܰܠܳܗܳܟ̥ ܢܶܗܘܶܐ ܥܰܡܳܟ̥. ܐܰܝܟܰܢܳܐ ܕܰܗܘܳܐ ܥܰܡ ܡܽܘܫܶܐ.</VERS>
      <VERS vnumber="18">ܘܟܽܠ ܐ̱ܢܳܫ ܕܢܶܬ̥ܚܪܶܐ ܥܰܡܳܟ̥. ܘܠܳܐ ܢܶܫܡܰܥ ܡܶܠܬܳܟ̥ ܠܟܽܠܡܶܕܶܡ ܕܦܳܩܶܕ݂ ܐܰܢ̱ܬ ܠܶܗ. ܢܶܬ̥ܩܛܶܠ. ܒܰܠܚܽܘܕ݂ ܐܶܬ̥ܚܰܝܰܠ ܘܶܐܬ̥ܥܰܫܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܫܰܕܰܪ ܝܶܫܽܘܥ ܒܰܪܢܽܘܢ ܡܶܢ ܣܳܛܺܝܡ ܬܪܶܝܢ ܓܰܒܖ̈ܺܝܢ ܕܝܳܕ݂ܥܺܝܢ ܒܰܐܪܥܳܐ. ܘܶܐܡܰܪ ܠܗܽܘܢ. ܙܶܠܘ ܚܙܰܘ ܠܰܐܪܥܳܐ ܕܺܐܝܪܺܝܚܽܘ ܘܶܐܙܰܠܘ ܘܥܰܠܘ ܠܘܳܬ̥ ܐܰܢ̱ܬܬ̥ܳܐ ܙܳܢܺܝܬ̥ܳܐ ܕܰܫܡܳܗ̇ ܪܳܚܳܒ. ܘܒܳܬ̥ܘ ܬܰܡܳܢ.</VERS>
      <VERS vnumber="2">ܘܶܐܬ̥ܶܐܡܰܪ ܠܡܰܠܟܳܐ ܕܺܐܝܪܺܝܚܽܘ. ܕܗܳܐ ܓܰܒܖ̈ܶܐ ܐܶܬ̥ܰܘ ܠܗܳܪܟܳܐ ܒܠܺܠܝܳܐ ܡܶܢ ܒܢܰܝ̈ ܝܺܣܪܳܐܶܝܠ ܠܡܶܓܰܫ ܐܰܪܥܳܐ.</VERS>
      <VERS vnumber="3">ܘܫܰܕܰܪ ܡܰܠܟܳܐ ܕܺܐܝܪܺܝܚܽܘ ܠܘܳܬ̥ ܪܳܚܳܒ. ܘܶܐܡܰܪ ܠܳܗ̇. ܐܰܦܶܩ ܠܓܰܒܖ̈ܶܐ ܕܥ̣ܰܠܘ ܠܘܳܬܶܟ̥ܝ ܒܠܺܠܝܳܐ. ܡܶܛܽܠ ܕܰܠܡܶܓܰܫ ܐܰܪܥܰܢ ܐܶܬ̥ܰܘ.</VERS>
      <VERS vnumber="4">ܘܕܶܒܪܰܬ̥ ܐܰܢ̱ܬܬ̥ܳܐ ܠܰܬܖ̈ܰܝܗܽܘܢ ܓܰܒܖ̈ܶܐ ܘܛܰܫܝܰܬ̥ ܐܶܢܽܘܢ. ܘܶܐܡܪܰܬ̥ ܫܰܪܺܝܪܳܐܺܝܬ̥ ܐܶܬ̥ܰܘ ܠܘܳܬ̥ܝ ܓܰܒܖ̈ܶܐ. ܘܠܳܐ ܝܶܕ݂ܥܶܬ̥ ܡܶܢ ܐܰܝܡܶܟܳܐ ܐܶܢܽܘܢ.</VERS>
      <VERS vnumber="5">ܘܟܰܕ݂ ܗܘܳܐ ܙܰܒܢܳܐ ܕܡܶܬܬܚܶܕ݂ ܬܰܪܥܳܐ ܒܪܰܡܫܳܐ ܢ̣ܦܰܩܘ ܠܗܽܘܢ. ܘܠܳܐ ܝܶܕ݂ܥܶܬ̥ ܠܰܐܝܟܳܐ ܐܶܙܰܠܘ. ܦܽܘܩܘ ܥܓܰܠ ܒܳܬܰܪܗܽܘܢ. ܡܶܛܽܠ ܕܡܰܕ݂ܪܟ̥ܺܝܢ ܐ̱ܢܬܽܘܢ ܠܗܽܘܢ.</VERS>
      <VERS vnumber="6">ܘܗܺܝ ܐܰܣܩܰܬ̥ ܐܶܢܽܘܢ ܠܶܐܓܳܪܳܐ. ܘܛܰܫܝܰܬ̥ ܐܶܢܽܘܢ ܒܶܝܬ̥ ܟܰܖ̈ܣܒܳܢܶܐ ܕܟܶܬܳܢܳܐ ܕܣܺܝܡܺܝܢ ܗܘܰܘ ܠܳܗ̇ ܥܰܠ ܐܶܓܳܪܳܐ.</VERS>
      <VERS vnumber="7">ܘܓܰܒܖ̈ܶܐ ܢ̣ܦܰܩܘ ܒܳܬܰܪܗܽܘܢ ܒܽܐܘܪܚܳܐ ܕܝܽܘܪܕܢܳܢ ܕܥܰܠ ܡܰܥܒܰܪܬܳܐ. ܘܬܰܪܥܳܐ ܐܶܚܰܕ݂ܘ ܒܳܬܰܪ ܕܰܢ̣ܦܰܩܘ ܖ̈ܳܕܽܘܦܶܐ ܒܳܬܰܪ ܓܳܫܽܘ̈ܫܶܐ.</VERS>
      <VERS vnumber="8">ܘܗܶܢܽܘܢ ܥܕܰܡܳܐ ܠܗܳܫܳܐ ܠܳܐ ܫܟܶܒܘ ܗܘܰܘ. ܘܗܺܝ ܣܶܠܩܰܬ̥ ܠܘܳܬ̥ܗܽܘܢ ܠܶܐܓܳܪܳܐ.</VERS>
      <VERS vnumber="9">ܘܶܐܡܪܰܬ̥ ܠܓܰܒܖ̈ܶܐ. ܕܰܐܫܠܡܳܗ̇ ܠܟܽܘܢ ܡܳܪܝܳܐ ܠܰܐܪܥܳܐ. ܘܢܶܦܠܰܬ̥ ܕܶܚܠܰܬ̥ܟܽܘܢ ܥܠܰܝܢ. ܐܳܦ ܕܚܶܠܘ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ.</VERS>
      <VERS vnumber="10">ܡܶܛܽܠ ܕܰܫܡܰܥܢ ܕܰܐܘܒܶܫ ܡܳܪܝܳܐ ܡܰܝ̈ܳܐ ܕܝܰܡܳܐ ܕܣܽܘܦ ܡܶܢ ܩܕܳܡܰܝܟܽܘܢ. ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ ܘܡܶܕܶܡ ܕܰܥܒܰܕܬܽܘܢ ܠܰܬܪܶܝܢ ܡܰܠܟ̈ܶܐ ܕܳܐܡܽܘܖ̈ܳܝܶܐ. ܠܣܺܝܚܽܘܢ ܘܰܠܥܽܘܓ݂ ܕܰܚܪܰܒܬܽܘܢ ܐܶܢܽܘܢ.</VERS>
      <VERS vnumber="11">ܘܟܰܕ݂ ܫܡܰܥܢ ܙܳܥ ܠܶܒܰܢ. ܘܠܳܐ ܐܶܫܬܰܚܪܰܬ̥ ܪܽܘܚܳܐ ܒܐ̱ܢܳܫ ܡܶܢܰܢ ܡܶܢ ܩܕܳܡܰܝܟܽܘܢ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ. ܗܽܘܝܽܘ ܐܰ‌ܠܳܗܳܐ ܒܰܫܡܰܝܳܐ ܡܶܢ ܠܥܶܠ. ܘܒܰܐܪܥܳܐ ܡܶܢ ܠܬܰܚܬ.</VERS>
      <VERS vnumber="12">ܡܶܟܺܝܠ ܝܺܡܰܘ ܠܺܝ ܒܡܳܪܝܳܐ. ܡܶܛܽܠ ܕܥܶܒܕܶܬ̥ ܒܟܽܘܢ ܛܰܝܒܽܘܬ̥ܐ. ܘܰܥܒܶܕ݂ܘ ܘܳܐܦ ܐܰܢ̱ܬܽܘܢ ܒܺܝ. ܘܰܒܒܶܝܬ̥ ܐܳܒܝ ܛܰܝܒܽܘܬ̥ܳܐ. ܘܗܰܒܘ ܠܺܝ ܐܳܬܳܐ ܕܩܽܘܫܬܳܐ.</VERS>
      <VERS vnumber="13">ܘܰܐܚܰܘ ܠܺܝ. ܘܠܳܐܒܝ. ܘܠܶܐܡܝ. ܘܠܰܐܚܰܝ̈. ܘܠܰܐܚ̈ܘܳܬ̥ܝ. ܘܰܠܟܽܠ ܕܺܐܝܬ̥ ܠܰܢ. ܘܦܰܨܰܘ ܢܰܦ̈ܫܳܬܰܢ ܡܶܢ ܡܰܘܬܳܐ.</VERS>
      <VERS vnumber="14">ܘܶܐܡܰܪܘ ܠܳܗ̇ ܓܰܒܖ̈ܶܐ. ܢܰܦ̈ܫܳܬܰܢ ܕܺܝܠܰܢ ܝܳܗܒܺܝܢ ܚܢܰܢ ܚܠܳܦܰܝܟܽܘܢ ܠܡܰܘܬܳܐ. ܐܶܢ ܠܳܐ ܕܶܝܢ ܡܚܰܘܶܝܢ ܐ̱ܢܬܽܘܢ ܡܶܠܬ̥ܳܐ ܗܳܕ݂ܶܐ. ܘܡܳܐ ܕܝܰܗܒܳܗ̇ ܠܰܢ ܡܳܪܝܳܐ ܠܰܐܪܥܳܐ ܗܳܕ݂ܶܐ. ܥܳܒܕܺܝܢ ܚܢܰܢ ܥܰܡܶܟ̥ܝ ܛܰܝܒܽܘܬ̥ܐ ܘܩܽܘܫܬܳܐ.</VERS>
      <VERS vnumber="15">ܘܰܐܚܬܰܬ̥ ܐܶܢܽܘܢ ܒܚܰܒܠܳܐ ܡܶܢ ܟܰܘܬ̥ܳܐ. ܡܶܛܽܠ ܕܒܰܝܬܳܗ̇ ܒܶܐܣܬ̥ܳܐ ܗܘܳܐ ܕܫܽܘܪܳܐ. ܘܥܰܠ ܫܽܘܪܳܐ ܝܳܬ̥ܒܳܐ ܗܘܳܬ̥.</VERS>
      <VERS vnumber="16">ܘܶܐܡܪܰܬ̥ ܠܗܽܘܢ. ܒܛܽܘܪܳܐ ܛܽܘܪܳܐ ܙܶܠܘ. ܕܰܠܡܳܐ ܢܶܦܓܥܽܘܢ ܒܟܽܘܢ ܗܳܢܽܘܢ ܕܰܢ̣ܦܰܩܘ ܒܳܬܰܪܟܽܘܢ. ܘܶܐܬܛܰܫܰܘ ܬܰܡܳܢ ܬܠܳܬܳܐ ܝܰܘܡܺܝ̈ܢ ܥܕܰܡܳܐ ܕܗܳܦܟܺܝܢ. ܘܗܳܝܕܶܝܢ ܬܺܐܙܽܠܘܢ ܒܽܐܘܪܚܟܽܘܢ.</VERS>
      <VERS vnumber="17">ܘܶܐܡܰܪܘ ܠܳܗ̇ ܓܰܒܖ̈ܶܐ. ܡܚܰܣܶܝܢ ܚܢܰܢ ܡܶܢ ܡܰܘܡܬ̥ܳܐ ܗܳܕ݂ܶܐ ܕܰܐܘܡܺܝܬܺܝܢ.</VERS>
      <VERS vnumber="18">ܗܳܐ ܚܢܰܢ ܥܳܐܠܺܝܢ ܚܢܰܢ ܠܰܐܪܥܳܐ. ܚܽܘܛܳܐ ܕܶܝܢ ܕܰܙܚܽܘܪܺܝܬ̥ܐ ܩܛܽܘܪܝ ܒܟ̥ܘܬ̥ܳܐ ܕܰܐܚܶܬܬܺܝܢ ܡܶܢܳܗ̇. ܘܠܰܐܒܽܘܟ̥ܝ. ܘܠܶܐܡܶܟ̥ܝ. ܘܠܰܐܚܰܝ̈ܟܝ. ܘܰܠܟܽܠܶܗ ܒܶܝܬ̥ ܐܰܒܽܘܟ̥ܝ. ܐܰܥܶܠܝ ܠܘܳܬܶܟ̥ܝ ܠܓܰܘ ܒܰܝܬܳܐ.</VERS>
      <VERS vnumber="19">ܘܟܽܠܡܰܢ ܕܢܳܦܶܩ ܡܶܢ ܬܰܪܥܳܐ ܕܒܰܝܬܶܟ̥ܝ ܠܒܰܪ. ܕܡܶܗ ܒܪܺܝܫܶܗ. ܘܰܚܢܰܢ ܡܦܰܨܶܝܢ ܚܢܰܢ ܡܶܢ ܥܝܳܪܬܶܗ. ܐܶܢ ܐ̱ܢܳܫ ܢܰܗܪܺܝܘܗܝ</VERS>
      <VERS vnumber="20">ܘܶܐܢ ܬܚܰܘܶܝܢ ܡܶܠܬ̥ܳܐ ܗܳܕ݂ܶܐ. ܗܘܰܝܢ ܡܚܰܣܶܝܢ ܡܶܢ ܡܰܘܡܬ̥ܳܐ ܗܳܕ݂ܶܐ ܕܰܐܘܡܺܝܬܺܝܢ.</VERS>
      <VERS vnumber="21">ܘܶܐܡܪܰܬ̥ ܠܗܽܘܢ. ܐܰܝܟ̥ ܡܶܠܰܬ̥ܟܽܘܢ ܗܳܟܰܢܳܐ ܢܶܗܘܶܐ. ܘܫܰܕܪܰܬ̥ ܐܶܢܽܘܢ ܘܶܐܙܰܠܘ. ܘܩܶܛܪܰܬ̥ ܚܽܘܛܳܐ ܕܰܙܚܽܘܪܺܝܬ̥ܐ ܒܟ̥ܘܬܳܐ.</VERS>
      <VERS vnumber="22">ܘܶܐܙܰܠܘ ܠܛܽܘܪܳܐ. ܘܺܝܬ̥ܒܘ ܬܰܡܳܢ ܬܠܳܬܳܐ ܝܰܘܡܺܝ̈ܢ. ܥܕܰܡܳܐ ܕܰܗܦܰܟ̥ܘ ܗܳܢܽܘܢ ܕܶܐܙܰܠܘ ܒܳܬܰܪܗܽܘܢ ܠܡܶܐܬ̥ܳܐ. ܘܰܒܥܰܘ ܐܶܢܽܘܢ ܗܳܢܽܘܢ ܕܰܢܦܰܩܘ ܒܳܬܰܪܗܽܘܢ ܒܟܽܠܳܗ̇ ܐܽܘܪܚܳܐ. ܘܟܰܕ݂ ܠܳܐ ܐܶܫܟܰܚܘ ܐܶܢܽܘܢ ܗܦܰܟ̥ܘ ܠܗܽܘܢ.</VERS>
      <VERS vnumber="23">ܘܗܳܢܽܘܢ ܬܪܶܝܢ ܓܳܫܽܘ̈ܫܺܝܢ ܢܚܶܬ̥ܘ ܡܶܢ ܛܽܘܪܳܐ. ܘܰܥܒܰܪܘ ܘܶܐܙܰܠܘ ܠܘܳܬ̥ ܝܶܫܽܘܥ ܒܰܪܢܽܘܢ. ܘܶܐܫܬܰܥܺܝܘ ܠܶܗ ܟܽܠ ܡܶܕܶܡ ܕܰܓ̣ܕܰܫ ܠܗܽܘܢ.</VERS>
      <VERS vnumber="24">ܘܶܐܡ̣ܰܪܘ ܠܶܗ ܠܝܶܫܽܘܥ. ܐܰܫܠܡܳܗ̇ ܡܳܪܝܳܐ ܒܺܐܝܕܰܝ̈ܢ ܠܟܽܠܳܗ̇ ܐܰܪܥܳܐ. ܐܳܦ ܕܚ̣ܶܠܘ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܩܰܕܶܡ ܝܶܫܽܘܥ ܒܨܰܦܪܳܐ ܘܰܫܩܰܠܘ ܡܶܢ ܣܳܛܺܝܡ. ܘܶܐܬ̥ܘ ܥܕܰܡܳܐ ܠܝܽܘܪܕܢܳܢ ܟܽܠܗܽܘܢ ܕܒܶܝܬ̥ ܝܺܣܪܳܐܶܝܠ. ܘܒܳܬ̥ܘ ܬܰܡܳܢ ܘܠܳܐ ܥ̣ܒܰܪܘ.</VERS>
      <VERS vnumber="2">ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ ܥ̣ܒܰܪܘ ܫܰܠܺܝܛܳܢ̈ܶܐ ܒܓܰܘ ܡܰܫܪܺܝܬܳܐ.</VERS>
      <VERS vnumber="3">ܘܦܰܩܶܕ݂ܘ ܠܥܰܡܳܐ. ܘܶܐܡܰܪܘ ܠܗܽܘܢ. ܡܳܐ ܕܰܚܙܰܝܬܽܘܢ ܠܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܰܠܳܗܟܽܘܢ. ܘܟܳܗ̈ܢܶܐ ܘܠܶܘ̈ܳܝܶܐ ܕܰܫܩܺܝܠܺܝܢ ܠܳܗ̇. ܗܳܝܕܶܝܢ ܫܩܽܘܠܘ ܡܶܢ ܐܰܬ̥ܪܟܽܘܢ. ܘܙܶܠܘ ܒܳܬ̥ܪܳܗ̇.</VERS>
      <VERS vnumber="4">ܘܢܶܗܘܶܐ ܪܰܚܺܝܩ ܒܰܝܢܰܝ̈ܟܽܘܢ ܘܰܠܩܺܐܒܽܘܬܳܐ ܐܰܝܟ̥ ܬܪܶܝܢ ܐܰܠܦܺܝ̈ܢ ܐܰܡܺܝ̈ܢ. ܒܰܠܚܽܘܕ݂ ܒܰܡܫܽܘܚܬ̥ܳܐ. ܠܳܐ ܬܶܬ̥ܩܰܪܒܽܘܢ ܠܘܳܬ̥ܗ̇. ܡܶܛܽܠ ܕܬܶܕܥܽܘܢ ܐܽܘܪܚܳܐ ܕܬܺܐܙܽܠܘܢ ܒܳܗ̇. ܡܶܛܽܠ ܕܠܳܐ ܥܒܰܪܬܽܘܢ ܒܽܐܘܪܚܳܐ ܡܶܢ ܐܶܬ̥ܡܳܠܝ ܘܡܶܢ ܡܢܳܬ̥ܡܳܠܝ.</VERS>
      <VERS vnumber="5">ܘܶܐܡܰܪ ܝܶܫܽܘܥ ܠܥܰܡܳܐ ܐܶܬ̥ܩܰܕܰܫܘ. ܡܶܛܽܠ ܕܰܡܚܳܪ ܥܳܒܶܕ݂ ܡܳܪܝܳܐ ܬܶܕ݂ܡܽܘܪܬܳܐ ܒܰܝܢܳܬ̥ܟܽܘܢ.</VERS>
      <VERS vnumber="6">ܘܶܐܡܰܪ ܝܶܫܽܘܥ ܠܟܳܗ̈ܢܶܐ. ܫܩܽܘܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ. ܘܰܥܒܰܪܘ ܩܕ݂ܳܡ ܥܰܡܳܐ. ܘܰܫܩܰܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܘܰܥܒܰܪܘ ܩܕ݂ܳܡ ܥܰܡܳܐ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܝܶܫܽܘܥ. ܡܶܢ ܝܰܘܡܳܢܳܐ ܐܶܫܰܪܶܐ ܠܡܰܘܪܳܒܽܘܬܳܟ̥ ܒܥܰܝ̈ܢܰܝ ܟܽܠܶܗ ܝܺܣܪܳܐܶܝܠ. ܕܢܶܕܥܽܘܢ ܕܰܐܝܟܰܢܳܐ ܕܰܗܘܺܝܬ̥ ܥܰܡ ܡܽܘܫܶܐ. ܐܶܗܘܶܐ ܐܳܦ ܥܰܡܳܟ̥.</VERS>
      <VERS vnumber="8">ܘܰܐܢ̱ܬ ܦܰܩܶܕ݂ ܠܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܶܐܡܰܪ ܠܗܽܘܢ. ܡܳܐ ܕܡܳܛܶܝܬܽܘܢ ܠܪܺܝܫ ܡܰܝ̈ܳܐ ܕܝܽܘܪܕܢܳܢ. ܒܶܗ ܒܝܽܘܪܕܢܳܢ. ܩܽܘܡܘ.</VERS>
      <VERS vnumber="9">ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܩܪܽܘܒܘ ܠܗܳܪܟܳܐ. ܘܰܫܡܰܥܘ ܡܶܠܰܘ̈ܗܝ ܕܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="10">ܘܶܐܡܰܪ ܝܶܫܽܘܥ ܒܗܳܕ݂ܶܐ ܗܘܰܝܬܽܘܢ ܝܳܕ݂ܥܺܝܢ ܕܰܐ‌ܠܳܗܳܐ ܚܰܝܳܐ ܒܟܽܘܢ. ܘܚܳܪܶܒ ܡܶܢ ܩܕܳܡܰܝܟܽܘܢ ܠܚܺܝܬܳܝ̈ܶܐ. ܘܠܰܟ̥ܢܰܥ̈ܢܳܝܶܐ. ܘܰܠܚܳܘܳܝ̈ܶܐ. ܘܰܠܦܰܖ̈ܙܳܝܶܐ. ܘܰܠܓܰܖ̈ܓܽܘܣܳܝܶܐ. ܘܠܳܐܡܽܘܖ̈ܳܝܶܐ. ܘܰܠܝܳܒܽܘܣܳܝ̈ܶܐ.</VERS>
      <VERS vnumber="11">ܕܗܳܐ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܡܳܪܳܗ̇ ܕܟܽܠܳܗ̇ ܐܰܪܥܳܐ ܥܳܒܪܳܐ ܩܕܳܡܰܝܟܽܘܢ ܒܝܽܘܪܕܢܳܢ.</VERS>
      <VERS vnumber="12">ܡܶܟܺܝܠ ܕܒܰܪܘ ܠܟܽܘܢ ܬܪܶܥܣܰܪ ܓܰܒܖ̈ܺܝܢ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.</VERS>
      <VERS vnumber="13">ܘܡܳܐ ܕܶܐܬܬܢܺܝ̈ܚܝ ܦܰܣ̈ܳܬ̥ܳܐ ܕܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܕܟܽܠܳܗ̇ ܐܰܪܥܳܐ ܒܡܰܝ̈ܳܐ ܕܝܽܘܪܕܢܳܢ. ܡܰܝ̈ܳܐ ܕܝܽܘܪܕܢܳܢ ܢܶܬ̥ܦܰܠܓܽܘܢ. ܡܰܝ̈ܳܐ ܕܢܳܚܬܺܝܢ ܡܶܢ ܠܥܶܠ ܢܩܽܘܡܽܘܢ ܐܰܝܟ̥ ܕܰܒܙܶܩܳܐ ܚܕ݂ܳܐ. ܠܣܶܛܪܳܐ ܚܰܕ݂.</VERS>
      <VERS vnumber="14">ܘܟܰܕ݂ ܫ̣ܩܰܠܘ ܥܰܡܳܐ ܡܶܢ ܡܰܫܟܢܰܝ̈ܗܽܘܢ ܠܡܶܥܒܰܪ ܝܽܘܪܕܢܳܢ. ܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܐܳܙܺܠܝܢ ܗܘܰܘ ܩܕ݂ܳܡ ܥܰܡܳܐ.</VERS>
      <VERS vnumber="15">ܘܟܰܕ݂ ܡܰܛܺܝܘ ܫܩܺܝ̈ܠܰܝ ܩܺܐܒܽܘܬܳܐ ܥܕܰܡܳܐ ܠܝܽܘܪܕܢܳܢ. ܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܐܶܨܛܰܒܰܥ̈ܝ ܒܰܣܦܳܖ̈ܰܝ ܡܰܝ̈ܳܐ. ܘܝܽܘܪܕܢܳܢ ܡ̇ܠܶܐ̣ ܗܘܳܐ ܣܦܳܐ ܒܣܶܦܳܐ ܟܽܠܗܽܘܢ ܝܰܘ̈ܡܳܬ̥ܐ ܕܰܚܨܳܕܳܐ.</VERS>
      <VERS vnumber="16">ܘܩ̣ܳܡܘ ܡܰܝ̈ܳܐ ܕܢܳܚܬܺܝܢ ܗܘܰܘ ܡܶܢ ܠܥܶܠ ܩ̣ܳܡܘ ܐܰܝܟ̥ ܕܰܒܙܶܩܳܐ ܚܕ݂ܳܐ ܠܣܶܛܪܳܐ ܚܰܕ݂. ܐܰܪܚܶܩܘ ܛܳܒ ܡܶܢ ܐܳܪܳܡ ܩܪܺܝܬ̥ܐ ܕܺܐܝܬ̥ ܥܰܠ ܓܶܢ̱ܒ ܨܰܪܬܰܡ. ܘܰܕ݂ܢܳܚܬܺܝܢ ܠܝܰܡܳܐ ܕܡܰܥܪܒܳܐ ܝܰܡܳܐ ܕܡܶܠܚܳܐ. ܓܡܰܪܘ ܘܶܐܬ̥ܦܠܶܓܘ ܥܰܡܳܐ ܕܶܝܢ ܥܒܰܪܘ ܠܽܘܩܒܰܠ ܐܺܝܪܺܝܚܽܘ.</VERS>
      <VERS vnumber="17">ܘܩ̣ܳܡܘ ܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܒܝܰܒܫܳܐ ܒܓܰܘ ܝܽܘܪܕܢܳܢ. ܘܶܐܬܛܰܝܰܒܘ ܟܽܠܗܽܘܢ ܕܒܶܝܬ̥ ܝܺܣܪܳܐܶܝܠ ܥܳܒܪܺܝܢ ܒܝܰܒܫܳܐ. ܥܕܰܡܳܐ ܕܰܫ̣ܠܶܡܘ ܟܽܠܶܗ ܥܰܡܳܐ ܠܡܶܥܒܰܪ ܝܽܘܪܕܢܳܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܟܰܕ݂ ܫܠܶܡܘ ܟܽܠܶܗ ܥܰܡܳܐ ܠܡܶܥܒܰܪ ܝܽܘܪܕܢܳܢ. ܐܶܡܰܪ ܡܳܪܝܳܐ ܠܝܶܫܽܘܥ.</VERS>
      <VERS vnumber="2">ܕܒܰܪ ܠܟܽܘܢ ܡܶܢ ܥܰܡܳܐ ܬܪܶܥܣܰܪ ܓܰܒܖ̈ܺܝܢ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.</VERS>
      <VERS vnumber="3">ܘܦܰܩܶܕ݂ ܐܶܢܽܘܢ. ܘܶܐܡܰܪ ܠܗܽܘܢ. ܣ̣ܰܒܘ ܠܟܽܘܢ ܡܶܟܳܐ ܡܶܢ ܓܰܘ ܝܽܘܪܕܢܳܢ ܡܶܢ ܬܚܶܝܬ̥ ܖ̈ܶܓܠܰܝܗܽܘܢ ܕܟܳܗ̈ܢܶܐ. ܛܰܝܶܒܘ ܬܰܪܬܰܥܶܣܖ̈ܶܐ ܟܺܐܦܺܝ̈ܢ. ܘܰܐܥܒܰܪܘ ܐܶܢܶܝܢ ܥܰܡܟܽܘܢ. ܘܣܺܝܡܘ ܐܶܢܶܝܢ ܒܶܝܬ̥ ܒܰܘܬܳܐ ܕܒܳܝܬܺܝܢ ܐ̱ܢܬܽܘܢ ܒܶܗ ܒܠܺܠܝܳܐ.</VERS>
      <VERS vnumber="4">ܘܰܩܪܳܐ ܝܶܫܽܘܥ ܠܰܬܪܶܥܣܰܪ ܓܰܒܖ̈ܺܝܢ ܗܳܢܽܘܢ ܕܛܰܝܶܒܘ ܡܶܢ ܒܢܰܝ̈ ܝܺܣܪܳܐܶܝܠ. ܚܰܕ݂ ܚܰܕ݂ ܓܰܒܪܳܐ ܡܶܢ ܫܰܒܛܳܐ.</VERS>
      <VERS vnumber="5">ܘܶܐܡܰܪ ܠܗܽܘܢ ܝܶܫܽܘܥ. ܥܒܰܪܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܐܰܠܳܗܟܽܘܢ ܒܓܰܘ ܝܽܘܪܕܢܳܢ. ܘܣܺܝܡܘ ܓܒܰܪ ܟܺܐܦܶܗ ܥܰܠ ܟܰܬ̥ܦܶܗ. ܒܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="6">ܡܶܛܽܠ ܕܬܶܗܘܶܐ ܐܳܬܳܐ ܗܳܕ݂ܶܐ ܒܰܝܢܳܬ̥ܟܽܘܢ. ܕܟܰܕ݂ ܢܫܰܐܠܽܘܢܳܟܽܘܢ ܒܢܰܝ̈ܟܽܘܢ ܡܶܢ ܡܚܳܪ. ܘܢܺܐܡܪܽܘܢ ܠܟܽܘܢ. ܡܳܢܳܐ ܐܶܢܶܝܢ ܟܺܐܦ̈ܶܐ ܗܳܠܶܝܢ.</VERS>
      <VERS vnumber="7">ܐܶܡܰܪܘ ܠܗܽܘܢ. ܕܶܐܬ̥ܦܠܶܓܘ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܟܰܕ݂ ܥܒܰܪܢ ܒܝܽܘܪܕܢܳܢ. ܐܶܬ̥ܦܠܶܓܘ ܡܰܝ̈ܳܐ ܕܝܽܘܪܕܢܳܢ. ܘܰܗܘܰܝ̈ ܗܳܠܶܝܢ ܟܺܐܦ̈ܶܐ ܕܽܘܟܪܳܢܳܐ ܠܰܒܢܰܝ̈ ܝܺܣܪܳܐܶܝܠ ܠܥܳܠܰܡ.</VERS>
      <VERS vnumber="8">ܘܰܥ̣ܒܰܕ݂ܘ ܗܳܟܰܢܳܐ ܒܢܰܝ̈ ܝܺܣܪܳܐܶܝܠ ܐܰܝܟ̥ ܕܦܰܩܶܕ݂ ܐܶܢܽܘܢ ܝܶܫܽܘܥ. ܘܰܫ̣ܩܰܠܘ ܬܰܪܬܰܥܶܣܖ̈ܶܐ ܟܺܐܦܺܝ̈ܢ ܡܶܢ ܓܰܘ ܝܽܘܪܕܢܳܢ. ܐܰܝܟ̥ ܕܶܐܡܰܪ ܡܳܪܝܳܐ ܠܝܶܫܽܘܥ. ܒܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܘܰܐܥܒܰܪܘ ܐܶܢܶܝܢ ܥܰܡܗܽܘܢ ܠܒܶܝܬ̥ ܒܰܘܬܳܐ. ܘܰܫܒܰܩܘ ܐܶܢܶܝܢ ܬܰܡܳܢ.</VERS>
      <VERS vnumber="9">ܘܬܰܪܬܰܥܶܣܖ̈ܶܐ ܟܺܐܦܺܝ̈ܢ ܐܰܩܺܝܡܘ. ܕܰܢ̣ܣܰܒܘ ܡܶܢ ܓܰܘ ܝܽܘܪܕܢܳܢ. ܡܶܢ ܬܚܶܝܬ̥ ܖ̈ܶܓܠܰܝܗܽܘܢ ܕܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܘܰܗܘܰܝ̈ ܬܰܡܳܢ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="10">ܘܟܳܗ̈ܢܶܐ ܕܰܫܩܺܝܠܺܝܢ ܗܘܰܘ ܩܺܐܒܽܘܬܳܐ ܩܳܝܡܺܝܢ ܗܘܰܘ ܒܓܰܘ ܝܽܘܪܕܢܳܢ. ܥܕܰܡܳܐ ܕܰܫ̣ܠܶܡܘ ܟܽܠܗܽܘܢ ܦܶܬܓܳܡ̈ܶܐ ܕܦ̣ܰܩܶܕ݂ ܡܳܪܝܳܐ ܠܝܶܫܽܘܥ. ܠܡܺܐܡܰܪ ܦܶܬܓܳܡ̈ܶܐ ܕܦ̣ܰܩܶܕ݂ ܡܳܪܝܳܐ ܠܝܶܫܽܘܥ. ܠܡܺܐܡܰܪ ܠܥܰܡܳܐ. ܐܰܝܟܰܢܳܐ ܕܦܰܩܕܶܗ ܡܽܘܫܶܐ ܠܝܶܫܽܘܥ. ܘܶܐܣܬܰܪܗܰܒܘ ܥܰܡܳܐ ܘܥ̣ܒܰܪܘ.</VERS>
      <VERS vnumber="11">ܘܟܰܕ݂ ܥ̣ܒܰܪܘ ܟܽܠܶܗ ܥܰܡܳܐ ܡܫܰܡܠܝܳܐܺܝܬ̥. ܘܥܶܒܪܰܬ̥ ܩܺܐܒܽܘܬܳܐ ܕܡܳܪܝܳܐ. ܘܟܳܗ̈ܢܶܐ ܩܕ݂ܳܡ ܥܰܡܳܐ.</VERS>
      <VERS vnumber="12">ܘܰܥ̣ܒܰܪܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܟܰܕ݂ ܡܙܰܝܢܺܝܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܽܘܫܶܐ.</VERS>
      <VERS vnumber="13">ܐܰܪܒܥܺܝܢ ܐܰܠܦܺܝ̈ܢ ܟܰܕ݂ ܡܙܰܝܢܺܝܢ ܒܚܰܝܠܳܐ. ܥ̣ܒܰܪܘ ܩܕ݂ܳܡ ܡܳܪܝܳܐ ܠܰܩܪܳܒܳܐ ܒܰܦܩܰܥܬ̥ܳܐ ܕܺܐܝܪܺܝܚܽܘ.</VERS>
      <VERS vnumber="14">ܒܶܗ ܒܝܰܘܡܳܐ ܗܰܘ. ܐܰܘܪܶܒ ܡܳܪܝܳܐ ܠܝܶܫܽܘܥ ܒܥܰܝ̈ܢܰܝ ܟܽܠܶܗ ܝܺܣܪܳܐܶܝܠ. ܘܰܕ݂ܚܶܠܘ ܡܶܢܶܗ ܐܰܝܟܰܢܳܐ ܕܕ݂ܳܚܠܺܝܢ ܗܘܰܘ ܡܶܢ ܡܽܘܫܶܐ. ܟܽܠܗܽܘܢ ܝܰܘ̈ܡܳܬ̥ܐ ܕܚܰܝܰܘ̈ܗܝ.</VERS>
      <VERS vnumber="15">ܘܶܐܡܰܪ ܡܳܪܝܳܐ ܠܝܶܫܽܘܥ.</VERS>
      <VERS vnumber="16">ܦܰܩܶܕ݂ ܠܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܣܳܗܕܽܘܬܳܐ. ܘܢܶܣܩܽܘܢ ܡܶܢ ܓܰܘ ܝܽܘܪܕܢܳܢ.</VERS>
      <VERS vnumber="17">ܘܦܰܩܶܕ݂ ܝܶܫܽܘܥ ܠܟܳܗ̈ܢܶܐ. ܘܶܐܡܰܪ ܠܗܽܘܢ. ܣܰܩܘ ܡܶܢ ܓܰܘ ܝܽܘܪܕܢܳܢ.</VERS>
      <VERS vnumber="18">ܘܟܰܕ݂ ܣܠܶܩܘ ܗܘܰܘ ܟܳܗ̈ܢܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܡܶܢ ܓܰܘ ܝܽܘܪܕܢܳܢ. ܣܡܰܟ̥̈ܝ ܦܰܣ̈ܳܬ̥ܳܐ ܕܖ̈ܶܓܠܰܝܗܽܘܢ ܕܟܳܗ̈ܢܶܐ ܒܝܰܒܫܳܐ. ܘܰܗܦܰܟ̥ܘ ܡܰܝ̈ܳܐ ܕܝܽܘܪܕܢܳܢ ܠܕ݂ܽܘܟܰܬ̥ܗܽܘܢ. ܘܗܰܠܶܟ̥ܘ ܐܰܝܟ̥ ܕܡܶܢ ܩܕ݂ܺܝܡ ܥܰܠ ܟܽܠܗܽܘܢ ܣܦܳܖ̈ܰܘܗܝ ܕܝܽܘܪܕܢܳܢ.</VERS>
      <VERS vnumber="19">ܘܥܰܡܳܐ ܣܠ̣ܶܩ ܡܶܢ ܓܰܘ ܝܽܘܪܕܢܳܢ. ܒܰܥܣܰܪܬܳܐ ܒܝܰܪܚܳܐ ܩܰܕܡܳܝܳܐ. ܘܰܫ̣ܪܰܘ ܒܓܰܠܓܳܠܳܐ ܒܣܰܘ̈ܦܰܝ ܡܰܕ݂ܢܳܚܶܝܗ̇ ܕܺܐܝܪܺܝܚܽܘ.</VERS>
      <VERS vnumber="20">ܘܬܰܪܬܰܥܶܣܖ̈ܶܐ ܟܺܐܦܺܝ̈ܢ ܗܳܠܶܝܢ ܕܰܢ̣ܣܰܒܘ ܡܶܢ ܓܰܘ ܝܽܘܪܕܢܳܢ. ܐܰܩܺܝܡ ܐܶܢܶܝܢ ܝܶܫܽܘܥ ܒܓܰܠܓܳܠܳܐ.</VERS>
      <VERS vnumber="21">ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܟܰܕ݂ ܢܫܰܐܠܽܘܢܳܟܽܘܢ ܒܢܰܝ̈ܟܽܘܢ ܡܶܢ ܡܚܳܪ. ܘܢܺܐܡܪܽܘܢ ܠܟܽܘܢ. ܡܳܢܳܐ ܐܶܢܶܝܢ ܟܺܐܦ̈ܶܐ ܗܳܠܶܝܢ.</VERS>
      <VERS vnumber="22">ܚܰܘܰܘ ܐܶܢܶܝܢ ܠܰܒܢܰܝ̈ܟܽܘܢ. ܘܶܐܡܰܪܘ ܠܗܽܘܢ. ܕܰܒܝܰܒܫܳܐ ܥ̣ܒܰܪܘ ܒܢܰܝ̈ ܝܺܣܪܳܐܶܝܠ ܝܽܘܪܕܢܳܢ ܗܳܢܳܐ.</VERS>
      <VERS vnumber="23">ܘܰܐܘܒܶܫ ܡܳܪܝܳܐ ܐܰܠܳܗܗܽܘܢ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡܝܗܽܘܢ ܥܕܰܡܳܐ ܕܰܥ̣ܒܰܪܘ. ܐܰܝܟ̥ ܕܰܥ̣ܒܰܕ݂ ܡܳܪܝܳܐ ܐܰܠܳܗܟܽܘܢ ܠܝܰܡܳܐ ܕܣܽܘܦ. ܘܰܐܘܒܫܶܗ ܡܶܢ ܩܕܳܡܰܝܢ ܥܕܰܡܳܐ ܕܰܥܒܰܪܢ.</VERS>
      <VERS vnumber="24">ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܐܺܝܕ݂ܶܗ ܕܡܳܪܝܳܐ ܕܚܰܝܠܬ̥ܢܝܳܐ ܗܝ. ܘܬܶܕ݂ܚܠܽܘܢ ܠܡܳܪܝܳܐ ܐܰܠܳܗܟܽܘܢ ܟܽܠܗܽܘܢ ܝܰܘ̈ܡܳܬ̥ܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܟܰܕ݂ ܫ̣ܡܰܥܘ ܟܽܠܗܽܘܢ ܡܰܠܟ̈ܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ ܕܰܒܡܰܥܪܒܳܐ. ܘܟܽܠܗܽܘܢ ܡܰܠ̈ܟܶܐ ܕܰܟ̥ܢܰܥܢ ܕܥܰܠ ܝܰܕ݂ ܝܰܡܳܐ. ܕܰܐܘܒܶܫ ܡܳܪܝܳܐ ܡܰܝ̈ܳܐ ܕܝܽܘܪܕܢܳܢ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܕܰܥ̣ܒܰܪܘ. ܙܳܥ ܠܶܒܗܽܘܢ. ܘܠܳܐ ܐܶܫܬܰܚܪܰܬ̥ ܒܗܽܘܢ ܢܰܦܫܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܒܶܗ ܒܙܰܒܢܳܐ ܗܰܘ. ܐܶܡܰܪ ܡܳܪܝܳܐ ܠܝܶܫܽܘܥ. ܥܒܶܕ݂ ܠܳܟ̥ ܣܰܦܣܺܝܪܳܐ ܕܛܰܪܳܢܳܐ. ܘܰܗܦܽܘܟ̥ ܓܙܽܘܪ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܬܶܢܝܳܢܽܘܬ̥.</VERS>
      <VERS vnumber="3">ܘܰܥ̣ܒܰܕ݂ ܠܶܗ ܝܶܫܽܘܥ ܣܰܦܣܺܝܪܳܐ ܕܛܰܪܳܢܳܐ. ܘܰܓܙܰܪ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܬܶܢܝܳܢܽܘܬ̥ ܒܪܳܡܬ̥ܐ ܕܥܽܘܖ̈ܠܶܐ.</VERS>
      <VERS vnumber="4">ܘܗܳܠܶܝܢ ܐܶܢܽܘܢ ܕܰܓܙܰܪ ܝܶܫܽܘܥ. ܠܟܽܠ ܝܰܠܕܳܐ ܕܥܰܡܳܐ ܕܰܢ̣ܦܰܩܘ ܡܶܢ ܡܶܨܪܶܝܢ ܕܶܟܖ̈ܶܐ. ܡܶܛܽܠ ܕܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܡܺܝܬ̥ܘ ܒܡܰܕܒܪܳܐ ܒܽܐܘܪܚܳܐ ܟܰܕ݂ ܢܦ̣ܰܩܘ ܡܶܢ ܡܶܨܪܶܝܢ.</VERS>
      <VERS vnumber="5">ܡܶܛܽܠ ܕܰܓܙܺܝܪܺܝܢ ܗܘܰܘ ܟܽܠ ܥܰܡܳܐ ܕܰܢ̣ܦܰܩܘ. ܘܟܽܠ ܥܰܡܳܐ ܕܶܐܬ̥ܝܠܶܕ݂ ܒܡܰܕܒܪܳܐ. ܒܽܐܘܪܚܳܐ ܟܰܕ݂ ܢ̣ܦܰܩܘ ܡܶܢ ܡܶܨܪܶܝܢ ܠܳܐ ܐܶܬ̥ܓܙܰܪܘ.</VERS>
      <VERS vnumber="6">ܡܶܛܽܠ ܕܰܐܪܒܥܺܝܢ ܫܢܺܝ̈ܢ ܗܰܠܶܟ̥ܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܥܕܰܡܳܐ ܕܣܳܦܘ ܟܽܠܶܗ ܥܰܡܳܐ ܕܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ ܕܰܢ̣ܦܰܩܘ ܡܶܢ ܡܶܨܪܶܝܢ. ܥܰܠ ܕܠܳܐ ܫ̣ܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ. ܘܺܝܡܳܐ ܠܗܽܘܢ ܡܳܪܝܳܐ. ܕܠܳܐ ܢܚܰܘܶܐ ܐܶܢܽܘܢ ܐܰܪܥܳܐ ܕܺܝܡܳܐ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ. ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="7">ܘܠܰܒܢܰܝ̈ܗܽܘܢ ܕܰܗܘܰܘ ܡܶܢ ܒܳܬܰܪܗܽܘܢ. ܠܗܽܘܢ ܓܙܰܪ ܝܶܫܽܘܥ. ܡܶܛܽܠ ܕܥܽܘܖ̈ܠܺܝܢ ܗܘܰܘ ܠܳܐ ܓܙܺܝܪܺܝܢ ܗܘܰܘ.</VERS>
      <VERS vnumber="8">ܘܟܰܕ݂ ܓܡܰܪܘ ܟܽܠܶܗ ܥܰܡܳܐ ܠܡܶܬ̥ܓܙܳܪܽܘ. ܘܺܝܬ̥ܒܘ ܒܕ݂ܽܘ̈ܟܝܳܬ̥ܗܽܘܢ ܒܡܰܫܪܺܝܬܳܐ ܥܕܰܡܳܐ ܕܶܐܬ̥ܐܣܺܝܘ.</VERS>
      <VERS vnumber="9">ܘܶܐܡܰܪ ܡܳܪܝܳܐ ܠܝܶܫܽܘܥ. ܝܰܘܡܳܢܳܐ ܐܰܥ̇ܒܪܶܬ̥ ܚܶܣܕܳܐ ܕܡܶܨܖ̈ܳܝܶܐ ܡܶܢܟܽܘܢ ܘܰܩܪܳܐ ܫܡܶܗ ܕܰܐܬ̥ܪܰܐ ܗܰܘ ܓܰܠܓܳܠܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="10">ܘܰܫܪܰܘ ܒܢܰܝ̈ ܝܺܣܪܳܐܶܝܠ ܒܓܰܠܓܳܠܳܐ. ܘܰܥ̣ܒܰܕ݂ܘ ܦܶܨܚܳܐ ܒܰܐܪܒܰܥܶܣܪܳܐ ܒܝܰܪܚܳܐ ܩܰܕܡܳܝܳܐ. ܒܪܰܡܫܳܐ ܒܰܦܩܰܥܬ̥ܳܐ ܕܺܐܝܪܺܝܚܽܘ.</VERS>
      <VERS vnumber="11">ܘܶܐܟܰܠܘ ܡܶܢ ܥܒܽܘܪܳܐ ܕܰܐܪܥܳܐ ܡܶܢ ܒܳܬܰܪ ܦܶܨܚܳܐ. ܦܰܛܺܝܖ̈ܶܐ. ܘܩܶܠ̈ܝܳܬ̥ܳܐ ܐܶܟܰܠܘ ܒܶܗ ܒܝܰܘܡܳܐ ܗܳܢܳܐ.</VERS>
      <VERS vnumber="12">ܘܶܐܫܬܩܶܠ ܡܰܢܢܳܐ ܡܶܢ ܒܳܬܰܪ ܝܰܘܡܳܐ. ܟܰܕ݂ ܐܶܟܰܠܘ ܡܶܢ ܥܒܽܘܪܳܐ ܕܰܐܪܥܳܐ. ܘܠܳܐ ܗܘܳܐ ܬܽܘܒ ܡܰܢܢܳܐ ܠܰܒܢܰܝ̈ ܝܺܣܪܳܐܶܝܠ. ܘܶܐܟܰܠܘ ܡܶܢ ܥܠܰܠܬ̥ܳܗ̇ ܕܰܐܪܥܳܐ ܕܰܟ̥ܢܰܥܢ ܒܳܗ̇ ܒܫܰܢ̱ܬܳܐ ܗܳܝ.</VERS>
      <VERS vnumber="13">ܘܟܰܕ݂ ܗܘܳܐ ܝܶܫܽܘܥ ܒܰܦܩܰܥܬ̥ܳܐ ܕܺܐܝܪܺܝܚܽܘ. ܐܰܪܺܝܡ ܥܰܝܢܰܘ̈ܗܝ ܘܰܚܙܳܐ ܓܰܒܪܳܐ ܚܰܕ݂ ܩܳܐܶܡ ܠܩܽܘܒܠܶܗ. ܘܣܰܝܦܶܗ ܫܡܺܝܛ ܘܰܐܚܺܝܕ݂ ܒܺܐܝܕ݂ܶܗ. ܘܶܐܙܰܠ ܝܶܫܽܘܥ ܠܘܳܬܶܗ ܘܶܐܡܰܪ ܠܶܗ. ܡܶܢܰܢ ܐܰܢ̱ܬ ܐܰܘ ܡܶܢ ܒܥܶܠܕܒܳܒܰܝ̈ܢ.</VERS>
      <VERS vnumber="14">ܐܳܡܰܪ ܠܶܗ. ܐܶܢܳܐ ܪܰܒ ܚܰܝ̈ܠܰܘܳܬܶܗ ܐ̱ܢܳܐ ܕܡܳܪܝܳܐ. ܘܗܳܫܳܐ ܐܶܬܺܝܬ̥. ܘܰܢܦܰܠ ܝܶܫܽܘܥ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܶܐܡܰܪ. ܡܳܢܳܐ ܐܳܡܰܪ ܡܳܪܝ ܠܥܰܒܕܶܗ.</VERS>
      <VERS vnumber="15">ܘܶܐܡܰܪ ܪܰܒ ܚܰܝ̈ܠܰܘܳܬܶܗ. ܕܡܳܪܝܳܐ ܠܝܶܫܽܘܥ. ܫܪܺܝ ܡܣܳܐܢܰܝ̈ܟ ܡܶܢ ܖ̈ܶܓܠܰܝܟ. ܡܶܛܽܠ ܕܕܽܘܟܬܳܐ ܕܩܳܐܶܡ ܐܰܢ̱ܬ ܒܳܗ̇ ܩܰܕܺܝܫܳܐ ܗ̱ܝ. ܘܰܥܒܰܕ݂ ܝܶܫܽܘܥ ܗܳܟܰܢܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܺܐܝܪܺܝܚܽܘ ܐܰܚܺܝܕ݂ܳܐ ܗܘܳܬ̥ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܠܰܝܬ ܗܘܳܐ ܕܢܳܦܶܩ ܘܠܳܐ ܕܥܳܐܶܠ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܠܝܶܫܽܘܥ. ܚܙܺܝ ܕܰܐܫܠܡܶܬ̥ ܒܺܐܝܕܰܝ̈ܟ ܠܺܐܝܪܺܝܚܽܘ. ܘܰܠܡܰܠܟܳܗ̇. ܘܰܠܟܽܠܶܗ ܚܰܝܠܶܗ. ܚܽܘܕ݂ܪܽܘܗ̇ ܠܰܡܕܺܝܢܬܳܐ ܟܽܠܟܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ.</VERS>
      <VERS vnumber="3">ܘܶܐܬ̥ܟܽܘܪܟܽܘܗ̇ ܠܰܡܕܺܝܢܬܳܐ ܙܒܰܢ̱ܬܳܐ ܚܕ݂ܳܐ ܒܝܰܘܡܳܐ ܚܰܕ݂. ܗܳܟܰܢܳܐ ܥܒܶܕ݂ܘ ܫܬܳܐ ܝܰܘܡܺܝ̈ܢ.</VERS>
      <VERS vnumber="4">ܘܫܰܒܥܳܐ ܟܳܗ̈ܢܶܐ ܢܶܫܩܠܽܘܢ ܩܰܖ̈ܢܳܬܳܐ. ܘܰܢܝܰܒܒܽܘܢ ܩܕ݂ܳܡ ܩܺܐܒܽܘܬܳܐ. ܘܰܠܝܰܘܡܳܐ ܕܫܰܒܥܳܐ. ܐܶܬ̥ܟܽܘܪܟܽܘܗ̇ ܠܰܡܕܺܝܢܬܳܐ ܫܒܰܥ ܙܰܒܢܺܝ̈ܢ ܘܟܳܗ̈ܢܶܐ ܢܶܩܪܽܘܢ ܒܩܰܖ̈ܢܳܬܳܐ.</VERS>
      <VERS vnumber="5">ܘܡܳܐ ܕܝܰܒܶܒܘ ܒܩܰܖ̈ܢܳܬܳܐ ܘܰܫܡܰܥܬܽܘܢ ܩܳܠܳܐ ܕܩܰܪܢܳܐ. ܢܶܩܥܽܘܢ ܟܽܠܶܗ ܥܰܡܳܐ ܩܥܳܬ̥ܳܐ ܪܰܒܬܳܐ. ܘܢܶܦܶܠ ܫܽܘܪܳܐ ܕܰܡܕܺܝܢܬܳܐ ܥܰܠ ܕܽܘܟܬܶܗ. ܘܢܶܣܩܽܘܢ ܥܰܡܳܐ ܐ̱ܢܳܫ ܠܩܽܘܒܠܶܗ.</VERS>
      <VERS vnumber="6">ܘܰܩܪܳܐ ܝܶܫܽܘܥ ܒܰܪܢܽܘܢ ܠܟܳܗ̈ܢܶܐ ܘܶܐܡܰܪ ܠܗܽܘܢ. ܫܩܽܘܠܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܫܰܒܥܳܐ ܟܳܗ̈ܢܺܝܢ ܢܶܫܩܠܽܘܢ ܫܒܰܥ ܩܰܖ̈ܢܳܢ. ܘܰܢܝܰܒܒܽܘܢ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ.</VERS>
      <VERS vnumber="7">ܘܶܐܡܰܪ ܠܥܰܡܳܐ. ܥܒܰܪܘ ܘܶܐܬ̥ܟܰܪܟܘ ܠܰܡܕܺܝܢܬܳܐ. ܘܰܐܝܠܶܝܢ ܕܰܡܙܰܝܢܺܝܢ ܢܶܥܒܪܽܘܢ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ.</VERS>
      <VERS vnumber="8">ܘܰܐܝܟ̥ ܕܶܐܡܰܪ ܝܶܫܽܘܥ ܠܥܰܡܳܐ. ܫܰܒܥܳܐ ܟܳܗ̈ܢܶܐ ܫܩܺܝܠܺܝܢ ܗܘܰܘ ܫܒܰܥ ܩܰܖ̈ܢܳܢ. ܘܰܡܝܰܒܒܺܝܢ ܗܘܰܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ. ܘܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܳܬ̥ܝܳܐ ܗܘܳܬ̥ ܒܳܬܰܪܗܽܘܢ.</VERS>
      <VERS vnumber="9">ܘܕܰܡܙܰܝܢܺܝܢ ܗܘܰܘ ܐܳܙܺܠܝܢ ܗܘܰܘ ܩܕ݂ܳܡ ܟܳܗ̈ܢܶܐ ܕܩܳܪܶܝܢ ܗܘܰܘ ܒܩܰܖ̈ܢܳܬܳܐ. ܘܕܰܡܟܰܢܫܺܝܢ ܐܳܙܺܠܝܢ ܗܘܰܘ ܒܳܬܰܪ ܩܺܐܒܽܘܬܳܐ. ܘܰܡܗܰܠܟ̥ܝܢ ܗܘܰܘ ܘܩܳܪܶܝܢ ܒܩܰܖ̈ܢܳܬܳܐ.</VERS>
      <VERS vnumber="10">ܘܰܠܥܰܡܳܐ ܦܰܩܶܕ݂ ܝܶܫܽܘܥ. ܘܶܐܡܰܪ. ܠܳܐ ܬܶܩܥܽܘܢ ܘܠܳܐ ܬܰܫܡܥܽܘܢ ܩܳܠܟܽܘܢ. ܘܡܶܠܳܐ ܠܳܐ ܬܶܦܽܘܩ ܡܶܢ ܦܽܘܡܟܽܘܢ. ܥܕܰܡܳܐ ܠܝܰܘܡܳܐ ܕܺܐܡܰܪ ܠܟܽܘܢ ܕܰܩܥܰܘ. ܘܗܳܝܕܶܝܢ ܬܶܩܥܽܘܢ.</VERS>
      <VERS vnumber="11">ܘܶܐܬ̥ܟܰܪܟܰܬ̥ ܩܺܐܒܽܘܬܶܗ ܕܡܳܪܝܳܐ ܠܰܡܕܺܝܢܬܳܐ ܙܒܰܢ̱ܬܳܐ ܚܕ݂ܳܐ. ܘܶܐܬ̥ܘ ܠܡܰܫܪܺܝܬܳܐ. ܘܒܳܬ̥ܘ ܒܡܰܫܪܺܝܬܳܐ.</VERS>
      <VERS vnumber="12">ܘܩܰܕܶܡ ܝܶܫܽܘܥ ܒܨܰܦܪܳܐ. ܘܰܫ̣ܩܰܠܘ ܟܳܗ̈ܢܶܐ ܩܺܐܒܽܘܬܶܗ ܕܡܳܪܝܳܐ.</VERS>
      <VERS vnumber="13">ܘܫܰܒܥܳܐ ܟܳܗ̈ܢܶܐ ܫܩܺܝܠܺܝܢ ܗܘܰܘ ܫܒܰܥ ܩܰܖ̈ܢܳܢ. ܘܳܐܙܺܠܝܢ ܗܘܰܘ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܰܡܗܰܠܟ̥ܝܢ ܗܘܰܘ ܘܩܳܪܶܝܢ ܒܩܰܖ̈ܢܳܬܳܐ. ܘܰܐܝܠܶܝܢ ܕܰܡܙܰܝܢܺܝܢ ܗܘܰܘ ܐܳܙܺܠܝܢ ܩܕ݂ܳܡܰܝܗܽܘܢ. ܘܕܰܡܟܰܢܫܺܝܢ ܗܘܰܘ ܐܳܙܺܠܝܢ ܗܘܰܘ ܒܳܬܰܪ ܩܺܐܒܽܘܬܶܗ ܕܡܳܪܝܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ.</VERS>
      <VERS vnumber="14">ܘܶܐܬ̥ܟܰܪܟܽܘܗ̇ ܠܰܡܕܺܝܢܬܳܐ ܗܳܝ ܒܝܰܘܡܳܐ ܕܰܬܪܶܝܢ ܙܒܰܢ̱ܬܳܐ ܚܕ݂ܳܐ. ܘܰܗܦܰܟ̥ܘ ܠܗܽܘܢ ܠܡܰܫܪܺܝܬܳܐ. ܗܳܟܰܢܳܐ ܥܳܒܕܺܝܢ ܗܘܰܘ ܫܬܳܬܰܝ̈ܗܽܘܢ ܝܰܘ̈ܡܳܬ̥ܐ.</VERS>
      <VERS vnumber="15">ܘܰܒܝܰܘܡܳܐ ܕܫܰܒܥܳܐ. ܩܰܕܶܡܘ ܒܨܰܦܪܳܐ ܘܶܐܬ̥ܟܰܪܟܽܘܗ̇ ܠܰܡܕܺܝܢܬܳܐ ܐܰܝܟ̥ ܢܳܡܽܘܣܳܐ ܗܳܢܳܐ ܫܒܰܥ ܙܰܒܢܺܝ̈ܢ. ܒܰܠܚܽܘܕ݂ ܕܶܝܢ ܒܶܗ ܒܗܰܘ ܝܰܘܡܳܐ ܐܶܬ̥ܟܰܪܟܽܘܗ̇ ܫܒܰܥ ܙܰܒܢܺܝ̈ܢ.</VERS>
      <VERS vnumber="16">ܘܒܰܙܒܰܢ̱ܬܳܐ ܗܳܝ ܕܰܫܒܰܥ. ܩ̣ܪܰܘ ܟܳܗ̈ܢܶܐ ܒܩܰܖ̈ܢܳܬܳܐ. ܘܶܐܡܰܪ ܝܶܫܽܘܥ ܠܥܰܡܳܐ ܩܥܰܘ. ܡܶܛܽܠ ܕܰܐܫܠܡܳܗ̇ ܠܟܽܘܢ ܡܳܪܝܳܐ ܠܰܡܕܺܝܢܬܳܐ.</VERS>
      <VERS vnumber="17">ܘܬܶܗܘܶܐ ܡܕܺܝܢܬܳܐ ܗܳܕ݂ܶܐ ܘܟܽܠ ܕܺܐܝܬ̥ ܒܳܗ̇ ܚܶܪܡܳܐ ܠܡܳܪܝܳܐ. ܒܰܠܚܽܘܕ݂ ܠܪܳܚܳܒ ܙܳܢܺܝܬ̥ܳܐ ܐܰܚܰܘ ܠܳܗ̇ ܘܰܠܟܽܠ ܕܺܐܝܬ̥ ܥܰܡܳܗ̇ ܒܒܰܝܬܳܐ. ܡܶܛܽܠ ܕܛܰܫܝܰܬ̥ ܠܗܳܢܽܘܢ ܓܳܫܽܘ̈ܫܶܐ ܕܫܰܕܰܪܢ. </VERS>
      <VERS vnumber="18">ܐܰܢ̱ܬܽܘܢ ܕܶܝܢ ܗܘܰܝܬܽܘܢ ܙܗܺܝܪܺܝܢ ܡܶܢ ܚܶܪܡܳܐ. ܕܠܳܐ ܬܛܰܘܫܽܘܢ ܘܬܶܣܒܽܘܢ ܡܶܢ ܚܶܪܡܳܐ. ܘܬܶܥܒܕ݂ܽܘܢܳܗ̇ ܠܡܰܫܪܺܝܬܳܐ ܕܺܝܣܪܳܐܶܝܠ ܚܶܪܡܳܐ. ܘܰܬܕܰܠܚܽܘܢܳܗ̇.</VERS>
      <VERS vnumber="19">ܟܽܠ ܣܺܐܡܳܐ. ܘܕܰܗܒܳܐ. ܘܡܳܐܢ̈ܶܐ ܕܰܢܚܳܫܳܐ. ܘܰܕ݂ܦܰܪܙܠܳܐ. ܩܰܕܺܝܫܺܝܢ ܐܶܢܽܘܢ ܠܡܳܪܝܳܐ. ܠܒܶܝܬ̥ ܓܰܙܶܗ ܕܡܳܪܝܳܐ ܢܶܥܠܽܘܢ.</VERS>
      <VERS vnumber="20">ܘܰܩܥܰܘ ܥܰܡܳܐ. ܘܰܩ̣ܪܘ ܒܩܰܖ̈ܢܳܬܳܐ. ܘܟܰܕ݂ ܫ̣ܡܰܥܘ ܥܰܡܳܐ ܩܳܠܳܐ ܕܩܰܖ̈ܢܳܬܳܐ. ܩ̣ܥܳܐ ܥܰܡܳܐ ܩܥܳܬ̥ܳܐ ܪܰܒܬܳܐ ܕܛܳܒ. ܘܰܢܦܰܠ ܫܽܘܪܳܐ ܥܰܠ ܕܽܘܟܬܶܗ. ܘܰܣܠܶܩܘ ܥܰܡܳܐ ܠܰܡܕܺܝܢܬܳܐ ܐ̱ܢܳܫ ܠܩܽܘܒܠܶܗ. ܘܟܰܒܫܽܘܗ̇ ܠܰܡܕܺܝܢܬܳܐ.</VERS>
      <VERS vnumber="21">ܘܰܚܪܰܒܘ ܠܟܽܠ ܕܺܐܝܬ̥ ܒܳܗ̇. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܛܠܳܝ̈ܶܐ ܘܰܥܕܰܡܳܐ ܠܩܰܫܺܝ̈ܫܶܐ. ܘܰܥܕܰܡܳܐ ܠܬܰܘܖ̈ܶܐ. ܘܰܥܕܰܡܳܐ ܠܥܳܢ̈ܳܐ ܘܰܠܚܶܡܖ̈ܳܐ. ܚܪܰܒܘ ܒܦܽܘܡܳܐ ܕܣܰܝܦܳܐ.</VERS>
      <VERS vnumber="22">ܘܠܰܬܪܶܝܢ ܓܰܒܖ̈ܺܝܢ ܗܳܢܽܘܢ ܕܓܰܫܽܘܗ̇ ܠܰܐܪܥܳܐ ܐܶܡܰܪ ܝܶܫܽܘܥ. ܥܽܘܠܘ ܠܒܶܝܬ̥ ܐܰܢ̱ܬܬ̥ܳܐ ܗܳܝ ܙܳܢܺܝܬ̥ܳܐ. ܘܰܐܦܩܽܘܗ̇ ܡܶܢ ܬܰܡܳܢ ܠܳܗ̇ ܠܰܐܢ̱ܬܬ̥ܳܐ ܘܰܠܟܽܠ ܕܺܐܝܬ̥ ܠܳܗ̇. ܐܰܝܟܰܢܳܐ ܕܺܝܡܰܝܬܽܘܢ ܠܳܗ̇.</VERS>
      <VERS vnumber="23">ܘܶܐܙܰܠܘ ܓܳܫܽܘ̈ܫܶܐ ܘܰܐܦܩܽܘܗ̇ ܠܪܳܚܳܒ. ܘܠܰܐܒܽܘܗ̇. ܘܠܶܐܡܳܗ̇. ܘܠܰܐܚܶܝ̈ܗ̇. ܘܰܠܟܽܠ ܕܺܐܝܬ̥ ܠܳܗ̇. ܘܰܠܟܽܠܳܗ̇ ܫܰܪܒܬ̥ܗ̇ ܐܰܦܶܩܘ. ܘܰܐܫܪܺܝܘ ܐܶܢܽܘܢ ܠܒܰܪ ܡܶܢ ܡܰܫܪܺܝܬܳܐ ܕܺܝܣܪܳܐܶܝܠ.</VERS>
      <VERS vnumber="24">ܘܠܰܡܕܺܝܢܬܳܐ ܐܰܘܩܕ݂ܽܘܗ̇ ܒܢܽܘܪܳܐ ܘܰܠܟܽܠ ܕܺܐܝܬ̥ ܒܳܗ̇. ܒܰܠܚܽܘܕ݂ ܠܕܰܗܒܳܐ. ܘܰܠܣܺܐܡܳܐ. ܘܰܠܡܳܐܢ̈ܶܐ ܕܰܢܚܳܫܳܐ. ܘܰܕܦܰܪܙܠܳܐ. ܐܰܝܬܺܝܘ ܐܶܢܽܘܢ ܠܒܶܝܬ̥ ܓܰܙܶܗ ܕܡܳܪܝܳܐ.</VERS>
      <VERS vnumber="25">ܘܰܠܪܳܚܳܒ ܙܳܢܺܝܬ̥ܳܐ. ܘܰܠܒܶܝܬ̥ ܐܰܒܽܘܗ̇ ܘܰܠܟܽܠ ܕܺܐܝܬ̥ ܠܳܗ̇ ܐܰܚܺܝ ܝܶܫܽܘܥ. ܘܶܝܬ̥ܒܰܬ̥ ܒܓܰܘ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܛܰܫܝܰܬ̥ ܓܳܫܽܘ̈ܫܶܐ ܕܫܰܕܰܪ ܝܶܫܽܘܥ ܠܡܶܓܰܫ ܠܺܐܝܪܺܝܚܽܘ.</VERS>
      <VERS vnumber="26">ܘܺܝܡܳܐ ܝܶܫܽܘܥ ܒܙܰܒܢܳܐ ܗܰܘ. ܘܶܐܡܰܪ. ܠܺܝܛ ܗܽܘ ܓܰܒܪܳܐ ܩܕ݂ܳܡ ܡܳܪܝܳܐ. ܕܰܢܩܽܘܡ ܘܢܶܒܢܶܝܗ̇ ܠܰܡܕܺܝܢܬܳܐ ܗܳܕ݂ܶܐ ܐܺܝܪܺܝܚܽܘ ܒܒܽܘܟܪܶܗ ܢܶܒܢܶܝܗ̇. ܘܒܰܙܥܽܘܪܶܗ ܢܩܺܝܡ ܬܰܖ̈ܥܶܝܗ̇.</VERS>
      <VERS vnumber="27">ܘܰܗܘܳܐ ܡܳܪܝܳܐ ܥܰܡ ܝܶܫܽܘܥ ܘܫܶܡܥܶܗ ܐܳܙܶܠ ܗܘܳܐ ܒܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܐܥܠܺܝܘ ܒܢܰܝ̈ ܝܺܣܪܳܐܶܝܠ ܥܰܘܠܳܐ ܒܚܶܪܡܳܐ. ܘܰܢܣܰܒ ܥܳܟ̥ܪ ܒܰܪ ܟܰܪܡܺܝ. ܒܰܪ ܙܰܒܕܺܝ. ܒܰܪ ܙܳܪܳܚ. ܡܶܢ ܫܰܒܛܳܐ ܕܺܝܗܽܘܕܳܐ. ܡܶܢ ܚܶܪܡܳܐ ܘܛܰܫܺܝ ܘܶܐܬ̥ܚܰܡܰܬ̥ ܪܽܘܓܙܶܗ ܕܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܘܫܰܕܰܪ ܝܶܫܽܘܥ ܓܰܒܖ̈ܶܐ ܡܶܢ ܐܺܝܪܺܝܚܽܘ ܠܥܳܝ. ܕܥܰܠ ܓܶܢ̱ܒ ܒܶܝܬ̥ ܐܳܘܳܢ. ܡܶܢ ܡܰܕܢܚܳܐ ܕܒܶܝܬ̥ ܐܺܝܠ. ܘܶܐܡܰܪ ܠܗܽܘܢ ܣܰܩܘ ܓܽܘܫܘ ܐܰܪܥܳܐ. ܘܰܣܠܶܩܘ ܓܰܒܖ̈ܶܐ ܘܓܰܫܽܘܗ̇ ܠܥܳܝ.</VERS>
      <VERS vnumber="3">ܘܰܗܦܰܟ̥ܘ ܠܘܳܬ̥ ܝܶܫܽܘܥ. ܘܳܐܡܪܺܝܢ ܠܶܗ. ܠܳܐ ܢܶܣܰܩ ܟܽܠܶܗ ܥܰܡܳܐ. ܐܶܠܳܐ ܐܰܝܟ̥ ܬܪܶܝܢ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܢܶܣܩܽܘܢ ܢܶܚܪܒܽܘܢܳܗ̇ ܠܥܳܝ. ܠܳܐ ܬܫܰܕܰܪ ܠܟܽܠܶܗ ܥܰܡܳܐ. ܡܶܛܽܠ ܕܰܙܥܽܘܪܺܝܢ ܐܶܢܽܘܢ.</VERS>
      <VERS vnumber="4">ܘܰܣܠܶܩܘ ܡܶܢ ܥܰܡܳܐ ܠܬܰܡܳܢ. ܐܰܝܟ̥ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܰܥܪܰܩܘ ܠܗܽܘܢ ܡܶܢ ܩܕ݂ܳܡ ܐ̱ܢܳܫܶܝ̈ܗ̇ ܕܥܳܝ.</VERS>
      <VERS vnumber="5">ܘܰܚܪܰܒܘ ܐ̱ܢܳܫܶܝ̈ܗ̇ ܕܥܳܝ ܡܶܢ ܝܺܣܪܳܐܶܝܠ. ܬܠܳܬܺܝܢ ܘܶܫܬܳܐ ܓܰܒܖ̈ܺܝܢ. ܘܰܪܕܰܦܘ ܐܶܢܽܘܢ ܩܕ݂ܳܡ ܬܰܪܥܳܐ ܥܕܰܡܳܐ ܕܶܐܬܬܒܰܪܘ. ܘܰܡܚܰܘ ܒܗܽܘܢ ܡܚܽܘܬ̥ܐ. ܘܙܳܥ ܠܶܒܶܗ ܕܥܰܡܳܐ. ܘܰܗܘܳܐ ܐܰܝܟ̥ ܡܰܝ̈ܳܐ.</VERS>
      <VERS vnumber="6">ܘܨܰܪܺܝ ܝܶܫܽܘܥ ܠܒܽܘܫܰܘ̈ܗܝ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܥܕܰܡܳܐ ܠܪܰܡܫܳܐ. ܗܽܘ ܘܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܐܪܡܺܝܘ ܥܰܦܪܳܐ ܥܰܠ ܖ̈ܺܝܫܰܝܗܽܘܢ.</VERS>
      <VERS vnumber="7">ܘܶܐܡܰܪ ܝܶܫܽܘܥ. ܐܽܘܢ ܡܳܪܝܳܐ ܐܰ‌ܠܳܗܳܐ. ܠܡܳܢܳܐ ܐܰܥܒܰܪܬܳܝܗܝ ܠܥܰܡܳܐ ܗܳܢܳܐ ܝܽܘܪܕܢܳܢ. ܕܬܰܫܠܡܰܢ ܒܺܐܝܕ݂ܳܐ ܕܳܐܡܽܘܖ̈ܳܝܶܐ. ܐܶܠܽܘ ܝܺܬܶܒܢ ܗܘܰܝܢ ܠܰܢ ܟܰܝ ܒܥܶܒܪܳܐ ܕܝܽܘܪܕܢܳܢ.</VERS>
      <VERS vnumber="8">ܡܳܢܳܐ ܡܶܟܺܝܠ ܐܺܡܰܪ. ܕܰܐܦܢܺܝ ܝܺܣܪܳܐܶܝܠ ܩܕ݂ܳܠܶܗ ܩܕ݂ܳܡ ܒܥܶܠܕܒܳܒܰܘ̈ܗܝ.</VERS>
      <VERS vnumber="9">ܘܢܶܫܡܥܽܘܢ ܟܢܰܥ̈ܢܳܝܶܐ ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ. ܘܢܶܬ̥ܟܰܢܫܽܘܢ ܥܠܰܝܢ. ܘܢܰܘܒܕ݂ܽܘܢ ܫܡܰܢ ܡܶܢ ܐܰܦܰܝ̈ ܐܰܪܥܳܐ. ܘܡܳܢܳܐ ܕܶܝܢ ܥܳܒܶܕ݂ ܐܰܢ̱ܬ ܠܰܫܡܳܟ̥ ܪܰܒܳܐ.</VERS>
      <VERS vnumber="10">ܘܶܐܡܰܪ ܡܳܪܝܳܐ ܠܝܶܫܽܘܥ. ܩܽܘܡ ܠܳܟ̥. ܠܡܳܢܳܐ ܪܡܶܐ ܐܰܢ̱ܬ ܥܰܠ ܐܰܦܰܝ̈ܟ ܥܰܠ ܐܰܪܥܳܐ.</VERS>
      <VERS vnumber="11">ܚ̣ܛܳܐ ܝܺܣܪܳܐܶܝܠ. ܘܰܥܒܰܪܘ ܥܰܠ ܦܽܘܩܕܳܢܳܐ ܕܦܰܩܕܶܬ̥ ܐܶܢܽܘܢ. ܘܰܢ̣ܣܰܒܘ ܡܶܢ ܚܶܪܡܳܐ. ܐܳܦ ܓܢܰܒܘ. ܐܳܦ ܟܰܕܶܒܘ. ܘܛܰܫܺܝܘ ܒܡܳܐܢܰܝ̈ܗܽܘܢ.</VERS>
      <VERS vnumber="12">ܘܠܳܐ ܢܶܫܟܚܽܘܢ ܬܽܘܒ ܒܢܰܝ̈ ܝܺܣܪܳܐܶܝܠ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܐܶܠܳܐ ܩܕ݂ܳܠܗܽܘܢ ܢܰܦܢܽܘܢ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܡܶܛܽܠ ܕܰܗܘܰܘ ܠܚܶܪܡܳܐ. ܘܬܽܘܒ ܠܳܐ ܐܶܗܘܶܐ ܥܰܡܟܽܘܢ. ܐܶܠܳܐ ܐܶܢ ܐܰܦܪܶܩܬܽܘܢ ܚܶܪܡܳܐ ܡܶܢ ܒܰܝܢܳܬ̥ܟܽܘܢ.</VERS>
      <VERS vnumber="13">ܩܽܘܡ ܙܰܡܶܢܳܝܗܝ ܠܥܰܡܳܐ ܗܳܢܳܐ. ܘܶܐܡܰܪ. ܐܶܙܕܰܡܢܘ ܡܚܳܪ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܚܶܪܡܳܐ ܒܓܰܘܟ̥ ܝܺܣܪܳܐܶܝܠ. ܬܽܘܒ ܠܳܐ ܡܶܫܟܰܚ ܐܰܢ̱ܬ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܟ. ܥܕܰܡܳܐ ܕܬܰܦܪܩܽܘܢ ܚܶܪܡܳܐ ܡܶܢ ܒܰܝܢܳܬ̥ܟܽܘܢ.</VERS>
      <VERS vnumber="14">ܘܰܒܨܰܦܪܳܐ ܩܰܪܶܒܘ ܫܰܒܛܰܝ̈ܟܽܘܢ ܘܫܰܒܛܳܐ ܕܢܶܐܚܕܺܝܘܗܝ ܡܳܪܝܳܐ. ܢܶܬ̥ܩܰܪܰܒ ܠܫܰܖ̈ܒܳܬ̥ܐ. ܘܫܰܪܒܬ̥ܳܐ ܕܢܶܐܚܕܺܝܗ̇ ܡܳܪܝܳܐ. ܬܶܬ̥ܩܰܪܰܒ ܠܒ̈ܳܬܺܝܢ. ܘܒܰܝܬܳܐ ܕܢܶܐܚܕܺܝܘܗܝ ܡܳܪܝܳܐ. ܢܶܬ̥ܩܰܪܰܒ ܠܓܰܒܖ̈ܺܝܢ.</VERS>
      <VERS vnumber="15">ܘܡܰܢ ܕܡܶܬܬܚܶܕ݂ ܒܶܗ ܒܚܶܪܡܳܐ. ܢܺܐܩܰܕ݂ ܒܢܽܘܪܳܐ ܗܽܘ ܘܟܽܠ ܡܶܕܶܡ ܕܺܐܝܬ̥ ܠܶܗ. ܥܰܠ ܕܰܥܒܰܪ ܥܰܠ ܦܽܘܩܕܳܢܶܗ ܕܡܳܪܝܳܐ. ܘܥܰܠ ܕܰܥܒܰܕ ܥܰܘܠܳܐ ܒܺܝܣܪܳܐܶܝܠ.</VERS>
      <VERS vnumber="16">ܘܩܰܕܶܡ ܝܶܫܽܘܥ ܒܨܶܦܪܳܐ. ܘܩܰܪܒܶܗ ܠܺܝܣܪܳܐܶܝܠ ܠܫܰܒ̈ܛܺܝܢ. ܘܶܐܬܬܚܶܕ݂ ܫܰܒܛܳܐ ܕܺܝܗܽܘܕܳܐ.</VERS>
      <VERS vnumber="17">ܘܩܰܪܶܒ ܫܰܒܛܳܐ ܕܺܝܗܽܘܕܳܐ ܠܫܰܖ̈ܒܳܬ̥ܐ. ܘܶܐܬܬܰܚܕܰܬ̥ ܫܰܪܒܬ̥ܳܐ ܕܙܳܪܳܚ. ܘܩܰܪܶܒ ܫܰܪܒܬ̥ܳܐ ܕܙܳܪܳܚ ܠܒ̈ܳܬܺܝܢ. ܘܶܐܬܬܚܶܕ݂ ܙܰܒܕܺܝ.</VERS>
      <VERS vnumber="18">ܘܩܰܪܶܒ ܒܰܝܬܶܗ ܠܓܰܒܖ̈ܺܝܢ. ܘܶܐܬܬܚܶܕ݂ ܥܳܟ̥ܪ. ܒܰܪ ܟܰܪܡܺܝ. ܒܰܪ ܙܰܒܕܺܝ. ܒܰܪ ܙܳܪܳܚ. ܡܶܢ ܫܰܒܛܳܐ ܕܺܝܗܽܘܕܳܐ.</VERS>
      <VERS vnumber="19">ܘܶܐܡܰܪ ܝܶܫܽܘܥ ܠܥܳܟ̥ܪ. ܗܰܒ ܪܰܒܽܘܬ̥ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܗܰܒ ܠܶܗ ܬܰܘܕܺܝܬ̥ܳܐ. ܘܚܰܘܳܐ ܡܶܕܶܡ ܕܰܥܒܰܕܬ ܘܠܳܐ ܬܛܰܫܶܐ ܡܶܢܝ.</VERS>
      <VERS vnumber="20">ܥ̣ܢܳܐ ܥܳܟ̥ܪ ܘܶܐܡܰܪ ܠܝܶܫܽܘܥ. ܫܰܪܺܝܪܳܐܺܝܬ̥ ܐܶܢܳܐ ܚܛܺܝܬ̥ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܗܳܟܰܢܳܐ ܥܶܒܕܶܬ̥.</VERS>
      <VERS vnumber="21">ܚܙܺܝܬ̥ ܒܒܶܙܬ̥ܳܐ. ܐܳܡܶܠܳܐ ܚܕ݂ܳܐ ܒܳܒܠܳܝܬܳܐ. ܘܫܰܦܺܝܪܳܐ ܗܘܳܬ̥. ܘܡܰܐܬܶܝܢ ܡܰܬܩ̈ܳܠܺܝܢ ܕܣܺܐܡܳܐ. ܘܠܶܫܳܢܳܐ ܚܰܕ݂ ܕܕܰܗܒܳܐ. ܕܬ̥ܩܶܠ ܚܰܡܫܺܝܢ ܡܰܬܩ̈ܳܠܺܝܢ ܘܪܶܓܶܬ̥ ܐܶܢܽܘܢ. ܘܢܶܣܒܶܬ̥ ܐܶܢܽܘܢ. ܘܗܳܐ ܛܡܺܝܪܺܝܢ ܠܺܝ ܒܰܐܪܥܳܐ ܒܡܰܫܟܰܢܝ. ܘܣܺܐܡܳܐ ܡܶܢ ܠܬܰܚܬ.</VERS>
      <VERS vnumber="22">ܘܫܰܕܰܪ ܝܶܫܽܘܥ ܓܰܒܖ̈ܶܐ. ܘܰܪܗܶܛܘ ܠܡܰܫܟܢܶܗ. ܘܰܚܙܰܘ ܕܰܛܡܺܝܪܺܝܢ ܒܡܰܫܟܢܶܗ. ܘܣܺܐܡܳܐ ܡܶܢ ܠܬܰܚܬ.</VERS>
      <VERS vnumber="23">ܘܰܢ̣ܣܰܒܘ ܐܶܢܽܘܢ ܡܶܢ ܡܰܫܟܢܶܗ ܘܰܐܝܬܺܝܘ ܐܶܢܽܘܢ ܠܘܳܬ̥ ܝܶܫܽܘܥ. ܘܰܠܘܳܬ̥ ܟܽܠܶܗ ܝܺܣܪܳܐܶܝܠ ܘܣܳܡ ܐܶܢܽܘܢ ܩܕ݂ܳܡ ܡܳܪܝܳܐ.</VERS>
      <VERS vnumber="24">ܘܕܰܒܪܶܗ ܝܶܫܽܘܥ ܠܥܳܟܳܪ ܒܰܪ ܙܳܪܳܚ. ܘܰܢ̣ܣܰܒ ܠܣܺܐܡܳܐ. ܘܠܳܐܡܶܠܳܐ. ܘܰܠܠܶܫܳܢܳܐ ܕܕܰܗܒܳܐ ܘܰܕ݂ܒܰܪ ܠܰܒܢܰܘ̈ܗܝ. ܘܠܰܒ̈ܢܳܬܶܗ. ܘܰܠܬ̥ܘܖ̈ܰܘܗܝ. ܘܰܠܚܶܡܖ̈ܶܗ. ܘܰܠܥܳܢ̈ܶܗ. ܘܰܠܡܰܫܟܢܶܗ. ܘܰܠܟܽܠܡܶܕܶܡ ܕܺܐܝܬ̥ ܠܶܗ. ܘܰܠܟܽܠܶܗ ܝܺܣܪܳܐܶܝܠ ܥܰܡܶܗ. ܘܰܐܣܶܩ ܐܶܢܽܘܢ ܠܥܽܘܡܩܳܐ ܕܥܳܟ̥ܪ.</VERS>
      <VERS vnumber="25">ܘܶܐܡܰܪ ܠܶܗ ܝܶܫܽܘܥ. ܠܡܳܢܳܐ ܕܰܠܰܚܬܳܢܝ. ܢܕܰܠܚܳܟ̥ ܡܳܪܝܳܐ ܒܝܰܘܡܳܐ ܗܳܢܳܐ. ܘܪܰܓܡܽܘܗܝ ܒܟܺܐܦ̈ܶܐ ܟܽܠܶܗ ܝܺܣܪܳܐܶܝܠ. ܠܶܗ ܘܰܠܟܽܠ ܕܺܐܝܬ̥ ܠܶܗ. ܘܰܐܘܩܶܕ݂ܘ ܐܶܢܽܘܢ ܒܢܽܘܪܳܐ.</VERS>
      <VERS vnumber="26">ܘܰܐܩܺܝܡܘ ܥܠܰܘܗܝ ܝܰܓܪܳܐ ܕܟܺܐܦ̈ܶܐ ܪܰܘܖ̈ܒܳܬ̥ܳܐ ܥܕܰܡܳܐ ܠܝܰܘܡܳܢܳܐ. ܘܶܐܬܬܢܺܝܚ ܡܳܪܝܳܐ ܡܶܢ ܚܡܬ̥ܳܐ ܕܪܽܘܓܙܶܗ ܡܶܛܽܠ ܗܳܢܳܐ ܐܶܬ̥ܩܪܺܝ ܫܡܶܗ ܕܰܐܬ̥ܪܳܐ ܗܰܘ. ܥܽܘܡܩܳܐ ܕܥܳܟ̥ܪ ܥܕܰܡܳܐ ܠܝܰܘܡܳܢܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ. ܘܠܳܐ ܬܙܽܘܥ. ܕܒܰܪ ܥܰܡܳܟ̥ ܠܟܽܠܶܗ ܥܰܡܳܐ ܘܰܥܒܶܕ݂ ܩܪܳܒܳܐ. ܘܩܽܘܡ ܣܰܩ ܠܥܳܝ ܡܶܛܽܠ ܕܰܐܫܠܶܡܬܶܗ ܒܺܐܝܕܰܝ̈ܟ ܠܡܰܠܟܳܐ ܕܥܳܝ. ܘܰܠܥܰܡܶܗ. ܘܠܰܡܕ݂ܺܝܢ̱ܬܶܗ. ܘܠܰܐܪܥܶܗ.</VERS>
      <VERS vnumber="2">ܘܰܥܒܶܕ݂ ܠܥܳܝ ܘܰܠܡܰܠܟܳܗ̇. ܐܰܝܟܰܢܳܐ ܕܰܥܒܰܕܬ ܠܺܐܝܪܺܝܚܽܘ. ܘܰܠܡܰܠܟܳܗ̇ ܒܰܠܚܽܘܕ݂ ܕܶܝܢ. ܒܶܙܬܳܐ ܘܰܒܥܺܝܪܳܐ ܒܽܘܙܘ ܠܟܽܘܢ. ܘܰܐܟ̥ܡܶܢܘ ܠܟܽܘܢ ܟܡܺܐܢ̈ܶܐ ܡܶܢ ܒܶܣܬܪܳܗ̇ ܕܰܡܕܺܝܢܬܳܐ.</VERS>
      <VERS vnumber="3">ܘܩܳܡ ܝܶܫܽܘܥ ܘܟܽܠܶܗ ܥܰܡܳܐ ܥܳܒܕ݂ܰܝ̈ ܩܪܳܒܳܐ ܠܡܶܣܰܩ ܠܥܳܝ. ܘܰܓܒܳܐ ܝܶܫܽܘܥ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܕܓܰܢ̱ܒܳܖ̈ܺܝܢ ܒܚܰܝܠܗܽܘܢ. ܘܫܰܕܰܪ ܐܶܢܽܘܢ ܒܠܺܠܝܳܐ.</VERS>
      <VERS vnumber="4">ܘܦܰܩܶܕ݂ ܐܶܢܽܘܢ. ܘܶܐܡܰܪ ܠܗܽܘܢ. ܚܙܰܘ ܡܳܐ ܕܟ̥ܳܡܢܺܝܢ ܐ̱ܢܬܽܘܢ ܥܰܠ ܡܕܺܝܢܬܳܐ. ܡܶܢ ܒܶܣܬܪܳܗ̇ ܕܰܡܕܺܝܢܬܳܐ. ܠܳܐ ܬܶܪܚܩܽܘܢ ܛܳܒ ܡܶܢܳܗ̇ ܡܶܢ ܡܕܺܝܢܬܳܐ. ܘܰܗܘܰܝܬܽܘܢ ܡܛܰܝܒܺܝܢ ܟܽܠܟܽܘܢ.</VERS>
      <VERS vnumber="5">ܘܶܐܢܳܐ ܘܥܰܡܳܐ ܕܺܐܝܬ̥ ܥܰܡܝ ܢܶܬ̥ܩܰܪܰܒ ܠܰܡܕܺܝܢܬܳܐ. ܘܡܳܐ ܕܰܢ̣ܦܰܩܘ ܠܽܐܘܪܥܰܢ ܐܰܝܟ̥ ܕܰܒܩܰܕ݂ܡܳܝܬܳܐ. ܗܳܐ ܥܳܪܩܺܝܢ ܚܢܰܢ ܡܶܢ ܩܕ݂ܳܡܰܝܗܽܘܢ.</VERS>
      <VERS vnumber="6">ܘܢܳܦܩܺܝܢ ܒܳܬ̥ܪܰܢ ܘܪܳܕ݂ܦܺܝܢ ܠܰܢ ܡܶܢ ܡܕܺܝܢܬܳܐ. ܡܶܛܽܠ ܕܳܐܡܪܺܝܢ. ܕܥܳܪܩܺܝܢ ܐܶܢܽܘܢ ܡܶܢ ܩܕܳܡܰܝܢ ܐܰܝܟ̥ ܕܰܒܩܰܕ݂ܡܳܝܬܳܐ. ܘܰܚܢܰܢ ܗܳܐ ܥܳܪܩܺܝܢ ܚܢܰܢ ܡܶܢ ܩܕ݂ܳܡܰܝܗܽܘܢ.</VERS>
      <VERS vnumber="7">ܘܰܐܢ̱ܬܽܘܢ ܩܽܘܡܘ ܡܶܢ ܟܡܺܐܢܟܽܘܢ. ܘܚܽܘܪܒܽܘܗ̇ ܠܰܡܕܺܝܢܬܳܐ. ܘܢܰܫܠܡܺܝܗ̇ ܡܳܪܝܳܐ ܐܰܠܳܗܟܽܘܢ ܒܺܐܝ̈ܕܰܝܟܽܘܢ.</VERS>
      <VERS vnumber="8">ܘܡܳܐ ܕܶܐܚܰܕܬܽܘܢܗ̇ ܠܰܡܕܺܝܢܬܳܐ. ܐܰܘܩܕ݂ܽܘܗ̇ ܒܢܽܘܪܳܐ. ܐܰܝܟ̥ ܡܶܠܬܶܗ ܕܡܳܪܝܳܐ ܥܒܶܕ݂ܘ. ܘܰܚܙܰܘ ܕܶܝܢ ܕܦܰܩܶܕܬܟܽܘܢ.</VERS>
      <VERS vnumber="9">ܘܫܰܕܰܪ ܐܶܢܽܘܢ ܝܶܫܽܘܥ. ܘܶܐܙܰܠܘ ܠܒܶܝܬ̥ ܟܡܺܐܢܳܐ. ܘܺܝܬ̥ܶܒܘ ܒܰܝܢܳܬ̥ ܒܶܝܬ̥ ܐܺܝܠ ܠܥܳܝ. ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ. ܘܒܳܬ̥ ܝܶܫܽܘܥ ܒܠܺܠܝܳܐ ܗܰܘ ܒܓܰܘ ܥܰܡܳܐ.</VERS>
      <VERS vnumber="10">ܘܩܰܕܶܡ ܝܶܫܽܘܥ ܒܨܰܦܪܳܐ ܘܰܡܢܳܝܗܝ ܠܥܰܡܳܐ. ܘܰܣ̣ܠܶܩܘ ܗܽܘ ܘܣܳܒ̈ܶܐ ܕܺܝܣܪܳܐܶܝܠ ܠܥܳܝ ܩܕ݂ܳܡ ܥܰܡܳܐ.</VERS>
      <VERS vnumber="11">ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ ܕܥܰܡܶܗ. ܣ̣ܠܶܩܘ. ܘܰܩ̣ܪܶܒܘ ܠܩܽܘܒܠܳܗ̇ ܕܰܡܕܺܝܢܬܳܐ. ܘܰܫܪܰܘ ܡܶܢ ܓܰܪܒܝܳܝܳܗ̇ ܕܥܳܝ. ܘܢܰܚܠܳܐ ܐܝܬ̥ ܗܘܳܐ ܒܰܝܢܳܬ̥ܗܽܘܢ ܠܥܳܝ.</VERS>
      <VERS vnumber="12">ܘܰܕ݂ܒܰܪ ܝܶܫܽܘܥ ܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܰܐܘܬܶܒ ܐܶܢܽܘܢ ܒܰܟ̥ܡܺܐܢܳܐ ܒܰܝܢܳܬ̥ ܒܶܝܬ̥ ܐܺܝܠ ܠܥܳܝ. ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ.</VERS>
      <VERS vnumber="13">ܘܥܰܒܕܶܗ ܠܥܰܡܶܗ ܘܰܠܟܽܠܳܗ̇ ܡܰܫܪܺܝܬܶܗ ܡܶܢ ܓܰܪܒܝܳܝܳܗ̇ ܕܰܡܕܺܝܢܬܳܐ. ܘܢܳܛܖ̈ܰܝ ܥܶܩܒܳܐ ܡܶܢ ܡܰܥܪܒܳܝܳܗ̇ ܕܰܡܕܺܝܢܬܳܐ. ܘܶܐܙܰܠ ܝܶܫܽܘܥ ܒܠܺܠܝܳܐ ܗܰܘ ܒܓܰܘ ܥܰܡܳܐ.</VERS>
      <VERS vnumber="14">ܘܟܰܕ݂ ܚ̣ܙܳܐ ܡܰܠܟܳܐ ܕܥܳܝ ܐܶܣܬܰܪܗܰܒ ܘܩ̣ܳܡܘ ܢ̣ܦܰܩܘ ܐ̱ܢܳܫܶܝ̈ܗ̇ ܕܰܡܕܺܝܢܬܳܐ ܠܽܐܘܪܥܶܗ ܕܺܝܣܪܳܐܶܝܠ. ܘܰܗܘܰܘ ܟܽܠܶܗ ܥܰܡܳܐ ܕܥܳܝ ܒܰܦܩܰܥܬ̥ܳܐ. ܘܥܰܡܳܐ ܠܳܐ ܝܳܕܰܥ ܗܘܳܐ ܕܰܟ̥ܡܺܐܢܳܐ ܐܺܝܬ̥ ܗܘܳܐ ܠܗܽܘܢ ܡܶܢ ܒܶܣܬܪܳܗ̇ ܕܰܡܕܺܝܢܬܳܐ.</VERS>
      <VERS vnumber="15">ܘܶܐܬ̥ܒܰܕܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܡܶܢ ܩܕ݂ܳܡܰܝܗܽܘܢ ܠܡܶܥܪܰܩ ܒܽܐܘܪܚܳܐ ܕܡܰܕܒܪܳܐ.</VERS>
      <VERS vnumber="16">ܘܰܩ̣ܥܳܐ ܟܽܠܶܗ ܥܰܡܳܐ ܕܥܳܝ ܠܡܶܪܕܰܦ ܒܳܬܰܪܗܽܘܢ. ܘܰܪܕܰܦܘ ܒܳܬܰܪ ܝܶܫܽܘܥ. ܘܶܐܣܬܰܪܰܩܘ ܠܗܽܘܢ ܡܶܢ ܡܕܺܝܢܬܳܐ.</VERS>
      <VERS vnumber="17">ܘܠܳܐ ܐܶܫܬܚܰܪ ܐ̱ܢܳܫ ܒܥܳܝ. ܘܰܒܒܶܝܬ̥ ܐܺܝܠ. ܕܠܳܐ ܢ̣ܦܰܩܘ ܒܳܬܰܪ ܝܺܣܪܳܐܶܝܠ. ܘܫܰܒܩܽܘܗ̇ ܠܰܡܕܺܝܢܬܳܐ ܟܰܕ݂ ܦܬ̥ܝܚܳܐ. ܘܰܪܕܰܦܘ ܒܳܬܰܪ ܝܺܣܪܳܐܶܝܠ. </VERS>
      <VERS vnumber="18">ܘܶܐܡܰܪ ܡܳܪܝܳܐ ܠܝܶܫܽܘܥ. ܐܰܪܺܝܡ ܒܢܰܝܙܟ̥ܐ ܕܒܺܐܝܕ݂ܳܟ̥ ܥܰܠ ܥܳܝ. ܡܶܛܽܠ ܕܒܺܐܝܕܰܝ̈ܟ ܐܰܫܠܶܡܬܳܗ̇. ܘܰܐܪܺܝܡ ܝܶܫܽܘܥ ܒܢܰܝܙܟ̥ܐ ܕܰܐܚܺܝܕ݂ ܗܘܳܐ ܒܺܐܝܕ݂ܶܗ ܥܰܠ ܡܕܺܝܢܬܳܐ.</VERS>
      <VERS vnumber="19">ܘܰܟ̥ܡܺܐܢܳܐ ܩ̣ܡ ܡܣܰܪܗܒܳܐܺܝܬ̥ ܡܶܢ ܕܽܘܟܬܶܗ. ܘܰܪܗܶܛܘ ܚܦܺܝܛܳܐܺܝܬ̥ ܐܰܝܟ̥ ܡܰܦܢܶܐ ܐܺܝܕ݂ܳܐ. ܘܥ̣ܰܠܘ ܠܰܡܕܺܝܢܬܳܐ ܘܰܐܚܕܽܘܗ̇. ܘܶܐܣܬܰܪܗܰܒܘ ܘܰܐܘܩܕ݂ܽܘܗ̇ ܠܰܡܕܺܝܢܬܳܐ ܒܢܽܘܪܳܐ.</VERS>
      <VERS vnumber="20">ܘܶܐܬ̥ܦܢܺܝܘ ܐ̱ܢܳܫ̈ܳܐ ܕܥܳܝ ܠܒܶܣܬܰܪܗܽܘܢ. ܘܰܚܙܰܘ ܕܣܳܠܶܩ ܬܶܢܳܢܳܐ ܕܰܡܕ݂ܺܝܢ̱ܬܗܽܘܢ ܥܕܰܡܳܐ ܠܰܫܡܰܝܳܐ. ܘܠܳܐ ܐܰܘܦܺܝܘ ܠܡܶܥܪܰܩ ܠܟ̥ܐ ܘܰܠܟ̥ܐ. ܘܥܰܡܳܐ ܕܺܝܣܪܳܐܶܝܠ ܕܥܳܪܶܩ ܗܘܳܐ ܒܡܰܕܒܪܳܐ. ܐܶܬ̥ܗܦܶܟ̥ ܥܰܠ ܖ̈ܳܕ݂ܽܘܦܰܘܗܝ.</VERS>
      <VERS vnumber="21">ܘܝܶܫܽܘܥ ܘܟܽܠܶܗ ܝܺܣܪܳܐܶܝܠ. ܚ̣ܙܰܘ ܕܟܰܒܫܳܗ̇ ܟܡܺܐܢܳܐ ܠܰܡܕܺܝܢܬܳܐ. ܘܰܣܠܶܩ ܬܶܢܳܢܳܗ̇ ܕܰܡܕܺܝܢܬܳܐ. ܘܰܗܦܰܟ̥ܘ ܘܰܚܪܰܒܘ ܐܶܢܽܘܢ ܠܐ̱ܢܳܫܶܝ̈ܗ̇ ܕܥܳܝ.</VERS>
      <VERS vnumber="22">ܘܗܳܠܶܝܢ ܢ̣ܦܰܩܘ ܡܶܢ ܡܕܺܝܢܬܳܐ ܠܽܐܘܪܥܗܽܘܢ. ܘܰܗܘܰܘ ܠܗܽܘܢ ܐ̱ܢܳܫܶܝ̈ܗ̇ ܕܥܳܝ ܒܰܡܨܰܥܬܶܗ ܕܺܝܣܪܳܐܶܝܠ. ܘܗܳܠܶܝܢ ܡܶܟܳܐ ܘܗܳܠܶܝܢ ܡܶܟܳܐ. ܘܰܚܪܰܒܘ ܐܶܢܽܘܢ. ܘܰܣܪܺܝܕ݂ܳܐ ܠܳܐ ܫܒܰܩܘ ܠܗܽܘܢ.</VERS>
      <VERS vnumber="23">ܘܰܠܡܰܠܟܳܐ ܕܥܳܝ ܐܰܚܕܽܘܗܝ ܟܰܕ݂ ܚܰܝ. ܘܩܰܪܒܽܘܗܝ ܠܘܳܬ̥ ܝܶܫܽܘܥ.</VERS>
      <VERS vnumber="24">ܘܟܰܕ݂ ܓܰܡܰܪ ܝܺܣܪܳܐܶܝܠ ܠܡܶܚܪܰܒ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܥܳܝ. ܒܚܰܩ̈ܠܳܬ̥ܳܐ ܘܰܒܡܰܕܒܪܳܐ ܪܳܕ݂ܦܺܝܢ ܗܘܰܘ ܠܗܽܘܢ ܘܰܢ̣ܦܰܠܘ ܟܽܠܗܽܘܢ ܒܦܽܘܡܳܐ ܕܚܰܪܒܳܐ ܥܕܰܡܳܐ ܕܰܓܡܰܪܘ. ܘܰܗܦܰܟ̥ܘ ܟܽܠܶܗ ܝܺܣܪܳܐܶܝܠ ܠܥܳܝ. ܘܚܰܪܒܽܘܗ̇ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="25">ܘܟܽܠܗܽܘܢ ܕܰܢܦ̣ܰܠܘ ܒܝܰܘܡܳܐ ܗܰܘ. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ ܬܪܶܥܣܰܪ ܐܰܠܦܺܝ̈ܢ. ܟܽܠܗܽܘܢ ܐ̱ܢܳܫ̈ܳܐ ܕܥܳܝ.</VERS>
      <VERS vnumber="26">ܘܝܶܫܽܘܥ ܠܳܐ ܐܰܗܦܰܟ̥ ܐܺܝܕ݂ܶܗ ܕܰܐܪܺܝܡ ܗܘܳܐ ܒܢܰܝܙܟ̥ܐ. ܥܕܰܡܳܐ ܕܰܚܪܰܒ ܐܶܢܽܘܢ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܥܳܝ.</VERS>
      <VERS vnumber="27">ܒܰܠܚܽܘܕ݂ ܒܥܺܝܪܳܐ ܘܒܶܙܬ̥ܳܐ ܕܰܡܕܺܝܢܬܳܐ ܗܳܝ. ܒܰܙܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܐܰܝܟ̥ ܡܶܠܬܶܗ ܕܡܳܪܝܳܐ ܕܦܰܩܶܕ݂ ܠܝܶܫܽܘܥ.</VERS>
      <VERS vnumber="28">ܘܰܐܘܩܕ݂ܳܗ̇ ܝܶܫܽܘܥ ܠܥܳܝ. ܘܥܰܒܕܳܗ̇ ܬܶܠܳܐ ܚܰܪܒܳܐ ܠܥܳܠܰܡ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="29">ܘܰܠܡܰܠܟܳܐ ܕܥܳܝ ܙܰܩܦܶܗ ܥܰܠ ܩܰܝܣܳܐ. ܥܕܰܡܳܐ ܠܙܰܒܢܳܐ ܕܪܰܡܫܳܐ. ܘܟܰܕ݂ ܥܶܪܒܰܬ̥ ܫܶܡܫܳܐ. ܦ̣ܩܰܕ݂ ܝܶܫܽܘܥ ܘܰܐܚܬ̥ܘܗ̇ ܠܰܫܠܰܕܳܐ ܡܶܢ ܩܰܝܣܳܐ. ܘܰܐܪܡܝܽܘܗ̇ ܒܡܰܥܠܳܢܳܐ ܕܬܰܪܥܳܐ ܕܰܡܕܺܝܢܬܳܐ. ܘܰܐܩܺܝܡܘ ܥܠܰܘܗܝ ܝܰܓܪܳܐ ܕܟܺܐܦ̈ܶܐ ܪܰܘܖ̈ܒܳܬ̥ܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="30">ܗܳܝܕܶܝܢ ܒ̣ܢܳܐ ܝܶܫܽܘܥ ܡܰܕ݂ܒܚܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܛܽܘܪܳܐ ܕܰܓܒܶܠ.</VERS>
      <VERS vnumber="31">ܐܰܝܟ̥ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܐܰܝܟ̥ ܕܰܟ̥ܬ̥ܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ. ܡܰܕ݂ܒܚܳܐ ܕܟܺܐܦ̈ܶܐ ܫܠܰܡܠ̈ܡܳܬ̥ܳܐ. ܕܠܳܐ ܢܦܰܠ ܥܠܰܝܗܶܝܢ ܦܰܪܙܠܳܐ. ܘܩܰܪܶܒܘ ܥܠܰܘܗܝ ܝܰܩ̈ܕܶܐ ܫܰܠ̈ܡܶܐ ܠܡܳܪܝܳܐ. ܘܕܰܒܰܚܘ ܕܶܒܚ̈ܳܬ̥ܳܐ.</VERS>
      <VERS vnumber="32">ܘܰܟ̥ܬܰܒ ܬܰܡܳܢ ܥܰܠ ܟܺܐܦ̈ܶܐ ܗܳܠܶܝܢ ܕܡܰܕ݂ܒܚܳܐ. ܦܰܪܫܰܓܢܳܐ ܕܢܳܡܽܘܣܶܗ ܕܡܽܘܫܶܐ. ܕܰܟ̥ܬܰܒ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="33">ܘܟܽܠܶܗ ܝܺܣܪܳܐܶܝܠ. ܘܩܰܫܺܝܫܰܘ̈ܗܝ. ܘܣܳܦܖ̈ܰܘܗܝ. ܘܕܰܝܳܢܰܘ̈ܗܝ. ܩܳܝܡܺܝܢ ܡܶܟܳܐ ܘܡܶܟܳܐ. ܡܶܢ ܬܖ̈ܰܝܗܽܘܢ ܣܶܛܖ̈ܶܝܗ̇ ܕܩܺܐܒܽܘܬܳܐ. ܠܽܘܩܒܰܠ ܟܳܗ̈ܢܶܐ ܘܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ ܐܰܝܟ̥ ܒܽܘܟ̥ܢ̈ܶܐ. ܘܗܳܟ̥ܘܳܬ̥ ܥܳܡܽܘܖ̈ܶܐ ܦܶܠܓܗܽܘܢ ܠܽܘܩܒܰܠ ܛܽܘܪܳܐ ܕܓܰܪܙܺܝܡ. ܘܦܶܠܓܗܽܘܢ ܠܽܘܩܒܰܠ ܛܽܘܪܳܐ ܕܰܓܒܶܠ. ܐܰܝܟܰܢܳܐ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܰܡܒܰܪܳܟ̥ܘ ܠܺܝܣܪܳܐܶܝܠ ܐܰܝܟ̥ ܕܡܶܢ ܩܕ݂ܺܝܡ.</VERS>
      <VERS vnumber="34">ܘܡܶܢ ܒܳܬܰܪܟܶܢ ܩ̣ܪܳܐ ܝܶܫܽܘܥ ܟܽܠܗܽܘܢ ܦܶܬܓܳܡܰܘ̈ܗܝ ܕܢܳܡܽܘܣܳܐ. ܒܽܘܖ̈ܟܳܬ̥ܳܐ ܘܠܰܘ̈ܛܳܬ̥ܳܐ ܟܽܠܗܶܝܢ ܕܰܟ̥ܬ̥ܝ̈ܒܳܢ ܒܣܶܦܪܳܐ ܕܢܳܡܽܘܣܳܐ.</VERS>
      <VERS vnumber="35">ܠܳܐ ܫܒܰܩ ܚܕ݂ܳܐ ܡܶܠܬܳܐ ܡܶܢ ܟܽܠ ܕܦܰܩܶܕ݂ ܡܽܘܫܶܐ ܕܠܳܐ ܩ̣ܪܳܐ ܝܶܫܽܘܥ ܩܕ݂ܳܡ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܘܰܩܕ݂ܳܡ ܢܶܫ̈ܶܐ. ܘܰܩܕ݂ܳܡ ܛܠܳܝ̈ܶܐ. ܘܰܩܕ݂ܳܡ ܬܰܘܬܳܒܳܐ ܕܒܰܝܢܳܬ̥ܗܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܟܰܕ݂ ܫ̣ܡܰܥܘ ܟܽܠܗܽܘܢ ܡܰܠ̈ܟܶܐ ܕܺܐܝܬ̥ ܒܥܶܒܪܳܐ ܕܝܽܘܪܕܢܳܢ. ܒܛܽܘܖ̈ܶܐ ܘܰܒܦܰܩ̈ܥܳܬ̥ܳܐ. ܘܰܒܟܽܠܗܽܘܢ ܣܦܳܖ̈ܰܘܗܝ ܕܝܰܡܳܐ ܪܰܒܳܐ ܕܠܽܘܩܒܰܠ ܠܶܒܢܳܢ. ܚܺܝܬܳܝ̈ܶܐ. ܘܳܐܡܽܘܖ̈ܳܝܶܐ. ܘܰܟܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ.</VERS>
      <VERS vnumber="2">ܐܶܬ̥ܟܰܢܰܫܘ ܐܰܟ̥ܚܕ݂ܳܐ ܠܡܶܥܒܰܕ݂ ܩܪܳܒܳܐ ܥܰܡ ܝܶܫܽܘܥ ܘܥܰܡ ܝܺܣܪܳܐܶܝܠ. ܡܶܢ ܚܰܕ݂ ܦܽܘܡ.</VERS>
      <VERS vnumber="3">ܘܥܳܡܽܘܖ̈ܶܐ ܕܓܶܒܥܽܘܢ ܫ̣ܡܰܥܘ ܡܶܕܶܡ ܕܰܥ̣ܒܰܕ݂ ܝܶܫܽܘܥ ܠܥܳܝ ܘܠܺܐܝܪܺܝܚܽܘ.</VERS>
      <VERS vnumber="4">ܘܰܥ̣ܒܰܕ݂ܘ ܐܳܦ ܗܶܢܽܘܢ ܒܰܥܪܺܝܡܽܘܬ̥ܳܐ. ܘܶܐܙܰܠܘ ܐܶܙܕܰܘܰܕ݂ܘ. ܘܰܐܪܡܺܝܘ ܣܰܩ̈ܶܐ ܒܠܳܝ̈ܶܐ ܥܰܠ ܚܶܡܖ̈ܗܽܘܢ. ܘܙܶܩ̈ܶܐ ܕܚܰܡܪܳܐ ܕܰܒ̈ܠܳܝܳܢ. ܘܰܡܒܰܙ̈ܥܳܢ ܘܰܡܨܰܖ̈ܪܳܢ.</VERS>
      <VERS vnumber="5">ܘܰܡܣܳܐܢ̈ܶܐ ܕܰܒ̈ܠܳܝܳܢ ܘܛܰܖ̈ܡܺܝܣܝܳܬ̥ܳܐ ܣܐܺܝܢܺܝܢ ܗܘܰܘ ܒܖ̈ܶܓ̣ܠܰܝܗܽܘܢ. ܘܢܰܚ̈ܬܶܐ ܒ̈ܠܳܝܶܐ ܠܒܺܝܫܺܝܢ ܗܘܰܘ. ܘܠܰܚܡܳܐ ܕܰܙܘܳܕܰܝ̈ܗܽܘܢ ܝܰܒܶܫܘ. ܘܰܗܘܳܐ ܠܶܗ ܦܰܓܽܘܪܳܐ.</VERS>
      <VERS vnumber="6">ܘܶܐܬ̥ܘ ܠܘܳܬ̥ ܝܶܫܽܘܥ ܠܡܰܫܪܺܝܬܳܐ ܠܓܰܠܓܳܠܳܐ. ܘܶܐܡܰܪܘ ܠܶܗ ܘܠܰܕ݂ܒܶܝܬ̥ ܝܺܣܪܳܐܶܝܠ. ܡܶܢ ܐܰܬ̥ܪܳܐ ܪܰܚܺܝܩܳܐ ܐܶܬܰܝܢ. ܗܳܫܳܐ ܗܰܒܘ ܠܰܢ ܝܰܡܺܝܢܳܐ.</VERS>
      <VERS vnumber="7">ܐܳܡܪܺܝܢ ܕܒܶܝܬ̥ ܝܺܣܪܳܐܶܝܠ ܠܚܳܘܳܝ̈ܶܐ. ܐܶܢ ܠܘܳܬ̥ܢ ܥܳܡܪܺܝܢ ܐ̱ܢܬܽܘܢ. ܠܡܳܢܳܐ ܗܳܘܝܳܐ ܠܟܽܘܢ ܝܰܡܺܝܢܳܐ.</VERS>
      <VERS vnumber="8">ܘܶܐܡܰܪܘ ܠܝܶܫܽܘܥ ܥܰܒܕܰܝ̈ܟ ܚܢܰܢ. ܐܳܡܰܪ ܠܗܽܘܢ ܝܶܫܽܘܥ ܐܰܝܡܶܟܳܐ ܐܰܢ̱ܬܽܘܢ. ܘܡܶܢ ܐܰܝܡܶܟܳܐ ܐܶܬܰܝܬܽܘܢ.</VERS>
      <VERS vnumber="9">ܘܶܐܡܰܪܘ ܠܶܗ. ܡܶܢ ܐܰܬ̥ܪܳܐ ܕܪܰܚܺܝܩ ܛܳܒ ܐܶܬ̥ܘ ܥܰܒܕܰܝ̈ܟ. ܠܰܫܡܶܗ ܕܡܳܪܝܳܐ ܐܰܠܳܗܳܟ̥. ܡܶܛܽܠ ܕܰܫܡܰܥܢ ܫܡܶܗ ܘܟܽܠܡܶܕܶܡ ܕܰܥܒܰܕ݂ ܒܡܶܨܪܶܝܢ.</VERS>
      <VERS vnumber="10">ܘܟܽܠ ܕܰܥܒܰܕ݂ ܠܰܬܖ̈ܰܝܗܽܘܢ ܡܰܠ̈ܟܶܐ ܕܳܐܡܽܘܖ̈ܳܝܶܐ ܕܰܒܥܶܒܪܳܐ ܕܝܽܘܪܕܢܳܢ. ܠܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܰܠܥܽܘܓ݂ ܡܰܠܟܳܐ ܕܡܰܬ̥ܢܶܝܢ. ܕܝܳܬܶܒ ܗܘܳܐ ܒܥܶܣܬܪܽܘܬ̥.</VERS>
      <VERS vnumber="11">ܘܶܐܡܰܪܘ ܠܰܢ ܩܰܫܺܝ̈ܫܰܢ. ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܰܢ. ܣܰܒܘ ܥܰܡܟܽܘܢ ܙܘܳܕ̈ܶܐ ܠܽܐܘܪܚܳܐ ܘܙܶܠܘ ܠܽܐܘܪܥܗܽܘܢ. ܘܶܐܡܰܪܘ ܠܗܽܘܢ ܕܥܰܒܕܰܝ̈ܟܽܘܢ ܚܢܰܢ. ܡܶܟܺܝܠ ܗܰܒܘ ܠܰܢ ܝܰܡܺܝܢܳܐ.</VERS>
      <VERS vnumber="12">ܘܶܐܡܰܪܘ ܠܝܶܫܽܘܥ. ܗܳܢܳܐ ܠܰܚܡܰܢ ܟܰܕ݂ ܚܰܡܺܝܡ ܐܶܙܕܰܘܰܕ݂ܢܳܝܗܝ ܡܶܢ ܒܳܬܰܝ̈ܢ. ܒܝܰܘܡܳܐ ܕܰܢܦܰܩܢ ܠܡܶܐܬ̥ܳܐ ܠܘܳܬ̥ܟܽܘܢ. ܘܗܳܫܳܐ ܗܳܐ ܝܺܒܶܫ ܘܰܗܘܳܐ ܦܰܓܽܘܪܳܐ.</VERS>
      <VERS vnumber="13">ܘܗܳܠܶܝܢ ܙܶܩ̈ܶܐ ܕܚܰܡܪܳܐ. ܡܠܰܝܢ ܐܶܢܶܝܢ ܟܰܕ݂ ܚܰܕ݂̈ܬ̥ܢ. ܘܗܳܐ ܐܶܬ̥ܒܰܙܰܥܝ̈. ܘܗܳܠܶܝܢ ܢܰܚ̈ܬܰܝܢ ܘܰܡܣܳܐܢܰܝ̈ܢ. ܟܰܕ݂ ܚܰܕ݂̈ܬ̥ܝܳܢ ܢܣܰܒܢ ܐܶܢܽܘܢ ܠܰܢ. ܘܗܳܐ ܒܠܺܝܘ. ܡܶܛܽܠ ܕܛܳܒ ܣܰܓܺܝܐܳܐ ܗܘܳܬ̥ ܐܽܘܪܚܳܐ.</VERS>
      <VERS vnumber="14">ܘܰܢ̣ܣܰܒܘ ܓܰܒܖ̈ܶܐ ܗܳܠܶܝܢ ܡܶܢ ܙܘܳܕܰܝ̈ܗܽܘܢ ܘܶܐܙܰܠ̣ܘ. ܘܡܶܢ ܦܽܘܡܶܗ ܕܡܳܪܝܳܐ ܠܳܐ ܫܐܶܠܘ.</VERS>
      <VERS vnumber="15">ܘܰܥܒܰܕ݂ ܠܗܽܘܢ ܝܶܫܽܘܥ ܫܠܳܡܳܐ. ܘܝܰܗܒ ܠܗܽܘܢ ܝܰܡܺܝܢܳܐ ܠܚܰܝ݂ܰܝ݂̈ܗܽܘܢ. ܘܺܝܡܰܘ ܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ.</VERS>
      <VERS vnumber="16">ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ. ܡܶܢ ܒܳܬܰܪ ܕܝܰܗܒܘ ܠܗܽܘܢ ܝܰܡܺܝܢܳܐ. ܫ̣ܡܰܥܘ ܕܩܰܪܺܝܒܺܝܢ ܐܶܢܽܘܢ ܠܗܽܘܢ. ܘܒܰܝܢܳܬ̥ܗܽܘܢ ܫܪܶܝܢ.</VERS>
      <VERS vnumber="17">ܘܰܫܩܰܠܘ ܒܢܰܝ̈ ܝܺܣܪܳܐܶܝܠ. ܘܶܐܬ̥ܘ ܠܩܽܘܖ̈ܝܗܽܘܢ ܒܝܰܘܡܳܐ ܕܰܬܠܳܬܳܐ. ܘܰܫܡܳܗ̈ܶܐ ܕܩܽܘܖ̈ܝܗܽܘܢ. ܓܶܒܥܽܘܢ. ܘܰܟ̥ܦܺܝܪܳܐ. ܘܥܺܝܪܽܘܬ̥. ܘܩܽܘܪܝܰܬ̥ ܢܰܥܪܺܝܢ.</VERS>
      <VERS vnumber="18">ܘܠܳܐ ܩܰܛܶܠܘ ܐܶܢܽܘܢ ܒܢܰܝ̈ ܝܺܣܪܳܐܶܝܠ. ܡܶܛܽܠ ܕܺܝܡܰܘ ܠܗܽܘܢ ܪܰܘܖ̈ܒܳܢܶܐ ܕܰܟܢܽܘܫܬܳܐ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܪܳܛܢܺܝܢ ܗܘܰܘ ܘܪܳܝܒܺܝܢ ܟܽܠܳܗ̇ ܟܢܽܘܫܬܳܐ ܥܰܠ ܪܰܘܖ̈ܒܳܢܶܐ.</VERS>
      <VERS vnumber="19">ܘܳܐܡܪܺܝܢ ܪܰܘܖ̈ܒܳܢܶܐ ܕܰܟܢܽܘܫܬܳܐ. ܚܢܰܢ ܝܺܡܰܝܢ ܠܗܽܘܢ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܟܺܝܠ ܠܳܐ ܡܶܫܟܚܺܝܢܰܢ ܠܡܰܗܳܪܽܘ ܐܶܢܽܘܢ.</VERS>
      <VERS vnumber="20">ܗܳܟܰܢܳܐ ܕܶܝܢ ܥܳܒܕܺܝܢ ܚܢܰܢ ܘܡܰܚܶܝܢ ܚܢܰܢ ܠܗܽܘܢ. ܕܠܳܐ ܢܶܗܘܶܐ ܥܠܰܝܢ ܪܽܘܓܙܳܐ. ܡܶܛܽܠ ܡܰܘܡܳܬ̥ܳܐ ܕܺܝܡܰܢ ܠܗܽܘܢ.</VERS>
      <VERS vnumber="21">ܘܳܐܡܪܺܝܢ ܪܰܘܖ̈ܒܳܢܶܐ ܠܰܒܢܰܝ̈ ܝܺܣܪܳܐܶܝܠ. ܢܺܚܽܘܢ. ܘܢܶܗܘܽܘܢ ܠܳܩܛܺܝܢ ܩܰܝ̈ܣܶܐ. ܘܡܳܠܶܝܢ ܡܰܝ̈ܳܐ ܠܟܽܠܳܗ̇ ܟܢܽܘܫܬܳܐ. ܘܰܗܘܰܘ ܠܳܩܛܰܝ̈ ܩܰܝ̈ܣܶܐ ܘܡܳܠܶܝܢ ܡܰܝ̈ܳܐ ܠܰܟ̥ܢܽܘܫܬܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܐܰܝܟܰܢܳܐ ܕܶܐܡܰܪܘ ܠܗܽܘܢ ܪܰܘܖ̈ܒܳܢܶܐ.</VERS>
      <VERS vnumber="22">ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ. ܠܡܳܢܳܐ ܢܟ̥ܠܬܽܘܢܳܢ ܘܶܐܡܰܪܬܽܘܢ ܠܰܢ ܕܛܳܒ ܪܰܚܺܝܩܺܝܢ ܚܢܰܢ ܡܶܢܟܽܘܢ. ܘܗܳܐ ܠܘܳܬܰܢ ܥܳܡܪܺܝܢ ܐ̱ܢܬܽܘܢ.</VERS>
      <VERS vnumber="23">ܡܶܟܺܝܠ ܬܶܗܘܢ ܠܺܝܛܺܝܢ. ܘܠܳܐ ܢܶܥܢܰܕ݂ ܡܶܢܟܽܘܢ ܓܰܒܪܳܐ ܠܳܩܶܛ ܩܰܝ̈ܣܶܐ ܘܡܳܠܶܐ ܡܰܝ̈ܳܐ ܠܒܰܝܬܶܗ ܕܰܐ‌ܠܳܗܳܐ.</VERS>
      <VERS vnumber="24">ܘܰܥܢܰܘ ܘܶܐܡܰܪܘ ܠܝܶܫܽܘܥ. ܡܶܫܬܡܳܥܽܘ ܐܶܫܬܡܰܥ ܠܥܰܒܕܰܝ̈ܟ ܡܶܕܶܡ ܕܦܰܩܶܕ݂ ܡܳܪܝܳܐ ܐܰܠܳܗܳܟ̥ ܠܡܽܘܫܶܐ ܥܰܒܕܶܗ. ܠܡܶܬܰܠ ܠܟܽܘܢ ܟܽܠܳܗ̇ ܐܰܪܥܳܐ. ܘܰܠܡܰܘܒܳܕ݂ܽܘ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܡܶܢ ܩܕܳܡܰܝܟܽܘܢ. ܘܰܕ݂ܚܶܠܢ ܛܳܒ ܡܶܢ ܢܰܦܫܰܢ ܘܰܥܒܰܕܢ ܗܳܟܰܢܳܐ.</VERS>
      <VERS vnumber="25">ܗܳܫܳܐ ܗܳܐ ܒܺܐܝܕܰܝ̈ܟ ܚܢܰܢ. ܐܰܝܟܰܢܳܐ ܕܫܰܦܺܝܪ ܒܥܰܝܢܰܝ̈ܟ ܠܡܶܥܒܰܕ݂ ܠܰܢ. ܥܒܶܕ݂ ܠܰܢ.</VERS>
      <VERS vnumber="26">ܘܰܥܒܰܕ݂ ܠܗܽܘܢ ܝܶܫܽܘܥ ܗܳܟܰܢܳܐ. ܘܦܰܨܺܝ ܐܶܢܽܘܢ ܡܶܢ ܐܺܝܕ݂ܳܐ ܕܺܝܣܪܳܐܶܝܠ. ܘܠܳܐ ܩܰܛܠܘ ܐܶܢܽܘܢ.</VERS>
      <VERS vnumber="27">ܘܰܥܒܰܕ݂ ܐܶܢܽܘܢ ܝܶܫܽܘܥ ܒܶܗ ܒܝܰܘܡܳܐ ܗܰܘ. ܠܳܩܛܰܝ̈ ܩܰܝ̈ܣܶܐ. ܘܡܳܠ̈ܝ݂ܰܝ݂ ܡܰܝ̈ܳܐ ܠܰܟܢܽܘܫܬܳܐ ܘܰܠܡܰܕ݂ܒܚܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܒܰܐܬ̥ܪܳܐ ܕܨܳܒܶܐ ܡܳܪܝܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܟܰܕ݂ ܫ̣ܡܰܥ ܐܰܕ݂ܽܘܢܺܝܨܕܶܩ ܡܰܠܟܳܐ ܕܽܐܘܪܺܫܠܶܡ. ܕܟܰܒܫܳܗ̇ ܝܶܫܽܘܥ ܠܥܳܝ ܘܚܰܪܒܳܗ̇. ܐܰܝܟܰܢܳܐ ܕܰܥ̣ܒܰܕ݂ ܠܺܐܝܪܺܝܚܽܘ ܘܰܠܡܰܠܟܳܗ̇. ܗܳܟܰܢܳܐ ܥ̣ܒܰܕ݂ ܠܥܳܝ ܘܰܠܡܰܠܟܳܗ̇. ܘܕܰܫܠܶܡܘ ܥܳܡܽܘܖ̈ܶܝܗ̇ ܕܓܶܒܥܽܘܢ ܥܰܡ ܝܺܣܪܳܐܶܝܠ ܘܰܗܘܰܘ ܒܰܝܢܳܬ̥ܗܽܘܢ.</VERS>
      <VERS vnumber="2">ܕܚܶܠ ܛܳܒ. ܡܶܛܽܠ ܕܰܡܕܺܝܢܬܳܐ ܗ̱ܝ ܪܰܒܬܳܐ ܓܶܒܥܽܘܢ. ܐܰܝܟ̥ ܚܕ݂ܳܐ ܡܶܢ ܡܕ݂ܺܝ̈ܢܳܬ̥ܳܐ ܕܡܰܠܟܽܘܬ̥ܳܐ. ܘܪܰܒܳܐ ܗܘܳܬ̥ ܡܶܢ ܥܳܝ. ܘܟܽܠܗܽܘܢ ܓܰܒܖ̈ܶܝܗ̇ ܓܰܢ̱ܒܳܖ̈ܺܝܢ ܗܘܰܘ.</VERS>
      <VERS vnumber="3">ܘܫܰܕܰܪ ܐܰܕ݂ܽܘܢܺܝܨܕܶܩ ܡܰܠܟܳܐ ܕܽܐܘܪܺܫܠܶܡ ܠܘܳܬ̥ ܗܽܘܗܳܡ ܡܰܠܟܳܐ ܕܚܶܒܪܽܘܢ. ܘܰܠܘܳܬ̥ ܒܰܪܐܳܢ ܡܰܠܟܳܐ ܕܝܰܪܡܽܘܬ̥. ܘܰܠܘܳܬ̥ ܢܳܦܺܝܥ ܡܰܠܟܳܐ ܕܰܠܟ̥ܝܫ. ܘܰܠܘܳܬ̥ ܕܳܒܺܝܪ ܡܰܠܟܳܐ ܕܥܶܓܠܽܘܢ.</VERS>
      <VERS vnumber="4">ܘܰܫܠܰܚ ܠܗܽܘܢ. ܕܣܰܩܘ ܠܘܳܬ̥ܝ ܘܰܗܘܰܘ ܠܺܝ ܥܶܕ݂ܪܳܐ. ܘܢܶܬ̥ܟܰܬܰܫ ܥܰܡ ܓܶܒܥܽܘܢ. ܡܶܛܽܠ ܕܰܐܫܠܡܰܬ̥ ܠܳܗ̇ ܥܰܡ ܝܶܫܽܘܥ. ܘܥܰܡ ܝܺܣܪܳܐܶܝܠ.</VERS>
      <VERS vnumber="5">ܘܶܐܬ̥ܟܰܢܰܫܘ ܘܰܣܠܶܩܘ ܚܰܡܫܳܐ ܡܰܠܟܰܝ̈ܗܽܘܢ ܕܳܐܡܽܘܖ̈ܳܝܶܐ. ܡܰܠܟܳܐ ܕܽܐܘܪܺܫܠܶܡ. ܘܡܰܠܟܳܐ ܕܚܶܒܪܽܘܢ. ܘܡܰܠܟܳܐ ܕܝܰܪܡܽܘܬ̥. ܘܡܰܠܟܳܐ ܕܰܠܟ̥ܝܫ. ܘܡܰܠܟܳܐ ܕܥܶܓܠܽܘܢ. ܗܶܢܽܘܢ ܘܟܽܠܗܶܝܢ ܡܰܫܖ̈ܝܳܬ̥ܗܽܘܢ. ܘܰܫܪܰܘ ܥܰܠ ܓܶܒܥܽܘܢ. ܘܰܥܒܰܕ݂ܘ ܥܰܡܳܗ̇ ܩܪܳܒܳܐ.</VERS>
      <VERS vnumber="6">ܘܫܰܕܰܪܘ ܐ̱ܢܳܫ̈ܳܐ ܕܓܶܒܥܽܘܢ ܠܘܳܬ̥ ܝܶܫܽܘܥ ܠܡܰܫܪܺܝܬܳܐ ܠܓܰܠܓܳܠܳܐ ܘܶܐܡܰܪܘ ܠܶܗ. ܠܳܐ ܬܰܪܫܶܠ ܐܺܝܕܰܝ̈ܟ ܡܶܢ ܥܰܒܕܰܝ̈ܟ. ܡܶܛܽܠ ܕܶܐܬ̥ܟܰܢܰܫܘ ܥܠܰܝܢ ܟܽܠܗܽܘܢ ܡܰܠܟܰܝ̈ܗܽܘܢ ܕܳܐܡܽܘܖ̈ܳܝܶܐ ܕܥܳܡܪܺܝܢ ܒܛܽܘܪܳܐ.</VERS>
      <VERS vnumber="7">ܘܰܣܠܶܩ ܝܶܫܽܘܥ ܡܶܢ ܓܰܠܓܳܠܳܐ. ܗܽܘ ܘܟܽܠܶܗ ܥܰܡܳܐ ܩܪܰܒܬ̥ܢܳܐ ܕܥܰܡܶܗ. ܘܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܒܺܐܝܕܰܝ̈ܟ ܐܰܫܠܡܶܬ̥ ܐܶܢܽܘܢ. ܘܚܰܕ݂ ܡܶܢܗܽܘܢ ܠܳܐ ܡܶܫܟܰܚ ܠܰܡܩܳܡ ܩܕܳܡܰܝܟ.</VERS>
      <VERS vnumber="9">ܘܶܐܬ̥ܐ ܠܘܳܬ̥ܗܽܘܢ ܝܶܫܽܘܥ ܡܶܢ ܫܶܠܝܳܐ. ܟܽܠܶܗ ܠܺܠܝܳܐ ܣ̣ܠܶܩ ܗܘܳܐ ܡܶܢ ܓܰܠܓܳܠܳܐ.</VERS>
      <VERS vnumber="10">ܘܕܰܠܰܚ ܐܶܢܽܘܢ ܡܳܪܝܳܐ ܩܕ݂ܳܡ ܝܺܣܪܳܐܶܝܠ. ܘܰܡ̣ܚܰܘ ܐܶܢܽܘܢ ܡܚܽܘܬ̥ܐ ܪܰܒܬܳܐ ܒܓܶܒܥܽܘܢ ܕܒܶܝܬ̥ ܚܽܘܪܳܢ. ܘܰܪܕܰܦܘ ܐܶܢܽܘܢ ܒܽܐܘܪܚܳܐ ܕܡܰܣܩܳܢܳܐ ܕܒܶܝܬ̥ ܚܽܘܪܳܢ. ܘܰܚܪܰܒܘ ܐܶܢܽܘܢ ܥܕܰܡܳܐ ܠܥܳܟ̥ܪ. ܘܰܥܕܰܡܳܐ ܠܡܳܩܳܪ.</VERS>
      <VERS vnumber="11">ܘܟܰܕ݂ ܥܪܰܩܘ ܡܶܢ ܩܕ݂ܳܡ ܝܺܣܪܳܐܶܝܠ. ܘܢܳܚܬܺܝܢ ܗܘܰܘ ܒܡܰܚܰܬܬ̥ܳܐ ܕܒܶܝܬ̥ ܚܽܘܪܳܢ. ܘܡܳܪܝܳܐ ܫܕ݂ܳܐ ܥܰܠܝܗܽܘܢ ܟܺܐܦ̈ܶܐ ܪܰܘܖ̈ܒܳܬ̥ܳܐ ܡܶܢ ܫܡܰܝܳܐ. ܥܕܰܡܳܐ ܠܥܳܟܳܪ ܘܡܺܝܬ̥ܘ. ܘܣܰܓܺܝܐܺܝܢ ܗܘܰܘ ܕܡܺܝܬ̥ܘ ܒܟܺܐܦ̈ܶܐ ܕܒܰܪܕ݂ܳܐ. ܡܶܢ ܗܳܢܽܘܢ ܕܰܚܪܰܒܘ ܒܢܰܝ̈ ܝܺܣܪܳܐܶܝܠ ܒܚܰܪܒܳܐ.</VERS>
      <VERS vnumber="12">ܗܳܝܕܶܝܢ ܡܰܠܶܠ ܝܶܫܽܘܥ ܩܕ݂ܳܡ ܡܳܪܝܳܐ. ܒܝܰܘܡܳܐ ܕܰܐܫܠܶܡ ܡܳܪܝܳܐ ܠܳܐܡܽܘܖ̈ܳܝܶܐ ܩܕ݂ܳܡ ܝܺܣܪܳܐܶܝܠ. ܘܶܐܡܰܪ ܝܶܫܽܘܥ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܫܶܡܫܳܐ ܒܓܶܒܥܽܘܢ ܟܰܬܰܪ. ܘܰܐܢ̱ܬ ܣܰܗܪܳܐ ܒܰܦܩܰܥܬ̥ܳܐ ܕܰܐܝܠܽܘܢ.</VERS>
      <VERS vnumber="13">ܘܟܰܬܰܪ ܫܶܡܫܳܐ. ܘܣܰܗܪܳܐ ܩܳܡ. ܥܕܰܡܳܐ ܕܶܐܬ̥ܦܪܰܥ ܥܰܡܳܐ ܡܶܢ ܒܥܶܠܕܒܳܒܰܘ̈ܗܝ. ܘܗܳܐ ܟܬ̥ܝܒ ܒܣܶܦܪܳܐ ܕܬܶܫ̈ܒܚܳܬ̥ܳܐ. ܘܩܳܡ ܫܶܡܫܳܐ ܒܦܶܠܓܽܘܬ̥ ܫܡܰܝܳܐ. ܘܠܳܐ ܣܰܪܗܶܒ ܠܡܶܥܪܰܒ. ܘܰܗܘܳܐ ܐܰܝܟ̥ ܝܰܘܡܳܐ ܫܰܠܡܳܐ.</VERS>
      <VERS vnumber="14">ܘܠܳܐ ܗܘܳܐ ܐܰܝܟ̥ ܝܰܘܡܳܐ ܗܰܘ ܩܕܳܡܰܘܗܝ ܐܰܘ ܒܳܬܪܶܗ. ܐܰܝܟܰܢܳܐ ܕܰܫ̣ܡܰܥ ܡܳܪܝܳܐ ܒܩܳܠܶܗ ܕܐ̱ܢܳܫ. ܡܶܛܽܠ ܕܡܳܪܝܳܐ ܥܳܒܶܕ݂ ܗܘܳܐ ܩܪܳܒܳܐ ܠܺܝܣܪܳܐܶܝܠ.</VERS>
      <VERS vnumber="15">ܘܰܗܦܰܟ̥ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܠܡܰܫܪܺܝܬܳܐ ܠܓܰܠܓܳܠܳܐ.</VERS>
      <VERS vnumber="16">ܘܰܥܪܰܩܘ ܚܰܡܫܳܐ ܡܰܠܟܺܝ̈ܢ ܗܳܠܶܝܢ. ܘܶܐܬܛܰܫܺܝܘ ܒܰܡܥܰܪܬ̥ܳܐ ܕܡܳܩܳܪ.</VERS>
      <VERS vnumber="17">ܘܶܐܫܬܡܰܥ ܠܝܶܫܽܘܥ ܘܶܐܡܰܪܘ ܠܶܗ. ܕܶܐܫܬܟܰܚܘ ܚܰܡܫܳܐ ܡܰܠܟܺܝ̈ܢ ܗܳܠܶܝܢ. ܟܰܕ݂ ܛܫܶܝܢ ܒܰܡܥܰܪܬ̥ܳܐ ܕܡܳܩܳܪ.</VERS>
      <VERS vnumber="18">ܘܶܐܡܰܪ ܝܶܫܽܘܥ. ܥܰܓܶܠܘ ܟܺܐܦ̈ܶܐ ܪܰܘܖ̈ܒܳܬ̥ܳܐ. ܘܰܐܪܡܰܘ ܥܰܠ ܬܰܪܥܳܗ̇ ܕܰܡܥܰܪܬ̥ܳܐ. ܘܰܫܒܽܘܩܘ ܬܰܡܳܢ ܓܰܒܖ̈ܶܐ ܕܢܶܛܪܽܘܢ ܐܶܢܽܘܢ.</VERS>
      <VERS vnumber="19">ܐܰܢ̱ܬܽܘܢ ܕܶܝܢ ܠܳܐ ܬܩܽܘܡܽܘܢ. ܐܶܠܳܐ ܪܕ݂ܽܘܦܘ ܒܳܬܰܪ ܒܥܶܠܕܒܳܒܰܝ̈ܟܽܘܢ ܘܰܐܕ݂ܪܶܟ̥ܘ ܐܶܢܽܘܢ ܘܠܳܐ ܬܶܫܒܩܽܘܢ ܐܶܢܽܘܢ ܕܢܶܥܠܽܘܢ ܠܰܡܕܺܝܢܬܳܐ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܐܰܠܳܗܟܽܘܢ ܒܺܐܝ̈ܕܰܝܟܽܘܢ.</VERS>
      <VERS vnumber="20">ܘܟܰܕ݂ ܓܰܡܰܪ ܝܶܫܽܘܥ ܘܰܒܢܰܝ̈ ܝܺܣܪܳܐܶܝܠ ܠܡܶܚܪܰܒ ܐܶܢܽܘܢ ܚܰܪܒܳܐ ܪܰܒܬܳܐ. ܥܕܰܡܳܐ ܕܰܓܡܰܪܘ. ܘܰܣܪܺܝܕ݂ܳܐ ܠܳܐ ܐܶܫܬܚܰܪ ܡܶܢܗܽܘܢ. ܘܰܐܥܶܠܘ ܠܗܳܢܽܘܢ ܡܖ̈ܺܝܕܶܐ ܕܓܶܒܥܽܘܢ ܠܟܰܪܟ̥ܗܽܘܢ.</VERS>
      <VERS vnumber="21">ܗܳܝܕܶܝܢ ܗܦܰܟ̥ ܟܽܠܶܗ ܥܰܡܳܐ ܠܡܰܫܪܺܝܬܳܐ ܠܘܳܬ̥ ܝܶܫܽܘܥ ܠܡܳܩܳܪ ܒܰܫܠܳܡܳܐ. ܘܠܳܐ ܐܰܗܰܪܘ ܡܶܢ ܕܒܶܝܬ̥ ܝܺܣܪܳܐܶܝܠ ܓܒܰܪ ܒܠܶܫܳܢܶܗ.</VERS>
      <VERS vnumber="22">ܘܶܐܡܰܪ ܝܶܫܽܘܥ. ܦܬܰܚܘ ܦܽܘܡܳܗ̇ ܕܰܡܥܰܪܬ̥ܳܐ. ܘܰܐܦܶܩܘ ܠܺܝ ܚܰܡ̈ܫܳܬܰܝܗܽܘܢ ܡܰܠ̈ܟܶܐ ܗܳܠܶܝܢ ܡܶܢ ܡܥܰܪܬ̥ܳܐ.</VERS>
      <VERS vnumber="23">ܘܰܥܒܰܕ݂ܘ ܐܰܝܟ̥ ܕܶܐܡܰܪ ܠܗܽܘܢ ܝܶܫܽܘܥ. ܘܰܐܦܶܩܘ ܠܘܳܬܶܗ ܠܚܰܡ̈ܫܳܬܰܝܗܽܘܢ ܡܰܠ̈ܟܶܐ ܗܳܠܶܝܢ ܡܶܢ ܡܥܰܪܬ̥ܳܐ. ܠܡܰܠܟܳܐ ܕܽܐܘܪܺܫܠܶܡ. ܘܰܠܡܰܠܟܳܐ ܕܚܶܒܪܽܘܢ. ܘܰܠܡܰܠܟܳܐ ܕܝܰܪܡܽܘܬ̥. ܘܰܠܡܰܠܟܳܐ ܕܰܠܟ̥ܝܫ. ܘܰܠܡܰܠܟܳܐ ܕܥܶܓܠܽܘܢ.</VERS>
      <VERS vnumber="24">ܘܟܰܕ݂ ܐܰܦܶܩܘ ܐܶܢܽܘܢ ܠܡܰܠܟ̈ܶܐ ܗܳܠܶܝܢ ܠܘܳܬ̥ ܝܶܫܽܘܥ. ܩܪܳܐ ܝܶܫܽܘܥ ܠܟܽܠܗܽܘܢ ܫܰܠܺܝܛܳܢ̈ܶܐ ܥܳܒܕ݂ܰܝ̈ ܩܪܳܒܳܐ ܕܰܡܗܰܠܟ̥ܝܢ ܥܰܡܶܗ. ܘܶܐܡܰܪ ܠܗܽܘܢ. ܩܪܽܘܒܘ ܘܣܺܝܡܘ ܖ̈ܶܓܠܰܝܟܽܘܢ ܥܰܠ ܨܰܘܖ̈ܰܝܗܽܘܢ ܕܡܰܠܟ̈ܶܐ ܗܳܠܶܝܢ. ܘܰܩܪܶܒܘ ܘܣܳܡܘ ܖ̈ܶܓܠܰܝܗܽܘܢ ܥܰܠ ܨܰܘܖ̈ܰܝܗܽܘܢ ܕܡܰܠܟ̈ܶܐ ܗܳܠܶܝܢ.</VERS>
      <VERS vnumber="25">ܘܶܐܡܰܪ ܠܗܽܘܢ ܝܶܫܽܘܥ. ܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ. ܐܶܬ̥ܚܰܝܠܘ ܘܶܐܬ̥ܥܰܫܢܘ. ܡܶܛܽܠ ܕܗܳܟܰܢܳܐ ܥܳܒܶܕ݂ ܡܳܪܝܳܐ ܠܟܽܠܗܽܘܢ ܒܥܶܠܕܒܳܒܰܝ̈ܟܽܘܢ ܕܡܶܬ̥ܟܰܬܫܺܝܢ ܐ̱ܢܬܽܘܢ ܥܰܡܗܽܘܢ.</VERS>
      <VERS vnumber="26">ܘܒܳܬܰܪ ܗܳܝܕܶܝܢ ܩܰܛܶܠ ܐܶܢܽܘܢ ܝܶܫܽܘܥ. ܘܰܙܩܰܦ ܐܶܢܽܘܢ ܥܰܠ ܚܰܡܫܳܐ ܩܰܝ̈ܣܺܝܢ. ܘܰܗܘܰܘ ܙܩܺܝܦܺܝܢ ܥܰܠ ܩܰܝ̈ܣܶܐ ܥܕ݂ܰܡܳܐ ܠܪܰܡܫܳܐ</VERS>
      <VERS vnumber="27">ܘܰܒܙܰܒܢܳܐ ܕܡܰܥܖ̈ܳܒܰܝ ܫܶܡܫܳܐ. ܦܩܰܕ݂ ܝܶܫܽܘܥ ܘܰܐܚܶܬ̥ܘ ܐܶܢܽܘܢ ܡܶܢ ܩܰܝ̈ܣܶܐ ܠܰܙܩܺܝ̈ܦܶܐ. ܘܰܐܪܡܺܝܘ ܐܶܢܽܘܢ ܒܰܡܥܰܪܬ̥ܳܐ ܕܰܛܫܶܝܢ ܗܘܰܘ ܒܳܗ̇. ܘܣܳܡܘ ܟܺܐܦ̈ܶܐ ܪܰܘܖ̈ܒܳܬ̥ܳܐ ܥܰܠ ܦܽܘܡܳܗ̇ ܕܰܡܥܰܪܬܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="28">ܘܰܠܡܳܩܳܪ ܟܒܰܫ ܝܶܫܽܘܥ ܒܝܰܘܡܳܐ ܗܰܘ. ܘܚܰܪܒܳܗ̇ ܒܦܽܘܡܳܐ ܕܚܰܪܒܳܐ. ܘܰܠܡܰܠܟܳܗ̇ ܘܰܠܟܽܠ ܕܺܐܝܬ̥ ܒܳܗ̇ ܩܰܛܶܠ. ܘܠܳܐ ܫܒܰܩ ܡܶܢܗܽܘܢ ܣܪܺܝܕ݂ܳܐ. ܘܰܥܒܰܕ݂ ܠܡܰܠܟܳܐ ܕܡܳܩܳܪ ܐܰܝܟܰܢܳܐ ܕܰܥܒܰܕ݂ ܠܡܰܠܟܳܐ ܕܺܐܝܪܺܝܚܽܘ.</VERS>
      <VERS vnumber="29">ܘܰܥܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܡܳܩܳܪ ܠܠܶܒܢܳܐ. ܘܶܐܬ̥ܟܰܬܰܫ ܥܰܡ ܠܶܒܢܳܐ.</VERS>
      <VERS vnumber="30">ܘܰܐܫܠܡܳܗ̇ ܡܳܪܝܳܐ ܐܳܦ ܠܳܗ̇ ܒܺܐܝܕ݂ܳܐ ܕܺܝܣܪܳܐܶܝܠ ܘܚܰܪܒܽܘܗ̇ ܘܰܠܡܰܠܟܳܗ̇ ܒܦܽܘܡܳܐ ܕܚܰܪܒܳܐ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܘܠܳܐ ܫܒܰܩ ܒܳܗ̇ ܣܪܺܝܕ݂ܳܐ. ܘܰܥܒܰܕ݂ ܝܶܫܽܘܥ ܠܡܰܠܟܳܗ̇ ܐܰܝܟ̥ ܕܰܥܒܰܕ݂ ܠܡܰܠܟܳܐ ܕܺܐܝܪܺܝܚܽܘ.</VERS>
      <VERS vnumber="31">ܘܰܥܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܠܶܒܢܳܐ ܠܰܠܟ̥ܝܫ. ܘܰܫܪܳܐ ܥܠܶܝܗ̇. ܘܰܥܒܰܕ݂ ܥܰܡܳܗ̇ ܩܪܳܒܳܐ.</VERS>
      <VERS vnumber="32">ܘܰܐܫܠܡܳܗ̇ ܡܳܪܝܳܐ ܠܰܠܟ̥ܝܫ ܒܺܐܝܕ݂ܳܐ ܕܺܝܣܪܳܐܶܝܠ. ܘܟܰܒܫܳܗ̇ ܒܝܰܘܡܳܐ ܕܰܬܪܶܝܢ. ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܟܽܠܗܶܝܢ ܢܰܦ̈ܫܳܬ̥ܳܐ ܕܺܐܝܬ̥ ܗܘܰܝ̈ ܒܳܗ̇. ܐܰܝܟܰܢܳܐ ܕܰܥܒܰܕ݂ ܠܠܶܒܢܳܐ.</VERS>
      <VERS vnumber="33">ܗܳܝܕܶܝܢ ܣܠܶܩ ܗܰܪܡܽܘܢ ܡܰܠܟܳܐ ܕܓܳܙܳܪ ܠܰܡܥܰܕܳܪܽܘܬ̥ܗ̇ ܠܰܠܟ̥ܝܫ. ܘܚܰܪܒܶܗ ܝܶܫܽܘܥ ܐܳܦ ܠܶܗ ܘܰܠܥܰܡܶܗ ܒܦܽܘܡܳܐ ܕܚܰܪܒܳܐ. ܘܠܳܐ ܫܒܰܩ ܠܶܗ ܣܪܺܝܕ݂ܳܐ.</VERS>
      <VERS vnumber="34">ܘܰܥ̣ܒܰܪ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܠܟ̥ܝܫ ܠܥܶܓܠܽܘܢ. ܘܰܫܪܳܐ ܥܠܶܝܗ̇ ܘܰܥܒܰܕ݂ ܥܰܡܳܗ̇ ܩܪܳܒܳܐ.</VERS>
      <VERS vnumber="35">ܘܟܰܒܫܳܗ̇ ܒܝܰܘܡܳܐ ܗܰܘ. ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܐܰܝܟܰܢܳܐ ܕܰܥܒܰܕ݂ ܠܰܠܟ̥ܝܫ.</VERS>
      <VERS vnumber="36">ܘܰܣܠܶܩ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܥܶܓܠܽܘܢ ܠܚܶܒܪܽܘܢ. ܘܰܥܒܰܕ݂ ܥܰܡܳܗ̇ ܩܪܳܒܳܐ.</VERS>
      <VERS vnumber="37">ܘܟܰܒܫܳܗ̇ ܘܚܰܪܒܳܗ̇ ܒܦܽܘܡܳܐ ܕܣܰܝܦܳܐ. ܘܰܠܡܰܠܟܳܗ̇ ܘܰܠܟܽܠܗܶܝܢ ܩܽܘܖ̈ܝܳܐ ܕܺܝܠܳܗ̇. ܘܰܠܟܽܠܗܶܝܢ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܘܠܳܐ ܫ̣ܒܰܩ ܡܶܢܗܶܝܢ ܣܪܺܝܕ݂ܳܐ ܐܰܝܟ̥ ܕܰܥܒܰܕ݂ ܠܥܶܓܠܽܘܢ. ܘܰܠܟܽܠ ܢܰܦ̈ܫܳܬܳܐ ܕܺܐܝܬ̥ ܗܘܰܝ̈ ܒܳܗ̇. ܕܰܚܪܰܒ ܐܶܢܶܝܢ.</VERS>
      <VERS vnumber="38">ܘܰܗܦܰܟ̥ ܝܶܫܽܘܥ ܘܟܽܠܶܗ ܝܺܣܪܳܐܶܝܠ ܥܰܡܶܗ ܠܕ݂ܳܒܺܝܪ. ܘܶܐܬ̥ܟܰܬܰܫ ܥܰܡܳܗ̇.</VERS>
      <VERS vnumber="39">ܘܟܰܒܫܳܗ̇. ܘܰܠܡܰܠܟܳܗ̇. ܘܰܠܟܽܠܗܶܝܢ ܩܽܘܖ̈ܝܳܗ̇. ܘܰܚܪܰܒ ܐܶܢܶܝܢ ܒܦܽܘܡܳܐ ܕܣܰܝܦܳܐ. ܘܰܚܪܰܒ ܠܟܽܠ ܢܰܦ̈ܫܳܬܳܐ ܕܒܳܗ̇. ܘܠܳܐ ܫܒܰܩ ܡܶܢܗܶܝܢ ܣܪܺܝܕ݂ܳܐ. ܐܰܝܟ̥ ܕܰܥܒܰܕ݂ ܠܚܶܒܪܽܘܢ. ܗܳܟܰܢܳܐ ܥܒܰܕ݂ ܠܕ݂ܳܒܺܝܪ ܘܰܠܡܰܠܟܳܗ̇. ܘܰܐܝܟܰܢܳܐ ܕܰܥܒܰܕ݂ ܠܠܶܒܢܳܐ ܘܰܠܡܰܠܟܳܗ̇.</VERS>
      <VERS vnumber="40">ܘܚܰܪܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ. ܠܛܽܘܪܳܐ. ܘܰܠܬܰܝܡܢܳܐ. ܘܠܰܦܩܰܥܬ̥ܳܐ. ܘܠܰܐܫܕܽܘܕ݂ ܘܰܠܟܽܠܗܽܘܢ ܡܰܠܟܰܝ̈ܗܽܘܢ. ܘܠܳܐ ܫ̣ܒܰܩ ܡܶܢܗܽܘܢ ܣܪܺܝܕ݂ܳܐ. ܘܰܠܟܽܠܶܗ ܚܰܝܠܗܽܘܢ ܚܪܰܒ. ܐܰܝܟܰܢܳܐ ܕܦܰܩܕܶܗ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="41">ܘܰܚܪܰܒ ܐܶܢܽܘܢ ܝܶܫܽܘܥ. ܡܶܢ ܪܩܶܡ ܕܓܰܐܝܳܐ ܥܕܰܡܳܐ ܠܥܳܐܙܳܐ. ܘܰܠܟܽܠܳܗ̇ ܐܰܪܥܳܐ ܕܓܶܫܳܢ. ܘܰܥܕܰܡܳܐ ܠܓܶܒܥܽܘܢ.</VERS>
      <VERS vnumber="42">ܘܰܠܟܽܠܗܽܘܢ ܡܰܠܟ̈ܶܐ ܗܳܠܶܝܢ ܘܠܰܐܬ̥ܖ̈ܰܘܳܬ̥ܗܽܘܢ ܟܒܰܫ ܝܶܫܽܘܥ ܒܙܰܒܢܳܐ ܚܰܕ݂. ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܰܡܶܗ. ܘܗܽܘܝܽܘ ܥܳܒܶܕ݂ ܩܪܳܒܳܐ ܠܺܝܣܪܳܐܶܝܠ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܟܰܕ݂ ܫ̣ܡܰܥ ܢܳܒܺܝܢ ܡܰܠܟܳܐ ܕܚܳܨܽܘܪ. ܫܰܕܰܪ ܥܰܠ ܝܽܘܒܳܒ ܡܰܠܟܳܐ ܕܡܰܪܽܘܢ. ܘܥܰܠ ܡܰܠܟܳܐ ܕܫܳܡܪܺܝܢ ܘܥܰܠ ܡܰܠܟܳܐ ܕܰܐܟ̥ܫܳܦ.</VERS>
      <VERS vnumber="2">ܘܥܰܠ ܡܰܠܟ̈ܶܐ ܕܰܠܓܰܪܒܝܳܐ ܡܶܢܶܗ. ܕܰܒܛܽܘܪܳܐ. ܘܰܒܬܰܝܡܢܳܐ. ܘܒܰܦܩܰܥܬ̥ܳܐ ܕܟܶܢܪܰܬ̥. ܘܰܒܦܰܩ̈ܥܳܬܳܗ̇ ܘܒܰܢܦܶܬܕܽܘܪ ܕܡܶܢ ܡܰܥܪܒܳܐ.</VERS>
      <VERS vnumber="3">ܘܠܰܟ̥ܢܰܥ̈ܢܳܝܶܐ ܕܡܶܢ ܡܰܕܢܚܳܐ ܘܡܶܢ ܡܰܥܪܒܳܐ. ܘܳܐܡܽܘܖ̈ܳܝܶܐ. ܘܚܺܝܬܳܝ̈ܶܐ. ܘܦܰܖ̈ܙܳܝܶܐ. ܘܝܳܒܽܘܣܳܝ̈ܶܐ. ܕܰܒܛܽܘܪܳܐ. ܘܰܠܚܳܘܳܝ̈ܶܐ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܕܒܰܐܪܥܳܐ ܕܕ݂ܰܘܩ̈ܶܐ.</VERS>
      <VERS vnumber="4">ܘܰܢܦܰܩܘ ܗܶܢܽܘܢ ܘܟܽܠܗܶܝܢ ܡܰܫܖ̈ܝܳܬ̥ܗܽܘܢ ܥܰܡܗܽܘܢ ܣܰܓܺܝܐܺܝܢ ܐܰܝܟ̥ ܚܳܠܳܐ ܕܥܰܠ ܣܶܦܬܶܗ ܕܝܰܡܳܐ. ܘܖ̈ܰܟ̥ܫܳܐ ܘܩܳܖ̈ܽܘܟ̥ܶܐ ܣܽܘܓ݂ܳܐܐ ܕܛܳܒ.</VERS>
      <VERS vnumber="5">ܘܶܐܬ̥ܘܰܥܰܕ݂ܘ ܟܽܠܗܽܘܢ ܡܰܠܟ̈ܶܐ ܗܳܠܶܝܢ. ܘܰܫܪܰܘ ܐܰܟ̥ܚܕ݂ܳܐ ܥܰܠ ܡܰܝ̈ܳܐ ܕܡܶܪܽܘܢ. ܘܶܐܬܛܰܝܰܒܘ ܠܡܶܥܒܰܕ݂ ܩܪܳܒܳܐ ܥܰܡ ܝܺܣܪܳܐܶܝܠ.</VERS>
      <VERS vnumber="6">ܘܶܐܡܰܪ ܡܳܪܝܳܐ ܠܝܶܫܽܘܥ. ܠܳܐ ܬܶܕ݂ܚܰܠ ܡܶܢܗܽܘܢ. ܡܶܛܽܠ ܕܰܡܚܳܪ ܠܗܳܢܳܐ ܥܶܕܳܢܳܐ. ܥܳܒܶܕ݂ ܐ̱ܢܳܐ ܠܗܽܘܢ ܠܟܽܠܗܽܘܢ ܟܰܕ݂ ܚܪܺܝܒܺܝܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܖ̈ܰܟ̥ܫܗܽܘܢ ܐܶܓܰܡܰܪ. ܘܩܳܖ̈ܽܘܟܰܝܗܽܘܢ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="7">ܘܶܐܬ̥ܐ ܝܶܫܽܘܥ ܠܡܰܝ̈ܳܐ ܕܡܶܪܽܘܢ ܡܶܢ ܫܶܠܝܳܐ. ܗܽܘ ܘܟܽܠܶܗ ܥܰܡܳܐ ܥܳܒܕ݂ܰܝ̈ ܩܪܳܒܳܐ ܕܺܐܝܬ̥ ܗܘܳܐ ܥܰܡܶܗ. ܘܰܢܦܰܠܘ ܒܗܽܘܢ.</VERS>
      <VERS vnumber="8">ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܺܝܣܪܳܐܶܝܠ. ܘܰܚܪܰܒܘ ܐܶܢܽܘܢ. ܘܰܪܕܰܦܘ ܐܶܢܽܘܢ ܥܕܰܡܳܐ ܠܨܰܝܕܽܘܢ ܪܰܒܳܐ. ܘܰܥܕܰܡܳܐ ܠܒܶܝܬ̥ ܟܶܢܫܳܐ ܕܡܰܝ̈ܳܐ. ܘܰܥܕܰܡܳܐ ܠܰܦܩܰܥܬ̥ܳܐ ܕܡܰܨܦܝܳܐ ܕܰܒܡܰܕܢܚܳܐ. ܘܰܚܪܰܒܘ ܐܶܢܽܘܢ. ܘܠܳܐ ܫܒܰܩܘ ܡܶܢܗܽܘܢ ܣܪܺܝܕ݂ܳܐ.</VERS>
      <VERS vnumber="9">ܘܰܥܒܰܕ݂ ܠܗܽܘܢ ܝܶܫܽܘܥ ܐܰܝܟ̥ ܕܶܐܡܰܪ ܠܶܗ ܡܳܪܝܳܐ. ܖ̈ܰܟ̥ܫܗܽܘܢ ܓܰܡܰܪ. ܘܩܳܖ̈ܽܘܟܰܝܗܽܘܢ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="10">ܘܰܗܦܰܟ̥ ܝܶܫܽܘܥ ܒܙܰܒܢܳܐ ܗܰܘ. ܘܰܟ̥ܒܰܫ ܠܚܳܨܽܘܪ. ܘܰܠܡܰܠܟܳܗ̇ ܩܛܰܠ ܒܚܰܪܒܳܐ. ܡܶܛܽܠ ܕܡܶܢ ܩܕ݂ܺܝܡ ܚܳܨܽܘܪ ܗܘܳܬ̥ ܪܺܝܫܗܶܝܢ ܕܡܰܠܟܘ̈ܳܬܳܐ ܗܳܠܶܝܢ.</VERS>
      <VERS vnumber="11">ܘܰܚܪܰܒ ܠܟܽܠ ܢܰܦ̈ܫܳܬܳܐ ܕܒܳܗ̇ ܒܦܽܘܡܳܐ ܕܚܰܪܒܳܐ. ܘܠܳܐ ܫܒܰܩ ܡܶܢܗܶܝܢ ܢܫܰܡܬ̥ܳܐ. ܘܰܠܚܳܨܽܘܪ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="12">ܘܰܠܟܽܠܗܶܝܢ ܡܕ݂ܺܝ̈ܢܳܬ̥ܳܐ ܕܡܰܠ̈ܟܶܐ ܗܳܠܶܝܢ. ܘܰܠܡܰܠܟܰܝ̈ܗܶܝܢ ܟܒܰܫ ܝܶܫܽܘܥ. ܘܰܚܪܰܒ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܐܰܝܟܰܢܳܐ ܕܦܰܩܕܶܗ ܡܽܘܫܶܐ ܥܰܒܕܶܗ ܕܡܳܪܝܳܐ.</VERS>
      <VERS vnumber="13">ܘܰܠܟܽܠܗܶܝܢ ܩܽܘܖ̈ܝܳܐ ܕܩܳܝ̈ܡܳܢ ܥܰܠ ܬܶܠܳܐ ܐܰܘܩܶܕ݂ ܐܶܢܶܝܢ ܝܺܣܪܳܐܶܝܠ. ܘܰܠܚܳܨܽܘܪ ܐܰܘܩܶܕ݂ ܝܶܫܽܘܥ.</VERS>
      <VERS vnumber="14">ܘܰܠܟܽܠܳܗ̇ ܒܶܙܬ̥ܳܐ ܕܰܡܕ݂ܺܝ̈ܢܳܬ̥ܳܐ ܗܳܠܶܝܢ. ܘܰܒܥܺܝܪܳܐ ܒܰܙܘ ܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܠܟܽܠܗܽܘܢ ܒܢܰܝ̈ܢܳܫܳܐ ܚܪܰܒܘ ܒܦܽܘܡܳܐ ܕܣܰܝܦܳܐ ܥܕܰܡܳܐ ܕܓܰܡܰܪܘ ܐܶܢܽܘܢ. ܘܠܳܐ ܫ̣ܒܰܩܘ ܡܶܢܗܽܘܢ ܢܫܰܡܬ̥ܳܐ.</VERS>
      <VERS vnumber="15">ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܥܰܒܕܶܗ. ܗܳܟܰܢܳܐ ܦܰܩܕܶܗ ܡܽܘܫܶܐ ܠܝܶܫܽܘܥ. ܘܗܳܟܰܢܳܐ ܥܒܰܕ݂ ܝܶܫܽܘܥ. ܘܠܳܐ ܒܰܛܶܠ ܡܶܠܬ̥ܳܐ ܡܶܢ ܟܽܠܡܶܕܶܡ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="16">ܘܢܰܣܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ ܗܳܕ݂ܶܐ ܕܛܽܘܪܳܐ. ܘܰܠܟܽܠܶܗ ܬܰܝܡܢܳܐ. ܘܰܠܟܽܠܳܗ̇ ܐܰܪܥܳܐ ܕܰܦܩܰܥܬ̥ܳܐ. ܘܰܠܛܽܘܖ̈ܶܐ ܟܽܠܗܽܘܢ. ܘܰܠܦܰܩ̈ܥܳܬ̥ܗܽܘܢ.</VERS>
      <VERS vnumber="17">ܡܶܢ ܛܽܘܪܳܐ ܕܦܳܠܶܓ ܘܣܳܠܶܩ ܠܣܳܥܺܝܪ. ܘܰܥܕܰܡܳܐ ܠܓܰܕ݂ܓܳܕ݂ ܕܒܰܦܩܰܥܬ̥ܳܐ ܕܠܶܒܢܳܢ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܘܰܠܟܽܠܗܽܘܢ ܡܰܠܟܰܝ̈ܗܽܘܢ ܟܒܰܫ. ܘܩܰܛܶܠ ܐܶܢܽܘܢ ܝܶܫܽܘܥ.</VERS>
      <VERS vnumber="18">ܘܝܰܘ̈ܡܳܬܶܐ ܣܰܓܺܝ̈ܐܶܐ ܥܒܰܕ݂ ܝܶܫܽܘܥ ܩܪܳܒܳܐ. ܥܰܡ ܟܽܠܗܽܘܢ ܗܳܠܶܝܢ.</VERS>
      <VERS vnumber="19">ܘܠܳܐ ܐܶܫܬܰܚܪܰܬ̥ ܩܪܺܝܬ̥ܐ ܕܠܳܐ ܐܶܫܬܰܠܡܰܬ̥ ܠܰܒܢܰܝ̈ ܝܺܣܪܳܐܶܝܠ ܘܚܰܪܒܽܘܗܝ ܐܶܠܳܐ ܐܶܢ ܚܳܘܳܝ̈ܶܐ ܕܝܳܬ̥ܒܺܝܢ ܒܓܶܒܥܽܘܢ. ܕܰܐܚܺܝ ܐܶܢܽܘܢ ܝܶܫܽܘܥ. ܘܰܫܒܰܩ ܐܶܢܽܘܢ ܝܶܫܽܘܥ ܕܢܶܦܠܚܽܘܢ ܠܺܝܣܪܳܐܶܝܠ. ܘܰܠܟܽܠܗܶܝܢ ܡܰܠܟ̈ܘܳܬ̥ܐ ܗܳܠܶܝܢ ܫܒܳܐ ܐܶܢܶܝܢ ܝܶܫܽܘܥ ܘܰܚܪܰܒ ܐܶܢܶܝܢ.</VERS>
      <VERS vnumber="20">ܡܶܛܽܠ ܕܡܶܢ ܩܕ݂ܳܡ ܡܳܪܝܳܐ ܗܘܳܬ̥ ܗܳܕ݂ܶܐ. ܕܢܶܬ̥ܚܰܝܰܠ ܠܶܒܗܽܘܢ ܕܢܶܦܩܽܘܢ ܠܰܩܪܳܒܳܐ ܥܰܠ ܝܺܣܪܳܐܶܝܠ. ܡܶܛܽܠ ܕܢܶܚܪܒܽܘܢ ܐܶܢܽܘܢ ܘܠܳܐ ܬܶܗܘܶܐ ܥܠܰܝܗܽܘܢ ܬܰܟ̥ܫܶܦܬܳܐ. ܡܶܛܽܠ ܕܰܐܘܒܶܕ݂ ܐܶܢܽܘܢ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ</VERS>
      <VERS vnumber="21">ܘܶܐܬ̥ܐ ܝܶܫܽܘܥ ܒܙܰܒܢܳܐ ܗܰܘ. ܘܰܚܪܰܒ ܠܓܰܢ̱ܒܳܖ̈ܶܐ ܕܰܒܛܽܘܪܳܐ. ܡܶܢ ܚܶܒܪܽܘܢ. ܘܡܶܢ ܕܳܒܺܝܪ. ܘܡܶܢ ܓܒܶܠ. ܘܡܶܢ ܟܽܠܶܗ ܛܽܘܪܳܐ ܕܺܝܗܽܘܕ݂ܳܐ. ܘܡܶܢ ܟܽܠܶܗ ܛܽܘܪܳܐ ܕܺܝܣܪܳܐܶܝܠ. ܥܰܡ ܡܕ݂ܺܝ̈ܢܳܬ̥ܗܽܘܢ ܚܪܰܒ ܐܶܢܽܘܢ ܝܶܫܽܘܥ</VERS>
      <VERS vnumber="22">ܘܠܳܐ ܐܶܫܬܰܚܰܪܘ ܓܰܢ̱ܒܳܖ̈ܶܐ ܒܰܐܪܥܳܐ ܕܰܒܢܰܝ̈ ܝܺܣܪܳܐܶܝܠ. ܐܶܠܳܐ ܐܶܢ ܒܥܳܐܙܳܐ. ܘܰܒܓܳܬ̥. ܘܒܰܐܫܕܽܘܕ݂ ܐܶܫܬܚܰܪܘ</VERS>
      <VERS vnumber="23">ܘܢܰܣܒܳܗ̇ ܝܶܫܽܘܥ ܠܟܽܠܳܗ̇ ܐܰܪܥܳܐ. ܐܰܝܟ̥ ܕܶܐܡܰܪ ܡܳܪܝܳܐ ܠܡܽܘܫܶܐ. ܘܝܰܗܒܳܗ̇ ܝܶܫܽܘܥ ܝܽܘܪܬ̥ܢܳܐ ܠܺܝܣܪܳܐܶܝܠ ܒܦܳܠܰܓ̈ܘܳܬ̥ܳܐ ܠܫܰܒܛܰܝ̈ܗܽܘܢ. ܘܰܐܪܥܳܐ ܐܶܬܬܢܺܝܚܰܬ̥ ܡܶܢ ܩܪܳܒܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒܘ ܒܢܰܝ̈ ܝܺܣܪܳܐܶܝܠ. ܘܺܝܪܶܬ̥ܘ ܐܰܬ̥ܖ̈ܰܘܳܬ̥ܗܽܘܢ. ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕ݂ܢܳܚܰܝ̈ ܫܶܡܫܳܐ. ܡܶܢ ܢܰܚܠܳܐ ܕܰܐܪܢܽܘܢ ܘܰܥܕܰܡܳܐ ܠܛܽܘܪܳܐ ܕܚܶܪܡܽܘܢ. ܘܟܽܠܳܗ̇ ܦܩܰܥܬ̥ܳܐ ܕܰܒܡܰܕܢܚܳܐ</VERS>
      <VERS vnumber="2">ܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܝܳܬܶܒ ܗܘܳܐ ܒܚܶܫܒܽܘܢ. ܘܫܰܠܺܝܛ ܗܘܳܐ ܡܶܢ ܥܰܕ݂ܽܘܥܺܝܪ ܕܥܰܠ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܓܰܘܶܗ ܕܢܰܚܠܳܐ. ܘܦܶܠܓܳܗ̇ ܕܓܶܠܥܳܕ݂ ܘܰܥܕܰܡܳܐ ܠܳܐܦܳܩ ܢܰܚܠܳܐ ܕܰܬ̥ܚܽܘܡܳܐ ܕܰܒܢܰܝ̈ ܥܰܡܽܘܢ</VERS>
      <VERS vnumber="3">ܘܰܦܩܰܥܬ̥ܳܐ ܥܕܰܡܳܐ ܠܝܰܡܳܐ ܕܟܶܢܪܰܬ̥. ܡܶܢ ܡܰܕܢܚܳܐ. ܘܰܥܕܰܡܳܐ ܠܝܰܡܳܐ ܕܰܦܩܰܥܬ̥ܳܐ ܝܰܡܳܐ ܕܡܶܠܚܳܐ. ܕܰܒܡܰܕܢܚܳܐ ܕܽܐܘܪܚܳܐ ܕܒܶܝܬ̥ ܐܰܫܺܝܡܽܘܢ. ܘܡܶܢ ܬܰܝܡܰܢ ܕܰܬ̥ܚܶܝܬ̥ ܐܰܫܕܽܘܬ̥ ܪܳܡܬ̥ܐ</VERS>
      <VERS vnumber="4">ܘܰܬ̥ܚܽܘܡܳܐ ܕܥܽܘܓ ܡܰܠܟܳܐ ܕܒܰܝܫܳܢ ܡܶܢ ܫܰܪܒܬ̥ܳܐ ܕܓܰܢ̱ܒܳܖ̈ܶܐ ܕܝܳܬܶܒ ܗܘܳܐ ܒܥܶܣܬܪܽܘܬ̥. ܘܒܰܐܪܕܥܺܝ</VERS>
      <VERS vnumber="5">ܘܫܰܠܺܝܛ ܗܘܳܐ ܒܛܽܘܪܳܐ ܕܰܐܫܺܝܡܽܘܢ. ܘܰܒܣܶܠܟܳܐ. ܘܰܒܟܽܠܳܗ̇ ܒܰܝܫܳܢ. ܥܕܰܡܳܐ ܠܰܬ̥ܚܽܘܡܳܐ ܕܥܺܝܢܕܽܘܪ ܘܰܕ݂ܡܰܥܟܰܬ̥. ܘܦܶܠܓܳܗ̇ ܕܓܶܠܥܳܕ݂ ܘܰܬ̥ܚܽܘܡܶܗ ܕܣܺܝܚܽܘܢ ܡܰܠܟܳܐ ܕܚܶܫܒܽܘܢ</VERS>
      <VERS vnumber="6">ܕܩܰܛܠܶܗ ܡܽܘܫܶܐ ܥܰܒܕܶܗ ܕܡܳܪܝܳܐ. ܘܝܰܗܒܶܗ ܝܽܘܪܬ̥ܢܳܐ ܠܪܽܘܒܺܝܠ. ܘܰܠܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ</VERS>
      <VERS vnumber="7">ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒ ܝܶܫܽܘܥ ܘܰܒܢܰܝ̈ ܝܺܣܪܳܐܶܝܠ ܕܝܽܘܪܕܢܳܢ. ܡܶܢ ܥܳܪܳܒܳܐ. ܘܡܶܢ ܓܰܠܓܳܠܳܐ ܕܰܦܩܰܥܬ̥ܳܐ ܕܠܶܒܢܳܢ. ܘܰܥܕܰܡܳܐ ܠܛܽܘܪܳܐ ܕܦܳܠܶܓ ܘܣܳܠܶܩ ܠܣܳܥܺܝܪ. ܘܝܰܗܒܶܗ ܝܶܫܽܘܥ ܠܫܰܒ̈ܛܶܐ ܕܺܝܣܪܳܐܶܝܠ ܠܝܽܘܪܬ̥ܢܳܐ ܒܦܳܠܓܽܘܬ̥ܗܽܘܢ</VERS>
      <VERS vnumber="8">ܒܛܽܘܖ̈ܶܐ ܘܰܒܦܰܩ̈ܥܳܬ̥ܳܐ. ܘܰܒܥܳܪܳܒܳܐ. ܘܒܰܐܫܕܽܘܕ݂. ܘܰܒܡܰܕܒܪܳܐ. ܘܰܒܬܰܝܡܢܳܐ. ܘܚܺܝܬ̥ܝ̈ܶܐ. ܘܳܐܡܽܘܖ̈ܳܝܶܐ. ܘܰܟ̥ܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ</VERS>
      <VERS vnumber="9">ܘܗܳܠܶܝܢ ܡܰܠܟ̈ܶܐ ܕܰܐܪܥܳܐ ܕܰܚܪܰܒ ܝܶܫܽܘܥ. ܡܰܠܟܳܐ ܚܰܕ݂ ܕܺܐܝܪܺܝܚܽܘ. ܡܰܠܟܳܐ ܚܰܕ݂ ܕܥܳܝ. ܕܥܰܠ ܓܶܢ̱ܒ ܒܶܝܬ̥ ܐܺܝܠ</VERS>
      <VERS vnumber="10">ܡܰܠܟܳܐ ܚܰܕ݂ ܕܽܐܘܪܺܫܠܶܡ. ܡܰܠܟܳܐ ܚܰܕ݂ ܕܚܶܒܪܽܘܢ</VERS>
      <VERS vnumber="11">ܡܰܠܟܳܐ ܚܰܕ݂ ܕܝܰܪܡܽܘܬ̥. ܡܰܠܟܳܐ ܚܰܕ݂ ܕܰܠܟ̥ܝܫ</VERS>
      <VERS vnumber="12">ܡܰܠܟܳܐ ܚܰܕ݂ ܕܥܶܓܠܽܘܢ. ܡܰܠܟܳܐ ܚܰܕ݂ ܕܓܳܙܳܪ</VERS>
      <VERS vnumber="13">ܡܰܠܟܳܐ ܚܰܕ݂ ܕܕܳܒܺܝܪ. ܡܰܠܟܳܐ ܚܰܕ݂ ܕܓܳܕܳܪ</VERS>
      <VERS vnumber="14">ܡܰܠܟܳܐ ܚܰܕ݂ ܕܚܶܪܡܳܐ. ܡܰܠܟܳܐ ܚܰܕ݂ ܕܥܳܕ݂ܳܪ</VERS>
      <VERS vnumber="15">ܡܰܠܟܳܐ ܚܰܕ݂ ܕܠܶܒܢܳܐ. ܡܰܠܟܳܐ ܚܰܕ݂ ܕܥܰܪܠܳܡ</VERS>
      <VERS vnumber="16">ܡܰܠܟܳܐ ܚܰܕ݂ ܕܡܳܩܳܪ. ܡܰܠܟܳܐ ܚܰܕ݂ ܕܒܶܝܬ̥ ܐܺܝܠ</VERS>
      <VERS vnumber="17">ܡܰܠܟܳܐ ܚܰܕ݂ ܕܬܰܦܽܘܚ. ܡܰܠܟܳܐ ܚܰܕ݂ ܕܚܳܦܳܪ.</VERS>
      <VERS vnumber="18">ܡܰܠܟܳܐ ܚܰܕ݂ ܕܳܐܦܳܩ. ܡܰܠܟܳܐ ܚܰܕ݂ ܕܢܶܫܪܽܘܢ</VERS>
      <VERS vnumber="19">ܡܰܠܟܳܐ ܚܰܕ݂ ܕܡܳܪܽܘܢ. ܡܰܠܟܳܐ ܚܰܕ݂ ܕܚܳܨܽܘܪ</VERS>
      <VERS vnumber="20">ܡܰܠܟܳܐ ܚܰܕ݂ ܕܫܳܡܪܺܝܢ ܘܰܕ݂ܡܰܪܽܘܢ. ܡܰܠܟܳܐ ܚܰܕ݂ ܕܰܐܟ̥ܫܳܦ</VERS>
      <VERS vnumber="21">ܡܰܠܟܳܐ ܚܰܕ݂ ܕܬܰܥܢܳܟ̥. ܡܰܠܟܳܐ ܚܰܕ݂ ܕܡܰܓܕܽܘ</VERS>
      <VERS vnumber="22">ܡܰܠܟܳܐ ܚܰܕ݂ ܕܰܪܩܶܡ. ܡܰܠܟܳܐ ܚܰܕ݂ ܕܰܢܩܰܡܥܰܡ ܘܰܕ݂ܟܰܪܡܠܳܐ</VERS>
      <VERS vnumber="23">ܡܰܠܟܳܐ ܚܰܕ݂ ܕܕ݂ܽܘܪ ܘܕܰܢܦܶܬܕܽܘܪ. ܡܰܠܟܳܐ ܚܰܕ݂ ܕܥܽܘܡܩܳܐ ܘܰܕ݂ܓܰܠܓܳܠܳܐ</VERS>
      <VERS vnumber="24">ܡܰܠܟܳܐ ܚܰܕ݂ ܕܬܰܪܨܳܐ. ܟܽܠܗܽܘܢ ܡܰܠܟ̈ܶܐ ܕܰܚܪܰܒ ܝܶܫܽܘܥ ܬܠܳܬܺܝܢ ܘܚܰܕ݂.</VERS>
    </CHAPTER>
    <CHAPTER cnumber="13">
      <VERS vnumber="1">ܘܝܶܫܽܘܥ ܩܰܫ ܘܥܰܠ ܒܰܫܢܰܝ̈ܳܐ. ܘܶܐܡܰܪ ܠܶܗ ܡܳܪܝܳܐ. ܗܳܐ ܐܰܢ̱ܬ ܩܰܫܬ ܘܥܰܠܬ ܒܰܫܢܰܝ̈ܳܐ. ܘܰܐܪܥܳܐ ܕܶܐܫܬܰܚܪܰܬ̥ ܣܰܓܺܝܐܳܐ ܗ̱ܝ ܛܳܒ ܠܡܺܐܪܬ݂ܳܗ̇</VERS>
      <VERS vnumber="2">ܗܕܳܐ ܗ̱ܝ ܐܰܪܥܳܐ ܕܶܐܫܬܰܚܪܰܬ̥ ܒܟܽܠܶܗ ܓܠܺܝܠܳܐ ܕܰܦܠܶܫܬܳܝ̈ܶܐ ܘܰܒܟܽܠܶܗ ܐܰܬ̥ܪܳܐ ܕܥܺܝܢܕܽܘܪ</VERS>
      <VERS vnumber="3">ܡܶܢ ܫܺܝܚܽܘܪ ܕܰܩܕ݂ܳܡ ܡܶܨܪܶܝܢ. ܘܰܥܕܰܡܳܐ ܠܰܬ̥ܚܽܘܡܳܐ ܕܥܶܩܪܽܘܢ ܕܰܒܓܰܪܒܝܳܐ. ܕܰܟ̥ܢܰܥܢܳܝ̈ܶܐ ܡܶܬ̥ܚܰܫܒܳܐ. ܘܚܰܡܫܳܐ ܛܖ̈ܽܘܢܰܝܗܽܘܢ ܕܰܦܠܶܫ̈ܬܳܝܶܐ. ܓܰܙܬܳܝ̈ܶܐ. ܘܰܐܫܕ݂ܽܘ̈ܢܳܝܶܐ. ܘܰܐܫܩܠܽܘܢܳܝ̈ܶܐ. ܘܓܳܬ̥ܝ̈ܶܐ. ܘܥܶܩܖ̈ܽܘܢܳܝܶܐ. ܘܥܳܘܳܝ̈ܶܐ ܕܡܶܢ ܬܰܝܡܢܳܐ</VERS>
      <VERS vnumber="4">ܘܟܽܠܳܗ̇ ܐܰܪܥܳܐ ܕܰܟ̥ܢܰܥܢܳܝ̈ܶܐ. ܘܰܡܥܰܪܬ̥ܳܐ ܕܨܰܝܕܢܳܝ̈ܶܐ. ܥܕܰܡܳܐ ܠܳܐܦܳܩ. ܘܰܥܕܰܡܳܐ ܠܰܬ̥ܚܽܘܡܳܐ ܕܳܐܡܽܘܖ̈ܳܝܶܐ</VERS>
      <VERS vnumber="5">ܘܰܐܪܥܳܐ ܕܰܓܒܶܠ ܘܟܽܠܶܗ ܠܶܒܢܳܢ. ܡܶܢ ܡܰܕ݂ܢܳܚܰܝ̈ ܫܶܡܫܳܐ ܕܰܒܓܶܠܥܳܕ݂ ܕܰܬ̥ܚܶܝܬ̥ ܛܽܘܪܳܐ ܕܚܶܪܡܽܘܢ. ܥܕܰܡܳܐ ܠܡܰܥܠܳܢܳܐ ܕܰܚܡܳܬ̥</VERS>
      <VERS vnumber="6">ܟܽܠܗܽܘܢ ܥܳܡܽܘܖ̈ܶܐ ܕܛܽܘܪܳܐ. ܡܶܢ ܠܶܒܢܳܢ ܘܰܥܕܰܡܳܐ ܠܰܐܬ̥ܪܳܐ ܕܡܰܝ̈ܳܐ ܚܰܡܺܝ̈ܡܶܐ. ܘܰܠܟܽܠܗܽܘܢ ܨܰܝܕܢܳܝ̈ܶܐ. ܐܶܢܳܐ ܡܳܪܝܳܐ ܐܰܘܒܶܕ݂ ܐܶܢܽܘܢ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܒܰܠܚܽܘܕ݂ ܕܶܝܢ ܠܰܒܢܰܝ̈ ܝܺܣܪܳܐܶܝܠ ܐܰܝܟܰܢܳܐ ܕܦܰܩܶܕܬܳܟ̥</VERS>
      <VERS vnumber="7">ܦܰܠܶܓܶܝܗ̇ ܠܰܐܪܥܳܐ ܗܳܕ݂ܶܐ ܒܝܳܪܬܽܘܬ̥ܳܐ ܠܬܶܫܥܳܐ ܫܰܒ̈ܛܶܐ. ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ ܥܰܡܗܽܘܢ</VERS>
      <VERS vnumber="8">ܡܶܛܽܠ ܕܪܽܘܒܺܝܠ. ܘܓܳܕ݂. ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܰܒܶܠܘ ܝܳܪܬܽܘܬ̥ܗܽܘܢ ܕܝܰܗܒ ܠܗܽܘܢ ܡܽܘܫܶܐ ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܐܰܝܟܰܢܳܐ ܕܝܰܗܒ ܠܗܽܘܢ ܥܰܒܕܝ ܡܽܘܫܶܐ</VERS>
      <VERS vnumber="9">ܡܢ ܥܰܕ݂ܽܘܥܺܝܪ ܕܥܰܠ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ̥ܐ ܕܰܒܓܰܘܶܗ ܕܢܰܚܠܳܐ. ܘܟܽܠܳܗ̇ ܦܩܰܥܬ̥ܳܐ ܕܰܒܡܰܥܪܒܳܐ. ܘܰܥܕܰܡܳܐ ܠܪܺܝܒܽܘܢ</VERS>
      <VERS vnumber="10">ܘܟܽܠܗܶܝܢ ܩܽܘܖ̈ܝܳܐ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܐܡܠܶܟ̥ ܒܚܶܫܒܽܘܢ. ܥܕܰܡܳܐ ܠܰܬ̥ܚܽܘܡܳܐ ܕܰܒܢܰܝ̈ ܥܰܡܽܘܢ</VERS>
      <VERS vnumber="11">ܘܓܶܠܥܳܕ݂. ܘܰܬ̥ܚܽܘܡܳܐ ܕܥܺܝܢܕܽܘܪ. ܘܰܕ݂ܩܽܘܪܽܘܣ. ܘܟܽܠܶܗ ܛܽܘܪܳܐ ܕܚܶܪܡܽܘܢ. ܘܟܽܠܶܗ ܡܰܬ̥ܢܺܝܢ ܥܕܰܡܳܐ ܠܣܶܠܟܳܐ</VERS>
      <VERS vnumber="12">ܟܽܠܳܗ̇ ܡܰܠܟܽܘܬܶܗ ܕܥܽܘܓ݂ ܕܰܒܡܰܬ̥ܢܺܝܢ. ܕܰܐܡܠܶܟ̥ ܒܥܶܣܬܪܽܘܬ̥ ܘܒܰܐܪܕܥܺܝ. ܘܗܽܘ ܐܶܫܬܚܰܪ ܡܶܢ ܫܰܪܟܳܐ ܕܓܰܢ̱ܒܳܖ̈ܶܐ. ܕܩܰܛܶܠ ܐܶܢܽܘܢ ܡܽܘܫܶܐ ܘܺܝܪܶܬ̥ ܐܰܪܥܗܽܘܢ</VERS>
      <VERS vnumber="13">ܘܠܳܐ ܚܪܰܒܘ ܒܢܰܝ̈ ܝܺܣܪܳܐܶܝܠ ܠܥܰܡ̈ܡܶܐ ܕܥܺܝܢܕܽܘܪ. ܘܰܕ݂ܩܽܘܪܽܘܣ ܘܺܝܬ̥ܒܘ ܥܺܝܢܕܽܘܖ̈ܳܝܶܐ ܘܩܽܘܖ̈ܽܘܣܳܝܶܐ ܒܓܰܘ ܒܢܰܝ̈ ܝܺܣܪܳܐܶܝܠ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="14">ܒܰܠܚܽܘܕ݂ ܠܫܰܒܛܳܐ ܕܠܶܘܺܝ ܠܳܐ ܝܰܗܒ ܦܳܠܓܽܘܬ̥ܳܐ. ܡܶܛܽܠ ܕܩܽܘܖ̈ܒܳܢܰܘܗܝ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܗܶܢܽܘܢ ܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܽܘܫܶܐ</VERS>
      <VERS vnumber="15">ܘܝܰܗܒ ܡܽܘܫܶܐ ܠܫܰܒܛܳܐ ܕܪܽܘܒܺܝܠ ܠܫܰܖ̈ܒܳܬ̥ܗܽܘܢ</VERS>
      <VERS vnumber="16">ܘܰܗܘܳܐ ܬܚܽܘܡܗܽܘܢ ܡܶܢ ܥܰܕ݂ܽܘܥܺܝܪ ܕܥܰܠ ܓܶܢ̱ܒ ܣܶܦܬ̥ܳܐ ܕܢܰܚܠܳܐ ܕܰܐܪܢܽܘܢ. ܘܰܩܪܺܝܬ̥ܐ ܕܰܒܓܰܘ ܢܰܚܠܳܐ. ܘܟܽܠܳܗ̇ ܦܩܰܥܬ̥ܳܐ. ܥܕܰܡܳܐ ܠܪܺܝܒܳܐ</VERS>
      <VERS vnumber="17">ܘܚܶܫܒܽܘܢ. ܘܟܽܠܗܶܝܢ ܩܽܘܖ̈ܝܳܐ ܕܺܐܝܬ̥ ܒܰܦܩܰܥܬ̥ܳܐ. ܘܪܺܝܒܽܘܢ ܘܡܰܬ̥ܒܥܶܠ. ܘܒܶܝܬ̥ ܒܢܰܝ̈ ܥܰܡܽܘܢ</VERS>
      <VERS vnumber="18">ܘܝܳܗܳܨ. ܘܩܶܪܡܽܘܬ̥. ܘܰܥܢܳܬ̥</VERS>
      <VERS vnumber="19">ܘܩܽܘܪܝܰܬܺܝܡ. ܘܫܰܡܡܳܐ. ܘܝܰܨܪܰܬ̥. ܘܣܳܥܺܝܪ ܕܰܒܛܽܘܪܳܐ ܕܰܒܥܽܘܡܩܳܐ</VERS>
      <VERS vnumber="20">ܘܒܶܝܬ̥ ܦܥܽܘܪ. ܘܥܶܣܬܪܽܘܬ̥. ܘܦܰܣܓܳܐ. ܘܒܶܝܬ̥ ܐܰܚܫܡܽܘܬ̥</VERS>
      <VERS vnumber="21">ܘܟܽܠܗܶܝܢ ܩܽܘܖ̈ܝܳܐ ܕܒܰܦܩܰܥܬ̥ܳܐ. ܘܟܽܠܳܗ̇ ܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܐܡܠܶܟ̥ ܒܚܶܫܒܽܘܢ. ܕܩܰܛܠܶܗ ܡܽܘܫܶܐ ܘܰܒܢܰܝ̈ ܝܺܣܪܳܐܶܝܠ ܒܡܶܕ݂ܝܰܢ. ܠܶܗ ܘܰܠܪܰܘܖ̈ܒܳܢܰܘ̈ܗܝ. ܠܰܐܘܺܝ. ܘܠܰܪܩܶܡ. ܘܰܠܨܽܘܪ. ܘܰܠܚܽܘܪ. ܘܠܰܪܒܳܥ. ܚܰܡܫܳܐ ܗܳܠܶܝܢ ܫܰܠܺܝܛܳܢܰܘ̈ܗܝ ܕܣܺܝܚܽܘܢ ܕܥܳܡܪܺܝܢ ܒܰܐܪܥܳܐ</VERS>
      <VERS vnumber="22">ܘܰܠܒܶܠܥܳܡ ܒܰܪ ܒܥܽܘܪ ܩܳܨܽܘܡܳܐ. ܩܰܛܠܽܘܗܝ ܒܢܰܝ̈ ܝܺܣܪܳܐܶܝܠ ܒܚܰܪܒܳܐ ܥܰܡ ܩܛܺܝܠܰܝ̈ܗܽܘܢ</VERS>
      <VERS vnumber="23">ܘܰܗܘܳܐ ܬܚܽܘܡܳܐ ܕܰܒܢܰܝ̈ ܪܽܘܒܺܝܠ ܝܽܘܪܕܢܳܢ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܪܽܘܒܺܝܠ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="24">ܘܝܰܗܒܘ ܡܽܘܫܶܐ ܠܫܰܒܛܳܐ ܕܓܳܕ݂ ܠܫܰܖ̈ܒܳܬ̥ܗܽܘܢ</VERS>
      <VERS vnumber="25">ܘܰܗܘܳܐ ܬܚܽܘܡܗܽܘܢ. ܝܰܥܙܺܝܪ ܘܟܽܠܗܶܝܢ ܩܽܘܖ̈ܝܳܐ ܕܓܶܠܥܳܕ݂ ܘܦܶܠܓܳܗ̇ ܕܰܐܪܥܳܐ ܕܰܒܢܰܝ̈ ܥܰܡܽܘܢ. ܥܕܰܡܳܐ ܠܥܰܕ݂ܽܘܥܺܝܪ ܕܺܐܝܬ̥ ܩܕ݂ܳܡ ܪܰܒܰܬ̥</VERS>
      <VERS vnumber="26">ܘܡܶܢ ܚܶܫܒܽܘܢ ܘܰܥܕܰܡܳܐ ܠܪܳܡܰܬ̥ ܡܰܨܦܝܳܐ ܘܒܳܛܢܺܝܢ. ܘܡܶܢ ܡܰܚܢܺܝܡ ܘܰܥܕܰܡܳܐ ܠܰܬ̥ܚܽܘܡܳܐ ܕܕܳܒܺܝܪ</VERS>
      <VERS vnumber="27">ܘܰܒܥܽܘܡܩܳܐ. ܒܶܝܬ̥ ܐܰܬ̥ܝܡ. ܘܒܶܝܬ̥ ܢܰܡܪܳܐ. ܘܣܳܟ̥ܘܬ̥. ܘܓܰܪܒܝܳܐ. ܘܫܰܪܟܳܐ ܕܡܰܠܟܽܘܬܶܗ ܕܣܺܝܚܽܘܢ ܡܰܠܟܳܐ ܕܚܶܫܒܽܘܢ. ܘܰܬ̥ܚܽܘܡܗܽܘܢ ܥܕܰܡܳܐ ܠܝܽܘܪܕܢܳܢ. ܥܕܰܡܳܐ ܠܣܰܘܦܳܐ ܕܝܰܡܳܐ ܕܟܶܢܪܰܬ̥. ܠܥܶܒܪܳܐ ܕܝܽܘܪܕܢܳܢ ܕܰܒܡܰܕܢܚܳܐ</VERS>
      <VERS vnumber="28">ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܓܳܕ݂ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="29">ܘܝܰܗܒ ܡܽܘܫܶܐ ܠܦܶܠܓܽܘܬ̥ ܫܰܒܛܳܐ ܕܰܡܢܰܫܶܐ. ܘܰܗܘܳܬ̥ ܦܳܠܓܽܘܬ̥ܗܽܘܢ ܕܰܒܢܰܝ̈ ܡܢܰܫܶܐ ܠܫܰܖ̈ܒܳܬ̥ܗܽܘܢ</VERS>
      <VERS vnumber="30">ܘܰܗܘܳܐ ܬܚܽܘܡܗܽܘܢ. ܡܶܢ ܡܰܚܢܺܝܡ ܘܟܽܠܳܗ̇ ܡܰܬ̥ܢܺܝܢ. ܘܟܽܠܳܗ̇ ܡܰܠܟܽܘܬܶܗ ܕܥܽܘܓ݂ ܡܰܠܟܳܐ ܕܡܰܬ̥ܢܺܝܢ. ܘܟܽܠܗܽܘܢ ܟܰܦܖ̈ܽܘܢܶܐ ܕܝܳܐܺܝܪ ܕܰܒܡܰܬ̥ܢܺܝܢ. ܫܬܺܝܢ ܩܽܘܖ̈ܝܳܐ</VERS>
      <VERS vnumber="31">ܘܦܶܠܓܳܗ̇ ܕܓܶܠܥܳܕ݂ ܘܰܕ݂ܥܶܣܬܪܽܘܬ̥. ܘܕܰܐܪܕܥܺܝ. ܩܽܘܖ̈ܝܳܐ ܕܡܰܠܟܽܘܬܶܗ ܕܥܽܘܓ ܕܰܒܡܰܬ̥ܢܺܝܢ ܗܳܠܶܝܢ ܩܽܘܖ̈ܝܳܐ ܘܟܰܦܖ̈ܽܘܢܰܝܗܶܝܢ. ܝܰܗܒ ܡܽܘܫܶܐ ܠܰܒܢܰܘ̈ܗܝ ܕܡܳܟ̥ܝܪ ܒܰܪ ܡܢܰܫܶܐ. ܠܦܶܠܓܳܐ ܕܰܒܢܰܝ̈ ܡܳܟ̥ܝܪ ܠܫܰܖ̈ܒܳܬ̥ܗܽܘܢ</VERS>
      <VERS vnumber="32">ܠܗܳܠܶܝܢ ܬܪܶܝܢ ܫܰܒ̈ܛܺܝܢ. ܘܰܠܦܶܠܓܽܘܬ̥ ܫܰܒܛܳܐ. ܐܰܘܪܶܬ̥ ܡܽܘܫܶܐ ܒܰܦܩܰܥܬ̥ܳܐ ܕܡܽܘܐܳܒ. ܡܶܢ ܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ</VERS>
      <VERS vnumber="33">ܘܰܠܫܰܒܛܳܐ ܕܠܶܘܺܝ ܠܳܐ ܝܰܗܒ ܡܽܘܫܶܐ ܝܳܪܬܽܘܬ̥ܐ. ܡܶܛܽܠ ܕܡܳܪܝܳܐ ܗܽܘ ܐܰ‌ܠܳܗܳܐ ܕܺܝܣܪܳܐܶܝܠ ܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܶܐܡܰܪ ܠܗܽܘܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܗܳܠܶܝܢ ܕܺܝܪܶܬ̥ܘ ܒܢܰܝ̈ ܝܺܣܪܳܐܶܝܠ ܒܰܐܪܥܳܐ ܕܰܟ̥ܢܰܥܢ. ܕܰܐܘܪܶܬ̥ ܐܶܢܽܘܢ ܐܶܠܺܝܥܳܙܳܪ ܟܳܗܢܳܐ ܘܝܶܫܽܘܥ ܒܰܪܢܽܘܢ. ܘܪܺܝܫܳܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="2">ܒܰܡܢܳܬ̥ܳܐ ܕܝܳܪܬܽܘܬ̥ܗܽܘܢ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ. ܠܡܶܬܰܠ ܠܬܶܫܥܳܐ ܫܰܒ̈ܛܺܝܢ ܘܰܠܦܶܠܓܽܘܬ̥ ܫܰܒܛܳܐ</VERS>
      <VERS vnumber="3">ܡܶܛܽܠ ܕܝܰܗܒ ܡܽܘܫܶܐ ܝܳܪܬܽܘܬ̥ܐ ܠܰܬܪܶܝܢ ܫܰܒ̈ܛܺܝܢ. ܘܰܠܦܶܠܓܽܘܬ̥ ܫܰܒܛܳܐ ܒܥܶܒܪܳܐ ܕܝܽܘܪܕܢܳܢ. ܘܰܠܠܶܘ̈ܳܝܶܐ ܠܳܐ ܝܰܗܒ ܝܰܪܬܽܘܬ̥ܳܐ ܒܰܝܢܳܬ̥ܗܽܘܢ</VERS>
      <VERS vnumber="4">ܡܶܛܽܠ ܕܰܗܘܰܘ ܒܢܰܝ̈ ܝܰܘܣܶܦ ܬܪܶܝܢ ܫܰܒ̈ܛܺܝܢ. ܡܢܰܫܶܐ ܘܰܐܦܪܶܝܡ. ܘܠܳܐ ܝܰܗܒ ܦܳܠܓܽܘܬ̥ܳܐ ܠܠܶܘ̈ܳܝܶܐ ܒܰܐܪܥܳܐ. ܐܶܠܳܐ ܐܶܢ ܩܽܘܖ̈ܝܳܐ ܠܡܶܥܡܰܪ ܒܗܶܝܢ. ܘܰܐܓܽܘܖ̈ܣܶܐ ܠܰܒܥܺܝܪܗܽܘܢ. ܘܰܠܩܶܢܝܳܢܗܽܘܢ</VERS>
      <VERS vnumber="5">ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ. ܗܳܟܰܢܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܘܦܰܠܓܽܘܗ̇ ܠܰܐܪܥܳܐ.</VERS>
      <VERS vnumber="6">ܘܰܩܪܶܒܘ ܒܢܰܝ̈ ܝܺܗܽܘܕܳܐ ܠܘܳܬ̥ ܝܶܫܽܘܥ ܒܓܰܠܓܳܠܳܐ. ܘܶܐܡܰܪ ܟܳܠܳܒ ܒܰܪܝܽܘܦܢܳܐ ܩܰܢܙܳܝܳܐ ܠܝܶܫܽܘܥ ܐܰܢ̱ܬ ܝܳܕܰܥ ܐܰܢ̱ܬ ܦܶܬ̥ܓ݂ܳܡܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ ܥܰܒܕܶܗ. ܥܰܠ ܨܒܽܘܬ̥ܝ ܘܥܰܠ ܨܒܽܘܬܳܟ̥ ܒܰܪܩܶܡ ܕܓܰܐܝܳܐ.</VERS>
      <VERS vnumber="7">ܟܰܕ݂ ܒܰܪ ܐܰܪܒܥܺܝܢ ܗܘܺܝܬ̥ ܫܢܺܝ̈ܢ ܗܳܝܕܶܝܢ. ܟܰܕ݂ ܫܰܕܪܰܢܝ ܡܽܘܫܶܐ ܥܰܒܕܶܗ ܕܰܐ‌ܠܳܗܳܐ. ܡܶܢ ܪܩܶܡ ܕܓܰܐܝܳܐ ܠܡܶܓܫܳܗ̇ ܠܰܐܪܥܳܐ. ܘܰܐܬ̥ܝܒܬ̥ܗ ܦܶܬ̥ܓ݂ܳܡܳܐ ܐܰܝܟ̥ ܕܺܐܝܬ̥ ܗܘܳܐ ܒܠܶܒܝ.</VERS>
      <VERS vnumber="8">ܘܰܐܚܰܝ̈ܢ ܕܰܣܠܶܩܘ ܗܘܰܘ ܥܰܡܰܢ. ܐܰܙܺܝܥܽܘܗܝ ܠܶܒܶܗ ܕܥܰܡܳܐ. ܘܶܐܢܳܐ ܫܰܡܠܺܝܬ̥ ܒܳܬܰܪ ܡܳܪܝܳܐ ܐܰܠܳܗܝ.</VERS>
      <VERS vnumber="9">ܘܺܝܡܳܐ ܡܽܘܫܶܐ ܒܶܗ ܒܙܰܒܢܳܐ ܗܰܘ. ܘܶܐܡܰܪ. ܐܰܪܥܳܐ ܕܕܶܪܟܰܬ̥ ܒܳܗ̇ ܪܶܓܠܳܟ̥. ܠܳܟ̥ ܬܶܗܘܶܐ ܝܳܪܬܽܘܬ̥ܐ. ܘܠܰܒܢܰܝ̈ܟ ܠܥܳܠܰܡ. ܡܶܛܽܠ ܕܫܰܡܠܺܝܬ ܒܳܬܰܪ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="10">ܘܗܳܫܳܐ ܗܳܐ ܐܰܢܺܝܚ ܠܰܢ ܡܳܪܝܳܐ ܐܰܝܟܰܢܳܐ ܕܶܐܡܰܪ. ܗܳܐ ܐܰܪܒܥܺܝܢ ܘܚܰܡܶܫ ܫܢܺܝ̈ܢ. ܗܳܐ ܡܶܢ ܕܶܐܡܰܪ ܡܳܪܝܳܐ ܡܶܠܬ̥ܳܐ ܗܳܕ݂ܶܐ ܠܡܽܘܫܶܐ. ܕܰܢܗܰܠܶܟ̥ ܠܺܝܣܪܳܐܶܝܠ ܒܡܰܕܒܪܳܐ. ܘܗܳܫܳܐ ܐܶܢܳܐ ܝܰܘܡܳܢܳܐ. ܒܰܪ ܬܡܳܢܺܝܢ ܐ̱ܢܳܐ ܘܚܰܡܶܫ ܫܢܺܝ̈ܢ.</VERS>
      <VERS vnumber="11">ܘܰܥܕܰܡܳܐ ܠܗܳܫܳܐ ܚܰܝܠܳܐ ܐܺܝܬ̥ ܒܺܝ. ܐܰܝܟ̥ ܕܰܒܝܰܘܡܳܐ ܗܰܘ ܕܫܰܕܪܰܢܝ ܡܽܘܫܶܐ ܚܰܝܠܝ ܕܗܳܝܕܶܝܢ ܘܰܕ݂ܗܳܫܳܐ ܫܘܶܐ ܗܽܘ ܠܰܩܪܳܒܳܐ ܘܰܠܡܶܦܰܩ ܘܰܠܡܶܥܰܠ.</VERS>
      <VERS vnumber="12">ܗܳܫܳܐ ܗܰܒ ܠܺܝ ܛܽܘܪܳܐ ܗܳܢܳܐ ܕܶܐܡܰܪ ܡܳܪܝܳܐ ܒܶܗ ܒܝܰܘܡܳܐ ܗܰܘ. ܘܰܐܢ̱ܬ ܫܡܰܥܬ ܒܶܗ ܒܝܰܘܡܳܐ ܗܰܘ ܕܓܰܢ̱ܒܳܖ̈ܶܐ ܐܺܝܬ̥ ܬܰܡܳܢ. ܘܰܡܕ݂ܺܝ̈ܢܳܬ̥ܳܐ ܪܰܘܖ̈ܒܳܢ ܐܶܢܶܝܢ ܘܚܰܣܺܝ̈ܢܳܢ. ܟܒܰܪ ܢܶܗܘܶܐ ܡܳܪܝܳܐ ܥܰܡܝ ܘܶܐܚܪܽܘܒ ܐܶܢܽܘܢ. ܐܰܝܟ̥ ܕܶܐܡܰܪ ܡܳܪܝܳܐ.</VERS>
      <VERS vnumber="13">ܘܒܰܪܟܶܗ ܝܶܫܽܘܥ ܠܟܳܠܳܒ ܒܰܪ ܝܽܘܦܢܳܐ. ܘܝܰܗܒ ܠܶܗ ܠܚܶܒܪܽܘܢ ܟܰܪܟ̥ܐ ܝܳܪܬܽܘܬ̥ܐ.</VERS>
      <VERS vnumber="14">ܡܶܛܽܠ ܗܳܢܳܐ ܗܘܳܐ ܚܶܒܪܽܘܢ ܟܰܪܟ̥ܐ ܝܳܪܬܽܘܬ̥ܐ ܠܟܳܠܳܒ ܒܰܪ ܝܽܘܦܢܳܐ ܩܰܢܙܳܝܳܐ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܫܰܡܠܺܝ ܒܳܬܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="15">ܘܰܫܡܳܗ̇ ܕܚܶܒܪܽܘܢ ܟܰܪܟ̥ܐ ܡܶܢ ܩܕ݂ܺܝܡ. ܩܽܘܪܝܰܬ̥ ܐܰܪܒܰܥ ܕܐ̱ܢܳܫ̈ܳܐ ܓܰܢ̱ܒܳܖ̈ܶܐ. ܘܰܐܪܥܳܐ ܐܰܬܬܢܺܝܚܰܬ̥ ܡܶܢ ܩܪܳܒܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܰܗܘܳܬ̥ ܡܢܳܬ̥ܳܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ. ܥܰܠ ܬܚܽܘܡܳܐ ܕܰܐܕܽܘܡ. ܘܰܥܕܰܡܳܐ ܠܡܰܕܒܪܳܐ ܕܨܺܝܢ. ܘܰܥܕܰܡܳܐ ܠܚܰܪܬܶܗ ܕܬܰܝܡܢܳܐ.</VERS>
      <VERS vnumber="2">ܘܰܗܘܳܐ ܬܚܽܘܡܗܽܘܢ. ܡܶܢ ܬܰܝܡܢܳܐ ܕܣܰܘܦܳܐ ܕܝܰܡܳܐ ܕܡܶܠܚܳܐ. ܘܣܳܠܶܩ ܡܶܢ ܬܰܡܳܢ ܠܠܶܫܳܢܳܐ ܕܦܳܢܶܐ ܠܬܰܝܡܢܳܐ.</VERS>
      <VERS vnumber="3">ܘܢܳܦܶܩ ܡܶܢ ܬܰܝܡܢܳܐ ܠܡܰܣܩܳܢܳܐ ܕܰܥܩܰܪܩܰܡ. ܘܥܳܒܰܪ ܠܨܺܝܢ. ܘܣܳܠܶܩ ܡܶܢ ܬܰܝܡܢܳܐ ܠܰܪܩܶܡ ܕܓܰܐܝܳܐ. ܘܥܳܒܰܪ ܠܚܶܨܪܽܘܬ̥. ܘܣܳܠܶܩ ܠܳܐܕܳܪ. ܘܚܳܕܰܪ ܠܩܰܪܩܰܥ.</VERS>
      <VERS vnumber="4">ܘܥܳܒܰܪ ܠܥܶܨܡܽܘܢ. ܘܢܳܦܶܩ ܠܢܰܚܠܳܐ ܕܡܶܨܪܶܝܢ ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܠܡܰܥܪܒܳܐ. ܗܳܢܳܐ ܢܶܗܘܶܐ ܠܟܽܘܢ ܬܚܽܘܡܳܐ ܕܬܰܝܡܢܳܐ.</VERS>
      <VERS vnumber="5">ܘܰܬ̥ܚܽܘܡܳܐ ܕܡܰܕܢܚܳܐ ܣܰܘܦܳܐ ܕܝܰܡܳܐ ܕܡܶܠܚܳܐ. ܥܕܰܡܳܐ ܠܣܰܘܦܳܐ ܕܝܽܘܪܕܢܳܢ ܘܣܳܠܶܩ ܬܚܽܘܡܳܐ ܠܣܶܛܪܳܐ ܕܓܰܪܒܝܳܐ. ܡܶܢ ܠܶܫܳܢܳܐ ܕܝܰܡܳܐ. ܡܶܢ ܣܰܘܦܳܐ ܕܝܽܘܪܕܢܳܢ.</VERS>
      <VERS vnumber="6">ܘܣܳܠܶܩ ܬܚܽܘܡܳܐ ܠܠܶܒܳܢ ܕܰܒܢܰܝ̈ ܪܽܘܒܺܝܠ.</VERS>
      <VERS vnumber="7">ܘܣܳܠܶܩ ܬܚܽܘܡܳܐ ܠܕ݂ܳܒܺܝܪ. ܡܶܢ ܥܽܘܡܩܳܐ ܕܥܳܟ̥ܪ ܘܰܠܓܰܪܒܝܳܐ. ܘܦܳܢܶܐ ܥܰܠ ܓܠܺܝܠܳܐ ܕܠܽܘܩܒܰܠ ܡܰܣܩܳܢܳܐ ܕܪܳܡܺܝܢ. ܡܶܢ ܬܰܝܡܢܳܐ ܠܢܰܚܠܳܐ ܘܥܳܒܰܪ ܬܚܽܘܡܳܐ ܥܰܠ ܡܰܒܽܘܥܳܐ ܕܰܫܡܶܫ. ܘܰܗܘܰܝܢ ܡܰܦܩܳܢܰܘ̈ܗܝ ܥܰܠ ܥܰܝܢܳܐ ܕܕ݂ܽܘܓܶܠ.</VERS>
      <VERS vnumber="8">ܘܣܳܠܶܩ ܬܚܽܘܡܳܐ ܠܢܰܚܠܳܐ ܕܒܰܪ ܗܳܢܽܘܡ. ܠܣܶܛܪܳܐ ܕܝܳܒܽܘܣܳܝ̈ܶܐ ܕܡܶܢ ܬܰܝܡܢܳܐ ܕܗܺܝ ܗܺܝ ܐܽܘܪܺܫܠܶܡ. ܘܣܳܠܶܩ ܬܚܽܘܡܳܐ ܥܰܠ ܪܺܝܫܳܐ ܕܛܽܘܪܳܐ ܕܰܩܕ݂ܳܡ ܢܰܚܠܳܐ ܕܒܰܪ ܗܳܢܽܘܡ. ܡܶܢ ܡܰܥܪܒܳܐ ܕܣܽܘܦ ܥܽܘܡܩܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="9">ܘܚܳܐܰܪ ܬܚܽܘܡܳܐ ܡܶܢ ܪܺܝܫܶܗ ܕܛܽܘܪܳܐ ܠܡܰܒܽܘܥܳܐ ܕܡܰܝ̈ܳܐ ܕܢܰܦܬܽܘܚ. ܘܢܳܦܶܩ ܥܰܠ ܩܰܪܢܳܐ ܕܛܽܘܪܳܐ ܕܥܶܒܪܽܘܢ. ܘܚܳܐܰܪ ܬܚܽܘܡܳܐ ܠܒܳܠܳܥ ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ.</VERS>
      <VERS vnumber="10">ܘܚܳܐܰܪ ܬܚܽܘܡܳܐ ܡܶܢ ܒܳܠܳܥ ܠܡܰܥܪܒܳܐ ܥܰܠ ܛܽܘܪܳܐ ܕܣܳܥܺܝܪ. ܘܥܳܒܰܪ ܥܰܠ ܣܶܛܪܳܐ ܕܛܽܘܪܳܐ ܕܢܰܥܪܺܝܡ ܡܶܢ ܓܰܪܒܝܳܐ. ܗܺܝ ܗܺܝ ܟܶܣܠܽܘܢ. ܘܢܳܚܶܬ̥ ܠܒܶܝܬ̥ ܫܡܶܫ. ܘܥܳܒܰܪ ܠܬܰܝܡܢܳܐ.</VERS>
      <VERS vnumber="11">ܘܢܳܦܶܩ ܬܚܽܘܡܳܐ ܠܣܶܛܪܳܐ ܕܥܶܩܪܽܘܢ ܡܶܢ ܓܰܪܒܝܳܐ. ܬܚܽܘܡܳܐ ܠܫܶܟ̥ܪܽܘܢ. ܘܥܳܒܰܪ ܥܰܠ ܛܽܘܪܳܐ ܕܒܳܠܳܥ. ܘܢܳܦܶܩ ܠܝܰܗܒܳܐܶܝܠ. ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܠܡܰܥܪܒܳܐ.</VERS>
      <VERS vnumber="12">ܘܰܬ̥ܚܽܘܡܶܗ ܡܶܢ ܡܰܥܪܒܳܐ ܠܰܡܪܺܝܒܳܐ ܒܰܬ̥ܚܽܘܡܶܝ̈ܗ̇ ܗܳܢܰܘ ܬܚܽܘܡܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ ܟܰܕ݂ ܚܳܕܰܪ.</VERS>
      <VERS vnumber="13">ܘܰܠܟܳܠܳܒ ܒܰܪ ܝܽܘܦܢܳܐ. ܝܰܗܒ ܝܶܫܽܘܥ ܦܳܠܓܽܘܬ̥ܳܐ ܒܰܝܢܳܬ̥ ܒܢܰܝ̈ ܝܺܗܽܘܕܳܐ. ܐܰܝܟ̥ ܡܶܠܰܬ̥ ܦܽܘܡܶܗ ܕܡܳܪܝܳܐ ܘܶܐܡܰܪ ܟܳܠܳܒ ܠܝܶܫܽܘܥ. ܗܰܒ ܠܺܝ ܗܳܕ݂ܶܐ ܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܘܝܰܗܒ ܝܶܫܽܘܥ ܠܟܳܠܳܒ ܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܕܗܺܝ ܗܺܝ ܚܶܒܪܽܘܢ.</VERS>
      <VERS vnumber="14">ܘܰܚܪܰܒ ܡܶܢ ܬܰܡܳܢ ܟܳܠܳܒ ܬܠܳܬܳܐ ܒܢܰܝ̈ ܓܰܢ̱ܒܳܖ̈ܶܐ. ܠܫܺܝܫܰܝ ܘܠܰܐܚܺܝܡܳܢ. ܘܰܠܬ̥ܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="15">ܘܰܣܠܶܩ ܡܶܢ ܬܰܡܳܢ ܥܰܠ ܥܳܡܽܘܖ̈ܶܐ ܕܕ݂ܳܒܺܝܪ. ܘܰܫܡܳܗ̇ ܕܕ݂ܳܒܺܝܪ ܡܶܢ ܩܕ݂ܺܝܡ ܩܽܘܪܝܰܬ̥ ܣܶܦܪܳܐ.</VERS>
      <VERS vnumber="16">ܘܶܐܡܰܪ ܟܳܠܳܒ. ܟܽܠܡܰܢ ܕܢܶܟ̥ܒܫܺܝܗ̇ ܠܩܽܘܪܝܰܬ̥ ܣܶܦܪܳܐ ܘܢܶܚܪܒܺܝܗ̇. ܐܶܬܶܠ ܠܶܗ ܠܥܰܟ̥ܣܳܐ ܒܪܰܬ̥ܝ ܐܰܢ̱ܬܬ̥ܳܐ.</VERS>
      <VERS vnumber="17">ܘܟܰܒܫܳܗ̇ ܥܰܬ̥ܢܳܐܶܝܠ ܒܰܪ ܩܰܢܙ ܐܰܚܽܘܗܝ ܕܟܳܠܳܒ. ܘܝܰܗܒ ܠܶܗ ܠܥܰܟ̥ܣܳܐ ܒܰܪܬܶܗ ܐܰܢ̱ܬܬ̥ܳܐ.</VERS>
      <VERS vnumber="18">ܘܟܰܕ݂ ܗܘܳܬ̥ ܠܶܗ. ܐܶܬ̥ܓܰܪܓܰܬ̥ ܕܬܶܫܐܰܠ ܡܶܢ ܐܰܒܽܘܗ̇ ܝܳܪܬܽܘܬ̥ܐ ܕܚܰܩܠܳܐ. ܘܶܐܬ̥ܪܰܟ̥ܢܰܬ̥ ܡܶܢ ܚܡܳܪܳܐ. ܐܳܡܰܪ ܠܳܗ̇ ܟܳܠܳܒ. ܡܳܐ ܠܶܟ̥ܝ ܒܪܰܬ̥ܝ.</VERS>
      <VERS vnumber="19">ܐܳܡܪܳܐ ܠܶܗ ܗܰܒ ܠܺܝ ܒܽܘܪܟܬ̥ܳܐ. ܡܶܛܽܠ ܕܒܰܐܪܥܳܐ ܕܬܰܝܡܢܳܐ ܝܰܗܒܬܳܢܝ. ܗܰܒ ܠܺܝ ܚܶܦܪܳܐ ܗܳܢܳܐ ܕܡܰܝ̈ܳܐ. ܘܝܰܗܒ ܠܳܗ̇ ܟܳܠܳܒ ܚܶܦܪܳܐ ܥܶܠܳܝܳܐ. ܘܚܶܦܪܳܐ ܬܰܚܬܳܝܳܐ</VERS>
      <VERS vnumber="20">ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ ܠܫܰܖ̈ܒܳܬ̥ܗܽܘܢ.</VERS>
      <VERS vnumber="21">ܘܰܗܘܰܝ̈ ܩܽܘܖ̈ܝܳܐ ܕܫܰܒܛܳܐ ܕܰܒܢܰܝ̈ ܝܺܗܽܘܕܳܐ. ܥܰܠ ܬܚܽܘܡܳܐ ܕܰܐܕܽܘܡ ܡܶܢ ܬܰܝܡܢܳܐ. ܘܗܳܠܶܝܢ ܐܶܢܽܘܢ ܫܡܳܗ̈ܶܐ ܕܩܽܘܖ̈ܝܳܐ ܕܰܒܢܰܝ̈ ܝܺܗܽܘܕܳܐ. ܩܰܒܨܳܐܶܝܠ. ܘܥܳܕ݂ܳܪ. ܘܝܳܓܽܘܪ.</VERS>
      <VERS vnumber="22">ܘܩܺܝܢܳܐ. ܘܝܰܪܡܽܘܢܳܐ. ܘܓܰܕ݂ܓܳܕ݂ܳܐ.</VERS>
      <VERS vnumber="23">ܘܰܩܕܶܫ. ܘܚܳܨܽܘܪ. ܘܢܰܬ̥ܢܺܝܢ.</VERS>
      <VERS vnumber="24">ܘܙܺܝܒ. ܘܰܐܛܠܶܡ. ܘܒܰܥܠܽܘܬ̥.</VERS>
      <VERS vnumber="25">ܘܚܳܨܽܘܪ. ܘܰܚܕܰܬܳܐ. ܘܩܽܘܪܝܰܬ ܚܶܨܪܽܘܢ.</VERS>
      <VERS vnumber="26">ܘܳܐܡܳܡ. ܘܰܐܫܡܰܥ. ܘܡܰܘܠܳܕ݂ܳܐ.</VERS>
      <VERS vnumber="27">ܘܰܚܨܳܪ ܐܰܕܳܐ. ܘܚܶܫܡܽܘܢ. ܘܒܶܝܬ̥ ܦܳܠܳܛ.</VERS>
      <VERS vnumber="28">ܘܕ݂ܳܪܰܬ̥ ܬܰܥ̈ܠܶܐ. ܘܒܺܪ ܫܒܰܥ. ܘܒܺܪ ܝܽܘܬܺܝܳܐ.</VERS>
      <VERS vnumber="29">ܘܰܒܥܶܠ. ܘܥܶܠܺܝܢ. ܘܰܥܨܰܡ.</VERS>
      <VERS vnumber="30">ܘܶܐܠܬܳܠܰܡ. ܘܰܐܟ̥ܣܺܝܢ. ܘܚܶܪܡܳܐ.</VERS>
      <VERS vnumber="31">ܘܨܶܢܩܠܰܓ. ܘܡܰܪܡܳܢܳܐ. ܘܣܰܡܣܳܠܳܐ.</VERS>
      <VERS vnumber="32">ܘܰܠܒܶܐܽܘܬ̥. ܘܫܰܠܽܘܚ. ܘܥܺܝܪܡܽܘܢ. ܟܽܠܗܶܝܢ ܩܽܘܖ̈ܝܳܐ ܬܠܳܬܺܝܢ ܘܫܶܬ̥. ܘܰܐܓܽܘܖ̈ܣܰܝܗܶܝܢ ܒܰܦܩܰܥܬ̥ܳܐ.</VERS>
      <VERS vnumber="33">ܘܶܐܫܬܽܘܐܶܝܠ. ܘܨܰܕܥܳܐ. ܘܶܐܫܬܳܢܳܐ.</VERS>
      <VERS vnumber="34">ܘܚܽܘܚ. ܘܥܺܝܢ ܓܰܚܽܘܡ. ܘܦܰܬܽܘܚ. ܘܥܺܝܠܰܡ.</VERS>
      <VERS vnumber="35">ܘܝܰܪܡܽܘܬ̥. ܘܥܰܪܠܰܡ. ܘܣܰܘܟܳܐ. ܘܥܰܙܩܳܐ.</VERS>
      <VERS vnumber="36">ܘܫܰܥܬܺܝܢ. ܘܥܰܙܺܝܬ̥ܝܡ. ܘܓܳܬ̥ܪ. ܘܓܶܬ̥ܪܽܘܢܺܝܢ. ܩܽܘܖ̈ܝܳܐ ܚܰܡܫܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="37">ܘܨܰܠܳܢ. ܘܚܰܪܫܳܐ ܘܡܰܓܕܰܠܓܳܕ݂</VERS>
      <VERS vnumber="38">ܘܕܶܠܒܳܢ. ܘܩܰܨܦܳܐ. ܘܢܰܩܬ̥ܳܐܶܝܠ.</VERS>
      <VERS vnumber="39">ܘܰܠܟ̥ܝܫ ܘܥܰܙܩܰܬ̥. ܘܥܶܓܠܽܘܢ.</VERS>
      <VERS vnumber="40">ܘܟܰܒܫܽܘܢ. ܘܠܰܚܡܳܣ. ܘܟܰܬ̥ܠܺܝܫ.</VERS>
      <VERS vnumber="41">ܘܥܶܕܪܽܘܬ̥. ܘܒܶܝܬ̥ ܕܓܽܘܢ. ܘܢܰܥܡܳܐ. ܘܢܰܩܕܳܐ ܩܽܘܖ̈ܝܳܐ ܫܶܬܬܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="42">ܘܠܶܒܳܢ. ܘܥܰܬ̥ܪ. ܘܢܰܦܬܰܚ.</VERS>
      <VERS vnumber="43">ܘܰܥܫܳܢ. ܘܰܐܫܝܳܐ. ܘܨܶܢܩܠܰܓ.</VERS>
      <VERS vnumber="44">ܘܰܩܥܺܝܠܳܐ. ܘܰܐܟ̥ܙܺܝܒ. ܘܡܶܐܪܫܳܐ ܩܽܘܖ̈ܝܳܐ ܬܫܰܥ. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="45">ܘܥܶܩܪܽܘܢ. ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇ ܡܶܢ ܡܰܥܪܒܳܐ.</VERS>
      <VERS vnumber="46">ܘܟܽܠܶܗ ܐܰܬ̥ܪܳܐ ܕܰܐܫܕܽܘܕ݂. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="47">ܘܰܐܫܕܽܘܕ݂ ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇. ܘܥܳܐܙܳܐ ܘܟܰܦܖ̈ܽܘܢܶܝܗ̇. ܘܰܐܓܽܘܖ̈ܣܶܝܗ̇. ܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܘܝܰܡܳܐ ܪܰܒܳܐ ܬܚܽܘܡܳܐ.</VERS>
      <VERS vnumber="48">ܘܗܳܠܶܝܢ ܒܛܽܘܪܳܐ. ܫܳܡܺܝܪ ܘܝܳܬ̥ܝܪ. ܘܣܰܘܟܳܐ.</VERS>
      <VERS vnumber="49">ܘܪܰܢܳܐ. ܘܩܽܘܪܝܰܬ̥ ܣܶܦܪܳܐ ܕܗܺܝ ܗܺܝ ܕܳܒܺܝܪ.</VERS>
      <VERS vnumber="50">ܘܰܓܢܳܒ. ܘܶܐܫܬܡܽܘ. ܘܥܶܠܺܝܢ.</VERS>
      <VERS vnumber="51">ܘܥܶܫܝܰܢ. ܘܚܰܠܳܢ. ܘܓܰܠܽܘ ܩܽܘܖ̈ܝܳܐ ܚܕܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="52">ܘܪܰܝܺܒ. ܘܪܽܘܡܳܐ. ܘܰܥܫܳܢ.</VERS>
      <VERS vnumber="53">ܘܝܰܠܽܘܡ. ܘܒܶܝܬ̥ ܦܰܬܽܘܚ. ܘܳܐܦܳܩ.</VERS>
      <VERS vnumber="54">ܘܚܶܡܛܳܐ ܘܩܽܘܪܝܰܬ̥ ܐܰܪܒܰܥ. ܕܗܺܝ ܗܺܝ ܚܶܒܪܽܘܢ. ܘܨܶܒܥܽܘܢ. ܩܽܘܖ̈ܝܳܐ ܬܫܰܥ. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="55">ܘܡܳܥܽܘܢ. ܘܟܰܪܡܶܠ. ܘܙܺܝܒ. ܘܰܐܛܢܳܐ.</VERS>
      <VERS vnumber="56">ܘܺܐܝܙܰܪܥܺܝܠ. ܘܰܢܩܶܡܥܰܡ. ܘܙܰܠܽܘܚ.</VERS>
      <VERS vnumber="57">ܘܩܳܝܶܢ. ܘܓܰܒܥܳܐ. ܘܬܰܩܢܳܐ ܩܽܘܖ̈ܝܳܐ ܥܣܰܪ. ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="58">ܘܚܰܠܽܘܠ. ܘܒܶܝܬ̥ ܨܰܕܽܘܢ. ܘܓܳܬ̥ܳܪ.</VERS>
      <VERS vnumber="59">ܘܰܡܥܰܪܰܬ̥. ܘܒܶܝܬ̥ ܥܢܳܬ̥. ܘܠܰܬ̥ܩܳܢ. ܩܽܘܖ̈ܝܳܐ ܫܶܬ̥ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="60">ܘܕܰܟܰܬ̥. ܘܩܽܘܪܝܰܬ̥ ܒܥܶܠ ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ. ܩܽܘܖ̈ܝܳܐ ܬܰܪܬܶܝܢ. ܘܰܐܓܽܘܖ̈ܣܰܝܗܶܝܢ ܒܡܰܕܒܪܳܐ.</VERS>
      <VERS vnumber="61">ܘܒܶܝܬ̥ ܥܳܪܳܒܳܐ. ܘܡܶܕ݂ܝܰܢ. ܘܣܳܟ̥ܣܳܐ.</VERS>
      <VERS vnumber="62">ܘܝܰܥܫܳܢ. ܘܥܺܝܪ ܡܚܺܝܠ. ܘܥܺܝܢ ܓܳܕ݂ ܩܽܘܖ̈ܝܳܐ ܫܶܬ̥ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="63">ܘܰܠܝܳܒܽܘܣܳܝ̈ܶܐ ܕܥܳܡܪܺܝܢ ܒܽܐܘܪܺܫܠܶܡ. ܠܳܐ ܚܪܰܒܘ ܒܢܰܝ̈ ܝܺܗܽܘܕܳܐ. ܘܺܝܬ̥ܒܘ ܝܳܒܽܘܣܳܝ̈ܶܐ ܥܰܡ ܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ ܥܕܰܡܳܐ ܠܝܰܘܡܳܢܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܢܶܦܩܰܬ̥ ܡܢܳܬ̥ܳܐ ܕܰܒܢܰܝ̈ ܝܰܘܣܶܦ. ܡܶܢ ܝܽܘܪܕܢܳܢ ܕܺܐܝܪܺܝܚܽܘ. ܠܡܰܝ̈ܳܐ ܕܺܐܝܪܺܝܚܽܘ. ܡܶܢ ܡܰܕ݂ܢܳܚܰܝ̈ ܡܰܕܒܪܳܐ ܕܣܳܠܶܩ ܡܶܢ ܐܺܝܪܺܝܚܽܘ. ܘܰܥܕܰܡܳܐ ܠܛܽܘܪܳܐ ܕܣܳܠܶܩ ܠܒܶܝܬ̥ ܐܺܝܠ.</VERS>
      <VERS vnumber="2">ܘܢܳܦܶܩ ܡܶܢ ܒܶܝܬ̥ ܐܺܝܠ ܠܠܽܘܙ. ܘܥܳܒܰܪ ܠܰܬ̥ܚܽܘܡܳܐ ܕܥܶܒܪܳܐ. ܘܰܕ݂ܥܶܛܪܽܘܬ̥.</VERS>
      <VERS vnumber="3">ܘܢܳܚܶܬ̥ ܠܡܰܥܪܒܳܐ ܠܰܬ̥ܚܽܘܡܳܐ ܕܦܰܠܛܳܐ. ܥܕܰܡܳܐ ܠܰܬ̥ܚܽܘܡܳܐ ܕܒܶܝܬ̥ ܚܽܘܪܳܢ ܬܰܚܬܳܝܬܳܐ. ܘܰܥܕܰܡܳܐ ܠܓܳܕܳܪ. ܘܰܗܘܰܘ ܡܰܦܩܳܢܰܘ̈ܗܝ ܠܡܰܥܪܒܳܐ.</VERS>
      <VERS vnumber="4">ܘܺܝܪܶܬ̥ܘ ܒܢܰܝ̈ ܝܰܘܣܶܦ. ܡܢܰܫܶܐ. ܘܰܐܦܪܶܝܡ.</VERS>
      <VERS vnumber="5">ܘܰܗܘܳܐ ܬܚܽܘܡܳܐ ܕܰܒܢܰܝ̈ ܐܰܦܪܶܝܡ ܠܫܰܖ̈ܒܳܬ̥ܗܽܘܢ. ܬܚܽܘܡܳܐ ܕܝܳܪܬܽܘܬ̥ܗܽܘܢ ܥܶܛܪܽܘܬ̥. ܘܶܐܕܰܪ. ܥܕܰܡܳܐ ܠܒܶܝܬ̥ ܚܽܘܪܳܢ ܥܶܠܳܝܬܳܐ.</VERS>
      <VERS vnumber="6">ܘܢܳܦܶܩ ܬܚܽܘܡܳܐ ܠܡܰܥܪܒܳܐ ܘܡܰܥܟܰܬ̥ ܡܶܢ ܓܰܪܒܝܳܐ. ܘܚܳܕܰܪ ܬܚܽܘܡܳܐ ܡܶܢ ܡܰܕܢܚܳܐ ܕܰܬ̥ܚܶܝܬ̥ ܫܺܝܠܽܘ. ܘܥܳܒܰܪ ܡܶܢ ܡܰܕܢܚܳܐ ܕܝܰܠܽܘܚ.</VERS>
      <VERS vnumber="7">ܘܢܳܚܶܬ̥ ܡܶܢ ܝܰܠܽܘܚ ܠܥܶܛܪܽܘܬ̥. ܘܰܠܝܰܓܪܰܬ̥. ܘܰܠܦܳܓܳܪ. ܘܠܺܐܝܪܺܝܚܽܘ ܘܢܳܦܶܩ ܡܶܢ ܬܰܦܽܘܚ ܠܝܽܘܪܕܢܳܢ.</VERS>
      <VERS vnumber="8">ܘܳܐܙܶܠ ܠܰܬ̥ܚܽܘܡܳܐ ܡܰܥܪܒܳܝܳܐ ܕܢܰܚܠܳܐ ܕܩܳܒܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܥܪܒܳܐ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܰܦܪܶܝܡ. ܠܫܰܖ̈ܒܳܬ̥ܗܽܘܢ.</VERS>
      <VERS vnumber="9">ܩܽܘܖ̈ܝܳܐ ܕܰܦܖ̈ܺܝܫܳܢ ܗܘܰܝ̈ ܠܰܒܢܰܝ̈ ܐܰܦܪܶܝܡ. ܒܓܰܘ ܝܳܪܬܽܘܬ̥ܐ ܕܰܒܢܰܝ̈ ܡܢܰܫܶܐ. ܟܽܠܗܶܝܢ ܩܽܘܖ̈ܝܳܢ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="10">ܘܠܳܐ ܚܪܰܒܘ ܠܰܟ̥ܢܰܥܢܳܝ̈ܶܐ ܕܝܳܬ̥ܒܺܝܢ ܒܓܳܕܳܪ. ܘܺܝܬ̥ܒܘ ܟܢܰܥܢܳܝ̈ܶܐ ܒܓܰܘ ܒܶܝܬ̥ ܐܰܦܪܶܝܡ ܥܕܰܡܳܐ ܠܝܰܘܡܳܢܳܐ. ܘܶܐܬ̥ܟܒܶܫܘ ܒܡܰܕܰܐܬ̥ܳܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܰܗܘܳܬ̥ ܓܶܠܥܳܕ݂ ܡܢܳܬ̥ܳܐ ܕܫܰܒܛܳܐ ܕܰܡܢܰܫܶܐ. ܡܶܛܽܠ ܕܗܽܘܝܽܘ ܗܘܳܐ ܒܽܘܟܪܶܗ ܕܝܰܘܣܶܦ. ܘܰܠܡܳܟ̥ܝܪ ܒܽܘܟܪܶܗ ܕܰܡܢܰܫܶܐ. ܐܰܒܽܘܗܝ ܕܓܶܠܥܳܕ݂ ܡܶܛܽܠ ܕܗܽܘ ܗܘܳܐ ܒܽܘܟܪܳܐ ܓܰܒܪܳܐ ܩܪܰܒܬ̥ܢܳܐ. ܘܰܗܘܳܬ̥ ܕܺܝܠܶܗ ܓܶܠܥܳܕ݂ ܘܡܰܬ̥ܢܺܝܢ.</VERS>
      <VERS vnumber="2">ܘܰܗܘܳܬ̥ ܕܰܒܢܰܝ̈ ܡܢܰܫܶܐ ܕܶܐܫܬܚܰܪܘ ܠܫܰܖ̈ܒܳܬ̥ܗܽܘܢ. ܘܠܰܒܢܰܝ̈ ܐܳܒܺܝܥܳܙܰܪ. ܘܠܰܒܢܰܝ̈ ܚܳܠܳܩ. ܘܠܰܒܢܰܝ̈ ܢܶܫܪܳܐܶܝܠ. ܘܠܰܒܢܰܝ̈ ܫܽܘܦܳܡ. ܘܠܰܒܢܰܝ̈ ܚܳܦܳܪ. ܘܠܰܒܢܰܝ̈ ܫܡܺܝܕ݂ܳܥ ܗܳܠܶܝܢ ܒܢܰܘ̈ܗܝ ܕܰܡܢܰܫܶܐ ܒܰܪ ܝܰܘܣܶܦ ܕܶܟܖ̈ܶܐ ܠܫܰܖ̈ܒܳܬ̥ܗܽܘܢ.</VERS>
      <VERS vnumber="3">ܘܠܰܨܠܶܦܚܰܕ݂ ܒܰܪ ܚܳܦܳܪ. ܒܰܪ ܓܶܠܥܳܕ݂ ܒܰܪ ܡܳܟ̥ܝܪ. ܒܰܪ ܡܢܰܫܶܐ. ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ̥ܐ ܘܗܳܠܶܝܢ ܫܡܳܗ̈ܶܐ ܕܰܒ̈ܢܳܬܶܗ. ܡܰܚܠܳܐ. ܘܝܳܥܳܐ. ܘܚܰܓܠܳܐ. ܘܡܶܠܟܳܐ. ܘܬܰܪܨܳܐ.</VERS>
      <VERS vnumber="4">ܘܰܩܖ̈ܶܒܝ ܩܕ݂ܳܡ ܐܶܠܺܝܥܳܙܳܪ ܟܳܗܢܳܐ. ܘܰܩܕ݂ܳܡ ܝܶܫܽܘܥ ܒܰܪܢܽܘܢ. ܘܰܩܕ݂ܳܡ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܘܳܐܡܖ̈ܳܢ. ܡܳܪܝܳܐ ܦܰܩܶܕ݂ ܠܡܽܘܫܶܐ ܕܢܶܬܶܠ ܠܰܢ ܝܳܪܬܽܘܬ̥ܐ ܒܰܝܢܳܬ̥ ܐܰܚܰܝ̈ܢ. ܘܝܰܗܒ ܠܰܢ ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܒܰܝܢܳܬ̥ ܐܰܚ̈ܶܐ ܕܰܐܒܽܘܢ. ܘܝܰܗܒ ܠܗܶܝܢ ܝܶܫܽܘܥ ܝܳܪܬܽܘܬ̥ܐ ܘܦܳܠܓܽܘܬ̥ܳܐ ܒܰܝܢܳܬ̥ ܐܰܚ̈ܶܐ ܕܰܐܒܽܘܗܶܝܢ.</VERS>
      <VERS vnumber="5">ܘܰܢܦܰܠܘ ܚܰܒܠܰܘ̈ܗܝ ܕܰܡܢܰܫܶܐ ܥܶܣܪܳܐ. ܠܒܰܪ ܡܶܢ ܐܰܪܥܳܐ ܕܓܶܠܥܳܕ݂ ܘܰܕ݂ܡܰܬ̥ܢܺܝܢ ܕܺܐܝܬ̥ ܒܥܶܒܪܳܐ ܕܝܽܘܪܕܢܳܢ.</VERS>
      <VERS vnumber="6">ܡܶܛܽܠ ܕܰܒ̈ܢܳܬܶܗ ܕܰܡܢܰܫܶܐ ܝܺܖ̈ܶܬ̥ܝ ܝܳܪܬܽܘܬ̥ܐ ܥܰܡ ܐܰܚܰܝ̈ܗܶܝܢ. ܘܰܐܪܥܳܐ ܕܓܶܠܥܳܕ݂ ܗܘܳܬ̥ ܠܰܒܢܰܘ̈ܗܝ ܕܰܡܢܰܫܶܐ ܕܶܐܫܬܚܰܪܘ.</VERS>
      <VERS vnumber="7">ܘܰܗܘܳܐ ܬܚܽܘܡܳܐ ܕܰܒܢܰܝ̈ ܡܢܰܫܶܐ. ܡܶܢ ܬܚܽܘܡܳܐ ܕܡܶܥܟܰܬ̥ ܕܺܐܝܬ̥ ܥܰܠ ܝܰܡܺܝܢܳܐ ܕܝܳܬ̥ܒܰܝ̈ ܥܺܝܢ ܬܰܦܽܘܚ.</VERS>
      <VERS vnumber="8">ܘܰܗܘܳܬ̥ ܐܰܪܥܗܽܘܢ ܒܬܰܦܽܘܚ ܘܰܦܬܰܚ. ܘܰܗܘܳܐ ܬܚܽܘܡܳܐ ܠܰܒܢܰܝ̈ ܡܢܰܫܶܐ ܒܰܪ ܝܰܘܣܶܦ. ܘܰܠܒܶܝܬ̥ ܒܢܰܝ̈ ܐܰܦܪܶܝܡ.</VERS>
      <VERS vnumber="9">ܘܢܳܚܶܬ̥ ܬܚܽܘܡܗܽܘܢ ܠܢܰܚܠܳܐ ܕܝܰܡܳܐ ܡܶܢ ܬܰܝܡܢܳܐ ܕܢܰܚܠܳܐ ܕܩܽܘܖ̈ܝܳܐ ܗܳܠܶܝܢ ܕܰܐܦܪܶܝܡ ܠܒܶܝܬ̥ ܩܽܘܖ̈ܝܳܐ ܕܰܡܢܰܫܶܐ. ܘܰܬ̥ܚܽܘܡܳܐ ܕܰܡܢܰܫܶܐ ܡܶܢ ܓܰܪܒܝܳܐ ܕܢܰܚܠܳܐ. ܘܰܗܘܰܘ ܡܰܦܩܳܢܰܘ̈ܗܝ ܠܡܰܥܪܒܳܐ.</VERS>
      <VERS vnumber="10">ܘܬܰܝܡܢܳܐ ܠܰܐܦܪܶܝܡ. ܘܓܰܪܒܝܳܐ ܠܰܡܢܰܫܶܐ. ܘܝܰܡܳܐ ܬܚܽܘܡܗܽܘܢ ܘܒܳܐܫܺܝܪ ܦܳܓܥܺܝܢ ܡܶܢ ܓܰܪܒܝܳܐ. ܘܒܺܐܝܣܳܟܳܪ ܡܶܢ ܡܰܕܢܚܳܐ.</VERS>
      <VERS vnumber="11">ܘܰܗܘܳܬ̥ ܕܰܡܢܰܫܶܐ ܠܩܽܘܒܠܶܗ ܕܺܐܝܣܳܟܳܪ. ܒܶܝܬ̥ ܝܳܫܳܢ ܘܟܰܦܖ̈ܽܘܢܶܝܗ̇. ܘܰܢܒܶܠܥܳܡ ܘܟܰܦܖ̈ܽܘܢܶܝܗ̇. ܘܥܺܝܢܕܽܘܪ ܘܟܰܦܖ̈ܽܘܢܶܝܗ̇. ܘܬܰܥܢܳܟ̥ ܘܟܰܦܖ̈ܽܘܢܶܝܗ̇. ܘܡܰܓ݂ܕ݂ܽܘ ܘܟܰܦܖ̈ܽܘܢܶܝܗ̇. ܬܠܳܬ̥ ܙܳܘ̈ܝܳܢ.</VERS>
      <VERS vnumber="12">ܘܠܳܐ ܚܪܰܒܘ ܒܢܰܝ̈ ܝܺܣܪܳܐܶܝܠ ܠܩܽܘܖ̈ܝܳܐ ܗܳܠܶܝܢ. ܡܶܛܽܠ ܕܶܐܬܛܦܺܝܣܘ ܟܢܰܥܢܳܝ̈ܶܐ ܠܡܶܬܰܒ ܒܩܽܘܖ̈ܝܳܐ ܗܳܠܶܝܢ.</VERS>
      <VERS vnumber="13">ܘܟܰܕ݂ ܥܫܶܢܘ ܒܢܰܝ̈ ܝܺܣܪܳܐܶܝܠ. ܟܒܰܫܘ ܐܶܢܽܘܢ ܠܰܟ̥ܢܰܥܢܳܝ̈ܶܐ ܒܡܰܕܰܐܬ̥ܳܐ. ܘܡܶܚܪܰܒ ܠܳܐ ܚܪܰܒܘ ܐܶܢܽܘܢ.</VERS>
      <VERS vnumber="14">ܘܶܐܡܰܪܘ ܒܢܰܝ̈ ܝܰܘܣܶܦ ܠܝܶܫܽܘܥ. ܠܡܳܢܳܐ ܝܰܗܒܬ ܠܰܢ ܝܳܪܬܽܘܬ̥ܐ ܡܢܳܬ̥ܳܐ ܚܕ݂ܳܐ. ܘܚܰܒܠܳܐ ܚܰܕ݂. ܘܰܚܢܰܢ ܥܰܡܳܐ ܣܰܓܺܝܐܐ ܥܕܰܡܳܐ ܗܽܘ ܠܗܳܪܟܳܐ ܒܰܪܟܰܢ ܡܳܪܝܳܐ.</VERS>
      <VERS vnumber="15">ܐܳܡܰܪ ܠܗܽܘܢ ܝܶܫܽܘܥ. ܐܶܢ ܥܰܡܳܐ ܐܰܢ̱ܬܽܘܢ ܣܰܓܺܝܐܐ. ܣܰܩܘ ܠܟܽܘܢ ܠܓܰܒܳܐ ܕܛܽܘܪܳܐ. ܘܰܓܒܰܘ ܠܟܽܘܢ ܬܰܡܳܢ ܒܰܐܪܥܳܐ ܕܦܰܖ̈ܙܳܝܶܐ ܘܰܕ݂ܓܰܢ̱ܒܳܖ̈ܶܐ. ܡܶܛܽܠ ܕܰܐܠܺܝܨ ܗܽܘ ܠܟܽܘܢ ܛܽܘܪܳܐ ܕܰܐܦܪܶܝܡ.</VERS>
      <VERS vnumber="16">ܘܶܐܡܰܪܘ ܒܢܰܝ̈ ܝܰܘܣܶܦ. ܠܳܐ ܣܳܦܶܩ ܠܰܢ ܛܽܘܪܳܐ ܘܰܡܕ݂ܺܝ̈ܢܳܬ̥ܳܐ ܕܦܰܖ̈ܙܳܝܶܐ. ܡܶܛܽܠ ܕܰܟ̥ܢܰܥܢܳܝ̈ܶܐ ܝܳܬ̥ܒܺܝܢ ܒܰܐܪܥܳܐ ܕܥܽܘܡܩܳܐ. ܘܒܶܝܬ̥ ܝܳܫܳܢ ܘܰܒܟܰܦܖ̈ܽܘܢܶܝܗ̇. ܘܰܒܥܽܘܡܩܳܐ ܕܺܐܝܙܰܪܥܺܝܠ.</VERS>
      <VERS vnumber="17">ܘܶܐܡܰܪ ܝܶܫܽܘܥ ܠܰܕ݂ܒܶܝܬ̥ ܝܰܘܣܶܦ ܠܰܒܢܰܝ̈ ܐܰܦܪܶܝܡ ܘܰܡܢܰܫܶܐ. ܥܰܡܳܐ ܣܰܓܺܝܐܐ ܐܰܢ̱ܬܽܘܢ. ܘܚܰܝܠܳܐ ܪܰܒܳܐ ܠܟܽܘܢ. ܐܶܢ ܠܳܐ ܣܳܦܩܳܐ ܠܟܽܘܢ ܡܢܳܬ̥ܳܐ ܚܕ݂ܳܐ.</VERS>
      <VERS vnumber="18">ܓܒܰܘ ܠܟܽܘܢ ܛܽܘܪܳܐ. ܘܣܳܦܶܩ ܠܟܽܘܢ. ܘܓܰܒܰܘ̈ܗܝ ܕܛܽܘܪܳܐ ܢܶܗܘܽܘܢ ܠܟܽܘܢ ܡܰܦܩܳܢܰܘ̈ܗܝ. ܘܰܚܪܽܘܒܘ ܠܰܟ̥ܢܰܥܢܳܝ̈ܶܐ ܘܰܠܦܰܖ̈ܙܳܝܶܐ. ܡܶܛܽܠ ܕܡܰܖ̈ܟܒܳܬ̥ܳܐ ܪܰܘܖ̈ܒܳܬ̥ܳܐ ܕܥܰܫܺܝ̈ܢܳܢ ܕܦܰܪܙܠܳܐ ܐܺܝܬ̥ ܠܗܽܘܢ ܘܥܰܫܺܝܢܺܝܢ ܐܶܢܽܘܢ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܶܐܬ̥ܟܰܢܰܫܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܫܺܝܠܽܘ. ܘܰܐܫܪܺܝܘ ܬܰܡܳܢ ܡܰܫܟܰܢ ܙܰܒܢܳܐ. ܘܰܐܪܥܳܐ ܐܶܬ̥ܟܰܒܫܰܬ̥ ܩܕ݂ܳܡܰܝܗܽܘܢ.</VERS>
      <VERS vnumber="2">ܘܶܐܫܬܚܰܪܘ ܡܶܢ ܒܢܰܝ̈ ܝܺܣܪܳܐܶܝܠ ܕܠܐ ܦܰܠܶܓܘ ܝܳܪܬܽܘܬ̥ܐ ܫܰܒ̈ܛܶܐ ܫܰܒܥܳܐ.</VERS>
      <VERS vnumber="3">ܘܶܐܡܰܪ ܝܶܫܽܘܥ ܠܰܒܢܰܝ̈ ܝܺܣܪܳܐܶܝܠ. ܥܕܰܡܳܐ ܠܶܐܡܰܬ̥ܝ ܡܶܬ̥ܪܰܦܶܝܢ ܐ̱ܢܬܽܘܢ ܠܡܶܥܰܠ ܠܡܺܐܪܰܬ̥ ܐܰܪܥܳܐ. ܕܝܰܗܒ ܠܟܽܘܢ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.</VERS>
      <VERS vnumber="4">ܓܒܰܘ ܠܟܽܘܢ ܬܠܳܬܳܐ ܬܠܳܬܳܐ ܓܰܒܖ̈ܺܝܢ ܡܶܢ ܫܰܒܛܳܐ. ܘܶܐܫܰܕܰܪ ܐܶܢܽܘܢ. ܘܰܢܩܽܘܡܽܘܢ ܘܰܢܗܰܠܟ̥ܘܢ ܒܰܐܪܥܳܐ. ܘܢܶܟ̥ܬܒܽܘܢܳܗ̇ ܠܦܽܘܬ̥ ܝܳܪܬܽܘܬ̥ܗܽܘܢ. ܘܢܺܐܬ̥ܘܢ ܠܘܳܬ̥ܝ.</VERS>
      <VERS vnumber="5">ܘܰܢܦܰܠܓܽܘܢܳܗ̇ ܠܰܐܪܥܳܐ ܠܰܫܒܰܥ ܦܳܠ̈ܰܓܘܳܢ. ܘܺܝܗܽܘܕܳܐ ܢܩܽܘܡ ܥܰܠ ܬܚܽܘܡܶܗ ܡܶܢ ܬܰܝܡܢܳܐ. ܘܰܕ݂ܒܶܝܬ̥ ܝܰܘܣܶܦ ܢܩܽܘܡܽܘܢ ܥܰܠ ܬܚܽܘܡܗܽܘܢ ܡܶܢ ܓܰܪܒܝܳܐ.</VERS>
      <VERS vnumber="6">ܘܰܐܢ̱ܬܽܘܢ ܟܽܘܬܒܽܘܗ̇ ܠܰܐܪܥܳܐ ܠܰܫܒܰܥ ܦܳܠ̈ܰܓܘܳܢ. ܘܰܐܝܬܰܗ̇ ܠܘܳܬ̥ܝ ܠܗܳܪܟܳܐ. ܘܶܐܚܰܘܶܝܟܽܘܢ ܡܢܳܬ̥ܳܐ ܕܓܰܒܝܳܐ ܩܕ݂ܳܡ ܡܳܪܝܳܐ ܐܰܠܳܗܰܢ.</VERS>
      <VERS vnumber="7">ܡܶܛܽܠ ܕܠܰܝܬ ܦܳܠܓܽܘܬ̥ܳܐ ܠܠܶܘ̈ܳܝܶܐ ܒܰܝܢܳܬ̥ܟܽܘܢ. ܡܶܛܽܠ ܕܟ̥ܳܗܢܽܘܬܶܗ ܗܺܝ ܕܡܳܪܝܳܐ ܝܳܪܬܽܘܬ̥ܗܽܘܢ. ܘܓܳܕ݂. ܘܪܽܘܒܺܝܠ. ܘܦܳܠܓܽܘܬ̥ ܫܰܒܛܳܐ ܕܰܡܢܰܫܶܐ ܩܰܒܶܠܘ ܝܳܪܬܽܘܬ̥ܗܽܘܢ ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ. ܕܝܰܗܒ ܠܗܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ.</VERS>
      <VERS vnumber="8">ܘܩܳܡܘ ܓܰܒܪܳܐ ܘܶܐܙܰܠܘ. ܘܦܰܩܶܕ݂ ܝܶܫܽܘܥ ܠܗܳܢܽܘܢ ܕܶܐܙܰܠܘ ܠܡܶܟ̥ܬܒܳܗ̇ ܠܰܐܪܥܳܐ. ܘܶܐܡܰܪ ܠܗܽܘܢ. ܙܶܠܘ ܗܰܠܶܟ̥ܘ ܒܰܐܪܥܳܐ ܘܟ̥ܘܬܒܽܘܗ̇. ܘܬܰܘ ܠܘܳܬ̥ܝ ܠܗܳܪܟܳܐ. ܘܰܐܪܡܶܐ ܠܟܽܘܢ ܡܢܰܘ̈ܳܬ̥ܳܐ ܩܕ݂ܳܡ ܡܳܪܝܳܐ ܒܫܺܝܠܽܘ</VERS>
      <VERS vnumber="9">ܘܶܐܙܰܠܘ ܓܰܒܖ̈ܶܐ ܘܰܥܒܰܪܘ ܒܰܐܪܥܳܐ. ܘܰܟ̥ܬܰܒܘ ܐܶܢܶܝܢ ܠܩܽܘܖ̈ܝܳܐ ܫܒܰܥ ܦܳܠ̈ܰܓܘܳܢ ܥܰܠ ܡܓܰܠܬ̥ܳܐ. ܘܶܐܬ̥ܘ ܠܘܳܬ̥ ܝܶܫܽܘܥ ܠܫܺܝܠܽܘ ܡܕܺܝܢܬܳܐ</VERS>
      <VERS vnumber="10">ܘܰܐܪܡܺܝ ܠܗܽܘܢ ܦܶܨ̈ܶܐ ܒܫܺܝܠܽܘ ܩܕ݂ܳܡ ܡܳܪܝܳܐ. ܘܦܰܠܓܳܗ̇ ܬܰܡܳܢ ܝܶܫܽܘܥ ܠܰܐܪܥܳܐ ܠܰܒܢܰܝ̈ ܝܺܣܪܳܐܶܝܠ ܒܦܳܠ̈ܰܓܘܳܬ̥ܳܐ</VERS>
      <VERS vnumber="11">ܘܣܶܠܩܰܬ̥ ܦܶܨܬ̥ܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ. ܘܰܢܦܰܩ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܠܒܶܝܬ̥ ܒܢܰܝ̈ ܝܺܗܽܘܕܳܐ. ܘܰܠܒܶܝܬ̥ ܒܢܰܝ̈ ܝܰܘܣܶܦ.</VERS>
      <VERS vnumber="12">ܘܰܗܘܳܐ ܬܚܽܘܡܗܽܘܢ ܠܣܶܛܪܳܐ ܕܓܰܪܒܝܳܐ ܡܶܢ ܝܽܘܪܕܢܳܢ. ܘܣܳܠܶܩ ܬܚܽܘܡܳܐ ܠܣܶܛܪܳܐ ܕܺܐܝܪܺܝܚܽܘ ܡܶܢ ܓܰܪܒܝܳܐ. ܘܣܳܠܶܩ ܒܛܽܘܪܳܐ ܠܡܰܥܪܒܳܐ ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܕܒܪܳܐ ܕܒܶܝܬ̥ ܐܳܘܳܢ</VERS>
      <VERS vnumber="13">ܘܥܳܒܰܪ ܡܶܢ ܬܰܡܳܢ ܬܚܽܘܡܳܐ ܠܠܽܘܙ. ܥܰܠ ܣܶܛܪܳܐ ܕܠܽܘܙ ܡܶܢ ܬܰܝܡܢܳܐ. ܗܺܝ ܗܺܝ ܒܶܝܬ̥ ܐܺܝܠ. ܘܢܳܚܶܬ̥ ܬܚܽܘܡܳܐ ܠܥܶܛܪܽܘܬ̥ ܐܶܕܰܪ. ܥܰܠ ܛܽܘܪܳܐ ܕܡܶܢ ܬܰܝܡܢܳܐ ܕܒܶܝܬ̥ ܚܽܘܪܳܢ ܬܰܚܬܳܝܬܳܐ</VERS>
      <VERS vnumber="14">ܘܚܳܐܰܪ ܬܚܽܘܡܳܐ ܠܣܶܛܪܳܐ ܕܝܰܡܳܐ ܡܶܢ ܬܰܝܡܢܳܐ. ܡܶܢ ܛܽܘܪܳܐ ܕܠܰܐܦܰܝ̈ ܒܶܝܬ̥ ܚܽܘܪܳܢ ܕܰܒܬܰܝܡܢܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܥܰܠ ܩܽܘܪܝܰܬ̥ ܒܥܶܠ. ܕܗܺܝ ܗܺܝ ܩܽܘܪܝܰܬ̥ ܢܰܥܪܺܝܢ ܡܕܺܝܢܬܳܐ ܕܰܒܢܰܝ̈ ܝܺܗܽܘܕܳܐ. ܗܳܢܳܐ ܗܽܘ ܣܶܛܪܳܐ ܕܝܰܡܳܐ</VERS>
      <VERS vnumber="15">ܘܣܶܛܪܳܐ ܕܬܰܝܡܢܳܐ ܡܶܢ ܣܰܘܦܳܐ ܕܩܽܘܪܝܰܬ̥ ܢܰܥܪܺܝܢ. ܘܢܳܦܶܩ ܬܚܽܘܡܳܐ ܠܝܰܡܳܐ. ܘܢܳܦܶܩ ܠܡܰܒܽܘܥܳܐ ܕܡܰܝ̈ܳܐ ܕܢܰܦܬܳܠܺܝ</VERS>
      <VERS vnumber="16">ܘܢܳܚܶܬ̥ ܬܚܽܘܡܳܐ ܥܰܠ ܣܰܘܦܶܗ ܕܛܽܘܪܳܐ ܠܰܐܦܰܝ̈ ܢܰܚܠܳܐ ܕܒܰܪ ܗܳܢܽܘܡ. ܕܺܐܝܬ̥ ܒܥܽܘܡܩܳܐ ܕܓܰܒܳܢ̱ܖ̈ܶܐ ܕܡܶܢ ܓܰܪܒܝܳܐ. ܘܢܳܚܶܬ̥ ܬܚܽܘܡܳܐ ܕܒܰܪ ܗܳܢܽܘܡ. ܥܰܠ ܣܶܛܪܳܐ ܕܝܳܒܽܘܣܳܝ̈ܶܐ ܡܶܢ ܬܰܝܡܢܳܐ. ܘܢܳܚܶܬ̥ ܠܥܺܝܢ ܕܽܘܓܶܠ</VERS>
      <VERS vnumber="17">ܘܚܳܐܰܪ ܡܶܢ ܓܰܪܒܝܳܐ. ܘܢܳܦܶܩ ܠܡܰܒܽܘܥܳܐ ܕܰܫܡܶܫ. ܘܢܳܦܶܩ ܥܰܠ ܓܠܺܝܠܳܐ ܕܠܽܘܩܒܰܠ ܡܰܣܩܳܢܳܐ ܕܰܪܡܺܝܢ. ܘܢܳܚܶܬ̥ ܠܠܳܒܳܢ. ܘܰܠܒܳܗܳܢ ܕܰܒܪܶܗ ܕܪܽܘܒܺܝܠ.</VERS>
      <VERS vnumber="18">ܘܥܳܒܰܪ ܥܰܠ ܣܶܛܪܳܐ ܕܠܽܘܩܒܰܠ ܦܩܰܥܬ̥ܳܐ ܡܶܢ ܓܰܪܒܝܳܐ. ܘܢܳܚܶܬ̥ ܠܰܦܩܰܥܬ̥ܳܐ</VERS>
      <VERS vnumber="19">ܘܥܳܒܰܪ ܬܚܽܘܡܳܐ ܥܰܠ ܣܶܛܪܳܐ ܕܒܶܝܬ̥ ܚܰܓܠܳܐ ܡܶܢ ܓܰܪܒܝܳܐ. ܘܗܳܘܶܝܢ ܡܰܦܩܳܢܰܘ̈ܗܝ ܕܰܬ̥ܚܽܘܡܳܐ ܥܰܠ ܠܶܫܳܢܳܐ ܕܝܰܡܳܐ ܕܡܶܠܚܳܐ ܡܶܢ ܓܰܪܒܝܳܐ. ܘܥܰܠ ܣܦܳܖ̈ܰܘܗܝ ܕܝܽܘܪܕܢܳܢ ܡܶܢ ܬܰܝܡܢܳܐ. ܗܳܢܰܘ ܬܚܽܘܡܳܐ ܕܬܰܝܡܢܳܐ ܘܰܕ݂ܝܽܘܪܕܢܳܢ.</VERS>
      <VERS vnumber="20">ܒܰܬ̥ܚܽܘܡܰܘ̈ܗܝ ܠܣܶܛܪܳܐ ܕܡܰܕܢܚܳܐ. ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܒܰܬ̥ܚܽܘܡܶܝ̈ܗ̇ ܟܰܕ݂ ܚܳܕ݂ܪܳܐ ܠܫܰܖ̈ܒܳܬ̥ܗܽܘܢ.</VERS>
      <VERS vnumber="21">ܘܰܗܘܰܝ̈ ܩܽܘܖ̈ܝܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ. ܐܺܝܪܺܝܚܽܘ. ܘܒܶܝܬ̥ ܚܰܓܠܳܐ. ܘܰܥܡܳܩ. ܘܰܩܨܳܨ.</VERS>
      <VERS vnumber="22">ܘܒܶܝܬ̥ ܥܳܪܳܒܳܐ. ܘܰܨܡܳܪܺܝܡ. ܘܒܶܝܬ̥ ܐܺܝܠ.</VERS>
      <VERS vnumber="23">ܘܥܳܘܶܝܢ. ܘܦܰܪܳܐ. ܘܥܽܘܦܪܳܐ.</VERS>
      <VERS vnumber="24">ܘܰܟ̥ܦܰܪ ܥܽܘܡܩܳܐ. ܘܥܰܦܠܺܝ. ܘܰܓܒܳܥ. ܩܽܘܖ̈ܝܳܐ ܐܰܪܒܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="25">ܘܓܶܒܥܽܘܢ. ܘܪܳܡܬ̥ܐ. ܘܒܶܪܽܘܬ̥.</VERS>
      <VERS vnumber="26">ܘܡܰܨܦܝܳܐ. ܘܰܟ̥ܦܺܝܪܳܐ. ܘܡܰܨܳܐ.</VERS>
      <VERS vnumber="27">ܘܰܪܩܶܡ. ܘܰܪܦܳܐܶܝܠ. ܘܬܰܪܳܐܠܳܐ.</VERS>
      <VERS vnumber="28">ܘܰܨܠܰܥ. ܘܰܓܒܺܝܪܳܐ. ܘܝܳܒܽܘܣ ܕܗܺܝ ܗܺܝ ܐܽܘܪܺܫܠܶܡ. ܘܓܶܒܥܰܬ̥. ܘܩܽܘܪܝܰܬܺܝܡ ܩܽܘܖ̈ܝܳܐ ܐܰܪܒܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ ܗܳܕܳܐ ܗ̱ܝ ܝܳܪܬܽܘܬ̥ܳܐ ܕܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ ܠܫܰܖ̈ܒܳܬ̥ܗܽܘܢ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܢܶܦܩܰܬ̥ ܦܶܨܬ̥ܳܐ ܕܬܰܪܬܶܝܢ ܠܫܰܒܛܳܐ ܕܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ̥ܗܽܘܢ. ܘܰܗܘܳܬ̥ ܝܳܪܬܽܘܬ̥ܗܽܘܢ ܒܓܰܘ ܝܳܪܬܽܘܬ̥ܐ ܕܰܒܢܰܝ̈ ܝܺܗܽܘܕܳܐ</VERS>
      <VERS vnumber="2">ܘܰܗܘܰܝ̈ ܠܗܽܘܢ ܒܝܳܪܬܽܘܬ̥ܗܽܘܢ ܒܺܪ ܫܒܰܥ. ܘܰܫܒܰܥ. ܘܡܰܘܠܳܕ݂ܳܐ</VERS>
      <VERS vnumber="3">ܘܕ݂ܳܪܰܬ̥ ܬܰܥ̈ܠܶܐ. ܘܒܰܠܳܐ ܘܰܥܨܺܝܡ</VERS>
      <VERS vnumber="4">ܘܶܐܠܽܘܬ̥ܠܰܕ݂. ܘܒܶܝܬ̥ ܐܺܝܠ. ܘܚܶܪܡܳܐ</VERS>
      <VERS vnumber="5">ܘܰܨܢܰܩܠܳܓ. ܘܒܶܝܬ̥ ܡܰܪܟܒܽܘܬ̥. ܘܰܚܨܳܪ ܣܽܘܣܳܐ</VERS>
      <VERS vnumber="6">ܘܒܶܝܬ̥ ܠܶܒܽܘܬ̥. ܘܫܰܪܘܰܝܢܳܢ. ܩܽܘܖ̈ܝܳܐ ܐܰܪܒܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="7">ܘܥܺܝܢ. ܘܰܪܡܺܝܢ. ܘܓܳܬ̥ܪ. ܘܥܳܫܳܢ. ܩܽܘܖ̈ܝܳܐ ܐܰܪܒܰܥ. ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="8">ܘܟܽܠܗܽܘܢ ܐܰܓܽܘܖ̈ܣܶܐ ܕܰܚܕ݂ܺܝܪܺܝܢ ܠܗܶܝܢ ܠܩܽܘܖ̈ܝܳܐ ܗܳܠܶܝܢ. ܥܕܰܡܳܐ ܠܰܒܥܳܬ̥ ܒܶܝܬ̥ ܪܳܡܬ̥ܐ ܕܰܒܬܰܝܡܢܳܐ ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܫܶܡܥܽܘܢ ܠܫܰܖ̈ܒܳܬ̥ܗܽܘܢ</VERS>
      <VERS vnumber="9">ܡܶܢ ܚܰܒܠܳܐ ܕܰܒܢܰܝ̈ ܝܺܗܽܘܕܳܐ ܗܘܳܬ̥ ܝܳܪܬܽܘܬ̥ܐ ܕܰܒܢܰܝ̈ ܫܶܡܥܽܘܢ. ܡܶܛܽܠ ܕܣܰܓܺܝܐܳܐ ܗܘܳܬ̥ ܦܳܠܓܽܘܬ̥ܗܽܘܢ ܕܰܒܢܰܝ̈ ܝܺܗܽܘܕܳܐ. ܘܺܝܪܶܬ̥ܘ ܒܢܰܝ̈ ܫܶܡܥܽܘܢ ܡܶܢ ܝܳܪܬܽܘܬ̥ܗܽܘܢ</VERS>
      <VERS vnumber="10">ܘܣܶܠܩܰܬ̥ ܦܶܨܬ̥ܳܐ ܕܰܬ̥ܠܳܬ̥ ܠܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ̥ܗܽܘܢ. ܘܰܗܘܳܐ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܥܕܰܡܳܐ ܠܰܐܫܕܽܘܕ݂</VERS>
      <VERS vnumber="11">ܘܣܳܠܶܩ ܬܚܽܘܡܗܽܘܢ ܠܡܰܥܪܒܳܐ. ܘܰܠܪܳܡܰܬ̥ ܬܰܥ̈ܠܶܐ. ܘܦܳܓܰܥ ܒܕ݂ܶܒܫܰܬ̥. ܘܦܳܓܰܥ ܒܢܰܚܠܳܐ ܕܰܩܕ݂ܳܡ ܢܩܰܡܥܰܡ</VERS>
      <VERS vnumber="12">ܘܗܳܦܶܟ̥ ܡܶܢ ܐܰܫܕܽܘܕ݂ ܡܶܢ ܡܰܕ݂ܢܳܚܰܝ̈ ܫܶܡܫܳܐ. ܥܰܠ ܬܚܽܘܡܳܐ ܕܟܶܣܠܽܘܬ̥. ܘܰܕ݂ܒܶܬܽܘܪ. ܘܢܳܦܶܩ ܠܪܰܒܰܬ̥. ܘܣܳܠܶܩ ܠܢܳܦܺܝܥ</VERS>
      <VERS vnumber="13">ܘܡܶܢ ܬܰܡܳܢ ܥܳܒܰܪ ܩܰܕ݂ܡܳܝܰܬ̥ ܡܶܢ ܡܰܕܢܚܳܐ. ܠܓܶܬ̥ ܘܰܠܚܳܦܳܪ. ܘܰܠܥܰܬܳܐ. ܘܰܠܩܶܨܝܳܢ ܘܢܳܦܶܩ ܠܰܐܪܡܽܘܢ. ܘܰܠܡܰܬ̥ܘܳܐ. ܘܰܠܥܳܘܳܐ</VERS>
      <VERS vnumber="14">ܘܚܳܕܰܪ ܠܶܗ ܬܚܽܘܡܳܐ ܡܶܢ ܓܰܪܒܝܳܐ ܕܰܚܕ݂ܺܝܬܽܘܢ. ܘܗܳܘܶܝܢ ܡܰܦܩܳܢܰܘ̈ܗܝ ܠܢܰܚܠܳܐ ܕܟܰܦܬܢܳܐܶܝܠ</VERS>
      <VERS vnumber="15">ܘܰܠܩܰܛܰܬ̥. ܘܰܠܝܰܗܠܺܝܠ. ܘܰܠܫܳܡܪܺܝܢ. ܘܰܠܥܰܪܰܐܠܳܐ. ܘܰܠܒܶܝܬ̥ ܠܚܶܡ ܩܽܘܖ̈ܝܳܐ ܬܰܪܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="16">ܗܳܕܳܐ ܗ̱ܝ ܝܳܪܬܽܘܬ̥ܐ ܕܰܒܢܰܝ̈ ܙܒܽܘܠܽܘܢ ܠܫܰܖ̈ܒܳܬ̥ܗܽܘܢ</VERS>
      <VERS vnumber="17">ܘܢܶܦܩܰܬ̥ ܦܶܨܬ̥ܳܐ ܕܰܐܪܒܰܥ ܕܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ̥ܗܽܘܢ.</VERS>
      <VERS vnumber="18">ܘܰܗܘܳܐ ܬܚܽܘܡܗܽܘܢ. ܐܺܝܙܰܪܥܺܝܠ. ܘܟܶܣܠܽܘܬ̥. ܘܫܽܘܝܳܡ</VERS>
      <VERS vnumber="19">ܘܰܚܦܺܝܪܳܡ. ܘܫܶܢܳܐܢ. ܘܰܐܚܬܰܪ</VERS>
      <VERS vnumber="20">ܘܕܶܒܠܰܬ̥. ܘܩܺܝܫܽܘܢ. ܘܳܐܦܳܨ</VERS>
      <VERS vnumber="21">ܘܪܳܡܰܬ̥ ܥܺܝܢ. ܘܥܶܢܝܳܢ. ܘܥܺܝܢ ܚܰܕܳܐ. ܘܒܶܝܬ̥ ܦܶܨܝܳܢ.</VERS>
      <VERS vnumber="22">ܘܦܳܓܰܥ ܬܚܽܘܡܳܐ ܒܬܳܒܽܘܪ. ܘܰܒܫܰܚܨܺܝܡܳܐ. ܘܰܒܒܶܝܬ̥ ܫܡܶܫ. ܘܗܳܘܶܐ ܡܰܦܩܳܢܳܐ ܕܰܬ̥ܚܽܘܡܗܽܘܢ ܠܝܽܘܪܕܢܳܢ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="23">ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܺܝܣܳܟܳܪ ܠܫܰܖ̈ܒܳܬ̥ܗܽܘܢ ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="24">ܘܢܰܦܩܰܬ̥ ܦܶܨܬ̥ܳܐ ܕܚܰܡܶܫ ܕܫܰܒܛܳܐ ܕܰܒܢܰܝ̈ ܐܳܫܺܝܪ ܠܫܰܖ̈ܒܳܬ̥ܗܽܘܢ.</VERS>
      <VERS vnumber="25">ܘܰܗܘܳܐ ܬܚܽܘܡܗܽܘܢ. ܚܰܩܠܰܬ̥. ܘܚܰܠܺܝ. ܘܰܒܛܶܢ. ܘܰܐܟ̥ܫܳܦ</VERS>
      <VERS vnumber="26">ܘܰܐܡܠܶܟ̥. ܘܥܰܡܟܳܪ. ܘܰܐܡܫܳܐܶܝܠ ܘܦܳܓܰܥ ܒܟܰܪܡܠܳܐ ܡܶܢ ܡܰܥܪܒܳܐ. ܘܫܺܝܚܽܘܪ. ܘܰܠܒܶܝܬ̥</VERS>
      <VERS vnumber="27">ܘܗܳܦܶܟ̥ ܡܶܢ ܡܰܕ݂ܢܳܚܰܝ̈ ܫܶܡܫܳܐ ܠܒܶܝܬ̥ ܕܰܓܽܘܢ. ܘܦܳܓܰܥ ܒܰܙܒܽܘܠܽܘܢ. ܘܰܒܢܰܚܠܳܐ ܕܢܰܦܬܚܳܐܶܝܠ ܡܶܢ ܓܰܪܒܝܳܐ. ܘܕܰܒܶܝܬ̥. ܘܥܽܘܡܩܳܐ. ܘܕܰܢܥܳܐܶܝܠ. ܘܢܳܦܶܩ ܥܰܠ ܟܽܘܒܶܠ ܡܶܢ ܓܰܪܒܝܳܐ</VERS>
      <VERS vnumber="28">ܘܰܠܥܶܒܪܽܘܢ. ܘܠܰܪܚܳܐܒ. ܘܰܠܚܰܡܽܘܢ. ܘܰܠܩܰܥܳܐ. ܥܕܰܡܳܐ ܠܨܰܝܕܽܘܢ ܪܰܒܳܐ</VERS>
      <VERS vnumber="29">ܘܗܳܦܶܟ̥ ܬܚܽܘܡܳܐ ܠܪܳܡܬ̥ܐ. ܘܰܥܕܰܡܳܐ ܠܨܽܘܪ ܡܕܺܝܢܬܳܐ ܥܰܫܺܝܢܬܳܐ. ܘܗܳܦܶܟ̥ ܬܚܽܘܡܳܐ ܠܚܰܣ. ܘܗܳܘܶܝܢ ܡܰܦܩܳܢܰܘ̈ܗܝ ܠܡܰܥܪܒܳܐ ܡܶܢ ܢܰܚܠܳܐ ܕܰܐܟ̥ܙܺܝܒ</VERS>
      <VERS vnumber="30">ܘܥܽܘܡܩܳܐ. ܘܳܐܦܳܩ. ܘܪܳܚܽܘܒ. ܩܽܘܖ̈ܝܳܐ ܥܶܣܪܺܝܢ ܘܬܰܪܬܶܝܢ. ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="31">ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܐܳܫܺܝܪ ܠܫܰܖ̈ܒܳܬ̥ܗܽܘܢ. ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="32">ܘܢܶܦܩܰܬ̥ ܦܶܨܬ̥ܳܐ ܕܫܶܬ̥ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ̥ܗܽܘܢ</VERS>
      <VERS vnumber="33">ܘܰܗܘܳܐ ܬܚܽܘܡܗܽܘܢ. ܡܶܢ ܚܰܠܦܳܐ. ܘܡܶܢ ܐܰܠܽܘܢ. ܘܡܶܢ ܨܶܢܥܰܡ. ܘܰܐܕܳܡܳܐ. ܘܰܢܩܶܒ. ܘܰܢܒܳܐܶܝܠ. ܥܕܰܡܳܐ ܠܠܰܩܽܘܡ. ܘܗܳܘܶܐ ܡܰܦܩܳܢܗܶܝܢ ܠܝܽܘܪܕܢܳܢ</VERS>
      <VERS vnumber="34">ܘܗܳܦܶܟ̥ ܬܚܽܘܡܳܐ ܠܡܰܥܪܒܳܐ ܠܰܐܙܢܽܘܬ̥ ܒܰܩܒܽܘܙ. ܘܢܳܦܶܩ ܡܶܢ ܬܰܡܳܢ ܠܰܚܩܺܝܩ. ܘܦܳܓܰܥ ܒܰܙܒܽܘܠܽܘܢ ܡܶܢ ܬܰܝܡܢܳܐ. ܘܒܳܐܫܺܝܪ ܦܳܓܰܥ ܡܶܢ ܡܰܥܪܒܳܐ. ܘܒܺܝܗܽܘܕܳܐ ܒܝܽܘܪܕܢܳܢ ܡܶܢ ܡܰܕ݂ܢܳܚܰܝ̈ ܫܶܡܫܳܐ</VERS>
      <VERS vnumber="35">ܘܒܰܡܕ݂ܺܝ̈ܢܳܬ̥ܳܐ ܪܰܘܖ̈ܒܳܬ̥ܳܐ. ܒܨܽܘܪ. ܘܰܒܨܰܝܕܳܢ. ܘܒܰܚܡܳܬ̥. ܘܩܰܪܰܬ̥. ܘܟܶܢܰܪܰܬ̥</VERS>
      <VERS vnumber="36">ܘܳܐܕܳܡܳܐ. ܘܕ݂ܳܡܳܐ. ܘܚܳܨܽܘܪ</VERS>
      <VERS vnumber="37">ܘܰܩܕܶܫ. ܘܰܐܪܕܥܺܝ. ܘܥܺܝܢ ܨܽܘܪ</VERS>
      <VERS vnumber="38">ܘܕܺܝܐܽܘܢ. ܘܡܰܓܕܰܠܺܝܠ. ܘܚܳܪܽܘܡ. ܘܒܶܝܬ̥ ܥܢܳܬ̥. ܘܒܶܝܬ̥ ܫܡܶܫ. ܡܕ݂ܺܝ̈ܢܳܬ̥ܳܐ ܬܫܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="39">ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܢܰܦܬܳܠܺܝ ܠܫܰܖ̈ܒܳܬ̥ܗܽܘܢ. ܗܳܠܶܝܢ ܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="40">ܘܢܶܦܩܰܬ̥ ܦܶܨܬ̥ܳܐ ܕܰܫܒܰܥ ܕܰܒܢܰܝ̈ ܕܳܢ ܠܫܰܖ̈ܒܳܬ̥ܗܽܘܢ</VERS>
      <VERS vnumber="41">ܘܰܗܘܳܐ ܬܚܽܘܡܳܐ ܕܝܳܪܬܽܘܬ̥ܗܽܘܢ. ܨܰܕ݂ܥܳܐ. ܘܶܐܫܬܽܘܐܶܝܠ. ܘܰܩܪܺܝܬ̥ܐ ܕܰܫܡܶܫ</VERS>
      <VERS vnumber="42">ܘܫܰܥܠܒܺܝܢ. ܘܰܐܝܠܽܘܢ. ܘܢܰܬ̥ܠܳܐ</VERS>
      <VERS vnumber="43">ܘܰܐܠܽܘܢ. ܘܬܶܡܢܳܐ. ܘܥܶܩܪܽܘܢ</VERS>
      <VERS vnumber="44">ܘܶܐܠܩܰܬ̥. ܘܓܶܒܬܽܘܢ. ܘܒܰܥܠܰܬ̥</VERS>
      <VERS vnumber="45">ܘܺܝܗܽܘܕ݂ܺܝܬ̥. ܘܰܒܥܶܠܕܒܰܟ̥. ܘܓܶܬ̥ܪܽܡܘܢ</VERS>
      <VERS vnumber="46">ܘܡܰܝ݂ܝܰܪܩܽܘܢ. ܘܟܰܪܩܽܘܢ. ܥܕܰܡܳܐ ܠܰܬ̥ܚܽܘܡܳܐ ܕܠܽܘܩܒܰܠ ܐܰܝܠܰܬ̥</VERS>
      <VERS vnumber="47">ܘܰܢܦܰܩ ܬܚܽܘܡܳܐ ܕܰܒܢܰܘ̈ܗܝ ܕܕ݂ܳܢ ܡܶܢܗܽܘܢ. ܘܰܣܠܶܩܘ ܒܢܰܝ̈ ܕܳܢ. ܘܰܥܒܰܕ݂ܘ ܩܪܳܒܳܐ ܥܰܡ ܐ̱ܢܳܫ̈ܳܐ ܕܰܐܝܢܽܘ. ܘܟܰܒܫܽܘܗ̇ ܘܚܰܪܒܽܘܗ̇ ܒܦܽܘܡܳܐ ܕܣܰܝܦܳܐ. ܘܝܰܪܬܽܘܗ̇ ܘܺܝܬ̥ܒܘ ܒܳܗ̇. ܘܰܩܪܰܐܽܘܗ̇ ܠܺܐܝܢܽܘ ܕܳܢ ܥܰܠ ܫܶܡ ܕܳܢ ܐܰܒܽܘܗܽܘܢ</VERS>
      <VERS vnumber="48">ܗܳܕܳܐ ܗ̱ܝ ܝܳܪܬܽܘܬ̥ܐ ܕܫܰܒܛܳܐ ܕܰܒܢܰܝ̈ ܕܳܢ ܠܫܰܖ̈ܒܳܬ̥ܗܽܘܢ. ܡܕ݂ܺܝ̈ܢܳܬ̥ܳܐ ܗܳܠܶܝܢ ܘܩܽܘܖ̈ܝܳܐ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="49">ܘܫܰܠܶܡܘ ܠܡܺܐܪܬ݂ܳܗ̇ ܠܰܐܪܥܳܐ ܒܰܬ̥ܚܽܘ̈ܡܶܝܗ̇. ܘܝܰܗܒܘ ܒܢܰܝ̈ ܝܺܣܪܳܐܶܝܠ ܝܳܪܬܽܘܬ̥ܐ ܠܝܶܫܽܘܥ ܒܰܪܢܽܘܢ ܒܰܝܢܳܬ̥ܗܽܘܢ.</VERS>
      <VERS vnumber="50">ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܝܰܗܒܘ ܠܶܗ ܩܪܺܝܬ̥ܐ ܕܰܫܐܶܠ. ܠܬܰܡܢܰܬ̥ܣܪܳܚ ܕܰܒܛܽܘܪܳܐ ܕܰܐܦܪܶܝܡ. ܘܰܒܢܳܗ̇ ܠܰܩܪܺܝܬ̥ܐ ܘܺܝܬ̥ܒ ܒܳܗ̇</VERS>
      <VERS vnumber="51">ܗܳܠܶܝܢ ܝܳܖ̈ܬܘܳܬ̥ܳܐ ܕܰܐܘܪܶܬ̥ܘ ܐܶܠܺܝܥܳܙܳܪ ܟܳܗܢܳܐ ܘܝܶܫܽܘܥ ܒܰܪܢܽܘܢ. ܘܪܺܝܫܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ. ܒܦܶܨ̈ܶܐ ܒܫܺܝܠܽܘ ܩܕ݂ܳܡ ܡܳܪܝܳܐ ܒܬܰܪܥܳܐ ܕܡܰܫܟܰܢܙܰܒܢܳܐ. ܘܫܰܠܶܡܘ ܠܰܡܦܰܠܳܓܽܘܬ̥ܗ̇ ܠܰܐܪܥܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܶܐܡܰܪ ܡܳܪܝܳܐ ܠܝܶܫܽܘܥ</VERS>
      <VERS vnumber="2">ܐܶܡܰܪ ܠܰܒܢܰܝ̈ ܝܺܣܪܳܐܶܝܠ. ܫܒܽܘܩܘ ܠܟܽܘܢ ܩܽܘܖ̈ܝܳܐ ܠܰܡܫܰܘܙܒܽܘܬ̥ܳܐ. ܐܰܝܟܰܢܳܐ ܕܶܐܡܪܶܬ̥ ܠܟܽܘܢ ܒܺܐܝܕ݂ܳܐ ܕܥܰܒܕܝ ܡܽܘܫܶܐ</VERS>
      <VERS vnumber="3">ܕܢܶܥܪܽܘܩ ܠܬܰܡܳܢ ܩܳܛܽܘܠܳܐ. ܐܰܝܢܳܐ ܕܢܶܩܛܽܘܠ ܢܰܦܫܳܐ ܡܶܢ ܫܶܠܝܳܐ ܟܰܕ݂ ܠܳܐ ܝܳܕܰܥ. ܘܢܶܗܘ̈ܝܳܢ ܠܟܽܘܢ ܠܰܡܫܰܘܙܒܽܘܬ̥ܳܐ ܡܶܢ ܬܳܒܰܥ ܥܝܳܪܬܳܐ ܕܰܕ݂ܡܳܐ</VERS>
      <VERS vnumber="4">ܘܢܶܥܪܽܘܩ ܠܰܚܕ݂ܳܐ ܡܶܢ ܗܳܠܶܝܢ ܩܽܘܖ̈ܝܳܐ. ܘܰܢܩܽܘܡ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ̥ܐ. ܘܰܢܡܰܠܶܠ ܩܕ݂ܳܡ ܩܰܫܺܝ̈ܫܶܐ ܕܰܩܪܺܝܬ̥ܐ ܗܳܝ. ܘܢܺܐܡܰܪ ܡܶܠܰܘ̈ܗܝ. ܘܢܶܚܡܠܽܘܢܶܗ ܠܘܳܬ̥ܗܽܘܢ ܒܰܩܪܺܝܬ̥ܐ. ܘܢܶܬܠܽܘܢ ܠܶܗ ܕܽܘܟܬܳܐ ܠܡܶܥܡܰܪ ܥܰܡܗܽܘܢ</VERS>
      <VERS vnumber="5">ܟܰܕ݂ ܢܶܪܕܽܘܦ ܬܳܒܰܥ ܥܝܳܪܬܳܐ ܕܰܕ݂ܡܳܐ ܒܳܬ̥ܪܶܗ. ܘܠܳܐ ܢܰܫܠܡܽܘܢܶܗ ܒܺܐܝܕܰܘ̈ܗܝ ܠܩܳܛܽܘܠܳܐ. ܡܶܛܽܠ ܕܟܰܕ݂ ܠܳܐ ܝܳܕܰܥ ܗܘܳܐ ܡܚܳܝܗܝ ܠܚܰܒܪܶܗ. ܘܠܳܐ ܣܳܢܶܐ ܗܘܳܐ ܠܶܗ ܡܶܢ ܩܕ݂ܳܡ ܝܰܘ̈ܡܳܬ̥ܐ</VERS>
      <VERS vnumber="6">ܘܢܶܬܶܒ ܒܰܩܪܺܝܬ̥ܐ ܗܳܝ. ܥܕܰܡܳܐ ܕܩܳܐܶܡ ܩܕ݂ܳܡ ܟܢܽܘܫܬܳܐ ܒܕܺܝܢܳܐ. ܥܕܰܡܳܐ ܕܰܢܡܽܘܬ̥ ܟܳܗܢܳܐ ܪܰܒܳܐ ܕܢܶܗܘܶܐ ܒܝܰܘ̈ܡܳܬ̥ܐ ܗܳܢܽܘܢ. ܘܗܳܝܕܶܝܢ ܢܶܗܦܽܘܟ̥ ܩܳܛܽܘܠܳܐ ܘܢܺܐܬܶܐ ܠܒܰܝܬܶܗ. ܘܠܰܩܪܺܝܬܶܗ. ܘܠܰܡܕܺܝܢܬܳܐ ܕܰܥܪܰܩ ܡܶܢܳܗ̇</VERS>
      <VERS vnumber="7">ܗܳܝܕܶܝܢ ܦܪܰܫܘ ܩܽܘܖ̈ܝܳܐ ܗܳܠܶܝܢ ܠܒܶܝܬ̥ ܓܰܘܣܳܐ. ܠܰܪܩܶܡ ܕܒܰܓܠܺܝܠܳܐ ܕܰܒܛܽܘܪܳܐ ܕܢܰܦܬܳܠܺܝ. ܘܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ. ܘܰܠܩܽܘܪܝܰܬ̥ ܐܰܪܒܰܥ ܕܗܺܝ ܗܺܝ ܚܶܒܪܽܘܢ ܕܰܒܛܽܘܪܳܐ ܕܺܝܗܽܘܕ݂ܳܐ</VERS>
      <VERS vnumber="8">ܘܰܒܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ ܡܶܢ ܡܰܕܢܚܳܐ. ܝܰܗܒܘ ܒܽܘܨܳܪ ܕܒܡܰܕܒܪܳܐ ܕܝܳܬ̥ܒܳܐ ܒܰܦܩܰܥܬ̥ܳܐ ܡܶܢ ܫܰܒܛܳܐ ܕܪܽܘܒܺܝܠ. ܘܪܳܡܰܬ̥ ܓܶܠܥܳܕ݂ ܡܶܢ ܫܰܒܛܳܐ ܕܓܳܕ݂. ܘܓܽܘܠܳܢ ܕܰܒܡܰܬ̥ܢܺܝܢ ܡܶܢ ܫܰܒܛܳܐ ܕܰܡܢܰܫܶܐ</VERS>
      <VERS vnumber="9">ܗܳܠܶܝܢ ܐܶܢܶܝܢ ܩܽܘܖ̈ܝܳܐ ܕܫܽܘܘܙܳܒܳܐ ܘܰܕ݂ܒܶܝܬ̥ ܓܰܘܣܳܐ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܰܠܥܳܡܽܘܖ̈ܶܐ ܕܥܳܡܪܺܝܢ ܒܰܝܢܳܬ̥ܗܽܘܢ. ܕܢܶܗܘܶܐ ܥܳܪܶܩ ܠܬܰܡܳܢ ܟܽܠ ܡܰܢ ܕܩܳܛܶܠ ܢܰܦܫܳܐ ܡܶܢ ܫܶܠܝܳܐ. ܘܠܳܐ ܢܶܫܬܠܶܡ ܒܺܐܝܕ݂ܳܐ ܕܬ̥ܒܰܥ ܥܝܳܪܬܳܐ ܕܰܕ݂ܡܳܐ. ܥܕ݂ܰܡܳܐ ܕܰܢܩܽܘܡ ܩܕ݂ܳܡ ܟܢܽܘܫܬܳܐ ܒܕܺܝܢܳܐ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܩܪܶܒܘ ܖ̈ܺܝܫܶܐ ܕܟܳܗ̈ܢܶܐ ܘܠܶܘ̈ܳܝܶܐ ܠܘܳܬ̥ ܐܶܠܺܝܥܳܙܳܪ ܟܳܗܢܳܐ ܘܰܠܘܳܬ̥ ܝܶܫܽܘܥ ܒܰܪܢܽܘܢ. ܘܰܠܘܳܬ̥ ܪܺܝܫܳܐ ܕܰܐܒܳܗ̈ܳܬ̥ܳܐ ܕܫܰܒ̈ܛܶܐ ܕܺܝܣܪܳܐܶܝܠ</VERS>
      <VERS vnumber="2">ܘܶܐܡܰܪܘ ܠܗܽܘܢ ܒܫܺܝܠܽܘ ܒܰܐܪܥܳܐ ܕܰܟ̥ܢܰܥܢ. ܡܳܪܝܳܐ ܦܰܩܶܕ݂ ܒܺܐܝܕ݂ܳܐ ܕܡܽܘܫܶܐ. ܕܢܶܬܠܽܘܢ ܠܰܢ ܩܽܘܖ̈ܝܳܐ ܠܡܶܥܡܰܪ ܒܗܶܝܢ. ܘܰܐܓܽܘܖ̈ܣܰܝܗܶܝܢ ܠܰܒܥܺܝܪܰܢ</VERS>
      <VERS vnumber="3">ܘܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ ܡܶܢ ܝܳܪܬܽܘܬ̥ܗܽܘܢ ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ. ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="4">ܘܢܶܦܩܰܬ̥ ܦܶܨܬ̥ܳܐ ܕܫܰܪܒܬ̥ܳܐ ܕܩܳܗܳܬ̥. ܕܰܒܢܰܝ̈ ܐܰܗܪܽܘܢ ܟܳܗܢܳܐ ܡܶܢ ܠܶܘ̈ܳܝܶܐ. ܘܝܰܗܒܘ ܠܗܽܘܢ ܡܶܢ ܫܰܒܛܳܐ ܕܺܝܗܽܘܕ݂ܳܐ. ܘܡܶܢ ܫܰܒܛܳܐ ܕܫܶܡܥܽܘܢ. ܘܡܶܢ ܫܰܒܛܳܐ ܕܒܶܢܝܳܡܶܝܢ. ܒܦܶܨܬ̥ܳܐ ܩܽܘܖ̈ܝܳܐ ܬܠܳܬܰܥܶܣܖ̈ܶܐ</VERS>
      <VERS vnumber="5">ܘܠܰܒܢܰܘ̈ܗܝ ܕܩܳܗܳܬ̥ ܕܶܐܫܬܚܰܪܘ. ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܰܐܦܪܶܝܡ. ܘܡܶܢ ܫܰܒܛܳܐ ܕܕ݂ܳܢ. ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܽܘܖ̈ܝܳܐ ܥܣܰܪ</VERS>
      <VERS vnumber="6">ܘܠܰܒܢܰܘ̈ܗܝ ܕܓܶܪܫܽܘܢ. ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܺܐܝܣܳܟܳܪ. ܘܡܶܢ ܫܰܒܛܳܐ ܕܳܐܫܺܝܪ. ܘܡܶܢ ܫܰܒܛܳܐ ܕܢܰܦܬܳܠܺܝ. ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܕܰܒܡܰܬܢܺܝܢ. ܒܦܶܨܬ̥ܳܐ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ.</VERS>
      <VERS vnumber="7">ܘܠܰܒܢܰܘ̈ܗܝ ܕܡܳܪܳܪܺܝ. ܠܫܰܖ̈ܒܳܬ̥ܗܽܘܢ ܝܰܗܒܘ ܠܗܽܘܢ ܡܶܢ ܫܰܒܛܳܐ ܕܪܽܘܒܺܝܠ. ܘܡܶܢ ܫܰܒܛܳܐ ܕܓܳܕ݂. ܘܡܶܢ ܫܰܒܛܳܐ ܕܰܙܒܽܘܠܽܘܢ. ܩܽܘܖ̈ܝܳܐ ܬܰܪܬܰܥܶܣܖ̈ܶܐ</VERS>
      <VERS vnumber="8">ܘܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ ܩܽܘܖ̈ܝܳܐ ܗܳܠܶܝܢ ܘܰܐܓܽܘܖ̈ܣܰܝܗܶܝܢ ܒܦܶܨ̈ܶܐ. ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ</VERS>
      <VERS vnumber="9">ܘܗܳܠܶܝܢ ܫܡܳܗ̈ܶܐ ܕܩܽܘܖ̈ܝܳܐ ܕܝܰܗܒܘ ܡܶܢ ܫܰܒܛܳܐ ܕܺܝܗܽܘܕ݂ܳܐ. ܘܡܶܢ ܫܰܒܛܳܐ ܕܫܶܡܥܽܘܢ. ܩܽܘܖ̈ܝܳܐ ܒܰܫܡܳܗܰܝ̈ܗܶܝܢ</VERS>
      <VERS vnumber="10">ܘܰܗܘܰܝ̈ ܠܰܒܢܰܘ̈ܗܝ ܕܰܐܗܪܽܘܢ ܡܶܢ ܫܰܪܒܬ̥ܳܐ ܕܩܳܗܳܬ̥. ܡܶܢ ܒܢܰܘ̈ܗܝ ܕܠܶܘܺܝ. ܡܶܛܽܠ ܕܕ݂ܺܝܠܗܽܘܢ ܗܘܳܬ̥ ܦܶܨܬ̥ܳܐ ܩܰܕ݂ܡܳܝܬܳܐ</VERS>
      <VERS vnumber="11">ܘܝܰܗܒܘ ܠܗܽܘܢ ܠܩܽܘܪܝܰܬ̥ ܐܰܪܒܰܥ ܕܰܐܒܽܘܗܽܘܢ ܕܓܰܢ̱ܒܳܖ̈ܶܐ. ܕܗܺܝ ܗܺܝ ܚܶܒܪܽܘܢ ܕܰܒܛܽܘܪܳܐ ܕܺܝܗܽܘܕ݂ܳܐ. ܘܠܰܐܓܽܘܖ̈ܣܶܝܗ̇ ܟܰܕ݂ ܚܳܕ݂ܪܺܝܢ ܠܳܗ̇</VERS>
      <VERS vnumber="12">ܘܰܠܚܰܩ̈ܠܳܬ̥ܳܗ̇ ܕܰܩܪܺܝܬ̥ܐ ܘܰܠܫܰܪܟܳܐ ܕܰܐܓܽܘܖ̈ܣܶܝܗ̇. ܝܰܗܒܘ ܠܟܳܠܳܒ ܒܰܪ ܝܽܘܦܢܳܐ ܒܝܳܪܬܽܘܬܶܗ</VERS>
      <VERS vnumber="13">ܘܠܰܒܢܰܝ̈ ܐܰܗܪܽܘܢ ܟܳܗܢܳܐ ܝܰܗܒܘ ܩܪܺܝܬ̥ܐ ܕܰܡܫܰܘܙܒܳܐ ܠܩܳܛܽܘ̈ܠܶܐ. ܠܚܶܒܪܽܘܢ ܘܠܰܐܓܽܘܖ̈ܣܶܝܗ̇ ܘܰܠܠܶܒܢܳܐ ܘܠܰܐܓܽܘܖ̈ܣܶܝܗ̇</VERS>
      <VERS vnumber="14">ܘܰܠܝܳܪܳܬ ܘܠܰܐܓܽܘܖ̈ܣܶܝܗ̇ ܘܠܶܐܫܬܡܽܘܥ ܘܠܰܐܓܽܘܖ̈ܣܶܝܗ̇</VERS>
      <VERS vnumber="15">ܘܰܠܚܰܠܽܘܠ ܘܠܰܐܓܽܘܖ̈ܣܶܝܗ̇ ܘܰܠܕ݂ܳܒܺܝܪ ܘܠܰܐܓܽܘܖ̈ܣܶܝܗ̇</VERS>
      <VERS vnumber="16">ܘܰܠܥܰܝܳܢ ܘܠܰܐܓܽܘܖ̈ܣܶܝܗ. ܘܰܠܥܰܛܳܐ . ܘܠܰܐܓܽܘܖ̈ܣܶܝܗ̇ ܘܰܠܒܶܝܬ̥ ܫܡܶܫ ܘܠܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܫܰܥ ܡܶܢ ܫܰܒܛܳܐ ܕܺܝܗܽܘܕ݂ܳܐ ܘܰܕ݂ܫܶܡܥܽܘܢ</VERS>
      <VERS vnumber="17">ܘܡܶܢ ܫܰܒܛܳܐ ܕܒܶܢܝܳܡܶܝܢ. ܓܶܒܥܽܘܢ ܘܰܐܓܽܘܖ̈ܣܶܝܗ̇. ܘܰܓܒܰܥ ܘܰܐܓܽܘܖ̈ܣܶܝܗ̇.</VERS>
      <VERS vnumber="18">ܘܰܥܢܳܬ̥ܘܬ̥ ܘܰܐܓܽܘܖ̈ܣܶܝܗ̇. ܘܥܶܠܡܽܘܢ ܘܰܐܓܽܘܖ̈ܣܶܝܗ̇. ܡܕ݂ܺܝ̈ܢܳܬ̥ܳܐ ܐܰܪܒܰܥ.</VERS>
      <VERS vnumber="19">ܟܽܠܗܶܝܢ ܩܽܘܖ̈ܝܳܐ ܕܰܒܢܰܝ̈ ܐܰܗܪܽܘܢ ܟܳܗܢܳܐ. ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="20">ܘܰܠܫܰܪܒܬ̥ܳܐ ܕܠܶܘ̈ܳܝܶܐ ܕܰܒܢܰܝ̈ ܩܳܗܳܬ̥ ܕܶܐܫܬܚܰܪܘ ܡܶܢ ܒܢܰܝ̈ ܩܳܗܳܬ̥. ܗܘܰܝ̈ ܩܽܘܖ̈ܝܳܐ ܕܦܶܨܰܝ̈ܗܽܘܢ ܡܶܢ ܫܰܒܛܳܐ ܕܰܐܦܪܶܝܡ</VERS>
      <VERS vnumber="21">ܘܝܰܗܒܘ ܠܗܽܘܢ ܩܪܺܝܬ̥ܐ ܕܒܶܝܬ̥ ܡܫܰܘܙܒܽܘܬ̥ܳܐ ܕܩܳܛܽܘ̈ܠܶܐ. ܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ ܘܠܰܐܓܽܘܖ̈ܣܶܝܗ̇. ܘܰܠܓܳܕ݂ܳܪ ܘܠܰܐܓܽܘܖ̈ܣܶܝܗ̇</VERS>
      <VERS vnumber="22">ܘܰܠܩܰܒܨܺܝܢ ܘܠܰܐܓܽܘܖ̈ܣܶܝܗ̇. ܘܰܠܒܶܝܬ̥ ܚܽܘܪܳܢ ܘܠܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="23">ܘܡܶܢ ܫܰܒܛܳܐ ܕܕ݂ܳܢ. ܐܰܬ̥ܠܳܩܳܐ ܘܰܐܓܽܘܖ̈ܣܶܝܗ̇. ܘܓܶܒܬܽܘܢ ܘܰܐܓܽܘܖ̈ܣܶܝܗ̇</VERS>
      <VERS vnumber="24">ܘܰܐܠܽܘܢ ܘܰܐܓܽܘܖ̈ܣܶܝܗ̇. ܘܓܰܬ̥ܪܶܡܽܘܢ ܘܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="25">ܘܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܬܰܥܢܳܟ̥ ܘܰܐܓܽܘܖ̈ܣܶܝܗ̇. ܘܓܰܬ̥ܪܶܡܽܘܢ ܘܰܐܓܽܘܖ̈ܣܶܝܗ̇ ܩܽܘܖ̈ܝܳܐ ܬܰܪܬܶܝܢ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="26">ܟܽܠܗܶܝܢ ܩܽܘܖ̈ܝܳܐ ܘܰܡܕ݂ܺܝ̈ܢܳܬ̥ܳܐ ܥܣܰܪ ܘܰܐܓܽܘܖ̈ܣܰܝܗܶܝܢ. ܗܘܰܝ̈ ܠܫܰܪܒܬ̥ܳܐ ܕܰܒܢܰܘ̈ܗܝ ܕܩܳܗܳܬ̥ ܕܶܐܫܬܚܰܪܘ</VERS>
      <VERS vnumber="27">ܘܠܰܒܢܰܘ̈ܗܝ ܕܓܶܪܫܽܘܢ ܡܶܢ ܫܰܪܒܬ̥ܳܐ ܕܠܶܘ̈ܳܝܶܐ. ܗܘܰܝ̈ ܩܽܘܖ̈ܝܗܽܘܢ ܡܶܢ ܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܩܪܺܝܬ̥ܐ ܕܒܶܝܬ̥ ܫܽܘܘܙܳܒܳܐ ܕܩܳܛܽܘ̈ܠܶܐ. ܓܽܘܠܳܢ ܕܰܒܡܰܬ̥ܢܺܝܢ ܘܰܐܓܽܘܖ̈ܣܶܝܗ̇. ܘܥܶܣܬܪܽܘܬ̥ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܰܪܬܶܝܢ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="28">ܘܡܶܢ ܫܰܒܛܳܐ ܕܺܐܝܣܳܟܳܪ. ܩܶܫܝܰܢ ܘܰܐܓܽܘܖ̈ܣܶܝܗ̇. ܘܪܰܒܰܬ ܘܰܐܓܽܘܖ̈ܣܶܝܗ̇</VERS>
      <VERS vnumber="29">ܘܝܰܪܡܽܘܬ̥ ܘܰܐܓܽܘܖ̈ܣܶܝܗ̇. ܘܥܺܝܳܢ ܓܳܕ݂ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="30">. ܘܡܶܢ ܫܰܒܛܳܐ ܕܳܐܫܺܝܪ. ܡܫܳܐܶܝܠ ܘܰܐܓܽܘܖ̈ܣܶܝܗ̇. ܘܥܰܟ̥ܪܽܘܢ ܘܰܐܓܽܘܖ̈ܣܶܝܗ̇. ܘܚܶܠܩܽܘܬ̥ ܘܰܐܓܽܘܖ̈ܣܶܝܗ̇</VERS>
      <VERS vnumber="31">ܘܰܪܚܽܘܒ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="32">ܘܡܶܢ ܫܰܒܛܳܐ ܕܢܰܦܬܳܠܺܝ. ܩܪܺܝܬ̥ܐ ܕܒܶܝܬ̥ ܫܽܘܘܙܳܒܳܐ ܕܩܳܛܽܘ̈ܠܶܐ. ܩܕܶܫ ܕܒܰܓܠܺܝܠܳܐ ܘܰܐܓܽܘܖ̈ܣܶܝܗ̇. ܘܰܚܡܳܬ̥ ܕܽܘܪ ܘܰܐܓܽܘܖ̈ܣܶܝܗ̇ ܘܩܰܪܬ̥ܢ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܬܠܳܬ̥ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="33">ܟܽܠܗܶܝܢ ܩܽܘܖ̈ܝܳܐ ܕܫܰܪܒܬ̥ܳܐ ܕܰܒܢܰܝ̈ ܓܶܪܫܽܘܢ. ܩܽܘܖ̈ܝܳܐ ܬܠܳܬܰܥܶܣܖ̈ܶܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="34">ܘܰܠܫܰܪܒܬ̥ܳܐ ܕܰܒܢܰܝ̈ ܡܪܳܪܺܝ ܠܠܶܘ̈ܳܝܶܐ ܕܶܐܫܬܚܰܪܘ ܗܘܰܝ̈ ܩܽܘܖ̈ܝܗܽܘܢ ܡܶܢ ܫܰܒܛܳܐ ܕܪܽܘܒܶܝܠ. ܝܳܗܳܨ ܘܰܐܓܽܘܖ̈ܣܶܝܗ̇. ܘܩܶܪܡܽܘܬ̥ ܘܰܐܓܽܘܖ̈ܣܶܝܗ̇</VERS>
      <VERS vnumber="35">ܘܩܰܪܝܰܬܺܝܡ ܘܰܐܓܽܘܖ̈ܣܶܝܗ̇. ܘܰܐܚܫܡܽܘܬ̥ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ.</VERS>
      <VERS vnumber="36">ܘܡܶܢ ܫܰܒܛܳܐ ܕܰܙܒܽܘܠܽܘܢ. ܢܳܟܳܚ ܘܰܐܓܽܘܖ̈ܣܶܝܗ̇. ܘܩܰܪܬ̥ܢ ܘܰܐܓܽܘܖ̈ܣܶܝܗ̇</VERS>
      <VERS vnumber="37">ܘܰܪܡܺܝܢ ܘܰܐܓܽܘܖ̈ܣܶܝܗ̇. ܘܝܰܗܠܳܐ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="38">ܘܡܶܢ ܫܰܒܛܳܐ ܕܓܳܕ. ܩܪܺܝܬ̥ܐ ܕܫܽܘܘܙܳܒܳܐ ܕܩܳܛܽܘ̈ܠܶܐ. ܪܳܡܰܬ̥ ܓܶܠܥܳܕ݂ ܘܰܐܓܽܘܖ̈ܣܶܝܗ̇. ܘܡܰܚܢܺܝܡ ܘܰܐܓܽܘܖ̈ܣܶܝܗ̇</VERS>
      <VERS vnumber="39">ܘܚܶܫܒܽܘܢ ܘܰܐܓܽܘܖ̈ܣܶܝܗ̇. ܘܝܰܥܙܺܝܪ ܘܰܐܓܽܘܖ̈ܣܶܝܗ̇. ܩܽܘܖ̈ܝܳܐ ܐܰܪܒܰܥ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="40">ܗܳܠܶܝܢ ܩܽܘܖ̈ܝܳܐ ܕܰܒܢܰܝ̈ ܡܪܳܪܺܝ ܠܫܰܖ̈ܒܳܬ̥ܗܽܘܢ. ܕܶܐܫܬܚܰܪܘ ܡܶܢ ܫܰܪܒܬ̥ܳܐ ܕܠܶܘ̈ܳܝܶܐ. ܘܰܣܠܶܩ̈ܝ ܒܦܶܨܬ̥ܗܽܘܢ. ܩܽܘܖ̈ܝܳܐ ܬܰܪܬܰܥܶܣܖ̈ܶܐ. ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="41">ܘܟܽܠܗܶܝܢ ܩܽܘܖ̈ܝܳܐ ܗܳܠܶܝܢ ܕܠܶܘ̈ܳܝܶܐ. ܒܓܰܘ ܝܳܪܬܽܘܬ̥ܐ ܐܶܢܶܝܢ ܕܰܒܢܰܝ̈ ܝܺܣܪܳܐܶܝܠ. ܘܰܗܘܰܝ̈ ܩܽܘܖ̈ܝܳܐ ܕܠܶܘ̈ܳܝܶܐ. ܐܰܪܒܥܺܝܢ ܘܰܬ̥ܡܳܢ̈ܶܐ ܘܰܐܓܽܘܖ̈ܣܰܝܗܶܝܢ</VERS>
      <VERS vnumber="42">ܝܳܬ̥ܒ̈ܳܢ ܗܘܰܝ̈ ܕܶܝܢ ܩܽܘܖ̈ܝܳܐ ܘܰܡܕ݂ܺܝ̈ܢܳܬ̥ܳܐ ܗܳܠܶܝܢ ܩܪܺܝܬ̥ܐ ܩܪܺܝܬ̥ܐ ܘܰܐܓܽܘܖ̈ܣܰܝܗܶܝܢ ܚܕ݂ܺܝܪܺܝܢ ܠܗܶܝܢ. ܘܟܽܠܗܶܝܢ ܩܽܘܖ̈ܝܳܐ ܗܳܠܶܝܢ ܘܰܡܕ݂ܺܝ̈ܢܳܬ̥ܳܐ ܗܳܟܰܢܳܐ</VERS>
      <VERS vnumber="43">ܘܝܰܗܒ ܡܳܪܝܳܐ ܠܺܝܣܪܳܐܶܝܠ ܟܽܠܳܗ̇ ܐܰܪܥܳܐ ܕܺܝܡܳܐ ܠܡܶܬܰܠ ܠܰܐܒܳܗܰܝ̈ܗܽܘܢ. ܘܝܰܪܬܽܘܗ̇ ܘܺܝܬ̥ܒܘ ܒܳܗ̇</VERS>
      <VERS vnumber="44">ܘܰܐܢܺܝܚ ܠܗܽܘܢ ܡܳܪܝܳܐ ܡܶܢ ܟܽܠܗܽܘܢ ܚܕ݂ܳܖ̈ܰܝܗܽܘܢ. ܐܰܝܟ̥ ܕܺܝܡܳܐ ܠܰܐܒܳܗܰܝ̈ܗܽܘܢ. ܘܐ̱ܢܳܫ ܡܶܢ ܒܥܶܠܕܒܳܒܰܝ̈ܗܽܘܢ ܠܳܐ ܩܳܡ ܩܕ݂ܳܡܰܝܗܽܘܢ. ܐܶܠܳܐ ܐܰܫܠܶܡ ܐܶܢܽܘܢ ܡܳܪܝܳܐ ܠܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܒܺܐܝܕܰܝ̈ܗܽܘܢ</VERS>
      <VERS vnumber="45">ܘܠܳܐ ܒܶܛܠܰܬ̥ ܚܕ݂ܳܐ ܡܶܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܡܳܪܝܳܐ ܠܰܕ݂ܒܶܝܬ̥ ܝܺܣܪܳܐܶܝܠ. ܐܶܠܳܐ ܟܽܠܗܶܝܢ ܗܘܰܝ̈.</VERS>
    </CHAPTER>
    <CHAPTER cnumber="22">
      <VERS vnumber="1">ܗܳܝܕܶܝܢ ܩ̣ܪܳܐ ܝܶܫܽܘܥ ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂ ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ</VERS>
      <VERS vnumber="2">ܘܶܐܡܰܪ ܠܗܽܘܢ. ܐܰܢ̱ܬܽܘܢ ܢܛܰܪܬܽܘܢ ܟܽܠܡܶܕܶܡ ܕܶܐܡܰܪ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ ܘܰܫܡܰܥܬܽܘܢ ܒܩܳܠܝ ܠܟܽܠ ܡܶܕܶܡ ܕܦܰܩܶܕܬܟܽܘܢ</VERS>
      <VERS vnumber="3">ܘܠܳܐ ܫܒܰܩܬܽܘܢ ܠܰܐܚܰܝ̈ܟܽܘܢ. ܗܳܐ ܝܰܘ̈ܡܳܬ̥ܐ ܣܰܓܺܝ̈ܐܶܐ ܥܕܰܡܳܐ ܠܝܰܘܡܳܢܳܐ. ܘܰܢܛܰܪܬܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܟܽܘܢ</VERS>
      <VERS vnumber="4">ܘܗܳܫܳܐ ܗܳܐ ܐܰܢܺܝܚ ܡܳܪܝܳܐ ܐܰܠܳܗܟܽܘܢ ܠܰܐܚܰܝ̈ܟܽܘܢ ܐܰܝܟܰܢܳܐ ܕܶܐܡܰܪ ܠܗܽܘܢ ܡܶܟܶܝܠ ܐܶܬ̥ܦܢܰܘ ܘܙܶܠܘ ܠܩܽܘܖ̈ܝܟ̥ܘܢ. ܘܠܰܐܪܥܳܐ ܕܝܳܪܬܽܘܬ̥ܟܽܘܢ. ܕܝܰܗܒ ܠܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܒܥܶܒܪܳܐ ܕܝܽܘܪܕܢܳܢ ܡܶܢ ܡܰܕܢܚܳܐ</VERS>
      <VERS vnumber="5">ܒܰܠܚܽܘܕ݂ ܕܶܝܢ ܐܶܙܕܰܗܪܘ ܛܳܒ. ܘܰܥܒܶܕ݂ܘ ܦܽܘܩܕܳܢ̈ܶܐ ܘܢܳܡܽܘܣ̈ܶܐ ܕܦܰܩܶܕ݂ܟܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܡܶܪܚܰܡ ܠܡܳܪܝܳܐ ܐܰܠܳܗܟܽܘܢ. ܘܰܠܡܶܛܰܪ ܦܽܘܩܕܳܢܰܘ̈ܗܝ. ܘܰܠܡܶܬ̥ܢܰܩܳܦܽܘ ܠܶܗ. ܘܰܠܡܶܦܠܚܶܗ. ܒܟܽܠܶܗ ܠܶܒܟܽܘܢ. ܘܰܒܟܽܠܳܗ̇ ܢܰܦܫܟܽܘܢ</VERS>
      <VERS vnumber="6">ܘܒܰܪܶܟ̥ ܐܶܢܽܘܢ ܝܶܫܽܘܥ. ܘܫܰܕܰܪ ܐܶܢܽܘܢ ܘܶܐܙܰܠܘ ܠܩܽܘܖ̈ܝܗܽܘܢ</VERS>
      <VERS vnumber="7">ܘܰܠܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܝܰܗܒ ܡܽܘܫܶܐ ܒܡܰܬ̥ܢܺܝܢ. ܘܰܠܦܶܠܓܶܗ ܝܰܗܒ ܝܶܫܽܘܥ ܥܰܡ ܐܰܚܰܝ̈ܗܽܘܢ. ܒܥܶܒܪܳܐ ܕܝܽܘܪܕܢܳܢ. ܡܶܢ ܡܰܥܪܒܳܐ. ܘܫܰܕܰܪ ܐܶܢܽܘܢ ܝܶܫܽܘܥ ܘܶܐܙܰܠܘ ܠܩܽܘܖ̈ܝܗܽܘܢ. ܘܒܰܪܶܟ̥ ܐܶܢܽܘܢ</VERS>
      <VERS vnumber="8">ܘܶܐܡܰܪ ܠܗܽܘܢ. ܒܢܶܟ̥ܣ̈ܶܐ ܣܰܓܺܝ̈ܐܶܐ ܗܦܽܘܟ̥ܘ ܠܩܽܘܖ̈ܝܟܽܘܢ. ܘܠܰܐܪܥܳܐ ܕܝܳܪܬܽܘܬ̥ܟܽܘܢ. ܘܰܒܩܶܢܝܳܢܳܐ ܕܛܳܒ ܣܰܓܺܝ. ܒܣܺܐܡܳܐ. ܘܰܒܕܰܗܒܳܐ. ܘܒܰܢܳܚܫܳܐ. ܘܰܒܦܰܪܙܠܳܐ. ܘܰܒܢܰܚ̈ܬܶܐ ܕܣܰܓܺܝܐܺܝܢ ܛܳܒ. ܘܦܰܠܶܓܘ ܒܶܙܬ̥ܳܐ ܕܰܒܥܶܠܕܒܳܒܰܝ̈ܟܽܘܢ. ܥܰܡ ܐܰܚܰܝ̈ܟܽܘܢ</VERS>
      <VERS vnumber="9">ܘܰܗܦܰܟ̥ܘ ܘܶܐܙܰܠܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܡܶܢ ܠܘܳܬ̥ ܒܢܰܝ̈ ܝܺܣܪܳܐܶܝܠ. ܡܶܢ ܫܺܝܠܽܘ ܕܒܰܐܪܥܳܐ ܕܰܟ̥ܢܰܥܢ. ܠܡܺܐܙܰܠ ܠܰܐܪܥܳܐ ܕܓܶܠܥܳܕ݂ ܠܰܐܪܥܳܐ ܕܝܳܪܬܽܘܬ̥ܗܽܘܢ ܕܺܝܪܶܬ̥ܘ ܒܳܗ̇. ܥܰܠ ܡܶܠܰܬ̥ ܦܽܘܡܶܗ ܕܡܳܪܝܳܐ ܒܺܐܝܕ݂ܳܐ ܕܡܽܘܫܶܐ</VERS>
      <VERS vnumber="10">ܘܶܐܬ̥ܰܘ ܠܓܰܠܓܳܠܳܐ ܕܥܰܠ ܓܶܢ̱ܒ ܝܽܘܪܕܢܳܢ ܕܒܰܐܪܥܳܐ ܕܰܟ̥ܢܰܥܢ. ܘܰܒܢܰܘ ܬܰܡܳܢ ܒܢܰܝ̈ ܪܽܘܒܺܝܠ ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܡܰܕ݂ܒܚܳܐ ܥܰܠ ܓܶܢ̱ܒ ܝܽܘܪܕܢܳܢ. ܡܰܕ݂ܒܚܳܐ ܪܰܒܳܐ ܕܚܶܙܘܳܐ.</VERS>
      <VERS vnumber="11">ܘܰܫ̣ܡܰܥܘ ܒܢܰܝ̈ ܝܺܣܪܳܐܶܝܠ ܕܰܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܒܢܰܘ ܡܰܕ݂ܒܚܳܐ ܠܽܘܩܒܰܠ ܐܰܪܥܳܐ ܕܰܟ̥ܢܰܥܢ. ܒܓܰܠܓܳܠܳܐ ܕܥܰܠ ܓܶܢ̱ܒ ܝܽܘܪܕܢܳܢ ܒܰܐܪܥܳܐ ܕܰܒܢܰܝ̈ ܝܺܣܪܳܐܶܝܠ</VERS>
      <VERS vnumber="12">ܘܶܐܬ̥ܟܰܢܰܫܘ ܟܽܠܳܗ̇ ܟܢܽܘܫܬܳܐ ܕܰܒܢܰܝ̈ ܝܺܣܪܳܐܶܝܠ ܠܫܺܝܠܽܘ. ܠܡܶܣܰܩ ܥܠܰܝܗܽܘܢ ܠܰܩܪܳܒܳܐ</VERS>
      <VERS vnumber="13">ܘܫܰܕܰܪܘ ܒܢܰܝ̈ ܝܺܣܪܳܐܶܝܠ ܠܘܳܬ̥ ܒܢܰܝ̈ ܪܽܘܒܺܝܠ. ܘܰܠܘܳܬ̥ ܒܢܰܝ̈ ܓܳܕ݂ ܘܰܠܘܳܬ̥ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܠܰܐܪܥܳܐ ܕܓܶܠܥܳܕ݂ ܠܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ.</VERS>
      <VERS vnumber="14">ܘܥܶܣܪܳܐ ܪܰܘܖ̈ܒܳܢܺܝ̈ܢ ܥܰܡܶܗ. ܚܰܕ݂ ܚܰܕ݂ ܪܰܒܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܗܶܢܽܘܢ ܓܰܒܖ̈ܶܐ ܗܳܠܶܝܢ. ܖ̈ܺܝܫܶܐ ܗܘܰܘ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ</VERS>
      <VERS vnumber="15">ܘܶܐܬ̥ܘ ܠܘܳܬ̥ ܒܢܰܝ̈ ܪܽܘܒܺܝܠ. ܘܰܠܘܳܬ̥ ܒܢܰܝ̈ ܓܳܕ݂ ܘܰܠܘܳܬ̥ ܦܶܠܓܶܗ ܕܫܰܒܛܳܐ ܕܰܡܢܰܫܶܐ ܠܰܐܪܥܳܐ ܕܓܶܠܥܳܕ݂ ܘܡܰܠܶܠܘ ܥܰܡܗܽܘܢ. ܘܶܐܡܰܪܘ ܠܗܽܘܢ</VERS>
      <VERS vnumber="16">ܗܳܟܰܢܳܐ ܐܳܡܪܺܝܢ ܟܽܠܳܗ̇ ܟܢܽܘܫܬܳܐ ܕܡܳܪܝܳܐ. ܡܳܢܳܐ ܗ̱ܝ ܟܰܕܳܒܽܘܬ̥ܳܐ ܗܳܕ݂ܶܐ ܕܟܰܕܶܒܬܽܘܢ ܒܰܐܠܳܗܳܐ ܕܺܝܣܪܳܐܶܝܠ. ܘܰܗܦܰܟ̥ܬܽܘܢ ܡܶܢ ܒܳܬܪܶܗ ܕܡܳܪܝܳܐ. ܘܰܒܢܰܝܬܽܘܢ ܠܟܽܘܢ ܡܰܕ݂ܒܚܳܐ ܕܬܶܦܪܩܽܘܢ ܡܶܢ ܕܶܚܠܬܶܗ ܕܡܳܪܝܳܐ</VERS>
      <VERS vnumber="17">ܠܳܐ ܟܰܕܽܘ ܠܰܢ ܚܛܺܝܬ̥ܳܐ ܕܰܦܥܽܘܪ. ܕܠܳܐ ܐܶܬܕܰܟܺܝܢ ܡܶܢܳܗ̇ ܥܕܰܡܳܐ ܠܝܰܘܡܳܢܳܐ. ܘܰܗܘܳܐ ܡܰܘܬܳܢܳܐ ܒܰܟ̥ܢܽܘܫܬܶܗ ܕܡܳܪܝܳܐ.</VERS>
      <VERS vnumber="18">ܘܰܐܢ̱ܬܽܘܢ ܡܳܐ ܕܰܗܦܰܟ̥ܬܽܘܢ ܝܰܘܡܳܢܳܐ ܡܶܢ ܕܶܚܠܬܶܗ ܕܡܳܪܝܳܐ. ܡܶܢ ܡܚܳܪ ܥܰܠ ܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܗܳܘܶܐ ܪܽܘܓܙܳܐ</VERS>
      <VERS vnumber="19">ܒܪܰܡ ܕܶܝܢ ܐܶܢ ܡܛܰܘܫܳܐ ܗ̱ܝ ܐܰܪܥܳܐ ܕܝܳܪܬܽܘܬ̥ܟܽܘܢ. ܥܒܰܪܘ ܠܟܽܘܢ ܠܰܐܪܥܳܐ ܕܝܳܪܬܽܘܬ̥ܗ ܕܡܳܪܝܳܐ. ܐܰܝܟܳܐ ܕܫܳܪܶܐ ܡܰܫܟܢܶܗ ܕܡܳܪܝܳܐ. ܘܺܝܪܰܬ̥ܘ ܥܰܡܰܢ. ܘܰܒܕܶܚܠܬܶܗ ܕܡܳܪܝܳܐ ܠܳܐ ܬܶܒܣܽܘܢ. ܘܰܥܠܰܝܢ ܠܳܐ ܬܶܡܪܕ݂ܽܘܢ. ܡܶܛܽܠ ܕܰܒܢܰܝܬܽܘܢ ܠܟܽܘܢ ܡܰܕ݂ܒܚܳܐ ܠܒܰܪ ܡܶܢ ܡܰܕ݂ܒܚܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ</VERS>
      <VERS vnumber="20">ܠܳܐ ܚܙܰܝܬܽܘܢ ܕܥܳܟ̥ܪ ܒܰܪ ܟܰܪܡܺܝ ܪܕܰܓ ܗܘܳܐ ܘܰܢܣܰܒ ܡܶܢ ܚܶܪܡܳܐ. ܥܰܠ ܟܽܠܳܗ̇ ܗܽܘ ܟܢܽܘܫܬܳܐ ܕܺܝܣܪܳܐܶܝܠ ܗܘܳܐ ܪܽܘܓܙܳܐ. ܘܗܽܘ ܚܕ݂ ܗܘܳܐ ܓܒܰܪ. ܘܟܽܠܰܢ ܒܠܰܥܢ ܒܰܚܛܺܝܬܶܗ</VERS>
      <VERS vnumber="21">ܘܰܥܢܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܡܰܠܶܠܘ ܥܰܡ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܘܥܰܡ ܖ̈ܺܝܫܶܐ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ. ܘܶܐܡܰܪܘ ܠܗܽܘܢ.</VERS>
      <VERS vnumber="22">ܡܳܪܝܳܐ ܗܽܘ ܐܰ‌ܠܳܗܳܐ ܕܰܐܠܳܗ̈ܶܐ. ܐܰܠܳܗ ܐܰܠܳܗ̈ܺܝܢ ܡܳܪܝܰܐ ܗ̱ܘ. ܘܗܽܘܝܽܘ ܐܰܠܳܗܰܢ. ܘܠܺܝܣܪܳܐܶܝܠ ܗܽܘ ܝܳܕܰܥ. ܘܠܰܢ ܗܽܘ ܝܳܕܰܥ. ܐܶܢ ܕܢܶܦܪܽܘܩ ܡܶܢܶܗ ܘܶܐܢ ܕܢܶܟܠܶܐ ܗܽܘ ܒܕܶܚܠܬܶܗ ܕܡܳܪܝܳܐ ܥܒܰܕܢ ܗܳܟܰܢܳܐ. ܠܳܐ ܢܶܦܪܩܰܢ ܝܰܘܡܳܢܳܐ</VERS>
      <VERS vnumber="23">ܐܶܢ ܒܢܰܝܢ ܠܰܢ ܡܰܕ݂ܒܚܳܐ ܕܢܶܗܦܽܘܟ̥ ܡܶܢ ܕܶܚܠܬܶܗ ܕܡܳܪܝܳܐ. ܐܰܘ ܕܰܢܩܰܪܶܒ ܥܠܰܘܗܝ ܕܶܒ̈ܚܳܬ̥ܳܐ. ܐܰܘ ܦܽܘܠܚܳܢ ܐ̱ܚܪܺܝܢ. ܡܳܪܝܳܐ ܢܶܬ̥ܒܰܥ ܒܺܐܝܕܰܢ</VERS>
      <VERS vnumber="24">ܐܶܢ ܠܳܐ ܗܘܳܐ ܡܶܢ ܕܶܚܠܬܶܗ ܥܒܰܕ݂ܢܳܗ̇ ܗܳܕ݂ܶܐ. ܘܰܕ݂ܠܳܐ ܢܺܐܡܪܽܘܢ ܡܶܢ ܡܚܳܪ ܒܢܰܝ̈ܟܽܘܢ ܠܰܒܢܰܝ̈ܢ. ܡܳܢܳܐ ܐܺܝܬ̥ ܠܟܽܘܢ ܠܘܳܬ̥ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂</VERS>
      <VERS vnumber="25">ܕܗܳܐ ܬܚܽܘܡܳܐ ܝܰܗܒ ܡܳܪܝܳܐ ܒܰܝ̈ܢܰܝܢ ܘܰܠܟܽܘܢ ܝܽܘܪܕܢܳܢ ܗܳܢܳܐ. ܡܶܟܶܝܠ ܠܰܝܬ ܠܟܽܘܢ ܡܢܳܬ̥ܳܐ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܘܰܢܒܰܛܠܽܘܢ ܒܢܰܝ̈ܟܽܘܢ ܡܶܢ ܡܚܳܪ ܠܰܒܢܰܝ̈ܢ ܕܠܳܐ ܢܶܕ݂ܚܠܽܘܢ ܠܡܳܪܝܳܐ</VERS>
      <VERS vnumber="26">ܡܶܛܽܠ ܗܳܢܳܐ ܗܽܘ ܐܶܡܰܪܢ ܕܢܶܥܒܶܕ݂ ܠܰܢ ܡܰܕ݂ܒܚܳܐ. ܠܳܐ ܠܕܶܒܚܬ̥ܳܐ. ܘܠܳܐ ܠܩܽܘܪܒܳܢܳܐ</VERS>
      <VERS vnumber="27">ܐܶܠܳܐ ܠܣܳܗܕܽܘܬܳܐ ܒܰܝ̈ܢܰܝܢ ܘܰܠܟܽܘܢ. ܘܒܶܝܬ̥ ܕܳܖ̈ܰܝܢ ܡܶܢ ܒܳܬ̥ܪܰܢ. ܘܰܚܢܰܢ ܘܕܳܖ̈ܰܝܢ ܡܶܢ ܒܳܬ̥ܪܰܢ. ܦܽܘܠܚܳܢܶܗ ܗܽܘ ܕܡܳܪܝܳܐ ܦܳܠܚܺܝܢܰܢ ܩܕܳܡܰܘܗܝ ܒܰܥ̈ܠܰܘܳܬܰܢ. ܘܰܒܕܶܒܚܰܝ̈ܢ. ܘܰܒܩܽܘܖ̈ܒܢܰܝ̈ܢ ܒܰܐܬ̥ܪܳܐ ܕܓܳܒܶܐ ܡܳܪܝܳܐ ܠܡܰܫܪܳܝܽܘ ܫܡܶܗ ܬܰܡܳܢ. ܘܰܕ݂ܠܳܐ ܢܺܐܡܪܽܘܢ ܒܢܰܝ̈ܟܽܘܢ ܡܶܢ ܡܚܳܪ ܠܰܒܢܰܝ̈ܢ. ܠܰܝܬ ܠܟܽܘܢ ܡܢܳܬ̥ܳܐ ܒܡܳܪܝܳܐ</VERS>
      <VERS vnumber="28">ܘܶܐܡܰܪܢ. ܡܳܐ ܕܶܐܡܰܪܘ ܠܰܢ. ܘܰܠܕ݂ܳܖ̈ܰܝܢ ܡܶܢ ܡܚܳܪ. ܢܺܐܡܪܽܘܢ ܠܗܽܘܢ. ܚܙܰܘ ܕܡܽܘܬ̥ܳܐ ܕܡܰܕ݂ܒܚܶܗ ܕܡܳܪܝܳܐ ܕܰܥܒܰܕ݂ܘ ܐܰܒܳܗܰܝ̈ܢ. ܠܳܐ ܠܝܰܩܕ݂ܳܐ ܫܰܠܡܳܐ. ܘܠܳܐ ܠܕܶܒܚܬ̥ܳܐ. ܐܶܠܳܐ ܕܢܶܗܘܶܐ ܣܳܗܕܳܐ ܒܰܝ̈ܢܰܝܢ ܘܰܠܟܽܘܢ</VERS>
      <VERS vnumber="29">ܚܳܣ ܠܰܢ ܕܢܰܣܠܶܐ ܕܶܚܠܬܶܗ ܕܡܳܪܝܳܐ. ܘܢܶܗܦܽܘܟ̥ ܡܶܢ ܕܶܚܠܬܶܗ ܕܰܐ‌ܠܳܗܳܐ. ܘܢܶܒܢܶܐ ܠܰܢ ܡܰܕ݂ܒܚܳܐ ܠܝܰܩܕ݂ܳܐ ܫܰܠܡܳܐ. ܘܰܠܩܽܘܪܒܳܢܳܐ. ܘܰܠܕܶܒܚܬ̥ܳܐ. ܠܒܰܪ ܡܶܢ ܡܰܕ݂ܒܚܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܕܺܐܝܬ̥ ܩܕ݂ܳܡ ܡܰܫܟܢܶܗ.</VERS>
      <VERS vnumber="30">. ܘܰܫ̣ܡܰܥ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܘܪܰܘܖ̈ܒܳܢܶܐ ܕܰܟܢܽܘܫܬܳܐ. ܖ̈ܺܝܫܶܐ ܕܚܰܝ̈ܠܰܘܳܬ̥ܐ ܕܺܝܣܪܳܐܶܝܠ ܕܥܰܡܶܗ. ܡ̈ܶܠܶܐ ܕܡܰܠܶܠܘ ܒܢܰܝ̈ ܪܽܘܒܺܝܠ. ܕܰܒܢܰܝ̈ ܓܳܕ݂ ܘܦܶܠܓܶܗ ܕܫܰܒܛܳܐ ܕܰܡܢܰܫܶܐ. ܘܰܫܦܰܖ̈ܝ ܒܥܰܝܢܰܝ̈ܗܽܘܢ</VERS>
      <VERS vnumber="31">ܘܶܐܡܰܪ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ. ܠܰܒܢܰܝ̈ ܪܽܘܒܺܝܠ. ܘܠܰܒܢܰܝ̈ ܓܳܕ݂ ܘܠܰܒܢܰܝ̈ ܡܢܰܫܶܐ. ܝܰܘܡܳܢܳܐ ܝܺܕܰܥܢ ܕܒܰܝܢܳܬܰܢ ܗܽܘ ܡܳܪܝܳܐ. ܕܠܳܐ ܕܰܓܶܠܬܽܘܢ ܒܡܳܪܝܳܐ ܕܰܓܳܠܘܳܬ̥ܐ ܗܳܕ݂ܶܐ. ܡܶܟܺܝܠ ܐܰܢ̱ܬܽܘܢ ܦܰܨܺܝܬܽܘܢ ܠܰܒܢܰܝ̈ ܝܺܣܪܳܐܶܝܠ. ܕܠܳܐ ܬܶܗܘܶܐ ܒܗܽܘܢ ܐܺܝܕ݂ܶܗ ܕܡܳܪܝܳܐ ܠܪܽܘܓܙܳܐ</VERS>
      <VERS vnumber="32">ܘܰܗܦܰܟ̥ ܦܺܝܢܚܶܣ ܒܰܪ ܐܶܠܺܝܥܳܙܳܪ ܟܳܗܢܳܐ ܘܪܰܘܖ̈ܒܳܢܶܐ ܕܥܰܡܶܗ. ܡܶܢ ܠܘܳܬ̥ ܒܢܰܝ̈ ܪܽܘܒܺܝܠ. ܘܡܶܢ ܠܘܳܬ̥ ܒܢܰܝ̈ ܓܳܕ݂ ܘܰܡܢܰܫܶܐ ܡܶܢ ܐܰܪܥܳܐ ܕܓܶܠܥܳܕ݂ ܠܰܐܪܥܳܐ ܕܰܟ̥ܢܰܥܢ. ܠܘܳܬ̥ ܒܢܰܝ̈ ܝܺܣܪܳܐܶܝܠ. ܘܰܐܬ̥ܝܒܘ ܐܶܢܽܘܢ ܦܶܬ̥ܓ݂ܳܡܳܐ</VERS>
      <VERS vnumber="33">ܘܰܫܦܰܪ ܦܶܬ̥ܓ݂ܳܡܳܐ ܒܥܰܝ̈ܢܰܝ ܒܢܰܝ̈ ܝܺܣܪܳܐܶܝܠ. ܘܒܰܪܶܟ̥ܘ ܒܢܰܝ̈ ܝܺܣܪܳܐܶܝܠ ܠܰܐܠܳܗܳܐ. ܘܠܳܐ ܐܶܡܰܪܘ ܕܢܶܣܩܽܘܢ ܥܠܰܝܗܽܘܢ ܠܰܩܪܳܒܳܐ ܠܡܰܚܪܳܒܽܘܬ̥ܗ̇ ܠܰܐܪܥܳܐ ܕܰܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ ܝܳܬ̥ܒܺܝܢ ܒܳܗ̇</VERS>
      <VERS vnumber="34">ܘܰܩܪܰܘ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܰܒܢܰܝ̈ ܡܢܰܫܶܐ ܠܡܰܕ݂ܒܚܳܐ ܕܰܥܒܰܕ݂ܘ. ܡܰܕ݂ܒܚܳܐ ܕܣܳܗܕܽܘܬܳܐ. ܡܶܛܽܠ ܕܣܳܗܕܽܘܬܳܐ ܗܽܘ ܒܰܝܢܳܬ̥ܗܽܘܢ. ܘܡܳܪܝܳܐ ܗܽܘ ܒܰܠܚܽܘܕ݂ ܐܰ‌ܠܳܗܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܡܶܢ ܒܳܬܰܪ ܝܰܘ̈ܡܳܬ̥ܐ ܣܰܓܺܝ̈ܐܶܐ. ܐܰܢܺܝܚ ܡܳܪܝܳܐ ܠܺܝܣܪܳܐܶܝܠ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܕܰܟ̥ܪܺܝܟ̥ܝܢ ܠܗܽܘܢ. ܘܝܶܫܽܘܥ ܩܰܫ ܘܥܰܠ ܒܰܫܢܰܝ̈ܳܐ</VERS>
      <VERS vnumber="2">ܘܰܩܪܳܐ ܝܶܫܽܘܥ ܠܟܽܠܶܗ ܝܺܣܪܳܐܶܝܠ. ܠܩܰܫܺܝܫܰܘ̈ܗܝ ܘܰܠܖ̈ܺܝܫܰܘܗܝ ܘܰܠܕܰܝܳܢܰܘ̈ܗܝ. ܘܰܠܣܳܦܖ̈ܰܘܗܝ. ܘܶܐܡܰܪ ܠܗܽܘܢ. ܐܶܢܳܐ ܣܶܐܒܶܬ̥ ܘܥܶܠܶܬ̥ ܒܰܫܢܰܝ̈ܳܐ</VERS>
      <VERS vnumber="3">ܘܰܐܢ̱ܬܽܘܢ ܚܙܰܝܬܽܘܢ ܟܽܠ ܕܰܥ̣ܒܰܕ݂ ܡܳܪܝܳܐ ܐܰܠܳܗܟܽܘܢ ܠܟܽܠܗܽܘܢ ܥܰܡ̈ܡܶܐ ܗܳܠܶܝܢ. ܘܰܐܘܒܶܕ݂ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܡܳܪܝܳܐ ܐܰܠܳܗܟܽܘܢ ܗܽܘܝܽܘ ܥܳܒܶܕ݂ ܩܪܳܒܟܽܘܢ</VERS>
      <VERS vnumber="4">ܚܙܰܘ ܕܶܝܢ ܕܠܳܐ ܦܰܠܓܶܬ̥ ܠܟܽܘܢ ܥܰܡ̈ܡܶܐ ܗܳܠܶܝܢ ܕܶܐܫܬܚܰܪܘ ܒܝܳܪܬܽܘܬ̥ܐ ܕܫܰܒ̈ܛܰܝܟܽܘܢ. ܡܶܢ ܝܽܘܪܕܢܳܢ ܘܟܽܠܗܽܘܢ ܥܰܡ̈ܡܶܐ ܕܚܶܪܒܶܬ̥. ܘܝܰܡܳܐ ܪܰܒܳܐ ܒܡܰܥܖ̈ܳܒܰܝ ܫܶܡܫܳܐ ܦܰܠܓܶܬ̥ ܠܟܽܘܢ</VERS>
      <VERS vnumber="5">ܡܳܪܝܳܐ ܐܰܠܳܗܟܽܘܢ ܗܽܘ ܢܶܬ̥ܒܰܪ ܐܶܢܽܘܢ. ܘܢܶܚܪܽܘܒ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܬܺܐܪܬܽܘܢ ܐܰܪܥܗܽܘܢ. ܐܰܝܟ̥ ܕܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ</VERS>
      <VERS vnumber="6">ܒܰܠܚܽܘܕ݂ ܐܶܬ̥ܚܰܝܰܠܘ ܛܳܒ. ܘܛܰܪܘ ܘܰܥܒܶܕ݂ܘ ܟܽܠ ܕܰܟ̥ܬ̥ܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܘܠܳܐ ܬܶܣܛܽܘܢ ܡܶܢܶܗ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ</VERS>
      <VERS vnumber="7">ܘܠܳܐ ܬܶܬ̥ܚܰܠܛܽܘܢ ܒܥܰܡ̈ܡܶܐ ܗܳܠܶܝܢ ܕܶܐܫܬܚܰܪܘ ܒܰܝܢܳܬ̥ܟܽܘܢ. ܘܰܫܡܳܐ ܕܰܐ‌ܠܳܗܰܝ̈ܗܽܘܢ ܠܳܐ ܬܶܬܕܰܟ̥ܪܽܘܢ. ܘܠܳܐ ܬܺܐܡܽܘܢ ܒܗܽܘܢ. ܘܠܳܐ ܬܶܦܠܚܽܘܢ ܐܶܢܽܘܢ. ܘܠܳܐ ܬܶܣܓܕ݂ܽܘܢ ܠܗܽܘܢ</VERS>
      <VERS vnumber="8">ܐܶܠܳܐ ܠܡܳܪܝܳܐ ܐܰܠܳܗܟܽܘܢ ܐܶܬ̥ܢܰܩܦܘ. ܐܰܝܟܰܢܳܐ ܕܰܥܒܰܕܬܽܘܢ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="9">ܘܰܚܪܰܒ ܡܳܪܝܳܐ ܡܶܢ ܩܕܳܡܰܝܟܽܘܢ ܥܰܡ̈ܡܶܐ ܪܰܘܖ̈ܒܶܐ ܘܥܰܫܺܝܢ̈ܶܐ. ܘܐ̱ܢܳܫ ܠܳܐ ܩܳܡ ܠܽܘܩܒܰܠܟܽܘܢ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="10">ܓܰܒܪܳܐ ܚܰܕ݂ ܡܶܢܟܽܘܢ. ܢܶܪܕܽܘܦ ܠܰܐܠܦܳܐ ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܗܽܘ ܥܳܒܶܕ݂ ܩܪܳܒܟܽܘܢ ܐܰܝܟܰܢܳܐ ܕܶܐܡܰܪ ܠܟܽܘܢ</VERS>
      <VERS vnumber="11">ܐܶܙܕܰܗܪܘ ܛܳܒ ܒܢܰܦܫܟܽܘܢ ܠܡܶܕ݂ܚܰܠ ܠܡܳܪܝܳܐ ܐܰܠܳܗܟܽܘܢ</VERS>
      <VERS vnumber="12">ܐܶܢ ܕܶܝܢ ܬܶܗܦܟܽܘܢ ܘܬܶܬ̥ܢܰܩܦܽܘܢ ܒܫܰܪܟܳܐ ܕܗܳܠܶܝܢ ܥܰܡ̈ܡܶܐ ܕܶܐܫܬܚܰܪܘ ܒܰܝܢܳܬ̥ܟܽܘܢ. ܘܬܶܗܘܢ ܠܗܽܘܢ ܚܰܬ̥ܢ̈ܶܐ. ܘܬܶܬ̥ܚܰܠܛܽܘܢ ܒܗܽܘܢ ܘܗܶܢܽܘܢ ܒܟܽܘܢ.</VERS>
      <VERS vnumber="13">ܗܘܰܝܬܽܘܢ ܝܳܕ݂ܥܺܝܢ. ܕܬܽܘܒ ܠܳܐ ܡܰܘܣܶܦ ܡܳܪܝܳܐ ܐܰܠܳܗܟܽܘܢ ܠܡܶܚܪܰܒ ܠܗܳܠܶܝܢ ܥܰܡ̈ܡܶܐ ܡܶܢ ܩܕܳܡܰܝܟܽܘܢ. ܘܢܶܗܘܽܘܢ ܠܟܽܘܢ ܠܦܰܚ̈ܶܐ ܘܰܠܬ̥ܘܩ̈ܠܳܬ̥ܳܐ. ܘܠܽܘܠ̈ܝܳܬ̥ܳܐ ܒܨܶܕ݂ܥܰܝ̈ܟܽܘܢ. ܘܨܶܢܳܖ̈ܝܳܬ̥ܳܐ ܒܥܰܝ̈ܢܰܝܟܽܘܢ. ܥܕܰܡܳܐ ܕܬܺܐܒܕܽܘܢ ܡܶܢ ܐܰܪܥܳܐ ܛܳܒܬ̥ܐ ܕܝܰܗܒ ܠܟܽܘܢ ܡܳܪܝܳܐ ܐܰܠܳܗܟܽܘܢ</VERS>
      <VERS vnumber="14">ܐܶܢܳܐ ܕܶܝܢ ܗܳܐ ܐܳܙܶܠ ܐ̱ܢܳܐ ܒܽܐܘܪܚܳܐ ܕܟܽܠܳܗ̇ ܐܰܪܥܳܐ. ܐܰܢ̱ܬܽܘܢ ܕܶܝܢ ܝܳܕ݂ܥܺܝܢ ܐ̱ܢܬܽܘܢ ܒܟܽܠܶܗ ܠܶܒܟܽܘܢ ܘܰܒܟܽܠܳܗ̇ ܢܰܦܫܟܽܘܢ. ܕܠܳܐ ܒܶܛܠܰܬ̥ ܡܶܠܬ̥ܳܐ ܚܕ݂ܳܐ ܡܶܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܡܳܪܝܳܐ ܐܰܠܳܗܟܽܘܢ ܥܠܰܝܟܽܘܢ. ܐܶܠܳܐ ܟܽܠܗܶܝܢ ܐܶܬܰܝ̈ ܥܠܰܝܟܽܘܢ. ܘܠܳܐ ܒܶܛܠܰܬ̥ ܡܶܠܬ̥ܳܐ ܚܕ݂ܳܐ</VERS>
      <VERS vnumber="15">ܘܰܐܝܟܰܢܳܐ ܕܶܝܢ ܕܶܐܬܰܝ̈ ܥܠܰܝܟܽܘܢ ܟܽܠܗܶܝܢ ܡ̈ܶܠܶܐ ܛܳܒ̈ܳܬ̥ܐ ܕܶܐܡܰܪ ܠܟܽܘܢ ܡܳܪܝܳܐ ܐܰܠܳܗܟܽܘܢ. ܗܳܟܰܢܳܐ ܢܺܐܬ̥ܝ̈ܳܢ ܥܠܰܝܟܽܘܢ ܟܽܠܗܶܝܢ ܠܰܘ̈ܛܳܬ̥ܳܐ. ܥܕܰܡܳܐ ܕܢܰܘܒܶܕ݂ܟܽܘܢ ܡܶܢ ܐܰܪܥܳܐ ܗܳܕ݂ܶܐ ܛܳܒܬ̥ܐ ܕܝܰܗܒ ܠܟܽܘܢ</VERS>
      <VERS vnumber="16">ܐܶܢ ܬܶܥܒܪܽܘܢ ܥܰܠ ܕܺܝܰܬܺܝܩܺܝ ܕܡܳܪܝܳܐ ܐܰܠܳܗܟܽܘܢ. ܘܥܰܠ ܦܽܘܩ̈ܕܳܢܶܐ ܕܶܐܬ̥ܦܰܩܰܕܬܽܘܢ. ܘܬܺܐܙܽܠܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ. ܢܶܬ̥ܚܰܡܰܬ̥ ܪܽܘܓܙܶܗ ܕܡܳܪܝܳܐ ܐܰܠܳܗܟܽܘܢ ܥܠܰܝܟܽܘܢ. ܘܬܺܐܒܕܽܘܢ ܒܰܥܓܰܠ ܡܶܢ ܐܰܪܥܳܐ ܛܳܒܬ̥ܐ ܕܝܰܗܒ ܠܟܽܘܢ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܟܰܢܶܫ ܝܶܫܽܘܥ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܰܫܟܺܝܡ. ܘܰܩܪܳܐ ܠܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܠܖ̈ܺܝܫܳܢܰܝܗܽܘܢ ܘܰܠܕܰܝܳܢܰܝ̈ܗܽܘܢ. ܘܰܠܣܳܦܖ̈ܰܝܗܽܘܢ. ܘܩܳܡܘ ܩܕ݂ܳܡ ܡܰܫܟܰܢ ܙܰܒܢܳܐ ܩܕ݂ܳܡ ܐܰ‌ܠܳܗܳܐ</VERS>
      <VERS vnumber="2">ܘܶܐܡܰܪ ܝܶܫܽܘܥ ܠܟܽܠܶܗ ܥܰܡܳܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܥܶܒܪܳܐ ܕܢܰܗܪܳܐ ܝܺܬ̥ܒܘ ܗܘܰܘ ܐܰܒܳܗܰܝ̈ܟܽܘܢ ܡܶܢ ܥܳܠܰܡ. ܬܳܪܳܚ ܐܰܒܽܘܗܝ ܕܰܐܒܪܳܗܳܡ. ܘܰܐܒܽܘܗܝ ܕܢܳܚܽܘܪ. ܘܦܳܠܚܺܝܢ ܗܘܰܘ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ</VERS>
      <VERS vnumber="3">ܘܕܶܒܪܶܬ̥ ܠܰܐܒܪܳܗܳܡ ܐܰܒܽܘܟܽܘܢ ܡܶܢ ܥܶܒܪܳܐ ܕܢܰܗܪܳܐ. ܘܗܰܠܶܟ̥ܬ̥ܗ ܒܟܽܠܳܗ̇ ܐܰܪܥܳܐ ܕܰܟ̥ܢܰܥܢ. ܘܰܐܣܓܺܝܬ̥ ܙܰܪܥܶܗ. ܘܝܶܗܒܶܬ̥ ܠܶܗ ܠܺܐܝܣܚܳܩ</VERS>
      <VERS vnumber="4">ܘܝܶܗܒܶܬ̥ ܠܺܐܝܣܚܳܩ ܠܝܰܥܩܽܘܒ ܘܰܠܥܺܣܽܘ. ܘܝܶܗܒܶܬ̥ ܠܥܺܣܽܘ ܝܽܘܪܬ̥ܢܳܐ ܛܽܘܪܳܐ ܕܣܳܥܺܝܪ. ܘܝܰܥܩܽܘܒ ܘܰܒܢܰܘ̈ܗܝ ܢܚܶܬ̥ܘ ܠܡܶܨܪܶܝܢ</VERS>
      <VERS vnumber="5">ܘܫܰܕܪܶܬ̥ ܠܡܽܘܫܶܐ ܘܠܰܐܗܪܽܘܢ. ܘܰܡܚܺܝܬ̥ ܠܡܶܨܖ̈ܳܝܶܐ. ܘܬܶܕ݂ܡܖ̈ܳܬ̥ܳܐ ܥܶܒܕܶܬ̥ ܒܰܝܢܳܬ̥ܗܽܘܢ. ܘܡܶܢ ܒܳܬܰܪ ܗܳܝܕܶܝܢ ܐܰܦܶܩܬܟܽܘܢ</VERS>
      <VERS vnumber="6">ܘܰܐܦܩܶܬ̥ ܠܰܐܒܳܗܰܝ̈ܟܽܘܢ ܡܶܢ ܡܶܨܪܶܝܢ. ܘܰܐܝܬܺܝܬ̥ ܐܶܢܽܘܢ ܠܝܰܡܳܐ. ܘܰܪܕܰܦܘ ܡܶܨܖ̈ܳܝܶܐ ܒܳܬܰܪ ܐܰܒܳܗܰܝ̈ܟܽܘܢ. ܒܩܳܖ̈ܽܘܟ̥ܐ ܘܰܒܦܰܖ̈ܳܫܶܐ ܠܝܰܡܳܐ ܕܣܽܘܦ</VERS>
      <VERS vnumber="7">ܘܰܓܥܰܘ ܐܰܒܳܗܰܝ̈ܟܽܘܢ ܠܘܳܬ̥ ܡܳܪܝܳܐ. ܘܰܥ̣ܒܰܕ݂ ܚܶܫܽܘܟ̥ܐ ܒܰܝܢܳܬ̥ܗܽܘܢ ܠܡܶܨܖ̈ܳܝܶܐ. ܘܦܰܠܶܓ ܡܳܪܝܳܐ ܝܰܡܳܐ ܕܣܽܘܦ. ܘܰܐܥܒܰܪ ܠܰܐܒܳܗܰܝ̈ܟܽܘܢ ܒܓܰܘܶܗ. ܘܰܐܝܬܝܶܗ ܠܝܰܡܳܐ ܥܰܠ ܡܶܨܪܶܝܢ ܘܟܰܣܺܝ ܐܶܢܽܘܢ. ܘܰܚܙܰܝ̈ ܥܰܝܢܰܝ̈ܟܽܘܢ ܡܶܕܶܡ ܕܥܶܒܕܶܬ̥ ܠܡܶܨܖ̈ܳܝܶܐ. ܘܰܐܝܬܺܝܬܟܽܘܢ ܠܡܰܕܒܪܳܐ. ܘܺܝܬ̥ܒܬܽܘܢ ܒܡܰܕܒܪܳܐ ܝܰܘ̈ܡܳܬ̥ܐ ܣܰܓܺܝ̈ܐܶܐ</VERS>
      <VERS vnumber="8">ܘܰܐܝܬܺܝܬܟܽܘܢ ܠܰܐܪܥܳܐ ܕܳܐܡܽܘܖ̈ܳܝܶܐ ܕܝܳܬ̥ܒܺܝܢ ܒܥܶܒܪܳܐ ܕܝܽܘܪܕܢܳܢ. ܘܶܐܬ̥ܟܰܬܰܫܘ ܥܰܡܟܽܘܢ. ܘܰܐܫܠܡܶܬ̥ ܐܶܢܽܘܢ ܒܺܐܝ̈ܕܰܝܟܽܘܢ. ܘܰܐܘܒܕܶܬ̥ ܐܶܢܽܘܢ ܡܶܢ ܩܕܳܡܰܝܟܽܘܢ. ܘܺܝܪܶܬܬܽܘܢ ܐܰܪܥܗܽܘܢ</VERS>
      <VERS vnumber="9">ܘܩܳܡ ܒܳܠܳܩ ܒܰܪ ܨܶܦܽܘܪ ܡܰܠܟܳܐ. ܕܡܽܘܐܳܒܳܝ̈ܶܐ. ܘܶܐܬ̥ܟܰܬܰܫ ܥܰܡ ܝܺܣܪܳܐܶܝܠ. ܘܫܰܕܰܪ ܩܪܳܐ ܠܒܶܠܥܳܡ ܒܰܪ ܒܥܽܘܪ ܠܰܡܠܳܛܽܘܬ̥ܟܽܘܢ</VERS>
      <VERS vnumber="10">ܘܠܳܐ ܨܒܺܝܬ̥ ܠܡܶܫܡܥܶܗ ܠܒܶܥܠܳܡ. ܘܰܡܒܰܪܳܟ̥ܘ ܒܰܪܶܟ̥ܬܟܽܘܢ ܘܦܰܨܺܝܬܟܽܘܢ ܡܶܢ ܐܺܝܕܰܘ̈ܗܝ</VERS>
      <VERS vnumber="11">ܘܰܥܒܰܪܬܽܘܢ ܝܽܘܪܕܢܳܢ. ܘܶܐܬܰܝܬܽܘܢ ܠܺܐܝܪܺܝܚܽܘ. ܘܶܐܬ̥ܟܰܬܰܫܘ ܥܰܡܟܽܘܢ ܓܰܒܖ̈ܶܐ ܕܺܐܝܪܺܝܚܽܘ. ܘܳܐܡܽܘܖ̈ܳܝܶܐ. ܘܰܟ̥ܢܰܥܢܳܝ̈ܶܐ. ܘܦܰܖ̈ܙܳܝܶܐ. ܘܚܺܝܬ̥ܝ̈ܶܐ. ܘܓܰܖ̈ܓܽܘܣܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ ܘܰܐܫܠܡܶܬ̥ ܐܶܢܽܘܢ ܒܺܐܝ̈ܕܰܝܟܽܘܢ</VERS>
      <VERS vnumber="12">ܘܫܰܕܪܶܬ̥ ܩܕܳܡܰܝܟܽܘܢ ܕܶܒܽܘܖ̈ܝܳܬ̥ܳܐ. ܘܰܐܘܒܕܶܬ̥ ܡܶܢ ܩܕܳܡܰܝܟܽܘܢ ܬܪܶܝܢ ܡܰܠܟܰܝ̈ܗܽܘܢ. ܕܳܐܡܽܘܖ̈ܳܝܶܐ. ܠܳܐ ܒܣܰܝܦܰܝ̈ܟܽܘܢ. ܐܳܦܠܳܐ ܒܩܶܫ̈ܬܳܬ̥ܟܽܘܢ</VERS>
      <VERS vnumber="13">ܘܝܶܗܒܶܬ̥ ܠܟܽܘܢ ܐܰܪܥܳܐ ܕܠܳܐ ܠܺܐܝܬܽܘܢ ܒܳܗ̇. ܘܩܽܘܖ̈ܝܳܐ ܕܠܳܐ ܒܢܰܝܬܽܘܢ. ܘܺܝܬ̥ܒܬܽܘܢ ܒܗܶܝܢ. ܘܟܰܖ̈ܡܶܐ ܘܙܰܝ̈ܬܶܐ ܕܠܳܐ ܢܨܰܒܬܽܘܢ. ܗܳܐ ܐܳܟܠܺܝܢ ܐ̱ܢܬܽܘܢ</VERS>
      <VERS vnumber="14">ܡܶܟܺܝܠ ܕܚܰܠܘ ܡܶܢ ܡܳܪܝܳܐ. ܘܦܽܘܠܚܽܘܗܝ. ܒܬܰܡܺܝܡܽܘܬ̥ܳܐ ܘܰܒܩܽܘܫܬܳܐ. ܘܰܐܥܒܰܪܘ ܡܶܢ ܠܶܒܟܽܘܢ ܐܰܠܳܗ̈ܶܐ ܢܽܘܟܖ̈ܳܝܶܐ. ܕܰܦܠܰܚܘ ܐܰܒܳܗܰܝ̈ܟܽܘܢ ܒܥܶܒܪܳܐ ܕܢܰܗܪܳܐ ܘܰܒܡܶܨܪܶܝܢ. ܘܰܐܢ̱ܬܽܘܢ ܦܠܽܘܚܘ ܠܡܳܪܝܳܐ</VERS>
      <VERS vnumber="15">ܘܶܐܢ ܒܺܝܫ ܗܽܘ ܒܥܰܝܢܰܝ̈ܟܽܘܢ ܠܡܶܦܠܰܚ ܠܡܳܪܝܳܐ. ܓܒܰܘ ܠܟܽܘܢ ܝܰܘܡܳܢܳܐ ܠܡܰܢ ܦܳܠܚܺܝܢ ܐ̱ܢܬܽܘܢ. ܐܶܢ ܠܰܐܠܳܗ̈ܶܐ ܕܰܦܠܰܚܘ ܐܰܒܳܗܰܝ̈ܟܽܘܢ ܒܥܶܒܪܳܐ ܕܢܰܗܪܳܐ. ܘܶܐܢ ܠܰܐܠܳܗ̈ܶܐ ܕܳܐܡܽܘܖ̈ܳܝܶܐ ܕܥܳܡܪܺܝܢ ܐ̱ܢܬܽܘܢ ܒܰܐܪܥܗܽܘܢ. ܐܶܢܳܐ ܕܶܝܢ ܘܰܒܢܰܝ̈ ܒܰܝܬܝ. ܠܡܳܪܝܳܐ ܗܽܘ ܐܰ‌ܠܳܗܳܐ ܦܳܠܚܺܝܢ ܚܢܰܢ</VERS>
      <VERS vnumber="16">ܘܰܥܢܰܘ ܟܽܠܶܗ ܥܰܡܳܐ ܘܶܐܡܰܪܘ. ܚܳܣ ܠܰܢ ܕܢܶܫܒܽܘܩ ܠܡܳܪܝܳܐ. ܘܢܶܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ</VERS>
      <VERS vnumber="17">ܡܶܛܽܠ ܕܡܳܪܝܳܐ ܗܽܘ ܐܰܠܳܗܰܢ. ܗܰܘ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ̥ ܥܰܒܕܽܘܬ̥ܐ. ܘܰܥܒܰܕ݂ ܩܕܳܡܰܝܢ ܗܳܠܶܝܢ ܐܳܬ̥ܘ̈ܳܬ̥ܳܐ ܪܰܘܖ̈ܒܳܬ̥ܳܐ. ܘܢܰܛܪܰܢ ܒܟܽܠܳܗ̇ ܐܽܘܪܚܳܐ ܕܗܰܠܶܟ̥ܢ ܒܳܗ̇. ܘܰܒܟܽܠܗܽܘܢ ܥܰܡ̈ܡܶܐ ܕܰܥܒܰܪܢ ܒܰܝܢܳܬ̥ܗܽܘܢ.</VERS>
      <VERS vnumber="18">ܘܰܐܘܒܶܕ݂ ܐܶܢܽܘܢ ܡܳܪܝܳܐ ܐܰܠܳܗܰܢ ܠܟܽܠܗܽܘܢ ܥܰܡ̈ܡܶܐ ܗܳܠܶܝܢ. ܘܠܳܐܡܽܘܖ̈ܳܝܶܐ ܕܥܳܡܪܺܝܢ ܚܢܰܢ ܒܰܐܪܥܗܽܘܢ. ܐܰܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕܳܡܰܝܢ. ܡܶܛܽܠ ܗܳܢܳܐ ܠܡܳܪܝܳܐ ܗܽܘ ܦܳܠܚܺܝܢ ܚܢܰܢ. ܡܶܛܽܠ ܕܗܽܘܝܽܘ ܐܰ‌ܠܳܗܳܐ ܒܰܠܚܽܘܕ݂ܘܗܝ. ܘܗܽܘܝܽܘ ܐܰܠܳܗܰܢ</VERS>
      <VERS vnumber="19">ܘܶܐܡܰܪ ܝܶܫܽܘܥ ܠܥܰܡܳܐ. ܚܙܰܘ ܕܶܝܢ ܕܰܠܡܳܐ ܠܳܐ ܡܶܫܟܚܺܝܢ ܐ̱ܢܬܽܘܢ ܠܡܶܦܠܰܚ ܠܡܳܪܝܳܐ. ܡܶܛܽܠ ܕܰܐܠܳܗܰܐ ܗ̱ܘ ܩܰܕܺܝܫܳܐ. ܘܰܐܠܳܗܰܐ ܗ̱ܘ ܛܰܢܳܢܳܐ. ܘܠܳܐ ܕܶܝܢ ܫܳܒܶܩ ܠܚܰܘܒܰܝ̈ܟܽܘܢ ܘܠܰܚܛܳܗܰܝ̈ܟܽܘܢ</VERS>
      <VERS vnumber="20">ܕܰܠܡܳܐ ܬܶܫܒܩܽܘܢܶܗ ܠܡܳܪܝܳܐ. ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܢܽܘܟܖ̈ܳܝܶܐ ܕܰܐܪܥܳܐ. ܘܢܶܗܦܽܘܟ̥ ܡܳܪܝܳܐ ܠܡܰܒܐܳܫܽܘ ܠܟܽܘܢ. ܘܰܢܓܰܡܪܟܽܘܢ ܡܶܢ ܒܳܬܰܪ ܕܰܐܛܐܶܒ ܠܟܽܘܢ</VERS>
      <VERS vnumber="21">ܘܶܐܡܰܪܘ ܥܰܡܳܐ ܠܝܶܫܽܘܥ. ܠܳܐ ܗܳܘܶܐ ܠܰܢ ܦܽܘܠܚܳܢ ܐ̱ܚܪܺܝܢ. ܐܶܠܳܐ ܠܡܳܪܝܰܐ ܗ̱ܘ ܐܰ‌ܠܳܗܳܐ ܦܳܠܚܺܝܢܰܢ</VERS>
      <VERS vnumber="22">ܘܶܐܡܰܪ ܝܶܫܽܘܥ ܠܥܰܡܳܐ. ܣܳܗܕܺܝܢ ܐ̱ܢܬܽܘܢ ܒܢܰܦܫܟܽܘܢ. ܕܰܐܢ̱ܬܽܘܢ ܓܒܰܝܬܽܘܢ ܠܟܽܘܢ ܠܡܶܦܠܰܚ ܠܡܳܪܝܳܐ. ܘܳܐܡܪܺܝܢ ܠܶܗ ܣܳܗܕܺܝܢ ܚܢܰܢ</VERS>
      <VERS vnumber="23">ܐܳܡܰܪ ܠܗܽܘܢ ܝܶܫܽܘܥ. ܡܶܟܺܝܠ ܐܰܥܒܰܪܘ ܐܰܠܳܗ̈ܶܐ ܢܽܘܟܖ̈ܳܝܶܐ ܕܒܰܝܢܳܬ̥ܟܽܘܢ. ܘܰܐܬ̥ܩܶܢܘ ܠܶܒܟܽܘܢ ܠܘܳܬ̥ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ</VERS>
      <VERS vnumber="24">ܘܶܐܡܰܪܘ ܥܰܡܳܐ ܠܝܶܫܽܘܥ. ܠܡܳܪܝܳܐ ܐܰܠܳܗܰܢ ܦܳܠܚܺܝܢ ܚܢܰܢ. ܘܰܒܩܳܠܶܗ ܫܳܡܥܺܝܢ ܚܢܰܢ</VERS>
      <VERS vnumber="25">ܘܰܐܩܺܝܡ ܝܶܫܽܘܥ ܕܺܝܰܬܺܝܩܺܝ ܠܥܰܡܳܐ ܒܶܗ ܒܝܰܘܡܳܐ ܗܰܘ. ܘܰܐܠܶܦ ܐܶܢܽܘܢ ܦܽܘܩ̈ܕܳܢܶܐ. ܘܕܺܝܢ̈ܶܐ. ܒܰܫܟܺܝܡ.</VERS>
      <VERS vnumber="26">ܘܰܟܬܰܒ ܝܶܫܽܘܥ ܡ̈ܶܠܶܐ ܗܳܠܶܝܢ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܘܰܢܣܰܒ ܟܺܐܦܳܐ ܪܰܒܬܳܐ. ܘܰܐܩܺܝܡܳܗ̇ ܬܚܶܝܬ̥ ܒܶܛܡܬ̥ܳܐ ܕܒܶܝܬ̥ ܡܰܩܕܫܶܗ ܕܡܳܪܝܳܐ</VERS>
      <VERS vnumber="27">ܘܶܐܡܰܪ ܝܶܫܽܘܥ ܠܟܽܠܶܗ ܥܰܡܳܐ. ܗܳܐ ܟܺܐܦܳܐ ܗܳܕ݂ܶܐ ܬܶܗܘܶܐ ܠܰܢ ܣܳܗܕܽܘܬܳܐ. ܡܶܛܽܠ ܕܗܺܝ ܫܶܡܥܰܬ̥ ܟܽܠܗܶܝܢ ܡܶܠܰܘ̈ܗܝ ܕܡܳܪܝܳܐ ܕܡܰܠܶܠ ܥܰܡܰܢ. ܘܬܶܗܘܶܐ ܠܟܽܘܢ ܠܣܳܗܕܽܘܬܳܐ. ܕܠܳܐ ܬܟܰܕܒܽܘܢ ܒܡܳܪܝܳܐ ܐܰܠܳܗܟܽܘܢ</VERS>
      <VERS vnumber="28">ܘܡܶܢ ܒܳܬܰܪ ܕܦܰܩܶܕ݂ ܝܶܫܽܘܥ ܠܥܰܡܳܐ. ܫܰܕܰܪ ܐܶܢܽܘܢ ܐ̱ܢܳܫ ܠܝܳܪܬܽܘܬ̥ܗ</VERS>
      <VERS vnumber="29">ܘܡܶܢ ܒܳܬܰܪ ܡ̈ܶܠܶܐ ܗܳܠܶܝܢ. ܡܺܝܬ̥ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܒܰܪ ܡܳܐܐ ܘܰܥܣܰܪ ܫܢܺܝ̈ܢ</VERS>
      <VERS vnumber="30">ܘܩܰܒܪܽܘܗܝ ܒܰܬ̥ܚܽܘܡܳܐ ܕܝܳܪܬܽܘܬ̥ܗ. ܒܬܰܡܢܰܬ̥ܣܪܰܚ ܕܰܒܛܽܘܪܳܐ ܕܰܐܦܪܶܝܡ. ܡܶܢ ܓܰܪܒܝܳܐ ܠܛܽܘܪܳܐ ܕܓܳܥܳܫ</VERS>
      <VERS vnumber="31">ܘܰܦܠܰܚ ܝܺܣܪܳܐܶܝܠ ܠܡܳܪܝܳܐ ܟܽܠܗܽܘܢ ܝܰܘ̈ܡܳܬ̥ܗ ܕܝܶܫܽܘܥ. ܘܟܽܠܗܽܘܢ ܝܰܘ̈ܡܳܬ̥ܐ ܕܩܰܫܺܝ̈ܫܶܐ ܕܰܚܝܰܘ ܢܽܘܓܪܳܐ ܒܳܬܰܪ ܝܶܫܽܘܥ. ܥܒܳܕ݂ܰܘ̈ܗܝ ܕܡܳܪܝܳܐ ܕܰܥܒܰܕ݂ ܠܺܝܣܪܳܐܶܝܠ</VERS>
      <VERS vnumber="32">ܘܰܠܓܰܖ̈ܡܰܘܗܝ ܕܝܰܘܣܶܦ ܕܰܐܣܶܩܘ ܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ. ܩܒܰܪܘ ܒܰܫܟܺܝܡ. ܒܦܳܠܓܽܘܬ̥ܳܐ ܕܚܰܩܠܳܐ ܕܰܙܒܰܢ ܝܰܥܩܽܘܒ ܡܶܢ ܚܡܽܘܪ ܐܰܒܽܘܗܝ ܕܰܫܟܺܝܡ ܒܡܳܐܐ ܢܩܰܘ̈ܳܢ. ܘܰܗܘܳܬ̥ ܝܳܪܬܽܘܬ̥ܐ ܠܰܒܢܰܝ̈ ܝܰܘܣܶܦ</VERS>
      <VERS vnumber="33">ܘܶܐܠܺܝܥܳܙܳܪ ܟܳܗܢܳܐ ܒܰܪ ܐܰܗܪܽܘܢ ܟܳܗܢܳܐ ܡܺܝܬ̥. ܘܩܰܒܪܽܘܗܝ ܒܰܓܒܰܥܬ̥ܳܐ ܕܦܺܝܢܚܶܣ ܒܪܶܗ. ܕܶܐܬ̥ܝܰܗܒܰܬ̥ ܠܶܗ ܒܛܽܘܪܳܐ ܕܰܐܦܪܶܝܡ.</VERS>

    <CHAPTER cnumber="1">
      <VERS vnumber="1">ܘܡܶܢ ܒܳܬܰܪ ܕܡܺܝܬ݂ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܫܰܐܶܠܘ ܒܢܰܝ̈ ܝܺܣܪܳܐܶܝܠ ܒܡܳܪܝܳܐ ܘܳܐܡܪܺܝܢ. ܡܰܢܽܘ ܢܶܣܰܩ ܠܰܢ ܥܰܠ ܟܢܰܥܢܳܝ̈ܶܐ ܒܪܺܝܫܳܐ. ܠܡܶܬ݂ܟܰܬܳܫܽܘ ܥܰܡܗܽܘܢ ܒܰܩܪܳܒܳܐ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܝܺܗܽܘܕܳܐ ܢܶܣܰܩ. ܗܳܐ ܐܰܫܠܶܡܬܳܗ̇ ܠܰܐܪܥܳܐ ܒܺܐܝܕ݂ܰܘ̈ܗܝ.</VERS>
      <VERS vnumber="3">ܘܶܐܡܰܪ ܝܺܗܽܘܕܳܐ ܠܫܶܡܥܽܘܢ ܐܰܚܽܘܗܝ. ܣܰܩ ܥܰܡܝ ܒܦܶܨܰܬ݂ܝ. ܘܢܶܬ݂ܟܰܬܰܫ ܥܰܡ ܟܢܰܥܢܳܝ̈ܶܐ. ܘܺܐܙܰܠ ܐܳܦ ܐܶܢܳܐ ܥܰܡܳܟ݂ ܒܦܶܨܬ݂ܳܟ. ܘܶܐܙܰܠ ܥܰܡܶܗ ܫܶܡܥܽܘܢ.</VERS>
      <VERS vnumber="4">ܘܺܐܙܰܠ ܝܺܗܽܘܕܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܠܰܟܢܰܥܢܳܝ̈ܶܐ. ܘܰܠܦܰܖ̈ܙܳܝܶܐ ܒܺܐܝܕܰܝ̈ܗܽܘܢ. ܘܰܚܪܰܒܘ ܡܶܢܗܽܘܢ ܒܒܳܙܳܩ. ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="5">ܘܶܐܫܟܚܽܘܗܝ ܠܡܳܪܳܗ̇ ܕܒܳܙܳܩ ܒܒܳܙܳܩ. ܘܶܐܬ݂ܟܰܬܰܫܘ ܥܰܡܶܗ. ܘܰܚܪܰܒܘ ܠܰܟܢܰܥܢܳܝ̈ܶܐ ܘܰܠܦܰܖ̈ܙܳܝܶܐ.</VERS>
      <VERS vnumber="6">ܘܰܥ̣ܪܰܩ ܡܳܪܳܗ̇ ܕܒܳܙܳܩ. ܘܰܪܕܰܦ̣ܘ ܒܳܬܪܶܗ ܘܰܐܚܕܽܘܗܝ. ܘܦ̣ܰܣܶܩܘ ܟܖ̈ܰܘܳܬ݂ܳܐ ܕܺܐܝܕ݂ܘ̈ܗܝ ܘܰܕܖ̈ܶܓܠܰܘܗܝ.</VERS>
      <VERS vnumber="7">ܘܶܐܡܰܪ ܡܳܪܳܗ̇ ܕܒܳܙܳܩ. ܫܰܒܥܺܝܢ ܡܰܠܟܺܝ̈ܢ ܕܰܡܦܰܣ̈ܩܳܢ ܗܘܰܝ̈ ܟܖ̈ܰܘܳܬ݂ܳܐ ܕܺܐܝܕܰܝ̈ܗܽܘܢ ܘܰܕܖ̈ܶܓܠܰܝܗܽܘܢ. ܡܠܰܩܛܺܝܢ ܗܘܰܘ ܠܰܚܡܳܐ ܡܶܢ ܬܚܶܝܬ݂ ܦܳܬ݂ܽܘܪܝ. ܐܰܝܟ ܡܳܐ ܕܥܶܒܕܶܬ݂ ܗܳܟܰܢܳܐ ܦܰܪܥܰܢܝ ܐܰ‌ܠܳܗܳܐ. ܘܰܐܥܠܽܘܗܝ ܠܽܐܘܪܺܫܠܶܡ. ܘܡܺܝܬ݂ ܬܰܡܳܢ.</VERS>
      <VERS vnumber="8">ܘܶܐܬ݂ܟܰܬܰܫܘ ܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ ܘܟܰܒܫܽܘܗ̇. ܘܰܡ̣ܚܰܐܗ̇ ܒܦܽܘܡܳܐ ܕܚܰܪܒܳܐ. ܘܰܠܩܽܘܖ̈ܝܳܗ̇ ܐܰܘܩܶܕ݂ܘ ܒܢܽܘܪܳܐ.</VERS>
      <VERS vnumber="9">ܘܒܳܬܰܪ ܗܳܝܕܶܝܢ. ܢܚܶܬ݂ܘ ܒܢܰܝ̈ ܝܺܗܽܘܕܳܐ ܠܡܶܬ݂ܟܰܬܳܫܽܘ ܥܰܡ ܟܢܰܥܢܳܝ̈ܶܐ. ܝܳܬ݂ܒܰܝ̈ ܛܽܘܪܳܐ ܘܬܰܝܡܢܳܐ ܘܰܦܩܰܥܬ݂ܳܐ.</VERS>
      <VERS vnumber="10">ܘܶܐܙܰܠ ܝܺܗܽܘܕܳܐ ܥܰܠ ܟܢܰܥܢܳܝ̈ܶܐ ܕܝܳܬ݂ܒܺܝܢ ܒܚܶܒܪܽܘܢ. ܘܰܫܡܳܗ̇ ܕܚܶܒܪܽܘܢ ܡܶܢ ܩܕ݂ܺܝܡ ܩܽܘܪܝܰܬ݂ ܐܰܪܒܰܥ. ܘܩܰܛܶܠܘ ܠܫܺܝܫܰܝ. ܘܠܰܐܚܺܝܡܳܢ. ܘܰܠܬ݂ܽܘܠܡܰܝ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="11">ܘܶܐܙܰܠܘ ܡܶܢ ܬܰܡܳܢ ܥܰܠ ܝܳܬ݂ܒܰܝ̈ ܕܳܒܺܝܪ. ܘܰܫܡܳܗ̇ ܕܕ݂ܒܺܝܪ ܡܶܢ ܩܕ݂ܺܝܡ ܩܽܘܪܝܰܬ݂ ܣܶܦܪܳܐ.</VERS>
      <VERS vnumber="12">ܘܶܐܡܰܪ ܟܳܠܳܒ. ܡܰܢ ܕܢܶܟܒܫܺܝܗ̇ ܠܩܽܘܪܝܰܬ݂ ܣܶܦܪܳܐ ܘܢܶܚܪܒܺܝܗ̇. ܐܶܬܶܠ ܠܶܗ ܠܥܰܟܣܳܐ ܒܪܰܬ݂ܝ ܐܰܢ̱ܬܬ݂ܳܐ.</VERS>
      <VERS vnumber="13">ܘܟܰܒܫܳܗ̇ ܥܰܬ݂ܢܳܐܶܝܠ ܒܰܪ ܩܰܢܰܙ ܐܰܚܽܘܗܝ ܕܟܳܠܳܒ ܕܰܙܥܽܘܪ ܡܶܢܶܗ. ܘܝܰܗܒ ܠܶܗ ܠܥܰܟܣܳܐ ܒܰܪܬܶܗ ܐܰܢ̱ܬܬ݂ܳܐ.</VERS>
      <VERS vnumber="14">ܘܟܰܕ݂ ܥܳܐܠܳܐ. ܐܶܬ݂ܪܰܓܪܓܰܬ݂ ܠܡܶܫܐܶܠ ܡܶܢ ܐܰܒܽܘܗܝ ܚܰܩܠܳܐ. ܘܶܐܬ݂ܪܰܟܢܰܬ݂ ܡܶܢ ܚܡܳܪܳܐ. ܐܳܡܰܪ ܠܳܗ̇ ܟܳܠܳܒ. ܡܳܐ ܠܶܟܝ ܒܪܰܬ݂ܝ.</VERS>
      <VERS vnumber="15">ܐܳܡ̇ܪܳܐ ܠܶܗ. ܗܰܒ ܠܺܝ ܒܽܘܪܟܬ݂ܳܐ. ܡܶܛܽܠ ܕܒܰܐܪܥܳܐ ܕܬܰܝܡܢܳܐ ܝܰܗܒܬܳܢܝ. ܗܰܒܠܺܝ ܒܶܝܬ݂ ܫܶܩܝܳܐ ܕܡܰܝ̈ܳܐ. ܘܝܰܗܒ ܠܳܗ̇ ܟܳܠܳܒ ܒܶܝܬ݂ ܫܶܩܝܳܐ ܥܶܠܳܝܬܳܐ ܘܒܶܝܬ݂ ܫܶܩܝܳܐ ܬܰܚܬܳܝܬܳܐ.</VERS>
      <VERS vnumber="16">ܘܰܒܢܰܝ̈ ܩܺܝܢܰܝ ܚܡܽܘܗܝ ܕܡܽܘܫܶܐ. ܣܠܶܩܘ ܡܶܢ ܩܪܺܝܬ݂ܳܐ ܕܕܶܩ̈ܠܶܐ ܥܰܡ ܒܢܰܝ̈ ܝܺܗܽܘܕܳܐ. ܠܡܰܕܒܪܳܐ ܕܺܝܗܽܘܕܳܐ ܕܰܒܬܰܝܡܢܳܐ ܕܥܳܕܰܪ. ܘܶܐܙܰܠܘ ܘܰܐܘܬܶܒܘ ܠܥܰܡܳܐ.</VERS>
      <VERS vnumber="17">ܘܶܐܙܰܠ ܫܶܡܥܽܘܢ ܥܰܡ ܝܺܗܽܘܕܳܐ ܐܰܚܽܘܗܝ. ܘܰܡܚܰܘ ܠܰܟܢܰܥܢܳܝ̈ܶܐ ܕܝܳܬ݂ܒܺܝܢ ܒܨܽܘܦܳܬ݂ ܘܰܐܚܪܡܽܘܗ̇. ܘܰܩܪܰܘ ܫܡܳܗ̇ ܕܰܩܪܺܝܬ݂ܳܐ ܚܶܪܡܳܐ.</VERS>
      <VERS vnumber="18">ܘܰܟ݂ܒܰܫ ܝܺܗܽܘܕܳܐ ܠܥܰܐܙܳܐ ܘܠܰܬ݂ܚܽܘ̈ܡܶܝܗ̇. ܘܠܰܐܫܩܠܽܘܢ ܘܠܰܬ݂ܚܽܘ̈ܡܶܝܗ̇. ܘܰܠܥܶܩܪܽܘܢ ܘܠܰܬ݂ܚܽܘ̈ܡܶܝܗ̇.</VERS>
      <VERS vnumber="19">ܘܰܗܘܳܐ ܡܳܪܝܳܐ ܥܰܡ ܝܺܗܽܘܕܳܐ ܘܺܝܪܶܬ݂ܘ ܛܽܘܪܳܐ. ܡܶܛܽܠ ܕܠܳܐ ܚܪܰܒܘ ܠܝܳܬ݂ܒܰܝ̈ ܥܽܘܡܩܳܐ. ܕܡܰܖ̈ܟܒܳܬ݂ܳܐ ܕܦܰܪܙܠܳܐ ܐܺܝܬ݂ ܠܗܽܘܢ.</VERS>
      <VERS vnumber="20">ܘܝܰܗܒܘ ܠܟܳܠܳܒ ܚܶܒܪܽܘܢ ܐܰܝܟ݂ ܕܶܐܡܰܪ ܡܽܘܫܶܐ. ܘܩܰܛܶܠܘ ܘܰܐܘܒܶܕ݂ܘ ܡܶܢ ܬܰܡܳܢ ܬܠܳܬܳܐ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="21">ܘܰܠܝܳܒܽܘܣܳܝ̈ܶܐ ܕܝܳܬ݂ܒܺܝܢ ܒܽܐܘܪܺܫܠܶܡ. ܠܳܐ ܐܰܘܒܶܕ݂ܘ ܒܢܰܝ̈ ܒܶܢܝܳܡܶܝܢ. ܘܺܝܬ݂ܶܒܘ ܝܳܒܽܘܣܳܝ̈ܶܐ ܥܰܡ ܒܢܰܝ̈ ܒܶܢܝܳܡܶܝܢ ܒܽܐܘܪܺܫܠܶܡ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="22">ܘܰܣܠܶܩܘ ܕܒܶܝܬ݂ ܝܰܘܣܶܦ ܘܳܐܦ ܗܶܢܽܘܢ ܠܒܶܝܬ݂ ܐܺܝܠ ܘܡܳܪܝܳܐ ܥܰܡܗܽܘܢ.</VERS>
      <VERS vnumber="23">ܘܦܳܫܘ ܕܒܶܝܬ݂ ܝܰܘܣܶܦ ܒܒܶܝܬ݂ ܐܺܝܠ. ܘܰܫܡܳܗ̇ ܕܰܩܪܺܝܬ݂ܳܐ ܡܶܢ ܩܕ݂ܺܝܡ ܠܽܘܙ.</VERS>
      <VERS vnumber="24">ܘܰܚܙܰܘ ܢܳܛܽܘܖ̈ܶܐ ܓܰܒܪܳܐ ܕܢܳܦܶܩ ܡܶܢ ܩܪܺܝܬ݂ܳܐ ܘܳܐܡܪܺܝܢ ܠܶܗ. ܚܰܘܳܢ ܐܰܝܢܰܘ ܡܰܥܠܳܢܳܐ ܕܰܩܪܺܝܬ݂ܳܐ. ܘܢܶܥܒܶܕ݂ ܥܰܡܳܟ݂ ܫܠܳܡܳܐ.</VERS>
      <VERS vnumber="25">ܘܚܰܘܺܝ ܐܶܢܽܘܢ ܡܰܥܠܳܢܳܐ ܕܰܩܪܺܝܬ݂ܳܐ. ܘܰܡ̣ܚܰܘ ܠܰܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ. ܘܰܠܓܰܒܪܳܐ ܗܰܘ ܘܰܠܟܽܠܳܗ̇ ܫܰܪܒܬܶܗ ܫܰܒܩܽܘܗܝ.</VERS>
      <VERS vnumber="26">ܘܶܐܙܰܠ ܓܰܒܪܳܐ ܗܰܘ ܠܰܐܪܥܳܐ ܕܚܺܝܬ݂ܳܝ̈ܶܐ ܘܰܒ̣ܢܳܐ ܩܪܺܝܬ݂ܳܐ. ܘܰܩܪܳܐ ܫܡܳܗ̇ ܠܽܘܙ. ܘܗܽܘܝܽܘ ܫܡܳܗ̇ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="27">ܘܠܳܐ ܚܪܰܒ ܡܢܰܫܶܐ ܠܒܶܝܬ݂ ܫܳܐܰܢ ܘܰܠܟܰܦܖ̈ܽܘܢܶܝܗ̇. ܘܰܠܬܰܥܢܳܟ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܕܽܘܪ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܐܰܒܺܝܢܥܳܡ ܘܰܠܟܰܦܖ̈ܽܘܢܶܝܗ̇. ܘܰܠܝܳܬ݂ܒܰܝ̈ ܡܰܓܕܽܘ ܘܰܠܟܰܦܖ̈ܽܘܢܶܝܗ̇. ܘܠܳܐ ܐܶܫܬܰܥܒܰܕ݂ ܟܢܰܥܢܳܝܳܐ ܕܝܳܬ݂ܶܒ ܒܰܐܪܥܳܐ ܗܳܝ.</VERS>
      <VERS vnumber="28">ܘܟܰܕ݂ ܐܶܬ݂ܚܰܝܰܠ ܝܺܣܪܳܐܶܝܠ. ܟܰܒܫܶܗ ܠܰܟܢܰܥܢܳܝܳܐ ܒܡܰܕܰܐܬ݂ܳܐ. ܘܡܰܘܒܳܕܽܘ ܠܳܐ ܐܰܘܒܕ݂ܶܗ.</VERS>
      <VERS vnumber="29">ܘܰܐܦܪܶܝܡ ܠܳܐ ܐܰܘܒܶܕ ܠܰܟܢܰܥܢܳܝܳܐ ܕܝܳܬ݂ܶܒ ܒܓܳܙܳܪ. ܘܺܝܬ݂ܶܒܘ ܟܢܰܥܢܳܝ̈ܶܐ ܒܰܝܢܳܬ݂ܗܽܘܢ ܒܓܳܙܳܪ.</VERS>
      <VERS vnumber="30">ܘܰܙܒܽܘܠܽܘܢ ܠܳܐ ܐܰܘܒܶܕ݂ ܠܝܳܬ݂ܒܰܝ̈ ܩܶܛܪܽܘܢ ܘܰܠܝܳܬ݂ܒܰܝ̈ ܝܰܗܠܺܝܠ. ܘܺܝܬ݂ܶܒܘ ܟܢܰܥܢܳܝ̈ܶܐ ܥܰܡܶܗ. ܘܶܐܬ݂ܟܒܶܫܘ ܒܡܰܕܰܐܬ݂ܳܐ.</VERS>
      <VERS vnumber="31">ܘܰܐܫܺܝܪ ܠܳܐ ܐܰܘܒܶܕ݂ ܠܝܳܬ݂ܒܰܝ̈ ܥܰܟܽܘ. ܘܰܠܝܳܬ݂ܒܰܝ̈ ܨܰܝܕܽܘܢ. ܘܠܰܚܒܶܠ. ܘܠܺܐܝܙܒܺܠ. ܘܰܠܚܰܠܒܳܐ. ܘܠܳܐܦܳܩ. ܘܰܠܪܳܚܽܘܒ.</VERS>
      <VERS vnumber="32">ܘܺܝܬ݂ܶܒ ܐܳܫܺܝܪ ܒܰܝܢܳܬ݂ ܟܢܰܥܢܳܝ̈ܶܐ ܝܳܬ݂ܒܰܝ̈ ܐܰܪܥܳܐ. ܡܶܛܽܠ ܕܠܳܐ ܐܰܘܒܶܕ݂ ܐܶܢܽܘܢ.</VERS>
      <VERS vnumber="33">ܘܢܰܦܬܳܠܺܝ ܠܳܐ ܐܰܘܒܶܕ ܠܝܳܬ݂ܒܰܝ̈ ܒܶܝܬ݂ ܫܡܶܫ. ܘܰܠܝܳܬ݂ܒܰܝ̈ ܒܶܝܬ݂ ܥܢܳܬ݂. ܘܺܝܬ݂ܶܒܘ ܒܶܝܬ݂ ܟܢܰܥܢܳܝܳܐ ܝܳܬ݂ܒܰܝ̈ ܐܰܪܥܳܐ. ܘܝܳܬ݂ܒܰܝ̈ ܒܶܝܬ݂ ܫܡܶܫ. ܘܝܳܬ݂ܒܰܝ̈ ܒܶܝܬ݂ ܥܢܳܬ݂. ܘܶܐܬ݂ܟܒܶܫܘ ܠܗܽܘܢ ܒܡܰܕܰܐܬ݂ܳܐ.</VERS>
      <VERS vnumber="34">ܘܰܐܪܚܶܩܘ ܐܶܢܽܘܢ ܠܳܐܡܽܘܖ̈ܳܝܶܐ ܒܢܰܝ̈ ܕܳܢ ܠܛܽܘܪܳܐ. ܡܶܛܽܠ ܕܠܳܐ ܫܒܰܩܘ ܐܶܢܽܘܢ ܠܡܶܚܰܬ݂ ܠܥܽܘܡܩܳܐ.</VERS>
      <VERS vnumber="35">ܘܶܐܬܛܦܺܝܣܘ ܐܳܡܽܘܖ̈ܳܝܶܐ ܠܡܶܬܰܒ ܒܰܐܪܥܳܐ ܕܰܚܕܶܣ ܒܛܽܘܪܳܐ. ܒܰܐܠܽܘܢ ܘܰܒܫܰܥܠܒܺܝܢ. ܘܥܶܫܢܰܬ݂ ܐܺܝܕ݂ܳܐ ܕܒܶܝܬ݂ ܝܰܘܣܶܦ. ܘܶܐܬ݂ܟܒܶܫܘ ܒܡܰܕܰܐܬ݂ܳܐ.</VERS>
      <VERS vnumber="36">ܘܰܬ݂ܚܽܘܡܳܐ ܕܳܐܡܽܘܖ̈ܳܝܶܐ. ܡܶܢ ܡܰܣܩܳܢܳܐ ܕܥܶܩܪܽܘܢ ܡܶܢ ܫܩܺܝܦܳܐ ܘܰܠܥܶܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܣܠܶܩ ܡܰܠܰܐܟܶܗ ܕܡܳܪܝܳܐ ܡܶܢ ܓܰܠܓܳܠܳܐ ܠܒܶܟ݂ܝܳܢ. ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܗܳܟܰܢܳܐ ܐܳܡܰܪ ܡܳܪܝܳܐ. ܐܶܢܳܐ ܐܰܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܝܬܺܝܬܟܽܘܢ ܠܰܐܪܥܳܐ ܕܺܝܡܺܝܬ݂ ܠܰܐܒܳܗܰܝ̈ܟܽܘܢ. ܘܶܐܡܪܶܬ݂ ܕܠܳܐ ܐܶܒܰܛܶܠ ܩܝܳܡܝ ܕܥܰܡܟܽܘܢ ܠܥܳܠܰܡ.</VERS>
      <VERS vnumber="2">ܘܰܐܢ̱ܬܽܘܢ ܠܳܐ ܬܩܺܝܡܽܘܢ ܩܝܳܡܳܐ ܠܝܳܬ݂ܒܰܝ̈ ܐܰܪܥܳܐ ܗܳܕ݂ܶܐ. ܡܰܕ݂ܒܚܰܝ̈ܗܽܘܢ ܥܰܩܰܪܘ. ܘܠܳܐ ܫܡܰܥܬܽܘܢ ܠܩܳܠܝ. ܠܡܳܢܳܐ ܗܳܟܰܢܳܐ ܥܒܰܕܬܽܘܢ.</VERS>
      <VERS vnumber="3">ܐܳܦ ܐܶܢܳܐ ܗܳܟܰܢܳܐ ܐܶܡ̇ܪܶܬ݂. ܕܠܳܐ ܐܰܘܒܶܕ݂ ܐܶܢܽܘܢ ܡܶܢ ܩܕ݂ܳܡܰܝܟܽܘܢ. ܘܢܶܗܘܽܘܢ ܠܟܽܘܢ ܠܰܣܪܺܝܩܽܘܬ݂ܳܐ. ܘܰܐܠܳܗܰܝ̈ܗܽܘܢ ܢܶܗܘܽܘܢ ܠܟܽܘܢ ܠܬ݂ܽܘܩܰܠܬ݂ܳܐ.</VERS>
      <VERS vnumber="4">ܘܟܰܕ݂ ܐܶܡܰܪ ܡܰܠܰܐܟܶܗ ܕܡܳܪܝܳܐ ܡ̈ܶܠܶܐ ܗܳܠܶܝܢ ܠܺܝܣܪܳܐܶܝܠ. ܐܰܪܺܝܡܘ ܥܰܡܳܐ ܟܽܠܶܗ ܩܳܠܗܽܘܢ ܘܰܒ̣ܟܰܘ.</VERS>
      <VERS vnumber="5">ܘܰܩ̣ܪܳܐ ܥܰܡܳܐ ܫܡܶܗ ܕܰܐܬ݂ܪܳܐ ܗܰܘ ܒܶܟܝܳܢ. ܘܕܰܒܰܚܘ ܬܰܡܳܢ ܠܡܳܪܝܳܐ.</VERS>
      <VERS vnumber="6">ܘܫܰܕܰܪ ܝܶܫܽܘܥ ܠܥܰܡܳܐ. ܘܶܐܙܰܠܘ ܒܢܰܝ̈ ܝܺܣܪܳܐܶܝܠ ܓܒܰܪ ܠܝܳܪܬܽܘܬ݂ܶܗ ܠܡܺܐܪܰܬ݂ ܐܰܪܥܳܐ.</VERS>
      <VERS vnumber="7">ܘܰܦ̣ܠܰܚܘ ܥܰܡܳܐ ܠܡܳܪܝܳܐ ܟܽܠܗܽܘܢ ܝܰܘ̈ܡܳܬ݂ܶܗ ܕܝܶܫܽܘܥ. ܘܟܽܠܗܽܘܢ ܝܰܘ̈ܡܳܬ݂ܳܐ ܕܩܰܫܺܝ̈ܫܶܐ ܕܰܐܓܰܪܘ ܒܳܬܰܪ ܝܶܫܽܘܥ. ܘܰܚ̣ܙܰܘ ܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ. ܘܪܰܘܖ̈ܒܳܬ݂ܳܐ ܕܰܥܒܰܕ݂ ܠܺܝܣܪܳܐܶܝܠ.</VERS>
      <VERS vnumber="8">ܘܡܺܝܬ݂ ܝܶܫܽܘܥ ܒܰܪܢܽܘܢ ܥܰܒܕܶܗ ܕܡܳܪܝܳܐ. ܒܰܪܡܳܐܐ ܘܰܥܣܰܪ ܫܢܺܝ̈ܢ.</VERS>
      <VERS vnumber="9">ܘܩܰܒܪܽܘܗܝ ܒܰܬ݂ܚܽܘܡܳܐ ܕܝܳܪܬܽܘܬ݂ܶܗ ܒܬܰܡܢܰܬ݂ܣܪܰܚ ܕܰܒܛܽܘܪܳܐ ܕܰܐܦܪܶܝܡ. ܡܶܢ ܓܰܪܒܝܳܐ ܠܛܽܘܪܳܐ ܕܓܳܥܳܫ.</VERS>
      <VERS vnumber="10">ܘܳܐܦ ܟܽܠܶܗ ܕܳܪܳܐ ܗܰܘ ܐܶܬ݂ܟܢܶܫܘ ܠܘܳܬ݂ ܐܰܒܳܗܰܝ̈ܗܽܘܢ. ܘܩ̣ܳܡ ܕܳܪܳܐ ܐ̱ܚܪܺܢܳܐ ܒܳܬܰܪܗܽܘܢ ܕܠܳܐ ܝܺܕ݂ܰܥܘ ܠܡܳܪܝܳܐ. ܘܳܐܦܠܳܐ ܠܰܥܒܳܕ݂ܰܘ̈ܗܝ ܕܰܥܒܰܕ݂ ܠܺܝܣܪܳܐܶܝܠ.</VERS>
      <VERS vnumber="11">ܘܰܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܦ̣ܠܰܚܘ ܠܒܰܥܠܳܐ.</VERS>
      <VERS vnumber="12">ܘܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܙܰܠܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܥܰܡ̈ܡܶܐ ܕܰܚܕ݂ܳܖ̈ܰܝܗܽܘܢ. ܘܰܣܓܶܕ݂ܘ ܠܗܽܘܢ. ܘܰܐܪܓܶܙܘ ܠܡܳܪܝܳܐ.</VERS>
      <VERS vnumber="13">ܘܰܫ̣ܒܰܩܘ ܠܡܳܪܝܳܐ. ܘܰܦ̣ܠܰܚܘ ܠܒܰܥܠܳܐ. ܘܠܶܐܣܬܖ̈ܳܬ݂ܳܐ.</VERS>
      <VERS vnumber="14">ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܒܳܙܽܘܙ̈ܶܐ ܘܒܰܙܘ ܐܶܢܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܕܒܰܚܕ݂ܳܖ̈ܰܝܗܽܘܢ. ܘܠܳܐ ܐܶܫܟܰܚܘ ܬܽܘܒ ܠܰܡܩܳܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ.</VERS>
      <VERS vnumber="15">ܘܰܠܟܰܪ ܕܢܳܦܩܺܝܢ ܗܘܰܘ. ܐܺܝܕ݂ܶܗ ܕܡܳܪܝܳܐ ܗܳܘܝܳܐ ܗܘܳܬ݂ ܥܠܰܝܗܽܘܢ ܠܒܺܝܫܬܳܐ. ܐܰܝܟ݂ ܕܶܐܡܰܪ ܡܳܪܝܳܐ. ܘܰܐܝܟ݂ ܕܺܝܡܳܐ ܠܗܽܘܢ ܡܳܪܝܳܐ. ܘܥܳܩܰܬ݂ ܠܗܽܘܢ ܛܳܒ.</VERS>
      <VERS vnumber="16">ܘܰܐܩܺܝܡ ܡܳܪܝܳܐ ܕܰܝܳܢ̈ܶܐ ܒܶܝܬ݂ ܝܺܣܪܳܐܶܝܠ. ܘܰܦܪܰܩܘ ܐܶܢܽܘܢ ܡܶܢ ܐܺܝܕ݂ܳܐ ܕܒܳܙܽܘܙܰܝ̈ܗܽܘܢ.</VERS>
      <VERS vnumber="17">ܘܳܐܦ ܠܕܰܝܳܢܰܝ̈ܗܽܘܢ ܠܳܐ ܫ̣ܡܰܥܘ. ܡܶܛܽܠ ܕܰܛܥܰܘ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܰܣܓܶܕ݂ܘ ܠܗܽܘܢ. ܘܰܣܛܰܘ ܒܰܥܓܰܠ ܡܶܢ ܐܽܘܪܚܳܐ ܕܶܐܙܰܠܘ ܒܳܗ̇ ܐܰܒܳܗܰܝ̈ܗܽܘܢ. ܠܡܶܫܡܰܥ ܦܽܘܩܕܳܢܰܘ̈ܗܝ ܕܡܳܪܝܳܐ. ܘܠܳܐ ܥܒܰܕ݂ܘ ܗܳܟܰܢܳܐ.</VERS>
      <VERS vnumber="18">ܘܟܰܕ݂ ܐܰܩܺܝܡ ܠܗܽܘܢ ܡܳܪܝܳܐ ܕܰܝܳܢ̈ܶܐ. ܗܘܳܐ ܡܳܪܝܳܐ ܥܰܡ ܕܰܝܳܢ̈ܶܐ. ܘܰܦܪܰܩ ܐܶܢܽܘܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܟܽܠ ܝܰܘ̈ܡܰܝ ܕܰܝܳܢ̈ܶܐ. ܫܳܡܰܥ ܗܘܳܐ ܡܳܪܝܳܐ ܐܶܢܰܩܬ݂ܗܽܘܢ. ܡܶܢ ܩܕ݂ܳܡ ܐܳܠܽܘܨܰܝ̈ܗܽܘܢ. ܘܕܳܚܽܘܩܰܝ̈ܗܽܘܢ.</VERS>
      <VERS vnumber="19">ܘܟܰܕ݂ ܡܺܝܬ݂ܘ ܕܰܝܳܢ̈ܶܐ. ܗܦܰܟܘ ܘܚܰܒܶܠܘ ܡܶܢ ܐܰܒܳܗܰܝ̈ܗܽܘܢ. ܠܡܺܐܙܰܠ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܠܡܶܦܠܰܚ ܐܶܢܽܘܢ. ܘܰܠܡܶܣܓܕ݂ ܠܗܽܘܢ. ܘܠܳܐ ܒܰܨܰܪܘ ܡܶܢ ܥܒܳܕܰܝ̈ܗܽܘܢ. ܘܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬܳܐ.</VERS>
      <VERS vnumber="20">ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܶܐܡܰܪ ܥܰܠ ܕܰܥܒܰܪ ܥܰܡܳܐ ܗܳܢܳܐ ܥܰܠ ܩܝܳܡܝ ܕܦܰܩܕܶܬ݂ ܠܰܐܒܳܗܰܝ̈ܗܽܘܢ. ܘܠܳܐ ܫ̣ܡܰܥܘ ܒܩܳܠܝ.</VERS>
      <VERS vnumber="21">ܘܳܐܦ ܐܶܢܳܐ ܠܳܐ ܐܰܘܣܶܦ ܠܡܰܘܒܳܕ݂ܽܘ ܠܐ̱ܢܳܫ ܡܶܢ ܩܕ݂ܳܡܰܝܗܽܘܢ. ܡܶܢ ܥܰܡ̈ܡܶܐ ܕܰܫܒܰܩ ܝܶܫܽܘܥ ܘܡܺܝܬ݂.</VERS>
      <VERS vnumber="22">ܡܶܛܽܠ ܕܰܢܢܰܣܶܐ ܒܗܽܘܢ ܡܳܪܝܳܐ ܠܺܝܣܪܳܐܶܝܠ. ܐܶܢ ܢܳܛܪܺܝܢ ܐܽܘܪܚܶܗ ܕܡܳܪܝܳܐ. ܘܶܐܢ ܡܗܰܠܟܺܝܢ ܒܳܗ̇. ܐܰܝܟ݂ ܕܰܢܛܰܪܘ ܐܰܒܳܗܰܝ̈ܗܽܘܢ ܐܰܘ ܠܳܐ.</VERS>
      <VERS vnumber="23">ܘܰܫܒܰܩ ܐܶܢܽܘܢ ܡܳܪܝܳܐ ܠܥܰܡ̈ܡܶܐ ܗܳܠܶܝܢ. ܘܠܳܐ ܐܰܘܒܶܕ݂ ܐܶܢܽܘܢ ܒܰܥܓܰܠ. ܘܠܳܐ ܐܰܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܝܶܫܽܘܥ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܗܳܠܶܝܢ ܥܰܡ̈ܡܶܐ ܕܰܫܒܰܩ ܡܳܪܝܳܐ ܠܰܡܢܰܣܳܝܽܘ ܒܗܽܘܢ ܠܺܝܣܪܳܐܶܝܠ. ܟܽܠ ܕܠܳܐ ܝܺܕܰܥܘ ܠܟܽܠܗܽܘܢ ܩܖ̈ܳܒܶܐ ܕܰܟܢܰܥܢܳܝ̈ܶܐ.</VERS>
      <VERS vnumber="2">ܒܰܠܚܽܘܕ݂ ܡܶܛܽܠ ܕܢܶܕܥܽܘܢ ܕܳܖ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܢܺܐܠܦܽܘܢ ܩܪܳܒܳܐ. ܒܰܠܚܽܘܕ݂ ܩܰܕ݂ܡܳܝ̈ܶܐ ܠܳܐ ܝܺܕ݂ܰܥܘ.</VERS>
      <VERS vnumber="3">ܚܰܡܫܳܐ ܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܘܟܽܠܗܽܘܢ ܟܢܰܥܢܳܝ̈ܶܐ ܘܨܰܝ̈ܕܢܳܝܶܐ. ܘܚܳܘܳܝ̈ܶܐ ܝܳܬ݂ܒܰܝ̈ ܛܽܘܪܳܐ ܕܠܶܒܢܳܢ. ܘܡܶܢ ܛܽܘܪܳܐ ܕܰܒܢܰܝ̈ ܚܶܪܡܽܘܢ. ܘܰܥܕܰܡܳܐ ܠܡܰܥܠܳܢܳܐ ܕܰܚܡܳܬ݂.</VERS>
      <VERS vnumber="4">ܗܘܰܘ ܠܰܡܢܰܣܳܝܽܘ ܒܗܽܘܢ ܠܺܝܣܪܳܐܶܝܠ. ܕܢܶܕܰܥ ܐܶܢ ܫܳܡܥܺܝܢ ܦܽܘܩܕܳܢܰܘ̈ܗܝ ܕܡܳܪܝܳܐ. ܕܦܰܩܶܕ݂ ܠܰܐܒܳܗܰܝ̈ܗܽܘܢ ܒܺܐܝܕ݂ܳܐ ܕܡܽܘܫܶܐ.</VERS>
      <VERS vnumber="5">ܘܰܒܢܰܝ̈ ܝܺܣܪܳܐܶܝܠ ܝܺܬ݂ܶܒܘ ܒܰܝܢܳܬ݂ ܟܢܰܥܢܳܝ̈ܶܐ. ܘܚܳܘܳܝ̈ܶܐ. ܘܳܐܡܽܘܖ̈ܳܝܶܐ. ܘܦܰܖ̈ܙܳܝܶܐ. ܘܚܺܝܬ݂ܳܝ̈ܶܐ. ܘܝܳܒܽܘܣܳܝ̈ܶܐ.</VERS>
      <VERS vnumber="6">ܘܰܢܣܰܒܘ ܡܶܢ ܒ̈ܢܳܬ݂ܗܽܘܢ ܠܗܽܘܢ ܢܶܫ̈ܶܐ. ܘܰܒ̈ܢܳܬ݂ܗܽܘܢ ܝܰܗܒܘ ܠܰܒܢܰܝ̈ܗܽܘܢ. ܘܰܦܠܰܚܘ ܠܰܐܠܳܗܰܝ̈ܗܽܘܢ.</VERS>
      <VERS vnumber="7">ܘܰܥ̣ܒܰܕܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ. ܘܰܦܠܰܚܘ ܠܒܰܥܠܳܐ ܘܠܶܐܣܬܖ̈ܳܬ݂ܳܐ.</VERS>
      <VERS vnumber="8">ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܟܽܘܫܳܢ ܥܰܘܳܠܳܐ ܡܰܠܟܳܐ ܕܳܐܪܳܡ ܢܰܗܖ̈ܺܝܢ. ܘܰܦܠܰܚܘ ܒܢܰܝ̈ ܝܺܣܪܳܐܶܝܠ ܠܟܽܘܫܳܢ ܥܰܘܳܠܳܐ ܬܡܳܢܶܐ ܫܢܺܝ̈ܢ.</VERS>
      <VERS vnumber="9">ܘܰܩܪܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܘܰܐܩܺܝܡ ܡܳܪܝܳܐ ܦܳܪܽܘܩܳܐ ܠܰܒܢܰܝ̈ ܝܺܣܪܳܐܶܝܠ. ܘܰܦܪܰܩ ܐܶܢܽܘܢ ܥܰܬ݂ܢܳܐܶܝܠ ܒܰܪ ܩܰܢܰܙ ܐܰܚܽܘܗܝ ܕܟܳܠܳܒ ܕܰܙܥܽܘܪ ܡܶܢܶܗ.</VERS>
      <VERS vnumber="10">ܘܰܗܘܳܬ݂ ܥܠܰܘܗܝ ܐܺܝܕ݂ܶܗ ܕܡܳܪܝܳܐ. ܘܕ݂ܳܢ ܠܺܝܣܪܳܐܶܝܠ. ܘܰܢܦܰܩ ܠܰܩܪܳܒܳܐ. ܘܰܐܫܠܶܡ ܡܳܪܝܳܐ ܒܺܐܝܕ݂ܰܘ̈ܗܝ ܠܟܽܘܫܳܢ ܥܰܘܳܠܳܐ ܡܰܠܟܳܐ ܕܳܐܪܳܡ ܢܰܗܖ̈ܺܝܢ. ܘܥܶܫܢܰܬ݂ ܐܺܝܕ݂ܶܗ ܥܰܠ ܟܽܘܫܳܢ ܥܰܘܳܠܳܐ.</VERS>
      <VERS vnumber="11">ܘܶܐܬܬܢܺܝܚܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ. ܘܡܺܝܬ݂ ܥܰܬ݂ܢܳܐܶܝܠ ܒܰܪ ܩܰܢܰܙ.</VERS>
      <VERS vnumber="12">ܘܰܐܘܣܶܦ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܚܰܝܶܠ ܡܳܪܝܳܐ ܠܥܶܓܠܽܘܢ ܡܰܠܟܳܐ ܕܡܽܘܐܳܒ ܥܰܠ ܝܺܣܪܳܐܶܝܠ. ܥܰܠ ܕܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ.</VERS>
      <VERS vnumber="13">ܘܟܰܢܶܫ ܥܠܰܝܗܽܘܢ ܠܰܒܢܰܝ̈ ܥܰܡܽܘܢ ܘܠܰܥܡܳܠܺܝܩ. ܘܶܐܙܰܠ̣ܘ ܘܰܡ̣ܚܰܘ ܠܺܝܣܪܳܐܶܝܠ. ܘܺܝܪܶܬ݂ܘ ܩܪܺܝܬ݂ܳܐ ܕܕܶܩ̈ܠܶܐ.</VERS>
      <VERS vnumber="14">ܘܰܦ̣ܠܰܚܘ ܒܢܰܝ̈ ܝܺܣܪܳܐܶܝܠ ܠܥܶܓܠܽܘܢ ܡܰܠܟܳܐ ܕܡܽܘܐܳܒ ܬܡܳܢܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="15">ܘܰܩܪܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܘܰܐܩܺܝܡ ܠܗܽܘܢ ܡܳܪܝܳܐ ܦܳܪܽܘܩܳܐ. ܠܳܐܗܽܘܪ ܒܰܪ ܓܳܐܪܳܐ ܡܶܢ ܫܰܒܛܳܐ ܕܒܶܢܝܳܡܶܝܢ. ܓܰܒܪܳܐ ܕܰܦܫܺܝܓܳܐ ܗܘܳܬ݂ ܐܺܝܕ݂ܶܗ ܕܝܰܡܺܝܢܳܐ. ܘܫܰܕܰܪܘ ܒܢܰܝ̈ ܝܺܣܪܳܐܶܝܠ ܩܽܘܪܒܳܢܳܐ ܒܺܐܝܕ݂ܶܗ ܠܥܶܓܠܽܘܢ ܡܰܠܟܳܐ ܕܡܽܘܐܳܒ.</VERS>
      <VERS vnumber="16">ܘܰܥܒܰܕ݂ ܠܶܗ ܐܳܗܽܘܪ ܣܰܝܦܳܐ ܕܰܬܪܶܝܢ ܦܽܘܡܰܘ̈ܗܝ. ܩܦܰܣ ܐܽܘܪܟܶܗ. ܘܰܐܣܪܶܗ ܠܓܰܘ ܡܶܢ ܠܒܽܘܫܶܗ ܥܰܠ ܥܰܛܡܶܗ ܕܝܰܡܺܝܢܳܐ.</VERS>
      <VERS vnumber="17">ܘܩܰܪܶܒ ܩܽܘܪܒܳܢܳܐ ܠܥܶܓܠܽܘܢ ܡܰܠܟܳܐ ܕܡܽܘܐܳܒ. ܘܥܶܓܠܽܘܢ ܡܰܠܟܳܐ ܓܰܒܪܳܐ ܗܘܳܐ ܕܰܒܪܺܝܪ ܛܳܒ.</VERS>
      <VERS vnumber="18">ܘܟܰܕ݂ ܓܰܡܰܪ ܠܰܡܩܰܪܳܒܽܘ ܩܽܘܪܒܳܢܳܐ. ܫܪܳܐ ܠܥܰܡܳܐ ܫܩܺܝ̈ܠܰܝ ܩܽܘܪܒܳܢܳܐ.</VERS>
      <VERS vnumber="19">ܘܗܽܘ ܗ̣ܦܰܟ݂ ܡܶܢ ܦܣܺܝܠܺܝܢ ܕܥܰܠ ܓܶܢ̱ܒ ܓܰܠܓܳܠܳܐ. ܘܶܐܡܰܪ ܠܶܗ. ܡܶܠܬ݂ܳܐ ܕܣܶܬ݂ܪܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂ ܡܰܠܟܳܐ ܒܰܝ̈ܢܰܝ ܘܠܳܟ݂. ܘܶܐܡܰܪ ܡܰܠܟܳܐ ܥܒܰܪܘ ܡܶܢ ܬܰܡܳܢ. ܘܰܦܪܰܩܘ ܠܗܽܘܢ ܟܽܠܗܽܘܢ ܐܰܝܠܶܝܢ ܕܩܳܝܡܺܝܢ ܗܘܰܘ ܠܘܳܬܶܗ.</VERS>
      <VERS vnumber="20">ܘܳܐܗܽܘܪ ܥܰܠ ܠܘܳܬ݂ܶܗ. ܘܗܽܘ ܝܳܬ݂ܶܒ ܗܘܳܐ ܒܥܶܠܺܝܬ݂ܳܐ ܒܰܠܚܽܘܕ݂ܰܘܗܝ ܕܰܡܬ݂ܰܩܢܳܐ ܗܘܳܬ݂ ܠܶܗ. ܘܶܐܡܰܪ ܐܳܗܽܘܪ. ܡܶܠܬ݂ܳܐ ܕܰܐ‌ܠܳܗܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂. ܘܩܳܡ ܥܶܓܠܽܘܢ ܡܶܢ ܟܽܘܪܣܝܶܗ.</VERS>
      <VERS vnumber="21">ܘܰܐܘܫܶܛ ܐܳܗܽܘܪ ܐܺܝܕ݂ܶܗ ܕܣܶܡܳܠܳܐ. ܘܰܢ̣ܣܰܒ ܣܰܝܦܳܐ ܡܶܢ ܥܰܛܡܶܗ ܕܝܰܡܺܝܢܳܐ. ܘܰܡܚܳܝܗܝ ܒܟܰܪܣܶܗ.</VERS>
      <VERS vnumber="22">ܘܶܐܬ݂ܳܐ ܡܰܪܩܩܶܗ ܒܳܬܰܪ ܡܚܽܘܬܶܗ. ܘܣܰܟ݂ܪܳܗ̇ ܚܶܠܒܳܐ ܠܰܡܚܽܘܬ݂ܳܐ. ܡܶܛܽܠ ܕܠܳܐ ܫܰܡܛܶܗ ܣܰܝܦܳܐ ܡܶܢ ܟܰܪܣܶܗ. ܘܰܢܦܰܩ ܡܣܰܪܗܒܳܐܺܝܬ݂.</VERS>
      <VERS vnumber="23">ܘܰܢܦܰܩ ܐܳܗܽܘܪ ܠܰܟ݂ܣܽܘܣܛܪܽܘܢ ܘܶܐܚܰܕ݂ ܬܰܖ̈ܥܶܐ ܕܥܶܠܺܝܬ݂ܳܐ ܒܰܐܦܰܘ̈ܗܝ ܘܰܢܦܰܩ.</VERS>
      <VERS vnumber="24">ܗܽܘ ܢܦܰܩ ܘܥܰܒܕܰܘ̈ܗܝ ܥ̣ܰܠܘ. ܘܚܳܙܶܝܢ ܬܰܖ̈ܥܶܐ ܕܥܶܠܺܝܬ݂ܳܐ ܛܦܶܝܢ. ܘܳܐܡܪܺܝܢ. ܟܒܰܪ ܠܰܦܪܽܘܕܕܩܳܐ ܢܦܰܩ ܒܬ݂ܰܘܳܢܳܐ ܕܥܶܠܺܝܬ݂ܳܐ.</VERS>
      <VERS vnumber="25">ܘܟܰܬܰܪܘ ܣܰܓܺܝ. ܘܚܳܙܶܝܢ ܠܳܐ ܦܳܬܰܚ ܬܰܖ̈ܥܶܐ ܕܥܶܠܺܝܬ݂ܳܐ. ܘܰܢ̣ܣܰܒܘ ܩܠܺܝ̈ܕܶܐ ܘܰܦܬܰܚܘ. ܘܚܳܙܶܝܢ ܡܳܪܗܽܘܢ ܪܡܶܐ ܥܰܠ ܐܰܪܥܳܐ ܘܡܺܝܬ݂.</VERS>
      <VERS vnumber="26">ܘܥܰܕ݂ ܗܶܢܽܘܢ ܡܶܬܬܰܘܗܺܝܢ ܗܘܰܘ. ܐܳܗܽܘܪ ܥܒܰܪ ܠܰܦܣܺܝܠܺܝܢ ܘܶܐܬ݂ܦܰܠܰܛ. ܘܰܪܗܶܛ ܠܫܺܝܥܪܰܬ݂.</VERS>
      <VERS vnumber="27">ܘܟܰܕ݂ ܐܶܬ݂ܳܐ. ܩܪܳܐ ܒܫܺܝܦܽܘܪܳܐ ܒܛܽܘܪܳܐ ܕܰܐܦܪܶܝܡ. ܘܰܢܚܶܬ݂ܘ ܥܰܡܶܗ ܒܢܰܝ̈ ܝܺܣܪܳܐܶܝܠ ܡܶܢ ܛܽܘܪܳܐ. ܘܗܽܘ ܩܕ݂ܳܡܰܝܗܽܘܢ.</VERS>
      <VERS vnumber="28">ܘܶܐܡܰܪ ܠܗܽܘܢ. ܬܰܘ ܒܳܬܰܪܝ. ܡܶܛܽܠ ܕܰܐܫܠܶܡ ܡܳܪܝܳܐ ܠܰܒܥܶܠܕܒܳܒܰܝ̈ܟܽܘܢ ܡܽܘܐܳܒܳܝ̈ܶܐ ܒܺܐܝ̈ܕܰܝܟܽܘܢ. ܘܰܢܚܶܬ݂ܘ ܒܳܬܪܶܗ. ܘܶܐܚܰܕ݂ܘ ܡܰܥܒܰܪܬ݂ܳܐ ܕܝܽܘܪܕܢܳܢ ܕܡܽܘܐܳܒ. ܘܠܳܐ ܫ̣ܒܰܩܘ ܠܐ̱ܢܳܫ ܕܢܶܥܒܰܪ.</VERS>
      <VERS vnumber="29">ܘܩܰܛܶܠܘ ܡܶܢ ܡܽܘܐܳܒܳܝ̈ܶܐ ܒܗܰܘ ܙܰܒܢܳܐ. ܐܰܝܟ݂ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܟܽܠ ܕܥܰܬܺܝܪ ܘܟܽܠ ܓܒܰܪ ܚܰܝܠܬ݂ܳܢ. ܘܠܳܐ ܐܶܬ݂ܦܰܠܰܛ ܐ̱ܢܳܫ.</VERS>
      <VERS vnumber="30">ܘܶܐܬܬܰܒܰܪܘ ܡܽܘܐܳܒܳܝ̈ܶܐ ܒܗܰܘ ܙܰܒܢܳܐ ܬܚܶܝܬ݂ ܐܺܝܕ݂ܳܐ ܕܺܝܣܪܳܐܶܝܠ. ܘܫܶܠܝܰܬ݂ ܐܰܪܥܳܐ ܬܡܳܢܺܝܢ ܫܢܺܝ̈ܢ.</VERS>
      <VERS vnumber="31">ܘܒܳܬܪܶܗ ܗܘܳܐ ܫܰܡܓܰܪ ܒܰܪ ܥܢܳܬ݂. ܘܰܚܪܰܒ ܡܶܢ ܦܠܶܫܬܳܝ̈ܶܐ. ܫܶܬܡܳܐܐ ܓܰܒܖ̈ܺܝܢ ܒܡܰܣܳܣܳܐ ܕܬܰܘܖ̈ܶܐ. ܘܰܦܪܰܩ ܐܳܦ ܗܽܘ ܠܺܝܣܪܳܐܶܝܠ. </VERS>
    </CHAPTER>
    <CHAPTER cnumber="4">
      <VERS vnumber="1">ܘܰܐܘܣܶܦܘ ܬܽܘܒ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܳܐܗܽܘܪ ܡܺܝܬ݂.</VERS>
      <VERS vnumber="2">ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܢܳܒܺܝܢ ܡܰܠܟܳܐ ܕܰܟ݂ܢܰܥܢ ܕܰܐܡܠܶܟ݂ ܒܚܳܨܽܘܪ. ܘܪܰܒ ܚܰܝܠܶܗ ܣܺܝܣܪܳܐ. ܘܗܽܘ ܝܳܬ݂ܶܒ ܗܘܳܐ ܒܚܰܪܫܰܬ݂ ܕܥܰܡ̈ܡܶܐ.</VERS>
      <VERS vnumber="3">ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܡܶܛܽܠ ܕܰܬ݂ܫܰܥܡܳܐܐ ܡܰܖ̈ܟܒܳܬ݂ܳܐ ܕܦܰܪܙܠܳܐ ܐܺܝܬ݂ ܗܘܰܝ̈ ܠܶܗ. ܘܗܽܘ ܡܫܰܥܒܶܕ݂ ܗܘܳܐ ܠܰܒܢܰܝ̈ ܝܺܣܪܳܐܶܝܠ ܒܰܩܛܺܝܪܳܐ ܥܶܣܪܺܝܢ ܫܢܺܝ̈ܢ.</VERS>
      <VERS vnumber="4">ܘܰܕ݂ܒܽܘܪܳܐ ܐܰܢ̱ܬܬ݂ܳܐ ܢܒܺܝܬ݂ܳܐ. ܐܰܢ̱ܬܰܬ݂ ܠܦܺܝܬ݂ܽܘܪ. ܗܺܝ ܗܘܳܬ݂ ܕܳܝܢܳܐ ܠܺܝܣܪܳܐܶܝܠ ܒܗܰܘ ܙܰܒܢܳܐ.</VERS>
      <VERS vnumber="5">ܘܗܺܝ ܕܒܽܘܪܳܐ ܝܳܬ݂ܒܳܐ ܗܘܳܬ݂ ܬܚܶܝܬ݂ ܕܶܩܠܳܐ. ܒܶܝܬ݂ ܪܳܡܬ݂ܳܐ ܘܒܶܝܬ݂ ܐܺܝܠ ܕܰܒܛܽܘܪܳܐ ܕܰܐܦܪܶܝܡ. ܘܰܣܠܶܩܘ ܠܘܳܬ݂ܳܗ̇ ܒܢܰܝ̈ ܝܺܣܪܳܐܶܝܠ ܠܕܺܝܢܳܐ.</VERS>
      <VERS vnumber="6">ܘܫܰܕܪܰܬ݂ ܩܪܳܬ݂ ܠܒܳܪܳܩ ܒܰܪ ܐܳܒܺܝܢܥܳܡ ܡܶܢ ܪܩܶܡ ܕܢܰܦܬܳܠܺܝ. ܘܳܐܡܪܳܐ ܠܶܗ. ܠܳܐ ܦܰܩܕ݂ܳܟ݂ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܬܺܐܙܰܠ ܘܬܶܬܶܒ ܒܛܽܘܪܳܐ ܕܬ݂ܳܒܽܘܪ. ܘܬܶܕ݂ܒܰܪ ܥܰܡܳܟ݂ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܡܶܢ ܒܢܰܝ̈ ܢܰܦܬܳܠܺܝ. ܘܡܶܢ ܒܢܰܝ̈ ܙܒܽܘܠܽܘܢ.</VERS>
      <VERS vnumber="7">ܘܢܺܐܬܽܘܢ ܥܰܡܳܟ݂ ܠܢܰܚܠܳܐ ܕܩܺܝܫܽܘܢ. ܥܰܠ ܣܺܝܣܪܳܐ ܪܰܒ ܚܰܝܠܳܐ ܕܢܳܒܺܝܢ. ܘܥܰܠ ܡܰܖ̈ܟܒܳܬܶܗ. ܘܥܰܠ ܚܰܝܠܶܗ. ܘܰܐܫܠܡܺܝܘܗܝ ܒܺܐܝܕܰܝ̈ܟ.</VERS>
      <VERS vnumber="8">ܐܳܡܰܪ ܠܳܗ̇ ܒܳܪܳܩ. ܐܶܢ ܐܳܙܳܠ̱ܐ ܐܰܢ̱ܬܝ ܥܰܡܝ. ܐܳܙܶܠ ܐ̱ܢܳܐ. ܘܶܐܢ ܠܳܐ ܐܳܙܳܠ̱ܐ ܐܰܢ̱ܬܝ ܥܰܡܝ. ܠܳܐ ܐܳܙܶܠ ܐ̱ܢܳܐ.</VERS>
      <VERS vnumber="9">ܐܳܡܪܳܐ ܠܶܗ. ܡܺܐܙܰܠ ܐܳܙܳܠ̱ܐ ܐ̱ܢܳܐ ܥܰܡܳܟ݂. ܒܪܰܡ ܒܳܪܳܩ ܠܳܐ ܬܶܫܬܰܒܗܰܪ ܥܰܠ ܐܽܘܪܚܳܐ ܕܳܐܙܶܠ ܐܰܢ̱ܬ. ܡܶܛܽܠ ܕܒܺܐܝܕ݂ܳܐ ܕܰܐܢ̱ܬܬ݂ܳܐ ܢܰܫܠܡܺܝܘܗܝ ܡܳܪܝܳܐ ܠܣܺܝܣܪܳܐ. ܘܩܳܡܰܬ݂ ܕܒܽܘܪܳܐ ܘܶܐܙܰܠ̱ܬ݂ ܥܰܡ ܒܳܪܳܩ ܠܰܪܩܶܡ.</VERS>
      <VERS vnumber="10">ܘܟܰܢܶܫ ܒܳܪܳܩ ܠܰܙܒܽܘܠܽܘܢ. ܘܰܠܢܰܦܬܳܠܺܝ ܠܰܪܩܶܡ. ܘܰܣܠܶܩܘ ܥܰܡܶܗ ܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ. ܘܣܶܠܩܰܬ݂ ܥܰܡܶܗ ܐܳܦ ܕܒܽܘܪܳܐ.</VERS>
      <VERS vnumber="11">ܘܚܽܘܒܳܪ ܩܺܝܢܳܢ. ܢܦܰܩ ܡܶܢ ܩܺܝܢ ܡܶܢ ܒܢܰܝ̈ ܚܽܘܒܳܒ ܚܡܽܘܗܝ ܕܡܽܘܫܶܐ. ܘܰܢܩܰܫ ܡܰܫܟܢܶܗ ܥܕܰܡܳܐ ܠܒܶܛܡܬ݂ܳܐ ܕܒܰܨܥܺܝܢܺܝܢ ܕܥܰܠ ܓܶܢ̱ܒ̣ ܪܩܶܡ.</VERS>
      <VERS vnumber="12">ܘܚܰܘܺܝܘ ܠܣܺܝܣܪܳܐ ܕܰܣܠܶܩ ܒܳܪܳܩ ܒܰܪ ܐܳܒܺܝܢܥܳܡ ܠܛܽܘܪܳܐ ܕܬ݂ܳܒܽܘܪ.</VERS>
      <VERS vnumber="13">ܘܟܰܢܶܫ ܣܺܝܣܪܳܐ ܟܽܠܗܶܝܢ ܡܰܖ̈ܟܒܳܬܶܗ. ܬܫܰܥܡܳܐܐ ܡܰܖ̈ܟܒܳܬ݂ܳܐ ܕܦܰܪܙܠܳܐ. ܘܟܽܠܶܗ ܥܰܡܳܐ ܕܥܰܡܶܗ. ܡܶܢ ܚܰܪܫܰܬ݂ ܕܥܰܡ̈ܡܶܐ. ܘܰܥܕܰܡܳܐ ܠܢܰܚܠܳܐ ܕܩܺܝܫܽܘܢ.</VERS>
      <VERS vnumber="14">ܘܶܐܡܪܰܬ݂ ܕܒܽܘܪܳܐ ܠܒܳܪܳܩ. ܩܽܘܡ. ܡܶܛܽܠ ܕܗܳܢܰܘ ܝܰܘܡܳܐ ܕܰܐܫܠܶܡ ܡܳܪܝܳܐ ܠܣܺܝܣܪܳܐ ܒܺܐܝܕܰܝ̈ܟ. ܗܳܐ ܡܳܪܝܳܐ ܢܳܦܶܩ ܩܕ݂ܳܡܰܝܟ ܘܰܢܚܶܬ݂ ܒܳܪܳܩ ܡܶܢ ܛܽܘܪܳܐ ܕܬ݂ܳܒܽܘܪ. ܘܥܶܣܪܳܐ ܐܰܠܦܺܝ̈ܢ ܓܰܒܖ̈ܺܝܢ ܥܰܡܶܗ.</VERS>
      <VERS vnumber="15">ܘܰܬ݂ܒܰܪ ܡܳܪܝܳܐ ܠܣܺܝܣܪܳܐ ܘܰܠܟܽܠܗܶܝܢ ܡܰܖ̈ܟܒܳܬܶܗ. ܘܰܠܟܽܠܳܗ̇ ܡܰܫܪܺܝܬܶܗ ܒܦܽܘܡܳܐ ܕܚܰܪܒܳܐ ܩܕ݂ܳܡ ܒܳܪܳܩ. ܘܰܢܚܶܬ݂ ܣܺܝܣܪܳܐ ܡܶܢ ܡܰܪܟܰܒܬܶܗ. ܘܰܥ̣ܪܰܩ ܒܖ̈ܶܓܠܰܘܗܝ.</VERS>
      <VERS vnumber="16">ܘܒܳܪܳܩ ܪܕܰܦ ܒܳܬܰܪ ܡܰܖ̈ܟܒܳܬܶܗ ܘܒܳܬܰܪ ܡܰܫܪܺܝܬܶܗ. ܥܕܰܡܳܐ ܠܚܰܪܫܶܬ݂ ܕܥܰܡ̈ܡܶܐ. ܘܢܶܦܠܰܬ݂ ܟܽܠܳܗ̇ ܡܰܫܪܺܝܬܶܗ ܕܣܺܝܣܪܳܐ ܒܦܽܘܡܳܐ ܕܚܰܪܒܳܐ. ܘܐ̱ܢܳܫ ܠܳܐ ܐܶܬ݂ܦܰܠܰܛ ܟܰܕ݂ ܚܰܝ.</VERS>
      <VERS vnumber="17">ܘܣܺܝܣܪܳܐ ܥ̣ܪܰܩ ܒܰܪܓܶܠ. ܘܥ̣ܰܠ ܠܡܰܫܟܢܳܐ ܕܰܥܢܳܐܶܝܠ ܐ̱ܢܬܰܬ݂ ܚܽܘܒܳܪ ܩܺܝܳܢܳܐ. ܡܶܛܽܠ ܕܰܫܠܳܡܳܐ ܐܺܝܬ݂ ܗܘܳܐ ܒܶܝܬ݂ ܢܳܒܺܝܢ ܡܰܠܟܳܐ ܕܚܳܨܽܘܪ ܘܒܶܝܬ݂ ܚܽܘܒܳܪ ܩܺܝܢܳܝܳܐ.</VERS>
      <VERS vnumber="18">ܘܢܶܦܩܰܬ݂ ܥܢܳܐܶܝܠ ܠܽܐܘܪܥܶܗ ܕܣܺܝܣܪܳܐ ܘܳܐܡܪܳܐ ܠܶܗ. ܣܛܺܝ ܡܳܪܝ ܠܘܳܬ݂ܝ ܘܠܳܐ ܬܶܕ݂ܚܰܠ. ܘܰܣܛܳܐ ܠܘܳܬ݂ܳܗ̇ ܠܡܰܫܟܢܳܐ. ܘܟܰܣܝܰܬܶܗ ܒܰܚܡܺܝܠܬܳܐ.</VERS>
      <VERS vnumber="19">ܘܶܐܡܰܪ ܠܳܗ̇. ܐܰܫܩܳܐܺܝܢܝ ܩܰܠܺܝܠ ܡܰܝ̈ܳܐ ܡܶܛܽܠ ܕܰܨܗܺܝܬ݂ ܘܰܫܪܳܬ݂ ܚܠܺܝܨܳܐ ܕܚܰܠܒܳܐ ܘܰܐܫܩܝܰܬܶܗ ܘܟܰܣܝܰܬܶܗ.</VERS>
      <VERS vnumber="20">ܘܶܐܡܰܪ ܠܳܗ̇ ܩܽܘܡܝ ܒܬܰܪܥܳܐ ܕܡܰܫܟܢܳܐ. ܘܶܐܢܗܽܘ ܕܳܐܬܶܐ ܐ̱ܢܳܫ ܫܳܐܶܠ ܠܶܟ݂ܝ ܘܳܐܡܰܪ ܕܺܐܝܬ݂ ܬܢܳܢ ܐ̱ܢܳܫ. ܐܶܡܰܪܝ ܠܶܗ ܠܰܝܬ.</VERS>
      <VERS vnumber="21">ܘܢܶܣܒܰܬ݂ ܥܢܳܐܶܝܠ ܐܰܢ̱ܬܬܶܗ ܕܚܽܘܒܳܪ ܣܶܟܬ݂ܳܐ ܕܡܰܫܟܢܳܐ. ܘܶܐܚܕܰܬ݂ ܐܰܪܙܰܦܬ݂ܳܐ ܒܺܐܝܕ݂ܳܗ̇. ܘܥܶܠܰܬ݂ ܥܠܰܘܗܝ ܟܰܕ݂ ܗܽܘ ܕܰܡܺܝܟ݂. ܘܢܶܩܫܰܬ݂ ܣܶܟܬ݂ܳܐ ܒܨܶܕ݂ܥܶܗ. ܘܛܶܒܥܰܬ݂ ܒܰܐܪܥܳܐ ܟܰܕ݂ ܗܽܘ ܕܰܡܺܝܟ݂. ܘܶܐܬܛܰܪܰܦ ܘܡܺܝܬ݂.</VERS>
      <VERS vnumber="22">ܘܗܳܐ ܒܳܪܳܩ ܪܳܕܶܦ ܒܳܬܰܪ ܣܺܝܣܪܳܐ. ܘܢܶܦܩܰܬ݂ ܥܢܳܐܶܝܠ ܠܽܐܘܪܥܶܗ. ܘܳܐܡܪܳܐ ܠܶܗ. ܬܳܐ ܐܶܚܰܘܶܝܟ ܠܓܰܒܪܳܐ ܕܒܳܥܶܐ ܐܰܢ̱ܬ. ܘܥܰܠ ܠܘܳܬ݂ܳܗ̇ ܘܰܚܙܳܐ. ܘܗܳܐ ܪܡܶܐ ܘܡܺܝܬ݂. ܘܣܶܟܬ݂ܳܐ ܒܨܶܕ݂ܥܶܗ.</VERS>
      <VERS vnumber="23">ܘܰܬ݂ܒܰܪ ܡܳܪܝܳܐ ܒܝܰܘܡܳܐ ܗܰܘ ܠܢܳܒܺܝܢ ܡܰܠܟܳܐ ܕܰܟ݂ܢܰܥܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="24">ܘܺܐܝܕ݂ܳܐ ܕܰܒܢܰܝ̈ ܝܺܣܪܳܐܶܝܠ ܐܳܙܳܠ̱ܐ ܗܘܳܬ݂ ܘܥܳܫܢܳܐ ܥܰܠ ܢܳܒܺܝܢ ܡܰܠܟܳܐ ܕܰܟ݂ܢܰܥܢ. ܥܕܰܡܳܐ ܕܩܰܛܠܽܘܗܝ ܠܢܳܒܺܝܢ ܡܰܠܟܳܐ ܕܰܟ݂ܢܰܥܢ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܫܰܒܚܰܬ݂ ܕܒܽܘܪܳܐ ܘܒܳܪܳܩ ܒܰܪ ܐܳܒܺܝܢܥܳܡ ܒܝܰܘܡܳܐ ܗܰܘ. ܠܡܺܐܡܰܪ.</VERS>
      <VERS vnumber="2">ܒܦܽܘܪܥܳܢܽܘܬ݂ܳܐ ܕܶܐܬ݂ܦܪܰܥ ܝܺܣܪܳܐܶܝܠ. ܒܬܶܫܒܽܘܚܬܳܐ ܕܥܰܡܳܐ ܫܰܒܰܚܘ ܠܡܳܪܝܳܐ.</VERS>
      <VERS vnumber="3">ܫܡܰܥܘ ܡܰܠܟ̈ܶܐ. ܘܨܽܘܬ݂ܘ ܫܰܠܺܝܛܳܢ̈ܶܐ. ܐܶܢܳܐ ܠܡܳܪܝܳܐ ܐܶܫܰܒܰܚ. ܘܶܐܙܰܡܰܪ ܠܶܗ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="4">ܡܳܪܝܳܐ ܒܡܰܦܩܳܟ ܕܡܶܢ ܣܳܥܺܝܪ. ܟܰܕ݂ ܗܰܠܶܟ݂ܬ ܒܰܝܢܳܬ݂ ܚܰܩ̈ܠܳܬ݂ܳܐ ܕܰܐܕ݂ܽܘܡ ܐܰܪܥܳܐ ܙܳܥܰܬ݂. ܘܳܐܦ ܫܡܰܝ̈ܳܐ ܢܰܛܶܦܘ. ܘܰܥܢܳܢ̈ܶܐ ܖ̈ܰܣܝ ܡܰܝ̈ܳܐ.</VERS>
      <VERS vnumber="5">ܘܛܽܘܖ̈ܶܐ ܕܳܠܘ ܩܕ݂ܳܡ ܡܳܪܝܳܐ. ܘܗܳܢܳܐ ܣܺܝܢܰܝ ܡܶܢ ܩܕ݂ܳܡ ܡܳܪܝܳܐ ܩܰܕܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="6">ܒܝܰܘܡܰܘ̈ܗܝ ܕܫܰܡܓܰܪ ܒܰܪ ܥܢܳܬ݂. ܘܰܒܝܰܘ̈ܡܰܝ ܥܢܳܐܶܝܠ ܦ̣ܣܰܩܘ ܐܽܘܖ̈ܚܳܬ݂ܳܐ. ܘܕܰܡܗܰܠܟ݂ܺܝܢ ܗܘܰܘ ܒܰܫܒܺܝ̈ܠܶܐ ܬܖ̈ܺܝܨܶܐ. ܗܰܠܶܟ݂ܘ ܒܽܐܘܖ̈ܚܳܬ݂ܳܐ ܡܥܰܩ̈ܡܳܬ݂ܳܐ.</VERS>
      <VERS vnumber="7">ܦܣܰܩܘ ܫܶܛܚ̈ܶܐ ܕܺܝܣܪܳܐܶܝܠ. ܦܣܰܩܘ ܥܕܰܡܳܐ ܕܩܳܡܶܬ݂ ܐܶܢܳܐ ܕܒܽܘܪܳܐ. ܩܳܡܶܬ݂ ܐܶܡܳܐ ܒܺܝܣܪܳܐܶܝܠ.</VERS>
      <VERS vnumber="8">ܢܶܓܒܶܐ ܐܰ‌ܠܳܗܳܐ ܚܕܰܬܳܐ. ܘܗܳܝܕܶܝܢ ܠܰܚܡܳܐ ܕܰܣܥܳܖ̈ܶܐ. ܘܣܰܝܦܳܐ ܘܪܽܘܡܚܳܐ ܠܳܐ ܢܶܬ݂ܚܙܶܐ ܒܰܝܢܳܬ݂ ܐܰܪܒܥܺܝܢ ܐܰܠܦ̈ܶܐ ܕܺܝܣܪܳܐܶܝܠ.</VERS>
      <VERS vnumber="9">ܠܶܒܝ ܐܶܡܰܪ ܠܰܡܒܰܕܩܳܢܳܐ ܕܺܝܣܪܳܐܶܝܠ. ܐܰܝܠܶܝܢ ܕܰܦܪܺܝܫܺܝܢ ܒܥܰܡܳܐ ܒܰܪܶܟ݂ܘ ܠܡܳܪܝܳܐ.</VERS>
      <VERS vnumber="10">ܘܖ̈ܳܟ݂ܒܰܝ ܐܰܬܳܢ̈ܶܐ ܚܶܘܳܖ̈ܳܬ݂ܳܐ. ܘܝܳܬ݂ܒܰܝ̈ ܒܒ̈ܳܬܶܐ. ܘܰܡܗܰܠܟܰܝ̈ ܒܽܐܘܖ̈ܚܳܬ݂ܳܐ.</VERS>
      <VERS vnumber="11">ܪܢܰܘ ܡܶܢ ܡ̈ܶܠܶܐ ܕܒܳܨܽܘ̈ܝܶܐ ܕܒܰܝܢܳܬ݂ ܡܰܠܦܳܢ̈ܶܐ. ܬܰܡܳܢ ܢܶܬܠܽܘܢ ܙܰܕܺܝܩܽܘܬܶܗ ܕܡܳܪܝܳܐ. ܙܰܕܺܝܩܽܘܬܶܗ ܕܰܐܣܓܺܝ ܒܺܝܣܪܳܐܶܝܠ. ܗܳܝܕܶܝܢ ܢܚܶܬ݂ ܠܬܰܪܥܳܐ ܥܰܡܶܗ ܕܡܳܪܝܳܐ.</VERS>
      <VERS vnumber="12">ܐܶܬܬܥܺܝܪܝ. ܐܶܬܬܥܺܝܪܝ. ܕܒܽܘܪܳܐ. ܐܶܬܬܥܺܝܪܝ. ܘܶܐܬ݂ܝܰܕܳܝ. ܘܡܰܠܶܠܝ ܬܶܫܒܽܘܚܬܳܐ. ܩܽܘܡ ܒܳܪܳܩ. ܘܰܫܒܺܝ ܫܳܒܰܝ̈ܟ. ܒܪܶܗ ܕܰܐܒܺܝܢܥܳܡ.</VERS>
      <VERS vnumber="13">ܗܳܝܕܶܝܢ ܢܚܶܬ݂ ܡܦܰܨܝܳܢܳܐ ܠܰܡܫܰܒܳܚܽܘ ܩܕ݂ܳܡ ܡܳܪܝܳܐ. ܕܰܢܚܶܬ݂ ܠܺܝ ܒܓܰܒܪܳܐ ܡܶܢ ܐܰܦܪܶܝܡ.</VERS>
      <VERS vnumber="14">ܘܰܥܒܳܕ݂ܰܘ̈ܗܝ ܒܰܥܡܳܠܺܝܩ. ܒܳܬ݂ܪܳܟ݂ ܒܶܢܝܳܡܶܝܢ ܒܚܽܘܒܳܟ. ܡܶܢ ܡܳܟ݂ܺܝܪ ܢܦܰܩ ܡܒܰܕܩܳܢܳܐ. ܘܡܶܢ ܙܒܽܘܠܽܘܢ ܕܟ݂ܳܬܒܺܝܢ ܒܩܰܢܝܳܐ ܕܣܳܦܪܳܐ.</VERS>
      <VERS vnumber="15">ܪܰܘܖ̈ܒܳܢܶܐ ܕܺܐܝܣܳܟܳܪ ܥܰܡ ܕܒܽܘܪܳܐ. ܘܺܐܝܣܳܟܳܪ ܐܰܝܟ݂ ܒܳܪܳܩ ܒܥܰܡ̈ܡܶܐ. ܐܶܫܬܰܕܰܪ ܒܖ̈ܶܓܠܰܘܗܝ ܠܦܳܠܓܽܘܬ݂ܳܐ ܕܪܽܘܒܺܝܠ. ܪܰܘܪܒܺܝܢ ܒܳܕ݂ܩܰܝ̈ ܠܶܒܳܐ.</VERS>
      <VERS vnumber="16">ܠܡܳܢܳܐ ܝܳܬ݂ܶܒ ܐܰܢ̱ܬ ܒܰܝܢܳܬ݂ ܫܒܺܝ̈ܠܶܐ. ܠܡܶܫܡܰܥ ܣܰܘܩܳܐ ܕܰܥܖ̈ܳܕܶܐ. ܠܦܳܠܓܽܘܬ݂ܳܐ ܕܪܽܘܒܺܝܠ. ܪܰܘܖ̈ܒܺܝܢ ܒܳܕ݂ܩܰܝ̈ ܠܶܒܳܐ.</VERS>
      <VERS vnumber="17">ܓܳܕ݂ ܒܥܶܒܪܳܐ ܕܝܽܘܪܕܢܳܢ ܫܪܶܐ. ܘܕ݂ܳܢ ܠܰܠܡܺܐܢܳܐ ܓܳܐܰܪ ܣܦܺܝܢ̈ܶܐ. ܐܳܫܺܝܪ ܝܳܬ݂ܶܒ ܥܰܠ ܣܦܳܪܳܐ ܕܝܰܡܳܐ. ܘܥܰܠ ܬܽܘܪܥܬܶܗ ܢܶܫܪܶܐ.</VERS>
      <VERS vnumber="18">ܙܒܽܘܠܽܘܢ ܥܰܡܳܐ ܕܚܰܣܶܕ݂ ܢܰܦܫܶܗ ܠܡܰܘܬܳܐ. ܢܰܦܬܳܠܺܝ ܥܰܠ ܪܰܘܡܳܐ ܕܚܰܩܠܶܗ.</VERS>
      <VERS vnumber="19">ܐܶܬ݂ܰܘ ܡܰܠ̈ܟܶܐ ܘܶܐܬ݂ܟܰܬܰܫܘ. ܘܗܳܝܕܶܝܢ ܐܶܬ݂ܟܰܬܰܫܘ ܡܰܠ̈ܟܶܐ ܕܰܟ݂ܢܰܥܢ. ܒܬܰܥܢܳܟ ܐܶܬ݂ܟܰܬܰܫܘ ܥܰܠ ܡܰܝ̈ܳܐ ܕܡܰܓ݂ܕܽܘ. ܩܶܢܝܳܢܳܐ ܘܟܶܣܦܳܐ ܠܳܐ ܢ̣ܣܰܒܘ.</VERS>
      <VERS vnumber="20">ܥ̣ܒܰܕ݂ܘ ܩܪܳܒܳܐ ܟܰܘܟ̈ܒܶܐ ܡܶܢ ܕܽܘ̈ܟܝܳܬ݂ܗܽܘܢ. ܩܪܳܒܳܐ ܡܶܢ ܫܡܰܝܳܐ ܥܰܡ ܣܺܝܣܪܳܐ ܒܢܰܚܠܳܐ ܕܩܺܝܫܽܘܢ.</VERS>
      <VERS vnumber="21">ܓܪܰܦ ܐܶܢܽܘܢ ܢܰܚܠܳܐ ܕܩܺܝܫܽܘܢ. ܘܢܰܚܠܳܐ ܕܩܰܪܡܺܝܢ. ܬܰܕ݂ܪܶܟ݂ ܢܰܦܫܝ ܚܰܝܠܳܐ.</VERS>
      <VERS vnumber="22">ܗܳܝܕܶܝܢ ܢܦܰܠ ܥܶܩܒܶܐ ܕܪܰܟ݂ܫܶܗ. ܡܶܢ ܢܶܗܡܬ݂ܳܐ ܕܚܰܝܠܳܐ ܕܬܰܩܺܝܦܰܘ̈ܗܝ.</VERS>
      <VERS vnumber="23">ܠܽܘܛܘ ܠܰܡܪܽܘܕ݂. ܐܳܡܰܪ ܡܰܠܰܐܟܶܗ ܕܡܳܪܝܳܐ. ܠܽܘܛܽܘܗ̇ ܘܠܽܘܛܘ ܠܝܰܬ݂ܳܒܶܝ̈ܗ̇. ܡܶܛܽܠ ܕܠܳܐ ܐܶܬ݂ܰܘ ܠܥܽܘܕ݂ܪܳܢܶܗ ܕܡܳܪܝܳܐ ܒܓܰܒܖ̈ܶܐ.</VERS>
      <VERS vnumber="24">ܬܶܬ݂ܒܰܪܰܟ݂ ܡܶܢ ܢܶܫ̈ܶܐ ܥܢܳܐܶܝܠ ܐܰܢ̱ܬܬܶܗ ܕܚܽܘܒܳܪ ܩܺܝܢܳܝܳܐ. ܡܶܢ ܢܶܫ̈ܶܐ ܕܰܒܡܰܫܟܢܳܐ ܬܶܬ݂ܒܰܪܰܟ݂.</VERS>
      <VERS vnumber="25">ܡܰܝ̈ܳܐ ܫܐܶܠ ܘܚܰܠܒܳܐ ܝܶܗܒܰܬ݂. ܒܟ݂ܳܣܳܐ ܕܓܰܢ̱ܒܳܖ̈ܶܐ ܩܰܪܒܰܬ݂ ܚܶܐܘܬ݂ܳܐ.</VERS>
      <VERS vnumber="26">ܐܺܝܕ݂ܳܗ̇ ܥܰܠ ܣܶܟܬ݂ܳܐ ܐܰܘܫܛܰܬ݂. ܘܝܰܡܺܝܢܳܗ̇ ܠܰܐܪܙܰܦܬ݂ܳܐ ܕܢܰܓܳܪܳܐ. ܘܰܡܚܳܬܶܗ ܠܣܺܝܣܪܳܐ. ܘܦܰܟ݂ܬܶܗ ܠܪܺܝܫܶܗ. ܘܰܡܚܳܬ݂ ܘܰܐܥܒܪ݂ܰܬ݂ ܒܨܶܕ݂ܥܶܗ.</VERS>
      <VERS vnumber="27">ܘܒܰܝܢܳܬ݂ ܖ̈ܶܓܠܶܝܗ̇ ܒ̣ܪܰܟ݂ ܘܰܢ̣ܦܰܠ. ܘܰܫ̣ܟܶܒ. ܒܕܽܘܟܬܳܐ ܕܰܒ̣ܪܰܟ݂ ܬܰܡܳܢ ܢܦ̣ܰܠ ܒܳܙܽܘܙܳܐ.</VERS>
      <VERS vnumber="28">ܘܡܶܢ ܟܰܘܬ݂ܳܐ ܐܰܕ݂ܺܝܩܰܬ݂ ܘܝܰܒܒܰܬ݂ ܐܶܡܶܗ ܕܣܺܝܣܪܳܐ ܡܶܢ ܟܣܽܘܣܛܳܪܽܘܢ ܘܶܐܡܪܰܬ݂. ܡܳܢܰܘ ܐܶܫܬܰܘܚܰܖ̈ܝ ܡܰܖ̈ܟܒܳܬܶܗ ܕܒܶܪܝ ܠܡܶܐܬ݂ܳܐ. ܘܡܳܢܰܘ ܐܰܘܚܰܪ ܙܢܳܓܳܐ ܕܡܰܖ̈ܟܒܳܬܶܗ.</VERS>
      <VERS vnumber="29">ܚܰܟܺܝܡܰܬ݂ ܥܠܰܝ̈ܡܳܬ݂ܳܗ̇ ܐܳܦ ܗܺܝ ܥܢܳܬ݂. ܘܳܐܡܪܳܐ ܠܳܗ̇.</VERS>
      <VERS vnumber="30">ܟܒܰܪ ܐܶܙܰܠ ܘܶܐܫܟܰܚ ܒܶܙܬ݂ܳܐ ܣܰܓܺܝܐܬ݂ܳܐ. ܘܦܰܠܶܓ ܟܽܘܕܰܢܝܳܐ ܠܖ̈ܺܝܰܫ ܓܰܒܖ̈ܶܐ. ܘܒܶܙܬ݂ܳܐ ܣܰܓܺܝܐܬ݂ܳܐ. ܘܨܽܘܒܥܳܢ̈ܶܐ. ܘܨܽܘܖ̈ܳܬ݂ܳܐ. ܠܣܺܝܣܪܳܐ. ܘܨܽܘܒܥܳܢ̈ܶܐ. ܘܨܽܘܖ̈ܳܬ݂ܳܐ. ܥܰܠ ܨܰܘܖ̈ܶܐ ܕܒܳܙܽܘܙ̈ܶܐ.</VERS>
      <VERS vnumber="31">ܗܳܟܰܢܳܐ ܢܺܐܒܕܽܘܢ ܟܽܠܗܽܘܢ ܒܥܶܠܕܒܳܒܰܝ̈ܟ ܡܳܪܝܳܐ. ܘܖ̈ܳܚܡܰܝܟ ܐܰܝܟ݂ ܡܰܦܰܩ ܫܶܡܫܳܐ ܒܓܰܢ̱ܒܳܪܽܘܬܶܗ. ܘܫܶܠܝܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܥ̣ܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܡܶܕ݂ܝܰܢܳܝ̈ܶܐ ܫܒܰܥ ܫܢܺܝ̈ܢ.</VERS>
      <VERS vnumber="2">ܘܥܶܫܢܰܬ݂ ܐܺܝܕ݂ܳܐ ܕܡܶܕܝܰܢܳܝ̈ܶܐ ܥܰܠ ܝܺܣܪܳܐܶܝܠ. ܘܰܥܪܰܩܘ ܡܶܢ ܩܕ݂ܳܡ ܡܶܕܝܰܢܳܝ̈ܶܐ. ܘܰܥ̣ܒܰܕ݂ܘ ܠܗܽܘܢ ܒܢܰܝ̈ ܝܺܣܪܳܐܶܝܠ ܒ̈ܳܬܶܐ ܒܛܽܘܪܳܐ. ܘܰܡܥܰܖ̈ܶܐ ܘܰܛܝܳܖ̈ܶܐ.</VERS>
      <VERS vnumber="3">ܘܡܳܐ ܕܙܳܪܰܥ ܗܘܳܐ ܝܺܣܪܳܐܶܝܠ. ܣܳܠܩܺܝܢ ܗܘܰܘ ܡܶܕܝܰܢܳܝ̈ܶܐ. ܘܥܰܡܠܩܳܝ̈ܶܐ. ܘܰܒܢܰܝ̈ ܪܩܶܡ. ܘܫܳܪܶܝܢ ܗܘܰܘ ܥܠܰܝܗܽܘܢ.</VERS>
      <VERS vnumber="4">ܘܰܡܚܰܒܠܺܝܢ ܗܘܰܘ ܟܽܠܳܗ̇ ܐܰܪܥܳܐ. ܥܕܰܡܳܐ ܠܡܰܥܠܳܢܳܐ ܕܥܰܐܙܳܐ. ܘܠܳܐ ܫܳܒܩܺܝܢ ܗܘܰܘ ܠܺܝܣܪܳܐܶܝܠ ܕܢܰܚܽܘܢ ܬܰܘܖ̈ܶܐ. ܘܶܐܡܖ̈ܶܐ. ܘܚܶܡܖ̈ܶܐ.</VERS>
      <VERS vnumber="5">ܡܶܛܽܠ ܕܗܶܢܽܘܢ. ܘܰܒܥܺܝܪܗܽܘܢ. ܘܡܰܫܟܢܰܝ̈ܗܽܘܢ. ܐܳܬܶܝܢ ܗܘܰܘ. ܐܰܝܟ݂ ܩܰܡܨܳܐ ܣܰܓܺܝܐܳܐ. ܘܰܠܗܽܘܢ ܘܰܠܓܰܡܠܰܝ̈ܗܽܘܢ ܠܰܝܬ ܗܘܳܐ ܡܶܢܝܳܢ. ܘܥ̣ܰܠܘ ܠܰܐܪܥܳܐ ܠܰܡܚܰܒܳܠܽܘܬ݂ܳܗ̇.</VERS>
      <VERS vnumber="6">ܘܶܐܬܬܙܺܝܥ ܝܺܣܪܳܐܶܝܠ ܛܳܒ. ܡܶܢ ܩܕ݂ܳܡ ܡܶܕܝܰܢܳܝ̈ܶܐ.</VERS>
      <VERS vnumber="7">ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܥܰܠ ܨܒܽܘܬ݂ܳܐ ܕܡܶܕ݂ܝܰܢ.</VERS>
      <VERS vnumber="8">ܘܫܰܕܰܪ ܡܳܪܝܳܐ ܠܓܰܒܪܳܐ ܢܒܺܝܳܐ ܠܘܳܬ݂ ܒܢܰܝ̈ ܝܺܣܪܳܐܶܝܠ. ܘܶܐܡܰܪ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܣܶܩܬܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܦܶܩܬܟܽܘܢ ܡܶܢ ܒܶܝܬ݂ ܥܰܒܕܽܘܬ݂ܳܐ.</VERS>
      <VERS vnumber="9">ܘܦܰܨܺܝܬܟܽܘܢ ܡܶܢ ܐܺܝܕ݂ܳܐ ܕܡܶܨܖ̈ܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܽܘܢ ܐܳܠܽܘܨܰܝ̈ܟܽܘܢ. ܘܰܐܘܒܕܶܬ݂ ܐܶܢܽܘܢ ܡܶܢ ܩܕ݂ܳܡܰܝܟܽܘܢ. ܘܝܶܗܒܶܬ݂ ܠܟܽܘܢ ܐܰܪܥܗܽܘܢ.</VERS>
      <VERS vnumber="10">ܘܶܐܡܪܶܬ݂ ܠܟܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ. ܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܕܳܐܡܽܘܖ̈ܳܝܶܐ ܕܝܳܬ݂ܒܺܝܢ ܐ̱ܢܬܽܘܢ ܒܰܐܪܥܗܽܘܢ. ܘܠܳܐ ܫܡܰܥܬܽܘܢ ܒܩܳܠܝ.</VERS>
      <VERS vnumber="11">ܘܶܐܬ݂ܳܐ ܡܰܠܰܐܟܶܗ ܕܡܳܪܝܳܐ ܘܺܝܬܶܒ ܬܚܶܝܬ݂ ܒܶܛܡܬ݂ܳܐ ܕܺܐܝܬ݂ ܒܥܽܘܦܪܳܐ. ܩܪܺܝܬ݂ܶܗ ܕܝܽܘܐܳܫ ܐܰܒܽܘܗܝ ܕܥܰܙܪܺܝ. ܘܓܶܕ݂ܥܽܘܢ ܒܪܶܗ ܚܳܒܶܛ ܗܘܳܐ ܚܶܛ̈ܶܐ ܒܓܰܬ݂. ܕܢܶܥܪܽܘܩ ܡܶܢ ܩܕ݂ܳܡ ܡܶܕܝܰܢܳܝ̈ܶܐ.</VERS>
      <VERS vnumber="12">ܘܶܐܬ݂ܚܙܺܝ ܠܶܗ ܡܰܠܰܐܟܶܗ ܕܡܳܪܝܳܐ. ܘܶܐܡܰܪ ܠܶܗ. ܡܳܪܝܳܐ ܓܰܢ̱ܒܳܪ ܚܰܝܠܳܐ ܥܰܡܳܟ݂.</VERS>
      <VERS vnumber="13">ܘܶܐܡܰܪ ܠܶܗ ܓܶܕ݂ܥܽܘܢ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܐܶܢ ܐܺܝܬ݂ ܡܳܪܝܳܐ ܥܰܡܰܢ. ܠܡܳܢܳܐ ܓܕܰܫܝ̈ ܠܰܢ ܗܳܠܶܝܢ ܟܽܠܗܶܝܢ. ܘܰܐܝܟܰܐ ܐܶܢܶܝܢ ܟܽܠܗܶܝܢ ܬܶܕ݂ܡܖ̈ܳܬܶܗ ܕܶܐܫܬܰܥܺܝܘ ܠܰܢ ܐܰܒܳܗܰܝ̈ܢ. ܘܶܐܡܰܪܘ ܠܰܢ ܕܡܶܢ ܡܶܨܪܶܝܢ ܐܰܦܩܰܢ ܡܳܪܝܳܐ. ܘܗܳܫܳܐ ܫܰܒܩܰܢ ܡܳܪܝܳܐ. ܘܰܐܫܠܡܰܢ ܒܺܐܝܕ݂ܳܐ ܕܡܶܕ݂ܝܰܢܳܝ̈ܶܐ.</VERS>
      <VERS vnumber="14">ܘܶܐܬ݂ܦܢܺܝ ܥܠܰܘܗܝ ܡܳܪܝܳܐ. ܘܶܐܡܰܪ ܠܶܗ. ܙܶܠ ܒܚܰܝܠܳܟ݂ ܗܳܢܳܐ. ܡܶܛܽܠ ܕܰܐܢ̱ܬ ܬܶܦܪܽܘܩ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܡܶܕܝܰܢܳܝ̈ܶܐ. ܗܳܐ ܫܰܕܰܪܬܳܟ݂.</VERS>
      <VERS vnumber="15">ܐܳܡܰܪ ܠܶܗ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܒܡܳܢܳܐ ܐܶܦܪܩܺܝܘܗܝ ܠܺܝܣܪܳܐܶܝܠ. ܕܗܳܐ ܫܰܪܒܰܬ݂ܝ ܒܨܺܝܪܳܐ ܗܺܝ ܒܰܡܢܰܫܶܐ. ܘܶܐܢܳܐ ܙܥܽܘܪ ܐ̱ܢܳܐ ܕܒܶܝܬ݂ ܐܳܒܝ.</VERS>
      <VERS vnumber="16">ܘܶܐܡܰܪ ܠܶܗ ܡܳܪܝܳܐ. ܐܶܢܳܐ ܐܶܗܘܶܐ ܥܰܡܳܟ݂. ܘܬܶܚܪܽܘܒ ܠܡܶܕܝܰܢܳܝ̈ܶܐ ܐܰܝܟ݂ ܓܰܒܪܳܐ ܚܰܕ݂.</VERS>
      <VERS vnumber="17">ܘܶܐܡܰܪ ܠܶܗ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܥܒܶܕ݂ ܠܺܝ ܐܳܬ݂ܳܐ. ܘܶܐܕܰܥ ܕܰܐܢ̱ܬ ܡܡܰܠܶܠ ܥܰܡܝ.</VERS>
      <VERS vnumber="18">ܠܳܐ ܬܶܦܪܽܘܩ ܡܶܟܳܐ. ܥܕܰܡܳܐ ܕܺܐܬ݂ܶܐ ܠܘܳܬ݂ܳܟ݂. ܘܰܐܦܶܩ ܫܳܪܽܘܬ݂ܝ ܘܶܐܣܺܝܡ ܩܕ݂ܳܡܰܝܟ. ܘܶܐܡܰܪ ܠܶܗ. ܐܶܢܳܐ ܐܶܬܶܒ ܥܕܰܡܳܐ ܕܬܺܐܬ݂ܶܐ.</VERS>
      <VERS vnumber="19">ܘܓܶܕ݂ܥܽܘܢ ܥܰܠ ܥ̣ܒܰܕ݂ ܓܰܕ݂ܝܳܐ ܕܥܶܙ̈ܶܐ. ܘܣܰܐܬ݂ܳܐ ܕܩܰܡܚܳܐ ܦܰܛܺܝܪܳܐ. ܘܒܶܣܪܳܐ ܣܳܡ ܒܣܰܠܳܐ. ܘܰܡܨܰܠܠܳܐ ܐܰܪܡܺܝ ܒܩܶܣܛܳܐ. ܘܰܐܦܶܩ ܠܶܗ ܬܚܶܝܬ݂ ܒܶܛܡܬ݂ܳܐ. ܘܩܰܪܶܒ ܠܶܗ.</VERS>
      <VERS vnumber="20">ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܣܰܒ ܒܶܣܪܳܐ ܘܦܰܛܺܝܪܳܐ ܘܣܺܝܡ ܥܰܠ ܟܺܐܦܳܐ. ܘܰܡܨܰܠܠܳܐ ܐܰܫܽܘܕ݂ ܥܠܶܝܗ̇. ܘܰܥܒܰܕ݂ ܗܳܟܰܢܳܐ.</VERS>
      <VERS vnumber="21">ܘܰܐܘܫܶܛ ܡܰܠܰܐܟܶܗ ܕܡܳܪܝܳܐ ܒܪܺܝܫ ܚܽܘܛܪܳܐ ܕܒܺܐܝܕ݂ܶܗ. ܘܰܩ̣ܪܶܒ ܠܒܶܣܪܳܐ ܘܰܠܦܛܺܝܪܳܐ. ܘܣܶܠܩܰܬ݂ ܢܽܘܪܳܐ ܡܶܢ ܟܺܐܦܳܐ ܘܶܐܟ݂ܠܰܬ݂ ܒܶܣܪܳܐ ܘܦܰܛܺܝܪܳܐ. ܘܡܰܠܰܐܟܶܗ ܕܡܳܪܝܳܐ ܐܶܬ݂ܓܠܶܙ ܡܶܢ ܨܶܐܕ݂ܰܘܗܝ.</VERS>
      <VERS vnumber="22">ܘܰܚܙܳܐ ܓܶܕ݂ܥܽܘܢ ܕܡܰܠܰܐܟܶܗ ܗܽܘ ܕܡܳܪܝܳܐ. ܘܶܐܡܰܪ ܓܶܕ݂ܥܽܘܢ. ܐܽܘܢ ܡܳܪܝܳܐ ܐܰ‌ܠܳܗܳܐ. ܕܰܚܙܺܝܬ݂ ܡܰܠܰܐܟܶܗ ܕܡܳܪܝܳܐ ܐܰܦܺܝ̈ܢ ܒܰܐܦܺܝ̈ܢ.</VERS>
      <VERS vnumber="23">ܘܶܐܡܰܪ ܠܶܗ ܡܳܪܝܳܐ. ܫܠܳܡ ܠܳܟ݂. ܠܳܐ ܬܶܕ݂ܚܰܠ. ܠܳܐ ܡܳܐܶܬ݂ ܐܰܢ̱ܬ.</VERS>
      <VERS vnumber="24">ܘܰܒ̣ܢܳܐ ܬܰܡܳܢ ܓܶܕ݂ܥܽܘܢ ܡܰܕ݂ܒܚܳܐ ܠܡܳܪܝܳܐ. ܘܰܩܪܳܝܗܝ ܡܳܪܝܳܐ ܫܠܳܡܳܐ ܥܕܰܡܳܐ ܠܝܰܘܡܳܢܳܐ. ܘܰܥܕ݂ܰܟܺܝܠ ܒܥܽܘܦܪܳܐ ܗܘܳܐ ܩܪܺܝܬ݂ܳܐ ܕܰܐܒܽܘܗܝ ܕܥܰܙܪܺܝ.</VERS>
      <VERS vnumber="25">ܘܰܗܘܳܐ ܒܝܰܘܡܳܐ ܗܰܘ. ܘܶܐܡܰܪ ܠܶܗ ܡܳܪܝܳܐ. ܣܰܒ ܬܰܘܪܳܐ ܕܰܐܒܽܘܟ݂. ܘܬܰܘܪܳܐ ܐ̱ܚܪܺܢܳܐ ܒܰܪ ܫܒܰܥ ܫܢܺܝ̈ܢ. ܘܰܣܚܽܘܦ ܡܰܕ݂ܒܚܶܗ ܕܒܰܥܠܳܐ ܦܬܰܟ݂ܪܶܗ ܕܰܐܒܽܘܟ݂. ܘܶܐܣܬܪܳܐ ܕܩܳܝܡܳܐ ܥܠܰܘܗܝ ܦܰܣܶܩ.</VERS>
      <VERS vnumber="26">ܘܰܒܢܺܝ ܡܰܕ݂ܒܚܳܐ ܠܡܳܪܝܳܐ ܐܰܠܳܗܳܟ݂ ܥܰܠ ܪܺܝܫ ܬܽܘܩܦܳܐ ܗܳܢܳܐ. ܒܣܶܕ݂ܪܳܐ. ܘܣܰܒ ܬܰܘܪܳܐ ܐ̱ܚܪܺܢܳܐ. ܘܰܐܣܶܩ ܥܠܰܘܗܝ ܥܠܳܬ݂ܳܐ. ܘܩܰܝ̈ܣܶܐ ܒܩܰܝ̈ܣܶܐ ܕܶܐܣܬܪܳܐ ܕܰܡܦܰܣܶܩ ܐܰܢ̱ܬ.</VERS>
      <VERS vnumber="27">ܘܰܕ݂ܒܰܪ ܓܶܕ݂ܥܽܘܢ ܥܶܣܪܳܐ ܓܰܒܖ̈ܺܝܢ ܡܶܢ ܥܰܒܕܰܘ̈ܗܝ. ܘܰܥ̣ܒܰܕ݂ ܐܰܝܟ݂ ܕܶܐܡܰܪ ܠܶܗ ܡܳܪܝܳܐ ܘܡܶܛܽܠ ܕܕ݂ܳܚܶܠ ܗܘܳܐ ܡܶܢ ܒܶܝܬ݂ ܐܰܒܽܘܗܝ ܘܡܶܢ ܐ̱ܢܳܫܝ̈ ܩܪܺܝܬ݂ܳܐ ܕܢܶܥܒܶܕ݂ ܒܺܐܝܡܳܡܳܐ. ܥܒܰܕ݂ ܒܠܺܠܝܳܐ.</VERS>
      <VERS vnumber="28">ܘܩܰܕܶܡܘ ܐ̱ܢܳܫܰܝ̈ ܩܪܺܝܬ݂ܳܐ ܒܨܰܦܪܳܐ. ܘܰܚ̣ܙܰܘ ܕܰܥܩܺܝܪ ܡܰܕ݂ܒܚܳܐ ܕܒܰܥܠܳܐ. ܘܶܐܣܬܪܳܐ ܕܰܥܠܰܘܗܝ ܡܦܰܣܩܳܐ. ܘܬܰܘܪܳܐ ܐ̱ܚܪܺܢܳܐ ܡܰܣܰܩ ܥܰܠ ܡܰܕ݂ܒܚܳܐ ܐ̱ܚܪܺܢܳܐ ܕܰܒ̣ܢܶܐ.</VERS>
      <VERS vnumber="29">ܘܳܐܡܪܺܝܢ ܓܒܰܪ ܠܚܰܒܪܶܗ. ܡܰܢܽܘ ܥܒܰܕ݂ ܥܒܺܝܕܬܳܐ ܗܳܕ݂ܶܐ. ܘܫܰܐܶܠܘ ܘܥ̣ܰܩܶܒܘ. ܘܳܐܡܪܺܝܢ ܓܶܕ݂ܥܽܘܢ ܒܰܪ ܝܽܘܐܳܫ ܥܒܰܕ݂ ܥܒܺܝܕ݂ܳܬ݂ܳܐ ܗܳܕ݂ܶܐ.</VERS>
      <VERS vnumber="30">ܘܶܐܡܰܪܘ ܐ̱ܢܳܫܰܝ̈ ܩܪܺܝܬ݂ܳܐ ܠܝܽܘܐܳܫ. ܐܰܦܶܩ ܒܪܳܟ݂ ܢܡܽܘܬ݂. ܕܰܥܩܰܪ ܡܰܕ݂ܒܚܶܗ ܕܒܰܥܠܳܐ. ܘܦܰܣܶܩ ܐܶܣܬܪܳܐ ܕܰܥܠܰܘܗܝ.</VERS>
      <VERS vnumber="31">ܘܶܐܡܰܪ ܝܽܘܐܳܫ ܠܟܽܠ ܕܩ̣ܳܡܘ ܥܠܰܘܗܝ. ܐܰܢ̱ܬܽܘܢ ܕܳܝܢܺܝܢ ܐ̱ܢܬܽܘܢ ܥܰܠ ܐܰܦܰܝ̈ ܒܰܥܠܳܐ. ܐܰܘ ܐܰܢ̱ܬܽܘܢ ܡܦܰܨܶܝܢ ܐ̱ܢܬܽܘܢ ܠܶܗ. ܡܰܢܽܘ ܕܕ݂ܳܐܶܢ ܥܰܠ ܐܰܦܰܘ̈ܗܝ ܥܕܰܡܳܐ ܠܨܰܦܪܳܐ ܢܡܽܘܬ݂. ܐܶܢ ܐܰ‌ܠܳܗܳܐ ܗܽܘ ܢܕ݂ܽܘܢ ܥܰܠ ܐܰܦܰܝ̈ ܢܰܦܫܶܗ ܥܰܠ ܕܰܥܩܰܪ ܡܰܕ݂ܒܚܶܗ.</VERS>
      <VERS vnumber="32">ܘܰܩܪܳܝܗܝ ܒܝܰܘܡܳܐ ܗܰܘ ܢܕ݂ܽܘܒܥܰܠ. ܘܶܐܡܰܪ ܢܕ݂ܽܘܢܺܝܘܗܝ ܒܰܥܠܳܐ ܥܰܠ ܕܰܥܩܰܪ ܡܰܕ݂ܒܚܶܗ.</VERS>
      <VERS vnumber="33">ܘܟܽܠܗܽܘܢ ܡܶܕܝܰܢܳܝ̈ܶܐ. ܘܥܰܡܠܩܳܝ̈ܶܐ. ܘܰܒܢܰܝ̈ ܪܩܶܡ. ܐܶܬ݂ܟܰܢܰܫܘ ܐܰܟ݂ܚܕ݂ܳܐ. ܘܰܥܒܰܪܘ ܘܰܫܪܰܘ ܒܥܽܘܡܩܳܐ ܕܺܐܝܙܰܪܥܺܝܠ.</VERS>
      <VERS vnumber="34">ܘܪܽܘܚܶܗ ܕܡܳܪܝܳܐ ܠܶܒ̣ܫܰܬ݂ ܠܓܶܕ݂ܥܽܘܢ. ܘܰܩܪܳܐ ܒܫܺܝܦܽܘܪܳܐ. ܘܰܩܥܳܐ ܐܺܝܙܰܪܥܺܝܠ ܒܳܬܪܶܗ. ܘܺܐܝܙܓܰܕܰܘ̈ܗܝ ܫܰܕܰܪ ܒܟܽܠܶܗ ܡܢܰܫܶܐ. ܘܰܩܥܰܘ ܐܳܦ ܗܶܢܽܘܢ ܒܳܬܪܶܗ.</VERS>
      <VERS vnumber="35">ܘܺܐܝܙܓܰܕܰܘ̈ܗܝ ܫܰܕܰܪ ܐܳܦ ܥܰܠ ܐܳܫܺܝܪ. ܘܥܰܠ ܙܒܽܘܠܽܘܢ. ܘܥܰܠ ܢܰܦܬܳܠܺܝ. ܘܰܣܠܶܩܘ ܠܽܐܘܪܥܗܽܘܢ.</VERS>
      <VERS vnumber="36">ܘܶܐܡܰܪ ܓܶܕ݂ܥܽܘܢ ܠܡܳܪܝܳܐ. ܐܶܢܗܽܘ ܕܦܳܪܶܩ ܐܰܢ̱ܬ ܒܺܐܝܕܰܝ̈ ܠܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪܬ.</VERS>
      <VERS vnumber="37">ܗܳܐ ܣܳܐܶܡ ܐ̱ܢܳܐ ܓܶܙܬ݂ܳܐ ܕܥܰܡܪܳܐ ܒܶܐܕܪܳܐ. ܐܶܢ ܢܶܗܘܶܐ ܛܰܠܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܝܰܒܫܳܐ. ܝܳܕܰܥ ܐ̱ܢܳܐ ܕܦܳܪܶܩ ܐܰܢ̱ܬ ܒܺܐܝܕܰܝ̈ ܠܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪܬ.</VERS>
      <VERS vnumber="38">ܘܰܗܘܳܐ ܗܳܟܰܢܳܐ. ܘܩܰܕܶܡ ܒܳܬܰܪ ܝܰܘܡܳܐ ܘܥܰܨܪܳܗ̇ ܠܓܶܙܬ݂ܳܐ. ܘܰܐܡܨܺܝ ܛܰܠܳܐ ܡܶܢ ܓܶܙܬ݂ܳܐ ܡܠܶܐ ܠܰܩܢܳܐ ܡܰܝ̈ܳܐ.</VERS>
      <VERS vnumber="39">ܘܶܐܡܰܪ ܓܶܕ݂ܥܽܘܢ ܠܰܐܠܳܗܳܐ. ܠܳܐ ܢܶܬ݂ܚܰܡܰܬ݂ ܪܽܘܓܙܳܟ݂ ܥܠܰܝ. ܘܶܐܡܰܠܶܠ ܗܳܕ݂ܶܐ ܙܒܰܢ̱ܬܳܐ ܒܰܠܚܽܘܕ݂. ܐܶܢܰܣܶܐ ܬܽܘܒ ܙܒܰܢ̱ܬܳܐ ܗܳܕ݂ܶܐ ܒܓܶܙܬ݂ܳܐ. ܢܶܗܘܶܐ ܝܰܒܫܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܢܶܗܘܶܐ ܛܰܠܳܐ.</VERS>
      <VERS vnumber="40">ܘܰܥܒܰܕ݂ ܐܰ‌ܠܳܗܳܐ ܒܠܺܠܝܳܐ ܗܰܘ ܗܳܟܰܢܳܐ. ܘܰܗܘܳܐ ܝܰܒܫܳܐ ܥܰܠ ܓܶܙܬ݂ܳܐ ܒܰܠܚܽܘܕܶܝܗ̇. ܘܥܰܠ ܟܽܠܳܗ̇ ܐܰܪܥܳܐ ܗܘܳܐ ܛܰܠܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܩܰܕܶܡ ܢܕ݂ܽܘܒܥܶܠ ܕܗܽܘ ܓܶܕ݂ܥܽܘܢ ܘܟܽܠܶܗ ܥܰܡܳܐ ܕܥܰܡܶܗ. ܘܰܫܪܰܘ ܥܰܠ ܥܺܝܢ ܚܳܕ݂ܳܪ. ܘܡܰܫܪܺܝܬܳܐ ܕܡܶܕ݂ܝܰܢ ܗܘܳܬ݂ ܠܳܗ̇ ܡܶܢ ܓܰܪܒܝܳܐ ܕܓܶܒܥܰܬ݂ ܪܳܡܬ݂ܳܐ ܒܥܽܘܡܩܳܐ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ ܣܰܓܺܝ ܗܽܘ ܗܳܢܳܐ ܥܰܡܳܐ ܕܥܰܡܳܟ݂. ܕܰܐܫܠܶܡ ܐܶܢܽܘܢ ܠܡܶܕܝܰܢܳܝ̈ܶܐ ܒܺܐܝ̈ܕܰܝܟܽܘܢ. ܕܠܳܐ ܢܶܫܬܰܒܗܰܪ ܝܺܣܪܳܐܶܝܠ ܘܢܺܐܡܰܪ ܐܺܝܕ݂ܝ ܗܽܘ ܙܰܟܝܰܬܰܢܝ.</VERS>
      <VERS vnumber="3">ܗܳܫܳܐ ܩܪܺܝ ܒܶܐܕ݂ܢܰܝ̈ ܥܰܡܳܐ ܘܶܐܡܰܪ. ܡܢ ܕܕܰܚܺܝܠ ܘܪܰܬܺܝܬ݂ ܢܦܽܘܫ ܠܶܗ. ܘܢܶܗܦܽܘܟ݂ ܡܢ ܛܽܘܪܳܐ ܕܓܶܠܥܳܕ݂. ܘܰܗܦܰܟ݂ܘ ܡܶܢ ܥܰܡܳܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܶܣܪܳܐ ܐܰܠܦܺܝ̈ܢ ܐܶܫܬܚܰܪܘ.</VERS>
      <VERS vnumber="4">ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܬܽܘܒ ܣܰܓܺܝ ܗܽܘ ܥܰܡܳܐ ܗܳܢܳܐ. ܐܰܚܶܬ݂ ܐܶܢܽܘܢ ܠܡܰܝ̈ܳܐ. ܘܶܐܒܩܶܐ ܐܶܢܽܘܢ ܠܳܟ݂ ܬܰܡܳܢ ܘܰܠܡܰܢ ܕܺܐܡܰܪ ܠܳܟ݂ ܕܗܰܘ ܢܺܐܙܰܠ ܥܰܡܳܟ݂. ܗܰܘ ܢܺܐܙܰܠ ܥܰܡܳܟ݂. ܘܰܠܡܰܢ ܕܺܐܡܰܪ ܠܳܟ ܕܗܰܘ ܠܳܐ ܢܺܐܙܰܠ ܥܰܡܳܟ݂. ܗܰܘ ܠܳܐ ܢܺܐܙܰܠ ܥܰܡܳܟ݂.</VERS>
      <VERS vnumber="5">ܘܰܐܚܬܶܗ ܠܥܰܡܳܐ ܠܡܰܝ̈ܳܐ ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܟܽܠ ܕܠܳܐܝܰܥ ܡܰܝ̈ܳܐ ܒܠܶܫܳܢܶܗ ܐܰܝܟ݂ ܕܠܳܐܝܰܥ ܟܰܠܒܳܐ. ܐܰܩܺܝܡܳܝܗܝ ܐܰܟ݂ܚܕ݂ܳܐ. ܘܟܽܠ ܕܒܳܪܶܟ݂ ܥܰܠ ܒܽܘܖ̈ܟܰܘܗܝ ܠܡܶܫܬܳܐ. ܐܰܩܺܝܡܳܝܗܝ ܐܰܟ݂ܚܕ݂ܳܐ.</VERS>
      <VERS vnumber="6">ܘܰܗܘܳܐ ܡܶܢܝܳܢܳܐ ܕܰܐܝܠܶܝܢ ܕܠܳܐܥܺܝܢ ܒܺܐܝܕܰܝ̈ܗܽܘܢ ܠܦܽܘܡܗܽܘܢ ܬܠܳܬܡܳܐܐ ܓܰܒܖ̈ܺܝܢ. ܘܟܽܠܶܗ ܫܰܪܟܶܗ ܕܥܰܡܳܐ ܒܪܶܟ݂ܘ ܥܰܠ ܒܽܘܖ̈ܟܰܝܗܽܘܢ ܠܡܶܫܬܳܐ ܡܰܝ̈ܳܐ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܓܶܕ݂ܥܽܘܢ. ܒܗܳܠܶܝܢ ܬܠܳܬܡܳܐܐ ܓܰܒܖ̈ܺܝܢ ܕܠܳܐܥܺܝܢ ܡܰܝ̈ܳܐ ܒܺܐܝܕܰܝ̈ܗܽܘܢ ܠܦܽܘܡܗܽܘܢ ܐܶܦܪܽܘܩܟܽܘܢ. ܘܰܐܫܠܶܡ ܠܡܶܕܝܰܢܳܝ̈ܶܐ ܒܺܐܝ̈ܕܰܝܟܽܘܢ. ܘܟܽܠܶܗ ܥܰܡܳܐ ܢܺܐܙܽܠܘܢ ܐ̱ܢܳܫ ܠܰܐܬ݂ܪܶܗ.</VERS>
      <VERS vnumber="8">ܘܰܢܣܰܒܘ ܙܘܳܕܰܝ̈ܗܽܘܢ ܟܽܠܶܗ ܥܰܡܳܐ ܒܺܐܝܕܰܝ̈ܗܽܘܢ. ܘܩܰܖ̈ܢܳܬ݂ܗܽܘܢ. ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܫܪܳܐ ܐܶܢܽܘܢ ܐ̱ܢܳܫ ܠܺܝܪܳܬܽܘܬܶܗ. ܘܰܠܡܰܫܟܢܶܗ. ܘܒܰܬܠܳܬܡܳܐܐ ܓܰܒܖ̈ܺܝܢ ܐܶܬ݂ܚܰܝܰܠ. ܘܡܰܫܪܺܝܬܳܐ ܕܡܶܕ݂ܝܰܢ ܗܘܳܬ݂ ܠܳܗ̇ ܠܬܰܚܬ ܒܥܽܘܡܩܳܐ.</VERS>
      <VERS vnumber="9">ܘܰܗܘܳܐ ܒܠܺܠܝܳܐ ܗܰܘ. ܘܶܐܡܰܪ ܠܶܗ ܡܳܪܝܳܐ. ܩܽܘܡ ܚܽܘܬ݂ ܠܡܰܫܪܺܝܬܳܐ. ܡܶܛܽܠ ܕܰܐܫܠܶܡܬܳܗ̇ ܒܺܐܝܕܰܝ̈ܟ.</VERS>
      <VERS vnumber="10">ܘܶܐܢ ܕܳܚܶܠ ܐܰܢ̱ܬ ܠܡܶܚܰܬ݂. ܚܽܘܬ݂ ܐܰܢ̱ܬ ܘܦܺܐܪܳܐ ܥܠܰܝܡܳܟ݂ ܠܡܰܫܪܺܝܬܳܐ.</VERS>
      <VERS vnumber="11">ܘܬܶܫܡܰܥ ܡܶܕܶܡ ܕܰܡܡܰܠܺܠܝܢ. ܘܗܳܝܕܶܝܢ ܢܶܬ݂ܚܰܝ̈ܠܳܢ ܐܺܝܕܰܝ̈ܟ. ܘܰܢܚܶܬ݂ ܠܡܰܫܪܺܝܬܳܐ ܗܽܘ ܘܦܺܐܪܳܐ ܥܠܰܝܡܶܗ. ܥܰܠ ܪܺܝܫ ܚܰܡܫܺܝܢ ܕܰܒܡܰܫܪܺܝܬܳܐ.</VERS>
      <VERS vnumber="12">ܘܡܶܕ݂ܝܰܢ ܘܰܥܡܳܠܺܝܩ ܘܟܽܠܗܽܘܢ ܒܢܰܝ̈ ܪܩܶܡ. ܢܦܰܠܘ ܒܥܽܘܡܩܳܐ ܐܰܝܟ݂ ܩܰܡܨܳܐ ܣܰܓܺܝܐܐ. ܘܰܠܗܽܘܢ ܘܰܠܓܰܡܠܰܝ̈ܗܽܘܢ ܠܰܝܬ ܡܶܢܝܳܢ. ܐܰܝܟ݂ ܚܳܠܳܐ ܕܥܰܠ ܣܶܦܬܶܗ ܕܝܰܡܳܐ ܣܽܘܓ݂ܳܐܐ.</VERS>
      <VERS vnumber="13">ܘܶܐܬ݂ܳܐ ܓܶܕ݂ܥܽܘܢ. ܘܰܚܙܳܐ ܓܰܒܪܳܐ ܕܡܶܫܬܰܥܶܐ ܠܚܰܒܪܶܗ ܚܶܠܡܳܐ. ܘܶܐܡܰܪ ܠܶܗ. ܚܙܺܝܬ ܒܚܶܠܡܝ. ܟܽܘܟܳܐ ܕܠܰܚܡܳܐ ܕܰܣܥܳܖ̈ܶܐ ܡܶܬ݂ܗܰܦܰܟ݂ ܒܡܰܫܪܺܝܬܳܐ ܕܡܶܕ݂ܝܰܢ. ܘܡܰܛܺܝ ܥܕܰܡܳܐ ܠܡܰܫܟܢܳܐ. ܘܗܰܦܟܶܗ ܠܥܶܠ ܘܰܢ̣ܦܰܠ ܡܰܫܟܢܳܐ.</VERS>
      <VERS vnumber="14">ܥ̣ܢܳܐ ܚܰܒܪܶܗ ܘܶܐܡܰܪ ܠܶܗ. ܠܳܐ ܐܺܝܬܶܝܗ̇ ܗܳܕ݂ܶܐ. ܐܶܠܳܐ ܐܶܢ ܚܰܪܒܶܗ ܕܓܶܕ݂ܥܽܘܢ ܒܰܪ ܝܽܘܐܳܫ ܓܰܢ̱ܒܪܳܐ ܕܺܝܣܪܳܐܶܝܠ. ܕܰܐܫܠܶܡ ܐܰ‌ܠܳܗܳܐ ܒܺܐܝܕ݂ܶܗ ܠܡܰܫܪܺܝܬܳܐ ܕܡܶܕ݂ܝܰܢ.</VERS>
      <VERS vnumber="15">ܘܟܰܕ݂ ܫ̣ܡܰܥ ܓܶܕ݂ܥܽܘܢ ܬܰܫܥܺܝܬܶܗ ܕܚܶܠܡܳܐ ܘܰܦܫܳܪܶܗ. ܣܓܶܕ݂ ܘܰܗܦܰܟ݂ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܶܐܡܰܪ ܩܽܘܡܘ. ܡܶܛܽܠ ܕܰܐܫܠܶܡ ܡܳܪܝܳܐ ܒܺܐܝ̈ܕܰܝܟܽܘܢ ܠܡܰܫܪܺܝܬܳܐ ܕܡܶܕ݂ܝܰܢ.</VERS>
      <VERS vnumber="16">ܘܦܰܠܶܓ ܬܠܳܬܡܳܐܐ ܓܰܒܖ̈ܺܝܢ. ܠܰܬܠܳܬܳܐ ܖ̈ܺܝܫܺܝܢ. ܘܰܐܘܚܶܕ݂ ܩܰܖ̈ܢܳܬܳܐ ܒܺܐܝܕܰܝ̈ܗܽܘܢ ܕܟܽܠܗܽܘܢ. ܘܩܽܘ̈ܠܶܐ ܣܖ̈ܺܝܩܳܬ݂ܳܐ ܘܠܰܡܦܺܝ̈ܕܶܐ ܒܓܰܘ ܩܽܘ̈ܠܶܐ.</VERS>
      <VERS vnumber="17">ܘܶܐܡܰܪ ܠܗܽܘܢ. ܠܺܝ ܚܙܰܘ ܘܗܳܟܰܢܳܐ ܥܒܶܕ݂ܘ. ܗܳܐ ܥܳܐܶܠ ܐ̱ܢܳܐ ܒܓܰܘ ܡܰܫܪܺܝܬܳܐ ܐܰܝܟܰܢܳܐ ܕܥܳܒܶܕ݂ ܐ̱ܢܳܐ ܗܳܟܰܢܳܐ ܥܒܶܕ݂ܘ.</VERS>
      <VERS vnumber="18">ܘܩܳܪܶܐ ܐ̱ܢܳܐ ܒܫܺܝܦܽܘܪܳܐ. ܐܶܢܳܐ ܘܟܽܠܶܗ ܥܰܡܳܐ ܕܥܰܡܝ. ܘܰܩܪܰܘ ܐܳܦ ܐܰܢ̱ܬܽܘܢ ܒܫܺܝܦܽܘܖ̈ܶܐ ܒܰܚܕ݂ܳܖ̈ܰܝ ܟܽܠܳܗ̇ ܡܰܫܪܺܝܬܳܐ. ܘܶܐܡܰܪܘ. ܚܰܪܒܳܐ ܠܡܳܪܝܳܐ ܘܰܠܓܶܕ݂ܥܽܘܢ.</VERS>
      <VERS vnumber="19">ܘܥܰܠ ܓܶܕ݂ܥܽܘܢ. ܘܰܡܳܐܐ ܓܰܒܖ̈ܺܝܢ ܕܥܰܡܶܗ. ܒܪܺܝܫ ܡܰܫܪܺܝܬܳܐ ܒܡܰܛܰܪܬܳܐ ܡܶܨܥܳܝܬܳܐ. ܘܰܡܩܳܡܽܘ ܐܰܩܺܝܡ ܠܢܳܛܽܘܖ̈ܶܐ.</VERS>
      <VERS vnumber="20">ܘܰܩܪܰܘ ܬܠܳܬܡܳܐܐ ܖ̈ܺܝܫܺܝܢ ܒܩܰܖ̈ܢܳܬܳܐ. ܘܬܰܒܰܪܘ ܩܽܘ̈ܠܶܐ. ܘܶܐܚܰܕ݂ܘ ܒܣܶܡܳܠܰܝ̈ܗܽܘܢ ܠܰܡܦܺܝ̈ܕܶܐ ܘܰܒܝܰܡܺܝܢܰܝ̈ܗܽܘܢ ܩܰܖ̈ܢܳܬܳܐ ܕܢܶܩܪܽܘܢ. ܘܰܩ̣ܪܰܘ ܚܰܪܒܳܐ ܠܡܳܪܝܳܐ ܘܰܠܓܶܕ݂ܥܽܘܢ.</VERS>
      <VERS vnumber="21">ܘܩܳܡ̣ܘ ܐ̱ܢܳܫ ܒܕ݂ܽܘܟܬܶܗ ܚܕ݂ܳܖ̈ܰܝ ܡܰܫܪܺܝܬܳܐ. ܘܪܶܗܛܰܬ݂ ܟܽܠܳܗ̇ ܡܰܫܪܺܝܬܳܐ ܘܝܰܒܶܒܘ ܘܰܥܪܰܩܘ.</VERS>
      <VERS vnumber="22">ܘܰܩܖ̈ܰܝ ܬܠܳܬܡܳܐܐ ܩܰܖ̈ܢܳܢ. ܘܣܳܡ ܡܳܪܝܳܐ ܚܰܪܒܶܗ ܕܓܰܒܪܳܐ ܒܚܰܒܪܶܗ ܒܟܽܠܳܗ̇ ܡܰܫܪܺܝܬܳܐ. ܘܥܶܪܩܰܬ݂ ܟܽܠܳܗ̇ ܡܰܫܪܺܝܬܳܐ. ܥܕܰܡܳܐ ܠܒܶܝܬ݂ ܫܰܒ̈ܛܶܐ ܘܰܠܨܶܕ݂ܪܰܬ݂. ܘܰܥܕܰܡܳܐ ܠܣܶܦܬ݂ܳܐ ܕܳܐܒܶܠ ܡܚܽܘܠܳܐ ܕܥܰܠ ܝܰܛܒܰܬ݂.</VERS>
      <VERS vnumber="23">ܘܰܩܥܰܘ ܒܢܰܝ̈ ܝܺܣܪܳܐܶܝܠ ܡܶܢ ܢܰܦܬܳܠܺܝ. ܘܡܶܢ ܐܳܫܺܝܪ. ܘܡܶܢ ܟܽܠܶܗ ܡܢܰܫܶܐ. ܘܰܪܕܰܦܘ ܒܳܬܰܪ ܡܶܕ݂ܝܰܢ.</VERS>
      <VERS vnumber="24">ܘܺܐܝܙܓܰܕ̈ܶܐ ܫܰܕܰܪ ܓܶܕ݂ܥܽܘܢ ܒܟܽܠܶܗ ܛܽܘܪܳܐ ܕܰܐܦܪܶܝܡ. ܘܶܐܡܰܪܘ ܚܽܘܬ݂ܘ ܠܽܐܘܪܥܳܐ ܕܡܶܕ݂ܝܰܢ. ܘܰܐܚܽܘܕ݂ܘ ܡܰܝ̈ܳܐ. ܥܕܰܡܳܐ ܠܒܶܝܬ݂ ܒܺܪܳܐ ܕܥܰܠ ܓܶܢ̱ܒ ܝܽܘܪܕܢܳܢ. ܘܰܩܥܰܘ ܟܽܠܗܽܘܢ ܕܒܶܝܬ݂ ܐܰܦܪܶܝܡ. ܘܶܐܚܰܕ݂ܘ ܡܰܝ̈ܳܐ ܥܕܰܡܳܐ ܠܒܶܝܬ݂ ܒܺܪܳܐ ܕܝܽܘܪܕܢܳܢ.</VERS>
      <VERS vnumber="25">ܘܶܐܚܰܕ݂ܘ ܠܰܬܪܶܝܢ ܪܰܘܖ̈ܒܳܢܶܐ ܕܡܶܕ݂ܝܰܢ ܠܥܽܘܪܺܝܒ. ܘܰܠܙܺܝܒ ܘܩܰܛܠܽܘܗܝ ܠܥܽܘܪܺܝܒ ܒܨܽܘܪ. ܘܰܠܙܺܝܒ ܩܛܰܠܘ ܒܒܶܝܬ݂ ܩܰܒܪܰܒ. ܘܰܪܕܰܦܘ ܠܡܶܕ݂ܝܰܢ. ܘܰܠܖ̈ܺܝܫܰܝܗܽܘܢ ܕܥܽܘܪܺܝܒ. ܘܰܕ݂ܙܺܝܒ. ܐܰܝܬܺܝܘ ܠܓܶܕ݂ܥܽܘܢ ܠܥܶܒܪܳܐ ܕܝܽܘܪܕܢܳܢ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܳܐܡܪܺܝܢ ܠܶܗ ܕܒܶܝܬ݂ ܐܰܦܪܶܝܡ. ܠܡܳܢܳܐ ܥܒܰܕܬ ܗܳܟܰܢܳܐ. ܠܳܐ ܩܪܰܝܬܳܢ ܟܰܕ݂ ܐܳܙܶܠ ܐܰܢ̱ܬ ܠܡܶܬ݂ܟܰܬܳܫܽܘ ܥܰܡ ܡܶܕܝܰܢ. ܘܢܳܨܶܝܢ ܗܘܰܘ ܥܰܡܶܗ ܩܰܫܝܳܐܺܝܬ݂.</VERS>
      <VERS vnumber="2">ܐܳܡܰܪ ܠܗܽܘܢ. ܡܳܢܳܐ ܥܶܒܕܶܬ݂ ܗܳܫܳܐ ܐܰܟ݂ܘܳܬ݂ܟܽܘܢ. ܠܳܐ ܗܘܳܐ ܛܳܒ ܒܽܘܥܪܶܗ ܕܰܐܦܪܶܝܡ ܡܶܢ ܩܛܳܦܶܗ ܕܺܐܝܙܰܪܥܶܠ.</VERS>
      <VERS vnumber="3">ܘܒܺܐܝܙܰܪܥܶܠ ܒܺܐܝ̈ܕܰܝܟܽܘܢ ܐܰܫܠܶܡ ܐܰ‌ܠܳܗܳܐ ܠܰܬܪܶܝܢ ܪܰܘܖ̈ܒܳܢܶܐ ܕܡܶܕ݂ܝܰܢ. ܠܥܽܘܪܺܝܒ. ܘܰܠܙܺܝܒ ܘܡܳܢܳܐ ܐܶܫܟܚܶܬ݂ ܕܶܐܥܒܶܕ݂ ܐܰܟ݂ܘܳܬ݂ܟܽܘܢ ܗܳܝܕܶܝܢ ܦܶܪܩܰܬ݂ ܚܶܡܬ݂ܗܽܘܢ ܡܶܢܶܗ. ܟܰܕ݂ ܐܶܡܰܪ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="4">ܘܶܐܬ݂ܳܐ ܓܶܕ݂ܥܽܘܢ ܠܝܽܘܪܕܢܳܢ. ܘܰܥܒܰܪ ܗܽܘ ܘܰܬܠܳܬܡܳܐܐ ܓܰܒܖ̈ܺܝܢ ܕܥܰܡܶܗ. ܪܳܗܛܺܝܢ ܘܥܰܝ݂ܺܝ݂ܦܺܝܢ.</VERS>
      <VERS vnumber="5">ܘܶܐܡܰܪ ܠܐ̱ܢܳܫܰܝ̈ ܣܳܟ݂ܽܘܬ݂. ܗܰܒܘ ܓܪܺܝܨܬܳܐ ܓܪܺܝܨܬܳܐ ܕܠܰܚܡܳܐ ܠܥܰܡܳܐ ܕܥܰܡܝ. ܡܶܛܽܠ ܕܥܰܝ݂ܺܝ݂ܦܺܝܢ ܐܶܢܽܘܢ. ܘܶܐܢܳܐ ܗܳܐ ܪܳܕ݂ܶܦ ܐ̱ܢܳܐ ܒܳܬܰܪ ܙܳܒܳܚ ܘܨܰܠܡܢܰܥ ܡܰܠ̈ܟܶܐ ܕܡܶܕܝܰܢ.</VERS>
      <VERS vnumber="6">ܐܳܡܪܺܝܢ ܠܶܗ ܪܰܘܖ̈ܒܳܢܶܐ ܕܣܳܟ݂ܽܘܬ݂. ܗܳܐ ܐܺܝܕ݂ܶܗ ܕܙܳܒܳܚ ܘܰܕ݂ܨܰܠܡܢܰܥ ܗܳܫܳܐ ܒܺܐܝܕܰܝ̈ܟ. ܕܢܶܬܶܠ ܠܚܰܝܠܳܟ݂ ܠܰܚܡܳܐ.</VERS>
      <VERS vnumber="7">ܘܶܐܡܰܪ ܠܗܽܘܢ ܓܶܕ݂ܥܽܘܢ. ܡܶܛܽܠ ܗܳܢܳܐ ܡܳܐ ܕܰܐܫܠܶܡ ܡܳܪܝܳܐ ܠܙܳܒܚ ܘܰܠܨܰܠܡܢܰܥ ܒܺܐܝܕܰܝ̈. ܐܶܕܽܘܫ ܒܶܣܪܟܽܘܢ ܥܰܠ ܟܽܘ̈ܒܶܐ ܕܰܒܡܰܕܒܪܳܐ ܘܥܰܠ ܩܽܘܖ̈ܛܒܶܐ.</VERS>
      <VERS vnumber="8">ܘܰܣܠܶܩ ܡܶܢ ܬܰܡܳܢ ܠܰܦܢܽܘܐܶܝܠ. ܘܰܐܝܟ݂ ܕܰܥܢܰܐܗܝ ܐ̱ܢܳܫܰܝ̈ ܣܳܟ݂ܽܘܬ݂. ܗܳܟܰܢܳܐ ܥܢܰܐܗܝ ܐܳܦ ܐ̱ܢܳܫܰܝ̈ ܦܢܽܘܐܶܝܠ.</VERS>
      <VERS vnumber="9">ܘܶܐܡܰܪ ܐܳܦ ܠܐ̱ܢܳܫܰܝ̈ ܦܢܽܘܐܶܝܠ. ܡܳܐ ܕܶܐܬܺܝܬ݂ ܒܰܫܠܳܡܳܐ. ܐܶܥܩܪܺܝܘܗܝ ܠܡܰܓܕܠܳܐ ܗܳܢܳܐ.</VERS>
      <VERS vnumber="10">ܘܙܳܒܳܚ ܘܨܰܠܡܢܰܥ ܫܪܶܝܢ ܒܩܰܪܩܰܒ. ܗܶܢܽܘܢ ܘܡܰܫܖ̈ܝܳܬ݂ܗܽܘܢ ܥܰܡܗܽܘܢ ܐܰܝܟ݂ ܚܰܡܶܫܬܰܥܣܰܪ ܐܰܠܦܺܝ̈ܢ. ܟܽܠ ܕܶܐܫܬܚܰܪܘ ܡܶܢ ܟܽܠܗܶܝܢ ܡܰܫܖ̈ܝܳܬܳܐ ܕܰܒܢܰܝ̈ ܡܰܕܢܚܳܐ. ܘܕܰܢ̣ܦܰܠܘ ܡܳܐܐ ܘܥܶܣܪܺܝܢ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ.</VERS>
      <VERS vnumber="11">ܘܰܣܠܶܩ ܓܶܕ݂ܥܽܘܢ ܒܽܐܘܪܚܳܐ ܕܫܳܖ̈ܝ݂ܰܝ݂ ܡܰܫܟܢܳܐ. ܡܶܢ ܡܰܕܢܚܳܐ ܕܢܳܟ݂ܚ ܘܰܕ݂ܝܰܒܓܳܗܳܐ. ܘܰܡ̣ܚܳܐ ܠܡܰܫܪܺܝܬܳܐ. ܘܡܰܫܪܺܝܬܳܐ ܗܘܳܬ݂ ܒܫܶܠܝܳܐ.</VERS>
      <VERS vnumber="12">ܘܰܥܪܰܩܘ ܙܳܒܳܚ ܘܨܰܠܡܢܰܥ. ܘܰܪܕܰܦ ܒܳܬܰܪܗܽܘܢ. ܘܶܐܚܰܕ݂ ܠܰܬܪܶܝܢ ܡܰܠ̈ܟܶܐ ܕܡܶܕ݂ܝܰܢ. ܘܰܠܟܽܠܳܗ̇ ܡܰܫܪܺܝܬܳܐ ܐܰܙܺܝܥ.</VERS>
      <VERS vnumber="13">ܘܰܗܦܰܟ݂ ܓܶܕ݂ܥܽܘܢ ܒܰܪ ܝܽܘܐܳܫ ܡܶܢ ܩܪܳܒܳܐ. ܡܶܢ ܡܰܣܩܳܢܳܐ ܕܰܚܕܶܣ.</VERS>
      <VERS vnumber="14">ܘܶܐܚܰܕ݂ ܥܠܰܝܡܳܐ ܚܰܕ݂ ܡܶܢ ܐ̱ܢܳܫܶܝ̈ܗ̇ ܕܣܳܟ݂ܽܘܬ݂ ܘܫܰܐܠܶܗ. ܘܰܐܟ݂ܬܶܒ ܠܶܗ ܪܰܘܖ̈ܒܳܢܶܝ̈ܗ̇ ܕܣܳܟ݂ܽܘܬ݂ ܘܩܰܫܺܝ̈ܫܶܝܗ̇. ܫܰܒܥܺܝܢ ܘܫܰܒܥܳܐ ܓܰܒܖ̈ܺܝܢ.</VERS>
      <VERS vnumber="15">ܘܶܐܬ݂ܳܐ ܠܘܳܬ݂ ܐ̱ܢܳܫܰܝ̈ ܣܳܟ݂ܽܘܬ݂ ܘܶܐܡܰܪ ܠܗܽܘܢ. ܗܳܐ ܙܳܒܳܚ ܘܨܰܠܡܢܰܥ ܕܚܰܣܶܕܬܽܘܢܢܝ ܘܶܐܡܰܪܬܽܘܢ ܠܺܝ ܙܳܒܳܚ ܘܨܰܠܡܢܰܥ ܦܟ݂ܺܝܪܺܝܢ ܒܺܐܝܕܰܝ̈ܟ. ܕܢܶܬܶܠ ܠܥܰܒܕܰܝ̈ܟ ܠܰܚܡܳܐ ܕܥܰܝ݂ܺܝ݂ܦܺܝܢ.</VERS>
      <VERS vnumber="16">ܘܓܰܪ ܠܣܳܒ̈ܶܐ ܕܰܩܪܺܝܬ݂ܳܐ ܥܰܠ ܟܽܘ̈ܒܶܐ ܕܰܒܡܰܕܒܪܳܐ. ܘܥܰܠ ܩܽܘܖ̈ܛܒܶܐ. ܘܶܐܫܬܰܢܰܕ݂ ܒܗܽܘܢ ܒܐ̱ܢܳܫܰܝ̈ ܣܳܟ݂ܽܘܬ݂.</VERS>
      <VERS vnumber="17">ܘܡܰܓܕܠܳܐ ܕܰܦܢܽܘܐܶܝܠ ܥܩܰܪ. ܘܩܰܛܶܠ ܠܐ̱ܢܳܫܰܝ̈ ܩܪܺܝܬ݂ܳܐ.</VERS>
      <VERS vnumber="18">ܘܶܐܡܰܪ ܠܙܳܒܳܚ ܘܰܠܨܰܠܡܢܰܥ. ܐܰܝܟܰܢܳܐ ܐܶܢܽܘܢ ܐ̱ܢܳܫ̈ܳܐ ܕܩܰܛܶܠܬܽܘܢ ܒܬ݂ܳܒܽܘܪ ܐܳܡܪܺܝܢ ܠܶܗ. ܐܰܟ݂ܘܳܬ݂ܳܟ݂ ܐܺܝܬܰܝܗܽܘܢ ܗܘܰܘ ܐܰܝܟ݂ ܚܶܙܘܳܐ ܕܰܒܢܰܝ̈ ܡܰܠ̈ܟܶܐ.</VERS>
      <VERS vnumber="19">ܘܶܐܡܰܪ. ܐܰܚܰܝ̈ ܐܶܢܽܘܢ ܒܢܰܝ̈ ܐܶܡܝ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ. ܕܶܐܠܽܘ ܐܰܚܺܝܬܽܘܢ ܐܶܢܽܘܢ. ܠܳܐ ܩܰܛܶܠܬܟܽܘܢ.</VERS>
      <VERS vnumber="20">ܘܶܐܡܰܪ ܠܝܳܬ݂ܳܪ ܒܽܘܟܪܶܗ. ܩܽܘܡ ܩܛܽܘܠ ܐܶܢܽܘܢ. ܘܠܳܐ ܫ̣ܡܰܛ ܛܰܠܝܳܐ ܣܰܝܦܶܗ ܡܶܛܽܠ ܕܰܕ݂ܚܶܠ ܕܰܥܕܰܟܺܝܠ ܛܰܠܝܳܐ ܗܘܳܐ.</VERS>
      <VERS vnumber="21">ܘܶܐܡܰܪܘ ܙܳܒܳܚ ܘܨܰܠܡܢܰܥ. ܩܽܘܡ ܐܰܢ̱ܬ ܘܰܦܓܰܥ ܒܰܢ. ܘܰܐܝܟ݂ ܓܰܒܪܳܐ ܓܰܢ̱ܒܳܪܽܘܬܶܗ. ܘܩܳܡ ܓܶܕ݂ܥܽܘܢ ܘܩܰܛܶܠ ܠܙܳܒܳܚ ܘܰܠܨܰܠܡܢܰܥ. ܘܰܢܣܰܒ ܣܰܗܖ̈ܳܢܶܐ ܕܺܐܝܬ݂ ܗܘܰܘ ܒܨܰܘܖ̈ܶܐ ܕܓܰܡܠܰܝ̈ܗܽܘܢ.</VERS>
      <VERS vnumber="22">ܘܳܐܡܪܺܝܢ ܒܢܰܝ̈ ܝܺܣܪܳܐܶܝܠ ܠܓܶܕ݂ܥܽܘܢ. ܐܶܫܬܰܠܛ ܒܰܢ ܐܳܦ ܐܰܢ̱ܬ ܐܳܦ ܒܪܳܟ݂. ܐܳܦ ܒܰܪ ܒܪܳܟ݂. ܕܰܦܪܰܩܬܳܢ ܡܶܢ ܐܺܝܕ݂ܳܐ ܕܡܶܕ݂ܝܰܢ.</VERS>
      <VERS vnumber="23">ܐܳܡܰܪ ܠܗܽܘܢ ܓܶܕ݂ܥܽܘܢ. ܠܳܐ ܐܶܢܳܐ ܡܶܫܬܰܠܰܛ ܐ̱ܢܳܐ ܒܟܽܘܢ. ܘܠܳܐ ܒܶܪܝ ܡܶܫܬܠܰܛ ܒܟܽܘܢ. ܡܳܪܝܳܐ ܢܶܫܬܰܠܰܛ ܒܟܽܘܢ.</VERS>
      <VERS vnumber="24">ܘܶܐܡܰܪ ܠܗܽܘܢ ܓܶܕ݂ܥܽܘܢ. ܐܶܢܳܐ ܫܶܐܠܬ݂ܳܐ ܚܕ݂ܳܐ ܫܳܐܶܠ ܐ̱ܢܳܐ ܡܶܢܟܽܘܢ. ܗܰܒܘ ܠܺܝ ܐ̱ܢܳܫ ܚܰܕ݂ ܚܰܕ݂ ܩܕ݂ܳܫܳܐ ܡܶܢ ܒܶܙܬܶܗ. ܡܶܛܽܠ ܕܰܩܕ݂ܳܫ̈ܶܐ ܕܕܰܗܒܳܐ ܐܺܝܬ݂ ܗܘܰܘ ܠܗܽܘܢ. ܡܶܛܽܠ ܕܥܰܖ̈ܒܳܝܶܐ ܗܘܰܘ.</VERS>
      <VERS vnumber="25">ܐܳܡܪܺܝܢ ܠܶܗ ܝܳܗܒܺܝܢܢ ܠܳܟ݂. ܘܰܦܪܰܣܘ ܡܰܪܛܽܘܛܳܐ. ܘܰܐܪܡܺܝܘ ܬܰܡܳܢ ܐ̱ܢܳܫ ܚܰܕ݂ ܚܰܕ݂ ܩܕ݂ܳܫܳܐ ܡܶܢ ܒܶܙܬܶܗ.</VERS>
      <VERS vnumber="26">ܘܰܗܘܳܐ ܡܰܬ݂ܩܳܠܳܐ ܕܰܩܕ݂ܳܫ̈ܶܐ ܕܕܰܗܒܳܐ ܕܰܫܐܶܠ ܐܳܠܶܦ ܘܰܫܒܰܥܡܳܐܐ ܕܕܰܗܒܳܐ. ܣܛܰܪ ܡܶܢ ܣܰܗܖ̈ܳܢܶܐ. ܘܥܶܩ̈ܶܐ. ܘܰܠܒܽܘ̈ܫܶܐ ܕܰܐܪܓܘܳܢܳܐ. ܕܺܐܝܬ݂ ܗܘܰܘ ܥܰܠ ܡܰܠ̈ܟܶܐ ܕܡܶܕ݂ܝܰܢ. ܘܰܣܛܰܪ ܡܶܢ ܥܶܩ̈ܶܐ ܕܺܐܝܬ݂ ܗܘܰܘ ܒܨܰܘܖ̈ܶܐ ܕܓܰܡܠܰܝ̈ܗܽܘܢ.</VERS>
      <VERS vnumber="27">ܘܰܢܣܰܒ ܡܶܢܗܽܘܢ ܓܶܕ݂ܥܽܘܢ ܘܰܥܒܰܕ݂ ܥܽܘܦܪܳܐ. ܘܰܐܩܺܝܡܶܗ ܒܰܩܪܺܝܬܶܗ ܒܥܽܘܦܪܳܐ. ܘܰܛܥܰܘ ܠܗܽܘܢ ܒܢܰܝ̈ ܝܺܣܪܳܐܶܝܠ ܒܳܬܪܶܗ ܬܰܡܳܢ. ܘܰܗܘܳܐ ܠܓܶܕ݂ܥܽܘܢ ܘܰܠܒܰܝܬܶܗ ܠܬ݂ܽܘܩܰܠܬ݂ܳܐ.</VERS>
      <VERS vnumber="28">ܘܶܐܬܬܰܒܰܪܘ ܡܶܕܝܰܢܳܝ̈ܶܐ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܬܽܘܒ ܠܳܐ ܐܰܘܣܶܦܘ ܕܰܢܪܺܝܡܽܘܢ ܪܺܝܫܗܽܘܢ ܘܫܶܠܝܰܬ݂ ܐܰܪܥܳܐ ܐܰܪܒܥܺܝܢ ܫܢܺܝ̈ܢ ܒܝܰܘܡܰܘ̈ܗܝ ܕܓܶܕ݂ܥܽܘܢ.</VERS>
      <VERS vnumber="29">ܘܶܐܙܰܠ ܢܕ݂ܽܘܒܥܶܠ ܒܰܪ ܝܽܘܐܳܫ ܘܺܝܬܶܒ ܒܒܰܝܬܶܗ.</VERS>
      <VERS vnumber="30">ܘܠܶܗ ܠܓܶܕ݂ܥܽܘܢ ܐܺܝܬ݂ ܗܘܰܘ ܫܰܒܥܺܝܢ ܒܢܺܝ̈ܢ ܕܰܢܦܰܩܘ ܡܶܢ ܚܰܨܶܗ. ܡܶܛܽܠ ܕܢܶܫ̈ܶܐ ܣܰܓܺܝ̈ܐܳܬ݂ܳܐ ܐܺܝܬ݂ ܗܘܰܝ̈ ܠܶܗ.</VERS>
      <VERS vnumber="31">ܘܰܕ݂ܪܽܘܟܬܶܗ ܕܒܰܫܟܺܝܡ ܝܶܠܕܰܬ݂ ܠܶܗ ܒܪܳܐ. ܘܫܰܡܺܝ ܫܡܶܗ ܐܰܒܺܝܡܠܶܟ.</VERS>
      <VERS vnumber="32">ܘܡܺܝܬ݂ ܓܶܕ݂ܥܽܘܢ ܒܰܪ ܝܽܘܐܳܫ ܒܣܰܝܒܽܘܬ݂ܳܐ ܛܳܒܬ݂ܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܝܽܘܐܳܫ ܐܰܒܽܘܗܝ. ܒܥܽܘܦܪܳܐ ܕܰܐܒܽܘܗܝ ܕܥܰܙܪܺܝ.</VERS>
      <VERS vnumber="33">ܘܟܰܕ݂ ܡܺܝܬ݂ ܓܶܕ݂ܥܽܘܢ. ܗܦܰܟ݂ܘ ܒܢܰܝ̈ ܝܺܣܪܳܐܶܝܠ. ܘܰܛܥܰܘ ܒܳܬܰܪ ܒܰܥܠܳܐ. ܘܰܥܒܰܕ݂ܘ ܠܗܽܘܢ ܒܥܶܠ ܩܝܳܡܳܐ ܐܰ‌ܠܳܗܳܐ.</VERS>
      <VERS vnumber="34">ܘܠܳܐ ܐܶܬܕܟܰܪܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܐܰܠܳܗܗܽܘܢ. ܕܰܡܦܰܨܶܐ ܠܗܽܘܢ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܕܒܰܚܕ݂ܳܖ̈ܰܝܗܽܘܢ.</VERS>
      <VERS vnumber="35">ܘܠܳܐ ܥܒܰܕ݂ ܛܰܝܒܽܘܬ݂ܳܐ ܥܰܡ ܒܰܝܬܶܗ ܕܰܢܕ݂ܽܘܒܥܶܠ. ܕܗܽܘܝܽܘ ܓܶܕ݂ܥܽܘܢ. ܐܰܝܟ݂ ܟܽܠܳܗ̇ ܛܰܝܒܽܘܬ݂ܳܐ ܕܰܥܒܰܕ݂ ܥܰܡ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܙܰܠ ܐܰܒܺܝܡܠܶܟ ܒܰܪ ܢܕܽܘܒܥܺܝܠ ܠܰܫܟܺܝܡ ܠܘܳܬ݂ ܐܰܚ̈ܶܐ ܕܶܐܡܶܗ. ܘܶܐܡܰܪ ܠܗܽܘܢ. ܘܰܠܟܽܠܳܗ̇ ܫܰܪܒܬ݂ܳܐ ܕܒܶܝܬ݂ ܐܰܒܽܘܗ̇ ܕܶܐܡܶܗ.</VERS>
      <VERS vnumber="2">ܐܶܡܰܪܘ ܩܕ݂ܳܡ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ. ܡܳܢܳܐ ܦܰܩܳܚ ܠܟܽܘܢ. ܕܢܶܫܬܰܠܛܽܘܢ ܒܟܽܘܢ ܫܰܒܥܺܝܢ ܓܰܒܖ̈ܺܝܢ ܒܢܰܘ̈ܗܝ ܕܰܢܕܽܘܒܥܺܝܠ. ܐܰܘ ܕܢܶܫܬܰܠܰܛ ܒܟܽܘܢ ܚܰܕ݂ ܓܒܰܪ. ܘܶܐܬܕܰܟ݂ܪܘ ܕܓܰܪܡܟܽܘܢ ܐ̱ܢܳܐ ܘܒܶܣܪܟܽܘܢ.</VERS>
      <VERS vnumber="3">ܘܶܐܡܰܪܘ ܐܰܚ̈ܶܐ ܕܶܐܡܶܗ ܩܕ݂ܳܡ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ ܥܠܰܘܗܝ ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܶܐܨܛܒܺܝ ܠܶܒܗܽܘܢ ܒܳܬܰܪ ܐܰܒܺܝܡܠܶܟ. ܘܳܐܡܪܺܝܢ ܐܰܚܽܘܢ ܗܽܘ.</VERS>
      <VERS vnumber="4">ܘܝܰܗܒܘ ܠܶܗ ܫܰܒܥܺܝܢ ܕܟܶܣܦܳܐ ܡܶܢ ܒܶܝܬ݂ ܒܥܶܠ ܩܝܳܡܳܐ. ܘܶܐܓܰܪ ܒܗܽܘܢ ܐܰܒܺܝܡܠܶܟ ܐ̱ܢܳܫ̈ܳܐ ܣܖ̈ܺܝܩܶܐ. ܘܦܰܚ̈ܙܶܐ. ܘܶܐܙܰܠ̣ܘ ܒܳܬܪܶܗ.</VERS>
      <VERS vnumber="5">ܘܥܰܠ ܠܒܶܝܬ݂ ܐܰܒܽܘܗܝ ܠܥܽܘܦܪܳܐ. ܘܩܰܛܶܠ ܠܰܐܚܰܘ̈ܗܝ ܒܢܰܘ̈ܗܝ ܕܰܢܕܽܘܒܥܺܝܠ ܫܰܒܥܺܝܢ ܓܰܒܖ̈ܺܝܢ ܥܰܠ ܟܺܐܦܳܐ ܚܕ݂ܳܐ. ܘܶܐܫܬܰܚܰܪ ܝܽܘܬ݂ܳܡ ܒܰܪ ܢܕܽܘܒܥܺܝܠ ܙܥܽܘܪܳܐ ܡܶܛܽܠ ܕܶܐܬܛܰܫܺܝ.</VERS>
      <VERS vnumber="6">ܘܶܐܬ݂ܟܰܢܰܫܘ ܟܽܠܗܽܘܢ ܡܳܖ̈ܶܝܗ̇ ܕܰܫܟܺܝܡ ܘܟܽܠܶܗ ܥܰܡܳܐ ܕܒܶܝܬ݂ ܡܳܠܽܘ. ܘܶܐܙܰܠܘ ܘܰܐܩܺܝܡܘ ܠܰܐܒܺܝܡܠܶܟ ܕܢܶܗܘܶܐ ܥܠܰܝܗܽܘܢ ܡܰܠܟܳܐ. ܥܰܠ ܓܶܢ̱ܒ ܒܰܠܽܘܛܳܐ ܕܡܰܨܦܝܳܐ ܕܺܐܝܬ݂ ܒܰܫܟܺܝܡ.</VERS>
      <VERS vnumber="7">ܘܚܰܘܺܝܘ ܠܝܽܘܬ݂ܳܡ. ܘܰܣܠܶܩ ܘܩܳܡ ܒܪܺܝܫ ܛܽܘܪܳܐ ܕܓܰܪܙܺܝܡ. ܘܰܐܪܺܝܡ ܩܳܠܶܗ. ܘܶܐܡܰܪ. ܫܽܘܡܥܽܘܢܝ ܡܳܖ̈ܶܝܗ̇ ܕܰܫܟܺܝܡ. ܕܢܶܫܡܰܥܟܽܘܢ ܐܰ‌ܠܳܗܳܐ.</VERS>
      <VERS vnumber="8">ܡܺܐܙܰܠ ܐܶܙܰܠܘ ܐܺܝ̈ܠܳܢܶܐ ܕܢܶܡܫܚܽܘܢ ܥܠܰܝܗܽܘܢ ܡܰܠܟܳܐ. ܐܳܡܪܺܝܢ ܠܙܰܝܬܳܐ ܐܰܡܠܶܟ݂ ܥܠܰܝܢ.</VERS>
      <VERS vnumber="9">ܐܳܡܰܪ ܠܗܽܘܢ ܙܰܝܬܳܐ. ܠܳܐ ܫܳܒܶܩ ܐ̱ܢܳܐ ܕܽܘܗܢܝ. ܕܒܺܝ ܡܶܬ݂ܝܰܩܪܺܝܢ ܐܰܠܳܗ̈ܶܐ ܘܐ̱ܢܳܫ̈ܳܐ. ܘܳܐܙܶܠ ܐ̱ܢܳܐ ܠܰܡܢܳܕ݂ ܐܺܝ̈ܠܳܢܶܐ.</VERS>
      <VERS vnumber="10">ܐܳܡܪܺܝܢ ܐܺܝ̈ܠܳܢܶܐ ܠܬܺܬܳܐ. ܬܳܝ ܐܰܢ̱ܬܝ ܐܰܡܠܶܟ݂ܝ ܥܠܰܝܢ.</VERS>
      <VERS vnumber="11">ܐܳܡܪܳܐ ܠܗܽܘܢ ܬܺܬܳܐ. ܠܳܐ ܫܳܒܩܳܐ ܐ̱ܢܳܐ ܚܰܠܝܽܘܬ݂ܝ. ܘܶܐܒܝ ܛܳܒܳܐ. ܘܳܐܙܳܠ̱ܐ ܐ̱ܢܳܐ ܠܰܡܢܳܕ݂ ܥܰܠ ܐܺܝ̈ܠܳܢܶܐ.</VERS>
      <VERS vnumber="12">ܐܳܡܪܺܝܢ ܐܺܝ̈ܠܳܢܶܐ ܠܰܓܦܶܬܳܐ. ܬܳܝ ܐܰܢ̱ܬܝ ܐܰܡܠܶܟ݂ܝ ܥܠܰܝܢ.</VERS>
      <VERS vnumber="13">ܐܳܡܪܳܐ ܠܗܽܘܢ ܓܦܶܬܳܐ. ܠܳܐ ܫܳܒܩܳܐ ܐ̱ܢܳܐ ܐܳܕ݂ܫܝ ܕܰܡܚܰܕ݂ܶܐ ܠܶܒܳܐ ܕܰܐܠܳܗ̈ܶܐ ܘܰܕ݂ܐ̱ܢܳܫ̈ܳܐ. ܘܳܐܙܠ̱ܐ ܐ̱ܢܳܐ ܠܰܡܢܳܕ݂ ܥܰܠ ܐܺܝ̈ܠܳܢܶܐ.</VERS>
      <VERS vnumber="14">ܐܳܡܪܺܝܢ ܐܺܝ̈ܠܳܢܶܐ ܟܽܠܗܽܘܢ ܠܗܰܛܛܳܐ. ܐܰܢ̱ܬ ܐܰܡܠܶܟ݂ ܥܠܰܝܢ.</VERS>
      <VERS vnumber="15">ܐܳܡܰܪ ܗܰܛܛܳܐ ܠܺܐܝ̈ܠܳܢܶܐ. ܐܶܢ ܒܰܫܪܳܪܳܐ ܡܳܫܚܺܝܢ ܐ̱ܢܬܽܘܢ ܠܺܝ ܕܰܐܡܠܶܟ݂ ܥܠܰܝܟܽܘܢ. ܬܰܘ ܐܶܣܬܰܬܰܪܘ ܒܛܶܠܳܠܝ. ܘܶܐܢ ܠܳܐ. ܬܶܦܽܘܩ ܢܽܘܪܳܐ ܡܶܢ ܗܰܛܛܳܐ. ܘܬܶܐܟ݂ܽܘܠ ܠܰܐܖ̈ܙܶܐ ܕܰܒܠܶܒܢܳܢ.</VERS>
      <VERS vnumber="16">ܘܗܳܫܳܐ ܐܶܢ ܒܩܽܘܫܬܳܐ ܘܒܰܫܪܳܪܳܐ ܥܒܰܕܬܽܘܢ. ܕܰܐܡܠܶܟ݂ܬܽܘܢ ܠܰܐܒܺܝܡܠܰܟ. ܘܶܐܢ ܛܳܒܬ݂ܳܐ ܥܒܰܕܬܽܘܢ ܥܰܡ ܢܕܽܘܒܥܺܝܠ ܘܥܰܡ ܒܰܝܬܶܗ. ܐܰܘ ܐܰܝܟ݂ ܥܰܡܠܳܐ ܕܺܐܝܕ݂ܰܘ̈ܗܝ ܦܪܰܥܬܽܘܢܳܝܗܝ.</VERS>
      <VERS vnumber="17">ܕܶܐܬ݂ܟܰܬܰܫ ܐܳܒܝ ܥܰܠ ܐܰܦܰܝ̈ܟܽܘܢ. ܘܰܫܕ݂ܳܐ ܢܰܦܫܶܗ ܡܶܢ ܩܒܽܘܠ. ܘܦܰܨܺܝܟܽܘܢ ܡܶܢ ܐܺܝܕ݂ܳܐ ܕܡܶܕܝܰܢ.</VERS>
      <VERS vnumber="18">ܘܰܐܢ̱ܬܽܘܢ ܩܳܡܬܽܘܢ ܥܰܠ ܒܶܝܬ݂ ܐܳܒܝ ܝܰܘܡܳܢܳܐ. ܘܩܰܛܶܠܬܽܘܢ ܠܰܒܢܰܘ̈ܗܝ ܫܰܒܥܺܝܢ ܓܰܒܖ̈ܺܝܢ ܥܰܠ ܟܺܐܦܳܐ ܚܕ݂ܳܐ. ܘܰܐܡܠܶܟ݂ܬܽܘܢ ܠܰܐܒܺܝܡܠܰܟ ܒܰܪ ܐܰܡܬܶܗ ܥܰܠ ܡܳܖ̈ܶܝܗ̇ ܕܰܫܟ݂ܺܝܡ. ܡܶܛܽܠ ܕܰܐܚܽܘܟܽܘܢ ܗܽܘ.</VERS>
      <VERS vnumber="19">ܘܶܐܢ ܒܩܽܘܫܬܳܐ ܘܒܰܫܪܳܪܳܐ ܥܒܰܕܬܽܘܢ ܥܰܡ ܢܕܽܘܒܥܺܝܠ ܘܥܰܡ ܒܰܝܬܶܗ ܝܰܘܡܳܢܳܐ. ܚܕ݂ܰܘ ܒܰܐܒܺܝܡܠܶܟ. ܘܳܐܦ ܗܽܘ ܢܶܚܕܶܐ ܒܟܽܘܢ.</VERS>
      <VERS vnumber="20">ܘܶܐܢ ܠܳܐ. ܬܶܦܽܘܩ ܢܽܘܪܳܐ ܡܶܢ ܐܰܒܺܝܡܠܶܟ. ܘܬܶܐܟ݂ܽܘܠ ܠܡܳܖ̈ܶܝܗ̇ ܕܰܫܟܺܝܡ ܘܰܠܡܳܖ̈ܶܝܗ̇ ܕܡܰܠܽܘ. ܘܬܶܦܽܘܩ ܢܽܘܪܳܐ ܡܶܢ ܡܳܖ̈ܶܝܗ̇ ܕܰܫܟܺܝܡ. ܘܡܳܖ̈ܶܝܗ̇ ܕܡܰܠܽܘ. ܘܬܶܐܟܠܺܝܘܗܝ ܠܰܐܒܺܝܡܠܰܟ.</VERS>
      <VERS vnumber="21">ܘܰܥܪܰܩ ܝܽܘܬ݂ܳܡ ܘܶܐܬ݂ܦܰܠܰܛ. ܘܶܐܙܰܠ ܠܕ݂ܳܒܺܝܪ ܘܺܝܬ݂ܶܒ ܬܰܡܳܢ. ܐܰܝܟܳܐ ܕܝܳܬ݂ܶܒ ܗܘܳܐ ܐܰܒܺܝܡܠܶܟ ܡܶܢ ܩܕ݂ܺܝܡ.</VERS>
      <VERS vnumber="22">ܘܶܐܫܬܰܠܰܛ ܐܰܒܺܝܡܠܶܟ ܥܰܠ ܝܺܣܪܳܐܶܝܠ ܬܠܳܬ݂ ܫܢܺܝ̈ܢ.</VERS>
      <VERS vnumber="23">ܘܫܰܕܰܪ ܐܰ‌ܠܳܗܳܐ ܪܽܘܚܳܐ ܒܺܝܫܬܳܐ ܥܰܠ ܐܰܒܺܝܡܠܶܟ. ܘܥܰܠ ܡܳܖ̈ܶܝܗ̇ ܕܰܫܟܺܝܡ. ܘܕܰܓܶܠܘ ܡܳܖ̈ܶܝܗ̇ ܕܰܫܟܺܝܡ ܒܰܐܒܺܝܡܠܶܟ.</VERS>
      <VERS vnumber="24">ܡܶܛܽܠ ܕܢܺܐܬܶܐ ܥܰܘܠܳܐ ܕܫܰܒܥܺܝܢ ܒܢܰܘ̈ܗܝ ܕܰܢܕܽܘܒܥܺܝܠ. ܘܕܶܡܗܽܘܢ ܠܰܡܣܳܡ ܥܰܠ ܐܰܒܺܝܡܠܶܟ ܐܰܚܽܘܗܽܘܢ ܕܩܰܛܶܠ ܐܶܢܽܘܢ. ܘܥܰܠ ܡܳܖ̈ܶܝܗ̇ ܕܰܫܟܺܝܡ ܕܚܰܝܶܠܘ ܐܺܝܕ݂ܰܘ̈ܗܝ ܕܰܢܩܰܛܶܠ ܠܰܐܚܰܘ̈ܗܝ.</VERS>
      <VERS vnumber="25">ܘܰܐܟ݂ܡܶܢܘ ܠܶܗ ܟܡܺܐܢ̈ܶܐ ܥܰܠ ܪܺܝܫ ܛܽܘܪܳܐ. ܘܰܚܛܰܦܘ ܟܽܠ ܕܥܳܒܰܪ ܥܠܰܝܗܽܘܢ ܒܽܐܘܪܚܳܐ. ܘܶܐܬ݂ܚܰܘܺܝ ܠܰܐܒܺܝܡܠܰܟ.</VERS>
      <VERS vnumber="26">ܘܶܐܬ݂ܳܐ ܓܳܥܶܠ ܒܰܪ ܥܳܦܳܪ. ܗܽܘ ܘܰܐܚܰܘ̈ܗܝ. ܘܰܥܒܰܪܘ ܒܰܫܟܺܝܡ. ܘܶܐܬܬܟܶܠܘ ܥܠܰܘܗܝ ܡܳܖ̈ܶܝܗ̇ ܕܰܫܟܺܝܡ.</VERS>
      <VERS vnumber="27">ܘܰܢܦܰܩܘ ܠܕܰܒܪܳܐ. ܘܰܩܛܰܦܘ ܟܰܖ̈ܡܰܝܗܽܘܢ ܘܰܥܨܰܪܘ. ܘܰܥܒܰܕ݂ܘ ܚܠܽܘܠܳܐ. ܘܥ̣ܰܠܘ ܠܒܶܝܬ݂ ܐܰܠܳܗܰܝ̈ܗܽܘܢ. ܘܰܠܥܶܣܘ. ܘܶܐܫܬܺܝܘ. ܘܨܰܚܺܝܘ ܠܰܐܒܺܝܡܠܰܟ.</VERS>
      <VERS vnumber="28">ܘܳܐܡܰܪ ܓܳܥܶܠ ܒܰܪ ܥܳܦܳܪ. ܡܰܢܽܘ ܐܰܒܺܝܡܠܶܟ ܘܡܰܢܽܘ ܫܟܺܝܡ ܕܢܶܦܠܚܺܝܘܗܝ. ܠܳܐ ܗܘܳܐ ܒܰܪ ܢܕܽܘܒܥܺܝܠ. ܘܙܳܒܳܠ ܕܫܰܢܺܝ ܦܽܘܩܕܳܢܶܗ. ܦܠܰܚ ܠܐ̱ܢܳܫܰܝ̈ ܚܡܽܘܪ ܐܰܒܽܘܗܝ ܕܰܫܟܺܝܡ. ܡܶܛܽܠ ܡܳܢܳܐ ܢܶܦܠܚܺܝܘܗܝ ܚܢܰܢ.</VERS>
      <VERS vnumber="29">ܡܰܢ ܕܶܝܢ ܐܰܫܠܡܶܗ ܠܥܰܡܳܐ ܗܳܢܳܐ ܒܺܐܝܕܰܝ̈. ܘܰܐܥܒܰܪܬܶܗ ܠܰܐܒܺܝܡܠܰܟ. ܘܶܐܡܰܪ ܠܰܐܒܺܝܡܠܰܟ. ܐܰܣܓܳܐ ܚܰܝܠܳܟ݂. ܘܦܽܘܩ.</VERS>
      <VERS vnumber="30">ܘܰܫܡܰܥ ܙܳܒܳܠ ܫܰܠܺܝܛܳܐ ܕܰܩܪܺܝܬ݂ܳܐ ܡܶܠܰܘ̈ܗܝ ܕܓܳܥܶܠ ܒܰܪ ܥܳܦܳܪ. ܘܶܐܬ݂ܚܰܡܰܬ݂ ܪܽܘܓܙܶܗ.</VERS>
      <VERS vnumber="31">ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܐܰܒܺܝܡܠܶܟ ܒܢܶܟܠܳܐ. ܘܶܐܡܰܪ. ܗܳܐ ܓܳܥܶܠ ܒܰܪ ܥܳܦܳܪ ܗܽܘ ܘܰܐܚܰܘ̈ܗܝ ܐܶܬ݂ܰܘ ܠܰܫܟܺܝܡ. ܘܗܳܐ ܚܕ݂ܺܝܪܺܝܢ ܠܰܩܪܺܝܬ݂ܳܐ ܥܠܰܝܟ.</VERS>
      <VERS vnumber="32">ܗܳܫܳܐ ܩܽܘܡ ܒܠܺܠܝܳܐ ܐܰܢ̱ܬ ܘܥܰܡܳܐ ܕܥܰܡܳܟ݂. ܘܶܐܬ݂ܟܡܰܢܘ ܒܕܰܒܪܳܐ.</VERS>
      <VERS vnumber="33">ܘܰܒܨܰܦܪܳܐ ܡܳܐ ܕܕܶܢܚܰܬ݂ ܫܶܡܫܳܐ. ܩܽܘܡ ܘܗܰܠܶܟ݂ ܥܰܠ ܩܪܺܝܬ݂ܳܐ. ܘܗܳܐ ܗܽܘ ܘܥܰܡܳܐ ܕܥܰܡܶܗ ܢܳܦܩܺܝܢ ܠܘܳܬ݂ܳܟ݂. ܥܒܶܕ݂ ܠܗܽܘܢ ܐܰܟ݂ܡܳܐ ܕܣܳܦܩܳܐ ܒܺܐܝܕܰܝ̈ܟ.</VERS>
      <VERS vnumber="34">ܘܩܳܡ ܐܰܒܺܝܡܠܶܟ ܘܥܰܡܳܐ ܟܽܠܶܗ ܕܥܰܡܶܗ ܒܠܺܠܝܳܐ. ܘܶܐܬ݂ܟܡܶܢܘ ܥܰܠ ܫܟܺܝܡ ܐܰܪܒܥܳܐ ܖ̈ܺܝܫܺܝܢ.</VERS>
      <VERS vnumber="35">ܘܰܢܦܰܩ ܓܳܥܶܠ ܒܰܪ ܥܳܦܳܪ. ܘܩܳܡ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܩܳܡ ܐܰܒܺܝܡܠܶܟ ܘܥܰܡܳܐ ܕܥܰܡܶܗ ܡܶܢ ܟܡܺܐܢܳܐ.</VERS>
      <VERS vnumber="36">ܘܰܚܙܳܐ ܓܳܥܶܠ ܠܥܰܡܳܐ ܘܶܐܡܰܪ ܠܙܳܒܳܠ. ܗܳܐ ܥܰܡܳܐ ܢܳܚܬܺܝܢ ܡܶܢ ܖ̈ܺܝܫܰܝ ܛܽܘܪܳܐ. ܘܶܐܡܰܪ ܠܶܗ ܙܳܒܳܠ. ܛܶܠܳܠܳܐ ܗܽܘ ܕܛܽܘܪܳܐ ܚܳܙܶܐ ܐܰܢ̱ܬ ܐܰܝܟ݂ ܐ̱ܢܳܫ̈ܳܐ.</VERS>
      <VERS vnumber="37">ܘܰܐܘܣܶܦ ܓܳܥܶܠ ܘܶܐܡܰܪ ܠܙܳܒܳܠ. ܗܳܐ ܥܰܡܳܐ ܢܳܚܬܺܝܢ ܡܶܢ ܬܽܘܩܢܳܗ̇ ܕܰܐܪܥܳܐ. ܘܪܺܝܫܳܐ ܚܰܕ݂ ܐܳܬܶܐ ܡܶܢ ܐܽܘܪܚܳܐ ܕܒܶܝܬ݂ ܒܰܠܽܘܛܳܐ ܕܰܡܥܽܘܢܺܝܢ.</VERS>
      <VERS vnumber="38">ܐܳܡܰܪ ܠܶܗ ܙܳܒܳܠ. ܐܰܝܟܰܘ ܦܽܘܡܳܟ ܗܰܘ ܕܳܐܡܰܪ ܗܘܳܐ. ܕܡܰܢܽܘ ܐܰܒܺܝܡܠܶܟ ܕܢܶܦܠܚܺܝܘܗܝ. ܠܳܐ ܗܘܳܐ ܗܳܢܳܐ ܥܰܡܳܐ ܕܰܐܣܠܺܝܬ. ܦܽܘܩ ܗܳܫܳܐ ܘܶܐܬ݂ܟܰܬܰܫ ܥܰܡܶܗ.</VERS>
      <VERS vnumber="39">ܘܰܢܦܰܩ ܓܳܥܶܠ ܩܕ݂ܳܡ ܡܳܖ̈ܶܝܗ̇ ܕܰܫܟܺܝܡ. ܘܶܐܬ݂ܟܰܬܫ ܥܰܡ ܐܰܒܺܝܡܠܶܟ.</VERS>
      <VERS vnumber="40">ܘܪܰܕ݂ܦܶܗ ܐܰܒܺܝܡܠܶܟ ܘܰܥܪܰܩ ܡܶܢ ܩܕܳܡܰܘ̈ܗܝ. ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ. ܥܕܰܡܳܐ ܠܡܰܥܠܳܢܳܐ ܕܬܰܪܥܳܐ.</VERS>
      <VERS vnumber="41">ܘܺܝܬ݂ܶܒ ܐܰܒܺܝܡܠܶܟ ܒܰܐܕ݂ܽܘܡܳܐ. ܘܰܛܪܰܕ݂ ܙܳܒܳܠ ܠܓܳܥܶܠ ܘܠܰܐܚܰܘ̈ܗܝ ܕܠܳܐ ܢܶܬܒܽܘܢ ܒܰܫܟܺܝܡ.</VERS>
      <VERS vnumber="42">ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܰܢܦܰܩܘ ܥܰܡܳܐ ܠܕܰܒܪܳܐ. ܘܚܰܘܺܝܘ ܠܰܐܒܺܝܡܠܰܟ.</VERS>
      <VERS vnumber="43">ܘܰܕ݂ܒܰܪ ܠܥܰܡܳܐ. ܘܦܰܠܶܓ ܐܶܢܽܘܢ ܠܰܬܠܳܬܳܐ ܖ̈ܺܝܫܺܝܢ. ܘܶܐܬ݂ܟܡܶܢ ܒܕܰܒܪܳܐ. ܘܰܚܙܳܐ ܘܗܳܐ ܥܰܡܳܐ ܢܳܦܶܩ ܡܶܢ ܩܪܺܝܬ݂ܳܐ. ܘܩܳܡ ܥܠܰܝܗܽܘܢ. ܘܩܰܛܶܠ ܐܶܢܽܘܢ.</VERS>
      <VERS vnumber="44">ܘܰܐܒܺܝܡܠܶܟ ܘܖ̈ܺܝܫܶܐ ܕܥܰܡܶܗ. ܗܰܠܶܟ݂ܘ ܘܩܳܡܘ ܒܡܰܥܠܳܢܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܰܬܪܶܝܢ ܖ̈ܺܝܫܺܝܢ ܗܰܠܶܟ݂ܘ ܥܰܠ ܟܽܠ ܕܰܒܡܰܕܒܪܳܐ ܘܩܰܛܶܠܘ ܐܶܢܽܘܢ.</VERS>
      <VERS vnumber="45">ܘܰܐܒܺܝܡܠܶܟ ܐܶܬ݂ܟܰܬܰܫ ܒܰܩܪܺܝܬ݂ܳܐ ܟܽܠܶܗ ܝܰܘܡܳܐ ܗܰܘ. ܘܟܰܒܫܳܗ̇ ܠܰܩܪܺܝܬ݂ܳܐ ܘܰܠܟܽܠܶܗ ܥܰܡܳܐ ܕܺܐܝܬ݂ ܒܳܗ̇ ܩܰܛܶܠ. ܘܥܰܩܪܳܗ̇ ܠܰܩܪܺܝܬ݂ܳܐ ܘܙܰܪܥܳܗ̇ ܡܰܠܽܘܚܳܐ.</VERS>
      <VERS vnumber="46">ܘܰܫܡܰܥܘ ܟܽܠܗܽܘܢ ܡܳܖ̈ܶܝܗ̇ ܕܡܰܓܕܰܠ ܫܟܺܝܡ. ܘܶܐܬ݂ܰܘ ܠܡܶܦܣܰܩ ܒܒܶܝܬ݂ ܐܺܝܠ ܩܝܳܡܳܐ.</VERS>
      <VERS vnumber="47">ܘܚܰܘܺܝܘ ܠܰܐܒܺܝܡܠܰܟ ܕܶܐܬ݂ܟܰܢܰܫܘ ܟܽܠܗܽܘܢ ܡܳܖ̈ܶܝܗ̇ ܕܡܰܓܕܰܠ ܫܟܺܝܡ.</VERS>
      <VERS vnumber="48">ܘܰܣܠܶܩ ܐܰܒܺܝܡܠܶܟ ܠܛܽܘܪܳܐ ܕܨܰܠܡܽܘܢ. ܘܟܽܠܶܗ ܥܰܡܳܐ ܕܥܰܡܶܗ. ܘܰܢܣܰܒ ܐܰܒܺܝܡܠܶܟ ܢܳܪܓܳܐ ܒܺܐܝܕ݂ܶܗ. ܘܰܦܣܰܩ ܣܰܘܟܬ݂ܳܐ ܕܩܰܝ̈ܣܶܐ. ܘܫܰܩܠܳܗ̇ ܘܣܳܡܳܗ̇ ܥܰܠ ܟܰܬ݂ܦܶܗ. ܘܶܐܡܰܪ ܠܥܰܡܳܐ ܕܥܰܡܶܗ. ܡܳܐ ܕܰܚܙܰܝܬܽܘܢ ܕܥܶܒܕܶܬ݂. ܥܒܶܕ݂ܘ ܐܳܦ ܐܰܢ̱ܬܽܘܢ ܒܰܥܓܰܠ ܐܰܟ݂ܘܳܬ݂ܝ.</VERS>
      <VERS vnumber="49">ܘܰܦܣܰܩܘ ܓܒܰܪ ܣܰܘܟܬܶܗ. ܘܶܐܙܰܠ ܒܳܬܰܪ ܐܰܒܺܝܡܠܶܟ. ܘܣܳܡ ܟܳܫܺܝܬ݂ܳܐ ܘܰܐܘܩܕ݂ܳܗ̇ ܠܰܩܪܺܝܬ݂ܳܐ ܒܢܽܘܪܳܐ. ܘܡܺܝܬ݂ܘ ܟܽܠܗܽܘܢ ܐ̱ܢܳܫ̈ܳܐ ܕܺܐܝܬ݂ ܒܡܰܓܕܰܠ ܫܟܺܝܡ ܒܢܽܘܪܳܐ. ܐܰܝܟ ܐܳܠܶܦ. ܒܶܝܬ݂ ܓܰܒܖ̈ܶܐ ܠܢܶܫ̈ܶܐ.</VERS>
      <VERS vnumber="50">ܘܶܐܙܰܠ ܐܰܒܺܝܡܠܶܟ ܠܬ݂ܒܳܨ. ܘܰܫܪܳܐ ܒܬ݂ܒܳܨ ܘܰܐܚܕܳܗ̇.</VERS>
      <VERS vnumber="51">ܘܡܰܓܕܠܳܐ ܥܰܫܺܝܢܳܐ ܗܘܳܐ ܒܓܰܘܳܗ̇ ܕܰܩܪܺܝܬ݂ܳܐ. ܘܰܥܪܰܩܘ ܠܬܰܡܳܢ ܟܽܠܗܽܘܢ ܓܰܒܪܳܐ ܘܢܶܫ̈ܶܐ. ܘܟܽܠܗܽܘܢ ܡܳܖ̈ܶܝܗ̇ ܕܰܩܪܺܝܬ݂ܳܐ. ܘܶܐܚܰܕ݂ܘ ܒܰܐܦܰܝ̈ܗܽܘܢ. ܘܰܣܠܶܩܘ ܠܶܐܓܳܪܳܐ ܕܡܰܓܕܠܳܐ.</VERS>
      <VERS vnumber="52">ܘܡܰܛܺܝ ܐܰܒܺܝܡܠܶܟ ܥܕܰܡܳܐ ܠܡܰܓܕܠܳܐ ܘܡܶܬ݂ܟܰܬܰܫ ܒܶܗ. ܘܰܩܪܶܒ ܥܕܰܡܳܐ ܠܬܰܪܥܳܐ ܕܡܰܓܕܠܳܐ ܕܢܰܘܩܕ݂ܺܝܘܗܝ ܒܢܽܘܪܳܐ.</VERS>
      <VERS vnumber="53">ܘܰܫܕ݂ܳܬ݂ ܐܰܢ̱ܬܬ݂ܳܐ ܚܕ݂ܳܐ ܬܒܳܪܳܐ ܕܪܰܟ݂ܒܳܐ ܕܪܰܚܝܳܐ ܥܰܠ ܪܺܝܫܶܗ ܕܰܐܒܺܝܡܠܶܟ. ܘܰܬ݂ܒܰܪܬܶܗ ܠܪܺܝܫܶܗ.</VERS>
      <VERS vnumber="54">ܘܰܩܪܳܐ ܡܣܰܪܗܒܳܐܺܝܬ݂ ܠܛܰܠܝܳܐ ܫܳܩܶܠ ܡܳܐܢܰܘ̈ܗܝ. ܘܶܐܡܰܪ ܠܶܗ. ܫܡܽܘܛ ܣܰܝܦܳܟ ܘܰܩܛܽܘܠܰܝܢܝ ܒܶܗ. ܕܠܳܐ ܢܺܐܡܪܽܘܢ ܥܠܰܝ ܕܰܐܢ̱ܬܬ݂ܳܐ ܩܛܰܠܬܶܗ. ܘܕܰܩܪܶܗ ܥܠܰܝܡܳܐ ܘܡܺܝܬ݂.</VERS>
      <VERS vnumber="55">ܘܰܚܙܰܘ ܒܢܰܝ̈ ܝܺܣܪܳܐܶܝܠ ܕܡܺܝܬ݂ ܠܶܗ ܐܰܒܺܝܡܠܶܟ. ܘܶܐܙܰܠܘ ܐ̱ܢܳܫ ܠܰܐܬ݂ܪܶܗ.</VERS>
      <VERS vnumber="56">ܘܦܰܪܥܶܗ ܐܰ‌ܠܳܗܳܐ ܒܺܝܫܬܳܐ ܠܰܐܒܺܝܡܠܶܟ ܕܰܥܒܰܕ݂ ܠܰܐܒܽܘܗܝ. ܘܩܰܛܶܠ ܠܫܰܒܥܺܝܢ ܐܰܚܰܘ̈ܗܝ.</VERS>
      <VERS vnumber="57">ܘܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܐ̱ܢܳܫܰܝ̈ ܫܟܺܝܡ. ܐܰܗܦܶܟ ܐܰ‌ܠܳܗܳܐ ܒܪܺܝܫܗܽܘܢ. ܘܶܐܬ݂ܳܬ݂ ܥܠܰܝܗܽܘܢ ܟܽܠܳܗ̇ ܠܰܘܛܬܶܗ ܕܝܽܘܬ݂ܳܡ ܒܰܪ ܢܕܽܘܒܥܺܝܠ. </VERS>
    </CHAPTER>
    <CHAPTER cnumber="10">
      <VERS vnumber="1">ܘܩܳܡ ܡܶܢ ܒܳܬܰܪ ܐܰܒܺܝܡܠܶܟ ܠܡܶܦܪܰܩ ܠܺܝܣܪܳܐܶܝܠ. ܬܽܘܠܰܥ ܒܰܪ ܦܽܘܐܳܐ ܒܰܪ ܕܳܕܶܗ. ܓܰܒܪܳܐ ܡܶܢ ܐܺܝܣܳܟܳܪ. ܘܗܽܘ ܝܳܬ݂ܶܒ ܗܘܳܐ ܒܫܳܡܺܝܪ ܛܽܘܪܳܐ ܕܰܐܦܪܶܝܡ.</VERS>
      <VERS vnumber="2">ܘܕ݂ܳܢ ܠܺܝܣܪܳܐܶܝܠ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ. ܘܡܺܝܬ݂ ܘܶܐܬ݂ܩܒܰܪ ܒܫܳܡܺܝܪ.</VERS>
      <VERS vnumber="3">ܘܩܳܡ ܡܶܢ ܒܳܬܪܶܗ ܝܳܐܺܝܪ ܓܶܠܥܕ݂ܳܝܳܐ. ܘܕ݂ܳܢ ܠܺܝܣܪܳܐܶܝܠ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ.</VERS>
      <VERS vnumber="4">ܘܰܗܘܰܘ ܠܶܗ ܬܠܳܬܺܝܢ ܒܢܺܝ̈ܢ. ܘܰܪܟ݂ܺܝܒܺܝܢ ܗܘܰܘ ܥܰܠ ܬܠܳܬܺܝܢ ܥܺܝ̈ܠܺܝܢ. ܘܰܬܠܳܬܺܝܢ ܩܽܘܖ̈ܝܳܐ ܐܺܝܬ݂ ܗܘܰܝ̈ ܠܗܽܘܢ. ܘܩܳܪܶܝܢ ܗܘܰܘ ܠܗܶܝܢ. ܟܰܦܖ̈ܽܘܢܶܐ ܕܝܳܐܺܝܪ ܥܕܰܡܳܐ ܠܝܰܘܡܳܢܳܐ. ܕܒܰܐܪܥܳܐ ܕܓܶܠܥܳܕ݂.</VERS>
      <VERS vnumber="5">ܘܡܺܝܬ݂ ܝܳܐܺܝܪ ܘܶܐܬ݂ܩܒܰܪ ܒܩܰܡܽܘܢ.</VERS>
      <VERS vnumber="6">ܘܰܐܘܣܶܦܘ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܦܠܰܚܘ ܠܒܰܥܠܳܐ. ܘܠܶܐܣܬܖ̈ܳܬ݂ܳܐ. ܘܠܰܐܠܳܗ̈ܶܐ ܕܰܐܕ݂ܽܘܡ. ܘܠܰܐܠܳܗ̈ܶܐ ܕܨܰܝܕܳܢ. ܘܠܰܐܠܳܗ̈ܶܐ ܕܡܽܘܐܳܒ. ܘܠܰܐܠܳܗ̈ܶܐ ܕܰܒܢܰܝ̈ ܥܰܡܽܘܢ. ܘܠܰܐܠܳܗ̈ܶܐ ܕܰܦܠܶܫܬܳܝ̈ܶܐ. ܘܠܰܐܠܳܗ̈ܶܐ ܕܫܰܪܟܳܐ ܕܥܰܡ̈ܡܶܐ. ܘܰܫܒܰܩܘ ܠܡܳܪܝܳܐ ܘܠܳܐ ܦܰܠܚܽܘܗܝ.</VERS>
      <VERS vnumber="7">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܦܠܶܫܬܳܝ̈ܶܐ. ܘܒܺܐܝܕ݂ܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="8">ܘܰܥܨܰܘ ܘܶܐܠܰܨܘ ܠܰܒܢܰܝ̈ ܝܺܣܪܳܐܶܝܠ. ܡܶܢ ܗܳܝ ܫܰܢ̱ܬܳܐ ܬܡܳܢܰܥܶܣܖ̈ܶܐ ܫܢܺܝ̈ܢ. ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܕܰܒܥܶܒܪܳܐ ܕܝܽܘܪܕܢܳܢ. ܒܰܐܪܥܳܐ ܕܳܐܡܽܘܖ̈ܳܝܶܐ ܕܰܒܓܶܠܥܳܕ݂.</VERS>
      <VERS vnumber="9">ܘܰܥ̣ܒܰܪܘ ܒܢܰܝ̈ ܥܰܡܽܘܢ ܝܽܘܪܕܢܳܢ ܠܡܶܬ݂ܟܰܬܳܫܽܘ ܥܰܡ ܝܺܗܽܘܕܳܐ. ܘܳܐܦ ܥܰܡ ܒܢܰܝ̈ ܐܰܦܪܶܝܡ. ܘܒܶܢܝܳܡܶܝܢ ܘܥܳܩܰܬ݂ ܠܺܝܣܪܳܐܶܝܠ ܛܳܒ.</VERS>
      <VERS vnumber="10">ܘܰܐܙܥܶܩܘ ܒܢܰܝ̈ ܝܺܣܪܳܐܶܝܠ ܠܘܳܬ݂ ܡܳܪܝܳܐ. ܘܳܐܡܪܺܝܢ. ܚܛܰܝܢ ܠܳܟ݂ ܕܰܫܒܰܩܢ ܠܰܐܠܳܗܰܢ. ܘܰܦ̣ܠܰܚܢ ܠܒܰܥܠܳܐ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܠܳܐ ܡܶܨܖ̈ܳܝܶܐ. ܘܡܽܘܐܳܒܳܝ̈ܶܐ ܘܰܒܢܰܝ̈ ܥܰܡܽܘܢ. ܘܰܦܠܶܫܬܳܝ̈ܶܐ.</VERS>
      <VERS vnumber="12">ܘܨܰܝ̈ܕܢܳܝܶܐ. ܘܰܥܡܳܠܺܝܩ. ܘܥܰܡܽܘܢ ܐܶܠܰܨܟܽܘܢ. ܘܰܓܥܰܝܬܽܘܢ ܠܘܳܬ݂ܝ ܘܰܦܪܰܩܬܟܽܘܢ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="13">ܘܰܐܢ̱ܬܽܘܢ ܫܒܰܩܬܽܘܢܳܢܝ ܘܰܦܠܰܚܬܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܡܶܛܽܠ ܗܳܢܳܐ ܠܳܐ ܐܰܘܣܶܦ ܬܽܘܒ ܕܶܐܦܪܽܘܩܟܽܘܢ.</VERS>
      <VERS vnumber="14">ܙܶܠܘ ܨܰܠܰܘ ܠܘܳܬ݂ ܐܰܠܳܗ̈ܶܐ ܕܰܨܒܰܝܬܽܘܢ ܒܗܽܘܢ. ܗܶܢܽܘܢ ܢܶܗܘܽܘܢ ܠܟܽܘܢ ܦܳܖ̈ܽܘܩܶܐ ܒܙܰܒܢܳܐ ܕܥܳܩܬ݂ܟܽܘܢ.</VERS>
      <VERS vnumber="15">ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ. ܚܛܰܝܢ ܠܳܟ݂. ܐܰܢ̱ܬ ܥܒܶܕ݂ ܠܰܢ ܡܶܕܶܡ ܕܫܰܦܺܝܪ ܒܥܰܝ̈ܢܰܝܟ. ܒܰܠܚܽܘܕ݂ ܦܰܨܳܢ ܝܰܘܡܳܢܳܐ.</VERS>
      <VERS vnumber="16">ܘܰܐܦܪܶܩܘ ܒܢܰܝ̈ ܝܺܣܪܳܐܶܝܠ ܐܰܠܳܗ̈ܶܐ ܢܽܘܟܖ̈ܳܝܶܐ ܡܶܢ ܒܰܝܢܳܬ݂ܗܽܘܢ. ܘܰܦܠܰܚܘ ܠܡܳܪܝܳܐ. ܡܶܛܽܠ ܕܶܐܬܬܥܺܝܩܰܬ݂ ܢܰܦܫܶܗ ܕܺܝܣܪܳܐܶܝܠ.</VERS>
      <VERS vnumber="17">ܘܶܐܬ݂ܟܰܢܰܫܘ ܒܢܰܝ̈ ܥܰܡܽܘܢ ܘܰܫܪܰܘ ܒܓܶܠܥܳܕ݂. ܘܶܐܬ݂ܟܰܢܰܫܘ ܒܢܰܝ̈ ܝܺܣܪܳܐܶܝܠ ܘܰܫܪܰܘ ܒܡܰܨܦܝܳܐ.</VERS>
      <VERS vnumber="18">ܘܶܐܡܰܪܘ ܥܰܡܳܐ ܪܰܘܖ̈ܒܳܢܰܝ̈ ܓܶܠܥܳܕ݂ ܐ̱ܢܳܫ ܠܚܰܒܪܶܗ. ܐܰܝܢܳܐ ܓܰܒܪܳܐ ܕܰܢܫܰܪܶܐ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܥܰܡܽܘܢ. ܗܽܘ ܢܶܗܘܶܐ ܪܺܝܫܐ ܠܟܽܠ ܝܳܬ݂ܒܰܝ̈ ܓܶܠܥܳܕ݂.</VERS>
    </CHAPTER>
    <CHAPTER cnumber="11">
      <VERS vnumber="1">ܘܢܰܦܬܰܚ ܓܶܠܥܕ݂ܳܝܳܐ ܓܰܢ̱ܒܳܪ ܗܘܳܐ ܚܰܝܠܶܗ. ܘܗܽܘ ܒܰܪ ܐܰܢ̱ܬܬ݂ܳܐ ܗܘܳܐ ܙܳܢܺܝܬ݂ܳܐ. ܘܰܐܘܠܶܕ݂ ܓܶܠܥܳܕ݂ ܠܢܰܦܬܰܚ.</VERS>
      <VERS vnumber="2">ܘܝܶܠܕܰܬ݂ ܐܰܢ̱ܬܬܶܗ ܕܓܶܠܥܳܕ݂ ܠܶܗ ܒܢܰܝ̈ܳܐ. ܘܰܪܒܰܘ ܒܢܶܝ̈ܗ̇ ܕܰܐܢ̱ܬܬ݂ܳܐ ܘܛܰܪܕܽܘܗܝ ܠܢܰܦܬܰܚ. ܘܳܐܡܪܺܝܢ ܠܳܐ ܢܺܐܪܰܬ݂ ܒܶܝܬ݂ ܐܰܒܽܘܢ. ܡܶܛܽܠ ܕܒܰܪ ܐܰܢ̱ܬܬ݂ܳܐ ܗܽܘ ܐ̱ܚܪܺܬ݂ܳܐ.</VERS>
      <VERS vnumber="3">ܘܰܥܪܰܩ ܢܰܦܬܰܚ ܡܶܢ ܩܕ݂ܳܡ ܐܰܚܰܘ̈ܗܝ. ܘܺܝܬ݂ܶܒ ܒܰܐܪܥܳܐ ܛܳܒܬ݂ܳܐ. ܘܶܐܬ݂ܠܰܩܛܘ ܠܘܳܬ݂ ܢܰܦܬܰܚ ܐ̱ܢܳܫ̈ܳܐ ܣܖ̈ܺܝܩܶܐ. ܘܰܢܦܰܩܘ ܥܰܡܶܗ.</VERS>
      <VERS vnumber="4">ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ. ܐܶܬ݂ܟܰܬܰܫܘ ܒܢܰܝ̈ ܥܰܡܽܘܢ ܥܰܡ ܝܺܣܪܳܐܶܝܠ.</VERS>
      <VERS vnumber="5">ܘܟܰܕ݂ ܐܶܬ݂ܟܰܬܰܫܘ ܒܢܰܝ̈ ܥܰܡܽܘܢ ܥܰܡ ܒܢܰܝ̈ ܝܺܣܪܳܐܶܝܠ. ܐܶܙܰܠܘ ܩܰܫܺܝ̈ܫܶܐ ܕܓܶܠܥܳܕ݂ ܠܡܶܕ݂ܒܪܶܗ ܠܢܰܦܬܰܚ ܡܶܢ ܐܰܪܥܳܐ ܛܳܒܬ݂ܳܐ.</VERS>
      <VERS vnumber="6">ܘܶܐܡܰܪܘ ܠܢܰܦܬܰܚ. ܬܳܐ ܗܘܺܝ ܠܰܢ ܪܺܝܫܐ. ܘܢܶܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ.</VERS>
      <VERS vnumber="7">ܘܶܐܡܰܪ ܢܰܦܬܰܚ ܠܩܰܫܺܝ̈ܫܶܐ ܕܓܶܠܥܳܕ݂. ܠܳܐ ܐܰܢ̱ܬܽܘܢ ܣܢܰܝܬܽܘܢܳܢܝ ܘܰܛܪܰܕܬܽܘܢܳܢܝ ܡܶܢ ܒܶܝܬ݂ ܐܳܒܝ. ܘܗܳܫܳܐ ܡܳܢܳܐ ܐܶܬܰܝܬܽܘܢ ܠܘܳܬ݂ܝ ܟܰܕ݂ ܥܳܩܰܬ݂ ܠܟܽܘܢ.</VERS>
      <VERS vnumber="8">ܘܶܐܡܰܪܘ ܠܶܗ ܩܰܫܺܝ̈ܫܶܐ ܕܓܶܠܥܳܕ݂ ܠܢܰܦܬܰܚ. ܡܶܛܽܠ ܗܳܢܳܐ ܗܳܫܳܐ ܗܳܐ ܐܶܬܰܝܢ ܠܘܳܬ݂ܳܟ݂. ܙܶܠ ܥܰܡܰܢ ܘܢܶܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ. ܘܰܗܘܺܝ ܪܺܝܫܳܐ ܠܟܽܠ ܝܳܬ݂ܒܰܝ̈ ܓܶܠܥܳܕ݂.</VERS>
      <VERS vnumber="9">ܘܶܐܡܰܪ ܢܰܦܬܰܚ ܠܩܰܫܺܝ̈ܫܶܐ ܕܓܶܠܥܳܕ݂. ܐܶܢ ܡܰܗܦܟ݂ܺܝܢ ܐ̱ܢܬܽܘܢ ܠܺܝ ܕܶܐܬ݂ܟܰܬܰܫ ܥܰܡ ܒܢܰܝ̈ ܥܰܡܽܘܢ. ܘܡܰܫܠܶܡ ܠܗܽܘܢ ܡܳܪܝܳܐ ܩܕ݂ܳܡܰܝ. ܐܶܢܳܐ ܐܶܗܘܶܐ ܠܟܽܘܢ ܪܺܝܫܳܐ.</VERS>
      <VERS vnumber="10">ܘܶܐܡܰܪܘ ܠܶܗ ܩܰܫܺܝ̈ܫܶܐ ܕܓܶܠܥܳܕ݂. ܡܳܪܝܳܐ ܢܶܗܘܶܐ ܫܳܡܽܘܥܳܐ ܒܰܝܢܳܬܰܢ. ܐܶܠܳܐ ܐܰܝܟ ܡܶܠܬ݂ܳܟ݂ ܗܳܟܰܢܳܐ ܢܶܥܒܶܕ݂.</VERS>
      <VERS vnumber="11">ܘܶܐܙܰܠ ܢܰܦܬܰܚ ܥܰܡ ܩܰܫܺܝ̈ܫܶܐ ܕܓܶܠܥܳܕ݂. ܘܰܐܩܺܝܡܽܘܗܝ ܥܠܰܝܗܽܘܢ ܪܺܝܫܳܐ ܘܫܰܠܺܝܛܳܐ. ܘܶܐܡܰܪ ܢܰܦܬܰܚ ܟܽܠܗܶܝܢ ܡܶܠܰܘ̈ܗܝ ܩܕ݂ܳܡ ܡܳܪܝܳܐ ܒܡܰܨܦܝܳܐ.</VERS>
      <VERS vnumber="12">ܘܫܰܕܰܪ ܢܰܦܬܰܚ ܐܺܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܡܺܐܡܰܪ ܠܶܗ. ܡܳܐ ܠܺܝ ܘܠܳܟ݂ ܕܶܐܬܰܝܬ ܠܡܶܬ݂ܟܰܬܳܫܽܘ ܒܰܐܪܥܝ.</VERS>
      <VERS vnumber="13">ܘܶܐܡܰܪ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܺܐܝܙܓܰܕܰܘ̈ܗܝ ܕܢܰܦܬܰܚ. ܡܶܛܽܠ ܕܰܢܣܰܒܘ ܗܘܰܘ ܒܢܰܝ̈ ܝܺܣܪܳܐܶܝܠ ܐܰܪܥܝ. ܟܰܕ݂ ܣܳܠܩܺܝܢ ܗܘܰܘ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܐܰܪܢܽܘܢ ܘܰܥܕܰܡܳܐ ܠܳܐܒܳܩ. ܘܰܥܕܰܡܳܐ ܠܝܽܘܪܕܢܳܢ. ܗܳܫܳܐ ܦܰܢܳܐ ܐܶܢܶܝܢ ܠܺܝ ܒܰܫܠܳܡܳܐ.</VERS>
      <VERS vnumber="14">ܘܰܗܦܰܟ݂ ܬܽܘܒ ܢܰܦܬܰܚ. ܘܫܰܕܰܪ ܐܶܓܖ̈ܳܬ݂ܳܐ ܘܺܐܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="15">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܢܰܦܬܰܚ. ܠܳܐ ܢܣܰܒ ܝܺܣܪܳܐܶܝܠ ܐܰܪܥܳܐ ܕܡܽܘܐܳܒ. ܘܰܐܪܥܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="16">ܡܶܛܽܠ ܕܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ. ܗܰܠܶܟ݂ܘ ܗܘܰܘ ܒܢܰܝ̈ ܝܺܣܪܳܐܶܝܠ ܒܡܰܕܒܪܳܐ. ܥܕܰܡܳܐ ܠܝܰܡܳܐ ܕܣܽܘܦ. ܘܡܰܛܺܝܘ ܠܰܪܩܶܡ.</VERS>
      <VERS vnumber="17">ܘܫܰܕܰܪ ܗܘܳܐ ܝܺܣܪܳܐܶܝܠ ܐܺܝܙܓܰܕ̈ܶܐ ܠܘܳܬ݂ ܡܰܠܟܳܐ ܕܰܐܕ݂ܽܘܡ. ܠܡܺܐܡܰܪ ܠܶܗ. ܢܶܥܒܰܪ ܒܰܐܪܥܳܟ݂. ܘܠܳܐ ܫ̣ܡܰܥ ܡܰܠܟܳܐ ܕܰܐܕ݂ܽܘܡ. ܘܳܐܦ ܠܡܰܠܟܳܐ ܕܡܽܘܐܳܒ ܫܠܰܚ ܘܠܳܐ ܐܶܬܛܦܺܝܣ ܠܶܗ. ܘܺܝܬܶܒ ܝܺܣܪܳܐܶܝܠ ܒܰܪܩܶܡ.</VERS>
      <VERS vnumber="18">ܘܗܰܠܶܟ݂ ܒܡܰܕܒܪܳܐ. ܘܶܐܬ݂ܟܪܶܟ݂ ܐܰܪܥܳܐ ܕܰܐܕ݂ܽܘܡ. ܘܰܐܪܥܳܐ ܕܡܽܘܐܳܒ. ܘܰܫܪܰܘ ܒܥܶܒܪܳܐ ܕܰܐܪܢܽܘܢ. ܘܠܳܐ ܥ̣ܰܠܘ ܒܰܬ݂ܚܽܘܡܳܐ ܕܡܽܘܐܳܒ. ܡܶܛܽܠ ܕܰܐܪܢܽܘܢ ܬܚܽܘܡܳܐ ܗܘܳܐ ܕܡܽܘܐܳܒ.</VERS>
      <VERS vnumber="19">ܘܫܰܕܰܪ ܗܘܳܐ ܝܺܣܪܳܐܶܝܠ ܐܺܝܙܓܰܕ̈ܶܐ ܠܘܳܬ݂ ܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܘܡܰܠܟܳܐ ܕܚܶܫܒܽܘܢ. ܘܶܐܡܰܪ ܠܶܗ ܝܺܣܪܳܐܶܝܠ. ܢܶܥܒܰܪ ܒܰܐܪܥܳܟ݂ ܥܕܰܡܳܐ ܠܰܐܪܥܝ.</VERS>
      <VERS vnumber="20">ܘܠܳܐ ܗܰܝܡܶܢ ܣܺܝܚܽܘܢ ܠܺܝܣܪܳܐܶܝܠ ܕܢܶܥܒܰܪ ܒܰܬ݂ܚܽܘܡܶܗ. ܘܟܰܢܶܫ ܣܺܝܚܽܘܢ ܠܟܽܠܶܗ ܥܰܡܶܗ. ܘܰܫܪܰܘ ܒܝܳܗܳܨ. ܘܶܐܬ݂ܟܰܬܰܫ ܥܰܡ ܝܺܣܪܳܐܶܝܠ.</VERS>
      <VERS vnumber="21">ܘܰܐܫܠܶܡ ܡܳܪܝܳܐ ܐܰܠܳܗܰܢ ܠܣܺܝܚܽܘܢ ܘܰܠܟܽܠܶܗ ܥܰܡܶܗ ܒܺܐܝܕ݂ܳܐ ܕܺܝܣܪܳܐܶܝܠ. ܘܰܐܘܒܶܕ݂ ܝܺܣܪܳܐܶܝܠ ܐܰܪܥܳܐ ܕܳܐܡܽܘܖ̈ܳܝܶܐ.</VERS>
      <VERS vnumber="22">ܘܺܝܪܶܬ݂ܘ ܟܽܠܶܗ ܬܚܽܘܡܗܽܘܢ. ܡܶܢ ܐܰܪܢܽܘܢ ܘܰܥܕܰܡܳܐ ܠܳܐܒܳܩ. ܘܡܶܢ ܡܰܕܒܪܳܐ ܘܰܥܕܰܡܳܐ ܠܝܽܘܪܕܢܳܢ.</VERS>
      <VERS vnumber="23">ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܐܰܘܒܶܕ݂ ܠܳܐܡܽܘܖ̈ܳܝܶܐ ܡܶܢ ܩܕ݂ܳܡ ܥܰܡܶܗ ܝܺܣܪܳܐܶܝܠ. ܘܰܐܢ̱ܬ ܝܳܪܶܬ݂ ܐܰܢ̱ܬ ܠܗܽܘܢ.</VERS>
      <VERS vnumber="24">ܠܳܐ ܗܘܳܐ ܡܶܕܶܡ ܕܰܐܘܪܬ݂ܳܟ݂ ܟܳܡܽܘܫ ܐܰܠܳܗܳܟ݂ ܝܳܪܶܬ݂ ܐܰܢ̱ܬ. ܘܡܶܕܶܡ ܕܰܐܘܒܶܕ݂ ܡܳܪܝܳܐ ܐܰܠܳܗܰܢ ܡܶܢ ܩܕ݂ܳܡܰܝܢ. ܠܶܗ ܗܽܘ ܝܳܪܬܺܝܢܰܢ.</VERS>
      <VERS vnumber="25">ܗܳܫܳܐ ܡܛܳܒ ܛܳܒ ܐܰܢ̱ܬ ܡܶܢ ܒܳܠܳܩ ܒܰܪ ܨܦܽܘܪ ܡܰܠܟܳܐ ܕܡܽܘܐܳܒ. ܕܰܠܡܳܐ ܡܶܬ݂ܚܪܳܝܽܘ ܐܶܬ݂ܚܪܺܝ ܗܘܳܐ ܥܰܡ ܝܺܣܪܳܐܶܝܠ. ܐܰܘ ܡܶܬ݂ܟܰܬܳܫܽܘ ܐܶܬ݂ܟܰܬܰܫ ܗܘܳܐ ܥܰܡܗܽܘܢ.</VERS>
      <VERS vnumber="26">ܟܰܕ݂ ܝܺܬܶܒ ܝܺܣܪܳܐܶܝܠ ܒܚܶܫܒܽܘܢ ܘܰܒܟܰܦܖ̈ܽܘܢܶܝܗ̇. ܘܰܒܥܰܕܽܘܥܺܝܪ ܘܰܒܟܰܦܖ̈ܽܘܢܶܝܗ̇. ܘܰܒܟܽܠܗܽܘܢ ܩܽܘܖ̈ܝܳܐ ܕܥܰܠ ܓܶܢ̱ܒ ܐܰܪܢܽܘܢ ܬܠܳܬܡܳܐܐ ܫܢܺܝ̈ܢ. ܠܡܳܢܳܐ ܠܳܐ ܐܰܥܕܺܝܬܽܘܢ ܐܶܢܶܝܢ ܒܙܰܒܢܳܐ ܗܰܘ.</VERS>
      <VERS vnumber="27">ܐܶܠܳܐ ܐܶܢܳܐ ܗܳܫܳܐ ܠܳܐ ܚܛܺܝܬ݂ ܠܳܟ݂. ܘܰܐܢ̱ܬ ܥܳܒܶܕ݂ ܐܰܢ̱ܬ ܥܰܡܝ ܒܺܝܫܬܳܐ ܠܡܶܬ݂ܟܰܬܳܫܽܘ ܥܰܡܝ. ܢܕ݂ܽܘܢ ܡܳܪܝܳܐ ܝܰܘܡܳܢܳܐ ܒܰܝ̈ܢܰܝ ܒܢܰܝ̈ ܝܺܣܪܳܐܶܝܠ. ܘܰܠܒܶܝܬ݂ ܒܢܰܝ̈ ܥܰܡܽܘܢ.</VERS>
      <VERS vnumber="28">ܘܠܳܐ ܫ̣ܡܰܥ ܡܰܠܟܳܐ ܕܰܒܢܰܝ̈ ܥܰܡܽܘܢ ܠܡܶܠܰܘ̈ܗܝ ܕܢܰܦܬܰܚ ܕܰܫ̣ܠܰܚ ܠܶܗ.</VERS>
      <VERS vnumber="29">ܘܰܗܘܳܬ݂ ܥܰܠ ܢܰܦܬܰܚ ܪܽܘܚܶܗ ܕܡܳܪܝܳܐ. ܘܰܥ̣ܒܰܪ ܠܓܶܠܥܳܕ݂ ܘܠܰܡܢܰܫܶܐ. ܘܰܥ̣ܒܰܪ ܠܡܰܨܦܝܳܐ ܕܓܶܠܥܳܕ݂. ܘܡܶܢ ܡܰܨܦܝܳܐ ܕܓܶܠܥܳܕ݂ ܥ̣ܒܰܪ ܠܰܒܢܰܝ̈ ܥܰܡܽܘܢ.</VERS>
      <VERS vnumber="30">ܘܰܢܕܰܪ ܢܰܦܬܰܚ ܢܶܕ݂ܪܳܐ ܠܡܳܪܝܳܐ. ܘܶܐܡܰܪ. ܐܶܢ ܡܰܫܠܳܡܽܘ ܬܰܫܠܶܡ ܠܰܒܢܰܝ̈ ܥܰܡܽܘܢ ܒܺܐܝܕܰܝ̈.</VERS>
      <VERS vnumber="31">ܡܰܢ ܕܢܳܦܶܩ ܡܶܢ ܬܰܪܥܳܐ ܕܒܰܝܬܝ ܠܽܐܘܪܥܝ. ܡܳܐ ܕܶܐܬܺܝܬ݂ ܒܰܫܠܳܡܳܐ ܡܶܢ ܒܢܰܝ̈ ܥܰܡܽܘܢ. ܢܶܗܘܶܐ ܠܡܳܪܝܳܐ. ܘܰܐܣܩܺܝܘܗܝ ܠܰܥܠܳܬ݂ܳܐ.</VERS>
      <VERS vnumber="32">ܘܰܥܒܰܪ ܢܰܦܬܰܚ ܥܰܠ ܒܢܰܝ̈ ܥܰܡܽܘܢ. ܠܡܶܬ݂ܟܰܬܳܫܽܘ ܥܰܡܗܽܘܢ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܶܗ.</VERS>
      <VERS vnumber="33">ܘܰܡ̣ܚܳܐ ܐܶܢܽܘܢ ܡܶܢ ܥܰܕ݂ܽܘܥܺܝܪ ܘܰܥܕܰܡܳܐ ܠܡܰܥܠܳܢܳܐ ܕܡܳܟ݂ܺܝܪ. ܥܶܣܪܺܝܢ ܩܽܘܖ̈ܝܳܐ. ܘܰܥܕܰܡܳܐ ܠܳܐܒܶܠ ܟܰܖ̈ܡܺܝܢ. ܡܚܽܘܬ݂ܳܐ ܪܰܒܬܳܐ ܕܛܳܒ. ܘܶܐܬܬܒܰܪܘ ܒܢܰܝ̈ ܥܰܡܽܘܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="34">ܘܶܐܬ݂ܳܐ ܢܰܦܬܰܚ ܠܡܰܨܦܝܳܐ ܠܒܰܝܬܶܗ. ܘܗܳܐ ܒܰܪܬܶܗ ܢܶܦܩܰܬ݂ ܠܽܐܘܪܥܶܗ ܒܰܦ̈ܠܰܓܶܐ ܘܒܰܖ̈ܒܺܝܥܶܐ. ܘܗܺܝ ܝܺܚܺܝܕ݂ܳܝܬܳܐ ܗܘܳܬ݂ ܠܶܗ. ܘܠܰܝܬ ܗܘܳܐ ܠܶܗ ܒܪܳܐ ܐܰܘ ܒܰܪܬ݂ܳܐ ܠܒܰܪ ܡܶܢܳܗ̇.</VERS>
      <VERS vnumber="35">ܘܟܰܕ݂ ܚ̣ܙܳܗ̇ ܨܰܪܺܝ ܠܒܽܘܫܰܘ̈ܗܝ. ܘܶܐܡܰܪ. ܐܽܘܗ̇ ܒܪܰܬ݂ܝ ܡܶܣܚܰܦ ܣܚܰܦܬܺܝܢܝ. ܘܰܐܢ̱ܬܝ ܗܘܰܝܬܝ ܝܰܘܡܳܢܳܐ ܡܶܢ ܣܳܚܽܘܦܰܝ̈. ܕܗܳܐ ܐܶܢܳܐ ܦܶܬ݂ܚܶܬ݂ ܦܽܘܡܝ ܠܘܳܬ݂ ܐܰ‌ܠܳܗܳܐ. ܘܠܳܐ ܡܶܫܟܰܚ ܐ̱ܢܳܐ ܕܶܐܗܦܽܘܟ݂.</VERS>
      <VERS vnumber="36">ܘܶܐܡܪܰܬ݂ ܠܶܗ ܒܰܪܬܶܗ. ܐܳܒܝ ܦܬܰܚܬ ܦܽܘܡܳܟ ܠܘܳܬ݂ ܐܰ‌ܠܳܗܳܐ. ܥܒܶܕ݂ ܠܺܝ ܐܰܝܟ݂ ܡܶܕܶܡ ܕܰܢ̣ܦܰܩ ܡܶܢ ܦܽܘܡܳܟ. ܡܶܢ ܒܳܬܰܪ ܕܰܥ̣ܒܰܕ݂ ܠܳܟ݂ ܡܳܪܝܳܐ ܢܩܰܡܬ݂ܳܐ ܡܶܢ ܒܥܶܠܕܒܳܒܰܝ̈ܟ ܡܶܢ ܒܢܰܝ̈ ܥܰܡܽܘܢ.</VERS>
      <VERS vnumber="37">ܘܳܐܡܪܳܐ ܠܰܐܒܽܘܗܝ. ܒܰܠܚܽܘܕ݂ ܥܒܶܕ݂ ܠܺܝ ܗܳܕ݂ܶܐ. ܐܰܪܦܳܢܝ ܬܪܶܝܢ ܝܰܖ̈ܚܺܝܢ. ܘܺܐܙܰܠ ܐܶܗܰܠܶܟ݂ ܥܰܠ ܛܽܘܖ̈ܶܐ. ܘܶܐܒܟܶܐ ܥܰܠ ܒܬ݂ܽܘܠܽܘܬ݂ܝ ܐܶܢܳܐ ܘܚܰܒܖ̈ܳܬ݂ܝ.</VERS>
      <VERS vnumber="38">ܘܶܐܡܰܪ ܠܳܗ̇ ܙܶܠܝ. ܘܫܰܕܪܳܗ̇ ܬܪܶܝܢ ܝܰܖ̈ܚܺܝܢ. ܘܶܐܙܰܠ̱ܬ ܗܺܝ ܘܚܰܒܖ̈ܳܬ݂ܳܗ̇. ܘܰܒ̣ܟ݂ܳܬ݂ ܥܰܠ ܒܬ݂ܽܘܠܽܘܬ݂ܳܗ̇ ܥܰܠ ܛܽܘܖ̈ܶܐ.</VERS>
      <VERS vnumber="39">ܘܡܶܢ ܒܳܬܰܪ ܬܪܶܝܢ ܝܰܖ̈ܚܺܝܢ. ܐܶܬ݂ܳܬ݂ ܠܘܳܬ݂ ܐܰܒܽܘܗ̇. ܘܰܥ̣ܒܰܕ݂ ܠܳܗ̇ ܐܰܝܟ݂ ܢܶܕ݂ܪܳܐ ܕܰܢܕܰܪ. ܘܗܽܘ ܠܳܐ ܚܰܟ݂ܡܳܗ̇ ܓܒܰܪ. ܘܰܗܘܳܬ݂ ܠܳܗ̇ ܐܳܬܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="40">ܘܡܶܢ ܥܶܕܳܢ ܠܥܶܕܳܢ. ܐܳܙܳܠ̱̈ܢ ܗܘܰܝ̈ ܒ̈ܢܳܬ݂ ܝܺܣܪܳܐܶܝܠ. ܘܒܳܟ݂̈ܝܳܢ ܘܳܐܠ̈ܝܳܢ ܥܰܠ ܒܰܪܬܶܗ ܕܢܰܦܬܰܚ ܓܶܠܥܕ݂ܳܝܳܐ. ܐܰܪܒܥܳܐ ܝܰܘܡܺܝ̈ܢ ܒܫܰܢ̱ܬܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܰܩܥܰܘ ܓܰܒܖ̈ܳܐ ܕܰܐܦܪܶܝܡ. ܘܰܥܒܰܪܘ ܠܓܰܪܒܝܳܐ. ܘܶܐܡܰܪܘ ܠܢܰܦܬܰܚ. ܠܡܳܢܳܐ ܥܒܰܪܬ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܥܰܡܽܘܢ. ܘܠܰܢ ܠܳܐ ܩܪܰܝܬ ܠܡܺܐܙܰܠ ܥܰܡܳܟ݂. ܒܰܝܬܳܟ݂ ܡܰܘܩܕ݂ܺܝܢܰܢ ܥܠܰܝܟ ܒܢܽܘܪܳܐ.</VERS>
      <VERS vnumber="2">ܘܶܐܡܰܪ ܠܗܽܘܢ ܢܰܦܬܰܚ. ܓܰܒܖ̈ܳܐ. ܢܳܨܶܐ ܗܘܺܝܬ݂ ܐܶܢܳܐ ܘܥܰܡܝ ܥܰܡ ܒܢܰܝ̈ ܥܰܡܽܘܢ. ܘܰܩܪܺܝܬ݂ܟܽܘܢ ܘܠܳܐ ܦܪܰܩܬܽܘܢܳܢܝ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="3">ܘܟܰܕ݂ ܚܙܺܝܬ݂ ܕܠܰܝܬ ܕܦܳܪܶܩ ܠܺܝ. ܣܳܡܶܬ݂ ܢܰܦܫܝ ܒܰܙܘܳܖ̈ܳܬܝ. ܘܥܶܒ̣ܪܶܬ݂ ܥܰܠ ܒܢܰܝ̈ ܥܰܡܽܘܢ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕܰܝ̈ ܘܗܳܫܳܐ ܠܡܳܢܳܐ ܣܠܶܩܬܽܘܢ ܥܠܰܝ ܝܰܘܡܳܢܳܐ ܕܬܶܬ݂ܟܰܬܫܽܘܢ ܥܰܡܝ.</VERS>
      <VERS vnumber="4">ܘܟ̣ܰܢܶܫ ܢܰܦܬܰܚ ܠܟܽܠܗܽܘܢ ܐ̱ܢܳܫ̈ܳܐ ܕܓܶܠܥܳܕ݂. ܘܶܐܬ݂ܟܰܬܰܫ ܥܰܡ ܐܰܦܪܶܝܡ. ܘܰܡܚܰܘ ܐ̱ܢܳܫܰܝ̈ ܓܶܠܥܳܕ݂ ܠܐ̱ܢܳܫܰܝ̈ ܐܰܦܪܶܝܡ. ܡܶܛܽܠ ܕܳܐܡܪܺܝܢ. ܕܰܐܦܖ̈ܶܡܳܝܶܐ ܐܶܢܽܘܢ ܕܒܶܝܬ݂ ܐܰܦܪܶܝܡ ܘܰܡܢܰܫܶܐ.</VERS>
      <VERS vnumber="5">ܘܶܐܚܰܕ݂ܘ ܓܶܠܥܕ݂ܳܝ̈ܶܐ ܠܡܰܥܒܰܪܬܳܐ ܕܝܽܘܪܕܢܳܢ ܕܰܐܦܪܶܝܡ. ܘܡܳܐ ܕܥܳܒܪܺܝܢ ܗܘܰܘ ܒܡܰܥܒܰܪܬܳܐ ܐܰܝܠܶܝܢ ܕܡܶܬ݂ܦܰܠܛܺܝܢ ܗܘܰܘ ܡܶܢ ܐܰܦܪܶܝܡ ܠܡܶܥܒܰܪ. ܡܫܰܐܠܺܝܢ ܗܘܰܘ ܠܶܗ ܐ̱ܢܳܫܰܝ̈ ܓܶܠܥܳܕ݂. ܐܰܦܪܶܡܳܝܳܐ ܐܰܢ̱ܬ. ܐܳܡܰܪ ܠܳܐ.</VERS>
      <VERS vnumber="6">ܐܳܡܪܺܝܢ ܠܶܗ. ܐܶܡܰܪ ܫܶܒ̈ܠܶܐ. ܐܳܡܰܪ ܣܶܒ̈ܠܶܐ. ܡܶܛܽܠ ܕܠܳܐ ܓܶܝܪ ܡܶܫܟܰܚ ܗܘܳܐ ܠܰܡܡܰܠܳܠܽܘ ܗܳܟܰܢܳܐ. ܘܰܐܥܒܪܽܘܗܝ ܘܢܰܟ݂ܣܽܘܗܝ ܥܰܠ ܡܰܥܒܰܪܬܳܐ ܕܝܽܘܪܕܢܳܢ ܘܰܢ̣ܦܰܠܘ ܒܙܰܒܢܳܐ ܗܰܘ ܡܶܢ ܐܰܦܪܶܝܡ. ܐܰܪܒܥܺܝܢ ܘܰܬܪܶܝܢ ܐܰܠܦܺܝ̈ܢ.</VERS>
      <VERS vnumber="7">ܘܕ݂ܳܢ ܢܰܦܬܰܚ ܠܺܝܣܪܳܐܶܝܠ ܫܶܬ݂ ܫܢܺܝ̈ܢ. ܘܡܺܝܬ݂ ܢܰܦܬܰܚ ܓܶܠܥܕ݂ܳܝܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܓܶܠܥܳܕ݂.</VERS>
      <VERS vnumber="8">ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ. ܐܳܒܺܝܨܳܢ ܕܡܶܢ ܒܶܝܬ݂ ܠܚܶܡ.</VERS>
      <VERS vnumber="9">ܘܰܗܘܰܘ ܠܶܗ ܬܠܳܬܺܝܢ ܒܢܺܝ̈ܢ. ܘܰܬܠܳܬܺܝܢ ܒ̈ܢܳܢ. ܘܰܬܠܳܬܺܝܢ ܒ̈ܢܳܬܶܗ ܐܰܦܶܩ ܠܒܰܪ. ܘܰܬܠܳܬܺܝܢ ܟܰܠ̈ܠܳܢ ܐܰܥܶܠ ܡܶܢ ܠܒܰܪ. ܘܕ݂ܳܢ ܠܺܝܣܪܳܐܶܝܠ ܫܒܰܥ ܫܢܺܝ̈ܢ.</VERS>
      <VERS vnumber="10">ܘܡܺܝܬ݂ ܐܰܒܺܝܨܳܢ. ܘܶܐܬ݂ܩܒܰܪ ܒܒܶܝܬ݂ ܠܚܶܡ.</VERS>
      <VERS vnumber="11">ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ ܐܰܠܽܘܢ ܕܡܶܢ ܙܒܽܘܠܽܘܢ ܥܣܰܪ ܫܢܺܝ̈ܢ.</VERS>
      <VERS vnumber="12">ܘܡܺܝܬ݂ ܐܰܠܽܘܢ ܕܡܶܢ ܙܒܽܘܠܽܘܢ. ܘܶܐܬ݂ܩܒܰܪ ܒܰܐܝܠܽܘܢ ܒܰܐܪܥܳܐ ܕܰܙܒܽܘܠܽܘܢ.</VERS>
      <VERS vnumber="13">ܘܕ݂ܳܢ ܡܶܢ ܒܳܬܪܶܗ ܠܺܝܣܪܳܐܶܝܠ. ܥܰܟ݂ܪܽܘܢ ܒܰܪ ܗܶܠܰܝܢ ܐܶܦܪܰܥܬܽܘܢܳܝܳܐ.</VERS>
      <VERS vnumber="14">ܘܰܗܘܰܘ ܠܶܗ ܐܰܪܒܥܺܝܢ ܒܢܺܝ̈ܢ. ܘܰܬܠܳܬܺܝܢ ܒܢܰܝ̈ ܒܢܰܘ̈ܗܝ. ܘܰܗܘܰܘ ܪܟ݂ܺܝܒܺܝܢ ܥܰܠ ܫܰܒܥܺܝܢ ܥܺܝ̈ܠܺܝܢ. ܘܕ݂ܳܢ ܠܺܝܣܪܳܐܶܝܠ ܬܡܳܢܶܐ ܫܢܺܝ̈ܢ.</VERS>
      <VERS vnumber="15">ܘܡܺܝܬ݂ ܥܰܟ݂ܪܽܘܢ ܒܰܪ ܗܳܠܶܝܢ ܐܶܦܪܰܥܬܽܘܢܳܝܳܐ. ܘܶܐܬ݂ܩܒܰܪ ܒܶܐܦܪܰܥܬܽܘܢ. ܒܰܐܪܥܳܐ ܕܰܐܦܪܶܝܡ ܒܛܽܘܪܳܐ ܕܥܰܡܠܩܳܝ̈ܶܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܰܐܘܣܶܦܘ ܬܽܘܒ ܒܢܰܝ̈ ܝܺܣܪܳܐܶܝܠ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܰܦܠܶܫܬܳܝ̈ܶܐ ܐܰܪܒܥܺܝܢ ܫܢܺܝ̈ܢ.</VERS>
      <VERS vnumber="2">ܘܰܗܘܳܐ ܓܰܒܪܳܐ ܚܰܕ݂ ܡܶܢ ܨܰܕܥܳܐ. ܡܶܢ ܫܰܪܒܬ݂ܳܐ ܕܕ݂ܳܢ. ܘܰܫܡܶܗ ܡܢܽܘܚ. ܘܰܐܢ̱ܬܬܶܗ ܥܩܰܪܬ݂ܳܐ ܗܘܳܬ݂ ܘܠܳܐ ܝܳܠܕܳܐ.</VERS>
      <VERS vnumber="3">ܘܶܐܬ݂ܚܙܺܝ ܡܰܠܰܐܟܶܗ ܕܡܳܪܝܳܐ ܠܰܐܢ̱ܬܬ݂ܳܐ ܗܳܝ. ܘܶܐܡܰܪ ܠܳܗ̇. ܗܳܐ ܐܰܢ̱ܬܝ ܥܰܩܪܳܐ ܘܠܳܐ ܝܳܠܕܳܐ. ܗܳܫܳܐ ܬܶܒܛܢܺܝܢ ܘܬܺܐܠܕܺܝܢ ܒܪܳܐ.</VERS>
      <VERS vnumber="4">ܐܶܙܕܰܗܪܝ ܕܰܠܡܳܐ ܬܶܫܬܶܝܢ ܚܰܡܪܳܐ ܐܰܘ ܫܰܟ݂ܪܳܐ. ܘܠܳܐ ܬܶܐܟܠܺܝܢ ܟܽܠ ܡܶܕܶܡ ܕܰܛܡܰܐ.</VERS>
      <VERS vnumber="5">ܡܶܛܽܠ ܕܗܳܐ ܒܳܛܢܳܐ ܐܰܢ̱ܬܝ ܘܝܳܠܕܳܐ ܐܰܢ̱ܬܝ ܒܪܳܐ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ. ܡܶܛܽܠ ܕܰܢܙܺܝܪܶܗ ܕܰܐ‌ܠܳܗܳܐ ܢܶܗܘܶܐ ܛܰܠܝܳܐ ܡܶܢ ܡܰܪܒܥܳܐ. ܘܗܽܘ ܢܫܰܪܶܐ ܠܡܶܦܪܰܩ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ.</VERS>
      <VERS vnumber="6">ܘܶܐܬ݂ܬ݂ ܐܰܢ̱ܬܬ݂ܳܐ ܘܶܐܡܪܰܬ݂ ܠܒܰܥܠܳܗ̇. ܓܰܒܪܳܐ ܕܰܐ‌ܠܳܗܳܐ ܐܶܬ݂ܳܐ ܠܘܳܬ݂ܝ. ܘܶܐܬ݂ܚܙܺܝ ܠܺܝ ܒܚܶܙܘܳܐ ܕܡܰܠܰܐܟ݂ܳܐ ܕܰܐ‌ܠܳܗܳܐ. ܘܙܳܥܶܬ݂ ܛܳܒ. ܘܠܳܐ ܫܰܐܠܬܶܗ ܡܶܢ ܐܰܝܡܶܟܳܐ ܗܽܘ. ܘܰܫܡܶܗ ܠܳܐ ܚܰܘܝܰܢܝ.</VERS>
      <VERS vnumber="7">ܘܶܐܡܰܪ ܠܺܝ. ܕܗܳܐ ܒܳܛܢܳܐ ܐܰܢ̱ܬܝ ܘܝܳܠܕܳܐ ܐܰܢ̱ܬܝ ܒܪܳܐ. ܡܶܟܺܝܠ ܠܳܐ ܬܶܫܬܶܝܢ ܚܰܡܪܳܐ ܘܫܰܟ݂ܪܳܐ. ܘܠܳܐ ܬܶܐܟܠܺܝܢ ܟܽܠ ܡܶܕܶܡ ܕܰܛܡܰܐ. ܡܶܛܽܠ ܕܰܢܙܺܝܪܶܗ ܕܰܐ‌ܠܳܗܳܐ ܢܶܗܘܶܐ ܛܰܠܝܳܐ ܡܶܢ ܡܰܪܒܥܳܐ ܥܕܰܡܳܐ ܠܝܰܘܡܳܐ ܕܡܳܐܶܬ݂.</VERS>
      <VERS vnumber="8">ܘܰܒ̣ܥܳܐ ܡܢܽܘܚ ܡܶܢ ܡܳܪܝܳܐ ܘܶܐܡܰܪ. ܒܒܳܥܽܘ ܡܳܪܝܳܐ. ܓܰܒܪܳܐ ܕܰܐ‌ܠܳܗܳܐ ܕܫܰܕܰܪܬ. ܢܺܐܬܶܐ ܬܽܘܒ ܠܘܳܬܰܢ. ܘܢܰܠܦܰܢ ܡܳܢܳܐ ܢܶܥܒܶܕ݂ ܠܶܗ ܠܛܰܠܝܳܐ ܕܡܶܬ݂ܺܝܠܶܕ݂.</VERS>
      <VERS vnumber="9">ܘܰܫ̣ܡܰܥ ܡܳܪܝܳܐ ܒܩܳܠܶܗ ܕܰܡܢܽܘܚ. ܘܶܐܬ݂ܳܐ ܬܽܘܒ ܡܰܠܰܐܟܶܗ ܕܡܳܪܝܳܐ ܠܘܳܬ݂ ܐܰܢ̱ܬܬ݂ܳܐ. ܘܗܺܝ ܝܳܬ݂ܒܳܐ ܗܘܳܬ݂ ܒܚܰܩܠܳܐ. ܘܰܡܢܽܘܚ ܒܰܥܠܳܗ̇ ܠܳܐ ܗܘܳܐ ܠܘܳܬ݂ܳܗ̇.</VERS>
      <VERS vnumber="10">ܘܶܐܣܬܰܪܗܒܰܬ݂ ܐܰܢ̱ܬܬ݂ܳܐ. ܘܪܶܗܛܰܬ݂ ܘܚܰܘܝܰܬ݂ ܠܒܰܥܠܳܗ̇. ܘܳܐܡܪܳܐ ܠܶܗ. ܗܳܐ ܐܶܬ݂ܚܙܺܝ ܠܺܝ ܓܰܒܪܳܐ ܕܶܐܬ݂ܳܐ ܒܗܰܘ ܝܰܘܡܳܐ ܠܘܳܬ݂ܝ.</VERS>
      <VERS vnumber="11">ܘܩܳܡ ܡܢܽܘܚ ܘܶܐܙܰܠ ܥܰܡ ܐܰܢ̱ܬܬܶܗ. ܘܶܐܬ݂ܳܐ ܠܘܳܬ݂ ܓܰܒܪܳܐ. ܘܶܐܡܰܪ ܠܶܗ. ܐܰܢ̱ܬ ܗܽܘ ܓܰܒܪܳܐ ܕܡܰܠܶܠܬ ܥܰܡ ܗܳܕ݂ܶܐ ܐܰܢ̱ܬܬ݂ܳܐ. ܘܶܐܡܰܪ ܐܶܢܳܐ ܗܽܘ.</VERS>
      <VERS vnumber="12">ܘܶܐܡܰܪ ܡܢܽܘܚ. ܗܳܫܳܐ ܗܳܘܶܐ ܦܶܬ݂ܓܳܡܳܟ݂. ܐܶܡܰܪ ܠܺܝ ܡܳܢܰܘ ܕܺܝܢܶܗ ܕܛܰܠܝܳܐ ܘܰܥܒܳܕ݂ܰܘ̈ܗܝ.</VERS>
      <VERS vnumber="13">ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܰܡܢܽܘܚ. ܡܶܢ ܟܽܠ ܡܶܕܶܡ ܕܶܐܡܪܶܬ݂ ܠܰܐܢ̱ܬܬ݂ܳܐ ܬܶܙܕܗܰܪ.</VERS>
      <VERS vnumber="14">ܘܡܶܢ ܟܽܠ ܕܢܳܦܶܩ ܡܶܢ ܓܦܶܬܳܐ ܠܳܐ ܬܶܐܟ݂ܽܘܠ. ܘܚܰܡܪܳܐ ܘܫܰܟ݂ܪܳܐ ܠܳܐ ܬܶܫܬܶܐ. ܘܟܽܠ ܕܰܛܡܰܐ ܠܳܐ ܬܶܐܟ݂ܽܘܠ. ܘܟܽܠ ܕܦܰܩܶܕܬܳܗ̇ ܬܶܛܰܪ.</VERS>
      <VERS vnumber="15">ܘܶܐܡܰܪ ܡܢܽܘܚ ܠܡܰܠܰܐܟܶܗ ܕܡܳܪܝܳܐ. ܢܶܟܠܶܟ ܘܢܶܥܒܶܕ݂ ܓܰܕ݂ܝܳܐ ܕܥܶܙ̈ܶܐ ܩܕ݂ܳܡܰܝܟ.</VERS>
      <VERS vnumber="16">ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܰܡܢܽܘܚ. ܐܶܢ ܬܶܟܠܶܝܢܝ ܠܳܐ ܐܶܟܽܘܠ ܡܶܢ ܠܰܚܡܳܟ݂. ܘܶܐܢ ܬܰܣܶܩ ܥܠܳܬ݂ܳܐ. ܠܡܳܪܝܳܐ ܬܰܣܩܺܝܗ̇ ܡܶܛܽܠ ܕܠܳܐ ܝܳܕ݂ܳܥ ܗܘܳܐ ܡܢܽܘܚ ܕܡܰܠܰܐܟܶܗ ܗܽܘ ܕܡܳܪܝܳܐ.</VERS>
      <VERS vnumber="17">ܘܶܐܡܰܪ ܡܢܽܘܚ ܠܡܰܠܰܐܟܶܗ ܕܡܳܪܝܳܐ. ܡܳܢܰܘ ܫܡܳܟ݂ ܕܡܳܐ ܕܰܗܘܳܐ ܦܶܬ݂ܓܳܡܳܟ݂ ܢܶܩܪܶܝܟ.</VERS>
      <VERS vnumber="18">ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܠܡܳܢܳܐ ܫܳܐܶܠ ܐܰܢ̱ܬ ܥܰܠ ܫܶܡܝ ܕܗܽܘ ܡܫܰܒܰܚ.</VERS>
      <VERS vnumber="19">ܘܰܢܣܰܒ ܡܢܽܘܚ ܓܰܕ݂ܝܳܐ ܕܥܶܙ̈ܶܐ. ܘܰܣܡܺܝܕ݂ܳܐ. ܘܰܐܣܶܩ ܥܰܠ ܟܺܐܦܳܐ ܠܡܳܪܝܳܐ ܘܰܡܫܰܒܰܚ ܗܘܳܐ ܠܡܳܪܝܳܐ.</VERS>
      <VERS vnumber="20">ܘܰܡܢܽܘܚ ܘܰܐܢ̱ܬܬܶܗ ܚܳܙܶܝܢ ܗܘܰܘ. ܟܰܕ݂ ܣܶܠܩܰܬ݂ ܫܰܠܗܶܒܺܝܬ݂ܳܐ ܕܢܽܘܪܳܐ ܡܶܢ ܟܺܐܦܳܐ ܠܰܫܡܰܝܳܐ. ܘܰܣܠܶܩ ܡܰܠܰܐܟܶܗ ܕܡܳܪܝܳܐ ܒܫܰܠܗܶܒܺܝܬ݂ܳܐ ܕܡܰܕ݂ܒܚܳܐ. ܘܰܡܢܽܘܚ ܘܰܐܢ̱ܬܬܶܗ ܚ̣ܙܰܘ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ. ܘܰܣܓܶܕ݂ܘ.</VERS>
      <VERS vnumber="21">ܘܠܳܐ ܐܰܘܣܶܦ ܬܽܘܒ ܡܰܠܰܐܟܶܗ ܕܡܳܪܝܳܐ ܠܡܶܬ݂ܚܙܳܝܽܘ ܠܰܡܢܽܘܚ ܘܠܰܐܢ̱ܬܬܶܗ. ܘܗܳܝܕܶܝܢ ܝܺܕ݂ܰܥܘ ܡܢܽܘܚ ܘܰܐܢ̱ܬܬܶܗ. ܕܡܰܠܰܐܟܶܗ ܗܽܘ ܕܡܳܪܝܳܐ.</VERS>
      <VERS vnumber="22">ܘܶܐܡܰܪ ܡܢܽܘܚ ܠܰܐܢ̱ܬܬܶܗ. ܡܡܳܬ݂ ܡܳܝܬܺܝܢ ܚܢܰܢ. ܡܶܛܽܠ ܕܠܰܐܠܳܗܳܐ ܚܙܰܝܢ.</VERS>
      <VERS vnumber="23">ܘܶܐܡܪܰܬ݂ ܠܶܗ ܐܰܢ̱ܬܬܶܗ. ܐܶܠܽܘ ܨܳܒܶܐ ܗܘܳܐ ܐܰ‌ܠܳܗܳܐ ܕܰܢܡܺܝܬܰܢ. ܠܳܐ ܡܩܰܒܶܠ ܗܘܳܐ ܡܶܢܰܢ ܥܠܳܬ݂ܳܐ ܘܰܣܡܺܝܕ݂ܳܐ. ܘܠܳܐ ܡܚܰܘܶܐ ܗܘܳܐ ܠܰܢ ܗܳܠܶܝܢ ܟܽܠܗܶܝܢ ܒܗܳܢܳܐ ܙܰܒܢܳܐ. ܘܠܳܐ ܡܰܫܡܰܥ ܗܘܳܐ ܠܰܢ ܗܳܠܶܝܢ.</VERS>
      <VERS vnumber="24">ܘܝܶܠܕܰܬ݂ ܐܰܢ̱ܬܬ݂ܳܐ ܒܪܳܐ. ܘܰܩܪܳܬ݂ ܫܡܶܗ ܫܶܡܫܽܘܢ. ܘܰܪܒܳܐ ܛܰܠܝܳܐ. ܘܒܰܪܟܶܗ ܡܳܪܝܳܐ.</VERS>
      <VERS vnumber="25">ܘܫܰܪܝܰܬ݂ ܪܽܘܚܶܗ ܕܡܳܪܝܳܐ ܠܰܡܗܰܠܳܟ݂ܽܘܬܶܗ ܒܡܰܫܪܺܝܬܳܐ ܕܕ݂ܳܢ. ܒܶܝܬ݂ ܨܰܕܥܳܐ ܘܒܶܝܬ݂ ܐܶܫܬܘܳܐܶܝܠ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܢܚܶܬ݂ ܫܶܡܫܽܘܢ ܠܬܰܡܢܰܬ݂. ܘܰܚܙܳܐ ܐܰܢ̱ܬܬ݂ܳܐ ܒܬܰܡܢܰܬ݂. ܡܶܢ ܒ̈ܢܳܬ݂ ܦܠܶܫܬܳܝ̈ܶܐ.</VERS>
      <VERS vnumber="2">ܘܰܣܠܶܩ ܘܚܰܘܺܝ ܠܰܐܒܽܘܗܝ ܘܠܶܐܡܶܗ. ܘܶܐܡܰܪ ܠܗܽܘܢ. ܐܰܢ̱ܬܬ݂ܳܐ ܚܙܺܝܬ݂ ܒܬܰܡܢܰܬ݂ ܡܶܢ ܒ̈ܢܳܬ݂ ܦܠܶܫܬܳܝ̈ܶܐ. ܗܳܫܳܐ ܣܒܽܘܗ̇ ܠܺܝ ܐܰܢ̱ܬܬ݂ܳܐ.</VERS>
      <VERS vnumber="3">ܘܶܐܡܰܪܘ ܠܶܗ ܐܰܒܽܘܗܝ ܘܶܐܡܶܗ. ܠܰܝܬ ܗܳܪܟܳܐ ܒܒܶܝܬ݂ ܐܰܒܽܘܟ݂ ܘܰܒܟܽܠܶܗ ܥܰܡܳܟ݂ ܐܰܢ̱ܬܬ݂ܳܐ ܕܳܐܙܶܠ ܐܰܢ̱ܬ ܠܡܶܣܰܒ ܐܰܢ̱ܬܬ݂ܳܐ ܡܶܢ ܦܠܶܫܬܳܝ̈ܶܐ ܥܽܘܖ̈ܠܶܐ. ܘܶܐܡܰܪ ܫܶܡܫܽܘܢ ܠܰܐܒܽܘܗܝ. ܠܗܳܝ ܣܰܒܘ ܠܺܝ ܡܶܛܽܠ ܕܗܺܝ ܫܶܦܪܰܬ݂ ܒܥܰܝ̈ܢܰܝ.</VERS>
      <VERS vnumber="4">ܘܰܐܒܽܘܗܝ ܘܶܐܡܶܗ ܠܳܐ ܝܳܕ݂ܥܺܝܢ ܗܘܰܘ ܕܡܶܢ ܡܳܪܝܳܐ ܗܺܝ. ܕܢܶܬ݂ܒܰܥ ܥܝܳܪܬܳܐ ܡܶܢ ܦܠܶܫܬܳܝ̈ܶܐ. ܘܰܒܙܰܒܢܳܐ ܗܰܘ ܦܠܶܫܬܳܝ̈ܶܐ ܫܰܠܺܝܛܺܝܢ ܗܘܰܘ ܥܰܠ ܝܺܣܪܳܐܶܝܠ.</VERS>
      <VERS vnumber="5">ܘܰܢܚܶܬ݂ ܫܶܡܫܽܘܢ ܘܰܐܒܽܘܗܝ ܘܶܐܡܶܗ ܠܬܰܡܢܰܬ݂. ܘܡܰܛܺܝܘ ܥܕܰܡܳܐ ܠܟܰܖ̈ܡܶܐ ܕܬܰܡܢܰܬ݂. ܘܗܳܐ ܓܽܘܪܝܳܐ ܕܰܐܪܝܳܐ ܢܳܗܶܡ ܠܩܽܘܒܠܶܗ.</VERS>
      <VERS vnumber="6">ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ. ܘܦܰܫܚܶܗ ܐܰܝܟ݂ ܕܰܡܦܰܫܚܺܝܢ ܠܓܰܕ݂ܝܳܐ. ܘܠܳܐ ܐܺܝܬ݂ ܗܘܳܐ ܡܶܕܶܡ ܒܺܐܝܕ݂ܶܗ. ܘܠܳܐ ܚܰܘܺܝ ܗܘܳܐ ܠܰܐܒܽܘܗܝ ܘܠܶܐܡܶܗ ܡܶܕܶܡ ܕܰܥܒܰܕ݂.</VERS>
      <VERS vnumber="7">ܘܰܢܚܶܬ݂ܘ ܘܡܰܠܶܠܘ ܥܰܡ ܐܰܢ̱ܬܬ݂ܳܐ. ܘܫܶܦܪܰܬ݂ ܒܥܰܝܢܰܘ̈ܗܝ ܕܫܶܡܫܽܘܢ.</VERS>
      <VERS vnumber="8">ܘܰܗܦܰܟ݂ ܡܶܢ ܒܳܬܰܪ ܝܰܘ̈ܡܳܬ݂ܳܐ ܠܡܶܣܒܳܗ̇. ܘܰܣܛܳܐ ܠܡܶܚܙܳܐ ܬܰܓܪܽܘܡܬܳܐ ܕܰܐܪܝܳܐ. ܘܗܳܐ ܫܶܠܚܳܐ ܕܕܶܒܽܘܖ̈ܝܳܬ݂ܳܐ ܒܓܽܘܫܡܶܗ ܕܰܐܪܝܳܐ ܗܰܘ. ܘܪܳܕܶܐ ܗܘܳܐ ܕܶܒܫܳܐ ܥܰܠ ܐܺܝܕ݂ܰܘ̈ܗܝ ܘܰܡܗܰܠܶܟ.</VERS>
      <VERS vnumber="9">ܘܶܐܙܰܠ ܠܘܳܬ݂ ܐܰܒܽܘܗܝ ܘܰܠܘܳܬ݂ ܐܶܡܶܗ. ܘܝܰܗܒ ܠܗܽܘܢ ܘܶܐܟܰܠܘ. ܘܠܳܐ ܚܰܘܺܝ ܐܶܢܽܘܢ ܕܡܶܢ ܓܽܘܫܡܶܗ ܕܰܐܪܝܳܐ ܪܕ݂ܳܐ ܕܶܒܫܳܐ.</VERS>
      <VERS vnumber="10">ܘܰܢܚܶܬ݂ ܐܰܒܽܘܗܝ ܠܘܳܬ݂ ܐܰܢ̱ܬܬ݂ܳܐ. ܘܰܥܒܰܕ݂ ܬܰܡܳܢ ܫܶܡܫܽܘܢ ܡܶܫܬܽܘܬ݂ܳܐ ܫܰܒܥܳܐ ܝܰܘܡܺܝ̈ܢ. ܡܶܛܽܠ ܕܗܳܟܰܢܳܐ ܥܳܒܕܺܝܢ ܗܘܰܘ ܓܰܕܽܘ̈ܕܶܐ ܡܶܫܬܽܘܬ݂ܳܐ.</VERS>
      <VERS vnumber="11">ܘܟܰܕ݂ ܚܰܙܐܗܝ ܐܶܬ݂ܰܘ ܬܠܳܬܺܝܢ ܓܰܒܖ̈ܺܝܢ. ܘܰܗܘܰܘ ܠܶܗ ܫܰܘܫܒܺܝ̈ܢܶܐ.</VERS>
      <VERS vnumber="12">ܘܶܐܡܰܪ ܠܗܽܘܢ ܫܶܡܫܽܘܢ. ܐܳܚܶܕ݂ ܐ̱ܢܳܐ ܠܟܽܘܢ ܐܽܘܚܰܕܬ݂ܳܐ. ܐܶܢ ܬܶܦܫܪܽܘܢܳܗ̇ ܠܺܝ ܫܰܒܥܳܐ ܝܰܘ̈ܡܰܝ ܡܶܫܬܽܘܬ݂ܳܐ ܘܬܶܕܥܽܘܢܳܗ̇. ܐܶܬܶܠ ܠܟܽܘܢ ܬܠܳܬܺܝܢ ܐܳܦܩܰܖ̈ܣܺܝܢ. ܘܰܬܠܳܬܺܝܢ ܙܰܘ̈ܓܺܝܢ ܕܰܠܒܽܘ̈ܫܶܐ.</VERS>
      <VERS vnumber="13">ܘܶܐܢ ܠܳܐ ܐܶܫܟܰܚܬܽܘܢ ܕܬܶܦܫܪܽܘܢܳܗ̇ ܠܺܝ. ܝܳܗܒܺܝܢ ܐ̱ܢܬܽܘܢ ܠܺܝ ܬܠܳܬܺܝܢ ܐܳܦܩܰܖ̈ܣܺܝܢ. ܘܰܬܠܳܬܺܝܢ ܙܰܘ̈ܓܺܝܢ ܕܰܠܒܽܘ̈ܫܶܐ. ܐܳܡܪܺܝܢ ܠܶܗ. ܐܰܚܽܘܕ݂ ܐܽܘܚܰܕܬ݂ܳܟ݂. ܘܢܶܫܡܥܺܝܗ̇.</VERS>
      <VERS vnumber="14">ܐܳܡܰܪ ܠܗܽܘܢ. ܡܶܢ ܐܳܟܠܳܐ ܢܦܰܩ ܐܽܘܟܠܳܐ. ܘܡܶܢ ܡܰܪܺܝܪܳܐ ܢܦܰܩ ܚܰܠܝܳܐ. ܘܠܳܐ ܐܶܫܟܰܚܘ ܠܡܶܦܫܪܳܗ̇ ܐܽܘܚܰܕܬܳܐ ܬܠܳܬܳܐ ܝܰܘܡܺܝ̈ܢ.</VERS>
      <VERS vnumber="15">ܘܰܒܝܰܘܡܳܐ ܪܒܺܝܥܳܝܳܐ ܐܳܡܪܺܝܢ ܠܰܐܢ̱ܬܬܶܗ ܕܫܶܡܫܽܘܢ. ܫܰܕܠܺܝܘܗܝ ܠܒܰܥܠܶܟ݂ܝ ܕܢܰܘܕܥܰܢ ܐܽܘܚܰܕܬܶܗ. ܕܠܳܐ ܢܰܘܩܕܶܟ݂ܝ ܠܶܟ݂ܝ ܘܰܠܒܶܝܬ݂ ܐܰܒܽܘܟ݂ܝ ܒܢܽܘܪܳܐ. ܘܢܺܐܪܰܬ݂ ܝܽܘܪܬܳܢܶܗ.</VERS>
      <VERS vnumber="16">ܘܰܒ̣ܟ݂ܳܬ݂ ܐܰܢ̱ܬܬܶܗ ܕܫܶܡܫܽܘܢ ܘܳܐܡܪܳܐ ܠܶܗ. ܫܰܪܺܝܪܳܐܝܬ݂ ܣܢܰܝܬܳܢܝ ܘܠܳܐ ܪܚܶܡܬܳܢܝ. ܕܽܐܘܚܰܕܬܳܐ ܕܶܐܚܰܕܬ ܠܰܒܢܰܝ̈ ܥܰܡܝ. ܠܺܝ ܠܳܐ ܐܶܡܰܪܬܳܗ̇. ܘܶܐܡܰܪ ܠܳܗ̇. ܠܳܐܒܝ ܘܠܶܐܡܝ ܠܳܐ ܐܶܡ̇ܪܬ݂. ܠܶܟ݂ܝ ܐܺܡܰܪ.</VERS>
      <VERS vnumber="17">ܘܰܗܘܳܬ݂ ܒܳܟ݂ܝܳܐ ܗܳܢܽܘܢ ܫܰܒܥܳܐ ܝܰܘܡܺܝ̈ܢ ܕܡܶܫܬܽܘܬ݂ܳܐ. ܘܰܠܝܰܘܡܳܐ ܕܫܰܒܥܳܐ. ܐܶܡܰܪ ܠܳܗ̇ ܡܶܛܽܠ ܕܰܐܥܺܝܩܰܬ݂ ܠܶܗ. ܘܰܓܠܳܬ݂ܳܗ̇ ܐܽܘܚܰܕܬܳܐ ܠܰܒܢܰܝ̈ ܥܰܡܳܗ̇.</VERS>
      <VERS vnumber="18">ܘܳܐܡܪܺܝܢ ܐ̱ܢܳܫܰܝ̈ ܩܪܺܝܬ݂ܳܐ ܒܝܰܘܡܳܐ ܕܫܰܒܥܳܐ. ܥܰܕ݂ܠܳܐ ܢܶܥܽܘܠ ܬܽܘܩܳܢܳܐ. ܡܰܢܽܘ ܕܰܚܠܶܐ ܡܶܢ ܕܶܒܫܳܐ. ܐܰܘ ܡܰܢܽܘ ܕܬܰܩܺܝܦ ܡܶܢ ܐܰܪܝܳܐ. ܐܳܡܰܪ ܠܗܽܘܢ ܫܶܡܫܽܘܢ. ܐܶܠܽܘ ܠܳܐ ܫܰܕܶܠܬܽܘܢ ܥܓܶܠܬܝ. ܠܳܐ ܦܫܰܪܬܽܘܢ ܐܽܘܚܕܰܬ݂ܝ.</VERS>
      <VERS vnumber="19">ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ ܘܰܢܚܶܬ݂ ܠܰܐܫܩܳܠܽܘܢ. ܘܶܐܚܰܕ݂ ܡܶܢܗܽܘܢ ܬܠܳܬܺܝܢ ܓܰܒܖ̈ܺܝܢ ܘܩܰܛܶܠ ܐܶܢܽܘܢ. ܘܰܢܣܰܒ ܠܒܽܘ̈ܫܰܝܗܽܘܢ. ܘܝܰܗܒ ܠܗܳܢܽܘܢ ܕܰܦܫܰܪܘ ܐܽܘܚܰܕܬܶܗ. ܘܶܐܬ݂ܚܰܡܰܬ݂ ܪܽܘܓܙܶܗ ܘܰܣܠܶܩ ܠܒܶܝܬ݂ ܐܰܒܽܘܗܝ.</VERS>
      <VERS vnumber="20">ܘܰܗܘܳܬ݂ ܐܰܢ̱ܬܬܶܗ ܕܫܶܡܫܽܘܢ ܕܪܳܚܶܡ ܗܘܳܐ ܠܳܗ̇. ܠܫܰܘܫܒܺܝܢܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ ܒܙܰܒܢܳܐ ܕܰܚܨܳܕܳܐ ܕܚ̈ܶܛܶܐ. ܘܶܐܬܕܰܟ݂ܪܳܗ̇ ܫܶܡܫܽܘܢ. ܠܰܐܢ̱ܬܬܶܗ ܒܓܰܕܝܳܐ ܕܥܶܙ̈ܶܐ. ܘܶܐܡܰܪ ܐܺܙܰܠ ܠܘܳܬ݂ ܐܰܢ̱ܬܰܬ݂ܝ ܠܩܰܝܛܽܘܢܳܐ ܘܠܳܐ ܫܰܒ̣ܩܶܗ ܐܰܒܽܘܗ̇ ܠܡܶܥܰܠ.</VERS>
      <VERS vnumber="2">ܘܶܐܡܰܪ ܠܶܗ ܐܰܒܽܘܗ̇. ܣܳܒܰܪ ܗܘܺܝ݀ܬ݂ ܕܡܶܣܢܳܐ ܣܢܰܝܬܳܗ̇. ܘܝܰܗܒܬܳܗ̇ ܠܫܰܘܫܒܺܝܢܳܟ݂ ܗܳܐ ܚܳܬ݂ܳܗ̇ ܙܥܽܘܪܬܳܐ ܕܛܳܒܳܐ ܡܶܢܳܗ̇. ܬܶܗܘܶܐ ܠܳܟ݂ ܚܠܳܦܶܝܗ̇.</VERS>
      <VERS vnumber="3">ܘܶܐܡܰܪ ܠܗܽܘܢ ܫܶܡܫܽܘܢ. ܙܰܟܳܝ ܐ̱ܢܳܐ ܡܶܢ ܦܠܶܫܬܳܝ̈ܶܐ. ܡܶܛܽܠ ܕܥܳܒܶܕ݂ ܐ̱ܢܳܐ ܥܰܡܟܽܘܢ ܒܺܝܫܬܳܐ.</VERS>
      <VERS vnumber="4">ܘܶܐܙܰܠ ܫܶܡܫܽܘܢ ܘܶܐܚܰܕ݂ ܬܠܳܬ݂ ܡܳܐܐ ܬܰܥ̈ܠܺܝܢ. ܘܰܢܣܰܒ ܠܰܡܦܺܝ̈ܕܶܐ. ܘܶܐܣܰܪ ܒܕ݂ܽܘܢ̈ܒܝܳܬ݂ܗܽܘܢ. ܬܪܶܝܢ ܬܪܶܝܢ ܬܰܥ̈ܠܺܝܢ ܐܰܟ݂ܚܕ݂ܳܐ. ܘܶܐܣܰܪ ܚܰܕ݂ ܚܰܕ݂ ܠܰܡܦܺܝܕ݂ܳܐ ܒܶܝܬ݂ ܬܪܶܝܢ ܬܰܥ̈ܠܺܝܢ. ܒܰܝܢܳܬ݂ ܬܰܪܬܶܝܢ ܕܽܘܢ̈ܒܝܳܬ݂ܗܽܘܢ.</VERS>
      <VERS vnumber="5">ܘܰܐܘܚܶܕ݂ ܢܽܘܪܳܐ ܒܠܰܡܦܺܝ̈ܕܶܐ. ܘܰܫܒܰܩ ܒܩܳܝ̈ܡܳܬ݂ܳܐ ܕܰܦܠܶܫܬܳܝ̈ܶܐ. ܘܰܐܘܩܶܕ݂ ܡܶܢ ܓܕ݂ܺܝ̈ܫܶܐ. ܘܰܥܕܰܡܳܐ ܠܩܳܝ̈ܡܳܬ݂ܳܐ. ܘܰܥܕܰܡܳܐ ܠܟܰܖ̈ܡܶܐ. ܘܰܥܕܰܡܳܐ ܠܙܰܝ̈ܬܶܐ.</VERS>
      <VERS vnumber="6">ܘܳܐܡܪܺܝܢ ܦܠܶܫܬܳܝ̈ܶܐ. ܡܰܢܽܘ ܥܒܰܕ݂ ܗܳܟܰܢܳܐ. ܐܳܡܪܺܝܢ ܫܶܡܫܽܘܢ ܚܰܬ݂ܢܶܗ ܕܬܰܡܢܰܡ. ܥܰܠ ܕܰܢܣܰܒ ܐܰܢ̱ܬܬܶܗ ܘܝܰܗܒܳܗ̇ ܠܫܰܘܫܒܺܝܢܶܗ. ܘܰܣܠܶܩܘ ܦܠܶܫܬܳܝ̈ܶܐ. ܘܰܐܘܩܕ݂ܽܘܗ̇ ܠܳܗ̇ ܘܰܠܒܶܝܬ݂ ܐܰܒܽܘܗ̇ ܒܢܽܘܪܳܐ.</VERS>
      <VERS vnumber="7">ܘܶܐܡܰܪ ܠܗܽܘܢ ܫܶܡܫܽܘܢ. ܐܳܦܶܢ ܬܶܥܒܕ݂ܽܘܢ ܗܳܟܰܢܳܐ. ܡܶܬ݂ܢܰܩܰܡ ܐ̱ܢܳܐ ܡܶܢܟܽܘܢ. ܘܗܳܝܕܶܝܢ ܫܳܠܶܐ ܐ̱ܢܳܐ.</VERS>
      <VERS vnumber="8">ܘܰܡ̣ܚܳܐ ܐܶܢܽܘܢ ܒܰܡܚܽܘܬ݂ܳܐ. ܡܶܢ ܫܳܩܰܝ̈ܗܽܘܢ ܘܰܥܕܰܡܳܐ ܠܚܰܨܰܝ̈ܗܽܘܢ. ܡܚܽܘܬ݂ܳܐ ܪܰܒܬܳܐ ܘܶܐܙܰܠ ܘܺܝܬ݂ܶܒ ܒܣܳܚܳܦ ܕܒܰܫܩܺܝܦܳܐ ܕܥܰܛܡܺܝܢ.</VERS>
      <VERS vnumber="9">ܘܰܣܠܶܩܘ ܦܠܶܫܬܳܝ̈ܶܐ ܘܰܫܪܰܘ ܒܺܝܗܽܘܕܳܐ.</VERS>
      <VERS vnumber="10">ܘܳܐܡܪܺܝܢ ܓܰܒܖ̈ܶܐ ܕܺܝܗܽܘܕܳܐ ܠܡܳܢܳܐ ܣܠܶܩܬܽܘܢ. ܐܳܡܪܺܝܢ ܕܢܶܐܣܽܘܪ ܠܫܶܡܫܽܘܢ ܣܠܶܩܢ. ܕܢܶܥܒܶܕ݂ ܠܶܗ ܐܰܝܟ݂ ܕܰܥܒܰܕ݂ ܠܰܢ.</VERS>
      <VERS vnumber="11">ܘܰܢܚܶܬ݂ܘ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܝܺܗܽܘܕܳܐ. ܠܣܳܚܳܦ ܕܒܰܫܩܺܝܦܳܐ ܕܥܰܛܡܺܝܢ. ܘܳܐܡܪܺܝܢ ܠܫܶܡܫܽܘܢ. ܠܳܐ ܝܳܕܰܥ ܐܰܢ̱ܬ ܕܫܰܠܺܝܛܺܝܢ ܒܰܢ ܦܠܶܫܬܳܝ̈ܶܐ. ܡܶܛܽܠ ܡܳܢܳܐ ܥܒܰܕܬ ܠܰܢ ܗܳܟܰܢܳܐ. ܐܳܡܰܪ ܠܗܽܘܢ. ܐܰܝܟ݂ ܡܳܐ ܕܰܥܒܰܕ݂ܘ. ܗܳܟܰܢܳܐ ܥܶܒ̣ܕܶܬ݂ ܠܗܽܘܢ.</VERS>
      <VERS vnumber="12">ܐܳܡܪܺܝܢ ܠܗ. ܠܡܶܐܣܪܳܟ݂ ܢܚܶܬ݂ܢ ܘܰܠܡܰܫܠܳܡܽܘܬ݂ܳܟ݂ ܒܺܐܝܕ݂ܳܐ ܕܰܦܠܶܫܬܳܝ̈ܶܐ ܐܳܡܰܪ ܠܗܽܘܢ. ܝܺܡܰܘ ܠܺܝ ܕܠܳܐ ܬܰܗܪܽܘܢܳܢܝ ܐܰܢ̱ܬܽܘܢ.</VERS>
      <VERS vnumber="13">ܐܳܡܪܺܝܢ ܠܶܗ ܠܳܐ. ܐܶܠܳܐ ܡܶܐܣܰܪ ܐܳܣܪܺܝܢܰܢ ܠܳܟ݂. ܘܡܰܫܠܡܺܝܢ ܚܢܰܢ ܒܺܐܝܕܰܝ̈ܗܽܘܢ. ܘܡܶܩܛܰܠ ܠܳܐ ܩܳܛܠܺܝܢܰܢ ܠܳܟ݂. ܘܰܐܣܪܽܘܗܝ ܒܬܰܪܬܶܝܢ ܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ. ܘܰܐܣܩܽܘܗܝ ܡܶܢ ܫܩܺܝܦܳܐ ܗܰܘ.</VERS>
      <VERS vnumber="14">ܘܡܰܛܺܝ ܥܕܰܡܳܐ ܠܰܠܚܺܝ. ܘܰܦܠܶܫܬܳܝ̈ܶܐ ܩܳܡ̣ܘ ܠܡܶܩܛܠܶܗ. ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܡܳܪܝܳܐ. ܘܰܗܘܰܝ̈ ܫܺܫ̈ܠܳܬܳܐ ܕܥܰܠ ܐܺܝܕ݂ܰܘ̈ܗܝ. ܐܰܝܟ݂ ܟܶܬܳܢܳܐ ܕܣܶܦܰܬ݂ ܒܶܗ ܢܽܘܪܳܐ. ܘܶܐܫܬܪܺܝܘ ܐܰܣܽܘܖ̈ܶܐ ܡܶܢ ܐܺܝܕ݂ܰܘ̈ܗܝ.</VERS>
      <VERS vnumber="15">ܘܶܐܫܟܰܚ ܦܰܟܳܐ ܕܰܚܡܳܪܳܐ ܛܰܪܽܘܢܳܐ. ܘܰܐܘܫܶܛ ܐܺܝܕ݂ܶܗ ܘܢܰܣܒܶܗ. ܘܩܰܛܶܠ ܒܶܗ ܐܳܠܶܦ ܓܰܒܖ̈ܺܝܢ.</VERS>
      <VERS vnumber="16">ܘܶܐܡܰܪ ܫܶܡܫܽܘܢ. ܒܦܰܟܳܐ ܕܰܚܡܳܪܳܐ ܟܳܫ̈ܝܳܬ݂ܳܐ ܟܫܺܝܬ݂ ܡܶܢܗܽܘܢ. ܒܦܰܟܳܐ ܕܰܚܡܳܪܳܐ ܩܰܛܠܶܬ݂ ܐܳܠܶܦ ܓܰܒܖ̈ܺܝܢ.</VERS>
      <VERS vnumber="17">ܘܟܰܕ݂ ܫܰܠܶܡ ܠܰܡܡܰܠܶܠܘ. ܫܕ݂ܳܝܗܝ ܦܰܟܳܐ ܡܶܢ ܐܺܝܕ݂ܶܗ. ܘܰܩܪܳܐ ܫܡܶܗ ܕܰܐܬ݂ܪܳܐ ܗܰܘ ܕܡܳܐ ܕܦܰܟܳܐ.</VERS>
      <VERS vnumber="18">ܘܰܨܗܺܝ ܛܳܒ. ܘܰܩܪܳܐ ܠܡܳܪܝܳܐ ܘܶܐܡܰܪ. ܐܰܢ̱ܬ ܝܰܗܒ̣ܬ ܒܺܐܝܕ݂ܶܗ ܕܥܰܒܕܳܟ݂ ܢܶܨܚܳܢܳܐ ܗܳܢܳܐ ܪܰܒܳܐ. ܘܗܳܫܳܐ ܐܶܡܽܘܬ݂ ܠܨܶܗܝܳܐ. ܘܶܐܦܶܠ ܒܺܐܝܕ݂ܳܐ ܕܥܽܘܖ̈ܠܶܐ ܗܳܠܶܝܢ.</VERS>
      <VERS vnumber="19">ܘܒܰܙܰܥ ܡܳܪܝܳܐ ܐܰ‌ܠܳܗܳܐ ܠܽܘܓܡܳܐ ܕܦܰܟܳܐ ܕܰܚܡܳܪܳܐ. ܘܰܢܦܰܩܘ ܡܶܢܶܗ ܡܰܝ̈ܳܐ. ܘܶܐܫܬܺܝ ܘܶܐܬ݂ܦܰܢܝܰܬ݂ ܪܽܘܚܶܗ. ܡܶܛܽܠ ܗܳܢܳܐ ܩ̣ܪܳܐ ܫܡܶܗ ܕܰܐܬ݂ܪܳܐ ܗܰܘ. ܥܺܝܢ ܩܰܪܢܳܐ ܕܦܰܟܳܐ ܕܰܚܡܳܪܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="20">ܘܗܽܘ ܕܳܢ ܠܺܝܣܪܳܐܶܝܠ ܒܝܰܘ̈ܡܳܬ݂ܳܐ ܕܰܦܠܶܫܬܳܝ̈ܶܐ ܥܶܣܪܺܝܢ ܫܢܺܝ̈ܢ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܶܐܙܰܠ ܫܶܡܫܽܘܢ ܠܥܳܙܰܬ݂. ܘܰܚܙܳܐ ܬܰܡܳܢ ܐܰܢ̱ܬܬ݂ܳܐ ܙܳܢܺܝܬ݂ܳܐ. ܘܥܰܠ ܠܘܳܬ݂ܳܗ̇ ܠܥܳܙܰܬ݂.</VERS>
      <VERS vnumber="2">ܘܶܐܬ݂ܶܐܡܰܪ ܕܶܐܬ݂ܳܐ ܫܶܡܫܽܘܢ ܠܗܳܪܟܳܐ. ܘܶܐܬ݂ܟܡܶܢܘ ܥܠܰܘܗܝ ܟܽܠܶܗ ܠܺܠܝܳܐ ܒܬܰܪܥܳܐ ܕܰܩܪܺܝܬ݂ܳܐ. ܘܰܗܘܰܘ ܡܠܰܚܫܺܝܢ ܟܽܠܶܗ ܠܺܠܝܳܐ. ܘܶܐܡܰܪܘ ܡܳܐ ܕܰܢܗܰܪ ܨܰܦܪܳܐ. ܢܶܩܛܠܺܝܘܗܝ.</VERS>
      <VERS vnumber="3">ܘܰܕ݂ܡܶܟ݂ ܫܶܡܫܽܘܢ ܥܕܰܡܳܐ ܠܦܶܠܓܶܗ ܕܠܺܠܝܳܐ. ܘܩܳܡ ܒܦܶܠܓܶܗ ܕܠܺܠܝܳܐ. ܘܶܐܚܰܕ݂ ܒܰܬܪܶܝܢ ܦܖ̈ܽܘܣܬܕܳܐ ܕܬܰܪܥܳܐ ܕܰܩܪܺܝܬ݂ܳܐ. ܘܫܰܩܠܶܗ ܥܕܰܡܳܐ ܠܡܽܘܟ݂ܠܰܘ̈ܗܝ. ܘܣܳܡ ܥܰܠ ܟܰܬ݂ܦܶܗ. ܘܰܐܣܶܩ ܐܶܢܽܘܢ ܠܛܽܘܪܳܐ ܕܰܩܕ݂ܳܡ ܚܶܒܪܽܘܢ.</VERS>
      <VERS vnumber="4">ܘܒܳܬܰܪܟܶܢ ܪܚܶܡ ܐܰܢ̱ܬܬ݂ܳܐ ܒܰܢܚܶܠ ܣܳܪܽܘܩ. ܘܰܫܡܳܗ̇ ܕܰܠܺܝܠܰܐ.</VERS>
      <VERS vnumber="5">ܘܰܣܠܶܩܘ ܠܘܳܬ݂ܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܳܐܡܪܺܝܢ ܠܳܗ̇. ܫܰܕܠܺܝܘܗܝ ܘܰܚܙܳܝ ܒܡܳܢܳܐ ܪܳܒ ܚܰܝܠܶܗ. ܘܰܒܡܳܢܳܐ ܢܶܬ݂ܡܨܶܐ ܚܰܝܠܳܐ ܕܢܶܐܣܪܺܝܘܗܝ ܠܰܡܨܰܥܳܪܽܘܬܶܗ. ܘܰܚܢܰܢ ܢܶܬܶܠ ܠܶܟ݂ܝ ܟܽܠ ܓܒܰܪ ܐܳܠܶܦ ܘܰܬܠܳܬܡܳܐܐ ܕܟܶܣܦܳܐ.</VERS>
      <VERS vnumber="6">ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܚܰܘܳܢܝ ܒܡܳܢܳܐ ܪܳܒ ܚܰܝܠܳܟ݂. ܘܰܒܡܳܢܳܐ ܡܶܬ݂ܶܐܣܰܪ ܐܰܢ̱ܬ. ܘܶܐܢ ܡܶܬ݂ܒܰܨܰܪ ܐܰܢ̱ܬ.</VERS>
      <VERS vnumber="7">ܐܳܡܰܪ ܠܶܗ ܫܶܡܫܽܘܢ. ܐܶܢ ܢܶܐܣܪܽܘܢܳܢܝ ܒܫܰܒܥܳܐ ܝܰܬ݂ܖ̈ܶܐ ܖ̈ܰܛܺܝܒܶܐ ܕܠܳܐ ܫܪܶܒܘ. ܡܶܫܬܰܦܰܠ ܐ̱ܢܳܐ ܘܗܳܘܶܐ ܐ̱ܢܳܐ ܐܰܝܟ݂ ܚܰܕ݂ ܐ̱ܢܳܫ.</VERS>
      <VERS vnumber="8">ܘܰܐܣܶܩܘ ܠܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ ܫܰܒܥܳܐ ܝܰܬ݂ܖ̈ܶܐ ܖ̈ܰܛܺܝܒܶܐ ܕܠܳܐ ܫܪܶܒܘ. ܘܶܐܣܰܪܬܶܗ ܒܗܽܘܢ.</VERS>
      <VERS vnumber="9">ܘܰܟܡܺܐܢܳܐ ܝܳܬ݂ܶܒ ܠܳܗ̇ ܒܬ݂ܰܘܳܢܳܐ. ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܦܰܣܶܩ ܐܶܢܽܘܢ ܠܝܰܬ݂ܖ̈ܶܐ. ܐܰܝܟ݂ ܕܡܶܬ݂ܦܰܣܰܩ ܚܽܘܛܳܐ ܕܟܶܬܳܢܳܐ ܡܳܐ ܕܰܡܪܺܝܚܳܐ ܒܶܗ ܢܽܘܪܳܐ. ܘܠܳܐ ܐܶܬܬܙܺܝܥ ܚܰܝܠܶܗ.</VERS>
      <VERS vnumber="10">ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܗܳܐ ܕܰܓܶܠܬ ܒܺܝ ܘܶܐܡܰܪܬ ܠܺܝ ܕܰܓ̈ܳܠܳܬ݂ܳܐ. ܚܰܘܳܢܝ ܒܡܳܢܳܐ ܬܶܬ݂ܶܐܣܰܪ.</VERS>
      <VERS vnumber="11">ܘܶܐܡܰܪ ܠܳܗ̇. ܐܶܢ ܡܶܐܣܰܪ ܢܶܐܣܪܽܘܢܳܢܝ ܒܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ ܕܠܳܐ ܐܶܬ݂ܥܒܶܕ݂ ܒܗܶܝܢ ܥܒܳܕ݂ܳܐ. ܐܶܫܬܰܦܰܠ ܘܶܐܗܘܶܐ ܐܰܝܟ݂ ܚܰܕ݂ ܐ̱ܢܳܫ.</VERS>
      <VERS vnumber="12">ܘܢܶܣܒܰܬ݂ ܕܰܠܺܝܠܰܐ ܫܺܫ̈ܠܳܬܳܐ ܚܰܕ݂̈ܬ݂ܳܬ݂ܳܐ. ܘܶܐܣܰܪܬܶܗ ܒܗܶܝܢ. ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܰܟܡܺܐܢܳܐ ܝܳܬ݂ܶܒ ܠܳܗ̇ ܒܬ݂ܰܘܳܢܳܐ. ܘܦܰܣܶܩ ܐܶܢܶܝܢ ܡܶܢ ܕܖ̈ܳܥܰܘܗܝ ܐܰܝܟ݂ ܚܽܘܛܳܐ.</VERS>
      <VERS vnumber="13">ܘܶܐܡܪܰܬ݂ ܕܰܠܺܝܠܰܐ ܠܫܶܡܫܽܘܢ. ܗܳܐ ܕܰܓܶܠܬ ܒܺܝ ܘܶܐܡܰܪܬ ܠܺܝ ܟܰܕܳܒ̈ܳܬ݂ܳܐ. ܚܰܘܳܢܝ ܒܡܳܢܳܐ ܬܶܬ݂ܶܐܣܰܪ ܘܶܐܡܰܪ ܠܳܗ̇. ܐܶܢܗܽܘ ܕܡܰܫܬܝܰܬܝ ܫܒܰܥ ܥܶܕ݂ܩܰܘ̈ܗܝ ܕܪܺܝܫܝ ܒܡܶܫܬܺܝܬ݂ܳܐ.</VERS>
      <VERS vnumber="14">ܘܰܐܫܬܝܰܬ݂ ܒܢܰܘܠܳܐ ܘܶܐܡܪܰܬ݂. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ ܘܶܐܬܬܥܺܝܪ ܡܶܢ ܫܶܢܬܶܗ. ܘܫܰܩܠܶܗ ܠܢܰܘܠܳܐ ܕܓܰܖ̈ܕܳܚܶܐ ܘܰܠܡܶܫܬܺܝܬ݂ܳܐ.</VERS>
      <VERS vnumber="15">ܘܳܐܡܪܳܐ ܠܶܗ. ܐܰܝܟܰܢܳܐ ܐܶܡܰܪܬ ܠܺܝ ܕܰܪܚܶܡܬܶܟ݂ܝ. ܘܠܶܒܳܟ݂ ܠܳܐ ܗܘܳܐ ܠܘܳܬ݂ܝ. ܕܗܳܐ ܬܠܳܬ݂ ܙܰܒܢܺܝ̈ܢ ܕܰܓܶܠܬ ܒܺܝ. ܘܠܳܐ ܚܰܘܺܝܬܳܢܝ ܒܡܳܢܳܐ ܪܳܒ ܚܰܝܠܳܟ݂.</VERS>
      <VERS vnumber="16">ܘܟܰܕ݂ ܐܰܥܺܝܩܰܬ݂ ܠܶܗ ܒܡܶܠܶܝ̈ܗ̇ ܟܽܠܗܽܘܢ ܝܰܘ̈ܡܳܬ݂ܳܐ ܘܶܐܠܰܨܬܶܗ. ܐܶܬܬܥܺܝܩܰܬ݂ ܢܰܦܫܶܗ ܥܕܰܡܳܐ ܠܡܰܘܬܳܐ.</VERS>
      <VERS vnumber="17">ܘܰܓ̣ܠܳܐ ܠܳܗ̇ ܟܽܠܶܗ ܠܶܒܶܗ. ܘܶܐܡܰܪ ܠܳܗ̇. ܡܕܰܟܝܳܐ ܠܳܐ ܣܠܶܩ ܥܰܠ ܪܺܝܫܝ. ܡܶܛܽܠ ܕܰܢܙܺܝܪܳܐ ܐ̱ܢܳܐ ܕܰܐ‌ܠܳܗܳܐ ܡܶܢ ܟܰܪܣܳܗ̇ ܕܶܐܡܝ. ܐܶܢܗܽܘ ܕܓܶܪܥܶܬ݂. ܦܳܪܶܩ ܠܶܗ ܡܶܢܝ ܚܰܝܠܝ. ܘܡܶܫܬܰܦܰܠ ܐ̱ܢܳܐ ܘܗܳܘܶܐ ܐ̱ܢܳܐ ܐܰܝܟ݂ ܟܽܠ ܐ̱ܢܳܫ.</VERS>
      <VERS vnumber="18">ܘܟܰܕ݂ ܚܙܳܬ݂ ܕܰܠܺܝܠܰܐ ܕܰܓ̣ܠܳܐ ܠܳܗ̇ ܟܽܠܶܗ ܠܶܒܶܗ. ܫܰܕܪܰܬ݂ ܩܪܳܬ݂ ܠܰܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܳܐܡܪܳܐ ܠܗܽܘܢ. ܣܰܩܘ ܡܶܟܺܝܠ. ܡܶܛܽܠ ܕܓ̣ܠܳܐ ܠܺܝ ܟܽܠܶܗ ܠܶܒܶܗ. ܘܰܣܠܶܩܘ ܠܘܳܬ݂ܳܗ̇ ܛܖ̈ܽܘܢܶܐ ܕܰܦܠܶܫܬܳܝ̈ܶܐ ܘܰܐܣܶܩܘ ܟܶܣܦܳܐ ܥܰܡܗܽܘܢ.</VERS>
      <VERS vnumber="19">ܘܰܐܕ݂ܡܶܟ݂ܬܶܗ ܥܰܠ ܒܽܘܖ̈ܟܶܝܗ̇. ܘܰܩܪܳܬ݂ ܠܓܰܪܳܥܳܐ. ܘܓܶܪܥܰܬ݂ ܫܒܰܥ ܥܶܕ݂ܩ̈ܶܐ ܕܪܺܝܫܶܗ. ܘܫܰܪܝܰܬ݂ ܠܰܡܫܰܦܳܠܽܘܬܶܗ. ܘܰܦܪܰܩ ܠܶܗ ܚܰܝܠܶܗ ܡܶܢܶܗ.</VERS>
      <VERS vnumber="20">ܘܳܐܡܪܳܐ ܠܶܗ. ܦܠܶܫܬܳܝ̈ܶܐ ܐܶܬ݂ܰܘ ܥܠܰܝܟ ܫܶܡܫܽܘܢ. ܘܶܐܬܬܥܺܝܪ ܡܶܢ ܫܶܢܬܶܗ ܘܶܐܡܰܪ. ܐܶܦܽܘܩ ܐܰܝܟ݂ ܕܰܒܟܽܠܙܒܰܢ ܘܶܐܫܬܰܢܰܕ݂ ܒܗܽܘܢ. ܘܗܽܘ ܠܳܐ ܝܺܕܰܥ ܕܡܳܪܝܳܐ ܦܪܰܩ ܠܶܗ ܡܶܢܶܗ.</VERS>
      <VERS vnumber="21">ܘܰܐܚܕ݂ܽܘܗܝ ܦܠܶܫܬܳܝ̈ܶܐ ܘܥܰܘܰܪܘ ܥܰܝܢܰܘ̈ܗܝ. ܘܰܐܣܪܽܘܗܝ ܒܫܺܫ̈ܠܳܬܳܐ ܘܰܐܚܬ݂ܽܘܗܝ ܠܥܳܙܰܬ݂ ܘܰܗܘܳܐ ܛܳܚܶܢ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="22">ܘܫܰܪܺܝ ܣܰܥܪܳܐ ܕܪܺܝܫܶܗ ܠܡܺܐܥܳܐ ܟܰܕ݂ ܐܶܬ݂ܓܪܰܥ.</VERS>
      <VERS vnumber="23">ܘܰܛܖ̈ܽܘܢܶܐ ܕܰܦܠܶܫܬܳܝ̈ܶܐ ܐܶܬ݂ܟܰܢܰܫܘ ܠܡܶܕ݂ܒܰܚ ܕܶܒܚܳܐ ܪܰܒܳܐ ܠܕܳܓܽܘܢ ܐܰܠܳܗܗܽܘܢ ܒܚܰܕ݂ܽܘܬ݂ܳܐ. ܘܳܐܡܪܺܝܢ. ܐܰܫܠܶܡ ܐܰܠܳܗܰܢ ܒܺܐܝܕܰܢ ܠܫܶܡܫܽܘܢ ܒܥܶܠܕܒܳܒܰܢ.</VERS>
      <VERS vnumber="24">ܘܟܰܕ݂ ܚܙܰܐܗܝ ܥܰܡܳܐ ܫܰܒܰܚܘ ܠܰܐܠܳܗܗܽܘܢ. ܡܶܛܽܠ ܕܳܐܡܪܺܝܢ. ܕܰܐܫܠܶܡ ܐܰܠܳܗܰܢ ܒܺܐܝܕܰܢ ܠܰܒܥܶܠܕܒܳܒܰܢ. ܘܰܠܡܰܚܪܶܒ ܐܰܖ̈ܥܳܬܰܢ. ܘܰܠܕܰܐܣܓܺܝ ܩܛܺܝܠܰܝ̈ܢ.</VERS>
      <VERS vnumber="25">ܘܟܰܕ݂ ܫ̣ܦܰܪ ܠܶܒܗܽܘܢ ܐܳܡܪܺܝܢ. ܩܪܰܘ ܠܫܶܡܫܽܘܢ ܡܪܰܩܶܕ݂ ܩܕ݂ܳܡܰܝܢ ܘܰܩܪܰܘ ܠܫܶܡܫܽܘܢ ܡܶܢ ܒܶܝܬ݂ ܐܰܣܺܝܖ̈ܶܐ. ܘܰܡܪܰܩܶܕ݂ ܗܘܳܐ ܩܕ݂ܳܡܰܝܗܽܘܢ. ܘܰܐܩܺܝܡܽܘܗܝ ܒܰܝܢܳܬ݂ ܥܰܡܽܘ̈ܕܶܐ.</VERS>
      <VERS vnumber="26">ܘܶܐܡܰܪ ܫܶܡܫܽܘܢ ܠܛܰܠܝܳܐ ܕܰܐܚܺܝܕ݂ ܒܺܐܝܕ݂ܶܗ. ܫܒܽܘܩܰܝܢܝ ܘܰܐܡܺܝܫܰܝܢܝ ܥܰܡܽܘ̈ܕܶܐ ܕܒܰܝܬܳܐ ܣܡܺܝܟ݂ ܥܠܰܝܗܽܘܢ. ܘܶܐܣܬܡܶܟ ܥܠܰܝܗܽܘܢ.</VERS>
      <VERS vnumber="27">ܘܒܰܝܬܳܐ ܡܠܶܐ ܗܘܳܐ ܓܰܒܖ̈ܶܐ ܘܢܶܫ̈ܶܐ. ܘܬܰܡܳܢ ܗܘܰܘ ܟܽܠܗܽܘܢ ܛܖ̈ܽܘܢܶܐ ܕܰܦܠܶܫܬܳܝ̈ܶܐ. ܘܥܰܠ ܐܶܓܳܪܳܐ ܐܺܝܬ݂ ܗܘܰܘ ܐܰܝܟ݂ ܬܠܳܬܳܐ ܐܰܠܦܺܝ̈ܢ ܓܰܒܖ̈ܶܐ ܘܢܶܫ̈ܶܐ. ܘܚܳܙܶܝܢ ܗܘܰܘ ܟܰܕ݂ ܡܪܰܩܶܕ݂ ܫܶܡܫܽܘܢ.</VERS>
      <VERS vnumber="28">ܘܰܩܪܳܐ ܫܶܡܫܽܘܢ ܠܡܳܪܝܳܐ. ܘܶܐܡܰܪ. ܒܒܳܥܽܘ ܡܳܪܝܳܐ ܐܰ‌ܠܳܗܳܐ. ܐܶܬܕܰܟ݂ܪܰܝܢܝ. ܘܚܰܝܶܠܰܝܢܝ ܒܰܠܚܽܘܕ݂ ܗܳܕ݂ܶܐ ܙܒܰܢ̱ܬܳܐ. ܐܰ‌ܠܳܗܳܐ. ܕܶܐܬ݂ܢܰܩܰܡ ܢܩܰܡܬ݂ܳܐ ܕܬܰܪܬܶܝܢ ܥܰܝ̈ܢܰܝ ܡܶܢ ܦܠܶܫ̈ܬܳܝܶܐ.</VERS>
      <VERS vnumber="29">ܘܶܐܚܰܕ݂ ܫܶܡܫܽܘܢ ܬܪܶܝܢ ܥܰܡܽܘ̈ܕܶܐ ܡܶܨܥܳܝ̈ܶܐ ܕܒܰܝܬܳܐ ܣܡܺܝܟ݂ ܥܠܰܝܗܽܘܢ. ܘܶܐܣܬܡܶܟ ܥܠܰܝܗܽܘܢ. ܚܰܕ݂ ܒܝܰܡܺܝܢܶܗ ܘܚܰܕ݂ ܒܣܶܡܳܠܶܗ.</VERS>
      <VERS vnumber="30">ܘܶܐܡܰܪ ܫܶܡܫܽܘܢ. ܬܡܽܘܬ݂ ܢܰܦܫܝ ܥܰܡ ܦܠܶܫܬܳܝ̈ܶܐ. ܘܰܢܓܰܕ݂ ܒܚܰܝܠܶܗ. ܘܰܢܦܰܠ ܒܰܝܬܳܐ ܥܰܠ ܛܖ̈ܽܘܢܶܐ. ܘܥܰܠ ܟܽܠܶܗ ܥܰܡܳܐ ܕܒܶܗ. ܘܰܗܘܰܘ ܡܺܝ̈ܬܶܐ ܕܡܺܝܬ݂ܘ ܒܡܰܘܬܶܗ ܕܫܶܡܫܽܘܢ. ܣܰܓܺܝܐܺܝܢ ܡܶܢ ܕܡܺܝܬ݂ܘ ܒܚܰܝܰܘ̈ܗܝ.</VERS>
      <VERS vnumber="31">ܘܰܢܚܶܬ݂ܘ ܟܽܠܗܽܘܢ ܐܰܚܰܘ̈ܗܝ. ܘܟܽܠܶܗ ܒܶܝܬ݂ ܐܰܒܽܘܗܝ. ܘܰܣܠܩܘ ܘܩܰܒܪܽܘܗܝ ܒܶܝܬ݂ ܨܰܕܥܳܐ. ܘܒܶܝܬ݂ ܐܶܫܬܘܳܐܶܝܠ ܒܩܰܒܪܶܗ ܕܰܡܢܽܘܚ ܐܰܒܽܘܗܝ ܘܗܽܘ ܕܳܢ ܠܺܝܣܪܳܐܶܝܠ ܥܶܣܪܺܝܢ ܫܢܺܝ̈ܢ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܰܗܘܳܐ ܓܰܒܪܳܐ ܚܰܕ݂ ܡܶܢ ܛܽܘܪܳܐ ܕܰܐܦܪܶܝܡ. ܘܰܫܡܶܗ ܡܺܝܟ݂ܳܐ.</VERS>
      <VERS vnumber="2">ܘܶܐܡܰܪ ܠܶܐܡܶܗ. ܐܳܠܶܦ ܘܡܳܐܐ ܕܟܶܣܦܳܐ ܕܶܐܬ݂ܢܣܶܒ̣ ܠܶܟ݂ܝ. ܘܰܐܢ̱ܬܝ ܝܰܡܺܝܬܝ ܘܳܐܦ ܐܶܡܰܪܬܝ ܒܶܐܕ݂ܢܰܝ̈. ܗܰܘ ܟܶܣܦܳܐ ܐܶܢܳܐ ܢܣܰܒܬܶܗ ܘܶܐܡܪܬ݂ ܐܶܡܶܗ. ܒܪܺܝܟ݂ ܒܶܪܝ ܠܡܳܪܝܳܐ.</VERS>
      <VERS vnumber="3">ܘܦܰܢܺܝ ܐܳܠܶܦ ܘܰܡܳܐܐ ܕܟܶܣܦܳܐ ܠܶܐܡܶܗ. ܘܶܐܡܪܰܬ݂ ܐܶܡܶܗ. ܡܩܰܕܳܫܽܘ ܩܰܕܫܶܬ݂ ܟܶܣܦܳܐ ܠܡܳܪܝܳܐ ܡܶܢ ܐܺܝܕܰܝ̈ ܒܶܪܝ. ܕܶܐܥܒܶܕ݂ ܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ ܘܗܳܫܳܐ ܦܰܢܳܝܗܝ ܠܺܝ.</VERS>
      <VERS vnumber="4">ܘܦܰܢܺܝ ܟܶܣܦܳܐ ܠܶܐܡܶܗ. ܘܢܶܣܒܰܬ݂ ܐܶܡܶܗ ܡܰܐܬܶܝܢ ܕܟܶܣܦܳܐ ܘܝܶܗܒܰܬ݂ ܠܩܰܝܢܳܝܳܐ. ܘܰܥܒܰܕ݂ ܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ. ܘܰܗܘܳܐ ܒܒܶܝܬ݂ ܡܺܝܟ݂ܳܐ.</VERS>
      <VERS vnumber="5">ܘܓܰܒܪܳܐ ܡܺܝܟ݂ܳܐ ܐܺܝܬ݂ ܗܘܳܐ ܠܶܗ ܒܶܝܬ݂ ܐܰܠܳܗ̈ܶܐ. ܘܰܥܒܰܕ݂ ܦܕܰܬ ܘܰܦܪܺܝܣܳܐ. ܘܫܰܡܠܺܝ ܐܺܝܕ݂ܳܐ ܕܚܰܕ݂ ܡܶܢ ܒܢܰܘ̈ܗܝ. ܘܰܗܘܳܐ ܠܶܗ ܟܽܘܡܪܳܐ.</VERS>
      <VERS vnumber="6">ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ. ܘܟܽܠ ܐ̱ܢܳܫ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ ܥܳܒܶܕ݂ ܗܘܳܐ.</VERS>
      <VERS vnumber="7">ܘܰܗܘܳܐ ܥܠܰܝܡܳܐ ܚܰܕ݂ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܫܡܶܗ ܠܶܘܺܝ. ܘܥܳܡܰܪ ܗܘܳܐ ܬܰܡܳܢ.</VERS>
      <VERS vnumber="8">ܘܶܐܙܰܠ ܓܰܒܪܳܐ ܡܶܢ ܩܪܺܝܬ݂ܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܠܡܶܥܡܰܪ ܐܰܝܟܳܐ ܕܡܶܫܟܰܚ. ܘܰܡܛܳܐ ܠܛܽܘܪܳܐ ܕܰܐܦܪܶܝܡ ܥܕܰܡܳܐ ܠܒܶܝܬ݂ ܡܺܝܟ݂ܳܐ. ܠܡܶܣܥܰܪ ܐܽܘܪܚܶܗ.</VERS>
      <VERS vnumber="9">ܘܶܐܡܰܪ ܠܶܗ ܡܺܝܟ݂ܳܐ ܐܰܝܡܶܟܳܐ ܐܳܬܶܐ ܐܰܢ̱ܬ ܐܳܡܰܪ ܠܶܗ. ܠܶܘܳܝܳܐ ܐ̱ܢܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܳܐܙܶܠ ܐ̱ܢܳܐ ܠܡܶܥܡܰܪ ܐܰܝܟܳܐ ܕܡܶܫܟܰܚ ܐ̱ܢܳܐ.</VERS>
      <VERS vnumber="10">ܐܳܡܰܪ ܠܶܗ ܡܺܝܟ݂ܳܐ. ܬܶܒ ܠܘܳܬ݂ܝ. ܘܰܗܘܺܝ ܠܺܝ ܐܰܝܟ݂ ܐܰܒܳܐ ܘܟܽܘܡܪܳܐ. ܘܶܐܢܳܐ ܐܶܬܶܠ ܠܳܟ݂ ܥܶܣܪܳܐ ܕܟܶܣܦܳܐ ܠܝܰܘ̈ܡܳܬ݂ܳܐ. ܘܡܳܐܢܰܝ̈ܟ. ܘܬ݂ܽܘܪܣܳܝܳܟ݂.</VERS>
      <VERS vnumber="11">ܘܶܐܙܰܠ ܠܶܘܺܝ ܘܶܐܬܛܦܺܝܣ ܠܡܶܬܰܒ ܥܰܡ ܓܰܒܪܳܐ. ܘܰܗܘܳܐ ܠܶܗ ܥܠܰܝܡܳܐ ܐܰܝܟ݂ ܚܰܕ݂ ܡܶܢ ܒܢܰܘ̈ܗܝ.</VERS>
      <VERS vnumber="12">ܘܫܰܡܠܺܝ ܡܺܝܟ݂ܳܐ ܐܺܝܕ݂ܶܗ ܕܠܶܘܳܝܳܐ. ܘܰܗܘܳܐ ܠܶܗ ܟܽܘܡܪܳܐ. ܘܰܗܘܳܐ ܠܶܗ ܒܒܶܝܬ݂ ܡܺܝܟ݂ܳܐ.</VERS>
      <VERS vnumber="13">ܘܶܐܡܰܪ ܡܺܝܟ݂ܳܐ. ܗܳܫܳܐ ܝܶܕ݂ܥܶܬ݂ ܕܡܰܛܐܶܒ ܠܺܝ ܡܳܪܝܳܐ. ܕܰܗܘܳܐ ܠܺܝ ܠܶܘܳܝܳܐ ܟܽܘܡܪܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ. ܘܰܒܝܰܘ̈ܡܳܬ݂ܳܐ ܗܳܢܽܘܢ. ܫܰܒܛܳܐ ܕܕ݂ܳܢ ܒܳܥܶܐ ܗܘܳܐ ܠܶܗ ܦܳܠܓܽܘܬ݂ܳܐ ܠܡܶܬܰܒ. ܡܶܛܽܠ ܕܠܳܐ ܐܶܬ݂ܦܰܠܓܰܬ݂ ܗܘܳܬ݂ ܥܕܰܡܳܐ ܠܝܰܘܡܳܐ ܗܰܘ ܝܳܪܬܽܘܬ݂ܳܐ ܒܰܝܢܳܬ݂ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="2">ܘܫܰܕܰܪܘ ܒܢܰܝ̈ ܕܳܢ ܡܶܢ ܫܰܖ̈ܒܳܬ݂ܗܽܘܢ ܚܰܡܫܳܐ ܓܰܒܖ̈ܺܝܢ. ܡܶܢ ܨܶܕ݂ܥܳܐ ܘܡܶܢ ܐܶܫܬܘܳܐܶܝܠ. ܠܡܶܓܰܫ ܐܰܪܥܳܐ ܘܰܠܡܶܒܕܩܳܗ̇. ܘܳܐܡܪܺܝܢ ܠܗܽܘܢ. ܙܶܠܘ ܒܽܘܕ݂ܩܽܘܗ̇ ܠܰܐܪܥܳܐ. ܘܶܐܬ݂ܰܘ ܠܛܽܘܪܳܐ ܕܰܐܦܪܶܝܡ ܥܕܰܡܳܐ ܠܒܶܝܬ݂ ܡܺܝܟ݂ܳܐ. ܘܒ̣ܳܬ݂ܘ ܬܰܡܳܢ.</VERS>
      <VERS vnumber="3">ܗܶܢܽܘܢ ܥܰܡ ܒܶܝܬ݂ ܡܺܝܟ݂ܳܐ. ܘܶܐܫܬܰܘܕܰܥܘ ܠܩܳܠܶܗ ܕܰܥܠܰܝܡܳܐ ܠܶܘܺܝ. ܘܰܣܛܰܘ ܠܘܳܬܶܗ ܠܬܰܡܳܢ. ܘܶܐܡܰܪܘ ܠܶܗ. ܡܳܢܳܐ ܐܶܬܰܝܬ ܠܗܳܪܟܳܐ. ܘܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ.</VERS>
      <VERS vnumber="4">ܐܳܡܰܪ ܠܗܽܘܢ. ܗܳܟܰܢܳܐ ܘܗܳܟܰܢܳܐ ܥܒܰܕ݂ ܠܺܝ ܡܺܝܟ݂ܳܐ. ܘܰܐܓܪܰܢܝ. ܘܰܗܘܺܝܬ݂ ܠܶܗ ܟܽܘܡܪܳܐ.</VERS>
      <VERS vnumber="5">ܐܳܡܪܺܝܢ ܠܶܗ ܫܐܰܠ ܠܰܢ ܒܰܐܠܳܗܳܐ. ܘܢܶܕܰܥ ܐܶܢ ܡܰܟ݂ܫܪܳܐ ܐܽܘܪܚܳܐ ܕܳܐܙܺܠ̱ܝܢܰܢ ܥܠܶܝܗ̇.</VERS>
      <VERS vnumber="6">ܐܳܡܰܪ ܠܗܽܘܢ ܟܽܘܡܪܳܐ. ܙܶܠܘ ܒܰܫܠܳܡܳܐ. ܘܡܳܪܝܳܐ ܢܰܬ݂ܩܶܢ ܐܽܘܪܚܟܽܘܢ ܕܬܺܐܙܽܠܘܢ ܥܠܶܝܗ̇.</VERS>
      <VERS vnumber="7">ܘܶܐܙܰܠܘ ܚܰܡܫܳܐ ܓܰܒܖ̈ܺܝܢ ܠܠܺܝܫ. ܘܰܚܙܰܘ ܠܥܰܡܳܐ ܕܝܳܬ݂ܶܒ ܒܓܰܘܳܗ̇. ܕܝܳܬ݂ܒܺܝܢ ܒܫܶܠܝܳܐ ܐܰܝܟ݂ ܢܳܡܽܘܣܳܐ ܕܨܰܝ̈ܕܢܳܝܶܐ. ܫܠܶܝܢ ܘܰܒܗܺܝܠܺܝܢ. ܘܠܰܝܬ ܕܡܰܗܰܪ ܒܰܐܪܥܳܐ. ܐܳܦܠܳܐ ܕܳܐܠܶܨ ܘܰܡܥܺܝܩ. ܘܪܰܚܺܝܩܺܝܢ ܐܶܢܽܘܢ ܡܶܢ ܨܰܝ̈ܕܢܳܝܶܐ. ܘܡܶܠܬ݂ܳܐ ܠܰܝܬ ܠܗܽܘܢ ܥܰܡ ܒܰܪܢܳܫ.</VERS>
      <VERS vnumber="8">ܘܶܐܬ݂ܰܘ ܠܘܳܬ݂ ܐܰܚܰܝ̈ܗܽܘܢ ܠܨܶܕ݂ܥܳܐ ܘܶܐܫܬܳܘܐܶܝܠ. ܘܳܐܡܪܺܝܢ ܠܗܽܘܢ ܐܰܚܰܝ̈ܗܽܘܢ. ܐܰܝܡܶܟܳܐ ܐܶܬܰܝܬܽܘܢ.</VERS>
      <VERS vnumber="9">ܘܳܐܡܪܺܝܢ ܡܶܢ ܠܺܝܫ. ܩܽܘܡܘ ܗܳܫܳܐ ܢܶܣܰܩ ܥܠܰܝܗܽܘܢ. ܡܶܛܽܠ ܕܰܚܙܰܝܢܳܗ̇ ܠܰܐܪܥܳܐ. ܕܛܳܒܳܐ ܗ̱ܝ ܛܳܒ ܘܰܐܢ̱ܬܽܘܢ ܠܳܐ ܬܶܫܬܩܽܘܢ. ܐܳܦ ܠܳܐ ܬܶܬ݂ܚܰܒܢܽܘܢ ܠܡܺܐܙܰܠ ܘܰܠܡܶܥܰܠ ܠܡܺܐܪܰܬ݂ ܐܰܪܥܳܐ.</VERS>
      <VERS vnumber="10">ܒܡܰܥܠܳܢܰܝ̈ܟܽܘܢ ܥܳܐܠܺܝܢ ܐ̱ܢܬܽܘܢ ܥܰܠ ܥܰܡܳܐ ܟܰܗܺܝܢܳܐ. ܘܰܐܪܥܳܐ ܪܘܰܚܬܳܐ ܕܺܐܝ̈ܕܰܝܳܐ ܡܶܛܽܠ ܕܰܐܫܠܡܳܗ̇ ܐܰ‌ܠܳܗܳܐ ܒܺܐܝ̈ܕܰܝܟܽܘܢ. ܕܠܳܐ ܬܶܚܣܪܽܘܢ ܡܶܕܶܡ ܒܰܐܪܥܳܐ.</VERS>
      <VERS vnumber="11">ܘܰܫܩܰܠܘ ܡܶܢ ܬܰܡܳܢ ܡܶܢ ܫܰܪܒܬ݂ܳܐ ܕܕ݂ܳܢ. ܡܶܢ ܨܶܕ݂ܥܳܐ ܘܡܶܢ ܐܶܫܬܘܳܐܶܝܠ. ܫܶܬܡܳܐܐ ܓܰܒܖ̈ܺܝܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ.</VERS>
      <VERS vnumber="12">ܘܰܣܠܩܘ ܘܰܫܪܰܘ ܒܩܽܘܪܝܰܬ݂ ܢܰܥܪܺܝܢ ܕܺܝܗܽܘܕ݂ܳܐ. ܡܶܛܽܠ ܗܳܢܳܐ ܩ̣ܪܰܐܗܝ ܠܰܐܬ݂ܪܳܐ ܗܰܘ. ܡܰܫܪܺܝܬܳܐ ܕܕ݂ܳܢ ܥܕܰܡܳܐ ܠܝܰܘܡܳܢܳܐ. ܗܳܐ ܒܶܣܬܰܪ ܩܽܘܪܝܰܬ݂ ܢܰܥܪܺܝܢ.</VERS>
      <VERS vnumber="13">ܘܰܥܒܰܪܘ ܡܶܢ ܬܰܡܳܢ ܠܛܽܘܪܳܐ ܕܰܐܦܪܶܝܡ. ܘܶܐܙܰܠܘ ܥܕܰܡܳܐ ܠܒܶܝܬ݂ ܡܺܝܟ݂ܳܐ.</VERS>
      <VERS vnumber="14">ܘܰܥܢܰܘ ܚܰܡܫܳܐ ܓܰܒܖ̈ܺܝܢ ܕܶܐܙܰܠܘ ܠܡܶܓܫ ܐܰܪܥܳܐ ܕܠܺܝܫ. ܘܶܐܡܰܪܘ ܠܰܐܚܰܝ̈ܗܽܘܢ. ܝܳܕ݂ܥܺܝܢ ܐ̱ܢܬܽܘܢ ܕܺܐܝܬ݂ ܒܖ̈ܳܡܳܬ݂ܳܐ ܗܳܠܶܝܢ ܦܶܕܬ݂ܳܐ ܘܰܦܪܺܝܣܳܐ. ܘܨܰܠܡܳܐ ܓܠܺܝܦܳܐ ܘܰܢܣܺܝܟ݂ܳܐ ܘܗܳܫܳܐ ܕܰܥܘ ܡܳܢܳܐ ܥܳܒܕܺܝܢ ܐ̱ܢܬܽܘܢ.</VERS>
      <VERS vnumber="15">ܘܰܣܛܰܘ. ܘܥܰܠܘ ܠܒܶܝܬ݂ ܥܠܰܝܡܳܐ ܠܶܘܺܝ. ܠܒܶܝܬ݂ ܡܺܝܟ݂ܳܐ. ܘܰܫܐܶܠܘ ܒܰܫܠܳܡܶܗ.</VERS>
      <VERS vnumber="16">ܘܫܶܬܡܳܐܐ ܓܰܒܖ̈ܺܝܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ. ܩܳܝܡܺܝܢ ܒܡܰܥܠܳܢܳܐ ܕܬܰܪܥܳܐ ܡܶܢ ܒܢܰܝ̈ ܕܳܢ.</VERS>
      <VERS vnumber="17">ܘܰܣܠܶܩܘ ܚܰܡܫܳܐ ܓܰܒܖ̈ܺܝܢ ܕܶܐܙܰܠܘ ܠܡܶܓܰܫ ܐܰܪܥܳܐ. ܘܥܰܠܘ ܠܬܰܡܳܢ ܘܰܢܣܰܒܘ ܨܰܠܡܳܐ. ܘܦܶܕܬ݂ܳܐ. ܘܰܦܪܺܝܣܳܐ. ܘܰܚܫܰܠܬ݂ܳܐ. ܘܟܽܘܡܪܳܐ ܟܰܕ݂ ܩܳܐܶܡ ܒܡܰܥܠܳܢܳܐ ܕܬܰܪܥܳܐ.</VERS>
      <VERS vnumber="18">ܘܫܶܬܡܳܐܐ ܓܰܒܖ̈ܺܝܢ ܗܳܢܽܘܢ ܕܰܡܙܰܝܢܺܝܢ ܒܡܳܐܢܰܝ̈ ܩܪܳܒܳܐ. ܥܰܠܘ ܠܒܶܝܬ݂ ܡܺܝܟ݂ܳܐ ܘܰܢܣܰܒܘ ܨܰܠܡܳܐ. ܘܦܶܕܬܳܐ. ܘܰܦܪܺܝܣܳܐ. ܘܰܚܫܰܠܬ݂ܳܐ. ܐܳܡܰܪ ܠܗܽܘܢ ܟܽܘܡܪܳܐ ܡܳܢܳܐ ܥܳܒܕܺܝܢ ܐ̱ܢܬܽܘܢ.</VERS>
      <VERS vnumber="19">ܐܳܡܪܺܝܢ ܠܶܗ ܫܬ݂ܽܘܩ. ܣܺܝܡ ܐܺܝܕ݂ܳܟ݂ ܥܰܠ ܦܽܘܡܳܟ. ܘܬ݂ܳܐ ܥܰܡܰܢ. ܘܰܗܘܺܝ ܠܰܢ ܐܰܒܳܐ ܘܟܽܘܡܪܳܐ. ܐܰܝܢܳܐ ܛܳܒ ܠܳܟ݂. ܕܬܶܗܘܶܐ ܟܽܘܡܪܳܐ ܠܒܶܝܬ݂ ܓܰܒܪܳܐ ܚܰܕ݂. ܐܰܘ ܕܬܶܗܘܶܐ ܟܽܘܡܪܳܐ ܠܛܽܘܗܡܳܐ ܘܰܠܫܰܪܒܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="20">ܘܰܫܦܰܪ ܠܶܒܶܗ ܕܟܽܘܡܪܳܐ. ܘܰܢܣܰܒ ܨܰܠܡܳܐ. ܘܦܶܕܬ݂ܳܐ. ܘܰܦܪܺܝܣܳܐ. ܘܶܐܙܰܠ ܥܰܡ ܥܰܡܳܐ.</VERS>
      <VERS vnumber="21">ܘܶܐܬ݂ܦܢܺܝܘ ܘܰܥܒܰܪܘ ܘܶܐܙܰܠܘ. ܘܰܢܩܰܘ̈ܳܬ݂ܳܐ. ܘܩܶܢܝܳܢܳܐ. ܘܰܒܥܺܝܪܳܐ ܩܕ݂ܳܡܝܗܽܘܢ.</VERS>
      <VERS vnumber="22">ܗܶܢܽܘܢ ܐܰܪܚܶܩܘ ܡܶܢ ܒܶܝܬ݂ ܡܺܝܟ݂ܳܐ. ܘܓܰܒܪܳܐ ܕܺܐܝܬ݂ ܒܒܰܝܬܳܐ ܥܰܠ ܓܶܢ̱ܒ ܒܶܝܬ݂ ܡܺܝܟ݂ܳܐ. ܩ̣ܥܳܐ ܘܰܪܕܰܦ ܒܳܬܰܪ ܒܢܰܝ̈ ܕܳܢ.</VERS>
      <VERS vnumber="23">ܘܰܩܪܳܐ ܠܰܒܢܰܝ̈ ܕܳܢ. ܘܶܐܬ݂ܦܢܺܝܘ ܘܶܐܡܰܪܘ ܠܡܺܝܟ݂ܳܐ. ܡܳܐ ܠܳܟ݂ ܕܩܳܥܶܐ ܐܰܢ̱ܬ.</VERS>
      <VERS vnumber="24">ܐܳܡܰܪ ܠܗܽܘܢ. ܐܰܠܳܗ̈ܶܐ ܕܥܶܒ̣ܕܶܬ݂ ܢܣܰܒܬܽܘܢ. ܘܳܐܦ ܠܟܽܘܡܪܳܐ ܕܒܰܪܬܽܘܢ ܘܶܐܙܰܠܬܽܘܢ ܘܡܳܢܳܐ ܐܺܝܬ݂ ܠܺܝ ܬܽܘܒ. ܕܳܐܡܪܺܝܢ ܐ̱ܢܬܽܘܢ ܠܺܝ ܡܳܐ ܠܳܟ݂.</VERS>
      <VERS vnumber="25">ܘܶܐܡܰܪܘ ܠܶܗ ܒܢܰܝ̈ ܕܳܢ. ܠܳܐ ܬܰܫܡܰܥ ܩܳܠܳܟ݂ ܠܘܳܬܰܢ. ܕܰܠܡܳܐ ܢܶܦܓܥܽܘܢ ܒܳܟ݂ ܐ̱ܢܳܫ̈ܳܐ ܡܰܖ̈ܺܝܪܰܝ ܢܰܦܫܳܐ. ܘܬ݂ܰܘܒܶܕ݂ ܢܰܦܫܳܟ݂ ܘܢܰܦܫܳܐ ܕܰܒܢܰܝ̈ܟ.</VERS>
      <VERS vnumber="26">ܘܶܐܙܰܠܘ ܒܢܰܝ̈ ܕܳܢ ܠܽܐܘܪܚܗܽܘܢ ܘܟܰܕ݂ ܚܙܳܐ ܡܺܝܟ݂ܳܐ ܕܥܰܫܺܝܢܺܝܢ ܐܶܢܽܘܢ ܡܶܢܶܗ. ܐܶܬ݂ܦܢܺܝ ܘܶܐܬ݂ܳܐ ܠܒܰܝܬܶܗ.</VERS>
      <VERS vnumber="27">ܘܗܶܢܽܘܢ ܢܣܰܒܘ ܠܡܶܕܶܡ ܕܰܥܒܰܕ݂ ܡܺܝܟ݂ܳܐ. ܘܰܕ݂ܒܰܪܘ ܠܟܽܘܡܪܳܐ ܕܺܐܝܬ݂ ܗܘܳܐ ܠܶܗ. ܘܥ̣ܰܠܘ ܠܠܺܝܫ ܥܰܠ ܥܰܡܳܐ ܟܰܗܺܝܢܳܐ ܘܫܰܠܝܳܐ. ܘܰܡ̣ܚܰܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܠܰܩܪܺܝܬ݂ܳܐ ܐܰܘܩܶܕ݂ܘ ܒܢܽܘܪܳܐ.</VERS>
      <VERS vnumber="28">ܘܠܰܝܬ ܡܰܢ ܕܰܡܦܰܨܶܐ. ܡܶܛܽܠ ܕܪܰܚܺܝܩܳܐ ܗܘܳܬ݂ ܡܶܢ ܨܰܝܕܳܢ. ܘܡܶܠܬ݂ܳܐ ܠܰܝܬ ܗܘܳܐ ܠܗܽܘܢ ܥܰܡ ܒܰܪܢܳܫ. ܘܗܺܝ ܒܥܽܘܡܩܳܐ ܗܘܳܬ݂ ܕܒܶܝܬ݂ ܪܚܽܘܒ. ܘܰܒ̣ܢܰܐܗ̇ ܠܰܩܪܺܝܬ݂ܳܐ. ܘܺܝܬ݂ܶܒܘ ܒܳܗ̇.</VERS>
      <VERS vnumber="29">ܘܰܩܪܰܘ ܫܡܳܗ̇ ܕܰܩܪܺܝܬ݂ܳܐ ܕܳܢ. ܥܰܠ ܫܶܡ ܕܳܢ ܐܰܒܽܘܗܽܘܢ. ܕܶܐܬ݂ܺܝܠܶܕ݂ ܠܺܝܣܪܳܐܶܝܠ. ܒܪܰܡ ܠܽܘܙ ܫܡܳܗ̇ ܗܘܳܐ ܠܰܩܪܺܝܬ݂ܳܐ ܡܶܢ ܩܕ݂ܺܝܡ.</VERS>
      <VERS vnumber="30">ܘܰܐܩܺܝܡܘ ܠܗܽܘܢ ܒܢܰܝ̈ ܕܳܢ ܨܰܠܡܳܐ ܘܝܽܘܢܳܬ݂ܳܢ ܒܰܪ ܓܶܪܫܽܘܢ. ܒܰܪ ܡܢܰܫܶܐ. ܗܽܘ ܘܰܒܢܰܘ̈ܗܝ ܗܘܰܘ ܟܽܘܡܖ̈ܶܐ ܠܫܰܒܛܳܐ ܕܕ݂ܳܢ. ܥܕܰܡܳܐ ܠܝܰܘܡܳܐ ܕܶܐܫܬܰܒܝܰܬ݂ ܐܰܪܥܳܐ.</VERS>
      <VERS vnumber="31">ܘܣܳܡܽܘܗܝ ܠܗܽܘܢ ܨܰܠܡܳܐ ܕܡܺܝܟ݂ܳܐ ܕܰܥܒܰܕ݂. ܟܽܠܗܽܘܢ ܝܰܘ̈ܡܳܬ݂ܳܐ ܕܰܗܘܳܐ ܒܰܝܬܶܗ ܕܰܐ‌ܠܳܗܳܐ ܒܫܺܝܠܽܘ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܰܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܡܰܠܟܳܐ ܠܰܝܬ ܗܘܳܐ ܒܺܝܣܪܳܐܶܝܠ. ܘܰܗܘܳܐ ܓܰܒܪܳܐ ܠܶܘܺܝ ܥܡܰܪ ܗܘܳܐ ܒܰܫܦܽܘܠܳܐ ܕܛܽܘܪܳܐ. ܘܰܢܣܰܒ̣ ܠܶܗ ܐܰܢ̱ܬܬ݂ܳܐ ܕܪܽܘܟ݂ܬ݂ܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ.</VERS>
      <VERS vnumber="2">ܘܙܰܢܝܰܬ݂ ܥܠܰܘܗܝ ܕܪܽܘܟ݂ܬܶܗ. ܘܩܳܡܰܬ݂ ܘܶܐܙܰܠ̱ܬ ܡܶܢ ܠܘܳܬ݂ܶܗ ܠܒܶܝܬ݂ ܐܰܒܽܘܗ̇ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܗܘܳܬ݂ ܬܰܡܳܢ ܝܰܘ̈ܡܳܬ݂ܳܐ ܝܰܖ̈ܚܶܐ ܐܰܪܒܥܳܐ.</VERS>
      <VERS vnumber="3">ܘܩܳܡ ܒܰܥܠܳܗ̇ ܘܶܐܙܰܠ ܒܳܬ݂ܪܳܗ̇. ܕܢܶܡܠܶܐ ܒܠܶܒܳܗ̇ ܘܢܰܝܬܶܝܗ̇. ܘܰܥܠܰܝܡܶܗ ܘܰܬܪܶܝܢ ܚܶܡܖ̈ܺܝܢ ܥܰܡܶܗ. ܘܰܐܥܶܠܬܶܗ ܠܒܶܝܬ݂ ܐܰܒܽܘܗ̇. ܘܰܚܙܳܝܗܝ ܐܰܒܽܘܗ̇ ܕܰܥܠܰܝܡܬ݂ܳܐ ܘܰܚܕ݂ܺܝ ܠܩܽܘܒܠܶܗ.</VERS>
      <VERS vnumber="4">ܘܰܐܚܕܶܗ ܚܡܽܘܗܝ ܐܰܒܽܘܗ̇ ܕܰܥܠܰܝܡܬ݂ܳܐ. ܘܺܝܬ݂ܶܒ ܠܘܳܬܶܗ ܬܠܳܬܳܐ ܝܰܘܡܺܝ̈ܢ. ܘܰܠܥܶܣܘ ܘܶܐܫܬܺܝܘ ܘܒ̣ܳܬ݂ܘ ܬܰܡܳܢ.</VERS>
      <VERS vnumber="5">ܘܰܒܝܰܘܡܳܐ ܕܰܐܪܒܥܳܐ. ܩܰܕܶܡ ܒܨܰܦܪܳܐ ܠܡܺܐܙܰܠ. ܘܶܐܡܰܪ ܐܰܒܽܘܗ̇ ܕܰܥܠܰܝܡܬ݂ܳܐ ܠܚܰܬ݂ܢܶܗ. ܣܡܽܘܟ݂ ܠܶܒܳܟ݂ ܒܩܰܨܝܳܐ ܕܠܰܚܡܳܐ. ܘܗܳܝܕܶܝܢ ܬܩܽܘܡ ܘܬܺܐܙܰܠ.</VERS>
      <VERS vnumber="6">ܘܺܝܬ݂ܶܒܘ ܘܰܠܥܶܣܘ ܬܖ̈ܰܝܗܽܘܢ ܐܰܟ݂ܚܕ݂ܳܐ ܘܶܐܫܬܺܝܘ. ܘܶܐܡܰܪ ܐܰܒܽܘܗܝ ܕܰܥܠܰܝܡܬ݂ܳܐ. ܠܚܰܬ݂ܢܶܗ. ܐܶܢ ܨܳܒܶܐ ܐܰܢ̱ܬ. ܒܽܘܬ݂ ܘܢܶܛܐܰܒ ܠܳܟ݂.</VERS>
      <VERS vnumber="7">ܘܩܳܡ ܓܰܒܪܳܐ ܠܡܺܐܙܰܠ. ܘܰܐܠܨܶܗ ܚܡܽܘܗܝ. ܘܒ̣ܳܬ݂ ܠܶܗ ܬܰܡܳܢ.</VERS>
      <VERS vnumber="8">ܘܩܰܕܶܡ ܒܨܰܦܪܳܐ ܒܝܰܘܡܳܐ ܕܚܰܡܫܳܐ ܠܡܺܐܙܰܠ. ܘܶܐܡܰܪ ܠܶܗ ܐܰܒܽܘܗ̇ ܕܰܥܠܰܝܡܬ݂ܳܐ. ܣܡܽܘܟ݂ ܠܶܒܳܟ݂. ܘܶܐܬ݂ܟܪܰܟ݂ ܥܰܕ݂ ܨܳܠܶܐ ܝܰܘܡܳܐ. ܘܰܠܥܶܣܘ ܬܖ̈ܰܝܗܽܘܢ ܘܶܐܫܬܺܝܘ.</VERS>
      <VERS vnumber="9">ܘܩܳܡ ܓܰܒܪܳܐ ܠܡܺܐܙܰܠ. ܗܽܘ ܘܰܕ݂ܪܽܘܟ݂ܬܶܗ ܘܰܥܠܰܝܡܶܗ. ܘܶܐܡܰܪ ܠܶܗ ܚܡܽܘܗܝ ܐܰܒܽܘܗ̇ ܕܰܥܠܰܝܡܬ݂ܳܐ. ܗܳܐ ܦ̣ܢܳܐ ܝܰܘܡܳܐ. ܒܽܘܬ݂ ܗܳܪܟܳܐ ܘܢܶܛܐܰܒ ܠܳܟ݂. ܘܩܰܕܶܡܘ ܡܚܳܪ ܘܙܶܠܘ ܠܡܰܫܟܰܢܟܽܘܢ.</VERS>
      <VERS vnumber="10">ܘܠܳܐ ܨܒ̣ܳܐ ܓܰܒܪܳܐ ܠܰܡܒܳܬ݂. ܘܩܳܡ ܘܶܐܙܰܠ ܘܡܰܛܺܝ ܠܽܘܩܒܰܠ ܝܳܒܽܘܣ ܕܗܺܝ ܗܺܝ ܐܽܘܪܺܫܠܶܡ. ܘܥܰܡܶܗ ܬܪܶܝܢ ܚܶܡܖ̈ܺܝܢ ܟܰܕ݂ ܛܥܺܝܢܺܝܢ. ܘܰܕ݂ܪܽܘܟ݂ܬܶܗ ܥܰܡܶܗ.</VERS>
      <VERS vnumber="11">ܗܶܢܽܘܢ ܥܰܠ ܓܶܢ̱ܒ̣ ܝܳܒܽܘܣ. ܘܝܰܘܡܳܐ ܪܟܶܢ ܠܶܗ ܛܳܒ. ܘܶܐܡܰܪ ܥܠܰܝܡܳܐ ܠܡܳܪܶܗ. ܬܳܐ ܢܶܣܛܶܐ ܠܰܩܪܺܝܬ݂ܳܐ ܗܳܕ݂ܶܐ ܝܳܒܽܘܣ. ܘܰܢܒܽܘܬ݂ ܒܳܗ̇.</VERS>
      <VERS vnumber="12">ܐܳܡܰܪ ܠܶܗ ܡܳܪܶܗ. ܠܳܐ ܢܶܣܛܶܐ ܠܰܩܪܺܝܬ݂ܳܐ ܢܽܘܟܪܳܝܬܳܐ ܕܠܳܐ ܗܘܳܬ݂ ܡܶܢ ܕܒܶܝܬ݂ ܝܺܣܪܳܐܶܝܠ. ܐܶܠܳܐ ܢܶܥܒܰܪ ܥܕܰܡܳܐ ܠܰܓܒܰܥ.</VERS>
      <VERS vnumber="13">ܘܶܐܡܰܪ ܠܶܗ ܡܳܪܶܗ. ܬܳܐ ܢܶܬ݂ܩܰܪܰܒ ܠܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ. ܘܰܢܒܽܘܬ݂ ܒܰܓܒܰܥ ܐܰܘ ܒܪܳܡܬ݂ܳܐ.</VERS>
      <VERS vnumber="14">ܘܰܥ̣ܒܰܪܘ ܘܶܐܙܰܠܘ. ܘܥܶܪܒܰܬ݂ ܠܗܽܘܢ ܫܶܡܫܳܐ ܥܰܠ ܓܶܢ̱ܒ ܓܒܰܥ ܕܒܶܢܝܳܡܶܝܢ.</VERS>
      <VERS vnumber="15">ܘܰܣܛܰܘ ܠܬܰܡܳܢ ܠܰܡܒܳܬ݂. ܘܥ̣ܰܠܘ ܠܰܓܒܰܥ ܘܺܝܬ݂ܶܒܘ ܒܫܽܘܩܳܐ ܕܰܩܪܺܝܬ݂ܳܐ. ܘܠܰܝܬ ܐ̱ܢܳܫ ܕܡܰܥܶܠ ܠܗܽܘܢ ܠܒܰܝܬܳܐ ܠܰܡܒܳܬ݂.</VERS>
      <VERS vnumber="16">ܘܗܳܐ ܓܰܒܪܳܐ ܣܳܒܳܐ ܐܳܬܶܐ ܡܶܢ ܥܒܳܕܶܗ ܡܶܢ ܚܰܩܠܳܐ ܒܪܰܡܫܳܐ. ܘܓܰܒܪܳܐ ܡܢ ܛܽܘܪܳܐ ܗܘܳܐ ܕܰܐܦܪܶܝܡ. ܘܥܳܡܰܪ ܗܘܳܐ ܒܰܓܒܰܥ ܕܒܶܢܝܳܡܶܝܢ. ܘܐ̱ܢܳܫܰܘ̈ܗܝ ܕܰܐܬ݂ܪܳܐ ܒܢܰܝ̈ ܒܶܢܝܳܡܶܝܢ. ܒܺܝܫܺܝܢ ܗܘܰܘ ܥܒܳܕܰܝ̈ܗܽܘܢ ܛܳܒ.</VERS>
      <VERS vnumber="17">ܘܰܐܪܺܝܡ ܥܰܝܢܰܘ̈ܗܝ ܓܰܒܪܳܐ ܣܳܒܳܐ. ܘܰܚܙܳܐ ܐܳܪܚܳܐ ܒܫܽܘܩܳܐ ܕܰܩܪܺܝܬ݂ܳܐ. ܘܶܐܡܰܪ ܠܶܗ ܓܰܒܪܳܐ ܣܳܒܳܐ. ܠܰܐܝܟܳܐ ܐܳܙܶܠ ܐܰܢ̱ܬ. ܘܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ.</VERS>
      <VERS vnumber="18">ܐܳܡܰܪ ܠܶܗ. ܡܶܥܒܰܪ ܥܳܒܪܺܝܢܰܢ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܥܕܰܡܳܐ ܠܰܫܦܽܘܠܰܝ̈ ܛܽܘܪܳܐ. ܘܡܶܢ ܬܰܡܳܢ ܐ̱ܢܳܐ. ܘܶܐܙܶܠ̱ܬ ܥܕܰܡܳܐ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܠܒܰܝܬܶܗ ܕܡܳܪܝܳܐ ܐܳܙܶܠ ܐ̱ܢܳܐ. ܘܠܰܝܬ ܐ̱ܢܳܫ ܕܡܰܥܶܠ ܠܰܢ ܠܒܰܝܬܳܐ.</VERS>
      <VERS vnumber="19">ܐܳܦ ܬܶܒܢܳܐ ܐܳܦ ܟܶܣܬ݂ܳܐ ܐܺܝܬ݂ ܠܚܶܡܖ̈ܰܢ. ܘܳܐܦ ܠܰܚܡܳܐ ܘܚܰܡܪܳܐ ܐܺܝܬ݂ ܠܺܝ ܘܠܰܐܡܬ݂ܳܟ݂ ܘܠܰܥܠܰܝܡܳܐ ܥܰܒܕܳܟ݂. ܘܡܶܕܶܡ ܠܳܐ ܚܰܣܺܝܪ.</VERS>
      <VERS vnumber="20">ܐܳܡܰܪ ܠܶܗ ܓܰܒܪܳܐ ܣܳܒܳܐ ܫܠܳܡ ܠܳܟ݂. ܟܽܠܡܶܕܶܡ ܕܚܰܣܺܝܪ ܠܳܟ݂ ܐܶܢܳܐ ܐܶܬܶܠ. ܒܰܠܚܽܘܕ݂ ܒܫܽܘܩܳܐ ܠܳܐ ܬܒܽܘܬ݂.</VERS>
      <VERS vnumber="21">ܘܰܐܥܠܶܗ ܠܒܰܝܬܶܗ ܘܰܐܪܡܺܝ ܠܚܶܡܪܶܗ. ܘܰܐܫܺܝܓܘ ܖ̈ܶܓܠܰܝܗܽܘܢ. ܘܰܠܥܶܣܘ ܘܶܐܫܬܺܝܘ.</VERS>
      <VERS vnumber="22">ܘܗܶܢܽܘܢ ܫܦܰܪ ܠܶܒܗܽܘܢ. ܘܗܳܐ ܐ̱ܢܳܫܰܝ̈ ܩܪܺܝܬ݂ܳܐ ܓܰܒܖ̈ܶܐ ܥܰܘ̈ܳܠܶܐ ܐܶܬ݂ܟܰܪܟܽܘܗܝ ܠܒܰܝܬܳܐ. ܘܥܰܠ ܬܰܪܥܳܐ ܡܶܬ݂ܟܰܬܫܺܝܢ. ܘܳܐܡܪܺܝܢ ܠܓܰܒܪܳܐ ܣܳܒܳܐ ܡܳܪܶܗ ܕܒܰܝܬܳܐ. ܐܰܦܶܩ ܠܓܰܒܪܳܐ ܕܥܰܠ ܠܒܰܝܬܳܟ݂ ܕܢܶܕܥܺܝܘܗܝ.</VERS>
      <VERS vnumber="23">ܘܰܢܦܰܩ ܠܘܳܬ݂ܗܽܘܢ ܓܰܒܪܳܐ ܣܳܒܳܐ ܡܳܪܶܗ ܕܒܰܝܬܳܐ. ܘܶܐܡܰܪ ܠܗܽܘܢ. ܠܳܐ ܐܰܚܰܝ̈ ܠܳܐ ܬܰܒܐܫܽܘܢ ܗܳܟܰܢܳܐ. ܡܶܛܽܠ ܕܥ̣ܰܠ ܓܰܒܪܳܐ ܗܳܢܳܐ ܠܒܰܝܬܝ ܠܳܐ ܬܶܥܒܕ݂ܽܘܢ ܨܰܥܪܳܐ ܗܳܢܳܐ.</VERS>
      <VERS vnumber="24">ܗܳܐ ܒܪܰܬܝ ܒܬ݂ܽܘܠܬܳܐ. ܘܰܕ݂ܪܽܘܟ݂ܬܶܗ. ܐܰܦܶܩ ܐܶܢܶܝܢ ܠܟܽܘܢ. ܘܨܰܥܰܪܘ ܐܶܢܶܝܢ. ܘܰܥܒܶܕ݂ܘ ܠܗܶܝܢ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܽܘܢ. ܘܰܠܓܰܒܪܳܐ ܗܳܢܳܐ ܠܳܐ ܬܶܥܒܕ݂ܽܘܢ ܨܰܥܪܳܐ ܗܳܢܳܐ.</VERS>
      <VERS vnumber="25">ܘܠܳܐ ܨܒ̣ܰܘ ܓܰܒܖ̈ܶܐ ܗܳܢܽܘܢ ܠܡܶܫܡܥܶܗ. ܘܶܐܚܰܕ݂ ܓܰܒܪܳܐ ܕܪܽܘܟ݂ܬܶܗ. ܘܰܐܦܩܳܗ̇ ܠܗܽܘܢ ܠܒܰܪ. ܘܚܰܟ݂ܡܽܘܗ̇. ܘܶܐܫܬܰܢܰܕ݂ܘ ܒܳܗ̇ ܟܽܠܶܗ ܠܺܠܝܳܐ ܥܕܰܡܳܐ ܠܨܰܦܪܳܐ. ܘܫܰܒܩܽܘܗ̇ ܟܰܕ݂ ܣܠܶܩ ܨܰܦܪܳܐ.</VERS>
      <VERS vnumber="26">ܘܶܐܬ݂ܳܬ݂ ܐܰܢ̱ܬܬ݂ܳܐ ܠܥܶܕܳܢ ܨܰܦܪܳܐ. ܘܢܶܦܠܰܬ݂ ܒܬܰܪܥܳܐ ܕܓܰܒܪܳܐ ܐܰܝܟܳܐ ܕܡܳܪܳܗ̇ ܬܰܡܳܢ. ܥܕܰܡܳܐ ܕܢܶܓܗܰܬ݂.</VERS>
      <VERS vnumber="27">ܘܩܳܡ ܡܳܪܳܗ̇ ܒܨܰܦܪܳܐ. ܘܰܦܬܰܚ ܬܰܪܥܳܐ ܕܒܰܝܬܳܐ. ܘܰܢܦܰܩ ܕܢܺܐܙܰܠ ܠܽܐܘܪܚܶܗ. ܘܰܚܙܳܐ ܕܪܽܘܟ݂ܬܶܗ ܪܰܡܝܳܐ ܥܰܠ ܬܰܪܥܳܐ ܕܒܰܝܬܳܐ. ܘܺܐܝܕ݂ܳܗ̇ ܥܰܠ ܬܰܪܥܳܐ.</VERS>
      <VERS vnumber="28">ܐܳܡܰܪ ܠܳܗ̇ ܩܽܘܡܝ ܢܺܐܙܰܠ. ܘܠܳܐ ܥܳܢܝܳܐ ܗܘܳܬ݂ ܠܶܗ. ܘܫܰܩܠܳܗ̇ ܥܰܠ ܚܡܳܪܶܗ. ܘܩܳܡ ܓܰܒܪܳܐ ܘܶܐܙܰܠ ܠܰܐܬ݂ܪܶܗ.</VERS>
      <VERS vnumber="29">ܘܥܰܠ ܠܒܰܝܬܶܗ. ܘܰܢܣܰܒ ܣܰܟܺܝܢܳܐ. ܘܦܰܫܚܳܗ̇ ܠܰܕ݂ܪܽܘܟ݂ܬܶܗ ܠܬܰܪܬܰܥܶܣܖ̈ܶܐ ܡ̈ܢܰܘܳܢ. ܘܰܫܕ݂ܳܗ̇ ܒܟܽܠܗܽܘܢ ܬܚ̈ܽܘܡܶܐ ܕܺܝܣܪܳܐܶܝܠ.</VERS>
      <VERS vnumber="30">ܘܟܽܠܡܰܢ ܕܰܚܙܳܗ̇. ܐܶܡܰܪ. ܠܳܐ ܗܘܳܬ݂ ܘܠܳܐ ܐܶܬ݂ܚܰܙܝܰܬ݂ ܐܰܝܟ݂ ܗܳܕ݂ܶܐ. ܡܶܢ ܝܰܘܡܳܐ ܕܰܣܠܶܩܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܶܐܬ݂ܪܰܥܺܝܘ ܥܠܶܝܗ̇. ܘܶܐܬ݂ܡܰܠܰܟ݂ܘ ܘܡܰܠܶܠܘ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܢܦܰܩܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܶܐܬ݂ܟܰܢܰܫܘ ܟܢܽܘܫܬܳܐ ܐܰܝܟ݂ ܚܰܕ݂ ܓܒܰܪ. ܡܶܢ ܕܳܢ ܘܰܥܕܰܡܳܐ ܠܒܰܪ ܫܒܰܥ. ܠܰܐܪܥܳܐ ܕܓܶܠܥܳܕ݂ ܩܕ݂ܳܡ ܡܳܪܝܳܐ. ܒܡܰܨܦܝܳܐ.</VERS>
      <VERS vnumber="2">ܘܩܳܡ ܫܰܖ̈ܒܳܬ݂ܳܐ ܕܟܽܠܶܗ ܥܰܡܳܐ. ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܒܰܟܢܽܘܫܬܳܐ ܥܰܡܶܗ ܕܰܐ‌ܠܳܗܳܐ. ܐܰܪܒܰܥܡܳܐܐ ܐܰܠܦܺܝ̈ܢ ܖ̈ܶܓܠܳܝܺܝܢ ܫܳܡܛܰܝ̈ ܣܰܝܦܳܐ.</VERS>
      <VERS vnumber="3">ܘܰܫ̣ܡܰܥܘ ܒܢܰܝ̈ ܒܶܢܝܳܡܶܝܢ ܕܰܣܠܶܩܘ ܒܢܰܝ̈ ܝܺܣܪܳܐܶܝܠ ܠܡܰܨܦܝܳܐ. ܘܶܐܡܰܪܘ ܒܢܰܝ̈ ܝܺܣܪܳܐܶܝܠ. ܐܶܡܰܪܘ ܠܰܢ ܐܰܝܟܰܢܳܐ ܗܘܳܬ݂ ܒܺܝܫܬܳܐ ܗܳܕ݂ܶܐ.</VERS>
      <VERS vnumber="4">ܥ̣ܢܳܐ ܠܶܘܺܝ ܒܰܥܠܳܗ̇ ܕܰܐܢ̱ܬܬ݂ܳܐ ܕܶܐܬ݂ܩܰܛܠܰܬ݂ ܘܶܐܡܰܪ ܠܗܽܘܢ. ܠܰܓܒܰܥ ܕܒܶܢܝܳܡܶܝܢ ܥܶܠܶܬ݂ ܐܶܢܳܐ ܘܰܕ݂ܪܽܘܟ݂ܬܝ ܠܰܡܒ̣ܳܬ݂.</VERS>
      <VERS vnumber="5">ܘܩܳܡ̣ܘ ܥܠܰܝ ܡܳܖ̈ܶܝܗ̇ ܕܰܓܒܰܥ. ܘܶܐܬ݂ܟܰܪܟܽܘܗܝ ܥܠܰܝ ܒܰܝܬܳܐ ܒܠܺܠܝܳܐ. ܠܺܝ ܒܥܰܘ ܠܡܶܩܛܰܠ. ܘܠܰܕ݂ܪܽܘܟ݂ܬܝ ܨܰܥܰܪܘ ܘܡܺܝܬܰܬ݂.</VERS>
      <VERS vnumber="6">ܘܶܐܚܰܕܬܳܗ̇ ܠܰܕ݂ܪܽܘܟ݂ܬܝ. ܘܰܦܫܰܚܬܳܗ̇. ܘܰܫܕܺܝܬ݂ܳܗ̇ ܒܟܽܠܗܶܝܢ ܚܰܩ̈ܠܳܬ݂ܳܐ ܕܝܳܪܬܽܘܬ݂ܳܐ ܕܺܝܣܪܳܐܶܝܠ. ܥܰܠ ܕܰܥ̣ܒܰܕ݂ܘ ܚܛܺܝܬ݂ܳܐ ܘܥܰܘܠܳܐ ܒܺܝܣܪܳܐܶܝܠ.</VERS>
      <VERS vnumber="7">ܗܳܐ ܟܽܠܟܽܘܢ ܒܢܰܝ̈ ܝܺܣܪܳܐܶܝܠ. ܗܰܒܘ ܦܶܬ݂ܓ݂ܳܡܳܐ ܘܡܶܠܟܳܐ ܥܰܠ ܗܳܕ݂ܶܐ.</VERS>
      <VERS vnumber="8">ܘܩ̣ܳܡܘ ܟܽܠܶܗ ܥܰܡܳܐ ܐܰܝܟ݂ ܓܰܒܪܳܐ ܚܰܕ݂. ܘܳܐܡܪܺܝܢ. ܠܳܐ ܐ̱ܢܳܫ ܢܺܐܙܰܠ ܠܡܰܫܟܢܶܗ. ܘܠܳܐ ܢܶܣܛܶܐ ܐ̱ܢܳܫ ܠܒܰܝܬܶܗ.</VERS>
      <VERS vnumber="9">ܗܳܫܳܐ ܗܳܟܰܢܳܐ ܢܶܥܒܶܕ݂ ܠܳܗ̇ ܠܰܓܒܰܥ. ܢܰܪܡܶܐ ܥܠܶܝܗ̇ ܦܶܨ̈ܶܐ.</VERS>
      <VERS vnumber="10">ܢܶܕ݂ܒܰܪ ܥܶܣܪܳܐ ܓܰܒܖ̈ܺܝܢ ܠܰܡܳܐܐ. ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܡܳܐܐ ܠܳܐܠܶܦ. ܘܳܐܠܶܦ ܠܪܶܒܽܘ. ܕܢܶܣܒܽܘܢ ܙܘܳܕ̈ܶܐ ܠܥܰܡܳܐ ܕܥܳܒܪܺܝܢ. ܕܢܺܐܙܽܠܘܢ ܥܰܠ ܓܒܰܥ ܕܒܶܢܝܳܡܶܝܢ. ܐܰܝܟ݂ ܟܽܠܶܗ ܥܰܘܠܳܐ ܕܰܥܒܰܕܘ ܒܺܝܣܪܳܐܶܝܠ.</VERS>
      <VERS vnumber="11">ܘܶܐܬ݂ܟܰܢܰܫܘ ܟܽܠܗܽܘܢ ܐ̱ܢܳܫ̈ܳܐ ܕܺܝܣܪܳܐܶܝܠ ܥܰܠ ܩܪܺܝܬ݂ܳܐ. ܐܰܝܟ݂ ܓܰܒܪܳܐ ܚܰܕ݂ ܟܰܕ݂ ܫܘܶܝܢ.</VERS>
      <VERS vnumber="12">ܘܫܰܕܰܪܘ ܟܽܠܗܽܘܢ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ. ܓܰܒܖ̈ܶܐ ܠܘܳܬ݂ ܟܽܠܗܽܘܢ ܕܒܶܝܬ݂ ܒܶܢܝܳܡܶܝܢ. ܠܡܺܐܡܰܪ. ܡܳܢܳܐ ܗܺܝ ܒܺܝܫܬܳܐ ܗܳܕ݂ܶܐ ܕܰܗܘܳܬ݂ ܠܟܽܘܢ.</VERS>
      <VERS vnumber="13">ܗܳܫܳܐ ܗܰܒܘ ܓܰܒܖ̈ܶܐ ܒܢܰܝ̈ ܥܰܘܠܳܐ ܕܺܐܝܬ݂ ܒܰܓܒܰܥ ܢܩܰܛܶܠ ܐܶܢܽܘܢ. ܘܢܰܦܪܶܩ ܒܺܝܫܬܳܐ ܡܶܢ ܝܺܣܪܳܐܶܝܠ. ܘܠܳܐ ܨܒܰܘ ܒܢܰܝ̈ ܒܶܢܝܳܡܶܝܢ ܕܢܶܫܡܥܽܘܢ ܒܩܳܠܳܐ ܕܰܐܚܰܝ̈ܗܽܘܢ. ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="14">ܘܶܐܬ݂ܟܰܢܰܫܘ ܟܽܠܗܽܘܢ ܒܢܰܝ̈ ܒܶܢܝܳܡܶܝܢ ܡܶܢ ܩܽܘܖ̈ܝܗܽܘܢ ܠܰܓܒܰܥ. ܠܡܶܦܰܩ ܘܰܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="15">ܘܶܐܬ݂ܡܢܺܝܘ ܒܢܰܝ̈ ܒܶܢܝܳܡܶܝܢ ܒܝܰܘܡܳܐ ܗܰܘ ܡܶܢ ܩܽܘܖ̈ܝܳܐ. ܥܶܣܪܺܝܢ ܘܶܫܬܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܣܛܰܪ ܡܶܢ ܝܳܬ݂ܒܰܝ̈ ܓܒܰܥ ܕܶܐܬ݂ܡܢܺܝܘ ܫܒܰܥܡܳܐܐ ܓܰܒܖ̈ܺܝܢ.</VERS>
      <VERS vnumber="16">ܕܰܦܫܺܝ̈ܓܳܢ ܐܺܝܕܰܝ̈ܗܽܘܢ ܕܝܰܡܺܝܢܳܐ. ܟܽܠ ܕܫܳܕܶܐ ܒܩܶܠܥܳܐ ܠܥܰܠܥܳܠܳܐ ܘܠܳܐ ܡܦܺܝܫ.</VERS>
      <VERS vnumber="17">ܘܓܰܒܖ̈ܶܐ ܕܺܝܣܪܳܐܶܝܠ ܐܶܬ݂ܡܢܺܝܘ ܣܛܰܪ ܡܶܢ ܒܢܰܝ̈ ܒܶܢܝܳܡܶܝܢ. ܐܰܪܒܰܥܡܳܐܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ.</VERS>
      <VERS vnumber="18">ܘܩ̣ܳܡܘ ܘܰܣܠܶܩܘ ܠܒܶܝܬ݂ ܐܺܝܠ. ܘܰܫܐܶܠܘ ܒܰܐܠܳܗܳܐ. ܘܳܐܡܪܺܝܢ ܒܢܰܝ̈ ܝܺܣܪܳܐܶܝܠ. ܡܰܢܽܘ ܢܶܣܰܩ ܠܰܢ ܒܪܺܝܫܳܐ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܒܶܢܝܳܡܶܝܢ. ܘܶܐܡܰܪ ܡܳܪܝܳܐ. ܝܺܗܽܘܕܳܐ ܒܩܰܕ݂ܡܳܝܬܳܐ.</VERS>
      <VERS vnumber="19">ܘܩ̣ܳܡܘ ܒܢܰܝ̈ ܝܺܣܪܳܐܶܝܠ ܒܨܰܦܪܳܐ. ܘܰܫܪܰܘ ܥܰܠ ܓܒܰܥ.</VERS>
      <VERS vnumber="20">ܘܰܢ̣ܦܰܩܘ ܒܢܰܝ̈ ܝܺܣܪܳܐܶܝܠ ܠܡܶܬ݂ܟܰܬܳܫܽܘ ܥܰܡ ܒܢܰܝ̈ ܒܶܢܝܳܡܶܝܢ. ܘܰܣܕܰܪܘ ܒܢܰܝ̈ ܝܺܣܪܳܐܶܝܠ ܩܪܳܒܳܐ ܥܰܡܗܽܘܢ ܥܰܠ ܓܒܰܥ.</VERS>
      <VERS vnumber="21">ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܡܶܢ ܓܒܰܥ. ܘܶܐܣܬܕܰܪܘ ܠܽܘܩܒܰܠ ܝܺܣܪܳܐܶܝܠ. ܘܰܐܪܡܺܝܘ ܡܶܢ ܝܺܣܪܳܐܶܝܠ ܒܝܰܘܡܳܐ ܗܰܘ ܕܰܐܩܪܶܒܘ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ ܥܰܠ ܐܰܪܥܳܐ.</VERS>
      <VERS vnumber="22">ܘܶܐܬ݂ܚܰܝܰܠܘ ܬܽܘܒ ܒܢܰܝ̈ ܝܺܣܪܳܐܶܝܠ. ܘܰܐܘܣܶܦܘ ܠܡܶܣܕ݂ܰܪ ܩܪܳܒܳܐ ܒܕܽܘܟܬܳܐ ܕܰܣܕܰܪܘ ܒܝܰܘܡܳܐ ܩܰܕ݂ܡܳܝܳܐ.</VERS>
      <VERS vnumber="23">ܘܰܣܠܶܩܘ ܒܢܰܝ̈ ܝܺܣܪܳܐܶܝܠ. ܘܰܒ̣ܟ݂ܰܘ ܩܕ݂ܳܡ ܡܳܪܝܳܐ ܥܕܰܡܳܐ ܠܪܰܡܫܳܐ. ܘܰܫܐܶܠܘ ܒܡܳܪܝܳܐ. ܘܳܐܡܪܺܝܢ. ܢܰܘܣܶܦ ܬܽܘܒ ܠܡܰܩܪܳܒܽܘ ܩܪܳܒܳܐ ܥܰܡ ܒܢܰܝ̈ ܒܶܢܝܳܡܶܝܢ ܐܰܚܽܘܢ. ܘܶܐܡܰܪ ܡܳܪܝܳܐ ܣܰܩܘ ܥܠܰܘܗܝ.</VERS>
      <VERS vnumber="24">ܘܰܐܩܪܶܒܘ ܒܢܰܝ̈ ܝܺܣܪܳܐܶܝܠ ܥܰܡ ܒܢܰܝ̈ ܒܶܢܝܳܡܶܝܢ ܠܝܰܘܡܳܐ ܐ̱ܚܪܺܢܳܐ.</VERS>
      <VERS vnumber="25">ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܠܽܘܩܒܰܠܗܽܘܢ ܡܶܢ ܓܒܰܥ ܒܝܰܘܡܳܐ ܕܰܬܪܶܝܢ. ܘܰܐܪܡܺܝܘ ܬܽܘܒ ܒܢܰܝ̈ ܒܶܢܝܳܡܶܝܢ ܡܶܢ ܝܺܣܪܳܐܶܝܠ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ ܥܰܠ ܐܰܪܥܳܐ. ܟܽܠܗܽܘܢ ܗܳܠܶܝܢ ܫܳܡܛܰܝ̈ ܣܰܝܦܳܐ.</VERS>
      <VERS vnumber="26">ܘܰܣܠܶܩܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܟܽܠܶܗ ܥܰܡܳܐ. ܘܶܐܬ݂ܰܘ ܠܒܶܝܬ݂ ܐܺܝܠ. ܘܰܒ̣ܟܰܘ. ܘܺܝܬ݂ܶܒܘ ܬܰܡܳܢ ܩܕ݂ܳܡ ܡܳܪܝܳܐ. ܘܨܳܡ̣ܘ ܒܝܰܘܡܳܐ ܗܰܘ ܥܕܰܡܳܐ ܠܪܰܡܫܳܐ. ܘܰܐܣܶܩܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܩܕ݂ܳܡ ܡܳܪܝܳܐ.</VERS>
      <VERS vnumber="27">ܘܰܫܐܶܠܘ ܒܢܰܝ̈ ܝܺܣܪܳܐܶܝܠ ܒܡܳܪܝܳܐ. ܘܬܰܡܳܢ ܗܘܳܬ݂ ܩܺܐܒܽܘܬܶܗ ܕܡܳܪܝܳܐ ܒܝܰܘ̈ܡܳܬ݂ܳܐ ܗܳܢܽܘܢ.</VERS>
      <VERS vnumber="28">ܘܦܺܝܢܚܶܣ ܒܰܪ ܐܶܠܺܝܥܳܙܳܪ ܒܰܪ ܐܰܗܪܽܘܢ ܟܳܗܢܳܐ. ܩܳܐܶܡ ܗܘܳܐ ܩܕ݂ܳܡܰܘ̈ܗܝ ܒܝܰܘ̈ܡܳܬ݂ܳܐ ܗܳܢܽܘܢ. ܘܳܐܡܪܺܝܢ ܢܰܘܣܶܦ ܬܽܘܒ ܠܡܶܦܰܩ ܠܰܩܪܳܒܳܐ ܥܰܠ ܒܢܰܝ̈ ܒܶܢܝܳܡܶܝܢ ܐܰܚܽܘܢ. ܐܰܘ ܢܶܫܠܶܐ. ܘܶܐܡܰܪ ܡܳܪܝܳܐ ܣܰܩܘ. ܡܶܛܽܠ ܕܰܡܚܳܪ ܡܰܫܠܶܡ ܐ̱ܢܳܐ ܠܶܗ ܒܺܐܝ̈ܕܰܝܟܽܘܢ.</VERS>
      <VERS vnumber="29">ܘܰܐܟ݂ܡܶܢܘ ܒܢܰܝ̈ ܝܺܣܪܳܐܶܝܠ ܟܡܺܐܢܳܐ ܥܰܠ ܓܒܰܥ. ܘܚܰܕ݂ܪܽܘܗ̇.</VERS>
      <VERS vnumber="30">ܘܰܣܠܶܩܘ ܒܢܰܝ̈ ܝܺܣܪܳܐܶܝܠ ܥܰܠ ܒܢܰܝ̈ ܒܶܢܝܳܡܶܝܢ ܒܝܰܘܡܳܐ ܬܠܺܝܬ݂ܳܝܳܐ. ܘܶܐܣܬܕܰܪܘ ܥܰܠ ܓܒܰܥ ܐܰܝܟ݂ ܕܰܒܟܽܠܙܒܰܢ.</VERS>
      <VERS vnumber="31">ܘܰܢ̣ܦܰܩܘ ܒܢܰܝ̈ ܒܶܢܝܳܡܶܝܢ ܠܽܐܘܪܥܶܗ ܕܥܰܡܳܐ. ܘܶܐܬ݂ܢܰܦܰܨܘ ܡܶܢ ܩܪܺܝܬ݂ܳܐ. ܘܫܰܪܺܝܘ ܕܢܰܪܡܽܘܢ ܡܶܢ ܥܰܡܳܐ ܩܛܺܝ̈ܠܶܐ. ܐܰܝܟ݂ ܕܰܒܟܽܠܙܒܰܢ. ܒܰܫܒܺܝܠܳܐ. ܚܰܕ݂ ܕܣܳܠܶܩ ܠܰܓܒܰܥ. ܘܚܰܕ݂ ܠܒܶܝܬ݂ ܐܺܝܠ ܒܚܰܩܠܳܐ. ܐܰܝܟ݂ ܬܠܳܬܺܝܢ ܓܰܒܖ̈ܺܝܢ ܡܶܢ ܝܺܣܪܳܐܶܝܠ.</VERS>
      <VERS vnumber="32">ܘܶܐܡܰܪܘ ܒܢܰܝ̈ ܒܶܢܝܳܡܶܝܢ ܡܶܬܬܰܒܪܺܝܢ ܐܶܢܽܘܢ ܡܶܢ ܩܕ݂ܳܡܰܝܢ ܐܰܝܟ݂ ܕܰܒܩܰܕ݂ܡܳܝܬܳܐ. ܘܰܒܢܰܝ̈ ܝܺܣܪܳܐܶܝܠ ܐܶܡܰܪܘ. ܢܶܥܪܽܘܩ ܘܢܰܦܶܩ ܐܶܢܽܘܢ ܡܶܢ ܩܪܺܝܬ݂ܳܐ ܠܰܫܒܺܝܠܳܐ.</VERS>
      <VERS vnumber="33">ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܩ̣ܳܡܘ ܡܶܢ ܕܽܘܟܝ̈ܳܬ݂ܗܽܘܢ. ܘܶܐܣܬܕܰܪܘ ܒܰܒܥܶܠ ܬܳܡܳܪ. ܘܰܟܡܺܐܢܳܐ ܕܺܝܣܪܳܐܶܝܠ ܡܕ݂ܺܝܩ ܗܘܳܐ ܡܶܢ ܕܽܘܟܬܶܗ ܡܶܢ ܡܥܰܪܬ݂ܳܐ ܕܒܰܓܒܰܥ.</VERS>
      <VERS vnumber="34">ܘܶܐܬ݂ܰܘ ܡܶܢ ܠܽܘܩܒܰܠ ܓܒܰܥ. ܥܶܣܪܳܐ ܐܰܠܦܺܝ̈ܢ ܓܰܒܖ̈ܶܐ ܓܒܰܝ̈ܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܰܩܪܳܒܳܐ ܥܫܶܢ. ܘܗܶܢܽܘܢ ܠܳܐ ܝܺܕ݂ܰܥܘ ܕܰܡܛܳܬ݂ ܥܠܰܝܗܽܘܢ ܒܺܝܫܬܳܐ.</VERS>
      <VERS vnumber="35">ܘܬܰܒܪܶܗ ܡܳܪܝܳܐ ܠܒܶܢܝܳܡܶܝܢ ܩܕ݂ܳܡ ܝܺܣܪܳܐܶܝܠ. ܘܰܐܪܡܺܝܘ ܕܒܶܝܬ݂ ܝܺܣܪܳܐܶܝܠ ܡܶܢ ܕܒܶܝܬ݂ ܒܶܢܝܳܡܶܝܢ ܒܝܰܘܡܳܐ ܗܰܘ. ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ. ܘܡܳܐܐ ܓܰܒܖ̈ܺܝܢ. ܟܽܠܗܽܘܢ ܗܳܠܶܝܢ ܫܳܡܛܰܝ̈ ܣܰܝܦܳܐ.</VERS>
      <VERS vnumber="36">ܘܰܚܙܰܘ ܒܢܰܝ̈ ܒܶܢܝܳܡܶܝܢ ܕܶܐܬܬܰܒܰܪܘ. ܘܝܰܗܒܘ ܒܢܰܝ̈ ܝܺܣܪܳܐܶܝܠ ܐܰܬ݂ܪܳܐ ܠܓܰܒܖ̈ܶܐ ܕܒܶܢܝܳܡܶܝܢ. ܡܶܛܽܠ ܕܶܐܬܬܟܶܠܘ ܥܰܠ ܟܡܺܐܢܳܐ ܕܰܐܟ݂ܡܶܢܘ ܥܰܠ ܓܒܰܥ.</VERS>
      <VERS vnumber="37">ܘܰܟ݂ܡܺܐܢܳܐ ܪܰܟܺܝܟ݂ܳܐܺܝܬ݂ ܢܦܰܠ ܥܰܠ ܓܒܰܥ. ܘܗܰܠܶܟ݂ ܟܡܺܐܢܳܐ. ܘܰܡ̣ܚܳܐ ܠܟܽܠܳܗ̇ ܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="38">ܘܘܰܥܕܳܐ ܗܘܳܐ ܠܓܰܒܖ̈ܶܐ ܕܺܝܣܪܳܐܶܝܠ ܥܰܡ ܟܡܺܐܢܳܐ. ܠܡܰܣܳܩܽܘ ܐܶܢܽܘܢ ܐܰܝܟ݂ ܡܰܣܰܩ ܬܶܢܳܢܳܐ ܡܶܢ ܩܪܺܝܬ݂ܳܐ.</VERS>
      <VERS vnumber="39">ܘܰܗܦܰܟ݂ܘ ܓܰܒܖ̈ܶܐ ܕܺܝܣܪܳܐܶܝܠ ܡܶܢ ܩܪܳܒܳܐ. ܘܒܶܢܝܳܡܶܝܢ ܫܰܪܺܝ ܕܢܰܪܡܶܐ ܩܛܺܝ̈ܠܶܐ ܡܶܢ ܝܺܣܪܳܐܶܝܠ ܬܠܳܬܺܝܢ ܓܰܒܖ̈ܺܝܢ. ܡܶܛܽܠ ܕܳܐܡܪܺܝܢ. ܡܶܬܬܒܳܪܽܘ ܡܶܬܬܰܒܪܺܝܢ ܡܶܢ ܩܕ݂ܳܡܰܝܢ ܐܰܝܟ݂ ܕܒܰܩܖ̈ܳܒܶܐ ܩܰܕ݂ܡܳܝ̈ܶܐ.</VERS>
      <VERS vnumber="40">ܘܬܶܢܳܢܳܐ ܫܰܪܺܝ ܕܢܶܣܰܩ ܡܶܢ ܩܪܺܝܬ݂ܳܐ ܐܰܝܟ݂ ܥܰܡܽܘܕܳܐ. ܘܶܐܬ݂ܦܢܺܝܘ ܒܢܰܝ̈ ܒܶܢܝܳܡܶܝܢ ܠܒܶܣܬܰܪܗܽܘܢ. ܘܗܳܐ ܣܳܠܶܩ ܚܰܝܒܽܘܪܳܗ̇ ܕܰܩܪܺܝܬ݂ܳܐ ܥܕܰܡܳܐ ܠܰܫܡܰܝܳܐ.</VERS>
      <VERS vnumber="41">ܘܓܰܒܖ̈ܶܐ ܕܺܝܣܪܳܐܶܝܠ ܗܦܰܟ݂ܘ ܥܠܰܝܗܽܘܢ. ܘܰܕ݂ܚܶܠܘ ܓܰܒܖ̈ܶܐ ܕܒܶܢܝܳܡܶܝܢ. ܡܶܛܽܠ ܕܰܚܙܰܘ ܕܩܶܪܒܰܬ݂ ܥܠܰܝܗܽܘܢ ܒܺܝܫܬܳܐ.</VERS>
      <VERS vnumber="42">ܘܰܥܪܰܩܘ ܡܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܠܽܐܘܪܚܳܐ ܕܡܰܕܒܪܳܐ. ܘܰܩܪܳܒܳܐ ܐܰܕ݂ܪܶܟ݂ ܐܶܢܽܘܢ. ܘܕܰܒܩܰܕ݂ܡܳܝܬܳܐ ܥܒܰܕ݂ܘ ܐܶܢܽܘܢ ܒܰܡܨܰܥܬ݂ܳܐ.</VERS>
      <VERS vnumber="43">ܘܪܰܕܦܽܘܗܝ ܠܒܶܢܝܳܡܶܝܢ. ܘܛܰܪܕܽܘܗܝ. ܘܒܰܢܝܳܚܳܐ ܚܰܪܒܽܘܗܝ. ܥܕܰܡܳܐ ܠܽܘܩܒܰܠ ܓܒܰܥ ܡܶܢ ܡܰܕ݂ܢܳܚܰܝ̈ ܫܶܡܫܳܐ.</VERS>
      <VERS vnumber="44">ܘܰܢܦܰܠܘ ܡܶܢ ܒܶܢܝܳܡܶܝܢ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ. ܟܽܠܗܽܘܢ ܗܳܠܶܝܢ ܓܰܒܖ̈ܶܐ ܩܖ̈ܰܒܬܳܢܶܐ.</VERS>
      <VERS vnumber="45">ܘܶܐܬ݂ܦܢܺܝܘ ܘܰܥܪܰܩܘ ܠܡܰܕܒܪܳܐ ܠܰܫܩܺܝܦܳܐ ܕܪܰܡܽܘܢ. ܘܰܢܦܰܠܘ ܒܰܫܒܺܝ̈ܠܶܐ ܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܘܰܪܕܰܦܘ ܒܳܬܰܪܗܽܘܢ ܥܕܰܡܳܐ ܠܓܶܒܥܽܘܢ. ܘܰܚܪܰܒܘ ܡܶܢܗܽܘܢ ܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="46">ܘܟܽܠ ܕܰܢܦܰܠܘ ܡܶܢ ܒܶܢܝܳܡܶܝܢ. ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ ܒܝܰܘܡܳܐ ܗܰܘ. ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ.</VERS>
      <VERS vnumber="47">ܘܶܐܬ݂ܦܢܺܝܘ ܘܰܥܪܰܩܘ ܠܡܰܕܒܪܳܐ ܠܰܫܩܺܝܦܳܐ ܕܪܰܡܽܘܢ ܫܶܬܡܳܐܐ ܓܰܒܖ̈ܺܝܢ. ܘܺܝܬ݂ܶܒܘ ܒܰܫܩܺܝܦܳܐ ܕܪܰܡܽܘܢ ܐܰܪܒܥܳܐ ܝܰܖ̈ܚܺܝܢ.</VERS>
      <VERS vnumber="48">ܘܰܒܢܰܝ̈ ܝܺܣܪܳܐܶܝܠ ܗܦܰܟ݂ܘ ܥܰܠ ܒܢܰܝ̈ ܒܶܢܝܳܡܶܝܢ. ܘܰܡ̣ܚܰܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܓܰܡܰܪܘ ܐܶܢܽܘܢ ܡܶܢ ܩܽܘܖ̈ܝܳܐ. ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ. ܘܰܥܕܰܡܳܐ ܠܟܽܠ ܕܶܐܫܬܟܰܚ ܘܳܐܦ ܟܽܠܗܶܝܢ ܩܽܘܖ̈ܝܳܐ ܕܶܐܫܬܟܰܚ̈ܝ. ܐܰܘܩܶܕ݂ܘ ܐܶܢܶܝܢ ܒܢܽܘܪܳܐ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܓܰܒܖ̈ܶܐ ܕܺܝܣܪܳܐܶܝܠ ܝܺܡܰܘ ܒܡܰܨܦܝܳܐ. ܘܶܐܡܰܪܘ. ܕܓܰܒܪܳܐ ܡܶܢܰܢ ܠܳܐ ܢܶܬܶܠ ܒܰܪܬܶܗ ܠܰܒܢܰܝ̈ ܒܶܢܝܳܡܶܝܢ ܠܰܐܢ̱ܬܬܳܐ.</VERS>
      <VERS vnumber="2">ܘܶܐܬܰܘ ܥܕܰܡܳܐ ܠܒܶܝܬ݂ ܐܺܝܠ. ܘܺܝܬܶܒܘ ܬܰܡܳܢ ܥܕܰܡܳܐ ܠܪܰܡܫܳܐ ܩܕ݂ܡ ܐܰ‌ܠܳܗܳܐ. ܘܰܐܪܺܝܡܘ ܩܳܠܗܽܘܢ ܘܰܒ̣ܟܰܘ ܒܟ݂ܳܬ݂ܳܐ ܪܰܒܬܳܐ.</VERS>
      <VERS vnumber="3">ܘܶܐܡܰܪܘ. ܠܡܳܢܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܗܘܳܬ݂ ܗܳܕ݂ܶܐ ܒܶܝܬ݂ ܝܺܣܪܳܐܶܝܠ. ܕܢܶܛܥܶܐ ܝܰܘܡܳܢܳܐ ܡܶܢ ܝܺܣܪܳܐܶܝܠ ܚܰܕ݂ ܫܰܒܛܳܐ.</VERS>
      <VERS vnumber="4">ܘܡܶܢ ܒܳܬܰܪ ܝܰܘܡܳܐ. ܩܰܕܶܡܘ ܥܰܡܳܐ. ܘܰܒ̣ܢܰܘ ܬܰܡܳܢ ܡܰܕ݂ܒܚܳܐ. ܘܰܐܣܶܩܘ ܥܠܰܘ̈ܳܬ݂ܐ ܘܫܰܠ̈ܡܶܐ.</VERS>
      <VERS vnumber="5">ܘܶܐܡܰܪܘ ܒܢܰܝ̈ ܝܺܣܪܳܐܶܝܠ. ܡܰܢܽܘ ܕܠܳܐ ܣܠܶܩ ܒܟܶܢܫܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܩܕ݂ܳܡ ܡܳܪܝܳܐ. ܡܶܛܽܠ ܕܡܰܘܡܬ݂ܳܐ ܪܰܒܬܳܐ ܗܘܳܬ݂ ܕܡܰܢ ܕܠܳܐ ܣܳܠܶܩ ܩܕ݂ܳܡ ܡܳܪܝܳܐ ܠܡܰܨܦܝܳܐ ܡܡܳܬ݂ ܢܡܽܘܬ݂.</VERS>
      <VERS vnumber="6">ܘܶܐܬܬܘܺܝܘ ܒܢܰܝ̈ ܝܺܣܪܳܐܶܝܠ ܥܰܠ ܒܢܰܝ̈ ܒܶܢܝܳܡܶܝܢ ܐܰܚܽܘܗܽܘܢ. ܘܳܐܡܪܺܝܢ. ܝܰܘܡܳܢܳܐ ܥܢܰܕ݂ ܫܰܒܛܳܐ ܚܰܕ݂ ܡܶܢ ܝܺܣܪܳܐܶܝܠ.</VERS>
      <VERS vnumber="7">ܘܶܐܡܰܪ. ܡܳܢܳܐ ܢܶܥܒܶܕ݂ ܠܗܳܢܽܘܢ ܕܶܐܫܬܒܶܩܘ ܕܠܳܐ ܢܶܫ̈ܶܐ. ܕܰܚܢܰܢ ܝܺܡܰܝܢ ܒܡܳܪܝܳܐ ܕܠܳܐ ܢܶܬܶܠ ܠܗܽܘܢ ܢܶܫ̈ܶܐ.</VERS>
      <VERS vnumber="8">ܘܳܐܡܪܺܝܢ. ܡܰܢ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ ܕܠܳܐ ܣܠܶܩ ܩܕ݂ܳܡ ܡܳܪܝܳܐ ܠܡܰܨܦܝܳܐ ܘܠܳܐ ܐܶܬ݂ܰܘ ܓܰܒܖ̈ܶܐ ܠܡܰܫܪܺܝܬܳܐ. ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂.</VERS>
      <VERS vnumber="9">ܘܶܐܬ݂ܡܢܺܝܘ ܬܰܡܳܢ ܥܰܡܳܐ. ܘܠܳܐ ܐܶܫܬܟܰܚ ܐ̱ܢܳܫ ܬܰܡܳܢ ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂.</VERS>
      <VERS vnumber="10">ܘܫܰܕܰܪܘ ܠܬܰܡܳܢ ܥܰܡܳܐ. ܬܪܶܥܣܰܪ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܒܢܰܝ̈ ܚܰܝܠܳܐ. ܘܦܰܩܶܕ݂ܘ ܐܶܢܽܘܢ. ܘܶܐܡܰܪܘ ܠܗܽܘܢ. ܙܶܠܘ ܚܪܽܘܒܘ ܠܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܒܦܽܘܡܳܐ ܕܚܰܪܒܳܐ. ܘܢܶܫ̈ܶܐ ܘܰܛܠܳܝ̈ܶܐ.</VERS>
      <VERS vnumber="11">ܗܳܟܰܢܳܐ ܥܒܶܕ݂ܘ ܠܟܽܠ ܓܰܒܪܳܐ. ܘܰܠܟܽܠ ܐܰܢ̱ܬܬ݂ܳܐ ܕܚܰܟ݂ܡܳܗ̇ ܓܒܰܪ ܚܪܽܘܒܘ.</VERS>
      <VERS vnumber="12">ܘܶܐܫܟܰܚܘ ܡܶܢ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂. ܐܰܪܒܰܥܡܳܐܐ ܥܠܰܝ̈ܡܳܬ݂ܳܐ ܒܬ݂ܽܘ̈ܠܳܬܳܐ ܕܠܳܐ ܚܟܰܡܘ ܐܶܢܶܝܢ ܓܰܒܖ̈ܶܐ. ܘܰܐܝܬܺܝܘ ܐܶܢܶܝܢ ܠܡܰܫܪܺܝܬܳܐ ܠܫܺܝܠܽܘ ܕܒܰܐܪܥܳܐ ܕܰܟ݂ܢܰܥܢ.</VERS>
      <VERS vnumber="13">ܘܫܰܕܰܪ ܟܽܠܶܗ ܥܰܡܳܐ. ܘܶܐܡܰܪܘ ܠܒܶܢܝܳܡܶܝܢ ܕܒܰܫܩܺܝܦܳܐ ܕܪܰܡܽܘܢ. ܘܰܩܪܰܘ ܠܶܗ ܫܠܳܡܳܐ.</VERS>
      <VERS vnumber="14">ܘܶܐܬ݂ܳܐ ܒܶܢܝܳܡܶܝܢ ܒܙܰܒܢܳܐ ܗܰܘ. ܘܝܰܗܒܘ ܠܗܽܘܢ ܢܶܫ̈ܶܐ ܕܰܐܚܺܝܘ ܡܶܢ ܢܶܫ̈ܶܐ ܕܝܳܒܺܝܫ ܕܓܶܠܥܳܕ݂ ܘܠܳܐ ܡ̈ܠܰܝ ܠܗܽܘܢ.</VERS>
      <VERS vnumber="15">ܘܥܰܡܳܐ ܐܶܬܬܘܺܝ ܥܰܠ ܒܶܢܝܳܡܶܝܢ. ܡܶܛܽܠ ܕܰܥܒܰܕ݂ ܡܳܪܝܳܐ ܬܽܘܪܥܬ݂ܳܐ ܒܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="16">ܘܶܐܡܰܪܘ ܣܳܒ̈ܶܐ ܕܥܰܡܳܐ. ܡܳܢܳܐ ܢܶܥܒܶܕ݂ ܠܰܐܝܠܶܝܢ ܕܶܐܫܬܒܶܩܘ ܕܠܳܐ ܢܶܫ̈ܶܐ. ܗܳܠܶܝܢ ܕܶܐܫܬܚܰܖ̈ܘ. ܡܶܛܽܠ ܕܣܳܦܝ̈ ܠܗܶܝܢ ܢܶܫ̈ܶܐ ܕܒܶܢܝܳܡܶܝܢ.</VERS>
      <VERS vnumber="17">ܘܶܐܡܰܪܘ ܕܢܶܫܬܒܶܩ ܫܰܪܟܳܢܳܐ ܕܒܶܢܝܳܡܶܝܢ. ܘܠܳܐ ܢܶܬܛܥܶܐ ܫܰܒܛܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="18">ܚܢܰܢ ܓܶܝܪ ܠܳܐ ܡܶܫܟܚܺܝܢܰܢ ܕܢܶܬܶܠ ܠܗܽܘܢ ܢܶܫ̈ܶܐ ܡܶܢ ܒ̈ܢܳܬܰܢ. ܡܶܛܽܠ ܕܺܝܡܰܘ ܒܢܰܝ̈ ܝܺܣܪܳܐܶܝܠ. ܘܶܐܡܰܪܘ. ܠܺܝܛ ܗܽܘ ܡܰܢ ܕܢܶܬܶܠ ܐܰܢ̱ܬܬ݂ܳܐ ܠܒܶܢܝܳܡܶܝܢ.</VERS>
      <VERS vnumber="19">ܘܶܐܡܰܪܘ. ܗܳܐ ܚܰܓܳܐ ܕܡܳܪܝܳܐ ܗܳܘܶܐ ܒܫܺܝܠܽܘ ܡܶܢ ܥܶܕܳܢ ܠܥܶܕܳܢ. ܡܶܢ ܓܰܪܒܝܳܐ ܕܒܶܝܬ݂ ܐܺܝܠ. ܡܶܢ ܡܰܕ݂ܢܳܚܰܝ̈ ܫܶܡܫܳܐ ܡܶܢ ܫܒܺܝܠܳܐ ܕܣܳܠܶܩ ܡܶܢ ܒܶܝܬ݂ ܐܺܝܠ ܠܰܫܟܺܝܡ. ܡܶܢ ܬܰܝܡܢܳܐ ܕܰܠܒܽܘܢܳܐ.</VERS>
      <VERS vnumber="20">ܘܦܰܩܶܕ݂ܘ ܠܰܒܢܰܝ̈ ܒܶܢܝܳܡܶܝܢ. ܘܶܐܡܰܪܘ ܠܗܽܘܢ. ܙܶܠܘ ܟܡܰܢܘ ܒܟܰܖ̈ܡܶܐ.</VERS>
      <VERS vnumber="21">ܘܡܳܐ ܕܰܚܙܰܝܬܽܘܢ ܕܰܢܦܰܩ̈ܝ ܡܶܢ ܒ̈ܢܳܬ݂ ܫܺܝܠܽܘ ܠܡܶܩܰܫ ܒܰܦ̈ܠܰܓܶܐ. ܦܽܘܩܘ ܡܶܢ ܟܰܖ̈ܡܶܐ. ܘܰܚܛܽܘܦܘ ܠܟܽܘܢ ܓܒܰܪ ܐܰܢ̱ܬܬܶܗ ܡܶܢ ܒ̈ܢܳܬ݂ ܫܺܝܠܽܘ. ܘܙܶܠܘ ܠܰܐܪܥܳܐ ܕܒܶܢܝܳܡܶܝܢ.</VERS>
      <VERS vnumber="22">ܘܶܐܢ ܐܶܬ݂ܰܘ ܐܰܒܳܗܰܝ̈ܗܶܝܢ ܐܰܘ ܐܰܚܰܝ̈ܗܶܝܢ ܠܰܡܕ݂ܳܢ ܩܕ݂ܳܡܰܝܢ. ܐܳܡܪܺܝܢܰܢ ܠܗܽܘܢ. ܪܰܚܶܡܘ ܥܠܰܝܗܽܘܢ. ܡܶܛܽܠ ܕܠܳܐ ܕܒܰܪܘ ܓܒܰܪ ܐܰܢ̱ܬܬܶܗ ܒܰܩܪܳܒܳܐ. ܠܳܐ ܗܘܳܐ ܐܰܢ̱ܬܽܘܢ ܝܰܗܒܬܽܘܢ ܐܶܢܶܝܢ ܠܗܽܘܢ ܕܬܶܚܛܽܘܢ.</VERS>
      <VERS vnumber="23">ܘܰܥܒܰܕ݂ܘ ܗܳܟܰܢܳܐ ܒܢܰܝ̈ ܒܶܢܝܳܡܶܝܢ. ܘܰܢܣܰܒܘ ܠܗܽܘܢ ܢܶܫ̈ܶܐ ܠܟܽܠܗܽܘܢ ܡܶܢ ܢܳܩ̈ܫܳܬ݂ ܦ̈ܠܰܓܶܐ ܕܰܚܛܰܦܘ ܘܰܗܦܰܟ݂ܘ ܘܶܐܬ݂ܰܘ ܠܝܳܪܬܽܘܬ݂ܗܽܘܢ. ܘܰܒܢܰܘ ܩܽܘܖ̈ܝܳܐ ܘܺܝܬ݂ܶܒܘ ܒܗܶܝܢ.</VERS>
      <VERS vnumber="24">ܘܶܐܙܰܠܘ ܡܶܢ ܬܰܡܳܢ ܒܢܰܝ̈ ܝܺܣܪܳܐܶܝܠ ܒܙܰܒܢܳܐ ܗܰܘ. ܐ̱ܢܳܫ ܠܫܰܒܛܶܗ ܘܰܠܫܰܪܒܬܶܗ. ܘܰܢ̣ܦܰܩܘ ܡܶܢ ܬܰܡܳܢ ܐ̱ܢܳܫ ܠܝܳܪܬܽܘܬ݂ܶܗ.</VERS>
      <VERS vnumber="25">ܘܰܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܗܘܳܐ ܡܰܠܟܳܐ ܒܶܝܬ݂ ܝܺܣܪܳܐܶܝܠ ܘܟܽܠ ܐ̱ܢܳܫ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ. ܗܰܘ ܗܽܘ ܥܳܒܶܕ݂ ܗܘܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Ruth" bnumber="8" bsname="Rut">
    <CHAPTER cnumber="1">
      <VERS vnumber="1">ܘܰܗܘܳܐ ܒܝܰܘ̈ܡܰܝ ܕܰܝܳܢ̈ܶܐ: ܗܘܳܐ ܟܰܦܢܳܐ ܒܰܐܪܥܳܐ. ܘܶܐܙܰܠ ܓܰܒܪܳܐ ܡܶܢ ܒܶܝܬ ܠܚܶܡ ܕܺܝܗܽܘܕܳܐ ܠܡܶܥܡܰܪ ܒܰܐܪܥܳܐ ܕܡܽܘܐܳܒ: ܗܽܘ ܘܰܐܢ̱ܬܬܶܗ ܘܰܒܢܰܘ̈ܗܝ: ܡܶܛܽܠ ܕܰܥܫܶܢ ܟܰܦܢܳܐ ܒܰܐܪܥܳܐ.</VERS>
      <VERS vnumber="2">ܘܰܫܡܶܗ ܠܓܰܒܪܳܐ ܐܶܠܺܝܡܰܠܶܟ: ܘܰܫܡܳܗ̇ ܕܰܐܢ̱ܬܬܶܗ ܢܰܥܡܺܝ. ܘܰܫܡܳܗ̈ܶܐ ܕܰܒܢܰܘ̈ܗܝ: ܡܰܠܝܽܘܢ ܘܟܶܠܝܽܘܢ: ܐܰܦܰܖ̈ܬܳܐܝܶܐ ܡܶܢ ܒܶܝܬ ܠܚܶܡ ܕܺܝܗܽܘܕܳܐ. ܘܶܐܬܰܐܘ ܠܰܐܪܥܳܐ ܕܡܽܘܐܳܒ ܠܡܶܥܡܰܪ ܬܰܡܳܢ.</VERS>
      <VERS vnumber="3">ܘܡܺܝܬ ܐܶܠܺܝܡܰܠܶܟ ܒܰܥܠܳܗ̇ ܕܢܰܥܡܺܝ: ܘܶܐܫܬܰܚܪܰܬ ܗܺܝ ܘܰܬܪܶܝܢ ܒܢܶܝ̈ܗ̇.</VERS>
      <VERS vnumber="4">ܘܰܢܣܰܒܘ ܠܗܽܘܢ ܢܶܫ̈ܶܐ ܡܽܘܐܳܒܳܝ̈ܳܬܳܐ: ܫܡܳܗ̇ ܕܰܚܕܳܐ ܥܰܪܦܳܐ: ܘܰܫܡܳܗ̇ ܕܰܐ̱ܚܪܺܬܳܐ ܪܥܽܘܬ. ܘܰܥܡܰܪܘ ܬܰܡܳܢ ܐܰܝܟ ܫ̈ܢܰܝܳܐ ܥܣܰܪ.</VERS>
      <VERS vnumber="5">ܘܡܺܝܬܘ ܬܖ̈ܰܝܗܽܘܢ ܒܢܶܝ̈ܗ̇: ܡܰܠܝܽܘܢ ܘܟܶܠܝܽܘܢ: ܘܶܐܬܓܰܙܝܰܬ ܐܰܢ̱ܬܬܳܐ ܡܶܢ ܒܰܥܠܳܗ̇ ܘܡܶܢ ܬܖ̈ܰܝܗܽܘܢ ܒܢܶܝ̈ܗ̇.</VERS>
      <VERS vnumber="6">ܘܗܶܦܟܰܬ ܗܺܝ ܘܬܰܪܬܶܝܢ ܟܰܠ̈ܠܳܬܳܗ̇ ܥܰܡܳܗ̇ ܡܶܢ ܐܰܪܥܳܐ ܕܡܽܘܐܳܒ. ܡܶܛܽܠ ܕܰܫܡܰܥܝ̈ ܒܰܐܪܥܳܐ ܕܡܽܘܐܳܒ: ܕܰܣܥܰܪ ܡܳܪܝܳܐ ܠܥܰܡܶܗ ܠܡܶܬܰܠ ܠܗܽܘܢ ܡܳܙܽܘܢܳܐ.</VERS>
      <VERS vnumber="7">ܘܰܢܦܰܩܝ̈ ܡܶܢ ܐܰܪܥܳܐ ܕܡܰܥܡܰܪܗܶܝܢ ܗܺܝ ܘܬܰܪܬܶܝܢ ܟܰܠ̈ܠܳܬܳܗ̇ ܥܰܡܳܗ̇: ܠܡܶܗܦܰܟ ܘܰܠܡܺܐܙܰܠ ܠܰܐܪܥܳܐ ܕܰܝܗܽܘܕܳܐ.</VERS>
      <VERS vnumber="8">ܘܶܐܡܪܰܬ݂ ܢܰܥܡܺܝ ܠܟܰܠ̈ܠܳܬܳܗ̇: ܗܦܽܘܟܶܝ̈ܢ ܙܶܠܶܝ̈ܢ ܠܰܐܬܪܟܶܝܢ ܘܰܠܒܶܝܬ ܐ̱ܢܳܫܰܝ̈ܟܶܝܢ. ܘܡܳܪܝܳܐ ܢܶܥܒܶܕ ܥܰܡܟܶܝܢ ܖ̈ܰܚܡܶܐ: ܐܰܝܟ ܕܰܥܒܰܕܬܶܝ̈ܢ ܥܰܡܝ: ܘܥܰܡ ܬܖ̈ܰܝܗܽܘܢ ܒܢܰܝ̈ ܕܡܺܝܬܘ.</VERS>
      <VERS vnumber="9">ܘܢܶܬܶܠܟܶܝܢ ܡܳܪܝܳܐ ܠܚܶܣܕܳܐ: ܘܬܶܫ̈ܟܚܳܢ ܢܝܳܚܳܐ ܒܶܝܬ ܐܰܒܳܗܰܝ̈ܟܶܝܢ. ܘܢܶܫܩܰܬ ܐܶܢܶܝܢ: ܘܰܐܖ̈ܺܝܡܝ ܩܳܠܗܶܝܢ ܘܰܒ̈ܟܰܝ.</VERS>
      <VERS vnumber="10">ܘܳܐܡܖ̈ܳܢ ܠܳܗ̇ ܠܳܐ: ܐܶܠܳܐ ܥܰܡܶܟܝ ܢܺܐܙܰܠ: ܠܰܐܪܥܶܟܝ ܘܰܠܥܰܡܶܟܝ.</VERS>
      <VERS vnumber="11">ܘܶܐܡܪܰܬ݂ ܠܗܶܝܢ ܢܰܥܡܺܝ: ܗܦܽܘ̈ܟܶܝܢ ܒ̈ܢܳܬܝ: ܐܳܙܠ̈ܳܢ ܐܢ̱ܬܶܝܢ ܥܰܡܝ. ܕܰܠܡܳܐ ܬܽܘܒ ܢܶܗܘܽܘܢ ܠܺܝ ܒܢܰܝ̈ܳܐ ܘܶܐܬܶܠܟܶܝܢ ܠܗܽܘܢ.</VERS>
      <VERS vnumber="12">ܗܦܽܘܟܶܝ̈ܢ ܒܢ̈ܳܬܝ: ܡܶܛܽܠ ܕܶܐܢܳܐ ܣܶܐܒܶܬ ܠܺܝ ܡܶܢ ܕܰܠܡܶܗܘܳܐ ܠܓܰܒܪܳܐ: ܕܳܐܡܰܪ ܕܬܽܘܒ ܢܶܗܘܶܐ ܠܺܝ ܣܰܒܪܳܐ: ܘܶܐܗܘܶܐ ܠܓܰܒܪܳܐ ܘܰܐܘܠܶܕ ܒܢܰܝ̈ܳܐ.</VERS>
      <VERS vnumber="13">ܘܰܐܢ̱ܬܶܝܢ ܬܣܰܟ̈ܝܳܢ ܠܗܽܘܢ ܥܕܰܡܳܐ ܕܢܶܪܒܽܘܢ: ܘܬܶܬܥܰܟܖ̈ܳܢ ܡܶܢ ܕܰܠܡܶܗܘܳܐ ܠܓܰܒܪܳܐ. ܠܳܐ ܒܢ̈ܳܬܝ: ܡܶܛܽܠ ܕܡܶܪܰܬ ܠܺܝ ܛܳܒ ܥܠܰܝܟܶܝܢ: ܘܠܺܝ ܡܰܪܺܝܪܳܐ ܝܰܬܺܝܪ ܡܶܢܟܶܝܢ: ܡܶܛܽܠ ܕܺܐܝܕܶܗ ܕܡܳܪܝܳܐ ܢܶܦܩܰܬ ܒܳܬܰܪܝ.</VERS>
      <VERS vnumber="14">ܘܰܐܖ̈ܺܝܡܝ ܬܽܘܒ ܩܳܠܗܶܝܢ ܘܰܒܰܟ̈ܝ. ܘܢܶܫܩܰܬ ܥܰܪܦܳܐ ܠܰܚܡܳܬܳܗ̇ ܘܗܶܦܟܰܬ ܘܶܐܙܰܠ̱ܬ: ܪܥܽܘܬ ܕܶܝܢ ܢܩܶܦܬܳܗ̇.</VERS>
      <VERS vnumber="15">ܘܶܐܡܪܰܬ݂ ܠܳܗ̇ ܚܡܳܬܳܗ̇: ܗܳܐ ܝܰܒܡܳܬܶܟܝ ܗܶܦܟܰܬ ܠܥܰܡܳܗ̇ ܘܰܠܒܶܝܬ ܐ̱ܢܳܫܳܝ̈ܗ̇: ܗܦܽܘܟܝ ܐܳܦ ܐܰܢ̱ܬܝ ܒܳܬܰܪ ܝܰܒܡܳܬܶܟܝ.</VERS>
      <VERS vnumber="16">ܘܶܐܡܪܰܬ݂ ܠܳܗ̇ ܪܥܽܘܬ: ܚܳܣ ܠܺܝ ܕܶܐܗܦܽܘܟ ܡܶܢ ܠܘܳܬܶܟܝ ܘܶܐܫܒܩܶܟܝ: ܡܶܛܽܠ ܕܠܰܐܬܰܪ ܕܬܺܐܙܺܠܝܢ ܐܺܙܰܠ: ܘܰܐܝܟܳܐ ܕܬܶܥܡܪܺܝܢ ܐܶܥܡܰܪ. ܥܰܡܶܟܝ ܥܰܡܝ: ܘܰܐܠܳܗܶܟܝ ܐܰܠܳܗܝ.</VERS>
      <VERS vnumber="17">ܘܰܐܬܰܪ ܕܰܬܡܽܘܬܺܝܢ: ܐܶܡܽܘܬ ܐܳܦ ܐܶܢܳܐ. ܘܶܐܬܩܒܰܪ. ܗܳܟܰܢܳܐ ܢܶܥܒܶܕ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ: ܐܶܠܳܐ ܐܶܢ ܡܰܘܬܳܐ ܒܰܠܚܽܘܕ ܢܶܦܪܽܘܫ ܒܰܝ̈ܢܰܝ ܘܠܶܟܝ.</VERS>
      <VERS vnumber="18">ܟܰܕ ܚܙܳܬ ܕܶܝܢ ܢܰܥܡܺܝ ܕܫܰܪܺܝܪܳܐܺܝܬ ܐܶܨܛܰܒܝܰܬ݂ ܠܡܺܐܙܰܠ ܥܰܡܳܗ̇: ܫܶܠܝܰܬ ܡܶܢ ܕܰܠܡܺܐܡܰܪ ܠܳܗ̇ ܠܡܶܗܦܰܟ.</VERS>
      <VERS vnumber="19">ܘܶܐܬܰܝ̈ ܐܰܟܚܕܳܐ ܥܕܰܡܳܐ ܠܒܶܝܬ ܠܚܶܡ ܕܰܝܗܽܘܕܳܐ: ܘܰܗܘܳܐ ܕܟܰܕ ܐܶܬܰܝ̈ ܠܒܶܝܬܠܚܶܡ: ܚܶܕܝܰܬ ܒܗܶܝܢ ܟܽܠܳܗ̇ ܡܕܺܝܢ̱ܬܳܐ: ܘܳܐܡܪܺܝܢ ܗܳܕܳܐ ܗ̱ܝ ܢܰܥܡܺܝ.</VERS>
      <VERS vnumber="20">ܘܶܐܡܪܰܬ݂ ܠܗܶܝܢ ܠܳܐ ܬܶܩܖ̈ܺܝܢܳܢܝ ܢܰܥܡܺܝ: ܐܶܠܳܐ ܩܖ̈ܳܝܶܢܶܢܝ ܡܰܪܺܝܪܰܬ ܢܰܦܫܳܐ: ܡܶܛܽܠ ܕܺܐܝܠܫܰܕܰܝ ܡܰܪܡܪܰܢܝ ܛܳܒ. </VERS>
      <VERS vnumber="21">ܡܰܠܝܳܐܺܝܬ ܓܶܝܪ ܐܶܙܶܠ̱ܬ݂ ܡܶܟܳܐ: ܘܡܳܪܝܳܐ ܐܰܗܦܟܰܢܝ ܣܪܺܝܩܳܐܺܝܬ. ܘܰܠܡܳܢܳܐ ܡܶܟܺܝܠ ܩܳܖ̈ܝܳܢ ܐ̱ܢܬܶܝܢ ܠܺܝ ܢܰܥܡܺܝ ܕܡܳܪܝܳܐ ܡܰܟܟܰܢܝ: ܘܡܰܢ ܕܡܳܛܶܐ ܒܺܐܝܕܰܘ̈ܗܝ ܐܰܒܐܶܫ ܠܺܝ.</VERS>
      <VERS vnumber="22">ܘܗܶܦܟܰܬ ܢܰܥܡܺܝ ܘܰܪܥܽܘܬ ܡܽܘܐܳܒܳܝܬܳܐ ܟܰܠܬܳܗ̇ ܥܰܡܳܗ̇: ܕܶܐܨܛܰܒܝܰܬ ܠܡܶܗܦܰܟ ܥܰܡܳܗ̇ ܒܠܶܒܳܐ ܫܰܠܡܳܐ. ܘܶܐܬܰܝ̈ ܡܶܢ ܐܰܪܥܳܐ ܕܡܽܘܐܳܒ ܒܪܺܝܫ ܚܨܳܕܳܐ ܕܰܣܥܳܖ̈ܶܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܠܢܰܥܡܺܝ ܐܺܝܬ ܗ̱ܘܳܐ ܓܰܒܪܳܐ ܚܰܕ ܡܰܘܕܰܥܬܳܐ: ܡܶܢ ܫܰܪܒܬܶܗ ܕܶܐܠܺܝܡܰܠܶܟ ܒܰܥܠܳܗ̇: ܓܰܒܪܳܐ ܝܺܕܺܝܥܳܐ: ܘܰܫܡܶܗ ܒܳܥܳܙ. </VERS>
      <VERS vnumber="2">ܘܶܐܡܪܰܬ݂ ܪܥܽܘܬ ܡܽܘܐܒܳܝܬܳܐ ܠܢܰܥܡܺܝ ܚܡܳܬܳܗ̇. ܐܺܙܰܠ ܠܚܰܩܠܳܐ: ܘܶܐܠܩܽܘܛ ܠܩܳܛܳܐ ܒܳܬܰܪ ܦܳܥ̈ܠܶܐ ܡܰܢ ܕܶܐܫܟܰܚ ܖ̈ܰܚܡܶܐ ܒܥܰܝܢܰܘ̈ܗܝ. ܘܶܐܡܪܰܬ݂ ܠܳܗ̇ ܚܡܳܬܳܗ̇ ܙܶܠܝ ܒܪܰܬܝ.</VERS>
      <VERS vnumber="3">ܘܶܐܙܰܠ̱ܬ ܪܥܽܘܬ ܠܡܶܠܩܰܛ ܠܩܳܛܳܐ ܒܬܰܪ ܚܳܨܽܘ̈ܕܶܐ: ܘܶܐܣܬܰܩܒܠܰܬ ܒܦܳܠܓܽܘܬܳܐ ܕܚܰܩܠܶܗ ܕܒܳܥܳܙ ܒܰܪ ܫܰܪܒܬܶܗ ܕܶܐܠܺܝܡܰܠܶܟ.</VERS>
      <VERS vnumber="4">ܘܗܳܐ ܒܳܥܳܙ ܐܳܬܶܐ ܡܶܢ ܒܶܝܬ ܠܚܶܡ: ܘܶܐܡܰܪ ܠܚܳܨܽܘ̈ܕܶܐ ܫܠܳܡܳܐ ܥܰܡܟܽܘܢ: ܘܳܐܡܪܺܝܢ ܠܶܗ ܡܳܪܝܳܐ ܢܒܰܪܟܳܟ.</VERS>
      <VERS vnumber="5">ܘܶܐܡܰܪ ܒܳܥܳܙ ܠܛܰܠܝܳܐ ܕܩܳܐܶܡ ܥܰܠ ܦܳܥ̈ܠܶܐ: ܡܳܐ ܛܶܒܳܗ̇ ܕܰܥܠܰܝܡܬܳܐ ܗܳܕܶܐ.</VERS>
      <VERS vnumber="6">ܘܰܥܢܳܐ ܛܰܠܝܳܐ ܘܶܐܡܰܪ ܠܶܗ: ܐܰܢ̱ܬܬܳܐ ܗ̱ܝ ܡܽܘܐܒܳܝܬܳܐ: ܗܳܝ ܕܶܐܬܳܬ ܥܰܡ ܢܰܥܡܺܝ ܡܶܢ ܐܰܪܥܳܐ ܕܡܽܘܐܳܒ.</VERS>
      <VERS vnumber="7">ܘܳܐܡܪܳܐ ܐܶܠܩܽܘܛ ܠܩܳܛܳܐ ܒܳܬܰܪ ܦܳܥ̈ܠܶܐ. ܘܠܶܩܛܰܬ ܡܶܢ ܨܰܦܪܳܐ ܘܰܥܕܰܡܳܐ ܠܰܢܝܳܚܬܳܐ.</VERS>
      <VERS vnumber="8">ܘܶܐܡܰܪ ܒܳܥܳܙ ܠܰܪܥܽܘܬ: ܒܪܰܬܝ: ܠܳܐ ܫܡܺܝܥ ܠܶܟܝ ܒܡܰܬܠܳܐ: ܕܰܒܚܰܩܠܳܐ ܕܠܳܐ ܕܺܝܠܳܟ ܠܳܐ ܬܶܠܩܽܘܛ: ܡܶܛܽܠ ܗܳܢܳܐ ܩܰܘܳܝ ܘܰܗܘܰܝܬܝ ܬܢܳܢ ܥܰܡ ܛܰܠ̈ܝܳܬܝ.</VERS>
      <VERS vnumber="9">ܘܰܗܘܰܝܬܝ ܚܳܙܝܳܐ ܐܰܝܟܳܐ ܚܳܨܕܺܝܢ: ܘܰܗܘܰܝܬܝ ܐܳܙܳܠ̱ܐ ܒܳܬܰܪܗܽܘܢ: ܗܳܐ ܦܩܕܶܬ ܠܰܛܠܳܝ̈ܶܐ ܕܐ̱ܢܳܫ ܠܳܐ ܢܰܗܪܶܟܝ. ܘܶܐܢ ܨܳܗܝܳܐ ܐܰܢ̱ܬܝ: ܙܶܠܝ ܘܶܐܫܬܳܝ ܡܶܢ ܡܳܐܢ̈ܶܐ ܕܡܳܠܶܝܢ ܛܠܳܝ̈ܶܐ.</VERS>
      <VERS vnumber="10">ܘܢܶܦܠܰܬ ܥܰܠ ܐܰܦܶܝ̈ܗ̇ ܥܰܠ ܐܰܪܥܳܐ ܘܣܶܓܕܰܬ ܠܶܗ: ܘܶܐܡܪܰܬ݂: ܡܶܛܽܠ ܕܶܐܫܟܚܶܬ ܖ̈ܰܚܡܶܐ ܒܥܰܝܢܰܝ̈ܟ ܠܡܶܕܰܥܰܢܝ ܕܰܐܟܣܢܳܝܬܳܐ ܐ̱ܢܳܐ.</VERS>
      <VERS vnumber="11">ܐܳܡܰܪ ܠܳܗ̇ ܒܳܥܳܙ: ܡܶܬܰܐܡܳܪܽܘ ܐܶܬܶܐܡܰܪ ܠܺܝ ܡܶܕܶܡ ܕܰܥܒܰܕܬܝ ܥܰܡ ܚܡܳܬܶܟܝ ܡܶܢ ܒܳܬܰܪ ܕܡܺܝܬ ܒܰܥܠܶܟܝ: ܕܰܫܒܰܩܬܝ ܐܰܒܽܘܟܝ ܘܶܐܡܶܟܝ ܘܫܰܪܒܬܶܟܝ: ܘܶܐܬܰܝܬܝ ܠܥܰܡܳܐ ܕܠܳܐ ܝܳܕܥܳܐ ܗ̱ܘܰܝܬܝ ܡܶܢ ܐܶܬܡܳܠܝ ܘܡܶܢ ܡܢܶܬܡܳܠܝ.</VERS>
      <VERS vnumber="12">ܢܶܦ̱ܪܥܶܟܝ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܢܶܬܶܠ ܐܰܓܪܶܟܝ ܗܰܘ ܕܶܐܬܰܝܬܝ ܠܡܶܣܬܰܬܳܪܽܘ ܬܚܶܝܬ ܟܶܢܦܰܘ̈ܗܝ.</VERS>
      <VERS vnumber="13">ܘܶܐܡܪܰܬ݂ ܠܶܗ: ܡܶܛܽܠ ܕܶܐܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ: ܘܒܰܝܰܐܬܳܢܝ ܘܰܡܠܰܝܬ ܒܠܶܒܳܗ̇ ܕܰܐܡܬܳܟ: ܘܶܐܢܳܐ ܐܶܗܘܶܐ ܐܰܝܟ ܚܕܳܐ ܡܶܢ ܐܰܡ̈ܗܳܬܳܟ.</VERS>
      <VERS vnumber="14">ܘܶܐܡܰܪ ܠܳܗ̇ ܒܳܥܳܙ ܒܥܶܕܳܢܳܐ ܕܫܳܪܽܘܬܳܐ: ܩܪܽܘܒܝ ܘܰܐܟܽܘܠܝ ܡܶܢ ܠܰܚܡܳܐ: ܘܰܐܘܬܒܳܗ̇ ܥܰܠ ܓܶܢ̱ܒ ܚܳܨܽܘ̈ܕܶܐ: ܘܝܰܗܒ ܠܳܗ̇ ܫܰܚܬܺܝܬܳܐ: ܘܰܨܒܰܥ ܠܰܚܡܳܐ ܒܚܰܠܒܳܐ: ܘܰܐܪܡܺܝ ܦ̈ܶܬܶܐ ܕܰܦܖ̈ܺܝܟܳܬܳܐ. ܘܝܰܗܒ ܠܳܗ̇: ܘܶܐܟܠܰܬ ܘܣܶܒܥܰܬ ܘܰܐܘܬܪܰܬ݂. </VERS>
      <VERS vnumber="15">ܘܩܳܡܰܬ ܠܡܶܠܩܰܛ: ܘܦܰܩܶܕ ܒܳܥܳܙ ܠܥܰܒܕܰܘ̈ܗܝ: ܘܶܐܡܰܪ: ܬܶܠܩܽܘܛ ܡܶܢ ܒܰܝܢܳܬ ܟܰܦ̈ܶܐ ܘܠܳܐ ܬܰܗܪܽܘܢܳܗ̇.</VERS>
      <VERS vnumber="16">ܬܶܠܩܽܘܛܝ ܡܶܢ ܒܰܝܢܳܬ ܟܰܦ̈ܶܐ. ܘܠܳܐ ܬܰܗܪܽܘܢܳܗ̇.</VERS>
      <VERS vnumber="17">ܘܰܗܘܳܬ ܠܳܩܛܳܐ ܒܚܰܩܠܳܐ ܥܕܰܡܳܐ ܠܪܰܡܫܳܐ: ܘܚܰܒܛܰܬ ܐܶܢܶܝܢ: ܐܶܫܟܚܰܬ ܒܗܶܝܢ ܐܰܝܟ ܡܠܶܐ ܟܰܝܠܳܐ ܕܰܣܥܳܖ̈ܶܐ.</VERS>
      <VERS vnumber="18">ܘܫܶܩܠܰܬ ܐܶܢܶܝܢ ܘܥܶܠܰܬ ܠܰܡܕܺܝܢ̱ܬܳܐ: ܘܚܰܘܝܰܬ ܠܰܚܡܳܬܳܗ̇ ܠܩܳܛܳܐ ܕܠܶܩܛܰܬ: ܘܝܶܗ̱ܒܰܬ ܠܳܐ ܡܶܢ ܗܰܘ ܡܳܐ ܕܠܶܥܣܰܬ ܘܰܐܘܬܪܰܬ. </VERS>
      <VERS vnumber="19">ܘܶܐܡܪܰܬ݂ ܠܳܗ̇ ܚܡܳܬܳܗ̇: ܐܰܝܟܳܐ ܠܳܩܛܳܐ ܗ̱ܘܰܝܬܝ ܝܰܘܡܳܢܳܐ: ܘܰܐܰܪ ܕܰܗܘܰܝܬܝ ܢܶܗܘܶܐ ܒܪܺܝܟ: ܘܗܰܘ ܡܰܢ ܕܶܐܫܟܰܚܬܝ ܖ̈ܰܚܡܶܐ ܒܥܰܝܢܰܘ̈ܗܝ. ܘܶܐܫܬܰܥܝܰܬ ܠܰܚܡܳܬܳܗ̇ ܐܰܝܟܳܐ ܗܘܳܬ: ܘܳܐܡܪܳܐ ܠܳܗ̇: ܒܳܥܳܙ ܫܡܶܗ ܠܓܰܒܪܳܐ ܕܠܳܩܛܳܐ ܗ̱ܘܺܝܬ ܒܚܰܩܠܶܗ ܝܰܘܡܳܢܳܐ.</VERS>
      <VERS vnumber="20">ܘܶܐܡܪܰܬ݂ ܢܰܥܡܺܝ ܠܟܰܠܬܳܗ̇: ܒܪܺܝܟ ܗ̱ܘ ܡܳܪܝܳܐ ܕܠܳܐ ܐܰܥܒܰܪ ܚܶܣܕܶܗ ܡܶܢ ܚܰܝ̈ܶܐ ܘܡܶܢ ܡܺܝ̈ܬܶܐ. ܘܶܐܡܪܰܬ݂ ܠܳܗ̇ ܢܰܥܡܺܝ: ܩܰܪܺܝܒܰܢ ܗ̱ܘ ܓܰܒܪܳܐ: ܘܡܶܢ ܬܳܒܥܰܝ̈ ܥܝܳܪܬܰܢ ܗ̱ܘ.</VERS>
      <VERS vnumber="21">ܘܶܐܡܪܰܬ݂ ܪܥܽܘܬ ܠܰܚܡܳܬܳܗ̇: ܘܶܐܡܰܪ ܠܺܝ ܬܽܘܒ: ܕܰܕܒܰܩܝ ܠܥܰܒ̈ܕܰܝ ܥܕܰܡܳܐ ܕܢܶܓܡܰܪ ܚܨܳܕܳܐ ܟܽܠܶܗ.</VERS>
      <VERS vnumber="22">ܘܶܐܡܪܰܬ݂ ܢܰܥܡܺܝ ܠܰܪܥܽܘܬ ܟܰܠܬܳܗ̇: ܛܽܘܒܰܝܟܝ ܒܪܰܬܝ ܕܰܕܒܶܩܬܝ ܠܰܥܠܰܝ̈ܡܳܬܶܗ: ܘܠܳܐ ܐ̱ܢܳܫ ܐܰܗܪܶܟܝ ܒܚܰܩܠܳܐ ܕܠܳܐ ܝܺܕܰܥܬܝ.</VERS>
      <VERS vnumber="23">ܐܶܠܳܐ ܢܩܶܦܬܝ ܠܰܐܡ̈ܗܳܬܶܗ ܕܒܳܥܳܙ ܠܡܶܠܩܰܛ: ܥܕܰܡܳܐ ܕܢܶܫܠܰܡ ܚܨܳܕܳܐ ܕܰܣܥܳܖ̈ܶܐ ܘܰܕܚ̈ܶܛܶܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܝܶܬܒܰܬ ܪܥܽܘܬ ܥܰܡ ܚܡܳܬܳܗ̇: ܘܶܐܡܪܰܬ݂ ܠܳܗ̇ ܢܰܥܡܺܝ: ܒܪܰܬܝ: ܠܳܐ ܐܶܒܥܶܐ ܠܶܟܝ ܢܝܳܚܳܐ ܘܢܶܛܐܰܒ ܠܶܟܝ.</VERS>
      <VERS vnumber="2">ܘܗܳܐ ܒܳܥܳܙ ܡܰܚܟܽܘܡܬܳܢ ܗܽܘ: ܗܰܘ ܕܰܗܘܰܝܬܝ ܥܰܡ ܥܠܰܝ̈ܡܳܬܶܗ: ܘܗܳܐ ܒܗܳܢܳܐ ܠܺܠܝܳܐ ܐܶܕܪܳܐ ܕܰܣܥܳܖ̈ܶܐ ܟܳܫܶܐ.</VERS>
      <VERS vnumber="3">ܣܚܳܝ ܗܳܟܺܝܠ ܘܰܡܫܽܘܚܝ: ܘܶܐܨܛܰܒܰܬܝ ܒܰܠܒܽܘ̈ܫܰܝܟܝ: ܘܚܽܘܬܝ ܠܰܐܕܪܳܐ: ܘܠܳܐ ܬܶܬܚܙܶܝܢ ܠܶܗ: ܥܕܰܡܳܐ ܕܠܳܥܶܣ ܘܫܳܬܶܐ.</VERS>
      <VERS vnumber="4">ܘܢܶܗܘܶܐ ܡܳܐ ܕܕܳܡܶܟ: ܬܣܺܝܡܺܝܢ ܠܒܳܠܶܟܝ ܒܕܽܘܟܳܬܳܐ ܕܳܡܶܟ ܒܳܗ̇. ܘܬܶܬܩܰܪܒܺܝܢ ܘܬܶܕܡܟܺܝܢ ܠܘܳܬ ܖ̈ܶܓܠܰܘܗܝ: ܘܗܽܘ ܢܺܐܡܰܪ ܠܶܟܝ ܡܳܐ ܕܬܶܥܒܕܺܝܢ.</VERS>
      <VERS vnumber="5">ܘܶܐܡܪܰܬ݂ ܠܳܗ̇: ܟܽܠܡܳܐ ܕܳܐܡܪܳܐ ܐܰܢ̱ܬܝ ܠܺܝ: ܐܶܥܒܶܕ.</VERS>
      <VERS vnumber="6">ܘܢܶܚܬܰܬ ܠܐܶܕܪܳܐ: ܘܥܶܒܕܰܬ ܟܽܠ ܡܳܐ ܕܦܰܩܶܕܬܶܗ̇ ܚܡܳܬܳܗ̇.</VERS>
      <VERS vnumber="7">ܘܟܰܕ ܐܶܟܰܠ ܒܳܙܳܥ ܘܶܐܫܬܺܝ: ܘܰܛܐܶܒ ܠܶܒܶܗ: ܘܶܐܬܳܐ ܘܰܕܡܶܟ ܒܓܰܒܶܗ ܕܶܐܕܪܳܐ: ܘܰܒܡܰܚܠܳܢܳܐ ܕܫܶܢܬܳܐ ܟܰܕ ܕܳܡܶܟ ܒܶܐܕܪܳܐ: ܐܶܬܳܬ ܗܺܝ ܒܛܽܘܫܝܳܐ: ܘܰܓܠܳܬ ܠܟܶܢܦܳܐ ܕܡܰܪܛܽܘܛܶܗ: ܘܢܶܦܠܰܬ ܠܘܳܬ ܖ̈ܶܓܠܰܘܗܝ.</VERS>
      <VERS vnumber="8">ܘܰܗܘܳܐ ܒܦܶܠܓܶܗ ܕܠܺܠܝܳܐ: ܢܳܕ ܓܰܒܪܳܐ ܡܶܢ ܫܶܢܬܶܗ: ܘܰܬܘܰܗ ܕܰܚܙܳܐ ܐܰܢ̱ܬܬܳܐ ܕܕܳܡܟܳܐ ܠܘܳܬ ܖ̈ܶܓܠܰܘܗܝ.</VERS>
      <VERS vnumber="9">ܘܶܐܡܰܪ ܠܳܗ̇ ܡܳܐ ܛܶܒܶܟܝ: ܘܶܐܡܪܰܬ݂ ܠܶܗ: ܐܶܢܳܐ ܐ̱ܢܳܐ ܪܥܽܘܬ ܐܰܡܬܳܟ: ܐܶܠܳܐ ܟܰܣܳܐ ܠܰܐܡܬܳܟ ܒܟܶܢܦܳܐ ܕܡܰܪܛܽܘܛܳܟ݂: ܡܶܛܽܠ ܕܰܐܢ̱ܬ ܗܽܘ ܬܳܒܰܥ ܝܳܪܬܽܘܬܳܐ.</VERS>
      <VERS vnumber="10">ܘܶܐܡܰܪ ܠܳܗ̇ ܒܳܥܳܙ. ܒܪܺܝܟܳܐ ܐܰܢ̱ܬܝ ܠܰܐܠܳܗܳܐ ܒܪܰܬܝ: ܡܶܛܽܠ ܕܰܐܛܶܒܬܝ ܚܶܣܕܶܟܝ ܐ̱ܚܪܳܝܳܐ ܛܳܒ ܡܶܢ ܩܰܕܡܳܝܳܐ: ܕܠܳܐ ܐܶܙܰܠܬܝ ܒܳܬܰܪ ܥܠܰܝ̈ܡܶܐ ܕܥܰܬܺܝܪܺܝܢ ܐܰܘ ܕܡܶܣܟܺܢܺܝܢ.</VERS>
      <VERS vnumber="11">ܘܗܳܫܳܐ ܒܪܰܬܝ ܠܳܐ ܬܶܕܚܠܺܝܢ: ܡܶܛܽܠ ܕܟܽܠ ܕܬܺܐܡܪܺܝܢ ܠܺܝ ܐܶܥܒܶܕ ܠܶܟܝ. ܝܳܕܥܳܐ ܓܶܝܪ ܟܽܠܳܗ̇ ܫܰܪܒܬܳܐ ܕܥܰܡܰܢ: ܕܰܐܢ̱ܬܬܳܐ ܐܰܢ̱ܬܝ ܕܥܽܘܫܢܳܐ.</VERS>
      <VERS vnumber="12">ܘܗܳܫܳܐ ܒܩܽܘܫܬܳܐ ܐܶܢܳܐ ܐ̱ܢܳܐ ܬܳܒܰܥ ܝܳܪܬܽܘܬܳܐ: ܒܪܰܡ ܕܶܝܢ ܐܺܝܬ ܗܽܘ ܐ̱ܚܪܺܢܳܐ ܬܳܒܰܥ ܝܳܪܬܽܘܬܳܐ ܕܗܽܘ ܩܰܪܺܝܒ ܝܰܬܺܝܪ ܡܶܢܝ.</VERS>
      <VERS vnumber="13">ܘܗܳܫܳܐ ܟܰܬܰܪܝ ܝܰܘܡܳܢܳܐ ܘܒܽܘܬܝ ܥܰܕ ܢܳܓܗܳܐ. ܘܢܶܗܘܶܐ ܒܨܰܦܪܳܐ: ܐܶܢ ܬܰܒܥܶܟܝ: ܫܰܦܺܝܪ ܢܶܬܒܰܥ. ܘܶܐܢ ܕܶܝܢ ܠܳܐ ܢܶܨܒܶܐ ܕܢܶܬܒܥܶܟܝ: ܚܰܝ ܗܽܘ ܡܳܪܝܳܐ ܐܶܢܳܐ ܐܶܬܒܥܶܟܝ. ܘܶܐܡܰܪ ܠܳܗ̇ ܕܡܰܟܝ ܥܰܕ ܨܰܦܪܳܐ.</VERS>
      <VERS vnumber="14">ܘܕܶܡܟܰܬ ܠܘܳܬ ܖ̈ܶܓܠܰܘܗܝ ܥܕܰܡܳܐ ܕܢܶܓܗܰܬ: ܘܩܳܡܰܬ ܒܨܰܦܪܳܐ ܟܰܕ ܥܰܡܽܘܛ: ܥܰܕ ܠܳܐ ܐ̱ܢܳܫ ܢܶܕܰܥ ܠܚܰܒܪܶܗ: ܘܶܐܡܪܰܬ݂ ܠܶܗ: ܕܠܳܐ ܐ̱ܢܳܫ ܢܶܕܰܥ ܕܢܶܚܬܶܬ ܠܘܳܬܳܟ ܠܶܐܕܪܳܐ.</VERS>
      <VERS vnumber="15">ܐܳܡܰܪ ܠܳܗ̇ ܒܳܥܳܙ: ܦܪܽܘܣܝ ܡܰܪܛܽܘܛܶܟܝ: ܘܦܶܪܣܰܬ: ܘܰܐܟܺܝܠ ܐܰܪܡܺܝ ܠܳܗ̇ ܫܬܳܐ ܟܰܝ̈ܠܺܝܢ ܕܰܣܥܳܖ̈ܶܐ: ܘܰܐܪܺܝܡ ܥܠܶܝܗ̇: ܘܫܶܩܠܰܬ ܘܶܐܬܳܬ ܠܰܡܕܺܝܢ̱ܬܳܐ.</VERS>
      <VERS vnumber="16">ܘܥܶܠܰܬ ܠܘܳܬ ܚܡܳܬܳܗ̇: ܐܳܡܪܳܐ ܠܳܗ̇ ܚܡܳܬܳܗ̇ ܡܰܢ ܐܰܢ̱ܬܝ ܒܪܰܬܝ. ܐܳܡܪܳܐ ܠܳܗ̇: ܐܶܢܳܐ ܐ̱ܢܳܐ ܪܥܽܘܬ: ܘܶܐܡܪܰܬ ܠܳܗ̇ ܟܽܠܡܳܐ ܕܰܥܒܰܕ ܠܳܗ̇ ܒܳܥܳܙ.</VERS>
      <VERS vnumber="17">ܘܰܕܝܰܗܒ ܠܳܗ̇ ܫܬܳܐ ܟܰܝ̈ܠܺܝܢ ܕܰܣܥܳܖ̈ܶܐ: ܘܕܶܐܡܰܪ ܠܳܗ̇ ܕܠܳܐ ܬܶܥܠܺܝܢ ܠܘܳܬ ܚܡܳܬܶܟܝ ܣܪܺܝܩܳܐܺܝܬ.</VERS>
      <VERS vnumber="18">ܐܳܡܪܳܐ ܠܳܗ̇ ܚܡܳܬܳܗ̇: ܬܶܒܝ ܒܪܰܬܝ ܥܰܕ ܬܶܚܙܶܝܢ: ܠܳܐ ܓܶܝܪ ܫܳܠܶܐ ܓܰܒܪܳܐ ܥܕܰܡܳܐ ܕܰܡܩܰܪܶܒ ܠܶܗ ܕܺܝܢܳܐ ܝܰܘܡܳܢܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܣܠܶܩ ܒܳܥܳܙ: ܘܺܝܬܶܒ ܥܰܠ ܬܰܪܥܳܐ ܕܰܡܕܺܝܢ̱ܬܳܐ: ܘܗܳܐ ܬܳܒܰܥ ܥܝܳܪܬܳܐ ܥܳܒܰܪ: ܗܰܘ ܕܶܐܡܰܪ ܥܠܰܘܗܝ ܒܳܥܳܙ: ܘܶܐܡܰܪ ܠܶܗ ܬܳܐ ܬܶܒ ܗܳܪܟܳܐ: ܗܽܘ ܕܶܝܢ ܐܶܡܰܪ ܠܶܗ ܡܰܢܽܘ: ܘܺܝܬܶܒ ܠܘܳܬܶܗ.</VERS>
      <VERS vnumber="2">ܘܰܓܒܳܐ ܠܶܗ ܥܶܣܪܳܐ ܓܰܒܖ̈ܺܝܢ: ܡܶܢ ܣܳܒ̈ܶܐ ܕܰܡܕܺܝܢ̱ܬܳܐ: ܘܰܐܘܬܶܒ ܐܶܢܽܘܢ ܠܘܳܬܶܗ.</VERS>
      <VERS vnumber="3">ܘܶܐܡܰܪ ܠܬܳܒܰܥ ܝܳܪܬܽܘܬܳܐ: ܦܳܠܓܽܘܬܳܐ ܕܚܰܩܠܳܐ ܕܰܐܚܽܘܟ ܐܶܠܺܝܡܰܠܶܟ ܙܰܒܢܰܬ ܠܺܝ ܢܰܥܡܺܝ.</VERS>
      <VERS vnumber="4">ܘܶܐܢܳܐ ܐܶܡܪܶܬ. ܕܶܐܓܠܶܐ ܘܰܐܘܕܥܳܟ: ܘܳܐܡܰܪ ܠܳܟ ܕܰܩܢܺܝ ܐܰܢ̱ܬ ܩܕܳܡ ܗܳܠܶܝܢ ܕܝܳܬܒܺܝܢ: ܘܶܐܢܳܐ ܐ̱ܢܳܐ ܕܚܰܘܺܝܬ ܢܰܦܫܝ ܠܡܺܐܡܰܪ ܘܰܠܡܶܩܢܳܐ ܩܕܳܡ ܗܳܠܶܝܢ ܣܳܒ̈ܶܐ ܕܥܰܡܝ ܕܝܳܬܒܺܝܢ. ܘܗܳܫܳܐ ܐܶܢܗܽܘ ܕܬܳܒܰܥ ܐܰܢ̱ܬ ܬܒܰܥ. ܘܶܐܢ ܠܳܐ ܬܳܒܰܥ ܐܰܢ̱ܬ: ܐܶܡܰܪ ܠܺܝ: ܘܶܐܕܰܥ ܗܘܰܝܬ ܬܳܒܽܘܥܳܐ: ܘܶܐܢܳܐ ܐܶܬܒܰܥ. ܘܶܐܡܰܪ ܬܳܒܰܥ ܐ̱ܢܳܐ.</VERS>
      <VERS vnumber="5">ܘܶܐܡܰܪ ܒܳܥܳܙ: ܒܝܰܘܡܳܐ ܕܙܳܒܶܢ ܐܰܢ̱ܬ ܚܰܩܠܳܐ ܡܶܢ ܢܰܥܡܺܝ ܘܡܶܢ ܪܥܽܘܬ ܡܽܘܐܒܳܝܬܳܐ ܐܰܢ̱ܬܬܶܗ ܕܗܰܘ ܕܡܺܝܬ: ܩܢܺܝ ܥܕܰܡܳܐ ܕܰܬܩܺܝܡ ܫܡܶܗ ܕܡܺܝܬܳܐ ܥܰܠ ܝܳܪܬܽܘܬܶܗ.</VERS>
      <VERS vnumber="6">ܘܶܐܡܰܪ ܬܳܒܽܘܥܳܐ: ܠܳܐ ܡܶܫܟܰܚ ܐ̱ܢܳܐ ܕܶܐܬܒܰܥ: ܕܰܠܡܳܐ ܐܶܚܰܒܶܠ ܝܳܪܬܽܘܬܝ. ܬܒܰܥ ܐܰܢ̱ܬ: ܡܶܛܽܠ ܚܰܣܺܝܪܽܘܬ ܗܰܝܡܳܢܽܘܬܝ ܕܺܝܠܝ ܕܠܳܐ ܡܶܫܟܰܚ ܐ̱ܢܳܐ ܕܶܐܬܒܰܥ.</VERS>
      <VERS vnumber="7">ܘܗܳܕܶܐ ܬܒܰܥܬܳܐ: ܗܳܐ ܩܽܘܕܡܰܬ ܒܢܰܝ̈ ܝܺܣܪܳܐܶܝܠ: ܘܫܽܘܚܠܳܦܳܐ ܕܰܬܒܰܥܬܳܐ ܠܰܡܩܳܡܽܘ: ܫܳܪܶܐ ܓܰܒܪܳܐ ܡܣܳܢܶܗ. ܘܝܳܗܶܒ ܠܚܰܒܪܶܗ. ܘܗܳܕܳܐ ܗ̱ܝ ܣܳܗܕܽܘܬܳܐ ܒܺܝܣܪܳܐܶܝܠ.</VERS>
      <VERS vnumber="8">ܘܶܐܡܰܪ ܗܰܘ ܬܳܒܽܘܥܳܐ ܠܒܳܥܳܙ: ܩܢܺܝ ܠܢܰܦܫܳܟ: ܘܰܫܪܳܐ ܡܶܢ ܖ̈ܶܓܠܰܘܗܝ.</VERS>
      <VERS vnumber="9">ܘܶܐܡܰܪ ܒܳܥܳܙ ܠܣܳܒ̈ܶܐ ܘܰܠܟܽܠܶܗ ܥܰܡܳܐ: ܐܰܢ̱ܬܽܘܢ ܣܳܗܕܺܝܢ ܝܰܘܡܳܢܳܐ: ܕܰܩܢܺܝܬ ܟܽܠ ܡܳܐ ܕܺܐܝܬ ܗ̱ܘܳܐ ܠܐܶܝܠܺܝܡܰܠܟ: ܘܟܽܠ ܡܳܐ ܕܺܐܝܬ ܗ̱ܘܳܐ ܠܡܰܠܝܽܘܢ ܘܰܠܟܽܠܝܽܘܢ ܡܶܢ ܐܺܝܕܳܐ ܕܢܰܥܡܺܝ.</VERS>
      <VERS vnumber="10">ܘܠܶܟܝ ܪܥܽܘܬ ܡܽܘܐܒܳܝܬܳܐ ܐܰܢ̱ܬܰܬ ܡܰܠܝܽܘܢ ܢܣܰܒܬܶܟܝ ܠܺܝ ܐܰܢ̱ܬܬܳܐ: ܠܰܡܩܳܡܽܘ ܫܡܶܗ ܕܡܺܝܬܳܐ ܥܰܠ ܝܳܪܬܽܘܬܶܗ: ܕܠܳܐ ܢܶܬܛܥܶܐ ܕܽܘܟܪܳܢܶܗ ܕܡܺܝܬܳܐ ܡܶܢ ܒܰܝܢܳܬ ܐܰܚܰܘ̈ܗܝ ܘܡܶܢ ܫܰܪܒܬܶܗ: ܐܰܢ̱ܬܽܘܢ ܣܳܗܕܺܝܢ ܝܰܘܡܳܐ.</VERS>
      <VERS vnumber="11">ܘܰܥܢܰܘ ܣܳܒ̈ܶܐ ܘܟܽܠܶܗ ܥܰܡܳܐ ܕܰܒܬܰܪܥܳܐ ܕܰܩܪܺܝܬܳܐ ܘܳܐܡܪܺܝܢ: ܣܳܗܕܺܝܢ ܚܢܰܢ. ܘܒܰܪܟܽܘܗܝ: ܘܶܐܡܰܪܘ ܠܶܗ: ܢܶܥܒܶܕ ܡܳܪܝܳܐ ܐܰܢ̱ܬܬܳܐ ܗܳܕܶܐ ܩܕܳܡܰܝܟ: ܐܰܝܟ ܪܳܚܶܝܠ ܘܰܐܝܟ ܠܶܝܰܐ: ܗܳܠܶܝܢ ܕܗܶܢܶܝܢ ܬܰܖ̈ܬܰܝܗܶܝܢ ܒܢܰܝ̈ ܒܰܝܬܳܐ ܠܺܝܣܪܳܐܶܝܠ: ܘܰܥܒܰܕ ܚܰܝ̈ܠܶܐ ܒܳܐܦܰܪܬܳܐ: ܘܰܩܖ̈ܰܝ ܫܡܳܗ̇ ܒܶܝܬ ܠܚܶܡ. </VERS>
      <VERS vnumber="12">ܘܢܶܗܘܶܐ ܒܰܝܬܳܟ ܐܰܝܟ ܒܰܝܬܶܗ ܕܦܰܪܨ: ܗܰܘ ܕܝܶܠܕܬ ܬܳܡܳܪ ܠܰܝܗܽܘܕܳܐ. ܘܢܶܬܶܠ ܠܳܟ ܡܳܪܝܳܐ ܙܰܪܥܳܐ ܡܶܢ ܐܰܢ̱ܬܬܳܐ ܗܳܕܶܐ.</VERS>
      <VERS vnumber="13">ܘܢܰܣܒܳܗ̇ ܠܰܪܥܽܘܬ ܘܰܗܘܳܬ ܠܶܗ ܐܰܢ̱ܬܬܳܐ: ܘܥܰܠ ܠܘܳܬܳܗ̇. ܘܝܰܗܒ ܠܳܗ̇ ܡܳܪܝܳܐ ܘܒܶܛܢܰܬ ܘܝܶܠܕܰܬ ܒܪܳܐ.</VERS>
      <VERS vnumber="14">ܘܳܐܡܖ̈ܳܢ ܢܶܫ̈ܶܐ ܠܢܰܥܡܺܝ: ܒܪܺܝܟܽ ܗ̱ܘ ܡܳܪܝܳܐ ܕܠܳܐ ܐܰܥܢܶܕ ܠܶܟܝ ܬܳܒܽܘܥܳܐ ܝܰܘܡܳܢܳܐ: ܘܬܶܩܪܶܝܢ ܫܡܶܗ ܒܺܝܣܪܳܐܶܝܠ.</VERS>
      <VERS vnumber="15">ܘܬܶܗܘܶܐ ܡܒܰܝܐܳܢܳܐ ܠܢܰܦܫܶܟܝ: ܘܰܡܬܰܪܣܝܳܢܳܐ ܠܰܡܕܺܝܢ̱ܬܶܟܝ. ܡܶܛܽܠ ܕܟܰܠܬܶܟܝ ܕܰܐܚܶܒܬܶܟܝ ܝܺܠܶܕܬܶܗ: ܗܳܝ ܕܛܶܐܒܰܬ ܒܥܰܝܢܰܝ̈ܟܝ ܝܰܬܺܝܪ ܡܶܢ ܫܰܒܥܳܐ ܒܢܺܝ̈ܢ.</VERS>
      <VERS vnumber="16">ܘܰܫܩܰܠܬܶܗ ܢܰܥܡܺܝ ܠܛܰܠܝܳܐ: ܘܰܗܘܳܬ ܠܶܗ ܡܪܰܒܝܳܢܺܝܬܳܐ.</VERS>
      <VERS vnumber="17">ܘܶܐܡܰܖ̈ܝ ܫܒܳܒ̈ܳܬܶܗ̇ ܐܶܬܺܝܠܶܕ ܒܪܳܐ ܠܢܰܥܡܺܝ: ܘܰܩܖ̈ܰܝ ܫܡܶܗ ܥܽܘܒܺܝܕ: ܗܽܘܝܽܘ ܐܰܒܽܘܗܝ ܕܺܐܝܫܰܝ ܐܰܒܽܘܗܝ ܕܕܰܘܺܝܕ. </VERS>
      <VERS vnumber="18">ܘܗܳܠܶܝܢ ܬܰܘ̈ܠܕܳܬܶܗ ܕܦܰܪܨ: ܦܰܪܨ ܐܰܘܠܶܕ ܠܚܶܨܪܽܘܢ.</VERS>
      <VERS vnumber="19">ܚܶܨܪܽܘܢ ܐܰܘܠܶܕ ܠܳܐܪܳܡ: ܐܳܪܳܡ ܐܰܘܠܶܕ ܠܥܰܡܺܝܢܳܕܳܒ.</VERS>
      <VERS vnumber="20">ܥܰܡܺܝܢܳܕܳܒ ܐܰܘܠܶܕ ܠܢܶܚܫܽܘܢ: ܢܶܚܫܽܘܢ ܐܰܘܠܶܕ ܠܫܶܠܳܐ.</VERS>
      <VERS vnumber="21">ܘܫܶܠܳܐ ܐܰܘܠܶܕ ܠܒܳܥܳܙ: ܒܳܥܳܙ ܐܰܘܠܶܕ ܠܥܽܘܒܺܝܕ.</VERS>
      <VERS vnumber="22">ܘܥܽܘܒܺܝܕ ܐܰܘܠܶܕ ܠܺܐܝܫܰܝ: ܘܺܐܝܫܰܝ ܐܰܘܠܶܕ ܠܕܰܘܺܝܕ ܡܰܠܟܳܐ.</VERS>
    </CHAPTER>
  </BIBLEBOOK>
  <BIBLEBOOK bname="1 Samuel" bnumber="9" bsname="1Sa">
    <CHAPTER cnumber="1">
      <VERS vnumber="1">ܘܰܗܘܳܐ ܓܰܒܪܳܐ ܡܶܢ ܪܳܡܬ݂ܳܐ ܕܕ݂ܰܘ̈ܩܶܐ ܡܶܢ ܛܽܘܪܳܐ ܕܰܐܦܪܶܝܡ. ܘܰܫܡܶܗ ܗܰܠܩܳܢܳܐ. ܒܰܪ ܝܰܪܚܽܘܡ. ܒܰܪ ܐܶܠܺܝܗܽܘ. ܒܰܪ ܬܳܚܽܘ. ܒܰܪ ܨܽܘܦ ܐܳܦܰܪܬ݂ܳܝܳܐ.</VERS>
      <VERS vnumber="2">ܘܺܐܝܬ݂ ܗܘܰܝ̈ ܠܶܗ ܬܰܪܬܶܝܢ ܢܶܫܺܝ̈ܢ. ܫܡܳܗ̇ ܕ݂ܰܚܕ݂ܳܐ ܚܰܢܳܐ. ܘܰܫܡܳܗ̇ ܕܰܐܚܪܺܬ݂ܳܐ ܦܰܢܳܢܳܐ. ܘܰܗܘܰܘ ܠܦܰܢܳܢܳܐ ܒܢܰܝ̈ܳܐ. ܘܰܠܚܰܢܳܐ ܠܰܝܬ ܠܳܗ̇ ܒܢܰܝ̈ܳܐ.</VERS>
      <VERS vnumber="3">ܘܣܳܠܶܩ ܗܘܳܐ ܓܰܒܪܳܐ ܗܰܘ ܡܶܢ ܩܪܺܝܬܶܗ ܡܶܢ ܥܶܕܳܢ ܠܥܶܕܳܢ. ܠܡܶܣܓܰܕ݂ ܘܠܰܡܕܰܒܳܚܽܘ ܠܡܳܪܝܳܐ ܨܒܰܐܬ݂ ܒܫܺܝܠܽܘ. ܘܬܰܡܳܢ ܐܺܝܬ݂ ܗܘܰܘ ܬܪܶܝܢ ܒܢܰܘ̈ܗܝ ܕܥܺܝܠܺܝ. ܚܳܦܢܺܝ ܘܦܺܝܢܚܶܣ ܟܳܗ̈ܢܶܐ ܠܡܳܪܝܳܐ.</VERS>
      <VERS vnumber="4">ܘܰܗܘܳܐ ܝܰܘܡܳܐ ܘܕܰܒܰܚ ܗܰܠܩܳܢܳܐ. ܘܝܰܗܒ ܠܦܰܢܳܢܳܐ ܐܰܢ̱ܬܬܶܗ. ܘܰܠܟܽܠܗܽܘܢ ܒܢܶܝ̈ܗ̇ ܘܰܒ̈ܢܳܬܳܗ̇ ܝܰܗܒ ܡܢ̈ܰܘܳܬ݂ܳܐ.</VERS>
      <VERS vnumber="5">ܘܰܠܚܰܢܳܐ ܝܰܗܒ ܡܢܳܬ݂ܳܐ ܚܕ݂ܳܐ ܐܰܥܦܳܐ. ܡܶܛܽܠ ܕܰܠܚܰܢܳܐ ܪܳܚܶܡ. ܘܡܳܪܝܳܐ ܐܶܚܰܕ݂ ܪܰܚܡܳܗ̇.</VERS>
      <VERS vnumber="6">ܘܡܰܪܓܙܳܐ ܗܘܳܬ݂ ܠܳܗ̇ ܥܰܪܬ݂ܳܗ̇ ܐܳܦ ܡܰܪܓܳܙܽܘ. ܡܶܛܽܠ ܕܬܶܟ݂ܪܶܐ ܠܳܗ̇. ܡܶܛܽܠ ܕܶܐܚܰܕ݂ ܡܳܪܝܳܐ ܒܰܐܦܰܝ̈ ܡܰܪܒܥܳܗ̇.</VERS>
      <VERS vnumber="7">ܘܗܳܟܰܢܳܐ ܥܳܒܕܳܐ ܗܘܳܬ݂ ܦܰܢܳܢܳܐ ܟܽܠ ܫܢܳܐ ܒܰܫܢܳܐ. ܒܙܰܒܢܳܐ ܕܣܳܠܩܳܐ ܗܘܳܬ݂ ܠܒܰܝܬܶܗ ܕܡܳܪܝܳܐ. ܗܳܟܰܢܳܐ ܡܰܪܓܙܳܐ ܗܘܳܬ݂ ܠܳܗ̇. ܘܰܒ̣ܟ݂ܳܬ݂ ܚܰܢܳܐ ܘܠܳܐ ܠܶܥܣܰܬ݂.</VERS>
      <VERS vnumber="8">ܘܶܐܡܰܪ ܠܳܗ̇ ܗܰܠܩܳܢܳܐ ܒܰܥܠܳܗ̇. ܚܰܢܳܐ ܠܡܳܢܳܐ ܒܳܟ݂ܝܳܐ ܐܰܢ̱ܬܝ. ܘܰܐܝܟܰܘ ܠܳܐ ܠܳܥܣܰܬܝ. ܘܰܠܡܳܢܳܐ ܒܺܝܫ ܠܶܒܶܟ݂ܝ. ܗܳܐ ܐܶܢܳܐ ܛܳܒ ܐ̱ܢܳܐ ܠܶܟ݂ܝ ܡܶܢ ܥܶܣܪܳܐ ܒܢܺܝ̈ܢ.</VERS>
      <VERS vnumber="9">ܘܩܳܡܰܬ݂ ܚܰܢܳܐ ܡܶܢ ܒܳܬܰܪ ܕܠܶܥܣܰܬ݂ ܒܫܺܝܠܽܘ. ܘܡܶܢ ܒܳܬܰܪ ܕܶܐܫܬܝܰܬ݂. ܘܥܺܝܠܺܝ ܟܳܗܢܳܐ ܝܳܬ݂ܶܒ ܗܘܳܐ ܥܰܠ ܟܽܘܪܣܝܳܐ ܥܰܠ ܐܶܣܟܽܘܦܬ݂ܳܐ ܕܗܰܝܟܠܶܗ ܕܡܳܪܝܳܐ.</VERS>
      <VERS vnumber="10">ܘܕ݂ܺܝܠܳܗ̇ ܡܰܪܺܝܪܳܐ ܢܰܦܫܳܗ̇. ܘܰܡܨܰܠܝܳܐ ܗܘܳܬ݂ ܩܕ݂ܳܡ ܡܳܪܝܳܐ. ܘܡܶܒܟ݂ܳܐ ܒܳܟ݂ܝܳܐ ܗܘܳܬ݂.</VERS>
      <VERS vnumber="11">ܘܢܶܕ݂ܪܰܬ݂ ܘܶܐܡܪܰܬ݂. ܡܳܪܝܳܐ ܨܒܰܐܬ݂. ܐܶܢ ܡܶܚܙܳܐ ܬܶܚܙܶܐ ܒܫܽܘܥܒܳܕ݂ܳܗ̇ ܕܰܐܡܬܳܟ݂. ܘܬܶܬܕܰܟ݂ܪܰܝܢܝ ܘܠܳܐ ܬܶܛܥܶܐ ܠܰܐܡܬܳܟ݂. ܘܬܶܬܶܠ ܠܰܐܡܬܳܟ݂ ܙܰܪܥܳܐ ܕܐ̱ܢܳܫܳܐ. ܐܶܬܠܺܝܘܗܝ ܠܡܳܪܝܳܐ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܘܰܡܕܰܟܝܳܐ ܠܳܐ ܢܶܣܰܩ ܥܰܠ ܪܺܝܫܶܗ.</VERS>
      <VERS vnumber="12">ܘܰܗܘܳܐ ܕܟܰܕ݂ ܐܰܣܓܝܰܬ݂ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܘܥܺܝܠܺܝ ܢܳܛܰܪ ܗܘܳܐ ܠܦܽܘܡܳܗ̇.</VERS>
      <VERS vnumber="13">ܘܚܰܢܳܐ ܒܠܶܒܳܗ̇ ܗܽܘ ܡܡܰܠܠܳܐ ܗܘܳܬ݂ ܒܰܠܚܽܘܕ݂. ܘܣܶܦ̈ܘܳܬ݂ܳܗ̇ ܗܽܘ ܙܳܝ̈ܥܳܢ ܗܘܰܝ̈. ܘܩܳܠܳܗ̇ ܠܳܐ ܡܶܫܬܡܰܥ ܗܘܳܐ. ܘܚܰܫܒܳܗ̇ ܥܺܝܠܺܝ ܐܰܝܟ݂ ܪܰܘܝܳܐ.</VERS>
      <VERS vnumber="14">ܘܶܐܡܰܪ ܠܳܗ̇ ܥܺܝܠܺܝ. ܥܕܰܡܳܐ ܠܶܐܡܰܬ݂ܝ ܡܶܬ݂ܪܰܘܝܳܐ ܐܰܢ̱ܬܝ. ܐܰܦܺܝܓܝ ܚܰܡܪܶܟ݂ܝ ܡܶܢܶܟ݂ܝ.</VERS>
      <VERS vnumber="15">ܥܢܳܬ݂ ܚܰܢܳܐ ܘܶܐܡܪܰܬ݂ ܠܶܗ. ܠܳܐ ܡܳܪܝ. ܐܰܢ̱ܬܬ݂ܳܐ ܐ̱ܢܳܐ ܥܰܝ݂ܝ݂ܩܰܬ݂ ܪܽܘܚܳܐ. ܘܚܰܡܪܳܐ ܘܫܰܟܪܳܐ ܠܳܐ ܐܶܫܬܺܝܬ݂. ܘܶܐܫܕܶܬ݂ ܢܰܦܫܝ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܠܳܐ ܬܶܚܫܒܺܝܗ̇ ܠܰܐܡܬܳܟ݂ ܩܕܳܡܰܝܟ ܒܰܪܬ݂ ܚܛܳܗܳܐ. ܡܶܛܽܠ ܕܡܶܢ ܣܽܘܓ݂ܳܐܐ ܗܘ̣ ܕܥܳܩܰܬ݂ܝ ܘܰܕ݂ܪܽܘܓܙܝ ܡܰܠܠܶܬ݂ ܥܕܰܡܳܐ ܠܗܳܫܳܐ.</VERS>
      <VERS vnumber="17">ܘܰܥܢܳܐ ܥܺܝܠܺܝ ܘܶܐܡܰܪ ܠܳܗ̇. ܙܶܠܝ ܒܰܫܠܳܡܳܐ. ܘܰܐ‌ܠܳܗܳܐ ܕܺܝܣܪܳܐܶܝܠ ܢܶܬܶܠ ܠܶܟ݂ܝ ܫܶܐܠܬܶܟ݂ܝ ܕܰܫܐܶܠܬܝ ܡܶܢܶܗ.</VERS>
      <VERS vnumber="18">ܘܶܐܡܪܰܬ݂ ܬܶܫܟܰܚ ܐܰܡܬܳܟ݂ ܖ̈ܰܚܡܶܐ ܒܥܰܝܢܰܝ̈ܟ. ܘܶܐܙܰܠ̱ܬ݂ ܐܰܢ̱ܬܬ݂ܳܐ ܠܽܐܘܪܚܳܗ̇. ܘܰܐܦܶܝ̈ܗ̇ ܠܳܐ ܙܳܥ̈ܝ ܠܳܗ̇ ܬܽܘܒ.</VERS>
      <VERS vnumber="19">ܘܩܰܕܶܡܘ ܒܨܰܦܪܳܐ ܘܰܣܓܕ݂ܘ ܩܕ݂ܳܡ ܡܳܪܝܳܐ. ܘܰܗܦܰܟ݂ܘ ܘܶܐܙܰܠܘ ܠܒܰܝܬܗܽܘܢ ܠܪܳܡܬ݂ܳܐ. ܘܰܚܟܰܡ ܗܰܠܩܳܢܳܐ ܠܚܰܢܳܐ ܐܰܢ̱ܬܬܶܗ. ܘܶܐܬܕܰܟ݂ܪܳܗ̇ ܡܳܪܝܳܐ.</VERS>
      <VERS vnumber="20">ܘܰܗܘܳܐ ܠܙܰܒܢܳܐ ܕܝܰܘ̈ܡܳܬ݂ܳܐ. ܘܒܶܛܢܰܬ݂ ܚܰܢܳܐ ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܫܡܽܘܐܶܝܠ. ܡܶܛܽܠ ܕܡܶܢ ܡܳܪܝܳܐ ܫܐܶܠܬܶܗ.</VERS>
      <VERS vnumber="21">ܘܰܣܠܶܩ ܓܰܒܪܳܐ ܗܰܠܩܳܢܳܐ ܘܟܽܠܶܗ ܒܰܝܬܶܗ. ܠܰܡܕܰܒܳܚܽܘ ܠܡܳܪܝܳܐ ܕܶܒܚ̈ܶܐ ܕܝܰܘ̈ܡܳܬ݂ܳܐ ܕܢܶܕ݂ܪܶܗ.</VERS>
      <VERS vnumber="22">ܘܚܰܢܳܐ ܠܳܐ ܣܶܠܩܰܬ݂. ܡܶܛܽܠ ܕܶܐܡܪܰܬ݂ ܠܒܰܥܠܳܗ̇. ܥܕܰܡܳܐ ܕܢܶܬ݂ܚܣܶܠ ܛܰܠܝܳܐ. ܘܰܐܝܬܶܝܘܗܝ ܘܢܶܬ݂ܚܙܶܐ ܩܕ݂ܳܡ ܡܳܪܝܳܐ. ܘܢܶܬܶܒ ܬܰܡܳܢ ܠܥܳܠܰܡ.</VERS>
      <VERS vnumber="23">ܘܶܐܡܰܪ ܠܳܗ̇ ܗܰܠܩܳܢܳܐ ܒܰܥܠܳܗ̇. ܥܒܶܕ݂ܝ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟܝ. ܬܶܒܝ ܥܕܰܡܳܐ ܕܬܶܚܣܠܺܝܢܶܗ. ܒܪܰܡ ܢܰܫܰܪ ܡܳܪܝܳܐ ܡܶܠܬܶܟ݂ܝ. ܘܺܝܬ݂ܒܰܬ݂ ܐܰܢ̱ܬܬ݂ܳܐ ܐܰܝܢܩܰܬ݂ ܒܪܳܗ̇ ܥܕܰܡܳܐ ܕܰܚܣܰܠܬܶܗ.</VERS>
      <VERS vnumber="24">ܘܰܐܣܶܩܬܶܗ ܥܰܡܳܗ̇ ܟܰܕ݂ ܚܣܰܠܬܶܗ ܒܬܰܘܪܳܐ ܬܽܘܠܬܳܐ. ܘܣܰܐܬ݂ܳܐ ܚܕ݂ܳܐ ܕܩܰܡܚܳܐ. ܘܰܓܪܳܒܳܐ ܚܰܕ݂ ܕܚܰܡܪܳܐ. ܘܰܐܝܬܝܰܬܶܗ ܠܒܰܝܬܶܗ ܕܡܳܪܝܳܐ ܠܫܺܝܠܽܘ. ܘܛܰܠܝܳܐ ܛܠܶܐ ܗܘܳܐ.</VERS>
      <VERS vnumber="25">ܘܰܢܟܰܣܘ ܬܰܘܪܳܐ. ܘܰܐܝܬܝܽܘܗܝ ܠܛܰܠܝܳܐ ܠܥܺܝܠܺܝ.</VERS>
      <VERS vnumber="26">ܘܶܐܡܪܰܬ݂ ܚܰܢܳܐ ܠܥܺܝܠܺܝ. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܚܰܝܳܐ ܗܝ ܢܰܦܫܳܟ݂ ܡܳܪܝ. ܐܶܢܳܐ ܗ̱ܝ ܗܳܝ ܐܰܢ̱ܬܬ݂ܳܐ ܕܩܳܝܡܳܐ ܗܘܺܝܬ݂ ܥܰܡܳܟ݂ ܗܳܪܟܳܐ. ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܥܰܠ ܛܰܠܝܳܐ ܗܳܢܳܐ.</VERS>
      <VERS vnumber="27">ܘܨܰܠܺܝܬ݂ ܘܝܰܗܒ ܠܺܝ ܡܳܪܝܳܐ ܫܶܐܠܰܬ݂ܝ ܕܫܶܐܠܶܬ݂ ܡܶܢܶܗ.</VERS>
      <VERS vnumber="28">ܘܳܐܦ ܐܶܢܳܐ ܐܰܫܐܶܠܬܶܗ ܠܡܳܪܝܳܐ. ܟܽܠܗܽܘܢ ܝܰܘ̈ܡܳܬ݂ܳܐ ܕܗܽܘ ܚܰܝ. ܕܰܫܐܺܝܠ ܠܺܝ ܡܶܢ ܡܳܪܝܳܐ. ܘܰܣܓܶܕ݂ܘ ܬܰܡܳܢ ܠܡܳܪܝܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܨܰܠܝܰܬ݂ ܚܰܢܳܐ ܘܶܐܡܪܰܬ݂. ܥܫܶܢ ܠܶܒܝ ܒܡܳܪܝܳܐ. ܘܶܐܬܬܪܺܝܡܰܬ݂ ܩܰܪܢܝ. ܘܶܐܬ݂ܦܬܰܚ ܦܽܘܡܝ ܥܰܠ ܒܥܶܠܕܒܳܒܰܝ̈. ܡܶܛܽܠ ܕܚܰܕܺܝܬܳܢܝ ܒܦܽܘܪܩܳܢܳܟ݂.</VERS>
      <VERS vnumber="2">ܠܰܝܬ ܕܩܕܺܝܫ ܐܰܝܟ݂ ܡܳܪܝܳܐ. ܡܶܛܽܠ ܕܠܰܝܬ ܠܒܰܪ ܡܶܢܳܟ݂. ܘܠܰܝܬ ܕܬܰܩܺܝܦ ܐܰܝܟ݂ ܐܰܠܳܗܰܢ.</VERS>
      <VERS vnumber="3">ܠܳܐ ܬܰܣܓܽܘܢ ܠܰܡܡܰܠܳܠܽܘ ܪܰܘܖ̈ܒܳܬ݂ܳܐ. ܘܠܳܐ ܢܶܦܽܘܩ ܛܠܽܘܡܝܳܐ ܡܶܢ ܦܽܘܡܟܽܘܢ. ܡܶܛܽܠ ܕܕ݂ܺܝܕܰܥܬ݂ܳܐ ܗܽܘ ܡܳܪܝܳܐ. ܘܠܳܐ ܬܰܩ̈ܢܳܢ ܨܶܢ̈ܥܳܬ݂ܳܐ ܩܕܳܡܰܘܗܝ.</VERS>
      <VERS vnumber="4">ܩܶܫ̈ܬܳܬ݂ܳܐ ܕܓܰܢ̱ܒܳܖ̈ܶܐ ܢܶܬܬܰܒܖ̈ܳܢ. ܘܰܟ݂ܖ̈ܺܝܗܶܐ ܐܶܬ݂ܥܰܫܰܢܘ ܒܚܰܝܠܳܐ.</VERS>
      <VERS vnumber="5">ܘܣܰܒ̈ܥܶܐ ܒܠܰܚܡܳܐ ܐܶܬ݂ܶܐܓܰܪܘ. ܘܟܰܦܢ̈ܶܐ ܐܰܘܬܰܪܘ. ܥܩܰܪܬ݂ܳܐ ܝܶܠܕܰܬ݂ ܘܣܶܒܥܰܬ݂. ܘܣܰܓܺܝܐܰܬ݂ ܒܢܰܝ̈ܳܐ ܨܶܕ݂ܝܰܬ݂.</VERS>
      <VERS vnumber="6">ܡܳܪܝܳܐ ܗܽܘ ܡܡܺܝܬ݂ ܘܡܰܚܶܐ. ܘܡܰܚܶܬ݂ ܠܰܫܝܽܘܠ ܘܡܰܣܶܩ.</VERS>
      <VERS vnumber="7">ܡܳܪܝܳܐ ܗܽܘ ܡܡܰܣܟܶܢ ܘܡܰܥܬܰܪ. ܘܰܡܫܰܦܶܠ ܘܳܐܦ ܡܪܺܝܡ. </VERS>
      <VERS vnumber="8">ܡܪܺܝܡ ܡܶܢ ܥܰܦܪܳܐ ܠܡܶܣܟܺܢܳܐ. ܘܡܶܢ ܩܺܩܰܠܬܳܐ ܡܩܺܝܡ ܠܒܳܝܫܳܐ. ܠܡܰܘܬܳܒܽܘܬܶܗ ܥܰܡ ܪܰܘܖ̈ܒܳܢܶܐ. ܘܟܽܘܪܣܝܳܐ ܕܺܐܝܩܳܪܳܐ ܢܰܘܪܶܬ݂ ܐܶܢܽܘܢ. ܛܰܠܶܠ ܡܳܪܝܳܐ ܥܽܘܡ̈ܩܶܝܗ̇ ܕܰܐܪܥܳܐ. ܘܣܳܡ ܥܠܰܝܗܽܘܢ ܬܺܒܶܝܠ.</VERS>
      <VERS vnumber="9">ܖ̈ܶܓܠܶܐ ܕܚܰܣܝܰܘ̈ܗܝ ܢܢܰܛܪ. ܘܖ̈ܰܫܺܝܥܶܐ ܒܚܶܫܽܘܟ݂ܳܐ ܢܶܫܬܰܬܩܽܘܢ. ܡܶܛܽܠ ܕܠܳܐ ܗܘܳܐ ܒܚܰܝܠܶܗ ܡܶܬ݂ܓܰܢ̱ܒܰܪ ܓܰܢ̱ܒܪܳܐ.</VERS>
      <VERS vnumber="10">ܡܳܪܝܳܐ ܢܶܬܒܰܪ ܡܡܰܪܡܖ̈ܳܢܰܘܗܝ. ܘܰܥܠܰܝܗܽܘܢ ܒܰܫܡܰܝܳܐ ܢܶܪܥܰܡ. ܡܳܪܝܳܐ ܢܕ݂ܽܘܢ ܥܶܒܖ̈ܶܝܗ̇ ܕܰܐܪܥܳܐ. ܘܢܶܬܶܠ ܥܽܘܫܢܳܐ ܠܡܰܠܟܶܗ. ܘܰܢܪܺܝܡ ܩܰܪܢܳܐ ܕܰܡܫܺܝܚܶܗ.</VERS>
      <VERS vnumber="11">ܘܶܐܙܰܠ ܗܰܠܩܳܢܳܐ ܠܪܳܡܬ݂ܳܐ ܠܒܰܝܬܶܗ. ܗܽܘ ܘܚܰܢܳܐ ܐܰܢ̱ܬܬܶܗ. ܘܛܰܠܝܳܐ ܫܡܽܘܐܶܝܠ ܡܫܰܡܶܫ ܗܘܳܐ ܩܕ݂ܳܡ ܡܳܪܝܳܐ ܩܕ݂ܳܡ ܥܺܝܠܺܝ ܟܳܗܢܳܐ.</VERS>
      <VERS vnumber="12">ܘܰܒܢܰܝ̈ ܥܺܝܠܺܝ ܒܢܰܝ̈ ܚܛܳܐ. ܠܳܐ ܝܳܕ݂ܥܺܝܢ ܗܘܰܘ ܠܡܳܪܝܳܐ.</VERS>
      <VERS vnumber="13">ܘܰܥܒܰܕ݂ܘ ܠܗܽܘܢ ܡܰܫܠܝܳܐ ܕܰܬ݂ܠܬ݂ ܫܶܢ̈ܢܳܢ. ܘܙܶܕ݂ܩܳܐ ܕܟܳܗ̈ܢܶܐ ܢܳܣܒܺܝܢ ܡܶܢ ܥܰܡܳܐ. ܘܡܶܢ ܟܽܠ ܓܒܰܪ ܕܕ݂ܳܒܰܚ ܕܶܒܚܬ݂ܳܐ. ܘܳܐܬܶܐ ܗܘܳܐ ܛܰܠܝܳܐ ܕܟܳܗܢܳܐ ܡܳܐ ܕܡܶܬ݂ܒܰܫܰܠ ܒܶܣܪܳܐ. ܘܡܰܫܠܝܳܐ ܕܰܬ݂ܠܳܬ݂ ܫܶܢ̈ܢܳܢ ܒܺܐܝܕ݂ܶܗ.</VERS>
      <VERS vnumber="14">ܘܡܰܘܫܶܛ ܗܘܳܐ ܠܩܰܕ݂ܣܳܐ. ܐܰܘ ܠܺܐܝܪܳܐ. ܐܰܘ ܠܩܰܪܕ݂ܳܠܳܐ. ܐܰܘ ܠܩܶܕ݂ܪܳܐ. ܘܟܽܠ ܕܡܰܣܶܩ ܡܰܫܠܝܳܐ. ܢܳܣܶܒ ܠܶܗ ܟܳܗܢܳܐ. ܗܳܟܰܢܳܐ ܥܳܒܕܺܝܢ ܗܘܰܘ ܠܟܽܠܶܗ ܝܺܣܪܳܐܶܝܠ. ܕܳܐܬܶܝܢ ܗܘܰܘ ܠܬܰܡܳܢ ܠܫܺܝܠܽܘ.</VERS>
      <VERS vnumber="15">ܘܳܐܦ ܥܰܕ݂ܠܳܐ ܢܰܣܩܽܘܢ ܕܶܒܚܰܝ̈ ܕܶܒܚܬ݂ܳܐ. ܐܳܬܶܐ ܗܘܳܐ ܛܰܠܝܳܐ ܕܟܳܗܢܳܐ. ܘܳܐܡܰܪ ܠܓܰܒܪܳܐ ܕܕ݂ܳܒܰܚ. ܗܰܒ ܒܶܣܪܳܐ ܠܰܡܛܰܘܳܝܽܘ ܠܟܳܗܢܳܐ. ܠܳܐ ܢܳܣܶܒ ܐ̱ܢܳܐ ܡܶܢܳܟ݂ ܒܶܣܪܳܐ ܡܒܰܫܠܳܐ. ܐܶܠܳܐ ܚܰܝܳܐ.</VERS>
      <VERS vnumber="16">ܐܳܡܰܪ ܠܶܗ ܓܰܒܪܳܐ. ܡܰܣܳܩܽܘ ܢܰܣܩܽܘܢ ܝܰܘܡܳܢܳܐ. ܘܣܰܒ ܠܳܟ݂ ܡܳܐ ܕܪܳܓܳܐ ܢܰܦܫܳܟ݂. ܘܳܐܡܰܪ ܠܶܗ. ܗܳܫܳܐ ܗܽܘ ܝܳܗܶܒ ܐܰܢ̱ܬ ܘܶܐܢ ܠܳܐ. ܢܳܣܶܒ ܐ̱ܢܳܐ ܒܰܩܛܺܝܪܳܐ.</VERS>
      <VERS vnumber="17">ܘܰܗܘܳܬ݂ ܚܛܺܝܬ݂ܳܐ ܕܰܛܠܳܝ̈ܶܐ ܪܰܒܳܐ ܛܳܒ ܩܕ݂ܳܡ ܡܳܪܝܳܐ. ܕܰܐܪܓܶܙܘ ܓܰܒܖ̈ܶܐ ܩܕ݂ܳܡ ܡܳܪܝܳܐ.</VERS>
      <VERS vnumber="18">ܘܰܫܡܽܘܐܶܝܠ ܛܰܠܝܳܐ ܡܫܰܡܶܫ ܗܘܳܐ ܩܕ݂ܳܡ ܡܳܪܝܳܐ. ܘܰܠܒܺܝܫ ܗܘܳܐ ܦܶܕܬ݂ܳܐ ܕܒܽܘܨܳܐ.</VERS>
      <VERS vnumber="19">ܘܰܦܪܺܝܣܳܐ ܙܥܽܘܪܳܐ ܥܶܒܕܰܬ݂ ܠܶܗ ܐܶܡܶܗ. ܘܰܐܣܩܰܬ݂ ܠܶܗ ܡܶܢ ܥܶܕܳܢ ܠܥܶܕܳܢ. ܟܰܕ݂ ܣܶܠܩܰܬ݂ ܥܰܡ ܒܰܥܠܳܗ̇ ܠܰܡܕܰܒܳܚܽܘ ܕܶܒܚ̈ܶܐ ܕܢܶܕ݂ܪܳܗ̇.</VERS>
      <VERS vnumber="20">ܘܒܰܪܶܟ ܥܺܝܠܺܝ ܠܗܰܠܩܳܢܳܐ ܘܠܰܐܢ̱ܬܬܶܗ. ܘܶܐܡܰܪ. ܢܶܬܶܠ ܠܳܟ݂ ܡܳܪܝܳܐ ܙܰܪܥܳܐ ܡܶܢ ܐܰܢ̱ܬܬ݂ܳܐ ܗܳܕ݂ܶܐ. ܚܠܳܦ ܫܶܐܠܬ݂ܳܐ ܕܰܫܐܶܠܬ ܠܡܳܪܝܳܐ. ܘܶܐܙܰܠܘ ܠܰܐܬ݂ܪܗܽܘܢ.</VERS>
      <VERS vnumber="21">ܘܡܳܪܝܳܐ ܦܩܰܕ݂ ܠܚܰܢܳܐ. ܘܒܶܛܢܰܬ݂ ܘܝܶܠܕܰܬ݂ ܬܠܳܬܳܐ ܒܢܺܝ̈ܢ ܘܬܰܪܬܶܝܢ ܒ̈ܢܳܢ. ܘܰܪܒܳܐ ܛܰܠܝܳܐ ܫܡܽܘܐܶܝܠ ܩܕ݂ܳܡ ܡܳܪܝܳܐ.</VERS>
      <VERS vnumber="22">ܘܥܺܝܠܺܝ ܣܐܶܒ ܛܳܒ. ܘܰܫܡܰܥ ܟܽܠ ܕܥܳܒܕܺܝܢ ܒܢܰܘ̈ܗܝ ܠܟܽܠܶܗ ܝܺܣܪܳܐܶܝܠ. ܘܕ݂ܰܡܨܰܥܪܺܝܢ ܢܶܫ̈ܶܐ ܕܰܡܨܰܠ̈ܝܳܢ ܒܡܰܫܟܰܢ ܙܰܒܢܳܐ.</VERS>
      <VERS vnumber="23">ܘܶܐܡܰܪ ܠܗܽܘܢ. ܠܡܳܢܳܐ ܥܳܒܕܺܝܢ ܐ̱ܢܬܽܘܢ ܐܰܝܟ݂ ܡ̈ܶܠܶܐ ܗܳܠܶܝܢ. ܕܫܳܡܰܥ ܐ̱ܢܳܐ ܛܶܒܟܽܘܢ ܒܺܝܫܳܐ ܡܶܢ ܟܽܠܶܗ ܥܰܡܳܐ ܗܳܢܳܐ.</VERS>
      <VERS vnumber="24">ܠܳܐ ܒܢܰܝ̈. ܡܶܛܽܠ ܕܠܳܐ ܗܘܳܐ ܫܰܦܺܝܪ ܫܶܡܥܳܐ ܗܳܢܳܐ. ܕܫܳܡܰܥ ܐ̱ܢܳܐ ܕܰܡܒܰܛܠܺܝܢ ܐ̱ܢܬܽܘܢ ܠܥܰܡܶܗ ܕܡܳܪܝܳܐ.</VERS>
      <VERS vnumber="25">ܐܶܢ ܢܶܚܛܶܐ ܓܰܒܪܳܐ ܒܓܰܒܪܳܐ. ܢܶܒܥܶܐ ܡܶܢ ܩܕ݂ܳܡ ܡܳܪܝܳܐ. ܘܶܐܢ ܒܡܳܪܝܳܐ ܢܶܚܛܶܐ ܓܰܒܪܳܐ. ܡܶܢ ܡܰܢ ܢܶܒܥܶܐ. ܘܠܳܐ ܫܡܰܥܘ ܠܩܳܠܳܐ ܕܰܐܒܽܘܗܽܘܢ. ܡܶܛܽܠ ܕܰܨܒܳܐ ܡܳܪܝܳܐ ܕܰܢܡܺܝܬ݂ ܐܶܢܽܘܢ. </VERS>
      <VERS vnumber="26">ܘܛܰܠܝܳܐ ܫܡܽܘܐܶܝܠ ܐܶܙܰܠ ܘܺܝܪܶܒ ܛܳܒ. ܘܛܳܐܶܒ ܩܕ݂ܳܡ ܡܳܪܝܳܐ. ܘܳܐܦ ܩܕ݂ܳܡ ܒܢܰܝ̈ܢܳܫܳܐ.</VERS>
      <VERS vnumber="27">ܘܶܐܬ݂ܳܐ ܓܰܒܪܳܐ ܕܡܳܪܝܳܐ ܠܘܳܬ݂ ܥܺܝܠܺܝ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܡܶܬ݂ܓܠܳܝܽܘ ܐܶܬ݂ܓܠܺܝܬ݂ ܥܰܠ ܒܶܝܬ݂ ܐܰܒܽܘܟ݂. ܟܰܕ݂ ܗܘܳܐ ܒܡܶܨܪܶܝܢ ܕܒܶܝܬ݂ ܦܶܪܥܽܘܢ.</VERS>
      <VERS vnumber="28">ܘܰܓܒܺܝܬܶܗ ܠܺܝ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܟܳܗܢܳܐ. ܕܢܶܣܰܩ ܥܰܠ ܡܰܕ݂ܒܰܚܝ. ܘܰܢܣܺܝܡ ܒܶܣܪܳܐ ܩܕ݂ܳܡܰܝ. ܘܢܶܫܩܽܘܠ ܦܶܕܬ݂ܳܐ. ܘܝܶܗܒܶܬ ܠܒܶܝܬ݂ ܐܰܒܽܘܟ݂. ܟܽܠܗܽܘܢ ܩܽܘܖ̈ܒܳܢܶܐ ܕܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="29">ܠܡܳܢܳܐ ܐܰܥܠܺܝܬܽܘܢ ܒܕܶܒ̈ܚܰܝ ܘܰܒܩܽܘܖ̈ܒܳܢܰܝ ܕܦܰܩܕܶܬ݂ ܡܶܢ ܡܰܕܒܪܳܐ. ܘܝܰܩܰܪܬ ܒܢܰܝ̈ܟ ܡܶܢܝ. ܕܬܶܓܒܽܘܢ ܡܶܢ ܪܺܝܫ ܟܽܠܗܽܘܢ ܩܽܘܖ̈ܒܳܢܶܐ. ܕܰܒܢܰܝ̈ ܝܺܣܪܳܐܶܝܠ ܥܰܡܝ.</VERS>
      <VERS vnumber="30">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܺܐܡܰܪ ܐܶܡܪܶܬ݂. ܕܒܰܝܬܳܟ݂ ܘܒܶܝܬ݂ ܐܰܒܽܘܟ݂ ܢܫܰܡܫܽܘܢ ܩܕ݂ܳܡܰܝ ܥܕܰܡܳܐ ܠܥܳܠܰܡ. ܘܗܳܫܳܐ ܐܳܡܰܪ ܡܳܪܝܳܐ ܚܳܣ ܠܺܝ. ܡܶܛܽܠ ܕܰܡܝܰܩܖ̈ܳܢܰܝ ܐܶܝܰܩܰܪ. ܘܫܳܝܽܘܛܰܝ̈ ܢܶܨܛܰܥܪܽܘܢ.</VERS>
      <VERS vnumber="31">ܗܳܐ ܝܰܘ̈ܡܳܬ݂ܳܐ ܐܳܬܶܝܢ. ܐܳܡܰܪ ܡܳܪܝܳܐ. ܘܶܐܓܕܽܘܡ ܕܪܳܥܳܟ݂ ܘܰܕ݂ܪܳܥܶܗ ܕܰܐܒܽܘܟ݂. ܘܠܳܐ ܢܶܗܘܶܐ ܣܳܒܳܐ ܒܒܰܝܬܳܟ݂.</VERS>
      <VERS vnumber="32">ܘܕ݂ܳܐܚܶܕ݂ ܬܰܩܕܳܐ ܒܡܰܥܡܪܳܟ݂. ܘܟܽܠ ܕܡܰܛܐܶܒ ܒܺܝܣܪܳܐܶܝܠ ܘܠܳܐ ܢܶܗܘܶܐ ܣܳܒܳܐ ܒܒܰܝܬܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="33">ܘܓܰܒܪܳܐ ܠܳܐ ܐܰܥܢܶܕ݂ ܠܳܟ݂ ܡܶܢ ܡܰܕ݂ܒܰܚܝ. ܠܡܰܚܫܳܟ݂ܽܘ ܥܰܝܢܰܝ̈ܟ. ܘܠܰܡܕܰܝܳܒܽܘ ܢܰܦܫܳܟ݂. ܘܟܽܠܳܗ̇ ܡܰܪܒܺܝܬ݂ܳܐ ܕܒܰܝܬܳܟ݂ ܢܡܽܘܬ݂ܽܘܢ ܓܰܒܖ̈ܶܐ.</VERS>
      <VERS vnumber="34">ܘܗܳܕ݂ܶܐ ܠܳܟ݂ ܐܳܬܳܐ ܕܳܐܬ݂ܝܳܐ ܥܰܠ ܬܪܶܝܢ ܒܢܰܝ̈ܟ. ܥܰܠ ܚܳܦܢܺܝ ܘܥܰܠ ܦܺܝܢܚܶܣ. ܒܝܰܘܡܳܐ ܚܰܕ݂ ܢܡܽܘܬ݂ܽܘܢ ܬܖ̈ܰܝܗܽܘܢ.</VERS>
      <VERS vnumber="35">ܘܰܐܩܺܝܡ ܠܺܝ ܟܳܗܢܳܐ ܕܰܡܗܰܝܡܰܢ ܐܰܝܟ݂ ܠܶܒܝ. ܘܰܐܝܟ݂ ܕܰܒܠܶܒܝ ܘܰܒܢܰܦܫܝ ܢܶܥܒܶܕ݂. ܘܶܐܒܢܶܐ ܠܶܗ ܒܰܝܬܳܐ ܡܗܰܝܡܢܳܐ. ܘܰܢܗܰܠܶܟ݂ ܩܕ݂ܳܡܰܝ ܡܫܺܝܚܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="36">ܘܢܶܗܘܶܐ ܟܽܠ ܕܡܶܫܬܚܰܪ ܒܒܰܝܬܳܟ݂. ܢܺܐܬ݂ܶܐ ܠܡܶܣܓܰܕ݂ ܠܶܗ. ܠܰܐܓܺܝܪܬܳܐ ܕܟܶܣܦܳܐ. ܘܠܰܓܪܺܝܨܬܳܐ ܕܠܰܚܡܳܐ. ܘܢܺܐܡܰܪ ܫܰܕܰܪܰܝܢܝ ܠܘܳܬ݂ ܚܰܕ݂ ܡܶܢ ܟܳܗ̈ܢܶܐ ܕܶܐܠܥܰܣ ܥܽܘܡܨܳܐ ܕܠܰܚܡܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܛܰܠܝܳܐ ܫܡܽܘܐܶܝܠ ܡܫܰܡܶܫ ܗܘܳܐ ܩܕܳܡ ܡܳܪܝܳܐ ܩܕܳܡ ܥܺܝܠܺܝ ܟܳܗܢܳܐ. ܘܦܶܬ݂ܓܳܡܶܗ ܕܡܳܪܝܳܐ ܝܰܩܝܺܪ ܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܠܰܝܬ ܚܶܙܘܳܐ ܕ݂ܓܳܠܶܐ.</VERS>
      <VERS vnumber="2">ܘܰܗܘܳܐ ܒܗܳܢܽܘܢ ܝܰܘ̈ܡܳܬ݂ܳܐ. ܘܥܺܝܠܺܝ ܕܡܶܟ݂ ܒܕ݂ܽܘܟܬܶܗ. ܘܥܰܝܢܰܘ̈ܗܝ ܫܰܖ̈ܺܝ ܝܳܩܖ̈ܳܢ. ܘܠܳܐ ܡܶܫܟܰܚ ܗܘܳܐ ܠܡܶܚܙܳܐ.</VERS>
      <VERS vnumber="3">ܘܰܫܪܳܓܶܗ ܕܡܳܪܝܳܐ ܥܕܰܟܺܝܠ ܠܳܐ ܕܥܶܟ݂. ܘܰܫܡܽܘܐܶܝܠ ܕܡܶܟ݂ ܒܗܰܝܟܠܶܗ ܕܡܳܪܝܳܐ ܕܬܰܡܳܢ ܩܺܐܒܽܘܬܶܗ ܕܰܐ‌ܠܳܗܳܐ.</VERS>
      <VERS vnumber="4">ܘܰܩܪܳܐ ܡܳܪܝܳܐ ܠܰܫܡܽܘܐܶܝܠ. ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="5">ܘܰܪܗܶܛ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܡܰܪ ܠܳܐ ܩܪܺܝܬ݂. ܙܶܠ ܕܡܰܟ݂. ܘܶܐܙܰܠ ܕܡܶܟ݂.</VERS>
      <VERS vnumber="6">ܘܰܐܘܣܶܦ ܬܽܘܒ ܡܳܪܝܳܐ ܠܡܶܩܪܳܐ ܠܰܫܡܽܘܐܶܝܠ. ܘܩܳܡ ܫܡܽܘܐܶܝܠ ܘܶܐܙܰܠ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܡܰܪ ܠܳܐ ܩܪܺܝܬ݂ ܒܶܪܝ. ܙܶܠ ܕܡܰܟ݂.</VERS>
      <VERS vnumber="7">ܘܰܫܡܽܘܐܶܝܠ ܥܕܰܟܺܝܠ ܠܳܐ ܝܺܕܰܥ ܠܡܳܪܝܳܐ. ܘܰܥܕܰܟܺܝܠ ܠܳܐ ܐܶܬ݂ܓܠܺܝ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ.</VERS>
      <VERS vnumber="8">ܘܰܐܘܣܶܦ ܬܽܘܒ ܡܳܪܝܳܐ ܠܡܶܩܪܳܐ ܠܰܫܡܽܘܐܶܝܠ ܕܰܬ݂ܠܳܬ݂ ܙܰܒܢܺܝ̈ܢ. ܘܩܳܡ ܫܡܽܘܐܶܝܠ ܘܶܐܙܰܠ ܠܘܳܬ݂ ܥܺܝܠܺܝ. ܘܶܐܡܰܪ ܗܳܐ ܐܶܢܳܐ ܕܰܩܪܰܝܬܳܢܝ. ܘܶܐܬ݂ܒܰܝܰܢ ܥܺܝܠܺܝ ܕܡܳܪܝܳܐ ܩܪܳܐ ܠܛܰܠܝܳܐ.</VERS>
      <VERS vnumber="9">ܘܶܐܡܰܪ ܥܺܝܠܺܝ ܠܰܫܡܽܘܐܶܝܠ. ܙܶܠ ܕܡܰܟ݂. ܘܶܐܢ ܢܶܩܪܶܝܟ݂ ܐܶܡܰܪ. ܡܰܠܶܠ ܡܳܪܝܳܐ ܡܶܛܽܠ ܕܫܳܡܰܥ ܥܰܒܕܳܟ݂. ܘܶܐܙܰܠ ܫܡܽܘܐܶܝܠ ܘܰܕ݂ܡܶܟ݂ ܒܕ݂ܽܘܟܬܶܗ.</VERS>
      <VERS vnumber="10">ܘܶܐܬ݂ܳܐ ܡܳܪܝܳܐ ܘܩܳܡ ܘܰܩܪܳܐ ܬܰܪܬܶܝܢ ܙܰܒܢܺܝ̈ܢ. ܫܡܽܘܐܶܝܠ. ܫܡܽܘܐܶܝܠ. ܘܶܐܡܰܪ ܫܡܽܘܐܶܝܠ. ܡܰܠܶܠ ܡܳܪܝܳܐ ܕܫܳܡܰܥ ܥܰܒܕܳܟ݂.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܗܳܐ ܥܳܒܶܕ݂ ܐ̱ܢܳܐ ܦܶܬ݂ܓ݂ܳܡܳܐ ܒܺܝܣܪܳܐܶܝܠ. ܕܟܽܠ ܕܢܶܫܡܥܺܝܘܗܝ. ܢܶܨ̈ܠܳܢ ܬܰܖ̈ܬܰܝܗܶܝܢ ܐܶܕ݂ܢܰܘ̈ܗܝ.</VERS>
      <VERS vnumber="12">ܒܝܰܘܡܳܐ ܗܰܘ ܐܰܩܺܝܡ ܥܰܠ ܥܺܝܠܺܝ ܟܽܠ ܕܶܐܡܪܶܬ݂ ܥܰܠ ܒܰܝܬܶܗ. ܫܽܘܪܳܝܳܐ ܘܰܓܡܽܘܪܝܳܐ.</VERS>
      <VERS vnumber="13">ܘܶܐܚܰܘܶܝܘܗܝ ܕܕ݂ܳܐܶܢ ܐ̱ܢܳܐ ܠܒܰܝܬܶܗ ܠܥܳܠܰܡ. ܒܥܰܘܠܳܐ ܕܝܳܕܰܥ ܗܘܳܐ ܕܰܡܨܰܥܪܺܝܢ ܗܘܰܘ ܗܳܠܶܝܢ ܒܢܰܘ̈ܗܝ ܠܥܰܡܳܐ. ܘܠܳܐ ܟ݂ܐܳܐ ܒܗܽܘܢ.</VERS>
      <VERS vnumber="14">ܡܶܛܽܠ ܗܳܢܳܐ ܐܰܡܺܝܬ݂ ܠܰܕ݂ܒܶܝܬ݂ ܥܺܝܠܺܝ. ܘܠܳܐ ܢܶܬ݂ܚܰܣܶܐ ܥܰܘܠܳܐ ܕܒܶܝܬ݂ ܥܺܝܠܺܝ. ܒܕܶܒܚ̈ܶܐ ܘܰܒܩܽܘܖ̈ܒܳܢܶܐ ܥܕܰܡܳܐ ܠܥܳܠܰܡ.</VERS>
      <VERS vnumber="15">ܘܰܕ݂ܡܶܟ݂ ܫܡܽܘܐܶܝܠ ܥܕܰܡܳܐ ܠܨܰܦܪܳܐ. ܘܰܦܬܰܚ ܬܰܪܥܳܐ ܕܒܰܝܬܶܗ ܕܡܳܪܝܳܐ. ܘܰܫܡܽܘܐܶܝܠ ܕܚܶܠ ܕܰܢܚܰܘܶܐ ܚܶܙܘܳܐ ܠܥܺܝܠܺܝ.</VERS>
      <VERS vnumber="16">ܘܰܩܪܳܐ ܥܺܝܠܺܝ ܠܰܫܡܽܘܐܶܝܠ ܘܶܐܡܰܪ. ܫܡܽܘܐܶܝܠ ܒܶܪܝ. ܘܶܐܡܰܪ ܗܳܐ ܐܶܢܳܐ.</VERS>
      <VERS vnumber="17">ܘܶܐܡܰܪ ܠܶܗ. ܡܳܢܳܐ ܗܽܘ ܦܶܬ݂ܓ݂ܳܡܳܐ ܕܶܐܡܰܪ ܠܳܟ݂ ܡܳܪܝܳܐ. ܠܳܐ ܬܶܒܗܰܬ݂ ܡܶܢܝ. ܗܳܟܰܢܳܐ ܢܶܥܒܶܕ݂ ܠܳܟ݂ ܐܰ‌ܠܳܗܳܐ. ܘܗܳܟܰܢܳܐ ܢܰܘܣܶܦ ܠܳܟ݂. ܐܶܢ ܬܟܰܣܶܐ ܡܶܢܝ ܡܶܠܬ݂ܳܐ ܡܶܢ ܟܽܠ ܦܶܬ݂ܓ݂ܳܡܳܐ ܕܶܐܡܰܪ ܠܳܟ݂ ܡܳܪܝܳܐ.</VERS>
      <VERS vnumber="18">ܘܚܰܘܝܶܗ ܫܡܽܘܐܶܝܠ ܟܽܠܗܶܝܢ ܡ̈ܶܠܶܐ. ܘܠܳܐ ܟܰܣܺܝ ܡܶܢܶܗ. ܘܶܐܡܰܪ ܥܺܝܠܺܝ. ܡܳܪܝܳܐ ܗܽܘ. ܟܽܠ ܕܫܰܦܺܝܪ ܒܥܰܝܢܰܘ̈ܗܝ ܢܶܥܒܶܕ݂.</VERS>
      <VERS vnumber="19">ܘܺܝܕܰܥ ܫܡܽܘܐܶܝܠ ܕܡܳܪܝܳܐ ܗܘܳܐ ܥܰܡܶܗ. ܘܠܳܐ ܐܰܪܡܺܝ ܡܶܢ ܟܽܠܗܶܝܢ ܡܶܠܰܘ̈ܗܝ ܥܰܠ ܐܰܪܥܳܐ.</VERS>
      <VERS vnumber="20">ܘܺܝܕܰܥ ܟܽܠܶܗ ܝܺܣܪܳܐܶܝܠ ܡܶܢ ܕܳܢ ܘܰܥܕܰܡܳܐ ܠܒܺܪܫܒܰܥ. ܕܶܐܬ݂ܗܰܝܡܰܢ ܫܡܽܘܐܶܝܠ ܢܒܺܝܳܐ ܠܰܐܠܳܗܳܐ.</VERS>
      <VERS vnumber="21">ܘܰܐܘܣܶܦ ܬܽܘܒ ܡܳܪܝܳܐ ܠܡܶܬ݂ܓܠܳܝܽܘ ܒܫܺܝܠܽܘ ܒܦܶܬܓܳܡܰܘ̈ܗܝ. ܘܰܗܘܳܐ ܦܶܬ݂ܓܳܡܶܗ ܕܰܫܡܽܘܐܶܝܠ ܥܰܠ ܟܽܠܶܗ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܢܦܰܩ ܝܺܣܪܳܐܶܝܠ ܠܽܐܘܪܥܳܐ ܕܰܦܠܶܫܬܳܝ̈ܶܐ ܠܰܩܪܳܒܳܐ. ܘܰܫܪܰܘ ܥܰܠ ܟܺܐܦܳܐ ܕܥܽܘܕ݂ܪܳܢܳܐ ܘܰܦܠܶܫܬܳܝ̈ܶܐ ܫܪܰܘ ܒܳܐܦܳܩ.</VERS>
      <VERS vnumber="2">ܘܶܐܣܬܕܰܪܘ ܦܠܶܫܬܳܝ̈ܶܐ ܠܽܘܩܒܰܠ ܝܺܣܪܳܐܶܝܠ. ܘܰܗܘܳܐ ܩܪܳܒܳܐ. ܘܶܐܬܬܒܰܪܘ ܝܺܣܪܳܐܶܝܠ ܩܕܳܡ ܦܠܶܫܬܳܝ̈ܶܐ. ܘܶܐܬ݂ܩܰܛܰܠܘ ܒܣܶܕ݂ܪܳܐ ܒܚܰܩܠܳܐ. ܐܰܝܟ݂ ܐܰܪܒܥܳܐ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="3">ܘܶܐܬ݂ܳܐ ܥܰܡܳܐ ܠܡܰܫܪܺܝܬܳܐ. ܘܶܐܡܰܪܘ ܣܳܒ̈ܶܐ ܕܺܝܣܪܳܐܶܝܠ. ܠܡܳܢܳܐ ܬܰܒܪܰܢ ܡܳܪܝܳܐ ܝܰܘܡܳܢܳܐ ܩܕܳܡ ܦܠܶܫܬܳܝ̈ܶܐ. ܢܶܕ݂ܒܰܪ ܠܰܢ ܡܶܢ ܫܺܝܠܽܘ ܠܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܨܒܰܐܬ݂. ܘܬܺܐܙܰܠ ܒܰܝܢܳܬܰܢ. ܘܬܶܦܪܩܰܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܢ.</VERS>
      <VERS vnumber="4">ܘܫܰܕܰܪܘ ܥܰܡܳܐ ܠܫܺܝܠܽܘ. ܘܰܫܩܰܠܘ ܡܶܢ ܬܰܡܳܢ ܠܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܨܒܰܐܬ݂ ܝܳܬ݂ܶܒ ܥܰܠ ܟܖ̈ܽܘܒܶܐ. ܘܬܰܡܳܢ ܬܪܶܝܢ ܒܢܰܘ̈ܗܝ ܕܥܺܝܠܺܝ ܥܰܡ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܚܳܦܢܺܝ ܘܦܺܝܢܚܶܣ.</VERS>
      <VERS vnumber="5">ܘܰܗܘܳܐ ܕܟܰܕ݂ ܐܶܬ݂ܳܬ݂ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ ܠܡܰܫܪܺܝܬܳܐ. ܝܰܒܶܒܘ ܟܽܠܶܗ ܝܺܣܪܳܐܶܝܠ ܝܽܘܒܳܒܳܐ ܪܰܒܳܐ. ܘܶܐܫܬܰܓܫܰܬ݂ ܐܰܪܥܳܐ.</VERS>
      <VERS vnumber="6">ܘܰܫܡܰܥܘ ܦܠܶܫܬܳܝ̈ܶܐ ܩܳܠܳܐ ܕܝܽܘܒܳܒܳܐ. ܘܶܐܡܰܪܘ. ܡܳܢܳܐ ܗܽܘ ܩܳܠܳܐ ܗܳܢܳܐ ܕܝܽܘܒܳܒܳܐ ܒܡܰܫܪܺܝܬܳܐ ܕܥܶܒܖ̈ܳܝܶܐ. ܘܺܝܕܰܥܘ ܕܩܺܐܒܽܘܬܶܗ ܕܡܳܪܝܳܐ ܐܶܬ݂ܳܬ݂ ܠܡܰܫܪܺܝܬܳܐ.</VERS>
      <VERS vnumber="7">ܘܰܕ݂ܚܶܠܘ ܦܠܶܫ̈ܬܳܝܶܐ. ܡܶܛܽܠ ܕܳܐܡܪܺܝܢ. ܕܶܐܬ݂ܳܐ ܐܰ‌ܠܳܗܳܐ ܠܡܰܫܪܺܝܬܳܐ. ܘܶܐܡܰܪܘ. ܘܳܝ ܠܰܢ. ܕܠܳܐ ܗܘܳܬ݂ ܐܰܝܟ݂ ܗܳܕ݂ܶܐ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ.</VERS>
      <VERS vnumber="8">ܘܳܝ ܠܰܢ. ܡܰܢܽܘ ܢܦܰܨܶܝܢ ܡܶܢ ܐܺܝ̈ܕܰܝ ܐܰ‌ܠܳܗܳܐ ܥܰܫܺܝܢܳܐ. ܗܳܢܰܘ ܐܰ‌ܠܳܗܳܐ ܕܰܡܚܳܐ ܠܟܽܠܳܗ̇ ܡܶܨܪܶܝܢ ܒܟܽܠ ܡܰܚ̈ܘܳܢ. ܘܰܒܡܰܕܒܪܳܐ.</VERS>
      <VERS vnumber="9">ܐܶܬ݂ܚܰܝܰܠܘ ܘܰܗܘܰܘ ܓܰܒܖ̈ܶܐ. ܦܠܶܫܬܳܝ̈ܶܐ. ܕܰܠܡܳܐ ܬܶܦܠܚܽܘܢ ܠܥܶܒܖ̈ܳܝܶܐ ܐܰܝܟ݂ ܕܦܰܠܚܽܘܟܽܘܢ. ܘܰܗܘܰܘ ܓܰܒܖ̈ܶܐ ܘܶܐܬ݂ܟܰܬܫܘ ܥܰܡܗܽܘܢ.</VERS>
      <VERS vnumber="10">ܘܶܐܬ݂ܟܰܬܫܘ ܦܠܶܫܬܳܝ̈ܶܐ ܥܰܡ ܝܺܣܪܳܐܶܝܠ. ܘܶܐܬܬܒܰܪ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ ܠܡܰܫܟܢܶܗ. ܘܰܗܘܳܬ݂ ܡܚܽܘܬ݂ܳܐ ܪܰܒܬܳܐ ܕܛܳܒ ܒܺܝܣܪܳܐܶܝܠ. ܘܰܢܦܰܠܘ ܡܶܢ ܝܺܣܪܳܐܶܝܠ ܒܝܰܘܡܳܐ ܗܰܘ ܬܠܳܬܺܝܢ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ.</VERS>
      <VERS vnumber="11">ܘܩܺܐܒܽܘܬܶܗ ܕܡܳܪܝܳܐ ܐܶܬܕܰܒܪܰܬ݂. ܘܰܬܪܶܝܢ ܒܢܰܘ̈ܗܝ ܕܥܺܝܠܺܝ ܡܺܝܬ݂ܘ. ܚܳܦܢܺܝ ܘܦܺܝܢܚܶܣ.</VERS>
      <VERS vnumber="12">ܘܰܪܗܶܛ ܓܰܒܪܳܐ ܡܶܢ ܕܒܶܝܬ݂ ܒܶܢܝܳܡܶܝܢ ܡܶܢ ܣܶܕ݂ܪܳܐ. ܘܶܐܬ݂ܳܐ ܠܫܺܝܠܽܘ ܒܝܰܘܡܳܐ ܗܰܘ. ܟܰܕ݂ ܡܨܰܪܶܝܢ ܢܰܚ̈ܬܰܘܗܝ ܘܳܐܕ݂ܰܡܬ݂ܳܐ ܒܪܺܝܫܶܗ.</VERS>
      <VERS vnumber="13">ܘܥܺܝܠܺܝ ܝܳܬ݂ܶܒ ܗܘܳܐ ܥܰܠ ܟܽܘܪܣܝܳܐ ܥܰܠ ܝܰܕ݂ ܐܽܘܪܚܳܐ ܘܚܳܐܰܪ ܗܘܳܐ. ܡܶܛܽܠ ܕܙܳܐܰܥ ܗܘܳܐ ܠܶܒܶܗ ܥܰܠ ܩܺܐܒܽܘܬܶܗ ܕܰܐ‌ܠܳܗܳܐ. ܘܓܰܒܪܳܐ ܐܶܬ݂ܳܐ ܠܰܡܚܰܘܳܝܽܘ ܒܰܩܪܺܝܬ݂ܳܐ. ܘܰܐܝܠܠܰܬ݂ ܟܽܠܳܗ̇ ܩܪܺܝܬ݂ܳܐ.</VERS>
      <VERS vnumber="14">ܘܰܫܡܰܥ ܥܺܝܠܺܝ ܩܳܠܳܐ ܕܺܝܠܶܠܬܳܐ. ܘܶܐܡܰܪ. ܡܳܢܳܐ ܗܽܘ ܩܳܠܳܐ ܕܰܕ݂ܠܽܘܚܝܳܐ ܗܳܢܳܐ. ܘܓܰܒܪܳܐ ܣܰܪܗܶܒ ܘܶܐܬ݂ܳܐ. ܘܚܰܘܺܝ ܠܥܺܝܠܺܝ.</VERS>
      <VERS vnumber="15">ܘܥܺܝܠܺܝ ܒܰܪ ܫܰܒܥܺܝܢ ܗܘܳܐ ܘܰܬ݂ܡܳܢܶܐ ܫܢܺܝ̈ܢ. ܘܥܰܝܢܰܘ̈ܗܝ ܝܺܩܰܖ̈ܝ ܘܠܳܐ ܡܶܫܟܰܚ ܗܘܳܐ ܠܡܶܚܙܳܐ.</VERS>
      <VERS vnumber="16">ܘܶܐܡܰܪ ܓܰܒܪܳܐ ܗܰܘ ܠܥܺܝܠܺܝ. ܐܶܢܳܐ ܐܶܬܺܝܬ݂ ܡܶܢ ܣܶܕ݂ܪܳܐ. ܘܶܐܢܳܐ ܡܶܢ ܣܶܕ݂ܪܳܐ ܥܶܪܩܶܬ݂ ܐܶܬܺܝܬ݂ ܝܰܘܡܳܢܳܐ. ܘܶܐܡܰܪ ܠܶܗ. ܡܳܢܳܐ ܗܽܘ ܦܶܬ݂ܓ݂ܳܡܳܐ. ܒܶܪܝ.</VERS>
      <VERS vnumber="17">ܘܰܥܢܳܐ ܡܣܰܒܪܳܢܳܐ. ܘܶܐܡܰܪ. ܥܪܰܩ ܝܺܣܪܳܐܶܝܠ ܡܶܢ ܩܕܳܡ ܦܠܶܫܬܳܝ̈ܶܐ. ܘܳܐܦ ܡܚܽܘܬ݂ܳܐ ܪܰܒܬܳܐ ܗܘܳܬ݂ ܒܥܰܡܳܐ. ܘܳܐܦ ܬܪܶܝܢ ܒܢܰܝ̈ܟ ܡܺܝܬ݂ܘ. ܚܳܦܢܺܝ ܘܦܺܝܢܚܶܣ. ܘܩܺܐܒܽܘܬܶܗ ܕܰܐ‌ܠܳܗܳܐ ܐܶܬܕܰܒܪܰܬ݂.</VERS>
      <VERS vnumber="18">ܘܰܗܘܳܐ ܕܟܰܕ݂ ܐܶܬܕܰܟ݂ܪܳܗ̇ ܥܺܝܠܺܝ ܠܩܺܐܒܽܘܬܶܗ ܕܰܐ‌ܠܳܗܳܐ. ܢܦܰܠ ܡܶܢ ܟܽܘܪܣܝܳܐ ܠܒܶܣܬܪܶܗ ܥܰܠ ܝܰܕ݂ ܬܰܪܥܳܐ. ܘܶܐܬܬܰܒܪܰܬ݂ ܦܳܪܰܩܬܶܗ ܘܡܺܝܬ݂. ܡܶܛܽܠ ܕܰܣܐܶܒ ܗܘܳܐ ܓܰܒܪܳܐ ܘܺܝܩܰܪ. ܘܗܽܘ ܕܳܢ ܠܺܝܣܪܳܐܶܝܠ ܐܰܪܒܥܺܝܢ ܫܢܺܝ̈ܢ.</VERS>
      <VERS vnumber="19">ܘܟܰܠܬܶܗ ܐܰܢ̱ܬܬ݂ ܦܺܝܢܚܶܣ ܒܰܛܢܳܐ ܗܘܳܬ݂. ܘܩܰܪܺܝܒܳܐ ܗܘܳܬ݂ ܠܡܺܐܠܰܕ݂. ܘܟܰܕ݂ ܫܶܡܥܰܬ݂ ܫܶܡܥܳܐ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ. ܘܰܕ݂ܡܺܝܬ݂ ܚܡܽܘܗ̇ ܘܒܰܥܠܳܗ̇. ܒܶܪܟܰܬ݂ ܘܝܶܠܕܰܬ݂. ܡܶܛܽܠ ܕܶܐܬ݂ܗܦܶܟ݂ܘ ܥܠܶܝܗ̇ ܚܶܒ̈ܠܶܝܗ̇.</VERS>
      <VERS vnumber="20">ܘܰܒܫܳܥܬ݂ܳܐ ܕܡܰܘܬܳܗ̇ ܐܶܡܰܖ̈ܝ ܐܰܝܠܶܝܢ ܕܩܳܝ̈ܡܳܢ ܠܥܶܠ ܡܶܢܳܗ̇. ܠܳܐ ܬܶܕ݂ܚܠܺܝܢ ܡܶܛܽܠ ܕܕܶܟܪܳܐ ܝܺܠܶܕܬܝ. ܘܠܳܐ ܥܢܳܬ݂ ܘܠܳܐ ܐܰܝܬܝܰܬ݂ ܥܰܠ ܒܳܠܳܗ̇.</VERS>
      <VERS vnumber="21">ܘܰܩܪܳܬ݂ ܫܡܶܗ ܕܛܰܠܝܳܐ ܝܽܘܟ݂ܳܒܳܪ. ܘܶܐܡܪܰܬ݂. ܥܒܰܪ ܐܺܝܩܳܪܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ. ܘܥܰܠ ܚܡܽܘܗ̇ ܘܥܰܠ ܒܰܥܠܳܗ̇.</VERS>
      <VERS vnumber="22">ܘܶܐܡܪܰܬ݂. ܥܒܰܪ ܐܺܝܩܳܪܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܶܐܬܕܰܒܪܰܬ݂ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܰܦܠܶܫܬܳܝ̈ܶܐ ܕܒܰܪܘ ܩܺܐܒܽܘܬܶܗ ܕܰܐ‌ܠܳܗܳܐ. ܘܰܐܝܬܝܽܘܗ̇ ܡܶܢ ܟܺܐܦܳܐ ܕܥܽܘܕܪܳܢܳܐ ܠܰܐܫܕܽܘܕ݂.</VERS>
      <VERS vnumber="2">ܘܰܕ݂ܒܰܪܘ ܦܠܶܫܬܳܝ̈ܶܐ ܠܩܺܐܒܽܘܬܶܗ ܕܰܐ‌ܠܳܗܳܐ. ܘܰܐܝܬܝܽܘܗ̇ ܠܒܶܝܬ݂ ܕܳܓܽܘܢ. ܘܰܐܩܺܝܡܽܘܗ̇ ܥܰܠ ܓܶܢ̱ܒ ܕܳܓܽܘܢ.</VERS>
      <VERS vnumber="3">ܘܩܰܕܶܡܘ ܐܰܫܕܽܘܕ݂ܳܝ̈ܶܐ ܠܝܰܘܡܳܐ ܕܒܳܬܪܶܗ. ܘܶܐܫܟܚܽܘܗܝ ܠܕܳܓܽܘܢ ܟܰܕ݂ ܪܡܶܐ ܥܰܠ ܐܰܦܘ̈ܗܝ ܥܰܠ ܐܰܪܥܳܐ ܩܕܳܡ ܩܺܐܒܽܘܬܶܗ ܕܰܐ‌ܠܳܗܳܐ. ܘܢܰܣܒܽܘܗܝ ܠܕ݂ܳܓܽܘܢ ܘܰܐܬ݂ܩܢܽܘܗܝ ܥܰܠ ܕܽܘܟܬܶܗ.</VERS>
      <VERS vnumber="4">ܘܩܰܕ݂ܶܡܘ ܒܨܰܦܪܳܐ ܠܝܰܘܡܳܐ ܐ̱ܚܪܺܢܳܐ. ܘܗܳܐ ܕܳܓܽܘܢ ܪܡܶܐ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܩܕܳܡ ܩܺܐܒܽܘܬܶܗ ܕܡܳܪܝܳܐ. ܘܪܺܝܫܶܗ ܕܕܳܓܽܘܢ ܘܬܰܖ̈ܬܰܝܗܶܝܢ ܦܰܣ̈ܶܐ ܕܺܐܝܕܰܘ̈ܗܝ ܦܣܺܝ̈ܩܳܢ ܥܰܠ ܐܶܣܟܽܘܦܬ݂ܳܐ ܕܬܰܪܥܳܐ. ܘܓܽܘܫܡܶܗ ܕܕܳܓܽܘܢ ܐܶܫܬܚܰܪ.</VERS>
      <VERS vnumber="5">ܡܶܛܽܠ ܗܳܢܳܐ ܠܳܐ ܕܳܪܟܺܝܢ ܟܽܘܡܖ̈ܶܐ ܕܕܳܓܽܘܢ. ܘܟܽܠ ܕܥܳܐܠܺܝܢ ܥܰܠ ܐܶܣܟܽܘܦܬ݂ܳܐ ܕܕܳܓܽܘܢ ܒܰܐܫܕܽܘܕ݂ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="6">ܘܥܶܫܢܰܬ݂ ܐܺܝܕ݂ܶܗ ܕܡܳܪܝܳܐ ܥܰܠ ܐܰܫܕܽܘܕ݂ܳܝ̈ܶܐ. ܘܰܚܪܰܒ ܐܶܢܽܘܢ. ܘܰܡܚܳܐ ܐܶܢܽܘܢ ܒܰܛܚܽܘܖ̈ܰܝܗܽܘܢ. ܠܰܐܫܕܽܘܕ݂ ܘܠܰܬ݂ܚܽܘ̈ܡܶܝܗ̇.</VERS>
      <VERS vnumber="7">ܘܰܚܙܰܘ ܒܢܰܝ̈ ܐܰܫܕܽܘܕ݂ ܕܗܳܟܰܢܳܐ ܗܘܳܐ ܐܶܢܽܘܢ. ܘܶܐܡܰܪܘ ܠܳܐ ܬܶܬܶܒ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܥܰܡܰܢ. ܡܶܛܽܠ ܕܥܶܫܢܰܬ݂ ܐܺܝܕ݂ܶܗ ܥܠܰܝܢ ܘܥܰܠ ܕܳܓܽܘܢ ܐܰܠܳܗܰܢ.</VERS>
      <VERS vnumber="8">ܘܫܰܕܰܪܘ ܘܟܰܢܶܫܘ ܠܟܽܠܗܽܘܢ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܠܘܳܬ݂ܗܽܘܢ. ܘܶܐܡܰܪܘ. ܡܳܢܳܐ ܢܶܥܒܶܕ݂ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܶܐܡܰܪܘ. ܠܓܳܬ݂ ܬܶܗܦܽܘܟ݂ ܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="9">ܘܰܐܗܦܟ݂ܽܘܗ̇ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܡܶܢ ܒܳܬܰܪ ܕܰܐܗܦܟ݂ܽܘܗ̇. ܗܘܳܬ݂ ܐܺܝܕ݂ܶܗ ܕܡܳܪܝܳܐ ܒܰܩܪܺܝܬ݂ܳܐ ܡܚܽܘܬ݂ܳܐ ܪܰܒܬ݂ܳܐ ܕܛܳܒ. ܘܰܡܚܳܐ ܠܐ̱ܢܳܫܶܝ̈ܗ̇ ܕܰܩܪܺܝܬ݂ܳܐ. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܶܐܣܬܬܰܪܘ ܥܠܰܝܗܽܘܢ ܛܚܽܘܖ̈ܰܝܗܽܘܢ.</VERS>
      <VERS vnumber="10">ܘܫܰܕܪܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܠܥܶܩܪܽܘܢ. ܘܰܐܝܠܶܠܘ ܥܶܩܖ̈ܽܘܢܳܝܶܐ. ܘܶܐܡܰܪܘ ܐܰܗܦܶܟ݂ܘ ܥܠܰܝܢ ܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ. ܕܬܶܩܛܠܰܢ ܠܰܢ ܘܰܠܥܰܡܰܢ.</VERS>
      <VERS vnumber="11">ܘܫܰܕܰܪܘ ܘܟܰܢܶܫܘ ܠܟܽܠܗܽܘܢ ܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܘܶܐܡܰܪܘ. ܫܰܕܪܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܕܺܝܣܪܳܐܶܝܠ. ܘܬܶܗܦܽܘܟ݂ ܠܕ݂ܽܘܟܬ݂ܳܗ̇. ܕܠܳܐ ܬܶܩܛܠܰܢ ܠܰܢ ܘܰܠܥܰܡܰܢ. ܡܶܛܽܠ ܕܰܗܘܳܬ݂ ܫܓܺܝܫܬܳܐ ܕܡܰܘܬܳܐ ܒܟܽܠܳܗ̇ ܩܪܺܝܬ݂ܳܐ. ܘܥܶܫܢܰܬ݂ ܛܳܒ ܐܺܝܕ݂ܶܗ ܕܰܐ‌ܠܳܗܳܐ ܬܰܡܳܢ.</VERS>
      <VERS vnumber="12">ܘܐ̱ܢܳܫ̈ܳܐ ܕܠܳܐ ܡܺܝܬ݂ܘ. ܐܶܬܡܚܺܝܘ ܒܰܛܚܽܘܖ̈ܰܝܗܽܘܢ. ܘܣܶܠܩܰܬ݂ ܓܥܳܬ݂ܳܐ ܕܰܩܪܺܝܬ݂ܳܐ ܥܕܰܡܳܐ ܠܰܫܡܰܝܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܗܘܳܬ݂ ܩܺܐܒܽܘܬܶܗ ܕܡܳܪܝܳܐ ܒܚܰܩܠܳܐ ܕܰܦܠܶܫ̈ܬܳܝܶܐ ܫܰܒܥܳܐ ܝܰܖ̈ܚܺܝܢ.</VERS>
      <VERS vnumber="2">ܘܰܩܪܰܘ ܦܠܶܫܬܳܝ̈ܶܐ ܠܟ݂ܽܘܡܖ̈ܶܐ ܘܠܰܛܖ̈ܽܘܢܶܐ. ܘܶܐܡܰܪܘ. ܡܳܢܳܐ ܢܶܥܒܶܕ݂ ܠܩܺܐܒܽܘܬܶܗ ܕܡܳܪܝܳܐ. ܚܰܘܰܐܽܘܢ ܒܡܳܢܳܐ ܢܫܰܕܪܺܝܗ̇ ܠܕ݂ܽܘܟܬ݂ܳܗ̇.</VERS>
      <VERS vnumber="3">ܘܶܐܡܰܪܘ. ܐܶܢ ܡܫܰܕܪܺܝܢ ܐ̱ܢܬܽܘܢ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܳܐ ܬܫܰܕܪܽܘܢܳܗ̇ ܣܪܺܝܩܳܐܺܝܬ݂. ܐܶܠܳܐ ܡܰܝܬܳܝܽܘ ܐܰܝܬܰܘ ܠܳܗ̇ ܩܽܘܖ̈ܒܳܢܶܐ. ܘܗܳܝܕܶܝܢ ܬܶܬ݂ܰܐܣܽܘܢ. ܘܢܶܬ݂ܺܝܕܰܥ ܠܟܽܘܢ. ܕܰܠܡܳܐ ܠܳܐ ܬܶܗܦܽܘܟ݂ ܐܺܝܕ݂ܶܗ ܕܡܳܪܝܳܐ ܡܶܢܟܽܘܢ.</VERS>
      <VERS vnumber="4">ܘܶܐܡܰܪܘ. ܡܳܢܳܐ ܩܽܘܖ̈ܒܳܢܶܐ ܢܰܝܬܶܐ ܠܳܗ̇. ܘܶܐܡܰܪܘ. ܡܶܢܝܳܢܳܐ ܕܰܛܖ̈ܽܘܢܶܐ ܕܰܦܠܶܫ̈ܬܳܝܶܐ. ܚܰܡܫܳܐ ܛܚܽܘܖ̈ܺܝܢ ܕܕܰܗܒܳܐ. ܘܚܰܡܫܳܐ ܥܽܘܩܰܒܖ̈ܺܝܢ ܕܕܰܗܒܳܐ. ܡܶܛܽܠ ܕܰܡܚܽܘܬ݂ܳܐ ܚܕ݂ܳܐ ܗܺܝ ܠܟܽܘܢ. ܘܠܰܛܖ̈ܽܘܢܰܝܟܽܘܢ.</VERS>
      <VERS vnumber="5">ܘܬܶܥܒܕ݂ܽܘܢ ܨܰܠ̈ܡܶܐ ܕܰܛܚܽܘܖ̈ܰܝܟܽܘܢ. ܘܨܰܠ̈ܡܶܐ ܕܥܽܘܩܰܒܖ̈ܰܝܟܽܘܢ. ܕܰܡܚܰܒܠܺܝܢ ܠܰܐܪܥܳܐ. ܘܬܶܬܠܽܘܢ ܠܰܐܠܳܗܳܐ ܕܺܝܣܪܳܐܶܝܠ ܐܺܝܩܳܪܳܐ. ܛܳܟ݂ ܢܰܩܶܠ ܐܺܝܕ݂ܶܗ ܡܶܢܟܽܘܢ. ܘܡܶܢ ܐܰܠܳܗܟܽܘܢ. ܘܡܶܢ ܐܰܪܥܟܽܘܢ.</VERS>
      <VERS vnumber="6">ܘܠܳܐ ܬܰܥܫܢܽܘܢ ܠܶܒܟܽܘܢ. ܐܰܝܟ݂ ܕܰܐܥܫܶܢܘ ܡܶܨܖ̈ܳܝܶܐ ܘܦܶܪܥܽܘܢ ܠܶܒܗܽܘܢ. ܐܰܝܟ݂ ܕܒܰܙܰܚܘ ܒܗܽܘܢ ܘܠܳܐ ܫܰܕܰܪܘ ܐܶܢܽܘܢ ܘܶܐܙܰܠܘ.</VERS>
      <VERS vnumber="7">ܘܗܳܫܳܐ ܣܰܒܘ ܘܰܥܒܶܕ݂ܘ ܥܓܶܠܬ݂ܳܐ ܚܕ݂ܳܐ ܚܕܰܬܳܐ. ܘܬܰܪܬܶܝܢ ܬܰܘܖ̈ܳܢ ܕܡܰܝܢ̈ܩܳܢ. ܕܠܳܐ ܢܦܰܠ ܥܠܰܝܗܶܝܢ ܢܺܝܪܳܐ. ܘܰܐܣܽܘܪܘ ܬܰܘܖ̈ܳܬ݂ܳܐ ܒܥܓܶܠܬ݂ܳܐ. ܘܰܐܗܦܶܟ݂ܘ ܒܢܰܝ̈ܗܶܝܢ ܡܶܢ ܒܳܬܰܪܗܶܝܢ ܠܒܰܝܬܳܐ.</VERS>
      <VERS vnumber="8">ܘܣܰܒܘ ܩܺܐܒܽܘܬܶܗ ܕܡܳܪܝܳܐ ܘܣܺܝܡܘ ܒܥܓܶܠܬ݂ܳܐ. ܘܡܳܐܢ̈ܶܐ ܕܕܰܗܒܳܐ ܕܰܐܝܬܺܝܬܽܘܢ ܠܳܗ̇ ܩܽܘܖ̈ܒܳܢܶܐ. ܘܣܺܝܡܘ ܒܰܪܓܳܙܬܳܐ ܡܶܢ ܣܶܛܪܳܗ̇. ܘܫܰܕܪܽܘܗ̇ ܘܬܺܐܙܰܠ.</VERS>
      <VERS vnumber="9">ܘܰܚܙܰܘ ܐܶܢ ܒܽܐܘܪܚܳܐ ܕܰܬ݂ܚܽܘܡܳܐ ܕܣܳܠܶܩ ܠܒܶܝܬ݂ ܫܡܶܫ ܐܳܙܳܠ̱ܐ. ܡܳܪܝܳܐ ܗܽܘ ܥܒܰܕ݂ ܠܰܢ ܒܺܝܫܬܳܐ ܗܳܕ݂ܶܐ ܪܰܒܬܳܐ. ܘܶܐܢ ܠܳܐ. ܢܶܕܰܥ ܕܠܳܐ ܗܘܳܐ ܐܺܝܕ݂ܶܗ ܩܶܪܒܰܬ݂ ܠܰܢ. ܐܶܠܳܐ ܣܽܘܩܒܳܠܳܐ ܗܽܘ ܗܘܳܐ ܠܰܢ.</VERS>
      <VERS vnumber="10">ܘܰܥܒܰܕ݂ܘ ܓܰܒܖ̈ܶܐ ܗܳܟܰܢܳܐ. ܘܰܕ݂ܒܰܪܘ ܬܰܪܬܶܝܢ ܬܰܘܖ̈ܳܢ ܕܡܰܝ̈ܢܩܳܢ. ܘܶܐܣܰܪܘ ܐܶܢܶܝܢ ܒܥܓܶܠܬ݂ܳܐ. ܘܰܒܢܰܝ̈ܗܶܝܢ ܚܒܰܫܘ ܒܒܰܝܬܳܐ.</VERS>
      <VERS vnumber="11">ܘܣܳܡܽܘܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܒܥܓܶܠܬ݂ܳܐ. ܘܠܰܪܓܳܙܬܳܐ ܘܰܠܥܽܘܩܰܒܖ̈ܶܐ ܕܕܰܗܒܳܐ. ܘܰܠܨܰܠ̈ܡܶܐ ܕܰܛܚܽܘܖ̈ܰܝܗܽܘܢ.</VERS>
      <VERS vnumber="12">ܘܶܐܫܬܰܕܰܖ̈ܝ ܬܰܘܖ̈ܳܬ݂ܳܐ ܒܽܐܘܪܚܳܐ ܕܥܰܠ ܬܚܽܘܡܳܐ ܕܒܶܝܬ݂ ܫܡܶܫ. ܒܰܫܒܺܝܠܳܐ ܚܰܕ݂ ܡܗܰܠ̈ܟܳܢ ܘܳܐܙܳܠ̱ܢ ܘܓܳܥ̈ܝܳܢ. ܘܠܳܐ ܣܳܛ̈ܝܳܢ ܠܝܰܡܺܝܢܳܐ ܘܰܠܣܶܡܳܠܳܐ. ܘܰܛܖ̈ܽܘܢܶܐ ܕܰܦܠܶܫ̈ܬܳܝܶܐ ܐܳܙܺܠܝܢ ܒܳܬܰܪܗܶܝܢ. ܥܕܰܡܳܐ ܠܰܬ݂ܚܽܘܡܳܐ ܕܒܶܝܬ݂ ܫܡܶܫ.</VERS>
      <VERS vnumber="13">ܘܐ̱ܢܳܫ̈ܳܐ ܕܰܩܪܺܝܬ݂ܳܐ ܕܒܶܝܬ݂ ܫܡܶܫ. ܚܳܨܕܺܝܢ ܗܘܰܘ ܚܨܳܕܳܐ ܕܚܶܛ̈ܶܐ ܒܥܽܘܡܩܳܐ. ܘܰܐܪܺܝܡܘ ܥܰܝܢܰܝ̈ܗܽܘܢ ܘܰܚܙܰܐܗܝ ܠܳܐܪܽܘܢܳܐ. ܘܰܚܕ݂ܺܝܘ ܟܰܕ݂ ܚܙܰܐܗܝ.</VERS>
      <VERS vnumber="14">ܘܥܓܶܠܬ݂ܳܐ ܐܶܬ݂ܳܬ݂ ܠܚܰܩܠܶܗ ܕܝܶܫܽܘܥ ܕܡܶܢ ܒܶܝܬ݂ ܫܡܶܫ. ܘܩܳܡܰܬ݂ ܬܰܡܳܢ. ܘܬܰܡܳܢ ܟܺܐܦܳܐ ܪܰܒܬܳܐ. ܘܨܰܠܰܚܘ ܩܰܝ̈ܣܶܐ ܕܥܓܶܠܬ݂ܳܐ. ܘܬ݂ܰܘܖ̈ܳܬ݂ܳܐ ܐܰܣܩܶܘ ܥܠܳܬ݂ܳܐ ܠܡܳܪܝܳܐ.</VERS>
      <VERS vnumber="15">ܘܠܶܘ̈ܳܝܶܐ ܐܰܚܶܬ݂ܘ ܠܳܐܪܽܘܢܶܗ ܕܡܳܪܝܳܐ. ܘܠܰܪܓܳܙܬܳܐ ܕܥܰܡܶܗ. ܕܺܐܝܬ݂ ܒܳܗ̇ ܡܳܐܢܰܝ̈ ܕܰܗܒܳܐ. ܘܣܳܡܘ ܥܰܠ ܟܺܐܦܳܐ ܪܰܒܬܳܐ. ܘܐ̱ܢܳܫ̈ܳܐ ܕܒܶܝܬ݂ ܫܡܶܫ ܐܰܣܶܩܘ ܥܠܳܬ݂ܳܐ. ܘܕܰܒܰܚܘ ܕܶܒܚ̈ܶܐ ܒܝܰܘܡܳܐ ܗܰܘ ܠܰܐܠܳܗܳܐ.</VERS>
      <VERS vnumber="16">ܘܚܰܡܫܳܐ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܚܙܰܘ. ܘܰܗܦܰܟ݂ܘ ܠܥܶܩܪܽܘܢ ܒܝܰܘܡܳܐ ܗܰܘ.</VERS>
      <VERS vnumber="17">ܘܗܳܠܶܝܢ ܛܚܽܘܖ̈ܶܐ ܕܕܰܗܒܳܐ ܕܰܐܝܬܺܝܘ ܦܠܶܫܬܳܝ̈ܶܐ ܩܽܘܪܒܳܢܳܐ ܠܰܐܠܳܗܳܐ. ܕܰܐܫܕܽܘܕ݂ ܚܰܕ݂. ܘܰܕ݂ܥܰܐܙܳܐ ܚܰܕ݂. ܘܕܰܐܫܩܳܠܽܘܢ ܚܰܕ݂. ܘܰܕ݂ܓܳܬ݂ ܚܰܕ݂. ܘܰܕ݂ܥܶܩܪܽܘܢ ܚܰܕ݂.</VERS>
      <VERS vnumber="18">ܘܚܰܕ݂ ܚܰܕ݂ ܥܽܘܩܒܪܳܐ ܕܕܰܗܒܳܐ. ܡܶܢܝܳܢܳܐ ܕܟܽܠܗܶܝܢ ܩܽܘܖ̈ܝܳܐ ܕܰܦܠܶܫ̈ܬܳܝܶܐ. ܘܚܰܡܫܳܐ ܛܖ̈ܽܘܢܶܐ ܡܶܢ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ. ܘܰܥܕܰܡܳܐ ܠܟܰܦܪܳܐ ܕܦܰܖ̈ܙܳܝܶܐ. ܘܰܥܕܰܡܳܐ ܠܳܐܒܳܠ ܪܰܒܬܳܐ ܘܣܳܡܘ ܥܠܶܝܗ̇ ܐܳܪܽܘܢܶܗ ܕܡܳܪܝܳܐ ܥܕܰܡܳܐ ܠܝܰܘܡܳܢܳܐ. ܒܚܰܩܠܶܗ ܕܝܶܫܽܘܥ ܕܡܶܢ ܒܶܝܬ݂ ܫܡܶܫ.</VERS>
      <VERS vnumber="19">ܘܰܡܚܳܐ ܡܳܪܝܳܐ ܠܐ̱ܢܳܫ̈ܳܐ ܕܒܶܝܬ݂ ܫܡܶܫ. ܥܰܠ ܕܰܕ݂ܚܶܠܘ ܒܳܐܪܽܘܢܶܗ ܕܡܳܪܝܳܐ. ܘܰܡܚܳܐ ܡܳܪܝܳܐ ܒܥܰܡܳܐ. ܚܰܡܫܳܐ ܐܰܠܦܺܝ̈ܢ ܘܫܰܒܥܺܝܢ ܓܰܒܖ̈ܺܝܢ. ܘܶܐܬ݂ܶܐܒܶܠܘ ܥܰܡܳܐ ܥܰܠ ܕܰܡܚܳܐ ܡܳܪܝܳܐ ܒܥܰܡܳܐ ܡܚܽܘܬ݂ܳܐ ܪܰܒܬ݂ܳܐ.</VERS>
      <VERS vnumber="20">ܘܶܐܡܰܪܘ ܐ̱ܢܳܫ̈ܳܐ ܕܒܶܝܬ݂ ܫܡܶܫ. ܡܰܢܽܘ ܡܶܫܟܰܚ ܠܰܡܩܳܡ ܩܕܳܡ ܡܳܪܝܳܐ ܐܰ‌ܠܳܗܳܐ ܩܰܕܺܝܫܳܐ ܗܳܢܳܐ. ܘܡܰܢܽܘ ܢܰܣܩܺܝܘܗܝ ܡܶܢܰܢ ܠܳܐܪܽܘܢܳܐ.</VERS>
      <VERS vnumber="21">ܘܫܰܕܰܪܘ ܐܺܝ̈ܙܓܰܕܶܐ ܠܘܳܬ݂ ܝܳܬ݂ܒܰܝ̈ ܩܽܘܪܝܰܬ݂ ܢܰܥܪܺܝܢ. ܘܶܐܡܰܪܘ. ܐܰܗܦܶܟ݂ܘ ܦܠܶܫܬܳܝ̈ܶܐ ܠܳܐܪܽܘܢܶܗ ܕܡܳܪܝܳܐ. ܚܽܘܬ݂ܘ ܐܰܣܩܽܘܗܝ ܠܘܳܬ݂ܟܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܶܐܬ݂ܰܘ ܐ̱ܢܳܫܰܝ̈ ܩܽܘܪܝܰܬ݂ ܢܰܥܪܺܝܢ. ܘܰܐܣܩܽܘܗܝ ܠܳܐܪܽܘܢܶܗ ܕܡܳܪܝܳܐ. ܘܰܐܝܬܝܽܘܗܝ ܠܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥܬ݂ܳܐ. ܘܩܰܕܶܫ ܠܶܐܠܺܝܥܳܙܳܪ ܒܪܶܗ. ܘܰܢܛܰܪ ܐܳܪܽܘܢܶܗ ܕܡܳܪܝܳܐ.</VERS>
      <VERS vnumber="2">ܘܰܗܘܳܐ ܡܶܢ ܝܰܘܡܳܐ ܕܺܝܬܶܒ ܐܳܪܽܘܢܳܐ ܒܩܽܘܪܝܰܬ݂ ܢܰܥܪܺܝܢ. ܘܰܣܓܺܝܘ ܝܰܘ̈ܡܳܬ݂ܳܐ. ܘܰܗܘܰܝ̈ ܐܰܝܟ݂ ܥܶܣܪܺܝܢ ܫܢܺܝ̈ܢ. ܘܶܐܫܬܕ݂ܺܝܘ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܳܬܰܪ ܡܳܪܝܳܐ.</VERS>
      <VERS vnumber="3">ܘܶܐܡܰܪ ܫܡܽܘܐܶܝܠ ܠܟܽܠܶܗ ܒܶܝܬ݂ ܝܺܣܪܳܐܶܝܠ. ܐܶܢ ܒܟܽܠܶܗ ܠܶܒܟܽܘܢ ܡܶܬ݂ܦܢܶܝܢ ܐ̱ܢܬܽܘܢ ܠܘܳܬ݂ ܡܳܪܝܳܐ. ܐܰܥܒܰܪܘ ܐܰܠܳܗ̈ܶܐ ܢܽܘܟܖ̈ܳܝܶܐ ܡܶܢ ܒܰܝܢܳܬ݂ܟܽܘܢ ܘܓܶܢ̈ܝܳܬ݂ܳܐ. ܘܰܐܬ݂ܩܶܢܘ ܠܶܒܟܽܘܢ ܠܘܳܬ݂ ܡܳܪܝܳܐ. ܘܦܽܘܠܚܽܘܗܝ ܠܶܗ ܒܰܠܚܽܘܕ݂ܘܗܝ. ܘܰܢܦܰܨܶܝܟܽܘܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="4">ܘܰܐܥܒܰܪܘ ܒܢܰܝ̈ ܝܺܣܪܳܐܶܝܠ ܒܰܥܠܳܐ ܘܓܶܢ̈ܝܳܬ݂ܳܐ. ܘܰܦܠܰܚܘ ܠܡܳܪܝܳܐ ܒܰܠܚܽܘܕ݂ܰܘܗܝ.</VERS>
      <VERS vnumber="5">ܘܶܐܡܰܪ ܫܡܽܘܐܶܝܠ. ܟܰܢܶܫܘ ܠܟܽܠܶܗ ܝܺܣܪܳܐܶܝܠ ܠܡܰܨܦܝܳܐ. ܘܶܐܨܰܠܶܐ ܥܠܰܝܟܽܘܢ ܩܕܳܡ ܡܳܪܝܳܐ.</VERS>
      <VERS vnumber="6">ܘܶܐܬ݂ܟܰܢܰܫܘ ܠܡܰܨܦܝܳܐ. ܘܰܡܠܰܘ ܡܰܝ̈ܳܐ ܘܶܐܫܰܕ݂ܘ ܩܕܳܡ ܡܳܪܝܳܐ. ܘܨܳܡܘ ܒܝܰܘܡܳܐ ܗܰܘ. ܘܶܐܡܰܪܘ ܡܶܛܽܠ ܕܰܚܛܰܝܢ ܠܡܳܪܝܳܐ. ܘܕ݂ܳܢ ܫܡܽܘܐܶܝܠ ܠܰܒܢܰܝ̈ ܝܺܣܪܳܐܶܝܠ ܒܡܰܨܦܝܳܐ.</VERS>
      <VERS vnumber="7">ܘܰܫܡܰܥܘ ܦܠܶܫܬܳܝ̈ܶܐ ܕܶܐܬ݂ܟܰܢܰܫܘ ܒܢܰܝ̈ ܝܺܣܪܳܐܶܝܠ ܠܡܰܨܦܝܳܐ. ܘܰܣܠܶܩܘ ܛܖ̈ܽܘܢܶܐ ܕܰܦܠܶܫ̈ܬܳܝܶܐ ܥܰܠ ܝܺܣܪܳܐܶܝܠ. ܘܰܫܡܰܥܘ ܒܢܰܝ̈ ܝܺܣܪܳܐܶܝܠ ܘܰܕ݂ܚܶܠܘ ܡܶܢ ܩܕܳܡ ܦܠܶܫܬܳܝ̈ܶܐ.</VERS>
      <VERS vnumber="8">ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܠܰܫܡܽܘܐܶܝܠ. ܠܳܐ ܬܶܫܬܽܘܩ ܡܶܢܰܢ ܠܰܡܨܰܠܳܝܽܘ ܩܕܳܡ ܡܳܪܝܳܐ ܐܰܠܳܗܰܢ. ܕܢܶܦܪܩܰܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="9">ܘܰܢܣܰܒ ܫܡܽܘܐܶܝܠ ܐܶܡܪܳܐ ܚܰܕ݂ ܕܚܰܠܒܳܐ. ܘܰܐܣܩܶܗ ܥܠܳܬ݂ܳܐ ܓܡܺܝܪܬܳܐ ܠܡܳܪܝܳܐ. ܘܨܰܠܺܝ ܫܡܽܘܐܶܝܠ ܩܕܳܡ ܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ. ܘܰܥܢܳܝܗܝ ܡܳܪܝܳܐ.</VERS>
      <VERS vnumber="10">ܘܰܗܘܳܐ ܫܡܽܘܐܶܝܠ ܡܰܣܶܩ ܥܠܳܬ݂ܳܐ. ܘܰܦܠܶܫܬܳܝ̈ܶܐ ܩܪܶܒܘ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܘܰܪܥܶܡ ܡܳܪܝܳܐ ܒܩܳܠܳܐ ܪܳܡܳܐ ܒܝܰܘܡܳܐ ܗܰܘ ܥܰܠ ܦܠܶܫܬܳܝ̈ܶܐ. ܘܕܰܠܰܚ ܐܶܢܽܘܢ. ܘܶܐܬܬܒܰܪܘ ܩܕܳܡ ܝܺܣܪܳܐܶܝܠ.</VERS>
      <VERS vnumber="11">ܘܰܢܦܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܡܶܢ ܡܰܨܦܝܳܐ. ܘܰܪܕܰܦܘ ܠܰܦܠܶܫܬܳܝ̈ܶܐ ܘܰܚܪܰܒܘ ܐܶܢܽܘܢ. ܥܕܰܡܳܐ ܠܬܰܚܬ ܡܶܢ ܒܶܝܬ݂ ܝܳܫܳܢ.</VERS>
      <VERS vnumber="12">ܘܰܢܣܰܒ ܫܡܽܘܐܶܝܠ ܟܺܐܦܳܐ ܚܕ݂ܳܐ. ܘܣܳܡ ܒܶܝܬ݂ ܡܰܨܦܝܳܐ ܠܒܶܝܬ݂ ܝܳܫܳܢ. ܘܰܩܪܳܐ ܫܡܳܗ̇ ܟܺܐܦܳܐ ܕܥܽܘܕܪܳܢܳܐ. ܘܶܐܡܰܪ ܥܕܰܡܳܐ ܠܗܳܪܟܳܐ ܥܰܕ݂ܪܰܢ ܡܳܪܝܳܐ.</VERS>
      <VERS vnumber="13">ܘܶܐܬܬܒܰܪܘ ܦܠܶܫܬܳܝ̈ܶܐ. ܘܠܳܐ ܐܰܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܐܬ݂ܳܐ ܠܰܬ݂ܚܽܘܡܳܐ ܕܺܝܣܪܳܐܶܝܠ. ܘܰܗܘܳܬ݂ ܐܺܝܕ݂ܶܗ ܕܡܳܪܝܳܐ ܒܰܦܠܶܫܬܳܝ̈ܶܐ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܡܽܘܐܶܝܠ.</VERS>
      <VERS vnumber="14">ܘܰܐܗܦܶܟ݂ܘ ܩܽܘܖ̈ܝܳܐ ܕܰܢܣܰܒܘ ܦܠܶܫܬܳܝ̈ܶܐ ܡܶܢ ܝܺܣܪܳܐܶܝܠ ܠܺܝܣܪܳܐܶܝܠ. ܡܶܢ ܥܶܩܪܽܘܢ ܘܰܥܕܰܡܳܐ ܠܓܳܬ݂. ܘܰܬ݂ܚܽܘ̈ܡܰܝܗܶܝܢ. ܘܦܰܨܺܝ ܡܳܪܝܳܐ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܰܗܘܳܐ ܫܠܳܡܳܐ ܒܶܝܬ݂ ܝܺܣܪܳܐܶܝܠ ܠܳܐܡܽܘܖ̈ܳܝܶܐ.</VERS>
      <VERS vnumber="15">ܘܕ݂ܳܢ ܫܡܽܘܐܶܝܠ ܠܰܒܢܰܝ̈ ܝܺܣܪܳܐܶܝܠ ܟܽܠ ܝܰܘ̈ܡܰܝ ܚܰܝܰܘ̈ܗܝ.</VERS>
      <VERS vnumber="16">ܘܳܐܙܶܠ ܗܘܳܐ ܡܶܢ ܫܢܳܐ ܠܰܫܢܳܐ. ܘܡܶܬ݂ܟܪܶܟ݂ ܠܒܶܝܬ݂ ܐܺܝܠ. ܘܰܠܓܰܠܓܳܠܳܐ. ܘܰܠܡܰܨܦܝܳܐ. ܘܕܳܐܶܢ ܠܺܝܣܪܳܐܶܝܠ ܘܰܠܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܗܳܠܶܝܢ.</VERS>
      <VERS vnumber="17">ܘܗܳܦܶܟ݂ ܗܘܳܐ ܠܪܳܡܬ݂ܳܐ. ܡܶܛܽܠ ܕܬܰܡܳܢ ܗܘܳܐ ܒܰܝܬܶܗ. ܘܬܰܡܳܢ ܕܳܐܶܢ ܗܘܳܐ ܠܺܝܣܪܳܐܶܝܠ. ܘܰܒܢܳܐ ܬܰܡܳܢ ܡܰܕ݂ܒܚܳܐ ܠܡܳܪܝܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܕܟܰܕ݂ ܣܐܶܒ ܫܡܽܘܐܶܝܠ. ܥܒܰܕ݂ ܠܰܒܢܰܘ̈ܗܝ ܕܰܝܳܢ̈ܶܐ. ܥܰܠ ܝܺܣܪܳܐܶܝܠ.</VERS>
      <VERS vnumber="2">ܘܰܗܘܳܐ ܫܶܡ ܒܪܶܗ ܒܽܘܟܪܶܗ ܝܽܘܐܺܝܠ. ܘܫܶܡ ܬܶܢܝܳܢܶܗ ܐܰܒܺܝܳܐ. ܕܰܝܳܢ̈ܶܐ ܒܒܺܪ ܫܒܰܥ.</VERS>
      <VERS vnumber="3">ܘܠܳܐ ܗܰܠܶܟ݂ܘ ܒܢܰܘ̈ܗܝ ܒܽܐܘܖ̈ܚܳܬܶܗ. ܘܶܐܨܛܠܺܝܘ ܒܳܬܰܪ ܢܶܟܠܳܐ. ܘܰܢܣܰܒܘ ܫܽܘܚܕܳܐ ܘܰܨܠܰܘ ܕܺܝܢܳܐ.</VERS>
      <VERS vnumber="4">ܘܶܐܬ݂ܟܰܢܰܫܘ ܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ. ܘܶܐܬ݂ܰܘ ܠܘܳܬ݂ ܫܡܽܘܐܶܝܠ ܠܪܳܡܬ݂ܳܐ.</VERS>
      <VERS vnumber="5">ܘܶܐܡܰܪܘ ܠܶܗ. ܗܳܐ ܐܰܢ̱ܬ ܣܐܶܒܬ. ܘܰܒܢܰܝ̈ܟ ܠܳܐ ܡܗܰܠܟ݂ܺܝܢ ܒܽܐܘܖ̈ܚܳܬܳܟ݂. ܗܳܫܳܐ ܗܰܒ ܠܰܢ ܡܰܠܟܳܐ ܕܰܢܕ݂ܽܘܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="6">ܘܶܐܬ݂ܒܐܶܫ ܦܶܬ݂ܓܳܡܳܐ ܒܥܰܝܢܰܘ̈ܗܝ ܕܰܫܡܽܘܐܶܝܠ. ܟܰܕ݂ ܐܶܡܰܪܘ ܠܶܗ ܗܰܒܠܰܢ ܡܰܠܟܳܐ ܕܰܢܕ݂ܽܘܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ. ܘܨܰܠܺܝ ܫܡܽܘܐܶܝܠ ܩܕܳܡ ܡܳܪܝܳܐ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ ܫܡܰܥ ܒܩܳܠܶܗ ܕܥܰܡܳܐ. ܠܟܽܠ ܕܳܐܡܪܺܝܢ ܠܳܟ݂. ܡܶܛܽܠ ܕܠܳܐ ܗܘܳܐ ܠܳܟ݂ ܐܰܣܠܺܝܘ. ܐܶܠܳܐ ܠܺܝ ܐܰܣܠܺܝܘ ܕܠܳܐ ܐܰܡܠܶܟ݂ ܥܠܰܝܗܽܘܢ.</VERS>
      <VERS vnumber="8">ܐܰܝܟ݂ ܟܽܠ ܥܒܳܕ̈ܶܐ ܕܰܥܒܰܕ݂ܘ. ܡܶܢ ܝܰܘܡܳܐ ܕܰܐܣܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܫܰܒܩܽܘܢܝ ܘܰܦܠܰܚܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܗܳܟܰܢܳܐ ܗܶܢܽܘܢ ܥܳܒܕܺܝܢ ܘܳܐܦ ܠܳܟ݂.</VERS>
      <VERS vnumber="9">ܘܗܳܫܳܐ ܫܡܰܥ ܒܩܳܠܗܽܘܢ. ܒܪܰܡ ܡܣܰܗܳܕ݂ܽܘ ܣܰܗܶܕ݂ ܒܗܽܘܢ. ܘܚܰܘܳܐ ܐܶܢܽܘܢ ܢܳܡܽܘܣܶܗ ܕܡܰܠܟܳܐ ܕܡܰܡܠܶܟ݂ ܥܠܰܝܗܽܘܢ.</VERS>
      <VERS vnumber="10">ܘܶܐܡܰܪ ܫܡܽܘܐܶܝܠ ܟܽܠܗܽܘܢ ܦܶܬܓܳܡܰܘ̈ܗܝ ܕܡܳܪܝܳܐ ܠܥܰܡܳܐ. ܕܰܫܐܶܠܘ ܡܶܢܶܗ ܡܰܠܟܳܐ.</VERS>
      <VERS vnumber="11">ܘܶܐܡܰܪ. ܗܳܢܳܐ ܢܶܗܘܶܐ ܢܳܡܽܘܣܶܗ ܕܡܰܠܟܳܐ ܕܡܰܡܠܶܟ݂ ܥܠܰܝܟܽܘܢ. ܒܢܰܝ̈ܟܽܘܢ ܢܶܕ݂ܒܰܪ. ܘܢܶܥܒܶܕ݂ ܠܶܗ ܒܡܰܖ̈ܟܒܳܬܶܗ ܘܰܒܦܰܖ̈ܳܫܰܘܗܝ. ܘܢܶܪܗܛܽܘܢ ܩܕܳܡ ܡܰܖ̈ܟܒܳܬܶܗ.</VERS>
      <VERS vnumber="12">ܘܢܶܥܒܶܕ݂ ܠܶܗ ܖ̈ܰܒܰܝ ܐܰܠܦ̈ܶܐ. ܘܖ̈ܰܒܰܝ ܡܰܐܘ̈ܳܬ݂ܳܐ. ܘܖ̈ܰܒܰܝ ܚܰܡܫܺܝܢ. ܘܖ̈ܰܒܰܝ ܥܶܣܪܳܐ. ܘܢܶܕ݂ܒܪܽܘܢ ܕܒܳܪܶܗ. ܘܢܶܚܨܕ݂ܽܘܢ ܚܨܳܕܶܗ. ܘܢܶܥܒܕ݂ܽܘܢ ܡܳܐܢܰܝ̈ ܩܪܳܒܶܗ. ܘܡܳܐܢܰܝ̈ ܡܰܖ̈ܟܒܳܬܶܗ.</VERS>
      <VERS vnumber="13">ܘܰܒ̈ܢܳܬ݂ܟܽܘܢ ܢܶܕ݂ܒܰܪ. ܠܙܰܩܳܖ̈ܳܬ݂ܳܐ ܘܰܠܛܰܚܳܢ̈ܳܬ݂ܳܐ ܘܠܳܐܦ̈ܝܳܬ݂ܳܐ.</VERS>
      <VERS vnumber="14">ܘܚܰܩ̈ܠܳܬ݂ܟܽܘܢ. ܘܟܰܖ̈ܡܰܝܟܽܘܢ. ܘܙܰܝܬܰܝ̈ܟܽܘܢ ܛܳܒ̈ܶܐ. ܢܶܣܰܒ ܘܢܶܬܶܠ ܠܥܰܒܕܰܘ̈ܗܝ.</VERS>
      <VERS vnumber="15">ܘܙܰܪܥܟܽܘܢ ܘܟܰܖ̈ܡܰܝܟܽܘܢ ܢܥܰܣܰܪ. ܘܢܶܬܶܠ ܠܰܡܗܰܝܡܢܰܘ̈ܗܝ ܘܰܠܥܰܒܕܰܘ̈ܗܝ.</VERS>
      <VERS vnumber="16">ܘܥܰܒܕܰܝ̈ܟܽܘܢ ܘܰܐܡ̈ܗܳܬ݂ܟܽܘܢ ܘܓܰܕܽܘܕܰܝ̈ܟܽܘܢ ܫܰܦܺܝܖ̈ܶܐ. ܘܚܶܡܖ̈ܟܽܘܢ ܢܶܕܒܰܪ. ܘܢܶܥܒܶܕ݂ ܥܒܳܕܶܗ.</VERS>
      <VERS vnumber="17">ܘܥܳܢ̈ܟܽܘܢ ܢܥܰܣܰܪ. ܘܰܐܢ̱ܬܽܘܢ ܬܶܗܘܢ ܠܶܗ ܥܰܒ̈ܕܶܐ.</VERS>
      <VERS vnumber="18">ܘܬܰܝܠܠܽܘܢ ܒܝܰܘܡܳܐ ܗܰܘ ܡܶܢ ܩܕܳܡ ܡܰܠܟܟܽܘܢ ܕܰܓܒܰܝܬܽܘܢ ܠܟܽܘܢ. ܘܠܳܐ ܢܶܥܢܶܝܟܽܘܢ ܡܳܪܝܳܐ ܒܝܰܘܡܳܐ ܗܰܘ.</VERS>
      <VERS vnumber="19">ܘܠܳܐ ܨܒܰܘ ܥܰܡܳܐ ܠܡܶܫܡܰܥ ܒܩܳܠܶܗ ܕܰܫܡܽܘܐܶܝܠ. ܘܶܐܡܰܪܘ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܢܶܗܘܶܐ ܥܠܰܝܢ.</VERS>
      <VERS vnumber="20">ܘܢܶܗܘܶܐ ܐܳܦ ܚܢܰܢ ܐܰܝܟ݂ ܟܽܠܗܽܘܢ ܥܰܡ̈ܡܶܐ. ܘܰܢܕ݂ܽܘܢܰܢ ܡܰܠܟܰܢ. ܘܢܶܦܽܘܩ ܩܕܳܡܰܝܢ. ܘܢܶܬ݂ܟܰܬܰܫ ܬܰܟ݂ܬܽܘܫܰܢ.</VERS>
      <VERS vnumber="21">ܘܰܫܡܰܥ ܫܡܽܘܐܶܝܠ ܟܽܠܗܶܝܢ ܡܶܠܰܘ̈ܗܝ ܕܥܰܡܳܐ. ܘܡܰܠܶܠ ܐܶܢܶܝܢ ܩܕܳܡ ܡܳܪܝܳܐ.</VERS>
      <VERS vnumber="22">ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܫܡܰܥ ܒܩܳܠܗܽܘܢ. ܘܰܐܡܠܶܟ݂ ܠܗܽܘܢ ܡܰܠܟܳܐ. ܘܶܐܡܰܪ ܫܡܽܘܐܶܝܠ ܠܐ̱ܢܳܫ̈ܳܐ ܕܺܝܣܪܳܐܶܝܠ. ܙܶܠܘ ܐ̱ܢܳܫ ܠܰܩܪܺܝܬܶܗ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܗܘܳܐ ܓܰܒܪܳܐ ܡܶܢ ܒܶܢܝܳܡܶܝܢ. ܘܰܫܡܶܗ ܩܺܝܫ ܒܰܪ ܐܰܒܺܝܶܠ. ܒܰܪ ܨܕܽܘܪ. ܒܰܪ ܒܟ݂ܳܪܽܘܬ݂. ܒܰܪ ܐܰܦܺܝܚ. ܓܰܒܪܳܐ ܡܶܢ ܒܶܢܝܳܡܶܝܢ ܓܰܢ̱ܒܳܪ ܚܰܝܠܳܐ.</VERS>
      <VERS vnumber="2">ܘܠܶܗ ܗܘܳܐ ܒܪܳܐ ܘܰܫܡܶܗ ܫܳܐܘܳܠ. ܓܒܶܐ ܘܛܳܒ. ܘܠܰܝܬ ܓܰܒܪܳܐ ܡܶܢ ܒܢܰܝ̈ ܝܺܣܪܳܐܶܝܠ ܕܛܳܒ ܡܶܢܶܗ. ܘܡܶܢ ܟܰܬ݂ܦܶܗ ܘܰܠܥܶܠ ܪܳܡ ܗܘܳܐ ܡܶܢ ܟܽܠܶܗ ܥܰܡܳܐ.</VERS>
      <VERS vnumber="3">ܘܶܐܒܰܕ݂̈ܝ ܐܰܬܳܢ̈ܶܐ ܕܩܺܝܫ ܐܰܒܽܘܗܝ ܕܫܳܐܘܳܠ. ܘܶܐܡܰܪ ܩܺܝܫ ܠܫܳܐܘܳܠ ܒܪܶܗ. ܕܒܰܪ ܥܰܡܳܟ݂ ܠܚܰܕ݂ ܡܶܢ ܛܠܳܝ̈ܶܐ. ܩܽܘܡ ܙܶܠ ܒܥܺܝ ܐܰܬܳܢ̈ܶܐ. ܘܩܳܡ ܫܳܐܘܳܠ ܘܶܐܙܰܠ. ܘܰܕ݂ܒܰܪ ܥܰܡܶܗ ܠܚܰܕ݂ ܡܶܢ ܛܠܳܝ̈ܶܐ. ܘܶܐܙܰܠ ܠܡܶܒܥܳܐ ܐܰܬܳܢ̈ܶܐ ܕܰܐܒܽܘܗܝ.</VERS>
      <VERS vnumber="4">ܘܰܥܒܰܪ ܒܛܽܘܪܳܐ ܕܰܐܦܪܶܝܡ. ܘܰܥܒܰܪ ܒܰܐܪܥܳܐ ܕܓܽܘܡܖ̈ܶܐ. ܘܠܳܐ ܐܶܫܟܰܚܘ. ܘܰܥܒܰܪ ܒܰܐܪܥܳܐ ܕܬܰܥ̈ܠܶܐ ܘܠܰܝܬ. ܘܰܥܒܰܪ ܒܰܐܪܥܳܐ ܕܒܶܢܝܳܡܶܝܢ ܘܠܳܐ ܐܶܫܟܰܚܘ.</VERS>
      <VERS vnumber="5">ܘܶܐܬ݂ܰܘ ܠܗܽܘܢ ܠܰܐܪܥܳܐ ܕܨܽܘܪ. ܘܶܐܡܰܪ ܫܳܐܘܳܠ ܠܛܰܠܝܳܐ ܕܥܰܡܶܗ. ܬܳܐ ܢܶܗܦܽܘܟ݂. ܕܰܠܡܳܐ ܢܶܫܒܽܘܩ ܐܳܒܝ ܪܶܢܝܳܐ ܕܰܐܬܳܢ̈ܶܐ ܘܢܶܕ݂ܚܰܠ ܥܠܰܝܢ.</VERS>
      <VERS vnumber="6">ܘܶܐܡܰܪ ܠܶܗ ܛܰܠܝܶܗ. ܗܳܐ ܓܰܒܪܳܐ ܚܰܕ݂ ܕܰܐ‌ܠܳܗܳܐ ܒܰܩܪܺܝܬ݂ܳܐ ܗܳܕ݂ܶܐ. ܘܓܰܒܪܳܐ ܝܰܩܺܝܪ ܒܥܰܝ̈ܢܰܝ ܥܰܡܳܐ. ܘܟܽܠ ܕܳܐܡܰܪ ܡܶܐܬ݂ܳܐ ܐܳܬܶܐ. ܗܳܫܳܐ ܢܺܐܙܰܠ ܠܬܰܡܳܢ. ܛܳܟ݂ ܢܚܰܘܶܝܢ ܐܽܘܪܚܳܐ ܕܶܐܬܰܝܢ ܥܠܶܝܗ̇.</VERS>
      <VERS vnumber="7">ܘܶܐܡܰܪ ܫܳܐܘܳܠ ܠܛܰܠܝܶܗ. ܗܳܐ ܐܳܙܺܠܝܢܰܢ. ܡܳܢܳܐ ܢܰܘܒܶܠ ܠܓܰܒܪܳܐ ܕܰܐ‌ܠܳܗܳܐ. ܡܶܛܽܠ ܕܠܰܚܡܳܐ ܛܠܶܩ ܡܶܢ ܡܳܐܢܰܝ̈ܢ. ܘܰܙܘܳܕ̈ܶܐ ܠܰܝܬ ܕܢܰܘܒܶܠ ܠܓܰܒܪܳܐ ܕܰܐ‌ܠܳܗܳܐ. ܡܶܛܽܠ ܕܠܰܝܬ ܠܰܢ.</VERS>
      <VERS vnumber="8">ܘܰܐܘܣܶܦ ܛܰܠܝܳܐ ܘܰܥܢܳܐ ܠܡܳܪܶܗ ܘܶܐܡܰܪ. ܗܳܐ ܐܶܫܬܟܰܚ ܒܺܐܝ̈ܕ݂ܰܝ ܪܽܘܒܥܶܗ ܕܡܰܬ݂ܩܳܠܳܐ ܕܟܶܣܦܳܐ ܠܓܰܒܪܳܐ ܕܰܐ‌ܠܳܗܳܐ ܘܰܢܚܰܘܶܝܢ ܐܽܘܪܚܰܢ.</VERS>
      <VERS vnumber="9">ܡܶܛܽܠ ܕܡܶܢ ܠܽܘܩܕܰܡ ܒܺܝܣܪܳܐܶܝܠ. ܗܳܟܰܢܳܐ ܐܳܡܰܪ ܗܘܳܐ ܓܰܒܪܳܐ. ܡܳܐ ܕܳܐܙܶܠ ܗܘܳܐ ܠܡܶܒܥܳܐ ܡܶܢ ܐܰ‌ܠܳܗܳܐ. ܬܰܘ ܢܺܐܙܰܠ ܥܕܰܡܳܐ ܠܚܰܙܳܝܳܐ. ܡܶܛܽܠ ܕܰܢܒܺܝܳܐ ܕܝܰܘܡܳܢܳܐ. ܡܶܢ ܩܕ݂ܺܝܡ ܚܰܙܳܝܳܐ ܡܶܬ݂ܩܪܶܐ ܗܘܳܐ.</VERS>
      <VERS vnumber="10">ܘܶܐܡܰܪ ܫܳܐܘܳܠ ܠܛܰܠܝܶܗ. ܛܳܒ ܦܶܬ݂ܓܳܡܳܟ݂. ܬܳܐ ܢܺܐܙܰܠ ܘܶܐܙܰܠܘ ܠܰܩܪܺܝܬ݂ܳܐ ܕܬܰܡܳܢ ܓܰܒܪܳܐ ܕܰܐ‌ܠܳܗܳܐ.</VERS>
      <VERS vnumber="11">ܗܶܢܽܘܢ ܣܳܠܩܺܝܢ ܒܡܰܣܩܳܢܳܐ ܕܰܩܪܺܝܬ݂ܳܐ. ܘܶܐܫܟܰܚܘ ܥܠܰܝ̈ܡܳܬ݂ܳܐ ܕܢܳܦ̈ܩܳܢ ܠܡܶܡܠܳܐ ܡܰܝ̈ܳܐ. ܘܶܐܡܰܪ ܠܗܶܝܢ ܫܳܐܘܳܠ. ܐܺܝܬ݂ ܗܳܪܟܳܐ ܚܰܙܳܝܳܐ.</VERS>
      <VERS vnumber="12">ܘܰܥܢܰܝ̈ ܘܳܐܡܖ̈ܳܢ. ܐܺܝܬ݂ ܗܳܐ ܩܕܳܡܰܝܟ. ܣܰܩܘ ܗܳܫܳܐ ܒܰܥܓܰܠ. ܡܶܛܽܠ ܕܝܰܘܡܳܢܳܐ ܐܶܬ݂ܳܐ ܠܰܩܪܺܝܬ݂ܳܐ. ܡܶܛܽܠ ܕܕܶܒܚܬ݂ܳܐ ܝܰܘܡܳܢܳܐ ܠܥܰܡܳܐ ܒܒܺܝܡ.</VERS>
      <VERS vnumber="13">ܘܡܳܐ ܕܥܰܠܬܽܘܢ ܠܰܩܪܺܝܬ݂ܳܐ. ܗܳܟܰܢܳܐ ܬܶܫܟܚܽܘܢܶܗ. ܥܰܕ݂ܠܳܐ ܣܳܠܶܩ ܠܒܺܝܡ ܠܡܶܠܥܰܣ. ܡܶܛܽܠ ܕܠܳܐ ܠܳܥܶܣ ܥܰܡܳܐ ܥܕܰܡܳܐ ܕܳܐܬܶܐ. ܡܶܛܽܠ ܕܗܽܘ ܡܒܰܪܶܟ݂ ܕܶܒܚ̈ܶܐ. ܘܒܳܬܰܪܟܶܢ ܐܳܟܠܺܝܢ ܐܰܝܠܶܝܢ ܕܰܩܪܶܝܢ. ܘܗܳܫܳܐ ܣܰܩܘ ܡܶܛܽܠ ܕܝܰܘܡܳܢܳܐ ܡܶܫܟܚܺܝܢ ܐ̱ܢܬܽܘܢ ܠܶܗ.</VERS>
      <VERS vnumber="14">ܘܰܣܠܶܩܘ ܠܰܩܪܺܝܬ݂ܳܐ. ܗܶܢܽܘܢ ܥܳܐܠܺܝܢ ܒܡܰܥܠܳܢܳܐ ܕܰܩܪܺܝܬ݂ܳܐ. ܘܗܳܐ ܫܡܽܘܐܶܝܠ ܢܳܦܶܩ ܠܽܐܘܪܥܗܽܘܢ ܠܡܶܣܰܩ ܠܒܺܝܡ.</VERS>
      <VERS vnumber="15">ܘܡܳܪܝܳܐ ܐܶܡܰܪ ܠܰܫܡܽܘܐܶܝܠ. ܝܰܘܡܳܐ ܚܰܕ݂ ܩܕ݂ܳܡ ܕܢܺܐܬܶܐ ܫܳܐܘܳܠ ܠܡܺܐܡܰܪ.</VERS>
      <VERS vnumber="16">ܠܙܰܒܢܳܐ ܕܰܡܚܳܪ ܐܶܫܰܕܰܪ ܠܘܳܬ݂ܳܟ݂ ܓܰܒܪܳܐ ܡܶܢ ܐܰܪܥܳܐ ܕܒܶܢܝܳܡܶܝܢ. ܡܫܽܘܚܳܝܗܝ ܠܰܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܢܶܦܪܩܺܝܘܗܝ ܠܥܰܡܝ ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ. ܡܶܛܽܠ ܕܰܚܙܺܝܬܶܗ ܠܥܰܡܝ. ܘܥܶܠܰܬ݂ ܓܥܳܬ݂ܗܽܘܢ ܠܘܳܬ݂ܝ.</VERS>
      <VERS vnumber="17">ܘܰܫܡܽܘܐܶܝܠ ܚܙܳܝܗܝ ܠܫܳܐܘܳܠ. ܕܡܳܪܝܳܐ ܓܒܳܝܗܝ. ܘܡܳܪܝܳܐ ܐܶܡܰܪ ܠܰܫܡܽܘܐܶܝܠ. ܗܳܐ ܓܰܒܪܳܐ ܕܶܐܡܪܶܬ݂ ܠܳܟ݂. ܗܳܢܳܐ ܢܶܐܚܽܘܕ݂ ܒܥܰܡܝ.</VERS>
      <VERS vnumber="18">ܘܰܩܪܶܒ ܫܳܐܘܳܠ ܠܘܳܬ݂ ܫܡܽܘܐܶܝܠ ܒܓܰܘ ܬܰܪܥܳܐ. ܘܶܐܡܰܪ. ܚܰܘܳܢܝ ܐܰܝܟܰܘ ܒܶܝܬ݂ ܚܰܙܳܝܳܐ.</VERS>
      <VERS vnumber="19">ܘܰܥܢܳܐ ܫܡܽܘܐܶܝܠ ܘܶܐܡܰܪ ܠܫܳܐܘܳܠ. ܐܶܢܳܐ ܗܽܘ ܚܰܙܳܝܳܐ. ܣܰܩ ܩܕ݂ܳܡܰܝ ܠܒܺܝܡ. ܘܰܐܟ݂ܽܘܠ ܥܰܡܝ ܝܰܘܡܳܢܳܐ. ܘܶܐܫܰܕܪܳܟ݂ ܒܨܰܦܪܳܐ. ܘܟܽܠ ܕܰܒܠܶܒܳܟ݂ ܐܶܚܰܘܶܝܟ݂.</VERS>
      <VERS vnumber="20">ܘܥܰܠ ܐܰܬܳܢ̈ܶܐ ܕܶܐܒܰܕ݂̈ܝ ܠܳܟ݂. ܝܰܘܡܳܢܳܐ ܗܳܐ ܬܠܳܬܳܐ ܝܰܘܡܺܝ̈ܢ. ܠܳܐ ܬܣܺܝܡ ܠܶܒܳܟ݂ ܥܠܰܝܗܶܝܢ. ܡܶܛܽܠ ܕܶܐܫܬܟܰܚ̈ܝ. ܘܰܕ݂ܡܰܢ ܗܺܝ ܟܽܠܳܗ̇ ܪܶܓܬ݂ܳܐ ܕܒܶܝܬ݂ ܝܺܣܪܳܐܶܝܠ. ܐܶܠܳܐ ܐܶܢ ܕܺܝܠܳܟ݂ ܘܰܕ݂ܒܶܝܬ݂ ܐܰܒܽܘܟ݂.</VERS>
      <VERS vnumber="21">ܘܰܥܢܳܐ ܫܳܐܘܳܠ ܘܶܐܡܰܪ ܠܰܫܡܽܘܐܶܝܠ. ܗܳܐ ܒܰܪ ܒܶܢܝܳܡܶܝܢ ܐ̱ܢܳܐ. ܡܶܢ ܙܥܽܘܪܳܐ ܕܫܰܒ̈ܛܶܐ ܕܺܝܣܪܳܐܶܝܠ. ܘܫܰܪܒܰܬ݂ܝ ܙܥܽܘܪܝܳܐ ܗܺܝ ܡܶܢ ܟܽܠܗܶܝܢ ܫܰܖ̈ܒܳܬ݂ܳܐ ܕܫܰܒܛܳܐ ܕܒܶܢܝܳܡܶܝܢ. ܘܰܠܡܳܢܳܐ ܐܶܡܰܪܬ ܠܺܝ ܡܶܠܬ݂ܳܐ ܗܳܕ݂ܶܐ.</VERS>
      <VERS vnumber="22">ܘܰܕ݂ܒܰܪ ܫܡܽܘܐܶܝܠ ܠܫܳܐܘܳܠ ܘܰܠܛܰܠܝܶܗ. ܘܰܐܥܶܠ ܐܶܢܽܘܢ ܠܒܰܝܬܳܐ. ܘܝܰܗܒ ܠܗܽܘܢ ܕܽܘܟܬܳܐ ܒܪܺܝܫ ܩܖ̈ܰܝܳܐ. ܘܗܶܢܽܘܢ ܐܰܝܟ݂ ܬܠܳܬ݂ܺܝܢ ܓܰܒܖ̈ܺܝܢ.</VERS>
      <VERS vnumber="23">ܘܶܐܡܰܪ ܫܡܽܘܐܶܝܠ ܠܛܰܒܳܚܳܐ. ܗܰܒ ܡܢܳܬ݂ܳܐ ܕܝܶܗܒܶܬ݂ ܠܳܟ݂ ܘܶܐܡܪܶܬ݂ ܠܳܟ݂ ܣܺܝܡ ܠܘܳܬ݂ܳܟ݂.</VERS>
      <VERS vnumber="24">ܘܰܐܪܺܝܡ ܛܰܒܳܚܳܐ ܫܳܩܳܐ ܘܥܶܠܳܝܬܳܐ. ܘܣܳܡ ܩܕ݂ܳܡ ܫܳܐܘܳܠ. ܘܶܐܡܰܪ ܗܳܐ ܕܶܐܫܬܚܰܪ. ܣܺܝܡ ܩܕܳܡܰܝܟ ܘܰܐܟ݂ܽܘܠ. ܡܶܛܽܠ ܕܡܶܢ ܙܰܒܢܳܐ ܢܛܺܝܪ ܠܳܟ݂. ܘܶܐܟܰܠ ܫܳܐܘܳܠ ܥܰܡ ܫܡܽܘܐܶܝܠ ܒܝܰܘܡܳܐ ܗܰܘ.</VERS>
      <VERS vnumber="25">ܘܰܢܚܶܬ݂ ܡܶܢ ܒܺܝܡ ܠܰܩܪܺܝܬ݂ܳܐ. ܘܡܰܠܶܠ ܥܰܡ ܫܳܐܘܳܠ ܥܰܠ ܐܶܓܳܪܳܐ.</VERS>
      <VERS vnumber="26">ܘܩܰܕ݂ܶܡ ܗܘܳܐ ܟܰܕ݂ ܣܠܶܩ ܨܰܦܪܳܐ. ܘܰܩܪܳܐ ܫܡܽܘܐܶܝܠ ܠܫܳܐܘܳܠ ܠܶܐܓܳܪܳܐ. ܘܶܐܡܰܪ ܩܽܘܡ ܐܶܫܰܕܪܳܟ݂. ܘܩܳܡ ܫܳܐܘܳܠ. ܘܰܢܦܰܩܘ ܬܖ̈ܰܝܗܽܘܢ. ܗܽܘ ܘܰܫܡܽܘܐܶܝܠ ܠܒܰܪ.</VERS>
      <VERS vnumber="27">ܗܢܽܘܢ ܢܳܚܬܺܝܢ ܒܣܰܘܦܳܗ̇ ܕܰܩܪܺܝܬ݂ܳܐ. ܘܰܫܡܽܘܐܶܝܠ ܐܶܡܰܪ ܠܫܳܐܘܳܠ. ܐܶܡܰܪ ܠܛܰܠܝܳܐ ܕܢܶܥܒܰܪ ܩܕܳܡܰܝܢ. ܘܰܐܢ̱ܬ ܩܽܘܡ ܐܰܝܟ݂ ܕܝܰܘܡܳܢܳܐ. ܘܰܐܫܡܥܳܟ݂ ܦܶܬ݂ܓܳܡܶܗ ܕܰܐ‌ܠܳܗܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܢܣܰܒ ܫܡܽܘܐܶܝܠ ܩܰܪܢܳܐ ܕܡܶܫܚܳܐ ܘܰܢܣܰܟ݂ ܒܪܺܝܫܶܗ. ܘܢܰܫܩܶܗ. ܘܶܐܡܰܪ ܠܶܗ. ܗܳܐ ܡܰܫܚܳܟ݂ ܡܳܪܝܳܐ ܥܰܠ ܝܳܪܬܽܘܬ݂ܶܗ ܠܰܡܕܰܒܪܳܢܳܐ.</VERS>
      <VERS vnumber="2">ܘܡܳܐ ܕܶܐܙܰܠܬ ܝܰܘܡܳܢܳܐ ܡܶܢ ܠܘܳܬ݂ܝ. ܗܳܐ ܡܶܫܟܰܚ ܐܰܢ̱ܬ ܬܪܶܝܢ ܓܰܒܖ̈ܺܝܢ ܥܰܠ ܩܰܒܪܳܗ̇ ܕܪܳܚܶܠ. ܒܰܬ݂ܚܽܘܡܳܐ ܕܒܶܢܝܳܡܶܝܢ ܒܨܶܠܨܰܚ. ܘܢܺܐܡܪܽܘܢ ܠܳܟ݂. ܐܶܫܬܟܰܚ̈ܝ ܐܰܬܳܢ̈ܶܐ ܕܶܐܙܰܠܬ ܠܡܶܒܥܳܐ. ܘܗܳܐ ܫܒܰܩ ܐܰܒܽܘܟ݂ ܪܶܢܝܳܐ ܕܰܐܬܳܢ̈ܶܐ ܘܰܕ݂ܚܶܠ ܥܠܰܝܟܽܘܢ. ܘܶܐܡܰܪ ܡܳܢܳܐ ܐܶܥܒܶܕ݂ ܠܒܶܪܝ.</VERS>
      <VERS vnumber="3">ܘܡܳܐ ܕܰܥܒܰܪܬ ܬܽܘܒ ܠܗܰܠ. ܘܡܰܛܺܝܬ ܠܘܳܬ݂ ܒܶܛܡܬ݂ܳܐ ܕܬ݂ܳܒܽܘܪ. ܗܳܐ ܡܶܫܟܰܚ ܐܰܢ̱ܬ ܬܰܡܳܢ ܬܠܳܬܳܐ ܓܰܒܖ̈ܺܝܢ. ܣܳܠܩܺܝܢ ܠܘܳܬ݂ ܐܰ‌ܠܳܗܳܐ ܠܒܶܝܬ݂ ܐܺܝܠ. ܚܰܕ݂ ܫܩܺܝܠ ܬܠܳܬܳܐ ܓܕ݂ܺܝ̈ܢ. ܘܚܰܕ݂ ܫܩܺܝܠ ܬܠܳܬ݂ ܓܖ̈ܺܝܨܳܢ ܕܠܰܚܡܳܐ. ܘܚܰܕ݂ ܫܩܺܝܠ ܓܪܳܒܳܐ ܕܚܰܡܪܳܐ.</VERS>
      <VERS vnumber="4">ܘܢܶܫܐܠܽܘܢ ܒܰܫܠܳܡܳܟ݂. ܘܢܶܬܠܽܘܢ ܠܳܟ݂ ܬܰܪܬܶܝܢ ܕܠܰܚܡܳܐ. ܘܬܶܣܰܒ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="5">ܘܒܳܬܰܪܟܶܢ ܬܺܐܬܶܐ ܠܪܳܡܬ݂ܳܐ ܕܰܐ‌ܠܳܗܳܐ. ܕܬܰܡܳܢ ܩܳܝܶܡܬܳܐ ܕܰܦܠܶܫ̈ܬܳܝܶܐ. ܘܡܳܐ ܕܡܰܛܺܝܬ ܠܬܰܡܳܢ ܠܰܩܪܺܝܬ݂ܳܐ. ܗܳܐ ܦܳܓܥ ܐܰܢ̱ܬ ܒܚܰܒܠܳܐ ܕܰܢܒܺܝ̈ܶܐ ܕܢܳܚܬܺܝܢ ܡܶܢ ܒܺܐܝܡ. ܘܰܩܕ݂ܳܡܝܗܽܘܢ ܩܺܝܬ݂ܳܖ̈ܶܐ ܘܟܶܢܳܖ̈ܶܐ ܘܰܦ̈ܠܰܓܶܐ ܘܰܖ̈ܒܺܝܥܶܐ. ܘܗܶܢܽܘܢ ܡܶܬ݂ܢܰܒܶܝܢ.</VERS>
      <VERS vnumber="6">ܘܬܰܨܠܰܚ ܥܠܰܝܟ ܪܽܘܚܶܗ ܕܡܳܪܝܳܐ. ܘܬܶܬ݂ܢܰܒܶܐ ܥܰܡܗܽܘܢ. ܘܬܶܫܬܰܓܢܶܐ ܐܰܝܟ݂ ܓܰܒܪܳܐ ܐ̱ܚܪܺܢܳܐ.</VERS>
      <VERS vnumber="7">ܘܢܶܗܘܶܐ ܟܰܕ݂ ܢܺܐܬ݂ܝ̈ܳܢ ܥܠܰܝܟ ܐܳܬ݂ܘ̈ܳܬ݂ܳܐ ܗܳܠܶܝܢ. ܥܒܶܕ݂ ܠܳܟ݂ ܡܶܕܶܡ ܕܣܳܦܩܳܐ ܒܺܐܝܕܰܝ̈ܟ. ܡܶܛܽܠ ܕܰܐ‌ܠܳܗܳܐ ܥܰܡܳܟ݂.</VERS>
      <VERS vnumber="8">ܘܚܽܘܬ݂ ܩܕ݂ܳܡܰܝ ܠܓܰܠܓܳܠܳܐ. ܘܗܳܐ ܐܶܢܳܐ ܢܳܚܶܬ݂ ܐ̱ܢܳܐ ܠܘܳܬܳܟ݂. ܠܡܰܣܳܩܽܘ ܥܰܠ̈ܘܳܬ݂ܳܐ. ܘܰܠܡܶܕ݂ܒܰܚ ܕܶܒܚ̈ܶܐ ܫܰܠ̈ܡܶܐ. ܫܰܒܥܳܐ ܝܰܘܡܺܝ̈ܢ ܬܟܰܬܰܪ ܥܕܰܡܳܐ ܕܳܐܬ݂ܶܐ ܐ̱ܢܳܐ ܠܘܳܬ݂ܳܟ݂. ܘܰܐܘܕܥܳܟ݂ ܡܶܕܶܡ ܕܬܶܥܒܶܕ݂.</VERS>
      <VERS vnumber="9">ܘܰܗܘܳܐ ܕܟܰܕ݂ ܐܰܦܢܺܝ ܟܰܬ݂ܦܶܗ ܠܡܺܐܙܰܠ ܡܶܢ ܠܘܳܬ݂ ܫܡܽܘܐܶܝܠ. ܫܰܚܠܶܦ ܠܶܗ ܐܰ‌ܠܳܗܳܐ ܠܶܒܳܐ ܐ̱ܚܪܺܢܳܐ. ܘܶܐܬܰܝ̈ ܟܽܠܗܶܝܢ ܐܳܬ݂ܘ̈ܳܬ݂ܳܐ ܗܳܠܶܝܢ ܒܝܰܘܡܳܐ ܗܰܘ.</VERS>
      <VERS vnumber="10">ܘܶܐܬ݂ܳܐ ܥܕܰܡܳܐ ܠܪܳܡܬ݂ܳܐ. ܘܗܳܐ ܚܰܒܠܳܐ ܕܰܢܒܺܝ̈ܶܐ ܐܰܪܥܶܗ. ܘܰܐܨܠܚܰܬ݂ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ. ܘܶܐܬܢܰܒܺܝ ܒܰܝܢܳܬܗܽܘܢ.</VERS>
      <VERS vnumber="11">ܘܰܗܘܳܐ ܕܟܽܠ ܕܝܳܕ݂ܰܥ ܗܘܳܐ ܠܶܗ ܡܶܢ ܐܶܬ݂ܡܳܠܝ ܘܡܶܢ ܡܢܳܬ݂ܡܳܠܝ. ܚܙܰܘ ܘܗܳܐ ܥܰܡ ܢܒܺܝ̈ܶܐ ܡܶܬ݂ܢܰܒܶܐ. ܘܶܐܡܰܪ ܥܰܡܳܐ ܓܒܰܪ ܠܚܰܒܪܶܗ. ܡܳܢܳܐ ܗܽܘ ܗܳܢܳܐ ܕܰܗܘܳܐ ܠܒܰܪ ܩܺܝܫ. ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.</VERS>
      <VERS vnumber="12">ܘܰܥܢܳܐ ܓܰܒܪܳܐ ܡܶܢ ܬܰܡܳܢ ܘܶܐܡܰܪ. ܡܰܢܽܘ ܐܰܒܽܘܗܝ. ܡܶܛܽܠ ܗܳܢܳܐ ܗܘܳܬ݂ ܠܡܰܬ݂ܠܳܐ. ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.</VERS>
      <VERS vnumber="13">ܘܓܰܡܰܪܘ ܠܡܶܬ݂ܢܰܒܳܝܽܘ. ܘܶܐܬ݂ܳܐ ܫܳܐܘܳܠ ܡܶܢ ܒܺܝܡ.</VERS>
      <VERS vnumber="14">ܘܶܐܡܰܪ ܠܶܗ ܕܳܕܶܗ ܠܫܳܐܘܳܠ ܘܰܠܛܰܠܝܶܗ. ܠܰܐܝܟܳܐ ܐܶܙܰܠܬܽܘܢ. ܘܶܐܡܰܪܘ ܠܡܶܒܥܳܐ ܐܰܬܳܢ̈ܶܐ. ܘܰܚܙܰܝܢ ܕܠܰܝܬ ܘܶܐܬܰܝܢ ܠܘܳܬ݂ ܫܡܽܘܐܶܝܠ.</VERS>
      <VERS vnumber="15">ܘܶܐܡܰܪ ܠܶܗ ܕܳܕܶܗ ܠܫܳܐܘܳܠ. ܚܰܘܳܢܝ ܡܳܢܳܐ ܐܶܡܰܪ ܠܟܽܘܢ ܫܡܽܘܐܶܝܠ.</VERS>
      <VERS vnumber="16">ܘܶܐܡܰܪ ܫܳܐܘܳܠ ܠܕܳܕܶܗ. ܡܚܰܘܳܝܽܘ ܚܰܘܝܰܢܝ ܕܶܐܫܬܟܰܚ̈ܝ ܐܰܬܳܢ̈ܶܐ. ܘܰܨܒܽܘܬ݂ܳܐ ܕܡܰܠܟܽܘܬ݂ܳܐ ܠܳܐ ܚܰܘܝܶܗ. ܕܶܐܡܰܪ ܠܶܗ ܫܡܽܘܐܶܝܠ.</VERS>
      <VERS vnumber="17">ܘܟܰܢܶܫ ܫܡܽܘܐܶܝܠ ܠܥܰܡܳܐ ܩܕ݂ܳܡ ܡܳܪܝܳܐ ܠܡܰܨܦܝܳܐ.</VERS>
      <VERS vnumber="18">ܘܶܐܡܰܪ ܠܰܒܢܰܝ̈ ܝܺܣܪܳܐܶܝܠ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܣܩܶܬ݂ ܠܺܝܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܦܰܨܺܝܬܟܽܘܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܶܝܢ ܡܰܠܟ̈ܘܳܬ݂ܳܐ ܕܳܐܠ̈ܨܳܢ ܠܟܽܘܢ.</VERS>
      <VERS vnumber="19">ܘܰܐܢ̱ܬܽܘܢ ܝܰܘܡܳܢܳܐ ܐܰܣܠܺܝܬܽܘܢ ܠܰܐܠܳܗܟܽܘܢ. ܕܗܽܘ ܦܳܪܶܩ ܠܟܽܘܢ ܡܶܢ ܟܽܠܗܶܝܢ ܒܺܝ̈ܫܳܬ݂ܟܽܘܢ ܘܥܳܩ̈ܳܬ݂ܟܽܘܢ. ܘܶܐܡܰܪܬܽܘܢ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܐܰܩܺܝܡ ܥܠܰܝܢ. ܗܳܫܳܐ ܢܩܽܘܡܽܘܢ ܩܕ݂ܳܡ ܡܳܪܝܳܐ ܫܰܒܛܰܝ̈ܟܽܘܢ ܘܰܐܠܦܰܝ̈ܟܽܘܢ.</VERS>
      <VERS vnumber="20">ܘܩܰܪܶܒ ܫܡܽܘܐܶܝܠ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܶܐܬܬܚܶܕ݂ ܫܰܒܛܳܐ ܕܒܶܢܝܳܡܶܝܢ.</VERS>
      <VERS vnumber="21">ܘܩܰܪܶܒ ܫܰܒܛܳܐ ܕܒܶܢܝܳܡܶܝܢ ܠܫܰܖ̈ܒܳܬ݂ܳܐ. ܘܶܐܬܬܰܚܕܰܬ݂ ܫܰܪܒܬ݂ܳܐ ܕܡܰܛܪܺܝ. ܘܶܐܬܬܚܶܕ݂ ܫܳܐܘܳܠ ܒܰܪ ܩܺܝܫ. ܘܰܒܥܰܐܗܝ ܘܠܳܐ ܐܶܫܬܟܰܚ.</VERS>
      <VERS vnumber="22">ܘܰܫܐܶܠ ܬܽܘܒ ܫܡܽܘܐܶܝܠ ܒܡܳܪܝܳܐ. ܘܶܐܡܰܪ ܐܰܝܟܰܘ ܓܰܒܪܳܐ ܗܳܢܳܐ. ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܗܳܐ ܗܽܘ ܡܶܬܛܰܫܶܐ ܒܶܝܬ݂ ܡܳܐܢ̈ܶܐ.</VERS>
      <VERS vnumber="23">ܘܰܪܗܶܛܘ ܘܕܰܒܪܽܘܗܝ ܡܶܢ ܬܰܡܳܢ. ܘܩܳܡ ܒܓܰܘ ܥܰܡܳܐ ܘܪܳܡ ܗܘܳܐ ܡܶܢ ܟܽܠܶܗ ܥܰܡܳܐ ܡܶܢ ܟܰܬ݂ܦܶܗ ܘܰܠܥܶܠ.</VERS>
      <VERS vnumber="24">ܘܶܐܡܰܪ ܫܡܽܘܐܶܝܠ ܠܟܽܠܶܗ ܥܰܡܳܐ. ܚܙܰܝܬܽܘܢ ܕܰܨܒܳܐ ܒܶܗ ܐܰ‌ܠܳܗܳܐ. ܡܶܛܽܠ ܕܠܰܝܬ ܐܰܟ݂ܘܳܬܶܗ ܒܟܽܠܶܗ ܥܰܡܳܐ. ܘܝܰܒܶܒܘ ܟܽܠܶܗ ܥܰܡܳܐ ܘܶܐܡܰܪܘ. ܢܺܚܶܐ ܡܰܠܟܳܐ.</VERS>
      <VERS vnumber="25">ܘܶܐܡܰܪ ܫܡܽܘܐܶܝܠ ܠܥܰܡܳܐ ܢܳܡܽܘܣܶܗ ܕܡܰܠܟܳܐ. ܘܰܟ݂ܬܰܒ ܒܣܶܦܪܳܐ ܘܣܳܡ ܩܕ݂ܳܡ ܡܳܪܝܳܐ. ܘܫܰܕܰܪ ܫܡܽܘܐܶܝܠ ܠܟܽܠܶܗ ܥܰܡܳܐ. ܘܶܐܙܰܠܘ ܐ̱ܢܳܫ ܠܒܰܝܬܶܗ.</VERS>
      <VERS vnumber="26">ܘܳܐܦ ܫܳܐܘܳܠ ܐܶܙܰܠ ܠܒܰܝܬܶܗ ܠܪܳܡܬ݂ܳܐ. ܘܶܐܙܰܠ ܥܰܡܶܗ ܚܰܝܠܳܐ ܕܶܐܬ݂ܩܰܪܰܒ ܐܰ‌ܠܳܗܳܐ ܒܠܶܒܗܽܘܢ.</VERS>
      <VERS vnumber="27">ܘܰܒܢܰܝ̈ ܚܛܳܐ ܐܳܡܪܺܝܢ. ܒܡܳܢܳܐ ܢܶܦܪܩܰܢ ܗܳܢܳܐ. ܘܫܳܛܽܘܗܝ ܘܠܳܐ ܐܰܝܬܺܝܘ ܠܶܗ ܩܽܘܖ̈ܒܳܢܶܐ. ܘܰܗܘܳܐ ܐܰܝܟ݂ ܫܰܬܺܝܩ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܣܠܶܩ ܢܳܚܳܫ ܥܰܡܽܘܢܳܝܳܐ. ܘܰܫܪܳܐ ܥ̣ܰܠ ܠܟܺܝܫ ܕܓܶܠܥܳܕ݂ ܘܶܐܡܰܪܘ ܟܽܠܗܽܘܢ ܐ̱ܢܳܫ̈ܳܐ ܕܰܠܟܺܝܫ ܠܢܳܚܳܫ. ܐܰܩܺܝܡ ܠܰܢ ܩܝܳܡܳܐ ܘܢܶܦܠܚܳܟ݂.</VERS>
      <VERS vnumber="2">ܘܶܐܡܰܪ ܠܗܽܘܢ ܢܳܚܳܫ ܥܰܡܽܘܢܳܝܳܐ. ܒܗܳܕ݂ܶܐ ܐܰܩܺܝܡ ܠܟܽܘܢ ܩܝܳܡܳܐ. ܡܳܐ ܕܥܰܘܰܪܬܽܘܢ ܟܽܠ ܥܰܝܢܟܽܘܢ ܕܝܰܡܺܝܢܳܐ. ܘܶܐܥܒܕ݂ܺܝܘܗܝ ܚܶܣܕܳܐ ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="3">ܘܶܐܡܰܪܘ ܠܶܗ ܣܳܒ̈ܶܐ ܕܰܠܟܺܝܫ. ܐܰܪܦܳܐ ܠܰܢ ܫܰܒܥܳܐ ܝܰܘܡܺܝ̈ܢ ܘܰܢܫܰܕܰܪ ܐܺܝܙܓܰܕ̈ܶܐ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܢܶܚܙܶܐ ܐܶܢ ܐܺܝܬ݂ ܠܰܢ ܦܳܪܽܘܩܳܐ. ܘܶܐܢ ܠܳܐ. ܗܳܝܕܶܝܢ ܢܶܦܽܘܩ ܠܘܳܬ݂ܳܟ݂.</VERS>
      <VERS vnumber="4">ܘܶܐܬ݂ܰܘ ܐܺܝܙܓܰܕ̈ܶܐ ܠܪܳܡܬ݂ܳܐ ܕܫܳܐܘܳܠ. ܘܡܰܠܶܠܘ ܡ̈ܶܠܶܐ ܗܳܠܶܝܢ ܩܕ݂ܳܡ ܥܰܡܳܐ. ܘܰܐܪܺܝܡܘ ܟܽܠܶܗ ܥܰܡܳܐ ܩܳܠܗܽܘܢ ܘܰܒܟܰܘ.</VERS>
      <VERS vnumber="5">ܘܗܳܐ ܫܳܐܘܳܠ ܐܳܬܶܐ ܒܳܬܰܪ ܬܰܘܖ̈ܶܐ ܡܶܢ ܚܰܩܠܳܐ. ܘܶܐܡܰܪ ܫܳܐܘܳܠ. ܡܳܐ ܠܶܗ ܠܥܰܡܳܐ ܕ݂ܒܳܟܶܝܢ. ܘܶܐܫܬܰܥܺܝܘ ܠܶܗ ܡ̈ܶܠܶܐ ܕܐ̱ܢܳܫܰܝ̈ ܠܟܺܝܫ.</VERS>
      <VERS vnumber="6">ܘܰܐܨܠܚܰܬ݂ ܪܽܘܚܶܗ ܕܰܐ‌ܠܳܗܳܐ ܥܰܠ ܫܳܐܘܳܠ. ܟܰܕ݂ ܫܡܰܥ ܡ̈ܶܠܶܐ ܗܳܠܶܝܢ. ܘܶܐܬ݂ܚܰܡܰܬ݂ ܪܽܘܓܙܶܗ ܛܳܒ.</VERS>
      <VERS vnumber="7">ܘܢܰܣܒܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܦܰܫܰܚ ܐܶܢܽܘܢ. ܘܫܰܕܰܪ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ ܒܝܰܕ݂ ܐܺܝܙ̈ܓܰܕܶܐ ܠܡܺܐܡܰܪ. ܟܽܠ ܕܠܳܐ ܢܳܦܶܩ ܒܳܬܰܪ ܫܳܐܘܳܠ ܘܒܳܬܰܪ ܫܡܽܘܐܶܝܠ. ܗܳܟܰܢܳܐ ܢܶܬ݂ܥܒܶܕ݂ ܠܬܰܘܖ̈ܰܘܗܝ. ܘܢܶܦܠܰܬ݂ ܕܶܚܠܬܶܗ ܕܰܐ‌ܠܳܗܳܐ ܥܰܠ ܥܰܡܳܐ. ܘܰܢܦܰܩܘ ܟܽܠܗܽܘܢ ܐܰܝܟ݂ ܓܰܒܪܳܐ ܚܰܕ݂.</VERS>
      <VERS vnumber="8">ܘܰܡܢܳܐ ܐܶܢܽܘܢ ܒܒܳܙܳܩ. ܘܰܗܘܰܘ ܒܢܰܝ̈ ܝܺܣܪܳܐܶܝܠ ܬܠܳܬܡܳܐܐ ܐܰܠܦܺܝ̈ܢ. ܘܓܰܒܖ̈ܶܐ ܕܺܝܗܽܘܕ݂ܳܐ ܬܠܳܬܺܝܢ ܐܰܠܦܺܝ̈ܢ.</VERS>
      <VERS vnumber="9">ܘܶܐܡܰܪ ܠܺܐܝܙܓܰܕ̈ܶܐ ܕܶܐܬ݂ܰܘ ܡܶܢ ܠܟܺܝܫ ܐܶܡܰܪܘ ܠܓܰܒܖ̈ܶܐ ܕܰܠܟܺܝܫ ܘܰܕ݂ܓܶܠܥܳܕ݂ ܡܚܳܪ ܢܶܗܘܶܐ ܠܟܽܘܢ ܦܽܘܪܩܳܢܳܐ ܡܳܐ ܕܚܰܡ ܫܶܡܫܳܐ. ܘܶܐܬ݂ܰܘ ܐܺܝܙܓܰܕ̈ܶܐ ܘܚܰܘܺܝܘ ܠܐ̱ܢܳܫܰܝ̈ ܠܟܺܝܫ. ܘܰܚܕ݂ܺܝܘ.</VERS>
      <VERS vnumber="10">ܘܶܐܡܰܪܘ ܐ̱ܢܳܫܰܝ̈ ܠܟܺܝܫ. ܡܚܳܪ ܢܶܦܽܘܩ ܠܘܳܬ݂ܟܽܘܢ. ܘܬܶܥܒܕ݂ܽܘܢ ܠܰܢ ܟܽܠ ܕܫܰܦܺܝܪ ܒܥܰܝܢܰܝ̈ܟܽܘܢ.</VERS>
      <VERS vnumber="11">ܘܰܗܘܳܐ ܠܝܰܘܡܳܐ ܕܒܳܬ݂ܪܶܗ. ܘܦܰܠܶܓ ܫܳܐܘܳܠ ܠܥܰܡܳܐ ܠܰܬܠܳܬܳܐ ܖ̈ܺܝܫܺܝܢ. ܘܥܰܠܘ ܒܓܰܘ ܡܰܫܪܺܝܬܳܐ ܒܡܰܛܰܪܬܳܐ ܕܨܰܦܪܳܐ. ܘܰܚܪܰܒܘ ܠܰܒܢܰܝ̈ ܥܰܡܽܘܢ ܥܕܰܡܳܐ ܕܚܰܡ ܝܰܘܡܳܐ. ܘܕܶܐܫܬܚܰܪܘ ܐܶܬ݂ܒܰܕ݂ܰܪܘ. ܘܠܳܐ ܐܶܫܬܟܰܚܘ ܒܗܽܘܢ ܬܪܶܝܢ ܐܰܟ݂ܚܕ݂ܳܐ.</VERS>
      <VERS vnumber="12">ܘܶܐܡܰܪܘ ܥܰܡܳܐ ܠܰܫܡܽܘܐܶܝܠ. ܡܰܢܽܘ ܐܶܡܰܪ ܕܫܳܐܘܳܠ ܠܳܐ ܢܰܡܠܶܟ݂ ܥܠܰܝܢ. ܗܰܒ ܠܰܢ ܓܰܒܖ̈ܶܐ ܢܡܺܝܬ݂ ܐܶܢܽܘܢ.</VERS>
      <VERS vnumber="13">ܘܶܐܡܰܪ ܫܳܐܘܳܠ. ܠܳܐ ܢܶܬ݂ܩܛܶܠ ܓܒܰܪ ܒܝܰܘܡܳܐ ܗܳܢܳܐ. ܡܶܛܽܠ ܕܝܰܘܡܳܢܳܐ ܥܒܰܕ݂ ܡܳܪܝܳܐ ܦܽܘܪܩܳܢܳܐ ܠܺܝܣܪܳܐܶܝܠ.</VERS>
      <VERS vnumber="14">ܘܶܐܡܰܪ ܫܡܽܘܐܶܝܠ ܠܥܰܡܳܐ. ܬܰܘ ܢܺܐܙܰܠ ܠܓܰܠܓܳܠܳܐ. ܘܰܢܚܰܕܶܬ݂ ܬܰܡܳܢ ܡܰܠܟܽܘܬ݂ܳܐ.</VERS>
      <VERS vnumber="15">ܘܶܐܙܰܠ ܟܽܠܶܗ ܥܰܡܳܐ ܠܓܰܠܓܳܠܳܐ. ܘܰܐܡܠܶܟܘ ܬܰܡܳܢ ܠܫܳܐܘܳܠ ܩܕ݂ܳܡ ܡܳܪܝܳܐ ܒܓܰܠܓܳܠܳܐ. ܘܕܰܒܰܚܘ ܬܰܡܳܢ ܕܶܒܚ̈ܶܐ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܘܰܚܕ݂ܺܝܘ ܬܰܡܳܢ ܫܳܐܘܳܠ ܘܟܽܠܗܽܘܢ ܐ̱ܢܳܫ̈ܳܐ ܕܺܝܣܪܳܐܶܝܠ ܛܳܒ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܶܐܡܰܪ ܫܡܽܘܐܶܝܠ ܠܟܽܠܶܗ ܝܺܣܪܳܐܶܝܠ. ܗܳܐ ܫܶܡܥܶܬ݂ ܒܩܳܠܟܽܘܢ ܟܽܠ ܕܶܐܡܰܪܬܽܘܢ ܠܺܝ. ܘܰܐܡܠܟܶܬ݂ ܥܠܰܝܟܽܘܢ ܡܰܠܟܳܐ.</VERS>
      <VERS vnumber="2">ܘܗܳܫܳܐ ܗܳܐ ܡܰܠܟܳܐ ܩܕܳܡܰܝܟܽܘܢ. ܘܶܐܢܳܐ ܣܶܐܒܶܬ݂ ܘܩܶܫܶܬ݂. ܘܰܒܢܰܝ̈ ܗܳܐ ܥܰܡܟܽܘܢ. ܘܶܐܢܳܐ ܗܰܠܟܶܬ݂ ܩܕܳܡܰܝܟܽܘܢ. ܡܶܢ ܛܰܠܝܽܘܬ݂ܝ ܘܰܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="3">ܗܳܐ ܩܳܐܶܡ ܐ̱ܢܳܐ ܩܕܳܡܰܝܟܽܘܢ. ܣܰܗܶܕܘ ܒܺܝ ܩܕ݂ܳܡ ܡܳܪܝܳܐ ܘܰܩܕ݂ܳܡ ܡܫܺܝܚܶܗ. ܬܰܘܪܳܐ ܕܡܰܢ ܕܶܒܪܶܬ݂. ܘܰܚܡܳܪܳܐ ܕܡܰܢ ܕܶܒܪܶܬ݂. ܐܰܘ ܠܡܰܢ ܛܶܠܡܶܬ݂. ܐܰܘ ܠܡܰܢ ܐܶܠܨܶܬ݂. ܐܰܘ ܡܶܢ ܐܺܝܕ݂ܳܐ ܕܡܰܢ ܢܶܣܒܶܬ݂ ܫܽܘܚܕܳܐ ܘܰܐܨܕܶܬ݂ ܥܰܝܢܝ ܒܶܗ. ܐܶܡܰܪܘ ܠܺܝ ܘܶܐܢܳܐ ܐܶܦܪܽܘܥܟܽܘܢ.</VERS>
      <VERS vnumber="4">ܐܳܡܪܺܝܢ ܠܶܗ. ܠܳܐ ܛܠܰܡܬܳܢ. ܘܠܳܐ ܐܶܠܰܨܬܳܢ. ܘܠܳܐ ܢܶܣܿܶܬ݂ ܡܶܢ ܐ̱ܢܳܫ ܡܶܢܰܢ ܡܶܕܶܡ.</VERS>
      <VERS vnumber="5">ܐܳܡܰܪ ܠܗܽܘܢ ܣܳܗܶܕ݂ ܒܟܽܘܢ ܐܰ‌ܠܳܗܳܐ. ܘܣܳܗܶܕ݂ ܒܟܽܘܢ ܡܫܺܝܚܶܗ ܝܰܘܡܳܢܳܐ. ܕܠܳܐ ܐܶܫܟܰܚܬܽܘܢ ܒܺܐܝ̈ܕܰܝ ܡܶܕܶܡ. ܘܳܐܡܪܺܝܢ ܣܳܗܶܕ݂.</VERS>
      <VERS vnumber="6">ܘܶܐܡܰܪ ܫܡܽܘܐܶܝܠ ܠܥܰܡܳܐ. ܡܳܪܝܳܐ ܗܽܘ ܒܰܠܚܽܘܕ݂ ܐܰ‌ܠܳܗܳܐ. ܕܰܥܒܰܕ݂ ܠܡܽܘܫܶܐ ܘܠܰܐܗܪܽܘܢ. ܘܰܐܣܶܩ ܠܰܐܒܳܗ̈ܳܬܰܢ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="7">ܩܽܘܡܘ ܗܳܫܳܐ ܘܶܐܕܽܘܢܟܽܘܢ ܩܕ݂ܳܡ ܡܳܪܝܳܐ. ܒܟܽܠܳܗ̇ ܙܰܕܺܝ.ܩܽܘܬܶܗ ܕܰܥܒܰܕ݂ ܥܰܡܟܽܘܢ ܘܥܰܡ ܐܰܒܳܗܰܝ̈ܟܽܘܢ.</VERS>
      <VERS vnumber="8">ܟܰܕ݂ ܥܰܠ ܝܰܥܩܽܘܒ ܠܡܶܨܪܶܝܢ. ܘܨܰܠܺܝܘ ܐܰܒܳܗܰܝ̈ܟܽܘܢ ܩܕ݂ܳܡ ܡܳܪܝܳܐ. ܘܫܰܕܰܪ ܡܳܪܝܳܐ ܠܡܽܘܫܶܐ ܘܠܰܐܗܪܽܘܢ. ܘܰܐܣܶܩ ܠܰܐܒܗܰܝ̈ܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܰܐܘܬܶܒ ܐܶܢܽܘܢ ܒܰܐܬ݂ܪܳܐ ܗܳܢܳܐ.</VERS>
      <VERS vnumber="9">ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܣܺܝܣܪܳܐ ܪܰܒ ܚܰܝܠܳܐ ܕܚܳܨܽܘܪ. ܘܒܺܐܝܕ݂ܳܐ ܕܰܦܠܶܫ̈ܬܳܝܶܐ. ܘܒܺܐܝܕ݂ܳܐ ܕܡܰܠܟܳܐ ܕܡܽܘܐܳܒ. ܘܶܐܬ݂ܟܰܬܫܘ ܥܰܡܗܽܘܢ.</VERS>
      <VERS vnumber="10">ܘܨܰܠܺܝܘ ܩܕ݂ܳܡ ܡܳܪܝܳܐ. ܘܶܐܡܰܪܘ. ܚܛܰܝܢ ܥܰܠ ܕܰܫܒܰܩܢ ܠܡܳܪܝܳܐ ܐܰܠܳܗܰܢ. ܘܰܦܠܰܚܢ ܠܒܰܥܠܳܐ ܘܰܠܓܶܢ̈ܝܳܬ݂ܳܐ. ܗܳܫܳܐ ܦܰܨܳܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܢ. ܘܢܶܦܠܚܳܟ݂.</VERS>
      <VERS vnumber="11">ܘܫܰܕܰܪ ܡܳܪܝܳܐ ܠܰܕ݂ܒܽܘܪܳܐ. ܘܰܠܒܳܪܳܩ. ܘܰܠܓܶܕ݂ܥܽܘܢ ܘܰܠܢܰܦܬܰܚ. ܘܰܠܫܡܫܽܘܢ. ܘܦܰܨܺܝܟܽܘܢ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܝ̈ܟܽܘܢ ܕܡܶܢ ܚܕ݂ܳܖ̈ܰܝܟܽܘܢ. ܘܺܝܬ݂ܶܒܬܽܘܢ ܒܫܶܠܝܳܐ.</VERS>
      <VERS vnumber="12">ܘܰܚܙܰܝܬܽܘܢ ܠܢܳܚܳܫ ܡܰܠܟܳܐ ܕܰܒܢܰܝ̈ ܥܰܡܽܘܢ. ܕܶܐܬ݂ܳܐ ܥܠܰܝܟܽܘܢ. ܘܶܐܡܰܪܬܽܘܢ ܠܳܐ ܗܳܟܰܢܳܐ. ܐܶܠܳܐ ܡܰܠܟܳܐ ܢܰܡܠܶܟ݂ ܥܠܰܝܢ. ܘܡܳܪܝܳܐ ܐܰܠܳܗܟܽܘܢ ܡܰܠܟܟܽܘܢ.</VERS>
      <VERS vnumber="13">ܘܗܳܫܳܐ ܗܳܐ ܡܰܠܟܳܐ ܕܰܓܒܰܝܬܽܘܢ ܘܰܫܐܶܠܬܽܘܢ. ܗܳܐ ܝܰܗܒ ܠܟܽܘܢ ܡܳܪܝܳܐ ܡܰܠܟܳܐ.</VERS>
      <VERS vnumber="14">ܘܶܐܢ ܬܶܕ݂ܚܠܽܘܢ ܡܶܢ ܡܳܪܝܳܐ ܘܶܬܦܠܚܽܘܢܶܗ. ܘܬܶܫܡܥܽܘܢ ܒܩܳܠܶܗ ܘܠܳܐ ܬܡܰܪܡܪܽܘܢܶܗ. ܬܶܗܘܢ ܐܳܦ ܐܰܢ̱ܬܽܘܢ ܐܳܦ ܡܰܠܟܟܽܘܢ ܕܰܐܡܠܶܟ݂ ܥܠܰܝܟܽܘܢ. ܒܳܬܰܪ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="15">ܘܶܐܢ ܠܳܐ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ. ܘܬ݂ܡܰܪܡܪܽܘܢܶܗ. ܬܶܗܘܶܐ ܐܺܝܕ݂ܶܗ ܕܡܳܪܝܳܐ ܒܟܽܘܢ ܐܰܝܟ݂ ܕܰܗܘܳܬ݂ ܒܰܐܒܳܗܰܝ̈ܟܽܘܢ.</VERS>
      <VERS vnumber="16">ܘܗܳܫܳܐ ܐܶܬܛܰܝܰܒܘ ܘܰܚܙܰܘ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ ܕܥܳܒܶܕ݂ ܡܳܪܝܳܐ ܥܠܰܝܟܽܘܢ.</VERS>
      <VERS vnumber="17">ܗܳܐ ܚܨܳܕܳܐ ܗ̱ܘ ܕܚܶܛ̈ܶܐ ܝܰܘܡܳܢܳܐ. ܐܶܩܪܶܐ ܠܡܳܪܝܳܐ ܘܢܶܬܶܠ ܩܳܠܳܐ ܘܡܶܛܪܳܐ. ܘܕܰܥܘ ܘܰܚܙܰܘ ܕܒܺܝܫܬܟܽܘܢ ܪܰܒܳܐ ܗ̱ܝ. ܕܰܫܐܶܠܬܽܘܢ ܠܟܽܘܢ ܡܰܠܟܳܐ.</VERS>
      <VERS vnumber="18">ܗܳܝܕܶܝܢ ܩܪܳܐ ܫܡܽܘܐܶܝܠ ܠܡܳܪܝܳܐ. ܘܝܰܗܒ ܡܳܪܝܳܐ ܩܳܠܳܐ ܘܡܶܛܪܳܐ ܒܰܐܬ݂ܪܳܐ ܗܰܘ. ܘܰܕ݂ܚܶܠܘ ܟܽܠܶܗ ܥܰܡܳܐ ܛܳܒ ܡܶܢ ܡܳܪܝܳܐ ܘܡܶܢ ܫܡܽܘܐܶܝܠ.</VERS>
      <VERS vnumber="19">ܘܶܐܡܰܪܘ ܟܽܠܶܗ ܥܰܡܳܐ ܠܰܫܡܽܘܐܶܝܠ. ܨܰܠܳܐ ܥܰܠ ܥܰܒ̈ܕܰܝܟ ܩܕ݂ܳܡ ܡܳܪܝܳܐ ܐܰܠܳܗܳܟ݂ ܘܠܳܐ ܢܡܽܘܬ݂. ܡܶܛܽܠ ܕܰܐܘܣܶܦܢ ܥܰܠ ܟܽܠܗܽܘܢ ܚܛܳܗܰܝ̈ܢ ܒܺܝܫܬܳܐ ܪܰܒܬܳܐ. ܕܰܫܐܶܠܢ ܠܰܢ ܡܰܠܟܳܐ.</VERS>
      <VERS vnumber="20">ܘܶܐܡܰܪ ܫܡܽܘܐܶܝܠ ܠܥܰܡܳܐ ܠܳܐ ܬܶܕ݂ܚܠܽܘܢ. ܐܰܢ̱ܬܽܘܢ ܥܒܰܕܬܽܘܢ ܗܳܕ݂ܶܐ ܟܽܠܳܗ̇ ܒܺܝܫܬܳܐ. ܒܪܰܡ ܠܳܐ ܬܶܣܛܽܘܢ ܡܶܢ ܒܳܬܪܶܗ ܕܡܳܪܝܳܐ. ܐܶܠܳܐ ܦܽܘܠܚܽܘܗܝ ܠܡܳܪܝܳܐ ܒܟܽܠܶܗ ܠܶܒܟܽܘܢ.</VERS>
      <VERS vnumber="21">ܘܠܳܐ ܬܶܣܛܽܘܢ ܒܳܬܰܪ ܣܖ̈ܺܝܩܳܬ݂ܳܐ. ܕܠܳܐ ܬܡܽܘܬ݂ܽܘܢ. ܘܠܳܐ ܡܦܰܨ̈ܝܳܢ ܠܟܽܘܢ ܡܶܛܽܠ ܕܰܣܖ̈ܺܝܩܳܬ݂ܳܐ ܐܶܢܶܝܢ.</VERS>
      <VERS vnumber="22">ܡܶܛܽܠ ܕܠܳܐ ܫܳܒܶܩ ܡܳܪܝܳܐ ܠܥܰܡܶܗ ܡܶܛܽܠ ܫܡܶܗ ܪܰܒܳܐ. ܡܶܛܽܠ ܕܶܐܬܛܦܺܝܣ ܠܡܶܥܒܰܕ݂ܟܽܘܢ ܠܶܗ ܥܰܡܳܐ.</VERS>
      <VERS vnumber="23">ܘܶܐܢܳܐ ܚܳܣ ܠܺܝ ܕܶܐܚܛܶܐ ܠܡܳܪܝܳܐ ܘܠܳܐ ܐܶܨܰܠܶܐ ܥܠܰܝܗܽܘܢ. ܘܰܐܠܶܦܟܽܘܢ ܐܽܘܪܚܳܐ ܛܳܒܬ݂ܳܐ ܘܰܬ݂ܪܺܝܨܬܳܐ.</VERS>
      <VERS vnumber="24">ܐܶܠܳܐ ܕܚܰܠܘ ܠܡܳܪܝܳܐ. ܘܦܽܘܠܚܽܘܗܝ ܒܩܽܘܫܬܳܐ ܒܟܽܠܶܗ ܠܶܒܟܽܘܢ ܘܰܒܟܽܠܳܗ̇ ܢܰܦܫܟܽܘܢ. ܘܰܚܙܰܘ ܕܡܰܘܪܶܒ ܥܰܡܟܽܘܢ.</VERS>
      <VERS vnumber="25">ܘܶܐܢ ܡܰܒܐܳܫܽܘ ܬܰܒܐܫܽܘܢ. ܐܳܦ ܐܰܢ̱ܬܽܘܢ ܐܳܦ ܡܰܠܟܟܽܘܢ ܬܡܽܘܬ݂ܽܘܢ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܟܰܕ݂ ܫܰܢ̱ܬܳܐ ܚܕ݂ܳܐ ܘܬܰܪܬܶܝܢ ܐܰܡܠܶܟ݂ ܫܳܐܘܳܠ ܒܡܰܠܟܽܘܬܶܗ ܥܰܠ ܝܺܣܪܳܐܶܝܠ.</VERS>
      <VERS vnumber="2">ܓܰܒܝ ܠܶܗ ܫܳܐܘܳܠ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܡܶܢ ܝܺܣܪܳܐܶܝܠ. ܘܰܗܘܰܘ ܥܰܡ ܫܳܐܘܳܠ ܬܪܶܝܢ ܐܰܠܦܺܝ̈ܢ ܒܡܰܟ݂ܡܰܣ. ܘܰܒܛܽܘܪܳܐ ܕܒܶܝܬ݂ ܐܺܝܠ. ܘܳܐܠܶܦ ܗܘܰܘ ܥܰܡ ܝܽܘܢܳܬܳܢ ܒܪܶܗ ܒܪܳܡܬ݂ܳܐ ܕܒܶܢܝܳܡܶܝܢ. ܘܫܰܪܟܶܗ ܕܥܰܡܳܐ ܫܪܳܐ ܐܶܢܽܘܢ ܐ̱ܢܳܫ ܠܒܰܝܬܶܗ.</VERS>
      <VERS vnumber="3">ܘܰܡܚܳܐ ܝܽܘܢܳܬ݂ܳܢ ܠܰܩܝܳܡܳܐ ܕܰܦܠܶܫܬܳܝ̈ܶܐ ܒܰܓܒܰܥ. ܘܰܫܡܰܥܘ ܦܠܶܫܬܳܝ̈ܶܐ. ܘܫܳܐܘܳܠ ܩܪܳܐ ܒܫܺܝܦܽܘܪܳܐ ܒܟܽܠܳܗ̇ ܐܰܪܥܳܐ ܠܡܺܐܡܰܪ. ܢܶܫܡܥܽܘܢ ܥܶܒܖ̈ܳܝܶܐ ܘܟܽܠܶܗ ܝܺܣܪܳܐܶܝܠ.</VERS>
      <VERS vnumber="4">ܕܰܡܚܳܐ ܫܳܐܘܳܠ ܠܰܩܝܳܡܳܐ ܕܰܦܠܶܫܬܳܝ̈ܶܐ. ܘܰܚܣܰܢ ܝܺܣܪܳܐܶܝܠ ܠܰܦܠܶܫܬܳܝ̈ܶܐ. ܘܶܐܬ݂ܟܰܢܰܫܘ ܥܰܡܳܐ ܒܳܬܰܪ ܫܳܐܘܳܠ ܠܓܰܠܓܳܠܳܐ.</VERS>
      <VERS vnumber="5">ܘܰܦܠܶܫܬܳܝ̈ܶܐ ܐܶܬ݂ܟܰܢܰܫܘ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܬܠܳܬܳܐ ܐܰܠܦܺܝ̈ܢ ܡܰܖ̈ܟܒܳܢ. ܘܶܫܬܳܐ ܐܰܠܦܺܝ̈ܢ ܦܰܖ̈ܳܫܺܝܢ. ܘܥܰܡܳܐ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ ܕܛܳܒ. ܘܰܣܠܶܩܘ ܘܰܫܪܰܘ ܒܡܰܟ݂ܡܰܣ ܡܶܢ ܡܰܕ݂ܢܚܝܳܗ̇ ܕܒܶܝܬ݂ ܐܺܝܠ.</VERS>
      <VERS vnumber="6">ܘܰܚܙܰܘ ܓܰܒܖ̈ܶܐ ܕܺܝܣܪܳܐܶܝܠ ܘܰܕ݂ܚܶܠܘ. ܘܶܐܬ݂ܛܰܫܺܝܘ ܠܗܽܘܢ ܒܰܡܥܰܖ̈ܶܐ ܘܒܰܚ̈ܠܶܠܶܐ. ܘܒܰܫܩܺܝ̈ܦܶܐ ܘܰܒܦܶܥܖ̈ܶܐ. ܘܰܒܓܽܘ̈ܒܶܐ.</VERS>
      <VERS vnumber="7">ܘܥܶܒܖ̈ܳܝܶܐ ܥܒܰܪܘ ܝܽܘܪܕܢܳܢ ܠܰܐܪܥܳܐ ܕܓܳܕ݂ ܘܰܕ݂ܓܶܠܥܳܕ݂ ܘܫܳܐܘܳܠ ܥܕܰܟܺܝܠ ܒܓܰܠܓܳܠܳܐ ܗܘܳܐ. ܘܟܽܠܶܗ ܥܰܡܳܐ ܥܰܡܶܗ.</VERS>
      <VERS vnumber="8">ܘܦܳܫ ܫܰܒܥܳܐ ܝܰܘܡܺܝ̈ܢ ܠܙܰܒܢܳܐ ܕܰܫܡܽܘܐܶܝܠ. ܘܠܳܐ ܐܶܬ݂ܳܐ ܫܡܽܘܐܶܝܠ ܠܓܰܠܓܳܠܳܐ. ܘܶܐܬ݂ܒܰܕܰܪܘ ܥܰܡܳܐ ܡܶܢ ܠܘܳܬ݂ ܫܳܐܘܳܠ.</VERS>
      <VERS vnumber="9">ܘܶܐܡܰܪ ܫܳܐܘܳܠ. ܩܰܪܶܒܘ ܠܺܝ ܥܠܳܬ݂ܳܐ. ܘܰܐܣܶܩ ܕܶܒܚ̈ܶܐ ܫܰܠ̈ܡܶܐ ܠܰܥܠܳܬ݂ܳܐ.</VERS>
      <VERS vnumber="10">ܘܟܰܕ݂ ܫܰܠܶܡ ܠܡܰܣܳܩܽܘ ܥܠܳܬ݂ܳܐ. ܐܶܬ݂ܳܐ ܫܡܽܘܐܶܝܠ. ܘܰܢܦܰܩ ܫܳܐܘܳܠ ܠܽܐܘܪܥܶܗ ܠܰܡܒܰܪܳܟ݂ܽܘܬܶܗ.</VERS>
      <VERS vnumber="11">ܘܶܐܡܰܪ ܫܡܽܘܐܶܝܠ. ܡܳܢܳܐ ܥܒܰܕܬ. ܘܶܐܡܰܪ ܫܳܐܘܳܠ. ܚܙܺܝܬ݂ ܕܶܐܬ݂ܒܰܕܰܪ ܠܶܗ ܥܰܡܳܐ ܡܶܢܝ. ܘܰܐܢ̱ܬ ܠܳܐ ܐܶܬܰܝܬ ܠܙܰܒܢܳܐ ܕܝܰܘ̈ܡܳܬ݂ܳܐ. ܘܰܦܠܶܫܬܳܝ̈ܶܐ ܟܢܺܝܫܺܝܢ ܒܡܰܟ݂ܡܰܣ.</VERS>
      <VERS vnumber="12">ܘܶܐܡܪܶܬ݂. ܕܰܠܡܳܐ ܢܶܚܬ݂ܽܘܢ ܦܠܶܫܬܳܝ̈ܶܐ ܥܠܰܝ ܠܓܰܠܓܳܠܳܐ. ܘܰܐܦܰܝ̈ ܡܳܪܝܳܐ ܠܳܐ ܚܙܺܝܬ݂. ܘܰܐܡܪܚܶܬ݂ ܘܰܐܣܩܶܬ݂ ܥܠܳܬ݂ܳܐ.</VERS>
      <VERS vnumber="13">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܐܰܣܟܶܠܬ ܕܠܳܐ ܢܛܰܪܬ ܦܽܘܩܕܳܢܶܗ ܕܡܳܪܝܳܐ ܕܦܰܩܕ݂ܳܟ݂. ܡܶܛܽܠ ܕܗܳܫܳܐ ܐܰܬ݂ܩܶܢ ܡܳܪܝܳܐ ܐܰܠܳܗܳܟ݂ ܡܰܠܟܽܘܬܳܟ݂ ܥܰܠ ܝܺܣܪܳܐܶܝܠ. ܘܶܐܡܰܪ ܕܢܰܬ݂ܩܢܳܟ݂ ܥܕܰܡܳܐ ܠܥܳܠܰܡ.</VERS>
      <VERS vnumber="14">ܡܶܟܺܝܠ ܡܰܠܟܽܘܬܳܟ݂ ܠܳܐ ܬܩܽܘܡ. ܡܶܛܽܠ ܕܰܓܒܳܐ ܠܶܗ ܡܳܪܝܳܐ ܓܰܒܪܳܐ ܐܰܝܟ݂ ܠܶܒܶܗ. ܘܦܰܩܕܶܗ ܡܳܪܝܳܐ ܠܰܡܕܰܒܳܪܽܘ ܠܥܰܡܶܗ. ܡܶܛܽܠ ܕܠܳܐ ܢܛܰܪܬ ܟܽܠ ܕܦܰܩܕ݂ܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="15">ܘܩܳܡ ܫܡܽܘܐܶܝܠ ܘܰܣܠܶܩ ܡܶܢ ܓܰܠܓܳܠܳܐ ܠܪܳܡܬ݂ܳܐ ܕܒܶܢܝܳܡܶܝܢ. ܘܰܡܢܳܐ ܫܳܐܘܳܠ ܠܥܰܡܳܐ ܕܶܐܫܬܟܰܚ ܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ.</VERS>
      <VERS vnumber="16">ܘܫܳܐܘܳܠ ܘܝܽܘܢܳܬ݂ܳܢ ܒܪܶܗ. ܝܳܬ݂ܒܺܝܢ ܒܓܒܰܥܬ݂ܳܐ ܕܒܶܢܝܳܡܶܝܢ. ܘܰܦܠܶܫ̈ܬܳܝ̈ܶܐ ܫܪܶܝܢ ܒܡܰܟ݂ܡܰܣ.</VERS>
      <VERS vnumber="17">ܘܰܢܦܰܩܘ ܡܚܰܒ̈ܠܳܢܶܐ ܡܶܢ ܡܰܫܪܺܝܬܳܐ ܕܰܦܠܶܫ̈ܬܳܝܶܐ ܬܠܳܬܳܐ ܖ̈ܺܝܫܺܝܢ. ܪܺܝܫܳܐ ܚܰܕ݂ ܡܶܢܗܽܘܢ ܐܳܙܶܠ ܠܽܐܘܪܚܳܐ ܕܥܳܦܰܪ ܥܰܠ ܐܰܪܥܳܐ ܕܰܫܓܽܘܐܶܝܠ.</VERS>
      <VERS vnumber="18">ܘܪܺܝܫܳܐ ܐ̱ܚܪܺܢܳܐ ܐܳܙܶܠ ܠܽܐܘܪܚܳܐ ܕܒܶܝܬ݂ ܚܰܘܪܳܢ. ܘܪܺܝܫܳܐ ܐ̱ܚܪܺܢܳܐ ܦܳܢܶܐ ܠܽܐܘܪܚܳܐ ܕܰܬ݂ܚܽܘܡܳܐ ܕܚܳܐܰܪ ܠܢܰܚܠܳܐ ܕܨܶܒܥܽܘܢ ܘܰܠܡܰܕܒܪܳܐ.</VERS>
      <VERS vnumber="19">ܐܘܡܳܢܳܐ ܠܳܐ ܐܶܫܟܰܚ ܒܟܽܠܳܗ̇ ܐܰܪܥܳܐ ܕܺܝܣܪܳܐܶܝܠ. ܡܶܛܽܠ ܕܶܐܡܰܪܘ ܦܠܶܫܬܳܝ̈ܶܐ ܕܠܳܐ ܢܶܥܒܕ݂ܽܘܢ ܥܶܒܖ̈ܳܝܶܐ ܣܰܝ̈ܦܶܐ ܘܡܽܘܖ̈ܢܝܳܬ݂ܳܐ.</VERS>
      <VERS vnumber="20">ܘܰܢܚܶܬ݂ܘ ܟܽܠܶܗ ܝܺܣܪܳܐܶܝܠ ܡܶܢ ܠܘܳܬ݂ ܦܠܶܫܬܳܝ̈ܶܐ. ܠܡܶܠܛܰܫ ܐ̱ܢܳܫ ܡܰܓܠܶܗ. ܘܣܶܟܬܶܗ. ܘܟ݂ܽܘܠܒܶܗ. ܘܡܰܣܳܣܶܗ.</VERS>
      <VERS vnumber="21">ܘܗܳܘܶܐ ܫܽܘܦܺܝܢܳܐ ܕܰܦܬܶܐ ܠܡܰܓܠܳܐ. ܘܰܠܣܶܟܬ݂ܳܐ. ܘܠܳܐܒܽܘܬ݂ܳܐ. ܘܰܠܟ݂ܽܘܠܒܳܐ. ܘܰܠܩܳܝܶܡܬܳܐ ܕܡܰܣܳܣܳܐ.</VERS>
      <VERS vnumber="22">ܘܰܒܝܰܘܡܳܐ ܕܰܩܪܳܒܳܐ ܠܳܐ ܐܶܫܬܟܰܚ ܣܰܝܦܳܐ ܐܰܘ ܡܽܘܪܢܺܝܬ݂ܳܐ. ܒܺܐܝܕ݂ܳܐ ܕܟܽܠܶܗ ܥܰܡܳܐ ܕܥܰܡ ܫܳܐܘܳܠ. ܘܥܰܡ ܝܽܘܢܳܬ݂ܳܢ. ܘܶܐܫܬܟܰܚ ܠܫܳܐܘܳܠ ܘܰܠܝܽܘܢܳܬ݂ܳܢ ܒܪܶܗ.</VERS>
      <VERS vnumber="23">ܘܰܢܦܰܩ ܩܝܳܡܳܐ ܕܰܦܠܶܫ̈ܬܳܝܶܐ. ܠܥܶܒܪܳܐ ܕܡܰܟ݂ܡܰܣ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܗܘܳܐ ܝܰܘܡܳܐ. ܘܶܐܡܰܪ ܝܽܘܢܳܬ݂ܳܢ ܒܰܪ ܫܳܐܘܳܠ ܠܛܰܠܝܳܐ ܕܰܫܩܺܝܠ ܡܳܐܢܰܘ̈ܗܝ. ܬܳܐ ܢܶܥܒܰܪ ܠܰܩܝܳܡܳܐ ܕܰܦܠܶܫ̈ܬܳܝܶܐ ܠܥܶܒܪܳܐ ܕܰܠܗܰܠ. ܘܠܰܐܒܽܘܗܝ ܠܳܐ ܚܰܘܺܝ.</VERS>
      <VERS vnumber="2">ܘܫܳܐܘܳܠ ܝܳܬ݂ܶܒ ܒܣܰܘܦܳܗ̇ ܕܪܳܡܬ݂ܳܐ ܬܚܶܝܬ݂ ܪܽܘܡܳܢܳܐ ܕܰܒܓܶܒܥܽܘܢ. ܘܥܰܡܳܐ ܐܺܝܬ݂ ܗܘܳܐ ܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ.</VERS>
      <VERS vnumber="3">ܘܰܐܚܝܳܐ ܒܰܪ ܐܰܚܝܳܛܳܘܒ. ܐܰܚܽܘܗܝ ܕܝܽܘܟ݂ܳܒܳܪ ܒܰܪ ܦܺܝܢܚܶܣ ܒܰܪ ܥܺܝܠܺܝ ܟܳܗܢܶܗ ܕܡܳܪܝܳܐ ܕܰܒܫܺܝܠܽܘ. ܘܫܳܩܶܠ ܦܶܕܬ݂ܳܐ. ܘܥܰܡܳܐ ܠܳܐ ܝܺܕܰܥܘ ܕܶܐܙܰܠ ܝܽܘܢܳܬ݂ܳܢ ܠܒܶܝܬ݂ ܡܰܥܒܰܪܬܳܐ.</VERS>
      <VERS vnumber="4">ܘܰܒܥܳܐ ܕܢܶܥܒܰܪ ܠܰܩܝܳܡܳܐ ܕܰܦܠܶܫ̈ܬܳܝܶܐ. ܘܫܶܢܳܐ ܕܟܺܐܦܳܐ ܡܶܢ ܥܶܒܪܳܐ ܡܶܟܳܐ. ܘܫܶܢܳܐ ܐ̱ܚܪܺܬ݂ܳܐ ܕܟܺܐܦܳܐ ܡܶܟܳܐ. ܫܡܳܗ̇ ܕܰܚܕ݂ܳܐ ܒܳܨܽܘܨ. ܘܰܫܡܳܗ̇ ܕܰܐܚܪܺܬ݂ܳܐ ܣܺܝܥܳܐ.</VERS>
      <VERS vnumber="5">ܫܶܢܳܐ ܚܕ݂ܳܐ ܢܳܓܕܳܐ ܡܶܢ ܓܰܪܒܝܳܐ ܠܽܘܩܒܰܠ ܡܰܟ݂ܡܰܣ. ܘܰܐܚܪܺܬ݂ܳܐ ܡܶܢ ܬܰܝܡܢܳܐ ܠܽܘܩܒܰܠ ܓܒܰܥ.</VERS>
      <VERS vnumber="6">ܘܶܐܡܰܪ ܝܽܘܢܳܬ݂ܳܢ ܠܛܰܠܝܳܐ ܕܰܫܩܺܝܠ ܡܳܐܢܰܘ̈ܗܝ. ܬܳܐ ܢܶܥܒܰܪ ܠܰܩܝܳܡܳܐ ܕܥܽܘܖ̈ܠܶܐ ܗܳܠܶܝܢ. ܛܳܟ݂ ܢܥܰܕܪܰܢ ܡܳܪܝܳܐ. ܡܶܛܽܠ ܕܠܰܝܬ ܟܠܺܝܬ݂ܳܐ ܠܡܳܪܝܳܐ. ܠܡܶܦܪܰܩ ܒܣܰܓܺܝ ܐܰܘ ܒܰܙܥܽܘܪ.</VERS>
      <VERS vnumber="7">ܘܶܐܡܰܪ ܠܶܗ ܫܳܩܶܠ ܡܳܐܢܰܘ̈ܗܝ. ܥܒܶܕ݂ ܟܽܠ ܕܰܒܠܶܒܳܟ݂. ܘܰܣܛܺܝ ܙܶܠ. ܗܳܐ ܐܶܢܳܐ ܥܰܡܳܟ݂. ܟܽܠ ܕܰܒܠܶܒܳܟ݂ ܥܒܶܕ݂.</VERS>
      <VERS vnumber="8">ܘܶܐܡܰܪ ܠܶܗ ܝܽܘܢܳܬ݂ܳܢ. ܗܳܐ ܚܢܰܢ ܥܳܒܪܺܝܢܰܢ ܥܰܠ ܓܰܒܖ̈ܶܐ. ܘܢܶܬ݂ܓܠܶܐ ܠܗܽܘܢ.</VERS>
      <VERS vnumber="9">ܐܶܢ ܗܳܟܰܢܳܐ ܢܺܐܡܪܽܘܢ ܠܰܢ ܫܬ݂ܽܘܩܘ ܥܰܕ݂ ܢܶܡܛܶܐ ܠܘܳܬ݂ܟܽܘܢ. ܢܩܽܘܡ ܒܕ݂ܽܘܟ݂ܬܰܢ. ܘܠܳܐ ܢܶܣܰܩ ܥܠܰܝܗܽܘܢ.</VERS>
      <VERS vnumber="10">ܘܶܐܢ ܗܳܟܰܢܳܐ ܢܺܐܡܪܽܘܢ ܠܰܢ ܣܰܩܘ ܠܘܳܬܰܢ. ܢܶܣܰܩ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܐܰܠܳܗܰܢ ܒܺܐܝܕܰܢ. ܗܳܕ݂ܶܐ ܠܰܢ ܐܳܬܳܐ.</VERS>
      <VERS vnumber="11">ܘܶܐܬ݂ܓܠܺܝܘ ܬܖ̈ܰܝܗܽܘܢ ܥܰܠ ܩܝܳܡܳܐ ܕܰܦܠܶܫ̈ܬܳܝܶܐ. ܘܶܐܡܰܪܘ ܦܠܶܫܬܳܝ̈ܶܐ. ܗܳܐ ܥܶܒܖ̈ܳܝܶܐ ܢܳܦܩܺܝܢ ܡܶܢ ܚ̈ܠܶܠܶܐ ܕܶܐܬܛܰܫܺܝܘ ܬܰܡܳܢ.</VERS>
      <VERS vnumber="12">ܘܰܥܢܰܘ ܐ̱ܢܳܫܰܝ̈ ܩܝܳܡܳܐ ܠܝܽܘܢܳܬ݂ܳܢ ܘܰܠܫܳܩܶܠ ܡܳܐܢܰܘ̈ܗܝ ܘܶܐܡܰܪܘ. ܣܰܩܘ ܠܘܳܬܰܢ ܘܢܰܘܕܰܥܟܽܘܢ ܦܶܬ݂ܓ݂ܳܡܳܐ. ܘܶܐܡܰܪ ܝܽܘܢܳܬ݂ܳܢ ܠܫܳܩܶܠ ܡܳܐܢܰܘ̈ܗܝ. ܣܰܩ ܒܳܬܰܪܝ. ܡܶܛܽܠ ܕܰܐܫܠܶܡ ܐܶܢܽܘܢ ܡܳܪܝܳܐ ܒܺܐܝܕ݂ܳܐ ܕܺܝܣܪܳܐܶܝܠ.</VERS>
      <VERS vnumber="13">ܘܰܣܠܶܩ ܝܽܘܢܳܬ݂ܳܢ ܥܰܠ ܐܺܝܕܰܘ̈ܗܝ ܘܥܰܠ ܖ̈ܶܓܠܰܘܗܝ. ܘܫܳܩܶܠ ܡܳܐܢܰܘ̈ܗܝ ܒܳܬܪܶܗ. ܘܰܢܦܰܠ ܩܝܳܡܳܐ ܕܰܦܠܶܫ̈ܬܳܝܶܐ ܩܕ݂ܳܡ ܝܽܘܢܳܬ݂ܳܢ. ܘܫܳܩܶܠ ܡܳܐܢܰܘ̈ܗܝ ܡܩܰܛܶܠ ܗܘܳܐ ܒܳܬܪܶܗ.</VERS>
      <VERS vnumber="14">ܘܰܗܘܳܬ݂ ܡܚܽܘܬ݂ܳܐ ܩܰܕ݂ܡܳܝܬܳܐ ܕܰܡܚܳܐ ܝܽܘܢܳܬܳܢ ܘܫܳܩܶܠ ܡܳܐܢܰܘ̈ܗܝ. ܐܰܝܟ݂ ܥܶܣܪܺܝܢ ܓܰܒܖ̈ܺܝܢ. ܐܰܝܟ݂ ܦܳܣ̈ܽܘܠܶܐ ܘܰܐܝܟ݂ ܕܳܒܖ̈ܰܝ ܦܰܕܳܢ̈ܶܐ ܒܚܰܩܠܳܐ.</VERS>
      <VERS vnumber="15">ܘܰܗܘܳܬ݂ ܙܰܘܥܬ݂ܳܐ ܡܶܢ ܡܰܫܪܺܝܬܳܐ ܕܰܒܚܰܩܠܳܐ. ܘܰܒܟܽܠܶܗ ܥܰܡܳܐ ܕܩܳܐܶܡ. ܘܰܡܚܰܒܠܳܢ̈ܶܐ ܙܳܥܘ ܐܳܦ ܗܶܢܽܘܢ. ܘܙܳܥܰܬ݂ ܐܰܪܥܳܐ. ܘܰܗܘܳܬ݂ ܥܠܰܝܗܽܘܢ ܕܶܚܠܬܶܗ ܕܡܳܪܝܳܐ.</VERS>
      <VERS vnumber="16">ܘܰܚܙܰܘ ܕܰܘܩ̈ܶܐ ܕܫܳܐܘܳܠ ܕܰܒܓܒܰܥܬ݂ܳܐ ܕܒܶܢܝܳܡܶܝܢ. ܘܗܳܐ ܚܰܝܠܳܐ ܕܰܦܠܶܫ̈ܬܳܝܶܐ ܙܳܥ ܘܶܐܙܰܠ ܘܶܐܬܬܒܰܪ.</VERS>
      <VERS vnumber="17">ܘܶܐܡܰܪ ܫܳܐܘܳܠ ܠܥܰܡܳܐ ܕܥܰܡܶܗ. ܦܩܽܘܕ݂ܘ ܘܰܚܙܰܘ ܡܰܢܽܘ ܐܶܙܰܠ ܡܶܢܰܢ. ܘܰܦܩܰܕ݂ܘ ܘܰܚܙܰܘ. ܘܗܳܐ ܠܰܝܬ ܝܽܘܢܳܬ݂ܳܢ ܘܫܳܩܶܠ ܡܳܐܢܰܘ̈ܗܝ.</VERS>
      <VERS vnumber="18">ܘܶܐܡܰܪ ܫܳܐܘܳܠ ܠܰܐܚܝܳܐ. ܩܰܪܶܒ ܐܳܪܽܘܢܶܗ ܕܰܐ‌ܠܳܗܳܐ. ܡܶܛܽܠ ܕܬܰܡܳܢ ܗܘܳܐ ܐܳܪܽܘܢܶܗ ܕܡܳܪܝܳܐ. ܒܝܰܘܡܳܐ ܗܰܘ ܥܰܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="19">ܘܗܘܳܐ ܕܟܰܕ݂ ܐܶܡܰܪ ܫܳܐܘܳܠ ܠܟܳܗܢܳܐ. ܚܰܝܠܳܐ ܕܰܒܡܰܫܪܺܝܬܳܐ ܕܰܦܠܶܫ̈ܬܳܝܶܐ ܐܶܙܰܠ ܣܽܘܓ݂ܳܐܐ. ܘܶܐܡܰܪ ܫܳܐܘܳܠ ܠܟܳܗܢܳܐ ܟܢܽܘܫ ܐܺܝܕ݂ܳܟ݂.</VERS>
      <VERS vnumber="20">ܘܰܩܥܳܐ ܫܳܐܘܳܠ ܘܟܽܠܶܗ ܥܰܡܳܐ ܕܥܰܡܶܗ. ܘܶܐܬ݂ܰܘ ܥܕܰܡܳܐ ܠܰܩܪܳܒܳܐ. ܘܗܳܐ ܗܘܳܬ ܬܰܡܳܢ ܚܰܪܒܶܗ ܕܓܰܒܪܳܐ ܒܚܰܒܪܶܗ. ܫܓܺܝܫܬܳܐ ܪܰܒܬܳܐ ܕܛܳܒ.</VERS>
      <VERS vnumber="21">ܥܶܒܖ̈ܳܝܶܐ ܘܰܦܠܶܫܬܳܝ̈ܶܐ. ܐܰܝܟ݂ ܕܶܐܬ݂ܡܳܠ ܘܰܐܝܟ݂ ܕܡܶܢ ܡܢܳܬ݂ܡܳܠ. ܘܰܣܠܶܩܘ ܥܰܡܗܽܘܢ ܠܡܰܫܪܺܝܬܳܐ. ܘܰܚܕ݂ܺܝܪܺܝܢ ܐܳܦ ܗܶܢܽܘܢ ܠܡܶܗܘܳܐ ܥܰܡ ܒܢܰܝ̈ ܝܺܣܪܳܐܶܝܠ. ܘܥܰܡ ܫܳܐܘܳܠ ܘܥܰܡ ܝܽܘܢܳܬ݂ܳܢ.</VERS>
      <VERS vnumber="22">ܘܟܽܠܗܽܘܢ ܓܰܒܪܳܐ ܕܺܝܣܪܳܐܶܝܠ ܕܰܡܛܰܫܶܝܢ ܒܛܽܘܪܳܐ ܕܰܐܦܪܶܝܡ. ܫܡܰܥܘ ܕܰܥܪܰܩܘ ܦܠܶܫܬܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܶܐܙܕܰܝܰܢܘ ܐܳܦ ܗܶܢܽܘܢ ܒܳܬܰܪܗܽܘܢ ܠܰܩܪܳܒܳܐ.</VERS>
      <VERS vnumber="23">ܘܰܦܪܰܩ ܡܳܪܝܳܐ ܠܺܝܣܪܳܐܶܝܠ ܒܝܰܘܡܳܐ ܗܰܘ. ܘܰܩܪܳܒܳܐ ܥܒܰܪ ܠܗܽܘܢ ܒܶܝܬ݂ ܐܽܘܢ ܠܓܰܒܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="24">ܘܰܩܪܶܒ ܫܳܐܘܳܠ ܒܝܰܘܡܳܐ ܗܰܘ ܘܶܐܡܰܪ ܠܥܰܡܳܐ. ܠܺܝܛ ܗܽܘ ܓܰܒܪܳܐ ܕܢܶܐܟܽܘܠ ܠܰܚܡܳܐ ܥܕܰܡܳܐ ܠܪܰܡܫܳܐ. ܥܕܰܡܳܐ ܕܶܐܬ݂ܦܪܰܥ ܡܶܢ ܒܥܶܠܕܒܳܒܰܝ̈. ܘܠܳܐ ܛܥܶܡܘ ܟܽܠܶܗ ܥܰܡܳܐ ܠܰܚܡܳܐ.</VERS>
      <VERS vnumber="25">ܘܶܐܙܰܠܘ ܒܟܽܠܳܗ̇ ܐܰܪܥܳܐ. ܘܥܰܠܘ ܒܥܳܒܳܐ. ܘܗܳܐ ܕܶܒܫܳܐ ܒܥܳܒܳܐ ܥܰܠ ܐܰܦܰܝ̈ ܚܰܩܠܳܐ. ܘܥܰܠܘ ܥܰܡܳܐ ܒܥܳܒܳܐ. ܘܪܳܕܶܐ ܗܘܳܐ ܕܶܒܫܳܐ.</VERS>
      <VERS vnumber="26">ܘܠܰܝܬ ܕܡܰܘܫܶܛ ܐܺܝܕ݂ܶܗ ܠܦܽܘܡܶܗ. ܡܶܛܽܠ ܕܰܕ݂ܚܶܠܘ ܥܰܡܳܐ ܡܶܢ ܡܰܘܡܳܬ݂ܳܐ.</VERS>
      <VERS vnumber="27">ܘܝܽܘܢܳܬ݂ܳܢ ܠܳܐ ܫܡܰܥ ܟܰܕ݂ ܐܰܘܡܺܝ ܐܰܒܽܘܗܝ ܠܥܰܡܳܐ. ܘܰܐܘܫܶܛ ܗܽܘ ܒܪܺܝܫ ܚܽܘܛܪܳܐ ܕܒܺܐܝܕ݂ܶܗ. ܘܛܰܡܫܶܗ ܒܟܰܟܳܪܺܝܬ݂ܳܐ ܕܕܶܒܫܳܐ. ܘܰܐܗܦܶܟ݂ ܐܺܝܕ݂ܶܗ ܠܦܽܘܡܶܗ. ܘܰܢܗܰܖ̈ܝ ܥܰܝܢܰܘ̈ܗܝ.</VERS>
      <VERS vnumber="28">ܘܰܥܢܳܐ ܓܰܒܪܳܐ ܡܶܢ ܥܰܡܳܐ ܘܶܐܡܰܪ ܠܝܽܘܢܳܬ݂ܳܢ. ܡܰܘܡܳܝܽܘ ܐܰܘܡܺܝ ܐܰܒܽܘܟ݂ ܠܥܰܡܳܐ ܘܶܐܡܰܪ. ܠܺܝܛ ܗܽܘ ܓܰܒܪܳܐ ܕܢܶܐܟ݂ܽܘܠ ܠܰܚܡܳܐ ܝܰܘܡܳܢܳܐ. ܘܶܐܬܛܰܪܰܦ ܥܰܡܳܐ.</VERS>
      <VERS vnumber="29">ܘܶܐܡܰܪ ܝܽܘܢܳܬ݂ܳܢ. ܕܰܠܚܳܗ̇ ܐܳܒܝ ܠܰܐܪܥܳܐ. ܚܙܰܘ ܕܰܢܗܰܖ̈ܝ ܥܰܝܢܰܝ̈ ܕܛܶܥܡܶܬ݂ ܩܰܠܺܝܠ ܡܶܢ ܕܶܒܫܳܐ ܗܳܢܳܐ.</VERS>
      <VERS vnumber="30">ܘܳܐܦ ܡܶܛܽܠ ܕܠܳܐ ܐܶܟܰܠ ܥܰܡܳܐ ܝܰܘܡܳܢܳܐ ܡܶܢ ܒܶܙܬ݂ܳܐ ܕܰܒܥܶܠܕܒܳܒܰܘ̈ܗܝ ܕܶܐܫܟܰܚ. ܡܶܛܽܠ ܗܰܘ ܠܳܐ ܣܰܓܺܝܐܳܐ ܡܚܽܘܬ݂ܳܐ ܒܰܦܠܶܫܬܳܝ̈ܶܐ.</VERS>
      <VERS vnumber="31">ܘܰܚܪܰܒܢ ܝܰܘܡܳܢܳܐ ܒܰܦܠܶܫܬܳܝ̈ܶܐ ܡܶܢ ܡܰܟ݂ܡܰܣ ܐܰܝܠܽܘܢ. ܘܶܐܬ݂ܛܰܪܰܦ ܥܰܡܳܐ ܛܳܒ.</VERS>
      <VERS vnumber="32">ܘܶܐܬ݂ܠܰܥܰܒܘ ܥܰܡܳܐ ܥܰܠ ܒܶܙܬ݂ܳܐ. ܘܰܕ݂ܒܰܪܘ ܥܳܢ̈ܳܐ. ܘܬܰܘܖ̈ܶܐ. ܘܥܶܓ̈ܠܶܐ. ܘܰܢܟܰܣܘ ܥܰܠ ܐܰܪܥܳܐ. ܘܶܐܟܰܠܘ ܥܰܡܳܐ ܥܰܠ ܕܡܳܐ.</VERS>
      <VERS vnumber="33">ܘܚܰܘܺܝܘ ܠܫܳܐܘܳܠ ܘܶܐܡܰܪܘ ܠܶܗ. ܗܳܐ ܥܰܡܳܐ ܚܛܰܘ ܠܡܳܪܝܳܐ ܘܳܐܟܠܺܝܢ ܥܰܠ ܕܡܳܐ. ܘܶܐܡܰܪ ܫܳܐܘܳܠ ܐܰܥܠܺܝܬܽܘܢ. ܓܙܽܘܪܘ ܠܺܝ ܝܰܘܡܳܢܳܐ ܟܺܐܦܳܐ ܪܰܒܬܳܐ.</VERS>
      <VERS vnumber="34">ܘܶܐܡܰܪ ܫܳܐܘܳܠ. ܐܶܬ݂ܟܰܪܟܘ ܒܥܰܡܳܐ ܘܶܐܡܰܪܘ ܠܗܽܘܢ. ܩܰܪܶܒܘ ܓܒܰܪ ܬܰܘܪܶܗ. ܘܰܓܒܰܪ ܥܶܪܒܶܗ. ܘܟ݂ܽܘܣܘ ܗܳܪܟܳܐ. ܘܠܳܐ ܬܶܚܛܽܘܢ ܠܡܳܪܝܳܐ. ܘܬ݂ܶܐܟ݂ܠܽܘܢ ܥܰܠ ܕܡܳܐ. ܘܩܰܪܶܒܘ ܟܽܠܶܗ ܥܰܡܳܐ ܓܒܰܪ ܬܰܘܪܶܗ ܒܺܐܝܕ݂ܶܗ ܒܠܺܠܝܳܐ. ܘܢܰܟܶܣܘ ܬܰܡܳܢ.</VERS>
      <VERS vnumber="35">ܘܰܒܢܳܐ ܬܰܡܳܢ ܫܳܐܘܳܠ ܡܰܕ݂ܒܚܳܐ ܠܡܳܪܝܳܐ. ܘܫܰܪܺܝ ܠܡܶܒܢܳܐ ܡܰܕ݂ܒܚܳܐ ܠܡܳܪܝܳܐ.</VERS>
      <VERS vnumber="36">ܘܶܐܡܰܪ ܫܳܐܘܳܠ. ܢܶܚܽܘܬ݂ ܒܳܬܰܪ ܦܠܶܫܬܳܝ̈ܶܐ. ܘܢܶܒܽܘܙ ܒܗܽܘܢ. ܥܕܰܡܳܐ ܕܢܳܗܰܪ ܨܰܦܪܳܐ. ܘܠܳܐ ܢܶܫܒܽܘܩ ܡܶܢܗܽܘܢ ܓܒܰܪ. ܘܶܐܡܰܪܘ. ܟܽܠ ܕܫܰܦܺܝܪ ܒܥܰܝܢܰܝ̈ܟ ܢܶܥܒܶܕ݂.</VERS>
      <VERS vnumber="37">ܘܶܐܡܰܪ ܫܳܐܘܳܠ ܠܰܐܠܳܗܳܐ. ܐܶܚܽܘܬ݂ ܒܳܬ݂ܰܪ ܦܠܶܫܬܳܝ̈ܶܐ. ܡܰܫܠܶܡ ܐܰܢ̱ܬ ܠܗܽܘܢ ܒܺܐܝܕ݂ܳܐ ܕܺܝܣܪܳܐܶܝܠ. ܘܠܳܐ ܥܢܳܝܗܝ ܡܳܪܝܳܐ ܒܝܰܘܡܳܐ ܗܰܘ.</VERS>
      <VERS vnumber="38">ܘܶܐܡܰܪ ܫܳܐܘܳܠ. ܩܰܪܶܒܘ ܠܺܝ ܠܗܳܪܟܳܐ ܠܟܽܠܗܶܝܢ ܫܰܖ̈ܒܳܬܶܗ ܕܥܰܡܳܐ. ܘܕܰܥܘ ܘܰܚܙܰܘ ܒܡܳܢܳܐ ܗܘܳܬ݂ ܚܛܺܝܬ݂ܳܐ ܗܳܕ݂ܶܐ ܝܰܘܡܳܢܳܐ.</VERS>
      <VERS vnumber="39">ܡܶܛܽܠ ܕܚܰܝ ܗܘ̣ ܡܳܪܝܳܐ ܕܰܦܪܰܩ ܠܺܝܣܪܳܐܶܝܠ. ܕܶܐܢ ܐܺܝܬ݂ ܒܝܽܘܢܳܬ݂ܳܢ ܒܶܪܝ. ܐܶܠܳܐ ܡܡܳܬ݂ ܢܡܽܘܬ݂. ܘܠܰܝܬ ܕܰܥܢܳܝܗܝ ܡܶܢ ܟܽܠܶܗ ܥܰܡܳܐ.</VERS>
      <VERS vnumber="40">ܘܶܐܡܰܪ ܠܟܽܠܶܗ ܝܺܣܪܳܐܶܝܠ. ܐܰܢ̱ܬܽܘܢ ܗܘܰܘ ܒܣܶܛܪܳܐ ܚܰܕ݂. ܘܶܐܢܳܐ ܘܝܽܘܢܳܬ݂ܳܢ ܒܶܪܝ ܢܶܗܘܶܐ ܒܣܶܛܪܳܐ ܚܰܕ݂. ܘܶܐܡܰܪ ܥܰܡܳܐ ܠܫܳܐܘܳܠ. ܟܽܠ ܕܫܰܦܺܝܪ ܒܥܰܝܢܰܝ̈ܟ ܠܡܶܥܒܰܕ݂ ܥܒܶܕ݂.</VERS>
      <VERS vnumber="41">ܘܶܐܡܰܪ ܫܳܐܘܳܠ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܰܒ ܫܰܠܡܽܘܬ݂ܳܐ. ܘܶܐܬܬܚܶܕ݂ ܫܳܐܘܳܠ ܘܝܽܘܢܳܬ݂ܳܢ. ܘܰܢܦܰܩܘ ܥܰܡܳܐ.</VERS>
      <VERS vnumber="42">ܘܶܐܡܰܪ ܫܳܐܘܳܠ. ܐܰܪܡܰܘ ܒܰܝ̈ܢܰܝ ܘܰܠܝܽܘܢܳܬ݂ܳܢ ܒܶܪܝ. ܘܶܐܬܬܚܶܕ݂ ܝܽܘܢܳܬ݂ܳܢ.</VERS>
      <VERS vnumber="43">ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ. ܚܰܘܳܢܝ ܡܳܢܳܐ ܥܒܰܕܬ. ܘܚܰܘܝܶܗ ܝܽܘܢܳܬ݂ܳܢ. ܘܶܐܡܰܪ ܠܶܗ. ܒܪܺܝܫ ܚܽܘܛܪܳܐ ܕܒܺܐܝܕ݂ܝ ܩܰܠܺܝܠ ܛܶܥܡܶܬ݂ ܕܶܒܫܳܐ. ܡܶܛܽܠ ܗܰܘ ܡܳܐܶܬ݂ ܐ̱ܢܳܐ.</VERS>
      <VERS vnumber="44">ܘܶܐܡܰܪ ܫܳܐܘܳܠ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܕܰܡܡܳܬ݂ ܬܡܽܘܬ݂ ܝܽܘܢܳܬ݂ܳܢ.</VERS>
      <VERS vnumber="45">ܘܶܐܡܪܘ ܥܰܡܳܐ ܠܫܳܐܘܳܠ. ܝܽܘܢܳܬ݂ܳܢ ܢܡܽܘܬ݂ ܕܰܥܒܰܕ݂ ܦܽܘܪܩܳܢܳܐ ܠܺܝܣܪܳܐܶܝܠ. ܚܳܣ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܥܰܠ ܐܰܪܥܳܐ. ܡܶܛܽܠ ܕܥܰܡܶܗ ܕܰܐ‌ܠܳܗܳܐ ܦܪܰܩ ܝܰܘܡܳܢܳܐ. ܘܦܰܨܝܶܗ ܥܰܡܳܐ ܠܝܽܘܢܳܬ݂ܳܢ. ܘܠܳܐ ܡܺܝܬ݂.</VERS>
      <VERS vnumber="46">ܘܰܗܦܰܟ݂ ܫܳܐܘܳܠ ܡܶܢ ܒܳܬܰܪ ܦܠܶܫܬܳܝ̈ܶܐ. ܘܰܦܠܶܫܬܳܝ̈ܶܐ ܐܶܙܰܠܘ ܠܰܐܬ݂ܪܗܽܘܢ.</VERS>
      <VERS vnumber="47">ܘܶܐܚܰܕ݂ ܫܳܐܘܳܠ ܡܰܠܟܽܘܬ݂ܳܐ ܕܺܝܣܪܳܐܶܝܠ. ܘܶܐܬ݂ܟܰܬܰܫ ܒܰܚܕ݂ܳܖ̈ܰܘܗܝ. ܘܰܒܟܽܠܗܽܘܢ ܒܥܶܠܕܒܳܒܰܘ̈ܗܝ. ܒܡܽܘܐܳܒ ܘܰܒܒܢܰܝ̈ ܥܰܡܽܘܢ. ܘܒܰܐܕ݂ܽܘܡ. ܘܰܒܡܰܠܟܽܘܬ݂ܳܐ ܕܨܽܘܒܳܐ. ܘܒܰܦܠܶܫܬܳܝ̈ܶܐ. ܘܠܰܐܝܟܳܐ ܕܡܶܬ݂ܦܢܶܐ ܗܘܳܐ. ܙܳܟܶܐ ܗܘܳܐ.</VERS>
      <VERS vnumber="48">ܘܟܰܢܶܫ ܚܰܝܠܳܐ. ܘܰܚܪܰܒ ܠܰܥܡܳܠܺܝܩ. ܘܦܰܨܺܝ ܠܺܝܣܪܳܐܶܝܠ ܡܶܢ ܐܺܝܕ݂ܳܐ ܕܒܳܙܽܘܙܰܘ̈ܗܝ.</VERS>
      <VERS vnumber="49">ܘܗܳܠܶܝܢ ܗܘܰܘ ܒܢܰܘ̈ܗܝ ܕܫܳܐܘܳܠ. ܝܽܘܢܳܬ݂ܳܢ. ܘܝܰܫܘܺܝ. ܘܡܰܠܟܝܶܫܽܘܥ. ܘܰܐܫܒܳܫܽܘܠ. ܘܰܫܡܳܗ̈ܶܐ ܕܬܰܪܬܶܝܢ ܒ̈ܢܳܬܶܗ. ܫܡܳܗ̇ ܕܩܰܫܺܝܫܬܳܐ ܢܳܕ݂ܳܒ. ܘܰܫܡܳܗ̇ ܕܰܙܥܽܘܪܬܳܐ ܡܰܠܟܺܝܠ.</VERS>
      <VERS vnumber="50">ܘܰܫܡܳܗ̇ ܕܰܐܢ̱ܬܬ݂ܶܗ ܕܫܳܐܘܳܠ ܐܰܚܺܝܢܥܰܡ ܒܰܪܬ݂ ܐܰܚܺܝܡܥܳܨ. ܘܫܶܡ ܪܰܒ ܚܰܝܠܶܗ. ܐܰܒܢܺܝܪ ܒܰܪ ܢܺܝܪ ܕܳܕܶܗ ܕܫܳܐܘܳܠ.</VERS>
      <VERS vnumber="51">ܘܩܺܝܫ ܐܰܒܽܘܗܝ ܕܫܳܐܘܳܠ. ܘܢܺܝܪ ܒܰܪ ܐܳܒܺܝܠ ܐܰܒܽܘܗܝ ܕܰܐܒܢܺܝܪ.</VERS>
      <VERS vnumber="52">ܘܰܗܘܳܐ ܩܪܳܒܳܐ ܥܰܫܺܝܢܳܐ ܥܰܡ ܦܠܶܫܬܳܝ̈ܶܐ. ܟܽܠܗܽܘܢ ܝܰܘ̈ܡܳܬ݂ܶܗ ܕܫܳܐܘܳܠ. ܘܚܳܙܶܐ ܗܘܳܐ ܫܳܐܘܳܠ ܟܽܠ ܓܰܒܪܳܐ ܕܓܰܢ̱ܒܳܪ. ܘܟܽܠ ܓܰܒܪܳܐ ܕܺܐܝܬ݂ ܒܶܗ ܚܰܝܠܳܐ. ܘܟ݂ܳܢܶܫ ܗܘܳܐ ܠܶܗ ܠܘܳܬܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܺܝ ܫܰܕܰܪ ܡܳܪܝܳܐ ܠܡܶܡܫܚܳܟ݂. ܕܬܰܡܠܶܟ݂ ܥܰܠ ܝܺܣܪܳܐܶܝܠ ܥܰܡܶܗ. ܗܳܫܳܐ ܫܡܰܥ ܠܩܳܠ ܦܶܬܓܳܡܰܘ̈ܗܝ ܕܡܳܪܝܳܐ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂. ܕܟ݂ܺܝܪ ܐ̱ܢܳܐ ܟܽܠܡܶܕܶܡ ܕܰܥܒܰܕ݂ ܥܡܳܠܺܝܩ ܠܺܝܣܪܳܐܶܝܠ ܒܽܐܘܪܚܳܐ. ܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ.</VERS>
      <VERS vnumber="3">ܗܳܫܳܐ ܙܶܠ ܚܪܽܘܒ ܠܰܥܡܳܠܺܝܩ. ܘܰܐܘܒܶܕ݂ ܠܟܽܠ ܕܺܐܝܬ݂ ܠܗܽܘܢ. ܘܠܳܐ ܬܚܽܘܣ ܥܠܝܗܽܘܢ. ܘܩܰܛܶܠ ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܥܠܰܝ̈ܡܶܐ ܘܰܥܕܰܡܳܐ ܠܝܰܠܽܘܕ̈ܶܐ. ܘܡܶܢ ܬܰܘܖ̈ܶܐ ܘܰܥܕܰܡܳܐ ܠܶܐܡܖ̈ܶܐ. ܘܡܶܢ ܓܰܡ̈ܠܶܐ ܘܰܥܕܰܡܳܐ ܠܚܶܡܖ̈ܳܐ.</VERS>
      <VERS vnumber="4">ܘܰܐܫܡܰܥ ܫܳܐܘܳܠ ܠܟܽܠܶܗ ܥܰܡܳܐ ܠܰܩܪܳܒܳܐ. ܘܰܡܢܳܐ ܐܶܢܽܘܢ ܒܰܛܠܳܝ̈ܶܐ. ܡܰܐܬܶܝܢ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ. ܘܥܶܣܪܳܐ ܐܰܠܦܺܝ̈ܢ ܥܰܡ ܓܰܒܖ̈ܶܐ ܕܺܝܗܽܘܕ݂ܳܐ.</VERS>
      <VERS vnumber="5">ܘܶܐܬ݂ܳܐ ܫܳܐܘܳܠ ܥܕܰܡܳܐ ܠܰܩܪܺܝܬ݂ܳܐ ܕܰܥܡܳܠܺܝܩ. ܘܕ݂ܳܢ ܒܢܰܚܠܳܐ.</VERS>
      <VERS vnumber="6">ܘܶܐܡܰܪ ܫܳܐܘܳܠ ܠܩܺܝܢܳܝ̈ܶܐ. ܣܛܰܘ ܘܙܶܠܘ ܘܚܽܘܬ݂ܘ ܡܶܢ ܓܰܘ ܥܰܡܠ̈ܩܳܝܶܐ. ܕܠܳܐ ܐܰܘܒܶܕ݂ܟܽܘܢ ܥܰܡܗܽܘܢ. ܘܰܐܢ̱ܬܽܘܢ ܥܒܰܕܬܽܘܢ ܛܰܝܒܽܘܬ݂ܳܐ ܥܰܡ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܟܰܕ݂ ܣܳܠܩܺܝܢ ܗܘܰܘ ܡܶܢ ܡܶܨܪܶܝܢ. ܘܰܣܛܰ ܩܺܝ̈ܢܳܝܶܐ ܡܶܢ ܓܰܘ ܥܰܡܠ̈ܩܳܝܶܐ.</VERS>
      <VERS vnumber="7">ܘܰܡܚܳܐ ܫܳܐܘܳܠ ܠܰܥܡܳܠܺܝܩ. ܡܶܢ ܚܘܺܝܠܳܐ ܕܰܒܡܰܥܠܳܢܳܐ ܕܫܽܘܕ݂ ܕܰܩܕ݂ܳܡ ܡܶܨܪܶܝܢ.</VERS>
      <VERS vnumber="8">ܘܶܐܚܰܕ݂ ܠܳܐܓܳܓ ܡܰܠܟܳܐ ܕܰܥܡܳܠܺܝܩ ܟܰܕ݂ ܚܰܝ. ܘܰܠܟܽܠܶܗ ܥܰܡܳܐ ܐܰܘܒܶܕ݂ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="9">ܘܚܳܣ ܫܳܐܘܳܠ ܘܥܰܡܳܐ ܥܰܠ ܐܳܓܳܓ ܡܰܠܟܳܐ. ܘܥܰܠ ܫܽܘܦܪܳܐ ܕܥܳܢ̈ܳܐ. ܘܰܕܬܰܘܖ̈ܶܐ. ܘܰܕ݂ܫܰܡܺܝܢ̈ܶܐ. ܘܕܰܡܦܰܛ̈ܡܶܐ. ܘܥܰܠ ܟܽܠܳܗ̇ ܛܳܒܬ݂ܳܐ. ܘܠܳܐ ܨܒܰܘ ܕܢܶܚܪܒܽܘܢ ܐܶܢܽܘܢ. ܘܟܽܠܳܗ̇ ܥܒܺܝܕܬܳܐ ܕܫܺܝܛܳܐ ܘܡܰܣܠܝܳܐ ܒܥܰܝܢܰܝ̈ܗܽܘܢ. ܠܳܗ̇ ܐܰܘܒܶܕ݂ܘ.</VERS>
      <VERS vnumber="10">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܡܽܘܐܶܝܠ ܠܡܺܐܡܰܪ.</VERS>
      <VERS vnumber="11">ܐܶܬܬܘܺܝܬ݂ ܕܰܐܡܠܟܶܬ݂ ܠܫܳܐܘܳܠ ܡܰܠܟܳܐ. ܕܰܗܦܰܟ݂ ܡܶܢ ܒܳܬܰܪܝ. ܘܡܶܠܰܝ̈ ܠܳܐ ܐܰܩܺܝܡ. ܘܶܐܬ݂ܶܒܐܶܫ ܠܰܫܡܽܘܐܶܝܠ. ܘܨܰܠܺܝ ܩܕ݂ܳܡ ܡܳܪܝܳܐ ܟܽܠܶܗ ܠܺܠܝܳܐ.</VERS>
      <VERS vnumber="12">ܘܩܰܕܶܡ ܫܡܽܘܐܶܝܠ ܒܨܰܦܪܳܐ ܠܽܐܘܪܥܶܗ ܕܫܳܐܘܳܠ. ܘܶܐܬ݂ܚܰܘܺܝ ܠܰܫܡܽܘܐܶܝܠ ܕܶܐܬ݂ܳܐ ܫܳܐܘܳܠ ܠܟܰܪܡܠܳܐ. ܘܗܳܐ ܡܰܬ݂ܩܶܢ ܠܶܗ ܐܰܬ݂ܪܳܐ. ܘܶܐܬ݂ܦܢܺܝ ܘܰܥܒܰܪ ܘܰܢܚܶܬ݂ ܠܓܰܠܓܳܠܳܐ.</VERS>
      <VERS vnumber="13">ܘܶܐܬ݂ܳܐ ܫܡܽܘܐܶܝܠ ܠܘܳܬ݂ ܫܳܐܘܳܠ. ܘܶܐܡܰܪ ܠܶܗ ܫܳܐܘܳܠ. ܒܪܺܝܟ݂ ܗܽܘ ܡܳܪܝܳܐ ܕܰܐܩܺܝܡ ܦܶܬ݂ܓܳܡܶܗ.</VERS>
      <VERS vnumber="14">ܘܶܐܡܰܪ ܫܡܽܘܐܶܝܠ. ܡܳܢܰܘ ܩܳܠܳܐ ܗܳܢܳܐ ܕܥܳܢ̈ܳܐ ܒܶܐܕ݂ܢܰܝ̈. ܘܩܳܠܳܐ ܕܬܰܘܖ̈ܶܐ ܕܫܳܡܰܥ ܐ̱ܢܳܐ.</VERS>
      <VERS vnumber="15">ܘܶܐܡܰܪ ܠܶܗ ܫܳܐܘܳܠ. ܡܶܢ ܥܡܳܠܺܝܩ ܐܰܝܬܺܝܘ ܐܶܢܽܘܢ. ܡܶܛܽܠ ܕܚܳܣ ܥܰܡܳܐ ܥܰܠ ܫܽܘܦܪܳܐ ܕܥܳܢ̈ܳܐ. ܘܰܕ݂ܬܰܘܖ̈ܶܐ. ܘܰܐܝܬܺܝܘ ܕܰܢܕ݂ܰܒܚܽܘܢ ܠܡܳܪܝܳܐ ܐܰܠܳܗܳܟ݂. ܘܫܰܪܟܳܐ ܚܪܰܒܢ.</VERS>
      <VERS vnumber="16">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܫܬ݂ܽܘܩ ܘܶܐܚܰܘܶܝܟ݂ ܡܶܕܶܡ ܕܶܐܡܰܪ ܠܺܝ ܡܳܪܝܳܐ ܒܠܺܠܝܳܐ ܘܶܐܡܰܪ ܠܶܗ ܫܳܐܘܳܠ ܐܶܡܰܪ.</VERS>
      <VERS vnumber="17">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܗܳܐ ܐܶܢ ܙܥܽܘܪ ܐܰܢ̱ܬ ܒܥܰܝܢܰܝ̈ܟ. ܪܺܝܫ ܫܰܒ̈ܛܶܐ ܐܰܢ̱ܬ ܕܺܝܣܪܳܐܶܝܠ. ܘܡܰܫܚܳܟ݂ ܡܳܪܝܳܐ ܕܬܰܡܠܶܟ݂ ܥܰܠ ܝܺܣܪܳܐܶܝܠ.</VERS>
      <VERS vnumber="18">ܘܫܰܕܪܳܟ݂ ܡܳܪܝܳܐ ܒܽܐܘܪܚܳܐ ܘܶܐܡܰܪ. ܙܶܠ ܚܪܽܘܒ ܠܚܰܛܳܝܳܐ ܥܡܳܠܺܝܩ. ܘܶܐܬ݂ܟܰܬܫ ܥܰܡܗܽܘܢ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.</VERS>
      <VERS vnumber="19">ܐܰܝܟܰܘ ܠܳܐ ܫܡܰܥܬ ܒܩܳܠܶܗ ܕܡܳܪܝܳܐ. ܐܶܠܳܐ ܐܶܬ݂ܦܢܺܝܬ݂ ܥܰܠ ܒܶܙܬ݂ܳܐ. ܘܰܥܒܰܕܬ ܕܒܺܝܫ ܩܕ݂ܳܡ ܡܳܪܝܳܐ.</VERS>
      <VERS vnumber="20">ܘܶܐܡܰܪ ܫܳܐܘܳܠ ܠܰܫܡܽܘܐܶܝܠ. ܫܶܡܥܶܬ݂ ܒܩܳܠܶܗ ܕܡܳܪܝܳܐ ܘܶܐܙܶܠܬ݂ ܒܽܐܘܪܚܳܐ ܕܫܰܕܪܰܢܝ. ܘܰܐܝܬܺܝܬ݂ ܠܳܐܓܳܓ ܡܰܠܟܳܐ ܕܰܥܡܳܠܺܝܩ. ܘܥܰܡܠܩܳܝ̈ܶܐ ܐܰܘܒܕܶܬ݂.</VERS>
      <VERS vnumber="21">ܘܰܕ݂ܒܰܪܘ ܥܰܡܳܐ ܡܶܢ ܒܶܙܬ݂ܳܐ ܥܳܢ̈ܳܐ ܘܬܰܘܖ̈ܶܐ ܪܺܝܫܺܝܬ݂ܳܐ ܕܚܶܪܡܳܐ. ܕܰܢܕܰܒܚܽܘܢ ܠܡܳܪܝܳܐ ܐܰܠܳܗܳܟ݂ ܒܓܰܠܓܳܠܳܐ.</VERS>
      <VERS vnumber="22">ܘܶܐܡܰܪ ܫܡܽܘܐܶܝܠ. ܠܳܐ ܨܳܒܶܐ ܡܳܪܝܳܐ ܒܰܥ̈ܠܰܘܳܬ݂ܳܐ ܘܰܒܕܶܒܚ̈ܶܐ ܐܰܝܟ݂ ܡܰܢ ܕܫܳܡܰܥ ܒܩܳܠܶܗ. ܗܳܐ ܫܶܡܥܳܐ ܡܶܢ ܕܶܒܚ̈ܶܐ ܛܳܒ. ܘܠܰܡܨܳܬ݂ ܡܶܢ ܬܰܪܒܳܐ ܕܕܶܟܖ̈ܶܐ.</VERS>
      <VERS vnumber="23">ܡܶܛܽܠ ܕ݂ܰܚܛܺܝܬܶܗ ܕܩܶܨܡܳܐ ܡܡܰܪܡܪܳܢܽܘܬ݂ܳܐ. ܘܩܶܨܡܳܐ ܥܰܘܠܳܐ ܡܰܥܫܢܳܐ. ܥܰܠ ܕܰܐܣܠܺܝܬ ܠܡܶܠܬܶܗ ܕܡܳܪܝܳܐ. ܢܰܣܠܶܝܟ݂ ܡܶܢ ܡܰܠܟܽܘܬ݂ܳܐ.</VERS>
      <VERS vnumber="24">ܘܶܐܡܰܪ ܫܳܐܘܳܠ ܠܰܫܡܽܘܐܶܝܠ. ܚܛܺܝܬ݂ ܥܰܠ ܕܥܶܒܪܶܬ݂ ܥܰܠ ܡܶܠܰܬ ܦܽܘܡܶܗ ܕܡܳܪܝܳܐ. ܘܥܰܠ ܡܶܠܰܝ̈ܟ. ܡܶܛܽܠ ܕܕܶܚܠܶܬ݂ ܡܶܢ ܥܰܡܳܐ ܘܫܶܡܥܶܬ݂ ܒܩܳܠܗܽܘܢ.</VERS>
      <VERS vnumber="25">ܗܳܫܳܐ ܫܒܽܘܩ ܠܰܚܛܺܝܬ݂ܝ. ܘܰܗܦܽܘܟ݂ ܥܰܡܝ. ܘܶܐܣܓܽܘܕ݂ ܠܡܳܪܝܳܐ.</VERS>
      <VERS vnumber="26">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܳܐ ܐܶܗܦܽܘܟ݂ ܥܰܡܳܟ݂. ܥܰܠ ܕܰܐܣܠܺܝܬ ܡܶܠܬܶܗ ܕܡܳܪܝܳܐ. ܐܰܣܠܝܳܟ݂ ܡܳܪܝܳܐ ܕܠܳܐ ܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="27">ܘܶܐܬ݂ܦܢܺܝ ܫܡܽܘܐܶܝܠ ܠܡܺܐܙܰܠ. ܘܶܐܚܰܕ݂ ܫܳܐܘܳܠ ܒܟܶܢܦܳܐ ܕܰܦܪܺܝܣܶܗ ܘܰܨܪܳܝܗܝ.</VERS>
      <VERS vnumber="28">ܘܶܐܡܰܪ ܠܶܗ ܫܡܽܘܐܶܝܠ. ܨܪܳܗ̇ ܡܳܪܝܳܐ ܡܰܠܟܽܘܬ݂ܳܐ ܕܺܝܣܪܳܐܶܝܠ ܡܶܢܳܟ݂ ܝܰܘܡܳܢܳܐ. ܘܝܰܗܒܳܗ̇ ܠܚܰܒܪܳܟ݂ ܕܛܳܒ ܡܶܢܳܟ݂.</VERS>
      <VERS vnumber="29">ܘܳܐܦ ܢܰܨܺܝܚܶܗ ܕܺܝܣܪܳܐܶܝܠ. ܠܳܐ ܡܕܰܓܶܠ ܘܳܐܦܠܳܐ ܡܶܬ݂ܡܠܶܟ݂. ܡܶܛܽܠ ܕܠܳܐ ܗܘܳܐ ܒܰܪܢܳܫܳܐ ܕܢܶܬ݂ܡܠܶܟ݂.</VERS>
      <VERS vnumber="30">ܘܶܐܡܰܪ ܫܳܐܘܳܠ. ܚܛܺܝܬ݂. ܗܳܫܳܐ ܝܰܩܰܪܰܝܢܝ ܩܕ݂ܳܡ ܣܳܒ̈ܶܐ ܕܥܰܡܝ. ܘܰܩܕ݂ܳܡ ܝܺܣܪܳܐܶܝܠ. ܘܰܗܦܽܘܟ݂ ܥܰܡܝ. ܘܶܐܣܓܽܘܕ݂ ܠܡܳܪܝܳܐ ܐܰܠܳܗܳܟ݂.</VERS>
      <VERS vnumber="31">ܘܰܗܦܰܟ݂ ܫܡܽܘܐܶܝܠ ܒܳܬܰܪ ܫܳܐܘܳܠ. ܘܰܣܓܶܕ݂ ܫܳܐܘܳܠ ܠܡܳܪܝܳܐ.</VERS>
      <VERS vnumber="32">ܘܶܐܡܰܪ ܫܡܽܘܐܶܝܠ ܩܰܪܶܒܳܝܗܝ ܠܺܝ ܠܐܳܓܳܓ ܡܰܠܟܳܐ ܕܰܥܡܳܠܺܝܩ. ܘܶܐܡܰܪ ܐܳܓܳܓ ܫܰܪܺܝܪܳܐܺܝܬ݂ ܡܰܪܺܝܪ ܡܰܘܬܳܐ.</VERS>
      <VERS vnumber="33">ܘܶܐܡܰܪ ܫܡܽܘܐܶܝܠ. ܐܰܝܟܰܢܳܐ ܕܓܰܙܝܰܬ݂ ܢܶܫ̈ܶܐ ܚܰܪܒܳܟ݂. ܗܳܟܰܢܳܐ ܬܶܬ݂ܓܰܙܶܐ ܐܶܡܳܟ݂ ܡܶܢ ܢܶܫ̈ܶܐ. ܘܦܰܫܰܚ ܫܡܽܘܐܶܝܠ ܠܳܐܓܳܓ ܡܰܠܟܳܐ ܩܕ݂ܳܡ ܡܳܪܝܳܐ ܒܓܰܠܓܳܠܳܐ. ܘܶܐܙܰܠ ܫܡܽܘܐܶܝܠ ܠܪܳܡܬ݂ܳܐ.</VERS>
      <VERS vnumber="34">ܘܫܳܐܘܳܠ ܣܠܶܩ ܠܒܰܝܬܶܗ ܠܪܳܡܬ݂ܳܐ ܕܫܳܐܘܳܠ. ܘܠܳܐ ܐܰܘܣܶܦ ܬܽܘܒ ܫܡܽܘܐܶܝܠ. ܠܡܶܚܙܝܶܗ ܠܫܳܐܘܳܠ ܥܕܰܡܳܐ ܠܝܰܘܡܳܐ ܕܡܺܝܬ݂. ܡܶܛܽܠ ܕܶܐܬ݂ܐܒܶܠ ܫܡܽܘܐܶܝܠ ܥܰܠ ܫܳܐܘܳܠ.</VERS>
      <VERS vnumber="35">ܘܡܳܪܝܳܐ ܐܶܬܬܘܺܝ ܥܰܠ ܕܰܐܡܠܶܟ݂ ܠܫܳܐܘܳܠ ܥܰܠ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܥܕܰܡܳܐ ܠܶܐܡܰܬ݂ܝ ܡܶܬ݂ܐܒܶܠ ܐܰܢ̱ܬ ܥܰܠ ܫܳܐܘܳܠ. ܘܶܐܢܳܐ ܐܰܣܠܺܝܬܶܗ ܕܠܳܐ ܢܰܡܠܶܟ݂ ܥܰܠ ܝܺܣܪܳܐܶܝܠ. ܡܠܺܝ ܩܰܪܢܳܟ݂ ܡܶܫܚܳܐ. ܘܬ݂ܳܐ ܐܶܫܰܕܪܳܟ݂ ܠܘܳܬ݂ ܐܺܝܫܰܝ ܕܡܶܢ ܒܶܝܬ݂ ܠܚܶܡ. ܡܶܛܽܠ ܕܰܚܙܺܝܬ݂ ܠܺܝ ܒܰܒܢܰܘ̈ܗܝ ܡܰܠܟܳܐ.</VERS>
      <VERS vnumber="2">ܘܶܐܡܰܪ ܫܡܽܘܐܶܝܠ. ܐܰܝܟܰܢܳܐ ܐܺܙܰܠ. ܘܢܶܫܡܰܥ ܫܳܐܘܳܠ ܘܢܶܩܛܠܰܢܝ. ܘܶܐܡܰܪ ܡܳܪܝܳܐ ܠܫܡܽܘܐܶܝܠ. ܥܓܶܠܬ݂ܳܐ ܕܬܰܘܖ̈ܶܐ ܐܰܚܽܘܕ݂ ܒܺܐܝܕ݂ܳܟ݂. ܘܶܐܡܰܪ ܠܰܡܕܰܒܳܚܽܘ ܠܡܳܪܝܳܐ ܐܶܬ݂ܺܝܬ݂.</VERS>
      <VERS vnumber="3">ܘܰܩܪܺܝ ܠܺܐܝܫܰܝ ܠܕܶܒܚܳܐ. ܘܶܐܢܳܐ ܐܶܚܰܘܶܝܟ݂ ܡܶܕܶܡ ܕܬܶܥܒܶܕ݂. ܘܰܡܫܽܘܚ ܠܺܝ ܠܡܰܢ ܕܺܐܡܰܪ ܠܳܟ݂.</VERS>
      <VERS vnumber="4">ܘܰܥܒܰܕ݂ ܫܡܽܘܐܶܝܠ ܐܰܝܟ݂ ܕܦܰܩܕܶܗ ܡܳܪܝܳܐ. ܘܶܐܬ݂ܳܐ ܠܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܢܦܰܩܘ ܣܳܒ̈ܶܐ ܕܰܩܪܺܝܬ݂ܳܐ ܠܽܐܘܪܥܶܗ.</VERS>
      <VERS vnumber="5">ܘܶܐܡܰܪܘ ܫܠܳܡ ܡܶܐܬ݂ܝܳܟ݂. ܘܶܐܡܰܪ ܫܠܳܡ. ܠܰܡܕܰܒܳܚܽܘ ܠܡܳܪܝܳܐ ܐܶܬܺܝܬ݂. ܐܶܬ݂ܩܰܕܰܫܘ ܘܬ݂ܰܘ ܥܰܡܝ ܠܕܶܒܚܳܐ. ܘܩܰܕܶܫ ܠܺܐܝܫܰܝ ܘܠܰܒܢܰܘ̈ܗܝ. ܘܰܩܪܳܐ ܐܶܢܽܘܢ ܠܕܶܒܚܳܐ.</VERS>
      <VERS vnumber="6">ܘܟܰܕ݂ ܐܶܬ݂ܰܘ ܚܙܳܐ ܠܶܐܠܝܰܐܒ. ܘܶܐܡܰܪ ܐܰܟ݂ܘܳܬܶܗ ܕܡܳܪܝܳܐ ܡܫܺܝܚܶܗ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܠܳܐ ܬܚܽܘܪ ܒܚܶܙܘܶܗ ܘܰܒܪܰܘܡܳܐ ܕܩܰܘܡܬܶܗ. ܡܶܛܽܠ ܕܰܐܣܠܺܝܬܶܗ. ܠܳܐ ܗܘܺܝܬ݂ ܓܶܝܪ ܐܰܝܟ݂ ܕܚܳܙܶܐ ܐ̱ܢܳܫܳܐ. ܡܶܛܽܠ ܕܐ̱ܢܳܫܳܐ ܚܳܙܶܐ ܒܥܰܝ̈ܢܶܐ. ܘܡܳܪܝܳܐ ܚܳܙܶܐ ܒܠܶܒܳܐ.</VERS>
      <VERS vnumber="8">ܘܰܩܪܳܐ ܐܺܝܫܰܝ ܠܰܐܒܺܝܢܳܕ݂ܳܒ. ܘܰܐܥܒܪܶܗ ܩܕ݂ܳܡ ܫܡܽܘܐܶܝܠ. ܘܶܐܡܰܪ ܠܳܐ ܨܳܒܶܐ ܡܳܪܝܳܐ ܒܗܳܢܳܐ.</VERS>
      <VERS vnumber="9">ܘܰܐܥܒܰܪ ܐܺܝܫܰܝ ܠܫܰܡܳܐ. ܘܶܐܡܰܪ ܐܳܦܠܳܐ ܒܗܳܢܳܐ ܨܳܒܶܐ ܡܳܪܝܳܐ.</VERS>
      <VERS vnumber="10">ܘܰܐܥܒܰܪ ܐܺܝܫܰܝ ܠܫܰܒܥܳܐ ܒܢܰܘ̈ܗܝ ܩܕ݂ܳܡ ܫܡܽܘܐܶܝܠ. ܘܶܐܡܰܪ ܫܡܽܘܐܶܝܠ ܠܺܐܝܫܰܝ. ܠܳܐ ܨܳܒܶܐ ܡܳܪܝܳܐ ܒܗܳܠܶܝܢ.</VERS>
      <VERS vnumber="11">ܘܶܐܡܰܪ ܫܡܽܘܐܶܝܠ ܠܺܐܝܫܰܝ ܫܠܶܡܘ ܛܠܳܝ̈ܶܐ. ܘܶܐܡܰܪ ܠܶܗ. ܙܥܽܘܪܳܐ ܐܶܫܬܚܰܪ. ܘܗܳܐ ܪܳܥܶܐ ܥܳܢ̈ܳܐ. ܘܶܐܡܰܪ ܫܡܽܘܐܶܝܠ ܠܺܐܝܫܰܝ. ܫܰܕܰܪ ܕܒܰܪܳܝܗܝ. ܡܶܛܽܠ ܕܠܳܐ ܐܶܗܦܽܘܟ݂ ܥܕܰܡܳܐ ܕܳܐܬܶܐ ܠܗܳܪܟܳܐ.</VERS>
      <VERS vnumber="12">ܘܫܰܕܰܪ ܐܰܝܬܝܶܗ. ܘܗܽܘ ܣܡܰܩܪܳܝ. ܘܫܰܦܺܝܖ̈ܳܢ ܥܰܝܢܰܘ̈ܗܝ. ܘܫܰܦܺܝܪ ܚܶܙܘܶܗ. ܘܶܐܡܰܪ ܡܳܪܝܳܐ ܠܰܫܡܽܘܐܶܝܠ. ܩܽܘܡ ܡܫܽܘܚܳܝܗܝ ܡܶܛܽܠ ܕܗܳܢܳܐ ܗܽܘ.</VERS>
      <VERS vnumber="13">ܘܰܢܣܰܒ ܫܡܽܘܐܶܝܠ ܩܰܪܢܳܐ ܕܡܶܫܚܳܐ. ܘܡܰܫܚܶܗ ܒܓܰܘ ܐܰܚܰܘ̈ܗܝ. ܘܰܐܨܠܚܰܬ݂ ܪܽܘܚܶܗ ܕܡܳܪܝܳܐ ܥܰܠ ܕܰܘܺܝܕ݂ ܡܶܢ ܗܰܘ ܝܰܘܡܳܐ. ܘܩܳܡ ܫܡܽܘܐܶܝܠ ܘܶܐܙܰܠ ܠܪܳܡܬ݂ܳܐ ܠܒܰܝܬܶܗ.</VERS>
      <VERS vnumber="14">ܘܪܽܘܚܶܗ ܕܰܐ‌ܠܳܗܳܐ ܥܶܒܪܰܬ݂ ܡܶܢ ܫܳܐܘܳܠ. ܘܰܡܕܺܝܒܳܐ ܠܶܗ ܪܽܘܚܳܐ ܒܺܝܫܬܳܐ. ܡܶܢ ܩܕ݂ܳܡ ܡܳܪܝܳܐ.</VERS>
      <VERS vnumber="15">ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܫܳܐܘܳܠ.</VERS>
      <VERS vnumber="16">ܗܳܐ ܥܰܒܕܰܝ̈ܟ ܩܕܳܡܰܝܟ. ܢܶܒܥܽܘܢ ܓܰܒܪܳܐ ܕܝܳܕܰܥ ܠܡܶܩܰܫ ܒܟܶܢܳܪܳܐ. ܘܡܳܐ ܕܗܳܘܝܳܐ ܥܠܰܝܟ ܪܽܘܚܳܐ ܒܺܝܫܬܳܐ. ܢܶܩܽܘܫ ܒܺܐܝܕܰܘ̈ܗܝ ܘܢܰܛܐܶܒ ܠܳܟ݂.</VERS>
      <VERS vnumber="17">ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ. ܚܙܰܘ ܠܺܝ ܓܰܒܪܳܐ ܕܫܰܦܺܝܪ ܢܳܩܶܫ. ܘܰܐܝܬܰܐܗܝ ܠܘܳܬ݂ܝ.</VERS>
      <VERS vnumber="18">ܘܰܥܢܳܐ ܚܰܕ݂ ܡܶܢ ܥܠܰܝ̈ܡܶܐ ܘܶܐܡܰܪ. ܗܳܐ ܚܙܺܝܬ݂ ܒܪܳܐ ܠܺܐܝܫܰܝ ܕܡܶܢ ܒܶܝܬ݂ ܠܚܶܡ. ܘܝܳܕܰܥ ܠܡܶܩܰܫ. ܘܓܰܢ̱ܒܳܪ ܚܰܝܠܶܗ. ܘܓܰܒܪܳܐ ܗ̱ܘ ܩܪܰܒܬ݂ܳܢܳܐ. ܘܡܶܬ݂ܒܰܝܰܢ ܒܡܶܠܬ݂ܳܐ. ܘܚܶܙܘܶܗ ܫܰܦܺܝܪ. ܘܡܳܪܝܳܐ ܥܰܡܶܗ.</VERS>
      <VERS vnumber="19">ܘܫܰܕܰܪ ܫܳܐܘܳܠ ܡܰܠܟܳܐ ܠܘܳܬ݂ ܐܺܝܫܰܝ. ܘܶܐܡܰܪ ܠܶܗ. ܫܰܕܰܪ ܠܺܝ ܠܕܰܘܺܝܕ݂ ܒܪܳܟ݂. ܚܳܫܰܚ ܠܺܝ.</VERS>
      <VERS vnumber="20">ܘܰܕ݂ܒܰܪ ܐܺܝܫܰܝ ܚܡܳܪܳܐ. ܘܰܐܛܥܶܢ ܠܰܚܡܳܐ ܘܙܶܩܳܐ ܕܚܰܡܪܳܐ. ܘܓܰܕ݂ܝܳܐ ܚܰܕ݂ ܕܥܶܙ̈ܶܐ. ܘܫܕܰܪ ܒܺܐܝܕ݂ܶܗ ܕܕܰܘܺܝܕ݂ ܒܪܶܗ ܠܫܳܐܘܳܠ.</VERS>
      <VERS vnumber="21">ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܫܳܐܘܳܠ. ܘܩܳܡ ܩܕܳܡܰܘܗܝ. ܘܪܰܚܡܶܗ ܛܳܒ. ܘܰܗܘܳܐ ܠܶܗ ܫܳܩܶܠ ܡܳܐܢ̈ܶܐ.</VERS>
      <VERS vnumber="22">ܘܰܫܠܰܚ ܫܳܐܘܳܠ ܠܺܐܝܫܰܝ. ܘܶܐܡܰܪ ܠܶܗ. ܢܩܽܘܡ ܕܰܘܺܝܕ݂ ܩܕ݂ܳܡܝ. ܡܶܛܽܠ ܕܶܐܫܟܰܚ ܖ̈ܰܚܡܶܐ ܒܥܰܝ̈ܢܰܝ.</VERS>
      <VERS vnumber="23">ܘܡܳܐ ܕܗܳܘܝܳܐ ܪܽܘܚܶܗ ܕܡܳܪܝܳܐ ܒܺܝܫܬܳܐ ܥܰܠ ܫܳܐܘܳܠ. ܢܳܣܶܒ ܕܰܘܺܝܕ݂ ܘܢܳܩܶܫ ܒܟܶܢܳܪܳܐ. ܘܡܰܪܘܰܚ ܠܫܳܐܘܳܠ. ܘܡܰܛܐܶܒ ܠܶܗ. ܘܥܳܒܪܳܐ ܡܶܢܶܗ ܪܽܘܚܳܐ ܒܺܝܫܬܳܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܟܰܢܶܫܘ ܦܠܶܫܬܳܝ̈ܶܐ ܡܰܫܖ̈ܝܳܬ݂ܗܽܘܢ ܠܰܩܪܳܒܳܐ. ܘܶܐܬ݂ܟܰܬܫܘ ܒܣܰܘܦܳܐ ܕܺܝܗܽܘܕ݂ܳܐ. ܘܰܫܪܰܘ ܒܶܝܬ݂ ܣܰܘܦܳܐ ܠܒܶܝܬ݂ ܥܰܪܩܳܐ ܒܰܐܦܰܪܣܡܺܝܢ.</VERS>
      <VERS vnumber="2">ܘܫܳܐܘܳܠ ܘܓܰܒܖ̈ܶܐ ܕܺܝܣܪܳܐܶܝܠ ܐܶܬ݂ܟܰܢܰܫܘ. ܘܰܫܪܰܘ ܒܥܽܘܡܩܳܐ ܕܒܶܛܡܬ݂ܳܐ. ܘܰܣܕܰܪܘ ܩܪܳܒܳܐ ܠܽܘܩܒܰܠ ܦܠܶܫܬܳܝ̈ܶܐ.</VERS>
      <VERS vnumber="3">ܘܰܦܠܶܫܬܳܝ̈ܶܐ ܩܳܝܡܺܝܢ ܥܰܠ ܛܽܘܪܳܐ ܡܶܟܳܐ. ܘܺܝܣܪܳܐܶܝܠ ܩܳܝܡܺܝܢ ܥܰܠ ܛܽܘܪܳܐ ܡܶܟܳܐ. ܘܢܰܚܠܳܐ ܒܰܝܢܳܬ݂ܗܽܘܢ.</VERS>
      <VERS vnumber="4">ܘܰܢܦܰܩ ܓܰܒܪܳܐ ܓܰܢ̱ܒܪܳܐ ܡܶܢ ܡܰܫܪܺܝܬܳܐ ܕܰܦܠܶܫ̈ܬܳܝܶܐ. ܓܽܘܠܝܰܕ݂ ܫܡܶܗ. ܡܶܢ ܓܰܬ݂. ܪܰܘܡܶܗ ܫܶܬ݂ ܐܰܡܺܝ̈ܢ ܘܰܙܪܶܬ݂.</VERS>
      <VERS vnumber="5">ܘܣܰܢܘܰܪܬܳܐ ܕܰܢܚܳܫܳܐ ܒܪܺܝܫܶܗ. ܘܫܶܪܝܳܢܳܐ ܕܛܰܣܳܐ ܠܒܺܝܫ. ܘܡܰܬ݂ܩܳܠܳܐ ܕܫܶܪܝܳܢܶܗ ܚܰܡܫܳܐ ܐܰܠܦܺܝ̈ܢ ܡܰܬ݂ܩܳܠܺܝ̈ܢ ܕܰܢܚܳܫܳܐ.</VERS>
      <VERS vnumber="6">ܘܒܰܖ̈ܙܳܢܩܶܐ ܕܰܢܚܳܫܳܐ ܒܖ̈ܶܓܠܰܘܗܝ. ܘܛܰܪܦܳܢܣܳܐ ܕܰܢܚܳܫܳܐ ܒܶܝܬ݂ ܟܰܬ݂ܦ̈ܳܬܶܗ.</VERS>
      <VERS vnumber="7">ܘܩܰܝܣܳܐ ܕܢܰܝܙܟܶܗ ܐܰܝܟ݂ ܢܰܘܠܳܐ ܕܓܰܖ̈ܕܳܝܝܶܐ. ܘܰܫܢܳܢܳܐ ܕܢܰܝܙܟܶܗ ܡܶܢ ܫܶܬܡܳܐܐ ܡܰܬܩ̈ܳܠܺܝܢ ܕܦܰܪܙܠܳܐ. ܘܫܳܩܶܠ ܣܰܟܪܳܐ ܐܳܙܶܠ ܩܕܳܡܰܘܗܝ.</VERS>
      <VERS vnumber="8">ܘܩܳܡ ܘܰܩܪܳܐ ܠܣܶܕ݂ܖ̈ܶܐ ܕܺܝܣܪܳܐܶܝܠ. ܘܶܐܡܰܪ ܠܗܽܘܢ. ܠܡܳܢܳܐ ܢܳܦܩܺܝܢ ܐܢ̱ܬܽܘܢ ܠܡܶܣܕܰܪ ܩܪܳܒܳܐ. ܗܳܐ ܐܶܢܳܐ ܦܠܶܫܬܳܝܳܐ. ܘܰܐܢ̱ܬܽܘܢ ܥܰܒܕܰܘ̈ܗܝ ܕܫܳܐܘܳܠ. ܓܒܰܘ ܠܟܽܘܢ ܓܰܒܪܳܐ ܕܢܶܦܽܘܩ ܥܠܰܝ.</VERS>
      <VERS vnumber="9">ܐܶܢ ܐܶܫܟܰܚ ܠܡܶܬ݂ܟܰܬܳܫܽܘ ܥܰܡܝ. ܘܢܶܩܛܠܰܢܝ. ܢܶܗܘܶܐ ܠܟܽܘܢ ܥܰܒܕ̈ܶܐ. ܘܶܐܢ ܐܶܢܳܐ ܐܶܙܟܶܝܘܗܝ ܘܶܐܩܛܠܺܝܘܗܝ. ܬܶܗܘܢ ܠܰܢ ܥܰܒܕ̈ܶܐ ܘܬܶܦܠܚܽܘܢܳܢ.</VERS>
      <VERS vnumber="10">ܘܶܐܡܰܪ ܦܠܶܫܬܳܝܳܐ. ܐܶܢܳܐ ܚܰܣܕܶܬ݂ ܠܣܶܕ݂ܖ̈ܰܘܗܝ ܕܺܝܣܪܳܐܶܝܠ ܝܰܘܡܳܢܳܐ. ܗܰܒܘ ܠܺܝ ܓܰܒܪܳܐ ܢܶܬ݂ܟܰܬܰܫ ܐܰܟ݂ܚܕ݂ܳܐ.</VERS>
      <VERS vnumber="11">ܘܰܫܡܰܥ ܫܳܐܘܳܠ ܘܟܽܠܶܗ ܝܺܣܪܳܐܶܝܠ ܡܶܠܰܘ̈ܗܝ ܕܰܦܠܶܫܬܳܝܳܐ. ܘܙܳܥܘ ܘܰܕ݂ܚܶܠܘ ܛܳܒ.</VERS>
      <VERS vnumber="12">ܘܕܰܘܺܝܕ݂ ܒܰܪ ܓܰܒܪܳܐ ܗܘܳܐ ܐܳܦܰܪܬ݂ܳܝܳܐ ܡܶܢ ܒܶܝܬ݂ ܠܚܶܡ ܕܺܝܗܽܘܕ݂ܳܐ. ܘܰܫܡܶܗ ܐܺܝܫܰܝ. ܘܠܶܗ ܬܡܳܢܝܳܐ ܒܢܺܝ̈ܢ. ܘܓܰܒܪܳܐ ܒܝܰܘܡܰܘ̈ܗܝ ܕܫܳܐܘܳܠ. ܣܐܶܒ ܘܥܰܠ ܒܰܫܢܰܝ̈ܳܐ.</VERS>
      <VERS vnumber="13">ܘܶܐܙܰܠܘ ܬܠܳܬܳܐ ܒܢܰܘ̈ܗܝ ܕܺܐܝܫܰܝ ܪܰܘܖ̈ܒܶܐ ܒܳܬܰܪ ܫܳܐܘܳܠ ܠܰܩܪܳܒܳܐ. ܘܰܫܡܳܗܰܝ̈ܗܽܘܢ ܐܶܠܝܰܐܒ ܒܽܘܟܪܶܗ. ܘܬܶܢܝܳܢܶܗ ܐܰܒܺܝܢܳܕ݂ܳܒ. ܘܰܬ݂ܠܺܝܬ݂ܝܳܐ ܫܰܡܳܐ.</VERS>
      <VERS vnumber="14">ܘܕܰܘܺܝܕ݂ ܗܘܳܐ ܙܥܽܘܪܳܐ.</VERS>
      <VERS vnumber="15">ܘܗܽܘ ܕܰܘܺܝܕ݂ ܗܦܰܟ݂ ܗܘܳܐ ܡܶܢ ܠܘܳܬ݂ ܫܳܐܘܳܠ. ܘܶܐܙܰܠ ܠܡܶܪܥܳܐ ܥܳܢ̈ܳܐ ܕܰܐܒܽܘܗܝ ܒܒܶܝܬ݂ ܠܚܶܡ.</VERS>
      <VERS vnumber="16">ܘܰܩܪܶܒ ܦܠܶܫܬܳܝܳܐ ܡܩܰܕܶܡ ܘܰܡܚܰܫܶܟ݂. ܘܩܳܡ ܐܰܪܒܥܺܝܢ ܝܰܘܡܺܝ̈ܢ.</VERS>
      <VERS vnumber="17">ܘܶܐܡܰܪ ܐܺܝܫܰܝ ܠܕܰܘܺܝܕ݂ ܒܪܶܗ. ܐܰܘܒܶܠ ܠܰܐܚܰܝ̈ܟ ܣܐܳܐ ܩܶܠ̈ܝܳܬ݂ܳܐ. ܘܰܥܣܰܪ ܕܠܰܚܡܳܐ. ܘܰܐܪܗܶܛ ܠܡܰܫܪܺܝܬܳܐ ܠܰܐܚܰܝ̈ܟ.</VERS>
      <VERS vnumber="18">ܘܰܥܣܰܪ ܓܽܘܒ̈ܢܶܐ ܗܳܠܶܝܢ ܕܚܰܠܒܳܐ. ܐܰܘܒܶܠ ܠܪܰܒ ܐܰܠܦܳܐ. ܘܰܐܚܰܝ̈ܟ ܦܩܽܘܕ݂ ܒܰܫܠܳܡܳܐ. ܘܰܣܒܰܪܬ݂ܗܽܘܢ ܐܰܝܬܳܐ ܠܺܝ.</VERS>
      <VERS vnumber="19">ܘܫܳܐܘܳܠ ܘܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ. ܒܥܽܘܡܩܳܐ ܕܒܶܛܡܬ݂ܳܐ ܡܶܬ݂ܟܰܬܫܺܝܢ ܥܰܡ ܦܠܶܫܬܳܝ̈ܶܐ.</VERS>
      <VERS vnumber="20">ܘܩܰܕܶܡ ܕܰܘܺܝܕ݂ ܒܨܰܦܪܳܐ. ܘܰܫܒܰܩ ܥܳܢ̈ܳܐ ܥܰܠ ܢܳܛܽܘܪܳܐ. ܘܰܫܩܰܠ ܘܶܐܙܰܠ ܐܰܝܟ݂ ܕܦܰܩܕܶܗ ܐܺܝܫܰܝ. ܘܶܐܬ݂ܳܐ ܠܡܰܫܪܺܝܬܳܐ ܠܢܰܚܠܳܐ ܕܢܳܦܶܩ ܠܣܶܕ݂ܪܳܐ. ܘܝܰܒܶܒܘ ܠܰܩܪܳܒܳܐ.</VERS>
      <VERS vnumber="21">ܘܶܐܣܬܕ݂ܰܪܘ ܝܺܣܪܳܐܶܝܠ ܘܰܦܠܶܫܬܳܝ̈ܶܐ ܣܶܕܪܳܐ ܠܽܘܩܒܰܠ ܣܶܕܪܳܐ.</VERS>
      <VERS vnumber="22">ܘܰܐܢܺܝܚ ܕܰܘܺܝܕ݂ ܡܳܐܢ̈ܶܐ ܡܶܢܶܗ ܥܰܠ ܓܶܢ̱ܒ ܡܳܐܢ̈ܶܐ. ܘܰܪܗܶܛ ܠܣܶܕܪܳܐ. ܘܫܰܐܶܠ ܒܰܫܠܳܡܳܐ ܕܰܐܚܰܘ̈ܗܝ.</VERS>
      <VERS vnumber="23">ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ. ܘܗܳܐ ܓܰܒܪܳܐ ܓܰܢ̱ܒܪܳܐ ܣܠܶܩ. ܓܽܘܠܝܰܕ݂ ܦܠܶܫܬܳܝܳܐ ܫܡܶܗ ܡܶܢ ܓܳܬ݂. ܡܶܢ ܣܶܕܪܳܐ ܕܰܦܠܶܫ̈ܬܳܝܶܐ. ܘܶܐܡܰܪ ܡ̈ܶܠܶܐ ܗܳܠܶܝܢ. ܘܰܫܡܰܥ ܕܰܘܺܝܕ݂.</VERS>
      <VERS vnumber="24">ܘܟܽܠܗܽܘܢ ܓܰܒܖ̈ܶܐ ܕܺܝܣܪܳܐܶܝܠ. ܟܰܕ݂ ܚܙܰܐܗܝ ܠܓܰܢ̱ܒܪܳܐ. ܕܚܶܠܘ ܘܰܥܪܰܩܘ ܡܶܢ ܩܕܳܡܰܘܗܝ.</VERS>
      <VERS vnumber="25">ܘܶܐܡܰܪ ܓܰܒܖ̈ܶܐ ܕܺܝܣܪܳܐܶܝܠ. ܚܙܰܝܬܽܘܢ ܓܰܒܪܳܐ ܗܳܢܳܐ ܕܠܰܡܚܰܣܳܕ݂ܽܘܬܶܗ ܠܺܝܣܪܳܐܶܝܠ ܣܠܶܩ. ܓܰܒܪܳܐ ܕܢܶܩܛܠܺܝܘܗܝ. ܢܰܥܬܪܺܝܘܗܝ ܡܰܠܟܳܐ ܥܽܘܬ݂ܪܳܐ ܪܰܒܳܐ. ܘܒܰܪܬܶܗ ܢܶܬܶܠ ܠܶܗ. ܘܰܠܒܶܝܬ݂ ܐܰܒܽܘܗܝ ܢܶܥܒܶܕ݂ ܡܚܰܪܪܳܐ ܒܺܝܣܪܳܐܶܝܠ.</VERS>
      <VERS vnumber="26">ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܩܳܝܡܺܝܢ ܠܘܳܬܶܗ. ܡܳܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܢܶܩܛܠܺܝܘܗܝ ܠܰܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܘܢܰܥܒܰܪ ܚܶܣܕܳܐ ܡܶܢ ܝܺܣܪܳܐܶܝܠ. ܡܶܛܽܠ ܕܡܳܢܳܐ ܗܽܘ ܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܕܰܡܚܰܣܶܕ݂ ܠܣܶܕ݂ܖ̈ܰܘܗܝ ܕܰܐ‌ܠܳܗܳܐ ܚܰܝܳܐ.</VERS>
      <VERS vnumber="27">ܘܶܐܡܰܪ ܠܶܗ ܥܰܡܳܐ ܐܰܝܟ݂ ܡܶܠܬ݂ܳܐ ܗܳܕ݂ܶܐ. ܕܗܳܟܰܢܳܐ ܢܶܬ݂ܥܒܶܕ݂ ܠܓܰܒܪܳܐ ܕܢܶܩܛܠܺܝܘܗܝ.</VERS>
      <VERS vnumber="28">ܘܰܫܡܰܥ ܐܶܠܝܰܐܒ ܐܰܚܽܘܗܝ ܩܰܫܺܝܫܳܐ ܟܰܕ݂ ܐܳܡܰܪ ܠܗܽܘܢ ܠܓܰܒܖ̈ܶܐ. ܘܶܐܬ݂ܚܰܡܰܬ݂ ܪܽܘܓܙܶܗ ܕܶܐܠܝܰܐܒ ܥܰܠ ܕܰܘܺܝܕ݂. ܘܶܐܡܰܪ ܠܶܗ. ܡܳܢܳܐ ܢܚܶܬܬ. ܘܥܰܠ ܡܰܢ ܫܒܰܩܬ ܥܳܢ̈ܳܐ ܗܳܠܶܝܢ ܩܰܠܺܝܠ ܕܰܒܡܰܕܒܪܳܐ. ܐܶܢܳܐ ܝܳܕ݂ܰܥ ܐ̱ܢܳܐ ܡܰܪܳܚܽܘܬܳܟ݂ ܘܒܺܝܫܽܘܬ݂ ܠܶܒܳܟ݂. ܕܰܠܡܶܚܙܳܐ ܗܽܘ ܩܪܳܒܳܐ ܢܚܶܬܬ.</VERS>
      <VERS vnumber="29">ܘܶܐܡܰܪ ܕܰܘܺܝܕ݂ ܡܳܢܳܐ ܥܶܒܕܶܬ݂. ܗܳܫܳܐ ܗܳܐ ܡܶܠܬ݂ܳܐ ܗܺܝ.</VERS>
      <VERS vnumber="30">ܘܶܐܬ݂ܦܢܺܝ ܡܶܢ ܠܘܳܬ݂ܶܗ ܠܓܰܒܳܐ ܐ̱ܚܪܺܢܳܐ. ܘܶܐܡܰܪ ܐܰܝܟ݂ ܡܶܠܬ݂ܳܐ ܗܳܕ݂ܶܐ. ܘܰܐܬ݂ܺܝܒܽܘܗܝ ܥܰܡܳܐ ܦܶܬ݂ܓ݂ܳܡܳܐ ܐܰܝܟ݂ ܦܶܬ݂ܓ݂ܳܡܳܐ ܩܰܕܡܳܝܳܐ.</VERS>
      <VERS vnumber="31">ܘܶܐܫܬܡܰܥ ܡ̈ܶܠܶܐ ܕܡܰܠܶܠ ܕܰܘܺܝܕ݂ ܩܕ݂ܳܡ ܫܳܐܘܳܠ. ܘܕܰܒܪܶܗ.</VERS>
      <VERS vnumber="32">ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܠܳܐ ܢܶܦܶܠ ܠܶܒܶܗ ܕܳܐܕܳܡ ܥܠܰܘܗܝ. ܥܰܒܕܳܟ݂ ܐܳܙܶܠ ܘܡܶܬ݂ܟܰܬܰܫ ܥܰܡ ܦܠܶܫܬܳܝܳܐ ܗܳܢܳܐ.</VERS>
      <VERS vnumber="33">ܘܶܐܡܰܪ ܫܳܐܘܳܠ ܠܕܰܘܺܝܕ݂. ܠܳܐ ܡܶܫܟܰܚ ܐܰܢ̱ܬ ܠܡܺܐܙܰܠ ܥܰܠ ܦܠܶܫܬܳܝܳܐ ܗܳܢܳܐ ܠܡܶܬ݂ܟܰܬܳܫܽܘ ܥܰܡܶܗ. ܡܶܛܽܠ ܕܛܰܠܝܳܐ ܐܰܢ̱ܬ. ܘܗܽܘ ܓܰܒܪܳܐ ܗܽܘ ܩܪܰܒܬܳܢܳܐ ܡܶܢ ܛܰܠܝܽܘܬܶܗ.</VERS>
      <VERS vnumber="34">ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܪܳܥܶܐ ܗܘܳܐ ܥܰܒܕܳܟ݂ ܠܳܐܒܝ ܥܳܢ̈ܳܐ. ܘܶܐܬ݂ܳܐ ܐܰܪܝܳܐ ܘܕܺܐܒܳܐ. ܘܰܫܩܰܠܘ ܐܶܡܪܳܐ ܡܶܢ ܓܙܳܪܳܐ.</VERS>
      <VERS vnumber="35">ܘܢܶܦܩܶܬ݂ ܒܳܬܪܶܗ ܘܰܡܚܺܝܬܶܗ. ܘܰܐܥܕܺܝܬܶܗ ܡܶܢ ܦܽܘܡܶܗ. ܘܶܐܬ݂ܡܰܪܡܰܪ ܥܠܰܝ. ܘܶܐܚܰܕܬܶܗ ܒܕܰܩܢܶܗ ܘܰܡܚܺܝܬܶܗ. ܘܰܐܩܠܺܝܬܶܗ.</VERS>
      <VERS vnumber="36">ܘܳܐܦ ܐܰܪܝܳܐ ܘܳܐܦ ܕܺܐܒܳܐ ܩܛܰܠ ܥܰܒܕܳܟ݂. ܢܶܗܘܶܐ ܦܠܶܫܬܳܝܳܐ ܗܳܢܳܐ ܥܽܘܪܠܳܐ ܐܰܝܟ݂ ܚܰܕ݂ ܡܶܢܗܽܘܢ. ܡܶܛܽܠ ܕܚܰܣܶܕ݂ ܠܣܶܕ݂ܖ̈ܰܘܗܝ ܕܰܐ‌ܠܳܗܳܐ ܚܰܝܳܐ.</VERS>
      <VERS vnumber="37">ܘܶܐܡܰܪ ܕܰܘܺܝܕ݂. ܡܳܪܝܳܐ ܕܦܰܨܝܰܢܝ ܡܶܢ ܐܺܝܕ݂ܳܐ ܕܰܐܪܝܳܐ ܘܡܶܢ ܐܺܝܕ݂ܳܐ ܕܕܺܐܒܳܐ. ܗܽܘ ܢܦܰܨܶܝܢܝ ܡܶܢ ܐܺܝܕܰܘ̈ܗܝ ܕܰܦܠܶܫܬܳܝܳܐ ܗܳܢܳܐ ܥܽܘܪܠܳܐ. ܘܶܐܡܰܪ ܫܳܐܘܳܠ ܠܕܰܘܺܝܕ݂. ܙܶܠ ܘܡܳܪܝܳܐ ܢܶܗܘܶܐ ܥܰܡܳܟ݂.</VERS>
      <VERS vnumber="38">ܘܰܐܠܒܶܫ ܫܳܐܘܳܠ ܠܕܰܘܺܝܕ݂ ܡܳܐܢܰܘ̈ܗܝ. ܘܣܳܡ ܣܰܢܘܰܪܬܳܐ ܕܰܢܚܳܫܳܐ ܒܪܺܝܫܶܗ. ܘܰܐܠܒܫܶܗ ܫܶܪܝܳܢܳܐ.</VERS>
      <VERS vnumber="39">ܘܶܐܣܰܪ ܕܰܘܺܝܕ݂ ܣܰܝܦܶܗ ܠܥܶܠ ܡܶܢ ܡܳܐܢܰܘ̈ܗܝ. ܘܠܳܐ ܨܒܳܐ ܠܡܺܐܙܰܠ ܡܶܛܽܠ ܕܠܳܐ ܢܰܣܺܝ ܐܶܢܽܘܢ. ܘܰܐܥܒܰܪ ܐܶܢܽܘܢ ܕܰܘܺܝܕ݂ ܡܶܢܶܗ.</VERS>
      <VERS vnumber="40">ܘܰܢܣܰܒ ܚܽܘܛܪܶܗ ܒܺܐܝܕ݂ܶܗ. ܘܰܓܒܳܐ ܠܶܗ ܚܰܡܫܳܐ ܫܥܳܥܺܝ̈ܢ ܕܟܺܐܦܳܐ ܡܶܢ ܚܳܠܳܐ. ܘܣܳܡ ܐܶܢܽܘܢ ܒܡܳܐܢܳܐ ܕܺܝܠܶܗ ܕܖ̈ܳܥܰܘܳܬ݂ܳܐ. ܒܬܰܪܡܳܠܶܗ. ܘܩܶܠܥܶܗ ܒܺܐܝܕ݂ܶܗ. ܘܰܩܪܶܒ ܠܘܳܬ݂ ܦܠܶܫܬܳܝܳܐ.</VERS>
      <VERS vnumber="41">ܘܗܳܐ ܦܠܶܫܬܳܝܳܐ ܐܶܬ݂ܳܐ ܘܰܩܪܶܒ ܠܘܳܬ݂ ܕܰܘܺܝܕ݂. ܘܓܰܒܪܳܐ ܫܳܩܶܠ ܣܰܟܪܳܐ ܩܕܳܡܰܘܗܝ.</VERS>
      <VERS vnumber="42">ܘܰܐܕ݂ܺܝܩ ܦܠܶܫܬܳܝܳܐ ܘܰܚܙܳܐ ܠܕܰܘܺܝܕ݂ ܘܒܰܣܰܪ ܥܠܰܘܗܝ. ܡܶܛܽܠ ܕܛܰܠܝܳܐ ܗܘܳܐ. ܘܰܣܡܰܩܪܳܝ ܘܫܰܦܺܝܪ ܚܶܙܘܳܐ.</VERS>
      <VERS vnumber="43">ܘܶܐܡܰܪ ܦܠܶܫܬܳܝܳܐ ܠܕܰܘܺܝܕ݂. ܟܰܠܒܳܐ ܐ̱ܢܳܐ ܕܳܐܬܶܐ ܐܰܢ̱ܬ ܥܠܰܝ ܒܚܽܘܛܪܳܐ. ܘܨܰܚܺܝ ܦܠܶܫܬܳܝܳܐ ܠܕܰܘܺܝܕ݂ ܒܰܐܠܳܗܰܘ̈ܗܝ.</VERS>
      <VERS vnumber="44">ܘܶܐܡܰܪ ܦܠܶܫܬܳܝܳܐ ܠܕܰܘܺܝܕ݂. ܬܳܐ ܠܘܳܬ݂ܝ. ܘܶܐܬܠܺܝܘܗܝ ܒܶܣܪܳܟ݂ ܠܥܰܘܦܳܐ ܕܰܫܡܰܝܳܐ. ܘܰܠܚܰܝܽܘܬ݂ܳܐ ܕܕܰܒܪܳܐ.</VERS>
      <VERS vnumber="45">ܘܶܐܡܰܪ ܕܰܘܺܝܕ݂ ܠܰܦܠܶܫܬܳܝܳܐ. ܐܰܢ̱ܬ ܐܳܬܶܐ ܐܰܢ̱ܬ ܥܠܰܝ ܒܣܰܝܦܳܐ ܘܰܒܢܰܝܙܟ݂ܳܐ. ܘܰܒܣܰܟܪܳܐ. ܘܶܐܢܳܐ ܐܳܬܶܐ ܐ̱ܢܳܐ ܥܠܰܝܟ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܨܒܰܐܬ݂. ܕܣܶܕܖ̈ܶܐ ܕܺܝܣܪܳܐܶܝܠ ܚܰܣܶܕܬ.</VERS>
      <VERS vnumber="46">ܝܰܘܡܳܢܳܐ ܢܰܫܠܡܳܟ݂ ܡܳܪܝܳܐ ܒܺܐܝܕܰܝ̈. ܘܶܐܩܛܠܳܟ݂ ܘܶܐܣܰܒ ܪܺܝܫܟ݂ ܡܶܢܳܟ݂. ܘܶܐܬܶܠ ܫܠܰܕ̈ܶܐ ܕܡܰܫܖ̈ܝܳܬܳܐ ܕܰܦܠܶܫ̈ܬܳܝܶܐ ܝܰܘܡܳܢܳܐ. ܠܚܰܝܽܘܬ݂ܳܐ ܕܕܰܒܪܳܐ. ܘܰܠܥܰܘܦܳܐ ܕܰܫܡܰܝܳܐ.</VERS>
      <VERS vnumber="47">ܘܢܶܕܥܽܘܢ ܟܽܠܳܗ̇ ܐܰܪܥܳܐ. ܕܺܐܝܬ݂ ܐܰ‌ܠܳܗܳܐ ܒܺܝܣܪܳܐܶܝܠ. ܘܢܶܕܥܽܘܢ ܟܽܠܶܗ ܟܶܢܫܳܐ ܗܳܢܳܐ. ܕܠܳܐ ܗܘܳܐ ܒܣܰܝܦܳܐ ܘܰܒܢܰܝܙܟ݂ܳܐ ܦܳܪܶܩ ܡܳܪܝܳܐ. ܡܶܛܽܠ ܕܰܕ݂ܡܳܪܝܳܐ ܗܽܘ ܩܪܳܒܳܐ. ܘܢܰܫܠܶܡܟܽܘܢ ܒܺܐܝܕܰܝ̈ܢ.</VERS>
      <VERS vnumber="48">ܘܗܳܐ ܦܠܶܫܬܳܝܳܐ ܐܶܬ݂ܳܐ ܘܰܩܪܶܒ ܠܽܐܘܪܥܶܗ ܕܕܰܘܺܝܕ݂. ܘܶܐܣܬܰܪܗܰܒ̣ ܕܰܘܺܝܕ݂. ܘܰܪܗܶܛ ܠܣܶܕ݂ܪܳܐ ܠܽܐܘܪܥܶܗ ܕܰܦܠܶܫܬܳܝܳܐ.</VERS>
      <VERS vnumber="49">ܘܰܐܘܫܶܛ ܕܰܘܺܝܕ݂ ܐܺܝܕ݂ܶܗ ܠܡܳܐܢܶܗ. ܘܰܢܣܰܒ ܡܶܢ ܬܰܡܳܢ ܟܺܐܦܳܐ. ܘܰܐܟ݂ܪܶܟ݂ ܘܰܡܚܳܝܗܝ ܠܰܦܠܶܫܬܳܝܳܐ ܒܶܝܬ݂ ܥܰܝܢܰܘ̈ܗܝ. ܘܛܶܒܥܰܬ݂ ܟܺܐܦܳܐ ܒܶܝܬ݂ ܥܰܝܢܰܘ̈ܗܝ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ.</VERS>
      <VERS vnumber="50">ܘܰܥܫܶܢ ܕܰܘܺܝܕ݂ ܡܶܢ ܦܠܶܫܬܳܝܳܐ ܒܩܶܠܥܳܐ ܘܰܒܟܺܐܦܳܐ. ܘܰܡܚܳܝܗܝ ܠܰܦܠܶܫܬܳܝܳܐ ܘܩܰܛܠܶܗ. ܘܣܰܝܦܳܐ ܠܰܝܬ ܒܺܐܝܕ݂ܶܗ ܕܕܰܘܺܝܕ݂.</VERS>
      <VERS vnumber="51">ܘܰܪܗܶܛ ܕܰܘܺܝܕ݂ ܘܩܳܡ ܥܰܠ ܦܠܶܫܬܳܝܳܐ. ܘܰܢܣܰܒ ܣܰܝܦܶܗ ܘܫܰܡܛܶܗ ܡܶܢ ܚܶܠܬܶܗ. ܘܩܰܛܠܶܗ. ܘܰܦܣܰܩ ܪܺܝܫܶܗ. ܘܰܚܙܰܘ ܦܠܶܫܬܳܝ̈ܶܐ ܕܡܺܝܬ݂ ܓܰܢ̱ܒܳܪܗܽܘܢ ܘܰܥܪܰܩܘ.</VERS>
      <VERS vnumber="52">ܘܩܳܡܘ ܐ̱ܢܳܫ̈ܳܐ ܕܺܝܣܪܳܐܶܝܠ. ܘܕܺܝܗܽܘܕ݂ܳܐ. ܘܶܐܬ݂ܠܰܒܰܒܘ ܘܰܪܕܰܦܘ ܠܰܦܠܶܫܬܳܝ̈ܶܐ. ܥܕܰܡܳܐ ܠܡܰܥܠܳܢܳܐ ܕܢܰܚܠܳܐ. ܘܰܥܕܰܡܳܐ ܠܢܰܚܠܳܐ ܕܥܶܩܪܽܘܢ. ܘܰܢܦܰܠܘ ܩܛܺܝ̈ܠܶܐ ܕܰܦܠܶܫ̈ܬܳܝܶܐ ܒܽܐܘܪܚܳܐ ܕܰܫܪܶܝܢ. ܘܰܥܕܰܡܳܐ ܠܓܰܬ݂. ܘܰܥܕܰܡܳܐ ܠܥܶܩܪܽܘܢ.</VERS>
      <VERS vnumber="53">ܘܰܗܦܰܟ݂ܘ ܒܢܰܝ̈ ܝܺܣܪܳܐܶܝܠ ܕܪܳܕ݂ܦܺܝܢ ܗܘܰܘ ܒܳܬܰܪ ܦܠܶܫܬܳܝ̈ܶܐ. ܘܒܰܙܘ ܡܰܫܖ̈ܝܳܬ݂ܗܽܘܢ.</VERS>
      <VERS vnumber="54">ܘܰܢܣܰܒ ܕܰܘܺܝܕ݂ ܪܺܝܫܶܗ ܕܰܦܠܶܫܬܳܝܳܐ ܘܰܐܝـܬܝܶܗ ܠܽܐܘܪܺܫܠܶܡ. ܘܡܳܐܢܰܘ̈ܗܝ ܣܳܡ ܒܡܰܫܟܢܶܗ.</VERS>
      <VERS vnumber="55">ܘܟܰܕ݂ ܚܙܳܝܗܝ ܫܳܐܘܳܠ ܠܕܰܘܺܝܕ݂ ܕܰܢܦܰܩ ܠܽܐܘܪܥܶܗ ܕܰܦܠܶܫܬܳܝܳܐ. ܐܶܡܰܪ ܠܰܐܒܢܺܝܪ ܪܰܒ ܚܰܝܠܶܗ. ܒܰܪ ܡܰܢܽܘ ܛܰܠܝܳܐ ܗܳܢܳܐ.</VERS>
      <VERS vnumber="56">ܘܶܐܡܰܪ ܐܰܒܢܺܝܪ. ܚܰܝܳܐ ܗܺܝ ܢܰܦܫܳܟ݂ ܡܰܠܟܳܐ ܕܠܳܐ ܝܳܕܰܥ ܐ̱ܢܳܐ. ܘܶܐܡܰܪ ܡܰܠܟܳܐ. ܫܰܐܶܠ ܐܰܢ̱ܬ ܒܰܪ ܡܰܢܽܘ ܥܠܰܝܡܳܐ ܗܳܢܳܐ.</VERS>
      <VERS vnumber="57">ܘܟܰܕ݂ ܗܦܰܟ݂ ܕܰܘܺܝܕ݂ ܟܰܕ݂ ܩܰܛܠܶܗ ܠܰܦܠܶܫܬܳܝܳܐ. ܕܰܒܪܶܗ ܐܰܒܢܺܝܪ. ܘܰܐܥܠܶܗ ܩܕ݂ܳܡ ܫܳܐܘܳܠ. ܘܪܺܝܫܶܗ ܕܰܦܠܶܫܬܳܝܳܐ ܒܺܐܝܕ݂ܶܗ.</VERS>
      <VERS vnumber="58">ܘܶܐܡܰܪ ܠܶܗ ܫܳܐܘܳܠ. ܒܰܪ ܡܰܢ ܐܰܢ̱ܬ ܛܰܠܝܳܐ. ܘܶܐܡܰܪ ܠܶܗ ܕܰܘܺܝܕ݂. ܒܰܪ ܥܰܒܕܳܟ݂ ܐܺܝܫܰܝ ܕܡܶܢ ܒܶܝܬ݂ ܠܚܶܡ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܟܰܕ݂ ܫܰܠܶܡ ܕܰܘܺܝܕ݂ ܠܡܺܐܡܰܪ ܠܫܳܐܘܳܠ. ܢܰܦܫܶܗ ܕܝܽܘܢܳܬ݂ܳܢ ܢܶܩܦܰܬ݂ ܠܢܰܦܫܶܗ ܕܕܰܘܺܝܕ݂. ܘܪܰܚܡܶܗ ܝܽܘܢܳܬ݂ܳܢ ܐܰܝܟ݂ ܢܰܦܫܶܗ.</VERS>
      <VERS vnumber="2">ܘܕܰܒܪܶܗ ܫܳܐܘܳܠ ܒܝܰܘܡܳܐ ܗܰܘ. ܘܠܳܐ ܫܰܒܩܶܗ ܠܡܶܗܦܰܟ݂ ܠܒܶܝܬ݂ ܐܰܒܽܘܗܝ.</VERS>
      <VERS vnumber="3">ܘܰܐܩܺܝܡܘ ܝܽܘܢܳܬ݂ܳܢ ܘܕܰܘܺܝܕ݂ ܩܝܳܡܳܐ. ܡܶܛܽܠ ܕܰܪܚܶܡ ܗܘܳܐ ܝܽܘܢܳܬ݂ܳܢ ܠܕܰܘܺܝܕ݂ ܐܰܝܟ݂ ܢܰܦܫܶܗ.</VERS>
      <VERS vnumber="4">ܘܰܫܠܰܚ ܝܽܘܢܳܬ݂ܳܢ ܦܪܺܝܣܳܐ ܕܰܥܠܰܘܗܝ ܘܝܰܗܒܶܗ ܠܕܰܘܺܝܕ݂. ܘܡܳܐܢ̈ܶܐ ܕܰܥܠܰܘܗܝ. ܥܕܰܡܳܐ ܠܣܰܝܦܶܗ. ܘܩܶܫܬܶܗ. ܘܗܶܡܝܳܢܶܗ.</VERS>
      <VERS vnumber="5">ܘܢܳܦܶܩ ܗܘܳܐ ܕܰܘܺܝܕ݂ ܠܰܐܝܟܳܐ ܕܰܡܫܰܕܰܪ ܗܘܳܐ ܠܶܗ ܫܳܐܘܳܠ. ܘܙܳܟܶܐ ܗܘܳܐ. ܘܰܐܩܺܝܡܶܗ ܫܳܐܘܳܠ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ. ܘܰܫܦܰܪ ܒܥܰܝ̈ܢܰܝ ܥܰܡܳܐ. ܘܳܐܦ ܒܥܰܝ̈ܢܰܝ ܥܰܒܕܰܘ̈ܗܝ ܕܫܳܐܘܳܠ.</VERS>
      <VERS vnumber="6">ܘܰܗܘܳܐ ܕܟܰܕ݂ ܐܶܬ݂ܰܘ. ܟܰܕ݂ ܗܦܰܟ݂ ܕܰܘܺܝܕ݂ ܟܰܕ݂ ܩܰܛܠܶܗ ܠܰܦܠܶܫܬܳܝܳܐ. ܢܦܰܩ̈ܝ ܢܶܫ̈ܶܐ ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܠܰܡܫܰܒܳܚܽܘ ܒܰܖ̈ܒܺܝܥܶܐ ܠܽܐܘܪܥܶܗ ܕܫܳܐܘܳܠ ܡܰܠܟܳܐ. ܒܰܦ̈ܠܰܓܶܐ. ܘܰܒܨܶܨ̈ܠܶܐ. ܘܰܒܚܰܕ݂ܽܘܬ݂ܳܐ</VERS>
      <VERS vnumber="7">ܘܰܡܥܰܢ̈ܝܳܢ ܗܘܰܝ̈ ܢܶܫܶܐ. ܘܓܳܚ̈ܟܳܢ. ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.</VERS>
      <VERS vnumber="8">ܘܶܐܬ݂ܚܰܡܰܬ݂ ܫܳܐܘܳܠ ܛܳܒ. ܘܶܐܬ݂ܒܐܶܫ ܒܥܰܝܢܰܘ̈ܗܝ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܝܰܗܒ ܠܕܰܘܺܝܕ݂ ܖ̈ܶܒܘܳܬ݂ܳܐ. ܘܠܺܝ ܝܰܗܒ ܐܰܠܦ̈ܶܐ. ܘܬܽܘܒ ܕܺܝܠܶܗ ܗܺܝ ܡܰܠܟܽܘܬ݂ܳܐ.</VERS>
      <VERS vnumber="9">ܘܫܰܪܺܝ ܫܳܐܘܳܠ ܠܡܶܣܩܪܶܗ ܠܕܰܘܺܝܕ݂ ܡܶܢ ܗܰܘ ܝܰܘܡܳܐ.</VERS>
      <VERS vnumber="10">ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ. ܘܰܐܨܠܚܰܬ݂ ܪܽܘܚܶܗ ܕܰܐ‌ܠܳܗܳܐ ܒܺܝܫܬܳܐ ܥܰܠ ܫܳܐܘܳܠ. ܘܶܐܬ݂ܢܰܒܺܝ ܒܓܰܘ ܒܰܝܬܶܗ. ܘܕܰܘܺܝܕ݂ ܢܳܩܶܫ ܩܕܳܡܰܘܗܝ ܐܰܝܟ݂ ܕܟܽܠܝܽܘܡ. ܘܡܽܘܪܢܺܝܬ݂ܳܐ ܒܺܐܝܕ݂ܶܗ ܕܫܳܐܘܳܠ.</VERS>
      <VERS vnumber="11">ܘܰܫܕ݂ܳܐ ܫܳܐܘܳܠ ܡܽܘܪܢܺܝܬ݂ܳܐ ܘܶܐܡܰܪ. ܐܶܡܚܶܐ ܒܕܰܘܺܝܕ݂. ܘܒܶܐܣܬ݂ܳܐ. ܘܶܐܬ݂ܟܪܶܟ݂ ܕܰܘܺܝܕ݂ ܡܶܢ ܩܕܳܡܰܘܗܝ ܬܰܪܬܶܝܢ ܙܰܒܢܺܝ̈ܢ</VERS>
      <VERS vnumber="12">ܘܰܕ݂ܚܶܠ ܫܳܐܘܳܠ ܡܶܢ ܩܕ݂ܳܡ ܕܰܘܺܝܕ݂. ܡܶܛܽܠ ܕܡܳܪܝܳܐ ܗܘܳܐ ܥܰܡܶܗ. ܘܡܶܢ ܫܳܐܘܳܠ ܥܒܰܪ.</VERS>
      <VERS vnumber="13">ܘܰܐܦܪܩܶܗ ܫܳܐܘܳܠ ܡܶܢ ܠܘܳܬܶܗ. ܘܥܰܒܕܶܗ ܠܶܗ ܪܰܒ ܐܰܠܦܳܐ. ܘܰܗܘܳܐ ܢܳܦܶܩ ܘܥܳܐܶܠ ܩܕ݂ܳܡ ܥܰܡܳܐ.</VERS>
      <VERS vnumber="14">ܘܰܗܘܳܐ ܕܰܘܺܝܕ݂ ܒܟܽܠܗܶܝܢ ܐܽܘܖ̈ܚܳܬܶܗ ܣܰܟܽܘܠܬ݂ܳܢ. ܘܡܳܪܝܳܐ ܥܰܡܶܗ.</VERS>
      <VERS vnumber="15">ܘܰܚܙܳܐ ܫܳܐܘܳܠ ܕܣܰܟܽܘܠܬ݂ܳܢ ܗܽܘ ܛܳܒ. ܘܰܕ݂ܚܶܠ ܡܶܢ ܩܕܳܡܰܘܗܝ.</VERS>
      <VERS vnumber="16">ܘܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ ܪܚܶܡܘ ܠܕܰܘܺܝܕ݂. ܡܶܛܽܠ ܕܗܽܘ ܢܳܦܶܩ ܗܘܳܐ ܘܥܳܐܶܠ ܩܕ݂ܳܡܰܝܗܽܘܢ.</VERS>
      <VERS vnumber="17">ܘܶܐܡܰܪ ܫܳܐܘܳܠ ܠܕܰܘܺܝܕ݂. ܗܳܐ ܒܪܰܬ݂ܝ ܩܰܫܺܝܫܬܳܐ ܢܳܕ݂ܳܒ. ܐܶܬܠܺܝܗ̇ ܠܳܟ݂ ܐܰܢ̱ܬܬ݂ܳܐ. ܒܪܰܡ ܗܘܺܝ ܠܺܝ ܪܰܒ ܚܰܝܠܳܐ. ܘܶܐܬ݂ܟܰܬܫ ܒܰܩܖ̈ܳܒܰܘܗܝ ܕܡܳܪܝܳܐ. ܘܫܳܐܘܳܠ ܐܶܡܰܪ. ܠܳܐ ܬܶܗܘܶܐ ܒܶܗ ܐܺܝܕ݂ܝ. ܐܶܠܳܐ ܬܶܗܘܶܐ ܒܶܗ ܐܺܝܕ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="18">ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܡܰܢ ܐܶܢܳܐ. ܘܡܳܢܳܐ ܥܶܒܕܶܬ݂. ܘܡܳܢܳܐ ܐܶܢܽܘܢ ܚܰܝܰܝ̈. ܘܫܰܪܒܬܶܗ ܕܳܐܒܝ ܒܺܝܣܪܳܐܶܝܠ. ܕܒܰܪܬܶܗ ܕܡܰܠܟܳܐ ܐܶܣܰܒ.</VERS>
      <VERS vnumber="19">ܘܰܗܘܳܐ ܙܰܒܢܳܐ ܠܡܶܬܰܠ ܠܢܳܕ݂ܳܒ ܒܰܪܬ ܫܳܐܘܳܠ ܠܕܰܘܺܝܕ݂. ܘܗܺܝ ܐܶܬ݂ܝܰܗܒܰܬ݂ ܠܥܰܙܪܳܐܶܝܠ ܕܡܶܢ ܡܚܽܘܠܳܐ ܐܰܢ̱ܬܬ݂ܳܐ.</VERS>
      <VERS vnumber="20">ܘܪܶܚܡܰܬ݂ ܡܰܠܟܺܝܠ ܒܰܪܬ݂ ܫܳܐܘܳܠ ܠܕܰܘܺܝܕ݂. ܘܚܰܘܺܝܘ ܠܫܳܐܘܳܠ. ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ.</VERS>
      <VERS vnumber="21">ܘܶܐܡܰܪ ܫܳܐܘܳܠ. ܐܶܬܠܺܝܗ̇ ܠܶܗ. ܘܬܶܗܘܶܐ ܠܶܗ ܬܽܘܩܰܠܬ݂ܳܐ. ܘܬܶܗܘܶܐ ܒܶܗ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܶܐܡܰܪ ܫܳܐܘܳܠ ܠܕܰܘܺܝܕ݂. ܒܬܰܖ̈ܬܰܝܗܶܝܢ ܬܶܗܘܶܐ ܠܺܝ ܚܰܬ݂ܢܳܐ ܝܰܘܡܳܢܳܐ.</VERS>
      <VERS vnumber="22">ܘܦܰܩܶܕ݂ ܫܳܐܘܳܠ ܠܥܰܒܕܰܘ̈ܗܝ. ܕܶܐܡܰܪܘ ܠܕܰܘܺܝܕ݂ ܒܰܪ ܐܺܝܫܰܝ. ܗܳܐ ܨܒܳܐ ܒܳܟ݂ ܡܰܠܟܳܐ. ܘܟܽܠܗܽܘܢ ܥܰܒܕܰܘ̈ܗܝ ܪܰܚܡܽܘܟ݂. ܗܳܫܳܐ ܗܘܺܝ ܚܰܬ݂ܢܳܐ ܠܡܰܠܟܳܐ.</VERS>
      <VERS vnumber="23">ܘܶܐܡܰܪܘ ܥܰܒܕܰܘ̈ܗܝ ܕܫܳܐܘܳܠ ܠܕܰܘܺܝܕ݂ ܡ̈ܶܠܶܐ ܗܳܠܶܝܢ. ܘܶܐܡܰܪ ܕܰܘܺܝܕ݂. ܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟܽܘܢ. ܕܶܐܗܘܶܐ ܚܰܬ݂ܢܳܐ ܠܡܰܠܟܳܐ. ܘܶܐܢܳܐ ܓܰܒܪܳܐ ܐ̱ܢܳܐ ܡܶܣܟܺܢܳܐ ܘܰܡܨܰܥܪܳܐ.</VERS>
      <VERS vnumber="24">ܘܚܰܘܝܽܘܗܝ ܥܰܒܕܰܘ̈ܗܝ ܠܫܳܐܘܳܠ. ܘܶܐܡܰܪܘ ܠܶܗ ܡ̈ܶܠܶܐ ܗܳܠܶܝܢ ܕܶܐܡܰܪ ܕܰܘܺܝܕ݂.</VERS>
      <VERS vnumber="25">ܘܶܐܡܰܪ ܫܳܐܘܳܠ. ܗܳܟܰܢܳܐ ܬܺܐܡܪܽܘܢ ܠܕܰܘܺܝܕ݂. ܠܳܐ ܨܳܒܶܐ ܡܰܠܟܳܐ ܒܡܰܗܪܳܐ. ܐܶܠܳܐ ܒܡܰܐܬܶܝܢ ܥܽܘܖ̈ܠܘܳܬ݂ܳܐ ܕܰܦܠܶܫ̈ܬܳܝܶܐ. ܠܡܶܬ݂ܦܪܳܥܘ ܡܶܢ ܒܥܶܠܕܒܳܒܰܘ̈ܗܝ. ܘܡܰܠܟܳܐ ܫܳܐܘܳܠ ܐܶܬ݂ܚܰܫܰܒ ܠܡܰܪܡܳܝܽܘܬܶܗ ܠܕܰܘܺܝܕ݂ ܒܺܐܝܕ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="26">ܘܚܰܘܝܽܘܗܝ ܥܰܒܕܰܘ̈ܗܝ ܕܫܳܐܘܳܠ ܠܕܰܘܺܝܕ݂ ܡ̈ܶܠܶܐ ܗܳܠܶܝܢ. ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ ܕܕܰܘܺܝܕ݂ ܠܡܶܗܘܳܐ ܚܰܬ݂ܢܳܐ ܠܡܰܠܟܳܐ. ܘܠܳܐ ܫܠܶܡܘ ܝܰܘ̈ܡܳܬ݂ܳܐ.</VERS>
      <VERS vnumber="27">ܘܩܳܡ ܕܰܘܺܝܕ݂ ܘܶܐܙܰܠ ܗܽܘ ܘܓܰܒܖ̈ܰܘܗܝ. ܘܩܰܛܶܠ ܡܶܢ ܦܠܶܫܬܳܝ̈ܶܐ ܡܰܐܬܶܝܢ ܓܰܒܖ̈ܺܝܢ. ܘܰܐܝܬܺܝ ܕܰܘܺܝܕ݂ ܥܽܘܖ̈ܠܘܳܬ݂ܗܽܘܢ. ܘܩܰܪܶܒ ܐܶܢܶܝܢ ܠܡܰܠܟܳܐ ܕܢܶܗܘܶܐ ܚܰܬ݂ܢܳܐ ܠܡܰܠܟܳܐ. ܘܝܰܗܒ ܠܶܗ ܫܳܐܘܳܠ ܠܡܰܠܟܺܝܠ ܒܰܪܬܶܗ ܐܰܢ̱ܬܬ݂ܳܐ.</VERS>
      <VERS vnumber="28">ܘܰܚܙܳܐ ܫܳܐܘܳܠ ܘܺܝܕܰܥ ܕܡܳܪܝܳܐ ܗܘܳܐ ܥܰܡ ܕܰܘܺܝܕ݂. ܘܡܰܠܟܺܝܠ ܒܰܪܬ݂ ܫܳܐܘܳܠ ܪܚܶܡܬܶܗ ܠܕܰܘܺܝܕ݂ ܛܳܒ.</VERS>
      <VERS vnumber="29">ܘܰܐܘܣܶܦ ܬܽܘܒ ܫܳܐܘܳܠ ܠܡܶܕ݂ܚܰܠ ܡܶܢ ܩܕ݂ܳܡ ܕܰܘܺܝܕ݂. ܘܰܗܘܳܐ ܫܳܐܘܳܠ ܠܕܰܘܺܝܕ݂ ܒܥܶܠܕܒܒܐ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="30">ܘܰܢܦܰܩܘ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܘܰܗܘܳܐ ܒܙܰܒܢܳܐ ܕܰܢܦܰܩܘ. ܐܰܨܠܰܚ ܕܰܘܺܝܕ݂ ܡܶܢ ܟܽܠܗܽܘܢ ܥܰܒܕܰܘ̈ܗܝ ܕܫܳܐܘܳܠ. ܘܶܐܬ݂ܝܰܩܰܪ ܫܡܶܗ ܛܳܒ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ ܒܪܶܗ ܘܰܠܟܽܠܗܽܘܢ ܥܰܒܕܰܘ̈ܗܝ ܠܡܶܩܛܠܶܗ ܠܕܰܘܺܝܕ݂. ܘܝܽܘܢܳܬ݂ܳܢ ܒܰܪ ܫܳܐܘܳܠ ܨܳܒܶܐ ܗܘܳܐ ܒܕܰܘܺܝܕ݂ ܛܳܒ.</VERS>
      <VERS vnumber="2">ܘܚܰܘܺܝ ܝܽܘܢܳܬ݂ܳܢ ܠܕܰܘܺܝܕ݂. ܘܶܐܡܰܪ ܠܶܗ. ܒܳܥܶܐ ܫܳܐܘܳܠ ܐܳܒܝ ܠܡܶܩܛܠܳܟ݂. ܐܶܙܕܰܗܪ ܘܬܶܒ ܒܛܽܘܫܝܳܐ. ܘܶܐܬܛܰܫܳܐ.</VERS>
      <VERS vnumber="3">ܘܶܐܢܳܐ ܗܳܐ ܢܳܦܶܩ ܐ̱ܢܳܐ ܘܩܳܐܶܡ ܐ̱ܢܳܐ ܥܰܠ ܓܶܢ̱ܒ ܐܳܒܝ ܒܚܰܩܠܳܐ. ܕܰܐܢ̱ܬ ܒܳܗ̇. ܘܶܐܢܳܐ ܐܺܡܰܪ ܥܠܰܝܟ ܠܳܐܒܝ. ܘܶܐܚܙܶܐ ܡܰܢܳܐ ܗ̱ܘ ܒܪܶܥܝܳܢܶܗ. ܘܶܐܚܰܘܶܝܟ݂.</VERS>
      <VERS vnumber="4">ܘܶܐܡܰܪ ܝܽܘܢܳܬ݂ܳܢ ܥܰܠ ܕܰܘܺܝܕ݂ ܛܳܒܬ݂ܳܐ ܠܫܳܐܘܳܠ ܐܰܒܽܘܗܝ. ܘܶܐܡܰܪ ܠܶܗ. ܠܳܐ ܢܶܚܛܶܐ ܡܰܠܟܳܐ ܒܥܰܒܕܶܗ ܕܰܘܺܝܕ݂. ܡܶܛܽܠ ܕܠܳܐ ܚܛܳܐ ܠܳܟ݂. ܘܳܐܦ ܥܒܳܕ݂ܰܘ̈ܗܝ ܣܳܦܩܺܝܢ ܠܳܟ݂.</VERS>
      <VERS vnumber="5">ܕܣܳܡ ܢܰܦܫܶܗ ܒܺܐܝܕܰܝ̈ܟ. ܘܰܩܛܰܠ ܠܰܦܠܶܫܬܳܝܳܐ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܪܰܒܳܐ ܠܟܽܠܶܗ ܝܺܣܪܳܐܶܝܠ ܒܺܐܝܕ݂ܶܗ. ܘܰܚܙܰܝܬ ܘܰܚܕ݂ܺܝܬ. ܘܗܳܫܳܐ ܠܡܳܢܳܐ ܚܳܛܶܐ ܐܰܢ̱ܬ ܒܰܕ݂ܡܳܐ ܙܰܟܳܝܳܐ. ܘܩܳܛܶܠ ܐܰܢ̱ܬ ܠܶܗ ܠܕܰܘܺܝܕ݂ ܡܰܓܳܢ.</VERS>
      <VERS vnumber="6">ܘܰܫܡܰܥ ܫܳܐܘܳܠ ܒܩܳܠܶܗ ܕܝܽܘܢܳܬ݂ܳܢ ܒܪܶܗ. ܘܺܝܡܳܐ ܫܳܐܘܳܠ ܘܶܐܡܰܪ. ܚܰܝ ܗܽܘ ܡܳܪܝܳܐ ܐܶܢ ܢܡܽܘܬ.</VERS>
      <VERS vnumber="7">ܘܰܩܪܳܐ ܝܽܘܢܳܬ݂ܳܢ ܠܕܰܘܺܝܕ݂. ܘܚܰܘܝܶܗ ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܰܐܥܠܶܗ ܠܘܳܬ݂ ܫܳܐܘܳܠ. ܘܰܗܘܳܐ ܠܘܳܬ݂ܶܗ ܐܰܝܟ݂ ܕܶܐܬ݂ܡܳܠ ܘܰܐܝܟ݂ ܕܡܢܳܬ݂ܡܳܠ.</VERS>
      <VERS vnumber="8">ܘܰܐܘܣܶܦ ܩܪܳܒܳܐ ܠܡܶܗܘܳܐ. ܘܰܢܦܰܩ ܕܰܘܺܝܕ݂ ܘܶܐܬ݂ܟܰܬܰܫ ܥܰܡ ܦܠܶܫܬܳܝ̈ܶܐ. ܘܰܡܚܳܐ ܒܗܽܘܢ ܡܚܽܘܬ݂ܳܐ ܪܰܒܬܳܐ. ܘܰܥܪܰܩܘ ܡܶܢ ܩܕܳܡܰܘܗܝ.</VERS>
      <VERS vnumber="9">ܘܰܗܘܳܐ ܪܽܘܚܶܗ ܕܡܳܪܝܳܐ ܒܺܝܫܬܳܐ ܥܰܠ ܫܳܐܘܳܠ. ܘܗܽܘ ܝܳܬ݂ܶܒ ܒܒܰܝܬܶܗ. ܘܡܽܘܪܢܺܝܬܶܗ ܒܺܐܝܕ݂ܶܗ. ܘܕܰܘܺܝܕ݂ ܢܳܩܶܫ ܩܕܳܡܰܘܗܝ.</VERS>
      <VERS vnumber="10">ܘܰܒܥܳܐ ܫܳܐܘܳܠ ܠܡܶܡܚܝܳܗ̇ ܠܡܽܘܪܢܺܝܬ݂ܳܐ ܒܕܰܘܺܝܕ݂ ܘܒܶܐܣܬ݂ܳܐ. ܘܰܥܪܰܩ ܠܶܗ ܡܶܢ ܩܕ݂ܳܡ ܫܳܐܘܳܠ. ܘܰܡܚܳܗ̇ ܠܡܽܘܪܢܺܝܬ݂ܳܐ ܒܶܐܣܬ݂ܳܐ. ܕܰܘܺܝܕ݂ ܥܪܰܩ ܘܶܐܫܬܰܘܙܰܒ ܒܠܺܠܝܳܐ ܗܰܘ.</VERS>
      <VERS vnumber="11">ܘܫܰܕܰܪ ܫܳܐܘܳܠ ܐܺܝܙܓ̈ܰܕܶܐ ܠܒܰܝܬܶܗ ܕܕܰܘܺܝܕ݂. ܠܡܶܛܪܶܗ ܘܰܠܡܶܩܛܠܶܗ ܒܨܰܦܪܳܐ. ܘܚܰܘܝܰܬ݂ ܠܕܰܘܺܝܕ݂ ܡܰܠܟܺܝܠ ܐܰܢ̱ܬܬܶܗ. ܘܶܐܡܪܰܬ݂ ܠܶܗ. ܕܶܐܢ ܠܳܐ ܡܦܰܨܶܐ ܐܰܢ̱ܬ ܢܰܦܫܳܟ݂. ܡܚܳܪ ܡܳܐܶܬ݂ ܐܰܢ̱ܬ.</VERS>
      <VERS vnumber="12">ܘܰܐܚܶܬ݂ܬܶܗ ܡܰܠܟܺܝܠ ܠܕܰܘܺܝܕ݂ ܡܶܢ ܟܰܘܬ݂ܳܐ. ܘܰܥܪܰܩ ܘܶܐܙܰܠ ܘܶܐܬ݂ܦܰܨܺܝ.</VERS>
      <VERS vnumber="13">ܘܢܶܣܒܰܬ݂ ܡܰܠܟܺܝܠ ܨܰܠܡܳܐ ܘܰܐܪܡܝܰܬ݂ ܒܥܰܪܣܳܐ. ܘܡܶܫܟܳܐ ܕܥܶܙ̈ܶܐ ܣܳܡܰܬ݂ ܐܶܣܳܕ݂ܰܘ̈ܗܝ. ܘܟܰܣܝܰܬ݂ ܒܡܰܪܛܽܘܛܳܐ.</VERS>
      <VERS vnumber="14">ܘܫܰܕܰܪ ܫܳܐܘܳܠ ܐܺܝܙܓܕ̈ܶܐ ܠܡܶܕ݂ܒܪܶܗ ܠܕܰܘܺܝܕ݂. ܘܶܐܡܪܰܬ݂ ܟܪܺܝܗ ܗܽܘ.</VERS>
      <VERS vnumber="15">ܘܫܰܕܰܪ ܫܳܐܘܳܠ ܐܺܝܙܓܰܕ̈ܶܐ ܠܡܶܚܙܝܶܗ ܠܕܰܘܺܝܕ݂. ܘܶܐܡܰܪ ܐܰܣܩܽܘܗܝ ܠܘܳܬ݂ ܒܥܰܪܣܳܐ ܠܡܶܩܛܠܶܗ.</VERS>
      <VERS vnumber="16">ܘܶܐܬ݂ܰܘ ܐܺܝܙܓܰܕ̈ܶܐ ܘܗܳܐ ܨܰܠܡܳܐ ܒܥܰܪܣܳܐ. ܘܡܶܫܟܳܐ ܕܥܶܙ̈ܶܐ ܐܶܣܳܕ݂ܰܘ̈ܗܝ.</VERS>
      <VERS vnumber="17">ܘܚܰܘܺܝܘ ܠܫܳܐܘܳܠ. ܘܶܐܡܰܪ ܫܳܐܘܳܠ ܡܰܠܟܺܝܠ. ܠܡܳܢܳܐ ܗܳܟܰܢܳܐ ܢܟܰܠܬܺܝܢܝ. ܘܫܕܰܪܬܝ ܒܥܶܠܕܒܳܒܝ ܘܶܐܬ݂ܦܰܠܰܛ. ܘܶܐܡܪܰܬ݂ ܡܰܠܟܺܝܠ ܠܫܳܐܘܳܠ. ܗܽܘ ܐܶܡܰܪ ܠܺܝ ܫܰܕܪܺܝܢܝ ܕܠܳܐ ܐܶܩܛܠܶܟ݂ܝ.</VERS>
      <VERS vnumber="18">ܘܕܰܘܺܝܕ݂ ܥܪܰܩ ܘܶܐܬ݂ܦܰܠܰܛ. ܘܶܐܬ݂ܳܐ ܠܘܳܬ݂ ܫܡܽܘܐܶܝܠ ܠܪܳܡܬ݂ܳܐ. ܘܚܰܘܝܶܗ ܟܽܠ ܕܰܥܒܰܕ݂ ܠܶܗ ܫܳܐܘܳܠ. ܘܶܐܙܰܠ ܗܽܘ ܘܰܫܡܽܘܐܶܝܠ. ܘܺܝܬ݂ܶܒܘ ܒܝܽܘܢܰܬ݂ ܕܰܒܪܳܡܬ݂ܳܐ.</VERS>
      <VERS vnumber="19">ܘܚܰܘܺܝܘ ܠܫܳܐܘܳܠ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܒܝܽܘܢܰܬ݂ ܕܰܒܪܳܡܬ݂ܳܐ.</VERS>
      <VERS vnumber="20">ܘܫܰܕܰܪ ܫܳܐܘܳܠ ܐܺܝܙ̈ܓܰܕܶܐ ܠܡܶܕ݂ܒܪܶܗ ܠܕܰܘܺܝܕ݂. ܘܰܚܙܰܘ ܟܶܢܫܳܐ ܕܰܢܒܺܝ̈ܶܐ ܕܡܶܬ݂ܢܰܒܶܝܢ. ܘܰܫܡܽܘܐܶܝܠ ܩܳܐܶܡ ܥܠܰܝܗܽܘܢ. ܘܰܗܘܳܬ݂ ܥܰܠ ܐܺܝܙܓܰܕܰܘ̈ܗܝ ܕܫܳܐܘܳܠ ܪܽܘܚܶܗ ܕܰܐ‌ܠܳܗܳܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ.</VERS>
      <VERS vnumber="21">ܘܚܰܘܺܝܘ ܠܫܳܐܘܳܠ. ܘܫܰܕܰܪ ܬܽܘܒ ܐܺܝܙܓܰܕ̈ܶܐ ܐ̱ܚܖ̈ܳܢܶܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ. ܘܰܐܘܣܶܦ ܫܳܐܘܳܠ ܘܫܰܕܰܪ ܐܺܝܙܓܰܕ̈ܶܐ ܬܠܺܝܬ݂ܳܝ̈ܶܐ. ܘܶܐܬ݂ܢܰܒܺܝܘ ܐܳܦ ܗܶܢܽܘܢ.</VERS>
      <VERS vnumber="22">ܘܶܐܙܰܠ ܐܳܦ ܗܽܘ ܠܪܳܡܬ݂ܳܐ. ܘܡܰܛܺܝ ܠܓܽܘܒܳܐ ܪܰܒܳܐ ܕܰܒܣܰܘܦܳܐ. ܘܫܳܐܘܳܠ ܐܶܡܰܪ. ܐܰܝܟܰܘ ܫܡܽܘܐܶܝܠ ܘܕܰܘܺܝܕ݂. ܘܶܐܡܰܪܘ ܠܶܗ. ܗܳܐ ܒܝܽܘܢܰܬ݂ ܕܰܒܪܳܡܬ݂ܳܐ.</VERS>
      <VERS vnumber="23">ܘܶܐܙܰܠ ܠܬܰܡܳܐ ܠܝܽܘܢܰܬ݂ ܕܰܒܪܳܡܬ݂ܳܐ. ܘܰܗܘܳܬ݂ ܐܳܦ ܥܠܰܘܗܝ ܪܽܘܚܶܗ ܕܰܐ‌ܠܳܗܳܐ. ܘܶܐܙܰܠ ܡܺܐܙܰܠ. ܘܡܶܬ݂ܢܰܒܶܐ. ܥܕܰܡܳܐ ܕܰܡܛܳܐ ܠܝܽܘܢܰܬ݂ ܕܰܒܪܳܡܬ݂ܳܐ.</VERS>
      <VERS vnumber="24">ܘܰܫܠܰܚ ܐܳܦ ܗܽܘ ܡܳܐܢܰܘ̈ܗܝ. ܘܶܐܬ݂ܢܰܒܺܝ ܩܕ݂ܳܡ ܫܡܽܘܐܶܝܠ. ܘܰܢܦܰܠ ܥܰܪܛܶܠ ܟܽܠܶܗ ܐܺܝܡܳܡܳܐ ܗܰܘ ܘܟܽܠܶܗ ܠܺܠܝܳܐ. ܡܶܛܽܠ ܗܳܕܶܐ ܐܳܡܪܺܝܢ ܕܗܳܐ ܐܳܦ ܫܳܐܘܳܠ ܒܰܢܒܺܝ̈ܶܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܥܪܰܩ ܕܰܘܺܝܕ݂ ܡܶܢ ܝܽܘܢܰܬ݂ ܕܰܒܪܳܡܬ݂ܳܐ. ܘܶܐܬ݂ܳܐ ܘܶܐܡܰܪ ܩܕ݂ܳܡ ܝܽܘܢܳܬܳܢ. ܡܳܢܳܐ ܥܶܒܕܶܬ݂. ܘܡܳܢܳܐ ܗܺܝ ܣܰܟܠܽܘܬ݂ܝ. ܘܡܳܢܳܐ ܗܽܘ ܣܽܘܪܚܳܢܝ. ܩܕ݂ܳܡ ܐܰܒܽܘܟ݂ ܕܒܳܥܶܐ ܢܰܦܫܝ.</VERS>
      <VERS vnumber="2">ܘܶܐܡܰܪ ܠܶܗ ܝܽܘܢܳܬ݂ܳܢ. ܚܳܣ ܠܳܟ݂. ܠܳܐ ܬܡܽܘܬ݂. ܗܳܐ ܠܳܐ ܥܳܒܶܕ݂ ܐܳܒܝ ܡܶܠܬ݂ܳܐ ܪܰܒܬܳܐ ܘܡܶܠܬ݂ܳܐ ܙܥܽܘܪܬܳܐ ܕܠܳܐ ܓܳܠܶܐ ܠܺܝ. ܘܡܶܛܽܠ ܡܳܢܳܐ ܛܰܫܺܝ ܐܳܒܝ ܡܶܠܬ݂ܳܐ ܗܳܕ݂ܶܐ. ܠܰܝܬ ܗܳܕ݂ܶܐ.</VERS>
      <VERS vnumber="3">ܘܺܝܡܳܐ ܠܶܗ ܕܰܘܺܝܕ݂. ܘܶܐܡܰܪ. ܡܶܛܽܠ ܕܺܝܕܰܥ ܐܰܒܽܘܟ݂ ܕܶܐܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ. ܐܶܡܰܪ ܕܠܳܐ ܢܶܕܰܥ ܝܽܘܢܳܬ݂ܳܢ ܒܗܳܕ݂ܶܐ ܕܠܳܐ ܬܶܟ݂ܪܶܐ ܠܶܗ. ܒܪܰܡ ܚܰܝ ܗܽܘ ܡܳܪܝܳܐ ܘܚܰܝܳܐ ܗܺܝ ܢܰܦܫܳܟ݂. ܐܶܠܳܐ ܐܶܢ ܦܣܳܥܬ݂ܳܐ ܚܕ݂ܳܐ ܗܘܳܬ݂ ܒܰܝ̈ܢܰܝ ܠܡܰܘܬܳܐ.</VERS>
      <VERS vnumber="4">ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂. ܡܳܐ ܕܳܐܡܪܳܐ ܢܰܦܫܳܟ݂ ܐܶܥܒܶܕ݂ ܠܳܟ݂.</VERS>
      <VERS vnumber="5">ܘܶܐܡܰܪ ܕܰܘܺܝܕ݂ ܠܝܽܘܢܳܬ݂ܳܢ. ܗܳܐ ܪܺܝܫ ܝܰܪܚܳܐ ܗܽܘ ܡܚܳܪ. ܘܶܐܢܳܐ ܡܶܣܬܡܳܟ݂ܽܘ ܡܶܣܬܡܶܟ݂ ܐ̱ܢܳܐ ܩܕ݂ܳܡ ܐܰܒܽܘܟ݂ ܠܡܶܠܥܰܣ. ܘܰܬ݂ܫܰܕܪܰܢܝ ܠܡܶܛܫܳܐ ܒܚܰܩܠܳܐ. ܥܕܰܡܳܐ ܠܪܰܡܫܳܐ ܬܠܺܝܬ݂ܳܝܳܐ.</VERS>
      <VERS vnumber="6">ܐܶܢ ܡܶܦܩܰܕ ܢܦܰܩܕܰܢܝ ܐܰܒܽܘܟ݂. ܐܶܡܰܪ ܠܶܗ. ܡܶܫܬܐܳܠܽܘ ܐܶܫܬܐܶܠ ܡܶܢܝ ܕܰܘܺܝܕ݂. ܕܢܺܐܙܰܠ ܠܒܶܝܬ݂ ܠܚܶܡ ܩܪܺܝܬܶܗ. ܡܶܛܽܠ ܕܕܶܒܚ̈ܶܐ ܕܝܰܘ̈ܡܳܬ݂ܳܐ ܬܰܡܳܢ ܠܟܽܠܳܗ̇ ܫܰܪܒܬ݂ܳܐ.</VERS>
      <VERS vnumber="7">ܐܶܢ ܗܳܟܰܢܳܐ ܢܺܐܡܰܪ. ܛܳܒ ܫܰܦܺܝܪ. ܫܠܳܡܳܐ ܗܽܘ ܠܥܰܒܕܳܟ݂. ܘܶܐܢ ܡܶܬ݂ܒܐܳܫܽܘ ܢܶܬ݂ܒܐܶܫ ܠܶܗ. ܕܰܥ ܕܓܶܪܡܰܬ݂ ܒܺܝܫܬܳܐ ܡܶܢ ܠܘܳܬܶܗ.</VERS>
      <VERS vnumber="8">ܘܰܥܒܶܕ݂ ܛܰܝܒܽܘܬ݂ܳܐ ܗܳܕ݂ܶܐ ܥܰܡ ܥܰܒܕܳܟ݂. ܡܶܛܽܠ ܕܒܰܩܝܳܡܶܗ ܕܡܳܪܝܳܐ ܐܰܥܶܠܬ ܠܥܰܒܕܳܟ݂ ܥܰܡܳܟ݂. ܘܶܐܢ ܐܺܝܬ݂ ܠܺܝ ܣܰܟܽܠܘܳܬ݂ܐ. ܩܛܽܘܠܰܝܢܝ ܐܰܢ̱ܬ. ܘܰܠܘܳܬ݂ ܐܰܒܽܘܟ݂ ܠܳܐ ܬܰܘܒܶܠܰ(ܝ)ܢܝ.</VERS>
      <VERS vnumber="9">ܘܶܐܡܰܪ ܝܽܘܢܳܬ݂ܳܢ ܚܳܣ ܠܳܟ݂. ܡܶܛܽܠ ܕܶܐܢ ܡܶܕܰܥ ܐܶܕܰܥ ܕܓܶܪܡܰܬ݂ ܠܳܗ̇ ܒܺܝܫܬܳܐ ܡܶܢ ܠܘܳܬ݂ ܐܳܒܝ. ܐܺܬܶܐ ܠܘܳܬ݂ܳܟ݂ ܘܶܐܚܰܘܶܝܟ݂.</VERS>
      <VERS vnumber="10">ܘܶܐܡܰܪ ܕܰܘܺܝܕ݂ ܠܝܽܘܢܳܬ݂ܳܢ. ܡܰܢܽܘ ܢܚܰܘܶܝܢܝ . ܕܰܠܡܳܐ ܢܶܥܢܶܝܟ݂ ܐܰܒܽܘܟ݂ ܩܰܫܝܳܐܺܝܬ݂.</VERS>
      <VERS vnumber="11">ܘܶܐܡܰܪ ܠܶܗ ܝܽܘܢܳܬ݂ܳܢ ܠܕܰܘܺܝܕ݂. ܬܳܐ ܢܶܦܽܘܩ ܠܚܰܩܠܳܐ. ܘܰܢܦܰܩܘ ܬܖ̈ܰܝܗܽܘܢ ܠܚܰܩܠܳܐ.</VERS>
      <VERS vnumber="12">ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂. ܢܶܣܗܰܕ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢ ܠܳܐ ܐܶܒܰܕܩܺܝܘܗܝ ܠܳܐܒܝ ܐܰܝܟ݂ ܙܰܒܢܳܐ ܗܳܢܳܐ. ܡܚܳܪ ܠܰܬ݂ܠܳܬ݂ ܫܳܥܺܝ̈ܢ. ܐܶܢ ܛܳܒ ܠܳܟ݂. ܘܗܳܝܕܶܝܢ ܐܶܫܠܽܘܚ ܠܳܟ݂ ܘܶܐܓܠܶܐ ܠܳܟ݂.</VERS>
      <VERS vnumber="13">ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܝܽܘܢܳܬ݂ܳܢ. ܘܗܳܟܰܢܳܐ ܢܰܘܣܶܦ ܠܶܗ. ܕܶܐܢ ܐܶܛܰܒ ܡܶܢ ܐܳܒܝ ܒܺܝܫܬܳܐ ܕܰܥܠܰܝܟ. ܐܶܓܠܶܐ ܠܳܟ݂. ܘܶܐܫܰܕܪܳܟ݂ ܘܬܺܐܙܰܠ ܒܰܫܠܳܡܳܐ. ܘܢܶܗܘܶܐ ܡܳܪܝܳܐ ܥܰܡܳܟ݂ ܐܰܝܟ݂ ܕܰܗܘܳܐ ܥܰܡ ܐܳܒܝ.</VERS>
      <VERS vnumber="14">ܘܰܠܘܰܝ ܕܶܝܢ ܟܰܕ݂ ܐܶܢܳܐ ܚܰܝ. ܐܶܠܳܐ ܥܒܶܕ݂ ܥܰܡܝ ܛܰܝܒܽܘܬ݂ܶܗ ܕܰܐ‌ܠܳܗܳܐ ܥܰܕ݂ܠܳܐ ܐܶܡܽܘܬ݂.</VERS>
      <VERS vnumber="15">ܘܠܳܐ ܬܶܥܢܰܕ݂ ܛܰܝܒܽܘܬܳܟ݂ ܡܶܢ ܒܰܝܬܝ ܠܥܳܠܰܡ. ܘܟܰܕ݂ ܢܰܘܒܶܕ݂ ܡܳܪܝܳܐ ܠܰܒܠܕܒܳܒܰܘ̈ܗܝ ܕܕܰܘܺܝܕ݂ ܡܶܢ ܐܰܦܰܝ̈ ܐܰܪܥܳܐ.</VERS>
      <VERS vnumber="16">ܢܩܽܘܡ ܝܽܘܢܳܬ݂ܳܢ ܥܰܡ ܕܒܶܝܬ݂ ܕܰܘܺܝܕ݂. ܘܢܶܬ݂ܒܰܥ ܡܳܪܝܳܐ ܡܶܢ ܒܥܶܠܕܒܳܒܰܘ̈ܗܝ ܕܕܰܘܺܝܕ݂.</VERS>
      <VERS vnumber="17">ܘܰܐܘܣܶܦ ܝܽܘܢܳܬ݂ܳܢ ܠܡܰܘܡܳܝܽܘܬܶܗ ܠܕܰܘܺܝܕ݂ ܒܰܕ݂ܪܳܚܶܡ ܗܘܳܐ ܠܶܗ. ܡܶܛܽܠ ܕܪܶܚܡܬ݂ܳܐ ܕܢܰܦܫܶܗ ܪܰܚܡܶܗ.</VERS>
      <VERS vnumber="18">ܘܶܐܡܰܪ ܠܶܗ ܝܽܘܢܳܬ݂ܳܢ. ܡܚܳܪ ܪܺܝܫ ܝܰܪܚܳܐ ܗܽܘ. ܘܡܶܬ݂ܦܩܶܕ݂ ܐܰܢ̱ܬ ܡܶܛܽܠ ܕܡܶܬ݂ܦܩܶܕ݂ ܡܰܘܬܒܳܟ݂.</VERS>
      <VERS vnumber="19">ܘܠܰܬ݂ܠܳܬ݂ ܫܳܥܺܝ̈ܢ ܡܶܬ݂ܒܥܶܐ ܐܰܢ̱ܬ ܛܳܒ ܘܬܺܐܬ݂ܶܐ ܠܕܽܘܟܬܳܐ ܬܰܡܳܢ ܒܝܰܘܡܳܐ ܕܰܡܚܳܪ. ܘܬܶܬܶܒ ܥܰܠ ܓܶܢ̱ܒ ܟܺܐܦܳܐ ܗܳܝ.</VERS>
      <VERS vnumber="20">ܘܶܐܢܳܐ ܗܳܐ ܬܳܪܶܨ ܐ̱ܢܳܐ ܬܠܳܬܳܐ ܓܶܐܖ̈ܺܝܢ. ܠܡܶܫܕܳܐ ܠܡܰܪܡܳܝܽܘ ܢܺܝܫܳܐ.</VERS>
      <VERS vnumber="21">ܘܗܳܐ ܡܫܰܕܰܪ ܐ̱ܢܳܐ ܛܰܠܝܳܐ ܐܳܙܶܠ ܠܳܩܶܛ ܓܶܐܖ̈ܶܐ. ܐܶܢ ܐܺܡܰܪ ܠܛܰܠܝܳܐ ܕܗܳܐ ܓܶܐܖ̈ܶܐ ܡܶܢܳܟ݂ ܘܰܠܟ݂ܳܐ. ܣܰܒ ܐܶܢܽܘܢ ܘܬ݂ܳܐ. ܕܰܥ ܘܰܚܙܺܝ ܕܰܫܠܳܡ ܠܳܟ݂. ܘܠܰܝܬ ܡܶܠܳܐ ܒܺܝܫܳܐ. ܚܰܝ ܗܽܘ ܡܳܪܝܳܐ.</VERS>
      <VERS vnumber="22">ܘܶܐܢ ܗܳܟܰܢܳܐ ܐܺܡܰܪ ܠܛܰܠܝܳܐ. ܕܗܳܐ ܓܶܐܖ̈ܶܐ ܡܶܢܳܟ݂ ܘܰܠܗܰܠ. ܙܶܠ. ܡܶܛܽܠ ܕܫܰܕܪܳܟ݂ ܡܳܪܝܳܐ.</VERS>
      <VERS vnumber="23">ܒܦܶܬ݂ܓ݂ܳܡܳܐ ܕܡܰܠܶܠܢ ܐܶܢܳܐ ܘܰܐܢ̱ܬ. ܗܳܐ ܡܳܪܝܳܐ ܐܰ‌ܠܳܗܳܐ ܒܰܝ̈ܢܰܝ ܘܠܳܟ݂ ܥܕܰܡܳܐ ܠܥܳܠܰܡ.</VERS>
      <VERS vnumber="24">ܘܶܐܬܛܰܫܺܝ ܕܰܘܺܝܕ݂ ܒܚܰܩܠܳܐ. ܘܰܗܘܳܐ ܪܺܝܫ ܝܰܪܚܳܐ. ܘܶܐܣܬܡܶܟ݂ ܡܰܠܟܳܐ ܥܰܠ ܠܰܚܡܳܐ ܠܡܶܠܥܰܣ.</VERS>
      <VERS vnumber="25">ܘܶܐܣܬܡܶܟ݂ ܡܰܠܟܳܐ ܥܰܠ ܣܡܳܟ݂ܶܗ ܐܰܝܟ݂ ܕܰܒܟܽܠܙܒܰܢ. ܥܰܠ ܓܶܢ̱ܒ ܐܶܣܬ݂ܳܐ. ܘܩܳܡ ܝܽܘܢܳܬ݂ܳܢ ܘܶܐܣܬܡܶܟ݂. ܘܰܐܒܢܺܝܪ ܥܰܠ ܓܶܢ̱ܒ ܫܳܐܘܳܠ. ܘܶܐܬ݂ܦܰܩܕܰܬ݂ ܕܽܘܟܬܶܗ ܕܕܰܘܺܝܕ݂.</VERS>
      <VERS vnumber="26">ܘܠܳܐ ܐܶܡܰܪ ܫܳܐܘܳܠ ܡܶܕ݂ܡ ܒܝܰܘܡܳܐ ܗܰܘ. ܡܶܛܽܠ ܕܶܐܡܰܪ ܕܓܶܕ݂ܫܰܐ ܗ̱ܘ. ܕܰܠܡܳܐ ܕܟܶܐ ܗܽܘ. ܐܰܘ ܕܰܠܡܳܐ ܠܳܐ ܗܘܳܐ ܕܟܶܐ.</VERS>
      <VERS vnumber="27">ܘܰܗܘܳܐ ܠܝܰܘܡܳܐ ܐ̱ܚܪܺܢܳܐ ܕܪܺܝܫ ܝܰܪܚܳܐ. ܘܶܐܬ݂ܦܰܩܕܰܬ݂ ܕܽܘܟܬܶܗ ܕܕܰܘܺܝܕ݂. ܘܶܐܡܰܪ ܫܳܐܘܳܠ ܠܝܽܘܢܳܬ݂ܳܢ ܒܪܶܗ. ܡܶܛܽܠ ܡܳܢܳܐ ܠܳܐ ܐܶܬ݂ܳܐ ܒܰܪ ܐܺܝܫܰܝ. ܠܳܐ ܐܶܬ݂ܡܳܠ ܘܠܳܐ ܝܰܘܡܳܢܳܐ. ܠܠܰܚܡܳܐ.</VERS>
      <VERS vnumber="28">ܘܰܥܢܳܐ ܝܽܘܢܳܬ݂ܳܢ ܘܶܐܡܰܪ ܠܫܳܐܘܳܠ ܐܰܒܽܘܗܝ. ܡܶܫܬܐܳܠܽܘ ܐܶܫܬܐܶܠ ܡܶܢܝ ܕܰܘܺܝܕ݂ ܥܕܰܡܳܐ ܠܒܶܝܬ݂ ܠܚܶܡ ܩܪܺܝܬܶܗ.</VERS>
      <VERS vnumber="29">ܘܶܐܡܰܪ ܫܰܕܰܪܰܝܢܝ ܡܶܛܽܠ ܕܕܶܒܚܬܳܐ ܕܫܰܪܒܬ݂ܳܐ ܐܺܝܬ݂ ܠܰܢ ܒܰܩܪܺܝܬ݂ܳܐ. ܘܦܰܩܕܰܢܝ ܘܶܐܡܰܪ ܠܺܝ. ܐܳܚܝ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܐܺܙܰܠ ܐܶܚܙܶܐ ܠܰܐܚܰܝ̈. ܡܶܛܽܠ ܗܳܢܳܐ ܠܳܐ ܐܶܬ݂ܳܐ ܠܦܳܬܽܘܪܳܐ ܕܡܰܠܟܳܐ.</VERS>
      <VERS vnumber="30">ܘܶܐܬ݂ܚܰܡܰܬ݂ ܪܽܘܓܙܶܗ ܕܫܳܐܘܳܠ ܘܶܐܡܰܪ ܠܶܗ. ܒܰܪ ܚܰܣܺܝܪܰܬ݂ ܡܰܪܕܽܘܬ݂ܳܐ. ܠܳܐ ܝܳܕ݂ܰܥ ܐ̱ܢܳܐ. ܕܨܳܒܶܐ ܐܰܢ̱ܬ ܒܰܒܪܶܗ ܕܺܐܝܫܰܝ. ܠܒܶܗܬܬܳܟ݂ ܘܰܠܒܶܗܬܰܬ݂ ܦܽܘܪܣܳܝܳܗ̇ ܕܶܐܡܳܟ݂.</VERS>
      <VERS vnumber="31">ܡܶܛܽܠ ܕܟܽܠܗܽܘܢ ܝܰܘ̈ܡܳܬ݂ܳܐ ܕܒܰܪ ܐܺܝܫܰܝ ܚܰܝ ܥܰܠ ܐܰܪܥܳܐ. ܠܳܐ ܬܶܬ݂ܩܰܢ ܐܰܢ̱ܬ ܘܡܰܠܟܽܘܬܳܟ݂. ܗܳܫܳܐ ܐܶܫܰܕܰܪ ܐܶܕ݂ܒܪܺܝܘܗܝ ܠܺܝ. ܡܶܛܽܠ ܕܒܰܪ ܡܰܘܬܳܐ ܗܽܘ.</VERS>
      <VERS vnumber="32">ܘܰܥܢܳܐ ܝܽܘܢܳܬ݂ܳܢ ܘܶܐܡܰܪ ܠܫܳܐܘܳܠ ܐܰܒܽܘܗܝ. ܥܰܠ ܡܢܳܐ ܡܳܐܶܬ݂. ܡܳܢܳܐ ܥܒܰܕ݂.</VERS>
      <VERS vnumber="33">ܘܰܐܪܺܝܡ ܫܳܐܘܳܠ ܡܽܘܪܢܺܝܬ݂ܳܐ ܥܠܰܘܗܝ ܠܡܶܡܚܝܶܗ. ܘܺܝܕܰܥ ܝܽܘܢܳܬ݂ܳܢ ܕܓܶܪܡܰܬ݂ ܡܶܢ ܠܘܳܬ݂ ܐܰܒܽܘܗܝ ܠܡܶܩܛܠܶܗ ܠܕܰܘܺܝܕ݂.</VERS>
      <VERS vnumber="34">ܘܩܳܡ ܝܽܘܢܳܬ݂ܳܢ ܡܶܢ ܦܳܬ݂ܽܘܪܳܐ ܒܚܶܡܬ݂ܳܐ ܥܰܫܺܝܢܬܳܐ. ܘܠܳܐ ܐܶܟܰܠ ܒܝܰܘܡܳܐ ܗܰܘ ܕܰܬܪܶܝܢ ܕܪܺܝܫ ܝܰܪܚܳܐ. ܡܶܛܽܠ ܕܟܶܪܝܰܬ݂ ܠܶܗ ܥܰܠ ܕܰܘܺܝܕ݂. ܕܓܰܪܡܳܗ̇ ܐܰܒܽܘܗܝ ܥܠܰܘܗܝ.</VERS>
      <VERS vnumber="35">ܘܰܗܘܳܐ ܨܰܦܪܳܐ ܘܰܢܦܰܩ ܝܽܘܢܳܬ݂ܳܢ ܠܚܰܩܠܳܐ ܠܽܐܘܪܥܶܗ ܕܕܰܘܺܝܕ݂. ܘܛܰܠܝܳܐ ܙܥܽܘܪܳܐ ܥܰܡܶܗ.</VERS>
      <VERS vnumber="36">ܘܶܐܡܰܪ ܠܛܰܠܝܳܐ. ܗܰܪܛ ܠܰܩܶܛ ܓܶܐܖ̈ܶܐ ܕܫܳܕܶܐ ܐ̱ܢܳܐ. ܛܰܠܝܳܐ ܪܗܶܛ. ܘܗܽܘ ܫܕ݂ܳܐ ܓܶܐܪܳܐ ܠܡܰܥܒܳܪܽܘܬܶܗ.</VERS>
      <VERS vnumber="37">ܘܰܡܛܳܐ ܛܰܠܝܳܐ ܥܕܰܡܳܐ ܠܕܽܘܟܬܳܐ ܕܓܶܐܪܳܐ ܕܰܫܕ݂ܳܐ ܝܽܘܢܳܬ݂ܳܢ. ܘܰܩܪܳܐ ܝܽܘܢܳܬ݂ܳܢ ܠܛܰܠܝܳܐ ܘܶܐܡܰܪ. ܗܳܐ ܓܶܐܪܳܐ ܡܶܢܳܟ݂ ܘܰܠܗܰܠ.</VERS>
      <VERS vnumber="38">ܘܰܩܪܳܐ ܝܽܘܢܳܬ݂ܳܢ ܒܳܬܰܪ ܛܰܠܝܳܐ. ܐܶܣܬܰܪܗܰܒ ܒܰܥܓܰܠ ܘܠܳܐ ܬܩܽܘܡ. ܘܠܰܩܶܛ ܛܰܠܝܳܐ ܕܝܽܘܢܳܬ݂ܳܢ ܓܶܐܖ̈ܶܐ. ܘܰܐܝܬܺܝ ܠܡܳܪܶܗ.</VERS>
      <VERS vnumber="39">ܘܠܳܐ ܝܺܕܰܥ ܛܰܠܝܳܐ ܡܶܕܶܡ. ܐܶܠܳܐ ܝܽܘܢܳܬ݂ܳܢ ܘܕܰܘܺܝܕ݂ ܕܝܳܕ݂ܥܺܝܢ ܗܘܰܘ ܦܶܬ݂ܓ݂ܳܡܳܐ.</VERS>
      <VERS vnumber="40">ܘܝܰܗܒ ܝܽܘܢܳܬ݂ܳܢ ܡܳܐܢܰܘ̈ܗܝ ܠܛܰܠܝܶܗ. ܘܶܐܡܰܪ ܠܶܗ ܙܶܠ ܐܰܥܶܠ ܠܰܩܪܺܝܬ݂ܳܐ.</VERS>
      <VERS vnumber="41">ܛܰܠܝܳܐ ܥܰܠ. ܘܕܰܘܺܝܕ݂ ܩܳܡ ܡܶܢ ܠܘܳܬ݂ ܟܺܐܦܳܐ. ܘܶܐܬ݂ܳܐ ܠܘܳܬ݂ ܝܽܘܢܳܬ݂ܳܢ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܰܣܓܶܕ݂ ܬܠܳܬ ܙܰܒܢܺܝ̈ܢ. ܘܢܰܫܶܩܘ ܓܒܰܪ ܠܚܰܒܪܶܗ. ܘܰܒܟ݂ܰܘ ܓܒܰܪ ܥܰܠ ܚܰܒܪܶܗ. ܒܪܰܡ ܕܰܘܺܝܕ݂ ܐܰܣܓܺܝ.</VERS>
      <VERS vnumber="42">ܘܶܐܡܰܪ ܝܽܘܢܳܬ݂ܳܢ ܠܕܰܘܺܝܕ݂ ܙܶܠ ܒܰܫܠܳܡܳܐ. ܝܳܡܶܝܢܰܢ ܕܶܝܢ ܬܖ̈ܰܝܢ ܒܰܫܡܶܗ ܕܡܳܪܝܳܐ ܠܡܺܐܡܰܪ. ܡܳܪܝܳܐ ܒܰܝ̈ܢܰܝ ܘܠܳܟ݂. ܘܒܶܝܬ݂ ܙܰܪܥܝ ܠܙܰܪܥܳܟ݂. ܥܕܰܡܳܐ ܠܥܳܠܰܡ. </VERS>
    </CHAPTER>
    <CHAPTER cnumber="21">
      <VERS vnumber="1">ܘܩܳܡ ܝܽܘܢܳܬ݂ܳܢ ܘܥܰܠ ܠܰܩܪܺܝܬ݂ܳܐ.</VERS>
      <VERS vnumber="2">ܘܶܐܬ݂ܳܐ ܕܰܘܺܝܕ݂ ܠܰܢܟ݂ܳܚ ܠܘܳܬ݂ ܐܰܚܺܝܡܰܠܟ ܟܳܗܢܳܐ. ܘܰܬ݂ܘܰܗ ܐܰܚܺܝܡܰܠܟ ܠܽܐܘܪܥܶܗ ܕܕܰܘܺܝܕ݂. ܘܶܐܡܰܪ ܠܶܗ. ܡܳܢܳܐ ܗܽܘ ܕܰܐܢ̱ܬ ܒܰܠܚܽܘܕܰܝܟ ܐܶܬܰܝܬ ܘܐ̱ܢܳܫ ܠܰܝܬ ܥܰܡܳܟ݂.</VERS>
      <VERS vnumber="3">ܘܶܐܡܰܪ ܕܰܘܺܝܕ݂ ܠܰܐܚܺܝܡܰܠܟ ܟܳܗܢܳܐ. ܡܰܠܟܳܐ ܦܰܩܕܰܢܝ ܦܶܬ݂ܓ݂ܳܡܳܐ. ܘܶܐܡܰܪ ܠܺܝ. ܕܐ̱ܢܳܫ ܠܳܐ ܢܕܰܥ ܡܶܕܶܡ ܕܰܡܫܰܕܰܪ ܐ̱ܢܳܐ ܠܳܟ݂. ܘܰܡܦܰܩܶܕ݂ ܐ̱ܢܳܐ ܠܳܟ݂. ܘܠܰܛܠܳܝ̈ܶܐ ܚܰܘܺܝܬ݂ ܐܰܬ݂ܪܳܐ ܕܰܓܢܶܐ ܘܰܡܛܰܫܰܝ.</VERS>
      <VERS vnumber="4">ܘܗܳܫܳܐ ܡܳܢܳܐ ܐܺܝܬ݂ ܬܚܶܝܬ݂ ܐܺܝܕܳܟ݂. ܚܰܡܶܫ ܕܠܰܚܡܳܐ ܗܰܒ ܒܺܐܝܕܰܝ̈. ܐܰܘ ܡܶܕܶܡ ܕܡܶܫܬܟܰܚ.</VERS>
      <VERS vnumber="5">ܘܰܥܢܳܐ ܟܳܗܢܳܐ ܠܕܰܘܺܝܕ݂ ܘܶܐܡܰܪ ܠܶܗ. ܠܰܝܬ ܠܰܚܡܳܐ ܫܰܪܝܳܐ ܬܚܶܝܬ݂ ܐܺܝ̈ܕ݂ܰܝ. ܐܶܠܳܐ ܠܰܚܡܳܐ ܕܩܽܘܕܫܳܐ ܐܺܝܬ݂. ܐܶܢ ܢܛܰܪܘ ܛܠܳܝ̈ܶܐ ܡܶܢ ܩܽܘܪܒܳܢܳܐ.</VERS>
      <VERS vnumber="6">ܘܰܥܢܳܐ ܕܰܘܺܝܕ݂ ܘܶܐܡܰܪ ܠܟܳܗܢܳܐ. ܩܽܘܪܒܳܢܳܐ ܡܫܰܠܰܛ ܗܽܘ ܠܰܢ ܡܶܢ ܐܶܬ݂ܡܳܠ ܘܡܶܢ ܡܢܳܬ݂ܡܳܠ ܟܰܕ݂ ܢܶܦܩܶܬ݂. ܘܗܳܐ ܡܳܐܢ̈ܶܐ ܕܰܛܠܳܝ̈ܶܐ ܩܰܕܺܝܫܺܝܢ. ܘܗܺܝ ܐܽܘܪܚܳܐ ܫܰܪܝܳܐ. ܘܳܐܦ ܝܰܘܡܳܢܳܐ ܐܶܬ݂ܩܰܕܰܫܘ ܒܡܳܐܢ̈ܶܐ.</VERS>
      <VERS vnumber="7">ܘܝܰܗܒ ܠܶܗ ܟܳܗܢܳܐ ܩܽܘܕܫܳܐ. ܡܶܛܽܠ ܕܠܳܐ ܗܘܳܐ ܬܰܡܳܢ ܠܰܚܡܳܐ. ܐܶܠܳܐ ܐܶܢ ܠܰܚܡܳܐ ܕܰܐܦ̈ܶܐ ܕܡܰܥܒܪܺܝܢ ܡܶܢ ܩܕ݂ܳܡ ܡܳܪܝܳܐ ܠܰܡܣܳܡ ܠܰܚܡܳܐ ܚܰܡܺܝܡܳܐ ܒܝܰܘܡܳܐ ܕܡܶܬ݂ܢܣܶܒ.</VERS>
      <VERS vnumber="8">ܘܬ݂ܰܡܳܢ ܓܰܒܪܳܐ ܡܶܢ ܥܰܒܕܰܘ̈ܗܝ ܕܫܳܐܘܳܠ. ܒܝܰܘܡܳܐ ܗܰܘ ܟܳܠܶܐ ܗܘܳܐ ܩܕ݂ܳܡ ܡܳܪܝܳܐ. ܘܰܫܡܶܗ ܕܽܘܐܳܓ ܐܰܕ݂ܽܘܡܳܝܳܐ. ܥܰܫܺܝܢܳܐ ܕܖ̈ܳܥܰܘܳܬ݂ܳܐ ܕܫܳܐܘܳܠ.</VERS>
      <VERS vnumber="9">ܘܶܐܡܰܪ ܕܰܘܺܝܕ݂ ܠܰܐܚܺܝܡܰܠܟ ܠܰܝܬ ܗܳܪܟܳܐ ܬܚܶܝܬ݂ ܐܺܝܕ݂ܳܟ݂ ܣܰܝܦܳܐ ܐܰܘ ܡܽܘܪܢܺܝܬ݂ܳܐ. ܡܶܛܽܠ ܕܳܐܦ ܣܰܝܦܝ ܐܳܦ ܡܽܘܪܳܢܺܝܬ݂ܝ ܠܳܐ ܢܶܣܒܶܬ݂ ܒܺܐܝ̈ܕ݂ܰܝ. ܡܶܛܽܠ ܕܰܗܘܳܐ ܦܶܬ݂ܓܳܡܶܗ ܕܡܰܠܟܳܐ ܡܣܰܪܗܰܒ.</VERS>
      <VERS vnumber="10">ܘܶܐܡܰܪ ܟܳܗܢܳܐ. ܣܰܝܦܶܗ ܕܓܽܘܠܝܰܕ݂ ܦܠܶܫܬܳܝܳܐ ܗܰܘ ܕܰܩܛܰܠܬ ܒܥܽܘܡܩܳܐ ܕܒܶܛܡܬ݂ܳܐ. ܗܳܐ ܟܪܺܝܟ݂ ܒܫܽܘܫܶܦܳܐ ܒܶܣܬܰܪ ܦܶܕܬ݂ܳܐ. ܐܶܢܗܽܘ ܕܢܳܣܶܒ ܐܰܢ̱ܬ ܠܶܗ ܣܰܒ. ܡܶܛܽܠ ܕܠܰܝܬ ܠܒܰܪ ܡܶܢܶܗ ܐ̱ܚܪܺܝܢ ܗܳܪܟܳܐ. ܘܶܐܡܰܪ ܕܰܘܺܝܕ݂. ܠܰܝܬ ܐܰܟ݂ܘܳܬܶܗ. ܗܒܳܝܗܝ ܠܺܝ.</VERS>
      <VERS vnumber="11">ܘܩܳܡ ܕܰܘܺܝܕ݂ ܘܰܥܪܰܩ ܡܶܢ ܩܕ݂ܳܡ ܫܳܐܘܳܠ. ܒܝܰܘܡܳܐ ܗܰܘ. ܘܶܐܬ݂ܳܐ ܠܘܳܬ݂ ܐܰܟܺܝܫ ܡܰܠܟܳܐ ܕܓܰܬ݂.</VERS>
      <VERS vnumber="12">ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܰܐܟܺܝܫ. ܗܳܢܰܘ ܡܰܠܟܳܐ ܕܰܐܪܥܳܐ ܕܺܝܣܪܳܐܶܝܠ. ܠܗܳܢܳܐ ܡܣܰܓ̈ܝܳܢ ܗܘܰܝ̈ ܒܢ̈ܳܬ ܝܺܣܪܳܐܶܝܠ ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.</VERS>
      <VERS vnumber="13">ܘܣܳܡ ܕܰܘܺܝܕ݂ ܡ̈ܶܠܶܐ ܗܳܠܶܝܢ ܒܠܶܒܶܗ. ܘܰܕ݂ܚܶܠ ܛܳܒ ܡܶܢ ܩܕ݂ܳܡ ܐܰܟܺܝܫ ܡܰܠܟܳܐ ܕܓܰܬ݂.</VERS>
      <VERS vnumber="14">ܘܫܰܢܺܝ ܛܰܥܡܶܗ ܒܥܰܝܢܰܘ̈ܗܝ. ܘܶܐܫܬܰܟܰܪ ܒܥܰܝܢܰܝ̈ܗܽܘܢ. ܘܺܝܬ݂ܶܒ ܥܰܠ ܐܶܣܟܽܘܦܬ݂ܳܐ ܕܬܰܪܥܳܐ. ܘܰܐܪܡܺܝ ܪܺܝܪܶܗ ܥܰܠ ܕܰܩܢܶܗ.</VERS>
      <VERS vnumber="15">ܘܶܐܡܰܪ ܐܰܟܺܝܫ ܠܥܰܒܕܰܘ̈ܗܝ. ܗܳܐ ܚܳܙܶܝܬܽܘܢ ܠܓܰܒܪܳܐ ܕܫܳܢܝܰܐ ܗ̱ܘ. ܠܡܳܢܳܐ ܐܰܝܬܺܝܬܽܘܢܳܝܗܝ ܠܘܳܬ݂ܝ.</VERS>
      <VERS vnumber="16">ܚܰܣܺܝܪ ܛܰܥܡܳܐ ܐ̱ܢܳܐ ܕܰܐܝܬܺܝܬܽܘܢ ܗܳܢܳܐ ܕܫܳܛܶܐ ܥܠܰܝ. ܗܳܢܳܐ ܢܶܥܽܘܠ ܠܒܰܝܬܝ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܶܐܙܰܠ ܕܰܘܺܝܕ݂ ܡܶܢ ܬܰܡܳܢ. ܘܶܐܬ݂ܦܰܠܰܛ ܠܰܡܥܰܪܰܬ݂ ܥܰܪܠܰܡ. ܘܰܫܡܰܥ ܐܰܚܰܘ̈ܗܝ ܘܟܽܠܶܗ ܒܶܝܬ݂ ܐܰܒܽܘܗܝ. ܘܰܢܚܶܬ݂ܘ ܠܘܳܬܶܗ ܠܬܰܡܳܢ.</VERS>
      <VERS vnumber="2">ܘܶܐܬ݂ܟܰܢܰܫܘ ܠܘܳܬܶܗ ܟܽܠ ܓܰܒܪܳܐ ܕܰܡܥܳܩ. ܘܟܽܠ ܓܰܒܪܳܐ ܕܺܐܝܬ݂ ܠܶܗ ܡܳܪܶܐ ܚܰܘܒܳܐ. ܘܟܽܠ ܓܰܒܪܳܐ ܡܰܪܺܝܪ ܢܰܦܫܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܰܗܘܰܘ ܥܰܡܶܗ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ.</VERS>
      <VERS vnumber="3">ܘܶܐܙܰܠ ܕܰܘܺܝܕ݂ ܡܶܢ ܬܰܡܳܢ ܠܡܰܨܦܝܳܐ ܕܡܽܘܐܳܒ. ܘܶܐܡܰܪ ܠܡܰܠܟܳܐ ܕܡܽܘܐܳܒ. ܢܶܬܶܒ ܐܳܒܝ ܘܶܐܡܝ ܥܰܡܟܽܘܢ. ܥܕܰܡܳܐ ܕܶܐܕܰܥ ܡܳܢܳܐ ܥܳܒܶܕ݂ ܠܺܝ ܐܰ‌ܠܳܗܳܐ.</VERS>
      <VERS vnumber="4">ܘܰܫܒܰܩ ܐܶܢܽܘܢ ܠܘܳܬ݂ ܡܰܠܟܳܐ ܕܡܽܘܐܳܒ. ܘܺܝܬ݂ܶܒܘ ܥܰܡܶܗ ܟܽܠ ܝܰܘ̈ܡܳܬ݂ܳܐ ܕܰܗܘܳܐ ܕܰܘܺܝܕ݂ ܒܡܰܨܦܝܳܐ.</VERS>
      <VERS vnumber="5">ܘܶܐܡܰܪ ܓܳܕ ܢܒܺܝܳܐ ܠܕܰܘܺܝܕ݂. ܠܳܐ ܬܶܬܶܒ ܒܡܰܨܦܝܳܐ. ܙܶܠ ܥܽܘܠ ܠܳܟ݂ ܠܰܐܪܥܳܐ ܕܺܝܗܽܘܕ݂ܳܐ. ܘܶܐܙܰܠ ܕܰܘܺܝܕ݂ ܘܥܰܠ ܠܶܗ ܠܥܳܒܳܐ ܕܚܶܙܝܽܘܬ݂.</VERS>
      <VERS vnumber="6">ܘܰܫܡܰܥ ܫܳܐܘܳܠ ܕܶܐܬ݂ܓܠܺܝ ܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ. ܘܫܳܐܘܳܠ ܝܳܬ݂ܶܒ ܗܘܳܐ ܒܰܓܒܰܥ ܬܚܶܝܬ݂ ܠܽܘܙܳܐ ܕܰܒܪܳܡܬ݂ܳܐ. ܘܡܽܘܪܢܺܝܬܶܗ ܒܺܐܝܕܶܗ. ܘܟܽܠܗܽܘܢ ܥܰܒܕܰܘ̈ܗܝ ܩܳܝܡܺܝܢ ܠܥܶܠ ܡܶܢܶܗ.</VERS>
      <VERS vnumber="7">ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ ܕܩܳܝܡܺܝܢ ܠܥܶܠ ܡܶܢܶܗ. ܫܡܰܥܘ ܒܢܰܝ̈ ܒܶܢܝܳܡܶܝܢ. ܗܳܐ ܠܟܽܠܟܽܘܢ ܢܶܬܶܠ ܒܰܪ ܐܺܝܫܰܝ ܚܰܩ̈ܠܳܬ݂ܳܐ ܘܟܰܖ̈ܡܶܐ. ܘܰܠܟܽܠܟܽܘܢ ܢܶܥܒܶܕ݂ ܪܰܘܖ̈ܒܳܢܰܝ̈ ܐܰܠܦ̈ܶܐ ܘܡܰܐܘ̈ܳܬ݂ܳܐ.</VERS>
      <VERS vnumber="8">ܡܶܛܽܠ ܕܰܡܪܰܕܬܽܘܢ ܟܽܠܟܽܘܢ ܥܠܰܝ. ܘܠܰܝܬ ܕܓܳܠܶܐ ܠܺܝ ܒܰܩܝܳܡܳܐ ܕܒܶܪܝ ܕܥܰܡ ܒܰܪ ܐܺܝܫܰܝ. ܘܠܰܝܬ ܕܟ݂ܳܐܶܒ ܠܶܗ ܡܶܢܟܽܘܢ ܥܠܰܝ ܘܓܳܠܶܐ ܠܺܝ. ܡܶܛܽܠ ܕܰܐܩܺܝܡ ܒܶܪܝ ܠܥܰܒܕܝ ܥܠܰܝ ܟܡܺܐܢܳܐ ܐܰܝܟ݂ ܕܝܰܘܡܳܐ.</VERS>
      <VERS vnumber="9">ܘܰܥܢܳܐ ܕܽܘܐܳܓ ܐܰܕܽܘܡܳܝܳܐ. ܘܗܽܘ ܩܳܐܶܡ ܥܰܠ ܥܰܒܕܰܘ̈ܗܝ ܕܫܳܐܘܳܠ. ܘܶܐܡܰܪ. ܚܙܺܝܬܶܗ ܠܕܰܘܺܝܕ݂ ܕܶܐܬ݂ܳܐ ܠܰܢܟܳܚ. ܠܘܳܬ݂ ܐܰܚܺܝܡܰܠܟ ܒܰܪ ܐܰܚܺܝܛܽܘܒ ܟܳܗܢܳܐ.</VERS>
      <VERS vnumber="10">ܘܰܫܐܶܠ ܠܶܗ ܒܰܐܠܳܗܳܐ. ܘܡܳܐܢ̈ܶܐ ܘܰܙܘܳܕ̈ܶܐ ܝܰܗܒ ܠܶܗ. ܘܣܰܝܦܶܗ ܕܓܽܘܠܝܰܕ݂ ܦܠܶܫܬܳܝܳܐ ܝܰܗܒ ܠܶܗ.</VERS>
      <VERS vnumber="11">ܘܫܰܕܰܪ ܡܰܠܟܳܐ ܠܡܶܩܪܳܐ ܠܰܐܚܺܝܡܰܠܟ ܒܰܪ ܐܰܚܝܛܽܘܒ ܟܳܗܢܳܐ. ܘܰܠܟܽܠܶܗ ܒܶܝܬ݂ ܐܰܒܽܘܗܝ ܟܳܗ̈ܢܶܐ ܕܒܰܢܟܳܚ. ܘܶܐܬ݂ܰܘ ܟܽܠܗܽܘܢ ܠܘܳܬ݂ ܡܰܠܟܳܐ.</VERS>
      <VERS vnumber="12">ܘܶܐܡܰܪ ܫܳܐܘܳܠ. ܫܡܰܥ ܢܺܐ ܒܰܪ ܐܰܚܺܝܛܽܘܒ. ܘܶܐܡܰܪ ܗܳܐ ܐܶܢܳܐ ܡܳܪܝ.</VERS>
      <VERS vnumber="13">ܘܶܐܡܰܪ ܠܶܗ ܫܳܐܘܳܠ. ܠܡܳܢܳܐ ܐܶܬ݂ܢܟܠܬܽܘܢ ܥܠܰܝ ܐܰܢ̱ܬ ܘܒܰܪ ܐܺܝܫܰܝ. ܟܰܕ݂ ܝܰܗܒܬ ܠܶܗ ܠܰܚܡܳܐ ܘܣܰܝܦܳܐ. ܘܰܫܐܶܠܬ ܠܶܗ ܒܰܐܠܳܗܳܐ. ܕܰܬ݂ܩܺܝܡ ܥܠܰܝ ܟܡܺܐܢܳܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="14">ܘܰܥܢܳܐ ܐܰܚܺܝܡܰܠܟ ܟܳܗܢܳܐ ܠܡܰܠܟܳܐ. ܘܶܐܡܰܪ. ܡܰܢܽܘ ܒܟܽܠܗܽܘܢ ܥܰܒܕܰܝ̈ܟ ܐܰܝܟ݂ ܕܰܘܺܝܕ݂ ܕܰܡܗܰܝܡܰܢ. ܘܚܰܬ݂ܢܳܐ ܕܡܰܠܟܳܐ ܘܢܳܛܰܪ ܦܽܘܩܕܳܢܰܝ̈ܟ. ܘܝܰܩܺܝܪ ܒܒܰܝܬܳܟ݂.</VERS>
      <VERS vnumber="15">ܘܝܰܘܡܳܢܳܐ ܗܽܘ ܫܰܪܺܝܬ݂ ܠܡܶܫܐܰܠ ܠܶܗ ܒܰܐܠܳܗܳܐ. ܚܳܣ ܠܺܝ. ܠܳܐ ܢܣܺܝܡ ܡܰܠܟܳܐ ܥܰܠ ܥܰܒܕܶܗ ܡܶܠܬ݂ܳܐ ܗܳܕ݂ܶܐ ܘܥܰܠ ܟܽܠܶܗ ܒܶܝܬ݂ ܐܳܒܝ. ܡܶܛܽܠ ܕܠܳܐ ܝܺܕܰܥ ܥܰܒܕܳܟ݂ ܒܟܽܠܶܗ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ ܘܰܙܥܽܘܪܳܐ.</VERS>
      <VERS vnumber="16">ܘܶܐܡܰܪ ܡܰܠܟܳܐ. ܡܡܳܬ݂ ܬܡܽܘܬ݂ ܐܰܚܺܝܡܰܠܟ. ܐܰܢ̱ܬ ܘܟܽܠܶܗ ܒܶܝܬ݂ ܐܰܒܽܘܟ݂.</VERS>
      <VERS vnumber="17">ܘܶܐܡܰܪ ܡܰܠܟܳܐ ܠܖ̈ܰܗܳܛܶܐ ܕܩܳܝܡܺܝܢ ܠܥܶܠ ܡܶܢܶܗ. ܐܶܬ݂ܟܰܪܟܘ ܘܩܰܛܶܠܘ ܐܶܢܽܘܢ ܠܟܳܗܢܰܘ̈ܗܝ ܕܰܐ‌ܠܳܗܳܐ. ܡܶܛܽܠ ܕܺܐܝܕܰܝ̈ܗܽܘܢ ܥܰܡ ܕܰܘܺܝܕ݂. ܘܺܝܕܰܥܘ ܕܥܰܪܺܝܩ ܗܘܳܐ ܘܠܳܐ ܓܠܰܘ ܠܺܝ. ܘܠܳܐ ܨܒܰܘ ܥܰܒܕܰܝ̈ ܡܰܠܟܳܐ ܕܢܰܘܫܛܽܘܢ ܐܺܝܕܰܝ̈ܗܽܘܢ ܘܢܰܗܪܽܘܢ ܠܟܳܗܢܰܘ̈ܗܝ ܕܰܐ‌ܠܳܗܳܐ.</VERS>
      <VERS vnumber="18">ܘܶܐܡܰܪ ܡܰܠܟܳܐ ܠܕ݂ܽܘܐܳܓ. ܐܶܬ݂ܟܰܪܟ݂ ܐܰܢ̱ܬ ܘܰܦܓܰܥ ܒܗܽܘܢ ܒܟܳܗ̈ܢܶܐ. ܘܰܦܓܰܥ ܕܽܘܐܳܓ ܒܟܳܗ̈ܢܶܐ. ܘܰܐܡܺܝܬ݂ ܒܝܰܘܡܳܐ ܗܰܘ ܬܡܳܢܺܝܢ ܘܚܰܡܫܳܐ ܓܰܒܖ̈ܺܝܢ ܕܰܫܩܺܝܠܺܝܢ ܗܘܰܘ ܦܶܕܬ݂ܳܐ ܕܒܽܘܨܳܐ.</VERS>
      <VERS vnumber="19">ܘܝܰܗܒ ܠܶܗ ܩܪܺܝܬ݂ܳܐ ܕܟܳܗ̈ܢܶܐ. ܘܩܰܛܶܠ ܒܦܽܘܡܳܐ ܕܚܰܪܒܳܐ. ܡܶܢ ܓܰܒܪܳܐ ܘܰܥܕܰܡܳܐ ܠܰܐܢ̱ܬܬ݂ܳܐ. ܘܡܶܢ ܥܠܰܝ̈ܡܶܐ ܘܰܥܕܰܡܳܐ ܠܝܰܠܽܘܕ̈ܶܐ. ܘܬܰܘܖ̈ܶܐ ܘܚܶܡܖ̈ܳܐ ܘܥܳܢ̈ܳܐ. ܒܦܽܘܡܳܐ ܕܚܰܪܒܳܐ.</VERS>
      <VERS vnumber="20">ܘܶܐܬ݂ܦܰܠܰܛ ܒܪܳܐ ܚܰܕ݂ ܠܰܐܚܺܝܡܰܠܟ ܒܰܪ ܐܰܚܺܝܛܽܘܒ ܘܰܫܡܶܗ ܐܰܒܺܝܬܰܪ. ܘܰܥܪܰܩ ܠܶܗ ܒܳܬܰܪ ܕܰܘܺܝܕ݂.</VERS>
      <VERS vnumber="21">ܘܚܰܘܺܝ ܐܰܒܺܝܬܰܪ ܠܕܰܘܺܝܕ݂. ܕܩܰܛܶܠ ܐܶܢܽܘܢ ܫܳܐܘܳܠ ܠܟܳܗܢܰܘ̈ܗܝ ܕܰܐ‌ܠܳܗܳܐ.</VERS>
      <VERS vnumber="22">ܘܶܐܡܰܪ ܕܰܘܺܝܕ݂ ܠܰܐܒܺܝܬܰܪ. ܝܳܕܰܥ ܗܘܺܝܬ݂ ܒܝܰܘܡܳܐ ܗܰܘ ܕܬܰܡܳܢ ܗܘܳܐ ܕܽܘܐܳܓ ܐܰܕܽܘܡܳܝܳܐ. ܕܰܡܚܰܘܳܝܽܘ ܡܚܰܘܶܐ ܠܫܳܐܘܳܠ. ܘܶܐܢܳܐ ܐܶܬ݂ܚܰܝܒܶܬ݂ ܒܟܽܠܶܗ ܢܰܦܫܳܐ ܕܒܶܝܬ݂ ܐܰܒܽܘܟ݂.</VERS>
      <VERS vnumber="23">ܬܶܒ ܠܘܳܬ݂ܝ ܘܠܳܐ ܬܶܕ݂ܚܰܠ. ܡܶܛܽܠ ܕܡܰܢ ܕܒܳܥܶܐ ܢܰܦܫܝ. ܒܳܥܶܐ ܐܳܦ ܢܰܦܫܳܟ݂. ܡܶܛܽܠ ܕܢܳܛܽܘܪܳܐ ܐܰܢ̱ܬ ܥܰܡܝ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ. ܗܳܐ ܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܒܰܩܥܺܝܠܳܐ. ܘܗܶܢܽܘܢ ܒܳܙܺܝܢ ܐܶܕܖ̈ܶܐ.</VERS>
      <VERS vnumber="2">ܘܫܰܐܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܺܙܰܠ ܐܶܚܪܽܘܒ ܠܰܦܠܶܫ̈ܬܳܝܶܐ ܗܳܠܶܝܢ. ܘܶܐܡܰܪ ܠܶܗ ܡܳܪܝܳܐ. ܙܶܠ ܚܪܽܘܒ ܠܰܦܠܶܫܬܳܝ̈ܶܐ. ܘܰܦܪܽܘܩ ܠܰܩܥܺܝܠܳܐ.</VERS>
      <VERS vnumber="3">ܘܶܐܡܰܪܘ ܠܶܗ ܐ̱ܢܳܫܰܘ̈ܗܝ ܠܕܰܘܺܝܕ݂. ܡܶܢ ܡܚܳܪ ܚܢܰܢ ܗܳܪܟܳܐ. ܚܢܰܢ ܕܳܚܠܺܝܢܰܢ. ܐܰܝܟܰܢܳܐ ܢܺܐܙܰܠ ܠܰܩܥܺܝܠܳܐ ܠܣܶܕܖ̈ܶܐ ܕܰܦܠܶܫ̈ܬܳܝܶܐ.</VERS>
      <VERS vnumber="4">ܘܰܐܘܣܶܦ ܬܽܘܒ ܕܰܘܺܝܕ݂ ܠܡܶܫܐܰܠ ܒܰܐܠܳܗܳܐ. ܘܰܥܢܳܝܗܝ ܡܳܪܝܳܐ ܘܶܐܡܰܪ ܠܶܗ. ܩܽܘܡ ܚܽܘܬ݂ ܠܰܩܥܺܝܠܳܐ. ܡܶܛܽܠ ܕܶܐܢܳܐ ܡܰܫܠܶܡ ܐ̱ܢܳܐ ܠܗܽܘܢ ܠܰܦܠܶܫܬܳܝ̈ܶܐ ܒܺܐܝܕܰܝ̈ܟ.</VERS>
      <VERS vnumber="5">ܘܶܐܙܰܠ ܕܰܘܺܝܕ݂ ܘܓܰܒܖ̈ܰܘܗܝ ܠܰܩܥܺܝܠܳܐ. ܘܶܐܬ݂ܟܰܬܫܘ ܥܰܡ ܦܠܶܫ̈ܬܳܝܶܐ. ܘܰܕ݂ܒܰܪܘ ܒܥܺܝܪܗܽܘܢ. ܘܰܡܚܳܐ ܒܗܽܘܢ ܡܚܽܘܬ݂ܳܐ ܪܰܒܬܳܐ. ܘܰܦܪܰܩ ܕܰܘܺܝܕ݂ ܠܥܳܡܽܘܖ̈ܶܝܗ̇ ܕܰܩܥܺܝܠܳܐ.</VERS>
      <VERS vnumber="6">ܘܟܰܕ݂ ܥܪܰܩ ܐܰܒܺܝܬ݂ܰܪ ܒܰܪ ܐܰܚܺܝܡܰܠܟ ܠܘܳܬ݂ ܕܰܘܺܝܕ݂ ܠܰܩܥܺܝܠܳܐ. ܦܶܕܬܳܐ ܢܶܚܬܰܬ݂ ܒܺܐܝܕܶܗ.</VERS>
      <VERS vnumber="7">ܘܚܰܘܺܝܘ ܠܫܳܐܘܳܠ ܕܥܰܠ ܕܰܘܺܝܕ݂ ܠܰܩܥܺܝܠܳܐ. ܘܶܐܡܰܪ ܫܳܐܘܳܠ ܐܰܫܠܡܶܗ ܐܰ‌ܠܳܗܳܐ ܒܺܐܝܕܰܝ̈. ܡܶܛܽܠ ܕܶܐܬܬܚܶܕ݂ ܕܥܰܠ ܠܰܩܪܺܝܬ݂ܳܐ ܕܬܰܖ̈ܥܶܐ ܘܣܽܘܟܖ̈ܶܐ.</VERS>
      <VERS vnumber="8">ܘܰܐܫܡܰܥ ܫܳܐܘܳܠ ܠܟܽܠܶܗ ܥܰܡܳܐ ܠܰܩܪܳܒܳܐ ܠܡܶܚܰܬ݂ ܠܰܩܥܺܝܠܳܐ. ܠܡܶܚܒܰܫ ܠܕܰܘܺܝܕ݂. ܘܰܠܓܰܒܖ̈ܶܐ ܕܥܰܡܶܗ.</VERS>
      <VERS vnumber="9">ܘܺܝܕܰܥ ܕܰܘܺܝܕ݂ ܕܰܚܫܰܠ ܫܳܐܘܳܠ ܥܠܰܘܗܝ ܒܺܝܫܬܳܐ. ܘܶܐܡܰܪ ܠܰܐܒܺܝܬܳܪ ܟܳܗܢܳܐ. ܩܰܪܶܒ ܠܺܝ ܦܶܕܬ݂ܳܐ.</VERS>
      <VERS vnumber="10">ܘܶܐܡܰܪ ܕܰܘܺܝܕ݂ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܫܡܰܥ ܫܡܰܥ ܥܰܒܕܳܟ݂. ܕܒܳܥܶܐ ܫܳܐܘܳܠ ܠܡܶܐܬ݂ܳܐ ܠܰܩܥܺܝܠܳܐ. ܠܰܡܚܰܒܳܠܽܘ ܠܰܩܪܺܝܬ݂ܳܐ ܡܶܛܽܠܬ݂ܝ.</VERS>
      <VERS vnumber="11">ܡܰܫܠܡܺܝܢ ܠܺܝ ܡܳܖ̈ܶܝܗ̇ ܕܰܩܪܺܝܬ݂ܳܐ ܘܰܠܓܰܒܖ̈ܶܐ ܕܥܰܡܝ ܒܺܐܝܕܶܗ ܕܫܳܐܘܳܠ.</VERS>
      <VERS vnumber="12">ܘܶܐܡܰܪ ܡܳܪܝܳܐ ܡܰܫܠܡܺܝܢ ܠܳܟ݂. ܩܽܘܡ ܦܽܘܩ ܡܶܢ ܩܪܺܝܬ݂ܳܐ.</VERS>
      <VERS vnumber="13">ܘܩܳܡ ܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܐܰܝܟ݂ ܫܶܬܡܳܐܐ ܓܰܒܖ̈ܺܝܢ. ܘܰܢܦܰܩܘ ܡܶܢ ܩܥܺܝܠܳܐ. ܘܰܗܦܰܟ݂ܘ ܘܚܰܘܺܝܘ ܠܫܳܐܘܳܠ ܕܰܥܪܰܩ ܕܰܘܺܝܕ݂ ܡܶܢ ܩܥܺܝܠܳܐ. ܘܦܳܫ ܠܶܗ ܡܶܢ ܕܰܠܡܶܦܰܩ.</VERS>
      <VERS vnumber="14">ܘܺܝܬ݂ܶܒ ܕܰܘܺܝܕ݂ ܒܡܰܕܒܪܳܐ ܕܡܶܨܪܽܘܬ݂. ܘܺܝܬ݂ܶܒ ܒܛܽܘܪܳܐ ܒܡܰܕܒܪܳܐ ܕܙܺܝܦ. ܘܰܒܥܳܝܗܝ ܫܳܐܘܳܠ ܟܽܠܗܽܘܢ ܝܰܘ̈ܡܳܬ݂ܳܐ. ܘܠܳܐ ܐܰܫܠܡܶܗ ܐܰ‌ܠܳܗܳܐ ܒܺܐܝܕܶܗ.</VERS>
      <VERS vnumber="15">ܘܰܚܙܳܐ ܕܰܘܺܝܕ݂ ܕܰܢܦܰܩ ܫܳܐܘܳܠ ܠܡܶܒܥܳܐ ܢܰܦܫܶܗ. ܘܕܰܘܺܝܕ݂ ܒܡܰܕܒܪܳܐ ܕܙܺܝܦ ܒܥܳܒܳܐ.</VERS>
      <VERS vnumber="16">ܘܩܳܡ ܝܽܘܢܳܬ݂ܳܢ ܒܰܪ ܫܳܐܘܳܠ. ܘܶܐܙܰܠ ܠܘܳܬ݂ ܕܰܘܺܝܕ݂ ܠܥܳܒܳܐ. ܘܚܰܡܣܶܢ ܐܺܝܕܰܘ̈ܗܝ ܒܰܐܠܳܗܳܐ.</VERS>
      <VERS vnumber="17">ܘܶܐܡܰܪ ܠܶܗ ܠܳܐ ܬܶܕ݂ܚܰܠ. ܡܶܛܽܠ ܕܠܳܐ ܡܶܫܟܚܳܐ ܠܳܟ݂ ܐܺܝܕ݂ܶܗ ܕܫܳܐܘܳܠ ܐܳܒܝ. ܘܰܐܢ̱ܬ ܬܰܡܠܶܟ݂ ܥܰܠ ܝܺܣܪܳܐܶܝܠ. ܘܶܐܢܳܐ ܐܶܗܘܶܐ ܥܰܡܳܟ݂ ܘܬܺܚܶܐ. ܘܳܐܦ ܫܳܐܘܳܠ ܐܳܒܝ ܝܳܕܰܥ ܕܗܳܟܰܢܳܐ ܗܽܘ.</VERS>
      <VERS vnumber="18">ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ ܩܕ݂ܳܡ ܡܳܪܝܳܐ. ܝܳܬ݂ܶܒ ܟܖ̈ܽܘܒܶܐ ܒܥܽܘܡܩܳܐ. ܘܝܽܘܢܳܬ݂ܳܢ ܐܶܙܰܠ ܠܒܰܝܬܶܗ.</VERS>
      <VERS vnumber="19">ܘܰܣܠܶܩܘ ܙܺܝܦܳܝ̈ܶܐ ܠܘܳܬ݂ ܫܳܐܘܳܠ ܠܰܓܒܰܥ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܡܶܬܛܰܫܶܐ ܥܰܡܰܢ ܒܡܶܨܪܽܘܬ݂. ܒܥܳܒܳܐ ܒܓܶܒܥܽܘܬ݂ ܒܢܰܚܠܳܐ ܕܡܶܢ ܝܰܡܺܝܢܳܐ ܕܰܐܫܺܝܡܽܘܢ.</VERS>
      <VERS vnumber="20">ܘܗܳܫܳܐ ܐܰܝܟ݂ ܟܽܠ ܪܶܓܬ݂ܳܐ ܕܢܰܦܫܳܟ݂ ܚܽܘܬ݂ ܥܠܰܝܢ. ܘܰܚܢܰܢ ܢܰܫܠܡܺܝܘܗܝ ܒܺܐܝܕ݂ܳܐ ܕܡܰܠܟܳܐ.</VERS>
      <VERS vnumber="21">ܘܶܐܡܰܪ ܠܗܽܘܢ ܫܳܐܘܳܠ. ܒܪܺܝܟ݂ܺܝܢ ܐ̱ܢܬܽܘܢ ܠܰܐܠܳܗܳܐ ܕܚܳܣܬܽܘܢ ܥܠܰܝ.</VERS>
      <VERS vnumber="22">ܙܶܠܘ ܬܶܒܽܘܢ ܛܰܒܘ ܝܰܬ݂ܒܶܗ. ܘܕܰܥܘ ܘܰܚܙܰܘ ܕܽܘܟܬܶܗ. ܕܬܶܗܘܶܐ ܪܶܓܠܶܗ ܕܡܰܢ ܕܰܚܙܳܝܗܝ ܬܰܡܳܢ. ܡܶܛܽܠ ܕܶܐܡܰܪܘ ܠܺܝ ܕܰܡܥܰܪܡܽܘ ܡܥܰܪܰܡ.</VERS>
      <VERS vnumber="23">ܘܕܰܥܘ ܘܰܚܙܰܘ ܡܶܢ ܟܽܠܗܶܝܢ ܡܰܛܫ̈ܝܳܬ݂ܳܐ ܕܰܡܛܰܫܰܝ ܬܰܡܳܢ. ܘܰܗܦܽܘܟ݂ܘ ܠܘܳܬ݂ܝ ܠܡܰܬ݂ܩܳܢܽܘܬܰܢܝ. ܘܺܐܙܰܠ ܥܰܡܟܽܘܢ. ܕܶܐܢ ܐܺܝܬܰܘܗܝ ܒܰܐܪܥܳܐ. ܐܶܒܨܶܝܘܗܝ ܒܟܽܠܗܽܘܢ ܐܰܠܦ̈ܶܐ ܕܺܝܗܽܘܕ݂ܳܐ.</VERS>
      <VERS vnumber="24">ܘܩܳܡܘ ܘܶܐܙܰܠܘ ܠܙܺܝܦ. ܩܕ݂ܳܡ ܫܳܐܘܳܠ. ܘܕܰܘܺܝܕ݂ ܘܓܰܒܖ̈ܰܘܗܝ ܒܡܰܕܒܪܳܐ ܕܡܰܥܽܘܢ. ܒܥܳܪܳܒܳܐ ܥܰܠ ܓܶܢ̱ܒ ܐܰܫܺܝܡܽܘܢ.</VERS>
      <VERS vnumber="25">ܘܶܐܙܰܠ ܫܳܐܘܳܠ ܘܥܰܒܕܰܘ̈ܗܝ ܠܡܶܒܥܳܐ ܠܕܰܘܺܝܕ݂. ܘܚܰܘܺܝܘ ܠܕܰܘܺܝܕ݂ ܘܰܢܚܶܬ݂ ܠܶܗ ܠܣܰܠܰܥ. ܘܺܝܬ݂ܶܒ ܒܡܰܕܒܪܳܐ ܕܡܰܥܽܘܢ. ܘܰܫܡܰܥ ܫܳܐܘܳܠ ܘܰܪܕܰܦ ܒܳܬܰܪ ܕܰܘܺܝܕ݂ ܠܡܰܕܒܪܳܐ ܕܡܰܥܽܘܢ.</VERS>
      <VERS vnumber="26">ܘܶܐܙܰܠ ܫܳܐܘܳܠ ܡܶܢ ܓܰܒܶܗ ܕܛܽܘܪܳܐ. ܘܕܰܘܺܝܕ݂ ܘܓܰܒܖ̈ܰܘܗܝ ܡܶܢ ܓܰܒܶܗ ܐ̱ܚܪܺܢܳܐ. ܘܰܗܘܳܐ ܕܰܘܺܝܕ݂ ܡܶܣܬܰܪܗܰܒ ܠܡܶܥܪܰܩ ܡܶܢ ܩܕ݂ܳܡ ܫܳܐܘܳܠ. ܘܫܳܐܘܳܠ ܘܥܰܒܕܰܘ̈ܗܝ ܡܶܬ݂ܟܰܪܟܺܝܢ ܥܰܠ ܕܰܘܺܝܕ݂ ܘܥܰܠ ܓܰܒܖ̈ܰܘܗܝ ܠܡܶܐܚܰܕ݂ ܐܶܢܽܘܢ.</VERS>
      <VERS vnumber="27">ܘܺܐܝܙܓܰܕܳܐ ܐܶܬ݂ܳܐ ܠܘܳܬ݂ ܫܳܐܘܳܠ ܘܶܐܡܰܪ ܠܶܗ. ܒܰܥܓܰܠ ܬܳܐ. ܡܶܛܽܠ ܕܰܫܪܰܘ ܦܠܶܫܬܳܝ̈ܶܐ ܒܟܽܠܳܗ̇ ܐܰܪܥܳܐ.</VERS>
      <VERS vnumber="28">ܘܰܗܦܰܟ݂ ܫܳܐܘܳܠ ܡܶܢ ܒܳܬܰܪ ܕܰܘܺܝܕ݂. ܘܶܐܙܰܠ ܠܽܐܘܪܥܳܐ ܕܰܦܠܶܫ̈ܬܳܝܶܐ. ܡܶܛܽܠ ܗܳܢܳܐ ܩܪܰܐܗ̇ ܠܰܐܪܥܳܐ ܗܳܝ ܣܶܢܥܳܪ ܦܳܠܓܽܘܬ݂ܳܐ. </VERS>
    </CHAPTER>
    <CHAPTER cnumber="24">
      <VERS vnumber="1">ܘܰܣܠܶܩ ܕܰܘܺܝܕ݂ ܡܶܢ ܬܰܡܳܢ ܘܺܝܬ݂ܶܒ ܒܡܶܨܪܽܘܬ݂ ܕܰܒܓܶܒܥܽܘܬ݂.</VERS>
      <VERS vnumber="2">ܘܰܗܘܳܐ ܕܟܰܕ݂ ܗܦܰܟ݂ ܫܳܐܘܳܠ ܡܶܢ ܒܳܬܰܪ ܦܠܶܫܬܳܝ̈ܶܐ. ܚܰܘܝܽܘܗܝ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܒܡܶܨܪܽܘܬ݂ ܕܰܒܓܶܒܥܽܘܬ݂.</VERS>
      <VERS vnumber="3">ܘܰܕ݂ܒܰܪ ܫܳܐܘܳܠ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܓܒܰܝ̈ܳܐ ܡܶܢ ܟܽܠܶܗ ܝܺܣܪܳܐܶܝܠ. ܘܶܐܙܰܠ ܠܡܶܒܥܳܐ ܠܕܰܘܺܝܕ݂ ܘܰܠܓܰܒܖ̈ܰܘܗܝ ܥܰܠ ܐܰܦܰܝ̈ ܛܽܘܪܳܐ ܕܕܰܝܨ̈ܶܐ.</VERS>
      <VERS vnumber="4">ܘܶܐܬ݂ܳܐ ܠܡܰܪܒܥܳܐ ܕܥܳܢ̈ܳܐ ܕܒܽܐܘܪܚܳܐ. ܘܬܰܡܳܢ ܐܺܝܬ݂ ܡܥܰܪܬ݂ܳܐ. ܘܥܰܠ ܫܳܐܘܳܠ ܠܰܡܥܰܪܬ݂ܳܐ ܘܰܕ݂ܡܶܟ݂ ܬܰܡܳܢ. ܘܕܰܘܺܝܕ݂ ܘܓܰܒܖ̈ܰܘܗܝ ܒܰܫܦܽܘ̈ܠܰܝ ܡܥܰܪܬ݂ܳܐ ܝܳܬ݂ܒܺܝܢ.</VERS>
      <VERS vnumber="5">ܘܶܐܡܰܪܘ ܠܶܗ ܓܰܒܖ̈ܰܘܗܝ ܠܕܰܘܺܝܕ݂. ܗܳܢܳܐ ܗܽܘ ܝܰܘܡܳܐ ܕܶܐܡܰܪ ܠܳܟ݂ ܡܳܪܝܳܐ. ܗܳܐ ܡܰܫܠܶܡ ܐ̱ܢܳܐ ܒܥܶܠܕܒܳܒܳܟ݂ ܒܺܐܝܕܰܝ̈ܟ. ܥܒܶܕ݂ ܠܶܗ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟ. ܘܩܳܡ ܕܰܘܺܝܕ݂ ܘܰܦܣܰܩ ܟܶܢܦܳܐ ܕܰܦܪܺܝܣܶܗ ܕܫܳܐܘܳܠ ܪܰܟܺܝܟܳܐܺܝܬ݂.</VERS>
      <VERS vnumber="6">ܘܡܶܢ ܒܳܬܰܪܟܶܢ ܬܘܳܝܗܝ ܠܶܒܶܗ ܠܕܰܘܺܝܕ݂. ܥܰܠ ܕܰܦܣܰܩ ܟܶܢܦܳܐ ܕܰܦܪܺܝܣܶܗ ܕܫܳܐܘܳܠ.</VERS>
      <VERS vnumber="7">ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ. ܚܳܣ ܠܺܝ ܡܶܢ ܡܳܪܝܳܐ ܐܶܢ ܐܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ ܠܡܳܪܝ ܠܰܡܫܺܝܚܶܗ ܕܡܳܪܝܳܐ. ܘܰܐܘܫܶܛ ܐܺܝܕ݂ܝ ܒܶܗ. ܡܶܛܽܠ ܕܰܡܫܺܝܚܶܗ ܗܽܘ ܕܡܳܪܝܳܐ.</VERS>
      <VERS vnumber="8">ܘܬ݂ܰܘܺܝ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ ܒܡ̈ܶܠܶܐ ܗܳܠܶܝܢ. ܘܠܳܐ ܫܒܰܩ ܐܶܢܽܘܢ ܠܰܡܩܳܡ ܥܰܠ ܫܳܐܘܳܠ. ܘܫܳܐܘܳܠ ܩܳܡ ܡܶܢ ܡܥܰܪܬ݂ܳܐ ܘܶܐܙܰܠ ܒܽܐܘܪܚܳܐ.</VERS>
      <VERS vnumber="9">ܘܩܳܡ ܕܰܘܺܝܕ݂ ܡܶܢ ܒܳܬܰܪܟܶܢ. ܘܰܢܦܰܩ ܡܶܢ ܡܥܰܪܬ݂ܳܐ. ܘܰܩܪܳܐ ܒܳܬܰܪ ܫܳܐܘܳܠ ܘܶܐܡܰܪ. ܡܳܪܝ ܡܰܠܟܳܐ. ܘܶܐܬ݂ܦܢܺܝ ܫܳܐܘܳܠ ܠܒܶܣܬܪܶܗ. ܘܰܢܦܰܠ ܕܰܘܺܝܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.</VERS>
      <VERS vnumber="10">ܘܶܐܡܰܪ ܕܰܘܺܝܕ݂ ܠܫܳܐܘܳܠ. ܠܳܐ ܬܶܫܡܰܥ ܡ̈ܶܠܶܐ ܕܐ̱ܢܳܫ̈ܳܐ ܕܳܐܡܪܺܝܢ. ܕܗܳܐ ܕܰܘܺܝܕ݂ ܒܳܥܶܐ ܠܒܺܝܫܬܳܟ݂.</VERS>
      <VERS vnumber="11">ܗܳܐ ܚܙܺܝ ܝܰܘܡܳܢܳܐ ܒܥܰܝܢܰܝ̈ܟ. ܕܰܐܫܠܡܳܟ݂ ܡܳܪܝܳܐ ܒܺܐܝܕܰܝ̈ ܝܰܘܡܳܢܳܐ ܒܰܡܥܰܪܬ݂ܳܐ. ܘܶܐܡܰܪܘ ܓܰܒܖ̈ܶܐ ܕܥܰܡܝ ܠܡܶܩܛܠܳܟ݂. ܘܚܳܣܶܬ ܥܠܰܝܟ. ܘܶܐܡ̇ܪܶܬ݂ ܠܳܐ ܐܰܘܫܶܛ ܐܺܝܕ݂ܝ ܒܡܳܪܝ. ܡܶܛܽܠ ܕܰܡܫܺܝܚܶܝܗ ܗܽܘ ܕܡܳܪܝܳܐ.</VERS>
      <VERS vnumber="12">ܘܶܐܬ݂ܦܢܰܝ ܘܰܚܙܺܝ ܐܳܦ ܟܶܢܦܳܐ ܕܰܦܪܺܝܣܳܟ݂ ܒܺܐܝܕ݂ܝ. ܡܶܛܽܠ ܕܟܰܕ݂ ܦܶܣܩܶܬ݂ ܟܶܢܦܳܐ ܕܰܦܪܺܝܣܳܟ݂ ܠܳܐ ܩܛܰܠܬܳܟ݂. ܕܰܥ ܘܰܚܙܺܝ ܕܠܰܝܬ ܒܺܐܝܕܰܝ̈ ܒܺܝܫܬܳܐ ܘܣܰܟܠܽܘܬܳܐ. ܘܠܳܐ ܚܛܺܝܬ݂ ܠܳܟ݂. ܘܰܐܢ̱ܬ ܡܨܺܝܕ݂ ܐܰܢ̱ܬ ܠܡܶܣܰܒ ܢܰܦܫܝ.</VERS>
      <VERS vnumber="13">ܢܕ݂ܽܘܢ ܡܳܪܝܳܐ ܒܰܝ̈ܢܰܝ ܘܠܳܟ݂. ܘܢܶܬ݂ܒܥܰܢܝ ܡܳܪܝܳܐ ܒܺܐܝܕܰܝ̈ܟ. ܘܺܐܝܕ݂ܝ ܠܳܐ ܬܶܗܘܶܐ ܒܳܟ݂.</VERS>
      <VERS vnumber="14">ܐܰܝܟ݂ ܕܰܐܡܺܝܪ ܒܡܰܬ݂ܠܳܐ ܩܰܕܡܳܝܳܐ. ܕܡܶܢ ܪܰܫܺܝܥܳܐ ܢܶܦܽܘܩ ܪܽܘܫܥܳܐ. ܘܺܐܝܕ݂ܝ ܠܳܐ ܬܶܗܘܶܐ ܒܳܟ݂.</VERS>
      <VERS vnumber="15">ܒܳܬܰܪ ܡܰܢܽܘ ܢܦܰܩܬ ܡܰܠܟܳܐ ܕܺܝܣܪܳܐܶܝܠ. ܘܒܳܬܰܪ ܡܰܢܽܘ ܪܳܕܶܦ ܐܰܢ̱ܬ. ܒܳܬܰܪ ܟܰܠܒܳܐ ܡܺܝܬ݂ܳܐ. ܘܒܳܬܰܪ ܦܽܘܪܬ݂ܰܥܢܳܐ ܚܰܕ݂.</VERS>
      <VERS vnumber="16">ܢܶܗܘܶܐ ܡܳܪܝܳܐ ܕܰܝܳܢܳܐ. ܘܰܢܕ݂ܽܘܢ ܒܰܝ̈ܢܰܝ ܘܠܳܟ݂. ܘܢܶܚܙܶܐ ܘܰܢܕ݂ܽܘܢ ܕܺܝܢܝ. ܘܢܶܬ݂ܒܥܰܢܝ ܒܺܐܝܕܰܝ̈ܟ.</VERS>
      <VERS vnumber="17">ܘܟܰܕ݂ ܓܰܡܰܪ ܕܰܘܺܝܕ݂ ܠܡܺܐܡܰܪ ܡ̈ܶܠܶܐ ܗܳܠܶܝܢ ܠܫܳܐܘܳܠ. ܐܶܡܰܪ ܠܶܗ ܫܳܐܘܳܠ. ܩܳܠܳܟ݂ ܗܽܘ ܗܳܢܳܐ ܒܶܪܝ ܕܰܘܺܝܕ݂. ܘܰܐܪܺܝܡ ܫܳܐܘܳܠ ܩܳܠܶܗ ܘܰܒ̣ܟܳܐ.</VERS>
      <VERS vnumber="18">ܘܶܐܡܰܪ ܫܳܐܘܳܠ ܠܕܰܘܺܝܕ݂. ܙܰܕܺܝܩ ܐܰܢ̱ܬ ܡܶܢܝ ܡܶܛܽܠ ܕܰܐܢ̱ܬ ܦܪܰܥܬܳܢܝ ܛܳܒܬ݂ܳܐ. ܘܶܐܢܳܐ ܦܪܰܥܬܳܟ݂ ܒܺܝܫܬܳܐ.</VERS>
      <VERS vnumber="19">ܘܰܐܢ̱ܬ ܚܰܘܺܝܬ ܝܰܘܡܳܢܳܐ ܕܰܥܒܰܕܬ ܠܺܝ ܛܳܒܬ݂ܳܐ. ܕܰܐܫܠܡܰܢܝ ܡܳܪܝܳܐ ܒܺܐܝܕܰܝ̈ܟ ܘܠܳܐ ܩܛܰܠܬܳܢܝ.</VERS>
      <VERS vnumber="20">ܘܟܰܕ݂ ܢܶܫܟܰܚ ܓܰܒܪܳܐ ܠܰܒܥܶܠܕܒܳܒܶܗ. ܘܰܢܫܰܕܪܺܝܘܗܝ ܒܽܐܘܪܚܳܐ ܛܰܒܬ݂ܳܐ. ܡܳܪܝܳܐ ܢܶܦܪܥܺܝܘܗܝ ܛܳܒܬ݂ܳܐ. ܢܶܦܪܥܳܟ݂ ܡܳܪܝܳܐ ܚܠܳܦ ܛܳܒܬ݂ܳܐ ܝܰܘܡܳܢܳܐ ܕܰܥܒܰܕܬ ܠܺܝ.</VERS>
      <VERS vnumber="21">ܘܗܳܫܳܐ ܗܳܐ ܝܶܕ݂ܥܶܬ݂ ܕܡܰܡܠܳܟ݂ܽܘ ܡܰܡܠܶܟ݂ ܐܰܢ̱ܬ. ܘܡܶܬ݂ܩܰܝܡܳܐ ܒܺܐܝܕܰܝ̈ܟ ܡܰܠܟܽܘܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="22">ܝܺܡܰܝ ܠܺܝ ܒܡܳܪܝܳܐ ܕܠܳܐ ܬܰܘܒܶܕ݂ ܙܰܪܥܝ ܡܶܢ ܒܳܬܰܪܝ. ܘܠܳܐ ܬܰܘܒܶܕ݂ ܫܶܡܝ ܡܶܢ ܒܶܝܬ݂ ܐܳܒܝ.</VERS>
      <VERS vnumber="23">ܘܺܝܡܳܐ ܕܰܘܺܝܕ݂ ܠܫܳܐܘܳܠ. ܘܶܐܙܰܠ ܫܳܐܘܳܠ ܠܒܰܝܬܶܗ. ܘܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܣܠܶܩܘ ܠܡܰܨܦܝܳܐ. </VERS>
    </CHAPTER>
    <CHAPTER cnumber="25">
      <VERS vnumber="1">ܘܡܺܝܬ݂ ܫܡܽܘܐܶܝܠ. ܘܶܐܬ݂ܟܰܢܰܫܘ ܟܽܠܶܗ ܝܺܣܪܳܐܶܝܠ. ܘܰܐܪܩܶܕ݂ܘ ܥܠܰܘܗܝ. ܘܩܰܒܪܽܘܗܝ ܒܩܰܒܪܶܗ ܒܪܳܡܬ݂ܳܐ. ܘܩܳܡ ܕܰܘܺܝܕ݂ ܘܰܢܚܶܬ݂ ܠܡܰܕܒܪܳܐ ܕܦܰܪܰܢ.</VERS>
      <VERS vnumber="2">ܘܓܰܒܪܳܐ ܐܺܝܬ݂ ܗܘܳܐ ܒܡܰܥܽܘܢ. ܘܰܥܒܳܕܶܗ ܒܟܰܪܡܠܳܐ. ܘܓܰܒܪܳܐ ܪܰܒ ܗܘܳܐ ܛܳܒ. ܘܺܐܝܬ݂ ܗܘܳܐ ܠܶܗ ܥܳܢ̈ܳܐ ܬܠܳܬܳܐ ܐܰܠܦܺܝ̈ܢ. ܘܳܐܠܶܦ ܥܶܙܺܝ̈ܢ. ܘܰܗܘܳܐ ܕܟܰܕ݂ ܓܳܐܶܙ ܥܳܢ̈ܶܗ ܒܟܰܪܡܠܳܐ.</VERS>
      <VERS vnumber="3">ܘܰܫܡܶܗ ܕܓܰܒܪܳܐ ܢܳܒܳܠ. ܘܰܫܡܳܗ̇ ܕܰܐܢ̱ܬܬܶܗ ܐܳܒܺܝܓܶܠ. ܘܰܐܢ̱ܬܬ݂ܳܐ ܫܰܦܺܝܪ ܗܘܳܐ ܚܶܙܘܳܗ̇ ܘܩܽܘܒܠܠܳܗ̇. ܘܓܰܒܪܳܐ ܢܳܒܳܠ ܩܫܶܐ ܗܘܳܐ. ܘܒܺܝܫ ܒܨܶܢ̈ܥܳܬܶܗ ܘܰܟܠܶܒ.</VERS>
      <VERS vnumber="4">ܘܰܫܡܰܥ ܕܰܘܺܝܕ݂ ܒܡܰܕܒܪܳܐ ܕܓܳܐܶܙ ܢܳܒܳܠ ܥܳܢ̈ܳܐ.</VERS>
      <VERS vnumber="5">ܘܫܰܕܰܪ ܕܰܘܺܝܕ݂ ܥܶܣܪܳܐ ܥܠܰܝܡܺܝ̈ܢ. ܘܶܐܡܰܪ ܕܰܘܺܝܕ݂ ܠܰܥܠܰܝ̈ܡܶܐ. ܣܰܩܘ ܠܟܰܪܡܠܳܐ ܘܙܶܠܘ ܠܘܳܬ݂ ܢܳܒܳܠ. ܘܫܰܐܶܠܘ ܒܰܫܠܳܡܶܗ ܒܫܶܡܝ.</VERS>
      <VERS vnumber="6">ܘܶܐܡܰܪܘ ܠܶܗ ܗܳܟܰܢܳܐ. ܡܰܢ ܕܢܶܗܘܶܐ ܚܰܝ ܘܰܐܢ̱ܬ ܫܠܳܡ ܘܒܰܝܬܳܟ݂.</VERS>
      <VERS vnumber="7">ܖ̈ܳܥܰܘܳܬ݂ܳܐ ܕܺܝܠܳܟ݂ ܗܘܰܘ ܥܰܡܰܢ. ܘܠܳܐ ܐܰܗܰܪܢ ܐܶܢܽܘܢ. ܘܠܳܐ ܛܥܶܐ ܠܗܽܘܢ ܡܶܕܶܡ. ܟܽܠ ܝܰܘ̈ܡܳܬ݂ܳܐ ܕܰܗܘܰܘ ܒܡܰܕܒܪܳܐ.</VERS>
      <VERS vnumber="8">ܫܰܐܶܠ ܠܥܰܒܕܰܝ̈ܟ ܘܰܢܚܰܘܢܳܟ݂. ܘܗܳܫܳܐ ܢܶܫܟܚܽܘܢ ܥܠܰܝ̈ܡܶܐ ܖ̈ܰܚܡܶܐ ܒܥܰܝܢܰܝ̈ܟ. ܡܶܛܽܠ ܕܥܰܠ ܝܰܘܡܳܐ ܛܳܒܳܐ ܐܶܬܰܝܢ. ܗܰܒ ܡܶܕܶܡ ܕܨܳܒܶܐ ܐܰܢ̱ܬ ܠܥܰܒܕܰܝ̈ܟ ܘܠܰܒܪܳܟ݂ ܕܰܘܺܝܕ݂.</VERS>
      <VERS vnumber="9">ܘܶܐܬ݂ܰܘ ܥܠܰܝܡܰܘ̈ܗܝ ܕܕܰܘܺܝܕ݂. ܘܶܐܡܰܪܘ ܠܢܳܒܳܠ ܟܽܠܗܶܝܢ ܡ̈ܶܠܶܐ ܗܳܠܶܝܢ ܒܰܫܡܶܗ ܕܕܰܘܺܝܕ݂.</VERS>
      <VERS vnumber="10">ܘܰܥܢܳܐ ܢܳܒܳܠ ܘܶܐܡܰܪ ܠܥܰܒܕܰܘ̈ܗܝ ܕܕܰܘܺܝܕ݂. ܡܰܢܽܘ ܒܪܶܗ ܕܺܐܝܫܰܝ. ܝܰܘܡܳܢܳܐ ܣܓܺܝܘ ܥܰܒܕ̈ܶܐ ܕܡܰܪܺܝܕ݂ܺܝܢ ܐ̱ܢܳܫ ܡܶܢ ܩܕ݂ܳܡ ܡܳܪܶܗ.</VERS>
      <VERS vnumber="11">ܐܶܣܰܒ ܠܰܚܡܝ ܘܡܰܝ̈. ܘܢܶܟ݂ܣܬ݂ܳܐ ܕܢܶܟ݂ܣܶܬ݂ ܠܓܳܙܽܘ̈ܙܰܝ. ܘܶܐܬܶܠ ܠܓܰܒܖ̈ܶܐ ܕܠܳܐ ܝܳܕ݂ܰܥ ܐ̱ܢܳܐ ܡܶܢ ܐܰܝܡܶܟܳܐ ܐܶܢܽܘܢ.</VERS>
      <VERS vnumber="12">ܘܰܗܦܰܟ݂ܘ ܥܠܰܝܡܰܘ̈ܗܝ ܕܕܰܘܺܝܕ݂ ܠܽܐܘܪܚܗܽܘܢ. ܘܚܰܘܺܝܘ ܠܕܰܘܺܝܕ݂ ܟܽܠܗܶܝܢ ܡ̈ܶܠܶܐ ܗܳܠܶܝܢ.</VERS>
      <VERS vnumber="13">ܘܶܐܡܰܪ ܕܰܘܺܝܕ݂ ܠܓܰܒܖ̈ܶܐ ܕܥܰܡܶܗ. ܐܰܣܽܘܪܘ ܐ̱ܢܳܫ ܣܰܝܦܶܗ. ܘܶܐܣܰܪܘ ܣܰܝܦܰܝ̈ܗܽܘܢ. ܘܳܐܦ ܕܰܘܺܝܕ݂ ܐܶܣܰܪ ܣܰܝܦܶܗ. ܘܰܣܠܶܩܘ ܒܳܬܰܪ ܕܰܘܺܝܕ݂ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܡܰܐܬܶܝܢ ܦܳܫܘ ܠܘܳܬ݂ ܡܳܐܢ̈ܶܐ.</VERS>
      <VERS vnumber="14">ܘܠܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ. ܚܰܘܺܝ ܛܰܠܝܳܐ ܚܰܕ݂ ܡܶܢ ܥܠܰܝ̈ܡܶܐ ܘܶܐܡܰܪ. ܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܡܶܢ ܡܰܕܒܪܳܐ ܠܰܡܒܰܪܳܟ݂ܽܘܬܶܗ ܠܡܳܪܰܢ ܘܡܶܐܢܰܬ݂ ܠܶܗ ܒܗܽܘܢ.</VERS>
      <VERS vnumber="15">ܘܓܰܒܖ̈ܶܐ ܛܳܒܺܝܢ ܗܘܰܘ ܠܰܢ ܛܳܒ. ܘܠܳܐ ܐܰܗܪܽܘܢ. ܘܠܳܐ ܐܰܛܥܺܝܘ ܠܰܢ ܡܶܕܶܡ. ܟܽܠ ܝܰܘ̈ܡܳܬ݂ܳܐ ܕܗܰܠܶܟ݂ܢ ܥܰܡܗܽܘܢ.</VERS>
      <VERS vnumber="16">ܟܰܕ݂ ܗܘܰܝܢ ܒܡܰܕܒܪܳܐ ܫܽܘܪܳܐ ܗܘܰܘ ܠܰܢ ܐܳܦ ܒܠܺܠܝܳܐ ܐܳܦ ܒܺܐܝܡܳܡܳܐ. ܟܽܠ ܝܰܘ̈ܡܳܬ݂ܳܐ ܕܰܗܘܰܝܢ ܥܰܡܗܽܘܢ. ܘܪܳܥܶܝܢ ܗܘܰܝܢ ܥܳܢ̈ܳܐ.</VERS>
      <VERS vnumber="17">ܗܳܫܳܐ ܕܰܥܝ ܘܰܚܙܳܝ ܡܳܢܳܐ ܥܳܒܕܳܐ ܐܰܢ̱ܬܝ. ܡܶܛܽܠ ܕܓܶܪܡܰܬ݂ ܒܺܝܫܬܳܐ ܥܰܠ ܡܳܪܰܢ ܘܥܰܠ ܟܽܠܶܗ ܒܰܝܬܶܗ. ܘܢܳܒܳܠ ܠܘܳܬ݂ ܖ̈ܳܥܰܘܳܬ݂ܳܐ ܗܘܳܐ.</VERS>
      <VERS vnumber="18">ܘܶܐܣܬܰܪܗܒܰܬ݂ ܐܳܒܺܝܓܶܠ. ܘܢܶܣܒܰܬ݂ ܡܰܐܬܶܝܢ ܕܠܰܚܡܳܐ. ܘܰܬܪܶܝܢ ܓܖ̈ܳܒܺܝܢ ܕܚܰܡܪܳܐ. ܘܚܰܡܶܫ ܥܳܢ̈ܳܐ ܟܰܕ݂ ܡܰܬ݂ܩ̈ܢܳܢ. ܘܚܰܡܶܫ ܣܳܐܺܝ̈ܢ ܩܶܠܝ̈ܳܬ݂ܳܐ. ܘܰܡܳܐܐ ܓܽܘܒܺܝ̈ܢ ܘܡܰܐܬܶܝܢ ܕܶܒ̈ܠܺܝܢ. ܘܣܳܡܰܬ݂ ܥܰܠ ܚܶܡܖ̈ܳܐ.</VERS>
      <VERS vnumber="19">ܘܶܐܡܪܰܬ݂ ܠܰܥܠܰܝ̈ܡܶܐ. ܥܒܰܪܘ ܩܕ݂ܳܡܰܝ. ܗܳܐ ܐܶܢܳܐ ܐܳܬ݂ܝܳܐ ܐ̱ܢܳܐ. ܘܰܠܢܳܒܳܠ ܒܰܥܠܳܗ̇ ܠܳܐ ܚܰܘܝܰܬ݂.</VERS>
      <VERS vnumber="20">ܘܗܺܝ ܝܳܬ݂ܒܳܐ ܗܘܳܬ݂ ܥܰܠ ܚܡܳܪܳܐ ܘܢܳܚܬܳܐ ܒܓܶܢܝܳܐ ܕܛܽܘܪܳܐ. ܘܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܣܳܠܩܺܝܢ ܠܽܐܘܪܥܳܗ̇. ܘܦܶܓܥܰܬ݂ ܒܗܽܘܢ.</VERS>
      <VERS vnumber="21">ܘܕܰܘܺܝܕ݂ ܐܶܡܰܪ. ܕܰܓܳܠܳܐܺܝܬ݂ ܢܛܰܪܢ ܟܽܠ ܕܺܐܝܬ݂ ܗܘܳܐ ܠܶܗ ܒܡܰܕܒܪܳܐ. ܘܠܳܐ ܐܰܛܥܺܝܢ ܡܶܕܶܡ ܡܶܢ ܟܽܠ ܕܺܐܝܬ݂ ܗܘܳܐ ܠܶܗ. ܘܦܰܪܥܰܢ ܒܺܝܫܬܳܐ ܚܠܳܦ ܛܳܒܬ݂ܳܐ.</VERS>
      <VERS vnumber="22">ܗܳܟܰܢܳܐ ܢܶܥܒܶܕ݂ ܡܳܪܝܳܐ ܠܥܰܒܕܶܗ ܕܰܘܺܝܕ݂ ܘܗܳܟܰܢܳܐ ܢܰܘܣܶܦ ܠܶܗ. ܐܶܢ ܢܶܫܬܒܶܩ ܡܶܕܶܡ ܕܺܐܝܬ݂ ܠܶܗ ܥܕܰܡܳܐ ܠܨܰܦܪܳܐ ܕܡܰܬ݂ܩܶܢ ܒܶܐܣܬ݂ܳܐ.</VERS>
      <VERS vnumber="23">ܘܰܚܙܳܬ݂ ܐܳܒܺܝܓܶܠ ܠܕܰܘܺܝܕ݂. ܘܶܐܣܬܰܪܗܒܰܬ݂ ܘܢܶܚܬܰܬ݂ ܡܶܢ ܚܡܳܪܳܐ. ܘܢܶܦܠܰܬ݂ ܩܕ݂ܳܡ ܕܰܘܺܝܕ݂ ܥܰܠ ܐܰܦܶܝ̈ܗ̇. ܘܣܶܓܕܰܬ݂ ܠܶܗ ܥܰܠ ܐܰܪܥܳܐ.</VERS>
      <VERS vnumber="24">ܘܢܶܦܠܰܬ݂ ܥܰܠ ܖ̈ܶܓܠܰܘܗܝ ܘܶܐܡܪܰܬ݂. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܥܠܰܝ ܡܳܪܝ ܣܰܟܠܽܘܬ݂ܐ. ܬܡܰܠܶܠ ܐܰܡܬܳܟ݂ ܩܕܳܡܰܝܟ ܥܰܠ ܓܰܒܪܳܐ ܗܳܢܳܐ ܢܳܒܳܠ.</VERS>
      <VERS vnumber="25">ܡܶܛܽܠ ܕܰܐܝܟ݂ ܫܡܶܗ ܗܳܟܰܢܳܐ ܗܽܘ. ܢܳܒܳܠ ܫܡܶܗ. ܘܰܡܨܰܥܪܳܢܽܘܬܶܗ ܥܰܡܶܗ. ܘܶܐܢܳܐ ܐܰܡܬ݂ܳܐ ܠܳܐ ܚܙܺܝܬ݂ ܠܰܥܠܰܝ̈ܡܶܐ ܕܫܰܕܰܪ ܡܳܪܝ.</VERS>
      <VERS vnumber="26">ܘܗܳܫܳܐ ܡܳܪܝ ܚܰܝ ܗܽܘ ܡܳܪܝܳܐ ܘܚܰܝܳܐ ܗܺܝ ܢܰܦܫܳܟ݂ ܕܺܝܠܳܟ݂ ܡܳܪܝ. ܕܠܳܐ ܬܶܬ݂ܩܰܪܰܒ ܠܰܕ݂ܡܳܐ ܘܦܰܪܩܳܟ݂ ܡܳܪܝܳܐ. ܗܳܫܳܐ ܡܳܪܝ ܢܶܗܘܽܘܢ ܒܥܶܠܕܒܳܒܰܝ̈ܟ ܐܰܝܟ݂ ܢܳܒܳܠ. ܘܰܕ݂ܒܳܥܶܝܢ ܠܳܟ݂ ܒܺܝܫܬܳܐ.</VERS>
      <VERS vnumber="27">ܗܳܫܳܐ ܒܽܘܪܟܬ݂ܳܐ ܗܳܕ݂ܶܐ ܐܰܝܬܝܰܬ݂ ܐܰܡܬܳܟ݂ ܠܡܳܪܝ ܒܽܘܪܟܬ݂ܳܐ ܗܰܒ ܠܰܥܠܰܝ̈ܡܶܐ ܕܰܡܗܰܠܟ݂ܺܝܢ ܠܰܪܓܶܠ ܡܳܪܝ.</VERS>
      <VERS vnumber="28">ܘܰܫܒܽܘܩ ܣܽܘܪܚܳܢܳܐ ܠܰܐܡܬܳܟ݂. ܡܶܛܽܠ ܕܡܶܥܒܰܕ݂ ܥܳܒܶܕ݂ ܡܳܪܝܳܐ ܠܡܳܪܝ ܒܰܝܬܳܐ ܡܗܰܝܡܢܳܐ. ܡܶܛܽܠ ܕܬܰܟ݂ܬܽܘܫܰܘ̈ܗܝ ܕܡܳܪܝܳܐ ܡܳܪܝ ܡܶܬ݂ܟܰܬܰܫ. ܘܒܺܝܫܬܳܐ ܠܳܐ ܐܶܫܬܰܟܚܰܬ݂ ܒܳܟ݂ ܡܶܢ ܝܰܘ̈ܡܰܝܟ.</VERS>
      <VERS vnumber="29">ܘܒܰܪܢܳܫܳܐ ܣܳܡ ܠܡܶܪܕܦܳܟ݂ ܘܰܠܡܶܒܥܳܐ ܢܰܦܫܳܟ݂. ܘܰܗܘܳܬ݂ ܢܰܦܫܶܗ ܕܡܳܪܝ. ܨܪܺܝܪܳܐ ܒܰܨܪܳܪܳܐ ܕܚܰܝ̈ܶܐ ܥܰܡ ܡܳܪܝܳܐ ܐܰܠܳܗܳܟ݂. ܘܢܰܦܫܳܐ ܕܰܒܥܶܠܕܒܳܒܰܝ̈ܟ ܢܶܫܕܶܝܗ̇ ܡܳܪܝܳܐ ܒܓܰܘ ܟܰܦܬ݂ܳܐ ܕܩܶܠܥܳܐ.</VERS>
      <VERS vnumber="30">ܘܢܶܗܘܶܐ ܕܟܰܕ݂ ܢܶܥܒܶܕ݂ ܡܳܪܝܳܐ ܠܡܳܪܝ ܛܳܒܬ݂ܳܐ ܥܠܰܝܟ. ܘܢܶܦܩܕ݂ܳܟ݂ ܠܰܡܕܰܒܪܳܢܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="31">ܠܳܐ ܬܶܗܘܶܐ ܠܳܟ݂ ܗܳܕ݂ܶܐ ܠܙܰܘܥܬ݂ܳܐ. ܘܰܠܬ݂ܽܘܩܰܠܬ݂ܳܐ ܕܠܶܒܳܟ݂. ܠܡܶܐܫܰܕ݂ ܕܡܳܐ ܕܡܰܓܳܢ. ܘܟܰܕ݂ ܢܰܛܐܶܒ ܠܳܟ݂ ܡܳܪܝܳܐ. ܐܶܬ݂ܕܰܟ݂ܪܺܝܗ̇ ܠܰܐܡܬܳܟ݂.</VERS>
      <VERS vnumber="32">ܘܶܐܡܰܪ ܕܰܘܺܝܕ݂ ܠܰܐܒܺܝܓܶܠ. ܒܪܺܝܟ݂ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܫܰܕܪܶܟ݂ܝ ܝܰܘܡܳܢܳܐ ܠܽܐܘܪܥܝ.</VERS>
      <VERS vnumber="33">ܒܪܺܝܟ݂ ܛܰܥܡܶܟ݂ܝ. ܘܰܒܪܺܝܟܳܐ ܐܰܢ̱ܬܝ. ܕܰܟܠܰܝܬܺܝܢܝ ܝܰܘܡܳܢܳܐ ܠܡܶܥܰܠ ܒܰܕ݂ܡܳܐ. ܘܰܦܪܰܩܬܝ ܐܺܝ̈ܕܰܝ ܝܰܘܡܳܢܳܐ ܡܶܢ ܕܡܳܐ.</VERS>
      <VERS vnumber="34">ܒܪܰܡ ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܰܟܠܳܢܝ ܕܠܳܐ ܐܰܒܐܶܫ ܠܶܟ݂ܝ. ܕܶܐܠܽܘ ܠܳܐ ܐܶܣܬܰܪܗܰܒܬܝ ܐܶܬܰܝܬܝ ܠܽܐܘܪܥܝ. ܐܶܢ ܐܶܫܬܚܰܪ ܠܢܳܒܳܠ. ܥܕܰܡܳܐ ܕܢܳܗܰܪ ܨܰܦܪܳܐ. ܕܡܰܬ݂ܩܶܢ ܒܶܐܣܬ݂ܳܐ.</VERS>
      <VERS vnumber="35">ܘܰܢܣܰܒ ܕܰܘܺܝܕ݂ ܡܶܢ ܐܺܝܕܶܝ̈ܗ̇ ܡܶܕܶܡ ܕܰܐܝܬܝܰܬ݂. ܘܠܳܗ̇ ܐܶܡܰܪ. ܣܰܩܝ ܠܒܰܝܬܶܟ݂ܝ ܒܰܫܠܳܡܳܐ. ܚܙܳܝ ܕܫܶܡܥܶܬ݂ ܒܩܳܠܶܟ݂ܝ. ܘܢܶܣܒܶܬ݂ ܒܰܐܦܰܝ̈ܟܝ.</VERS>
      <VERS vnumber="36">ܘܶܐܬ݂ܳܬ݂ ܐܳܒܺܝܓܶܠ ܠܘܳܬ݂ ܢܳܒܳܠ. ܘܗܳܐ ܐܺܝܬ݂ ܠܶܗ ܡܰܫܬܝܳܐ ܒܒܰܝܬܶܗ. ܐܰܝܟ݂ ܡܰܫܬܝܳܐ ܕܡܰܠܟܳܐ. ܘܠܶܒܶܗ ܕܢܳܒܳܠ ܛܳܒ ܥܠܰܘܗܝ. ܘܗܽܘ ܪܘܶܐ ܛܳܒ. ܘܠܳܐ ܚܰܘܝܰܬܶܗ ܦܶܬ݂ܓ݂ܳܡܳܐ ܥܕܰܡܳܐ ܕܢܶܓܗܰܬ݂.</VERS>
      <VERS vnumber="37">ܘܰܗܘܳܐ ܕܟܰܕ݂ ܢܶܓܗܰܬ݂. ܘܢܰܦܨܶܗ ܚܰܡܪܶܗ. ܚܰܘܝܰܬܶܗ ܐܰܢ̱ܬܬܶܗ ܦܶܬܓܳܡ̈ܶܐ ܗܳܠܶܝܢ. ܘܡܺܝܬ݂ ܠܶܒܶܗ ܒܓܰܘܶܗ. ܘܰܗܘܳܐ ܐܰܝܟ݂ ܟܺܐܦܳܐ.</VERS>
      <VERS vnumber="38">ܘܰܗܘܰܘ ܐܰܝܟ݂ ܥܶܣܪܳܐ ܝܰܘܡܺܝ̈ܢ. ܘܰܡܚܳܐ ܡܳܪܝܳܐ ܠܢܳܒܳܠ ܘܡܺܝܬ݂.</VERS>
      <VERS vnumber="39">ܘܰܫܡܰܥ ܕܰܘܺܝܕ݂ ܕܡܺܝܬ݂ ܢܳܒܳܠ ܘܶܐܡܰܪ. ܒܪܺܝܟ݂ ܗܽܘ ܡܳܪܝܳܐ ܕܕ݂ܳܢ ܕܺܝܢܳܐ ܕܚܶܣܕܝ ܡܶܢ ܐܺܝܕܰܝ̈ ܢܳܒܳܠ. ܘܰܠܥܰܒܕܶܗ ܚܣܰܟ݂ ܡܶܢ ܒܺܝܫܬܳܐ. ܘܒܺܝܫܬܶܗ ܕܢܳܒܳܠ ܐܰܗܦܶܟ݂ ܡܳܪܝܳܐ ܒܪܺܝܫܶܗ. ܘܫܰܕܰܪ ܕܰܘܺܝܕ݂ ܘܡܰܠܶܠ ܒܰܐܒܺܝܓܶܠ. ܕܢܶܣܒܺܝܗ̇ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="40">ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܘܳܬ݂ ܐܳܒܺܝܓܶܠ ܠܟܰܪܡܠܳܐ. ܘܶܐܡܰܪܘ ܠܳܗ̇. ܕܰܘܺܝܕ݂ ܫܰܕܪܰܢ ܥܠܰܝܟܝ ܕܢܶܣܒܶܟ݂ܝ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="41">ܘܩܳܡܰܬ݂ ܥܰܠ ܐܰܦܶܝ̈ܗ̇ ܥܰܠ ܐܰܪܥܳܐ. ܘܶܐܡܪܰܬ݂ ܗܳܐ ܐܰܡܬ݂ܳܐ ܠܰܡܫܳܓܽܘ ܖ̈ܶܓܠܶܐ ܕܥܰܒܕܰܘ̈ܗܝ ܕܡܳܪܝ.</VERS>
      <VERS vnumber="42">ܘܶܐܣܬܰܪܗܒܰܬ݂ ܘܩܳܡܰܬ݂ ܐܳܒܺܝܓܶܠ. ܘܝܶܬ݂ܒܰܬ݂ ܥܰܠ ܚܡܳܪܳܐ. ܘܚܰܡܶܫ ܥܠܰܝ̈ܡܳܬ݂ܳܗ̇ ܐܳܙܳܠ̱̈ܢ ܠܪܶܓܠܳܗ̇. ܘܶܐܙܰܠ̱ܬ݂ ܥܰܡ ܡܰܠܰܐܟ݂ܰܘ̈ܗܝ ܕܕܰܘܺܝܕ݂. ܘܰܗܘܳܬ݂ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="43">ܘܠܰܐܚܺܝܢܥܶܡ ܢܣܰܒ ܕܰܘܺܝܕ݂ ܡܶܢ ܐܺܝܙܰܪܥܺܝܠ. ܘܰܗܘܰܝ̈ ܠܶܗ ܬܰܖ̈ܬܰܝܗܶܝܢ ܢܶܫ̈ܶܐ.</VERS>
      <VERS vnumber="44">ܘܝܰܗܒ ܫܳܐܘܳܠ ܠܡܰܠܟܺܝܠ ܒܰܪܬ݂ܶܗ ܐܰܢ̱ܬܰܬ݂ ܕܰܘܺܝܕ݂ ܠܦܰܠܛܺܝ ܒܰܪ ܠܺܝܫ ܕܡܶܢ ܓܰܠܝܳܡ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܶܐܬ݂ܰܘ ܙܺܝܦܳܝ̈ܶܐ ܠܘܳܬ݂ ܫܳܐܘܳܠ ܠܰܓܒܰܥ. ܘܶܐܡܰܪܘ ܠܶܗ. ܗܳܐ ܕܰܘܺܝܕ݂ ܡܶܬܛܰܫܶܐ ܒܓܶܒܥܽܘܬ݂ ܚܘܺܝܠܳܐ ܕܰܩܕ݂ܳܡ ܐܰܫܺܝܡܽܘܢ.</VERS>
      <VERS vnumber="2">ܘܩܳܡ ܫܳܐܘܳܠ ܘܰܢܚܶܬ݂ ܠܡܰܕܒܪܳܐ ܕܙܺܝܦ. ܘܥܰܡܶܗ ܬܠܳܬܳܐ ܐܰܠܦܺܝ̈ܢ ܓܰܒܖ̈ܺܝܢ ܓܒܰܝ̈ܳܐ ܕܺܝܣܪܳܐܶܝܠ. ܠܡܶܒܥܳܐ ܠܕܰܘܺܝܕ݂ ܒܡܰܕܒܪܳܐ ܕܙܺܝܦ.</VERS>
      <VERS vnumber="3">ܘܰܫܪܳܐ ܫܳܐܘܳܠ ܒܓܶܒܥܽܘܬ݂ ܚܘܺܝܠܳܐ ܕܰܩܕ݂ܳܡ ܐܰܫܺܝܡܽܘܢ ܒܽܐܘܪܚܳܐ. ܘܕܰܘܺܝܕ݂ ܝܳܬ݂ܶܒ ܒܡܰܕܒܪܳܐ. ܘܰܚܙܳܐ ܕܶܐܬ݂ܳܐ ܫܳܐܘܳܠ ܒܳܬܪܶܗ ܠܡܰܕܒܪܳܐ.</VERS>
      <VERS vnumber="4">ܘܫܰܕܰܪ ܕܰܘܺܝܕ݂ ܓܫܽܘ̈ܫܶܐ. ܘܺܝܕܰܥ ܕܶܐܬ݂ܳܐ ܫܳܐܘܳܠ ܒܳܬܪܶܗ.</VERS>
      <VERS vnumber="5">ܘܩܳܡ ܕܰܘܺܝܕ݂ ܘܶܐܬ݂ܳܐ ܠܰܐܬ݂ܪܳܐ ܕܰܫܪܶܐ ܬܰܡܳܢ ܫܳܐܘܳܠ. ܘܰܚܙܳܐ ܕܰܘܺܝܕ݂ ܕܽܘܟܬܳܐ ܕܰܕ݂ܡܶܟ݂ ܬܰܡܳܢ ܫܳܐܘܳܠ. ܘܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܶܗ ܕܫܳܐܘܳܠ ܕܡܶܟ ܒܰܫܒܺܝܠܳܐ. ܘܥܰܡܳܐ ܫܪܶܐ ܚܕ݂ܳܖ̈ܰܘܗܝ.</VERS>
      <VERS vnumber="6">ܘܰܥܢܳܐ ܕܰܘܺܝܕ݂ ܘܶܐܡܰܪ ܠܰܐܚܺܝܡܰܠܟ ܚܺܝܬ݂ܳܝܳܐ. ܘܠܰܐܒܺܝܫܰܝ ܒܰܪ ܨܰܘܪܳܝܳܐ ܐܰܚܽܘܗܝ ܕܝܽܘܐܳܒ. ܘܶܐܡܰܪ. ܡܰܢ ܢܳܚܶܬ݂ ܥܰܡܝ ܠܘܳܬ݂ ܫܳܐܘܳܠ ܠܡܰܫܪܺܝܬܳܐ. ܘܶܐܡܰܪ ܐܳܒܺܝܫܰܝ. ܐܶܢܳܐ ܢܳܚܶܬ݂ ܐ̱ܢܳܐ ܥܰܡܳܟ݂.</VERS>
      <VERS vnumber="7">ܘܶܐܬ݂ܳܐ ܕܰܘܺܝܕ݂ ܘܰܐܒܺܝܫܰܝ ܠܘܳܬ݂ ܥܰܡܳܐ ܒܠܺܠܝܳܐ. ܘܗܳܐ ܫܳܐܘܳܠ ܕܡܶܟ݂ ܒܰܫܒܺܝܠܳܐ. ܘܡܽܘܪܢܺܝܬܶܗ ܣܺܝܡܳܐ ܥܰܠ ܐܶܣܳܕ݂ܰܘ̈ܗܝ. ܘܰܐܒܢܺܝܪ ܘܥܰܡܳܐ ܕܳܡܟܺܝܢ ܚܕ݂ܳܖ̈ܰܘܗܝ.</VERS>
      <VERS vnumber="8">ܘܶܐܡܰܪ ܐܳܒܺܝܫܰܝ ܠܕܰܘܺܝܕ݂. ܐܰܫܠܶܡ ܝܰܘܡܳܢܳܐ ܐܰܠܳܗܳܟ݂ ܒܥܶܠܕܒܳܒܳܟ݂ ܒܺܐܝܕܰܝ̈ܟ. ܗܳܫܳܐ ܐܶܡܚܶܝܘܗܝ ܒܡܽܘܪܢܺܝܬ݂ܳܐ ܗܳܕ݂ܶܐ ܕܒܰܐܪܥܳܐ ܙܒܰܢܬܳܐ ܚܕ݂ܳܐ. ܘܠܳܐ ܐܶܬ݂ܢܺܝܘܗܝ.</VERS>
      <VERS vnumber="9">ܘܶܐܡܰܪ ܕܰܘܺܝܕ݂ ܠܰܐܒܺܝܫܰܝ ܠܳܐ ܬܚܰܒܶܠ. ܡܶܛܽܠ ܕܠܰܝܬ ܕܡܰܘܫܶܛ ܐܺܝܕ݂ܶܗ ܥܰܠ ܡܫܺܝܚܶܗ ܕܡܳܪܝܳܐ ܘܙܳܟܶܐ.</VERS>
      <VERS vnumber="10">ܘܶܐܡܰܪ ܕܰܘܺܝܕ݂. ܚܰܝ ܗܽܘ ܡܳܪܝܳܐ. ܐܶܠܳܐ ܐܶܢ ܡܳܪܝܳܐ ܢܶܡܚܶܘܗܝ. ܐܰܘ ܝܰܘܡܶܗ ܢܺܐܬܶܐ ܘܰܢܡܽܘܬ݂. ܐܰܘ ܒܰܩܪܳܒܳܐ ܢܶܒܠܰܥ ܘܰܢܡܽܘܬ݂.</VERS>
      <VERS vnumber="11">ܚܳܣ ܠܺܝ ܡܶܢ ܡܳܪܝܳܐ ܕܰܐܘܫܶܛ ܐܺܝܕ݂ܝ ܒܰܡܫܺܝܚܶܗ ܕܡܳܪܝܳܐ. ܗܳܫܳܐ ܣܰܒ ܡܽܘܪܢܺܝܬ݂ܳܐ ܕܶܐܣܳܕ݂ܰܘ̈ܗܝ. ܘܩܽܘܩܬ݂ܳܐ ܕܡܰܝ̈ܳܐ. ܘܢܺܐܙܰܠ ܠܰܢ.</VERS>
      <VERS vnumber="12">ܘܰܢܣܰܒ ܕܰܘܺܝܕ݂ ܡܽܘܪܢܺܝܬ݂ܳܐ. ܘܩܽܘܩܬ݂ܳܐ ܕܡܰܝ̈ܳܐ. ܡܶܢ ܐܶܣܳܕ݂ܰܘ̈ܗܝ ܕܫܳܐܘܳܠ. ܘܶܐܙܰܠܘ ܠܗܽܘܢ. ܘܐ̱ܢܳܫ ܠܳܐ ܚܙܳܐ ܘܠܳܐ ܝܺܕܰܥ ܘܠܳܐ ܐܶܬܬܥܺܝܪ. ܡܶܛܽܠ ܕܟܽܠܗܽܘܢ ܕܳܡܟܺܝܢ ܗܘܰܘ. ܘܫܶܢܬ݂ܳܐ ܕܡܳܪܝܳܐ ܢܶܦܠܰܬ݂ ܥܠܰܝܗܽܘܢ.</VERS>
      <VERS vnumber="13">ܘܰܥܒܰܪ ܕܰܘܺܝܕ݂ ܡܶܢ ܠܘܳܬ݂ ܫܳܐܘܳܠ. ܘܩܳܡ ܥܰܠ ܪܺܝܫܶܗ ܕܛܽܘܪܳܐ ܡܶܢ ܪܽܘܚܩܳܐ ܣܰܓܺܝܐܳܐ.</VERS>
      <VERS vnumber="14">ܘܰܩܪܳܐ ܕܰܘܺܝܕ݂ ܠܡܰܠܟܳܐ. ܘܠܰܐܒܢܺܝܪ ܒܰܪ ܢܺܝܪ. ܘܶܐܡܰܪ ܠܳܐ ܥܳܢܶܐ ܐܰܢ̱ܬ ܐܰܒܢܺܝܪ. ܘܰܥܢܳܐ ܐܰܒܢܺܝܪ ܘܶܐܡܰܪ. ܡܰܢ ܐܰܢ̱ܬ ܕܩܳܪܶܐ ܐܰܢ̱ܬ ܠܡܰܠܟܳܐ.</VERS>
      <VERS vnumber="15">ܘܶܐܡܰܪ ܕܰܘܺܝܕ݂ ܠܰܐܒܢܺܝܪ. ܗܳܐ ܓܰܢ̱ܒܳܪܳܐ ܐܰܢ̱ܬ. ܘܡܰܢܽܘ ܐܰܟ݂ܘܳܬܳܟ݂ ܒܟܽܠܶܗ ܝܺܣܪܳܐܶܝܠ. ܐܰܝܟܰܘ ܠܳܐ ܢܛܰܪܬ ܠܡܳܪܳܟ݂ ܡܰܠܟܳܐ. ܕܶܐܬ݂ܳܐ ܚܰܕ݂ ܝܰܘܡܳܢܳܐ ܕܰܢܚܰܒܠܺܝܘܗܝ ܠܡܰܠܟܳܐ ܡܳܪܳܟ݂.</VERS>
      <VERS vnumber="16">ܠܳܐ ܫܰܦܺܝܪ ܥܒܰܕܬ. ܚܰܝ ܗܽܘ ܡܳܪܝܳܐ ܕܰܒܢܰܝ̈ ܡܰܘܬܳܐ ܐܰܢ̱ܬܽܘܢ. ܕܠܳܐ ܢܛܰܪܬܽܘܢ ܠܡܳܪܟܽܘܢ ܠܰܡܫܺܝܚܶܗ ܕܡܳܪܝܳܐ. ܗܳܫܳܐ ܚܙܺܝ ܐܰܝܟܳܐ ܗ̱ܝ ܡܽܘܪܢܺܝܬܶܗ ܕܡܰܠܟܳܐ. ܘܩܽܘܩܬ݂ܳܐ ܕܡܰܝ̈ܳܐ ܕܶܐܣܳܕ݂ܰܘ̈ܗܝ.</VERS>
      <VERS vnumber="17">ܘܰܫܡܰܥ ܫܳܐܘܳܠ ܩܳܠܶܗ ܕܕܰܘܺܝܕ݂. ܘܶܐܡܰܪ ܠܶܗ. ܩܳܠܳܟ݂ ܗܽܘ ܗܳܢܳܐ. ܒܶܪܝ ܕܰܘܺܝܕ݂. ܘܶܐܡܰܪ. ܩܳܠܝ ܗ̱ܘ ܡܳܪܝ ܡܰܠܟܳܐ.</VERS>
      <VERS vnumber="18">ܘܶܐܡܰܪ ܕܰܘܺܝܕ݂. ܠܡܳܢܳܐ ܪܳܕܶܦ ܐܰܢ̱ܬ ܡܳܪܝ ܒܳܬܰܪ ܥܰܒܕܳܟ݂. ܡܳܢܳܐ ܥܶܒܕܶܬ݂. ܘܡܳܢܳܐ ܗ̱ܝ ܒܺܝܫܬܳܐ ܕܒܺܐܝܕܰܝ̈.</VERS>
      <VERS vnumber="19">ܗܳܫܳܐ ܢܶܫܡܰܥ ܡܳܪܝ ܡܰܠܟܳܐ ܡܶܠܰܘ̈ܗܝ ܕܥܰܒܕܶܗ. ܘܶܐܢ ܡܳܪܝܳܐ ܓܰܪܝܳܟ݂ ܒܺܝ. ܢܩܰܪܶܒ ܩܽܘܪܒܳܢܳܐ. ܘܶܐܢ ܒܢܰܝ̈ܢܳܫܳܐ. ܠܺܝܛܺܝܢ ܐܶܢܽܘܢ ܩܕ݂ܳܡ ܡܳܪܝܳܐ. ܡܶܛܽܠ ܕܛܰܪܕܽܘܢܝ ܕܠܳܐ ܐܶܬܛܰܦܶܐ ܒܝܳܪܬܽܘܬ݂ܶܗ ܕܡܳܪܝܳܐ. ܠܡܺܐܡܰܪ ܙܶܠ ܦܠܽܘܚ ܠܰܐܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="20">ܗܳܫܳܐ ܠܳܐ ܢܶܦܶܠ ܕܶܡܝ ܥܰܠ ܐܰܪܥܳܐ ܡܶܢ ܩܕ݂ܳܡ ܡܳܪܝܳܐ. ܡܶܛܽܠ ܕܰܢܦܰܩ ܡܰܠܟܳܐ ܕܺܝܣܪܳܐܶܝܠ ܠܡܶܒܥܳܐ ܠܦܽܘܪܬܰܥܢܳܐ ܚܰܕ݂. ܐܰܝܟ݂ ܕܪܳܕܶܦ ܚܰܓܠܳܐ ܒܛܽܘܪܳܐ.</VERS>
      <VERS vnumber="21">ܘܶܐܡܰܪ ܫܳܐܘܳܠ ܠܕܰܘܺܝܕ݂. ܚܛܺܝܬ݂. ܗܦܽܘܟ݂ ܒܶܪܝ ܕܰܘܺܝܕ݂. ܡܶܛܽܠ ܕܠܳܐ ܐܰܒܐܶܫ ܠܳܟ݂ ܬܽܘܒ. ܚܠܳܦ ܕܝܶܩܪܰܬ݂ ܢܰܦܫܝ ܒܥܰܝܢܰܝ̈ܟ ܝܰܘܡܳܢܳܐ. ܗܳܐ ܐܰܣܟܠܶܬ݂ ܘܰܚܛܺܝܬ݂ ܛܳܒ ܣܰܓܺܝ.</VERS>
      <VERS vnumber="22">ܘܰܥܢܳܐ ܕܰܘܺܝܕ݂ ܘܶܐܡܰܪ ܗܳܐ ܡܽܘܪܢܺܝܬܶܗ ܕܡܰܠܟܳܐ. ܢܶܥܒܰܪ ܚܰܕ݂ ܡܶܢ ܥܠܰܝ̈ܡܶܐ ܢܶܣܒܺܝܗ̇.</VERS>
      <VERS vnumber="23">ܘܡܳܪܝܳܐ ܢܰܗܦܶܟ݂ ܠܓܰܒܪܳܐ ܙܰܕܺܝܩܽܘܬܶܗ ܘܗܰܝܡܳܢܽܘܬܶܗ. ܕܰܐܫܠܡܳܟ݂ ܡܳܪܝܳܐ ܝܰܘܡܳܢܳܐ ܒܺܐܝܕܰܝ̈. ܘܠܳܐ ܨܒܺܝܬ݂ ܠܡܰܘܫܳܛܽܘ ܐܺܝܕ݂ܝ ܒܰܡܫܺܝܚܶܗ ܕܡܳܪܝܳܐ.</VERS>
      <VERS vnumber="24">ܐܰܝܟ݂ ܕܝܶܪܒܰܬ݂ ܢܰܦܫܳܟ݂ ܝܰܘܡܳܢܳܐ ܒܥܰܝܢܰܝ̈. ܗܳܟܰܢܳܐ ܬܺܐܪܰܒ ܢܰܦܫܝ ܒܥܰܝܢܰܝ̈ ܡܳܪܝܳܐ.</VERS>
      <VERS vnumber="25">ܘܶܐܡܰܪ ܫܳܐܘܳܠ ܠܕܰܘܺܝܕ݂. ܒܪܺܝܟ݂ ܐܰܢ̱ܬ ܒܶܪܝ. ܐܳܦ ܡܶܥܒܰܕ݂ ܥܒܰܕܬ. ܐܳܦ ܡܶܙܟܳܐ ܙܟܰܝܬ. ܘܶܐܙܰܠ ܕܰܘܺܝܕ݂ ܠܽܐܘܪܚܶܗ. ܘܳܐܦ ܫܳܐܘܳܠ ܗܦܰܟ݂ ܠܒܰܝܬܶܗ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܶܐܡܰܪ ܕܰܘܺܝܕ݂ ܒܠܶܒܶܗ. ܗܳܫܳܐ ܐܶܢ ܢܳܦܶܠ ܐ̱ܢܳܐ ܚܰܕ݂ ܝܽܘܡ ܒܺܐܝܕܰܘ̈ܗܝ ܕܫܳܐܘܳܠ. ܠܰܝܬ ܠܺܝ ܛܳܒܬ݂ܳܐ. ܐܶܠܳܐ ܐܶܬ݂ܦܰܠܰܛ ܠܺܝ ܠܰܐܪܥܳܐ ܕܰܦܠܶܫ̈ܬܳܝܶܐ. ܘܢܶܠܐܶܐ ܫܳܐܘܳܠ ܠܡܶܒܥܝܰܢܝ ܬܽܘܒ. ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܶܐܫܬܰܘܙܰܒ ܡܶܢ ܐܺܝܕܰܘ̈ܗܝ.</VERS>
      <VERS vnumber="2">ܘܩܳܡ ܕܰܘܺܝܕ݂ ܘܰܥܒܰܪ ܗܽܘ ܘܫܶܬܡܳܐܐ ܓܰܒܖ̈ܺܝܢ ܕܥܰܡܶܗ. ܠܘܳܬ݂ ܐܰܟܺܝܫ ܒܰܪ ܡܰܥܟܳܐ ܡܰܠܟܳܐ ܕܓܰܬ݂.</VERS>
      <VERS vnumber="3">ܘܺܝܬ݂ܶܒ ܕܰܘܺܝܕ݂ ܥܰܡ ܐܰܟܺܝܫ ܒܓܰܬ݂ ܗܽܘ ܘܓܰܒܖ̈ܰܘܗܝ ܘܐ̱ܢܳܫܰܝ̈ ܒܰܝܬܶܗ ܕܕܰܘܺܝܕ݂. ܘܬܰܪܬܶܝܢ ܢܶܫܰܘ̈ܗܝ. ܐܰܚܺܝܢܥܶܡ ܕܡܶܢ ܐܺܝܙܰܪܥܺܝܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܡܶܢ ܟܰܪܡܠܳܐ.</VERS>
      <VERS vnumber="4">ܘܚܰܘܺܝܘ ܠܫܳܐܘܳܠ ܕܰܢܚܶܬ݂ ܕܰܘܺܝܕ݂ ܠܓܰܬ݂. ܘܠܳܐ ܐܰܘܣܶܦ ܬܽܘܒ ܠܡܶܒܥܝܶܗ.</VERS>
      <VERS vnumber="5">ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܐܶܢ ܐܶܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ. ܢܶܬܠܽܘܢ ܠܺܝ ܕܽܘܟܬܳܐ ܒܰܚܕ݂ܳܐ ܡܶܢ ܩܽܘܖ̈ܝܳܐ ܕܰܒܡܰܕܒܪܳܐ. ܘܶܐܬܶܒ ܬܰܡܳܢ. ܘܠܳܐ ܢܶܬܶܒ ܥܰܒܕܳܟ݂ ܒܰܩܪܺܝܬ݂ܳܐ ܕܡܰܠܟܽܘܬ݂ܳܐ ܥܰܡܳܟ݂.</VERS>
      <VERS vnumber="6">ܘܝܰܗܒ ܠܶܗ ܐܰܟܺܝܫ ܒܝܰܘܡܳܐ ܗܰܘ ܠܨܶܢܩܠܰܓ. ܡܶܛܽܠ ܗܳܢܳܐ ܗܘܳܬ݂ ܨܶܢܩܠܰܓ ܠܡܰܠܟܳܐ ܕܺܝܗܽܘܕ݂ܳܐ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="7">ܘܰܗܘܳܐ ܡܶܢܝܳܢܳܐ ܕܝܰܘ̈ܡܳܬ݂ܳܐ ܕܺܝܬܶܒ ܕܰܘܺܝܕ݂ ܒܰܐܪܥܳܐ ܕܰܦܠܶܫ̈ܬܳܝܶܐ. ܥܶܕܳܢ ܒܥܶܕܳܢ ܘܰܐܪܒܥܳܐ ܝܰܖ̈ܚܺܝܢ.</VERS>
      <VERS vnumber="8">ܘܰܣܠܶܩܘ ܕܰܘܺܝܕ݂ ܘܓܰܒܖ̈ܰܘܗܝ ܘܗܰܠܶܟ݂ܘ ܥܰܠ ܓܳܫܽܘܪ. ܘܥܰܠ ܓܕ݂ܽܘܠܳܐ. ܘܥܰܠ ܥܡܳܠܺܝܩ. ܡܶܛܽܠ ܕܗܳܠܶܝܢ ܗܘܰܘ ܝܰܬܳܒ̈ܶܐ ܕܰܐܪܥܳܐ ܕܡܶܢ ܥܳܠܰܡ. ܘܗܰܠܶܟ݂ܘ ܥܰܠ ܓܳܫܽܘܪ ܘܰܥܕܰܡܳܐ ܠܰܐܪܥܳܐ ܕܡܶܨܪܶܝܢ.</VERS>
      <VERS vnumber="9">ܘܰܚܪܰܒ ܕܰܘܺܝܕ݂ ܠܰܐܪܥܳܐ. ܘܠܳܐ ܐܰܚܺܝ ܓܰܒܪܳܐ ܐܰܘ ܐܰܢ̱ܬܬ݂ܳܐ. ܘܰܢܣܰܒ ܥܳܢ̈ܳܐ. ܘܬܰܘܖ̈ܶܐ. ܘܚܶܡܖ̈ܳܐ. ܘܓܰܡ̈ܠܶܐ. ܘܡܳܐܢ̈ܶܐ. ܘܰܗܦܰܟ݂ ܕܰܘܺܝܕ݂ ܘܶܐܬ݂ܳܐ ܠܘܳܬ݂ ܐܰܟܺܝܫ.</VERS>
      <VERS vnumber="10">ܘܶܐܡܰܪ ܐܰܟܺܝܫ ܠܕܰܘܺܝܕ݂. ܐܰܝܟܳܐ ܗܘܰܝܬܽܘܢ ܝܰܘܡܳܢܳܐ. ܘܶܐܡܰܪ ܕܰܘܺܝܕ݂. ܥܰܠ ܢܓܰܒ ܕܺܝܗܽܘܕ݂ܳܐ. ܘܥܰܠ ܢܓܰܒ ܕܝܰܪܚܡܶܠ. ܘܥܰܠ ܢܓܰܒ ܕܰܩܥܺܝܠܳܐ.</VERS>
      <VERS vnumber="11">ܘܓܰܒܪܳܐ ܘܰܐܢ̱ܬܬ݂ܳܐ ܠܳܐ ܐܰܚܺܝ ܕܰܘܺܝܕ݂ ܕܢܺܐܬܶܐ ܠܓܰܬ݂ ܠܡܺܐܡܰܪ. ܕܠܳܐ ܢܚܰܘܢ ܥܠܰܝܢ ܘܢܺܐܡܪܽܘܢ. ܗܳܟܰܢܳܐ ܥܒܰܕ݂ ܕܰܘܺܝܕ݂. ܘܗܳܢܳܐ ܗܘܳܐ ܢܳܡܽܘܣܶܗ ܟܽܠܗܽܘܢ ܝܰܘ̈ܡܳܬ݂ܳܐ ܕܺܝܬ݂ܶܒ ܒܰܐܪܥܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="12">ܘܗܰܝܡܶܢ ܐܰܟܺܝܫ ܠܕܰܘܺܝܕ݂. ܘܶܐܡܰܪ. ܡܰܒܐܳܫܽܘ ܐܰܒܐܶܫ ܒܥܰܡܶܗ ܒܺܝܣܪܳܐܶܝܠ. ܗܳܐ ܗܘܳܐ ܠܺܝ ܥܰܒܕܳܐ ܠܥܳܠܰܡ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܰܗܘܳܐ ܒܝܰܘ̈ܡܳܬ݂ܳܐ ܗܳܢܽܘܢ. ܘܟܰܢܶܫܘ ܦܠܶܫܬܳܝ̈ܶܐ ܡܰܫܖ̈ܝܳܬ݂ܗܽܘܢ ܠܰܩܪܳܒܳܐ ܠܢܰܚܠܳܐ. ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܘܶܐܡܰܪ ܐܰܟܺܝܫ ܠܕܰܘܺܝܕ݂. ܡܶܕܰܥ ܬܶܕܰܥ ܕܥܰܡܝ ܬܶܦܽܘܩ ܠܡܰܫܪܺܝܬܳܐ. ܐܰܢ̱ܬ ܘܓܰܒܖ̈ܶܐ ܕܥܰܡܳܟ݂.</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܡܶܛܽܠ ܗܳܢܳܐ ܐܰܢ̱ܬ ܬܶܕܰܥ ܡܶܕܶܡ ܕܢܶܥܒܶܕ݂ ܥܰܒܕܳܟ݂. ܘܶܐܡܰܪ ܐܰܟܺܝܫ ܠܕܰܘܺܝܕ݂. ܡܶܛܽܠ ܗܳܢܳܐ ܢܳܛܽܘܪܳܐ ܐܶܥܒܕ݂ܳܟ݂ ܠܪܺܝܫܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="3">ܘܰܫܡܽܘܐܶܝܠ ܡܺܝܬ݂. ܘܰܐܪܩܶܕ݂ܘ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܰܩܒܪܽܘܗܝ ܒܪܳܡـܬܳܐ ܒܩܰܒܪܶܗ. ܘܫܳܐܘܳܠ ܐܰܥܒܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ ܡܶܢ ܐܰܪܥܳܐ.</VERS>
      <VERS vnumber="4">ܘܶܐܬ݂ܟܰܢܰܫܘ ܦܠܶܫܬܳܝ̈ܶܐ. ܘܶܐܬ݂ܰܘ ܫܪܰܘ ܒܰܫܟܺܝܡ. ܘܟܰܢܶܫ ܫܳܐܘܳܠ ܠܟܽܠܶܗ ܝܺܣܪܳܐܶܝܠ. ܘܰܫܪܰܘ ܒܓܰܠܓܳܠܳܐ.</VERS>
      <VERS vnumber="5">ܘܰܚܙܳܐ ܫܳܐܘܳܠ ܠܡܰܫܪܺܝܬܳܐ ܕܰܦܠܶܫ̈ܬܳܝܶܐ ܘܰܕ݂ܚܶܠ. ܘܙܳܥ ܠܶܒܶܗ ܛܳܒ.</VERS>
      <VERS vnumber="6">ܘܰܫܐܶܠ ܒܡܳܪܝܳܐ ܘܠܳܐ ܥܢܳܝܗܝ. ܘܳܐܦ ܒܚܶܠܡܳܐ. ܘܳܐܦ ܒܢܽܘܪܳܐ. ܘܳܐܦ ܒܰܢܒܺܝ̈ܶܐ.</VERS>
      <VERS vnumber="7">ܘܶܐܡܰܪ ܫܳܐܘܳܠ ܠܥܰܒܕܰܘ̈ܗܝ. ܒܥܰܘ ܠܺܝ ܐܰܢ̱ܬܬ݂ܳܐ ܕܡܰܣܩܳܐ ܙܰܟܽܘܖ̈ܶܐ. ܘܶܐܙܰܠ ܠܘܳܬ݂ܳܗ̇. ܘܶܐܫܐܰܠ ܒܳܗ̇. ܐܳܡܪܺܝܢ ܠܶܗ ܥܰܒܕܰܘ̈ܗܝ. ܗܳܐ ܐܰܢ̱ܬܬ݂ܳܐ ܕܡܰܣܩܳܐ ܙܰܟܽܘܖ̈ܶܐ ܒܥܰܕ݂ܽܘܥܺܝܪ.</VERS>
      <VERS vnumber="8">ܘܶܐܫܬܰܠܰܚ ܫܳܐܘܳܠ ܢܰܚܬܰܘ̈ܗܝ. ܘܰܠܒܶܫ ܢܰܚ̈ܬܶܐ ܐ̱ܚܖ̈ܳܢܶܐ. ܘܶܐܙܰܠ ܗܽܘ ܘܰܬܪܶܝܢ ܓܰܒܖ̈ܺܝܢ ܥܰܡܶܗ. ܘܶܐܬ݂ܰܘ ܠܘܳܬ݂ ܐܰܢ̱ܬܬ݂ܳܐ ܒܠܺܠܝܳܐ. ܘܶܐܡܰܪ ܠܳܗ̇ ܫܳܐܘܳܠ. ܩܨܽܘܡܝ ܠܺܝ ܒܙܰܟܽܘܖ̈ܶܐ. ܘܰܐܣܶܩܝ ܠܺܝ ܠܡܰܢ ܕܺܐܡܰܪ ܠܶܟ݂ܝ.</VERS>
      <VERS vnumber="9">ܘܶܐܡܪܰܬ݂ ܠܶܗ ܐܰܢ̱ܬܬ݂ܳܐ. ܗܳܐ ܐܰܢ̱ܬ ܝܳܕܰܥ ܐܰܢ̱ܬ ܡܶܕܶܡ ܕܰܥܒܰܕ݂ ܫܳܐܘܳܠ. ܕܰܐܥܒܰܪ ܙܰܟܽܘܖ̈ܶܐ ܘܝܰܕܽܘܥ̈ܶܐ ܡܶܢ ܐܰܪܥܳܐ. ܠܡܳܢܳܐ ܡܨܰܝܶܕ݂ ܢܰܦܫܝ ܠܰܡܡܳܬ݂ܽܘܬܰܢܝ.</VERS>
      <VERS vnumber="10">ܘܺܝܡܳܐ ܠܳܗ̇ ܫܳܐܘܳܠ ܒܡܳܪܝܳܐ. ܘܶܐܡܰܪ. ܚܰܝ ܗܽܘ ܡܳܪܝܳܐ ܕܠܳܐ ܢܶܗܘܶܐ ܠܶܟ݂ܝ ܣܽܘܪܚܳܢ ܒܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="11">ܘܶܐܡܪܰܬ݂ ܐܰܢ̱ܬܬ݂ܳܐ. ܠܡܰܢ ܐܰܣܶܩ ܠܳܟ݂. ܘܶܐܡܰܪ ܠܰܫܡܽܘܐܶܝܠ ܐܰܣܶܩܝ ܠܺܝ.</VERS>
      <VERS vnumber="12">ܘܰܚܙܳܬܶܗ ܐܰܢ̱ܬܬ݂ܳܐ ܠܰܫܡܽܘܐܶܝܠ. ܘܰܐܝܠܠܰܬ݂ ܒܩܳܠܳܐ ܪܳܡܳܐ. ܘܶܐܡܪܰܬ݂ ܠܫܳܐܘܳܠ. ܡܳܢܰܘ ܗܳܢܳܐ ܕܰܥܒܰܕ݂ܬ ܠܺܝ. ܠܡܳܢܳܐ ܢܟܰܠܬܳܢܝ. ܘܰܐܢ̱ܬ ܫܳܐܘܳܠ ܐܰܢ̱ܬ.</VERS>
      <VERS vnumber="13">ܘܶܐܡܰܪ ܠܳܗ̇ ܡܰܠܟܳܐ ܠܳܐ ܬܶܕ݂ܚܠܺܝܢ. ܡܳܢܳܐ ܚܙܰܝܬܝ. ܘܶܐܡܪܰܬ݂ ܐܰܢ̱ܬܬ݂ܳܐ ܠܫܳܐܘܳܠ. ܐܰܠܳܗ̈ܶܐ ܚܙܺܝܬ݂ ܕܣܳܠܩܺܝܢ ܡܶܢ ܐܰܪܥܳܐ.</VERS>
      <VERS vnumber="14">ܘܶܐܡܰܪ ܠܳܗ̇ ܡܳܢܰܘ ܚܶܙܘܶܗ. ܐܳܡܪܳܐ ܠܶܗ. ܓܰܒܪܳܐ ܣܳܒܳܐ ܣܳܠܶܩ ܘܰܡܥܰܛܰܦ ܒܰܦܪܺܝܣܳܐ. ܘܺܝܕܰܥ ܫܳܐܘܳܠ ܕܰܫܡܽܘܐܶܝܠ ܗܽܘ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.</VERS>
      <VERS vnumber="15">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܠܡܳܢܳܐ ܐܰܙܺܝܥܬܳܢܝ ܠܡܰܣܳܩܽܘܬܰܢܝ. ܘܶܐܡܰܪ ܫܳܐܘܳܠ. ܥܳܩܰܬ݂ ܠܺܝ ܛܳܒ. ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܥܰܡܝ. ܘܰܐ‌ܠܳܗܳܐ ܥܒܰܪ ܡܶܢܝ. ܘܠܳܐ ܥܢܳܢܝ ܬܽܘܒ. ܘܳܐܦ ܒܺܐܝܕ݂ܳܐ ܕܰܢܒܺܝ̈ܶܐ ܘܳܐܦ ܒܚܶܠܡܳܐ ܒܥܺܝܬ݂. ܘܰܩܪܺܝܬܳܟ݂ ܕܰܬ݂ܚܰܘܶܝܢܝ ܡܳܢܳܐ ܐܶܥܒܶܕ݂.</VERS>
      <VERS vnumber="16">ܘܶܐܡܰܪ ܫܡܽܘܐܶܝܠ ܠܫܳܐܘܳܠ. ܡܳܢܳܐ ܡܫܰܐܶܠ ܐܰܢ̱ܬ ܠܺܝ ܕܡܳܪܝܳܐ ܥܒܰܪ ܠܶܗ ܡܶܢܳܟ݂. ܘܰܗܘܳܐ ܥܰܡ ܚܰܒܪܳܟ݂.</VERS>
      <VERS vnumber="17">ܘܰܥܒܰܕ݂ ܠܶܗ ܡܳܪܝܳܐ ܐܰܝܟܰܢܳܐ ܕܶܐܡܰܪ ܒܺܐܝ̈ܕ݂ܰܝ. ܘܰܨܪܳܐ ܡܰܠܟܽܘܬ݂ܳܐ ܡܶܢ ܐܺܝܕ݂ܳܟ݂. ܘܝܰܗܒܳܗ̇ ܠܚܰܒܪܳܟ݂ ܕܰܘܺܝܕ݂.</VERS>
      <VERS vnumber="18">ܥܰܠ ܕܠܳܐ ܫܡܰܥܬ ܒܩܳܠܶܗ ܕܡܳܪܝܳܐ. ܘܠܳܐ ܥܒܰܕܬ ܚܶܡܬ݂ܳܐ ܕܪܽܘܓܙܶܗ ܒܰܥܡܳܠܺܝܩ. ܡܶܛܽܠ ܗܳܢܳܐ ܦܶܬ݂ܓ݂ܳܡܳܐ ܥܒܰܕ݂ ܠܳܟ݂ ܡܳܪܝܳܐ ܝܰܘܡܳܢܳܐ.</VERS>
      <VERS vnumber="19">ܘܢܰܫܠܶܡ ܡܳܪܝܳܐ ܐܳܦ ܝܺܣܪܳܐܶܝܠ ܥܰܡܳܟ݂ ܒܺܐܝܕ݂ܳܐ ܕܰܦܠܶܫ̈ܬܳܝܶܐ. ܘܰܡܚܳܪ ܐܰܢ̱ܬ ܘܰܒܢܰܝ̈ܟ ܠܘܳܬ݂ܝ. ܘܳܐܦ ܠܡܰܫܪܺܝܬܳܐ ܕܺܝܣܪܳܐܶܝܠ. ܢܰܫܠܡܺܝܗ̇ ܡܳܪܝܳܐ ܒܺܐܝܕ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="20">ܘܶܐܣܬܪܗܰܒ ܫܳܐܘܳܠ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܰܕ݂ܚܶܠ ܛܳܒ ܡܶܢ ܡܶܠܰܘ̈ܗܝ ܕܰܫܡܽܘܐܶܝܠ. ܘܳܐܦ ܚܰܝܠܳܐ ܠܰܝܬ ܗܘܳܐ ܒܶܗ. ܡܶܛܽܠ ܕܟܽܠܶܗ ܐܺܝܡܳܡܳܐ ܗܰܘ ܘܟܽܠܶܗ ܠܺܠܝܳܐ ܠܳܐ ܐܶܟܰܠ ܗܘܳܐ ܠܰܚܡܳܐ.</VERS>
      <VERS vnumber="21">ܘܶܐܬ݂ܳܬ݂ ܐܰܢ̱ܬܬ݂ܳܐ ܠܘܳܬ݂ ܫܳܐܘܳܠ ܘܰܚܙܳܬ݂ ܕܰܕ݂ܚܶܠ ܛܳܒ. ܘܶܐܡܪܰܬ݂ ܠܶܗ. ܗܳܐ ܫܶܡܥܰܬ݂ ܐܰܡܬܳܟ݂ ܠܩܳܠܳܟ݂. ܘܣܳܡܶܬ݂ ܢܰܦܫܝ ܒܺܐܝܕܰܝ̈ܟ. ܘܫܶܡܥܶܬ݂ ܡܶܠܰܝ̈ܟ ܕܶܐܡܰܪܬ ܠܺܝ.</VERS>
      <VERS vnumber="22">ܗܳܫܳܐ ܫܡܰܥ ܐܳܦ ܐܰܢ̱ܬ ܒܩܳܠܳܐ ܕܰܐܡܬܳܟ݂. ܘܶܐܣܺܝܡ ܩܕܳܡܰܝܟ ܩܰܨܝܳܐ ܕܠܰܚܡܳܐ. ܘܰܐܟ݂ܽܘܠ ܘܢܶܗܘܶܐ ܒܳܟ݂ ܚܰܝܠܳܐ. ܡܶܛܽܠ ܕܳܐܙܶܠ ܐܰܢ̱ܬ ܒܽܐܘܪܚܳܐ.</VERS>
      <VERS vnumber="23">ܘܠܳܐ ܨܒܳܐ. ܘܶܐܡܰܪ ܠܳܗ̇ ܠܳܐ ܐܳܟܶܠ ܐ̱ܢܳܐ. ܘܰܒܥܰܘ ܡܶܢܶܗ ܥܰܒܕܰܘ̈ܗܝ ܘܳܐܦ ܐܰܢ̱ܬܬ݂ܳܐ. ܘܰܫܡܰܥ ܒܩܳܠܗܽܘܢ. ܘܩܳܡ ܡܶܢ ܐܰܪܥܳܐ ܘܺܝܬ݂ܶܒ ܥܰܠ ܥܰܪܣܳܐ.</VERS>
      <VERS vnumber="24">ܘܠܰܐܢ̱ܬܬܳܐ ܥܶܓܠܳܐ ܡܪܰܒܰܝ ܗܘܳܐ ܠܳܗ̇ ܒܒܰܝܬܳܗ̇. ܘܶܐܣܬܰܪܗܒܰܬ݂ ܢܟܰܣܬܶܗ. ܘܢܶܣܒܰܬ݂ ܩܰܡܚܳܐ ܠܳܫܰܬ݂ ܘܶܐܦܳܬ݂ ܦܰܛܺܝܪܳܐ.</VERS>
      <VERS vnumber="25">ܘܩܰܪܒܰܬ݂ ܩܕ݂ܳܡ ܫܳܐܘܳܠ ܘܰܩܕ݂ܳܡ ܥܰܒܕܰܘ̈ܗܝ. ܘܰܠܥܶܣܘ ܘܩܳܡܘ ܗܰܠܶܟ݂ܘ ܒܠܺܠܝܳܐ ܗܰܘ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܟܰܢܶܫܘ ܦܠܶܫܬܳܝ̈ܶܐ ܟܽܠܗܶܝܢ ܡܰܫܖ̈ܝܳܬ݂ܗܽܘܢ ܠܳܐܦܳܩ. ܘܺܝܣܪܳܐܶܝܠ ܫܪܶܝܢ ܒܥܺܝܢ ܕܒܺܐܝܙܰܪܥܶܠ.</VERS>
      <VERS vnumber="2">ܘܰܛܖ̈ܽܘܢܶܐ ܕܰܦܠܶܫ̈ܬܳܝܶܐ ܥܳܒܪܺܝܢ ܥܰܠ ܡܰܐܘ̈ܳܬ݂ܳܐ ܘܥܰܠ ܐܰܠܦ̈ܶܐ. ܘܕܰܘܺܝܕ݂ ܘܓܰܒܖ̈ܶܐ ܕܥܰܡܶܗ ܥܳܒܪܺܝܢ ܒܰܐ̱ܚܪܳܝܬܳܐ ܥܰܡ ܐܰܟܺܝܫ.</VERS>
      <VERS vnumber="3">ܘܶܐܡܰܪܘ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܠܰܐܟܺܝܫ. ܡܳܢܳܐ ܥܳܒܪܺܝܢ ܗܳܠܶܝܢ. ܘܶܐܡܰܪ ܐܰܟܺܝܫ ܠܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܗܳܢܳܐ ܗܽܘ ܕܰܘܺܝܕ݂ ܥܰܒܕܶܗ ܕܫܳܐܘܳܠ ܡܰܠܟܳܐ ܕܺܝܣܪܳܐܶܝܠ. ܕܰܗܘܳܐ ܠܘܳܬܰܢ ܗܳܐ ܥܶܕܳܢ ܒܥܶܕܳܢ ܘܝܰܖ̈ܚܶܐ. ܘܠܳܐ ܐܶܫܟܚܶܬ݂ ܒܶܗ ܡܶܕܶܡ. ܡܶܢ ܝܰܘܡܳܐ ܕܶܐܬ݂ܳܐ ܠܘܳܬ݂ܝ ܘܰܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="4">ܘܰܪܓܶܙܘ ܥܠܰܘܗܝ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ. ܘܳܐܡܪܺܝܢ ܠܶܗ. ܐܰܦܶܩ ܠܓܰܒܪܳܐ. ܘܢܺܐܙܰܠ ܠܕ݂ܽܘܟܬܶܗ ܕܰܐܫܠܶܛܬܳܝܗܝ ܬܰܡܳܢ. ܘܠܳܐ ܢܺܐܙܰܠ ܥܰܡܰܢ ܠܰܩܪܳܒܳܐ. ܘܠܳܐ ܢܶܗܘܶܐ ܠܰܢ ܫܦܳܝܳܐ ܒܰܩܪܳܒܳܐ. ܒܡܳܢܳܐ ܓܶܝܪ ܡܶܬ݂ܪܰܥܶܐ ܓܰܒܪܳܐ ܗܳܢܳܐ ܥܰܡ ܡܳܪܶܗ. ܐܶܠܳܐ ܐܶܢ ܒܪܺܝܫܳܐ ܕܺܝܠܰܢ.</VERS>
      <VERS vnumber="5">ܠܳܐ ܗܘܳܐ ܗܳܢܳܐ ܕܰܘܺܝܕ݂ ܗܰܘ ܕܰܡܥܰܢ̈ܝܳܢ ܗܘܰܝ̈ ܠܶܗ ܒܢ̈ܳܬ݂ ܝܺܣܪܳܐܶܝܠ ܒܰܖ̈ܒܺܝܥܶܐ. ܘܳܐܡܖ̈ܳܢ. ܩܛܰܠ ܫܳܐܘܳܠ ܒܰܐܠܦ̈ܶܐ. ܘܕܰܘܺܝܕ݂ ܒܖ̈ܶܒܘܳܬ݂ܳܐ.</VERS>
      <VERS vnumber="6">ܘܰܩܪܳܐ ܐܰܟܺܝܫ ܠܕܰܘܺܝܕ݂. ܘܶܐܡܰܪ ܠܶܗ. ܚܰܝ ܗܽܘ ܡܳܪܝܳܐ ܕܰܬ݂ܪܺܝܨ ܐܰܢ̱ܬ. ܘܛܳܒ ܒܥܰܝܢܰܝ̈ ܡܰܥܠܳܟ݂ ܘܡܰܦܩܳܟ݂ ܕܥܰܡܝ ܒܰܩܪܳܒܳܐ. ܘܠܳܐ ܐܶܫܟܚܶܬ݂ ܒܳܟ݂ ܒܺܝܫܬܳܐ. ܡܶܢ ܝܰܘܡܳܐ ܕܶܐܬܰܝܬ ܠܘܳܬܰܢ. ܘܰܥܕܰܡܳܐ ܠܝܰܘܡܳܢܳܐ. ܘܰܒܥܰܝܢܰܝ̈ܗܽܘܢ ܕܰܛܖ̈ܽܘܢܶܐ ܠܳܐ ܛܳܒ ܐܰܢ̱ܬ.</VERS>
      <VERS vnumber="7">ܗܳܫܳܐ ܗܦܽܘܟ݂ ܙܶܠ ܒܰܫܠܳܡܳܐ. ܘܠܳܐ ܬܶܥܒܶܕ݂ ܒܺܝܫܬܳܐ ܒܥܰܝܢܰܝ̈ ܛܖ̈ܽܘܢܰܝܗܽܘܢ ܕܰܦܠܶܫ̈ܬܳܝܶܐ.</VERS>
      <VERS vnumber="8">ܘܶܐܡܰܪ ܕܰܘܺܝܕ݂ ܠܰܐܟܺܝܫ. ܡܳܢܳܐ ܥܶܒܕܶܬ݂. ܘܡܳܢܳܐ ܐܶܫܟܰܚܬ ܒܥܰܒܕܳܟ݂. ܡܶܢ ܝܰܘܡܳܐ ܕܰܗܘܺܝܬ݂ ܩܕܳܡܰܝܟ ܘܰܥܕܰܡܳܐ ܠܝܰܘܡܳܢܳܐ. ܐܶܠܳܐ ܐܳܙܶܠ ܐ̱ܢܳܐ ܘܡܶܬ݂ܟܰܬܰܫ ܐ̱ܢܳܐ ܥܰܡ ܒܥܶܠܕܒܳܒܰܘ̈ܗܝ ܕܡܳܪܝ ܡܰܠܟܳܐ.</VERS>
      <VERS vnumber="9">ܘܰܥܢܳܐ ܐܰܟܺܝܫ ܘܶܐܡܰܪ ܠܕܰܘܺܝܕ݂. ܝܳܕܰܥ ܐ̱ܢܳܐ ܕܛܳܒ ܐܰܢ̱ܬ ܒܥܰܝܢܰܝ̈ ܐܰܝܟ݂ ܡܰܠܰܐܟܶܗ ܕܰܐ‌ܠܳܗܳܐ. ܒܪܰܡ ܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܐܳܡܪܺܝܢ. ܠܳܐ ܢܺܐܙܰܠ ܥܰܡܰܢ ܠܰܩܪܳܒܳܐ.</VERS>
      <VERS vnumber="10">ܗܳܫܳܐ ܩܰܕܶܡ ܒܨܰܦܪܳܐ. ܘܥܰܒܕ̈ܶܐ ܕܡܳܪܳܟ݂ ܕܶܐܬ݂ܰܘ ܥܰܡܳܟ݂ ܒܽܐܘܪܚܳܐ. ܘܢܶܢܗܰܪ ܠܟܽܘܢ ܘܙܶܠܘ.</VERS>
      <VERS vnumber="11">ܘܩܰܕܶܡܘ ܕܰܘܺܝܕ݂ ܘܓܰܒܖ̈ܰܘܗܝ ܠܡܺܐܙܰܠ ܠܰܐܪܥܳܐ ܕܰܦܠܶܫ̈ܬܳܝܶܐ. ܘܰܦܠܶܫܬܳܝ̈ܶܐ ܣܠܶܩܘ ܠܺܐܝܙܰܪܥܶܠ. </VERS>
    </CHAPTER>
    <CHAPTER cnumber="30">
      <VERS vnumber="1">ܘܟܰܕ݂ ܐܶܬ݂ܳܐ ܕܰܘܺܝܕ݂ ܘܓܰܒܖ̈ܰܘܗܝ ܠܨܶܢܩܠܰܓ ܒܝܰܘܡܳܐ ܬܠܺܝܬ݂ܳܝܳܐ. ܘܥܰܡܠܩܳܝ̈ܶܐ ܗܰܠܶܟ݂ܘ ܥܰܠ ܢܓܰܒ ܘܥܰܠ ܨܶܢܩܠܰܓ. ܘܰܐܘܩܶܕ݂ܘ ܐܶܢܶܝܢ ܒܢܽܘܪܳܐ.</VERS>
      <VERS vnumber="2">ܘܰܫܒܰܘ ܐ̱ܢܳܫ̈ܳܐ ܕܰܒܗܶܝܢ. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܐܡܺܝܬ݂ܘ ܓܰܒܖ̈ܶܐ. ܘܰܕ݂ܒܰܪܘ ܘܶܐܙܰܠܘ ܠܽܐܘܪܚܗܽܘܢ.</VERS>
      <VERS vnumber="3">ܘܶܐܬ݂ܳܐ ܕܰܘܺܝܕ݂ ܘܓܰܒܖ̈ܰܘܗܝ ܠܰܩܪܺܝܬ݂ܳܐ. ܘܗܳܐ ܡܰܘܩܕ݂ܳܐ ܒܢܽܘܪܳܐ. ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܐܶܫܬܒܺܝܘ.</VERS>
      <VERS vnumber="4">ܘܰܐܪܺܝܡ ܕܰܘܺܝܕ݂ ܘܥܰܡܳܐ ܩܳܠܗܽܘܢ ܘܰܒܟ݂ܰܘ. ܥܕܰܡܳܐ ܕܠܳܐ ܗܘܳܐ ܒܗܽܘܢ ܚܰܝܠܳܐ ܠܡܶܒܟܳܐ.</VERS>
      <VERS vnumber="5">ܘܬܰܪܬܶܝܢ ܢܶܫܰܘ̈ܗܝ ܕܕܰܘܺܝܕ݂ ܐܶܫܬܒܺܝ̈. ܐܰܚܺܝܢܥܶܡ ܕܡܶܢ ܐܺܝܙܰܪܥܶܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ.</VERS>
      <VERS vnumber="6">ܘܥܳܩܰܬ݂ ܠܕܰܘܺܝܕ݂ ܛܳܒ. ܡܶܛܽܠ ܕܶܐܡܰܪ ܥܰܡܳܐ ܠܡܶܪܓܡܶܗ. ܡܶܛܽܠ ܕܡܺܝܬܰܬ݂ ܢܰܦܫܶܗ ܕܟܽܠܶܗ ܥܰܡܳܐ ܥܰܠ ܒܢܰܝ̈ܗܽܘܢ ܘܥܰܠ ܒܢ̈ܳܬܗܽܘܢ. ܘܚܰܡܣܶܢ ܕܰܘܺܝܕ݂ ܒܡܳܪܝܳܐ ܐܰܠܳܗܶܗ.</VERS>
      <VERS vnumber="7">ܘܶܐܡܰܪ ܕܰܘܺܝܕ݂ ܠܰܐܒܺܝܬܰܪ ܟܳܗܢܳܐ ܒܰܪ ܐܰܚܺܝܡܰܠܟ. ܩܰܪܶܒ ܦܶܕܬ݂ܳܐ. ܘܩܰܪܶܒ ܐܰܒܺܝܬܰܪ ܦܶܕܬ݂ܳܐ ܠܕܰܘܺܝܕ݂.</VERS>
      <VERS vnumber="8">ܘܰܫܐܶܠ ܕܰܘܺܝܕ݂ ܒܡܳܪܝܳܐ ܘܶܐܡܰܪ. ܐܶܪܕܽܘܦ ܒܳܬܰܪ ܓܰܝܣܳܐ ܗܳܢܳܐ. ܡܰܕ݂ܪܶܟ݂ ܐ̱ܢܳܐ ܠܶܗ. ܘܶܐܡܰܪ ܠܶܗ. ܪܕ݂ܽܘܦ. ܡܶܛܽܠ ܕܒܰܥܓܰܠ ܡܰܕ݂ܪܶܟ݂ ܐܰܢ̱ܬ ܠܶܗ. ܘܰܡܦܰܨܶܐ ܐܰܢܬ.</VERS>
      <VERS vnumber="9">ܘܶܐܙܰܠ ܕܰܘܺܝܕ݂ ܗܽܘ ܘܫܶܬܡܳܐܐ ܓܰܒܖ̈ܺܝܢ ܕܥܰܡܶܗ. ܘܶܐܬ݂ܰܘ ܥܕܰܡܳܐ ܠܢܰܚܠܳܐ ܕܒܽܘܨܳܪ. ܘܰܫܒܰܩ ܕܰܘܺܝܕ݂ ܡܰܐܬܶܝܢ ܓܰܒܖ̈ܺܝܢ.</VERS>
      <VERS vnumber="10">ܘܩܳܡ ܪܕܰܦ ܕܰܘܺܝܕ݂ ܗܽܘ ܘܰܐܪܒܰܥܡܳܐ ܓܰܒܖ̈ܺܝܢ ܘܩܳܡܘ ܡܰܐܬܶܝܢ ܓܰܒܖ̈ܺܝܢ ܕܦܳܫܘ. ܘܰܢܛܰܪܘ ܕܠܳܐ ܢܶܥܒܪܽܘܢ ܢܰܚܠܳܐ ܕܒܽܘܨܳܪ.</VERS>
      <VERS vnumber="11">ܘܶܐܫܟܰܚܘ ܓܰܒܪܳܐ ܡܶܨܪܳܝܳܐ ܒܚܰܩܠܳܐ. ܘܰܐܝܬܝܽܘܗܝ ܠܘܳܬ݂ ܕܰܘܺܝܕ݂. ܘܝܰܗܒ ܠܶܗ ܠܰܚܡܳܐ ܘܰܠܥܶܣ. ܘܰܐܫܩܝܽܘܗܝ ܡܰܝ̈ܳܐ.</VERS>
      <VERS vnumber="12">ܘܬܰܪܬܶܝܢ ܓܽܘܒܢܺܝ̈ܢ. ܘܶܐܟܰܠ ܘܗܶܦܟܰܬ݂ ܥܠܰܘܗܝ ܪܽܘܚܶܗ. ܡܶܛܽܠ ܕܰܬܠܳܬܳܐ ܝܰܘܡܺܝ̈ܢ ܘܰܬܠܳܬܳܐ ܠܰܝܠܰܘ̈ܳܢ. ܠܳܐ ܐܶܟܰܠ ܠܰܚܡܳܐ. ܘܠܳܐ ܐܶܫܬܺܝ ܡܰܝ̈ܳܐ.</VERS>
      <VERS vnumber="13">ܐܳܡܰܪ ܠܶܗ ܕܰܘܺܝܕ݂. ܕܡܰܢ ܐܰܢ̱ܬ ܘܡܶܢ ܐܰܝܡܶܟܳܐ ܐܶܬܰܝܬ. ܘܶܐܡܰܪ. ܥܠܰܝܡܳܐ ܡܶܨܪܳܝܳܐ ܐ̱ܢܳܐ. ܥܰܒܕܳܐ ܐ̱ܢܳܐ ܕܓܰܒܪܳܐ ܥܰܡܠܩܳܝܳܐ. ܘܫܰܒܩܰܢܝ ܡܳܪܝ ܡܶܛܽܠ ܕܶܐܬ݂ܟܰܪܗܶܬ݂. ܗܳܐ ܬܠܳܬܳܐ ܝܰܘܡܺܝ̈ܢ.</VERS>
      <VERS vnumber="14">ܗܳܐ ܡܶܢ ܕܶܐܬܰܝܢ ܡܶܢ ܢܓܰܒ ܕܺܝܗܽܘܕ݂ܳܐ. ܘܡܶܢ ܢܓܰܒ ܕܟܳܠܳܒ. ܘܡܶܢ ܨܶܢܩܠܰܓ. ܕܰܐܘܩܶܕܢ ܐܶܢܶܝܢ ܒܢܽܘܪܳܐ.</VERS>
      <VERS vnumber="15">ܐܳܡܰܪ ܠܶܗ ܕܰܘܺܝܕ݂. ܡܰܚܶܬ݂ ܐܰܢ̱ܬ ܠܺܝ ܥܰܠ ܓܰܝܣܳܐ ܗܳܢܳܐ. ܐܳܡܰܪ ܠܶܗ. ܝܺܡܰܝ ܠܺܝ ܒܡܳܪܝܳܐ ܕܠܳܐ ܬܶܩܛܠܰܢܝ ܘܠܳܐ ܬܰܫܠܡܰܢܝ ܒܺܐܝܕ݂ܳܐ ܕܡܳܪܝ. ܘܶܐܢܳܐ ܐܶܚܰܘܶܝܟ݂ ܓܰܝܣܳܐ ܗܳܢܳܐ.</VERS>
      <VERS vnumber="16">ܘܺܝܡܳܐ ܠܶܗ ܕܰܘܺܝܕ݂ ܘܰܐܚܬܶܗ. ܘܗܳܐ ܗܶܢܽܘܢ ܫܪܶܝܢ ܥܰܠ ܐܰܦܰܝ̈ ܐܰܪܥܳܐ ܠܳܥܣܺܝܢ ܘܫܳܬܶܝܢ. ܘܚܳܕܶܝܢ ܒܟܽܠܳܗ̇ ܒܶܙܬ݂ܳܐ ܪܰܒܬܳܐ. ܕܰܢܣܰܒܘ ܡܶܢ ܐܰܪܥܳܐ ܕܺܝܗܽܘܕ݂ܳܐ.</VERS>
      <VERS vnumber="17">ܘܰܡܚܳܐ ܐܶܢܽܘܢ ܕܰܘܺܝܕ݂. ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ ܡܶܢ ܒܶܣܬܰܪܗܽܘܢ. ܘܠܳܐ ܐܶܬ݂ܦܰܠܰܛܘ ܡܶܢܗܽܘܢ. ܐܶܠܳܐ ܐܶܢ ܐܰܪܒܰܥܡܳܐܐ ܓܰܒܖ̈ܺܝܢ ܕܰܪܟ݂ܶܒܘ ܥܰܠ ܓܰܡ̈ܠܶܐ ܘܰܥܪܰܩܘ.</VERS>
      <VERS vnumber="18">ܘܦܰܨܺܝ ܕܰܘܺܝܕ݂ ܠܟܽܠ ܕܰܢܣܰܒܘ ܥܰܡܠܩܳܝ̈ܶܐ. ܘܬܰܪܬܶܝܢ ܢܶܫܰܘ̈ܗܝ ܒܝܰܘܡܳܐ ܗܰܘ.</VERS>
      <VERS vnumber="19">ܘܠܳܐ ܛܥܳܐ ܠܗܽܘܢ ܡܶܕܶܡ. ܐܶܠܳܐ ܟܽܠ ܡܶܕܶܡ ܐܰܗܦܶܟ݂ ܕܰܘܺܝܕ݂.</VERS>
      <VERS vnumber="20">ܘܰܕ݂ܒܰܪ ܕܰܘܺܝܕ݂ ܟܽܠܳܗ̇ ܥܳܢ̈ܳܐ ܘܬܰܘܖ̈ܶܐ. ܠܦܽܘܬ݂ ܩܶܢܝܳܢܳܐ ܗܰܘ. ܘܶܐܡܰܪܘ ܗܳܢܳܐ ܡܕܶܡ ܕܰܐܥܕܺܝ ܕܰܘܺܝܕ݂.</VERS>
      <VERS vnumber="21">ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܡܰܐܬܶܝܢ ܓܰܒܖ̈ܺܝܢ ܕܦܳܫܘ ܠܡܶܛܰܪ ܡܳܐܢ̈ܶܐ. ܕܰܐܘܬܶܒܘ ܐܶܢܽܘܢ ܠܡܶܛܰܪ ܒܽܐܘܪܚܳܐ ܕܒܽܘܨܳܪ. ܘܰܢܦܰܩܘ ܠܽܐܘܪܥܶܗ ܕܕܰܘܺܝܕ݂ ܘܠܽܐܘܪܥܳܐ ܕܥܰܡܳܐ ܕܥܰܡܶܗ. ܘܰܩܪܶܒܘ ܕܰܘܺܝܕ݂ ܘܥܰܡܳܐ ܘܰܫܐܶܠܘ ܒܰܫܠܳܡܗܽܘܢ.</VERS>
      <VERS vnumber="22">ܘܰܥܢܰܘ ܓܰܒܖ̈ܶܐ ܒܺܝܫ̈ܶܐ ܘܥܰܘ̈ܳܠܶܐ ܡܶܢ ܓܰܒܖ̈ܶܐ ܕܶܐܙܰܠܘ ܥܰܡ ܕܰܘܺܝܕ݂. ܘܶܐܡܰܪܘ. ܥܰܠ ܕܠܳܐ ܐܶܙܰܠܘ ܥܰܡܰܢ. ܠܳܐ ܬܶܬ݂ܺܝܗܶܒ ܠܗܽܘܢ ܡܢܳܬ݂ܳܐ ܡܶܢ ܒܶܙܬ݂ܳܐ ܕܦܰܨܺܝܢ. ܐܶܠܳܐ ܢܶܕܒܪܽܘܢ ܓܒܰܪ ܐܰܢ̱ܬܬܶܗ ܘܰܒܢܰܘ̈ܗܝ.</VERS>
      <VERS vnumber="23">ܘܶܐܡܰܪ ܕܰܘܺܝܕ݂. ܠܳܐ ܬܶܥܒܕ݂ܽܘܢ ܗܳܟܰܢܳܐ ܐܰܚܰܝ̈ܢ. ܕܝܰܗܒ ܠܰܢ ܡܳܪܝܳܐ ܘܢܰܛܪܰܢ. ܘܰܐܫܠܶܡ ܒܺܐܝܕܰܝ̈ܢ ܓܰܝܣܳܐ ܕܶܐܬ݂ܳܐ ܥܠܰܝܢ.</VERS>
      <VERS vnumber="24">ܡܰܢܽܘ ܢܶܫܡܰܥ ܠܡܶܠܰܬ݂ܟܽܘܢ ܗܳܕ݂ܶܐ. ܡܶܛܽܠ ܕܰܡܢܳܬܶܗ ܕܡܰܢ ܕܢܳܚܶܬ݂ ܠܰܩܪܳܒܳܐ. ܐܰܝܟ݂ ܡܢܳܬܶܗ ܕܡܰܢ ܕܝܳܬ݂ܶܒ ܥܰܠ ܓܶܢ̱ܒ ܡܳܐܢ̈ܶܐ. ܘܰܐܟ݂ܚܕ݂ܳܐ ܡܦܰܠܓܺܝܢ.</VERS>
      <VERS vnumber="25">ܘܰܗܘܳܐ ܡܶܢ ܝܰܘܡܳܐ ܗܰܘ. ܘܣܳܡܶܗ ܕܰܘܺܝܕ݂ ܩܝܳܡܳܐ ܗܳܢܳܐ. ܘܙܶܕ݂ܩܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="26">ܘܶܐܬ݂ܳܐ ܕܰܘܺܝܕ݂ ܠܨܶܢܩܠܰܓ. ܘܫܰܕܰܪ ܡܶܢ ܒܶܙܬ݂ܳܐ ܠܣܳܒ̈ܶܐ ܕܺܝܗܽܘܕ݂ܳܐ ܘܰܠܚܰܒܖ̈ܰܝܗܽܘܢ. ܘܶܐܡܰܪ. ܗܳܐ ܠܟܽܘܢ ܒܽܘܪܟܬ݂ܳܐ. ܡܶܢ ܒܶܙܬ݂ܳܐ ܕܰܒܥܠܕܒܳܒܰܘ̈ܗܝ ܕܡܳܪܝܳܐ.</VERS>
      <VERS vnumber="27">ܘܫܰܕܰܪ ܠܰܕܒܶܝܬ݂ ܐܺܝܠ. ܘܠܰܕ݂ܒܶܝܬ݂ ܪܳܡܽܘܬ݂ ܢܓܰܒ. ܘܠܰܕ݂ܒܶܝܬ݂ ܥܳܝ.</VERS>
      <VERS vnumber="28">ܘܠܰܕ݂ܒܶܝܬ݂ ܥܰܕ݂ܽܘܥܺܝܪ. ܘܰܠܕܰܒܣܰܦܡܽܘܬ݂. ܘܰܠܕܰܒܫܶܬܡܽܘܥ.</VERS>
      <VERS vnumber="29">ܘܰܠܕܰܒܪܰܟܺܝܠ. ܘܰܠܕܰܒܩܽܘܖ̈ܝܳܐ ܕܝܰܪܚܡܶܠ. ܘܰܠܕܰܒܩܽܘܖ̈ܝܳܐ ܕܩܺܝ̈ܢܳܝܶܐ.</VERS>
      <VERS vnumber="30">ܘܰܠܕܰܒܚܶܪܡܳܐ. ܘܠܰܕ݂ܒܺܪܥܫܳܢ. ܘܰܠܕܰܒܬܰܥܢܳܟ݂. ܘܰܠܕܰܒܚܶܒܪܽܘܢ. ܘܰܠܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܕܗܰܠܶܟ݂ ܬܰܡܳܢ ܕܰܘܺܝܕ݂. ܗܽܘ ܘܓܰܒܖ̈ܰܘܗܝ.</VERS>
    </CHAPTER>
    <CHAPTER cnumber="31">
      <VERS vnumber="1">ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܥܰܡ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܡܶܢ ܩܕ݂ܳܡ ܦܠܶܫܬܳܝ̈ܶܐ. ܘܰܢܦܰܠܘ ܩܛܺܝ̈ܠܶܐ ܒܛܽܘܪܳܐ ܕܓܰܠܒܽܘܥ.</VERS>
      <VERS vnumber="2">ܘܰܐܕ݂ܪܶܟܘ ܦܠܶܫܬܳܝ̈ܶܐ ܠܫܳܐܘܳܠ ܘܠܰܒܢܰܘ̈ܗܝ. ܘܩܰܛܶܠܘ ܦܠܶܫܬܳܝ̈ܶܐ ܠܝܽܘܢܳܬ݂ܳܢ ܘܰܠܝܰܫܘܺܝ. ܘܰܠܡܠܶܟ݂ܝܶܫܽܘܥ ܒܢܰܘ̈ܗܝ ܕܫܳܐܘܳܠ.</VERS>
      <VERS vnumber="3">ܘܰܥܫܶܢ ܩܪܳܒܳܐ ܥܰܠ ܫܳܐܘܳܠ. ܘܰܐܕ݂ܪܟ݂ܽܘܗܝ ܓܰܒܖ̈ܶܐ ܩܰܫ̈ܳܬܶܐ ܒܩܶܫ̈ܬܳܬ݂ܳܐ. ܘܰܕ݂ܚܶܠ ܛܳܒ ܡܶܢ ܩܰܫ̈ܳܬܶܐ.</VERS>
      <VERS vnumber="4">ܘܶܐܡܰܪ ܫܳܐܘܳܠ ܠܫܳܩܶܠ ܡܳܐܢܰܘ̈ܗܝ. ܫܡܽܘܛ ܣܰܝܦܳܟ݂ ܘܰܕ݂ܩܽܘܪܰܝܢܝ ܒܶܗ. ܕܠܳܐ ܢܺܐܬܽܘܢ ܥܽܘܖ̈ܠܶܐ ܗܳܠܶܝܢ ܢܶܩܛܠܽܘܢܳܢܝ. ܘܰܢܒܰܙܚܽܘܢ ܒܺܝ. ܘܠܳܐ ܨܒܳܐ ܫܳܩܶܠ ܡܳܐܢܰܘ̈ܗܝ. ܡܶܛܽܠ ܕܰܕ݂ܚܶܠ ܛܳܒ. ܘܰܢܣܰܒ ܫܳܐܘܳܠ ܣܰܝܦܶܗ ܘܰܢܦܰܠ ܥܠܰܘܗܝ.</VERS>
      <VERS vnumber="5">ܘܰܚܙܳܐ ܫܳܩܶܠ ܡܳܐܢܰܘ̈ܗܝ ܕܡܺܝܬ݂ ܫܳܐܘܳܠ. ܘܰܢܦܰܠ ܐܳܦ ܗܽܘ ܥܰܠ ܣܰܝܦܶܗ ܘܡܺܝܬ݂.</VERS>
      <VERS vnumber="6">ܘܡܺܝܬ݂ ܫܳܐܘܳܠ ܘܰܬܠܳܬܳܐ ܒܢܰܘ̈ܗܝ ܘܫܳܩܶܠ ܡܳܐܢܰܘ̈ܗܝ. ܘܳܐܦ ܟܽܠܗܽܘܢ ܥܰܒܕܰܘ̈ܗܝ ܒܝܰܘܡܳܐ ܗܰܘ ܐܰܟ݂ܚܕܳܐ.</VERS>
      <VERS vnumber="7">ܘܰܚܙܰܘ ܐ̱ܢܳܫ̈ܳܐ ܕܺܝܣܪܳܐܶܝܠ ܕܰܒܥܶܒܪܳܐ ܕܰܒܥܽܘܡܩܳܐ ܕܝܽܘܪܕܢܳܢ. ܕܰܥܪܰܩܘ ܐ̱ܢܳܫ̈ܳܐ ܕܺܝܣܪܳܐܶܝܠ ܘܰܕ݂ܡܺܝܬ݂ ܫܳܐܘܳܠ ܘܰܒܢܰܘ̈ܗܝ. ܘܰܫܒܰܩܘ ܩܽܘܖ̈ܝܳܐ ܘܰܥܪܰܩܘ. ܘܶܐܬ݂ܰܘ ܦܠܶܫܬܳܝ̈ܶܐ ܘܺܝܬ݂ܶܒܘ ܒܗܶܝܢ.</VERS>
      <VERS vnumber="8">ܘܰܠܝܰܘܡܳܐ ܐ̱ܚܪܺܢܳܐ. ܐܶܬ݂ܰܘ ܦܠܶܫܬܳܝ̈ܶܐ ܠܰܡܫܰܠܳܚܽܘ ܩܛܺܝ̈ܠܶܐ. ܘܶܐܫܟܰܚܘ ܠܫܳܐܘܳܠ ܘܠܰܬܠܳܬܳܐ ܒܢܰܘ̈ܗܝ. ܟܰܕ݂ ܪܡܶܝܢ ܒܛܽܘܪܳܐ ܕܰܓܠܒܽܘܥ.</VERS>
      <VERS vnumber="9">ܘܰܦܣܰܩܘ ܪܺܝܫܶܗ. ܘܫܰܠܰܚܘ ܡܳܐܢܰܘ̈ܗܝ. ܘܫܰܕܰܪܘ ܠܰܡܣܰܒܳܪܽܘ ܒܰܐܪܥܳܐ ܕܰܦܠܶܫ̈ܬܳܝܶܐ. ܘܰܒܥܰܡܳܐ ܘܒܶܝܬ݂ ܦܬܰܟ݂ܖ̈ܰܝܗܽܘܢ.</VERS>
      <VERS vnumber="10">ܘܣܳܡܘ ܡܳܐܢܰܘ̈ܗܝ ܒܶܝܬ݂ ܓܶܢ̈ܝܳܬ݂ܳܐ. ܘܓܽܘܫܡܶܗ ܩܒܰܥܘ ܒܫܽܘܪܳܐ ܕܒܶܝܬ݂ ܝܳܫܳܢ.</VERS>
      <VERS vnumber="11">ܘܰܫܡܰܥܘ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܡܶܕܶܡ ܕܰܥܒܰܕ݂ܘ ܦܠܶܫܬܳܝ̈ܶܐ ܒܫܳܐܘܳܠ ܘܒܰܒܢܰܘ̈ܗܝ.</VERS>
      <VERS vnumber="12">ܘܩܳܡܘ ܟܽܠ ܓܒܰܪ ܚܰܝܠܬ݂ܳܢ. ܘܶܐܙܰܠܘ ܟܽܠܶܗ ܠܺܠܝܳܐ. ܘܰܢܣܰܒܘ ܦܰܓܪܶܗ ܕܫܳܐܘܳܠ. ܘܦܰܓܖ̈ܶܐ ܕܰܒܢܰܘ̈ܗܝ ܡܶܢ ܫܽܘܪܳܐ ܕܒܶܝܬ݂ ܝܳܫܳܢ. ܘܰܐܝܬܺܝܘ ܠܝܳܒܺܝܫ ܘܰܐܘܩܶܕ݂ܘ ܐܶܢܽܘܢ ܬܰܡܳܢ.</VERS>
      <VERS vnumber="13">ܘܰܢܣܰܒܘ ܓܰܖ̈ܡܰܝܗܽܘܢ. ܘܰܩܒܰܪܘ ܬܚܶܝܬ݂ ܠܽܘܙܳܐ ܕܰܒܝܳܒܺܝܫ. ܘܨܳܡܘ ܫܰܒܥܳܐ ܝܰܘ̈ܡܺܝܢ.</VERS>
    </CHAPTER>
  </BIBLEBOOK>
  <BIBLEBOOK bname="2 Samuel" bnumber="10" bsname="2Sa">
    <CHAPTER cnumber="1">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܕܡܺܝܬ݂ ܫܳܐܘܳܠ. ܘܕܰܘܺܝܕ݂ ܗܦܰܟ݂ ܡܶܢ ܕܰܠܡܶܚܪܰܒ ܠܥܰܡܠܩܳܝ̈ܶܐ. ܘܺܝܬ݂ܶܒ ܕܰܘܺܝܕ݂ ܒܨܶܢܩܠܰܓ ܝܰܘ̈ܡܳܬ݂ܳܐ ܬܪܶܝܢ.</VERS>
      <VERS vnumber="2">ܘܰܗܘܳܐ ܒܝܰܘܡܳܐ ܬܠܺܝܬܳܝܳܐ. ܘܗܳܐ ܓܰܒܪܳܐ ܐܶܬ݂ܳܐ ܡܶܢ ܡܰܫܪܺܝܬܳܐ ܡܶܢ ܠܘܳܬ݂ ܫܳܐܘܳܠ. ܘܰܡܨܰܪܶܝܢ ܠܒܽܘܫܰܘ̈ܗܝ. ܘܐܕܰܡܬ݂ܳܐ ܒܪܺܝܫܶܗ. ܘܰܗܘܳܐ ܕܟܰܕ݂ ܐܶܬ݂ܳܐ ܠܘܳܬ݂ ܕܰܘܺܝܕ݂. ܢܦܰܠ ܥܰܠ ܐܰܪܥܳܐ ܘܰܣܓܶܕ݂ ܠܶܗ.</VERS>
      <VERS vnumber="3">ܘܶܐܡܰܪ ܠܶܗ ܕܰܘܺܝܕ݂. ܡܶܢ ܐܰܝܡܶܟܳܐ ܐܶܬܰܝܬ. ܐܳܡܰܪ ܠܶܗ. ܡܶܢ ܡܰܫܪܺܝܬܳܐ ܕܺܝܣܪܳܐܶܝܠ ܐܶܫܬܰܘܙܒܶܬ݂.</VERS>
      <VERS vnumber="4">ܐܳܡܰܪ ܠܶܗ ܕܰܘܺܝܕ݂. ܡܳܢܰܘ ܦܶܬ݂ܓ݂ܳܡܳܐ. ܚܰܘܳܢܝ. ܘܶܐܡܰܪ. ܥܪܰܩ ܥܰܡܳܐ ܡܶܢ ܩܪܳܒܳܐ. ܘܳܐܦ ܣܽܘܓ݂ܳܐܐ ܢܦܰܠ ܡܶܢ ܥܰܡܳܐ. ܘܳܐܦ ܫܳܐܘܳܠ ܘܝܽܘܢܳܬ݂ܳܢ ܒܪܶܗ ܡܺܝܬ݂ܘ.</VERS>
      <VERS vnumber="5">ܘܶܐܡܰܪ ܕܰܘܺܝܕ݂ ܠܰܥܠܰܝܡܳܐ. ܚܰܘܳܢܝ ܐܰܝܟܰܢܳܐ ܡܺܝܬ݂ܘ ܫܳܐܘܳܠ ܘܝܽܘܢܳܬ݂ܳܢ ܒܪܶܗ.</VERS>
      <VERS vnumber="6">ܘܶܐܡܰܪ ܠܶܗ ܥܠܰܝܡܳܐ ܗܰܘ. ܡܶܣܬܰܩܒܳܠܽܘ ܐܶܣܬܰܩܒܠܶܬ݂ ܒܛܽܘܪܳܐ ܕܰܓܠܰܒܽܘܥ. ܘܗܳܐ ܫܳܐܘܳܠ ܣܡܺܝܟ݂ ܥܰܠ ܡܽܘܪܢܺܝܬܶܗ. ܘܡܰܖ̈ܟܒܳܬ݂ܳܐ ܘܓܰܒܖ̈ܶܐ ܘܦܰܖ̈ܳܫܶܐ ܐܰܕ݂ܪܟ݂ܽܘܗܝ.</VERS>
      <VERS vnumber="7">ܘܶܐܬ݂ܦܢܺܝ ܠܒܶܣܬܪܶܗ ܘܰܚܙܳܢܝ ܘܰܩܪܳܢܝ. ܘܶܐܡܪܶܬ݂ ܗܳܐ ܐܶܢܳܐ.</VERS>
      <VERS vnumber="8">ܘܶܐܡܰܪ ܠܺܝ ܡܰܢ ܐܰܢ̱ܬ. ܘܶܐܡܪܶܬ݂ ܠܶܗ ܥܰܡܠܩܳܝܳܐ ܐ̱ܢܳܐ.</VERS>
      <VERS vnumber="9">ܘܶܐܡܰܪ ܠܺܝ. ܩܽܘܡ ܥܠܰܝ ܘܰܩܛܽܘܠܰܝܢܝ. ܡܶܛܽܠ ܕܰܐܚܕܽܘܢܝ ܨܰܘܖ̈ܳܢܶܐ. ܘܟܽܠܳܗ̇ ܢܰܦܫܝ ܒܺܝ.</VERS>
      <VERS vnumber="10">ܘܩܳܡܶܬ݂ ܥܠܰܘܗܝ ܘܰܩܛܰܠܬܶܗ. ܡܶܛܽܠ ܕܝܶܕ݂ܥܶܬ݂ ܕܠܳܐ ܚܳܝܶܐ ܒܳܬܰܪ ܡܰܦܽܘܠـܬܶܗ. ܘܢܶܣܒܶܬ݂ ܟܠܺܝܠܳܐ ܕܰܒܪܺܝܫܶܗ. ܘܩܽܘܠܒܳܐ ܕܒܰܕ݂ܪܳܥܶܗ. ܘܰܐܝܬܺܝܬ݂ ܐܶܢܽܘܢ ܠܡܳܪܝ. ܠܗܳܪܟܳܐ.</VERS>
      <VERS vnumber="11">ܘܶܐܚܰܕ݂ ܕܰܘܺܝܕ݂ ܒܰܠܒܽܘܫܰܘ̈ܗܝ. ܘܨܰܪܺܝ ܐܶܢܽܘܢ. ܘܳܐܦ ܟܽܠܗܽܘܢ ܓܰܒܖ̈ܶܐ ܕܥܰܡܶܗ.</VERS>
      <VERS vnumber="12">ܘܰܐܪܩܶܕ݂ܘ ܘܰܒܟ݂ܰܘ. ܘܨܳܡܘ ܥܕܰܡܳܐ ܠܪܰܡܫܳܐ. ܥܰܠ ܫܳܐܘܳܠ ܘܥܰܠ ܝܽܘܢܳܬ݂ܳܢ ܒܪܶܗ. ܘܥܰܠ ܥܰܡܶܗ ܕܡܳܪܝܳܐ. ܘܥܰܠ ܒܢܰܝ̈ ܝܺܣܪܳܐܶܝܠ. ܕܰܢܦܰܠܘ ܒܚܰܪܒܳܐ.</VERS>
      <VERS vnumber="13">ܘܶܐܡܰܪ ܕܰܘܺܝܕ݂ ܠܰܥܠܰܝܡܳܐ ܗܰܘ ܕܚܰܘܝܶܗ. ܡܶܢ ܐܰܝܡܶܟܳܐ ܐܰܢ̱ܬ. ܐܳܡܰܪ ܠܶܗ. ܒܰܪ ܓܰܒܪܳܐ ܐ̱ܢܳܐ ܓܺܝܽܘܪܳܐ ܥܰܡܠܩܳܝܳܐ.</VERS>
      <VERS vnumber="14">ܘܶܐܡܰܪ ܠܶܗ ܕܰܘܺܝܕ݂. ܐܰܝܟܰܢܳܐ ܠܳܐ ܕܚܶܠܬ ܠܡܰܘܫܳܛܽܘ ܐܺܝܕ݂ܳܟ݂ ܠܰܡܚܰܒܳܠܽܘ ܠܰܡܫܺܝܚܶܗ ܕܡܳܪܝܳܐ.</VERS>
      <VERS vnumber="15">ܘܰܩܪܳܐ ܕܰܘܺܝܕ݂ ܠܚܰܕ݂ ܡܶܢ ܥܠܰܝ̈ܡܶܐ. ܘܶܐܡܰܪ. ܩܪܽܘܒ ܦܓܰܥ ܒܶܗ. ܘܰܩܪܶܒ ܦܓܰܥ ܒܶܗ. ܘܰܡܚܳܝܗܝ ܘܡܺܝܬ݂.</VERS>
      <VERS vnumber="16">ܘܶܐܡܰܪ ܠܶܗ ܕܰܘܺܝܕ݂. ܕܡܳܟ݂ ܒܪܺܝܫܟ݂. ܡܶܛܽܠ ܕܦܽܘܡܳܟ ܣܗܶܕ݂ ܒܳܟ݂. ܕܶܐܡܰܪܬ ܕܶܐܢܳܐ ܩܶܛܠܶܬ݂ ܠܰܡܫܺܝܚܶܗ ܕܡܳܪܝܳܐ.</VERS>
      <VERS vnumber="17">ܘܶܐܠܳܐ ܕܰܘܺܝܕ݂ ܐܽܘܠܺܝܬ݂ܳܐ ܗܳܕ݂ܶܐ ܥܰܠ ܫܳܐܘܳܠ. ܘܥܰܠ ܝܽܘܢܳܬ݂ܳܢ ܒܪܶܗ.</VERS>
      <VERS vnumber="18">ܘܶܐܡܰܪ. ܠܡܰܠܳܦܽܘ ܠܰܒܢܰܝ̈ ܝܺܗܽܘܕܳܐ ܩܶܫܬܳܐ. ܗܳܐ ܟܬ݂ܺܝܒ ܒܰܣܦܰܪ ܐܳܫܺܝܪ.</VERS>
      <VERS vnumber="19">ܛܰܒܝܳܐ ܝܺܣܪܳܐܶܝܠ. ܥܰܠ ܖ̈ܳܡܳܬܳܟ݂ ܩܛܺܝ̈ܠܶܐ. ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ.</VERS>
      <VERS vnumber="20">ܠܳܐ ܬܚܰܘܢ ܒܓܰܬ݂. ܘܠܳܐ ܬܣܰܒܪܽܘܢ ܒܫܽܘܩ̈ܶܐ ܕܰܐܫܩܳܠܽܘܢ. ܕܠܳܐ ܢܶܚ̈ܕܝܳܢ ܒ̈ܢܳܬ݂ ܦܠܶܫܬܳܝ̈ܶܐ. ܘܠܳܐ ܢܕ݂ܽܘ̈ܨܳܢ ܒ̈ܢܳܬ݂ ܥܽܘܖ̈ܠܶܐ.</VERS>
      <VERS vnumber="21">ܛܽܘܪܳܐ ܕܰܓ̣ܠܰܒܽܘܥ. ܠܳܐ ܛܰܠܳܐ ܘܠܳܐ ܡܶܛܪܳܐ ܥܠܰܝܟܽܘܢ. ܘܚܰܩ̈ܠܳܬ݂ܳܐ ܕܰܡܦܰܖ̈ܫܺܝܢ. ܡܶܛܽܠ ܕܬܰܡܳܢ ܐܶܬܬܰܒܪܰܬ݂ ܣܰܟܪܳܐ ܕܓܰܢ̱ܒܳܖ̈ܶܐ. ܣܰܟܪܶܗ ܕܫܳܐܘܳܠ ܕܰܡܫܺܝܚ ܗܘܳܐ ܒܡܶܫܚܳܐ.</VERS>
      <VERS vnumber="22">ܡܶܢ ܕܡܳܐ ܕܰܩܛܺܝ̈ܠܶܐ ܘܡܶܢ ܬܰܪܒܳܐ ܕܓܰܢ̱ܒܳܖ̈ܶܐ. ܩܶܫܬܶܗ ܕܝܽܘܢܳܬ݂ܳܢ ܠܳܐ ܗܳܦܟܳܐ ܗܘܳܬ݂ ܠܒܶܣܬܪܳܗ̇. ܘܚܰܪܒܶܗ ܕܫܳܐܘܳܠ ܠܳܐ ܗܳܦܟܳܐ ܗܘܳܬ݂ ܣܪܺܝܩܳܐܺܝܬ݂.</VERS>
      <VERS vnumber="23">ܫܳܐܘܳܠ ܘܝܽܘܢܳܬܳܢ ܖ̈ܚܺܝܡܶܐ ܘܒܰܣܺܝ̈ܡܶܐ. ܒܚܰܝ݂ܰܝ݂̈ܗܽܘܢ ܘܰܒܡܰܘܬܗܽܘܢ ܠܳܐ ܦܪܰܫܘ. ܡܶܢ ܢܶܫܖ̈ܶܐ ܩܰܠܺܝܠܺܝܢ ܗܘܰܘ. ܘܡܶܢ ܐܰܖ̈ܝܰܘܳܬ݂ܳܐ ܥܰܫܺܝܢܺܝܢ ܗܘܰܘ.</VERS>
      <VERS vnumber="24">ܒ̈ܢܳܬ݂ ܝܺܣܪܳܐܶܝܠ ܥܰܠ ܫܳܐܘܳܠ ܒܟ݂ܳܝܶܝ̈ܢ. ܕܡܰܠܒܶܫ ܗܘܳܐ ܠܟܶܝܢ ܙܚܽܘܖ̈ܝܳܬ݂ܳܐ ܥܰܠ ܨܽܘܒ̈ܥܳܢܶܐ. ܘܡܰܣܶܩ ܗܘܳܐ ܨܽܘܖ̈ܳܬ݂ܳܐ ܕܕܰܗܒܳܐ ܥܰܠ ܠܒܽܘ̈ܫܰܝܟܶܝܢ.</VERS>
      <VERS vnumber="25">ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ ܒܓܰܘ ܩܪܳܒܳܐ. ܝܽܘܢܳܬ݂ܳܢ ܥܰܠ ܖ̈ܳܡܳܬ݂ܳܟ݂ ܩܛܺܝ̈ܠܶܐ.</VERS>
      <VERS vnumber="26">ܥܳܩܰܬ݂ ܠܺܝ ܥܠܰܝܟ ܐܳܚܝ ܝܽܘܢܳܬ݂ܳܢ. ܚܰܒܺܝܒ ܗܘܰܝܬ ܠܺܝ ܛܳܒ. ܦܪܺܝܫܳܐ ܗܘܳܬ݂ ܠܺܝ ܪܶܚܡܬܳܟ݂ ܡܶܢ ܪܶܚܡܬ݂ܳܐ ܕܢܶܫ̈ܶܐ. ܐܰܝܟܰܢܳܐ ܢܦܰܠܘ ܓܰܢ̱ܒܳܖ̈ܶܐ. ܘܶܐܒܰܕ݂ܘ ܡܳܐܢ̈ܶܐ ܕܰܩܪܳܒܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܗܘܳܐ ܡܶܢ ܒܳܬܰܪܟܶܢ. ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܠܰܚܕ݂ܳܐ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܐܶܡܰܪ ܠܶܗ ܡܳܪܝܳܐ ܣܰܩ. ܘܶܐܡܰܪ ܕܰܘܺܝܕ݂. ܠܰܐܝܟܳܐ ܐܶܣܰܩ. ܘܶܐܡܰܪ ܠܶܗ ܠܚܶܒܪܽܘܢ.</VERS>
      <VERS vnumber="2">ܘܰܣܠܶܩ ܠܬܰܡܳܢ ܕܰܘܺܝܕ݂. ܐܳܦ ܬܰܪܬܶܝܢ ܢܶܫܰܘ̈ܗܝ. ܐܰܚܺܝܢܥܶܡ ܕܡܶܢ ܐܺܝܙܰܪܥܺܝܠ. ܘܰܐܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ.</VERS>
      <VERS vnumber="3">ܘܕܰܘܺܝܕ݂ ܘܓܰܒܖ̈ܰܘܗܝ ܥܰܡܶܗ ܣܠܶܩܘ. ܘܐ̱ܢܳܫܰܝ̈ ܒܰܝܬܶܗ. ܘܺܝܬ݂ܶܒܘ ܒܚܶܒܪܽܘܢ.</VERS>
      <VERS vnumber="4">ܘܶܐܬ݂ܰܘ ܐ̱ܢܳܫ̈ܳܐ ܕܺܝܗܽܘܕ݂ܳܐ ܠܡܶܡܫܰܚ ܬܰܡܳܢ ܠܕܰܘܺܝܕ݂. ܕܢܰܡܠܶܟ݂ ܥܰܠ ܕܒܶܝܬ݂ ܝܺܗܽܘܕܳܐ. ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ ܕܐ̱ܢܳܫܰܝ̈ ܝܳܒܺܝܫ ܕܓܶܠܥܳܕ݂ ܩܒܰܪܘ ܠܫܳܐܘܳܠ.</VERS>
      <VERS vnumber="5">ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܘܳܬ݂ ܐ̱ܢܳܫܰܝ̈ ܝܳܒܺܝܫ ܕܓܶܠܥܳܕ݂ ܘܶܐܡܰܪ ܠܗܽܘܢ. ܒܪܺܝܟ݂ܺܝܢ ܐܰܢ̱ܬܽܘܢ ܠܡܳܪܝܳܐ. ܕܰܥܒܰܕܬܽܘܢ ܛܰܝܒܽܘܬ݂ܳܐ ܗܳܕ݂ܶܐ ܥܰܡ ܡܳܪܟܽܘܢ ܥܰܡ ܫܳܐܘܳܠ ܕܰܩܒܰܪܬܽܘܢܳܝܗܝ.</VERS>
      <VERS vnumber="6">ܘܗܳܫܳܐ ܢܶܥܒܶܕ݂ ܡܳܪܝܳܐ ܥܰܡܟܽܘܢ ܛܰܝܒܽܘܬ݂ܳܐ ܘܩܽܘܫܬܳܐ. ܘܳܐܦ ܐܶܢܳܐ ܐܶܥܒܶܕ݂ ܥܰܡܟܽܘܢ ܛܰܝܒܽܘܬ݂ܳܐ ܗܳܕ݂ܶܐ ܕܰܥܒܰܕܬܽܘܢ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="7">ܘܗܳܫܳܐ ܢܶܬ݂ܚܰܝ̈ܠܳܢ ܐܺܝܕܰܝ̈ܟܽܘܢ. ܘܰܗܘܰܘ ܒܢܰܝ̈ ܚܰܝܠܳܐ. ܡܶܛܽܠ ܕܡܺܝܬ݂ ܡܳܪܟܽܘܢ ܫܳܐܘܳܠ. ܘܠܺܝ ܡܫܰܚܘ ܒܢܰܝ̈ ܝܺܗܽܘܕܳܐ ܕܰܐܡܠܶܟ݂ ܥܠܰܝܗܽܘܢ.</VERS>
      <VERS vnumber="8">ܘܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܶܗ ܕܫܳܐܘܳܠ. ܕܒܰܪ ܠܰܐܫܒܳܫܽܘܠ ܒܰܪ ܫܳܐܘܳܠ. ܘܰܐܥܒܪܶܗ ܠܡܰܚܢܺܝܡ.</VERS>
      <VERS vnumber="9">ܘܰܐܡܠܟܶܗ ܥܰܠ ܓܶܠܥܳܕ݂ ܘܥܰܠ ܓܳܫܽܘܪ ܘܥܰܠ ܐܺܝܙܰܪܥܺܝܠ. ܘܥܰܠ ܐܰܦܪܶܝܡ. ܘܥܰܠ ܒܶܢܝܳܡܶܝܢ ܘܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="10">ܒܰܪ ܐܰܪܒܥܺܝܢ ܗܘܳܐ ܫܢܺܝ̈ܢ ܐܰܫܒܳܫܽܘܠ ܒܰܪ ܫܳܐܘܳܠ ܟܰܕ݂ ܐܰܡܠܶܟ݂ ܥܰܠ ܝܺܣܪܳܐܶܝܠ. ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂. ܒܪܰܡ ܕܒܶܝܬ݂ ܝܺܗܽܘܕܳܐ ܗܘܰܘ ܒܳܬܰܪ ܕܰܘܺܝܕ݂.</VERS>
      <VERS vnumber="11">ܘܰܗܘܳܐ ܡܶܢܝܳܢܳܐ ܕܝܰܘ̈ܡܳܬ݂ܳܐ ܕܰܐܡܠܶܟ݂ ܡܰܠܟܳܐ ܕܰܘܺܝܕ݂ ܒܚܶܒܪܽܘܢ ܥܰܠ ܕܒܶܝܬ݂ ܝܺܗܽܘܕܳܐ ܫܒܰܥ ܫܢܺܝ̈ܢ ܘܶܫܬܳܐ ܝܰܖ̈ܚܺܝܢ.</VERS>
      <VERS vnumber="12">ܘܰܢܦܰܩ ܐܰܒܢܺܝܪ ܒܰܪ ܢܺܝܪ ܘܥܰܒܕܰܘ̈ܗܝ ܕܰܐܫܒܳܫܽܘܠ ܒܰܪ ܫܳܐܘܳܠ ܡܶܢ ܡܰܚܢܺܝܡ ܠܓܶܒܥܽܘܢ.</VERS>
      <VERS vnumber="13">ܘܝܽܘܐܳܒ ܒܰܪ ܨܽܘܪܺܝܳܐ ܘܓܰܒܖ̈ܰܘܗܝ ܕܕܰܘܺܝܕ݂ ܢܦܰܩܘ. ܘܰܦܓܰܥܘ ܒܗܽܘܢ ܒܰܥܠܰܝ̈ܡܶܐ ܒܓܶܒܥܽܘܢ ܐܰܟ݂ܚܕ݂ܳܐ. ܘܺܝܬ݂ܶܒܘ ܗܳܠܶܝܢ ܥܠܰܝ̈ܡܶܐ ܡܶܟܳܐ. ܘܗܳܠܶܝܢ ܥܠܰܝ̈ܡܶܐ ܡܶܟܳܐ.</VERS>
      <VERS vnumber="14">ܘܶܐܡܰܪ ܐܰܒܢܺܝܪ ܠܝܽܘܐܳܒ. ܢܩܽܘܡܽܘܢ ܛܠܳܝ̈ܶܐ ܢܶܫܬܥܽܘܢ ܩܕܳܡܰܝܢ. ܘܶܐܡܰܪ ܝܽܘܐܳܒ ܢܩܽܘܡܽܘܢ.</VERS>
      <VERS vnumber="15">ܘܩܳܡܘ ܘܰܥܒܰܪܘ ܒܡܶܢܝܳܢܳܐ ܬܪܶܥܣܰܪ ܕܒܶܢܝܳܡܶܝܢ ܕܰܐܫܒܳܫܽܘܠ ܒܰܪ ܫܳܐܘܳܠ. ܘܬܪܶܥܣܰܪ ܡܶܢ ܓܰܒܖ̈ܶܐ ܕܕܰܘܺܝܕ݂.</VERS>
      <VERS vnumber="16">ܘܶܐܚܰܕ ܐ̱ܢܳܫ ܒܪܺܝܫ ܚܰܒܪܶܗ. ܘܣܰܝܦܶܗ ܥܰܠ ܓܶܢ̱ܒ ܚܰܒܪܶܗ. ܘܰܢܦܰܠܘ ܐܰܟ݂ܚܕ݂ܳܐ. ܘܰܩܪܰܘ ܠܰܐܬ݂ܪܳܐ ܗܰܘ. ܚܰܩܠܰܬ݂ ܨܳܪܳܢ ܕܰܒܓܶܒܥܽܘܢ.</VERS>
      <VERS vnumber="17">ܘܰܗܘܳܐ ܩܪܳܒܳܐ ܥܰܫܺܝܢ ܛܳܒ ܒܝܰܘܡܳܐ ܗܰܘ. ܘܶܐܬܬܒܰܪ ܐܰܒܢܺܝܪ ܘܓܰܒܖ̈ܶܐ ܕܺܝܣܪܳܐܶܝܠ ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂.</VERS>
      <VERS vnumber="18">ܘܰܗܘܰܘ ܬܰܡܳܢ ܬܠܳܬܳܐ ܒܢܶܝ̈ܗ̇ ܕܨܽܘܪܺܝܳܐ. ܝܽܘܐܳܒ ܘܰܐܒܺܝܫܝ ܘܰܥܫܳܐܶܝܠ. ܘܰܥܫܳܐܶܝܠ ܩܰܠܺܝܠ ܗܘܳܐ ܒܖ̈ܶܓܠܰܘܗܝ ܐܰܝܟ݂ ܚܰܕ݂ ܡܶܢ ܛܒܰܝ̈ܳܐ ܕܰܒܡܰܕܒܪܳܐ.</VERS>
      <VERS vnumber="19">ܘܰܪܕܰܦ ܥܫܳܐܶܝܠ ܒܳܬܰܪ ܐܰܒܢܺܝܪ. ܘܠܳܐ ܣܛܳܐ ܠܡܺܐܙܰܠ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ. ܡܶܢ ܒܳܬܰܪ ܐܰܒܢܺܝܪ.</VERS>
      <VERS vnumber="20">ܘܶܐܬ݂ܦܢܺܝ ܐܰܒܢܺܝܪ ܠܒܶܣܬܪܶܗ. ܘܶܐܡܰܪ. ܐܰܢ̱ܬ ܗܽܘ ܗܳܢܳܐ ܥܫܳܐܶܝܠ. ܘܶܐܡܰܪ ܐܶܢܳܐ ܗܽܘ</VERS>
      <VERS vnumber="21">ܘܶܐܡܰܪ ܠܶܗ ܐܰܒܢܺܝܪ. ܣܛܺܝ ܠܳܟ݂ ܠܝܰܡܺܝܢܳܟ݂ ܐܰܘ ܠܣܶܡܳܠܳܟ݂. ܘܰܐܚܽܘܕ݂ ܠܳܟ݂ ܚܰܕ݂ ܡܶܢ ܛܠܳܝ̈ܶܐ. ܘܣܰܒ ܠܳܟ݂ ܙܰܝܢܶܗ. ܘܠܳܐ ܨܒܳܐ ܥܫܳܐܶܝܠ ܕܢܶܣܛܶܐ ܡܶܢ ܒܳܬܪܶܗ.</VERS>
      <VERS vnumber="22">ܘܰܐܘܣܶܦ ܬܽܘܒ ܐܰܒܢܺܝܪ ܠܡܺܐܡܰܪ ܠܰܥܫܳܐܶܝܠ ܕܢܶܣܛܶܐ ܡܶܢ ܒܳܬܪܶܗ. ܘܶܐܡܰܪ ܠܶܗ. ܣܛܺܝ ܠܳܟ݂ ܡܶܢ ܒܳܬܰܪܝ. ܕܠܳܐ ܐܶܡܚܶܝܟ݂ ܘܰܐܪܡܶܝܟ݂ ܥܰܠ ܐܰܪܥܳܐ. ܘܰܐܝܟܰܢܳܐ ܐܰܪܺܝܡ ܐܰܦܰܝ̈ ܘܶܐܚܽܘܪ ܒܝܽܘܐܳܒ ܐܰܚܽܘܟ݂.</VERS>
      <VERS vnumber="23">ܘܠܳܐ ܨܒܳܐ ܠܡܶܣܛܳܐ. ܘܰܡܚܳܝܗܝ ܐܰܒܢܺܝܪ ܒܕ݂ܽܘܢܒܳܐ ܕܢܰܝܙܟ݂ܳܐ ܥܰܠ ܚܰܕ݂ܝܶܗ. ܘܰܢܦܰܩ ܡܶܢ ܒܶܣܬܪܶܗ. ܘܰܢܦܰܠ ܬܰܡܳܢ. ܘܡܺܝܬ݂ ܥܰܠ ܕܽܘܟܬܶܗ. ܘܟܽܠ ܕܳܐܬܶܐ ܗܘܳܐ ܠܘܳܬ݂ ܕܽܘܟܬܳܐ ܗܳܝ ܕܰܢܦܰܠ ܬܰܡܳܢ ܥܫܳܐܶܝܠ. ܩܳܐܶܡ ܗܘܳܐ.</VERS>
      <VERS vnumber="24">ܘܩܳܡ ܝܽܘܐܳܒ ܘܰܐܒܺܝܫܰܝ ܘܰܪܕܰܦܘ ܒܳܬܰܪ ܐܰܒܢܺܝܪ. ܫܶܡܫܳܐ ܥܪܰܒ. ܘܗܶܢܽܘܢ ܡܰܛܺܝܘ ܠܓܶܒܥܰܬ݂ ܝܰܡܳܐ ܕܰܩܕ݂ܳܡ ܓܺܝܚ. ܒܽܐܘܪܚܳܐ ܕܡܰܕܒܪܳܐ ܕܓܶܒܥܽܘܢ.</VERS>
      <VERS vnumber="25">ܘܶܐܬ݂ܟܰܢܰܫܘ ܒܢܰܝ̈ ܒܶܢܝܳܡܶܝܢ ܒܳܬܰܪ ܐܰܒܢܺܝܪ. ܘܰܗܘܰܘ ܓܽܘܕܳܐ ܚܕ݂ܳܐ. ܘܩܳܡܘ ܥܰܠ ܪܺܝܫ ܪܳܡܬ݂ܳܐ ܚܕ݂ܳܐ.</VERS>
      <VERS vnumber="26">ܘܰܩܪܳܐ ܐܰܒܢܺܝܪ ܠܝܽܘܐܳܒ. ܘܶܐܡܰܪ. ܠܥܳܠܡܺܝܢ ܬܩܰܛܶܠܝ ܚܰܪܒܳܐ. ܠܳܐ ܝܳܕ݂ܰܥ ܐܰܢ̱ܬ ܕܡܰܪܺܝܪܳܐܺܝܬ݂ ܬܶܗܘܶܐ ܒܰܐ̱ܚܪܳܝܬܳܐ. ܥܕܰܡܳܐ ܠܶܐܡܰܬ݂ܝ ܠܳܐ ܬܺܐܡܰܪ ܠܥܰܡܳܐ ܠܡܶܗܦܰܟ݂ ܡܶܢ ܒܳܬܰܪ ܐܰܚܰܝ̈ܗܽܘܢ.</VERS>
      <VERS vnumber="27">ܘܶܐܡܰܪ ܝܽܘܐܳܒ. ܚܰܝ ܗܽܘ ܡܳܪܝܳܐ ܐܶܠܽܘ ܠܳܐ ܡܰܠܶܠܬ. ܐܶܠܳܐ ܫܰܪܺܝܪܳܐܺܝܬ݂ ܠܨܰܦܪܳܐ ܡܰܦܪܶܩ ܗܘܺܝܬ݂ ܠܥܰܡܳܐ ܓܒܰܪ ܡܶܢ ܒܳܬܰܪ ܐܰܚܽܘܗܝ.</VERS>
      <VERS vnumber="28">ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܩܳܡܘ ܟܽܠܶܗ ܥܰܡܳܐ. ܘܠܳܐ ܪܕܰܦܘ ܬܽܘܒ ܒܳܬܰܪ ܝܺܣܪܳܐܶܝܠ. ܘܠܳܐ ܐܰܘܣܶܦܘ ܬܽܘܒ ܠܡܶܬ݂ܟܰܬܳܫܽܘ.</VERS>
      <VERS vnumber="29">ܘܰܐܒܢܺܝܪ ܘܓܰܒܖ̈ܰܘܗܝ. ܗܰܠܶܟ݂ܘ ܒܚܽܘܪܒܳܐ ܟܽܠܶܗ ܠܺܠܝܳܐ ܗܰܘ. ܘܰܥܒܰܪܘ ܝܽܘܪܕܢܳܢ. ܘܶܐܙܰܠܘ ܠܰܐܦܰܝ̈ ܓܳܫܽܘܪ. ܘܶܐܬ݂ܰܘ ܠܡܰܚܢܺܝܡ.</VERS>
      <VERS vnumber="30">ܘܝܽܘܐܳܒ ܗܦܰܟ݂ ܡܶܢ ܒܳܬܰܪ ܐܰܒܢܺܝܪ. ܘܟܰܢܶܫ ܟܽܠܶܗ ܥܰܡܳܐ. ܘܶܐܬ݂ܡܢܺܝܘ ܕܶܐܬ݂ܡܚܺܝܘ ܡܶܢ ܓܰܒܖ̈ܶܐ ܕܕܰܘܺܝܕ݂ ܬܪܶܥܣܰܪ ܓܰܒܖ̈ܺܝܢ. ܘܰܥܫܳܐܺܝܠ ܡܺܝܬ݂.</VERS>
      <VERS vnumber="31">ܘܓܰܒܖ̈ܶܐ ܕܕܰܘܺܝܕ݂ ܩܰܛܶܠܘ ܡܶܢ ܒܶܢܝܳܡܶܝܢ ܘܡܶܢ ܓܰܒܖ̈ܶܐ ܕܰܐܒܢܺܝܪ ܬܠܳܬ݂ ܡܳܐܐ ܘܶܫܬܺܝܢ ܓܰܒܖ̈ܺܝܢ.</VERS>
      <VERS vnumber="32">ܘܫܰܩܠܽܘܗܝ ܠܰܥܫܳܐܶܝܠ ܘܩܰܒܪܽܘܗܝ ܒܩܰܒܪܳܐ ܕܰܐܒܽܘܗܝ ܒܒܶܝܬ݂ ܠܚܶܡ. ܘܶܐܙܰܠܘ ܟܽܠܶܗ ܠܺܠܝܳܐ ܝܽܘܐܳܒ ܘܚܰܒܖ̈ܰܘܗܝ. ܘܰܢܗܰܪ ܠܗܽܘܢ ܒܚܶܒܪܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܗܘܳܐ ܩܪܳܒܳܐ ܠܒܶܝܬ݂ ܫܳܐܘܳܠ ܘܰܠܒܶܝܬ݂ ܕܰܘܺܝܕ݂. ܘܕܰܘܺܝܕ݂ ܐܳܙܶܠ ܘܥܳܫܶܢ. ܘܰܕ݂ܒܶܝܬ݂ ܫܳܐܘܳܠ ܐܳܙܳܠܝܢ ܘܡܶܬ݂ܡܰܣܟܢܺܝܢ.</VERS>
      <VERS vnumber="2">ܘܶܐܬ݂ܺܝܠܶܕ݂ܘ ܠܕܰܘܺܝܕ݂ ܒܢܰܝ̈ܐ ܒܚܶܒܪܽܘܢ. ܘܰܗܘܳܐ ܒܽܘܟܪܶܗ ܚܰܡܢܽܘܢ. ܡܶܢ ܐܰܚܺܝܢܥܶܡ ܐܺܝܙܰܪܥܠܳܝܬܳܐ.</VERS>
      <VERS vnumber="3">ܘܬܶܢܝܳܢܶܗ ܟܳܠܳܒ. ܡܶܢ ܐܰܒܺܝܓܶܠ ܐܰܢ̱ܬܬܶܗ ܕܢܳܒܳܠ ܟܰܪܡܠܳܝܳܐ. ܘܰܬܠܺܝܬܳܝܳܐ ܐܰܒܺܝܫܠܳܘܡ ܒܰܪ ܡܰܥܟܳܐ ܒܰܪܬ݂ ܬܽܘܠܡܰܝ ܡܰܠܟܳܐ ܕܓܳܫܽܘܪ.</VERS>
      <VERS vnumber="4">ܘܰܪܒܺܝܥܳܝܳܐ ܐܰܕܽܘܢܺܝܳܐ ܒܰܪ ܚܰܓܰܝܬ݂. ܘܰܚܡܺܝܫܳܝܳܐ ܫܦܰܛܝܳܐ ܒܰܪ ܐܰܦܺܝܛܳܠܳܐ.</VERS>
      <VERS vnumber="5">ܘܰܫܬ݂ܺܝܬ݂ܳܝܳܐ ܐܺܝܬܶܪܥܶܡ ܕܡܶܢ ܥܶܓܠܳܐ ܐܰܢ̱ܬܬܶܗ ܕܕܰܘܺܝܕ݂. ܗܳܠܶܝܢ ܐܶܬܺܝܠܶܕܘ ܠܕܰܘܺܝܕ݂ ܒܚܶܒܪܽܘܢ.</VERS>
      <VERS vnumber="6">ܘܰܗܘܳܐ ܕܟܰܕ݂ ܗܘܳܐ ܩܪܳܒܳܐ ܒܶܝܬ݂ ܒܰܝܬܳܐ ܕܫܳܐܘܳܠ ܠܒܶܝܬ݂ ܒܰܝܬܳܐ ܕܕܰܘܺܝܕ݂. ܘܰܐܒܢܺܝܪ ܡܚܰܡܣܶܢ ܗܘܳܐ ܒܰܕ݂ܒܶܝܬ݂ ܫܳܐܘܳܠ.</VERS>
      <VERS vnumber="7">ܘܰܠܫܳܐܘܳܠ ܐܺܝܬ݂ ܗܘܳܐ ܕܪܽܘܟ݂ܬܳܐ ܘܰܫܡܳܗ̇ ܪܰܨܦܳܐ ܒܰܪܬ݂ ܐܰܢܳܐ. ܘܶܐܡܰܪ ܐܰܫܒܳܫܽܘܠ ܠܰܐܒܢܺܝܪ. ܠܡܳܢܳܐ ܥܳܐܶܠ ܐܰܢ̱ܬ ܥܰܠ ܕܪܽܘܟ݂ܬܶܗ ܕܳܐܒܝ.</VERS>
      <VERS vnumber="8">ܘܶܐܬ݂ܒܐܶܫ ܠܰܐܒܢܺܝܪ ܛܳܒ ܥܰܠ ܡܶܠܰܘ̈ܗܝ ܕܰܐܫܒܳܫܽܘܠ. ܘܶܐܡܰܪ ܐܰܒܢܺܝܪ. ܪܺܝܫ ܟܰܠܒ̈ܶܐ ܐ̱ܢܳܐ ܕܺܝܗܽܘܕ݂ܳܐ ܝܰܘܡܳܢܳܐ. ܕܥܶܒܕܶܬ݂ ܛܰܝܒܽܘܬ݂ܳܐ ܥܰܡ ܕܒܶܝܬ݂ ܐܰܒܽܘܟ݂. ܘܒܰܐܚܰܘ̈ܗܝ ܘܰܒܖ̈ܳܚܡܰܘܗܝ. ܘܠܳܐ ܐܰܫܠܶܡܬܳܟ݂ ܒܺܐܝܕܰܘ̈ܗܝ ܕܕܰܘܺܝܕ݂. ܘܰܐܢ̱ܬ ܕܟܰܪܬ ܥܠܰܝ ܥܰܘܠܳܐ ܕܰܐܢ̱ܬܬ݂ܳܐ ܝܰܘܡܳܢܳܐ.</VERS>
      <VERS vnumber="9">ܗܳܟܰܢܳܐ ܢܶܥܒܶܕ݂ ܐܰ‌ܠܳܗܳܐ ܠܰܐܒܢܺܝܪ ܘܗܳܟܰܢܳܐ ܢܰܘܣܶܦ ܠܶܗ. ܐܶܠܳܐ ܐܰܝܟܰܢܳܐ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܗܳܟܰܢܳܐ ܐܶܥܒܶܕ݂ ܠܶܗ.</VERS>
      <VERS vnumber="10">ܠܡܰܥܒܳܪܽܘ ܡܰܠܟܽܘܬ݂ܳܐ ܡܶܢ ܕܒܶܝܬ݂ ܫܳܐܘܳܠ. ܘܠܰܡܩܳܡܽܘ ܟܽܘܪܣܝܶܗ ܕܕܰܘܺܝܕ݂ ܥܰܠ ܝܺܣܪܳܐܶܝܠ ܘܥܰܠ ܝܺܗܽܘܕܳܐ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ.</VERS>
      <VERS vnumber="11">ܘܠܳܐ ܐܶܫܟܰܚ ܬܽܘܒ ܐܰܫܒܳܫܽܘܠ ܠܰܡܬܳܒܽܘܬܶܗ ܠܰܐܒܢܺܝܪ ܦܶܬ݂ܓ݂ܳܡܳܐ ܡܶܢ ܕܶܚܠܬܶܗ.</VERS>
      <VERS vnumber="12">ܘܫܰܕܰܪ ܐܰܒܢܺܝܪ ܐܺܝܙ̈ܓܰܕܶܗ ܠܘܳܬ݂ ܕܰܘܺܝܕ݂. ܠܡܺܐܡܰܪ. ܡܳܢܳܐ ܗܺܝ ܐܰܪܥܳܐ. ܐܰܩܺܝܡ ܩܝܳܡܳܟ݂ ܥܰܡܝ. ܘܗܳܐ ܐܺܝܕ݂ܝ ܥܰܡܳܟ݂ ܠܡܰܦܢܳܝܽܘ ܠܘܳܬ݂ܳܟ݂ ܠܟܽܠܶܗ ܝܺܣܪܳܐܶܝܠ.</VERS>
      <VERS vnumber="13">ܘܶܐܡܰܪ ܕܰܘܺܝܕ݂. ܫܰܦܺܝܪ. ܐܶܢܳܐ ܡܩܺܝܡ ܐ̱ܢܳܐ ܥܰܡܳܟ݂ ܩܝܳܡܳܐ. ܒܪܰܡ ܦܶܬ݂ܓ݂ܳܡܳܐ ܚܰܕ݂ ܫܳܐܶܠ ܐ̱ܢܳܐ ܡܶܢܳܟ݂. ܠܳܐ ܬܶܚܙܶܐ ܐܰܦܰܝ̈ ܐܶܠܳܐ ܐܶܢ ܬܰܝܬܶܐ ܥܰܡܳܟ݂ ܠܡܰܠܟܶܠ ܒܰܪܬ݂ ܫܳܐܘܳܠ.</VERS>
      <VERS vnumber="14">ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܘܳܬ݂ ܐܰܫܒܳܫܽܘܠ ܒܰܪ ܫܳܐܘܳܠ. ܘܶܐܡܰܪ ܠܶܗ. ܗܰܒܠܺܝ ܐܰܢ̱ܬܰܬ݂ܝ ܕܡܶܟ݂ܪܶܬ݂ ܠܺܝ ܒܡܰܐܬܶܝܢ ܥܽܘܖ̈ܠܘܳܬ݂ܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="15">ܘܫܰܕܰܪ ܐܰܫܒܳܫܽܘܠ ܘܕ݂ܰܒܪܳܗ̇ ܡܶܢ ܠܘܳܬ݂ ܒܰܥܠܳܗ̇. ܡܶܢ ܠܘܳܬ݂ ܦܰܠܛܺܝ ܒܰܪ ܠܺܝܫ.</VERS>
      <VERS vnumber="16">ܘܶܐܙܰܠ ܒܰܥܠܳܗ̇ ܡܗܰܠܶܟ݂ ܘܒܳܟ݂ܶܐ ܒܳܬ݂ܪܳܗ̇ ܥܕܰܡܳܐ ܠܒܶܝܬ݂ ܚܽܘܪܺܝܡ. ܘܶܐܡܰܪ ܠܶܗ ܐܰܒܢܺܝܪ ܗܦܽܘܟ݂. ܘܰܗܦܰܟ݂.</VERS>
      <VERS vnumber="17">ܘܡܶܠܬܶܗ ܕܰܐܒܢܺܝܪ ܗܘܳܬ݂ ܥܰܡ ܣܳܒ̈ܶܐ ܕܺܝܣܪܳܐܶܝܠ. ܘܶܐܡܰܪ. ܐܳܦ ܡܶܢ ܐܶܬ݂ܡܳܠܝ ܐܳܦ ܡܶܢ ܡܢܳܬ݂ܡܳܠܝ. ܒܳܥܶܝܢ ܗܘܰܝܬܽܘܢ ܠܕܰܘܺܝܕ݂ ܕܢܰܡܠܶܟ݂ ܥܠܰܝܟܽܘܢ.</VERS>
      <VERS vnumber="18">ܘܗܳܫܳܐ ܥܒܶܕ݂ܘ ܗܳܟܰܢܳܐ. ܡܶܛܽܠ ܕܡܳܪܝܳܐ ܐܶܡܰܪ ܥܰܠ ܕܰܘܺܝܕ݂. ܕܰܒܝܰܕ݂. ܕܰܘܺܝܕ݂ ܥܰܒܕܝ ܐܶܥܒܶܕ݂ ܦܽܘܪܩܳܢܳܐ ܠܥܰܡܝ ܝܺܣܪܳܐܶܝܠ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܗܽܘܢ.</VERS>
      <VERS vnumber="19">ܘܡܰܠܶܠ ܐܰܒܢܺܝܪ ܐܳܦ ܩܕ݂ܳܡ ܒܶܢܝܳܡܶܝܢ. ܘܶܐܙܰܠ ܐܰܒܢܺܝܪ ܠܰܡܡܰܠܳܠܽܘ ܩܕ݂ܳܡ ܕܰܘܺܝܕ݂ ܒܚܶܒܪܽܘܢ. ܟܰܕ݂ ܫܦܰܪ ܒܥܰܝܢܰܝ̈ ܟܽܠܶܗ ܝܺܣܪܳܐܶܝܠ. ܘܰܒܥܰܝܢܰܝ̈ ܟܽܠܶܗ ܒܶܝܬ݂ ܒܶܢܝܳܡܶܝܢ.</VERS>
      <VERS vnumber="20">ܘܶܐܬ݂ܳܐ ܐܰܒܢܺܝܪ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܥܰܡܶܗ ܥܶܣܪܺܝܢ ܓܰܒܖ̈ܺܝܢ. ܘܰܥܒܰܕ݂ ܕܰܘܺܝܕ݂ ܠܰܐܒܢܺܝܪ ܘܰܠܥܶܣܪܺܝܢ ܓܰܒܖ̈ܺܝܢ ܕܥܰܡܶܗ. ܡܰܫܬܝܳܐ ܪܰܒܳܐ.</VERS>
      <VERS vnumber="21">ܘܶܐܡܰܪ ܐܰܒܢܺܝܪ ܠܕܰܘܺܝܕ݂. ܐܶܩܽܘܡ ܐܺܙܰܠ ܐܶܟܰܢܶܫ ܠܡܳܪܝ ܡܰܠܟܳܐ ܠܟܽܠܶܗ ܝܺܣܪܳܐܶܝܠ. ܘܰܢܩܺܝܡܽܘܢ ܥܰܡܳܟ݂ ܩܝܳܡܳܐ. ܘܬܰܡܠܶܟ݂ ܒܟܽܠ ܕܪܳܓܳܐ ܢܰܦܫܳܟ݂. ܘܫܰܕܰܪ ܕܰܘܺܝܕ݂ ܠܰܐܒܢܺܝܪ ܘܶܐܙܰܠ ܒܰܫܠܳܡܳܐ.</VERS>
      <VERS vnumber="22">ܘܗܳܐ ܓܰܒܖ̈ܶܐ ܕܕܰܘܺܝܕ݂ ܘܝܽܘܐܳܒ ܐܶܬ݂ܰܘ ܡܶܢ ܓܰܝܣܳܐ. ܘܰܕ݂ܒܳܪܬܳܐ ܣܰܓܺܝܐܬ݂ܳܐ ܐܰܝܬܺܝܘ ܥܰܡܗܽܘܢ. ܘܰܐܒܢܺܝܪ ܠܳܐ ܗܘܳܐ ܥܰܡ ܕܰܘܺܝܕ݂ ܗܘܳܐ ܒܚܶܒܪܽܘܢ. ܡܶܛܽܠ ܕܫܰܕܪܶܗ ܘܶܐܙܰܠ ܒܰܫܠܳܡܳܐ.</VERS>
      <VERS vnumber="23">ܘܶܐܬ݂ܳܐ ܝܽܘܐܳܒ ܘܟܽܠܶܗ ܥܰܡܳܐ ܕܥܰܡܶܗ. ܘܚܰܘܺܝܘ ܠܝܽܘܐܳܒ ܕܶܐܬ݂ܳܐ ܐܰܒܢܺܝܪ ܒܰܪ ܢܺܝܪ ܠܘܳܬ݂ ܡܰܠܟܳܐ ܕܰܘܺܝܕ݂. ܘܫܰܕܪܶܗ ܘܶܐܙܰܠ ܒܰܫܠܳܡܳܐ.</VERS>
      <VERS vnumber="24">ܘܶܐܬ݂ܳܐ ܝܽܘܐܳܒ ܠܘܳܬ݂ ܕܰܘܺܝܕ݂ ܡܰܠܟܳܐ ܘܶܐܡܰܪ ܠܶܗ. ܡܳܢܳܐ ܥܒܰܕܬ. ܗܳܐ ܐܶܬ݂ܳܐ ܐܰܒܢܺܝܪ ܠܘܳܬ݂ܟ݂. ܠܡܳܢܳܐ ܫܰܕܰܪܬܳܝܗܝ ܘܶܐܙܰܠ ܡܶܢ ܠܘܳܬ݂ܳܟ݂.</VERS>
      <VERS vnumber="25">ܠܳܐ ܝܳܕܰܥ ܐܰܢ̱ܬ ܕܰܒܢܺܝܪ ܒܰܪ ܢܺܝܪ ܠܰܡܫܰܕܳܠܽܘܬܳܟ݂ ܐܶܬ݂ܳܐ. ܘܰܠܡܶܕܰܥ ܡܰܦܩܳܟ݂ ܘܡܰܥܠܳܟ݂. ܘܰܠܡܶܕܰܥ ܟܽܠ ܕܥܳܒܶܕ݂ ܐܰܢ̱ܬ.</VERS>
      <VERS vnumber="26">ܘܰܢܦܰܩ ܝܽܘܐܳܒ ܡܶܢ ܠܘܳܬ݂ ܕܰܘܺܝܕ݂. ܘܫܰܕܰܪ ܐܺܝܙܓܰܕ̈ܶܐ ܒܳܬܰܪ ܐܰܒܢܺܝܪ. ܘܰܐܗܦܟ݂ܽܘܗܝ ܡܶܢ ܟܪܶܗ ܣܺܝܪܳܐ. ܘܕܰܘܺܝܕ݂ ܠܳܐ ܝܺܕܰܥ.</VERS>
      <VERS vnumber="27">ܘܰܗܦܰܟ݂ ܐܰܒܢܺܝܪ ܠܚܶܒܪܽܘܢ. ܘܛܰܫܝܶܗ ܝܽܘܐܳܒ ܠܓ̣ܰܘ ܡܶܢ ܬܰܪܥܳܐ ܠܰܡܡܰܠܳܠܽܘ ܥܰܡܶܗ ܒܫܶܠܝܳܐ. ܘܰܡܚܳܝܗܝ ܬܰܡܳܢ ܒܚܽܘܡܫܶܗ. ܘܡܺܝܬ݂ ܒܰܕ݂ܡܳܐ ܕܰܥܫܳܐܶܝܠ ܐܰܚܽܘܗܝ.</VERS>
      <VERS vnumber="28">ܘܰܫܡܰܥ ܕܰܘܺܝܕ݂ ܡܶܢ ܒܳܬܰܪܟܶܢ. ܘܶܐܡܰܪ. ܙܰܟܳܝ ܐ̱ܢܳܐ ܘܡܰܠܟܽܘܬ݂ܝ ܡܶܢ ܩܕ݂ܳܡ ܡܳܪܝܳܐ ܠܥܳܠܰܡ ܡܶܢ ܕܡܶܗ ܕܰܐܒܢܺܝܪ ܒܰܪ ܢܺܝܪ.</VERS>
      <VERS vnumber="29">ܢܶܬܬܢܺܝܚ ܥܰܠ ܪܺܝܫܶܗ ܕܝܽܘܐܳܒ. ܘܥܰܠ ܪܺܝܫ ܟܽܠܶܗ ܒܶܝܬ݂ ܐܰܒܽܘܗܝ. ܘܠܳܐ ܢܶܥܢܰܕ݂ ܡܶܢ ܒܰܝܬܶܗ ܕܝܽܘܐܳܒ ܕܝܳܒܳܐ ܘܓܰܪܒܳܐ. ܘܕ݂ܳܐܚܶܕ݂ ܡܽܘܥܳܙܠܳܐ. ܘܰܕ݂ܢܳܦܶܠ ܒܚܰܪܒܳܐ. ܘܰܕ݂ܚܰܣܺܝܪ ܠܰܚܡܳܐ.</VERS>
      <VERS vnumber="30">ܝܽܘܐܳܒ ܘܰܐܒܺܝܫܰܝ ܐܰܚܽܘܗܝ ܩܛܰܠܘ ܠܰܐܒܢܺܝܪ. ܥܰܠ ܕܰܩܛܰܠ ܠܰܥܫܳܐܶܝܠ ܐܰܚܽܘܗܽܘܢ. ܒܓܶܒܥܽܘܢ ܒܰܩܪܳܒܳܐ.</VERS>
      <VERS vnumber="31">ܘܶܐܡܰܪ ܕܰܘܺܝܕ݂ ܠܝܽܘܐܳܒ ܘܰܠܟܽܠܶܗ ܥܰܡܳܐ ܕܥܰܡܶܗ. ܨܪܰܘ ܡܳܐܢܰܝ̈ܟܽܘܢ. ܘܶܐܬ݂ܟܰܣܰܘ ܣܰܩ̈ܶܐ. ܘܰܐܪܩܶܕ݂ܘ ܩܕ݂ܳܡ ܐܰܒܢܺܝܪ. ܘܡܰܠܟܳܐ ܕܰܘܺܝܕ݂ ܘܟܽܠܶܗ ܥܰܡܳܐ ܐܳܙܺܠܝܢ ܒܳܬܰܪ ܥܰܪܣܳܐ.</VERS>
      <VERS vnumber="32">ܘܩܰܒܪܽܘܗܝ ܠܰܐܒܢܺܝܪ ܒܚܶܒܪܽܘܢ. ܘܰܐܪܺܝܡ ܡܰܠܟܳܐ ܩܳܠܶܗ ܘܰܒܟܳܐ ܥܰܠ ܩܰܒܪܶܗ ܕܰܐܒܢܺܝܪ. ܘܰܒܟܰܘ ܟܽܠܶܗ ܥܰܡܳܐ.</VERS>
      <VERS vnumber="33">ܘܶܐܬ݂ܶܐܒܶܠ ܡܰܠܟܳܐ ܥܰܠ ܐܰܒܢܺܝܪ. ܘܶܐܡܰܪ. ܐܰܝܟ݂ ܡܰܘܬܶܗ ܕܢܳܒܳܠ ܡܺܝܬ݂ ܐܰܒܢܺܝܪ.</VERS>
      <VERS vnumber="34">ܐܺܝܕܰܝ̈ܟ ܠܳܐ ܐܰܣܺܝܖ̈ܳܢ. ܘܖ̈ܶܓܠܰܝܟ ܠܳܐ ܒܫܺܫ̈ܠܳܬ݂ܳܐ. ܩܪܶܒܬ ܐܰܝܟ݂ ܢܳܦܠܳܐ. ܩܕ݂ܳܡ ܒܢܰܝ̈ ܥܰܘܠܳܐ ܢܦܰܠܬ. ܘܰܐܘܣܶܦܘ ܟܽܠܶܗ ܥܰܡܳܐ ܠܡܶܒܟܳܐ ܥܠܰܘܗܝ.</VERS>
      <VERS vnumber="35">ܘܶܐܡܰܪ ܟܽܠܶܗ ܥܰܡܳܐ ܠܡܰܘܟܠܽܘܬܶܗ ܠܕܰܘܺܝܕ݂ ܠܰܚܡܳܐ ܥܰܕ݂ ܩܰܝܳܡ ܝܰܘܡܳܐ. ܘܺܝܡܳܐ ܕܰܘܺܝܕ݂ ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܩܕ݂ܳܡ ܕܢܶܥܪܰܒ ܫܶܡܫܳܐ ܐܶܛܥܰܡ ܠܰܚܡܳܐ ܐܰܘ ܡܶܕܶܡ.</VERS>
      <VERS vnumber="36">ܘܟܽܠܶܗ ܥܰܡܳܐ ܝܺܕܰܥܘ. ܘܰܛܐܶܒ ܒܥܰܝܢܰܝ̈ܗܽܘܢ. ܟܽܠ ܕܰܥܒܰܕ݂ ܡܰܠܟܳܐ. ܘܰܫܦܰܪ ܒܥܰܝܢܰܝ̈ ܟܽܠܶܗ ܥܰܡܳܐ.</VERS>
      <VERS vnumber="37">ܘܺܝܕܰܥܘ ܟܽܠܶܗ ܥܰܡܳܐ ܘܟܽܠܶܗ ܝܺܣܪܳܐܶܝܠ ܒܝܰܘܡܳܐ ܗܰܘ. ܕܠܳܐ ܗܘܳܐ ܡܶܢ ܡܰܠܟܳܐ ܗܘܳܬ݂ ܠܡܶܩܛܠܶܗ ܠܰܐܒܢܺܝܪ ܒܰܪ ܢܺܝܪ.</VERS>
      <VERS vnumber="38">ܘܶܐܡܰܪ ܡܰܠܟܳܐ. ܠܳܐ ܝܳܕ݂ܥܺܝܢ ܐܰܢ̱ܬܽܘܢ ܕܪܺܝܫܐ ܪܰܒܳܐ ܢܦܰܠ ܝܰܘܡܳܢܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="39">ܘܶܐܢܳܐ ܝܰܘܡܳܢܳܐ ܕܳܚܶܠ ܐ̱ܢܳܐ. ܘܰܚܙܺܝܬ݂ ܐܶܢܳܐ ܡܰܠܟܳܐ. ܕܓܰܒܖ̈ܶܐ ܗܳܠܶܝܢ ܒܢܰܝ̈ ܨܽܘܪܺܝܳܐ ܩܫܶܝܢ ܡܶܢܝ. ܢܶܦܪܽܘܥ ܡܳܪܝܳܐ ܠܥܳܒܶܕ݂ ܒܺܝܫܬܳܐ ܐܰܝܟ݂ ܒܺܝܫܬܶܗ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܫܡܰܥ ܐܰܫܒܳܫܽܘܠ ܒܰܪ ܫܳܐܘܳܠ ܕܡܺܝܬ݂ ܐܰܒܢܺܝܪ ܒܚܶܒܪܽܘܢ. ܘܶܐܬ݂ܖ̈ܰܫܰܠܝ ܐܺܝܕܰܘ̈ܗܝ. ܘܟܽܠܶܗ ܝܺܣܪܳܐܶܝܠ ܐܶܬܕܰܠܰܚܘ.</VERS>
      <VERS vnumber="2">ܘܰܬܪܶܝܢ ܓܰܒܖ̈ܺܝܢ ܪܰܒܰܝ ܓܰܝ̈ܣܶܐ ܗܘܰܘ ܥܰܡ ܒܪܶܗ ܕܫܳܐܘܳܠ. ܫܡܶܗ ܕܚܕ݂ ܒܰܥܢܳܐ. ܘܰܫܡܶܗ ܕܰܐܚܪܺܢܳܐ ܪܳܟ݂ܳܒ. ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܡܶܢ ܒܢܰܝ̈ ܒܶܢܝܳܡܶܝܢ. ܡܶܛܽܠ ܕܳܐܦ ܒܪܽܘܬ݂ܺܝ ܡܶܬ݂ܚܰܫܒܳܐ ܥܰܡ ܒܢܰܝ̈ ܒܶܢܝܳܡܶܝܢ.</VERS>
      <VERS vnumber="3">ܘܰܥܪܰܩܘ ܒܖ̈ܽܘܬܳܝܶܐ ܠܓܶܬܺܝܡ. ܘܰܗܘܰܘ ܬܰܡܳܢ ܥܳܡܽܘܖ̈ܶܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="4">ܘܰܠܝܽܘܢܳܬ݂ܳܢ ܒܰܪ ܫܳܐܘܳܠ ܐܺܝܬ݂ ܗܘܳܐ ܠܶܗ ܒܪܳܐ. ܘܰܡܣܰܖ̈ܚܳܢ ܗܘܰܝ̈ ܖ̈ܶܓܠܰܘܗܝ. ܘܒܰܪ ܚܰܡܶܫ ܗܘܳܐ ܫܢܺܝ̈ܢ. ܟܰܕ݂ ܐܶܬ݂ܳܬ݂ ܗܘܳܬ݂ ܫܡܽܘܥܬ݂ܳܐ ܕܫܳܐܘܳܠ ܘܰܕ݂ܝܽܘܢܳܬܳܢ ܡܶܢ ܐܺܝܙܰܪܥܺܝܠ. ܘܰܫܩܰܠܬ݂ܶܗ ܡܪܰܒܝܳܢܺܝܬܶܗ ܘܥܶܪܩܰܬ݂. ܘܟܰܕ݂ ܡܶܣܬܰܪܗܒܳܐ ܠܡܶܥܪܰܩ. ܢܦܰܠ ܘܶܐܬ݂ܚܰܓܰܪ. ܘܰܫܡܶܗ ܡܰܦܺܝܒܳܫܬ.</VERS>
      <VERS vnumber="5">ܘܶܐܙܰܠܘ ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܪܳܟܳܒ ܘܒܰܥܢܳܐ. ܘܶܐܬ݂ܰܘ ܟܰܕ݂ ܚܰܡ ܝܰܘܡܳܐ ܠܒܰܝܬܶܗ ܕܰܐܫܒܳܫܽܘܠ. ܘܗܽܘ ܕܡܶܟ݂ ܡܰܕ݂ܡܟܳܐ ܕܛܰܗܪܳܐ.</VERS>
      <VERS vnumber="6">ܘܗܳܐ ܐܶܬ݂ܰܘ ܥܕܰܡܳܐ ܠܓܰܘ ܒܰܝܬܳܐ. ܘܰܢܣܰܒܘ ܒܢܰܝ̈ ܚܛܳܐ ܘܰܡܚܰܐܗܝ ܥܰܠ ܚܽܘܡܫܶܗ. ܪܳܟܶܒ ܘܒܰܥܢܳܐ ܐܰܚܽܘܗܝ.</VERS>
      <VERS vnumber="7">ܘܶܐܬ݂ܦܰܠܰܛܘ ܘܶܐܬ݂ܰܘ ܠܒܰܝܬܳܐ. ܘܗܽܘ ܕܳܡܶܟ݂ ܥܰܠ ܥܰܪܣܶܗ ܒܩܰܝܛܽܘܢܳܐ ܕܡܰܫܟܒܶܗ. ܘܰܡܚܰܐܗܝ ܘܩܰܛܠܽܘܗܝ. ܘܰܢܣܰܒܘ ܪܺܝܫܶܗ. ܘܶܐܙܰܠܘ ܒܽܐܘܪܚܳܐ ܕܥܳܪܳܒܳܐ ܟܽܠܶܗ ܠܺܠܝܳܐ.</VERS>
      <VERS vnumber="8">ܘܰܐܝܬܺܝܘ ܪܺܝܫܶܗ ܕܰܐܫܒܳܫܽܘܠ ܠܕܰܘܺܝܕ݂ ܠܚܶܒܪܽܘܢ. ܘܶܐܡܰܪܘ ܠܡܰܠܟܳܐ ܕܰܘܺܝܕ݂. ܗܳܐ ܪܺܝܫܶܗ ܕܰܐܫܒܳܫܽܘܠ ܒܰܪ ܫܳܐܘܳܠ ܒܥܶܠܕܒܳܒܳܟ݂ ܘܒܳܥܶܐ ܢܰܦܫܳܟ݂. ܘܢܶܬܶܠ ܡܳܪܝܳܐ ܠܡܳܪܰܢ ܡܰܠܟܳܐ ܬܒܰܥܬ݂ܳܐ ܝܰܘܡܳܢܳܐ. ܡܶܢ ܫܳܐܘܳܠ ܘܡܶܢ ܙܰܪܥܶܗ.</VERS>
      <VERS vnumber="9">ܘܰܥܢܳܐ ܕܰܘܺܝܕ݂ ܠܪܳܟܳܒ ܘܰܠܒܰܥܢܳܐ ܐܰܚܽܘܗܝ ܒܢܰܝ̈ ܪܰܡܽܘܢ ܒܪܽܘܬ݂ܳܝܳܐ ܘܶܐܡܰܪ. ܚܰܝ ܗܽܘ ܡܳܪܝܳܐ ܕܰܦܪܰܩ ܢܰܦܫܝ ܡܶܢ ܟܽܠ ܥܳܩܳܐ.</VERS>
      <VERS vnumber="10">ܐܶܠܳܐ ܡܰܢ ܕܚܰܘܝܰܢܝ ܘܶܐܡܰܪ ܠܺܝ ܕܗܳܐ ܡܺܝܬ݂ ܫܳܐܘܳܠ. ܘܰܗܘܳܐ ܗܽܘ ܐܰܝܟ݂ ܡܣܰܒܪܳܢܳܐ ܒܥܰܝ̈ܢܰܝ. ܐܶܠܳܐ ܐܶܚܰܕܬܶܗ ܘܰܩܛܰܠܬܶܗ ܒܨܶܢܩܠܰܓ ܚܠܳܦ ܕܶܐܬܶܠ ܠܶܗ ܕܰܣܒܰܪܬ݂ܳܐ.</VERS>
      <VERS vnumber="11">ܘܳܐܦ ܓܰܒܖ̈ܶܐ ܖ̈ܰܫܺܝܥܶܐ. ܩܛܰܠܘ ܠܓܰܒܪܳܐ ܒܒܰܝܬܶܗ ܥܰܠ ܡܰܫܟܒܶܗ. ܗܳܫܳܐ ܐܶܬ݂ܒܰܥ ܕܡܶܗ ܡܶܢ ܐܺܝܕܰܝ̈ܟܽܘܢ. ܘܰܐܘܒܶܕ݂ܟܽܘܢ ܡܶܢ ܐܰܪܥܳܐ.</VERS>
      <VERS vnumber="12">ܘܫܰܕܰܪ ܕܰܘܺܝܕ݂ ܠܰܥܠܰܝ̈ܡܶܐ ܘܩܰܛܶܠܘ ܐܶܢܽܘܢ. ܘܦܰܣܶܩܘ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ. ܘܰܬ݂ܠܰܘ ܥܰܠ ܪܳܡܬ݂ܳܐ ܒܚܶܒܪܽܘܢ. ܘܪܺܝܫܶܗ ܕܰܐܫܒܳܫܽܘܠ. ܢܣܰܒܘ ܩܰܒܪܽܘܗܝ ܒܩܰܒܪܳܐ ܕܰܐܒܢܺܝܪ ܒܚܶܒܪܽܘܢ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܶܐܬ݂ܰܘ ܟܽܠܗܽܘܢ ܫܰܒ̈ܛܶܐ ܕܒܶܝܬ݂ ܝܺܣܪܳܐܶܝܠ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܶܐܡܰܪܘ ܠܶܗ. ܗܳܐ ܒܶܣܪܳܟ݂ ܚܢܰܢ ܘܓܰܪܡܳܟ݂.</VERS>
      <VERS vnumber="2">ܐܳܦ ܡܶܢ ܐܶܬ݂ܡܳܠܝ ܘܳܐܦ ܡܶܢ ܡܢܳܬ݂ܡܳܠܝ ܟܰܕ݂ ܫܳܐܘܳܠ ܗܘܳܐ ܡܰܠܟܳܐ ܥܠܰܝܢ. ܐܰܢ̱ܬ ܗܽܘ ܡܰܦܶܩ ܗܘܰܝܬ ܘܡܰܥܶܠ ܠܺܝܣܪܳܐܶܝܠ. ܘܶܐܡܰܪ ܠܳܟ݂ ܡܳܪܝܳܐ ܕܰܐܢ̱ܬ ܬܶܪܥܶܐ ܠܥܰܡܝ ܝܺܣܪܳܐܶܝܠ. ܘܰܐܢ̱ܬ ܬܶܗܘܶܐ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="3">ܘܶܐܬ݂ܰܘ ܟܽܠܗܽܘܢ ܣܳܒ̈ܶܐ ܕܺܝܣܪܳܐܶܝܠ ܠܘܳܬ݂ ܡܰܠܟܳܐ ܠܚܶܒܪܽܘܢ. ܘܰܐܩܺܝܡ ܠܗܽܘܢ ܡܰܠܟܳܐ ܕܰܘܺܝܕ݂ ܒܚܶܒܪܽܘܢ ܩܝܳܡܳܐ ܩܕ݂ܳܡ ܡܳܪܝܳܐ. ܘܰܡܫܰܚܘ ܠܕܰܘܺܝܕ݂ ܕܢܰܡܠܶܟ݂ ܥܰܠ ܝܺܣܪܳܐܶܝܠ.</VERS>
      <VERS vnumber="4">ܒܰܪ ܬܠܳܬܺܝܢ ܗܘܳܐ ܫܢܺܝ̈ܢ ܕܰܘܺܝܕ݂ ܟܰܕ݂ ܐܰܡܠܶܟ݂. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂.</VERS>
      <VERS vnumber="5">ܒܚܶܒܪܽܘܢ ܐܰܡܠܶܟ݂ ܥܰܠ ܕܒܶܝܬ݂ ܝܺܗܽܘܕܳܐ. ܫܒܰܥ ܫܢܺܝ̈ܢ ܘܶܫܬܳܐ ܝܰܖ̈ܚܺܝܢ. ܘܒܽܐܘܪܺܫܠܶܡ ܐܰܡܠܶܟ݂ ܬܠܳܬܺܝܢ ܘܰܬ݂ܠܬ݂ ܫܢܺܝ̈ܢ ܥܰܠ ܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ.</VERS>
      <VERS vnumber="6">ܘܶܐܙܰܠ ܡܰܠܟܳܐ ܕܰܘܺܝܕ݂ ܘܓܰܒܖ̈ܰܘܗܝ ܒܽܐܘܪܺܫܠܶܡ. ܥܰܠ ܝܳܒܽܘܣܳܝ̈ܶܐ. ܝܳܬ݂ܒܰܝ̈ ܐܰܪܥܳܐ. ܘܶܐܡܰܪܘ ܠܕܰܘܺܝܕ݂ ܠܡܺܐܡܰܪ. ܠܳܐ ܬܶܥܽܘܠ ܠܗܳܪܟܳܐ. ܐܶܠܳܐ ܐܶܢ ܐܰܥܒܰܪܬ ܥܘܺܝܖ̈ܶܐ ܘܰܚܓܺܝܖ̈ܶܐ. ܘܶܐܡܰܪܘ ܠܳܐ ܢܶܥܽܘܠ ܕܰܘܺܝܕ݂ ܠܗܳܪܟܳܐ.</VERS>
      <VERS vnumber="7">ܘܶܐܚܰܕ݂ ܕܰܘܺܝܕ݂ ܠܡܶܨܪܽܘܬ݂ ܨܶܗܝܽܘܢ. ܗܺܝ ܗܺܝ̣ ܩܪܺܝܬܶܗ ܕܕܰܘܺܝܕ݂.</VERS>
      <VERS vnumber="8">ܘܶܐܡܰܪ ܕܰܘܺܝܕ݂ ܒܝܰܘܡܳܐ ܗܰܘ. ܟܽܠ ܕܡܳܚܶܐ ܠܝܳܘܒܽܣܳܝ̈ܶܐ. ܘܩܳܪܶܒ ܒܣܰܟܪܳܐ ܠܰܥܘܺܝܪܳܐ ܘܠܰܚܓܺܝܪܳܐ. ܣܳܢܶܐ ܢܰܦܫܶܗ ܕܕܰܘܺܝܕ݂. ܡܶܛܽܠ ܗܳܢܳܐ ܐܳܡܪܺܝܢ. ܥܘܺܝܪܳܐ ܘܰܚܓܺܝܪܳܐ ܠܳܐ ܢܶܥܽܘܠ ܠܒܰܝܬܳܐ.</VERS>
      <VERS vnumber="9">ܘܺܝܬ݂ܶܒ ܕܰܘܺܝܕ݂ ܒܡܶܨܪܽܘܬ݂ ܗܺܝ ܗܺܝ ܨܶܗܝܽܘܢ. ܘܰܩܪܳܗ̇ ܩܪܺܝܬܶܗ ܕܕܰܘܺܝܕ݂. ܘܰܒܢܳܐ ܕܰܘܺܝܕ݂ ܚܕ݂ܳܖ̈ܶܝܗ̇ ܡܶܢ ܠܓܰܘ.</VERS>
      <VERS vnumber="10">ܘܕܰܘܺܝܕ݂ ܐܳܙܶܠ ܘܝܳܪܶܒ. ܘܡܳܪܝܳܐ ܐܰܠܳܗܶܗ ܨܒܰܐܬ݂ ܥܰܡܶܗ.</VERS>
      <VERS vnumber="11">ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂. ܘܩܰܝ̈ܣܶܐ ܕܰܐܖ̈ܙܶܐ. ܐܘܡܳܢ̈ܶܐ ܕܩܰܝܣܳܐ. ܐܘܡܳܢ̈ܶܐ ܕܟܺܐܦܳܐ ܕܶܐܣܬ݂ܳܐ. ܘܰܒܢܰܘ ܒܰܝܬܳܐ ܠܕܰܘܺܝܕ݂.</VERS>
      <VERS vnumber="12">ܘܺܝܕܰܥ ܕܰܘܺܝܕ݂ ܕܰܐܬ݂ܩܢܶܗ ܡܳܪܝܳܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬܬܪܺܝܡܰܬ݂ ܡܰܠܟܽܘܬܶܗ ܥܰܠ ܥܰܡܶܗ ܝܺܣܪܳܐܶܝܠ.</VERS>
      <VERS vnumber="13">ܘܰܢܣܰܒ ܬܽܘܒ ܕܰܘܺܝܕ݂ ܕܖ̈ܽܘܟ݂ܳܬ݂ܳܐ ܘܢܶܫ̈ܶܐ ܡܶܢ ܐܽܘܪܺܫܠܶܡ. ܡܶܢ ܒܳܬܰܪ ܕܶܐܬ݂ܳܐ ܡܶܢ ܚܶܒܪܽܘܢ ܘܶܐܬ݂ܺܝܠܶܕ݂ܘ ܠܕܰܘܺܝܕ݂ ܬܽܘܒ ܒܢܰܝ̈ܳܐ ܘܰܒܢ̈ܳܬ݂ܳܐ.</VERS>
      <VERS vnumber="14">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ. ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܫܳܒܽܘܒ. ܘܢܳܬܳܢ. ܘܰܫܠܶܝܡܽܘܢ</VERS>
      <VERS vnumber="15">ܘܝܽܘܟ݂ܳܒܳܪ. ܘܶܐܠܺܝܫܳܥ. ܘܰܢܦܳܓ. ܘܰܢܦܺܝܠ.</VERS>
      <VERS vnumber="16">ܘܶܐܠܺܝܫܡܰܥ. ܘܶܐܠܺܝܕܰܥ. ܘܶܐܠܺܝܦܠܰܛ</VERS>
      <VERS vnumber="17">ܘܰܫܡܰܥܘ ܦܠܶܫܬܳܝ̈ܶܐ ܕܰܡܫܰܚܘ ܠܕܰܘܺܝܕ݂ ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܰܣܠܶܩܘ ܟܽܠܗܽܘܢ ܦܠܶܫܬܳܝ̈ܶܐ ܠܡܶܒܥܳܐ ܠܕܰܘܺܝܕ݂. ܘܰܫܡܰܥ ܕܰܘܺܝܕ݂. ܘܰܢܚܶܬ݂ ܠܶܗ ܠܡܶܨܪܽܘܬ݂.</VERS>
      <VERS vnumber="18">ܘܰܦܠܶܫܬܳܝ̈ܶܐ ܐܶܬ݂ܰܘ ܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="19">ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܥܰܠ ܦܠܶܫܬܳܝ̈ܶܐ. ܡܰܫܠܶܡ ܐܰܢ̱ܬ ܠܗܽܘܢ ܒܺܐܝ̈ܕ݂ܰܝ. ܘܶܐܡܰܪ ܠܶܗ ܡܳܪܝܳܐ. ܣܰܩ. ܡܶܛܽܠ ܕܒܺܐܝܕܰܝ̈ܟ ܡܰܫܠܶܡ ܐ̱ܢܳܐ ܠܗܽܘܢ.</VERS>
      <VERS vnumber="20">ܘܶܐܬ݂ܳܐ ܕܰܘܺܝܕ݂ ܠܰܒܥܶܠ ܦܰܪܨܺܝܡ. ܘܰܡܚܳܐ ܐܶܢܽܘܢ ܬܰܡܳܢ ܕܰܘܺܝܕ݂. ܘܶܐܡܰܪ ܕܰܘܺܝܕ݂. ܬܪܰܥ ܡܳܪܝܳܐ ܠܰܒܥܶܠܕܒܳܒܰܘ̈ܗܝ ܩܕ݂ܳܡܰܝ ܐܰܝܟ݂ ܬܽܘܪܥܬ݂ܳܐ ܕܡܰܝ̈ܳܐ. ܡܶܛܽܠ ܗܳܢܳܐ ܩܪܳܐ ܫܡܶܗ ܕܰܐܬ݂ܪܳܐ ܗܰܘ ܒܥܶܠ ܦܰܪܨܺܝܡ.</VERS>
      <VERS vnumber="21">ܘܰܫܒܰܩܘ ܬܰܡܳܢ ܦܬܰܟ݂ܖ̈ܰܝܗܽܘܢ. ܘܰܫܩܰܠܘ ܐܶܢܽܘܢ ܕܰܘܺܝܕ݂ ܘܓܰܒܖ̈ܰܘܗܝ.</VERS>
      <VERS vnumber="22">ܘܰܐܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܣܰܩ. ܘܰܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="23">ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ ܠܶܗ ܡܳܪܝܳܐ. ܠܳܐ ܬܶܣܰܩ. ܐܶܠܳܐ ܗܦܽܘܟ݂ ܠܳܟ݂ ܡܶܢ ܒܶܣܬܰܪܗܽܘܢ. ܘܬ݂ܳܐ ܥܠܰܝܗܽܘܢ ܡܶܢ ܠܽܘܩܒܰܠ ܒܳܐܟ݂ܺܝܡ.</VERS>
      <VERS vnumber="24">ܘܡܳܐ ܕܰܫܡܰܥܬ ܩܳܠܳܐ ܕܗܶܠܰܟ݂ܬ݂ܳܐ ܒܪܺܝܫܶܗ ܕܛܽܘܪܳܐ ܕܒܳܐܟ݂ܺܝܡ. ܗܳܝܕܶܝܢ ܬܶܬ݂ܥܰܫܰܢ. ܡܶܛܽܠ ܕܗܳܝܕܶܝܢ ܢܳܦܶܩ ܡܳܪܝܳܐ ܩܕܳܡܰܝܟ. ܠܡܶܡܚܳܐ ܠܡܰܫܪܺܝܬܳܐ ܕܰܦܠܶܫ̈ܬܳܝܶܐ.</VERS>
      <VERS vnumber="25">ܘܰܥܒܰܕ݂ ܕܰܘܺܝܕ݂ ܗܳܟܰܢܳܐ ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܡܚܳܐ ܠܰܦܠܶܫܬܳܝ̈ܶܐ ܡܶܢ ܓܒܰܥ ܘܰܥܕܰܡܳܐ ܠܡܰܥܠܳܢܳܐ ܕܓܳܕܳܪ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܟܰܢܶܫ ܬܽܘܒ ܕܰܘܺܝܕ݂ ܠܟܽܠܗܽܘܢ ܓܰܕܽܘ̈ܕܶܐ ܕܺܝܣܪܳܐܶܝܠ ܬܠܳܬܺܝܢ ܐܰܠܦܺܝ̈ܢ.</VERS>
      <VERS vnumber="2">ܘܩܳܡ ܐܶܙܰܠ ܕܰܘܺܝܕ݂ ܘܟܽܠܶܗ ܥܰܡܳܐ ܕܥܰܡܶܗ ܡܶܢ ܓܰܒܪܳܐ ܕܺܝܗܽܘܕ݂ܳܐ. ܘܶܐܙܰܠ ܠܰܓܒܰܥ ܠܡܰܣܳܩܽܘ ܡܶܢ ܬܰܡܳܢ ܠܳܐܪܽܘܢܶܗ ܕܰܐ‌ܠܳܗܳܐ. ܕܶܐܬܩܪܺܝ ܬܰܡܳܢ ܫܡܶܗ ܕܡܳܪܝܳܐ ܨܒܰܐܬ݂. ܝܳܬ݂ܶܒ ܥܰܠ ܟܖ̈ܽܘܒܶܐ.</VERS>
      <VERS vnumber="3">ܘܣܳܡܽܘܗܝ ܠܳܐܪܽܘܢܶܗ ܕܰܐ‌ܠܳܗܳܐ ܥܰܠ ܥܓܶܠܬ݂ܳܐ ܚܕܰܬܳܐ. ܘܫܰܩܠܽܘܗܝ ܡܶܢ ܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥܬ݂ܳܐ. ܘܥܳܐܙܳܐ ܘܰܐܚܝܳܐ ܒܢܰܝ̈ ܐܰܒܺܝܢܳܕ݂ܳܒ. ܡܕܰܒܪܺܝܢ ܠܰܥܓܶܠܬ݂ܳܐ ܒܰܐ̱ܚܪܳܝܬܳܐ.</VERS>
      <VERS vnumber="4">ܘܫܰܩܠܽܘܗܝ ܡܶܢ ܒܶܝܬ݂ ܐܰܒܺܝܢܳܕ݂ܳܒ ܕܒܰܓܒܰܥ ܠܳܐܪܽܘܢܶܗ ܕܰܐ‌ܠܳܗܳܐ. ܘܰܐܚܝܳܐ ܐܳܙܶܠ ܩܕ݂ܳܡ ܐܳܪܽܘܢܳܐ.</VERS>
      <VERS vnumber="5">ܘܕܰܘܺܝܕ݂ ܘܟܽܠܶܗ ܒܶܝـܬ݂ ܝܺܣܪܳܐܶܝܠ. ܡܶܫܬܥܶܝܢ ܩܕ݂ܳܡ ܡܳܪܝܳܐ ܒܩܰܝ̈ܣܶܐ ܕܰܐܪܙܳܐ ܘܕܰܒܪܽܘܬ݂ܳܐ. ܘܰܒܟܶܢܳܖ̈ܶܐ ܘܰܒܩܺܝܬ݂ܳܖ̈ܶܐ. ܘܒܰܦ̈ܠܓܶܐ ܘܒܰܖ̈ܒܺܝܥܶܐ ܘܰܒܨܺܨ̈ܠܶܐ.</VERS>
      <VERS vnumber="6">ܘܶܐܬ݂ܰܘ ܥܕܰܡܳܐ ܠܶܐܕܪܶܐ ܬܰܩܢ̈ܶܐ. ܘܰܐܘܫܶܛ ܥܳܐܙܳܐ ܐܺܝܕ݂ܶܗ ܥܰܠ ܐܳܪܽܘܢܶܗ ܕܡܳܪܝܳܐ ܘܶܐܚܰܕ݂ ܒܶܗ. ܡܶܛܽܠ ܕܶܐܫܬܰܡܰܛܘ ܠܗܽܘܢ ܬܰܘܖ̈ܶܐ.</VERS>
      <VERS vnumber="7">ܘܶܐܬ݂ܚܰܡܰܬ݂ ܪܽܘܓܙܳܐ ܕܡܳܪܝܳܐ ܒܥܳܐܙܳܐ. ܘܰܡܚܳܝܗܝ ܬܰܡܳܢ ܡܳܪܝܳܐ. ܥܰܠ ܕܰܐܘܫܶܛ ܐܺܝܕ݂ܶܗ. ܘܡܺܝܬ݂ ܬܰܡܳܢ ܠܘܳܬ݂ ܐܳܪܽܘܢܶܗ ܕܰܐ‌ܠܳܗܳܐ.</VERS>
      <VERS vnumber="8">ܘܶܐܬ݂ܶܒܐܶܫ ܠܕܰܘܺܝܕ݂ ܥܰܠ ܕܰܬ݂ܪܰܥ ܡܳܪܝܳܐ ܬܽܘܪܰܥܬ݂ܳܐ ܒܥܳܐܙܳܐ. ܘܰܩܪܳܝܗܝ ܠܰܐܬ݂ܪܳܐ ܗܰܘ. ܬܽܘܪܰܥܬ݂ܳܐ ܕܥܳܐܙܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="9">ܘܰܕ݂ܚܶܠ ܕܰܘܺܝܕ݂ ܡܶܢ ܩܕ݂ܳܡ ܡܳܪܝܳܐ ܒܝܰܘܡܳܐ ܗܰܘ. ܘܶܐܡܰܪ. ܐܰܝܟܰܢܳܐ ܐܰܥܶܠ ܠܘܳܬ݂ܝ ܠܳܐܪܽܘܢܶܗ ܕܡܳܪܝܳܐ.</VERS>
      <VERS vnumber="10">ܘܠܳܐ ܨܒܳܐ ܕܰܘܺܝܕ݂ ܠܡܰܥܳܠܽܘ ܠܘܳܬܶܗ ܠܳܐܪܽܘܢܶܗ ܕܰܐ‌ܠܳܗܳܐ. ܠܰܩܪܺܝܬܶܗ ܕܕܰܘܺܝܕ݂. ܘܰܐܣܛܝܶܗ ܕܰܘܺܝܕ݂ ܠܒܶܝܬ݂ ܥܽܘܒܳܪ ܐܰܕ݂ܽܘܡ ܓܳܬܳܝܳܐ.</VERS>
      <VERS vnumber="11">ܘܺܝܬ݂ܶܒ ܐܳܪܽܘܢܶܗ ܕܡܳܪܝܳܐ ܒܶܝܬ݂ ܥܽܘܒܳܪ ܐܰܕ݂ܽܘܡ ܓܳܬ݂ܳܝܳܐ ܬܠܳܬܳܐ ܝܰܖ̈ܚܺܝܢ. ܘܒܰܪܶܟ݂ ܡܳܪܝܳܐ ܠܥܽܘܒܳܪ ܐܰܕܽܘܡ ܓܳܬܳܝܳܐ. ܘܰܠܟܽܠܶܗ ܒܰܝܬܶܗ. ܡܶܛܽܠ ܐܳܪܽܘܢܶܗ ܕܡܳܪܝܳܐ.</VERS>
      <VERS vnumber="12">ܘܚܰܘܺܝܘ ܠܡܰܠܟܳܐ ܕܰܘܺܝܕ݂. ܘܶܐܡܰܪܘ ܠܶܗ. ܕܒܰܪܶܟ݂ ܡܳܪܝܳܐ ܠܥܽܘܒܳܪ ܐܰܕܽܘܡ. ܘܰܠܟܽܠ ܕܺܐܝܬ݂ ܠܶܗ. ܡܶܛܽܠ ܐܳܪܽܘܢܶܗ ܕܡܳܪܝܳܐ. ܘܶܐܙܰܠ ܕܰܘܺܝܕ݂ ܘܰܐܣܶܩ ܠܳܐܪܽܘܢܶܗ ܕܡܳܪܝܳܐ ܡܶܢ ܒܶܝܬ݂ ܥܽܘܒܳܪ ܐܰܕܽܘܡ. ܠܰܩܪܺܝܬܶܗ ܕܕܰܘܺܝܕ݂ ܒܚܰܕ݂ܽܘܬ݂ܳܐ.</VERS>
      <VERS vnumber="13">ܘܰܗܘܳܐ ܕܟܰܕ݂ ܗܰܠܶܟ݂ܘ ܫܩܺܝ̈ܠܰܝ ܐܳܪܽܘܢܶܗ ܕܡܳܪܝܳܐ ܫܶܬ݂ ܦܣܳܥ̈ܳܢ. ܕܰܒܰܚ ܬܰܘܖ̈ܶܐ ܡܦܰܛ̈ܡܶܐ.</VERS>
      <VERS vnumber="14">ܘܕܰܘܺܝܕ݂ ܡܫܰܒܰܚ ܒܟܽܠ ܥܽܘܫܢܳܐ ܩܕ݂ܳܡ ܡܳܪܝܳܐ. ܘܕܰܘܺܝܕ݂ ܠܒܺܝܫ ܗܘܳܐ ܦܶܕܬܳܐ ܕܒܽܘܨܳܐ.</VERS>
      <VERS vnumber="15">ܘܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ. ܡܰܣܩܺܝܢ ܠܳܐܪܽܘܢܶܗ ܕܡܳܪܝܳܐ. ܒܝܽܘܒܳܒܳܐ ܘܰܒܩܳܠܳܐ ܕܫܺܝܦܽܘܪܳܐ.</VERS>
      <VERS vnumber="16">ܘܰܗܘܳܐ ܐܳܪܽܘܢܶܗ ܕܡܳܪܝܳܐ ܒܒܰܝܬܶܗ ܕܕܰܘܺܝܕ݂. ܘܡܰܠܟܶܠ ܒܰܪܬ݂ ܫܳܐܘܳܠ ܐܰܕ݂ܺܝܩܰܬ݂ ܡܶܢ ܟܰܘܬ݂ܳܐ. ܘܰܚܙܳܬ݂ ܠܡܰܠܟܳܐ ܕܰܘܺܝܕ݂ ܕܚܳܕܶܐ ܘܡܶܫܬܥܶܐ ܩܕ݂ܳܡ ܡܳܪܝܳܐ. ܘܒܰܣܪܰܬ݂ ܥܠܰܘܗܝ ܒܠܶܒܳܗ̇.</VERS>
      <VERS vnumber="17">ܘܰܐܝܬܝܽܘܗ̇ ܠܩܺܐܒܽܘܬܶܗ ܕܡܳܪܝܳܐ. ܘܰܐܩܺܝܡܽܘܗ̇ ܒܓܰܘ ܡܰܫܟܢܳܐ ܕܰܢܩܰܫ ܠܳܗ̇ ܕܰܘܺܝܕ݂. ܘܰܐܣܶܩ ܕܰܘܺܝܕ݂ ܥܠܰܘ̈ܳܬ݂ܳܐ ܩܕ݂ܳܡ ܡܳܪܝܳܐ ܘܫܰܠ̈ܡܶܐ.</VERS>
      <VERS vnumber="18">ܘܟܰܕ݂ ܫܰܠܶܡ ܕܰܘܺܝܕ݂ ܠܡܰܣܳܩܽܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܠܡܳܪܝܳܐ. ܒܰܪܶܟ݂ ܠܥܰܡܳܐ ܒܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="19">ܘܦܰܠܶܓ ܠܟܽܠܶܗ ܥܰܡܳܐ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܡܶܢ ܓܰܒܪܳܐ ܘܰܥܕܰܡܳܐ ܠܰܐܢ̱ܬܬ݂ܳܐ. ܓܪܺܝܨܬܳܐ ܚܕ݂ܳܐ ܕܠܰܚܡܳܐ. ܘܢܶܩܣܳܐ ܚܰܕ݂. ܘܰܣܢܳܪܩܳܐ ܚܰܕ݂. ܘܶܐܙܰܠܘ ܟܽܠܶܗ ܥܰܡܳܐ ܐ̱ܢܳܫ ܠܒܰܝܬܶܗ.</VERS>
      <VERS vnumber="20">ܘܰܗܦܰܟ݂ ܕܰܘܺܝܕ݂ ܠܡܶܐܬ݂ܳܐ ܠܒܰܝܬܶܗ. ܘܢܶܦܩܰܬ݂ ܡܰܠܟܶܠ ܒܰܪܬ݂ ܫܳܐܘܳܠ ܠܽܐܘܪܥܶܗ ܕܕܰܘܺܝܕ݂. ܘܶܐܡܪܰܬ݂. ܡܳܐ ܝܰܩܺܝܪ ܝܰܘܡܳܢܳܐ ܡܰܠܟܳܐ ܕܺܝܣܪܳܐܶܝܠ. ܕܶܐܬ݂ܓܠܺܝ ܝܰܘܡܳܢܳܐ ܠܥܺܝܢ ܐܰܡ̈ܗܳܬ݂ܳܐ ܕܥܰܒܕܰܘ̈ܗܝ. ܡܶܬ݂ܓܠܳܝܽܘ ܐܶܬ݂ܓܠܺܝ ܐܰܝܟ݂ ܚܰܕ݂ ܡܶܢ ܣܖ̈ܺܝܩܶܐ.</VERS>
      <VERS vnumber="21">ܘܶܐܡܰܪ ܕܰܘܺܝܕ݂ ܠܡܰܠܟܶܠ. ܩܕ݂ܳܡ ܡܳܪܝܳܐ ܕܰܨܒܳܐ ܒܺܝ ܡܶܢ ܐܰܒܽܘܟ݂ܝ ܘܡܶܢ ܟܽܠܶܗ ܒܰܝܬܶܗ. ܘܦܰܩܕܰܢܝ ܕܶܐܗܘܶܐ ܡܕܰܒܪܳܢܳܐ ܥܰܠ ܥܰܡܶܗ ܕܡܳܪܝܳܐ. ܥܰܠ ܝܺܣܪܳܐܶܝܠ. ܡܶܛܽܠ ܗܰܘ ܗܽܘ ܓܶܚܟܶܬ݂ ܩܕ݂ܳܡ ܡܳܪܝܳܐ.</VERS>
      <VERS vnumber="22">ܘܰܒܨܺܝܪ ܗܘܺܝܬ݂ ܽܘܒ ܡܶܢ ܗܳܕ݂ܶܐ. ܘܰܗܘܺܝܬ ܫܦܰܠ ܒܥܰܝܢܰܝ̈ ܢܰܦܫܝ. ܕܥܰܡ ܐܰܡ̈ܗܳܬ݂ܳܐ ܕܶܐܡܰܪܬܝ. ܥܰܡܗܶܝܢ ܐܶܬ݂ܝܰܩܰܪ.</VERS>
      <VERS vnumber="23">ܘܰܠܡܰܠܟܶܠ ܒܰܪܬ݂ ܫܳܐܘܳܠ ܠܳܐ ܗܘܳܐ ܠܳܗ̇ ܝܰܠܕܳܐ ܥܕܰܡܳܐ ܠܝܰܘܡܳܐ ܕܡܺܝܬܰܬ݂.</VERS>
    </CHAPTER>
    <CHAPTER cnumber="7">
      <VERS vnumber="1">ܘܟܰܕ݂ ܝܺܬܶܒ ܡܰܠܟܳܐ ܒܒܰܝܬܶܗ. ܘܡܳܪܝܳܐ ܐܰܢܺܝܚ ܠܶܗ ܡܶܢ ܟܽܠܗܽܘܢ ܒܥܶܠܕܒܳܒܰܘ̈ܗܝ.</VERS>
      <VERS vnumber="2">ܐܶܡܰܪ ܡܰܠܟܳܐ ܠܢܳܬܳܢ ܢܒܺܝܳܐ. ܚܙܺܝ ܕܶܐܢܳܐ ܝܳܬ݂ܶܒ ܒܒܰܝܬܳܐ ܕܰܐܖ̈ܙܶܐ. ܘܳܐܪܽܘܢܶܗ ܕܰܐ‌ܠܳܗܳܐ ܝܳܬ݂ܶܒ ܒܓܰܘ ܝܳܖ̈ܺܝܥܳܬܳܐ.</VERS>
      <VERS vnumber="3">ܘܶܐܡܰܪ ܢܳܬܳܢ ܠܡܰܠܟܳܐ. ܟܽܠ ܕܰܒܠܶܒܳܟ݂ ܥܒܶܕ݂. ܡܶܛܽܠ ܕܡܳܪܝܳܐ ܥܰܡܳܟ݂.</VERS>
      <VERS vnumber="4">ܒܶܗ ܒܠܺܠܝܳܐ ܗܰܘ ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܢܳܬܳܢ ܢܒܺܝܳܐ ܠܡܺܐܡܰܪ.</VERS>
      <VERS vnumber="5">ܙܶܠ ܐܶܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܐܰܢ̱ܬ ܠܳܐ ܬܶܒܢܶܐ ܠܺܝ ܒܰܝܬܳܐ ܠܡܰܘܬܰܒܝ.</VERS>
      <VERS vnumber="6">ܡܶܛܽܠ ܕܠܳܐ ܝܶܬ݂ܒܶܬ݂ ܒܒܰܝܬܳܐ ܡܶܢ ܝܰܘܡܳܐ ܕܰܐܣܩܶܬ݂ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܘܰܥܕܰܡܳܐ ܠܝܰܘܡܳܢܳܐ. ܘܰܗܘܺܝܬ݂ ܡܗܰܠܶܟ݂ ܒܡܰܫܟܢܳܐ.</VERS>
      <VERS vnumber="7">ܒܟܽܠ ܕܗܰܠܟܶܬ݂ ܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܕܰܠܡܳܐ ܡܶܠܬ݂ܳܐ ܐܶܡ̇ܪܶܬ݂ ܠܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ. ܕܦܰܩܕܶܬ݂ ܠܡܶܪܥܳܐ ܠܥܰܡܝ ܝܺܣܪܳܐܶܝܠ. ܕܰܠܡܳܐ ܐܶܡܪܶܬ݂ ܕܰܠܡܳܢܳܐ ܠܳܐ ܒܢܰܝܬܽܘܢ ܠܺܝ ܒܰܝܬܳܐ ܕܰܐܖ̈ܙܶܐ.</VERS>
      <VERS vnumber="8">ܘܗܳܫܳܐ ܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܐܶܢܳܐ ܕܒܰܪܬܳܟ݂ ܡܶܢ ܕܰܝܪܳܐ ܡܶܢ ܒܶܣܬܰܪ ܥܳܢ̈ܳܐ. ܕܬܶܗܘܶܐ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="9">ܘܰܗܘܺܝܬ݂ ܥܰܡܳܟ݂ ܠܟܰܪ ܕܶܐܙܰܠܬ. ܘܰܐܘܒܕܶܬ݂ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ. ܘܶܐܥܒܶܕ݂ ܠܳܟ݂ ܫܡܳܐ ܪܰܒܳܐ. ܐܰܝܟ݂ ܫܡܳܐ ܕܖ̈ܰܘܒܳܢܶܐ ܕܺܐܝܬ݂ ܒܰܐܪܥܳܐ.</VERS>
      <VERS vnumber="10">ܘܶܐܥܒܶܕ݂ ܐܰܬ݂ܪܳܐ ܠܥܰܡܝ ܝܺܣܪܳܐܶܝܠ. ܘܶܐܨܒܺܝܘܗܝ ܘܰܐܫܪܶܝܘܗܝ ܒܰܐܬ݂ܪܶܗ ܒܫܶܠܝܳܐ. ܘܬܽܘܒ ܠܳܐ ܢܙܽܘܥ. ܘܠܳܐ ܢܰܘܣܦܽܘܢ ܬܽܘܒ ܒܢܰܝ̈ ܥܰܘܠܳܐ ܠܰܡܫܰܥܒܳܕ݂ܽܘܬܶܗ ܐܰܝܟ݂ ܕܰܒܩܰܕ݂ܡܳܝܬܳܐ.</VERS>
      <VERS vnumber="11">ܡܶܢ ܝܰܘܡܳܐ ܕܦܰܩܶܕܬܳܟ݂ ܕܰܝܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܠܳܟ݂ ܐܰܢܺܝܚܶܬ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ. ܘܚܰܘܝܳܟ݂ ܡܳܪܝܳܐ ܕܒܰܝܬܳܐ ܥܳܒܶܕ݂ ܠܳܟ݂ ܡܳܪܝܳܐ.</VERS>
      <VERS vnumber="12">ܘܡܳܐ ܕܰܫܠܶܡܘ ܝܰܘ̈ܡܳܬ݂ܳܟ݂. ܘܰܫܟܶܒܬ ܥܰܡ ܐܰܒܳܗܰܝ̈ܟ. ܐܰܩܺܝܡ ܙܰܪܥܳܟ݂ ܡܶܢ ܒܳܬ݂ܪܳܟ݂ ܕܢܳܦܶܩ ܡܶܢ ܚܰܨܳܟ݂. ܘܰܐܬ݂ܩܶܢ ܡܰܠܟܽܘܬܶܗ.</VERS>
      <VERS vnumber="13">ܘܗܽܘ ܢܶܒܢܶܐ ܒܰܝܬܳܐ ܠܫܶܡܝ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ. ܥܕܰܡܳܐ ܠܥܳܠܰܡ.</VERS>
      <VERS vnumber="14">ܐܶܢܳܐ ܐܶܗܘܶܐ ܠܶܗ ܠܰܐܒܳܐ. ܘܗܽܘ ܢܶܗܘܶܐ ܠܺܝ ܠܰܒܪܳܐ. ܘܰܒܣܰܟܠܽܘܬܶܗ ܐܰܟܣܺܝܘܗܝ. ܒܫܰܒܛܳܐ ܕܓܰܒܪܳܐ ܘܰܒܢܶܓܕܳܐ ܕܰܒܢܰܝ̈ܢܳܫܳܐ.</VERS>
      <VERS vnumber="15">ܘܚܶܣܕ݂ܝ ܠܳܐ ܐܰܥܒܰܪ ܡܶܢܶܗ. ܐܰܝܟܰܢܳܐ ܕܰܐܥܒܪܶܬ݂ ܡܶܢ ܫܳܐܘܳܠ. ܕܰܗܘܳܐ ܡܶܢ ܩܕܳܡܰܝܟ. ܕܰܐܥܒܰܪܬܶܗ ܡܶܢ ܩܕ݂ܳܡܝ.</VERS>
      <VERS vnumber="16">ܘܢܶܗܘܶܐ ܡܗܰܝܡܰܢ ܒܰܝܬܳܟ݂ ܘܡܰܠܟܽܘܬܳܟ݂ ܥܕܰܡܳܐ ܠܥܳܠܰܡ ܩܕ݂ܳܡܰܝ. ܘܟܽܘܪܣܝܳܟ ܢܶܬ݂ܩܰܢ ܩܕ݂ܳܡܰܝ ܥܕܰܡܳܐ ܠܥܳܠܰܡ.</VERS>
      <VERS vnumber="17">ܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܟܽܠܶܗ ܚܶܙܘܳܐ ܗܳܢܳܐ. ܗܳܟܰܢܳܐ ܐܶܡܰܪ ܢܳܬܳܢ ܢܒܺܝܳܐ ܠܕܰܘܺܝܕ݂.</VERS>
      <VERS vnumber="18">ܘܶܐܬ݂ܳܐ ܡܰܠܟܳܐ ܕܰܘܺܝܕ݂ ܘܺܝܬ݂ܶܒ ܩܕ݂ܳܡ ܡܳܪܝܳܐ. ܘܶܐܡܰܪ. ܡܰܢ ܐ̱ܢܳܐ ܡܳܪܝܳܐ ܐܰ‌ܠܳܗܳܐ ܘܡܳܢܳܐ ܗܽܘ ܒܰܝܬܝ. ܕܡܰܛܺܝܬܳܢܝ ܥܕܰܡܳܐ ܠܗܳܪܟܳܐ.</VERS>
      <VERS vnumber="19">ܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟ ܡܳܪܝܳܐ ܐܰ‌ܠܳܗܳܐ ܕܶܐܡܰܪܬ ܥܰܠ ܒܶܝܬ݂ ܥܰܒܕܳܟ݂ ܡܶܢ ܪܽܘܚܩܳܐ ܗܳܢܰܘ ܝܽܘܠܦܳܢܶܗ ܕܐ̱ܢܳܫ̈ܳܐ. ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="20">ܡܳܢܳܐ ܬܽܘܒ ܢܰܘܣܶܦ ܥܰܒܕܳܟ݂ ܕܰܘܺܝܕ݂ ܕܢܺܐܡܰܪ ܠܳܟ݂. ܐܰܢ̱ܬ ܝܳܕ݂ܰܥ ܐܰܢ̱ܬ ܠܶܗ ܠܥܰܒܕܳܟ݂ ܡܳܪܝܳܐ ܐܰ‌ܠܳܗܳܐ. ܡܶܛܽܠ ܦܶܬ݂ܓܳܡܰܝ̈ܟ.</VERS>
      <VERS vnumber="21">ܘܰܐܝܟ݂ ܠܶܒܳܟ݂ ܥܒܰܕܬ ܗܳܕ݂ܶܐ ܟܽܠܳܗ̇ ܪܰܒܽܘܬܳܐ ܠܡܰܘܕܳܥܽܘ ܠܥܰܒܕܳܟ݂.</VERS>
      <VERS vnumber="22">ܡܶܛܽܠ ܗܳܢܳܐ ܪܰܒ ܐܰܢ̱ܬ ܡܳܪܝܳܐ ܐܰ‌ܠܳܗܳܐ. ܡܶܛܽܠ ܕܠܰܝܬ ܐܰܟ݂ܘܳܬܳܟ݂. ܘܠܰܝܬ ܐܰ‌ܠܳܗܳܐ ܠܒܰܪ ܡܶܢܳܟ݂. ܕܰܫܡܰܥܢ ܒܶܐܕ݂ܢܰܝ̈ܢ.</VERS>
      <VERS vnumber="23">ܘܡܰܢܽܘ ܐܰܝܟ݂ ܥܰܡܳܟ݂ ܝܺܣܪܳܐܶܝܠ ܥܰܡܳܐ ܚܰܕ݂ ܒܰܐܪܥܳܐ. ܕܶܐܙܰܠ ܐܰ‌ܠܳܗܳܐ ܠܡܶܦܪܰܩ ܠܶܗ ܥܰܡܳܐ. ܘܰܠܡܶܥܒܰܕ݂ ܠܶܗ ܫܡܳܐ. ܘܰܠܡܶܥܒܰܕ݂ ܠܶܗ ܪܰܒܽܘܬ݂ܳܐ ܘܚܶܙ̈ܘܳܢܶܐ ܥܰܠ ܐܰܪܥܳܐ ܡܶܢ ܩܕ݂ܺܝܡ. ܥܰܠ ܥܰܡܳܟ݂ ܕܰܦܪܰܩܬ ܠܳܟ݂ ܡܶܢ ܡܶܨܪܶܝܢ. ܥܰܡܳܐ ܕܰܐܢ̱ܬ ܐܰܠܳܗܶܗ.</VERS>
      <VERS vnumber="24">ܘܬܰܩܶܢܬ ܠܳܟ݂ ܠܥܰܡܳܟ݂ ܝܺܣܪܳܐܶܝܠ. ܕܢܶܗܘܶܐ ܠܳܟ݂ ܥܰܡܳܐ ܥܕܰܡܳܐ ܠܥܳܠܰܡ. ܘܰܐܢ̱ܬ ܡܳܪܝܳܐ ܗܘܰܝܬ ܠܗܽܘܢ ܐܰ‌ܠܳܗܳܐ.</VERS>
      <VERS vnumber="25">ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܡܶܠܬ݂ܳܐ ܕܶܐܡܰܪܬ ܥܰܠ ܥܰܒܕܳܟ݂ ܘܥܰܠ ܒܰܝܬܶܗ. ܐܰܫܰܪ ܥܕܰܡܳܐ ܠܥܳܠܰܡ. ܘܰܥܒܶܕ݂ ܐܰܝܟ݂ ܕܶܐܡܰܪܬ.</VERS>
      <VERS vnumber="26">ܘܢܺܐܪܰܒ ܫܡܳܟ݂ ܥܕܰܡܳܐ ܠܥܳܠܰܡ. ܐܰܝܟ݂ ܕܶܐܡܰܪܬ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܒܰܝܬܶܗ ܕܥܰܒܕܳܟ݂ ܕܰܘܺܝܕ݂. ܢܶܗܘܶܐ ܡܰܬ݂ܩܰܢ ܩܕܳܡܰܝܟ ܥܕܰܡܳܐ ܠܥܳܠܰܡ.</VERS>
      <VERS vnumber="27">ܡܶܛܽܠ ܕܰܐܢ̱ܬ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܓܠܰܝܬ ܠܶܐܕ݂ܢܶܗ ܕܥܰܒܕܳܟ݂. ܘܶܐܡܰܪܬ ܕܶܐܒܢܶܐ ܠܳܟ݂ ܒܰܝܬܳܐ. ܡܶܛܽܠ ܗܳܢܳܐ ܐܶܬ݂ܪܰܥܺܝ ܥܰܒܕܳܟ݂ ܒܠܶܒܶܗ. ܠܰܡܨܰܠܳܝܽܘ ܩܕܳܡܰܝܟ. ܨܠܽܘܬ݂ܳܐ ܗܳܕ݂ܶܐ.</VERS>
      <VERS vnumber="28">ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܗܽܘ ܐܰ‌ܠܳܗܳܐ. ܘܡܶܠܰܝ̈ܟ ܢܶܗܘ̈ܝܳܢ ܫܰܪܺܝܖ̈ܳܢ. ܕܶܐܡܰܪܬ ܥܰܠ ܥܰܒܕܳܟ݂ ܛܳܒܬ݂ܳܐ ܗܳܕ݂ܶܐ.</VERS>
      <VERS vnumber="29">ܡܶܟܺܝܠ ܫܰܪܳܐ ܘܒܰܪܶܟ݂ ܒܰܝܬܶܗ ܕܥܰܒܕܳܟ݂. ܕܢܶܗܘܶܐ ܩܕܳܡܰܝܟ ܠܥܳܠܰܡ. ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܐܰ‌ܠܳܗܳܐ ܡܰܠܶܠܬ. ܘܡܶܢ ܒܽܘܪܟܬܳܟ݂ ܢܶܬ݂ܒܰܪܰܟ݂ ܒܶܝܬ݂ ܥܰܒܕܳܟ݂ ܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܡܶܢ ܒܳܬܰܪܟܶܢ. ܘܰܡܚܳܐ ܕܰܘܺܝܕ݂ ܠܰܦܠܶܫܬܳܝ̈ܶܐ. ܘܰܬ݂ܒܰܪ ܐܶܢܽܘܢ. ܘܰܢܣܰܒ ܕܰܘܺܝܕ݂ ܠܪܳܡܰܬ݂ ܓܳܡܳܐ ܡܶܢ ܦܠܶܫܬܳܝ̈ܶܐ.</VERS>
      <VERS vnumber="2">ܘܰܡܚܳܐ ܠܡܽܘܐܳܒܳܝ̈ܶܐ. ܘܰܡܫܰܚ ܐܶܢܽܘܢ ܒܚܰܒ̈ܠܶܐ. ܘܰܐܫܟܶܒ ܐܶܢܽܘܢ ܥܰܠ ܐܰܪܥܳܐ. ܘܰܡܫܰܚ ܬܪܶܝܢ ܚܰܒ̈ܠܺܝܢ ܠܡܶܩܛܰܠ. ܘܰܡܠܶܐ ܚܰܒܠܳܐ ܠܡܰܚܳܝܽܘ. ܘܰܗܘܰܘ ܡܽܘܐܳܒܳܝ̈ܶܐ ܥܰܒܕ̈ܶܐ ܠܕܰܘܺܝܕ݂ ܡܩܰܖ̈ܒܰܝ ܩܽܘܖ̈ܒܳܢܶܐ.</VERS>
      <VERS vnumber="3">ܘܰܡܚܳܐ ܕܰܘܺܝܕ݂ ܠܰܗܕܰܪܥܙܰܪ ܒܰܪ ܪܳܚܽܘܒ ܡܰܠܟܳܐ ܕܨܽܘܒܳܐ. ܟܰܕ݂ ܐܶܙܰܠ ܕܢܰܗܦܶܟ݂ ܐܺܝܕ݂ܶܗ ܒܢܰܗܪܳܐ ܦܪܳܬ݂.</VERS>
      <VERS vnumber="4">ܘܰܚܪܰܒ ܕܰܘܺܝܕ݂ ܡܶܢܶܗ ܐܳܠܶܦ ܘܰܫܒܰܥܡܳܐܐ ܡܰܖ̈ܟܒܳܢ. ܘܥܶܣܪܺܝܢ ܐܰܠܦܺܝ̈ܢ ܓܰܒܖ̈ܺܝܢ ܖ̈ܶܓܠܳܝ݂ܺܝ݂ܢ. ܘܰܥܩܰܪ ܕܰܘܺܝܕ݂ ܟܽܠܗܶܝܢ ܡܰܖ̈ܟܒܳܬ݂ܳܐ. ܘܰܫܒܰܩ ܡܶܢܗܶܝܢ ܡܳܐܐ ܡܰܖ̈ܟܒܳܢ.</VERS>
      <VERS vnumber="5">ܘܶܐܬ݂ܳܬ݂ ܐܰܕܽܘܡ ܘܕܰܪܡܣܽܘܩ ܠܰܡܥܰܕܳܪܽܘ ܠܰܗܕܰܪܥܙܰܪ ܡܰܠܟܳܐ ܕܨܽܘܒܳܐ. ܘܰܡܚܳܐ ܕܰܘܺܝܕ݂ ܒܰܐܕܽܘܡ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ.</VERS>
      <VERS vnumber="6">ܘܰܐܩܺܝܡ ܕܰܘܺܝܕ݂ ܩܳܝܽܘ̈ܡܶܐ ܒܰܐܕܽܘܡ ܘܰܒܕܰܪܡܣܽܘܩ. ܘܰܗܘܳܬ ܐܰܕܽܘܡ ܠܕܰܘܺܝܕ݂ ܥܰܒܕ̈ܶܐ ܡܣ̈ܩܰܝ ܡܕܰܐܬ݂ܳܐ. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܠܟܪ ܕܶܐܙܰܠ.</VERS>
      <VERS vnumber="7">ܘܰܢܣܰܒ ܕܰܘܺܝܕ݂ ܫܳܠ̈ܛܶܐ ܕܕܰܗܒܳܐ ܕܺܐܝܬ݂ ܗܘܰܘ ܥܰܠ ܥܰܒܕܰܘ̈ܗܝ ܕܰܗܕܰܪܥܙܰܪ.</VERS>
      <VERS vnumber="8">ܘܰܢܣܰܒ ܡܰܠܟܳܐ ܕܰܘܺܝܕ݂ ܢܚܳܫܳܐ ܣܽܘܓ݂ܳܐܐ ܕܛܳܒ. ܘܰܐܝܬܺܝ ܐܶܢܽܘܢ ܠܽܐܘܪܺܫܠܶܡ. ܡܶܢ ܛܒܰܚ. ܘܡܶܢ ܒܪܽܘܬ݂ܺܝ. ܩܽܘܖ̈ܳܝܗ ܕܰܗܕܰܪܥܙܰܪ.</VERS>
      <VERS vnumber="9">ܘܰܫܡܰܥ ܬܽܘܥ ܡܰܠܟܳܐ ܕܰܚܡܳܬ݂. ܕܰܡܚܳܐ ܕܰܘܺܝܕ݂ ܠܟܽܠܶܗ ܚܰܝܠܳܐ ܕܰܗܕܰܪܥܙܰܪ.</VERS>
      <VERS vnumber="10">ܘܫܰܕܰܪ ܬܽܘܥ ܠܝܽܘܪܳܡ ܒܪܶܗ ܠܘܳܬ݂ ܡܰܠܟܳܐ ܕܰܘܺܝܕ݂. ܕܢܶܫܐܰܠ ܒܰܫܠܳܡܶܗ ܘܰܢܒܰܪܟ݂ܺܝܘܗܝ. ܡܶܛܽܠ ܕܓܰܒܪܳܐ ܗܘܳܐ ܩܪܰܒܬ݂ܳܢܳܐ ܗܕܰܪܥܙܰܪ. ܘܰܢܣܰܒ ܒܺܐܝܕܶܗ ܝܽܘܪܳܡ ܒܰܪ ܬܽܘܥ. ܡܳܐܢܰܝ̈ ܟܶܣܦܳܐ ܘܡܳܐܢܰܝ̈ ܕܰܗܒܳܐ. ܘܡܳܐܢܰܝ̈ ܢܚܳܫܳܐ. ܘܰܐܝܬܺܝ ܠܕܰܘܺܝܕ݂.</VERS>
      <VERS vnumber="11">ܘܳܐܦ ܠܗܽܘܢ ܩܰܕܶܫ ܡܰܠܟܳܐ ܕܰܘܺܝܕ݂ ܠܡܳܪܝܳܐ. ܥܰܡ ܟܶܣܦܳܐ ܘܕܰܗܒܳܐ ܕܩܰܕܶܫ ܡܶܢ ܟܽܠܗܽܘܢ ܥܰܡ̈ܡܶܐ ܕܰܟ݂ܒܰܫ.</VERS>
      <VERS vnumber="12">ܡܶܢ ܐܰܕܽܘܡ. ܘܡܶܢ ܡܽܘܐܳܒ. ܘܡܶܢ ܒܢܰܝ̈ ܥܰܡܽܘܢ. ܘܡܶܢ ܦܠܶܫܬܳܝ̈ܶܐ. ܘܡܶܢ ܥܰܡܠܩܳܝ̈ܶܐ. ܘܡܶܢ ܫܽܘܠܛܳܢܶܗ ܕܰܗܕܰܪܥܙܰܪ. ܒܰܪ ܪܳܚܽܘܒ ܡܰܠܟܳܐ ܕܨܽܘܒܳܐ.</VERS>
      <VERS vnumber="13">ܘܰܥܒܰܕ݂ ܬܰܡܳܢ ܕܰܘܺܝܕ݂ ܩܪܳܒܳܐ ܟܰܕ݂ ܗܦܰܟ݂. ܡܶܢ ܒܳܬܰܪ ܕܰܡܚܳܐ ܗܘܳܐ ܠܰܐܕ݂ܽܘܡ ܒܢܰܚܠܳܐ ܕܡܶܠܚܳܐ. ܘܰܚܪܰܒ ܬܡܳܢܬܰܥܣܰܪ ܐܰܠܦܺܝ̈ܢ.</VERS>
      <VERS vnumber="14">ܘܰܐܩܺܝܡ ܕܰܘܺܝܕ݂ ܩܳܝܽܘ̈ܡܶܐ ܒܟܽܠܳܗ̇ ܐܰܕܽܘܡ. ܘܰܗܘܰܘ ܟܽܠܗܽܘܢ ܐܰܕܽܘܡܳܝ̈ܶܐ ܥܰܒܕ̈ܶܐ ܠܕܰܘܺܝܕ݂. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܠܟܰܪ ܕܶܐܙܰܠ.</VERS>
      <VERS vnumber="15">ܘܰܐܡܠܶܟ݂ ܕܰܘܺܝܕ݂ ܥܰܠ ܟܽܠܶܗ ܝܺܣܪܳܐܶܝܠ. ܘܰܗܘܳܐ ܕܰܘܺܝܕ݂ ܥܳܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܥܰܠ ܟܽܠܶܗ ܥܰܡܶܗ.</VERS>
      <VERS vnumber="16">ܘܝܽܘܐܳܒ ܒܰܪ ܨܽܘܪܺܝܳܐ ܥܰܠ ܚܰܝܠܳܐ ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕܳܢܳܐ.</VERS>
      <VERS vnumber="17">ܘܨܳܕܽܘܩ ܒܰܪ ܐܰܚܺܝܛܽܘܒ ܓܶܠܝܽܘܢܳܝܳܐ. ܘܰܐܒܺܝܬܳܪ ܒܰܪ ܐܰܚܺܝܡܰܠܟ ܟܳܗ̈ܢܶܐ. ܘܰܫܪܳܝܳܐ ܣܳܦܪܳܐ.</VERS>
      <VERS vnumber="18">ܘܰܒܢܳܝܳܐ ܒܰܪ ܝܽܘܝܳܕܰܥ ܥܰܠ ܚܺܐܖ̈ܶܐ ܘܥܰܠ ܦܳܠܚ̈ܶܐ. ܘܰܒܢܰܝ̈ ܕܰܘܺܝܕ݂ ܪܰܘܖ̈ܒܺܝܢ ܗܘܰܘ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܡܰܪ ܕܰܘܺܝܕ݂. ܐܺܝܬ݂ ܐ̱ܢܳܫ ܕܶܐܫܬܚܰܪ ܡܶܢ ܕܒܶܝܬ݂ ܫܳܐܘܳܠ. ܐܶܥܒܶܕ݂ ܥܠܰܘܗܝ ܖ̈ܰܚܡܶܐ ܡܶܛܽܠ ܝܽܘܢܳܬ݂ܳܢ.</VERS>
      <VERS vnumber="2">ܘܰܠܒܶܝܬ݂ ܫܳܐܘܳܠ ܐܺܝܬ݂ ܗܘܳܐ ܥܰܒܕܳܐ ܕܰܫܡܶܗ ܨܺܝܒܳܐ. ܘܰܩܪܳܐܗܝ ܠܘܳܬ݂ ܕܰܘܺܝܕ݂.</VERS>
      <VERS vnumber="3">ܘܶܐܡܰܪ ܠܶܗ ܡܰܠܟܳܐ. ܐܰܢ̱ܬ ܗܽܘ ܨܺܝܒܳܐ. ܘܶܐܡܰܪ ܐܶܢܳܐ ܥܰܒܕܳܟ݂. ܘܶܐܡܰܪ ܠܶܗ ܡܰܠܟܳܐ. ܐܺܝܬ݂ ܬܽܘܒ ܐ̱ܢܳܫ ܡܶܢ ܕܒܶܝܬ݂ ܫܳܐܘܳܠ. ܐܶܥܒܶܕ݂ ܥܠܰܘܗܝ ܖ̈ܰܚܡܶܐ ܡܶܛܽܠ ܐܰ‌ܠܳܗܳܐ. ܘܶܐܡܰܪ ܨܺܝܒܳܐ ܠܡܰܠܟܳܐ. ܩܰܝܳܡ ܒܪܳܐ ܠܝܽܘܢܳܬ݂ܳܢ. ܘܰܡܣܰܖ̈ܚܳܢ ܖ̈ܶܓܠܰܘܗܝ.</VERS>
      <VERS vnumber="4">ܘܶܐܡܰܪ ܠܶܗ ܡܰܠܟܳܐ. ܐܰܝܟܰܘ. ܐܶܡܰܪ ܨܺܝܒܳܐ ܠܡܰܠܟܳܐ. ܗܳܐ ܒܶܝܬ݂ ܡܳܟ݂ܺܝܪ ܗܽܘ ܒܰܪ ܓܡܺܝܠ ܡܶܢ ܠܽܘܕ݂ܒܰܪ.</VERS>
      <VERS vnumber="5">ܘܫܰܕܰܪ ܡܰܠܟܳܐ. ܘܕ݂ܒܪܶܗ ܡܶܢ ܒܶܝܬ݂ ܡܳܟ݂ܺܝܪ ܒܰܪ ܓܡܺܝܠ ܡܶܢ ܠܽܘܕ݂ܒܰܪ.</VERS>
      <VERS vnumber="6">ܘܶܐܬ݂ܳܐ ܡܰܦܺܝܒܫܳܬ ܒܰܪ ܝܽܘܢܳܬ݂ܳܢ. ܒܰܪ ܫܳܐܘܳܠ. ܠܘܳܬ݂ ܕܰܘܺܝܕ݂. ܘܰܢܦܰܠ ܥܰܠ ܐܰܦܰܘ̈ܗܝ ܘܰܣܓܶܕ݂. ܘܶܐܡܰܪ ܕܰܘܺܝܕ݂. ܡܰܦܺܝܒܫܳܬ. ܘܶܐܡܰܪ ܐܶܬ݂ܳܐ ܥܰܒܕܳܟ݂.</VERS>
      <VERS vnumber="7">ܘܶܐܡܰܪ ܠܶܗ ܕܰܘܺܝܕ݂ ܠܳܐ ܬܶܕ݂ܚܰܠ. ܡܶܛܽܠ ܕܥܳܒܶܕ݂ ܐ̱ܢܳܐ ܥܰܡܳܟ݂ ܛܰܝܒܽܘܬ݂ܳܐ. ܡܶܛܽܠ ܝܽܘܢܳܬ݂ܳܢ ܐܰܒܽܘܟ݂. ܘܡܰܦܢܶܐ ܐ̱ܢܳܐ ܠܳܟ݂ ܟܽܠܗܶܝܢ ܚܰܩ̈ܠܳܬ݂ܳܐ ܕܫܳܐܘܳܠ ܐܰܒܽܘܟ݂. ܘܰܐܢ̱ܬ ܬܶܗܘܶܐ ܐܳܟܶܠ ܠܰܚܡܳܐ ܥܰܠ ܦܳܬ݂ܽܘܪܝ ܐܰܡܺܝܢܳܐܺܝܬ.</VERS>
      <VERS vnumber="8">ܘܰܣܓܶܕ݂ ܘܶܐܡܰܪ. ܡܳܢܳܐ ܗܽܘ ܥܰܒܕܳܟ݂ ܕܚܳܪܬ ܒܺܝ. ܕܰܐܝܟ݂ ܟܰܠܒܳܐ ܐ̱ܢܳܐ ܡܺܝܬ݂ܳܐ.</VERS>
      <VERS vnumber="9">ܘܰܩܪܳܐ ܡܰܠܟܳܐ ܠܨܺܝܒܳܐ ܘܶܐܡܰܪ ܠܶܗ. ܟܽܠ ܕܺܐܝܬ݂ ܗܘܳܐ ܠܫܳܐܘܳܠ ܘܰܠܟܽܠܶܗ ܒܰܝܬܶܗ. ܝܶܗܒܶܬ݂ ܠܒܰܪ ܡܳܪܳܟ݂.</VERS>
      <VERS vnumber="10">ܘܬܶܦܠܽܘܚ ܠܶܗ ܐܰܪܥܳܐ. ܐܰܢ̱ܬ ܘܰܒܢܰܝ̈ܟ. ܘܬܰܥܶܠ ܠܒܰܪ ܡܳܪܳܟ݂ ܠܰܚܡܳܐ ܘܢܶܐܟܽܘܠ. ܘܡܰܦܺܝܒܫܳܬ ܒܰܪ ܡܳܪܳܟ݂. ܢܶܗܘܶܐ ܐܳܟܶܠ ܠܰܚܡܳܐ ܥܰܠ ܦܳܬ݂ܽܘܪܝ ܐܰܡܺܝܢܳܐܺܝܬ. ܘܰܠܨܺܝܒܳܐ ܐܺܝܬ݂ ܗܘܰܘ ܠܶܗ ܚܰܡܶܫܬܰܥܣܰܪ ܒܢܺܝ̈ܢ. ܘܥܶܣܪܺܝܢ ܥܰܒ̈ܕܺܝܢ.</VERS>
      <VERS vnumber="11">ܘܶܐܡܰܪ ܨܺܝܒܳܐ ܠܡܰܠܟܳܐ. ܟܽܠ ܕܦܳܩܶܕ݂ ܡܳܪܝ ܡܰܠܟܳܐ ܠܥܰܒܕܶܗ. ܗܳܟܰܢܳܐ ܥܳܒܶܕ݂ ܥܰܒܕܳܟ݂. ܘܡܰܦܺܝܒܫܳܬ ܐܳܟܶܠ ܗܘܳܐ ܠܰܚܡܳܐ ܥܰܠ ܦܳܬܽܘܪܶܗ ܕܡܰܠܟܳܐ ܐܰܝܟ݂ ܚܰܕ݂ ܡܶܢ ܒܢܰܝ̈ ܡܰܠܟܳܐ.</VERS>
      <VERS vnumber="12">ܘܰܠܡܰܦܺܝܒܫܳܬ ܐܺܝܬ݂ ܗܘܳܐ ܠܶܗ ܒܪܳܐ ܙܥܽܘܪܳܐ ܘܰܫܡܶܗ ܡܺܝܟ݂ܳܐ. ܘܟܽܠܶܗ ܝܰܬ݂ܒܳܐ ܕܒܶܝܬ݂ ܨܺܝܒܳܐ. ܗܘܰܘ ܥܰܒܕ̈ܶܐ ܕܡܰܦܺܝܒܫܳܬ.</VERS>
      <VERS vnumber="13">ܘܡܰܦܺܝܒܫܳܬ ܝܳܬ݂ܶܒ ܗܘܳܐ ܒܽܐܘܪܺܫܠܶܡ. ܡܶܛܽܠ ܕܥܰܠ ܦܳܬܽܘܪܳܐ ܕܡܰܠܟܳܐ ܐܰܡܺܝܢܳܐܺܝܬ ܠܳܥܶܣ ܗܘܳܐ. ܘܰܡܣܰܖ̈ܚܳܢ ܗܘܰܝ̈ ܬܰܖ̈ܬܰܝܗܶܝܢ ܖ̈ܶܓܠܰܘܗܝ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܡܶܢ ܒܳܬ݂ܪܟܶܢ ܡܺܝܬ݂ ܡܰܠܟܳܐ ܕܰܒܢܰܝ̈ ܥܰܡܽܘܢ. ܘܰܐܡܠܶܟ݂ ܚܳܢܽܘܢ ܒܪܶܗ ܒܳܬܪܶܗ.</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܐܶܥܒܶܕ݂ ܛܰܝܒܽܘܬ݂ܳܐ ܥܰܡ ܚܳܢܽܘܢ ܒܰܪ ܢܳܚܳܫ. ܐܰܝܟ݂ ܕܰܥܒܰܕ݂ ܐܰܒܽܘܗܝ ܥܰܡܝ ܛܰܝܒܽܘܬ݂ܳܐ. ܘܫܰܕܰܪ ܕܰܘܺܝܕ݂ ܠܰܡܒܰܝܳܐܽܘܬܶܗ ܥܰܠ ܐܰܒܽܘܗܝ ܒܝܰܕ݂ ܥܰܒܕܰܘ̈ܗܝ. ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="3">ܘܳܐܡܪܺܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܰܡܽܘܢ ܠܚܳܢܽܘܢ ܡܳܪܗܽܘܢ. ܡܝܰܩܰܪܽܘ ܡܝܰܩܰܪ ܗܘܳܐ ܕܰܘܺܝܕ݂ ܠܰܐܒܽܘܟ݂ ܒܥܰܝܢܰܝ̈ܟ. ܕܫܰܕܰܪ ܠܘܳܬ݂ܳܟ݂ ܡܒܰܝܐܳܢ̈ܶܐ. ܠܳܐ ܗܘܳܐ ܡܶܛܽܠ ܕܢܶܓܫܺܝܗ̇ ܠܰܩܪܺܝܬ݂ܳܐ ܘܢܶܒܕܩܺܝܗ̇ ܘܢܰܗܦܟ݂ܺܝܗ̇ ܫܰܕܰܪ ܕܰܘܺܝܕ݂ ܠܥܰܒܕܰܘ̈ܗܝ ܠܘܳܬ݂ܳܟ݂.</VERS>
      <VERS vnumber="4">ܘܶܐܚܰܕ݂ ܐܶܢܽܘܢ ܚܳܢܽܘܢ ܠܥܰܒܕܰܘ̈ܗܝ ܕܕܰܘܺܝܕ݂. ܘܰܓܪܰܥ ܦܶܠܓܳܐ ܕܕܰܩܢܰܝ̈ܗܽܘܢ. ܘܡܰܚܺܝ ܟܽܘܬܺܝܢ̈ܝܳܬ݂ܗܽܘܢ ܒܓܶܐܖ̈ܶܐ ܥܕܰܡܳܐ ܠܶܐܫܬܰܝ̈ܗܽܘܢ. ܘܫܰܕܰܪ ܐܶܢܽܘܢ.</VERS>
      <VERS vnumber="5">ܘܚܰܘܺܝܘ ܠܕܰܘܺܝܕ݂ ܘܫܰܕܰܪ ܠܽܐܘܪܥܗܽܘܢ. ܡܶܛܽܠ ܕܰܗܘܰܘ ܐ̱ܢܳܫ̈ܳܐ ܒܰܗܺܝܬ݂ܺܝܢ ܛܳܒ. ܐܳܡܰܪ ܠܗܽܘܢ ܡܰܠܟܳܐ. ܬܶܒܘ ܒܺܐܝܪܺܝܚܽܘ. ܥܕܰܡܳܐ ܕܢܺܐܥܽܘܢ ܕܰܩܢܰܝ̈ܟܽܘܢ. ܘܗܳܝܕܶܝܢ ܬܺܐܬܽܘܢ.</VERS>
      <VERS vnumber="6">ܘܰܚܙܰܘ ܒܢܰܝ̈ ܥܰܡܽܘܢ ܕܰܐܣܟܶܠܘ ܒܕܰܘܺܝܕ݂. ܘܫܰܕܰܪܘ ܒܢܰܝ̈ ܥܰܡܽܘܢ ܘܶܐܓܰܪܘ ܠܰܐܕܽܘܡ ܒܰܪ ܪܳܚܽܘܒ. ܘܠܰܐܕܽܘܡ ܒܰܪ ܨܽܘܒܳܐ ܥܶܣܪܺܝܢ ܐܰܠܦ̈ܺܝܢ ܖ̈ܶܓܠܳܝ݂ܺܝ݂ܢ. ܘܡܶܢ ܡܰܠܟܳܐ ܕܡܰܥܟܳܐ ܐܳܠܶܦ ܓܰܒܖ̈ܺܝܢ. ܘܕܰܐܫܺܝܛܽܘܒ ܬܪܶܥܣܰܪ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ.</VERS>
      <VERS vnumber="7">ܘܰܫܡܰܥ ܕܰܘܺܝܕ݂. ܘܫܰܕܰܪ ܠܝܽܘܐܳܒ ܘܰܠܟܽܠܶܗ ܚܰܝܠܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="8">ܘܰܢܦܰܩܘ ܒܢܰܝ̈ ܥܰܡܽܘܢ. ܘܰܣܕܰܪܘ ܩܪܳܒܳܐ ܒܡܰܥܠܳܢܳܐ ܕܬܰܪܥܳܐ ܕܰܐܕܽܘܡ ܒܰܪ ܪܳܚܽܘܒ. ܘܕܰܐܕܽܘܡ ܒܰܪ ܨܽܘܒܳܐ. ܘܕܰܐܫܺܝܛܽܘܒ ܘܰܕ݂ܡܰܥܟܳܐ ܒܰܠܚܽܘܕܰܝܗܽܘܢ ܒܚܰܩܠܳܐ.</VERS>
      <VERS vnumber="9">ܘܰܚܙܳܐ ܝܽܘܐܳܒ ܕܶܐܬܬܣܺܝܡ ܥܠܰܘܗܝ ܩܪܳܒܳܐ ܡܶܢ ܩܕܳܡܰܘܗܝ ܘܡܶܢ ܒܶܣܬܪܶܗ. ܘܰܓܒܳܐ ܡܶܢ ܟܽܠܗܽܘܢ ܓܒܰܝ̈ܳܐ ܕܺܝܣܪܳܐܶܝܠ. ܘܰܣܕܰܪ ܠܽܘܩܒܰܠ ܐܰܕܽܘܡ.</VERS>
      <VERS vnumber="10">ܘܫܰܪܟܳܐ ܕܥܰܡܳܐ ܐܰܫܠܶܡ ܠܰܐܒܺܝܫܝ ܐܰܚܽܘܗܝ. ܘܰܣܕܰܪ ܠܽܘܩܒܰܠ ܒܢܰܝ̈ ܥܰܡܽܘܢ.</VERS>
      <VERS vnumber="11">ܘܶܐܡܰܪ ܠܶܗ ܠܰܐܒܺܝܫܝ ܐܰܚܽܘܗܝ. ܐܶܢ ܢܶܥܫܰܢ ܡܶܢܝ ܐܰܕܽܘܡ. ܗܘܺܝ ܠܺܝ ܡܥܰܕܪܳܢܳܐ. ܘܶܐܢ ܒܢܰܝ̈ ܥܰܡܽܘܢ ܢܶܥܫܢܽܘܢ ܡܶܢܳܟ݂. ܐܺܬܶܐ ܘܶܐܥܰܕܪܳܟ݂.</VERS>
      <VERS vnumber="12">ܘܢܶܬ݂ܚܰܝܰܠ ܘܢܶܬ݂ܟܰܬܰܫ. ܥܰܠ ܐܰܦܰܝ̈ ܥܰܡܰܢ. ܘܥܰܠ ܐܰܦܰܝ̈ ܩܽܘܖ̈ܝܳܐ ܕܰܐܠܳܗܰܢ. ܘܡܳܪܝܳܐ ܢܶܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ.</VERS>
      <VERS vnumber="13">ܘܰܩܪܶܒ ܝܽܘܐܳܒ ܘܥܰܡܳܐ ܕܥܰܡܶܗ ܠܡܶܬ݂ܟܰܬܳܫܽܘ ܥܰܡ ܐܰܕܽܘܡ. ܘܰܥܪܰܩܘ ܡܶܢ ܩܕܳܡܰܘܗܝ.</VERS>
      <VERS vnumber="14">ܘܰܒܢܰܝ̈ ܥܰܡܽܘܢ ܚܙܰܘ ܕܰܥܪܰܩ ܐܰܕܽܘܡ. ܘܰܥܪܰܩܘ ܐܳܦ ܗܶܢܽܘܢ ܡܶܢ ܩܕ݂ܳܡ ܐܳܒܝܫܰܝ ܘܥܰܠܘ ܠܰܩܪܺܝܬ݂ܳܐ. ܘܰܗܦܰܟ݂ ܝܽܘܐܳܒ ܡܶܢ ܒܢܰܝ̈ ܥܰܡܽܘܢ ܘܥܰܠ ܠܽܐܘܪܺܫܠܶܡ.</VERS>
      <VERS vnumber="15">ܘܰܚܙܳܐ ܐܰܕܽܘܡ ܕܶܐܬܬܒܰܪ ܩܕ݂ܳܡ ܝܺܣܪܳܐܶܝܠ. ܘܶܐܬ݂ܟܰܢܰܫܘ ܐܰܟ݂ܚܕ݂ܳܐ.</VERS>
      <VERS vnumber="16">ܘܫܰܕܰܪ ܗܕܰܪܥܙܰܪ ܘܰܐܦܶܩ ܠܰܐܕܽܘܡ ܕܡܶܢ ܥܒܳܪ ܢܰܗܪܳܐ. ܘܶܐܬ݂ܰܘ ܠܚܺܝܠܰܡ. ܘܫܽܘܒܳܟ݂ ܪܰܒ ܚܰܝܠܳܐ ܕܰܗܕܰܪܥܙܰܪ ܩܕ݂ܳܡܝܗܽܘܢ.</VERS>
      <VERS vnumber="17">ܘܚܰܘܺܝܘ ܠܕܰܘܺܝܕ݂. ܘܟܰܢܶܫ ܠܟܽܠܶܗ ܝܺܣܪܳܐܶܝܠ. ܘܰܥܒܰܪܘ ܝܽܘܪܕܢܳܢ. ܘܶܐܬ݂ܰܘ ܠܚܺܝܠܰܡ. ܘܶܐܣܬܕܰܪ ܐܰܕ݂ܽܘܡ ܠܽܘܩܒܰܠ ܕܰܘܺܝܕ݂. ܘܶܐܬ݂ܟܰܬܫ ܥܰܡܶܗ.</VERS>
      <VERS vnumber="18">ܘܰܥܪܰܩ ܐܰܕܽܘܡ ܡܶܢ ܩܕ݂ܳܡ ܝܺܣܪܳܐܶܝܠ. ܘܩܰܛܶܠ ܕܰܘܺܝܕ݂ ܡܶܢ ܐܰܕ݂ܽܘܡ ܫܒܰܥܡܳܐܐ ܡܰܖ̈ܟܒܳܢ. ܘܰܐܪܒܥܳܐ ܐܰܠܦܺܝ̈ܢ ܦܰܖ̈ܳܫܶܐ. ܘܥܰܡܳܐ ܣܰܓܺܝܐܳܐ. ܘܰܠܫܽܘܒܳܟ݂ ܪܰܒ ܚܰܝܠܳܐ ܡܚܳܝܗܝ. ܘܡܺܝܬ݂ ܬܰܡܳܢ.</VERS>
      <VERS vnumber="19">ܘܰܚܙܰܘ ܟܽܠܗܽܘܢ ܥܰܒܕܰܘ̈ܗܝ ܕܰܗܕܰܪܥܙܰܪ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܰܐܫܠܶܡܘ ܠܺܝܣܪܳܐܶܝܠ. ܘܰܦܠܰܚܘ ܐܶܢܽܘܢ. ܘܰܕ݂ܚܶܠ ܐܰܕܽܘܡ ܠܰܡܥܰܕܳܪܽܘ ܬܽܘܒ ܠܰܒܢܰܝ̈ ܥܰܡܽܘܢ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܠܰܗܦܳܟܬܳܐ ܕܫܰܢ̱ܬܳܐ ܠܙܰܒܢܳܐ ܕܡܰܦܩܳܢܳܐ ܕܡܰܠ̈ܟܶܐ. ܫܰܕܰܪ ܕܰܘܺܝܕ݂ ܠܝܽܘܐܳܒ ܘܰܠܥܰܒܕܰܘ̈ܗܝ ܥܰܡܶܗ. ܘܰܠܟܽܠܶܗ ܝܺܣܪܳܐܶܝܠ. ܘܰܫܪܰܘ ܥܰܠ ܪܰܒܰܬܰ. ܘܕܰܘܺܝܕ݂ ܝܳܬ݂ܶܒ ܗܘܳܐ ܒܽܐܘܪܺܫܠܶܡ.</VERS>
      <VERS vnumber="2">ܘܰܠܥܶܕܳܢ ܪܰܡܫܳܐ ܩܳܡ ܕܰܘܺܝܕ݂ ܡܶܢ ܡܰܫܟܒܶܗ. ܘܰܡܗܰܠܶܟ݂ ܥܰܠ ܐܶܓܳܪܳܐ ܕܒܶܝܬ݂ ܡܰܠܟܽܘܬܶܗ. ܘܰܚܙܳܐ ܐܰܢ̱ܬܬ݂ܳܐ ܚܕ݂ܳܐ ܟܰܕ݂ ܣܳܚܝܳܐ. ܘܰܐܢ̱ܬܬ݂ܳܐ ܫܰܦܺܝܪ ܗܘܳܐ ܛܳܒ ܚܶܙܘܳܗ̇.</VERS>
      <VERS vnumber="3">ܘܫܰܕܰܪ ܕܰܘܺܝܕ݂ ܘܫܰܐܶܠ ܥܠܶܝܗ̇ ܥܰܠ ܐܰܢ̱ܬܬ݂ܳܐ. ܘܳܐܡܪܺܝܢ ܗܳܕ݂ܶܐ ܒܰܪܬ ܫܒܰܥ ܒܰܪܬ݂ ܐܰܚܺܝܢܥܶܡ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ.</VERS>
      <VERS vnumber="4">ܘܫܰܕܰܪ ܕܰܘܺܝܕ݂ ܡܰܠܰܐܟ݂ܳܐ ܘܕܰܒܪܳܗ̇. ܘܥܶܠܰܬ݂ ܠܘܳܬܶܗ ܘܰܕ݂ܡܶܟ݂ ܥܰܡܳܗ̇. ܟܰܕ݂ ܣܚܳܬ݂ ܡܶܢ ܟܶܦܣܳܗ̇. ܘܗܶܦܟܰܬ݂ ܬܽܘܒ ܘܶܐܙܰܠܬ݂ ܠܒܰܝܬܳܗ̇.</VERS>
      <VERS vnumber="5">ܘܒܶܛܢܰܬ݂ ܐܰܢ̱ܬܬ݂ܳܐ. ܘܫܰܕܪܰܬ݂ ܚܰܘܝܰܬ݂ ܠܕܰܘܺܝܕ݂. ܘܳܐܡܪܳܐ ܠܶܗ ܕܒܰܛܢܳܐ ܐ̱ܢܳܐ.</VERS>
      <VERS vnumber="6">ܘܫܰܕܰܪ ܕܰܘܺܝܕ݂ ܠܘܳܬ݂ ܝܽܘܐܳܒ. ܫܰܕܰܪ ܠܺܝ ܠܽܐܘܪܺܝܳܐ ܚܺܝܬܳܝܳܐ. ܘܫܰܕܪܶܗ ܝܽܘܐܳܒ ܠܽܐܘܪܺܝܳܐ ܚܺܝܬܳܝܳܐ ܠܘܳܬ݂ ܕܰܘܺܝܕ݂.</VERS>
      <VERS vnumber="7">ܘܶܐܬ݂ܳܐ ܐܽܘܪܺܝܳܐ ܠܘܳܬ݂ ܕܰܘܺܝܕ݂. ܘܫܰܐܶܠ ܕܰܘܺܝܕ݂ ܠܽܐܘܪܺܝܳܐ ܥܰܠ ܝܽܘܐܳܒ ܘܥܰܠ ܥܰܡܳܐ ܘܥܰܠ ܩܪܳܒܳܐ.</VERS>
      <VERS vnumber="8">ܘܶܐܡܰܪ ܕܰܘܺܝܕ݂ ܠܽܐܘܪܺܝܳܐ. ܚܽܘܬ݂ ܠܒܰܝܬܳܟ݂ ܘܰܐܫܺܝܓ ܖ̈ܶܓܠܰܝܟ. ܘܰܢܦܰܩ ܐܽܘܪܺܝܳܐ ܡܶܢ ܒܶܝܬ݂ ܡܰܠܟܳܐ. ܘܢܶܦܩܰܬ݂ ܒܳܬܪܶܗ ܡܰܘܗܰܒܬܳܐ ܕܡܰܠܟܳܐ.</VERS>
      <VERS vnumber="9">ܘܰܕ݂ܡܶܟ݂ ܐܽܘܪܺܝܳܐ ܒܬܰܪܥܳܐ ܕܡܰܠܟܳܐ ܥܰܠ ܓܶܢ̱ܒ ܟܽܠܗܽܘܢ ܥܰܒܕ̈ܶܐ ܕܡܳܪܶܗ. ܘܠܳܐ ܢܚܶܬ ܠܒܰܝܬܶܗ.</VERS>
      <VERS vnumber="10">ܘܚܰܘܺܝܘ ܠܕܰܘܺܝܕ݂ ܕܠܳܐ ܢܚܶܬ݂ ܐܽܘܪܺܝܳܐ ܠܒܰܝܬܶܗ. ܘܶܐܡܰܪ ܠܶܗ ܕܰܘܺܝܕ݂ ܠܽܐܘܪܺܝܳܐ. ܗܳܐ ܡܶܢ ܐܽܘܪܚܳܐ ܐܶܬܰܝܬ. ܠܡܳܢܳܐ ܠܳܐ ܢܚܶܬܬ ܠܒܰܝܬܳܟ݂.</VERS>
      <VERS vnumber="11">ܐܶܡܰܪ ܠܶܗ ܐܽܘܪܺܝܳܐ ܠܕܰܘܺܝܕ݂. ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܘܺܝܣܪܳܐܶܝܠ ܘܺܝܗܽܘܕܳܐ ܝܳܬ݂ܒܺܝܢ ܒܰܡܛܰܠ̈ܠܶܐ. ܘܡܳܪܝ ܝܽܘܐܳܒ ܘܥܰܒܕܰܘ̈ܗܝ ܕܡܳܪܝ ܫܪܶܝܢ ܥܰܠ ܐܰܦܰܝ̈ ܕܰܒܪܳܐ. ܘܶܐܢܳܐ ܐܺܙܰܠ ܠܒܰܝܬܝ. ܘܶܐܠܥܰܣ ܘܶܐܫܬܶܐ ܘܶܐܕ݂ܡܰܟ݂ ܥܰܡ ܐܰܢ̱ܬܰܬ݂ܝ. ܠܳܐ ܚܰܝܰܝ̈ܟ ܘܠܳܐ ܚܰܝܰܝ̈ ܢܰܦܫܳܟ݂. ܠܳܐ ܥܳܒܶܕ݂ ܐ̱ܢܳܐ ܐܰܝܟ݂ ܗܳܕ݂ܶܐ.</VERS>
      <VERS vnumber="12">ܐܳܡܰܪ ܠܶܗ ܕܰܘܺܝܕ݂ ܠܽܐܘܪܺܝܳܐ. ܦܽܘܫ ܝܰܘܡܳܢܳܐ ܗܳܪܟܳܐ. ܘܰܡܚܳܪ ܐܶܫܰܕܪܳܟ݂. ܘܦܳܫ ܐܽܘܪܺܝܳܐ ܒܽܐܘܪܺܫܠܶܡ ܒܝܰܘܡܳܐ ܗܰܘ.</VERS>
      <VERS vnumber="13">ܘܰܠܝܰܘܡܳܐ ܐ̱ܚܪܺܢܳܐ. ܩܪܳܝܗܝ ܕܰܘܺܝܕ݂ ܘܰܠܥܶܣ ܩܕܳܡܰܘܗܝ. ܘܶܐܫܬܺܝ ܘܰܪܘܺܝ. ܘܰܢܦܰܩ ܒܪܰܡܫܳܐ. ܘܰܕ݂ܡܶܟ݂ ܥܰܠ ܓܶܢ̱ܒ ܥܰܒܕ̈ܶܐ ܕܡܳܪܶܗ. ܘܰܠܒܰܝܬܶܗ ܠܳܐ ܢܚܶܬ݂.</VERS>
      <VERS vnumber="14">ܘܰܒܨܰܦܪܳܐ ܟܬܰܒ ܕܰܘܺܝܕ݂ ܐܶܓܰܪܬܳܐ ܠܝܽܘܐܳܒ. ܘܫܰܕܰܪ ܒܺܐܝܕܶܗ ܕܽܐܘܪܺܝܳܐ.</VERS>
      <VERS vnumber="15">ܘܰܟ݂ܬܰܒ ܠܶܗ. ܥܒܶܕܳܝܗܝ ܠܽܐܘܪܺܝܳܐ ܒܪܺܝܫ ܚܰܝܠܳܐ ܕܰܩܪܳܒܳܐ. ܘܰܗܦܽܘܟ݂ܘ ܠܟܽܘܢ ܡܶܢ ܒܳܬܪܶܗ. ܕܢܶܒܠܰܥ ܘܰܢܡܽܘܬ݂.</VERS>
      <VERS vnumber="16">ܘܟܰܕ݂ ܫܪܳܐ ܝܽܘܐܳܒ ܥܰܠ ܩܪܺܝܬ݂ܳܐ. ܐܰܩܺܝܡ ܠܽܐܘܪܺܝܳܐ ܒܕܽܘܟܬܳܐ ܘܝܳܕܰܥ ܕܓܰܒܖ̈ܶܐ ܚܰܝ̱ܠܬܳܢ̈ܶܐ ܬܰܡܳܢ.</VERS>
      <VERS vnumber="17">ܘܰܢܦܰܩܘ ܐ̱ܢܳܫ̈ܳܐ ܕܰܩܪܺܝܬ݂ܳܐ ܘܶܐܬ݂ܟܰܬܫܘ ܥܰܡ ܝܽܘܐܳܒ. ܘܢܦܰܠܘ ܬܰܡܳܢ ܡܶܢ ܥܳܡܳܐ ܡܶܢ ܥܰܒܕܰܘ̈ܗܝ ܕܕܰܘܺܝܕ݂. ܘܡܺܝܬ݂ ܐܳܦ ܐܽܘܪܺܝܳܐ ܚܺܝܬܳܝܳܐ.</VERS>
      <VERS vnumber="18">ܘܫܰܕܰܪ ܝܽܘܐܳܒ ܘܚܰܘܺܝ ܠܕܰܘܺܝܕ݂ ܟܽܠ ܡܶܕܶܡ ܕܰܗܘܳܐ ܒܰܩܪܳܒܳܐ.</VERS>
      <VERS vnumber="19">ܘܦܰܩܕܶܗ ܝܽܘܐܳܒ ܠܡܰܠܰܐܟ݂ܳܐ. ܘܶܐܡܰܪ ܠܶܗ. ܡܳܐ ܕܛܰܠܶܩܬ ܠܡܺܐܡܰܪ ܠܡܰܠܟܳܐ ܟܽܠ ܡܶܕܶܡ ܕܰܗܘܳܐ ܒܰܩܪܳܒܳܐ.</VERS>
      <VERS vnumber="20">ܐܶܢ ܗܽܘ ܕܣܶܠܩܰܬ݂ ܚܶܡܬܶܗ ܕܡܰܠܟܳܐ ܘܶܐܡܰܪ ܠܳܟ݂. ܠܡܳܢܳܐ ܐܶܬ݂ܩܰܪܒܬܽܘܢ ܠܘܳܬ݂ ܩܪܺܝܬ݂ܳܐ ܠܡܶܬ݂ܟܰܬܳܫܽܘ ܥܰܡܳܗ̇. ܠܳܐ ܝܳܕ݂ܥܺܝܢ ܗܘܰܝܬܽܘܢ. ܕܫܳܕܶܝܢ ܡܶܢ ܫܽܘܪܳܐ.</VERS>
      <VERS vnumber="21">ܡܰܢܽܘ ܩܰܛܠܶܗ ܠܰܐܒܺܝܡܠܰܟ ܒܰܪ ܢܕܽܘܒܥܺܝܠ. ܠܳܐ ܗܘܳܐ ܐܰܢ̱ܬܬ݂ܳܐ ܫܕ݂ܳܬ݂ ܥܠܰܘܗܝ ܬܒܳܪܳܐ ܕܪܰܟ݂ܒܳܐ ܕܪܰܚܝܳܐ ܡܶܢ ܫܽܘܪܳܐ ܘܡܺܝܬ݂. ܠܡܳܢܳܐ ܐܶܬ݂ܩܰܪܰܒܬܽܘܢ ܠܘܳܬ݂ ܫܽܘܪܳܐ. ܐܶܢ ܗܽܘ ܕܶܐܡܰܪ ܠܳܟ݂ ܗܳܠܶܝܢ. ܐܶܡܰܪ ܠܶܗ. ܐܳܦ ܥܰܒܕܳܟ݂ ܐܽܘܪܺܝܳܐ ܚܺܝܬܳܝܳܐ ܡܺܝܬ݂.</VERS>
      <VERS vnumber="22">ܘܶܐܙܰܠ ܡܰܠܰܐܟ݂ܳܐ. ܘܚܰܘܺܝ ܠܕܰܘܺܝܕ݂ ܟܽܠ ܡܶܕܶܡ ܕܦܰܩܕܶܗ ܝܽܘܐܳܒ.</VERS>
      <VERS vnumber="23">ܘܶܐܡܰܪ ܠܶܗ ܡܰܠܰܐܟ݂ܳܐ ܠܕܰܘܺܝܕ݂. ܥܫܶܢܘ ܥܠܰܝܢ ܐ̱ܢܳܫ̈ܳܐ. ܘܰܢܦܰܩܘ ܥܠܰܝܢ ܠܕܰܒܪܳܐ. ܘܶܐܬ݂ܬܣܺܝܡܢ ܥܠܰܝܗܽܘܢ ܥܕܰܡܳܐ ܠܬܰܪܥܳܐ ܕܩܪܺܝܬ݂ܳܐ.</VERS>
      <VERS vnumber="24">ܘܰܫܕ݂ܰܘ ܗܳܢܽܘܢ ܕܩܳܝܡܺܝܢ ܥܰܠ ܫܽܘܪܳܐ. ܘܡܺܝܬ݂ܘ ܡܶܢ ܥܰܒ̈ܕܰܝܟ ܡܰܠܟܳܐ. ܘܳܐܦ ܥܰܒܕܳܟ݂ ܐܽܘܪܺܝܳܐ ܚܺܝܬܳܝܳܐ ܡܺܝܬ݂.</VERS>
      <VERS vnumber="25">ܘܶܐܡܰܪ ܕܰܘܺܝܕ݂ ܠܡܰܠܰܐܟ݂ܳܐ. ܐܶܡܰܪ ܠܝܽܘܐܳܒ. ܠܳܐ ܢܶܬܒܐܶܫ ܒܥܰܝܢܰܝ̈ܟ ܥܰܠ ܗܳܕ݂ܶܐ. ܐܳܦ ܗܳܟܰܢܳܐ ܐܳܦ ܗܳܟܰܢܳܐ ܓܳܕܶܫ ܒܰܩܪܳܒܳܐ. ܐܰܥܫܶܢ ܩܪܳܒܳܐ ܥܰܠ ܩܪܺܝܬ݂ܳܐ. ܘܰܐܚܽܘܕܶܝܗ̇ ܘܰܣܚܽܘܦܶܝܗ̇.</VERS>
      <VERS vnumber="26">ܘܫܶܡܥܰܬ݂ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ ܕܡܺܝܬ݂ ܒܰܥܠܳܗ̇. ܘܰܐܪܩܕܰܬ݂ ܥܰܠ ܒܰܥܠܳܗ̇.</VERS>
      <VERS vnumber="27">ܘܰܥܒܰܪܘ ܝܰܘ̈ܡܳܬ݂ܳܐ ܕܶܐܒܠܳܗ̇. ܘܫܰܕܰܪ ܕܰܘܺܝܕ݂ ܘܰܐܥܠܳܗ̇ ܠܒܰܝܬܶܗ. ܘܰܗܘܳܬ݂ ܠܶܗ ܐܰܢ̱ܬܬ݂ܳܐ. ܘܝܶܠܕܰܬ݂ ܠܶܗ ܒܪܳܐ. ܘܶܐܬ݂ܐܒܶܐܫܰܬ݂ ܥܒܺܝܕ݂ܬܳܐ ܕܰܥܒܰܕ݂ ܕܰܘܺܝܕ݂ ܩܕ݂ܳܡ ܡܳܪܝܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܫܰܕܰܪ ܡܳܪܝܳܐ ܠܢܳܬܳܢ ܢܒܺܝܳܐ ܠܘܳܬ݂ ܕܰܘܺܝܕ݂. ܘܶܐܬ݂ܳܐ ܠܘܳܬ݂ܶܗ. ܘܶܐܡܰܪ ܠܶܗ. ܬܪܶܝܢ ܐ̱ܢܳܫܺܝ̈ܢ ܐܺܝܬ݂ ܗܘܰܘ ܒܰܩܪܺܝܬ݂ܳܐ ܚܕ݂ܳܐ. ܚܰܕ݂ ܥܰܬܺܝܪ ܘܚܰܕ݂ ܡܶܣܟܺܝܢ.</VERS>
      <VERS vnumber="2">ܠܥܰܬܺܝܪܳܐ ܐܺܝܬ݂ ܗܘܳܐ ܠܶܗ ܥܳܢ̈ܳܐ. ܘܬܰܘܖ̈ܶܐ. ܣܽܘܓܳܐܐ ܕܛܳܒ.</VERS>
      <VERS vnumber="3">ܘܰܠܡܶܣܟܺܢܳܐ ܠܰܝܬ ܗܘܳܐ ܠܶܗ ܡܶܕܶܡ. ܐܶܠܳܐ ܐܶܢ ܦܰܪܬ݂ܳܐ ܚܕ݂ܳܐ ܙܥܽܘܪܬܳܐ ܕܰܩܢܶܐ ܗܘܳܐ. ܘܚܳܝܳܐ ܗܘܳܬ݂ ܥܰܡܶܗ ܘܥܰܡ ܒܢܰܘ̈ܗܝ ܐܰܟ݂ܚܕ݂ܳܐ. ܡܶܢ ܠܰܚܡܶܗ ܐܳܟܠܳܐ ܗܘܳܬ݂. ܘܡܶܢ ܟܳܣܶܗ ܫܳܬ݂ܝܳܐ ܗܘܳܬ݂. ܘܰܒܥܽܘܒܶܗ ܕܳܡܟܳܐ ܗܘܳܬ݂. ܘܰܐܝܟ݂ ܒܰܪܬ݂ܳܐ ܥܒܺܝܕ݂ܳܐ ܗܘܳܬ݂ ܠܶܗ.</VERS>
      <VERS vnumber="4">ܘܶܐܬ݂ܳܐ ܐܳܪܚܳܐ ܠܓܰܒܪܳܐ ܥܰܬܺܝܪܳܐ. ܘܚܳܣ ܕܢܶܣܰܒ ܡܶܢ ܬܰܘܖ̈ܰܘܗܝ ܘܡܶܢ ܥܳܢ̈ܶܗ. ܘܢܶܥܒܶܕ݂ ܠܳܐܪܚܳܐ ܕܶܐܬ݂ܳܐ ܠܶܗ. ܢܣܰܒ ܦܰܪܬܶܗ ܕܗܰܘ ܡܶܣܟܺܢܳܐ ܥܒܰܕ݂ ܠܳܐܪܚܳܐ ܕܶܐܬܳܐ ܠܶܗ.</VERS>
      <VERS vnumber="5">ܗܳܝܕܶܝܢ ܐܶܬ݂ܚܰܡܰܬ݂ ܕܰܘܺܝܕ݂ ܥܠܰܘܗܝ ܥܰܠ ܓܰܒܪܳܐ. ܘܶܐܡܰܪ. ܚܰܝ ܗܽܘ ܡܳܪܝܳܐ ܕܚܰܝܳܒ ܡܰܘܬܳܐ ܗܽܘ ܓܰܒܪܳܐ ܕܰܥܒܰܕ݂ ܗܳܕ݂ܶܐ.</VERS>
      <VERS vnumber="6">ܘܦܰܪܬ݂ܳܐ ܢܶܦܪܥܺܝܗ̇ ܚܕ݂ܳܐ ܒܰܐܪܒܰܥ. ܥܰܠ ܕܰܥܒܰܕ݂ ܗܳܟܰܢܳܐ ܘܠܳܐ ܚܳܣ.</VERS>
      <VERS vnumber="7">ܐܳܡܰܪ ܠܶܗ ܢܳܬܳܢ ܠܕܰܘܺܝܕ݂. ܐܰܢ̱ܬ ܗܽܘ ܓܰܒܪܳܐ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܡܫܰܚܬܳܟ݂ ܕܬܰܡܠܶܟ݂ ܥܰܠ ܥܰܡܝ ܝܺܣܪܳܐܶܝܠ. ܘܶܐܢܳܐ ܦܰܨܺܝܬܳܟ݂ ܡܶܢ ܐܺܝܕܰܘ̈ܗܝ ܕܫܳܐܘܳܠ.</VERS>
      <VERS vnumber="8">ܘܝܶܗܒܶܬ݂ ܠܳܟ݂ ܒ̈ܢܳܬ݂ ܡܳܖ̈ܰܝܟ. ܘܢܶܫܰܘ̈ܗܝ ܕܡܳܪܳܟ݂ ܐܰܕ݂ܡܟܶܬ݂ ܒܥܽܘܒܳܟ݂. ܘܝܶܗܒܶܬ݂ ܠܳܟ݂ ܒ̈ܢܳܬ݂ ܝܺܣܪܳܐܶܝܠ ܘܺܝܗܽܘܕܳܐ. ܘܶܐܢ ܙܥܽܘܖ̈ܝܳܢ ܗܘܰܝ̈. ܐܶܡܰܪܬ ܕܶܝܢ. ܘܰܐܘܣܦܶܬ݂ ܠܳܟ݂ ܐܰܟ݂ܘܳܬ݂ܗܶܝܢ ܘܰܐܟ݂ܘܳܬ݂ܗܶܝܢ.</VERS>
      <VERS vnumber="9">ܠܡܳܢܳܐ ܫܳܛܬ ܦܽܘܩܕܳܢܶܗ ܕܡܳܪܝܳܐ. ܘܰܥܒܰܕܬ ܕܒܺܝܫ ܩܕ݂ܳܡ ܡܳܪܝܳܐ. ܠܽܐܘܪܺܝܳܐ ܚܺܝܬܳܝܳܐ ܩܛܰܠܬ ܒܚܰܪܒܳܐ. ܘܰܐܢ̱ܬܬܶܗ ܢܣܰܒܬ ܠܳܟ݂ ܐܰܢ̱ܬܬ݂ܐ. ܘܠܶܗ ܩܛܰܠܬ ܒܚܰܪܒܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="10">ܡܶܟܺܝܠ ܠܳܐ ܬܶܥܢܰܕ݂ ܚܰܪܒܳܐ ܡܶܢ ܒܰܝܬܳܟ݂ ܥܕܰܡܳܐ ܠܥܳܠܰܡ. ܥܰܠ ܕܫܳܛܬܳܢܝ ܘܰܢܣܰܒܬ ܐܰܢ̱ܬܬܶܗ ܕܽܐܘܪܺܝܳܐ ܚܺܝܬܳܝܳܐ ܕܬܶܗܘܶܐ ܠܳܟ݂ ܐܰܢ̱ܬܬ݂ܳܐ.</VERS>
      <VERS vnumber="11">ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܡܩܺܝܡ ܐ̱ܢܳܐ ܥܠܰܝܟ ܒܺܝܫܬܳܐ ܡܶܢ ܒܰܝܬܳܟ݂. ܘܶܐܕ݂ܒܰܪ ܢܶܫܰܝ̈ܟ ܠܥܺܢܰܝ̈ܟ ܘܶܐܬܶܠ ܠܚܰܒܪܳܟ݂. ܘܢܶܕ݂ܡܰܟ݂ ܥܰܡܗܶܝܢ ܠܥܺܝܢ ܫܶܡܫܳܐ ܗܳܢܳܐ.</VERS>
      <VERS vnumber="12">ܐܰܢ̱ܬ ܥܒܰܕܬ ܡܰܛܫܝܳܐܺܝܬ݂. ܘܶܐܢܳܐ ܐܶܥܒܕ݂ܺܝܗ̇ ܠܗܳܕ݂ܶܐ ܠܥܺܝܢ ܟܽܠܶܗ ܝܺܣܪܳܐܶܝܠ ܘܠܽܘܩܒܰܠ ܫܶܡܫܳܐ.</VERS>
      <VERS vnumber="13">ܘܶܐܡܰܪ ܕܰܘܺܝܕ݂ ܠܢܳܬܳܢ ܚܛܺܝܬ݂ ܩܕ݂ܳܡ ܡܳܪܝܳܐ. ܘܶܐܡܰܪ ܠܶܗ ܢܳܬܳܢ ܠܕܰܘܺܝܕ݂. ܐܳܦ ܡܳܪܝܳܐ ܐܰܥܒܰܪ ܣܰܟܠܽܘܬ݂ܳܟ݂. ܠܳܐ ܬܡܽܘܬ݂.</VERS>
      <VERS vnumber="14">ܒܪܰܡ ܕܶܝܢ ܥܰܠ ܕܪܰܘܪܶܒܬ ܠܰܒܥܶܠܕܒܳܒܰܘ̈ܗܝ ܕܡܳܪܝܳܐ ܒܰܥܒܺܝܕܬܳܐ ܗܳܕ݂ܶܐ. ܐܳܦ ܒܪܳܐ ܕܡܶܬܺܝܠܶܕ݂ ܠܳܟ݂. ܡܡܳܬ݂ ܢܡܽܘܬ݂.</VERS>
      <VERS vnumber="15">ܘܶܐܙܰܠ ܢܳܬܳܢ ܠܒܰܝܬܶܗ. ܘܰܡܚܳܝܗܝ ܡܳܪܝܳܐ ܠܛܰܠܝܳܐ ܕܝܶܠܕܰܬ݂ ܐܰܢ̱ܬܬܶܗ ܕܽܐܘܪܺܝܳܐ ܠܕܰܘܺܝܕ݂ ܘܰܚܣܰܢ.</VERS>
      <VERS vnumber="16">ܘܰܒܥܳܐ ܕܰܘܺܝܕ݂ ܡܶܢ ܐܰ‌ܠܳܗܳܐ ܥܰܠ ܐܰܦܰܝ̈ ܛܰܠܝܳܐ. ܘܨܳܡ ܕܰܘܺܝܕ݂ ܨܰܘܡܳܐ. ܘܒܳܬ݂ ܒܶܗ. ܘܰܕ݂ܡܶܟ݂ ܥܰܠ ܐܰܪܥܳܐ.</VERS>
      <VERS vnumber="17">ܘܩܳܡܘ ܣܳܒ̈ܶܐ ܕܒܰܝܬܶܗ ܕܰܢܩܺܝܡܽܘܢܶܗ ܡܶܢ ܐܰܪܥܳܐ. ܘܠܳܐ ܨܒܳܐ. ܘܠܳܐ ܠܥܶܣ ܥܰܡܗܽܘܢ ܠܰܚܡܳܐ.</VERS>
      <VERS vnumber="18">ܘܰܠܝܰܘܡܳܐ ܕܫܰܒܥܳܐ ܡܺܝܬ݂ ܠܶܗ ܛܰܠܝܳܐ. ܘܰܕ݂ܚܶܠܘ ܥܰܒܕܰܘ̈ܗܝ ܕܕܰܘܺܝܕ݂ ܕܰܢܚܰܘܢܳܝܗܝ ܕܡܺܝܬ݂ ܠܶܗ ܛܰܠܝܳܐ. ܡܶܛܽܠ ܕܳܐܡܪܺܝܢ. ܟܰܕ݂ ܚܰܝ ܗܘܳܐ ܛܰܠܝܳܐ ܐܳܡܪܺܝܢ ܗܘܰܝܢ ܠܶܗ. ܘܠܳܐ ܫܳܡܰܥ ܗܘܳܐ ܠܰܢ. ܐܰܝܟܰܢܳܐ ܢܺܐܡܰܪ ܠܶܗ. ܗܳܫܳܐ ܕܡܺܝܬ݂ ܠܶܗ ܛܰܠܝܳܐ. ܥܳܒܶܕ݂ ܒܺܝܫܬܳܐ.</VERS>
      <VERS vnumber="19">ܘܟܰܕ݂ ܚܙܳܐ ܕܰܘܺܝܕ݂ ܠܥܰܒܕܰܘ̈ܗܝ ܕܰܡܠܰܚܫܺܝܢ. ܐܶܬ݂ܒܰܝܰܢ ܕܰܘܺܝܕ݂ ܕܡܺܝܬ݂ ܠܶܗ ܛܰܠܝܳܐ. ܘܶܐܡܰܪ ܕܰܘܺܝܕ݂ ܠܥܰܒܕܰܘ̈ܗܝ. ܡܺܝܬ݂ ܠܶܗ ܛܰܠܝܳܐ. ܐܳܡܪܺܝܢ ܠܶܗ ܡܺܝܬ݂.</VERS>
      <VERS vnumber="20">ܘܩܳܡ ܕܰܘܺܝܕ݂ ܡܶܢ ܐܰܪܥܳܐ. ܘܰܐܫܺܝܓ ܘܰܡܫܰܚ ܘܚܰܠܶܦ ܡܳܐܢܰܘ̈ܗܝ. ܘܥܰܠ ܠܒܰܝܬܶܗ ܕܡܳܪܝܳܐ ܘܰܣܓܶܕ݂. ܘܶܐܬ݂ܳܐ ܠܒܰܝܬܶܗ ܘܰܫܐܶܠ ܠܰܚܡܳܐ. ܘܣܳܡܘ ܠܶܗ ܘܰܠܥܶܣ.</VERS>
      <VERS vnumber="21">ܐܳܡܪܺܝܢ ܠܶܗ ܥܰܒܕܰܘ̈ܗܝ. ܡܳܢܳܐ ܗܽܘ ܗܳܢܳܐ ܕܰܥܒܰܕܬ. ܟܰܕ݂ ܚܰܝ ܗܘܳܐ ܛܰܠܝܳܐ. ܨܳܐܶܡ ܗܘܰܝܬ ܘܒܳܥܶܐ. ܘܟܰܕ݂ ܡܺܝܬ݂. ܩܳܡܬ ܠܥܶܣܬ ܠܰܚܡܳܐ.</VERS>
      <VERS vnumber="22">ܐܳܡܰܪ ܠܗܽܘܢ ܕܰܘܺܝܕ݂. ܟܰܕ݂ ܛܰܠܝܳܐ ܚܰܝ. ܨܳܐܶܡ ܗܘܺܝܬ݂ ܘܒܳܥܶܐ. ܡܶܛܽܠ ܕܳܐܡܰܪ ܗܘܺܝܬ݂. ܡܰܢܽܘ ܝܳܕܰܥ ܡܪܰܚܶܡ ܥܠܰܘܗܝ ܐܰ‌ܠܳܗܳܐ. ܘܚܳܝܶܐ ܛܰܠܝܳܐ.</VERS>
      <VERS vnumber="23">ܡܶܟܺܝܠ ܕܡܺܝܬ݂ ܠܶܗ. ܠܡܳܢܳܐ ܨܳܐܶܡ ܐ̱ܢܳܐ. ܠܡܳܐ ܡܶܫܟܚܳܐ ܕܬܽܘܒ ܢܶܗܦܽܘܟ݂. ܐܶܢܳܐ ܐܳܙܶܠ ܐ̱ܢܳܐ ܠܘܳܬ݂ܶܗ. ܘܗܽܘ ܠܳܐ ܡܶܫܟܰܚ ܕܢܺܐܬܶܐ ܠܘܳܬ݂ܝ.</VERS>
      <VERS vnumber="24">ܘܒܰܝܰܐ ܕܰܘܺܝܕ݂ ܠܒܰܪܬ ܫܒܰܥ ܐܰܢ̱ܬܬܶܗ ܘܥܰܠ ܠܘܳܬ݂ܳܗ̇ ܘܰܕ݂ܡܶܟ݂ ܥܰܡܳܗ̇. ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܫܠܶܝܡܽܘܢ. ܘܡܳܪܝܳܐ ܪܰܚܡܶܗ ܠܛܰܠܝܳܐ.</VERS>
      <VERS vnumber="25">ܫܰܕܰܪ ܠܢܳܬܳܢ ܢܒܺܝܳܐ. ܘܰܩܪܳܐ ܫܡܶܗ ܝܰܕܺܝܕ݂ܳܐ. ܡܶܛܽܠ ܝܰܕܺܝܕܶܗ.</VERS>
      <VERS vnumber="26">ܘܶܐܬ݂ܟܰܬܰܫ ܝܽܘܐܳܒ ܒܪܰܒܰܬ݂ ܕܰܒܢܰܝ̈ ܥܰܡܽܘܢ. ܘܶܐܚܰܕ݂ ܩܪܺܝܬ݂ܳܐ ܕܡܰܠܟܽܘܬ݂ܳܐ.</VERS>
      <VERS vnumber="27">ܘܫܰܕܰܪ ܝܽܘܐܳܒ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂ ܘܶܐܡܰܪ. ܐܶܬ݂ܟܰܬܫܶܬ݂ ܒܪܰܒܰܬ݂. ܘܳܐܦ ܐܶܚܕܶܬ݂ ܠܰܩܪܺܝܬ݂ܳܐ ܕܡܰܠܟܽܘܬ݂ܳܐ.</VERS>
      <VERS vnumber="28">ܗܳܫܳܐ ܟܰܢܶܫ ܠܫܰܪܟܳܐ ܕܥܰܡܳܐ. ܘܬ݂ܳܐ ܫܪܺܝ ܥܰܠ ܩܪܺܝܬ݂ܳܐ ܘܰܐܚܽܘܕܶܝܗ̇. ܕܰܠܡܳܐ ܐܶܚܕܺܝܗ̇ ܐܶܢܳܐ ܠܰܩܪܺܝܬ݂ܳܐ. ܘܢܶܬ݂ܩܪܶܐ ܫܡܝ ܥܠܶܝܗ̇.</VERS>
      <VERS vnumber="29">ܘܟܰܢܶܫ ܕܰܘܺܝܕ݂ ܠܟܽܠܶܗ ܥܰܡܳܐ ܘܶܐܙܰܠ ܥܰܠ ܪܰܒܰܬ. ܘܶܐܬ݂ܟܰܬܰܫ ܒܳܗ̇ ܘܰܐܚܕܳܗ̇.</VERS>
      <VERS vnumber="30">ܘܰܢܣܰܒ ܟܠܺܝܠܳܐ ܕܡܰܠܟܗܽܘܢ ܡܶܢ ܪܺܝܫܶܗ. ܕܬ݂ܳܩܶܠ ܗܘܳܐ ܟܰܟܪܳܐ ܕܕܰܗܒܳܐ. ܘܺܐܝܬ݂ ܗܘܰܝ̈ ܒܶܗ ܟܺܐܦ̈ܶܐ ܛܳܒ̈ܳܬ݂ܳܐ. ܘܶܐܬܬܣܺܝܡ ܒܪܺܝܫܶܗ ܕܕܰܘܺܝܕ݂. ܘܒܶܙܬ݂ܳܐ ܕܰܩܪܺܝܬ݂ܳܐ ܐܰܦܶܩ ܣܽܘܓ݂ܳܐܐ ܕܛܳܒ.</VERS>
      <VERS vnumber="31">ܘܰܠܥܰܡܳܐ ܕܺܐܝܬ݂ ܗܘܳܐ ܒܳܗ̇ ܐܰܦܶܩ. ܘܰܐܪܡܺܝ ܐܶܢܽܘܢ ܒܩܽܘܠܳܖ̈ܶܐ ܕܦܰܪܙܠܳܐ ܘܰܒܫܺܫ̈ܠܳܬܳܐ. ܘܰܐܥܒܰܪ ܐܶܢܽܘܢ ܒܰܡܫܽܘܚܬ݂ܳܐ. ܘܗܳܟܰܢܳܐ ܥܒܰܕ݂ ܠܟܽܠܗܶܝܢ ܩܽܘܖ̈ܝܳܐ ܕܰܒܢܰܝ̈ ܥܰܡܽܘܢ. ܘܰܗܦܰܟ݂ ܕܰܘܺܝܕ݂ ܘܟܽܠܶܗ ܥܰܡܳܐ ܠܽܐܘܪܺܫܠܶܡ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܡܶܢ ܒܳܬܰܪܟܶܢ ܐܺܝܬ݂ ܗܘܳܬ݂ ܚܳܬ݂ܳܐ ܠܰܐܒܺܝܫܠܽܘܡ ܒܰܪ ܕܰܘܺܝܕ݂. ܘܰܫܡܳܗ̇ ܬܳܡܳܪ. ܘܪܰܚܡܳܗ̇ ܚܰܡܢܽܘܢ ܒܰܪ ܕܰܘܺܝܕ݂.</VERS>
      <VERS vnumber="2">ܘܶܐܬܬܥܺܝܩܰܬ݂ ܠܚܰܡܢܽܘܢ ܥܰܠ ܐܰܦܰܝ̈ ܬܳܡܳܪ ܚܳܬܶܗ ܕܰܒܬܽܘܠܬܳܐ ܗ̱ܝ. ܘܠܳܐ ܡܶܫܟܰܚ ܗܘܳܐ ܚܰܡܢܽܘܢ ܕܢܺܐܡܰܪ ܠܳܗ̇ ܡܶܕܶܡ.</VERS>
      <VERS vnumber="3">ܘܰܠܚܰܡܢܽܘܢ ܐܺܝܬ݂ ܗܘܳܐ ܪܳܚܡܳܐ. ܘܰܫܡܶܗ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂. ܘܝܽܘܢܳܕ݂ܳܒ ܓܰܒܪܳܐ ܗܘܳܐ ܚܰܟܺܝܡܳܐ ܕܛܳܒ.</VERS>
      <VERS vnumber="4">ܐܳܡܰܪ ܠܶܗ ܠܚܰܡܢܽܘܢ ܒܰܪ ܡܰܠܟܳܐ. ܡܳܢܰܘ ܕܗܳܟܰܢܳܐ ܐܳܙܶܠ ܐܰܢ̱ܬ ܡܶܢ ܨܦܰܪ ܠܰܨܦܰܪ. ܠܳܐ ܐܳܡܰܪ ܐܰܢ̱ܬ ܠܺܝ. ܐܳܡܰܪ ܠܶܗ ܚܰܡܢܽܘܢ. ܠܬ݂ܳܡܳܪ ܚܳܬܶܗ ܕܰܐܒܺܝܫܠܳܘܡ ܐܳܚܝ ܪܳܚܶܡ ܐ̱ܢܳܐ.</VERS>
      <VERS vnumber="5">ܐܳܡܰܪ ܠܶܗ ܝܽܘܢܳܕ݂ܳܒ. ܕܡܰܟ݂ ܥܰܠ ܥܰܪܣܳܟ݂ ܘܶܐܬ݂ܟܰܪܗ. ܘܡܳܐ ܕܶܐܬܳܐ ܐܰܒܽܘܟ݂ ܠܡܶܚܙܝܳܟ݂ ܐܶܡܰܪ ܠܶܗ. ܬܺܐܬܶܐ ܬܳܡܳܪ ܚܳܬ݂ܝ ܬܰܘܟܠܰܢܝ ܠܰܚܡܳܐ. ܘܬܶܥܒܶܕ݂ ܠܺܝ ܠܶܒܘ̈ܳܬ݂ܳܐ. ܕܶܐܚܙܶܐ ܘܶܐܠܥܰܣ ܡܶܢ ܐܺܝܕܶܝ̈ܗ̇.</VERS>
      <VERS vnumber="6">ܘܰܕܡܶܟ݂ ܚܰܡܢܽܘܢ ܘܶܐܬ݂ܟܪܰܗ. ܘܶܐܬ݂ܳܐ ܡܰܠܟܳܐ ܠܡܶܚܙܝܶܗ. ܘܶܐܡܰܪ ܠܶܗ ܚܰܡܢܽܘܢ ܠܡܰܠܟܳܐ. ܬܺܐܬܶܐ ܠܘܳܬ݂ܝ ܬܳܡܳܪ ܚܳܬ݂ܝ. ܘܬܶܥܒܶܕ݂ ܠܥܺܢܰܝ̈ ܬܪܶܝܢ ܠܶܒܘ̈ܳܬ݂ܳܐ. ܘܶܐܠܥܰܣ ܡܶܢ ܐܺܝܕܶܝܗ̇.</VERS>
      <VERS vnumber="7">ܘܰܫܠܰܚ ܕܰܘܺܝܕ݂ ܠܬ݂ܳܡܳܪ. ܘܶܐܡܰܪ ܠܳܗ̇. ܙܶܠܝ ܠܒܶܝܬ݂ ܚܰܡܢܽܘܢ ܐܰܚܽܘܟ݂ܝ. ܘܰܥܒܶܕ݂ܝ ܠܶܗ ܡܶܐܟܽܘܠܬܳܐ.</VERS>
      <VERS vnumber="8">ܘܶܐܙܰܠܬ݂ ܬܳܡܳܪ ܠܒܶܝܬ݂ ܚܰܡܢܽܘܢ ܐܰܚܽܘܗ̇. ܘܗܽܘ ܕܳܡܶܟ݂ ܗܘܳܐ. ܘܢܶܣܒܰܬ݂ ܠܰܝܫܳܐ. ܠܳܫܰܬ݂ ܘܥܶܒܕܰܬ݂ ܠܶܒܘ̈ܳܬܳܐ.</VERS>
      <VERS vnumber="9">ܘܢܶܣܒܰܬ݂ ܠܶܒܘ̈ܳܬܳܐ ܘܣܳܡܰܬ݂ ܩܕܳܡܰܘܗܝ. ܘܠܳܐ ܨܒܳܐ ܠܡܶܐܟ݂ܰܠ. ܐܳܡܰܪ ܚܰܡܢܽܘܢ. ܢܶܦܩܽܘܢ ܟܽܠܗܽܘܢ ܐ̱ܢܳܫ̈ܳܐ ܡܶܢ ܠܘܳܬ݂ܝ. ܘܰܢܦܰܩܘ ܟܽܠܗܽܘܢ ܐ̱ܢܳܫ̈ܳܐ ܡܶܢ ܠܘܳܬ݂ܶܗ.</VERS>
      <VERS vnumber="10">ܐܳܡܰܪ ܠܳܗ̇ ܚܰܡܢܽܘܢ ܠܬ݂ܳܡܳܪ. ܐܰܥܶܠܝ ܠܺܝ ܡܶܐܟܽܘܠܬܳܐ ܠܩܰܝܛܽܘܢܳܐ. ܘܶܐܠܥܰܣ ܡܶܢ ܐܺܝܕܰܝ̈ܟܝ. ܘܢܶܣܒܰܬ݂ ܬܳܡܳܪ ܠܶܒܘ̈ܳܬܳܐ ܕܥܶܒܕܰܬ݂. ܘܰܐܥܠܰܬ݂ ܠܚܰܡܢܽܘܢ ܐܰܚܽܘܗ̇ ܠܩܰܝܛܽܘܢܳܐ.</VERS>
      <VERS vnumber="11">ܘܩܰܪܒܰܬ ܠܶܗ ܠܡܶܠܥܰܣ. ܘܰܐܚܕܳܗ̇ ܘܶܐܡܰܪ ܠܳܗ̇. ܬܳܝ ܕܡܰܟ݂ܝ ܥܰܡܝ ܚܳܬ݂ܝ.</VERS>
      <VERS vnumber="12">ܐܳܡܪܳܐ ܠܶܗ. ܠܳܐ ܐܳܚܝ. ܠܳܐ ܬܨܰܥܪܰܢܝ. ܠܳܐ ܘܳܠܶܐ ܕܢܶܬ݂ܥܒܶܕ݂ ܗܳܟܰܢܳܐ ܒܺܝܣܪܳܐܶܝܠ.</VERS>
      <VERS vnumber="13">ܐܶܢܳܐ ܠܰܐܝܟܳܐ ܐܰܘܒܶܠ ܚܶܣܕܝ. ܘܰܐܢ̱ܬ ܕܶܝܢ ܡܶܬ݂ܚܫܶܒ ܐܰܢ̱ܬ ܒܺܝܣܪܳܐܶܝܠ ܐܰܝܟ݂ ܚܰܕ݂ ܡܶܢ ܫܳܛܰܝ̈ܳܐ. ܗܳܫܳܐ ܐܶܡܰܪ ܠܡܰܠܟܳܐ ܘܠܳܐ ܟܳܠܶܐ ܠܺܝ ܡܶܢܳܟ݂.</VERS>
      <VERS vnumber="14">ܘܠܳܐ ܨܒܳܐ ܠܡܶܫܡܥܳܗ̇. ܘܰܐܚܕܳܗ̇ ܘܚܰܣܢܳܗ̇. ܘܰܕ݂ܡܶܟ݂ ܥܰܡܳܗ̇ ܘܨܰܥܪܳܗ̇.</VERS>
      <VERS vnumber="15">ܘܰܣܢܳܗ̇ ܚܰܡܢܽܘܢ ܣܶܢܶܐܬ݂ܳܐ ܪܰܒܬܳܐ. ܘܣܶܓܝܰܬ݂ ܣܶܢܶܐܬ݂ܳܐ ܕܰܣܢܳܗ̇. ܝܰܬܺܝܪ ܡܶܢ ܪܶܚܡܬ݂ܳܐ ܕܪܰܚܡܳܗ̇. ܘܶܐܡܰܪ ܠܳܗ̇ ܚܰܡܢܽܘܢ ܩܽܘܡܝ ܙܶܠܝ.</VERS>
      <VERS vnumber="16">ܐܳܡܪܳܐ ܠܶܗ. ܡܶܟܺܝܠ ܕܰܥܒܰܕܬ ܒܺܝ ܒܺܝܫܬܳܐ ܗܳܕ݂ܶܐ ܪܰܒܬܳܐ. ܡܫܰܕܰܪ ܐܰܢ̱ܬ ܠܺܝ. ܘܠܳܐ ܨܒܳܐ ܠܡܶܫܡܥܳܗ̇.</VERS>
      <VERS vnumber="17">ܘܰܩܪܳܐ ܠܛܰܠܝܳܐ ܡܫܰܡܫܳܢܶܗ. ܘܶܐܡܰܪ ܠܶܗ. ܐܰܦܶܩܝܗ̇ ܠܗܳܕ݂ܶܐ ܡܶܢ ܠܘܳܬ݂ܝ ܠܒܰܪ. ܘܰܐܚܽܘܕ݂ ܬܰܪܥܳܐ ܒܰܐܦܶܝ̈ܗ̇.</VERS>
      <VERS vnumber="18">؟؟؟</VERS>
      <VERS vnumber="19">ܘܢܶܣܒܰܬ݂ ܬܳܡܳܪ ܩܶܛܡܳܐ ܘܰܐܪܡܝܰܬ݂ ܒܪܺܝܫܳܗ̇. ܘܟܽܘܬܺܝܢܳܐ ܡܚܰܛܰܒܬܳܐ ܕܰܠܒܺܝܫܳܐ ܗܘܳܬ݂ ܣܰܕܩܰܬ݂. ܘܣܳܡܰܬ݂ ܐܺܝܕܶܝ̈ܗ̇ ܥܰܠ ܪܺܝܫܳܗ̇ ܘܡܰܝܠܠܳܐ ܘܳܐܙܳܠ̱ܐ.</VERS>
      <VERS vnumber="20">ܐܳܡܰܪ ܠܳܗ̇ ܐܰܒܺܝܫܠܳܘܡ ܐܰܚܽܘܗ̇. ܚܰܡܢܽܘܢ ܐܰܚܽܘܟ݂ܝ ܕܡܶܟ݂ ܠܘܳܬܶܟ݂ܝ. ܗܳܫܳܐ ܚܳܬ݂ܝ ܫܬ݂ܽܘܩܝ ܠܶܟ݂ܝ ܐܰܚܽܘܟ݂ܝ ܗܽܘ. ܠܳܐ ܬܺܐܬܶܐ ܥܰܠ ܒܳܠܶܟ݂ܝ ܗܳܕ݂ܶܐ ܥܒܺܝܕܬܳܐ. ܘܝܶܬܒܰܬ݂ ܬܳܡܳܪ. ܘܬܰܡܺܝܗܳܐ ܗܘܳܬ݂ ܒܶܝܬ݂ ܐܰܒܺܝܫܠܳܘܡ ܐܰܚܽܘܗ̇.</VERS>
      <VERS vnumber="21">ܘܕܰܘܺܝܕ݂ ܡܰܠܟܳܐ ܫܡܰܥ ܒܟܽܠܗܶܝܢ ܡ̈ܶܠܶܐ ܗܳܠܶܝܢ. ܘܶܐܬ݂ܒܐܶܫ ܠܶܗ ܛܳܒ.</VERS>
      <VERS vnumber="22">ܘܠܳܐ ܐܶܡܰܪ ܐܰܒܺܝܫܠܳܘܡ ܠܚܰܡܢܽܘܢ ܠܳܐ ܛܳܒܬܳܐ ܘܠܳܐ ܒܺܝܫܬܳܐ. ܡܶܛܽܠ ܕܰܣܢܳܝܗܝ ܐܰܒܺܝܫܠܳܘܡ ܠܚܰܡܢܽܘܢ. ܥܰܠ ܕܨܰܥܰܪ ܠܬ݂ܳܡܳܪ ܚܳܬܶܗ.</VERS>
      <VERS vnumber="23">ܘܰܠܥܶܕܳܢ ܒܥܶܕܳܢ. ܗܘܰܘ ܓܳܙܽܘܙ̈ܶܐ ܠܰܐܒܺܝܫܠܳܘܡ ܒܰܒܥܶܠ ܚܳܨܽܘܪ ܕܥܰܡ ܐܰܦܪܶܝܡ. ܘܙܰܡܶܢ ܐܰܒܺܝܫܠܳܘܡ ܠܟܽܠܗܽܘܢ ܒܢܰܝ̈ ܡܰܠܟܳܐ.</VERS>
      <VERS vnumber="24">ܘܶܐܬ݂ܳܐ ܐܰܒܺܝܫܠܳܘܡ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ. ܓܳܙܽܘܙ̈ܶܐ ܐܺܝܬ݂ ܠܥܰܒܕܳܟ݂. ܢܺܐܙܰܠ ܡܰܠܟܳܐ ܘܥܰܒܕܰܘ̈ܗܝ ܥܰܡ ܥܰܒܕܳܟ݂.</VERS>
      <VERS vnumber="25">ܘܶܐܡܰܪ ܠܶܗ. ܠܳܐ ܒܶܪܝ. ܠܳܐ ܢܺܐܙܰܠ ܟܽܠܰܢ ܕܠܳܐ ܢܺܐܩܰܪ ܥܠܰܝܟ. ܘܰܐܠܨܶܗ. ܘܠܳܐ ܨܒܳܐ ܕܢܺܐܙܰܠ ܥܰܡܶܗ. ܘܒܰܪܟܶܗ.</VERS>
      <VERS vnumber="26">ܐܳܡܰܪ ܠܶܗ ܐܰܒܺܝܫܠܳܘܡ. ܘܡܳܐ ܕܠܳܐ ܢܺܐܙܰܠ ܥܰܡܝ ܚܰܡܢܽܘܢ ܐܳܚܝ. ܐܳܡܰܪ ܠܶܗ ܡܰܠܟܳܐ. ܠܡܳܢܳܐ ܐܳܙܶܠ ܥܰܡܳܟ݂.</VERS>
      <VERS vnumber="27">ܘܰܐܠܨܶܗ ܐܰܒܺܝܫܠܳܘܡ. ܘܫܰܕܰܪ ܥܰܡܶܗ ܠܚܰܡܢܽܘܢ. ܘܰܠܟܽܠܗܽܘܢ ܒܢܰܝ̈ ܡܰܠܟܳܐ.</VERS>
      <VERS vnumber="28">ܘܦܰܩܶܕ݂ ܐܰܒܺܝܫܠܳܘܡ ܠܥܰܒܕܰܘ̈ܗܝ. ܘܶܐܡܰܪ ܠܗܽܘܢ. ܡܳܐ ܕܰܫܦܰܪ ܠܶܒܶܗ ܕܚܰܡܢܽܘܢ ܒܚܰܡܪܳܐ. ܘܶܐܡܪܶܬ݂ ܠܟܽܘܢ. ܡܚܰܐܗܝ ܠܚܰܡܢܽܘܢ ܘܩܽܘܛܠܽܘܗܝ. ܠܳܐ ܬܶܕ݂ܚܠܽܘܢ. ܐܶܢܳܐ ܗܽܘ ܦܰܩܶܕܬܟܽܘܢ. ܐܶܬ݂ܚܰܝܰܠܘ ܘܰܗܘܰܘ ܓܰܒܖ̈ܶܐ.</VERS>
      <VERS vnumber="29">ܘܰܥܒܰܕ݂ܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܐܰܝܟ݂ ܕܦܰܩܶܕ݂ ܐܶܢܽܘܢ ܐܰܒܺܝܫܠܳܘܡ. ܘܩܳܡܘ ܟܽܠܗܽܘܢ ܒܢܰܝ̈ ܡܰܠܟܳܐ. ܘܰܪܟܶܒܘ ܓܒܰܪ ܥܰܠ ܟܽܘܕܰܢܝܶܗ ܘܰܥܪܰܩܘ.</VERS>
      <VERS vnumber="30">ܘܥܰܕ݂ ܗܶܢܽܘܢ ܒܽܐܘܪܚܳܐ. ܡܛܳܐ ܛܶܒܳܐ ܠܕܰܘܺܝܕ݂. ܕܩܰܛܶܠ ܐܶܢܽܘܢ ܐܰܒܺܝܫܠܳܘܡ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܠܳܐ ܫܒܰܩ ܡܶܢܗܽܘܢ ܐ̱ܢܳܫ.</VERS>
      <VERS vnumber="31">ܘܩܳܡ ܡܰܠܟܳܐ ܘܣܰܕܶܩ ܠܒܽܘܫܰܘ̈ܗܝ. ܘܺܝܬ݂ܶܒ ܥܰܠ ܐܰܪܥܳܐ. ܘܟܽܠܗܽܘܢ ܥܰܒܕܰܘ̈ܗܝ ܩܳܝܡܺܝܢ ܟܰܕ݂ ܡܣܰܕܩܺܝܢ ܠܒܽܘ̈ܫܰܝܗܽܘܢ.</VERS>
      <VERS vnumber="32">ܘܰܥܢܳܐ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂. ܘܶܐܡܰܪ. ܠܳܐ ܢܶܣܒܰܪ ܡܳܪܝ ܡܰܠܟܳܐ ܕܟܽܠܗܽܘܢ ܒܢܰܝ̈ ܡܰܠܟܳܐ ܡܺܝܬ݂ܘ. ܡܶܛܽܠ ܕܚܰܡܢܽܘܢ ܗܽܘ ܒܰܠܚܽܘܕ݂ܘܗܝ ܡܺܝܬ݂. ܣܺܝܡܳܐ ܗܘܳܬ݂ ܓܶܝܪ ܒܪܶܥܝܳܢܶܗ ܕܰܐܒܺܝܫܠܳܘܡ. ܡܶܢ ܝܰܘܡܳܐ ܕܨܰܥܰܪ ܠܬܳܡܳܪ ܚܳܬܶܗ.</VERS>
      <VERS vnumber="33">ܐܳܦ ܗܳܫܳܐ ܠܳܐ ܢܶܣܒܰܪ ܡܳܪܝ ܡܰܠܟܳܐ ܕܟܽܠܗܽܘܢ ܒܢܰܝ̈ ܡܰܠܟܳܐ ܡܺܝܬ݂ܘ. ܡܶܛܽܠ ܕܚܰܡܢܽܘܢ ܗܽܘ ܒܰܠܚܽܘܕ݂ܰܘܗܝ ܡܺܝܬ݂.</VERS>
      <VERS vnumber="34">ܘܰܥܪܰܩ ܠܶܗ ܐܰܒܺܝܫܠܳܘܡ. ܘܰܐܪܺܝܡ ܕܰܘܩܳܐ ܥܰܝܢܰܘ̈ܗܝ. ܘܰܚܙܳܐ ܐ̱ܢܳܫ̈ܳܐ ܣܰܓܺܝ̈ܐܶܐ ܕܳܐܬܶܝܢ ܒܽܐܘܪܚܳܐ. ܡܶܢ ܓܰܒܳܐ ܕܛܽܘܪܳܐ.</VERS>
      <VERS vnumber="35">ܘܶܐܡܰܪ ܠܶܗ ܝܽܘܢܳܕ݂ܳܒ ܠܡܰܠܟܳܐ. ܗܳܐ ܒܢܰܝ̈ ܡܰܠܟܳܐ ܐܶܬ݂ܰܘ. ܐܰܝܟܰܢܳܐ ܕܶܐܡܰܪ ܥܰܒܕܳܟ݂. ܗܳܟܰܢܳܐ ܗܘܳܐ.</VERS>
      <VERS vnumber="36">ܘܟܰܕ݂ ܫܰܠܶܡ ܠܰܡܡܰܠܳܠܽܘ. ܐܶܬ݂ܰܘ ܒܢܰܝ̈ ܡܰܠܟܳܐ. ܘܰܐܪܺܝܡܘ ܩܳܠܗܽܘܢ ܘܰܒܟ݂ܰܘ. ܘܳܐܦ ܡܰܠܟܳܐ ܘܟܽܠܗܽܘܢ ܥܰܒܕܰܘ̈ܗܝ ܒܟ݂ܰܘ ܒܟ݂ܳܬ݂ܳܐ ܪܰܒܬ݂ܳܐ.</VERS>
      <VERS vnumber="37">ܘܰܐܒܺܝܫܠܳܘܡ ܥܪܰܩ. ܘܶܐܙܰܠ ܠܘܳܬ݂ ܬܽܘܠܡܰܝ ܒܰܪ ܥܰܡܺܝܗܽܘܕ݂ ܡܰܠܟܳܐ ܕܓܳܫܽܘܪ ܘܺܝܬ݂ܶܒ ܕܰܘܺܝܕ݂ ܒܶܐܒܠܳܐ ܥܰܠ ܒܪܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="38">ܘܰܐܒܺܝܫܠܳܘܡ ܥܪܰܩ. ܘܶܐܙܰܠ ܠܓܳܫܽܘܪ. ܘܰܗܘܳܐ ܬܰܡܳܢ ܬܠܳܬ݂ ܫܢܺܝ̈ܢ.</VERS>
      <VERS vnumber="39">ܘܶܐܬܬܘܺܝ ܕܰܘܺܝܕ݂ ܡܰܠܟܳܐ ܠܡܶܦܰܩ ܒܳܬܰܪ ܐܰܒܺܝܫܠܳܘܡ. ܡܶܛܽܠ ܕܶܐܬ݂ܒܰܝܰܐ ܥܰܠ ܚܰܡܢܽܘܢ ܕܡܺܝܬ݂.</VERS>
    </CHAPTER>
    <CHAPTER cnumber="14">
      <VERS vnumber="1">ܘܺܝܕܰܥ ܝܽܘܐܳܒ ܒܰܪ ܨܽܘܪܺܝܳܐ. ܕܶܐܬ݂ܪܰܥܺܝ ܠܶܒܶܗ ܕܕܰܘܺܝܕ݂ ܡܰܠܟܳܐ ܠܰܐܒܺܝܫܠܳܘܡ.</VERS>
      <VERS vnumber="2">ܘܫܰܕܰܪ ܝܽܘܐܳܒ ܠܰܬ݂ܩܽܘܥ. ܘܰܕ݂ܒܰܪ ܡܶܢ ܬܰܡܳܢ ܐܰܢ̱ܬܬ݂ܳܐ ܚܰܟܺܝܡܬܳܐ. ܘܶܐܡܰܪ ܠܳܗ̇. ܐܶܬ݂ܐܰܒܠܝ ܘܰܠܒܰܫܝ ܠܒܽܘܫܳܐ ܕܶܐܒܠܳܐ. ܘܠܳܐ ܬܶܡܫܚܺܝܢ ܡܶܫܚܳܐ. ܘܰܗܘܺܝ ܐܰܝܟ݂ ܐܰܢ̱ܬܬ݂ܳܐ ܕܗܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܡܶܬܐܰܒܠܳܐ ܥܰܠ ܡܺܝܬ݂ܳܐ.</VERS>
      <VERS vnumber="3">ܘܥܽܘܠܝ ܠܘܳܬ݂ ܡܰܠܟܳܐ ܘܶܐܡܰܪܝ ܠܶܗ ܡܶܠܬ݂ܳܐ ܗܳܕ݂ܶܐ. ܘܬܰܩܶܢ ܝܽܘܐܳܒ ܡ̈ܶܠܶܐ ܘܣܳܡ ܒܦܽܘܡܳܗ̇.</VERS>
      <VERS vnumber="4">ܘܥܶܠܰܬ݂ ܐܰܢ̱ܬܬ݂ܳܐ ܬܩܽܘܥܳܝܬܳܐ ܠܘܳܬ݂ ܡܰܠܟܳܐ. ܘܢܶܦܠܰܬ݂ ܥܰܠ ܐܰܦ̈ܶܝܗ̇ ܥܰܠ ܐܰܪܥܳܐ ܘܣܶܓܕܰܬ݂. ܘܶܐܡܪܰܬ݂. ܦܪܽܘܩܰܝܢܝ ܡܳܪܝ ܡܰܠܟܳܐ.</VERS>
      <VERS vnumber="5">ܐܳܡܰܪ ܠܳܗ̇ ܡܰܠܟܳܐ ܡܳܐ ܠܶܟ݂ܝ. ܐܳܡܪܳܐ ܠܶܗ ܫܰܪܺܝܪܳܐܺܝܬ݂ ܐܰܢ̱ܬܬ݂ܳܐ ܐ̱ܢܳܐ ܐܰܪܡܰܠܬܳܐ. ܒܰܥܠܝ ܡܺܝܬ݂ ܠܶܗ.</VERS>
      <VERS vnumber="6">ܘܠܰܐܡܬܳܟ݂ ܐܺܝܬ݂ ܗܘܰܘ ܬܪܶܝܢ ܒܢܺܝ̈ܢ. ܘܰܢܨܰܘ ܬܖ̈ܰܝܗܽܘܢ ܒܕܰܒܪܳܐ. ܘܠܳܐ ܗܘܳܐ ܡܦܰܨܝܳܢܳܐ ܒܰܝܢܳܬ݂ܗܽܘܢ. ܘܰܚܣܰܢ ܚܰܕ݂ ܠܚܰܒܪܶܗ ܘܩܰܛܠܶܗ.</VERS>
      <VERS vnumber="7">ܘܗܳܐ ܩܳܡܰܬ݂ ܟܽܠܳܗ̇ ܫܰܪܒܬ݂ܳܐ ܥܰܠ ܐܰܡܬܳܟ݂. ܘܳܐܡܪܺܝܢ ܗܒܺܝܘܗܝ ܠܰܢ ܠܗܰܘ ܕܰܩܛܰܠ ܠܰܐܚܽܘܗܝ. ܘܢܶܩܛܠܺܝܘܗܝ ܥܰܠ ܐܰܦܰܝ̈ ܐܰܚܽܘܗܝ ܕܰܩܛܰܠ. ܘܒܳܥܶܝܢ ܕܢܰܘܒܕ݂ܽܘܢܶܗ ܠܝܳܪܽܘܬ݂ܳܐ. ܘܒܳܥܶܝܢ ܕܰܢܕܰܥܟ݂ܽܘܢ ܓܡܽܘܪܬܳܐ ܕܶܐܫܬܰܚܪܰܬ݂ ܠܺܝ. ܕܠܳܐ ܢܶܫܒܩܽܘܢ ܠܰܐܒܽܘܗܝ ܫܡܳܐ ܘܫܰܪܒܬ݂ܳܐ ܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="8">ܐܳܡܰܪ ܠܳܗ̇ ܡܰܠܟܳܐ. ܙܶܠܝ ܠܒܰܝܬܶܟ݂ܝ. ܐܶܢܳܐ ܐܶܦܩܽܘܕ݂ ܥܠܰܝܟܝ.</VERS>
      <VERS vnumber="9">ܐܳܡܪܳܐ ܐܰܢ̱ܬܬ݂ܳܐ ܬܩܽܘܥܳܝܬܳܐ ܠܡܰܠܟܳܐ. ܡܳܪܝ ܡܰܠܟܳܐ. ܗܳܕ݂ܶܐ ܣܰܟܠܽܘܬܳܐ ܥܠܰܝ ܘܥܰܠ ܒܶܝܬ݂ ܐܳܒܝ. ܘܡܰܠܟܳܐ ܘܟܽܘܪܣܝܶܗ ܡܦܰܨܰܝ.</VERS>
      <VERS vnumber="10">ܐܳܡܰܪ ܠܳܗ̇ ܡܰܠܟܳܐ. ܡܰܢ ܕܳܐܡܰܪ ܠܶܟ݂ܝ ܡܶܕܶܡ. ܐܰܝܬܳܐܺܝܘܗܝ ܠܘܳܬ݂ܝ. ܘܬܽܘܒ ܠܳܐ ܡܶܬ݂ܩܰܪܰܒ ܠܶܟ݂ܝ.</VERS>
      <VERS vnumber="11">ܘܶܐܡܪܰܬ݂. ܢܶܬܕܟܰܪ ܡܳܪܝ ܡܰܠܟܳܐ ܕܡܳܪܝܳܐ ܐܰܠܳܗܳܟ݂ ܒܣܽܘܓ݂ܳܐܐ ܕܚܽܘܕܬ݂ܳܐ ܕܰܕ݂ܡܳܐ ܠܳܐ ܡܚܰܒܶܠ. ܘܠܳܐ ܢܰܘܒܕ݂ܽܘܢ ܠܒܶܪܝ. ܐܳܡܰܪ ܡܰܠܟܳܐ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ. ܐܶܢ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܕܰܒܪܶܟ݂ܝ ܥܰܠ ܐܰܪܥܳܐ.</VERS>
      <VERS vnumber="12">ܘܶܐܡܪܰܬ݂ ܐܰܢ̱ܬܬ݂ܳܐ. ܬܺܐܡܰܪ ܐܰܡܬܳܟ݂ ܡܶܠܬ݂ܳܐ ܠܡܰܠܟܳܐ. ܐܳܡܰܪ ܠܳܗ̇ ܡܰܠܟܳܐ ܐܶܡܰܪܝ.</VERS>
      <VERS vnumber="13">ܐܳܡܪܳܐ ܠܶܗ ܐܰܢ̱ܬܬ݂ܳܐ. ܠܡܳܢܳܐ ܐܶܬ݂ܚܰܫܰܒܬ ܗܳܕ݂ܶܐ ܥܰܠ ܥܰܡܶܗ ܕܰܐ‌ܠܳܗܳܐ. ܘܰܠܡܳܢܳܐ ܐܶܡܰܪܬ ܡܰܠܟܳܐ ܐܰܝܟ݂ ܚܰܝܳܒܳܐ. ܘܠܳܐ ܡܰܗܦܶܟ݂ ܐܰܢ̱ܬ ܡܰܠܟܳܐ ܛܰܥܝܳܟ݂.</VERS>
      <VERS vnumber="14">ܕܰܡܡܳܬ݂ ܡܳܝܬܺܝܢܰܢ. ܘܰܐܝܟ݂ ܡܰܝ̈ܳܐ ܚܢܰܢ ܕܡܶܬ݂ܐܰܫܕܺܝܢ ܒܰܐܪܥܳܐ. ܘܠܳܐ ܡܶܬ݂ܟܰܢܫܺܝܢ. ܘܠܳܐ ܫܳܩܶܠ ܐܰ‌ܠܳܗܳܐ ܢܰܦܫܳܐ. ܘܡܶܬ݂ܚܰܫܰܒ ܡܰܚܫܰܒܬ݂ܳܐ. ܕܠܳܐ ܢܶܛܥܶܐ ܡܶܢܶܗ ܐ̱ܢܳܫ.</VERS>
      <VERS vnumber="15">ܘܗܳܫܳܐ ܗܳܐ ܐܶܡܪܶܬ݂ ܠܡܳܪܝ ܡܰܠܟܳܐ ܡܶܠܬ݂ܳܐ ܗܳܕ݂ܶܐ. ܕܰܠܚܽܘܢܝ ܓܶܝܪ ܥܰܡܳܐ. ܘܶܐܡܪܰܬ݂ ܐܰܡܬܳܟ݂ ܐܶܢܳܐ ܐܺܡܰܪ ܠܡܰܠܟܳܐ. ܟܒܰܪ ܢܦܰܨܶܐ ܠܰܐܡܬܶܗ ܡܶܢ ܐܺܝܕܰܝ̈ ܐ̱ܢܳܫ̈ܳܐ.</VERS>
      <VERS vnumber="16">ܕܠܳܐ ܢܰܘܒܕ݂ܽܘܢܳܢܝ ܠܺܝ ܘܰܠܒܶܪܝ ܡܶܢ ܝܳܪܬܽܘܬܶܗ ܕܰܐ‌ܠܳܗܳܐ.</VERS>
      <VERS vnumber="17">ܘܶܐܡܪܰܬ݂ ܐܰܡܬܳܟ݂. ܬܶܫܰܪ ܡܶܠܬܶܗ ܕܡܳܪܝ ܡܰܠܟܳܐ ܘܬܶܗܘܶܐ ܩܽܘܪܒܳܢܳܐ. ܡܶܛܽܠ ܕܰܐܝܟ݂ ܡܰܠܰܐܟܶܗ ܕܰܐ‌ܠܳܗܳܐ. ܗܳܟܰܢܳܐ ܡܳܪܝ ܡܰܠܟܳܐ ܠܡܶܫܡܰܥ ܛܳܒ ܘܒܺܝܫ. ܘܡܳܪܝܳܐ ܐܰܠܳܗܳܟ݂ ܢܶܗܘܶܐ ܥܰܡܳܟ݂.</VERS>
      <VERS vnumber="18">ܘܰܥܢܳܐ ܡܰܠܟܳܐ ܘܶܐܡܰܪ ܠܳܗ̇ ܠܰܐܢ̱ܬܬ݂ܳܐ. ܠܳܐ ܬܛܰܫܶܝܢ ܡܶܢܝ ܡܶܕܶܡ ܕܫܳܐܶܠ ܐ̱ܢܳܐ ܠܶܟ݂ܝ. ܐܳܡܪܳܐ ܠܶܗ ܐܰܢ̱ܬܬ݂ܳܐ. ܐܶܡܰܪ ܡܳܪܝ ܡܰܠܟܳܐ.</VERS>
      <VERS vnumber="19">ܐܳܡܰܪ ܠܳܗ̇ ܡܰܠܟܳܐ. ܐܺܝܕ݂ܶܗ ܕܝܽܘܐܳܒ ܐܺܝܬ݂ ܥܰܡܶܟ݂ܝ ܒܗܳܠܶܝܢ ܟܽܠܗܶܝܢ. ܥܢܳܬ݂ ܐܰܢ̱ܬܬ݂ܳܐ ܘܶܐܡܪܰܬ݂ ܠܶܗ. ܚܰܝܳܐ ܗܺܝ ܢܰܦܫܳܟ݂ ܡܳܪܝ ܡܰܠܟܳܐ. ܕܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ ܣܛܺܝܬ݂ ܡܶܢ ܟܽܠ ܡܶܕܶܡ ܕܶܐܡܰܪ ܡܳܪܝ ܡܰܠܟܳܐ. ܥܰܒܕܳܟ݂ ܗܽܘ ܝܽܘܐܳܒ ܦܰܩܕܰܢܝ. ܘܗܽܘ ܣܳܡ ܒܦܽܘܡܶܗ ܕܰܐܡܬܳܟ݂ ܟܽܠܗܶܝܢ ܡ̈ܶܠܶܐ ܗܳܠܶܝܢ.</VERS>
      <VERS vnumber="20">ܡܶܛܽܠ ܕܬܶܥܒܶܕ݂ ܒܰܐܦܰܝ̈. ܡܶܛܽܠ ܗܰܘ ܥܒܰܕ݂ ܥܰܒܕܳܟ݂ ܝܽܘܐܳܒ ܗܳܟܰܢܳܐ. ܘܡܳܪܝ ܚܰܟܺܝܡ ܐܰܝܟ݂ ܚܶܟ݂ܡܬ݂ܳܐ ܕܡܰܠܰܐܟ݂ܰܘ̈ܗܝ ܕܰܐ‌ܠܳܗܳܐ ܠܡܶܕܰܥ ܟܽܠ ܕܺܐܝܬ݂ ܒܰܐܪܥܳܐ.</VERS>
      <VERS vnumber="21">ܐܳܡܰܪ ܠܶܗ ܡܰܠܟܳܐ ܠܝܽܘܐܳܒ. ܗܳܐ ܥܶܒܕܶܬ݂ ܐܰܝܟ݂ ܕܶܐܡܰܪܬ. ܙܶܠ ܐܰܝܬܳܝܗܝ ܠܰܐܒܺܝܫܠܳܘܡ ܛܰܠܝܳܐ.</VERS>
      <VERS vnumber="22">ܘܰܢܦܰܠ ܝܽܘܐܳܒ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܒܰܪܶܟ݂ ܠܡܰܠܟܳܐ. ܘܶܐܡܰܪ ܝܽܘܐܳܒ. ܝܰܘܡܳܢܳܐ ܝܺܕܰܥ ܥܰܒܕܳܟ݂ ܕܶܐܫܟܚܶܬ݂ ܖ̈ܰܚܡܶܐ ܒܥܰܝܢܰܝ̈ܟ ܡܳܪܝ ܡܰܠܟܳܐ. ܕܰܥܒܰܕ݂ ܡܰܠܟܳܐ ܡܶܠܬ݂ܳܐ ܕܥܰܒܕܶܗ.</VERS>
      <VERS vnumber="23">ܘܩܳܡ ܝܽܘܐܳܒ ܘܶܐܙܰܠ ܠܓܰܫܽܘܪ. ܘܰܐܝܬܝܶܗ ܠܰܐܒܺܝܫܠܳܘܡ ܠܽܐܘܪܺܫܠܶܡ.</VERS>
      <VERS vnumber="24">ܘܶܐܡܰܪ ܡܰܠܟܳܐ ܢܺܐܙܰܠ ܠܒܰܝܬܶܗ. ܘܰܩܕ݂ܳܡܰܝ ܠܳܐ ܢܶܬ݂ܚܙܶܐ. ܘܶܐܙܰܠ ܐܰܒܺܝܫܠܳܘܡ ܠܒܰܝܬܶܗ. ܘܰܐܦܰܝ̈ ܡܰܠܟܳܐ ܠܳܐ ܚܙܳܐ.</VERS>
      <VERS vnumber="25">ܘܰܐܝܟ݂ ܐܰܒܺܝܫܠܳܘܡ ܠܰܝܬ ܗܘܳܐ ܓܰܒܪܳܐ ܒܺܝܣܪܳܐܶܝܠ. ܕܡܶܫܬܰܒܰܚ ܗܘܳܐ ܛܳܒ. ܡܶܢ ܦܰܣܬ݂ܳܐ ܕܪܶܓܠܶܗ ܘܰܥܕܰܡܳܐ ܠܡܽܘܚܶܗ. ܠܰܝܬ ܗܘܳܐ ܒܶܗ ܡܽܘܡܳܐ.</VERS>
      <VERS vnumber="26">ܘܡܳܐ ܕܰܡܣܰܦܰܪ ܗܘܳܐ ܪܺܝܫܶܗ. ܡܶܢ ܥܶܕܳܢ ܠܥܶܕܳܢ ܡܣܰܦܰܪ ܗܘܳܐ. ܡܶܛܽܠ ܕܥܳܫܶܢ ܗܘܳܐ ܥܠܰܘܗܝ ܡܣܰܦܰܪ ܗܘܳܐ ܠܶܗ. ܘܬ݂ܳܩܶܠ ܗܘܳܐ ܣܰܥܪܳܐ ܕܪܺܝܫܶܗ ܡܰܐܬܶܝܢ ܡܰܬܩ̈ܳܠܺܝܢ ܒܡܰܬ݂ܩܳܠܳܐ ܕܡܰܠܟܳܐ.</VERS>
      <VERS vnumber="27">ܘܶܐܬ݂ܺܝܠܶܕ݂ܘ ܠܰܐܒܺܝܫܠܳܘܡ ܬܠܳܬܳܐ ܒܢܺܝ̈ܢ ܘܒܰܪܬ݂ܳܐ ܚܕ݂ܳܐ ܘܰܫܡܳܗ̇ ܬܳܡܳܪ. ܐܳܦ ܗܺܝ ܗܘܳܬ݂ ܐܰܢ̱ܬܬ݂ܳܐ ܫܰܦܺܝܪܬ݂ ܒܚܶܙܘܳܐ.</VERS>
      <VERS vnumber="28">ܘܺܝܬ݂ܶܒ ܐܰܒܺܝܫܠܳܘܡ ܒܽܐܘܪܺܫܠܶܡ ܬܰܪܬܶܝܢ ܫܢܺܝ̈ܢ.</VERS>
      <VERS vnumber="29">ܘܰܐܦܰܝ̈ ܡܰܠܟܳܐ ܠܳܐ ܚܙܳܐ. ܘܫܰܕܰܪ ܐܰܒܺܝܫܠܳܘܡ ܥܰܠ ܝܽܘܐܳܒ ܕܰܢܫܰܕܪܺܝܘܗܝ ܠܘܳܬ݂ ܡܰܠܟܳܐ. ܘܠܳܐ ܨܒܳܐ ܠܡܶܐܬ݂ܳܐ. ܘܫܰܕܰܪ ܬܽܘܒ ܕܬܰܪܬܶܝܢ ܙܰܒܢܺܝ̈ܢ. ܘܠܳܐ ܨܒܳܐ ܠܡܶܐܬ݂ܳܐ.</VERS>
      <VERS vnumber="30">ܘܶܐܡܰܪ ܐܰܒܺܝܫܠܳܘܡ ܠܥܰܒܕܰܘ̈ܗܝ. ܚܙܰܘ ܚܰܩܠܳܐ ܐܰܝܟܳܐ ܕܺܐܝܬ݂ ܠܝܽܘܐܳܒ ܥܰܠ ܓܰܒܝ. ܕܚܶܛ̈ܶܐ ܐܰܘ ܕܰܣܥܳܖ̈ܶܐ. ܙܶܠܘ ܐܰܘܩܕ݂ܽܘܗ̇ ܒܢܽܘܪܳܐ. ܘܰܐܘܩܶܕ݂ܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܠܚܰܩܠܳܐ ܕܝܽܘܐܳܒ.</VERS>
      <VERS vnumber="31">ܘܩܳܡ ܝܽܘܐܳܒ ܘܶܐܙܰܠ ܠܒܰܝܬܶܗ ܕܰܐܒܺܝܫܠܳܘܡ. ܘܶܐܡܰܪ ܠܶܗ ܝܽܘܐܳܒ ܠܰܐܒܺܝܫܠܳܘܡ. ܠܡܳܢܳܐ ܐܰܘܩܶܕ݂ܘ ܥܰܒܕܰܝ̈ܟ ܚܰܩܠܝ ܒܢܽܘܪܳܐ.</VERS>
      <VERS vnumber="32">ܐܳܡܰܪ ܠܶܗ ܐܰܒܺܝܫܠܳܘܡ ܠܝܽܘܐܳܒ. ܗܳܐ ܫܰܕܪܶܬ݂ ܥܠܰܝܟ. ܘܶܐܡܪܶܬ݂ ܕܬ݂ܳܐ ܐܶܫܰܕܪܳܟ݂ ܠܘܳܬ݂ ܡܰܠܟܳܐ ܕܬܺܐܡܰܪ ܠܡܳܢܳܐ ܐܶܬܺܝܬ݂ ܡܶܢ ܓܳܫܽܘܪ. ܦܰܩܳܚ ܗܘܳܐ ܠܺܝ ܟܰܕ ܐܶܢܳܐ ܬܰܡܳܢ. ܘܗܳܫܳܐ ܨܳܒܶܐ ܐ̱ܢܳܐ ܕܶܐܬ݂ܚܙܶܐ ܩܕ݂ܳܡ ܡܰܠܟܳܐ. ܘܶܐܢ ܐܺܝܬ݂ ܠܺܝ ܣܰܟܠܽܘܬܳܐ. ܢܶܩܛܠܰܢܝ.</VERS>
      <VERS vnumber="33">ܘܶܐܬ݂ܳܐ ܝܽܘܐܳܒ ܩܕ݂ܳܡ ܡܰܠܟܳܐ ܘܚܰܘܝܶܗ ܡܶܠܰܘ̈ܗܝ ܕܰܐܒܺܝܫܠܳܘܡ. ܘܰܩܪܳܝܗܝ ܠܰܐܒܺܝܫܠܳܘܡ. ܘܥܰܠ ܐܰܒܺܝܫܳܠܽܘܡ ܩܕ݂ܳܡ ܡܰܠܟܳܐ. ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܩܕ݂ܳܡ ܡܰܠܟܳܐ. ܘܢܰܫܩܶܗ ܡܰܠܟܳܐ ܠܰܐܒܺܝܫܠܳܘܡ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܡܶܢ ܒܳܬܰܪܟܶܢ ܥܒܰܕ݂ ܠܶܗ ܐܰܒܺܝܫܠܳܘܡ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܚܰܡܫܺܝܢ ܛܒܰܠܳܖ̈ܺܝܢ ܕܪܳܗܛܺܝܢ ܗܘܰܘ ܩܕܳܡܰܘܗܝ.</VERS>
      <VERS vnumber="2">ܘܰܡܩܰܕܶܡ ܗܘܳܐ ܐܰܒܺܝܫܳܠܽܘܡ. ܘܩܳܐܶܡ ܗܘܳܐ ܥܰܠ ܓܶܢ̱ܒ ܬܰܪܥܳܐ ܕܡܰܠܟܳܐ. ܘܟܽܠ ܓܰܒܪܳܐ ܕܺܐܝܬ݂ ܗܘܳܐ ܠܶܗ ܕܺܝܢܳܐ ܩܕ݂ܳܡ ܡܰܠܟܳܐ. ܩܳܪܶܐ ܗܘܳܐ ܠܶܗ ܐܰܒܺܝܫܠܳܘܡ ܠܘܳܬ݂ܶܗ ܘܳܐܡܰܪ ܠܶܗ. ܡܶܢ ܐܰܝܕܳܐ ܐܰܢ̱ܬ ܩܪܺܝܬ݂ܳܐ. ܐܳܡܰܪ ܠܶܗ. ܥܰܒܕܳܟ݂ ܐ̱ܢܳܐ ܡܶܢ ܚܰܕ݂ ܡܶܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="3">ܐܳܡܰܪ ܠܶܗ ܐܰܒܺܝܫܠܳܘܡ. ܗܳܐ ܚܳܙܶܐ ܐ̱ܢܳܐ ܕܡܶܠܰܝ̈ܟ ܫܰܦܺܝܖ̈ܳܢ ܘܰܬ݂ܖ̈ܺܝܨܳܢ. ܘܫܳܡܽܘܥܳܐ ܠܰܝܬ ܠܳܟ݂ ܡܶܢ ܠܘܳܬ݂ ܡܰܠܟܳܐ.</VERS>
      <VERS vnumber="4">ܘܶܐܡܰܪ ܐܰܒܺܝܫܠܳܘܡ. ܡܰܢ ܕܶܝܢ ܥܰܒܕܰܢܝ ܕܰܝܳܢܳܐ ܒܰܐܪܥܳܐ. ܘܰܠܘܳܬ݂ܝ ܕܶܝܢ ܐܶܬ݂ܳܐ ܟܽܠ ܓܰܒܪܳܐ ܕܺܐܝܬ݂ ܠܶܗ ܕܺܝܢܳܐ ܘܰܬ݂ܒܰܥܬ݂ܳܐ ܘܰܡܙܰܟܶܐ ܗܘܺܝܬ݂ ܠܶܗ.</VERS>
      <VERS vnumber="5">ܘܡܳܐ ܕܩܳܐܶܡ ܗܘܳܐ ܓܰܒܪܳܐ ܠܡܶܣܓܰܕ݂ ܠܶܗ. ܐܳܚܶܕ݂ ܗܘܳܐ ܒܺܐܝܕܶܗ ܘܢܳܫܶܩ ܗܘܳܐ ܠܶܗ.</VERS>
      <VERS vnumber="6">ܘܥܳܒܶܕ݂ ܗܘܳܐ ܐܰܒܺܝܫܠܳܘܡ ܗܳܟܰܢܳܐ ܠܟܽܠܶܗ ܝܺܣܪܳܐܶܝܠ. ܕܳܐܬ݂ܶܝܢ ܗܘܳܐ ܠܰܡܕ݂ܳܢ ܩܕ݂ܳܡ ܡܰܠܟܳܐ ܘܰܐܣܛܝܶܗ ܐܰܒܺܝܫܠܳܘܡ ܠܠܶܒܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="7">ܘܡܶܢ ܒܳܬܰܪ ܐܰܪܒܰܥ ܫܢܺܝ̈ܢ. ܐܶܡܰܪ ܐܰܒܺܝܫܠܳܘܡ ܠܡܰܠܟܳܐ. ܐܺܙܰܠ ܐܶܫܰܠܶܡ ܢܶܕ݂ܖ̈ܰܝ ܕܢܶܕ݂ܪܶܬ݂ ܠܡܳܪܝܳܐ ܒܚܶܒܪܽܘܢ.</VERS>
      <VERS vnumber="8">ܢܶܕ݂ܪܳܐ ܓܶܝܪ ܢܕܰܪ ܥܰܒܕܳܟ݂. ܟܰܕ݂ ܝܳܬ݂ܶܒ ܗܘܺܝܬ݂ ܒܓܳܫܽܘܪ ܒܰܐܕܽܘܡ. ܕܶܐܢ ܡܰܗܦܳܟ݂ܽܘ ܢܰܗܦܟܰܢܝ ܡܳܪܝܳܐ ܠܽܐܘܪܺܫܠܶܡ. ܐܶܦܠܽܘܚ ܠܡܳܪܝܳܐ.</VERS>
      <VERS vnumber="9">ܐܳܡܰܪ ܠܶܗ ܡܰܠܟܳܐ ܙܶܠ ܒܰܫܠܳܡܳܐ. ܘܩܳܡ ܐܶܙܰܠ ܠܚܶܒܪܽܘܢ.</VERS>
      <VERS vnumber="10">ܘܫܰܕܰܪ ܐܰܒܺܝܫܠܳܘܡ ܓܳܫܽܘ̈ܫܶܐ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܦܰܩܶܕ݂ ܕܡܳܐ ܕܰܫܡܰܥܬܽܘܢ ܩܳܠܳܐ ܕܫܺܝܦܽܘܪܳܐ. ܐܶܡܰܪܘ ܕܰܐܡܠܶܟ݂ ܐܰܒܺܝܫܠܳܘܡ ܒܚܶܒܪܽܘܢ.</VERS>
      <VERS vnumber="11">ܘܥܰܡ ܐܰܒܺܝܫܠܳܘܡ ܐܶܙܰܠܘ ܡܰܐܬܶܝܢ ܓܰܒܖ̈ܺܝܢ ܡܶܢ ܐܽܘܪܺܫܠܶܡ. ܘܶܐܙܰܠܘ ܬܰܡܺܝܡܳܐܺܝܬ݂ ܟܰܕ݂ ܠܳܐ ܝܳܕ݂ܥܺܝܢ ܡܶܕܶܡ.</VERS>
      <VERS vnumber="12">ܘܫܰܕܰܪ ܐܰܒܺܝܫܠܳܘܡ ܥܰܠ ܐܰܚܺܝܬܽܘܦܶܝܠ ܓܰܠܝܽܘܢܳܝܳܐ. ܡܳܠܶܟ݂ ܡܶܠܟܶܗ ܕܕܰܘܺܝܕ݂. ܘܕܰܒܪܶܗ ܡܶܢ ܩܪܺܝܬܶܗ ܡܶܢ ܓܰܠܝܽܘ ܟܰܕ݂ ܕܳܒܰܚ ܕܶܒܚܬܳܐ. ܘܡܶܪܕܳܐ ܐܳܙܶܠ ܗܘܳܐ ܘܥܳܫܶܢ. ܘܥܰܡܳܐ ܛܳܒ ܣܳܓܶܐ ܗܘܳܐ ܥܰܠ ܓܶܢ̱ܒ ܐܰܒܺܝܫܠܳܘܡ.</VERS>
      <VERS vnumber="13">ܘܶܐܬ݂ܳܐ ܡܣܰܒܪܳܢܳܐ ܠܘܳܬ݂ ܕܰܘܺܝܕ݂. ܘܶܐܡܰܪ ܠܶܗ. ܐܶܫܬܘܺܝ ܠܶܒܗܽܘܢ ܕܰܒܢܰܝ̈ ܝܺܣܪܳܐܶܝܠ ܒܳܬܰܪ ܐܰܒܺܝܫܠܳܘܡ.</VERS>
      <VERS vnumber="14">ܘܶܐܡܰܪ ܕܰܘܺܝܕ݂ ܠܟܽܠܗܽܘܢ ܥܰܒܕܰܘ̈ܗܝ ܕܥܰܡܶܗ ܒܽܐܘܪܺܫܠܶܡ. ܩܽܘܡܘ ܢܶܥܪܽܘܩ ܠܰܢ. ܕܰܠܡܳܐ ܠܳܐ ܢܶܫܟܰܚ ܠܡܶܬ݂ܦܰܠܳܛܽܘ ܡܶܢ ܩܕ݂ܳܡ ܐܰܒܺܝܫܠܳܘܡ. ܒܰܥܓܰܠ ܢܺܐܙܰܠ ܠܰܢ. ܕܰܠܡܳܐ ܢܶܣܬܰܪܗܰܒ ܘܢܰܕ݂ܪܟܰܢ ܘܢܶܕ݂ܚܶܐ ܥܠܰܝܢ ܒܺܝܫܬܳܐ. ܘܢܶܡܚܶܝܗ̇ ܠܰܩܪܺܝܬ݂ܳܐ ܒܦܽܘܡܳܐ ܕܚܰܪܒܳܐ.</VERS>
      <VERS vnumber="15">ܘܶܐܡܰܪܘ ܥܰܒܕܰܘ̈ܗܝ ܕܡܰܠܟܳܐ ܠܡܰܠܟܳܐ. ܟܽܠ ܡܶܕܶܡ ܕܨܳܒܶܐ ܐܰܢ̱ܬ ܡܳܪܰܢ ܡܰܠܟܳܐ. ܗܳܟܰܢܳܐ ܥܳܒܕܺܝܢ ܥܰܒܕܰܝ̈ܟ.</VERS>
      <VERS vnumber="16">ܘܰܢܦܰܩ ܡܰܠܟܳܐ. ܘܟܽܠܗܽܘܢ ܒܢܰܝ̈ ܒܰܝܬܶܗ ܠܪܶܓܠܶܗ. ܘܰܫܒܰܩ ܡܰܠܟܳܐ ܥܣܰܪ ܢܶܫ̈ܶܐ ܕܖ̈ܽܘܟ݂ܳܬ݂ܳܐ ܕܢܶܛܖ̈ܳܢ ܒܰܝܬܶܗ.</VERS>
      <VERS vnumber="17">ܘܰܢܦܰܩ ܡܰܠܟܳܐ ܘܟܽܠܶܗ ܥܰܡܳܐ ܠܪܶܓܠܶܗ. ܘܩܳܡܘ ܒܪܽܘܚܩܳܐ.</VERS>
      <VERS vnumber="18">ܘܟܽܠܗܽܘܢ ܥܰܒܕܰܘ̈ܗܝ ܥܳܒܪܺܝܢ ܥܠܰܘܗܝ. ܘܟܽܠܗܽܘܢ ܚܺܐܖ̈ܰܘܗܝ. ܘܟܽܠܗܽܘܢ ܦܳܠܚܰܘ̈ܗܝ. ܘܟܽܠܗܽܘܢ ܓܳܬ݂ܳܝ̈ܶܐ ܕܶܐܬ݂ܰܘ ܠܪܶܓܠܶܗ ܡܶܢ ܓܳܬ݂ ܥܳܒܪܺܝܢ ܩܕ݂ܳܡ ܡܰܠܟܳܐ.</VERS>
      <VERS vnumber="19">ܐܳܡܰܪ ܠܶܗ ܡܰܠܟܳܐ ܠܳܐܬ݂ܺܝ ܓܳܬܳܝܳܐ. ܠܡܳܢܳܐ ܐܳܙܶܠ ܐܰܢ̱ܬ ܐܳܦ ܐܰܢ̱ܬ ܥܰܡܰܢ. ܦܽܘܫ ܠܳܟ݂ ܡܶܢ ܡܰܠܟܳܐ. ܡܶܛܽܠ ܕܢܽܘܟܪܳܝܳܐ ܐܰܢ̱ܬ. ܐܳܦ ܡܓܰܠܳܝܽܘ ܓܰܠܺܝܬ ܡܶܢ ܐܰܬ݂ܪܳܟ݂.</VERS>
      <VERS vnumber="20">ܐܶܬ݂ܡܳܠܝ ܐܶܬܰܝܬ. ܘܝܰܘܡܳܢܳܐ ܢܙܺܝܥܳܟ݂ ܕܬܺܐܙܰܠ ܥܰܡܰܢ. ܘܶܐܢܳܐ ܐܳܙܶܠ ܐ̱ܢܳܐ ܠܟܰܪ ܕܳܐܙܶܠ ܐ̱ܢܳܐ. ܦܽܘܫ ܘܰܐܘܬܶܒ ܠܰܐܚܰܝ̈ܟ ܫܰܦܺܝܪ.</VERS>
      <VERS vnumber="21">ܘܰܥܢܳܐ ܐܳܬ݂ܺܝ ܘܶܐܡܰܪ ܠܡܰܠܟܳܐ. ܚܰܝ ܗܽܘ ܡܳܪܝܳܐ ܘܚܰܝܳܐ ܗ̱ܝ ܢܰܦܫܳܟ݂ ܡܰܠܟܳܐ. ܐܶܠܳܐ ܒܰܐܬ݂ܪܳܐ ܕܗܳܘܶܐ ܡܳܪܝ ܡܰܠܟܳܐ. ܐܰܘ ܠܡܰܘܬܳܐ ܐܰܘ ܠܚܰܝ̈ܶܐ. ܐܶܠܳܐ ܬܰܡܳܢ ܢܶܗܘܶܐ ܥܰܒܕܳܟ݂.</VERS>
      <VERS vnumber="22">ܘܶܐܡܰܪ ܕܰܘܺܝܕ݂ ܠܳܐܬ݂ܺܝ. ܥܒܰܪ ܙܶܠ ܠܳܟ݂. ܘܰܥܒܰܪ ܐܳܬ݂ܺܝ ܓܳܬܳܝܳܐ ܘܟܽܠܗܽܘܢ ܐ̱ܢܳܫܰܘ̈ܗܝ. ܘܟܽܠܶܗ ܝܺܩܰܪܬܳܐ ܕܥܰܡܶܗ.</VERS>
      <VERS vnumber="23">ܘܟܽܠܳܗ̇ ܐܰܪܥܳܐ ܒܳܟܶܝܢ ܒܟ݂ܳܬ݂ܳܐ ܪܰܒܬܳܐ. ܘܟܽܠܶܗ ܥܰܡܳܐ ܥܳܒܪܺܝܢ. ܘܡܰܠܟܳܐ ܥܳܒܰܪ ܒܢܰܚܠܳܐ ܕܩܶܕ݂ܪܽܘܢ. ܘܟܽܠܶܗ ܥܰܡܳܐ ܥܳܒܪܺܝܢ. ܥܰܠ ܐܰܦܰܝ̈ ܐܽܘܪܚܳܐ ܕܡܰܕܒܪܳܐ.</VERS>
      <VERS vnumber="24">ܘܗܳܐ ܐܳܦ ܨܳܕܽܘܩ ܟܳܗܢܳܐ. ܘܟܽܠܗܽܘܢ ܠܶܘ̈ܳܝܶܐ ܕܥܰܡܶܗ. ܫܩܺܝܠܺܝܢ ܠܩܺܐܒܽܘܬܳܐ ܕܰܐ‌ܠܳܗܳܐ. ܘܰܣܠܶܩ ܐܰܒܺܝܬ݂ܰܪ. ܥܕܰܡܳܐ ܕܰܫܠܶܡ ܟܽܠܶܗ ܥܰܡܳܐ ܠܡܶܥܒܰܪ ܡܶܢ ܩܪܺܝܬ݂ܳܐ.</VERS>
      <VERS vnumber="25">ܘܶܐܡܰܪ ܡܰܠܟܳܐ ܠܨܳܕܽܘܩ. ܐܰܗܦܶܟܶܝܗ̇ ܠܩܺܐܒܽܘܬܶܗ ܕܰܐ‌ܠܳܗܳܐ ܠܰܩܪܺܝܬ݂ܳܐ. ܛܳܟ݂ ܐܶܫܟܰܚ ܖ̈ܰܚܡܶܐ ܒܥܰܝ̈ܢܰܝ ܡܳܪܝܳܐ. ܘܢܰܗܦܟܰܢܝ ܘܰܢܚܰܘܶܝܢܝ ܠܳܗ̇ ܘܰܠܕܰܝܪܳܗ̇.</VERS>
      <VERS vnumber="26">ܘܶܐܢ ܗܳܟܰܢܳܐ ܢܺܐܡܰܪ. ܠܳܐ ܨܳܒܶܐ ܐ̱ܢܳܐ ܒܳܟ݂. ܗܳܐ ܩܳܐܶܡ ܐ̱ܢܳܐ. ܢܶܥܒܶܕ݂ ܠܺܝ ܐܰܝܟ݂ ܕܫܰܦܺܝܪ ܒܥܰܝܢܰܘ̈ܗܝ.</VERS>
      <VERS vnumber="27">ܘܶܐܡܰܪ ܡܰܠܟܳܐ ܠܨܳܕܽܘܩ ܟܳܗܢܳܐ. ܗܦܽܘܟ݂ ܙܶܠ ܠܰܩܪܺܝܬ݂ܳܐ ܒܰܫܠܳܡܳܐ. ܐܰܢ̱ܬ ܘܰܐܚܺܝܡܥܶܨ ܒܪܳܟ݂. ܘܢܳܬܳܢ ܒܰܪ ܐܰܒܺܝܬ݂ܰܪ. ܬܖ̈ܰܝܗܽܘܢ ܒܢܰܝ̈ܟܽܘܢ ܥܰܡܟܽܘܢ.</VERS>
      <VERS vnumber="28">ܘܰܚܙܰܘ ܗܳܐ ܐܶܢܳܐ ܡܶܫܬܰܘܚܰܪ ܐ̱ܢܳܐ. ܒܰܦܩܰܥܬ݂ܳܐ ܕܡܰܕܒܪܳܐ. ܥܕܰܡܳܐ ܕܳܐܬܶܐ ܐ̱ܢܳܫ ܡܶܢ ܠܘܳܬ݂ܟܽܘܢ ܘܰܡܚܰܘܶܐ ܠܺܝ.</VERS>
      <VERS vnumber="29">ܘܰܐܗܦܟ݂ܽܘܗܝ ܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ ܠܳܐܪܽܘܢܶܗ ܕܰܐ‌ܠܳܗܳܐ ܠܽܐܘܪܺܫܠܶܡ. ܘܺܝܬ݂ܶܒܘ ܬܰܡܳܢ.</VERS>
      <VERS vnumber="30">ܘܕܰܘܺܝܕ݂ ܣܳܠܶܩ ܒܡܰܣܩܳܢܳܐ ܕܙܰܝ̈ܬܶܐ. ܒܳܟ݂ܶܐ ܘܣܳܠܶܩ ܘܰܡܗܰܠܶܟ݂ ܘܪܺܝܫܶܗ ܡܚܰܦܰܝ. ܘܟܽܠܶܗ ܥܰܡܳܐ ܕܥܰܡܶܗ ܡܚܰܦܶܝܢ ܖ̈ܺܝܫܰܝܗܽܘܢ. ܘܒܳܟܶܝܢ ܘܣܳܠܩܺܝܢ.</VERS>
      <VERS vnumber="31">ܘܚܰܘܺܝܘ ܠܕܰܘܺܝܕ݂. ܘܶܐܡܰܪܘ ܠܶܗ. ܕܰܡܪܰܕ݂ ܠܶܗ ܐܰܚܺܝܬܽܘܦܶܝܠ ܥܰܡ ܐܰܒܺܝܫܠܳܘܡ. ܘܶܐܡܰܪ ܕܰܘܺܝܕ݂. ܡܳܪܝܳܐ ܢܒܰܛܠܺܝܗ̇ ܬܰܪܥܺܝܬܶܗ ܕܰܐܚܺܝܬܽܘܦܶܝܠ.</VERS>
      <VERS vnumber="32">ܘܕܰܘܺܝܕ݂ ܡܛܳܐ ܠܕܽܘܟܬܳܐ ܚܕ݂ܳܐ ܐܰܬܰܪ ܕܣܳܓܶܕ݂ ܗܘܳܐ ܠܰܐܠܳܗܳܐ. ܘܶܐܬ݂ܳܐ ܠܘܳܬ݂ܶܗ ܚܽܘܫܺܝ ܐܰܪܟܳܝܳܐ ܨܰܪܝܳܐ ܟܽܘܬܺܝܢܶܗ. ܘܥܰܦܪܳܐ ܪܡܶܐ ܒܪܺܝܫܶܗ.</VERS>
      <VERS vnumber="33">ܐܳܡܰܪ ܠܶܗ ܕܰܘܺܝܕ݂. ܐܶܢ ܥܳܒܰܪ ܐܰܢ̱ܬ ܥܰܡܝ. ܗܳܘܶܐ ܐܰܢ̱ܬ ܠܺܝ ܛܰܥܢܳܐ.</VERS>
      <VERS vnumber="34">ܐܶܠܳܐ ܗܦܽܘܟ݂ ܠܰܩܪܺܝܬ݂ܳܐ. ܘܶܐܡܰܪ ܠܰܐܒܺܝܫܠܳܘܡ. ܥܰܒܕܳܟ݂ ܐ̱ܢܳܐ ܡܰܠܟܳܐ. ܘܥܰܒܕܶܗ ܕܰܐܒܽܘܟ݂ ܡܶܢ ܩܕ݂ܺܝܡ. ܘܗܳܫܳܐ ܐܶܢܳܐ ܡܰܠܟܳܐ ܒܳܥܶܐ ܐ̱ܢܳܐ ܡܶܢܳܟ݂ ܙܶܠ ܒܰܛܶܠ ܬܰܪܥܺܝܬܶܗ ܕܰܐܚܺܝܬܽܘܦܶܠ.</VERS>
      <VERS vnumber="35">ܗܳܐ ܐܺܝܬ݂ ܬܰܡܳܢ ܠܘܳܬ݂ܳܟ݂ ܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ. ܟܽܠ ܡܶܠܬ݂ܳܐ ܕܫܳܡܰܥ ܐܰܢ̱ܬ ܡܶܢ ܒܶܝܬ݂ ܡܰܠܟܳܐ. ܚܰܘܳܐ ܠܨܳܕܽܘܩ ܘܠܰܐܒܺܝܬܳܪ ܟܳܗ̈ܢܶܐ.</VERS>
      <VERS vnumber="36">ܘܗܳܐ ܐܺܝܬ݂ ܬܰܡܳܢ ܬܖ̈ܰܝܗܽܘܢ ܒܢܰܝ̈ܗܽܘܢ. ܐܰܚܺܝܡܥܶܨ ܒܪܶܗ ܕܨܳܕܽܘܩ. ܘܢܳܬܳܢ ܒܰܪ ܐܳܒܺܝܬܳܪ. ܫܠܽܘܚܘ ܠܺܝ ܒܰܐܝܕܰܝ̈ܗܽܘܢ ܟܽܠ ܡܶܕܶܡ ܕܫܳܡܥܺܝܢ ܐܢ̱ܬܽܘܢ.</VERS>
      <VERS vnumber="37">ܘܶܐܙܰܠ ܚܽܘܫܺܝ ܪܳܚܡܶܗ ܕܕܰܘܺܝܕ݂ ܠܰܩܪܺܝܬ݂ܳܐ. ܘܰܐܒܺܝܫܠܳܘܡ ܥܰܠ ܠܽܐܘܪܺܫܠܶܡ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܕܰܘܺܝܕ݂ ܦܪܰܩ ܩܰܠܺܝܠ ܡܶܢ ܕܽܘܟܬܳܐ ܐܰܬܰܪ ܕܣܳܓܶܕ݂ ܗܘܳܐ. ܘܨܺܝܒܳܐ ܛܰܠܝܶܗ ܕܡܰܦܺܝܒܫܳܬ ܐܶܬ݂ܳܐ ܠܽܐܘܪܥܶܗ. ܘܰܐܝܬܺܝ ܥܰܡܶܗ ܬܪܶܝܢ ܚܡܳܖ̈ܺܝܢ ܟܰܕ݂ ܛܥܺܝܢܺܝܢ. ܘܺܐܝܬ݂ ܥܠܰܝܗܽܘܢ ܡܰܐܬܶܝܢ ܓܖ̈ܺܝܨܳܢ. ܘܰܡܳܐܐ ܕܶܒ̈ܠܺܝܢ. ܘܰܡܳܐܐ ܓܽܘܒܢܺܝ̈ܢ. ܘܙܶܩܳܐ ܕܚܰܡܪܳܐ.</VERS>
      <VERS vnumber="2">ܐܳܡܰܪ ܠܶܗ ܡܰܠܟܳܐ ܠܨܺܝܒܳܐ. ܗܳܠܶܝܢ ܡܶܢ ܐܰܝܡܶܟܳܐ ܠܳܟ݂. ܐܳܡܰܪ ܠܶܗ ܨܺܝܒܳܐ. ܚܶܡܖ̈ܳܐ ܕܢܶܫܩܠܽܘܢ ܛܥܽܘܢܬܳܐ ܕܒܶܝܬ݂ ܡܰܠܟܳܐ. ܘܠܰܚܡܳܐ ܘܓܽܘܒ̈ܢܶܐ ܕܢܶܐܟܠܽܘܢ ܛܠܳܝ̈ܶܐ. ܘܚܰܡܪܳܐ ܕܢܶܫܬܽܘܢ ܐܰܝܠܶܝܢ ܕܰܡܛܰܪܦܺܝܢ ܒܡܰܕܒܪܳܐ.</VERS>
      <VERS vnumber="3">ܘܶܐܡܰܪ ܠܶܗ ܡܰܠܟܳܐ. ܐܰܝܟܰܘ ܒܰܪ ܡܳܪܳܟ݂. ܐܳܡܰܪ ܠܶܗ ܨܺܝܒܳܐ. ܗܳܐ ܝܳܬ݂ܶܒ ܒܽܐܘܪܺܫܠܶܡ. ܘܳܐܡܰܪ. ܝܰܘܡܳܢܳܐ ܢܰܦܢܽܘܢ ܠܺܝ ܒܢܰܝ̈ ܝܺܣܪܳܐܶܝܠ ܡܰܠܟܽܘܬܶܗ ܕܫܳܐܘܳܠ ܐܳܒܝ.</VERS>
      <VERS vnumber="4">ܐܳܡܰܪ ܠܶܗ ܕܰܘܺܝܕ݂ ܠܨܺܝܒܳܐ. ܝܺܗܺܝܒ ܠܳܟ݂ ܟܽܠ ܡܕܶܡ ܕܺܐܝܬ݂ ܠܡܰܦܺܝܒܫܳܬ. ܘܶܐܡܰܪ ܨܺܝܒܳܐ. ܣܰܓܺܝ ܐܺܝܬ݂ ܠܺܝ. ܐܶܢܳܐ ܐܶܫܟܚܶܬ݂ ܖ̈ܰܚܡܶܐ ܒܥܰܝ̈ܢܰܝܟ ܡܳܪܝ ܡܰܠܟܳܐ.</VERS>
      <VERS vnumber="5">ܘܶܐܬ݂ܳܐ ܡܰܠܟܳܐ ܕܰܘܺܝܕ݂ ܥܕܰܡܳܐ ܠܒܶܝܬ݂ ܚܽܘܪܺܝܡ. ܘܰܢܦܰܩ ܡܶܢ ܬܰܡܳܢ ܓܰܒܪܳܐ ܚܰܕ݂ ܡܶܢ ܫܰܪܒܬ݂ܳܐ ܕܒܶܝܬ݂ ܫܳܐܘܳܠ. ܘܰܫܡܶܗ ܫܶܡܥܺܝ ܒܰܪ ܓܶܐܪܳܐ. ܢܦܰܩ ܘܰܡܨܰܚܶܐ ܠܶܗ ܠܕܰܘܺܝܕ݂.</VERS>
      <VERS vnumber="6">ܘܪܳܓܶܡ ܠܶܗ ܒܟܺܐܦ̈ܶܐ. ܠܶܗ ܘܰܠܟܽܠܗܽܘܢ ܥܰܒܕܰܘ̈ܗܝ. ܘܰܠܟܽܠܶܗ ܥܰܡܳܐ. ܘܰܠܟܽܠܗܽܘܢ ܥܰܒܕܰܘ̈ܗܝ ܕܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ.</VERS>
      <VERS vnumber="7">ܘܗܳܟܰܢܳܐ ܐܳܡܰܪ ܗܘܳܐ ܫܶܡܥܺܝ ܠܕܰܘܺܝܕ݂ ܟܰܕ݂ ܡܨܰܚܶܐ ܗܘܳܐ ܠܶܗ. ܦܽܘܩ ܦܽܘܩ ܓܰܒܪܳܐ ܐܳܫܶܕ݂ ܕܡܳܐ ܘܥܰܘܳܠܳܐ.</VERS>
      <VERS vnumber="8">ܢܶܦܪܥܳܟ݂ ܡܳܪܝܳܐ ܟܽܠܶܗ ܕܡܳܐ ܕܒܶܝܬ݂ ܫܳܐܘܳܠ. ܕܰܐܡܠܶܟ݂ܬ ܒܳܬܪܶܗ. ܘܢܰܫܠܡܺܝܗ̇ ܡܳܪܝܳܐ ܡܰܠܟܽܘܬ݂ܳܐ ܒܺܐܝܕܶܗ ܕܰܐܒܺܝܫܠܳܘܡ ܒܪܳܟ݂. ܘܗܳܐ ܐܶܬ݂ܦܪܰܥܬ ܒܺܝܫܬܳܟ݂. ܡܶܛܽܠ ܕܓܰܒܪܳܐ ܐܰܢ̱ܬ ܐܳܫܶܕ݂ ܕܡܳܐ.</VERS>
      <VERS vnumber="9">ܐܳܡܰܪ ܠܶܗ ܐܰܒܺܝܫܰܝ ܒܰܪ ܨܽܘܪܺܝܳܐ ܠܕܰܘܺܝܕ݂. ܠܡܳܢܳܐ ܡܨܰܚܶܐ ܗܳܢܳܐ ܟܰܠܒܳܐ ܡܺܝܬ݂ܳܐ ܠܡܳܪܝ ܡܰܠܟܳܐ. ܐܶܥܒܰܪ ܐܶܣܒܺܝܘܗܝ ܪܺܝܫܶܗ.</VERS>
      <VERS vnumber="10">ܐܳܡܰܪ ܠܶܗ ܡܰܠܟܳܐ ܕܰܘܺܝܕ݂. ܡܳܐ ܠܺܝ ܘܰܠܟܽܘܢ ܒܢܰܝ̈ ܨܽܘܪܺܝܳܐ. ܫܽܘܒܩܽܘܗܝ ܡܨܰܚܶܐ. ܡܳܪܝܳܐ ܗܽܘ ܐܶܡܰܪ ܠܶܗ ܕܨܰܚܳܐ ܠܕܰܘܺܝܕ݂. ܡܰܢ ܕܶܝܢ ܐܶܡܰܪ ܠܺܝ ܠܡܳܢܳܐ ܗܘܳܢܝ ܗܳܟܰܢܳܐ.</VERS>
      <VERS vnumber="11">ܐܳܡܰܪ ܠܶܗ ܕܰܘܺܝܕ݂ ܠܰܐܒܺܝܫܰܝ. ܘܰܠܟܽܠܗܽܘܢ ܥܰܒܕܰܘ̈ܗܝ. ܗܳܐ ܒܶܪܝ ܕܰܢܦܰܩ ܡܶܢ ܡܥܰܝ̈ ܒܳܥܶܐ ܕܢܶܣܰܒ ܢܰܦܫܝ. ܘܳܐܦ ܗܳܫܳܐ ܒܢܰܝ̈ ܝܰܡܺܝܢܝ. ܫܽܘܒܩܽܘܗܝ ܡܨܰܚܶܐ. ܡܳܪܝܳܐ ܗܽܘ ܐܶܡܰܪ ܠܶܗ.</VERS>
      <VERS vnumber="12">ܛܳܟ݂ ܢܶܚܙܶܐ ܡܳܪܝ ܒܫܽܘܥܒܳܕ݂ܝ. ܘܢܶܦܪܥܰܢܝ ܛܳܒ̈ܳܬ݂ܳܐ ܚܠܳܦ ܨܽܘܚ̈ܝܳܬ݂ܝ ܕܝܰܘܡܳܢܳܐ.</VERS>
      <VERS vnumber="13">ܘܳܐܙܶܠ ܗܘܳܐ ܕܰܘܺܝܕ݂ ܘܥܰܒܕܰܘ̈ܗܝ ܒܽܐܘܪܚܳܐ. ܘܫܶܡܥܺܝ ܐܳܙܶܠ ܗܘܳܐ ܒܰܛܦܳܝܳܐ ܕܛܽܘܪܳܐ ܩܽܘܒܠܶܗ. ܡܨܰܚܶܐ ܗܘܳܐ ܠܶܗ. ܘܪܳܓܶܡ ܗܘܳܐ ܠܶܗ ܒܟܺܐܦ̈ܶܐ. ܘܫܳܕܶܐ ܗܘܳܐ ܒܶܗ ܥܰܦܪܳܐ.</VERS>
      <VERS vnumber="14">ܘܶܐܬ݂ܳܐ ܡܰܠܟܳܐ ܘܟܽܠܶܗ ܥܰܡܳܐ ܕܥܰܡܶܗ ܟܰܕ݂ ܡܛܰܪܦܺܝܢ. ܘܶܐܬܬܢܺܝܚܘ ܬܰܡܳܢ.</VERS>
      <VERS vnumber="15">ܘܰܐܒܺܝܫܠܳܘܡ ܘܟܽܠܶܗ ܥܰܡܳܐ ܕܥܰܡܶܗ. ܘܟܽܠܶܗ ܝܺܣܪܳܐܶܝܠ ܐܶܬ݂ܰܘ ܠܽܐܘܪܺܫܠܶܡ. ܘܰܐܚܺܝܬܽܘܦܶܠ ܥܰܡܶܗ.</VERS>
      <VERS vnumber="16">ܘܟܰܕ݂ ܐܶܬ݂ܳܐ ܚܽܘܫܺܝ ܐܰܪܟܳܝܳܐ ܪܳܚܡܶܗ ܕܕܰܘܺܝܕ݂ ܠܘܳܬ݂ ܐܰܒܺܝܫܠܳܘܡ. ܐܳܡܰܪ ܠܶܗ ܚܽܘܫܺܝ ܠܰܐܒܺܝܫܠܳܘܡ. ܚܳܝ ܡܰܠܟܳܐ. ܚܳܝ ܡܰܠܟܳܐ.</VERS>
      <VERS vnumber="17">ܐܳܡܰܪ ܠܶܗ ܐܰܒܺܝܫܠܳܘܡ ܠܚܽܘܫܺܝ. ܗܳܕܳܐ ܗ̱ܝ ܪܳܚܡܽܘܬܶܗ ܕܪܳܚܡܳܟ݂. ܠܡܳܢܳܐ ܠܳܐ ܐܶܙܰܠܬ ܥܰܡ ܪܳܚܡܳܟ݂.</VERS>
      <VERS vnumber="18">ܐܳܡܰܪ ܠܶܗ ܚܽܘܫܺܝ ܒܰܐܒܺܝܫܠܳܘܡ. ܠܳܐ ܗܘܳܐ ܥܰܡ ܡܰܢ ܕܰܓܒܳܐ ܡܳܪܝܳܐ. ܘܥܰܡܳܐ ܗܳܢܳܐ ܘܟܽܠܶܗ ܝܺܣܪܳܐܶܝܠ ܕܺܝܠܶܗ. ܥܰܡܶܗ ܐܶܬܶܒ ܘܕܺܝܠܶܗ ܐܶܗܘܶܐ.</VERS>
      <VERS vnumber="19">ܘܰܕܬܪܬܶܝܢ ܙܰܒܢܺܝ̈ܢ ܕܡܰܢ ܐܶܢܳܐ ܥܰܒܕܳܐ. ܠܳܐ ܗܘܳܬ݂ ܒܺܐܝܕܰܝ̈. ܐܰܝܟ݂ ܕܦܶܠܚܶܬ݂ ܩܕ݂ܳܡ ܐܰܒܽܘܟ݂. ܗܳܟܰܢܳܐ ܐܶܦܠܽܘܚ ܩܕܳܡܰܝܟ.</VERS>
      <VERS vnumber="20">ܐܳܡܰܪ ܐܰܒܺܝܫܠܳܘܡ ܠܰܐܚܺܝܬܽܘܦܶܝܠ. ܡܠܽܘܟܰܝܢܝ ܡܳܢܳܐ ܐܶܥܒܶܕ݂.</VERS>
      <VERS vnumber="21">ܐܳܡܰܪ ܠܶܗ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ. ܥܽܘܠ ܥܰܠ ܕܖ̈ܽܘܟܳܬܶܗ ܕܰܐܒܽܘܟ݂ ܕܰܫܒܰܩ ܕܢܶܛܖ̈ܳܢ ܒܰܝܬܶܗ. ܘܡܳܐ ܕܰܫܡܰܥܘ ܟܽܠܶܗ ܝܺܣܪܳܐܶܝܠ ܕܰܗܘܰܝܬ ܥܰܡ ܕܖ̈ܽܘܟܳܬܶܗ ܕܰܐܒܽܘܟ݂. ܡܶܬ݂ܚܰܝ̈ܠܳܢ ܐܺܝ̈ܕܰܝܳܐ ܕܟܽܠ ܡܰܢ ܕܥܰܡܳܟ݂.</VERS>
      <VERS vnumber="22">ܘܰܢܩܰܫܘ ܠܶܗ ܠܰܐܒܺܝܫܠܳܘܡ ܡܰܫܟܢܳܐ ܥܰܠ ܐܶܓܳܪܳܐ. ܘܥܰܠ ܐܰܒܺܝܫܠܳܘܡ ܥܰܠ ܕܖ̈ܽܘܟ݂ܳܬܶܗ ܕܰܐܒܽܘܗܝ ܠܥܺܝܢ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="23">ܘܡܶܠܟܳܐ ܕܡܳܠܶܟ݂ ܗܘܳܐ ܐܰܚܺܝܬܽܘܦܶܝܠ ܒܝܰܘ̈ܡܳܬ݂ܳܐ ܗܳܢܽܘܢ. ܐܰܝܟ݂ ܐ̱ܢܳܫ ܕܢܶܫܐܰܠ ܒܡܶܠܬܶܗ ܕܰܐ‌ܠܳܗܳܐ. ܗܳܟܰܢܳܐ ܟܽܠܗܽܘܢ ܡܶܠܟܰܘ̈ܗܝ ܕܰܐܚܺܝܬܽܘܦܶܝܠ. ܐܳܦ ܠܕܰܘܺܝܕ݂ ܐܳܦ ܠܰܐܒܺܝܫܠܳܘܡ. </VERS>
    </CHAPTER>
    <CHAPTER cnumber="17">
      <VERS vnumber="1">ܐܳܡܰܪ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ. ܐܶܓܒܶܐ ܬܪܶܥܣܰܪ ܐܰܠܦܺܝ̈ܢ ܓܰܒܖ̈ܺܝܢ. ܘܶܐܩܽܘܡ ܐܶܪܕܽܘܦ ܒܳܬܰܪ ܕܰܘܺܝܕ݂ ܒܠܺܠܝܳܐ.</VERS>
      <VERS vnumber="2">ܘܰܐܕ݂ܪܟ݂ܺܝܘܗܝ ܥܰܕ݂ ܠܐܶܐ ܘܰܡܖ̈ܰܦܝܳܢ ܐܺܝܕܰܘ̈ܗܝ. ܘܶܐܕ݂ܠܚܺܝܘܗܝ. ܘܢܶܥܪܽܘܩ ܟܽܠܶܗ ܥܰܡܳܐ ܕܥܰܡܶܗ. ܘܶܐܩܛܠܺܝܘܗܝ ܠܡܰܠܟܳܐ ܒܰܠܚܽܘܕ݂ܰܘܗܝ.</VERS>
      <VERS vnumber="3">ܘܰܐܦܢܶܝܘܗܝ ܠܟܽܠܶܗ ܥܰܡܳܐ ܠܘܳܬ݂ܳܟ݂. ܐܰܝܟ݂ ܕܰܗܦܰܟ݂ ܟܽܠ ܐ̱ܢܳܫ ܕܰܨܒܰܝܬ. ܘܟܽܠܶܗ ܥܰܡܳܐ ܢܶܗܘܶܐ ܒܰܫܠܳܡܳܐ.</VERS>
      <VERS vnumber="4">ܘܫܶܦܪܰܬ݂ ܡܶܠܬ݂ܳܐ ܒܥܰܝ̈ܢܰܝ ܐܰܒܺܝܫܠܳܘܡ ܘܰܒܥܰܝ̈ܢܰܝ ܟܽܠܗܽܘܢ ܣܳܒ̈ܶܐ ܕܺܝܣܪܳܐܶܝܠ.</VERS>
      <VERS vnumber="5">ܘܶܐܡܰܪ ܐܰܒܺܝܫܠܳܘܡ. ܩܪܰܘ ܠܚܽܘܫܺܝ ܐܰܪܟܳܝܳܐ. ܘܢܶܫܡܰܥ ܡܳܢܳܐ ܐܳܡܰܪ ܐܳܦ ܗܽܘ.</VERS>
      <VERS vnumber="6">ܘܶܐܬ݂ܳܐ ܚܽܘܫܺܝ ܠܘܳܬ݂ ܐܰܒܺܝܫܠܳܘܡ. ܘܶܐܡܰܪ ܠܶܗ ܐܰܒܺܝܫܠܳܘܡ. ܗܳܟܰܢܳܐ ܘܗܳܟܰܢܳܐ ܐܶܡܰܪ ܐܰܚܺܝܬܽܘܦܶܝܠ. ܢܶܥܒܶܕ݂ ܡܶܕܶܡ ܕܶܐܡܰܪ. ܘܶܐܢ ܠܳܐ ܘܳܠܶܐ. ܐܶܡܰܪ ܐܰܢ̱ܬ.</VERS>
      <VERS vnumber="7">ܐܳܡܰܪ ܠܶܗ ܚܽܘܫܺܝ ܠܰܐܒܺܝܫܠܳܘܡ. ܠܳܐ ܗܘܳܐ ܫܰܦܺܝܪ ܡܶܠܟܳܐ ܕܰܡܠܰܟ݂ ܐܰܚܺܝܬܽܘܦܶܝܠ ܒܗܳܢܳܐ ܙܰܒܢܳܐ.</VERS>
      <VERS vnumber="8">ܐܳܡܰܪ ܠܶܗ ܚܽܘܫܺܝ. ܐܰܢ̱ܬ ܝܳܕܰܥ ܐܰܢ̱ܬ ܠܶܗ ܠܰܐܒܽܘܟ݂ ܘܰܠܥܰܒܕܰܘ̈ܗܝ ܕܓܰܢ̱ܒܳܖ̈ܶܐ ܐܶܢܽܘܢ. ܘܓܰܒܖ̈ܶܐ ܐܶܢܽܘܢ ܡܰܪܺܝܖ̈ܰܝ ܢܰܦܫܳܐ. ܐܰܝܟ݂ ܕܶܒܳܐ ܕܬ݂ܳܒܪܳܐ ܒܕܰܒܪܳܐ. ܓܰܒܪܳܐ ܗ̱ܘ ܩܪܰܒܬܳܢܳܐ. ܘܠܳܐ ܒܳܐܶܬ݂ ܥܰܠ ܓܶܢ̱ܒ ܥܰܡܳܐ.</VERS>
      <VERS vnumber="9">ܗܳܫܳܐ ܡܶܬܛܰܫܶܐ ܒܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ. ܐܰܘ ܒܰܚܕ݂ܳܐ ܡܶܢ ܕܽܘ̈ܟܝܳܬ݂ܳܐ. ܘܡܳܐ ܕܰܢܦܰܠܢ ܒܗܽܘܢ ܐܰܝܟ݂ ܕܰܒܩܰܕ݂ܡܳܝܬܳܐ. ܘܰܫܡܰܥ ܛܶܒܳܐ ܕܰܗܘܳܬ݂ ܡܚܽܘܬ݂ܳܐ ܒܥܰܡܳܐ ܕܒܳܬܰܪ ܐܰܒܺܝܫܠܳܘܡ.</VERS>
      <VERS vnumber="10">ܐܳܦܶܢ ܓܰܒܪܳܐ ܗܽܘ ܓܰܢ̱ܒܳܪ ܚܰܝܠܳܐ. ܕܠܶܒܶܗ ܐܰܝܟ݂ ܠܶܒܳܐ ܕܰܐܪܝܳܐ. ܡܶܬ݂ܡܣܳܝܽܘ ܠܳܐ ܡܶܬ݂ܡܣܶܐ. ܡܶܛܽܠ ܕܝܳܕ݂ܰܥ ܟܽܠܶܗ ܝܺܣܪܳܐܶܝܠ ܕܓܰܢ̱ܒܪܳܐ ܗ̱ܘ ܐܰܒܽܘܟ݂. ܘܰܕ݂ܥܡܶܗ ܓܰܢ̱ܒܳܖ̈ܰܝ ܚܰܝܠܳܐ ܐܶܢܽܘܢ.</VERS>
      <VERS vnumber="11">ܡܳܠܶܟ݂ ܐ̱ܢܳܐ ܕܶܝܢ. ܕܡܳܐ ܕܶܐܬ݂ܟܰܢܰܫܘ ܟܽܠܶܗ ܝܺܣܪܳܐܶܝܠ ܠܘܳܬ݂ܳܟ݂. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܐܢ̱ܬ ܐܳܙܶܠ ܒܰܡܨܰܥܬ݂ܳܐ.</VERS>
      <VERS vnumber="12">ܘܳܐܙܺܠܝܢ ܚܢܰܢ ܥܠܰܘܗܝ ܒܚܰܕ݂ ܡܶܢ ܐܰܬ݂ܖ̈ܰܘܳܬ݂ܳܐ ܐܰܝܟܳܐ ܕܡܶܫܬܟܰܚ. ܘܫܳܪܶܝܢ ܚܢܰܢ ܥܠܰܘܗܝ. ܐܰܝܟ݂ ܕܢܳܦܶܠ ܛܰܠܳܐ ܥܰܠ ܐܰܪܥܳܐ. ܘܠܳܐ ܢܰܘܬܰܪ ܡܶܢܶܗ ܘܡܶܢ ܟܽܠ ܐ̱ܢܳܫ ܕܺܐܝܬ݂ ܥܡܶܗ. ܐܳܦܠܳܐ ܚܰܕ݂.</VERS>
      <VERS vnumber="13">ܘܶܐܢ ܠܰܩܪܺܝܬ݂ܳܐ ܢܶܥܽܘܠ. ܢܰܪܡܽܘܢ ܒܳܗ̇ ܟܽܠܶܗ ܝܺܣܪܳܐܶܝܠ ܚܰܒ̈ܠܶܐ. ܘܢܶܓܪܽܘܢܳܗ̇ ܥܕܰܡܳܐ ܠܢܰܚܠܳܐ. ܘܠܳܐ ܢܶܫܒܰܩܟܽܘܢ ܬܰܡܳܢ ܐܳܦܠܳܐ ܨܶܨܪܳܐ.</VERS>
      <VERS vnumber="14">ܐܳܡܰܪ ܐܰܒܺܝܫܠܳܘܡ ܘܟܽܠܶܗ ܝܺܣܪܳܐܶܝܠ. ܛܳܒ ܗܽܘ ܡܶܠܟܶܗ ܕܚܽܘܫܺܝ ܐܰܪܟܳܝܳܐ ܡܶܢ ܡܶܠܟܶܗ ܕܰܐܚܺܝܬܽܘܦܶܝܠ. ܘܡܳܪܝܳܐ ܦܩܰܕ݂ ܠܰܡܒܰܛܳܠܽܘ ܡܶܠܟܶܗ ܛܳܒܳܐ ܕܰܐܚܺܝܬܽܘܦܶܝܠ. ܡܶܛܽܠ ܕܢܰܝܬܶܐ ܡܳܪܝܳܐ ܥܰܠ ܐܰܒܺܝܫܠܳܘܡ ܒܺܝܫܬܳܐ.</VERS>
      <VERS vnumber="15">ܐܳܡܰܪ ܚܽܘܫܺܝ ܠܨܳܕܽܘܩ ܘܠܰܐܒܺܝܬܳܪ ܟܳܗ̈ܢܶܐ. ܗܳܟܰܢܳܐ ܘܗܳܟܰܢܳܐ ܡܠܰܟ݂ ܐܰܚܺܝܬܽܘܦܶܝܠ ܠܰܐܒܺܝܫܠܳܘܡ ܘܰܠܟܽܠܶܗ ܝܺܣܪܳܐܶܝܠ. ܘܗܳܟܰܢܳܐ ܘܗܳܟܰܢܳܐ ܡܶܠܟܶܬ݂ ܐܶܢܳܐ.</VERS>
      <VERS vnumber="16">ܗܳܫܳܐ ܫܰܕܰܪܘ ܒܰܥܓܰܠ ܚܰܘܰܘ ܠܕܰܘܺܝܕ݂. ܘܶܐܡܰܪܘ ܠܶܗ. ܠܳܐ ܬܒܽܘܬ݂ ܒܠܺܠܝܳܐ ܒܰܦܩܰܥܬ݂ܳܐ ܕܡܰܕܒܪܳܐ. ܐܶܠܳܐ ܥܒܰܪ ܠܳܟ݂. ܕܠܳܐ ܬܺܐܒܰܕ݂ ܐܰܢ̱ܬ ܘܟܽܠܶܗ ܥܰܡܳܐ ܕܥܰܡܳܟ݂.</VERS>
      <VERS vnumber="17">ܘܢܳܬܳܢ ܘܰܐܚܺܝܡܥܶܨ ܩܳܝܡܺܝܢ ܥܠ ܓܶܢ̱ܒ ܥܰܝܢܳܐ ܕܩܳܨܪܳܐ. ܘܶܐܙܰܠ̱ܬ݂ ܐܰܡܬ݂ܳܐ ܚܰܘܝܰܬ݂ ܐܶܢܽܘܢ. ܘܶܐܙܰܠ ܘܚܰܘܺܝܘ ܠܡܰܠܟܳܐ ܕܰܘܺܝܕ݂ ܡܶܛܽܠ ܕܠܳܐ ܐܶܫܟܰܚܘ ܠܡܶܬ݂ܚܙܳܝܽܘ ܘܰܠܡܶܥܰܠ ܠܰܩܪܺܝܬ݂ܳܐ.</VERS>
      <VERS vnumber="18">ܘܰܚܙܳܐ ܐܶܢܽܘܢ ܛܰܠܝܳܐ. ܘܚܰܘܺܝ ܠܰܐܒܺܝܫܠܳܘܡ. ܘܶܐܙܰܠܘ ܬܖ̈ܰܝܗܽܘܢ. ܘܥܰܠܘ ܠܒܰܝܬܶܗ ܕܓܰܒܪܳܐ ܚܰܕ݂ ܡܶܢ ܒܶܝܬ݂ ܚܽܘܪܺܝܡ. ܘܺܐܝܬ݂ ܗܘܳܐ ܠܶܗ ܒܺܪܳܐ ܒܕܳܪܬܶܗ. ܘܰܢܚܶܬ݂ܘ ܠܳܗ̇.</VERS>
      <VERS vnumber="19">ܘܢܶܣܒܰܬ݂ ܠܳܗ̇ ܐܰܢ̱ܬܬ݂ܳܐ ܦܪܳܣܳܐ. ܘܦܶܪܣܰܬ݂ ܠܥܶܠ ܡܶܢ ܒܺܪܳܐ. ܘܫܶܛܚܰܬ݂ ܥܠܰܘܗܝ ܪܽܘܫܳܐ. ܘܐ̱ܢܳܫ ܠܳܐ ܝܳܕܰܥ.</VERS>
      <VERS vnumber="20">ܘܶܐܬ݂ܰܘ ܥܰܒܕܰܘ̈ܗܝ ܕܰܐܒܺܝܫܠܳܘܡ ܠܒܰܝܬܳܗ̇ ܕܰܐܢ̱ܬܬ݂ܳܐ. ܘܳܐܡܪܺܝܢ. ܐܰܝܟܰܘ ܐܰܚܺܝܡܥܶܨ ܘܢܳܬܳܢ. ܐܳܡܪܳܐ ܠܗܽܘܢ ܐܰܢ̱ܬܬ݂ܳܐ. ܥܒܰܪܘ ܠܗܽܘܢ ܡܶܟܳܐ. ܡܶܛܽܠ ܕܡܰܝ̈ܳܐ ܒܥܰܘ ܘܠܳܐ ܐܶܫܟܰܚܘ. ܘܰܗܦܰܟ݂ܘ ܠܗܽܘܢ ܠܽܐܘܪܺܫܠܶܡ.</VERS>
      <VERS vnumber="21">ܘܡܶܢ ܒܳܬܰܪ ܕܶܐܙܰܠܘ ܠܗܽܘܢ. ܣܠܶܩܘ ܗܳܢܽܘܢ ܡܶܢ ܒܺܪܳܐ. ܘܶܐܙܰܠܘ ܘܚܰܘܺܝܘ ܠܡܰܠܟܳܐ ܕܰܘܺܝܕ݂ ܘܶܐܡܰܪܘ ܠܶܗ. ܩܽܘܡ ܒܰܥܓܰܠ ܘܰܥܒܰܪ ܡܰܝ̈ܳܐ. ܡܶܛܽܠ ܕܗܳܟܰܢܳܐ ܡܠܰܟ݂ ܥܠܰܝܟܽܘܢ ܐܰܚܺܝܬܽܘܦܶܝܠ.</VERS>
      <VERS vnumber="22">ܘܩܰܕܶܡ ܕܰܘܺܝܕ݂ ܘܟܽܠܶܗ ܥܰܡܳܐ ܕܥܰܡܶܗ. ܘܰܥܒܰܪܘ ܝܽܘܪܕܢܳܢ. ܘܟܰܕ݂ ܣܠܶܩ ܫܰܦܪܳܐ. ܠܳܐ ܦܳܫ ܐ̱ܢܳܫ ܕܠܳܐ ܥܒܰܪ ܝܽܘܪܕܢܳܢ.</VERS>
      <VERS vnumber="23">ܘܰܐܚܺܝܬܽܘܦܶܝܠ ܚܙܳܐ ܕܠܳܐ ܫܰܪ ܡܶܠܟܶܗ. ܘܰܐܪܡܺܝ ܥܰܠ ܚܡܳܪܶܗ. ܘܩܳܡ ܐܶܙܰܠ ܠܒܰܝܬܶܗ ܘܠܰܩܪܺܝܬܶܗ. ܘܦܰܩܶܕ݂ ܥܰܠ ܒܰܝܬܶܗ. ܘܰܚܢܰܩ ܢܰܦܫܶܗ ܘܡܺܝܬ݂. ܘܶܐܬ݂ܩܒܰܪ ܒܩܰܒܪܳܐ ܕܰܐܒܽܘܗܝ.</VERS>
      <VERS vnumber="24">ܘܕܰܘܺܝܕ݂ ܥܒܰܪ ܠܡܰܚܢܺܝܡ. ܘܰܐܒܺܝܫܠܳܘܡ ܥܒܰܪ ܝܽܘܪܕܢܳܢ. ܗܽܘ ܘܟܽܠܶܗ ܝܺܣܪܳܐܶܝܠ ܥܰܡܶܗ.</VERS>
      <VERS vnumber="25">ܘܰܠܥܰܡܣܳܐ ܐܰܩܺܝܡ ܐܰܒܺܝܫܠܳܘܡ ܚܠܳܦ ܝܽܘܐܳܒ ܥܰܠ ܚܰܝܠܳܐ. ܘܥܰܡܣܳܐ ܒܰܪ ܓܰܒܪܳܐ ܗܘܳܐ ܐܺܝܣܰܪܠܳܝܳܐ ܘܰܫܡܶܗ ܝܰܬ݂ܪܳܐ. ܕܥܰܠ ܗܘܳܐ ܥܰܠ ܐܰܒܺܝܓܶܠ ܒܰܪܬ݂ ܢܳܚܳܫ ܚܳܬ݂ܳܗ̇ ܕܨܽܘܪܺܝܳܐ ܐܶܡܶܗ ܕܝܽܘܐܳܒ.</VERS>
      <VERS vnumber="26">ܘܰܫܪܳܐ ܝܺܣܪܳܐܶܝܠ ܘܰܐܒܺܝܫܠܳܘܡ ܒܰܐܪܥܳܐ ܕܓܶܠܥܳܕ݂</VERS>
      <VERS vnumber="27">ܘܟܰܕ݂ ܐܶܬ݂ܳܐ ܕܰܘܺܝܕ݂ ܠܡܰܚܢܺܝܡ. ܘܰܐܒܺܝܫܝ ܒܰܪ ܢܳܚܳܡ ܡܶܢ ܪܰܒܬ݂ ܕܰܒܢܰܝ̈ ܥܰܡܽܘܢ. ܘܡܳܟ݂ܺܝܪ ܒܰܪ ܓܡܺܝܠ ܡܶܢ ܠܽܘܕ݂ܒܰܪ. ܘܒܰܪܙܶܠܝ ܓܶܠܥܳܕ݂ܝܳܐ ܡܶܢ ܕܽܘܒܠܺܝܢ.</VERS>
      <VERS vnumber="28">ܩܰܪܶܒܘ ܥܰܖ̈ܣܳܬ݂ܳܐ. ܘܶܫܘ̈ܝܳܬ݂ܳܐ. ܘܡܳܐܢ̈ܶܐ ܕܦܰܚܳܪܳܐ. ܘܚܶܛ̈ܶܐ. ܘܰܣܥܳܖ̈ܶܐ. ܘܩܶܠܝ̈ܳܬ݂ܳܐ. ܘܩܰܡܚܳܐ. ܘܓܽܘ̈ܡܶܐ. ܘܰܛܠܰܦܚ̈ܶܐ.</VERS>
      <VERS vnumber="29">ܘܕܶܒܫܳܐ. ܘܚܶܐܘܬ݂ܳܐ. ܘܥܳܢ̈ܳܐ. ܘܓܽܘܒܢ̈ܶܐ ܕܬܰܘܖ̈ܶܐ. ܩܰܪܶܒܘ ܠܕܰܘܺܝܕ݂ ܘܰܠܥܰܡܳܐ ܕܺܐܝܬ݂ ܥܰܡܶܗ. ܠܡܶܐܟ݂ܰܠ. ܡܶܛܽܠ ܕܳܐܡܪܺܝܢ ܕܥܰܡܳܐ ܟܦܶܢ ܗܽܘ ܘܰܡܛܰܪܰܦ ܘܰܨܗܶܐ ܒܡܰܕܒܪܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܡܢܳܐ ܕܰܘܺܝܕ݂ ܠܥܰܡܳܐ ܕܥܰܡܶܗ. ܘܰܐܩܺܝܡ ܥܠܰܝܗܽܘܢ ܪܰܒܝ ܐܰܠܦ̈ܶܐ. ܘܖ̈ܰܒܰܝ ܡܰܐܘ̈ܳܬ݂ܳܐ.</VERS>
      <VERS vnumber="2">ܬܽܘܠܬ݂ܳܐ ܥܰܡ ܝܽܘܐܳܒ. ܘܬܽܘܠܬ݂ܳܐ ܥܰܡ ܐܳܒܺܝܫܰܝ ܒܰܪ ܨܽܘܪܺܝܳܐ ܐܰܚܽܘܗܝ ܕܝܽܘܐܳܒ. ܘܬܽܘܠܬ݂ܳܐ ܥܰܡ ܐܳܬ݂ܺܝ ܓܳܬܳܝܳܐ.</VERS>
      <VERS vnumber="3">ܘܶܐܡܰܪ ܡܰܠܟܳܐ ܠܥܰܡܳܐ. ܐܶܢ ܡܶܥܪܰܩ ܥܳܪܩܺܝܢ ܚܢܰܢ. ܠܳܐ ܣܳܝܡܺܝܢ ܥܠܰܝܢ ܒܠܶܒܗܽܘܢ. ܗܳܫܳܐ ܟܰܕ݂ܽܘ ܠܰܢ ܥܶܣܪܳܐ ܐܰܠܦܺܝ̈ܢ. ܛܳܒ ܠܰܢ ܕܢܶܗܘܽܘܢ ܠܰܢ ܡܥܰܕܖ̈ܳܢܶܐ ܡܶܢ ܩܽܘܖ̈ܝܳܐ.</VERS>
      <VERS vnumber="4">ܘܶܐܡܰܪܘ ܠܶܗ ܥܰܒܕܰܘ̈ܗܝ ܠܕܰܘܺܝܕ݂. ܚܢܰܢ ܢܶܦܽܘܩ ܘܢܶܣܬܰܪܗܰܒ ܠܡܶܬ݂ܟܰܬܳܫܽܘ ܥܰܡܗܽܘܢ. ܐܳܡܰܪ ܠܗܽܘܢ ܡܰܠܟܳܐ. ܡܶܕܶܡ ܕܫܰܦܺܝܪ ܒܥܰܝܢܰܝ̈ܟܽܘܢ ܥܒܶܕܘ. ܘܩܳܡ ܡܰܠܟܳܐ ܥܰܠ ܝܰܕ݂ ܬܰܪܥܳܐ. ܘܟܽܠܶܗ ܥܰܡܳܐ ܢܦܰܩܘ ܠܡܰܐܘ̈ܳܬ݂ܳܐ ܘܠܰܐܠܦ̈ܶܐ.</VERS>
      <VERS vnumber="5">ܘܦܰܩܶܕ݂ ܡܰܠܟܳܐ ܠܝܽܘܐܳܒ. ܘܠܰܐܒܺܝܫܰܝ. ܘܠܳܐܬܺܝ. ܕܰܐܚܽܘܕ݂ܘ ܠܺܝ ܠܛܰܠܝܳܐ ܐܰܒܺܝܫܠܳܘܡ ܟܰܕ݂ ܚܰܝ. ܘܰܫܡܰܥܘ ܟܽܠܶܗ ܥܰܡܳܐ ܟܰܕ݂ ܦܰܩܶܕ݂ ܡܰܠܟܳܐ ܠܟܽܠܗܽܘܢ ܪܰܘܖ̈ܒܳܢܶܐ ܥܰܠ ܨܒܽܘܬ݂ܳܐ ܕܰܐܒܺܝܫܠܳܘܡ.</VERS>
      <VERS vnumber="6">ܘܰܢܦܰܩܘ ܥܰܡܳܐ ܠܕܰܒܪܳܐ. ܠܽܐܘܪܥܶܗ ܕܺܝܣܪܳܐܶܝܠ.</VERS>
      <VERS vnumber="7">ܘܰܗܘܳܐ ܩܪܳܒܳܐ. ܘܶܐܬܬܒܰܪ ܬܰܡܳܢ ܥܰܡܳܐ ܕܺܝܣܪܳܐܶܝܠ. ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂. ܘܰܗܘܳܐ ܬܰܡܳܢ ܡܰܘܬܳܢܳܐ ܪܰܒܳܐ ܥܶܣܪܺܝܢ ܐܰܠܦܺܝ̈ܢ.</VERS>
      <VERS vnumber="8">ܘܰܗܘܳܐ ܩܪܳܒܳܐ ܣܰܓܺܝܐܳܐ ܕܛܳܒ ܥܰܠ ܐܰܦܶܝ̈ܗ̇ ܕܰܐܪܥܳܐ. ܘܶܐܟܠܰܬ݂ ܚܰܝܘܰܬ݂ ܥܳܒܳܐ ܡܶܢ ܥܰܡܳܐ. ܝܰܬܺܝܪ ܡܶܢ ܕܰܐܘܒܕܰܬ݂ ܚܰܪܒܳܐ ܒܗܰܘ ܝܰܘܡܳܐ.</VERS>
      <VERS vnumber="9">ܘܶܐܣܬܰܩܒܰܠ ܐܰܒܺܝܫܠܳܘܡ ܩܕ݂ܳܡ ܥܰܒܕܰܘ̈ܗܝ ܕܕܰܘܺܝܕ݂. ܘܰܐܒܺܝܫܠܳܘܡ ܪܟ݂ܺܝܒ ܗܘܳܐ ܥܰܠ ܟܽܘܕܰܢܝܳܐ. ܘܥܰܠ ܟܽܘܕܰܢܝܳܐ ܬܚܶܝܬ݂ ܣܰܘܟܬ݂ܳܐ ܕܺܐܝܠܬܳܐ ܪܰܒܬܳܐ. ܘܶܐܬ݂ܥܪܺܝ ܪܺܝܫܶܗ ܕܰܐܒܺܝܫܠܳܘܡ ܒܺܐܝܠܬܳܐ ܪܰܒܬܳܐ. ܘܶܐܬܬܠܺܝ ܒܶܝܬ݂ ܫܡܰܝܳܐ ܠܰܐܪܥܳܐ. ܘܟ݂ܽܘܕܰܢܝܳܐ ܕܰܬ݂ܚܽܘܬ݂ܰܘܗܝ ܥܒܰܪ ܘܶܐܙܰܠ.</VERS>
      <VERS vnumber="10">ܘܰܚܙܳܐ ܓܰܒܪܳܐ. ܘܚܰܘܺܝ ܠܝܽܘܐܳܒ. ܘܶܐܡܰܪ. ܚܙܺܝܬܶܗ ܠܰܐܒܺܝܫܠܳܘܡ ܟܰܕ݂ ܬܠܶܐ ܒܺܐܝܠܬܳܐ.</VERS>
      <VERS vnumber="11">ܐܳܡܰܪ ܠܶܗ ܝܽܘܐܳܒ ܠܓܰܒܪܳܐ ܕܚܰܘܝܶܗ. ܟܰܕ݂ ܚܙܰܝܬܳܝܗܝ. ܠܡܳܢܳܐ ܠܳܐ ܡܚܰܝܬܳܝܗܝ. ܘܰܐܪܡܺܝܬܳܝܗܝ ܥܰܠ ܐܰܪܥܳܐ. ܘܶܐܢܳܐ ܝܳܗܶܒ ܗܘܺܝܬ݂ ܠܳܟ݂ ܥܶܣܪܳܐ ܕܟܶܣܦܳܐ ܘܰܠܒܽܘܫܳܐ ܚܰܕ݂.</VERS>
      <VERS vnumber="12">ܐܳܡܰܪ ܠܶܗ ܗܰܘ ܓܰܒܪܳܐ ܠܝܽܘܐܳܒ. ܐܶܠܽܘ ܡܢܰܝܬ ܝܰܗܒܬ ܠܺܝ ܐܳܠܶܦ ܕܟܶܣܦܳܐ. ܠܳܐ ܐܰܘܫܛܶܬ݂ ܐܺܝܕ݂ܝ ܥܠ ܒܰܪ ܡܰܠܟܳܐ. ܩܕ݂ܳܡܰܝ ܓܶܝܪ ܦܰܩܶܕ݂ ܡܰܠܟܳܐ ܠܳܟ݂. ܘܠܰܐܒܺܝܫܰܝ. ܘܠܳܐܬ݂ܺܝ. ܘܶܐܡܰܪ. ܐܶܙܕܰܗܪܘ ܠܺܝ ܒܛܰܠܝܳܐ ܐܰܒܺܝܫܠܳܘܡ.</VERS>
      <VERS vnumber="13">ܐܶܠܽܘ ܥܶܒܕܶܬ݂ ܒܢܰܦܫܝ. ܡܰܣܟܶܠ ܗܘܺܝܬ݂. ܘܡܶܕܶܡ ܠܳܐ ܡܶܬܛܰܫܶܐ ܗܘܳܐ ܡܶܢ ܡܰܠܟܳܐ. ܘܰܐܢ̱ܬ ܩܳܐܶܡ ܗܘܰܝܬ ܡܶܢ ܩܒܽܘܠ.</VERS>
      <VERS vnumber="14">ܐܳܡܰܪ ܠܶܗ ܝܽܘܐܳܒ. ܠܳܐ ܗܳܟܰܢܳܐ. ܐܶܢܳܐ ܐܶܫܰܪܶܐ ܩܕܳܡܰܝܟ. ܘܰܢܣܰܒ ܝܽܘܐܳܒ ܬܠܳܬܳܐ ܫܰܒ̈ܛܺܝܢ ܒܺܐܝܕܶܗ. ܘܰܡܚܳܐ ܐܶܢܽܘܢ ܒܠܶܒܶܗ ܕܰܐܒܺܝܫܠܳܘܡ. ܘܰܥܕܰܟܺܝܠ ܚܰܝ ܗܘܳܐ ܘܰܬܠܶܐ ܒܺܐܝܠܬܳܐ.</VERS>
      <VERS vnumber="15">ܘܰܗܦܰܟ݂ܘ ܥܶܣܪܳܐ ܥܠܰܝܡ̈ܺܝܢ ܫܩܺܝ̈ܠܰܝ ܡܳܐܢܰܘ̈ܗܝ ܕܝܽܘܐܳܒ. ܘܰܡܚܰܐܗܝ ܠܰܐܒܺܝܫܠܳܘܡ ܘܩܰܛܠܽܘܗܝ.</VERS>
      <VERS vnumber="16">ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܰܗܦܰܟ݂ ܠܶܗ ܟܽܠܶܗ ܥܰܡܳܐ ܕܪܳܕܶܦ ܗܘܳܐ ܒܳܬܰܪ ܝܺܣܪܳܐܶܝܠ. ܡܶܛܽܠ ܕܰܟܠܳܝܗܝ ܝܽܘܐܳܒ ܠܥܰܡܳܐ.</VERS>
      <VERS vnumber="17">ܘܢܰܣܒܽܘܗܝ ܠܰܐܒܺܝܫܠܳܘܡ ܘܰܐܪܡܝܽܘܗܝ ܒܓܽܘܒܳܐ ܒܓܽܘܡܳܨܳܐ ܪܰܒܳܐ. ܘܰܐܩܺܝܡܘ ܥܠܰܘܗܝ ܝܰܓܪܳܐ ܪܰܒܳܐ ܕܟܺܐܦ̈ܶܐ ܪܰܘܖ̈ܒܳܬ݂ܳܐ. ܘܟܽܠܶܗ ܝܺܣܪܳܐܶܝܠ ܥܪܰܩܘ ܐ̱ܢܳܫ ܠܡܰܫܟܢܶܗ.</VERS>
      <VERS vnumber="18">ܘܰܐܒܺܝܫܠܳܘܡ ܥܰܕ݂ ܗܽܘ ܚܰܝ. ܢܣܰܒ ܗܘܳܐ ܘܰܐܩܺܝܡ ܗܘܳܐ ܠܶܗ ܨܰܠܡܳܐ ܒܥܽܘܡܩܳܐ ܕܡܰܠܟ̈ܶܐ. ܡܶܛܽܠ ܕܶܐܡܰܪ ܗܘܳܐ. ܕܠܰܝܬ ܠܺܝ ܡܰܢ ܕܢܶܥܒܶܕ݂ ܫܶܡܝ. ܘܰܩܪܳܝܗܝ ܠܨܰܠܡܳܐ ܥܰܠ ܫܡܶܗ. ܘܶܐܬ݂ܩܰܪܝܰܬ݂ ܐܺܝܕ݂ܶܗ ܕܰܐܒܺܝܫܠܳܘܡ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="19">ܘܰܐܚܺܝܡܥܶܨ ܒܰܪ ܨܳܕܽܘܩ ܐܶܡܰܪ. ܐܶܪܗܰܛ ܐܶܣܒܪܺܝܘܗܝ ܠܡܰܠܟܳܐ. ܕܕܳܢܶܗ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܘ̈ܗܝ.</VERS>
      <VERS vnumber="20">ܐܳܡܰܪ ܠܶܗ ܝܽܘܐܳܒ. ܠܳܐ ܘܳܠܶܐ ܕܰܬ݂ܣܰܒܰܪ ܝܰܘܡܳܢܳܐ. ܐܶܠܳܐ ܣܰܒܰܪ ܒܝܰܘܡܳܐ ܐ̱ܚܪܺܢܳܐ. ܠܳܐ ܬܣܰܒܰܪ ܝܰܘܡܳܢܳܐ. ܥܰܠ ܒܰܪ ܡܰܠܟܳܐ ܗܽܘ ܓܶܝܪ ܡܣܰܒܰܪ ܐܰܢ̱ܬ ܕܡܺܝܬ݂.</VERS>
      <VERS vnumber="21">ܘܶܐܡܰܪ ܝܽܘܐܳܒ ܠܟ݂ܽܘܫܺܝ. ܙܶܠ ܚܰܘܳܐ ܠܡܰܠܟܳܐ ܡܶܕܶܡ ܕܰܚܙܰܝܬ.</VERS>
      <VERS vnumber="22">ܘܰܪܗܶܛ ܬܽܘܒ ܐܰܚܺܝܡܥܶܨ ܒܰܪ ܨܳܕܽܘܩ. ܘܶܐܡܰܪ ܠܶܗ ܠܝܽܘܐܳܒ. ܡܳܢܳܐ ܡܳܕܶܝܢ. ܐܶܪܗܰܛ ܐܳܦ ܐܶܢܳܐ ܐܺܙܰܠ ܒܳܬܰܪ ܟܽܘܫܺܝ. ܐܳܡܰܪ ܠܶܗ ܝܽܘܐܳܒ. ܠܡܳܢܳܐ ܪܳܗܶܛ ܐܰܢ̱ܬ ܒܶܪܝ. ܕܠܳܐ ܐ̱ܢܳܫ ܝܳܗܶܒ ܠܳܟ݂ ܕܰܣܒܰܪܬ݂ܳܐ.</VERS>
      <VERS vnumber="23">ܐܳܡܰܪ ܠܶܗ ܡܳܢܳܐ ܡܳܕܶܝܢ. ܐܶܪܗܰܛ. ܐܶܡܰܪ ܠܶܗ ܗܰܪܛ. ܘܰܪܗܶܛ ܐܰܚܺܝܡܥܶܨ ܒܽܐܘܪܚܳܐ ܕܟ݂ܳܟܳܪ. ܘܥܰܒܪܶܗ ܠܟ݂ܽܘܫܺܝ.</VERS>
      <VERS vnumber="24">ܘܕܰܘܺܝܕ݂ ܝܳܬ݂ܶܒ ܗܘܳܐ ܒܶܝܬ݂ ܬܪܶܝܢ ܬܰܖ̈ܥܺܝܢ. ܘܗܰܠܶܟ݂ ܕܰܘܩܳܐ ܥܰܠ ܐܶܓܳܪܳܐ ܕܬܰܪܥܳܐ ܕܫܽܘܪܳܐ. ܘܰܐܪܺܝܡ ܥܰܝܢܰܘ̈ܗܝ. ܘܰܚܙܳܐ ܓܰܒܪܳܐ ܕܪܳܗܶܛ ܒܰܠܚܽܘܕ݂ܘܗܝ.</VERS>
      <VERS vnumber="25">ܘܰܩܪܳܐ ܕܰܘܩܳܐ. ܘܚܰܘܺܝ ܠܡܰܠܟܳܐ. ܘܶܐܡܰܪ ܡܰܠܟܳܐ. ܐܶܢ ܒܰܠܚܽܘܕ݂ܰܘܗܝ ܗܽܘ. ܣܒܰܪܬ݂ܳܐ ܒܦܽܘܡܶܗ.</VERS>
      <VERS vnumber="26">ܘܗܰܠܶܟ݂ ܐܶܬ݂ܳܐ. ܘܰܩܪܶܒ ܘܰܩܪܳܐ ܕܰܘܩܳܐ ܠܬܰܪܥܳܐ ܘܶܐܡܰܪ. ܗܳܐ ܓܰܒܪܳܐ ܐ̱ܚܪܺܢܳܐ ܪܳܗܶܛ ܒܰܠܚܽܘܕ݂ܰܘܗܝ.</VERS>
      <VERS vnumber="27">ܘܶܐܡܰܪ ܕܰܘܩܳܐ. ܚܳܙܶܐ ܐ̱ܢܳܐ ܪܶܗܛܶܗ ܕܩܰܕܡܳܝܳܐ. ܐܰܝܟ݂ ܪܶܗܛܳܐ ܕܰܐܚܺܝܡܥܶܨ ܒܰܪ ܨܳܕܽܘܩ. ܐܳܡܰܪ ܡܰܠܟܳܐ. ܓܰܒܪܳܐ ܗ̱ܘ ܛܳܒܳܐ ܗܳܢܳܐ. ܘܒܰܣܒܰܪܬ݂ܳܐ ܗ̱ܘ ܛܳܒܬ݂ܳܐ ܐܶܬ݂ܳܐ.</VERS>
      <VERS vnumber="28">ܘܰܩܪܳܐ ܠܰܐܚܺܝܡܥܶܨ. ܘܶܐܡܰܪ ܠܶܗ ܡܰܠܟܳܐ. ܐܶܬܰܝܬ ܒܰܫܠܳܡ. ܘܰܣܓܶܕ݂ ܠܡܰܠܟܳܐ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ. ܘܶܐܡܰܪ ܒܪܺܝܟ݂ ܗܽܘ ܡܳܪܝܳܐ ܐܰܠܳܗܳܟ݂ ܕܰܐܫܠܶܡ ܐܶܢܽܘܢ ܠܐ̱ܢܳܫ̈ܐ ܕܰܐܘܫܶܒܘ ܐܺܝܕܰܝ̈ܗܽܘܢ ܥܰܠ ܡܳܪܝ ܡܰܠܟܳܐ.</VERS>
      <VERS vnumber="29">ܐܳܡܰܪ ܠܶܗ ܡܰܠܟܳܐ. ܫܰܪܺܝܪ ܗܽܘ ܛܰܠܝܳܐ ܐܰܒܺܝܫܠܳܘܡ. ܐܶܡܰܪ ܠܶܗ ܐܰܚܺܝܡܥܶܨ. ܚܙܺܝܬ݂ ܚܰܝܠܳܐ ܪܰܒܳܐ ܕܰܣܕ݂ܺܝܪ ܥܰܠ ܝܽܘܐܳܒ ܥܰܒܕܶܗ ܕܡܳܪܝ ܡܰܠܟܳܐ. ܘܰܠܥܰܒܕܳܟ݂ ܠܳܐ ܝܕܶܥܶܬ݂ ܡܳܢܳܐ ܗܘܳܝܗܝ.</VERS>
      <VERS vnumber="30">ܐܳܡܰܪ ܠܶܗ ܡܰܠܟܳܐ. ܩܽܘܡ ܗܳܪܟܳܐ. ܘܶܐܬ݂ܗܦܶܟ݂ ܘܩܳܡ.</VERS>
      <VERS vnumber="31">ܘܗܳܐ ܟܽܘܫܺܝ ܐܶܬ݂ܳܐ. ܘܶܐܡܰܪ. ܢܶܣܬܰܒܰܪ ܡܳܪܝ ܡܰܠܟܳܐ. ܕܕ݂ܳܢܶܗ ܡܳܪܝܳܐ ܝܰܘܡܳܢܳܐ ܡܶܢ ܐܺܝܕ݂ܳܐ ܕܟܽܠ ܡܰܢ ܕܩܳܝܡܺܝܢ ܥܠܰܘܗܝ.</VERS>
      <VERS vnumber="32">ܐܳܡܰܪ ܠܶܗ ܡܰܠܟܳܐ ܠܟ݂ܽܘܫܺܝ. ܫܰܪܺܝܪ ܗܽܘ ܛܰܠܝܳܐ ܐܰܒܺܝܫܠܳܘܡ. ܐܳܡܰܪ ܟܽܘܫܺܝ. ܢܶܗܘܽܘܢ ܒܥܶܠܕܒܳܒܰܝ̈ܟ ܐܰܝܟ݂ ܛܰܠܝܳܐ ܡܳܪܝ ܡܰܠܟܳܐ. ܘܟܽܠ ܕܩܳܡܘ ܥܠܰܝܟ ܠܒܺܝܫܬܳܐ.</VERS>
      <VERS vnumber="33">ܘܶܐܬ݂ܡܰܪܡܰܪ ܡܰܠܟܳܐ. ܘܰܣܠܶܩ ܠܩܰܝܛܽܘܢܳܐ ܘܰܒܟܳܐ. ܘܟܰܕ݂ ܒܳܟ݂ܶܐ. ܗܳܟܰܢܳܐ ܐܳܡܰܪ ܗܘܳܐ. ܒܶܪܝ ܐܰܒܺܝܫܠܳܘܡ. ܒܶܪܝ ܒܶܪܝ ܐܰܒܺܝܫܠܳܘܡ. ܡܰܢ ܕܶܝܢ ܐܰܡܺܝܬܰܢܝ ܚܠܳܦܰܝܟ. ܐܰܒܺܝܫܠܳܘܡ ܒܶܪܝ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܶܐܡܰܪܘ ܠܝܽܘܐܳܒ. ܕܗܳܐ ܒܳܟ݂ܶܐ ܡܰܠܟܳܐ. ܘܡܶܬ݂ܐܒܶܠ ܥܰܠ ܐܰܒܺܝܫܠܳܘܡ.</VERS>
      <VERS vnumber="2">ܘܰܗܘܳܐ ܒܗܰܘ ܝܰܘܡܳܐ ܐܶܒܠܳܐ ܠܟܽܠܶܗ ܥܰܡܳܐ. ܡܶܛܽܠ ܕܰܫܡܰܥܘ ܥܰܡܳܐ ܒܗܰܘ ܝܰܘܡܳܐ ܕܟ݂ܶܪܝܰܬ݂ ܠܡܰܠܟܳܐ ܥܰܠ ܒܪܶܗ.</VERS>
      <VERS vnumber="3">ܘܶܐܬ݂ܛܰܫܺܝܘ ܥܰܡܳܐ ܒܗܰܘ ܝܰܘܡܳܐ ܠܡܶܥܰܠ ܠܰܩܪܺܝܬ݂ܳܐ. ܐܰܝܟ݂ ܕܡܶܬܛܰܫܶܐ ܥܰܡܳܐ ܕܒܳܗܬܺܝܢ ܡܳܐ ܕܥܳܪܩܺܝܢ ܡܶܢ ܩܪܳܒܳܐ.</VERS>
      <VERS vnumber="4">ܘܡܰܠܟܳܐ ܚܰܦܺܝ ܐܰܦܰܘ̈ܗܝ. ܘܰܐܝܠܶܠ ܒܩܳܠܳܐ ܪܳܡܳܐ. ܘܶܐܡܰܪ. ܒܶܪܝ ܐܰܒܺܝܫܠܳܘܡ. ܒܶܪܝ ܐܰܒܺܝܫܠܳܘܡ.</VERS>
      <VERS vnumber="5">ܘܥܰܠ ܝܽܘܐܳܒ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ. ܐܰܒܗܶܬܬ ܝܰܘܡܳܢܳܐ ܐܰܦ̈ܶܐ ܕܟܽܠܗܽܘܢ ܥܰܒ̈ܕܰܝܟ. ܕܦܰܠܶܛܘ ܢܰܦܫܳܟ݂ ܝܰܘܡܳܢܳܐ. ܘܢܰܦܫܳܐ ܕܰܒܢܰܝ̈ܟ ܘܕܰܒ̈ܢܳܬܳܟ݂. ܘܢܰܦܫܳܐ ܕܢܶܫܰܝ̈ܟ. ܘܢܰܦܫܳܐ ܕܰܕ݂ܖ̈ܽܘܟܳܬܳܟ݂.</VERS>
      <VERS vnumber="6">ܘܰܪܚܶܡܬ ܣܳܢܰܐܝ̈ܟ. ܘܰܣܢܰܝܬ ܖ̈ܳܚܡܰܝܟ. ܘܚܰܘܺܝܬ ܝܰܘܡܳܢܳܐ. ܕܠܰܝܬ ܠܳܟ݂ ܠܳܐ ܚܺܐܖ̈ܶܐ ܘܠܳܐ ܥܰܒܕ̈ܶܐ. ܝܳܕܰܥ ܐ̱ܢܳܐ ܝܰܘܡܳܢܳܐ. ܕܶܐܠܽܘ ܐܰܒܺܝܫܠܳܘܡ ܚܰܝ ܗܘܳܐ. ܟܽܠܰܢ ܡܺܝܬ݂ܺܝܢ ܗܘܰܝܢ. ܘܫܰܦܺܝܪ ܗܘܳܐ ܒܥܰܝܢܰܝ̈ܟ.</VERS>
      <VERS vnumber="7">ܗܳܫܳܐ ܩܽܘܡ ܦܽܘܩ ܘܡܰܠܶܠ ܥܰܡ ܥܰܒܕܰܝ̈ܟ. ܡܶܛܽܠ ܕܰܒܡܳܪܝܳܐ ܝܺܡܰܝܬ݂. ܕܶܐܢ ܠܳܐ ܢܳܦܶܩ ܐܰܢ̱ܬ. ܠܳܐ ܒܳܐܶܬ݂ ܐ̱ܢܳܫ ܠܘܳܬ݂ܳܟ݂ ܒܠܺܠܝܳܐ ܗܳܢܳܐ. ܘܒܳܐܫܳܐ ܠܳܟ݂ ܗܳܕ݂ܶܐ ܡܶܢ ܟܽܠܗܶܝܢ ܒܺܝ̈ܫܳܬܳܐ ܕܶܐܬܰܝ̈ ܥܠܰܝܟ ܡܶܢ ܛܰܠܝܽܘܬܳܟ݂ ܘܰܥܕܰܡܳܐ ܠܗܳܫܳܐ.</VERS>
      <VERS vnumber="8">ܘܩܳܡ ܡܰܠܟܳܐ ܘܺܝܬ݂ܶܒ ܒܬܰܪܥܳܐ. ܘܚܰܘܺܝܘ ܠܟܽܠܶܗ ܥܰܡܳܐ ܘܶܐܡܰܪܘ. ܕܗܳܐ ܡܰܠܟܳܐ ܝܳܬ݂ܶܒ ܒܬܰܪܥܳܐ. ܘܶܐܬ݂ܳܐ ܟܽܠܶܗ ܥܰܡܳܐ ܩܕ݂ܳܡ ܡܰܠܟܳܐ. ܘܺܝܣܪܳܐܶܝܠ ܥܪܰܩܘ ܐ̱ܢܳܫ ܠܡܰܫܟܢܶܗ.</VERS>
      <VERS vnumber="9">ܘܰܗܘܳܐ ܟܽܠܶܗ ܥܰܡܳܐ ܪܳܢܶܝܢ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܳܐܡܪܺܝܢ. ܡܰܠܟܳܐ ܦܰܨܝܰܢ ܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܢ. ܘܗܽܘ ܦܰܠܛܰܢ ܡܶܢ ܐܺܝܕ݂ܳܐ ܕܰܦܠܶܫ̈ܬܳܝܶܐ. ܘܗܳܫܳܐ ܬܰܘ ܢܶܥܪܽܘܩ ܠܰܢ ܡܶܢ ܐܰܪܥܳܐ ܡܶܢ ܒܳܬܰܪ ܐܰܒܺܝܫܠܳܘܡ.</VERS>
      <VERS vnumber="10">ܐܰܒܺܝܫܠܳܘܡ ܓܶܝܪ ܕܰܡܫܰܚܢ ܘܰܐܩܺܝܡܢ ܥܠܰܢ ܡܰܠܟܳܐ. ܡܺܝܬ݂ ܠܶܗ ܒܰܩܪܳܒܳܐ. ܘܶܐܡܰܪܘ ܓܒܰܪ ܠܚܰܒܪܶܗ. ܠܡܳܢܳܐ ܡܶܟܺܝܠ ܡܶܬܬܰܘܫܺܝܢ ܐܢ̱ܬܽܘܢ. ܕܬܶܗܦܟ݂ܽܘܢ ܥܰܡ ܡܰܠܟܳܐ. ܬܰܘ ܢܰܗܦܟ݂ܺܝܘܗܝ ܠܒܰܝܬܶܗ.</VERS>
      <VERS vnumber="11">ܘܡܶܠܬ݂ܳܐ ܕܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܥܶܠܰܬ݂ ܩܕ݂ܳܡ ܡܰܠܟܳܐ.</VERS>
      <VERS vnumber="12">ܘܶܐܡܰܪ ܠܗܽܘܢ ܡܰܠܟܳܐ. ܐܰܚܰܝ̈ ܐܰܢ̱ܬܽܘܢ. ܘܒܶܣܪܝ. ܘܓܰܪܡܝ. ܠܡܳܢܳܐ ܗܘܰܝܬܽܘܢ ܐ̱ܚܖ̈ܳܝܶܐ ܕܬܶܗܦܟ݂ܽܘܢ ܥܰܡ ܡܰܠܟܳܐ.</VERS>
      <VERS vnumber="13">ܘܶܐܡܰܪ ܠܥܰܡܣܳܐ. ܗܳܐ ܒܶܣܪܝ ܐܰܢ̱ܬ ܘܓܰܪܡܝ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܠܳܐ ܪܰܒ ܚܰܝܠܳܐ ܬܶܗܘܶܐ ܩܕ݂ܳܡܰܝ ܟܽܠܗܽܘܢ ܝܰܘ̈ܡܳܬ݂ܳܐ ܚܠܳܦ ܝܽܘܐܳܒ.</VERS>
      <VERS vnumber="14">ܘܰܐܣܛܺܝ ܠܶܒܳܐ ܕܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܐܰܝܟ݂ ܓܰܒܪܳܐ ܚܰܕ݂. ܘܰܫܠܰܚܘ ܠܡܰܠܟܳܐ ܘܶܐܡܰܪܘ ܠܶܗ. ܗܦܽܘܟ݂ ܐܰܢ̱ܬ ܘܟܽܠܗܽܘܢ ܥܰܒܕܰܝ̈ܟ.</VERS>
      <VERS vnumber="15">ܘܰܗܦܰܟ݂ ܡܰܠܟܳܐ ܘܶܐܬ݂ܳܐ ܥܕܰܡܳܐ ܠܝܽܘܪܕܢܳܢ. ܘܺܝܗܽܘܕܳܐ ܐܶܬ݂ܳܐ ܠܓܰܠܓܳܠܳܐ. ܠܡܺܐܙܰܠ ܠܽܐܘܪܥܶܐ ܕܡܰܠܟܳܐ. ܠܡܰܥܒܳܪܽܘܬܶܗ ܝܽܘܪܕܢܳܢ ܠܡܰܠܟܳܐ.</VERS>
      <VERS vnumber="16">ܘܶܐܣܬܰܪܗܰܒ ܫܶܡܥܺܝ ܒܰܪ ܓܶܐܪܳܐ ܕܡܶܢ ܒܶܢܝܳܡܶܝܢ. ܘܰܢܚܶܬ݂ ܥܰܡ ܓܰܒܖ̈ܶܐ ܕܺܝܗܽܘܕ݂ܳܐ ܠܽܐܘܪܥܶܗ ܕܡܰܠܟܳܐ ܕܰܘܺܝܕ݂.</VERS>
      <VERS vnumber="17">ܘܨܺܝܒܳܐ ܛܰܠܝܶܗ ܕܫܳܐܘܳܠ. ܘܚܰܡܶܫܬܰܥܣܰܪ ܒܢܰܘ̈ܗܝ ܘܥܶܣܪܺܝܢ ܥܰܒܕܰܘ̈ܗܝ ܥܰܡܶܗ ܥܒܰܪܘ. ܘܰܓܫܰܪܘ ܝܽܘܪܕܢܳܢ ܩܕ݂ܳܡ ܡܰܠܟܳܐ.</VERS>
      <VERS vnumber="18">ܘܰܥܒܰܕ݂ܘ ܡܥܰܒܖ̈ܳܢܶܐ ܕܢܰܥܒܪܽܘܢ ܠܰܕ݂ܒܶܝܬ݂ ܡܰܠܟܳܐ. ܘܰܕ݂ܢܶܥܒܕ݂ܽܘܢ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ. ܘܫܶܡܥܺܝ ܒܰܪ ܓܶܐܪܳܐ ܢܦܰܠ ܩܕ݂ܳܡ ܡܰܠܟܳܐ ܟܰܕ݂ ܥܳܒܰܪ ܝܽܘܪܕܢܳܢ.</VERS>
      <VERS vnumber="19">ܘܶܐܡܰܪ ܠܶܗ ܠܡܰܠܟܳܐ. ܠܳܐ ܬܶܚܫܽܘܒ ܠܺܝ ܡܳܪܝ ܣܰܟܠܽܘܬܳܐ. ܘܠܳܐ ܬܶܬܕܟܰܪ ܠܺܝ ܡܶܕܶܡ ܕܰܐܣܟܶܠ ܗܘܳܐ ܥܰܒܕܳܟ݂. ܒܝܰܘܡܳܐ ܕܰܢܦܰܩ ܡܳܪܝ ܡܰܠܟܳܐ ܡܶܢ ܐܽܘܪܺܫܠܶܡ. ܠܳܐ ܢܰܝܬܶܐ ܡܳܪܝ ܡܰܠܟܳܐ ܥܰܠ ܒܳܠܶܗ.</VERS>
      <VERS vnumber="20">ܝܳܕܰܥ ܐ̱ܢܳܐ ܥܰܒܕܳܟ݂ ܕܰܚܛܺܝܬ݂. ܘܗܳܐ ܐܶܬܺܝܬ݂ ܐܶܢܳܐ ܝܰܘܡܳܢܳܐ ܩܰܕ݂ܡܳܝ ܡܶܢ ܟܽܠܗܽܘܢ ܕܒܶܝܬ݂ ܝܰܘܣܶܦ. ܘܢܶܚܬܶܬ݂ ܠܽܐܘܪܥܶܗ ܕܡܳܪܝ ܡܰܠܟܳܐ.</VERS>
      <VERS vnumber="21">ܘܰܥܢܳܐ ܐܳܒܺܝܫܰܝ ܒܰܪ ܨܽܘܪܺܝܳܐ. ܘܶܐܡܰܪ. ܐܳܦܠܳܐ ܡܶܛܽܠ ܗܳܕ݂ܶܐ ܢܡܽܘܬ݂ ܫܶܡܥܺܝ. ܕܨܰܚܺܝ ܠܰܡܫܺܝܚܶܗ ܕܡܳܪܝܳܐ.</VERS>
      <VERS vnumber="22">ܘܶܐܡܰܪ ܕܰܘܺܝܕ݂ ܡܳܐ ܠܺܝ ܘܰܠܟܽܘܢ ܒܢܰܝ̈ ܨܽܘܪܺܝܳܐ. ܕܗܳܘܶܝܢ ܐܢ̱ܬܽܘܢ ܠܺܝ ܝܰܘܡܳܢܳܐ ܣܳܛܳܢܳܐ. ܝܰܘܡܳܢܳܐ ܠܳܐ ܢܡܽܘܬ݂ ܐ̱ܢܳܫ ܒܺܝܣܪܳܐܶܝܠ. ܠܳܐ ܝܳܕܰܥ ܐ̱ܢܳܐ ܝܰܘܡܳܢܳܐ ܕܡܰܠܟܳܐ ܐ̱ܢܳܐ ܒܺܝܣܪܳܐܶܝܠ.</VERS>
      <VERS vnumber="23">ܐܳܡܰܪ ܠܶܗ ܡܰܠܟܳܐ ܠܫܶܡܥܺܝ ܠܳܐ ܡܳܐܶܬ݂ ܐܰܢ̱ܬ. ܘܺܝܡܳܐ ܠܶܗ ܡܰܠܟܳܐ.</VERS>
      <VERS vnumber="24">ܘܡܰܦܺܝܒܫܳܬ ܒܰܪ ܝܽܘܢܳܬ݂ܳܢ ܒܰܪ ܫܳܐܘܳܠ. ܢܚܶܬ݂ ܠܽܐܘܪܥܶܗ ܕܡܰܠܟܳܐ. ܘܠܳܐ ܣܰܦܰܪ ܕܰܩܢܶܗ. ܘܠܳܐ ܫܰܚܠܶܦ ܡܳܐܢܰܘ̈ܗܝ ܡܶܢ ܝܰܘܡܳܐ ܕܶܐܙܰܠ ܡܰܠܟܳܐ. ܘܰܥܕܰܡܳܐ ܠܝܰܘܡܳܐ ܕܶܐܬܳܐ ܡܰܠܟܳܐ ܒܰܫܠܳܡܳܐ.</VERS>
      <VERS vnumber="25">ܘܟܰܕ݂ ܐܶܬ݂ܳܐ ܠܽܐܘܪܺܫܠܶܡ ܠܽܐܘܪܥܶܗ ܕܡܰܠܟܳܐ. ܐܳܡܰܪ ܠܶܗ ܡܰܠܟܳܐ. ܡܰܦܺܝܒܫܳܬ. ܠܡܳܢܳܐ ܠܳܐ ܐܶܙܰܠܬ ܥܰܡܝ.</VERS>
      <VERS vnumber="26">ܐܳܡܰܪ ܠܶܗ ܡܰܦܺܝܒܫܳܬ. ܡܳܪܝ ܡܰܠܟܳܐ ܥܰܒܕܝ ܢܰܟܠܰܢܝ. ܐܶܡܪܶܬ݂ ܠܶܗ ܓܶܝܪ ܐܰܪܡܳܐ ܠܺܝ ܥܰܠ ܚܡܳܪܳܐ. ܐܶܪܟܰܒ ܥܠܰܘܗܝ ܘܺܐܙܰܠ ܥܰܡ ܡܳܪܝ ܡܰܠܟܳܐ. ܡܶܛܽܠ ܕܰܚܓܺܝܪ ܗܽܘ ܥܰܒܕܳܟ݂.</VERS>
      <VERS vnumber="27">ܘܕܰܓܶܠ ܒܺܝ ܥܰܒܕܝ ܡܳܪܝ ܡܰܠܟܳܐ. ܘܰܐܢ̱ܬ ܡܳܪܝ ܡܰܠܟܳܐ. ܐܰܝܟ݂ ܡܰܠܰܐܟܶܗ ܐܰܢ̱ܬ ܕܰܐ‌ܠܳܗܳܐ. ܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.</VERS>
      <VERS vnumber="28">ܡܶܛܽܠ ܕܟܽܠܶܗ ܒܶܝܬ݂ ܐܳܒܝ ܚܰܝܳܒܺܝܢ ܗܘܰܘ ܡܰܘܬܳܐ. ܠܳܐ ܡܳܪܝ ܡܰܠܟܳܐ. ܘܰܚܫܰܒܬܳܝܗܝ ܠܥܰܒܕܳܟ݂ ܡܶܢ ܐܳܟܠܰܝ̈ ܦܳܬ݂ܽܘܪܳܟ݂. ܡܶܟܺܝܠ ܠܳܐ ܡܶܫܟܰܚ ܐ̱ܢܳܐ ܕܶܐܙܟܶܐ. ܘܳܐܦܠܳܐ ܕܶܐܡܰܠܶܠ ܩܕ݂ܳܡ ܡܳܪܝ ܡܰܠܟܳܐ.</VERS>
      <VERS vnumber="29">ܐܳܡܰܪ ܠܶܗ ܡܰܠܟܳܐ ܟܰܕ݂ܽܘ ܐܶܡܰܪܬ ܡܶܠܰܝ̈ܟ. ܐܶܡܪܶܬ݂ ܕܒܰܝ̈ܢܰܝܟ ܘܰܠܨܺܝܒܳܐ ܢܶܬ݂ܦܰܠܓ̈ܳܢ ܚܰܩ̈ܠܳܬ݂ܳܐ.</VERS>
      <VERS vnumber="30">ܐܳܡܰܪ ܠܶܗ ܡܰܦܺܝܒܫܳܬ ܠܡܰܠܟܳܐ. ܐܳܦ ܟܽܠܶܗ ܥܒܳܕ݂ܳܐ ܢܶܣܰܒ. ܡܶܟܺܝܠ ܕܶܐܬܳܐ ܡܳܪܝ ܡܰܠܟܳܐ ܒܰܫܠܳܡܳܐ ܠܒܰܝܬܶܗ.</VERS>
      <VERS vnumber="31">ܘܒܰܪܙܰܠܺܝ ܓܶܠܥܕ݂ܳܝܳܐ ܢܳܚܶܬ݂ ܡܶܢ ܕܽܘܒܠܺܝܢ. ܘܰܥܒܰܪ ܥܰܡ ܡܰܠܟܳܐ ܝܽܘܪܕܢܳܢ ܕܰܢܫܰܕܪܺܝܘܗܝ ܡܶܢ ܬܰܡܳܢ.</VERS>
      <VERS vnumber="32">ܘܒܰܪܙܰܠܺܝ ܣܐܶܒ ܗܘܳܐ ܛܒ. ܘܒܰܪ ܬܡܳܢܺܝܢ ܗܘܳܐ ܫܢܺܝ̈ܢ. ܘܗܽܘ ܬܰܪܣܺܝ ܗܘܳܐ ܠܡܰܠܟܳܐ ܟܰܕ݂ ܝܳܬ݂ܶܒ ܗܘܳܐ ܒܡܰܚܢܺܝܡ. ܡܶܛܽܠ ܕܓܰܒܪܳܐ ܗܘܳܐ ܪܰܒܳܐ.</VERS>
      <VERS vnumber="33">ܐܳܡܰܪ ܠܶܗ ܡܰܠܟܳܐ ܠܒܰܪܙܰܠܺܝ. ܐܳܦ ܐܰܢ̱ܬ ܥܒܰܪ ܥܰܡܝ. ܘܶܐܬܰܪܣܶܝܟ݂ ܥܰܡܝ ܒܽܐܘܪܺܫܠܶܡ.</VERS>
      <VERS vnumber="34">ܐܳܡܰܪ ܒܰܪܙܰܠܺܝ ܠܡܰܠܟܳܐ. ܟܡܳܐ ܐܶܢܶܝܢ ܫܢܰܝ̈ܳܐ ܕܚܰܝܰܝ̈. ܕܶܐܣܰܩ ܥܰܡ ܡܰܠܟܳܐ ܠܽܐܘܪܺܫܠܶܡ.</VERS>
      <VERS vnumber="35">ܒܰܪ ܬܡܳܢܺܝܢ ܐ̱ܢܳܐ ܫܢܺܝ̈ܢ ܝܰܘܡܳܢܳܐ. ܘܠܳܐ ܝܳܕܰܥ ܐ̱ܢܳܐ ܒܶܝܬ݂ ܛܳܒ ܠܒܺܝܫ. ܡܶܕܶܡ ܕܳܐܟܶܠ ܥܰܒܕܳܟ݂ ܘܡܶܕܶܡ ܕܫܳܬܶܐ. ܠܳܐ ܡܶܬܛܥܶܡ ܠܶܗ. ܐܳܦܠܳܐ ܬܽܘܒ ܡܶܫܟܰܚ ܐ̱ܢܳܐ ܕܶܐܫܡܰܥ ܒܩܳܠ ܡܫܰܒܚܳܢ̈ܶܐ ܘܰܡܫܰܒܚܳܢ̈ܝܳܬ݂ܳܐ. ܠܡܳܢܳܐ ܗܳܘܶܐ ܬܽܘܒ ܥܰܒܕܳܟ݂ ܝܺܩܰܪܬܳܐ ܠܡܳܪܝ ܡܰܠܟܳܐ.</VERS>
      <VERS vnumber="36">ܠܡܰܚܣܶܢ ܓܶܝܪ ܥܒܰܪ ܥܰܒܕܳܟ݂ ܝܽܘܪܕܢܳܢ ܥܰܡ ܡܳܪܝ ܡܰܠܟܳܐ. ܠܳܐ ܢܶܦܪܥܰܢܝ ܡܳܪܝ ܡܰܠܟܳܐ ܦܽܘܪܥܳܢܳܐ ܗܳܢܳܐ.</VERS>
      <VERS vnumber="37">ܢܦܽܘܫ ܥܰܒܕܳܟ݂ ܐܶܡܽܘܬ݂ ܒܰܩܪܺܝܬ݂ܝ. ܥܰܠ ܓܶܢ̱ܒ ܩܰܒܪܳܐ ܕܳܐܒܝ ܘܕܶܐܡܝ. ܗܳܐ ܐܺܝܬ݂ ܥܰܡܳܟ݂ ܥܰܒܕܳܟ݂ ܒܶܪܝ ܒܶܡܗܰܡ. ܢܶܥܒܰܪ ܥܰܡ ܡܳܪܝ ܡܰܠܟܳܐ. ܘܰܥܒܶܕ݂ ܠܶܗ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.</VERS>
      <VERS vnumber="38">ܐܳܡܰܪ ܡܰܠܟܳܐ. ܥܰܡܝ ܢܶܥܒܰܪ ܒܶܡܗܰܡ. ܘܶܐܢܳܐ ܐܶܥܒܶܕ݂ ܠܶܗ ܡܶܕܶܡ ܕܫܰܦܺܝܪ ܒܥܰܝܢܰܝ̈. ܘܟܽܠ ܕܒܳܥܶܝܬ ܡܶܢܝ. ܐܶܥܒܶܕ݂ ܠܳܟ݂.</VERS>
      <VERS vnumber="39">ܘܰܥܒܰܪܘ ܥܰܡܳܐ ܟܽܠܶܗ ܝܽܘܪܕܢܳܢ. ܘܳܐܦ ܡܰܠܟܳܐ ܥܒܰܪ. ܘܢܰܫܩܶܗ ܡܰܠܟܳܐ ܠܒܰܪܙܰܠܺܝ ܘܒܰܪܟܶܗ. ܘܰܗܦܰܟ݂ ܠܰܐܬ݂ܪܶܗ.</VERS>
      <VERS vnumber="40">ܘܰܥܒܰܪ ܡܰܠܟܳܐ ܠܓܰܠܓܳܠܳܐ. ܘܰܥܒܰܪ ܒܶܡܗܰܡ ܥܰܡܶܗ. ܘܟܽܠܶܗ ܥܰܡܳܐ ܕܺܝܗܽܘܕ݂ܳܐ ܥܒܰܪ ܥܰܡ ܡܰܠܟܳܐ. ܘܳܐܦ ܦܶܠܓܶܗ ܕܥܰܡܳܐ ܕܺܝܣܪܳܐܶܝܠ.</VERS>
      <VERS vnumber="41">ܘܟܽܠܶܗ ܝܺܣܪܳܐܶܝܠ ܐܶܬ݂ܰܘ ܠܘܳܬ݂ ܡܰܠܟܳܐ. ܘܳܐܡܪܺܝܢ ܠܶܗ ܠܡܰܠܟܳܐ. ܠܡܳܢܳܐ ܐܰܛܫܝܽܘܟ݂ ܐܰܚܰܝ̈ܢ ܐ̱ܢܳܫ̈ܳܐ ܕܺܝܗܽܘܕ݂ܳܐ. ܘܰܐܥܒܪܽܘܟ݂ ܝܽܘܪܕܢܳܢ ܠܳܟ݂ ܡܰܠܟܳܐ ܘܰܠܟܽܠܗܽܘܢ ܒܢܰܝ̈ ܒܰܝܬܳܟ݂. ܘܰܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܥܰܡܳܟ݂.</VERS>
      <VERS vnumber="42">ܘܰܥܢܰܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܳܐܡܪܺܝܢ ܠܰܕ݂ܒܶܝܬ݂ ܝܺܣܪܳܐܶܝܠ. ܡܶܛܽܠ ܕܩܰܪܺܝܒ ܠܰܢ ܡܰܠܟܳܐ. ܠܡܳܢܳܐ ܐܶܬ݂ܒܐܶܫ ܠܟܽܘܢ ܥܰܠ ܗܳܕ݂ܶܐ ܡܶܠܬ݂ܳܐ. ܕܰܠܡܳܐ ܡܶܐܟ݂ܰܠ ܐܶܟܰܠܢ ܡܶܢ ܡܰܠܟܳܐ. ܐܰܘ ܡܰܘܗܰܒܬܳܐ ܐܶܬ݂ܝܰܗܒܰܬ݂ ܠܰܢ.</VERS>
      <VERS vnumber="43">ܘܰܥܢܰܘ ܕܒܶܝܬ݂ ܝܺܣܪܳܐܶܝܠ ܘܳܐܡܪܺܝܢ ܠܰܕ݂ܒܶܝܬ݂ ܝܺܗܽܘܕܳܐ. ܥܣܰܪ ܡ̈ܢܰܘܳܢ ܐܺܝܬ݂ ܠܰܢ ܒܡܰܠܟܳܐ. ܘܳܐܦ ܒܕܰܘܺܝܕ݂ ܝܰܬܺܝܪ ܡܶܢܟܽܘܢ. ܠܡܳܢܳܐ ܐܶܙܰܠܬܽܘܢܢ. ܠܰܢ ܗܽܘ ܓܶܝܪ ܘܳܠܶܐ ܗܘܳܐ ܕܢܶܗܘܶܐ ܩܰܕ݂ܡܳܝ̈ܶܐ ܕܢܰܗܦܶܟ݂ ܠܡܰܠܟܳܐ. ܘܥܶܫܢܰܬ݂ ܡܶܠܬ݂ܳܐ ܕܒܶܝܬ݂ ܝܺܗܽܘܕܳܐ ܡܶܢ ܡܶܠܬ݂ܳܐ ܕܒܶܝܬ݂ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܶܐܫܬܽܘܪܺܝ ܬ݂ܰܡܳܢ ܓܰܒܪܳܐ ܚܰܕ݂ ܥܰܘܳܠܳܐ. ܘܰܫܡܶܗ ܫܳܡܽܘܥ ܒܰܪ ܒܰܟ݂ܪܺܝ ܡܶܢ ܒܶܢܝܳܡܶܝܢ. ܘܰܩܪܳܐ ܒܫܺܝܦܽܘܪܳܐ ܘܶܐܡܰܪ. ܠܰܝܬ ܠܰܢ ܦܳܠܓܽܘܬ݂ܳܐ ܥܰܡ ܕܰܘܺܝܕ݂. ܘܳܐܦܠܳܐ ܝܳܪܬܽܘܬ݂ܳܐ ܥܰܡ ܒܪܶܗ ܕܺܐܝܫܰܝ. ܙܶܠܘ ܐ̱ܢܳܫ ܠܡܰܫܟܢܶܗ.</VERS>
      <VERS vnumber="2">ܘܰܦܢܰܘ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܡܶܢ ܒܳܬܰܪ ܕܰܘܺܝܕ݂. ܘܶܐܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ. ܘܰܒܢܰܝ̈ ܝܺܗܽܘܕܳܐ ܢܩܶܦܘ ܠܡܰܠܟܗܽܘܢ. ܡܶܢ ܝܽܘܪܕܢܳܢ ܘܰܥܕܰܡܳܐ ܠܽܐܘܪܺܫܠܶܡ.</VERS>
      <VERS vnumber="3">ܘܶܐܬ݂ܳܐ ܕܰܘܺܝܕ݂ ܠܒܰܝܬܶܗ ܠܽܐܘܪܺܫܠܶܡ. ܘܰܕ݂ܒܰܪ ܐܶܢܶܝܢ ܡܰܠܟܳܐ ܠܰܥܣܰܪ ܢܶܫ̈ܶܐ ܕܖ̈ܽܘܟ݂ܳܬ݂ܳܐ. ܕܰܫܒܰܩ ܗܘܳܐ ܕܢܶܛܖ̈ܳܢ ܒܰܝܬܳܐ. ܘܰܚܒܰܫ ܐܶܢܶܝܢ ܒܒܰܝܬܳܐ ܕܢܶܬ݂ܢܰܛܖ̈ܳܢ. ܘܬܰܪܣܺܝ ܐܶܢܶܝܢ. ܘܠܳܐ ܥܰܠ ܥܠܰܝܗܶܝܢ. ܘܰܗܘܰܝ̈ ܒܽܐܘܠܨܳܢܳܐ ܥܕܰܡܳܐ ܠܝܰܘܡܳܐ ܕܡܺܝ̈ܬ݂ܝ. ܘܰܗܘܰܝ̈ ܐܰܖ̈ܡܠܳܬ݂ܳܐ.</VERS>
      <VERS vnumber="4">ܘܶܐܡܰܪ ܡܰܠܟܳܐ ܠܥܰܡܣܳܐ. ܘܰܥܶܕ݂ ܠܺܝ ܠܰܕ݂ܒܶܝܬ݂ ܝܺܗܽܘܕܳܐ ܠܰܬܠܳܬܳܐ ܝܰܘܡܺܝ̈ܢ. ܘܰܐܢ̱ܬ ܗܳܪܟܳܐ ܩܽܘܡ.</VERS>
      <VERS vnumber="5">ܘܶܐܙܰܠ ܥܰܡܣܳܐ ܠܰܡܘܰܥܳܕ݂ܽܘ ܠܰܕ݂ܒܶܝܬ݂ ܝܺܗܽܘܕܳܐ. ܘܰܐܘܚܰܪ ܡܶܢ ܘܰܥܕܳܐ ܕܘܰܥܕܶܗ.</VERS>
      <VERS vnumber="6">ܘܶܐܡܰܪ ܕܰܘܺܝܕ݂ ܠܝܽܘܐܳܒ. ܗܳܫܳܐ ܒܳܐܶܫ ܠܰܢ ܫܳܡܽܘܥ ܒܰܪ ܒܰܟ݂ܪܺܝ ܡܶܢ ܐܰܒܺܝܫܠܳܘܡ. ܐܶܠܳܐ ܕܒܰܪ ܥܰܡܳܟ݂ ܠܥܰܒܕ̈ܶܐ ܕܡܳܪܳܟ݂ ܘܙܶܠ ܒܳܬܪܶܗ. ܕܰܠܡܳܐ ܢܶܫܟܰܚ ܠܶܗ ܩܽܘܖ̈ܝܳܐ ܕܥܰܫܺܝ̈ܢܳܢ. ܘܰܢܩܽܘܡ ܒܗܶܝܢ ܘܰܢܚܰܛܶܛ ܥܰܝܢܰܝ̈ܢ.</VERS>
      <VERS vnumber="7">ܘܰܢܦܰܩܘ ܒܳܬܪܶܗ ܚܰܒܖ̈ܰܘܗܝ ܕܝܽܘܐܳܒ. ܚܺܐܖ̈ܶܐ. ܘܦܳܠܚ̈ܶܐ. ܘܟܽܠܗܽܘܢ ܓܰܒܖ̈ܶܐ. ܘܰܢܦܰܩܘ ܡܶܢ ܐܽܘܪܺܫܠܶܡ. ܘܶܐܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ.</VERS>
      <VERS vnumber="8">ܘܗܶܢܽܘܢ ܡܰܛܺܝܘ ܠܟܺܐܦܳܐ ܪܰܒܬܳܐ ܕܰܒܓܶܒܥܽܘܢ. ܘܥܰܡܣܳܐ ܥܰܠ ܩܕ݂ܳܡܰܝܗܽܘܢ. ܘܝܽܘܐܳܒ ܡܚܰܙܰܩ ܗܘܳܐ ܒܰܠܒܽܘܫܳܐ ܕܙܰܝܢܶܗ. ܘܣܰܦܣܺܪܳܐ ܡܨܰܡܕ݂ܳܐ ܗܘܳܬ݂ ܘܪܰܡܝܳܐ ܒܚܰܨܰܘ̈ܗܝ ܐܰܝܟ݂ ܓܰܠܒܳܐ. ܘܗܽܘ ܢܦܰܩ. ܘܢܶܦܠܰܬ݂ ܐܺܝܕ݂ܶܗ ܥܰܠ ܣܰܦܣܺܪܶܗ.</VERS>
      <VERS vnumber="9">ܐܳܡܰܪ ܠܶܗ ܝܽܘܐܳܒ ܠܥܰܡܣܳܐ. ܫܠܳܡ ܠܳܟ݂ ܐܳܚܝ. ܘܢܶܦܠܰܬ݂ ܐܺܝܕ݂ܶܗ ܕܝܽܘܐܳܒ ܥܰܠ ܕܰܩܢܶܗ ܕܥܰܡܣܳܐ ܘܢܰܫܩܶܗ.</VERS>
      <VERS vnumber="10">ܘܥܰܡܣܳܐ ܠܳܐ ܐܶܙܕܗܰܪ ܡܶܢ ܣܰܦܣܺܪܳܐ ܕܒܺܐܝܕܶܗ ܕܝܽܘܐܳܒ. ܘܰܡܚܳܝܗܝ ܒܳܗ̇ ܥܰܠ ܦܶܠܓܶܗ. ܘܰܢܦܰܠܘ ܡܥܰܘ̈ܗܝ ܥܰܠ ܐܰܪܥܳܐ. ܘܠܳܐ ܬܢܳܝܗܝ. ܘܡܺܝܬ݂. ܘܝܽܘܐܳܒ ܘܰܐܒܺܝܫܰܝ ܐܰܚܽܘܗܝ. ܐܶܙܰܠܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ. </VERS>
      <VERS vnumber="11">ܘܓܰܒܪܳܐ ܚܰܕ݂ ܐܶܙܰܠ ܘܩܳܡ ܥܠܰܘܗܝ ܡܶܢ ܥܰܒܕܰܘ̈ܗܝ ܕܝܽܘܐܳܒ. ܘܶܐܡܰܪ ܠܶܗ. ܡܶܢ ܡܰܢ ܐܰܢ̱ܬ. ܡܶܢ ܕܰܘܺܝܕ݂ ܕܒܳܬܰܪ ܝܽܘܐܳܒ.</VERS>
      <VERS vnumber="12">ܘܥܰܡܣܳܐ ܡܦܰܠܦܰܠ ܗܘܳܐ ܒܰܕ݂ܡܶܗ. ܘܰܪܡܶܐ ܒܰܫܒܺܝܠܳܐ. ܘܟܰܕ݂ ܚܙܳܐ ܓܰܒܪܳܐ ܕܩܳܡ ܠܶܗ ܟܽܠܶܗ ܥܰܡܳܐ ܠܡܶܚܙܳܐ. ܓܰܪܶܗ ܠܥܰܡܣܳܐ ܡܶܢ ܫܒܺܝܠܳܐ. ܘܰܐܪܡܝܶܗ ܒܚܰܩܠܳܐ. ܘܰܐܪܡܺܝ ܥܠܰܘܗܝ ܡܰܪܛܽܘܛܳܐ. ܟܰܕ݂ ܚܙܳܐ ܕܟܽܠ ܡܰܢ ܕܥܳܒܰܪ ܥܠܰܘܗܝ ܩܳܐܶܡ ܠܶܗ.</VERS>
      <VERS vnumber="13">ܘܟܰܕ݂ ܓܰܪܶܗ ܡܶܢ ܫܒܺܝܠܳܐ. ܥܳܒܰܪ ܟܽܠ ܐ̱ܢܳܫ ܒܳܬܪܶܗ ܕܝܽܘܐܳܒ. ܘܰܥܒܰܪܘ ܒܳܬܰܪ ܫܳܡܽܘܥ ܒܰܪ ܒܰܟ݂ܪܺܝ ܠܡܺܐܙܰܠ ܥܠܰܘܗܝ.</VERS>
      <VERS vnumber="14">ܘܰܥܒܰܪܘ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܒܰܐܒܶܠ. ܘܰܒܒܶܝܬ݂ ܡܰܥܟܳܐ. ܘܰܒܟܽܠ ܒܺܖ̈ܝܳܢ. ܘܶܐܙܰܠܘ ܒܳܬܪܶܗ.</VERS>
      <VERS vnumber="15">ܘܥܰܠܘ ܘܰܫܪܰܘ ܥܠܰܘܗܝ ܒܰܐܒܶܠ. ܘܰܒܒܶܝܬ݂ ܡܰܥܟܳܐ. ܘܰܐܟ݂ܡܶܢܘ ܟܡܶܐܢ̈ܶܐ ܥܰܠ ܩܪܺܝܬ݂ܳܐ. ܘܩܳܡܰܬ݂ ܒܽܐܘܠܨܳܢܳܐ. ܘܟܽܠܶܗ ܥܰܡܳܐ ܕܥܰܡ ܝܽܘܐܳܒ. ܡܓܰܪܓܺܝܢ ܕܢܰܪܡܽܘܢܶܗ ܠܫܽܘܪܳܐ.</VERS>
      <VERS vnumber="16">ܘܰܩܪܳܬ݂ ܐܰܢ̱ܬܬ݂ܳܐ ܚܕ݂ܳܐ ܚܰܟܺܝܡܬܳܐ ܡܶܢ ܫܽܘܪܳܐ ܕܰܩܪܺܝܬ݂ܳܐ ܘܳܐܡܪܳܐ. ܫܡܰܥܘ. ܫܡܰܥܘ. ܘܶܐܡܰܪܘ ܠܝܽܘܐܳܒ. ܩܪܽܘܒ ܠܟ݂ܳܐ ܘܺܐܡܰܪ ܠܳܟ݂.</VERS>
      <VERS vnumber="17">ܘܰܩܪܶܒ ܠܘܳܬ݂ܳܗ̇. ܘܳܐܡܪܳܐ ܠܶܗ. ܐܰܢ̱ܬ ܗܽܘ ܝܽܘܐܳܒ. ܘܶܐܡܰܪ ܠܳܗ̇ ܐܶܢܳܐ ܗܽܘ. ܐܳܡܪܳܐ ܠܶܗ. ܫܡܰܥ ܡܶܠܰܝ̈ ܐܰܡܬܳܟ݂. ܐܳܡܰܪ ܫܳܡܰܥ ܐ̱ܢܳܐ.</VERS>
      <VERS vnumber="18">ܐܳܡܪܳܐ ܐܰܢ̱ܬܬ݂ܳܐ. ܡܺܐܡܰܪ ܐܳܡܪܺܝܢ ܗܘܰܘ ܡܶܢ ܩܕ݂ܺܝܡ ܕܡܶܫܐܰܠ ܫܳܐܠܺܝܢ ܗܘܰܘ ܒܰܢܒܺܝ̈ܶܐ. ܘܗܳܝܕܶܝܢ ܡܰܘܒܕ݂ܺܝܢ ܗܘܰܘ.</VERS>
      <VERS vnumber="19">ܐܶܢܳܐ ܦܳܪܥܰܬ݂ ܚܽܘ̈ܒܠܶܐ ܐ̱ܢܳܐ ܕܺܝܣܪܳܐܶܝܠ. ܕܒܳܥܶܐ ܐܰܢ̱ܬ ܠܡܶܩܛܰܠ ܠܛܰܠܝܳܐ ܘܠܶܐܡܶܗ ܒܺܝܣܪܳܐܶܝܠ. ܘܰܬܛܰܒܰܥ ܝܳܪܬܽܘܬ݂ܶܗ ܕܡܳܪܝܳܐ.</VERS>
      <VERS vnumber="20">ܥܢܳܐ ܝܽܘܐܳܒ ܘܶܐܡܰܪ ܠܳܗ̇. ܚܳܣ ܠܺܝ. ܠܳܐ ܐܶܛܰܒܰܥ ܘܠܳܐ ܐܶܚܰܒܶܠ.</VERS>
      <VERS vnumber="21">ܠܳܐ ܗܘܳܐ ܗܳܟܰܢܳܐ. ܐܶܠܳܐ ܓܰܒܪܳܐ ܚܰܕ݂ ܡܶܢ ܛܽܘܪܳܐ ܕܰܐܦܪܶܝܡ. ܫܳܡܽܘܥ ܒܰܪ ܒܰܟ݂ܪܺܝ ܫܡܶܗ. ܐܰܘܫܶܒ ܐܺܝܕܰܝ̈ܳܐ ܥܰܠ ܡܰܠܟܳܐ ܕܰܘܺܝܕ݂. ܗܒܽܘܗܝ ܠܺܝ ܒܰܠܚܽܘܕ݂ܰܘܗܝ. ܘܺܐܙܰܠ ܠܺܝ ܡܶܢ ܩܪܺܝܬ݂ܳܐ. ܐܳܡܪܳܐ ܠܶܗ ܐܰܢ̱ܬܬ݂ܳܐ ܠܝܽܘܐܳܒ. ܗܳܫܳܐ ܫܕܶܐ ܠܳܟ݂ ܪܺܝܫܶܗ ܡܶܢ ܫܽܘܪܳܐ.</VERS>
      <VERS vnumber="22">ܘܶܐܙܰܠ̱ܬ݂ ܐܰܢ̱ܬܬ݂ܳܐ ܠܘܳܬ݂ ܟܽܠܶܗ ܥܰܡܳܐ ܒܚܰܟܺܝܡܽܘܬ݂ܳܗ̇. ܘܢܰܣܒܽܘܗܝ ܪܺܝܫܶܗ ܕܫܳܡܽܘܥ ܒܰܪ ܒܰܟ݂ܪܺܝ. ܘܰܫܕ݂ܰܐܗܝ ܠܝܽܘܐܳܒ. ܘܰܩܪܳܐ ܝܽܘܐܳܒ ܒܫܺܝܦܽܘܪܳܐ. ܘܰܦܪܰܩܘ ܠܗܽܘܢ ܡܶܢ ܩܪܺܝܬ݂ܳܐ. ܘܶܐܙܰܠܘ ܐ̱ܢܳܫ ܠܡܰܫܟܢܶܗ. ܘܰܗܦܰܟ݂ ܝܽܘܐܳܒ ܠܽܐܘܪܺܫܠܶܡ ܠܘܳܬ݂ ܡܰܠܟܳܐ.</VERS>
      <VERS vnumber="23">ܘܝܽܘܐܳܒ ܥܰܠ ܟܽܠܶܗ ܗܘܳܐ ܚܰܝܠܳܐ ܕܺܝܣܪܳܐܶܝܠ. ܘܰܒܢܳܝܳܐ ܒܰܪ ܝܽܘܝܳܕ݂ܳܥ ܥܰܠ ܚܺܐܖ̈ܶܐ ܘܥܰܠ ܦܳܠܚ̈ܶܐ.</VERS>
      <VERS vnumber="24">ܘܰܐܕ݂ܽܘܢܺܝܪܳܡ ܥܰܠ ܡܰܕ݂ܰܐܬ݂ܳܐ. ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕܳܢܳܐ.</VERS>
      <VERS vnumber="25">ܘܫܶܪܝܳܐ ܣܳܦܪܳܐ. ܘܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ.</VERS>
      <VERS vnumber="26">ܘܳܐܦ ܥܰܙܳܐ ܕܡܶܢ ܝܰܬ݂ܺܝܪ ܗܘܳܐ ܟܳܗܢܳܐ ܠܕܰܘܺܝܕ݂.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܗܘܳܐ ܟܰܦܢܳܐ ܒܝܰܘ̈ܡܳܬ݂ܶܗ ܕܕܰܘܺܝܕ݂ ܬܠܳܬ݂ ܫܢܺܝ̈ܢ. ܫܰܢ̱ܬܳܐ ܒܳܬܰܪ ܫܰܢ̱ܬܳܐ. ܘܰܒܥܳܐ ܕܰܘܺܝܕ݂ ܡܶܢ ܡܳܪܝܳܐ. ܘܶܐܡܰܪ ܡܳܪܝܳܐ. ܡܶܛܽܠ ܫܳܐܘܳܠ ܘܡܶܛܽܠ ܒܰܝܬܳܐ ܕܰܕ݂ܡܳܐ. ܥܰܠ ܕܩܰܛܶܠ ܠܓܶܒܥܽܘܢܳܝ̈ܶܐ.</VERS>
      <VERS vnumber="2">ܘܰܩܪܳܐ ܡܰܠܟܳܐ ܠܓܶܒܥܽܘܢܳܝ̈ܶܐ. ܘܶܐܡܰܪ ܠܗܽܘܢ. ܘܓܶܒܥܽܘܢܳܝ̈ܶܐ ܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ. ܐܶܠܳܐ ܡܶܢ ܫܰܪܟܳܐ ܐܶܢܽܘܢ ܕܳܐܡܽܘܖ̈ܳܝܶܐ. ܘܰܒܢܰܝ̈ ܝܺܣܪܳܐܶܝܠ ܝܺܡܰܘ ܠܗܽܘܢ. ܘܰܒܥܳܐ ܫܳܐܘܳܠ ܕܰܢܩܰܛܶܠ ܐܶܢܽܘܢ. ܟܰܕ݂ ܛܰܢ ܕܢܰܚܛܶܐ ܒܰܒܢܰܝ̈ ܝܺܣܪܳܐܶܝܠ ܘܠܰܒܢܰܝ̈ ܝܺܗܽܘܕܳܐ.</VERS>
      <VERS vnumber="3">ܘܶܐܡܰܪ ܕܰܘܺܝܕ݂ ܠܓܶܒܥܽܘܢܳܝ̈ܶܐ. ܡܳܢܳܐ ܐܶܥܒܶܕ݂ ܠܟܽܘܢ. ܘܰܒܡܳܢܳܐ ܐܶܚܰܣܶܝܟܽܘܢ. ܘܒܰܪܶܟ݂ܘ ܝܳܪܬܽܘܬ݂ܶܗ ܕܡܳܪܝܳܐ.</VERS>
      <VERS vnumber="4">ܐܳܡܪܺܝܢ ܠܶܗ ܓܶܒܥܽܘܢܳܝ̈ܶܐ. ܠܳܐ ܗܘܳܐ ܣܺܐܡܳܐ ܘܕܰܗܒܳܐ ܚܰܝܳܒ ܗܘܳܐ ܠܰܢ ܫܳܐܘܳܠ ܘܒܰܝܬܶܗ. ܘܠܳܐ ܐܺܝܬ݂ ܠܰܢ ܐ̱ܢܳܫ ܕܢܶܩܛܽܘܠ ܒܺܝܣܪܳܐܶܝܠ. ܐܳܡܰܪ ܠܗܽܘܢ. ܘܡܳܢܳܐ ܐܳܡܪܺܝܢ ܐ̱ܢܬܽܘܢ ܐܶܥܒܶܕ݂ ܠܟܽܘܢ.</VERS>
      <VERS vnumber="5">ܐܳܡܪܺܝܢ ܠܡܰܠܟܳܐ. ܓܰܒܪܳܐ ܕܰܐܘܒܕܰܢ ܘܕ݂ܶܐܬ݂ܚܰܫܰܒ ܕܢܰܘܒܕܰܢ. ܕܠܳܐ ܢܟܰܬܰܪ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ.</VERS>
      <VERS vnumber="6">ܢܶܬܠܽܘܢ ܠܰܢ ܫܰܒܥܳܐ ܐ̱ܢܳܫܺܝ̈ܢ ܡܶܢ ܒܢܰܘ̈ܗܝ. ܘܰܢܕ݂ܰܒܰܚ ܐܶܢܽܘܢ ܩܕ݂ܳܡ ܡܳܪܝܳܐ ܒܪܳܡܬ݂ܳܐ ܕܫܳܐܘܳܠ. ܐܳܡܰܪ ܠܗܽܘܢ ܡܰܠܟܳܐ. ܐܶܢܳܐ ܐܶܬܶܠ.</VERS>
      <VERS vnumber="7">ܘܚܳܣ ܡܰܠܟܳܐ ܥܰܠ ܡܰܦܺܝܒܫܳܬ ܒܰܪ ܝܽܘܢܳܬ݂ܳܢ ܒܰܪ ܫܳܐܘܳܠ. ܡܶܛܽܠ ܡܰܘܡܳܬܶܗ ܕܡܳܪܝܳܐ ܕܰܗܘܳܬ݂ ܒܰܝܢܳܬ݂ܗܽܘܢ. ܒܶܝܬ݂ ܕܰܘܺܝܕ݂ ܠܝܽܘܢܳܬ݂ܳܢ ܒܰܪ ܫܳܐܘܳܠ.</VERS>
      <VERS vnumber="8">ܘܰܕ݂ܒܰܪ ܡܰܠܟܳܐ ܠܰܬܪܶܝܢ ܒܢܶܝ̈ܗ̇ ܕܪܰܨܦܳܐ ܒܰܪܬ݂ ܐܰܢܳܐ ܕܝܶܠܕܰܬ݂ ܠܫܳܐܘܳܠ. ܠܰܐܪܡܽܘܢܺܝ ܘܰܠܡܰܦܺܝܒܫܳܬ. ܘܰܠܚܰܡܫܳܐ ܒܢܰܝ̈ ܢܳܕ݂ܳܒ ܒܰܪܬ݂ ܫܳܐܘܳܠ. ܕܝܶܠܕܰܬ݂ ܠܥܰܙܪܳܐܶܝܠ ܒܰܪ ܒܰܪܙܰܠܺܝ ܕܡܶܢ ܡܚܽܘܠܳܐ.</VERS>
      <VERS vnumber="9">ܘܰܐܫܠܶܡ ܐܶܢܽܘܢ ܠܓܶܒܥܽܘܢܳܝ̈ܶܐ. ܘܕܰܒܰܚܘ ܐܶܢܽܘܢ ܒܛܽܘܪܳܐ ܩܕ݂ܳܡ ܡܳܪܝܳܐ. ܘܰܢܦܰܠܘ ܫܰܒܥܳܬܰܝ̈ܗܽܘܢ ܐܰܟ݂ܚܕ݂ܳܐ. ܘܗܢܽܘܢ ܐܶܬ݂ܩܰܛܰܠܘ ܒܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܕܰܚܨܳܕܳܐ. ܒܪܺܝܫ ܚܨܳܕܳܐ ܕܰܣܥܳܖ̈ܶܐ.</VERS>
      <VERS vnumber="10">ܘܢܶܣܒܰܬ݂ ܪܰܨܦܳܐ ܒܰܪܬ݂ ܐܰܢܳܐ ܣܰܩܳܐ. ܘܦܶܪܣܰܬ݂ ܠܳܗ̇ ܥܰܠ ܫܽܘܥܳܐ. ܡܶܢ ܪܺܝܫ ܚܨܳܕܳܐ ܥܕܰܡܳܐ ܕܰܢܚܶܬ݂ ܥܠܰܝܗܽܘܢ ܡܰܝ̈ܳܐ ܡܶܢ ܫܡܰܝܳܐ.</VERS>
      <VERS vnumber="11">ܘܠܳܐ ܫܶܒܩܰܬ݂ ܠܦܳܪܰܚܬ݂ܳܐ ܕܰܫܡܰܝܳܐ ܕܬܶܫܟܰܢ ܥܠܰܝܗܽܘܢ ܒܺܐܝܡܳܡܳܐ. ܐܳܦܠܳܐ ܠܚܰܝܽܘܬ݂ܳܐ ܕܕܰܒܪܳܐ ܒܠܺܠܝܳܐ.</VERS>
      <VERS vnumber="12">ܘܚܰܘܺܝܘ ܠܕܰܘܺܝܕ݂ ܡܶܕܶܡ ܕܥܶܒܕܰܬ݂ ܪܰܨܦܳܐ ܒܰܪܬ݂ ܐܰܢܳܐ ܕܪܽܘܟ݂ܬܶܗ ܕܫܳܐܘܳܠ. ܘܶܐܙܰܠ ܕܰܘܺܝܕ݂. ܘܰܢܣܰܒ ܓܰܖ̈ܡܶܐ ܕܫܳܐܘܳܠ ܘܓܰܖ̈ܡܶܐ ܕܝܽܘܢܳܬ݂ܳܢ ܒܪܶܗ. ܡܶܢ ܡܳܖ̈ܶܝܗ̇ ܕܝܳܒܺܝܫ ܕܓܶܠܥܳܕ݂ ܕܰܓܢܰܒܘ ܐܶܢܽܘܢ ܡܶܢ ܪܳܚܽܘܒ ܕܒܶܝܬ݂ ܝܳܫܳܢ. ܕܰܬ݂ܠܰܘ ܐܶܢܽܘܢ ܬܰܡܳܢ ܦܠܶܫܬܳܝ̈ܶܐ ܒܝܰܘܡܳܐ ܕܰܩܛܰܠܘ ܦܠܶܫܬܳܝ̈ܶܐ ܠܫܳܐܘܳܠ ܒܛܽܘܪܳܐ ܕܰܓ̣ܠܰܒܽܘܥ.</VERS>
      <VERS vnumber="13">ܘܰܐܣܶܩ ܡܶܢ ܬܰܡܳܢ ܠܓܰܖ̈ܡܶܐ ܕܫܳܐܘܳܠ ܘܰܠܓܰܖ̈ܡܶܐ ܕܝܽܘܢܳܬ݂ܳܢ ܒܪܶܗ. ܘܟܰܢܶܫܘ ܓܰܖ̈ܡܶܐ ܕܰܩܛܺܝ̈ܠܶܐ.</VERS>
      <VERS vnumber="14">ܘܰܩܒܰܪܘ ܓܰܖ̈ܡܰܘܗܝ ܕܫܳܐܘܳܠ ܘܰܕ݂ܝܽܘܢܳܬ݂ܳܢ ܒܪܶܗ. ܒܰܐܪܥܳܐ ܕܒܶܢܝܳܡܶܝܢ ܒܨܰܠܨܰܚ ܒܩܰܒܪܳܐ ܕܩܺܝܫ ܐܰܒܽܘܗܝ. ܘܰܥܒܰܕ݂ܘ ܟܽܠ ܡܶܕܶܡ ܕܰܦܩܰܕ݂ ܡܰܠܟܳܐ. ܘܶܐܬ݂ܪܰܥܺܝ ܐܰ‌ܠܳܗܳܐ ܠܰܐܪܥܳܐ ܡܶܢ ܒܳܬܰܪ ܗܳܝܕܶܝܢ.</VERS>
      <VERS vnumber="15">ܘܰܗܘܳܐ ܬܽܘܒ ܩܪܳܒܳܐ ܠܰܦܠܶܫܬܳܝ̈ܶܐ ܥܰܡ ܝܺܣܪܳܐܶܝܠ. ܘܰܢܚܶܬ݂ ܕܰܘܺܝܕ݂ ܘܥܰܒܕܰܘ̈ܗܝ ܥܰܡܶܗ ܠܡܶܬ݂ܟܰܬܳܫܽܘ ܥܰܡ ܦܠܶܫܬܳܝ̈ܶܐ.</VERS>
      <VERS vnumber="16">ܘܰܕ݂ܚܶܠܘ ܕܰܘܺܝܕ݂ ܘܝܽܘܐܳܒ ܘܰܐܒܺܝܫܰܝ ܡܶܢ ܓܰܢ̱ܒܳܪܳܐ. ܕܡܰܬ݂ܩܳܠܳܐ ܕܫܶܪܝܳܢܶܗ ܬܠܳܬܡܳܐܐ ܡܰܬܩ̈ܳܠܺܝܢ ܕܰܢܚܳܫܳܐ. ܘܗܽܘ ܐܰܣܺܝܪ ܗܘܳܐ ܣܰܦܣܺܪܳܐ ܚܕܰܬܳܐ. ܘܶܐܡܰܪ ܠܡܶܩܛܠܶܗ ܠܕܰܘܺܝܕ݂.</VERS>
      <VERS vnumber="17">ܘܥܰܕܪܶܗ ܐܳܒܺܝܫܰܝ ܒܰܪ ܨܽܘܪܺܝܳܐ. ܘܰܡܚܳܝܗܝ ܠܰܦܠܶܫܬܳܝܳܐ ܘܩܰܛܠܶܗ. ܗܳܝܕܶܝܢ ܝܺܡܰܘ ܠܶܗ ܥܰܒܕܰܘ̈ܗܝ ܠܕܰܘܺܝܕ݂. ܘܳܐܡܪܺܝܢ ܠܶܗ. ܠܳܐ ܬܶܦܽܘܩ ܥܰܡܰܢ ܠܰܩܪܳܒܳܐ. ܘܠܳܐ ܬܰܕ݂ܥܶܟ݂ ܫܪܳܓܳܐ ܕܺܝܣܪܳܐܶܝܠ.</VERS>
      <VERS vnumber="18">ܘܡܶܢ ܒܳܬܰܪ ܗܳܝܕܶܝܢ. ܗܘܳܐ ܬܽܘܒ ܩܪܳܒܳܐ ܒܓܳܬ݂ ܥܰܡ ܦܠܶܫܬܳܝ̈ܶܐ. ܘܗܳܝܕܶܝܢ ܩܛܰܠ ܣܰܒܟܺܝ ܚܽܘܫܳܝܳܐ. ܠܣܳܦܳܪ ܕܡܶܢ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="19">ܘܰܗܘܳܐ ܬܽܘܒ ܩܪܳܒܳܐ ܠܺܝܣܪܳܐܶܝܠ ܥܰܡ ܦܠܶܫܬܳܝ̈ܶܐ. ܘܰܩܛܰܠ ܐܶܠܚܰܢܰܢ ܒܰܪ ܡܰܠܰܦ ܙܳܩܽܘܪܳܐ ܕܡܶܢ ܒܶܝܬ݂ ܠܚܶܡ ܠܓܽܘܠܝܰܕ݂ ܦܠܶܫܬܳܝܳܐ. ܘܫܶܘܝܳܐ ܕܢܰܝܙܟܶܗ ܥܒܶܐ ܗܘܳܐ ܐܰܝܟ݂ ܢܰܘܠܳܐ ܕܓܰܖ̈ܕܝܝܐ.</VERS>
      <VERS vnumber="20">ܘܰܗܘܳܐ ܬܽܘܒ ܩܪܳܒܳܐ ܒܓܳܬ݂. ܘܰܗܘܳܐ ܓܰܒܪܳܐ ܓܰܢ̱ܒܪܳܐ. ܕܨܶܒ̈ܥܳܬ݂ܳܐ ܕܺܐܝܕܰܘ̈ܗܝ ܘܨܶܒ̈ܥܳܬ݂ܳܐ ܕܖ̈ܶܓܠܰܘܗܝ ܫܶܬ݂ ܫܶܬ݂. ܥܶܣܪܺܝܢ ܘܰܐܪܒܰܥ ܒܡܶܢܝܳܢܳܐ. ܐܳܦ ܗܽܘ ܐܶܬܺܝܠܶܕ ܠܓܰܢ̱ܒܳܖ̈ܶܐ.</VERS>
      <VERS vnumber="21">ܘܚܰܣܶܕ ܠܺܝܣܪܳܐܶܝܠ. ܘܩܰܛܠܶܗ ܝܽܘܢܳܕ݂ܳܒ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂.</VERS>
      <VERS vnumber="22">ܗܳܠܶܝܢ ܐܰܪܒܥܳܐ ܐܶܬܺܝܠܶܕܘ ܠܓܰܢ̱ܒܳܖ̈ܶܐ ܒܓܳܬ݂. ܘܶܐܫܬ݂ܠܶܡܘ ܒܺܐܝܕ݂ܳܐ ܕܕܰܘܺܝܕ݂ ܘܒܺܐܝܕ݂ܳܐ ܕܥܰܒܕܰܘ̈ܗܝ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܶܐܡܰܪ ܕܰܘܺܝܕ݂ ܠܡܳܪܝܳܐ ܡ̈ܶܠܶܐ ܕܬܶܫܒܽܘܚܬܳܐ ܗܳܕ݂ܶܐ. ܒܝܰܘܡܳܐ ܕܦܰܨܝܶܗ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܰܘ̈ܗܝ ܘܡܶܢ ܐܺܝܕ݂ܳܐ ܕܫܳܐܘܳܠ.</VERS>
      <VERS vnumber="2">ܘܶܐܡܰܪ. ܐܶܪܚܡܳܟ݂ ܡܳܪܝܳܐ ܚܰܝܠܝ ܘܬ݂ܽܘܟܽܠܢܝ. ܡܳܪܝܳܐ ܥܽܘܫܢܝ ܘܒܶܝܬ݂ ܓܰܘܣܝ ܘܰܡܦܰܨܝܳܢܝ.</VERS>
      <VERS vnumber="3">ܐܰ‌ܠܳܗܳܐ ܬܰܩܺܝܦܳܐ ܕܣܰܒܪܝ ܒܶܗ. ܡܣܰܝܥܳܢܝ ܘܩܰܪܢܳܐ ܕܦܽܘܪܩܳܢܝ. ܘܒܶܝܬ݂ ܓܰܘܣܝ ܘܰܡܦܰܨܝܳܢܝ ܡܶܢ ܥܰܘ̈ܳܠܶܐ. ܘܦܳܪܽܘܩܝ ܡܫܰܒܚܳܐ.</VERS>
      <VERS vnumber="4">ܐܶܩܪܶܐ ܠܡܳܪܝܳܐ ܘܡܶܢ ܒܥܶܠܕܒܳܒܰܝ̈ ܐܶܬ݂ܦܪܶܩ.</VERS>
      <VERS vnumber="5">ܡܶܛܽܠ ܕܚܰܕ݂ܪܽܘܢܝ ܚܶܒ̈ܠܶܐ ܕܡܰܘܬܳܐ. ܘܖ̈ܶܓܠܳܬ݂ܳܐ ܕܥܰܘ̈ܳܠܶܐ ܕܰܠܚܳܢ̈ܝ.</VERS>
      <VERS vnumber="6">ܚܶܒ̈ܠܶܐ ܕܰܫܝܽܘܠ ܟܰܪܟ݂ܽܘܢܝ. ܘܩܰܕ݂ܡܽܘܢܝ ܦܰܚܰܘ̈ܗܝ ܕܡܰܘܬܳܐ.</VERS>
      <VERS vnumber="7">ܒܽܐܘܠܨܳܢܝ ܩܪܺܝܬ݂ ܠܡܳܪܝܳܐ. ܘܰܠܘܳܬ݂ ܐܰܠܳܗܝ ܓܥܺܝܬ݂. ܘܰܫܡܰܥ ܩܳܠܝ ܡܶܢ ܗܰܝܟܠܶܗ. ܘܰܓܥܳܬ݂ܝ ܩܕܳܡܰܘܗܝ ܥܶܠܰܬ݂ ܒܶܐܕ݂ܢܰܘ̈ܗܝ.</VERS>
      <VERS vnumber="8">ܘܶܐܬܕܰܠܚܰܬ݂ ܘܙܳܥܰܬ݂ ܐܰܪܥܳܐ. ܘܫܶܬ݂ܶܐܣ̈ܶܐ ܕܛܽܘܖ̈ܶܐ ܙܳܥܝ̈ ܘܶܐܬܬܰܠܰܚܝ̈. ܡܶܛܽܠ ܕܶܐܬ݂ܚܰܡܰܬ݂ ܥܠܰܝܗܽܘܢ.</VERS>
      <VERS vnumber="9">ܣܠܶܩ ܬܶܢܳܢܳܐ ܒܪܽܘܓܙܶܗ. ܘܢܽܘܪܳܐ ܡܶܢ ܦܰܪܨܽܘܦܶܗ ܐܶܬ݂ܓܰܘܙܠܰܬ݂. ܘܓܽܘܡܖ̈ܶܐ ܚܰܒܶܝ̈ܢ ܡܶܢܶܗ.</VERS>
      <VERS vnumber="10">ܘܰܐܪܟܶܢ ܫܡܰܝܳܐ ܘܰܢܚܶܬ݂. ܘܥܰܪܦܶܠܳܐ ܬܚܶܝܬ݂ ܖ̈ܶܓܠܰܘܗܝ.</VERS>
      <VERS vnumber="11">ܘܰܪܟܶܒ ܥܰܠ ܟܖ̈ܽܘܒܶܐ ܘܰܦܪܰܚ. ܘܛܳܣ ܥܰܠ ܟܶܢ̈ܦܶܐ ܕܪܽܘܚܳܐ.</VERS>
      <VERS vnumber="12">ܘܰܥܒܰܕ݂ ܚܶܫܽܘܟ݂ܳܐ ܠܓܶܢܝܶܗ ܘܟܰܪܟܶܗ ܡܰܛܠܠܶܗ. ܚܶܫܽܘܟ݂ܳܐ ܕܡܰܝ̈ܳܐ ܒܰܥܢܳܢ̈ܶܐ ܕܳܐܐܰܪ. ܡܶܢ ܙܰܗܪܳܐ ܕܡܰܛܠܠܶܗ.</VERS>
      <VERS vnumber="13">ܥܒܰܕ݂ ܥܢܳܢܰܘ̈ܗܝ ܒܰܪܕ݂ܳܐ ܘܓܽܘܡܖ̈ܶܐ ܕܢܽܘܪܳܐ.</VERS>
      <VERS vnumber="14">ܘܰܪܥܶܡ ܒܰܫܡܰܝܳܐ ܡܳܪܝܳܐ. ܘܥܶܠܳܝܳܐ ܝܰܗܒ ܩܳܠܶܗ. ܒܰܪܕ݂ܳܐ. ܘܓܽܘܡܖ̈ܶܐ ܕܢܽܘܪܳܐ.</VERS>
      <VERS vnumber="15">ܫܰܕܰܪ ܓܶܐܖ̈ܰܘܗܝ ܘܒܰܕܰܪ ܐܶܢܽܘܢ. ܘܒܰܖ̈ܩܶܐ ܐܰܣܓܺܝ ܘܕܰܠܰܚ ܐܶܢܽܘܢ.</VERS>
      <VERS vnumber="16">ܘܶܐܬ݂ܚܙܺܝܘ ܡܰܒܽܘ̈ܥܶܐ ܕܡܰܝ̈ܳܐ. ܘܶܐܬ݂ܓܠܺܝ ܫܶܬ݂ܶܐܣ̈ܶܐ ܕܬܺܒܶܝܠ. ܡܶܢ ܟܐܳܬܳܟ݂ ܡܳܪܝܳܐ. ܘܡܶܢ ܢܫܰܡܬ݂ܳܐ ܕܪܽܘܚܳܐ ܕܪܽܘܓܙܳܟ݂.</VERS>
      <VERS vnumber="17">ܫܰܕܰܪ ܡܶܢ ܪܰܘܡܳܐ ܘܕܰܒܪܰܢܝ. ܘܰܫܠܳܢܝ ܡܶܢ ܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="18">ܘܦܰܨܝܰܢܝ ܡܶܢ ܒܥܶܠܕܒܳܒܰܝ̈ ܥܰܫܺܝ̈ܢܶܐ. ܘܡܶܢ ܣܳܢ̈ܰܐܝ ܕܰܥܫܶܢܘ ܡܶܢܝ.</VERS>
      <VERS vnumber="19">ܘܩܰܕ݂ܡܽܘܢܝ ܒܝܰܘܡܳܐ ܕܽܐܘܠܨܳܢܝ. ܘܰܗܘܳܐ ܠܺܝ ܡܳܪܝܳܐ ܡܣܰܝܥܳܢܳܐ.</VERS>
      <VERS vnumber="20">ܘܰܐܦܩܰܢܝ ܠܰܪܘܰܚܬܳܐ. ܘܦܰܨܝܰܢܝ ܡܶܛܽܠ ܕܰܨܒܳܐ ܒܺܝ.</VERS>
      <VERS vnumber="21">ܘܦܰܪܥܰܢܝ ܡܳܪܝܳܐ ܐܰܝܟ݂ ܙܰܕܺܝܩܽܘܬ݂ܝ. ܘܰܐܝܟ݂ ܕܰܟ݂ܝܽܘܬ݂ܳܐ ܕܺܐܝܕܰܝ̈ ܦܰܢܺܝ ܠܺܝ.</VERS>
      <VERS vnumber="22">ܡܶܛܽܠ ܕܢܶܛܪܶܬ݂ ܐܽܘܖ̈ܚܳܬܶܗ ܕܡܳܪܝܳܐ. ܘܠܳܐ ܐܶܬ݂ܡܰܪܕܶܬ݂ ܡܶܢ ܐܰܠܳܗܳܝ.</VERS>
      <VERS vnumber="23">ܡܶܛܽܠ ܕܟܽܠܗܽܘܢ ܕܺܝܢܰܘ̈ܗܝ ܠܽܘܩܒܰܠܝ. ܘܢܳܡܽܘܣܰܘ̈ܗܝ ܠܳܐ ܐܰܥܒܪܶܬ݂ ܡܶܢܝ.</VERS>
      <VERS vnumber="24">ܘܰܗܘܺܝܬ݂ ܕܠܳܐ ܡܽܘܡ ܥܰܡܶܗ. ܘܶܐܙܕܰܗܪܶܬ݂ ܡܶܢ ܚܛܳܗܰܝ̈.</VERS>
      <VERS vnumber="25">ܘܦܰܪܥܰܢܝ ܡܳܪܝܳܐ ܐܰܝܟ݂ ܙܰܕܺܝܩܽܘܬ݂ܝ. ܘܰܐܝܟ݂ ܕܰܟ݂ܝܽܘܬ݂ܳܐ ܕܺܐܝܕܰܝ̈ ܠܽܘܩܒܰܠ ܥܰܝܢܰܘ̈ܗܝ.</VERS>
      <VERS vnumber="26">ܥܰܡ ܛܳܒܳܐ ܬܶܗܘܶܐ ܛܳܒܳܐ. ܘܥܰܡ ܓܰܒܪܳܐ ܬܰܡܺܝܡܳܐ ܬܶܗܘܶܐ ܬܰܡܺܝܡ.</VERS>
      <VERS vnumber="27">ܘܥܰܡ ܓܰܒܝܳܐ ܬܶܗܘܶܐ ܓܒܶܐ. ܥܰܡ ܥܩܺܝܡܳܐ ܬܶܬ݂ܦܰܬܰܠ.</VERS>
      <VERS vnumber="28">ܡܶܛܽܠ ܕܰܐܢ̱ܬ ܥܰܡܳܐ ܡܶܣܟܺܢܳܐ ܬܶܦܪܽܘܩ. ܘܥܰܝ̈ܢܶܐ ܖ̈ܳܡܳܬ݂ܳܐ ܬܡܰܟܶܟ݂.</VERS>
      <VERS vnumber="29">ܐܰܢ̱ܬ ܬܰܢܗܰܪ ܫܪܳܓܝ. ܡܳܪܝܳܐ ܐܰܠܳܗܳܝ ܢܰܢܗܰܪ ܚܶܫܽܘܟ݂ܝ.</VERS>
      <VERS vnumber="30">ܡܶܛܽܠ ܕܒܳܟ݂ ܐܶܪܗܰܛ ܥܰܠ ܓܰܝܣܳܐ. ܘܒܰܐܠܳܗܝ ܐܰܫܘܰܪ ܫܽܘܪܳܐ.</VERS>
      <VERS vnumber="31">ܐܰ‌ܠܳܗܳܐ ܕܰܕ݂ܠܳܐ ܡܽܘܡ ܐܽܘܪܚܶܗ. ܡܺܐܡܪܶܗ ܕܡܳܪܝܳܐ ܒܩܶܐ. ܘܰܡܥܰܕܰܪ ܠܟܽܠ ܕܰܬ݂ܟ݂ܺܝܠܺܝܢ ܥܠܰܘܗܝ.</VERS>
      <VERS vnumber="32">ܡܶܛܽܠ ܕܠܰܝܬ ܐܰ‌ܠܳܗܳܐ ܠܒܰܪ ܡܶܢ ܡܳܪܝܳܐ. ܘܠܰܝܬ ܕܬܰܩܺܝܦ ܐܶܠܳܐ ܐܶܢ ܐܰܠܳܗܰܢ.</VERS>
      <VERS vnumber="33">ܐܰ‌ܠܳܗܳܐ ܕܚܰܙܩܰܢܝ ܚܰܝܠܳܐ. ܘܝܰܗܒ ܕܠܳܐ ܡܽܘܡ ܐܽܘܪܚܝ.</VERS>
      <VERS vnumber="34">ܥܒܰܕ݂ ܖ̈ܶܓܠܰܝ ܐܰܝܟ݂ ܕܰܐܝܠܳܐ. ܘܥܰܠ ܪܰܘܡܝ ܐܰܩܺܝܡܰܢܝ.</VERS>
      <VERS vnumber="35">ܕܰܐܠܶܦ ܐܺܝܕܰܝ̈ ܠܰܩܪܳܒܳܐ. ܘܫܰܪܰܪ ܐܰܝܟ݂ ܩܶܫܬܳܐ ܕܰܢܚܳܫܳܐ ܕܖ̈ܳܥܰܝ.</VERS>
      <VERS vnumber="36">ܘܝܰܗܒܬ ܠܺܝ ܣܰܟܪܳܐ ܕܦܽܘܪܩܳܢܳܐ. ܝܰܡܺܝܢܳܟ݂ ܬܣܰܝܥܰܢܝ ܘܡܰܪܕܽܘܬܳܟ݂ ܬܪܰܒܶܝܢܝ.</VERS>
      <VERS vnumber="37">ܐܰܪܘܰܚܬ ܦܣܳܥ̈ܳܬ݂ܝ ܬܚܽܘܬܰܝ. ܕܠܳܐ ܢܙܽܘܥܽܘܢ ܩܽܘܖ̈ܨܠܰܝ.</VERS>
      <VERS vnumber="38">ܐܶܪܕܽܘܦ ܒܥܶܠܕܒܳܒܰܝ̈ ܘܰܐܕ݂ܪܶܟ݂ ܐܶܢܽܘܢ. ܘܠܳܐ ܐܶܗܦܽܘܟ݂ ܥܕܰܡܳܐ ܕܶܐܓܰܡܰܪ ܐܶܢܽܘܢ.</VERS>
      <VERS vnumber="39">ܐܶܡܚܶܐ ܐܶܢܽܘܢ ܘܠܳܐ ܢܶܫܟܚܽܘܢ ܠܰܡܩܳܡ. ܘܢܶܦܠܽܘܢ ܬܚܶܝܬ ܖ̈ܶܓܠܰܝ.</VERS>
      <VERS vnumber="40">ܬܚܰܙܩܰܢܝ ܚܰܝܠܳܐ ܒܰܩܪܳܒܳܐ. ܘܬܰܒܪܶܟ݂ ܠܰܕ݂ܩܳܝܡܺܝܢ ܥܠܰܝ ܬܚܽܘܬܰܝ.</VERS>
      <VERS vnumber="41">ܘܰܩܕܳܠܗܽܘܢ ܕܰܒܥܶܠܕܒܳܒܰܝ̈ ܐܰܦܢܺܝܬ ܠܺܝ. ܘܰܠܣܳܢ̈ܰܐܝ ܐܶܫܰܬܶܩ ܐܶܢܽܘܢ.</VERS>
      <VERS vnumber="42">ܢܶܓܥܽܘܢ ܠܘܳܬ݂ ܡܳܪܝܳܐ. ܘܠܳܐ ܢܶܗܘܶܐ ܠܗܽܘܢ ܦܳܪܽܘܩܳܐ. ܘܢܶܒܥܽܘܢ ܡܶܢ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ.</VERS>
      <VERS vnumber="43">ܐܶܫܚܽܘܩ ܐܶܢܽܘܢ ܐܰܝܟ݂ ܥܰܦܪܳܐ ܥܰܠ ܐܰܦܰܝ̈ ܪܽܘܚܳܐ. ܘܰܐܝܟ݂ ܣܝܳܢܳܐ ܕܫܽܘ̈ܩܶܐ ܐܶܕܽܘܫ ܐܶܢܽܘܢ.</VERS>
      <VERS vnumber="44">ܬܦܰܠܛܰܢܝ ܡܶܢ ܕܺܝܢܰܘ̈ܗܝ ܕܥܰܡܳܐ. ܬܶܥܒܕܰܢܝ ܪܺܝܫܳܐ ܠܥܰܡ̈ܡܶܐ. ܥܰܡܳܐ ܕܠܳܐ ܝܶܕ݂ܥܶܬ݂ ܢܶܦܠܚܽܘܢܳܢܝ.</VERS>
      <VERS vnumber="45">ܘܡܰܫܡܰܥ ܐܶܕ݂ܢܳܐ ܢܶܫܡܥܽܘܢܳܢܝ. ܒܢܰܝ̈ܳܐ ܢܽܘܟܖ̈ܳܝܶܐ ܢܶܫܬܰܥܒܕ݂ܽܘܢ ܠܺܝ.</VERS>
      <VERS vnumber="46">ܒܢܰܝ̈ܳܐ ܢܽܘܟܖ̈ܳܝܶܐ ܢܶܬ݂ܟܠܽܘܢ ܡܶܢ ܫܒܺܝ̈ܠܰܝܗܽܘܢ.</VERS>
      <VERS vnumber="47">ܚܰܝ ܗܽܘ ܡܳܪܝܳܐ. ܘܰܒܪܺܝܟ݂ ܗܽܘ ܡܚܰܝܠܳܢܝ. ܘܶܐܬܬܪܺܝܡ ܐܰ‌ܠܳܗܳܐ ܦܳܪܽܘܩܝ.</VERS>
      <VERS vnumber="48">ܐܰ‌ܠܳܗܳܐ ܕܝܰܗܒ̣ ܠܺܝ ܬܒܰܥܬ݂ܳܐ. ܘܫܰܥܒܶܕ݂ ܠܥܰܡ̈ܡܶܐ ܬܚܽܘܬ݂ܰܝ.</VERS>
      <VERS vnumber="49">ܘܦܰܨܝܰܢܝ ܡܶܢ ܒܥܶܠܕܒܳܒܰܝ̈. ܘܳܐܦ ܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ. ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܬܦܰܨܶܝܢܝ.</VERS>
      <VERS vnumber="50">ܡܶܛܽܠ ܗܳܢܳܐ ܐܰܘܕܶܐ ܠܳܟ݂ ܒܶܝܬ݂ ܥܰܡ̈ܡܶܐ ܡܳܪܝ. ܘܠܰܫܡܳܟ݂ ܐܶܙܰܡܰܪ.</VERS>
      <VERS vnumber="51">ܡܰܘܪܶܒ ܦܽܘܪܩܳܢܳܐ ܕܡܰܠܟܶܗ. ܘܥܳܒܶܕ݂ ܛܰܝܒܽܘܬ݂ܳܐ ܠܰܡܫܺܝܚܶܗ. ܠܕܰܘܺܝܕ݂ ܘܰܠܙܰܪܥܶܗ ܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܗܳܠܶܝܢ ܡܶܠܰܘ̈ܗܝ ܕܕܰܘܺܝܕ݂ ܐ̱ܚܖ̈ܳܝܳܬ݂ܳܐ. ܐܶܡܰܪ ܕܰܘܺܝܕ݂ ܒܰܪ ܐܺܝܫܰܝ. ܐܶܡܰܪ ܓܰܒܪܳܐ ܕܰܐܩܺܝܡ ܢܺܝܪܳܐ ܕܰܡܫܺܝܚܶܗ. ܘܰܐܠܳܗܶܗ ܕܝܰܥܩܽܘܒ ܡܒܰܣܶܡ ܙܡܺܝܖ̈ܳܬܶܗ ܕܺܝܣܪܳܐܶܝܠ.</VERS>
      <VERS vnumber="2">ܪܽܘܚܳܐ ܕܡܳܪܝܳܐ ܡܰܠܠܰܬ݂ ܒܺܝ. ܘܡܶܠܬܶܗ ܥܰܠ ܠܶܫܳܢܝ.</VERS>
      <VERS vnumber="3">ܐܶܡܰܪ ܐܰ‌ܠܳܗܳܐ ܕܺܝܣܪܳܐܶܝܠ. ܘܠܺܝ ܐܶܡܰܪ ܬܰܩܺܝܦܳܐ ܕܺܝܣܪܳܐܶܝܠ. ܕܫܰܠܺܝܛ ܒܐ̱ܢܳܫ̈ܳܐ ܙܰܕܺܝܩ̈ܶܐ. ܕܫܰܠܺܝܛ ܒܕ݂ܳܚ̈ܠܶܐ ܕܰܐ‌ܠܳܗܳܐ.</VERS>
      <VERS vnumber="4">ܐܰܝܟ݂ ܢܽܘܗܪܳܐ ܕܨܰܦܪܳܐ ܡܳܐ ܕܕܳܢܰܚ ܫܶܡܫܳܐ. ܨܰܦܪܳܐ ܕܠܳܐ ܥܢܳܢ̈ܶܐ ܡܶܢ ܢܽܘܓܗܳܐ. ܘܡܶܢ ܡܶܛܪܳܐ ܕܡܰܫܘܰܚ ܐܰܪܥܳܐ.</VERS>
      <VERS vnumber="5">ܠܳܐ ܗܘܳܐ ܗܳܟܰܢܳܐ ܒܰܝܬܝ ܥܰܡ ܐܰ‌ܠܳܗܳܐ. ܘܰܩܝܳܡܳܐ ܕܥܳܠܡܳܐ ܣܳܡ ܠܺܝ. ܘܰܡܛܰܝܰܒ ܟܽܠ ܡܶܕܶܡ ܘܰܢܛܺܝܪ. ܡܶܛܽܠ ܕܟܽܠܶܗ ܨܶܒܝܳܢܝ ܘܟܽܠܶܗ ܦܽܘܩܕܳܢܝ ܗܽܘܝܽܘ ܡܫܰܠܶܡ.</VERS>
      <VERS vnumber="6">ܘܥܰܘ̈ܳܠܶܐ ܐܰܝܟ݂ ܟܽܘ̈ܒܶܐ ܩܫܰܝ̈ܳܐ ܟܽܠܗܽܘܢ. ܡܶܛܽܠ ܕܠܳܐ ܗܘܳܐ ܒܺܐܝܕ݂ܳܐ ܡܶܬ݂ܢܰܣܒܺܝܢ ܟܽܠܗܽܘܢ.</VERS>
      <VERS vnumber="7">ܘܓܰܒܪܳܐ ܡܳܐ ܕܩܳܪܶܒ ܠܗܽܘܢ. ܒܫܶܘܝܳܐ ܗܽܘ ܕܢܳܪܓܳܐ ܘܰܒܦܰܪܙܠܳܐ ܡܟܰܢܶܫ ܠܗܽܘܢ. ܘܝܳܩܕܺܝܢ ܒܢܽܘܪܳܐ ܠܰܢܝܳܚܬܳܐ.</VERS>
      <VERS vnumber="8">ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܕܰܘܺܝܕ݂. ܝܳܬ݂ܶܒ ܒܡܰܘܬܒܳܐ ܩܰܕܡܳܝܳܐ ܒܕܰܪܓܳܐ ܬܠܺܝܬܳܝܳܐ. ܫܡܶܗ ܓܶܕ݂ܚܽܘ. ܓܰܒܪܳܐ ܕܰܢܚܶܬ݂ ܘܩܰܛܶܠ ܬܡܳܢܶܡܳܐܐ ܩܛܺܝ̈ܠܺܝܢ ܒܫܳܥܬ݂ܳܐ ܚܕ݂ܳܐ.</VERS>
      <VERS vnumber="9">ܘܒܳܬܪܶܗ ܐܶܠܺܝܥܳܙܳܪ ܒܰܪ ܐܰܚܽܘܗܝ ܕܰܐܒܽܘܗܝ. ܟܰܕ݂ ܢܚܶܬ݂ ܒܰܬܠܳܬܳܐ ܓܰܒܖ̈ܺܝܢ ܥܰܡ ܕܰܘܺܝܕ݂. ܟܰܕ݂ ܚܰܣܶܕ݂ܘ ܐܶܢܽܘܢ ܦܠܶܫܬܳܝ̈ܶܐ. ܘܶܐܬ݂ܟܰܢܰܫܘ ܬܰܡܳܢ ܠܡܶܥܒܰܕ݂ ܩܪܳܒܳܐ. ܘܰܣܠܶܩ ܓܰܒܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="10">ܘܗܽܘ ܩܳܡ ܘܰܚܪܰܒ ܒܰܦܠܶܫܬܳܝ̈ܶܐ ܥܕܰܡܳܐ ܕܠܶܐܝܰܬ݂ ܐܺܝܕ݂ܶܗ. ܘܕܶܒܩܰܬ݂ ܐܺܝܕ݂ܶܗ ܒܶܐܣܬܩܳܐ ܕܣܰܝܦܶܗ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܒܝܰܘܡܳܐ ܗܰܘ. ܘܥܰܡܳܐ ܗܦܰܟ݂ ܒܳܬܪܶܗ ܠܰܡܚܰܠܳܨܽܘ ܩܛܺܝ̈ܠܶܐ.</VERS>
      <VERS vnumber="11">ܒܳܬܪܶܗ ܩܳܡ ܫܰܡܳܐ ܒܰܪ ܐܰܓܳܐ ܡܶܢ ܛܽܘܪ ܡܰܠܟܳܐ. ܟܰܕ ܐܶܬ݂ܟܰܢܰܫܘ ܦܠܶܫܬܳܝ̈ܶܐ ܠܡܶܒܰܙ ܚܰܝܽܘܬ݂ܳܐ. ܘܰܗܘܳܬ݂ ܬܰܡܳܢ ܐܶܫܟܳܪܳܐ ܚܕ݂ܳܐ ܕܰܙܪܺܝܥܳܐ ܛܠܰܦܚ̈ܶܐ. ܘܥܰܡܳܐ ܥܪܰܩܘ ܡܶܢ ܩܕ݂ܳܡ ܦܠܶܫܬܳܝ̈ܶܐ.</VERS>
      <VERS vnumber="12">ܘܗܽܘ ܩܳܡ ܒܓܰܘ ܚܰܩܠܳܐ ܘܦܰܨܺܝ ܚܰܝܽܘܬ݂ܳܐ. ܘܰܚܪܰܒ ܠܰܦܠܶܫ̈ܬܳܝܶܐ. ܘܰܥܒܰܕ݂ ܡܳܪܝܳܐ ܦܽܘܪܩܳܢܳܐ ܪܰܒܳܐ ܒܺܐܝܕܶܗ.</VERS>
      <VERS vnumber="13">ܘܰܢܚܶܬ݂ܘ ܬܠܳܬܳܐ ܡܶܢ ܓܰܒܖ̈ܶܐ ܘܶܐܬ݂ܰܘ ܒܙܰܒܢܳܐ ܕܰܚܨܳܕܳܐ ܠܘܳܬ݂ ܕܰܘܺܝܕ݂ ܠܰܡܥܰܪܬ݂ܳܐ ܕܥܰܪܠܰܡ. ܘܚܰܝܽܘܬ݂ܳܐ ܕܰܦܠܶܫ̈ܬܳܝܶܐ ܫܰܪܝܳܐ ܗܘܳܬ݂ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="14">ܘܕܰܘܺܝܕ݂ ܫܪܶܐ ܗܘܳܐ ܗܳܝܕܶܝܢ ܒܡܶܨܪܽܘܬ݂. ܘܪܰܘܖ̈ܒܳܢܶܐ ܕܰܦܠܶܫ̈ܬܳܝܶܐ ܫܪܶܝܢ ܗܘܰܘ ܒܒܶܝܬ݂ ܠܚܶܡ.</VERS>
      <VERS vnumber="15">ܘܶܐܬ݂ܪܰܓܪܰܓ ܕܰܘܺܝܕ݂ ܘܶܐܡܰܪ. ܨܳܒܶܐ ܗܘܺܝܬ݂ ܡܰܢ ܕܢܰܫܩܶܝܢܝ ܡܰܝ̈ܳܐ. ܡܶܢ ܓܽܘܒܳܐ ܕܺܐܝܬ݂ ܒܒܶܝܬ݂ ܠܚܶܡ ܩܪܺܝܬ݂ܳܐ.</VERS>
      <VERS vnumber="16">ܘܒܰܙܰܥܘ ܬܠܳܬܳܐ ܓܰܒܖ̈ܺܝܢ ܡܰܫܖ̈ܝܳܬ݂ܗܽܘܢ ܕܰܦܠܶܫ̈ܬܳܝܶܐ. ܘܰܡܠܰܘ ܡܰܝ̈ܳܐ ܡܶܢ ܓܽܘܒܳܐ ܪܰܒܳܐ ܕܺܐܝܬ݂ ܒܒܶܝܬ݂ ܠܚܶܡ ܩܪܺܝܬ݂ܳܐ. ܘܰܫܩܰܠܘ ܘܰܐܝܬܺܝܘ ܠܕܰܘܺܝܕ݂. ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܘܰܢܣܰܟ݂ ܐܶܢܽܘܢ ܩܕ݂ܳܡ ܡܳܪܝܳܐ. ܘܶܐܡܰܪ.</VERS>
      <VERS vnumber="17">ܚܳܣ ܠܺܝ ܡܶܢ ܩܕ݂ܳܡ ܡܳܪܝܳܐ ܕܶܐܥܒܶܕ݂ ܗܳܕ݂ܶܐ. ܥܰܠ ܕܡܳܐ ܕܢܰܦ̈ܫܳܬ݂ܗܽܘܢ ܐܶܙܰܠܘ ܓܰܒܖ̈ܶܐ ܗܳܠܶܝܢ. ܘܠܳܐ ܨܒܳܐ ܕܢܶܫܬܶܐ ܐܶܢܽܘܢ. ܗܳܠܶܝܢ ܥܒܰܕ݂ܘ ܬܠܳܬܳܐ ܓܰܒܖ̈ܶܐ.</VERS>
      <VERS vnumber="18">ܘܰܐܒܺܝܫܝ ܐܰܚܽܘܗܝ ܕܝܽܘܐܳܒ ܒܰܪ ܨܽܘܪܺܝܳܐ. ܗܽܘ ܪܺܝܫܐ ܕܰܬܠܳܬܺܝܢ. ܘܗܽܘ ܫܡܰܛ ܪܽܘܡܚܳܐ ܥܰܠ ܬܠܳܬܡܳܐܐ ܩܛܺܝ̈ܠܺܝܢ. ܘܗܽܘ ܗܘܳܐ ܪܺܝܫܐ ܕܰܬܠܳܬܺܝܢ.</VERS>
      <VERS vnumber="19">ܘܡܶܢ ܬܠܳܬܺܝܢ ܡܝܰܩܰܪ ܗܘܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܢܶܨܚܳܢܳܐ ܐܰܝܟ݂ ܬܠܳܬܺܝܢ ܥܳܒܶܕ ܗܘܳܐ.</VERS>
      <VERS vnumber="20">ܒܢܳܝܳܐ ܒܰܪ ܝܽܘܝܳܕ݂ܳܥ ܓܰܒܪܳܐ ܓܰܢ̱ܒܳܪ ܚܰܝܠܳܐ. ܕܫܰܦܺܝܪܺܝܢ ܗܘܰܘ ܥܒܳܕ݂ܰܘ̈ܗܝ. ܡܶܢ ܩܰܒܨܺܝܶܠ. ܘܗܽܘ ܩܛܰܠ ܠܰܬܪܶܝܢ ܓܰܢ̱ܒܳܖ̈ܶܐ ܕܡܽܘܐܳܒܳܝ̈ܶܐ. ܘܗܽܘ ܢܚܶܬ݂ ܘܰܩܛܰܠ ܠܰܐܪܝܳܐ ܒܓܰܘ ܥܳܒܳܐ ܒܝܰܘܡܳܐ ܕܬܰܠܓܳܐ.</VERS>
      <VERS vnumber="21">ܘܗܽܘ ܩܛܰܠ ܠܓܰܒܪܳܐ ܡܶܨܪܳܝܳܐ ܓܰܒܪܳܐ ܫܰܦܺܝܪ ܚܶܙܘܳܐ. ܘܒܺܐܝܕܶܗ ܕܡܶܨܪܳܝܳܐ ܐܺܝܬ݂ ܗܘܳܬ݂ ܪܽܘܡܚܳܐ. ܘܰܢܚܶܬ݂ ܥܠܰܘܗܝ ܗܽܘ ܒܚܽܘܛܪܳܐ. ܘܢܰܣܒܳܗ̇ ܠܪܽܘܡܚܳܐ ܡܶܢ ܐܺܝܕ݂ܶܗ ܕܡܶܨܪܳܝܳܐ. ܘܩܰܛܠܶܗ ܒܪܽܘܡܚܶܗ.</VERS>
      <VERS vnumber="22">ܗܳܠܶܝܢ ܥܒܰܕ݂ ܒܢܳܝܳܐ ܒܰܪ ܝܽܘܝܳܕ݂ܳܥ. ܘܠܶܗ ܐܺܝܬ݂ ܗܘܳܐ ܫܡܳܐ ܒܰܬܠܳܬܺܝܢ ܓܰܒܖ̈ܺܝܢ. ܘܢܶܨܚܳܢܳܐ ܐܰܝܟ݂ ܬܠܳܬܺܝܢ ܥܳܒܶܕ ܗܘܳܐ.</VERS>
      <VERS vnumber="23">ܘܥܰܒܕܶܗ ܕܰܘܺܝܕ݂ ܠܡܶܦܰܩ ܘܰܠܡܶܥܰܠ.</VERS>
      <VERS vnumber="24">ܥܫܳܐܶܝܠ ܐܰܚܽܘܗܝ ܕܝܽܘܐܳܒ ܒܰܬܠܳܬܺܝܢ ܓܰܒܖ̈ܺܝܢ.</VERS>
      <VERS vnumber="25">ܫܰܡܳܐ ܕܡܶܢ ܛܽܘܪ ܡܰܠܟܳܐ.</VERS>
      <VERS vnumber="26">ܚܳܠܳܨ ܕܡܶܢ ܦܠܰܛ. ܥܺܝܪܳܐ ܒܰܪ ܥܩܺܝܣ ܕܡܶܢ ܬܩܽܘܥ.</VERS>
      <VERS vnumber="27">ܐܰܒܺܝܥܳܙܳܪ ܕܡܶܢ ܥܢܳܬ݂ܽܘܬ݂. ܡܰܒܢܺܝ ܕܡܶܢ ܚܽܘܫܰܬ݂.</VERS>
      <VERS vnumber="28">ܨܰܠܡܽܘܢ ܕܡܶܢ ܛܽܘܪ ܒܰܝܬܳܐ. ܡܳܗܳܪ ܕܡܶܢ ܛܽܘܦܰܬ݂.</VERS>
      <VERS vnumber="29">ܚܳܠܳܒ ܒܰܪ ܒܰܥܢܳܐ ܕܡܶܢ ܢܛܽܘܦܰܬ݂. ܐܳܬ݂ܺܝ ܒܰܪ ܪܰܒܺܝ ܡܶܢ ܪܳܡܬ݂ܳܐ ܕܰܒܢܰܝ̈ ܒܶܢܝܳܡܶܝܢ.</VERS>
      <VERS vnumber="30">ܒܢܳܝܳܐ ܒܰܪ ܦܪܰܥܬܽܘܢ ܕܡܶܢ ܓܒܰܥ. ܚܰܕܺܝ ܕܡܶܢ ܢܚܰܠܓܥܶܫ.</VERS>
      <VERS vnumber="31">ܐܰܒܺܝ ܒܰܪ ܐܳܒܺܝܥܰܠܡܽܘܢ ܕܡܶܢ ܓܶܠܥܳܕ݂ ܥܰܪܒܽܘܬ݂ ܕܡܶܢ ܚܽܘܪܺܝܡ.</VERS>
      <VERS vnumber="32">ܐܶܠܚܰܢܳܐ ܕܡܶܢ ܫܰܥܠܰܒ. ܝܽܘܢܳܬ݂ܳܢ ܕܡܶܢ ܒܶܝܬ݂ ܢܳܫܽܘܪ.</VERS>
      <VERS vnumber="33">ܫܰܡܳܐ ܕܡܶܢ ܛܽܘܪ ܙܰܝ̈ܬܶܐ. ܐܰܚܺܝܡ ܒܰܪ ܐܰܫܕܳܕ݂ ܕܡܶܢ ܐܰܕ݂ܪܺܝ.</VERS>
      <VERS vnumber="34">ܐܶܠܺܝܦܠܰܛ ܒܰܪ ܚܽܘܣܒܺܝ ܕܡܶܢ ܡܰܥܟܰܬ݂. ܐܺܠܺܝܥܰܡ ܒܰܪ ܐܰܚܺܝܬܽܘܦܶܝܠ ܓܶܠܝܽܘܢܳܝܳܐ.</VERS>
      <VERS vnumber="35">ܚܰܨܪܺܝ ܕܡܶܢ ܛܽܘܪ ܟܰܪܡܠܳܐ. ܓܰܕܺܝ ܕܡܶܢ ܐܰܪܽܘܒ.</VERS>
      <VERS vnumber="36">ܢܓܳܐܶܝܠ ܒܰܪ ܢܳܬܳܢ ܕܡܶܢ ܨܰܒܳܐ. ܒܰܥܢܳܐ ܕܡܶܢ ܓܳܕ݂</VERS>
      <VERS vnumber="37">ܨܠܶܩ ܕܡܶܢ ܥܰܡܽܘܢ. ܢܰܚܪܺܝ ܕܡܶܢ ܒܪܽܘܬ݂ܺܝ. ܫܳܩܶܠ ܡܳܐܢ̈ܶܐ ܕܙܰܝܢܶܗ ܕܝܽܘܐܳܒ ܒܰܪ ܨܽܘܪܺܝܳܐ.</VERS>
      <VERS vnumber="38">ܚܺܝܪܳܐ ܕܡܶܢ ܝܳܬ݂ܺܝܪ. ܥܳܪܳܒ ܕܡܶܢ ܠܟܺܝܫ.</VERS>
      <VERS vnumber="39">ܐܽܘܪܺܝܳܐ ܚܺܝܬܳܝܳܐ. ܟܽܠܗܽܘܢ ܥܰܒܕܰܘ̈ܗܝ ܕܕܰܘܺܝܕ݂ ܒܡܶܢܝܳܢܳܐ ܬܠܳܬܺܝܢ ܘܫܰܒܥܳܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܰܐܘܣܦܰܬ݂ ܚܶܡܬܶܗ ܕܡܳܪܝܳܐ ܠܡܶܬ݂ܩܰܦ ܒܺܝܣܪܳܐܶܝܠ. ܘܓܰܪܺܝ ܒܗܽܘܢ ܠܕܰܘܺܝܕ݂. ܘܶܐܡܰܪ ܠܶܗ. ܙܶܠ ܡܢܺܝ ܠܺܝܣܪܳܐܶܝܠ ܘܠܺܝܗܽܘܕ݂ܳܐ.</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܠܝܽܘܐܳܒ ܪܰܒ ܚܰܝܠܳܐ ܕܥܰܡܶܗ. ܗܰܠܶܟ݂ ܒܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܡܢܺܝ ܠܺܝ ܥܰܡܳܐ. ܘܰܐܝܬܳܐ ܡܶܢܝܳܢܗܽܘܢ ܘܚܽܘܫܒܳܢܶܗ ܕܥܰܡܳܐ.</VERS>
      <VERS vnumber="3">ܘܶܐܡܰܪ ܝܽܘܐܳܒ ܠܡܰܠܟܳܐ. ܢܰܘܣܶܦ ܡܳܪܝܳܐ ܐܰܠܳܗܳܟ݂ ܥܰܠ ܥܰܡܳܐ ܐܰܟ݂ܘܳܬ݂ܗܽܘܢ ܡܳܐܐ ܙܰܒܢܺܝ̈ܢ. ܘܥܰܝܢܰܘ̈ܗܝ ܕܡܳܪܝ ܡܰܠܟܳܐ ܢܶܚܙ̈ܝܳܢ. ܘܡܳܪܝ ܡܰܠܟܳܐ ܠܡܳܢܳܐ ܨܳܒܶܐ ܒܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="4">ܘܥܶܫܢܰܬ݂ ܡܶܠܬܶܗ ܕܡܰܠܟܳܐ ܥܰܠ ܝܽܘܐܳܒ. ܘܥܰܠ ܪܰܒܝ ܚܰܝ̈ܠܶܐ. ܘܰܢܦܰܩ ܝܽܘܐܳܒ ܘܪܰܘܖ̈ܒܳܢܰܝ ܚܰܝ̈ܠܶܐ ܡܶܢ ܩܕ݂ܳܡ ܡܰܠܟܳܐ. ܠܡܶܡܢܳܐ ܠܥܰܡܳܐ ܕܺܝܣܪܳܐܶܝܠ.</VERS>
      <VERS vnumber="5">ܘܰܥܒܰܪܘ ܝܽܘܪܕܢܳܢ. ܘܶܐܬ݂ܰܘ ܠܫܳܪܽܘܒ ܕܰܒܝܰܡܺܝܢܳܐ ܕܰܩܪܺܝܬ݂ܳܐ. ܕܺܐܝܬ݂ ܒܓܰܘ ܢܰܚܠܳܐ ܕܓܳܕ݂ ܘܰܕ݂ܐܶܠܺܝܥܳܙܳܪ.</VERS>
      <VERS vnumber="6">؟؟؟؟؟</VERS>
      <VERS vnumber="7">ܘܶܐܬ݂ܰܘ ܥܕܰܡܳܐ ܠܨܽܘܪ ܘܰܠܨܰܝܕܳܢ. ܠܰܐܪܥܳܐ ܕܰܟܢܰܥܢܳܝ̈ܶܐ. ܘܠܰܐܪܥܳܐ ܕܚܺܝܬ݂ܳܝ̈ܶܐ. ܘܠܰܐܪܥܳܐ ܕܝܳܒܽܘܣܳܝ̈ܶܐ.</VERS>
      <VERS vnumber="8">ܘܗܰܠܶܟ݂ܘ ܒܟܽܠܳܗ̇ ܐܰܪܥܳܐ. ܘܶܐܬ݂ܰܘ ܠܰܐܪܥܳܐ ܕܺܝܗܽܘܕ݂ܳܐ. ܠܰܬ݂ܠܳܬ݂ܺܝܢ ܘܰܬܡܳܢܝܳܐ ܝܰܘܡܺܝ̈ܢ. ܘܶܐܬ݂ܰܘ ܠܕܳܢ ܘܶܐܬ݂ܟܪܶܟ݂ܘ ܠܨܰܝܕܳܢ. ܘܗܰܠܶܟ݂ܘ ܒܟܽܠܳܗ̇ ܐܰܪܥܳܐ. ܘܶܐܬ݂ܰܘ ܠܬܶܫܥܳܐ ܝܰܖ̈ܚܺܝܢ ܘܥܶܣܪܺܝܢ ܝܰܘܡܺܝ̈ܢ ܠܽܐܘܪܺܫܠܶܡ.</VERS>
      <VERS vnumber="9">ܘܰܐܝܬܺܝ ܝܽܘܐܳܒ ܡܶܢܝܳܢܳܐ ܘܚܽܘܫܒܳܢܳܐ ܕܥܰܡܳܐ ܠܡܰܠܟܳܐ. ܘܰܗܘܳܐ ܡܶܢܝܳܢܳܐ ܕܒܶܝܬ݂ ܝܺܣܪܳܐܶܝܠ ܬܡܳܢܶܡܳܐܐ ܐܰܠܦܺܝ̈ܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܫܳܡܛܰܝ̈ ܣܰܝܦܳܐ. ܘܐ̱ܢܳܫܰܝ̈ ܝܺܗܽܘܕܳܐ ܗܳܘܶܝܢ ܚܰܡܶܫܡܳܐܐ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="10">ܘܰܗܘܳܐ ܡܛܰܪܰܦ ܕܰܘܺܝܕ݂ ܒܠܶܒܶܗ. ܡܶܢ ܒܳܬܰܪ ܕܰܡܢܳܐ ܠܥܰܡܳܐ. ܘܶܐܡܰܪ ܕܰܘܺܝܕ݂ ܩܕ݂ܳܡ ܡܳܪܝܳܐ ܚܛܺܝܬ݂ ܒܡܶܕܶܡ ܕܥܶܒܕܶܬ݂. ܐܳܦ ܗܳܫܳܐ ܒܳܥܶܐ ܐ̱ܢܳܐ ܡܶܢܳܟ݂ ܕܰܐܣܟܠܶܬ݂ ܛܳܒ.</VERS>
      <VERS vnumber="11">ܘܩܰܕܶܡ ܕܰܘܺܝܕ݂ ܒܨܰܦܪܳܐ. ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܓܳܕ ܢܒܺܝܳܐ. ܘܶܐܡܰܪ ܠܶܗ.</VERS>
      <VERS vnumber="12">ܙܶܠ ܐܶܡܰܪ ܠܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܬܠܳܬ݂ ܒܺܝ̈ܫܳܢ ܡܰܝܬܶܐ ܐ̱ܢܳܐ ܥܠܰܝܟ. ܓܒܺܝ ܠܳܟ݂ ܘܶܐܥܒܶܕ݂ ܠܳܟ݂.</VERS>
      <VERS vnumber="13">ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂ ܘܶܐܡܰܪ ܠܶܗ. ܡܚܽܘܬ݂ܳܐ ܩܰܕ݂ܡܳܝܬܳܐ ܕܳܐܬ݂ܝܳܐ ܥܠܰܝܟ. ܗܳܘ̈ܝܳܢ ܫܒܰܥ ܫܢܺܝ̈ܢ ܟܰܦܢܳܐ ܒܰܐܪܥܳܟ݂. ܐܰܘ ܬܠܳܬܳܐ ܝܰܖ̈ܚܺܝܢ ܬܶܬ݂ܡܣܰܪ ܩܕ݂ܳܡ ܒܥܶܠܕܒܳܒܳܟ݂. ܘܗܽܘ ܢܶܗܘܶܐ ܪܳܕܶܦ ܠܳܟ݂. ܐܰܘ ܕܢܶܗܘܶܐ ܬܠܳܬܳܐ ܝܰܘܡܺܝ̈ܢ ܡܰܘܬܳܢܳܐ ܒܰܐܪܥܳܟ݂. ܐܳܦ ܗܳܫܳܐ ܚܙܺܝ ܡܳܢܳܐ ܦܶܬ݂ܓ݂ܳܡܳܐ ܡܬ݂ܺܝܒ̣ ܐܰܢ̱ܬ ܠܘܳܬ݂ ܡܰܢ ܕܫܰܕܪܰܢܝ ܠܘܳܬ݂ܟ݂.</VERS>
      <VERS vnumber="14">ܥܢܳܐ ܕܰܘܺܝܕ݂ ܘܶܐܡܰܪ ܠܓܳܕ ܢܒܺܝܳܐ. ܥܳܩܰܬ݂ ܠܺܝ ܛܳܒ ܦܰܩܳܚ ܠܰܢ ܕܢܶܬ݂ܡܣܰܪ ܒܺܐܝܕܰܘ̈ܗܝ ܕܡܳܪܝܳܐ ܐܰܠܳܗܰܢ. ܕܣܰܓܺܝܐܺܝܢ ܖ̈ܰܚܡܰܘܗܝ. ܘܒܺܐܝܕ݂ܳܐ ܕܰܒܢܰܝ̈ܢܳܫܳܐ ܠܳܐ ܢܶܬ݂ܡܣܰܪ.</VERS>
      <VERS vnumber="15">ܘܝܰܗܒ ܡܳܪܝܳܐ ܡܰܘܬܳܢܳܐ ܒܺܝܣܪܳܐܶܝܠ. ܡܶܢ ܨܰܦܪܳܐ ܘܰܥܕܰܡܳܐ ܠܫܶܬ݂ ܫܳܥܺܝ̈ܢ. ܘܡܺܝܬ݂ ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="16">ܘܰܐܘܫܶܛ ܐܺܝܕ݂ܶܗ ܡܰܠܰܐܟ݂ܳܐ ܠܽܐܘܪܺܫܠܶܡ ܠܰܡܚܰܒܳܠܽܘܬ݂ܳܗ̇. ܘܡܳܪܝܳܐ ܟܠܳܐ ܠܡܰܠܰܐܟ݂ ܡܰܘܬܳܐ ܕܰܗܘܳܐ ܚܳܪܶܒ ܠܥܰܡܳܐ. ܘܶܐܡܰܪ ܠܶܗ. ܣܰܓܺܝ ܚܪܰܒܬ. ܗܳܫܳܐ ܩܦܽܘܣ ܐܺܝܕ݂ܳܟ݂. ܘܡܰܠܰܐܟܶܗ ܕܡܳܪܝܳܐ ܩܳܐܶܡ ܗܘܳܐ ܠܘܳܬ݂ ܐܶܕܪܶܗ ܕܳܐܪܳܢ ܝܳܒܽܘܣܳܝܳܐ.</VERS>
      <VERS vnumber="17">ܘܶܐܡܰܪ ܕܰܘܺܝܕ݂ ܩܕ݂ܳܡ ܡܳܪܝܳܐ. ܟܰܕ݂ ܚܙܳܐ ܠܡܰܠܰܐܟܳܐ ܕܚܳܪܶܒ ܠܥܰܡܳܐ. ܥܢܳܐ ܘܶܐܡܰܪ ܠܶܗ ܠܡܰܠܰܐܟ݂ܳܐ ܗܰܘ. ܐܶܢ ܐܶܢܳܐ ܚܛܺܝܬ݂ ܘܰܐܪܓܙܶܬ݂. ܗܳܠܶܝܢ ܥܳܢ̈ܳܐ ܬܰܡܺܝ̈ܡܳܬ݂ܳܐ ܡܳܢܳܐ ܥܒܰܕ݂̈ܝ. ܬܶܗܘܶܐ ܠܳܗ̇ ܐܺܝܕ݂ܳܟ݂ ܒܺܝ ܘܰܒܒܶܝܬ݂ ܐܳܒܝ.</VERS>
      <VERS vnumber="18">ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂ ܒܶܗ ܒܝܰܘܡܳܐ ܗܰܘ. ܘܶܐܡܰܪ ܠܶܗ. ܣܰܩ ܒܢܺܝ ܡܰܕ݂ܒܚܳܐ ܠܡܳܪܝܳܐ ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ.</VERS>
      <VERS vnumber="19">ܘܰܣܠܶܩ ܕܰܘܺܝܕ݂ ܒܡܶܠܬܶܗ ܕܓܳܕ݂. ܐܰܝܟ݂ ܕܶܐܡܰܪ ܠܶܗ ܡܳܪܝܳܐ.</VERS>
      <VERS vnumber="20">ܘܶܐܬ݂ܦܢܺܝ ܐܳܪܳܢ. ܘܰܚܙܳܐ ܠܡܰܠܟܳܐ ܕܰܘܺܝܕ݂ ܘܰܠܥܰܒܕܰܘ̈ܗܝ ܟܰܕ݂ ܥܳܒܪܺܝܢ ܒܽܐܘܪܚܳܐ. ܘܰܢܦܰܠ ܐܳܪܳܢ ܘܰܣܓܶܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܩܕ݂ܳܡ ܡܰܠܟܳܐ.</VERS>
      <VERS vnumber="21">ܘܶܐܡܰܪ. ܡܶܛܽܠ ܡܳܢܳܐ ܐܶܬ݂ܳܐ ܡܳܪܝ ܡܰܠܟܳܐ ܠܘܳܬ݂ ܥܰܒܕܶܗ. ܘܶܐܡܰܪ ܕܰܘܺܝܕ݂. ܠܡܶܙܒܰܢ ܡܶܢܳܟ݂ ܐܶܕܪܳܐ ܠܡܶܒܢܳܐ ܡܰܕ݂ܒܚܳܐ ܠܡܳܪܝܳܐ. ܘܢܶܬ݂ܟܠܶܐ ܡܰܘܬܳܢܳܐ ܡܶܢ ܥܰܡܳܐ.</VERS>
      <VERS vnumber="22">ܘܶܐܡܰܪ ܐܳܪܳܢ ܠܕܰܘܺܝܕ݂. ܢܶܣܰܒ ܡܳܪܝ ܡܰܠܟܳܐ. ܘܗܳܐ ܬܰܘܖ̈ܶܐ ܠܰܥܠܳܬ݂ܳܐ. ܘܩܺܩܢܳܐ ܘܢܺܝܪܳܐ ܠܩܰܝ̈ܣܶܐ.</VERS>
      <VERS vnumber="23">ܗܳܢܳܐ ܟܽܠܶܗ ܝܰܗܒ ܐܳܪܳܢ ܠܡܰܠܟܳܐ ܕܰܘܺܝܕ݂. ܘܶܐܡܰܪ ܐܳܪܳܢ ܠܡܰܠܟܳܐ ܕܰܘܺܝܕ݂. ܡܳܪܝܳܐ ܐܰܠܳܗܳܟ݂ ܢܒܰܪܟ݂ܳܟ݂.</VERS>
      <VERS vnumber="24">ܘܶܐܡܰܪ ܕܰܘܺܝܕ݂ ܠܳܐܪܳܢ. ܡܶܙܒܰܢ ܙܳܒܶܢ ܐ̱ܢܳܐ ܡܶܢܳܟ݂ ܒܰܕ݂ܡܰܝ̈ܳܐ. ܘܠܳܐ ܡܩܰܪܶܒ ܐ̱ܢܳܐ ܠܡܳܪܝܳܐ ܐܰܠܳܗܝ ܥܠܳܬ݂ܳܐ ܕܡܰܓܳܢ. ܘܰܙܒܰܢ ܕܰܘܺܝܕ݂ ܐܶܕܪܳܐ ܕܓܰܢܬ݂ܳܐ ܘܬܰܘܖ̈ܶܐ ܒܚܰܡܫܺܝܢ ܐܶܣܬܺܖ̈ܺܝܢ.</VERS>
      <VERS vnumber="25">ܘܰܒܢܳܐ ܬܰܡܳܢ ܕܰܘܺܝܕ݂ ܡܰܕ݂ܒܚܳܐ ܠܡܳܪܝܳܐ. ܘܩܰܪܶܒ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܘܶܐܬ݂ܓܠܺܝ ܡܳܪܝܳܐ ܥܰܠ ܐܰܪܥܳܐ. ܘܶܐܬ݂ܟܠܺܝ ܡܰܘܬܳܢܳܐ ܡܶܢ ܒܶܝܬ݂ ܝܺܣܪܳܐܶܝܠ.</VERS>
    </CHAPTER>
  </BIBLEBOOK>
  <BIBLEBOOK bname="1 Kings" bnumber="11" bsname="1Ki">
    <CHAPTER cnumber="1">
      <VERS vnumber="1">ܘܡܰܠܟܳܐ ܕܰܘܺܝܕ݂ ܣܐܶܒ ܘܥ̣ܰܠ ܒܰܫܢܰܝ̈ܳܐ. ܘܰܡܟܰܣܶܝܢ ܗܘܰܘ ܠܶܗ ܒܰܠܒܽܘ̈ܫܶܐ ܘܠܳܐ ܫܳܚܶܢ.</VERS>
      <VERS vnumber="2">ܘܶܐܡܰܪܘ ܠܶܗ ܥܰܒܕܰܘ̈ܗܝ. ܗܳܐ ܥܰܒܕܰܝ̈ܟ ܩܕܳܡܰܝܟ. ܢܶܒܥܽܘܢ ܠܡܳܪܝ ܡܰܠܟܳܐ ܥܠܰܝܡܬ݂ܳܐ ܒܬ݂ܽܘܠܬܳܐ. ܘܰܬ݂ܩܽܘܡ ܩܕ݂ܳܡ ܡܰܠܟܳܐ. ܘܬܶܗܘܶܐ ܠܶܗ ܡܫܰܡܫܳܢܺܝܬ݂ܳܐ. ܘܬܶܫܟܰܒ ܒܥܽܘܒܳܟ݂. ܘܢܶܫܚܰܢ ܠܡܳܪܰܢ ܡܰܠܟܳܐ.</VERS>
      <VERS vnumber="3">ܘܰܒܥܰܘ ܥܠܰܝܡܬ݂ܳܐ ܕܫܰܦܺܝܪܳܐ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ. ܘܶܐܫܟܰܚܘ ܐܰܒܺܝܫܶܓ ܫܺܝܠܽܘܡܳܝܬܳܐ. ܘܰܐܝܬܝܽܘܗ̇ ܠܡܰܠܟܳܐ.</VERS>
      <VERS vnumber="4">ܘܰܥܠܰܝܡܬܐ ܫܰܦܺܝܪܳܐ ܗܘܳܬ݂ ܛܳܒ. ܘܰܗܘܳܬ݂ ܠܡܰܠܟܳܐ ܡܫܰܡܫܳܢܺܝܬܐ ܘܰܡܫܰܡܫܳܐ ܠܶܗ ܠܡܰܠܟܳܐ. ܘܠܳܐ ܝܰܕ݂ܥܳܗ̇.</VERS>
      <VERS vnumber="5">ܘܰܐܕ݂ܽܘܢܺܝܳܐ ܒܰܪ ܚܰܓܺܝܬ݂ ܡܶܬ݂ܪܰܘܪܰܒ ܘܳܐܡܰܪ. ܐܶܢܳܐ ܐܰܡܠܶܟ݂ ܘܰܥܒܰܕ݂ ܠܶܗ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܚܰܡܫܺܝܢ ܓܰܒܖ̈ܺܝܢ ܕܪܳܗܛܺܝܢ ܗܘܰܘ ܩܕܳܡܰܘܗܝ.</VERS>
      <VERS vnumber="6">ܘܠܳܐ ܟܐܳܐ ܒܶܗ ܐܰܒܽܘܗܝ ܡܶܢ ܝܰܘܡܰܘ̈ܗܝ. ܘܶܐܡܰܪ ܠܶܗ. ܡܶܛܽܠ ܡܳܢܳܐ ܗܳܟܰܢܳܐ ܥܳܒܶܕ݂ ܐܰܢ̱ܬ. ܘܳܐܦ ܗܽܘ ܫܰܦܺܝܪ ܗܘܳܐ ܒܚܶܙܘܶܗ ܛܳܒ. ܘܠܶܗ ܝܶܠܕܰܬ݂ ܒܳܬܰܪ ܐܰܒܺܝܫܠܳܘܡ.</VERS>
      <VERS vnumber="7">ܘܰܗܘܰܘ ܦܶܬܓܳܡܰܘ̈ܗܝ ܥܰܡ ܝܽܘܐܳܒ ܒܰܪ ܨܽܘܪܺܝܳܐ. ܘܥܰܡ ܐܰܒܺܝܬܳܪ ܟܳܗܢܳܐ. ܘܰܡܥܰܕܪܺܝܢ ܒܳܬܰܪ ܐܰܕ݂ܽܘܢܺܝܳܐ.</VERS>
      <VERS vnumber="8">ܘܨܳܕܽܘܩ ܟܳܗܢܳܐ. ܘܰܒܢܝܳܐ ܒܰܪ ܝܽܘܝܳܕ݂ܳܥ. ܘܢܳܬܳܢ ܢܒܺܝܳܐ. ܘܫܶܡܥܺܝ. ܘܕܰܥܺܝ. ܘܓܰܢ̱ܒܳܖ̈ܶܐ. ܕܕܰܘܺܝܕ݂. ܠܳܐ ܗܘܰܘ ܒܳܬܰܪ ܐܰܕ݂ܽܘܢܺܝܳܐ.</VERS>
      <VERS vnumber="9">ܘܕܰܒܰܚ ܐܰܕܽܘܢܺܝܳܐ ܥܳܢ̈ܳܐ ܘܬܰܘܖ̈ܶܐ ܘܰܡܦܰܛܡ̈ܶܐ ܥܰܠ ܟܺܐܦܳܐ ܪܰܒܬ݂ܳܐ ܕܥܰܠ ܓܶܢ̱ܒ̣ ܥܺܝܢ ܩܳܨܪܳܐ. ܘܰܩܪܳܐ ܠܟܽܠܗܽܘܢ ܐܰܚܰܘ̈ܗܝ ܒܢܰܝ̈ ܡܰܠܟܳܐ. ܘܰܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܠܥܰܒ̈ܕܰܝ ܡܰܠܟܳܐ.</VERS>
      <VERS vnumber="10">ܘܰܠܢܳܬܳܢ ܢܒܺܝܳܐ ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܰܠܓܰܢ̱ܒܳܖ̈ܶܐ ܕܕܰܘܺܝܕ݂. ܘܠܰܫܠܶܝܡܽܘܢ ܐܰܚܽܘܗܝ ܠܳܐ ܩܪܳܐ.</VERS>
      <VERS vnumber="11">ܘܶܐܡܰܪ ܢܳܬܳܢ ܢܒܺܝܳܐ ܠܒܰܪܬ݂ ܫܒܰܥ ܐܶܡܶܗ ܕܰܫܠܶܝܡܽܘܢ. ܠܳܐ ܫܡܰܥܬܝ ܕܰܐܡܠܶܟ݂ ܐܰܕܽܘܢܺܝܳܐ. ܘܡܳܪܰܢ ܡܰܠܟܳܐ ܠܳܐ ܝܺܕܰܥ.</VERS>
      <VERS vnumber="12">ܗܳܫܳܐ ܬܳܝ ܐܶܡܠܟܶܟ݂ܝ ܡܶܠܟܳܐ. ܘܦܰܠܶܛܝ ܢܰܦܫܶܟ݂ܝ ܘܢܰܦܫܳܐ ܕܰܒܪܶܟ݂ܝ ܫܠܶܝܡܽܘܢ.</VERS>
      <VERS vnumber="13">ܙܶܠܝ ܥܽܘܠܝ ܠܘܳܬ݂ ܡܰܠܟܳܐ ܕܰܘܺܝܕ݂. ܘܶܐܡܰܪܝ ܠܶܗ. ܠܳܐ ܐܰܢ̱ܬ ܡܳܪܝ ܡܰܠܟܳܐ ܝܺܡܰܝܬ ܠܰܐܡܬܳܟ݂. ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ. ܡܶܛܽܠ ܡܳܢܳܐ ܐܰܡܠܶܟ݂ ܐܰܕܽܘܢܺܝܳܐ.</VERS>
      <VERS vnumber="14">ܘܥܰܕ݂ ܐܰܢ̱ܬܝ ܡܡܰܠܠܳܐ ܬܰܡܳܢ ܩܕ݂ܳܡ ܡܰܠܟܳܐ. ܐܶܢܳܐ ܐܺܬܶܐ ܒܳܬ݂ܪܶܟ݂ܝ. ܘܶܐܫܰܡܠܶܐ ܡܶܠܰܝ̈ܟܝ.</VERS>
      <VERS vnumber="15">ܘܥܶܠܰܬ݂ ܒܰܪܬ݂ ܫܒܰܥ ܠܘܳܬ݂ ܡܰܠܟܳܐ ܠܩܰܝܛܽܘܢܳܐ. ܘܡܰܠܟܳܐ ܣܐܶܒ ܛܳܒ. ܘܰܐܒܺܝܫܳܓ ܫܺܝܠܽܘܡܳܝܬܳܐ ܡܫܰܡܫܳܐ ܗܘܳܬ݂ ܠܡܰܠܟܳܐ. ܘܒܶܪܟܰܬ݂ ܒܰܪܬ݂ ܫܒܰܥ ܘܣܶܓܕܰܬ݂ ܠܡܰܠܟܳܐ.</VERS>
      <VERS vnumber="16">ܐܳܡܰܪ ܠܳܗ̇ ܡܰܠܟܳܐ. ܡܳܐ ܠܶܟ݂ܝ ܒܰܪܬ݂ ܫܒܰܥ.</VERS>
      <VERS vnumber="17">ܐܳܡܪܳܐ ܠܶܗ. ܡܳܪܝ ܡܰܠܟܳܐ. ܝܺܡܰܝܬ ܒܡܳܪܝܳܐ ܐܰܠܳܗܳܟ݂ ܠܰܐܡܬܳܟ݂. ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ.</VERS>
      <VERS vnumber="18">ܘܗܳܫܳܐ ܗܳܐ ܐܰܕܽܘܢܺܝܳܐ ܐܰܡܠܶܟ݂. ܘܰܐܢ̱ܬ ܡܳܪܝ ܡܰܠܟܳܐ ܠܳܐ ܝܺܕܰܥܬ.</VERS>
      <VERS vnumber="19">ܘܕܰܒܰܚ ܬܰܘܖ̈ܶܐ ܘܰܡܦܰܛܡ̈ܶܐ ܘܥܳܢ̈ܳܐ ܣܽܘܓ݂ܳܐܐ. ܘܰܩܪܳܐ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܠܰܐܒܺܝܬܳܪ ܟܳܗܢܳܐ. ܘܰܠܝܽܘܐܳܒ ܪܰܒ ܚܰܝܠܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܠܰܫܠܶܝܡܽܘܢ ܥܰܒܕܳܟ݂ ܠܳܐ ܩ̣ܪܳܐ.</VERS>
      <VERS vnumber="20">ܘܰܐܢ̱ܬ ܡܳܪܝ ܡܰܠܟܳܐ. ܥܰܝܢܰܘ̈ܗܝ ܕܟܽܠܶܗ ܝܺܣܪܳܐܶܝܠ ܥܠܰܝܟ ܗܽܘ. ܕܰܬ݂ܚܰܘܶܐ ܐܶܢܽܘܢ ܡܰܢ ܢܶܬܶܒ ܥܰܠ ܟܽܘܪܣܝܶܗ ܕܡܳܪܝ ܡܰܠܟܳܐ ܡܶܢ ܒܳܬܪܶܗ.</VERS>
      <VERS vnumber="21">ܘܡܳܐ ܕܰܫܟܶܒ ܡܳܪܝ ܡܰܠܟܳܐ ܠܘܳܬ݂ ܐܰܒܳܗܰܘ̈ܗܝ ܒܰܫܠܳܡܳܐ. ܐܶܗܘܶܐ ܐܶܢܳܐ ܘܒܶܪܝ ܫܠܶܝܡܽܘܢ ܚܰܛܳܝ݂ܺܝ̈ܢ.</VERS>
      <VERS vnumber="22">ܘܥܰܕ݂ ܗܺܝ ܡܡܰܠܠܳܐ ܬܰܡܳܢ ܩܕ݂ܳܡ ܡܰܠܟܳܐ. ܘܢܳܬܳܢ ܢܒܺܝܳܐ ܐܶܬ݂ܳܐ.</VERS>
      <VERS vnumber="23">ܘܚܰܘܺܝܘ ܠܡܰܠܟܳܐ ܘܶܐܡܰܪܘ ܠܶܗ. ܕܗܳܐ ܢܳܬܳܢ ܢܒܺܝܳܐ ܐܶܬ݂ܳܐ. ܘܥܰܠ ܩܕ݂ܳܡ ܡܰܠܟܳܐ. ܘܰܢܦܰܠ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂.</VERS>
      <VERS vnumber="24">ܘܶܐܡܰܪ ܢܳܬܳܢ. ܡܳܪܝ ܡܰܠܟܳܐ ܐܰܢ̱ܬ ܐܶܡܰܪܬ ܕܰܐܕ݂ܽܘܢܺܝܳܐ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ.</VERS>
      <VERS vnumber="25">ܕܰܢܚܶܬ݂ ܝܰܘܡܳܢܳܐ. ܘܕܰܒܰܚ ܬܰܘܖ̈ܶܐ ܘܰܡܦܰܛܡ̈ܶܐ ܘܥܳܢ̈ܳܐ ܣܽܘܓ݂ܳܐܐ. ܘܰܩܪܳܐ ܠܟܽܠܗܽܘܢ ܒܢܰܝ̈ ܡܰܠܟܳܐ. ܘܰܠܖ̈ܰܒܰܝ ܚܰܝܠܳܐ. ܘܠܰܐܒܺܝܬܳܪ ܟܳܗܢܳܐ. ܘܗܳܐ ܐܳܟܠܺܝܢ ܘܫܳܬܶܝܢ ܩܕܳܡܰܘܗܝ. ܘܳܐܡܪܺܝܢ ܢܺܚܶܐ ܡܰܠܟܳܐ ܐܰܕܽܘܢܺܝܳܐ.</VERS>
      <VERS vnumber="26">ܘܠܺܝ ܕܶܐܢܳܐ ܥܰܒܕܳܟ݂. ܘܰܠܨܳܕܽܘܩ ܟܳܗܢܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܠܰܫܠܶܝܡܽܘܢ ܥܰܒܕܳܟ݂ ܠܳܐ ܩ̣ܪܳܐ.</VERS>
      <VERS vnumber="27">ܐܺܝܢ ܡܶܢ ܩܕܳܡܰܝܟ ܡܳܪܝ ܡܰܠܟܳܐ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܠܳܐ ܚܰܘܺܝܬ ܠܥܰܒ̈ܕܰܝܟ ܡܰܢ ܢܶܬܶܒ ܥܰܠ ܟܽܘܪܣܝܶܗ ܕܡܳܪܝ ܡܰܠܟܳܐ ܡܶܢ ܒܳܬܪܶܗ.</VERS>
      <VERS vnumber="28">ܘܰܥ̣ܢܳܐ ܡܰܠܟܳܐ ܕܰܘܺܝܕ݂ ܘܶܐܡܰܪ. ܩܪܰܘ ܠܺܝ ܠܒܰܪܬ݂ ܫܒܰܥ. ܘܥܶܠܰܬ݂ ܩܕܳܡܰܘܗܝ. ܘܩܳܡܰܬ݂ ܩܕ݂ܳܡ ܡܰܠܟܳܐ.</VERS>
      <VERS vnumber="29">ܘܺܝܡܳܐ ܠܳܗ̇ ܡܰܠܟܳܐ ܘܶܐܡܰܪ. ܚܰܝ ܗܽܘ ܡܳܪܝܳܐ ܕܰܦܪܰܩ ܢܰܦܫܝ ܡܶܢ ܟܽܠ ܥܳܩܳܐ.</VERS>
      <VERS vnumber="30">ܐܶܠܳܐ ܐܰܝܟܰܢܳܐ ܕܺܝܡܺܝܬ݂ ܠܶܟ݂ܝ ܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܶܐܡܪܶܬ݂ ܕܰܫܠܶܝܡܽܘܢ ܒܪܶܟ݂ܝ ܢܰܡܠܶܟ݂ ܒܳܬܰܪܝ. ܘܗܽܘ ܢܶܬܶܒ ܥܰܠ ܟܽܘܪܣܰܝ. ܗܳܟܰܢܳܐ ܐܶܥܒܶܕ݂ ܝܰܘܡܳܢܳܐ.</VERS>
      <VERS vnumber="31">ܘܒܶܪܟܰܬ݂ ܒܰܪܬ݂ ܫܒܰܥ ܥܰܠ ܐܰܦ̈ܶܝܗ̇ ܥܰܠ ܐܰܪܥܳܐ. ܘܣܶܓܕܰܬ݂ ܠܡܰܠܟܳܐ. ܘܶܐܡܪܰܬ݂ ܢܺܚܶܐ ܡܳܪܝ ܡܰܠܟܳܐ ܕܰܘܺܝܕ݂ ܠܥܳܠܰܡ.</VERS>
      <VERS vnumber="32">ܘܶܐܡܰܪ ܡܰܠܟܳܐ ܩܪܰܘ ܠܺܝ ܠܨܳܕܽܘܩ ܟܳܗܢܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܶܐܬ݂ܰܘ ܩܕ݂ܳܡ ܡܰܠܟܳܐ.</VERS>
      <VERS vnumber="33">ܘܶܐܡܰܪ ܠܗܽܘܢ ܡܰܠܟܳܐ. ܩܽܘܡܘ ܕܒܰܪܘ ܥܰܡܟܽܘܢ ܠܥܰܒܕ̈ܶܐ ܕܡܳܪܟܽܘܢ. ܘܰܐܪܟܶܒܘ ܠܰܫܠܶܝܡܽܘܢ ܒܶܪܝ ܥܰܠ ܟܽܘܕܰܢܬܳܐ ܕܺܝܠܝ. ܘܰܐܘܒܠܽܘܗܝ ܠܫܺܝܠܽܘܚܳܐ.</VERS>
      <VERS vnumber="34">ܘܢܶܡܫܚܽܘܢܶܗ ܬܰܡܳܢ ܨܳܕܽܘܩ ܟܳܗܢܳܐ ܘܢܳܬܳܢ ܢܒܺܝܳܐ. ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܰܩܪܰܘ ܒܫܺܝܦܽܘܪܳܐ. ܘܶܐܡܰܪܘ. ܢܺܚܶܐ ܡܰܠܟܳܐ ܫܠܶܝܡܽܘܢ.</VERS>
      <VERS vnumber="35">ܘܣܰܩܘ ܒܳܬܪܶܗ. ܘܢܺܐܬܶܐ ܘܢܶܬܶܒ ܥܰܠ ܟܽܘܪܣܰܝ. ܘܗܽܘ ܢܰܡܠܶܟ݂ ܒܳܬ݂ܰܪܝ. ܠܶܗ ܦܶܩܕܶܬ݂ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ ܘܥܰܠ ܝܺܗܽܘܕܳܐ.</VERS>
      <VERS vnumber="36">ܘܰܥܢܳܐ ܒܰܢܝܳܐ ܒܰܪ ܝܽܘܝܳܕ݂ܳܥ. ܘܶܐܡܰܪ ܩܕ݂ܳܡ ܡܰܠܟܳܐ. ܐܰܡܺܝܢ. ܗܳܟܰܢܳܐ ܢܶܥܒܶܕ݂ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="37">ܘܰܐܝܟ݂ ܕܰܗܘܳܐ ܡܳܪܝܳܐ ܥܰܡ ܡܳܪܝ ܡܰܠܟܳܐ. ܗܳܟܰܢܳܐ ܢܶܗܘܶܐ ܐܳܦ ܥܰܡ ܫܠܶܝܡܽܘܢ. ܘܢܰܘܪܶܒ ܟܽܘܪܣܝܶܗ ܡܶܢ ܟܽܘܪܣܝܶܗ ܕܡܳܪܝ ܡܰܠܟܳܐ ܕܰܘܺܝܕ݂.</VERS>
      <VERS vnumber="38">ܘܰܢܚܶܬ݂ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ. ܘܰܒܢܝܳܐ ܒܰܪ ܝܽܘܝܳܕ݂ܳܥ. ܘܩܰܫ̈ܳܬܶܐ. ܘܰܕ݂ܫܳܕܶܝܢ ܒܩܶܠ̈ܥܶܐ ܘܰܐܪܟܒܽܘܗܝ ܠܰܫܠܶܝܡܽܘܢ ܥܰܠ ܟܽܘܕܰܢܬܳܐ ܕܡܰܠܟܳܐ ܕܰܘܺܝܕ݂. ܘܰܐܘܒܠܽܘܗܝ ܠܫܺܝܠܽܘܚܳܐ.</VERS>
      <VERS vnumber="39">ܘܰܢܣܰܒ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ ܩܰܪܢܳܐ ܕܡܶܫܚܳܐ ܡܶܢ ܡܰܫܟܢܳܐ ܘܡܰܫܚܽܘܗܝ ܠܰܫܠܶܝܡܽܘܢ. ܘܰܩܪܰܘ ܒܫܺܝܦܽܘܪܳܐ. ܘܶܐܡܰܪܘ ܟܽܠܶܗ ܥܰܡܳܐ ܢܺܚܶܐ ܡܰܠܟܳܐ ܫܠܶܝܡܽܘܢ.</VERS>
      <VERS vnumber="40">ܘܰܣܠܶܩܘ ܟܽܠܶܗ ܥܰܡܳܐ ܒܳܬܪܶܗ. ܘܥܰܡܳܐ ܪܳܒܥܺܝܢ ܒܰܖ̈ܒܺܝܥܶܐ. ܘܚܳܕܶܝܢ ܚܰܕ݂ܽܘܬ݂ܳܐ ܪܰܒܬܳܐ. ܘܶܐܨܛܰܪܝܰܬ݂ ܐܰܪܥܳܐ ܒܩܳܠܗܽܘܢ.</VERS>
      <VERS vnumber="41">ܘܰܫܡܰܥ ܐܰܕܽܘܢܺܝܳܐ ܘܟܽܠ ܕܰܡܙܰܡܢܺܝܢ ܗܘܰܘ ܠܶܗ ܟܰܕ݂ ܓܰܡܰܪܘ ܠܡܶܐܟ݂ܰܠ. ܘܟܰܕ݂ ܫ̣ܡܰܥ ܝܽܘܐܳܒ ܩܳܠܳܐ ܕܫܺܝܦܽܘܪܳܐ. ܐܶܡܰܪ ܡܳܢܰܘ ܩܳܠܳܐ ܗܳܢܳܐ. ܕܰܩܪܺܝܬ݂ܳܐ ܐܶܫܬܰܓܫܰܬ݂.</VERS>
      <VERS vnumber="42">ܘܥܰܕ݂ ܗܽܘ ܡܡܰܠܶܠ. ܘܗܳܐ ܢܳܬܳܢ ܒܰܪ ܐܰܒܺܝܬܳܪ ܟܳܗܢܳܐ ܐܶܬ݂ܳܐ. ܘܶܐܡܰܪ ܠܶܗ ܐܰܕܽܘܢܺܝܳܐ. ܥܽܘܠ ܡܶܛܽܠ ܕܓܰܢ̱ܒܳܪ ܚܰܝܠܳܐ ܐܰܢ̱ܬ. ܘܛܳܒܬ݂ܳܐ ܡܣܰܒܰܪ ܐܰܢ̱ܬ.</VERS>
      <VERS vnumber="43">ܘܰܥܢܳܐ ܢܳܬܳܢ ܘܶܐܡܰܪ ܠܰܐܕ݂ܽܘܢܺܝܳܐ. ܫܰܪܺܝܪܳܐܺܝܬ݂ ܡܳܪܰܢ ܡܰܠܟܳܐ ܕܰܘܺܝܕ݂ ܐܰܡܠܶܟ݂ ܠܰܫܠܶܝܡܽܘܢ.</VERS>
      <VERS vnumber="44">ܘܫܰܕܰܪ ܥܰܡܶܗ ܡܰܠܟܳܐ. ܠܨܳܕܽܘܩ ܟܳܗܢܳܐ. ܘܰܠܢܳܬܳܢ ܢܒܺܝܳܐ. ܘܠܰܒܢܝܳܐ ܒܰܪ ܝܽܘܝܳܕ݂ܳܥ. ܘܰܠܩܰܫ̈ܳܬܶܐ. ܘܠܰܕ݂ܫܳܕܶܝܢ ܒܩܶܠܥ̈ܶܐ. ܘܰܐܪܟܒܽܘܗܝ ܠܰܫܠܶܝܡܽܘܢ ܥܰܠ ܟܽܘܕܰܢܬ݂ܳܐ ܕܡܰܠܟܳܐ.</VERS>
      <VERS vnumber="45">ܘܡܰܫܚܽܘܗܝ ܬܰܡܳܢ ܨܳܕܽܘܩ ܟܳܗܢܳܐ. ܘܢܳܬܳܢ ܢܒܺܝܳܐ. ܕܢܶܗܘܶܐ ܡܰܠܟܳܐ ܒܫܺܝܠܽܘܚܳܐ. ܘܰܣܠܶܩܘ ܡܶܢ ܬܰܡܳܢ ܟܰܕ݂ ܚܳܕܶܝܢ. ܘܚܶܕ݂ܝܰܬ݂ ܟܽܠܳܗ̇ ܩܪܺܝܬ݂ܳܐ. ܗܰܘ ܗܽܘ ܩܳܠܳܐ ܕܰܫܡܰܥܬܽܘܢ.</VERS>
      <VERS vnumber="46">ܘܳܐܦ ܝܺܬܶܒ ܫܠܶܝܡܽܘܢ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ.</VERS>
      <VERS vnumber="47">ܐܳܦ ܐܶܬ݂ܰܘ ܥܰܒܕܰܘ̈ܗܝ ܕܡܰܠܟܳܐ ܠܰܡܒܰܪܳܟ݂ܽܘܬܶܗ ܠܡܳܪܰܢ ܡܰܠܟܳܐ ܕܰܘܺܝܕ݂. ܘܶܐܡܰܪܘ. ܢܰܛܐܶܒ ܡܳܪܝܳܐ ܐܰܠܳܗܳܟ݂ ܫܡܶܗ ܕܰܫܠܶܝܡܽܘܢ ܡܶܢ ܫܡܳܟ݂. ܘܢܰܘܪܶܒ ܟܽܘܪܣܝܶܗ ܡܶܢ ܟܽܘܪܣܝܳܟ݂. ܘܰܣܓܶܕ݂ ܡܰܠܟܳܐ ܥܰܠ ܡܰܫܟܒܶܗ.</VERS>
      <VERS vnumber="48">ܘܳܐܦ ܡܰܠܟܳܐ ܗܳܟܰܢܳܐ ܐܶܡܰܪ. ܒܪܺܝܟ݂ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܝܰܗܒ ܠܺܝ ܒܪܳܐ ܝܰܘܡܳܢܳܐ ܕܢܶܬܶܒ ܥܰܠ ܟܽܘܪܣܰܝ. ܘܥܰܝܢܰܝ̈ ܚܳܙ̈ܝܳܢ.</VERS>
      <VERS vnumber="49">ܘܰܕ݂ܚܶܠܘ ܟܽܠܗܽܘܢ ܓܰܒܖ̈ܶܐ ܕܰܡܙܰܡܢܺܝܢ ܗܘܰܘ ܠܰܐܕ݂ܽܘܢܺܝܳܐ. ܘܩܳܡܘ ܘܶܐܙܰܠܘ ܓܒܰܪ ܠܽܐܘܪܚܶܗ.</VERS>
      <VERS vnumber="50">ܘܰܐܕ݂ܽܘܢܺܝܳܐ ܕܚܶܠ ܡܶܢ ܩܕ݂ܳܡ ܫܠܶܝܡܽܘܢ. ܘܩܳܡ ܘܶܐܙܰܠ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܳܐ ܕܡܰܕ݂ܒܚܳܐ.</VERS>
      <VERS vnumber="51">ܘܶܐܬ݂ܚܰܘܺܝ ܠܡܰܠܟܳܐ ܫܠܶܝܡܽܘܢ ܕܗܳܐ ܕܚܶܠ ܐܰܕܽܘܢܺܝܳܐ ܡܶܢ ܩܕܳܡܰܝܟ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܳܐ ܕܡܰܕ݂ܒܚܳܐ. ܘܶܐܡܰܪ. ܢܺܐܡܶܐ ܠܺܝ ܝܰܘܡܳܢܳܐ ܡܰܠܟܳܐ ܫܠܶܝܡܽܘܢ. ܕܠܳܐ ܢܶܩܛܽܘܠ ܠܥܰܒܕܶܗ ܒܚܰܪܒܳܐ.</VERS>
      <VERS vnumber="52">ܘܶܐܡܰܪ ܫܠܶܝܡܽܘܢ. ܐܶܢ ܢܶܗܘܶܐ ܒܰܪ ܚܰܝܠܳܐ. ܠܳܐ ܢܶܦܶܠ ܡܶܢ ܣܰܥܪܳܐ ܕܪܺܝܫܶܗ ܥܰܠ ܐܰܪܥܳܐ. ܘܶܐܢ ܒܺܝܫܬܳܐ ܬܶܫܬܟܰܚ ܒܳܬܪܶܗ ܢܡܽܘܬ݂.</VERS>
      <VERS vnumber="53">ܘܫܰܕܰܪ ܡܰܠܟܳܐ ܫܠܶܝܡܽܘܢ. ܘܰܐܝܬܝܶܗ ܡܶܢ ܡܰܕ݂ܒܚܳܐ. ܘܶܐܬ݂ܳܐ ܘܰܣܓܶܕ݂ ܠܡܰܠܟܳܐ ܫܠܶܝܡܽܘܢ. ܘܶܐܡܰܪ ܠܶܗ ܫܠܶܝܡܽܘܢ. ܙܶܠ ܠܒܰܝܬܳܟ݂. </VERS>
    </CHAPTER>
    <CHAPTER cnumber="2">
      <VERS vnumber="1">ܘܰܩܪܶܒܘ ܝܰܘܡܰܘ̈ܗܝ ܕܕܰܘܺܝܕ݂ ܠܰܡܡܳܬ݂. ܘܦܰܩܶܕ݂ ܠܰܫܠܶܝܡܽܘܢ ܒܪܶܗ. ܘܶܐܡܰܪ ܠܶܗ.</VERS>
      <VERS vnumber="2">ܐܶܢܳܐ ܐܳܙܶܠ ܐ̱ܢܳܐ ܒܽܐܘܪܚܳܐ ܕܟܽܠܳܗ̇ ܐܰܪܥܳܐ. ܐܶܬ݂ܚܰܝܰܠ ܘܰܗܘܺܝ ܓܰܒܪܳܐ.</VERS>
      <VERS vnumber="3">ܘܛܰܪ ܢܛܽܘܖ̈ܳܬܶܗ ܕܡܳܪܝܳܐ ܐܰܠܳܗܳܟ݂. ܘܗܰܠܶܟ݂ ܒܽܐܘܖ̈ܚܳܬܶܗ. ܘܛܰܪ ܩܝܳܡܰܘ̈ܗܝ ܘܦܽܘܩܕܳܢܰܘ̈ܗܝ ܘܕ݂ܺܝܢܰܘ̈ܗܝ ܘܣܳܗ̈ܕܘܳܬܶܗ. ܐܰܝܟ݂ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܽܘܫܶܐ. ܡܶܛܽܠ ܕܬܰܨܠܰܚ ܒܟܽܠ ܕܬܶܥܒܶܕ݂. ܘܠܰܐܝܟܳܐ ܕܬܺܐܙܰܠ ܬܰܟ݂ܫܰܪ.</VERS>
      <VERS vnumber="4">ܡܶܛܽܠ ܕܰܢܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܶܐܡܰܪ ܥܠܰܝ. ܕܶܐܢ ܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ. ܠܰܡܗܰܠܳܟ݂ܽܘ ܩܕ݂ܳܡܰܝ ܒܩܽܘܫܬܳܐ. ܡܶܢ ܟܽܠܶܗ ܠܶܒܗܽܘܢ ܘܡܶܢ ܟܽܠܳܗ̇ ܢܰܦܫܗܽܘܢ. ܠܡܺܐܡܰܪ. ܠܳܐ ܢܶܥܢܰܕ݂ ܠܳܟ݂ ܓܰܒܪܳܐ ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.</VERS>
      <VERS vnumber="5">ܘܗܳܫܳܐ ܐܰܢ̱ܬ ܝܳܕܰܥ ܐܰܢ̱ܬ ܡܶܕܶܡ ܕܰܥܒܰܕ݂ ܠܺܝ ܝܽܘܐܳܒ ܒܰܪ ܨܽܘܪܺܝܳܐ. ܘܡܶܕܶܡ ܕܰܥܒܰܕ݂ ܠܰܬܪܶܝܢ ܖ̈ܰܒܝ ܚܰܝܠܰܘ̈ܳܬ݂ܳܐ ܕܺܝܣܪܳܐܶܝܠ. ܠܰܐܒܢܺܝܪ ܒܰܪ ܢܺܝܪ ܘܰܠܥܰܡܣܳܐ ܒܰܪ ܝܳܬ݂ܳܪ. ܕܰܩܛܰܠ ܐܶܢܽܘܢ. ܘܰܚܫܰܒ ܐܶܢܽܘܢ ܐܰܝܟ݂ ܕܒܰܩܪܳܒܳܐ. ܘܶܐܫܰܕ݂ ܕܶܡܗܽܘܢ ܒܣܰܝܦܳܐ ܕܰܒܚܰܨܰܘ̈ܗܝ. ܘܕ݂ܳܫ ܒܰܡܣܳܢ̈ܶܐ ܕܖ̈ܶܓܠܰܘܗܝ.</VERS>
      <VERS vnumber="6">ܘܰܥܒܶܕ݂ ܠܶܗ ܐܰܝܟ݂ ܚܰܟܺܝܡܽܘܬܳܟ݂. ܘܠܳܐ ܬܰܚܶܬ݂ ܣܰܝܒܽܘܬܶܗ ܒܰܫܠܳܡܳܐ ܠܰܫܝܽܘܠ.</VERS>
      <VERS vnumber="7">ܘܥܰܡ ܒܢܰܝ̈ ܒܰܪܙܰܠܺܝ ܓܶܠܥܳܕ݂ܝܳܐ ܥܒܶܕ݂ ܛܰܝܒܽܘܬ݂ܳܐ. ܘܢܶܗܘܽܘܢ ܡܶܢ ܐܳܟܠܰܝ̈ ܦܳܬܽܘܪܳܟ݂. ܡܶܛܽܠ ܕܗܶܢܽܘܢ ܫܰܡܫܽܘܢܝ ܒܟܽܠܡܶܕܶܡ. ܟܰܕ݂ ܥܶܪܩܶܬ݂ ܡܶܢ ܩܕ݂ܳܡ ܐܰܒܺܝܫܳܠܽܘܡ ܐܰܚܽܘܟ݂.</VERS>
      <VERS vnumber="8">ܘܗܳܐ ܫܶܡܥܺܝ ܒܰܪ ܓܶܐܪܳܐ ܥܰܡܳܟ݂. ܡܶܢ ܫܰܒܛܳܐ ܕܒܶܢܝܳܡܶܝܢ ܡܶܢ ܒܶܝܬ݂ ܚܽܘܪܺܝܡ ܘܗܽܘ ܨܰܚܝܰܢܝ ܨܽܘܚ̈ܝܳܬ݂ܳܐ ܡܰܪܺܝܖ̈ܳܬ݂ܳܐ. ܒܝܰܘܡܳܐ ܕܶܐܙܶܠ̱ܬ݂ ܠܡܰܚܢܺܝܡ. ܘܗܽܘ ܢܚܶܬ݂ ܠܽܐܘܪܥܝ ܠܝܽܘܪܕܢܳܢ. ܘܺܝܡܺܝܬ݂ ܠܶܗ ܒܡܳܪܝܳܐ ܐܰ‌ܠܳܗܳܐ ܘܶܐܡܪܶܬ݂ ܠܶܗ. ܕܶܐܢܳܐ ܠܳܐ ܐܶܩܛܠܳܟ݂ ܒܚܰܪܒܳܐ.</VERS>
      <VERS vnumber="9">ܗܳܫܳܐ ܠܳܐ ܬܙܰܟܶܝܘܗܝ. ܕܓܰܒܪܳܐ ܐܰܢ̱ܬ ܚܰܟܺܝܡܳܐ ܘܕܰܥ ܡܶܕܶܡ ܕܬܶܥܒܶܕ݂ ܠܶܗ. ܘܰܐܗܦܶܟ݂ ܣܰܟܠܽܘܬܶܗ ܥܰܠ ܪܺܝܫܶܗ. ܘܰܐܚܶܬ݂ ܣܰܝܒܽܘܬܶܗ ܒܰܕ݂ܡܳܐ ܠܰܫܝܽܘܠ.</VERS>
      <VERS vnumber="10">ܘܰܫܟܶܒ ܕܰܘܺܝܕ݂ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂.</VERS>
      <VERS vnumber="11">ܘܝܰܘ̈ܡܳܬ݂ܳܐ ܕܰܐܡܠܶܟ݂ ܕܰܘܺܝܕ݂ ܥܰܠ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ. ܒܚܶܒܪܽܘܢ ܐܰܡܠܶܟ݂ ܫܒܰܥ ܫܢܺܝ̈ܢ. ܘܒܽܐܘܪܺܫܠܶܡ ܐܰܡܠܶܟ݂ ܬܠܳܬܺܝܢ ܘܰܬ݂ܠܳܬ݂ ܫܢܺܝ̈ܢ.</VERS>
      <VERS vnumber="12">ܘܰܫܠܶܝܡܽܘܢ ܝܺܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂ ܐܰܒܽܘܗܝ. ܘܬܶܩܢܰܬ݂ ܡܰܠܟܽܘܬܶܗ ܛܳܒ.</VERS>
      <VERS vnumber="13">ܘܶܐܬ݂ܳܐ ܐܰܕܽܘܢܺܝܳܐ ܒܰܪ ܚܰܓܺܝܬ݂ ܠܘܳܬ݂ ܒܰܪܬ݂ ܫܒܰܥ ܐܶܡܶܗ ܕܰܫܠܶܝܡܽܘܢ. ܘܳܐܡܪܳܐ ܠܶܗ. ܫܠܳܡ ܡܶܐܬ݂ܝܳܟ݂. ܘܶܐܡܰܪ ܫܠܳܡ.</VERS>
      <VERS vnumber="14">ܘܶܐܡܰܪ ܠܳܗ̇. ܡܶܠܬ݂ܳܐ ܐܺܝܬ݂ ܠܺܝ ܕܺܐܡܰܪ ܠܶܟ݂ܝ ܐܳܡܪܳܐ ܠܶܗ ܐܶܡܰܪ.</VERS>
      <VERS vnumber="15">ܐܳܡܰܪ ܠܳܗ̇. ܐܰܢ̱ܬ ܝܳܕܥܳܐ ܐܰܢ̱ܬܝ ܕܠܺܝ ܙܳܕ݂ܩܳܐ ܗܘܳܬ݂ ܡܰܠܟܽܘܬ݂ܳܐ. ܘܰܥܠܰܝ ܣܳܡܘ ܟܽܠܶܗ ܝܺܣܪܳܐܶܝܠ ܐܰܦܰܝ̈ܗܽܘܢ ܕܶܐܗܘܶܐ ܠܗܽܘܢ ܡܰܠܟܳܐ. ܘܶܐܬ݂ܢܰܣܒܰܬ݂ ܡܰܠܟܽܘܬ݂ܳܐ ܡܶܢܝ. ܘܰܗܘܳܬ݂ ܕܳܐܚܝ. ܡܶܛܽܠ ܕܡܶܢ ܡܳܪܝܳܐ ܗܘܳܬ݂ ܠܶܗ.</VERS>
      <VERS vnumber="16">ܘܗܳܫܳܐ ܫܶܐܠܬ݂ܳܐ ܚܕ݂ܳܐ ܫܳܐܶܠ ܐ̱ܢܳܐ ܠܶܟ݂ܝ. ܠܳܐ ܬܰܗܦܟ݂ܺܝܢ ܐܰܦܰܝ̈. ܘܳܐܡܪܳܐ ܠܶܗ ܐܶܡܰܪ.</VERS>
      <VERS vnumber="17">ܐܳܡܰܪ ܠܳܗ̇. ܐܶܡܰܪܝ ܠܡܰܠܟܳܐ ܫܠܶܝܡܽܘܢ ܕܠܳܐ ܢܰܗܦܶܟ݂ ܐܰܦܰܝ̈ܟܝ. ܘܢܶܬܶܠ ܠܺܝ ܠܰܐܒܺܝܫܳܓ ܫܺܝܠܽܘܡܳܝܬܳܐ ܐܰܢ̱ܬܬ݂ܳܐ.</VERS>
      <VERS vnumber="18">ܘܶܐܡܪܰܬ݂ ܒܰܪܬ݂ ܫܒܰܥ. ܫܰܦܺܝܪ. ܐܶܢܳܐ ܐܺܡܰܪ ܥܠܰܝܟ ܠܡܰܠܟܳܐ.</VERS>
      <VERS vnumber="19">ܘܥܶܠܰܬ݂ ܒܰܪܬ݂ ܫܒܰܥ ܠܘܳܬ݂ ܡܰܠܟܳܐ ܫܠܶܝܡܽܘܢ ܕܬܺܐܡܰܪ ܠܶܗ ܥܰܠ ܐܰܕܽܘܢܺܝܳܐ. ܘܩܳܡ ܡܰܠܟܳܐ ܠܽܐܘܪܥܳܗ̇ ܘܰܣܓܶܕ݂ ܠܳܗ̇. ܘܺܝܬ݂ܶܒ ܥܰܠ ܟܽܘܪܣܝܶܗ. ܘܰܐܪܡܺܝܘ ܟܽܘܪܣܝܳܐ ܠܶܐܡܶܗ ܕܡܰܠܟܳܐ. ܘܝܶܬ݂ܒܰܬ݂ ܡܶܢ ܝܰܡܺܝܢܶܗ.</VERS>
      <VERS vnumber="20">ܘܶܐܡܪܰܬ݂. ܫܶܐܠܬ݂ܳܐ ܚܕ݂ܳܐ ܙܥܽܘܪܬܳܐ ܫܳܐܠܳܐ ܐ̱ܢܳܐ ܡܶܢܳܟ݂. ܠܳܐ ܬܰܗܦܶܟ݂ ܐܰܦܰܝ̈ ܘܶܐܡܰܪ ܠܳܗ̇ ܡܰܠܟܳܐ. ܫܐܰܠܝ ܐܶܡܝ. ܡܶܛܽܠ ܕܠܳܐ ܡܰܗܦܶܟ݂ ܐ̱ܢܳܐ ܐܰܦܰܝ̈ܟܝ.</VERS>
      <VERS vnumber="21">ܘܶܐܡܪܰܬ݂. ܬܶܬ݂ܺܝܗܶܒ ܐܳܒܺܝܫܳܓ ܫܺܝܠܽܘܡܳܝܬܳܐ ܠܰܐܕ݂ܽܘܢܺܝܳܐ ܐܰܚܽܘܟ݂ ܐܰܢ̱ܬܬ݂ܳܐ.</VERS>
      <VERS vnumber="22">ܘܰܥ̣ܢܳܐ ܡܰܠܟܳܐ ܫܠܶܝܡܽܘܢ ܘܶܐܡܰܪ ܠܶܐܡܶܗ. ܠܡܳܢܳܐ ܫܐܶܠܬܝ ܠܶܗ ܐܳܒܺܝܫܳܓ ܫܺܝܠܽܘܡܳܝܬܳܐ ܠܰܐܕ݂ܽܘܢܺܝܳܐ. ܐܶܠܳܐ ܫܐܰܠܝ ܠܶܗ ܡܰܠܟܽܘܬ݂ܳܐ. ܡܶܛܽܠ ܕܗܽܘܝܽܘ ܐܳܚܝ ܕܩܰܫܺܝܫ ܡܶܢܝ. ܘܠܶܗ ܐܰܒܺܝܬܳܪ ܟܳܗܢܳܐ. ܘܝܽܘܐܳܒ ܒܰܪ ܨܽܘܪܺܝܳܐ.</VERS>
      <VERS vnumber="23">ܘܺܝܡܳܐ ܡܰܠܟܳܐ ܫܠܶܝܡܽܘܢ ܒܡܳܪܝܳܐ ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܠܳܐ ܒܢܰܦܫܶܗ ܡܰܠܶܠ ܐܰܕܽܘܢܺܝܳܐ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="24">ܘܗܳܫܳܐ ܚܰܝ ܗܽܘ ܡܳܪܝܳܐ ܕܰܐܬ݂ܩܢܰܢܝ ܘܰܐܘܬܒܰܢܝ ܥܰܠ ܟܽܘܪܣܝܶܗ ܕܕܰܘܺܝܕ݂ ܐܳܒܝ. ܘܰܥ̣ܒܰܕ݂ ܠܺܝ ܒܰܝܬܳܐ ܐܰܝܟ݂ ܕܶܐܡܰܪ ܐܶܠܳܐ ܝܰܘܡܳܢܳܐ ܢܶܬ݂ܩܛܶܠ ܐܰܕܽܘܢܺܝܳܐ.</VERS>
      <VERS vnumber="25">ܘܫܰܕܰܪ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܦܓܰܥ ܒܶܗ ܘܩܰܛܠܶܗ.</VERS>
      <VERS vnumber="26">ܘܠܰܐܒܺܝܬܳܪ ܟܳܗܢܳܐ ܐܶܡܰܪ ܠܶܗ ܡܰܠܟܳܐ. ܠܰܥܢܳܬ݂ܽܘܬ݂ ܙܶܠ ܠܳܟ݂ ܠܚܰܩܠܳܟ݂. ܡܶܛܽܠ ܕܓܰܒܪܳܐ ܐܰܢ̱ܬ ܚܰܝܳܒ ܡܰܘܬܳܐ. ܘܝܰܘܡܳܢܳܐ ܠܳܐ ܐܶܩܛܠܳܟ݂. ܡܶܛܽܠ ܕܰܫܩܰܠܬ ܐܳܪܽܘܢܶܗ ܕܡܳܪܝܳܐ ܩܕ݂ܳܡ ܕܰܘܺܝܕ݂ ܐܳܒܝ. ܘܶܐܨܛܰܥܰܪܬ ܒܟܽܠ ܐܰܬܰܪ ܕܶܐܨܛܰܥܰܪ ܒܶܗ ܐܳܒܝ.</VERS>
      <VERS vnumber="27">ܘܰܐܦܩܶܗ ܫܠܶܝܡܽܘܢ ܠܰܐܒܺܝܬܳܪ ܕܠܳܐ ܢܶܗܘܶܐ ܟܳܗܢܳܐ ܠܡܳܪܝܳܐ. ܕܢܶܫܬܰܡܠܶܐ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܥܰܠ ܒܶܝܬ݂ ܥܺܝܠܺܝ ܒܫܺܝܠܽܘ.</VERS>
      <VERS vnumber="28">ܘܛܶܒܳܐ ܡܰܛܺܝ ܠܝܽܘܐܳܒ ܕܶܐܬ݂ܩܛܶܠ ܐܰܕܽܘܢܺܝܳܐ. ܡܶܛܽܠ ܕܝܽܘܐܳܒ ܨܠܶܐ ܗܘܳܐ ܒܳܬܰܪ ܐܰܕܽܘܢܺܝܳܐ. ܘܒܳܬܰܪ ܫܠܶܝܡܽܘܢ ܠܳܐ ܨܠܳܐ ܘܰܥܪܰܩ ܝܽܘܐܳܒ ܠܡܰܫܟܢܶܗ ܕܡܳܪܝܳܐ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܶܗ ܕܡܰܕ݂ܒܚܳܐ.</VERS>
      <VERS vnumber="29">ܘܚܰܘܺܝܘ ܠܡܰܠܟܳܐ ܫܠܶܝܡܽܘܢ ܕܰܥܪܰܩ ܝܽܘܐܳܒ ܠܡܰܫܟܢܶܗ ܕܡܳܪܝܳܐ. ܘܶܐܚܰܕ݂ ܓܰܘܣܳܐ ܒܩܰܖ̈ܢܳܬܶܗ ܕܡܰܕ݂ܒܚܳܐ. ܘܫܰܕܰܪ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܶܐܡܰܪ ܠܶܗ. ܙܶܠ ܦܓܰܥ ܒܶܗ.</VERS>
      <VERS vnumber="30">ܘܥܰܠ ܒܰܢܝܳܐ ܠܡܰܫܟܢܶܗ ܕܡܳܪܝܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܰܠܟܳܐ. ܦܽܘܩ. ܘܶܐܡܰܪ ܠܳܐ ܢܳܦܶܩ ܐ̱ܢܳܐ. ܗܳܪܟܳܐ ܡܳܐܶܬ݂ ܐ̱ܢܳܐ. ܘܦܰܢܺܝ ܒܰܢܝܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܶܐܡܰܪ. ܗܳܟܰܢܳܐ ܡܰܠܶܠ ܝܽܘܐܳܒ. ܘܗܳܟܰܢܳܐ ܥܢܳܢܝ.</VERS>
      <VERS vnumber="31">ܘܶܐܡܰܪ ܡܰܠܟܳܐ. ܥܒܶܕ݂ ܠܶܗ ܐܰܝܟ݂ ܡܶܕܶܡ ܕܶܐܡܰܪ. ܘܰܦܓܰܥ ܒܶܗ ܘܰܩܛܽܘܠܳܝܗܝ. ܘܰܐܥܒܰܪ ܕܡܳܐ ܙܰܟܝܳܐ ܕܶܐܫܰܕ݂ ܝܽܘܐܳܒ ܡܶܢܝ ܘܡܶܢ ܒܶܝܬ݂ ܐܳܒܝ.</VERS>
      <VERS vnumber="32">ܘܢܰܗܦܶܟ݂ ܡܳܪܝܳܐ ܕܡܶܗ ܒܪܺܝܫܶܗ. ܕܰܦܓܰܥ ܒܰܬܪܶܝܢ ܓܰܒܖ̈ܺܝܢ ܕܙܰܕܺܝܩܺܝܢ ܘܛܳܒܺܝܢ ܡܶܢܶܗ. ܘܩܰܛܶܠ ܐܶܢܽܘܢ ܒܚܰܪܒܳܐ. ܘܳܐܒܝ ܕܰܘܺܝܕ݂ ܠܳܐ ܝܺܕܰܥ. ܠܰܐܒܢܺܝܪ ܒܰܪ ܢܺܝܪ ܪܰܒ ܚܰܝܠܳܐ ܕܺܝܣܪܳܐܶܝܠ. ܘܰܠܥܰܡܣܳܐ ܒܰܪ ܝܳܬܰܪ ܪܰܒ ܚܰܝܠܳܐ ܕܺܝܗܽܘܕ݂ܳܐ.</VERS>
      <VERS vnumber="33">ܘܢܶܗܦܽܘܟ݂ ܕܡܶܗܽܘܢ ܒܪܺܝܫܶܗ ܕܝܽܘܐܳܒ. ܘܰܒܪܺܝܫܳܐ ܕܙܰܪܥܶܗ ܠܥܳܠܰܡ. ܘܰܠܕܰܘܺܝܕ݂. ܘܰܠܙܰܪܥܶܗ. ܘܰܠܒܰܝܬܶܗ. ܘܰܠܟܽܘܪܣܝܶܗ. ܢܶܗܘܶܐ ܫܠܳܡܳܐ ܠܥܳܠܰܡ ܡܶܢ ܩܕ݂ܳܡ ܡܳܪܝܳܐ.</VERS>
      <VERS vnumber="34">ܘܰܣܠܶܩ ܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܦܓܰܥ ܒܶܗ ܘܩܰܛܠܶܗ. ܘܶܐܬ݂ܩܒܰܪ ܒܩܰܒܪܶܗ ܒܡܰܕܒܪܳܐ.</VERS>
      <VERS vnumber="35">ܘܰܐܩܺܝܡ ܡܰܠܟܳܐ ܫܠܶܝܡܽܘܢ ܠܒܰܢܝܳܐ ܒܰܪ ܝܽܘܝܳܕ݂ܳܥ ܚܠܳܦܰܘܗܝ. ܥܰܠ ܚܰܝܠܳܐ. ܘܰܠܨܳܕܽܘܩ ܟܳܗܢܳܐ ܐܰܩܺܝܡ ܡܰܠܟܳܐ ܚܠܳܦ ܐܰܒܺܝܬܳܪ.</VERS>
      <VERS vnumber="36">ܘܫܰܕܰܪ ܡܰܠܟܳܐ ܩ̣ܪܳܐ ܠܫܶܡܥܺܝ ܘܶܐܡܰܪ ܠܶܗ. ܒܢܺܝ ܠܳܟ݂ ܒܰܝܬܳܐ ܒܽܐܘܪܺܫܠܶܡ. ܘܬܶܒ ܬܰܡܳܢ. ܘܠܳܐ ܬܶܦܽܘܩ ܡܶܢ ܬܰܡܳܢ ܠܟ݂ܳܐ ܘܰܠܟ݂ܳܐ.</VERS>
      <VERS vnumber="37">ܘܰܒܝܰܘܡܳܐ ܕܢܳܦܶܩ ܐܰܢ̱ܬ ܘܥܳܒܰܪ ܐܰܢ̱ܬ ܢܰܚܠܳܐ ܕܩܶܕ݂ܪܽܘܢ. ܕܰܥ ܡܶܕܰܥ ܕܰܡܡܳܬ݂ ܬܡܽܘܬ݂. ܘܰܕ݂ܡܳܟ݂ ܢܶܗܘܶܐ ܒܪܺܝܫܳܟ݂.</VERS>
      <VERS vnumber="38">ܘܶܐܡܰܪ ܫܶܡܥܺܝ ܠܡܰܠܟܳܐ. ܫܰܦܺܝܪ ܦܶܬ݂ܓ݂ܳܡܳܐ ܕܶܐܡܰܪܬ ܡܳܪܝ ܡܰܠܟܳܐ. ܗܳܟܰܢܳܐ ܢܶܥܒܶܕ݂ ܥܰܒܕܳܟ݂ ܘܺܝܬ݂ܶܒ ܫܶܡܥܺܝ ܒܽܐܘܪܺܫܠܶܡ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="39">ܘܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܥܪܰܩܘ ܬܪܶܝܢ ܥܰܒܕܰܘ̈ܗܝ ܕܫܶܡܥܺܝ. ܠܘܳܬ݂ ܐܰܟܺܝܫ ܒܰܪ ܡܰܥܟܳܐ ܡܰܠܟܳܐ ܕܓܳܬ݂ ܘܚܰܘܺܝܘ ܠܫܶܡܥܺܝ. ܘܶܐܡܰܪܘ ܠܶܗ. ܗܳܐ ܥܰܒܕܰܝ̈ܟ ܒܓܳܬ݂.</VERS>
      <VERS vnumber="40">ܘܩܳܡ ܫܶܡܥܺܝ ܐܰܪܡܺܝ ܥܰܠ ܚܡܳܪܶܗ. ܘܶܐܙܰܠ ܠܓܳܬ݂ ܠܘܳܬ݂ ܐܰܟܺܝܫ ܠܡܶܒܥܳܐ ܠܥܰܒܕܰܘ̈ܗܝ. ܘܶܐܙܰܠ ܫܶܡܥܺܝ ܘܰܐܝܬܺܝ ܠܥܰܒܕܰܘ̈ܗܝ ܡܶܢ ܓܳܬ݂.</VERS>
      <VERS vnumber="41">ܘܚܰܘܺܝܘ ܠܡܰܠܟܳܐ ܫܠܶܝܡܽܘܢ ܕܶܐܙܰܠ ܫܶܡܥܺܝ ܡܶܢ ܐܽܘܪܺܫܠܶܡ ܠܓܳܬ݂ ܘܰܗܦܰܟ݂.</VERS>
      <VERS vnumber="42">ܘܫܰܕܰܪ ܡܰܠܟܳܐ ܩ̣ܪܳܐ ܠܫܶܡܥܺܝ. ܘܶܐܡܰܪ ܠܶܗ. ܠܳܐ ܐܰܘܡܺܝܬܳܟ݂ ܒܡܳܪܝܳܐ. ܘܣܰܗܕܶܬ݂ ܒܳܟ݂ ܘܶܐܡܪܶܬ݂. ܕܰܒܝܰܘܡܳܐ ܕܬܶܦܽܘܩ ܡܶܢ ܐܽܘܪܺܫܠܶܡ ܘܬܶܥܒܰܪ ܢܰܚܠܳܐ ܕܩܶܕ݂ܪܽܘܢ. ܡܶܕܰܥ ܬܶܕܰܥ ܕܰܡܡܳܬ݂ ܬܡܽܘܬ݂. ܘܶܐܡܰܪܬ ܫܰܦܺܝܪ ܦܶܬ݂ܓ݂ܳܡܳܐ. ܗܳܟܰܢܳܐ ܐܶܥܒܶܕ݂.</VERS>
      <VERS vnumber="43">ܡܶܛܽܠ ܡܳܢܳܐ ܠܳܐ ܢܛܰܪܬ ܡܰܘܡܳܬܶܗ ܕܡܳܪܝܳܐ ܘܦܽܘܩܕܳܢܳܐ ܕܦܰܩܶܕܬܳܟ݂.</VERS>
      <VERS vnumber="44">ܘܶܐܡܰܪ ܡܰܠܟܳܐ ܠܫܶܡܥܺܝ. ܐܰܢ̱ܬ ܝܳܕܰܥ ܐܰܢ̱ܬ ܟܽܠܳܗ̇ ܒܺܝܫܬܳܐ ܕܝܳܕܰܥ ܠܶܒܳܟ݂. ܕܰܥܒܰܕܬ ܠܕܰܘܺܝܕ݂ ܐܳܒܝ. ܘܰܐܗܦܶܟ݂ ܡܳܪܝܳܐ ܒܺܝܫܬܳܟ݂ ܒܪܺܝܫܳܟ݂.</VERS>
      <VERS vnumber="45">ܘܡܰܠܟܳܐ ܫܠܶܝܡܽܘܢ ܢܶܗܘܶܐ ܒܪܺܝܟ݂. ܘܟܽܘܪܣܝܶܗ ܕܕܰܘܺܝܕ݂ ܢܶܗܘܶܐ ܡܰܬ݂ܩܰܢ ܩܕ݂ܳܡ ܡܳܪܝܳܐ ܥܕܰܡܳܐ ܠܥܳܠܰܡ.</VERS>
      <VERS vnumber="46">ܘܰܦܩܰܕ݂ ܡܰܠܟܳܐ ܠܒܰܢܝܳܐ ܒܰܪ ܝܽܘܝܳܕ݂ܳܥ. ܘܰܢܦܰܩ ܦܓܰܥ ܒܶܗ ܘܡܺܝܬ݂.</VERS>
    </CHAPTER>
    <CHAPTER cnumber="3">
      <VERS vnumber="1">ܘܡܰܠܟܽܘܬ݂ܳܐ ܬܶܩܢܰܬ݂ ܒܺܐܝܕܶܗ ܕܰܫܠܶܝܡܽܘܢ. ܘܰܗܘܳܐ ܫܠܶܝܡܽܘܢ ܚܰܬ݂ܢܳܐ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ ܘܰܢܣܰܒ ܠܒܰܪܬܶܗ ܕܦܶܪܥܽܘܢ. ܘܰܐܥܠܳܗ̇ ܠܰܩܪܺܝܬܶܗ ܕܕܰܘܺܝܕ݂. ܥܰܕ݂ܠܳܐ ܢܫܰܠܶܡ ܠܡܶܒܢܳܐ ܒܰܝܬܶܗ. ܘܒܰܝܬܶܗ ܕܡܳܪܝܳܐ. ܘܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ.</VERS>
      <VERS vnumber="2">ܒܰܠܚܽܘܕ݂ ܥܰܡܳܐ ܡܕܰܒܚܺܝܢ ܗܘܰܘ ܥܰܠ ܥܠܰܘ̈ܳܬ݂ܐ. ܡܶܛܽܠ ܕܰܥܕܰܟܺܝܠ ܠܳܐ ܐܶܬ݂ܒܢܺܝ ܗܘܳܐ ܒܰܝܬܳܐ ܠܰܫܡܶܗ ܕܡܳܪܝܳܐ. ܥܕܰܡܳܐ ܠܝܰܘ̈ܡܳܬ݂ܳܐ ܗܳܢܽܘܢ.</VERS>
      <VERS vnumber="3">ܘܰܪܚܶܡ ܫܠܶܝܡܽܘܢ ܠܡܳܪܝܳܐ. ܠܰܡܗܰܠܳܟ݂ܽܘ ܒܦܽܘܩܕܳܢܰܘ̈ܗܝ ܕܕܰܘܺܝܕ݂ ܐܰܒܽܘܗܝ. ܒܰܠܚܽܘܕ݂ ܥܰܠ ܥܠܰܘ̈ܳܬ݂ܳܐ ܡܕܰܒܰܚ ܗܘܳܐ. ܘܣܳܐܶܡ ܒܶܣ̈ܡܶܐ.</VERS>
      <VERS vnumber="4">ܘܶܐܙܰܠ ܡܰܠܟܳܐ ܠܓܶܒܥܽܘܢ ܠܰܡܕܰܒܳܚܽܘ ܬܰܡܳܢ. ܡܶܛܽܠ ܕܗܺܝ ܗܺܝ ܥܠܳܬ݂ܳܐ ܪܰܒܬܳܐ ܐܳܠܶܦ ܥܠܰܘ̈ܳܢ ܡܕܰܒܰܚ ܗܘܳܐ ܫܠܶܝܡܽܘܢ ܥܰܠ ܡܰܕ݂ܒܚܳܐ ܗܰܘ ܕܰܒܓܶܒܥܽܘܢ.</VERS>
      <VERS vnumber="5">ܗܳܝܕܶܝܢ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܚܶܙܘܳܐ ܕܠܺܠܝܳܐ. ܘܶܐܡܰܪ ܠܶܗ ܐܰ‌ܠܳܗܳܐ. ܫܐܰܠ ܡܳܢܳܐ ܐܶܬܶܠ ܠܳܟ݂.</VERS>
      <VERS vnumber="6">ܘܶܐܡܰܪ ܫܠܶܝܡܽܘܢ. ܐܰܢ̱ܬ ܥ̣ܒܰܕܬ ܥܰܡ ܥܰܒܕܳܟ݂ ܕܰܘܺܝܕ݂ ܐܳܒܝ ܛܰܝܒܽܘܬ݂ܳܐ ܪܰܒܬܳܐ. ܐܰܝܟ݂ ܕܗܰܠܶܟ݂ ܩܕܳܡܰܝܟ ܒܩܽܘܫܬܳܐ ܘܰܒܗܰܝܡܳܢܽܘܬ݂ܳܐ. ܘܒܰܬ݂ܪܺܝܨܽܘܬ݂ܳܐ ܕܠܶܒܳܐ ܗܰܠܶܟ݂ ܩܕܳܡܰܝܟ. ܘܰܢܛܰܪܬ ܠܶܗ ܗܳܕ݂ܶܐ ܛܰܝܒܽܘܬ݂ܳܐ ܪܰܒܬܳܐ. ܘܝܰܗܒܬ ܠܶܗ ܒܪܳܐ. ܕܢܶܬܶܒ ܥܰܠ ܟܽܘܪܣܝܶܗ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="7">ܘܗܳܫܳܐ ܡܳܪܝܳܐ ܐܰ‌ܠܳܗܳܐ. ܐܰܢ̱ܬ ܐܰܡܠܶܟ݂ܬ ܠܥܰܒܕܳܟ݂ ܚܠܳܦ ܕܰܘܺܝܕ݂ ܐܳܒܝ ܘܶܐܢܳܐ ܛܰܠܝܳܐ ܐ̱ܢܳܐ ܙܥܽܘܪܳܐ ܘܠܳܐ ܝܳܕܰܥ ܐ̱ܢܳܐ ܠܡܶܦܰܩ ܘܰܠܡܶܥܰܠ. ܒܓܰܘ ܥܰܡܳܟ݂ ܕܰܓܒܰܝܬ.</VERS>
      <VERS vnumber="8">ܥܰܡܳܐ ܣܰܓܺܝܐܐ ܕܠܳܐ ܡܶܬ݂ܡܢܶܐ. ܘܠܳܐ ܡܶܬ݂ܚܫܶܒ ܡܶܢ ܣܽܘܓܶܐܗ.</VERS>
      <VERS vnumber="9">ܗܰܒ ܠܥܰܒܕܳܟ݂ ܠܶܒܳܐ ܫܳܡܽܘܥܳܐ ܠܰܡܕ݂ܳܢ ܠܥܰܡܳܟ݂. ܘܰܠܡܶܣܬܰܟܳܠܽܘ ܒܶܝܬ݂ ܛܳܒܬ݂ܳܐ ܠܒܺܝܫܬܳܐ. ܡܰܢܽܘ ܓܶܝܪ ܡܶܫܟܰܚ ܠܰܡܕ݂ܳܢܶܗ ܠܥܰܡܳܟ݂ ܗܳܢܳܐ ܪܰܒܳܐ.</VERS>
      <VERS vnumber="10">ܘܰܫܦܰܪ ܦܶܬ݂ܓ݂ܳܡܳܐ ܗܳܢܳܐ ܩܕ݂ܳܡ ܡܳܪܝܳܐ. ܟܰܕ݂ ܫܐܶܠ ܫܠܶܝܡܽܘܢ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܚܠܳܦ ܕܰܫܐܶܠܬ ܦܶܬ݂ܓ݂ܳܡܳܐ ܗܳܢܳܐ. ܘܠܳܐ ܫܐܶܠܬ ܠܳܟ݂ ܥܽܘܬ݂ܪܳܐ. ܘܠܳܐ ܫܐܶܠܬ ܠܳܟ݂ ܢܰܦ̈ܫܳܬܳܐ ܕܰܒܥܶܠܕܒܳܒܰܝ̈ܟ. ܘܠܳܐ ܫܐܶܠܬ ܠܳܟ݂ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܫܐܶܠܬ ܠܳܟ݂ ܚܶܟ݂ܡܬ݂ܳܐ ܠܡܶܫܡܰܥ ܕܺܝܢܳܐ.</VERS>
      <VERS vnumber="12">ܗܳܐ ܥܶܒܕܶܬ݂ ܠܟ݂ ܐܰܝܟ݂ ܦܶܬ݂ܓܳܡܳܟ݂. ܗܳܐ ܝܶܗܒܶܬ݂ ܠܳܟ݂ ܠܶܒܳܐ ܚܰܟܺܝܡܳܐ ܘܣܰܟܽܘܠܬܳܢܳܐ. ܕܰܐܟ݂ܘܳܬܳܟ݂ ܠܳܐ ܗܘܳܐ ܩܕܳܡܰܝܟ. ܘܒܳܬ݂ܪܳܟ݂ ܠܳܐ ܢܩܽܘܡ ܐܰܟ݂ܘܳܬܳܟ݂.</VERS>
      <VERS vnumber="13">ܘܳܐܦ ܡܶܕܶܡ ܕܠܳܐ ܫܐܶܠܬ݂ ܝܶܗܒܶܬ݂ ܠܳܟ݂. ܐܳܦ ܥܽܘܬ݂ܪܳܐ. ܐܳܦ ܐܺܝܩܳܪܳܐ. ܕܠܳܐ ܗܘܳܐ ܐܰܟ݂ܘܳܬܳܟ݂. ܐ̱ܢܳܫ ܒܡܰܠ̈ܟܶܐ. ܟܽܠܗܽܘܢ ܝܰܘܡܰܝ̈ܟ.</VERS>
      <VERS vnumber="14">ܘܶܐܢ ܬܗܰܠܶܟ݂ ܒܽܐܘܖ̈ܚܳܬ݂ܝ ܠܡܶܛܰܪ ܩܝܳܡܰܝ̈ ܘܦܽܘܩܕܳܢܰܝ̈ ܐܰܝܟ݂ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܐܰܣܓܶܐ ܝܰܘ̈ܡܰܝܟ.</VERS>
      <VERS vnumber="15">ܘܶܐܬܬܥܺܝܪ ܫܠܶܝܡܽܘܢ. ܘܚܳܙܶܐ ܚܶܠܡܳܐ ܗܽܘ ܘܶܐܬ݂ܳܐ ܫܠܶܝܡܽܘܢ ܠܽܐܘܪܺܫܠܶܡ. ܘܩܳܡ ܩܕ݂ܳܡ ܐܳܪܽܘܢܳܐ ܕܰܩܝܳܡܶܗ ܕܡܳܪܝܳܐ. ܘܰܐܣܶܩ ܥܠܰܘ̈ܳܬ݂ܳܐ. ܘܰܥܒܰܕ݂ ܫܰܠ̈ܡܶܐ. ܘܰܥܒܰܕ݂ ܡܰܫܬܝܳܐ ܠܟܽܠܗܽܘܢ ܥܰܒܕܰܘ̈ܗܝ.</VERS>
      <VERS vnumber="16">ܗܳܝܕܶܝܢ ܐܶܬܰܝ̈ ܬܰܪܬܶܝܢ ܢܶܫܺܝ̈ܢ ܙܳܢ̈ܝܳܬ݂ܳܐ ܠܰܡܕ݂ܳܢ ܩܕ݂ܳܡ ܡܰܠܟܳܐ ܫܠܶܝܡܽܘܢ.</VERS>
      <VERS vnumber="17">ܘܶܐܡܪܰܬ݂ ܐܰܢ̱ܬܬ݂ܳܐ ܚܕ݂ܳܐ ܡܶܢܗܶܝܢ. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܐܶܢܳܐ ܘܗܳܕ݂ܶܐ ܐܰܢ̱ܬܬ݂ܳܐ ܥܳܡܖ̈ܳܢ ܗܘܰܝܢ ܒܒܰܝܬܳܐ ܚܰܕ݂. ܘܝܶܠܕܶܬ݂ ܥܰܡܳܗ̇ ܒܒܰܝܬܳܐ.</VERS>
      <VERS vnumber="18">ܘܡܶܢ ܒܳܬܰܪ ܬܠܳܬܳܐ ܝܰܘܡܺܝ̈ܢ ܟܰܕ݂ ܝܶܠܕܶܬ݂. ܝܶܠܕܰܬ݂ ܐܳܦ ܗܳܕ݂ܶܐ ܐܰܢ̱ܬܬ݂ܳܐ ܘܰܚܢܰܢ ܚܢܰܢ ܐܰܟ݂ܚܕ݂ܳܐ. ܘܠܰܝܬ ܐ̱ܢܳܫ ܢܽܘܟܪܳܝܳܐ ܥܰܡܰܢ. ܐܶܠܳܐ ܐܶܢ ܬܰܖ̈ܬܰܝܢ ܚܢܰܢ ܒܒܰܝܬܳܐ.</VERS>
      <VERS vnumber="19">ܘܡܺܝܬ݂ ܒܪܳܗ̇ ܕܗܳܕ݂ܶܐ ܐܰܢ̱ܬܬ݂ܳܐ ܒܠܺܠܝܳܐ. ܕܕܶܡܟܰܬ݂ ܥܠܰܘܗܝ.</VERS>
      <VERS vnumber="20">ܘܩܳܡܰܬ݂ ܒܦܶܠܓܶܗ ܕܠܺܠܝܳܐ. ܘܢܶܣܒܰܬ݂ ܒܶܪܝ ܡܶܢ ܠܘܳܬ݂ܝ. ܘܰܐܡܬܳܟ݂ ܕܳܡܟܳܐ ܗܘܳܬ݂. ܘܰܐܪܡܝܰܬܶܗ ܒܥܽܘܒܳܗ̇. ܘܠܰܒܪܳܗ̇ ܡܺܝܬ݂ܳܐ ܐܰܪܡܝܰܬ݂ ܒܥܽܘܒܝ.</VERS>
      <VERS vnumber="21">ܘܩܳܡܶܬ݂ ܒܨܰܦܪܳܐ ܕܰܐܝܢܶܩ ܒܶܪܝ. ܘܚܳܙܝܳܐ ܐ̱ܢܳܐ ܡܺܝܬ݂ܰܐ ܗ̱ܘ. ܘܶܐܬ݂ܒܰܩܺܝܬ݂ ܒܶܗ ܒܨܰܦܪܳܐ. ܘܠܳܐ ܗܘܳܐ ܗܰܘ ܒܶܪܝ ܕܝܶܠܕܶܬ݂.</VERS>
      <VERS vnumber="22">ܘܶܐܡܪܰܬ݂ ܐܰܢ̱ܬܬ݂ܳܐ ܗܳܝ ܐ̱ܚܪܺܬ݂ܳܐ. ܠܳܐ ܗܘܳܐ ܗܳܟܰܢܳܐ. ܒܶܪܝ ܗܽܘ ܚܰܝܳܐ. ܘܰܒܪܶܟ݂ܝ ܗܽܘ ܡܺܝܬ݂ܳܐ.</VERS>
      <VERS vnumber="23">ܘܗܳܝ ܐܳܡܪܳܐ. ܠܳܐ ܗܘܳܐ ܗܳܟܰܢܳܐ. ܒܪܶܟ݂ܝ ܗܽܘ ܡܺܝܬ݂ܳܐ. ܘܒܶܪܝ ܗܽܘ ܚܰܝܳܐ. ܘܢܳܨ̈ܝܳܢ ܗܘܰܝ̈ ܩܕ݂ܳܡ ܡܰܠܟܳܐ.</VERS>
      <VERS vnumber="24">ܘܶܐܡܰܪ ܡܰܠܟܳܐ. ܐܰܝܬܰܘ ܠܺܝ ܣܰܝܦܳܐ ܘܰܐܝܬܺܝܘ ܣܰܝܦܳܐ ܩܕ݂ܳܡ ܡܰܠܟܳܐ.</VERS>
      <VERS vnumber="25">ܘܶܐܡܰܪ ܡܰܠܟܳܐ. ܦܽܘܣܩܽܘܗܝ ܠܗܰܘ ܛܰܠܝܳܐ ܕܚܰܝ ܠܰܬܪܶܝܢ. ܘܗܰܒܘ ܦܶܠܓܶܗ ܠܰܚܕ݂ܳܐ. ܘܦܶܠܓܶܗ ܠܰܚܕ݂ܳܐ.</VERS>
      <VERS vnumber="26">ܘܶܐܡܪܰܬ݂ ܗܳܝ ܐܰܢ̱ܬܬ݂ܳܐ ܕܰܒܪܳܗ̇ ܚܰܝ ܠܡܰܠܟܳܐ. ܡܶܛܽܠ ܕܶܐܬ݂ܗܦܶܟ݂ܘ ܖ̈ܰܚܡܶܝܗ̇ ܥܰܠ ܒܪܳܗ̇. ܒܳܥܝܳܐ ܐ̱ܢܳܐ ܡܶܢܳܟ݂ ܡܳܪܝ. ܗܒܽܘܗܝ ܠܳܗ̇ ܠܛܰܠܝܳܐ ܟܰܕ݂ ܚܰܝ. ܡܶܩܛܰܠ ܠܳܐ ܬܶܩܛܠܽܘܢܶܗ ܘܗܳܝ ܐܳܡܪܳܐ. ܠܳܐ ܠܺܝ ܐܳܦܠܳܐ ܠܶܟ݂ܝ ܢܶܗܘܶܐ. ܦܽܘܣܩܽܘܗܝ.</VERS>
      <VERS vnumber="27">ܥܢܳܐ ܡܰܠܟܳܐ ܘܶܐܡܰܪ. ܗܒܽܘܗܝ ܠܳܗ̇ ܠܛܰܠܝܳܐ ܟܰܕ݂ ܚܰܝ. ܘܡܶܩܛܰܠ ܠܳܐ ܬܶܩܛܠܽܘܢܶܗ. ܗܳܝ ܗܺܝ ܐܶܡܶܗ.</VERS>
      <VERS vnumber="28">ܘܰܫܡܰܥܘ ܟܽܠܶܗ ܝܺܣܪܳܐܶܝܠ ܕܺܝܢܳܐ ܕܕܳܢ ܡܰܠܟܳܐ. ܘܰܕ݂ܚܶܠܘ ܡܶܢ ܩܕ݂ܳܡ ܡܰܠܟܳܐ. ܡܶܛܽܠ ܕܰܚܙܰܘ ܕܚܶܟ݂ܡܬ݂ܳܐ ܕܰܐ‌ܠܳܗܳܐ ܐܺܝܬ݂ ܒܶܗ ܠܡܶܥܒܰܕ݂ ܕܺܝܢܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܗܘܳܐ ܫܠܶܝܡܽܘܢ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="2">ܘܗܳܠܶܝܢ ܪܰܘܖ̈ܒܳܢܶܐ ܕܺܝܠܶܗ. ܥܰܙܰܪܝܳܐ ܒܰܪ ܨܳܕܽܘܩ ܟܳܗܢܳܐ.</VERS>
      <VERS vnumber="3">ܐܶܠܺܝܚܪܰܦ ܘܰܐܚܝܳܐ ܒܢܰܝ̈ ܫܺܝܫܳܐ ܣܳܦܖ̈ܶܐ. ܘܝܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܥܰܗܕ݂ܳܢܳܐ.</VERS>
      <VERS vnumber="4">ܘܒܰܢܝܳܐ ܒܰܪ ܝܽܘܝܳܕ݂ܳܥ ܥܰܠ ܚܰܝܠܳܐ. ܘܨܳܕܽܘܩ ܘܰܐܒܺܝܬܳܪ ܟܳܗ̈ܢܶܐ.</VERS>
      <VERS vnumber="5">ܘܥܰܙܰܪܝܳܐ ܒܰܪ ܢܳܬܳܢ ܥܰܠ ܩܰܝܽܘ̈ܡܶܐ. ܘܙܳܒܽܘܪ ܒܰܪ ܢܳܬܳܢ ܟܳܗܢܳܐ ܪܳܚܡܳܐ ܕܡܰܠܟܳܐ.</VERS>
      <VERS vnumber="6">ܘܰܐܒܺܝܢܫܳܪ ܪܰܒ ܒܰܝܬܳܐ. ܘܰܐܕ݂ܽܘܢܺܝܪܳܡ ܒܰܪ ܥܰܒܕܳܐ ܥܰܠ ܡܰܕܰܐܬ݂ܳܐ.</VERS>
      <VERS vnumber="7">ܘܠܰܫܠܶܝܡܽܘܢ ܬܪܶܥܣܰܪ ܩܳܝܽܘ̈ܡܶܐ ܗܳܠܶܝܢ ܥܰܠ ܟܽܠܶܗ ܝܺܣܪܳܐܶܝܠ ܘܰܡܬܰܪܣܶܝܢ ܠܡܰܠܟܳܐ ܘܰܠܒܰܝܬܶܗ ܘܰܠܚܰܝܠܳܐ. ܝܰܪܚܳܐ ܒܫܰܢ̱ܬܳܐ ܐܳܚܶܕ݂ ܥܰܠ ܚܰܕ݂ ܠܰܡܬܰܪܣܳܝܽܘ.</VERS>
      <VERS vnumber="8">ܘܗܳܠܶܝܢ ܫܡܳܗܰܝ̈ܗܽܘܢ. ܒܰܪ ܚܽܘܪ ܒܛܽܘܪܳܐ ܕܰܐܦܪܶܝܡ.</VERS>
      <VERS vnumber="9">ܒܰܪ ܕܩܰܪ ܒܡܰܩܰܨ ܘܰܒܫܰܥܠܒܺܝܡ. ܘܰܒܒܶܝܬ݂ ܫܡܶܫ. ܘܒܺܐܝܠܽܘܢ ܕܒܶܝܬ݂ ܚܰܢܳܢ.</VERS>
      <VERS vnumber="10">ܒܰܪ ܚܰܣܰܕ݂ ܒܪܰܒܽܘܬ݂. ܕܺܝܠܶܗ ܣܳܟ݂ܽܘܬ݂ ܘܟܽܠܳܗ̇ ܐܰܪܥܳܐ ܕܚܳܦܳܪ.</VERS>
      <VERS vnumber="11">ܒܰܪ ܐܰܒܺܝܢܳܕ݂ܳܒ ܒܰܢܦܶܬܕܽܘܪ. ܛܰܦܰܬ݂ ܒܰܪܬ݂ ܫܠܶܝܡܽܘܢ ܗܘܳܬ݂ ܠܶܗ ܐܰܢ̱ܬܬ݂ܳܐ.</VERS>
      <VERS vnumber="12">ܒܰܥܢܳܐ ܒܰܪ ܐܰܚܺܝܠܽܘܕ݂ ܒܬܰܥܢܳܟ݂ ܘܰܒܡܰܓܳܕܽܘ. ܘܰܒܟܽܠ ܒܶܝܬ݂ ܝܳܫܳܢ ܕܥܰܠ ܓܶܢ̱ܒ ܨܰܪܬ݂ܳܢ. ܡܶܢ ܬܚܶܝܬ݂ ܠܺܐܝܙܰܪܥܺܝܠ. ܡܶܢ ܒܶܝܬ݂ ܝܳܫܳܢ ܘܰܥܕܰܡܳܐ ܠܰܐܒܶܠ ܡܚܽܘܠܳܐ. ܘܰܥܕܰܡܳܐ ܠܥܶܒܪܳܐ ܕܰܢܩܶܡܥܰܡ.</VERS>
      <VERS vnumber="13">ܒܰܪ ܓܰܒܰܪ ܒܪܳܡܰܬ݂ ܓܶܠܥܳܕ݂ ܕܺܝܠܶܗ ܚܒܶܠ ܝܳܐܺܝܪ ܒܰܪ ܡܢܰܫܶܐ. ܕܺܝܠܶܗ ܚܒܶܠ ܐܳܪܓܽܘܒ ܕܰܒܒܰܝܫܳܢ ܫܬܺܝܢ ܩܽܘܖ̈ܝܳܐ ܪܰܘܖ̈ܒܳܬ݂ܳܐ. ܕܺܐܝܬ݂ ܠܗܶܝܢ ܫܽܘܖ̈ܶܐ ܘܣܽܘܟܖ̈ܶܐ ܘܬܰܖ̈ܥܶܐ ܕܰܢܚܳܫܳܐ.</VERS>
      <VERS vnumber="14">ܐܰܚܺܝܢܳܕ݂ܳܒ ܒܰܪ ܓܰܕܽܘ ܒܡܶܚܢܺܝܡ.</VERS>
      <VERS vnumber="15">ܐܰܚܺܝܡܥܶܨ ܒܢܰܦܬܳܠܺܝ. ܐܳܦ ܗܽܘ ܢܣܰܒ ܠܒܶܣܡܰܬ݂ ܒܰܪܬܶܗ ܕܰܫܠܶܝܡܽܘܢ ܐܰܢ̱ܬܬ݂ܳܐ.</VERS>
      <VERS vnumber="16">ܒܰܥܢܳܐ ܒܰܪ ܚܽܘܫܺܝ ܒܳܐܫܺܝܪ ܘܰܒܒܰܥܠܽܘܬ݂.</VERS>
      <VERS vnumber="17">ܝܽܘܫܳܦܳܛ ܒܰܪ ܦܳܪܽܘܚ ܒܺܐܝܣܳܟܳܪ.</VERS>
      <VERS vnumber="18">ܫܶܡܥܺܝ ܒܰܪ ܐܰܠܳܐ ܒܒܶܢܝܳܡܶܝܢ.</VERS>
      <VERS vnumber="19">ܓܰܒܰܪ ܒܰܪ ܐܽܘܪܺܝ ܒܰܐܪܥܳܐ ܕܓܶܠܥܳܕ݂ ܐܰܪܥܳܐ ܕܣܺܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ. ܘܥܽܘܓ ܡܰܠܟܳܐ ܕܒܰܝܫܳܢ. ܘܩܰܝܽܘ̈ܡܶܐ ܐܶܚܰܕ݂ܘ ܕܒܰܐܪܥܳܐ.</VERS>
      <VERS vnumber="20">ܘܺܝܗܽܘܕܳܐ ܘܺܝܣܪܳܐܶܝܠ. ܣܰܓܺܝܐܺܝܢ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ. ܣܽܘܓ݂ܳܐܐ. ܐܳܟ݂ܠܺܝܢ ܘܫܳܬܶܝܢ ܘܚܳܕܶܝܢ.</VERS>
      <VERS vnumber="21">ܘܰܫܠܶܝܡܽܘܢ ܫܰܠܺܝܛ ܗܘܳܐ ܒܟܽܠܗܶܝܢ ܡܰܠܟܘ̈ܳܬܳܐ. ܡܶܢ ܢܰܗܪܳܐ ܕܰܐܪܥܳܐ ܕܰܦܠܶܫ̈ܬܳܝܶܐ. ܘܰܥܕ݂ܰܡܳܐ ܠܰܬ݂ܚܽܘܡܳܐ ܕܡܶܨܪܶܝܢ ܘܰܡܩܰܪܒܺܝܢ ܩܽܘܖ̈ܒܳܢܶܐ. ܘܦܳܠܚܺܝܢ ܠܡܰܠܟܳܐ ܫܠܶܝܡܽܘܢ ܟܽܠ ܝܰܘ̈ܡܰܝ ܚܰܝܰܘ̈ܗܝ.</VERS>
      <VERS vnumber="22">ܘܰܗܘܳܐ ܠܰܚܡܶܗ ܕܰܫܠܶܝܡܽܘܢ ܒܝܰܘܡܳܐ ܚܰܕ݂ ܬܠܳܬܺܝܢ ܟܽܘܖ̈ܺܝܢ ܣܡܺܝܕ݂ܳܐ. ܘܶܫܬܺܝܢ ܟܽܘܖ̈ܺܝܢ ܩܰܡܚܳܐ.</VERS>
      <VERS vnumber="23">ܘܥܶܣܪܳܐ ܬܰܘܖ̈ܺܝܢ ܕܦܶܛܡܳܐ. ܘܥܶܣܪܺܝܢ ܬܰܘܖ̈ܺܝܢ ܕܪܶܥܝܳܐ. ܘܰܡܳܐܐ ܥܳܢ̈ܳܐ. ܣܛܰܪ ܡܶܢ ܐܰܝ̈ܠܶܐ. ܘܰܛܒܰܝ̈ܳܐ. ܘܝܰܚܡܽܘܖ̈ܶܐ. ܘܥܰܘܦܳܐ ܡܦܰܛܡܳܐ.</VERS>
      <VERS vnumber="24">ܡܶܛܽܠ ܕܗܽܘ ܫܰܠܺܝܛ ܗܘܳܐ ܒܟܽܠ ܥܒܳܪ ܢܰܗܪܳܐ. ܡܶܢ ܬܰܚܦܺܝܣ ܘܰܥܕܰܡܳܐ ܠܥܰܙܳܐ. ܘܰܒܟܽܠܗܽܘܢ ܡܰܠ̈ܟܶܐ ܕܒܰܥܒܳܪ ܢܰܗܪܳܐ ܘܰܫܠܳܡܳܐ ܗܘܳܐ ܠܶܗ ܡܶܢ ܟܽܠܗܽܘܢ ܣܶܛܖ̈ܰܘܗܝ ܘܡܶܢ ܟܽܠܗܽܘܢ ܚܕ݂ܳܖ̈ܰܘܗܝ.</VERS>
      <VERS vnumber="25">ܘܺܝܬ݂ܶܒ ܝܺܗܽܘܕܳܐ ܘܺܝܣܪܳܐܶܝܠ ܒܫܶܠܝܳܐ. ܐ̱ܢܳܫ ܬܚܶܝܬ݂ ܓܽܘܦܢܰܘ̈ܗܝ. ܘܰܬ݂ܚܶܝܬ݂ ܬܺܐܢܰܘ̈ܗܝ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܠܶܝܡܽܘܢ.</VERS>
      <VERS vnumber="26">ܘܰܗܘܰܘ ܠܰܫܠܶܝܡܽܘܢ. ܐܰܪܒܥܺܝܢ ܐܰܠܦܺܝ̈ܢ ܐܽܘܖ̈ܰܘܳܢ ܕܖ̈ܰܟܫܳܐ ܠܰܪܟ݂ܽܘܒܶܗ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ.</VERS>
      <VERS vnumber="27">ܘܰܡܬܰܪܣܶܝܢ ܩܰܝܽܘ̈ܡܶܐ ܗܳܠܶܝܢ ܠܡܰܠܟܳܐ ܫܠܶܝܡܽܘܢ. ܘܰܠܟܽܠ ܕܩܳܪܶܒ ܠܦܳܬܽܘܪܶܗ ܕܡܰܠܟܳܐ ܫܠܶܝܡܽܘܢ. ܓܒܰܪ ܒܝܰܪܚܶܗ. ܘܠܳܐ ܡܒܰܨܪܺܝܢ ܡܶܕܶܡ.</VERS>
      <VERS vnumber="28">ܘܰܣܥܳܖ̈ܶܐ ܘܬܶܒܢܳܐ ܠܖ̈ܰܟܫܳܐ ܘܰܠܣܽܘܣܰܘ̈ܳܬ݂ܳܐ. ܡܰܝܬܶܝܢ ܠܰܐܬ݂ܪܳܐ ܕܗܳܘܶܐ ܬܰܡܳܢ ܐ̱ܢܳܫ ܐܰܝܟ݂ ܙܶܕܩܶܗ.</VERS>
      <VERS vnumber="29">ܘܝܰܗܒ ܐܰ‌ܠܳܗܳܐ ܠܰܫܠܶܝܡܽܘܢ ܚܶܟ݂ܡܬ݂ܳܐ ܘܣܰܟܽܘܠܬ݂ܳܢܽܘܬ݂ܳܐ ܘܪܰܒܽܘܬ݂ ܠܶܒܳܐ. ܣܽܘܓ݂ܳܐܐ ܕܛܳܒ.</VERS>
      <VERS vnumber="30">ܘܣܶܓܝܰܬ݂ ܚܶܟ݂ܡܬܶܗ ܕܰܫܠܶܝܡܽܘܢ ܡܶܢ ܚܶܟ݂ܡܰܬ݂ ܟܽܠ ܒܢܰܝ̈ ܡܰܕܢܚܳܐ. ܘܡܶܢ ܚܶܟ݂ܡܬ݂ܗܽܘܢ ܕܡܶܨܖ̈ܳܝܶܐ.</VERS>
      <VERS vnumber="31">ܘܰܗܘܳܐ ܚܰܟܺܝܡ ܡܶܢ ܟܽܠ ܐ̱ܢܳܫ. ܡܶܢ ܐܳܬ݂ܰܢ ܡܰܕ݂ܢܚܳܝܳܐ. ܘܗܳܡܳܢ ܘܟܰܠܟܳܠ ܘܕܰܪܕܰܥ ܒܢܰܝ̈ ܡܳܚܽܘܠ. ܘܰܗܘܳܐ ܫܡܶܗ ܒܟܽܠܗܽܘܢ ܥܰܡ̈ܡܶܐ. ܕܒܰܚܕ݂ܳܖ̈ܰܘܗܝ.</VERS>
      <VERS vnumber="32">ܘܡܰܠܶܠ ܬܠܳܬܳܐ ܐܰܠܦܺܝ̈ܢ ܡܰܬ݂ܠܺܝ̈ܢ. ܘܰܗܘܰܝ̈ ܬܶܫܒܚ̈ܳܬܶܗ ܐܳܠܶܦ ܘܚܰܡܶܫ.</VERS>
      <VERS vnumber="33">ܘܡܰܠܶܠ ܥܰܠ ܐܺܝ̈ܠܳܢܶܐ. ܡܶܢ ܐܰܖ̈ܙܶܐ ܕܠܶܒܢܳܢ. ܘܰܥܕܰܡܳܐ ܠܠܽܘܦܳܐ ܕܢܳܦܶܩ ܒܶܐܣܬ݂ܳܐ. ܘܡܰܠܶܠ. ܥܰܠ ܒܥܺܝܪܳܐ ܘܥܰܠ ܦܳܪܰܚܬ݂ܳܐ. ܘܥܰܠ ܖ̈ܰܚܫܳܐ ܘܥܰܠ ܢܽܘ̈ܢܶܐ.</VERS>
      <VERS vnumber="34">ܘܳܐܬܶܝܢ ܡܶܢ ܟܽܠܗܽܘܢ ܥܰܡ̈ܡܶܐ ܠܡܶܫܡܰܥ ܚܶܟ݂ܡܬܶܗ ܕܰܫܠܶܝܡܽܘܢ. ܘܰܡܩܰܒܶܠ ܗܘܳܐ ܩܽܘܖ̈ܒܳܢܶܐ. ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܰܫܡܰܥܘ ܚܶܟ݂ܡܬܶܗ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܥܰܒܕܰܘ̈ܗܝ ܠܘܳܬ݂ ܫܠܶܝܡܽܘܢ. ܡܶܛܽܠ ܕܰܫ̣ܡܰܥ ܕܠܶܗ ܡܫܰܚܘ ܕܢܰܡܠܶܟ݂ ܚܠܳܦ ܐܰܒܽܘܗܝ. ܡܶܛܽܠ ܕܰܪܚܶܡ ܗܘܳܐ ܚܺܝܪܳܡ ܠܕܰܘܺܝܕ݂ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="2">ܘܰܫܠܰܚ ܚܺܝܪܳܡ ܠܰܫܠܶܝܡܽܘܢ ܘܒܰܪܟܶܗ. ܘܰܫܠܰܚ ܫܠܶܝܡܽܘܢ ܠܚܺܝܪܳܡ ܘܶܐܡܰܪ.</VERS>
      <VERS vnumber="3">ܐܰܢ̱ܬ ܝܳܕܰܥ ܐܰܢ̱ܬ ܠܕܰܘܺܝܕ݂ ܐܳܒܝ. ܕܠܳܐ ܐܶܫܟܰܚ ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܶܗ. ܡܶܛܽܠ ܩܖ̈ܳܒܶܐ ܣܰܓܺܝ̈ܐܶܐ ܕܚܰܕ݂ܪܽܘܗܝ. ܥܕܰܡܳܐ ܕܰܐܫܠܶܡ ܐܶܢܽܘܢ ܡܳܪܝܳܐ ܬܚܶܝܬ݂ ܦܰܣܬ݂ܳܐ ܕܪܶܓܠܶܗ.</VERS>
      <VERS vnumber="4">ܘܗܳܫܳܐ ܐܰܢܺܝܚ ܠܺܝ ܡܳܪܝܳܐ ܐܰܠܳܗܝ ܡܶܢ ܟܽܠܗܽܘܢ ܚܕ݂ܳܖ̈ܰܝ ܠܰܝܬ ܣܳܛܳܢܳܐ ܐܳܦܠܳܐ ܦܶܓܥܳܐ ܒܺܝܫܳܐ.</VERS>
      <VERS vnumber="5">ܘܗܳܐ ܐܳܡܰܪ ܐ̱ܢܳܐ ܕܶܐܒܢܶܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܝ. ܐܰܝܟ݂ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ ܕܰܒܪܳܟ݂ ܕܰܐܩܺܝܡܶܬ݂ ܚܠܳܦܰܝܟ ܥܰܠ ܟܽܘܪܣܝܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ.</VERS>
      <VERS vnumber="6">ܘܗܳܫܳܐ ܦܩܽܘܕ݂. ܘܢܶܦܣܩܽܘܢ ܠܺܝ ܡܶܢ ܠܶܒܢܳܢ ܩܰܝ̈ܣܶܐ ܕܰܐܪܙܳܐ. ܘܥܰܒܕܰܝ̈ ܢܶܗܘܽܘܢ ܥܰܡ ܥܰܒܕܰܝ̈ܟ ܘܰܐܓܪܳܐ ܕܥܰܒܕܰܝ̈ܟ ܐܶܬܶܠ ܠܳܟ݂. ܟܽܠ ܡܶܕܶܡ ܕܳܐܡܰܪ ܐܰܢ̱ܬ. ܡܶܛܽܠ ܕܰܐܢ̱ܬ ܝܳܕܰܥ ܐܰܢ̱ܬ. ܕܠܰܝܬ ܒܰܢ ܐ̱ܢܳܫ ܕܝܳܕܰܥ ܠܡܶܦܣܰܩ ܩܰܝ̈ܣܶܐ ܐܰܝܟ݂ ܨܰܝܕܢܳܝ̈ܶܐ.</VERS>
      <VERS vnumber="7">ܘܟܰܕ݂ ܫ̣ܡܰܥ ܚܺܝܪܳܡ ܡܶܠܰܘ̈ܗܝ ܕܰܫܠܶܝܡܽܘܢ. ܚܕ݂ܺܝ ܛܳܒ. ܘܶܐܡܰܪ. ܒܪܺܝܟ݂ ܗܽܘ ܡܳܪܝܳܐ ܝܰܘܡܳܢܳܐ. ܕܝܰܗܒ ܠܕܰܘܺܝܕ݂ ܒܪܳܐ ܚܰܟܺܝܡܳܐ ܥܰܠ ܥܰܡܳܐ ܗܳܢܳܐ ܪܰܒܳܐ.</VERS>
      <VERS vnumber="8">ܘܰܫܠܰܚ ܚܺܝܪܳܡ ܠܰܫܠܶܝܡܽܘܢ. ܘܶܐܡܰܪ ܠܶܗ. ܫܶܡܥܶܬ݂ ܡܶܕܶܡ ܕܰܫܠܰܚܬ ܠܺܝ. ܐܶܢܳܐ ܐܶܥܒܶܕ݂ ܟܽܠܶܗ ܨܶܒܝܳܢܳܟ݂. ܒܩܰܝ̈ܣܶܐ ܕܰܐܖ̈ܙܶܐ ܘܰܒܩܰܝ̈ܣܶܐ ܕܫܰܖ̈ܘܰܝܢܶܐ.</VERS>
      <VERS vnumber="9">ܥܰܒ̈ܕܰܝ ܢܶܚܬ݂ܽܘܢ ܡܶܢ ܠܶܒܢܳܢ ܠܝܰܡܳܐ. ܘܶܐܢܳܐ ܐܶܥܒܶܕ݂ ܐܶܢܽܘܢ ܛܰܘܦܳܐ ܒܝܰܡܳܐ. ܥܕܰܡܳܐ ܠܰܐܬ݂ܪܳܐ ܕܬܶܫܠܽܘܚ ܠܺܝ. ܘܰܐܪܡܶܐ ܐܶܢܽܘܢ ܬܰܡܳܢ. ܘܰܐܢ̱ܬ ܬܶܣܒܽܘܠ ܐܶܢܽܘܢ ܡܶܢ ܬܰܡܳܢ ܘܬܶܥܒܶܕ݂ ܐܳܦ ܐܰܢ̱ܬ ܨܶܒܝܳܢܝ. ܘܬܶܬܶܠ ܠܰܚܡܳܐ ܠܒܰܝܬܝ.</VERS>
      <VERS vnumber="10">ܘܰܗܘܳܐ ܚܺܝܪܳܡ ܝܳܗܶܒ ܠܰܫܠܶܝܡܽܘܢ ܩܰܝ̈ܣܶܐ ܕܰܐܖ̈ܙܶܐ ܘܩܰܝ̈ܣܶܐ ܕܫܰܖ̈ܘܰܝܢܶܐ ܐܰܝܟ݂ ܕܰܨܒܳܐ.</VERS>
      <VERS vnumber="11">ܘܰܫܠܶܝܡܽܘܢ ܝܰܗܒ ܠܚܺܝܪܳܡ. ܥܶܣܪܺܝܢ ܐܰܠܦܺܝ̈ܢ ܟܽܘܖ̈ܺܝܢ ܕܚܶܛ̈ܶܐ ܡܶܐܟܽܘܠܬܳܐ ܠܒܰܝܬܶܗ. ܘܥܶܣܪܺܝܢ ܐܰܠܦܺܝ̈ܢ ܟܽܘܖ̈ܶܐ ܕܡܶܫܚܳܐ ܥܨܺܝܪܳܐ. ܗܳܟܰܢܳܐ ܝܳܗܶܒ ܗܘܳܐ ܫܠܶܝܡܽܘܢ ܠܚܺܝܪܳܡ ܒܟܽܠ ܫܢܳܐ.</VERS>
      <VERS vnumber="12">ܘܡܳܪܝܳܐ ܝܰܗܒ ܠܰܫܠܶܝܡܽܘܢ ܚܶܟ݂ܡܬ݂ܳܐ ܐܰܝܟ݂ ܕܶܐܡܰܪ ܠܶܗ. ܘܰܗܘܳܐ ܫܠܳܡܳܐ ܒܶܝܬ݂ ܚܺܝܪܳܡ ܠܒܶܝܬ݂ ܫܠܶܝܡܽܘܢ. ܟܽܠܗܽܘܢ ܝܰܘ̈ܡܳܬ݂ܳܐ. ܘܰܐܩܺܝܡܘ ܬܖ̈ܰܝܗܽܘܢ ܩܝܳܡܳܐ.</VERS>
      <VERS vnumber="13">ܘܰܐܣܶܩ ܡܰܠܟܳܐ ܫܠܶܝܡܽܘܢ ܡܰܕܰܐܬ݂ܳܐ ܡܶܢ ܟܽܠܶܗ ܝܺܣܪܳܐܶܝܠ ܘܰܗܘܳܬ݂ ܡܰܕܰܐܬ݂ܳܐ ܬܠܳܬܺܝܢ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="14">ܘܫܰܕܰܪ ܐܶܢܽܘܢ ܠܠܶܒܢܳܢ. ܥܶܣܪܳܐ ܐܰܠܦܺܝ̈ܢ ܒܝܰܪܚܳܐ ܡܶܬ݂ܚܰܠܦܺܝܢ ܝܰܪܚܳܐ ܗܳܘܶܝܢ ܒܠܶܒܢܳܢ. ܘܰܬܪܶܝܢ ܝܰܖ̈ܚܺܝܢ ܒܒܰܝܬܶܗ. ܘܰܐܕ݂ܽܘܢܺܝܪܰܡ ܫܰܠܺܝܛ ܗܘܳܐ ܥܰܠ ܡܰܕܰܐܬ݂ܳܐ.</VERS>
      <VERS vnumber="15">ܘܰܗܘܰܘ ܠܰܫܠܶܝܡܽܘܢ ܫܰܒܥܺܝܢ ܐܰܠܦܺܝ̈ܢ ܩܽܘܦܳܝ̈ܶܐ. ܘܰܬ݂ܡܳܢܺܝܢ ܐܰܠܦܺܝ̈ܢ ܕܦܳܣܠܺܝܢ ܒܛܽܘܪܳܐ.</VERS>
      <VERS vnumber="16">ܣܛܰܪ ܡܶܢ ܪܰܘܖ̈ܒܳܢܶܐ ܕܩܳܝܡܺܝܢ ܠܰܫܠܶܝܡܽܘܢ ܥܰܠ ܥܒܳܕ݂ܳܐ. ܬܠܳܬܳܐ ܐܰܠܦܺܝ̈ܢ ܘܰܬܠܳܬܡܳܐܐ. ܕܰܡܫܰܠܛܺܝܢ ܥܰܠ ܥܰܡܳܐ ܕܥܳܒܕܺܝܢ ܥܒܳܕ݂ܳܐ.</VERS>
      <VERS vnumber="17">ܘܰܦܩܰܕ݂ ܡܰܠܟܳܐ. ܘܰܫܩܰܠܘ ܟܺܐܦ̈ܶܐ ܪܰܘܖ̈ܒܳܬ݂ܳܐ ܟܺܐܦ̈ܶܐ ܛܳܒ̈ܳܬ݂ܳܐ. ܠܰܡܫܰܟܠܳܠܽܘܬܶܗ ܠܒܰܝܬܳܐ ܒܟܺܐܦ̈ܶܐ ܦܣܺܝ̈ܠܳܬ݂ܳܐ.</VERS>
      <VERS vnumber="18">ܘܰܦܣܰܠܘ ܒܰܢܳܝ̈ܶܐ ܕܰܫܠܶܝܡܽܘܢ ܘܰܒܢܳܝ̈ܶܐ ܕܚܺܝܪܳܡ. ܘܰܐܖ̈ܓܽܘܒܠܶܐ. ܘܬܰܩܶܢܘ ܟܺܐܦ̈ܶܐ ܘܩܰܝ̈ܣܶܐ ܠܒܶܢܝܳܢܳܐ ܕܒܰܝܬܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܗܘܳܐ ܒܰܫܢܰܬ݂ ܐܰܪܒܰܥ ܡܳܐܐ ܘܰܬ݂ܡܳܢܺܝܢ ܫܢܺܝ̈ܢ. ܠܡܰܦܰܩܬܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܒܫܰܢ̱ܬܳܐ ܪܒܺܝܥܳܝܬܳܐ ܒܝܰܪܚܳܐ ܐܺܝܳܪ ܕܗܽܘܝܽܘ ܝܰܪܚܳܐ ܬܶܢܝܳܢܳܐ. ܕܰܐܡܠܶܟ݂ ܫܠܶܝܡܽܘܢ ܥܰܠ ܝܺܣܪܳܐܶܝܠ. ܫܰܪܺܝ ܠܡܶܒܢܳܐ ܒܰܝܬܶܗ ܕܡܳܪܝܳܐ.</VERS>
      <VERS vnumber="2">ܘܒܰܝܬܳܐ ܕܰܒܢܳܐ ܫܠܶܝܡܽܘܢ ܠܡܳܪܝܳܐ. ܫܬܺܝܢ ܐܰܡܺܝ̈ܢ ܐܽܘܪܟܶܗ. ܘܥܶܣܪܺܝܢ ܐܰܡܺܝ̈ܢ ܦܬ݂ܳܝܶܗ. ܘܰܬܠܳܬܺܝܢ ܐܰܡܺܝ̈ܢ ܪܰܘܡܶܗ.</VERS>
      <VERS vnumber="3">ܘܶܐܣܛܘܳܐ ܕܰܩܕ݂ܳܡ ܬܰܪܥܳܐ ܕܒܰܝܬܳܐ. ܥܶܣܪܺܝܢ ܐܰܡܺܝ̈ܢ ܐܽܘܪܟܶܗ ܠܽܘܩܒܰܠ ܦܬ݂ܳܝܶܗ ܕܒܰܝܬܳܐ. ܘܰܥܣܰܪ ܐܰܡܺܝ̈ܢ ܦܬ݂ܳܝܶܗ ܠܽܘܩܒܰܠ ܐܽܘܪܟܶܗ ܕܒܰܝܬܳܐ.</VERS>
      <VERS vnumber="4">ܘܰܥܒܰܕ݂ ܠܒܰܝܬܳܐ ܟܰܘ̈ܶܐ ܫܛܺܝ̈ܦܳܬ݂ܳܐ ܘܰܐܛܺܝ̈ܡܳܬ݂ܳܐ.</VERS>
      <VERS vnumber="5">ܘܰܒܢܳܐ ܥܰܠ ܐܶܣܰܘ̈ܗܝ ܕܒܰܝܬܳܐ ܚܳܕ݂ܖ̈ܳܬ݂ܳܐ ܟܰܕ݂ ܚܳܕܰܪ. ܐܶܣ̈ܶܐ ܕܒܰܝܬܳܐ ܐܰܚܕܰܪ ܠܗܰܝܟܠܳܐ ܘܰܠܒܶܝܬ݂ ܚܽܘܣܳܝܳܐ.</VERS>
      <VERS vnumber="6">ܘܰܥ̣ܒܰܕ݂ ܚܳܕ݂ܰܪܬܳܐ ܬܰܚܬܳܝܬܳܐ ܚܰܡܶܫ ܐܰܡܺܝ̈ܢ ܦܬ݂ܳܝܳܗ̇. ܘܡܶܨܥܳܝܬܳܐ ܫܶܬ݂ ܐܰܡܺܝ̈ܢ ܦܬ݂ܳܝܳܗ̇. ܘܰܬ݂ܠܺܝܬ݂ܳܝܬܳܐ ܫܒܰܥ ܐܰܡܺܝ̈ܢ ܦܬ݂ܳܝܳܗ̇. ܡܶܛܽܠ ܕܰܓܕ݂ܳܢܦ̈ܶܐ ܥ̣ܒܰܕ݂ ܠܒܰܝܬܳܐ ܟܰܕ݂ ܚܳܕܰܪ ܡܶܢ ܠܒܰܪ. ܕܢܶܗܘܶܐ ܐܰܚܺܝܕ݂ ܐܶܣ̈ܶܐ ܒܶܐܣ̈ܶܐ.</VERS>
      <VERS vnumber="7">ܘܒܰܝܬܳܐ ܟܰܕ݂ ܡܶܬ݂ܒܢܶܐ. ܒܟܺܐܦ̈ܶܐ ܫܠܰܡܠ̈ܡܳܬ݂ܳܐ ܕܰܫܩܽܘܠܬܳܐ ܐܶܬܒܢܺܝ ܘܰܐܪܙܰܦܬ݂ܳܐ ܘܡܰܓܙܪܳܐ ܘܟܽܠ ܡܳܐܢ ܕܦܰܪܙܠܳܐ. ܠܳܐ ܐܶܫܬܡܰܥ ܒܒܰܝܬܳܐ ܟܰܕ݂ ܡܶܬ݂ܒܢܶܐ.</VERS>
      <VERS vnumber="8">ܘܬܰܪܥܳܐ ܕܚܳܕܰܪܬܳܐ ܡܶܨܥܳܝܬܳܐ. ܠܣܶܛܪܶܗ ܕܒܰܝܬܳܐ ܬܰܝܡܢܳܝܳܐ. ܘܰܒܩܳܛܰܪܩܛܳܐ ܣܳܠܩܺܝܢ ܠܡܶܨܥܳܝܬܳܐ. ܘܡܶܢ ܡܶܨܥܳܝܬܳܐ ܣܳܠܩܺܝܢ ܠܰܬ݂ܠܺܝܬ݂ܳܝܬܳܐ.</VERS>
      <VERS vnumber="9">ܘܰܒܢܳܝܗܝ ܠܒܰܝܬܳܐ ܘܫܰܠܡܶܗ. ܘܛܰܠܠܶܗ ܠܒܰܝܬܳܐ ܒܓܽܘ̈ܒܶܐ ܢܣܺܝܖ̈ܳܬ݂ܳܐ ܕܰܐܪܙܳܐ.</VERS>
      <VERS vnumber="10">ܘܰܒܢܳܐ ܚܳܕ݂ܖ̈ܳܬ݂ܳܐ ܥܰܠ ܟܽܠܶܗ ܒܰܝܬܳܐ. ܚܰܡܶܫ ܐܰܡܺܝ̈ܢ ܪܰܘܡܗܶܝܢ. ܘܰܐܘܚܕܶܗ ܠܒܰܝܬܳܐ ܒܩܰܝ̈ܣܶܐ ܕܰܐܪܙܳܐ.</VERS>
      <VERS vnumber="11">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܠܶܝܡܽܘܢ ܠܡܺܐܡܰܪ.</VERS>
      <VERS vnumber="12">ܒܰܝܬܳܐ ܗܳܢܳܐ ܕܰܒܢܰܝܬ. ܐܶܢ ܬܗܰܠܶܟ݂ ܒܰܩܝܳܡܰܝ̈. ܘܕ݂ܺܝܢܰܝ̈ ܬܶܛܰܪ. ܘܬܶܥܒܶܕ݂ ܟܽܠܗܽܘܢ ܦܽܘܩܕܳܢܰܝ̈. ܘܰܬ݂ܗܰܠܶܟ݂ ܒܗܽܘܢ. ܐܰܩܺܝܡ ܦܶܬ݂ܓܳܡܰܝ̈ ܥܰܡܳܟ݂ ܕܶܐܡܪܶܬ݂ ܠܕܰܘܺܝܕ݂ ܐܰܒܽܘܟ݂.</VERS>
      <VERS vnumber="13">ܘܶܐܫܪܶܐ ܒܓܰܘ ܒܢܰܝ̈ ܝܺܣܪܳܐܶܝܠ. ܘܠܳܐ ܐܶܫܒܽܘܩ ܠܥܰܡܝ ܝܺܣܪܳܐܶܝܠ.</VERS>
      <VERS vnumber="14">ܘܰܒܢܳܝܗܝ ܫܠܶܝܡܽܘܢ ܠܒܰܝܬܳܐ ܘܫܰܟܠܠܶܗ.</VERS>
      <VERS vnumber="15">ܘܰܒܢܳܐ ܐܶܣܰܘ̈ܗܝ ܕܒܰܝܬܳܐ ܡܶܢ ܠܓܰܘ ܒܰܢܣܳܖ̈ܶܐ ܕܰܐܪܙܳܐ. ܡܶܢ ܫܶܬ݂ܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ. ܩܰܪܡܶܗ ܩܰܝܣܳܐ ܡܶܢ ܠܓܰܘ. ܘܰܩܪܰܡ ܫܶܬܶܐܣܰܘ̈ܗܝ ܕܒܰܝܬܳܐ ܒܰܢܣܳܖ̈ܶܐ ܕܫܰܖ̈ܘܰܝܢܶܐ.</VERS>
      <VERS vnumber="16">ܘܰܒܢܳܐ ܫܠܶܝܡܽܘܢ ܥܶܣܪܺܝܢ ܐܰܡܺܝ̈ܢ ܡܶܢ ܫܦܽܘܠܰܘ̈ܗܝ ܕܒܰܝܬܳܐ ܒܰܢܣܳܖ̈ܶܐ ܕܰܐܪܙܳܐ. ܘܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ. ܘܰܒܢܳܝܗܝ ܡܶܢ ܠܓܰܘ ܠܰܩܕ݂̈ܽܘܫܩܽܘܕܫܶܐ.</VERS>
      <VERS vnumber="17">ܥܶܣܪܺܝܢ ܐܰܡܺܝ̈ܢ ܗܳܘܶܐ ܒܰܝܬܳܐ. ܗܰܝܟܠܳܐ ܗܰܘ ܓܰܘܳܝܳܐ.</VERS>
      <VERS vnumber="18">ܘܰܐܪܙܳܐ ܩܪܺܝܡ ܗܘܳܐ ܒܰܝܬܳܐ. ܡܶܢ ܠܓܰܘ ܘܰܓܠܺܝܦ ܗܘܳܐ ܗܶܠܩ̈ܶܐ ܘܒܳܛ̈ܠܶܐ ܘܫܽܘܫܰܢ̈ܶܐ. ܘܟܽܠܶܗ. ܕܰܐܪܙܳܐ ܗܘܳܐ. ܘܟܺܐܦܳܐ ܠܳܐ ܡܶܬ݂ܚܰܙܝܳܐ ܗܘܳܬ݂ ܒܶܗ.</VERS>
      <VERS vnumber="19">ܘܒܶܝܬ݂ ܩܽܘܕܫܳܐ ܒܓܰܘ ܒܰܝܬܳܐ ܡܶܢ ܠܓܰܘ ܬܰܩܶܢ. ܠܰܡܣܳܡ ܬܰܡܳܢ ܩܺܐܒܽܘܬܳܐ ܕܰܩܝܳܡܶܗ ܕܡܳܪܝܳܐ.</VERS>
      <VERS vnumber="20">ܘܰܩܕ݂ܳܡ ܒܶܝܬ݂ ܩܽܘܕܫܳܐ ܐܰܖ̈ܒܥܺܝܢ ܐܰܡܺܝ̈ܢ ܐܽܘܪܟܶܗ. ܘܥܶܣܪܺܝܢ ܦܬ݂ܳܝܶܗ. ܘܥܶܣܪܺܝܢ ܐܰܡܺܝ̈ܢ ܪܰܘܡܶܗ ܘܩܰܪܡܶܗ ܕܰܗܒܳܐ ܣܢܺܝܢܳܐ. ܘܰܩܪܰܡ ܠܡܰܕ݂ܒܚܳܐ ܒܰܐܪܙܳܐ.</VERS>
      <VERS vnumber="21">ܘܩܰܪܡܶܗ ܫܠܶܝܡܽܘܢ ܠܒܰܝܬܳܐ ܡܶܢ ܠܓܰܘ ܒܕܰܗܒܳܐ ܣܢܺܝܢܳܐ. ܘܰܥܒܰܕ݂ ܦܪܽܘܣܬܕ݂ܳܐ ܩܕ݂ܳܡ ܒܶܝܬ݂ ܡܰܩܕܫܳܐ. ܘܩܰܪܡܶܗ ܕܰܗܒܳܐ.</VERS>
      <VERS vnumber="22">ܘܰܠܟܽܠܶܗ ܒܰܝܬܳܐ ܩܪܰܡ ܕܰܗܒܳܐ. ܥܕܰܡܳܐ ܕܰܫܠܶܡ ܟܽܠܶܗ ܒܰܝܬܳܐ. ܘܟܽܠܶܗ ܡܰܕ݂ܒܚܳܐ ܕܒܶܝܬ݂ ܡܰܩܕܫܳܐ ܩܰܪܡܶܗ ܕܰܗܒܳܐ.</VERS>
      <VERS vnumber="23">ܘܰܥܒܰܕ݂ ܒܶܝܬ݂ ܩܽܘܕܫܳܐ ܬܪܶܝܢ ܟܖ̈ܽܘܒܺܝܢ ܕܩܰܝܣܳܐ. ܡܫܽܘܚܬ݂ܳܐ ܥܣܰܪ ܐܰܡܺܝ̈ܢ ܐܽܘܪܟܶܗ. ܘܚܰܡܶܫ ܐܰܡܺܝ̈ܢ ܦܬ݂ܳܝܶܗ. ܕܰܟ݂ܪܽܘܒܳܐ ܚܰܕ݂.</VERS>
      <VERS vnumber="24">ܘܚܰܡܶܫ ܐܰܡܺܝ̈ܢ ܟܶܢܦܶܗ ܕܰܟ݂ܪܽܘܒܳܐ ܚܰܕ݂. ܘܚܰܡܶܫ ܐܰܡܺܝ̈ܢ ܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ. ܘܰܥܣܰܪ ܐܰܡܺܝ̈ܢ ܡܶܢ ܪܺܝܫ ܓܶܦܰܘ̈ܗܝ ܘܰܥܕܰܡܳܐ ܠܪܺܝܫ ܓܶܦܰܘ̈ܗܝ.</VERS>
      <VERS vnumber="25">ܘܰܥܣܰܪ ܐܰܡܺܝ̈ܢ ܟܪܽܘܒܳܐ ܐ̱ܚܪܺܢܳܐ. ܡܫܽܘܚܬܳܐ ܚܕ݂ܳܐ ܘܩܰܘܡܬ݂ܳܐ ܚܕ݂ܳܐ ܠܰܬܖ̈ܰܝܗܽܘܢ ܟܖ̈ܽܘܒܶܐ.</VERS>
      <VERS vnumber="26">ܘܪܰܘܡܶܗ ܕܰܟ݂ܪܽܘܒܳܐ ܚܰܕ݂. ܥܣܰܪ ܐܰܡܺܝ̈ܢ. ܘܗܳܟܰܢܳܐ ܟܪܽܘܒܳܐ ܐ̱ܚܪܺܢܳܐ.</VERS>
      <VERS vnumber="27">ܘܰܥܒܰܕ݂ ܟܖ̈ܽܘܒܶܐ ܒܓܰܘ ܒܰܝܬܳܐ ܓܰܘܳܝܳܐ. ܘܰܦ̣ܪܰܣ ܓܶܦܰܝ̈ܗܽܘܢ ܕܰܟ݂ܖ̈ܽܘܒܶܐ. ܘܕܶܒܩܰܬ݂ ܟܶܢܦܶܗ ܕܚܰܕ݂ ܒܶܐܣܬ݂ܳܐ. ܘܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ ܕܶܒܩܰܬ݂ ܒܶܐܣܬ݂ܳܐ ܐ̱ܚܪܺܬ݂ܳܐ. ܘܓܶܦܰܝ̈ܗܽܘܢ ܕܰܒܡܶܨܥܰܬ݂ ܒܰܝܬܳܐ ܢܰܩܺܝܦܺܝܢ ܚܰܕ݂ ܠܚܰܕ݂.</VERS>
      <VERS vnumber="28">ܘܰܩ̣ܪܰܡ ܐܶܢܽܘܢ ܠܰܟ݂ܖ̈ܽܘܒܶܐ ܕܰܗܒܳܐ ܣܢܺܝܢܳܐ.</VERS>
      <VERS vnumber="29">ܘܰܠܟܽܠܗܶܝܢ ܐܶܣܰܘ̈ܗܝ ܕܒܰܝܬܳܐ ܐܰܟ݂ܪܶܟ݂ ܗܶܠܩ̈ܶܐ. ܘܰܓܠܰܦ ܒܳܛ̈ܠܶܐ. ܘܰܟ݂ܖ̈ܽܘܒܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܡܶܢ ܠܓܰܘ ܘܡܶܢ ܠܒܰܪ.</VERS>
      <VERS vnumber="30">ܘܰܠܫܶܬܶܐܣܰܘ̈ܗܝ ܕܒܰܝܬܳܐ ܩܪܰܡ ܕܰܗܒܳܐ. ܡܶܢ ܠܓܰܘ ܘܡܶܢ ܠܒܰܪ.</VERS>
      <VERS vnumber="31">ܘܰܠܬܰܪܥܳܐ ܕܒܶܝܬ݂ ܡܰܩܕܫܳܐ. ܥܒܰܕ݂ ܬܰܪܥܳܐ ܕܩܰܝܣܳܐ ܕܰܡܫܽܘܚܬܳܐ. ܡܫܰܪܪܺܝܢ ܦܖ̈ܽܘܣܬܕ݂ܰܘܗܝ ܘܰܡܥܰܫܢܺܝܢ.</VERS>
      <VERS vnumber="32">ܘܰܬܪܶܝܢ ܬܰܖ̈ܥܺܝܢ ܕܩܰܝܣܳܐ ܕܰܡܫܽܘܚܬ݂ܳܐ. ܘܰܓܠܰܦ ܥܠܰܝܗܽܘܢ ܓܠܳܦ̈ܶܐ. ܟܖ̈ܽܘܒܶܐ. ܘܒܳܛ̈ܠܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܘܰܩܪܰܡ ܐܶܢܽܘܢ ܕܰܗܒܳܐ. ܘܰܐܣܓܺܝ ܥܰܠ ܟܖ̈ܽܘܒܶܐ ܘܥܰܠ ܕܶܩ̈ܠܶܐ ܕܰܗܒܳܐ.</VERS>
      <VERS vnumber="33">ܘܗܳܟܰܢܳܐ ܥ̣ܒܰܕ݂ ܠܬܰܪܥܳܐ ܕܗܰܝܟܠܳܐ. ܦܖ̈ܽܘܣܬܕܰܘܗܝ ܕܩܰܝܣܳܐ ܕܰܡܫܽܘܚܬܳܐ. ܫܚܺܝ̈ܡܶܐ ܘܰܡܪܰܒܥܺܝܢ.</VERS>
      <VERS vnumber="34">ܘܰܬܪܶܝܢ ܬܰܖ̈ܥܺܝܢ ܕܩܰܝܣܳܐ ܕܫܰܖ̈ܘܰܝܢܶܐ. ܬܪܶܝܢ ܣܶܛܖ̈ܰܘܗܝ ܕܚܰܕ݂ ܬܰܪܥܳܐ ܓܠܺܝܦܺܝܢ ܘܰܬܪܶܝܢ ܣܶܛܖ̈ܰܘܗܝ ܕܬܰܪܥܳܐ ܐ̱ܚܪܺܢܳܐ ܓܠܺܝܦܺܝܢ.</VERS>
      <VERS vnumber="35">ܘܰܓܠܰܦ ܟܖ̈ܽܘܒܶܐ. ܘܒܳܛ̈ܠܶܐ. ܘܕܶܩ̈ܠܶܐ. ܘܫܽܘܫܰܢ̈ܶܐ. ܘܰܩܪܰܡ ܒܕܰܗܒܳܐ ܫܰܦܺܝܪ ܓܠܳܦܳܐ.</VERS>
      <VERS vnumber="36">ܘܰܒܢܳܐ ܠܕ݂ܳܪܬܳܐ ܓܰܘܳܝܬܳܐ. ܬܠܳܬܳܐ ܣܚܳܦܺܝ̈ܢ ܕܰܦܣܺܝܠܬܳܐ. ܘܰܣܚܳܦܳܐ ܕܰܟ݂ܖ̈ܳܡܳܬ݂ܳܐ ܕܰܐܪܙܳܐ.</VERS>
      <VERS vnumber="37">ܘܰܒܫܰܢ̱ܬܳܐ ܪܒܺܝܥܳܝܬܳܐ ܐܶܫܬܰܐܬܰܣ ܒܰܝܬܶܗ ܕܡܳܪܝܳܐ ܒܺܐܝܪܰܚ ܐܺܝܳܪ.</VERS>
      <VERS vnumber="38">ܘܒܰܫܢܰܬ݂ ܚܕܰܥܶܣܖ̈ܶܐ ܒܺܐܝܪܰܚ ܬܶܫܪܺܝܢ ܐ̱ܚܪܳܝ. ܕܗܽܘܝܽܘ ܝܰܪܚܳܐ ܬܡܺܝܢܳܝܳܐ. ܫܠܶܡ ܒܰܝܬܳܐ ܒܟܽܠܗܶܝܢ ܨܶܒ̈ܘܳܬܶܗ ܘܰܒܟܽܠܗܽܘܢ ܥܒܳܕ݂ܰܘ̈ܗܝ ܘܰܒܢܳܝܗܝ ܠܰܫܒܰܥ ܫܢܺܝ̈ܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܠܒܰܝܬܶܗ ܒܢܳܐ ܫܠܶܝܡܽܘܢ ܠܰܬ݂ܠܳܬܰܥܶܣܖ̈ܶܐ ܫܢܺܝ̈ܢ. ܘܶܐܫܬܰܟܠܰܠ ܟܽܠܶܗ ܒܰܝܬܳܐ.</VERS>
      <VERS vnumber="2">ܘܰܒܢܳܐ ܒܶܝܬ݂ ܥܳܒܳܐ ܕܠܶܒܢܳܢ. ܡܳܐܐ ܐܰܡܺܝ̈ܢ ܐܽܘܪܟܶܗ. ܘܚܰܡܫܺܝܢ ܐܰܡܺܝ̈ܢ ܦܬܳܝܶܗ. ܘܰܬܠܳܬܺܝܢ ܐܰܡܺܝ̈ܢ ܪܰܘܡܶܗ. ܥܰܠ ܐܰܪܒܥܳܐ ܣܶܕ݂ܖ̈ܺܝܢ ܕܥܰܡܽܘ̈ܕܶܐ ܕܰܐܪܙܳܐ. ܘܰܟ݂ܖ̈ܳܡܳܬ݂ܳܐ ܕܰܐܪܙܳܐ ܥܰܠ ܥܰܡܽܘ̈ܕܶܐ.</VERS>
      <VERS vnumber="3">ܘܰܡܛܰܠܰܠ ܒܰܐܖ̈ܙܶܐ ܡܶܢ ܠܥܶܠ. ܥܰܠ ܚ̈ܶܬܶܐ ܕܥܰܠ ܥܰܡܽܘ̈ܕܶܐ ܐܰܪܒܥܺܝܢ ܘܚܰܡܶܫ. ܚܰܡܫܰܥܶܣܖ̈ܶܐ ܠܣܶܕ݂ܪܳܐ.</VERS>
      <VERS vnumber="4">ܘܰܐܟ݂ܣܶܕ݂ܖ̈ܶܐ ܬܠܳܬܳܐ ܣܶܕ݂ܖ̈ܺܝܢ. ܘܡܰܩ̈ܒܠܳܢ ܚܕ݂ܳܐ ܠܰܚܕ݂ܳܐ ܬܠܳܬ݂ ܙܰܒܢܺܝ̈ܢ.</VERS>
      <VERS vnumber="5">ܘܟܽܠܗܽܘܢ ܬܰܖ̈ܥܶܐ ܘܣܶܦ̈ܶܐ ܡܪܰܒܥܺܝܢ. ܘܰܡܩܰܒܠܺܝܢ ܚܰܕ݂ ܠܚܰܕ݂. ܬܠܳܬ݂ ܙܰܒܢܺܝ̈ܢ.</VERS>
      <VERS vnumber="6">ܘܶܐܣܛܘܳܐ ܕܥܰܡܽܘܕܳܐ ܥ̣ܒܰܕ݂. ܚܰܡܫܺܝܢ ܐܰܡܺܝ̈ܢ ܐܽܘܪܟܶܗ. ܘܰܬܠܳܬܺܝܢ ܐܰܡܺܝ̈ܢ ܦܬܳܝܶܗ. ܘܶܐܣܛܘܳܐ ܥܰܠ ܐܰܦܰܝ̈ܗܽܘܢ ܕܥܰܡܽܘܕܳܐ ܘܕ݂ܳܪܬܳܐ ܩܕ݂ܳܡܰܝܗܽܘܢ.</VERS>
      <VERS vnumber="7">ܘܶܐܣܛܘܳܐ ܕܟܽܘܪܣܝܳܐ ܕܕ݂ܳܐܶܢ ܗܘܳܐ ܬܰܡܳܢ. ܐܶܣܛܘܳܐ ܠܕܺܝܢܳܐ ܥܒܰܕ݂. ܘܩܰܪܡܶܗ ܒܰܐܪܙܳܐ. ܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܰܫܡܰܘ̈ܗܝ.</VERS>
      <VERS vnumber="8">ܘܒܰܝܬܳܐ ܕܝܳܬ݂ܶܒ ܗܘܳܐ ܬܰܡܳܢ ܒܕ݂ܳܪܬܳܐ ܐ̱ܚܪܺܬܳܐ ܠܓܰܘ ܡܶܢ ܐܶܣܛܘܳܐ. ܐܰܝܟ݂ ܥܒܳܕ݂ܳܐ ܗܳܢܳܐ ܥܒܰܕ݂. ܘܒܰܝܬܳܐ ܥܒܰܕ݂ ܠܒܰܪܬ݂ ܦܶܪܥܽܘܢ ܕܰܢܣܰܒ ܫܠܶܝܡܽܘܢ ܐܰܝܟ݂ ܥܒܳܕ݂ܳܐ ܗܳܢܳܐ.</VERS>
      <VERS vnumber="9">ܟܽܠܗܶܝܢ ܗܳܠܶܝܢ ܟܺܐܦ̈ܶܐ ܛܳܒ̈ܳܬ݂ܳܐ. ܐܰܝܟ݂ ܡܫܽܘܚܬ݂ܳܐ ܕܰܦܣܺܝܠܬܳܐ ܕܰܢܓܺܝܕ݂ܳܐ ܒܛܽܘܪܢܳܘܣ.</VERS>
      <VERS vnumber="10">ܡܶܢ ܠܒܰܪ ܘܡܶܢ ܠܓܰܘ. ܘܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܥܶܠ. ܘܡܶܢ ܠܒܰܪ ܘܰܥܕܰܡܳܐ ܠܕ݂ܳܪܬܳܐ ܕܒܰܝܬܳܐ. ܕܡܰܬ݂ܩܰܢ ܒܟܺܐܦ̈ܶܐ ܛܳܒ̈ܳܬ݂ܳܐ. ܘܰܒܟܺܐܦ̈ܶܐ ܪܰܘܖ̈ܒܳܬ݂ܳܐ. ܟܺܐܦ̈ܶܐ ܕܰܥܣܰܪ ܐܰܡܺܝ̈ܢ. ܘܟܺܐܦ̈ܶܐ ܕܰܬ݂ܡܳܢܶܐ ܐܰܡܺܝ̈ܢ.</VERS>
      <VERS vnumber="11">ܡܶܢ ܠܥܶܠ. ܟܺܐܦ̈ܶܐ ܛܳܒ̈ܳܬ݂ܳܐ. ܐܰܝܟ݂ ܡܫܽܘܚܬ݂ܳܐ ܕܰܦܣܺܝܠܬܳܐ. ܘܰܐܖ̈ܙܶܐ.</VERS>
      <VERS vnumber="12">ܘܕ݂ܳܪܬܳܐ ܪܰܒܬܳܐ ܟܰܕ݂ ܚܳܕ݂ܪܳܐ. ܬܠܳܬܳܐ ܣܚܳܦܺܝ̈ܢ ܕܰܦܣܺܝܠܬܳܐ. ܘܰܣܚܳܦܳܐ ܕܰܟ݂ܖ̈ܳܡܳܬ݂ܳܐ ܕܰܐܖ̈ܙܶܐ. ܘܰܠܕ݂ܳܪܬܳܐ ܕܒܰܝܬܶܗ ܕܡܳܪܝܳܐ ܓܰܘܳܝܬܳܐ. ܘܠܶܐܣܛܘܳܐ ܕܒܰܝܬܳܐ.</VERS>
      <VERS vnumber="13">ܘܫܰܕܰܪ ܡܰܠܟܳܐ ܫܠܶܝܡܽܘܢ. ܘܰܐܝܬܺܝ ܠܚܺܝܪܳܡ ܡܶܢ ܨܽܘܪ.</VERS>
      <VERS vnumber="14">ܘܗܽܘ ܒܰܪ ܐܰܢ̱ܬܬ݂ܳܐ ܗܘܳܐ ܐܰܪܡܰܠܬܳܐ ܡܶܢ ܫܰܒܛܳܐ ܕܢܰܦܬܳܠܺܝ. ܘܰܐܒܽܘܗܝ ܓܒܰܪ ܨܰܝܳܪ ܐܘܡܳܢ ܒܰܢܚܳܫܳܐ. ܘܶܐܬ݂ܡܠܺܝ ܚܶܟ݂ܡܬ݂ܳܐ ܘܒܽܘܝܳܢܳܐ ܘܺܝܕܰܥܬ݂ܳܐ. ܠܡܶܥܒܰܕ݂ ܟܽܠ ܥܒܳܕ݂ ܕܰܢܚܳܫܳܐ ܘܶܐܬ݂ܳܐ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܰܥܒܰܕ݂ ܟܽܠܶܗ ܥܒܳܕ݂ܳܐ.</VERS>
      <VERS vnumber="15">ܘܨܳܪ ܬܪܶܝܢ ܥܰܡܽܘ̈ܕܶܐ ܕܰܢܚܳܫܳܐ ܪܰܘܡܶܗ ܕܥܰܡܽܘܕܳܐ ܚܰܕ݂. ܬܡܳܢܬܰܥܶܣܖ̈ܶܐ ܐܰܡܺܝ̈ܢ ܘܚܽܘܛܳܐ ܕܬܰܪܬܰܥܶܣܖ̈ܶܐ ܐܰܡܺܝ̈ܢ ܟܳܪܶܟ݂ ܠܶܗ. ܘܗܳܟܰܢܳܐ ܠܥܰܡܽܘܕܳܐ ܐ̱ܚܪܺܢܳܐ.</VERS>
      <VERS vnumber="16">ܘܬܰܪܬܶܝܢ ܟܖ̈ܳܡܳܬ݂ܳܐ ܥܒܰܕ݂. ܠܰܡܣܳܡ ܥܰܠ ܪܺܝܫܳܐ ܕܥܰܡܽܘܕܳܐ. ܕܢܶܣܟܬ݂ܳܐ ܕܰܢܚܳܫܳܐ. ܘܚܰܡܶܫ ܐܰܡܺܝ̈ܢ ܪܰܘܡܳܗ̇ ܕܰܟ݂ܪܳܡܬ݂ܳܐ ܚܕ݂ܳܐ. ܘܚܰܡܶܫ ܐܰܡܺܝ̈ܢ ܪܰܘܡܳܗ̇ ܕܰܟ݂ܪܳܡܬ݂ܳܐ ܐ̱ܚܪܹܬܳܐ.</VERS>
      <VERS vnumber="17">ܘܗܶܠܩܳܐ ܥ̣ܒܰܕ݂. ܗܶܠܩܳܐ ܓܕ݂ܺܝܠܳܐ. ܘܰܥܒܰܕ݂ ܫܺܫ̈ܠܳܬܳܐ ܠܰܟ݂ܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ. ܫܒܰܥ ܠܰܟ݂ܪܳܡܬ݂ܳܐ ܚܕ݂ܳܐ. ܘܰܫܒܰܥ ܠܰܟ݂ܪܳܡܬ݂ܳܐ ܐ̱ܚܪܺܬ݂ܳܐ.</VERS>
      <VERS vnumber="18">ܘܰܥܒܰܕ݂ ܥܰܡܽܘ̈ܕܶܐ ܬܪܶܝܢ ܣܶܕ݂ܖ̈ܺܝܢ ܟܰܕ݂ ܚܳܕ݂ܪܳܐ ܥܰܠ ܗܶܠܩܳܐ ܚܰܕ݂. ܠܰܡܟܰܣܳܝܽܘ ܟܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ. ܘܗܳܟܰܢܳܐ ܐܳܦ ܠܥܰܡܽܘܕܳܐ ܐ̱ܚܪܺܢܳܐ.</VERS>
      <VERS vnumber="19">ܘܰܟ݂ܖ̈ܳܡܳܬ݂ܳܐ ܕܥܰܠ ܪܺܝܫ ܥܰܡܽܘ̈ܕܶܐ ܥܒܳܕ݂ܳܐ ܕܫܽܘܫܰܢܬܳܐ. ܘܰܥܒܰܕ݂ ܒܶܐܣܛܘܳܐ ܐܰܪܒܰܥ ܐܰܡܺܝ̈ܢ.</VERS>
      <VERS vnumber="20">ܘܰܟ݂ܖ̈ܳܡܳܬ݂ܳܐ ܕܥܰܠ ܬܪܶܝܢ ܥܰܡܽܘ̈ܕܶܐ. ܐܳܦ ܡܶܢ ܠܥܶܠ ܡܶܢ ܠܽܘܩܒܰܠ ܓܰܒܳܐ ܕܠܽܘܩܒܰܠ ܗܶܠܩܳܢܳܐ. ܘܖ̈ܽܘܡܳܢܶܐ ܡܰܐܬܶܝܢ. ܬܪܶܝܢ ܣܶܕ݂ܖ̈ܺܝܢ ܟܰܕ݂ ܚܳܕ݂ܪܳܐ ܟܪܳܡܬ݂ܳܐ ܚܕ݂ܳܐ. ܘܗܳܟܰܢܳܐ ܟܪܳܡܬ݂ܳܐ ܐ̱ܚܪܺܬܳܐ.</VERS>
      <VERS vnumber="21">ܘܰܥܒܰܕ݂ ܥܰܡܽܘ̈ܕܶܐ ܕܶܐܣܛܘܳܐ ܕܗܰܝܟܠܳܐ. ܘܰܐܩܺܝܡ ܠܥܰܡܽܘܕܳܐ ܕܡܶܢ ܝܰܡܺܝܢܳܐ. ܘܰܩܪܳܐ ܫܡܶܗ ܝܳܟ݂ܺܝܢ. ܘܰܐܩܺܝܡ ܠܥܰܡܽܘܕܳܐ ܕܡܶܢ ܣܶܡܳܠܳܐ. ܘܰܩܪܳܐ ܫܡܶܗ ܒܳܥܳܙ.</VERS>
      <VERS vnumber="22">ܘܥܰܠ ܪܺܝܫܳܐ ܕܥܰܡܽܘ̈ܕܶܐ ܥܒܳܕ݂ܳܐ ܕܫܽܘܫܰܢܬܳܐ. ܘܰܫܠܶܡ ܥܒܳܕ݂ܗܽܘܢ ܕܥܰܡܽܘ̈ܕܶܐ.</VERS>
      <VERS vnumber="23">ܘܰܥܒܰܕ݂ ܝܰܡܳܐ ܕܢܶܣܟܬ݂ܳܐ. ܥܣܰܪ ܐܰܡܺܝ̈ܢ. ܡܶܢ ܣܶܦܬܶܗ. ܘܰܥܕܰܡܳܐ ܠܣܶܦܬܶܗ. ܓܠܺܝܠ ܟܰܕ݂ ܚܳܕܰܪ ܘܚܰܡܶܫ ܐܰܡܺܝ̈ܢ ܪܰܘܡܶܗ ܘܚܽܘܛܳܐ ܕܰܬܠܳܬܺܝܢ ܐܰܡܺܝ̈ܢ ܟܳܪܶܟ݂ ܠܶܗ ܟܰܕ݂ ܚܳܕܰܪ.</VERS>
      <VERS vnumber="24">ܘܰܦܩܺܝ̈ܥܶܐ ܠܬܰܚܬ ܡܶܢ ܣܶܦܬܶܗ ܟܰܕ݂ ܚܳܕܰܪ ܟܪܺܝܟ݂ܺܝܢ ܠܶܗ. ܥܣܰܪ ܐܰܡܺܝ̈ܢ ܟܪܺܝܟ݂ܺܝܢ ܠܝܰܡܳܐ ܟܰܕ݂ ܚܳܕܰܪ. ܬܪܶܝܢ ܣܶܕ݂ܖ̈ܺܝܢ ܕܰܦܩܺܝܥ̈ܶܐ ܕܰܢܣܺܝܟ݂ܺܝܢ ܒܢܶܣܟܬ݂ܳܐ.</VERS>
      <VERS vnumber="25">ܘܩܳܐܶܡ ܥܰܠ ܬܪܶܥܣܰܪ ܬܰܘܖ̈ܺܝܢ. ܬܠܳܬܳܐ ܦܳܢܶܝܢ ܠܓܰܪܒܝܳܐ. ܘܰܬܠܳܬܳܐ ܦܳܢܶܝܢ ܠܡܰܥܪܒܳܐ. ܘܰܬܠܳܬܳܐ ܦܳܢܶܝܢ ܠܬܰܝܡܢܳܐ. ܘܰܬܠܳܬܳܐ ܦܳܢܶܝܢ ܠܡܰܕܢܚܳܐ ܘܝܰܡܳܐ ܥܠܰܝܗܽܘܢ ܠܥܶܠ ܡܶܢܗܽܘܢ ܡܶܢ ܠܥܶܠ. ܘܰܐܚܪܳܝܬܗܽܘܢ ܠܓܰܘ ܒܰܝܬܳܐ.</VERS>
      <VERS vnumber="26">ܘܰܥܒܳܝܶܗ ܦܫܶܟ݂. ܘܣܶܦܬܶܗ ܐܰܝܟ݂ ܣܶܦܬܶܗ ܕܟܳܣܳܐ. ܘܦܶܪܥܳܐ ܕܫܽܘܫܰܢܬܳܐ ܬܪܶܝܢ ܐܰܠܦܺܝ̈ܢ ܡܰܬܖ̈ܝܳܢ ܐܳܚܶܕ݂.</VERS>
      <VERS vnumber="27">ܘܰܥܒܰܕ݂ ܐܰܓܳܢ̈ܶܐ ܥܣܰܪ ܕܰܢܚܳܫܳܐ. ܐܰܪܒܰܥ ܐܰܡܺܝ̈ܢ ܐܽܘܪܟܳܗ̇ ܕܰܐܓܳܢܳܐ ܚܕ݂ܳܐ. ܘܰܐܪܒܰܥ ܐܰܡܺܝ̈ܢ ܦܬ݂ܳܝܳܗ̇. ܘܰܬ݂ܠܳܬ݂ ܐܰܡܺܝ̈ܢ ܪܰܘܡܳܗ̇.</VERS>
      <VERS vnumber="28">ܘܰܥܒܳܕ݂ܗܶܝܢ ܕܰܐܓܳܢ̈ܶܐ. ܓܕ݂ܳܢܦ̈ܶܐ ܐܺܝܬ݂ ܠܗܶܝܢ.</VERS>
      <VERS vnumber="29">ܘܥܰܠ ܓܕ݂ܳܢܦ̈ܶܐ ܕܒܶܝܬ݂ ܚܢܳܩ̈ܶܐ. ܐܰܖ̈ܝܰܘܳܬ݂ܳܐ. ܘܬܰܘܖ̈ܶܐ. ܘܰܟܖ̈ܽܘܒܶܐ. ܘܥܰܠ ܟܣܳܝ̈ܶܐ ܗܳܟܰܢܳܐ. ܡܶܢ ܠܥܶܠ ܘܡܶܢ ܠܬܰܚܬ ܐܰܖ̈ܝܰܘܳܬ݂ܳܐ ܘܬܰܘܖ̈ܶܐ. ܚܶܙܘܳܐ ܥܒܳܕ݂ܳܐ ܫܰܦܺܝܪܳܐ.</VERS>
      <VERS vnumber="30">ܘܰܐܪܒܰܥ ܓܺܝ̈ܓܠܶܐ ܕܰܢܚܳܫܳܐ. ܠܰܐܓܳܢܳܐ ܚܕ݂ܳܐ. ܘܣܰܪܢܳܐ ܕܰܢܚܳܫܳܐ ܘܰܐܪܒܰܥ ܙܳܘ̈ܝܳܬ݂ܳܐ ܡܕܰܒ̈ܩܳܢ ܠܗܶܝܢ. ܘܟܰܬ݂ܦ̈ܳܬ݂ܳܐ ܐܺܝܬ݂ ܠܗܶܝܢ. ܠܬܰܚܬ ܡܶܢܗܶܝܢ. ܟܰܬ݂ܦ̈ܳܬ݂ܳܐ ܕܢܶܣܟܬ݂ܳܐ ܥܒܳܕ݂ܳܐ ܫܰܦܺܝܪܳܐ.</VERS>
      <VERS vnumber="31">ܘܦܽܘܡܳܗ̇ ܕܰܐܓܳܢܳܐ ܡܶܢ ܠܓܰܘ ܐܰܡܳܐ. ܘܦܽܘܡܳܗ̇ ܓܠܺܝܠ ܐܰܡܳܐ. ܘܦܳܠܓܽܘܬ݂ ܐܰܡܳܐ. ܘܳܐܦ ܥܰܠ ܦܽܘܡܳܗ̇ ܩܥܺܝ̈ܠܳܬ݂ܳܐ ܘܰܓܕ݂ܳܢܦ̈ܶܐ. ܡܪܰܒܥܺܝܢ ܘܠܳܐ ܓܠܺܝܠܺܝܢ.</VERS>
      <VERS vnumber="32">ܘܰܐܪܒܰܥ ܓܺܝ̈ܓܠܺܝܢ ܡܶܢ ܠܬܰܚܬ ܠܰܓܕ݂ܳܢܦ̈ܶܐ. ܘܺܐܝ̈ܕ݂ܰܗܳܬ݂ܳܐ ܕܓܺܝ̈ܓܠܶܐ ܒܰܐܓܳܢܳܐ ܚܕ݂ܳܐ ܘܪܰܘܡܳܗ̇ ܕܓܺܝܓܠܳܐ ܚܕ݂ܳܐ ܐܰܡܳܐ ܘܦܶܠܓܽܘܬ݂ ܐܰܡܳܐ.</VERS>
      <VERS vnumber="33">ܘܰܥܒܳܕ݂ܳܐ ܕܓܺܝ̈ܓܠܶܐ ܐܰܝܟ݂ ܥܒܳܕ݂ܳܐ ܕܓܺܝ̈ܓܠܶܐ ܕܡܰܪܟܰܒܬܳܐ. ܘܺܐܝ̈ܕܳܗܳܬ݂ܗܶܝܢ. ܘܓܰܒܰܝ̈ܗܶܝܢ. ܘܨܶܒܬܗܶܝܢ. ܘܫܽܘܦܪܗܶܝܢ. ܥܒܳܕ݂ܳܐ ܕܢܶܣܟܬ݂ܳܐ.</VERS>
      <VERS vnumber="34">ܘܰܐܪܒܰܥ ܟܰܬ݂ܦ̈ܳܢ ܥܰܠ ܐܰܪܒܰܥ ܙܳܘ̈ܝܳܬ݂ܳܗ̇ ܕܰܐܓܳܢܳܐ ܚܕ݂ܳܐ ܡܶܢ ܐܰܓܳܢ̈ܶܐ.</VERS>
      <VERS vnumber="35">ܟܰܬ݂ܦ̈ܳܬ݂ܳܗ̇ ܘܟܰܪܣܳܗ̇ ܕܰܐܓܳܢܳܐ ܦܶܠܓܽܘܬ݂ ܐܰܡܳܐ. ܘܪܰܘܡܳܗ̇ ܓܠܺܝܠ ܟܰܕ݂ ܚܳܕ݂ܪܳܐ. ܥܰܠ ܪܺܝܫܳܗ̇ ܕܰܐܓܳܢܳܐ. ܘܺܐܝ̈ܕ݂ܳܗܳܬ݂ܳܗ̇ ܘܰܓܕ݂ܳܢܦܶܝ̈ܗ̇ ܡܶܢܳܗ̇.</VERS>
      <VERS vnumber="36">ܘܰܪܫܰܡ ܥܰܠ ܠܽܘ̈ܚܶܐ ܐܺܝ̈ܕ݂ܳܗܳܬܳܗ̇. ܘܥܰܠ ܓܕ݂ܳܢܦܶܝ̈ܗ̇ ܟܖ̈ܽܘܒܶܐ. ܘܰܐܖ̈ܝܰܘܳܬ݂ܳܐ. ܘܕܶܩ̈ܠܶܐ. ܟܰܕ݂ ܚܳܕ݂ܪܳܐ.</VERS>
      <VERS vnumber="37">ܗܳܟܰܢܳܐ ܥ̣ܒܰܕ݂ ܐܶܢܶܝܢ ܠܰܥܣܰܪ ܐܰܓܳܢܺܝ̈ܢ. ܢܶܣܟܬ݂ܳܐ ܚܕ݂ܳܐ. ܘܰܡܫܽܘܚܬ݂ܳܐ ܚܕ݂ܳܐ. ܘܩܰܘܡܬ݂ܳܐ ܚܕ݂ܳܐ ܠܟܽܠܗܶܝܢ.</VERS>
      <VERS vnumber="38">ܘܰܥܒܰܕ݂ ܥܣܰܪ ܠܰܩܢܺܝ̈ܢ ܕܰܢܚܳܫܳܐ. ܐܰܪܒܥܺܝܢ ܡܰܬܖ̈ܝܳܢ ܐܰܚܕ݂ܳܐ ܠܰܩܢܳܐ ܚܕ݂ܳܐ. ܐܰܪܒܰܥ ܐܰܡܺܝ̈ܢ ܠܰܩܢܳܐ ܚܕ݂ܳܐ ܥܰܠ ܐܰܓܳܢܳܐ ܚܕ݂ܳܐ. ܗܳܟܰܢܳܐ ܠܰܥܣܰܪ ܐܰܓܳܢܺܝ̈ܢ.</VERS>
      <VERS vnumber="39">ܘܰܥܒܰܕ݂ ܐܶܢܶܝܢ ܠܰܐܓܳܢ̈ܶܐ. ܚܰܡܶܫ ܡܶܢ ܣܶܛܪܶܗ ܕܒܰܝܬܳܐ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܛܪܶܗ ܕܒܰܝܬܳܐ ܡܶܢ ܣܶܡܳܠܳܐ. ܘܝܰܡܳܐ ܥܒܰܕ݂ ܡܶܢ ܣܶܛܪܶܗ ܕܒܰܝܬܳܐ. ܡܶܢ ܬܰܝܡܰܢ ܡܰܕ݂ܢܰܚ ܠܽܘܩܒܰܠ ܬܰܝܡܢܳܐ.</VERS>
      <VERS vnumber="40">ܘܰܥܒܰܕ݂ ܚܺܝܪܳܡ ܠܰܩܢ̈ܶܐ. ܘܩܰܕ݂̈ܣܶܐ. ܘܺܐܝܖ̈ܶܐ. ܘܩܰܖ̈ܕ݂ܳܠܶܐ ܘܫܰܠܶܡ ܚܺܝܪܳܡ ܠܡܶܥܒܰܕ݂ ܟܽܠܶܗ ܥܒܳܕ݂ܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="41">ܥܰܡܽܘ̈ܕܶܐ ܬܪܶܝܢ. ܘܰܐܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ ܬܰܪܬܶܝܢ. ܘܰܟ݂ܣܳܝ̈ܶܐ ܬܪܶܝܢ. ܠܰܡܟܰܣܳܝܽܘ ܬܰܪܬܶܝܢ ܐܰܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ.</VERS>
      <VERS vnumber="42">ܘܖ̈ܽܘܡܳܢܶܐ ܐܰܪܒܰܥܡܳܐܐ ܠܰܬܪܶܝܢ ܟܣܳܝ̈ܶܐ. ܬܪܶܝܢ ܣܶܕ݂ܖ̈ܺܝܢ ܕܖ̈ܽܘܡܳܢܶܐ ܠܰܟ݂ܣܳܝܳܐ ܚܰܕ݂. ܠܰܡܟܰܣܳܝܽܘ ܬܪܶܝܢ ܦܽܘ̈ܡܶܐ ܕܰܐܓܳܢ̈ܶܐ ܕܥܰܠ ܪܺܝܫ ܥܰܡܽܘ̈ܕܶܐ.</VERS>
      <VERS vnumber="43">ܘܰܐܓܳܢ̈ܶܐ ܥܣܰܪ. ܘܠܰܩܢ̈ܶܐ ܥܣܰܪ ܕܥܰܠ ܐܰܓܳܢ̈ܶܐ.</VERS>
      <VERS vnumber="44">ܘܝܰܡܳܐ ܚܰܕ݂. ܘܬܰܘܖ̈ܶܐ ܬܪܶܥܣܰܪ ܕܰܬ݂ܚܶܝܬ݂ ܝܰܡܳܐ.</VERS>
      <VERS vnumber="45">ܘܩܰܕ݂ܣ̈ܶܐ ܘܺܐܝܖ̈ܶܐ. ܘܩܰܖ̈ܕܳܠܶܐ. ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܳܐ. ܕܰܥܒܰܕ݂ ܚܺܝܪܳܡ ܠܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܕܰܢܚܳܫܳܐ ܩܽܘܪܺܝܢܬ݂ܳܝܳܐ.</VERS>
      <VERS vnumber="46">ܒܟ݂ܳܟ݂ܳܪ ܕܒܰܦܩܰܥܬ݂ܳܐ ܕܺܐܝܪܺܝܚܽܘ. ܥܰܠ ܓܶܢ̱ܒ̣ ܝܽܘܪܕܢܳܢ ܢܣܰܟ݂ ܐܶܢܽܘܢ ܡܰܠܟܳܐ. ܒܫܽܘܦܪܳܗ̇ ܕܰܐܪܥܳܐ. ܒܶܝܬ݂ ܣܳܟ݂ܽܘܬ݂ ܘܒܶܝܬ݂ ܨܰܪܬܳܢ.</VERS>
      <VERS vnumber="47">ܘܰܥ̣ܒܰܕ݂ ܫܠܶܝܡܽܘܢ ܟܽܠܗܽܘܢ ܡܳܐܢ̈ܶܐ ܕܣܽܘܓ݂ܳܐܐ ܕܛܳܒ. ܠܳܐ ܗܘܳܐ ܣܳܟ݂ܳܐ ܠܡܰܬ݂ܩܳܠܳܐ ܕܰܢܚܳܫܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="48">ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ. ܡܰܕ݂ܒܚܳܐ ܕܕܰܗܒܳܐ. ܘܦܳܬܽܘܪܳܐ ܕܕܰܗܒܳܐ. ܕܰܥܠܰܘܗܝ ܠܰܚܡܳܐ ܕܰܐܦ̈ܶܐ.</VERS>
      <VERS vnumber="49">ܘܰܡܢܳܪܬܳܐ ܕܕܰܗܒܳܐ ܣܢܺܝܢܳܐ. ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ ܩܕ݂ܳܡ ܗܰܝܟܠܳܐ. ܘܟܰܦ̈ܶܐ. ܘܰܫܖ̈ܳܓܶܐ. ܘܡܰܠܩܛ̈ܶܐ ܕܕܰܗܒܳܐ.</VERS>
      <VERS vnumber="50">ܘܡܰܙܡܟ̈ܶܐ. ܘܢܰܦܛܺܖ̈ܶܐ. ܘܫܳܚ̈ܠܶܐ. ܘܟܰܦ̈ܶܐ. ܘܦܺܝܖ̈ܡܶܐ ܕܕܰܗܒܳܐ ܣܢܺܝܢܳܐ. ܘܰܩܖ̈ܳܡܶܐ ܕܬܰܪܥܳܐ ܓܘܳܝܳܐ ܕܰܩܕ݂ܽܘܫ ܩܽܘ̈ܕܫܶܐ. ܘܰܕܬܰܪܥܳܐ ܕܒܰܝܬܳܐ ܕܗܰܝܟܠܳܐ. ܕܕܰܗܒܳܐ ܣܢܺܝܢܳܐ.</VERS>
      <VERS vnumber="51">ܘܰܫܠܶܡ ܟܽܠܶܗ ܥܒܳܕ݂ܳܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ. ܘܰܐܝܬܺܝ ܫܠܶܝܡܽܘܢ ܩܽܘܕܫܳܐ ܕܕܰܘܺܝܕ݂ ܐܰܒܽܘܗܝ. ܟܶܣܦܳܐ. ܘܕܰܗܒܳܐ. ܘܡܳܐܢ̈ܶܐ. ܐܰܥܶܠ ܠܓܰܙܳܐ ܕܒܰܝܬܶܗ ܕܡܳܪܝܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܗܳܝܕܶܝܢ ܟܰܢܶܫ ܫܠܶܝܡܽܘܢ ܠܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܰܠܟܽܠܗܽܘܢ ܖ̈ܺܝܫܶܐ ܕܫܰܒ̈ܛܶܐ. ܘܪܰܘܖ̈ܒܳܢܶܐ ܕܰܐܒܳܗ̈ܳܬ݂ܳܐ. ܘܶܐܬ݂ܟܰܢܰܫܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܠܡܰܣܳܩܽܘ ܠܳܐܪܽܘܢܳܐ ܕܰܩܝܳܡܶܗ ܕܡܳܪܝܳܐ ܡܶܢ ܩܪܺܝܬܶܗ. ܕܗܺܝ ܗܺܝ ܨܶܗܝܽܘܢ.</VERS>
      <VERS vnumber="2">ܘܶܐܬ݂ܟܰܢܰܫܘ ܠܘܳܬ݂ ܡܰܠܟܳܐ ܫܠܶܝܡܽܘܢ. ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܒܝܰܪܚܳܐ ܕܥܰܠ̈ܠܳܬ݂ܳܐ ܒܚܰܓܳܐ. ܗܽܘܝܽܘ ܝܰܪܚܳܐ ܫܒܺܝܥܳܝܳܐ.</VERS>
      <VERS vnumber="3">ܘܶܐܬ݂ܰܘ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܘܫܰܩܠܽܘܗܝ ܟܳܗ̈ܢܶܐ ܠܳܐܪܽܘܢܶܗ ܕܡܳܪܝܳܐ.</VERS>
      <VERS vnumber="4">ܘܰܐܣܩܽܘܗܝ ܠܗܰܝܟܠܶܗ ܕܡܳܪܝܳܐ. ܘܰܠܡܰܫܟܰܢܙܰܒܢܳܐ. ܘܰܠܡܳܐܢܰܝ̈ ܩܽܘܕܫܳܐ ܕܡܰܫܟܢܳܐ. ܘܰܣܠܶܩܘ ܥܰܡܗܽܘܢ ܟܳܗ̈ܢܶܐ ܘܠܶܘ̈ܳܝܶܐ ܕܺܝܣܪܳܐܶܝܠ.</VERS>
      <VERS vnumber="5">ܘܡܰܠܟܳܐ ܫܠܶܝܡܽܘܢ ܘܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ ܕܶܐܬ݂ܘܰܥܰܕ݂ܘ ܠܘܳܬܶܗ. ܩܳܝܡܺܝܢ ܥܰܡܶܗ ܩܕ݂ܳܡ ܐܳܪܽܘܢܳܐ. ܘܰܡܕܰܒܚܺܝܢ ܥܳܢ̈ܳܐ ܘܬܰܘܖ̈ܶܐ ܕܠܳܐ ܡܶܬ݂ܡܢܶܝܢ. ܘܠܳܐ ܡܶܬ݂ܚܰܫܒܺܝܢ ܡܶܢ ܣܽܿܘܓܐܗܽܘܢ.</VERS>
      <VERS vnumber="6">ܘܰܐܝܬܺܝܘ ܟܳܗ̈ܢܶܐ ܠܳܐܪܽܘܢܳܐ ܕܰܩܝܳܡܶܗ ܕܡܳܪܝܳܐ ܠܰܐܬ݂ܪܶܗ ܠܗܰܝܟܠܳܐ. ܠܒܰܝܬܳܐ ܕܰܩܕ݂ܽܘܫ ܩܽܘ̈ܕܫܶܐ. ܠܰܬ݂ܚܶܝܬ݂ ܓܶܦܰܝ̈ܗܽܘܢ ܕܰܟܖ̈ܽܘܒܶܐ.</VERS>
      <VERS vnumber="7">ܡܶܛܽܠ ܕܰܟܖ̈ܽܘܒܶܐ ܦܪܺܝܣܺܝܢ ܓܶܦܰܝ̈ܗܽܘܢ ܒܰܐܬ݂ܪܳܐ ܩܰܕܺܝܫܳܐ. ܘܡܰܛܠܠܺܝܢ ܒܓܶܦܰܝ̈ܗܽܘܢ ܥܰܠ ܐܳܪܽܘܢܳܐ. ܘܥܰܠ ܩܽܘܦܰܘ̈ܗܝ ܡܶܢ ܠܥܶܠ.</VERS>
      <VERS vnumber="8">ܘܰܐܪܺܝܟ݂ܺܝܢ ܗܘܰܘ ܩܽܘ̈ܦܶܐ. ܘܡܶܬ݂ܚܙܶܝܢ ܗܘܰܘ ܖ̈ܺܝܫܰܝܗܽܘܢ ܕܩܽܘ̈ܦܶܐ ܡܶܢ ܩܽܘܕܫܳܐ ܠܰܩܕ݂ܳܡ ܗܰܝܟܠܳܐ. ܘܰܠܒܰܪ ܠܳܐ ܡܶܬ݂ܚܙܶܝܢ ܗܘܰܘ. ܘܰܗܘܰܘ ܬܰܡܳܢ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="9">ܠܰܝܬ ܒܳܐܪܽܘܢܳܐ. ܐܶܠܳܐ ܐܶܢ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܕܣܳܡ ܬܰܡܳܢ ܡܽܘܫܶܐ ܒܚܽܘܪܺܝܒ. ܟܰܕ݂ ܐܰܩܺܝܡ ܡܳܪܝܳܐ ܩܝܳܡܳܐ ܥܰܡ ܒܢܰܝ̈ ܝܺܣܪܳܐܶܝܠ. ܟܰܕ݂ ܢܦܰܩܘ ܡܶܢ ܡܶܨܪܶܝܢ.</VERS>
      <VERS vnumber="10">ܘܟܰܕ݂ ܢܦܰܩܘ ܟܳܗ̈ܢܶܐ ܡܶܢ ܩܽܘܕܫܳܐ. ܥܢܳܢܳܐ ܐܶܬ݂ܡܠܺܝ ܒܰܝܬܶܗ ܕܡܳܪܝܳܐ.</VERS>
      <VERS vnumber="11">ܘܠܳܐ ܐܶܫܟܰܚܘ ܟܳܗ̈ܢܶܐ ܠܰܡܩܳܡ ܘܠܰܡܫܰܡܳܫܽܘ ܡܶܢ ܩܕ݂ܳܡ ܥܢܳܢܳܐ. ܡܶܛܽܠ ܕܶܐܬ݂ܡܠܺܝ ܐܺܝܩܳܪܶܗ ܕܡܳܪܝܳܐ ܒܰܝܬܶܗ ܕܡܳܪܝܳܐ.</VERS>
      <VERS vnumber="12">ܗܳܝܕܶܝܢ ܐܶܡܰܪ ܫܠܶܝܡܽܘܢ. ܡܳܪܝܳܐ ܐܰܢ̱ܬ ܐܶܡ̣ܰܪܬ ܠܡܶܫܪܳܐ ܒܥܰܪܦܠܳܐ.</VERS>
      <VERS vnumber="13">ܘܶܐܢܳܐ ܡܶܒܢܳܐ ܒܢܺܝܬ݂ ܒܶܝܬ݂ ܡܰܥܡܪܳܐ ܠܳܟ݂. ܡܰܬ݂ܩܢܳܐ ܠܡܰܘܬܒܳܟ݂ ܠܥܳܠܡܺܝܢ.</VERS>
      <VERS vnumber="14">ܘܰܐܦܢܺܝ ܡܰܠܟܳܐ ܐܰܦܰܘ̈ܗܝ. ܘܒܰܪܶܟ݂ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܘܟܽܠܶܗ ܟܶܢܫܳܐ ܕܺܝܣܪܳܐܶܝܠ ܩܳܝܡܺܝܢ.</VERS>
      <VERS vnumber="15">ܘܶܐܡܰܪ. ܒܪܺܝܟ݂ܽ ܗ̱ܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܦܽܘܡܶܗ ܥܰܡ ܕܰܘܺܝܕ݂ ܐܳܒܝ ܘܒܺܐܝܕܰܘ̈ܗܝ ܫܰܠܶܡ. ܘܶܐܡܰܪ.</VERS>
      <VERS vnumber="16">ܡܶܢ ܝܰܘܡܳܐ ܕܰܐܦ̣ܩܶܬ݂ ܠܥܰܡܝ ܒܢܰܝ̈ ܝܺܣܪܳܐܶܝܠ. ܡܶܢ ܡܶܨܪܶܝܢ. ܠܳܐ ܨܒܺܝܬ݂ ܒܰܩܪܳܝܬܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܶܒܢܳܐ ܒܰܝܬܳܐ ܕܢܶܗܘܶܐ ܫܶܡܝ ܬܰܡܳܢ. ܘܰܨܒܺܝܬ݂ ܒܕܰܘܺܝܕ݂ ܕܢܶܗܘܶܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="17">ܘܰܗܘܳܐ ܒܠܶܒܶܗ ܕܕܰܘܺܝܕ݂ ܐܳܒܝ. ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="18">ܘܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ. ܚܠܳܦ ܕܰܗܘܳܬ݂ ܒܠܶܒܳܟ݂ ܠܡܶܒܢܳܐ ܒܰܝܬܳܐ ܠܫܶܡܝ. ܫܰܦܺܝܪ ܥ̣ܒܰܕܬ ܕܰܗܘܳܬ݂ ܒܠܶܒܳܟ݂.</VERS>
      <VERS vnumber="19">ܒܪܰܡ ܐܰܢ̱ܬ ܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܐܶܠܳܐ ܐܶܢ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ.</VERS>
      <VERS vnumber="20">ܘܰܐܩܺܝܡ ܡܳܪܝܳܐ ܦܶܬ݂ܓ݂ܳܡܳܐ ܕܶܐܡܰܪ. ܘܩܳܡܶܬ݂ ܚܠܳܦ ܕܰܘܺܝܕ݂ ܐܳܒܝ. ܘܝܶܬܒܶܬ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ ܐܰܝܟ݂ ܕܶܐܡܰܪ ܡܳܪܝܳܐ. ܘܰܒܢܺܝܬ݂ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="21">ܘܣ̣ܳܡܶܬ݂ ܬܰܡܳܢ ܐܳܪܽܘܢܳܐ ܕܰܩܝܳܡܶܗ ܕܡܳܪܝܳܐ. ܕܰܐܩܺܝܡ ܥܰܡ ܐܰܒܳܗܰܝ̈ܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="22">ܘܩ̣ܳܡ ܫܠܶܝܡܽܘܢ ܩܕ݂ܳܡ ܡܰܕ݂ܒܚܶܗ ܕܡܳܪܝܳܐ ܠܽܘܩܒܰܠ ܟܽܠܶܗ ܟܶܢܫܳܐ ܕܺܝܣܪܳܐܶܝܠ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ. ܘܨܰܠܺܝ. ܘܶܐܡܰܪ.</VERS>
      <VERS vnumber="23">ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܰܝܬ ܐܰܟ݂ܘܳܬܳܟ݂ ܒܰܫܡܰܝܳܐ ܡܶܢ ܠܥܶܠ. ܘܥܰܠ ܐܰܪܥܳܐ ܡܶܢ ܠܬܰܚܬ. ܕܢܳܛܰܪ ܐܰܢ̱ܬ ܩܝܳܡܳܐ ܘܛܰܝܒܽܘܬ݂ܳܐ ܠܥܰܒܕܰܝ̈ܟ ܕܰܡܗܰܠܟ݂ܺܝܢ ܩܕܳܡܰܝܟ ܒܩܽܘܫܬܳܐ. ܒܟܽܠܶܗ ܠܶܒܗܽܘܢ ܘܰܒܟܽܠܳܗ̇ ܢܰܦܫܗܽܘܢ.</VERS>
      <VERS vnumber="24">ܕܰܢ̣ܛܰܪܬ ܠܥܰܒܕܳܟ݂ ܕܰܘܺܝܕ݂ ܐܳܒܝ ܡܶܕܶܡ ܕܶܐܡ̣ܰܪܬ ܠܶܗ. ܕܡ̣ܰܠܶܠܬ ܒܦܽܘܡܳܟ. ܘܒܺܐܝܕܰܝ̈ܟ ܫܰܡ̣ܠܺܝܬ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="25">ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܛܰܪ ܠܥܰܒܕܳܟ݂ ܕܰܘܺܝܕ݂ ܐܳܒܝ ܡܶܕܶܡ ܕܶܐܡ̣ܰܪܬ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܒܰܠܚܽܘܕ݂ ܐܶܢ ܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ ܠܰܡܗܰܠܳܟܽܘ ܩܕ݂ܳܡܰܝ ܒܩܽܘܫܬܳܐ ܐܰܝܟ݂ ܕܗܰܠܶܟ݂ܬ ܩܕ݂ܳܡܰܝ.</VERS>
      <VERS vnumber="26">ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܶܬ݂ܗܰܝܡܰܢ ܦܶܬ݂ܓܳܡܳܟ݂ ܕܺܝܡܰܝܬ ܠܥܰܒܕܳܟ݂ ܕܰܘܺܝܕ݂ ܐܳܒܝ.</VERS>
      <VERS vnumber="27">ܡܶܛܽܠ ܕܫܰܪܺܝܪܳܐܺܝܬ݂ ܝܺܬܶܒ ܐܰ‌ܠܳܗܳܐ ܥܰܠ ܐܰܪܥܳܐ. ܗܳܐ ܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܳܟ݂. ܠܳܐ ܟ݂ܶܢ ܒܰܝܬܳܐ ܗܳܢܳܐ ܕܰܒܢܺܝܬ.</VERS>
      <VERS vnumber="28">ܘܶܐܬ݂ܦܰܢ ܥܰܠ ܨܠܽܘܬܶܗ ܕܥܰܒܕܳܟ݂ ܘܥܰܠ ܒܳܥܽܘܬ݂ܶܗ. ܡܳܪܝܳܐ ܐܰܠܳܗܝ. ܠܡܶܫܡܰܥ ܒܳܥܽܘܬ݂ܳܐ ܘܰܨܠܽܘܬ݂ܳܐ ܕܥܰܒܕܳܟ݂ ܡܨܰܠܶܐ ܩܕ݂ܳܡܰܝܟ݂ ܝܰܘܡܳܢܳܐ.</VERS>
      <VERS vnumber="29">ܕܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ ܥܰܠ ܒܰܝܬܳܐ ܗܳܢܳܐ ܒܺܐܝܡܳܡܳܐ ܘܰܒܠܺܠܝܳܐ. ܒܰܐܬܪܳܐ ܕܶܐܡ̣ܰܪܬ ܕܢܶܗܘܶܐ ܫܶܡܝ ܬܰܡܳܢ ܠܡܶܫܡܰܥ ܨܠܽܘܬ݂ܳܐ. ܕܥܰܒܕܳܟ݂ ܡܨܰܠܶܐ ܩܕܳܡܰܝܟ ܥܰܠ ܐܰܬ݂ܪܳܐ ܗܳܢܳܐ.</VERS>
      <VERS vnumber="30">ܘܰܫܡܰܥ ܒܳܥܽܘܬ݂ܶܗ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܕܰܡܨܰܠܶܝܢ ܩܕܳܡܰܝܟ ܒܰܐܬܪܳܐ ܗܳܢܳܐ. ܘܰܐܢ̱ܬ ܬܶܫܡܰܥ ܡܶܢ ܡܰܥܡܪܳܟ݂ ܡܶܢ ܫܡܰܝܳܐ. ܘܬܶܫܒܽܘܩ.</VERS>
      <VERS vnumber="31">ܐܶܢ ܢܶܚܛܶܐ ܓܰܒܪܳܐ ܒܚܰܒܪܶܗ. ܘܰܢܚܰܝܒܺܝܘܗܝ ܡܰܘܡܳܬ݂ܳܐ ܠܡܰܘܡܳܝܽܘܬܶܗ. ܘܢܺܐܬܶܐ ܘܢܺܐܡܶܐ ܩܕ݂ܳܡ ܡܰܕ݂ܒܚܳܟ݂ ܒܒܰܝܬܳܐ ܗܳܢܳܐ.</VERS>
      <VERS vnumber="32">ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܥܒܶܕ݂ ܘܰܬܕ݂ܽܘܢ ܠܥܰܒܕܰܝ̈ܟ ܠܰܡܚܰܝܳܒܽܘ ܠܚܰܝܳܒܳܐ. ܘܰܠܡܶܬܰܠ ܐܽܘܪܚܶܗ ܒܪܺܝܫܶܗ. ܘܠܰܡܙܰܟܳܝܽܘ ܠܙܰܟܳܝܳܐ. ܘܰܠܡܶܬܰܠ ܠܶܗ ܐܰܝܟ݂ ܙܰܟܳܝܽܘܬܶܗ.</VERS>
      <VERS vnumber="33">ܘܟܰܕ݂ ܢܶܬܬܒܰܪ ܥܰܡܳܟ݂ ܝܺܣܪܳܐܶܝܠ ܒܰܩܪܳܒܳܐ ܕܰܒܥܶܠ̈ܕܒܳܒܶܐ. ܟܰܕ݂ ܢܶܚܛܽܘܢ ܩܕܳܡܰܝܟ. ܘܰܢܬ݂ܽܘܒܽܘܢ ܠܘܳܬ݂ܳܟ݂ ܘܢܰܘܕܽܘܢ ܠܰܫܡܳܟ݂. ܘܰܢܨܰܠܽܘܢ ܘܢܶܒܥܽܘܢ ܡܶܢܳܟ݂ ܒܰܐܬܪܳܐ ܗܳܢܳܐ.</VERS>
      <VERS vnumber="34">ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܫܒܽܘܩ ܠܰܚܛܳܗ̈ܶܐ ܕܥܰܒܕܰܝ̈ܟ ܘܰܕ݂ܥܰܡܳܟ݂. ܝܺܣܪܳܐܶܝܠ. ܘܬܰܗܦܶܟ݂ ܐܶܢܽܘܢ ܠܰܐܪܥܳܐ ܕܝ̣ܰܗܒܬ ܠܰܐܒܳܗܰܝ̈ܗܽܘܢ.</VERS>
      <VERS vnumber="35">ܘܟܰܕ݂ ܢܶܬ݂ܟܠܽܘܢ ܫܡܰܝܳܐ. ܘܠܳܐ ܢܶܗܘܶܐ ܡܶܛܪܳܐ ܥܰܠ ܕܰܚܛܰܘ ܠܳܟ݂. ܘܢܺܐܬ݂ܽܘܢ ܘܰܢܨܰܠܽܘܢ ܒܰܐܬ݂ܪܳܐ ܗܳܢܳܐ ܘܢܰܘܕܽܘܢ ܠܰܫܡܳܟ݂. ܘܡܶܢ ܚܛܳܗܰܝ̈ܗܽܘܢ ܢܶܬ݂ܦܢܽܘܢ.</VERS>
      <VERS vnumber="36">ܟܰܕ݂ ܬܶܥܢܶܐ ܐܶܢܽܘܢ. ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬ݂ܶܫܒܽܘܩ ܠܰܚܛܳܗ̈ܶܐ ܕܥܰܒܕܰܝ̈ܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܟܰܕ݂ ܬܰܠܶܦ ܐܶܢܽܘܢ ܐܽܘܪܚܳܐ ܛܳܒܬ݂ܳܐ ܕܢܺܐܙܽܠܘܢ ܒܳܗ̇. ܘܬܶܬܶܠ ܡܶܛܪܳܐ ܥܰܠ ܐܰܪܥܳܐ ܕܝܰܗܒܬ ܠܥܰܡܳܟ݂ ܠܝܽܘܪܬ݂ܳܢܳܐ.</VERS>
      <VERS vnumber="37">ܘܟܰܦܢܳܐ ܟܰܕ݂ ܢܶܗܘܶܐ ܒܰܐܪܥܳܐ. ܘܡܰܘܬܳܢܳܐ ܘܫܽܘܩܳܦܳܐ ܘܝܰܪܩܳܢܳܐ. ܘܩܰܡܨܳܐ ܘܙܳܚܠܳܐ ܟܰܕ݂ ܢܶܗܘܶܐ. ܘܟܰܕ݂ ܢܥܺܝܩܽܘܢ ܠܗܽܘܢ ܒܥܶܠ̈ܕܒܳܒܶܐ ܒܰܚܕ݂ܳܐ ܡܶܢ ܡܕ݂ܺܝ̈ܢܳܬ݂ܗܽܘܢ. ܘܟܽܠ ܟܽܘܪܗܳܢ. ܘܟܽܠ ܡܰܚܘܳܐ.</VERS>
      <VERS vnumber="38">ܘܟܽܠ ܨܠܽܘܬ݂ܳܐ ܘܟܽܠ ܒܳܥܽܘܬ݂ܳܐ ܕܬܶܗܘܶܐ ܠܟܽܠ ܐ̱ܢܳܫ ܠܟܽܠܶܗ ܥܰܡܳܟ݂ ܝܺܣܪܳܐܶܝܠ. ܕܢܶܕܥܽܘܢ ܓܒܰܪ ܡܰܟ݂ܬܳܫܳܐ ܕܠܶܒܶܗ. ܘܢܶܦܫܽܘܛ ܐܺܝܕܰܘ̈ܗܝ ܩܕܳܡܰܝܟ ܒܒܰܝܬܳܐ ܗܳܢܳܐ.</VERS>
      <VERS vnumber="39">ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܘܬܶܫܒܽܘܩ ܘܬܶܥܒܶܕ݂. ܘܬܶܬܶܠ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ. ܕܬܶܕܰܥ ܠܶܒܶܗ. ܡܶܛܽܠ ܕܰܐܢ̱ܬ ܗܽܘ ܒܰܠܚܽܘܕܰܝܟ ܝܳܕܰܥ ܐܰܢ̱ܬ ܠܶܒܳܐ ܕܟܽܠܗܽܘܢ ܒܢܰܝ̈ܢܳܫܳܐ.</VERS>
      <VERS vnumber="40">ܡܶܛܽܠ ܕܢܶܕ݂ܚܠܽܘܢ ܠܳܟ݂ ܟܽܠܗܽܘܢ ܝܰܘ̈ܡܳܬ݂ܳܐ ܕܗܶܢܽܘܢ ܚܰܝܺܝܢ. ܥܰܠ ܐܰܦܰܝ̈ ܐܰܪܥܳܐ ܕܝܰܗܒܬ ܠܰܐܒܳܗܰܝ̈ܗܽܘܢ.</VERS>
      <VERS vnumber="41">ܘܳܐܦ ܥܰܠ ܢܽܘܟܪܳܝܳܐ ܕܠܳܐ ܗܘܳܐ ܡܶܢ ܥܰܡܳܟ݂ ܝܺܣܪܳܐܶܝܠ. ܘܢܺܐܬܶܐ ܡܶܢ ܐܰܪܥܳܐ ܪܰܚܺܝܩܬܳܐ ܡܶܛܽܠ ܫܡܳܟ݂.</VERS>
      <VERS vnumber="42">ܟܰܕ݂ ܢܶܫܡܥܽܘܢ ܫܡܳܟ݂ ܪܰܒܳܐ. ܘܺܐܝܕ݂ܳܟ݂ ܬܰܩܺܝܦܬܳܐ. ܘܰܕ݂ܪܳܥܳܟ݂ ܪܳܡܳܐ. ܘܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ.</VERS>
      <VERS vnumber="43">ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܘܬܶܥܒܶܕ݂ ܐܰܝܟ݂ ܕܩܳܪܶܐ ܠܳܟ݂ ܢܽܘܟܪܳܝܳܐ. ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܫܡܳܟ݂. ܠܡܶܕ݂ܚܰܠ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܘܰܠܡܶܕܰܥ ܕܰܫܡܳܟ݂ ܐܶܬ݂ܩܪܺܝ ܥܰܠ ܒܰܝܬܳܐ ܗܳܢܳܐ ܕܰܒܢܺܝܬ݂.</VERS>
      <VERS vnumber="44">ܘܟܰܕ݂ ܢܶܦܽܘܩ ܥܰܡܳܟ݂ ܠܰܩܪܳܒܳܐ ܥܰܠ ܒܥܶܠܕܒܳܒܰܝ̈ܗܽܘܢ ܒܽܐܘܪܚܳܐ ܕܰܬ݂ܫܰܕܰܪ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܡܳܪܝܳܐ ܒܽܐܘܪܚܳܐ ܕܰܩܪܺܝܬ݂ܳܐ ܕܰܨܒܰܝܬ ܒܳܗ̇. ܘܒܰܝܬܳܐ ܗܳܢܳܐ ܕܰܒܢܺܝܬ ܠܰܫܡܳܟ݂.</VERS>
      <VERS vnumber="45">ܘܬܶܫܡܰܥ ܡܶܢ ܫܡܰܝܳܐ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ ܟܰܕ݂ ܢܶܚܛܽܘܢ ܠܳܟ݂.</VERS>
      <VERS vnumber="46">ܡܶܛܽܠ ܕܠܰܝܬ ܐ̱ܢܳܫ ܕܠܳܐ ܚܳܛܶܐ. ܘܪܳܓܶܙ ܐܰܢ̱ܬ ܥܠܰܝܗܽܘܢ. ܘܡܰܫܠܶܡ ܐܰܢ̱ܬ ܠܗܽܘܢ ܩܕ݂ܳܡ ܒܥܶܠ̈ܕܒܳܒܶܐ. ܘܫܳܒܶܝܢ ܠܗܽܘܢ ܫܳܒܰܝ̈ܗܽܘܢ. ܠܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ ܕܪܰܚܺܝܩܳܐ ܐܰܘ ܕܩܰܪܺܝܒܳܐ.</VERS>
      <VERS vnumber="47">ܘܢܶܬ݂ܚܰܫܒܽܘܢ ܒܠܶܒܗܽܘܢ ܒܰܐܪܥܳܐ ܕܶܐܫܬܒܺܝܘ ܠܬܰܡܳܢ. ܘܰܢܬ݂ܽܘܒܽܘܢ. ܘܢܶܒܥܽܘܢ ܡܶܢܳܟ݂ ܒܰܐܪܥܳܐ ܕܫܳܒܰܝ̈ܗܽܘܢ. ܘܢܺܐܡܪܽܘܢ. ܚܛܰܝܢ ܘܰܐܣܟܶܠܢ ܘܰܐܥܠܺܝܢ.</VERS>
      <VERS vnumber="48">ܘܢܶܬ݂ܦܢܽܘܢ ܠܘܳܬ݂ܟ݂ ܡܶܢ ܟܽܠܶܗ ܠܶܒܗܽܘܢ. ܘܡܶܢ ܟܽܠܳܗ̇ ܢܰܦܫܗܽܘܢ. ܒܰܐܪܥܳܐ ܕܰܒܥܶܠܕܒܳܒܰܝ̈ܗܽܘܢ ܕܰܫܒܰܘ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܒܽܐܘܪܚܳܐ ܕܰܐܪܥܗܽܘܢ ܕܝܰܗܒܬ ܠܰܐܒܳܗܰܝ̈ܗܽܘܢ. ܩܪܺܝܬ݂ܳܐ ܕܰܓܒܰܝܬ. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂.</VERS>
      <VERS vnumber="49">ܘܬܶܫܡܰܥ ܡܶܢ ܫܡܰܝܳܐ ܡܶܢ ܡܰܬ݂ܩܢܳܐ ܕܡܰܘܬܒܳܟ݂. ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ ܘܬܶܥܒܶܕ݂ ܕܺܝܢܗܽܘܢ.</VERS>
      <VERS vnumber="50">ܘܬܶܫܒܽܘܩ ܠܥܰܡܳܟ݂ ܥܰܠ ܕܰܚܛܰܘ ܠܳܟ݂. ܘܥܰܠ ܟܽܠܗܶܝܢ ܣܰܟܠܘ̈ܳܬ݂ܗܽܘܢ ܕܰܐܣܟܶܠܘ ܒܳܟ݂. ܘܬܶܬܶܠ ܐܶܢܽܘܢ ܠܖ̈ܰܚܡܶܐ ܩܕ݂ܳܡ ܫܳܒܰܝ̈ܗܽܘܢ. ܘܢܶܪܚܡܽܘܢ ܐܶܢܽܘܢ.</VERS>
      <VERS vnumber="51">ܡܶܛܽܠ ܕܥܰܡܳܟ݂ ܐܶܢܽܘܢ ܘܝܳܪܬܽܘܬܳܟ݂. ܕܰܐܦܶܩܬ ܐܶܢܽܘܢ ܡܶܢ ܡܶܨܪܶܝܢ ܡܶܢ ܟܽܘܪܳܐ ܕܦܰܪܙܠܳܐ.</VERS>
      <VERS vnumber="52">ܘܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ ܥܰܠ ܒܳܥܽܘܬ݂ܳܐ ܕܥܰܒܕܰܝ̈ܟ ܘܰܕ݂ܥܰܡܳܟ݂ ܝܺܣܪܳܐܶܝܠ. ܘܬܶܫܡܰܥ ܐܶܢܽܘܢ ܒܟܽܠ ܕܩܳܪܶܝܢ ܠܳܟ݂.</VERS>
      <VERS vnumber="53">ܡܶܛܽܠ ܐܰܢ̱ܬ ܦܪܰܫܬ ܐܶܢܽܘܢ ܠܳܟ݂ ܠܝܳܪܬܽܘܬ݂ܳܐ. ܡܶܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ. ܐܰܝܟ݂ ܕܶܐܡܰܪܬ ܒܺܐܝܕ݂ܳܐ ܕܡܽܘܫܶܐ ܥܰܒܕܳܟ݂. ܟܰܕ݂ ܐܰܦܶܩܬ ܠܰܐܒܳܗܰܝ̈ܗܽܘܢ. ܡܶܢ ܡܶܨܪܶܝܢ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="54">ܘܟܰܕ݂ ܫܰܠܶܡ ܫܠܶܝܡܽܘܢ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ. ܟܽܠܳܗ̇ ܨܠܽܘܬ݂ܳܐ ܘܒܳܥܽܘܬ݂ܳܐ ܗܳܕ݂ܶܐ. ܩܳܡ ܡܶܢ ܩܕ݂ܳܡ ܡܰܕ݂ܒܚܶܗ ܕܡܳܪܝܳܐ. ܕܰܗܘܳܐ ܒܰܪܺܝܟ ܥܰܠ ܒܽܘܖ̈ܟܰܘܗܝ. ܘܺܐܝܕܰܘ̈ܗܝ ܦܖ̈ܺܝܣܳܢ ܠܰܫܡܰܝܳܐ.</VERS>
      <VERS vnumber="55">ܘܩܳܡ ܘܒܰܪܶܟ݂ ܠܟܽܠܶܗ ܟܶܢܫܳܐ ܕܺܝܣܪܳܐܶܝܠ ܒܩܳܠܳܐ ܪܳܡܳܐ. ܘܶܐܡܰܪ.</VERS>
      <VERS vnumber="56">ܒܪܺܝܟ݂ ܗ̱ܘ ܡܳܪܝܳܐ ܐܰ‌ܠܳܗܳܐ. ܕܝܰܗܒ ܢܝܳܚܳܐ ܠܺܝܣܪܳܐܶܝܠ ܥܰܡܶܗ ܐܰܝܟ݂ ܕܶܐܡܰܪ. ܘܠܳܐ ܢܦܰܠ ܚܰܕ݂ ܦܶܬ݂ܓ݂ܳܡܳܐ ܡܶܢ ܟܽܠܗܽܘܢ ܦܶܬܓܳܡ̈ܶܐ ܛܳܒ̈ܶܐ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܡܽܘܫܶܐ ܥܰܒܕܶܗ.</VERS>
      <VERS vnumber="57">ܘܢܶܗܘܶܐ ܡܳܪܝܳܐ ܐܰܠܳܗܰܢ ܥܰܡܰܢ. ܐܰܝܟ݂ ܕܰܗܘܳܐ ܥܰܡ ܐܰܒܳܗܰܝ̈ܢ. ܠܳܐ ܢܰܪܦܶܝܢ ܘܠܳܐ ܢܶܫܒܩܰܢ.</VERS>
      <VERS vnumber="58">ܠܡܰܦܢܳܝܽܘ ܠܶܒܰܢ ܠܘܳܬ݂ܶܗ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܠܡܶܛܰܪ ܦܽܘܩܕܳܢܰܘ̈ܗܝ. ܘܰܩܝܳܡܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ. ܕܦܰܩܶܕ݂ ܠܰܐܒܳܗܰܝ̈ܢ.</VERS>
      <VERS vnumber="59">ܘܢܶܗܘܽܘܢ ܦܶܬܓܳܡ̈ܶܐ ܗܳܠܶܝܢ ܕܰܒܥܺܝܬ݂ ܡܶܢ ܩܕ݂ܳܡ ܡܳܪܝܳܐ. ܩܰܪܺܝܒܺܝܢ ܠܡܳܪܝܳܐ ܐܰ‌ܠܳܗܳܐ ܒܠܺܠܝܳܐ ܘܒܺܐܝܡܳܡܳܐ. ܠܡܶܥܒܰܕ݂ ܕܺܝܢܳܐ ܕܥܰܒܕܶܗ. ܘܕܺܝܢܳܐ ܕܥܰܡܶܗ ܝܺܣܪܳܐܶܝܠ ܟܽܠܝܽܘܡ ܒܝܽܘܡ.</VERS>
      <VERS vnumber="60">ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܕܡܳܪܝܳܐ ܗ̱ܘ ܐܰ‌ܠܳܗܳܐ. ܘܠܰܝܬ ܬܽܘܒ ܠܒܰܪ ܡܶܢܶܗ.</VERS>
      <VERS vnumber="61">ܘܢܶܗܘܶܐ ܠܶܒܟܽܘܢ ܫܠܶܡ ܥܰܡ ܡܳܪܝܳܐ ܐܰܠܳܗܰܢ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܘܰܠܡܶܛܰܪ ܦܽܘܩܕܳܢܰܘ̈ܗܝ. ܘܰܩܝܳܡܰܘ̈ܗܝ. ܘܕ݂ܺܝܢܰܘ̈ܗܝ. ܘܢܳܡܽܘܣܰܘ̈ܗܝ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="62">ܘܡܰܠܟܳܐ ܫܠܶܝܡܽܘܢ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܡܕܰܒܚܺܝܢ ܗܘܰܘ ܕܶܒܚܬ݂ܳܐ ܪܰܒܬܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="63">ܘܕܰܒܰܚ ܫܠܶܝܡܽܘܢ ܕܶܒܚ̈ܶܐ ܫܰܠ̈ܡܶܐ ܩܕ݂ܳܡ ܡܳܪܝܳܐ. ܬܰܘܖ̈ܶܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܳܢ̈ܳܐ ܡܳܐܐ ܘܥܶܣܪܺܝܢ ܐܰܠܦܺܝ̈ܢ.</VERS>
      <VERS vnumber="64">ܘܚܰܕܶܬ݂ܘ ܠܒܰܝܬܶܗ ܕܡܳܪܝܳܐ. ܡܰܠܟܳܐ ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܒܝܰܘܡܳܐ ܗܰܘ. ܩܰܕܶܫ ܡܰܠܟܳܐ ܠܓܰܘܳܗ̇ ܕܕ݂ܳܪܬܳܐ ܕܰܩܕ݂ܳܡ ܒܰܝܬܶܗ ܕܡܳܪܝܳܐ. ܡܶܛܽܠ ܕܰܥܒܰܕ݂ ܬܰܡܳܢ ܥܠܰܘ̈ܳܬ݂ܳܐ ܘܩܽܘܖ̈ܒܳܢܶܐ. ܘܬܰܪܒܳܐ ܕܫܰܠ̈ܡܶܐ. ܡܶܛܽܠ ܕܡܰܕ݂ܒܚܳܐ ܕܰܢܚܳܫܳܐ ܕܰܩܕ݂ܳܡ ܡܳܪܝܳܐ. ܙܥܽܘܪ ܗܘܳܐ ܠܰܡܣܰܝܒܳܪܽܘ ܥܠܰܘ̈ܳܬ݂ܳܐ. ܘܩܽܘܖ̈ܒܳܢܶܐ ܘܬܰܪܒܳܐ ܕܫܰܠ̈ܡܶܐ.</VERS>
      <VERS vnumber="65">ܘܰܥܒܰܕ݂ ܫܠܶܝܡܽܘܢ ܒܝܰܘܡܳܐ ܗܰܘ ܚܰܓܳܐ. ܘܟܽܠܶܗ ܝܺܣܪܳܐܶܝܠ ܥܰܡܶܗ ܟܢܺܝܫܺܝܢ. ܡܶܢ ܡܰܥܠܳܢܳܐ ܕܰܚܡܰܬ݂. ܘܰܥܕܰܡܳܐ ܠܡܰܥܠܳܢܳܐ ܕܢܰܚܠܳܐ ܕܡܶܨܪܶܝܢ ܩܕ݂ܳܡ ܡܳܪܝܳܐ ܐܰܠܳܗܰܢ. ܫܰܒܥܳܐ ܝܰܘܡܺܝ̈ܢ ܘܫܰܒܥܳܐ ܝܰܘܡܺܝ̈ܢ. ܐܰܪܒܰܬܰܥܣܰܪ ܝܰܘܡܺܝ̈ܢ.</VERS>
      <VERS vnumber="66">ܘܰܒܝܰܘܡܳܐ ܕܰܬܡܳܢܝܳܐ. ܫܰܕܰܪܘ ܥܰܡܳܐ ܘܒܰܪܶܟ݂ܘ ܠܡܰܠܟܳܐ. ܘܶܐܙܰܠܘ ܠܡܰܫܟܢܰܝ̈ܗܽܘܢ ܟܰܕ݂ ܚܳܕܶܝܢ ܘܫܰܦܺܝܪ ܠܶܒܗܽܘܢ ܥܰܠ ܟܽܠܗܶܝܢ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܕܰܘܺܝܕ݂ ܥܰܒܕܶܗ ܘܠܥܰܡܶܗ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܟܰܕ݂ ܫܰܠܶܡ ܫܠܶܝܡܽܘܢ ܠܡܶܒܢܳܐ ܒܰܝܬܶܗ ܕܡܳܪܝܳܐ. ܘܒܰܝܬܶܗ ܕܡܰܠܟܳܐ. ܘܟܽܠܶܗ ܨܶܒܝܳܢܶܗ ܕܰܫܠܶܝܡܽܘܢ ܕܰܨܒܳܐ ܠܡܶܥܒܰܕ݂.</VERS>
      <VERS vnumber="2">ܗܳܝܕܶܝܢ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܕܬܰܪܬܶܝܢ ܙܰܒܢܺܝ̈ܢ. ܐܰܝܟ݂ ܕܶܐܬ݂ܓܠܺܝ ܥܠܰܘܗܝ ܒܓܶܒܥܽܘܢ.</VERS>
      <VERS vnumber="3">ܘܶܐܡܰܪ ܠܶܗ ܡܳܪܝܳܐ. ܫܶܡܥܶܬ݂ ܨܠܽܘܬܳܟ݂ ܘܒܳܥܽܘܬ݂ܳܟ݂ ܕܰܒܥܰܝܬ ܡܶܢ ܩܕ݂ܳܡܝ. ܘܩܰܕܫܶܬ ܠܺܝ ܒܰܝܬܳܐ ܗܳܢܳܐ ܕܰܒܢܰܝܬ. ܠܰܡܣܳܡ ܫܶܡܝ ܬܰܡܳܢ ܥܕܰܡܳܐ ܠܥܳܠܰܡ. ܘܢܶܗܘ̈ܝܳܢ ܥܰܝܢܰܝ̈ ܘܠܶܒܝ ܬܰܡܳܢ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="4">ܘܰܐܢ̱ܬ ܬܗܰܠܶܟ݂ ܩܕ݂ܳܡܝ ܐܰܝܟ݂ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܒܬܰܡܺܝܡܽܘܬ݂ ܠܶܒܳܐ ܘܒܰܬ݂ܪܺܝܨܽܘܬ݂ܳܐ ܠܡܶܥܒܰܕ݂ ܐܰܝܟ݂ ܕܦܰܩܶܕܬܳܟ݂. ܘܰܩܝܳܡܰܝ̈ ܘܕ݂ܺܝܢܰܝ̈ ܬܶܛܰܪ.</VERS>
      <VERS vnumber="5">ܐܰܩܺܝܡ ܟܽܘܪܣܝܳܐ ܕܡܰܠܟܽܘܬ݂ܳܟ݂ ܥܰܠ ܝܺܣܪܳܐܶܝܠ ܠܥܳܠܰܡ. ܐܰܝܟ݂ ܕܶܐܡܪܶܬ݂ ܠܕܰܘܺܝܕ݂ ܐܰܒܽܘܟ݂. ܕܠܳܐ ܢܶܥܢܰܕ݂ ܠܳܟ݂ ܓܰܒܪܳܐ ܡܶܢ ܟܽܘܪܣܝܳܐ ܕܺܝܣܪܳܐܶܝܠ.</VERS>
      <VERS vnumber="6">ܘܶܐܢ ܡܶܗܦܰܟ݂ ܬܶܗܦܟܽܘܢ ܡܶܢ ܒܳܬܰܪܝ ܐܰܢ̱ܬܽܘܢ ܘܰܒܢܰܝ̈ܟܽܘܢ. ܘܠܳܐ ܬܶܛܪܽܘܢ ܦܽܘܩܕܳܢܰܝ̈ ܘܰܩܝܳܡܰܝ̈ ܕܝܶܗܒܶܬ݂ ܩܕܳܡܰܝܟܽܘܢ. ܘܬܺܐܙܽܠܘܢ ܘܬܶܦܠܚܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܬܶܣܓܕ݂ܽܘܢ ܠܗܽܘܢ.</VERS>
      <VERS vnumber="7">ܐܰܘܒܶܕ݂ ܠܺܝܣܪܳܐܶܝܠ ܡܶܢ ܐܰܦܰܝ̈ ܐܰܪܥܳܐ ܕܝܶܗܒܶܬ݂ ܠܗܽܘܢ. ܘܒܰܝܬܳܐ ܕܩܰܕܫܶܬ݂ ܠܫܶܡܝ ܐܶܥܩܪܺܝܘܗܝ ܡܶܢ ܩܕ݂ܳܡܰܝ. ܘܢܶܗܘܶܐ ܝܺܣܪܳܐܶܝܠ ܠܡܰܬ݂ܠܳܐ ܘܰܠܬ݂ܽܘܢܳܝܳܐ ܒܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="8">ܘܒܰܝܬܳܐ ܗܳܢܳܐ ܢܶܗܘܶܐ ܚܪܶܒ. ܘܟܽܠ ܕܢܶܥܒܰܪ ܥܠܰܘܗܝ. ܢܶܬ݂ܡܰܗ ܘܢܰܫܪܶܩ ܘܢܺܐܡܪܽܘܢ ܥܰܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܐܪܥܳܐ ܗܳܕ݂ܶܐ ܘܰܠܒܰܝܬܳܐ ܗܳܢܳܐ.</VERS>
      <VERS vnumber="9">ܘܢܺܐܡܪܽܘܢ ܥܰܠ ܕܰܫܒܰܩܘ ܠܡܳܪܝܳܐ ܐܰܠܗܗܽܘܢ ܕܰܐܦܶܩ ܠܰܐܒܳܗܰܝ̈ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܘܶܐܚܰܕ݂ܘ ܒܰܐܠܳܗ̈ܶܐ ܕܥܰܡ̈ܡܶܐ ܐ̱ܚܖ̈ܳܢܶܐ. ܘܰܦܠܰܚܘ ܐܶܢܽܘܢ. ܘܰܣܓܶܕ݂ܘ ܠܗܽܘܢ. ܡܶܛܽܠ ܗܳܢܳܐ ܐܰܝܬܺܝ ܡܳܪܝܳܐ ܥܠܰܝܗܽܘܢ ܒܺܝܫܬܳܐ ܗܳܕ݂ܶܐ ܟܽܠܳܗ̇.</VERS>
      <VERS vnumber="10">ܘܰܗܘܳܐ ܡܶܢ ܒܳܬܰܪ ܥܶܣܪܺܝܢ ܫܢܺܝ̈ܢ. ܕܰܒܢܳܐ ܫܠܶܝܡܽܘܢ ܬܪܶܝܢ ܒܳܬܺܝ̈ܢ. ܒܰܝܬܶܗ ܕܡܳܪܝܳܐ ܘܒܰܝܬܶܗ ܕܡܰܠܟܳܐ.</VERS>
      <VERS vnumber="11">ܘܚܺܝܪܳܡ ܡܰܠܟܳܐ ܕܨܽܘܪ ܬܰܪܣܺܝ ܠܰܫܠܶܝܡܽܘܢ. ܒܩܰܝ̈ܣܶܐ ܕܰܐܖ̈ܙܶܐ. ܘܰܒܩܰܝ̈ܣܶܐ ܕܫܰܖ̈ܘܰܝܢܶܐ. ܘܰܒܕܰܗܒܳܐ ܐܰܝܟ݂ ܕܰܨܒܳܐ. ܗܳܝܕܶܝܢ ܝܰܗܒ ܡܰܠܟܳܐ ܫܠܶܝܡܽܘܢ ܠܚܺܝܪܳܡ ܥܶܣܪܺܝܢ ܩܽܘܖ̈ܝܳܐ ܒܰܐܪܥܳܐ ܕܰܓ̣ܠܺܝܠܳܐ.</VERS>
      <VERS vnumber="12">ܘܰܢܦܰܩ ܚܺܝܪܳܡ ܡܶܢ ܨܽܘܪ ܠܡܶܚܙܳܐ ܩܽܘܖ̈ܝܳܐ ܕܝܰܗܒ ܠܶܗ ܫܠܶܝܡܽܘܢ. ܘܠܳܐ ܫܦܰܖ̈ܝ ܒܥܰܝܢܰܘ̈ܗܝ.</VERS>
      <VERS vnumber="13">ܘܶܐܡܰܪ. ܡܳܢܳܐ ܐܶܢܶܝܢ ܗܳܠܶܝܢ ܩܽܘܖ̈ܝܳܐ ܕܝܰܗܒܬ ܠܺܝ. ܐܳܚܝ. ܘܰܩܪܳܐ ܐܶܢܶܝܢ ܐܰܪܥܳܐ ܕܟܰܒܽܘܠܺܝ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="14">ܘܫܰܕܰܪ ܡܰܠܟܳܐ ܚܺܝܪܳܡ ܠܡܰܠܟܳܐ ܫܠܶܝܡܽܘܢ. ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ.</VERS>
      <VERS vnumber="15">ܘܗܳܢܳܐ ܦܽܘܣܩܳܢܳܐ ܕܡܰܕܰܐܬ݂ܳܐ ܕܰܐܣܶܩ ܡܰܠܟܳܐ ܫܠܶܝܡܽܘܢ. ܠܡܶܒܢܳܐ ܒܰܝܬܶܗ ܕܡܳܪܝܳܐ ܘܒܰܝܬܶܗ. ܘܰܒܢܳܐ ܫܽܘܪܳܐ ܕܽܐܘܪܺܫܠܶܡ. ܘܡܰܠܰܘ. ܘܚܳܨܽܘܪ. ܘܡܰܓܕܽܘ. ܘܓܳܙܳܪ.</VERS>
      <VERS vnumber="16">ܘܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܣܠܶܩ ܗܘܳܐ ܘܟܰܒܫܳܗ̇ ܠܓܳܙܳܪ. ܘܰܐܘܩܕ݂ܳܗ̇ ܒܢܽܘܪܳܐ. ܘܠܰܟ݂ܢܰܥܢܳܝ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܩܰܛܶܠ. ܘܝܰܗܒܳܗ̇ ܡܰܘܗܰܒܬܳܐ ܠܒܰܪܬܶܗ ܐܰܢ̱ܬܰܬ݂ ܫܠܶܝܡܽܘܢ.</VERS>
      <VERS vnumber="17">ܘܰܒܢܳܐ ܫܠܶܝܡܽܘܢ ܠܓܳܙܳܪ ܘܰܠܒܶܝܬ݂ ܚܳܘܪܳܢ ܬܰܚܬܳܝܬܳܐ.</VERS>
      <VERS vnumber="18">ܘܰܠܒܰܥܠܽܘܬ݂. ܘܰܠܬ݂ܶܕ݂ܡܽܘܪ ܕܒܰܐܪܥܳܐ ܕܡܰܕܒܪܳܐ.</VERS>
      <VERS vnumber="19">ܘܰܠܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܓܰܙܳܐ. ܕܰܗܘܰܝ̈ ܠܰܫܠܶܝܡܽܘܢ. ܘܰܠܩܽܘܖ̈ܝܳܐ ܕܡܰܖ̈ܟܒܳܬ݂ܳܐ. ܘܰܠܩܽܘܖ̈ܝܳܐ ܕܦܰܖ̈ܳܫܶܐ. ܘܨܶܒܝܳܢܶܗ ܕܰܫܠܶܝܡܽܘܢ ܕܰܨܒܳܐ ܠܡܶܒܢܳܐ ܒܽܐܘܪܺܫܠܶܡ. ܘܰܒܠܶܒܢܳܢ. ܘܰܒܟܽܠܳܗ̇ ܐܰܪܥܳܐ ܕܫܽܘܠܛܳܢܶܗ.</VERS>
      <VERS vnumber="20">ܘܟܽܠܶܗ ܥܰܡܳܐ ܕܶܐܫܬܚܰܪܘ ܡܶܢ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܚܰܘ̈ܳܝܶܐ. ܘܝܳܒܽܘܣܳܝ̈ܶܐ. ܕܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="21">ܒܢܰܝ̈ܗܽܘܢ ܕܶܐܫܬܚܰܪܘ ܡܶܢ ܒܳܬܰܪܗܽܘܢ. ܘܠܳܐ ܐܶܫܟܰܚܘ ܒܢܰܝ̈ ܝܺܣܪܳܐܶܝܠ ܠܡܰܘܒܳܕ݂ܽܘ ܐܶܢܽܘܢ. ܥ̣ܒܰܕ݂ ܐܶܢܽܘܢ ܫܠܶܝܡܽܘܢ ܥܰܒܕ̈ܶܐ ܡܰܣܩܰܝ̈ ܡܰܕܰܐܬ݂ܳܐ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="22">ܘܡܶܢ ܒܢܰܝ̈ ܝܺܣܪܳܐܶܝܠ ܠܳܐ ܝܰܗܒ ܫܠܶܝܡܽܘܢ ܥܰܒܕ̈ܶܐ. ܡܶܛܽܠ ܕܗܶܢܽܘܢ ܐܶܢܽܘܢ ܓܰܒܖ̈ܶܐ ܩܖ̈ܰܒܬ݂ܳܢܶܐ. ܘܥܰܒܕܰܘ̈ܗܝ ܘܪܰܘܖ̈ܒܢܰܘ̈ܗܝ ܘܓܰܢ̱ܒܳܖ̈ܰܘܗܝ ܘܪܰܘܖ̈ܒܳܢܰܝ ܡܰܖ̈ܟܒܳܬܶܗ ܘܦܰܖ̈ܳܫܰܘܗܝ.</VERS>
      <VERS vnumber="23">ܗܳܠܶܝܢ ܐܶܢܽܘܢ ܩܳܝܽܘ̈ܡܶܐ ܕܥܰܠ ܥܒ̈ܳܕ݂ܳܐ ܕܰܫܠܶܝܡܽܘܢ. ܚܰܡܶܫܡܳܐܐ ܘܚܰܡܫܺܝܢ ܕܫܰܠܺܝܛܺܝܢ ܥܰܠ ܥܰܡܳܐ ܘܡܰܥܒܕ݂ܺܝܢ ܒܰܥܒܳܕ݂ܳܐ.</VERS>
      <VERS vnumber="24">ܘܒܰܪܬ ܦܶܪܥܽܘܢ ܣܶܠܩܰܬ݂ ܡܶܢ ܩܪܺܝܬ݂ܶܗ ܕܕܰܘܺܝܕ݂. ܠܒܰܝܬܳܐ ܕܰܒܢܳܐ ܠܳܗ̇ ܫܠܶܝܡܽܘܢ. ܗܳܝܕܶܝܢ ܒܢܳܐ ܠܡܰܠܽܘ.</VERS>
      <VERS vnumber="25">ܘܡܰܣܶܩ ܗܘܳܐ ܫܠܶܝܡܽܘܢ. ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ. ܥܠܰܘ̈ܳܬܳܐ ܘܫܰܠ̈ܡܶܐ. ܥܰܠ ܡܰܕ݂ܒܚܳܐ. ܘܣܳܐܶܡ ܗܘܳܐ ܥܠܰܘܗܝ ܒܶܣ̈ܡܶܐ ܩܕ݂ܳܡ ܡܳܪܝܳܐ.</VERS>
      <VERS vnumber="26">ܘܫܰܠܡܶܗ ܠܒܰܝܬܳܐ. ܘܰܥ̣ܒܰܕ݂ ܣܦܺܝ̈ܢܳܬ݂ܳܐ ܡܰܠܟܳܐ ܫܠܶܝܡܽܘܢ ܒܥܶܨܺܝܢܽܘ ܓܒܰܪ ܕܥܰܡ ܐܰܠܽܘܬ݂. ܥܰܠ ܣܦܰܬ݂ ܝܰܡܳܐ ܕܣܽܘܦ ܒܰܐܪܥܳܐ ܕܰܐܪܘܰܕ݂.</VERS>
      <VERS vnumber="27">ܘܫܰܕܰܪ ܡܰܠܟܳܐ ܚܺܝܪܳܡ ܠܥܰܒܕܰܘ̈ܗܝ ܒܰܣܦܺܝ̈ܢܳܬ݂ܳܐ. ܓܰܒܖ̈ܶܐ ܣܰܦܳܢ̈ܶܐ ܕܝܳܕ݂ܥܺܝܢ ܝܰܡܳܐ ܥܰܡ ܥܰܒܕܰܘ̈ܗܝ ܕܰܫܠܶܝܡܽܘܢ.</VERS>
      <VERS vnumber="28">ܘܶܐܬ݂ܰܘ ܠܰܐܘܦܺܝܪ. ܘܰܢܣܰܒܘ ܡܶܢ ܬܰܡܳܢ ܕܰܗܒܳܐ. ܐܰܪܒܰܥܡܳܐܐ ܘܥܶܣܪܺܝܢ ܟܰܟܖ̈ܺܝܢ. ܘܰܐܝܬܺܝܘ ܠܡܰܠܟܳܐ ܫܠܶܝܡܽܘܢ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܡܰܠܟܰܬ݂ ܫܒܳܐ ܫܶܡܥܰܬ݂ ܫܶܡܥܶܗ ܕܰܫܠܶܝܡܽܘܢ ܘܰܫܡܶܗ ܕܡܳܪܝܳܐ.</VERS>
      <VERS vnumber="2">ܘܶܐܬܳܬ݂ ܠܰܡܢܰܣܳܝܽܘܬܶܗ ܒܽܐܘܚ̈ܕܳܬ݂ܳܐ. ܘܶܐܬ݂ܳܬ݂ ܠܽܐܘܪܺܫܠܶܡ ܒܚܰܝܠܳܐ ܣܰܓܺܝܐܳܐ ܕܛܳܒ. ܘܓܰܡ̈ܠܶܐ ܕܰܛܥܺܝܢܺܝܢ ܒܶܣ̈ܡܶܐ ܘܕܰܗܒܳܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܢܰܣܝܰܬܶܗ ܒܟܽܠ ܡܶܕܶܡ ܕܺܐܝܬ݂ ܗܘܳܐ ܒܠܶܒܳܗ̇.</VERS>
      <VERS vnumber="3">ܘܚܰܘܝܳܗ̇ ܫܠܶܝܡܽܘܢ ܟܽܠܗܶܝܢ ܡ̈ܶܠܶܐ. ܘܡܶܕܶܡ ܠܳܐ ܐܶܬ݂ܟܰܣܺܝ ܡܶܢ ܡܰܠܟܳܐ ܕܠܳܐ ܚܰܘܝܳܗ̇.</VERS>
      <VERS vnumber="4">ܘܰܚܙܳܬ݂ ܡܰܠܟܰܬ݂ ܫܒܳܐ ܟܽܠܳܗ̇ ܚܶܟ݂ܡܬܶܗ ܕܰܫܠܶܝܡܽܘܢ. ܘܒܰܝܬܳܐ ܕܰܒܢܳܐ.</VERS>
      <VERS vnumber="5">ܘܡܶܐܟ݂ܰܠ ܦܳܬܽܘܪܶܗ. ܘܡܰܘܬܰܒ ܥܰܒܕܰܘ̈ܗܝ. ܘܰܩܝܳܡ ܡܫܰܡܫܳܢܰܘ̈ܗܝ. ܘܰܠܒܽܘ̈ܫܰܝܗܽܘܢ. ܘܫܳܩܰܘ̈ܳܬܶܗ. ܘܰܠܒܽܘ̈ܫܰܝܗܽܘܢ. ܘܰܥܠܰܘ̈ܳܬ݂ܶܗ ܕܡܰܣܶܩ ܗܘܳܐ ܒܒܰܝܬܶܗ ܕܡܳܪܝܳܐ. ܘܠܳܐ ܐܶܫܬܰܚܪܰܬ݂ ܒܳܗ̇ ܬܽܘܒ ܪܽܘܚܳܐ.</VERS>
      <VERS vnumber="6">ܘܶܐܡܪܰܬ݂ ܠܡܰܠܟܳܐ. ܫܰܪܺܝܪܳܐܺܝܬ݂ ܗܘܳܐ ܦܶܬ݂ܓ݂ܳܡܳܐ ܕܫܶܡܥܶܬ݂ ܒܰܐܪܥܝ. ܥܰܠ ܦܶܬܓܳܡܰܝ̈ܟ ܘܥܰܠ ܚܶܟ݂ܡܬܳܟ݂.</VERS>
      <VERS vnumber="7">ܘܠܳܐ ܗܰܝܡܢܶܬ݂ ܠܦܶܬܓܳܡ̈ܶܐ ܥܕܰܡܳܐ ܕܶܐܬܺܝܬ݂ ܘܰܚܙܰܝ̈ ܥܰܝܢܰܝ̈ ܘܗܳܐ ܠܳܐ ܚܰܘܺܝܘ ܠܺܝ ܦܶܠܓܳܐ. ܐܰܘܣܶܦܬ ܚܶܟ݂ܡܬ݂ܳܐ ܘܛܳܒܬ݂ܳܐ ܥܰܠ ܛܶܒܳܐ ܕܫܶܡܥܶܬ݂.</VERS>
      <VERS vnumber="8">ܛܽܘܒܰܝܗܶܝܢ ܠܢܶܫܰܝ̈ܟ. ܛܽܘܒܰܝܗܽܘܢ ܠܥܰܒܕܰܝ̈ܟ ܗܳܠܶܝܢ ܕܩܳܝܡܺܝܢ ܩܕܳܡܰܝܟ ܐܰܡܺܝܢܳܐܺܝܬ. ܘܫܳܡܥܺܝܢ ܚܶܟ݂ܡܬܳܟ݂.</VERS>
      <VERS vnumber="9">ܢܶܗܘܶܐ ܡܳܪܝܳܐ ܐܰܠܳܗܳܟ݂ ܒܪܺܝܟ݂. ܕܰܨܒܳܐ ܒܳܟ݂ ܘܰܐܘܬܒܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܡܶܛܽܠ ܕܰܪܚܶܡ ܡܳܪܝܳܐ ܠܺܝܣܪܳܐܶܝܠ ܠܥܳܠܰܡ. ܘܥܰܒܕܳܟ݂ ܡܰܠܟܳܐ. ܕܬܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ.</VERS>
      <VERS vnumber="10">ܘܝܶܗܒܰܬ݂ ܠܡܰܠܟܳܐ ܫܠܶܝܡܽܘܢ. ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ. ܘܒܶܣ̈ܡܶܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ. ܘܠܳܐ ܐܶܬ݂ܰܘ ܐܰܝܟ݂ ܒܶܣ̈ܡܶܐ ܗܳܢܽܘܢ ܬܽܘܒ ܕܝܶܗܒܰܬ݂ ܡܰܠܟܰܬ݂ ܫܒܳܐ ܠܰܫܠܶܝܡܽܘܢ.</VERS>
      <VERS vnumber="11">ܘܳܐܦ ܣܦܺܝܢ̈ܶܐ ܕܚܺܝܪܳܡ ܛܥܶܢ̈ܝ ܕܰܗܒܳܐ ܡܶܢ ܐܰܘܦܺܝܪ. ܘܰܐܝ̈ܬܺܝ ܡܶܢ ܐܰܘܦܺܝܪ ܩܰܝ̈ܣܶܐ ܕܩܺܝܣܽܘܬ݂ܳܐ ܣܽܘܓ݂ܳܐܐ ܕܛܳܒ. ܘܟܺܐܦ̈ܶܐ ܛܳܒ̈ܳܬ݂ܳܐ.</VERS>
      <VERS vnumber="12">ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܩܰܝ̈ܣܶܐ ܕܩܺܝܣܽܘܬ݂ܳܐ ܬܰܨܒܺܝܬ݂ܳܐ ܠܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܠܟܳܐ. ܘܟܶܢܳܖ̈ܶܐ. ܘܩܺܝܬ݂ܳܖ̈ܶܐ. ܠܰܡܫܰܒܚܳܢ̈ܶܐ. ܠܳܐ ܐܶܬ݂ܰܘ ܐܰܝܟ݂ ܗܳܢܽܘܢ ܩܰܝ̈ܣܶܐ ܕܩܺܝܣܽܘܬ݂ܳܐ. ܘܠܳܐ ܐܶܬ݂ܚܙܺܝܘ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="13">ܘܡܰܠܟܳܐ ܫܠܶܝܡܽܘܢ ܝܰܗܒ ܠܡܰܠܟܰܬ݂ ܫܒܳܐ ܟܽܠ ܡܶܕܶܡ ܕܰܨܒܳܬ݂ ܘܫܶܐܠܰܬ݂. ܣܛܰܪ ܡܶܢ ܡܶܕܶܡ ܕܝܰܗܒ ܠܳܗ̇. ܐܰܝܟ݂ ܐܺܝܕ݂ܳܐ ܕܡܰܠܟܳܐ. ܘܶܐܬ݂ܦܰܢܝܰܬ݂ ܘܶܐܙܰܠ̱ܬ݂ ܠܰܐܪܥܳܗ̇ ܗܺܝ ܘܥܰܒܕܶܝ̈ܗ̇.</VERS>
      <VERS vnumber="14">ܘܰܗܘܳܐ ܡܰܬ݂ܩܳܠ ܕܰܗܒܳܐ ܕܥܳܐܶܠ ܗܘܳܐ ܠܰܫܠܶܝܡܽܘܢ ܒܫܰܢ̱ܬܳܐ ܚܕ݂ܳܐ. ܫܶܬܡܳܐܐ ܘܶܫܬܺܝܢ ܘܫܶܬ݂ ܟܰܟܖ̈ܶܐ ܕܕܰܗܒܳܐ.</VERS>
      <VERS vnumber="15">ܣܛܰܪ ܡܶܢ ܐ̱ܢܳܫ̈ܳܐ ܐܽܘܡܳܢ̈ܶܐ. ܘܬܶܐܓܖ̈ܳܬ݂ܳܐ ܕܬܰܓܳܖ̈ܶܐ. ܘܟܽܠܗܽܘܢ ܡܰܠ̈ܟܶܐ ܕܥܰܖ̈ܒܳܝܶܐ ܘܫܰܠܺܝܛܳܢ̈ܶܐ ܕܰܐܪܥܳܐ.</VERS>
      <VERS vnumber="16">ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܡܰܐܬܶܝܢ ܣܰܟܖ̈ܺܝܢ ܕܕܰܗܒܳܐ ܣܢܺܝܢܳܐ. ܘܫܶܬ݂ ܡܳܐܐ ܡܢܺܝ̈ܢ ܕܕܰܗܒܳܐ ܐܰܣܶܩ ܥܰܠ ܣܰܟܪܳܐ ܚܕ݂ܳܐ.</VERS>
      <VERS vnumber="17">ܘܰܬܠܳܬܡܳܐܐ ܡܓܶܢܺܝ̈ܢ ܕܕܰܗܒܳܐ ܣܢܺܝܢܳܐ. ܘܰܬܠܳܬܡܳܐܐ ܡܢܺܝ̈ܢ ܕܕܰܗܒܳܐ ܐܰܣܶܩ ܥܰܠ ܡܓܶܢܳܐ ܚܕ݂ܳܐ. ܘܣܳܡ ܐܶܢܶܝܢ ܡܰܠܟܳܐ ܒܶܝܬ݂ ܥܳܒܳܐ ܕܠܶܒܢܳܢ.</VERS>
      <VERS vnumber="18">ܘܰܥ̣ܒܰܕ݂ ܡܰܠܟܳܐ ܟܽܘܪܣܝܳܐ ܕܫܶܢܳܐ ܪܰܒܳܐ. ܘܩܰܪܡܶܗ ܕܰܗܒܳܐ ܡܶܢ ܐܰܘܦܺܝܪ.</VERS>
      <VERS vnumber="19">ܘܰܥܒܰܕ݂ ܠܟܽܘܪܣܝܳܐ ܫܬܳܐ ܕܰܖ̈ܓܺܝܢ. ܘܪܺܝܫܶܗ ܕܟܽܘܪܣܝܳܐ ܓܠܺܝܠ ܡܶܢ ܒܶܣܬܪܶܗ. ܘܺܐܝ̈ܕ݂ܰܗܳܬ݂ܳܐ ܡܶܟܳܐ ܘܡܶܟܳܐ ܒܕܽܘܟܬܳܐ ܕܡܰܘܬܒܳܐ. ܘܰܬܪܶܝܢ ܐܰܖ̈ܝܰܘܳܢ ܩܳܝܡܺܝܢ ܡܶܟܳܐ ܘܡܶܟܳܐ.</VERS>
      <VERS vnumber="20">ܘܰܬܪܶܥܣܰܪ ܐܰܖ̈ܝܰܘܳܢ ܩܳܝܡܺܝܢ ܥܰܠ ܓܶܢ̱ܒ ܫܬܳܐ ܕܰܖ̈ܓܺܝܢ ܡܶܟܳܐ ܘܡܶܟܳܐ. ܠܳܐ ܐܶܬ݂ܥܒܶܕ݂ ܗܳܟܰܢܳܐ ܠܟܽܠܗܶܝܢ ܡܰܠܟܘ̈ܳܬܳܐ.</VERS>
      <VERS vnumber="21">ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܶܗ ܕܡܰܠܟܳܐ ܫܠܶܝܡܽܘܢ ܕܕܰܗܒܳܐ. ܘܟܽܠܗܽܘܢ ܡܳܐܢ̈ܶܐ ܕܒܶܝܬ݂ ܥܳܒܳܐ ܕܠܶܒܢܳܢ ܕܕܰܗܒܳܐ ܣܢܺܝܢܳܐ. ܘܟܶܣܦܳܐ ܠܳܐ ܚܫܺܝܒ ܗܘܳܐ ܒܝܰܘܡܰܘ̈ܗܝ ܕܰܫܠܶܝܡܽܘܢ ܡܶܕܶܡ.</VERS>
      <VERS vnumber="22">ܡܶܛܽܠ ܕܰܣܦܺܝܢ̈ܶܐ ܕܬܰܪܫܺܝܫ ܐܺܝܬ݂ ܗܘܰܝ̈ ܠܡܰܠܟܳܐ ܒܝܰܡܳܐ ܥܰܡ ܣܦܺܝܢ̈ܶܐ ܕܚܺܝܪܳܡ. ܚܕ݂ܳܐ ܠܰܬ݂ܠܳܬ݂ ܫܢܺܝ̈ܢ ܐܳܬ݂ܝܳܐ ܣܦܺܝܢ̱ܬܳܐ. ܡܶܢ ܬܰܪܫܺܝܫ. ܘܰܛܥܺܝܢܳܐ ܟܶܣܦܳܐ. ܘܕܰܗܒܳܐ. ܘܦܺܝ̈ܠܶܐ. ܘܩܽܘ̈ܦܶܐ. ܘܛܰܘܣ̈ܶܐ.</VERS>
      <VERS vnumber="23">ܘܺܝܪܶܒ ܡܰܠܟܳܐ ܫܠܶܝܡܽܘܢ ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ. ܒܥܽܘܬ݂ܪܳܐ ܘܰܒܚܶܟ݂ܡܬ݂ܳܐ.</VERS>
      <VERS vnumber="24">ܘܟܽܠܗܽܘܢ ܡܰܠ̈ܟܶܐ ܕܰܐܪܥܳܐ. ܒܳܥܶܝܢ ܠܡܶܚܙܳܐ ܐܰܦܰܘ̈ܗܝ ܕܰܫܠܶܝܡܽܘܢ. ܘܰܠܡܶܫܡܰܥ ܚܶܟ݂ܡܬ݂ܳܐ ܕܝܰܗܒ ܐܰ‌ܠܳܗܳܐ ܒܠܶܒܶܗ.</VERS>
      <VERS vnumber="25">ܘܡܰܝܬܶܝܢ ܓܒܰܪ ܩܽܘܪܒܳܢܶܗ. ܡܳܐܢ̈ܶܐ ܕܕܰܗܒܳܐ. ܘܡܳܐܢ̈ܶܐ ܕܟܶܣܦܳܐ. ܘܰܠܒܽܘ̈ܫܶܐ. ܘܙܰܝܢܳܐ. ܘܒܶܣ̈ܡܶܐ. ܘܖ̈ܰܟܫܳܐ. ܘܩܳܖ̈ܽܘܟ݂ܶܐ. ܘܟܽܘܕܢܰܘ̈ܳܬ݂ܳܐ ܟܽܠ ܫܢܳܐ ܒܰܫܢܳܐ.</VERS>
      <VERS vnumber="26">ܘܟܰܢܶܫ ܡܰܠܟܳܐ ܫܠܶܝܡܽܘܢ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ. ܘܰܗܘܰܝ̈ ܠܶܗ ܐܳܠܶܦ ܘܰܐܪܒܰܥܡܳܐܐ ܡܰܖ̈ܟܒܳܬ݂ܳܐ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܫܒܰܩ ܐܶܢܶܝܢ ܠܡܰܖ̈ܟܒܳܬ݂ܳܐ ܒܩܽܘܖ̈ܝܳܐ. ܘܡܶܢܗܶܝܢ ܥܰܡ ܡܰܠܟܳܐ ܒܽܐܘܪܺܫܠܶܡ.</VERS>
      <VERS vnumber="27">ܘܝܰܗܒ ܡܰܠܟܳܐ ܫܠܶܝܡܽܘܢ ܟܶܣܦܳܐ ܒܽܐܘܪܺܫܠܶܡ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܫܰܩ̈ܡܶܐ ܕܒܰܦܩܰܥܬ݂ܳܐ ܣܽܘܓ݂ܳܐܐ. ܘܡܰܦܩܳܢܳܐ ܕܖ̈ܰܟܫܳܐ ܕܰܫܠܶܝܡܽܘܢ ܡܶܢ ܡܶܨܪܶܝܢ. ܘܰܐܓܪܳܐ ܕܬܰܓܳܖ̈ܶܐ ܕܡܰܠܟܳܐ ܢܳܣܒܺܝܢ ܙܶܒܢܳܐ ܒܰܕ݂ܡܰܝ̈ܳܐ.</VERS>
      <VERS vnumber="28">ܘܣܳܠܩܳܐ ܗܘܳܬ݂ ܡܰܪܟܰܒܬ݂ܳܐ ܡܶܢ ܡܶܨܪܶܝܢ ܒܫܶܬܡܳܐܐ ܕܟܶܣܦܳܐ ܘܣܽܘܣܝܳܐ ܒܰܡܳܐܐ ܘܚܰܡܫܺܝܢ. ܘܗܳܟܰܢܳܐ ܟܽܠܗܽܘܢ ܡܰܠ̈ܟܶܐ ܕܚܺܝܬ݂ܳܝ̈ܶܐ. ܘܡܰܠ̈ܟܶܐ ܕܰܐܕܽܘܡ ܒܺܐܝܕܰܝ̈ܗܽܘܢ ܐܰܝܬܺܝܘ ܣܽܘܓ݂ܳܐܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܡܰܠܟܳܐ ܫܠܶܝܡܽܘܢ ܪܚܶܡ ܢܶܫ̈ܶܐ ܣܰܓܺܝ̈ܐܳܬ݂ܳܐ. ܢܽܘܟܖ̈ܳܝܳܬܳܐ. ܘܰܠܒܰܪܬ݂ ܦܶܪܥܽܘܢ. ܘܥܰܡܽܘ̈ܢܳܝܳܬ݂ܳܐ. ܘܡܽܘ̈ܐܳܒܳܝܳܬ݂ܳܐ. ܘܰܐܕ݂ܽܘ̈ܡܳܝܳܬ݂ܳܐ. ܘܨܰܝܳܕ̈ܢܳܝܳܬ݂ܳܐ. ܘܚܺܝ̈ܬܳܝܳܬ݂ܳܐ.</VERS>
      <VERS vnumber="2">ܡܶܢ ܥܰܡ̈ܡܶܐ ܕܶܐܡܰܪ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ. ܠܳܐ ܬܶܬ݂ܚܰܠܛܽܘܢ ܒܗܽܘܢ. ܘܗܶܢܽܘܢ ܠܳܐ ܢܶܬ݂ܚܰܠܛܽܘܢ ܒܟ݂ܽܘܢ. ܕܰܠܡܳܐ ܢܰܣܛ̈ܝܳܢ ܠܶܒܟܽܘܢ ܒܳܬܰܪ ܐܰܠܳܗܰܝ̈ܗ̈ܶܝܢ. ܒܗܶܝܢ ܐܶܬܕܰܒܰܩ ܫܠܶܝܡܽܘܢ ܘܶܐܚܰܕ݂ ܘܰܪܚܶܡ.</VERS>
      <VERS vnumber="3">ܘܰܗܘܰܝ̈ ܠܶܗ ܢܶܫ̈ܶܐ ܚܺܐܖ̈ܳܬ݂ܳܐ ܫܒܰܥ ܡܳܐܐ. ܘܰܕ݂ܖ̈ܽܘܟ݂ܳܬ݂ܳܐ ܬܠܳܬܡܳܐܐ. ܘܰܐܣ̈ܛܺܝ ܢܶܫܰܘ̈ܗܝ ܠܶܒܶܗ.</VERS>
      <VERS vnumber="4">ܘܰܗܘܳܐ ܠܙܰܒܢܳܐ ܕܣܰܝܒܽܘܬܶܗ ܕܰܫܠܶܝܡܽܘܢ. ܢܶܫܰܘ̈ܗܝ ܐܰܣ̈ܛܺܝ ܠܶܒܶܗ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ. ܘܠܳܐ ܗܘܳܐ ܠܶܒܶܗ ܫܠܶܡ ܥܰܡ ܡܳܪܝܳܐ ܐܰܠܳܗܶܗ ܐܰܝܟ݂ ܠܶܒܳܐ ܕܕܰܘܺܝܕ݂ ܐܰܒܽܘܗܝ.</VERS>
      <VERS vnumber="5">ܘܶܐܙܰܠ ܫܠܶܝܡܽܘܢ ܒܳܬܰܪ ܥܶܣܬܪܽܘܬ݂ ܐܰܠܳܗܬܳܐ ܕܨܰܝܕܢܳܝ̈ܶܐ. ܘܒܳܬܰܪ ܟܳܡܽܘܫ ܕܶܚܠܬ݂ܳܐ ܕܡܽܘܐܳܒܳܝ̈ܶܐ. ܘܒܳܬܰܪ ܡܰܠܟܽܘܡ ܐܰ‌ܠܳܗܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="6">ܘܰܥܒܰܕ݂ ܫܠܶܝܡܽܘܢ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܫܰܡܠܺܝ ܒܳܬܰܪ ܡܳܪܝܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="7">ܗܳܝܕܶܝܢ ܒܢܳܐ ܫܠܶܝܡܽܘܢ ܥܠܳܬ݂ܳܐ ܠܟ݂ܳܡܽܘܫ ܕܶܚܠܬ݂ܳܐ ܕܡܽܘܐܳܒ. ܒܛܽܘܪܳܐ ܕܰܩܕ݂ܳܡ ܐܽܘܪܺܫܠܶܡ. ܘܰܠܡܰܠܟܽܘܡ ܕܶܚܠܬ݂ܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="8">ܘܗܳܟܰܢܳܐ ܥܒܰܕ݂ ܠܟܽܠܗܶܝܢ ܢܶܫܰܘ̈ܗܝ ܢܽܘܟܖ̈ܳܝܳܬܳܐ. ܕܣܳܝ̈ܡܳܢ ܗܘܰܝ̈ ܒܶܣ̈ܡܶܐ ܘܰܡܕܰܒܚ̈ܳܢ ܠܰܐܠܳܗܰܝ̈ܗܶܝܢ.</VERS>
      <VERS vnumber="9">ܘܰܪܓܶܙ ܡܳܪܝܳܐ ܥܰܠ ܫܠܶܝܡܽܘܢ. ܥܰܠ ܕܰܣܛܳܐ ܠܶܒܶܗ ܡܶܢ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܶܐܬ݂ܓܠܺܝ ܥܠܰܘܗܝ ܕܬܰܪܬܶܝܢ ܙܰܒܢܺܝ̈ܢ.</VERS>
      <VERS vnumber="10">ܘܦܰܩܕܶܗ ܥܰܠ ܦܶܬ݂ܓ݂ܳܡܳܐ. ܗܳܢܳܐ. ܕܠܳܐ ܢܺܐܙܰܠ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ. ܘܠܳܐ ܢܛܰܪ ܡܶܕܶܡ ܕܦܰܩܕܶܗ ܡܳܪܝܳܐ.</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܥܰܠ ܕܰܗܘܳܬ݂ ܗܳܕ݂ܶܐ ܥܰܡܳܟ݂. ܘܠܳܐ ܢܛܰܪܬ ܩܝܳܡܝ ܘܕ݂ܺܝܢܰܝ̈ ܘܦܽܘܩܕܳܢܰܝ̈ ܕܦܰܩܶܕܬܳܟ݂. ܡܶܨܪܳܐ ܐܶܨܪܶܝܗ̇ ܠܡܰܠܟܽܘܬ݂ܳܐ ܡܶܢ ܐܺܝܕ݂ܳܟ݂ ܘܶܐܬܠܺܝܗ̇ ܠܥܰܒܕܳܟ݂.</VERS>
      <VERS vnumber="12">ܒܪܰܡ ܒܝܰܘ̈ܡܰܝܟ ܠܳܐ ܐܶܥܒܕ݂ܺܝܗ̇. ܡܶܛܽܠ ܕܰܘܺܝܕ݂ ܥܰܒܕܝ. ܡܶܢ ܐܺܝܕ݂ܳܐ ܕܰܒܪܳܟ݂ ܐܶܨܪܶܝܗ̇.</VERS>
      <VERS vnumber="13">ܒܪܰܡ ܟܽܠܳܗ̇ ܡܰܠܟܽܘܬ݂ܳܐ ܠܳܐ ܐܶܨܪܶܐ. ܫܰܒܛܳܐ ܚܰܕ݂ ܐܶܬܶܠ ܠܰܒܪܳܟ݂. ܡܶܛܽܠ ܕܰܘܺܝܕ݂ ܥܰܒܕܝ. ܘܡܶܛܽܠ ܐܽܘܪܺܫܠܶܡ ܩܪܺܝܬ݂ܳܐ ܕܰܓܒܺܝܬ݂.</VERS>
      <VERS vnumber="14">ܘܰܐܩܺܝܡ ܡܳܪܝܳܐ ܣܳܛܳܢܳܐ ܠܰܫܠܶܝܡܽܘܢ. ܠܰܗܕܳܕ݂ ܐܰܕܽܘܡܳܝܳܐ. ܡܶܢ ܙܰܪܥܳܐ ܗܘܳܐ ܓܶܝܪ ܕܡܰܠ̈ܟܶܐ ܒܰܐܕܽܘܡ.</VERS>
      <VERS vnumber="15">ܘܟܰܕ݂ ܚܪܰܒ ܕܰܘܺܝܕ݂ ܠܰܐܕܽܘܡ. ܟܰܕ݂ ܣܠܶܩ ܝܽܘܐܳܒ ܪܰܒ ܚܰܝܠܳܐ ܠܰܡܩܰܒܳܪܽܘ ܩܛܺܝ̈ܠܶܐ. ܘܩܰܛܶܠ ܟܽܠ ܕܶܟܪܳܐ ܒܰܐܕܽܘܡ.</VERS>
      <VERS vnumber="16">ܡܶܛܽܠ ܕܶܫܬܳܐ ܝܰܖ̈ܚܺܝܢ ܝܺܬܶܒ ܬܰܡܳܢ ܝܽܘܐܳܒ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܥܕܰܡܳܐ ܕܩܰܛܶܠ ܟܽܠ ܕܶܟܪܳܐ ܒܰܐܕܽܘܡ.</VERS>
      <VERS vnumber="17">ܘܰܥܪܰܩ ܗܳܕܳܕ݂ ܗܽܘ ܘܐ̱ܢܳܫ̈ܳܐ ܐܰܕܽܘܡܳܝ̈ܶܐ. ܡܶܢ ܥܰܒܕܰܘ̈ܗܝ ܕܰܐܒܽܘܗܝ ܠܡܶܥܰܠ ܠܡܶܨܪܶܝܢ. ܘܗܳܕܳܕ ܛܰܠܝܳܐ ܗܘܳܐ ܙܥܽܘܪܳܐ.</VERS>
      <VERS vnumber="18">ܘܩܳܡܘ ܡܶܢ ܡܶܕ݂ܝܰܢ ܘܥ̣ܰܠܘ ܠܦܰܪܰܢ. ܘܰܕ݂ܒܰܪܘ ܓܰܒܖ̈ܶܐ ܥܰܡܗܽܘܢ ܡܶܢ ܦܰܪܰܢ. ܘܥܰܠ̣ܘ ܠܡܶܨܪܶܝܢ. ܠܘܳܬ݂ ܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܝܰܗܒ ܠܶܗ ܒܰܝܬܳܐ ܘܠܰܚܡܳܐ. ܘܶܐܡܰܪ ܠܶܗ ܬܶܒ ܠܘܳܬ݂ܝ. ܘܰܐܪܥܳܐ ܝܰܗܒ ܠܶܗ.</VERS>
      <VERS vnumber="19">ܘܶܐܫܟܰܚ ܗܳܕܳܕ ܖ̈ܰܚܡܶܐ ܒܥܰܝܢܰܝ̈ ܦܶܪܥܽܘܢ. ܘܝܰܗܒ ܠܶܗ ܐܰܢ̱ܬܬ݂ܳܐ ܚܳܬ݂ܳܗ̇ ܕܰܐܢ̱ܬܬܶܗ. ܚܳܬ݂ܳܗ̇ ܕܬܰܚܦܺܝܣ ܪܰܒܬܳܐ.</VERS>
      <VERS vnumber="20">ܘܝܶܠܕܰܬ݂ ܠܶܗ ܚܳܬ݂ܳܗ̇ ܕܬܰܚܦܺܝܣ ܠܰܓܒܽܘܬ݂ ܒܪܶܗ. ܘܰܚܣܰܠܬܶܗ ܬܰܚܦܺܝܣ ܒܓܰܘ ܒܶܝܬ݂ ܦܶܪܥܽܘܢ. ܘܰܗܘܳܐ ܓܒܽܘܬ݂ ܒܶܝܬ݂ ܦܶܪܥܽܘܢ. ܒܰܝܢܳܬ݂ ܒܢܰܘ̈ܗܝ ܕܦܶܪܥܽܘܢ.</VERS>
      <VERS vnumber="21">ܘܗܳܕܳܕ ܫ̣ܡܰܥ ܒܡܶܨܪܶܝܢ ܕܰܫܟ݂ܶܒ ܕܰܘܺܝܕ݂ ܥܰܡ ܐܰܒܳܗܰܘ̈ܗܝ. ܘܰܕ݂ܡܺܝܬ݂ ܝܽܘܐܳܒ ܪܰܒ ܚܰܝܠܳܐ. ܘܗܳܕܳܕ ܐܶܡܰܪ ܠܦܶܪܥܽܘܢ. ܫܰܕܰܪܰܝܢܝ ܐܺܙܰܠ ܠܰܐܪܥܝ.</VERS>
      <VERS vnumber="22">ܐܳܡܰܪ ܠܶܗ ܦܶܪܥܽܘܢ. ܡܳܢܳܐ ܓܶܝܪ ܚܣܰܪܬ ܠܘܳܬ݂ܝ. ܕܗܳܐ ܒܳܥܶܐ ܐܰܢ̱ܬ ܕܬܺܐܙܰܠ ܠܳܟ݂ ܠܰܐܪܥܳܟ݂. ܐܳܡܰܪ ܠܶܗ. ܠܳܐ. ܐܶܠܳܐ ܡܫܰܕܳܪܽܘ ܫܰܕܰܪܰܝܢܝ.</VERS>
      <VERS vnumber="23">ܘܰܐܩܺܝܡ ܠܶܗ ܡܳܪܝܳܐ ܣܳܛܳܢܳܐ ܠܗܶܕ݂ܪܽܘܢ ܒܰܪ ܐܶܠܺܝܕܰܥ. ܕܰܥܪܰܩ ܡܶܢ ܠܘܳܬ݂ ܗܕܰܪܥܙܰܪ ܡܰܠܟܳܐ ܕܨܽܘܒܳܐ ܡܳܪܶܗ.</VERS>
      <VERS vnumber="24">ܘܰܟ݂ܢܰܫܘ ܥܠܰܘܗܝ ܓܰܒܖ̈ܶܐ. ܘܰܗܘܳܐ ܪܰܒ ܓܰܝܳܣ̈ܶܐ. ܘܟܰܕ݂ ܩܰܛܶܠ ܐܶܢܽܘܢ ܕܰܘܺܝܕ݂. ܐܶܙܰܠܘ ܠܕܰܪܡܣܽܘܩ ܘܺܝܬ݂ܶܒܘ ܒܳܗ̇. ܘܰܐܡܠܶܟ݂ ܗܶܕ݂ܪܽܘܢ ܒܕܰܪܡܣܽܘܩ.</VERS>
      <VERS vnumber="25">ܘܰܗܘܳܐ ܣܳܛܳܢܳܐ ܠܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬ݂ܶܗ ܕܰܫܠܶܝܡܽܘܢ. ܥܰܠ ܒܺܝܫܬܳܐ ܕܰܥܒܰܕ݂. ܘܗܳܕܳܕ ܐܰܥܺܝܩ ܠܰܒܢܰܝ̈ ܝܺܣܪܳܐܶܝܠ. ܘܰܐܡܠܶܟ݂ ܥܰܠ ܐܰܕܽܘܡ.</VERS>
      <VERS vnumber="26">ܘܝܽܘܪܰܒܥܰܡ ܒܰܪ ܢܳܒܳܛ ܐܳܦܰܪܬ݂ܳܝܳܐ ܡܶܢ ܨܶܕ݂ܪܳܐ. ܘܰܫܡܳܗ̇ ܕܶܐܡܶܗ ܨܪܽܘܥܳܐ. ܐܰܢ̱ܬܬ݂ܳܐ ܐܰܪܡܰܠܬܳܐ. ܥܰܒܕܳܐ ܕܰܫܠܶܝܡܽܘܢ. ܘܰܐܪܺܝܡ ܐܺܝܕ݂ܳܐ ܥܰܠ ܡܰܠܟܳܐ ܫܠܶܝܡܽܘܢ.</VERS>
      <VERS vnumber="27">ܘܗܳܢܳܐ ܦܶܬ݂ܓ݂ܳܡܳܐ ܕܰܐܪܺܝܡ ܐܺܝܕ݂ܳܐ ܒܡܰܠܟܳܐ ܫܠܶܝܡܽܘܢ. ܟܰܕ݂ ܒܢܳܐ ܠܡܰܠܽܘ. ܘܣܰܟܰܪ ܬܽܘܪܥܬ݂ܳܐ ܕܰܩܪܺܝܬ݂ܶܗ ܕܕܰܘܺܝܕ݂.</VERS>
      <VERS vnumber="28">ܘܓܰܒܪܳܐ ܝܽܘܪܰܒܥܰܡ ܓܰܢ̱ܒܪ ܚܰܝܠܳܐ ܗܘܳܐ. ܘܰܚܙܳܝܗܝ ܡܰܠܟܳܐ ܫܠܶܝܡܽܘܢ ܠܛܰܠܝܳܐ ܕܓܰܢ̱ܒܳܪ ܚܰܝܠܰܐ ܗ̱ܘ. ܘܰܐܫܠܛܶܗ ܥܰܠ ܟܽܠܶܗ ܥܒܳܕ݂ܳܐ ܕܒܶܝܬ݂ ܝܰܘܣܶܦ.</VERS>
      <VERS vnumber="29">ܘܰܗܘܳܐ ܒܙܰܒܢܳܐ ܗܰܘ. ܘܝܽܘܪܰܒܥܰܡ ܢܦܰܩ ܡܶܢ ܐܽܘܪܺܫܠܶܡ. ܘܶܐܫܟܚܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ ܒܽܐܘܪܚܳܐ. ܘܰܐܚܝܳܐ ܡܟܰܣܰܝ ܗܘܳܐ ܒܰܠܒܽܘܫܳܐ ܚܰܕ݂ܬ݂ܳܐ. ܘܰܬܖ̈ܰܝܗܽܘܢ ܗܘܰܘ ܒܰܠܚܽܘܕ݂ ܒܚܰܩܠܳܐ.</VERS>
      <VERS vnumber="30">ܘܶܐܚܰܕ݂ ܐܰܚܺܝܳܐ ܒܰܠܒܽܘܫܳܐ ܚܰܕ݂ܬ݂ܳܐ ܕܰܥܠܰܘܗܝ. ܘܰܨܪܳܝܗܝ ܠܰܬܪܶܥܣܰܪ ܨܖ̈ܳܘܳܢ.</VERS>
      <VERS vnumber="31">ܘܶܐܡܰܪ ܠܝܽܘܪܰܒܥܰܡ. ܣܰܒ ܠܳܟ݂ ܥܶܣܪܳܐ ܨܖ̈ܳܘܳܢ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܨܳܪܶܐ ܐ̱ܢܳܐ ܡܰܠܟܽܘܬ݂ܳܐ ܡܶܢ ܐܺܝܕ݂ܶܗ ܕܰܫܠܶܝܡܽܘܢ. ܘܶܐܬܶܠ ܠܳܟ݂ ܥܶܣܪܳܐ ܫܰܒ̈ܛܺܝܢ.</VERS>
      <VERS vnumber="32">ܘܫܰܒܛܳܐ ܚܰܕ݂ ܢܶܗܘܶܐ ܠܶܗ ܡܶܛܽܠ ܕܰܘܺܝܕ݂ ܥܰܒܕܝ. ܡܶܛܽܠ ܐܽܘܪܺܫܠܶܡ ܩܪܺܝܬ݂ܳܐ ܕܰܨܒܺܝܬ݂ ܒܳܗ̇ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="33">ܥܰܠ ܕܫܰܒܩܰܢܝ ܘܰܣܓܶܕ݂ ܠܥܶܣܬܪܽܘܬ݂ ܐܰܠܳܗܬܳܐ ܕܨܰܝܕܢܳܝ̈ܶܐ. ܘܰܠܟ݂ܳܡܽܘܫ ܐܰ‌ܠܳܗܳܐ ܕܡܽܘܐܳܒܳܝ̈ܶܐ. ܘܰܠܡܰܠܟܽܘܡ ܐܰ‌ܠܳܗܳܐ ܕܰܒܢܰܝ̈ ܥܰܡܽܘܢ. ܘܠܳܐ ܗܰܠܶܟ݂ ܒܽܐܘܖ̈ܚܳܬ݂ܝ. ܘܠܳܐ ܥ̣ܒܰܕ݂ ܕܫܰܦܺܝܪ ܩܕ݂ܳܡܰܝ. ܘܠܳܐ ܢ̣ܛܰܪ ܩܝܳܡܰܝ̈ ܘܕ݂ܺܝܢܰܝ̈ ܐܰܝܟ݂ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="34">ܘܠܳܐ ܐܶܣܰܒ ܟܽܠܳܗ̇ ܡܰܠܟܽܘܬ݂ܳܐ ܡܶܢ ܐܺܝܕܰܘ̈ܗܝ. ܐܶܠܳܐ ܪܰܒܳܐ ܐܶܥܒܕ݂ܺܝܘܗܝ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܡܶܛܽܠ ܕܰܘܺܝܕ݂ ܥܰܒܕܝ ܕܰܓܒܺܝܬܶܗ. ܕܰܢܛܰܪ ܦܽܘܩܕܳܢܰܝ̈ ܘܰܩܝܳܡܰܝ̈.</VERS>
      <VERS vnumber="35">ܘܶܐܣܰܒ ܡܰܠܟܽܘܬ݂ܳܐ ܡܶܢ ܐܺܝܕܰܝ̈ ܒܪܶܗ. ܘܶܐܬܶܠ ܠܳܟ݂ ܥܶܣܪܳܐ ܫܰܒܛܺܝ̈ܢ.</VERS>
      <VERS vnumber="36">ܘܠܰܒܪܶܗ ܐܶܬܶܠ ܫܰܒܛܳܐ ܚܰܕ݂. ܡܶܛܽܠ ܕܢܶܗܘܶܐ ܫܪܳܓܳܐ ܠܥܰܒܕܝ ܕܰܘܺܝܕ݂ ܟܽܠܗܽܘܢ ܝܰܘ̈ܡܳܬ݂ܳܐ ܩܕ݂ܳܡܰܝ. ܒܽܐܘܪܺܫܠܶܡ ܩܪܺܝܬ݂ܳܐ ܕܰܓܒܺܝܬ݂ ܠܺܝ ܠܰܡܣܳܡ ܫܶܡܝ ܬܰܡܳܢ.</VERS>
      <VERS vnumber="37">ܘܠܳܟ݂ ܐܶܬܶܠ. ܘܬܰܡܠܶܟ݂ ܐܰܝܟ݂ ܕܨܳܒܝܳܐ ܢܰܦܫܳܟ݂. ܘܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="38">ܘܶܐܢ ܬܶܫܡܰܥ ܟܽܠ ܕܦܰܩܶܕܬܳܟ݂. ܘܰܬ݂ܗܰܠܶܟ݂ ܒܽܐܘܖ̈ܚܳܬ݂ܝ. ܘܬܶܥܒܶܕ݂ ܕܫܰܦܺܝܪ ܩܕ݂ܳܡܰܝ. ܘܬܶܛܰܪ ܩܝܳܡܰܝ̈ ܘܦܽܘܩܕܳܢܰܝ̈. ܐܰܝܟ݂ ܕܰܥܒܰܕ݂ ܕܰܘܺܝܕ݂ ܥܰܒܕܝ. ܐܶܗܘܶܐ ܥܰܡܳܟ݂. ܘܶܐܒܢܶܐ ܠܳܟ݂ ܒܰܝܬܳܐ ܡܗܰܝܡܢܳܐ. ܐܰܝܟ݂ ܕܰܒܢܺܝܬ݂ ܠܕܰܘܺܝܕ݂ ܥܰܒܕܝ ܘܶܐܬܶܠ ܠܳܟ݂ ܠܺܝܣܪܳܐܶܝܠ.</VERS>
      <VERS vnumber="39">ܘܶܐܡܰܟܶܟ݂ ܙܰܪܥܶܗ ܕܕܰܘܺܝܕ݂ ܡܶܛܽܠ ܗܳܕ݂ܶܐ. ܒܪܰܡ ܠܳܐ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="40">ܘܰܒܥܳܐ ܫܠܶܝܡܽܘܢ ܠܡܶܩܛܠܶܗ ܠܝܽܘܪܰܒܥܰܡ. ܘܩܳܡ ܝܽܘܪܰܒܥܰܡ ܘܰܥܪܰܩ ܠܡܶܨܪܶܝܢ. ܠܘܳܬ݂ ܫܺܝܫܳܩ ܡܰܠܟܳܐ ܕܡܶܨܪܶܝܢ. ܘܰܗܘܳܐ ܒܡܶܨܪܶܝܢ ܥܕܰܡܳܐ ܕܡܺܝܬ݂ ܫܠܶܝܡܽܘܢ.</VERS>
      <VERS vnumber="41">ܘܫܰܪܟܳܐ ܕܦܰܬ݂ܓܳܡܰܘ̈ܗܝ ܕܰܫܠܶܝܡܽܘܢ ܘܟܽܠ ܡܶܕܶܡ ܕܰܥܒܰܕ݂ ܘܚܶܟ݂ܡܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܦܶܬܓܳܡܰܘ̈ܗܝ ܕܰܫܠܶܝܡܽܘܢ.</VERS>
      <VERS vnumber="42">ܘܝܰܘ̈ܡܳܬ݂ܳܐ ܕܰܐܡܠܶܟ݂ ܫܠܶܝܡܽܘܢ ܒܽܐܘܪܺܫܠܶܡ ܥܰܠ ܟܽܠܶܗ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ.</VERS>
      <VERS vnumber="43">ܘܰܫܟ݂ܶܒ ܫܠܶܝܡܽܘܢ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܪܚܰܒܥܰܡ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܶܐܙܰܠ ܪܚܰܒܥܰܡ ܠܰܫܟܺܝܡ. ܡܶܛܽܠ ܕܠܰܫܟܺܝܡ ܐܶܬ݂ܰܘ ܟܽܠܶܗ ܝܺܣܪܳܐܶܝܠ ܠܡܰܡܠܳܟ݂ܽܘܬܶܗ.</VERS>
      <VERS vnumber="2">ܘܟܰܕ݂ ܫ̣ܡܰܥ ܝܽܘܪܰܒܥܰܡ ܒܰܪ ܢܳܒܳܛ. ܘܗܽܘ ܥܕ݂ܰܟܺܝܠ ܒܡܶܨܪܶܝܢ ܗܘܳܐ. ܕܰܥܪܰܩ ܡܶܢ ܩܕ݂ܳܡ ܡܰܠܟܳܐ ܫܠܶܝܡܽܘܢ. ܘܺܝܬ݂ܶܒ ܝܽܘܪܰܒܥܰܡ ܒܡܶܨܪܶܝܢ.</VERS>
      <VERS vnumber="3">ܘܫܰܕܰܪܘ ܘܰܩܪܰܐܗܝ. ܘܶܐܬ݂ܳܐ ܝܽܘܪܰܒܥܰܡ ܘܟܽܠܶܗ ܥܰܡܳܐ ܕܺܝܣܪܳܐܶܝܠ. ܘܶܐܡܰܪܘ ܠܰܪܚܰܒܥܰܡ.</VERS>
      <VERS vnumber="4">ܐܰܒܽܘܟ݂ ܐܰܩܫܺܝ ܢܺܝܪܰܢ. ܐܰܢ̱ܬ ܗܳܫܳܐ ܐܰܩܶܠ ܡܶܢ ܫܽܘܥܒܳܕ݂ܶܗ ܕܰܐܒܽܘܟ݂ ܩܰܫܝܳܐ. ܘܡܶܢ ܢܺܝܪܶܗ ܬܰܩܺܝܦܳܐ ܕܣܳܡ ܥܠܰܝܢ ܘܢܶܦܠܚܳܟ݂.</VERS>
      <VERS vnumber="5">ܘܶܐܡܰܪ ܠܗܽܘܢ. ܙܶܠܘ. ܘܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܬܰܘ ܠܘܳܬ݂ܝ. ܘܶܐܙܰܠܘ ܟܽܠܶܗ ܥܰܡܳܐ.</VERS>
      <VERS vnumber="6">ܘܶܐܬ݂ܡܰܠܰܟ݂ ܡܰܠܟܳܐ ܪܚܰܒܥܰܡ ܒܣܳܒ̈ܶܐ ܕܩܳܝܡܺܝܢ ܗܘܰܘ ܩܕ݂ܳܡ ܐܰܒܽܘܗܝ ܟܰܕ݂ ܚܰܝ ܗܘܳܐ. ܘܶܐܡܰܪ ܠܗܽܘܢ. ܐܰܝܟܰܢܳܐ ܡܳܠܟܺܝܢ ܐ̱ܢܬܽܘܢ ܠܺܝ ܕܰܐܬ݂ܺܝܒܺܝܘܗܝ ܠܥܰܡܳܐ ܦܶܬ݂ܓ݂ܳܡܳܐ.</VERS>
      <VERS vnumber="7">ܘܶܐܡܰܪܘ ܠܶܗ. ܐܶܢ ܝܰܘܡܳܢܳܐ ܬܶܗܘܶܐ ܥܰܒܕܳܐ ܠܥܰܡܳܐ ܗܳܢܳܐ ܘܬܶܦܠܽܘܚ ܐܶܢܽܘܢ. ܘܬܶܥܢܶܐ ܐܶܢܽܘܢ. ܘܬܺܐܡܰܪ ܠܗܽܘܢ ܡܶܠܺܝ̈ܢ ܛܳܒ̈ܳܢ. ܢܶܗܘܽܘܢ ܠܳܟ݂ ܥܰܒܕ̈ܶܐ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="8">ܘܰܫܒܰܩ ܡܶܠܟܳܐ ܕܣܳܒ̈ܶܐ ܕܡܰܠܟܽܘܗܝ. ܘܶܐܬ݂ܡܰܠܰܟ݂ ܒܰܛܠܳܝ̈ܶܐ ܕܰܪܒܰܘ ܥܰܡܶܗ. ܕܩܳܝܡܺܝܢ ܩܕܳܡܰܘܗܝ.</VERS>
      <VERS vnumber="9">ܘܶܐܡܰܪ ܠܗܽܘܢ. ܡܳܢܳܐ ܡܳܠܟܺܝܢ ܐ̱ܢܬܽܘܢ ܕܶܐܬܶܠ ܠܥܰܡܳܐ ܦܶܬ݂ܓ݂ܳܡܳܐ. ܕܳܐܡܪܺܝܢ ܠܺܝ ܕܰܐܩܶܠ ܡܶܢ ܢܺܝܪܳܐ ܕܣܳܡ ܥܠܰܝܢ ܐܰܒܽܘܟ݂. ܘܢܶܦܠܚܳܟ݂.</VERS>
      <VERS vnumber="10">ܘܶܐܡܰܪܘ ܠܶܗ ܛܠܳܝ̈ܶܐ ܕܰܪܒܰܘ ܥܰܡܶܗ. ܗܳܟܰܢܳܐ ܐܶܡܰܪ ܠܥܰܡܳܐ. ܕܶܐܡܰܪ ܠܳܟ݂. ܕܰܐܒܽܘܟ݂ ܐܰܩܫܺܝ ܢܺܝܪܰܢ. ܐܰܢ̱ܬ ܐܰܩܶܠ ܥܠܰܝܢ ܐܶܡܰܪ ܠܗܽܘܢ. ܚܶܨܪܝ ܥܰܒܝܳܐ ܗ̱ܝ ܡܶܢ ܟܪܳܬܶܗ ܕܳܐܒܝ.</VERS>
      <VERS vnumber="11">ܐܳܒܝ ܐܰܥܫܶܢ ܥܠܰܝܟܽܘܢ ܢܺܝܪܳܐ ܥܰܫܺܝܢܳܐ. ܐܶܢܳܐ ܐܰܘܣܶܦ ܥܰܠ ܢܺܝܪܟܽܘܢ. ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܘܶܐܢܳܐ ܐܶܪܕܶܝܟܽܘܢ ܒܡܳܖ̈ܰܓܢܶܐ.</VERS>
      <VERS vnumber="12">ܘܶܐܬ݂ܳܐ ܝܽܘܪܰܒܥܰܡ ܘܟܽܠܶܗ ܝܺܣܪܳܐܶܝܠ ܠܘܳܬ݂ ܪܚܰܒܥܰܡ ܒܝܰܘܡܳܐ ܬܠܺܝܬܳܝܳܐ. ܐܰܝܟܰܢܳܐ ܕܶܐܡܰܪ ܠܗܽܘܢ ܡܰܠܟܳܐ ܕܬ݂ܰܘ ܠܘܳܬ݂ܝ ܒܝܰܘܡܳܐ ܬܠܺܝܬܳܝܳܐ.</VERS>
      <VERS vnumber="13">ܘܰܥܢܳܐ ܡܰܠܟܳܐ ܠܥܰܡܳܐ ܩܰܫܝܳܐܺܝܬ݂. ܘܰܫܒܰܩ ܡܶܠܟܳܐ ܕܣܳܒ̈ܶܐ ܕܡܰܠܟܽܘܗܝ.</VERS>
      <VERS vnumber="14">ܘܶܐܡܰܪ ܠܗܽܘܢ ܐܰܝܟ݂ ܡܶܠܟܳܐ ܕܰܛܠܳܝ̈ܶܐ. ܐܳܒܝ ܐܰܥܫܶܢ ܢܺܝܪܟܽܘܢ. ܐܶܢܳܐ ܐܰܘܣܶܦ ܥܰܠ ܢܺܝܪܟܽܘܢ. ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܘܶܐܢܳܐ ܐܶܪܕܶܝܟܽܘܢ ܒܡܳܖ̈ܰܓܢܶܐ.</VERS>
      <VERS vnumber="15">ܘܠܳܐ ܫ̣ܡܰܥ ܡܰܠܟܳܐ ܡܶܢ ܥܰܡܳܐ. ܡܶܛܽܠ ܕܰܗܘܳܬ݂ ܡܓܰܪܝܳܢܽܘܬ݂ܳܐ ܡܶܢ ܩܕ݂ܳܡ ܡܳܪܝܳܐ. ܡܶܛܽܠ ܕܰܢܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ ܥܰܠ ܝܽܘܪܰܒܥܰܡ ܒܰܪ ܢܳܒܳܛ.</VERS>
      <VERS vnumber="16">ܘܰܚܙܳܐ ܟܽܠܶܗ ܝܺܣܪܳܐܶܝܠ ܕܠܳܐ ܫܳܡܰܥ ܠܗܽܘܢ ܡܰܠܟܳܐ. ܘܰܐܬ݂ܺܝܒܘ ܥܰܡܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܶܐܡܰܪܘ ܠܶܗ. ܠܳܐ ܦܳܠܓܽܘܬ݂ܳܐ ܐܺܝܬ݂ ܠܰܢ ܥܰܡ ܕܰܘܺܝܕ݂. ܐܳܦܠܳܐ ܝܳܪܬܽܘܬ݂ܳܐ ܥܰܡ ܒܪܶܗ ܕܺܐܝܫܰܝ. ܠܡܰܫܟܢܰܝ̈ܟ ܝܺܣܪܳܐܶܝܠ. ܡܶܟܺܝܠ ܚܙܺܝ ܒܰܝܬܳܟ݂ ܕܰܘܺܝܕ݂. ܘܶܐܙܰܠܘ ܒܢܰܝ̈ ܝܺܣܪܳܐܶܝܠ ܟܽܠ ܐ̱ܢܳܫ ܠܰܩܪܺܝܬ݂ܶܗ.</VERS>
      <VERS vnumber="17">ܘܰܒܢܰܝ̈ ܝܺܣܪܳܐܶܝܠ ܝܳܬ݂ܒܺܝܢ ܒܩܽܘܖ̈ܺܝܗܽܘܢ. ܘܺܝܗܽܘܕܳܐ ܐܰܡܠܶܟ݂ ܥܠܰܝܗܽܘܢ ܠܰܪܚܰܒܥܰܡ ܒܰܪ ܫܠܶܝܡܽܘܢ.</VERS>
      <VERS vnumber="18">ܘܫܰܕܰܪ ܡܰܠܟܳܐ ܪܚܰܒܥܰܡ ܠܘܳܬ݂ ܟܽܠܶܗ ܝܺܣܪܳܐܶܝܠ. ܠܰܐܕ݂ܽܘܢܺܝܪܳܡ ܕܥܰܠ ܡܰܕܰܐܬ݂ܳܐ. ܘܪܰܓܡܽܘܗܝ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܒܟܺܐܦ̈ܶܐ ܘܡܺܝܬ݂. ܘܡܰܠܟܳܐ ܪܚܰܒܥܰܡ ܐܶܬ݂ܥܰܫܰܢ ܕܢܶܣܰܩ ܒܡܰܪܟܰܒܬ݂ܳܐ. ܘܢܶܥܪܽܘܩ ܠܽܐܘܪܺܫܠܶܡ.</VERS>
      <VERS vnumber="19">ܘܰܡܪܰܕ݂ܘ ܕܒܶܝܬ݂ ܝܺܣܪܳܐܶܝܠ ܥܰܠ ܕܒܶܝܬ݂ ܕܰܘܺܝܕ݂. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="20">ܘܟܰܕ݂ ܫ̣ܡܰܥܘ ܟܽܠܶܗ ܝܺܣܪܳܐܶܝܠ. ܕܰܗܦܰܟ݂ ܝܽܘܪܰܒܥܰܡ. ܫܰܕܰܪ ܘܰܩܪܰܐܗܝ ܠܰܟܢܽܘܫܬܳܐ. ܘܰܐܡܠܟ݂ܽܘܗܝ ܥܰܠ ܟܽܠܶܗ ܝܺܣܪܳܐܶܝܠ. ܘܠܳܐ ܗܘܳܐ ܒܳܬܰܪ ܕܒܶܝܬ݂ ܕܰܘܺܝܕ݂. ܐܶܠܳܐ ܐܶܢ ܫܰܒܛܳܐ ܕܺܝܗܽܘܕ݂ܳܐ ܒܰܠܚܽܘܕܰܝܗܽܘܢ.</VERS>
      <VERS vnumber="21">ܘܶܐܬ݂ܳܐ ܪܚܰܒܥܰܡ ܠܽܐܘܪܺܫܠܶܡ. ܘܰܟ݂ܢܰܫܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܫܰܒܛܳܐ ܕܒܶܝܬ݂ ܒܶܢܝܳܡܶܝܢ. ܡܳܐܐ ܘܰܬ݂ܡܳܢܺܝܢ ܐܰܠܦܺܝ̈ܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܠܡܶܬ݂ܟܰܬܳܫܽܘ ܥܰܡ ܕܒܶܝܬ݂ ܝܺܣܪܳܐܶܝܠ. ܠܡܰܗܦܳܟ݂ܽܘ ܡܰܠܟܽܘܬ݂ܳܐ ܠܰܪܚܰܒܥܰܡ ܒܰܪ ܫܠܶܝܡܽܘܢ.</VERS>
      <VERS vnumber="22">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܫܡܰܥܝܳܐ ܢܒܺܝܶܗ ܕܰܐ‌ܠܳܗܳܐ ܠܡܺܐܡܰܪ.</VERS>
      <VERS vnumber="23">ܐܶܡܰܪ ܠܰܪܚܰܒܥܰܡ ܒܰܪ ܫܠܶܝܡܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܰܠܟܽܠܶܗ ܒܶܝܬ݂ ܝܺܗܽܘܕܳܐ ܘܒܶܢܝܳܡܶܝܢ. ܘܰܠܫܰܪܟܶܗ ܕܥܰܡܳܐ ܠܡܺܐܡܰܪ.</VERS>
      <VERS vnumber="24">ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܣܩܽܘܢ. ܘܠܳܐ ܬܶܬ݂ܟܰܬܫܽܘܢ ܥܰܡ ܐܰܚܰܝ̈ܟܽܘܢ ܒܢܰܝ̈ ܝܺܣܪܳܐܶܝܠ. ܗܦܽܘܟ݂ܘ ܐ̱ܢܳܫ ܠܒܰܝܬܶܗ. ܡܶܛܽܠ ܕܡܶܢ ܩܕ݂ܳܡܰܝ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܰܫܡܰܥܘ ܦܶܬ݂ܓܳܡܶܗ ܕܡܳܪܝܳܐ. ܘܰܗܦܰܟ݂ܘ ܠܡܺܐܙܰܠ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ.</VERS>
      <VERS vnumber="25">ܘܰܒܢܳܐ ܝܽܘܪܰܒܥܰܡ ܠܰܫܟܺܝܡ ܕܰܒܛܽܘܪܳܐ ܕܰܐܦܪܶܝܡ. ܘܺܝܬܶܒ ܒܳܗ̇. ܘܰܢܦܰܩ ܡܶܢ ܬܰܡܳܢ. ܘܰܒܢܳܐ ܠܰܦܢܽܘܐܶܝܠ.</VERS>
      <VERS vnumber="26">ܘܶܐܡܰܪ ܝܽܘܪܰܒܥܰܡ ܒܠܶܒܶܗ. ܡܶܟܺܝܠ ܗܳܦܟܳܐ ܠܳܗ̇ ܡܰܠܟܽܘܬ݂ܳܐ ܠܒܶܝܬ݂ ܕܰܘܺܝܕ݂.</VERS>
      <VERS vnumber="27">ܐܶܢ ܣܳܠܶܩ ܥܰܡܳܐ ܗܳܢܳܐ ܠܡܶܥܒܰܕ݂ ܕܶܒܚܬ݂ܳܐ ܒܒܰܝܬܶܗ ܕܡܳܪܝܳܐ ܒܽܐܘܪܺܫܠܶܡ. ܡܶܬ݂ܦܢܶܐ ܠܶܒܶܗ ܕܥܰܡܳܐ ܗܳܢܳܐ ܥܰܠ ܪܚܰܒܥܰܡ ܡܳܪܗܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܩܳܛܠܺܝܢ ܠܺܝ. ܘܗܳܦܟܺܝܢ ܠܘܳܬ݂ ܪܚܰܒܥܰܡ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="28">ܘܶܐܬ݂ܡܰܠܰܟ݂ ܡܰܠܟܳܐ. ܘܰܥܒܰܕ݂ ܬܪܶܝܢ ܥܶܓ̈ܠܶܐ ܕܕܰܗܒܳܐ. ܘܶܐܡܰܪ ܠܟܽܠܶܗ ܝܺܣܪܳܐܶܝܠ. ܣܰܓܺܝ ܗܽܘ ܠܟܽܘܢ ܠܡܶܣܰܩ ܠܽܐܘܪܺܫܠܶܡ. ܘܶܐܡܰܪ. ܗܳܐ ܐܰܠܳܗܰܝ̈ܟ ܝܺܣܪܳܐܶܝܠ. ܕܰܐܣܩܽܘܟ݂ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="29">ܘܣܳܡ ܚܰܕ݂ ܒܒܶܝܬ݂ ܐܺܝܠ. ܘܚܰܕ݂ ܣܳܡ ܒܕ݂ܳܢ.</VERS>
      <VERS vnumber="30">ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܳܗܳܐ. ܘܶܐܙܰܠܘ ܥܰܡܳܐ ܩܕ݂ܳܡ ܚܰܕ݂ ܥܕܰܡܳܐ ܠܕ݂ܳܢ.</VERS>
      <VERS vnumber="31">ܘܰܥܒܰܕ݂ ܒܶܝܬ݂ ܥܠܰܘ̈ܳܬ݂ܳܐ. ܘܰܥܒܰܕ݂ ܟܽܘܡܖ̈ܶܐ ܡܶܢ ܥܰܡܳܐ. ܐܰܝܠܶܝܢ ܕܠܳܐ ܗܘܰܘ ܡܶܢ ܒܢܰܝ̈ ܠܶܘܺܝ.</VERS>
      <VERS vnumber="32">ܘܰܥܒܰܕ݂ ܝܽܘܪܰܒܥܰܡ ܚܰܓܳܐ ܒܝܰܪܚܳܐ ܬܡܺܝܢܳܝܳܐ. ܒܟܶܣܐܳܐ ܒܶܗ ܒܝܰܪܚܳܐ. ܐܰܝܟ݂ ܚܰܓܳܐ ܕܒܺܝܗܽܘܕܳܐ. ܘܰܣܠܶܩ ܥܰܠ ܡܰܕ݂ܒܚܳܐ. ܘܗܳܟܰܢܳܐ ܥ̣ܒܰܕ݂ ܐܳܦ ܒܒܶܝܬ݂ ܐܺܝܠ. ܠܰܡܕܰܒܳܚܽܘ ܠܥܶܓ̈ܠܶܐ ܕܰܥ̣ܒܰܕ݂. ܘܰܐܩܺܝܡ ܒܒܶܝܬ݂ ܐܺܝܠ ܟܽܘܡܖ̈ܶܐ ܕܰܥـܠܰܘ̈ܳܬ݂ܳܐ ܕܰܥܒܰܕ݂.</VERS>
      <VERS vnumber="33">ܘܰܣܠܶܩ ܥܰܠ ܡܰܕ݂ܒܚܳܐ ܕܰܥܒܰܕ݂ ܒܒܶܝܬ݂ ܐܺܝܠ. ܒܟܶܣܐܳܐ ܒܶܗ ܒܝܰܪܚܳܐ ܬܡܺܝܢܳܝܳܐ. ܒܝܰܪܚܳܐ ܕܰܒܕ݂ܳܐ ܡܶܢ ܠܶܒܶܗ. ܘܰܥ̣ܒܰܕ݂ ܚܰܓܳܐ ܠܰܒܢܰܝ̈ ܝܺܣܪܳܐܶܝܠ. ܘܰܣܠܶܩ ܥܰܠ ܡܰܕ݂ܒܚܳܐ ܠܰܡܣܳܡ ܒܶܣ̈ܡܶܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܗܳܐ ܢܒܺܝܳܐ ܕܰܐ‌ܠܳܗܳܐ ܐܶܬ݂ܳܐ ܡܶܢ ܝܺܗܽܘܕܳܐ. ܒܦܶܬ݂ܓܳܡܶܗ ܕܡܳܪܝܳܐ ܠܒܶܝܬ݂ ܐܺܝܠ. ܘܝܽܘܪܰܒܥܰܡ ܩܳܐܶܡ ܗܘܳܐ ܥܰܠ ܡܰܕ݂ܒܚܳܐ ܠܰܡܣܳܡ ܒܶܣ̈ܡܶܐ.</VERS>
      <VERS vnumber="2">ܘܰܩܪܳܐ ܥܰܠ ܡܰܕ݂ܒܚܳܐ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ. ܡܰܕ݂ܒܚܳܐ ܡܰܕ݂ܒܚܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܒܪܳܐ ܡܶܬ݂ܺܝܠܶܕ݂ ܠܒܶܝܬ݂ ܕܰܘܺܝܕ݂. ܝܽܘܫܺܝܳܐ ܫܡܶܗ. ܘܰܢܕܰܒܰܚ ܥܠܰܝܟ ܟܽܘܡܖ̈ܶܐ ܕܰܥ̈ܠܰܘܳܬ݂ܳܐ ܕܣܳܝܡܺܝܢ ܥܠܰܝܟ ܒܶܣ̈ܡܶܐ. ܘܓܰܖ̈ܡܶܐ ܕܐ̱ܢܳܫ̈ܳܐ ܢܰܘܩܶܕ݂ ܥܠܰܝܟ.</VERS>
      <VERS vnumber="3">ܘܝܰܗܒ ܒܝܰܘܡܳܐ ܗܰܘ ܐܳܬ݂ܳܐ ܘܶܐܡܰܪ. ܗܳܕ݂ܶܐ ܐܳܬܳܐ ܕܡܳܪܝܳܐ ܫܰܕܪܰܢܝ. ܗܳܐ ܡܰܕ݂ܒܚܳܐ ܡܶܨܛܪܶܐ. ܘܡܶܬ݂ܐܫܶܕ݂ ܩܶܛܡܳܐ ܕܰܥܠܰܘܗܝ.</VERS>
      <VERS vnumber="4">ܘܟܰܕ݂ ܫ̣ܡܰܥ ܡܰܠܟܳܐ ܡܶܠܰܘ̈ܗܝ ܕܰܢܒܺܝܶܗ ܕܰܐ‌ܠܳܗܳܐ. ܕܰܩ̣ܪܳܐ ܥܰܠ ܡܰܕ݂ܒܚܳܐ ܕܰܒܒܶܝܬ݂ ܐܺܝܠ. ܐܰܘܫܶܛ ܡܰܠܟܳܐ ܐܺܝܕ݂ܶܗ ܡܶܢ ܡܰܕ݂ܒܚܳܐ. ܘܶܐܡܰܪ ܐܽܘܚܕܽܘܗܝ. ܘܝܶܒܫܰܬ݂ ܐܺܝܕ݂ܶܗ ܕܰܐܘܫܶܛ ܥܠܰܘܗܝ. ܘܠܳܐ ܐܶܫܟܰܚ ܕܢܰܗܦܟ݂ܺܝܗ̇ ܠܘܳܬ݂ܶܗ.</VERS>
      <VERS vnumber="5">ܘܡܰܕ݂ܒܚܳܐ ܐܶܨܛܪܺܝ. ܘܶܐܬ݂ܐܫܶܕ݂ ܩܶܛܡܳܐ ܕܰܥܠܰܘܗܝ. ܐܰܝܟ݂ ܐܳܬ݂ܳܐ ܕܝܰܗܒ ܢܒܺܝܶܗ ܕܰܐ‌ܠܳܗܳܐ ܒܦܶܬ݂ܓܳܡܶܗ ܕܡܳܪܝܳܐ.</VERS>
      <VERS vnumber="6">ܘܰܥܢܳܐ ܡܰܠܟܳܐ ܘܶܐܡܰܪ ܠܰܢܒܺܝܶܗ ܕܰܐ‌ܠܳܗܳܐ. ܨܰܠܳܐ ܥܠܰܝ ܩܕ݂ܳܡ ܡܳܪܝܳܐ ܐܰܠܳܗܳܟ݂. ܘܰܒܥܺܝ ܥܠܰܝ ܕܬܶܗܦܽܘܟ݂ ܐܺܝܕ݂ܝ ܠܘܳܬ݂ܝ. ܘܨܰܠܺܝ ܢܒܺܝܶܗ ܕܰܐ‌ܠܳܗܳܐ ܩܕ݂ܳܡ ܡܳܪܝܳܐ. ܘܗܶܦܟܰܬ݂ ܐܺܝܕ݂ܶܗ ܕܡܰܠܟܳܐ ܠܘܳܬ݂ܶܗ. ܘܰܗܘܳܬ݂ ܐܰܝܟ݂ ܕܡܶܢ ܩܕ݂ܺܝܡ.</VERS>
      <VERS vnumber="7">ܘܶܐܡܰܪ ܡܰܠܟܳܐ ܠܰܢܒܺܝܶܗ ܕܰܐ‌ܠܳܗܳܐ. ܬܳܐ ܥܰܡܝ ܠܒܰܝܬܳܐ ܘܰܠܥܰܣ. ܘܶܐܬܶܠ ܠܳܟ݂ ܡܰܘܗܰܒܬܳܐ.</VERS>
      <VERS vnumber="8">ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܐܶܢ ܬܶܬܶܠ ܠܺܝ ܦܶܠܓܶܗ ܕܒܰܝܬܳܟ݂. ܠܳܐ ܐܶܥܽܘܠ ܥܰܡܳܟ݂ ܠܒܰܝܬܳܐ. ܘܠܳܐ ܐܶܟ݂ܽܘܠ ܠܰܚܡܳܐ. ܘܠܳܐ ܐܶܫܬܶܐ ܡܰܝ̈ܳܐ.</VERS>
      <VERS vnumber="9">ܡܶܛܽܠ ܕܗܳܟܰܢܳܐ ܦܰܩܕܰܢܝ ܒܦܶܬ݂ܓ݂ܳܡܳܐ ܡܳܪܝܳܐ ܘܶܐܡܰܪ ܠܺܝ. ܠܳܐ ܬܶܐܟ݂ܽܘܠ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܘܠܳܐ ܬܶܗܦܽܘܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.</VERS>
      <VERS vnumber="10">ܘܶܐܙܰܠ ܠܶܗ ܒܽܐܘܪܚܳܐ ܐ̱ܚܪܺܬ݂ܳܐ. ܘܠܳܐ ܗܦܰܟ݂ ܒܽܐܘܪܚܳܐ ܕܶܐܬܳܐ ܒܳܗ̇. ܠܒܶܝܬ݂ ܐܺܝܠ.</VERS>
      <VERS vnumber="11">ܘܰܢܒܺܝܳܐ ܚܰܕ݂ ܣܳܒܳܐ ܝܳܬ݂ܶܒ ܗܘܳܐ ܒܒܶܝܬ݂ ܐܺܝܠ. ܘܶܐܬ݂ܰܘ ܒܢܰܘ̈ܗܝ ܘܶܐܫܬܰܥܺܝܘ ܠܶܗ ܟܽܠ ܥܒܳܕ݂ܳܐ ܕܰܥܒܰܕ݂ ܢܒܺܝܶܗ ܕܰܐ‌ܠܳܗܳܐ ܒܝܰܘܡܳܐ ܗܰܘ ܒܒܶܝܬ݂ ܐܺܝܠ. ܘܦܶܬ݂ܓ݂ܳܡܳܐ ܕܶܐܡܰܪ ܠܡܰܠܟܳܐ. ܐܶܫܬܰܥܺܝܘ ܒܢܰܘ̈ܗܝ ܠܰܐܒܽܘܗܽܘܢ.</VERS>
      <VERS vnumber="12">ܘܶܐܡܰܪ ܠܗܽܘܢ ܐܰܒܽܘܗܽܘܢ. ܒܰܐܝܕܳܐ ܐܽܘܪܚܳܐ ܐܶܙܰܠ. ܘܚܰܘܶܝܘܗܝ ܒܢܰܘ̈ܗܝ ܐܽܘܪܚܳܐ ܕܶܐܙܰܠ ܒܳܗ̇ ܢܒܺܝܶܗ ܕܰܐ‌ܠܳܗܳܐ ܕܶܐܬܳܐ ܡܶܢ ܝܺܗܽܘܕܳܐ.</VERS>
      <VERS vnumber="13">ܘܶܐܡܰܪ ܠܰܒܢܰܘ̈ܗܝ. ܐܰܪܡܰܘ ܠܺܝ ܥܰܠ ܚܡܳܪܳܐ. ܘܰܐܪܡܺܝܘ ܠܶܗ ܥܰܠ ܚܡܳܪܳܐ. ܘܰܪܟܶܒ ܥܠܰܘܗܝ.</VERS>
      <VERS vnumber="14">ܘܶܐܙܰܠ ܒܳܬܰܪ ܢܒܺܝܶܗ ܕܰܐ‌ܠܳܗܳܐ. ܘܶܐܫܟܚܶܗ ܟܰܕ݂ ܝܳܬ݂ܶܒ ܬܚܶܝܬ݂ ܒܶܛܡܬ݂ܳܐ. ܘܶܐܡܰܪ ܠܶܗ. ܐܰܢ̱ܬ ܗܽܘ ܢܒܺܝܶܗ ܕܰܐ‌ܠܳܗܳܐ ܕܶܐܬܰܝܬ ܡܶܢ ܝܺܗܽܘܕܳܐ. ܐܳܡܰܪ ܠܶܗ. ܐܶܢܳܐ ܗܽܘ.</VERS>
      <VERS vnumber="15">ܐܳܡܰܪ ܠܶܗ. ܬܳܐ ܥܰܡܝ ܠܒܰܝܬܳܐ. ܘܰܐܟ݂ܽܘܠ ܠܰܚܡܳܐ.</VERS>
      <VERS vnumber="16">ܘܶܐܡܰܪ ܠܶܗ. ܠܳܐ ܡܶܫܟܰܚ ܐ̱ܢܳܐ ܕܶܐܗܦܽܘܟ݂ ܥܰܡܳܟ݂. ܘܺܐܬܶܐ ܠܒܰܝܬܳܟ݂. ܘܠܳܐ ܐܶܟܽܘܠ ܥܰܡܳܟ݂ ܠܰܚܡܳܐ. ܘܠܳܐ ܐܶܫܬܶܐ ܡܰܝ̈ܳܐ ܒܰܐܬܪܳܐ ܗܳܢܳܐ.</VERS>
      <VERS vnumber="17">ܡܶܛܽܠ ܕܗܳܟܰܢܳܐ ܐܶܬ݂ܶܐܡܰܪ ܠܺܝ ܒܦܶܬ݂ܓܳܡܶܗ ܕܡܳܪܝܳܐ. ܠܳܐ ܬܶܐܟ݂ܽܘܠ ܬܰܡܳܢ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܘܠܳܐ ܬܶܗܦܽܘܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.</VERS>
      <VERS vnumber="18">ܘܶܐܡܰܪ ܠܶܗ. ܐܳܦ ܐܶܢܳܐ ܢܒܺܝܳܐ ܐ̱ܢܳܐ ܐܰܟ݂ܘܳܬܳܟ݂. ܘܡܰܠܰܐܟ݂ܳܐ ܐܶܡܰܪ ܠܺܝ ܒܦܶܬ݂ܓܳܡܶܗ ܕܡܳܪܝܳܐ. ܕܰܐܗܦܟܳܝܗܝ ܥܰܡܳܟ݂ ܠܒܰܝܬܳܐ. ܢܶܐܟܽܘܠ ܠܰܚܡܳܐ ܘܢܶܫܬܶܐ ܡܰܝ̈ܳܐ. ܘܟܰܕܶܒ ܒܶܗ.</VERS>
      <VERS vnumber="19">ܘܰܗܦܰܟ݂ ܥܰܡܶܗ. ܘܶܐܟܰܠ ܠܰܚܡܳܐ ܒܒܰܝܬܶܗ. ܘܶܐܫܬܺܝ ܡܰܝ̈ܳܐ.</VERS>
      <VERS vnumber="20">ܘܟܰܕ݂ ܗܶܢܽܘܢ ܝܳܬ݂ܒܺܝܢ ܥܰܠ ܦܳܬܽܘܪܳܐ. ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܢܒܺܝܳܐ ܕܰܐܗܦܟܶܗ.</VERS>
      <VERS vnumber="21">ܘܰܩܪܳܐ ܠܰܢܒܺܝܶܗ ܕܰܐ‌ܠܳܗܳܐ ܕܶܐܬܳܐ ܡܢ ܝܺܗܽܘܕܳܐ. ܘܗܳܟܰܢܳܐ ܐܶܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܡܰܪܡܰܪܬ ܡܠܰܬ݂ ܦܽܘܡܶܗ ܕܡܳܪܝܳܐ. ܘܠܳܐ ܢܛܰܪܬ ܦܽܘܩܕܳܢܳܐ ܕܦܰܩܕܳܟ݂ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="22">ܘܰܗܦܰܟ݂ܬ ܘܶܐܟܰܠܬ ܠܰܚܡܳܐ. ܘܶܐܫܬܺܝܬ ܡܰܝ̈ܳܐ. ܒܰܐܬܪܳܐ ܕܶܐܡܰܪ ܠܳܟ݂ ܠܳܐ ܬܶܐܟ݂ܽܘܠ ܠܰܚܡܳܐ. ܘܠܳܐ ܬܶܫܬܶܐ ܡܰܝ̈ܳܐ. ܡܶܛܽܠ ܗܳܢܳܐ ܠܳܐ ܬܶܥܽܘܠ ܫܠܰܕܳܟ݂ ܠܩܰܒܪܳܐ ܕܰܐܒܳܗܰܝ̈ܟ.</VERS>
      <VERS vnumber="23">ܘܡܶܢ ܒܳܬܰܪ ܕܶܐܟܰܠܘ ܠܰܚܡܳܐ. ܘܡܶܢ ܒܳܬܰܪ ܕܶܐܫܬܺܝܘ ܡܰܝ̈ܳܐ. ܐܰܪܡܺܝܘ ܠܶܗ ܥܰܠ ܚܡܳܪܳܐ ܠܰܢܒܺܝܶܗ ܕܰܐ‌ܠܳܗܳܐ.</VERS>
      <VERS vnumber="24">ܘܰܗܦܰܟ݂ ܘܶܐܙܰܠ ܘܶܐܫܟܚܶܗ ܐܰܪܝܳܐ ܒܽܐܘܪܚܳܐ ܘܩܰܛܠܶܗ ܘܰܗܘܳܬ݂ ܫܠܰܕܶܗ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܩܳܐܶܡ ܥܰܠ ܓܰܒܳܗ̇. ܘܰܐܪܝܳܐ ܩܳܐܶܡ ܥܰܠ ܓܶܢ̱ܒ ܫܠܰܕܳܐ.</VERS>
      <VERS vnumber="25">ܘܗܳܐ ܐ̱ܢܳܫ̈ܳܐ ܥܳܒܪܺܝܢ ܘܰܚܙܰܘ ܫܠܰܕܳܐ ܟܰܕ݂ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܩܳܐܶܡ ܥܰܠ ܓܰܒܳܗ̇. ܘܰܐܪܝܳܐ ܩܳܐܶܡ ܥܰܠ ܓܶܢ̱ܒ ܫܠܰܕܳܐ. ܘܶܐܬ݂ܰܘ ܘܶܐܡܰܪܘ ܒܰܩܪܺܝܬ݂ܳܐ ܕܰܢܒܺܝܳܐ ܣܳܒܳܐ ܝܳܬ݂ܶܒ ܒܳܗ̇.</VERS>
      <VERS vnumber="26">ܘܰܫܡܰܥ ܢܒܺܝܳܐ ܕܰܐܗܦܟܶܗ ܡܶܢ ܐܽܘܪܚܳܐ. ܘܶܐܡܰܪ ܢܒܺܝܶܗ ܗܽܘ ܕܰܐ‌ܠܳܗܳܐ. ܥܰܠ ܕܫܰܚܠܶܦ ܡܶܠܰܬ݂ ܦܽܘܡܶܗ ܕܡܳܪܝܳܐ. ܝܰܗܒܶܗ ܡܳܪܝܳܐ ܠܰܐܪܝܳܐ. ܘܬܰܒܪܶܗ ܘܩܰܛܠܶܗ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܠܶܗ.</VERS>
      <VERS vnumber="27">ܘܶܐܡܰܪ ܠܰܒܢܰܘ̈ܗܝ. ܐܰܪܡܰܘ ܠܺܝ ܥܰܠ ܚܡܳܪܳܐ. ܘܰܐܪܡܺܝܘ ܠܶܗ.</VERS>
      <VERS vnumber="28">ܘܶܐܙܰܠ ܘܶܐܫܟܰܚ ܫܠܰܕܳܐ ܟܰܕ݂ ܪܰܡܝܳܐ ܒܽܐܘܪܚܳܐ. ܘܰܚܡܳܪܳܐ ܘܰܐܪܝܳܐ ܩܳܝܡܺܝܢ ܥܰܠ ܓܶܢ̱ܒ ܫܠܰܕܳܐ. ܠܳܐ ܐܶܟܰܠ ܐܰܪܝܳܐ ܠܫܰܠܕܳܐ. ܘܠܳܐ ܬܒܰܪ ܠܰܚܡܳܪܳܐ.</VERS>
      <VERS vnumber="29">ܘܰܫܩܰܠ ܢܒܺܝܳܐ ܠܰܫܠܰܕܳܐ ܕܰܢܒܺܝܳܐ ܕܰܐ‌ܠܳܗܳܐ. ܘܣܳܡܳܗ̇ ܥܰܠ ܚܡܳܪܳܐ. ܘܰܐܝܬܝܳܗ̇ ܠܰܩܪܺܝܬ݂ܳܐ ܕܗܽܘ ܗܰܘ ܢܒܺܝܳܐ ܣܳܒܳܐ ܝܳܬ݂ܶܒ ܒܳܗ̇. ܠܡܰܪܩܳܕ݂ܽܘ ܥܠܰܘܗܝ ܘܰܠܡܶܩܒܪܶܗ.</VERS>
      <VERS vnumber="30">ܘܣܳܡ ܫܠܰܕܶܗ ܒܩܰܒܪܳܐ. ܘܰܐܪܩܶܕ݂ ܥܠܰܘܗܝ. ܘܶܐܡܰܪ. ܘܳܝ ܐܳܚܝ. ܘܳܝ ܐܳܚܝ.</VERS>
      <VERS vnumber="31">ܘܡܶܢ ܒܳܬܰܪ ܕܩܰܒܪܽܘܗܝ. ܐܶܡܰܪ ܠܰܒܢܰܘ̈ܗܝ. ܡܳܐ ܕܡܺܝܬܶܬ݂. ܩܽܘܒܪܽܘܢܝ ܒܩܰܒܪܳܐ ܕܰܢܒܺܝܶܗ ܕܰܐ‌ܠܳܗܳܐ ܩܒܺܝܪ ܒܶܗ. ܘܥܰܠ ܓܶܢ̱ܒ ܓܰܖ̈ܡܰܘܗܝ ܣܺܝܡܘ ܓܰܖ̈ܡܰܝ.</VERS>
      <VERS vnumber="32">ܡܶܛܽܠ ܕܡܶܗܘܳܐ ܢܶܗܘܶܐ ܦܶܬ݂ܓ݂ܳܡܳܐ ܕܰܩ̣ܪܳܐ ܒܦܶܬ݂ܓܳܡܶܗ ܕܡܳܪܝܳܐ ܥܰܠ ܡܰܕ݂ܒܚܳܐ ܕܒܶܝܬ݂ ܐܺܝܠ. ܘܥܰܠ ܟܽܠܗܽܘܢ ܒ̈ܳܬܶܐ ܕܰܥ̈ܠܰܘܳܬ݂ܳܐ ܕܰܒܟܰܖ̈ܟܶܐ ܕܫܳܡܪܺܝܢ.</VERS>
      <VERS vnumber="33">ܘܒܳܬܰܪ ܦܶܬ݂ܓ݂ܳܡܳܐ ܗܳܢܳܐ. ܠܳܐ ܗܦܰܟ݂ ܝܽܘܪܰܒܥܰܡ ܡܶܢ ܐܽܘܪܚܶܗ ܒܺܝܫܬܳܐ. ܘܰܗܦܰܟ݂ ܬܽܘܒ ܘܰܥܒܰܕ݂ ܡܶܢ ܥܰܡܳܐ ܟܽܘܡܖ̈ܶܐ ܕܰܥ̈ܠܰܘܳܬ݂ܳܐ. ܡܰܢ ܕܰܨܒܳܐ ܕܢܶܗܘܶܐ ܟܽܘܡܪܳܐ. ܩܰܪܶܒ ܩܽܘܪܒܳܢܳܐ. ܘܰܗܘܳܐ ܟܽܘܡܪܳܐ ܠܰܥܠܳܬ݂ܳܐ.</VERS>
      <VERS vnumber="34">ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܳܗܳܐ ܠܒܶܝܬ݂ ܝܽܘܪܰܒܥܰܡ. ܠܡܶܥܩܰܪ ܘܰܠܡܰܘܒܳܕ݂ܽܘ ܡܶܢ ܐܰܦܰܝ̈ ܐܰܪܥܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܒܶܗ ܒܙܰܒܢܳܐ ܗܰܘ. ܐܶܬ݂ܟܪܰܗ ܐܰܒܺܝܳܐ ܒܪܶܗ ܕܝܽܘܪܰܒܥܰܡ.</VERS>
      <VERS vnumber="2">ܘܶܐܡܰܪ ܝܽܘܪܰܒܥܰܡ ܠܰܐܢ̱ܬܬܶܗ. ܩܽܘܡܝ ܐܶܫܬܰܓܢܳܝ. ܘܠܳܐ ܢܶܕܥܽܘܢ ܕܰܐܢ̱ܬܝ ܗܺܝ ܐܰܢ̱ܬܬܶܗ ܕܝܽܘܪܰܒܥܰܡ ܘܙܶܠܝ ܠܶܟ݂ܝ ܠܫܺܝܠܽܘ ܗܳܐ ܐܺܝܬ݂ ܬܰܡܳܢ ܐܰܚܺܝܳܐ ܢܒܺܝܳܐ. ܕܗܽܘ ܐܶܡܰܪ ܠܺܝ ܕܰܐܡܠܶܟ݂ ܥܰܠ ܥܰܡܳܐ ܗܳܢܳܐ.</VERS>
      <VERS vnumber="3">ܘܣܰܒܝ ܒܺܐܝܕܰܝ̈ܟܝ ܥܣܰܪ ܕܠܰܚܡܳܐ. ܘܰܟ݂ܣܳܢ̈ܶܐ. ܘܒܰܓܒܽܘܓܳܐ ܕܕܶܒܫܳܐ. ܘܙܶܠܝ ܠܘܳܬ݂ܶܗ. ܘܗܽܘ ܡܚܰܘܶܐ ܠܶܟ݂ܝ ܡܳܢܳܐ ܗܳܘܶܐ ܠܶܗ ܠܛܰܠܝܳܐ.</VERS>
      <VERS vnumber="4">ܘܥܶܒܕܰܬ݂ ܗܳܟܰܢܳܐ ܐܰܢ̱ܬܬܶܗ ܕܝܽܘܪܰܒܥܰܡ. ܘܩܳܡܰܬ݂ ܘܶܐܙܰܠ̱ܬ݂ ܠܫܺܝܠܽܘ. ܘܥܶܠܰܬ݂ ܠܒܶܝܬ݂ ܐܰܚܺܝܳܐ. ܘܰܐܚܺܝܳܐ ܠܳܐ ܡܶܫܟܰܚ ܗܘܳܐ ܕܢܶܚܙܶܐ ܡܶܕܶܡ. ܡܶܛܽܠ ܕܺܝܩܰܖ̈ܝ ܥܰܝܢܰܘ̈ܗܝ ܡܶܢ ܣܰܝܒܽܘܬܶܗ.</VERS>
      <VERS vnumber="5">ܘܡܳܪܝܳܐ ܐܶܡܰܪ ܠܰܐܚܺܝܳܐ. ܗܳܐ ܐܰܢ̱ܬܬ݂ܶܗ ܕܝܽܘܪܰܒܥܰܡ ܐܳܬ݂ܝܳܐ ܠܘܳܬ݂ܳܟ݂. ܠܡܶܫܐܰܠ ܡܶܢܳܟ݂ ܡܶܠܬ݂ܳܐ ܥܰܠ ܒܪܳܗ̇ ܕܰܟ݂ܪܺܝܗ. ܗܳܟܰܢܳܐ ܘܗܳܟܰܢܳܐ ܐܶܡܰܪ ܠܳܗ̇. ܡܳܐ ܕܥܳܐܠܳܐ. ܗܳܐ ܡܶܫܬܰܓܢܝܳܐ.</VERS>
      <VERS vnumber="6">ܘܟܰܕ݂ ܫ̣ܡܰܥ ܐܰܚܺܝܳܐ ܩܳܠ ܖ̈ܶܓܠܶܝܗ̇ ܕܥܳܐܠܳܐ ܒܬܰܪܥܳܐ. ܐܶܡܰܪ ܠܳܗ̇. ܥܽܘܠܝ ܐܰܢ̱ܬܬܶܗ ܕܝܽܘܪܰܒܥܰܡ. ܠܡܳܢܳܐ ܡܶܫܬܰܓܢܝܳܐ ܐܰܢ̱ܬܝ. ܘܶܐܢܳܐ ܫܠܺܝܚ ܐ̱ܢܳܐ ܥܠܰܝܟܝ ܩܰܫ̈ܝܳܬ݂ܳܐ.</VERS>
      <VERS vnumber="7">ܙܶܠܝ ܐܶܡܰܪܝ ܠܝܽܘܪܰܒܥܰܡ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܢܳܐ ܐܰܪܺܝܡܬܳܟ݂ ܡܶܢ ܥܰܡܳܐ. ܘܰܥܒܰܕܬܳܟ݂ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="8">ܘܰܨܪܺܝܬ݂ ܡܰܠܟܽܘܬ݂ܳܐ ܡܶܢ ܕܒܶܝܬ݂ ܕܰܘܺܝܕ݂. ܘܝܰܗܒܬܳܗ̇ ܠܳܟ݂. ܘܠܳܐ ܗܘܰܝܬ ܐܰܝܟ݂ ܕܰܘܺܝܕ݂ ܥܰܒܕܝ. ܕܰܢܛܰܪ ܦܽܘܩܕܳܢܰܝ̈. ܘܗܰܠܶܟ݂ ܒܳܬܰܪܝ ܒܟܽܠܶܗ ܠܶܒܶܗ. ܠܡܶܥܒܰܕ݂ ܕܫܰܦܺܝܪ ܩܕ݂ܳܡܰܝ.</VERS>
      <VERS vnumber="9">ܘܰܐܢ̱ܬ ܐܰܒܐܶܫܬ ܠܡܶܥܒܰܕ݂ ܡܶܢ ܟܽܠ ܕܰܗܘܰܘ ܩܕܳܡܰܝܟ. ܘܶܐܙܰܠܬ ܘܰܥܒܰܕܬ ܠܳܟ݂ ܐܰܠܳܗ̈ܶܐ ܢܣܺܝ̈ܟܶܐ ܠܡܰܪܓܳܙܽܘܬܰܢܝ. ܘܠܺܝ ܫܕܰܝܬ ܠܒܶܣܬܰܪ ܓܽܘܫܡܳܟ݂.</VERS>
      <VERS vnumber="10">ܡܶܛܽܠ ܗܳܢܳܐ ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܒܶܝܬ݂ ܝܽܘܪܰܒܥܰܡ. ܘܰܐܘܒܶܕ݂ ܠܝܽܘܪܰܒܥܰܡ ܟܽܠ ܕܬ݂ܳܐܶܢ ܒܶܐܣܬ݂ܳܐ. ܘܕ݂ܳܐܣܰܪ ܘܫܳܪܶܐ ܒܺܝܣܪܳܐܶܝܠ ܘܶܐܒܰܥܰܪ ܒܳܬܰܪ ܒܶܝܬ݂ ܝܽܘܪܰܒܥܰܡ. ܐܰܝܟ݂ ܕܡܶܬ݂ܒܰܥܖ̈ܳܢ ܓܽܘ̈ܦܢܰܝ ܟܰܪܡܳܐ ܡܳܐ ܕܰܓܡܰܪ ܩܛܳܦܳܐ.</VERS>
      <VERS vnumber="11">ܕܰܢܡܽܘܬ݂ ܠܝܽܘܪܰܒܥܰܡ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ. ܡܶܛܽܠ ܕܡܳܪܝܳܐ ܡܰܠܶܠ.</VERS>
      <VERS vnumber="12">ܘܰܐܢ̱ܬܝ ܩܽܘܡܝ ܘܙܶܠܝ ܠܒܰܝܬܶܟ݂ܝ. ܘܡܳܐ ܕܥ̣ܰܠ̈ܝ ܖ̈ܶܓܠܰܝܟܝ ܠܰܩܪܺܝܬ݂ܳܐ. ܢܡܽܘܬ݂ ܛܰܠܝܳܐ.</VERS>
      <VERS vnumber="13">ܘܢܰܪܩܕ݂ܽܘܢ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܢܶܩܒܪܽܘܢܶܗ. ܡܶܛܽܠ ܕܗܳܢܳܐ ܒܰܠܚܽܘܕ݂ܰܘܗܝ ܢܶܥܽܘܠ ܠܝܽܘܪܰܒܥܰܡ ܠܩܰܒܪܳܐ. ܚܠܳܦ ܕܶܐܫܬܟܰܚ ܒܶܗ ܦܶܬ݂ܓ݂ܳܡܳܐ ܛܳܒܳܐ. ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܒܰܝܬܶܗ ܕܝܽܘܪܰܒܥܰܡ.</VERS>
      <VERS vnumber="14">ܘܰܢܩܺܝܡ ܠܶܗ ܡܳܪܝܳܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܢܰܘܒܶܕ݂ ܠܰܕ݂ܒܶܝܬ݂ ܝܽܘܪܰܒܥܰܡ ܡܶܢ ܝܰܘܡܳܢܳܐ. ܘܡܳܢܳܐ ܡܶܟܺܝܠ.</VERS>
      <VERS vnumber="15">ܘܢܶܡܚܶܐ ܡܳܪܝܳܐ ܠܺܝܣܪܳܐܶܝܠ. ܐܰܝܟ݂ ܕܢܳܐܶܕ݂ ܩܰܢܝܳܐ ܒܪܽܘܚܳܐ. ܘܢܶܥܩܪܺܝܘܗܝ ܠܺܝܣܪܳܐܶܝܠ ܡܶܢ ܐܰܪܥܳܐ ܛܳܒܬ݂ܳܐ. ܕܝܰܗܒ ܠܰܐܒܳܗܰܝ̈ܗܽܘܢ. ܘܢܶܕ݂ܪܶܐ ܐܶܢܽܘܢ ܒܥܳܒܳܪ ܢܰܗܪܳܐ. ܚܠܳܦ ܕܰܥܒܰܕ݂ܘ ܠܗܽܘܢ ܕܶܚ̈ܠܳܬ݂ܳܐ. ܘܡܰܪܓܙܺܝܢ ܠܡܳܪܝܳܐ.</VERS>
      <VERS vnumber="16">ܘܢܰܫܠܡܺܝܘܗܝ ܠܺܝܣܪܳܐܶܝܠ. ܡܶܛܽܠ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܚܛܳܐ ܘܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="17">ܘܩܳܡܰܬ݂ ܐܰܢ̱ܬܬܶܗ ܕܝܽܘܪܰܒܥܰܡ. ܘܶܐܙܰܠ̱ܬ ܘܥܶܠܰܬ݂ ܠܬܰܪܨܳܐ. ܗܺܝ ܥܳܐܠܳܐ ܒܬܰܪܥܳܐ ܕܒܰܝܬܳܗ̇. ܘܛܰܠܝܳܐ ܡܺܝܬ݂.</VERS>
      <VERS vnumber="18">ܘܰܐܪܩܶܕ݂ܘ ܥܠܰܘܗܝ ܟܽܠܶܗ ܝܺܣܪܳܐܶܝܠ. ܘܩܰܒܪܽܘܗܝ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ.</VERS>
      <VERS vnumber="19">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܰܒܥܰܡ ܘܕܶܐܬ݂ܟܰܬܰܫ ܘܕܰܐܡܠܶܟ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="20">ܘܝܰܘ̈ܡܳܬ݂ܳܐ ܕܰܐܡܠܶܟ݂ ܝܽܘܪܰܒܥܰܡ ܥܰܠ ܝܺܣܪܳܐܶܝܠ. ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܘܰܫܟܶܒ ܝܽܘܪܰܒܥܰܡ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܢܳܕ݂ܳܒ ܒܪܶܗ ܒܳܬܪܶܗ.</VERS>
      <VERS vnumber="21">ܘܰܪܚܰܒܥܰܡ ܒܰܪ ܫܠܶܝܡܽܘܢ ܐܰܡܠܶܟ݂ ܥܰܠ ܝܺܗܽܘܕܳܐ. ܒܰܪ ܐܰܪܒܥܺܝܢ ܗܘܳܐ ܘܰܚܕ݂ܳܐ ܫܢܺܝ̈ܢ ܪܚܰܒܥܰܡ ܟܰܕ݂ ܐܰܡܠܶܟ݂. ܘܰܫܒܰܥܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܩܪܺܝܬ݂ܳܐ. ܕܰܓܒܳܐ ܡܳܪܝܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ ܠܰܡܣܳܡ ܫܡܶܗ ܬܰܡܳܢ ܘܰܫܡܳܐ ܕܶܐܡܶܗ ܢܰܥܡܳܐ ܥܰܡܽܘܢܳܝܬܳܐ.</VERS>
      <VERS vnumber="22">ܘܰܥ̣ܒܰܕ݂ ܝܺܗܽܘܕܳܐ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܛܢܽܘܗܝ ܒܟܽܠ ܡܶܕܶܡ ܕܰܥܒܰܕ݂ܘ ܐܰܒܳܗܰܝ̈ܗܽܘܢ. ܘܒܰܚܛܳܗܰܝ̈ܗܽܘܢ ܕܰܚܛܰܘ.</VERS>
      <VERS vnumber="23">ܘܰܒܢܰܘ ܠܗܽܘܢ ܐܳܦ ܗܶܢܽܘܢ ܥܠܰܘ̈ܳܬ݂ܳܐ ܘܩܳܝ̈ܡܳܬ݂ܳܐ ܘܕܶܚ̈ܠܳܬ݂ܳܐ. ܥܰܠ ܟܽܠ ܪܳܡܬ݂ܳܐ ܕܪܳܡܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.</VERS>
      <VERS vnumber="24">ܘܳܐܦ ܙܳܢܝܽܘܬ݂ܳܐ ܗܘܳܬ݂ ܒܰܐܪܥܳܐ. ܘܰܥ̣ܒܰܕ݂ܘ ܐܰܝܟ݂ ܟܽܠܳܗ̇ ܛܰܢܦܽܘܬ݂ܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="25">ܘܰܗܘܳܐ ܒܫܰܢ̱ܬܳܐ ܚܡܺܝܫܳܝܬܳܐ ܕܡܰܠܟܳܐ ܪܚܰܒܥܰܡ. ܣܠܶܩ ܫܺܝܫܰܩ ܡܰܠܟܳܐ ܕܡܶܨܪܶܝܢ ܥܰܠ ܐܽܘܪܺܫܠܶܡ.</VERS>
      <VERS vnumber="26">ܘܰܢܣܰܒ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܒܶܝܬ݂ ܡܰܠܟܳܐ. ܘܰܢܣܰܒ ܟܽܠܗܶܝܢ ܣܰܟܖ̈ܶܐ ܕܕܰܗܒܳܐ ܕܰܥ̣ܒܰܕ݂ ܫܠܶܝܡܽܘܢ.</VERS>
      <VERS vnumber="27">ܘܰܥ̣ܒܰܕ݂ ܡܰܠܟܳܐ ܪܚܰܒܥܰܡ ܚܠܳܦܰܝܗܶܝܢ ܣܰܟܖ̈ܶܐ ܕܰܢܚܳܫܳܐ. ܘܰܐܫܠܶܡ ܐܶܢܶܝܢ ܒܺܐܝܕ݂ܳܐ ܕܪܰܘܖ̈ܒܳܢܶܐ ܘܰܕ݂ܖ̈ܰܗܳܛܶܐ ܕܢܳܛܪܺܝܢ ܒܬܰܪܥܳܐ ܕܒܶܝܬ݂ ܡܰܠܟܳܐ.</VERS>
      <VERS vnumber="28">ܘܰܒܙܰܒܢܳܐ ܕܥܳܐܶܠ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܫܳܩܠܺܝܢ ܠܗܶܝܢ ܖ̈ܰܗܳܛܶܐ. ܘܡܰܝܬܶܝܢ ܠܗܶܝܢ ܠܒܶܝܬ݂ ܖ̈ܰܗܳܛܶܐ.</VERS>
      <VERS vnumber="29">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܪܚܰܒܥܰܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="30">ܘܰܩܪܳܒܳܐ ܗܘܳܐ ܒܶܝܬ݂ ܪܚܰܒܥܰܡ ܠܒܶܝܬ݂ ܝܽܘܪܰܒܥܰܡ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="31">ܘܰܫܟ݂ܶܒ ܪܚܰܒܥܰܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܰܒܺܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܒܰܫܢܰܬ݂ ܬܡܳܢܰܥܶܣܖ̈ܶܐ ܕܡܰܠܟܳܐ ܝܽܘܪܰܒܥܰܡ ܒܰܪ ܢܳܒܳܛ. ܐܰܡܠܶܟ݂ ܐܰܒܺܝܳܐ ܥܰܠ ܝܺܗܽܘܕܳܐ ܬܠܳܬ݂ ܫܢܺܝ̈ܢ. ܒܽܐܘܪܺܫܠܶܡ.</VERS>
      <VERS vnumber="2">ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܥܒܶܕ݂ ܫܳܠܽܘܡ.</VERS>
      <VERS vnumber="3">ܘܗܰܠܶܟ݂ ܒܟܽܠܗܽܘܢ ܚܛܳܗܰܘ̈ܗܝ ܕܰܐܒܽܘܗܝ ܕܰܥܒܰܕ݂ ܩܕܳܡܰܘܗܝ. ܘܠܳܐ ܗܘܳܐ ܠܶܒܶܗ ܫܠܶܡ ܥܰܡ ܡܳܪܝܳܐ ܐܰܠܳܗܶܗ. ܐܰܝܟ݂ ܠܶܒܳܐ ܕܕܰܘܺܝܕ݂ ܐܰܒܽܘܗܝ.</VERS>
      <VERS vnumber="4">ܘܡܶܛܽܠ ܕܰܘܺܝܕ݂ ܐܰܒܽܘܗܝ. ܝܰܗܒ ܠܶܗ ܡܳܪܝܳܐ ܐܰ‌ܠܳܗܳܐ ܫܪܳܓܳܐ ܒܽܐܘܪܺܫܠܶܡ ܕܰܢܩܺܝܡ ܒܪܶܗ ܒܳܬܪܶܗ. ܘܰܢܩܺܝܡܺܝܘܗܝ ܒܽܐܘܪܺܫܠܶܡ.</VERS>
      <VERS vnumber="5">ܡܶܛܽܠ ܕܰܥܒܰܕ݂ ܕܰܘܺܝܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܠܳܐ ܣܛܳܐ ܡܶܢ ܟܽܠ ܡܶܕܶܡ ܕܦܰܩܕܶܗ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܒܰܠܚܽܘܕ݂ ܐܶܠܳܐ ܐܶܢ ܒܰܨܒܽܘܬ݂ܳܐ ܕܽܐܘܪܺܝܳܐ ܚܺܝܬܳܝܳܐ.</VERS>
      <VERS vnumber="6">ܘܰܩܪܳܒܳܐ ܗܘܳܬ݂ ܒܶܝܬ݂ ܐܰܒܺܝܳܐ ܒܰܪ ܪܚܰܒܥܰܡ. ܘܒܶܝܬ݂ ܝܽܘܪܰܒܥܰܡ ܟܽܠ ܝܰܘ̈ܡܰܝ ܚܰܝܰܝ̈ܗܽܘܢ.</VERS>
      <VERS vnumber="7">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܒܺܝܳܐ. ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="8">ܘܰܫܟܶܒ ܐܰܒܺܝܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܣܳܐ ܒܪܶܗ ܒܳܬܪܶܗ.</VERS>
      <VERS vnumber="9">ܘܒܰܫܢܰܬ݂ ܥܶܣܪܺܝܢ ܠܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="10">ܘܰܐܪܒܥܺܝܢ ܘܰܚܕ݂ܳܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܥܒܶܕ݂ ܫܳܠܽܘܡ.</VERS>
      <VERS vnumber="11">ܘܰܥܒܰܕ݂ ܐܳܣܳܐ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="12">ܘܰܐܥܒܰܪ ܙܰܢܳܝ̈ܶܐ ܡܶܢ ܐܰܪܥܳܐ. ܘܰܐܥܒܰܪ ܟܽܠܗܽܘܢ ܦܬܰܟ݂ܖ̈ܶܐ ܕܰܥ̣ܒܰܕ݂ܘ ܐܰܒܳܗܰܘ̈ܗܝ.</VERS>
      <VERS vnumber="13">ܘܳܐܦ ܠܡܰܥܟܳܐ ܐܶܡܶܗ ܐܰܥܒܪܳܗ̇ ܡܶܢ ܪܰܒܽܘܬ݂ܳܗ̇. ܥܰܠ ܕܥܳܒܕ݂ܳܐ ܗܘܳܬ݂ ܥܺܐܕ݂ܳܐ ܠܕܶܚܠܬ݂ܳܗ̇. ܘܦܰܣܩܳܗ̇ ܐܳܣܳܐ ܠܰܦܬܰܟ݂ܪܬ݂ܳܗ̇. ܘܰܐܘܩܕ݂ܳܗ̇ ܒܢܰܚܠܳܐ ܕܩܶܕܪܽܘܢ.</VERS>
      <VERS vnumber="14">ܘܰܥ̈ܠܰܘܳܬ݂ܳܐ ܠܳܐ ܐܰܥܒܰܪ. ܒܪܰܡ ܠܶܒܶܗ ܕܳܐܣܳܐ ܫܠܶܡ ܗܘܳܐ ܥܰܡ ܡܳܪܝܳܐ ܐܰܠܳܗܶܗ ܟܽܠܗܽܘܢ ܝܰܘ̈ܡܳܬ݂ܶܗ.</VERS>
      <VERS vnumber="15">ܘܰܐܝܬܺܝ ܩܽܘܕܫܳܐ ܕܰܐܒܳܗܰܘ̈ܗܝ ܘܩܽܘܕ݂ܫܰܘ̈ܗܝ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ.</VERS>
      <VERS vnumber="16">ܘܰܩܪܳܒܳܐ ܗܘܳܐ ܒܶܝܬ݂ ܐܳܣܳܐ ܠܒܶܝܬ݂ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬܗܽܘܢ.</VERS>
      <VERS vnumber="17">ܗܳܝܕܶܝܢ ܣܠܶܩ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܥܰܠ ܝܺܗܽܘܕܳܐ. ܘܰܒܢܳܐ ܠܪܳܡܬ݂ܳܐ. ܘܠܳܐ ܫܒܰܩ ܕܢܳܦܶܩ ܘܰܕ݂ܥܳܐܶܠ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="18">ܘܰܢܣܰܒ ܐܳܣܳܐ ܟܽܠܶܗ ܟܶܣܦܳܐ ܘܕܰܗܒܳܐ ܕܶܐܫܬܚܰܪ ܒܒܰܝܬܶܗ ܕܡܳܪܝܳܐ. ܘܰܒܓܰܙܳܐ ܕܒܶܝܬ݂ ܡܰܠܟܳܐ. ܘܝܰܗܒ ܒܺܐܝܕ݂ܳܐ ܕܥܰܒܕܰܘ̈ܗܝ. ܘܫܰܕܰܪ ܐܶܢܽܘܢ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܠܘܳܬ݂ ܒܰܪ ܗܳܕܳܕ ܒܰܪ ܛܒܰܪ ܐܰܡܽܘܢ. ܒܰܪ ܚܶܙܝܽܘܢ ܡܰܠܟܳܐ ܕܰܐܕܽܘܡ. ܕܝܳܬ݂ܶܒ ܒܕܰܪܡܣܽܘܩ ܠܡܺܐܡܰܪ.</VERS>
      <VERS vnumber="19">ܩܝܳܡܳܐ ܒܰܝ̈ܢܰܝ ܘܠܳܟ݂ ܘܒܶܝܬ݂ ܐܳܒܝ ܠܰܐܒܽܘܟ݂. ܗܳܐ ܫܰܕܪܶܬ݂ ܠܳܟ݂ ܫܽܘܚܕܳܐ ܟܶܣܦܳܐ ܘܕܰܗܒܳܐ ܙܶܠ ܒܰܛܶܠ ܩܝܳܡܳܟ݂ ܕܥܰܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܘܢܶܫܩܽܘܠ ܡܶܢܝ.</VERS>
      <VERS vnumber="20">ܘܰܫܡܰܥ ܒܰܪ ܗܳܕܳܕ݂ ܡܶܢ ܐܳܣܳܐ. ܘܫܰܕܰܪ ܠܖ̈ܰܒܰܝ ܚܰܝ̈ܠܶܐ ܕܺܝܠܶܗ ܥܰܠ ܩܽܘܖ̈ܝܳܐ ܕܺܝܣܪܳܐܶܝܠ. ܘܰܚܪܰܒ ܠܥܺܝܽܘܢ ܘܰܠܕ݂ܳܢ. ܘܠܰܐܒܶܠ ܒܶܝܬ݂ ܡܰܥܟܳܐ. ܘܰܠܟܽܠܗܶܝܢ ܩܽܘܖ̈ܝܳܐ ܕܰܒܟܽܠܳܗ̇ ܐܰܪܥܳܐ ܕܢܰܦܬܳܠܺܝ.</VERS>
      <VERS vnumber="21">ܘܟܰܕ݂ ܫ̣ܡܰܥ ܒܰܥܫܳܐ. ܦܳܫ ܡܶܢ ܕܢܶܒܢܶܝܗ̇ ܠܪܳܡܬ݂ܳܐ. ܘܺܝܬ݂ܶܒ ܒܬܰܪܨܳܐ.</VERS>
      <VERS vnumber="22">ܘܡܰܠܟܳܐ ܐܳܣܳܐ ܐܰܫܡܰܥ ܠܟܽܠܶܗ ܝܺܗܽܘܕܳܐ ܘܠܰܝܬ ܕܰܚܣܺܝܟ݂. ܘܰܫܩܰܠܘ ܟܺܐܦ̈ܶܐ ܕܪܳܡܬ݂ܳܐ. ܘܩܰܝ̈ܣܶܐ ܕܰܒܢܳܐ ܒܰܥܫܳܐ. ܘܰܒܢܳܐ ܒܗܽܘܢ ܡܰܠܟܳܐ ܐܳܣܳܐ ܠܰܓܒܰܥ ܕܒܶܢܝܳܡܶܝܢ ܘܰܠܡܰܨܦܝܳܐ.</VERS>
      <VERS vnumber="23">ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܣܳܐ ܘܟܽܠܳܗ̇ ܓܰܢ̱ܒܳܪܽܘܬܶܗ ܘܟܽܠ ܡܶܕܶܡ ܕܰܥܒܰܕ݂. ܘܩܽܘܖ̈ܝܳܐ ܕܰܒܢܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ. ܘܰܒܙܰܒܢܳܐ ܕܣܰܝܒܽܘܬܶܗ ܕܳܐܣܳܐ. ܐܶܬ݂ܟܪܰܗ ܡܶܢ ܖ̈ܶܓܠܰܘܗܝ.</VERS>
      <VERS vnumber="24">ܘܰܫܟܶܒ ܐܳܣܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܝܽܘܫܳܦܳܛ ܒܪܶܗ ܒܳܬܪܶܗ.</VERS>
      <VERS vnumber="25">ܘܢܳܕ݂ܳܒ ܒܰܪ ܝܽܘܪܰܒܥܰܡ ܐܰܡܠܶܟ݂ ܥܰܠ ܝܺܣܪܳܐܶܝܠ. ܒܰܫܢܰܬ݂ ܬܰܪܬܶܝܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܥܰܠ ܝܺܣܪܳܐܶܝܠ ܬܰܪܬܶܝܢ ܫܢܺܝ̈ܢ.</VERS>
      <VERS vnumber="26">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܪܚܳܐ ܕܰܐܒܽܘܗܝ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="27">ܘܰܡܪܰܕ݂ ܥܠܰܘܗܝ ܒܰܥܫܳܐ ܒܰܪ ܐܰܚܺܝܳܐ ܡܶܢ ܒܶܝܬ݂ ܐܺܝܣܳܟܳܪ. ܘܩܰܛܠܶܗ ܒܓܳܬ݂ ܕܰܦܠܶܫܬܳܝ̈ܶܐ. ܘܢܳܕ݂ܳܒ ܘܟܽܠܶܗ ܝܺܣܪܳܐܶܝܠ ܟܪܺܝܟ݂ܺܝܢ ܥܰܠ ܓܳܬ݂.</VERS>
      <VERS vnumber="28">ܘܩܰܛܠܶܗ ܒܰܥܫܳܐ. ܒܰܫܢܰܬ݂ ܬܠܳܬ݂ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܒܳܬܪܶܗ.</VERS>
      <VERS vnumber="29">ܘܟܰܕ݂ ܐܰܡܠܶܟ݂. ܡܚܳܐ ܠܟܽܠܶܗ ܒܶܝܬ݂ ܝܽܘܪܰܒܥܰܡ. ܘܠܳܐ ܫܒܰܩ ܟܽܠ ܢܶܫܡܳܐ ܠܒܶܝܬ݂ ܝܽܘܪܰܒܥܰܡ. ܥܕܰܡܳܐ ܕܰܐܘܒܕ݂ܳܗ̇. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܰܚܺܝܳܐ ܢܒܺܝܳܐ ܫܺܝܠܽܘܢܳܝܳܐ.</VERS>
      <VERS vnumber="30">ܥܰܠ ܝܽܘܪܰܒܥܰܡ ܒܰܪ ܢܳܒܳܛ. ܘܥܰܠ ܚܛܳܗܰܘ̈ܗܝ ܕܰܚܛܳܐ ܘܰܐܚܛܺܝ ܠܺܝܣܪܳܐܶܝܠ. ܒܪܽܘܓܙܳܐ ܪܰܒܳܐ ܕܰܐܪܓܶܙ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="31">ܘܫܰܪܟܳܐ ܕܦܶܬܓܳܡܰܘ̈ܗܝ ܕܢܳܕ݂ܳܒ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="32">ܘܰܩܪܳܒܳܐ ܗܘܳܐ ܒܶܝܬ݂ ܒܰܥܫܳܐ ܘܒܶܝܬ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܟܽܠܗܽܘܢ ܝܰܘ̈ܡܳܬܗܽܘܢ.</VERS>
      <VERS vnumber="33">ܘܒܰܫܢܰܬ݂ ܬܠܳܬ݂ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܒܰܥܫܳܐ ܒܰܪ ܐܰܚܺܝܳܐ ܥܰܠ ܟܽܠܶܗ ܝܺܣܪܳܐܶܝܠ. ܒܬܰܪܨܳܐ ܥܶܣܪܺܝܢ ܘܰܐܪܒܰܥ ܫܢܺܝ̈ܢ.</VERS>
      <VERS vnumber="34">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬ݂ܶܗ ܕܝܽܘܪܰܒܥܰܡ ܒܰܪܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܝܰܗܽܘ ܒܰܪ ܚܰܢܳܢ ܥܰܠ ܒܰܥܫܳܐ. ܠܡܺܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ. ܚܠܳܦ ܕܰܐܪܺܝܡܬܳܟ݂ ܡܶܢ ܥܰܦܪܳܐ. ܘܰܥܒܰܕܬܳܟ݂ ܡܕܰܒܪܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܗܰܠܶܟ݂ܬ ܒܽܐܘܖ̈ܚܳܬܶܗ ܕܝܽܘܪܰܒܥܰܡ. ܘܰܐܚܛܺܝܬ ܠܥܰܡܝ ܝܺܣܪܳܐܶܝܠ. ܕܢܰܪܓܙܽܘܢܳܢܝ ܒܰܥܒܳܕ݂ ܐܺܝܕܰܝ̈ܗܽܘܢ.</VERS>
      <VERS vnumber="3">ܗܳܐ ܡܒܰܥܰܪ ܐ̱ܢܳܐ ܒܳܬܰܪ ܒܰܥܫܳܐ ܘܒܳܬܰܪ ܒܰܝܬܶܗ. ܘܶܐܥܒܕ݂ܺܝܘܗܝ ܠܒܰܝܬܶܗ ܐܰܝܟ݂ ܒܰܝܬܶܗ ܕܝܽܘܪܰܒܥܰܡ ܒܰܪ ܢܳܒܳܛ.</VERS>
      <VERS vnumber="4">ܕܰܢܡܽܘܬ݂ ܠܒܰܥܫܳܐ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ. ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ.</VERS>
      <VERS vnumber="5">ܘܫܰܪܟܳܐ ܕܦܶܬܓܳܡܰܘ̈ܗܝ ܕܒܰܥܫܳܐ. ܘܟܽܠ ܡܶܕܶܡ ܕܰܥܒܰܕ݂. ܘܟܽܠܳܗ̇ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܒܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="6">ܘܰܫܟ݂ܶܒ ܒܰܥܫܳܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܬܰܪܨܳܐ. ܘܰܐܡܠܶܟ݂ ܐܰܠܳܐ ܒܪܶܗ ܒܳܬܪܶܗ.</VERS>
      <VERS vnumber="7">ܘܳܐܦ ܒܝܰܕ݂ ܝܰܗܽܘ ܒܰܪ ܚܰܢܳܢ ܢܒܺܝܳܐ. ܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܒܰܥܫܳܐ ܘܥܰܠ ܟܽܠܶܗ ܒܰܝܬܶܗ. ܥܰܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ ܩܕ݂ܳܡ ܡܳܪܝܳܐ ܕܢܰܪܓܙܺܝܘܗܝ ܒܰܥܒܳܕ݂ ܐܺܝܕܰܘ̈ܗܝ. ܕܢܶܗܘܶܐ ܐܰܝܟ݂ ܒܰܝܬܶܗ ܕܝܽܘܪܰܒܥܰܡ ܥܰܠ ܕܩܰܛܠܶܗ.</VERS>
      <VERS vnumber="8">ܒܰܫܢܰܬ݂ ܥܶܣܪܺܝܢ ܘܫܶܬ݂ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܐܰܠܳܐ ܒܰܪ ܒܰܥܫܳܐ ܥܰܠ ܝܺܣܪܳܐܶܝܠ. ܒܬܰܪܨܳܐ ܬܰܪܬܶܝܢ ܫܢܺܝ̈ܢ.</VERS>
      <VERS vnumber="9">ܘܰܡܪܰܕ݂ ܥܠܰܘܗܝ ܙܰܡܪܺܝ ܥܰܒܕܶܗ ܪܰܒ ܦܶܠܓܽܘܬ݂ ܖ̈ܳܟ݂ܒܶܐ. ܘܗܽܘ ܒܬܰܪܨܳܐ ܫܳܬܶܐ ܗܘܳܐ ܥܰܬܺܝܩܳܐ. ܒܶܝܬ݂ ܐܰܪܥܳܐ ܕܰܒܢܳܐ ܒܬܰܪܨܳܐ.</VERS>
      <VERS vnumber="10">ܘܥܰܠ ܙܰܡܪܺܝ ܘܰܡܚܳܝܗܝ. ܘܩܰܛܠܶܗ. ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ ܘܰܐܡܠܶܟ݂ ܒܳܬܪܶܗ.</VERS>
      <VERS vnumber="11">ܘܟܰܕ݂ ܐܰܡܠܶܟ݂ ܘܺܝܬ݂ܶܒ ܥܰܠ ܟܽܘܪܣܝܶܗ. ܡܚܳܐ ܠܟܽܠܶܗ ܒܶܝܬ݂ ܒܰܥܫܳܐ. ܘܠܳܐ ܫܒܰܩ ܠܶܗ ܕܬ݂ܳܐܶܢ ܒܶܐܣܬ݂ܳܐ. ܘܟܽܠ ܩܰܖ̈ܺܝܒܰܘܗܝ ܘܖ̈ܳܚܡܰܘܗܝ.</VERS>
      <VERS vnumber="12">ܘܰܐܘܒܶܕ݂ ܙܰܡܪܺܝ ܠܟܽܠܶܗ ܒܶܝܬ݂ ܒܰܥܫܳܐ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܥܰܠ ܒܰܥܫܳܐ ܒܺܐܝܕ݂ܳܐ ܕܝܰܗܽܘ ܢܒܺܝܳܐ.</VERS>
      <VERS vnumber="13">ܥܰܠ ܟܽܠܗܽܘܢ ܚܛܳܗܰܘ̈ܗܝ ܕܒܰܥܫܳܐ. ܘܰܚܛܳܗܰܘ̈ܗܝ ܕܰܐܠܳܐ ܒܪܶܗ. ܕܰܚܛܰܘ ܘܰܐܚܛܺܝܘ ܠܺܝܣܪܳܐܶܝܠ. ܠܡܰܪܓܳܙܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܕܶܚ̈ܠܳܬ݂ܗܽܘܢ.</VERS>
      <VERS vnumber="14">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܠܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="15">ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܙܰܡܪܺܝ ܫܰܒܥܳܐ ܝܰܘܡܺܝ̈ܢ ܒܬܰܪܨܳܐ. ܘܥܰܡܳܐ ܫܪܶܝܢ ܥܰܠ ܓܳܬ݂ ܕܰܦܠܶܫܬܳܝ̈ܶܐ.</VERS>
      <VERS vnumber="16">ܘܰܫܡܰܥܘ ܥܰܡܳܐ ܕܰܫܪܶܝܢ ܘܳܐܡܪܺܝܢ. ܡܪܰܕ݂ ܙܰܡܪܺܝ. ܘܳܐܦ ܩܛܰܠ ܠܡܰܠܟܳܐ. ܘܰܐܡܠܶܟ݂ܘ ܟܽܠܶܗ ܝܺܣܪܳܐܶܝܠ ܥܠܰܝܗܽܘܢ ܠܥܰܡܪܺܝ ܪܰܒ ܚܰܝܠܳܐ ܥܰܠ ܝܺܣܪܳܐܶܝܠ ܒܝܰܘܡܳܐ ܗܰܘ ܒܡܰܫܪܺܝܬܳܐ.</VERS>
      <VERS vnumber="17">ܘܰܣܠܶܩ ܥܰܡܪܺܝ ܘܟܽܠܶܗ ܝܺܣܪܳܐܶܝܠ ܥܰܡܶܗ ܡܶܢ ܓܳܬ݂. ܘܰܫܪܰܘ ܥܰܠ ܬܰܪܨܳܐ.</VERS>
      <VERS vnumber="18">ܘܟܰܕ݂ ܚ̣ܙܳܐ ܙܰܡܪܺܝ ܕܶܐܬ݂ܟܰܒܫܰܬ݂ ܬܰܪܨܳܐ. ܥܰܠ ܠܶܗ ܠܢܰܘܣܳܐ ܕܒܶܝܬ݂ ܡܰܠܟܳܐ. ܘܰܐܘܩܶܕ݂ܘ ܥܠܰܘܗܝ ܒܶܝܬ݂ ܡܰܠܟܳܐ ܒܢܽܘܪܳܐ. ܘܡܺܝܬ݂.</VERS>
      <VERS vnumber="19">ܥܰܠ ܚܛܳܗܰܘ̈ܗܝ ܕܰܚܛܳܐ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܠܰܡܗܰܠܳܟܽܘ ܒܽܐܘܖ̈ܚܳܬܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="20">ܘܫܰܪܟܳܐ ܕܦܶܬܓܳܡܰܘ̈ܗܝ ܕܙܰܡܪܺܝ ܘܡܶܪܕܳܐ ܕܰܡܪܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="21">ܗܳܝܕܶܝܢ ܐܶܬ݂ܦܰܠܰܓܘ ܥܰܡܳܐ ܕܺܝܣܪܳܐܶܝܠ. ܦܳܠܰܓ̈ܘܳܬ݂ܳܐ. ܦܶܠܓܶܗ ܕܥܰܡܳܐ ܗܘܳܐ ܒܳܬܰܪ ܬܰܒܢܺܝ ܒܰܪ ܓܰܢܝܰܬ݂ ܠܡܰܡܠܳܟ݂ܽܘܬܶܗ. ܘܦܶܠܓܶܗ ܒܳܬܰܪ ܥܰܡܪܺܝ.</VERS>
      <VERS vnumber="22">ܘܰܥܫܶܢ ܥܰܡܳܐ ܕܒܳܬܰܪ ܥܰܡܪܺܝ ܡܶܢ ܥܰܡܳܐ ܕܒܳܬܰܪ ܬܰܒܢܺܝ. ܘܡܺܝܬ݂ ܬܰܒܢܺܝ. ܘܰܐܡܠܶܟ݂ ܥܰܡܪܺܝ.</VERS>
      <VERS vnumber="23">ܒܰܫܢܰܬ݂ ܬܠܳܬܺܝܢ ܘܰܚܕ݂ܳܐ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܥܰܡܪܺܝ ܥܰܠ ܝܺܣܪܳܐܶܝܠ ܬܰܪܬܰܥܶܣܖ̈ܶܐ ܫܢܺܝ̈ܢ. ܒܬܰܪܨܳܐ ܐܰܡܠܶܟ݂ ܫܶܬ݂ ܫܢܺܝ̈ܢ.</VERS>
      <VERS vnumber="24">ܘܙܰܒܢܶܗ ܠܛܽܘܪܳܐ ܕܫܳܡܪܺܝܢ ܡܶܢ ܫܳܡܺܝܪ. ܒܟܰܟܪܳܐ ܕܟܶܣܦܳܐ ܘܰܒܢܳܝܗܝ ܠܛܽܘܪܳܐ ܘܰܩܪܳܐ ܫܡܳܗ̇ ܕܰܩܪܺܝܬ݂ܳܐ ܕܰܒܢܳܐ ܥܰܠ ܫܶܡ ܫܳܡܺܝܪ ܡܳܪܶܗ ܕܛܽܘܪܳܐ ܫܳܡܪܺܝܢ.</VERS>
      <VERS vnumber="25">ܘܰܥܒܰܕ݂ ܥܰܡܪܺܝ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܒܐܶܫ ܡܶܢ ܟܽܠܗܽܘܢ ܡܰܠ̈ܟܶܐ ܕܰܗܘܰܘ ܩܕܳܡܰܘܗܝ.</VERS>
      <VERS vnumber="26">ܘܗܰܠܶܟ݂ ܒܟܽܠܳܗ̇ ܐܽܘܪܚܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܘܒܰܚܛܳܗܰܘ̈ܗܝ ܕܰܐܚܛܺܝ ܠܺܝܣܪܳܐܶܝܠ. ܠܡܰܪܓܳܙܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܒܕܶܚ̈ܠܳܬ݂ܗܽܘܢ.</VERS>
      <VERS vnumber="27">ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܰܡܪܺܝ ܘܟܽܠܡܶܕܶܡ ܕܰܥܒܰܕ݂. ܘܟܽܠܳܗ̇ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="28">ܘܰܫܟܶܒ ܥܰܡܪܺܝ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ. ܘܰܐܡܠܶܟ݂ ܐܳܚܳܒ ܒܪܶܗ ܒܳܬܪܶܗ. ܐܶܠܺܝܳܐ ܢܒܺܝܳܐ ܘܶܐܠܺܝܫܳܥ ܐܶܬ݂ܺܝܕ݂ܰܥܘ</VERS>
      <VERS vnumber="29">ܘܳܐܚܳܒ ܒܰܪ ܥܰܡܪܺܝ ܐܰܡܠܶܟ݂ ܥܰܠ ܝܺܣܪܳܐܶܝܠ. ܒܰܫܢܰܬ݂ ܬܠܳܬܺܝܢ ܘܰܬܡܳܢܶܐ ܫܢܺܝ̈ܢ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ ܐܰܡܠܶܟ݂ ܐܳܚܳܒ ܒܰܪ ܥܰܡܪܺܝ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ.</VERS>
      <VERS vnumber="30">ܘܰܥܒܰܕ݂ ܐܳܚܳܒ ܒܰܪ ܥܰܡܪܺܝ ܕܒܺܝܫ ܩܕ݂ܳܡ ܡܳܪܝܳܐ. ܡܶܢ ܟܽܠ ܕܰܗܘܰܘ ܩܕܳܡܰܘܗܝ.</VERS>
      <VERS vnumber="31">ܘܡܶܛܽܠ ܕܩܰܠܺܝܠ ܗܘܳܐ ܒܥܰܝܢܰܘ̈ܗܝ ܕܰܢܗܰܠܶܟ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ. ܐܶܙܰܠ ܘܰܢܣܰܒ ܐܰܢ̱ܬܬ݂ܳܐ ܠܺܐܝܙܒܶܠ ܒܰܪܬ݂ ܐܺܝܬ݂ܰܒܥܶܠ ܡܰܠܟܳܐ ܕܨܰܝ̈ܕܢܳܝܶܐ. ܘܶܐܙܰܠ ܘܰܦܠܰܚ ܠܒܰܥܠܳܐ. ܘܰܣܓܶܕ݂ ܠܶܗ.</VERS>
      <VERS vnumber="32">ܘܰܐܩܺܝܡ ܡܰܕ݂ܒܚܳܐ ܠܒܰܥܠܳܐ. ܒܶܝܬ݂ ܒܰܥܠܳܐ ܕܰܒܢܳܐ ܒܫܳܡܪܺܝܢ.</VERS>
      <VERS vnumber="33">ܘܰܦܠܰܚ ܐܳܚܳܒ ܠܕܶܚ̈ܠܳܬ݂ܳܐ. ܘܰܐܘܣܶܦ ܐܳܚܳܒ ܠܡܶܦܠܰܚ ܘܰܠܡܰܪܓܳܙܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܢ ܟܽܠܗܽܘܢ ܡܰܠ̈ܟܶܐ ܕܺܝܣܪܳܐܶܝܠ ܕܰܗܘܰܘ ܩܕܳܡܰܘܗܝ.</VERS>
      <VERS vnumber="34">ܘܰܒܝܰܘܡܰܘ̈ܗܝ ܒܢܳܐ ܐܳܚܳܒ ܒܶܝܬ݂ ܠܰܘܛܬ݂ܳܐ ܠܺܐܝܪܺܝܚܽܘ. ܒܰܐܒܺܝܪܰܡ ܒܽܘܟܪܶܗ ܫܰܟܠܠܳܗ̇. ܘܰܒܫܳܟ݂ܽܘܒ ܙܥܽܘܪܶܗ ܐܰܩܺܝܡ ܬܰܖ̈ܥܶܝܗ̇. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܝܶܫܽܘܥ ܒܰܪܢܽܘܢ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܶܐܡܰܪ ܐܺܠܺܝܳܐ ܕܡܶܢ ܬܰܫܒܺܝ. ܡܶܢ ܬܰܘܬܳܒ̈ܶܐ ܕܓܶܠܥܳܕ݂ ܠܳܐܚܳܒ ܡܰܠܟܳܐ. ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܩܳܡܶܬ݂ ܩܕܳܡܰܘܗܝ ܐܶܢ ܢܶܗܘܶܐ ܒܰܫܢܰܝ̈ܳܐ ܗܳܠܶܝܢ ܛܰܠܳܐ. ܐܰܘ ܡܶܛܪܳܐ. ܐܶܠܳܐ ܐܶܡܰܬ݂ܝ ܕܺܐܡܰܪ.</VERS>
      <VERS vnumber="2">ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ ܠܶܗ.</VERS>
      <VERS vnumber="3">ܙܶܠ ܡܶܟܳܐ ܘܶܐܬ݂ܦܢܰܝ ܠܳܟ݂ ܠܡܰܕܢܚܳܐ. ܘܶܐܬ݂ܛܰܫܳܐ ܒܢܰܚܠܳܐ ܕܟܰܪܝܰܬ݂ ܕܰܩܕ݂ܳܡ ܝܽܘܪܕܢܳܢ.</VERS>
      <VERS vnumber="4">ܘܡܶܢ ܢܰܚܠܳܐ ܗܘܰܝܬ ܫܳܬܶܐ. ܘܰܠܥܽܘܖ̈ܒܶܐ ܦܶܩܕܶܬ݂ ܕܰܢܬܰܪܣܽܘܢܳܟ݂ ܬܰܡܳܢ.</VERS>
      <VERS vnumber="5">ܘܶܐܙܰܠ ܘܰܥܒܰܕ݂ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ. ܘܶܐܙܰܠ ܘܺܝܬ݂ܶܒ ܒܢܰܚܠܳܐ ܕܟܰܪܝܰܬ݂ ܕܰܩܕ݂ܳܡ ܝܽܘܪܕܢܳܢ.</VERS>
      <VERS vnumber="6">ܘܥܽܘܖ̈ܒܶܐ ܡܰܝܬܶܝܢ ܠܶܗ ܠܰܚܡܳܐ ܘܒܶܣܪܳܐ ܒܨܰܦܪܳܐ. ܘܠܰܚܡܳܐ ܘܒܶܣܪܳܐ ܒܪܰܡܫܳܐ. ܘܡܶܢ ܢܰܚܠܳܐ ܫܳܬܶܐ ܗܘܳܐ.</VERS>
      <VERS vnumber="7">ܘܡܶܢ ܒܳܬܰܪ ܝܰܘ̈ܡܳܬ݂ܳܐ ܝܺܒܶܫ ܢܰܚܠܳܐ. ܡܶܛܽܠ ܕܠܳܐ ܢܚܶܬ݂ ܡܶܛܪܳܐ ܒܰܐܪܥܳܐ.</VERS>
      <VERS vnumber="8">ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="9">ܩܽܘܡ ܙܶܠ ܠܨܳܪܦܰܬ݂ ܨܰܝܕܳܢ. ܘܬܶܒ ܬܰܡܳܢ. ܗܳܐ ܦܶܩܕܶܬ݂ ܬܰܡܳܢ ܠܰܐܢ̱ܬܬ݂ܳܐ ܐܰܪܡܰܠܬܳܐ ܕܰܬܬܰܪܣܶܝܟ݂.</VERS>
      <VERS vnumber="10">ܘܩܳܡ ܘܶܐܙܰܠ ܠܨܳܪܦܰܬ݂. ܘܥܰܠ ܒܬܰܪܥܳܐ ܕܰܩܪܺܝܬ݂ܳܐ. ܘܰܚܙܳܐ ܬܰܡܳܢ ܐܰܢ̱ܬܬ݂ܳܐ ܐܰܪܡܰܠܬܳܐ ܕܩܳܫܳܐ ܩܰܝ̈ܣܶܐ ܘܰܩܪܳܗ̇ ܘܶܐܡܰܪ ܠܳܗ̇. ܐܰܝܬܳܝ ܠܺܝ ܩܰܠܺܝܠ ܡܰܝ̈ܳܐ ܒܡܳܐܢܳܐ. ܐܶܫܬܶܐ.</VERS>
      <VERS vnumber="11">ܘܶܐܙܰܠ̱ܬ ܠܡܰܝܬܳܝܽܘ ܠܶܗ ܘܰܩܪܳܗ̇ ܘܶܐܡܰܪ ܠܳܗ̇. ܐܰܝܬܳܝ ܠܺܝ ܦܶܬܬ݂ܳܐ ܕܠܰܚܡܳܐ ܒܺܐܝܕܰܝ̈ܟܝ.</VERS>
      <VERS vnumber="12">ܘܶܐܡܪܰܬ݂. ܚܰܝ ܗܽܘ ܡܳܪܝܳܐ ܐܰܠܳܗܳܟ݂. ܐܶܢ ܐܺܝܬ݂ ܠܺܝ ܡܶܕܶܡ. ܐܶܠܳܐ ܐܶܢ ܡܠܶܐ ܟܰܦܳܐ ܩܰܡܚܳܐ ܒܩܽܘܠܬ݂ܳܐ. ܘܩܰܠܺܝܠ ܡܶܫܚܳܐ ܒܩܰܪܢܳܐ. ܘܗܳܐ ܩܳܫܳܐ ܐ̱ܢܳܐ ܬܪܶܝܢ ܩܰܝܣܺܝ̈ܢ. ܕܺܐܙܰܠ ܐܶܥܒܶܕ݂ ܠܺܝ ܘܰܠܒܶܪܝ. ܘܢܶܐܟܽܘܠ ܘܰܢܡܽܘܬ݂.</VERS>
      <VERS vnumber="13">ܘܶܐܡܰܪ ܠܳܗ̇ ܐܺܠܺܝܳܐ. ܠܳܐ ܬܶܕ݂ܚܠܺܝܢ ܙܶܠܝ ܘܰܥܒܶܕ݂ܝ ܐܰܝܟ݂ ܕܶܐܡܰܪܬܝ ܒܰܠܚܽܘܕ݂ ܥܒܶܕܝ ܠܺܝ ܟܳܟ݂ܽܘܠܬܳܐ ܙܥܽܘܪܬܳܐ ܩܰܕ݂ܡܳܐܺܝܬ݂. ܘܰܐܦܶܩܝ ܠܺܝ. ܘܠܶܟ݂ܝ ܘܠܰܒܪܶܟ݂ܝ ܥܒܶܕ݂ܝ ܒܚܰܪܬ݂ܳܐ.</VERS>
      <VERS vnumber="14">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܩܽܘܠܬ݂ܳܐ ܕܩܰܡܚܳܐ ܠܳܐ ܬܶܓܡܰܪ. ܘܩܰܪܢܳܐ ܕܡܶܫܚܳܐ ܠܳܐ ܬܶܚܣܰܪ. ܥܕܰܡܳܐ ܠܝܰܘܡܳܐ ܕܢܶܬܶܠ ܡܳܪܝܳܐ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="15">ܘܶܐܙܰܠ̱ܬ݂ ܘܥܶܒܕܰܬ݂ ܐܰܝܟ݂ ܦܶܬ݂ܓܳܡܶܗ ܕܺܐܠܺܝܳܐ. ܘܶܐܟܠܰܬ݂ ܗܺܝ ܘܗܽܘ ܘܰܒܢܰܝ̈ ܒܰܝܬܳܗ̇.</VERS>
      <VERS vnumber="16">ܒܝܰܘ̈ܡܳܬ݂ܳܐ ܗܳܢܽܘܢ. ܠܳܐ ܩܽܘܠܬܳܐ ܕܩܰܡܚܳܐ ܓܶܡܪܰܬ݂. ܘܠܳܐ ܩܰܪܢܳܐ ܕܡܶܫܚܳܐ ܚܶܣܪܰܬ݂. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܺܐܠܺܝܳܐ.</VERS>
      <VERS vnumber="17">ܘܡܶܢ ܒܳܬܰܪ ܦܶܬܓܳܡ̈ܶܐ ܗܳܠܶܝܢ. ܐܶܬ݂ܟܪܰܗ ܒܪܳܗ̇ ܕܰܐܢ̱ܬܬ݂ܳܐ ܡܳܪܰܬ݂ ܒܰܝܬܳܐ. ܘܰܗܘܳܐ ܟܽܘܪܗܳܢܶܗ ܥܰܫܺܝܢ ܛܳܒ. ܥܕܰܡܳܐ ܕܠܳܐ ܐܶܫܬܰܚܪܰܬ݂ ܒܶܗ ܢܫܰܡܬ݂ܳܐ.</VERS>
      <VERS vnumber="18">ܘܶܐܡܪܰܬ݂ ܠܺܐܠܺܝܳܐ. ܡܳܐ ܠܺܝ ܘܠܳܟ݂ ܢܒܺܝܶܗ. ܕܰܐ‌ܠܳܗܳܐ. ܐܶܬܰܝܬ ܥܠܰܝ ܠܡܰܕ݂ܟܳܪܽܘ ܚܰܘܒܰܝ̈ ܘܰܠܡܶܩܛܰܠ ܒܶܪܝ.</VERS>
      <VERS vnumber="19">ܘܶܐܡܰܪ ܠܳܗ̇ ܐܺܠܺܝܳܐ. ܗܰܒܝ ܠܺܝ ܒܪܶܟ݂ܝ. ܘܢܰܣܒܶܗ ܡܶܢ ܥܽܘܒܳܗ̇. ܘܰܐܣܩܶܗ ܠܥܶܠܺܝܬ݂ܳܐ. ܐܰܝܟܳܐ ܕܥܳܡܰܪ ܗܘܳܐ. ܘܰܐܪܡܝܶܗ ܒܥܰܪܣܳܐ.</VERS>
      <VERS vnumber="20">ܘܰܩܪܳܐ ܠܡܳܪܝܳܐ. ܘܶܐܡܰܪ. ܡܳܪܝܳܐ ܐܰ‌ܠܳܗܳܐ. ܐܳܦ ܥܰܠ ܐܰܪܡܰܠܬܳܐ ܗܳܕ݂ܶܐ ܕܥܳܡܰܪ ܐ̱ܢܳܐ ܥܰܡܳܗ̇. ܐܰܒܐܶܫܬ ܠܡܶܩܛܰܠ ܒܪܳܗ̇.</VERS>
      <VERS vnumber="21">ܘܶܐܬ݂ܡܫܰܚ ܥܰܠ ܛܰܠܝܳܐ ܬܠܳܬ݂ ܙܰܒܢܺܝ̈ܢ ܘܰܩܪܳܐ ܠܡܳܪܝܳܐ ܘܶܐܡܰܪ. ܡܳܪܝܳܐ ܐܰܠܳܗܝ. ܬܶܗܦܽܘܟ݂ ܢܰܦܫܶܗ ܕܛܰܠܝܳܐ ܗܳܢܳܐ ܠܓܰܘܶܗ.</VERS>
      <VERS vnumber="22">ܘܰܫ̣ܡܰܥ ܡܳܪܝܳܐ ܒܩܳܠܶܗ ܕܺܐܠܺܝܳܐ. ܘܗܶܦܟܰܬ݂ ܢܰܦܫܶܗ ܕܛܰܠܝܳܐ ܠܓܰܘܶܗ ܘܰܚܝܳܐ.</VERS>
      <VERS vnumber="23">ܘܢܰܣܒܶܗ ܐܺܠܺܝܳܐ ܠܛܰܠܝܳܐ. ܘܰܐܚܬܶܗ ܡܶܢ ܥܶܠܺܝܬ݂ܳܐ ܠܒܰܝܬܳܐ. ܘܝܰܗܒܶܗ ܠܶܐܡܶܗ. ܘܶܐܡܰܪ ܠܳܗ̇ ܐܺܠܺܝܳܐ. ܚܙܳܝ ܕܰܚܝܳܐ ܒܶܪܟ݂ܝ.</VERS>
      <VERS vnumber="24">ܘܶܐܡܪܰܬ݂. ܗܳܫܳܐ ܝܶܕ݂ܥܶܬ݂ ܕܰܢܒܺܝܶܗ ܐܰܢ̱ܬ ܕܰܐ‌ܠܳܗܳܐ. ܘܡܶܠܬܶܗ ܕܡܳܪܝܳܐ ܒܦܽܘܡܳܟ ܒܩܽܘܫܬܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܗܘܳܐ ܠܝܰܘ̈ܡܳܬ݂ܳܐ ܣܰܓܺܝ̈ܐܶܐ ܗܳܢܽܘܢ. ܘܦܶܬ݂ܓܳܡܶܗ ܕܡܳܪܝܳܐ ܗܘܳܐ ܥܰܠ ܐܺܠܺܝܳܐ. ܒܫܰܢ̱ܬܳܐ ܬܠܺܝܬ݂ܝܬܳܐ. ܠܡܺܐܡܰܪ. ܙܶܠ ܐܶܬ݂ܚܙܰܝ ܠܳܐܚܳܒ. ܘܶܐܬܶܠ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="2">ܘܶܐܙܰܠ ܐܺܠܺܝܳܐ ܠܡܶܬ݂ܚܙܝܽܘ ܠܳܐܚܳܒ. ܘܟܰܦܢܳܐ ܥܫܶܢ ܒܫܳܡܪܺܝܢ.</VERS>
      <VERS vnumber="3">ܘܰܩܪܳܐ ܐܳܚܳܒ ܠܥܽܘܒܰܕ݂ܝܳܐ ܪܰܒ ܒܰܝܬܶܗ. ܘܥܽܘܒܰܕ݂ܝܳܐ ܕܳܚܶܠ ܗܘܳܐ ܡܶܢ ܩܕ݂ܳܡ ܡܳܪܝܳܐ ܛܳܒ.</VERS>
      <VERS vnumber="4">ܘܟܰܕ݂ ܩܰܛܠܰܬ݂ ܐܺܝܙܒܶܠ ܠܰܢܒܺܝܰܘ̈ܗܝ ܕܰܐ‌ܠܳܗܳܐ. ܕܒܰܪ ܥܽܘܒܰܕ݂ܝܳܐ ܡܳܐܐ ܢܒܺܝܺܝ̈ܢ. ܘܛܰܫܺܝ ܐܶܢܽܘܢ ܚܰܡܫܺܝܢ ܚܰܡܫܺܝܢ ܓܰܒܖ̈ܺܝܢ ܒܰܡܥܰܪܬܳܐ. ܘܬܰܪܣܺܝ ܐܶܢܽܘܢ ܒܠܰܚܡܳܐ ܘܰܒܡܰܝ̈ܳܐ.</VERS>
      <VERS vnumber="5">ܘܶܐܡܰܪ ܐܳܚܳܒ ܠܥܽܘܒܰܕ݂ܝܳܐ. ܙܶܠ ܗܰܠܶܟ݂ ܒܰܐܪܥܳܐ. ܥܰܠ ܟܽܠ ܡܰܒܽܘܥܰܝ ܡܰܝ̈ܳܐ. ܘܥܰܠ ܟܽܠܗܽܘܢ ܢܰܚ̈ܠܶܐ. ܛܳܟ݂ ܢܶܫܟܰܚ ܥܡܺܝܪܳܐ. ܘܢܰܚܶܐ ܖ̈ܰܟܫܳܐ ܘܟܽܘܕܢܰܘ̈ܳܬ݂ܳܐ. ܘܠܳܐ ܢܓܰܪܕܶܐ ܡܶܢ ܒܥܺܝܪܳܐ.</VERS>
      <VERS vnumber="6">ܘܰܦܠܰܓ ܠܗܽܘܢ ܐܽܘܪܚܳܐ ܠܡܶܥܒܰܪ ܒܳܗ̇. ܐܳܚܳܒ ܐܶܙܰܠ ܒܽܐܘܪܚܳܐ ܚܕ݂ܳܐ ܒܰܠܚܽܘܕ݂ܰܘܗܝ. ܘܥܽܘܒܰܕ݂ܝܳܐ ܐܶܙܰܠ ܒܽܐܘܪܚܳܐ ܐ̱ܚܪܺܬ݂ܳܐ ܒܰܠܚܽܘܕ݂ܰܘܗܝ.</VERS>
      <VERS vnumber="7">ܘܰܗܘܳܐ ܥܽܘܒܰܕ݂ܝܳܐ ܒܽܐܘܪܚܳܐ ܘܗܳܐ ܐܺܠܺܝܳܐ ܐܰܪܥܶܗ. ܘܶܐܫܬܰܘܕܥܶܗ. ܘܰܢܦܰܠ ܥܰܠ ܐܰܦܰܘ̈ܗܝ ܘܶܐܡܰܪ ܠܶܗ. ܐܰܢ̱ܬ ܗܽܘ ܡܳܪܝ ܐܺܠܺܝܳܐ.</VERS>
      <VERS vnumber="8">ܐܳܡܰܪ ܠܶܗ ܐܶܢܳܐ ܗܽܘ. ܘܶܐܡܰܪ ܠܶܗ. ܙܶܠ ܐܶܡܰܪ ܠܡܳܪܳܟ݂ ܕܗܳܐ ܐܺܠܺܝܳܐ.</VERS>
      <VERS vnumber="9">ܘܶܐܡܰܪ ܥܽܘܒܰܕ݂ܝܳܐ. ܡܳܢܳܐ ܚܛܺܝܬ݂. ܕܡܰܫܠܶܡ ܐܰܢ̱ܬ ܠܶܗ ܠܥܰܒܕܳܟ݂ ܒܺܐܝܕܶܗ ܕܳܐܚܳܒ ܠܡܶܩܛܠܰܢܝ.</VERS>
      <VERS vnumber="10">ܚܰܝ ܗܽܘ ܡܳܪܝܳܐ ܐܰܠܳܗܳܟ݂. ܐܶܢ ܐܺܝܬ݂ ܥܰܡܳܐ ܐܰܘ ܡܰܠܟܽܘܬ݂ܳܐ. ܕܠܳܐ ܫܰܕܰܪ ܡܳܪܝ ܠܡܶܒܥܝܳܟ݂ ܬܰܡܳܢ. ܘܳܐܡܪܺܝܢ ܠܰܝܬ. ܘܰܐܘܡܺܝ ܠܡܰܠܟ̈ܘܳܬ݂ܳܐ ܘܰܠܥܰܡ̈ܡܶܐ ܕܶܐܢ ܠܳܐ ܐܶܫܟܚܽܘܟ݂.</VERS>
      <VERS vnumber="11">ܘܗܳܫܳܐ ܐܳܡܰܪ ܐܰܢ̱ܬ ܠܺܝ. ܙܶܠ ܐܶܡܰܪ ܠܡܳܪܳܟ݂ ܕܗܳܐ ܐܺܠܺܝܳܐ.</VERS>
      <VERS vnumber="12">ܘܥܰܕ݂ ܐܶܢܳܐ ܐܺܙܰܠ ܡܶܢ ܠܘܳܬ݂ܳܟ݂. ܪܽܘܚܶܗ ܕܡܳܪܝܳܐ ܬܶܫܩܠܳܟ݂. ܘܬܰܘܒܠܳܟ݂ ܠܰܐܝܟܳܐ ܕܠܳܐ ܐܶܕܰܥ. ܘܺܐܙܰܠ ܠܰܡܚܰܘܳܝܽܘ ܠܳܐܚܳܒ. ܘܠܳܐ ܢܶܫܟܚܳܟ݂ ܘܢܶܩܛܠܰܢܝ. ܘܥܰܒܕܳܟ݂ ܕܳܚܶܠ ܡܶܢ ܡܳܪܝܳܐ ܡܶܢ ܛܰܠܝܽܘܬܶܗ.</VERS>
      <VERS vnumber="13">ܘܠܳܐ ܚܰܘܺܝܬ݂ ܠܡܳܪܝ ܡܶܕܶܡ ܕܥܶܒܕܶܬ݂. ܟܰܕ݂ ܩܰܛܠܰܬ݂ ܐܺܝܙܒܶܠ ܠܰܢܒܺܝܰܘ̈ܗܝ ܕܰܐ‌ܠܳܗܳܐ. ܕܶܒܪܶܬ݂ ܡܶܢ ܢܒܺܝܰܘ̈ܗܝ ܕܡܳܪܝܳܐ ܡܳܐܐ ܓܰܒܖ̈ܺܝܢ. ܘܛܰܫܺܝܬ݂ ܐܶܢܽܘܢ ܚܰܡܫܺܝܢ ܚܰܡܫܺܝܢ ܓܰܒܖ̈ܺܝܢ ܒܰܡܥܰܪܬ݂ܳܐ. ܘܬ݂ܰܪܣܺܝܬ ܐܶܢܽܘܢ ܒܠܰܚܡܳܐ ܘܰܒܡܰܝ̈ܳܐ.</VERS>
      <VERS vnumber="14">ܘܗܳܫܳܐ ܐܳܡܰܪ ܐܰܢ̱ܬ ܠܺܝ. ܙܶܠ ܐܶܡܰܪ ܠܡܳܪܳܟ݂. ܕܗܳܐ ܐܺܠܺܝܳܐ. ܘܢܶܩܛܠܰܢܝ.</VERS>
      <VERS vnumber="15">ܘܶܐܡܰܪ ܐܺܠܺܝܳܐ. ܚܰܝ ܗܽܘ ܡܳܪܝܳܐ ܚܰܝܠܬ݂ܳܢܳܐ ܕܩܳܡܶܬ݂ ܩܕܳܡܰܘܗܝ. ܐܶܠܳܐ ܝܰܘܡܳܢܳܐ ܐܶܬ݂ܚܙܶܐ ܠܶܗ.</VERS>
      <VERS vnumber="16">ܘܶܐܙܰܠ ܥܽܘܒܰܕ݂ܝܳܐ ܠܽܐܘܪܥܶܗ ܕܳܐܚܳܒ. ܘܚܰܘܝܶܗ ܠܳܐܚܳܒ. ܘܶܐܬ݂ܳܐ ܐܳܚܳܒ ܠܽܐܘܪܥܶܗ ܕܺܐܠܺܝܳܐ.</VERS>
      <VERS vnumber="17">ܘܟܰܕ݂ ܚܙܳܝܗܝ ܐܳܚܳܒ ܠܺܐܠܺܝܳܐ. ܐܶܡܰܪ ܠܶܗ. ܐܰܢ̱ܬ ܗܽܘ ܗܳܢܳܐ ܕܳܠܽܘܚܶܗ ܕܺܝܣܪܳܐܶܝܠ.</VERS>
      <VERS vnumber="18">ܐܳܡܰܪ ܠܶܗ ܐܺܠܺܝܳܐ. ܠܳܐ ܕܰܠܚܶܬ݂ ܐܶܢܳܐ ܠܺܝܣܪܳܐܶܝܠ. ܐܶܠܳܐ ܐܰܢ̱ܬ ܘܒܶܝܬ݂ ܐܰܒܽܘܟ݂. ܕܰܫܒܰܩܬܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ. ܘܶܐܙܰܠܬܽܘܢ ܒܳܬܰܪ ܒܰܥܠܳܐ.</VERS>
      <VERS vnumber="19">ܘܗܳܫܳܐ ܫܰܕܰܪ ܟܰܢܶܫ ܠܺܝ ܠܟܽܠܶܗ ܝܺܣܪܳܐܶܝܠ ܠܛܽܘܪܳܐ ܕܟܰܪܡܠܳܐ. ܘܠܰܢܒܺܝܰܝ̈ ܒܰܥܠܳܐ. ܐܰܪܒܰܥܡܳܐܐ ܘܚܰܡܫܺܝܢ ܘܠܰܢܒܺܝܰܝ̈ ܕܶܚ̈ܠܳܬ݂ܳܐ ܐܰܪܒܰܥܡܳܐܐ ܘܚܰܡܫܺܝܢ. ܕܳܐܟܠܺܝܢ ܦܳܬ݂ܽܘܪܳܗ̇ ܕܺܐܝܙܒܶܠ.</VERS>
      <VERS vnumber="20">ܘܫܰܕܰܪ ܐܳܚܳܒ ܥܰܠ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܘܟܰܢܶܫ ܐܶܢܽܘܢ ܠܓܰܒܖ̈ܶܐ ܠܛܽܘܪܳܐ ܕܟܰܪܡܠܶܐ.</VERS>
      <VERS vnumber="21">ܘܰܩܪܶܒ ܐܺܠܺܝܳܐ ܠܘܳܬ݂ ܟܽܠܶܗ ܥܰܡܳܐ. ܘܶܐܡܰܪ. ܥܕܰܡܳܐ ܠܶܐܡܰܬ݂ܝ ܦܠܺܝܓܺܝܢ ܐ̱ܢܬܽܘܢ ܠܬܰܪܬܶܝܢ ܦܳܠ̈ܰܓܘܳܢ. ܐܶܢ ܡܳܪܝܰܐ ܗ̱ܘ ܐܰ‌ܠܳܗܳܐ. ܙܶܠܘ ܒܳܬܪܶܗ. ܘܶܐܢ ܒܰܥܠܰܐ ܗ̱ܘ. ܙܶܠܘ ܒܳܬܪܶܗ. ܘܠܳܐ ܝܰܗܒܘ ܠܶܗ ܥܰܡܳܐ ܦܶܬ݂ܓ݂ܳܡܳܐ.</VERS>
      <VERS vnumber="22">ܘܶܐܡܰܪ ܐܺܠܺܝܳܐ. ܐܶܢܳܐ ܗܽܘ ܒܰܠܚܽܘܕ݂ܰܝ ܐܶܫܬܰܚܪܶܬ݂ ܢܒܺܝܳܐ ܠܡܳܪܝܳܐ. ܘܰܢܒܺܝܰܝ̈ ܒܰܥܠܳܐ ܐܰܪܒܰܥܡܳܐܐ ܘܚܰܡܫܺܝܢ ܓܰܒܖ̈ܺܝܢ.</VERS>
      <VERS vnumber="23">ܢܶܬܠܽܘܢ ܠܰܢ ܬܪܶܝܢ ܬܰܘܖ̈ܺܝܢ. ܘܢܶܓܒܽܘܢ ܠܗܽܘܢ ܚܰܕ݂ ܬܰܘܪܳܐ. ܘܰܢܦܰܫܚܽܘܢ ܘܰܢܣܺܝܡܽܘܢ ܥܰܠ ܩܰܝ̈ܣܶܐ. ܘܢܽܘܪܳܐ ܠܳܐ ܢܣܺܝܡܽܘܢ. ܘܶܐܢܳܐ ܐܶܥܒܶܕ݂ ܚܰܕ݂ ܬܰܘܪܳܐ. ܘܶܐܦܰܫܰܚ ܘܶܐܣܺܝܡ ܥܰܠ ܩܰܝ̈ܣܶܐ. ܘܢܽܘܪܳܐ ܠܳܐ ܐܶܣܺܝܡ.</VERS>
      <VERS vnumber="24">ܘܰܩܪܰܘ ܒܫܶܡ ܐܰܠܳܗܰܝ̈ܟܽܘܢ. ܘܶܐܢܳܐ ܐܶܩܪܶܐ ܒܰܫܡܶܗ ܕܡܳܪܝܳܐ ܐܰܠܳܗܝ. ܘܰܐܝܢܳܐ ܐܰ‌ܠܳܗܳܐ ܕܥܳܢܶܐ ܒܢܽܘܪܳܐ. ܗܰܘ ܗܽܘ ܐܰ‌ܠܳܗܳܐ. ܘܰܥܢܰܘ ܟܽܠܶܗ ܥܰܡܳܐ. ܘܶܐܡܰܪܘ. ܫܰܦܺܝܪ ܐܶܡܰܪܬ.</VERS>
      <VERS vnumber="25">ܘܶܐܡܰܪ ܐܺܠܺܝܳܐ ܠܰܢܒܺܝܰܝ̈ ܒܰܥܠܳܐ. ܓܒܰܘ ܠܟܽܘܢ ܚܰܕ݂ ܬܰܘܪܳܐ. ܘܰܥܒܶܕ݂ܘ ܩܰܕ݂ܡܳܐܺܝܬ݂. ܡܶܛܽܠ ܕܰܐܢ̱ܬܽܘܢ ܣܰܓܺܝܐܺܝܢ.</VERS>
      <VERS vnumber="26">ܘܢܰܣܒܽܘܗܝ ܠܬܰܘܪܳܐ ܕܶܐܬ݂ܺܝܗܶܒ ܠܗܽܘܢ ܘܥܰܒܕܽܘܗܝ. ܘܰܗܘܰܘ ܩܳܪܶܝܢ ܒܰܫܡܶܗ ܕܒܰܥܠܳܐ. ܡܶܢ ܨܰܦܪܳܐ ܘܰܥܕܰܡܳܐ ܠܛܰܗܪܳܐ. ܒܰܥܠܳܐ ܥܢܺܝܢ. ܘܠܰܝܬ ܩܳܠ ܘܳܐܦܠܳܐ ܕܥܳܢܶܐ. ܘܶܐܬ݂ܟܰܬܰܫܘ ܥܰܠ ܡܰܕ݂ܒܚܳܐ ܕܰܥܒܰܕ݂ܘ.</VERS>
      <VERS vnumber="27">ܘܟܰܕ݂ ܗܘܳܐ ܛܰܗܪܳܐ. ܡܓܰܚܶܟ݂ ܗܘܳܐ ܒܗܽܘܢ ܐܺܠܺܝܳܐ ܘܳܐܡܰܪ. ܩܪܰܘ ܒܩܳܠܳܐ ܪܳܡܳܐ. ܡܶܛܽܠ ܕܰܐܠܳܗܰܐ ܗ̱ܘ. ܕܰܠܡܳܐ ܪܶܢܝܳܐ ܐܺܝܬ݂ ܠܶܗ. ܐܰܘ ܕܰܠܡܳܐ ܨܒܽܘ ܣܳܥܰܪ. ܐܰܘ ܕܰܠܡܳܐ ܐܽܘܪܚܳܐ ܐܺܝܬ݂ ܠܶܗ. ܐܰܘ ܕܰܠܡܳܐ ܕܡܶܟ݂ ܗܽܘ ܘܢܶܬܬܥܺܝܪ.</VERS>
      <VERS vnumber="28">ܘܰܩܪܰܘ ܒܩܳܠܳܐ ܪܳܡܳܐ. ܘܶܐܬ݂ܟܰܬܰܫܘ ܐܰܝܟ݂ ܢܳܡܽܘܣܗܽܘܢ. ܒܚܰܪܒܳܐ ܘܰܒܖ̈ܽܘܡܚܶܐ. ܥܕܰܡܳܐ ܕܶܐܬ݂ܶܐܫܶܕ݂ ܕܶܡܗܽܘܢ ܥܠܰܝܗܽܘܢ.</VERS>
      <VERS vnumber="29">ܘܟܰܕ݂ ܥܒܰܪ ܛܰܗܪܳܐ. ܗܘܰܘ ܡܶܬ݂ܢܰܒܶܝܢ ܥܕܰܡܳܐ ܠܙܰܒܢܳܐ ܕܣܳܠܶܩ ܩܽܘܪܒܳܢܳܐ. ܘܠܰܝܬ ܩܳܠ. ܐܳܦܠܳܐ ܕܥܳܢܶܐ. ܐܳܦܠܳܐ ܕܨܳܐܶܬ݂. ܘܶܐܡܰܪ ܐܺܠܺܝܳܐ ܠܰܢܒܺܝܰܝ̈ ܕܶܚ̈ܠܳܬ݂ܳܐ. ܫܰܢܰܘ ܡܶܢ ܗܳܫܳܐ. ܘܳܐܦ ܐܶܢܳܐ ܐܶܥܒܶܕ݂ ܝܰܩܕܰܝ̈ ܫܰܠ̈ܡܶܐ. ܘܫܰܢܺܝܘ ܘܶܐܙܰܠܘ.</VERS>
      <VERS vnumber="30">ܘܶܐܡܰܪ ܐܺܠܺܝܳܐ ܠܟܽܠܶܗ ܥܰܡܳܐ. ܩܪܽܘܒܘ ܠܘܳܬ݂ ܘܰܩܪܶܒܘ ܟܽܠܶܗ ܥܰܡܳܐ ܠܘܳܬ݂ܶܗ. ܘܬܰܪܣܺܝ ܡܰܕ݂ܒܚܶܗ ܕܡܳܪܝܳܐ. ܕܰܡܣܰܚܰܦ ܗܘܳܐ.</VERS>
      <VERS vnumber="31">ܘܰܢܣܰܒ ܐܺܠܺܝܳܐ ܬܰܪܬܰܥܶܣܖ̈ܶܐ ܟܺܐܦܺܝ̈ܢ. ܐܰܝܟ݂ ܡܶܢܝܳܢܳܐ ܕܫܰܒ̈ܛܶܐ ܕܰܒܢܰܝ̈ ܝܰܥܩܽܘܒ. ܗܰܘ ܕܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ ܘܶܐܡܰܪ ܠܶܗ. ܝܺܣܪܳܐܶܝܠ ܢܶܗܘܶܐ ܫܡܳܟ݂.</VERS>
      <VERS vnumber="32">ܘܰܒܢܳܐ ܐܶܢܶܝܢ ܠܟܺܐܦ̈ܶܐ. ܡܰܕ݂ܒܚܳܐ ܒܰܫܡܶܗ ܕܡܳܪܝܳܐ. ܘܰܥܒܰܕ݂ ܚܶܐܪܺܝܬ݂ܳܐ ܐܰܝܟ݂ ܒܶܝܬ݂ ܣܰܐܬ݂ܺܝ̈ܢ ܕܙܰܪܥܳܐ. ܘܰܐܟ݂ܪܟܶܗ ܠܡܰܕ݂ܒܚܳܐ.</VERS>
      <VERS vnumber="33">ܘܰܟ݂ܫܳܐ ܩܰܝ̈ܣܶܐ. ܘܦܰܫܚܶܗ ܠܬܰܘܪܳܐ. ܘܣܳܡܶܗ ܠܥܶܠ ܡܶܢ ܩܰܝ̈ܣܶܐ.</VERS>
      <VERS vnumber="34">ܘܶܐܡܰܪ. ܡܠܰܘ ܐܰܪܒܰܥ ܩܽܘ̈ܠܺܝܢ ܡܰܝ̈ܳܐ. ܘܣܽܘܟ݂ܘ ܥܰܠ ܥܠܳܬ݂ܳܐ ܘܥܰܠ ܩܰܝ̈ܣܶܐ. ܘܶܐܡܰܪ ܬܢܰܘ. ܘܰܬ݂ܢܰܘ ܘܶܐܡܰܪ ܬܰܠܶܬ݂ܘ. ܘܬܰܠܶܬ݂ܘ.</VERS>
      <VERS vnumber="35">ܘܗܰܠܶܟ݂ܘ ܡܰܝ̈ܳܐ ܚܕ݂ܳܖ̈ܰܘܗܝ ܕܡܰܕ݂ܒܚܳܐ. ܘܳܐܦ ܠܳܗ̇ ܠܚܶܐܪܺܝܬ݂ܳܐ ܡܠܰܐܗ̇ ܡܰܝ̈ܳܐ.</VERS>
      <VERS vnumber="36">ܘܟܰܕ݂ ܣܠܶܩ ܩܽܘܪܒܳܢܳܐ. ܩܪܶܒ ܐܺܠܺܝܳܐ ܢܒܺܝܳܐ ܘܶܐܡܰܪ. ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ. ܝܰܘܡܳܢܳܐ ܢܶܬ݂ܺܝܕܰܥ ܕܰܐܢ̱ܬܽ ܗ̱ܘ ܐܰ‌ܠܳܗܳܐ ܒܺܝܣܪܳܐܶܝܠ. ܘܶܐܢܳܐ ܥܰܒܕܳܟ݂. ܘܰܒܦܶܬ݂ܓܳܡܳܟ݂ ܥܶܒܕܶܬ݂ ܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ.</VERS>
      <VERS vnumber="37">ܥܢܺܝܢܝ ܡܳܪܝܳܐ. ܥܢܺܝܢܝ. ܘܢܶܕܥܽܘܢ ܟܽܠܶܗ ܥܰܡܳܐ ܗܳܢܳܐ. ܕܰܐܢ̱ܬܽ ܗ̱ܘ ܡܳܪܝܳܐ ܐܰ‌ܠܳܗܳܐ. ܘܰܐܢ̱ܬ ܐܰܦܢܺܝܬ ܠܶܒܗܽܘܢ ܗܦܺܝܟ݂ܳܐ.</VERS>
      <VERS vnumber="38">ܘܢܶܦܠܰܬ݂ ܢܽܘܪܶܗ ܕܡܳܪܝܳܐ. ܘܶܐܟܠܰܬ݂ ܥܠܳܬ݂ܳܐ. ܘܩܰܝ̈ܣܶܐ. ܘܟܺܐܦ̈ܶܐ. ܘܥܰܦܪܳܐ ܘܡܰܝ̈ܳܐ ܕܰܒܚܶܐܪܺܝܬ݂ܳܐ ܠܶܚܟܰܬ݂.</VERS>
      <VERS vnumber="39">ܘܰܚܙܰܘ ܟܽܠܶܗ ܥܰܡܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܘܶܐܡܰܪܘ. ܡܳܪܝܰܐ ܗ̱ܘ ܐܰ‌ܠܳܗܳܐ. ܡܳܪܝܰܐ ܗ̱ܘ ܐܰ‌ܠܳܗܳܐ.</VERS>
      <VERS vnumber="40">ܘܶܐܡܰܪ ܠܗܽܘܢ ܐܺܠܺܝܳܐ ܐܰܚܽܘܕ݂ܘ ܐܶܢܽܘܢ ܠܰܢܒܺܝܰܝ̈ ܒܰܥܠܳܐ. ܘܐ̱ܢܳܫ ܠܳܐ ܢܶܬ݂ܦܰܠܰܛ ܡܶܢܗܽܘܢ. ܘܶܐܚܰܕ݂ܘ ܐܶܢܽܘܢ. ܘܰܐܚܶܬ݂ ܐܶܢܽܘܢ ܐܺܠܺܝܳܐ ܠܢܰܚܠܳܐ ܕܩܺܝܫܽܘܢ. ܘܰܢܟܰܣ ܐܶܢܽܘܢ ܬܰܡܳܢ.</VERS>
      <VERS vnumber="41">ܘܶܐܡܰܪ ܐܺܠܺܝܳܐ ܠܳܐܚܳܒ. ܣܰܩ ܠܥܰܣ ܘܶܐܫܬܰܝ. ܡܶܛܽܠ ܕܩܳܠܳܐ ܕܰܪܓܽܘܫܝܳܐ ܕܡܶܛܪܳܐ.</VERS>
      <VERS vnumber="42">ܘܰܣܠܶܩ ܐܳܚܳܒ ܠܡܶܠܥܰܣ ܘܰܠܡܶܫܬܳܐ. ܘܺܐܠܺܝܳܐ ܣܠܶܩ ܠܪܺܝܫ ܟܰܪܡܠܳܐ. ܘܶܐܬ݂ܓܗܶܢ ܥܰܠ ܐܰܪܥܳܐ. ܘܣܳܡ ܐܰܦܰܘ̈ܗܝ ܒܶܝܬ݂ ܒܽܘܖ̈ܟܰܘܗܝ.</VERS>
      <VERS vnumber="43">ܘܶܐܡܰܪ ܠܬܰܠܡܺܝܕܶܗ. ܣܰܩ ܚܽܘܪ ܠܽܐܘܪܚܳܐ ܕܝܰܡܳܐ. ܘܰܣܠܶܩ. ܘܚܳܪ. ܘܶܐܡܰܪ ܠܰܝܬ ܡܶܕܶܡ. ܘܶܐܡܰܪ ܠܶܗ ܗܦܽܘܟ݂ ܫܒܰܥ ܙܰܒܢܺܝ̈ܢ.</VERS>
      <VERS vnumber="44">ܘܒܰܙܒܰܢ̱ܬܳܐ ܫܒܺܝܥܳܝܬܳܐ ܐܶܡܰܪ ܚܙܺܝܬ݂. ܘܗܳܐ ܥܢܳܢܳܐ ܙܥܽܘܪܬܳܐ ܐܰܝܟ݂ ܦܰܣܬ݂ܳܐ ܕܺܐܝܕ݂ܳܐ ܣܳܠܩܳܐ ܡܶܢ ܝܰܡܳܐ. ܘܶܐܡܰܪ ܠܶܗ. ܣܰܩ ܐܶܡܰܪ ܠܳܐܚܳܒ. ܪܟܰܒ ܘܚܽܘܬ݂. ܥܰܕ݂ܠܳܐ ܢܶܟܠܶܝܟ݂ ܡܶܛܪܳܐ.</VERS>
      <VERS vnumber="45">ܘܥܰܕ݂ ܗܽܘ ܡܶܬ݂ܦܢܶܐ ܠܟ݂ܳܐ ܘܰܠܟ݂ܳܐ. ܫܡܰܝܳܐ ܐܶܬ݂ܟܒܶܢܘ ܥܢܳܢ̈ܶܐ ܘܪܽܘܚܳܐ. ܘܰܗܘܳܐ ܡܶܛܪܳܐ ܪܰܒܳܐ. ܘܰܪܟܶܒ ܐܳܚܳܒ ܘܶܐܙܰܠ ܠܺܐܝܙܰܪܥܺܝܠ.</VERS>
      <VERS vnumber="46">ܘܺܐܝܕ݂ܶܗ ܕܡܳܪܝܳܐ ܗܘܳܬ݂ ܥܰܠ ܐܺܠܺܝܳܐ. ܘܶܐܣܰܪ ܚܰܨܰܘ̈ܗܝ. ܘܰܪܗܶܛ ܩܕ݂ܳܡ ܐܳܚܳܒ. ܥܕܰܡܳܐ ܕܥܰܠ ܠܺܐܝܙܰܪܥܺܝܠ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܚܰܘܺܝ ܐܳܚܳܒ ܠܺܐܝܙܒܶܠ ܟܽܠ ܡܶܕܶܡ ܕܰܥܒܰܕ݂ ܐܺܠܺܝܳܐ. ܘܰܕ݂ܩܰܛܶܠ ܐܶܢܽܘܢ ܠܟܽܠܗܽܘܢ ܢܒܺܝܰܝ̈ ܒܰܥܠܳܐ ܘܰܕ݂ܚܽܘܓ̈ܒܶܐ ܒܚܰܪܒܳܐ.</VERS>
      <VERS vnumber="2">ܘܫܶܠܚܰܬ݂ ܐܺܝܙܒܶܠ ܒܝܰܕ݂ ܡܰܠܰܐܟ݂ܳܐ ܠܺܐܠܺܝܳܐ ܘܶܐܡܪܰܬ݂. ܗܳܟܰܢܳܐ ܢܶܥܒܕ݂ܽܘܢ ܠܺܝ ܐܰܠܳܗ̈ܶܐ. ܘܗܳܟܰܢܳܐ ܢܰܘܣܦܽܘܢ ܠܺܝ. ܐܶܢ ܠܳܐ ܡܚܳܪ ܒܗܳܢܳܐ ܙܰܒܢܳܐ ܐܶܥܒܕ݂ܺܝܗ̇ ܠܢܰܦܫܳܟ݂ ܐܰܝܟ݂ ܢܰܦܫܳܐ ܕܚܰܕ݂ ܡܶܢܗܽܘܢ.</VERS>
      <VERS vnumber="3">ܘܰܕ݂ܚܶܠ ܐܺܠܺܝܳܐ. ܘܩܳܡ ܐܶܙܰܠ ܕܰܢܦܰܠܶܛ ܢܰܦܫܶܗ. ܘܶܐܬ݂ܳܐ ܠܒܺܪ ܫܒܰܥ ܕܺܝܗܽܘܕ݂ܳܐ. ܘܰܫܒܰܩ ܬܰܡܳܢ ܬܰܠܡܺܝܕܶܗ.</VERS>
      <VERS vnumber="4">ܘܗܽܘ ܗܰܠܶܟ݂ ܒܡܰܕܒܪܳܐ ܡܰܪܕܶܐ ܝܰܘܡܳܐ ܚܰܕ݂. ܘܺܝܬ݂ܶܒ ܬܚܶܝܬ݂ ܒܶܛܡܬ݂ܳܐ ܚܕ݂ܳܐ. ܘܰܫܐܶܠ ܡܰܘܬܳܐ ܠܢܰܦܫܶܗ. ܘܶܐܡܰܪ. ܣܰܓܺܝ ܠܺܝ ܗܳܫܳܐ ܡܳܪܝܳܐ. ܣܰܒ ܢܰܦܫܝ ܡܶܢܝ. ܡܶܛܽܠ ܕܠܳܐ ܗܘܺܝܬ݂ ܛܳܒ ܐܶܢܳܐ ܡܶܢ ܐܰܒܳܗܰܝ̈.</VERS>
      <VERS vnumber="5">ܘܰܫܟܶܒ ܘܰܛܒܰܥ ܬܚܶܝܬ݂ ܒܶܛܡܬ݂ܳܐ. ܘܗܳܐ ܡܰܠܰܐܟ݂ܳܐ ܩܪܶܒ ܠܶܗ. ܘܶܐܡܰܪ ܠܶܗ. ܩܽܘܡ ܐܰܟ݂ܽܘܠ.</VERS>
      <VERS vnumber="6">ܘܶܐܬ݂ܦܢܺܝ ܘܰܚܙܳܐ ܐܶܣܕ݂ܰܘ̈ܗܝ. ܚܳܝܽܘܪܬܳܐ ܕܪܰܥܦܳܐ. ܘܩܽܘܩܬ݂ܳܐ ܕܡܰܝ̈ܳܐ. ܘܰܠܥܶܣ ܘܶܐܫܬܺܝ. ܘܰܗܦܰܟ݂ ܕܡܶܟ݂.</VERS>
      <VERS vnumber="7">ܘܰܗܦܰܟ݂ ܡܰܠܰܐܟܶܗ ܕܡܳܪܝܳܐ ܕܬܰܪܬܶܝܢ ܙܰܒܢܺܝ̈ܢ ܩܪܶܒ ܠܶܗ. ܘܶܐܡܰܪ. ܩܽܘܡ ܐܰܟ݂ܽܘܠ ܘܶܐܫܬܰܝ. ܡܶܛܽܠ ܕܣܰܓܺܝܐܳܐ ܗ̱ܝ ܡܶܢܳܟ݂ ܐܽܘܪܚܳܐ.</VERS>
      <VERS vnumber="8">ܘܩܳܡ ܐܶܟܰܠ ܘܶܐܫܬܺܝ. ܘܗܰܠܶܟ݂ ܒܚܰܝܠܳܐ ܕܡܶܐܟܽܘܠܬܳܐ ܗܳܝ. ܐܰܪܒܥܺܝܢ ܐܺܝܡܳܡܺܝ̈ܢ. ܘܰܐܪܒܥܺܝܢ ܠܰܝܠܰܘ̈ܳܢ. ܥܕܰܡܳܐ ܠܛܽܘܪܶܗ ܕܰܐ‌ܠܳܗܳܐ ܠܚܽܘܪܺܝܒ.</VERS>
      <VERS vnumber="9">ܘܥܰܠ ܠܬܰܡܳܢ ܠܡܥܰܪܬ݂ܳܐ. ܘܒܳܬ݂ ܬܰܡܳܢ. ܘܰܗܘܳܐ ܥܠܰܘܗܝ ܦܶܬ݂ܓܳܡܶܗ ܕܡܳܪܝܳܐ. ܘܶܐܡܰܪ ܠܶܗ. ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ ܐܺܠܺܝܳܐ.</VERS>
      <VERS vnumber="10">ܘܶܐܡܰܪ. ܡܶܛܰܢ ܛܶܢܶܬ݂ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ. ܕܰܫܒܰܩܘ ܩܝܳܡܳܟ݂ ܒܢܰܝ̈ ܝܺܣܪܳܐܶܝܠ ܡܰܕ݂ܒܚܰܝ̈ܟ ܣܰܚܶܦܘ. ܘܰܢܒܺܝܰܝ̈ܟ ܩܰܛܶܠܘ ܒܚܰܪܒܳܐ. ܘܶܐܫܬܰܚܪܶܬ݂ ܐܶܢܳܐ ܒܰܠܚܽܘܕܰܝ. ܘܗܳܐ ܒܳܥܶܝܢ ܠܡܶܣܰܒ ܠܢܰܦܫܝ.</VERS>
      <VERS vnumber="11">ܘܶܐܡܰܪ ܠܶܗ. ܦܽܘܩ ܘܩܽܘܡ ܒܛܽܘܪܳܐ ܩܕ݂ܳܡ ܡܳܪܝܳܐ. ܘܗܳܐ ܡܳܪܝܳܐ ܥܳܒܰܪ. ܘܪܽܘܚܳܐ ܪܰܒܬ݂ܳܐ ܘܬܰܩܺܝܦܬܳܐ. ܡܦܰܪܩܳܐ ܛܽܘܖ̈ܶܐ ܘܰܡܬܰܒܪܳܐ ܫܽܘܥ̈ܶܐ ܩܕ݂ܳܡ ܡܳܪܝܳܐ. ܠܳܐ ܗܘܳܐ ܒܪܽܘܚܳܐ ܡܳܪܝܳܐ. ܘܒܳܬܰܪ ܪܽܘܚܳܐ ܙܰܘܥܳܐ. ܠܳܐ ܗܘܳܐ ܒܙܰܘܥܳܐ ܡܳܪܝܳܐ.</VERS>
      <VERS vnumber="12">ܘܒܳܬܰܪ ܙܰܘܥܳܐ ܢܽܘܪܳܐ. ܠܳܐ ܗܘܳܐ ܒܢܽܘܪܳܐ ܡܳܪܝܳܐ. ܘܒܳܬܰܪ ܢܽܘܪܳܐ ܩܳܠܳܐ ܕܡܰܡܠܠܳܐ ܪܰܟܺܝܟ݂ܳܐ.</VERS>
      <VERS vnumber="13">ܘܟܰܕ݂ ܫ̣ܡܰܥ ܐܺܠܺܝܳܐ. ܟܪܶܟ݂ ܐܰܦܰܘ̈ܗܝ ܒܡܰܥܦܪܶܗ. ܘܰܢܦܰܩ ܘܩܳܡ ܠܶܗ ܒܦܽܘܡܳܗ̇ ܕܰܡܥܰܪܬ݂ܳܐ. ܘܰܗܘܳܐ ܥܠܰܘܗܝ ܩܳܠܳܐ. ܘܶܐܡܰܪ ܠܶܗ. ܡܳܢܳܐ ܥܳܒܶܕ݂ ܐܰܢ̱ܬ ܗܳܪܟܳܐ ܐܺܠܺܝܳܐ.</VERS>
      <VERS vnumber="14">ܘܶܐܡܰܪ. ܡܶܛܰܢ ܛܶܢܶܬ݂ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ. ܕܰܫܒܰܩܘ ܩܝܳܡܳܟ݂ ܒܢܰܝ̈ ܝܺܣܪܳܐܶܝܠ. ܡܰܕ݂ܒܚܰܝ̈ܟ ܣܰܚܶܦܘ. ܘܰܢܒܺܝܰܝ̈ܟ ܩܰܛܶܠܘ ܒܚܰܪܒܳܐ. ܘܶܐܫܬܰܚܪܶܬ݂ ܐܶܢܳܐ ܒܰܠܚܽܘܕܰܝ. ܘܗܳܐ ܒܳܥܶܝܢ ܠܡܶܣܰܒ ܠܢܰܦܫܝ.</VERS>
      <VERS vnumber="15">ܘܶܐܡܰܪ ܠܶܗ ܡܳܪܝܳܐ. ܗܦܽܘܟ݂ ܙܶܠ ܠܽܐܘܪܚܳܟ݂ ܠܡܰܕܒܪܳܐ ܕܕܰܪܡܣܽܘܩ. ܘܙܶܠ ܡܫܽܘܚ ܠܰܚܙܳܐܶܝܠ. ܕܢܰܡܠܶܟ݂ ܥܰܠ ܐܰܕܽܘܡ.</VERS>
      <VERS vnumber="16">ܘܰܠܝܳܗܽܘ ܒܰܪ ܝܰܡܫܺܝ ܕܢܰܡܠܶܟ݂ ܥܰܠ ܝܺܣܪܳܐܶܝܠ. ܘܠܶܐܠܺܝܫܰܥ ܒܰܪ ܫܳܦܳܛ ܕܡܶܢ ܐܰܒܶܠ ܡܚܽܘܠܳܐ. ܡܫܽܘܚ ܕܢܶܗܘܶܐ ܢܒܺܝܳܐ ܚܠܳܦܰܝܟ.</VERS>
      <VERS vnumber="17">ܘܡܰܢ ܕܢܶܬ݂ܦܰܠܰܛ ܡܶܢ ܚܰܪܒܳܐ ܕܰܚܙܳܐܶܝܠ. ܢܶܩܛܠܺܝܘܗܝ ܝܳܗܽܘ. ܘܡܢ ܕܢܶܬ݂ܦܰܠܰܛ ܡܶܢ ܚܰܪܒܳܐ. ܕܝܳܗܽܘ. ܢܶܩܛܠܺܝܘܗܝ ܐܺܠܺܝܫܰܥ.</VERS>
      <VERS vnumber="18">ܘܰܐܘܬ݂ܰܪ ܡܶܢ ܝܺܣܪܳܐܶܝܠ ܫܰܒܥܳܐ. ܐܰܠܦܺܝ̈ܢ. ܟܽܠ ܒܽܘܖ̈ܟܶܐ ܕܠܳܐ ܒܪܶܟ݂ܘ ܠܒܰܥܠܳܐ. ܘܟܽܠ ܦܽܘܡ ܕܠܳܐ ܢܰܫܩܶܗ.</VERS>
      <VERS vnumber="19">ܘܶܐܙܰܠ ܡܶܢ ܬܰܡܳܢ. ܘܶܐܫܟܰܚ ܠܶܐܠܺܝܫܰܥ ܒܰܪ ܫܳܦܳܛ. ܕܕ݂ܳܒܰܪ ܗܘܳܐ ܦܰܕܳܢܳܐ. ܘܬܰܪܬܰܥܶܣܪܶܐ ܦܰܕܳܢܺܝ̈ܢ ܩܕܳܡܰܘܗܝ. ܘܗܽܘ ܚܰܕ݂ ܡܶܢ ܬܪܶܥܣܰܪ ܗܘܳܐ. ܘܰܥܒܰܪ ܐܺܠܺܝܳܐ ܥܠܰܘܗܝ. ܘܰܫܕ݂ܳܐ ܡܰܥܦܪܶܗ ܥܠܰܘܗܝ.</VERS>
      <VERS vnumber="20">ܘܫܰܒܩܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܶܐܙܰܠ ܒܳܬܰܪ ܐܺܠܺܝܳܐ. ܘܶܐܡܰܪ ܠܶܗ. ܐܺܙܰܠ ܐܶܫܽܘܩ ܠܳܐܒܝ ܘܠܶܐܡܝ. ܘܺܐܬ݂ܶܐ ܒܳܬ݂ܪܳܟ݂ ܐܳܡܰܪ ܠܶܗ. ܗܦܽܘܟ݂ ܙܶܠ ܠܳܟ݂. ܡܳܢܳܐ ܓܶܝܪ ܥܶܒܕܶܬ݂ ܠܳܟ݂.</VERS>
      <VERS vnumber="21">ܘܰܗܦܰܟ݂ ܡܶܢ ܒܳܬܪܶܗ. ܘܢܰܣܒܳܗ̇ ܠܦܰܕܳܢܳܐ ܕܬܰܘܖ̈ܶܐ. ܘܕܰܒܰܚ ܐܶܢܽܘܢ. ܘܰܒܡܳܐܢ̈ܶܐ ܕܬܰܘܖ̈ܶܐ ܒܰܫܶܠ ܒܶܣܪܳܐ. ܘܝܰܗܒ ܠܥܰܡܳܐ ܘܶܐܟܰܠܘ. ܘܩܳܡ ܐܶܙܰܠ ܒܳܬܰܪ ܐܺܠܺܝܳܐ. ܘܫܰܡܫܶܗ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܟܰܢܶܫ ܟܽܠܶܗ ܚܰܝܠܶܗ. ܘܰܬܠܳܬܺܝܢ ܘܰܬܪܶܝܢ ܡܰܠܟܺܝ̈ܢ ܕܥܰܡܶܗ. ܘܖ̈ܰܟܫܳܐ ܘܡܰܖ̈ܟܒܳܬ݂ܳܐ. ܘܰܣܠܶܩ. ܘܰܫ̣ܪܳܐ ܥܰܠ ܫܳܡܪܺܝܢ. ܘܶܐܬ݂ܟܰܬܰܫ ܥܰܡܳܗ̇.</VERS>
      <VERS vnumber="2">ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="3">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܒܰܪ ܗܳܕܳܕ. ܟܶܣܦܳܟ݂ ܘܕܰܗܒܳܟ݂. ܕܺܝܠܝ ܗܽܘ. ܘܢܶܫܰܝ̈ܟ ܘܰܒܢܰܝ̈ܟ ܕܫܰܦܺܝܪܺܝܢ. ܕܺܝܠܝ ܐܶܢܽܘܢ.</VERS>
      <VERS vnumber="4">ܘܰܥܢܳܐ ܡܰܠܟܳܐ ܕܺܝܣܪܳܐܶܝܠ ܘܶܐܡܰܪ. ܐܰܝܟ݂ ܦܶܬ݂ܓܳܡܳܟ݂ ܡܳܪܝ ܡܰܠܟܳܐ. ܕܺܝܠܳܟ݂ ܐ̱ܢܳܐ ܘܟܽܠ ܕܺܐܝܬ݂ ܠܺܝ.</VERS>
      <VERS vnumber="5">ܘܰܗܦܰܟ݂ܘ ܐܺܝܙܓܰܕ̈ܶܐ ܘܶܐܡܰܪܘ. ܗܳܟܰܢܳܐ ܐܳܡܰܪ ܒܰܪ ܗܳܕܳܕ. ܕܫܶܠܚܶܬ݂ ܠܳܟ݂ ܒܩܰܕ݂ܡܳܝܬܳܐ. ܕܟܶܣܦܳܟ݂ ܘܕܰܗܒܳܟ݂ ܘܢܶܫܰܝ̈ܟ ܘܰܒܢܰܝ̈ܟ ܬܶܬܶܠ ܠܺܝ.</VERS>
      <VERS vnumber="6">ܡܚܳܪ ܠܗܳܢܳܐ ܥܶܕܳܢܳܐ. ܐܶܫܰܕܰܪ ܥܰܒ̈ܕܰܝ ܠܘܳܬ݂ܳܟ݂ ܘܢܶܒܨܽܘܢ ܒܳܬܰܝ̈ܟ ܘܒ̈ܳܬܶܐ ܕܥܰܒܕܰܝ̈ܟ. ܘܟܽܠ ܪܶܓܬ݂ܳܐ ܕܥܰܝܢܰܝ̈ܗܽܘܢ ܢܶܣܒܽܘܢ ܒܺܐܝܕܰܝ̈ܗܽܘܢ ܘܢܺܐܬ݂ܽܘܢ.</VERS>
      <VERS vnumber="7">ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܟܽܠܗܽܘܢ ܣܳܒ̈ܶܐ ܕܰܐܪܥܳܐ. ܘܶܐܡܰܪ ܠܗܽܘܢ. ܕܰܥܘ ܘܰܚܙܰܘ ܕܒܺܝܫܬܳܐ ܗܽܘ ܒܳܥܶܐ ܗܳܢܳܐ. ܕܰܫܠܰܚ ܠܺܝ ܥܰܠ ܢܶܫܰܝ̈. ܘܥܰܠ ܒܢܰܝ̈. ܘܥܰܠ ܟܶܣܦܝ. ܘܥܰܠ ܕܰܗܒܝ ܘܠܳܐ ܟܠܺܝܬ݂ ܡܶܢܶܗ.</VERS>
      <VERS vnumber="8">ܘܶܐܡܰܪܘ ܠܶܗ ܟܽܠܗܽܘܢ ܣܳܒ̈ܶܐ ܘܟܽܠܶܗ ܥܰܡܳܐ. ܠܳܐ ܬܶܫܡܰܥ. ܘܠܳܐ ܬܶܬܛܦܺܝܣ.</VERS>
      <VERS vnumber="9">ܘܶܐܡܰܪ ܠܺܐܝܙܓܰܕ̈ܶܐ ܕܒܰܪ ܗܳܕܳܕ. ܐܶܡܰܪܘ ܠܡܳܪܝ ܡܰܠܟܳܐ. ܟܽܠ ܕܰܫܠܰܚܬ ܠܥܰܒܕܳܟ݂ ܒܩܰܕܡܳܝܬܳܐ ܐܶܥܒܶܕ݂. ܘܦܶܬ݂ܓ݂ܳܡܳܐ ܗܳܢܳܐ ܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ݂. ܘܶܐܙܰܠܘ ܐܺܝܙܓܰܕ̈ܶܐ ܘܰܐܬ݂ܺܝܒܽܘܗܝ ܦܶܬ݂ܓ݂ܳܡܳܐ.</VERS>
      <VERS vnumber="10">ܘܰܫܠܰܚ ܠܶܗ ܒܰܪ ܗܳܕܳܕ ܘܶܐܡܰܪ. ܗܳܟܰܢܳܐ ܢܶܥܒܕ݂ܽܘܢ ܠܺܝ ܐܰܠܳܗ̈ܶܐ. ܘܗܳܟܰܢܳܐ ܢܰܘܣܦܽܘܢ ܠܺܝ. ܐܶܢ ܢܶܣܦܰܩ ܥܰܦܪܳܗ̇ ܕܫܳܡܪܺܝܢ ܫܽܘܥܠܳܐ ܫܽܘܥܠܳܐ ܠܥܰܡܳܐ ܕܥܰܡܝ.</VERS>
      <VERS vnumber="11">ܘܰܥܢܳܐ ܡܰܠܟܳܐ ܕܺܝܣܪܳܐܶܝܠ ܘܶܐܡܰܪ. ܡܰܠܶܠ. ܠܳܐ ܢܶܫܬܟܰܚ ܡܰܢ ܕܳܐܣܰܪ ܐܰܝܟ݂ ܡܳܢ ܕܫܳܪܶܐ.</VERS>
      <VERS vnumber="12">ܘܟܰܕ݂ ܫ̣ܡܰܥ ܦܶܬ݂ܓ݂ܳܡܳܐ ܗܳܢܳܐ. ܘܗܽܘ ܫܳܬܶܐ ܗܘܳܐ. ܘܡܰܠ̈ܟܶܐ ܒܰܡܛܰܠ̈ܠܶܐ ܘܶܐܡܰܪ ܠܥܰܒܕܰܘ̈ܗܝ. ܣܺܝܡܘ ܡܣܳܡ ܥܰܠ ܩܪܺܝܬ݂ܳܐ.</VERS>
      <VERS vnumber="13">ܘܗܳܐ ܢܒܺܝܳܐ ܚܰܕ݂ ܩܪܶܒ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܚܳܙܶܐ ܐܰܢ̱ܬ ܠܶܗ ܠܗܳܢܳܐ ܟܽܠܶܗ ܚܰܝܠܳܐ ܪܰܒܳܐ. ܗܳܐ ܡܰܫܠܶܡ ܐ̱ܢܳܐ ܠܶܗ ܒܺܐܝܕܰܝ̈ܟ ܝܰܘܡܳܢܳܐ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="14">ܘܶܐܡܰܪ ܐܳܚܳܒ ܒܡܰܢ. ܘܶܐܡܰܪ ܠܶܗ. ܒܰܥܠܰܝ̈ܡܶܐ ܘܰܒܪܰܘܖ̈ܒܳܢܶܐ ܕܰܡܕܺܝܢܬܳܐ ܘܶܐܡܰܪ ܠܶܗ. ܡܰܢܽܘ ܢܶܣܕܽܘܪ ܩܪܳܒܳܐ ܠܽܘܩܕܰܡ ܐܳܡܰܪ ܠܶܗ ܐܰܢ̱ܬ.</VERS>
      <VERS vnumber="15">ܘܰܡܢܳܐ ܠܰܥܠܰܝ̈ܡܶܐ ܘܰܠܪܰܘܖ̈ܒܳܢܶܐ ܕܰܡܕܺܝܢܬܳܐ. ܘܰܗܘܰܘ ܡܰܐܬܶܝܢ ܘܰܬܠܳܬܺܝܢ ܘܰܬܪܶܝܢ. ܘܒܳܬܰܪܗܽܘܢ ܡܢܳܐ ܠܟܽܠܶܗ ܥܰܡܳܐ ܘܰܠܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܫܰܒܥܳܐ ܐܰܠܦܺܝ̈ܢ.</VERS>
      <VERS vnumber="16">ܘܰܢܦܰܩܘ ܒܛܰܗܪܳܐ. ܘܒܰܪ ܗܳܕܳܕ ܫܳܬܶܐ ܗܘܳܐ ܥܰܬܺܝܩܳܐ ܒܰܡܛܰܠ̈ܠܶܐ. ܗܽܘ ܘܡܰܠ̈ܟܶܐ ܬܠܳܬܺܝܢ ܘܰܬܪܶܝܢ ܕܶܐܬ݂ܰܘ ܠܰܡܥܰܕܳܪܽܘܬܶܗ.</VERS>
      <VERS vnumber="17">ܘܰܢܦܰܩܘ ܥܠܰܝ̈ܡܶܐ ܘܪܰܘܖ̈ܒܳܢܶܐ ܕܰܡܕܺܝܢܬܳܐ ܒܩܰܕ݂ܡܳܝܬܳܐ. ܘܫܰܕܰܪ ܒܰܪ ܗܳܕܳܕ. ܘܚܰܘܝܽܘܗܝ ܘܶܐܡܰܪܘ ܠܶܗ. ܗܳܐ ܓܰܒܖ̈ܶܐ ܢܦܰܩܘ ܡܶܢ ܫܳܡܪܺܝܢ.</VERS>
      <VERS vnumber="18">ܘܶܐܡܰܪ. ܐܶܢ ܠܰܫܠܳܡܳܐ ܢܦܰܩܘ. ܐܰܚܽܘܕ݂ܘ ܐܶܢܽܘܢ ܟܰܕ݂ ܚܰܝܺܝܢ. ܘܶܐܢ ܠܰܩܪܳܒܳܐ ܢܦܰܩܘ. ܟܰܕ݂ ܚܰܝܺܝܢ ܐܰܚܽܘܕ݂ܘ ܐܶܢܽܘܢ.</VERS>
      <VERS vnumber="19">ܘܗܳܠܶܝܢ ܢܦܰܩܘ ܡܶܢ ܡܕܺܝܢܬܳܐ. ܥܠܰܝ̈ܡܶܐ ܘܪܰܘܖ̈ܒܳܢܶܐ ܕܰܡܕܺܝܢܬܳܐ ܘܚܰܝܠܳܐ ܒܳܬܰܪܗܽܘܢ.</VERS>
      <VERS vnumber="20">ܘܩܰܛܶܠ ܓܒܰܪ ܓܰܒܪܶܗ. ܘܰܥܪܰܩ ܐܰܕܽܘܡ. ܘܰܪܕܰܦ ܐܶܢܽܘܢ ܝܺܣܪܳܐܶܝܠ. ܘܶܐܬ݂ܦܰܠܰܛ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܥܰܠ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.</VERS>
      <VERS vnumber="21">ܘܰܢܦܰܩ ܡܰܠܟܳܐ ܕܺܝܣܪܳܐܶܝܠ. ܘܰܚܪܰܒ ܖ̈ܰܟܫܳܐ ܘܡܰܖ̈ܟܒܳܬ݂ܳܐ. ܘܰܡܚܳܐ ܒܰܐܕܽܘܡ ܡܚܽܘܬ݂ܳܐ ܪܰܒܬܳܐ ܕܛܳܒ.</VERS>
      <VERS vnumber="22">ܘܗܳܐ ܢܒܺܝܳܐ ܕܰܐ‌ܠܳܗܳܐ ܩ̣ܪܶܒ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܙܶܠ ܐܶܬ݂ܚܰܝܰܠ. ܘܕܰܥ ܘܰܚܙܺܝ ܡܶܕܶܡ ܕܥܳܒܶܕ݂ ܐܰܢ̱ܬ ܡܶܛܽܠ ܕܠܰܗܦܳܟܬ݂ܳܗ̇ ܕܫܰܢ̱ܬܳܐ. ܡܰܠܟܳܐ ܕܰܐܕܽܘܡ ܣܳܠܶܩ ܥܠܰܝܟ.</VERS>
      <VERS vnumber="23">ܘܥܰܒܕܰܘ̈ܗܝ ܕܡܰܠܟܳܐ ܕܰܐܕܽܘܡ ܐܳܡܪܺܝܢ ܠܶܗ. ܐܰ‌ܠܳܗܳܐ ܗܽܘ ܕܛܽܘܖ̈ܶܐ ܐܰܠܳܗܗܽܘܢ. ܡܶܛܽܠ ܗܳܢܳܐ ܗܽܘ ܙܟܰܐܢ. ܒܪܰܡ ܢܶܬ݂ܟܰܬܰܫ ܥܰܡܗܽܘܢ ܒܰܦܩܰܥܬ݂ܳܐ. ܐܶܠܳܐ ܢܶܙܟܶܐ ܐܶܢܽܘܢ.</VERS>
      <VERS vnumber="24">ܘܦܶܬ݂ܓ݂ܳܡܳܐ ܗܳܢܳܐ ܥܒܶܕ݂. ܐܰܥܒܰܪ ܡܰܠ̈ܟܶܐ ܓܒܰܪ ܡܶܢ ܐܰܬ݂ܪܶܗ. ܘܰܐܩܺܝܡ ܫܰܠܺܝܛܳܢ̈ܶܐ ܚܠܳܦܰܝܗܽܘܢ.</VERS>
      <VERS vnumber="25">ܘܰܐܢ̱ܬ ܡܢܺܝ ܠܳܟ݂ ܚܰܝܠܳܐ ܐܰܝܟ݂ ܚܰܝܠܳܐ ܕܰܢܦܰܠ ܡܶܢܳܟ݂. ܖ̈ܰܟܫܳܐ ܐܰܝܟ݂ ܖ̈ܰܟܫܳܐ. ܘܖ̈ܰܟܳܒܶܐ ܐܰܝܟ݂ ܖ̈ܰܟܳܒܶܐ. ܘܢܶܬ݂ܟܰܬܰܫ ܥܰܡܗܽܘܢ ܒܰܦܩܰܥܬ݂ܳܐ. ܐܶܠܳܐ ܢܶܥܫܰܢ ܡܶܢܗܽܘܢ. ܘܰܫܡܰܥ ܠܩܳܠܗܽܘܢ. ܘܰܥܒܰܕ݂ ܗܳܟܰܢܳܐ.</VERS>
      <VERS vnumber="26">ܘܰܗܘܳܐ ܠܰܗܦܳܟܬ݂ܳܐ ܕܫܰܢ̱ܬܳܐ. ܘܰܦܩܰܕ݂ ܒܰܪ ܗܳܕܳܕ ܠܰܐܕܽܘܡ. ܘܰܣܠܶܩ ܠܳܐܦܳܩ ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ.</VERS>
      <VERS vnumber="27">ܘܰܒܢܰܝ̈ ܝܺܣܪܳܐܶܝܠ ܐܶܬ݂ܡܢܺܝܘ. ܘܶܐܣܬܕܰܪܘ ܘܩܳܡܘ ܠܽܘܩܒܰܠܗܽܘܢ. ܐܰܝܟ݂ ܬܪܶܝܢ ܓܙܳܖ̈ܺܝܢ ܕܨܺܦܖ̈ܳܝܶܐ ܕܥܶܙ̈ܶܐ. ܘܰܐܕ݂ܽܘܡܳܝ̈ܶܐ ܡܠܰܐܗ̇ ܠܰܐܪܥܳܐ.</VERS>
      <VERS vnumber="28">ܘܰܩܪܶܒ ܢܒܺܝܳܐ ܕܰܐ‌ܠܳܗܳܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܶܐܡܰܪܘ ܐܰܕܽܘܡܳܝ̈ܶܐ ܕܰܐ‌ܠܳܗܳܐ ܗܽܘ ܕܛܽܘܖ̈ܶܐ ܡܳܪܝܳܐ. ܘܠܳܐ ܗܘܳܐ ܐܰ‌ܠܳܗܳܐ ܕܥܽܘܡܩ̈ܶܐ. ܐܰܫܠܡܺܝܘܗܝ ܠܗܳܢܳܐ ܟܽܠܶܗ ܚܰܝܠܳܐ ܪܰܒܳܐ ܒܺܐܝܕܰܝ̈ܟ. ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="29">ܘܰܫܪܰܘ ܗܳܠܶܝܢ ܠܽܘܩܒܰܠ ܗܳܠܶܝܢ ܫܰܒܥܳܐ ܝܰܘܡܺܝ̈ܢ. ܘܰܗܘܳܐ ܒܝܰܘܡܳܐ ܫܒܺܝܥܳܝܳܐ. ܘܰܐܩܪܶܒܘ ܩܪܳܒܳܐ. ܘܩܰܛܶܠܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܕܽܘܡ. ܡܳܐܐ ܐܰܠܦܺܝ̈ܢ ܓܰܒܖ̈ܺܝܢ ܖ̈ܶܓ̣ܠܳܝܶܐ ܒܝܰܘܡܳܐ ܚܰܕ݂.</VERS>
      <VERS vnumber="30">ܘܰܥܪܰܩܘ ܕܶܐܫܬܚܰܪܘ ܠܳܐܦܳܩ ܡܕܺܝܢܬܳܐ ܘܰܢܦܰܠ ܫܽܘܪܳܐ ܥܰܠ ܥܶܣܪܺܝܢ ܘܫܰܒܥܳܐ ܐܰܠܦܺܝ̈ܢ ܓܰܒܖ̈ܺܝܢ ܕܶܐܫܬܚܰܪܘ. ܘܒܰܪ ܗܳܕܳܕ ܥܪܰܩ. ܘܥܰܠ ܒܓܰܘ ܩܪܺܝܬ݂ܳܐ. ܬܰܘܳܢ ܒܓܰܘ ܬܰܘܳܢ.</VERS>
      <VERS vnumber="31">ܘܰܩܪܶܒܘ ܥܰܒܕܰܘ̈ܗܝ. ܘܳܐܡܪܺܝܢ ܠܶܗ. ܗܳܐ ܫܡܰܥܢ ܕܡܰܠ̈ܟܶܐ ܕܺܝܣܪܳܐܶܝܠ. ܡܰܠ̈ܟܶܐ ܐܶܢܽܘܢ ܛܳܒ̈ܶܐ. ܢܶܐܣܽܘܪ ܣܰܩ̈ܶܐ ܒܖ̈ܺܝܫܰܝܢ. ܘܚܰܒ̈ܠܶܐ ܒܚܰܨܰܝ̈ܢ. ܘܢܶܦܽܘܩ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ. ܛܳܟ݂ ܢܰܚܶܐ ܢܰܦܫܰܢ.</VERS>
      <VERS vnumber="32">ܘܶܐܣܰܪܘ ܣܰܩ̈ܶܐ ܒܖ̈ܺܝܫܰܝܗܽܘܢ. ܘܚܰܒ̈ܠܶܐ ܒܚܰܨܰܝ̈ܗܽܘܢ. ܘܶܐܬ݂ܰܘ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪܘ ܠܶܗ. ܥܰܒܕܳܟ݂ ܒܰܪ ܗܳܕܳܕ ܐܳܡܰܪ. ܬܺܚܶܐ ܢܰܦܫܝ. ܘܶܐܡܰܪ. ܥܕ݂ܰܟܺܝܠ ܩܰܝܳܡ ܗܽܘ ܐܳܚܝ ܗܽܘ.</VERS>
      <VERS vnumber="33">ܘܓܰܒܪܳܐ ܢܚܳܫܳܐ ܗܘܳܐ ܒܰܪ ܗܳܕܳܕ ܘܓܰܒܖ̈ܺܝܢ ܢܰܚܶܫܘ. ܘܶܐܣܬܰܪܗܰܒܘ ܘܦܰܠܛܽܘܗܝ ܡܶܢܶܗ. ܘܶܐܡܰܪܘ ܐܰܚܽܘܟ݂ ܒܰܪ ܗܳܕܳܕ. ܘܶܐܡܰܪ ܙܶܠܘ ܕܽܘܒܪܽܘܗܝ ܘܰܢܦܰܩ ܠܘܳܬ݂ܶܗ ܒܰܪ ܗܳܕܳܕ. ܘܰܐܘܬܒܶܗ ܥܰܡܶܗ ܒܩܳܪܽܘܟܳܐ.</VERS>
      <VERS vnumber="34">ܘܶܐܡܰܪ ܠܶܗ. ܩܽܘܖ̈ܝܳܐ ܕܰܢܣܰܒ ܐܳܒܝ ܡܶܢ ܐܰܒܽܘܟ݂. ܐܶܦܰܢܶܐ ܠܳܟ݂. ܘܫܽܘܩܳܐ ܐܶܥܒܶܕ݂ ܠܳܟ݂ ܒܕܰܪܡܣܽܘܩ. ܐܰܝܟ݂ ܕܰܥܒܰܕ݂ ܐܳܒܝ ܒܫܳܡܪܺܝܢ. ܘܶܐܢܳܐ ܒܰܩܝܳܡܳܐ ܐܶܫܰܕܪܳܟ݂. ܘܰܐܩܺܝܡ ܠܶܗ ܩܝܳܡܳܐ ܘܫܰܕܪܶܗ.</VERS>
      <VERS vnumber="35">ܘܓܰܒܪܳܐ ܚܰܕ݂ ܡܶܢ ܒܢܰܝ̈ ܢܒܺܝ̈ܶܐ ܐܶܡܰܪ ܠܚܰܒܪܶܗ. ܒܦܶܬ݂ܓܳܡܶܗ ܕܡܳܪܝܳܐ ܡܚܺܝܢܝ. ܘܠܳܐ ܨܒܳܐ ܓܰܒܪܳܐ ܕܢܶܡܚܶܝܘܗܝ.</VERS>
      <VERS vnumber="36">ܐܳܡܰܪ ܠܶܗ. ܥܰܠ ܕܠܳܐ ܫ̣ܡܰܥܬ ܒܩܳܠܶܗ ܕܡܳܪܝܳܐ ܐܰܠܳܗܳܟ݂. ܗܳܐ ܐܳܙܶܠ ܐܰܢ̱ܬ ܡܶܢ ܠܘܳܬ݂ܝ. ܘܩܳܛܶܠ ܠܳܟ݂ ܐܰܪܝܳܐ. ܘܶܐܙܰܠ ܡܶܢ ܠܘܳܬ݂ܶܗ. ܘܶܐܫܟܚܶܗ ܐܰܪܝܳܐ. ܘܩܰܛܠܶܗ.</VERS>
      <VERS vnumber="37">ܘܶܐܫܟܰܚ ܓܰܒܪܳܐ ܐ̱ܚܪܺܢܳܐ. ܘܶܐܡܰܪ ܠܶܗ ܡܚܺܝܢܝ ܘܰܡܚܳܝܗܝ ܓܰܒܪܳܐ ܗܰܘ. ܘܨܰܠܦܶܗ.</VERS>
      <VERS vnumber="38">ܘܶܐܙܰܠ ܢܒܺܝܳܐ ܘܩܳܡ ܩܕ݂ܳܡ ܡܰܠܟܳܐ ܥܰܠ ܝܰܕ݂ ܐܽܘܪܚܳܐ. ܘܚܰܦܺܝ ܒܩܶܛܡܳܐ ܐܰܦܰܘ̈ܗܝ.</VERS>
      <VERS vnumber="39">ܘܗܳܐ ܡܰܠܟܳܐ ܥܳܒܰܪ. ܘܗܽܘ ܡܰܙܥܶܩ ܩܕ݂ܳܡ ܡܰܠܟܳܐ. ܘܳܐܡܰܪ. ܥܰܒܕܳܟ݂ ܢܦܰܩ ܒܓܰܘ ܩܪܳܒܳܐ. ܘܗܳܐ ܓܰܒܪܳܐ ܣܛܳܐ ܘܰܐܝܬܺܝ ܠܺܝ ܓܰܒܪܳܐ. ܘܶܐܡܰܪ ܠܺܝ ܛܰܪܳܝܗܝ ܠܓܰܒܪܳܐ ܗܳܢܳܐ. ܘܶܐܢ ܡܶܛܥܳܐ ܢܶܛܥܶܐ. ܬܶܗܘܶܐ ܢܰܦܫܳܟ݂ ܚܠܳܦ ܢܰܦܫܶܗ. ܐܰܘ ܟܰܟܪܳܐ ܕܟܶܣܦܳܐ ܬܶܬ݂ܩܽܘܠ.</VERS>
      <VERS vnumber="40">ܘܥܰܒܕܳܟ݂ ܥܰܕ݂ ܡܶܬ݂ܦܢܶܐ ܠܟ݂ܳܐ ܘܰܠܟ݂ܳܐ ܘܗܽܘ ܠܰܝܬܰܘܗܝ. ܐܳܡܰܪ ܠܶܗ ܡܰܠܟܳܐ ܕܺܝܣܪܳܐܶܝܠ. ܗܳܟܰܢܳܐ ܗܽܘ. ܕܺܝܢܳܟ݂ ܐܰܢ̱ܬ ܦܣܰܩܬ.</VERS>
      <VERS vnumber="41">ܘܶܐܣܬܰܪܗܰܒ ܘܰܐܥܒܰܪ ܩܶܛܡܳܐ ܡܶܢ ܐܰܦܰܘ̈ܗܝ. ܘܶܐܫܬܰܘܕܥܶܗ ܡܰܠܟܳܐ ܕܺܝܣܪܳܐܶܝܠ ܕܡܶܢ ܢܒܺܝ̈ܶܐ ܗܽܘ.</VERS>
      <VERS vnumber="42">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܥܰܠ ܕܫܰܕܰܪܬ ܠܓܰܒܪܳܐ ܚܰܪܡܳܐ ܡܶܢ ܐܺܝܕ݂ܳܐ. ܬܶܗܘܶܐ ܢܰܦܫܳܟ݂ ܚܠܳܦ ܢܰܦܫܶܗ. ܘܥܰܡܳܟ݂ ܚܠܳܦ ܥܰܡܶܗ.</VERS>
      <VERS vnumber="43">ܘܶܐܙܰܠ ܡܰܠܟܳܐ ܕܺܝܣܪܳܐܶܝܠ ܠܒܰܝܬܶܗ. ܟܰܕ݂ ܟܰܪܝܳܐ ܠܶܗ ܘܰܙܥܺܝܦ ܘܥ̣ܰܠ ܠܫܳܡܪܺܝܢ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܦܶܬܓܳܡ̈ܶܐ ܗܳܠܶܝܢ. ܟܰܪܡܳܐ ܐܺܝܬ݂ ܗܘܳܐ ܠܢܳܒܽܘܬ݂ ܐܺܝܙܰܪܥܠܳܝܳܐ ܒܺܐܝܙܰܪܥܶܠ. ܥܰܠ ܓܶܢ̱ܒ ܗܰܝܟܠܳܐ ܕܳܐܚܳܒ ܡܰܠܟܳܐ ܕܫܳܡܪܺܝܢ.</VERS>
      <VERS vnumber="2">ܘܶܐܡܰܪ ܐܳܚܳܒ ܠܢܳܒܽܘܬ݂. ܗܰܒܠܺܝ ܟܰܪܡܳܟ݂. ܘܢܶܗܘܶܐ ܠܺܝ ܠܓܰܢܰܬ݂ ܝܰܪܩܳܐ. ܡܶܛܽܠ ܕܗܽܘ ܩܰܪܺܝܒ ܥܰܠ ܓܶܢ̱ܒ ܒܰܝܬܝ. ܘܶܐܬܶܠ ܠܳܟ݂ ܟܰܪܡܳܐ ܚܠܳܦܰܘܗܝ ܕܛܳܒ ܡܶܢܶܗ. ܐܰܘ ܐܶܢ ܫܰܦܺܝܪ ܒܥܰܝܢܰܝ̈ܟ. ܐܶܬܶܠ ܠܳܟ݂ ܟܶܣܦܳܐ ܕܡܰܘ̈ܗܝ.</VERS>
      <VERS vnumber="3">ܘܶܐܡܰܪ ܢܳܒܽܘܬ݂ ܠܳܐܚܳܒ. ܚܳܣ ܠܺܝ ܡܶܢ ܡܳܪܝܳܐ. ܕܶܐܬܶܠ ܠܳܟ݂ ܝܳܪܬܽܘܬ݂ܳܐ ܕܰܐܒܳܗܰܝ̈.</VERS>
      <VERS vnumber="4">ܘܶܐܙܰܠ ܐܳܚܳܒ ܠܒܰܝܬܶܗ ܟܰܕ݂ ܟܰܪܝܳܐ ܠܶܗ ܘܰܙܥܺܝܦ. ܥܰܠ ܦܶܬ݂ܓ݂ܳܡܳܐ ܕܶܐܡܰܪ ܠܶܗ ܢܳܒܽܘܬ݂ ܐܺܝܙܰܪܥܠܳܝܳܐ. ܕܠܳܐ ܝܳܗܶܒ ܐ̱ܢܳܐ ܠܳܟ݂ ܝܳܪܬܽܘܬ݂ܳܐ ܕܰܐܒܳܗܰܝ̈. ܘܰܫܟܶܒ ܥܰܠ ܥܰܪܣܶܗ. ܘܰܐܦܢܺܝ ܐܰܦܰܘ̈ܗܝ. ܘܠܳܐ ܐܶܟܰܠ ܠܰܚܡܳܐ.</VERS>
      <VERS vnumber="5">ܘܶܐܬܳܬ݂ ܠܘܳܬ݂ܶܗ ܐܺܝܙܒܶܠ ܐܰܢ̱ܬܬܶܗ. ܘܳܐܡܪܳܐ ܠܶܗ. ܡܳܢܰܘ ܟܰܪܝܳܐ ܠܳܗ̇ ܠܪܽܘܚܳܟ݂. ܘܠܳܐ ܨܳܒܶܐ ܐܰܢ̱ܬ ܠܡܶܐܟ݂ܰܠ ܠܰܚܡܳܐ.</VERS>
      <VERS vnumber="6">ܐܳܡܰܪ ܠܳܗ̇. ܥܰܠ ܕܶܐܡܪܶܬ݂ ܠܢܳܒܽܘܬ݂ ܐܺܝܙܰܪܥܠܳܝܳܐ. ܗܰܒܠܺܝ ܟܰܪܡܳܟ݂ ܒܟܶܣܦܳܐ. ܘܶܐܢ ܨܳܒܶܐ ܐܰܢ̱ܬ. ܐܶܬܶܠ ܠܳܟ݂ ܟܰܪܡܳܐ ܚܠܳܦܰܘܗܝ ܕܛܳܒ ܡܶܢܶܗ. ܘܶܐܡܰܪ ܠܺܝ ܠܳܐ ܝܳܗܶܒ ܐ̱ܢܳܐ ܠܳܟ݂ ܟܰܪܡܝ.</VERS>
      <VERS vnumber="7">ܐܳܡܪܳܐ ܠܶܗ ܐܺܝܙܒܶܠ ܐܰܢ̱ܬܬܶܗ. ܐܰܢ̱ܬ ܬܰܟ݂ܫܰܪ ܕܬܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܩܽܘܡ ܐܰܟ݂ܽܘܠ ܠܰܚܡܳܐ. ܘܢܶܛܐܰܒ ܠܳܟ݂. ܐܶܢܳܐ ܐܶܬܶܠ ܠܳܟ݂ ܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ.</VERS>
      <VERS vnumber="8">ܘܟܶܬ݂ܒܰܬ݂ ܐܶܓܰܪܬܳܐ ܒܰܫܡܶܗ ܕܳܐܚܳܒ. ܘܰܚܬܰܡܬ݂ܳܗ̇ ܒܥܰܙܩܬܶܗ. ܘܫܰܕܪܰܬ݂ ܐܶܓܰܪܬܳܐ ܠܣܳܒ̈ܶܐ ܘܰܠܚܺܐܖ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܥܰܡ ܢܳܒܽܘܬ݂.</VERS>
      <VERS vnumber="9">ܘܟܶܬ݂ܒܰܬ݂ ܒܶܐܓܰܪܬܳܐ. ܕܰܓܙܽܘܪܘ ܨܰܘܡܳܐ. ܘܰܐܘܬܶܒܘ ܠܢܳܒܽܘܬ݂ ܒܪܺܝܫ ܥܰܡܳܐ.</VERS>
      <VERS vnumber="10">ܘܰܐܝܬܰܘ ܬܪܶܝܢ ܓܰܒܖ̈ܺܝܢ ܒܢܰܝ̈ ܥܰܘܠܳܐ. ܘܰܐܘܬܶܒܘ ܠܩܽܘܒܠܶܗ. ܘܢܰܣܗܕ݂ܽܘܢ ܒܶܗ ܘܢܺܐܡܪܽܘܢ. ܕܨܰܚܺܝ ܢܳܒܽܘܬ݂ ܠܰܐܠܳܗܳܐ ܘܰܠܡܰܠܟܳܐ. ܘܰܐܦܩܽܘܗܝ ܘܪܽܘܓܡܽܘܗܝ. ܘܰܢܡܽܘܬ݂.</VERS>
      <VERS vnumber="11">ܘܰܥܒܰܕ݂ܘ ܐ̱ܢܳܫ̈ܳܐ ܕܰܩܪܺܝܬ݂ܶܗ ܣܳܒ̈ܶܐ ܘܚܺܐܖ̈ܶܐ ܕܝܳܬ݂ܒܺܝܢ ܒܰܩܪܺܝܬ݂ܳܐ ܥܰܡ ܢܳܒܽܘܬ݂. ܐܰܝܟ݂ ܕܫܶܠܚܰܬ݂ ܠܗܽܘܢ ܐܺܝܙܒܶܠ. ܐܰܝܟ݂ ܕܰܟ݂ܬ݂ܺܝܒ ܒܶܐܓܰܪܬܳܐ ܕܫܶܠܚܰܬ݂ ܠܗܽܘܢ.</VERS>
      <VERS vnumber="12">ܓܙܰܪܘ ܨܰܘܡܳܐ. ܘܰܐܘܬܒܽܘܗܝ ܠܢܳܒܽܘܬ݂ ܒܪܺܝܫ ܥܰܡܳܐ.</VERS>
      <VERS vnumber="13">ܘܰܐܝܬܺܝܘ ܬܪܶܝܢ ܓܰܒܖ̈ܺܝܢ ܒܢܰܝ̈ ܥܰܘܠܳܐ. ܘܰܐܘܬܶܒܘ ܠܩܽܘܒܠܶܗ. ܘܰܐܣܗܶܕ݂ܘ ܓܰܒܖ̈ܶܐ ܗܳܢܽܘܢ ܥܰܠ ܢܳܒܽܘܬ݂ ܘܶܐܡܰܪܘ. ܕܨܰܚܺܝ ܢܳܒܽܘܬ݂ ܠܰܐܠܳܗܳܐ ܘܰܠܡܰܠܟܳܐ. ܘܰܐܦܩܽܘܗܝ ܠܒܰܪ ܡܶܢ ܩܪܺܝܬ݂ܳܐ. ܘܪܰܓܡܽܘܗܝ ܒܟܺܐܦ̈ܶܐ. ܘܡܺܝܬ݂.</VERS>
      <VERS vnumber="14">ܘܰܫܠܰܚܘ ܠܺܐܝܙܒܶܠ ܕܶܐܬ݂ܪܓܶܡ ܢܳܒܽܘܬ݂ ܘܡܺܝܬ݂.</VERS>
      <VERS vnumber="15">ܘܟܰܕ݂ ܫܶܡܥܰܬ݂ ܐܺܝܙܒܶܠ ܕܡܺܝܬ݂ ܢܳܒܽܘܬ݂. ܐܶܡܪܰܬ݂ ܐܺܝܙܒܶܠ ܠܳܐܚܳܒ. ܩܽܘܡ ܝܺܪܰܬ݂ ܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܕܠܳܐ ܨܒܳܐ ܕܰܢܙܰܒܢܺܝܘܗܝ ܠܳܟ݂ ܒܟܶܣܦܳܐ. ܡܶܛܽܠ ܕܢܳܒܽܘܬ݂ ܡܺܝܬ݂ ܠܶܗ. ܘܠܳܐ ܗܘܳܐ ܚܰܝ.</VERS>
      <VERS vnumber="16">ܘܟܰܕ݂ ܫ̣ܡܰܥ ܐܳܚܳܒ ܕܡܺܝܬ݂ ܢܳܒܽܘܬ݂. ܩܳܡ ܐܳܚܳܒ ܠܡܶܚܰܬ݂ ܠܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܠܡܺܐܪܬܶܗ.</VERS>
      <VERS vnumber="17">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܺܠܺܝܳܐ ܕܡܶܢ ܬܰܫܒܺܝ. ܠܡܺܐܡܰܪ.</VERS>
      <VERS vnumber="18">ܩܽܘܡ ܚܽܘܬ݂ ܠܽܐܘܪܥܶܗ ܕܳܐܚܳܒ ܡܰܠܟܳܐ ܕܺܝܣܪܳܐܶܝܠ ܕܰܒܫܳܡܪܺܝܢ. ܗܳܐ ܒܟܰܪܡܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ ܕܰܢܚܶܬ݂ ܠܬܰܡܳܢ ܠܡܺܐܪܬܶܗ.</VERS>
      <VERS vnumber="19">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܩܛܰܠܬ. ܘܗܳܐ ܝܺܪܶܬ݂ܬ. ܗܳܟܰܢܳܐ ܐܳܡܰܪ ܡܳܪܝܳܐ. ܒܕܽܘܟܬܳܐ ܕܠܰܥܘ ܟܰܠ̈ܒܶܐ ܕܡܶܗ ܕܢܳܒܽܘܬ݂. ܢܶܠܥܽܘܢ ܟܰܠ̈ܒܶܐ ܐܳܦ ܕܡܳܟ݂ ܕܺܝܠܳܟ݂.</VERS>
      <VERS vnumber="20">ܐܳܡܰܪ ܠܶܗ ܐܳܚܳܒ ܠܺܐܠܺܝܳܐ. ܐܶܫܟܰܚܬܳܢܝ ܒܥܶܠܕܒܳܒܝ ܐܳܡܰܪ ܠܶܗ ܐܶܫܟܰܚܬܳܟ݂. ܥܰܠ ܕܶܐܬ݂ܪܰܘܪܰܒܬ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.</VERS>
      <VERS vnumber="21">ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܒܺܝܫܬܳܐ. ܘܶܐܒܰܥܰܪ ܒܳܬ݂ܪܳܟ݂. ܘܰܐܘܒܶܕ݂ ܠܳܐܚܳܒ ܕܬ݂ܳܐܶܢ ܒܶܐܣܬ݂ܳܐ. ܘܕ݂ܳܐܣܰܪ ܘܫܳܪܶܐ ܒܺܝܣܪܳܐܶܝܠ.</VERS>
      <VERS vnumber="22">ܘܶܐܥܒܕ݂ܺܝܘܗܝ ܠܒܰܝܬܳܟ݂ ܐܰܝܟ݂ ܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܘܰܐܝܟ݂ ܒܶܝܬ݂ ܒܰܥܫܳܐ ܒܰܪ ܐܰܚܺܝܳܐ. ܥܰܠ ܪܽܘܓܙܳܐ ܕܰܐܪܓܶܙܬ ܘܰܐܚܛܺܝܬ ܠܺܝܣܪܳܐܶܝܠ.</VERS>
      <VERS vnumber="23">ܘܳܐܦ ܠܺܐܝܙܒܶܠ ܐܳܡܰܪ ܡܳܪܝܳܐ. ܟܰܠ̈ܒܶܐ ܢܶܐܟܠܽܘܢܳܗ̇ ܠܺܐܝܙܒܶܠ ܒܝܳܪܬܽܘܬ݂ܳܐ ܕܺܐܝܙܰܪܥܶܠ.</VERS>
      <VERS vnumber="24">ܕܰܢܡܽܘܬ݂ ܠܳܐܚܳܒ ܒܰܩܪܺܝܬ݂ܳܐ. ܢܶܐܟܠܽܘܢ ܟܰܠ̈ܒܶܐ. ܘܕܰܢܡܽܘܬ݂ ܠܶܗ ܒܕܰܒܪܳܐ. ܬܶܐܟ݂ܽܘܠ ܦܳܪܰܚܬ݂ܳܐ ܕܰܫܡܰܝܳܐ.</VERS>
      <VERS vnumber="25">ܘܒܰܠܚܽܘܕ݂ ܠܳܐ ܗܘܳܐ ܐܰܝܟ݂ ܐܳܚܳܒ. ܕܶܐܬ݂ܚܰܫܰܒ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܕܓܰܪܶܓܬܶܗ ܐܺܝܙܒܶܠ ܐܰܢ̱ܬܬܶܗ.</VERS>
      <VERS vnumber="26">ܘܶܐܬ݂ܛܰܢܰܦ ܛܳܒ. ܘܶܐܙܰܠ ܒܳܬܰܪ ܦܬܰܟ݂ܖ̈ܶܐ. ܐܰܝܟ݂ ܕܰܥܒܰܕ݂ܘ ܐܳܡܽܘܖ̈ܳܝܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="27">ܘܟܰܕ݂ ܫܡܰܥ ܐܳܚܳܒ ܦܶܬ݂ܓ݂ܳܡܳܐ ܗܳܢܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܬ݂ܟܰܣܺܝ ܣܰܩܳܐ ܥܰܠ ܒܶܣܪܶܗ. ܘܨܳܡ. ܘܰܫܟ݂ܶܒ ܒܣܰܩܳܐ. ܘܗܰܠܶܟ݂ ܚܶܦܝܳܝ ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܺܠܺܝܳܐ ܕܡܶܢ ܬܰܫܒܺܝ ܠܡܺܐܡܰܪ.</VERS>
      <VERS vnumber="28">ܚܙܰܝܬ ܕܰܒܗܶܬ݂ ܐܳܚܳܒ ܡܶܢ ܩܕ݂ܳܡܰܝ. ܚܠܳܦ ܕܰܒܗܶܬ݂ ܡܶܢ ܩܕ݂ܳܡܰܝ. ܠܳܐ ܐܰܝܬܶܐ ܒܺܝܫܬܳܐ ܒܝܰܘܡܰܘ̈ܗܝ. ܒܝܰܘ̈ܡܰܝ ܒܪܶܗ ܐܰܝܬܶܐ ܒܝܫܬܳܐ ܥܰܠ ܒܰܝܬܶܗ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܺܝܬ݂ܶܒܘ ܬܠܳܬ݂ ܫܢܺܝ̈ܢ. ܘܠܳܐ ܗܘܳܐ ܩܪܳܒܳܐ ܒܰܝ̈ܢܰܝ ܐܰܕܽܘܡ ܠܺܝܣܪܳܐܶܝܠ.</VERS>
      <VERS vnumber="2">ܘܰܗܘܳܐ ܒܫܰܢ̱ܬܳܐ ܬܠܺܝܬ݂ܳܝܬܳܐ. ܘܰܢܚܶܬ݂ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="3">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܥܰܒܕܰܘ̈ܗܝ. ܝܳܕ݂ܥܺܝܢ ܐܰܢ̱ܬܽܘܢ ܕܕ݂ܺܝܠܰܢ ܗܺܝ ܪܳܡܰܬ݂ ܓܶܠܥܳܕ݂ ܘܰܥܕܰܡܳܐ ܠܶܐܡܰܬ݂ܝ ܫܰܬܺܝܩܺܝܢ ܚܢܰܢ. ܕܢܶܣܒܺܝܗ̇ ܡܶܢ ܐܺܝܕ݂ܳܐ ܕܡܰܠܟܳܐ ܕܰܐܕܽܘܡ.</VERS>
      <VERS vnumber="4">ܘܶܐܡܰܪ ܠܝܽܘܫܳܦܳܛ. ܐܳܙܶܠ ܐܰܢ̱ܬ ܥܰܡܝ ܠܰܩܪܳܒܳܐ ܠܪܳܡܰܬ݂ ܓܶܠܥܳܕ݂ ܘܶܐܡܰܪ ܝܽܘܫܳܦܳܛ. ܐܳܙܶܠ ܐ̱ܢܳܐ ܐܰܟ݂ܘܳܬܳܟ݂. ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܰܫܝ ܐܰܝܟ݂ ܖ̈ܰܟ݂ܫܳܟ݂.</VERS>
      <VERS vnumber="5">ܘܶܐܡܰܪ ܝܽܘܫܳܦܳܛ ܠܡܰܠܟܳܐ ܕܺܝܣܪܳܐܶܝܠ. ܫܐܰܠ ܢܺܝ ܝܰܘܡܳܢܳܐ ܦܶܬ݂ܓܳܡܶܗ ܕܡܳܪܝܳܐ.</VERS>
      <VERS vnumber="6">ܘܟܰܢܶܫ ܡܰܠܟܳܐ ܕܺܝܣܪܳܐܶܝܠ ܢܒܺܝ̈ܶܐ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܶܐܡܰܪ ܠܗܽܘܢ. ܐܺܙܰܠ ܠܪܳܡܰܬ݂ ܓܶܠܥܳܕ݂ ܠܰܩܪܳܒܳܐ. ܐܰܘ ܐܶܦܽܘܫ. ܐܳܡܪܺܝܢ ܠܶܗ ܣܰܩ. ܘܡܰܫܠܶܡ ܠܗܽܘܢ ܡܳܪܝܳܐ ܒܺܐܝܕܰܝ̈ܟ ܡܰܠܟܳܐ.</VERS>
      <VERS vnumber="7">ܘܶܐܡܰܪ ܝܽܘܫܳܦܳܛ. ܠܰܝܬ ܗܳܪܟܳܐ ܢܒܺܝܳܐ ܕܰܐ‌ܠܳܗܳܐ. ܕܢܶܫܐܰܠ ܡܶܢܶܗ.</VERS>
      <VERS vnumber="8">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܬܽܘܒ ܐܺܝܬ݂ ܓܰܒܪܳܐ ܚܰܕ݂ ܕܢܶܫܐܰܠ ܦܶܬ݂ܓܳܡܶܗ ܕܡܳܪܝܳܐ ܡܶܢܶܗ. ܘܶܐܢܳܐ ܣܢܺܝܬܶܗ. ܡܶܛܽܠ ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ. ܡܺܝܟ݂ܳܐ ܫܡܶܗ ܒܰܪ ܝܰܡܠܳܐ. ܘܶܐܡܰܪ ܝܽܘܫܳܦܳܛ. ܠܳܐ ܢܺܐܡܰܪ ܡܰܠܟܳܐ ܗܳܟܰܢܳܐ.</VERS>
      <VERS vnumber="9">ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܒܰܥܓܰܠ ܠܡܺܝܟ݂ܳܐ ܒܰܪ ܝܰܡܠܳܐ.</VERS>
      <VERS vnumber="10">ܘܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܝܳܬ݂ܒܺܝܢ ܓܒܰܪ ܥܰܠ ܟܽܘܪܣܝܶܗ. ܘܰܠܒܺܝܫܺܝܢ ܠܒܽܘܫܳܐ ܒܳܪܕܳܐ. ܒܡܰܥܠܳܢܳܐ ܕܬܰܪܥܳܐ ܕܫܳܡܪܺܝܢ. ܘܟܽܠܗܽܘܢ ܢܒܺܝ̈ܶܐ ܡܶܬ݂ܢܰܒܶܝܢ ܩܕ݂ܳܡܰܝܗܽܘܢ.</VERS>
      <VERS vnumber="11">ܘܰܥܒܰܕ݂ ܠܶܗ ܨܶܕܰܩܝܳܐ ܒܰܪ ܟܢܰܥܢܳܝܬܳܐ ܩܰܖ̈ܢܳܬܳܐ ܕܦܰܪܙܠܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܠܶܝܢ ܬܕܰܩܰܪ ܐܶܢܽܘܢ ܠܰܐܕܽܘܡܳܝ̈ܶܐ. ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.</VERS>
      <VERS vnumber="12">ܘܟܽܠܗܽܘܢ ܢܒܺܝ̈ܶܐ ܡܶܬ݂ܢܰܒܶܝܢ ܗܳܟܰܢܳܐ ܘܳܐܡܪܺܝܢ. ܣܰܩ ܠܪܳܡܰܬ݂ ܓܶܠܥܳܕ݂ ܘܙܳܟܶܐ ܐܰܢ̱ܬ. ܘܡܰܫܠܶܡ ܠܗܽܘܢ ܡܳܪܝܳܐ ܒܺܐܝܕܰܝ̈ܟ ܡܰܠܟܳܐ.</VERS>
      <VERS vnumber="13">ܘܡܰܠܰܐܟ݂ܳܐ ܕܶܐܙܰܠ ܠܡܶܩܪܳܐ ܠܡܺܝܟ݂ܳܐ. ܐܶܡܰܪ ܠܶܗ. ܗܳܐ ܡܶܠܰܝ̈ܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ. ܡܶܢ ܚܰܕ݂ ܦܽܘܡ ܐܶܡܰܪܘ ܛܳܒܬ݂ܳܐ ܥܰܠ ܡܰܠܟܳܐ. ܬܶܗܘܶܐ ܡܶܠܬܳܟ݂ ܐܰܝܟ݂ ܡܶܠܬ݂ܳܐ ܕܚܰܕ݂ ܡܶܢܗܽܘܢ. ܘܶܐܡܰܪ ܐܳܦ ܐܰܢ̱ܬ ܛܳܒܬ݂ܳܐ.</VERS>
      <VERS vnumber="14">ܘܶܐܡܰܪ ܡܺܝܟ݂ܳܐ ܚܰܝܽ ܗ̱ܘ ܡܳܪܝܳܐ. ܐܶܠܳܐ ܡܶܕܶܡ ܕܳܐܡܰܪ ܠܺܝ ܡܳܪܝܳܐ. ܗܰܘ ܐܺܡܰܪ.</VERS>
      <VERS vnumber="15">ܘܶܐܬ݂ܳܐ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ ܡܰܠܟܳܐ. ܡܺܝܟ݂ܳܐ. ܢܺܐܙܰܠ ܠܪܳܡܰܬ݂ ܓܶܠܥܳܕ݂ ܠܰܩܪܳܒܳܐ. ܐܰܘ ܢܦܽܘܫ. ܐܳܡܰܪ ܠܶܗ. ܣܰܩ ܘܰܙܟ݂ܺܝ. ܘܢܰܫܠܶܡ ܐܶܢܽܘܢ ܡܳܪܝܳܐ ܒܺܐܝܕܰܝ̈ܟ. ܡܰܠܟܳܐ.</VERS>
      <VERS vnumber="16">ܐܳܡܰܪ ܠܶܗ ܡܰܠܟܳܐ. ܥܕܰܡܳܐ ܠܰܟ݂ܡܳܐ ܙܰܒܢܺܝ̈ܢ ܡܰܘܡܶܐ ܐ̱ܢܳܐ ܠܳܟ݂. ܕܠܳܐ ܬܺܐܡܰܪ ܠܺܝ ܐܶܠܳܐ ܐܶܢ ܫܰܪܺܝܖ̈ܳܬܳܐ ܒܰܫܡܶܗ ܕܡܳܪܝܳܐ.</VERS>
      <VERS vnumber="17">ܘܶܐܡܰܪ ܡܺܝܟ݂ܳܐ. ܚܙܺܝܬ݂ ܠܺܝܣܪܳܐܶܝܠ ܡܒܰܕܰܪ ܥܰܠ ܛܽܘܖ̈ܶܐ. ܐܰܝܟ݂ ܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ. ܘܶܐܡܰܪ ܡܳܪܝܳܐ. ܠܰܝܬ ܠܗܽܘܢ ܡܳܪܳܐ ܠܗܳܠܶܝܢ. ܢܶܗܦܟܽܘܢ ܐ̱ܢܳܫ ܠܒܰܝܬܶܗ ܒܰܫܠܳܡܳܐ.</VERS>
      <VERS vnumber="18">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܠܳܐ ܐܶܡܪܶܬ݂ ܠܳܟ݂ ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ.</VERS>
      <VERS vnumber="19">ܘܶܐܡܰܪ ܡܺܝܟ݂ܳܐ. ܡܶܛܽܠ ܗܳܢܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܚܙܺܝܬ݂ ܠܡܳܪܝܳܐ ܝܳܬܶܒ ܥܰܠ ܟܽܘܪܣܝܶܗ. ܘܟܽܠܶܗ ܚܰܝܠܳܐ ܕܰܫܡܰܝܳܐ ܩܳܐܶܡ ܠܥܶܠ ܡܶܢܶܗ. ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ.</VERS>
      <VERS vnumber="20">ܘܶܐܡܰܪ ܡܳܪܝܳܐ. ܡܰܢܽܘ ܢܫܰܕܠܺܝܘܗܝ ܠܳܐܚܳܒ. ܕܢܶܣܰܩ ܘܢܶܦܶܠ ܒܪܳܡܰܬ݂ ܓܶܠܥܳܕ݂ ܗܳܢܳܐ ܐܳܡܰܪ ܗܳܟܰܢܳܐ. ܘܗܳܢܳܐ ܐܳܡܰܪ ܗܳܟܰܢܳܐ.</VERS>
      <VERS vnumber="21">ܘܰܢܦܰܩ ܪܽܘܚܳܐ. ܘܩܳܡ ܩܕ݂ܳܡ ܡܳܪܝܳܐ. ܘܶܐܡܰܪ. ܐܶܢܳܐ ܡܫܰܕܶܠ ܐ̱ܢܳܐ ܠܶܗ.</VERS>
      <VERS vnumber="22">ܐܳܡܰܪ ܠܶܗ ܡܳܪܝܳܐ ܒܡܳܢܳܐ. ܘܶܐܡܰܪ ܐܶܢܳܐ ܐܶܦܽܘܩ ܘܶܐܗܘܶܐ ܪܽܘܚܳܐ ܕܫܽܘܩܪܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܘ̈ܗܝ. ܐܳܡܰܪ ܠܶܗ. ܡܫܰܕܶܠ ܐܰܢ̱ܬ ܘܡܶܫܟܰܚ ܐܰܢ̱ܬ. ܦܽܘܩ ܘܰܥܒܶܕ݂ ܗܳܟܰܢܳܐ.</VERS>
      <VERS vnumber="23">ܘܗܳܫܳܐ ܗܳܐ ܝܰܗܒ ܡܳܪܝܳܐ ܪܽܘܚܳܐ ܕܫܽܘܩܪܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܝ̈ܟ ܗܳܠܶܝܢ. ܘܡܳܪܝܳܐ ܐܶܡܰܪ ܥܠܰܝܟ ܒܺܝܫܬܳܐ.</VERS>
      <VERS vnumber="24">ܘܰܩܪܶܒ ܨܶܕܰܩܝܳܐ ܒܰܪ ܟܢܰܥܢܳܝܬܳܐ. ܘܰܡܚܳܝܗܝ ܠܡܺܝܟ݂ܳܐ ܥܰܠ ܦܰܟܶܗ. ܘܶܐܡܰܪ ܠܶܗ. ܐܰܝܟܳܐ ܥܶܒܪܰܬ݂ ܡܶܢܝ ܪܽܘܚܶܗ ܕܡܳܪܝܳܐ ܘܡܰܠܠܰܬ݂ ܒܳܟ݂.</VERS>
      <VERS vnumber="25">ܐܳܡܰܪ ܠܶܗ ܡܺܝܟ݂ܳܐ. ܗܳܐ ܚܳܙܶܐ ܐܰܢ̱ܬ ܒܗܰܘ ܝܰܘܡܳܐ. ܕܰܗܘܰܝܬ ܥܳܐܶܠ ܬܰܘܳܢ ܒܓܰܘ ܬܰܘܳܢ ܠܡܶܬܛܰܫܳܝܽܘ.</VERS>
      <VERS vnumber="26">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܕܽܘܒܪܽܘܗܝ ܠܡܺܝܟ݂ܳܐ. ܘܰܐܫܠܡܽܘܗܝ ܠܰܐܡܽܘܢ ܫܰܠܺܝܛܳܐ ܕܰܩܪܺܝܬ݂ܳܐ. ܘܰܠܝܽܘܐܳܫ ܒܰܪ ܡܰܠܟܳܐ.</VERS>
      <VERS vnumber="27">ܘܶܐܡܰܪܘ. ܗܳܟܰܢܳܐ ܐܳܡܰܪ ܡܰܠܟܳܐ. ܐܰܪܡܰܘ ܠܗܳܢܳܐ ܒܶܝܬ݂ ܐܰܣܺܝܖ̈ܶܐ. ܘܰܐܘܟܠܽܘܗܝ ܠܰܚܡܳܐ ܡܰܛܰܪ ܢܦܶܫ. ܘܰܐܫܩܰܐܗܝ ܡܰܝ̈ܳܐ ܡܰܛܰܪ ܢܦܶܫ. ܥܕܰܡܳܐ ܕܺܐܬ݂ܶܐ ܒܰܫܠܳܡܳܐ.</VERS>
      <VERS vnumber="28">ܘܶܐܡܰܪ ܡܺܝܟ݂ܳܐ. ܐܶܢ ܡܶܗܦܰܟ݂ ܬܶܗܦܽܘܟ݂ ܒܰܫܠܳܡܳܐ. ܐܳܦ ܠܳܐ ܡܰܠܶܠ ܒܺܝ ܡܳܪܝܳܐ. ܘܶܐܡܰܪ ܫܡܰܥܘ ܥܰܡ̈ܡܶܐ ܟܽܠܟܽܘܢ.</VERS>
      <VERS vnumber="29">ܘܰܣܠܶܩ ܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܠܪܳܡܰܬ݂ ܓܶܠܥܳܕ݂</VERS>
      <VERS vnumber="30">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܽܘܫܳܦܳܛ. ܐܶܫܬܰܓܢܶܐ ܘܶܐܥܽܘܠ ܒܰܩܪܳܒܳܐ. ܘܰܐܢ̱ܬ ܠܒܰܫ ܠܒܽܘ̈ܫܰܝܟ. ܘܶܐܫܬܰܓܢܺܝ ܡܰܠܟܳܐ ܕܺܝܣܪܳܐܶܝܠ. ܘܥܰܠ ܒܰܩܪܳܒܳܐ.</VERS>
      <VERS vnumber="31">ܘܡܰܠܟܳܐ ܕܰܐܕܽܘܡ ܦܰܩܶܕ݂ ܠܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܕܺܝܠܶܗ ܬܠܳܬܺܝܢ ܘܰܬܪܶܝܢ. ܘܶܐܡܰܪ ܠܳܐ ܬܶܬ݂ܟܰܬܫܽܘܢ. ܠܳܐ ܥܰܡ ܙܥܽܘܪܳܐ ܘܠܳܐ ܥܰܡ ܪܰܒܳܐ. ܐܶܠܳܐ ܥܰܡ ܡܰܠܟܳܐ ܕܺܝܣܪܳܐܶܝܠ ܒܰܠܚܽܘܕ݂.</VERS>
      <VERS vnumber="32">ܘܟܰܕ݂ ܚܙܰܘ ܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܠܝܽܘܫܳܦܳܛ. ܣܒܰܪܘ ܕܡܰܠܟܳܐ ܗܽܘ ܕܺܝܣܪܳܐܶܝܠ. ܘܰܣܛܰܘ ܥܠܰܘܗܝ ܕܢܶܬ݂ܟܰܬܫܽܘܢ ܥܰܡܶܗ ܘܰܐܝܠܶܠ ܝܽܘܫܳܦܳܛ.</VERS>
      <VERS vnumber="33">ܘܟܰܕ݂ ܚܙܰܘ ܪܰܘܖ̈ܒܳܢܰܝ ܡܰܖ̈ܟܒܳܬ݂ܳܐ ܕܠܳܐ ܗܘܳܐ ܡܰܠܟܳܐ ܕܺܝܣܪܳܐܶܝܠ. ܗܦܰܟ݂ܘ ܠܗܽܘܢ ܡܶܢܶܗ.</VERS>
      <VERS vnumber="34">ܘܓܰܒܪܳܐ ܚܰܕ݂ ܫܳܕܶܐ ܗܘܳܐ ܒܩܶܫܬܳܐ ܠܩܽܘܒܠܶܗ ܬܰܡܺܝܡܳܐܺܝܬ݂. ܘܰܡܚܳܝܗܝ ܠܡܰܠܟܳܐ ܕܺܝܣܪܳܐܶܝܠ ܒܶܝܬ݂ ܕܶܒܩܳܐ ܕܫܶܪܝܳܢܳܐ. ܘܶܐܡܰܪ ܠܡܰܪܟܒܳܢܶܗ. ܐܰܗܦܶܟ݂ ܐܺܝܕ݂ܳܟ݂. ܘܰܐܦܩܰܝܢܝ ܡܶܢ ܡܰܫܪܺܝܬܳܐ. ܡܶܛܽܠ ܕܡܰܛܝܽܘܢܝ ܚܶܒ̈ܠܶܐ ܕܡܰܘܬܳܐ.</VERS>
      <VERS vnumber="35">ܘܰܥܫܶܢ ܩܪܳܒܳܐ ܒܝܰܘܡܳܐ ܗܰܘ ܘܡܰܠܟܳܐ ܩܳܐܶܡ ܗܘܳܐ ܒܡܰܪܟܰܒܬܳܐ ܠܽܘܩܒܰܠ ܐܰܕܽܘܡ. ܘܡܺܝܬ݂ ܒܪܰܡܫܳܐ. ܘܰܪܕ݂ܳܐ ܕܡܳܐ ܕܰܡܚܽܘܬܶܗ ܒܚܰܢܳܐ ܕܡܰܪܟܰܒܬܶܗ.</VERS>
      <VERS vnumber="36">ܘܟ݂ܳܪܽܘܙܳܐ ܩܪܳܐ ܒܡܰܫܪܺܝܬܳܐ ܟܰܕ݂ ܥܶܪܒܰܬ݂ ܫܶܡܫܳܐ. ܘܶܐܡܰܪ ܙܶܠܘ ܐ̱ܢܳܫ ܠܰܩܪܺܝܬ݂ܶܗ. ܘܐ̱ܢܳܫ ܠܰܐܪܥܶܗ.</VERS>
      <VERS vnumber="37">ܘܡܺܝܬ݂ ܡܰܠܟܳܐ ܘܥ̣ܰܠ ܠܫܳܡܪܺܝܢ. ܘܩܰܒܪܽܘܗܝ ܠܡܰܠܟܳܐ ܒܫܳܡܪܺܝܢ.</VERS>
      <VERS vnumber="38">ܘܰܐܫܺܝܓܽܘܗ̇ ܠܡܰܪܟܰܒܬ݂ܳܐ ܒܪܳܡܬ݂ܳܐ ܕܫܳܡܪܺܝܢ. ܘܙܰܝܢܶܗ ܐܰܫܺܝܓܘ ܘܠܰܥܘ ܟܰܠ̈ܒܶܐ ܕܡܶܗ. ܐܰܝܟ݂ ܡܶܠܬܶܗ ܕܡܳܪܝܳܐ. ܕܶܐܡܰܪ.</VERS>
      <VERS vnumber="39">ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܒ ܘܟܽܠܡܶܕܶܡ ܕܰܥܒܰܕ݂. ܘܒܰܝܬܳܐ ܕܫܶܢܳܐ ܕܰܒܢܳܐ. ܘܟܽܠܗܶܝܢ ܩܽܘܖ̈ܝܳܐ ܕܰܒܢܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="40">ܘܰܫܟܶܒ ܐܳܚܳܒ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܐܶܚܰܙܝܳܐ ܒܪܶܗ ܒܳܬܪܶܗ.</VERS>
      <VERS vnumber="41">ܘܝܽܘܫܳܦܳܛ ܒܰܪ ܐܳܣܳܐ ܐܰܡܠܶܟ݂ ܥܰܠ ܝܺܗܽܘܕܳܐ. ܒܰܫܢܰܬ݂ ܐܰܪܒܰܥ ܠܳܐܚܳܒ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="42">ܘܝܽܘܫܳܦܳܛ ܒܰܪ ܬܠܳܬܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܥܪܽܘܒܳܐ ܒܰܪܬ݂ ܫܰܠܚܺܝ.</VERS>
      <VERS vnumber="43">ܘܗܰܠܶܟ݂ ܒܟܽܠܗܶܝܢ ܐܽܘܖ̈ܚܳܬܶܗ ܕܳܐܣܳܐ ܐܰܒܽܘܗܝ. ܘܠܳܐ ܣܛܳܐ ܡܶܢܗܶܝܢ ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ.</VERS>
      <VERS vnumber="44">ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܬܽܘܒ ܥܰܡܳܐ ܡܕܰܒܚܺܝܢ. ܘܣܳܡܺܝܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ.</VERS>
      <VERS vnumber="45">ܘܰܫܠܶܡ ܝܽܘܫܳܦܳܛ ܥܰܡ ܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="46">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܳܦܳܛ ܘܟܽܠܳܗ̇ ܓܰܢ̱ܒܳܪܽܘܬܶܗ ܕܰܥܒܰܕ݂ ܘܶܐܬ݂ܟܰܬܰܫ. ܗܳܐ ܟܬܺܝܒܺܝܢ ܒܰܣܦܶܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="47">ܘܫܰܪܟܳܐ ܕܙܳܢܝܽܘܬ݂ܳܐ ܕܶܐܫܬܰܚܪܰܬ݂ ܒܝܰܘܡܰܘ̈ܗܝ ܕܳܐܣܳܐ ܐܰܒܽܘܗܝ ܐܰܥܒܰܪ ܡܶܢ ܐܰܪܥܳܐ.</VERS>
      <VERS vnumber="48">ܘܡܰܠܟܳܐ ܠܰܝܬ ܒܰܐܕܽܘܡ ܕܩܳܐܶܡ.</VERS>
      <VERS vnumber="49">ܘܝܽܘܫܳܦܳܛ ܥܒܰܕ ܐܶܠܦ̈ܶܐ ܠܬܰܪܫܺܝܫ ܠܡܺܐܙܰܠ ܠܰܐܘܦܺܝܪ ܥܰܠ ܕܰܗܒܳܐ. ܘܠܳܐ ܐܶܙܰܠ. ܡܶܛܽܠ ܕܶܐܬܬܒܰܖ̈ܝ ܐܶܠܦ̈ܶܐ ܒܥܺܨܺܝܢܽܘܓܒܰܪ.</VERS>
      <VERS vnumber="50">ܗܳܝܕܶܝܢ ܐܶܡܰܪ ܐܶܚܰܙܝܳܐ ܒܰܪ ܐܳܚܳܒ ܠܝܽܘܫܳܦܳܛ. ܢܺܐܙܽܠܘܢ ܥܰܒ̈ܕܰܝ ܥܰܡ ܥܰܒܕܰܝ̈ܟ ܒܶܐܠܦ̈ܶܐ. ܘܠܳܐ ܨܒܳܐ ܝܽܘܫܳܦܳܛ.</VERS>
      <VERS vnumber="51">ܘܰܫܟܶܒ ܝܽܘܫܳܦܳܛ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܰܐܡܠܶܟ݂ ܝܽܘܪܳܡ ܒܪܶܗ ܒܳܬܪܶܗ.</VERS>
      <VERS vnumber="52">ܘܶܐܚܰܙܝܳܐ ܒܰܪ ܐܳܚܳܒ ܐܰܡܠܶܟ݂ ܥܰܠ ܝܺܣܪܳܐܶܝܠ ܒܫܳܡܪܺܝܢ. ܒܰܫܢܰܬ݂ ܫܒܰܥܶܣܖ̈ܶܐ ܠܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܥܰܠ ܝܺܣܪܳܐܶܝܠ ܬܰܪܬܶܝܢ ܫܢܺܝ̈ܢ.</VERS>
      <VERS vnumber="53">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬܶܗ ܕܰܐܒܽܘܗܝ ܘܒܽܐܘܖ̈ܚܳܬ݂ܳܗ̇ ܕܶܐܡܶܗ. ܘܒܽܐܘܖ̈ܚܳܬܶܗ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="54">ܘܰܦܠܰܚ ܠܒܰܥܠܳܐ. ܘܰܣܓܶܕ݂ ܠܶܗ. ܘܰܐܪܓܶܙ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܰܝܟ݂ ܕܰܥܒܰܕ݂ ܐܰܒܽܘܗܝ.</VERS>
    </CHAPTER>
  </BIBLEBOOK>
  <BIBLEBOOK bname="2 Kings" bnumber="12" bsname="2Ki">
    <CHAPTER cnumber="1">
      <VERS vnumber="1">ܘܰܡܪܰܕ݂ ܡܽܘܐܳܒ ܥܰܠ ܝܺܣܪܳܐܶܝܠ ܡܶܢ ܒܳܬܰܪ ܕܡܺܝܬ݂ ܐܳܚܳܒ.</VERS>
      <VERS vnumber="2">ܘܰܢܦܰܠ ܐܶܚܰܙܝܳܐ ܡܶܢ ܟܣܳܣܛܪܽܘܢ ܕܥܶܠܺܝܬܶܗ ܕܰܒܫܳܡܪܺܝܢ. ܘܶܐܬ݂ܟܪܰܗ ܘܫܰܕܰܪ ܐܺܝܙܓܰܕ̈ܶܐ ܘܶܐܡܰܪ ܠܗܽܘܢ. ܙܶܠܘ ܫܰܐܶܠܘ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܐܶܢ ܡܶܬ݂ܚܠܶܡ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.</VERS>
      <VERS vnumber="3">ܘܡܰܠܰܐܟܶܗ ܕܡܳܪܝܳܐ ܐܶܡܰܪ ܠܺܐܠܺܝܳܐ ܕܡܶܢ ܬܰܫܒܺܝ. ܩܽܘܡ ܣܰܩ ܠܽܐܘܪܥܳܐ ܕܺܐܝܙܓܰܕܰܘ̈ܗܝ ܕܡܰܠܟܳܐ ܕܫܳܡܪܺܝܢ. ܘܶܐܡܰܪ ܠܗܽܘܢ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܐܳܙܺܠܝܢ ܐܢ̱ܬܽܘܢ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ.</VERS>
      <VERS vnumber="4">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ. ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂. ܘܶܐܙܰܠ ܐܺܠܺܝܳܐ.</VERS>
      <VERS vnumber="5">ܘܰܗܦܰܟ݂ܘ ܐܺܝܙܓܰܕ̈ܶܐ ܠܘܳܬ݂ ܐܶܚܰܙܝܳܐ. ܘܶܐܡܰܪ ܠܗܽܘܢ ܐܶܚܰܙܝܳܐ ܡܳܢܳܐ ܗܦܰܟ݂ܬܽܘܢ.</VERS>
      <VERS vnumber="6">ܘܳܐܡܪܺܝܢ ܠܶܗ. ܓܰܒܪܳܐ ܚܰܕ ܣܠܶܩ ܠܽܐܘܪܥܰܢ. ܘܶܐܡܰܪ ܠܰܢ. ܗܦܽܘܟ݂ܘ ܙܶܠܘ ܠܘܳܬ݂ ܓܰܒܪܳܐ ܕܫܰܕܰܪܟܽܘܢ. ܘܶܐܡܰܪܘ ܠܶܗ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܫܰܕܰܪܬ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂.</VERS>
      <VERS vnumber="7">ܐܳܡܰܪ ܠܗܽܘܢ. ܡܰܢܽܘ ܚܶܙܘܶܗ ܕܓܰܒܪܳܐ ܕܰܣܠܶܩ ܠܽܐܘܪܥܟܽܘܢ ܘܶܐܡܰܪ ܠܟܽܘܢ ܡ̈ܶܠܶܐ ܗܳܠܶܝܢ.</VERS>
      <VERS vnumber="8">ܐܳܡܪܺܝܢ ܠܶܗ. ܓܒܰܪ ܣܥܰܪ. ܘܩܰܡܪܳܐ ܕܡܶܫܟܳܐ ܐܰܣܺܝܪ ܒܚܰܨܰܘ̈ܗܝ. ܐܳܡܰܪ ܠܗܽܘܢ. ܐܺܠܺܝܰܐ ܗ̱ܘ ܕܡܶܢ ܬܰܫܒܺܝ.</VERS>
      <VERS vnumber="9">ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܘܚܰܡܫܺܝܢ ܕܥܰܡܶܗ. ܘܰܣܠܶܩ ܠܘܳܬ݂ܶܗ. ܘܗܽܘ ܝܳܬ݂ܶܒ ܥܰܠ ܪܺܝܫ ܛܽܘܪܳܐ. ܘܶܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܡܰܠܟܳܐ ܐܳܡܰܪ ܚܽܘܬ݂.</VERS>
      <VERS vnumber="10">ܘܰܥܢܳܐ ܐܺܠܺܝܳܐ ܘܶܐܡܰܪ ܠܪܰܒܳܐ ܕܚܰܡܫܺܝܢ. ܐܶܢ ܢܒܺܝܶܗ ܐ̱ܢܳܐ ܕܰܐ‌ܠܳܗܳܐ. ܬܶܚܽܘܬ݂ ܢܽܘܪܳܐ ܡܶܢ ܫܡܰܝܳܐ. ܘܬܶܐܟܠܳܟ݂ ܠܳܟ݂ ܘܰܠܚܰܡܫܺܝܢ ܕܥܰܡܳܟ݂. ܘܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܰܠܬܶܗ ܠܶܗ ܘܰܠܚܰܡܫܺܝܢ ܕܥܰܡܶܗ.</VERS>
      <VERS vnumber="11">ܘܰܗܦܶܟ݂ ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܐ̱ܚܖ̈ܳܢܺܝܢ ܘܚܰܡܫܺܝܢ ܕܥܰܡܶܗ. ܘܰܥܢܳܐ ܘܶܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܗܳܟܰܢܳܐ ܐܳܡܰܪ ܡܰܠܟܳܐ. ܒܰܥܓܰܠ ܚܽܘܬ݂.</VERS>
      <VERS vnumber="12">ܘܰܥܢܳܐ ܐܺܠܺܝܳܐ ܘܶܐܡܰܪ ܠܶܗ. ܐܶܢ ܢܒܺܝܶܗ ܐ̱ܢܳܐ ܕܰܐ‌ܠܳܗܳܐ. ܬܶܚܽܘܬ݂ ܢܽܘܪܳܐ ܡܶܢ ܫܡܰܝܳܐ. ܘܬܶܐܟܠܳܟ݂ ܠܳܟ݂ ܘܰܠܚܰܡܫܺܝܢ ܕܥܰܡܳܟ݂. ܘܢܶܚܬܰܬ݂ ܢܽܘܪܶܗ ܕܰܐ‌ܠܳܗܳܐ ܡܶܢ ܫܡܰܝܳܐ. ܘܶܐܟܰܠܬܶܗ ܠܶܗ ܘܰܠܚܰܡܫܺܝܢ ܕܥܰܡܶܗ.</VERS>
      <VERS vnumber="13">ܘܫܰܕܰܪ ܥܠܰܘܗܝ ܪܰܒܳܐ ܕܚܰܡܫܺܝܢ ܕܰܬ݂ܠܳܬ݂ ܙܰܒܢܺܝ̈ܢ ܘܚܰܡܫܺܝܢ ܕܥܰܡܶܗ. ܘܰܣܠܶܩ ܪܰܒܳܐ ܕܚܰܡܫܺܝܢ. ܘܰܒܪܶܟ݂ ܥܰܠ ܒܽܘܖ̈ܟܰܘܗܝ ܩܕ݂ܳܡ ܐܺܠܺܝܳܐ. ܘܡܶܬ݂ܟܰܫܰܦ ܠܶܗ ܘܳܐܡܰܪ ܠܶܗ. ܢܒܺܝܶܗ ܕܰܐ‌ܠܳܗܳܐ. ܬܶܬ݂ܝܰܩܰܪ ܢܰܦܫܝ ܘܢܰܦܫܳܐ ܕܥܰܒܕܰܝ̈ܟ ܗܳܠܶܝܢ ܚܰܡܫܺܝܢ ܕܩܳܝܡܺܝܢ ܩܕܳܡܰܝܟ.</VERS>
      <VERS vnumber="14">ܕܗܳܐ ܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܠܰܬ݂ ܠܰܬܪܶܝܢ ܪܰܘܖ̈ܒܳܢܺܝܢ ܕܚܰܡܫܺܝܢ. ܘܰܠܚܰܡܫܺܝܢ ܚܰܡܫܺܝܢ ܕܥܰܡܗܽܘܢ. ܘܗܳܫܳܐ ܬܶܬ݂ܝܰܩܰܪ ܢܰܦܫܝ ܒܥܰܝܢܰܝ̈ܟ.</VERS>
      <VERS vnumber="15">ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܺܐܠܺܝܳܐ. ܚܽܘܬ݂ ܥܰܡܶܗ. ܘܠܳܐ ܬܶܕ݂ܚܰܠ ܡܶܢܶܗ. ܘܩܳܡ ܘܰܢܚܶܬ݂ ܥܰܡܶܗ ܠܘܳܬ݂ ܡܰܠܟܳܐ.</VERS>
      <VERS vnumber="16">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܚܠܳܦ ܕܫܰܕܰܪܬ ܐܺܝܙܓܰܕ̈ܶܐ ܠܡܶܫܐܰܠ ܡܶܢ ܒܥܶܠܙܒܽܘܒ ܐܰ‌ܠܳܗܳܐ ܕܥܶܩܪܽܘܢ. ܡܶܢ ܒܠܰܝ ܕܠܰܝܬ ܐܰ‌ܠܳܗܳܐ ܒܺܝܣܪܳܐܶܝܠ. ܠܡܶܫܐܰܠ ܦܶܬ݂ܓܳܡܶܗ. ܡܶܛܽܠ ܗܳܢܳܐ ܥܰܪܣܳܐ ܕܰܣܠܶܩܬ ܠܳܗ̇. ܠܳܐ ܬܶܚܽܘܬ݂ ܡܶܢܳܗ̇. ܐܶܠܳܐ ܡܡܳܬ݂ ܬܡܽܘܬ݂.</VERS>
      <VERS vnumber="17">ܘܡܺܝܬ݂ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܐܺܠܺܝܳܐ. ܘܰܐܡܠܶܟ݂ ܝܽܘܪܳܡ ܐܰܚܽܘܗܝ ܒܳܬܪܶܗ. ܒܰܫܢܰܬ݂ ܬܰܪܬܶܝܢ ܕܝܽܘܪܳܡ ܒܰܪ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܡܶܛܽܠ ܕܠܳܐ ܗܘܳܐ ܠܶܗ ܒܪܳܐ.</VERS>
      <VERS vnumber="18">ܘܫܰܪܟܳܐ ܕܦܶܬܓܳܡܰܘ̈ܗܝ ܕܶܐܚܰܙܝܳܐ ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܗܘܳܐ ܕܟܰܕ݂ ܡܰܣܶܩ ܡܳܪܝܳܐ ܠܺܐܠܺܝܳܐ ܒܥܰܠܥܳܠܳܐ ܠܰܫܡܰܝܳܐ. ܐܶܙܰܠܘ ܐܺܠܺܝܳܐ ܘܶܐܠܺܝܫܰܥ ܡܶܢ ܓܰܠܓܳܠܳܐ.</VERS>
      <VERS vnumber="2">ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܒܶܝܬ݂ ܐܺܝܠ. ܘܶܐܡܰܪ ܐܶܠܺܝܫܰܥ. ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܰܢܚܶܬ݂ܘ ܠܒܶܝܬ݂ ܐܺܝܠ.</VERS>
      <VERS vnumber="3">ܘܢܦܰܩܘ ܒܢܰܝ̈ ܢܒܺܝ̈ܶܐ ܕܒܶܝܬ݂ ܐܺܝܠ ܠܘܳܬ݂ ܐܶܠܺܝܫܰܥ. ܘܳܐܡܪܺܝܢ ܠܶܗ. ܠܳܐ ܝܳܕܰܥ ܐܰܢ̱ܬ ܕܝܰܘܡܳܢܳܐ ܢܳܣܶܒ ܡܳܪܝܳܐ ܠܡܳܪܳܟ݂ ܡܶܢ ܪܺܝܫܳܟ݂. ܘܶܐܡܰܪ ܐܳܦ ܐܶܢܳܐ ܝܳܕܰܥ ܐ̱ܢܳܐ. ܫܬ݂ܽܘܩܘ.</VERS>
      <VERS vnumber="4">ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܺܐܝܪܺܝܚܽܘ ܘܶܐܡܰܪ. ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܶܐܙܰܠܘ ܠܺܐܝܪܺܝܚܽܘ.</VERS>
      <VERS vnumber="5">ܘܰܩܪܶܒܘ ܒܢܰܝ̈ ܢܒܺܝ̈ܶܐ ܕܒܺܐܝܪܺܝܚܽܘ ܠܘܳܬ݂ ܐܶܠܺܝܫܰܥ. ܘܳܐܡܪܺܝܢ ܠܶܗ. ܝܳܕܰܥ ܐܰܢ̱ܬ ܕܝܰܘܡܳܢܳܐ ܢܳܣܶܒ ܡܳܪܝܳܐ ܠܡܳܪܳܟ݂ ܡܶܢ ܪܺܝܫܳܟ݂. ܘܶܐܡܰܪ ܐܳܦ ܐܶܢܳܐ ܝܳܕܰܥ ܐ̱ܢܳܐ. ܫܬ݂ܽܘܩܘ.</VERS>
      <VERS vnumber="6">ܘܶܐܡܰܪ ܐܺܠܺܝܳܐ ܠܶܐܠܺܝܫܰܥ. ܟܰܬܰܪ ܠܺܝ ܗܳܪܟܳܐ. ܡܶܛܽܠ ܕܡܳܪܝܳܐ ܫܰܕܪܰܢܝ ܠܝܽܘܪܕܢܳܢ. ܘܶܐܡܰܪ ܚܰܝ ܗܽܘ ܡܳܪܝܳܐ. ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܶܐܙܰܠܘ ܬܖ̈ܰܝܗܽܘܢ.</VERS>
      <VERS vnumber="7">ܘܚܰܡܫܺܝܢ ܓܰܒܖ̈ܶܐ ܡܶܢ ܒܢܰܝ̈ ܢܒܺܝ̈ܶܐ. ܐܶܙܰܠܘ ܘܩܳܡܘ ܡܶܢ ܩܒܽܘܠ ܡܶܢ ܪܽܘܚܩܳܐ. ܘܰܬܖ̈ܰܝܗܽܘܢ ܩܳܡܘ ܥܰܠ ܣܶܦܬܶܗ ܕܝܽܘܪܕܢܳܢ.</VERS>
      <VERS vnumber="8">ܘܰܢܣܰܒ ܐܺܠܺܝܳܐ ܡܰܥܦܪܶܗ. ܘܟ݂ܰܪܟܶܗ ܘܰܡܚܳܐ ܐܶܢܽܘܢ ܠܡܰܝ̈ܳܐ ܕܝܽܘܪܕܢܳܢ. ܘܶܐܬ݂ܦܠܶܓܘ ܦܶܠܓܳܐ ܠܟ݂ܳܐ ܘܦܶܠܓܳܐ ܠܟ݂ܳܐ. ܘܰܥܒܰܪܘ ܬܖ̈ܰܝܗܽܘܢ ܒܝܰܒܫܳܐ.</VERS>
      <VERS vnumber="9">ܘܟܰܕ݂ ܥܒܰܪܘ. ܐܶܡܰܪ ܐܺܠܺܝܳܐ ܠܶܐܠܺܝܫܰܥ. ܫܐܰܠ ܡܳܢܳܐ ܐܶܥܒܶܕ݂ ܠܳܟ݂ ܥܰܕ݂ܠܳܐ ܐܶܬܕܒܰܪ ܡܶܢܳܟ݂. ܘܶܐܡܰܪ ܐܶܠܺܝܫܰܥ. ܢܶܗܘܶܐ ܚܰܕ݂ ܬܪܶܝܢ ܒܪܽܘܚܳܟ݂ ܥܠܰܝ.</VERS>
      <VERS vnumber="10">ܘܶܐܡܰܪ ܐܰܣܓܺܝܬ ܫܐܶܠܬ. ܐܶܢ ܬܶܚܙܶܝܢܝ ܟܰܕ݂ ܡܶܬܕܒܰܪ ܐ̱ܢܳܐ ܡܶܢܳܟ݂. ܢܶܗܘܶܐ ܠܳܟ݂ ܗܳܟܰܢܳܐ. ܘܶܐܢ ܠܳܐ. ܠܳܐ ܢܶܗܘܶܐ.</VERS>
      <VERS vnumber="11">ܘܰܗܘܳܐ ܕܟܰܕ݂ ܗܶܢܽܘܢ ܡܡܰܠܶܠܝܢ ܘܰܡܗܰܠܟ݂ܺܝܢ. ܘܗܳܐ ܡܰܪܟܰܒܬܳܐ ܕܢܽܘܪܳܐ ܘܖ̈ܰܟܫܳܐ ܕܢܽܘܪܳܐ. ܘܰܦܪܰܫܘ ܒܶܝܬ݂ ܬܖ̈ܰܝܗܽܘܢ. ܘܰܣܠܶܩ ܐܺܠܺܝܳܐ ܒܥܰܠܥܳܠܳܐ ܠܰܫܡܰܝܳܐ.</VERS>
      <VERS vnumber="12">ܘܶܐܠܺܝܫܰܥ ܚ̣ܙܳܐ. ܘܗܳܐ ܡܰܝܠܶܠ ܘܳܐܡܰܪ. ܐܳܒܝ ܐܳܒܝ. ܪܰܟܒܶܗ ܕܺܝܣܪܳܐܶܝܠ. ܘܦܰܖ̈ܳܫܰܘܗܝ ܘܬܽܘܒ ܠܳܐ ܚܙܳܝܗܝ. ܘܶܐܚܰܕ݂ ܒܰܠܒܽܘܫܰܘ̈ܗܝ ܘܨܰܪܺܝ ܐܶܢܽܘܢ ܠܰܬܪܶܝܢ ܨܖ̈ܳܘܳܢ.</VERS>
      <VERS vnumber="13">ܘܰܐܪܺܝܡ ܡܰܥܦܪܶܗ ܕܺܐܠܺܝܳܐ ܕܰܢܦܰܠ ܡܶܢܶܗ. ܘܰܗܦܰܟ݂ ܘܩܳܡ ܠܶܗ ܥܰܠ ܣܶܦܬܶܗ ܕܝܽܘܪܕܢܳܢ.</VERS>
      <VERS vnumber="14">ܘܢܰܣܒܶܗ ܠܡܰܥܦܪܶܗ ܕܺܐܠܺܝܳܐ ܕܰܢܦܰܠ ܡܶܢܶܗ. ܘܰܡܚܳܐ ܠܡܰܝ̈ܳܐ ܘܶܐܡܰܪ. ܐܽܘܢ ܡܳܪܝܳܐ ܐܰܠܳܗܶܗ ܕܡܳܪܝ ܐܺܠܺܝܳܐ. ܘܳܐܦ ܗܽܘ ܡܚܳܐ ܠܡܰܝ̈ܳܐ ܕܝܽܘܪܕܢܳܢ. ܘܶܐܬ݂ܦܠܶܓܘ ܦܶܠܓܳܐ ܠܟܳܐ ܘܦܶܠܓܳܐ ܠܟ݂ܳܐ. ܘܰܥܒܰܕ݂ ܐܶܠܺܝܫܰܥ.</VERS>
      <VERS vnumber="15">ܘܰܚܙܰܘ ܒܢܰܝ̈ ܢܒܺܝ̈ܶܐ ܕܒܺܐܝܪܺܝܚܽܘ ܡܶܢ ܩܒܽܘܠ. ܘܶܐܡܰܪܘ. ܫܪܳܬ݂ ܪܽܘܚܶܗ ܕܺܐܠܺܝܳܐ ܥܰܠ ܐܶܠܺܝܫܰܥ. ܘܶܐܬ݂ܰܘ ܠܽܐܘܪܥܶܗ ܘܰܣܓܶܕ݂ܘ ܠܶܗ ܥܰܠ ܐܰܪܥܳܐ.</VERS>
      <VERS vnumber="16">ܘܶܐܡܰܪܘ ܠܶܗ. ܗܳܐ ܐܺܝܬ݂ ܗܳܪܟܳܐ ܥܰܡ ܥܰܒܕܰܝ̈ܟ. ܚܰܡܫܺܝܢ ܓܰܒܖ̈ܺܝܢ ܓܰܢ̱ܒܳܖ̈ܰܝ ܚܰܝܠܳܐ. ܢܺܐܙܽܠܘܢ ܢܶܒܥܽܘܢܶܗ ܠܡܳܪܳܟ݂. ܕܰܠܡܳܐ ܫܩܰܠܬܶܗ ܪܽܘܚܶܗ ܕܡܳܪܝܳܐ. ܘܰܐܪܡܝܰܬܶܗ ܒܚܰܕ݂ ܡܶܢ ܛܽܘܖ̈ܶܐ. ܐܰܘ ܒܚܰܕ݂ ܡܶܢ ܢܰܚ̈ܠܶܐ. ܘܶܐܡܰܪ ܠܳܐ ܬܫܰܕܪܽܘܢ.</VERS>
      <VERS vnumber="17">ܘܶܐܬ݂ܟܰܬܰܫܘ ܥܰܡܶܗ ܥܕܰܡܳܐ ܕܰܒܗܶܬ݂ ܡܶܢܗܽܘܢ. ܘܶܐܡܰܪ ܫܰܕܰܪܘ. ܘܫܰܕܰܪܘ ܚܰܡܫܺܝܢ ܓܰܒܖ̈ܺܝܢ. ܘܰܒܥܰܐܗܝ ܬܠܳܬܳܐ ܝܰܘܡܺܝ̈ܢ. ܘܠܳܐ ܐܶܫܟܚܺܝܘܗܝ.</VERS>
      <VERS vnumber="18">ܘܶܐܬ݂ܰܘ ܠܘܳܬ݂ܶܗ. ܘܗܽܘ ܝܳܬ݂ܶܒ ܒܺܐܝܪܺܝܚܽܘ. ܘܶܐܡܰܪ ܠܗܽܘܢ. ܠܳܐ ܐܶܡܪܶܬ݂ ܠܟܽܘܢ ܕܠܳܐ ܬܺܐܙܽܠܘܢ.</VERS>
      <VERS vnumber="19">ܘܶܐܡܰܪܘ ܐ̱ܢܳܫܰܝ̈ ܩܪܺܝܬ݂ܳܐ ܠܶܐܠܺܝܫܰܥ. ܗܳܐ ܡܰܘܬܒܳܗ̇ ܕܰܩܪܺܝܬ݂ܳܐ ܫܰܦܺܝܪ. ܐܰܝܟ݂ ܕܡܳܪܰܢ ܚܳܙܶܐ. ܘܡܰܝ̈ܳܐ ܒܺܝܫܺܝܢ. ܘܰܐܪܥܳܐ ܡܓܰܙܝܳܐ.</VERS>
      <VERS vnumber="20">ܘܶܐܡܰܪ ܐܰܝܬܰܘ ܠܺܝ ܩܽܘܩܬ݂ܳܐ ܚܕ݂ܳܐ ܚܕܰܬܳܐ. ܘܰܐܪܡܰܘ ܒܳܗ̇ ܡܶܠܚܳܐ. ܘܰܐܝܬܺܝܘ ܠܶܗ.</VERS>
      <VERS vnumber="21">ܘܰܢܦܰܩ ܠܶܗ ܠܡܰܒܽܘܥܳܐ ܕܡܰܝ̈ܳܐ. ܘܰܐܪܡܺܝ ܬܰܡܳܢ ܡܶܠܚܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܐܰܣܺܝܬ݂ ܠܡܰܝ̈ܳܐ ܗܳܠܶܝܢ. ܘܬܽܘܒ ܠܳܐ ܢܶܗܘܶܐ ܬܰܡܳܢ ܕܡܳܐܶܬ݂ ܘܕܰܡܓܰܙܶܐ.</VERS>
      <VERS vnumber="22">ܘܶܐܬ݂ܐܰܣܺܝܘ ܡܰܝ̈ܳܐ ܗܳܠܶܝܢ ܥܕܰܡܳܐ ܠܝܰܘܡܳܢܳܐ. ܐܰܝܟ݂ ܦܶܬ݂ܓܳܡܶܗ ܕܶܐܠܺܝܫܰܥ ܕܶܐܡܰܪ.</VERS>
      <VERS vnumber="23">ܘܰܣܠܶܩ ܡܶܢ ܬܰܡܳܢ ܠܒܶܝܬ݂ ܐܺܝܠ. ܘܗܽܘ ܣܳܠܶܩ ܒܽܐܘܪܚܳܐ. ܘܰܛܠܳܝ̈ܶܐ ܕܰܩܕܩ̈ܶܐ ܢܦܰܩܘ ܡܶܢ ܩܪܺܝܬ݂ܳܐ. ܘܰܡܒܰܙܚܺܝܢ ܒܶܗ ܘܳܐܡܪܺܝܢ. ܣܰܩ ܩܰܪܚܳܐ. ܣܰܩ ܩܰܪܚܳܐ.</VERS>
      <VERS vnumber="24">ܘܶܐܬ݂ܦܢܺܝ ܠܒܶܣܬܪܶܗ. ܘܰܚܙܳܐ ܐܶܢܽܘܢ. ܘܠܳܛ ܐܶܢܽܘܢ ܒܰܫܡܶܗ ܕܡܳܪܝܳܐ. ܘܰܢܦܰܩ ܬܰܪܬܶܝܢ ܕܶܒܺܝ̈ܢ ܡܶܢ ܥܳܒܳܐ. ܘܦܰܪܬ݂ ܡܶܢܗܽܘܢ ܐܰܪܒܥܺܝܢ ܘܰܬܪܶܝܢ ܛܠܳܝܺܝ̈ܢ.</VERS>
      <VERS vnumber="25">ܘܶܐܙܰܠ ܡܶܢ ܬܰܡܳܢ ܠܛܽܘܪܳܐ ܕܟܰܪܡܶܠܳܐ. ܘܡܶܢ ܬܰܡܳܢ ܬܽܘܒ ܠܫܳܡܪܺܝܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܝܽܘܪܳܡ ܒܰܪ ܐܳܚܳܒ ܐܰܡܠܶܟ݂ ܥܰܠ ܝܺܣܪܳܐܶܝܠ ܒܫܳܡܪܺܝܢ. ܒܰܫܢܰܬ݂ ܬܡܳܢܰܥܶܣܖ̈ܶܐ ܠܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܬܰܪܬܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܐܰܒܽܘܗܝ ܘܰܐܝܟ݂ ܐܶܡܶܗ. ܘܰܐܥܒܰܪ ܩܳܝܶܡܬ݂ܳܐ ܕܒܰܥܠܳܐ ܕܰܥܒܰܕ݂ ܐܰܒܽܘܗܝ.</VERS>
      <VERS vnumber="3">ܒܰܠܚܽܘܕ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ ܐܶܬܕܰܒܰܩ. ܘܠܳܐ ܣܛܳܐ ܡܶܢܗܽܘܢ.</VERS>
      <VERS vnumber="4">ܘܡܶܝܫܳܥ ܡܰܠܟܳܐ ܕܡܽܘܐܳܒ ܢܰܩܕܳܐ ܗܘܳܐ. ܘܡܰܣܶܩ ܗܘܳܐ ܠܡܰܠܟܳܐ ܕܺܝܣܪܳܐܶܝܠ ܡܳܐܐ ܐܰܠܦܺܝ̈ܢ ܫܰܡܺܝܢ̈ܶܐ ܕܥܳܢ̈ܳܐ. ܘܰܡܳܐܐ ܐܰܠܦܺܝ̈ܢ ܕܶܟܖ̈ܶܐ ܕܥܰܡܪܳܐ.</VERS>
      <VERS vnumber="5">ܘܡܶܢ ܒܳܬܰܪ ܕܡܺܝܬ݂ ܐܳܚܳܒ. ܡܪܰܕ݂ ܡܰܠܟܳܐ ܕܡܽܘܐܳܒ ܥܰܠ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="6">ܘܰܢܦܰܩ ܡܰܠܟܳܐ ܝܽܘܪܳܡ ܒܝܰܘܡܳܐ ܗܰܘ ܡܶܢ ܫܳܡܪܺܝܢ. ܘܰܡܢܳܐ ܠܟܽܠܶܗ ܝܺܣܪܳܐܶܝܠ.</VERS>
      <VERS vnumber="7">ܘܶܐܙܰܠ ܘܫܰܕܰܪ ܠܘܳܬ݂ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ. ܡܰܠܟܳܐ ܕܡܽܘܐܳܒ ܡܪܰܕ݂ ܥܠܰܝ. ܬܳܐ ܥܰܡܝ ܢܺܐܙܰܠ ܠܰܩܪܳܒܳܐ ܥܰܠ ܡܽܘܐܳܒ.</VERS>
      <VERS vnumber="8">ܘܶܐܡܰܪ ܠܶܗ ܝܽܘܫܳܦܳܛ. ܣܳܠܶܩ ܐ̱ܢܳܐ ܐܰܟ݂ܘܳܬܳܟ݂. ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܫܝ ܐܰܝܟ݂ ܖ̈ܰܟ݂ܫܳܟ݂. ܘܶܐܡܰܪ ܠܶܗ. ܒܰܐܝܕܳܐ ܐܽܘܪܚܳܐ ܢܶܣܰܩ ܘܶܐܡܰܪ ܒܽܐܘܪܚܳܐ ܕܡܰܕܒܪܳܐ ܕܰܐܕܽܘܡ.</VERS>
      <VERS vnumber="9">ܘܶܐܙܰܠܘ ܡܰܠܟܳܐ ܕܺܝܣܪܳܐܶܝܠ. ܘܡܰܠܟܳܐ ܕܺܝܗܽܘܕ݂ܳܐ. ܘܡܰܠܟܳܐ ܕܰܐܕܽܘܡ. ܘܶܐܬ݂ܟܪܶܟ݂ܘ ܡܶܪܕܳܐ ܫܰܒܥܳܐ ܝܰܘܡܺܝ̈ܢ ܘܠܰܝܬ ܗܘܳܐ ܡܰܝ̈ܳܐ ܠܡܰܫܪܺܝܬܳܐ. ܘܰܠܥܰܡܳܐ ܕܥܰܡܗܽܘܢ.</VERS>
      <VERS vnumber="10">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܐܽܘܗ ܥܰܠ ܗܳܕ݂ܶܐ ܟܰܝ ܩ̣ܪܳܐ ܡܳܪܝܳܐ ܠܰܬܠܳܬܳܐ ܡܰܠܟܺܝ̈ܢ ܗܳܠܶܝܢ. ܕܢܰܫܠܶܡ ܐܶܢܽܘܢ ܒܺܐܝܕ݂ܳܐ ܕܡܽܘܐܳܒ.</VERS>
      <VERS vnumber="11">ܘܶܐܡܰܪ ܝܽܘܫܳܦܳܛ. ܠܰܝܬ ܗܳܪܟܳܐ ܢܒܺܝܳܐ ܕܡܳܪܝܳܐ ܕܢܶܫܐܰܠ ܦܶܬ݂ܓܳܡܶܗ ܕܡܳܪܝܳܐ ܡܶܢܶܗ. ܘܰܥܢܳܐ ܚܰܕ݂ ܡܶܢ ܥܰܒܕܰܘ̈ܗܝ ܕܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ. ܐܺܝܬ݂ ܗܳܪܟܳܐ ܐܶܠܺܝܫܰܥ ܒܰܪ ܫܳܦܳܛ. ܕܢܳܣܶܟ݂ ܗܘܳܐ ܡܰܝ̈ܳܐ ܥܰܠ ܐܺܝܕܰܘ̈ܗܝ ܕܺܐܠܺܝܳܐ.</VERS>
      <VERS vnumber="12">ܘܶܐܡܰܪ ܝܽܘܫܳܦܳܛ. ܐܺܝܬ݂ ܗܽܘ ܥܰܡܶܗ ܦܶܬ݂ܓܳܡܶܗ ܕܡܳܪܝܳܐ. ܘܰܢܚܶܬ݂ܘ ܠܘܳܬ݂ܶܗ ܡܰܠܟܳܐ ܕܺܝܣܪܳܐܶܝܠ ܘܝܽܘܫܳܦܳܛ. ܘܡܰܠܟܳܐ ܕܰܐܕܽܘܡ.</VERS>
      <VERS vnumber="13">ܘܶܐܡܰܪ ܐܶܠܺܝܫܰܥ ܠܡܰܠܟܳܐ ܕܺܝܣܪܳܐܶܝܠ. ܡܳܐ ܠܺܝ ܘܠܳܟ݂. ܙܶܠ ܠܘܳܬ݂ ܢܒܺܝܰܘ̈ܗܝ ܕܰܐܒܽܘܟ݂. ܘܰܠܘܳܬ݂ ܢܒܺܝܶܝ̈ܗ̇ ܕܶܐܡܳܟ݂. ܘܶܐܡܰܪ ܠܶܗ ܡܰܠܟܳܐ ܕܺܝܣܪܳܐܶܝܠ. ܥܰܠ ܗܳܕ݂ܶܐ ܟܰܝ ܩ̣ܪܳܐ ܡܳܪܝܳܐ ܠܰܬܠܳܬܳܐ ܡܰܠܟܺܝ̈ܢ ܗܳܠܶܝܢ. ܕܢܰܫܠܶܡ ܐܶܢܽܘܢ ܒܺܐܝܕ݂ܳܐ ܕܡܽܘܐܳܒ.</VERS>
      <VERS vnumber="14">ܘܶܐܡܰܪ ܐܶܠܺܝܫܰܥ. ܚܰܝ ܗܽܘ ܡܳܪܝܳܐ ܚܰܝܠܬ݂ܳܢܳܐ ܕܩܳܡܶܬ݂ ܩܕܳܡܰܘܗܝ. ܐܶܠܽܘܠܳܐ ܡܶܢ ܐܰܦܰܘ̈ܗܝ ܕܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ ܡܶܬ݂ܚܰܡܰܨ ܐ̱ܢܳܐ. ܐܶܢ ܐܰܕ݂ܺܝܩܶܬ݂ ܠܘܳܬ݂ܳܟ݂ ܘܶܐܢ ܚܙܺܝܬܳܟ݂.</VERS>
      <VERS vnumber="15">ܘܗܳܫܳܐ ܐܰܝܬܰܘ ܠܺܝ ܢܳܩܽܘܫܳܐ. ܘܰܗܘܳܐ ܕܟܰܕ݂ ܢܳܩܶܫ ܢܳܩܽܘܫܳܐ. ܗܘܳܬ݂ ܥܠܰܘܗܝ ܐܺܝܕ݂ܶܗ. ܕܡܳܪܝܳܐ.</VERS>
      <VERS vnumber="16">ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ. ܢܶܬ݂ܥܒܶܕ݂ ܢܰܚܠܳܐ ܗܳܢܳܐ ܓܽܘ̈ܒܺܝܢ ܓܽܘ̈ܒܺܝܢ.</VERS>
      <VERS vnumber="17">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܚܙܽܘܢ ܪܽܘܚܳܐ. ܘܠܳܐ ܬܶܚܙܽܘܢ ܡܶܛܪܳܐ. ܘܢܰܚܠܳܐ ܗܳܢܳܐ ܢܶܬ݂ܡܠܶܐ ܡܰܝ̈ܳܐ. ܘܶܐܫܬܰܘ ܐܰܢ̱ܬܽܘܢ ܘܩܶܢܝܳܢܟܽܘܢ ܘܰܒܥܺܝܪܟܽܘܢ.</VERS>
      <VERS vnumber="18">ܘܰܒܨܺܝܪܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ ܡܳܪܝܳܐ. ܘܢܰܫܠܶܡ ܠܡܽܘܐܳܒܳܝ̈ܶܐ ܒܺܐܝܕܰܝ̈ܗܽܘܢ.</VERS>
      <VERS vnumber="19">ܘܬܶܚܪܒܽܘܢ ܟܽܠ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܟܽܠ ܩܽܘܖ̈ܝܳܐ ܕܓܰܒ̈ܝܳܢ. ܘܟܽܠ ܐܺܝܠܳܢ̈ܶܐ ܕܫܰܦܺܝܪܺܝܢ ܬܰܪܡܽܘܢ. ܘܟܽܠ ܡܰܒܽܘܥ̈ܶܐ ܕܡܰܝ̈ܳܐ ܬܛܰܡܡܽܘܢ. ܘܟܽܠ ܝܳܪܬܽܘܬ݂ܳܐ ܕܫܰܦܺܝܪܳܐ ܬܶܡܠܽܘܢܳܗ̇ ܟܺܐܦ̈ܶܐ.</VERS>
      <VERS vnumber="20">ܘܰܗܘܳܐ ܒܨܰܦܪܳܐ ܟܰܕ݂ ܣܠܶܩ ܩܽܘܪܒܳܢܳܐ. ܘܗܳܐ ܡܰܝ̈ܳܐ ܐܳܬܶܝܢ ܡܶܢ ܐܽܘܪܚܳܐ ܕܰܐܕܽܘܡ. ܘܶܐܬ݂ܡܰܠܝܰܬ݂ ܐܰܪܥܳܐ ܡܰܝ̈ܳܐ.</VERS>
      <VERS vnumber="21">ܘܟܽܠܗܽܘܢ ܡܽܘܐܳܒܳܝ̈ܶܐ ܫ̣ܡܰܥܘ ܕܰܣܠܶܩܘ ܡܰܠ̈ܟܶܐ ܠܡܶܬ݂ܟܰܬܳܫܽܘ ܥܰܡܗܽܘܢ. ܘܰܐܟ݂ܪܶܙܘ ܡܶܢ ܟܽܠ ܐܳܣܰܪ ܣܰܝܦܳܐ ܘܰܠܥܶܠ. ܘܩܳܡܘ ܥܰܠ ܬܚܽܘܡܳܐ.</VERS>
      <VERS vnumber="22">ܘܩܰܕܶܡܘ ܒܨܰܦܪܳܐ. ܘܫܶܡܫܳܐ ܕܢܰܚ ܥܰܠ ܡܰܝ̈ܳܐ. ܘܰܚܙܰܘ ܡܽܘܐܳܒܳܝ̈ܶܐ ܡܶܢ ܩܒܽܘܠ ܠܡܰܝ̈ܳܐ ܕܣܽܘܡܳܩܺܝܢ ܐܰܝܟ݂ ܕܡܳܐ.</VERS>
      <VERS vnumber="23">ܘܶܐܡܰܪܘ. ܕܡܳܐ ܗܽܘ ܗܳܢܳܐ. ܡܶܬ݂ܚܪܳܒܽܘ ܐܶܬ݂ܚܪܶܒܘ ܡܰܠ̈ܟܶܐ. ܘܩܰܛܶܠܘ ܓܒܰܪ ܚܰܒܪܶܗ. ܡܶܟܺܝܠ ܠܒܶܙܬ݂ܳܐ ܡܽܘܐܳܒ.</VERS>
      <VERS vnumber="24">ܘܶܐܬ݂ܰܘ ܠܡܰܫܪܺܝܬܳܐ ܕܺܝܣܪܳܐܶܝܠ. ܘܩܳܡܘ ܒܢܰܝ̈ ܝܺܣܪܳܐܶܝܠ. ܘܰܚܪܶܒܘ ܠܡܽܘܐܳܒܳܝ̈ܶܐ. ܘܰܥܪܰܩܘ ܡܶܢ ܩܕ݂ܳܡܰܝܗܽܘܢ ܘܥܰܠܘ ܒܗܽܘܢ. ܘܚܰܪܒܽܘܗܝ ܠܡܽܘܐܳܒ.</VERS>
      <VERS vnumber="25">ܘܩܽܘܖ̈ܝܳܐ ܣܰܚܶܦܘ ܘܟܽܠ ܝܳܪܬܽܘܬ݂ܳܐ ܕܫܰܦܺܝܪܳܐ. ܫܕ݂ܰܘ ܓܒܰܪ ܟܺܐܦܶܗ ܘܰܡܠܰܐܽܘܗ̇. ܘܟܽܠ ܡܥܺܝܢܳܐ ܕܡܰܝ̈ܳܐ ܛܰܡܶܡܘ. ܘܟܽܠ ܐܺܝ̈ܠܳܢܶܐ ܕܫܰܦܺܝܪܺܝܢ ܐܰܪܡܺܝܘ. ܥܕܰܡܳܐ ܕܶܐܫܬܒܶܩܘ ܟܺܐܦ̈ܶܐ ܒܶܐܣܬ݂ܳܐ ܟܰܕ݂ ܡܣܰܚ̈ܦܳܢ. ܘܶܐܬ݂ܟܰܪܟܽܘܗܝ ܕܫܳܕܶܝܢ ܒܩܶܠܥ̈ܶܐ. ܘܚܰܪܒܽܘܗܝ.</VERS>
      <VERS vnumber="26">ܘܰܚܙܳܐ ܡܰܠܟܳܐ ܕܡܽܘܐܳܒ. ܕܰܥܫܶܢ ܠܶܗ ܡܶܢܶܗ ܩܪܳܒܳܐ. ܘܰܕ݂ܒܰܪ ܥܰܡܶܗ ܫܒܰܥܡܳܐܐ ܓܰܒܖ̈ܺܝܢ ܫܳܡܛܰܝ̈ ܣܰܝܦܳܐ. ܕܢܶܬ݂ܦܰܠܰܛ ܠܘܳܬ݂ ܡܰܠܟܳܐ ܕܰܐܕܽܘܡ. ܘܠܳܐ ܐܶܫܟܰܚ.</VERS>
      <VERS vnumber="27">ܘܰܢܣܰܒ ܠܰܒܪܶܗ ܒܽܘܟܪܶܗ. ܕܗܽܘ ܡܰܡܠܶܟ݂ ܒܳܬܪܶܗ. ܘܰܐܣܩܶܗ ܥܠܳܬ݂ܳܐ ܥܰܠ ܫܽܘܪܳܐ. ܘܰܗܘܳܐ ܪܽܘܓܙܳܐ ܪܰܒܳܐ ܥܰܠ ܝܺܣܪܳܐܶܝܠ. ܘܰܫܩܰܠܘ ܡܶܢܶܗ ܘܰܗܦܰܟ݂ܘ ܠܰܐܬ݂ܪܗܽܘܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܐܢ̱ܬܬ݂ܳܐ ܚܕ݂ܳܐ ܡܶܢ ܢܶܫܰܝ̈ ܒܢܰܝ̈ ܢܒܺܝ̈ܶܐ. ܡܰܙܥܩܳܐ ܩܕ݂ܳܡ ܐܶܠܺܝܫܰܥ. ܘܳܐܡܪܳܐ. ܥܰܒܕܳܟ݂ ܒܰܥܠܰܝ ܡܺܝܬ݂. ܘܰܐܢ̱ܬ ܝܳܕܰܥ ܐܰܢ̱ܬ ܕܥܰܒܕܳܟ݂ ܕܳܚܶܠ ܗܘܳܐ ܡܶܢ ܡܳܪܝܳܐ. ܘܡܳܪܶܐ ܚܰܘܒܳܐ ܐܶܬ݂ܳܐ ܠܡܶܕ݂ܒܰܪ ܬܪܶܝܢ ܒܢܰܝ̈ ܠܶܗ ܥܰܒܕ̈ܶܐ.</VERS>
      <VERS vnumber="2">ܘܶܐܡܰܪ ܠܳܗ̇ ܐܶܠܺܝܫܰܥ. ܡܳܢܳܐ ܐܶܥܒܶܕ݂ ܠܶܟ݂ܝ. ܚܰܘܳܐܺܝܢܝ. ܡܳܢܳܐ ܐܺܝܬ݂ ܠܶܟ݂ܝ ܒܒܰܝܬܳܐ ܘܶܐܡܪܰܬ݂. ܠܰܝܬ ܠܰܐܡܬܳܟ݂ ܡܶܕܶܡ ܒܒܰܝܬܳܐ. ܐܶܠܳܐ ܐܶܢ ܡܰܣܪܽܘܚܺܝܬ݂ܳܐ ܕܡܶܫܚܳܐ.</VERS>
      <VERS vnumber="3">ܘܶܐܡܰܪ ܠܳܗ̇. ܙܶܠܝ ܫܐܰܠܝ ܠܶܟ݂ܝ ܡܳܐܢ̈ܶܐ ܡܶܢ ܫܽܘܩܳܐ. ܡܶܢ ܟܽܠܗܽܘܢ ܫܒܳܒܰܝ̈ܟܝ. ܡܳܐܢ̈ܶܐ ܣܦܺܝܩ̈ܶܐ. ܠܳܐ ܬܰܙܥܪܺܝܢ.</VERS>
      <VERS vnumber="4">ܘܥܽܘܠܝ ܘܰܐܚܽܘܕ݂ܝ ܬܰܪܥܳܐ ܒܰܐܦܰܝ̈ܟܝ ܘܒܰܐܦܰܝ̈ ܒܢܰܝ̈ܟܝ. ܘܣܽܘܟ݂ܝ ܒܗܳܠܶܝܢ ܟܽܠܗܽܘܢ ܡܳܐܢ̈ܶܐ. ܘܡܳܐܢܳܐ ܕܰܡܠܶܐ ܐܰܣܶܩܝ ܠܺܝ.</VERS>
      <VERS vnumber="5">ܘܶܐܙܰܠ̱ܬ݂ ܡܶܢ ܠܘܳܬ݂ܶܗ. ܘܥܶܠܰܬ݂ ܘܶܐܚܕܰܬ݂ ܬܰܪܥܳܐ ܒܰܐܦܶܝ̈ܗ̇. ܘܒܰܐܦܰܝ̈ ܒܢܰܝ̈ܗ̇. ܗܶܢܽܘܢ ܡܩܰܪܒܺܝܢ ܠܳܗ̇. ܘܗܺܝ ܢܳܣܟ݂ܳܐ.</VERS>
      <VERS vnumber="6">ܘܟܰܕ݂ ܫܠܶܡܘ ܡܳܐܢ̈ܶܐ. ܐܳܡܪܳܐ ܠܰܒܪܳܗ̇. ܩܰܪܶܒ ܠܺܝ ܬܽܘܒ ܡܳܐܢ̈ܶܐ ܐܳܡܰܪ ܠܳܗ̇ ܒܪܳܗ̇ ܠܰܝܬ ܬܽܘܒ ܡܳܐܢ̈ܶܐ. ܘܩܳܡ ܠܶܗ ܡܶܫܚܳܐ.</VERS>
      <VERS vnumber="7">ܘܶܐܬܳܬ݂ ܚܰܘܝܰܬ݂ ܠܰܢܒܺܝܶܗ ܕܰܐ‌ܠܳܗܳܐ ܘܶܐܡܰܪ ܠܳܗ̇. ܙܶܠܝ ܙܰܒܶܢܝ ܡܶܫܚܳܐ. ܘܰܦܪܽܘܥܝ ܚܰܘܒܬܶܟ݂ܝ. ܘܰܐܢ̱ܬܝ ܘܰܒܢܰܝ̈ܟܝ ܚܺܝܝ ܡܶܢ ܡܶܕܶܡ ܕܝܳܬܰܪ.</VERS>
      <VERS vnumber="8">ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܶܐܬ݂ܳܐ ܐܶܠܺܝܫܰܥ. ܘܰܥܒܰܪ ܠܫܺܝܠܽܘ ܘܬܰܡܳܢ ܐܺܝܬ݂ ܗܘܳܬ݂ ܐܰܢ̱ܬܬ݂ܳܐ ܪܰܒܬܳܐ. ܘܶܐܚܰܕ݂ܬܶܗ ܕܢܶܐܟܽܘܠ ܠܰܚܡܳܐ. ܘܡܳܐ ܕܥܳܒܰܪ. ܣܳܛܶܐ ܠܬܰܡܳܢ ܠܡܶܐܟ݂ܰܠ ܠܰܚܡܳܐ.</VERS>
      <VERS vnumber="9">ܘܶܐܡܪܰܬ݂ ܠܒܰܥܠܳܗ̇. ܗܳܐ ܝܳܕ݂ܥܳܐ ܐ̱ܢܳܐ ܕܰܢܒܺܝܶܗ ܕܰܐ‌ܠܳܗܳܐ ܩܰܕܺܝܫܽ ܗ̱ܘ. ܘܥܳܒܰܪ ܥܠܰܝܢ ܐܰܡܺܝܢܳܐܺܝܬ.</VERS>
      <VERS vnumber="10">ܢܰܬ݂ܩܶܢ ܥܶܠܺܝܬ݂ܳܐ ܙܥܽܘܪܬܳܐ. ܘܢܰܪܡܶܐ ܠܶܗ ܬܰܡܳܢ ܥܰܪܣܳܐ. ܘܦܳܬܽܘܪܳܐ. ܘܟܽܘܪܣܝܳܐ. ܘܰܡܢܳܪܬܳܐ. ܘܡܳܐ ܕܳܐܬܶܐ ܠܘܳܬܰܢ. ܢܶܣܛܶܐ ܠܬܰܡܳܢ.</VERS>
      <VERS vnumber="11">ܘܰܗܘܳܐ ܝܰܘܡܳܐ ܘܶܐܬ݂ܳܐ ܠܬܰܡܳܢ. ܘܰܣܛܳܐ ܠܥܶܠܺܝܬ݂ܳܐ ܘܰܕ݂ܡܶܟ݂ ܬܰܡܳܢ.</VERS>
      <VERS vnumber="12">ܘܶܐܡܰܪ ܠܓܰܚܙܺܝ ܬܰܠܡܺܝܕܶܗ. ܩܪܺܝܗ̇ ܠܫܺܝܠܽܘܡܳܝܬܳܐ ܗܳܕ݂ܶܐ. ܘܰܩܪܳܗ̇ ܘܩܳܡܰܬ݂ ܩܕܳܡܰܘܗܝ.</VERS>
      <VERS vnumber="13">ܘܶܐܡܰܪ ܠܳܗ̇. ܗܳܐ ܐܰܢ̱ܬܝ ܕܚܶܠܬܝ ܡܶܢܰܢ ܗܳܕ݂ܶܐ ܟܽܠܶܗ ܕܶܚܠܬܳܐ. ܡܳܢܳܐ ܘܳܠܶܐ ܠܡܶܥܒܰܕ݂ ܠܶܟ݂ܝ. ܡܶܕܶܡ ܐܺܝܬ݂ ܠܡܺܐܡܰܪ ܥܠܰܝܟܝ ܠܡܰܠܟܳܐ. ܐܰܘ ܠܪܰܒ ܚܰܝܠܳܐ. ܘܶܐܡܪܰܬ݂. ܫܰܦܺܝܪ ܒܓܰܘ ܥܰܡܝ ܝܳܬ݂ܒܳܐ ܐ̱ܢܳܐ.</VERS>
      <VERS vnumber="14">ܘܶܐܡܰܪ. ܡܳܢܳܐ ܐܶܥܒܶܕ݂ ܠܳܗ̇. ܐܳܡܰܪ ܠܶܗ ܓܰܚܙܺܝ. ܫܰܪܺܝܪܳܐܺܝܬ݂ ܒܪܳܐ ܠܰܝܬ ܠܳܗ̇. ܘܒܰܥܠܳܗ̇ ܣܐܶܒ.</VERS>
      <VERS vnumber="15">ܘܶܐܡܰܪ ܩܪܺܝܗ̇. ܘܰܩܪܳܗ̇ ܘܩܳܡܰܬ݂ ܒܬܰܪܥܳܐ.</VERS>
      <VERS vnumber="16">ܘܶܐܡܰܪ ܠܳܗ̇. ܠܙܰܒܢܳܐ ܗܳܢܳܐ ܟܰܕ݂ ܐܰܢ̱ܬܝ ܚܰܝܳܐ. ܥܳܦܩܳܐ ܐܰܢ̱ܬܝ ܒܪܳܐ. ܘܶܐܡܪܰܬ݂. ܠܳܐ ܡܳܪܝ ܢܒܺܝܶܗ ܕܰܐ‌ܠܳܗܳܐ. ܠܳܐ ܬܟܰܕܶܒ ܒܰܐܡܬܳܟ݂.</VERS>
      <VERS vnumber="17">ܘܒܶܛܢܰܬ݂ ܐܰܢ̱ܬܬ݂ܳܐ. ܘܝܶܠܕܰܬ݂ ܒܪܳܐ ܠܙܰܒܢܳܐ ܗܳܢܳܐ. ܟܰܕ݂ ܗܺܝ ܚܰܝܳܐ. ܐܰܝܟ݂ ܕܶܐܡܰܪ ܠܳܗ̇ ܐܶܠܺܝܫܰܥ.</VERS>
      <VERS vnumber="18">ܘܰܪܒܳܐ ܛܰܠܝܳܐ. ܘܰܗܘܳܐ ܝܰܘܡܳܐ. ܘܰܢܦܰܩ ܠܘܳܬ݂ ܐܰܒܽܘܗܝ ܠܘܳܬ݂ ܚܳܨܽܘܕ̈ܶܐ.</VERS>
      <VERS vnumber="19">ܘܶܐܡܰܪ ܠܰܐܒܽܘܗܝ. ܪܺܝܫܝ ܪܺܝܫܝ. ܘܶܐܡܰܪ ܠܛܰܠܝܳܐ. ܫܩܽܘܠ ܐܰܘܒܶܠܳܝܗܝ ܠܶܐܡܶܗ.</VERS>
      <VERS vnumber="20">ܘܰܫ̣ܩܰܠ ܛܰܠܝܳܐ ܐܰܘܒܠܶܗ ܠܶܐܡܶܗ. ܘܺܝܬ݂ܶܒ ܥܰܠ ܒܽܘܖ̈ܟܶܝܗ̇ ܥܕܰܡܳܐ ܠܛܰܗܪܳܐ. ܘܡܺܝܬ݂.</VERS>
      <VERS vnumber="21">ܘܰܐܣܩܰܬ݂ ܐܰܪܡܝܰܬܶܗ ܒܥܰܪܣܳܐ ܕܰܢܒܺܝܶܗ ܕܰܐ‌ܠܳܗܳܐ. ܘܶܐܚܕܰܬ݂ ܒܰܐܦܰܘ̈ܗܝ. ܘܢܶܦܩܰܬ݂.</VERS>
      <VERS vnumber="22">ܘܰܩܪܳܬ݂ ܠܒܰܥܠܳܗ̇. ܘܶܐܡܪܰܬ݂. ܫܰܕܰܪ ܠܺܝ ܚܰܕ݂ ܡܶܢ ܛܠܳܝ̈ܶܐ ܘܰܚܕ݂ܳܐ ܐܰܬܳܢܳܐ. ܐܶܡܛܶܐ ܥܕܰܡܳܐ ܠܰܢܒܺܝܶܗ ܕܰܐ‌ܠܳܗܳܐ.</VERS>
      <VERS vnumber="23">ܐܳܡܰܪ ܠܳܗ̇. ܡܳܢܳܐ ܐܳܙܳܠ̱ܐ ܐܰܢ̱ܬܝ ܠܘܳܬ݂ܶܗ ܝܰܘܡܳܢܳܐ. ܕܠܳܐ ܪܺܝܫ ܝܰܪܚܳܐ ܘܠܳܐ ܫܰܒܬ݂ܳܐ. ܘܶܐܡܪܰܬ݂ ܫܺܝܠܽܘܡܳܝܬܳܐ. ܘܰܐܪܡܺܝܘ ܠܳܗ̇ ܥܰܠ ܐܰܬܳܢܳܐ.</VERS>
      <VERS vnumber="24">ܘܶܐܡܪܰܬ݂ ܠܛܰܠܝܳܐ. ܕܒܰܪ ܘܙܶܠ. ܘܠܳܐ ܬܶܟܠܶܐ ܠܺܝ ܠܡܶܬܰܒ. ܐܶܠܳܐ ܐܶܢ ܐܶܡܪܶܬ݂ ܠܳܟ݂.</VERS>
      <VERS vnumber="25">ܘܶܐܙܰܠ̱ܬ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ ܠܛܽܘܪܳܐ ܕܟܰܪܡܶܠܳܐ. ܘܟܰܕ݂ ܚ̣ܙܳܗ̇ ܢܒܺܝܶܗ ܕܰܐ‌ܠܳܗܳܐ ܡܶܢ ܩܒܽܘܠ. ܐܶܡܰܪ ܠܓܰܚܙܺܝ ܬܰܠܡܺܝܕ݂ܶܗ. ܗܳܐ ܫܺܝܠܽܘܡܳܝܬܳܐ ܗܳܕ݂ܶܐ.</VERS>
      <VERS vnumber="26">ܗܳܫܳܐ ܗܰܪܛ ܠܽܐܘܪܥܳܗ̇. ܘܶܐܡܰܪ ܠܳܗ̇. ܫܠܳܡ ܠܶܟ݂ܝ. ܘܰܫܠܳܡ ܠܒܰܥܠܶܟ݂ܝ. ܘܰܫܠܳܡ ܠܛܰܠܝܳܐ ܘܶܐܡܪܰܬ݂ ܫܠܳܡ.</VERS>
      <VERS vnumber="27">ܘܶܐܬ݂ܳܬ݂ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ ܠܛܽܘܪܳܐ. ܘܶܐܚܕܰܬ݂ ܒܖ̈ܶܓܠܰܘܗܝ. ܘܰܩܪܰܒ ܓܰܚܙܺܝ ܠܡܰܦܪܳܩܽܘܬ݂ܳܗ̇. ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܫܒܽܘܩ ܠܳܗ̇. ܡܶܛܽܠ ܕܢܰܦܫܳܗ̇ ܡܰܪܺܝܪܳܐ ܠܳܗ̇. ܘܡܳܪܝܳܐ ܟܰܣܺܝ ܡܶܢܝ ܘܠܳܐ ܚܰܘܝܰܢܝ.</VERS>
      <VERS vnumber="28">ܘܶܐܡܪܰܬ݂. ܫܶܐܠܶܬ݂ ܒܪܳܐ ܡܶܢ ܡܳܪܝ. ܠܳܐ ܐܶܡ̇ܪܶܬ݂ ܠܳܟ݂ ܕܠܳܐ ܬܶܫܐܰܠ ܠܺܝ.</VERS>
      <VERS vnumber="29">ܘܶܐܡܰܪ ܠܓܰܚܙܺܝ. ܐܰܣܽܘܪ ܚܰܨܰܝ̈ܟ. ܘܣܰܒ ܚܽܘܛܪܝ ܒܺܐܝܕ݂ܳܟ݂. ܘܙܶܠ ܐܶܢ ܬܶܫܟܰܚ ܓܰܒܪܳܐ. ܠܳܐ ܬܒܰܪܟ݂ܺܝܘܗܝ ܘܶܐܢ ܢܒܰܪܟܳܟ݂ ܓܰܒܪܳܐ. ܠܳܐ ܬܶܥܢܶܝܘܗܝ. ܘܣܺܝܡ ܚܽܘܛܪܝ ܥܰܠ ܐܰܦܰܘ̈ܗܝ ܕܛܰܠܝܳܐ.</VERS>
      <VERS vnumber="30">ܘܶܐܡܪܰܬ݂ ܐܶܡܶܗ ܕܛܰܠܝܳܐ. ܚܰܝ ܗܽܘ ܡܳܪܝܳܐ ܘܚܰܝܳܐ ܗ̱ܝ ܢܰܦܫܳܟ݂. ܕܠܳܐ ܐܶܫܒܩܳܟ݂. ܘܩܳܡ ܘܶܐܙܰܠ ܒܳܬ݂ܪܳܗ̇.</VERS>
      <VERS vnumber="31">ܘܓܰܚܙܺܝ ܥ̣ܒܰܪ ܩܕ݂ܳܡܰܝܗܽܘܢ. ܘܣܳܡ ܚܽܘܛܪܳܐ ܥܰܠ ܐܰܦܰܘ̈ܗܝ ܕܛܰܠܝܳܐ. ܘܠܰܝܬ ܩܳܠ ܐܳܦܠܳܐ ܕܨܳܐܶܬ݂. ܘܰܗܦܰܟ݂ ܠܽܐܘܪܥܶܗ ܘܚܰܘܝܶܗ. ܘܶܐܡܰܪ ܠܶܗ. ܠܳܐ ܐܶܬܬܥܺܝܪ ܛܰܠܝܳܐ.</VERS>
      <VERS vnumber="32">ܘܶܐܬ݂ܳܐ ܐܶܠܺܝܫܰܥ ܠܒܰܝܬܳܐ. ܘܰܚܙܳܐ. ܘܗܳܐ ܛܰܠܝܳܐ ܡܺܝܬ݂. ܘܰܪܡܶܐ ܒܥܰܪܣܶܗ.</VERS>
      <VERS vnumber="33">ܘܥ̣ܰܠ ܘܶܐܚܰܕ݂ ܬܰܪܥܳܐ ܒܰܐܦܰܝ̈ ܬܖ̈ܰܝܗܽܘܢ. ܘܨܰܠܺܝ ܩܕ݂ܳܡ ܡܳܪܝܳܐ.</VERS>
      <VERS vnumber="34">ܘܰܣܠܶܩ. ܘܰܢܦܰܠ ܠܥܶܠ ܡܶܢܶܗ ܕܛܰܠܝܳܐ. ܘܣܳܡ ܦܽܘܡܶܗ ܥܰܠ ܦܽܘܡܶܗ. ܘܥܰܝܢܰܘ̈ܗܝ ܥܰܠ ܥܰܝܢܰܘ̈ܗܝ. ܘܺܐܝܕܰܘ̈ܗܝ ܥܰܠ ܐܺܝܕܰܘ̈ܗܝ ܘܶܐܬ݂ܓܗܶܢ ܥܠܰܘܗܝ. ܘܚܰܡ ܒܶܣܪܶܗ ܕܛܰܠܝܳܐ.</VERS>
      <VERS vnumber="35">ܘܰܗܦܰܟ݂. ܘܗܰܠܶܟ݂ ܒܒܰܝܬܳܐ. ܚܕ݂ܳܐ ܠܟ݂ܳܐ ܘܰܚܕ݂ܳܐ ܠܟ݂ܳܐ. ܘܰܣܠܶܩ ܘܶܐܬ݂ܓܗܶܢ ܥܠܰܘܗܝ. ܘܶܐܬ݂ܦܰܘܰܩ ܛܰܠܝܳܐ ܫܒܰܥ ܙܰܒܢܺܝ̈ܢ. ܘܰܦܬܰܚ ܛܰܠܝܳܐ ܥܰܝܢܰܘ̈ܗܝ.</VERS>
      <VERS vnumber="36">ܘܰܩܪܳܐ ܠܓܰܚܙܺܝ ܘܶܐܡܰܪ ܠܶܗ. ܩܪܺܝܗ̇ ܠܫܺܝܠܽܘܡܳܝܬܳܐ ܗܳܕ݂ܶܐ. ܘܰܩܪܳܗ̇. ܘܥܶܠܰܬ݂ ܠܘܳܬ݂ܶܗ. ܘܶܐܡܰܪ ܠܳܗ̇. ܫܩܽܘܠܝ ܒܪܶܟ݂ܝ.</VERS>
      <VERS vnumber="37">ܘܢܶܦܠܰܬ݂ ܥܰܠ ܖ̈ܶܓܠܰܘܗܝ. ܘܣܶܓܕܰܬ݂ ܠܶܗ ܥܰܠ ܐܰܪܥܳܐ. ܘܫܶܩܠܰܬ݂ ܒܪܳܗ̇. ܘܢܶܦܩܰܬ݂.</VERS>
      <VERS vnumber="38">ܘܶܐܠܺܝܫܰܥ ܗܦܰܟ݂ ܠܓܰܠܓܳܠܳܐ. ܘܟܰܦܢܳܐ ܐܺܝܬ݂ ܒܰܐܪܥܳܐ. ܘܰܒܢܰܝ̈ ܢܒܺܝ̈ܶܐ ܝܳܬ݂ܒܺܝܢ ܩܕܳܡܰܘܗܝ. ܘܶܐܡܰܪ ܠܬܰܠܡܺܝܕ݂ܶܗ. ܬܦܺܝ ܩܰܕ݂ܣܳܐ ܪܰܒܳܐ. ܘܒܰܫܶܠ ܒܽܘܫܳܠܳܐ ܠܰܒܢܰܝ̈ ܢܒܺܝ̈ܶܐ.</VERS>
      <VERS vnumber="39">ܘܰܢܦܰܩ ܚܰܕ݂ ܠܚܰܩܠܳܐ ܠܡܶܠܩܰܛ ܖ̈ܽܘܥܢܶܐ. ܘܶܐܫܟܰܚ ܓܦܶܬܳܐ ܒܚܰܩܠܳܐ. ܘܰܠܩܰܛ ܡܶܢܳܗ̇ ܦܰܩܽܘܥ̈ܶܐ ܕܕܰܒܪܳܐ ܡܠܶܐ ܠܒܳܫܶܗ. ܘܶܐܬ݂ܳܐ ܐܰܪܡܺܝ ܒܩܰܕ݂ܣܳܐ ܕܒܽܘܫܳܠܳܐ. ܡܶܛܽܠ ܕܠܳܐ ܝܺܕܰܥ.</VERS>
      <VERS vnumber="40">ܘܰܢܣܰܟ݂ ܠܗܽܘܢ ܠܓܰܒܪܳܐ ܠܡܶܐܟ݂ܰܠ. ܘܟܰܕ݂ ܐܶܟܰܠܘ ܡܶܢ ܒܽܘܫܳܠܳܐ. ܐܳܡܪܺܝܢ. ܡܰܘܬܳܐ ܐܺܝܬ݂ ܒܩܰܕ݂ܣܳܐ. ܢܒܺܝܶܗ ܕܰܐ‌ܠܳܗܳܐ. ܘܠܳܐ ܐܶܫܟܰܚܘ ܕܢܶܐܟܠܽܘܢ.</VERS>
      <VERS vnumber="41">ܘܶܐܡܰܪ. ܣܰܒܘ ܩܰܡܚܳܐ ܐܰܪܡܰܘ ܒܩܰܕ݂ܣܳܐ. ܘܶܐܡܰܪ. ܣܽܘܟ݂ܘ ܠܥܰܡܳܐ ܘܢܶܐܟܠܽܘܢ ܘܠܳܐ ܗܘܳܐ ܡܶܕܶܡ ܕܒܺܝܫ ܒܩܰܕ݂ܣܳܐ.</VERS>
      <VERS vnumber="42">ܘܓܰܒܪܳܐ ܐܶܬ݂ܳܐ ܡܶܢ ܡܕ݂ܺܝܢܰܬ݂ ܓܰܢ̱ܒܳܖ̈ܶܐ. ܘܰܐܝܬܺܝ ܠܰܢܒܺܝܶܗ ܕܰܐ‌ܠܳܗܳܐ ܠܰܚܡܳܐ ܕܒܰܟܳܖ̈ܶܐ. ܥܶܣܪܺܝܢ ܕܠܰܚܡܳܐ ܕܰܣܥܳܖ̈ܶܐ. ܘܰܦܖ̈ܺܝܟܳܬܳܐ ܒܣܶܕܽܘܢܳܐ ܘܶܐܡܰܪ ܗܰܒ ܠܥܰܡܳܐ ܘܢܶܐܟܠܽܘܢ.</VERS>
      <VERS vnumber="43">ܘܶܐܡܰܪ ܠܶܗ ܡܫܰܡܫܳܢܶܗ. ܡܳܢܳܐ ܐܶܬܶܠ ܗܳܢܳܐ ܩܕ݂ܳܡ ܡܳܐܐ ܓܰܒܖ̈ܺܝܢ ܘܶܐܡܰܪ ܠܶܗ ܐܶܠܺܝܫܰܥ. ܗܰܒ ܠܥܰܡܳܐ ܘܢܶܐܟܠܽܘܢ. ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ. ܢܶܐܟܠܽܘܢ. ܘܢܰܘܬܪܽܘܢ.</VERS>
      <VERS vnumber="44">ܘܣܳܡ ܩܕ݂ܳܡܰܝܗܽܘܢ ܘܶܐܟܰܠܘ. ܘܰܐܘܬܰܪܘ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܢܰܥܡܳܢ ܪܰܒ ܚܰܝܠܳܐ ܕܡܰܠܟܳܐ ܕܰܐܕܽܘܡ. ܓܒܰܪ ܗܘܳܐ ܪܰܒ ܩܕ݂ܳܡ ܡܳܪܶܗ. ܘܰܫܒܺܝܚ ܒܰܐܦ̈ܶܐ. ܡܶܛܽܠ ܕܒܶܗ ܥ̣ܒܰܕ݂ ܡܳܪܝܳܐ ܦܽܘܪܩܳܢܳܐ ܠܰܐܕܽܘܡ. ܘܓܰܒܪܳܐ ܢܰܥܡܳܢ ܓܰܢ̱ܒܳܪ ܚܰܝܠܳܐ ܗܘܳܐ. ܘܰܓܪܶܒ.</VERS>
      <VERS vnumber="2">ܘܰܐܕܽܘܡܳܝ̈ܶܐ ܢܦܰܩܘ ܒܓܰܝܣ̈ܶܐ. ܘܰܫܒܰܘ ܡܶܢ ܐܰܪܥܳܐ ܕܺܝܣܪܳܐܶܝܠ ܥܠܰܝܡܬ݂ܳܐ ܙܥܽܘܪܬܳܐ. ܘܰܗܘܳܬ݂ ܩܕ݂ܳܡ ܐܰܢ̱ܬܬܶܗ ܕܢܰܥܡܳܢ.</VERS>
      <VERS vnumber="3">ܘܶܐܡܪܰܬ݂ ܠܡܳܪܬܳܗ̇. ܛܽܘܒܰܘܗܝ ܠܡܳܪܝ ܐܶܢ ܢܺܐܙܰܠ ܠܘܳܬ݂ ܢܒܺܝܳܐ ܕܰܒܫܳܡܪܺܝܢ. ܡܶܚܕ݂ܳܐ ܡܰܐܣܶܐ ܠܶܗ ܡܶܢ ܓܰܪܒܶܗ.</VERS>
      <VERS vnumber="4">ܘܥ̣ܰܠܘ ܘܚܰܘܺܝܘ ܠܡܳܪܳܗ̇. ܘܶܐܡܰܪܘ ܠܶܗ. ܗܳܟܰܢܳܐ ܘܗܳܟܰܢܳܐ ܐܶܡܪܰܬ݂ ܥܠܰܝܡܬ݂ܳܐ ܕܡܶܢ ܐܰܪܥܳܐ ܕܺܝܣܪܳܐܶܝܠ.</VERS>
      <VERS vnumber="5">ܘܶܐܡܰܪ ܠܶܗ. ܡܰܠܟܳܐ ܕܰܐܕܽܘܡ ܬܳܐ ܙܶܠ. ܐܶܢܳܐ ܐܶܫܰܕܰܪ ܐܶܓܰܪܬܳܐ ܠܡܰܠܟܳܐ ܕܺܝܣܪܳܐܶܝܠ. ܘܶܐܙܰܠ ܘܰܢܣܰܒ ܒܺܐܝܕܶܗ ܥܣܰܪ ܟܰܟܖ̈ܺܝܢ ܕܟܶܣܦܳܐ. ܘܶܫܬܳܐ ܐܰܠܦܺܝ̈ܢ ܕܕܰܗܒܳܐ. ܘܥܶܣܪܳܐ ܙܰܘ̈ܓܺܝܢ ܕܢܰܚ̈ܬܶܐ.</VERS>
      <VERS vnumber="6">ܘܰܐܝܬܺܝ ܐܶܓܰܪܬܳܐ ܠܡܰܠܟܳܐ ܕܺܝܣܪܳܐܶܝܠ. ܘܗܳܟܰܢܳܐ ܟܬ݂ܺܝܒ ܒܳܗ̇. ܒܫܳܥܬ݂ܳܐ ܕܡܳܛܝܳܐ ܐܶܓܰܪܬܳܐ ܗܳܕ݂ܶܐ ܠܘܳܬ݂ܳܟ݂. ܗܳܐ ܫܰܕܪܶܬ ܠܘܳܬ݂ܳܟ݂ ܠܢܰܥܡܳܢ ܥܰܒܕܝ. ܐܰܣܳܝܗܝ ܡܶܢ ܓܰܪܒܶܗ.</VERS>
      <VERS vnumber="7">ܘܟܰܕ݂ ܩܪܳܐ ܡܰܠܟܳܐ ܕܺܝܣܪܳܐܶܝܠ ܐܶܓܰܪܬܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܡܰܪ. ܐܶܢܳܐ ܐܰ‌ܠܳܗܳܐ ܐ̱ܢܳܐ ܕܰܡܡܺܝܬ݂ ܘܡܰܚܶܐ. ܕܰܫܠܰܚ ܠܺܝ ܗܳܢܳܐ ܕܰܐܣܶܐ ܓܰܒܪܳܐ ܡܶܢ ܓܰܪܒܶܗ. ܡܶܟܺܝܠ ܕܰܥܘ ܘܰܚܙܰܘ ܕܡܶܬ݂ܓܰܪܳܝܽܘ ܡܶܬ݂ܓܰܪܶܐ ܥܰܡܝ.</VERS>
      <VERS vnumber="8">ܘܟܰܕ݂ ܫ̣ܡܰܥ ܐܶܠܺܝܫܰܥ ܢܒܺܝܶܗ ܕܰܐ‌ܠܳܗܳܐ. ܕܨܰܪܺܝ ܡܰܠܟܳܐ ܠܒܽܘܫܰܘ̈ܗܝ. ܫܠܰܚ ܠܡܰܠܟܳܐ. ܘܶܐܡܰܪ ܠܶܗ. ܠܡܳܢܳܐ ܨܰܪܺܝܬ ܠܒܽܘ̈ܫܰܝܟ ܢܺܐܬܶܐ ܠܘܳܬ݂ܝ. ܘܢܶܕܰܥ ܕܺܐܝܬ݂ ܢܒܺܝܳܐ ܒܺܝܣܪܳܐܶܝܠ.</VERS>
      <VERS vnumber="9">ܘܶܐܬ݂ܳܐ ܢܰܥܡܳܢ ܒܖ̈ܰܟ݂ܫܶܗ ܘܰܒܡܰܖ̈ܟܒܳܬܶܗ. ܘܩܳܡ ܒܰܬ݂ܪܰܥ ܒܰܝܬܶܗ ܕܶܐܠܺܝܫܰܥ.</VERS>
      <VERS vnumber="10">ܘܰܫܠܰܚ ܠܶܗ ܐܶܠܺܝܫܰܥ ܒܝܰܕ݂ ܡܰܠܰܐܟ݂ܳܐ. ܙܶܠ ܘܰܣܚܺܝ ܫܒܰܥ ܙܰܒܢܺܝ̈ܢ ܒܝܽܘܪܕܢܳܢ. ܘܰܢܬܽܘܒ ܒܶܣܪܳܟ݂ ܥܠܰܝܟ. ܘܢܶܬܕܰܟܶܐ.</VERS>
      <VERS vnumber="11">ܘܰܪܓܶܙ ܢܰܥܡܳܢ ܘܶܐܙܰܠ. ܘܶܐܡܰܪ. ܐܶܢܳܐ ܐܶܡܪܶܬ݂ ܕܡܶܦܰܩ ܢܶܦܽܘܩ ܠܘܳܬ݂ܝ. ܘܰܢܩܽܘܡ ܘܢܶܩܪܶܐ ܒܰܫܡܶܗ ܕܡܳܪܝܳܐ ܐܰܠܳܗܶܗ. ܘܰܢܢܺܝܦ ܐܺܝܕ݂ܶܗ ܥܰܠ ܕܽܘܟܬܳܐ. ܘܶܐܬ݂ܐܰܣܶܐ ܡܶܢ ܓܰܪܒܳܐ.</VERS>
      <VERS vnumber="12">ܠܳܐ ܗܘܳܐ ܛܳܒ ܐܰܡܢܳܢ ܘܦܰܪܦܳܪ ܢܰܗܖ̈ܰܘܳܬ݂ܳܐ ܕܕܰܪܡܣܽܘܩ. ܡܶܢ ܟܽܠܗܽܘܢ ܡܰܝ̈ܳܐ ܕܺܝܣܪܳܐܶܝܠ. ܐܺܙܰܠ ܐܶܣܚܶܐ ܒܗܽܘܢ. ܡܶܬ݂ܕܰܟܶܐ ܐ̱ܢܳܐ. ܘܶܐܬ݂ܦܢܺܝ. ܘܶܐܙܰܠ ܒܚܶܡܬ݂ܳܐ.</VERS>
      <VERS vnumber="13">ܘܰܩܪܶܒܘ ܥܰܒܕܰܘ̈ܗܝ ܘܳܐܡܪܺܝܢ ܠܶܗ. ܡܳܪܰܢ. ܐܶܠܽܘ ܦܶܬ݂ܓ݂ܳܡܳܐ ܪܰܒܳܐ ܐܶܡܰܪ ܗܘܳܐ ܠܳܟ݂ ܢܒܺܝܳܐ. ܘܳܠܶܐ ܗܘܳܐ ܠܳܟ݂ ܠܡܶܥܒܰܕ݂. ܐܶܠܳܐ ܗܳܐ ܦܶܬ݂ܓ݂ܳܡܳܐ ܗܽܘ ܙܥܽܘܪܳܐ ܐܶܡܰܪ ܠܳܟ݂. ܙܶܠ ܣܚܺܝ ܘܰܕ݂ܟ݂ܺܝ.</VERS>
      <VERS vnumber="14">ܘܶܐܙܰܠ ܣܚܳܐ ܒܝܽܘܪܕܢܳܢ ܫܒܰܥ ܙܰܒܢܺܝ̈ܢ. ܐܰܝܟ݂ ܦܶܬ݂ܓܳܡܶܗ ܕܰܢܒܺܝܳܐ ܕܰܐ‌ܠܳܗܳܐ. ܘܰܗܦܰܟ݂ ܒܶܣܪܶܗ ܐܰܝܟ݂ ܒܶܣܪܳܐ ܕܛܰܠܝܳܐ ܙܥܽܘܪܳܐ. ܘܶܐܬܕܰܟܺܝ.</VERS>
      <VERS vnumber="15">ܘܰܗܦܰܟ݂ ܠܘܳܬ݂ ܢܒܺܝܶܗ ܕܰܐ‌ܠܳܗܳܐ. ܗܽܘ ܘܟܽܠܳܗ̇ ܡܰܫܪܺܝܬܶܗ. ܘܶܐܬ݂ܳܐ ܘܩܳܡ ܩܕܳܡܰܘܗܝ. ܘܶܐܡܰܪ ܠܶܗ ܗܳܫܳܐ ܗܽܘ ܝܶܕܥܶܬ݂ ܕܠܰܝܬ ܐܰ‌ܠܳܗܳܐ ܒܟܽܠܳܗ̇ ܐܰܪܥܳܐ. ܐܶܠܳܐ ܐܶܢ ܒܺܝܣܪܳܐܶܝܠ ܘܗܳܫܳܐ ܣܰܒ ܒܽܘܪܟܬ݂ܳܐ ܗܳܕ݂ܶܐ ܡܶܢ ܥܰܒܕܳܟ݂.</VERS>
      <VERS vnumber="16">ܘܶܐܡܰܪ ܐܶܠܺܝܫܰܥ. ܚܰܝܽ ܗ̱ܘ ܡܳܪܝܳܐ ܕܩܳܡܶܬ݂ ܩܕܳܡܰܘܗܝ. ܕܠܳܐ ܐܶܣܰܒ ܘܰܒܥܳܐ ܡܶܢܶܗ ܕܢܶܣܰܒ. ܘܠܳܐ ܨܒܳܐ.</VERS>
      <VERS vnumber="17">ܘܶܐܡܰܪ ܢܰܥܡܳܢ. ܘܡܳܐ ܕܠܳܐ. ܢܶܬ݂ܺܝܗܶܒ̣ ܠܥܰܒܕܳܟ݂ ܛܰܥܢܳܐ ܕܰܬܪܶܝܢ ܟܽܘܕܰܢ̈ܘܳܢ ܐܰܕ݂ܡܬ݂ܳܐ ܡܶܛܽܠ ܕܬܽܘܒ ܠܳܐ ܥܳܒܶܕ݂ ܥܰܒܕܳܟ݂ ܥܠܰܘ̈ܳܬ݂ܳܐ ܕܕܶܒܚ̈ܶܐ ܠܰܐܠܳܗ̇ ܐ̱ܚܪܺܝܢ. ܐܶܠܳܐ ܐܶܢ ܠܡܳܪܝܳܐ ܒܰܠܚܽܘܕ݂ܰܘܗܝ.</VERS>
      <VERS vnumber="18">ܘܥܰܠ ܨܒܽܘܬ݂ܳܐ ܗܳܕ݂ܶܐ ܢܶܫܒܽܘܩ ܡܳܪܝܳܐ ܠܥܰܒܕܳܟ݂. ܡܳܐ ܕܥܳܐܶܠ ܡܳܪܝ ܠܒܶܝܬ݂ ܪܰܡܽܘܢ ܠܡܶܣܓܰܕ݂ ܬܰܡܳܢ. ܘܗܽܘ ܡܶܣܬܡܶܟ݂ ܥܰܠ ܐܺܝ̈ܕܰܝ. ܘܶܐܣܓܽܘܕ݂ ܒܶܝܬ݂ ܪܰܡܽܘܢ. ܘܡܳܐ ܕܣܰܓܕܶܬ݂ ܒܶܝܬ݂ ܪܰܡܽܘܢ. ܢܶܫܒܽܘܩ ܡܳܪܝܳܐ ܠܥܰܒܕܳܟ݂ ܥܰܠ ܨܒܽܘܬ݂ܳܐ ܗܳܕ݂ܶܐ.</VERS>
      <VERS vnumber="19">ܘܶܐܡܰܪ ܠܶܗ. ܙܶܠ ܒܰܫܠܳܡܳܐ. ܘܶܐܙܰܠ ܡܶܢ ܠܘܳܬ݂ܶܗ ܐܰܝܟ݂ ܦܰܪܣܚܳܐ ܕܰܐܪܥܳܐ.</VERS>
      <VERS vnumber="20">ܘܶܐܡܰܪ ܓܰܚܙܺܝ ܬܰܠܡܺܝܕ݂ܶܗ ܕܶܐܠܺܝܫܰܥ ܢܒܺܝܶܗ ܕܰܐ‌ܠܳܗܳܐ. ܗܳܐ ܚܣܰܟ݂ ܡܳܪܝ ܠܢܰܥܡܳܢ ܐܰܕܽܘܡܳܝܳܐ. ܘܠܳܐ ܢܣܰܒ ܡܶܢܶܗ ܡܶܕܶܡ ܕܰܐܝܬܺܝ. ܚܰܝܽ ܗ̱ܘ ܡܳܪܝܳܐ. ܐܶܠܳܐ ܐܶܪܗܰܛ ܒܳܬܪܶܗ. ܘܶܐܣܰܒ ܡܶܢܶܗ ܡܶܕܶܡ.</VERS>
      <VERS vnumber="21">ܘܰܪܗܶܛ ܓܰܚܙܺܝ ܒܳܬܰܪ. ܢܰܥܡܳܢ ܘܰܚܙܳܐ ܢܰܥܡܳܢ ܕܪܳܗܶܛ ܒܳܬܪܶܗ. ܘܰܢܚܶܬ݂ ܡܶܢ ܡܰܪܟܰܒܬܶܗ ܠܽܐܘܪܥܶܗ. ܘܶܐܡܰܪ ܠܶܗ. ܫܠܳܡ ܐܶܬܰܝܬ.</VERS>
      <VERS vnumber="22">ܘܶܐܡܰܪ ܫܠܳܡ. ܡܳܪܝ ܫܰܕܰܪܰܢܝ. ܘܳܐܡܰܪ. ܗܳܫܳܐ ܐܶܬ݂ܰܘ ܠܘܳܬ݂ܝ ܬܪܶܝܢ ܓܰܒܖ̈ܺܝܢ ܡܢ ܛܽܘܪܳܐ ܕܰܐܦܪܶܝܡ ܡܶܢ ܒܢܰܝ̈ ܢܒܺܝ̈ܶܐ. ܗܰܒ ܠܗܽܘܢ ܟܰܟܪܳܐ ܕܟܶܣܦܳܐ. ܘܰܬܪܶܝܢ ܙܰܘ̈ܓܺܝܢ ܕܢܰܚ̈ܬܶܐ.</VERS>
      <VERS vnumber="23">ܘܶܐܡܰܪ ܢܰܥܡܳܢ. ܒܳܥܶܐ ܐ̱ܢܳܐ. ܣܰܒ ܬܰܪܬܶܝܢ ܟܰܟܖ̈ܺܝܢ. ܘܰܐܠܨܶܗ ܘܨܰܪ ܬܰܪܬܶܝܢ ܟܰܟܖ̈ܺܝܢ ܕܟܶܣܦܳܐ ܒܰܬܪܶܝܢ ܣܶܕܽܘ̈ܢܺܝܢ. ܘܰܬܪܶܝܢ ܙܰܘ̈ܓܺܝܢ ܕܢܰܚ̈ܬܶܐ. ܘܝܰܗܒ ܠܰܬܪܶܝܢ ܥܠܰܝܡܰܘ̈ܗܝ. ܘܰܫܩܰܠܘ ܩܕܳܡܰܘܗܝ.</VERS>
      <VERS vnumber="24">ܘܶܐܬ݂ܳܐ ܠܓܶܢܝܳܐ. ܘܰܢܣܰܒ ܡܶܢܗܽܘܢ. ܘܰܐܛܰܪ ܒܒܰܝܬܳܐ. ܘܫܰܕܰܪܘ ܐܶܢܽܘܢ ܠܓܰܒܖ̈ܶܐ. ܘܶܐܙܰܠܘ.</VERS>
      <VERS vnumber="25">ܘܗܽܘ ܐܶܬ݂ܳܐ ܘܩܳܡ ܩܕ݂ܳܡ ܡܳܪܶܗ. ܘܶܐܡܰܪ ܠܶܗ ܐܶܠܺܝܫܰܥ. ܐܰܝܡܶܟܳܐ ܓܰܚܙܺܝ ܘܶܐܡܰܪ. ܠܳܐ ܐܶܙܰܠ ܥܰܒܕܳܟ݂ ܠܳܐ ܠܟ݂ܳܐ ܘܠܳܐ ܠܟ݂ܳܐ.</VERS>
      <VERS vnumber="26">ܘܶܐܡܰܪ ܠܶܗ. ܠܶܒܝ ܚܰܘܝܰܢܝ ܟܰܕ݂ ܢܚܶܬ݂ ܓܰܒܪܳܐ ܡܶܢ ܡܰܪܟܰܒܬܶܗ ܠܽܐܘܪܥܳܟ݂. ܗܳܢܰܘ ܙܰܒܢܳܐ ܕܬܶܩܢܶܐ ܠܳܟ݂ ܟܶܣܦܳܐ. ܘܬܶܩܢܶܐ ܠܒܽܘ̈ܫܶܐ ܘܙܰܝ̈ܬܶܐ ܘܟܰܖ̈ܡܶܐ. ܘܥܳܢ̈ܳܐ ܘܬܰܘܖ̈ܶܐ ܘܥܰܒܕ̈ܶܐ ܘܰܐܡ̈ܗܳܬ݂ܳܐ.</VERS>
      <VERS vnumber="27">ܓܰܪܒܶܗ ܕܢܰܥܡܳܢ ܢܶܕ݂ܒܰܩ ܒܳܟ݂. ܘܰܒܙܰܪܥܳܟ݂ ܠܥܳܠܰܡ. ܘܰܢܦܰܩ ܡܶܢ ܩܕܳܡܰܘܗܝ ܟܰܕ݂ ܓܪܶܒ ܐܰܝܟ݂ ܬܰܠܓܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܶܐܡܰܪܘ ܒܢܰܝ̈ ܢܒܺܝ̈ܶܐ ܠܶܐܠܺܝܫܰܥ. ܗܳܢܳܐ ܐܰܬ݂ܪܳܐ ܕܝܳܬ݂ܒܺܝܢ ܚܢܰܢ ܒܶܗ ܗܳܪܟܳܐ ܩܕܳܡܰܝܟ. ܐܰܠܺܝܨܽ ܗ̱ܘ ܠܰܢ.</VERS>
      <VERS vnumber="2">ܢܺܐܙܰܠ ܠܝܽܘܪܕܢܳܢ. ܘܢܶܦܣܽܘܩ ܡܶܢ ܬܰܡܳܢ ܓܒܰܪ ܚܕ݂ܳܐ ܚܕ݂ܳܐ ܩܳܪܺܝ. ܘܢܶܥܒܶܕ݂ ܠܰܢ ܐܰܬ݂ܪܳܐ ܠܡܶܬܰܒ ܬܰܡܳܢ. ܘܶܐܡܰܪ. ܙܶܠܘ.</VERS>
      <VERS vnumber="3">ܘܰܥܢܳܐ ܚܰܕ݂ ܡܢܗܽܘܢ ܘܶܐܡܰܪ. ܐܶܢ ܨܳܒܶܐ ܐܰܢ̱ܬ. ܙܶܠ ܥܰܡ ܥܰܒܕܰܝ̈ܟ. ܘܶܐܡܰܪ. ܐܶܢܳܐ ܐܺܙܰܠ.</VERS>
      <VERS vnumber="4">ܘܶܐܙܰܠ ܥܰܡܗܽܘܢ. ܘܶܐܬ݂ܰܘ ܠܝܽܘܪܕܢܳܢ. ܘܰܦܣܰܩܘ ܩܰܝ̈ܣܶܐ.</VERS>
      <VERS vnumber="5">ܚܰܕ݂ ܡܶܢܗܽܘܢ ܟܰܕ݂ ܪܳܡܶܐ ܩܳܪܺܝܬ݂ܳܐ. ܢܦܰܠ ܦܰܪܙܠܶܗ ܒܓܰܘ ܡܰܝ̈ܳܐ. ܘܰܐܝܠܶܠ ܘܶܐܡܰܪ. ܒܳܥܶܐ ܐ̱ܢܳܐ ܡܶܢܳܟ݂ ܡܳܪܝ. ܡܶܫܐܰܠ ܫܐܺܝܠ ܠܥܰܒܕܳܟ݂.</VERS>
      <VERS vnumber="6">ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ ܐܰܝܟܳܐ ܢܦܰܠ ܘܚܰܘܝܶܗ ܐܰܬ݂ܪܳܐ. ܘܰܦܣܰܩ ܩܰܝܣܳܐ. ܘܰܐܪܡܺܝ ܬܰܡܳܢ. ܘܛܳܦ ܦܰܪܙܠܳܐ.</VERS>
      <VERS vnumber="7">ܘܶܐܡܰܪ. ܐܰܪܺܝܡ ܕܺܝܠܳܟ݂. ܘܰܐܘܫܶܛ ܐܺܝܕ݂ܶܗ. ܘܢܰܣܒܶܗ.</VERS>
      <VERS vnumber="8">ܘܡܰܠܟܳܐ ܕܰܐܕܽܘܡ ܡܶܬ݂ܟܰܬܰܫ ܗܘܳܐ ܥܰܡ ܝܺܣܪܳܐܶܝܠ. ܘܶܐܬ݂ܡܰܠܰܟ݂ ܗܽܘ ܘܥܰܒܕܰܘ̈ܗܝ. ܘܶܐܡܰܪ. ܒܰܐܬܰܪ ܦܠܳܢ ܟܡܰܢܘ ܘܶܐܬܛܰܫܰܘ.</VERS>
      <VERS vnumber="9">ܘܰܫܠܰܚ ܢܒܺܝܳܐ ܕܰܐ‌ܠܳܗܳܐ ܠܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܐܶܙܕܰܗܪ. ܠܳܐ ܬܶܥܒܰܪ ܐܰܬ݂ܪܳܐ ܗܳܢܳܐ. ܡܶܛܽܠ ܕܬܰܡܳܢ ܐܰܕܽܘܡܳܝ̈ܶܐ ܟܡܺܝܢܺܝܢ.</VERS>
      <VERS vnumber="10">ܘܫܰܕܰܪ ܡܰܠܟܳܐ ܕܺܝܣܪܳܐܶܝܠ ܠܰܐܬܪܳܐ ܕܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܘܙܰܗܪܶܗ ܕܢܶܙܕܗܰܪ ܡܶܢ ܬܰܡܳܢ. ܠܳܐ ܚܕ݂ܳܐ ܘܠܳܐ ܬܰܪܬܶܝܢ.</VERS>
      <VERS vnumber="11">ܘܶܐܬܕܰܠܰܚ ܠܶܒܶܗ ܕܡܰܠܟܳܐ ܕܰܐܕܽܘܡ. ܥܰܠ ܦܶܬ݂ܓ݂ܳܡܳܐ ܗܳܢܳܐ. ܘܰܩܪܳܐ ܠܥܰܒܕܰܘ̈ܗܝ ܘܶܐܡܰܪ ܠܗܽܘܢ. ܠܳܐ ܬܚܰܘܢܢܝ ܡܰܢ ܡܶܢ ܕܺܝܠܰܢ ܠܘܳܬ݂ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="12">ܘܰܥ̣ܢܳܐ ܚܰܕ݂ ܡܶܢ ܥܰܒܕܰܘ̈ܗܝ ܘܶܐܡܰܪ. ܠܳܐ ܗܘܳܐ ܡܶܢ ܕܺܝܠܰܢ ܡܳܪܝ ܡܰܠܟܳܐ ܬܰܡܳܢ. ܐܶܠܳܐ ܐܶܠܺܝܫܰܥ ܗܽܘ ܢܒܺܝܳܐ ܕܒܺܝܣܪܳܐܶܝܠ. ܡܚܰܘܶܐ ܠܡܰܠܟܳܐ ܕܺܝܣܪܳܐܶܝܠ ܡܶܕܶܡ ܕܥܳܒܶܕ݂ ܐܰܢ̱ܬ ܒܩܰܝܛܽܘܢܳܐ ܕܡܰܫܟܒܳܟ݂.</VERS>
      <VERS vnumber="13">ܘܶܐܡܰܪ. ܙܶܠܘ ܚܙܰܘ ܐܰܝܟܰܘ ܐܶܫܰܕܰܪ ܐܶܕ݂ܒܪܺܝܘܗܝ ܘܚܰܘܺܝܘܗܝ ܘܶܐܡܰܪܘ ܠܶܗ. ܗܳܐ ܒܕ݂ܽܘܬ݂ܳܢ.</VERS>
      <VERS vnumber="14">ܘܫܰܕܰܪ ܠܬܰܡܳܢ ܖ̈ܰܟܫܳܐ ܘܖ̈ܰܟܳܒܶܐ ܘܚܰܝܠܳܐ ܥܰܫܺܝܢܳܐ. ܘܶܐܬ݂ܰܘ ܒܠܺܠܝܳܐ. ܘܶܐܬ݂ܟܰܪܟܽܘܗ̇ ܠܰܩܪܺܝܬ݂ܳܐ.</VERS>
      <VERS vnumber="15">ܘܩܰܕܶܡ ܡܫܰܡܫܳܢܳܐ ܕܰܢܒܺܝܶܗ ܕܰܐ‌ܠܳܗܳܐ ܠܡܶܦܰܩ. ܘܰܢܦܰܩ ܘܰܚܙܳܐ ܚܰܝܠܳܐ ܕܰܟ݂ܪܺܝܟ݂ ܠܰܩܪܺܝܬ݂ܳܐ. ܘܖ̈ܰܟܫܳܐ ܘܖ̈ܰܟܳܒܶܐ. ܘܶܐܡܰܪ ܠܶܗ ܥܠܰܝܡܶܗ. ܐܽܘܗ ܡܳܪܝ ܐܰܝܟܰܢܳܐ ܢܶܥܒܶܕ݂.</VERS>
      <VERS vnumber="16">ܘܶܐܡܰܪ ܠܶܗ. ܠܳܐ ܬܶܕ݂ܚܰܠ. ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܕܥܰܡܰܢ ܡܶܢ ܕܥܰܡܗܽܘܢ.</VERS>
      <VERS vnumber="17">ܘܨܰܠܺܝ ܐܶܠܺܝܫܰܥ ܩܕ݂ܳܡ ܡܳܪܝܳܐ. ܘܶܐܡܰܪ. ܡܳܪܝܳܐ ܦܬܰܚ ܥܰܝܢܰܘ̈ܗܝ. ܘܢܶܚܙܶܐ ܘܰܦܬܰܚ ܡܳܪܝܳܐ ܥܰܝܢܰܘ̈ܗܝ ܕܛܰܠܝܳܐ ܘܰܚܙܳܐ. ܘܗܳܐ ܛܽܘܪܳܐ ܡܠܶܐ ܖ̈ܰܟܫܳܐ. ܘܖ̈ܰܟܳܒܶܐ ܕܢܽܘܪܳܐ ܚܕ݂ܳܖ̈ܰܘܗܝ ܕܶܐܠܺܝܫܰܥ.</VERS>
      <VERS vnumber="18">ܘܰܢܚܶܬ݂ ܠܘܳܬ݂ܗܽܘܢ. ܘܨܰܠܺܝ ܐܶܠܺܝܫܰܥ ܩܕ݂ܳܡ ܡܳܪܝܳܐ. ܘܶܐܡܰܪ. ܡܚܺܝ ܠܥܰܡܳܐ ܗܳܢܳܐ ܒܰܫܪܰܓܖ̈ܳܓܝܳܬ݂ܳܐ. ܘܰܡܚܳܐ ܐܶܢܽܘܢ ܒܰܫܪܰܓܖ̈ܳܓܝܳܬ݂ܳܐ ܐܰܝܟ݂ ܦܶܬ݂ܓܳܡܶܗ ܕܶܐܠܺܝܫܰܥ.</VERS>
      <VERS vnumber="19">ܘܶܐܡܰܪ ܠܗܽܘܢ ܐܶܠܺܝܫܰܥ. ܠܳܐ ܗܘܳܬ݂ ܗܳܕ݂ܶܐ ܐܽܘܪܚܳܐ. ܘܠܳܐ ܗܘܳܬ݂ ܗܳܕ݂ܶܐ ܩܪܺܝܬ݂ܳܐ. ܬܰܘ ܒܳܬܰܪܝ. ܘܰܐܘܒܶܠܟܽܘܢ ܠܘܳܬ݂ ܓܰܒܪܳܐ ܕܒܳܥܶܝܢ ܐܢܬܽܘܢ ܘܰܐܘܒܶܠ ܐܶܢܽܘܢ ܠܫܳܡܪܺܝܢ.</VERS>
      <VERS vnumber="20">ܘܟܰܕ݂ ܥܰܠܘ ܠܫܳܡܪܺܝܢ. ܐܶܡܰܪ ܐܶܠܺܝܫܰܥ. ܡܳܪܝܳܐ ܦܬܰܚ ܥܰܝܢܰܝ̈ܗܽܘܢ ܕܗܳܠܶܝܢ. ܘܢܶܚܙܽܘܢ. ܘܰܦܬܰܚ ܡܳܪܝܳܐ ܥܰܝܢܰܝ̈ܗܽܘܢ. ܘܰܚܙܰܘ. ܘܗܳܐ ܒܓܰܘ ܫܳܡܪܺܝܢ ܐܶܢܽܘܢ.</VERS>
      <VERS vnumber="21">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܶܐܠܺܝܫܰܥ ܟܰܕ݂ ܚ̣ܙܳܐ ܐܶܢܽܘܢ. ܡܶܡܚܳܐ ܐܶܡܚܶܐ ܐܶܢܽܘܢ. ܐܳܒܝ.</VERS>
      <VERS vnumber="22">ܘܶܐܡܰܪ ܠܶܗ. ܠܳܐ ܬܶܡܚܶܐ ܐܶܢܽܘܢ. ܕܰܫܒܰܝܬ ܒܚܰܪܒܳܟ݂. ܘܰܒܩܶܫܬܳܟ݂ ܡܳܚܶܐ ܐܰܢ̱ܬ. ܣܺܝܡ ܠܰܚܡܳܐ ܘܡܰܝ̈ܳܐ ܩܕ݂ܳܡܰܝܗܽܘܢ. ܢܶܐܟܠܽܘܢ ܘܢܶܫܬܽܘܢ. ܘܢܺܐܙܽܠܘܢ ܠܘܳܬ݂ ܡܳܪܗܽܘܢ.</VERS>
      <VERS vnumber="23">ܘܬܰܩܶܢ ܠܗܽܘܢ ܫܳܪܽܘܬ݂ܳܐ ܪܰܒܬܳܐ. ܘܶܐܟܰܠܘ ܘܶܐܫܬܺܝܘ. ܘܫܰܕܰܪܘ ܐܶܢܽܘܢ ܘܶܐܙܰܠܘ ܠܘܳܬ݂ ܡܳܪܗܽܘܢ. ܘܬܽܘܒ ܠܳܐ ܐܰܘܣܶܦܘ ܓܰܝܳܣ̈ܶܐ ܕܰܐܕܽܘܡ ܠܡܶܐܬ݂ܳܐ ܠܰܬ݂ܚܽܘܡܳܐ ܕܺܝܣܪܳܐܶܝܠ.</VERS>
      <VERS vnumber="24">ܘܡܶܢ ܒܳܬܰܪ ܗܳܝܕܶܝܢ. ܟܰܢܶܫ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܟܽܠܳܗ̇ ܡܰܫܪܺܝܬܶܗ. ܘܰܣܠܶܩ ܘܰܫܪܳܐ ܥܰܠ ܫܳܡܪܺܝܢ. ܘܶܐܬ݂ܟܰܬܰܫ ܥܰܡܳܗ̇.</VERS>
      <VERS vnumber="25">ܘܰܗܘܳܐ ܟܰܦܢܳܐ ܪܰܒܳܐ ܒܫܳܡܪܺܝܢ ܟܰܕ݂ ܗܶܢܽܘܢ ܫܪܶܝܢ ܥܠܶܝܗ̇. ܥܕܰܡܳܐ ܕܶܐܙܕܰܒܰܢ ܪܺܝܫܳܐ ܕܰܚܡܳܪܳܐ ܒܰܬ݂ܡܳܢܺܝܢ ܕܟܶܣܦܳܐ. ܘܪܽܘܒܥܳܐ ܕܩܰܒܳܐ ܕܰܚܖ̈ܰܝ ܝܰܘܢܳܐ ܒܚܰܡܫܳܐ ܕܟܶܣܦܳܐ.</VERS>
      <VERS vnumber="26">ܘܡܰܠܟܳܐ ܕܺܝܣܪܳܐܶܝܠ ܥܳܒܰܪ ܗܘܳܐ ܥܰܠ ܫܽܘܪܳܐ. ܘܰܐܢ̱ܬܬ݂ܳܐ ܚܕ݂ܳܐ ܡܒܰܓܢܳܐ ܩܕܳܡܰܘܗܝ ܘܳܐܡܪܳܐ. ܦܪܽܘܩܰܝܢܝ ܡܳܪܝ ܡܰܠܟܳܐ.</VERS>
      <VERS vnumber="27">ܘܶܐܡܰܪ ܠܳܗ̇. ܢܶܦܪܩܶܟ݂ܝ ܡܳܪܝܳܐ. ܡܶܢ ܐܰܝܡܶܟܳܐ ܐܶܦܪܩܶܟ݂ܝ. ܡܶܢ ܐܶܕܪܳܐ ܐܰܘ ܡܶܢ ܡܰܥܨܰܪܬܳܐ.</VERS>
      <VERS vnumber="28">ܐܳܡܰܪ ܠܳܗ̇ ܡܰܠܟܳܐ ܡܳܐ ܠܶܟ݂ܝ. ܐܳܡܪܳܐ ܠܶܗ. ܐܰܢ̱ܬܬ݂ܳܐ ܗܳܕ݂ܶܐ ܐܶܡܪܰܬ݂ ܠܺܝ. ܗܰܒܝ ܒܪܶܟ݂ܝ ܢܶܐܟܠܺܝܘܗܝ ܝܰܘܡܳܢܳܐ. ܘܒܶܪܝ ܢܶܐܟܽܘܠ ܡܚܳܪ.</VERS>
      <VERS vnumber="29">ܘܒܰܫܶܠܢ ܒܶܪܝ ܘܶܐܟܰܠܢܳܝܗܝ. ܘܶܐܡܪܶܬ݂ ܠܳܗ̇ ܠܝܰܘܡܳܐ ܐ̱ܚܪܺܢܳܐ. ܗܰܒܝ ܒܪܶܟ݂ܝ. ܢܶܐܟܠܺܝܘܗܝ ܘܰܐܛܫܝܰܬܶܗ ܠܰܒܪܳܗ̇.</VERS>
      <VERS vnumber="30">ܘܟܰܕ݂ ܫܡܰܥ ܡܰܠܟܳܐ ܡܶܠܶܝ̈ܗ̇ ܕܰܐܢ̱ܬܬ݂ܳܐ ܟܰܕ݂ ܡܗܰܠܶܟ݂ ܥܰܠ ܫܽܘܪܳܐ. ܨܰܪܺܝ ܠܒܽܘܫܰܘ̈ܗܝ ܘܰܚܙܳܐ ܥܰܡܳܐ ܕܣܰܩܳܐ ܠܒܺܝܫ ܥܰܠ ܒܶܣܪܶܗ ܡܶܢ ܠܓܰܘ.</VERS>
      <VERS vnumber="31">ܘܶܐܡܰܪ. ܗܳܟܰܢܳܐ ܢܶܥܒܶܕ݂ ܠܺܝ ܐܰ‌ܠܳܗܳܐ. ܘܗܳܟܰܢܳܐ ܢܰܘܣܶܦ ܠܺܝ. ܐܶܢ ܢܦܽܘܫ ܪܺܝܫܶܗ ܕܶܐܠܺܝܫܰܥ ܒܰܪ ܫܳܦܳܛ ܥܠܰܘܗܝ ܝܰܘܡܳܢܳܐ.</VERS>
      <VERS vnumber="32">ܘܶܐܠܺܝܫܰܥ ܝܳܬ݂ܶܒ ܒܒܰܝܬܶܗ. ܘܣܳܒ̈ܶܐ ܝܳܬ݂ܒܺܝܢ ܗܘܰܘ ܩܕܳܡܰܘܗܝ. ܘܫܰܕܰܪ ܓܰܒܪܳܐ ܡܶܢ ܩܕܳܡܰܘܗܝ. ܘܥܰܕ݂ܠܳܐ ܢܺܐܬܶܐ ܐܺܝܙܓܰܕܳܐ ܥܠܰܘܗܝ. ܐܶܡܰܪ ܗܽܘ ܠܣܳܒ̈ܶܐ. ܚܙܰܝܬܽܘܢ ܕܫܰܕܰܪ ܒܰܪ ܩܳܛܽܘܠܳܐ ܗܳܢܳܐ ܠܡܶܣܰܒ ܪܺܝܫܝ. ܚܙܰܘ ܡܳܐ ܕܶܐܬܳܐ ܐܺܝܙܓܰܕܳܐ. ܐܰܚܽܘܕ݂ܘ ܬܰܪܥܳܐ. ܘܚܽܘܒܨܽܘܗܝ ܠܒܰܪ. ܡܶܛܽܠ ܕܩܳܠܳܐ ܕܖ̈ܶܓܠܰܝ ܡܳܪܶܗ ܒܳܬܪܶܗ.</VERS>
      <VERS vnumber="33">ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ. ܐܶܬ݂ܳܐ ܐܺܝܙܓܰܕܳܐ ܥܠܰܘܗܝ. ܘܶܐܡܰܪ. ܗܳܐ ܗܳܕܳܐ ܗ̱ܝ ܒܺܝܫܬܳܐ ܡܶܢ ܩܕ݂ܳܡ ܡܳܪܝܳܐ. ܡܳܢܳܐ ܐܶܨܰܠܶܐ ܬܽܘܒ ܠܡܳܪܝܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܶܐܡܰܪ ܐܶܠܺܝܫܰܥ. ܫܡܰܥܘ ܦܶܬ݂ܓܳܡܶܗ ܕܡܳܪܝܳܐ. ܗܳܟܰܢܳܐ ܐܳܡܰܪ ܡܳܪܝܳܐ. ܡܚܳܪ ܠܗܳܢܳܐ ܥܶܕܳܢܳܐ. ܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܒܬܰܪܥܳܐ ܕܫܳܡܪܺܝܢ.</VERS>
      <VERS vnumber="2">ܘܰܥܢܳܐ ܓܰܒܪܳܐ. ܕܡܰܠܟܳܐ ܡܶܣܬܡܶܟ݂ ܥܰܠ ܐܺܝܕܰܘ̈ܗܝ. ܘܶܐܡܰܪ. ܐܶܢ ܡܳܪܝܳܐ ܢܶܥܒܶܕ݂ ܟܰܘ̈ܶܐ ܒܰܫܡܰܝܳܐ. ܢܶܗܘܶܐ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܠܶܗ ܐܶܠܺܝܫܰܥ. ܗܳܐ ܚܳܙܶܐ ܐܰܢ̱ܬ ܒܥܰܝܢܰܝ̈ܟ. ܘܡܶܢܶܗ ܠܳܐ ܬܶܐܟ݂ܽܘܠ.</VERS>
      <VERS vnumber="3">ܘܰܐܪܒܥܳܐ ܓܰܒܖ̈ܺܝܢ ܓܰܖ̈ܒܺܝܢ ܝܳܬ݂ܒܺܝܢ ܗܘܰܘ ܠܒܰܪ ܡܶܢ ܫܽܘܪܳܐ. ܘܶܐܡܰܪ ܓܒܰܪ ܠܚܰܒܪܶܗ. ܡܳܢܳܐ ܝܳܬ݂ܒܺܝܢ ܚܢܰܢ ܗܳܪܟܳܐ ܥܕܰܡܳܐ ܕܰܢܡܽܘܬ݂.</VERS>
      <VERS vnumber="4">ܐܶܢ ܐܳܡܪܺܝܢ ܚܢܰܢ ܕܢܶܥܽܘܠ ܠܓܰܘ ܩܪܺܝܬ݂ܳܐ. ܟܰܦܢܳܐ ܥܰܫܺܝܢ ܒܓܰܘ ܩܪܺܝܬ݂ܳܐ. ܡܳܝܬܺܝܢ ܚܢܰܢ ܬܰܡܳܢ. ܐܶܢ ܘܝܳܬ݂ܒܺܝܢ ܚܢܰܢ ܗܳܪܟܳܐ. ܡܳܝܬܺܝܢ ܚܢܰܢ. ܐܶܠܳܐ ܬܰܘ ܢܺܐܙܰܠ ܠܡܰܫܪܺܝܬܳܐ. ܕܰܐܕܽܘܡ ܐܶܢ ܢܰܚܽܘܢܳܢ. ܢܺܚܶܐ. ܘܶܐܢ ܢܡܺܝܬ݂ܽܘܢܳܢ. ܢܡܽܘܬ݂.</VERS>
      <VERS vnumber="5">ܘܩܳܡܘ ܒܫܰܦܪܳܐ ܠܡܺܐܙܰܠ ܠܡܰܫܪܺܝܬܳܐ ܕܰܐܕܽܘܡ. ܘܡܰܛܺܝܘ ܥܕܰܡܳܐ ܠܣܰܘܦܳܐ ܕܡܰܫܪܺܝܬܳܐ. ܘܠܰܝܬ ܬܰܡܳܢ ܐ̱ܢܳܫ.</VERS>
      <VERS vnumber="6">ܘܡܳܪܝܳܐ ܐܰܫܡܰܥ ܠܡܰܫܪܺܝܬܳܐ ܕܰܐܕܽܘܡ ܩܳܠ ܖ̈ܰܟܫܳܐ ܘܩܳܠ ܖ̈ܰܟܳܒܶܐ ܘܩܳܠ ܚܰܝܠܳܐ ܥܰܫܺܝܢܳܐ ܘܶܐܡܰܪ ܓܒܰܪ ܠܚܰܒܪܶܗ. ܗܳܐ ܐܶܓܰܪ ܥܠܰܝܢ ܡܰܠܟܳܐ ܕܺܝܣܪܳܐܶܝܠ. ܠܡܰܠܟܳܐ ܕܚܺܝܬ݂ܳܝ̈ܶܐ. ܘܰܠܡܰܠܟܳܐ ܕܡܶܨܖ̈ܳܝܶܐ ܕܢܺܐܬܽܘܢ ܥܠܰܝܢ.</VERS>
      <VERS vnumber="7">ܘܩܳܡܘ ܥܪܰܩܘ ܠܗܽܘܢ ܒܨܰܦܪܳܐ. ܘܰܫܒܰܩܘ ܡܰܫܟܢܰܝ̈ܗܽܘܢ. ܘܖ̈ܰܟ݂ܫܗܽܘܢ. ܘܚܶܡܖ̈ܰܝܗܽܘܢ. ܘܡܰܫܪܺܝܬ݂ܗܽܘܢ ܐܰܝܟ݂ ܕܰܥܒܺܝܕ݂ܳܐ. ܘܰܥܪܰܩܘ ܒܢܰܦܫܗܽܘܢ.</VERS>
      <VERS vnumber="8">ܘܶܐܬ݂ܰܘ ܓܰܖ̈ܒܶܐ ܗܳܢܽܘܢ ܥܕܰܡܳܐ ܠܣܰܘܦܳܗ̇ ܕܡܰܫܪܺܝܬܳܐ. ܘܥܰܠܘ ܠܡܰܫܟܢܳܐ ܚܰܕ݂. ܘܶܐܟܰܠܘ ܘܶܐܫܬܺܝܘ ܘܰܢܣܰܒܘ ܡܶܢ ܬܰܡܳܢ ܟܶܣܦܳܐ ܘܕܰܗܒܳܐ ܘܰܠܒܽܘ̈ܫܶܐ. ܘܶܐܙܰܠ ܘܰܛܡܰܪܘ. ܘܰܗܦܰܟ݂ܘ ܘܥ̣ܰܠܘ ܠܡܰܫܟܢܳܐ ܐ̱ܚܪܺܢܳܐ. ܘܰܫܩܰܠܘ ܡܶܢ ܬܰܡܳܢ. ܘܶܐܙܰܠܘ ܘܰܛܡܰܪܘ.</VERS>
      <VERS vnumber="9">ܘܶܐܡܰܪܘ ܓܒܰܪ ܠܚܰܒܪܶܗ. ܠܳܐ ܟܺܐܢܳܐܺܝܬ݂ ܥܳܒܕܺܝܢ ܚܢܰܢ. ܝܰܘܡܳܢܳܐ ܝܰܘܡܰܐ ܗ̱ܘ ܕܰܣܒܰܪܬ݂ܳܐ ܘܰܥܕܰܡܳܐ ܠܶܐܡܰܬ݂ܝ ܫܰܬܺܝܩܺܝܢ ܚܢܰܢ. ܘܰܡܟܰܬܪܶܝܢ ܚܢܰܢ ܥܕܰܡܳܐ ܕܢܶܢܗܰܪ ܨܰܦܪܳܐ. ܘܢܶܡܛܶܝܢ ܚܛܳܗܳܐ. ܗܳܫܳܐ ܬܰܘ ܢܺܐܙܰܠ ܘܰܢܚܰܘܶܐ ܒܒܶܝܬ݂ ܡܰܠܟܳܐ.</VERS>
      <VERS vnumber="10">ܘܶܐܬ݂ܰܘ ܘܰܩܪܰܘ ܠܬܰܖ̈ܳܥܶܐ ܕܰܩܪܺܝܬ݂ܳܐ. ܘܚܰܘܺܝܘ ܐܶܢܽܘܢ. ܘܶܐܡܰܪܘ. ܐܶܙܰܠ̱ܢ ܠܡܰܫܪܺܝܬܳܐ ܕܰܐܕܽܘܡ. ܘܠܰܝܬ ܬܰܡܳܢ ܓܒܰܪ ܘܩܳܠ ܐ̱ܢܳܫ. ܐܶܠܳܐ ܖ̈ܰܟܫܳܐ ܟܰܕ݂ ܐܰܣܺܝܪܺܝܢ. ܘܚܶܡܖ̈ܳܐ ܟܰܕ݂ ܐܰܣܺܝܪܺܝܢ. ܘܡܰܫܟܢܳܐ ܐܰܝܟ݂ ܕܗܶܢܽܘܢ.</VERS>
      <VERS vnumber="11">ܘܰܩܪܰܘ ܬܰܖ̈ܳܥܶܐ ܘܚܰܘܺܝܘ ܠܓܰܘ ܒܶܝܬ݂ ܡܰܠܟܳܐ.</VERS>
      <VERS vnumber="12">ܘܩܳܡ ܡܰܠܟܳܐ ܒܠܺܠܝܳܐ ܘܶܐܡܰܪ ܠܥܰܒܕܰܘ̈ܗܝ. ܐܶܚܰܘܶܝܟܽܘܢ ܡܶܕܶܡ ܕܰܥܒܰܕ݂ܘ ܠܰܢ ܐܰܕܽܘܡܳܝ̈ܶܐ. ܝܺܕܰܥܘ ܕܟܰܦܢܺܝܢ ܚܢܰܢ. ܘܰܢܦܰܩܘ ܡܶܢ ܡܰܫܪܺܝܬܳܐ ܠܡܶܬܛܰܫܳܝܽܘ ܒܕܰܒܪܳܐ. ܘܳܐܡܪܺܝܢ. ܡܳܐ ܕܰܢܦܰܩܘ ܡܶܢ ܩܪܺܝܬ݂ܳܐ. ܢܶܐܚܽܘܕ݂ ܐܶܢܽܘܢ ܟܰܕ݂ ܚܰܝܺܝܢ. ܘܠܰܩܪܺܝܬ݂ܳܐ ܢܶܥܽܘܠ.</VERS>
      <VERS vnumber="13">ܘܰܥܢܳܐ ܚܰܕ݂ ܡܶܢ ܥܰܒܕܰܘ̈ܗܝ. ܘܶܐܡܰܪ. ܢܶܕ݂ܒܪܽܘܢ ܚܰܡܫܳܐ ܡܶܢ ܖ̈ܰܟܳܒܶܐ ܕܶܐܫܬܚܰܪܘ ܐܶܢ ܐܶܬܬܚܶܕ݂ܘ. ܚܫܺܝܒܺܝܢ ܐܰܝܟ݂ ܚܰܝܠܳܐ ܟܽܠܶܗ ܕܺܝܣܪܳܐܶܝܠ ܕܣܳܦ. ܘܰܢܫܰܕܰܪ ܘܢܶܚܙܶܐ.</VERS>
      <VERS vnumber="14">ܘܰܪܟܶܒܘ ܬܪܶܝܢ ܙܰܘ̈ܓܺܝܢ ܕܖ̈ܰܟܳܒܶܐ ܕܖ̈ܰܟܫܳܐ. ܘܫܰܕܰܪ ܡܰܠܟܳܐ ܒܳܬܰܪ ܡܰܫܪܺܝܬܳܐ ܕܰܐܕܽܘܡ. ܘܶܐܡܰܪ ܙܶܠܘ ܚܙܰܘ.</VERS>
      <VERS vnumber="15">ܘܶܐܙܰܠܘ ܒܳܬܰܪܗܽܘܢ ܥܕܰܡܳܐ ܠܝܽܘܪܕܢܳܢ. ܘܚܳܙܶܝ݁ܢ ܟܽܠܳܗ̇ ܐܽܘܪܚܳܐ ܡܰܠܝܳܐ ܢܰܚ̈ܬܶܐ ܘܡܳܐܢ̈ܶܐ. ܕܰܫܒܰܩܘ ܐܰܕܽܘܡܳܝ̈ܶܐ ܒܣܽܘܪܗܳܒܗܽܘܢ. ܘܰܗܦܰܟ݂ܘ ܐܺܝܙܓܰܕ̈ܶܐ. ܘܚܰܘܺܝܘ ܠܡܰܠܟܳܐ.</VERS>
      <VERS vnumber="16">ܘܰܢܦܰܩܘ ܥܰܡܳܐ. ܘܒܰܙܘ ܠܡܰܫܪܺܝܬܳܐ ܕܰܐܕܽܘܡ ܘܰܗܘܳܬ݂ ܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܐܰܝܟ݂ ܕܶܐܡܰܪ ܡܳܪܝܳܐ.</VERS>
      <VERS vnumber="17">ܘܡܰܠܟܳܐ ܐܰܩܺܝܡ ܠܓܰܒܪܳܐ ܕܡܰܠܟܳܐ ܡܶܣܬܡܶܟ݂ ܗܘܳܐ ܥܰܠ ܐܺܝܕܰܘ̈ܗܝ ܥܰܠ ܬܰܪܥܳܐ. ܘܕܳܫܽܘܗܝ ܥܰܡܳܐ ܒܬܰܪܥܳܐ ܘܡܺܝܬ݂. ܐܰܝܟ݂ ܕܶܐܡܰܪ ܢܒܺܝܶܗ ܕܰܐ‌ܠܳܗܳܐ. ܟܰܕ݂ ܢܚܶܬ݂ ܐܺܝܙܓܰܕܳܐ ܥܠܰܘܗܝ.</VERS>
      <VERS vnumber="18">ܘܰܗܘܳܐ ܦܶܬ݂ܓܳܡܶܗ ܕܰܢܒܺܝܶܗ ܕܰܐ‌ܠܳܗܳܐ ܕܶܐܡܰܪ ܠܡܰܠܟܳܐ. ܕܣܰܐܬ݂ܳܐ ܕܢܰܫܺܝܦܳܐ ܒܶܐܣܬܺܝܪ. ܘܣܰܐܬ݂ܺܝ̈ܢ ܣܥܳܖ̈ܺܝܢ ܒܣܰܠܥܳܐ. ܢܶܙܕܰܒ̈ܢܳܢ ܡܚܳܪ ܒܗܳܢܳܐ ܥܶܕܳܢܳܐ ܒܬܰܪܥܳܐ ܕܫܳܡܪܺܝܢ.</VERS>
      <VERS vnumber="19">ܘܰܥܢܳܐ ܗܘܳܐ ܓܰܒܪܳܐ ܗܰܘ ܘܶܐܡܰܪ ܠܰܢܒܺܝܶܗ ܕܰܐ‌ܠܳܗܳܐ. ܐܶܢ ܡܳܪܝܳܐ ܥܳܒܶܕ݂ ܟܰܘ̈ܶܐ ܒܰܫܡܰܝܳܐ. ܗܳܘܶܐ ܦܶܬ݂ܓ݂ܳܡܳܐ ܗܳܢܳܐ. ܘܶܐܡܰܪ ܗܘܳܐ ܠܶܗ. ܗܳܐ ܚܳܙܶܐ ܐܰܢ̱ܬ ܒܥܰܝܢܰܝ̈ܟ. ܘܡܶܢܶܗ ܠܳܐ ܬܶܐܟ݂ܽܘܠ.</VERS>
      <VERS vnumber="20">ܘܰܗܘܳܐ ܠܶܗ ܗܳܟܰܢܳܐ. ܘܕ݂ܳܫܽܘܗܝ ܥܰܡܳܐ ܒܬܰܪܥܳܐ. ܘܡܺܝܬ݂.</VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܠܺܝܫܰܥ ܐܶܡܰܪ ܠܰܐܢ̱ܬܬ݂ܳܐ ܕܰܐܚܺܝ ܒܪܳܗ̇. ܩܽܘܡܝ ܙܶܠܝ ܐܰܢ̱ܬܝ ܘܒܰܝܬܶܟ݂ܝ. ܘܰܥܡܰܪܝ ܐܰܝܟܳܐ ܕܥܳܡܪܳܐ ܐܰܢ̱ܬܝ. ܡܶܛܽܠ ܕܰܩܪܳܐ ܡܳܪܝܳܐ ܠܟܰܦܢܳܐ. ܘܳܐܦ ܐܳܬܶܐ ܥܰܠ ܐܰܪܥܳܐ ܫܒܰܥ ܫܢܺܝ̈ܢ.</VERS>
      <VERS vnumber="2">ܘܩܳܡܰܬ݂ ܐܰܢ̱ܬܬ݂ܳܐ ܘܥܶܒܕܰܬ݂ ܐܰܝܟ݂ ܦܶܬ݂ܓܳܡܶܗ ܕܰܢܒܺܝܶܗ ܕܰܐ‌ܠܳܗܳܐ. ܘܶܐܙܰܠ̱ܬ ܗܺܝ ܘܰܒܢܰܝ̈ ܒܰܝܬܳܗ̇. ܘܥܶܡܪܰܬ݂ ܒܰܐܪܥܳܐ ܕܰܦܠܶܫܬܳܝ̈ܶܐ ܫܒܰܥ ܫܢܺܝ̈ܢ.</VERS>
      <VERS vnumber="3">ܘܡܶܢ ܒܳܬܰܪ ܫܒܰܥ ܫܢܺܝ̈ܢ. ܗܶܦܟܰܬ݂ ܘܶܐܬ݂ܳܬ݂ ܡܶܢ ܐܰܪܥܳܐ ܕܰܦܠܶܫܬܳܝ̈ܶܐ ܘܶܐܙܰܠ̱ܬ݂ ܠܰܡܒܰܓܳܢܽܘ ܩܕ݂ܳܡ ܡܰܠܟܳܐ. ܥܰܠ ܒܰܝܬܳܗ̇ ܘܥܰܠ ܚܰܩܠܳܗ̇.</VERS>
      <VERS vnumber="4">ܘܡܰܠܟܳܐ ܐܶܡܰܪ ܠܓܰܚܙܺܝ ܥܠܰܝܡܳܐ ܕܰܢܒܺܝܶܗ ܕܰܐ‌ܠܳܗܳܐ. ܐܶܫܬܰܥܳܐ ܠܺܝ ܟܽܠܗܶܝܢ ܪܰܘܖ̈ܒܳܬ݂ܳܐ ܕܰܥܒܰܕ݂ ܐܶܠܺܝܫܰܥ.</VERS>
      <VERS vnumber="5">ܘܟܰܕ݂ ܡܶܫܬܰܥܶܐ ܠܡܰܠܟܳܐ ܕܰܐܚܺܝ ܡܺܝܬ݂ܳܐ. ܚ̣ܙܳܐ ܐܰܢ̱ܬܬ݂ܳܐ ܕܰܐܚܺܝ ܒܪܳܗ̇. ܡܒܰܓܢܳܐ ܩܕ݂ܳܡ ܡܰܠܟܳܐ ܥܰܠ ܒܰܝܬܳܗ̇ ܘܥܰܠ ܚܰܩܠܳܗ̇ ܘܶܐܡܰܪ ܓܰܚܙܺܝ. ܡܳܪܝ ܡܰܠܟܳܐ. ܗܳܕ݂ܳܐ ܗ̱ܝ ܐܰܢ̱ܬܬ݂ܳܐ. ܘܗܳܢܰܐ ܗ̱ܘ ܒܪܳܗ̇ ܕܰܐܚܺܝ ܐܶܠܺܝܫܰܥ.</VERS>
      <VERS vnumber="6">ܘܫܰܐܠܳܗ̇ ܡܰܠܟܳܐ ܠܰܐܢ̱ܬܬ݂ܳܐ ܘܶܐܫܬܰܥܝܰܬ݂ ܠܶܗ. ܘܰܩܪܳܐ ܠܳܗ̇ ܡܰܠܟܳܐ. ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܦܰܢܳܐ ܠܳܗ̇ ܟܽܠܡܶܕܶܡ ܕܺܐܝܬ݂ ܠܳܗ̇. ܘܟܽܠܳܗ̇ ܥܠܰܠܬ݂ܳܐ ܕܚܰܩܠܳܗ̇. ܡܶܢ ܝܰܘܡܳܐ ܕܫܒܰܩܬ݂ܳܗ̇ ܠܰܐܪܥܳܐ ܘܰܥܕܰܡܳܐ ܠܗܳܫܳܐ.</VERS>
      <VERS vnumber="7">ܘܶܐܬ݂ܳܐ ܐܶܠܺܝܫܰܥ ܠܕܰܪܡܣܽܘܩ ܘܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܐܶܬ݂ܟܪܰܗ̇. ܘܚܰܘܺܝܘܗܝ ܘܶܐܡܰܪܘ ܠܶܗ. ܐܶܬ݂ܳܐ ܢܒܺܝܶܗ ܕܰܐ‌ܠܳܗܳܐ ܠܗܳܪܟܳܐ.</VERS>
      <VERS vnumber="8">ܘܶܐܡܰܪ ܡܰܠܟܳܐ ܠܰܚܙܳܐܶܝܠ. ܣܰܒ ܒܺܐܝܕ݂ܳܟ݂ ܩܽܘܪܒܳܢܳܐ. ܘܙܶܠ ܠܽܐܘܪܥܳܐ ܕܰܢܒܺܝܶܗ ܕܰܐ‌ܠܳܗܳܐ. ܘܰܫܐܰܠ ܡܶܠܬܶܗ ܕܡܳܪܝܳܐ ܡܶܢܶܗ. ܘܶܐܡܰܪ ܠܶܗ. ܐܶܢ ܡܶܬ݂ܚܠܶܡ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.</VERS>
      <VERS vnumber="9">ܘܶܐܙܰܠ ܚܙܳܐܶܝܠ ܠܽܐܘܪܥܶܗ. ܘܰܫܩܰܠ ܩܽܘܪܒܳܢܳܐ ܒܺܐܝܕܶܗ. ܡܶܢ ܟܽܠ ܛܽܘܒܳܐ ܕܕܰܪܡܣܽܘܩ. ܛܥܺܝܢ ܐܰܪܒܥܺܝܢ ܓܰܡ̈ܠܺܝܢ. ܘܶܐܬ݂ܳܐ ܘܩܳܡ ܩܕܳܡܰܘܗܝ. ܘܶܐܡܰܪ ܠܶܗ. ܒܪܳܟ݂ ܒܰܪ ܗܳܕܳܕ ܡܰܠܟܳܐ ܕܰܐܕܽܘܡ ܫܰܕܪܰܢܝ ܠܘܳܬ݂ܳܟ݂ ܘܳܐܡܰܪ. ܐܶܢ ܚܳܝܶܐ ܐ̱ܢܳܐ ܡܶܢ ܟܽܘܪܗܳܢܝ ܗܳܢܳܐ.</VERS>
      <VERS vnumber="10">ܘܶܐܡܰܪ ܠܶܗ ܐܶܠܺܝܫܰܥ. ܙܶܠ ܘܶܐܡܰܪ ܠܶܗ. ܡܶܚܳܐ ܬܺܚܶܐ. ܚܰܘܝܰܢܝ ܡܳܪܝܳܐ ܕܰܡܡܳܬ݂ ܬܡܽܘܬ݂.</VERS>
      <VERS vnumber="11">ܘܰܒ̣ܟܳܐ ܢܒܺܝܶܗ ܕܰܐ‌ܠܳܗܳܐ.</VERS>
      <VERS vnumber="12">ܘܶܐܡܰܪ ܚܙܳܐܶܝܠ ܡܶܛܽܠ ܡܳܢܳܐ ܒܳܟ݂ܶܐ ܡܳܪܝ. ܘܶܐܡܰܪ ܠܶܗ ܐܶܠܺܝܫܰܥ. ܝܳܕܰܥ ܐ̱ܢܳܐ ܒܺܝܫܬܳܐ ܕܥܳܒܶܕ݂ ܐܰܢ̱ܬ ܠܰܒܢܰܝ̈ ܝܺܣܪܳܐܶܝܠ. ܟܰܖ̈ܟܰܝܗܽܘܢ ܡܰܘܩܶܕ݂ ܐܰܢ̱ܬ ܒܢܽܘܪܳܐ. ܘܓܰܕܽܘܕܰܝ̈ܗܽܘܢ ܒܚܰܪܒܳܐ ܡܩܰܛܶܠ ܐܰܢ̱ܬ. ܘܝܰܠܽܘܕܰܝ̈ܗܽܘܢ ܡܫܰܩܶܦ ܐܰܢ̱ܬ. ܘܒܰܛܢ̈ܳܬ݂ܗܽܘܢ ܡܦܰܪܶܬ݂ ܐܰܢ̱ܬ.</VERS>
      <VERS vnumber="13">ܘܶܐܡܰܪ ܚܙܳܐܶܝܠ. ܡܳܢܳܐ ܚܫܺܝܒ ܥܰܒܕܳܟ݂ ܟܰܠܒܳܐ. ܕܢܶܥܒܶܕ݂ ܦܶܬ݂ܓ݂ܳܡܳܐ ܗܳܢܳܐ ܪܰܒܳܐ. ܘܶܐܡܰܪ ܠܶܗ ܐܶܠܺܝܫܰܥ. ܚܰܘܝܰܢܝ ܡܳܪܝܳܐ ܕܰܐܢ̱ܬ ܡܰܠܟܳܐ ܥܰܠ ܐܰܕܽܘܡ.</VERS>
      <VERS vnumber="14">ܘܶܐܬ݂ܳܐ ܚܙܳܐܶܝܠ ܡܶܢ ܠܘܳܬ݂ ܐܶܠܺܝܫܰܥ. ܘܶܐܙܰܠ ܠܘܳܬ݂ ܡܳܪܶܗ. ܘܶܐܡܰܪ ܠܶܗ ܡܳܪܶܗ. ܡܳܢܳܐ ܐܶܡܰܪ ܠܳܟ݂ ܐܶܠܺܝܫܰܥ. ܐܳܡܰܪ ܠܶܗ. ܗܳܟܰܢܳܐ. ܐܶܡܰܪ ܠܺܝ ܕܡܶܚܳܐ ܬܺܚܶܐ.</VERS>
      <VERS vnumber="15">ܘܡܶܢ ܒܳܬܰܪ ܝܰܘܡܳܐ ܢܣܰܒ ܚܙܳܐܶܝܠ ܚܡܺܝܠܬܳܐ ܘܨܰܒܥܳܗ̇ ܒܡܰܝ̈ܳܐ. ܘܰܦܪܰܣ ܥܰܠ ܐܰܦܰܘ̈ܗܝ ܘܡܺܝܬ݂. ܘܰܐܡܠܶܟ݂ ܚܙܳܐܶܝܠ ܒܳܬܪܶܗ.</VERS>
      <VERS vnumber="16">ܘܒܰܫܢܰܬ݂ ܚܰܡܶܫ ܕܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܝܽܘܪܳܡ ܒܰܪ ܝܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="17">ܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܟܰܕ݂ ܐܰܡܠܶܟ݂. ܘܰܬ݂ܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.</VERS>
      <VERS vnumber="18">ܘܗܰܠܶܟ݂ ܒܽܐܘܪܚܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܰܝܟ݂ ܕܰܥܒܰܕ݂ܘ ܕܒܶܝܬ݂ ܐܳܚܳܒ. ܡܶܛܽܠ ܕܚܳܬܶܗ ܕܳܐܚܳܒ ܗܘܳܬ݂ ܠܶܗ ܐܰܢ̱ܬܬ݂ܳܐ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.</VERS>
      <VERS vnumber="19">ܘܠܳܐ ܨܒܳܐ ܡܳܪܝܳܐ ܠܰܡܚܰܒܳܠܽܘ ܠܺܝܗܽܘܕ݂ܳܐ. ܡܶܛܽܠ ܕܰܘܺܝܕ݂ ܥܰܒܕܶܗ ܐܰܝܟ݂ ܕܶܐܡܰܪ ܠܶܗ. ܕܢܶܬܶܠ ܠܶܗ ܫܪܳܓܳܐ ܠܰܒܢܰܘ̈ܗܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="20">ܒܝܰܘܡܰܘ̈ܗܝ ܡܪܰܕ݂ ܐܰܕܽܘܡ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܘܰܐܡܠܶܟ݂ܘ ܥܠܰܝܗܽܘܢ ܡܰܠܟܳܐ.</VERS>
      <VERS vnumber="21">ܘܰܥܒܰܪ ܝܽܘܪܳܡ ܠܰܨܥܺܝܪܳܐ. ܘܟܽܠܗܽܘܢ ܖ̈ܰܟܳܒܶܐ ܥܰܡܶܗ. ܘܩܳܡ ܒܠܺܠܝܳܐ ܕܢܶܚܪܽܘܒ ܠܰܐܕܽܘܡܳܝ̈ܶܐ ܕܰܟ݂ܪܺܝܟ݂ܺܝܢ ܠܶܗ. ܘܰܠܪܰܘܖ̈ܒܳܢܰܘ̈ܗܝ ܒܡܰܖ̈ܟܒܳܬ݂ܳܐ. ܘܰܥܪܰܩܘ ܥܰܡܳܐ ܠܡܰܫܟܢܰܝ̈ܗܽܘܢ.</VERS>
      <VERS vnumber="22">ܘܰܡܪܰܕ݂ ܐܰܕܽܘܡ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܥܕܰܡܳܐ ܠܝܰܘܡܳܢܳܐ. ܗܳܝܕܶܝܢ ܡܶܪܕܰܬ݂ ܠܶܒܢܳܐ ܒܙܰܒܢܳܐ ܗܰܘ.</VERS>
      <VERS vnumber="23">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܳܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="24">ܘܰܫܟܶܒ ܝܽܘܪܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܐܶܚܰܙܝܳܐ ܒܪܶܗ ܒܳܬܪܶܗ.</VERS>
      <VERS vnumber="25">ܒܰܫܢܰܬ݂ ܚܕܰܥܶܣܖ̈ܶܐ ܠܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܶܚܰܙܝܳܐ ܒܰܪ ܝܽܘܪܳܡ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="26">ܒܰܪ ܥܶܣܪܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܐܶܚܰܙܝܳܐ ܟܰܕ݂ ܐܰܡܠܶܟ݂ ܘܫܰܢ̱ܬܳܐ ܚܕ݂ܳܐ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܥܬܰܠܝܳܐ ܒܰܪܬ݂ ܥܰܡܪܺܝ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="27">ܘܗܰܠܶܟ݂ ܒܽܐܘܪܚܳܐ ܕܒܶܝܬ݂ ܐܳܚܳܒ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܕܒܶܝܬ݂ ܐܳܚܳܒ. ܡܶܛܽܠ ܕܚܰܬ݂ܢܳܐ ܗܘܳܐ ܕܒܶܝܬ݂ ܐܳܚܳܒ.</VERS>
      <VERS vnumber="28">ܘܶܐܙܰܠ ܥܰܡ ܝܽܘܪܳܡ ܒܰܪ ܐܳܚܳܒ ܠܰܩܪܳܒܳܐ. ܥܰܠ ܚܙܳܐܶܝܠ ܡܰܠܟܳܐ ܕܰܐܕܽܘܡ ܠܪܳܡܰܬ݂ ܓܶܠܥܳܕ݂ ܘܰܡܚܰܐܗܝ ܐܰܕܽܘܡܳܝ̈ܶܐ ܠܝܽܘܪܳܡ.</VERS>
      <VERS vnumber="29">ܘܰܗܦܰܟ݂ ܝܽܘܪܳܡ ܒܰܪ ܐܳܚܳܒ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ. ܡܶܢ ܡܚܽܘܬ݂ܳܐ ܕܰܡܚܰܐܗܝ ܐܰܕܽܘܡܳܝ̈ܶܐ ܒܪܳܡܬ݂ܳܐ. ܟܰܕ݂ ܡܶܬ݂ܟܰܬܰܫ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܚܰܙܝܳܐ ܒܰܪ ܝܽܘܪܳܡ ܡܰܠܟܳܐ ܕܺܝܗܽܘܕ݂ܳܐ. ܢܚܶܬ݂ ܠܡܶܚܙܳܐ ܠܝܽܘܪܳܡ ܒܰܪ ܐܳܚܳܒ ܕܰܟ݂ܪܺܝܗ ܗܘܳܐ ܒܺܐܝܙܰܪܥܺܝܠ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܠܺܝܫܰܥ ܢܒܺܝܳܐ ܩ̣ܪܳܐ ܠܚܰܕ݂ ܡܶܢ ܒܢܰܝ̈ ܢܒܺܝ̈ܶܐ. ܘܶܐܡܰܪ ܠܶܗ. ܐܰܣܽܘܪ ܚܰܨܰܝ̈ܟ. ܘܣܰܒ ܩܰܪܢܳܐ ܕܡܶܫܚܳܐ ܒܺܐܝܕ݂ܳܟ݂. ܘܙܶܠ ܠܪܳܡܰܬ݂ ܓܶܠܥܳܕ݂</VERS>
      <VERS vnumber="2">ܘܥܽܘܠ ܠܬܰܡܳܢ. ܘܰܚܙܺܝ ܬܰܡܳܢ ܠܝܳܗܽܘ ܒܰܪܝܰܡܫܺܝ. ܥܽܘܠ ܘܰܐܩܺܝܡܳܝܗܝ ܡܶܢ ܒܰܝܢܳܬ݂ ܐܰܚܰܘ̈ܗܝ. ܘܰܐܥܶܠܳܝܗܝ ܬܰܘܳܢ ܒܓܰܘ ܬܰܘܳܢ.</VERS>
      <VERS vnumber="3">ܘܣܰܒ ܩܰܪܢܳܐ ܕܡܶܫܚܳܐ. ܘܣܽܘܟ݂ ܒܪܺܝܫܶܗ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܡܫܰܚܬܳܟ݂ ܕܬܶܗܘܶܐ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ ܘܰܦܬܰܚ ܬܰܪܥܳܐ ܘܰܥܪܽܘܩ. ܘܠܳܐ ܬܟܰܬܰܪ.</VERS>
      <VERS vnumber="4">ܘܶܐܙܰܠ ܥܠܰܝܡܳܐ ܢܒܺܝܳܐ ܠܪܳܡܰܬ݂ ܓܶܠܥܳܕ݂</VERS>
      <VERS vnumber="5">ܘܥܰܠ ܘܰܚܙܳܐ ܖ̈ܰܒܰܝ ܚܰܝ̈ܠܶܐ ܟܰܕ݂ ܝܳܬ݂ܒܺܝܢ. ܘܶܐܡܰܪ. ܦܶܬ݂ܓ݂ܳܡܳܐ ܐܺܝܬ݂ ܠܺܝ ܕܺܐܡܰܪ ܠܳܟ݂ ܪܰܒܳܐ. ܘܶܐܡܰܪ ܝܳܗܽܘ ܠܡܰܢ ܡܶܢ ܟܽܠܰܢ. ܘܶܐܡܰܪ ܠܶܗ ܠܳܟ݂ ܪܰܒܳܐ.</VERS>
      <VERS vnumber="6">ܘܩܳܡ ܘܥܰܠ ܠܬܰܘܳܢܳܐ. ܘܰܢܣܰܟ݂ ܡܶܫܚܳܐ ܒܪܺܝܫܶܗ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܫܰܚܬܳܟ݂ ܕܬܰܡܠܶܟ݂ ܥܰܠ ܥܰܡܶܗ ܕܡܳܪܝܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="7">ܘܬܶܡܚܶܐ ܠܰܕ݂ܒܶܝܬ݂ ܐܳܚܳܒ ܡܳܪܳܟ݂ ܘܶܐܬ݂ܢܰܩܰܡ ܕܡܳܐ ܕܥܰܒ̈ܕܰܝ ܢܒܺܝ̈ܶܐ. ܘܰܕ݂ܡܳܐ ܕܟܽܠܗܽܘܢ ܥܰܒܕܰܘ̈ܗܝ ܕܡܳܪܝܳܐ ܡܢ ܐܺܝܕ݂ܳܐ ܕܺܐܝܙܒܶܠ.</VERS>
      <VERS vnumber="8">ܘܰܐܘܒܶܕ݂ ܟܽܠܶܗ ܒܰܝܬܶܗ ܕܳܐܚܳܒ. ܘܰܐܘܒܶܕ݂ ܠܳܐܚܳܒ ܕܬ݂ܳܐܶܢ ܒܶܐܣܬ݂ܳܐ. ܘܕܳܐܣܰܪ ܘܫܳܪܶܐ ܒܺܝܣܪܳܐܶܝܠ.</VERS>
      <VERS vnumber="9">ܘܶܐܥܒܕ݂ܺܝܘܗܝ ܠܒܰܝܬܶܗ ܕܳܐܚܳܒ. ܐܰܝܟ݂ ܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܘܰܐܝܟ݂ ܒܶܝܬ݂ ܒܰܥܫܳܐ ܒܰܪ ܐܰܚܺܝܳܐ.</VERS>
      <VERS vnumber="10">ܘܠܺܐܝܙܒܶܠ ܢܶܐܟܠܽܘܢ ܟܰܠ̈ܒܶܐ ܒܝܳܪܬܽܘܬ݂ܳܐ ܕܺܐܝܙܰܪܥܶܝܠ. ܘܠܰܝܬ ܕܩܳܒܰܪ ܘܰܦܬܰܚ ܬܰܪܥܳܐ. ܘܰܥ̣ܪܰܩ.</VERS>
      <VERS vnumber="11">ܘܝܳܗܽܘ ܢܦܰܩ ܠܘܳܬ݂ ܥܰܒܕ̈ܶܐ ܕܡܳܪܶܗ. ܘܳܐܡܪܺܝܢ ܠܶܗ ܫܠܳܡ. ܡܳܢܳܐ ܐܶܬ݂ܳܐ ܫܳܛܝܳܐ ܗܳܢܳܐ ܠܘܳܬ݂ܳܟ݂. ܐܳܡܰܪ ܠܗܽܘܢ. ܐܰܢ̱ܬܽܘܢ ܝܳܕ݂ܥܺܝܢ ܠܓܰܒܪܳܐ ܘܰܠܫܳܛܝܽܘܬܶܗ.</VERS>
      <VERS vnumber="12">ܘܳܐܡܪܺܝܢ ܠܶܗ ܡܕܰܓܶܠ ܐܰܢ̱ܬ. ܚܰܘܳܢ. ܐܳܡܰܪ ܠܗܽܘܢ. ܗܳܟܰܢܳܐ ܐܶܡܰܪ ܠܺܝ. ܗܳܟܰܢܳܐ ܐܳܡܰܪ ܡܳܪܝܳܐ. ܡܫܰܚܬܳܟ݂ ܕܬܰܡܠܶܟ݂ ܥܰܠ ܝܺܣܪܳܐܶܝܠ.</VERS>
      <VERS vnumber="13">ܘܶܐܣܬܰܪܗܰܒܘ ܘܰܢܣܰܒܘ ܓܒܰܪ ܠܒܳܫܶܗ. ܘܣܳܡܘ ܬܚܽܘܬ݂ܰܘܗܝ ܥܰܠ ܡܰܘܬܒܳܐ ܕܕܰܖ̈ܓܶܐ. ܘܰܩ̣ܪܰܘ ܒܫܺܝܦܽܘܪܳܐ. ܘܶܐܡܰܪܘ ܐܰܡܠܶܟ݂ ܝܳܗܽܘ.</VERS>
      <VERS vnumber="14">ܘܰܡܪܰܕ݂ ܝܳܗܽܘ ܒܰܪ ܝܰܡܫܺܝ ܥܰܡ ܝܽܘܪܳܡ. ܘܝܽܘܪܳܡ ܢܳܛܰܪ ܗܘܳܐ ܒܪܳܡܰܬ݂ ܓܶܠܥܳܕ݂ ܗܽܘ ܘܟܽܠܶܗ ܝܺܣܪܳܐܶܝܠ ܥܰܡܶܗ. ܡܶܢ ܩܕ݂ܳܡ ܚܙܳܐܶܝܠ ܡܰܠܟܳܐ ܕܰܐܕܽܘܡ.</VERS>
      <VERS vnumber="15">ܘܰܗܦܰܟ݂ ܝܽܘܪܳܡ ܡܰܠܟܳܐ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ ܡܶܢ ܡܚܽܘܬ݂ܳܐ ܕܰܡܚܰܐܗܝ ܐܰܕܽܘܡܳܝ̈ܶܐ. ܟܰܕ݂ ܡܶܬ݂ܟܰܬܰܫ ܡܰܠܟܳܐ ܕܰܐܕܽܘܡ. ܘܶܐܡܰܪ ܝܳܗܽܘ. ܐܶܢ ܨܳܒܳܝ̈ܢ ܢܰܦ̈ܫܳܬ݂ܟܽܘܢ. ܠܳܐ ܢܶܦܽܘܩ ܕܡܶܬ݂ܦܰܠܰܛ ܡܶܢ ܩܪܺܝܬ݂ܳܐ. ܕܢܺܐܙܰܠ ܘܰܢܚܰܘܶܐ ܒܺܐܝܙܰܪܥܺܝܠ.</VERS>
      <VERS vnumber="16">ܘܰܪܟܶܒ ܝܳܗܽܘ ܘܶܐܙܰܠ ܠܬܰܡܳܢ. ܡܶܛܽܠ ܕܝܽܘܪܳܡ ܪܡܶܐ ܗܘܳܐ ܬܰܡܳܢ. ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ ܢܚܶܬ݂ ܠܡܶܚܙܳܐ ܠܝܽܘܪܳܡ.</VERS>
      <VERS vnumber="17">ܘܕܰܘܩܳܐ ܩܳܐܶܡ ܥܰܠ ܡܰܓܕܠܳܐ ܕܺܐܝܙܰܪܥܶܝܠ. ܘܰܚܙܳܐ ܪܟ݂ܽܘܒܳܐ ܕܝܳܗܽܘ ܟܰܕ݂ ܐܳܬܶܐ. ܘܶܐܡܰܪ ܕܰܘܩܳܐ ܖ̈ܰܟܳܒܶܐ ܚܳܙܶܐ ܐ̱ܢܳܐ. ܘܶܐܡܰܪ ܝܽܘܪܳܡ. ܕܒܰܪ ܡܰܪܟܰܒܬ݂ܳܐ. ܘܫܰܕܰܪ ܠܽܐܘܪܥܗܽܘܢ ܘܢܺܐܡܰܪ ܫܠܳܡ.</VERS>
      <VERS vnumber="18">ܘܶܐܙܰܠ ܪܳܟܶܒ ܣܽܘܣܝܳܐ ܠܽܐܘܪܥܶܗ ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܰܠܟܳܐ ܫܠܳܡ. ܘܶܐܡܰܪ ܝܳܗܽܘ. ܡܳܐ ܠܳܟ݂ ܘܠܰܫܠܳܡܳܐ. ܗܦܽܘܟ݂ ܒܳܬܰܪܝ ܘܚܰܘܺܝ ܕܰܘܩܳܐ. ܘܶܐܡܰܪ. ܡ̣ܛܳܐ ܐܺܝܙܓܰܕܳܐ ܥܕܰܡܳܐ ܠܘܳܬ݂ܗܽܘܢ. ܘܠܳܐ ܗܦܰܟ݂.</VERS>
      <VERS vnumber="19">ܘܫܰܕܰܪ ܦܰܪܳܫܳܐ ܐ̱ܚܪܺܢܳܐ ܠܘܳܬ݂ܗܽܘܢ. ܘܶܐܡܰܪ. ܗܳܟܰܢܳܐ ܐܳܡܰܪ ܡܰܠܟܳܐ ܫܠܳܡ. ܘܶܐܡܰܪ ܝܳܗܽܘ. ܡܳܐ ܠܳܟ݂ ܘܠܰܫܠܳܡܳܐ. ܗܦܽܘܟ݂ ܒܳܬܰܪܝ.</VERS>
      <VERS vnumber="20">ܘܚܰܘܺܝ ܕܰܘܩܳܐ ܘܶܐܡܰܪ. ܡܛܳܐ ܐܺܝܙܓܰܕܳܐ ܥܕܰܡܳܐ ܠܘܳܬ݂ܗܽܘܢ. ܘܠܳܐ ܗܦܰܟ݂ ܘܰܕ݂ܒܳܪܳܐ ܐܰܝܟ݂ ܕܒܳܪܳܐ ܕܝܳܗܽܘ ܒܰܪ ܝܰܡܫܺܝ. ܡܶܛܽܠ ܕܰܡܣܰܪܗܒܳܐܺܝܬ݂ ܕܳܒܰܪ ܗܘܳܐ.</VERS>
      <VERS vnumber="21">ܘܶܐܡܰܪ ܝܽܘܪܳܡ ܦܰܓܶܕ݂ܘ ܘܦܰܓܶܕ݂ܘ ܡܰܖ̈ܟܒܳܬ݂ܳܐ. ܘܰܢܦܰܩ ܝܽܘܪܳܡ ܡܰܠܟܳܐ ܕܺܝܣܪܳܐܶܝܠ. ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܓܒܰܪ ܒܡܰܪܟܰܒܬܶܗ. ܘܰܢܦܰܩܘ ܠܽܐܘܪܥܶܗ ܕܝܳܗܽܘ. ܘܶܐܫܟܚܽܘܗܝ ܒܝܳܪܬܽܘܬ݂ܳܐ ܕܢܳܒܽܘܬ݂ ܐܺܝܙܰܪܥܠܳܝܳܐ.</VERS>
      <VERS vnumber="22">ܘܟܰܕ݂ ܚܙܳܝܗܝ ܝܽܘܪܳܡ ܠܝܳܗܽܘ. ܐܶܡܰܪ ܠܶܗ ܫܠܳܡ ܝܳܗܽܘ. ܐܳܡܰܪ ܠܶܗ ܝܳܗܽܘ. ܡܰܢܽܘ ܫܠܳܡܳܐ. ܕܙܳܢܝܽܘܬ݂ܳܐ ܕܺܐܝܙܒܶܠ ܐܶܡܳܟ݂. ܐܰܘ ܕܚܰܖ̈ܳܫܶܝܗ̇ ܣܰܓܺܝ̈ܐܶܐ.</VERS>
      <VERS vnumber="23">ܘܰܗܦܰܟ݂ ܝܽܘܪܳܡ ܘܰܥܪܰܩ. ܘܶܐܡܰܪ ܠܶܐܚܰܙܝܳܐ ܢܶܟܠܳܐ ܐܶܚܰܙܝܳܐ.</VERS>
      <VERS vnumber="24">ܘܝܳܗܽܘ ܡܠܳܐ ܐܺܝܕ݂ܶܗ ܒܩܶܫܬܳܐ. ܘܰܡܚܳܝܗܝ ܠܝܽܘܪܳܡ ܒܶܝܬ݂ ܕܖ̈ܳܥܰܘܗܝ ܘܰܢܦܰܩ ܓܶܐܪܳܐ ܡܶܢ ܠܶܒܶܗ. ܘܰܒܪܰܟ݂ ܒܡܰܪܟܰܒܬܶܗ.</VERS>
      <VERS vnumber="25">ܘܶܐܡܰܪ ܝܳܗܽܘ ܠܒܰܪ ܕܩܰܪ ܓܰܢ̱ܒܳܪܶܗ. ܫܩܽܘܠ ܐܰܪܡܳܝܗܝ ܒܝܳܪܬܽܘܬ݂ܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ. ܡܶܛܽܠ ܕܰܕ݂ܟ݂ܺܝܪ ܐ̱ܢܳܐ ܟܰܕ݂ ܪܟ݂ܺܝܒܺܝܢ ܗܘܰܝܢ ܐܶܢܳܐ ܘܰܐܢ̱ܬ. ܘܕܳܒܪܺܝܢ ܒܳܬܰܪ ܐܳܚܳܒ ܐܰܒܽܘܗܝ. ܘܡܳܪܝܳܐ ܐܶܡܰܪ ܥܠܰܘܗܝ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="26">ܐܶܠܳܐ ܕܡܶܗ ܕܢܳܒܽܘܬ݂ ܘܰܕ݂ܡܳܐ ܕܰܒܢܰܘ̈ܗܝ. ܚܙܺܝܬ݂ ܒܪܰܡܫܳܐ. ܐܳܡܰܪ ܡܳܪܝܳܐ. ܘܶܐܦܪܥܳܟ݂ ܒܝܳܪܬܽܘܬ݂ܳܐ ܗܳܕ݂ܶܐ ܐܳܡܰܪ ܡܳܪܝܳܐ. ܘܗܳܫܳܐ ܣܰܒ ܫܕ݂ܺܝܘܗܝ ܒܝܳܪܬܽܘܬ݂ܳܐ ܗܳܕ݂ܶܐ ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ. ܘܰܫܕ݂ܰܐܗܝ ܒܝܳܪܬܽܘܬ݂ܶܗ ܕܢܳܒܽܘܬ݂ ܐܺܝܙܰܪܥܠܳܝܳܐ.</VERS>
      <VERS vnumber="27">ܘܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܚܙܳܐ ܘܰܥܪܰܩ ܒܽܐܘܪܚܳܐ ܕܒܶܝܬ݂ ܓܰܢ̈ܶܐ. ܘܰܪܕܰܦ ܒܳܬܪܶܗ ܝܳܗܽܘ. ܘܶܐܡܰܪ. ܐܳܦ ܠܶܗ ܩܽܘܛܠܽܘܗܝ ܘܩܰܛܠܽܘܗܝ ܒܡܰܪܟܰܒܬܶܗ. ܒܡܰܣܩܳܢܳܐ ܕܓܽܘܕ݂ ܕܥܰܠ ܓܶܢ̱ܒ ܢܒܳܠܥܰܡ. ܘܰܥܪܰܩ ܠܡܰܓܕܽܘ. ܘܡܺܝܬ݂ ܬܰܡܳܢ.</VERS>
      <VERS vnumber="28">ܘܫܰܩܠܽܘܗܝ ܥܰܒܕܰܘ̈ܗܝ. ܘܰܐܘܒܠܽܘܗܝ ܠܽܐܘܪܺܫܠܶܡ. ܘܩܰܒܪܽܘܗܝ ܒܩܰܒܪܶܗ ܥܰܡ ܐܰܒܳܗܰܘ̈ܝ ܒܰܩܪܺܝܬ݂ܳܐ ܕܕܰܘܺܝܕ݂.</VERS>
      <VERS vnumber="29">ܘܒܰܫܢܰܬ݂ ܚܕܰܥܶܣܖ̈ܶܐ ܠܝܽܘܪܳܡ ܒܰܪ ܐܳܚܳܒ. ܐܰܡܠܶܟ݂ ܐܶܚܰܙܝܳܐ ܥܰܠ ܝܺܗܽܘܕܳܐ.</VERS>
      <VERS vnumber="30">ܘܶܐܬ݂ܳܐ ܝܳܗܽܘ ܠܺܐܝܙܰܪܥܶܝܠ. ܘܺܐܝܙܒܶܠ ܫܶܡܥܰܬ݂. ܘܟܶܚܠܰܬ݂ ܒܰܨܕ݂ܺܝܕ݂ܳܐ ܥܰܝ̈ܢܶܝܗ̇. ܘܶܐܣܪܰܬ݂ ܪܺܝܫܳܗ̇. ܘܰܐܕ݂ܺܝܩܰܬ݂ ܡܶܢ ܟܰܘܬܳܐ.</VERS>
      <VERS vnumber="31">ܘܝܳܗܽܘ ܥܳܐܶܠ ܒܬܰܪܥܳܐ. ܘܶܐܡܪܰܬ݂ ܫܠܳܡ ܙܰܡܪܺܝ ܩܳܛܶܠ ܡܳܪܶܗ.</VERS>
      <VERS vnumber="32">ܘܰܐܪܺܝܡ ܐܰܦܰܘ̈ܗܝ ܠܟ݂ܰܘܬ݂ܳܐ. ܘܶܐܡܰܪ ܡܰܢ ܥܰܡܝ ܘܶܐܬ݂ܚܙܺܝܘ ܠܶܗ ܬܪܶܝܢ ܬܠܳܬܳܐ ܡܗܰܝ̈ܡܢܺܝܢ.</VERS>
      <VERS vnumber="33">ܘܶܐܡܰܪ ܦܽܘܫܚܽܘܗ̇ ܘܦܰܫܚܽܘܗ̇ ܘܪܰܣܘ ܡܶܢ ܕܡܳܗ̇ ܥܰܠ ܐܶܣܬ݂ܳܐ. ܘܥ̣ܰܠܘ ܖ̈ܰܟܫܳܐ ܘܕ݂ܳܫܽܘܗ̇.</VERS>
      <VERS vnumber="34">ܘܥܰܠ ܠܡܶܠܥܰܣ ܘܰܠܡܶܫܬܳܐ ܘܶܐܡܰܪ ܦܽܘܩܕܽܘܗ̇ ܠܠܺܝܛܬܳܐ ܗܳܝ. ܘܩܽܘܒܪܽܘܗ̇. ܡܶܛܽܠ ܕܒܰܪܬ݂ ܡܰܠܟܳܐ ܗ̱ܝ.</VERS>
      <VERS vnumber="35">ܘܶܐܙܰܠܘ ܠܡܶܩܒܪܳܗ̇. ܘܠܳܐ ܐܶܫܟܰܚܘ ܒܳܗ̇. ܐܶܠܳܐ ܐܶܢ ܪܺܝܫܳܗ̇ ܘܖ̈ܶܓܠܶܝܗ̇ ܘܦܰܣ̈ܶܐ ܕܺܐܝܕܶܝ̈ܗ̇.</VERS>
      <VERS vnumber="36">ܘܰܗܦܰܟ݂ܘ ܘܚܰܘܺܝܘܗܝ ܘܶܐܡܰܪ. ܦܶܬ݂ܓ݂ܳܡܳܐ ܗ̱ܘ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܺܠܺܝܳܐ ܕܡܶܢ ܬܰܫܒܺܝ. ܕܰܒܝܳܪܬܽܘܬ݂ܳܐ ܕܺܐܝܙܰܪܥܶܝܠ ܢܶܐܟܠܽܘܢ ܟܰܠ̈ܒܶܐ ܒܶܣܪܳܗ̇ ܕܺܐܝܙܒܶܠ.</VERS>
      <VERS vnumber="37">ܘܬܶܗܘܶܐ ܫܠܰܕܳܗ̇ ܕܺܐܝܙܒܶܠ. ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ. ܒܝܳܪܬܽܘܬ݂ܳܐ ܕܺܐܝܙܰܪܥܶܝܠ. ܘܠܰܝܬ ܕܩܳܒܰܪ. ܕܠܳܐ ܢܺܐܡܪܽܘܢ ܗܳܕ݂ܳܐ ܗ̱ܝ ܐܺܝܙܒܶܠ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܠܳܐܚܳܒ ܫܰܒܥܺܝܢ ܒܢܺܝ̈ܢ ܐܺܝܬ݂ ܗܘܳܐ ܒܫܳܡܪܺܝܢ. ܘܪܰܘܖ̈ܒܳܢܶܐ ܕܰܩܪܺܝܬ݂ܳܐ ܡܪܰܒܶܝܢ ܗܘܰܘ ܠܗܽܘܢ ܘܰܟ݂ܬܰܒ ܝܳܗܽܘ ܐܶܓܰܪܬܳܐ. ܘܫܰܕܰܪ ܠܫܳܡܪܺܝܢ. ܠܘܳܬ݂ ܪܰܘܖ̈ܒܳܢܶܐ ܕܺܐܝܙܰܪܥܶܝܠ. ܘܰܠܘܳܬ݂ ܣܳܒ̈ܶܐ. ܘܰܠܘܳܬ݂ ܬܳܖ̈ܐܶܐ ܕܳܐܚܳܒ. ܠܡܺܐܡܰܪ.</VERS>
      <VERS vnumber="2">ܒܫܳܥܬ݂ܳܐ ܕܡܳܛܝܳܐ ܐܶܓܰܪܬܳܐ ܗܳܕ݂ܶܐ ܠܘܳܬ݂ܟܽܘܢ. ܘܥܰܡܟܽܘܢ ܒܢܰܝ̈ ܡܳܖ̈ܰܝܟܽܘܢ. ܘܥܰܡܟܽܘܢ ܡܰܖ̈ܟܒܳܬ݂ܳܐ ܘܖ̈ܰܟܫܳܐ. ܘܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܘܙܰܝܢܳܐ.</VERS>
      <VERS vnumber="3">ܘܡܰܢ ܕܚܳܙܶܝܢ ܐܢ̱ܬܽܘܢ ܕܛܳܒ ܘܫܰܦܺܝܪ ܡܶܢ ܒܢܰܝ̈ ܡܳܖ̈ܰܝܟܽܘܢ. ܐܰܘܬܶܒܘ ܥܰܠ ܟܽܘܪܣܝܳܐ ܕܰܐܒܽܘܗܝ ܘܶܐܬ݂ܟܰܬܰܫܘ ܥܰܠ ܒܶܝܬ݂ ܡܳܖ̈ܰܝܟܽܘܢ.</VERS>
      <VERS vnumber="4">ܘܰܕ݂ܚܶܠܘ ܛܳܒ ܛܳܒ ܟܰܕ݂ ܫ̣ܡܰܥܘ ܘܶܐܡܰܪܘ. ܗܳܐ ܬܪܶܝܢ ܡܰܠܟܺܝ̈ܢ ܠܳܐ ܩܳܡܘ ܩܕܳܡܰܘܗܝ. ܐܰܝܟܰܢܳܐ ܢܩܽܘܡ ܚܢܰܢ ܩܕܳܡܰܘܗܝ.</VERS>
      <VERS vnumber="5">ܘܰܫܠܰܚܘ ܪܰܒܒܰܝܬܳܐ. ܘܫܰܠܺܝܛܳܐ ܕܰܩܪܺܝܬ݂ܳܐ. ܘܣܳܒ̈ܶܐ ܘܬ݂ܳܖ̈ܐܶܐ ܠܝܳܗܽܘ. ܘܶܐܡܰܪܘ ܥܰܒܕܰܝ̈ܟ ܚܢܰܢ ܘܟܽܠ ܕܳܐܡܰܪ ܐܰܢ̱ܬ ܠܰܢ. ܢܶܥܒܶܕ݂ ܘܰܠܐ̱ܢܳܫ ܠܳܐ ܡܰܡܠܟ݂ܺܝܢ ܚܢܰܢ ܟܽܠ ܕܫܰܦܺܝܪ ܒܥܰܝܢܰܝ̈ܟ ܥܒܶܕ݂.</VERS>
      <VERS vnumber="6">ܘܰܟ݂ܬܰܒ ܠܗܽܘܢ ܐܶܓܰܪܬܳܐ ܕܬܰܪܬܶܝܢ ܙܰܒܢܺܝ̈ܢ ܘܶܐܡܰܪ. ܐܶܢ ܕܺܝܠܝ ܐܰܢ̱ܬܽܘܢ. ܘܰܠܩܳܠܝ ܫܳܡܥܺܝܢ ܐܰܢ̱ܬܽܘܢ. ܣܰܒܘ ܖ̈ܺܝܫܶܐ ܕܰܒܢܰܝ̈ ܡܳܖ̈ܰܝܟܽܘܢ. ܘܰܐܝܬܰܘ ܠܺܝ ܡܚܳܪ ܠܗܳܢܳܐ ܥܶܕܳܢܳܐ ܠܺܐܝܙܰܪܥܶܝܠ ܘܰܒܢܰܝ̈ ܡܰܠܟܳܐ ܗܳܘܶܝܢ ܗܘܰܘ ܫܰܒܥܺܝܢ ܓܰܒܖ̈ܺܝܢ. ܘܪܰܘܖ̈ܒܳܢܶܐ ܕܰܩܪܺܝܬ݂ܳܐ ܡܪܰܒܶܝܢ ܗܘܰܘ ܠܗܽܘܢ.</VERS>
      <VERS vnumber="7">ܘܟܰܕ݂ ܡܛܳܬ݂ ܐܶܓܰܪܬܳܐ. ܕܒܰܪܘ ܠܰܒܢܰܘ̈ܗܝ ܕܡܰܠܟܳܐ. ܘܢܰܟܶܣܘ ܐܶܢܽܘܢ ܫܰܒܥܺܝܢ ܓܰܒܖ̈ܺܝܢ. ܘܣܳܡܘ ܖ̈ܺܝܫܰܝܗܽܘܢ ܒܰܡܣܳܢ̈ܶܐ. ܘܫܰܕܰܪܘ ܠܺܐܝܙܰܪܥܶܝܠ.</VERS>
      <VERS vnumber="8">ܘܶܐܬ݂ܳܐ ܐܺܝܙܓܰܕܳܐ. ܘܚܰܘܝܶܗ ܘܶܐܡܰܪ. ܐܰܝܬܺܝܘ ܖ̈ܺܝܫܶܐ ܕܰܒܢܰܝ̈ ܡܰܠܟܳܐ ܘܶܐܡܰܪ. ܟܫܰܘ ܐܶܢܽܘܢ ܬܰܪܬܶܝܢ ܟܳܫ̈ܝܳܢ. ܒܡܰܥܠܳܢܳܐ ܕܬܰܪܥܳܐ ܥܕܰܡܳܐ ܠܨܰܦܪܳܐ.</VERS>
      <VERS vnumber="9">ܘܰܢܦܰܩ ܒܨܰܦܪܳܐ. ܘܶܐܡܰܪ ܠܟܽܠܶܗ ܥܰܡܳܐ. ܙܰܕܺܝܩܺܝܢ ܐܢ̱ܬܽܘܢ ܐܶܢ ܐܶܢܳܐ ܡܶܪܕܶܬ݂ ܥܰܠ ܡܳܪܝ ܘܰܩܛܰܠܬܶܗ. ܡܰܢ ܩܰܛܶܠ ܠܗܳܠܶܝܢ ܟܽܠܗܽܘܢ.</VERS>
      <VERS vnumber="10">ܕܰܥܘ ܡܶܟܺܝܠ ܕܠܳܐ ܢܦܰܠ ܡܶܢ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܰܪܥܳܐ. ܡܶܢ ܟܽܠ ܡܶܕܶܡ ܕܶܐܡܰܪ ܡܳܪܝܳܐ ܥܰܠ ܒܰܝܬܶܗ ܕܳܐܚܳܒ. ܘܡܳܪܝܳܐ ܥ̣ܒܰܕ݂ ܡܶܕܶܡ ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܐܺܠܺܝܳܐ.</VERS>
      <VERS vnumber="11">ܘܰܚܪܰܒ ܝܳܗܽܘ ܠܟܽܠ ܕܶܐܫܬܟܰܚ ܠܒܶܝܬ݂ ܐܳܚܳܒ ܒܺܐܝܙܰܪܥܺܝܠ. ܘܟܽܠ ܪܰܘܖ̈ܒܳܢܰܘ̈ܗܝ ܘܩܰܖ̈ܺܝܒܰܘܗܝ ܘܟܽܘܡܖ̈ܰܘܗܝ. ܘܠܳܐ ܫܒܰܩ ܠܶܗ ܣܪܺܝܕ݂ܳܐ.</VERS>
      <VERS vnumber="12">ܘܩܳܡ ܘܶܐܙܰܠ ܘܥܰܠ ܠܫܳܡܪܺܝܢ ܘܗܽܘ ܥܳܩܰܪ ܗܘܳܐ ܥܠܰܘ̈ܳܬ݂ܳܐ ܕܒܽܐܘܪܚܳܐ.</VERS>
      <VERS vnumber="13">ܘܝܳܗܽܘ ܐܶܫܟܰܚ ܠܰܐܚܰܘ̈ܗܝ ܕܶܐܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ ܘܶܐܡܰܪ ܠܗܽܘܢ ܡܶܢ ܐܰܢ̱ܬܽܘܢ ܐܳܡܪܺܝܢ ܠܶܗ. ܐܰܚܰܘ̈ܗܝ ܚܢܰܢ ܕܶܐܚܰܙܝܳܐ. ܘܰܢܚܶܬ݂ܢ ܠܰܫܠܳܡܳܐ ܕܰܒܢܰܝ̈ ܡܰܠܟܳܐ ܘܕܰܒܢܰܝ̈ ܡܰܠܟܬ݂ܳܐ.</VERS>
      <VERS vnumber="14">ܘܶܐܡܰܪ. ܐܰܚܽܘܕ݂ܘ ܐܶܢܽܘܢ ܟܰܕ݂ ܚܰܝܺܝܢ ܘܶܐܚܰܕ݂ܘ ܐܶܢܽܘܢ. ܘܢܰܟܶܣܘ ܐܶܢܽܘܢ. ܘܰܫܕ݂ܰܘ ܐܶܢܽܘܢ ܒܓܽܘܒܳܐ. ܕܒܶܝܬ݂ ܥܳܩܰܪ ܐܰܪܒܥܺܝܢ ܘܰܬܪܶܝܢ ܓܰܒܖ̈ܺܝܢ ܘܠܳܐ ܫܒܰܩ ܡܶܢܗܽܘܢ ܐ̱ܢܳܫ.</VERS>
      <VERS vnumber="15">ܘܶܐܙܰܠ ܡܶܢ ܬܰܡܳܢ. ܘܶܐܫܟܰܚ ܠܝܽܘܢܳܕ݂ܳܒ ܒܰܪ ܪܳܟܳܒ ܟܰܕ݂ ܐܳܬܶܐ ܠܽܐܘܪܥܶܗ. ܘܒܰܪܟܶܗ ܘܶܐܡܰܪ ܠܶܗ. ܐܺܝܬ݂ ܒܠܶܒܳܟ݂ ܬܪܺܝܨܽܘܬ݂ܳܐ ܐܰܝܟ݂ ܕܰܒܠܶܒܝ ܥܰܡ ܠܶܒܳܟ݂. ܘܶܐܡܰܪ ܝܽܘܢܳܕ݂ܳܒ. ܐܺܝܬ݂ ܘܺܐܝܬ݂. ܘܶܐܡܰܪ ܠܶܗ ܗܰܒ ܐܺܝܕ݂ܳܟ݂ ܘܝܰܗܒ ܐܺܝܕ݂ܶܗ. ܘܰܐܣܩܶܗ ܠܘܳܬ݂ܶܗ ܠܡܰܪܟܰܒܬ݂ܳܐ.</VERS>
      <VERS vnumber="16">ܘܶܐܡܰܪ ܠܶܗ. ܬܳܐ ܥܳܡܝ. ܘܰܚܙܺܝ ܟܰܕ݂ ܛܳܐܶܢ ܐ̱ܢܳܐ ܠܡܳܪܝܳܐ. ܘܰܐܘܬܒܶܗ ܥܰܡܶܗ ܒܡܰܪܟܰܒܬ݂ܳܐ.</VERS>
      <VERS vnumber="17">ܘܥܰܠ ܠܫܳܡܪܺܝܢ. ܘܰܚܪܰܒ ܠܟܽܠ ܕܶܐܫܬܟܰܚ ܒܒܰܝܬܶܗ ܕܳܐܚܳܒ ܒܫܳܡܪܺܝܢ. ܥܕܰܡܳܐ ܕܰܐܘܒܶܕ݂ ܐܶܢܽܘܢ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪ ܠܺܐܠܺܝܳܐ.</VERS>
      <VERS vnumber="18">ܘܟܰܢܶܫ ܝܳܗܽܘ ܠܟܽܠܶܗ ܥܰܡܳܐ. ܘܶܐܡܰܪ ܠܗܽܘܢ. ܐܳܚܳܒ ܦܠܰܚ ܠܒܰܥܠܐ ܩܰܠܺܝܠ. ܝܳܗܽܘ ܢܶܦܠܚܺܝܘܗܝ ܣܰܓܺܝ.</VERS>
      <VERS vnumber="19">ܘܗܳܫܳܐ ܟܽܠܗܽܘܢ ܢܒܺܝ̈ܶܐ ܕܒܰܥܠܳܐ. ܘܟܽܠܗܽܘܢ ܦܳܠܚܰܘ̈ܗܝ ܘܟܽܠܗܽܘܢ ܟܽܘܡܖ̈ܰܘܗܝ ܙܰܡܶܢܘ ܠܺܝ. ܘܐ̱ܢܳܫ ܠܳܐ ܢܶܛܥܶܐ. ܡܶܛܽܠ ܕܕܶܒܚܬ݂ܳܐ ܪܰܒܬܳܐ ܥܳܒܶܕ݂ ܐ̱ܢܳܐ ܠܒܰܥܠܳܐ. ܘܟܽܠ ܡܰܢ ܕܢܶܛܥܶܐ. ܢܺܚܶܐ ܘܝܳܗܽܘ ܥܰܒܕܳܗ̇ ܒܢܶܟܠܳܐ ܕܢܰܘܒܶܕ݂ ܠܦܳܠܚܰܘ̈ܗܝ ܕܒܰܥܠܳܐ.</VERS>
      <VERS vnumber="20">ܘܶܐܡܰܪ ܝܳܗܽܘ. ܙܰܡܶܢܘ ܠܟܽܠܶܗ ܟܶܢܫܳܐ ܠܒܰܥܠܳܐ. ܘܙܰܡܶܢܘ.</VERS>
      <VERS vnumber="21">ܘܫܰܕܰܪ ܝܳܗܽܘ ܥܰܠ ܟܽܠܶܗ ܝܺܣܪܳܐܶܝܠ ܘܶܐܬ݂ܰܘ ܟܽܠܗܽܘܢ ܦܳܠܚܰܘ̈ܗܝ ܕܒܰܥܠܳܐ ܘܠܳܐ ܐܶܫܬܚܰܪ ܐ̱ܢܳܫ ܕܠܳܐ ܐܶܬ݂ܳܐ. ܘܥܰܠ ܠܒܶܝܬ݂ ܒܰܥܠܳܐ ܘܶܐܬ݂ܡܠܺܝ ܒܶܝܬ݂ ܒܰܥܠܳܐ ܣܶܦܳܐ ܒܣܶܦܳܐ.</VERS>
      <VERS vnumber="22">ܘܶܐܡܰܪ ܠܓܺܙܰܒܪܳܐ. ܐܰܦܶܩ ܠܒܽܘ̈ܫܶܐ ܠܟܽܠܗܽܘܢ ܦܳܠܚܰܝ̈ ܒܰܥܠܳܐ. ܘܰܐܦܶܩ ܠܗܽܘܢ ܠܒܽܘ̈ܫܶܐ.</VERS>
      <VERS vnumber="23">ܘܥܰܠ ܝܳܗܽܘ ܘܝܽܘܢܳܕ݂ܳܒ ܒܰܪ ܪܳܟ݂ܳܒ ܠܒܶܝܬ݂ ܒܰܥܠܳܐ. ܘܶܐܡܰܪ ܝܳܗܽܘ ܠܦܳܠܚܰܘ̈ܗܝ ܕܒܰܥܠܳܐ. ܒܨܰܘ ܘܰܚܙܰܘ. ܕܰܠܡܳܐ ܐܺܝܬ݂ ܥܰܡܟܽܘܢ ܗܳܪܟܳܐ ܡܶܢ ܥܰܒܕܰܘ̈ܗܝ ܕܡܳܪܝܳܐ. ܐܶܠܳܐ ܐܶܢ ܦܳܠܚܰܘ̈ܗܝ ܕܒܰܥܠܳܐ ܒܰܠܚܽܘܕܰܝܗܽܘܢ.</VERS>
      <VERS vnumber="24">ܘܥܰܠܘ ܠܡܶܥܒܰܕ݂ ܕܶܒܚ̈ܶܐ ܘܰܥܠܰܘ̈ܳܬ݂ܳܐ. ܘܝܳܗܽܘ ܐܰܩܺܝܡ ܡܶܢ ܠܒܰܪ. ܬܠܳܬܡܳܐܐ ܘܰܬ݂ܡܳܢܺܝܢ ܓܰܒܖ̈ܺܝܢ ܘܶܐܡܰܪ ܓܰܒܪܳܐ ܕܡܶܬ݂ܦܰܠܰܛ ܡܶܢ ܐ̱ܢܳܫ̈ܳܐ ܕܡܰܫܠܶܡ ܐ̱ܢܳܐ ܠܟܽܘܢ. ܢܰܦܫܶܗ ܚܠܳܦ ܢܰܦܫܶܗ.</VERS>
      <VERS vnumber="25">ܘܟܰܕ݂ ܓܰܡܰܪ ܠܡܶܥܒܰܕ݂ ܥܠܰܘ̈ܳܬ݂ܳܐ. ܐܶܡܰܪ ܝܳܗܽܘ ܠܖ̈ܰܗܳܛܶܐ ܘܰܠܓܰܢ̱ܒܳܖ̈ܶܐ. ܥܽܘܠܘ ܚܪܽܘܒܘ ܐܶܢܽܘܢ. ܘܐ̱ܢܳܫ ܠܳܐ ܢܶܦܽܘܩ ܘܰܚܪܰܒܘ ܐܶܢܽܘܢ ܒܦܽܘܡܳܐ ܕܚܰܪܒܳܐ. ܘܰܐܪܡܺܝܘ ܐܶܢܽܘܢ ܖ̈ܰܗܳܛܶܐ ܘܓܰܢ̱ܒܳܖ̈ܶܐ. ܘܶܐܙܰܠܘ ܥܕܰܡܳܐ ܠܰܩܪܺܝܬ݂ܳܐ ܕܒܶܝܬ݂ ܒܰܥܠܳܐ.</VERS>
      <VERS vnumber="26">ܘܰܐܦܶܩܘ ܩܳܝܶܡܬ݂ܳܐ ܕܒܶܝܬ݂ ܒܰܥܠܳܐ. ܘܰܐܘܩܕ݂ܽܘܗ̇ ܒܢܽܘܪܳܐ.</VERS>
      <VERS vnumber="27">ܘܰܥܩܰܪܘ ܩܳܝܶܡܬ݂ܳܐ ܕܒܰܥܠܳܐ. ܘܥܰܩܪܽܘܗܝ ܠܒܶܝܬ݂ ܒܰܥܠܳܐ. ܘܥܰܒܕܽܘܗܝ ܒܶܝܬ݂ ܡܰܚ̱ܪܝܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="28">ܘܰܐܘܒܶܕ݂ ܝܳܗܽܘ ܠܒܰܥܠܳܐ ܡܶܢ ܝܺܣܪܳܐܶܝܠ.</VERS>
      <VERS vnumber="29">ܒܰܠܚܽܘܕ݂ ܒܰܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܠܳܐ ܣܛܳܐ ܝܳܗܽܘ ܡܶܢ ܒܳܬܰܪܗܽܘܢ ܕܥܶܓ̈ܠܶܐ ܕܕܰܗܒܳܐ ܕܰܒܒܶܝܬ݂ ܐܺܝܠ ܘܕܰܒܕ݂ܳܢ.</VERS>
      <VERS vnumber="30">ܘܶܐܡܰܪ ܡܳܪܝܳܐ ܠܝܳܗܽܘ. ܚܠܳܦ ܕܰܥܒܰܕܬ ܕܫܰܦܺܝܪ ܩܕ݂ܳܡܝ. ܘܟܽܠ ܕܰܒܠܶܒܝ ܥܒܰܕܬ ܠܰܕ݂ܒܶܝܬ݂ ܐܳܚܳܒ. ܒܢܰܝ̈ܐ ܖ̈ܒܺܝܥܳܝܶܐ ܢܶܬܒܽܘܢ ܠܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.</VERS>
      <VERS vnumber="31">ܘܝܳܗܽܘ ܠܳܐ ܢܛܰܪ ܠܰܡܗܰܠܳܟܽܘ ܒܢܳܡܽܘܣܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܟܽܠܶܗ ܠܶܒܶܗ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="32">ܘܰܒܝܰܘ̈ܡܳܬ݂ܳܐ ܗܳܢܽܘܢ. ܫܰܪܺܝ ܡܳܪܝܳܐ ܠܰܡܥܳܩܽܘ ܒܺܝܣܪܳܐܶܝܠ. ܘܰܡ̣ܚܳܐ ܐܶܢܽܘܢ ܚܙܳܐܶܝܠ ܒܟܽܠܶܗ ܬܚܽܘܡܳܐ ܕܺܝܣܪܳܐܶܝܠ.</VERS>
      <VERS vnumber="33">ܡܶܢ ܝܽܘܪܕܢܳܢ ܒܡܰܕ݂ܢܳܚܰܝ̈ ܫܶܡܫܳܐ. ܘܟܽܠܳܗ̇ ܐܰܪܥܳܐ ܕܓܶܠܥܳܕ݂ ܘܰܕ݂ܓܳܕ݂ ܘܰܕ݂ܪܽܘܒܺܝܠ ܘܕܰܡܢܰܫܶܐ. ܡܶܢ ܥܰܕܽܘܥܺܝܪ ܕܥܰܠ ܣܶܦܬ݂ܳܐ ܕܢܰܚܠܳܐ ܕܰܐܪܢܽܘܢ. ܘܓܶܠܥܳܕ݂ ܘܡܰܬ݂ܢܺܝܢ.</VERS>
      <VERS vnumber="34">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘ. ܘܟܽܠ ܡܶܕܶܡ ܕܰܥܒܰܕ݂. ܘܟܽܠܶܗ ܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="35">ܘܰܫܟܶܒ ܝܳܗܽܘ ܥܰܡ ܐܰܒܳܗܰܘ̈ܗܝ. ܘܩܰܒܪܽܘܗܝ ܒܫܳܡܪܺܝܢ. ܘܰܐܡܠܶܟ݂ ܝܳܗܽܘ ܐܳܚܳܙ ܒܪܶܗ ܒܳܬܪܶܗ.</VERS>
      <VERS vnumber="36">ܘܝܰܘ̈ܡܳܬ݂ܳܐ ܕܰܐܡܠܶܟ݂ ܝܳܗܽܘ ܥܰܠ ܝܺܣܪܳܐܶܝܠ ܥܶܣܪܺܝܢ ܘܰܬ݂ܡܳܢܶܐ ܫܢܺܝ̈ܢ ܒܫܳܡܪܺܝܢ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܥܬܰܠܝܳܐ ܐܶܡܶܗ ܕܶܐܚܰܙܝܳܐ. ܚܙܳܬ݂ ܕܡܺܝܬ݂ ܒܪܳܗ̇. ܘܩܳܡܰܬ݂ ܘܰܐܘܒܕܰܬ݂ ܠܟܽܠܶܗ ܙܰܪܥܳܐ ܕܡܰܠܟܽܘܬ݂ܳܐ.</VERS>
      <VERS vnumber="2">ܘܕܶܒܪܬ݂ ܝܽܘܫܒܰܥ ܒܰܪܬ݂ ܡܰܠܟܳܐ ܝܽܘܪܳܡ. ܚܳܬܶܗ ܕܶܐܚܰܙܝܳܐ. ܠܝܽܘܐܳܫ ܒܰܪ ܐܶܚܰܙܝܳܐ. ܘܰܓܢܰܒܬܶܗ ܡܶܢ ܒܰܝܢܳܬ݂ ܒܢܰܝ̈ ܡܰܠܟܳܐ ܕܡܶܬ݂ܩܰܛܠܺܝܢ. ܘܛܰܫܝܰܬܶܗ ܠܶܗ ܘܰܠܡܰܝܢܰܩܬܶܗ ܒܩܰܝܛܽܘܢܳܐ ܕܡܰܫܟܒܳܗ̇. ܘܛܰܫܝܰܬܶܗ ܡܶܢ ܩܕ݂ܳܡ ܥܬܰܠܝܳܐ. ܘܠܳܐ ܡܺܝܬ݂.</VERS>
      <VERS vnumber="3">ܘܰܗܘܳܐ ܥܰܡܳܗ̇ ܒܒܰܝܬܶܗ ܕܡܳܪܝܳܐ ܡܶܬܛܰܫܶܐ ܫܶܬ݂ ܫܢܺܝ̈ܢ. ܘܰܥܬܰܠܝܳܐ ܐܰܡܠܟܰܬ݂ ܥܰܠ ܐܰܪܥܳܐ.</VERS>
      <VERS vnumber="4">ܘܰܒܫܰܢ̱ܬܳܐ ܫܒܺܝܥܳܝܬܳܐ. ܫܰܕܰܪ ܝܽܘܝܳܕ݂ܳܥ. ܘܰܕ݂ܒܰܪ ܠܖ̈ܰܒܰܝ ܡܰܐܘ̈ܳܬ݂ܳܐ ܘܰܠܖ̈ܰܗܳܛܶܐ. ܘܠܰܛܒܰܠܳܖ̈ܶܐ. ܘܰܐܥܶܠ ܐܶܢܽܘܢ ܠܘܳܬ݂ܶܗ ܠܒܰܝܬܶܗ ܕܡܳܪܝܳܐ. ܘܰܐܩܺܝܡ ܠܗܽܘܢ ܩܝܳܡܳܐ ܘܺܝܡܳܐ ܥܰܡܗܽܘܢ ܡܰܘܡܳܬ݂ܳܐ ܒܒܰܝܬܶܗ ܕܡܳܪܝܳܐ. ܘܚܰܘܺܝ ܐܶܢܽܘܢ ܠܰܒܪܶܗ ܕܡܰܠܟܳܐ.</VERS>
      <VERS vnumber="5">ܘܦܰܩܶܕ݂ ܐܶܢܽܘܢ ܘܶܐܡܰܪ ܠܗܽܘܢ. ܗܳܢܳܐ ܦܶܬ݂ܓ݂ܳܡܳܐ ܕܬܶܥܒܕ݂ܽܘܢ. ܬܽܘܠܬ݂ܳܐ ܡܶܢܟܽܘܢ ܢܶܗܘܽܘܢ ܢܳܛܪܺܝܢ ܒܡܰܥ̈ܠܰܝ ܫܰܒܬ݂ܳܐ ܒܡܰܛܰܪܬܳܐ ܕܒܶܝܬ݂ ܡܰܠܟܳܐ.</VERS>
      <VERS vnumber="6">ܘܬ݂ܽܘܠܬ݂ܳܐ ܒܬܰܪܥܳܐ ܕܩܺܐܪܣܳܐ. ܘܬ݂ܽܘܠܬ݂ܳܐ ܒܬܰܪܥܳܐ ܕܒܶܝܬ݂ ܖ̈ܰܗܳܛܶܐ. ܘܛܰܪܘ ܡܰܛܰܪܬܳܐ ܕܒܰܝܬܳܐ ܡܶܢ ܣܽܘܪܚܳܢܳܐ.</VERS>
      <VERS vnumber="7">ܘܬܰܪܬܶܝܢ ܡܢܰܘ̈ܰܢ ܡܶܢܟܽܘܢ ܒܟܽܠ ܡܰܦܩܰܝ̈ ܫܰܒܬ݂ܳܐ. ܘܛܰܪܘ ܡܰܛܰܪܬܳܐ ܕܒܶܝܬ݂ ܡܳܪܝܳܐ ܥܰܡ ܕܒܶܝܬ݂ ܡܰܠܟܳܐ.</VERS>
      <VERS vnumber="8">ܘܶܐܬ݂ܟܽܘܪܟܽܘܗܝ ܠܡܰܠܟܳܐ ܓܰܒܪܳܐ ܘܙܰܝܢܶܗ ܒܺܐܝܕܶܗ. ܘܡܰܢ ܕܥܳܐܶܠ ܠܣܶܕܖ̈ܶܐ. ܢܡܽܘܬ݂. ܘܰܗܘܰܘ ܥܰܡ ܡܰܠܟܳܐ ܒܡܰܦܩܶܗ ܘܰܒܡܰܥܠܶܗ.</VERS>
      <VERS vnumber="9">ܘܰܥܒܰܕ݂ܘ ܖ̈ܰܒܰܝ ܡܰܐܘ̈ܳܬ݂ܳܐ ܐܰܝܟ݂ ܕܦܰܩܶܕ݂ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ. ܘܰܕ݂ܒܰܪ ܓܰܒܪܳܐ ܐ̱ܢܳܫܰܘ̈ܗܝ ܒܡܰܥ̈ܠܰܝ ܫܰܒܬ݂ܳܐ ܥܰܡ ܡܰܦܩܰܝ̈ ܫܰܒܬ݂ܳܐ. ܘܶܐܬ݂ܳܐ ܠܘܳܬ݂ ܝܽܘܝܳܕ݂ܳܥ ܟܳܗܢܳܐ.</VERS>
      <VERS vnumber="10">ܘܝܰܗܒ ܟܳܗܢܳܐ ܠܖ̈ܰܒܰܝ ܡܰܐܘ̈ܳܬ݂ܳܐ ܡܽܘܖ̈ܳܢܝܳܬ݂ܳܐ ܘܫܳܠ̈ܛܶܐ ܕܡܰܠܟܳܐ ܕܰܘܺܝܕ݂ ܕܰܒܒܰܝܬܶܗ ܕܡܳܪܝܳܐ.</VERS>
      <VERS vnumber="11">ܘܩܳܡܘ ܖ̈ܰܗܳܛܶܐ. ܓܰܒܪܳܐ ܘܙܰܝܢܶܗ ܒܺܐܝܕܶܗ. ܡܶܢ ܣܶܛܪܶܗ ܕܒܰܝܬܳܐ. ܡܶܢ ܝܰܡܺܝܢܳܐ. ܘܰܥܕܰܡܳܐ ܠܣܶܛܪܶܗ ܕܒܰܝܬܳܐ ܡܶܢ ܣܶܡܳܠܳܐ. ܘܶܐܬ݂ܟܪܶܟ݂ܘ ܥܰܠ ܡܰܕ݂ܒܚܳܐ ܘܥܰܠ ܒܶܝܬ݂ ܡܰܠܟܳܐ.</VERS>
      <VERS vnumber="12">ܘܰܐܦܶܩܘ ܠܰܒܪܶܗ ܕܡܰܠܟܳܐ. ܘܣܳܡܘ ܒܪܺܝܫܶܗ ܟܠܺܝܠܳܐ ܕܣܳܗܕܽܘܬܳܐ. ܘܰܐܡܠܟ݂ܽܘܗܝ ܘܡܰܫܚܽܘܗܝ. ܘܰܢܩܰܫܘ ܟܰܦܳܐ ܘܶܐܡܰܪܘ. ܢܺܚܶܐ ܡܰܠܟܳܐ.</VERS>
      <VERS vnumber="13">ܘܫܶܡܥܰܬ݂ ܥܬܰܠܝܳܐ ܩܳܠ ܪܰܘܒܳܐ ܕܥܰܡܳܐ. ܘܥܰܡܳܐ ܟܰܕ݂ ܚܳܕܶܝܢ. ܘܶܐܬܳܬ݂ ܠܘܳܬ݂ ܥܰܡܳܐ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="14">ܘܰܚܙܳܬ݂ ܡܰܠܟܳܐ ܟܰܕ݂ ܩܳܐܶܡ ܥܰܠ ܥܰܡܽܘܕܳܐ ܐܰܝܟ݂ ܢܳܡܽܘܣܳܐ ܕܡܰܠ̈ܟܶܐ. ܘܪܰܘܖ̈ܒܳܢܶܐ ܘܩܳܖ̈ܝ݂ܰܝ݂ ܒܩܰܖ̈ܢܳܬܳܐ ܩܳܝܡܺܝܢ ܩܕ݂ܳܡ ܡܰܠܟܳܐ. ܘܟܽܠܶܗ ܥܰܡܳܐ ܕܰܐܪܥܳܐ ܚܳܕܶܝܢ ܘܩܳܪܶܝܢ ܒܩܰܖ̈ܢܳܬܳܐ. ܘܨܰܪܝܰܬ݂ ܥܬܰܠܝܳܐ ܠܒܽܘ̈ܫܶܝܗ̇. ܘܰܩܪܳܬ݂ ܡܶܪܕܳܐ. ܡܶܪܕܳܐ.</VERS>
      <VERS vnumber="15">ܘܰܦܩܰܕ݂ ܝܽܘܝܳܕ݂ܳܥ ܟܳܗܢܳܐ ܠܖ̈ܰܒܰܝ ܡܰܐܘ̈ܳܬ݂ܳܐ ܫܰܠܺܝܛܰܝ̈ ܚܰܝܠܳܐ. ܘܶܐܡܰܪ ܠܗܽܘܢ. ܐܰܦܩܽܘܗ̇ ܠܒܰܪ ܡܶܢ ܣܶܕ݂ܖ̈ܶܐ. ܘܟܽܠ ܡܰܢ ܕܥܳܐܶܠ ܒܳܬ݂ܪܳܗ̇. ܢܶܬ݂ܩܛܶܠ ܒܚܰܪܒܳܐ ܡܶܛܽܠ ܕܶܐܡܰܪ ܟܳܗܢܳܐ. ܠܳܐ ܬܶܬ݂ܩܛܶܠ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="16">ܘܬܰܩܶܢ ܠܳܗ̇ ܕܽܘܟܬܳܐ. ܘܥܶܠܰܬ݂ ܒܽܐܘܪܚܳܐ ܕܡܰܥܠܳܢܳܐ ܕܖ̈ܰܟܫܳܐ ܕܡܰܠܟܳܐ. ܘܡܺܝܬܰܬ݂ ܬܰܡܳܢ.</VERS>
      <VERS vnumber="17">ܘܰܐܩܺܝܡ ܝܽܘܝܳܕ݂ܳܥ ܩܝܳܡܳܐ ܒܶܝܬ݂ ܡܳܪܝܳܐ ܠܡܰܠܟܳܐ ܘܰܠܥܰܡܳܐ. ܕܢܶܗܘܽܘܢ ܥܰܡܳܐ ܠܡܳܪܝܳܐ. ܘܒܶܝܬ݂ ܡܰܠܟܳܐ ܠܥܰܡܳܐ.</VERS>
      <VERS vnumber="18">ܘܥܰܠܘ ܟܽܠܶܗ ܥܰܡܳܐ ܕܰܐܪܥܳܐ. ܠܒܶܝܬ݂ ܒܰܥܠܳܐ. ܘܰܥܩܰܪܘ ܡܰܕ݂ܒܚܰܘ̈ܗܝ ܘܨܰܠܡܰܘ̈ܗܝ ܬܰܒܰܪܘ. ܘܰܠܡܳܬܰܢ ܟܽܘܡܪܳܐ ܕܒܰܥܠܳܐ ܩܛܰܠܘ ܩܕ݂ܳܡ ܡܰܕ݂ܒܚܳܐ. ܘܰܐܩܺܝܡ ܟܳܗܢܳܐ ܦܳܩܽܘܕ̈ܶܐ ܥܰܠ ܒܰܝܬܶܗ ܕܡܳܪܝܳܐ.</VERS>
      <VERS vnumber="19">ܘܰܕ݂ܒܰܪ ܠܖ̈ܰܒܰܝ ܡܰܐܘ̈ܳܬ݂ܳܐ ܘܰܠܖ̈ܰܗܳܛܶܐ ܘܠܰܛܒܰܠܳܖ̈ܶܐ. ܘܰܠܟܽܠܶܗ ܥܰܡܳܐ ܕܰܐܪܥܳܐ. ܘܰܐܚܬ݂ܽܘܗܝ ܠܡܰܠܟܳܐ ܡܶܢ ܒܰܝܬܶܗ ܕܡܳܪܝܳܐ. ܘܥܰܠ ܒܽܐܘܪܚܳܐ ܕܬܰܪܥܳܐ ܕܖ̈ܰܗܳܛܶܐ ܕܒܶܝܬ݂ ܡܰܠܟܳܐ. ܘܺܝܬ݂ܶܒ ܥܰܠ ܟܽܘܪܣܝܳܐ ܕܡܰܠ̈ܟܶܐ.</VERS>
      <VERS vnumber="20">ܘܰܚܕ݂ܺܝ ܟܽܠܶܗ ܥܰܡܳܐ ܕܰܐܪܥܳܐ. ܘܰܩܪܺܝܬ݂ܳܐ ܫܶܠܝܰܬ݂. ܘܠܰܥܬܰܠܝܳܐ ܩܛܰܠܘ ܒܚܰܪܒܳܐ ܒܒܶܝܬ݂ ܡܰܠܟܳܐ.</VERS>
      <VERS vnumber="21">ܒܰܪ ܫܒܰܥ ܫܢܺܝ̈ܢ ܗܘܳܐ ܝܽܘܐܳܫ ܟܰܕ݂ ܐܰܡܠܶܟ݂.</VERS>
    </CHAPTER>
    <CHAPTER cnumber="12">
      <VERS vnumber="1">ܒܰܫܢܰܬ݂ ܫܒܰܥ ܠܝܳܗܽܘ ܐܰܡܠܶܟ݂ ܝܽܘܐܳܫ. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܨܰܘܒܳܐ ܡܶܢ ܒܺܪ ܫܒܰܥ.</VERS>
      <VERS vnumber="2">ܘܰܥܒܰܕ݂ ܝܽܘܐܳܫ ܕܫܰܦܺܝܪ ܩܕ݂ܳܡ ܡܳܪܝܳܐ ܟܽܠ ܝܰܘܡܰܘ̈ܗܝ ܕܡܰܠܶܦ ܗܘܳܐ ܠܶܗ ܝܽܘܝܳܕ݂ܳܥ ܟܳܗܢܳܐ.</VERS>
      <VERS vnumber="3">ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ ܘܡܰܥܛܪܺܝܢ ܥܰܠ ܥܠܰܘ̈ܳܬ݂ܳܐ.</VERS>
      <VERS vnumber="4">ܘܶܐܡܰܪ ܝܽܘܐܳܫ ܠܟܳܗ̈ܢܶܐ. ܟܽܠ ܟܶܣܦܳܐ ܕܩܽܘܕܫܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܕܝܳܗܶܒ ܓܰܒܪܳܐ ܠܦܽܘܪܩܳܢܳܐ ܕܢܰܦܫܶܗ. ܟܽܠ ܟܶܣܦܳܐ ܕܡܶܬ݂ܪܰܥܶܐ ܓܰܒܪܳܐ ܒܠܶܒܶܗ ܕܢܰܥܶܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="5">ܢܶܣܒܽܘܢ ܠܗܽܘܢ ܟܳܗ̈ܢܶܐ ܓܰܒܪܳܐ ܡܶܢ ܡܰܢ ܕܡܶܬ݂ܪܰܥܶܐ. ܘܗܶܢܽܘܢ ܢܶܗܘܽܘܢ ܡܰܦܩܺܝܢ ܥܰܠ ܒܕ݂ܳܩܳܐ ܕܒܰܝܬܳܐ. ܕܡܶܫܬܟܰܚ ܒܶܗ ܒܕ݂ܳܩܳܐ.</VERS>
      <VERS vnumber="6">ܘܒܰܫܢܰܬ݂ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ ܠܡܰܠܟܳܐ ܝܽܘܐܳܫ. ܠܳܐ ܒܕܰܩܘ ܟܳܗ̈ܢܶܐ ܒܕ݂ܳܩܳܐ ܕܒܰܝܬܳܐ.</VERS>
      <VERS vnumber="7">ܘܰܩܪܳܐ ܡܰܠܟܳܐ ܝܽܘܐܳܫ ܠܝܽܘܝܳܕ݂ܳܥ ܟܳܗܢܳܐ. ܘܰܠܟܳܗ̈ܢܶܐ. ܘܶܐܡܰܪ ܠܗܽܘܢ. ܡܶܛܽܠ ܡܳܢܳܐ ܠܳܐ ܒܳܕ݂ܩܺܝܢ ܐܢ̱ܬܽܘܢ ܒܕ݂ܳܩܳܐ ܕܒܰܝܬܳܐ. ܗܳܫܳܐ ܠܳܐ ܬܶܣܒܽܘܢ ܟܶܣܦܳܐ ܡܶܢ ܐܰܝܠܶܝܢ ܕܝܳܗܒܺܝܢ ܠܟܽܘܢ ܠܰܒܕ݂ܳܩܳܐ ܕܒܰܝܬܳܐ ܗܒܽܘܗܝ.</VERS>
      <VERS vnumber="8">ܘܶܐܬܛܦܺܝܣܘ ܟܳܗ̈ܢܶܐ ܕܠܳܐ ܢܶܣܒܽܘܢ ܟܶܣܦܳܐ ܡܶܢ ܥܰܡܳܐ. ܘܠܳܐ ܢܶܒܕܩܽܘܢ ܒܕ݂ܳܩܳܐ ܕܒܰܝܬܳܐ.</VERS>
      <VERS vnumber="9">ܘܰܢܣܰܒ ܝܽܘܝܳܕ݂ܳܥ ܟܳܗܢܳܐ ܐܳܪܽܘܢܳܐ ܚܰܕ݂. ܘܰܢܩܰܒ ܢܶܩܒܳܐ ܒܬܰܪܥܶܗ. ܘܣܳܡܶܗ ܥܰܠ ܓܶܢ̱ܒ ܡܰܕ݂ܒܚܳܐ ܡܶܢ ܝܰܡܺܝܢܳܐ. ܐܰܝܟܳܐ ܕܥܳܐܶܠ ܓܰܒܪܳܐ ܠܒܰܝܬܶܗ ܕܡܳܪܝܳܐ. ܘܪܳܡܶܝܢ ܬܰܡܳܢ ܟܳܗ̈ܢܶܐ ܢܳܛܖ̈ܰܝ ܬܰܖ̈ܥܶܐ. ܟܽܠܶܗ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="10">ܘܟܰܕ݂ ܚܙܰܘ ܕܰܣܓܺܝ ܠܶܗ ܟܶܣܦܳܐ ܒܳܐܪܽܘܢܳܐ. ܣܠܶܩ ܣܳܦܪܳܐ ܕܡܰܠܟܳܐ ܘܟܳܗܢܳܐ ܪܰܒܳܐ. ܘܰܣܠܶܩܘ. ܘܰܡܢܰܘ. ܘܨܰܪܘ ܟܶܣܦܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="11">ܘܝܰܗܒܽܘܗܝ ܠܟܶܣܦܳܐ ܟܰܕ݂ ܨܪܺܝܪ ܠܥܳܒܕ݂ܰܝ̈ ܥܒܳܕ݂ܳܐ ܕܰܡܫܰܠܛܺܝܢ ܒܒܰܝܬܶܗ ܕܡܳܪܝܳܐ. ܘܝܰܗܒܽܘܗܝ ܠܢܰܓܳܖ̈ܶܐ ܘܠܰܐܖ̈ܓܽܘܒܠܶܐ. ܕܥܳܒܕܺܝܢ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="12">ܘܠܰܐܖ̈ܕܺܟܠܶܐ ܘܰܠܦܳܣܠܰܝ̈ ܟܺܐܦ̈ܶܐ. ܠܡܶܙܒܰܢ ܩܰܝ̈ܣܶܐ. ܘܟܺܐܦ̈ܶܐ ܦܣܺܝ̈ܠܳܬ݂ܳܐ. ܠܡܶܒܕܰܩ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ. ܘܰܠܟܽܠ ܡܶܕܶܡ ܕܢܳܦܶܩ ܥܰܠ ܒܰܝܬܳܐ ܠܰܡܫܰܪܳܪܽܘܬܶܗ.</VERS>
      <VERS vnumber="13">ܘܠܳܐ ܐܶܬ݂ܥܒܶܕ݂ ܒܒܰܝܬܶܗ ܕܡܳܪܝܳܐ. ܠܳܐ ܠܰܩܢ̈ܶܐ ܕܟܶܣܦܳܐ. ܘܠܳܐ ܫܳܚ̈ܠܶܐ. ܘܠܳܐ ܩܰܛܖ̈ܽܘܩܶܐ. ܘܠܳܐ ܩܰܖ̈ܢܳܬܳܐ. ܘܠܳܐ ܟܽܠ ܡܳܐܢ ܕܕܰܗܒܳܐ ܘܡܳܐܢ̈ܶܐ ܕܟܶܣܦܳܐ. ܡܶܢ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="14">ܐܶܠܳܐ ܠܥܳܒܕ݂ܰܝ̈ ܥܒܳܕ݂ܳܐ ܝܰܗܒܽܘܗܝ ܘܒܳܕ݂ܩܺܝܢ ܒܶܗ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="15">ܘܠܳܐ ܚܳܫܒܺܝܢ ܥܰܡ ܓܰܒܖ̈ܶܐ ܕܝܳܗܒܺܝܢ ܠܗܽܘܢ ܟܶܣܦܳܐ ܕܢܶܬܠܽܘܢ ܠܥܳܒܕ݂ܰܝ̈ ܥܒܳܕ݂ܳܐ. ܡܶܛܽܠ ܕܰܒܗܰܝܡܳܢܽܘܬ݂ܳܐ ܝܳܗܒܺܝܢ ܟܶܣܦܳܐ ܕܰܒܕ݂ܳܩܳܐ.</VERS>
      <VERS vnumber="16">ܘܟܶܣܦܳܐ ܕܩܽܘܪܒܳܢܳܐ ܘܟܶܣܦܳܐ ܕܰܚܠܳܦ ܚܛܳܗ̈ܶܐ. ܠܳܐ ܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܠܳܐ ܠܟܳܗ̈ܢܶܐ ܗܳܘܶܐ.</VERS>
      <VERS vnumber="17">ܗܳܝܕܶܝܢ ܣܠܶܩ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܬ݂ܟܰܬܰܫ ܥܰܡ ܓܳܬ݂ ܘܟܰܒܫܳܗ̇. ܘܣܳܡ ܚܙܳܐܶܝܠ ܐܰܦܰܘ̈ܗܝ ܠܡܶܣܰܩ ܥܰܠ ܐܽܘܪܺܫܠܶܡ.</VERS>
      <VERS vnumber="18">ܘܰܢܣܰܒ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܟܽܠܗܽܘܢ ܩܽܘܕ̈ܫܶܐ ܕܩܰܕܶܫ ܝܽܘܫܳܦܳܛ. ܘܝܽܘܪܳܡ. ܘܶܐܚܰܙܝܳܐ. ܐܰܒܳܗܰܘ̈ܗܝ ܡܰܠ̈ܟܶܐ ܕܺܝܗܽܘܕ݂ܳܐ. ܘܩܽܘܕ݂ܫܰܘ̈ܗܝ. ܘܟܽܠܶܗ ܕܰܗܒܳܐ ܕܶܐܫܬܟܰܚ ܒܒܶܝܬ݂ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܡܰܠܟܳܐ. ܘܫܰܕܰܪ ܠܰܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܬ݂ܥܰܠܺܝ ܡܶܢ ܐܽܘܪܺܫܠܶܡ.</VERS>
      <VERS vnumber="19">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܐܳܫ ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="20">ܘܩܳܡܘ ܥܰܒܕܰܘ̈ܗܝ ܕܝܽܘܐܳܫ. ܘܰܡܪܰܕ݂ܘ ܡܶܪܕܳܐ. ܘܩܰܛܠܽܘܗܝ ܠܝܽܘܐܳܫ ܒܶܝܬ݂ ܡܰܠܽܘ ܟܰܕ݂ ܢܳܚܶܬ݂ ܠܰܣܠܰܥ.</VERS>
      <VERS vnumber="21">ܝܽܘܙܳܒܳܪ ܒܰܪ ܫܶܡܥܰܬ݂. ܘܝܽܘܙܳܒܳܪ ܒܰܪ ܫܳܡܺܝܪ ܥܰܒܕܰܘ̈ܗܝ ܡܚܰܐܗܝ ܘܡܺܝܬ݂. ܘܩܰܒܪܽܘܗܝ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܐܰܡܽܘܨܺܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="13">
      <VERS vnumber="1">ܒܰܫܢܰܬ݂ ܥܶܣܪܺܝܢ ܘܰܬ݂ܠܳܬ݂ ܫܢܺܝ̈ܢ ܠܝܽܘܐܳܫ ܒܰܪ ܐܶܚܰܙܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܳܗܽܘܐܳܚܳܙ ܒܰܪ ܝܳܗܽܘ ܥܰܠ ܝܺܣܪܳܐܶܝܠ ܒܫܳܡܪܺܝܢ ܫܒܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܳܬܰܪ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܠܳܐ ܣܛܳܐ ܡܶܢܗܽܘܢ.</VERS>
      <VERS vnumber="3">ܘܶܐܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܝܺܣܪܳܐܶܝܠ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܒܺܐܝܕ݂ܳܐ ܕܒܰܪ ܗܳܕܳܕ ܒܰܪ ܚܙܳܐܶܝܠ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="4">ܘܨܰܠܺܝ ܝܳܗܽܘܐܳܚܳܙ ܩܕ݂ܳܡ ܡܳܪܝܳܐ. ܘܫܰܡܥܶܗ ܡܳܪܝܳܐ. ܡܶܛܽܠ ܕܰܚܙܳܐ ܐܽܘܠܨܳܢܶܗ ܕܺܝܣܪܳܐܶܝܠ. ܕܶܐܠܰܨ ܐܶܢܽܘܢ ܡܰܠܟܳܐ ܕܰܐܕܽܘܡ.</VERS>
      <VERS vnumber="5">ܘܝܰܗܒ ܡܳܪܝܳܐ ܠܺܝܣܪܳܐܶܝܠ ܦܳܪܽܘܩܳܐ. ܘܰܢܦܰܩܘ ܡܶܢ ܬܚܶܝܬ݂ ܐܺܝܕ݂ܳܐ ܕܰܐܕܽܘܡ. ܘܺܝܬ݂ܶܒܘ ܒܢܰܝ̈ ܝܺܣܪܳܐܶܝܠ ܒܫܶܠܝܳܐ ܒܡܰܫܟܢܰܝ̈ܗܽܘܢ. ܐܰܝܟ݂ ܕܶܐܬ݂ܡܳܠܝ ܘܰܐܝܟ݂ ܕܡܢܰܬ݂ܡܳܠܝ.</VERS>
      <VERS vnumber="6">ܒܪܰܡ ܕܶܝܢ ܠܳܐ ܥܒܰܪܘ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܰܒܗܽܘܢ ܗܰܠܶܟ݂ܘ ܘܳܐܦ ܕܶܚܠܬ݂ܳܐ ܩܳܝܡܳܐ ܗܘܳܬ݂ ܒܫܳܡܪܺܝܢ.</VERS>
      <VERS vnumber="7">ܘܠܳܐ ܐܶܫܬܒܶܩ ܗܘܳܐ ܠܶܗ ܠܝܳܗܽܘܐܳܚܳܙ ܥܰܡܳܐ. ܐܶܠܳܐ ܐܶܢ ܚܰܡܫܺܝܢ ܦܰܖ̈ܳܫܺܝܢ. ܘܰܥܣܰܪ ܡܰܖ̈ܟܒܳܢ. ܘܥܶܣܪܳܐ ܐܰܠܦܺܝ̈ܢ ܖ̈ܶܓܠܳܝ݂ܺܝ݂ܢ. ܡܶܛܽܠ ܕܰܐܘܒܶܕ݂ ܐܶܢܽܘܢ ܡܰܠܟܳܐ ܕܰܐܕܽܘܡ. ܘܰܥܒܰܕ݂ ܐܶܢܽܘܢ ܐܰܝܟ݂ ܥܰܦܪܳܐ ܠܰܡܕ݂ܳܫ.</VERS>
      <VERS vnumber="8">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܚܳܙ. ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="9">ܘܰܫܟܶܒ ܝܳܗܽܘܐܳܚܳܙ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ ܘܰܐܡܠܶܟ݂ ܝܳܗܽܘܐܳܫ ܒܪܶܗ ܒܳܬܪܶܗ.</VERS>
      <VERS vnumber="10">ܒܰܫܢܰܬ݂ ܬܠܳܬܺܝܢ ܘܰܫܒܰܥ ܫܢܺܝ̈ܢ ܠܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܠܳܬܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="11">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ. ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܐܶܠܳܐ ܒܗܽܘܢ ܗܰܠܶܟ݂.</VERS>
      <VERS vnumber="12">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܫ ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܥܰܡ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="13">ܘܰܫܟܶܒ ܝܳܗܽܘܐܳܫ ܥܰܡ ܐܰܒܳܗܰܘ̈ܗܝ. ܘܝܽܘܪܰܒܥܰܡ ܒܪܶܗ ܝܺܬܶܒ ܥܰܠ ܟܽܘܪܣܝܶܗ ܘܶܐܬ݂ܩܒܰܪ ܝܳܗܽܘܐܳܫ ܒܫܳܡܪܺܝܢ ܥܰܡ ܡܰܠ̈ܟܶܐ ܝܺܣܪܳܐܶܝܠ.</VERS>
      <VERS vnumber="14">ܘܶܐܠܺܝܫܰܥ ܐܶܬ݂ܟܪܰܗ ܟܽܘܪܗܳܢܳܐ ܕܡܳܐܶܬ݂ ܒܶܗ. ܘܰܢܚܶܬ݂ ܠܘܳܬ݂ܶܗ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܘܰܒ̣ܟܳܐ ܥܰܠ ܐܰܦܰܘ̈ܗܝ ܘܶܐܡܰܪ. ܐܳܒܝ. ܐܳܒܝ. ܡܰܖ̈ܟܒܳܬܶܗ ܕܺܝܣܪܳܐܶܝܠ ܘܦܰܖ̈ܳܫܰܘܗܝ.</VERS>
      <VERS vnumber="15">ܘܶܐܡܰܪ ܠܶܗ ܐܶܠܺܝܫܰܥ. ܣܰܒ ܩܶܫܬܳܐ ܘܓܶܐܖ̈ܶܐ. ܘܰܢܣܰܒ ܩܶܫܬܳܐ ܘܓܶܐܖ̈ܶܐ.</VERS>
      <VERS vnumber="16">ܘܶܐܡܰܪ ܠܡܰܠܟܳܐ ܕܺܝܣܪܳܐܶܝܠ. ܐܰܪܟܶܒ ܐܺܝܕ݂ܳܟ݂ ܥܰܠ ܩܶܫܬܳܐ. ܘܰܐܪܟܶܒ ܐܺܝܕ݂ܶܗ. ܘܣܳܡ ܐܶܠܺܝܫܰܥ ܐܺܝܕܰܘ̈ܗܝ ܥܰܠ ܐܺܝܕܰܘ̈ܗܝ ܕܡܰܠܟܳܐ.</VERS>
      <VERS vnumber="17">ܘܶܐܡܰܪ. ܦܬܰܚ ܟܰܘܬ݂ܳܐ ܠܡܰܕܢܚܳܐ ܘܰܦܬܰܚ. ܘܶܐܡܰܪ ܠܶܗ ܐܶܠܺܝܫܰܥ. ܫܕ݂ܺܝ. ܘܰܫܕ݂ܳܐ ܓܶܐܪܳܐ ܘܶܐܡܰܪ. ܓܶܐܪܳܐ ܕܦܽܘܪܩܳܢܳܐ ܠܡܳܪܝܳܐ. ܘܓܶܐܪܳܐ ܕܦܽܘܪܩܳܢܳܐ ܒܰܐܕܽܘܡ. ܘܬܶܡܚܶܐ ܠܰܐܕܽܘܡܝ̈ܶܐ ܒܳܐܦܳܩ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ.</VERS>
      <VERS vnumber="18">ܘܶܐܡܰܪ ܠܶܗ. ܣܰܒ ܓܶܐܪܳܐ. ܘܰܢܣܰܒ. ܘܶܐܡܰܪ. ܡܚܳܝ ܒܰܐܪܥܳܐ. ܘܰܡܚܳܐ ܬܠܳܬ݂ ܙܰܒܢܺܝ̈ܢ. ܘܩܳܡ.</VERS>
      <VERS vnumber="19">ܘܰܪܓܶܙ ܥܠܰܘܗܝ ܢܒܺܝܶܗ ܕܰܐ‌ܠܳܗܳܐ. ܘܶܐܡܰܪ. ܠܡܶܡܚܳܐ ܚܰܡܶܫ ܐܰܘ ܫܶܬ݂ ܙܰܒܢܺܝ̈ܢ. ܘܗܳܝܕܶܝܢ ܬܶܡܚܶܐ ܠܰܐܕܽܘܡܳܝ̈ܶܐ ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ. ܡܶܢ ܗܳܫܳܐ ܬܠܳܬ݂ ܙܰܒܢܺܝ̈ܢ ܬܶܡܚܶܐ ܠܰܐܕܽܘܡ.</VERS>
      <VERS vnumber="20">ܘܡܺܝܬ݂ ܐܶܠܺܝܫܰܥ ܘܩܰܒܪܽܘܗܝ. ܘܓܰܝܳܣ̈ܶܐ ܕܡܽܘܐܳܒ ܐܶܬ݂ܰܘ ܥܰܠ ܐܰܪܥܳܐ ܒܳܗ̇ ܒܫܰܢ̱ܬܳܐ ܗܳܝ.</VERS>
      <VERS vnumber="21">ܘܟܰܕ݂ ܗܶܢܽܘܢ ܩܳܒܪܺܝܢ ܓܰܒܪܳܐ. ܚܙܰܘ ܓܰܝ̈ܣ̈ܶܐ. ܘܰܐܪܡܝܽܘܗܝ ܠܓܰܒܪܳܐ ܒܩܰܒܪܶܗ ܕܶܐܠܺܝܫܰܥ. ܘܶܐܙܰܠ ܓܰܒܪܳܐ ܘܰܩܪܶܒ ܠܓܰܖ̈ܡܰܘܗܝ ܕܶܐܠܺܝܫܰܥ. ܘܰܚܝܳܐ ܘܩܳܡ ܥܰܠ ܖ̈ܶܓܠܰܘܗܝ. ܫܠܶܡ ܕܶܐܠܺܝܫܰܥ.</VERS>
      <VERS vnumber="22">ܘܰܚܙܳܐܝܠ ܡܰܠܟܳܐ ܕܰܐܕܽܘܡ ܐܶܠܰܨ ܠܺܝܣܪܳܐܶܝܠ. ܟܽܠܗܽܘܢ ܝܰܘܡܰܘ̈ܗܝ ܕܝܳܗܽܘܐܳܚܳܙ.</VERS>
      <VERS vnumber="23">ܘܚܰܢ ܐܶܢܽܘܢ ܡܳܪܝܳܐ. ܘܪܰܚܶܡ ܥܠܰܝܗܽܘܢ. ܘܶܐܬ݂ܦܢܺܝ ܥܠܰܝܗܽܘܢ. ܡܶܛܽܠ ܩܝܳܡܶܗ ܕܥܰܡ ܐܰܒܪܳܗܳܡ. ܘܥܰܡ ܐܺܝܣܚܳܩ. ܘܥܰܡ ܝܰܥܩܽܘܒ. ܘܠܳܐ ܨܒܳܐ ܡܳܪܝܳܐ ܕܰܢܚܰܒܶܠ ܐܶܢܽܘܢ. ܘܠܳܐ ܫ̣ܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ ܥܕܰܡܳܐ ܠܗܳܝܕܶܝܢ.</VERS>
      <VERS vnumber="24">ܘܡܺܝܬ݂ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܰܐܡܠܶܟ݂ ܒܰܪ ܗܳܕܳܕ ܒܪܶܗ ܒܳܬܪܶܗ.</VERS>
      <VERS vnumber="25">ܘܰܗܦܰܟ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ. ܘܰܢܣܰܒ ܩܽܘܖ̈ܝܳܐ ܡܶܢ ܒܰܪ ܗܳܕܳܕ ܒܰܪ ܚܙܳܐܶܝܠ. ܕܰܢܣܰܒ ܡܶܢ ܝܳܗܽܘܐܳܚܳܙ ܐܰܒܽܘܗܝ ܒܰܩܪܳܒܳܐ. ܬܠܳܬ݂ ܫܢܺܝ̈ܢ ܡܚܳܝܗܝ ܝܳܗܽܘܐܳܫ. ܘܰܐܗܦܶܟ݂ ܐܶܢܶܝܢ ܩܽܘܖ̈ܝܳܐ ܠܺܝܣܪܳܐܶܝܠ.</VERS>
    </CHAPTER>
    <CHAPTER cnumber="14">
      <VERS vnumber="1">ܒܰܫܢܰܬ݂ ܬܰܪܬܶܝܢ ܠܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="2">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ. ܝܳܗܽܘܥܰܕܳܢ ܡܶܢ ܐܽܘܪܺܫܠܶܡ.</VERS>
      <VERS vnumber="3">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܕܰܘܺܝܕ݂ ܐܰܒܽܘܗܝ. ܐܰܝܟ݂ ܕܰܥܒܰܕ݂ ܝܽܘܐܳܫ ܐܰܒܽܘܗܝ ܥܒܰܕ݂.</VERS>
      <VERS vnumber="4">ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ ܘܡܰܥܛܪܺܝܢ ܥܰܠ ܥܠܰܘ̈ܳܬ݂ܳܐ.</VERS>
      <VERS vnumber="5">ܘܟܰܕ݂ ܐܶܬ݂ܚܰܝܠܰܬ݂ ܡܰܠܟܽܘܬ݂ܳܐ ܒܺܐܝܕܶܗ. ܩܰܛܶܠ ܠܥܰܒܕܰܘ̈ܗܝ ܕܰܩܛܰܠܘ ܠܝܽܘܐܳܫ ܡܰܠܟܳܐ ܐܰܒܽܘܗܝ.</VERS>
      <VERS vnumber="6">ܘܠܰܒܢܰܝ̈ ܩܳܛܽܘ̈ܠܶܐ ܠܳܐ ܩܰܛܶܠ. ܐܰܝܟ݂ ܕܰܟ݂ܬܺܝܒ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܕܦܰܩܶܕ݂ ܡܳܪܝܳܐ ܘܶܐܡܰܪ. ܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܳܐ. ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗܰܝ̈ܗܽܘܢ. ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂.</VERS>
      <VERS vnumber="7">ܘܗܽܘ ܚܪܰܒ ܠܰܐܕܽܘܡ ܒܓܰܡܠܰܚ ܥܶܣܪܺܝܢ ܐܰܠܦܺܝ̈ܢ. ܘܰܚܪܰܒ ܠܰܣܠܰܥ ܒܰܩܪܳܒܳܐ. ܘܰܩܪܳܐ ܫܡܳܗ̇ ܢܰܩܬ݂ܳܐܶܝܠ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="8">ܗܳܝܕܶܝܢ ܫܰܕܰܪ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ ܐܺܝܙܓܰܕ̈ܶܐ. ܠܘܳܬ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ. ܬܳܐ ܢܰܩܒܶܠ ܐܰܦ̈ܶܐ ܚܰܕ݂ ܕܚܰܕ݂.</VERS>
      <VERS vnumber="9">ܘܰܫܠܰܚ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ. ܚܽܘܚܳܐ ܕܰܒܠܶܒܢܳܢ ܫܠܰܚ ܠܰܐܪܙܳܐ ܕܰܒܠܶܒܢܳܢ. ܗܰܒ ܒܰܪܬܳܟ݂ ܠܒܶܪܝ ܐܰܢ̱ܬܬ݂ܳܐ. ܘܥܶܒܪܰܬ݂ ܚܰܝܽܘܬ݂ܳܐ ܕܰܒܠܶܒܢܳܢ. ܘܕܳܫܬܶܗ ܠܚܽܘܚܳܐ.</VERS>
      <VERS vnumber="10">ܡܶܚܪܰܒ ܚܪܰܒܬ ܠܰܐܕܽܘܡ. ܘܰܐܪܺܝܡܳܟ݂ ܠܶܒܳܟ݂. ܐܶܬ݂ܝܰܩܪ ܘܬܶܒ ܒܒܰܝܬܳܟ݂. ܘܠܳܐ ܬܶܬ݂ܓܰܪܶܐ ܠܒܺܝܫܬܳܐ. ܘܬܶܦܶܠ ܐܰܢ̱ܬ ܘܺܝܗܽܘܕܳܐ ܥܰܡܳܟ݂.</VERS>
      <VERS vnumber="11">ܘܠܳܐ ܫܰܡܥܶܗ ܐܰܡܽܘܨܺܝܳܐ. ܘܰܣܠܶܩ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܩܒܶܠܘ ܐܰܦ̈ܶܐ ܕܰܚܕ݂ܳܕ̈ܶܐ ܒܒܶܝܬ݂ ܫܡܶܫ ܕܺܝܗܽܘܕ݂ܳܐ. ܗܽܘ ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="12">ܘܶܐܬܬܒܰܪ ܝܺܗܽܘܕܳܐ ܡܶܢ ܩܕ݂ܳܡ ܝܺܣܪܳܐܶܝܠ. ܘܰܥܪܰܩܘ ܐ̱ܢܳܫ ܠܡܰܫܟܢܶܗ.</VERS>
      <VERS vnumber="13">ܘܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܚܕܶܗ ܝܳܗܽܘܐܳܫ ܡܰܠܟܳܐ ܕܺܝܣܪܳܐܶܝܠ ܒܒܶܝܬ݂ ܫܡܶܫ. ܘܥ̣ܰܠ ܠܽܐܘܪܺܫܠܶܡ ܘܰܬ݂ܪܰܥ ܒܫܽܘܪܳܐ ܕܽܐܘܪܺܫܠܶܡ ܡܶܢ ܬܰܪܥܳܐ ܕܰܐܦܪܶܝܡ ܘܰܥܕܰܡܳܐ ܠܬܰܪܥܳܐ ܕܙܳܘܺܝܬ݂ܳܐ. ܐܰܪܒܰܥܡܳܐܐ ܐܰܡܺܝ̈ܢ.</VERS>
      <VERS vnumber="14">ܘܰܢܣܰܒ ܟܽܠܶܗ ܕܰܗܒܳܐ ܘܟܶܣܦܳܐ. ܘܟܽܠܗܽܘܢ ܡܳܐܢ̈ܶܐ ܕܶܐܫܬܟܰܚܘ ܒܒܰܝܬܶܗ ܕܡܳܪܝܳܐ ܘܰܒܒܶܝܬ݂ ܓܰܙܳܐ ܕܡܰܠܟܳܐ. ܘܰܒܢܰܝ̈ ܥܪܽܘܒܳܐ. ܘܰܗܦܰܟ݂ ܠܫܳܡܪܺܝܢ.</VERS>
      <VERS vnumber="15">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܐܳܫ ܘܟܽܠܡܶܕܶܡ ܕܰܥܒܰܕ݂ ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܥܰܡ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="16">ܘܰܫܟܶܒ ܝܳܗܽܘܐܳܫ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܫܳܡܪܺܝܢ ܥܰܡ ܡܰܠ̈ܟܶܐ ܕܺܝܣܪܳܐܶܝܠ. ܘܰܐܡܠܶܟ݂ ܝܽܘܪܰܒܥܰܡ ܒܪܶܗ ܒܳܬܪܶܗ.</VERS>
      <VERS vnumber="17">ܘܰܚܝܳܐ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܡܶܢ ܒܳܬܰܪ ܕܡܺܝܬ݂ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܚܰܡܫܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="18">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܡܽܘܨܺܝܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="19">ܘܰܡܪܰܕ݂ܘ ܥܠܰܘܗܝ ܡܶܪܕܳܐ ܒܽܐܘܪܺܫܠܶܡ. ܘܰܥܪܰܩ ܠܶܗ ܠܰܠܟܺܝܫ ܘܫܰܕܰܪܘ ܒܳܬܪܶܗ ܠܰܠܟܺܝܫ. ܘܩܰܛܠܽܘܗܝ ܬܰܡܳܢ.</VERS>
      <VERS vnumber="20">ܘܫܰܩܠܽܘܗܝ ܘܶܐܬ݂ܰܘ ܥܰܠ ܖ̈ܰܟܫܳܐ. ܘܶܐܬ݂ܩܒܰܪ ܒܽܐܘܪܺܫܠܶܡ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂.</VERS>
      <VERS vnumber="21">ܘܰܕ݂ܒܰܪܘ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܠܥܽܘܙܺܝܳܐ. ܘܗܽܘ ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ. ܘܰܐܡ̣ܠܟ݂ܽܘܗܝ ܚܠܳܦ ܐܰܡܽܘܨܺܝܳܐ ܐܰܒܽܘܗܝ.</VERS>
      <VERS vnumber="22">ܘܗܽܘ ܒܢܳܐ ܠܰܐܝܠܰܬ݂. ܘܰܐܘܬܒܳܗ̇ ܠܺܝܗܽܘܕ݂ܳܐ. ܡܶܢ ܒܳܬܰܪ ܕܰܫܟܶܒ ܡܰܠܟܳܐ ܥܰܡ ܐܰܒܳܗܰܘ̈ܗܝ.</VERS>
      <VERS vnumber="23">ܒܰܫܢܰܬ݂ ܚܰܡܫܰܥܶܣܖ̈ܶܐ ܠܰܐܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܝܽܘܪܰܒܥܰܡ ܒܰܪ ܝܳܗܽܘܐܳܫ ܒܰܪ ܝܳܗܽܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܒܫܳܡܪܺܝܢ ܐܰܪܒܥܺܝܢ ܘܰܚܕ݂ܳܐ ܫܢܺܝ̈ܢ.</VERS>
      <VERS vnumber="24">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܰܒܗܽܘܢ ܗܰܠܶܟ݂.</VERS>
      <VERS vnumber="25">ܘܗܽܘ ܐܰܗܦܶܟ݂ ܬܚܽܘܡܳܐ ܠܺܝܣܪܳܐܶܝܠ. ܡܶܢ ܡܰܥܠܳܢܳܐ ܕܰܚܡܳܬ݂. ܘܰܥܕܰܡܳܐ ܠܝܰܡܳܐ ܕܥܰܪܳܒܳܐ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܺܐܝܕ݂ܳܐ ܕܥܰܒܕܶܗ ܝܰܘܢܳܢ ܒܰܪ ܡܰܬܰܝ ܢܒܺܝܳܐ ܕܡܶܢ ܓܰܕ݂ ܚܦܰܪ.</VERS>
      <VERS vnumber="26">ܡܶܛܽܠ ܕܰܚܙܳܐ ܡܳܪܝܳܐ ܫܽܘܥܒܳܕ݂ܶܗ ܕܺܝܣܪܳܐܶܝܠ ܕܡܰܪܺܝܪ ܛܳܒ. ܘܠܰܝܬ ܕܳܐܣܰܪ. ܘܠܳܐ ܕܫܳܪܶܐ. ܘܳܐܦܠܳܐ ܕܰܡܥܰܕܰܪ ܠܺܝܣܪܳܐܶܝܠ.</VERS>
      <VERS vnumber="27">ܘܠܳܐ ܐܶܡܰܪ ܡܳܪܝܳܐ ܠܡܶܥܛܳܐ ܫܡܶܗ ܕܺܝܣܪܳܐܶܝܠ ܡܶܢ ܬܚܶܝܬ݂ ܫܡܰܝܳܐ. ܘܰܦܪܰܩ ܐܶܢܽܘܢ ܒܺܐܝܕܶܗ ܕܝܽܘܪܰܒܥܰܡ ܒܰܪ ܝܳܗܽܘܐܳܫ ܒܰܪ ܝܳܗܽܘܐܳܚܳܙ.</VERS>
      <VERS vnumber="28">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܪܰܒܥܰܡ ܘܟܽܠܡܶܕܶܡ ܕܰܥܒܰܕ݂. ܘܓܰܢ̱ܒܳܪܽܘܬܶܗ. ܘܕܶܐܬ݂ܟܰܬܰܫ ܘܰܐܗܦܶܟ݂ ܕܰܪܡܣܽܘܩ ܘܰܚܡܳܬ݂ ܠܺܝܣܪܳܐܶܝܠ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="29">ܘܰܫܟܶܒ ܝܽܘܪܰܒܥܰܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܥܰܡ ܡܰܠ̈ܟܶܐ ܕܺܝܣܪܳܐܶܝܠ ܘܰܐܡܠܶܟ݂ ܙܟܰܪܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܒܰܫܢܰܬ݂ ܥܶܣܪܺܝܢ ܘܰܫܒܰܥ ܫܢܺܝ̈ܢ ܠܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܥܽܘܙܺܝܳܐ ܒܰܪ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="2">ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ ܟܰܕ݂ ܐܰܡܠܶܟ݂. ܘܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܝܶܟܰܢܝܳܐ ܡܶܢ ܐܽܘܪܺܫܠܶܡ.</VERS>
      <VERS vnumber="3">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܐܰܡܽܘܨܺܝܳܐ ܐܰܒܽܘܗܝ.</VERS>
      <VERS vnumber="4">ܒܪܰܡ ܕܶܝܢ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ. ܘܣܳܝܡܺܝܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ.</VERS>
      <VERS vnumber="5">ܘܰܡܚܳܝܗܝ ܡܳܪܝܳܐ ܠܡܰܠܟܳܐ. ܘܰܗܘܳܐ ܓܰܪܒܳܐ ܥܕܰܡܳܐ ܠܝܰܘܡܳܐ ܕܡܺܝܬ݂. ܘܺܝܬ݂ܶܒ ܒܒܰܝܬܳܐ ܡܰܛܫܝܳܐܺܝܬ݂. ܘܝܽܘܬ݂ܳܡ ܒܰܪ ܡܰܠܟܳܐ ܪܰܒܒܰܝܬܳܐ ܕܳܐܶܢ ܗܘܳܐ ܠܥܰܡܳܐ ܕܰܐܪܥܳܐ.</VERS>
      <VERS vnumber="6">ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܽܘܙܺܝܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="7">ܘܰܫܟܶܒ ܥܽܘܙܺܝܳܐ ܥܰܡ ܐܰܒܳܗܰܘ̈ܗܝ. ܘܩܰܒܪܽܘܗܝ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܝܽܘܬ݂ܳܡ ܒܪܶܗ ܒܳܬܪܶܗ.</VERS>
      <VERS vnumber="8">ܒܰܫܢܰܬ݂ ܬܠܳܬܺܝܢ ܘܰܬ݂ܡܳܢܶܐ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܙܟܰܪܝܳܐ ܒܰܪ ܝܽܘܪܰܒܥܰܡ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܫܬܳܐ ܝܰܖ̈ܚܺܝܢ.</VERS>
      <VERS vnumber="9">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܐܰܒܽܘܗܝ. ܘܠܳܐ ܣܛܳܐ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ. ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="10">ܘܰܡܪܰܕ ܥܠܰܘܗܝ ܫܳܠܽܘܡ ܒܰܪ ܝܳܒܺܝܫ. ܘܰܡܚܳܝܗܝ ܠܽܘܩܒܰܠ ܥܰܡܳܐ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.</VERS>
      <VERS vnumber="11">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܙܟܰܪܝܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="12">ܘܫܶܠܡܰܬ݂ ܡܶܠܬܶܗ ܕܡܳܪܝܳܐ ܕܶܐܡܰܪ ܠܝܳܗܽܘ. ܕܰܒܢܰܝ̈ܐ ܖ̈ܒܺܝܥܳܝܶܐ ܢܶܬܒܽܘܢ ܠܳܟ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܘܰܗܘܳܐ ܗܳܟܰܢܳܐ.</VERS>
      <VERS vnumber="13">ܘܫܳܠܽܘܡ ܒܰܪ ܝܳܒܺܝܫ ܐܰܡܠܶܟ݂. ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܰܐܡܠܶܟ݂ ܝܺܪܰܚ ܝܰܘܡܺܝ̈ܢ ܒܫܳܡܪܺܝܢ.</VERS>
      <VERS vnumber="14">ܘܰܣܠܶܩ ܡܰܚܢܺܝܡ ܒܰܪ ܓܰܕܺܝ ܡܶܢ ܬܰܪܨܳܐ ܘܥ̣ܰܠ ܠܫܳܡܪܺܝܢ. ܘܰܡܚܳܝܗܝ ܠܫܳܠܽܘܡ ܒܰܪ ܝܳܒܺܝܫ ܒܫܳܡܪܺܝܢ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.</VERS>
      <VERS vnumber="15">ܘܫܰܪܟܳܐ ܕܦܶܬܓܳܡܰܘ̈ܗܝ ܕܫܳܠܽܘܡ. ܘܡܶܪܕܳܐ ܕܰܡܪܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="16">ܗܳܝܕܶܝܢ ܡ̣ܚܳܐ ܡܰܚܢܺܝܡ ܠܬܰܦܣܰܚ ܘܰܠܟܽܠ ܕܺܐܝܬ݂ ܒܳܗ̇. ܘܠܰܬ݂ܚܽܘ̈ܡܶܝܗ̇ ܡܶܢ ܬܰܪܨܳܐ. ܥܰܠ ܕܠܳܐ ܦܬܰܚܘ ܠܶܗ ܬܰܪܥܳܐ. ܘܚܰܪܒܳܗ̇. ܘܰܠܟܽܠܗܶܝܢ ܒܰܛ̈ܢܳܬ݂ܳܗ̇ ܦܰܪܶܬ݂.</VERS>
      <VERS vnumber="17">ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܡܰܚܢܺܝܡ ܒܰܪ ܓܰܕܺܝ ܥܰܠ ܝܺܣܪܳܐܶܝܠ. ܒܫܳܡܪܺܝܢ. ܥܣܰܪ ܫܢܺܝ̈ܢ.</VERS>
      <VERS vnumber="18">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣ̣ܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܟܽܠܗܽܘܢ ܝܰܘܡܰܘ̈ܗܝ.</VERS>
      <VERS vnumber="19">ܘܶܐܬ݂ܳܐ ܦܽܘܠ ܡܰܠܟܳܐ ܕܳܐܬܽܘܪ ܥܰܠ ܐܰܪܥܳܐ. ܘܝܰܗܒ ܡܰܚܢܺܝܡ ܠܦܽܘܠ. ܐܳܠܶܦ ܟܰܟܖ̈ܺܝܢ ܕܟܶܣܦܳܐ. ܕܬܶܗܘܶܐ ܐܺܝܕ݂ܶܗ ܥܰܡܶܗ. ܘܢܶܐܚܽܘܕ݂ ܡܰܠܟܽܘܬ݂ܳܐ ܒܺܐܝܕܶܗ.</VERS>
      <VERS vnumber="20">ܘܰܐܪܡܺܝ ܡܰܚܢܺܝܡ ܥܰܠ ܝܺܣܪܳܐܶܝܠ. ܟܶܣܦܳܐ ܥܰܠ ܟܽܠܗܽܘܢ ܥܰܬܺܝܖ̈ܶܐ ܕܰܐܪܥܳܐ. ܕܢܶܬܶܠ ܠܡܰܠܟܳܐ ܕܳܐܬܽܘܪ. ܚܰܡܫܺܝܢ ܡܰܬܩ̈ܳܠܺܝܢ ܕܟܶܣܦܳܐ ܥܰܠ ܓܰܒܪܳܐ ܚܰܕ݂. ܘܰܗܦܰܟ݂ ܡܰܠܟܳܐ ܕܳܐܬܽܘܪ. ܘܠܳܐ ܩܳܡ ܬܰܡܳܢ ܒܰܐܪܥܳܐ.</VERS>
      <VERS vnumber="21">ܘܫܰܪܟܳܐ ܕܦܶܬܓܳܡܰܘ̈ܗܝ ܕܡܰܚܢܺܝܡ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="22">ܘܰܫܟܶܒ ܡܰܚܢܺܝܡ ܥܰܡ ܐܰܒܳܗܰܘ̈ܗܝ ܘܰܐܡܠܶܟ݂ ܦܩܰܚܝܳܐ ܒܪܶܗ ܒܳܬܪܶܗ.</VERS>
      <VERS vnumber="23">ܒܰܫܢܰܬ݂ ܚܰܡܫܺܝܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܦܩܰܚܝܳܐ ܒܰܪ ܡܰܚܢܺܝܡ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܰܪܬܶܝܢ ܫܢܺܝ̈ܢ.</VERS>
      <VERS vnumber="24">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="25">ܘܰܡܪܰܕ݂ ܥܠܰܘܗܝ ܦܩܰܚ ܒܰܪ ܪܽܘܡܰܠܝܳܐ ܓܰܢ̱ܒܳܪܶܗ. ܘܩܰܛܠܶܗ ܒܫܳܡܪܺܝܢ ܒܰܣܚܰܪܬܳܐ ܕܒܶܝܬ݂ ܡܰܠܟܳܐ. ܘܰܕ݂ܒܰܪ ܠܰܐܪܓܰܐܽܘܒ ܘܠܰܐܢܺܝ. ܘܥܰܡܶܗ ܚܰܡܫܺܝܢ ܓܰܒܖ̈ܺܝܢ ܡܶܢ ܒܢܰܝ̈ ܓܶܠܥܳܕ݂ ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ.</VERS>
      <VERS vnumber="26">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܦܩܰܚܝܳܐ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="27">ܒܰܫܢܰܬ݂ ܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܠܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܦܩܰܚ ܒܰܪ ܪܽܘܡܰܠܝܳܐ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܥܶܣܪܺܝܢ ܫܢܺܝ̈ܢ.</VERS>
      <VERS vnumber="28">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܣܛܳܐ ܡܶܢ ܚܛܳܗܰܘ̈ܗܝ ܕܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ.</VERS>
      <VERS vnumber="29">ܘܰܒܝܰܘܡܰܘ̈ܗܝ ܕܰܦܩܰܚ ܡܰܠܟܳܐ ܕܺܝܣܪܳܐܶܝܠ. ܐܶܬ݂ܳܐ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܰܕ݂ܒܰܪ ܠܥܺܝܽܘܢ ܘܠܰܐܒܶܠ ܡܚܽܘܠܳܐ. ܘܰܠܟܽܠ ܒܶܝܬ݂ ܡܰܥܟܳܐ. ܘܠܰܢܝܳܚ ܘܠܰܩܕܶܫ. ܘܠܚܳܨܽܘܪ. ܘܰܠܓܶܠܥܳܕ݂ ܘܠܰܓܠܺܝܠܳܐ. ܘܰܠܟܽܠܳܗ̇ ܐܰܪܥܳܐ ܕܢܰܦܬܳܠܺܝ. ܘܓܰܠܺܝ ܐܶܢܽܘܢ ܠܳܐܬ݂ܽܘܪ.</VERS>
      <VERS vnumber="30">ܘܰܡܪܰܕ݂ ܡܶܪܕܳܐ ܗܽܘܫܳܥ ܒܰܪ ܐܰܠܳܐ ܥܰܠ ܦܩܰܚ ܒܰܪ ܪܽܘܡܰܠܝܳܐ. ܘܰܡܚܳܝܗܝ. ܘܩܰܛܠܶܗ. ܘܰܐܡܠܶܟ݂ ܒܳܬܪܶܗ. ܒܰܫܢܰܬ݂ ܬܰܪܬܶܝܢ ܠܝܽܘܬ݂ܳܡ ܒܰܪ ܥܽܘܙܺܝܳܐ.</VERS>
      <VERS vnumber="31">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܦܩܰܚ. ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="32">ܒܰܫܢܰܬ݂ ܬܰܪܬܶܝܢ ܕܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܝܽܘܬ݂ܳܡ ܒܰܪ ܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="33">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܝܶܪܽܘܫܳܐ ܒܰܪܬ݂ ܨܳܕܽܘܩ.</VERS>
      <VERS vnumber="34">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܥܽܘܙܺܝܳܐ ܐܰܒܽܘܗܝ.</VERS>
      <VERS vnumber="35">ܒܪܰܡ ܥܠܰܘ̈ܳܬ݂ܳܐ ܠܳܐ ܐܰܥܒܰܪ ܘܰܥܕ݂ܰܟܺܝܠ ܥܰܡܳܐ ܡܕܰܒܚܺܝܢ ܗܘܰܘ. ܘܣܳܝܡܺܝܢ ܗܘܰܘ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܘܗܽܘ ܒܢܳܐ ܬܰܪܥܳܐ ܥܶܠܳܝܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="36">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܬ݂ܳܡ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="37">ܒܝܰܘ̈ܡܳܬ݂ܳܐ ܗܳܢܽܘܢ. ܫܰܪܺܝ ܡܳܪܝܳܐ ܠܰܡܓܰܪܳܝܽܘ ܒܺܝܗܽܘܕܳܐ. ܠܪܳܨܳܢ ܡܰܠܟܳܐ ܕܳܐܪܳܡ. ܘܠܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="38">ܘܰܫܟܶܒ ܝܽܘܬ݂ܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܚܳܙ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="16">
      <VERS vnumber="1">ܒܰܫܢܰܬ݂ ܬܡܳܢܰܥܶܣܖ̈ܶܐ ܫܢܺܝ̈ܢ ܠܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܐܳܚܳܙ ܒܰܪ ܝܽܘܬ݂ܳܡ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="2">ܒܰܪ ܥܶܣܪܺܝܢ ܗܘܳܐ ܫܢܺܝ̈ܢ ܐܳܚܳܙ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܠܳܐ ܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ ܐܰܝܟ݂ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="3">ܘܗܰܠܶܟ݂ ܒܽܐܘܪܚܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܳܦ ܒܪܶܗ ܐܰܥܒܰܪ ܒܢܽܘܪܳܐ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="4">ܘܕܰܒܰܚ ܘܰܐܥܛܰܪ ܥܰܠ ܥܠ̈ܘ̈ܳܬ݂ܳܐ ܘܥܰܠ ܖ̈ܳܡܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.</VERS>
      <VERS vnumber="5">ܗܳܝܕܶܝܢ ܣܠܶܩ ܪܳܨܳܢ ܡܰܠܟܳܐ ܕܳܐܪܳܡ. ܘܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ. ܠܽܐܘܪܺܫܠܶܡ ܠܡܶܬ݂ܟܰܬܳܫܽܘ ܥܰܡܳܗ̇. ܘܠܳܐ ܐܶܫܟܰܚܘ ܕܢܶܬ݂ܟܰܬܫܽܘܢ ܥܠܶܝܗ̇.</VERS>
      <VERS vnumber="6">ܒܙܰܒܢܳܐ ܗܰܘ. ܐܰܗܦܶܟ݂ ܪܳܨܳܢ ܡܰܠܟܳܐ ܕܳܐܪܳܡ ܠܰܐܝܠܰܬ݂ ܠܳܐܪܳܡ. ܘܰܐܦܶܩ ܠܺܝܗܽܘܕ݂ܳܐ ܡܶܢ ܐܰܝܠܰܬ݂. ܘܳܐܖ̈ܡܳܝܶܐ ܐܶܬ݂ܰܘ ܠܰܐܝܠܰܬ݂. ܘܺܝܬ݂ܶܒܘ ܬܰܡܳܢ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="7">ܘܫܰܕܰܪ ܐܳܚܳܙ ܐܺܝܙܓܰܕ̈ܶܐ ܠܘܳܬ݂ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܶܐܡܰܪ. ܥܰܒܕܳܟ݂ ܐ̱ܢܳܐ ܘܰܒܪܳܟ݂. ܣܰܩ ܘܰܦܪܽܘܩܰܝܢܝ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܪܳܡ. ܘܡܶܢ ܐܺܝܕܰܘ̈ܗܝ ܕܡܰܠܟܳܐ ܕܺܝܣܪܳܐܶܝܠ ܕܩܳܝܡܺܝܢ ܥܠܰܝ.</VERS>
      <VERS vnumber="8">ܘܰܢܣܰܒ ܐܳܚܳܙ ܟܶܣܦܳܐ ܘܕܰܗܒܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܓܰܙܳܐ ܕܡܰܠܟܳܐ. ܘܫܰܕܰܪ ܠܡܰܠܟܳܐ ܕܳܐܬܽܘܪ ܩܽܘܪܒܳܢܳܐ.</VERS>
      <VERS vnumber="9">ܘܫܰܡܥܶܗ ܡܰܠܟܳܐ ܕܳܐܬܽܘܪ ܘܰܣܠܶܩ ܡܰܠܟܳܐ ܕܳܐܬܽܘܪ ܥܰܠ ܕܰܪܡܣܽܘܩ ܘܰܐܚܕܳܗ̇ ܘܓܰܠܝܳܗ̇ ܠܩܺܝܪ ܘܰܠܪܳܨܳܢ ܩܛܰܠ.</VERS>
      <VERS vnumber="10">ܘܶܐܙܰܠ ܡܰܠܟܳܐ ܐܳܚܳܙ ܠܽܐܘܪܥܶܗ ܕܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܠܕܰܪܡܣܽܘܩ ܘܰܚܙܳܐ ܡܰܕ݂ܒܚܳܐ ܕܰܒܕܰܪܡܣܽܘܩ ܘܫܰܕܰܪ ܡܰܠܟܳܐ ܐܳܚܳܙ ܠܽܐܘܪܺܝܳܐ ܟܳܗܢܳܐ ܕܡܽܘܬ݂ܶܗ ܕܡܰܕ݂ܒܚܳܐ. ܘܒܶܢܝܳܢܶܗ. ܘܟܽܠܶܗ ܥܒܳܕܶܗ.</VERS>
      <VERS vnumber="11">ܘܰܥܒܰܕ݂ ܐܽܘܪܺܝܳܐ ܟܳܗܢܳܐ ܡܰܕ݂ܒܚܳܐ. ܐܰܝܟ݂ ܕܫܰܕܰܪ ܡܰܠܟܳܐ ܐܳܚܳܙ ܡܶܢ ܕܰܪܡܘܣܽܘܩ. ܗܳܟܰܢܳܐ ܥܒܰܕ݂ ܐܽܘܪܺܝܳܐ ܟܳܗܢܳܐ. ܥܰܕ݂ܠܳܐ ܢܺܐܬܶܐ ܐܳܚܳܙ ܡܰܠܟܳܐ ܡܶܢ ܕܰܪܡܣܽܘܩ.</VERS>
      <VERS vnumber="12">ܘܶܐܬ݂ܳܐ ܡܰܠܟܳܐ ܡܶܢ ܕܰܪܡܣܽܘܩ. ܘܰܚܙܳܐ ܐܳܚܳܙ ܡܰܠܟܳܐ ܡܰܕ݂ܒܚܳܐ. ܘܰܩܪܶܒ ܡܰܠܟܳܐ ܠܘܳܬ݂ ܡܰܕ݂ܒܚܳܐ. ܘܰܣܠܶܩ ܠܥܶܠ ܡܶܢܶܗ.</VERS>
      <VERS vnumber="13">ܘܰܐܣܶܩ ܥܠܰܘܗܝ ܥܠܰܘ̈ܳܬ݂ܳܐ ܘܩܽܘܖ̈ܒܳܢܶܐ ܘܢܰܩܺܝ ܢܽܘܩܳܝ̈ܶܐ. ܘܪܰܣ ܕܡܳܐ ܕܫܰܠ̈ܡܶܐ ܕܺܝܠܶܗ ܥܰܠ ܡܰܕ݂ܒܚܳܐ.</VERS>
      <VERS vnumber="14">ܘܡܰܕ݂ܒܚܳܐ ܕܰܢܚܳܫܳܐ ܕܰܩܕ݂ܳܡ ܡܳܪܝܳܐ. ܩܰܪܒܶܗ ܡܶܢ ܩܕ݂ܳܡ ܐܰܦܰܝ̈ ܒܰܝܬܳܐ. ܡܶܢ ܒܶܝܬ݂ ܡܰܕ݂ܒܚܳܐ ܘܡܶܢ ܒܶܝܬ݂ ܡܳܪܝܳܐ. ܘܣܳܡܶܗ ܥܰܠ ܓܶܢ̱ܒ ܡܰܕ݂ܒܚܳܐ ܡܶܢ ܓܰܪܒܝܳܐ.</VERS>
      <VERS vnumber="15">ܘܦܰܩܶܕ݂ ܡܰܠܟܳܐ ܐܳܚܳܙ ܠܽܐܘܪܺܝܳܐ ܟܳܗܢܳܐ. ܘܶܐܡܰܪ ܠܶܗ. ܥܰܠ ܡܰܕ݂ܒܚܳܐ ܪܰܒܳܐ ܐܰܣܶܩ ܥܠܳܬ݂ܳܐ ܕܨܰܦܪܳܐ ܘܩܽܘܪܒܳܢܳܐ ܕܪܰܡܫܳܐ. ܘܰܥܠܳܬ݂ܳܐ ܕܡܰܠܟܳܐ ܘܩܽܘܪܒܳܢܶܗ. ܘܰܥܠܳܬ݂ܳܐ ܕܟܽܠܶܗ ܥܰܡܳܐ ܕܰܐܪܥܳܐ. ܘܩܽܘܪܒܳܢܗܽܘܢ ܘܢܽܘܩܳܝܗܽܘܢ. ܘܟܽܠܶܗ ܕܡܳܐ ܕܰܥܠܳܬ݂ܳܐ. ܘܟܽܠ ܕܡܳܐ ܕܕܶܒܚ̈ܶܐ ܥܠܰܘܗܝ ܪܽܘܣ. ܘܡܰܕ݂ܒܚܳܐ ܕܰܢܚܳܫܳܐ ܢܶܗܘܶܐ ܠܺܝ ܠܫܽܘܐܳܠܳܐ.</VERS>
      <VERS vnumber="16">ܘܰܥܒܰܕ݂ ܐܽܘܪܺܝܳܐ ܟܳܗܢܳܐ ܐܰܝܟ݂ ܕܦܰܩܕܶܗ ܡܰܠܟܳܐ ܐܳܚܳܙ.</VERS>
      <VERS vnumber="17">ܘܰܦܣܰܩ ܡܰܠܟܳܐ ܐܳܚܳܙ ܓܕ݂ܳܢ̈ܦܶܐ ܕܡܰܬ݂ܩܢܳܐ. ܘܰܐܦܪܶܩ ܡܶܢܗܽܘܢ ܠܰܩܢ̈ܶܐ. ܘܝܰܡܳܐ ܐܰܚܶܬ݂ ܡܶܢ ܬܰܘܖ̈ܶܐ ܕܰܢܚܳܫܳܐ. ܘܣܳܡܶܗ ܥܰܠ ܪܨܳܦܳܐ ܕܟܺܐܦ̈ܶܐ.</VERS>
      <VERS vnumber="18">ܘܒܶܝܬ݂ ܫܰܒܬ݂ܳܐ ܕܰܒܢܳܐ ܒܒܰܝܬܶܗ ܕܡܳܪܝܳܐ. ܘܡܰܥܠܳܢܳܐ ܕܬܰܪܥܳܐ ܒܰܪܳܝܳܐ. ܐܰܟ݂ܪܶܟ݂ ܠܒܰܝܬܶܗ ܕܡܳܪܝܳܐ. ܡܶܢ ܩܕ݂ܳܡ ܡܰܠܟܳܐ ܕܳܐܬܽܘܪ.</VERS>
      <VERS vnumber="19">ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܙ. ܘܟܽܠ ܡܶܕܶܢ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="20">ܘܰܫܟܶܒ ܐܳܚܳܙ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܥܰܡ ܐܰܒܳܗܰܘ̈ܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܰܐܡܠܶܟ݂ ܚܶܙܰܩܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="17">
      <VERS vnumber="1">ܒܰܫܢܰܬ݂ ܬܰܪܬܰܥܶܣܖ̈ܶܐ ܫܢܺܝ̈ܢ ܠܳܐܚܳܙ ܡܰܠܟܳܐ ܕܺܝܗܽܘܕ݂ܳܐ. ܐܰܡܠܶܟ݂ ܗܽܘܫܰܥ ܒܰܪ ܐܰܠܳܐ ܥܰܠ ܝܺܣܪܳܐܶܝܠ. ܒܫܳܡܪܺܝܢ ܬܫܰܥ ܫܢܺܝ̈ܢ.</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܒܪܰܡ ܠܳܐ ܐܰܝܟ݂ ܡܰܠ̈ܟܶܐ ܕܺܝܣܪܳܐܶܝܠ ܕܰܗܘܰܘ ܩܕܳܡܰܘܗܝ.</VERS>
      <VERS vnumber="3">ܥܠܰܘܗܝ ܣܠܶܩ ܫܰܠܡܰܢܶܥܣܰܪ ܡܰܠܟܳܐ ܕܳܐܬܽܘܪ ܘܰܗܘܳܐ ܠܶܗ ܗܽܘܫܰܥ ܥܰܒܕܳܐ. ܘܰܐܝܬܺܝ ܠܶܗ ܩܽܘܖ̈ܒܳܢܶܐ.</VERS>
      <VERS vnumber="4">ܘܶܐܫܟܰܚ ܡܰܠܟܳܐ ܕܳܐܬܽܘܪ ܒܗܽܘܫܰܥ ܡܶܪܕܳܐ. ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܣܶܐܽܘ ܡܰܠܟܳܐ ܕܡܶܨܪܶܝܢ. ܘܠܳܐ ܐܰܣܶܩ ܩܽܘܖ̈ܒܳܢܶܐ. ܠܡܰܠܟܳܐ ܕܳܐܬܽܘܪ ܐܰܝܟ݂ ܕܰܒܟܽܠ ܫܢܳܐ. ܘܰܟܠܳܝܗܝ ܡܰܠܟܳܐ ܕܳܐܬܽܘܪ. ܘܰܐܣܪܶܗ ܒܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="5">ܘܰܣܠܶܩ ܡܰܠܟܳܐ ܕܳܐܬܽܘܪ ܥܰܠ ܟܽܠܳܗ̇ ܐܰܪܥܳܐ. ܘܰܣܠܶܩ ܥܰܠ ܫܳܡܪܺܝܢ. ܘܰܫܪܳܐ ܥܠܶܝܗ̇ ܬܠܳܬ݂ ܫܢܺܝ̈ܢ.</VERS>
      <VERS vnumber="6">ܘܰܒܫܰܢ̱ܬܳܐ ܬܫܺܝܥܳܝܬܳܐ ܠܗܽܘܫܰܥ. ܟܒܰܫ ܡܰܠܟܳܐ ܕܳܐܬܽܘܪ ܠܫܳܡܪܺܝܢ. ܘܓܰܠܺܝ ܠܰܒܢܰܝ̈ ܝܺܣܪܳܐܶܝܠ ܠܳܐܬ݂ܽܘܪ. ܘܰܐܘܬܶܒ ܐܶܢܽܘܢ ܒܰܚܠܰܚ ܘܰܒܚܳܒܳܪ ܢܗܰܪ ܓܳܘܙܳܢ ܩܽܘܖ̈ܝܳܐ ܕܡܰܕܰܝ.</VERS>
      <VERS vnumber="7">ܘܰܗܘܳܐ ܕܟܰܕ݂ ܚܛܰܘ ܒܢܰܝ̈ ܝܺܣܪܳܐܶܝܠ ܠܡܳܪܝܳܐ ܐܰܠܳܗܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܡܶܢ ܬܚܶܝܬ݂ ܐܺܝܕ݂ܳܐ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ. ܘܰܕ݂ܚܶܠܘ ܠܰܐܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="8">ܘܗܰܠܶܟ݂ܘ ܒܢܳܡܽܘܣ̈ܶܐ ܕܥܰܡ̈ܡܶܐ. ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="9">ܘܶܐܡܰܪܘ ܒܢܰܝ̈ ܝܺܣܪܳܐܶܝܠ ܡ̈ܶܠܶܐ ܕܠܳܐ ܫܰܦܺܝܖ̈ܳܢ ܥܰܠ ܡܳܪܝܳܐ ܐܰܠܳܗܗܽܘܢ. ܗܶܢܽܘܢ ܘܡܰܠܟܰܝ̈ܗܽܘܢ ܘܰܒܢܰܘ ܠܗܽܘܢ ܥܠܰܘ̈ܳܬ݂ܳܐ ܒܟܽܠ ܩܽܘܖ̈ܺܝܗܽܘܢ. ܡܶܢ ܡܰܓܕܰܠ ܢܳܛܽܘܖ̈ܶܐ ܘܰܥܕܰܡܳܐ ܠܰܩܪܺܝܬ݂ܳܐ ܥܰܫܺܝܢܬܳܐ.</VERS>
      <VERS vnumber="10">ܘܰܐܩܺܝܡܘ ܠܗܽܘܢ ܩܳܝ̈ܡܳܬܳܐ ܘܕܶܚ̈ܠܳܬ݂ܳܐ. ܥܰܠ ܟܽܠ ܪܳܡܬ݂ܳܐ ܕܪܳܡܳܐ ܘܰܬ݂ܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ.</VERS>
      <VERS vnumber="11">ܘܣܳܡܘ ܬܰܡܳܢ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡܰܝܗܽܘܢ. ܘܰܥܒܰܕ݂ܘ ܦܶܬܓܳܡ̈ܶܐ ܕܒܺܝܫܺܝܢ ܠܡܰܪܓܳܙܽܘ ܩܕ݂ܳܡ ܡܳܪܝܳܐ.</VERS>
      <VERS vnumber="12">ܘܰܦܠܰܚܘ ܠܕܶܚ̈ܠܳܬ݂ܳܐ. ܕܶܐܡܰܪ ܠܗܽܘܢ ܡܳܪܝܳܐ ܠܳܐ ܬܶܥܒܕ݂ܽܘܢ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="13">ܘܰܐܣܗܶܕ݂ ܡܳܪܝܳܐ ܒܺܝܣܪܳܐܶܝܠ ܘܒܺܝܗܽܘܕܳܐ ܒܺܐܝܕ݂ܳܐ ܕܟܽܠܗܽܘܢ ܥܰܒܕܰܘ̈ܗܝ ܢܒܺܝ̈ܶܐ ܘܟܽܠ ܚܰܙܳܝ̈ܶܐ. ܘܶܐܡܰܪ ܬܽܘܒܘ ܡܶܢ ܐܽܘܖ̈ܚܳܬ݂ܟܽܘܢ ܒܺܝܫܬܳܐ. ܘܛܰܪܘ ܦܽܘܩܕܳܢܰܝ̈ ܘܰܩܝܳܡܰܝ̈. ܐܰܝܟ݂ ܢܳܡܽܘܣ̈ܶܐ ܕܦܶܩܕܶܬ݂ ܠܰܐܒܳܗܰܝ̈ܟܽܘܢ. ܘܰܐܝܟ݂ ܕܫܰܠܚܶܬ݂ ܠܗܽܘܢ ܒܺܐܝܕ݂ܳܐ ܕܥܰܒ̈ܕܰܝ ܢܒܺܝ̈ܶܐ.</VERS>
      <VERS vnumber="14">ܘܠܳܐ ܫܡܰܥܘ. ܘܩܰܫܺܝܘ ܩܕ݂ܳܠܗܽܘܢ ܡܶܢ ܩܕ݂ܳܠܳܐ ܕܰܐܒܳܗܰܝ̈ܗܽܘܢ. ܘܠܳܐ ܗܰܝܡܶܢܘ ܒܡܳܪܝܳܐ ܐܰܠܳܗܗܽܘܢ.</VERS>
      <VERS vnumber="15">ܘܰܐܣܠܺܝܘ ܩܝܳܡܰܝ̈ ܘܦܽܘܩܕܳܢܰܝ̈ ܕܦܰܩܕܶܬ݂ ܠܰܐܒܳܗܰܝ̈ܗܽܘܢ. ܘܣܳܗܕܽܘܬܳܐ ܕܰܐܣܗܕܶܬ݂ ܒܗܽܘܢ. ܘܶܐܙܰܠܘ ܒܳܬܰܪ ܠܳܐ ܡܶܕܶܡ. ܘܡܶܕܶܡ ܠܳܐ ܝܺܬܰܪܘ. ܐܶܠܳܐ ܐܶܙܰܠܘ ܒܳܬܰܪ ܥܰܡ̈ܡܶܐ ܕܦܰܩܶܕ݂ ܐܶܢܽܘܢ ܡܳܪܝܳܐ ܕܠܳܐ ܬܶܥܒܕ݂ܽܘܢ ܐܰܟ݂ܘܳܬ݂ܗܽܘܢ.</VERS>
      <VERS vnumber="16">ܘܰܫܒܰܩܘ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܗܽܘܢ. ܘܰܥܒܰܕ݂ܘ ܠܗܽܘܢ ܢܣܺܝ̈ܟܶܐ ܬܪܶܝܢ ܥܶܓ̈ܠܶܐ. ܘܰܥܒܰܕ݂ܘ ܕܶܒܚ̈ܶܐ ܠܕܶܚ̈ܠܳܬ݂ܳܐ. ܘܰܣܓܶܕ݂ܘ ܠܟܽܠ ܚܰܝ̈ܠܶܐ ܕܫܡܰܝܳܐ. ܘܰܦܠܰܚܘ ܠܒܰܥܠܳܐ.</VERS>
      <VERS vnumber="17">ܘܰܐܥܒܰܪܘ ܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ ܒܢܽܘܪܳܐ. ܘܰܩܨܰܡܘ ܩܶܨ̈ܡܶܐ ܘܢܰܚܶܫܘ ܘܶܐܬ݂ܚܰܫܰܒܘ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܠܡܰܪܓܳܙܽܘܬܶܗ.</VERS>
      <VERS vnumber="18">ܘܰܪܓܶܙ ܡܳܪܝܳܐ ܛܳܒ ܥܰܠ ܝܺܣܪܳܐܶܝܠ. ܘܰܐܥܒܰܪ ܐܶܢܽܘܢ ܡܶܢ ܩܕܳܡܰܘܗܝ. ܘܠܳܐ ܐܶܫܬܚܰܪܘ. ܐܶܠܳܐ ܐܶܢ ܫܰܒܛܳܐ ܕܺܝܗܽܘܕ݂ܳܐ ܒܰܠܚܽܘܕ݂.</VERS>
      <VERS vnumber="19">ܘܳܐܦ ܒܢܰܝ̈ ܝܺܗܽܘܕܳܐ ܠܳܐ ܢܛܰܪܘ ܦܽܘܩܕܳܢܰܘ̈ܗܝ ܕܡܳܪܝܳܐ ܐܰܠܳܗܗܽܘܢ. ܘܗܰܠܶܟ݂ܘ ܒܢܳܡܽܘܣܶܗ ܕܺܝܣܪܳܐܶܝܠ. ܘܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ. ܘܰܐܪܓܙܽܘܗܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="20">ܘܰܐܣܠܺܝ ܡܳܪܝܳܐ ܠܟܽܠܶܗ ܙܰܪܥܶܗ ܕܺܝܣܪܳܐܶܝܠ. ܘܨܰܥܰܪ ܐܶܢܽܘܢ. ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܒܳܙܽܘܙ̈ܶܐ. ܥܕܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ.</VERS>
      <VERS vnumber="21">ܡܶܛܽܠ ܕܰܦܪܰܩܘ ܕܒܶܝܬ݂ ܝܺܣܪܳܐܶܝܠ ܡܶܢ ܒܳܬܰܪ ܕܰܘܺܝܕ݂. ܘܰܐܡܠܶܟ݂ܘ ܥܠܰܝܗܽܘܢ ܠܝܽܘܪܰܒܥܰܡ ܒܰܪ ܢܳܒܳܛ ܘܰܐܛܥܺܝ ܝܽܘܪܰܒܥܰܡ ܠܺܝܣܪܳܐܶܝܠ ܡܶܢ ܒܳܬܰܪ ܡܳܪܝܳܐ. ܘܰܐܚܛܺܝ ܐܶܢܽܘܢ ܚܛܳܗ̈ܶܐ ܪܰܘܖ̈ܒܶܐ.</VERS>
      <VERS vnumber="22">ܘܗܰܠܶܟ݂ܘ ܒܢܰܝ̈ ܝܺܣܪܳܐܶܝܠ ܒܟܽܠܗܽܘܢ ܚܛܳܗܰܘ̈ܗܝ ܕܝܽܘܪܰܒܥܰܡ ܕܰܥܒܰܕ݂. ܘܠܳܐ ܣܛܰܘ ܡܶܢܗܽܘܢ.</VERS>
      <VERS vnumber="23">ܥܕܰܡܳܐ ܕܰܐܥܒܰܪ ܡܳܪܝܳܐ ܠܺܝܣܪܳܐܶܝܠ ܡܶܢ ܩܕܳܡܰܘܗܝ. ܐܰܝܟ݂ ܕܶܐܡܰܪ ܡܳܪܝܳܐ ܒܺܐܝܕ݂ܳܐ ܕܟܽܠܗܽܘܢ ܢܒܺܝ̈ܶܐ. ܘܓܰܠܺܝ ܐܶܢܽܘܢ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܗܽܘܢ ܠܳܐܬ݂ܽܘܪ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="24">ܘܰܐܝܬܺܝ ܡܰܠܟܳܐ ܕܳܐܬܽܘܪ ܡܶܢ ܒܳܒܶܝܠ. ܘܡܶܢ ܟܽܘܬ݂. ܘܡܶܢ ܥܳܘܳܐ. ܘܡܶܢ ܚܡܳܬ݂. ܘܡܶܢ ܣܦܰܪܘܺܝܡ. ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܫܳܡܪܺܝܢ. ܚܠܳܦ ܒܢܰܝ̈ ܝܺܣܪܳܐܶܝܠ. ܘܺܝܪܶܬ݂ܘ ܠܫܳܡܪܺܝܢ. ܘܺܝܬܶܒܘ ܒܩܽܘܖ̈ܝܳܗ̇.</VERS>
      <VERS vnumber="25">ܘܡܶܢ ܪܺܝܫܺܝܬ݂ܳܐ ܟܰܕ݂ ܝܺܬ݂ܶܒܘ ܬܰܡܳܢ ܠܳܐ ܕܚܶܠܘ ܠܡܳܪܝܳܐ. ܘܫܰܕܰܪ ܡܳܪܝܳܐ ܥܠܰܝܗܽܘܢ ܐܰܖ̈ܝܰܘܳܬ݂ܳܐ. ܘܰܗܘܰܘ ܡܩܰܛܠܺܝܢ ܒܗܽܘܢ.</VERS>
      <VERS vnumber="26">ܘܚܰܘܺܝܘ ܠܡܰܠܟܳܐ ܕܳܐܬܽܘܪ. ܘܶܐܡܰܪܘ ܠܶܗ. ܥܰܡ̈ܡܶܐ ܕܓܰܠܺܝܬ ܘܰܐܘܬܶܒܬ ܒܩܽܘܖ̈ܝܳܐ ܕܫܳܡܪܺܝܢ. ܠܳܐ ܝܳܕ݂ܥܺܝܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ. ܘܫܰܕܰܪ ܥܠܰܝܗܽܘܢ ܐܰܖ̈ܝܰܘܳܬ݂ܳܐ. ܘܗܳܐ ܡܩܰܛܠܺܝܢ ܒܗܽܘܢ. ܡܶܛܽܠ ܕܠܳܐ ܝܳܕ݂ܥܺܝܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ.</VERS>
      <VERS vnumber="27">ܘܰܦܩܰܕ݂ ܡܰܠܟܳܐ ܕܳܐܬܽܘܪ. ܘܶܐܡܰܪ. ܐܰܘܒܶܠܘ ܠܬܰܡܳܢ ܚܰܕ݂ ܡܶܢ ܟܳܗ̈ܢܶܐ ܕܓܰܠܺܝܬܽܘܢ ܡܶܢ ܬܰܡܳܢ. ܘܢܺܐܙܰܠ ܘܢܶܬܶܒ ܬܰܡܳܢ. ܘܢܰܠܶܦ ܐܶܢܽܘܢ ܕܺܝܢܳܐ ܕܰܐܠܳܗܳܗ̇ ܕܰܐܪܥܳܐ.</VERS>
      <VERS vnumber="28">ܘܶܐܬ݂ܳܐ ܚܰܕ݂ ܡܶܢ ܟܳܗ̈ܢܶܐ ܕܓܰܠܺܝ ܡܶܢ ܫܳܡܪܺܝܢ. ܘܺܝܬܶܒ ܒܒܶܝܬ݂ ܐܺܝܠ ܘܰܗܘܳܐ ܡܰܠܶܦ ܠܗܽܘܢ. ܐܰܝܟܰܢܳܐ ܢܶܕ݂ܚܠܽܘܢ ܠܡܳܪܝܳܐ.</VERS>
      <VERS vnumber="29">ܘܰܗܘܰܘ ܦܳܠܚܺܝܢ ܥܰܡ ܥܰܡ ܐܰܠܳܗܶܗ. ܘܰܫܒܰܩܘ ܒ̈ܳܬܶܐ ܕܰܥܠܰܘ̈ܳܬ݂ܳܐ ܕܰܥܒܰܕ݂ܘ ܒܫܳܡܪܺܝܢ ܥܰܡ ܥܰܡ ܒܩܽܘܖ̈ܺܝܗܽܘܢ. ܟܰܪ ܕܗܶܢܽܘܢ ܝܳܬ݂ܒܺܝܢ.</VERS>
      <VERS vnumber="30">ܘܐ̱ܢܳܫܰܝ̈ ܒܳܒܶܝܠ ܦܳܠܚܺܝܢ ܠܣܳܟ݂ܽܘܬ݂ ܒܢܽܘܬ݂. ܘܐ̱ܢܳܫܰܝ̈ ܟܽܘܬ݂ ܦܳܠܚܺܝܢ ܠܢܶܪܓܰܠ. ܘܐ̱ܢܳܫܰܝ̈ ܚܡܳܬ݂ ܦܳܠܚܺܝܢ ܠܰܐܫܺܝܡܳܐ.</VERS>
      <VERS vnumber="31">ܘܥܳܘܳܝ̈ܶܐ ܦܳܠܚܺܝܢ ܠܝܰܒܙܰܚ ܘܰܠܬܰܪܬܰܩ. ܘܰܣܦܰܖ̈ܘܳܝܶܐ ܡܰܘܩܕ݂ܺܝܢ ܒܢܰܝ̈ܗܽܘܢ ܒܢܽܘܪܳܐ. ܠܰܐܪܕܰܡܠܶܟ݂ ܘܠܰܥܡܳܠܺܝܩ ܐܰܠܳܗ̈ܶܐ ܕܰܣܦܰܪܘܺܝܡ.</VERS>
      <VERS vnumber="32">ܘܰܗܘܰܘ ܕܳܚܠܺܝܢ ܠܡܳܪܝܳܐ. ܘܰܥܒܰܕ݂ܘ ܠܗܽܘܢ ܡܶܢܗܽܘܢ ܟܽܘܡܖ̈ܶܐ ܕܰܥܠܰܘ̈ܳܬ݂ܳܐ. ܘܰܗܘܰܘ ܦܳܠܚܺܝܢ ܠܗܽܘܢ. ܒܒܶܝܬ݂ ܥܠܰܘ̈ܳܬ݂ܳܐ.</VERS>
      <VERS vnumber="33">ܠܡܳܪܝܳܐ ܕܳܚܠܺܝܢ ܗܘܰܘ. ܘܠܰܐܠܳܗܰܝ̈ܗܽܘܢ ܦܳܠܚܺܝܢ ܗܘܰܘ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ. ܕܓܰܠܺܝܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܗܽܘܢ.</VERS>
      <VERS vnumber="34">ܥܕܰܡܳܐ ܠܝܰܘܡܳܢܳܐ. ܥܰܠ ܕܰܫܒܰܩܘ ܠܡܳܪܝܳܐ. ܘܥܳܒܕܺܝܢ ܐܰܝܟ݂ ܢܳܡܽܘܣ̈ܶܐ ܕܥܰܡ̈ܡܶܐ. ܘܠܳܐ ܕܳܚܠܺܝܢ ܠܡܳܪܝܳܐ. ܘܠܳܐ ܥܳܒܕܺܝܢ ܐܰܝܟ݂ ܩܝܳܡܳܐ. ܘܰܐܝܟ݂ ܕܺܝܢܳܐ. ܘܰܐܝܟ݂ ܢܳܡܽܘܣܳܐ. ܘܰܐܝܟ݂ ܦܽܘܩܕܳܢܳܐ ܕܦܰܩܶܕ݂ ܡܳܪܝܳܐ ܠܰܒܢܰܝ̈ ܝܰܥܩܽܘܒ. ܕܫܰܡܺܝ ܫܡܶܗ ܝܺܣܪܳܐܶܝܠ.</VERS>
      <VERS vnumber="35">ܘܰܐܩܺܝܡ ܡܳܪܝܳܐ ܩܝܳܡܳܐ ܥܰܡܗܽܘܢ. ܘܦܰܩܶܕ݂ ܐܶܢܽܘܢ ܘܶܐܡܰܪ. ܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܠܳܐ ܬܶܣܓܕ݂ܽܘܢ ܠܗܽܘܢ. ܘܠܳܐ ܬܶܦܠܚܽܘܢ ܐܶܢܽܘܢ. ܘܠܳܐ ܬܕܰܒܚܽܘܢ ܠܗܽܘܢ.</VERS>
      <VERS vnumber="36">ܐܶܠܳܐ ܦܠܽܘܚܘ ܠܡܳܪܝܳܐ ܕܰܐܣܶܩܟܽܘܢ ܡܶܢ ܐܰܪܥܳܐ ܕܡܶܨܪܶܝܢ. ܒܚܰܝܠܳܐ ܪܰܒܳܐ. ܘܒܰܕܪܳܥܳܐ ܪܳܡܳܐ. ܠܶܗ ܦܠܽܘܚܘ. ܘܠܶܗ ܣܓܽܘܕ݂ܘ. ܘܠܶܗ ܕܰܒܰܚܘ.</VERS>
      <VERS vnumber="37">ܘܰܩܝ̈ܳܡܶܐ. ܘܕܺܝܢ̈ܶܐ. ܘܢܳܡܽܘܣ̈ܶܐ. ܘܦܽܘܩ̈ܕܳܢܶܐ. ܕܰܟ݂ܬܰܒ ܠܟܽܘܢ. ܛܰܪܘ ܘܰܥܒܶܕ݂ܘ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="38">ܘܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܩܝ̈ܳܡܶܐ ܕܰܐܩܺܝܡܶܬ݂ ܥܰܡܟܽܘܢ. ܠܳܐ ܬܶܛܥܽܘܢ. ܘܠܳܐ ܬܶܕ݂ܚܠܽܘܢ ܠܰܐܠܳܗ̈ܶܐ ܕܥܰܡ̈ܡܶܐ.</VERS>
      <VERS vnumber="39">ܐܶܠܳܐ ܠܡܳܪܝܳܐ ܐܰܠܳܗܟܽܘܢ ܕܚܰܠܘ. ܘܗܽܘ ܡܦܰܨܹܐ ܠܟܽܘܢ ܡܶܢ ܐܺܝܕ݂ܳܐ ܕܟܽܠܗܽܘܢ ܒܥܶܠܕܒܳܒܰܝ̈ܟܽܘܢ.</VERS>
      <VERS vnumber="40">ܘܠܳܐ ܫܡܰܥܘ. ܐܶܠܳܐ ܐܰܝܟ݂ ܢܳܡܽܘܣܗܽܘܢ ܩܰܕܡܳܝܳܐ ܥܳܒܕܺܝܢ ܗܘܰܘ.</VERS>
      <VERS vnumber="41">ܘܰܗܘܰܘ ܐܳܦ ܥܰܡ̈ܡܶܐ ܗܳܠܶܝܢ. ܕܺܝܬ݂ܶܒܘ ܒܫܳܡܪܺܝܢ. ܕܳܚܠܺܝܢ ܠܡܳܪܝܳܐ. ܘܠܰܓܠܺܝܦܰܝ̈ܗܽܘܢ ܦܳܠܚܺܝܢ ܗܘܰܘ. ܐܳܦ ܒܢܰܝ̈ܗܽܘܢ ܐܳܦ ܒܢܰܝ̈ ܒܢܰܝ̈ܗܽܘܢ. ܐܰܝܟ݂ ܕܰܥܒܰܕ݂ܘ ܐܰܒܳܗܰܝ̈ܗܽܘܢ. ܥܳܒܕܺܝܢ ܗܘܰܘ ܐܳܦ ܗܶܢܽܘܢ ܥܕܰܡܳܐ ܠܝܰܘܡܳܢܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܒܰܫܢܰܬ݂ ܬܠܳܬ݂ ܠܗܽܘܫܰܥ ܒܰܪ ܐܰܠܳܐ ܡܰܠܟܳܐ ܕܺܝܣܪܳܐܶܝܠ. ܐܰܡܠܶܟ݂ ܚܶܙܰܩܝܳܐ ܒܰܪ ܐܳܚܳܙ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="2">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܟܰܕ݂ ܐܰܡܠܶܟ݂. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܐܰܟ݂ܺܝ ܒܰܪܬ݂ ܙܟܰܪܝܳܐ.</VERS>
      <VERS vnumber="3">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="4">ܘܗܽܘ ܐܰܥܒܰܪ ܥܠܰܘ̈ܳܬ݂ܳܐ. ܘܬܰܒܰܪ ܩܳܝ̈ܡܳܬ݂ܳܐ. ܘܦܰܣܶܩ ܕܶܚ̈ܠܳܬ݂ܳܐ. ܘܰܦܣܰܩ ܚܶܘܝܳܐ ܕܰܢܚܳܫܳܐ ܕܰܥܒܰܕ݂ ܡܽܘܫܶܐ. ܡܶܛܽܠ ܕܰܛܥܰܘ ܒܢܰܝ̈ ܝܺܣܪܳܐܶܝܠ ܒܳܬܪܶܗ. ܘܣܳܝܡܺܝܢ ܗܘܰܘ ܠܶܗ ܒܶܣ̈ܡܶܐ ܥܕܰܡܳܐ ܠܝܰܘ̈ܡܳܬ݂ܳܐ ܗܳܢܽܘܢ. ܘܰܩܪܰܐܗܝ ܢܶܚܫܬ݂ܳܢ.</VERS>
      <VERS vnumber="5">ܘܰܒܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܣܰܒܰܪ. ܘܒܳܬܪܶܗ ܠܳܐ ܗܘܳܐ ܐܰܟ݂ܘܳܬܶܗ ܒܟܽܠܗܽܘܢ ܡܰܠ̈ܟܶܐ ܕܺܝܗܽܘܕ݂ܳܐ. ܘܳܐܦܠܳܐ ܒܕܰܗܘܰܘ ܩܕܳܡܰܘܗܝ.</VERS>
      <VERS vnumber="6">ܘܶܐܬܕܰܒܰܩ ܒܡܳܪܝܳܐ. ܘܠܳܐ ܣܛܳܐ ܡܶܢ ܒܳܬܪܶܗ. ܘܰܢܛܰܪ ܦܽܘܩܕܳܢܰܘ̈ܗܝ ܐܰܝܟ݂ ܕܦܰܩܶܕ݂ ܡܳܪܝܳܐ ܠܡܽܘܫܶܐ.</VERS>
      <VERS vnumber="7">ܘܰܗܘܳܐ ܡܳܪܝܳܐ ܥܰܡܶܗ. ܘܠܰܐܝܟܳܐ ܕܳܐܙܶܠ ܗܘܳܐ. ܙܳܟܶܐ ܗܘܳܐ. ܘܰܡܪܰܕ݂ ܥܰܠ ܡܰܠܟܳܐ ܕܳܐܬܽܘܪ ܘܠܳܐ ܦܰܠܚܶܗ.</VERS>
      <VERS vnumber="8">ܘܗܽܘ ܡܚܳܐ ܠܰܦܠܶܫܬܳܝ̈ܶܐ ܥܕܰܡܳܐ ܠܥܳܐܙܳܐ. ܘܠܰܬ݂ܚܽܘ̈ܡܶܝܗ̇. ܡܶܢ ܡܰܓܕܰܠ ܢܳܛܽܘܖ̈ܶܐ ܘܰܥܕܰܡܳܐ ܠܰܩܪܺܝܬ݂ܳܐ ܥܰܫܺܝܢܬܳܐ.</VERS>
      <VERS vnumber="9">ܘܰܒܫܰܢ̱ܬܳܐ ܪܒܺܝܥܳܝܬܳܐ ܠܡܰܠܟܳܐ ܚܶܙܰܩܝܳܐ. ܗܺܝ ܗܺܝ ܫܰܢ̱ܬܳܐ ܫܒܺܝܥܳܝܬܳܐ ܠܗܽܘܫܰܥ ܒܰܪ ܐܰܠܳܐ ܡܰܠܟܳܐ ܕܺܝܣܪܳܐܶܝܠ. ܣܠܶܩ ܫܰܠܡܰܢܰܥܣܰܪ ܡܰܠܟܳܐ ܕܳܐܬܽܘܪ ܥܰܠ ܫܳܡܪܺܝܢ. ܘܰܫܪܳܐ ܥܠܶܝܗ̇.</VERS>
      <VERS vnumber="10">ܘܟܰܒܫܳܗ̇ ܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܒܰܫܢܰܬ݂ ܫܶܬ݂ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܗܺܝ ܗܺܝ ܫܢܰܬ݂ ܬܫܰܥ ܠܗܽܘܫܰܥ ܡܰܠܟܳܐ ܕܺܝܣܪܳܐܶܝܠ. ܐܶܬ݂ܟܰܒܫܰܬ݂ ܫܳܡܪܺܝܢ.</VERS>
      <VERS vnumber="11">ܘܓܰܠܺܝ ܡܰܠܟܳܐ ܕܳܐܬܽܘܪ ܠܺܝܣܪܳܐܶܝܠ ܠܳܐܬ݂ܽܘܪ. ܘܰܐܫܪܺܝ ܐܶܢܽܘܢ ܒܰܚܠܰܚ ܘܰܒܚܳܒܳܪ ܢܗܰܪ ܓܳܘܙܳܢ ܩܽܘܖ̈ܝܳܐ ܕܡܰܕܰܝ.</VERS>
      <VERS vnumber="12">ܥܰܠ ܕܠܳܐ ܫܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ. ܘܰܥܒܰܪܘ ܥܰܠ ܩܝܳܡܶܗ. ܘܟܽܠ ܕܦܰܩܶܕ݂ ܐܶܢܽܘܢ ܡܽܘܫܶܐ ܥܰܒܕܶܗ ܕܡܳܪܝܳܐ. ܠܳܐ ܫܡܰܥܘ ܘܠܳܐ ܥܒܰܕ݂ܘ.</VERS>
      <VERS vnumber="13">ܘܒܰܫܢܰܬ݂ ܐܰܪܒܰܥܶܣܖ̈ܶܐ ܠܡܰܠܟܳܐ ܚܶܙܰܩܝܳܐ. ܣܠܶܩ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ ܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܥܰܫܺܝ̈ܢܳܬ݂ܳܐ. ܘܶܐܚܰܕ݂ ܐܶܢܶܝܢ.</VERS>
      <VERS vnumber="14">ܘܰܫܠܰܚ ܚܶܙܰܩܝܳܐ ܡܰܠܟܳܐ ܕܝܺܗܽܘܕܳܐ ܠܡܰܠܟܳܐ ܕܳܐܬܽܘܪ ܠܰܠܟܺܝܫ. ܘܶܐܡܰܪ ܠܶܗ. ܚܛܺܝܬ݂ ܗܦܽܘܟ݂ ܡܶܢܝ. ܘܡܶܕܶܡ ܕܪܳܡܶܐ ܐܰܢ̱ܬ ܥܠܰܝ. ܫܳܩܶܠ ܐ̱ܢܳܐ. ܘܰܐܪܡܺܝ ܡܰܠܟܳܐ ܕܳܐܬܽܘܪ ܥܰܠ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܬܠܳܬܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܰܬܠܳܬܺܝܢ ܟܰܟܖ̈ܺܝܢ ܕܕܰܗܒܳܐ.</VERS>
      <VERS vnumber="15">ܘܝܰܗܒ ܚܶܙܰܩܝܳܐ ܟܽܠܶܗ ܟܶܣܦܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ. ܘܰܒܒܶܝܬ݂ ܓܰܙܳܐ ܕܡܰܠܟܳܐ.</VERS>
      <VERS vnumber="16">ܒܙܰܒܢܳܐ ܗܰܘ. ܩܠܰܦ ܚܶܙܰܩܝܳܐ ܬܰܖ̈ܥܶܐ ܕܗܰܝܟܠܶܗ ܕܡܳܪܝܳܐ. ܘܶܐܣ̈ܟܦܳܬ݂ܳܐ ܕܰܩܪܰܡ ܗܽܘ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܘܝܰܗܒ ܐܶܢܽܘܢ ܠܡܰܠܟܳܐ ܕܳܐܬܽܘܪ.</VERS>
      <VERS vnumber="17">ܘܰܗܦܰܟ݂ ܫܰܕܰܪ ܡܰܠܟܳܐ ܕܳܐܬܽܘܪ. ܠܬܰܐܪܬܳܢ. ܘܰܠܪܰܒܣܺܝܣܰܩ. ܘܰܠܪܰܒ ܫܳܩ̈ܶܐ. ܡܶܢ ܠܟܺܝܫ ܠܘܳܬ݂ ܚܶܙܰܩܝܳܐ ܡܰܠܟܳܐ. ܥܰܡ ܚܰܝܠܳܐ ܥܰܫܺܝܢܳܐ ܠܽܐܘܪܺܫܠܶܡ. ܘܰܣܠܶܩܘ ܘܥ̣ܰܠܘ ܠܽܐܘܪܺܫܠܶܡ ܘܩܳܡܘ ܒܡܰܣܩܳܢܳܐ ܕܝܰܡܬ݂ܳܐ ܥܶܠܳܝܬܳܐ ܕܒܰܫܒܺܝܠ ܚܰܩܠܶܗ ܕܩܳܨܪܳܐ.</VERS>
      <VERS vnumber="18">ܘܰܩܪܰܘ ܠܡܰܠܟܳܐ. ܘܰܢܦܰܩ ܠܘܳܬ݂ܗܽܘܢ. ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ. ܘܫܰܒܢܳܐ ܣܳܦܪܳܐ. ܘܝܽܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ.</VERS>
      <VERS vnumber="19">ܘܶܐܡܰܪ ܠܗܽܘܢ ܪܰܒܫܳܩ̈ܶܐ. ܐܶܡܰܪܘ ܠܚܶܙܰܩܝܳܐ. ܗܳܟܰܢܳܐ ܐܳܡܰܪ ܡܰܠܟܳܐ ܪܰܒܳܐ ܡܰܠܟܳܐ ܕܳܐܬܽܘܪ. ܡܳܢܰܘ ܬܽܘܟܠܳܢܳܐ ܗܳܢܳܐ ܕܶܐܬܬܟܶܠܬ.</VERS>
      <VERS vnumber="20">ܘܶܐܡܰܪܬ. ܕܺܐܝܬ݂ ܒܳܟ݂ ܡܰܡܠܠܳܐ ܕܣܶܦ̈ܘܳܬ݂ܳܐ ܘܬܰܪܥܺܝܬ݂ܳܐ ܘܓܰܢ̱ܒܳܪܽܘܬ݂ܳܐ ܠܰܩܪܳܒܳܐ ܗܳܫܳܐ ܥܰܠ ܡܰܢܽܘ ܐܶܬܬܟܶܠܬ ܕܰܡܪܰܕܬ ܥܠܰܝ.</VERS>
      <VERS vnumber="21">ܗܳܐ ܐܶܬܬܟܶܠܬ ܥܰܠ ܣܳܡܟܳܐ ܕܩܰܢܝܳܐ ܪܥܺܝܥܳܐ. ܥܰܠ ܡܶܨܪܳܝܳܐ. ܕܡܳܐ ܕܶܐܣܬܡܶܟ݂ ܓܰܒܪܳܐ ܥܠܰܘܗܝ. ܥܳܐܶܠ ܒܺܐܝܕܶܗ. ܘܒܳܙܰܥ ܠܳܗ̇. ܗܳܟܰܢܳܐ ܗܽܘ ܦܶܪܥܽܘܢ ܡܰܠܟܳܐ ܕܡܶܨܪܶܝܢ ܠܟܽܠ ܕܡܶܬܬܰܟܠܺܝܢ ܥܠܰܘܗܝ.</VERS>
      <VERS vnumber="22">ܘܶܐܢ ܬܺܐܡܰܪ ܠܺܝ. ܕܥܰܠ ܡܳܪܝܳܐ ܐܰܠܳܗܰܢ ܐܶܬܬܟܶܠܢ. ܠܳܐ ܗܘܳܐ ܗܰܘ ܕܰܐܥܒܰܪ ܚܶܙܰܩܝܳܐ ܥܠܰܘ̈ܳܬ݂ܶܗ ܘܡܰܕ݂ܒܚܰܘ̈ܗܝ ܘܶܐܡܰܪ ܠܺܝܗܽܘܕ݂ܳܐ. ܘܠܽܐܘܪܺܫܠܶܡ. ܕܰܩܕ݂ܳܡ ܡܰܕ݂ܒܚܳܐ ܚܰܕ݂ ܬܶܣܓܕ݂ܽܘܢ ܒܽܐܘܪܺܫܠܶܡ.</VERS>
      <VERS vnumber="23">ܘܗܳܫܳܐ ܐܶܬ݂ܚܰܠܛ ܥܰܡ ܡܳܪܝ ܡܰܠܟܳܐ ܐܳܬ݂ܽܘܪܳܝܳܐ. ܘܶܐܬܶܠ ܠܳܟ݂ ܬܪܶܝܢ ܐܰܠܦܺܝ̈ܢ ܖ̈ܰܟܫܳܐ. ܐܶܢ ܐܺܝܬ݂ ܠܳܟ݂ ܦܰܖ̈ܳܫܶܐ ܕܬܰܪܟܶܒ ܥܠܰܝܗܽܘܢ.</VERS>
      <VERS vnumber="24">ܘܰܐܝܟܰܢܳܐ ܡܰܗܦܶܟ݂ ܐܰܢ̱ܬ ܐܰܦ̈ܶܐ ܕܚܰܕ݂ ܡܶܢ ܚܺܐܖ̈ܶܐ ܕܥܰܒܕܰܘ̈ܗܝ ܕܡܳܪܝ ܙܥܽܘܖ̈ܶܐ. ܘܶܐܬܬܟܶܠܬ ܠܳܟ݂ ܥܰܠ ܡܶܨܪܳܝܳܐ ܥܰܠ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.</VERS>
      <VERS vnumber="25">ܘܗܳܫܳܐ ܠܡܳܐ ܒܶܠܥܳܕ݂ ܡܶܢ ܡܳܪܝܳܐ ܣܶܠܩܶܬ݂ ܥܰܠ ܐܰܪܥܳܐ ܗܳܕ݂ܶܐ ܠܡܰܚܪܳܒܽܘܬ݂ܳܗ̇. ܡܳܪܝܳܐ ܗܽܘ ܐܶܡܰܪ ܠܺܝ ܣܰܩ ܥܰܠ ܐܰܪܥܳܐ ܗܳܕ݂ܶܐ. ܘܰܐܚܪܶܒܶܝܗ̇.</VERS>
      <VERS vnumber="26">ܘܶܐܡܰܪ ܐܶܠܝܳܩܺܝܡ ܒܰܪ ܚܶܠܰܩܝܳܐ. ܘܫܰܒܢܳܐ. ܘܝܽܘܐܳܚ ܠܪܰܒ ܫܳܩ̈ܶܐ. ܡܰܠܶܠ ܥܰܡ ܥܰܒܕܰܝ̈ܟ ܐܳܪܳܡܳܐܺܝܬ݂. ܡܶܛܽܠ ܕܫܳܡܥܺܝܢ ܚܢܰܢ. ܘܠܳܐ ܬܡܰܠܶܠ ܥܰܡܰܢ ܝܺܗܽܘܕܳܐܺܝܬ݂ ܩܕ݂ܳܡ ܥܰܡܳܐ ܕܥܰܠ ܫܽܘܪܳܐ.</VERS>
      <VERS vnumber="27">ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ. ܠܳܐ ܗܘܳܐ ܠܘܳܬ݂ܟܽܘܢ ܘܰܠܘܳܬ݂ ܡܳܪܟܽܘܢ ܫܰܕܪܰܢܝ ܡܳܪܝ ܠܡܺܐܡܰܪ ܡ̈ܶܠܶܐ ܗܳܠܶܝܢ. ܐܶܠܳܐ ܠܓܰܒܖ̈ܶܐ ܕܝܳܬ݂ܒܺܝܢ ܥܰܠ ܫܽܘܪܳܐ. ܕܠܳܐ ܢܶܐܟܠܽܘܢ ܬܶܒܬܗܽܘܢ. ܘܢܶܫܬܽܘܢ ܬܝܳܢܰܝ̈ܗܽܘܢ ܥܰܡܟܽܘܢ.</VERS>
      <VERS vnumber="28">ܘܩܳܡ ܪܰܒ ܫܳܩ̈ܶܐ. ܘܰܩܪܳܐ ܒܩܳܠܳܐ ܪܳܡܳܐ ܝܺܗܽܘܕܳܐܺܝܬ݂. ܘܡܰܠܶܠ ܘܶܐܡܰܪ. ܫܡܰܥܘ ܦܶܬ݂ܓܳܡܶܗ ܕܡܰܠܟܳܐ ܪܰܒܳܐ ܡܰܠܟܳܐ ܕܳܐܬܽܘܪ.</VERS>
      <VERS vnumber="29">ܗܳܟܰܢܳܐ ܐܳܡܰܪ ܡܰܠܟܳܐ. ܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܡܶܛܽܠ ܕܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܝ̈.</VERS>
      <VERS vnumber="30">ܘܠܳܐ ܢܰܬ݂ܟܶܠܟܽܘܢ ܚܶܙܰܩܝܳܐ ܥܰܠ ܡܳܪܝܳܐ. ܘܢܺܐܡܰܪ ܕܰܡܦܰܨܳܝܽܘ ܡܦܰܨܶܐ ܠܰܢ ܡܳܪܝܳܐ. ܘܠܳܐ ܡܶܫܬܰܠܡܳܐ ܩܪܺܝܬ݂ܳܐ ܗܳܕ݂ܶܐ ܒܺܐܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.</VERS>
      <VERS vnumber="31">ܠܳܐ ܬܶܫܡܥܽܘܢ ܠܚܶܙܰܩܝܳܐ. ܡܶܛܽܠ ܕܗܳܟܰܢܳܐ ܐܳܡܰܪ ܡܰܠܟܳܐ ܕܳܐܬܽܘܪ. ܥܒܶܕ݂ܘ ܥܰܡܝ ܒܽܘܪܟܬ݂ܳܐ ܘܦܽܘܩܘ ܠܘܳܬ݂ܝ. ܘܰܐܟ݂ܽܘܠܘ ܐ̱ܢܳܫ ܓܽܘܦܢܰܘ̈ܗܝ. ܘܐ̱ܢܳܫ ܬܺܐܢܰܘ̈ܗܝ. ܘܶܐܫܬܰܘ ܐ̱ܢܳܫ ܡܰܝ̈ܳܐ ܕܓܽܘܒܶܗ.</VERS>
      <VERS vnumber="32">ܥܕܰܡܳܐ ܕܺܐܬ݂ܶܐ ܘܶܐܕ݂ܒܰܪܟܽܘܢ ܠܰܐܪܥܳܐ ܕܰܐܝܟ݂ ܐܰܪܥܟܽܘܢ. ܐܰܪܥܳܐ ܕܳܐܕ݂ܫ̈ܶܐ ܘܰܕܐܶܒ̈ܶܐ. ܐܰܪܥܳܐ ܕܰܥܒܽܘܪܳܐ ܘܰܕ݂ܟܰܖ̈ܡܶܐ. ܐܰܪܥܳܐ ܕܙܰܝ̈ܬܶܐ ܘܰܕ݂ܫܽܘܡܢܳܐ ܘܰܕܕܶܒܫܳܐ. ܘܰܚܝܰܘ ܘܠܳܐ ܬܡܽܘܬ݂ܽܘܢ ܘܠܳܐ ܬܶܫܡܥܽܘܢ ܠܚܶܙܰܩܝܳܐ ܘܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܘܢܺܐܡܰܪ ܕܡܳܪܝܳܐ ܡܦܰܨܶܐ ܠܰܢ.</VERS>
      <VERS vnumber="33">ܕܰܠܡܳܐ ܐܶܫܟܰܚܘ ܠܰܡܦܰܨܳܝܽܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ. ܐܰܠܳܗ ܐܰܪܥܶܗ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.</VERS>
      <VERS vnumber="34">ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܚܡܳܬ݂ ܘܕܰܪܦܳܕ݂. ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܣܦܰܪܘܺܝܡ. ܘܰܕ݂ܢܳܥ. ܘܰܕ݂ܥܘܳܐ. ܕܰܠܡܳܐ ܦܰܨܺܝܘ ܠܫܳܡܪܺܝܢ ܡܶܢ ܐܺܝ̈ܕܰܝ.</VERS>
      <VERS vnumber="35">ܡܰܢ ܡܶܢ ܟܽܠܗܽܘܢ ܐܰܠܳܗ̈ܶܐ ܕܰܐܖ̈ܥܳܬ݂ܳܐ ܗܳܠܶܝܢ ܦܰܨܺܝ ܐܰܪܥܶܗ ܡܶܢ ܐܺܝܕܰܝ̈. ܕܰܡܦܰܨܶܐ ܡܳܪܝܳܐ ܠܽܐܘܪܺܫܠܶܡ ܡܶܢ ܐܺܝܕܰܝ̈.</VERS>
      <VERS vnumber="36">ܘܰܫܬܶܩܘ ܥܰܡܳܐ. ܘܠܳܐ ܝܰܗܒܘ ܠܶܗ ܦܶܬ݂ܓ݂ܳܡܳܐ. ܡܶܛܽܠ ܕܡܰܠܟܳܐ ܦܰܩܶܕ݂. ܘܶܐܡܰܪ ܠܳܐ ܬܶܬܠܽܘܢ ܠܶܗ ܦܶܬ݂ܓ݂ܳܡܳܐ.</VERS>
      <VERS vnumber="37">ܘܶܐܬ݂ܳܐ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ. ܘܫܰܒܢܳܐ ܣܳܦܪܳܐ. ܘܝܳܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ. ܠܘܳܬ݂ ܚܶܙܰܩܝܳܐ ܟܰܕ݂ ܡܨܰܪܶܝܢ ܠܒܽܘ̈ܫܰܝܗܽܘܢ. ܘܚܰܘܶܝܘܗܝ ܡܶܠܰܘ̈ܗܝ ܕܪܰܒܫܳܩ̈ܶܐ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܟܰܕ݂ ܫ̣ܡܰܥ ܡܰܠܟܳܐ ܚܶܙܰܩܝܳܐ. ܨܰܪܺܝ ܠܒܽܘܫܰܘ̈ܗܝ. ܘܶܐܬ݂ܟܰܣܺܝ ܣܰܩܳܐ. ܘܥ̣ܰܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="2">ܘܫܰܕܰܪ ܠܶܐܠܝܳܩܺܝܡ ܪܰܒܒܰܝܬܳܐ. ܘܰܠܫܰܒܢܳܐ ܣܳܦܪܳܐ. ܘܰܠܣܳܒ̈ܶܐ ܕܟܳܗ̈ܢܶܐ ܟܰܕ݂ ܡܟܰܣܶܝܢ ܣܰܩ̈ܶܐ. ܠܘܳܬ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ.</VERS>
      <VERS vnumber="3">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܚܶܙܰܩܝܳܐ. ܝܰܘܡܳܐ ܗ̱ܘ ܕܽܐܘܠܨܳܢܳܐ. ܘܰܕ݂ܡܰܟܣܳܢܽܘܬ݂ܳܐ ܘܰܕ݂ܪܽܘܓܙܳܐ ܝܰܘܡܳܢܳܐ. ܡܶܛܽܠ ܕܡܰܛܺܝܘ ܚܶܒ̈ܠܶܐ ܕܰܒܢܰܝ̈ܳܐ. ܘܠܰܝܬ ܚܰܝܠܳܐ ܒܝܳܠܶܕܬܳܐ.</VERS>
      <VERS vnumber="4">ܛܳܟ݂ ܢܶܫܡܰܥ ܡܳܪܝܳܐ ܐܰܠܳܗܳܟ݂ ܡܶܠܰܘ̈ܗܝ ܕܪܰܒܫܳܩ̈ܶܐ. ܕܫܰܕܪܶܗ ܡܰܠܟܳܐ ܐܳܬܽܘܪܳܝܳܐ ܡܳܪܶܗ. ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ. ܘܢܰܟܣܺܝܘܗܝ ܒܡ̈ܶܠܶܐ ܕܰܫ̣ܡܰܥ ܡܳܪܝܳܐ ܐܰܠܳܗܳܟ݂. ܘܬܶܒܥܶܐ ܘܰܬ݂ܨܰܠܶܐ ܥܰܠ ܫܰܪܟܳܐ ܕܶܐܫܬܚܰܪܘ.</VERS>
      <VERS vnumber="5">ܘܶܐܬ݂ܰܘ ܥܰܒܕܰܘ̈ܗܝ ܕܡܰܠܟܳܐ ܚܶܙܰܩܝܳܐ ܠܘܳܬ݂ ܐܶܫܰܥܝܳܐ.</VERS>
      <VERS vnumber="6">ܘܶܐܡܰܪ ܠܗܽܘܢ ܐܶܫܰܥܝܳܐ. ܗܳܟܰܢܳܐ ܬܺܐܡܪܽܘܢ ܠܡܳܪܟܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܕ݂ܚܰܠ ܡܶܢ ܩܕ݂ܳܡ ܡ̈ܶܠܶܐ ܕܰܫܡܰܥܬ. ܕܓܰܕܶܦܘ ܩܕ݂ܳܡܰܝ ܐܺܝܙܓܰܕܰܘ̈ܗܝ ܕܡܰܠܟܳܐ ܕܳܐܬܽܘܪ.</VERS>
      <VERS vnumber="7">ܗܳܐ ܝܳܗܶܒ ܐ̱ܢܳܐ ܒܶܗ ܪܽܘܚܳܐ. ܘܢܶܫܡܰܥ ܛܶܒܳܐ. ܘܢܶܗܦܽܘܟ݂ ܠܰܐܪܥܶܗ. ܘܰܐܪܡܶܝܘܗܝ ܒܚܰܪܒܳܐ ܒܰܐܪܥܶܗ.</VERS>
      <VERS vnumber="8">ܘܰܗܦܰܟ݂ ܪܰܒܫܳܩ̈ܶܐ. ܘܶܐܫܟܰܚ ܠܡܰܠܟܳܐ ܕܳܐܬܽܘܪ ܟܰܕ݂ ܡܶܬ݂ܟܰܬܰܫ ܥܰܠ ܠܶܒܢܳܐ. ܡܶܛܽܠ ܕܰܫ̣ܡܰܥ ܕܰܫܩܰܠ ܡܶܢ ܠܟܺܝܫ.</VERS>
      <VERS vnumber="9">ܘܰܫܡܰܥ ܥܰܠ ܬܰܪܗܰܩ ܡܰܠܟܳܐ ܕܟܽܘܫ. ܕܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܘܰܗܦܰܟ݂. ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܚܶܙܰܩܝܳܐ. ܘܶܐܡܰܪ.</VERS>
      <VERS vnumber="10">ܗܳܟܰܢܳܐ ܬܺܐܡܪܽܘܢ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܠܳܐ ܢܰܛܥܶܝܟ݂ ܐܰܠܳܗܳܟ݂ ܕܰܬ݂ܟܺܝܠ ܐܰܢ̱ܬ ܥܠܰܘܗܝ. ܘܳܐܡܰܪ ܐܰܢ̱ܬ ܕܠܳܐ ܡܶܫܬܰܠܡܳܐ ܐܽܘܪܺܫܠܶܡ ܒܺܐܝܕܰܘ̈ܗܝ ܕܡܰܠܟܳܐ ܕܳܐܬܽܘܪ.</VERS>
      <VERS vnumber="11">ܐܰܢ̱ܬ ܫܡܰܥܬ ܡܶܕܶܡ ܕܰܥܒܰܕ݂ܘ ܡܰܠ̈ܟܶܐ ܕܳܐܬܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ. ܘܰܐܚܪܶܒܘ ܐܶܢܶܝܢ. ܘܰܐܢ̱ܬ ܡܶܬ݂ܦܰܨܶܐ ܐܰܢ̱ܬ.</VERS>
      <VERS vnumber="12">ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ. ܕܰܚܪܰܒܘ ܐܰܒܳܗܰܝ̈. ܠܓܳܘܙܳܢ ܘܰܠܚܳܪܳܢ ܘܰܠܪܳܨܳܦ ܘܠܰܒܢܰܝ̈ ܥܕ݂ܶܢ ܕܰܒܕ݂ܰܠܰܣܰܪ.</VERS>
      <VERS vnumber="13">ܐܰܝܟܰܘ ܡܰܠܟܳܐ ܕܰܚܡܳܬ݂. ܘܡܰܠܟܳܐ ܕܰܪܦܳܕ݂. ܘܡܰܠܟܳܐ ܕܰܩܪܺܝܬ݂ܳܐ ܣܦܰܪܘܺܝܡ. ܘܰܕ݂ܢܳܥ. ܘܰܕ݂ܥܳܘܳܐ.</VERS>
      <VERS vnumber="14">ܘܰܢܣܰܒ ܚܶܙܰܩܝܳܐ ܐܶܓܖ̈ܳܬ݂ܳܐ ܡܶܢ ܐܺܝܕ݂ܳܐ ܕܺܐܝܙܓܰܕ̈ܶܐ. ܘܰܩܪܳܐ ܐܶܢܶܝܢ. ܘܰܣܠܶܩ ܠܒܰܝܬܶܗ ܕܡܳܪܝܳܐ ܘܰܦܪܰܣ ܐܶܢܶܝܢ ܚܶܙܰܩܝܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="15">ܘܨܰܠܺܝ ܚܶܙܰܩܝܳܐ ܩܕ݂ܳܡ ܡܳܪܝܳܐ ܘܶܐܡܰܪ. ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܝܳܬ݂ܶܒ ܥܰܠ ܟܖ̈ܽܘܒܶܐ. ܐܰܢ̱ܬ ܗܽܘ ܐܰ‌ܠܳܗܳܐ ܒܰܠܚܽܘܕܰܝܟ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܐܰܢ̱ܬ ܥܒܰܕ̇ܬ ܫܡܰܝܳܐ ܘܰܐܪܥܳܐ.</VERS>
      <VERS vnumber="16">ܨܠܺܝ ܡܳܪܝܳܐ ܐܶܕ݂ܢܳܟ݂. ܘܰܫܡܰܥ ܦܬܰܚ ܡܳܪܝܳܐ ܥܰܝܢܰܝ̈ܟ. ܘܰܚܙܺܝ ܘܰܫܡܰܥ ܟܽܠܗܶܝܢ ܡܶܠܰܘ̈ܗܝ ܕܣܰܢܚܰܪܺܝܒ ܕܰܫܠܰܚ ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ.</VERS>
      <VERS vnumber="17">ܫܰܪܺܝܪܳܐܺܝܬ݂ ܡܳܪܝܳܐ ܚܪܰܒܘ ܡܰܠ̈ܟܶܐ ܕܳܐܬܽܘܪ ܥܰܡ̈ܡܶܐ ܘܰܐܖ̈ܥܳܬ݂ܗܽܘܢ.</VERS>
      <VERS vnumber="18">ܘܰܐܠܳܗܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ. ܡܶܛܽܠ ܕܠܳܐ ܗܘܰܘ ܐܰܠܳܗ̈ܶܐ. ܐܶܠܳܐ ܥܒܳܕ݂ ܐܺܝ̈ܕܰܝܳܐ ܕܰܒܢܰܝ̈ܢܳܫܳܐ. ܕܩܰܝܣܳܐ ܘܰܕ݂ܟܺܐܦܳܐ. ܘܰܐܘܒܶܕ݂ܘ ܐܶܢܽܘܢ.</VERS>
      <VERS vnumber="19">ܘܗܳܫܳܐ ܡܳܪܝܳܐ ܐܰܠܳܗܰܢ. ܦܪܽܘܩܰܝܢ ܡܶܢ ܐܺܝܕܰܘ̈ܗܝ. ܕܢܶܕ̈ܥܳܢ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܕܰܐܢ̱ܬ ܗܽܘ ܡܳܪܝܳܐ ܐܰ‌ܠܳܗܳܐ ܒܰܠܚܽܘܕܰܝܟ.</VERS>
      <VERS vnumber="20">ܘܰܫܠܰܚ ܐܶܫܰܥܝܳܐ ܒܰܪ ܐܰܡܽܘܨ ܠܚܶܙܰܩܝܳܐ. ܘܶܐܡܰܪ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܕܶܡ ܕܨܰܠܺܝܬ ܩܕ݂ܳܡܰܝ ܥܰܠ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܫܶܡܥܶܬ݂.</VERS>
      <VERS vnumber="21">ܗܳܢܳܐ ܗܽܘ ܦܶܬ݂ܓ݂ܳܡܳܐ ܕܶܐܡܰܪ ܥܠܰܘܗܝ ܡܳܪܝܳܐ. ܫܳܝܛܳܐ ܠܳܟ݂ ܘܰܡܡܰܝܩܳܐ ܒܳܟ݂ ܒܬ݂ܽܘܠܬܳܐ ܒܰܪܬ݂ ܨܶܗܝܽܘܢ. ܘܒܳܬ݂ܪܳܟ݂ ܡܢܺܝܕ݂ܳܐ ܪܺܝܫܳܗ̇ ܒܰܪܬ݂ ܐܽܘܪܺܫܠܶܡ.</VERS>
      <VERS vnumber="22">ܠܡܰܢ ܚܰܣܶܕܬ. ܘܰܩܕ݂ܳܡ ܡܰܢ ܓܰܕܶܦܬ. ܘܥܰܠ ܡܰܢ ܐܰܪܺܝܡܬ ܩܳܠܳܟ݂ ܐܰܪܺܝܡܬ ܥܰܝܢܰܝ̈ܟ ܠܰܡܪܰܘܡܳܐ ܥܰܠ ܩܰܕܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="23">ܘܒܺܐܝܕ݂ܳܐ ܕܺܐܝܙܓܰܕܰܝ̈ܟ ܚܰܣܶܕܬ ܠܡܳܪܝܳܐ. ܘܶܐܡܰܪܬ ܕܰܒܣܽܘܓܳܐܐ ܕܡܰܖ̈ܟܒܳܬ݂ܝ. ܐܶܢܳܐ ܐܶܣܰܩ ܠܪܰܘܡܳܐ ܕܛܽܘܪܳܐ. ܘܠܰܫܦܽܘܠܰܘ̈ܗܝ ܕܠܶܒܢܳܢ. ܘܶܐܦܣܽܘܩ ܩܰܘ̈ܡܳܬ݂ܳܐ ܕܰܐܖ̈ܙܰܘܗܝ. ܘܰܓܒܰܝ̈ܳܐ ܕܫܰܖ̈ܘܰܝܢܰܘܗܝ ܘܶܐܥܽܘܠ ܠܪܰܘܡܳܐ ܕܣܳܟܶܗ ܕܥܳܒܳܐ ܕܟܰܪܡܶܠܳܐ.</VERS>
      <VERS vnumber="24">ܐܶܢܳܐ ܐܶܚܦܽܘܪ. ܘܶܐܫܬܶܐ ܡܰܝ̈ܳܐ ܢܽܘܟܖ̈ܳܝܶܐ. ܘܰܐܘܒܶܫ ܒܦܰܖ̈ܣܳܬ݂ܳܐ ܕܖ̈ܰܟ݂ܫܰܝ. ܟܽܠܗܽܘܢ ܢܰܗܖ̈ܰܘܳܬ݂ܳܐ ܥܰܫܺܝܢ̈ܶܐ.</VERS>
      <VERS vnumber="25">ܠܳܐ ܫܡܰܥܬ ܕܡܶܢ ܪܽܘܚܩܳܐ ܠܳܗ̇ ܥܶܒܶܕܬ݂. ܘܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܠܳܗ̇ ܥܰܬܕܶܬ݂ ܘܗܳܫܳܐ ܐܰܝܬܺܝܬܳܗ̇ ܕܬܶܗܘܶܐ ܠܚܽܘܪܒܳܐ ܘܰܠܨܰܕ݂ܝܳܐ. ܐܰܝܟ݂ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ.</VERS>
      <VERS vnumber="26">ܕܝܰܬܳܒܰܝ̈ܗܶܝܢ ܙܥܰܪ ܚܰܝܠܗܽܘܢ. ܘܶܐܬܬܒܰܪܘ ܘܰܒܗܶܬ݂ܘ ܘܰܗܘܰܘ ܐܰܝܟ݂ ܥܶܣܒܳܐ ܕܚܰܩܠܳܐ. ܘܰܐܝܟ݂ ܝܽܘܪܳܩܳܐ ܕܬܰܕܐܳܐ. ܘܰܐܝܟ݂ ܥܡܺܝܪܳܐ ܕܶܐܓܳܪܳܐ. ܘܰܐܝܟ݂ ܒܽܘܚܫܺܝܢܳܐ ܩܕ݂ܳܡ ܩܳܝܶܡܬ݂ܳܐ.</VERS>
      <VERS vnumber="27">ܡܰܘܬܒܳܟ݂ ܘܡܰܥܠܳܟ݂ ܘܡܰܦܩܳܟ݂ ܝܳܕܰܥ ܐ̱ܢܳܐ. ܘܕܶܐܬ݂ܪܰܘܪܰܒܬ ܥܠܰܝ. ܥܰܠ ܕܰܐܡܪܰܚܬ ܘܶܐܬ݂ܪܰܘܪܰܒܬ ܥܠܰܝ.</VERS>
      <VERS vnumber="28">ܘܓܽܘܕܳܦܳܟ݂ ܣܠܶܩ ܒܶܐܕ݂ܢܰܝ̈ ܐܰܪܡܶܐ ܩܠܳܕ݂ܳܐ ܒܰܢܚܺܝܪܳܟ݂. ܘܰܒܠܳܡܳܐ ܒܣܶܦ̈ܘܳܬܳܟ݂ ܘܰܐܗܦܟܳܟ݂ ܒܽܐܘܪܚܳܐ ܕܶܐܬܰܝܬ ܒܳܗ̇.</VERS>
      <VERS vnumber="29">ܘܗܳܕ݂ܶܐ ܐܳܬܳܐ ܬܶܗܘܶܐ ܠܳܟ݂. ܐܳܟܶܠ ܐܰܢ̱ܬ ܫܰܢ̱ܬܳܐ ܗܳܕ݂ܶܐ ܟܳܬ݂ܳܐ. ܘܫܰܢ̱ܬܳܐ ܕܬܰܪܬܶܝܢ. ܟܳܬ݂ ܟܳܬ݂ܳܐ. ܘܫܰܢ̱ܬܳܐ ܬܠܺܝܬ݂ܺܝܬܳܐ. ܙܪܽܘܥܘ ܘܰܚܨܽܘܕ݂ܘ. ܘܨܽܘܒܘ ܟܰܖ̈ܡܶܐ. ܘܰܐܟ݂ܽܘܠܘ ܦܺܐܖ̈ܰܝܗܽܘܢ.</VERS>
      <VERS vnumber="30">ܘܢܰܘܣܦܽܘܢ ܫܰܪܟܳܐ ܕܒܶܝܬ݂ ܝܺܗܽܘܕܳܐ. ܕܶܐܫܬܚܰܪܘ. ܫܳܕܶܝܢ ܥܶܩܳܪܳܐ ܠܬܰܚܬ. ܘܥܳܒܕܺܝܢ ܦܺܐܖ̈ܶܐ ܠܥܶܠ.</VERS>
      <VERS vnumber="31">ܡܶܛܽܠ ܕܡܶܢ ܐܽܘܪܺܫܠܶܡ ܢܶܦܽܘܩ ܫܰܪܟܳܢܳܐ. ܘܦܽܘܠܳܛܳܐ ܡܶܢ ܛܽܘܪܳܐ ܕܨܶܗܝܽܘܢ. ܩܶܢ̱ܐܬܶܗ ܕܡܳܪܝܳܐ ܚܰܝܠܬ݂ܳܢܳܐ ܬܶܥܒܶܕ݂ ܗܳܕ݂ܶܐ.</VERS>
      <VERS vnumber="32">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܥܰܠ ܡܰܠܟܳܐ ܕܳܐܬܽܘܪ. ܠܳܐ ܢܶܥܽܘܠ ܠܰܩܪܺܝܬ݂ܳܐ ܗܳܕ݂ܶܐ. ܘܠܳܐ ܢܶܫܕܶܐ ܬܰܡܳܢ ܓܶܐܪܳܐ. ܘܠܳܐ ܢܩܰܕܡܺܝܗ̇ ܒܣܰܟܪܳܐ. ܘܠܳܐ ܢܰܟ݂ܡܶܢ ܥܠܶܝܗ̇ ܟܡܺܐܢܳܐ.</VERS>
      <VERS vnumber="33">ܐܶܠܳܐ ܒܽܐܘܪܚܳܐ ܕܶܐܬܳܐ ܒܳܗ̇. ܢܶܗܦܽܘܟ݂ ܘܠܰܩܪܺܝܬ݂ܳܐ ܗܳܕ݂ܶܐ ܠܳܐ ܢܶܥܽܘܠ. ܐܳܡܰܪ ܡܳܪܝܳܐ.</VERS>
      <VERS vnumber="34">ܘܰܐܓܶܢ ܥܰܠ ܩܪܺܝܬ݂ܳܐ ܗܳܕ݂ܶܐ ܘܶܐܦܪܩܺܝܗ̇. ܡܶܛܽܠܬ݂ܝ ܘܡܶܛܽܠ ܕܰܘܺܝܕ݂ ܥܰܒܕܝ.</VERS>
      <VERS vnumber="35">ܘܰܗܘܳܐ ܒܠܺܠܝܳܐ ܗܰܘ. ܘܰܢܦܰܩ ܡܰܠܰܐܟܶܗ ܕܡܳܪܝܳܐ. ܘܩܰܛܶܠ ܒܡܰܫܪܺܝܬܶܗ ܕܳܐܬܽܘܪܳܝܳܐ. ܡܳܐܐ ܘܰܬ݂ܡܳܢܺܝܢ ܘܚܰܡܫܳܐ ܐܰܠܦܺܝ̈ܢ. ܘܩܰܕܶܡܘ ܒܨܰܦܪܳܐ ܘܚܳܙܶܝܢ. ܘܗܳܐ ܟܽܠܗܽܘܢ ܦܰܓܖ̈ܶܐ ܡܺܝ̈ܬܶܐ.</VERS>
      <VERS vnumber="36">ܘܰܫܩܰܠܘ ܘܶܐܙܰܠܘ ܘܰܗܦܰܟ݂ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܺܝܬ݂ܶܒ ܒܢܺܝܢܘܶܐ.</VERS>
      <VERS vnumber="37">ܘܟܰܕ݂ ܣܳܓܶܕ݂ ܗܘܳܐ ܒܶܝܬ݂ ܢܰܣܪܳܟ݂ ܐܰܠܳܗܶܗ. ܐܰܕܪܰܡܰܠܟ ܘܫܶܪܶܐܨܳܪ ܒܢܰܘ̈ܗܝ ܩܰܛܠܽܘܗܝ ܒܚܰܪܒܳܐ. ܘܗܶܢܽܘܢ ܐܶܬ݂ܦܰܠܰܛܘ ܠܰܐܪܥܳܐ ܕܰܐܪܕ݂ܳܛ. ܘܰܐܡܠܶܟ݂ ܣܰܪܚܰܕܽܘܡ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="20">
      <VERS vnumber="1">ܒܝܰܘ̈ܡܳܬ݂ܳܐ ܗܳܢܽܘܢ ܐܶܬ݂ܟܪܰܗ ܚܶܙܰܩܝܳܐ ܠܰܡܡܳܬ݂. ܘܶܐܬ݂ܳܐ ܠܘܳܬ݂ܶܗ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܦܰܩܶܕ݂ ܥܰܠ ܒܰܝܬܳܟ݂. ܡܶܛܽܠ ܕܡܳܐܶܬ݂ ܐܰܢ̱ܬ. ܘܠܳܐ ܚܳܝܶܐ ܐܰܢ̱ܬ.</VERS>
      <VERS vnumber="2">ܘܰܐܦܢܺܝ ܚܶܙܰܩܝܳܐ ܐܰܦܰܘ̈ܗܝ ܠܶܐܣܬ݂ܳܐ. ܘܨܰܠܺܝ ܩܕ݂ܳܡ ܡܳܪܝܳܐ. ܘܶܐܡܰܪ.</VERS>
      <VERS vnumber="3">ܐܽܘܢ ܡܳܪܝܳܐ ܐܶܬܕܰܟ݂ܪ ܕܗܰܠܟܶܬ݂ ܩܕܳܡܰܝܟ ܒܩܽܘܫܬܳܐ ܘܰܒܠܒܳܐ ܫܰܠܡܳܐ. ܘܰܕ݂ܫܰܦܺܝܪ ܩܕܳܡܰܝܟ ܥܶܒܕܶܬ݂. ܘܰܒ̣ܟܳܐ ܚܶܙܰܩܝܳܐ ܒܟ݂ܳܬ݂ܳܐ ܪܰܒܬܳܐ.</VERS>
      <VERS vnumber="4">ܘܶܐܫܰܥܝܳܐ ܠܳܐ ܢܦܰܩ ܗܘܳܐ ܠܕ݂ܳܪܬܳܐ ܡܶܨܥܳܝܬܳܐ. ܘܦܶܬ݂ܓܳܡܶܗ ܕܡܳܪܝܳܐ ܗܘܳܐ ܥܠܰܘܗܝ ܠܡܺܐܡܰܪ.</VERS>
      <VERS vnumber="5">ܗܦܽܘܟ݂ ܘܶܐܡܰܪ ܠܚܶܙܰܩܝܳܐ ܡܕܰܒܪܳܢܶܗ ܕܥܰܡܝ. ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂. ܫܶܡܥܶܬ ܨܠܽܘܬܳܟ݂. ܘܰܚܙܺܝܬ݂ ܕܶܡܥܰܝ̈ܟ. ܗܳܐ ܡܰܐܣܶܐ ܐ̱ܢܳܐ ܠܳܟ݂. ܘܰܒܝܰܘܡܳܐ ܬܠܺܝܬܳܝܳܐ ܬܶܣܰܩ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܘܰܐܘܣܶܦ ܥܰܠ ܝܰܘ̈ܡܳܬ݂ܳܟ݂ ܚܰܡܫܰܥܶܣܖ̈ܶܐ ܫܢܺܝ̈ܢ. ܘܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ ܐܶܦܰܨܶܝܟ݂. ܘܠܰܩܪܺܝܬ݂ܳܐ ܗܳܕ݂ܶܐ. ܘܰܐܓܶܢ ܥܰܠ ܩܪܺܝܬ݂ܳܐ ܗܳܕ݂ܶܐ. ܘܶܐܦܪܩܺܝܗ̇. ܡܶܛܽܠܳܬ݂ܝ. ܘܡܶܛܽܠ ܕܰܘܺܝܕ݂ ܥܰܒܕܝ.</VERS>
      <VERS vnumber="7">ܘܶܐܡܰܪ ܐܶܫܰܥܝܳܐ. ܢܶܣܒܽܘܢ ܕܒܰܠܬ݂ܳܐ ܕܬܺܐܢ̈ܶܐ. ܘܰܢܣܺܝܡܽܘܢ ܥܰܠ ܫܽܘܚܢܳܐ ܘܡܶܬ݂ܚܠܶܡ.</VERS>
      <VERS vnumber="8">ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ. ܡܳܢܳܐ ܗ̱ܝ ܐܳܬܳܐ ܕܡܰܐܣܶܐ ܠܺܝ ܡܳܪܝܳܐ. ܘܣܳܠܶܩ ܐ̱ܢܳܐ ܒܝܰܘܡܳܐ ܬܠܺܝܬܳܝܳܐ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="9">ܘܶܐܡܰܪ ܐܶܫܰܥܝܳܐ. ܗܳܕ݂ܳܐ ܗ̱ܝ ܠܳܟ݂ ܐܳܬ݂ܳܐ ܡܶܢ ܩܕ݂ܳܡ ܡܳܪܝܳܐ. ܕܢܶܥܒܶܕ݂ ܡܳܪܝܳܐ ܦܶܬ݂ܓ݂ܳܡܳܐ ܕܶܐܡܰܪ. ܢܗܰܠܶܟ݂ ܛܶܠܳܠܳܐ ܥܶܣܪܳܐ ܕܰܖ̈ܓܺܝܢ. ܐܰܘ ܢܶܗܦܽܘܟ݂ ܥܶܣܪܳܐ ܕܰܖ̈ܓܺܝܢ.</VERS>
      <VERS vnumber="10">ܘܶܐܡܰܪ ܚܶܙܰܩܝܳܐ. ܒܺܨܝܪܳܐ ܗ̱ܝ ܗܳܕ݂ܶܐ ܕܰܢܗܰܠܶܟ݂ ܛܶܠܠܳܐ ܥܶܣܪܳܐ ܕܰܖ̈ܓܺܝܢ. ܠܳܐ ܗܳܟܰܢܳܐ. ܐܶܠܳܐ ܢܶܗܦܽܘܟ݂ ܛܰܠܳܠܳܐ ܠܒܶܣܬܪܶܗ ܥܶܣܪܳܐ ܕܰܖ̈ܓܺܝܢ.</VERS>
      <VERS vnumber="11">ܘܰܩܪܳܐ ܐܶܫܰܥܝܳܐ ܢܒܺܝܳܐ ܠܡܳܪܝܳܐ. ܘܰܗܦܰܟ݂ ܛܶܠܳܠܳܐ ܒܕܰܖ̈ܓܶܐ. ܕܰܢܚܶܬ݂ ܒܕܰܖ̈ܓܶܐ ܕܳܐܚܳܙ. ܫܶܡܫܳܐ ܠܒܶܣܬܪܶܗ ܥܶܣܪܳܐ ܕܰܪܓܺܝܢ.</VERS>
      <VERS vnumber="12">ܒܙܰܒܢܳܐ ܗܰܘ. ܫܰܕܰܪ ܡܰܪܽܘܕ݂ܳܟ݂ ܒܶܠܕܳܢ ܒܰܪ ܒܶܠܕܳܢ ܡܰܠܟܳܐ ܕܒܳܒܶܝܠ. ܐܶܓܖ̈ܳܬ݂ܳܐ ܘܩܽܘܖ̈ܒܳܢܶܐ ܠܚܶܙܰܩܝܳܐ. ܟܰܕ݂ ܫܡܰܥ ܕܶܐܬ݂ܟܪܰܗ ܚܶܙܰܩܝܳܐ ܘܰܚܝܳܐ.</VERS>
      <VERS vnumber="13">ܘܰܚܕ݂ܺܝ ܒܗܽܘܢ ܚܶܙܰܩܝܳܐ ܘܚܰܘܺܝ ܐܶܢܽܘܢ ܒܶܝܬ݂ ܓܰܙܶܗ. ܟܶܣܦܳܐ ܘܕܰܗܒܳܐ. ܘܒܶܣ̈ܡܶܐ. ܘܡܶܫܚܳܢ̈ܶܐ ܛܳܒ̈ܶܐ. ܘܟܽܠܶܗ ܒܶܝܬ݂ ܡܳܐܢܰܘ̈ܗܝ. ܘܟܽܠ ܕܶܐܫܬܟܰܚ ܒܶܝܬ݂ ܓܰܙܰܘ̈ܗܝ ܘܠܳܐ ܫܒܰܩ ܡܶܕܶܡ ܚܶܙܰܩܝܳܐ ܕܠܳܐ ܚܰܘܺܝ ܐܶܢܽܘܢ. ܒܒܰܝܬܶܗ ܘܰܒܟܽܠܶܗ ܒܶܝܬ݂ ܫܽܘܠܛܳܢܶܗ.</VERS>
      <VERS vnumber="14">ܘܶܐܬ݂ܳܐ ܐܶܫܰܥܝܳܐ ܢܒܺܝܳܐ ܠܘܳܬ݂ ܚܶܙܰܩܝܳܐ ܡܰܠܟܳܐ. ܘܶܐܡܰܪ ܠܶܗ. ܡܳܢܳܐ ܐܶܡܰܪܘ ܠܳܟ݂ ܗܳܠܶܝܢ ܓܰܒܖ̈ܶܐ. ܘܡܶܢ ܐܰܝܡܶܟܳܐ ܐܶܬ݂ܰܘ ܠܘܳܬ݂ܳܟ݂ ܘܶܐܡܰܪ ܚܶܙܰܩܝܳܐ. ܡܶܢ ܐܰܪܥܳܐ ܪܰܚܺܝܩܬܳܐ ܡܶܢ ܒܳܒܶܝܠ ܐܶܬ݂ܰܘ ܠܘܳܬ݂ܝ.</VERS>
      <VERS vnumber="15">ܘܶܐܡܰܪ ܡܳܢܳܐ ܚܙܰܘ ܒܒܰܝܬܳܟ݂ ܘܶܐܡܰܪ ܚܶܙܰܩܝܳܐ. ܟܽܠ ܕܺܐܝܬ݂ ܒܒܰܝܬܝ ܚܙܰܘ. ܘܠܳܐ ܫܶܒܩܶܬ݂ ܡܶܕܶܡ ܒܒܰܝܬܝ. ܕܠܳܐ ܚܰܘܺܝܬ݂ ܐܶܢܽܘܢ ܒܓܰܙܝ.</VERS>
      <VERS vnumber="16">ܘܶܐܡܰܪ ܐܶܫܰܥܝܳܐ ܠܚܶܙܰܩܝܳܐ. ܫܡܰܥ ܦܶܬ݂ܓܳܡܶܗ ܕܡܳܪܝܳܐ.</VERS>
      <VERS vnumber="17">ܗܳܐ ܝܰܘ̈ܡܳܬ݂ܳܐ ܐܳܬܶܝܢ. ܘܢܶܫܬܩܶܠ ܟܽܠ ܕܺܐܝܬ݂ ܒܒܰܝܬܳܟ݂. ܘܓܰܙܳܐ ܕܰܢܛܰܪܘ ܐܰܒܳܗܰܝ̈ܟ ܥܕܰܡܳܐ ܠܝܰܘܡܳܢܳܐ ܠܒܳܒܶܝܠ ܢܺܐܙܰܠ. ܘܡܶܕܶܡ ܠܳܐ ܢܶܫܬܒܶܩ ܠܳܟ݂. ܐܳܡܰܪ ܡܳܪܝܳܐ.</VERS>
      <VERS vnumber="18">ܘܡܶܢ ܒܢܰܝ̈ܟ ܕܢܳܦܩܺܝܢ ܡܶܢܳܟ݂. ܕܡܰܘܠܶܕ݂ ܐܰܢ̱ܬ. ܢܶܬܕܰܒܪܽܘܢ. ܘܢܶܗܘܽܘܢ ܡܗܰܝܡ̈ܢܶܐ ܒܗܰܝܟܠܳܐ ܕܡܰܠܟܳܐ ܕܒܳܒܶܝܠ.</VERS>
      <VERS vnumber="19">ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ. ܛܳܒ ܦܶܬ݂ܓܳܡܶܗ ܕܡܳܪܝܳܐ ܕܶܐܡܰܪܬ. ܘܶܐܡܰܪ. ܐܶܫܬܽܘܦ ܕܶܝܢ ܢܶܗܘܶܐ ܫܠܳܡܳܐ ܘܩܽܘܫܬܳܐ ܒܝܰܘ̈ܡܰܝ.</VERS>
      <VERS vnumber="20">ܘܫܰܪܟܳܐ ܕܦܶܬܓܳܡܰܘ̈ܗܝ ܕܚܶܙܰܩܝܳܐ ܘܟܽܠܳܗ̇ ܓܰܢ̱ܒܳܪܽܘܬܶܗ. ܘܕܰܥܒܰܕ݂. ܝܰܡܬ݂ܳܐ ܘܚܶܐܪܺܝܬ݂ܳܐ. ܘܰܐܥܶܠ ܡܰܝ̈ܳܐ ܠܰܩܪܺܝܬ݂ܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="21">ܘܰܫܟܶܒ ܚܶܙܰܩܝܳܐ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܡܢܰܫܶܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="21">
      <VERS vnumber="1">ܒܰܪ ܬܰܪܬܰܥܶܣܖ̈ܶܐ ܗܘܳܐ ܫܢܺܝ̈ܢ ܡܢܰܫܶܐ ܟܰܕ݂ ܐܰܡܠܶܟ݂. ܘܚܰܡܫܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ ܚܰܒܨܺܝܒܳܗ̇.</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܛܰܢܦ̈ܘܳܬ݂ܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="3">ܘܰܗܦܰܟ݂ ܘܰܒܢܳܐ ܥܠܰܘ̈ܳܬ݂ܳܐ ܕܰܥܩܰܪ ܚܶܙܰܩܝܳܐ ܐܰܒܽܘܗܝ ܘܰܐܩܺܝܡ ܡܰܕ݂ܒܚ̈ܶܐ ܠܒܰܥܠܳܐ. ܘܰܥܒܰܕ݂ ܕܶܚ̈ܠܳܬ݂ܳܐ ܐܰܝܟ݂ ܕܰܥܒܰܕ݂ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܘܰܣܓܶܕ݂ ܠܟܽܠ ܚܰܝ̈ܠܶܐ ܕܰܫܡܰܝܳܐ. ܘܰܦܠܰܚ ܐܶܢܽܘܢ.</VERS>
      <VERS vnumber="4">ܘܰܒܢܳܐ ܡܰܕ݂ܒܚ̈ܶܐ ܒܒܰܝܬܶܗ ܕܡܳܪܝܳܐ ܕܶܐܡܰܪ ܥܠܰܘܗܝ ܡܳܪܝܳܐ. ܕܒܽܐܘܪܺܫܠܶܡ ܐܶܣܺܝܡ ܫܶܡܝ.</VERS>
      <VERS vnumber="5">ܘܰܒܢܳܐ ܡܰܕ݂ܒܚ̈ܶܐ ܠܟܽܠ ܚܰܝ̈ܠܶܐ ܕܰܫܡܰܝܳܐ. ܒܬܰܪܬܶܝܢ ܕܳܖ̈ܶܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܘܰܐܥܒܰܪ ܒܪܶܗ ܒܢܽܘܪܳܐ. ܘܰܩܨܰܡ. ܘܢܰܚܶܫ. ܘܰܥܒܰܕ݂ ܙܰܟܽܘܖ̈ܶܐ ܘܝܰܕܽܘ̈ܥܶܐ. ܘܰܐܣܓܺܝ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܠܡܰܪܓܳܙܽܘܬܶܗ.</VERS>
      <VERS vnumber="7">ܘܣܳܡ ܠܨܰܠܡܳܐ ܕܕܶܚܠܬ݂ܳܐ ܕܰܥܒܰܕ݂ ܒܒܰܝܬܳܐ ܕܶܐܡܰܪ ܡܳܪܝܳܐ ܠܕܰܘܺܝܕ݂ ܘܠܰܫܠܶܝܡܽܘܢ ܒܪܶܗ. ܒܒܰܝܬܳܐ ܗܳܢܳܐ ܘܒܽܐܘܪܺܫܠܶܡ ܕܰܓܒܺܝܬ݂ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܶܣܺܝܡ ܫܶܡܝ ܬܰܡܢ ܠܥܳܠܰܡ.</VERS>
      <VERS vnumber="8">ܘܠܳܐ ܐܰܘܣܶܦ ܬܽܘܒ ܠܰܡܢܳܕ݂ܽܘ ܪܶܓܠܶܗ ܕܺܝܣܪܳܐܶܝܠ. ܡܶܢ ܐܰܪܥܳܐ ܕܝܶܗܒܶܬ݂ ܠܰܐܒܳܗܰܝ̈ܗܽܘܢ. ܒܰܠܚܽܘܕ݂ ܐܶܢ ܢܶܛܪܽܘܢ ܘܢܶܥܒܕ݂ܽܘܢ ܟܽܠܡܶܕܶܡ ܕܦܶܩܕܶܬ݂ ܐܶܢܽܘܢ. ܘܟܽܠ ܢܳܡܽܘܣܳܐ ܕܦܰܩܶܕ݂ ܐܶܢܽܘܢ ܥܰܒܕܝ ܡܽܘܫܶܐ.</VERS>
      <VERS vnumber="9">ܘܠܳܐ ܫܡܰܥܘ. ܘܰܐܛܥܺܝ ܐܶܢܽܘܢ ܡܢܰܫܶܐ. ܘܰܥܒܰܕ݂ܘ ܕܒܺܝܫ ܡܶܢ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܶܐܡܰܪ ܡܳܪܝܳܐ ܒܺܐܝܕ݂ܳܐ ܕܥܰܒܕܰܘ̈ܗܝ ܢܒܺܝ̈ܶܐ.</VERS>
      <VERS vnumber="11">ܥܰܠ ܕܰܥܒܰܕ݂ ܡܢܰܫܶܐ ܒܰܪ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܥܒܳܕ̈ܶܐ ܗܳܠܶܝܢ. ܘܰܐܒܐܶܫ ܡܶܢ ܟܽܠ ܕܰܥܒܰܕ݂ܘ ܐܳܡܽܘܖ̈ܳܝܶܐ ܕܰܩܕܳܡܰܘܗܝ. ܘܰܐܚܛܺܝ ܠܺܝܗܽܘܕ݂ܳܐ ܒܰܦܬܰܟ݂ܖ̈ܰܘܗܝ.</VERS>
      <VERS vnumber="12">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܕܟܽܠ ܕܢܶܫܡܥܺܝܗ̇. ܢܶܨ̈ܠܳܢ ܬܰܖ̈ܬܰܝܗܶܝܢ ܐܶܕ݂ܢܰܘ̈ܗܝ.</VERS>
      <VERS vnumber="13">ܘܰܐܪܡܶܐ ܥܰܠ ܐܽܘܪܺܫܠܶܡ ܚܽܘܛܳܐ ܕܫܳܡܪܺܝܢ. ܘܡܰܬ݂ܩܽܘܠܬܳܐ ܕܒܶܝܬ݂ ܐܳܚܳܒ. ܘܶܐܡܚܶܐ ܠܽܐܘܪܺܫܠܶܡ. ܘܰܐܘܒܕܺܝܗ̇. ܡܶܛܽܠ ܟܽܠܳܗ̇ ܛܰܢܦܽܘܬ݂ܳܐ ܕܰܥܒܰܕ݂ ܡܢܰܫܶܐ ܒܺܝܗܽܘܕܳܐ.</VERS>
      <VERS vnumber="14">ܘܶܐܫܒܽܘܩ ܫܰܪܟܳܐ ܕܝܳܪܬܽܘܬ݂ܝ ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ ܘܢܶܗܘܽܘܢ ܠܒܶܙܬ݂ܳܐ ܘܠܰܕ݂ܝܳܫܳܐ ܠܟܽܠܗܽܘܢ ܒܥܶܠܕܒܳܒܰܝ̈ܗܽܘܢ.</VERS>
      <VERS vnumber="15">ܥܰܠ ܕܰܥܒܰܕ݂ܘ ܒܺܝܫܬܳܐ ܩܕ݂ܳܡܰܝ. ܘܰܗܘܰܘ ܡܰܪܓܙܺܝܢ ܠܺܝ. ܡܶܢ ܝܰܘܡܳܐ ܕܰܢܦܰܩܘ ܐܰܒܳܗܰܝ̈ܗܽܘܢ ܡܶܢ ܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="16">ܘܳܐܦ ܕܡܳܐ ܙܰܟܳܝܳܐ ܐܶܫܰܕ݂ ܡܢܰܫܶܐ ܣܽܘܓ݂ܳܐܐ ܕܛܳܒ. ܥܕܰܡܳܐ ܕܰܡܠܳܗ̇ ܠܽܐܘܪܺܫܠܶܡ ܣܶܦܳܐ ܒܣܶܦܳܐ. ܣܛܰܪ ܡܶܢ ܚܛܳܗܰܘ̈ܗܝ ܕܰܐܚܛܺܝ ܠܺܝܗܽܘܕ݂ܳܐ. ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ.</VERS>
      <VERS vnumber="17">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܡܢܰܫܶܐ ܘܟܽܠܡܶܕܶܡ ܕܰܥܒܰܕ݂. ܘܰܚܛܳܗܰܘ̈ܗܝ ܕܰܚܛܳܐ. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="18">ܘܰܫܟܶܒ ܡܢܰܫܶܐ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܓܰܢܰܬ݂ ܒܰܝܬܶܗ ܒܓܰܢܰܬ݂ ܓܰܙܳܐ ܘܰܐܡܠܶܟ݂ ܐܰܡܽܘܢ ܒܪܶܗ ܒܳܬܪܶܗ.</VERS>
      <VERS vnumber="19">ܒܰܪ ܥܶܣܪܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ ܐܰܡܽܘܢ ܟܰܕ݂ ܐܰܡܠܶܟ݂ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܡܰܫܠܡܰܬ݂ ܒܰܪܬ݂ ܚܰܕ݂ܽܘܨ ܕܡܶܢ ܝܰܛܒܶܬ݂.</VERS>
      <VERS vnumber="20">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܡܢܰܫܶܐ ܐܰܒܽܘܗܝ.</VERS>
      <VERS vnumber="21">ܘܗܰܠܶܟ݂ ܒܟܽܠܳܗ̇ ܐܽܘܪܚܳܐ ܕܗܰܠܶܟ݂ ܐܰܒܽܘܗܝ. ܘܰܦܠܰܚ ܠܰܦܬܰܟ݂ܖ̈ܶܐ ܕܰܦܠܰܚ ܐܰܒܽܘܗܝ. ܘܰܣܓܶܕ݂ ܠܗܽܘܢ.</VERS>
      <VERS vnumber="22">ܘܰܫܒܰܩ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܘ̈ܗܝ. ܘܠܳܐ ܗܰܠܶܟ݂ ܒܽܐܘܪܚܶܗ ܕܡܳܪܝܳܐ.</VERS>
      <VERS vnumber="23">ܘܰܡܪܰܕ݂ܘ ܥܰܒܕܰܘ̈ܗܝ ܕܰܐܡܽܘܢ ܥܠܰܘܗܝ. ܘܩܰܛܠܽܘܗܝ ܒܒܰܝܬܶܗ.</VERS>
      <VERS vnumber="24">ܘܩܰܛܶܠܘ ܥܰܡܳܐ ܕܰܐܪܥܳܐ ܠܟܽܠ ܕܰܡܪܰܕ݂ܘ ܥܰܠ ܡܰܠܟܳܐ ܐܰܡܽܘܢ. ܘܰܐܡܠܶܟ݂ܘ ܥܰܡܳܐ ܕܰܐܪܥܳܐ ܠܝܽܘܫܺܝܳܐ ܒܪܶܗ ܒܳܬܪܶܗ.</VERS>
      <VERS vnumber="25">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܐܡܽܘܢ. ܘܟܽܠܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="26">ܘܩܰܒܪܽܘܗܝ ܒܩܰܒܪܶܗ ܒܓܰܢܰܬ݂ ܓܰܙܳܐ. ܘܰܐܡܠܶܟ݂ ܝܽܘܫܺܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="22">
      <VERS vnumber="1">ܒܰܪ ܬܡܳܢܶܐ ܗܘܳܐ ܫܢܺܝ̈ܢ ܝܽܘܫܺܝܳܐ ܟܰܕ݂ ܐܰܡܠܶܟ݂. ܘܰܬܠܳܬܺܝܢ ܘܰܚܕ݂ܳܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܝܰܕܺܝܕ݂ܳܐ ܒܰܪܬ݂ ܥܰܙܰܪܝܳܐ ܡܶܢ ܒܶܙܩܰܬ݂.</VERS>
      <VERS vnumber="2">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܟܽܠܳܗ̇ ܐܽܘܪܚܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܣܛܳܐ ܠܝܰܡܺܝܢܳܐ ܘܰܠܣܶܡܳܠܳܐ.</VERS>
      <VERS vnumber="3">ܘܒܰܫܢܰܬ݂ ܬܡܳܢܰܥܶܣܖ̈ܶܐ ܠܡܰܠܟܳܐ ܝܽܘܫܺܝܳܐ. ܫܰܕܰܪ ܡܰܠܟܳܐ ܠܫܳܦܳܢ ܒܰܪ ܐܰܠܰܨܺܝܳܐ ܒܰܪ ܡܰܫܠܳܡ ܣܳܦܪܳܐ. ܠܒܰܝܬܶܗ ܕܡܳܪܝܳܐ. ܠܡܺܐܡܰܪ.</VERS>
      <VERS vnumber="4">ܣܰܩ ܠܘܳܬ݂ ܚܶܠܰܩܝܳܐ ܟܳܗܢܳܐ ܪܰܒܳܐ. ܘܢܰܫܠܶܡ ܟܶܣܦܳܐ ܕܥ̣ܰܠ ܠܒܰܝܬܶܗ ܕܡܳܪܝܳܐ. ܕܟܰܢܶܫܘ ܢܳܛܖ̈ܰܝ ܬܰܪܥܳܐ ܡܶܢ ܥܰܡܳܐ.</VERS>
      <VERS vnumber="5">ܘܢܰܫܠܡܽܘܢܶܗ ܠܥܳܒܕ݂ܰܝ̈ ܥܒܳܕ݂ܳܐ ܕܰܦܩܺܝܕ݂ܺܝܢ ܒܒܰܝܬܶܗ ܕܡܳܪܝܳܐ. ܘܢܰܫܠܡܽܘܢܶܗ ܠܥܳܒܕ݂ܰܝ̈ ܥܒܳܕ݂ܳܐ ܕܰܒܒܰܝܬܶܗ ܕܡܳܪܝܳܐ. ܠܡܶܒܕܰܩ ܒܕ݂ܳܩܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܠܢܰܓܳܖ̈ܶܐ. ܘܠܰܐܖ̈ܓܽܘܒܠܶܐ. ܘܠܰܐܖ̈ܕܺܟܠܶܐ. ܘܰܠܡܶܙܒܰܢ ܩܰܝ̈ܣܶܐ. ܘܟܺܐܦ̈ܶܐ ܦܣܺܝ̈ܠܳܬ݂ܳܐ ܠܰܡܫܰܪܳܪܽܘܬܶܗ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="7">ܒܪܰܡ ܕܶܝܢ ܠܳܐ ܡܶܬ݂ܚܫܶܒ ܗܘܳܐ ܥܰܡܗܽܘܢ ܟܶܣܦܳܐ ܕܡܶܬ݂ܺܝܗܶܒ ܗܘܳܐ ܥܰܠ ܐܺܝܕܰܝ̈ܗܽܘܢ. ܡܶܛܽܠ ܕܰܒܗܰܝܡܳܢܽܘܬ݂ܳܐ ܗ̱ܘ ܥܳܒܕܺܝܢ ܗܘܰܘ.</VERS>
      <VERS vnumber="8">ܘܶܐܡܰܪ ܚܶܠܰܩܝܳܐ ܟܳܗܢܳܐ ܪܰܒܳܐ ܠܫܳܦܳܢ ܣܳܦܪܳܐ. ܣܶܦܪܳܐ ܕܢܳܡܽܘܣܳܐ ܐܶܫܟܚܶܬ݂ ܒܒܰܝܬܶܗ ܕܡܳܪܝܳܐ. ܘܝܰܗܒܶܗ ܚܶܠܰܩܝܳܐ ܟܳܗܢܳܐ ܠܣܶܦܪܳܐ ܕܢܳܡܽܘܣܳܐ ܠܫܳܦܳܢ ܣܳܦܪܳܐ. ܘܰܩܪܳܝܗܝ.</VERS>
      <VERS vnumber="9">ܘܶܐܬ݂ܳܐ ܫܳܦܳܢ ܣܳܦܪܳܐ ܠܘܳܬ݂ ܡܰܠܟܳܐ. ܕܰܢܬ݂ܺܝܒ ܠܡܰܠܟܳܐ ܦܶܬ݂ܓ݂ܳܡܳܐ. ܘܶܐܡܰܪ. ܐܰܫܠܶܡܘ ܥܰܒܕܰܝ̈ܟ ܟܶܣܦܳܐ ܕܶܐܫܬܟܰܚ ܒܒܰܝܬܳܐ. ܘܰܐܫܠܡܽܘܗܝ ܠܥܳܒܕ݂ܰܝ̈ ܥܒܳܕ݂ܳܐ ܕܰܦܩܺܝܕ݂ܺܝܢ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="10">ܘܚܰܘܺܝ ܫܳܦܳܢ ܣܳܦܪܳܐ ܠܡܰܠܟܳܐ. ܘܶܐܡܰܪ. ܣܶܦܪܳܐ ܝܰܗܒܠܺܝ ܚܶܠܰܩܝܳܐ ܟܳܗܢܳܐ. ܘܰܩܪܳܝܗܝ ܫܳܦܳܢ ܩܕ݂ܳܡ ܡܰܠܟܳܐ.</VERS>
      <VERS vnumber="11">ܘܟܰܕ݂ ܫܡܰܥ ܡܰܠܟܳܐ ܦܶܬܓܳܡܰܘ̈ܗܝ ܕܣܶܦܪܳܐ ܕܽܐܘܪܳܝܬܳܐ. ܨܰܪܺܝ ܠܒܽܘܫܰܘ̈ܗܝ.</VERS>
      <VERS vnumber="12">ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ ܟܳܗܢܳܐ. ܘܠܰܐܚܺܝܩܳܡ ܒܰܪ ܫܳܦܳܢ. ܘܠܰܥܒܰܟܽܘܪ ܒܰܪ ܡܺܝܟ݂ܳܐ. ܘܰܠܫܳܦܳܢ ܣܳܦܪܳܐ. ܘܠܰܥܫܳܝܳܐ ܥܰܒܕܳܐ ܕܡܰܠܟܳܐ. ܘܶܐܡܰܪ.</VERS>
      <VERS vnumber="13">ܙܶܠܘ ܫܰܐܶܠܘ ܡܶܢ ܡܳܪܝܳܐ ܥܠܰܝ. ܘܥܰܠ ܥܰܡܳܐ. ܘܥܰܠ ܟܽܠܶܗ ܝܺܗܽܘܕܳܐ. ܥܰܠ ܦܶܬܓܳܡ̈ܶܐ ܕܣܶܦܪܳܐ ܗܳܢܳܐ ܕܶܐܫܬܟܰܚ. ܡܶܛܽܠ ܕܪܰܒ ܗܽܘ ܪܽܘܓܙܶܗ ܕܡܳܪܝܳܐ ܕܰܪܓܶܙ ܥܠܰܝܢ. ܥܰܠ ܕܠܳܐ ܫܡܰܥܘ ܐܰܒܳܗܰܝ̈ܢ ܡܶܠܰܘ̈ܗܝ ܕܣܶܦܪܳܐ ܗܳܢܳܐ. ܠܡܶܥܒܰܕ݂ ܐܰܝܟ݂ ܕܰܟ݂ܬ݂ܺܝܒ ܥܠܰܝܢ.</VERS>
      <VERS vnumber="14">ܘܶܐܙܰܠܘ ܚܶܠܰܩܝܳܐ ܟܳܗܢܳܐ. ܘܰܐܚܺܝܩܳܡ. ܘܰܥܒܰܟܽܘܪ. ܘܫܳܦܳܢ. ܘܰܥܫܳܝܳܐ. ܠܘܳܬ݂ ܚܽܘܠܕܺܝ ܢܒܺܝܬ݂ܳܐ ܐܰܢ̱ܬܬ݂ ܫܳܠܽܘܡ ܒܰܪ ܬܰܩܘܳܐ. ܒܰܪ ܚܰܕ݂ܚܰܣ ܢܳܛܰܪ ܡܳܐܢ̈ܶܐ. ܘܗܺܝ ܝܳܬ݂ܒܳܐ ܗܘܳܬ݂ ܒܽܐܘܪܺܫܠܶܡ ܒܬܶܢܝܳܢܽܘܬ݂ܳܐ ܘܡܰܠܶܠܘ ܥܰܡܳܗ̇.</VERS>
      <VERS vnumber="15">ܘܶܐܡܪܰܬ݂ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܐܶܡܰܪܘ ܠܓܰܒܪܳܐ ܕܫܰܕܰܪܟܽܘܢ ܠܘܳܬ݂ܝ.</VERS>
      <VERS vnumber="16">ܗܳܟܰܢܳܐ ܐܳܡܰܪ ܡܳܪܝܳܐ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܟܽܠܗܽܘܢ ܦܶܬܓܳܡܰܘ̈ܗܝ ܕܣܶܦܪܳܐ ܕܰܩܪܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="17">ܥܰܠ ܕܫܰܒܩܽܘܢܝ ܘܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܐܪܓܙܽܘܢܝ ܒܰܥܒܳܕ݂ ܐܺܝܕܰܝ̈ܗܽܘܢ. ܢܶܣܰܦ ܪܽܘܓܙܝ ܒܰܐܬܪܳܐ ܗܳܢܳܐ. ܘܰܐܘܒܶܕ݂ܟܽܘܢ.</VERS>
      <VERS vnumber="18">ܘܰܠܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ. ܠܡܶܫܐܰܠ ܡܶܢ ܡܳܪܝܳܐ. ܗܳܟܰܢܳܐ ܐܶܡܰܪܘ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="19">ܦܶܬܓܳܡ̈ܶܐ ܕܰܫܡܰܥܬ. ܚܠܳܦ ܕܶܐܬ݂ܟܪܰܗ ܠܶܒܳܟ݂. ܘܶܐܬܬܙܺܝܥܬ ܡܶܢ ܩܕ݂ܳܡ ܡܳܪܝܳܐ. ܟܰܕ݂ ܫܡܰܥܬ ܡܶܕܶܡ ܕܶܐܡܪܶܬ݂ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܕܢܶܗܘܶܐ ܠܬܶܡܗܳܐ ܘܰܠܠܰܘܛܬ݂ܳܐ. ܘܨܰܪܺܝܬ ܠܒܽܘ̈ܫܰܝܟ. ܘܰܒܟܰܝܬ ܩܕ݂ܳܡܝ. ܘܳܐܦ ܐܶܢܳܐ ܫܶܡܥܶܬ݂ ܐܳܡܰܪ ܡܳܪܝܳܐ.</VERS>
      <VERS vnumber="20">ܡܶܛܽܠ ܗܳܢܳܐ ܗܳܐ ܟܳܢܶܫ ܐ̱ܢܳܐ ܠܳܟ݂ ܠܘܳܬ݂ ܐܰܒܳܗܰܝ̈ܟ. ܘܬܶܬ݂ܟܰܢܰܫ ܠܩܰܒܪܳܟ݂ ܒܰܫܠܳܡܳܐ. ܘܠܳܐ ܢܶܚ̈ܙܝܳܢ ܥܰܝܢܰܝ̈ܟ ܒܟܽܠܳܗ̇ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ. ܘܰܐܬ݂ܺܝܒܘ ܠܡܰܠܟܳܐ ܦܶܬ݂ܓ݂ܳܡܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܫܰܕܰܪ ܡܰܠܟܳܐ. ܘܶܐܬ݂ܟܰܢܰܫܘ ܠܘܳܬ݂ܶܗ ܟܽܠܗܽܘܢ ܣܳܒ̈ܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.</VERS>
      <VERS vnumber="2">ܘܰܣܠܶܩ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܥܰܡܶܗ. ܘܟ݂ܳܗ̈ܢܶܐ ܘܰܢܒܺܝ̈ܶܐ ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܩܪܳܐ ܩܕ݂ܳܡܰܝܗܽܘܢ ܟܽܠܗܽܘܢ ܦܶܬܓܳܡ̈ܶܐ ܕܣܶܦܪܳܐ ܕܰܩܝܳܡܳܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="3">ܘܩܳܡ ܡܰܠܟܳܐ ܥܰܠ ܥܰܡܽܘܕܳܐ. ܘܰܐܩܺܝܡ ܩܝܳܡܳܐ ܩܕ݂ܳܡ ܡܳܪܝܳܐ ܠܰܡܗܰܠܳܟܽܘ ܒܳܬܰܪ ܡܳܪܝܳܐ. ܘܰܠܡܶܛܰܪ ܦܽܘܩܕܳܢܰܘ̈ܗܝ ܘܣܳܗ̈ܕܘܳܬܶܗ ܘܰܩܝܳܡܰܘ̈ܗܝ. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ. ܕܰܢܩܺܝܡܽܘܢ ܦܶܬܓܳܡ̈ܶܐ ܕܰܩܝܳܡܳܐ ܗܳܢܳܐ. ܕܰܟܬܺܝܒܺܝܢ ܒܣܶܦܪܳܐ ܗܳܢܳܐ. ܘܩܳܡܘ ܟܽܠܶܗ ܥܰܡܳܐ ܒܰܩܝܳܡܳܐ.</VERS>
      <VERS vnumber="4">ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ ܟܳܗܢܳܐ ܪܰܒܳܐ. ܘܰܠܟܳܗ̈ܢܶܐ ܕܒܳܬܪܶܗ ܘܰܠܢܳܛܖ̈ܰܝ ܬܰܖ̈ܥܶܐ. ܠܡܰܦܳܩܽܘ ܡܶܢ ܒܰܝܬܶܗ ܕܡܳܪܝܳܐ. ܡܳܐܢ̈ܶܐ ܟܽܠܗܽܘܢ ܕܰܥܒܺܝܕ݂ܺܝܢ ܠܒܰܥܠܳܐ ܘܰܠܕܶܚ̈ܠܳܬ݂ܳܐ. ܘܰܠܟܽܠܶܗ ܚܰܝܠܳܐ ܕܰܫܡܰܝܳܐ. ܘܰܐܘܩܶܕ݂ ܐܶܢܽܘܢ ܠܒܰܪ ܡܶܢ ܐܽܘܪܺܫܠܶܡ ܒܢܰܚܠܳܐ ܩܶܕܪܽܘܢ. ܘܫܰܩܠܶܗ ܠܥܰܦܪܗܽܘܢ ܠܒܶܝܬ݂ ܐܺܝܠ.</VERS>
      <VERS vnumber="5">ܘܩܰܛܶܠܘ ܟܽܘܡܖ̈ܶܐ ܐܰܝܠܶܝܢ ܕܰܐܩܺܝܡܘ ܡܰܠ̈ܟܶܐ ܕܺܝܗܽܘܕ݂ܳܐ. ܠܰܡܣܳܡ ܒܶܣ̈ܡܶܐ ܥܰܠ ܥܠܰܘ̈ܳܬ݂ܳܐ. ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܒܰܚܕ݂ܳܖ̈ܶܝܗ̇ ܕܽܐܘܪܺܫܠܶܡ. ܘܰܕ݂ܣܳܝܡܺܝܢ ܗܘܰܘ ܒܶܣ̈ܡܶܐ ܠܒܰܥܠܳܐ. ܘܰܠܫܶܡܫܳܐ. ܘܰܠܣܰܗܪܳܐ. ܘܰܠܡܰܘ̈ܙܠܳܬ݂ܳܐ. ܘܰܠܟܽܠܶܗ ܚܰܝܠܳܐ ܕܰܫܡܰܝܳܐ.</VERS>
      <VERS vnumber="6">ܘܰܐܦܩܳܗ̇ ܠܕܶܚܠܬ݂ܳܐ ܡܶܢ ܒܰܝܬܶܗ ܕܡܳܪܝܳܐ. ܠܒܰܪ ܡܶܢ ܐܽܘܪܺܫܠܶܡ ܠܢܰܚܠܳܐ ܕܩܶܕܪܽܘܢ. ܘܰܐܘܩܕ݂ܳܗ̇ ܒܢܰܚܠܳܐ ܕܩܶܕܪܽܘܢ. ܘܥܰܒܕܳܗ̇ ܐܰܝܟ݂ ܥܰܦܪܳܐ. ܘܰܫܕ݂ܳܐ ܥܰܦܪܳܗ̇ ܥܰܠ ܩܰܒܖ̈ܶܐ ܕܰܒܢܰܝ̈ ܥܰܡܳܐ.</VERS>
      <VERS vnumber="7">ܘܰܥܩܰܪ ܒ̈ܳܬܶܐ ܕܙܰܢܳܝ̈ܶܐ ܕܰܒܒܰܝܬܶܗ ܕܡܳܪܝܳܐ. ܘܰܕ݂ܢܶܫ̈ܶܐ ܕܙܳܩܖ̈ܳܢ ܗܘܰܝ̈ ܡܳܐܢ̈ܶܐ ܠܕܶܚ̈ܠܳܬ݂ܳܐ ܕܬܰܡܳܢ.</VERS>
      <VERS vnumber="8">ܘܰܐܝܬܺܝܘ ܟܽܠܗܽܘܢ ܟܳܗ̈ܢܶܐ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܛܰܡܰܐܘ ܥܠܰܘ̈ܳܬ݂ܳܐ ܕܣܳܡܘ ܒܗܶܝܢ ܟܳܗ̈ܢܶܐ ܒܶܣ̈ܡܶܐ. ܡܶܢ ܕܳܢ ܘܰܥܕܰܡܳܐ ܠܒܺܪ ܫܒܰܥ. ܘܰܥܩܰܪ ܥܠܰܘ̈ܳܬ݂ܳܐ ܕܬܰܖ̈ܥܶܐ ܕܰܒܡܰܥܠܳܢܳܐ ܕܬܰܪܥܳܐ ܕܗܽܘܫܰܥ ܪܰܒ ܩܪܺܝܬ݂ܳܐ ܕܥܰܠ ܣܶܡܳܠܶܗ ܕܓܰܒܪܳܐ ܒܬܰܪܥܳܐ ܕܰܩܪܺܝܬ݂ܳܐ.</VERS>
      <VERS vnumber="9">ܒܪܰܡ ܠܳܐ ܣܳܠܩܺܝܢ ܗܘܰܘ ܟܳܗ̈ܢܶܐ ܕܰܥܠܰܘ̈ܳܬ݂ܳܐ ܠܡܰܕ݂ܒܚܶܗ ܕܡܳܪܝܳܐ ܒܽܐܘܪܺܫܠܶܡ. ܐܶܠܳܐ ܐܶܢ ܐܶܟܰܠܘ ܦܰܛܺܝܪܳܐ ܥܰܡ ܐܰܚܰܝ̈ܗܽܘܢ.</VERS>
      <VERS vnumber="10">ܘܰܥܩܰܪܘ ܥܠܰܘ̈ܳܬ݂ܳܐ ܕܰܥܒܰܕ݂ܘ ܡܰܠ̈ܟܶܐ ܕܺܝܗܽܘܕ݂ܳܐ ܒܬܰܦܰܬ ܕܰܒܢܰܚܠܳܐ ܕܒܰܪܗܳܢܺܘܡ. ܠܡܰܥܒܳܪܽܘ ܓܒܰܪ ܒܪܶܗ ܘܒܰܪܬܶܗ ܒܢܽܘܪܳܐ ܠܰܐܡܠܶܟ݂.</VERS>
      <VERS vnumber="11">ܘܩܰܛܶܠ ܖ̈ܰܟܫܳܐ ܕܝܰܗܒܘ ܡܰܠ̈ܟܶܐ ܕܺܝܗܽܘܕ݂ܳܐ ܠܫܶܡܫܳܐ. ܒܡܰܥܠܳܢܳܐ ܕܒܰܝܬܶܗ ܕܡܳܪܝܳܐ. ܒܚܳܢܽܘܬ݂ܳܐ ܕܢܳܬܳܢ ܡܗܰܝܡܢܳܐ ܕܡܰܠܟܳܐ ܕܒܰܦܪܽܘܕ݂ܳܐ. ܘܡܰܖ̈ܟܒܳܬ݂ܳܐ ܕܫܶܡܫܳܐ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="12">ܘܡܰܕ݂ܒܚܳܐ ܕܥܰܠ ܐܶܓܳܪܳܐ ܕܥܶܠܺܝܬܶܗ ܕܳܐܚܳܙ ܕܰܥܒܰܕ݂ܘ ܡܰܠ̈ܟܶܐ ܕܺܝܗܽܘܕ݂ܳܐ. ܘܡܰܕ݂ܒܚ̈ܶܐ ܕܰܥܒܰܕ݂ ܡܢܰܫܶܐ ܒܬܰܪܬܶܝܢ ܕܳܖ̈ܶܐ ܕܒܰܝܬܶܗ ܕܡܳܪܝܳܐ. ܥ̣ܩܰܪ ܡܰܠܟܳܐ. ܘܰܪܗܶܛ ܡܶܢ ܬܰܡܳܢ. ܘܰܫܕ݂ܳܐ ܥܰܦܪܗܽܘܢ ܠܢܰܚܠܳܐ ܕܩܶܕܪܽܘܢ.</VERS>
      <VERS vnumber="13">ܘܰܥܠܰܘ̈ܳܬ݂ܳܐ ܕܰܩܕ݂ܳܡ ܐܽܘܪܺܫܠܶܡ. ܕܡܶܢ ܝܰܡܺܝܢܳܐ ܕܛܽܘܪܳܐ ܡܚܰܒܠܳܢܳܐ. ܕܰܒ̣ܢܳܐ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ. ܠܥܶܣܬܪܽܘܬ݂ ܐܰܠܳܗܬܳܐ ܕܨܰܝ̈ܕܢܳܝܶܐ. ܘܰܠܟ݂ܳܡܽܘܫ ܕܶܚܠܬ݂ܳܐ ܕܡܽܘܐܳܒ. ܘܰܠܡܰܠܟܽܘܡ ܕܶܚܠܬ݂ܳܐ ܕܰܒܢܰܝ̈ ܥܰܡܽܘܢ. ܥ̣ܩܰܪ ܡܰܠܟܳܐ ܝܽܘܫܺܝܳܐ.</VERS>
      <VERS vnumber="14">ܘܬܰܒܰܪ ܩܳܝ̈ܡܳܬ݂ܳܐ. ܘܦܰܣܶܩ ܕܶܚ̈ܠܳܬ݂ܳܐ. ܘܰܡܠܳܐ ܐܰܬ݂ܪܗܽܘܢ ܓܰܖ̈ܡܶܐ ܕܰܒܢܰܝ̈ܢܳܫܳܐ.</VERS>
      <VERS vnumber="15">ܘܳܐܦ ܠܡܰܕ݂ܒܚܳܐ ܕܰܒܒܶܝܬ݂ ܐܺܝܠ. ܘܰܥܠܰܘ̈ܳܬ݂ܳܐ ܕܰܥܒܰܕ݂ ܝܽܘܪܰܒܥܰܡ ܒܰܪ ܢܳܒܳܛ ܕܰܐܚܛܺܝ ܠܺܝܣܪܳܐܶܝܠ. ܘܳܐܦ ܠܶܗ ܠܡܰܕ݂ܒܚܳܐ ܗܰܘ ܘܠܰܥܠܳܬ݂ܳܐ ܥ̣ܩܰܪ. ܘܰܐܘܩܕ݂ܳܗ̇ ܠܰܥܠܳܬ݂ܳܐ. ܘܕܰܩܩܳܗ̇ ܐܰܝܟ݂ ܥܰܦܪܳܐ. ܘܰܐܘܩܶܕ݂ ܕܶܚ̈ܠܳܬ݂ܳܐ.</VERS>
      <VERS vnumber="16">ܘܶܐܬ݂ܦܢܺܝ ܝܽܘܫܺܝܳܐ. ܘܰܚܙܳܐ ܩܰܒܖ̈ܶܐ ܬܰܡܳܢ ܒܛܽܘܪܳܐ. ܘܫܰܕܰܪ ܘܰܢܣܰܒ ܓܰܖ̈ܡܶܐ ܡܶܢ ܩܰܒܖ̈ܶܐ. ܘܰܐܘܩܶܕ݂ ܥܰܠ ܡܰܕܒܚܳܐ. ܘܛܰܡܶܐܗ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܰܩܪܳܐ ܢܒܺܝܶܗ ܕܰܐ‌ܠܳܗܳܐ. ܕܰܩܪܳܐ ܗܘܳܐ ܦܶܬܓܳܡ̈ܶܐ ܗܳܠܶܝܢ.</VERS>
      <VERS vnumber="17">ܘܶܐܡܰܪ ܡܰܠܟܳܐ. ܡܳܢܰܘ ܢܺܝܫܳܐ ܗܳܢܳܐ ܕܚܳܙܶܐ ܐ̱ܢܳܐ. ܐܳܡܪܺܝܢ ܠܶܗ ܐ̱ܢܳܫܶܝ̈ܗ̇ ܕܰܩܪܺܝܬ݂ܳܐ. ܩܰܒܪܰܐ ܗ̱ܘ ܕܰܢܒܺܝܶܗ ܕܰܐ‌ܠܳܗܳܐ. ܕܶܐܬܳܐ ܡܶܢ ܝܺܗܽܘܕܳܐ. ܘܰܩܪܳܐ ܦܶܬܓܳܡ̈ܶܐ ܗܳܠܶܝܢ ܕܰܥܒܰܕܬ ܥܰܠ ܡܰܕ݂ܒܚܳܐ ܕܒܶܝܬ݂ ܐܺܝܠ.</VERS>
      <VERS vnumber="18">ܘܶܐܡܰܪ. ܫܽܘܒܩܽܘܗܝ. ܠܳܐ ܐ̱ܢܳܫ ܢܙܺܝܥ ܓܰܖ̈ܡܰܘܗܝ. ܘܦܰܠܶܛܘ ܓܰܖ̈ܡܰܘܗܝ ܠܓܰܖ̈ܡܶܐ ܕܰܢܒܺܝܳܐ ܕܶܐܬܳܐ ܡܶܢ ܫܳܡܪܺܝܢ.</VERS>
      <VERS vnumber="19">ܘܳܐܦ ܟܽܠܗܽܘܢ ܒ̈ܳܬܶܐ ܕܰܥܠܰܘ̈ܳܬ݂ܳܐ ܕܰܒܩܽܘܖ̈ܝܳܐ ܕܫܳܡܪܺܝܢ. ܕܰܥܒܰܕ݂ܘ ܡܰܠ̈ܟܶܐ ܕܺܝܣܪܳܐܶܝܠ ܠܡܰܪܓܳܙܽܘ ܠܡܳܪܝܳܐ ܐܰܥܒܰܪ ܝܽܘܫܺܝܳܐ ܘܰܥܒܰܕ݂ ܐܶܢܽܘܢ ܐܰܝܟ݂ ܥܒܳܕ݂ܳܐ ܕܰܥܒܰܕ݂ ܒܒܶܝܬ݂ ܐܺܝܠ.</VERS>
      <VERS vnumber="20">ܘܕܰܒܰܚ ܠܟܽܠܗܽܘܢ ܟܽܘܡܖ̈ܶܐ ܕܰܥܠܰܘ̈ܳܬ݂ܳܐ ܕܣܳܡܘ ܒܶܣ̈ܡܶܐ ܥܰܠ ܡܰܕ݂ܒܚ̈ܶܐ. ܘܰܐܘܩܶܕ݂ ܓܰܖ̈ܡܶܐ ܕܐ̱ܢܳܫ̈ܳܐ ܥܠܰܝܗܽܘܢ. ܘܰܗܦܰܟ݂ ܠܽܐܘܪܺܫܠܶܡ.</VERS>
      <VERS vnumber="21">ܘܰܦܩܰܕ݂ ܡܰܠܟܳܐ ܠܟܽܠܶܗ ܥܰܡܳܐ. ܘܶܐܡܰܪ. ܥܒܶܕ݂ܘ ܦܶܨܚܳܐ ܠܡܳܪܝܳܐ ܐܰܠܳܗܟܽܘܢ. ܐܰܝܟ݂ ܕܰܟ݂ܬ݂ܺܝܒ ܒܣܶܦܪܳܐ ܕܰܩܝܳܡܳܐ ܗܳܢܳܐ.</VERS>
      <VERS vnumber="22">ܡܶܛܽܠ ܕܠܳܐ ܐܶܬ݂ܥܒܶܕ݂ ܐܰܝܟ݂ ܦܶܨܚܳܐ ܗܳܢܳܐ. ܡܶܢ ܝܰܘܡܳܐ ܕܕܰܝܳܢ̈ܶܐ ܕܕܳܢܘ ܠܺܝܣܪܳܐܶܝܠ. ܟܽܠܗܽܘܢ ܝܰܘ̈ܡܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ ܘܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="23">ܐܶܠܳܐ ܐܶܢ ܒܰܫܢܰܬ݂ ܬܡܳܢܰܥܶܣܖ̈ܶܐ ܕܺܝܠܶܗ ܕܡܰܠܟܳܐ ܝܽܘܫܺܝܳܐ ܐܶܬ݂ܥܒܶܕ݂ ܦܶܨܚܳܐ ܗܳܢܳܐ ܠܡܳܪܝܳܐ ܒܽܐܘܪܺܫܠܶܡ.</VERS>
      <VERS vnumber="24">ܘܳܐܦ ܙܰܟܽܘܖ̈ܶܐ ܘܝܰܕܽܘ̈ܥܶܐ ܘܰܦܬܰܟ݂ܖ̈ܶܐ ܘܕܶܚ̈ܠܳܬ݂ܳܐ. ܘܟܽܠܳܗ̇ ܛܰܢܦܽܘܬ݂ܳܐ ܕܶܐܬ݂ܚܰܙܝܰܬ݂ ܒܰܐܪܥܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ. ܒܰܥܰܪ ܝܽܘܫܺܝܳܐ. ܡܶܛܽܠ ܕܰܢܩܺܝܡ ܦܶܬܓܳܡ̈ܶܐ ܕܣܶܦܪܳܐ ܕܽܐܘܪܝܳܬܳܐ. ܕܰܟܬܺܝܒܺܝܢ ܒܣܶܦܪܳܐ ܕܶܐܫܟܰܚ ܚܶܠܰܩܝܳܐ ܟܳܗܢܳܐ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="25">ܘܰܐܟ݂ܘܳܬܶܗ ܠܳܐ ܗܘܳܐ ܡܰܠܟܳܐ ܩܕܳܡܰܘܗܝ. ܕܶܐܬ݂ܦܢܺܝ ܠܘܳܬ݂ ܡܳܪܝܳܐ ܒܟܽܠܶܗ ܠܶܒܶܗ. ܘܰܒܟܽܠܳܗ̇ ܢܰܦܫܶܗ. ܘܰܒܟܽܠܶܗ ܚܰܝܠܶܗ. ܐܰܝܟ݂ ܕܰܟ݂ܬ݂ܺܝܒ ܒܽܐܘܪܳܝܬܳܐ ܕܡܽܘܫܶܐ. ܘܒܳܬܪܶܗ ܠܳܐ ܩܳܡ ܐܰܟ݂ܘܳܬܶܗ.</VERS>
      <VERS vnumber="26">ܒܪܰܡ ܠܳܐ ܐܶܬ݂ܦܢܺܝ ܪܽܘܓܙܶܗ ܕܡܳܪܝܳܐ ܪܰܒܳܐ ܕܰܪܓܶܙ ܥܰܠ ܝܺܗܽܘܕܳܐ. ܥܰܠ ܪܽܘܓܙܳܐ ܕܰܐܪܓܙܶܗ ܡܢܰܫܶܐ.</VERS>
      <VERS vnumber="27">ܘܶܐܡܰܪ ܡܳܪܝܳܐ. ܐܳܦ ܠܺܝܗܽܘܕ݂ܳܐ ܡܰܥܒܰܪ ܐ̱ܢܳܐ ܡܶܢ ܩܕ݂ܳܡܰܝ. ܐܰܝܟ݂ ܕܰܐܥܒܪܶܬ݂ ܠܺܝܣܪܳܐܶܝܠ. ܘܰܐܣܠܶܝܗ̇ ܠܰܩܪܺܝܬ݂ܳܐ ܗܳܕ݂ܶܐ ܕܰܓܒܺܝܬ ܠܽܐܘܪܺܫܠܶܡ. ܘܰܠܒܰܝܬܳܐ ܕܶܐܡܪܶܬ݂ ܕܢܶܗܘܶܐ ܫܶܡܝ ܬܰܡܳܢ.</VERS>
      <VERS vnumber="28">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܺܝܳܐ ܘܟܽܠ ܡܶܕܶܡ ܕܰܥܒܰܕ݂. ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="29">ܒܝܰܘܡܰܘ̈ܗܝ ܣܠܶܩ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ. ܥܰܠ ܡܰܒܽܘܓ ܕܥܰܠ ܢܰܗܪܳܐ ܦܪܳܬ݂. ܘܶܐܙܰܠ ܡܰܠܟܳܐ ܝܽܘܫܺܝܳܐ ܠܽܐܘܪܥܶܗ ܠܡܶܬ݂ܟܰܬܳܫܽܘ ܥܰܡܶܗ. ܘܶܐܡܰܪ ܠܶܗ ܦܶܪܥܽܘܢ. ܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ. ܣܛܺܝ ܡܶܢܝ. ܘܠܳܐ ܫܰܡܥܶܗ ܝܽܘܫܺܝܳܐ. ܘܰܡܚܳܝܗܝ ܦܶܪܥܽܘܢ ܘܩܰܛܠܶܗ ܒܡܰܓܕܽܘ ܟܰܕ݂ ܚܙܳܝܗܝ ܬܰܡܳܢ.</VERS>
      <VERS vnumber="30">ܘܫܰܩܠܽܘܗ̇ ܥܰܒܕܰܘ̈ܗܝ ܟܰܕ݂ ܡܺܝܬ݂ ܡܶܢ ܡܰܓܕܽܘ. ܘܰܐܘܒܠܽܘܗܝ ܠܽܐܘܪܺܫܠܶܡ ܘܩܰܒܪܽܘܗܝ ܬܰܡܳܢ ܒܩܰܒܪܶܗ. ܘܰܕ݂ܒܰܪܘ ܥܰܡܳܐ ܕܰܐܪܥܳܐ ܠܝܳܗܽܘܐܳܚܳܙ ܒܰܪ ܝܽܘܫܺܝܳܐ. ܘܡܰܫܚܽܘܗܝ ܘܰܐܡ̱ܠܟ݂ܽܘܗܝ ܚܠܳܦ ܐܰܒܽܘܗܝ.</VERS>
      <VERS vnumber="31">ܒܰܪ ܥܶܣܪܺܝܢ ܗܘܳܐ ܘܰܬ݂ܠܳܬ݂ ܫܢܺܝ̈ܢ ܝܳܗܽܘܐܳܚܳܙ ܟܰܕ݂ ܐܰܡܠܶܟ݂ ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܗ̇ ܕܶܐܡܶܗ. ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.</VERS>
      <VERS vnumber="32">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܐܰܒܳܗܰܘ̈ܗܝ.</VERS>
      <VERS vnumber="33">ܘܰܐܣܪܶܗ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ ܒܕܶܒܠܰܬ݂ ܒܰܐܪܥܳܐ ܕܰܚܡܳܬ݂. ܟܰܕ݂ ܐܰܡܠܶܟ݂ ܒܽܐܘܪܺܫܠܶܡ ܘܰܐܪܡܺܝ ܡܰܕܰܐܬ݂ܳܐ ܥܰܠ ܐܰܪܥܳܐ. ܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܰܥܣܰܪ ܟܰܟܖ̈ܺܝܢ ܕܕܰܗܒܳܐ.</VERS>
      <VERS vnumber="34">ܘܰܐܡܠܶܟ݂ ܦܶܪܥܽܘܢ ܚܓܺܝܪܳܐ ܠܶܐܠܝܳܩܺܝܡ ܒܰܪ ܝܽܘܫܺܝܳܐ ܚܠܳܦ ܝܽܘܫܺܝܳܐ ܐܰܒܽܘܗܝ ܘܫܰܡܺܝ ܫܡܶܗ ܝܽܘܝܰܩܺܝܡ. ܘܰܠܝܳܗܽܘܐܳܚܳܙ ܕܰܒܪܶܗ. ܘܥ̣ܰܠ ܠܡܶܨܪܶܝܢ. ܘܡܺܝܬ݂ ܬܰܡܳܢ.</VERS>
      <VERS vnumber="35">ܘܟܶܣܦܳܐ ܘܕܰܗܒܳܐ ܝܰܗܒ ܝܽܘܝܰܩܺܝܡ ܠܦܶܪܥܽܘܢ ܒܪܰܡ ܟܶܣܦܳܐ ܘܕܰܗܒܳܐ ܐܰܪܡܺܝ ܥܰܠ ܐܰܪܥܳܐ. ܥܰܠ ܡܶܠܰܬ݂ ܦܽܘܡܶܗ ܕܦܶܪܥܽܘܢ ܐ̱ܢܳܫ ܐܰܝܟ݂ ܙܶܕܩܶܗ ܡܩܰܪܶܒ ܗܘܳܐ ܟܶܣܦܳܐ ܘܕܰܗܒܳܐ. ܡܶܢ ܥܰܡܳܐ ܕܰܐܪܥܳܐ. ܥܰܠ ܡܶܠܰܬ݂ ܦܽܘܡܶܗ ܕܦܶܪܥܽܘܢ ܚܓܺܝܪܳܐ.</VERS>
      <VERS vnumber="36">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܝܽܘܝܰܩܺܝܡ ܟܰܕ݂ ܐܰܡܠܶܟ݂ ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܙܒܺܝܕ݂ܳܐ ܒܰܪܬ݂ ܦܪܳܝܳܐ ܡܶܢ ܪܳܡܬ݂ܳܐ.</VERS>
      <VERS vnumber="37">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ܘ ܐܰܒܳܗܰܘ̈ܗܝ.</VERS>
    </CHAPTER>
    <CHAPTER cnumber="24">
      <VERS vnumber="1">ܒܝܰܘܡܰܘ̈ܗܝ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܐܽܘܪܺܫܠܶܡ ܘܰܗܘܳܐ ܠܶܗ ܝܽܘܝܰܩܺܝܡ ܥܰܒܕܳܐ ܬܠܳܬ݂ ܫܢܺܝ̈ܢ. ܘܰܗܦܰܟ݂ ܘܰܡܪܰܕ݂ ܥܠܰܘܗܝ.</VERS>
      <VERS vnumber="2">ܘܓܰܪܺܝ ܒܶܗ ܡܳܪܝܳܐ. ܓܰܝܣ̈ܶܐ ܕܟܰܠܕܳܝ̈ܶܐ. ܘܓܰܝܣ̈ܶܐ ܕܰܐܕܽܘܡ. ܘܓܰܝܣ̈ܶܐ ܕܡܽܘܐܳܒ. ܘܓܰܝܣ̈ܶܐ ܕܰܒܢܰܝ̈ ܥܰܡܽܘܢ ܘܓܰܪܺܝ ܐܶܢܽܘܢ ܒܺܝܗܽܘܕܳܐ. ܕܢܰܘܒܕ݂ܽܘܢ ܐܶܢܽܘܢ. ܐܰܝܟ݂ ܦܶܬ݂ܓܳܡܶܗ ܕܡܳܪܝܳܐ ܕܡܰܠܶܠ ܒܺܐܝܕ݂ܳܐ ܕܥܰܒܕܰܘ̈ܗܝ ܢܒܺܝ̈ܶܐ ܡܶܢ ܦܽܘܡܶܗ ܕܡܳܪܝܳܐ.</VERS>
      <VERS vnumber="3">ܘܰܗܘܳܐ ܪܽܘܓܙܳܐ ܥܰܠ ܝܺܗܽܘܕܳܐ. ܕܢܰܥܒܰܪ ܐܶܢܽܘܢ ܡܶܢ ܩܕܳܡܰܘܗܝ. ܡܶܛܽܠ ܚܛܳܗܰܘ̈ܗܝ ܕܰܡܢܰܫܶܐ ܘܟܽܠܡܶܕܶܡ ܕܰܥܒܰܕ݂.</VERS>
      <VERS vnumber="4">ܐܳܦ ܕܡܳܐ ܙܰܟܳܝܳܐ ܕܶܐܫܰܕ݂. ܘܰܡܠܳܗ̇ ܠܽܐܘܪܺܫܠܶܡ ܕܡܳܐ ܙܰܟܳܝܳܐ. ܘܠܳܐ ܨܒܳܐ ܡܳܪܝܳܐ ܠܡܶܫܒܰܩ.</VERS>
      <VERS vnumber="5">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܝܰܩܺܝܡ ܘܟܽܠܡܶܕܶܡ ܕܰܥܒܰܕ݂ ܗܳܐ ܟܬܺܝܒܺܝܢ ܒܰܣܦܰܪ ܕܒܶܪܝܳܡܶܝܢ ܕܡܰܠ̈ܟܶܐ ܕܺܝܗܽܘܕ݂ܳܐ.</VERS>
      <VERS vnumber="6">ܘܰܫܟܶܒ ܝܽܘܝܰܩܺܝܡ ܥܰܡ ܐܰܒܳܗܰܘ̈ܗܝ. ܘܰܐܡܠܶܟ݂ ܝܽܘܝܰܟ݂ܺܝܢ ܒܪܶܗ ܒܳܬܪܶܗ.</VERS>
      <VERS vnumber="7">ܘܠܳܐ ܐܰܘܣܶܦ ܬܽܘܒ ܡܰܠܟܳܐ ܕܡܶܨܪܶܝܢ ܠܡܶܦܰܩ ܡܶܢ ܐܰܪܥܶܗ. ܡܶܛܽܠ ܕܰܢܣܰܒ ܡܰܠܟܳܐ ܕܒܳܒܶܝܠ. ܡܶܢ ܢܰܚܠܳܐ ܕܡܶܨܪܶܝܢ ܘܰܥܕܰܡܳܐ ܠܢܰܗܪܳܐ ܦܪܳܬ݂. ܟܽܠ ܕܺܐܝܬ݂ ܗܘܳܐ ܠܡܰܠܟܳܐ ܕܡܶܨܪܶܝܢ.</VERS>
      <VERS vnumber="8">ܒܰܪ ܬܡܳܢܰܥܶܣܖ̈ܶܐ ܗܘܳܐ ܫܢܺܝ̈ܢ ܝܽܘܝܰܟ݂ܺܝܢ ܟܰܕ݂ ܐܰܡܠܶܟ݂ ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܢܶܚܫܬ݂ܳܐ ܒܰܪܬ݂ ܐܶܠܺܝܬ݂ܳܢ ܡܶܢ ܐܽܘܪܺܫܠܶܡ.</VERS>
      <VERS vnumber="9">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܐܰܒܽܘܗܝ.</VERS>
      <VERS vnumber="10">ܒܙܰܒܢܳܐ ܗܰܘ. ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܐܽܘܪܺܫܠܶܡ ܘܶܐܬ݂ܚܰܒܫܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ.</VERS>
      <VERS vnumber="11">ܘܶܐܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܥܰܠ ܩܪܺܝܬ݂ܳܐ. ܘܥܰܒܕܰܘ̈ܗܝ ܫܪܶܝܢ ܥܠܶܝܗ̇.</VERS>
      <VERS vnumber="12">ܘܰܢܦܰܩ ܝܽܘܝܰܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܡܰܠܟܳܐ ܕܒܳܒܶܝܠ. ܗܽܘ ܘܶܐܡܶܗ. ܘܥܰܒܕܰܘ̈ܗܝ. ܘܪܰܘܖ̈ܒܳܢܰܘ̈ܗܝ. ܘܰܡܗܰܝܡܢܰܘ̈ܗܝ. ܘܕܰܒܪܶܗ ܥܰܡܶܗ ܡܰܠܟܳܐ ܕܒܳܒܶܝܠ. ܒܰܫܢܰܬ݂ ܬܡܳܢܶܐ ܕܡܰܠܟܽܘܬܶܗ.</VERS>
      <VERS vnumber="13">ܘܰܐܦܶܩ ܡܶܢ ܬܰܡܳܢ ܟܽܠܶܗ ܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܒܶܝܬ݂ ܡܰܠܟܳܐ. ܘܦܰܣܶܩ ܟܽܠܗܽܘܢ ܡܳܐܢ̈ܶܐ ܕܕܰܗܒܳܐ ܕܰܥܒܰܕ݂ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ ܠܗܰܝܟܠܶܗ ܕܡܳܪܝܳܐ. ܐܰܝܟ݂ ܕܶܐܡܰܪ ܡܳܪܝܳܐ.</VERS>
      <VERS vnumber="14">ܘܓܰܠܺܝ ܠܟܽܠܳܗ̇ ܐܽܘܪܺܫܠܶܡ. ܘܰܠܟܽܠܗܽܘܢ ܪܰܘܖ̈ܒܳܢܶܐ ܘܰܠܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܥܶܣܪܳܐ ܐܰܠܦܺܝ̈ܢ ܒܓܳܠܽܘܬ݂ܳܐ. ܘܟܽܠܗܽܘܢ ܕܰܚܫ̈ܶܐ. ܘܖ̈ܰܗܳܛܶܐ. ܘܠܳܐ ܫܒܰܩ ܐܶܠܳܐ ܐܶܢ ܡܶܣܟܺܢ̈ܶܐ ܕܥܰܡܳܐ ܕܰܐܪܥܳܐ.</VERS>
      <VERS vnumber="15">ܘܓܰܠܺܝ ܠܝܽܘܝܰܟ݂ܺܝܢ ܠܒܳܒܶܝܠ. ܘܠܶܐܡܶܗ ܕܡܰܠܟܳܐ. ܘܰܠܢܶܫܰܘ̈ܗܝ ܕܡܰܠܟܳܐ. ܘܠܰܡܗܰܝܡܢܰܘ̈ܗܝ. ܘܰܠܪܰܘܖ̈ܒܳܢܶܐ ܕܰܐܪܥܳܐ. ܘܰܐܘܒܶܠ ܐܶܢܽܘܢ ܒܓܳܠܽܘܬ݂ܳܐ ܡܶܢ ܐܽܘܪܺܫܠܶܡ ܠܒܳܒܶܝܠ.</VERS>
      <VERS vnumber="16">ܘܰܠܟܽܠܗܽܘܢ ܓܰܒܖ̈ܶܐ ܚܰܝܠܬ݂ܳܢ̈ܶܐ ܫܰܒܥܳܐ ܐܰܠܦܺܝ̈ܢ. ܘܕܰܚ̈ܫܶܐ ܘܖ̈ܰܗܳܛܶܐ ܐܳܠܶܦ. ܘܟܽܠܗܽܘܢ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܐܰܝܬܺܝ ܐܶܢܽܘܢ ܡܰܠܟܳܐ ܕܒܳܒܶܝܠ ܒܓܳܠܽܘܬ݂ܳܐ ܠܒܳܒܶܝܠ.</VERS>
      <VERS vnumber="17">ܘܰܐܡܠܶܟ݂ ܡܰܠܟܳܐ ܕܒܳܒܶܝܠ ܠܰܡܬܰܢܝܳܐ ܕܳܕܶܗ ܚܠܳܦܰܘܗܝ. ܘܫܰܡܺܝ ܫܡܶܗ ܨܶܕܰܩܝܳܐ.</VERS>
      <VERS vnumber="18">ܒܰܪ ܥܶܣܪܺܝܢ ܗܘܳܐ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ ܟܰܕ݂ ܐܰܡܠܶܟ݂ ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ. ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.</VERS>
      <VERS vnumber="19">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܕܰܥܒܰܕ݂ ܝܽܘܝܰܩܺܝܡ.</VERS>
      <VERS vnumber="20">ܘܰܗܘܳܐ ܪܽܘܓܙܶܗ ܕܡܳܪܝܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܥܕܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕܳܡܰܘܗܝ. ܘܰܡܪܰܕ݂ ܨܶܕܰܩܝܳܐ ܥܰܠ ܡܰܠܟܳܐ ܕܒܳܒܶܝܠ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܰܒܫܰܢ̱ܬܳܐ ܬܫܺܝܥܳܝܬܳܐ ܠܡܰܠܟܽܘܬܶܗ. ܒܰܥܣܰܪܬܳܐ ܒܝܰܪܚܳܐ ܥܣܺܝܪܳܝܳܐ. ܐܶܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ. ܘܰܫܪܳܐ ܥܠܶܝܗ̇. ܘܰܒܢܳܐ ܥܠܶܝܗ̇ ܩܰܠܩܽܘ̈ܡܶܐ ܟܰܕ݂ ܚܳܕ݂ܪܳܐ.</VERS>
      <VERS vnumber="2">ܘܶܐܬ݂ܚܰܒܫܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ. ܥܕܰܡܳܐ ܠܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܳܐ ܨܶܕ݂ܰܩܝܳܐ.</VERS>
      <VERS vnumber="3">ܘܒܰܫܢܰܬ݂ ܚܕܰܥܶܣܖ̈ܶܐ ܠܡܰܠܟܳܐ ܨܶܕ݂ܰܩܝܳܐ. ܒܝܰܪܚܳܐ ܚܡܺܝܫܳܝܳܐ ܒܰܬ݂ܫܰܥܬ݂ܳܐ ܒܶܗ ܒܝܰܪܚܳܐ. ܥܫܶܢ ܟܰܦܢܳܐ ܒܰܩܪܺܝܬ݂ܳܐ. ܘܠܳܐ ܐܺܝܬ݂ ܗܘܳܐ ܠܰܚܡܳܐ ܠܥܰܡܳܐ ܕܰܐܪܥܳܐ.</VERS>
      <VERS vnumber="4">ܘܶܐܬܬܰܪܥܰܬ݂ ܩܪܺܝܬ݂ܳܐ. ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܥܪܰܩܘ ܘܰܢܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ. ܒܽܐܘܪܚܳܐ ܕܬܰܪܥܳܐ ܕܒܶܝܬ݂ ܫܽܘܖ̈ܶܐ ܕܥܰܠ ܓܶܢ̱ܒ ܓܰܢܬ݂ܳܐ ܕܡܰܠܟܳܐ. ܘܟܰܠܕܳܝ̈ܶܐ ܟܪܺܝܟ݂ܺܝܢ ܠܰܩܪܺܝܬ݂ܳܐ. ܘܶܐܙܰܠܘ ܒܽܐܘܪܚܳܐ ܕܰܦܩܰܥܬ݂ܳܐ.</VERS>
      <VERS vnumber="5">ܘܰܪܕܰܦܘ ܚܰܝܠܳܐ ܕܟܰܠܕܳܝ̈ܶܐ ܒܳܬܰܪ ܡܰܠܟܳܐ. ܘܰܐܕ݂ܪܟ݂ܽܘܗܝ ܠܡܰܠܟܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ. ܘܟܽܠܶܗ ܚܰܝܠܶܗ ܐܶܬ݂ܒܰܕܰܪ ܡܶܢܶܗ.</VERS>
      <VERS vnumber="6">ܘܰܐܚܕܽܘܗܝ ܠܡܰܠܟܳܐ. ܘܰܐܣܩܽܘܗܝ ܠܘܳܬ݂ ܡܰܠܟܳܐ ܕܒܳܒܶܝܠ ܠܕܶܒܠܰܬ݂. ܘܡܰܠܶܠ ܥܰܡܶܗ ܕܺܝܢܳܐ.</VERS>
      <VERS vnumber="7">ܘܠܰܒܢܰܘ̈ܗܝ ܕܨܶܕ݂ܰܩܝܳܐ ܡܰܠܟܳܐ ܢܰܟܶܣ ܡܰܠܟܳܐ ܕܒܳܒܶܝܠ. ܠܥܰܝܢܰܘ̈ܗܝ. ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ. ܘܰܐܣܪܶܗ ܒܫܺܫ̈ܠܳܬܳܐ. ܘܰܐܘܒܠܶܗ ܠܒܳܒܶܝܠ.</VERS>
      <VERS vnumber="8">ܒܝܰܪܚܳܐ ܚܡܺܝܫܳܝܳܐ ܒܰܬ݂ܫܰܥܬ݂ܳܐ ܒܶܗ ܒܝܰܪܚܳܐ ܗܺܝ ܗܺܝ ܫܢܰܬ݂ ܬܫܰܥܶܣܖ̈ܶܐ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ. ܐܶܬ݂ܳܐ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܥܰܒܕܶܗ ܕܡܰܠܟܳܐ ܕܒܳܒܶܝܠ ܠܽܐܘܪܺܫܠܶܡ.</VERS>
      <VERS vnumber="9">ܘܰܐܘܩܶܕ݂ ܠܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܠܟܳܐ. ܘܰܠܟܽܠܗܽܘܢ ܒ̈ܳܬܶܐ ܕܽܐܘܪܺܫܠܶܡ. ܘܰܠܟܽܠ ܒ̈ܳܬܶܐ ܕܪܰܘܖ̈ܒܳܢܶܐ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="10">ܘܰܠܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ. ܥܩܰܪܘ ܟܽܠܶܗ ܚܰܝܠܳܐ ܟܰܠܕܳܝ̈ܶܐ ܕܥܰܡ ܪܰܒ ܕܰܚܫ̈ܶܐ.</VERS>
      <VERS vnumber="11">ܘܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ. ܘܢܳܦ̈ܠܶܐ ܕܰܢܦܰܠܘ ܥܰܡ ܡܰܠܟܳܐ ܕܒܳܒܶܝܠ. ܘܫܰܪܟܳܐ ܕܚܰܝܠܳܐ ܓܰܠܺܝ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ. ܘܰܐܘܒܶܠ̣ ܐܶܢܽܘܢ ܠܒܳܒܶܝܠ.</VERS>
      <VERS vnumber="12">ܘܡܶܢ ܡܶܣܟܺܢ̈ܶܐ ܕܰܐܪܥܳܐ. ܫܒܰܩ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܠܟ݂ܳܖ̈ܡܶܐ ܘܰܠܦܰܠܳܚ̈ܶܐ.</VERS>
      <VERS vnumber="13">ܘܥܰܡܽܘ̈ܕܶܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ. ܘܠܰܩܢ̈ܶܐ. ܘܝܰܡܳܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ. ܬܰܒܰܪܘ ܟܰܠܕܳܝ̈ܶܐ. ܘܰܫܩܰܠܘ ܢܚܳܫܗܽܘܢ. ܘܰܐܘܒܠܽܘܗܝ ܠܒܳܒܶܝܠ.</VERS>
      <VERS vnumber="14">ܘܩܰܕ݂ܣ̈ܶܐ. ܘܺܐܝܖ̈ܶܐ. ܘܩܰܖ̈ܕܳܠܶܐ. ܘܟܰܦ̈ܶܐ. ܘܟܽܠܗܽܘܢ ܡܳܐܢ̈ܶܐ ܕܰܢܚܳܫܳܐ ܕܰܡܫܰܡܫܺܝܢ ܒܗܽܘܢ. ܢܣܰܒܘ.</VERS>
      <VERS vnumber="15">ܘܦܺܝܖ̈ܡܶܐ. ܘܩܰܛܖ̈ܽܘܩܶܐ ܕܕܰܗܒܳܐ ܘܰܕ݂ܣܺܐܡܳܐ. ܘܟ݂ܳܣ̈ܶܐ. ܢܣܰܒ ܪܰܒ ܕܰܚܫ̈ܶܐ.</VERS>
      <VERS vnumber="16">ܘܰܢܣܰܒ ܥܰܡܽܘ̈ܕܶܐ ܬܪܶܝܢ. ܘܝܰܡܳܐ ܚܰܕ݂. ܘܠܰܩܢ̈ܶܐ ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܘܠܳܐ ܗܘܳܐ ܡܰܬ݂ܩܳܠܳܐ ܠܰܢܚܳܫܗܽܘܢ ܕܟܽܠܗܽܘܢ ܡܳܐܢ̈ܶܐ ܗܳܠܶܝܢ. ܘܥܰܡܽܘ̈ܕܶܐ ܗܳܢܽܘܢ.</VERS>
      <VERS vnumber="17">ܬܡܳܢܰܥܶܣܖ̈ܶܐ ܐܰܡܺܝ̈ܢ. ܪܰܘܡܶܗ ܕܥܰܡܽܘܕܳܐ ܚܰܕ݂ ܡܶܢܗܽܘܢ. ܘܰܐܓܳܢܳܐ ܥܠܰܘܗܝ ܕܰܢܚܳܫܳܐ. ܘܪܰܘܡܳܗ̇ ܕܰܐܓܳܢܳܐ ܬܠܳܬ݂ ܐܰܡܺܝ̈ܢ. ܘܗܶܠܩ̈ܶܐ ܘܖ̈ܽܘܡܳܢܶܐ ܥܰܠ ܐܰܓܳܢܳܐ ܟܰܕ݂ ܚܳܕ݂ܪܳܐ. ܘܟܽܠܶܗ ܕܰܢܚܳܫܳܐ ܘܗܳܟܰܢܳܐ ܐܳܦ ܥܰܠ ܥܰܡܽܘܕܳܐ ܐ̱ܚܪܺܢܳܐ. ܘܟܽܠܶܗ ܕܰܢܚܳܫܳܐ.</VERS>
      <VERS vnumber="18">ܘܰܕ݂ܒܰܪ ܪܰܒ ܕܰܚܫ̈ܶܐ ܠܫܰܪܺܝܳܐ ܪܰܒܳܐ ܕܟܳܗ̈ܢܶܐ. ܘܠܰܨܦܰܢܝܳܐ ܟܳܗܢܳܐ ܕܒܳܬܪܶܗ. ܘܠܰܬܠܳܬܳܐ ܢܳܛܖ̈ܰܝ ܬܰܖ̈ܥܶܐ.</VERS>
      <VERS vnumber="19">ܘܡܶܢ ܩܪܺܝܬ݂ܳܐ ܕܒܰܪ ܡܗܰܝܡܢܳܐ ܚܰܕ݂. ܕܗܽܘ ܦܩܺܝܕ݂ ܗܘܳܐ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ. ܘܚܰܡܫܳܐ ܓܰܒܖ̈ܺܝܢ ܕܡܶܬ݂ܚܙܶܝܢ ܗܘܰܘ ܩܕ݂ܳܡ ܡܰܠܟܳܐ ܕܶܐܫܬܟܰܚܘ ܒܰܩܪܺܝܬ݂ܳܐ. ܘܰܠܣܳܦܪܳܐ ܘܰܠܪܰܒ ܚܰܝܠܳܐ ܕܰܡܚܰܝܠܺܝܢ ܗܘܰܘ ܠܥܰܡܳܐ ܕܰܐܪܥܳܐ. ܘܶܫܬܺܝܢ ܓܰܒܖ̈ܺܝܢ ܡܶܢ ܥܰܡܳܐ ܕܰܐܪܥܳܐ ܕܶܐܫܬܚܰܪܘ ܒܰܩܪܺܝܬ݂ܳܐ.</VERS>

      <VERS vnumber="43">ܗܳܠܶܝܢ ܡܰܠ̈ܟܶܐ ܕܰܐܡܠܶܟ݂ܘ ܒܰܐܪܥܳܐ ܕܰܐܕܽܘܡ. ܩܕ݂ܳܡ ܕܠܳܐ ܢܰܡܠܶܟ݂ ܡܰܠܟܳܐ ܠܰܒܢܰܝ̈ ܝܺܣܪܳܐܶܝܠ. ܐܰܡܠܶܟ݂ ܒܰܐܕܽܘܡ ܒܳܠܳܥ ܒܰܪ ܒܥܽܘܪ. ܘܰܫܡܳܗ̇ ܕܰܩܪܺܝܬ݂ܶܗ ܕܝܰܗܰܒ.</VERS>
      <VERS vnumber="44">ܘܡܺܝܬ݂ ܒܳܠܳܥ. ܘܰܐܡܠܶܟ݂ ܒܳܬܪܶܗ ܝܽܘܒܳܒ. ܒܰܪ ܙܳܪܳܚ ܡܶܢ ܒܽܘܨܳܪ.</VERS>
      <VERS vnumber="45">ܘܰܐܡܠܶܟ݂ ܒܳܬܪܶܗ ܚܫܽܘܡ ܡܶܢ ܐܰܪܥܳܐ ܕܬܰܝܡܢܳܐ.</VERS>
      <VERS vnumber="46">ܘܡܺܝܬ݂ ܚܫܽܘܡ ܘܰܐܡܠܶܟ݂ ܒܳܬܪܶܗ ܗܳܕܳܕ ܒܰܪ ܒܕ݂ܳܕ݂. ܕܰܚܪܰܒ ܠܰܐܕܽܘܡܳܝ̈ܶܐ. ܒܚܰܩ̈ܠܳܬ݂ܳܐ ܕܡܽܘܐܳܒܳܝ̈ܶܐ. ܘܰܫܡܳܗ̇ ܕܰܩܪܺܝܬ݂ܶܗ ܓܘܺܝܬ݂.</VERS>
      <VERS vnumber="47">ܘܡܺܝܬ݂ ܗܳܕܳܕ. ܘܰܐܡܠܶܟ݂ ܒܳܬܪܶܗ ܣܰܡܠܳܐ ܡܶܢ ܡܰܣܪܩܳܐ.</VERS>
      <VERS vnumber="48">ܘܡܺܝܬ݂ ܣܰܡܠܳܐ. ܘܰܐܡܠܶܟ݂ ܒܳܬܪܶܗ ܫܳܐܘܳܠ ܡܶܢ ܪܰܚܒܽܘܬ݂ ܢܰܗܪܳܐ.</VERS>
      <VERS vnumber="49">ܘܡܺܝܬ݂ ܫܳܐܘܳܠ. ܘܰܐܡܠܶܟ݂ ܒܳܬܪܶܗ ܒܥܶܠܚܰܢܳܢ ܒܰܪ ܥܒܰܟܽܘܪ.</VERS>
      <VERS vnumber="50">ܘܰܐܡܠܶܟ݂ ܒܳܬܪܶܗ ܗܳܕܳܕ. ܘܰܫܡܳܗ̇ ܕܰܩܪܺܝܬ݂ܶܗ. ܦܳܥܽܘ. ܘܰܫܡܳܐ ܕܰܐܢ̱ܬܬܶܗ. ܡܰܗܛܒܳܐܺܝܠ. ܒܰܪܬ݂ ܡܰܛܪܺܝܕ݂. ܒܰܪܬ݂ ܡܺܝܙܰܗܰܒ. ܘܡܺܝܬ݂ ܗܳܕܳܕ.</VERS>
      <VERS vnumber="51">ܘܰܗܘܰܘ ܪܰܘܖ̈ܒܳܢܶܐ ܕܰܐܕܽܘܡ. ܪܰܒܳܐ ܬܰܡܢܰܥ. ܪܰܒܳܐ ܥܰܢܘܳܐ. ܪܰܒܳܐ ܐܰܝܬܺܝܬ݂.</VERS>
      <VERS vnumber="52">ܪܰܒܳܐ ܐܰܗܠܺܝܒܳܡܳܐ. ܪܰܒܳܐ ܐܺܝܠܳܐ. ܪܰܒܳܐ ܦܺܝܢܽܘܢ.</VERS>
      <VERS vnumber="53">ܪܰܒܳܐ ܩܰܢܙ. ܪܰܒܳܐ ܬܰܝܡܳܢ. ܪܰܒܳܐ ܡܰܒܨܰܪ.</VERS>
      <VERS vnumber="54">ܪܰܒܳܐ ܡܰܓܕܺܝܠ. ܪܰܒܳܐ ܓܺܝܪܰܡ. ܘܗܳܠܶܝܢ ܪܰܘܖ̈ܒܳܢܶܐ ܕܰܐܕܽܘܡ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܗܳܠܶܝܢ ܒܢܰܝ̈ ܝܺܣܪܳܐܶܝܠ. ܪܽܘܒܺܝܠ. ܫܶܡܥܽܘܢ. ܠܶܘܺܝ. ܝܺܗܽܘܕܳܐ. ܐܺܝܣܳܟܳܪ. ܙܒܳܠܳܘܢ.</VERS>
      <VERS vnumber="2">ܘܕ݂ܳܢ. ܘܝܰܘܣܶܦ. ܘܒܶܢܝܳܡܶܝܢ. ܢܰܦܬܳܠܺܝ. ܓܳܕ݂ ܐܳܫܺܝܪ.</VERS>
      <VERS vnumber="3">ܒܢܰܘ̈ܗܝ ܕܺܝܗܽܘܕ݂ܳܐ. ܥܺܝܪ. ܐܘܢܳܢ. ܘܫܶܠܝܳܐ. ܗܳܠܶܝܢ ܬܠܳܬܳܐ ܐܶܬܺܝܠܶܕܘ ܠܶܗ ܡܶܢ ܒܰܬ݂ܫܽܘܥ ܟܢܰܥܢܳܝܬܳܐ ܘܰܗܘܳܐ ܥܺܝܪ ܒܽܘܟܪܶܗ ܕܺܝܗܽܘܕ݂ܳܐ. ܒܺܝܫ ܩܕ݂ܳܡ ܡܳܪܝܳܐ. ܘܩܰܛܠܶܗ.</VERS>
      <VERS vnumber="4">ܘܬܳܡܳܪ ܟܰܠܬ݂ܶܗ ܝܶܠܕܰܬ݂ ܠܶܗ ܠܦܰܪܶܨ. ܘܰܠܙܳܪܳܚ. ܟܽܠܗܽܘܢ ܒܢܰܝ̈ ܝܺܗܽܘܕܳܐ ܚܰܡܫܳܐ.</VERS>
      <VERS vnumber="5">ܘܰܒܢܰܘ̈ܗܝ ܕܦܰܪܶܨ. ܚܶܨܪܽܘܢ. ܘܰܚܡܽܘܝܶܠ.</VERS>
      <VERS vnumber="6">ܘܰܒܢܰܘ̈ܗܝ ܕܙܳܪܳܚ. ܙܰܡܪܺܝ. ܘܳܐܬܳܢ. ܘܗܳܡܳܢ. ܘܟܰܠܟܳܠ. ܘܕܰܪܕܳܥ. ܟܽܠܗܽܘܢ ܚܰܡܫܳܐ.</VERS>
      <VERS vnumber="7">ܘܰܒܢܰܘ̈ܗܝ ܕܟܰܪܡܺܝ. ܥܳܟܳܪ ܥܳܟ݂ܽܘܪܶܗ ܕܺܝܣܪܳܐܶܝܠ. ܕܰܐܥܠܺܝ ܒܚܶܪܡܳܐ.</VERS>
      <VERS vnumber="8">ܘܰܒܢܰܘ̈ܗܝ ܕܳܐܬ݂ܳܢ. ܥܰܙܰܪܝܳܐ.</VERS>
      <VERS vnumber="9">ܘܰܒܢܰܘ̈ܗܝ ܕܚܶܨܪܽܘܢ ܕܶܐܬܺܝܠܶܕܘ ܠܶܗ. ܪܰܚܡܳܐܶܝܠ. ܘܪܳܡ. ܘܣܰܠܒܺܝ.</VERS>
      <VERS vnumber="10">ܘܪܳܡ ܐܰܘܠܶܕ ܠܥܰܡܺܝܢܳܕ݂ܳܒ. ܘܥܰܡܺܝܢܳܕ݂ܳܒ ܐܰܘܠܶܕ ܠܢܶܚܫܽܘܢ ܪܰܒܳܐ ܕܰܒܢܰܝ̈ ܝܺܗܽܘܕܳܐ.</VERS>
      <VERS vnumber="11">ܘܢܶܚܫܽܘܢ ܐܰܘܠܶܕ ܠܣܰܠܡܳܐ. ܘܣܰܠܡܳܐ ܐܰܘܠܶܕ ܠܒܳܥܳܙ.</VERS>
      <VERS vnumber="12">ܘܒܳܥܳܙ ܐܰܘܠܶܕ ܠܥܽܘܒܺܝܕ݂. ܘܥܽܘܒܺܝܕ݂ ܐܰܘܠܶܕ ܠܺܐܝܫܰܝ.</VERS>
      <VERS vnumber="13">ܘܺܐܝܫܰܝ ܐܰܘܠܶܕ ܠܒܽܘܟܪܶܗ ܠܶܐܠܺܝܰܐܒ. ܘܠܰܐܒܺܝܢܳܕ݂ܳܒ ܬܶܢܝܳܢܳܐ. ܘܫܰܡܳܐ ܬܠܺܝܬܳܝܳܐ.</VERS>
      <VERS vnumber="14">ܘܢܰܬܰܢܰܐܶܝܠ ܪܒܺܝܥܳܝܳܐ. ܘܕ݂ܰܪܺܝ ܚܡܺܝܫܳܝܳܐ.</VERS>
      <VERS vnumber="15">ܐܘܨܽܘܡ ܫܬܺܝܬܳܝܳܐ. ܘܶܐܠܺܝܗܽܘ ܫܒܺܝܥܳܝܳܐ. ܘܕܰܘܺܝܕ݂ ܬܡܺܝܢܳܝܳܐ.</VERS>
      <VERS vnumber="16">ܘܬܰܪܬܶܝܢ ܐܰܚ̈ܘܳܬ݂ܗܽܘܢ. ܨܽܘܪܺܝܳܐ ܘܰܐܒܺܝܥܶܠ. ܘܰܒܢܶܝ̈ܗ̇ ܕܨܽܘܪܺܝܳܐ ܐܰܒܺܝܫܰܝ. ܘܝܽܘܐܳܒ. ܘܰܥܫܳܐܶܝܠ. ܬܠܳܬܳܐ.</VERS>
      <VERS vnumber="17">ܘܰܐܒܺܝܥܶܠ ܝܶܠܕܰܬ݂ ܠܥܰܡܣܳܐ. ܘܰܐܒܽܘܗܝ ܕܥܰܡܣܳܐ ܝܳܬܰܪ.</VERS>
      <VERS vnumber="18">ܘܟܳܠܳܒ ܒܰܪ ܚܶܨܪܽܘܢ ܐܰܘܠܶܕ ܡܶܢ ܥܪܽܘܒܳܐ ܐܰܢ̱ܬܬܶܗ. ܠܺܝܕ݂ܺܝܥܽܘܬ݂ ܘܗܳܠܶܝܢ ܒܢܶܝ̈ܗ̇. ܕܳܒܳܪ. ܐܳܫܺܝܪ. ܘܝܽܘܒܳܒ. ܘܰܐܕܽܘܢ</VERS>
      <VERS vnumber="19">ܘܡܺܝܬܰܬ݂ ܥܪܽܘܒܳܐ. ܘܰܢܣܰܒ ܠܶܗ ܟܳܠܳܒ ܠܳܐܦܪܰܬ݂. ܘܝܶܠܕܰܬ݂ ܠܶܗ ܠܚܽܘܪ.</VERS>
      <VERS vnumber="20">ܘܚܽܘܪ ܐܰܘܠܶܕ ܠܽܐܘܪܺܝ. ܐܘܪܺܝ ܐܰܘܠܶܕ ܠܒܰܨܠܺܝܐܶܝܠ.</VERS>
      <VERS vnumber="21">ܘܒܳܬܰܪ ܗܳܠܶܝܢ ܥܰܠ ܚܶܨܪܽܘܢ ܥܰܠ ܒܰܪܬ݂ ܡܳܟ݂ܺܝܪ ܐܰܒܽܘܗܝ ܕܓܶܠܥܳܕ݂ ܘܢܰܣܒܳܗ̇. ܘܗܽܘ ܐܺܝܬܰܘܗܝ ܗܘܳܐ ܒܰܪ ܫܢܺܝ̈ܢ ܫܬܺܝܢ. ܘܝܶܠܕܰܬ݂ ܗܘܳܬ݂ ܠܶܗ ܠܰܣܓܽܘܒ.</VERS>
      <VERS vnumber="22">ܘܰܣܓܽܘܒ ܐܰܘܠܶܕ ܠܝܳܐܺܝܪ. ܘܰܗܘܰܝ̈ ܠܶܗ ܥܶܣܪܺܝܢ ܘܰܬ݂ܠܳܬ݂ ܩܽܘܖ̈ܝܳܐ ܒܰܐܪܥܳܐ ܕܓܶܠܥܳܕ݂ </VERS>
      <VERS vnumber="24">ܘܡܶܢ ܒܳܬܰܪ ܗܳܠܶܝܢ. ܡܺܝܬ݂ ܚܶܨܪܽܘܢ ܒܰܐܪܥܳܐ ܕܟܳܠܳܒ ܒܰܐܦܪܳܬ݂ ܘܝܶܠܕܰܬ݂ ܗܘܳܬ݂ ܠܶܗ ܒܢܰܝܳܐ. ܐܶܫܬܳܘܺܝܪ ܐܰܒܽܘܗܝ ܕܰܬ݂ܩܽܘܥ.</VERS>
      <VERS vnumber="25">ܘܰܗܘܰܘ ܒܢܰܘ̈ܗܝ ܕܺܝܪܰܚܡܶܠ ܒܽܘܟܪܶܗ ܕܚܶܨܪܽܘܢ. ܐܳܪܳܡ. ܘܒܰܥܢܳܐ. ܘܳܐܪܳܢ. ܘܳܐܨܳܡ ܚܳܬ݂ܗܽܘܢ.</VERS>
      <VERS vnumber="26">ܘܰܗܘܳܬ݂ ܐܰܢ̱ܬܬ݂ܳܐ ܐ̱ܚܪܺܬܳܐ ܠܺܝܪܰܚܡܶܠ. ܘܰܫܡܳܗ̇ ܥܶܛܪܳܐ. ܘܗܺܝ ܗܘܳܬ݂ ܐܶܡܶܗ ܕܽܐܘܢܺܝܡ.</VERS>
      <VERS vnumber="27">ܘܰܗܘܰܘ ܒܢܰܘ̈ܗܝ ܕܳܐܪܳܡ ܒܽܘܟܪܶܗ ܕܺܝܪܰܚܡܶܠ. ܡܳܥܳܨ. ܘܢܳܒܺܝܢ. ܘܥܽܘܛܳܪ</VERS>
      <VERS vnumber="28">ܘܰܗܘܰܘ ܒܢܰܘ̈ܗܝ ܕܽܐܘܢܺܝܡ. ܣܳܒܺܝ. ܘܝܽܘܕ݂ܳܥ. ܘܰܒܢܰܝ̈ ܣܳܒܺܝ. ܢܳܕ݂ܳܒ. ܘܰܐܒܺܝܫܽܘܪ</VERS>
      <VERS vnumber="29">ܘܰܫܡܳܗ̇ ܕܰܐܢ̱ܬܬܶܗ ܕܰܐܒܺܝܫܽܘܪ. ܐܰܒܺܝܚܶܠ. ܘܝܶܠܕܰܬ݂ ܠܶܗ ܠܰܐܚܒܳܢ ܘܰܠܡܽܘܠܺܝܕ݂</VERS>
      <VERS vnumber="30">ܘܰܒܢܰܘ̈ܗܝ ܕܢܳܕ݂ܳܒ. ܣܳܠܳܕ݂. ܘܰܦܠܳܪܺܝܡ. ܘܡܺܝܬ݂ ܣܳܠܳܕ݂ ܕܠܳܐ ܒܢܺܝ̈ܢ</VERS>
      <VERS vnumber="31">ܘܰܒܢܰܘ̈ܗܝ ܕܰܦܠܳܪܺܝܡ. ܐܶܫܰܥܝܳܐ. ܘܰܒܢܰܘ̈ܗܝ ܕܶܐܫܰܥܝܳܐ. ܫܽܘܫܰܢ. ܘܰܒܢܰܘ̈ܗܝ ܕܫܽܘܫܰܢ. ܐܰܚܠܺܝ.</VERS>
      <VERS vnumber="32">ܘܰܒܢܰܘ̈ܗܝ ܕܝܽܘܝܳܕ݂ܳܥ ܐܰܚܽܘܗܝ ܕܣܳܒܺܝ. ܝܳܬܳܪ. ܘܝܽܘܢܳܬ݂ܳܢ. ܘܡܺܝܬ݂ ܝܳܬ݂ܳܪ ܕܠܳܐ ܒܢܺܝ̈ܢ. </VERS>
      <VERS vnumber="33">ܘܰܒܢܰܘ̈ܗܝ ܕܝܽܘܢܳܬ݂ܳܢ. ܠܳܦܳܬ݂. ܐܘܙܳܐ. ܗܳܠܶܝܢ ܗܘܰܘ ܒܢܰܘ̈ܗܝ ܕܝܺܪܰܚܡܶܠ.</VERS>
      <VERS vnumber="34">ܘܠܳܐ ܗܘܰܘ ܠܫܽܘܫܰܢ ܒܢܰܝ̈ܳܐ ܕܶܟܖ̈ܶܐ. ܐܶܠܳܐ ܒܢ̈ܳܬ݂ܳܐ ܢܶܩ̈ܒܳܬ݂ܳܐ. ܘܰܠܫܽܘܫܰܢ ܗܘܳܐ ܠܶܗ ܓܰܒܪܳܐ ܚܰܕ݂ ܚܰܬ݂ܢܳܐ ܡܶܢ ܡܶܨܪܳܐ. ܘܰܫܡܶܗ ܝܰܪܕܳܚܳܐ.</VERS>
      <VERS vnumber="35">ܘܝܰܗܒ ܠܶܗ ܫܽܘܫܰܢ ܒܰܪܬܶܗ ܠܰܐܢ̱ܬܬ݂ܳܐ. ܘܝܶܠܕܰܬ݂ ܠܶܗ ܠܥܰܬܺܝ</VERS>
      <VERS vnumber="36">ܘܥܰܬܺܝ ܐܰܘܠܶܕ ܠܢܳܬܳܢ ܘܢܳܬܳܢ ܐܰܘܠܶܕ ܠܕ݂ܳܒܺܝܪ.</VERS>
      <VERS vnumber="37">ܘܕܳܒܺܝܪ ܐܰܘܠܶܕ ܠܳܐܦܺܝܠ. ܘܳܐܦܺܝܠ ܐܰܘܠܶܕ ܠܝܽܘܒܳܒ.</VERS>
      <VERS vnumber="38">ܘܝܽܘܒܳܒ ܐܰܘܠܶܕ ܠܝܳܗܽܘ ܘܝܳܗܽܘ ܐܰܘܠܶܕ ܠܥܰܙܰܪܝܳܐ.</VERS>
      <VERS vnumber="39">ܘܥܰܙܰܪܝܳܐ ܐܰܘܠܶܕ ܠܚܳܠܳܨ ܘܚܳܠܳܨ ܐܰܘܠܶܕ ܠܶܐܠܥܰܣܳܐ</VERS>
      <VERS vnumber="40">ܘܶܐܠܥܰܣܳܐ ܐܰܘܠܶܕ ܠܣܰܡܣܺܝ ܘܣܰܡܣܺܝ ܐܰܘܠܶܕ݂ ܠܫܳܠܽܘܡ.</VERS>
      <VERS vnumber="41">ܘܫܳܠܽܘܡ ܐܰܘܠܶܕ ܠܶܐܠܩܰܡܝܳܐ. ܘܶܐܠܩܰܡܝܳܐ ܐܰܘܠܶܕ ܠܶܐܠܺܝܫܡܰܥ.</VERS>
      <VERS vnumber="42">ܘܰܒܢܰܘ̈ܗܝ ܕܟܳܠܳܒ ܐܰܚܽܘܗܝ ܕܝܶܪܰܚܡܶܠ. ܐܶܠܺܝܫܡܺܝ ܒܽܘܟܪܶܗ. ܗܽܘ ܐܰܒܽܘܗܝ ܕܙܺܝܦ.</VERS>
      <VERS vnumber="43">ܘܰܒܢܰܘ̈ܗܝ ܕܡܶܐܪܫܳܐ ܐܰܒܽܘܗܝ ܕܚܶܒܪܽܘܢ. ܩܽܘܪܳܚ. ܘܬܰܦܽܘܚ. ܘܰܪܩܶܡ. ܘܰܫܡܰܥ.</VERS>
      <VERS vnumber="44">ܘܰܫܡܰܥ ܐܰܘܠܶܕ ܠܪܳܚܳܡ ܐܰܒܽܘܗܝ ܕܺܝܪܰܩܥܰܡ ܘܺܝܪܰܩܥܰܡ ܐܰܘܠܶܕ ܠܣܰܡܺܝ.</VERS>
      <VERS vnumber="46">ܘܥܽܘܦܢܳܐ ܕܪܽܘܟ݂ܬܶܗ ܕܟܳܠܳܒ ܝܶܠܕܰܬ݂ ܠܚܽܘܪܳܢ. ܘܚܽܘܪܳܢ ܐܰܘܠܶܕ ܠܓܳܘܙܳܢ. .</VERS>
      <VERS vnumber="47">???.</VERS>
      <VERS vnumber="48">???.</VERS>
      <VERS vnumber="49">???</VERS>
      <VERS vnumber="50">ܗܳܠܶܝܢ ܗܘܰܘ ܒܢܰܘ̈ܗܝ ܕܟܳܠܳܒ. ܒܰܪ ܚܽܘܪ ܒܽܘܟܪܶܗ ܕܳܐܦܪܰܬ݂. ܫܳܒܳܠ ܐܶܬܺܝܠܶܕ ܒܩܽܘܪܝܰܬ݂ ܢܰܥܪܺܝܢ.</VERS>
      <VERS vnumber="51">ܣܰܡܠܳܐ ܐܶܬܺܝܠܶܕ ܒܒܶܝܬ݂ ܠܚܶܡ. ܐܳܒܺܝ ܐܶܬܺܝܠܶܕ ܒܓܳܕܳܪ.</VERS>
      <VERS vnumber="52">ܘܰܗܘܰܘ ܒܢܰܝ̈ܐ ܠܫܳܒܳܠ ܒܩܽܘܪܝܰܬ݂ ܢܰܥܪܺܝܢ. ܥܶܛܪܽܘܬ݂. ܝܽܘܒܳܠ. .</VERS>
      <VERS vnumber="53">???</VERS>
      <VERS vnumber="54">ܚܰܨܪܺܝ. ܣܦܰܪܝܰܡ. ܢܛܽܘܦܰܬ݂. ܣܰܡܠܳܐ. ܫܡܽܘܥܬ݂ܺܝܡ. ܫܟ݂ܳܒ. ܚܰܡܳܐ. ܗܳܠܶܝܢ ܟܽܠܗܽܘܢ ܒܢܰܝ̈ܳܐ ܗܘܰܘ ܠܫܳܒܳܠ ܒܩܽܘܪܝܰܬ݂ ܢܰܥܪܺܝܢ. </VERS>
    </CHAPTER>
    <CHAPTER cnumber="3">
      <VERS vnumber="1">ܘܗܳܠܶܝܢ ܒܢܰܝ̈ܐ ܗܘܰܘ ܠܕܰܘܺܝܕ݂ ܒܚܶܒܪܽܘܢ. ܫܡܳܐ ܕܰܒܪܶܗ ܒܽܘܟܪܶܗ. ܚܰܡܢܽܘܢ ܕܡܶܢ ܐܰܚܺܝܢܥܶܡ ܕܡܶܢ ܐܺܝܙܰܪܥܶܝܠ. ܬܶܢܝܳܢܳܐ ܟܳܠܳܒ. ܕܡܶܢ ܐܳܒܺܝܓܶܠ ܐܰܢ̱ܬܬܶܗ ܕܢܳܒܳܠ ܕܡܶܢ ܛܽܘܪ ܟܰܪܡܶܠܳܐ.</VERS>
      <VERS vnumber="2">ܬܠܺܝܬܳܝܳܐ. ܐܰܒܺܝܫܠܳܘܡ ܒܰܪ ܡܰܥܟܳܐ ܒܰܪܬ݂ ܬܽܘܠܡܰܝ ܡܰܠܟܳܐ ܕܓܳܫܽܘܪ ܪܒܺܝܥܳܝܳܐ ܐܰܕܽܘܢܺܝܳܐ ܒܰܪ ܚܰܓܺܝܬ݂.</VERS>
      <VERS vnumber="3">ܚܡܺܝܫܳܝܳܐ. ܫܦܰܛܝܳܐ ܒܰܪ ܐܳܦܺܝܛܶܠ. ܫܬܺܝܬܳܝܳܐ. ܐܺܝܬ݂ܽܘܪܥܰܡ. ܕܡܶܢ ܥܶܓܠܳܐ ܐܰܢ̱ܬܬܶܗ ܕܕܰܘܺܝܕ݂.</VERS>
      <VERS vnumber="4">ܗܳܠܶܝܢ ܒܢܰܝ̈ܳܐ ܫܬܳܐ. ܐܶܬܺܝܠܶܕܘ ܠܕܰܘܺܝܕ݂ ܒܚܶܒܪܽܘܢ. ܘܰܐܡܠܶܟ݂ ܬܰܡܳܢ ܫܒܰܥ ܫܢܺܝ̈ܢ. ܘܶܫܬܳܐ ܝܰܖ̈ܚܺܝܢ ܘܰܬ݂ܠܳܬ݂ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.</VERS>
      <VERS vnumber="5">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܰܫܟܽܘܒ. ܘܢܳܬܳܢ. ܘܰܫܠܶܝܡܽܘܢ.</VERS>
      <VERS vnumber="6">ܘܝܰܒܚܳܪ. ܘܶܐܠܺܝܫܡܰܥ. ܘܶܐܠܺܝܕܰܥ.</VERS>
      <VERS vnumber="7">ܘܶܐܠܺܝܦܠܳܛ. ܘܢܳܘܓܰܗ. ܘܰܢܦܳܓ.</VERS>
      <VERS vnumber="8">ܘܰܢܦܺܝܓ. ܘܶܐܠܺܝܫܰܥ.</VERS>
      <VERS vnumber="9">ܗܳܠܶܝܢ ܟܽܠܗܽܘܢ ܒܢܰܝ̈ ܕܰܘܺܝܕ݂ ܘܬ݂ܳܡܳܪ ܚܳܬ݂ܗܽܘܢ.</VERS>
      <VERS vnumber="10">ܘܰܒܢܰܘ̈ܗܝ ܕܰܫܠܶܝܡܽܘܢ. ܪܚܰܒܥܰܡ ܒܪܶܗ. ܐܰܒܺܝܳܐ ܒܪܶܗ. ܐܳܣܳܐ ܒܪܶܗ. ܝܽܘܫܳܦܳܛ ܒܪܶܗ.</VERS>
      <VERS vnumber="11">ܝܽܘܪܳܡ ܒܪܶܗ. ܐܶܚܰܙܝܳܐ ܒܪܶܗ. ܝܽܘܐܳܫ ܒܪܶܗ.</VERS>
      <VERS vnumber="12">ܐܳܡܽܘܨܺܝܳܐ ܒܪܶܗ. ܥܽܘܙܺܝܳܐ ܒܪܶܗ. ܝܽܘܬ݂ܳܡ ܒܪܶܗ.</VERS>
      <VERS vnumber="13">ܐܳܚܳܙ ܒܪܶܗ. ܚܶܙܰܩܝܳܐ ܒܪܶܗ. ܡܢܰܫܶܐ ܒܪܶܗ.</VERS>
      <VERS vnumber="14">ܐܰܡܽܘܢ ܒܪܶܗ. ܝܽܘܫܺܝܳܐ ܒܪܶܗ.</VERS>
      <VERS vnumber="15">ܘܰܒܢܰܘ̈ܗܝ ܕܝܽܘܫܺܝܳܐ. ܒܽܘܟܪܶܗ ܝܽܘܚܰܢܳܢ. ܬܶܢܝܳܢܳܐ ܝܽܘܝܰܩܺܝܡ. ܬܠܺܝܬܳܝܳܐ ܨܶܕ݂ܰܩܝܳܐ. ܪܒܺܝܥܳܝܳܐ ܫܳܠܽܘܡ.</VERS>
      <VERS vnumber="16">ܘܰܒܢܰܘ̈ܗܝ ܕܝܽܘܝܰܩܺܝܡ. ܝܽܘܟܰܢܝܳܐ ܒܪܶܗ. ܨܶܕ݂ܰܩܝܳܐ ܒܪܶܗ.</VERS>
      <VERS vnumber="17">ܘܰܒܢܰܘ̈ܗܝ ܕܝܽܘܟܰܢܝܳܐ. ܐܰܫܪܰܫܬܺܝܠ ܒܪܶܗ.</VERS>
      <VERS vnumber="18">ܘܡܰܠܟܽܘܡ ܒܪܶܗ. ܘܰܦܪܳܝܳܐ ܒܪܶܗ. ܘܫܰܥܨܰܪ ܒܪܶܗ. ܘܰܢܩܰܡܝܳܐ ܒܪܶܗ. ܘܰܫܡܽܘܥ ܒܪܶܗ. ܘܰܢܕ݂ܰܒܝܳܐ ܒܪܶܗ.</VERS>
      <VERS vnumber="19">ܘܰܒܢܰܘ̈ܗܝ ܕܰܢܕ݂ܰܒܝܳܐ. ܙܽܘܪܒܳܒܶܝܠ ܘܫܶܡܥܺܝ ܘܰܒܢܰܝ̈ ܙܽܘܪܒܳܒܶܝܠ. ܡܰܫܠܰܡ ܘܚܰܢܰܢܝܳܐ. ܘܣܰܠܩܰܬ݂ ܚܳܬ݂ܗܽܘܢ.</VERS>
      <VERS vnumber="20">ܘܰܚܫܺܝܒܳܐ. ܘܝܳܗܽܘܐܶܝܠ. ܘܰܒܪܺܝܥܳܐ. ܘܰܚܣܰܕ݂ܝܳܐ.</VERS>
      <VERS vnumber="21">ܒܢܰܝ̈ ܚܰܢܰܢܝܳܐ. ܦܠܰܛܝܳܐ. ܐܘܫܰܥܝܳܐ. ܐܰܪܦܳܝܳܐ ܒܪܶܗ. ܐܰܪܢܽܘܢ ܒܪܶܗ. ܥܽܘܒܰܕ݂ܝܳܐ ܒܪܶܗ ܕܽܐܘܫܰܥܝܳܐ.</VERS>
      <VERS vnumber="22">ܘܰܒܪܶܗ ܕܰܫܟܰܢܝܳܐ. ܫܡܰܥܝܳܐ. ܘܰܒܪܶܗ ܕܫܡܰܥܝܳܐ. ܚܳܛܽܘܫ. ܘܰܢܓܳܐܶܝܠ. ܘܥܰܙܰܪܝܳܐ. ܘܚܶܙܰܩܝܳܐ.</VERS>
      <VERS vnumber="23">ܘܗܽܘܕ݂ܳܝܳܐ. ܘܰܠܫܺܝܒ. ܘܰܦܠܳܝܳܐ. ܘܝܰܥܩܽܘܒ. ܘܝܽܘܚܰܢܳܢ. ܘܰܕ݂ܠܳܝܳܐ. ܘܥܰܢܳܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܗܳܠܶܝܢ ܒܢܰܘ̈ܗܝ ܕܺܝܗܽܘܕ݂ܳܐ ܦܰܪܶܨ. ܘܚܶܨܪܽܘܢ. ܘܟܰܪܡܺܝ. ܘܝܳܢܽܘܪ. ܘܫܽܘܒܳܠ.</VERS>
      <VERS vnumber="2">ܘܠܰܐܝܳܐ ܒܰܪ ܫܽܘܒܳܠ. ܐܰܘܠܶܕ ܠܢܳܚܳܬ݂ ܘܢܳܚܳܬ݂ ܐܰܘܠܶܕ ܠܰܐܚܺܝܡܺܝ. ܘܰܠܝܰܕ݂. ܗܳܠܶܝܢ ܫܰܖ̈ܒܳܬ݂ܳܐ ܕܰܪܚܰܒܥܰܡ.</VERS>
      <VERS vnumber="3">ܘܗܳܠܶܝܢ ܒܢܰܘ̈ܗܝ ܕܰܐܒܺܝܢܳܕ݂ܳܒ. ܐܰܚܺܝܙܰܪܥܶܠ. ܘܢܶܫܡܳܐ. ܘܕ݂ܺܝܒܳܫ.</VERS>
      <VERS vnumber="4">ܘܰܦܓܽܘܐܶܝܠ. ܘܚܽܘܫܺܝܳܐ ܘܗܳܠܶܝܢ ܒܢܰܘ̈ܗܝ ܕܚܽܘܪ ܒܽܘܟܪܶܗ ܕܳܐܦܪܰܬ݂ ܕܰܗܘܳܐ ܐܰܒܽܘܗܝ ܡܶܢ ܒܶܝܬ݂ܠܚܶܡ.</VERS>
      <VERS vnumber="5">ܘܠܰܐܚܺܝܫܽܘܪ ܐܰܒܽܘܗܝ ܕܰܬ݂ܩܽܘܥ. ܗܘܰܝ̈ ܠܶܗ ܬܰܪܬܶܝܢ ܢܶܫܺܝ̈ܢ.</VERS>
      <VERS vnumber="6">ܘܝܶܠܕܰܬ݂ ܚܕ݂ܳܐ ܡܶܢܗܶܝܢ. ܠܰܐܚܺܝܪܳܡ. ܘܠܰܬ݂ܦܳܪ. ܘܰܠܬܰܝܡܳܢ. ܘܰܠܚܰܪܫܬܰܪ ܗܳܠܶܝܢ ܗܘܰܘ ܒܢܶܝ̈ܗ̇ ܕܰܚܕ݂ܳܐ ܡܶܢܗܶܝܢ.</VERS>
      <VERS vnumber="9">ܘܰܗܘܳܐ ܚܰܕ݂ ܝܰܩܺܝܪ ܥܰܠ ܐܰܒܽܘܗܝ ܘܥܰܠ ܐܶܡܶܗ. ܘܰܩܪܳܐ ܫܡܶܗ ܥܰܝܢܰܝ̈.</VERS>
      <VERS vnumber="10">ܘܶܐܡܰܪ ܠܶܗ. ܡܒܰܪܳܟ݂ܽܘ ܢܒܰܪܟܳܟ݂ ܡܳܪܝܳܐ. ܘܢܰܣܓܶܐ ܬܚܽܘܡܳܟ݂. ܘܬܶܗܘܶܐ ܐܺܝܕ݂ܶܗ ܥܰܡܳܟ݂. ܘܢܶܦܪܩܳܟ݂ ܡܶܢ ܒܺܝܫܳܐ. ܕܠܳܐ ܢܶܫܬܰܠܰܛ ܒܳܟ݂. ܘܢܶܬܶܠ ܠܳܟ݂ ܡܳܐ ܕܫܳܐܶܠ ܐܰܢ̱ܬ ܠܶܗ.</VERS>
      <VERS vnumber="11">ܘܟܳܠܳܒ ܐܰܚܽܘܗܝ ܕܰܐܚܺܝܳܐ. ܐܰܘܠܶܕ ܠܰܡܚܺܝܪ ܗܽܘ ܗܘܳܐ ܐܰܒܽܘܗܝ ܕܶܐܫܬܽܘܢ. </VERS>
      <VERS vnumber="12">ܘܶܐܫܬܽܘܢ ܐܰܘܠܶܕ ܠܪܽܘܦܳܐ. ܘܪܽܘܦܳܐ ܐܰܘܠܶܕ ܠܦܰܣܺܝܚ. ܘܦܰܣܺܝܚ ܐܰܘܠܶܕ ܠܰܬ݂ܚܺܝܳܐ. ܘܰܬ݂ܚܺܝܳܐ ܐܰܘܠܶܕ ܠܝܰܥܙܺܝܪ.</VERS>
      <VERS vnumber="15">ܗܳܠܶܝܢ ܗܘܰܘ ܒܢܰܝ̈ܳܐ ܕܟܳܠܳܒ ܒܰܪ ܝܽܘܦܢܳܐ. ܘܰܒܢܰܘ̈ܗܝ ܕܟܳܠܳܒ. ܫܶܡ ܒܪܶܗ ܒܽܘܟܪܶܗ ܐܰܠܳܐ. ܘܰܫܡܳܐ ܕܬܶܢܝܳܢܳܐ ܢܳܥܳܡ. ܘܰܫܡܶܗ ܕܰܬܠܺܝܬܳܝܳܐ ܩܰܢܙ. ܘܰܫܡܶܗ ܕܰܪܒܺܝܥܳܝܳܐ ܐܳܫܺܝܦ ܘܰܫܡܶܗ ܕܰܚܡܺܝܫܳܝܳܐ ܝܰܡܽܘܐܶܝܠ. ܘܰܫܡܶܗ ܕܰܫܬܺܝܬܳܝܳܐ ܝܰܗܪܽܘܒ ܗܳܠܶܝܢ ܒܢܰܝ̈ܳܐ ܗܘܰܘ ܠܟܳܠܳܒ ܒܰܪ ܝܽܘܦܢܳܐ.</VERS>
      <VERS vnumber="19">ܘܰܒܢܰܝ̈ ܐܰܢ̱ܬܰܬ݂ ܐܽܘܪܺܝܳܐ. ܚܳܬܶܗ ܕܢܰܚܽܘܡ ܐܰܒܽܘܗܝ ܕܰܩܥܺܝܠܳܐ. ܙܰܡܪܺܝ. ܘܶܐܫܬܡܽܘܥ. ܘܡܰܟܺܝܬ݂. ܘܶܐܫܬܡܰܥ. ܘܰܐܫܺܝܡܽܘܢ.</VERS>
      <VERS vnumber="20">ܘܰܒܢܰܘ̈ܗܝ ܕܰܐܫܺܝܡܽܘܢ. ܐܰܡܽܘܢ. ܘܕ݂ܽܘܡܝܳܐ. ܘܙܳܪܳܚ. ܘܫܶܠܳܐ.</VERS>
      <VERS vnumber="21">ܗܳܠܶܝܢ ܒܢܰܘ̈ܗܝ ܕܺܝܗܽܘܕ݂ܳܐ. ܝܰܡܽܘܐܶܝܠ. ܘܝܰܡܺܝܢ. ܘܳܐܗܳܪ. ܘܝܳܟ݂ܺܝܢ. ܘܨܳܚܳܪ. ܘܪܺܝܒ. ܘܙܳܪܳܚ. ܘܫܳܐܘܳܠ.</VERS>
      <VERS vnumber="25">ܗܳܠܶܝܢ ܒܢܰܝ̈ܳܐ ܕܫܶܠܳܐ ܒܪܶܗ ܕܺܝܗܽܘܕ݂ܳܐ.</VERS>
      <VERS vnumber="26">ܘܰܒܢܰܘ̈ܗܝ ܕܫܶܡܥܽܘܢ. ܡܰܒܣܰܡ ܒܪܶܗ. ܡܰܫܡܰܥ ܒܪܶܗ. ܫܡܰܥܬܺܝ ܒܪܶܗ. ܚܡܶܠ ܒܪܶܗ. ܙܰܟܺܝ ܒܪܶܗ. ܫܶܡܥܺܝ ܒܪܶܗ.</VERS>
      <VERS vnumber="27">ܘܰܗܘܰܘ ܠܫܶܡܥܺܝ ܒܢܰܝ̈ܳܐ ܫܬܳܬܰܥܣܰܪ. ܘܫܶܬ݂ ܒܢ̈ܳܬ݂ܳܐ ܘܠܰܐܚܽܘܗܝ ܠܳܐ ܗܘܰܘ ܠܶܗ ܒܢܰܝ̈ܳܐ ܣܰܓܺܝ̈ܐܶܐ ܘܟܽܠ ܫܰܖ̈ܒܳܬ݂ܗܽܘܢ ܠܳܐ ܣܓܺܝ. ܥܕܰܡܳܐ ܕܶܐܬ݂ܰܘ ܠܘܳܬ݂ܗܽܘܢ ܒܢܰܝ̈ ܝܺܗܽܘܕܳܐ.</VERS>
      <VERS vnumber="28">ܘܺܝܬ݂ܶܒܘ ܥܰܡܗܽܘܢ ܒܩܽܘܖ̈ܝܳܐ ܕܒܺܪ ܫܒܰܥ. ܘܰܒܡܰܘܠܳܕ݂ܳܐ. ܘܰܒܕ݂ܳܪܰܬ݂ ܫܽܘܥ.</VERS>
      <VERS vnumber="29">ܘܒܰܠܗܳܐ. ܘܒܰܥܨܶܡ. ܘܒܶܐܠܳܬ݂ܠܰܕ݂.</VERS>
      <VERS vnumber="30">ܘܒܰܢܣܶܠ. ܘܰܒܚܶܪܡܳܐ. ܘܒܰܚܨܳܪܓܰܕ ܘܰܒܚܶܫܡܽܘܢ. ܘܰܒܚܶܬ݂ܦܠܶܛ. ܘܰܒܨܶܢܩܠܳܓ.</VERS>
      <VERS vnumber="31">ܘܰܒܡܰܪܡܪܳܢܳܐ. ܘܣܰܡܣܳܠܳܐ ܗܳܠܶܝܢ ܩܽܘܖ̈ܝܳܐ ܥܕܰܡܳܐ ܠܡܰܠܟܳܐ ܕܰܘܺܝܕ݂. ܘܟܰܦܖ̈ܽܘܢܰܝܗܶܝܢ.</VERS>
      <VERS vnumber="32">ܘܰܥܩܺܝܡ. ܘܰܥܩܺܝܢ. ܘܰܪܡܽܘܢ. ܘܰܐܬ݂ܟܶܢ. ܘܰܐܥܫܶܢ. ܩܽܘܖ̈ܝܳܐ ܚܰܡܶܫ.</VERS>
      <VERS vnumber="33">ܘܟܽܠ ܟܰܦܖ̈ܽܘܢܶܐ ܕܺܐܝܬ݂ ܚܕ݂ܳܖ̈ܰܝ ܩܽܘܖ̈ܝܳܐ ܗܳܠܶܝܢ ܕܥܰܖ̈ܩܳܝܶܐ. ܗܳܠܶܝܢ ܩܽܘܖ̈ܝܳܐ ܕܡܰܘܬܰܒܗܽܘܢ. ܘܰܗܘܳܐ ܠܗܶܝܢ ܫܶܡ ܪܰܒ. ܘܡܰܘܬܰܒܗܶܝܢ ܫܰܦܺܝܪ. ܘܫܶܠܝܳܐ ܘܫܰܝܢܳܐ ܐܺܝܬ݂ ܚܕ݂ܳܖ̈ܰܝܗܶܝܢ.</VERS>
      <VERS vnumber="38">ܘܗܳܠܶܝܢ ܫܡܳܗ̈ܶܐ ܕܪܰܘܖ̈ܒܳܢܶܐ ܕܺܐܝܬ݂ ܬܰܡܳܢ. ܠܫܰܖ̈ܒܳܬ݂ܗܽܘܢ ܘܰܠܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="39">ܘܶܐܬ݂ܰܘ ܠܡܰܥܠܳܢܳܐ ܕܓܳܕܳܪ. ܥܕܰܡܳܐ ܠܡܰܕ݂ܢܚܶܗ ܕܢܰܚܠܳܐ. ܠܡܶܒܥܳܐ ܪܶܥܝܳܐ ܠܥܳܢ̈ܗܽܘܢ.</VERS>
      <VERS vnumber="40">ܘܶܐܫܟܰܚܘ ܪܶܥܝܳܐ ܕܛܳܒ ܘܫܰܡܺܝܢ. ܘܰܐܪܥܳܐ ܪܰܒܳܐ ܘܛܳܒܳܐ ܘܫܰܝܢܳܐ ܘܰܫܠܳܡܳܐ ܐܺܝܬ݂ ܬܰܡܳܢ. ܡܶܛܽܠ ܕܗܶܢܽܘܢ ܝܳܬ݂ܒܺܝܢ ܗܘܰܘ ܒܳܗ̇ ܡܶܢ ܠܽܘܩܕܰܡ.</VERS>
      <VERS vnumber="41">ܘܰܐܝܬܺܝܘ ܗܳܠܶܝܢ ܓܰܒܖ̈ܶܐ ܕܰܟܬܺܝܒܺܝܢ ܗܘܰܘ. ܒܰܫܢܰܝ̈ܳܐ ܕܚܶܙܰܩܝܳܐ ܡܰܠܟܳܐ. ܕܒܶܝܬ݂ ܝܺܗܽܘܕܳܐ ܘܰܐܚܪܶܒܘ ܝܳܬ݂ ܡܰܫܟܢܰܝ̈ܗܽܘܢ ܘܟܽܠ ܡܰܒܽܘ̈ܥܶܐ ܕܡܰܝ̈ܳܐ ܕܺܐܝܬ݂ ܬܰܡܳܢ. ܛܰܡܶܡܘ ܐܶܢܽܘܢ. ܥܕܰܡܳܐ ܠܝܰܘܡܳܢܳܐ. ܘܺܝܬ݂ܶܒܘ ܒܕ݂ܽܘܟܰܬ݂ܗܽܘܢ. ܡܶܛܽܠ ܕܪܶܥܝܳܐ ܕܥܳܢ̈ܗܽܘܢ ܫܰܦܺܝܪ ܗܘܳܐ ܬܰܡܳܢ. </VERS>
      <VERS vnumber="42">ܘܡܶܢܗܽܘܢ ܘܡܶܢ ܒܢܰܝ̈ ܫܶܡܥܽܘܢ. ܐܶܙܰܠܘ ܠܛܽܘܪܳܐ ܕܓܒܶܠ. ܓܰܒܖ̈ܶܐ ܚܰܡܶܫܡܳܐܐ. ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܶܐܙܰܠܘ ܒܪܺܝܫܗܽܘܢ. ܦܠܰܛܝܳܐ ܘܡܰܬܺܝܬ݂ܳܐ. ܘܰܪܦܳܝܳܐ. ܘܥܽܘܙܺܝܐܶܝܠ ܗܳܠܶܝܢ ܐܰܪܒܥܳܐ ܓܰܒܖ̈ܺܝܢ ܒܢܰܝ̈ ܐܺܝܫܥܺܝ. ܐܶܙܰܠܘ ܒܪܺܝܫܗܽܘܢ.</VERS>
      <VERS vnumber="43">ܘܰܚܪܰܒܘ ܟܽܠ ܫܰܪܟܳܐ ܕܶܐܫܬܚܰܪܘ ܠܥܰܡܠܩܳܝ̈ܶܐ. ܘܺܝܬܶܒܘ ܒܕ݂ܽܘܟܰܬ݂ܗܽܘܢ ܥܕܰܡܳܐ ܠܝܰܘܡܳܢܳܐ. </VERS>
    </CHAPTER>
    <CHAPTER cnumber="5">
      <VERS vnumber="1">ܘܰܒܢܰܘ̈ܗܝ ܕܪܽܘܒܺܝܠ. ܒܽܘܟܪܶܗ ܕܺܝܣܪܳܐܶܝܠ. ܡܶܛܽܠ ܕܗܽܘ ܗܘܳܐ ܒܽܘܟܪܶܗ ܕܰܐܒܽܘܗܝ ܘܛܰܘܶܫ ܬܶܫܘܺܝܬ݂ܳܐ ܕܰܐܒܽܘܗܝ. ܐܶܬ݂ܝܰܗܒܰܬ݂ ܒܽܘܟ݂ܪܽܘܬܶܗ ܠܝܰܘܣܶܦ ܐܰܚܽܘܗܝ ܒܰܪ ܝܺܣܪܳܐܶܝܠ ܘܥܰܠ ܗܳܠܶܝܢ ܬܖ̈ܰܝܗܽܘܢ ܐܳܬ݂ܝ̈ܳܢ ܒܽܘܖ̈ܟܳܬ݂ܳܐ. ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="2">ܡܶܢ ܝܺܗܽܘܕܳܐ ܢܶܦܽܘܩ ܡܰܠܟܳܐ ܡܫܺܝܚܳܐ. ܘܒܽܘܟ݂ܪܽܘܬ݂ܳܐ ܬܶܬ݂ܺܝܗܶܒ ܠܝܰܘܣܶܦ.</VERS>
      <VERS vnumber="3">ܒܢܰܘ̈ܗܝ ܕܪܽܘܒܶܝܠ. ܒܽܘܟܪܶܗ ܕܺܝܣܪܳܐܶܝܠ. ܚܢܽܘܟ. ܘܦܰܠܽܘ. ܘܚܶܨܪܽܘܢ. ܘܟܰܪܡܺܝ. </VERS>
      <VERS vnumber="4">ܘܰܒܢܰܘ̈ܗܝ ܕܟܰܪܡܺܝ. ܫܡܰܥܝܳܐ ܒܪܶܗ. ܘܕ݂ܽܘܐܳܓ ܒܪܶܗ. ܫܶܡܥܺܝ ܒܪܶܗ.</VERS>
      <VERS vnumber="5">ܡܺܝܟ݂ܳܐ ܒܪܶܗ. ܐܽܘܪܺܝܳܐ ܒܪܶܗ. ܒܳܠܳܥ ܒܪܶܗ.</VERS>
      <VERS vnumber="6">ܐܰܒܕܺܝܳܐ ܒܪܶܗ. ܕܓܰܠܺܝ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ ܗܽܘ ܗܘܳܐ ܪܺܝܫܳܐ ܕܫܰܒܛܳܐ ܕܒܶܝܬ݂ ܪܽܘܒܺܝܠ.</VERS>
      <VERS vnumber="7">ܘܰܐܚܰܘ̈ܗܝ ܠܫܰܖ̈ܒܳܬ݂ܗܽܘܢ. ܟܰܕ݂ ܐܶܫܬܪܶܒܘ ܒܛܽܘܗܡܰܝ̈ܗܽܘܢ. ܪܺܝܫܗܽܘܢ ܥܰܙܪܳܐܶܝܠ. ܬܶܢܝܳܢܳܐ ܙܟܰܪܝܳܐ.</VERS>
      <VERS vnumber="8">ܘܒܳܠܳܥ ܒܰܪ ܥܽܘܙܺܝ. ܒܰܪ ܫܶܡܥܺܝ. ܒܰܪ ܝܽܘܐܶܝܠ. ܗܽܘ ܝܳܬ݂ܶܒ ܗܘܳܐ ܒܰܥܕ݂ܽܘܥܺܝܪ. ܘܰܥܕܰܡܳܐ ܠܢܳܒܽܘ. ܘܥܰܠ ܦܩܰܥܬ݂ܳܐ ܕܰܡܥܽܘܢ.</VERS>
      <VERS vnumber="9">ܘܰܥܕܰܡܳܐ ܠܡܰܕ݂ܢܳܚܶܝ̈ܗ̇. ܥܕܰܡܳܐ ܠܰܬ݂ܚܽܘܡܳܐ ܕܡܰܕܒܪܳܐ. ܕܡܶܢ ܢܰܗܪܳܐ ܦܪܳܬ݂. ܡܶܛܽܠ ܕܰܣܓܺܝܘ ܗܶܢܽܘܢ ܘܩܶܢܝܳܢܗܽܘܢ. ܒܰܐܪܥܳܐ ܕܓܶܠܥܳܕ݂</VERS>
      <VERS vnumber="10">ܘܰܒܝܰܘܡܰܘ̈ܗܝ ܕܫܳܐܘܳܠ. ܥܒܰܕ݂ܘ ܩܪܳܒܳܐ ܥܰܡ ܥܰܖ̈ܒܳܝܶܐ. ܥܳܡܖ̈ܰܝ ܣܰܩܳܐ ܘܶܐܬ݂ܺܝܗܶܒܘ ܒܺܐܝܕܰܝ̈ܗܽܘܢ ܘܺܝܬ݂ܶܒܘ ܒܡܰܫܟܢܰܝ̈ܗܽܘܢ. ܥܰܠ ܟܽܠ ܐܰܦܰܝ̈ ܡܰܕܢܚܳܐ ܕܰܐܪܥܳܐ ܕܓܶܠܥܳܕ݂</VERS>
      <VERS vnumber="11">ܘܰܒܢܰܘ̈ܗܝ ܕܓܳܕ݂. ܝܺܬ݂ܶܒܘ ܠܽܘܩܒܰܠܗܽܘܢ ܒܰܐܪܥܳܐ ܕܡܰܬ݂ܢܺܝܢ. ܥܕܰܡܳܐ ܠܰܬ݂ܚܽܘܡܳܐ ܕܣܺܝܒܳܐ ܘܰܕ݂ܣܶܠܟܳܐ</VERS>
      <VERS vnumber="12">ܘܝܽܘܐܶܝܠ ܢܦܰܩ ܒܪܺܝܫܗܽܘܢ. ܘܰܗܘܳܐ ܕܳܐܶܢ ܠܗܽܘܢ. ܘܡܰܠܶܦ ܠܗܽܘܢ ܟܬ݂ܳܒ̈ܶܐ ܫܰܦܺܝܪ.</VERS>
      <VERS vnumber="14">ܗܳܠܶܝܢ ܒܢܰܘ̈ܗܝ ܕܰܐܒܺܝܚܶܠ ܒܰܪ ܚܽܘܪܺܝ. ܒܰܪ ܙܳܪܳܚ. ܒܰܪ ܓܶܠܥܳܕ݂ ܒܰܪ ܡܳܟ݂ܺܝܪ. ܒܰܪ ܥܰܒܕܳܐܶܝܠ. ܒܰܪ ܥܺܝܠܺܝ. ܪܺܝܫܳܐ ܕܰܐܒܳܗ̈ܳܬ݂ܗܽܘܢ.</VERS>
      <VERS vnumber="16">ܘܺܝܬܶܒܘ ܒܡܰܬ݂ܢܺܝܢ. ܘܰܒܟܰܦܖ̈ܽܘܢܶܝܗ̇.</VERS>
      <VERS vnumber="17">ܟܽܠܗܽܘܢ ܐܶܫܬܪܶܒܘ ܒܝܰܘ̈ܡܰܝ ܝܽܘܬ݂ܳܡ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="18">ܘܰܒܢܰܘ̈ܗܝ ܕܪܽܘܒܶܝܠ. ܘܓܳܕ݂. ܘܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܐ̱ܢܳܫ̈ܳܐ ܐܰܚܺܝ̈ܕܰܝ ܣܰܝ̈ܦܶܐ ܘܣܰܟܖ̈ܶܐ. ܘܫܳܕ݂ܝ݂ܰܝ݂̈ ܒܩܶܫܬܳܐ. ܘܝܳܕ݂̈ܥܰܝ ܩܪܳܒܳܐ. ܐܰܪܒܥܺܝܢ ܘܰܐܪܒܥܳܐ ܐܰܠܦܺܝ̈ܢ. ܘܫܶܬܡܳܐܐ ܘܶܫܬܺܝܢ ܘܶܫܬܳܐ.</VERS>
      <VERS vnumber="19">ܗܳܠܶܝܢ ܟܽܠܗܽܘܢ ܢܦܰܩܘ ܒܰܩܪܳܒܳܐ. ܘܰܥܒܰܕ݂ܘ ܩܪܳܒܳܐ ܥܰܡ ܥܳܡܖ̈ܰܝ ܣܰܩܳܐ.</VERS>
      <VERS vnumber="20">ܘܶܐܫܬܠܶܡܘ ܒܺܐܝܕܰܝ̈ܗܽܘܢ. ܡܶܛܽܠ ܕܰܠܡܳܪܝܳܐ ܨܰܠܺܝܘ ܒܰܩܪܳܒܳܐ ܘܰܫܡܰܥ ܒܩܳܠܗܽܘܢ. ܡܶܛܽܠ ܕܶܐܬܬܟܶܠܘ ܥܠܰܘܗܝ.</VERS>
      <VERS vnumber="21">ܘܰܫܒܰܘ ܢܶܟ݂ܣ̈ܶܐ ܣܰܓܺܝ̈ܐܶܐ ܘܩܶܢܝܳܢܳܐ. ܓܰܡ̈ܠܶܐ ܚܰܡܫܺܝܢ ܐܰܠܦܺܝ̈ܢ. ܘܥܳܢ̈ܳܐ ܡܰܐܬܶܝܢ ܘܚܰܡܫܺܝܢ ܐܰܠܦܺܝ̈ܢ. ܘܚܶܡܖ̈ܳܐ ܬܪܶܝܢ ܐܰܠܦܺܝ̈ܢ. ܘܢܰܦ̈ܫܳܬܳܐ ܕܐ̱ܢܳܫ̈ܳܐ ܡܳܐܐ ܐܰܠܦܺܝ̈ܢ.</VERS>
      <VERS vnumber="22">ܡܶܛܽܠ ܕܰܩܛܺܝ̈ܠܶܐ ܣܰܓܺܝ̈ܐܶܐ ܢܦܰܠܘ ܡܶܢ ܡܰܫܟܢܰܝ̈ܗܽܘܢ ܒܰܩܪܳܒܳܐ. ܘܺܝܬܶܒܘ ܒܕ݂ܽܘܟܬ݂ܗܽܘܢ ܥܰܠ ܡܰܫܟܢܰܝ̈ܗܽܘܢ.</VERS>
      <VERS vnumber="23">ܘܰܒܢܰܝ̈ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܺܬ݂ܶܒܘ ܒܰܐܪܥܳܐ ܕܡܰܬ݂ܢܺܝܢ. ܘܰܥܕܰܡܳܐ ܠܰܦܩܰܥܬ݂ܳܐ ܕܛܽܘܪܳܐ ܕܚܶܪܡܽܘܢ. ܥܕܰܡܳܐ ܠܗܳܪ ܬܰܡܳܢ ܣܓܺܝܘ ܘܺܝܪܶܒܘ.</VERS>
      <VERS vnumber="24">ܗܳܠܶܝܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܥܰܦܳܐ. ܘܫܽܘܒ. ܘܶܐܠܕ݂ܰܥܳܐ. ܘܥܰܙܪܳܐܶܝܠ. ܘܰܐܕ݂ܽܘܡܳܝܳܐ. ܐܘܪܺܝܳܐ. ܘܰܚܙܳܐܶܝܠ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܓܰܒܖ̈ܶܐ ܕܰܫ̈ܡܳܗܳܬ݂ܳܐ. ܕܗܶܢܽܘܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="25">ܘܟܰܕܶܒܘ ܒܰܐܠܳܗܳܐ ܕܰܐܒܳܗܰܝ̈ܗܽܘܢ. ܘܰܛܥܰܘ ܒܳܬܰܪ ܐܰܠܳܗ̈ܶܐ ܕܥܰܡ̈ܡܶܐ ܕܰܐܪܥܳܐ. ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡܰܝܗܽܘܢ</VERS>
      <VERS vnumber="26">ܘܰܐܥܺܝܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܠܰܝܗܽܘܢ. ܪܽܘܚܶܗ ܕܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ ܘܓܰܠܺܝ ܠܫܰܒܛܳܐ ܕܒܶܝܬ݂ ܪܽܘܒܺܝܠ. ܘܰܠܫܰܒܛܳܐ ܕܒܶܝܬ݂ ܓܳܕ݂ ܘܰܠܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܘܰܐܝܬܺܝ ܐܶܢܽܘܢ ܠܰܚܠܰܚ. ܘܰܠܚܳܒܳܪ ܢܗܰܪ ܓܳܘܙܳܢ. ܩܽܘܖ̈ܝܳܐ ܕܡܳܕܰܝ ܘܗܶܢܽܘܢ ܝܳܬ݂ܒܺܝܢ ܬܰܡܳܢ ܥܕܰܡܳܐ ܠܝܰܘܡܳܢܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܘܩܳܗܳܬ݂. ܘܡܶܪܰܪܺܝ.</VERS>
      <VERS vnumber="2">ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.</VERS>
      <VERS vnumber="3">ܘܰܒܢܰܘ̈ܗܝ ܕܥܰܡܪܰܡ. ܡܽܘܫܶܐ. ܘܰܐܗܪܽܘܢ. ܘܡܰܪܝܰܡ. ܘܰܒܢܰܘ̈ܗܝ ܕܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.</VERS>
      <VERS vnumber="4">ܘܶܐܠܺܝܥܳܙܳܪ ܐܰܘܠܶܕ ܠܦܺܝܢܚܶܣ ܘܦܺܝܢܚܶܣ ܐܰܘܠܶܕ ܠܰܐܒܝܶܫܽܘܥ.</VERS>
      <VERS vnumber="5">ܘܰܐܒܝܶܫܽܘܥ ܐܰܘܠܶܕ ܠܰܐܒܺܝܩܳܪ. ܘܰܐܒܺܝܩܳܪ ܐܰܘܠܶܕ ܠܥܰܙܺܝ.</VERS>
      <VERS vnumber="6">ܘܥܰܙܺܝ ܐܰܘܠܶܕ ܠܙܳܪܳܚܝܳܐ. ܘܙܳܪܳܚܝܳܐ ܐܰܘܠܶܕ ܠܡܰܪܽܘ.</VERS>
      <VERS vnumber="7">ܘܡܰܪܽܘ ܐܰܘܠܶܕ ܠܳܐܡܳܪܝܳܐ. ܘܳܐܡܳܪܝܳܐ ܐܰܘܠܶܕ ܠܰܐܚܺܝܛܽܘܒ.</VERS>
      <VERS vnumber="8">ܘܰܐܚܺܝܛܽܘܒ ܐܰܘܠܶܕ ܠܨܳܕܽܘܩ. ܘܨܳܕܽܘܩ ܐܰܘܠܶܕ ܠܰܐܚܺܝܡܥܶܨ.</VERS>
      <VERS vnumber="9">ܘܰܐܚܺܝܡܥܶܨ ܐܰܘܠܶܕ ܠܥܰܙܰܪܝܳܐ. ܘܥܰܙܰܪܝܳܐ ܐܰܘܠܶܕ ܠܝܽܘܚܰܢܳܢ. </VERS>
      <VERS vnumber="10">ܘܝܽܘܚܰܢܳܢ ܐܰܘܠܶܕ ܠܥܰܙܰܪܝܳܐ. ܘܥܰܙܰܪܝܳܐ ܗܽܘ ܫܰܡܶܫ ܒܒܰܝܬܳܐ ܕܰܒܢܳܐ ܫܠܶܝܡܽܘܢ ܒܽܐܘܪܺܫܠܶܡ.</VERS>
      <VERS vnumber="11">ܘܰܐܘܠܶܕ ܥܰܙܰܪܝܳܐ ܠܳܐܡܳܪܝܳܐ. ܘܳܐܡܳܪܝܳܐ ܐܰܘܠܶܕ ܠܰܐܚܺܝܛܽܘܒ.</VERS>
      <VERS vnumber="12">ܘܰܐܚܺܝܛܽܘܒ ܐܰܘܠܶܕ ܠܨܳܕܽܘܩ ܘܨܳܕܽܘܩ ܐܰܘܠܶܕ ܠܫܳܠܽܘܡ.</VERS>
      <VERS vnumber="13">ܘܫܳܠܽܘܡ ܐܰܘܠܶܕ ܠܚܶܠܰܩܝܳܐ ܘܚܶܠܰܩܝܳܐ ܐܰܘܠܶܕ ܠܥܰܙܰܪܝܳܐ</VERS>
      <VERS vnumber="14">ܘܥܰܙܰܪܝܳܐ ܐܰܘܠܶܕ ܠܰܣܪܳܝܳܐ ܘܰܣܪܳܝܳܐ ܐܰܘܠܶܕ ܠܨܳܕܽܘܩ.</VERS>
      <VERS vnumber="15">ܘܨܳܕܽܘܩ ܐܶܫܬܒܺܝ. ܟܰܕ݂ ܓܰܠܺܝ ܡܳܪܝܳܐ ܠܐ̱ܢܳܫܰܝ̈ ܝܺܗܽܘܕܳܐ ܘܠܽܐܘܪܺܫܠܶܡ. ܠܒܳܒܶܝܠ ܠܘܳܬ݂ ܢܰܒܽܘܟܰܕܢܳܨܰܪ.</VERS>
      <VERS vnumber="16">ܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܘܩܳܗܳܬ݂. ܘܡܶܪܰܪܺܝ</VERS>
      <VERS vnumber="17">ܘܗܳܠܶܝܢ ܫܡܳܗ̈ܶܐ. ܕܰܒܢܰܝ̈ ܓܶܪܫܽܘܢ. ܠܶܒܢܺܝ. ܘܫܶܡܥܺܝ.</VERS>
      <VERS vnumber="18">ܘܰܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ.</VERS>
      <VERS vnumber="19">ܘܰܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ. ܘܡܽܘܫܺܝ. ܗܳܠܶܝܢ ܐܶܢܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ. ܠܰܐܒܳܗ̈ܳܬ݂ܗܽܘܢ</VERS>
      <VERS vnumber="20">ܓܶܪܫܽܘܢ ܒܪܶܗ. ܢܳܚܳܬ݂ ܒܪܶܗ. ܙܶܡܳܐ ܒܪܶܗ.</VERS>
      <VERS vnumber="21">ܝܽܘܐܳܚ ܒܪܶܗ. ܐܰܕܽܘ ܒܪܶܗ. ܝܳܬ݂ܽܘܪ ܒܪܶܗ.</VERS>
      <VERS vnumber="22">ܒܢܰܘ̈ܗܝ ܕܩܳܗܳܬ݂. ܥܰܡܺܝܢܳܕ݂ܳܒ ܒܪܶܗ. ܩܽܘܪܰܚ ܒܪܶܗ. ܘܳܐܣܺܝܪ ܒܪܶܗ.</VERS>
      <VERS vnumber="23">ܗܰܠܩܳܢܳܐ ܒܪܶܗ. ܐܰܟܶܢܣܳܦ ܒܪܶܗ.</VERS>
      <VERS vnumber="24">ܬܳܚܽܘܬ݂ ܒܪܶܗ. ܐܽܘܪܺܝܠ ܒܪܶܗ. ܥܽܘܙܺܝܳܐ ܒܪܶܗ. ܫܳܐܘܳܠ ܒܪܶܗ.</VERS>
      <VERS vnumber="25">ܘܰܒܢܰܘ̈ܗܝ ܕܗܰܠܩܳܢܳܐ. ܥܰܡܫܺܝ. ܘܰܐܚܺܝܡܽܘܬ݂.</VERS>
      <VERS vnumber="26">ܗܰܠܩܳܢܳܐ ܒܪܶܗ. ܨܽܘܦ ܒܪܶܗ. ܢܳܚܳܬ݂ ܒܪܶܗ. ܙܳܪܳܚ ܒܪܶܗ. ܫܡܰܠܳܐ ܒܪܶܗ. ܡܰܪܺܝ ܒܪܶܗ.</VERS>
      <VERS vnumber="27">ܐܶܠܝܰܐܒ ܒܪܶܗ. ܓܰܕ݂ܚܺܝܠ ܒܪܶܗ. ܗܰܠܩܳܢܳܐ ܒܪܶܗ.</VERS>
      <VERS vnumber="28">ܘܰܒܢܰܝ̈ ܫܡܽܘܐܶܝܠ. ܒܪܶܗ ܒܽܘܟܪܶܗ. ܝܽܘܐܶܝܠ. ܘܰܫܡܳܐ ܕܰܒܪܶܗ ܬܶܢܝܳܢܳܐ ܐܰܒܺܝܳܐ.</VERS>
      <VERS vnumber="29">ܘܰܒܢܰܝ̈ ܡܶܪܰܪܺܝ. ܡܰܚܠܺܝ ܒܪܶܗ. ܠܶܒܢܺܝ ܒܪܶܗ.</VERS>
      <VERS vnumber="30">ܫܶܡܥܺܝ ܒܪܶܗ. ܥܰܙܳܐ ܒܪܶܗ. ܫܡܰܥܝܳܐ ܒܪܶܗ. ܥܫܳܝܳܐ ܒܪܶܗ.</VERS>
      <VERS vnumber="31">ܘܗܳܠܶܝܢ ܟܽܠܗܽܘܢ ܕܰܐܩܺܝܡ ܕܰܘܺܝܕ݂ ܕܢܶܗܘܽܘܢ ܡܫܰܡܫܺܝܢ ܒܒܰܝܬܶܗ ܕܡܳܪܝܳܐ. ܒܕܽܘܟܬܳܐ ܕܣܺܝܡܳܐ ܬܰܡܳܢ ܩܺܐܒܽܘܬܳܐ.</VERS>
      <VERS vnumber="32">ܘܢܶܗܘܽܘܢ ܡܫܰܡܫܺܝܢ ܩܕ݂ܳܡ ܡܳܪܝܳܐ ܒܡܰܫܟܰܢܙܰܒܢܳܐ. ܒܬܶܫ̈ܒܚܳܬ݂ܳܐ ܪܰܘܖ̈ܒܳܬ݂ܳܐ. ܥܕܰܡܳܐ ܕܰܒܢܳܐ ܫܠܶܝܡܽܘܢ ܒܰܝܬܶܗ ܕܡܳܪܝܳܐ. ܕܒܽܐܘܪܺܫܠܶܡ. ܘܰܐܩܺܝܡ ܐܶܢܽܘܢ ܐܰܝܟ݂ ܢܳܡܽܘܣܰܝ̈ܗܽܘܢ ܥܰܠ ܥܒܺܝ̈ܕ݂ܳܬ݂ܗܽܘܢ.</VERS>
      <VERS vnumber="33">ܘܗܳܠܶܝܢ ܡܫܰܡܫܳܢ̈ܶܐ ܗܶܢܽܘܢ ܘܰܒܢܰܝ̈ܗܽܘܢ. ܡܶܢ ܒܢܰܝ̈ ܩܳܗܳܬ݂. ܡܶܢ ܫܰܪܒܬ݂ܳܐ ܕܠܶܘ̈ܳܝܶܐ. ܗܳܡܳܢ. ܘܝܽܘܐܶܝܠ ܒܰܪ ܫܡܽܘܐܶܝܠ.</VERS>
      <VERS vnumber="34">ܒܰܪ ܗܰܠܩܳܢܳܐ. ܒܰܪ ܝܰܪܚܽܘܡ. ܒܰܪ ܐܰܠܺܝܠ. ܒܰܪ ܬܳܚܽܘ.</VERS>
      <VERS vnumber="35">ܒܰܪ ܨܽܘܦ. ܒܰܪ ܗܰܠܩܳܢܳܐ. ܒܰܪ ܚܡܳܬ݂.</VERS>
      <VERS vnumber="36">ܒܰܪ ܡܽܘܫܺܝ. ܒܰܪ ܗܰܠܩܳܢܳܐ. ܒܰܪ ܝܽܘܐܶܝܠ. ܒܰܪ ܥܰܙܰܪܝܳܐ. ܒܰܪ ܨܦܰܢܝܳܐ.</VERS>
      <VERS vnumber="37">ܒܰܪ ܬܳܚܳܬ݂. ܒܰܪ ܐܳܣܺܝܪ. ܒܰܪ ܐܰܟ݂ܣܺܝܦ. ܒܰܪ ܩܽܘܪܰܚ.</VERS>
      <VERS vnumber="38">ܒܰܪ ܝܰܨܗܳܪ. ܒܰܪ ܩܳܗܳܬ݂. ܒܰܪ ܠܶܘܺܝ. ܒܰܪ ܝܺܣܪܳܐܶܝܠ.</VERS>
      <VERS vnumber="39">ܘܰܐܚܽܘܗܝ ܐܳܣܳܦ ܕܩܳܐܶܡ ܥܰܠ ܝܰܡܺܝܢܶܗ ܕܳܐܣܳܦ ܒܰܪ ܒܪܰܟ݂ܝܳܐ. ܒܰܪ ܫܡܰܥܝܳܐ.</VERS>
      <VERS vnumber="40">ܒܰܪ ܡܺܝܟ݂ܳܐܶܝܠ. ܒܰܪ ܡܥܰܣܝܳܐ. ܒܰܪ ܡܠܰܟ݂ܝܳܐ.</VERS>
      <VERS vnumber="41">ܒܰܪ ܐܳܬ݂ܺܝ. ܒܰܪ ܙܳܪܳܚ. ܒܰܪ ܥܰܪܺܝܳܐ.</VERS>
      <VERS vnumber="42">ܒܰܪ ܐܳܬ݂ܳܢ. ܒܰܪ ܙܶܡܳܐ. ܒܰܪ ܫܶܡܥܺܝ.</VERS>
      <VERS vnumber="43">ܒܰܪ ܝܽܘܚܳܐ. ܒܰܪ ܓܶܪܫܽܘܢ. ܒܰܪ ܠܶܘܺܝ.</VERS>
      <VERS vnumber="44">ܒܢܰܘ̈ܗܝ ܕܡܶܪܰܪܺܝ ܐܰܚܽܘܗܽܘܢ. ܕܰܐܩܺܝܡ ܥܰܠ ܣܶܡܳܠܳܐ. ܐܳܬ݂ܳܢ ܒܰܪ ܩܺܝܫܺܝ. ܒܰܪ ܥܳܡܳܪ. ܒܰܪ ܡܳܠܽܘܟ݂.</VERS>
      <VERS vnumber="45">ܒܰܪ ܚܫܰܒܝܳܐ. ܒܰܪ ܐܰܡܽܘܨܺܝܳܐ. ܒܰܪ ܚܶܠܰܩܝܳܐ. ܒܰܪ ܢܳܛܽܘܪ.</VERS>
      <VERS vnumber="47">ܒܰܪ ܡܰܚܠܺܝ. ܒܰܪ ܡܽܘܫܺܝ. ܒܰܪ ܡܶܪܰܪܺܝ. ܒܰܪ ܠܶܘܺܝ.</VERS>
      <VERS vnumber="48">ܘܰܐܚܰܝ̈ܗܽܘܢ ܠܶܘ̈ܳܝܶܐ ܕܝܳܗܒܺܝܢ ܠܟܽܠܗܶܝܢ ܥܒܺܝ̈ܕ݂ܳܬ݂ܳܐ ܕܒܶܝܬ݂ ܡܰܫܟܢܳܐ ܕܒܶܝܬ݂ ܡܳܪܝܳܐ.</VERS>
      <VERS vnumber="49">ܘܰܐܗܪܽܘܢ ܘܰܒܢܰܘ̈ܗܝ ܥܰܠ ܡܰܕ݂ܒܚܳܐ ܡܩܰܪܒܺܝܢ ܥܠܰܘ̈ܳܬ݂ܳܐ.ܘܥܰܠ ܡܰܕܒܚܳܐ ܕܩܰܛܖ̈ܽܘܩܶܐ ܕܒܶܣ̈ܡܶܐ. ܠܟܽܠ ܥܒܺܝ̈ܕ݂ܳܬ݂ܳܐ ܕܰܩܕ݂ܽܘܫ ܩܽܘ̈ܕܫܶܐ ܠܰܡܚܰܣܳܝܽܘ ܥܰܠ ܝܺܣܪܳܐܶܝܠ. ܐܰܟ݂ܡܳܐ ܕܦܰܩܶܕ݂ ܡܽܘܫܶܐ ܥܰܒܕܶܗ ܕܡܳܪܝܳܐ.</VERS>
      <VERS vnumber="50">. ܘܗܳܠܶܝܢ ܒܢܰܘ̈ܗܝ ܕܰܐܗܪܽܘܢ. ܐܶܠܺܝܥܳܙܳܪ ܒܪܶܗ. ܐܰܒܺܝܫܽܘܥ ܒܪܶܗ.</VERS>
      <VERS vnumber="51">ܒܰܩܺܝ ܒܪܶܗ. ܥܰܙܺܝ ܒܪܶܗ. ܙܪܰܚܝܳܐ ܒܪܶܗ.</VERS>
      <VERS vnumber="52">ܡܰܪܽܘ ܒܪܶܗ. ܐܳܡܳܪܝܳܐ ܒܪܶܗ. ܐܰܚܺܝܛܽܘܒ ܒܪܶܗ.</VERS>
      <VERS vnumber="53">ܨܳܕܽܘܩ ܒܪܶܗ. ܐܰܚܺܝܡܥܶܨ ܒܪܶܗ.</VERS>
      <VERS vnumber="54">ܘܗܳܠܶܝܢ ܫܡܳܗ̈ܶܐ ܕܩܽܘܖ̈ܝܳܐ ܕܰܡܛܰܝ̈ ܥܰܠ ܫܰܖ̈ܒܳܬ݂ܳܐ ܒܰܬ݂ܚܘ̈ܡܰܝܗܶܝܢ. ܠܰܒܢܰܘ̈ܗܝ ܕܰܐܗܪܽܘܢ ܠܫܰܪܒܬ݂ܳܐ ܕܩܳܗܳܬ݂. ܡܶܛܽܠ ܕܰܠܗܽܘܢ ܡܛܳܬ݂ ܦܶܣܳܐ ܩܰܕ݂ܡܳܐܺܝܬ݂.</VERS>
      <VERS vnumber="55">ܘܝܰܗܒܘ ܠܗܽܘܢ ܚܶܒܪܽܘܢ ܒܰܐܪܥܳܐ ܕܺܝܗܽܘܕ݂ܳܐ. ܘܟܽܠܗܽܘܢ ܟܰܦܖ̈ܽܘܢܶܐ ܕܰܚܕܳܖ̈ܶܝܗ̇ ܕܺܐܝܬ݂ ܒܰܐܪܥܳܐ ܕܺܝܗܽܘܕ݂ܳܐ.</VERS>
      <VERS vnumber="56">ܘܰܠܟܽܠܗܶܝܢ ܚܰܩ̈ܠܳܬܳܐ ܕܰܩܪܺܝܬ݂ܳܐ. ܘܕܰܚܕܳܖ̈ܶܝܗ̇. ܝܰܗܒܘ ܠܟܳܠܳܒ ܒܰܪ ܝܽܘܦܢܳܐ.</VERS>
      <VERS vnumber="57">ܘܠܰܒܢܰܘ̈ܗܝ ܕܰܐܗܪܽܘܢ. ܝܰܗܒܘ ܠܟܽܠܗܶܝܢ ܩܽܘܖ̈ܝܳܐ ܕܰܡܫܰܘܙܒܽܘܬ݂ܳܐ. ܝܰܗܒܘ ܠܟܳܗ̈ܢܶܐ. ܠܚܶܒܪܽܘܢ ܘܰܠܟܰܦܖ̈ܽܘܢܶܝܗ̇ ܘܰܠܠܶܒܢܳܐ ܘܰܠܟܰܦܖ̈ܽܘܢܶܝܗ̇. ܘܰܠܝܳܬܳܪ ܘܰܠܟܰܦܖ̈ܽܘܢܶܝܗ̇. ܘܠܰܠܚܶܡ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="58">ܘܠܶܐܫܬܡܽܘܥ ܘܰܠܟܰܦܖ̈ܽܘܢܶܝܗ̇. ܘܰܠܕ݂ܳܒܺܝܪ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="59">ܘܰܠܥܳܫܳܢ ܘܰܠܟܰܦܖ̈ܽܘܢܶܝܗ̇. ܘܰܠܥܶܛܪܳܐ ܘܰܠܟܰܦܖ̈ܽܘܢܶܝܗ̇. ܘܰܠܒܶܝܬ݂ ܫܡܶܫ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="60">ܡܶܢ ܫܰܒܛܳܐ ܕܒܶܢܝܳܡܶܝܢ. ܝܰܗܒܘ ܓܒܰܥ ܟܰܦܖ̈ܽܘܢܶܝܗ̇. ܥܰܠܡܽܘܬ݂ ܟܰܦܖ̈ܽܘܢܶܝܗ̇. ܥܢܳܬܽܘܬ ܘܟܰܦܖ̈ܽܘܢܶܝܗ̇ ܟܽܠܗܶܝܢ ܩܽܘܖ̈ܝܳܐ. ܬܠܳܬ݂ܥܶܣܖ̈ܶܐ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="61">ܘܠܰܒܢܰܘ̈ܗܝ ܕܩܳܗܳܬ݂ ܕܺܝܪܶܬ݂ܘ ܡܶܢ ܫܰܒܛܳܐ ܕܰܡܢܰܫܶܐ. ܒܡܶܢܝܳܢܳܐ ܩܽܘܖ̈ܝܳܐ ܥܣܰܪ.</VERS>
      <VERS vnumber="62">ܘܰܒܢܰܘ̈ܗܝ ܕܓܶܪܫܽܘܢ ܠܫܰܖ̈ܒܳܬ݂ܗܽܘܢ. ܡܶܢ ܫܰܒܛܳܐ ܕܺܐܝܣܳܟܳܪ. ܘܡܶܢ ܫܰܒܛܳܐ ܕܒܶܝܬ݂ ܐܳܫܺܝܪ. ܘܡܶܢ ܫܰܒܛܳܐ ܕܰܡܢܰܫܶܐ. ܘܡܶܢ ܫܰܒܛܳܐ ܕܒܶܝܬ݂ ܢܰܦܬܳܠܺܝ. ܒܡܰܬ݂ܢܺܝܢ ܩܽܘܖ̈ܝܳܐ ܬܠܳܬ݂ܥܶܣܖ̈ܶܐ.</VERS>
      <VERS vnumber="63">ܠܰܒܢܰܘ̈ܗܝ ܕܡܶܪܰܪܺܝ ܠܫܰܖ̈ܒܳܬ݂ܗܽܘܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܡܶܢ ܫܰܒܛܳܐ ܕܰܒܢܰܝ̈ ܕܳܢ. ܘܡܶܢ ܫܰܒܛܳܐ ܕܰܒܢܰܝ̈ ܙܒܳܠܳܘܢ. ܒܡܶܢܝܳܢܳܐ ܩܽܘܖ̈ܝܳܐ ܬܰܪܬܰܥܶܣܖ̈ܶܐ.</VERS>
      <VERS vnumber="64">ܝܰܗܒܘ ܒܢܰܝ̈ ܝܺܣܪܳܐܶܝܠ ܠܠܶܘ̈ܳܝܶܐ. ܩܽܘܖ̈ܝܳܐ ܗܳܠܶܝܢ ܘܟܰܦܖ̈ܽܘܢܰܝܗܶܝܢ.</VERS>
      <VERS vnumber="65">ܘܝܰܗܒܘ ܡܶܢ ܫܰܒܛܳܐ ܕܒܶܝܬ݂ ܝܺܗܽܘܕܳܐ. ܘܡܶܢ ܫܰܒܛܳܐ ܕܰܒܢܰܝ̈ ܫܶܡܥܽܘܢ. ܘܡܶܢ ܫܰܒܛܳܐ ܕܒܶܢܝܳܡܶܝܢ. ܩܽܘܖ̈ܝܳܐ ܗܳܠܶܝܢ ܕܩܳܪܶܝܢ ܗܘܰܘ ܠܗܶܝܢ. ܒܫܶܡ ܫܰܖ̈ܒܳܬ݂ܳܐ ܕܰܒܢܰܝ̈ ܩܳܗܳܬ݂.</VERS>
      <VERS vnumber="66">ܘܰܗܘܰܝ̈ ܩܽܘܖ̈ܝܳܐ ܘܰܬ݂ܚܽܘ̈ܡܰܝܗܶܝܢ. ܡܶܢ ܫܰܒܛܳܐ ܕܒܶܝܬ݂ ܐܰܦܪܶܝܡ.</VERS>
      <VERS vnumber="67">ܘܝܰܗܒܘ ܠܗܽܘܢ ܠܩܽܘܖ̈ܝܳܐ ܕܰܡܫܰܘܙܒܽܘܬ݂ܳܐ. ܠܰܫܟܺܝܡ ܘܰܠܟܰܦܖ̈ܽܘܢܶܝܗ̇ ܒܛܽܘܪܳܐ ܕܫܰܒܛܳܐ ܐܰܦܪܶܝܡ. ܘܰܠܝܰܥܙܺܝܪ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="68">ܘܰܠܒܶܝܬ݂ ܚܳܘܪܳܢ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="69">ܘܰܠܐܺܝܠܽܘܢ ܘܰܠܟܰܦܖ̈ܽܘܢܶܝܗ̇. ܘܰܠܓܶܬ݂ܪܶܡܽܘܢ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="70">ܘܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܰܗܒܘ ܥܢܳܬ݂ ܘܟܰܦܖ̈ܽܘܢܶܝܗ̇. ܘܝܰܒܠܺܝܢ ܘܟܰܦܖ̈ܽܘܢܶܝܗ̇. ܘܰܠܫܰܪܒܬ݂ܳܐ ܕܰܒܢܰܝ̈ ܩܳܗܳܬ݂. ܕܺܝܪܶܬ݂ܘ.</VERS>
      <VERS vnumber="71">ܘܠܰܒܢܰܘ̈ܗܝ ܕܓܶܪܫܽܘܢ ܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܥܳܘܠܳܢ ܕܰܒܡܰܬ݂ܢܺܝܢ ܘܟܰܦܖ̈ܽܘܢܶܝܗ̇. ܘܥܰܫܬܽܘܪ ܘܟܰܦܖ̈ܽܘܢܶܝܗ̇.</VERS>
      <VERS vnumber="72">ܘܡܶܢ ܫܰܒܛܳܐ ܕܺܐܝܣܳܟܳܪ. ܪܩܶܡ ܘܟܰܦܖ̈ܽܘܢܶܝܗ̇. ܕܰܒܪܽܘܬ݂ ܘܟܰܦܖ̈ܽܘܢܶܝܗ̇.</VERS>
      <VERS vnumber="73">ܥܺܝܠܰܡ ܘܟܰܦܖ̈ܽܘܢܶܝܗ̇.</VERS>
      <VERS vnumber="74">ܘܡܶܢ ܫܰܒܛܳܐ ܕܒܶܝܬ݂ ܐܳܫܺܝܪ. ܡܳܫܳܠ ܘܟܰܦܖ̈ܽܘܢܶܝܗ̇ ܥܒܰܪܽܘܢ ܘܟܰܦܖ̈ܽܘܢܶܝܗ̇.</VERS>
      <VERS vnumber="75">ܥܩܺܝܩ ܘܟܰܦܖ̈ܽܘܢܶܝܗ̇. ܕܳܗܳܒ ܘܟܰܦܖ̈ܽܘܢܶܝܗ̇.</VERS>
      <VERS vnumber="76">ܘܡܶܢ ܫܰܒܛܳܐ ܕܒܶܝܬ݂ ܢܰܦܬܳܠܺܝ. ܪܩܶܡ ܕܒܰܓܠܺܝܠܳܐ ܘܟܰܦܖ̈ܽܘܢܶܝܗ̇. ܗܳܡܽܘܢ ܘܟܰܦܖ̈ܽܘܢܶܝܗ̇. ܩܽܘܪܝܰܬܺܝܡ ܘܟܰܦܖ̈ܽܘܢܶܝܗ̇.</VERS>
      <VERS vnumber="77">ܡܶܢ ܫܰܒܛܳܐ ܕܒܶܝܬ݂ ܡܶܪܰܪܺܝ. ܕܺܝܪܶܬ݂ܘ ܡܶܢ ܫܰܒܛܳܐ ܕܒܶܝܬ݂ ܙܒܳܠܳܘܢ. ܐܰܪܡܽܘܢܺܝ ܘܟܰܦܖ̈ܽܘܢܶܝܗ̇. ܬܳܒܽܘܪ ܘܟܰܦܖ̈ܽܘܢܶܝܗ̇.</VERS>
      <VERS vnumber="78">ܘܰܒܥܶܒܪܳܐ ܕܝܽܘܪܕܢܳܢ ܕܺܐܝܪܺܝܚܽܘ ܡܶܢ ܡܰܕ݂ܢܳܚܰܝ̈ ܝܽܘܪܕܢܳܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܒܽܘܨܳܪ ܕܰܒܡܰܕܒܪܳܐ ܘܟܰܦܖ̈ܽܘܢܶܝܗ̇. ܡܦܽܘܦܰܬ݂ ܘܟܰܦܖ̈ܽܘܢܶܝܗ̇. ܝܳܗܳܨ ܘܟܰܦܖ̈ܽܘܢܶܝܗ̇.</VERS>
      <VERS vnumber="79">ܩܰܕ݂ܡܽܘܬ݂ ܘܟܰܦܖ̈ܽܘܢܶܝܗ̇. ܡܳܘܥܦܰܬ݂ ܘܟܰܦܖ̈ܽܘܢܶܝܗ̇.</VERS>
      <VERS vnumber="80">ܪܰܡܽܘܬ݂ ܘܟܰܦܖ̈ܽܘܢܶܝܗ̇. ܡܰܚܠܰܡ ܘܟܰܦܖ̈ܽܘܢܶܝܗ̇.</VERS>
      <VERS vnumber="81">ܝܰܥܙܺܝܪ ܘܟܰܦܖ̈ܽܘܢܶܝܗ̇. ܚܶܫܒܽܘܢ ܘܟܰܦܖ̈ܽܘܢܶܝܗ̇.</VERS>
    </CHAPTER>
    <CHAPTER cnumber="7">
      <VERS vnumber="1">ܒܢܰܘ̈ܗܝ ܕܺܐܝܣܳܟܳܪ. ܬܽܘܠܰܥ. ܘܦܽܘܳܐܐ. ܘܫܽܘܒ. ܘܫܶܡܪܽܘܢ. ܗܳܠܶܝܢ ܐܰܪܒܥܳܐ ܒܢܰܘ̈ܗܝ.</VERS>
      <VERS vnumber="2">ܒܢܰܝ̈ ܬܽܘܠܰܥ. ܥܰܙܺܝ. ܐܰܪܦܳܝܳܐ. ܝܽܘܐܶܝܠ. ܠܰܚܡܺܝ. ܘܝܰܒܣܰܡ. ܘܰܫܡܽܘܐܶܝܠ. ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܗܽܘܢ. ܘܗܳܠܶܝܢ ܒܢܰܘ̈ܗܝ ܕܬܽܘܠܰܥ. ܓܰܢ̱ܒܳܖ̈ܰܝ ܚܰܝܠܳܐ. ܠܫܰܖ̈ܒܳܬ݂ܗܽܘܢ ܠܬܰܘܠ̈ܕܳܬܗܽܘܢ. ܒܡܶܢܝܳܢܗܽܘܢ. ܘܰܒܝܰܘܡܰܘ̈ܗܝ ܕܕܰܘܺܝܕ݂ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="3">ܘܰܒܢܰܘ̈ܗܝ ܕܥܽܘܙ. ܐܺܝܙܰܪܚܳܢ ܘܰܒܢܰܘ̈ܗܝ ܕܺܐܝܙܰܪܚܳܢ. ܡܰܠܟܳܐܶܝܠ. ܘܥܽܘܒܰܕ݂ܝܳܐ. ܘܝܽܘܐܶܝܠ. ܘܺܐܝܫܘܳܐ.</VERS>
      <VERS vnumber="4">ܐܰܪܒܥܳܐ ܖ̈ܺܝܫܰܝ ܟܽܠܗܶܝܢ ܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܘܥܳܒ̈ܕܰܝ ܩܪܳܒܳܐ. ܬܠܳܬܺܝܢ ܘܶܫܬܳܐ ܐܰܠܦܺܝ̈ܢ ܡܶܛܽܠ ܕܰܣܓܺܝܘ ܗܶܢܽܘܢ ܘܢܶܫܰܝ̈ܗܽܘܢ. ܘܰܒܢܰܝ̈ܗܽܘܢ. ܘܰܐܚܰܝ̈ܗܽܘܢ.</VERS>
      <VERS vnumber="5">ܟܽܠ ܫܰܖ̈ܒܳܬ݂ܳܐ ܕܒܶܝܬ݂ ܐܺܝܣܳܟܳܪ ܓܰܢ̱ܒܳܖ̈ܰܝ ܚܰܝܠܳܐ. ܬܡܳܢܺܝܢ ܘܫܰܒܥܳܐ ܐܰܠܦܺܝ̈ܢ.</VERS>
      <VERS vnumber="6">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ ܒܶܢܝܳܡܶܝܢ. ܒܳܠܳܥ. ܘܰܐܟ݂ܒܳܪ. ܘܰܐܫܟܳܠ. ܘܓܶܪܳܐ. ܘܢܰܥܡܳܢ. ܘܰܐܚܺܝ ܘܐܳܘܪܽܘܫ. ܘܡܳܦܺܝ. ܘܚܺܝܬ݂ܺܝܡ. ܘܳܐܕ݂ܳܪ.</VERS>
      <VERS vnumber="7">ܘܰܒܢܰܘ̈ܗܝ ܕܒܳܠܳܥ. ܐܰܨܒܥܽܘܢ. ܘܥܰܙܺܝ. ܘܙܳܐܶܝܠ. ܘܝܰܪܡܽܘܬ݂. ܘܥܰܙܺܝ. ܚܰܡܫܳܐ ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܳܐ. ܓܰܢ̱ܒܳܖ̈ܰܝ ܚܰܝܠܳܐ. ܘܰܗܘܳܐ ܡܶܢܝܳܢܗܽܘܢ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܰܬܠܳܬܺܝܢ ܘܰܐܪܒܥܳܐ.</VERS>
      <VERS vnumber="8">ܘܰܒܢܰܘ̈ܗܝ ܕܰܐܟ݂ܒܳܪ. ܙܡܽܘܪܳܐ. ܘܝܰܥܽܘܫ. ܘܶܐܠܺܝܥܳܙܳܪ. ܘܶܐܠܥܳܢܺܝ. ܘܥܰܡܪܺܝ. ܘܝܰܪܡܽܘܬ݂. ܘܰܐܒܺܝܳܐ. ܘܰܥܢܳܬܽܘܬ. ܘܥܰܠܡܽܘܬ݂ ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܰܐܟ݂ܒܳܪ.</VERS>
      <VERS vnumber="9">ܘܰܗܘܳܐ ܚܽܘܫܒܳܢܗܽܘܢ ܠܫܰܖ̈ܒܳܬ݂ܗܽܘܢ. ܠܖ̈ܺܝܫܰܝ ܒܶܝܬ݂ ܐܰܒܳܗܰܝ̈ܗܽܘܢ. ܠܬܰܘܠ̈ܕܳܬܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="10">ܗܳܠܶܝܢ ܒܢܰܘ̈ܗܝ ܕܰܐܫܟܽܘܠ. ܒܰܠܗܳܢ. ܘܰܒܢܰܘ̈ܗܝ ܕܒܰܠܗܳܢ. ܝܰܥܽܘܫ. ܘܒܶܢܝܳܡܶܝܢ. ܘܺܐܝܗܽܘܪ. ܘܰܟ݂ܢܰܥܢܳܝܳܐ. ܘܙܰܝܬܽܘܢ. ܘܬܰܪܫܺܝܫ. ܘܰܐܚܰܫܪܰܚ.</VERS>
      <VERS vnumber="11">ܟܽܠܗܽܘܢ ܗܳܠܶܝܢ ܒܢܰܘ̈ܗܝ ܕܰܐܫܟܽܘܠ ܠܖ̈ܺܝܫܰܝ ܐܰܒܳܗ̈ܳܬ݂ܗܽܘܢ. ܓܰܢ̱ܒܳܖ̈ܰܝ ܚܰܝܠܳܐ. ܫܒܰܬܰܥܣܰܪ ܐܰܠܦܺܝ̈ܢ ܘܡܰܐܬܶܝܢ ܕܢܳܦܩܺܝܢ ܒܚܰܝܠܳܐ ܒܰܩܪܳܒܳܐ.</VERS>
      <VERS vnumber="12">ܘܫܳܦܳܢ ܘܰܚܦܺܝܣ. ܒܢܰܘ̈ܗܝ ܕܥܽܘܕ݂. ܒܢܰܝ̈ ܚܽܘܫܳܐ.</VERS>
      <VERS vnumber="13">ܒܢܰܝ̈ ܢܰܦܬܳܠܺܝ. ܝܰܨܗܳܐܶܝܠ. ܘܓܽܘܢܺܝ. ܘܢܳܨܳܪ. ܘܫܳܠܽܘܡ ܗܳܠܶܝܢ ܒܢܶܝ̈ܗ̇ ܕܒܰܠܗܳܐ.</VERS>
      <VERS vnumber="14">ܒܢܰܘ̈ܗܝ ܕܰܡܢܰܫܶܐ ܕܝܶܠܕܰܬ݂ ܠܶܗ ܕܪܽܘܟ݂ܬܶܗ. ܐܺܝܣܰܪܟܶܠ ܘܰܐܕ݂ܽܘܢܺܝܳܐ ܘܝܶܠܕܰܬ݂ ܠܡܳܟ݂ܺܝܪ ܐܰܒܽܘܗܝ ܕܓܶܠܥܳܕ݂</VERS>
      <VERS vnumber="15">ܘܡܳܟ݂ܺܝܪ ܢܣܰܒ ܐܰܢ̱ܬܬ݂ܳܐ ܚܕ݂ܳܐ ܒܰܪܬ݂ ܪܰܘܖ̈ܒܳܢܶܐ. ܘܰܫܡܳܐ ܕܚܳܬ݂ܳܗ̇ ܡܰܥܟܳܐ. ܘܰܫܡܳܐ ܕܰܐܚܽܘܗܝ ܩܰܫܺܝܫܳܐ ܨܶܠܦܚܰܕ݂. ܘܰܠܨܶܠܦܚܰܕ݂ ܠܳܐ ܗܘܰܘ ܠܶܗ ܒܢܰܝ̈ܳܐ. ܐܶܠܳܐ ܒܢ̈ܳܬ݂ܐ.</VERS>
      <VERS vnumber="16">ܘܳܐܦ ܡܰܥܟܳܐ ܐܶܡܶܗ ܕܡܳܟ݂ܺܝܪ. ܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܦܪܶܫ. ܘܰܫܡܳܐ ܕܰܐܚܽܘܗܝ ܫܪܶܫ.</VERS>
      <VERS vnumber="17">ܘܰܒܢܰܘ̈ܗܝ ܕܰܐܠܽܘܡ ܪܩܶܡ ܘܰܒܢܰܘ̈ܗܝ ܕܰܪܩܶܡ ܒܳܪܳܢ. ܗܳܠܶܝܢ ܒܢܰܘ̈ܗܝ ܕܓܶܠܥܳܕ݂ ܒܰܪ ܡܳܟ݂ܺܝܪ ܒܰܪ ܡܢܰܫܶܐ.</VERS>
      <VERS vnumber="18">ܘܚܳܬܶܗ ܡܰܥܟܳܐ ܝܶܠܕܰܬ݂ ܠܰܐܫܚܽܘܪ ܘܠܰܐܒܺܝܥܳܙܰܪ.</VERS>
      <VERS vnumber="19">ܘܠܰܫܡܺܝܪܳܐ ܘܠܰܐܥܠܶܝܢܽܘܢ. ܘܰܠܫܺܝܡ ܘܰܠܐܺܝܬ݂ܥܰܡ.</VERS>
      <VERS vnumber="20">ܘܰܒܢܰܘ̈ܗܝ ܕܰܐܦܪܶܝܡ. ܫܽܘܬ݂ܠܳܚ. ܘܒܳܟ݂ܳܪ ܒܪܶܗ. ܘܬ݂ܳܚܳܬ݂ ܒܪܶܗ. ܘܶܐܠܕܰܥܳܐ ܒܪܶܗ. ܘܳܐܚܳܬ݂ ܒܪܶܗ.</VERS>
      <VERS vnumber="21">ܘܙܳܒܽܘܪ ܒܪܶܗ. ܘܫܽܘܬ݂ܠܳܚ ܒܪܶܗ. ܘܠܳܥܳܙܰܪ ܒܪܶܗ. ܐ̱ܢܳܫ̈ܳܐ ܒܢܰܝ̈ ܓܳܬ݂ ܕܶܐܬܺܝܠܶܕܘ ܒܰܐܪܥܳܐ. ܢܚܶܬ݂ܘ ܗܘܰܘ ܠܡܶܣܰܒ ܢܶܟ݂ܣܰܝ̈ܗܽܘܢ. </VERS>
      <VERS vnumber="22">ܘܡܶܬ݂ܐܒܶܠ ܗܘܳܐ ܐܰܦܪܶܝܡ ܐܰܒܽܘܗܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܘܶܐܬ݂ܰܘ ܗܘܰܘ ܐܰܚܰܘ̈ܗܝ ܠܰܡܒܰܝܳܐܽܘܬܶܗ. ܘܰܠܡܶܡܠܳܐ ܒܠܶܒܶܗ.</VERS>
      <VERS vnumber="23">ܘܶܐܬ݂ܳܐ ܠܘܳܬ݂ ܐܰܢ̱ܬܬܶܗ ܘܒܶܛܢܰܬ݂ ܗܘܳܬ݂. ܘܝܶܠܕܰܬ݂ ܒܪܳܐ. ܘܰܩܪܳܬ݂ ܫܡܶܗ ܒܪܺܝܥܳܐ. ܡܶܛܽܠ ܕܒܺܝܫ ܗܘܳܐ ܠܳܗ̇ ܒܒܰܝܬܶܗ.</VERS>
      <VERS vnumber="24">ܘܒܰܪܬ݂ܳܗ̇ ܕܶܐܫܬܰܚܪܰܬ݂ ܒܶܝܬ݂ ܚܽܘܪܳܢ ܬܰܚܬܳܝܬܳܐ ܘܥܶܠܳܝܬܳܐ. ܘܟܽܠܗܶܝܢ ܗܳܠܶܝܢ ܕܶܐܫܬܚܰܖ̈ܝ. ܐܰܣܝܰܬ݂ ܒܰܪܬ݂ܳܗ̇.</VERS>
      <VERS vnumber="25">ܡܶܛܽܠ ܕܳܐܣܺܝܬ݂ܳܐ ܗܘܳܬ݂. ܘܡܰܐܣܝܰܬ݂ ܟܖ̈ܺܝܗܺܝܢ.</VERS>
      <VERS vnumber="26">ܘܰܐܣܝܰܬ݂ ܠܥܰܕܳܢ ܒܰܪ ܥܰܡܺܝܗܽܘܕ݂.</VERS>
      <VERS vnumber="27">ܡܶܢ ܒܢܰܘ̈ܗܝ ܕܰܐܢܽܘܢ ܐܰܒܽܘܗܝ ܕܗܽܘܫܳܥ.</VERS>
      <VERS vnumber="28">ܘܝܽܘܪܬܳܢܗܽܘܢ ܘܥܰܖ̈ܣܳܬ݂ܗܽܘܢ ܒܶܝܬ݂ܐܺܝܠ. ܘܟܰܦܖ̈ܽܘܢܶܝܗ̇. ܘܰܫܟܺܝܡ ܘܟܰܦܖ̈ܽܘܢܶܝܗ̇. ܘܰܥܢܳܬ݂ ܘܟܰܦܖ̈ܽܘܢܶܝܗ̇.</VERS>
      <VERS vnumber="29">ܥܰܠ ܬܚܽܘܡܳܐ ܕܰܒܢܰܝ̈ ܡܢܰܫܶܐ. ܒܶܝܬ݂ ܫܟܺܝܡ ܘܟܰܦܖ̈ܽܘܢܶܝܗ̇. ܬܰܥܢܳܟ݂ ܘܟܰܦܖ̈ܽܘܢܶܝܗ̇. ܘܡܰܓܳܕܽܘ ܘܟܰܦܖ̈ܽܘܢܶܝܗ̇. ܕܽܘܪ ܘܟܰܦܖ̈ܽܘܢܶܝܗ̇. ܐܰܝܟ݂ ܗܳܠܶܝܢ ܩܽܘܖ̈ܝܳܐ ܐܰܘܬܶܒܘ ܒܢܰܝ̈ ܝܰܘܣܶܦ ܒܰܪ ܝܺܣܪܳܐܶܝܠ.</VERS>
      <VERS vnumber="30">ܒܢܰܘ̈ܗܝ ܕܳܐܫܺܝܪ. ܝܰܡܢܳܐ. ܘܰܫܘܳܐ. ܘܰܫܘܺܝ. ܘܰܒܪܺܝܥܳܐ. ܘܣܳܪܳܚ ܚܳܬ݂ܗܽܘܢ</VERS>
      <VERS vnumber="31">ܘܰܒܢܰܝ̈ ܒܪܺܝܥܳܐ. ܚܳܒܳܪ. ܘܡܰܠܟܶܝܠ. ܕܗܽܘ ܐܰܒܽܘܗܝ ܕܒܰܪ ܙܺܝܬ݂.</VERS>
      <VERS vnumber="32">ܘܚܳܒܳܪ ܐܰܘܠܶܕ ܠܰܦܠܶܛ. ܘܰܠܫܳܡܺܝܪ. ܘܰܠܚܳܬ݂ܽܘܡ. ܘܰܠܫܽܘܥ ܚܳܬ݂ܗܽܘܢ. </VERS>
      <VERS vnumber="33">ܘܰܒܢܰܘ̈ܗܝ ܕܰܦܠܶܛ. ܦܰܐܣܳܟ݂. ܘܒܶܡܗܰܠ. ܘܰܥܫܽܘܬ݂. ܗܳܠܶܝܢ ܒܢܰܘ̈ܗܝ ܕܰܦܠܶܛ.</VERS>
      <VERS vnumber="34">ܐܳܪܳܚ. ܚܢܳܢܳܐܶܝܠ.</VERS>
      <VERS vnumber="35">ܗܳܠܶܝܢ ܒܢܰܘ̈ܗܝ ܕܳܐܫܺܝܪ. ܖ̈ܺܝܫܰܝ ܒܶܝܬ݂ ܐܰܒܳܗ̈ܳܬ݂ܗܽܘܢ. ܒܕܳܖ̈ܰܝܗܽܘܢ ܓܰܢ̱ܒܳܖ̈ܰܝ ܚܝ̈ܠܶܐ. ܖ̈ܺܝܫܰܝ ܪܰܘܖ̈ܒܳܢܶܐ. ܕܰܗܘܳܐ ܚܽܘܫܒܳܢܗܽܘܢ ܒܚܰܝܠܳܐ ܕܰܩܪܳܒܳܐ ܒܡܶܢܝܳܢܗܽܘܢ. ܓܰܒܖ̈ܶܐ ܥܶܣܪܺܝܢ ܘܶܫܬܳܐ ܐܰܠܦܺܝ̈ܢ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܒܶܢܝܳܡܶܝܢ ܐܰܘܠܶܕ ܠܒܳܠܳܥ ܒܽܘܟܪܶܗ. ܘܠܰܟ݂ܒܳܪ ܬܶܢܝܳܢܳܐ. ܘܠܰܫܟܽܘܠ ܬܠܺܝܬܳܝܳܐ.</VERS>
      <VERS vnumber="2">ܘܰܠܓܶܪܳܐ ܪܒܺܝܥܳܝܳܐ. ܘܰܠܢܰܥܡܳܢ ܚܡܺܝܫܳܝܳܐ. ܘܰܐܚܺܝ ܫܬܺܝܬܳܝܳܐ. ܘܳܐܪܽܘܫ ܫܒܺܝܥܳܝܳܐ. ܘܡܳܬ݂ܺܝܡ ܬܡܺܝܢܳܝܳܐ. ܘܚܳܣܺܝܡ ܬܫܺܝܥܳܝܳܐ. ܘܳܐܕ݂ܳܪ ܥܣܺܝܪܳܝܳܐ.</VERS>
      <VERS vnumber="3">ܘܰܗܘܳܐ ܒܢܰܝ̈ܳܐ ܠܒܳܠܳܥ. ܐܰܒܕܽܘ ܘܓܶܪܳܐ ܘܰܐܒܺܝܗܽܘܪ.</VERS>
      <VERS vnumber="4">ܘܰܐܒܝܶܫܽܘܥ. ܘܢܰܥܡܳܢ. ܘܰܐܚܝܳܐ.</VERS>
      <VERS vnumber="5">ܘܫܳܦܺܝܡ. ܘܚܽܘܦܳܡ. ܘܰܐܚܺܝܪܳܡ.</VERS>
      <VERS vnumber="6">ܘܗܳܠܶܝܢ ܒܢܰܝ̈ܳܐ ܕܰܐܒܺܝܗܽܘܪ. ܘܗܳܠܶܝܢ ܐܶܢܽܘܢ ܖ̈ܺܝܫܰܝ ܐܰܒܳܗ̈ܳܬ݂ܗܽܘܢ ܠܫܰܖ̈ܒܳܬ݂ܗܽܘܢ ܘܓܰܠܺܝܘ ܠܰܦܩܰܥܬ݂ܳܐ ܕܢܰܥܡܳܢ.</VERS>
      <VERS vnumber="7">ܘܰܐܘܠܶܕ ܡܶܢ ܚܳܪܳܫ ܐܰܢ̱ܬܬܶܗ ܠܝܽܘܒܳܒ. ܘܰܠܨܰܒܝܳܐ. ܘܰܠܡܰܠܟܽܘܡ.</VERS>
      <VERS vnumber="10">ܘܠܰܡܢܰܫܶܐ. ܘܰܠܣܰܪܺܝܳܐ. ܘܰܠܝܰܪܡܳܢܳܐ. ܘܠܰܨܒܳܨ. ܗܳܠܶܝܢ ܒܢܰܘ̈ܗܝ. ܖ̈ܺܝܫܰܝ ܐܰܒܳܗ̈ܳܬ݂ܳܐ.</VERS>
      <VERS vnumber="11">ܡܰܚܫܺܝܡ ܐܰܘܠܶܕ ܠܺܝܚܽܘܒܳܛ ܘܠܶܐܠܺܝܦܠܶܓ.</VERS>
      <VERS vnumber="12">ܘܰܒܢܰܘ̈ܗܝ ܕܶܐܠܺܝܦܠܶܓ. ܥܽܘܒܺܝܪ ܘܡܰܫܠܰܡ. ܘܫܳܡܺܝܪ ܘܗܽܘ ܒܢܳܐ ܠܺܐܝܽܘ ܘܰܠܠܽܘܕ݂ ܘܰܠܟܰܦܖ̈ܽܘܢܶܝܗ̇.</VERS>
      <VERS vnumber="13">ܘܰܗܘܳܐ ܪܺܝܫܳܐ ܕܰܐܒܳܗ̈ܳܬ݂ܳܐ. ܥܰܠ ܝܳܬ݂ܒܰܝ̈ ܓܳܬ݂.</VERS>
      <VERS vnumber="14">ܫܺܝܫܳܩ. ܘܝܰܪܡܽܘܬ݂. </VERS>
      <VERS vnumber="15">ܘܰܙܒܰܕ݂ܝܳܐ. ܘܥܳܙܽܘܪ. ܘܥܰܕܺܝ.</VERS>
      <VERS vnumber="16">ܘܡܰܢܟܶܠ. ܘܰܐܢܫܺܝܦܺܝ. ܘܥܶܒܪܽܘܢ. ܘܙܰܒܕܺܝ. </VERS>
      <VERS vnumber="24">ܘܚܰܢܰܢܺܝ. ܘܚܰܢܰܢܝܳܐ. ܘܥܽܘܠܰܡ. ܘܰܥܢܳܬܽܘܬ. </VERS>
      <VERS vnumber="25">ܘܰܦܪܳܝܳܐ. ܘܦܰܐܶܠ. ܘܰܒܢܰܝ̈ ܫܺܝܫܳܩ ܘܰܫܡܺܝܪܳܐ.</VERS>
      <VERS vnumber="28">ܗܳܠܶܝܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܠܬܰܘܠ̈ܕܳܬܗܽܘܢ. ܗܳܠܶܝܢ ܕܗܶܢܽܘܢ. ܝܳܬ݂ܒܺܝܢ ܗܘܰܘ ܒܽܐܘܪܺܫܠܶܡ. ܩܰܕ݂ܡܳܐܺܝܬ݂.</VERS>
      <VERS vnumber="29">ܘܰܒܓܶܒܥܽܘܢ ܝܳܬ݂ܶܒ ܗܘܳܐ ܐܰܒܽܘܗܝ ܕܓܶܒܥܽܘܢ. ܘܰܫܡܳܐ ܕܰܐܢ̱ܬܬܶܗ ܡܰܥܟܳܐ.</VERS>
      <VERS vnumber="30">ܘܰܒܪܶܗ ܒܽܘܟܪܶܗ. ܥܶܒܪܽܘܢ. ܘܩܺܝܫ. ܘܒܳܠܳܥ. ܘܢܳܕ݂ܳܒ. </VERS>
      <VERS vnumber="31">ܘܓܽܘܕ݂. ܘܰܐܚܺܝܒ. ܘܺܐܝܙܳܒܳܪ. ܘܡܰܩܠܽܘܬ݂.</VERS>
      <VERS vnumber="32">ܘܡܰܩܠܽܘܬ݂ ܐܰܘܠܶܕ ܡܳܐܐ. ܘܳܐܦ ܗܶܢܽܘܢ ܝܳܬ݂ܒܺܝܢ ܗܘܰܘ ܠܽܘܩܒܰܠ ܐܰܚܰܝ̈ܗܽܘܢ ܒܽܐܘܪܺܫܠܶܡ.</VERS>
      <VERS vnumber="33">ܘܡܺܝܪ ܐܰܘܠܶܕ ܠܩܺܝܫ ܘܩܺܝܫ ܐܰܘܠܶܕ ܠܫܳܐܘܳܠ ܘܫܳܐܘܳܠ ܐܰܘܠܶܕ ܠܝܽܘܢܳܬ݂ܳܢ. ܘܰܠܡܰܠܟܝܶܫܽܘܥ. ܘܰܠܝܰܫܘܺܝ. ܘܠܰܐܫܒܳܫܽܘܠ.</VERS>
      <VERS vnumber="34">ܘܰܒܪܶܗ ܕܝܽܘܢܳܬ݂ܳܢ. ܡܰܚܓܰܪ ܒܖ̈ܶܓܠܰܘܗܝ. ܘܰܠܝܰܫܘܺܝ ܗܘܳܐ ܒܪܳܐ. ܡܪܰܒܥܶܠ. ܘܰܡܪܰܒܥܶܠ ܐܰܘܠܶܕ ܠܡܺܝܟ݂ܳܐ.</VERS>
      <VERS vnumber="35">ܘܰܒܢܰܘ̈ܗܝ ܕܡܺܝܟ݂ܳܐ. ܦܺܝܬܽܘܢ. ܘܰܡܠܶܟ݂. ܘܬ݂ܳܪܳܥ. ܘܳܐܚܽܘܪ. ܘܳܐܪܳܢ.</VERS>
      <VERS vnumber="36">ܘܰܡܪܰܒܥܶܠ ܐܰܘܠܶܕ ܠܝܳܗܽܘܝܳܕ݂ܰܥ. ܘܝܳܗܽܘܝܳܕ݂ܰܥ. ܐܰܘܠܶܕ ܠܥܰܡܽܘܬ݂. ܘܰܠܥܰܙܡܽܘܬ݂. ܘܰܠܙܰܡܪܺܝ ܘܙܰܡܪܺܝ ܐܰܘܠܶܕ ܠܡܽܘܨܺܝܳܐ.</VERS>
      <VERS vnumber="37">ܘܡܽܘܨܺܝܳܐ ܐܰܘܠܶܕ ܠܰܟ݂ܢܰܥܢܺܝܳܐ ܘܰܟ݂ܢܰܥܢܺܝܳܐ ܐܰܘܠܶܕ ܠܙܽܘܦܳܐ. ܘܶܐܠܥܰܣܳܐ ܒܪܶܗ. ܐܳܨܳܠ ܒܪܶܗ.</VERS>
      <VERS vnumber="38">ܘܠܳܐܨܳܠ ܗܘܰܘ ܠܶܗ ܫܬܳܐ ܒܢܺܝ̈ܢ. ܥܰܙܪܺܝ ܒܽܘܟܪܶܗ. ܩܺܝܡ ܬܶܢܝܳܢܶܗ. ܘܺܐܝܫܡܳܥܺܝܠ ܬܠܺܝܬܳܝܳܐ. ܘܰܫܥܰܕ݂ܝܳܐ. ܘܥܽܘܒܰܕ݂ܝܳܐ. ܘܚܰܢܰܢ. ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܳܐܨܳܠ.</VERS>
      <VERS vnumber="39">ܘܰܒܢܰܘ̈ܗܝ ܕܰܥܫܺܝܩ ܐܰܚܽܘܗܝ. ܐܽܘܠܰܡ ܒܽܘܟܪܶܗ. ܝܰܥܽܘܫ ܬܶܢܝܳܢܳܐ. ܐܶܠܺܝܦܠܰܛ ܬܠܺܝܬܳܝܳܐ.</VERS>
      <VERS vnumber="40">ܘܰܗܘܰܘ ܒܢܰܝ̈ܳܐ ܕܽܐܘܠܰܡ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܘܺܐܚܺܝܕܰܝ̈ ܩܶܫܬܳܐ ܘܡܰܠܦܺܝܢ ܗܶܢܽܘܢ ܒܢܰܝ̈ܗܽܘܢ ܘܰܒܢܰܝ̈ ܒܢܰܝ̈ܗܽܘܢ. ܡܳܐܐ ܘܚܰܡܫܺܝܢ. ܘܟܽܠܗܽܘܢ ܗܳܠܶܝܢ ܡܶܢ ܫܰܒܛܳܐ ܕܰܒܢܰܝ̈ ܒܶܢܝܳܡܶܝܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܬ݂ܚܰܫܰܒܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕܳܐ. ܥܰܘܠܳܐ ܗܶܢܽܘܢ ܕܓܰܠܺܝܘ ܠܒܳܒܶܝܠ ܒܥܰܘܳܠܽܘܬ݂ܗܽܘܢ.</VERS>
      <VERS vnumber="2">ܘܰܕ݂ܝܳܬ݂ܒܺܝܢ ܗܘܰܘ ܩܰܕ݂ܡܳܐܺܝܬ݂ ܒܝܳܪܬܽܘܬ݂ܗܽܘܢ. ܘܰܒܩܽܘܖ̈ܺܝܗܽܘܢ ܝܺܣܪܳܐܶܝܠ. ܘܟ݂ܳܗ̈ܢܶܐ. ܘܠܶܘ̈ܳܝܶܐ. ܘܓܺܝܽܘܖ̈ܶܐ. </VERS>
      <VERS vnumber="3">ܘܒܽܐܘܪܺܫܠܶܡ ܝܳܬ݂ܒܺܝܢ ܗܘܰܘ. ܡܶܢ ܝܺܗܽܘܕܳܐ. ܘܡܶܢ ܒܢܰܝ̈ ܒܶܢܝܳܡܶܝܢ. ܘܡܶܢ ܒܢܰܝ̈ ܐܰܦܪܶܝܡ. ܘܡܶܢ ܒܢܰܝ̈ ܡܢܰܫܶܐ.</VERS>
      <VERS vnumber="4">ܙܥܽܘܪܺܝ ܒܰܪ ܥܰܡܺܝܗܽܘܕ݂. ܒܰܪ ܥܰܡܪܺܝ. ܒܰܪ ܐܰܡܪܺܝ. ܒܰܪ ܒܶܢܝܳܡܶܝܢ. ܒܢܰܝ̈ ܦܰܪܶܨ. ܒܢܰܝ̈ ܝܺܗܽܘܕܳܐ.</VERS>
      <VERS vnumber="5">ܘܡܶܢ ܐܰܬ݂ܪܳܐ ܕܫܺܝܠܽܘܢܺܝܰܐ. ܥܫܳܝܳܐ ܒܽܘܟܪܶܗ. ܘܒܳܨܝܳܐ ܐܰܚܽܘܗܝ.</VERS>
      <VERS vnumber="6">ܘܡܶܢ ܒܢܰܝ̈ ܙܳܪܳܚ. ܝܰܥܽܘܐܶܝܠ. ܘܰܐܚܰܝ̈ܗܽܘܢ ܫܶܬܡܳܐܐ ܘܬܶܫܥܺܝܢ.</VERS>
      <VERS vnumber="7">ܘܡܶܢ ܒܢܰܘ̈ܗܝ ܕܒܶܢܝܳܡܶܝܢ. ܣܰܠܽܘ ܒܰܪ ܡܰܫܠܰܡ. ܒܰܪ ܗܽܘܕ݂ܺܝܳܐ. ܒܰܪ ܝܰܗܒܳܢܳܐ.</VERS>
      <VERS vnumber="8">ܘܝܽܘܟܰܢܝܳܐ ܒܰܪ ܝܰܪܚܽܘܡ ܗܳܠܶܝܢ ܒܢܰܝ̈ ܥܰܙܺܝ ܒܰܪ ܡܳܟ݂ܺܝܪ. ܘܡܰܫܠܰܡ ܒܰܪ ܐܰܪܥܽܘܒܶܠ. ܒܰܪ ܝܺܟܰܢܝܳܐ.</VERS>
      <VERS vnumber="9">ܘܰܐܚܰܝ̈ܗܽܘܢ ܠܫܰܖ̈ܒܳܬ݂ܗܽܘܢ. ܬܫܰܥܡܳܐܐ ܘܬܶܫܥܺܝܢ ܘܬܶܫܥܳܐ ܟܽܠܗܽܘܢ ܗܳܠܶܝܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܖ̈ܺܝܫܰܝ ܡܰܐܘ̈ܳܬ݂ܳܐ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="10">ܘܡܶܢ ܟܳܗ̈ܢܶܐ ܝܽܘܢܳܕ݂ܳܒ. ܝܽܘܕ݂ܳܥ. ܙܳܟ݂ܺܝܡ.</VERS>
      <VERS vnumber="11">ܥܰܙܰܪܝܳܐ ܒܰܪ ܚܶܠܰܩܝܳܐ ܒܰܪ ܡܰܫܠܰܡ. ܒܰܪ ܨܳܕܽܘܩ. ܒܰܪ ܡܰܙܽܘ. ܒܰܪ ܐܰܚܺܝܛܽܘܒ. ܕܰܫܪܶܐ ܗܘܳܐ ܒܰܝܬܶܗ ܠܽܘܩܒܰܠ ܒܰܝܬܶܗ ܕܡܳܪܝܳܐ.</VERS>
      <VERS vnumber="12">ܘܥܰܙܰܪܝܳܐ ܒܰܪ ܝܰܪܚܽܘܡ. ܒܰܪ ܦܰܫܚܽܘܪ. ܒܰܪ ܡܠܰܟ݂ܝܳܐ. ܘܡܰܢܣܺܝ ܒܰܪ ܥܽܘܕ݂ܝܳܐܶܝܠ. ܒܰܪ ܝܽܘܚܰܢܳܢ. ܒܰܪ ܡܰܫܠܰܡ. ܒܰܪ ܡܰܫܕܳܐܽܘܬ݂. ܒܰܪ ܐܳܡܳܪ.</VERS>
      <VERS vnumber="13">ܘܰܐܚܰܝ̈ܗܽܘܢ ܖ̈ܺܝܫܶܐ ܕܒܶܝܬ݂ ܐܰܒܳܗܰܝ̈ܗܽܘܢ. ܐܳܠܶܦ ܘܰܫܒܰܥܡܳܐܐ ܘܶܫܬܺܝܢ. ܓܰܢ̱ܒܳܖ̈ܰܝ ܚܰܝܠܳܐ. ܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ</VERS>
      <VERS vnumber="14">ܘܡܶܢ ܠܶܘ̈ܳܝܶܐ. ܫܡܰܥܝܳܐ ܒܰܪ ܚܫܽܘܡ. ܒܰܪ ܥܙܰܪܩܺܝܡ. ܒܰܪ ܚܫܰܒܝܳܐ.</VERS>
      <VERS vnumber="15">ܡܶܢ ܒܢܰܝ̈ ܡܶܪܰܪܺܝ. ܝܰܪܚܽܘܡ ܒܰܪ ܚܕ݂ܽܘܫ. ܒܰܪ ܥܠܳܠ. ܡܬܰܢܝܳܐ ܒܰܪ ܡܺܝܟ݂ܳܐ. ܒܰܪ ܙܰܒܕܺܝ. ܒܰܪ ܐܳܣܳܦ.</VERS>
      <VERS vnumber="16">ܘܥܽܘܒܰܕ݂ܝܳܐ ܒܰܪ ܫܡܰܥܝܳܐ. ܒܰܪ ܟܠܳܠ ܒܰܪ ܝܺܪܺܝܬܽܘܢ ܘܰܒܪܰܟܝܳܐ ܒܰܪ ܐܳܣܳܦ. ܒܰܪ ܗܰܠܩܳܢܳܐ. ܕܝܳܬܶܒ ܗܘܳܐ ܒܪܳܡܬ݂ܳܐ.</VERS>
      <VERS vnumber="17">ܫܳܠܽܘܡ. ܘܝܰܥܩܽܘܒ. ܘܛܳܠܳܢ. ܘܚܰܡܢܽܘܢ. ܘܰܐܚܺܝܗܽܘܡ. ܘܫܳܠܽܘܡ.</VERS>
      <VERS vnumber="18">ܥܕܰܡܳܐ ܠܗܳܪܟܳܐ ܬܰܪܥܳܐ ܕܡܰܠܟܳܐ ܡܰܕ݂ܢܚܳܝܳܐ. ܗܳܠܶܝܢ ܐܶܢܽܘܢ ܬܰܖ̈ܥܶܐ ܕܩܳܝܡܺܝܢ ܒܗܽܘܢ ܡܰܛܰܪܬܳܐ ܕܰܒܢܰܝ̈ ܠܶܘܺܝ.</VERS>
      <VERS vnumber="19">ܘܫܳܠܽܘܡ ܒܰܪ ܩܽܘܪܳܐ. ܒܰܪ ܐܰܟ݂ܣܺܝܦ. ܒܰܪ ܩܽܘܪܰܚ. ܘܰܐܚܰܘ̈ܗܝ ܘܐ̱ܢܳܫܰܝ̈ ܒܶܝܬ݂ ܐܰܒܽܘܗܝ. ܕܩܳܝܡܺܝܢ ܥܰܠ ܥܒܺܝ̈ܕ݂ܳܬܳܐ. ܘܢܳܛܖ̈ܰܝ ܬܰܪܥܶܗ ܕܡܰܫܟܢܳܐ. ܘܰܐܒܳܗ̈ܶܐ ܕܺܝܠܗܽܘܢ ܥܰܠ ܡܰܫܪܺܝܬܳܐ. ܘܗܶܢܽܘܢ ܗܘܰܘ ܢܳܛܖ̈ܰܝ ܡܰܦܩܳܢܳܐ ܘܡܰܥܠܳܢܳܐ.</VERS>
      <VERS vnumber="20">ܘܦܺܝܢܚܶܣ ܒܰܪ ܐܶܠܺܝܥܳܙܳܪ. ܗܘܳܐ ܪܰܒܳܐ ܥܠܰܝܗܽܘܢ. ܡܶܢ ܠܽܘܩܕ݂ܳܡ. ܘܡܳܪܝܳܐ ܥܰܡܶܗ.</VERS>
      <VERS vnumber="21">ܙܟܰܪܝܳܐ ܒܰܪ ܡܰܫܠܰܡ. ܢܳܛܰܪ ܬܰܪܥܳܐ ܕܡܰܫܟܰܢ ܙܰܒܢܳܐ.</VERS>
      <VERS vnumber="22">ܟܽܠܗܽܘܢ ܗܳܠܶܝܢ ܩܳܝܡܺܝܢ ܒܬܰܖ̈ܥܶܐ. ܒܡܶܢܝܳܢܳܐ ܡܰܐܬܶܝܢ ܘܰܬܪܶܥܣܰܪ ܗܳܠܶܝܢ ܐܶܬ݂ܚܰܫܰܒܘ ܒܕܳܖ̈ܰܝܗܽܘܢ. ܗܳܠܶܝܢ ܕܰܥܒܰܕ݂ܘ ܕܰܘܺܝܕ݂ ܘܰܫܡܽܘܐܶܝܠ ܢܒܺܝܳܐ. ܒܗܰܝܡܳܢܽܘܬ݂ܗܽܘܢ.</VERS>
      <VERS vnumber="23">ܘܗܶܢܽܘܢ ܐܰܩܺܝܡܘ ܠܗܳܠܶܝܢ. ܠܗܽܘܢ ܘܠܰܒܢܰܝ̈ܗܽܘܢ. ܕܢܶܗܘܽܘܢ ܢܳܛܪܺܝܢ ܬܰܖ̈ܥܶܐ ܗܳܠܶܝܢ ܕܒܰܝܬܶܗ ܕܡܳܪܝܳܐ. ܘܰܠܒܶܝܬ݂ ܡܰܫܟܰܢ ܙܰܒܢܳܐ. ܘܡܰܛܰܪܬܳܐ.</VERS>
      <VERS vnumber="24">ܠܰܐܪܒܰܥ ܖ̈ܽܘܚܺܝܢ ܦܬ݂ܺܝܚܺܝܢ ܗܘܰܘ ܗܳܠܶܝܢ ܬܰܖ̈ܥܶܐ. ܠܡܰܕܢܚܳܐ. ܘܰܠܡܰܥܪܒܳܐ. ܘܰܠܓܰܪܒܝܳܐ. ܘܰܠܬܰܝܡܢܳܐ.</VERS>
      <VERS vnumber="25">ܘܰܐܚܰܝ̈ܗܽܘܢ ܗܳܠܶܝܢ ܢܳܛܪܺܝܢ ܗܘܰܘ ܒܕܳܖ̈ܰܝܗܽܘܢ. ܘܠܳܐ ܥܳܐܠܺܝܢ ܗܘܰܘ. ܐܶܠܳܐ ܚܕ݂ܳܐ ܠܫܰܒܥܳܐ ܝܰܘܡܺܝ̈ܢ. ܡܶܢ ܥܶܕܳܢ ܠܥܶܕܳܢ.</VERS>
      <VERS vnumber="26">ܡܶܛܽܠ ܕܰܒܗܰܝܡܳܢܽܘܬ݂ܳܐ ܗܘܰܘ ܗܶܢܽܘܢ ܗܳܠܶܝܢ. ܡܶܛܽܠ ܕܥܰܠ ܐܰܪܒܰܥ ܖ̈ܽܘܚܺܝܢ ܕܬܰܖ̈ܥܶܐ ܗܳܠܶܝܢ. ܠܶܘ̈ܳܝܶܐ ܩܳܝܡܺܝܢ ܘܢܳܛܪܺܝܢ ܗܘܰܘ. ܘܗܶܢܽܘܢ ܩܳܝܡܺܝܢ ܗܘܰܘ ܥܰܠ ܥܒܺܝ̈ܕ݂ܳܬܳܐ. ܘܥܰܠ ܓܰܙܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="27">ܘܰܟܪܺܝܟܺܝܢ ܗܘܰܘ ܠܒܰܝܬܶܗ ܕܡܳܪܝܳܐ. ܘܒܳܝܬܺܝܢ ܡܶܛܽܠ ܕܗܳܕ݂ܶܐ ܗܘܳܬ݂ ܡܰܛܰܪܬܗܽܘܢ ܥܰܠ ܬܰܖ̈ܥܶܐ.</VERS>
      <VERS vnumber="28">ܘܰܒܟܽܠ ܨܦܰܪ ܘܰܨܦܰܪ ܣܳܥܪܺܝܢ ܗܘܰܘ ܟܽܠܗܽܘܢ ܡܳܐܢ̈ܶܐ ܕܦܽܘܠܚܳܢܳܐ. ܡܶܛܽܠ ܕܰܒܡܶܢܝܳܢܳܐ ܡܰܥܠܺܝܢ ܗܘܰܘ ܠܗܽܘܢ. ܘܰܒܡܶܢܝܳܢܳܐ ܡܰܦܩܺܝܢ ܗܘܰܘ ܠܗܽܘܢ.</VERS>
      <VERS vnumber="29">ܘܡܶܢܗܽܘܢ ܡܶܢ ܠܶܘ̈ܳܝܶܐ ܡܫܰܠܛܺܝܢ ܗܘܰܘ ܥܰܠ ܡܳܐܢ̈ܶܐ. ܘܥܰܠ ܟܽܠܗܶܝܢ ܥܒܺܝ̈ܕ݂ܳܬܳܐ ܕܩܽܘܕܫܳܐ. ܥܰܠ ܡܰܕ݂ܒܚܳܐ. ܘܥܰܠ ܡܳܐܢ̈ܶܐ. ܘܥܰܠ ܚܰܡܪܳܐ. ܘܥܰܠ ܡܶܫܚܳܐ. ܘܥܰܠ ܠܒܽܘܢܬܳܐ. ܘܥܰܠ ܒܶܣ̈ܡܶܐ ܕܟܰܝ̈ܳܐ.</VERS>
      <VERS vnumber="30">ܘܡܶܢ ܒܢܰܝ̈ ܟܳܗ̈ܢܶܐ ܡܰܬ݂ܩܢܺܝܢ ܒܶܣ̈ܡܶܐ ܠܦܺܝܖ̈ܡܶܐ. ܘܡܰܘܗܰܒܬܳܐ ܡܶܢ ܠܶܘ̈ܳܝܶܐ ܡܶܬ݂ܝܰܗܒܳܐ ܗܘܳܬ݂. </VERS>
      <VERS vnumber="31">ܘܡܰܬ݂ܺܝܬ݂ܳܐ ܡܶܢ ܠܶܘ̈ܳܝܶܐ. ܗܽܘܝܽܘ ܗܘܳܐ ܒܽܘܟܪܶܗ ܕܫܳܠܽܘܡ. ܒܗܰܝܡܳܢܽܘܬ݂ܳܐ ܫܰܠܺܝܛ ܗܘܳܐ ܥܰܠ ܥܒܳܕ̈ܶܐ ܟܣܰܝ̈ܳܐ.</VERS>
      <VERS vnumber="32">ܘܳܐܦ ܡܶܢ ܒܢܰܘ̈ܗܝ ܕܩܳܗܳܬ݂. ܡܫܰܠܛܺܝܢ ܗܘܰܘ ܥܰܠ ܐܰܚܰܝ̈ܗܽܘܢ. ܘܥܰܠ ܠܰܚܡܳܐ ܕܣܶܕ݂ܖ̈ܶܐ. ܠܰܡܛܰܝܳܒܽܘ ܫܳܪܽܘܬ݂ܳܐ ܕܫܰܒܬ݂ܳܐ ܒܫܰܒܬ݂ܳܐ.</VERS>
      <VERS vnumber="33">ܘܗܳܠܶܝܢ ܡܫܰܡ̈ܫܳܢܶܐ ܖ̈ܺܝܫܰܝ ܐܰܒܳܗ̈ܶܐ ܕܠܶܘ̈ܳܝܶܐ. ܢܳܛܪܺܝܢ ܗܘܰܘ ܒܚܳܢ̈ܘܳܬ݂ܳܐ ܕܰܚܕ݂ܳܖ̈ܰܘܗܝ ܕܒܰܝܬܳܐ. ܡܶܛܽܠ ܕܗܶܢܽܘܢ ܡܫܰܠܛܺܝܢ ܗܘܰܘ ܥܰܠ ܥܒܺܝ̈ܕ݂ܳܬܳܐ. ܒܺܐܝܡܳܡܳܐ ܘܰܒܠܺܠܝܳܐ.</VERS>
      <VERS vnumber="34">ܘܗܳܠܶܝܢ ܗܘܰܘ ܖ̈ܺܝܫܰܝ ܐܰܒܳܗ̈ܳܬ݂ܗܽܘܢ ܕܠܶܘ̈ܳܝܶܐ. ܒܬܰܘܠ̈ܕܳܬܗܽܘܢ. ܘܗܳܠܶܝܢ ܝܳܬ݂ܒܺܝܢ ܗܘܰܘ ܒܽܐܘܪܺܫܠܶܡ.</VERS>
      <VERS vnumber="35">ܘܰܒܓܶܒܥܽܘܢ ܝܳܬ݂ܶܒ ܗܘܳܐ ܐܰܒܽܘܗܝ ܕܓܶܒܥܽܘܢ ܘܰܫܡܳܐ ܕܰܒܪܶܗ ܒܽܘܟܪܶܗ. ܝܽܘܐܶܝܠ. ܘܰܫܡܳܐ ܕܰܐܢ̱ܬܬܶܗ ܡܰܥܟܳܐ.</VERS>
      <VERS vnumber="36">ܘܰܒܪܶܗ ܬܶܢܝܳܢܳܐ ܥܶܒܪܽܘܢ. ܘܨܽܘܪ. ܘܩܺܝܫܽܘܢ. ܘܒܳܠܳܥ. ܘܢܺܝܪ. ܘܢܳܕ݂ܳܒ.</VERS>
      <VERS vnumber="37">ܘܰܓܕ݂ܽܘܪ. ܘܰܐܚܺܝܳܐ. ܘܰܙܟܰܪܝܳܐ.</VERS>
      <VERS vnumber="38">ܘܡܰܩܠܽܘܬ݂ ܘܡܰܩܠܽܘܬ݂ ܐܰܘܠܶܕ ܠܫܰܡܰܐܨ. ܘܳܐܦ ܗܶܢܽܘܢ ܠܽܘܩܒܰܠ ܐܰܚܰܝ̈ܗܽܘܢ ܥܳܡܪܺܝܢ ܗܘܰܘ ܥܰܡ ܐܰܚܰܝ̈ܗܽܘܢ ܒܽܐܘܪܺܫܠܶܡ. </VERS>
      <VERS vnumber="39">ܘܢܺܝܪ ܐܰܘܠܶܕ ܠܩܺܝܫ. ܘܩܺܝܫ ܐܰܘܠܶܕ ܠܫܳܐܘܳܠ ܘܫܳܐܘܳܠ ܐܰܘܠܶܕ ܠܝܽܘܢܳܬ݂ܳܢ. ܘܰܠܡܰܠܟܝܶܫܽܘܥ. ܘܰܠܝܰܫܘܺܝ. ܘܠܰܐܫܒܳܫܽܘܠ.</VERS>
      <VERS vnumber="40">ܘܰܠܝܰܫܘܺܝ ܗܘܳܐ ܒܪܳܐ. ܘܰܫܡܶܗ ܡܪܰܒܥܶܠ. ܘܰܡܪܰܒܥܶܠ ܐܰܘܠܶܕ ܠܡܺܝܟ݂ܳܐ. </VERS>
      <VERS vnumber="41">ܘܰܒܢܰܘ̈ܗܝ ܕܡܺܝܟ݂ܳܐ. ܦܺܝܬܽܘܢ. ܘܺܐܝܡܠܶܟ݂. ܘܳܐܚܳܙ.</VERS>
      <VERS vnumber="42">ܘܳܐܚܳܙ ܐܰܘܠܶܕ ܠܝܰܥܙܰܢܝܳܐ. ܘܝܰܥܙܰܢܝܳܐ ܐܰܘܠܶܕ ܠܥܰܠܡܽܘܬ݂ ܘܥܰܠܡܽܘܬ݂ ܐܰܘܠܶܕ ܠܙܰܡܪܺܝ. ܘܙܰܡܪܺܝ ܐܰܘܠܶܕ ܠܡܽܘܨܳܐ.</VERS>
      <VERS vnumber="43">ܘܡܽܘܨܳܐ ܐܰܘܠܶܕ ܠܰܟ݂ܢܰܥܢܺܝܳܐ. ܐܰܪܦܺܝܳܐ ܒܪܶܗ. ܐܳܨܳܠ ܒܪܶܗ. ܐܶܠܥܰܣܳܐ ܒܪܶܗ.</VERS>
      <VERS vnumber="44">ܘܠܳܐܨܳܠ ܗܘܰܘ ܫܬܳܐ ܒܢܺܝ̈ܢ ܘܗܳܠܶܝܢ ܫܡܳܗܰܝ̈ܗܽܘܢ. ܥܰܙܺܝ ܒܽܘܟܪܶܗ. ܩܺܝܡ ܬܶܢܝܳܢܳܐ. ܐܰܫܡܰܥ ܒܪܶܗ. ܫܥܰܕ݂ܝܳܐ ܒܪܶܗ. ܥܽܘܒܰܕ݂ܝܳܐ ܒܪܶܗ. ܚܰܢܳܢ ܒܪܶܗ. ܗܳܠܶܝܢ ܒܢܰܝ̈ܳܐ ܕܳܐܨܳܠ. </VERS>
    </CHAPTER>
    <CHAPTER cnumber="10">
      <VERS vnumber="1">ܘܰܦܠܶܫܬܳܝ̈ܶܐ ܡܶܬ݂ܟܰܬܫܺܝܢ ܗܘܰܘ ܥܰܡ ܝܺܣܪܳܐܶܝܠ. ܘܰܥܪܰܩܘ ܓܰܒܖ̈ܶܐ ܕܺܝܣܪܳܐܶܝܠ ܡܶܢ ܦܠܶܫܬܳܝ̈ܶܐ. ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ ܒܛܽܘܪܳܐ ܕܓܶܠܒܽܘܥ.</VERS>
      <VERS vnumber="2">ܘܰܐܕ݂ܪܶܟ݂ܘ ܦܠܶܫܬܳܝ̈ܶܐ ܠܫܳܐܘܳܠ ܘܠܰܒܢܰܘ̈ܗܝ. ܘܰܚܪܰܒܘ ܦܠܶܫܬܳܝ̈ܶܐ ܠܝܽܘܢܳܬ݂ܳܢ ܘܰܠܝܰܫܘܺܝ. ܘܰܠܡܰܠܟܝܶܫܽܘܥ ܒܢܰܘ̈ܗܝ ܕܫܳܐܘܳܠ.</VERS>
      <VERS vnumber="3">ܘܰܥܫܶܢ ܩܪܳܒܳܐ ܥܰܠ ܫܳܐܘܳܠ. ܘܶܐܫܟܚܽܘܗܝ ܐ̱ܢܳܫ̈ܳܐ ܩܰܫ̈ܳܬܶܐ ܕܽܐܘܡܳܢܺܝܢ ܛܳܒ ܠܡܶܫܕܳܐ ܒܩܶܫܬܳܐ. ܘܟܰܕ݂ ܚ̣ܙܳܐ ܫܳܐܘܳܠ. ܕܚܶܠ ܛܳܒ ܡܶܢ ܩܕ݂ܳܡܰܝܗܽܘܢ.</VERS>
      <VERS vnumber="4">ܘܶܐܡܰܪ ܫܳܐܘܳܠ ܠܫܳܩܶܠ ܡܳܐܢܰܘ̈ܗܝ. ܫܡܽܘܛ ܚܰܪܒܳܟ݂ ܘܰܕ݂ܩܽܘܪܰܝܢܝ ܒܳܗ̇. ܥܰܕ݂ܠܳܐ ܢܺܐܬܽܘܢ ܥܽܘܖ̈ܠܶܐ ܗܳܠܶܝܢ. ܘܢܶܩܛܠܽܘܢܳܢܝ. ܘܢܶܫܬܰܢܕ݂ܽܘܢ ܒܺܝ. ܘܠܳܐ ܨܒܳܐ ܫܳܩܶܠ ܡܳܐܢܰܘ̈ܗܝ. ܡܶܛܽܠ ܕܰܕ݂ܚܶܠ ܛܳܒ. ܘܰܫܡܰܛ ܫܳܐܘܳܠ ܣܰܝܦܶܗ. ܘܰܢܦܰܠ ܥܠܰܘܗܝ.</VERS>
      <VERS vnumber="5">ܘܰܚܙܳܐ ܫܳܩܶܠ ܡܳܐܢܰܘ̈ܗܝ ܕܡܺܝܬ݂ ܠܶܗ ܫܳܐܘܳܠ. ܘܰܢܦܰܠ ܐܳܦ ܗܽܘ ܥܰܠ ܣܰܝܦܶܗ. ܘܡܺܝܬ݂ ܥܰܡܶܗ.</VERS>
      <VERS vnumber="6">ܘܡܺܝܬ݂ ܫܳܐܘܳܠ. ܘܰܬܠܳܬܳܐ ܒܢܰܘ̈ܗܝ. ܘܫܳܩܶܠ ܡܳܐܢܰܘ̈ܗܝ. ܘܟܽܠ ܓܰܢ̱ܒܳܖ̈ܰܘܗܝ ܡܺܝܬ݂ܘ ܒܝܰܘܡܳܐ ܗܰܘ ܐܰܟ݂ܚܕ݂ܳܐ.</VERS>
      <VERS vnumber="7">ܘܰܚܙܰܘ ܟܽܠ ܐ̱ܢܳܫ̈ܳܐ ܕܺܝܣܪܳܐܶܝܠ ܕܺܐܝܬ݂ ܒܥܶܒܪܳܐ ܕܒܰܦܩܰܥܬ݂ܳܐ. ܘܕܺܐܝܬ݂ ܒܥܶܒܪܳܐ ܕܝܽܘܪܕܢܳܢ. ܕܰܥܪܰܩ ܠܶܗ ܥܰܡܳܐ ܕܺܝܣܪܳܐܶܝܠ. ܘܕܶܐܬ݂ܩܛܶܠ ܫܳܐܘܳܠ ܘܰܒܢܰܘ̈ܗܝ ܘܰܫܒܰܩܘ ܩܽܘܖ̈ܝܳܐ ܘܰܥܪܰܩܘ. ܘܶܐܬ݂ܰܘ ܦܠܶܫܬܳܝ̈ܶܐ. ܘܰܥܡܰܪܘ ܒܗܶܝܢ.</VERS>
      <VERS vnumber="8">ܘܰܗܘܳܐ ܡܶܢ ܒܳܬܰܪ ܝܰܘܡܳܐ. ܘܶܐܬ݂ܰܘ ܦܠܶܫܬܳܝ̈ܶܐ ܠܰܡܚܰܠܳܨܽܘ ܩܛܺܝ̈ܠܶܐ. ܘܶܐܫܟܰܚܘ ܠܫܳܐܘܳܠ ܘܠܰܬܠܳܬܳܐ ܒܢܰܘ̈ܗܝ ܩܛܺܝܠܺܝܢ. ܘܰܪܡܶܝܢ ܒܛܽܘܪܳܐ ܕܓܶܠܒܽܘܥ.</VERS>
      <VERS vnumber="9">ܘܰܫܩܰܠܘ ܖ̈ܺܝܫܰܝܗܽܘܢ. ܘܫܰܠܰܚܘ ܡܳܐܢܰܝ̈ܗܽܘܢ. ܘܫܰܕܰܪܘ ܠܰܐܪܥܳܐ ܕܰܦܠܶܫܬܳܝ̈ܶܐ. ܠܩܽܘܖ̈ܝܳܐ ܘܠܰܡܕ݂ܺܝ̈ܢܳܬ݂ܳܐ ܘܰܠܟܰܖ̈ܟܶܐ. ܠܰܡܣܰܒܳܪܽܘ ܒܶܝܬ݂ ܦܬܰܟ݂ܖ̈ܰܝܗܽܘܢ. ܘܰܠܥܰܡܗܽܘܢ.</VERS>
      <VERS vnumber="10">ܘܣܳܡܘ ܡܳܐܢܰܝ̈ܗܽܘܢ ܘܙܰܝܢܗܽܘܢ ܒܶܝܬ݂ ܦܬܰܟ݂ܖ̈ܰܝܗܽܘܢ ܘܦܰܓܖ̈ܰܝܗܽܘܢ ܬܠܰܘ ܒܫܽܘܪܳܐ ܕܒܶܝܬ݂ ܝܳܫܳܢ.</VERS>
      <VERS vnumber="11">ܘܰܫܡܰܥܘ ܝܳܬ݂ܒܰܝ̈ ܝܳܒܺܝܫ ܕܓܶܠܥܳܕ݂ ܡܶܕܶܡ ܕܰܥܒܰܕ݂ܘ ܦܠܶܫܬܳܝ̈ܶܐ ܠܫܳܐܘܳܠ.</VERS>
      <VERS vnumber="12">ܘܩܳܡܘ ܟܽܠ ܓܒܰܪ ܡܳܪܶܐ ܚܰܝܠܳܐ. ܘܶܐܙܰܠܘ ܟܽܠܶܗ ܠܺܠܝܳܐ. ܘܰܢܣܰܒܘ ܦܰܓܪܶܗ ܕܫܳܐܘܳܠ ܘܦܰܓܖ̈ܶܐ ܕܰܒܢܰܘ̈ܗܝ ܡܶܢ ܫܽܘܪܳܐ ܕܒܶܝܬ݂ ܝܳܫܳܢ. ܘܰܐܝܬܺܝܘ ܠܝܳܒܺܝܫ. ܘܰܐܘܩܶܕ݂ܘ ܐܶܢܽܘܢ ܬܰܡܳܢ. ܘܰܢܣܰܒܘ ܓܰܖ̈ܡܰܝܗܽܘܢ. ܛܡܰܪܘ ܬܚܶܝܬ݂ ܒܶܛܡܬ݂ܳܐ ܕܰܒܝܳܒܺܝܫ ܘܨܳܡܘ ܫܰܒܥܳܐ ܝܰܘܡܺܝ̈ܢ.</VERS>
      <VERS vnumber="13">ܘܡܺܝܬ݂ ܫܳܐܘܳܠ. ܥܰܠ ܕܟܰܕܶܒ ܟܰܕܳܒܽܘܬ݂ܳܐ ܒܡܳܪܝܳܐ. ܘܡܶܕܶܡ ܕܦܰܩܕܶܗ ܠܳܐ ܢܛܰܪ.</VERS>
      <VERS vnumber="14">ܘܳܐܦ ܫܐܶܠ ܒܙܰܟܽܘܖ̈ܶܐ. ܘܰܒܡܳܪܝܳܐ ܐܰܠܳܗܶܗ ܠܳܐ ܫܐܶܠ ܘܶܐܬ݂ܝܰܗܒܰܬ݂ ܡܰܠܟܽܘܬܶܗ ܠܕܰܘܺܝܕ݂ ܒܰܪ ܐܺܝܫܰܝ. </VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܬ݂ܟܰܢܰܫܘ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܘܳܐܡܪܺܝܢ ܠܶܗ. ܕܡܳܟ݂ ܚܢܰܢ ܘܒܶܣܪܳܟ݂. ܘܳܐܦ ܐܶܬ݂ܡܳܠܝ ܘܡܢܳܬ݂ܡܳܠܝ.</VERS>
      <VERS vnumber="2">ܟܰܕ݂ ܫܳܐܘܳܠ ܗܘܳܐ ܡܰܠܟܳܐ ܥܠܰܝܢ. ܐܰܢ̱ܬ ܢܳܦܶܩ ܗܘܰܝܬ. ܘܥܳܐܶܠ ܒܪܺܝܫܶܗ ܕܺܝܣܪܳܐܶܝܠ. ܘܶܐܡܰܪ ܠܳܟ݂ ܡܳܪܝܳܐ. ܙܶܠ ܐܰܢ̱ܬ ܬܶܪܥܶܐ ܠܥܰܡܝ ܝܺܣܪܳܐܶܝܠ ܘܰܐܢ̱ܬ ܬܶܗܘܶܐ ܡܕܰܒܪܳܢܳܐ ܥܰܠ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="3">ܘܶܐܬ݂ܰܘ ܟܽܠܗܽܘܢ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ ܠܘܳܬ݂ ܡܰܠܟܳܐ ܠܚܶܒܪܽܘܢ ܘܺܝܡܳܐ ܠܗܽܘܢ ܡܰܠܟܳܐ ܕܰܘܺܝܕ݂. ܒܡܰܘܡܳܬ݂ܳܐ ܒܚܶܒܪܽܘܢ ܩܕ݂ܳܡ ܡܳܪܝܳܐ. ܘܰܐܩܺܝܡܘ ܠܕܰܘܺܝܕ݂ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬ݂ܩܰܝܰܡ̈ܝ ܡܶܠܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܕܡܰܠܶܠ ܗܘܳܐ ܒܰܫܡܶܗ ܕܡܳܪܝܳܐ.</VERS>
      <VERS vnumber="4">ܘܶܐܙܰܠ ܕܰܘܺܝܕ݂ ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܠܽܐܘܪܺܫܠܶܡ. ܕܗܺܝ ܡܶܬ݂ܩܰܪܝܳܐ ܗܘܳܬ݂ ܝܳܒܽܘܣ ܡܶܢ ܠܽܘܩܕܰܡ ܘܬܰܡܳܢ ܗܘܰܘ ܝܳܒܽܘܣܳܝ̈ܶܐ ܥܳܡܽܘܖ̈ܶܝܗ̇ ܕܰܐܪܥܳܐ.</VERS>
      <VERS vnumber="5">ܘܳܐܡܪܺܝܢ ܐ̱ܢܳܫ̈ܳܐ ܝܳܬ݂ܒܰܝ̈ ܝܳܒܽܘܣ ܠܕܰܘܺܝܕ݂. ܠܳܐ ܬܶܥܽܘܠ ܠܗܳܪܟܳܐ ܘܟܰܢܶܫ ܕܰܘܺܝܕ݂ ܠܟܽܠܶܗ ܥܰܡܳܐ. ܘܰܟܒܰܫ ܠܩܽܘܖ̈ܝܳܐ ܕܨܶܗܝܽܘܢ ܗܳܢܶܝܢ ܗܳܠܶܝܢ ܕܶܐܬܩܖ̈ܺܝ ܩܽܘܖ̈ܝܳܐ ܕܕܰܘܺܝܕ݂.</VERS>
      <VERS vnumber="6">ܗܳܝܕܶܝܢ ܐܶܡܰܪ ܕܰܘܺܝܕ݂. ܟܽܠܡܰܢ ܕܢܶܩܛܽܘܠ ܠܽܘܩܕܰܡ ܓܰܒܪܳܐ ܝܳܒܽܘܣܳܝܳܐ. ܗܽܘ ܢܶܗܘܶܐ ܪܺܝܫܐ ܘܪܰܒ ܚܰܝܠܳܐ. ܘܰܣܠܶܩ ܝܽܘܐܳܒ ܒܰܪ ܨܽܘܪܺܝܳܐ ܠܽܘܩܕܰܡ. ܘܰܐܩܺܝܡܶܗ ܡܰܠܟܳܐ ܕܰܘܺܝܕ݂ ܪܺܝܫܳܐ ܘܪܰܒ ܚܰܝܠܳܐ.</VERS>
      <VERS vnumber="7">ܘܺܝܬ݂ܶܒ ܕܰܘܺܝܕ݂ ܒܩܽܘܖ̈ܝܳܐ ܕܨܶܗܝܽܘܢ ܡܶܛܽܠ ܗܳܢܳܐ ܩܳܪܶܝܢ ܗܘܰܘ ܠܗܶܝܢ ܩܽܘܖ̈ܝܳܐ ܕܕܰܘܺܝܕ݂.</VERS>
      <VERS vnumber="8">ܘܰܒܢܳܐ ܕܰܘܺܝܕ݂ ܚܕܳܖ̈ܶܝܗ̇ ܕܰܩܪܺܝܬ݂ܳܐ ܡܶܢ ܚܶܐܪܺܝܬ݂ܳܐ ܕܰܠܒܰܪ ܘܝܰܗܒ ܕܰܘܺܝܕ݂ ܝܰܡܺܝܢܳܐ ܠܫܰܪܟܳܐ ܕܰܒܢܰܝ̈ ܐ̱ܢܳܫ̈ܳܐ ܕܺܐܝܬ݂ ܒܩܽܘܖ̈ܝܳܐ.</VERS>
      <VERS vnumber="9">ܘܕܰܘܺܝܕ݂ ܐܳܙܶܠ ܗܘܳܐ ܘܥܳܬܰܪ ܘܡܳܪܝܳܐ ܚܰܝܠܬ݂ܳܢܳܐ ܥܰܡܶܗ.</VERS>
      <VERS vnumber="10">ܘܗܳܠܶܝܢ ܖ̈ܺܝܫܶܐ ܕܓܰܒܖ̈ܶܐ ܕܕܰܘܺܝܕ݂. ܕܰܡܥܰܫܢܺܝܢ ܗܘܰܘ ܥܰܡܶܗ ܒܡܰܠܟܽܘܬܶܗ. ܠܰܡܩܳܡܽܘܬܶܗ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ. ܐܰܝܟ݂ ܡܶܠܬܶܗ ܕܡܳܪܝܳܐ ܕܡܰܠܶܠ ܥܰܠ ܝܺܣܪܳܐܶܝܠ.</VERS>
      <VERS vnumber="11">ܘܗܳܠܶܝܢ ܡܶܢܝܳܢ̈ܶܐ ܕܓܰܒܖ̈ܰܘܗܝ ܕܕܰܘܺܝܕ݂. ܝܳܬ݂ܶܒ ܒܡܰܘܬܒܳܐ ܩܰܕܡܳܝܳܐ ܪܺܝܫܳܐ ܕܰܬܠܳܬܺܝܢ. ܗܽܘܝܽܘ ܓܶܕܚܽܘ ܓܰܢ̱ܒܪܳܐ. ܗܽܘ ܫ̣ܡܰܛ ܪܽܘܡܚܳܐ. ܘܰܩܛܰܠ ܬܠܳܬܡܳܐܐ ܓܰܒܖ̈ܺܝܢ ܒܫܳܥܬ݂ܳܐ ܚܕ݂ܳܐ.</VERS>
      <VERS vnumber="12">ܒܳܬܪܶܗ ܗܘܳܐ ܐܶܠܺܝܥܳܙܳܪ ܒܰܪ ܕܳܕܶܗ ܡܶܢ ܕܳܚܽܘܚ ܩܪܺܝܬ݂ܳܐ. ܗܽܘ ܗܘܳܐ ܥܰܠ ܬܠܳܬܡܳܐܐ ܓܰܒܖ̈ܺܝܢ.</VERS>
      <VERS vnumber="13">ܟܰܕ݂ ܗܘܳܐ ܥܰܡ ܕܰܘܺܝܕ݂ ܒܦܰܣܺܝ ܕܡܰܝ̈ܳܐ. ܘܰܦܠܶܫܬܳܝ̈ܶܐ ܥܳܒܕܺܝܢ ܗܘܰܘ ܬܰܡܳܢ ܩܪܳܒܳܐ. ܘܰܗܘܳܬ݂ ܬܰܡܳܢ ܚܰܩܠܳܐ ܚܕ݂ܳܐ ܕܰܙܪܺܝܥܳܐ ܣܥܳܖ̈ܶܐ. ܘܥܰܡܳܐ ܐܶܬ݂ܒܰܕܰܪ ܡܶܢ ܩܕ݂ܳܡ ܦܠܶܫܬܳܝ̈ܶܐ.</VERS>
      <VERS vnumber="14">ܘܩܳܡܘ ܒܓܰܘ ܚܰܩܠܳܐ ܘܦܰܨܝܽܘܗ̇. ܘܰܚܪܰܒܘ ܠܰܦܠܶܫܬܳܝ̈ܶܐ ܘܰܥܒܰܕ݂ ܡܳܪܝܳܐ ܢܶܨܚܳܢܳܐ ܪܰܒܳܐ.</VERS>
      <VERS vnumber="15">ܘܰܢܚܶܬ݂ܘ ܬܠܳܬܳܐ ܡܶܢ ܓܰܒܖ̈ܶܐ ܠܘܳܬ݂ ܕܰܘܺܝܕ݂ ܠܰܡܥܰܪܬ݂ܳܐ ܕܥܰܪܠܰܡ. ܘܡܰܫܪܺܝܬܳܐ ܕܰܦܠܶܫܬܳܝ̈ܶܐ ܫܰܖ̈ܝܳܢ ܗܘܰܝ̈ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="16">ܘܕܰܘܺܝܕ݂ ܫܪܶܐ ܗܘܳܐ ܒܡܰܫܟܢܳܐ. ܘܓܰܒܖ̈ܶܐ ܕܦܠܶܫܬܳܝ̈ܶܐ ܒܒܶܝܬ݂ ܠܚܶܡ.</VERS>
      <VERS vnumber="17">ܘܶܐܬ݂ܪܰܓܪܰܓ ܕܰܘܺܝܕ݂. ܘܶܐܡܰܪ. ܡܰܢ ܕܶܝܢ ܝܰܗܒܠܺܝ ܡܰܝ̈ܳܐ ܕܶܐܫܬܺܝܬ݂ ܡܶܢ ܓܽܘܒܳܐ ܪܰܒܳܐ ܕܒܶܝܬ݂ ܠܚܶܡ. ܕܺܐܝܬ݂ ܒܬܰܪܥܳܐ ܕܰܩܪܺܝܬ݂ܳܐ.</VERS>
      <VERS vnumber="18">ܘܒܳܗ̇ ܒܫܳܥܬ݂ܳܐ ܫܡܰܥܘ ܬܠܳܬܳܐ ܓܰܒܖ̈ܺܝܢ. ܘܰܨܪܰܘ ܘܥ̣ܰܠܘ ܒܡܰܫܪܺܝܬܳܐ ܕܰܦܠܶܫܬܳܝ̈ܶܐ. ܘܶܐܙܰܠܘ. ܘܰܡܠܰܘ ܡܰܝ̈ܳܐ ܡܶܢ ܓܽܘܒܳܐ ܪܰܒܳܐ ܕܺܐܝܬ݂ ܒܒܶܝܬ݂ ܠܚܶܡ. ܒܬܰܪܥܳܐ ܕܰܩܪܺܝܬ݂ܳܐ. ܘܰܢܣܰܒܘ ܘܰܐܝܬܺܝܘ. ܘܝܰܗܒܘ ܠܕܰܘܺܝܕ݂. ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܘܰܢܣܰܟ݂ ܐܶܢܽܘܢ ܩܕ݂ܳܡ ܡܳܪܝܳܐ.</VERS>
      <VERS vnumber="19">ܘܶܐܡܰܪ ܚܳܣ ܠܺܝ ܡܶܢ ܡܳܪܝܳܐ ܕܶܐܥܒܶܕ݂ ܗܳܢܳܐ ܩܕ݂ܳܡ ܐܰܠܳܗܝ. ܐ̱ܢܳܫ̈ܳܐ ܗܳܠܶܝܢ ܢܦܰܩܘ ܐܶܙܰܠܘ ܥܰܠ ܕܡܳܐ ܕܨܰܘܖ̈ܰܝܗܽܘܢ ܘܠܳܐ ܨܒܳܐ ܠܡܶܫܬܳܐ ܐܶܢܽܘܢ. ܗܳܠܶܝܢ ܥܒܰܕ݂ܘ ܬܠܳܬܳܐ ܓܰܒܖ̈ܺܝܢ.</VERS>
      <VERS vnumber="20">ܘܰܐܒܺܝܫܺܝ ܐܰܚܽܘܗܝ ܕܝܽܘܐܳܒ ܗܽܘ ܗܘܳܐ ܪܺܝܫܳܐ ܕܰܬܠܳܬܺܝܢ ܘܗܽܘ ܫ̣ܡܰܛ ܪܽܘܡܚܳܐ ܥܰܠ ܬܠܳܬܡܳܐܐ ܩܛܺܝ̈ܠܺܝܢ ܘܠܶܗ ܐܺܝܬ݂ ܗܘܳܐ ܐܺܝܩܳܪܳܐ.</VERS>
      <VERS vnumber="21">ܥܰܠ ܬܠܳܬܺܝܢ ܡܝܰܩܰܪ ܗܘܳܐ. ܘܰܗܘܳܐ ܥܠܰܝܗܽܘܢ ܪܺܝܫܳܐ. ܘܰܩܪܳܒܳܐ. ܐܰܝܟ݂ ܬܠܳܬܺܝܢ ܥܳܒܶܕ݂ ܗܘܳܐ.</VERS>
      <VERS vnumber="22">ܒܰܢܝܳܐ ܒܰܪ ܝܽܘܝܳܕ݂ܳܥ ܓܰܒܪܳܐ ܓܰܢ̱ܒܳܪ ܚܰܝܠܳܐ ܕܫܰܦܺܝܪܺܝܢ ܗܘܰܘ ܥܒܳܕ݂ܰܘ̈ܗܝ. ܡܶܢ ܟܰܪܟ݂ܳܐ ܕܩܰܒܨܳܐܶܝܠ. ܗܽܘ ܚܪܰܒ ܠܰܬܪܶܝܢ ܓܰܢ̱ܒܳܖ̈ܺܝܢ ܕܡܽܘܐܳܒ. ܘܗܽܘ ܢܚܶܬ݂ ܘܰܩܛܰܠ ܠܰܐܪܝܳܐ ܒܓܰܘ ܥܳܒܳܐ. ܒܝܰܘܡܳܐ ܕܬܰܠܓܳܐ.</VERS>
      <VERS vnumber="23">ܘܗܽܘ ܩܛܰܠ ܠܓܰܒܪܳܐ ܡܶܨܪܳܝܳܐ. ܓܰܒܪܳܐ ܡܳܪܶܐ ܚܰܝܠܳܐ. ܕܰܐܪܺܝܟ݂ ܗܘܳܐ ܚܰܡܶܫ ܐܰܡܺܝ̈ܢ. ܘܒܺܐܝܕܶܗ ܕܡܶܨܪܳܝܳܐ ܗܘܳܬ݂ ܪܽܘܡܚܳܐ ܕܗܳܘܶܐ ܗܘܳܐ ܥܒܳܝܳܐ ܕܰܫܢܳܢܳܗ̇. ܐܰܝܟ݂ ܢܰܘܠܳܐ ܕܓܰܪܕܝܳܝܳܐ ܘܰܢܚܶܬ݂ ܥܠܰܘܗܝ ܒܚܽܘܛܪܳܐ. ܘܢܰܣܒܳܗ̇ ܪܽܘܡܚܳܐ ܡܶܢ ܐܺܝ̈ܕܰܘܗܝ ܕܡܶܨܪܳܝܳܐ. ܘܩܰܛܠܶܗ ܒܳܗ̇ ܒܪܽܘܡܚܶܗ.</VERS>
      <VERS vnumber="24">ܗܳܠܶܝܢ ܟܽܠܗܶܝܢ ܥܒܰܕ ܒܰܢܝܳܐ ܒܰܪ ܝܽܘܝܳܕ݂ܳܥ ܘܠܶܗ ܐܺܝܬ݂ ܗܘܳܐ ܫܡܳܐ ܝܰܬܺܝܪ ܡܶܢ ܬܠܳܬܳܐ ܓܰܒܖ̈ܺܝܢ.</VERS>
      <VERS vnumber="25">ܘܡܶܢ ܬܠܳܬܳܐ ܓܶܝܪ ܡܝܰܩܰܪ ܗܘܳܐ. ܘܩܺܐܪܣܳܐ ܐܰܝܟ݂ ܬܠܳܬܳܐ ܥܳܒܶܕ݂ ܗܘܳܐ. ܘܰܐܩܺܝܡܶܗ ܕܰܘܺܝܕ݂ ܕܢܶܗܘܶܐ ܢܳܛܽܘܪܳܐ ܥܰܠ ܪܽܘܡܚܶܗ. ܘܥܰܠ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="26">ܥܫܳܐܶܝܠ ܐܰܚܽܘܗܝ ܕܝܽܘܐܳܒ. ܐܶܠܚܰܢܰܢ ܒܰܪ ܕܳܕܶܗ ܡܶܢ ܒܶܝܬ݂ ܠܚܶܡ.</VERS>
      <VERS vnumber="27">ܫܡܽܘܬ݂ ܡܶܢ ܛܽܘܪ ܡܰܠܟܳܐ. ܚܳܠܳܨ ܕܡܶܢ ܦܳܠܛܽܘܢ.</VERS>
      <VERS vnumber="28">ܥܺܝܪܳܐ ܒܰܪ ܥܩܺܝܣ ܕܡܶܢ ܬܩܽܘܥ. ܘܰܐܒܺܝܥܳܙܰܪ ܕܡܶܢ ܥܢܳܬܽܘܬ.</VERS>
      <VERS vnumber="29">ܣܳܒܺܝ ܕܡܶܢ ܚܫܽܘܒܰܬ݂. ܥܰܠܺܝ ܕܡܶܢ ܚܽܘܚ.</VERS>
      <VERS vnumber="30">ܡܰܗܪܺܝ ܕܡܶܢ ܢܛܽܘܦܰܬ݂. ܚܳܠܳܕ݂ ܒܰܪ ܒܰܥܢܳܐ ܕܡܶܢ ܢܛܽܘܦܰܬ݂.</VERS>
      <VERS vnumber="31">ܐܰܬܰܝ ܒܰܪ ܪܰܒܰܝ ܕܡܶܢ ܓܒܰܥܬ݂ܳܐ ܕܰܒܢܰܝ̈ ܒܶܢܝܳܡܶܝܢ. ܒܰܢܝܳܐ ܒܰܪ ܦܪܰܥܬܽܘܢ.</VERS>
      <VERS vnumber="32">ܚܰܕܺܝ ܕܡܶܢ ܢܚܶܠܓܺܝܫ. ܐܰܒܺܝܳܐܶܝܠ ܒܰܪ ܥܪܰܒܬܽܘܢ. </VERS>
      <VERS vnumber="33">ܥܽܘܙܒܳܢ ܕܡܶܢ ܡܰܪܚܰܡ. ܐܶܠܺܝܦܳܐ ܕܡܶܢ ܫܰܠܒܰܡ.</VERS>
      <VERS vnumber="34">ܒܢܰܝ̈ ܫܺܝܡ ܕܡܶܢ ܥܰܙܽܘܢ. ܝܽܘܢܳܬ݂ܳܢ ܒܰܪ ܫܳܓܳܐ ܕܡܶܢ ܛܽܘܪ ܟܰܪܡܶܠܳܐ.</VERS>
      <VERS vnumber="35">ܐܰܚܺܝܪܳܡ ܒܰܪ ܣܳܟܳܡ ܕܡܶܢ ܛܽܘܪ ܒܰܝܬܳܐ. ܐܶܠܺܝܦܽܘܢ ܒܰܪ ܐܽܘܪ ܕܡܶܢ ܒܓܰܪܬܽܘܢ.</VERS>
      <VERS vnumber="36">ܚܳܦܳܪ ܕܡܶܢ ܡܟܰܪܬܺܝܡ. ܐܰܚܺܝܳܐ ܕܡܶܢ ܚܳܨܳܪ.</VERS>
      <VERS vnumber="37">ܚܰܨܪܺܝ ܕܡܶܢ ܟܰܪܡܶܠܳܐ. ܠܳܥܳܙܰܪ ܕܡܶܢ ܐܽܘܒܺܝ.</VERS>
      <VERS vnumber="38">ܝܽܘܐܶܝܠ ܐܰܚܽܘܗܝ ܕܝܽܘܢܳܬ݂ܳܢ. ܡܰܟ݂ܚܰܕ݂ ܕܡܶܢ ܓܳܕ݂</VERS>
      <VERS vnumber="39">ܨܳܠܳܩ ܐܰܡܽܘܢܳܝܳܐ. ܡܰܚܙܺܝ ܒܪܳܬ݂ܝܳܐ. ܫܳܩܶܠ ܡܳܐܢܰܝ̈ ܙܰܝܢܶܗ ܕܝܽܘܐܳܒ ܒܰܪ ܨܽܘܪܺܝܳܐ</VERS>
      <VERS vnumber="40">ܥܺܝܪܳܐ ܕܡܶܢ ܝܳܬ݂ܺܝܪ. ܥܳܪܳܒ ܕܡܶܢ ܝܳܬ݂ܶܪ.</VERS>
      <VERS vnumber="41">ܐܽܘܪܺܝܳܐ ܚܺܝܬܳܝܳܐ.</VERS>
      <VERS vnumber="42">ܥܕ݂ܺܝܢܽܘ ܒܰܪ ܫܳܪܳܐ ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܗܽܘܝܽܘ ܫܰܠܺܝܛ ܗܘܳܐ ܥܰܠ ܓܰܒܖ̈ܶܐ ܬܠܳܬܺܝܢ.</VERS>
      <VERS vnumber="43">ܚܰܢܰܢ ܒܰܪ ܡܰܥܟܳܐ. ܥܰܙܺܝ ܕܡܶܢ ܥܢܳܬܽܘܬ</VERS>
      <VERS vnumber="44">ܝܽܘܫܳܦܳܛ ܕܡܶܢ ܥܶܣܬܪܽܘܬ݂. ܫܳܡܳܥ ܘܰܥܡܳܐܶܝܠ ܒܢܰܝ̈ ܚܽܘܬ݂ܳܡ ܕܡܶܢ ܥܰܪܥܪܽܘܬ݂.</VERS>
      <VERS vnumber="45">ܝܰܕ݂ܥܳܐܶܝܠ ܒܰܪ ܫܰܡܪܺܝ. ܘܝܽܘܚܳܐ ܐܰܚܽܘܗܝ.</VERS>
      <VERS vnumber="46">ܥܡܽܘܙܽܘܬ݂. ܘܰܥܢܳܐܶܝܠ. ܡܽܘܚܳܡ. ܡܽܘܨܶܝܠ. ܪܺܝܒܰܝ. ܘܰܐܫܘܳܐ ܒܪܶܗ. ܐܰܚܡܳܐܶܝܠ ܘܝܰܬ݂ܡܳܐ ܡܽܘܐܳܒܳܝ̈ܶܐ.</VERS>
      <VERS vnumber="47">ܐܶܠܺܝܶܠ. ܘܝܰܬ݂ܡܳܐ. ܘܥܽܘܒܺܝܪ. ܠܰܠܣܳܐܶܝܠ ܘܰܐܫܟ݂ܺܝܪ. </VERS>
    </CHAPTER>
    <CHAPTER cnumber="12">
      <VERS vnumber="1">ܗܳܠܶܝܢ ܟܽܠܗܽܘܢ ܓܰܢ̱ܒܳܖ̈ܰܘܗܝ ܕܕܰܘܺܝܕ݂ ܩܳܝܡܺܝܢ ܗܘܰܘ ܥܰܡܶܗ ܒܰܩܪܳܒܳܐ. ܘܗܳܠܶܝܢ ܥܰܠܘ ܥܰܡ ܕܰܘܺܝܕ݂ ܠܰܨܢܰܩܠܳܓ ܩܪܺܝܬ݂ܳܐ. ܟܰܕ݂ ܥܳܪܶܩ ܗܘܳܐ ܡܶܢ ܩܕ݂ܳܡ ܫܳܐܘܳܠ ܒܰܪ ܩܺܝܫ. ܘܗܶܢܽܘܢ ܒܓܰܢ̱ܒܳܪܽܘܬ݂ܳܐ ܩܳܝܡܺܝܢ ܗܘܰܘ ܟܽܠܗܽܘܢ ܩܕܳܡܰܘܗܝ ܕܕܰܘܺܝܕ݂. ܘܶܐܠܽܘ ܨܒܳܐ. ܩܳܛܠܺܝܢ ܗܘܰܘ ܠܫܳܐܘܳܠ ܒܰܪ ܩܺܝܫ. ܡܶܛܽܠ ܕܓܰܢ̱ܒܳܖ̈ܺܝܢ ܗܘܰܘ. ܘܓܰܒܖ̈ܶܐ ܗܘܰܘ ܥܳܒܕܰܝ̈ ܩܪܳܒܳܐ. ܘܠܳܐ ܨܒܳܐ ܕܰܘܺܝܕ݂ ܠܡܶܫܒܰܩ ܐܶܢܽܘܢ ܠܡܶܩܛܠܶܗ ܠܫܳܐܘܳܠ.</VERS>
      <VERS vnumber="2">ܡܶܛܽܠ ܕܰܐܚܺܝܕ݂ܺܝܢ ܗܘܰܘ ܩܶܫ̈ܬܳܬ݂ܳܐ ܒܣܶܡܳܠܰܝ̈ܗܽܘܢ. ܘܣܰܝ̈ܦܶܐ ܒܝܰܡܺܝܢܰܝ̈ܗܽܘܢ. ܘܩܶܫ̈ܬܳܬ݂ܗܽܘܢ ܡܰܠ̈ܝܳܢ ܗܘܰܝ̈ ܒܓܶܐܖ̈ܶܐ. ܘܠܳܐ ܨܒܳܐ ܕܰܘܺܝܕ݂ ܠܡܶܩܛܠܶܗ ܠܫܳܐܘܳܠ ܕܗܽܘ ܗܘܳܐ ܪܺܝܫܳܐ. ܪܺܝܫ ܫܰܒܛܳܐ ܕܒܶܝܬ݂ ܒܶܢܝܳܡܶܝܢ.</VERS>
      <VERS vnumber="3">ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܰܘܗܝ ܕܕܰܘܺܝܕ݂ ܕܰܗܘܰܘ ܥܰܡܶܗ. ܐܰܚܺܝܥܳܙܳܪ. ܘܝܽܘܐܳܫ ܒܪܶܗ. ܘܝܽܘܐܶܝܠ. ܕܡܶܢ ܡܰܟ݂ܣܳܐ. ܫܡܰܥܝܳܐ ܕܡܶܢ ܓܶܒܥܰܬ݂. ܦܠܶܛ ܘܰܒܪܰܟܝܳܐ ܒܢܰܝ̈ ܥܰܪܒܽܘܬ݂. ܝܳܗܽܘ ܕܡܶܢ ܥܢܳܬܽܘܬ.</VERS>
      <VERS vnumber="4">ܫܡܰܥܝܳܐ ܕܡܶܢ ܓܶܒܥܽܘܢ ܗܽܘ ܗܘܳܐ ܫܰܠܺܝܛ ܥܰܠ ܬܠܳܬܺܝܢ. ܘܥܳܒܶܕ݂ ܩܪܳܒܳܐ ܐܰܝܟ݂ ܟܽܠܗܽܘܢ. ܐܶܪܰܡܝܳܐ. ܢܰܚܙܳܐܶܝܠ. ܙܳܒܽܘܪ. ܥܳܙܳܪ.</VERS>
      <VERS vnumber="5">ܓܰܕܺܝ. ܝܰܪܡܽܘܬ݂. ܒܥܰܠܝܳܐ. ܥܰܙܪܺܝ. ܫܡܳܪܝܳܐ. ܫܦܰܛܝܳܐ ܚܳܒܳܪ.</VERS>
      <VERS vnumber="6">ܐܶܠܩܰܢܳܐ. ܝܰܫܘܳܐ. ܥܰܙܪܳܐܶܝܠ. ܫܰܒܢܳܐ. ܐܳܣܳܦ.</VERS>
      <VERS vnumber="7">ܝܽܘܐܳܚ. ܙܟܰܪܝܳܐ. ܒܢܰܘ̈ܗܝ ܕܝܰܪܚܽܘܡ ܕܡܶܢ ܓܳܕܳܪ.</VERS>
      <VERS vnumber="8">ܘܡܶܢ ܫܰܒܛܳܐ ܕܒܶܝܬ݂ ܓܳܕ݂ ܐܶܬ݂ܓܒܺܝܘ ܠܕܰܘܺܝܕ݂. ܠܡܶܦܰܩ ܥܰܡܶܗ ܠܡܰܨܪܽܘܬ݂ ܕܰܒܡܰܕܒܪܳܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܘܥܰܫܺܝ̈ܢܰܝ ܒܩܰܘ̈ܡܳܬ݂ܳܐ. ܘܓܰܒܖ̈ܶܐ ܡܳܖ̈ܰܝ ܚܰܝܠܳܐ ܠܩܺܐܪܣܳܐ. ܐܰܚܺܝ̈ܕܰܝ ܣܰܝ̈ܦܶܐ ܘܣܰܟܖ̈ܶܐ. ܓܰܘܢܳܐ ܕܰܐܖ̈ܝܰܘܳܬ݂ܳܐ ܓܰܘܢܗܽܘܢ ܘܡܳܐ ܕܡܶܬ݂ܟܰܬܫܺܝܢ ܥܰܠ ܛܽܘܪܳܐ. ܥܳܩܪܺܝܢ ܠܶܗ.</VERS>
      <VERS vnumber="9">ܥܰܙܪܳܐ ܪܺܝܫܳܐ ܕܓܰܢ̱ܒܳܖ̈ܶܐ. ܥܽܘܒܰܕ݂ܝܳܐ ܬܶܢܝܳܢܳܐ. ܐܶܠܝܰܐܒ ܬܠܺܝܬܳܝܳܐ.</VERS>
      <VERS vnumber="10">ܐܳܫܽܘܪ ܪܒܺܝܥܳܝܳܐ. ܐܶܪܰܡܝܳܐ ܚܡܺܝܫܳܝܳܐ.</VERS>
      <VERS vnumber="11">ܥܳܬܰܪ ܫܬܺܝܬܳܝܳܐ. ܐܶܠܝܶܠ ܫܒܺܝܥܳܝܳܐ.</VERS>
      <VERS vnumber="12">ܝܽܘܚܰܢܳܢ ܬܡܺܝܢܳܝܳܐ. ܐܶܠܺܝܙܳܒܰܪ ܬܫܺܝܥܳܝܳܐ.</VERS>
      <VERS vnumber="13">ܐܶܪܰܡܝܳܐ ܥܣܺܝܪܳܝܳܐ. ܫܦܰܛܝܳܐ ܕܰܚܕܰܥܣܰܪ.</VERS>
      <VERS vnumber="14">ܗܳܠܶܝܢ ܡܶܢ ܒܢܰܘ̈ܗܝ ܕܓܳܕ ܖ̈ܺܝܫܰܝ ܚܰܝܠܳܐ ܕܫܰܠܺܝܛܺܝܢ ܗܘܰܘ. ܚܰܕ݂ ܥܰܠ ܡܳܐܐ. ܘܰܐܚܖ̈ܳܢܶܐ ܫܰܠܺܝܛܺܝܢ ܗܘܰܘ ܥܰܠ ܐܳܠܶܦ.</VERS>
      <VERS vnumber="15">ܗܳܠܶܝܢ ܐܶܢܽܘܢ ܕܥܰܒܪܽܘܗܝ ܠܝܽܘܪܕܢܳܢ. ܒܺܝܪܰܚ ܢܺܝܣܳܢ. ܟܰܕ݂ ܡܠܶܐ ܥܕܰܡܳܐ ܠܣܶܦܬܶܗ. ܘܰܐܥܪܶܩܘ ܗܘܰܘ ܠܟܽܠܶܗ ܚܰܝܠܳܐ ܕܰܫܪܶܐ ܗܘܳܐ ܒܰܦܩܰܥܬ݂ܳܐ. ܠܡܰܕܢܚܳܐ ܘܰܠܡܰܥܪܒܳܐ. ܘܗܳܠܶܝܢ ܡܶܢܝܳܢܳܐ ܕܖ̈ܺܝܫܰܝ ܚܰܝܠܳܐ. ܕܶܐܬܰܘ ܘܶܐܬ݂ܟܰܢܰܫܘ ܠܘܳܬ݂ ܕܰܘܺܝܕ݂ ܠܚܶܒܪܽܘܢ. ܠܡܶܬܰܠ ܠܶܗ ܡܰܠܟܽܘܬ݂ܳܐ ܕܫܳܐܘܳܠ. ܕܬܶܫܠܰܡ ܡܶܠܬܶܗ ܕܰܫܡܽܘܐܶܝܠ ܢܒܺܝܳܐ. ܕܡܰܠܶܠ ܡܶܢ ܦܽܘܡܶܗ ܕܡܳܪܝܳܐ.</VERS>
      <VERS vnumber="16">ܘܶܐܬ݂ܰܘ ܡܶܢ ܒܢܰܝ̈ ܒܶܢܝܳܡܶܝܢ. ܘܡܶܢ ܒܢܰܝ̈ ܝܺܗܽܘܕܳܐ. ܥܕܰܡܳܐ ܕܰܡܛܰܘ ܠܡܰܫܪܺܝܬܳܐ ܠܘܳܬ݂ ܕܰܘܺܝܕ݂.</VERS>
      <VERS vnumber="17">ܘܰܢܦܰܩ ܕܰܘܺܝܕ݂ ܠܽܐܘܪܥܗܽܘܢ. ܘܒܰܪܶܟ݂ ܐܶܢܽܘܢ ܘܶܐܡܰܪ ܠܗܽܘܢ. ܐܶܢ ܗܽܘ ܕܠܰܫܠܳܡܳܐ ܐܶܬܰܝܬܽܘܢ ܘܠܰܡܥܰܕܳܪܽܘܬܰܢ. ܡܳܪܝܳܐ ܢܶܬܶܠ ܠܟܽܘܢ ܚܰܕ݂ ܬܪܶܝܢ ܥܰܠ ܡܶܕܶܡ ܕܺܐܝܬ݂ ܒܠܶܒܟܽܘܢ. ܘܶܐܢܗܽܘ ܕܰܠܡܶܟܠܰܢܝ ܐܶܬܰܝܬܽܘܢ ܠܡܰܫܠܳܡܽܘܬܰܢܝ ܠܣܳܢܰܐܝ̈ ܡܶܛܽܠ ܕܡܶܕܶܡ ܠܳܐ ܚܛܺܝܬ݂ ܠܟܽܘܢ. ܘܳܐܦ ܠܰܝܬ ܡܶܕܶܡ ܕܰܣܢܶܐ ܒܺܐܝܕܰܝ̈. ܝܳܕܰܥ ܗܽܘ ܓܶܝܪ ܐܰ‌ܠܳܗܳܐ ܕܰܐܒܳܗ̈ܳܬ݂ܝ. ܘܗܽܘ ܢܰܟܶܣ ܒܰܝܢܳܬܰܢ. ܡܰܢ ܕܡܰܣܟܶܠ ܒܚܰܒܪܶܗ.</VERS>
      <VERS vnumber="18">ܘܪܽܘܚܳܐ ܕܓܰܢ̱ܒܳܪܽܘܬ݂ܳܐ ܠܶܒܫܰܬ݂ ܠܥܰܡܣܳܐ ܒܰܪ ܝܳܬ݂ܶܪ ܪܺܝܫܳܐ ܕܰܬܠܳܬܺܝܢ. ܘܰܥܢܳܐ ܘܶܐܡܰܪ ܠܕܰܘܺܝܕ݂. ܬܳܐ ܠܳܟ݂ ܕܰܘܺܝܕ݂. ܬܳܐ ܠܳܟ݂ ܒܰܪ ܐܺܝܫܰܝ. ܘܳܐܦ ܐܶܢܳܐ ܥܰܡܳܟ݂ ܫܠܳܡ ܠܳܟ݂ ܠܳܐ ܬܶܕ݂ܚܰܠ. ܘܰܫܠܳܡܳܐ ܐܶܬ݂ܺܝܗܶܒ ܠܳܟ݂ ܡܶܢ ܩܕ݂ܳܡ ܡܥܰܕܪܳܢܳܟ݂. ܡܶܛܽܠ ܕܥܳܕ݂ܽܘܪܳܟ݂ ܓܶܝܪ ܒܟܽܠ ܫܳܥܳܐ ܐܰܠܳܗܳܟ݂ ܗܽܘ. ܘܩܰܒܶܠ ܐܶܢܽܘܢ ܕܰܘܺܝܕ݂. ܘܰܐܩܺܝܡ ܐܶܢܽܘܢ ܕܰܘܺܝܕ݂ ܒܪܺܝܫܳܐ ܕܚܰܝܠܳܐ.</VERS>
      <VERS vnumber="19">ܘܡܶܢ ܫܰܒܛܳܐ ܕܰܒܢܰܝ̈ ܡܢܰܫܶܐ ܐܶܙܰܠܘ ܥܰܡ ܕܰܘܺܝܕ݂. ܟܰܕ݂ ܐܶܙܰܠ ܗܘܳܐ ܠܡܶܥܒܰܕ݂ ܩܪܳܒܳܐ ܥܰܡ ܦܠܶܫܬܳܝ̈ܶܐ. ܘܥܰܡ ܫܳܐܘܳܠ ܠܳܐ ܨܒܰܘ ܗܘܰܘ ܠܡܺܐܙܰܠ ܠܰܩܪܳܒܳܐ. ܠܰܡܥܰܕܳܪܽܘܬܶܗ ܠܫܳܐܘܳܠ. ܡܶܛܽܠ ܕܣܳܢܶܝܢ ܗܘܰܘ ܠܶܗ. ܡܶܛܽܠ ܕܐ̱ܪܳܙܳܐ ܐܶܙܰܠܘ ܩܛܰܪܘ ܥܰܡ ܪܰܘܖ̈ܒܳܢܶܐ ܕܰܦܠܶܫܬܳܝ̈ܶܐ. ܘܳܐܡܪܺܝܢ ܠܗܽܘܢ. ܚܢܰܢ ܢܺܐܙܰܠ ܩܰܕ݂ܡܳܐܺܝܬ݂. ܘܢܶܦܶܠ ܥܰܠ ܫܳܐܘܳܠ ܡܳܪܰܢ. ܟܰܕ݂ ܐܳܙܶܠ ܠܨܶܢܰܩܠܳܓ ܘܢܶܫܪܶܐ ܥܠܰܘܗܝ ܘܢܶܐܚܕܺܝܘܗܝ ܟܰܕ݂ ܚܰܝ.</VERS>
      <VERS vnumber="20">ܘܗܳܠܶܝܢ ܫܡܳܗܰܝ̈ܗܽܘܢ. ܥܰܕܳܐ. ܙܳܒܽܘܪ. ܝܰܕ݂ܥܶܠ. ܡܰܢܟܶܝܠ. ܐܶܠܺܝܗܽܘ. ܘܝܽܘܙܳܒܳܪ. ܪܺܝܫܳܐ ܕܰܐܠܦ̈ܶܐ ܕܒܶܝܬ݂ ܡܢܰܫܶܐ.</VERS>
      <VERS vnumber="21">ܘܗܶܢܽܘܢ ܐܶܙܰܠܘ ܗܘܰܘ ܘܥܰܕܰܪܘ ܠܕܰܘܺܝܕ݂. ܟܰܕ݂ ܐܳܙܶܠ ܗܘܳܐ ܥܰܠ ܓܰܝܣܳܐ. ܡܶܛܽܠ ܕܟܽܠܗܽܘܢ ܓܰܢ̱ܒܳܖ̈ܺܝܢ ܗܘܰܘ ܒܚܰܝܠܗܽܘܢ ܛܳܒ. ܘܰܗܘܰܘ ܫܰܠܺܝܛܺܝܢ ܥܰܠ ܟܽܠܶܗ ܚܰܝܠܳܐ. ܘܰܐܝܟܰܢܳܐ ܕܨܳܒܶܝܢ ܗܘܰܘ. ܥܳܒܕܺܝܢ ܒܶܗ.</VERS>
      <VERS vnumber="22">ܘܟܽܠܝܽܘܡ ܒܝܽܘܡ ܥܳܐܠܺܝܢ ܗܘܰܘ ܩܕ݂ܳܡ ܕܰܘܺܝܕ݂. ܠܡܶܐܟ݂ܰܠ ܩܕܳܡܰܘܗܝ ܠܰܚܡܳܐ. ܡܶܛܽܠ ܕܪܳܚܶܡ ܗܘܳܐ ܠܗܽܘܢ ܛܳܒ.</VERS>
      <VERS vnumber="24">ܘܰܒܢܰܘ̈ܗܝ ܕܺܝܗܽܘܕ݂ܳܐ ܫܳܩܠܰܝ̈ ܣܰܝ̈ܦܶܐ. ܘܰܐܚܺܝ̈ܕܰܝ ܖ̈ܽܘܡܚܶܐ. ܫܬܳܐ ܐܰܠܦܺܝ̈ܢ ܘܰܬܡܳܢܶܡܳܐܐ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="25">ܘܡܶܢ ܒܢܰܝ̈ ܫܶܡܥܽܘܢ. ܓܰܢ̱ܒܳܖ̈ܰܝ ܚܰܝܠܳܐ ܠܰܩܪܳܒܳܐ. ܬܡܳܢܝܳܐ ܐܰܠܦܺܝ̈ܢ ܘܰܫܒܰܥܡܳܐܐ.</VERS>
      <VERS vnumber="26">ܘܡܶܢ ܒܢܰܝ̈ ܠܶܘܺܝ ܐܰܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="27">ܝܳܗܽܘܝܳܕ݂ܰܥ ܪܰܒܳܐ ܗܘܳܐ ܕܫܰܪܒܬܶܗ ܕܰܐܗܪܽܘܢ. ܘܰܕ݂ܥܰܡܶܗ ܬܠܳܬܳܐ ܐܰܠܦܺܝ̈ܢ ܘܰܫܒܰܥܡܳܐܐ.</VERS>
      <VERS vnumber="28">ܘܨܳܕܽܘܩ ܥܠܰܝܡܳܐ ܓܰܢ̱ܒܳܪ ܚܰܝܠܳܐ. ܘܒܶܝܬ݂ ܐܰܒܽܘܗܝ ܘܰܐܚܰܘ̈ܗܝ ܪܰܘܖ̈ܒܳܢܶܐ ܥܶܣܪܺܝܢ ܘܰܬܪܶܝܢ.</VERS>
      <VERS vnumber="29">ܘܡܶܢ ܒܢܰܘ̈ܗܝ ܕܒܶܢܝܳܡܶܝܢ ܐܰܚܰܘ̈ܗܝ ܕܫܳܐܘܳܠ. ܐܰܠܦ̈ܶܐ ܬܠܳܬܳܐ. ܘܰܥܕܰܡܳܐ ܠܝܰܘܡܳܐ ܕܶܐܬ݂ܩܛܶܠ ܫܳܐܘܳܠ. ܗܶܢܽܘܢ ܗܘܰܘ ܢܳܛܖ̈ܰܝ ܡܰܛܰܪܬܳܐ ܕܒܰܝܬܶܗ ܕܫܳܐܘܳܠ.</VERS>
      <VERS vnumber="30">ܘܡܶܢ ܒܢܰܝ̈ ܐܰܦܪܶܝܡ. ܥܶܣܪܺܝܢ ܐܰܠܦܺܝ̈ܢ ܘܰܬܡܳܢܶܡܳܐܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܓܰܒܖ̈ܶܐ ܕܰܫܡܳܗ̈ܳܬ݂ܳܐ ܠܫܰܖ̈ܒܳܬ݂ܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ.</VERS>
      <VERS vnumber="31">ܘܡܶܢ ܦܳܠܓܽܘܬ݂ ܫܰܒܛܳܐ ܕܰܡܢܰܫܶܐ. ܬܡܳܢܶܥܣܰܪ ܐܰܠܦܺܝ̈ܢ ܐ̱ܢܳܫ̈ܳܐ. ܕܗܶܢܽܘܢ ܐܶܬ݂ܩܪܺܝܘ ܒܰܫܡܳܗ̈ܳܬ݂ܳܐ. ܘܗܶܢܽܘܢ ܐܶܬ݂ܰܘ ܠܰܡܩܳܡܽܘ ܠܽܘܩܕܰܡ ܠܕܰܘܺܝܕ݂ ܒܡܰܠܟܽܘܬ݂ܳܐ.</VERS>
      <VERS vnumber="32">ܘܡܶܢ ܒܢܰܝ̈ ܐܺܝܣܳܟܳܪ. ܝܳܕ݂ܥܰܝ̈ ܚܶܟ݂ܡܬ݂ܳܐ ܒܙܰܒܢܗܽܘܢ. ܘܰܥܒܳܕ̈ܶܐ ܫܰܦܺܝܖ̈ܶܐ ܘܰܬ݂ܖ̈ܺܝܨܶܐ ܩܕ݂ܳܡ ܡܳܪܝܳܐ. ܖ̈ܺܝܫܰܝܗܽܘܢ ܡܰܐܬܶܝܢ. ܘܟܽܠܗܽܘܢ ܐܰܚܰܝ̈ܗܽܘܢ ܡܶܕܶܡ ܕܳܐܡܪܺܝܢ ܗܘܰܘ ܠܗܽܘܢ. ܗܰܘ ܗܽܘ ܥܳܒܕܺܝܢ ܗܘܰܘ.</VERS>
      <VERS vnumber="33">ܘܡܶܢ ܫܰܒܛܳܐ ܕܒܶܝܬ݂ ܙܒܳܠܳܘܢ. ܢܦܰܩܘ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܥܳܒܕܰܝ̈ ܩܪܳܒܳܐ ܒܟܽܠܶܗ ܠܶܒܗܽܘܢ. ܘܰܒܡܳܐܢܰܝ̈ ܙܰܝܢܗܽܘܢ. ܚܰܡܫܺܝܢ ܐܰܠܦܺܝ̈ܢ. ܠܡܶܥܒܰܕ݂ ܩܪܳܒܳܐ ܥܰܡ ܐܰܝܠܶܝܢ ܕܰܦܠܺܝܓܺܝܢ ܗܘܰܘ ܥܰܠ ܡܰܠܟܽܘܬܶܗ ܕܕܰܘܺܝܕ݂.</VERS>
      <VERS vnumber="34">ܘܡܶܢ ܒܢܰܝ̈ ܢܰܦܬܳܠܺܝ. ܪܰܘܖ̈ܒܳܢܶܐ ܐܳܠܶܦ. ܘܺܐܝܬ݂ ܗܘܰܘ ܥܰܡܗܽܘܢ ܓܰܒܖ̈ܶܐ ܐܰܚܺܝܕܰܝ ܣܰܟܖ̈ܶܐ ܘܖ̈ܽܘܡܚܶܐ. ܬܠܳܬܺܝܢ ܘܫܰܒܥܳܐ ܐܰܠܦܺܝ̈ܢ.</VERS>
      <VERS vnumber="35">ܘܡܶܢ ܕܒܶܝܬ݂ ܕܳܢ. ܢܦܰܩܘ ܓܰܒܖ̈ܶܐ ܥܳܒ̈ܕܰܝ ܩܪܳܒܳܐ. ܥܶܣܪܺܝܢ ܘܰܬܡܳܢܝܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="36">ܘܡܶܢ ܕܒܶܝܬ݂ ܐܳܫܺܝܪ. ܢܦܰܩܘ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ ܠܡܶܥܒܰܕ݂ ܩܪܳܒܳܐ. ܐܰܪܒܥܺܝܢ ܐܰܠܦܺܝ̈ܢ.</VERS>
      <VERS vnumber="37">ܘܡܶܢ ܥܶܒܪܳܐ ܕܝܽܘܪܕܢܳܢ. ܡܶܢ ܫܰܒܛܳܐ ܕܒܶܝܬ݂ ܪܽܘܒܺܝܠ. ܘܡܶܢ ܓܳܕ݂ ܘܡܶܢ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܟܰܕ݂ ܡܙܰܝܢܺܝܢ ܒܡܳܐܢܰܝ̈ ܩܪܳܒܗܽܘܢ. ܡܳܐܐ ܘܥܶܣܪܺܝܢ ܐܰܠܦܺܝ̈ܢ.</VERS>
      <VERS vnumber="38">ܟܽܠܗܽܘܢ ܗܳܠܶܝܢ ܢܚܶܬ݂ܘ ܠܰܩܪܳܒܳܐ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܠܶܒܳܐ ܫܰܪܺܝܪܳܐ. ܘܶܐܬ݂ܰܘ ܠܚܶܒܪܽܘܢ ܠܰܡܩܳܡܽܘ ܠܕܰܘܺܝܕ݂ ܒܡܰܠܟܽܘܬ݂ܳܐ. ܥܰܠ ܟܽܠܶܗ ܝܺܣܪܳܐܶܝܠ. ܘܳܐܦ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܐܶܬ݂ܰܘ ܒܠܶܒܳܐ ܫܰܪܺܝܪܳܐ ܠܰܡܩܳܡܽܘ ܠܕܰܘܺܝܕ݂ ܡܰܠܟܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="39">ܘܰܗܘܰܘ ܬܰܡܳܢ ܠܘܳܬ݂ ܕܰܘܺܝܕ݂. ܝܰܘ̈ܡܳܬ݂ܳܐ ܬܠܳܬܳܐ. ܐܳܟܠܺܝܢ ܗܘܰܘ ܘܫܳܬܶܝܢ ܡܶܛܽܠ ܕܝܰܗܒܘ ܗܘܰܘ ܠܗܽܘܢ ܐܰܚܰܝ̈ܗܽܘܢ ܣܰܝܒܳܪܬܗܽܘܢ.</VERS>
      <VERS vnumber="40">ܘܗܳܠܶܝܢ ܫܡܳܗ̈ܶܐ ܕܫܰܒ̈ܛܶܐ. ܕܡܰܝܬܶܝܢ ܗܘܰܘ ܠܗܽܘܢ. ܕܩܰܪܺܝܒܺܝܢ ܠܗܽܘܢ. ܫܰܒܛܳܐ ܕܒܶܝܬ݂ ܐܺܝܣܳܟܳܪ ܘܕܰܙܒܳܠܳܘܢ. ܘܰܕܒܶܝܬ݂ ܢܰܦܬܳܠܺܝ. ܡܰܝܬܶܝܢ ܗܘܰܘ ܠܰܚܡܳܐ ܒܚܶܡܖ̈ܳܐ. ܘܒܓܰܡ̈ܠܶܐ. ܘܰܒܟܽܘܕܢܰܘ̈ܳܬ݂ܳܐ. ܘܩܰܡܚܳܐ. ܘܕܶܒ̈ܠܶܐ. ܘܩܰܖ̈ܬܠܘܳܬ݂ܳܐ ܕܥܶܢ̈ܒܶܐ. ܘܚܰܡܪܳܐ. ܘܡܶܫܚܳܐ. ܘܥܳܢ̈ܳܐ. ܘܬܰܘܖ̈ܶܐ. ܣܽܘܓ݂ܳܐܐ ܕܛܳܒ. ܡܶܛܽܠ ܕܚܰܕ݂ܽܘܬ݂ܳܐ ܪܰܒܬܳܐ ܗܘܳܬ݂ ܠܺܝܣܪܳܐܶܝܠ. </VERS>
    </CHAPTER>
    <CHAPTER cnumber="13">
      <VERS vnumber="1">ܘܶܐܬ݂ܡܰܠܰܟ݂ ܕܰܘܺܝܕ݂ ܥܰܡ ܪܰܘܖ̈ܒܳܢܶܐ ܕܰܐܠܦ̈ܶܐ ܘܡܰܐܘ̈ܳܬ݂ܳܐ. ܘܟܽܠܗܽܘܢ ܪܰܘܖ̈ܒܳܢܶܐ ܘܫܰܠܺܝܛܳܢ̈ܶܐ ܕܺܝܣܪܳܐܶܝܠ.</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܠܟܽܠܗܽܘܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܐܶܢܗܽܘ ܕܫܰܦܺܝܪ ܒܥܰܝܢܰܝ̈ܟܽܘܢ. ܢܶܒܥܶܐ ܡܶܢ ܡܳܪܝܳܐ ܐܰܠܳܗܰܢ. ܘܰܢܣܺܝܓ ܠܰܢ ܬܽܘܖ̈ܥܳܬ݂ܳܐ ܕܰܐܚܰܝ̈ܢ ܕܩܳܝܡܺܝܢ ܒܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܘܢܰܘܬܶܒ ܥܰܡܗܽܘܢ ܟܳܗ̈ܢܶܐ ܘܠܶܘ̈ܳܝܶܐ. ܒܩܽܘܖ̈ܺܝܗܽܘܢ ܘܰܒܟܰܦܖ̈ܽܘܢܰܝܗܽܘܢ.</VERS>
      <VERS vnumber="3">ܘܢܶܬ݂ܟܰܢܫܽܘܢ ܘܢܺܐܬܽܘܢ ܠܘܳܬܰܢ. ܘܰܢܨܰܠܽܘܢ ܩܕ݂ܳܡ ܡܳܪܝܳܐ. ܐܰܠܳܗܰܢ. ܘܢܶܒܥܶܐ ܡܶܢܶܗ ܥܰܠ ܚܛܳܗܰܝ̈ܢ. ܡܶܛܽܠ ܕܠܳܐ ܨܰܠܺܝܢ ܗܘܰܝܢ ܩܕܳܡܰܘܗܝ ܒܝܰܘ̈ܡܳܬ݂ܳܐ ܕܫܳܐܘܳܠ.</VERS>
      <VERS vnumber="4">ܘܳܐܡܖ̈ܳܢ ܟܽܠܗܶܝܢ ܟܢܽܘ̈ܫܳܬܳܐ ܠܡܶܥܒܰܕ݂ ܗܳܟܰܢܳܐ.</VERS>
      <VERS vnumber="5">ܘܟܰܢܶܫ ܕܰܘܺܝܕ݂ ܠܟܽܠܶܗ ܝܺܣܪܳܐܶܝܠ. ܡܶܢ ܢܰܗܪܳܐ ܕܡܶܨܪܶܝܢ. ܘܰܥܕܰܡܳܐ ܠܡܰܥܠܳܢܳܐ ܕܰܐܢܛܺܝܽܘܟ݂ܺܝ. ܠܡܰܝܬܳܝܽܘ ܩܺܐܒܽܘܬܶܗ ܕܡܳܪܝܳܐ. ܡܶܢ ܩܽܘܪܝܰܬ݂ ܢܰܥܪܺܝܢ.</VERS>
      <VERS vnumber="6">ܘܰܣܠܶܩ ܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ ܠܩܽܘܪܝܰܬ݂ ܢܰܥܪܺܝܢ. ܕܺܐܝܬ݂ ܒܰܬ݂ܚܽܘܡ ܐܰܪܰܥ ܫܰܒܛܳܐ ܕܺܝܗܽܘܕ݂ܳܐ. ܠܡܰܣܳܩܽܘ ܡܶܢ ܬܰܡܳܢ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܝܳܬܶܒ ܥܰܠ ܟܖ̈ܽܘܒܶܐ ܥܶܠܳܝ̈ܶܐ. ܕܶܐܬܩܪܺܝ ܫܡܶܗ ܥܠܰܝܗܽܘܢ.</VERS>
      <VERS vnumber="7">ܘܣܳܡܘ ܩܺܐܒܽܘܬܶܗ ܕܡܳܪܝܳܐ ܒܰܥܓܶܠܬ݂ܳܐ ܚܕܰܬܳܐ. ܘܫܰܩܠܽܘܗ̇ ܘܰܢܦܰܩܘ ܡܶܢ ܒܶܝܬ݂ ܐܰܒܺܝܢܳܕ݂ܳܒ. ܘܥܰܙܳܐ ܘܰܐܚܰܘ̈ܗܝ. ܕܳܒܪܺܝܢ ܗܘܰܘ ܠܥܓܶܠܬ݂ܳܐ.</VERS>
      <VERS vnumber="8">ܘܕܰܘܺܝܕ݂ ܘܟܽܠܶܗ ܝܺܣܪܳܐܶܝܠ. ܡܫܰܒܚܺܝܢ ܗܘܰܘ ܩܕ݂ܳܡ ܡܳܪܝܳܐ. ܒܥܰܫܺܝܢܽܘܬ݂ܳܐ. ܘܰܒܬܶܫܒ̈ܚܳܬ݂ܳܐ. ܘܰܒܟܶܢܳܖ̈ܶܐ. ܘܰܒܢܰܒ̈ܠܶܐ. ܘܨܶܨ̈ܠܶܐ. ܘܒܰܖ̈ܒܺܝܥܶܐ.</VERS>
      <VERS vnumber="9">ܘܶܐܬ݂ܰܘ ܠܶܐܕܪܳܐ ܕܰܪܡܺܝܢ. ܘܰܐܘܫܶܛ ܥܰܙܳܐ ܐܺܝܕ݂ܶܗ. ܠܡܶܣܡܟܳܗ̇ ܠܩܺܐܒܽܘܬܳܐ. ܡܶܛܽܠ ܕܰܪܗܶܛܘ ܗܘܰܘ ܠܗܽܘܢ ܬܰܘܖ̈ܶܐ ܠܶܐܕܪܳܐ.</VERS>
      <VERS vnumber="10">ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܥܰܙܳܐ. ܘܰܡܚܳܝܗܝ ܗܘܳܐ ܬܰܡܳܢ. ܥܰܠ ܕܰܐܘܫܶܛ ܗܘܳܐ ܐܺܝܕ݂ܶܗ ܥܰܠ ܩܺܐܒܽܘܬܳܐ. ܘܡܺܝܬ݂ ܬܰܡܳܢ ܩܕ݂ܳܡܶܝܗ̇ ܕܩܺܐܒܽܘܬܳܐ.</VERS>
      <VERS vnumber="11">ܘܟܶܪܝܰܬ݂ ܗܘܳܬ݂ ܠܕܰܘܺܝܕ݂. ܡܶܛܽܠ ܕܰܬ݂ܪܰܥ ܗܘܳܐ ܡܳܪܝܳܐ ܬܽܘܪܰܥܬ݂ܳܐ ܒܥܰܙܳܐ. ܘܶܐܬ݂ܩܰܪܝܰܬ݂ ܕܽܘܟܬܳܐ ܗܳܝ ܬܽܘܪܰܥܬ݂ܳܐ ܕܥܰܙܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="12">ܘܰܕ݂ܚܶܠ ܗܘܳܐ ܕܰܘܺܝܕ݂ ܡܶܢ ܡܳܪܝܳܐ. ܒܝܰܘܡܳܐ ܗܰܘ. ܘܶܐܡܰܪ. ܐܰܝܟܰܢܳܐ ܐܰܥܶܠ ܠܘܳܬ݂ܝ ܩܺܐܒܽܘܬܶܗ ܕܡܳܪܝܳܐ.</VERS>
      <VERS vnumber="13">ܘܠܳܐ ܨܒܳܐ ܗܘܳܐ ܕܰܘܺܝܕ݂ ܕܬܶܥܽܘܠ ܠܘܳܬ݂ܶܗ ܩܺܐܒܽܘܬܳܐ ܠܰܩܪܺܝܬ݂ܳܐ ܕܕܰܘܺܝܕ݂. ܘܶܐܡܰܪ ܕܰܘܺܝܕ݂ ܕܢܰܘܒܠܽܘܢܳܗ̇ ܠܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ.</VERS>
      <VERS vnumber="14">ܘܝܶܬ݂ܒܰܬ݂ ܩܺܐܒܽܘܬܶܗ ܕܡܳܪܝܳܐ ܒܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ ܬܠܳܬܳܐ ܝܰܖ̈ܚܺܝܢ. ܘܒܰܪܶܟ݂ ܡܳܪܝܳܐ ܠܒܰܝܬܶܗ ܕܥܽܘܒܳܪ ܐܰܕܽܘܡ ܓܳܬܳܝܳܐ. ܘܰܠܟܽܠ ܡܶܕܶܡ ܕܺܐܝܬ݂ ܠܶܗ. </VERS>
    </CHAPTER>
    <CHAPTER cnumber="14">
      <VERS vnumber="1">ܘܫܰܕܰܪ ܚܺܝܪܳܡ ܡܰܠܟܳܐ ܕܨܽܘܪ ܐܺܝܙܓܰܕ̈ܶܐ ܠܘܳܬ݂ ܕܰܘܺܝܕ݂. ܘܫܰܕܰܪ ܠܶܗ ܩܰܝ̈ܣܶܐ ܕܰܐܪܙܳܐ. ܘܰܐܖ̈ܕܺܟܠܶܐ ܕܒܶܢܝܳܢܳܐ. ܘܢܰܓܳܖ̈ܶܐ ܕܩܰܝ̈ܣܶܐ. ܠܡܶܒܢܳܐ ܠܶܗ ܒܰܝܬܳܐ.</VERS>
      <VERS vnumber="2">ܗܳܝܕܶܝܢ ܝܺܕܰܥ ܗܘܳܐ ܕܰܘܺܝܕ݂ ܕܰܓܒܳܝܗܝ ܡܳܪܝܳܐ ܕܢܶܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ. ܘܶܐܬܬܪܺܝܡܰܬ݂ ܡܰܠܟܽܘܬܶܗ ܠܥܶܠ. ܕܢܶܗܘܶܐ ܡܰܠܟܳܐ ܥܰܠ ܥܰܡܶܗ ܝܺܣܪܳܐܶܝܠ.</VERS>
      <VERS vnumber="3">ܘܰܢܣܰܒ ܕܰܘܺܝܕ݂ ܢܶܫ̈ܶܐ ܡܶܢ ܐܽܘܪܺܫܠܶܡ. ܡܶܢ ܒܳܬܰܪ ܕܶܐܬܳܐ ܡܶܢ ܚܶܒܪܽܘܢ. ܘܶܐܬ݂ܺܝܠܶܕ݂ ܠܶܗ ܒܢܰܝ̈ܳܐ ܘܰܒܢ̈ܳܬ݂ܳܐ.</VERS>
      <VERS vnumber="4">ܘܗܳܠܶܝܢ ܫܡܳܗ̈ܶܐ ܕܰܒܢܰܝ̈ܳܐ ܕܶܐܬܺܝܠܶܕܘ ܠܶܗ ܒܽܐܘܪܺܫܠܶܡ. ܫܳܡܽܘܥ. ܘܫܳܟ݂ܽܘܒ. ܘܢܳܬܳܢ. ܘܰܫܠܶܝܡܽܘܢ.</VERS>
      <VERS vnumber="5">ܘܝܰܒܚܳܪ. ܘܶܐܠܺܝܫܰܥ. ܘܶܐܠܺܝܦܠܰܛ.</VERS>
      <VERS vnumber="6">ܘܢܺܝܚ. ܘܰܢܦܳܓ. ܘܰܢܦܺܝܠ.</VERS>
      <VERS vnumber="7">ܘܶܐܠܺܝܫܡܰܥ. ܘܶܐܠܺܝܕܰܥ. ܘܶܐܠܺܝܦܠܰܛ.</VERS>
      <VERS vnumber="8">ܘܰܫܡܰܥܘ ܦܠܶܫܬܳܝ̈ܶܐ ܕܶܐܬ݂ܡܫܰܚ ܕܰܘܺܝܕ݂ ܕܢܰܡܠܶܟ݂ ܥܰܠ ܟܽܠܶܗ ܝܺܣܪܳܐܶܝܠ ܘܰܣܠܶܩܘ ܗܘܰܘ ܟܽܠܗܽܘܢ ܦܠܶܫܬܳܝ̈ܶܐ. ܕܢܶܒܥܽܘܢ ܠܕܰܘܺܝܕ݂ ܘܫܡܰܥ ܕܰܘܺܝܕ݂. ܘܰܢܦܰܩ ܠܽܐܘܪܥܗܽܘܢ. </VERS>
      <VERS vnumber="9">ܘܰܦܠܶܫܬܳܝ̈ܶܐ ܐܶܬ݂ܰܘ. ܘܰܫܪܰܘ ܒܥܽܘܡܩܳܐ ܕܓܰܢ̱ܒܳܖ̈ܶܐ. </VERS>
      <VERS vnumber="10">ܘܰܫܐܶܠ ܕܰܘܺܝܕ݂ ܒܡܳܪܝܳܐ. ܘܶܐܡܰܪ. ܐܶܣܰܩ ܥܰܠ ܦܠܶܫܬܳܝ̈ܶܐ. ܘܬܶܬܶܠ ܐܶܢܽܘܢ ܒܺܐܝ̈ܕܰܝ. ܘܶܐܡܰܪ ܠܶܗ ܣܰܩ. ܘܶܐܬܶܠ ܐܶܢܽܘܢ ܒܺܐܝܕܰܝ̈ܟ.</VERS>
      <VERS vnumber="11">ܘܰܣܠܶܩ ܠܰܦܩܰܥܬ݂ܳܐ ܕܬ݂ܽܘܪܰܥܬ݂ܳܐ. ܘܰܚܪܰܒ ܐܶܢܽܘܢ ܬܰܡܳܢ ܕܰܘܺܝܕ݂. ܘܶܐܡܰܪ. ܬܪܰܥ ܡܳܪܝܳܐ ܠܰܒܥܶܠܕܒܳܒܰܝ̈ ܩܕ݂ܳܡܰܝ. ܐܰܝܟ݂ ܬܽܘܪܰܥܬ݂ܳܐ ܕܡܰܝ̈ܳܐ ܡܶܛܽܠ ܗܳܢܳܐ ܩܪܳܐ ܫܡܳܗ̇ ܕܕܽܘܟܬܳܐ ܗܳܝ ܦܩܰܥܬ݂ܳܐ ܕܬ݂ܽܘܪܰܥܬ݂ܳܐ.</VERS>
      <VERS vnumber="12">ܘܰܫܒܰܩܘ ܬܰܡܳܢ ܦܬܰܟ݂ܖ̈ܰܝܗܽܘܢ. ܘܶܐܡܰܪ ܕܰܘܺܝܕ݂ ܠܓܰܢ̱ܒܳܖ̈ܰܘܗܝ. ܐܰܘܩܶܕ݂ܘ ܐܶܢܽܘܢ ܒܢܽܘܪܳܐ. ܘܰܕ݂ܪܰܘ. ܥܰܦܪܗܽܘܢ. ܒܪܽܘܚܳܐ.</VERS>
      <VERS vnumber="13">ܘܰܐܘܣܶܦܘ ܬܽܘܒ ܦܠܶܫܬܳܝ̈ܶܐ ܠܡܶܣܰܩ. ܘܰܫܪܰܘ ܗܘܰܘ ܒܰܦܩܰܥܬ݂ܳܐ ܕܓܰܢ̱ܒܳܖ̈ܶܐ.</VERS>
      <VERS vnumber="14">ܘܰܫܐܶܠ ܬܽܘܒ ܕܰܘܺܝܕ݂ ܒܡܳܪܝܳܐ. ܘܶܐܡܰܪ ܠܶܗ. ܠܳܐ ܬܶܣܰܩ. ܐܶܬ݂ܗܰܦܟ݂ ܠܳܟ݂ ܡܶܢܗܽܘܢ. ܘܙܶܠ ܩܰܒܶܠ ܐܶܢܽܘܢ ܡܶܢ ܩܕ݂ܳܡܰܝܗܽܘܢ</VERS>
      <VERS vnumber="15">ܘܟܰܕ݂ ܬܶܫܡܰܥ ܩܳܠܳܐ ܕܺܝܠܶܠܬܳܐ ܒܪܺܝܫܶܗ ܕܛܽܘܪܳܐ. ܗܳܝܕܶܝܢ ܬܶܦܽܘܩ ܠܩܺܐܪܣܳܐ ܡܶܛܽܠ ܕܗܳܝܕܶܝܢ ܗܽܘ ܢܳܦܶܩ ܡܳܪܝܳܐ ܩܕܳܡܰܝܟ. ܠܡܶܚܪܰܒ ܠܡܰܫܪܺܝܬܳܐ ܕܰܦܠܶܫܬܳܝ̈ܶܐ.</VERS>
      <VERS vnumber="16">ܘܰܥܒܰܕ݂ ܕܰܘܺܝܕ݂ ܗܳܟܰܢܳܐ. ܐܰܝܟܰܢܳܐ ܕܦܰܩܕܶܗ ܡܳܪܝܳܐ. ܘܰܚܪܰܒ ܠܡܰܫܪܺܝܬܳܐ ܕܰܦܠܶܫܬܳܝ̈ܶܐ ܡܶܢ ܓܶܒܥܽܘܢ ܘܰܥܕܰܡܳܐ ܠܓܳܕܳܪ.</VERS>
      <VERS vnumber="17">ܘܰܢܦܰܩ ܗܘܳܐ ܕܰܘܺܝܕ݂ ܠܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܘܡܳܪܝܳܐ ܝܰܗܒ ܕܶܚܠܬܶܗ ܥܰܠ ܟܽܠܗܽܘܢ ܥܰܡ̈ܡܶܐ. </VERS>
    </CHAPTER>
    <CHAPTER cnumber="15">
      <VERS vnumber="1">ܘܰܒܢܳܐ ܗܘܳܐ ܠܶܗ ܐܳܦܰܕ̈ܢܶܐ ܒܩܽܘܖ̈ܝܳܐ ܕܕܰܘܺܝܕ݂. ܘܰܒܢܳܐ ܗܘܳܐ ܕܽܘܟܬܳܐ ܠܩܺܐܒܽܘܬܳܐ ܕܡܳܪܝܳܐ ܘܰܠܡܳܐܢܰܝ̈ ܡܰܫܟܢܳܐ.</VERS>
      <VERS vnumber="2">ܗܳܝܕܶܝܢ ܐܶܡܰܪ ܗܘܳܐ ܕܰܘܺܝܕ݂ ܠܠܶܘ̈ܳܝܶܐ ܠܡܶܫܩܰܠ ܩܺܐܒܽܘܬܶܗ ܕܡܳܪܝܳܐ. ܘܰܠܡܳܐܢܰܝ̈ ܡܰܫܟܢܳܐ. ܡܶܛܽܠ ܕܰܠܗܽܘܢ ܠܠܶܘ̈ܳܝܶܐ ܓܒܳܐ ܡܳܪܝܳܐ. ܠܰܡܫܰܡܳܫܽܘ ܘܰܠܡܶܫܩܰܠ ܩܺܒܽܘܬ݂ܶܗ ܕܡܳܪܝܳܐ. ܘܠܰܡܫܰܡܳܫܽܘܬ݂ܳܗ̇ ܠܥܳܠܰܡ</VERS>
      <VERS vnumber="3">ܘܟܰܢܶܫ ܕܰܘܺܝܕ݂ ܠܟܽܠܶܗ ܝܺܣܪܳܐܶܝܠ. ܠܽܐܘܪܺܫܠܶܡ. ܠܡܰܣܳܩܽܘܬ݂ܳܗ̇ ܠܩܺܐܒܽܘܬܶܗ ܕܡܳܪܝܳܐ ܠܕܽܘܟܬܳܐ ܕܰܒܢܳܐ ܠܳܗ̇</VERS>
      <VERS vnumber="4">ܘܟܰܢܶܫ ܕܰܘܺܝܕ݂ ܠܰܒܢܰܘ̈ܗܝ ܕܰܐܗܪܽܘܢ. ܘܰܠܠܶܘ̈ܳܝܶܐ. ܘܶܐܡܰܪ ܠܗܽܘܢ.</VERS>
      <VERS vnumber="5">ܘܠܰܒܢܰܘ̈ܗܝ ܕܩܳܗܳܬ݂. ܠܽܐܘܪܶܝܠ ܩܰܫܺܝܫܳܐ ܘܠܰܐܚܰܘ̈ܗܝ. ܡܳܐܐ ܘܥܶܣܪܺܝܢ. </VERS>
      <VERS vnumber="6">ܘܰܒܢܰܘ̈ܗܝ ܕܡܶܪܰܪܺܝ. ܥܫܳܐܶܝܠ ܩܰܫܺܝܫܳܐ ܘܠܰܐܚܰܘ̈ܗܝ. ܡܰܐܬܶܝܢ ܘܥܶܣܪܺܝܢ</VERS>
      <VERS vnumber="7">ܠܰܒܢܰܘ̈ܗܝ ܕܓܶܪܫܽܘܢ. ܝܽܘܐܶܝܠ ܩܰܫܺܝܫܳܐ ܘܰܐܚܰܘ̈ܗܝ. ܡܳܐܐ ܘܰܬܠܳܬܺܝܢ.</VERS>
      <VERS vnumber="8">ܘܠܰܒܢܰܘ̈ܗܝ ܕܶܐܠܺܝܨܳܦܳܢ. ܫܡܰܥܝܳܐ ܩܰܫܺܝܫܳܐ ܘܰܐܚܰܘ̈ܗܝ. ܡܰܐܬܶܝܢ.</VERS>
      <VERS vnumber="9">ܠܰܒܢܰܘ̈ܗܝ ܕܚܶܒܪܽܘܢ. ܐܶܠܝܰܐܒ ܩܰܫܺܝܫܳܐ ܘܰܐܚܰܘ̈ܗܝ. ܬܡܳܢܺܝܢ.</VERS>
      <VERS vnumber="10">ܠܰܒܢܰܘ̈ܗܝ ܕܥܽܘܙܳܐܶܝܠ. ܥܰܡܺܝܢܳܕ݂ܳܒ ܩܰܫܺܝܫܳܐ ܘܰܐܚܰܘ̈ܗܝ. ܡܳܐܐ. ܘܰܬܪܶܥܣܰܪ.</VERS>
      <VERS vnumber="11">ܘܰܩܪܳܐ ܕܰܘܺܝܕ݂ ܠܨܳܕܽܘܩ ܟܳܗܢܳܐ. ܘܠܰܐܒܺܝܬ݂ܳܪ. ܘܰܠܠܶܘ̈ܳܝܶܐ. ܘܰܠܐܽܘܪܶܝܠ. ܘܰܠܥܰܡܣܳܐ. ܘܰܠܝܽܘܐܶܝܠ. ܘܠܰܥܫܳܝܳܐ. ܘܠܰܫܡܰܥܝܳܐ. ܘܰܠܐܽܘܪܶܝܠ. ܘܰܠܥܰܡܺܝܢܳܕ݂ܳܒ.</VERS>
      <VERS vnumber="12">ܘܶܐܡܰܪ ܠܗܽܘܢ. ܐܰܢ̱ܬܽܘܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܠܶܘ̈ܳܝܶܐ. ܐܶܬ݂ܩܰܕܰܫܘ ܐܰܢ̱ܬܽܘܢ ܘܰܐܚܰܝ̈ܟܽܘܢ. ܘܬܰܣܩܽܘܢ ܠܩܺܐܒܽܘܬܳܐ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܠܕܽܘܟܬܳܐ ܕܒܰܢܝܳܐ ܗܘܳܬ݂ ܠܳܗ̇ ܡܶܢ ܠܽܘܩܕܰܡ.</VERS>
      <VERS vnumber="13">ܕܠܳܐ ܢܶܬ݂ܪܽܘܥ ܡܳܪܝܳܐ ܐܰܠܳܗܰܢ. ܡܶܛܽܠ ܕܠܳܐ ܬܒܰܥܢܳܝܗܝ ܐܰܝܟ݂ ܕܺܝܢܳܐ. </VERS>
      <VERS vnumber="14">ܘܶܐܬ݂ܩܰܕܰܫܘ ܟܳܗ̈ܢܶܐ ܘܠܶܘ̈ܳܝܶܐ. ܠܡܰܣܳܩܽܘ ܠܩܺܐܒܽܘܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. </VERS>
      <VERS vnumber="15">ܘܰܫܩܰܠܘ ܠܶܘ̈ܳܝܶܐ ܠܩܺܐܒܽܘܬܶܗ ܕܡܳܪܝܳܐ. ܐܰܝܟܰܢܳܐ ܕܦܰܩܶܕ݂ ܡܽܘܫܶܐ ܒܡܶܠܬܶܗ ܕܡܳܪܝܳܐ. ܘܰܫܩܰܠܘ ܗܶܢܽܘܢ ܒܟܰܬ݂ܦ̈ܳܬ݂ܗܽܘܢ.</VERS>
      <VERS vnumber="16">ܘܶܐܡܰܪ ܕܰܘܺܝܕ݂ ܠܩܰܫܺܝ̈ܫܶܐ ܕܠܶܘ̈ܳܝܶܐ. ܠܰܡܩܳܡܽܘ ܠܰܐܚܰܝ̈ܗܽܘܢ ܠܰܐܝܠܶܝܢ ܕܚܰܝ݂ܺܝ݂ܢ. ܘܰܡܫܰܒܚܺܝܢ ܒܡܳܐܢܰܝ̈ ܬܶܫܒ̈ܚܳܬ݂ܳܐ. ܒܢܰܒ̈ܠܶܐ ܘܰܒܟܶܢܳܖ̈ܶܐ. ܘܰܒܨܶܨ̈ܠܶܐ. ܕܢܶܗܘܽܘܢ ܡܰܫܡܥܺܝܢ ܠܰܡܪܳܡܽܘ ܩܳܠܰܝ̈ܗܽܘܢ ܒܚܰܕ݂ܽܘܬ݂ܳܐ. </VERS>
      <VERS vnumber="17">ܘܰܐܩܺܝܡܘ ܠܶܘ̈ܳܝܶܐ ܠܗܳܡܳܢ ܒܰܪ ܝܽܘܐܶܝܠ. ܘܡܶܢ ܐܰܚܰܘ̈ܗܝ. ܠܳܐܣܳܦ ܒܰܪ ܒܪܰܟ݂ܝܳܐ. ܘܡܶܢ ܒܢܰܝ̈ ܡܶܪܰܪܺܝ ܐܰܚܰܝ̈ܗܽܘܢ. ܐܳܬܳܢ ܒܰܪ ܩܰܫܺܝܗܽܘ.</VERS>
      <VERS vnumber="18">ܘܥܰܡܗܽܘܢ ܐܰܚܽܘܗܽܘܢ ܬܶܢܝܳܢܳܐ. ܙܟܰܪܝܳܐ ܒܰܪ ܢܥܳܐܶܝܠ. ܘܝܽܘܚܝܳܐܶܝܠ ܘܶܐܠܺܝܐܒ. ܘܒܰܢܝܳܐ. ܘܐܳܣܳܐ. ܘܡܰܬ݂ܺܝܬ݂ܳܐ. ܘܶܐܠܺܝܦܰܠܗܽܘ. ܘܡܶܩܳܝܗܽܘ. ܘܥܽܘܒܳܪ ܐܰܕܽܘܡ ܘܝܽܘܥܳܐܶܝܠ.</VERS>
      <VERS vnumber="19">ܗܳܠܶܝܢ ܟܽܠܗܽܘܢ ܕܩܳܝܡܺܝܢ ܥܰܠ ܬܰܖ̈ܥܶܐ. ܘܰܡܫܰܒܚܺܝܢ. ܗܳܡܳܢ. ܘܳܐܣܳܦ. ܘܳܐܬܳܢ.</VERS>
      <VERS vnumber="20">ܗܳܠܶܝܢ ܟܽܠܗܽܘܢ ܡܫܰܒܚܺܝܢ ܒܬܶܫܒ̈ܚܳܬ݂ܳܐ ܕܡܳܐܢܰܝ̈ ܢܚܳܫܳܐ. ܠܰܡܫܰܡܳܫܽܘ. ܥܰܙܰܪܝܳܐ. ܥܰܙܝܳܐܶܝܠ. ܘܝܽܘܚܶܝܠ. ܘܝܰܥܢܺܝ. ܘܶܐܠܝܰܐܒ. ܘܰܡܥܰܣܝܳܐ. ܘܒܰܢܝܳܐ.</VERS>
      <VERS vnumber="21">ܘܕܰܡܫܰܒܚܺܝܢ ܒܬܶܫܒ̈ܚܳܬ݂ܳܐ. ܡܰܬܺܝܬ݂ܳܐ. ܘܡܶܩܝܳܗܽܘ. ܘܥܽܘܒܳܪ ܐܰܕܽܘܡ. ܘܥܽܘܙܳܐܶܝܠ. ܘܥܽܘܙܰܢܝܳܐ. ܗܳܠܶܝܢ ܡܫܰܒܚܺܝܢ ܒܟܶܢܳܖ̈ܶܐ ܟܽܠ ܝܽܘܡ ܒܝܽܘܡ. ܒܫܳܥܺܝ̈ܢ ܬܠܳܬ݂. ܘܰܒܫܶܬ݂. ܘܒܰܬ݂ܫܰܥ. </VERS>
      <VERS vnumber="22">ܘܒܰܢܝܳܐ ܪܰܒܳܐ ܕܠܶܘ̈ܳܝܶܐ ܫܩܰܠ ܟܽܠ ܝܽܘܡ ܒܡܰܛܽܘܠܳܐ. ܡܶܛܽܠ ܕܕܽܘܟܬܳܐ ܡܰܬ݂ܩܢܳܐ ܗܘܳܬ݂ ܠܶܗ. </VERS>
      <VERS vnumber="23">ܘܰܒܪܰܟܝܳܐ. ܘܗܰܠܩܳܢܳܐ. ܣܳܥܪܺܝܢ ܗܘܰܘ ܠܩܺܐܒܽܘܬܳܐ ܡܶܕܶܡ ܕܡܶܬ݂ܒܥܶܐ ܠܳܗ̇</VERS>
      <VERS vnumber="24">ܘܫܰܒܢܳܐ. ܘܝܽܘܫܳܦܳܛ. ܘܢܰܬ݂ܢܺܝܐܶܝܠ. ܘܥܰܡܫܺܝ. ܘܰܙܟܰܪܝܳܐ. ܘܒܰܢܝܳܐ. ܘܶܐܠܺܝܥܳܙܳܪ. ܗܳܠܶܝܢ ܟܳܗ̈ܢܶܐ ܕܩܳܪܶܝܢ ܗܘܰܘ ܒܩܰܖ̈ܢܳܬܳܐ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ. ܘܥܽܘܒܳܪ ܐܰܕܽܘܡ ܘܰܐܚܺܝܳܐ ܣܳܥܪܺܝܢ ܗܘܰܘ ܠܩܺܐܒܽܘܬܳܐ.</VERS>
      <VERS vnumber="25">ܘܰܗܘܳܐ ܕܰܘܺܝܕ݂. ܘܩܰܫܺܝ̈ܫܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܰܐܠܦ̈ܶܐ. ܐܳܙܺܠܝܢ ܠܡܰܣܳܩܽܘ ܩܺܐܒܽܘܬܳܐ ܕܕܺܝܰܐܬܺܝܩܺܝ ܕܡܳܪܝܳܐ. ܡܶܢ ܒܰܝܬܶܗ ܕܥܽܘܒܳܪ ܐܰܕܽܘܡ ܠܰܩܪܺܝܬ݂ܶܗ ܕܕܰܘܺܝܕ݂ ܒܚܰܕ݂ܽܘܬ݂ܳܐ ܪܰܒܬܳܐ.</VERS>
      <VERS vnumber="26">ܘܰܗܘܳܐ ܕܟܰܕ݂ ܥܰܕܰܪ ܡܳܪܝܳܐ ܠܠܶܘ̈ܳܝܶܐ. ܕܰܫܩܺܝܠܺܝܢ ܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܕܰܒܰܚܘ ܫܰܒܥܳܐ ܬܰܘܖ̈ܺܝܢ. ܘܫܰܒܥܳܐ ܕܶܟ݂ܖ̈ܺܝܢ.</VERS>
      <VERS vnumber="27">ܘܕܰܘܺܝܕ݂ ܠܒܺܝܫ ܢܰܚ̈ܬܶܐ ܕܒܽܘܨܳܐ. ܘܟܽܠܗܽܘܢ ܠܶܘ̈ܳܝܶܐ ܕܰܫܩܺܝܠܺܝܢ ܩܺܐܒܽܘܬܳܐ ܠܒܺܝܫܺܝܢ ܐܳܦ ܗܶܢܽܘܢ ܢܰܚ̈ܬܶܐ ܕܒܽܘܨܳܐ. ܘܰܠܥܶܠ ܡܶܢ ܢܰܚܬܰܘ̈ܗܝ ܕܕܰܘܺܝܕ݂ ܕܒܽܘܨܳܐ. ܠܒܺܝܫ ܗܘܳܐ ܦܶܕܬ݂ܳܐ ܕܒܽܘܨܳܐ.</VERS>
      <VERS vnumber="28">ܘܕܰܘܺܝܕ݂ ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܡܰܣܩܺܝܢ ܠܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ ܒܬܶܫ̈ܒܚܳܬ݂ܳܐ. ܘܰܒܩܳܠܳܐ ܕܩܰܖ̈ܢܳܬܳܐ ܦܫܺܝ̈ܛܳܬ݂ܳܐ ܘܰܟ݂ܦܺܝ̈ܦܳܬ݂ܳܐ ܘܡܰܥܫܢܺܝܢ ܩܳܠܗܽܘܢ ܥܕܰܡܳܐ ܠܰܡܪܰܘܡܳܐ.</VERS>
      <VERS vnumber="29">ܘܰܗܘܳܐ ܕܟܰܕ݂ ܡܰܛܝܰܬ݂ ܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܘܥܶܠܰܬ݂ ܘܰܡܛܳܬ݂ ܠܰܩܪܺܝܬ݂ܶܗ ܕܕܰܘܺܝܕ݂. ܡܰܠܟܶܠ ܒܰܪܬ݂ ܫܳܐܘܳܠ ܐܰܕ݂ܺܝܩܰܬ݂ ܡܶܢ ܟܰܘܬ݂ܳܐ. ܘܰܚܙܳܬܶܗ ܠܡܰܠܟܳܐ ܕܰܘܺܝܕ݂ ܕܡܶܫܬܥܶܐ. ܘܰܐܫܛܝܰܬ݂ ܥܠܰܘܗܝ ܒܠܶܒܳܗ̇.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܐܝܬܝܽܘܗ̇ ܠܩܺܐܒܽܘܬܳܐ ܕܡܳܪܝܳܐ. ܘܣܳܡܽܘܗ̇ ܒܕ݂ܽܘܟܬ݂ܳܗ̇. ܒܓܰܘ ܡܰܫܟܢܳܐ ܕܰܢܩܰܫ ܠܳܗ̇ ܕܰܘܺܝܕ݂. ܘܩܰܪܶܒܘ ܥܠܰܘ̈ܳܬ݂ܳܐ ܘܫܰܠ̈ܡܶܐ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ</VERS>
      <VERS vnumber="2">ܘܟܰܕ݂ ܫܰܠܶܡ ܕܰܘܺܝܕ݂ ܠܰܡܩܰܪܳܒܽܘ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܒܰܪܶܟ݂ ܠܥܰܡܳܐ ܕܺܝܣܪܳܐܶܝܠ ܒܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="3">ܘܦܰܠܶܓ ܠܟܽܠܶܗ ܥܰܡܳܐ. ܠܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ. ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ. ܘܡܶܢ ܓܰܕܽܘ̈ܕܶܐ ܠܝܳܢܩܰܝ̈ ܬܕܰܝܳܐ ܠܟܽܠ ܓܒܰܪ ܘܰܓܒܰܪ. ܓܪܺܝܨܬܳܐ ܕܠܰܚܡܳܐ ܚܕ݂ܳܐ. ܘܰܡܢܳܬ݂ܳܐ ܚܕ݂ܳܐ. ܘܰܣܢܳܪܩܳܐ ܚܕ݂ܳܐ. ܘܶܐܙܰܠܘ ܟܽܠܶܗ ܥܰܡܳܐ ܐ̱ܢܳܫ ܠܒܰܝܬܶܗ</VERS>
      <VERS vnumber="4">ܘܝܰܗܒ ܩܕ݂ܳܡ ܩܺܐܒܽܘܬܳܐ ܕܡܳܪܝܳܐ. ܠܶܘ̈ܳܝܶܐ ܕܰܡܫܰܡܫܺܝܢ ܩܕ݂ܳܡ ܡܳܪܝܳܐ. ܘܡܰܕ݂ܟܪܺܝܢ ܘܡܰܘܕܶܝܢ. ܘܰܡܫܰܒܚܺܝܢ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="5">ܐܳܣܳܦ ܪܺܝܫܗܽܘܢ. ܬܶܢܝܳܢܳܐ ܙܟܰܪܝܳܐ. ܘܝܽܘܥܶܝܠ. ܘܝܽܘܚܳܐܶܝܠ. ܘܡܰܬܺܝܬ݂ܳܐ. ܘܶܐܠܝܰܐܒ. ܘܒܰܢܝܳܐ. ܘܳܐܣܳܦ. ܘܥܰܡܺܝܢܳܕ݂ܳܒ. ܘܳܐܣܳܦ. ܘܢܰܚܙܳܐܶܝܠ. ܘܳܐܣܳܦ.</VERS>
      <VERS vnumber="6">ܗܳܠܶܝܢ ܟܽܠܗܽܘܢ ܟܳܗ̈ܢܶܐ ܕܩܳܪܶܝܢ ܒܩܰܖ̈ܢܳܬܳܐ. ܐܰܡܺܝܢܳܐܺܝܬ ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ.</VERS>
      <VERS vnumber="7">ܗܳܝܕܶܝܢ ܦܬܰܚ ܦܽܘܡܶܗ ܕܰܘܺܝܕ݂ ܒܝܰܘܡܳܐ ܗܰܘ. ܗܽܘ ܘܖ̈ܺܝܫܰܝ ܟܽܠܗܽܘܢ ܟܳܗ̈ܢܶܐ ܘܠܶܘ̈ܳܝܶܐ ܠܰܡܫܰܒܳܚܽܘ ܠܡܳܪܝܳܐ. ܥܰܠ ܛܝܳܪܳܐ ܕܳܐܣܳܦ ܘܕܰܐܚܰܘ̈ܗܝ ܘܗܳܠܶܝܢ ܖ̈ܺܝܫܶܐ ܕܬܶܫܒ̈ܚܳܬ݂ܳܐ ܕܶܐܡܰܪ ܕܰܘܺܝܕ݂. ܩܕ݂ܳܡ ܩܺܐܒܽܘܬܶܗ ܕܡܳܪܝܳܐ ܒܝܰܘܡܳܐ ܗܰܘ.</VERS>
      <VERS vnumber="8">ܐܰܘܕܰܘ ܠܡܳܪܝܳܐ. ܘܰܩܪܰܘ ܫܡܶܗ. ܐܰܘܕܰܥܘ ܒܶܝܬ݂ ܥܰܡ̈ܡܶܐ ܥܒܳܕ݂ܰܘ̈ܗܝ. </VERS>
      <VERS vnumber="9">ܫܰܒܰܚܘ ܠܶܗ. ܘܰܐܘܕܰܘ ܠܶܗ. ܐܶܫܬܰܥܰܘ ܟܽܠܗܶܝܢ ܓܰܒܳܖ̈ܘܳܬܶܗ.</VERS>
      <VERS vnumber="10">ܐܶܫܬܰܒܰܚܘ ܒܰܫܡܳܐ ܕܩܽܘܕ݂ܫܶܗ. ܢܶܚܕܶܐ ܠܶܒܳܐ ܕܟܽܠ ܕܒܳܥܶܝܢ ܠܡܳܪܝܳܐ ܘܰܠܥܽܘܫܢܶܗ. </VERS>
      <VERS vnumber="11">ܨܰܠܰܘ ܩܕܳܡܰܘܗܝ ܐܰܡܺܝܢܳܐܺܝܬ.</VERS>
      <VERS vnumber="12">ܐܶܬܕܰܟ݂ܪܘ ܓܒܰܖ̈ܘܳܬܶܗ ܕܰܥܒܰܕ݂. ܓܒܰܖ̈ܘܳܬܶܗ ܘܕܺܝܢ̈ܶܐ ܕܦܽܘܡܶܗ.</VERS>
      <VERS vnumber="13">ܙܰܪܥܶܗ ܕܰܐܒܪܳܗܳܡ ܥܰܒܕܶܗ. ܘܰܒܢܰܘ̈ܗܝ ܕܝܰܥܩܽܘܒ ܓܒܰܝ̈ܳܐ ܕܰܓܒܳܐ.</VERS>
      <VERS vnumber="14">ܗܽܘܝܽܘ ܡܳܪܝܳܐ ܐܰܠܳܗܰܢ. ܕܰܒܟܽܠܳܗ̇ ܐܰܪܥܳܐ ܢܳܡܽܘܣܰܘ̈ܗܝ</VERS>
      <VERS vnumber="15">ܐܶܬܕܰܟ݂ܪܘ ܠܥܳܠܰܡ ܕܺܝܰܐܬܺܝܩܺܝ ܕܺܝܠܶܗ. ܡܶܠܬ݂ܳܐ ܕܦܰܩܶܕ݂ ܠܳܐܠܶܦ ܕܳܖ̈ܺܝܢ</VERS>
      <VERS vnumber="16">ܕܺܝܡܳܐ ܠܰܐܒܪܳܗܳܡ. ܘܕܺܝܰܐܬܺܝܩܺܝ ܕܝܰܗܒ ܠܰܒܢܰܘ̈ܗܝ ܕܺܐܝܣܚܳܩ. ܘܓܰܙܪܳܗ̇ ܠܝܰܥܩܽܘܒ ܠܥܳܠܰܡ.</VERS>
      <VERS vnumber="17">ܠܺܝܣܪܳܐܶܝܠ ܝܰܗܒ ܠܗܽܘܢ ܕܺܝܰܐܬܺܝܩܺܝ ܠܥܳܠܰܡ ܥܳܠܡܺܝܢ</VERS>
      <VERS vnumber="18">ܘܶܐܡܰܪ ܠܗܽܘܢ. ܕܰܠܟܽܘܢ ܝܳܗܶܒ ܐ̱ܢܳܐ ܠܳܗ̇ ܐܰܪܥܳܐ ܕܰܟ݂ܢܰܥܢ. ܦܶܨܬ݂ܳܐ ܕܝܳܪܬܽܘܬ݂ܟܽܘܢ</VERS>
      <VERS vnumber="19">ܟܰܕ݂ ܗܘܰܝܬܽܘܢ ܐ̱ܢܳܫܰܝ̈ ܡܶܢܝܳܢܳܐ. ܙܥܽܘܖ̈ܺܝܢ ܘܥܳܡܽܘܖ̈ܺܝܢ ܒܳܗ̇.</VERS>
      <VERS vnumber="20">ܘܶܐܫܬܒܺܝܬܽܘܢ ܡܶܢ ܥܰܡܳܐ ܠܥܰܡܳܐ. ܘܡܶܢ ܡܰܠܟܽܘܬ݂ܳܐ ܠܡܰܠܟܽܘܬ݂ܳܐ ܐ̱ܚܪܺܬ݂ܳܐ</VERS>
      <VERS vnumber="21">ܠܳܐ ܫܒܰܩ ܠܫܰܠܺܝܛܳܢ̈ܶܐ ܕܢܰܗܪܽܘܢܳܟܽܘܢ. ܘܰܪܕܳܐ ܡܶܛܽܠܬ݂ܟܽܘܢ ܡܰܠ̈ܟܶܐ. ܘܶܐܡܰܪ ܠܗܽܘܢ</VERS>
      <VERS vnumber="22">ܠܳܐ ܬܶܬ݂ܩܰܪܒܽܘܢ ܠܰܡܫܺܝܚܰܝ̈. ܘܰܠܢܒܺܝ݂ܰܝ݂̈ ܠܳܐ ܬܰܒܐܫܽܘܢ</VERS>
      <VERS vnumber="23">ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ. ܣܰܒܰܪܘ ܟܽܠܝܽܘܡ ܒܝܽܘܡ ܦܽܘܪܩܳܢܶܗ.</VERS>
      <VERS vnumber="24">ܐܶܫܬܰܥܰܘ ܒܶܝܬ݂ ܥܰܡ̈ܡܶܐ ܐܺܝܩܳܪܶܗ.</VERS>
      <VERS vnumber="25">ܡܶܛܽܠ ܕܪܰܒ ܗܽܘ ܡܳܪܝܳܐ ܘܰܫܒܺܝܚ ܛܳܒ. ܘܰܕ݂ܚܺܝܠ ܗܽܘ ܥܰܠ ܟܽܠܗܽܘܢ ܡܰܠ̈ܟܶܐ</VERS>
      <VERS vnumber="26">ܡܶܛܽܠ ܕܟܽܠܗܽܘܢ ܦܬܰܟ݂ܖ̈ܶܐ ܕܥܰܡ̈ܡܶܐ ܨܰܠ̈ܡܶܐ ܐܶܢܽܘܢ. ܘܡܳܪܝܳܐ ܫܡܰܝܳܐ ܥܒܰܕ݂.</VERS>
      <VERS vnumber="27">ܬܶܫܒܽܘܚܬܳܐ ܘܝܳܐܝܽܘܬ݂ܳܐ ܩܕܳܡܰܘܗܝ. ܥܽܘܫܢܳܐ ܘܪܰܒܽܘܬ݂ܳܐ ܒܡܰܩܕܫܶܗ.</VERS>
      <VERS vnumber="28">ܐܰܘܕܰܘ ܠܡܳܪܝܳܐ ܫܰܖ̈ܒܳܬ݂ܳܐ ܕܥܰܡ̈ܡܶܐ. ܐܰܘܕܰܘ ܩܕ݂ܳܡ ܡܳܪܝܳܐ ܒܺܐܝܩܳܪܶܗ ܘܰܒܥܽܘܫܢܶܗ</VERS>
      <VERS vnumber="29">ܐܰܘܕܰܘ ܠܡܳܪܝܳܐ ܒܺܐܝܩܳܪܳܐ ܕܰܫܡܶܗ. ܫܩܽܘܠܘ ܩܽܘܖ̈ܒܳܢܶܐ. ܘܰܐܘܕܰܘ ܩܕܳܡܰܘܗܝ ܒܰܨܠܽܘܬ݂ܳܐ ܕܦܽܘܡܟܽܘܢ ܘܰܣܓܽܘܕ݂ ܠܡܳܪܝܳܐ ܒܬܶܫܒ̈ܚܳܬ݂ܳܐ ܕܩܽܘܕܫܳܐ.</VERS>
      <VERS vnumber="30">ܬܙܽܘܥ ܡܶܢ ܩܕܳܡܰܘܗܝ ܟܽܠܳܗ̇ ܐܰܪܥܳܐ. ܘܬܶܬ݂ܩܰܢ ܬܺܒܶܝܠ ܕܠܳܐ ܬܙܽܘܥ</VERS>
      <VERS vnumber="31">ܢܶܚܕܽܘܢ ܫܡܰܝܳܐ. ܘܰܬ݂ܫܰܒܰܚ ܐܰܪܥܳܐ. ܘܢܺܐܡܪܽܘܢ ܒܶܝܬ݂ ܥܰܡ̈ܡܶܐ. ܡܳܪܝܳܐ ܐܰܡܠܶܟ݂</VERS>
      <VERS vnumber="32">ܢܫܰܒܰܚ ܝܰܡܳܐ ܒܰܡܠܳܐܶܗ ܘܢܶܚ̈ܕܝܳܢ ܚܰܩ̈ܠܳܬܳܐ ܘܟܽܠ ܕܺܐܝܬ݂ ܒܗܶܝܢ</VERS>
      <VERS vnumber="33">ܗܳܝܕܶܝܢ ܢܫܰܒܚܽܘܢ ܐܺܝ̈ܠܳܢܶܐ ܕܥܳܒܳܐ. ܡܶܢ ܩܕ݂ܳܡ ܡܳܪܝܳܐ ܕܳܐܬܶܐ ܠܰܡܕ݂ܳܢܳܗ̇ ܠܰܐܪܥܳܐ. ܢܕ݂ܽܘܢ ܬܺܒܶܝܠ ܒܟܺܐܢܽܘܬ݂ܳܐ. ܘܢܰܟܶܣ ܠܥܰܡ̈ܡܶܐ ܒܗܰܝܡܳܢܽܘܬ݂ܳܐ. </VERS>
      <VERS vnumber="34">ܘܶܐܡܰܪ. ܐܰܘܕܰܘ ܠܡܳܪܝܳܐ ܕܛܳܒ ܗܽܘ. ܘܰܠܥܳܠܰܡ ܛܰܝܒܽܘܬ݂ܶܗ.</VERS>
      <VERS vnumber="35">ܦܪܽܘܩܰܝܢ ܡܳܪܝܳܐ. ܦܪܽܘܩܰܝܢ ܘܟܰܢܶܫܰܝܢ. ܘܩܰܪܶܒܰܝܢ ܡܶܢ ܒܶܝܬ݂ ܥܰܡ̈ܡܶܐ. ܠܡܰܘܕܳܝܽܘ ܠܰܫܡܳܐ ܕܩܽܘܕ݂ܫܳܟ݂. ܘܠܰܡܫܰܒܳܚܽܘ ܬܶܫܒ̈ܚܳܬܳܟ݂</VERS>
      <VERS vnumber="36">ܒܪܺܝܟ݂ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܡܶܢ ܥܳܠ̈ܡܶܐ ܘܰܥܕܰܡܳܐ ܠܥܳܠ̈ܡܶܐ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ. ܒܦܽܘܡܳܐ ܒܰܣܺܝܡܳܐ ܘܕܰܟ݂ܝܳܐ. ܢܫܰܒܚܽܘܢ ܠܰܐܠܳܗܗܽܘܢ</VERS>
      <VERS vnumber="37">ܘܰܫܒܰܩ ܬܰܡܳܢ ܩܕ݂ܳܡ ܩܺܐܒܽܘܬܳܐ ܕܕ݂ܺܝܰܐܬܺܝܩܺܝ ܕܡܳܪܝܳܐ. ܠܳܐܣܳܦ ܘܠܰܐܚܰܘ̈ܗܝ. ܠܰܡܫܰܡܳܫܽܘ ܩܕ݂ܳܡ ܡܳܪܝܳܐ ܐܰܡܺܝܢܳܐܺܝܬ. ܐ̱ܢܳܫ ܐ̱ܢܳܫ ܒܝܰܘܡܶܗ</VERS>
      <VERS vnumber="38">ܘܥܽܘܒܳܪ ܐܰܕܽܘܡ ܘܰܐܚܰܘ̈ܗܝ ܫܬܺܝܢ ܘܰܬܡܳܢܝܳܐ ܘܥܽܘܒܳܪ ܐܰܕܽܘܡ ܙܥܽܘܪܳܐ ܒܪܶܗ ܕܝܽܘܬ݂ܳܡ. ܘܚܳܣܽܘ ܗܳܠܶܝܢ ܟܽܠܗܽܘܢ ܢܳܛܖ̈ܰܝ ܬܰܖ̈ܥܶܐ ܒܰܖ̈ܳܝܶܐ</VERS>
      <VERS vnumber="39">ܘܨܳܕܽܘܩ ܟܳܗܢܳܐ. ܘܰܐܚܰܘ̈ܗܝ ܟܳܗ̈ܢܶܐ. ܗܳܠܶܝܢ ܟܽܠܗܽܘܢ ܟܳܗ̈ܢܶܐ ܕܰܡܫܰܡܫܺܝܢ ܩܕ݂ܳܡ ܡܰܫܟܢܶܗ ܕܡܳܪܝܳܐ. ܒܒܽܘܣܳܡܳܐ ܪܰܒܳܐ ܒܩܽܘܪܝܰܬ݂ ܓܶܒܥܽܘܢ.</VERS>
      <VERS vnumber="40">ܠܰܡܩܰܪܳܒܽܘ ܥܠܰܘ̈ܳܬ݂ܳܐ ܠܡܳܪܝܳܐ ܥܰܠ ܡܰܕ݂ܒܚܳܐ ܕܰܥܠܳܬ݂ܳܐ. ܐܰܡܺܝܢܳܐܺܝܬ ܒܨܰܦܪܳܐ ܘܰܒܪܰܡܫܳܐ. ܘܰܠܡܶܥܒܰܕ݂ ܟܽܠ ܡܳܐ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܳܪܝܳܐ. ܕܝܰܗܒ ܥܰܠ ܐܺܝܕ݂ܳܐ ܕܡܽܘܫܶܐ. ܠܡܰܠܳܦܽܘ ܠܰܒܢܰܝ̈ ܝܺܣܪܳܐܶܝܠ</VERS>
      <VERS vnumber="41">ܘܗܳܠܶܝܢ ܫܡܳܗ̈ܶܐ ܕܓܰܒܖ̈ܶܐ ܕܩܳܝܡܺܝܢ ܒܬܶܫܒ̈ܚܳܬ݂ܳܐ. ܗܳܡܳܢ ܘܳܐܪܺܝܬ݂ܽܘܢ. ܘܫܰܪܟܳܐ ܕܐ̱ܢܳܫ̈ܳܐ ܙܰܕܺܝ̈ܩܶܐ ܐܰܝܠܶܝܢ ܕܶܐܬ݂ܟܰܣܺܝܘ ܫܡܳܗܰܝ̈ܗܽܘܢ. ܠܡܰܘܕܳܝܽܘ ܠܡܳܪܝܳܐ ܡܶܛܽܠ ܕܰܠܥܳܠܰܡ ܛܰܝܒܽܘܬ݂ܶܗ</VERS>
      <VERS vnumber="42">ܘܗܶܢܽܘܢ ܗܳܠܶܝܢ ܐ̱ܢܳܫ̈ܳܐ ܙܰܕܺܝ̈ܩܶܐ ܡܫܰܒܚܺܝܢ ܗܘܰܘ. ܠܳܐ ܗܘܳܐ ܒܡܳܐܢܰܝ̈ ܬܶܫܒ̈ܚܳܬܳܐ. ܘܠܳܐ ܒܰܦ̈ܠܰܓܶܐ. ܘܠܳܐ ܒܰܖ̈ܒܺܝܥܶܐ. ܘܠܳܐ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ. ܘܳܐܦܠܳܐ ܒܰܦܫܺܝ̈ܛܳܬ݂ܳܐ. ܘܳܐܦܠܳܐ ܒܨܶܨ̈ܠܶܐ ܡܫܰܒܚܺܝܢ ܗܘܰܘ. ܐܶܠܳܐ ܒܦܽܘܡܳܐ ܒܰܣܺܝܡܳܐ. ܘܒܰܨܠܽܘܬ݂ܳܐ ܕܟ݂ܺܝܬ݂ܳܐ ܘܰܡܫܰܡܠܰܝܬܳܐ. ܘܰܒܟܺܐܢܽܘܬ݂ܳܐ ܘܰܒܬܰܡܺܝܡܽܘܬ݂ܳܐ. ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܡܳܪܶܗ ܕܺܝܣܪܳܐܶܝܠ. ܡܳܪܳܐ ܕܟܽܠܗܽܘܢ ܥܰܒܕ̈ܶܐ.</VERS>
      <VERS vnumber="43">ܘܰܫܪܳܐ ܕܰܘܺܝܕ݂ ܠܥܰܡܳܐ. ܘܶܐܙܰܠܘ ܥܰܡܳܐ ܐ̱ܢܳܫ ܐ̱ܢܳܫ ܠܒܰܝܬܶܗ ܘܰܗܦܰܟ݂ ܕܰܘܺܝܕ݂ ܠܒܰܝܬܶܗ ܠܰܡܒܰܪܳܟ݂ܽܘ ܠܰܒܢܰܝ̈ ܒܰܝܬܶܗ. </VERS>
    </CHAPTER>
    <CHAPTER cnumber="17">
      <VERS vnumber="1">ܘܰܗܘܳܐ ܕܟܰܕ݂ ܝܺܬܶܒ ܕܰܘܺܝܕ݂ ܒܒܰܝܬܶܗ. ܐܶܡܰܪ ܕܰܘܺܝܕ݂ ܠܢܳܬܳܢ ܢܒܺܝܳܐ. ܚܙܺܝ ܕܶܐܢܳܐ ܝܳܬ݂ܶܒ ܒܒܰܝܬܳܐ ܕܰܡܛܰܠܰܠ ܒܩܳܖ̈ܝܳܬ݂ܳܐ ܕܰܐܪܙܳܐ. ܘܩܺܐܒܽܘܬܶܗ ܕܡܳܪܝܳܐ ܫܰܪܝܳܐ ܒܓܰܘ ܡܰܫܟܢܳܐ ܕܣܰܥܪܳܐ</VERS>
      <VERS vnumber="2">ܘܶܐܡܰܪ ܢܳܬܳܢ ܠܕܰܘܺܝܕ݂. ܟܽܠ ܡܳܐ ܕܰܒܠܶܒܳܟ݂. ܙܶܠ ܘܰܥܒܶܕ݂</VERS>
      <VERS vnumber="3">ܘܰܗܘܳܐ ܒܠܺܠܝܳܐ ܗܰܘ. ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܢܳܬܳܢ ܢܒܺܝܳܐ ܘܶܐܡܰܪ ܠܶܗ.</VERS>
      <VERS vnumber="4">ܙܶܠ ܘܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܕܰܐܢ̱ܬ ܠܳܐ ܬܶܒܢܶܐ ܠܺܝ ܒܰܝܬܳܐ ܠܡܶܬܰܒ ܒܶܗ.</VERS>
      <VERS vnumber="5">ܡܶܛܽܠ ܕܠܳܐ ܝܶܬ݂ܒܶܬ݂ ܒܒܰܝܬܳܐ. ܡܶܢ ܝܰܘܡܳܐ ܕܰܐܣܩܶܬ݂ ܠܺܝܣܪܳܐܶܝܠ ܡܶܢ ܡܶܨܪܶܝܢ ܘܰܥܕܰܡܳܐ ܠܝܰܘܡܳܢܳܐ. ܘܰܗܘܺܝܬ݂ ܡܫܰܢܶܐ ܡܶܢ ܡܰܫܟܢܳܐ ܠܡܰܫܟܢܳܐ. </VERS>
      <VERS vnumber="6">ܗܳܐ ܟܡܳܐ ܕܰܡܗܰܠܶܟ݂ ܗܘܺܝܬ݂ ܒܟܽܠܗܽܘܢ ܒܢܰܝ̈ ܝܺܣܪܳܐܶܝܠ. ܕܰܠܡܳܐ ܡܶܠܬ݂ܳܐ ܐܶܡܪܶܬ݂ ܠܚܰܕ݂ ܡܶܢ ܕܰܝܳܢ̈ܶܐ ܕܰܒܢܰܝ̈ ܝܺܣܪܳܐܶܝܠ. ܕܦܶܩܕܶܬ݂ ܠܰܡܕ݂ܳܢ ܠܥܰܡܝ ܝܺܣܪܳܐܶܝܠ. ܘܶܐܡ̇ܪܶܬ݂ ܠܗܽܘܢ. ܕܰܠܡܳܢܳܐ ܠܳܐ ܒܢܰܝܬܽܘܢ ܠܺܝ ܒܰܝܬܳܐ ܕܰܡܛܰܠܰܠ ܒܰܐܖ̈ܙܶܐ.</VERS>
      <VERS vnumber="7">ܐܳܦ ܗܳܫܳܐ ܗܳܟܰܢܳܐ ܬܺܐܡܰܪ ܠܥܰܒܕܝ ܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܐܶܢܳܐ ܕܒܰܪܬܳܟ݂ ܡܶܢ ܕܰܝܪܳܐ. ܡܶܢ ܒܳܬܰܪ ܥܳܢ̈ܳܐ. ܠܡܶܗܘܳܐ ܡܰܠܟܳܐ ܥܰܠ ܝܺܣܪܳܐܶܝܠ ܥܰܡܝ.</VERS>
      <VERS vnumber="8">ܘܰܗܘܺܝܬ݂ ܥܰܡܳܟ݂ ܒܟܽܠ ܐܰܬܰܪ ܕܶܐܙܰܠܬ. ܘܰܐܘܒܕܶܬ݂ ܠܟܽܠܗܽܘܢ ܒܥܶܠܕܒܳܒܰܝ̈ܟ ܡܶܢ ܩܕܳܡܰܝܟ. ܘܥܶܒܕܶܬ݂ ܠܳܟ݂ ܫܡܳܐ ܪܰܒܳܐ. ܐܰܝܟ݂ ܫܡܳܐ ܕܪܰܘܖ̈ܒܳܢܶܐ ܕܺܐܝܬ݂ ܒܰܐܪܥܳܐ.</VERS>
      <VERS vnumber="9">ܘܶܐܨܽܘܒ ܕܽܘܟܬܳܐ ܠܥܰܡܝ ܝܺܣܪܳܐܶܝܠ. ܘܰܐܫܪܶܝܘܗܝ. ܘܢܶܬܶܒ ܒܕ݂ܽܘܟܬܶܗ. ܘܠܳܐ ܢܙܽܘܥ ܬܽܘܒ ܘܠܳܐ ܢܰܘܣܦܽܘܢ ܒܢܰܝ̈ ܥܰܘܠܳܐ ܠܰܡܓܰܠܳܝܽܘܬܶܗ ܐܰܝܟ݂ ܕܰܒܩܰܕ݂ܡܳܝܬܳܐ</VERS>
      <VERS vnumber="10">ܡܶܢ ܝܰܘܡܳܐ ܕܰܥܒܰܕܬܳܟ݂ ܕܰܝܳܢܳܐ ܥܰܠ ܥܰܡܝ ܝܺܣܪܳܐܶܝܠ. ܘܰܐܢܺܝܚܶܬ݂ ܠܳܟ݂ ܡܶܢ ܟܽܠܗܽܘܢ ܒܥܶܠܕܒܳܒܰܝ̈ܟ. ܘܚܰܘܝܳܟ݂ ܡܳܪܝܳܐ ܕܡܰܠܟܽܘܬ݂ܳܐ ܩܝܳܡܳܐ ܗ̱ܝ ܠܳܟ݂ ܠܥܳܠܰܡ</VERS>
      <VERS vnumber="11">ܘܟܰܕ݂ ܢܶܫܠܡܽܘܢ ܝܰܘܡܰܝ̈ ܚܰܝ݂ܰܝ݂̈ܟ. ܘܬܺܐܙܰܠ ܘܬܶܬ݂ܟܰܢܰܫ ܠܘܳܬ݂ ܐܰܒܳܗܰܝ̈ܟ ܐܰܩܺܝܡ ܙܰܪܥܳܟ݂ ܡܶܢ ܒܳܬ݂ܪܳܟ݂. ܕܢܳܦܶܩ ܡܶܢ ܚܰܨܳܟ݂. ܘܰܐܬ݂ܩܢܺܝܗ̇ ܠܡܰܠܟܽܘܬ݂ܳܟ݂</VERS>
      <VERS vnumber="12">ܘܗܽܘ ܢܶܒܢܶܐ ܠܺܝ ܒܰܝܬܳܐ ܠܫܶܡܝ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܠܥܳܠܰܡ.</VERS>
      <VERS vnumber="13">ܐܶܢܳܐ ܐܶܗܘܶܐ ܠܶܗ ܠܰܐܒܳܐ. ܘܗܽܘ ܢܶܗܘܶܐ ܠܺܝ ܠܰܒܪܳܐ. ܘܛܰܝܒ̈ܘܳܬ݂ܝ ܠܳܐ ܢܶܥܒܖ̈ܳܢ ܡܶܢ ܠܘܳܬ݂ܶܗ. ܐܰܝܟ݂ ܕܰܐܥܒܪܶܬ݂ ܡܶܢ ܫܳܐܘܳܠ. ܕܰܗܘܳܐ ܡܶܢ ܩܕܳܡܰܝܟ.</VERS>
      <VERS vnumber="14">ܘܶܐܫܠܛܺܝܘܗܝ ܒܒܰܝܬܝ ܘܰܒܡܰܠܟܽܘܬ݂ܝ ܠܥܳܠܰܡ ܥܳܠܡܺܝܢ. ܘܟܽܘܪܣܝܳܐ ܕܡܰܠܟܽܘܬܶܗ. ܢܶܗܘܶܐ ܡܛܰܝܰܒ ܠܶܗ ܠܥܳܠܰܡ.</VERS>
      <VERS vnumber="15">ܥܰܠ ܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ. ܘܥܰܠ ܟܽܠܶܗ ܚܶܙܘܳܐ ܗܳܢܳܐ. ܗܳܟܰܢܳܐ ܡܰܠܶܠ ܢܳܬܰܢ ܢܒܺܝܳܐ ܥܰܡ ܕܰܘܺܝܕ݂</VERS>
      <VERS vnumber="16">ܘܶܐܬ݂ܳܐ ܡܰܠܟܳܐ ܕܰܘܺܝܕ݂. ܘܺܝܬ݂ܶܒ ܩܕ݂ܳܡ ܡܳܪܝܳܐ. ܘܶܐܡܰܪ. ܡܳܢܳܐ ܚܫܺܝܒ ܐ̱ܢܳܐ ܩܕܳܡܰܝܟ ܡܳܪܶܐ ܡܳܖ̈ܰܘܳܬ݂ܳܐ ܘܡܳܢܰܐ ܗ̱ܘ ܒܰܝܬܝ. ܕܡܰܛܺܝܬܳܢܝ ܥܕܰܡܳܐ ܠܗܳܪܟܳܐ</VERS>
      <VERS vnumber="17">ܙܥܽܘܪܝܳܐ ܗ̱ܝ ܗܳܕ݂ܶܐ ܒܥܰܝܢܰܝ̈ܟ. ܡܳܪܶܐ ܡܳܖ̈ܰܘܳܬ݂ܳܐ. ܕܡܰܠܶܠܬ ܥܰܠ ܒܰܝܬܶܗ ܕܥܰܒܕܳܟ݂ ܡܶܢ ܠܩܽܘܕ݂ܡܺܝܢ ܘܟܽܠܗܽܘܢ ܒܢܰܝ̈ܢܳܫܳܐ ܕܥܳܒܕܺܝܢ ܕܶܚܠܬܳܟ݂ ܒܟܽܠܶܗ ܠܶܒܗܽܘܢ. ܡܰܦܶܩ ܐܰܢ̱ܬ ܡܶܢ ܚܶܫܽܘܟ݂ܳܐ ܠܢܰܗܺܝܪܳܐ ܡܳܪܶܐ ܡܳܖ̈ܰܘܳܬ݂ܳܐ</VERS>
      <VERS vnumber="18">ܘܡܳܢܳܐ ܢܶܫܬܰܒܗܰܪ ܬܽܘܒ ܕܰܘܺܝܕ݂ ܠܰܡܡܰܠܳܠܽܘ ܩܕܳܡܰܝܟ. ܓܠܶܝܢ ܥܒܳܕ݂ܰܘ̈ܗܝ ܕܥܰܒܕܳܟ݂ ܡܳܪܶܐ ܡܳܖ̈ܰܘܳܬ݂ܳܐ</VERS>
      <VERS vnumber="19">ܡܶܛܽܠ ܕܝܳܕܰܥ ܐܰܢ̱ܬ. ܡܳܢܳܐ ܐܺܝܬ݂ ܒܠܶܒܶܗ ܕܥܰܒܕܳܟ݂. ܥܒܰܕܬ ܠܶܗ ܟܽܠܗܶܝܢ ܪܰܘܖ̈ܒܳܬ݂ܳܐ ܗܳܠܶܝܢ. ܠܡܰܘܪܳܒܽܘ ܠܥܰܒܕܳܟ݂</VERS>
      <VERS vnumber="20">ܡܶܛܽܠ ܗܳܢܳܐ ܝܺܕܰܥܬ ܡܳܪܶܐ ܡܳܖ̈ܰܘܳܬ݂ܳܐ. ܡܶܛܽܠ ܕܠܰܝܬ ܐܰܟ݂ܘܳܬܳܟ݂. ܘܠܰܝܬ ܐܰ‌ܠܳܗܳܐ ܐܶܠܳܐ ܐܶܢ ܐܰܢ̱ܬ. ܐܰܝܟ݂ ܟܽܠ ܕܰܫܡܰܥܢ ܒܶܐܕ݂ܢܰܝ̈ܢ</VERS>
      <VERS vnumber="21">ܘܡܰܢܽܘ ܐܺܝܬ݂ ܠܳܟ݂ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܥܰܡܳܐ ܚܰܕ݂ ܒܰܐܪܥܳܐ. ܕܶܐܬ݂ܓܠܺܝܬ ܡܶܢ ܫܡܰܝܳܐ ܘܰܦܪܰܩܬ ܐܶܢܽܘܢ. ܘܡܶܛܽܠܬ݂ܗܽܘܢ ܥܒܰܕܬ ܢܶܣܝܽܘܢ̈ܶܐ ܪܰܘܖ̈ܒܶܐ ܘܰܕ݂ܚܺܝ̈ܠܶܐ. ܘܡܰܚ̈ܘܳܬ݂ܳܐ ܪܰܘܖ̈ܒܳܬ݂ܳܐ ܥܰܠ ܡܶܨܖ̈ܳܝܶܐ. ܥܕܰܡܳܐ ܠܰܐܝܟܳܐ ܕܰܐܦܶܩܬ ܐܶܢܽܘܢ ܡܶܢ ܒܰܝܢܳܬ݂ܗܽܘܢ.</VERS>
      <VERS vnumber="22">ܘܰܐܬ݂ܩܶܢܬ ܠܳܟ݂ ܠܥܰܡܳܟ݂ ܝܺܣܪܳܐܶܝܠ. ܠܡܶܗܘܳܐ ܠܳܟ݂ ܥܰܡܳܐ. ܥܕܰܡܳܐ ܠܥܳܠܰܡ ܥܳܠܡܺܝܢ. ܘܰܐܢ̱ܬ ܡܳܪܝܳܐ ܗܘܰܝܬ ܠܗܽܘܢ ܐܰ‌ܠܳܗܳܐ</VERS>
      <VERS vnumber="23">ܡܶܟܺܝܠ ܡܳܪܝܳܐ. ܡܶܠܬ݂ܳܐ ܕܶܐܡܰܪܬ ܥܰܠ ܥܰܒܕܳܟ݂. ܘܥܰܠ ܒܢܰܝ̈ ܒܰܝܬܶܗ. ܩܰܝܶܡ ܠܥܳܠܰܡ ܘܰܥܒܶܕ݂ ܐܰܝܟܰܢܳܐ ܕܶܐܡܰܪܬ</VERS>
      <VERS vnumber="24">ܘܢܶܫܬܰܪܪܽܘܢ ܥܒܳܕܰܝ̈ܟ ܠܥܳܠܰܡ ܘܢܶܫܬܰܒܰܚ ܫܡܳܟ݂ ܠܥܳܠܰܡ ܒܓܰܘ ܥܳܠܡܳܐ. ܘܢܶܗܘܽܘܢ ܐܳܡܪܺܝܢ. ܡܳܪܝܳܐ ܚܰܝܠܬ݂ܳܢܳܐ ܡܳܪܶܐ ܡܳܖ̈ܰܘܳܬ݂ܳܐ. ܐܰ‌ܠܳܗܳܐ ܕܺܝܣܪܳܐܶܝܠ ܘܒܰܝܬܶܗ ܕܕܰܘܺܝܕ݂ ܥܰܒܕܳܟ݂. ܢܶܗܘܶܐ ܡܰܬ݂ܩܰܢ ܩܕܳܡܰܝܟ ܠܥܳܠܰܡ</VERS>
      <VERS vnumber="25">ܡܶܛܽܠ ܕܰܐܢ̱ܬ ܐܰܠܳܗܝ ܓܠܰܝܬ ܐ̱ܪܳܙܳܐ ܠܥܰܒܕܳܟ݂. ܘܶܐܡܰܪܬ ܠܶܗ. ܕܒܰܝܬܳܐ ܒܢܺܝ ܠܳܟ݂. ܡܶܛܽܠ ܗܳܢܳܐ ܣܕܰܪ ܥܰܒܕܳܟ݂ ܒܠܶܒܶܗ. ܠܰܡܨܰܠܳܝܽܘ ܩܕܳܡܰܝܟ ܨܠܽܘܬ݂ܳܐ ܗܳܕ݂ܶܐ</VERS>
      <VERS vnumber="26">ܡܶܟܺܝܠ ܡܳܪܝܳܐ ܐܰܢ̱ܬ ܗ̱ܘ ܐܰܠܳܗܝ. ܘܟܽܠ ܡܶܠܰܝ̈ܟ ܬܖ̈ܺܝܨܳܬ݂ܳܐ. ܐܰܝܠܶܝܢ ܕܡܰܠܶܠܬ ܠܥܰܒܕܳܟ݂. ܛܳܒ̈ܳܬ݂ܳܐ ܐܶܢܶܝܢ</VERS>
      <VERS vnumber="27">ܘܡܶܟܺܝܠ ܐܶܬ݂ܓܠܰܝ ܠܰܡܒܰܪܳܟ݂ܽܘ ܠܒܰܝܬܶܗ ܕܥܰܒܕܳܟ݂. ܕܢܶܗܘܶܐ ܩܕܳܡܰܝܟ ܠܥܳܠܰܡ ܥܳܠܡܺܝܢ. ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܡܳܪܶܐ ܡܳܖ̈ܰܘܳܬ݂ܳܐ ܡܰܠܶܠܬ ܘܡܶܢ ܒܽܘܪܟܬܳܟ݂ ܡܶܬ݂ܒܰܪܟ݂ܺܝܢ ܒܳܬܰܝ̈ܗܽܘܢ ܕܙܰܕܺܝ̈ܩܶܐ ܠܥܳܠܰܡ. </VERS>
    </CHAPTER>
    <CHAPTER cnumber="18">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܘܰܚܪܰܒ ܕܰܘܺܝܕ݂ ܠܰܦܠܶܫܬܳܝ̈ܶܐ ܘܰܐܘܒܶܕ݂ ܐܶܢܽܘܢ. ܘܰܢܣܰܒ ܕܰܘܺܝܕ݂ ܚܽܘܛܳܐ ܕܰܡܫܽܘܚܬ݂ܳܐ. ܡܶܢ ܐܺܝܕ݂ܳܐ ܕܰܦܠܶܫܬܳܝ̈ܶܐ. ܘܰܢܣܰܒ ܠܓܳܬ݂ ܘܰܠܟܰܦܖ̈ܽܘܢܶܝܗ̇. ܗܳܠܶܝܢ ܕܰܩܕܩ̈ܶܐ ܕܰܚܕ݂ܺܝܪܺܝܢ ܗܘܰܘ ܠܳܗ̇ ܡܶܢ ܦܠܶܫܬܳܝ̈ܶܐ</VERS>
      <VERS vnumber="2">ܘܰܚܪܰܒ ܠܡܽܘܐܳܒܳܝ̈ܶܐ. ܘܰܗܘܰܘ ܡܽܘܐܳܒܳܝ̈ܶܐ ܥܰܒܕ̈ܶܐ ܫܳܩܠܰܝ̈ ܡܰܕܰܐܬ݂ܳܐ</VERS>
      <VERS vnumber="3">ܘܰܩܛܰܠ ܕܰܘܺܝܕ݂ ܠܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. ܟܰܕ݂ ܐܶܙܰܠ ܣܳܡ ܬܚܽܘܡܳܐ ܒܢܰܗܪܳܐ ܦܪܳܬ݂</VERS>
      <VERS vnumber="4">ܘܶܐܚܰܕ݂ ܕܰܘܺܝܕ݂ ܡܶܢܶܗ ܐܳܠܶܦ ܙܰܘ̈ܓܺܝܢ. ܘܫܰܒܥܳܐ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܥܩܰܪ ܕܰܘܺܝܕ݂ ܠܟܽܠܗܽܘܢ ܙܰܘ̈ܓܶܐ. ܘܰܫܒܰܩ ܡܶܢܗܽܘܢ ܡܳܐܐ ܙܰܘ̈ܓܺܝܢ</VERS>
      <VERS vnumber="5">ܘܶܐܬ݂ܰܘ ܐ̱ܢܳܫܰܝ̈ ܐܰܕܽܘܡ ܘܕܰܪܡܣܽܘܩ. ܠܰܡܥܰܕܳܪܽܘ ܠܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. ܘܩܰܛܶܠ ܕܰܘܺܝܕ݂ ܡܶܢ ܐܰܕܽܘܡ. ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܓܰܒܖ̈ܺܝܢ</VERS>
      <VERS vnumber="6">ܘܰܐܩܺܝܡ ܕܰܘܺܝܕ݂ ܫܰܠܺܝܛܳܢ̈ܶܐ ܒܕܰܪܡܣܽܘܩ. ܘܰܗܘܰܘ ܕܰܖ̈ܡܽܘܣܩܳܝܶܐ ܥܰܒܕ̈ܶܐ ܠܕܰܘܺܝܕ݂. ܫܳܩܠܰܝ̈ ܡܰܕܰܐܬ݂ܳܐ ܘܰܦܪܰܩ ܡܳܪܝܳܐ ܠܕܰܘܺܝܕ݂ ܒܟܽܠ ܕܽܘܟܳܐ ܕܶܐܙܰܠ.</VERS>
      <VERS vnumber="7">ܘܰܫܩܰܠ ܕܰܘܺܝܕ݂ ܫܳܠ̈ܛܶܐ ܕܕܰܗܒܳܐ ܕܰܗܘܰܘ ܬܠܶܝܢ ܥܰܠ ܖ̈ܰܟܫܳܐ ܕܥܰܒܕܰܘ̈ܗܝ ܕܰܗܕܰܪܥܙܰܪ. ܘܰܐܝܬܺܝ ܐܶܢܽܘܢ ܠܽܐܘܪܺܫܠܶܡ. </VERS>
      <VERS vnumber="8">ܘܡܶܢ ܛܒܰܚ. ܘܡܶܢ ܒܪܽܘܬܺܝ. ܩܽܘܖ̈ܝܳܐ ܕܰܗܕܰܪܥܙܰܪ. ܢܣܰܒ ܕܰܘܺܝܕ݂ ܢܚܳܫܳܐ ܕܣܰܓܺܝ ܛܳܒ. ܘܡܶܢܶܗ ܥܒܰܕ݂ ܕܰܘܺܝܕ݂. ܝܰܡܳܐ ܕܰܢܚܳܫܳܐ. ܘܶܐܣܛܽܘܢ̈ܶܐ ܕܰܢܚܳܫܳܐ. ܘܬܰܘܖ̈ܶܐ ܕܰܢܚܳܫܳܐ. ܘܡܳܐܢܰܝ̈ ܢܚܳܫܳܐ. ܣܽܘܓ݂ܳܐܐ ܕܛܳܒ</VERS>
      <VERS vnumber="9">ܘܰܫܡܰܥ ܦܽܘܠ ܡܰܠܟܳܐ ܕܰܐܢܛܺܝܽܘܟܳܝ̈ܶܐ. ܕܰܚܪܰܒ ܕܰܘܺܝܕ݂ ܚܰܝ̈ܠܰܘܳܬ݂ܳܐ ܕܰܗܕܰܪܥܙܰܪ ܡܰܠܟܳܐ ܕܰܢܨܺܝܒܺܝܢ. </VERS>
      <VERS vnumber="10">ܘܫܰܕܰܪ ܠܝܽܘܪܳܡ ܒܪܶܗ ܠܘܳܬ݂ ܡܰܠܟܳܐ ܕܰܘܺܝܕ݂. ܠܡܶܫܐܰܠ ܒܰܫܠܳܡܶܗ. ܘܠܰܡܒܰܪܳܟ݂ܽܘܬܶܗ. ܥܰܠ ܕܶܐܬ݂ܟܰܬܰܫ ܥܰܡ ܗܕܰܪܥܙܰܪ ܘܰܡܚܳܝܗܝ. ܡܶܛܽܠ ܕܓܰܒܪܳܐ ܗܘܳܐ ܩܪܰܒܬ݂ܳܢܳܐ ܗܕܰܪܥܙܰܪ. ܘܒܺܐܝܕܶܗ ܕܝܽܘܪܳܡ ܗܘܰܘ ܡܳܐܢܰܝ̈ ܟܶܣܦܳܐ. ܘܡܳܐܢܰܝ̈ ܕܰܗܒܳܐ. ܘܡܳܐܢܰܝ̈ ܢܚܳܫܳܐ.</VERS>
      <VERS vnumber="11">ܘܳܐܦ ܡܶܢܗܽܘܢ ܩܰܕܶܫ ܡܰܠܟܳܐ ܕܰܘܺܝܕ݂ ܠܡܳܪܝܳܐ. ܥܰܡ ܟܶܣܦܳܐ ܘܕܰܗܒܳܐ ܕܰܢܣܰܒ ܡܶܢ ܟܽܠܗܽܘܢ ܥܰܡ̈ܡܶܐ ܕܰܟ݂ܒܰܫ. ܡܶܢ ܐܰܕܽܘܡܳܝ̈ܶܐ. ܘܡܶܢ ܒܢܰܝ̈ ܥܰܡܽܘܢ. ܘܡܶܢ ܡܽܘܐܳܒܳܝ̈ܶܐ. ܘܡܶܢ ܦܠܶܫܬܳܝ̈ܶܐ. ܘܡܶܢ ܥܰܡܠܩܳܝ̈ܶܐ</VERS>
      <VERS vnumber="12">ܘܰܐܒܺܝܫܺܝ ܒܰܪ ܨܽܘܪܺܝܳܐ. ܐܰܚܽܘܗܝ ܕܝܽܘܐܳܒ. ܗܽܘ ܚܪܰܒ ܠܰܐܕܽܘܡܳܝ̈ܶܐ ܒܢܰܚܠܳܐ ܕܡܶܠܚܳܐ. ܬܡܳܢܬܰܥܣܰܪ ܐܰܠܦܺܝ̈ܢ ܓܰܒܖ̈ܺܝܢ.</VERS>
      <VERS vnumber="13">ܘܰܐܩܺܝܡ ܕܰܘܺܝܕ݂ ܥܰܠ ܐܰܕܽܘܡܳܝ̈ܶܐ ܫܰܠܺܝܛܳܢ̈ܶܐ. ܘܰܗܘܰܘ ܟܽܠܗܽܘܢ ܐܰܕܽܘܡܳܝ̈ܶܐ ܥܰܒܕ̈ܶܐ ܠܕܰܘܺܝܕ݂. ܘܰܦܪܰܩ ܡܳܪܝܳܐ ܠܕܰܘܺܝܕ݂ ܒܟܽܠ ܕܽܘܟܳܐ ܕܳܐܙܶܠ ܗܘܳܐ. </VERS>
      <VERS vnumber="14">ܘܰܐܡܠܶܟ݂ ܕܰܘܺܝܕ݂ ܥܰܠ ܟܽܠܶܗ ܝܺܣܪܳܐܶܝܠ. ܘܰܗܘܳܐ ܕܰܘܺܝܕ݂ ܥܳܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܠܟܽܠܶܗ ܥܰܡܳܐ</VERS>
      <VERS vnumber="15">ܘܝܽܘܐܳܒ ܒܰܪ ܨܽܘܪܺܝܳܐ ܫܰܠܺܝܛ ܥܰܠ ܟܽܠܗܽܘܢ ܚܰܝ̈ܠܰܘܳܬ݂ܳܐ. ܘܝܳܗܽܘܫܳܦܳܛ ܒܰܪ ܐܰܚܺܝܠܽܘܕ݂ ܡܕܰܒܪܳܢܳܐ.</VERS>
      <VERS vnumber="16">ܘܨܳܕܽܘܩ ܒܰܪ ܐܰܚܺܝܛܽܘܒ. ܘܰܐܚܺܝܡܰܠܟ ܒܰܪ ܐܳܒܺܝܬ݂ܳܪ ܟܳܗ̈ܢܶܐ. ܘܣܰܪܺܝܳܐ ܣܳܦܪܳܐ. </VERS>
      <VERS vnumber="17">ܘܒܰܢܝܳܐ ܒܰܪ ܝܽܘܝܳܕ݂ܳܥ. ܥܰܠ ܩܰܫ̈ܳܬܶܐ ܘܥܰܠ ܩܶܠܥ̈ܶܐ. ܘܰܒܢܰܘ̈ܗܝ ܕܕܰܘܺܝܕ݂ ܪܰܘܖ̈ܒܺܝܢ ܗܘܰܘ. </VERS>
    </CHAPTER>
    <CHAPTER cnumber="19">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܘܡܺܝܬ݂ ܢܳܚܳܫ ܡܰܠܟܳܐ ܕܰܒܢܰܝ̈ ܥܰܡܽܘܢ ܘܰܐܡܠܶܟ݂ ܚܳܢܽܘܢ ܒܪܶܗ ܒܳܬܪܶܗ</VERS>
      <VERS vnumber="2">ܘܶܐܡܰܪ ܕܰܘܺܝܕ݂. ܡܶܥܒܰܕ݂ ܐܶܥܒܶܕ݂ ܚܶܣܕ݂ܳܐ ܥܰܡ ܚܳܢܽܘܢ ܒܰܪ ܢܳܚܳܫ. ܐܰܝܟܰܢܳܐ ܕܰܥܒܰܕ݂ ܐܰܒܽܘܗܝ ܥܰܡܝ ܚܶܣܕ݂ܳܐ ܘܫܰܕܰܪ ܕܰܘܺܝܕ݂ ܐܺܝܙܓܰܕ̈ܶܐ ܠܰܡܒܰܝܳܐܽܘܬܶܗ ܥܰܠ ܐܰܒܽܘܗܝ ܘܶܐܬ݂ܰܘ ܥܰܒܕܰܘ̈ܗܝ ܕܕܰܘܺܝܕ݂ ܠܰܐܪܥܳܐ ܕܰܒܢܰܝ̈ ܥܰܡܽܘܢ. ܠܘܳܬ݂ ܚܳܢܽܘܢ ܠܰܡܒܰܝܳܐܽܘܬܶܗ</VERS>
      <VERS vnumber="3">ܘܳܐܡܪܺܝܢ ܪܰܘܖ̈ܒܳܢܶܐ ܕܰܒܢܰܝ̈ ܥܰܡܽܘܢ ܠܚܳܢܽܘܢ ܡܳܪܗܽܘܢ. ܡܝܰܩܳܪܽܘ ܡܝܰܩܰܪ ܗܘܳܐ ܕܰܘܺܝܕ݂ ܠܰܐܒܽܘܟ݂ ܒܚܰܝܰܘ̈ܗܝ ܡܶܛܽܠ ܕܗܳܐ ܫܰܕܰܪ ܠܳܟ݂ ܡܒܰܝ̈ܐܳܢܶܐ. ܡܶܛܽܠ ܕܰܠܡܶܓܰܫ ܡܕܺܝܢܬܳܐ. ܘܰܠܡܶܕܰܥ ܡܰܦܩܳܢ̈ܶܐ ܘܡܰܥܠܳܢ̈ܶܐ. ܫܰܕܰܪ ܕܰܘܺܝܕ݂ ܥܰܒܕܰܘ̈ܗܝ ܠܘܳܬܰܢ</VERS>
      <VERS vnumber="4">ܘܰܕ݂ܒܰܪ ܚܳܢܽܘܢ ܠܥܰܒܕܰܘ̈ܗܝ ܕܕܰܘܺܝܕ݂. ܘܰܓܪܰܥ ܦܶܠܓܽܘܬ݂ ܕܰܩܢܰܝ̈ܗܽܘܢ. ܘܦܶܠܓܽܘܬ݂ ܖ̈ܺܝܫܰܝܗܽܘܢ. ܘܩܰܕܶܕ݂ ܟܽܘܬܺܝܢ̈ܝܳܬ݂ܗܽܘܢ. ܥܕܰܡܳܐ ܠܰܟ݂ܢܽܘܬ݂ ܫܶܖ̈ܰܝܗܽܘܢ. ܘܫܰܕܰܪ ܐܶܢܽܘܢ</VERS>
      <VERS vnumber="5">ܘܚܰܘܺܝܘ ܠܕܰܘܺܝܕ݂. ܘܫܰܕܰܪ ܠܽܐܘܪܥܗܽܘܢ ܕܓܰܒܖ̈ܶܐ. ܡܶܛܽܠ ܕܒܰܗܺܝܬ݂ܺܝܢ ܗܘܰܘ. ܘܶܐܡܰܪ ܠܗܽܘܢ ܡܰܠܟܳܐ. ܬܶܒܘ ܒܺܐܝܪܺܝܚܽܘ ܥܕܰܡܳܐ ܠܰܐܝܟܳܐ ܕܢܺܐܥܽܘܢ ܕܰܩܢܰܝ̈ܟܽܘܢ. ܘܬܶܗܦܟܽܘܢ.</VERS>
      <VERS vnumber="6">ܘܰܚܙܰܘ ܒܢܰܝ̈ ܥܰܡܽܘܢ ܕܰܐܣܟܶܠܘ ܒܥܰܒܕܰܘ̈ܗܝ ܕܕܰܘܺܝܕ݂ ܘܫܰܕܰܪ ܚܳܢܽܘܢ ܘܰܒܢܰܝ̈ ܥܰܡܽܘܢ ܠܡܶܐܓܰܪ ܠܗܽܘܢ ܒܳܐܠܶܦ ܟܰܟܖ̈ܺܝܢ ܕܟܶܣܦܳܐ. ܡܶܢ ܐܳܪܳܡ ܢܰܗܖ̈ܺܝܢ. ܘܡܶܢ ܚܳܪܳܢ. ܘܡܶܢ ܢܨܺܝܒܺܝܢ. ܘܡܶܢ ܐܰܕܽܘܡ. ܙܰܘ̈ܓܶܐ ܘܦܰܖ̈ܳܫܶܐ.</VERS>
      <VERS vnumber="7">ܘܶܐܓܰܪܘ ܠܗܽܘܢ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܦܰܖ̈ܳܫܺܝܢ. ܘܰܠܡܰܠܟܳܐ ܕܚܳܪܳܢ. ܘܰܠܡܰܠܟܳܐ ܕܰܐܕܽܘܡ. ܘܰܠܡܰܠܟܳܐ ܕܳܐܪܳܡ ܢܰܗܪܺܝܢ. ܘܰܠܡܰܠܟܳܐ ܕܰܢܨܺܝܒܺܝܢ. ܘܰܠܚܰܝ̈ܠܘܳܬ݂ܗܽܘܢ ܘܶܐܬ݂ܰܘ ܘܰܫܪܰܘ ܩܕ݂ܳܡ ܡܰܐܕܒܳܐ. ܘܰܒܢܰܝ̈ ܥܰܡܽܘܢ ܐܶܬ݂ܟܰܢܰܫܘ ܡܶܢ ܩܽܘܖ̈ܺܝܗܽܘܢ. ܘܶܐܬ݂ܰܘ ܠܰܩܪܳܒܳܐ.</VERS>
      <VERS vnumber="8">ܘܰܫܡܰܥ ܕܰܘܺܝܕ݂. ܘܫܰܕܰܪ ܠܝܽܘܐܳܒ. ܘܰܠܟܽܠ ܚܰܝ̈ܠܘܳܬ݂ܐ ܕܓܰܢ̱ܒܳܖ̈ܶܐ.</VERS>
      <VERS vnumber="9">ܘܰܢܦܰܩܘ ܒܢܰܝ̈ ܥܰܡܽܘܢ. ܘܰܥܒܰܕ݂ܘ ܩܪܳܒܳܐ ܩܕ݂ܳܡ ܬܰܪܥܳܐ. ܘܗܳܠܶܝܢ ܡܰܠ̈ܟܶܐ ܗܶܢܽܘܢ ܘܚܰܝ̈ܠܘܳܬ݂ܗܽܘܢ ܫܪܶܝܢ ܗܘܰܘ ܒܰܠܚܽܘܕܰܝܗܽܘܢ ܒܚܰܩ̈ܠܳܬܳܐ.</VERS>
      <VERS vnumber="10">ܘܰܚܙܳܐ ܝܽܘܐܳܒ ܕܰܥܫܶܢ ܥܠܰܘܗܝ ܩܪܳܒܳܐ. ܡܶܢ ܩܕܳܡܰܘܗܝ ܘܡܶܢ ܒܶܣܬܪܶܗ. ܘܰܓܒܳܐ ܠܶܗ ܡܶܢ ܟܽܠܗܽܘܢ ܓܰܢ̱ܒܳܖ̈ܶܐ ܕܺܝܣܪܳܐܶܝܠ. ܘܰܥܒܰܕ݂ ܩܪܳܒܳܐ ܠܽܘܩܒܰܠ ܐܰܕܽܘܡ</VERS>
      <VERS vnumber="11">ܘܫܰܪܟܳܐ ܕܥܰܡܳܐ. ܐܰܫܠܶܡ ܠܰܐܒܺܝܫܺܝ ܐܰܚܽܘܗܝ. ܘܰܣܕܰܪ ܠܽܘܩܒܰܠ ܒܢܰܝ̈ ܥܰܡܽܘܢ.</VERS>
      <VERS vnumber="12">ܘܶܐܡܰܪ ܠܶܗ. ܐܶܢܗܽܘ ܕܢܶܬ݂ܩܰܦ ܡܶܢܝ ܐܰܕܽܘܡ. ܬܺܐܬ݂ܶܐ ܬܦܰܨܶܝܢܝ ܘܶܐܢ ܒܢܰܝ̈ ܥܰܡܽܘܢ ܢܶܬ݂ܩܦܽܘܢ ܡܶܢܳܟ݂. ܐܺܬܶܐ ܘܶܐܦܰܨܶܝܟ݂ ܡܶܢܗܽܘܢ.</VERS>
      <VERS vnumber="13">ܬܩܰܦ. ܘܬܶܬܩܰܦ ܡܶܢܗܽܘܢ܆ ܥܰܠ ܐܰܦܰܝ̈ ܥܰܡܰܢ. ܘܥܰܠ ܐܰܦܰܝ̈ ܩܽܘܖ̈ܝܳܐ ܕܰܐ‌ܠܳܗܳܐ. ܘܡܳܪܝܳܐ ܢܶܥܒܶܕ݂ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ.</VERS>
      <VERS vnumber="14">ܘܰܩܪܶܒ ܝܽܘܐܳܒ ܘܥܰܡܳܐ ܕܺܐܝܬ݂ ܥܰܡܶܗ. ܠܡܶܬ݂ܟܰܬܳܫܽܘ ܥܰܡ ܐܰܕܽܘܡܳܝ̈ܶܐ. ܘܰܥܪܰܩܘ ܡܶܢ ܩܕܳܡܰܘܗܝ. </VERS>
      <VERS vnumber="15">ܘܰܒܢܰܝ̈ ܥܰܡܽܘܢ ܚܙܰܘ ܕܰܥܪܰܩܘ ܐܰܕܽܘܡܳܝ̈ܶܐ. ܘܰܥܪܰܩܘ ܐܳܦ ܗܶܢܽܘܢ ܡܶܢ ܩܕ݂ܳܡ ܐܰܒܺܝܫܰܝ ܐܰܚܽܘܗܝ. ܘܶܐܬ݂ܰܘ ܠܰܩܪܺܝܬ݂ܳܐ. ܘܰܗܦܰܟ݂ ܝܽܘܐܳܒ ܠܽܐܘܪܺܫܠܶܡ</VERS>
      <VERS vnumber="16">ܘܰܚܙܰܘ ܐܰܕܽܘܡܳܝ̈ܶܐ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܫܰܕܰܪܘ ܐܺܝܙܓܰܕ̈ܶܐ. ܘܰܐܦܶܩܘ ܠܰܐܕܽܘܡܳܝ̈ܶܐ ܕܺܐܝܬ݂ ܡܶܢ ܥܒܳܪ ܢܰܗܪܳܐ. ܘܶܐܬ݂ܰܘ ܠܚܺܝܠܰܡ. ܘܰܫܒܽܘܟ݂ ܪܰܒ ܚܰܝܠܶܗ ܕܰܗܕܰܪܥܙܰܪ ܩܕ݂ܳܡܰܝܗܽܘܢ.</VERS>
      <VERS vnumber="17">ܘܚܰܘܺܝܘ ܠܕܰܘܺܝܕ݂. ܘܟܰܢܶܫ ܠܟܽܠܶܗ ܝܺܣܪܳܐܶܝܠ. ܘܶܐܬ݂ܳܐ ܥܠܰܝܗܽܘܢ ܘܰܣܕܰܪ ܕܰܘܺܝܕ݂ ܠܽܘܩܒܰܠ ܐܰܕܽܘܡܳܝ̈ܶܐ ܩܪܳܒܳܐ. ܘܶܐܬ݂ܟܰܬܰܫ ܥܰܡܗܽܘܢ.</VERS>
      <VERS vnumber="18">ܘܰܥܪܰܩܘ ܐܰܕܽܘܡܳܝ̈ܶܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܚܪܰܒ ܕܰܘܺܝܕ݂ ܒܰܐܕܽܘܡܳܝ̈ܶܐ. ܫܰܒܥܳܐ ܐܰܠܦܺܝ̈ܢ ܙܰܘ̈ܓܺܝܢ. ܘܰܐܪܒܥܳܐ ܐܰܠܦܺܝ̈ܢ ܓܰܒܖ̈ܶܐ ܖ̈ܶܓܠܳܝܶܐ. ܘܰܫܒܽܘܟ݂ ܪܰܒ ܚܰܝܠܶܗ ܕܰܗܕܰܪܥܙܰܪ ܐܶܬ݂ܩܛܶܠ ܬܰܡܳܢ</VERS>
      <VERS vnumber="19">ܘܰܚܙܰܘ ܥܰܒܕܰܘ̈ܗܝ ܕܰܗܕܰܪܥܙܰܪ ܕܶܐܬܬܒܰܪܘ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܐܫܠܶܡܘ ܠܕܰܘܺܝܕ݂. ܘܦܰܠܚܽܘܗܝ. ܘܠܳܐ ܨܒܰܘ ܐܰܕܽܘܡܳܝ̈ܶܐ ܠܰܡܥܰܕܳܪܽܘ ܬܽܘܒ ܠܰܒܢܰܝ̈ ܥܰܡܽܘܢ. </VERS>
    </CHAPTER>
    <CHAPTER cnumber="20">
      <VERS vnumber="1">ܘܰܗܘܳܐ ܠܫܰܢ̱ܬܳܐ ܐ̱ܚܪܺܬܳܐ ܠܙܰܒܢܳܐ ܕܡܰܦܩܳܢܳܐ ܕܡܰܠ̈ܟܶܐ. ܘܟܰܢܶܫ ܝܽܘܐܳܒ ܚܰܝ̈ܠܘܳܬ݂ܐ ܘܶܐܬ݂ܳܐ ܘܰܫ̣ܪܳܐ ܥܰܠ ܐܰܪܥܳܐ ܕܰܒܢܰܝ̈ ܥܰܡܽܘܢ. ܘܶܐܚܰܕ݂ ܒܳܗ̇. ܘܰܫܪܳܐ ܥܰܠ ܪܰܒܬ݂ ܡܕ݂ܺܝܢ̱ܬܗܽܘܢ ܪܰܒܬܳܐ. ܘܕܰܘܺܝܕ݂ ܝܳܬ݂ܶܒ ܗܘܳܐ ܒܽܐܘܪܺܫܠܶܡ. ܘܶܐܚܰܕ݂ ܝܽܘܐܳܒ ܠܪܰܒܬ݂ ܡܕ݂ܺܝܢ̱ܬܗܽܘܢ. ܘܥܰܩܪܳܗ̇</VERS>
      <VERS vnumber="2">ܘܰܢܣܰܒ ܕܰܘܺܝܕ݂ ܬܳܓܳܐ ܕܡܰܠܟܗܽܘܢ ܡܶܢ ܪܺܝܫܶܗ. ܘܬܰܩܠܶܗ. ܘܶܐܫܟܰܚ ܒܶܗ ܡܰܬ݂ܩܳܠܳܐ ܕܟܰܟܪܳܐ ܕܕܰܗܒܳܐ. ܘܺܐܝܬ݂ ܗܘܰܘ ܒܶܗ ܛܰܒ̈ܥܶܐ ܛܳܒܶܐ. ܘܣܳܡܶܗ ܕܰܘܺܝܕ݂ ܒܪܺܝܫܶܗ. ܘܰܫܒܺܝܬ݂ܳܐ ܕܰܡܕܺܝܢ̱ܬܳܐ ܐܰܦܶܩ ܣܽܘܓ݂ܳܐܐ ܕܛܳܒ</VERS>
      <VERS vnumber="3">ܘܥܰܡܳܐ ܕܺܐܝܬ݂ ܗܘܳܐ ܒܳܗ̇ ܐܰܦܶܩ ܐܶܢܽܘܢ. ܘܶܐܣܰܪ ܒܫܺܫ̈ܠܳܬܳܐ ܘܰܒܩܽܘܠܳܖ̈ܶܐ ܕܦܰܪܙܠܳܐ. ܘܰܒܩܽܘ̈ܦܠܶܐ ܘܰܒܡܰܨ̈ܡܳܬ݂ܳܐ. ܘܶܐܣܰܪ ܐܶܢܽܘܢ ܠܟܽܠܗܽܘܢ. ܘܗܳܟܰܢܳܐ ܥܒܰܕ݂ ܠܟܽܠܗܽܘܢ ܒܢܰܝ̈ܢܳܫܳܐ. ܕܶܐܫܬܟܰܚܘ ܒܩܽܘܖ̈ܝܳܐ ܕܰܒܢܰܝ̈ ܥܰܡܽܘܢ. ܘܠܳܐ ܩܛܰܠ ܐ̱ܢܳܫ ܡܶܢܗܽܘܢ. ܘܶܐܙܰܠ ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܰܐܪܥܳܐ ܕܺܝܣܪܳܐܶܝܠ ܘܰܗܦܰܟ݂ ܕܰܘܺܝܕ݂ ܘܟܽܠ ܕܥܰܡܶܗ ܠܽܐܘܪܺܫܠܶܡ</VERS>
      <VERS vnumber="4">ܘܡܶܢ ܒܳܬܰܪ ܗܳܠܶܝܢ ܬܽܘܒ. ܗܘܳܐ ܩܪܳܒܳܐ ܒܥܰܐܙܳܐ ܥܰܡ ܦܠܶܫܬܳܝ̈ܶܐ. ܘܗܳܝܕܶܝܢ ܩܛܰܠ ܣܰܒܟܺܝ ܕܡܶܢ ܚܰܡܫܰܬ݂ ܠܣܽܘܦܺܝ ܕܡܶܢ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="5">ܘܰܗܘܳܐ ܬܽܘܒ ܩܪܳܒܳܐ ܥܰܡ ܦܠܶܫܬܳܝ̈ܶܐ. ܘܰܩܛܰܠ ܐܶܠܚܰܢܰܢ ܒܰܪ ܝܳܥܺܝܪ ܠܠܰܚܡܺܝ ܕܡܶܢ ܒܢܰܝ̈ܳܐ ܕܓܰܕ݂ܦܳܐ ܡܚܰܣܕ݂ܳܢܺܝܬ݂ܳܐ. ܕܰܗܘܳܐ ܐܰܚܽܘܗܝ ܕܓܽܘܠܝܰܕ݂ ܓܰܢ̱ܒܪܳܐ ܕܡܶܢ ܓܳܬ݂. ܘܰܫܢܳܢܳܐ ܕܢܰܝܙܟܶܗ ܥܒܶܐ ܗܘܳܐ ܐܰܝܟ݂ ܢܰܘܠܳܐ ܕܓܰܖ̈ܕܳܝܝܶܐ.</VERS>
      <VERS vnumber="6">ܘܰܗܘܳܐ ܬܽܘܒ ܩܪܳܒܳܐ ܒܓܳܬ݂. ܘܰܗܘܳܐ ܬܰܡܳܢ ܓܰܢ̱ܒܪܳܐ ܓܰܒܪܳܐ ܚܰܕ݂ ܕܰܡܫܽܘܚܬ݂ܳܐ. ܘܨܶܒ̈ܥܳܬ݂ܳܐ ܕܺܐܝܕܰܘ̈ܗܝ ܘܰܕ݂ܖ̈ܶܓܠܰܘܗܝ. ܗܘܰܝ̈ ܫܶܬ݂ ܫܶܬ݂. ܥܶܣܪܺܝܢ ܘܰܐܪܒܰܥ ܒܡܶܢܝܳܢܳܐ ܘܳܐܦ ܗܽܘ ܐܶܬܺܝܠܶܕ ܠܰܡܚܰܣܕܳܢܺܝܬ݂ܳܐ.</VERS>
      <VERS vnumber="7">ܘܰܡܚܰܣܶܕ ܗܘܳܐ ܠܺܝܣܪܳܐܶܝܠ. ܘܩܰܛܠܶܗ ܝܽܘܢܳܬ݂ܳܢ ܒܰܪ ܫܰܡܳܐ ܐܰܚܽܘܗܝ ܕܕܰܘܺܝܕ݂</VERS>
      <VERS vnumber="8">ܐܰܪܒܥܳܐ ܗܳܠܶܝܢ ܐܶܬܺܝܠܶܕܘ ܠܰܡܚܰܣܕ݂ܳܢܺܝܬ݂ܳܐ. ܒܓܳܬ݂. ܘܶܐܬܬܒܰܪܘ ܒܺܐܝܕ݂ܳܐ ܕܕܰܘܺܝܕ݂ ܘܒܺܐܝܕ݂ܳܐ ܕܥܰܒܕܰܘ̈ܗܝ. </VERS>
    </CHAPTER>
    <CHAPTER cnumber="21">
      <VERS vnumber="1">ܘܩܳܡ ܣܳܛܳܢܳܐ ܠܺܝܣܪܳܐܶܝܠ. ܘܣܰܪܗܶܒ ܠܕܰܘܺܝܕ݂ ܠܡܶܡܢܳܐ ܠܺܝܣܪܳܐܶܝܠ.</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܠܝܽܘܐܳܒ ܒܰܪ ܨܽܘܪܺܝܳܐ ܘܰܠܪܰܘܖ̈ܒܳܢܰܘ̈ܗܝ ܕܥܰܡܳܐ. ܙܶܠܘ ܘܰܡܢܰܘ ܠܥܰܡܳܐ ܕܺܝܣܪܳܐܶܝܠ. ܡܶܢ ܒܺܪܫܒܰܥ ܘܰܥܕܰܡܳܐ ܠܕ݂ܳܢ. ܘܬ݂ܰܘ ܠܘܳܬ݂ܝ. ܘܶܐܕܰܥ ܡܶܢܝܳܢܶܗ ܕܥܰܡܳܐ.</VERS>
      <VERS vnumber="3">ܘܶܐܡܰܪ ܝܽܘܐܳܒ ܠܕܰܘܺܝܕ݂ ܡܰܠܟܳܐ. ܢܰܘܣܶܦ ܡܳܪܝܳܐ ܐܰܠܳܗܳܟ݂ ܥܰܠ ܥܰܡܶܗ. ܐܰܟ݂ܘܳܬ݂ܗܽܘܢ ܘܰܐܟ݂ܘܳܬ݂ܗܽܘܢ ܡܳܐܐ ܙܰܒܢܺܝ̈ܢ ܘܥܰܝܢܰܘ̈ܗܝ ܕܡܳܪܝ ܡܰܠܟܳܐ ܢܶܚܙ̈ܝܳܢ. ܡܶܛܽܠ ܕܟܽܠܗܽܘܢ ܥܰܒܕܰܘ̈ܗܝ ܐܶܢܽܘܢ. ܘܡܳܪܰܢ ܡܰܠܟܳܐ ܠܡܳܢܳܐ ܗ̱ܘ ܐܶܨܛܒܺܝ ܒܳܗ̇ ܒܡܶܠܬ݂ܳܐ ܗܳܕ݂ܶܐ.</VERS>
      <VERS vnumber="4">ܘܡܶܠܬܶܗ ܕܡܰܠܟܳܐ ܥܶܫܢܰܬ݂ ܥܰܠ ܝܽܘܐܳܒ. ܘܰܢܦܰܩ ܝܽܘܐܳܒ ܘܗܰܠܶܟ݂ ܒܟܽܠܶܗ ܝܺܣܪܳܐܶܝܠ. ܘܰܗܦܰܟ݂ ܘܶܐܬ݂ܳܐ ܠܽܐܘܪܺܫܠܶܡ</VERS>
      <VERS vnumber="5">ܘܝܰܗܒ ܝܽܘܐܳܒ ܡܶܢܝܳܢܳܐ ܘܚܽܘܫܒܳܢܳܐ ܕܥܰܡܳܐ ܠܕܰܘܺܝܕ݂. ܘܰܗܘܳܐ ܚܽܘܫܒܳܢܳܐ ܕܰܒܢܰܝ̈ ܝܺܣܪܳܐܶܝܠ ܐܳܠܶܦ ܐܰܠܦܺܝ̈ܢ ܘܡܳܐܐ ܐܰܠܦܺܝ̈ܢ ܖ̈ܶܓܠܳܝܶܐ ܫܳܡܛܰܝ̈ ܣܰܝܦܳܐ ܘܫܰܒܛܳܐ ܕܒܶܝܬ݂ ܝܺܗܽܘܕܳܐ ܗܘܰܘ ܒܡܶܢܝܳܢܳܐ ܐܰܪܒܰܥܡܳܐܐ ܘܫܰܒܥܺܝܢ ܐܰܠܦܺܝ̈ܢ ܓܰܒܖ̈ܶܐ ܫܳܠܦܰܝ̈ ܣܰܝܦܳܐ</VERS>
      <VERS vnumber="6">ܘܠܶܘ̈ܳܝܶܐ ܘܟܳܗ̈ܢܶܐ. ܘܫܰܒܛܳܐ ܕܒܶܝܬ݂ ܒܶܢܝܳܡܶܝܢ ܠܳܐ ܐܶܬ݂ܡܢܺܝ ܥܰܡܗܽܘܢ. ܡܶܛܽܠ ܕܰܐܣܠܺܝ ܝܽܘܐܳܒ ܡܶܠܬܶܗ ܕܡܰܠܟܳܐ. ܘܠܳܐ ܨܒܳܐ ܝܽܘܐܳܒ ܠܡܶܡܢܳܐ ܐܶܢܽܘܢ</VERS>
      <VERS vnumber="7">ܘܶܐܬ݂ܒܐܶܫ ܦܶܬ݂ܓ݂ܳܡܳܐ ܒܥܰܝܢܰܝ̈ ܡܳܪܝܳܐ. ܥܰܠ ܕܰܡܢܳܐ ܕܰܘܺܝܕ݂ ܠܺܝܣܪܳܐܶܝܠ.</VERS>
      <VERS vnumber="8">ܘܶܐܡܰܪ ܕܰܘܺܝܕ݂ ܠܡܳܪܝܳܐ. ܚܛܺܝܬ݂ ܛܳܒ ܒܡܶܕܶܡ ܕܥܶܒܕܶܬ݂ ܒܦܶܬ݂ܓ݂ܳܡܳܐ ܗܳܢܳܐ. ܘܳܐܦ ܗܳܫܳܐ ܐܰܥܒܰܪ ܚܰܘܒܰܘ̈ܗܝ ܕܥܰܒܕܳܟ݂. ܡܶܛܽܠ ܕܰܐܣܟܠܶܬ݂ ܛܳܒ</VERS>
      <VERS vnumber="9">ܘܩܰܕܶܡ ܕܰܘܺܝܕ݂ ܒܨܰܦܪܳܐ ܘܡܶܠܬܶܗ ܕܡܳܪܝܳܐ ܗܘܳܬ݂ ܥܰܠ ܓܳܕ ܢܒܺܝܳܐ. ܘܶܐܡܰܪ ܠܶܗ</VERS>
      <VERS vnumber="10">ܙܶܠ ܘܶܐܡܰܪ ܠܕܰܘܺܝܕ݂. ܗܳܟܰܢܳܐ ܐܳܡܰܪ ܡܳܪܝܳܐ. ܬܠܳܬ݂ ܒܺܝ̈ܫܳܢ ܡܰܝܬܶܐ ܐ̱ܢܳܐ ܥܠܰܝܟ ܓܒܺܝ ܠܳܟ݂ ܚܕ݂ܳܐ ܡܶܢܗܶܝܢ. ܘܶܐܥܒܶܕ݂ ܠܳܟ݂</VERS>
      <VERS vnumber="11">ܘܶܐܬ݂ܳܐ ܓܳܕ ܢܒܺܝܳܐ ܠܘܳܬ݂ ܕܰܘܺܝܕ݂. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܩܰܒܶܠ ܠܳܟ݂</VERS>
      <VERS vnumber="12">ܐܳܘ ܬܠܳܬ݂ ܫܢܺܝ̈ܢ ܟܰܦܢܳܐ ܒܰܐܪܥܳܐ. ܐܰܘ ܬܠܳܬܳܐ ܝܰܖ̈ܚܺܝܢ ܬܶܬ݂ܡܣܰܪ ܩܕ݂ܳܡ ܒܥܶܠܕܒܳܒܳܟ݂. ܘܗܽܘ ܢܶܗܘܶܐ ܪܳܕܶܦ ܠܳܟ݂. ܘܗܽܘ ܢܶܗܘܶܐ ܫܰܠܺܝܛ ܒܳܟ݂ ܐܰܘ ܬܠܳܬܳܐ ܝܰܘܡܺܝ̈ܢ ܚܰܪܒܶܗ ܕܡܳܪܝܳܐ ܒܺܝܣܪܳܐܶܝܠ. ܘܳܐܦ ܗܳܫܳܐ ܕܰܥ ܘܰܚܙܺܝ ܡܳܢܳܐ ܝܳܗܶܒ ܐܰܢ̱ܬ ܦܶܬ݂ܓ݂ܳܡܳܐ ܠܘܳܬ݂ ܡܰܢ ܕܫܰܕܪܰܢܝ ܠܘܳܬ݂ܟ݂.</VERS>
      <VERS vnumber="13">ܘܶܐܡܰܪ ܕܰܘܺܝܕ݂ ܠܓܳܕ݂ ܥܳܩܰܬ݂ ܠܺܝ ܛܳܒ. ܢܶܫܬܠܶܡ ܒܺܐܝܕܰܘ̈ܗܝ ܕܡܳܪܝܳܐ ܕܣܰܓܺܝܐܺܝܢ ܖ̈ܰܚܡܰܘܗܝ ܛܳܒ. ܘܒܺܐܝܕ݂ܳܐ ܕܰܒܢܰܝ̈ܢܳܫܳܐ ܠܳܐ ܢܶܫܬܠܶܡ.</VERS>
      <VERS vnumber="14">ܘܝܰܗܒ ܡܳܪܝܳܐ ܡܰܘܬܳܢܳܐ ܒܺܝܣܪܳܐܶܝܠ. ܘܰܢܦܰܠܘ ܡܶܢ ܝܺܣܪܳܐܶܝܠ ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܶܐ</VERS>
      <VERS vnumber="15">ܘܫܰܕܰܪ ܡܳܪܝܳܐ ܡܰܠܰܐܟܳܐ ܠܽܐܘܪܺܫܠܶܡ ܠܰܡܚܰܒܳܠܽܘܬ݂ܳܗ̇. ܘܟܰܕ݂ ܡܚܰܒܶܠ ܠܳܗ̇. ܚܙܳܝܗܝ ܡܳܪܝܳܐ. ܘܶܐܬ݂ܒܰܝܰܐ ܡܶܢ ܒܺܝܫܬܳܐ. ܘܶܐܡܰܪ ܠܡܰܠܰܐܟܳܐ ܕܰܡܚܰܒܶܠ. ܣܰܓܺܝ ܚܰܒܶܠܬ ܡܶܟܺܝܠ ܩܦܽܘܣ ܐܺܝܕ݂ܳܟ݂. ܘܡܰܠܰܐܟܶܗ ܕܡܳܪܝܳܐ. ܫܪܶܐ ܗܘܳܐ ܠܘܳܬ݂ ܐܶܕܪܶܗ ܕܳܐܪܳܢ ܝܳܒܽܘܣܳܝܳܐ.</VERS>
      <VERS vnumber="16">ܘܰܐܪܺܝܡ ܕܰܘܺܝܕ݂ ܥܰܝܢܰܘ̈ܗܝ. ܘܰܚܙܳܐ ܡܰܠܰܐܟܶܗ ܕܡܳܪܝܳܐ ܩܳܐܶܡ ܒܶܝܬ݂ ܫܡܰܝܳܐ ܠܰܐܪܥܳܐ. ܘܣܰܝܦܶܗ ܫܡܺܝܛ ܒܺܐܝܕܶܗ. ܘܩܳܐܶܡ ܠܥܶܠ ܡܶܢ ܐܽܘܪܺܫܠܶܡ ܘܰܢܦܰܠ ܕܰܘܺܝܕ݂. ܘܩܰܫܺܝ̈ܫܶܐ ܕܺܐܝܬ݂ ܗܘܰܘ ܥܰܡܶܗ. ܡܟܰܣܶܝܢ ܗܘܰܘ ܣܰܩ̈ܶܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ.</VERS>
      <VERS vnumber="17">ܘܶܐܡܰܪ ܕܰܘܺܝܕ݂ ܠܡܳܪܝܳܐ. ܘܶܐܢܰܐ ܗ̱ܘ ܚܛܺܝܬ݂. ܘܛܳܒ ܪܰܒܳܐ ܗ̱ܝ ܣܰܟܠܽܘܬܳܐ ܕܰܐܣܟܠܶܬ݂. ܗܳܠܶܝܢ ܕܶܝܢ ܥܳܢ̈ܳܐ ܬܰܡܺܝ̈ܡܳܬ݂ܳܐ ܡܳܢܳܐ ܥܒܰܕ݂̈ܝ. ܡܳܪܝܳܐ ܐܰܠܳܗܝ. ܬܶܗܘܶܐ ܐܺܝܕ݂ܳܟ݂ ܒܺܝ ܘܰܒܒܶܝܬ݂ ܐܳܒܝ ܡܶܢ ܥܰܡܳܐ ܢܶܬ݂ܟܠܶܐ ܡܰܘܬܳܢܳܐ</VERS>
      <VERS vnumber="18">ܘܡܰܠܰܐܟܶܗ ܕܡܳܪܝܳܐ ܐܶܡܰܪ ܠܓܳܕ݂ ܣܰܩ ܐܶܡܰܪ ܠܕܰܘܺܝܕ݂. ܣܳܠܶܩ ܒܳܢܶܐ ܡܰܕ݂ܒܚܳܐ ܠܡܳܪܝܳܐ. ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ.</VERS>
      <VERS vnumber="19">ܘܰܣܠܶܩ ܕܰܘܺܝܕ݂ ܐܰܝܟ݂ ܦܶܬ݂ܓܳܡܶܗ ܕܓܳܕ ܕܶܐܡܰܪ ܒܰܫܡܶܗ ܕܡܳܪܝܳܐ.</VERS>
      <VERS vnumber="20">ܘܰܚܙܳܐ ܕܰܘܺܝܕ݂ ܠܡܰܠܰܐܟܳܐ ܕܰܡܚܰܒܶܠ ܒܥܰܡܳܐ. ܕܰܩܦܰܣ ܐܺܝܕ݂ܶܗ. ܘܠܳܐ ܚܰܒܶܠ ܬܽܘܒ. </VERS>
      <VERS vnumber="21">ܘܶܐܬ݂ܳܐ ܕܰܘܺܝܕ݂ ܠܘܳܬ݂ ܐܳܪܳܢ. ܘܶܐܬ݂ܦܢܺܝ ܐܳܪܳܢ ܘܰܚܙܳܐ ܠܕܰܘܺܝܕ݂ ܘܰܣܓܶܕ݂ ܠܕܰܘܺܝܕ݂ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܢܦܰܩ ܐܳܪܳܢ ܡܶܢ ܐܶܕܪܶܗ.</VERS>
      <VERS vnumber="22">ܘܶܐܡܰܪ ܕܰܘܺܝܕ݂ ܠܳܐܪܳܢ. ܗܰܒܠܺܝ ܕܽܘܟܬܳܐ ܕܶܐܕܪܳܐ ܗܳܢܳܐ. ܘܶܐܒܢܶܐ ܒܶܗ ܡܰܕ݂ܒܚܳܐ ܠܡܳܪܝܳܐ. ܒܟܶܣܦܳܐ ܘܒܰܕ݂ܡܰܝ̈ܳܐ ܛܳܒ̈ܶܐ. ܗܒܳܝܗܝ ܠܺܝ. ܘܢܶܬ݂ܟܠܶܐ ܡܰܘܬܳܢܳܐ ܡܶܢ ܥܰܡܳܐ</VERS>
      <VERS vnumber="23">ܘܶܐܡܰܪ ܐܳܪܳܢ ܠܕܰܘܺܝܕ݂. ܣܰܒ ܠܳܟ݂ ܡܳܪܝ ܡܰܠܟܳܐ. ܘܢܶܥܒܶܕ݂ ܡܳܪܝ ܡܰܠܟܳܐ ܡܶܕܶܡ ܕܫܰܦܺܝܪ ܒܥܰܝܢܰܘ̈ܗܝ ܐܶܢܳܐ ܝܳܗܶܒ ܐ̱ܢܳܐ ܬܰܘܖ̈ܶܐ ܠܰܥܠܳܬ݂ܳܐ. ܘܓܰܪܓܪܳܐ ܠܩܰܝ̈ܣܶܐ. ܘܚܶܛ̈ܶܐ ܠܩܽܘܪܒܳܢܳܐ ܘܟܽܠ ܡܶܕܶܡ ܕܡܶܬ݂ܒܥܶܐ. ܐܶܢܳܐ ܝܳܗܶܒ ܐ̱ܢܳܐ.</VERS>
      <VERS vnumber="24">ܘܶܐܡܰܪ ܡܰܠܟܳܐ ܕܰܘܺܝܕ݂ ܠܳܐܪܳܢ. ܚܳܣ ܠܺܝ. ܡܶܙܒܰܢ ܙܳܒܶܢ ܐ̱ܢܳܐ ܡܶܢܳܟ݂ ܒܟܶܣܦܳܐ ܘܒܰܕ݂ܡܰܝ̈ܳܐ. ܐܰܝܟ݂ ܕܫܳܘܶܐ ܡܶܛܽܠ ܕܠܳܐ ܢܳܣܶܒ ܐ̱ܢܳܐ ܕܺܝܠܳܟ݂. ܘܡܰܣܶܩ ܐ̱ܢܳܐ ܠܡܳܪܝܳܐ ܥܠܳܬ݂ܳܐ ܕܡܰܓܳܢ.</VERS>
      <VERS vnumber="25">ܘܰܙܒܰܢ ܕܰܘܺܝܕ݂ ܡܶܢ ܐܳܪܳܢ. ܕܽܘܟܬܳܐ ܗܳܝ ܕܶܐܕܪܳܐ ܒܚܰܡܫܺܝܢ ܐܶܣܬܺܖ̈ܺܝܢ.</VERS>
      <VERS vnumber="26">ܘܰܒܢܳܐ ܕܰܘܺܝܕ݂ ܬܰܡܳܢ ܡܰܕ݂ܒܚܳܐ ܠܡܳܪܝܳܐ ܘܩܰܪܶܒ ܥܠܰܘ̈ܳܬ݂ܳܐ ܘܫܰܠ̈ܡܶܐ. ܐܶܡܖ̈ܶܐ. ܘܨܰܠܺܝ ܩܕ݂ܳܡ ܡܳܪܝܳܐ. ܘܰܥܢܳܝܗܝ ܘܢܶܚܬܰܬ݂ ܢܽܘܪܳܐ ܡܶܢ ܫܡܰܝܳܐ. ܘܶܐܟܠܰܬ݂ ܥܠܰܘ̈ܳܬ݂ܳܐ ܕܺܐܝܬ݂ ܗܘܰܝ̈ ܥܰܠ ܡܰܕ݂ܒܚܳܐ.</VERS>
      <VERS vnumber="27">ܘܶܐܡܰܪ ܡܳܪܝܳܐ ܠܡܰܠܰܐܟܳܐ. ܟܰܕ݂ ܚܙܳܐ. ܐܰܗܦܶܟ݂ ܣܰܝܦܳܟ݂ ܠܚܶܠܬܶܗ</VERS>
      <VERS vnumber="28">ܒܙܰܒܢܳܐ ܗܰܘ ܟܰܕ݂ ܚܙܳܐ ܕܰܘܺܝܕ݂ ܕܰܥܢܳܝܗܝ ܡܳܪܝܳܐ ܒܶܐܕܪܶܗ ܕܳܐܪܳܢ ܝܳܒܽܘܣܳܝܳܐ. ܘܕܰܒܰܚ ܬܰܡܳܢ ܕܶܒܚ̈ܶܐ ܪܰܘܖ̈ܒܶܐ.</VERS>
      <VERS vnumber="29">ܘܨܰܠܺܝ ܬܰܡܳܢ ܩܕ݂ܳܡ ܡܰܫܟܢܳܐ ܕܰܥܒܰܕ݂ ܗܘܳܐ ܡܽܘܫܶܐ. ܒܡܰܕܒܪܳܐ. ܒܡܰܦܩܳܢܳܐ ܕܰܒܢܰܝ̈ ܝܺܣܪܳܐܶܝܠ ܡܶܢ ܡܶܨܪܶܝܢ.</VERS>
      <VERS vnumber="30">ܒܶܗ ܒܙܰܒܢܳܐ ܗܰܘ. ܕܚܶܠ ܗܘܳܐ ܕܰܘܺܝܕ݂ ܛܳܒ. ܘܠܳܐ ܡܶܫܟܰܚ ܗܘܳܐ ܠܡܺܐܙܰܠ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܡܶܛܽܠ ܕܰܕ݂ܚܶܠ ܗܘܳܐ ܡܶܢ ܩܕ݂ܳܡ ܚܰܪܒܳܐ ܕܡܰܠܰܐܟܶܗ ܕܡܳܪܝܳܐ. </VERS>
    </CHAPTER>
    <CHAPTER cnumber="22">
      <VERS vnumber="1">ܘܶܐܡܰܪ ܕܰܘܺܝܕ݂ ܕܗܳܢܰܘ ܒܰܝܬܶܗ ܕܡܳܪܝܳܐ ܐܰ‌ܠܳܗܳܐ. ܘܗܳܢܰܘ ܡܰܕ݂ܒܚܳܐ ܕܰܥܠܰܘ̈ܳܬ݂ܳܐ ܕܺܝܣܪܳܐܶܝܠ</VERS>
      <VERS vnumber="2">ܘܶܐܡܰܪ ܕܰܘܺܝܕ݂ ܠܰܡܟܰܢܳܫܽܘ ܠܟܽܠܗܽܘܢ ܓܺܝܽܘܖ̈ܶܐ ܕܺܐܝܬ݂ ܗܘܰܘ ܒܰܐܪܥܳܐ ܕܺܝܣܪܳܐܶܝܠ. ܘܢܶܥܒܕ݂ܽܘܢ ܡܶܢܗܽܘܢ ܦܳܣܽܘ̈ܠܶܐ. ܢܶܦܣܩܽܘܢ ܟܺܐܦ̈ܶܐ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="3">ܘܰܠܡܶܥܒܰܕ݂ ܡܶܢܗܽܘܢ ܩܰܝܢܳܝ̈ܶܐ ܥܳܒܕ݂ܰܝ̈ ܦܰܪܙܠܳܐ. ܠܡܶܥܒܰܕ݂ ܦܰܕܽܘܥ̈ܶܐ. ܘܰܐܟ݂ܣܺܝ̈ܕܶܐ. ܘܡܽܘܟ̈ܠܶܐ ܕܦܰܪܙܠܳܐ ܬܰܩܶܢ ܕܰܘܺܝܕ݂. ܘܰܢܚܳܫܳܐ ܣܰܓܺܝܐܐ ܕܠܰܝܬ ܠܶܗ ܡܰܬ݂ܩܳܠܳܐ.</VERS>
      <VERS vnumber="4">ܘܩܰܝ̈ܣܶܐ ܕܰܐܪܙܳܐ ܕܠܰܝܬ ܠܗܽܘܢ ܡܶܢܝܳܢܳܐ ܡܶܛܽܠ ܕܰܐܝܬܺܝܘ ܨܽܘܖ̈ܳܝܶܐ ܘܨܰܝܕܢܳܝ̈ܶܐ. ܩܰܝ̈ܣܶܐ ܕܰܐܪܙܳܐ ܣܽܘܓ݂ܳܐܐ ܕܛܳܒ ܠܕܰܘܺܝܕ݂.</VERS>
      <VERS vnumber="5">ܘܶܐܡܰܪ ܕܰܘܺܝܕ݂. ܫܠܶܝܡܽܘܢ ܒܶܪܝ ܥܕܰܡܳܐ ܠܗܳܫܳܐ ܛܰܠܝܰܐ ܗ̱ܘ ܙܥܽܘܪܳܐ ܘܰܥܠܰܘܗܝ ܗܽܘ ܐܰܡܺܝܪܳܐ ܒܰܟ݂ܬ݂ܳܒܳܐ. ܕܢܶܒܢܶܐ ܒܰܝܬܳܐ ܠܡܳܪܝܳܐ. ܕܢܰܘܪܒܺܝܘܗܝ ܠܥܶܠ ܠܰܫܡܳܐ ܘܰܠܪܰܒܽܘܬ݂ܳܐ ܘܰܠܬܶܫܒܽܘܚܬܳܐ. ܕܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܐܶܛܰܝܶܒ ܠܶܗ ܐܶܢܳܐ ܟܽܠ ܡܶܕܶܡ ܕܡܶܬ݂ܒܥܶܐ ܠܶܗ ܡܶܢ ܚܰܝܰܝ̈. ܘܛܰܝܶܒ̣ ܕܰܘܺܝܕ݂ ܟܽܠ ܡܶܕܶܡ ܕܡܶܬ݂ܒܥܶܐ ܗܘܳܐ ܠܶܗ ܠܒܰܝܬܳܐ ܘܡܶܕܶܡ ܠܳܐ ܚܣܰܪ.</VERS>
      <VERS vnumber="6">ܘܰܩܪܳܐ ܠܰܫܠܶܝܡܽܘܢ ܒܪܶܗ. ܘܶܐܡܰܪ ܠܶܗ.</VERS>
      <VERS vnumber="7">ܐܰܢ̱ܬ ܬܶܒܢܶܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="8">ܡܶܛܽܠ ܕܫܰܕܰܪ ܥܠܰܝ ܒܺܐܝܕܳܐ ܕܰܢܒܺܝܳܐ. ܘܶܐܡܰܪ ܠܺܝ. ܕܡܳܐ ܣܰܓܺܝܐܳܐ ܐܶܫܰܕܬ݂ ܘܩܺܐܖ̈ܣܶܐ ܪܰܘܖ̈ܒܶܐ ܥܒܰܕܬ ܐܰܢ̱ܬ ܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܡܶܛܽܠ ܕܰܕ݂ܡܳܐ ܣܰܓܺܝܐܐ ܐܶܫܰܕܬ݂ ܥܰܠ ܐܰܪܥܳܐ ܩܕ݂ܳܡܰܝ.</VERS>
      <VERS vnumber="9">ܒܪܳܐ ܕܶܝܢ ܕܡܶܬ݂ܺܝܠܶܕ݂ ܠܳܟ݂. ܗܽܘ ܢܶܗܘܶܐ ܓܰܒܪܳܐ ܕܰܢܝܳܚܳܐ ܘܰܐܢܺܝܚ ܠܶܗ ܡܶܢ ܟܽܠܗܽܘܢ ܒܥܶܠܕܒܳܒܰܘ̈ܗܝ. ܕܰܚܕ݂ܺܝܪܺܝܢ ܠܶܗ. ܘܰܫܠܶܝܡܽܘܢ ܢܶܗܘܶܐ ܫܡܶܗ. ܘܰܫܠܳܡܳܐ ܘܰܢܝܳܚܳܐ ܢܶܗܘܶܐ ܥܰܠ ܟܽܠܶܗ ܝܺܣܪܳܐܶܝܠ ܒܝܰܘ̈ܡܳܬ݂ܶܗ.</VERS>
      <VERS vnumber="10">ܘܗܽܘ ܢܶܒܢܶܐ ܒܰܝܬܳܐ ܠܫܶܡܝ ܘܗܽܘ ܢܶܗܘܶܐ ܠܺܝ ܐܰܝܟ݂ ܒܪܳܐ. ܘܶܐܢܳܐ ܐܶܗܘܶܐ ܠܶܗ ܐܰܝܟ݂ ܐܰܒܳܐ. ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܥܰܠ ܝܺܣܪܳܐܶܝܠ. ܠܥܳܠܰܡ ܥܳܠܡܺܝܢ.</VERS>
      <VERS vnumber="11">ܘܳܐܦ ܗܳܫܳܐ ܒܶܪܝ. ܢܶܗܘܶܐ ܡܳܪܝܳܐ ܥܰܡܳܟ݂. ܘܬܰܟ݂ܫܰܪ ܘܬܶܒܢܶܐ ܒܰܝܬܳܐ ܕܡܳܪܝܳܐ ܐܰܠܳܗܳܟ݂. ܐܰܝܟܰܢܳܐ ܕܶܐܡܰܪ ܠܺܝ.</VERS>
      <VERS vnumber="12">ܘܗܽܘ ܢܶܬܶܠ ܠܳܟ݂ ܚܶܟ݂ܡܬ݂ܳܐ ܘܰܢܒܺܝܽܘܬ݂ܳܐ. ܘܢܶܦܩܕ݂ܳܟ݂ ܥܰܠ ܝܺܣܪܳܐܶܝܠ ܘܬܶܛܰܪ ܢܳܡܽܘܣܰܘ̈ܗܝ ܕܡܳܪܝܳܐ ܐܰ‌ܠܳܗܳܐ ܐܰܝܟܰܢܳܐ ܕܦܰܩܕ݂ܳܟ݂. ܘܗܳܝܕܶܝܢ ܬܰܟ݂ܫܰܪ.</VERS>
      <VERS vnumber="13">ܘܶܐܢܗܽܘ ܕܬܶܛܰܪ ܘܬܶܥܒܶܕ݂ ܦܽܘܩ̈ܕܳܢܶܐ ܗܳܠܶܝܢ. ܘܢܳܡܽܘܣ̈ܶܐ ܘܕܺܝܢ̈ܶܐ ܐܰܝܟܰܢܳܐ ܕܦܰܩܶܕ݂ ܡܳܪܝܳܐ ܠܡܽܘܫܶܐ ܠܡܰܠܳܦܽܘ ܠܺܝܣܪܳܐܶܝܠ. ܗܳܝܕܶܝܢ ܐܶܬ݂ܥܰܫܢ ܘܶܐܬ݂ܓܰܢ̱ܒܪ. ܠܳܐ ܬܶܕ݂ܚܰܠ. ܘܳܐܦܠܳܐ ܬܙܽܘܥ.</VERS>
      <VERS vnumber="14">ܘܟܽܠ ܡܶܕܶܡ ܗܳܐ ܛܰܝܒܶܬ݂ ܠܳܟ݂. ܟܽܠ ܡܶܕܶܡ ܕܡܶܬ݂ܒܥܶܐ ܠܒܶܢܝܳܢܳܐ ܠܒܰܝܬܶܗ ܕܡܳܪܝܳܐ. ܛܰܝܒܶܬ݂ ܠܳܟ݂ ܟܰܟܖ̈ܶܐ ܕܕܰܗܒܳܐ ܡܳܐܐ ܐܰܠܦܺܝ̈ܢ. ܛܰܝܒܶܬ݂ ܠܳܟ݂ ܣܺܐܡܳܐ ܐܳܠܶܦ ܐܰܠܦܺܝ̈ܢ ܟܰܟܖ̈ܺܝܢ. ܘܰܢܚܳܫܳܐ ܘܦܰܪܙܠܳܐ ܛܰܝܒܶܬ݂ ܠܳܟ݂. ܕܠܳܐ ܐܺܝܬ݂ ܠܶܗ ܡܶܢܝܳܢܳܐ. ܘܟܽܠ ܒܢܰܝ̈ܢܳܫܳܐ ܕܰܡܗܰܠܟ݂ܺܝܢ ܥܰܠ ܐܰܪܥܳܐ. ܠܳܐ ܝܳܕ݂ܥܺܝܢ ܠܡܶܚܫܰܒ ܣܳܟ݂ܳܐ ܕܠܺܝܛܖ̈ܰܘܗܝ. ܡܶܛܽܠ ܕܣܰܓܺܝܐܰܐ ܗ̱ܘ. ܘܩܰܝ̈ܣܶܐ ܘܟܺܐܦ̈ܶܐ ܛܰܝܒܶܬ݂ ܠܳܟ݂. ܘܰܥܠܰܝܗܶܝܢ ܬܰܘܣܶܦ.</VERS>
      <VERS vnumber="15">ܘܰܐܣܓܳܐ ܥܳܒܕ݂ܰܝ̈ ܥܒܺܝ̈ܕ݂ܳܬܳܐ. ܦܳܣܽܘ̈ܠܶܐ. ܘܰܐܖ̈ܕܺܟܠܶܐ. ܘܢܰܓܳܖ̈ܶܐ ܕܩܰܝܣܳܐ.</VERS>
      <VERS vnumber="16">ܘܥܳܒܕ݂ܰܝ̈ ܕܰܗܒܳܐ. ܘܥܳܒܕ݂ܰܝ̈. ܣܺܐܡܳܐ. ܘܥܳܒܕ݂ܰܝ̈ ܢܚܳܫܳܐ. ܘܥܳܒܕ݂ܰܝ̈ ܦܰܪܙܠܳܐ. ܕܠܳܐ ܐܺܝܬ݂ ܠܗܽܘܢ ܡܶܢܝܳܢܳܐ ܘܶܐܫܬܰܪܰܪ ܘܰܥܒܶܕ݂. ܘܢܶܗܘܶܐ ܡܳܪܝܳܐ ܒܥܽܘܕ݂ܪܳܢܳܟ݂.</VERS>
      <VERS vnumber="17">ܘܦܰܩܶܕ݂ ܕܰܘܺܝܕ݂ ܠܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܶܐܡܰܪ ܠܗܽܘܢ. ܥܰܕܰܪܘ ܠܰܫܠܶܝܡܽܘܢ ܒܶܪܝ.</VERS>
      <VERS vnumber="18">ܡܶܛܽܠ ܕܗܳܐ ܡܳܪܝܳܐ ܐܰܠܳܗܟܽܘܢ ܥܰܡܟܽܘܢ. ܘܰܡܥܰܕܰܪ ܠܟܽܘܢ. ܘܰܡܣܰܝܰܥ ܠܟܽܘܢ. ܡܶܢ ܟܽܠܗܽܘܢ ܚܕ݂ܳܖ̈ܰܝܟܽܘܢ ܘܗܳܐ ܐܰܫܠܶܡ ܩܕܳܡܰܝܟܽܘܢ. ܟܽܠܗܽܘܢ ܥܳܡܽܘܖ̈ܶܐ ܕܰܐܪܥܳܐ. ܘܬܶܬ݂ܟܒܶܫ ܐܰܪܥܳܐ ܩܕ݂ܳܡ ܡܳܪܝܳܐ ܘܰܩܕ݂ܳܡ ܥܰܡܶܗ.</VERS>
      <VERS vnumber="19">ܘܳܐܦ ܗܳܫܳܐ ܐܰܬ݂ܩܶܢܘ ܠܶܒܟܽܘܢ ܘܢܰܦܫܟܽܘܢ. ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰܠܳܗܟܽܘܢ. ܘܩܽܘܡܘ ܘܰܒܢܰܘ ܡܰܩܕܫܳܐ ܕܡܳܪܝܳܐ ܐܰ‌ܠܳܗܳܐ. ܘܰܐܥܶܠܘ ܠܬܰܡܳܢ ܩܺܐܒܽܘܬܳܐ ܕܒܳܗ̇ ܣܺܝܡܳܐ ܕܺܝܰܐܬܺܝܩܺܝ ܕܡܳܪܝܳܐ ܐܰܠܳܗܰܢ. ܘܡܳܐܢܰܝ̈ ܩܽܘܕܫܳܐ ܕܡܳܪܝܳܐ ܐܰܠܳܗܰܢ ܘܰܒܢܰܘ ܒܰܝܬܳܐ ܡܶܛܽܠ ܫܡܶܗ ܪܰܒܳܐ ܕܶܐܬܩܪܺܝ ܥܠܰܝܢ. </VERS>
    </CHAPTER>
    <CHAPTER cnumber="23">
      <VERS vnumber="1">ܘܕܰܘܺܝܕ݂ ܩܰܫ ܘܰܣܒܰܥ ܒܝܰܘ̈ܡܳܬ݂ܶܗ. ܘܰܐܩܺܝܡ ܠܰܫܠܶܝܡܽܘܢ ܒܪܶܗ ܒܡܰܠܟܽܘܬ݂ܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="2">ܘܟܰܢܶܫ ܟܽܠܗܽܘܢ ܩܰܫܺܝ̈ܫܶܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ.</VERS>
      <VERS vnumber="3">ܘܶܐܬ݂ܡܢܺܝܘ ܠܶܘ̈ܳܝܶܐ ܡܶܢ ܒܰܪ ܬܠܳܬܺܝܢ ܫܢܺܝ̈ܢ ܘܰܠܥܶܠ. ܘܰܗܘܳܐ ܡܶܢܝܳܢܳܐ ܕܓܰܒܖ̈ܶܐ ܠܪܺܝܫ ܐ̱ܢܳܫ. ܬܠܳܬܺܝܢ ܘܰܬܡܳܢܝܳܐ ܐܰܠܦܺܝ̈ܢ.</VERS>
      <VERS vnumber="4">ܘܰܐܩܺܝܡ ܡܶܢܗܽܘܢ ܕܰܘܺܝܕ݂ ܫܰܠܺܝܛܳܢ̈ܶܐ ܥܰܠ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܥܶܣܪܺܝܢ ܘܰܐܪܒܥܳܐ ܓܰܒܖ̈ܺܝܢ ܥܰܠ ܐܳܠܶܦ. ܘܕܰܝܳܢ̈ܶܐ ܘܣܳܦܖ̈ܶܐ. ܫܬܳܐ ܫܬܳܐ ܥܰܠ ܡܰܐܬ݂ܳܐ.</VERS>
      <VERS vnumber="5">ܕܢܶܗܘܽܘܢ ܚܳܙܶܝܢ ܒܶܢܝܳܢܳܐ. ܘܩܳܝܡܺܝܢ ܘܪܳܗܛܺܝܢ ܒܚܰܝܠܗܽܘܢ. ܘܰܒܡܰܖ̈ܗܳܛܰܝܗܽܘܢ. ܘܒܰܥܒܺܝ̈ܕ݂ܳܬ݂ܗܽܘܢ. ܘܰܒܚܽܘܫܒܳܢܰܝ̈ܗܽܘܢ. ܘܰܒܢܶܟ݂ܣܰܝ̈ܗܽܘܢ. ܘܰܒܙܶܕ݂ܩ̈ܳܬ݂ܳܐ. ܕܢܶܗܘܽܘܢ ܡܦܰܪܢܣܺܝܢ ܡܶܣܟܺܢ̈ܶܐ ܘܰܐܩܺܝܡ ܕܰܘܺܝܕ݂ ܥܰܠ ܡܶܣܟܺܢ̈ܶܐ ܘܥܰܠ ܒܳܝܫ̈ܶܐ. ܡܦܰܖ̈ܢܣܳܢܶܐ. ܘܩܳܝܽܘ̈ܡܶܐ. ܕܢܶܗܘܽܘܢ ܙܳܝܢܺܝܢ ܘܰܡܦܰܪܢܣܺܝܢ ܡܶܣܟܺܢ̈ܶܐ. ܚܰܕ݂ ܥܰܠ ܥܶܣܪܳܐ. ܘܡܶܕܶܡ ܠܳܐ ܡܚܰܣܪܺܝܢ ܠܗܽܘܢ.</VERS>
      <VERS vnumber="6">ܘܰܐܩܺܝܡ ܐܶܢܽܘܢ ܕܰܘܺܝܕ݂ ܠܟܽܠܗܽܘܢ ܒܫܽܘܠܛܳܢܰܝ̈ܗܽܘܢ. ܠܰܒܢܰܘ̈ܗܝ ܕܠܶܘܺܝ. ܓܶܪܫܽܘܢ. ܩܳܗܳܬ݂. ܘܡܶܪܰܪܺܝ</VERS>
      <VERS vnumber="7">ܠܓܶܪܫܽܘܢ. ܠܰܥܕܳܢ. ܘܫܶܡܥܺܝ.</VERS>
      <VERS vnumber="8">ܘܰܒܢܰܘ̈ܗܝ ܕܠܰܥܕܳܢ. ܩܰܫܺܝܫܶܗ ܢܰܚܠܳܐܶܝܠ. ܘܝܽܘܬ݂ܳܡ. ܘܝܽܘܐܶܝܠ. ܬܠܳܬܳܐ.</VERS>
      <VERS vnumber="9">ܒܢܰܘ̈ܗܝ ܕܫܡܰܥܝܳܐ. ܣܰܠܡܽܘܬ݂. ܘܰܚܙܳܐܝܠ. ܘܳܐܪܳܢ. ܬܠܳܬܳܐ ܗܳܠܶܝܢ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܫܶܡܥܺܝ.</VERS>
      <VERS vnumber="10">ܒܢܰܘ̈ܗܝ ܕܫܶܡܥܺܝ. ܢܳܚܳܬ݂. ܙܰܒܕܳܐ. ܝܰܥܽܘܫ. ܒܪܺܝܥܳܐ. ܗܳܠܶܝܢ ܒܢܰܘ̈ܗܝ ܕܫܶܡܥܺܝ ܐܰܪܒܥܳܐ.</VERS>
      <VERS vnumber="11">ܘܰܗܘܳܐ ܢܳܚܳܬ݂ ܩܰܫܺܝܫܶܗ. ܘܙܰܒܕܳܐ ܬܶܢܝܳܢܳܐ. ܘܝܰܥܽܘܫ ܘܰܒܪܺܝܥܳܐ. ܘܰܒܪܺܝܥܳܐ ܠܳܐ ܐܰܣܓܺܝ ܠܶܗ ܒܢܰܝ̈ܳܐ. ܘܰܗܘܳܐ ܠܒܶܝܬ݂ ܐܰܒܽܘܗܽܘܢ ܫܰܪܒܬ݂ܳܐ ܚܕ݂ܳܐ.</VERS>
      <VERS vnumber="12">ܒܢܰܘ̈ܗܝ ܕܩܳܗܳܬ݂. ܥܰܡܪܰܡ. ܘܝܰܨܗܳܪ. ܘܚܶܒܪܽܘܢ. ܘܥܽܘܙܺܝܶܠ. ܐܰܪܒܥܳܐ.</VERS>
      <VERS vnumber="13">ܒܢܰܘ̈ܗܝ ܕܥܰܡܪܰܡ. ܐܰܗܪܽܘܢ. ܘܡܽܘܫܶܐ. ܘܶܐܬ݂ܓܒܺܝ ܐܰܗܪܽܘܢ ܠܰܡܫܰܡܳܫܽܘ ܒܰܩܕ݂ܽܘܫ ܩܽܘܕ̈ܫܶܐ. ܗܽܘ ܘܰܒܢܰܘ̈ܗܝ ܥܕܰܡܳܐ ܠܥܳܠܰܡ. ܠܰܡܩܰܪܳܒܽܘ ܩܕ݂ܳܡ ܡܳܪܝܳܐ ܩܰܛܖ̈ܽܘܩܶܐ ܕܒܶܣ̈ܡܶܐ. ܠܰܡܫܰܡܳܫܽܘܬܶܗ ܘܠܰܡܒܰܪܳܟ݂ܽܘ ܒܰܫܡܶܗ ܥܕܰܡܳܐ ܠܥܳܠܰܡ.</VERS>
      <VERS vnumber="14">ܘܡܽܘܫܶܐ ܢܒܺܝܳܐ ܕܡܳܪܝܳܐ. ܐܶܬ݂ܩܪܺܝ ܫܰܒܛܳܐ ܕܒܶܝܬ݂ ܠܶܘܺܝ.</VERS>
      <VERS vnumber="15">ܒܢܰܘ̈ܗܝ ܕܡܽܘܫܶܐ ܓܶܪܫܽܘܢ. ܘܶܐܠܺܝܥܳܙܳܪ.</VERS>
      <VERS vnumber="16">ܒܢܰܘ̈ܗܝ ܕܓܶܪܫܽܘܢ. ܫܡܽܘܐܶܝܠ ܩܰܫܺܝܫܶܗ.</VERS>
      <VERS vnumber="17">ܘܰܗܘܰܘ ܒܢܰܘ̈ܗܝ ܕܶܐܠܺܝܥܳܙܳܪ. ܐܰܪܚܺܝܡܳܐ ܩܰܫܺܝܫܶܗ. ܘܠܳܐ ܗܘܰܘ ܠܶܐܠܺܝܥܳܙܳܪ ܒܢܰܝ̈ܳܐ ܐ̱ܚܖ̈ܳܢܶܐ. ܘܰܒܢܰܘ̈ܗܝ ܕܰܐܪܚܺܝܡܳܐ. ܪܺܝܒܺܝ ܩܰܫܺܝܫܶܗ.</VERS>
      <VERS vnumber="18">ܒܢܰܘ̈ܗܝ ܕܝܰܨܗܳܪ. ܣܰܠܡܽܘܬ݂ ܩܰܫܺܝܫܶܗ.</VERS>
      <VERS vnumber="19">ܒܢܰܘ̈ܗܝ ܕܚܶܒܪܽܘܢ. ܝܽܘܕ݂ܳܐ ܩܰܫܺܝܫܶܗ. ܐܶܡܰܪܝܳܐ ܬܶܢܝܳܢܳܐ. ܢܰܚܙܳܐܶܝܠ ܬܠܺܝܬܳܝܳܐ. ܢܰܩܡܳܐܶܝܠ ܪܒܺܝܥܳܝܳܐ.</VERS>
      <VERS vnumber="20">ܒܢܰܘ̈ܗܝ ܕܥܰܙܝܳܐܶܝܠ. ܡܺܝܟ݂ܳܐ ܩܰܫܺܝܫܶܗ. ܫܽܘܚ ܬܶܢܝܳܢܳܐ.</VERS>
      <VERS vnumber="21">ܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ. ܘܡܽܘܫܺܝ ܒܢܰܘ̈ܗܝ ܕܡܰܚܠܺܝ. ܐܶܠܺܝܥܳܙܳܪ ܘܩܺܝܫ.</VERS>
      <VERS vnumber="22">ܘܡܺܝܬ݂ ܐܶܠܺܝܥܳܙܳܪ ܘܠܳܐ ܗܘܰܘ ܠܶܗ ܒܢܰܝ̈ܳܐ ܐܶܠܳܐ ܒܢ̈ܳܬ݂ܳܐ. ܘܰܢܣܰܒܘ ܐܶܢܶܝܢ ܒܢܰܘ̈ܗܝ ܕܩܺܝܫ ܕܳܕ݂ܗܶܝܢ.</VERS>
      <VERS vnumber="23">ܒܢܰܘ̈ܗܝ ܕܡܽܘܫܺܝ. ܡܰܚܠܺܝ. ܘܥܳܕܳܪ. ܘܝܰܪܡܽܘܬ݂ ܬܠܳܬܳܐ. </VERS>
      <VERS vnumber="24">ܗܳܠܶܝܢ ܒܢܰܘ̈ܗܝ ܕܠܶܘܺܝ ܠܒܶܝܬ݂ ܐܰܒܳܗܰܝ̈ܗܽܘܢ. ܖ̈ܺܝܫܰܝ ܐܰܒܳܗ̈ܳܬ݂ܳܐ ܠܡܶܢܝܳܢܗܽܘܢ ܒܡܶܢܝܳܢܳܐ ܕܰܫܡܳܗܰܝ̈ܗܽܘܢ. ܠܪܺܝܫ ܐ̱ܢܳܫ ܩܳܝܡܰܝ̈ ܥܰܠ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ.</VERS>
      <VERS vnumber="25">ܡܶܛܽܠ ܕܶܐܡܰܪ ܕܰܘܺܝܕ݂. ܐܰܢܺܝܚ ܡܳܪܶܐ ܡܳܖ̈ܰܘܳܬ݂ܳܐ ܠܺܝܣܪܳܐܶܝܠ ܥܰܡܶܗ. ܘܰܫܪܳܐ ܒܽܐܘܪܺܫܠܶܡ. ܡܶܟܺܝܠ ܘܰܥܕܰܡܳܐ ܠܥܳܠܰܡ.</VERS>
      <VERS vnumber="26">ܘܳܐܦ ܠܶܘ̈ܳܝܶܐ ܗܶܢܽܘܢ. ܢܶܫܩܠܽܘܢ ܡܰܫܟܢܳܐ. ܘܟܽܠܗܽܘܢ ܡܳܐܢܰܝ̈ ܥܒܺܝ̈ܕ݂ܳܬܶܗ.</VERS>
      <VERS vnumber="27">ܡܶܛܽܠ ܕܰܒܡܶܠܰܘ̈ܗܝ ܕܕܰܘܺܝܕ݂ ܐ̱ܚܖ̈ܳܝܳܬ݂ܳܐ. ܫܠܶܡ ܡܶܢܝܳܢܳܐ ܕܰܒܢܰܝ̈ ܠܶܘܺܝ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ.</VERS>
      <VERS vnumber="28">ܡܶܛܽܠ ܕܰܐܩܺܝܡ ܐܶܢܽܘܢ ܥܰܠ ܓܶܢ̱ܒ̣ ܒܢܰܝ̈ ܐܰܗܪܽܘܢ. ܕܢܶܗܘܽܘܢ ܫܰܠܺܝܛܺܝܢ ܒܒܰܝܬܶܗ ܕܡܳܪܝܳܐ. ܥܰܠ ܐܰܝܠܶܝܢ ܕܩܳܪܶܝܢ ܒܩܰܖ̈ܢܳܬܳܐ ܦܫܺܝ̈ܛܳܬ݂ܳܐ ܘܰܟ݂ܦܺܝ̈ܦܳܬ݂ܳܐ. ܘܥܰܠ ܦܰܖ̈ܕܰܝܣܩܶܐ ܕܚܳܡܠܺܝܢ ܒܗܽܘܢ ܡܳܐܢܰܝ̈ ܩܽܘܕܫܳܐ ܕܡܳܪܝܳܐ.</VERS>
      <VERS vnumber="29">ܘܰܠܠܰܚܡܳܐ ܕܣܶܕ݂ܖ̈ܶܐ. ܘܰܠܢܰܫܺܝܦܳܐ. ܘܠܰܟ݂ܡܺܝ̈ܣܶܐ ܦܰܛܺܝܖ̈ܶܐ. ܘܰܠܟܽܠ ܕܰܡܫܰܒܚܺܝܢ ܘܡܰܘܕܶܝܢ.</VERS>
      <VERS vnumber="30">ܕܢܶܗܘܽܘܢ ܩܳܝܡܺܝܢ ܒܟܽܠ ܨܦܰܪ ܘܰܨܦܰܪ. ܘܡܰܘܕܶܝܢ. ܘܰܡܫܰܒܚܺܝܢ ܠܡܳܪܝܳܐ. ܘܳܐܦ ܒܟܽܠ ܪܡܶܫ ܘܰܪܡܶܫ.</VERS>
      <VERS vnumber="31">ܘܰܠܡܰܣܳܩܽܘ ܥܠܰܘ̈ܳܬ݂ܳܐ ܠܡܳܪܝܳܐ. ܒܫܰܒ̈ܶܐ. ܘܰܒܪܺܝܫ ܝܰܖ̈ܚܶܐ. ܘܰܒܥܺܐܕ̈ܶܐ ܒܡܶܢܝܳܢܗܽܘܢ. ܐܰܝܟ݂ ܕܙܳܕܶܩ ܠܗܽܘܢ ܐܰܡܺܝܢܳܐܺܝܬ ܩܕ݂ܳܡ ܡܳܪܝܳܐ.</VERS>
      <VERS vnumber="32">ܢܶܗܘܽܘܢ ܢܳܛܪܺܝܢ ܡܰܛܰܪܬܳܐ ܕܡܳܐܢܰܝ̈ ܡܰܫܟܢܳܐ. ܘܡܳܐܢܰܝ̈ ܩܽܘܕܫܳܐ. ܢܶܗܘܽܘܢ ܢܳܛܪܺܝܢ ܡܰܛܰܪܬܳܐ ܕܰܒܢܰܝ̈ ܐܰܗܪܽܘܢ ܐܰܚܰܝ̈ܗܽܘܢ. ܐܶܡܰܬ݂ܝ ܕܡܶܬ݂ܒܥܶܝܢ ܠܰܡܫܰܡܳܫܽܘ ܒܒܰܝܬܶܗ ܕܡܳܪܝܳܐ. </VERS>
    </CHAPTER>
    <CHAPTER cnumber="24">
      <VERS vnumber="1">ܘܠܰܒܢܰܘ̈ܗܝ ܕܰܐܗܪܽܘܢ ܦܶܠܓܽܘܬ݂ܗܽܘܢ. ܒܢܰܘ̈ܗܝ ܕܰܐܗܪܽܘܢ. ܢܳܕ݂ܳܒ. ܘܰܐܒܺܝܗܽܘ. ܘܶܐܠܺܝܥܳܙܳܪ. ܘܺܐܝܬܳܡܳܪ.</VERS>
      <VERS vnumber="2">ܘܡܺܝܬ݂ܘ ܢܳܕ݂ܳܒ ܘܰܐܒܺܝܗܽܘ ܒܚܰܝܰܘ̈ܗܝ ܕܰܐܗܪܽܘܢ ܐܰܒܽܘܗܽܘܢ ܘܰܒܢܰܝ̈ܳܐ ܠܳܐ ܗܘܰܘ ܠܗܽܘܢ. ܘܫܰܡܶܫܘ ܐܶܠܺܝܥܳܙܳܪ ܘܺܐܝܬܳܡܳܪ.</VERS>
      <VERS vnumber="3">ܘܦܰܠܶܓ ܐܶܢܽܘܢ ܕܰܘܺܝܕ݂. ܨܳܕܽܘܩ ܡܶܢ ܒܢܰܝ̈ ܐܶܠܺܝܥܳܙܳܪ. ܘܰܐܚܺܝܡܰܠܟ ܡܶܢ ܒܢܰܝ̈ ܐܺܝܬ݂ܳܡܳܪ. ܠܡܶܢܝܳܢܗܽܘܢ ܒܫܽܘܠܛܳܢܗܽܘܢ.</VERS>
      <VERS vnumber="4">ܘܶܐܫܬܟܰܚܘ ܒܢܰܘ̈ܗܝ ܕܶܐܠܺܝܥܳܙܳܪ ܕܣܰܓܺܝܐܺܝܢ ܠܪܺܝܫ ܐ̱ܢܳܫ ܡܶܢ ܒܢܰܝ̈ ܐܺܝܬ݂ܳܡܳܪ. ܘܦܰܠܶܓ ܐܶܢܽܘܢ ܠܰܒܢܰܘ̈ܗܝ ܕܶܐܠܺܝܥܳܙܳܪ ܠܪܺܝܫ ܐ̱ܢܳܫ ܠܒܶܝܬ݂ ܐܰܒܳܗ̈ܳܬ݂ܗܽܘܢ. ܘܰܗܘܰܘ ܒܡܶܢܝܳܢܳܐ ܫܬܳܬܰܥܣܰܪ. ܘܠܰܒܢܰܘ̈ܗܝ ܕܺܐܝܬܳܡܳܪ ܠܒܶܝܬ݂ ܐܰܒܳܗ̈ܳܬ݂ܗܽܘܢ. ܠܪܺܝܫ ܐ̱ܢܳܫ ܬܡܳܢܝܳܐ.</VERS>
      <VERS vnumber="5">ܘܦܰܠܶܓ ܐܶܢܽܘܢ ܒܦܶܨ̈ܶܐ. ܗܳܠܶܝܢ ܥܰܡ ܗܳܠܶܝܢ. ܡܶܢ ܒܢܰܘ̈ܗܝ ܕܶܐܠܺܝܥܳܙܳܪ. ܘܡܶܢ ܒܢܰܘ̈ܗܝ ܕܺܐܝܬܳܡܳܪ.</VERS>
      <VERS vnumber="6">ܘܰܟܬܰܒ ܐܶܢܽܘܢ ܫܡܰܥܝܳܐ ܒܰܪ ܡܰܬ݂ܢܺܝܶܠ ܣܳܦܪܳܐ ܡܶܢ ܠܶܘ̈ܳܝܶܐ. ܩܕ݂ܳܡ ܡܰܠܟܳܐ ܕܰܘܺܝܕ݂. ܘܰܩܕ݂ܳܡ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܨܳܕܽܘܩ ܟܳܗܢܳܐ ܘܰܐܚܺܝܡܰܠܟ ܒܰܪ ܐܳܒܺܝܬܳܪ. ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܒܶܝܬ݂ ܐܰܒܳܐ ܩܰܕܡܳܝܳܐ ܚܰܕ݂ ܐܶܠܺܝܥܳܙܳܪ. ܘܚܰܕ݂ ܐ̱ܚܪܺܢܳܐ ܐܺܝܬ݂ܺܡܳܪ.</VERS>
      <VERS vnumber="7">ܘܣܶܠܩܰܬ݂ ܦܶܨܬ݂ܳܐ ܩܰܕ݂ܡܳܝܬܳܐ ܠܝܳܗܽܘܝܳܕ݂ܳܥ. ܬܶܢܝܳܢܳܐ ܠܝܰܕ݂ܥܺܝܳܐ.</VERS>
      <VERS vnumber="8">ܠܰܬܠܺܝܬܳܝܳܐ ܚܳܪܳܡ. ܠܰܪܒܺܝܥܳܝܳܐ ܣܥܽܘܪܺܝܡ</VERS>
      <VERS vnumber="9">ܠܰܚܡܺܝܫܳܝܳܐ ܡܠܰܟ݂ܝܳܐ. ܠܰܫܬܺܝܬܳܝܳܐ ܡܝܰܡܺܝܢ.</VERS>
      <VERS vnumber="10">ܠܰܫܒܺܝܥܳܝܳܐ ܐܰܩܽܘܨ. ܠܰܬܡܺܝܢܳܝܳܐ ܐܰܒܺܝܳܐ.</VERS>
      <VERS vnumber="11">ܠܰܬ݂ܫܺܝܥܳܝܳܐ ܐܶܠܺܝܫܰܥ. ܠܰܥܣܺܝܪܳܝܳܐ ܫܟܰܢܝܳܐ.</VERS>
      <VERS vnumber="12">ܠܕܰܚܕܰܥܣܰܪ ܐܶܠܺܝܫܰܦ. ܠܕܰܬܪܶܥܣܰܪ ܐܶܠܺܝܩܪܰܒ. </VERS>
      <VERS vnumber="13">ܠܕܰܬ݂ܠܳܬܰܥܣܰܪ ܚܽܘܦܳܐ. ܠܕܰܐܪܒܳܬܰܥܣܰܪ ܐܶܚܰܙܝܳܐ.</VERS>
      <VERS vnumber="14">ܠܰܕ݂ܚܰܡܶܫܬܰܥܣܰܪ ܒܰܓܠܳܐ. ܠܕ݂ܰܫܬܳܬܰܥܣܰܪ ܐܳܡܰܪ.</VERS>
      <VERS vnumber="15">ܠܕܰܫܒܰܬܰܥܣܰܪ ܐܶܚܰܙܝܳܐ. ܠܕܰܬ݂ܡܳܢܬܰܥܣܰܪ ܦܰܨܺܝܢ.</VERS>
      <VERS vnumber="16">ܠܕܰܬ݂ܫܰܥܣܰܪ ܦܬ݂ܺܝܚܳܐ. ܠܰܕ݂ܥܶܣܪܺܝܢ ܚܰܙܩܺܝܐܶܝܠ</VERS>
      <VERS vnumber="17">ܠܰܕ݂ܚܰܕ݂ ܘܥܶܣܪܺܝܢ ܝܰܟ݂ܺܝܢ. ܠܕܰܬܪܶܝܢ ܘܥܶܣܪܺܝܢ ܓܡܽܘܠ.</VERS>
      <VERS vnumber="18">ܠܕܰܬܠܳܬܳܐ ܘܥܶܣܪܺܝܢ ܕܠܳܝܳܐ. ܠܕܰܐܪܒܥܳܐ ܘܥܶܣܪܺܝܢ ܡܥܰܕ݂ܝܳܐ. </VERS>
      <VERS vnumber="19">ܗܳܠܶܝܢ ܡܶܢܝܳܢܰܝ̈ܗܽܘܢ. ܠܰܥܒܺܝ̈ܕ݂ܳܬ݂ܗܽܘܢ. ܥܳܐܠܺܝܢ ܗܘܰܘ ܠܒܰܝܬܶܗ ܕܡܳܪܝܳܐ. ܐܰܝܟ݂ ܢܳܡܽܘܣܰܝ̈ܗܽܘܢ. ܐܰܝܟ݂ ܕܡܶܬ݂ܒܥܶܐ ܠܗܽܘܢ ܒܡܶܠܟܶܗ ܕܰܐܗܪܽܘܢ ܐܰܒܽܘܗܽܘܢ. ܐܰܝܟܰܢܳܐ ܕܦܰܩܶܕ݂ ܡܳܪܶܐ ܡܳܖ̈ܰܘܳܬ݂ܳܐ ܠܺܝܣܪܳܐܶܝܠ.</VERS>
      <VERS vnumber="20">ܘܠܰܒܢܰܘ̈ܗܝ ܕܠܶܘܺܝ ܕܶܐܫܬܚܰܪܘ. ܠܰܒܢܰܘ̈ܗܝ ܕܥܰܡܪܰܡ. ܫܒܽܘܠ. ܠܰܒܢܰܘ̈ܗܝ ܕܰܫܒܽܘܠ. ܝܰܚܺܕܝܳܐ. ܘܰܐܪܚܰܒܝܳܐ.</VERS>
      <VERS vnumber="21">ܠܰܒܢܰܘ̈ܗܝ ܕܰܐܪܚܰܒܝܳܐ. ܩܰܫܺܝܫܶܗ ܝܰܫܘܳܐ. ܘܨܳܗܳܪ. ܘܣܰܠܡܽܘܬ݂.</VERS>
      <VERS vnumber="22">ܠܰܒܢܰܘ̈ܗܝ ܕܣܰܠܡܽܘܬ݂. ܢܳܚܳܬ݂.</VERS>
      <VERS vnumber="23">ܘܶܐܪܰܡܝܳܐ. ܘܰܚܙܳܐܝܠ. ܘܰܢܫܳܡܺܝܡ.</VERS>
      <VERS vnumber="24">ܘܰܒܢܰܘ̈ܗܝ ܕܰܥܙܳܐܶܝܠ. ܡܺܝܟ݂ܳܐ. ܠܰܒܢܰܘ̈ܗܝ ܕܡܺܝܟ݂ܳܐ. ܫܳܡܳܪ. ܘܝܰܫܘܳܐ.</VERS>
      <VERS vnumber="25">ܠܰܒܢܰܘ̈ܗܝ ܕܝܰܫܘܳܐ. ܙܟܰܪܝܳܐ.</VERS>
      <VERS vnumber="26">ܒܢܰܘ̈ܗܝ ܕܡܶܪܰܪܺܝ. ܡܰܚܠܺܝ ܘܡܽܘܫܺܝ. </VERS>
    </CHAPTER>
    <CHAPTER cnumber="25">
      <VERS vnumber="1">ܘܰܦܪܰܫ ܕܰܘܺܝܕ݂ ܘܪܰܘܖ̈ܒܢܰܘ̈ܗܝ. ܚܰܝܠܳܐ ܠܰܥܒܺܝ̈ܕ݂ܳܬܳܐ ܕܰܒܢܰܝ̈ ܐܳܣܳܦ. ܗܳܡܳܢ. ܘܺܝܪܺܝܬܽܘܢ. ܒܢܰܘ̈ܗܝ ܕܥܰܙܪܰܡ ܒܪܶܗ. ܗܳܠܶܝܢ ܐܶܢܽܘܢ ܒܢܰܝ̈ ܠܶܘ̈ܳܝܶܐ ܠܒܶܝܬ݂ ܐܰܒܳܗܰܝ̈ܗܽܘܢ. ܘܰܐܪܺܝܡܘ ܐܳܦ ܗܶܢܽܘܢ ܦܶܨ̈ܶܐ ܠܽܘܩܒܰܠ ܐܰܚܰܝ̈ܗܽܘܢ. ܒܢܰܘ̈ܗܝ ܕܰܐܗܪܽܘܢ. ܩܕ݂ܳܡ ܕܰܘܺܝܕ݂ ܡܰܠܟܳܐ. ܘܨܳܕܽܘܩ. ܘܰܐܚܺܝܡܰܠܟ ܖ̈ܺܝܫܰܝ ܐܰܒܳܗ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܒܚܽܘܫܒܳܢܳܐ ܘܡܶܢܝܳܢܳܐ. ܙܥܽܘܪܳܐ ܐܰܝܟ݂ ܐܰܚܽܘܗܝ ܩܰܫܺܝܫܳܐ. ܗܳܟܰܢܳܐ ܐܶܬ݂ܚܫܶܒܘ ܘܰܗܘܳܐ ܡܶܢܝܳܢܳܐ ܕܓܰܒܖ̈ܶܐ ܥܳܒܕ݂ܰܝ̈ ܥܒܳܕ݂ܳܐ ܠܰܥܒܺܝ̈ܕ݂ܳܬ݂ܗܽܘܢ. </VERS>
      <VERS vnumber="2">ܒܢܰܘ̈ܗܝ ܕܳܐܣܳܦ. ܙܰܟܽܘܪܺܝ. ܝܰܘܣܶܦ. ܘܰܢܬܰܢܝܳܐ. ܘܺܝܣܪܳܐܶܝܠ ܘܰܒܢܰܘ̈ܗܝ ܕܳܐܣܳܦ ܗܳܠܶܝܢ ܕܰܐܫܠܶܡ ܡܰܠܟܳܐ ܠܺܝܪܽܘܬܳܘܢ ܒܬܶܫܒ̈ܚܳܬ݂ܳܐ.</VERS>
      <VERS vnumber="3">ܒܢܰܘ̈ܗܝ ܕܺܝܪܽܘܬܳܘܢ. ܥܰܙܰܪܝܳܐ. ܘܶܐܫܰܥܝܳܐ. ܚܫܰܒܝܳܐ. ܘܡܰܬܺܝܬܳܐ. ܘܺܝܪܽܘܬ݂ܳܘܢ. ܫܬܳܐ ܗܳܠܶܝܢ. ܐܶܫܬܠܶܡܘ ܠܺܝܪܽܘܬ݂ܳܘܢ ܐܰܒܽܘܗܽܘܢ ܕܰܗܘܰܘ ܡܫܰܒܚܺܝܢ ܒܟܶܢܳܖ̈ܶܐ. ܘܡܰܘܕܶܝܢ ܠܡܳܪܝܳܐ.</VERS>
      <VERS vnumber="4">ܡܶܢ ܒܢܰܘ̈ܗܝ ܕܗܳܡܳܢ. ܒܩܰܥܝܳܐ. ܡܬܰܢܝܳܐ. ܥܙܳܐܶܝܠ. ܫܒܽܘܠ. ܝܰܪܡܽܘܬ݂. ܚܰܢܰܢܝܳܐ.</VERS>
      <VERS vnumber="7">ܘܰܗܘܳܐ ܡܶܢܝܳܢܗܽܘܢ ܥܰܡ ܐܰܚܰܝ̈ܗܽܘܢ. ܘܰܡܫܰܒܚܺܝܢ ܗܘܰܘ ܬܶܫܒ̈ܚܳܬ݂ܳܐ ܠܡܳܪܝܳܐ. ܘܰܗܘܰܘ ܡܶܢܝܳܢܳܐ ܕܗܳܠܶܝܢ ܡܫܰܒ̈ܚܳܢܶܐ. ܡܰܐܬܶܝܢ ܘܰܬܡܳܢܺܝܢ ܘܰܬܡܳܢܝܳܐ.</VERS>
      <VERS vnumber="8">ܙܥܽܘܪܳܐ ܐܰܝܟ݂ ܩܰܫܺܝܫܳܐ ܐܶܬ݂ܚܫܶܒ. ܝܳܠܽܘܦܳܐ ܐܰܝܟ݂ ܡܰܠܦܳܢܳܐ.</VERS>
      <VERS vnumber="9">ܘܣܶܠܩܰܬ݂ ܦܶܨܬ݂ܳܐ. ܩܰܕ݂ܡܳܝܬܳܐ. ܠܳܐܣܳܦ. ܠܝܰܘܣܶܦ. ܓܕܰܠܝܳܐ ܬܶܢܝܳܢܳܐ ܗܽܘ ܘܰܐܚܰܘ̈ܗܝ ܘܰܒܢܰܘ̈ܗܝ ܬܪܶܥܣܰܪ. </VERS>
      <VERS vnumber="10">ܬܠܺܝܬܳܝܳܐ ܙܥܽܘܪܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="11">ܪܒܺܝܥܳܝܳܐ ܢܰܨܪܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="12">ܚܡܺܝܫܳܝܳܐ ܠܬܰܢܝܳܐ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="13">ܫܬܺܝܬܳܝܳܐ ܒܩܰܥܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="14">ܫܒܺܝܥܳܝܳܐ ܠܰܣܪܳܝܶܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="15">ܬܡܺܝܢܳܝܳܐ ܐܶܫܰܥܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="16">ܬܫܺܝܥܳܝܳܐ ܡܬܰܢܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="17">ܥܣܺܝܪܳܝܳܐ ܫܡܰܥܠܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="18">ܕܰܚܕܰܥܣܰܪ ܥܙܳܐܶܝܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="19">ܕܰܬܪܶܥܣܰܪ ܚܫܰܒܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="20">ܕܰܬ݂ܠܳܬ݂ܥܣܰܪ ܫܽܘܒܳܠ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="21">ܕܰܐܪܒܰܬܰܥܣܰܪ ܡܰܬܺܝܬܳܐ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="22">ܕܚܰܡܶܫܬܰܥܣܰܪ ܝܰܪܡܽܘܬ݂ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="23">ܕܶܫܬܳܬܰܥܣܰܪ ܚܰܢܰܢܝܳܐ. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. </VERS>
      <VERS vnumber="24">ܕܰܫܒܰܬܰܥܣܰܪ ܠܶܐܠܺܝܫܰܒ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="25">ܕܰܬ݂ܡܳܢܬܰܥܣܰܪ ܠܚܰܢܳܢܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="26">ܕܬ݂ܶܫܬܰܥܣܰܪ ܠܡܰܠܽܘܬ݂ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="27">ܕܥܶܣܪܺܝܢ ܠܶܐܠܝܰܐܒ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="28">ܕܚܰܕ݂ ܘܥܶܣܪܺܝܢ ܠܝܳܬ݂ܳܪ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="29">ܕܰܬܪܶܝܢ ܘܥܶܣܪܺܝܢ ܠܪܰܒܺܝ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ.</VERS>
      <VERS vnumber="30">ܕܰܬܠܳܬܳܐ ܘܥܶܣܪܺܝܢ ܠܰܡܚܰܙܝܽܘܬ݂. ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. </VERS>
      <VERS vnumber="31">ܕܰܐܪܒܳܥܳܐ ܘܥܶܣܪܺܝܢ ܠܪܽܘܡܳܢ ܘܰܒܢܰܘ̈ܗܝ ܘܰܐܚܰܘ̈ܗܝ ܬܪܶܥܣܰܪ. </VERS>
    </CHAPTER>
    <CHAPTER cnumber="26">
      <VERS vnumber="1">ܦܳܠܰܓ̈ܘܳܬ݂ܳܐ ܕܬ݂ܰܖ̈ܥܶܐ ܕܰܐܩܺܝܡ ܕܰܘܺܝܕ݂ ܡܰܠܟܳܐ ܢܳܛܽܘܖ̈ܶܐ. ܡܫܰܠܝܳܐ ܡܶܢ ܒܢܰܘ̈ܗܝ ܕܝܰܘܣܶܦ.</VERS>
      <VERS vnumber="2">ܘܠܰܡܫܰܠܝܳܐ ܗܘܰܘ ܠܶܗ ܒܢܰܝ̈ܳܐ ܕܶܟܖ̈ܶܐ. ܫܰܒܥܳܐ. ܙܟܰܪܝܳܐ ܒܽܘܟܪܶܗ. ܝܰܕ݂ܥܺܝܠ ܬܶܢܝܳܢܳܐ. ܙܟܰܪܝܳܐ ܬܠܺܝܬܳܝܳܐ. ܢܰܬ݂ܢܺܝܐܶܝܠ ܪܒܺܝܥܳܝܳܐ</VERS>
      <VERS vnumber="3">ܥܺܝܠܳܡ ܚܡܺܝܫܳܝܳܐ. ܝܽܘܚܰܢܳܢ ܫܬܺܝܬܳܝܳܐ. ܝܰܕ݂ܥܺܝ ܫܒܺܝܥܳܝܳܐ.</VERS>
      <VERS vnumber="4">ܘܰܠܥܽܘܒܳܪ ܐܰܕܽܘܡ. ܗܘܰܘ ܠܶܗ ܒܢܰܝ̈ܳܐ. ܫܡܰܥܝܳܐ ܒܽܘܟܪܶܗ. ܝܳܗܽܘܙܳܒܳܢ ܬܶܢܝܳܢܳܐ. ܝܽܘܐܳܚ ܬܠܺܝܬܳܝܳܐ. ܫܳܒܳܪ ܪܒܺܝܥܳܝܳܐ. ܡܰܛܠܰܠ ܚܡܺܝܫܳܝܳܐ.</VERS>
      <VERS vnumber="5">ܓܡܳܝܶܠ ܫܬܺܝܬܳܝܳܐ. ܐܺܝܣܳܟܳܪ ܫܒܺܝܥܳܝܳܐ. ܦܰܥܠܺܝ ܬܡܺܝܢܳܝܳܐ. ܡܶܛܽܠ ܕܒܰܪܟܶܗ ܡܳܪܝܳܐ.</VERS>
      <VERS vnumber="6">ܘܠܰܫܡܰܥܝܳܐ ܒܪܶܗ. ܐܶܬܺܝܠܶܕܘ ܒܢܰܝ̈ܳܐ ܕܫܰܠܺܝܛܺܝܢ ܥܰܠ ܒܶܝܬ݂ ܐܰܒܳܗ̈ܳܬ݂ܗܽܘܢ. ܡܶܛܽܠ ܕܓܰܢ̱ܒܳܖ̈ܰܝ ܚܰܝܠܳܐ ܐܶܢܽܘܢ.</VERS>
      <VERS vnumber="7">ܒܢܰܘ̈ܗܝ ܕܫܡܰܥܝܳܐ. ܓܰܥܬ݂ܳܐܶܝܠ. ܘܟܰܕ݂ܚܳܐܶܝܠ. ܘܥܽܘܒܕ݂ܳܐܶܝܠ. ܘܰܙܟܰܪܝܳܐ ܓܰܢ̱ܒܳܪ ܚܰܝܠܳܐ. ܘܺܐܠܺܝܳܐ. ܘܰܣܡܰܟ݂ܝܳܐ.</VERS>
      <VERS vnumber="8">ܟܽܠܗܽܘܢ ܗܳܠܶܝܢ ܡܶܢ ܒܢܰܘ̈ܗܝ ܕܥܽܘܒܳܪ ܐܰܕܽܘܡ. ܗܶܢܽܘܢ ܘܰܒܢܰܝ̈ܗܽܘܢ ܘܰܐܚܰܝ̈ܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܕܚܰܝܠܳܐ ܕܰܥܒܺܝ̈ܕ݂ܳܬܳܐ ܕܒܶܝܬ݂ ܡܰܩܕܫܳܐ. ܫܬܺܝܢ ܘܰܬܪܶܝܢ ܒܢܰܘ̈ܗܝ ܕܥܽܘܒܳܪ ܐܰܕܽܘܡ.</VERS>
      <VERS vnumber="9">ܘܠܰܡܫܰܠܝܳܐ ܒܪܶܗ ܩܰܫܺܝܫܳܐ. ܒܢܰܝ̈ܳܐ ܓܰܢ̱ܒܳܖ̈ܰܝ ܚܰܝܠܳܐ. ܬܡܳܢܬܰܥܣܰܪ.</VERS>
      <VERS vnumber="10">ܘܰܠܚܳܣܳܐ ܡܶܢ ܒܢܰܝ̈ ܡܶܪܰܪܺܝ. ܒܢܰܝ̈ܳܐ ܓܰܢ̱ܒܳܖ̈ܰܝ ܚܰܝܠܳܐ. ܘܰܒܪܶܗ ܩܰܫܺܝܫܳܐ ܡܺܝܬ݂ ܗܘܳܐ ܠܶܗ. ܘܰܐܩܺܝܡ ܐܰܒܽܘܗܝ ܠܰܕ݂ܒܳܬܪܶܗ ܪܺܝܫܳܐ. ܘܠܳܐ ܩܪܳܝܗܝ ܒܰܫܡܳܐ ܕܩܰܫܺܝܫܽܘܬ݂ܳܐ.</VERS>
      <VERS vnumber="11">ܚܶܠܰܩܝܳܐ ܬܶܢܝܳܢܳܐ. ܛܒܰܥܝܳܐ ܬܠܺܝܬܳܝܳܐ. ܙܟܰܪܝܳܐ ܪܒܺܝܥܳܝܳܐ ܟܽܠ ܒܢܰܝ̈ܳܐ ܘܰܐܚܰܘ̈ܗܝ ܕܚܳܣܳܐ ܬܠܳܬܰܥܣܰܪ.</VERS>
      <VERS vnumber="12">ܠܗܳܠܶܝܢ ܐܶܬ݂ܦܰܠܰܓܘ ܬܰܖ̈ܥܶܐ. ܠܪܺܝܫ ܐ̱ܢܳܫ ܡܰܛܰܪܬܳܐ ܠܽܘܩܒܰܠ ܐܰܚܰܝ̈ܗܽܘܢ. ܕܢܶܗܘܽܘܢ ܡܫܰܡܫܺܝܢ ܒܶܝܬ݂ ܡܰܩܕܫܳܐ.</VERS>
      <VERS vnumber="13">ܘܰܐܪܡܺܝܘ ܦܶܨ̈ܶܐ. ܙܥܽܘܪܳܐ ܐܰܝܟ݂ ܪܰܒܳܐ ܠܒܶܝܬ݂ ܐܰܒܳܗܰܝ̈ܗܽܘܢ. ܠܬܰܪܥܳܐ ܘܬܰܪܥܳܐ.</VERS>
      <VERS vnumber="14">ܘܢܶܦܠܰܬ݂ ܦܶܨܬ݂ܳܐ ܠܡܰܕܢܚܳܐ ܠܰܫܠܰܡܝܳܐ. ܘܰܙܟܰܪܝܳܐ ܒܪܶܗ. ܡܳܠܽܘܟܳܐ ܒܣܽܘܟܳܠܳܐ. ܐܰܪܡܺܝܘ ܦܶܨ̈ܶܐ. ܘܢܶܦܩܰܬ݂ ܦܶܨܬܶܗ ܠܓܰܪܒܝܳܐ.</VERS>
      <VERS vnumber="15">ܠܥܽܘܒܳܪ ܐܰܕܽܘܡ ܠܬܰܝܡܢܳܐ.</VERS>
      <VERS vnumber="16">ܠܰܒܢܰܘ̈ܗܝ ܒܶܝܬ݂ ܣܶܦ̈ܶܐ ܠܫܽܘܦܺܝܡ. ܘܰܠܚܽܘܣܳܐ ܠܡܰܥܪܒܳܐ. ܥܕܰܡܳܐ ܠܬܰܪܥܳܐ ܕܡܰܬ݂ܩܰܢ ܒܰܫܒܺܝܠܳܐ ܕܣܳܠܶܩ.</VERS>
      <VERS vnumber="17">ܡܰܛܰܪܬܳܐ ܠܽܘܩܒܰܠ ܡܰܛܰܪܬܳܐ ܠܡܰܕܢܚܳܐ. ܠܶܘ̈ܳܝܶܐ ܫܬܳܐ ܠܡܰܕܢܚܳܐ ܠܓܰܪܒܝܳܐ ܠܝܰܘܡܳܐ ܐܰܪܒܥܳܐ. ܘܰܠܬܰܝܡܢܳܐ ܠܝܰܘܡܳܐ ܐܰܪܒܥܳܐ. ܘܰܠܒܶܝܬ݂ ܣܶܦ̈ܶܐ ܬܪܶܝܢ ܬܪܶܝܢ.</VERS>
      <VERS vnumber="18">ܠܦܰܪܒܰܪ ܠܡܰܥܪܒܳܐ. ܐܰܪܒܥܳܐ ܠܰܫܒܺܝ̈ܠܶܐ. ܬܪܶܝܢ ܠܦܰܪܒܰܪ.</VERS>
      <VERS vnumber="19">ܗܳܠܶܝܢ ܦܳܠܓܽܘܬ݂ܳܐ ܕܬܰܖ̈ܥܶܐ ܕܰܒܢܰܘ̈ܗܝ ܕܩܽܘܪܰܚ. ܘܕܰܒܢܰܘ̈ܗܝ ܕܡܶܪܰܪܺܝ ܠܶܘ̈ܳܝܶܐ.</VERS>
      <VERS vnumber="20">ܐܰܚܺܝܳܐ ܥܰܠ ܐܰܘܨܖ̈ܶܐ ܕܒܶܝܬ݂ ܐܰ‌ܠܳܗܳܐ. ܘܥܰܠ ܐܰܘܨܖ̈ܶܐ ܕܩܽܘܕܫܳܐ.</VERS>
      <VERS vnumber="21">ܒܢܰܘ̈ܗܝ ܕܠܰܥܕܳܢ ܡܶܢ ܒܢܰܝ̈ ܓܶܪܫܽܘܢ. ܠܠܰܥܕܳܢ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܠܠܰܥܕܳܢ ܓܶܪܫܽܘܢܝܳܐ.</VERS>
      <VERS vnumber="22">ܢܰܚܠܺܝ. ܙܺܝܬ݂ܳܡ. ܘܝܽܘܐܶܝܠ ܐܰܚܰܘ̈ܗܝ. ܥܰܠ ܐܰܘܨܖ̈ܶܐ ܕܒܶܝܬ݂ ܡܳܪܝܳܐ.</VERS>
      <VERS vnumber="23">ܠܥܰܡܖ̈ܰܡܝܶܐ. ܠܝܰܨܗܳܖ̈ܝܳܐ. ܠܚܶܒܖ̈ܽܘܢܳܝܶܐ. ܠܥܽܘܙܺܝܶܠ̈ܝܶܐ. </VERS>
      <VERS vnumber="24">ܘܠܰܫܡܽܘܐܶܝܠ ܒܰܪ ܓܶܪܫܽܘܢ. ܒܰܪ ܡܽܘܫܶܐ. ܡܩܰܝܰܡ ܥܰܠ ܐܰܘܨܖ̈ܶܐ.</VERS>
      <VERS vnumber="25">ܘܰܐܚܰܘ̈ܗܝ ܐܶܠܺܝܥܳܙܳܪ. ܪܚܰܒܝܳܐ ܒܪܶܗ. ܐܶܫܰܥܝܳܐ ܒܪܶܗ. ܝܽܘܪܳܡ ܒܪܶܗ. ܙܰܟ݂ܪܺܝ ܒܪܶܗ.</VERS>
      <VERS vnumber="26">ܫܰܠܽܘܡܺܝܬ݂ ܒܪܶܗ ܗܽܘ ܫܰܠܽܘܡܺܝܬ݂ ܘܰܐܚܰܘ̈ܗܝ. ܥܰܠ ܟܽܠ ܐܰܘܨܖ̈ܶܐ ܕܩܽܘܕܫܳܐ. ܕܩܰܕܶܫ ܕܰܘܺܝܕ݂ ܡܰܠܟܳܐ ܘܖ̈ܺܝܫܰܝ ܐܰܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ.</VERS>
      <VERS vnumber="27">ܘܪܰܘܖ̈ܒܳܢܶܐ ܕܚܰܝܠܳܐ ܡܶܢ ܩܪܳܒܳܐ. ܘܡܶܢ ܒܶܙܬ݂ܳܐ ܩܰܕܶܫܘ ܠܚܽܘܝܳܠܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="28">ܘܟܽܠ ܕܩܰܕܶܫ ܫܡܽܘܐܶܝܠ ܚܰܙܳܝܳܐ. ܘܫܳܐܘܳܠ ܒܰܪ ܩܺܝܫ. ܘܰܐܒܢܺܝܪ ܒܰܪ ܢܺܝܪ. ܘܝܽܘܐܳܒ ܒܰܪ ܨܽܘܪܺܝܳܐ. ܟܽܠ ܕܰܡܩܰܕܰܫ ܥܰܠ ܐܺܝܕܰܘ̈ܗܝ ܕܫܰܠܽܘܡܺܝܬ݂ ܘܕܰܐܚܰܘ̈ܗܝ. </VERS>
      <VERS vnumber="29">ܠܝܰܨܗܳܪܝܳܐ. ܟܽܘܢܰܢܝܳܐ ܘܰܒܢܰܘ̈ܗܝ ܠܰܥܒܺܝ̈ܕ݂ܳܬܳܐ ܒܰܖ̈ܳܝܳܬ݂ܳܐ. ܥܰܠ ܝܺܣܪܳܐܶܝܠ. ܠܫܰܠܺܝܛܳܢ̈ܶܐ. ܘܰܠܕܰܝܳܢ̈ܶܐ.</VERS>
      <VERS vnumber="30">ܘܰܠܚܶܒܖ̈ܽܘܢܳܝܶܐ. ܚܫܰܒܝܳܐ ܘܰܐܚܰܘ̈ܗܝ ܒܢܰܝ̈ ܚܰܝܠܳܐ. ܐܳܠܶܦ ܘܰܫܒܰܥܡܳܐܐ ܥܰܠ ܡܶܢܝܳܢܳܐ ܕܺܝܣܪܳܐܶܝܠ. ܘܡܶܢ ܥܶܒܪܳܐ ܕܝܽܘܪܕܢܳܢ. ܘܰܠܡܰܥܪܒܳܐ. ܠܟܽܠ ܥܒܺܝ̈ܕ݂ܳܬܳܐ ܕܡܳܪܝܳܐ ܘܰܠܦܽܘܠܚܳܢܳܐ ܕܡܰܠܟܳܐ.</VERS>
      <VERS vnumber="31">ܠܚܶܒܖ̈ܽܘܢܳܝܶܐ. ܢܶܪܝܳܐ ܪܺܝܫܳܐ ܠܚܶܒܖ̈ܽܘܢܳܝܶܐ. ܠܬܰܘܠ̈ܕܳܬܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܒܰܫܢܰܬ݂ ܐܰܪܒܥܺܝܢ ܠܡܰܠܟܽܘܬܶܗ ܕܕܰܘܺܝܕ݂ ܐܶܬܬܒܰܥܘ. ܘܶܐܫܬܟܰܚܘ ܒܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܒܝܰܥܙܺܝܪ ܕܓܶܠܥܳܕ݂.</VERS>
      <VERS vnumber="32">ܘܰܐܚܰܘ̈ܗܝ ܒܢܰܝ̈ ܚܰܝܠܳܐ. ܬܪܶܝܢ ܐܰܠܦܺܝ̈ܢ ܘܰܫܒܰܥܡܳܐܐ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܕܰܐܫܠܶܛ ܐܶܢܽܘܢ ܕܰܘܺܝܕ݂ ܡܰܠܟܳܐ ܥܰܠ ܒܢܰܝ̈ ܪܽܘܒܺܝܠ. ܘܰܒܢܰܝ̈ ܓܳܕ݂ ܘܥܰܠ ܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܠܟܽܠ ܦܶܬ݂ܓ݂ܳܡܳܐ ܕܰܐ‌ܠܳܗܳܐ ܘܦܶܬ݂ܓ݂ܳܡܳܐ ܕܡܰܠܟܳܐ. </VERS>
    </CHAPTER>
    <CHAPTER cnumber="27">
      <VERS vnumber="1">ܘܰܒܢܰܝ̈ ܝܺܣܪܳܐܶܝܠ ܠܡܶܢܝܳܢܗܽܘܢ ܖ̈ܺܝܫܰܝ ܐܰܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ ܘܫܰܠܺܝܛܳܢܰܝ̈ܗܽܘܢ. ܕܰܡܫܰܡܫܺܝܢ ܠܡܰܠܟܳܐ. ܠܟܽܠ ܦܶܬ݂ܓ݂ܳܡܳܐ ܕܦܳܠܓܽܘܬ݂ܳܐ ܕܥܳܐܠܳܐ ܘܢܳܦܩܳܐ ܒܝܰܪܚܳܐ ܒܝܰܪܚܳܐ. ܠܟܽܠ ܝܰܪܚܳܐ ܕܫܰܢ̱ܬܳܐ ܦܳܠܓܽܘܬ݂ܳܐ ܚܕ݂ܳܐ. ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="2">ܥܰܠ ܦܳܠܓܽܘܬ݂ܳܐ ܩܰܕ݂ܡܳܝܬܳܐ. ܠܝܰܪܚܳܐ ܩܰܕܡܳܝܳܐ. ܫܒܰܥܰܡ ܒܰܪ ܙܰܒܕܳܐܶܝܠ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="3">ܡܶܢ ܒܢܰܘ̈ܗܝ ܕܦܰܨܰܪ. ܪܺܝܫܳܐ ܕܟܽܠ ܪܰܘܖ̈ܒܳܢܰܝ ܚܰܝ̈ܠܰܘܳܬ݂ܳܐ ܕܝܰܪܚܳܐ ܩܰܕܡܳܝܳܐ</VERS>
      <VERS vnumber="4">ܘܥܰܠ. ܦܳܠܓܽܘܬ݂ܳܐ ܕܝܰܪܚܳܐ ܬܶܢܝܳܢܳܐ. ܕܽܘܕܺܝ ܚܽܘܚܳܝܳܐ. ܘܦܳܠܓܽܘܬܶܗ. ܘܡܰܩܠܽܘܬ ܫܰܠܺܝܛܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="5">ܪܰܒ ܚܰܝܠܳܐ ܬܠܺܝܬܳܝܳܐ ܠܝܰܪܚܳܐ ܬܠܺܝܬܳܝܳܐ. ܒܰܢܝܳܐ ܒܰܪ ܝܽܘܝܳܕ݂ܳܥ ܟܳܗܢܳܐ ܪܺܝܫܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="6">ܗܽܘ ܒܢܰܝ̈ܳܐ ܓܰܢ̱ܒܪܳܐ ܕܰܬܠܳܬܺܝܢ ܘܥܰܠ ܬܠܳܬܺܝܢ ܘܦܳܠܓܽܘܬܶܗ. ܡܺܝܙܒܰܪ ܒܪܶܗ.</VERS>
      <VERS vnumber="7">ܪܒܺܝܥܳܝܳܐ. ܠܝܰܪܚܳܐ ܪܒܺܝܥܳܝܳܐ. ܥܫܳܐܶܝܠ ܐܰܚܽܘܗܝ ܕܝܽܘܐܳܒ. ܘܙܰܒܕܳܐܶܝܠ ܒܪܶܗ ܡܶܢ ܒܳܬܪܶܗ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="8">ܚܡܺܝܫܳܝܳܐ ܠܝܰܪܚܳܐ ܚܡܺܝܫܳܝܳܐ. ܪܰܒܳܐ ܫܰܡܗܽܘܬ݂ ܢܙܳܪܳܚܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="9">ܫܬܺܝܬܳܝܳܐ ܠܝܰܪܚܳܐ ܫܬܺܝܬܳܝܳܐ. ܥܺܝܪܳܐ ܒܰܪ ܥܩܺܝܣ ܬܩܽܘܥܝܳܐ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="10">ܫܒܺܝܥܳܝܳܐ ܠܝܰܪܚܳܐ ܫܒܺܝܥܳܝܳܐ. ܚܳܠܳܨ ܦܳܠܽܘܢܳܝܳܐ. ܡܶܢ ܒܢܰܘ̈ܗܝ ܕܰܐܦܪܶܝܡ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="11">ܬܡܺܝܢܳܝܳܐ ܠܝܰܪܚܳܐ ܬܡܺܝܢܳܝܳܐ. ܣܰܒܟܺܝ ܚܽܘܫܬ݂ܳܝܳܐ ܡܶܢ ܒܶܝܬ݂ ܙܳܪܳܚ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="12">ܬܫܺܝܥܳܝܳܐ ܠܝܰܪܚܳܐ ܬܫܺܝܥܳܝܳܐ. ܐܰܒܺܝܥܳܙܳܪ ܥܬ݂ܽܘܬ݂ܳܝܳܐ ܡܶܢ ܕܒܶܝܬ݂ ܒܶܢܝܳܡܶܝܢ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="13">ܥܣܺܝܪܳܝܳܐ ܠܝܰܪܚܳܐ ܥܣܺܝܪܳܝܳܐ. ܡܳܗܳܪ ܢܛܽܘܦܬ݂ܳܝܳܐ ܡܶܢ ܕܒܶܝܬ݂ ܙܳܪܳܚ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="14">ܕܰܚܕܰܥܣܰܪ ܠܝܰܪܚܳܐ ܕܰܚܕܰܥܣܰܪ. ܒܢܰܝ̈ܳܐ ܦܪܰܥܬܽܘܢܳܝܳܐ ܡܶܢ ܒܢܰܘ̈ܗܝ ܕܰܐܦܪܶܝܡ ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="15">ܕܰܬܪܶܥܣܰܪ ܠܝܰܪܚܳܐ ܕܰܬܪܶܥܣܰܪ. ܢܰܚܕܺܝ ܢܛܽܘܦܬ݂ܳܝܳܐ. ܕܒܶܝܬ݂ ܥܢܽܘܬ݂ܢܺܝܐܶܝܠ. ܘܥܰܠ ܦܳܠܓܽܘܬܶܗ ܥܶܣܪܺܝܢ ܘܰܐܪܒܥܳܐ ܐܰܠܦܺܝ̈ܢ.</VERS>
      <VERS vnumber="16">ܘܥܰܠ ܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ ܠܖ̈ܽܘܒܺܝܠܳܝܶܐ. ܡܕܰܒܪܳܢܳܐ ܐܶܠܺܝܥܳܙܳܪ ܒܰܪ ܙܰܟ݂ܪܺܝ. ܠܫܶܡܥܽܘܢܳܝ̈ܶܐ. ܫܦܰܛܝܳܐ ܒܰܪ ܡܰܥܟܳܐ.</VERS>
      <VERS vnumber="17">ܠܠܶܘܺܝ ܚܫܰܒܝܳܐ ܒܰܪ ܩܡܽܘܐܶܝܠ. ܠܰܐܗܪܽܘܢ ܨܳܕܽܘܩ.</VERS>
      <VERS vnumber="18">ܠܺܝܗܽܘܕ݂ܳܐ ܐܶܠܺܝܗܽܘ ܡܶܢ ܐܰܚܰܘ̈ܗܝ ܕܕܰܘܺܝܕ݂. ܠܺܐܝܣܳܟܳܪ ܥܡܽܘܪܺܝ ܒܰܪ ܡܺܝܟ݂ܳܐܶܝܠ.</VERS>
      <VERS vnumber="19">ܠܰܙܒܳܠܳܘܢ ܫܡܰܥܝܳܐ ܒܰܪ ܥܽܘܒܰܕ݂ܝܳܐ. ܠܢܰܦܬܳܠܺܝ ܝܰܪܡܽܘܬ݂ ܒܰܪ ܥܰܙܪܳܐܝܠ.</VERS>
      <VERS vnumber="20">ܠܰܒܢܰܘ̈ܗܝ ܕܰܐܦܪܶܝܡ ܗܽܘܫܰܥ ܒܰܪ ܥܰܙܰܢܝܳܐ</VERS>
      <VERS vnumber="21">ܠܦܶܠܓܽܘܬ݂ ܫܰܒܛܳܐ ܕܰܡܢܰܫܶܐ. ܝܽܘܐܶܝܠ ܒܰܪ ܦܶܪܝܳܐ. ܘܦܳܠܓܽܘܬ݂ܳܐ ܕܰܡܢܰܫܶܐ ܕܰܒܓܶܠܥܳܕ݂ ܝܰܕܽܘ ܒܰܪ ܙܟܰܪܝܳܐ. ܠܒܶܢܝܳܡܶܝܢ ܥܣܺܝܐܶܝܠ ܒܰܪ ܐܰܒܢܺܝܪ.</VERS>
      <VERS vnumber="22">ܠܕ݂ܳܢ ܥܰܙܪܳܐܝܠ ܒܰܪ ܝܰܪܚܽܘܡ ܗܳܠܶܝܢ ܪܰܘܖ̈ܒܳܢܶܐ ܕܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="23">ܘܠܳܐ ܫܩܰܠ ܕܰܘܺܝܕ݂ ܡܶܢܝܳܢܗܽܘܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܬܰܚܬ. ܡܶܛܽܠ ܕܶܐܡܰܪ ܡܳܪܝܳܐ ܕܢܰܣܓܶܝܘܗܝ ܠܺܝܣܪܳܐܶܝܠ. ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ.</VERS>
      <VERS vnumber="24">ܝܽܘܐܳܒ ܒܰܪ ܨܽܘܪܺܝܳܐ ܫܰܪܺܝ ܕܢܶܡܢܶܐ ܘܠܳܐ ܫܰܠܶܡ ܘܰܗܘܳܐ ܪܽܘܓܙܳܐ ܥܰܠ ܝܺܣܪܳܐܶܝܠ ܘܠܳܐ ܣܠܶܩ ܐܰܝܟ݂ ܡܶܢܝܳܢܳܐ ܕܰܕ݂ܒܰܪܝܰܡܺܝܡ ܠܡܰܠܟܳܐ ܕܰܘܺܝܕ݂. </VERS>
      <VERS vnumber="25">ܘܥܰܠ ܐܰܘܨܖ̈ܶܐ ܕܡܰܠܟܳܐ. ܥܰܙܡܽܘܬ݂ ܒܰܪ ܓܕܰܠܝܳܐܶܝܠ. ܘܥܰܠ ܐܰܘܨܖ̈ܶܐ ܕܰܒܚܰܩܠܳܐ. ܕܰܒܩܽܘܖ̈ܝܳܐ. ܘܰܒܟܰܦܖ̈ܽܘܢܶܐ. ܘܰܒܡܰܓ̈ܕܠܶܐ. ܝܽܘܢܳܬ݂ܳܢ ܒܰܪ ܥܽܘܙܺܝܳܐ.</VERS>
      <VERS vnumber="26">ܘܥܰܠ ܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܚܰܩܠܳܐ ܠܦܽܘܠܚܳܢܳܐ ܕܰܐܪܥܳܐ. ܥܰܙܪܺܝ ܒܰܪ ܟܳܠܽܘܒ.</VERS>
      <VERS vnumber="27">ܘܥܰܠ ܟܰܖ̈ܡܶܐ. ܫܡܰܥܝܳܐ ܪܳܡܬ݂ܳܝܳܐ. ܘܥܰܠ ܡܶܕܶܡ ܕܰܒܟܰܖ̈ܡܶܐ ܠܰܐܘܨܖ̈ܶܐ ܕܚܰܡܪܳܐ. ܙܰܒܕܺܝ ܫܰܦܡܳܝܳܐ.</VERS>
      <VERS vnumber="28">ܘܥܰܠ ܙܰܝ̈ܬܶܐ ܘܫܰܩ̈ܡܶܐ ܕܰܒܥܽܘܡܩܳܐ. ܒܥܶܠܚܰܢܳܢ ܓܳܕ݂ܪܳܝܳܐ. ܘܥܰܠ ܐܰܘܨܖ̈ܶܐ ܕܡܶܫܚܳܐ ܝܰܥܽܘܫ.</VERS>
      <VERS vnumber="29">ܘܥܰܠ ܬܰܘܖ̈ܶܐ ܕܪܳܥܶܝܢ ܒܫܳܖ̈ܽܘܢܶܐ. ܫܰܪܛܺܝ ܫܳܪܽܘܢܳܝܳܐ. ܘܥܰܠ ܬܰܘܖ̈ܶܐ ܕܰܒܥܽܘܡܩܳܐ. ܫܳܦܳܛ ܒܰܪ ܥܕ݂ܳܐܶܝܠ.</VERS>
      <VERS vnumber="30">ܘܥܰܠ ܓܰܡ̈ܠܶܐ. ܐܳܒܝܠ ܐܺܝܫܡܳܥܺܝܠܐ. ܘܥܰܠ ܐܰܬܳܢ̈ܶܐ. ܝܺܗܽܘܕܳܐ ܡܰܪܬܽܘܢܳܝܳܐ.</VERS>
      <VERS vnumber="31">ܘܥܰܠ ܥܳܢ̈ܳܐ ܝܰܙܺܝܙ ܚܰܓܪܳܝܳܐ ܟܽܠܗܽܘܢ ܗܳܠܶܝܢ ܪܰܘܖ̈ܒܳܢܶܐ ܕܩܶܢܝܳܢܳܐ ܕܡܰܠܟܳܐ ܕܰܘܺܝܕ݂.</VERS>
      <VERS vnumber="32">ܘܝܽܘܢܳܬ݂ܳܢ ܚܰܒܺܝܒܶܗ ܕܕܰܘܺܝܕ݂. ܡܳܠܽܘܟܳܐ. ܓܰܒܪܰܐ ܗ̱ܘ ܣܰܟܽܘܠܬ݂ܳܢܳܐ ܘܣܳܦܪܳܐ. ܘܰܚܢܳܢܳܐܶܝܠ ܒܰܪ ܚܰܟ݂ܡܽܘܢܺܝ ܥܰܡ ܒܢܰܘ̈ܗܝ ܕܡܰܠܟܳܐ.</VERS>
      <VERS vnumber="33">ܘܰܐܚܺܝܬ݂ܽܘܦܶܝܠ ܡܳܠܽܘܟܳܐ ܕܡܰܠܟܳܐ. ܘܚܽܘܫܺܝ ܐܰܪܟܳܝܳܐ ܪܳܚܡܶܗ ܕܡܰܠܟܳܐ.</VERS>
      <VERS vnumber="34">ܘܡܶܢ ܒܳܬܰܪ ܐܰܚܺܝܬ݂ܽܘܦܶܝܠ. ܝܽܘܝܳܕ݂ܳܥ ܒܰܪ ܒܰܢܝܳܐ. ܘܰܐܒܺܝܬ݂ܳܪ. ܘܪܰܒ ܚܰܝܠܳܐ ܕܡܰܠܟܳܐ ܝܽܘܐܳܒ. </VERS>
    </CHAPTER>
    <CHAPTER cnumber="28">
      <VERS vnumber="1">ܘܟܰܢܶܫ ܕܰܘܺܝܕ݂ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܫܰܒ̈ܛܶܐ. ܘܪܰܘܖ̈ܒܳܢܶܐ ܕܦܳܠܓܽܘܬ݂ܳܐ ܕܰܡܫܰܡܫܺܝܢ ܠܡܰܠܟܳܐ. ܘܪܰܘܖ̈ܒܳܢܶܐ ܕܰܐܠܦ̈ܶܐ. ܘܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ ܘܕܰܡܫܰܠܛܺܝܢ ܥܰܠ ܩܶܢܝܳܢܳܐ ܘܥܰܠ ܚܰܝ̈ܘܳܬ݂ܳܐ ܕܡܰܠܟܳܐ ܘܕܰܒܢܰܘ̈ܗܝ ܡܗܰܝܡ̈ܢܶܐ. ܘܓܰܢ̱ܒܳܖ̈ܰܝ ܚܰܝܠܳܐ. ܘܶܐܬ݂ܰܘ ܟܽܠܗܽܘܢ ܠܽܐܘܪܺܫܠܶܡ.</VERS>
      <VERS vnumber="2">ܘܶܐܡܰܪ ܠܗܽܘܢ. ܫܽܘܡܥܽܘܢܝ ܐܰܚܰܝ̈ ܘܥܰܡܝ. ܐܶܢܳܐ ܕܶܝܢ ܒܠܶܒܝ ܗܘܳܐ ܗܘܳܐ ܠܡܶܒܢܳܐ ܒܰܝܬܳܐ ܕܰܢܝܳܚܳܐ. ܠܩܺܐܒܽܘܬܳܐ ܕܕ݂ܺܝܰܐܬܺܝܩܺܝ ܕܡܳܪܝܳܐ. ܘܠܰܐܬ݂ܪܳܐ ܕܰܫܟ݂ܺܝܢܬܶܗ ܕܰܐܠܳܗܰܢ. ܘܟܽܠ ܡܶܕܶܡ ܛܰܝܒܶܬ݂ ܗܘܺܝܬ݂ ܠܡܶܒܢܳܐ ܒܰܝܬܳܐ.</VERS>
      <VERS vnumber="3">ܘܡܳܪܝܳܐ ܐܶܡܰܪ ܠܺܝ. ܕܠܳܐ ܬܶܒܢܶܐ ܒܰܝܬܳܐ ܠܫܶܡܝ. ܡܶܛܽܠ ܕܓܰܒܪܳܐ ܐܰܢ̱ܬ ܩܪܰܒܬ݂ܳܢܳܐ. ܘܡܶܛܽܠ ܕܓܰܒܪܳܐ ܐܰܢ̱ܬ. ܕܰܕ݂ܡܳܐ ܣܰܓܺܝܐܳܐ ܐܶܫܰܕܬ. </VERS>
      <VERS vnumber="4">ܘܰܓܒܢܺܝ ܠܺܝ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܡܶܢ ܟܽܠܶܗ ܒܶܝܬ݂ ܐܳܒܝ. ܕܶܐܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ ܠܥܳܠܰܡ. ܡܶܛܽܠ ܕܡܶܢ ܒܶܝܬ݂ ܝܺܗܽܘܕܳܐ ܓܒܳܐ ܠܶܗ ܡܰܠܟܳܐ. ܘܡܶܢ ܫܰܪܒܬ݂ܳܐ ܕܒܶܝܬ݂ ܝܺܗܽܘܕܳܐ ܓܒܳܐ ܠܶܗ ܒܶܝܬ݂ ܐܳܒܝ. ܘܡܶܢ ܒܶܝܬ݂ ܐܳܒܝ ܠܺܝ ܓܒܳܐ ܕܶܐܗܘܶܐ ܡܰܠܟܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="5">ܘܡܶܢ ܟܽܠܗܽܘܢ ܒܢܰܝ̈. ܕܣܰܓܺܝܐܺܝܢ ܒܢܰܝ̈ܳܐ ܕܝܰܗܒܠܺܝ ܡܳܪܝܳܐ. ܓܒܳܐ ܠܰܫܠܶܝܡܽܘܢ ܒܶܪܝ. ܠܡܶܬܰܒ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ ܪܳܡܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="6">ܘܶܐܡܰܪ ܠܺܝ. ܕܰܫܠܶܝܡܽܘܢ ܒܪܳܟ݂. ܗܽܘ ܢܶܒܢܶܐ ܒܰܝܬܝ ܘܕ݂ܳܖ̈ܳܬ݂ܝ. ܡܶܛܽܠ ܕܠܶܗ ܓܒܺܝܬ݂ ܕܢܶܗܘܶܐ ܠܺܝ ܒܪܳܐ. ܘܶܐܢܳܐ ܐܶܗܘܶܐ ܠܶܗ ܐܰܒܳܐ.</VERS>
      <VERS vnumber="7">ܘܰܐܬ݂ܩܶܢ ܟܽܘܪܣܝܳܐ ܕܡܰܠܟܽܘܬܶܗ ܠܥܳܠܰܡ. ܘܶܐܢܗܽܘ ܕܠܳܐ ܢܶܨܒܶܐ ܠܡܶܥܒܰܕ݂ ܦܽܘܩܕܳܢܰܝ̈ ܘܕ݂ܺܝܢܰܝ̈ ܐܰܝܟ݂ ܕܝܰܘܡܳܢܳܐ. ܐܶܦܩܽܘܕ݂ ܒܫܰܒܛܳܐ ܥܰܘܠܶܗ.</VERS>
      <VERS vnumber="8">ܘܳܐܦ ܗܳܫܳܐ ܠܥܺܝܢ ܟܽܠܶܗ ܝܺܣܪܳܐܶܝܠ ܥܰܡܳܐ ܕܡܳܪܝܳܐ. ܘܰܩܕ݂ܳܡ ܡܳܪܝܳܐ ܐܰܠܳܗܰܢ. ܛܰܪܘ ܘܰܬ݂ܒܰܥܘ ܦܽܘܩܕܳܢܰܘ̈ܗܝ ܘܰܐܢ̱ܬܽܘܢ ܬܺܐܪܬܽܘܢ ܐܰܪܥܳܐ ܗܳܕ݂ܶܐ ܠܥܳܠܰܡ ܥܳܠܡܺܝܢ. ܘܬ݂ܰܘܪܬ݂ܽܘܢ ܠܰܒܢܰܝ̈ܟܽܘܢ ܠܥܳܠܰܡ ܥܳܠܡܺܝܢ. ܘܠܳܐ ܬܶܬ݂ܚܰܒܰܠ.</VERS>
      <VERS vnumber="9">ܘܰܐܢ̱ܬ ܫܠܶܝܡܽܘܢ ܒܶܪܝ. ܕܰܥ ܟܽܠܡܳܐ ܕܦܰܩܕܰܢܝ ܡܳܪܝܳܐ ܐܰ‌ܠܳܗܳܐ. ܘܰܦܠܽܘܚܳܝܗܝ ܒܠܶܒܳܐ ܫܰܠܡܳܐ. ܘܰܒܨܶܒܝܳܢܳܐ ܕܢܰܦܫܳܟ݂. ܕܠܳܐ ܡܶܢ ܐܽܘܠܨܳܢ ܡܶܛܽܠ ܕܟܽܠ ܕܺܐܝܬ݂ ܒܠܶܒܳܐ. ܝܳܕܰܥ ܡܳܪܝܳܐ. ܘܟܽܠ ܕܡܶܬ݂ܪܰܥܶܝܢ ܒܢܰܝ̈ܢܳܫܳܐ ܒܖ̈ܶܥܝܳܢܰܝܗܽܘܢ. ܡܶܣܬܰܟܰܠ ܐܶܢ ܬܶܒܥܶܝܘܗܝ. ܢܶܫܬܟܰܚ ܠܳܟ݂. ܘܶܐܢ ܬܶܫܒܩܺܝܘܗܝ. ܢܰܘܒܕ݂ܳܟ݂.</VERS>
      <VERS vnumber="10">ܕܰܥ ܘܰܚܙܺܝ ܕܡܳܪܝܳܐ ܓܒܳܟ݂. ܠܡܶܒܢܳܐ ܒܰܝܬܳܐ ܠܰܫܡܳܐ ܕܩܽܘܕ݂ܫܶܗ ܕܡܳܪܝܳܐ. ܐܶܬ݂ܥܰܫܢ ܘܶܐܬ݂ܓܰܢ̱ܒܪ ܘܰܥܒܶܕ݂.</VERS>
      <VERS vnumber="11">ܘܝܰܗܒ ܕܰܘܺܝܕ݂ ܠܰܫܠܶܝܡܽܘܢ ܒܪܶܗ. ܕܡܽܘܬ݂ܳܐ ܕܰܦܖ̈ܽܘܣܬܕܶܐ. ܘܰܡܫܽܘܚܬ݂ܳܐ ܕܒܰܝܬܳܐ. ܘܕܰܟ݂ܣܽܘܣܛܪܽܘܢ. ܘܰܕ݂ܥܶܠ̈ܝܳܬ݂ܳܐ. ܘܕܶܐܣܛܘ̈ܶܐ ܓܰܘܳܝ̈ܶܐ. ܘܕܶܐܣܛܘ̈ܶܐ ܒܰܖ̈ܳܝܶܐ. ܘܰܕ݂ܥܶܠܳܝ̈ܶܐ ܘܰܕܬܰܚ̈ܬܳܝܶܐ.</VERS>
      <VERS vnumber="12">ܘܰܕ݂ܒܶܝܬ݂ ܓܰܙܳܐ. ܘܰܕ݂ܒܶܝܬ݂ ܬܶܫܡܶܫܬܳܐ ܕܒܰܝܬܶܗ ܕܡܳܪܝܳܐ. ܘܰܕ݂ܒܶܝܬ݂ ܛܰܒܳܚ̈ܶܐ. ܘܰܕ݂ܒܶܝܬ݂ ܫܳܩܰܘ̈ܳܬ݂ܳܐ. ܘܰܕ݂ܒܶܝܬ݂ ܫܖ̈ܰܓܬܳܢܶܐ.</VERS>
      <VERS vnumber="15">ܘܕܽܘܟܬܳܐ ܕܣܳܝܡܺܝܢ ܒܳܗ̇ ܡܢܳܪܬܳܐ ܕܕܰܗܒܳܐ. ܘܰܫܖ̈ܳܓܰܝܗܶܝܢ ܕܕܰܗܒܳܐ. ܘܒܽܘܨܺܝܢܰܝ̈ܗܶܝܢ. ܘܨܶܒܬܗܶܝܢ. ܘܡܳܐܢܰܝ̈ܗܶܝܢ ܕܡܶܫܚܳܐ ܟܽܠ ܡܶܕܶܡ ܟܬܰܒ ܕܰܘܺܝܕ݂. ܘܝܰܗܒ ܠܰܫܠܶܝܡܽܘܢ ܒܪܶܗ.</VERS>
      <VERS vnumber="16">ܦܳܬܽܘܪܳܐ ܕܣܺܐܡܳܐ. ܘܦܳܬܽܘܪܳܐ ܕܕܰܗܒܳܐ. ܠܰܓ̈ܶܐ ܕܣܺܐܡܳܐ. ܘܠܰܓ̈ܶܐ ܕܕܰܗܒܳܐ.</VERS>
      <VERS vnumber="17">ܐܰܖ̈ܬܠܳܝܶܐ. ܘܡܰܫ̈ܠܘܳܬ݂ܳܐ. ܘܫܳܚ̈ܠܶܐ ܕܣܺܐܡܳܐ. ܠܳܐ ܗܘܳܐ ܡܶܢܝܳܢܳܐ ܠܡܰܬ݂ܩܳܠܶܗ ܕܕܰܗܒܗܽܘܢ ܕܡܳܐܢ̈ܶܐ ܗܳܠܶܝܢ.</VERS>
      <VERS vnumber="20">ܘܶܐܡܰܪ ܕܰܘܺܝܕ݂ ܠܰܫܠܶܝܡܽܘܢ ܒܪܶܗ. ܥܫܰܢ. ܘܶܐܬ݂ܓܰܢ̱ܒܪ. ܘܰܥܒܶܕ݂ ܘܠܳܐ ܬܶܕ݂ܚܰܠ. ܘܠܳܐ ܬܙܽܘܥ ܡܶܛܽܠ ܕܡܳܪܶܐ ܡܳܖ̈ܰܘܳܬ݂ܳܐ ܥܰܡܳܟ݂. ܠܳܐ ܢܰܪܦܶܝܟ݂ ܘܠܳܐ ܢܶܫܒܩܳܟ݂. ܥܕܰܡܳܐ ܠܰܐܝܟܳܐ ܕܰܬ݂ܓܰܡܰܪ ܠܡܶܒܢܳܐ ܟܽܠܗܶܝܢ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="21">ܘܗܳܐ ܦܳܠܰܓ̈ܘܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܐܰܫܠܛܶܬ݂ ܐܶܢܽܘܢ ܥܰܠ ܟܽܠܗܶܝܢ ܥܒܺܝ̈ܕܳܬ݂ܳܐ ܕܒܰܝܬܶܗ ܕܡܳܪܝܳܐ. ܘܥܰܡܳܟ݂ ܐܶܢܽܘܢ. ܘܗܶܢܽܘܢ ܡܫܰܠܛܺܝܢ ܥܰܠ ܟܽܠܗܶܝܢ ܥܒܺܝ̈ܕ݂ܳܬܳܐ ܘܗܶܢܽܘܢ ܥܳܒܕܺܝܢ ܠܗܶܝܢ ܒܚܰܟܺܝܡܽܘܬ݂ܳܐ. ܟܽܠ ܥܒܺܝ̈ܕ݂ܳܬܳܐ ܕܡܶܬ݂ܒܰܥ̈ܝܳܢ ܠܰܥܒܺܝ̈ܕ݂ܳܬ݂ܳܐ ܕܒܰܝܬܶܗ ܕܡܳܪܝܳܐ. ܘܗܳܐ ܐܰܩܺܝܡܬ݂ ܥܠܰܝܗܶܝܢ ܫܰܠܺܝܛܳܢ̈ܶܐ ܘܪܰܘܖ̈ܒܳܢܶܐ. ܕܗܶܢܽܘܢ ܢܶܬ݂ܒܥܽܘܢ ܘܢܶܥܒܕ݂ܽܘܢ. ܟܽܠ ܥܒܺܝ̈ܕ݂ܳܬܳܐ ܕܡܶܬ݂ܒܰܥ̈ܝܳܢ. </VERS>
    </CHAPTER>
    <CHAPTER cnumber="29">
      <VERS vnumber="1">ܘܶܐܡܰܪ ܕܰܘܺܝܕ݂ ܡܰܠܟܳܐ ܠܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܫܠܶܝܡܽܘܢ ܗܳܢܳܐ ܒܶܪܝ. ܛܰܠܝܰܐ ܗ̱ܘ ܙܥܽܘܪܳܐ. ܘܠܶܗ ܓܒܳܐ ܡܳܪܝܳܐ ܡܶܢ ܟܽܠܗܽܘܢ ܒܢܰܝ̈. ܡܶܛܽܠ ܕܛܰܠܝܳܐ ܚܰܟܺܝܡ ܘܣܰܟܽܘܠܬ݂ܳܢܰܐ ܗ̱ܘ. ܘܰܥܒܺܝܕܬܳܐ ܗܳܕ݂ܶܐ ܕܶܐܬ݂ܝܰܗܒܰܬ݂ ܠܶܗ. ܠܳܐ ܗܘܳܬ݂ ܙܥܽܘܪܳܐ. ܪܰܒܳܐ ܗ̱ܝ. ܡܶܛܽܠ ܕܰܠܒܰܪܢܳܫܳܐ ܠܳܐ ܐܶܬ݂ܝܰܗܒܰܬ݂ ܗܳܟܰܢܳܐ. ܐܶܬ݂ܥܰܫܢܘ ܘܶܐܬ݂ܓܰܢ̱ܒܪܘ ܒܳܗ̇. ܡܶܛܽܠ ܕܰܕ݂ܡܳܪܝܳܐ ܗ̱ܝ ܐܰܠܳܗܰܢ. </VERS>
      <VERS vnumber="2">ܟܽܠ ܚܰܝ̈ܠܰܝ ܘܟܽܠ ܢܶܟ݂̈ܣܰܝ ܛܰܝܒܶܬ݂. ܟܽܠ ܡܶܕܶܡ ܕܡܶܬ݂ܒܥܶܐ ܠܒܰܝܬܶܗ ܕܡܳܪܝܳܐ ܐܰܠܳܗܝ. ܕܰܗܒܳܐ ܠܕܰܗܒܳܐ. ܘܣܺܐܡܳܐ ܠܣܺܐܡܳܐ. ܘܰܢܚܳܫܳܐ ܠܰܢܚܳܫܳܐ. ܘܦܰܪܙܠܳܐ ܠܦܰܪܙܠܳܐ. ܕܩܰܝ̈ܣܶܐ ܠܩܰܝ̈ܣܶܐ. ܘܰܐܖ̈ܙܶܐ ܠܰܐܖ̈ܙܶܐ. ܟܺܐܦ̈ܶܐ ܛܳܒ̈ܳܬ݂ܳܐ ܘܡܰܖ̈ܓܳܢܝܳܬ݂ܳܐ. </VERS>
      <VERS vnumber="3">ܘܟܽܠ ܡܶܕܶܡ ܕܡܶܬ݂ܒܥܶܐ ܠܶܗ ܠܒܰܝܬܳܐ. ܛܰܝܒܶܬ݂ ܘܬܰܩܢܶܬ݂ ܠܶܗ ܡܶܢ ܡܶܣܟܺܢܽܘܬ݂ܝ. ܘܟܶܣܦܳܐ ܛܰܝܒܶܬ݂ ܠܰܢܦܰܩܬܶܗ ܕܒܰܝܬܳܐ ܕܰܐ‌ܠܳܗܝ ܡܶܢ ܡܶܣܟܺܢܽܘܬ݂ܝ. </VERS>
      <VERS vnumber="4">ܐܳܠܶܦ ܐܰܠܦܺܝ̈ܢ ܟܰܟܖ̈ܶܐ ܕܕܰܗܒܳܐ. ܡܶܢ ܕܰܗܒܳܐ ܛܳܒܳܐ. ܘܬܰܪܬܶܝܢ ܙܰܒܢܺܝ̈ܢ ܐܳܠܶܦ ܐܰܠܦܺܝ̈ܢ ܟܰܟܖ̈ܺܝܢ ܕܟܶܣܦܳܐ. ܠܡܶܩܪܰܡ ܐܶܣ̈ܶܐ ܕܒܰܝܬܳܐ. </VERS>
      <VERS vnumber="5">ܠܰܐܝܟܳܐ ܕܡܶܬ݂ܒܥܶܐ ܕܰܗܒܳܐ. ܢܺܐܙܰܠ ܕܰܗܒܳܐ. ܘܠܰܐܝܟܳܐ ܕܡܶܬ݂ܒܥܶܐ ܣܺܐܡܳܐ. ܢܺܐܙܰܠ ܣܺܐܡܳܐ. ܘܰܠܟܽܠܗܶܝܢ ܥܒܺܝ̈ܕ݂ܳܬܳܐ. ܕܬܶܫܠܰܡ ܥܒܺܝܕܬܳܐ ܒܝܰܪܚܳܗ̇. ܥܒܺܝܕܬܳܐ ܠܳܐ ܬܶܫܬܰܘܚܰܪ. ܐܶܠܳܐ ܕܬܶܫܠܰܡ ܐܰܝܟܰܢܳܐ ܕܡܶܬ݂ܒܥܶܐ ܠܳܗ̇ ܒܚܽܘܫܒܳܢܳܗ̇</VERS>
      <VERS vnumber="6">ܘܶܐܬ݂ܟܰܢܰܫܘ ܪܰܘܖ̈ܒܳܢܶܐ ܕܰܐܒܳܗ̈ܳܬ݂ܳܐ. ܘܪܰܘܖ̈ܒܳܢܶܐ ܕܫܰܒ̈ܛܶܐ ܕܺܝܣܪܳܐܶܝܠ. ܘܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ. ܘܕܰܐܝܠܶܝܢ ܕܫܰܠܺܝܛܺܝܢ ܥܰܠ ܥܒܺܝ̈ܕ݂ܳܬܳܐ ܕܡܰܠܟܳܐ.</VERS>
      <VERS vnumber="7">ܘܝܰܗܒܘ ܠܰܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܕܰܗܒܳܐ ܟܰܟܖ̈ܶܐ ܚܰܡܫܳܐ ܐܰܠܦܺܝ̈ܢ. ܘܰܐܢܟ݂ܳܐ ܛܳܒܳܐ ܠܣܺܝ̈ܠܽܘܢܶܐ. ܡܰܐܬܶܝܢ ܐܰܠܦܺܝ̈ܢ. ܘܣܺܐܡܳܐ ܟܰܟܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܰܢܚܳܫܳܐ ܩܽܘܪܺܝܢܬܳܝܳܐ ܟܰܟܖ̈ܶܐ ܬܡܳܢܬܰܥܣܰܪ ܐܰܠܦܺܝ̈ܢ. ܘܦܰܪܙܠܳܐ ܡܳܐܐ ܐܰܠܦܺܝ̈ܢ ܟܰܟܖ̈ܺܝܢ.</VERS>
      <VERS vnumber="8">ܘܟܶܣܦܳܐ ܘܕܰܗܒܳܐ ܐܰܝܟܰܢܳܐ ܕܡܶܬ݂ܒܥܶܐ ܗܘܳܐ ܠܶܗ. ܝܰܗܒܘ ܒܶܝܬ݂ ܓܰܙܳܐ ܕܒܰܝܬܶܗ ܕܡܳܪܝܳܐ. ܥܰܠ ܐܺܝܕ݂ܳܐ ܕܓܶܪܫܽܘܢ ܓܺܝܙܰܒܪܳܐ.</VERS>
      <VERS vnumber="9">ܘܰܚܕ݂ܺܝܘ ܟܽܠܶܗ ܥܰܡܳܐ ܕܺܝܣܪܳܐܶܝܠ ܒܡܰܘ̈ܗܒܳܬ݂ܳܐ ܗܳܠܶܝܢ. ܡܶܛܽܠ ܕܰܒܠܶܒܳܐ ܫܰܠܡܳܐ ܝܰܗܒ ܐܶܢܶܝܢ ܕܰܘܺܝܕ݂ ܩܕ݂ܳܡ ܡܳܪܝܳܐ. ܘܳܐܦ ܕܰܘܺܝܕ݂ ܚܕ݂ܺܝ ܚܰܕ݂ܽܘܬ݂ܳܐ ܪܰܒܬܳܐ. ܘܫܰܒܰܚ ܬܶܫܒ̈ܚܳܬ݂ܳܐ ܪܰܘܖ̈ܒܳܬ݂ܳܐ ܠܡܳܪܝܳܐ.</VERS>
      <VERS vnumber="10">ܘܒܰܪܶܟ݂ ܕܰܘܺܝܕ݂ ܠܡܳܪܝܳܐ ܩܕ݂ܳܡ ܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܘܶܐܡܰܪ ܕܰܘܺܝܕ݂ ܒܪܺܝܟ݂ ܐܰܢ̱ܬ ܡܳܪܝܳܐ ܐܰܠܳܗܶܗ ܕܺܝܣܪܳܐܶܝܠ ܐܰܒܽܘܢ. ܡܶܢ ܥܳܠ̈ܡܶܐ ܘܰܥܕܰܡܳܐ ܠܥܳܠ̈ܡܶܐ</VERS>
      <VERS vnumber="11">ܡܶܛܽܠ ܕܕ݂ܺܝܠܳܟ݂ ܗܺܝ ܡܳܪܝܳܐ ܪܰܒܽܘܬ݂ܳܐ. ܘܓܰܢ̱ܒܳܪܽܘܬ݂ܳܐ. ܘܬܶܫܒܽܘܚܬܳܐ. ܘܝܳܐܝܽܘܬ݂ܳܐ. ܘܗܶܕ݂ܪܳܐ. ܘܺܐܝܩܳܪܳܐ ܡܶܛܽܠ ܕܰܐܢ̱ܬ ܫܰܠܺܝܛ ܒܰܫܡܰܝܳܐ ܘܒܰܐܪܥܳܐ. ܕܺܝܠܳܟ݂ ܗܺܝ ܡܳܪܝܳܐ ܡܰܠܟܽܘܬ݂ܳܐ. ܘܚܶܟ݂ܡܬ݂ܳܐ. ܘܓܰܢ̱ܒܳܪܽܘܬ݂ܳܐ. ܘܺܝܕܰܥܬ݂ܳܐ</VERS>
      <VERS vnumber="12">ܘܥܽܘܬ݂ܪܳܐ ܘܺܐܝܩܳܪܳܐ ܡܶܢ ܩܕܳܡܰܝܟ ܗ̱ܘ. ܘܰܐܢ̱ܬ ܫܰܠܺܝܛ ܒܟܽܠ ܡܶܕܶܡ. ܘܕ݂ܺܝܠܳܟ݂ ܗܽܘ ܚܰܝܠܳܐ ܘܓܰܢ̱ܒܳܪܽܘܬ݂ܳܐ ܘܰܐܢ̱ܬ ܡܰܘܪܶܒ ܘܰܡܥܰܫܶܢ ܠܟܽܠܗܶܝܢ ܒܶܖ̈ܝܳܬ݂ܳܐ ܕܰܐܢ̱ܬ ܒܪܰܝܬ</VERS>
      <VERS vnumber="13">ܘܳܐܦ ܗܳܫܳܐ ܡܳܪܝܳܐ ܐܰܠܳܗܰܢ. ܡܰܘܕܶܝܢܰܢ ܠܳܟ݂ ܘܰܡܫܰܒܚܺܝܢܰܢ ܠܰܫܡܳܐ ܕܪܰܒܽܘܬܳܟ݂</VERS>
      <VERS vnumber="14">ܡܶܛܽܠ ܕܡܳܢܳܐ ܐܶܢܳܐ ܘܡܳܢܳܐ ܥܰܡܝ. ܡܶܛܽܠ ܕܡܶܢ ܟܽܠܗܽܘܢ ܡܰܠܦܳܢܰܝ̈ ܝܶܠܦܶܬ݂ ܡܶܛܽܠ ܕܽܐܘܪܚܳܟ݂ ܕܚܰܝ̈ܶܐ ܗܺܝ ܥܰܕܰܪܬܰܢܝ. ܘܰܐܢ̱ܬ ܗܽܘ ܣܰܒܪܰܢ ܡܳܪܝܳܐ ܐܰܠܳܗܰܢ</VERS>
      <VERS vnumber="15">ܡܶܛܽܠ ܕܰܚܢܰܢ ܡܰܡܬܠܺܝܢܰܢ ܒܠܰܗܓܳܐ ܕܩܶܕ݂ܪܳܐ. ܘܥܳܡܽܘܖ̈ܶܐ ܚܢܰܢ ܩܕܳܡܰܝܟ. ܙܥܽܘܪܺܝܢ ܒܥܳܠܡܳܐ. ܘܰܐܢ̱ܬ ܫܠܰܛܬ ܒܰܐܒܳܗ̈ܳܬܰܢ ܩܰܕ݂ܡܳܐܺܝܬ݂. ܘܦܰܩܶܕܬ ܐܶܢܽܘܢ ܒܰܐܝܕܳܐ ܐܽܘܪܚܳܐ ܢܺܐܙܽܠܘܢ ܘܢܺܚܽܘܢ</VERS>
      <VERS vnumber="16">ܘܠܳܟ݂ ܚܢܰܢ ܡܫܰܒܚܺܝܢܰܢ ܡܳܪܝܳܐ ܐܰܠܳܗܰܢ. ܕܬܶܦܪܩܰܢ ܡܶܢ ܟܽܠ ܕܡܰܗܪܺܝܢ ܠܰܢ. ܘܰܡܚܰܣܕ݂ܺܝܢ ܠܰܢ ܥܰܡ̈ܡܶܐ. ܘܳܐܡܪܺܝܢ ܠܰܢ. ܕܰܐܝܟܰܐ ܗ̱ܘ ܐܰܠܳܗܟܽܘܢ ܕܦܳܠܚܺܝܢ ܐܢ̱ܬܽܘܢ ܠܶܗ. </VERS>
      <VERS vnumber="17">ܘܝܳܕܰܥ ܐ̱ܢܳܐ ܐܰܠܳܗܝ ܕܰܐܢ̱ܬ ܒܳܕܶܩ ܠܶܒܳܐ. ܘܰܒܗܰܝܡܳܢܽܘܬ݂ܳܐ ܐܰܢ̱ܬ ܪܥܶܐ. ܘܶܐܢܳܐ ܒܗܰܝܡܳܢܽܘܬ݂ܳܐ ܕܠܶܒܝ ܫܰܒܚܶܬ݂ ܗܳܠܶܝܢ ܟܽܠܗܶܝܢ. ܘܳܐܦ ܗܳܫܳܐ ܥܰܡܳܟ݂ ܕܶܐܫܬܟܰܚ ܗܳܪܟܳܐ. ܚܙܺܝܬ݂ ܕܰܒܚܰܕ݂ܽܘܬ݂ܳܐ ܪܰܒܬܳܐ ܡܫܰܒܚܺܝܢ ܠܳܟ݂ ܘܳܐܡܪܺܝܢ</VERS>
      <VERS vnumber="18">ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ ܐܰܒܳܗ̈ܳܬܰܢ. ܛܰܪ ܗܳܠܶܝܢ ܟܽܠܗܶܝܢ ܕܶܐܫܬܰܘܕܺܝܬ ܠܰܢ ܠܥܳܠܰܡ ܘܰܐܦܢܳܐ ܠܶܒܰܢ ܠܕܶܚܠܬܳܟ݂.</VERS>
      <VERS vnumber="19">ܐܶܢܳܐ ܕܰܘܺܝܕ݂ ܥܢܺܝܬ݂ ܘܶܐܡܪܶܬ݂ ܗܳܟܰܢܳܐ. ܡܳܪܝܳܐ ܐܰܠܳܗܝ. ܐܳܦ ܠܰܫܠܶܝܡܽܘܢ ܒܶܪܝ. ܗܰܒ ܠܶܒܳܐ ܫܰܠܡܳܐ. ܠܡܶܛܰܪ ܦܽܘܩܕܳܢܰܝ̈ܟ ܘܣܳܗ̈ܕܘܳܬܳܟ݂ ܘܰܩܝܳܡܳܟ݂. ܘܰܠܡܶܥܒܰܕ݂ ܟܽܠ ܡܶܕܶܡ ܕܦܰܩܶܕܬ. ܘܰܠܡܶܒܢܳܐ ܒܰܝܬܳܐ ܕܛܰܝܒܶܬ݂ ܡܶܛܽܠ ܕܢܶܬ݂ܩܰܕܰܫ ܫܡܳܟ݂ ܪܰܒܳܐ. ܘܢܶܫܬܰܒܰܚ ܒܥܳܠܡܳܐ ܕܰܒܪܰܝܬ ܩܕ݂ܳܡ ܕܳܚܠܰܝ̈ܟ</VERS>
      <VERS vnumber="20">ܘܶܐܡܰܪ ܕܰܘܺܝܕ݂ ܠܟܽܠܶܗ ܥܰܡܳܐ ܕܺܝܣܪܳܐܶܝܠ. ܒܰܪܶܟ݂ܘ ܠܡܳܪܝܳܐ ܐܰܠܳܗܟܽܘܢ ܘܒܰܪܶܟ݂ ܟܽܠܶܗ ܥܰܡܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. ܘܰܢܦܰܠܘ ܘܰܣܓܶܕ݂ܘ ܠܡܳܪܝܳܐ. ܘܒܰܪܶܟ݂ܘ ܐܳܦ ܠܡܰܠܟܳܐ ܕܰܘܺܝܕ݂. ܘܕܰܒܰܚܘ ܕܶܒܚ̈ܶܐ ܩܕ݂ܳܡ ܡܳܪܝܳܐ</VERS>
      <VERS vnumber="21">ܘܩܰܪܶܒܘ ܥܠܰܘ̈ܳܬ݂ܳܐ ܩܕ݂ܳܡ ܡܳܪܝܳܐ ܡܶܢ ܒܳܬܰܪ ܝܰܘܡܳܐ ܗܰܘ. ܬܰܘܖ̈ܶܐ ܐܳܠܶܦ. ܘܕܶܟܖ̈ܶܐ ܐܳܠܶܦ. ܘܶܐܡܖ̈ܶܐ ܐܳܠܶܦ. ܘܢܽܘ̈ܩܳܝܶܐ ܣܰܓܺܝ ܘܳܐܦ ܠܗܽܘܢ ܕܰܒܰܚܘ ܕܶܒ̈ܚܳܬ݂ܳܐ ܣܰܓܺܝ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="22">ܘܶܐܟܰܠܘ ܘܶܐܫܬܺܝܘ ܩܕ݂ܳܡ ܡܳܪܝܳܐ ܒܝܰܘܡܳܐ ܗܰܘ. ܒܚܰܕ݂ܽܘܬ݂ܳܐ ܪܰܒܬܳܐ ܘܰܐܩܺܝܡܘ ܒܡܰܠܟܽܘܬ݂ܳܐ ܠܰܫܠܶܝܡܽܘܢ ܒܪܶܗ ܕܕܰܘܺܝܕ݂. ܘܰܠܨܳܕܽܘܩ ܐܰܩܺܝܡܘ ܟܳܗܢܳܐ</VERS>
      <VERS vnumber="23">ܘܺܝܬ݂ܶܒ ܫܠܶܝܡܽܘܢ ܥܰܠ ܟܽܘܪܣܰܝ ܡܰܠܟܽܘܬܶܗ ܕܡܳܪܝܳܐ. ܠܰܡܩܳܡ ܒܡܰܠܟܽܘܬ݂ܳܐ ܚܠܳܦ ܕܰܘܺܝܕ݂ ܐܰܒܽܘܗܝ ܘܰܐܨܠܰܚ. ܘܶܐܫܬܡܰܥ ܠܶܗ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="24">ܘܟܽܠ ܒܢܰܘ̈ܗܝ ܕܡܰܠܟܳܐ ܕܰܘܺܝܕ݂. ܐܰܫܠܶܡܘ ܠܰܫܠܶܝܡܽܘܢ ܒܪܶܗ</VERS>
      <VERS vnumber="25">ܘܰܐܘܪܒܶܗ ܡܳܪܝܳܐ ܠܰܫܠܶܝܡܽܘܢ ܠܥܶܠ. ܠܥܺܝܢ ܟܽܠܶܗ ܝܺܣܪܳܐܶܝܠ. ܘܝܰܗܒ ܥܠܰܘܗܝ ܙܺܝܘܳܐ ܕܡܰܠܟܽܘܬ݂ܳܐ ܕܰܠܚܰܕ݂ ܡܶܢ ܡܰܠ̈ܟܶܐ ܕܺܝܣܪܳܐܶܝܠ. ܕܰܗܘܰܘ ܩܕܳܡܰܘܗܝ. ܠܳܐ ܕܳܡܶܐ</VERS>
      <VERS vnumber="26">ܘܕܰܘܺܝܕ݂ ܒܪܶܗ ܕܺܐܝܫܰܝ. ܐܰܩܺܝܡ ܒܡܰܠܟܽܘܬܶܗ ܠܰܫܠܶܝܡܽܘܢ ܒܪܶܗ. ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="27">ܘܝܰܘ̈ܡܳܬ݂ܳܐ ܕܩܳܡ ܕܰܘܺܝܕ݂ ܒܡܰܠܟܽܘܬ݂ܳܐ ܥܰܠ ܟܽܠܶܗ ܝܺܣܪܳܐܶܝܠ. ܐܰܪܒܥܺܝܢ ܫܢܺܝ̈ܢ. ܒܚܶܒܪܽܘܢ ܩܳܡ ܒܡܰܠܟܽܘܬ݂ܳܐ ܫܒܰܥ ܫܢܺܝ̈ܢ ܘܒܽܐܘܪܺܫܠܶܡ ܩܳܡ ܒܡܰܠܟܽܘܬ݂ܳܐ ܬܠܳܬܺܝܢ ܘܰܬ݂ܠܳܬ݂ ܫܢܺܝ̈ܢ. ܥܰܠ ܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ</VERS>
      <VERS vnumber="28">ܘܡܺܝܬ݂ ܕܰܘܺܝܕ݂ ܒܪܶܗ ܕܺܐܝܫܰܝ ܒܣܰܝܒܽܘܬ݂ܳܐ ܛܳܒܬ݂ܳܐ. ܣܐܶܒ ܘܰܣܒܰܥ ܝܰܘ̈ܡܰܝ ܚܰܝܰܘ̈ܗܝ. ܘܺܝܪܶܒ ܒܥܽܘܬ݂ܪܳܐ ܕܥܳܠܡܳܐ. ܘܒܺܐܝܩܳܪܶܗ ܘܩܳܡ ܒܡܰܠܟܽܘܬ݂ܳܐ ܫܠܶܝܡܽܘܢ ܒܪܶܗ ܒܳܬܪܶܗ</VERS>
      <VERS vnumber="29">ܘܦܶܬܓܳܡܰܘ̈ܗܝ ܕܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܶܢܽܘܢ ܟܬܺܝܒܺܝܢ ܒܦܶܬܓܳܡܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܘܰܒܦܶܬܓܳܡܰܘ̈ܗܝ ܕܢܳܬܳܢ ܢܒܺܝܳܐ. ܘܰܒܦܶܬܓܳܡܰܘ̈ܗܝ ܕܓܳܕ݂ ܢܒܺܝܳܐ</VERS>
      <VERS vnumber="30">ܘܟܽܠܳܗ̇ ܡܰܠܟܽܘܬܶܗ ܘܓܰܢ̱ܒܳܪܽܘܬܶܗ. ܘܙܰܒܢ̈ܶܐ ܕܰܥܒܰܪܘ ܥܠܰܘܗܝ ܘܥܰܠ ܝܺܣܪܳܐܶܝܠ. ܘܥܰܠ ܟܽܠ ܡܰܠܟܽܘܬ݂ ܐܰܪܥܶܗ. ܡܶܛܽܠ ܕܰܥܒܰܕ݂ ܕܰܘܺܝܕ݂ ܫܰܦܺܝܪ ܩܕ݂ܳܡ ܡܳܪܝܳܐ. ܘܠܳܐ ܥܒܰܪ ܡܶܢ ܟܽܠ ܡܶܕܶܡ ܕܦܰܩܕܶܗ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.</VERS>
    </CHAPTER>
  </BIBLEBOOK>
  <BIBLEBOOK bname="2 Chronicles" bnumber="14" bsname="2Ch">
    <CHAPTER cnumber="1">
      <VERS vnumber="1">ܘܶܐܬ݂ܥܰܫܰܢ ܫܠܶܝܡܽܘܢ ܒܪܶܗ ܕܕܰܘܺܝܕ݂ ܒܡܰܠܟܽܘܬܶܗ. ܘܡܳܪܝܳܐ ܐܰܠܳܗܶܗ ܥܰܡܶܗ. ܘܰܐܘܪܒܶܗ ܠܥܶܠ ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ</VERS>
      <VERS vnumber="2">ܘܶܐܡܰܪ ܫܠܶܝܡܽܘܢ ܠܟܽܠܶܗ ܝܺܣܪܳܐܶܝܠ. ܠܪܰܘܖ̈ܒܳܢܶܐ ܕܰܐܠܦ̈ܶܐ ܘܰܕ݂ܡܰܐܘ̈ܳܬ݂ܳܐ. ܘܰܠܕܰܝܳܢ̈ܶܐ. ܘܰܠܟܽܠܗܽܘܢ ܪܰܘܖ̈ܒܳܢܶܐ. ܖ̈ܺܝܫܶܐ ܕܰܐܒܳܗ̈ܳܬ݂ܳܐ</VERS>
      <VERS vnumber="3">ܘܶܐܙܰܠ ܫܠܶܝܡܽܘܢ ܘܟܽܠ ܥܰܡܳܐ ܕܺܐܝܬ݂ ܥܰܡܶܗ. ܠܒܽܘܣܳܡܳܐ ܪܰܒܳܐ ܕܰܗܘܳܐ ܒܓܶܒܥܽܘܢ ܩܪܺܝܬ݂ܳܐ. ܡܶܛܽܠ ܕܬܰܡܳܢ ܗܘܳܐ ܡܰܫܟܢܳܐ ܕܥܺܐܕ݂ܳܐ ܕܡܳܪܝܳܐ. ܕܰܥܒܰܕ ܡܽܘܫܶܐ ܥܰܒܕܶܗ ܕܡܳܪܝܳܐ ܒܡܰܕܒܪܳܐ ܠܽܘܩܒܰܠ ܩܺܐܒܽܘܬܶܗ ܕܡܳܪܝܳܐ</VERS>
      <VERS vnumber="4">ܘܰܐܣܩܳܗ̇ ܗܘܳܐ ܕܰܘܺܝܕ݂ ܡܶܢ ܩܪܺܝܬ݂ܳܐ ܕܟܰܦܖ̈ܽܘܢܶܐ. ܐܰܝܟܳܐ ܕܰܐܬ݂ܩܶܢ ܗܘܳܐ ܠܳܗ̇ ܕܰܘܺܝܕ݂ ܕܽܘܟܬܳܐ. ܡܶܛܽܠ ܕܰܢܩܰܫ ܗܘܳܐ ܠܳܗ̇ ܡܰܫܟܢܳܐ ܒܽܐܘܪܺܫܠܶܡ</VERS>
      <VERS vnumber="5">ܘܡܰܕ݂ܒܚܳܐ ܕܰܢܚܳܫܳܐ ܕܰܥܒܰܕ݂ ܗܘܳܐ ܒܰܨܠܳܝܶܐܠ ܒܰܪ ܐܽܘܪܺܝ. ܒܰܪ ܚܽܘܪ. ܣܺܝܡ ܗܘܳܐ ܩܕ݂ܳܡ ܡܰܫܟܢܳܐ ܕܡܳܪܝܳܐ. ܘܬܰܒܥܶܗ ܗܘܳܐ ܫܠܶܝܡܽܘܢ ܘܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ.</VERS>
      <VERS vnumber="6">ܘܰܐܣܶܩ ܗܘܳܐ ܫܠܶܝܡܽܘܢ ܬܰܡܳܢ ܥܰܠ ܡܰܕ݂ܒܚܳܐ ܕܰܢܚܳܫܳܐ. ܩܕ݂ܳܡ ܡܳܪܝܳܐ. ܕܺܐܝܬ݂ ܗܘܳܐ ܒܡܰܫܟܢܳܐ ܕܥܺܐܕ݂ܳܐ. ܘܩܰܪܶܒ ܥܠܰܘܗܝ ܥܠܰܘ̈ܳܬ݂ܳܐ ܐܳܠܶܦ</VERS>
      <VERS vnumber="7">ܒܠܺܠܝܳܐ ܗܰܘ ܐܶܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܚܶܠܡܳܐ ܕܠܺܠܝܳܐ. ܘܶܐܡܰܪ ܠܶܗ ܡܳܪܝܳܐ. ܫܐܰܠ ܡܶܕܶܡ. ܘܶܐܬܶܠ ܠܳܟ݂</VERS>
      <VERS vnumber="8">ܘܶܐܡܰܪ ܫܠܶܝܡܽܘܢ ܠܡܳܪܝܳܐ. ܐܰܢ̱ܬ ܥܒܰܕܬ ܥܰܡ ܕܰܘܺܝܕ݂ ܐܳܒܝ ܚܶܣܕ݂ܳܐ ܪܰܒܳܐ. ܘܰܐܩܺܝܡܬܳܢܝ ܠܺܝ ܒܡܰܠܟܽܘܬ݂ܳܐ ܡܶܢ ܒܳܬܪܶܗ.</VERS>
      <VERS vnumber="9">ܘܳܐܦ ܗܳܫܳܐ ܡܳܪܝܳܐ ܐܰܠܳܗܝ. ܢܶܫܖ̈ܳܢ ܡܶܟܺܝܠ ܡܶܠܰܝ̈ܟ ܕܡܰܠܶܠܬ ܥܰܡ ܕܰܘܺܝܕ݂ ܐܳܒܝ. ܡܶܛܽܠ ܕܰܐܢ̱ܬ ܐܰܩܺܝܡܬܳܢܝ ܥܰܠ ܥܰܡܳܐ ܗܳܢܳܐ. ܘܣܰܓܺܝܐܰܐ ܗ̱ܘ ܐܰܝܟ݂ ܥܰܦܪܳܐ ܕܰܐܪܥܳܐ</VERS>
      <VERS vnumber="10">ܘܳܐܦ ܗܳܫܳܐ ܚܶܟ݂ܡܬ݂ܳܐ ܘܺܝܕܰܥܬ݂ܳܐ ܗܰܒܠܺܝ. ܕܶܐܗܘܶܐ ܥܳܐܶܠ ܘܢܳܦܶܩ ܒܪܺܝܫܶܗ ܕܥܰܡܳܐ ܡܶܛܽܠ ܕܡܰܢܽܘ ܡܶܫܟܰܚ ܠܰܡܕ݂ܳܢܶܗ ܠܥܰܡܳܟ݂ ܗܳܢܳܐ ܪܰܒܳܐ</VERS>
      <VERS vnumber="11">ܘܶܐܡܰܪ ܡܳܪܝܳܐ ܠܰܫܠܶܝܡܽܘܢ. ܚܠܳܦ ܕܰܗܘܳܬ݂ ܗܳܕ݂ܶܐ ܒܪܶܥܝܳܢܳܟ݂. ܘܠܳܐ ܫܐܶܠܬ ܠܳܟ݂ ܢܶܟ݂ܣ̈ܶܐ ܘܺܐܝܩܳܪܳܐ. ܘܠܳܐ ܢܰܦ̈ܫܳܬܳܐ ܕܰܒܥܶܠܕܒܳܒܰܝ̈ܟ. ܘܠܳܐ ܫܐܶܠܬ ܠܳܟ݂ ܝܰܘ̈ܡܳܬܶܐ ܣܰܓܺܝ̈ܐܶܐ ܕܬܺܚܶܐ ܒܗܽܘܢ. ܘܰܫܐܶܠܬ ܠܳܟ݂ ܚܶܟ݂ܡܬ݂ܳܐ ܘܺܝܕܰܥܬ݂ܳܐ. ܕܰܬܕ݂ܽܘܢ ܠܥܰܡܝ ܕܰܐܩܺܝܡܬܳܟ݂ ܒܡܰܠܟܽܘܬ݂ܳܐ ܥܠܰܘܗܝ</VERS>
      <VERS vnumber="12">ܘܳܐܦ ܡܶܕܶܡ ܕܠܳܐ ܫܐܶܠܬ. ܝܳܗܶܒ ܐ̱ܢܳܐ ܠܳܟ݂. ܚܶܟ݂ܡܬ݂ܳܐ ܘܺܝܕܰܥܬ݂ܳܐ. ܘܥܽܘܬ݂ܪܳܐ. ܘܢܶܟ݂ܣ̈ܶܐ. ܘܺܐܝܩܳܪܳܐ. ܕܠܳܐ ܗܘܳܐ ܐܰܟ݂ܘܳܬܳܟ݂. ܒܡܰܠ̈ܟܶܐ ܟܽܠܗܽܘܢ ܕܩܳܡܘ ܩܕܳܡܰܝܟ. ܘܒܳܬ݂ܪܳܟ݂ ܠܳܐ ܢܩܽܘܡ ܐܰܟ݂ܘܳܬܳܟ݂</VERS>
      <VERS vnumber="13">ܘܶܐܬ݂ܳܐ ܫܠܶܝܡܽܘܢ ܠܒܽܘܣܳܡܳܐ ܪܰܒܳܐ ܕܺܐܝܬ݂ ܒܓܶܒܥܽܘܢ ܩܪܺܝܬ݂ܳܐ ܕܡܶܢ ܡܰܕܢܚܳܐ ܕܽܐܘܪܺܫܠܶܡ. ܡܶܢ ܩܕ݂ܳܡ ܡܰܫܟܢܳܐ ܕܥܺܐܕ݂ܳܐ. ܘܰܐܡܠܶܟ݂ ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="14">ܘܟܰܢܶܫ ܫܠܶܝܡܽܘܢ ܙܰܘ̈ܓܶܐ ܘܦܰܖ̈ܳܫܶܐ. ܘܰܗܘܰܘ ܠܶܗ ܐܳܠܶܦ ܘܰܐܪܒܰܥܡܳܐܐ ܙܰܘܓܺܝ̈ܢ. ܘܰܬܪܶܥܣܰܪ ܐܰܠܦܺܝ̈ܢ ܦܰܖ̈ܳܫܺܝܢ ܘܰܐܩܺܝܡ ܐܶܢܽܘܢ ܠܙܰܘ̈ܓܶܐ ܒܩܽܘܖ̈ܝܳܐ. ܘܡܶܢܗܽܘܢ ܗܘܰܘ ܥܰܡ ܡܰܠܟܳܐ ܒܽܐܘܪܺܫܠܶܡ</VERS>
      <VERS vnumber="15">ܘܝܰܗܒ ܡܰܠܟܳܐ ܟܶܣܦܳܐ ܒܽܐܘܪܺܫܠܶܡ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܚܳܠܳܐ ܕܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ</VERS>
      <VERS vnumber="16">ܘܙܳܒܢܺܝܢ ܗܘܰܘ ܖ̈ܰܟܫܳܐ ܠܰܫܠܶܝܡܽܘܢ ܡܶܢ ܡܶܨܪܶܝܢ. ܘܡܶܢ ܡܕ݂ܺܝܢܰܬ݂ ܐܰܦܶܠܳܝ̈ܶܐ. ܬܰܓܳܖ̈ܰܘܗܝ ܕܡܰܠܟܳܐ. ܡܶܢ ܡܕ݂ܺܝܢܰܬ݂ ܐܰܦܶܠܳܝ̈ܶܐ ܒܰܕ݂ܡܰܝ̈ܳܐ</VERS>
      <VERS vnumber="17">ܘܣܳܠܩܺܝܢ ܘܙܳܒܢܺܝܢ ܙܰܘܓܳܐ ܡܶܢ ܡܶܨܪܶܝܢ ܒܫܶܬܡܳܐܐ ܕܟܶܣܦܳܐ. ܘܣܽܘܣܝܳܐ ܒܰܡܳܐܐ ܘܚܰܡܫܺܝܢ ܘܗܳܟܰܢܳܐ ܠܟܽܠ ܡܰܠ̈ܟܶܐ ܚܺܝܬ݂ܳܝ̈ܶܐ. ܘܡܰܠܟܰܝ̈ ܐܰܕܽܘܡ. ܘܒܺܐܝܕܰܝ̈ܗܽܘܢ ܡܰܦܩܺܝܢ. </VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܡܰܪ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ. ܘܒܰܝܬܳܐ ܕܡܰܠܟܽܘܬܶܗ.</VERS>
      <VERS vnumber="2">ܘܰܡܢܳܐ ܐܶܢܽܘܢ ܫܠܶܝܡܽܘܢ ܫܰܒܥܺܝܢ ܐܰܠܦܺܝ̈ܢ ܓܰܒܖ̈ܺܝܢ ܫܩܺܝ̈ܠܰܝ ܩܽܘ̈ܦܶܐ. ܘܰܬܡܳܢܺܝܢ ܐܰܠܦܺܝ̈ܢ ܓܰܒܖ̈ܶܐ ܦܳܣܽܘ̈ܠܶܐ ܒܛܽܘܪܳܐ. ܘܫܰܠܺܝܛܺܝܢ ܥܠܰܝܗܽܘܢ ܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="3">ܘܫܰܕܰܪ ܫܠܶܝܡܽܘܢ ܠܘܳܬ݂ ܚܺܝܪܳܡ ܡܰܠܟܳܐ ܕܨܽܘܪ. ܘܶܐܡܰܪ ܠܶܗ. ܐܰܝܟܰܢܳܐ ܕܰܥܒܰܕܬ ܥܰܡ ܕܰܘܺܝܕ݂ ܐܳܒܝ ܚܶܣܕ݂ܳܐ ܪܰܒܳܐ. ܘܫܰܕܰܪܬ ܠܶܗ ܐܰܖ̈ܙܶܐ. ܠܡܶܒܢܳܐ ܠܶܗ ܒܰܝܬܳܐ. ܠܡܶܬܰܒ ܒܶܗ. </VERS>
      <VERS vnumber="4">ܘܗܳܐ ܐܶܢܳܐ ܒܳܢܶܐ ܐ̱ܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰܠܳܗܝ. ܠܰܡܩܰܕܳܫܽܘ ܠܶܗ ܘܠܰܡܩܰܪܳܒܽܘ ܩܕܳܡܰܘܗܝ ܩܰܛܖ̈ܽܘܩܶܐ ܕܒܶܣ̈ܡܶܐ. ܠܡܰܢܗܳܪܽܘ ܫܖ̈ܳܓܶܐ ܐܰܡܺܝܢܳܐܺܝܬ. ܘܕܶܒܚ̈ܶܐ ܠܰܡܩܰܪܳܒܽܘ ܒܨܰܦܪܳܐ ܘܰܒܪܰܡܫܳܐ. ܒܫܰܒ̈ܶܐ ܘܰܒܪܺܝܫ ܝܰܖ̈ܚܶܐ. ܘܰܒܥܺܐܕ̈ܶܐ ܕܡܳܪܝܳܐ ܐܰܠܳܗܰܢ. ܗܳܕ݂ܶܐ ܓܙܰܪܘ ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="5">ܘܒܰܝܬܳܐ ܕܶܐܢܳܐ ܒܳܢܶܐ ܐ̱ܢܳܐ. ܪܰܒܽ ܗ̱ܘ ܛܳܒ. ܡܶܛܽܠ ܕܪܰܒܽ ܗ̱ܘ ܓܶܝܪ ܡܳܪܝܳܐ ܐܰܠܳܗܰܢ ܡܶܢ ܟܽܠܗܽܘܢ ܡܰܠ̈ܟܶܐ.</VERS>
      <VERS vnumber="6">ܘܡܰܢܽܘ ܐܺܝܬ݂ ܒܶܗ ܚܰܝܠܳܐ ܠܡܶܒܢܳܐ ܠܶܗ ܒܰܝܬܳܐ. ܡܶܛܽܠ ܕܰܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܶܗ. ܘܡܳܢܳܐ ܚܫܺܝܒ ܐ̱ܢܳܐ ܕܶܐܒܢܶܐ ܠܶܗ ܒܰܝܬܳܐ. ܐܰܘ ܕܰܐܣܶܩ ܠܶܗ ܩܰܛܖ̈ܽܘܩܶܐ ܕܒܶܣ̈ܡܶܐ.</VERS>
      <VERS vnumber="7">ܡܶܟܺܝܠ ܫܰܕܰܪ ܠܺܝ ܓܰܒܪܳܐ ܚܰܕ݂ ܚܰܟܺܝܡܳܐ. ܕܢܶܥܒܶܕ݂ ܒܕܰܗܒܳܐ ܘܰܒܟܶܣܦܳܐ. ܘܰܢܚܳܫܳܐ ܘܦܰܪܙܠܳܐ. ܘܰܐܪܓܘܳܢܳܐ ܘܣܳܣܓܰܘܢܳܐ. ܘܰܒܬܶܟܠܬܳܐ. ܘܰܒܒܽܘܨܳܐ. ܘܝܳܕܰܥ ܠܡܰܪܡܳܝܽܘ ܩܠܺܝ̈ܕܶܐ ܥܰܡ ܚܰܟܺܝ̈ܡܶܐ ܕܺܐܝܬ݂ ܒܺܝܗܽܘܕܳܐ. ܘܒܽܐܘܪܺܫܠܶܡ. ܕܰܐܬ݂ܩܶܢ ܕܰܘܺܝܕ݂ ܐܳܒܝ.</VERS>
      <VERS vnumber="8">ܘܫܰܕܰܪ ܠܺܝ ܩܰܝ̈ܣܶܐ ܕܰܐܪܙܳܐ ܘܰܕ݂ܩܰܛܖ̈ܽܘܩܶܐ ܘܕܶܐܫܟܳܪܥܳܐ ܡܶܢ ܠܶܒܢܳܢ. ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܕܥܰܒܕܰܝ̈ܟ ܝܳܕ݂ܥܺܝܢ ܠܡܶܦܣܰܩ ܐܰܖ̈ܙܶܐ ܡܶܢ ܠܶܒܢܳܢ. ܘܗܳܐ ܥܰܒ̈ܕܰܝ ܥܰܡ ܥܰܒ̈ܕܰܝܟ.</VERS>
      <VERS vnumber="9">ܢܶܗܘܽܘܢ ܡܰܝܬܶܝܢ ܠܺܝ ܩܰܝ̈ܣܶܐ ܣܰܓܺܝ. ܡܶܛܽܠ ܕܒܰܝܬܳܐ ܕܒܳܢܶܐ ܐ̱ܢܳܐ. ܪܰܒܽ ܗ̱ܘ ܛܳܒ. ܘܰܕܬܶܡܗܰܐ ܗ̱ܘ</VERS>
      <VERS vnumber="10">ܘܶܐܢܳܐ ܡܰܝܬܶܐ ܐ̱ܢܳܐ ܢܰܓܳܖ̈ܶܐ ܕܽܐܘܡܳܢܺܝܢ ܘܶܐܢܳܐ ܝܳܗܶܒ ܐ̱ܢܳܐ ܚܶܛ̈ܶܐ ܣܰܝܒܳܪܬܳܐ ܠܥܰܒܕܰܝ̈ܟ. ܟܽܘܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܰܣܥܳܖ̈ܶܐ ܥܶܣܪܺܝܢ ܐܰܠܦܺܝ̈ܢ. ܘܚܰܡܪܳܐ ܖ̈ܶܒܥܶܐ ܥܶܣܪܺܝܢ ܐܰܠܦܺܝ̈ܢ. ܘܡܶܫܚܳܐ ܖ̈ܶܒܥܶܐ ܥܶܣܪܺܝܢ ܐܰܠܦܺܝ̈ܢ</VERS>
      <VERS vnumber="11">ܘܶܐܡܰܪ ܚܺܝܪܳܡ ܡܰܠܟܳܐ ܕܨܽܘܪ. ܒܰܟ݂ܬ݂ܳܒܳܐ. ܘܫܰܕܰܪ ܠܘܳܬ݂ ܫܠܶܝܡܽܘܢ ܘܶܐܡܰܪ ܠܶܗ. ܡܶܛܽܠ ܕܰܪܚܶܡ ܡܳܪܝܳܐ ܠܥܰܡܶܗ. ܐܰܩܺܝܡܳܟ݂ ܥܠܰܝܗܽܘܢ ܡܰܠܟܳܐ.</VERS>
      <VERS vnumber="12">ܘܶܐܡܰܪ ܚܺܝܪܳܡ. ܒܪܺܝܟ݂ܽ ܗ̱ܘ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܕܰܒܪܳܐ ܫܡܰܝܳܐ ܘܰܐܪܥܳܐ. ܘܝܰܗܒ ܠܕܰܘܺܝܕ݂ ܒܪܳܐ ܚܰܟܺܝܡܳܐ. ܡܶܫܬܰܘܕܰܥ ܘܡܶܬ݂ܒܰܝܰܢ. ܘܰܗܘܳܬ݂ ܡܶܢ ܪܶܥܝܳܢܶܗ ܠܡܶܒܢܳܐ ܒܰܝܬܳܐ ܠܡܳܪܝܳܐ. ܘܒܰܝܬܳܐ ܠܡܰܠܟܽܘܬܶܗ.</VERS>
      <VERS vnumber="13">ܘܳܐܦ ܗܳܫܳܐ ܫܰܕܪܶܬ݂ ܠܳܟ݂ ܓܰܒܪܳܐ ܚܰܟܺܝܡܳܐ ܝܳܕܰܥ ܡܒܰܝܢܳܢܽܘܬ݂ܳܐ. ܠܚܺܝܪܳܡ.</VERS>
      <VERS vnumber="14">ܒܰܪ ܐܰܢ̱ܬܬ݂ܳܐ ܗܽܘ ܐܰܪܡܰܠܬܳܐ ܡܶܢ ܒܶܝܬ݂ ܕܳܢ. ܘܰܐܒܽܘܗܝ ܓܰܒܪܳܐ ܗܘܳܐ ܐܽܘܡܳܢܳܐ. ܝܳܕܰܥ ܠܡܶܥܒܰܕ݂ ܒܕܰܗܒܳܐ ܘܰܒܟܶܣܦܳܐ. ܘܒܰܢܚܳܫܳܐ. ܘܰܒܦܰܪܙܠܳܐ. ܘܰܒܟܺܐܦ̈ܶܐ. ܘܰܒܩܰܝ̈ܣܶܐ. ܘܒܰܐܪܓܘܳܢܳܐ. ܘܰܒܬܶܟܠܬܳܐ. ܘܰܒܒܽܘܨܳܐ. ܘܰܒܣܳܣܓܰܘܢܳܐ. ܘܒܶܐܣܦܰܝܢܺܝܩܳܐ. ܠܡܶܥܒܰܕ݂ ܩܠܺܝ̈ܕܶܐ ܠܬܰܖ̈ܥܶܐ. ܘܰܠܡܶܥܒܰܕ݂ ܟܽܠ ܐܽܘܡܳܢܘ. ܕܶܐܬ݂ܺܝܗܶܒ ܠܶܗ ܡܶܢ ܩܕ݂ܳܡ ܡܳܪܝܳܐ. ܡܶܢ ܚܰܟܺܝܡܰܝ̈ܟ ܘܚܰܟܺܝܡܰܘ̈ܗܝ ܕܡܳܪܰܢ ܕܰܘܺܝܕ݂ ܐܰܒܽܘܟ݂</VERS>
      <VERS vnumber="15">ܘܳܐܦ ܗܳܫܳܐ ܚܶܛ̈ܶܐ. ܘܰܣܥܳܖ̈ܶܐ. ܘܡܶܫܚܳܐ. ܘܚܰܡܪܳܐ. ܕܶܐܡܰܪ ܡܳܪܝ ܠܰܡܫܰܕܳܪܽܘ ܠܥܰܒܕܰܘ̈ܗܝ. ܢܫܰܕܰܪ</VERS>
      <VERS vnumber="16">ܘܰܚܢܰܢ ܢܶܦܣܽܘܩ ܐܰܖ̈ܙܶܐ ܡܶܢ ܠܶܒܢܳܢ ܐܰܝܟ݂ ܨܶܒܝܳܢܳܟ݂. ܘܰܐܝܟ݂ ܡܽܘܫ̈ܚܳܬܳܟ݂. ܘܢܰܝܬܶܐ ܐܶܢܽܘܢ ܠܳܟ݂. ܘܢܰܪܡܶܐ ܐܶܢܽܘܢ ܒܝܰܡܳܐ ܕܝܽܘܦܺܐ. ܘܰܐܢ̱ܬ ܬܰܣܶܩ ܐܶܢܽܘܢ ܠܽܐܘܪܺܫܠܶܡ</VERS>
      <VERS vnumber="17">ܘܟܰܢܶܫ ܫܠܶܝܡܽܘܢ ܟܽܠ ܓܰܒܖ̈ܶܐ ܓܺܝܽܘܖ̈ܶܐ ܕܰܗܘܰܘ ܒܰܐܪܥܳܐ ܕܺܝܣܪܳܐܶܝܠ. ܒܳܬܰܪ ܡܶܢܝܳܢܳܐ ܕܰܡܢܳܐ ܐܶܢܽܘܢ ܕܰܘܺܝܕ݂ ܐܰܒܽܘܗܝ.</VERS>
      <VERS vnumber="18">ܘܶܐܫܟܰܚ ܡܳܐܐ ܘܚܰܡܫܺܝܢ ܐܰܠܦܺܝ̈ܢ ܘܰܬܠܳܬܳܐ ܐܰܠܦܺܝ̈ܢ. ܘܫܶܬܡܳܐܐ. ܘܰܥܒܰܕ݂ܘ ܡܶܢܗܽܘܢ ܫܠܶܝܡܽܘܢ ܡܰܠܟܳܐ. ܫܰܒܥܺܝܢ ܐܰܠܦܺܝ̈ܢ ܫܳܩܠܰܝ̈ ܩܽܘ̈ܦܶܐ. ܘܰܬܡܳܢܺܝܢ ܐܰܠܦܺܝ̈ܢ ܦܳܣܽܘ̈ܠܶܐ ܒܛܽܘܪܳܐ. ܘܰܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ ܩܳܝܽܘ̈ܡܶܐ ܕܡܰܥܒܕ݂ܺܝܢ ܠܥܰܡܳܐ. </VERS>
    </CHAPTER>
    <CHAPTER cnumber="3">
      <VERS vnumber="1">ܘܫܰܪܺܝ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܕܡܳܪܝܳܐ ܒܽܐܘܪܺܫܠܶܡ. ܒܛܽܘܪܳܐ ܕܳܐܡܽܘܖ̈ܳܝܶܐ. ܒܕܽܘܟܬܳܐ ܕܰܐܬ݂ܩܶܢ ܕܰܘܺܝܕ݂ ܐܰܒܽܘܗܝ ܒܶܐܕܪܳܐ ܕܰܙܒܰܢ ܡܶܢ ܐܳܪܳܢ ܝܳܒܽܘܣܳܝܳܐ.</VERS>
      <VERS vnumber="2">ܘܫܰܪܺܝ ܠܡܶܒܢܳܐ ܒܶܗ ܒܒܶܢܝܳܢܳܐ. ܒܝܰܪܚܳܐ ܬܶܢܝܳܢܳܐ. ܒܰܫܢܰܬ݂ ܐܰܪܒܰܥ ܠܡܰܠܟܽܘܬܶܗ.</VERS>
      <VERS vnumber="3">ܘܗܳܠܶܝܢ ܡܽܘܫ̈ܚܳܬ݂ܳܐ ܕܰܡܫܰܚ ܫܠܶܝܡܽܘܢ ܠܡܶܒܢܳܐ ܒܰܝܬܳܐ ܕܡܳܪܝܳܐ ܐܽܘܪܟܶܗ ܕܒܰܝܬܳܐ ܫܬܺܝܢ ܐܰܡܺܝ̈ܢ ܒܰܡܫܽܘܚܬ݂ܳܐ ܕܩܽܘܕܫܳܐ. ܘܪܰܘܡܶܗ ܬܠܳܬܺܝܢ ܐܰܡܺܝ̈ܢ. ܘܰܦܬܳܝܶܗ ܥܶܣܪܺܝܢ ܐܰܡܺܝ̈ܢ</VERS>
      <VERS vnumber="4">ܘܶܐܣܛܘܳܐ ܥܒܰܕ݂ ܥܰܠ ܐܰܦܰܘ̈ܗܝ ܐܽܘܪܟܶܗ ܥܰܠ ܐܰܦܰܝ̈ ܦܬܳܝܶܗ ܕܒܰܝܬܳܐ. ܐܰܡܺܝ̈ܢ ܥܶܣܪܺܝܢ. ܘܪܰܘܡܶܗ ܥܶܣܪܺܝܢ ܐܰܡܺܝ̈ܢ ܘܩܰܪܡܶܗ ܡܶܢ ܠܓܰܘ ܕܰܗܒܳܐ ܕܰܟ݂ܝܳܐ.</VERS>
      <VERS vnumber="5">ܘܒܰܝܬܳܐ ܪܰܒܳܐ. ܛܰܠܶܠ ܒܩܰܝ̈ܣܶܐ ܕܩܳܛܽܖ̈ܩܶܐ. ܘܩܰܪܡܶܗ ܠܰܫܡܰܝ̈ ܒܰܝܬܳܐ ܕܰܗܒܳܐ ܛܳܒܳܐ. ܘܨܳܪ ܥܠܰܘܗܝ ܕܡܽܘܬ݂ܳܐ ܕܕܶܩ̈ܠܶܐ ܘܰܕ݂ܫܽܘܫܰܢ̈ܶܐ.</VERS>
      <VERS vnumber="6">ܘܰܩܒܰܥ ܒܶܗ ܒܒܰܝܬܳܐ. ܛܰܒ̈ܥܶܐ ܛܳܒ̈ܶܐ ܠܬܶܫܒܽܘܚܬܳܐ. ܘܩܰܪܡܶܗ ܠܟܽܠܶܗ ܕܰܗܒܳܐ ܛܳܒܳܐ.</VERS>
      <VERS vnumber="7">ܘܩܰܪܡܶܗ ܠܒܰܝܬܳܐ ܡܶܢ ܐܰܦܰܘ̈ܗܝ ܕܶܐܣܛܘܳܐ. ܐܶܣܰܘ̈ܗܝ ܘܰܦܖ̈ܽܘܣܬܕܰܘܗܝ ܕܰܗܒܳܐ ܛܳܒܳܐ. ܘܨܳܪ ܥܠܰܘܗܝ ܕܡܽܘܬ݂ܳܐ ܕܕܶܩ̈ܠܶܐ ܘܰܕ݂ܫܽܘܫܰܢ̈ܶܐ.</VERS>
      <VERS vnumber="8">ܘܰܥܒܰܕ݂ ܒܶܝܬ݂ ܩܕ݂ܽܘܫ ܩܽܘܕ̈ܫܶܐ. ܐܽܘܪܟܶܗ ܥܰܠ ܐܰܦܰܝ̈ ܦܬܳܝܶܗ ܕܒܰܝܬܳܐ. ܐܰܡܺܝ̈ܢ ܥܶܣܪܺܝܢ. ܘܰܦܬܳܝܶܗ ܐܰܡܺܝ̈ܢ ܥܶܣܪܺܝܢ. ܘܩܰܪܡܶܗ ܕܰܗܒܳܐ ܛܳܒܳܐ. ܡܶܢ ܫܶܬܡܳܐܐ ܟܰܟܖ̈ܺܝܢ. ܘܳܐܦ ܠܡܰܕ݂ܒܚܳܐ ܩܪܰܡ ܕܰܗܒܳܐ.</VERS>
      <VERS vnumber="10">ܘܰܥܒܰܕ݂ ܒܒܶܝܬ݂ ܩܽܘܕܫܳܐ ܟܖ̈ܽܘܒܶܐ ܬܪܶܝܢ. ܥܒܳܕ݂ܳܐ ܡܫܰܪܪܳܐ. ܘܰܩܪܰܡ ܐܶܢܽܘܢ ܕܰܗܒܳܐ.</VERS>
      <VERS vnumber="11">ܘܟܶܢ̈ܦܶܐ ܕܰܟܖ̈ܽܘܒܶܐ ܐܽܘܪܟܗܶܝܢ ܐܰܡ̈ܶܐ ܥܶܣܪܺܝܢ ܟܶܢܦܳܐ ܚܕ݂ܳܐ. ܐܰܡ̈ܶܐ ܚܰܡܶܫ. ܢܳܩܦܳܐ ܠܶܐܣܬܶܗ ܕܒܰܝܬܳܐ ܘܟܶܢܦܳܐ ܐ̱ܚܪܺܬ݂ܳܐ. ܐܰܡ̈ܶܐ ܚܰܡܶܫ. ܢܳܩܦܳܐ ܠܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ</VERS>
      <VERS vnumber="12">ܘܟܶܢܦܳܐ ܕܰܟ݂ܪܽܘܒܳܐ ܐ̱ܚܪܺܢܳܐ ܐܰܡ̈ܶܐ ܚܰܡܶܫ. ܢܳܩܦܳܐ ܠܶܐܣܬܶܗ ܕܒܰܝܬܳܐ. ܘܟܶܢܦܳܐ ܐ̱ܚܪܺܬܳܐ ܐܰܡ̈ܶܐ ܚܰܡܶܫ. ܘܕܰܒܺܝܩܳܐ ܠܟܶܢܦܶܗ ܕܰܟ݂ܪܽܘܒܳܐ ܐ̱ܚܪܺܢܳܐ.</VERS>
      <VERS vnumber="13">ܟܶܢܦܰܝ̈ܗܽܘܢ ܕܰܟܖ̈ܽܘܒܶܐ ܗܳܠܶܝܢ. ܦܖ̈ܺܝܣܳܢ ܐܰܡ̈ܶܐ ܥܶܣܪܺܝܢ. ܘܗܶܢܽܘܢ ܩܳܝܡܺܝܢ ܥܰܠ ܖ̈ܶܓܠܰܝܗܽܘܢ. ܘܰܐܦܰܝ̈ܗܽܘܢ ܠܓܰܘ.</VERS>
      <VERS vnumber="14">ܘܰܥܒܰܕ݂ ܦܪܽܘܟ݂ܬܳܐ. ܬܶܟܠܬܳܐ. ܘܰܐܪܓܘܳܢܳܐ. ܘܰܙܚܽܘܪܺܝܬ݂ܳܐ ܘܒܽܘܨܳܐ. ܘܰܐܣܶܩ ܥܠܶܝܗ̇ ܟܖ̈ܽܘܒܶܐ. ܘܣܳܡ ܒܓܰܘܳܗ̇ ܩܺܐܒܽܘܬܳܐ.</VERS>
      <VERS vnumber="15">ܘܰܥܒܰܕ݂ ܩܕܳܡܰܘܗܝ ܕܒܰܝܬܳܐ ܪܰܒܳܐ ܐܶܣܛܽܘܢ̈ܶܐ ܬܪܶܝܢ. ܐܽܘܪܟܗܽܘܢ ܐܰܡܺܝ̈ܢ ܬܡܳܢܰܥܶܣܖ̈ܶܐ. ܘܚ̈ܶܬܶܐ ܕܥܰܠ ܖ̈ܺܝܫܰܝܗܽܘܢ. ܚܰܡܶܫ ܐܰܡܺܝ̈ܢ ܪܰܘܡܗܶܝܢ.</VERS>
      <VERS vnumber="16">ܘܰܥܒܰܕ݂ ܫܺܫ̈ܠܳܬܳܐ. ܐܰܡ̈ܶܐ ܚܰܡܫܺܝܢ. ܘܝܰܗܒ ܥܰܠ ܪܺܝܫܳܐ ܕܶܐܣܛܽܘܢ̈ܶܐ. ܘܰܥܒܰܕ݂ ܖ̈ܽܘܡܳܢܶܐ. ܡܳܐܐ. ܘܰܩܛܰܪ ܒܗܶܝܢ ܒܫܺܫ̈ܠܳܬܳܐ.</VERS>
      <VERS vnumber="17">ܘܰܐܩܺܝܡ ܐܶܣܛܽܘܢ̈ܶܐ ܬܪܶܝܢ ܩܕ݂ܳܡ ܗܰܝܟܠܳܐ. ܚܰܕ݂ ܡܶܢ ܝܰܡܺܝܢܳܐ. ܘܚܰܕ݂ ܡܶܢ ܣܶܡܳܠܳܐ. ܘܰܩܪܳܐ ܫܡܶܗ ܕܗܰܘ ܕܰܐܩܺܝܡ ܡܶܢ ܝܰܡܺܝܢܳܐ. ܝܳܟ݂ܺܝܢ. ܘܰܫܡܶܗ ܕܗܰܘ ܕܡܶܢ ܣܶܡܳܠܳܐ. ܒܳܥܳܙ. </VERS>
    </CHAPTER>
    <CHAPTER cnumber="4">
      <VERS vnumber="1">ܘܰܥܒܰܕ݂ ܡܰܕ݂ܒܚܳܐ ܕܰܢܚܳܫܳܐ. ܥܣܰܪ ܐܰܡܺܝ̈ܢ ܐܽܘܪܟܶܗ. ܘܰܥܣܰܪ ܐܰܡܺܝ̈ܢ ܦܬܳܝܶܗ. ܘܰܥܣܰܪ ܐܰܡܺܝ̈ܢ ܪܰܘܡܶܗ.</VERS>
      <VERS vnumber="2">ܘܰܥܒܰܕ݂ ܝܰܡܳܐ ܕܢܶܣܟܬ݂ܳܐ. ܥܣܰܪ ܐܰܡܺܝ̈ܢ ܡܶܢ ܣܶܦܬܶܗ ܠܣܶܦܬܶܗ. ܡܪܰܒܥ ܟܰܕ݂ ܚܳܕܰܪ. ܘܚܰܡܶܫ ܐܰܡܺܝ̈ܢ ܪܰܘܡܶܗ. ܘܚܽܘܛܳܐ ܕܰܬܠܳܬܺܝܢ ܐܰܡܺܝ̈ܢ ܚܳܕܰܪ ܠܶܗ ܡܶܢ ܟܽܠܗܽܘܢ ܓܰܒܰܘ̈ܗܝ.</VERS>
      <VERS vnumber="4">ܘܗܽܘ ܩܳܐܶܡ ܥܰܠ ܬܪܶܥܣܰܪ ܬܰܘܖ̈ܺܝܢ. ܬܠܳܬܳܐ ܦܳܢܶܝܢ ܠܓܰܪܒܝܳܐ. ܘܰܬܠܳܬܳܐ ܦܳܢܶܝܢ ܠܡܰܥܪܒܳܐ. ܘܰܬܠܳܬܳܐ ܦܳܢܶܝܢ ܠܬܰܝܡܢܳܐ. ܘܰܬܠܳܬܳܐ ܦܳܢܶܝܢ ܠܡܰܕܢܚܳܐ ܘܝܰܡܳܐ ܠܥܶܠ ܡܶܢܗܽܘܢ ܡܶܢ ܠܥܶܠ. ܘܟܽܠܗܶܝܢ ܐ̱ܚܖ̈ܳܝܳܬ݂ܗܽܘܢ ܡܶܢ ܠܓܰܘ.</VERS>
      <VERS vnumber="5">ܘܰܥܒܳܝܶܗ ܦܫܶܟ݂. ܘܣܶܦܬܶܗ ܕܝܰܡܳܐ. ܐܰܝܟ݂ ܣܶܦܬܳܐ ܕܟ݂ܳܣܳܐ ܓܠܺܝܠܳܐ. ܘܗܽܘ ܫܰܦܺܝܪ ܛܳܒ. ܘܰܥܒܰܕ݂ ܩܽܘ̈ܦܶܐ ܥܶܣܪܳܐ. ܘܝܰܗܒ ܚܰܡܫܳܐ ܡܶܢ ܝܰܡܺܝܢܳܐ. ܘܚܰܡܫܳܐ ܡܶܢ ܣܶܡܳܠܳܐ. ܠܡܶܫܩܰܠ ܒܗܽܘܢ ܡܰܕ݂ܒܚܳܐ ܕܰܥܠܳܬ݂ܳܐ.</VERS>
      <VERS vnumber="6">ܘܰܥܒܰܕ݂ ܠܰܩܢ̈ܶܐ ܥܣܰܪ. ܘܝܰܗܒ ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ. ܠܰܡܫܳܓܽܘ ܒܗܶܝܢ ܟܳܗ̈ܢܶܐ ܐܺܝܕܰܝ̈ܗܽܘܢ ܘܖ̈ܶܓܠܰܝܗܽܘܢ.</VERS>
      <VERS vnumber="7">ܘܰܥܒܰܕ݂ ܡܢܳܖ̈ܳܬܳܐ ܕܕܰܗܒܳܐ ܥܣܰܪ. ܐܰܝܟ݂ ܢܳܡܽܘܣܰܝ̈ܗܽܘܢ. ܘܝܰܗܒ ܐܶܢܶܝܢ ܒܗܰܝܟܠܳܐ. ܚܰܡܶܫ ܡܶܢ ܝܰܡܺܝܢܳܐ. ܘܚܰܡܶܫ ܡܶܢ ܣܶܡܳܠܳܐ.</VERS>
      <VERS vnumber="8">ܘܬܽܘܒ ܥܒܰܕ݂ ܦܳܬܽܘܖ̈ܶܐ ܥܶܣܪܳܐ. ܘܣܳܡ ܐܶܢܽܘܢ ܒܗܰܝܟܠܳܐ. ܚܰܡܫܳܐ ܡܶܢ ܝܰܡܺܝܢܳܐ. ܘܚܰܡܫܳܐ ܡܶܢ ܣܶܡܳܠܳܐ. ܘܰܥܒܰܕ݂ ܫܳܚ̈ܠܶܐ ܕܕܰܗܒܳܐ ܕܰܟ݂ܝܳܐ. ܡܳܐܐ ܘܥܶܣܪܺܝܢ.</VERS>
      <VERS vnumber="9">ܘܰܥܒܰܕ݂ ܕܳܪܬܳܐ ܚܕ݂ܳܐ ܪܰܒܬܳܐ ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܰܩܪܰܡ ܬܰܖ̈ܥܶܐ ܘܣܽܘܟܖ̈ܶܐ. ܢܚܳܫܳܐ</VERS>
      <VERS vnumber="10">ܘܝܰܡܳܐ ܣܳܡ ܡܶܢ ܓܰܒܳܐ ܕܓܰܒܳܐ ܓܰܪܒܝܳܝܳܐ. ܘܚܳܐܰܪ ܠܪܽܘܚ ܬܰܝܡܢܳܐ</VERS>
      <VERS vnumber="11">ܘܰܥܒܰܕ݂ ܫܠܶܝܡܽܘܢ ܟܽܠܗܽܘܢ ܡܳܐܢ̈ܶܐ ܗܳܠܶܝܢ ܕܣܰܓܺܝܐܺܝܢ ܛܳܒ. ܘܠܳܐ ܗܘܳܐ ܡܶܢܝܳܢܳܐ ܠܡܰܬ݂ܩܳܠܳܐ ܕܰܢܚܳܫܳܐ ܕܡܳܐܢ̈ܶܐ ܗܳܠܶܝܢ ܕܰܥܒܰܕ݂ ܫܠܶܝܡܽܘܢ. </VERS>
    </CHAPTER>
    <CHAPTER cnumber="5">
      <VERS vnumber="1">ܘܫܶܠܡܰܬ݂ ܟܽܠܳܗ̇ ܥܒܺܝܕܬܳܐ ܕܰܥܒܰܕ݂ ܫܠܶܝܡܽܘܢ ܒܒܰܝܬܶܗ ܕܡܳܪܝܳܐ. ܘܰܐܝܬܺܝ ܫܠܶܝܡܽܘܢ ܩܽܘܕܫܳܐ ܕܕܰܘܺܝܕ݂ ܐܰܒܽܘܗܝ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ. ܘܟܰܢܶܫ ܐܶܢܽܘܢ. ܘܰܐܥܶܠ ܩܦܰܣ ܐܶܢܽܘܢ ܒܒܶܝܬ݂ ܓܰܙܳܐ ܕܡܳܪܝܳܐ.</VERS>
      <VERS vnumber="2">ܗܳܝܕܶܝܢ ܟܰܢܶܫ ܗܘܳܐ ܫܠܶܝܡܽܘܢ ܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܖ̈ܺܝܫܰܝ ܫܰܒ̈ܛܶܐ. ܘܪܰܘܖ̈ܒܳܢܰܝ ܐܰܒܳܗ̈ܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܘܶܐܬ݂ܰܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܠܡܰܣܳܩܽܘ ܠܩܺܐܒܽܘܬܳܐ ܕܺܐܝܬ݂ ܒܳܗ̇ ܕܺܝܰܐܬܺܝܩܺܝ ܕܡܳܪܝܳܐ. ܡܶܢ ܩܪܺܝܬ݂ܶܗ ܕܕܰܘܺܝܕ݂. ܕܗܺܝ ܗܺܝ ܨܶܗܝܽܘܢ.</VERS>
      <VERS vnumber="3">ܘܶܐܬ݂ܟܰܢܰܫܘ ܘܶܐܬ݂ܰܘ ܠܘܳܬ݂ ܡܰܠܟܳܐ ܫܠܶܝܡܽܘܢ ܠܽܐܘܪܺܫܠܶܡ. ܒܝܰܪܚܳܐ ܕܶܐܒܳܐ ܕܥܺܐܕ݂ܳܐ ܕܰܡܛܰܠ̈ܠܶܐ. ܗܽܘ ܝܰܪܚܳܐ ܫܒܺܝܥܳܝܳܐ.</VERS>
      <VERS vnumber="4">ܘܶܐܬ݂ܰܘ ܟܽܠܗܽܘܢ ܩܰܫܺܝ̈ܫܶܐ ܕܺܝܣܪܳܐܶܝܠ. ܘܰܫܩܰܠܘ ܟܳܗ̈ܢܶܐ ܠܩܺܐܒܽܘܬܳܐ.</VERS>
      <VERS vnumber="5">ܘܰܐܣܩܽܘܗ̇ ܠܩܺܐܒܽܘܬܶܗ ܕܡܳܪܝܳܐ. ܘܰܠܡܰܫܟܢܳܐ ܕܥܺܐܕ݂ܳܐ. ܘܰܠܟܽܠܗܽܘܢ ܡܳܐܢܰܝ̈ ܩܽܘܕܫܳܐ ܕܰܗܘܰܘ ܒܡܰܫܟܢܳܐ. ܘܰܐܣܶܩܘ ܐܶܢܽܘܢ ܟܳܗ̈ܢܶܐ ܘܠܶܘܳܝ̈ܶܐ.</VERS>
      <VERS vnumber="6">ܘܡܰܠܟܳܐ ܫܠܶܝܡܽܘܢ ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܕܶܐܬܛܰܝܰܒܘ. ܩܳܝܡܺܝܢ ܩܕ݂ܳܡ ܩܺܐܒܽܘܬܳܐ ܘܰܡܕܰܒܚܺܝܢ ܥܳܢ̈ܳܐ ܘܬܰܘܖ̈ܶܐ ܕܠܳܐ ܡܶܬ݂ܡܰܢܝܳܐ ܘܠܳܐ ܡܶܬ݂ܚܰܫܒܺܝܢ ܡܶܢ ܣܽܘܓܐܗܽܘܢ.</VERS>
      <VERS vnumber="7">ܘܰܐܝܬܺܝܘ ܟܳܗ̈ܢܶܐ ܠܩܺܐܒܽܘܬܳܐ ܕܡܳܪܝܳܐ. ܘܣܳܡܽܘܗ̇ ܠܩܺܐܒܽܘܬܳܐ ܒܕ݂ܽܘܟܬ݂ܳܗ̇ ܒܶܝܬ݂ ܩܕ݂ܽܘܫ ܩܽܘܕ̈ܫܶܐ. ܬܚܶܝܬ݂ ܟܶܢܦܰܝ̈ܗܽܘܢ ܕܰܟܖ̈ܽܘܒܶܐ.</VERS>
      <VERS vnumber="8">ܘܰܗܘܰܘ ܟܖ̈ܽܘܒܶܐ ܦܪܺܝܣܺܝܢ ܥܰܠ ܕܽܘܟܬܳܗ̇ ܕܩܺܐܒܽܘܬܳܐ. ܘܰܡܟܰܣܶܝܢ ܗܘܰܘ ܟܖ̈ܽܘܒܶܐ ܥܰܠ ܩܺܐܒܽܘܬܳܐ ܘܥܰܠ ܩܽܘܦܶܝ̈ܗ̇ ܡܶܢ ܠܥܶܠ.</VERS>
      <VERS vnumber="9">ܘܰܗܘܰܘ ܐܰܪܺܝܟ݂ܺܝܢ ܩܽܘ̈ܦܶܐ. ܘܡܶܬ݂ܚܙܶܝܢ ܗܘܰܘ ܖ̈ܺܝܫܰܝܗܽܘܢ ܡܶܢ ܬܚܶܝܬ݂ ܩܺܐܒܽܘܬܳܐ ܠܓܰܘܶܗ ܕܒܰܝܬܳܐ. ܘܠܳܐ ܡܶܬ݂ܚܙܶܝܢ ܗܘܰܘ ܠܒܰܪ. ܘܰܗܘܰܘ ܬܰܡܳܢ. ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="10">ܠܳܐ ܐܺܝܬ݂ ܒܩܺܐܒܽܘܬܳܐ. ܐܶܠܳܐ ܬܰܪܬܶܝܢ ܠܽܘ̈ܚܶܐ ܕܟܺܐܦܳܐ. ܕܣܳܡ ܬܰܡܳܢ ܡܽܘܫܶܐ. ܕܰܐܚܶܬ݂ ܡܶܢ ܛܽܘܪܳܐ ܕܣܺܝܢܰܝ. ܕܗܺܝ ܗܺܝ ܕܺܝܰܐܬܺܝܩܺܝ ܕܝܰܗܒ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ ܟܰܕ݂ ܢܦܰܩܘ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="11">ܘܰܗܘܳܐ ܕܟܰܕ݂ ܢܦܰܩܘ ܟܳܗ̈ܢܶܐ ܡܶܢ ܒܶܝܬ݂ ܬܶܫܡܶܫܬܳܐ. ܡܶܛܽܠ ܕܟܽܠܗܽܘܢ ܟܳܗ̈ܢܶܐ ܕܶܐܫܬܟܰܚܘ ܬܰܡܳܢ. ܥ̣ܰܠܘ ܠܒܶܝܬ݂ ܬܶܫܡܶܫܬܳܐ.</VERS>
      <VERS vnumber="12">ܘܠܳܐ ܐܶܫܟܰܚܘ ܟܳܗ̈ܢܶܐ ܠܰܡܩܳܡ ܠܰܡܫܰܡܳܫܽܘ ܡܶܢ ܩܕ݂ܳܡ ܥܢܳܢܳܐ. ܡܶܛܽܠ ܕܶܐܬ݂ܡܠܺܝ ܒܰܝܬܶܗ ܕܡܳܪܝܳܐ ܡܶܢ ܙܺܝܘܳܐ ܕܰܫܟ݂ܺܝܢܬܶܗ.</VERS>
    </CHAPTER>
    <CHAPTER cnumber="6">
      <VERS vnumber="1">ܗܳܝܕܶܝܢ ܐܶܡܰܪ ܫܠܶܝܡܽܘܢ. ܡܳܪܝܳܐ ܐܰܢ̱ܬ ܐܶܡܰܪܬ ܠܡܶܫܪܳܐ ܒܥܰܪܦܶܠܳܐ.</VERS>
      <VERS vnumber="2">ܘܶܐܢܳܐ ܡܶܒܢܳܐ ܒܢܺܝܬ݂ ܒܰܝܬܳܐ ܠܳܟ݂. ܕܽܘܟܬܳܐ ܠܰܫܟ݂ܺܝܢܬܳܟ݂ ܠܥܳܠܡܺܝܢ</VERS>
      <VERS vnumber="3">ܘܰܐܦܢܺܝ ܡܰܠܟܳܐ ܐܰܦܰܘ̈ܗܝ. ܘܒܰܪܶܟ݂ ܠܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ ܘܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ ܩܳܝ̈ܡܳܢ.</VERS>
      <VERS vnumber="4">ܘܶܐܡܰܪ. ܒܪܺܝܟ݂ܽ ܗ̱ܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܕܡܰܠܶܠ ܒܦܽܘܡܶܗ ܥܰܡ ܕܰܘܺܝܕ݂ ܐܳܒܝ. ܘܰܒܡܶܠܬܶܗ ܐܰܫܰܪ ܡܶܕܶܡ ܕܶܐܡܰܪ.</VERS>
      <VERS vnumber="5">ܕܡܶܢ ܝܰܘܡܳܐ ܕܰܐܦܩܶܬ݂ ܠܥܰܡܝ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ. ܠܳܐ ܓܒܺܝܬ݂ ܠܺܝ ܩܪܺܝܬ݂ܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܶܒܢܳܐ ܒܰܝܬܳܐ ܕܢܶܗܘܶܐ ܫܶܡܝ ܬܰܡܳܢ.</VERS>
      <VERS vnumber="6">ܘܰܓܒܺܝܬ݂ ܠܕܰܘܺܝܕ݂ ܕܢܶܗܘܶܐ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="7">ܘܰܗܘܳܐ ܒܠܶܒܶܗ ܕܕܰܘܺܝܕ݂ ܐܳܒܝ. ܠܡܶܒܢܳܐ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܕܰܘܺܝܕ݂ ܐܳܒܝ. ܡܶܟܺܝܠ ܕܰܗܘܳܐ ܒܠܶܒܳܟ݂ ܠܡܶܒܢܳܐ ܒܰܝܬܳܐ ܠܫܶܡܝ. ܐܰܛܐܶܒܬ ܡܶܛܽܠ ܕܰܗܘܳܐ ܒܠܶܒܳܟ݂</VERS>
      <VERS vnumber="9">ܐܰܢ̱ܬ ܕܶܝܢ ܠܳܐ ܬܶܒܢܶܐ ܒܰܝܬܳܐ. ܐܶܠܳܐ ܒܪܳܟ݂ ܕܢܳܦܶܩ ܡܶܢ ܚܰܨܳܟ݂. ܗܽܘ ܢܶܒܢܶܐ ܒܰܝܬܳܐ ܠܫܶܡܝ</VERS>
      <VERS vnumber="10">ܘܰܐܩܺܝܡ ܡܳܪܝܳܐ ܦܶܬܓܳܡܰܘ̈ܗܝ ܕܶܐܡܰܪ. ܘܩܳܡܶܬ݂ ܡܶܢ ܒܳܬܰܪ ܕܰܘܺܝܕ݂ ܐܳܒܝ. ܘܝܶܬ݂ܒܶܬ݂ ܥܰܠ ܟܽܘܪܣܝܳܐ ܕܺܝܣܪܳܐܶܝܠ ܐܰܝܟܰܢܳܐ ܕܶܐܡܰܪ ܠܺܝ ܡܳܪܝܳܐ. ܘܰܒܢܺܝܬ݂ ܒܰܝܬܳܐ ܠܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ</VERS>
      <VERS vnumber="11">ܘܰܐܬ݂ܩܢܶܬ ܕܽܘܟܬܳܐ ܠܩܺܐܒܽܘܬܳܐ ܕܒܳܗ̇ ܣܺܝܡܳܐ ܕܺܝܰܐܬܺܝܩܺܝ ܕܡܳܪܝܳܐ. ܕܝܰܗܒ ܠܰܐܒܳܗ̈ܳܬܰܢ ܟܰܕ݂ ܐܰܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ</VERS>
      <VERS vnumber="12">ܘܩܳܡ ܫܠܶܝܡܽܘܢ ܩܕ݂ܳܡ ܡܰܕ݂ܒܚܳܐ ܕܡܳܪܝܳܐ. ܩܕ݂ܳܡ ܟܽܠܗܶܝܢ ܟܢܽܘ̈ܫܳܬܳܐ ܕܺܝܣܪܳܐܶܝܠ. ܘܰܦܪܰܣ ܐܺܝܕܰܘ̈ܗܝ ܠܰܫܡܰܝܳܐ</VERS>
      <VERS vnumber="13">ܘܰܥܒܰܕ݂ ܫܠܶܝܡܽܘܢ ܐܶܣܛܽܘܢܳܐ ܚܰܕ݂ ܕܰܢܚܳܫܳܐ. ܘܰܐܩܺܝܡܶܗ ܗܘܳܐ ܡܶܨܥܰܬ݂ ܕܳܪܬܳܐ. ܪܰܘܡܶܗ ܚܰܡܶܫ ܐܰܡܺܝ̈ܢ. ܘܰܦܬܳܝܶܗ ܬܰܪܬܶܝܢ ܐܰܡܺܝ̈ܢ. ܘܰܣܠܶܩ ܗܘܳܐ ܘܩܳܡ ܥܠܰܘܗܝ. ܘܰܒܪܶܟ݂ ܥܰܠ ܒܽܘܖ̈ܟܰܘܗܝ ܘܚܳܙܶܝܢ ܗܘܰܘ ܠܶܗ ܟܽܠܶܗ ܥܰܡܳܐ ܕܺܝܣܪܳܐܶܝܠ ܘܰܦܪܰܣ ܐܺܝܕܰܘ̈ܗܝ ܒܰܨܠܽܘܬ݂ܳܐ. ܠܥܺܝܢ ܥܰܡܳܐ ܕܺܝܣܪܳܐܶܝܠ. ܠܘܳܬ݂ ܫܡܰܝܳܐ</VERS>
      <VERS vnumber="14">ܘܨܰܠܺܝ ܘܶܐܡܰܪ. ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܠܰܝܬ ܐܰܟ݂ܘܳܬܳܟ݂ ܐܰܢ̱ܬ ܗ̱ܘ ܡܳܪܝܳܐ ܕܝܳܬ݂ܶܒ ܐܰܢ̱ܬ ܒܰܫܡܰܝܳܐ ܡܶܢ ܠܥܶܠ. ܘܨܶܒܝܳܢܰܝ̈ܟ ܡܶܬ݂ܥܰܒܕܺܝܢ ܥܰܠ ܐܰܪܥܳܐ ܡܶܢ ܠܬܰܚܬ ܕܢܳܛܰܪ ܐܰܢ̱ܬ ܕܺܝܰܐܬܺܝܩܺܝ ܘܚܶܣܕ݂ܳܐ ܠܥܰܒܕܰܝ̈ܟ. ܕܰܡܗܰܠܟ݂ܺܝܢ ܩܕܳܡܰܝܟ ܬܪܺܝܨܳܐܺܝܬ݂ ܒܟܽܠܶܗ ܠܶܒܗܽܘܢ.</VERS>
      <VERS vnumber="15">ܕܰܢܛܰܪܬ ܠܕܰܘܺܝܕ݂ ܥܰܒܕܳܟ݂ ܐܳܒܝ ܡܶܕܶܡ ܕܶܐܡܰܪܬ ܠܶܗ. ܘܡܰܠܶܠܬ ܒܦܽܘܡܳܟ ܘܰܒܨܶܒܝܳܢܳܟ݂ ܫܰܠܶܡܬ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="16">ܘܳܐܦ ܗܳܫܳܐ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܛܰܪ ܠܥܰܒܕܳܟ݂ ܕܰܘܺܝܕ݂ ܐܳܒܝ. ܡܶܕܶܡ ܕܶܐܡܰܪܬ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ. ܕܝܳܬ݂ܶܒ ܥܰܠ ܟܽܘܪܣܝܳܐ ܕܺܝܣܪܳܐܶܝܠ. ܒܰܠܚܽܘܕ݂ ܐܶܢܗܽܘ ܕܢܶܛܪܽܘܢ ܒܢܰܝ̈ܟ ܐܽܘܖ̈ܚܳܬ݂ܗܽܘܢ ܠܰܡܗܰܠܳܟܽܘ ܩܕ݂ܳܡܰܝ ܒܢܳܡܽܘܣܳܐ. ܐܰܝܟܰܢܳܐ ܕܗܰܠܶܟ݂ܬ ܐܰܢ̱ܬ ܩܕ݂ܳܡܰܝ</VERS>
      <VERS vnumber="17">ܘܡܶܟܺܝܠ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܶܬ݂ܗܰܝܡܢܽܘܢ ܡܶܟܺܝܠ ܦܶܬܓܳܡܰܝ̈ܟ ܕܡܰܠܶܠܬ ܠܕܰܘܺܝܕ݂ ܐܳܒܝ ܥܰܒܕܳܟ݂</VERS>
      <VERS vnumber="18">ܡܶܛܽܠ ܕܰܒܗܰܝܡܳܢܽܘܬ݂ܳܐ ܐܰܫܪܺܝ ܡܳܪܝܳܐ ܫܟ݂ܺܝܢܬܶܗ ܥܰܠ ܥܰܡܶܗ ܝܺܣܪܳܐܶܝܠ ܥܰܠ ܐܰܪܥܳܐ. ܗܳܐ ܫܡܰܝܳܐ ܘܰܫܡܰܝ̈ ܫܡܰܝܳܐ ܠܳܐ ܡܣܰܝܒܪܺܝܢ ܠܳܟ݂. ܠܳܐ ܟܶܢ ܗܳܢܳܐ ܒܰܝܬܳܐ ܕܰܒܢܺܝܬ݂</VERS>
      <VERS vnumber="19">ܘܬܶܬ݂ܦܢܶܐ ܥܰܠ ܨܠܽܘܬ݂ܳܐ ܕܥܰܒܕܳܟ݂ ܘܥܰܠ ܒܳܥܽܘܬ݂ܶܗ. ܡܳܪܝܳܐ ܐܰ‌ܠܳܗܳܐ. ܠܡܶܫܡܰܥ ܠܰܨܠܽܘܬ݂ܳܐ ܘܰܠܒܳܥܽܘܬ݂ܳܐ. ܕܥܰܒܕܳܟ݂ ܡܨܰܠܶܐ ܩܕܳܡܰܝܟ ܝܰܘܡܳܢܳܐ</VERS>
      <VERS vnumber="20">ܗܳܐ ܠܡܶܗܘܳܐ ܩܕܳܡܰܝܟ ܝܺܕ݂ܺܝܥ. ܘܰܠܡܶܫܡܰܥ ܠܩܳܠ ܨܠܽܘܬ݂ܳܐ ܕܡܰܢ ܕܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ. ܒܠܺܠܝܳܐ ܘܒܺܐܝܡܳܡܳܐ. ܗܳܝ ܕܽܘܟܬܳܐ ܕܶܐܡܰܪܬ ܠܡܰܫܪܳܝܽܘ ܫܟ݂ܺܝܢܬܳܟ݂ ܬܰܡܳܢ</VERS>
      <VERS vnumber="21">ܠܡܶܫܡܰܥ ܒܰܨܠܽܘܬ݂ܳܐ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ. ܕܰܡܨܰܠܶܐ ܩܕܳܡܰܝܟ ܒܕܽܘܟܬܳܐ ܗܳܕ݂ܶܐ. ܘܰܐܢ̱ܬ ܬܶܫܡܰܥ ܡܶܢ ܕܽܘܟܬܳܐ ܕܡܰܘܬܒܳܟ݂ ܡܶܢ ܫܡܰܝܳܐ. ܘܬܶܫܡܰܥ ܘܬܶܫܒܽܘܩ</VERS>
      <VERS vnumber="22">ܐܶܢܗܽܘ ܕܢܰܣܟܶܠ ܒܰܪܢܳܫܳܐ ܒܚܰܒܪܶܗ. ܘܢܶܦܣܽܘܩ ܥܠܰܘܗܝ ܡܰܘܡܳܬ݂ܳܐ ܠܡܰܘܡܳܝܽܘܬܶܗ. ܘܢܺܐܬܶܐ ܘܢܺܐܡܶܐ ܩܕ݂ܳܡ ܡܰܕ݂ܒܚܳܟ݂ ܒܒܰܝܬܳܐ ܗܳܢܳܐ</VERS>
      <VERS vnumber="23">ܘܰܐܢ̱ܬ ܬܶܫܡܰܥ ܒܩܳܠ ܨܠܽܘܬܶܗ. ܡܶܢ ܕܽܘܟܬܳܟ݂ ܡܶܢ ܫܡܰܝܳܐ. ܘܬܶܥܒܶܕ݂ ܘܰܬܕ݂ܽܘܢ ܠܥܰܒܕܰܝ̈ܟ. ܠܰܡܚܰܝܳܒܽܘ ܠܚܰܝܳܒܳܐ. ܘܰܠܡܶܬܰܠ ܐܽܘܪܚܶܗ ܒܪܺܝܫܶܗ. ܘܠܰܡܙܰܕܳܩܽܘ ܠܙܰܕܺܝܩܳܐ. ܘܰܠܡܶܬܰܠ ܠܶܗ ܐܰܝܟ݂ ܙܰܕܺܝܩܽܘܬܶܗ</VERS>
      <VERS vnumber="24">ܘܶܐܢܗܽܘ ܕܢܶܬܬܒܰܪ ܥܰܡܳܟ݂ ܝܺܣܪܳܐܶܝܠ. ܩܕ݂ܳܡ ܒܥܶܠܕܒܳܒܶܗ ܟܰܕ݂ ܢܶܚܛܽܘܢ ܩܕܳܡܰܝܟ. ܘܢܶܗܦܟܽܘܢ ܠܘܳܬ݂ܳܟ݂. ܘܢܰܘܕܽܘܢ ܠܰܫܡܳܟ݂ ܪܰܒܳܐ. ܘܰܢܨܰܠܽܘܢ. ܘܢܶܒܥܽܘܢ ܡܶܢ ܩܕܳܡܰܝܟ ܒܒܰܝܬܳܐ ܗܳܢܳܐ</VERS>
      <VERS vnumber="25">ܘܰܐܢ̱ܬ ܬܶܫܡܰܥ ܡܶܢ ܫܡܰܝܳܐ. ܘܬܶܫܒܽܘܩ ܠܰܚܛܳܗܰܘ̈ܗܝ ܕܥܰܡܳܟ݂ ܝܺܣܪܳܐܶܝܠ. ܘܬܰܗܦܶܟ݂ ܐܶܢܽܘܢ ܠܰܐܪܥܳܐ ܕܝܰܗܒܬ ܠܗܽܘܢ ܘܠܰܐܒܳܗܰܝ̈ܗܽܘܢ</VERS>
      <VERS vnumber="26">ܘܟܰܕ݂ ܢܶܬܟܠܽܘܢ ܫܡܰܝܳܐ. ܘܠܳܐ ܢܶܗܘܶܐ ܡܶܛܪܳܐ. ܟܰܕ݂ ܢܶܚܛܽܘܢ ܩܕܳܡܰܝܟ. ܘܰܢܨܰܠܽܘܢ ܩܕܳܡܰܝܟ ܒܕܽܘܟܬܳܐ ܗܳܕ݂ܶܐ. ܘܢܰܘܕܽܘܢ ܠܰܫܡܳܟ݂ ܪܰܒܳܐ. ܘܡܶܢ ܚܛܳܗܰܝ̈ܗܽܘܢ ܢܶܗܦܟܽܘܢ. ܡܶܛܽܠ ܕܬܶܥܢܶܐ ܐܶܢܽܘܢ.</VERS>
      <VERS vnumber="27">ܘܰܐܢ̱ܬ ܬܶܫܡܰܥ ܒܩܳܠ ܨܠܽܘܬ݂ܗܽܘܢ ܡܶܢ ܫܡܰܝܳܐ ܘܬܶܫܒܽܘܩ ܠܰܚܛܳܗܰܘ̈ܗܝ ܕܥܰܒܕܳܟ݂ ܘܰܕ݂ܥܰܡܳܟ݂ ܝܺܣܪܳܐܶܝܠ ܡܶܛܽܠ ܕܬܰܠܶܦ ܐܶܢܽܘܢ ܐܽܘܪܚܳܟ݂ ܫܰܦܺܝܪܬܳܐ ܕܢܺܐܙܽܠܘܢ ܒܳܗ̇. ܘܬܶܬܶܠ ܡܶܛܪܳܐ ܕܒܽܘܪܟܬ݂ܳܐ ܥܰܠ ܐܰܪܥܳܐ ܕܝܰܗܒܬ ܒܝܳܪܬܽܘܬ݂ܶܗ ܕܥܰܡܳܟ݂</VERS>
      <VERS vnumber="28">ܘܟܰܦܢܳܐ ܟܰܕ݂ ܢܶܗܘܶܐ ܒܰܐܪܥܳܐ. ܘܡܰܘܬܳܢܳܐ ܟܰܕ݂ ܢܶܗܘܶܐ. ܘܫܽܘܚܢܳܐ ܘܫܽܘܢܳܩܳܐ. ܘܩܰܡܨܳܐ ܦܳܪܚܳܐ. ܘܙܳܚܠܳܐ ܟܰܕ݂ ܢܶܗܘܶܐ. ܘܟܰܕ݂ ܢܥܺܝܩܽܘܢ ܠܗܽܘܢ ܒܥܶܠ̈ܕܒܳܒܶܐ ܒܰܐܪܥܗܽܘܢ ܘܰܒܩܽܘܖ̈ܺܝܗܽܘܢ. ܟܽܠ ܡܰܟ݂ܬܫܳܐ ܘܟܽܠ ܟܺܐܒܺܝ̈ܢ</VERS>
      <VERS vnumber="29">ܟܽܠ ܨܠܽܘܬ݂ܳܐ ܘܒܳܥܽܘܬ݂ܳܐ ܕܬܶܗܘܶܐ ܠܟܽܠܗܽܘܢ ܒܢܰܝ̈ܢܳܫܳܐ. ܠܟܽܠܶܗ ܥܰܡܳܟ݂ ܝܺܣܪܳܐܶܝܠ. ܕܰܢܣܰܝܒܪܽܘܢ ܓܒܰܪ ܟܺܐܒܳܐ ܕܠܶܒܶܗ. ܘܢܺܐܬܶܐ ܘܢܶܦܪܽܘܣ ܐܺܝܕܰܘ̈ܗܝ ܒܒܰܝܬܳܐ ܗܳܢܳܐ</VERS>
      <VERS vnumber="30">ܘܰܐܢ̱ܬ ܬܶܫܡܰܥ ܒܩܳܠܳܐ ܕܰܨܠܽܘܬ݂ܗܽܘܢ ܡܶܢ ܫܡܰܝܳܐ. ܘܬܶܫܒܽܘܩ ܠܚܰܘ̈ܒܰܝܗܽܘܢ ܘܬܶܦܪܽܘܥ ܠܓܰܒܪܳܐ ܐܰܝܟ݂ ܟܽܠܗܶܝܢ ܐܽܘܖ̈ܚܳܬܶܗ. ܕܝܳܕܰܥ ܐܰܢ̱ܬ ܠܶܒܶܗ. ܡܶܛܽܠ ܕܰܐܢ̱ܬ ܗ̱ܘ ܝܳܕܰܥ ܐܰܢ̱ܬ ܒܰܠܚܽܘܕܰܝܟ ܠܶܒܗܽܘܢ ܕܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="31">ܡܶܛܽܠ ܗܳܢܳܐ ܢܶܕ݂ܚܠܽܘܢ ܠܰܡܗܰܠܳܟܽܘ ܩܕܳܡܰܝܟ ܒܽܐܘܖ̈ܚܳܬܳܟ݂. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܺܝ݂ܢ ܥܰܠ ܐܰܪܥܳܐ ܕܝܰܗܒܬ ܠܰܐܒܳܗܰܝ̈ܗܽܘܢ</VERS>
      <VERS vnumber="32">ܐܳܦ ܥܰܠ ܢܽܘܟܪܳܝܳܐ ܕܠܳܐ ܗܘܳܐ ܡܶܢ ܥܰܡܳܟ݂ ܝܺܣܪܳܐܶܝܠ. ܘܢܺܐܬܶܐ ܡܶܢ ܡܕ݂ܺܝ̈ܢܳܬ݂ܳܐ ܖ̈ܰܚܺܝܩܳܬ݂ܳܐ ܡܶܛܽܠ ܫܡܳܟ݂. ܡܶܛܽܠ ܕܢܶܫܡܥܽܘܢ ܛܶܒܶܗ ܕܰܫܡܳܟ݂ ܪܰܒܳܐ. ܘܢܺܐܬܽܘܢ ܘܰܢܨܰܠܽܘܢ ܩܕܳܡܰܝܟ ܒܝܰܘܡܳܐ ܗܰܘ ܒܒܰܝܬܳܐ ܗܳܢܳܐ</VERS>
      <VERS vnumber="33">ܘܰܐܢ̱ܬ ܬܶܫܡܰܥ ܡܶܢ ܕܽܘܟܬܳܟ݂ ܡܶܢ ܫܡܰܝܳܐ. ܘܬܶܥܒܶܕ݂ ܐܰܝܟܰܢܳܐ ܕܰܢܨܰܠܶܐ ܩܕܳܡܰܝܟ ܢܽܘܟܪܳܝܳܐ. ܡܶܛܽܠ ܕܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ ܫܡܳܟ݂. ܠܡܶܕܚܰܠ ܩܕܳܡܰܝܟ ܐܰܝܟ݂ ܥܰܡܳܟ݂ ܝܺܣܪܳܐܶܝܠ. ܘܰܠܡܶܕܰܥ ܕܰܫܡܳܟ݂ ܐܶܬ݂ܩܪܺܝ ܥܰܠ ܒܰܝܬܳܐ ܗܳܢܳܐ ܕܰܒܢܺܝܬ݂.</VERS>
      <VERS vnumber="34">ܘܟܰܕ݂ ܢܶܦܽܘܩ ܥܰܡܳܟ݂ ܠܰܩܪܳܒܳܐ ܥܰܠ ܒܥܶܠܕܒܳܒܰܘ̈ܗܝ ܒܽܐܘܪܚܳܐ ܕܰܬ݂ܫܰܕܰܪ ܐܶܢܽܘܢ. ܘܰܢܨܰܠܽܘܢ ܩܕܳܡܰܝܟ ܒܽܐܘܪܚܳܐ ܕܰܐܪܥܳܐ ܕܝܰܗܒܬ ܠܰܐܒܳܗ̈ܳܬ݂ܗܽܘܢ. ܒܰܩܪܺܝܬ݂ܳܐ ܕܰܓܒܰܝܬ ܠܳܟ݂. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂</VERS>
      <VERS vnumber="35">ܘܬܶܫܡܰܥ ܡܶܢ ܫܡܰܝܳܐ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ</VERS>
      <VERS vnumber="36">ܟܰܕ݂ ܢܶܚܛܽܘܢ ܩܕܳܡܰܝܟ. ܡܶܛܽܠ ܕܠܳܐ ܐܺܝܬ݂ ܒܰܪܢܳܫܳܐ ܕܠܳܐ ܚܳܛܶܐ ܘܪܳܓܶܙ ܐܰܢ̱ܬ ܥܠܰܝܗܽܘܢ. ܘܡܰܫܠܶܡ ܐܰܢ̱ܬ ܠܗܽܘܢ ܩܕ݂ܳܡ ܒܥܶܠܕܒܳܒܰܝ̈ܗܽܘܢ. ܘܢܶܫܒܽܘܢ ܐܶܢܽܘܢ ܫܳܒܰܝ̈ܗܽܘܢ. ܠܰܐܪܥܳܐ ܪܚܺܝܩܬ݂ܳܐ ܐܰܘ ܩܰܪܺܝܒܬܳܐ</VERS>
      <VERS vnumber="37">ܘܰܢܨܰܠܽܘܢ ܩܕܳܡܰܝܟ. ܘܢܶܗܦܟܽܘܢ. ܘܒܰܡܕ݂ܺܝ̈ܢܳܬ݂ܳܐ ܕܫܳܒܰܝ̈ܗܽܘܢ. ܢܺܐܡܪܽܘܢ ܕܰܚܛܰܝܢ ܘܰܐܪܓܶܙܢ ܘܰܐܥܘܶܠ̱ܢ</VERS>
      <VERS vnumber="38">ܘܢܶܗܦܟܽܘܢ ܠܘܳܬ݂ܳܟ݂. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ. ܒܰܡܕ݂ܺܝ̈ܢܳܬ݂ܳܐ ܕܫܳܒܰܝ̈ܗܽܘܢ ܕܰܫܒܰܘ ܐܶܢܽܘܢ. ܘܰܢܨܰܠܽܘܢ ܒܽܐܘܪܚܳܐ ܕܰܐܪܥܳܐ ܕܝܰܗܒܬ ܠܰܐܒܳܗ̈ܳܬ݂ܗܽܘܢ. ܩܪܺܝܬ݂ܳܐ ܕܰܓܒܰܝܬ ܠܳܟ݂. ܘܒܰܝܬܳܐ ܕܰܒܢܺܝܬ݂ ܠܰܫܡܳܟ݂</VERS>
      <VERS vnumber="39">ܘܬܶܫܡܰܥ ܡܶܢ ܫܡܰܝܳܐ ܡܶܢ ܕܽܘܟܬܳܟ݂ ܨܠܽܘܬ݂ܗܽܘܢ ܘܒܳܥܽܘܬ݂ܗܽܘܢ. ܘܬܶܥܒܶܕ݂ ܕܺܝܢܗܽܘܢ. ܘܬܶܫܒܽܘܩ ܠܥܰܡܳܟ݂ ܕܰܚܛܰܘ ܩܕܳܡܰܝܟ</VERS>
      <VERS vnumber="40">ܘܡܶܟܺܝܠ ܐܰܠܳܗܝ. ܢܶܗܘ̈ܝܳܢ ܥܰܝܢܰܝ̈ܟ ܦܬ݂ܺܝ̈ܚܳܢ. ܘܶܐܕ݂ܢܰܝ̈ܟ ܨܳܝ̈ܬܳܢ ܠܰܨܠܽܘܬ݂ܳܐ ܕܕܽܘܟܬܳܐ ܗܳܕ݂ܶܐ</VERS>
      <VERS vnumber="41">ܘܡܶܟܺܝܠ ܩܽܘܡ ܡܳܪܶܐ ܡܳܖ̈ܰܘܳܬ݂ܳܐ ܠܰܢܝܳܚܬܳܟ݂. ܐܰܢ̱ܬ ܘܳܐܪܽܘܢ ܥܽܘܫܢܳܟ݂. ܟܳܗ̈ܢܰܝܟ ܡܳܪܶܐ ܡܳܖ̈ܰܘܳܬ݂ܳܐ ܦܽܘܪܩܳܢܳܐ ܬܰܠܒܶܫ. ܘܙܰܕܺܝܩܰܝ̈ܟ ܢܶܚܕܽܘܢ ܒܛܳܒ̈ܳܬܳܟ݂</VERS>
      <VERS vnumber="42">ܡܳܪܶܐ ܡܳܖ̈ܰܘܳܬ݂ܳܐ ܠܳܐ ܬܰܗܦܶܟ݂ ܐܰܦܰܘ̈ܗܝ ܕܰܡܫܺܝܚܳܟ݂. ܐܶܬܕܰܟ݂ܪ ܛܰܝ̈ܒܘܳܬܶܗ ܕܥܰܒܕܳܟ݂ ܕܰܘܺܝܕ݂. </VERS>
    </CHAPTER>
    <CHAPTER cnumber="7">
      <VERS vnumber="1">ܘܟܰܕ݂ ܓܡܰܪ ܫܠܶܝܡܽܘܢ ܠܰܡܨܰܠܳܝܽܘ. ܢܽܘܪܳܐ ܢܶܚܬܰܬ݂ ܡܶܢ ܫܡܰܝܳܐ. ܘܶܐܟܠܰܬ ܥܠܰܘ̈ܳܬ݂ܳܐ ܘܕܶܒܚ̈ܶܐ. ܘܺܐܝܩܳܪܳܐ ܕܰܫܟ݂ܺܝܢܬܶܗ ܕܡܳܪܝܳܐ ܐܶܬ݂ܡܠܺܝ ܒܰܝܬܳܐ</VERS>
      <VERS vnumber="2">ܘܠܳܐ ܡܶܫܟܚܺܝܢ ܗܘܰܘ ܟܳܗ̈ܢܶܐ ܠܡܶܥܰܠ ܠܒܰܝܬܶܗ ܕܡܳܪܝܳܐ. ܡܶܛܽܠ ܕܶܐܬ݂ܡܠܺܝ ܠܶܗ ܒܰܝܬܳܐ ܐܺܝܩܳܪ ܫܟ݂ܺܝܢܬܶܗ ܕܡܳܪܝܳܐ</VERS>
      <VERS vnumber="3">ܘܟܽܠ ܒܢܰܝ̈ ܝܺܣܪܳܐܶܝܠ ܚܳܙܶܝܢ ܗܘܰܘ. ܟܰܕ݂ ܢܶܚܬܰܬ݂ ܢܽܘܪܳܐ. ܘܺܐܝܩܳܪ ܫܟܺܝܢܬܶܗ ܕܡܳܪܝܳܐ ܐܶܬ݂ܡܠܺܝ ܒܰܝܬܳܐ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ ܥܰܠ ܖ̈ܨܺܝܦܳܬ݂ܳܐ. ܘܰܣܓܶܕ݂ܘ ܘܳܐܡܪܺܝܢ ܓܒܰܪ ܠܚܰܒܪܶܗ. ܐܰܘܕܰܘ ܠܡܳܪܝܳܐ ܕܛܳܒ ܗ̱ܘ ܘܰܠܥܳܠܰܡ ܛܰܝܒܽܘܬ݂ܶܗ</VERS>
      <VERS vnumber="4">ܘܡܰܠܟܳܐ ܘܟܽܠܶܗ ܥܰܡܳܐ ܡܕܰܒܚܺܝܢ ܕܶܒܚ̈ܶܐ ܠܡܳܪܝܳܐ</VERS>
      <VERS vnumber="5">ܘܕܰܒܰܚ ܡܰܠܟܳܐ ܫܠܶܝܡܽܘܢ ܕܶܒ̈ܚܳܬ݂ܳܐ. ܬܰܘܖ̈ܶܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ. ܘܥܳܢ̈ܳܐ ܡܳܐܐ ܘܥܶܣܪܺܝܢ ܐܰܠܦܺܝ̈ܢ. ܘܚܰܕܶܬ݂ ܒܰܝܬܶܗ ܕܡܳܪܝܳܐ ܡܰܠܟܳܐ ܫܠܶܝܡܽܘܢ. ܘܟܽܠܶܗ ܥܰܡܳܐ</VERS>
      <VERS vnumber="6">ܘܟ݂ܳܗ̈ܢܶܐ ܩܳܝܡܺܝܢ ܗܘܰܘ ܥܰܠ ܬܶܫܡ̈ܫܳܬ݂ܗܽܘܢ ܘܠܶܘ̈ܳܝܶܐ ܒܡܳܐܢ̈ܶܐ ܕܬܶܫܒ̈ܚܳܬܳܐ ܡܫܰܒܚܺܝܢ ܗܘܰܘ ܩܕ݂ܳܡ ܡܳܪܝܳܐ. ܘܗܳܟܰܢܳܐ ܐܳܡܪܺܝܢ ܗܘܰܘ ܒܬܶܫ̈ܒܚ̈ܳܬ݂ܗܽܘܢ. ܐܰܘܕܰܘ ܠܡܳܪܝܳܐ ܕܛܳܒܽ ܗ̱ܘ ܘܰܠܥܳܠܰܡ ܛܰܝܒܽܘܬ݂ܶܗ. ܒܬܶܫܒ̈ܚܳܬܳܐ ܕܕܰܘܺܝܕ݂. ܘܟܳܗ̈ܢܶܐ ܡܫܰܒܚܺܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܩܳܐܶܡ.</VERS>
      <VERS vnumber="7">ܘܩܰܕܶܫ ܫܠܶܝܡܽܘܢ ܓܰܘܳܗ̇ ܕܕ݂ܳܪܬܳܐ ܕܰܩܕ݂ܳܡ ܒܰܝܬܶܗ ܕܡܳܪܝܳܐ. ܡܶܛܽܠ ܕܰܐܣܶܩ ܠܬܰܡܳܢ ܕܶܒܚ̈ܶܐ. ܘܬܰܪܒܳܐ ܕܫܰܠ̈ܡܶܐ ܡܶܛܽܠ ܕܡܰܕ݂ܒܚܳܐ ܕܰܢܚܳܫܳܐ ܕܰܥܒܰܕ݂ ܫܠܶܝܡܽܘܢ. ܙܥܽܘܪ ܗܘܳܐ. ܘܠܳܐ ܡܶܫܟܰܚ ܗܘܳܐ ܠܰܡܣܰܝܒܳܪܽܘ ܕܶܒܚ̈ܶܐ. ܘܢܰܫܺܝܦܳܐ. ܘܬܰܪܒܳܐ ܕܫܰܠ̈ܡܶܐ</VERS>
      <VERS vnumber="8">ܘܰܥܒܰܕ݂ ܫܠܶܝܡܽܘܢ ܒܶܗ ܒܙܰܒܢܳܐ ܗܰܘ. ܥܺܐܕܳܐ ܫܰܒܥܳܐ ܝܰܘܡܺܝ̈ܢ. ܘܟܽܠܶܗ ܝܺܣܪܳܐܶܝܠ ܥܰܡܶܗ. ܟܢܽܘ̈ܫܳܬܳܐ ܪܰܘܖ̈ܒܳܬ݂ܳܐ. ܡܶܢ ܐܰܢܛܺܝܽܘܟܺܝ ܘܰܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܩܕ݂ܳܡ ܡܳܪܝܳܐ ܐܰܠܳܗܰܢ</VERS>
      <VERS vnumber="9">ܫܰܒܥܳܐ ܝܰܘܡܺܝ̈ܢ ܕܥܺܐܕ݂ܳܐ. ܘܫܰܒܥܳܐ ܝܰܘܡܺܝ̈ܢ ܕܚܽܘܕܳܬܶܗ ܕܒܰܝܬܳܐ. ܗܳܠܶܝܢ ܘܗܳܠܶܝܢ ܗܘܳܐ ܚܽܘܫܒܳܢܗܽܘܢ ܐܰܪܒܰܥܬܰܥܣܰܪ ܝܰܘܡܺܝ̈ܢ</VERS>
      <VERS vnumber="10">ܘܰܒܝܰܘܡܳܐ ܕܟܶܣܳܐܐ ܒܶܗ ܒܝܰܪܚܳܐ ܕܬܶܫܪܺܝ. ܫܰܕܰܪ ܡܰܠܟܳܐ ܠܥܰܡܳܐ. ܘܒܰܪܟܶܗ ܠܡܰܠܟܳܐ ܥܰܡܳܐ. ܘܶܐܙܰܠܘ ܠܩܽܘܖ̈ܺܝܗܽܘܢ. ܟܰܕ݂ ܚܳܕܶܝܢ ܘܛܳܒ ܠܶܒܗܽܘܢ. ܘܡܰܘܕܶܝܢ ܘܰܡܫܰܒܚܺܝܢ ܥܰܠ ܟܽܠܗܶܝܢ ܛܳܒ̈ܳܬ݂ܳܐ ܕܰܥܒܰܕ݂ ܡܳܪܝܳܐ ܠܕܰܘܺܝܕ݂ ܥܰܒܕܶܗ. ܘܠܰܫܠܶܝܡܽܘܢ ܒܪܶܗ. ܘܠܺܝܣܪܳܐܶܝܠ ܥܰܡܶܗ</VERS>
      <VERS vnumber="11">ܘܰܗܘܳܐ ܕܟܰܕ݂ ܫܰܠܶܡ ܡܰܠܟܳܐ ܫܠܶܝܡܽܘܢ ܠܡܶܒܢܳܐ ܒܰܝܬܶܗ ܕܡܳܪܝܳܐ. ܘܰܠܒܰܝܬܳܐ ܕܡܰܠܟܳܐ. ܘܟܽܠܡܶܕܶܡ ܕܡܶܬ݂ܪܰܥܶܐ ܗܘܳܐ ܫܠܶܝܡܽܘܢ ܠܡܶܥܒܰܕ݂ ܒܒܰܝܬܶܗ ܕܡܳܪܝܳܐ. ܘܰܒܒܰܝܬܶܗ ܕܡܰܠܟܳܐ. ܡܰܟ݂ܫܰܪ ܗܘܳܐ</VERS>
      <VERS vnumber="12">ܘܶܐܬ݂ܓܠܺܝ ܡܳܪܝܳܐ ܥܰܠ ܫܠܶܝܡܽܘܢ ܒܠܺܠܝܳܐ ܗܰܘ. ܘܶܐܡܰܪ ܠܶܗ. ܫܶܡܥܶܬ݂ ܨܠܽܘܬܳܟ݂ ܘܰܓܒܺܝܬ݂ ܕܽܘܟܬܳܐ ܗܳܕ݂ܶܐ ܠܺܝ. ܠܒܰܝܬܳܐ ܕܕܶܒܚ̈ܳܬ݂ܳܐ</VERS>
      <VERS vnumber="13">ܐܶܢ ܐܶܨܒܶܐ ܐܶܟܠܶܐ ܫܡܰܝܳܐ. ܘܠܳܐ ܢܶܚܽܘܬ݂ ܡܶܛܪܳܐ. ܘܶܐܢ ܐܶܨܒܶܐ ܐܶܦܩܽܘܕ݂ ܥܰܠ ܩܰܡܨܳܐ. ܘܢܶܐܟܠܺܝܗ̇ ܠܰܐܪܥܳܐ. ܘܶܐܢ ܐܶܨܒܶܐ ܐܶܓܰܪܶܐ ܡܰܘܬܳܢܳܐ ܒܥܰܡܝ</VERS>
      <VERS vnumber="14">ܘܢܶܬܕܰܟ݂ܪܽܘܢ ܥܰܡܝ ܕܶܐܬܩܪܺܝ ܫܶܡܝ ܥܠܰܝܗܽܘܢ. ܢܨܰܠܽܘܢ ܘܢܶܒܥܽܘܢ ܡܶܢ ܩܕ݂ܳܡܰܝ. ܘܢܶܗܦܟ݂ܽܘܢ ܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬܳܐ. ܘܶܐܢܳܐ ܐܶܫܡܰܥ ܡܶܢ ܫܡܰܝܳܐ. ܘܶܐܫܒܽܘܩ ܠܰܚܛܳܗܰܝ̈ܗܽܘܢ. ܘܰܐܣܶܐ ܐܰܪܥܗܽܘܢ</VERS>
      <VERS vnumber="15">ܘܳܐܦ ܗܳܫܳܐ ܥܰܝܢܰܝ̈ ܢܶܗܘ̈ܝܳܢ ܦܬ݂ܺܝ̈ܚܳܢ. ܘܶܐܕ݂ܢܰܝ̈ ܨܳܝ̈ܬܳܢ ܠܰܨܠܽܘܬ݂ܳܐ ܕܕܽܘܟܬܳܐ ܗܳܕ݂ܶܐ</VERS>
      <VERS vnumber="16">ܘܳܐܦ ܗܳܫܳܐ ܓܒܶܝܬ݂ ܠܺܝ ܒܰܝܬܳܐ ܗܳܢܳܐ. ܕܬܶܗܘܶܐ ܒܶܗ ܫܟ݂ܺܝܢܬ݂ܝ ܠܥܳܠܰܡ ܘܢܶܗܘܽܘܢ ܥܒܳܕܰܝ̈ ܫܰܦܺܝܖ̈ܶܐ ܘܨܶܒܝܳܢܰܝ̈ ܡܶܬ݂ܥܰܒܕܺܝܢ ܒܓܰܘܶܗ ܟܽܠܗܽܘܢ ܝܰܘ̈ܡܳܬ݂ܳܐ</VERS>
      <VERS vnumber="17">ܘܰܐܢ̱ܬ ܐܶܢ ܬܗܰܠܶܟ݂ ܩܕ݂ܳܡܰܝ. ܐܰܝܟܰܢܳܐ ܕܗܰܠܶܟ݂ ܕܰܘܺܝܕ݂ ܐܰܒܽܘܟ݂. ܒܬܰܡܺܝܡܽܘܬ݂ܳܐ ܕܠܶܒܳܐ ܘܒܰܬ݂ܪܺܝܨܽܘܬ݂ܳܐ. ܠܡܶܥܒܰܕ݂ ܟܽܠ ܡܶܕܶܡ ܕܦܰܩܶܕܬܳܟ݂. ܘܦܽܘܩܕܳܢܰܝ̈ ܘܢܳܡܽܘܣܰܝ̈ ܬܶܛܰܪ</VERS>
      <VERS vnumber="18">ܐܶܫܰܪܪܺܝܘܗܝ ܠܟܽܘܪܣܝܳܐ ܕܡܰܠܟܽܘܬ݂ܳܟ݂ ܠܥܳܠܰܡ. ܐܰܝܟ݂ ܕܝܺܡܺܝܬ݂ ܠܕܰܘܺܝܕ݂ ܐܰܒܽܘܟ݂. ܘܶܐܡܪܶܬ݂ ܠܶܗ. ܕܠܳܐ ܢܶܥܢܰܕ݂ ܠܳܟ݂ ܒܪܳܐ ܡܶܢ ܩܕ݂ܳܡܰܝ. ܕܩܳܐܶܡ ܥܰܠ ܟܽܘܪܣܝܳܐ ܕܺܝܣܪܳܐܶܝܠ.</VERS>
      <VERS vnumber="19">ܘܶܐܢ ܡܶܗܦܰܟ݂ ܬܶܗܦܟܽܘܢ ܐܰܢ̱ܬܽܘܢ ܘܰܒܢܰܝ̈ܟܽܘܢ ܡܶܢ ܐܽܘܖ̈ܚܳܬ݂ܝ. ܘܠܳܐ ܬܶܛܪܽܘܢ ܦܽܘܩܕܳܢܰܝ̈ ܘܢܳܡܽܘܣܰܝ̈ ܕܝܶܗܒܶܬ݂ ܩܕܳܡܰܝܟܽܘܢ. ܘܬܶܦܠܚܽܘܢ ܠܰܦܬܰܟ݂ܖ̈ܶܐ ܕܥܰܡ̈ܡܶܐ. ܘܬܶܣܓܕ݂ܽܘܢ ܠܗܽܘܢ</VERS>
      <VERS vnumber="20">ܐܶܒܰܕܰܪܟܽܘܢ ܡܶܢ ܐܰܪܥܳܐ ܗܳܕ݂ܶܐ ܕܝܶܗܒܶܬ݂ ܠܟܽܘܢ. ܘܒܰܝܬܳܐ ܗܳܢܳܐ ܕܩܰܕܫܶܬ݂ ܠܫܶܡܝ. ܐܶܥܩܪܺܝܘܗܝ ܡܶܢ ܩܕ݂ܳܡܰܝ ܘܢܶܗܘܶܐ ܝܺܣܪܳܐܶܝܠ ܠܡܰܬ݂ܠܳܐ ܘܰܠܬܰܫܥܺܝܬ݂ܳܐ. ܒܶܝܬ݂ ܟܽܠܗܽܘܢ ܥܰܡ̈ܡܶܐ</VERS>
      <VERS vnumber="21">ܘܒܰܝܬܳܐ ܗܳܢܳܐ ܢܶܗܘܶܐ ܚܪܶܒ. ܘܟܽܠ ܡܰܢ ܕܢܶܥܒܰܪ ܥܠܰܘܗܝ. ܢܩܽܘܡ ܘܰܢܢܺܝܕ݂ ܪܺܝܫܶܗ. ܘܰܢܢܺܝܦ ܒܺܐܝܕܶܗ. ܘܢܺܐܡܪܽܘܢ. ܡܶܛܽܠ ܡܳܢܳܐ ܥܒܰܕ݂ ܡܳܪܝܳܐ ܗܳܟܰܢܳܐ ܠܰܩܪܺܝܬ݂ܳܐ ܗܳܕ݂ܶܐ ܪܰܒܬܳܐ. ܘܰܠܒܰܝܬܳܐ ܗܳܢܳܐ</VERS>
      <VERS vnumber="22">ܘܢܺܐܡܪܽܘܢ. ܥܰܠ ܕܰܫܒܰܩܘ ܕܺܝܰܐܬܺܝܩܺܝ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܶܐܙܰܠܘ ܕܚܶܠܘ ܠܰܐܠܳܗ̈ܶܐ ܕܥܰܡ̈ܡܶܐ. ܘܰܦܠܰܚܘ ܠܗܽܘܢ. ܘܰܣܓܶܕ݂ܘ ܠܗܽܘܢ. ܡܶܛܽܠ ܗܳܢܳܐ ܐܰܝܬܺܝ ܥܠܰܝܗܽܘܢ ܡܳܪܝܳܐ ܒܺܝ̈ܫܳܬܳܐ ܗܳܠܶܝܢ. </VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܠܣܽܘܦ ܥܶܣܪܺܝܢ ܫܢܺܝ̈ܢ ܕܰܒܢܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ. ܘܰܠܒܰܝܬܳܐ ܕܡܰܠܟܽܘܬܶܗ</VERS>
      <VERS vnumber="2">ܘܩܽܘܖ̈ܝܳܐ ܕܝܰܗܒ ܚܺܝܪܳܡ ܠܰܫܠܶܝܡܽܘܢ. ܒܢܳܐ ܐܶܢܶܝܢ ܫܠܶܝܡܽܘܢ. ܘܰܐܘܬܶܒ ܒܗܶܝܢ ܠܰܒܢܰܝ̈ ܝܺܣܪܳܐܶܝܠ</VERS>
      <VERS vnumber="3">ܘܶܐܙܰܠ ܫܠܶܝܡܽܘܢ ܠܰܐܢܛܺܝܽܘܟ݂ܺܝ. ܘܰܫܪܳܐ ܥܠܶܝܗ̇ ܘܥܰܩܪܳܗ̇.</VERS>
      <VERS vnumber="4">ܘܰܒܢܳܐ ܠܬܶܕ݂ܡܽܘܪ ܕܚܰܪܒܳܐ ܗܘܳܬ݂ ܐܰܝܟ݂ ܡܰܕܒܪܳܐ. ܘܰܠܟܽܠܗܶܝܢ ܩܽܘܖ̈ܝܳܐ ܕܰܐܘܨܖ̈ܶܐ. </VERS>
      <VERS vnumber="5">ܘܰܒܢܳܐ ܒܶܝܬ݂ ܚܳܘܪܳܢ ܥܶܠܳܝܬܳܐ. ܘܒܶܝܬ݂ ܚܳܘܪܳܢ ܬܰܚܬܳܝܬܳܐ</VERS>
      <VERS vnumber="6">ܘܰܠܟܽܠܗܶܝܢ ܩܽܘܖ̈ܝܳܐ ܕܰܐܘܨܖ̈ܶܐ. ܕܰܗܘܰܝ̈ ܠܰܫܠܶܝܡܽܘܢ. ܘܩܽܘܖ̈ܝܳܐ ܕܙܰܘ̈ܓܶܐ. ܘܩܽܘܖ̈ܝܳܐ ܕܦܰܖ̈ܳܫܶܐ. ܘܟܽܠܳܗ̇ ܪܶܓܬܶܗ ܕܰܫܠܶܝܡܽܘܢ. ܕܪܳܐܶܓ ܗܘܳܐ ܠܡܶܒܢܳܐ ܒܽܐܘܪܺܫܠܶܡ ܘܰܒܠܶܒܢܳܢ. ܘܰܒܟܽܠ ܐܰܪܥܳܐ ܕܫܽܘܠܛܳܢܶܗ.</VERS>
      <VERS vnumber="7">ܘܟܽܠ ܥܰܡܳܐ ܕܺܝܬܰܪܘ ܡܶܢ ܐܳܡܽܘܖ̈ܳܝܶܐ. ܘܚܺܝܬ݂ܳܝ̈ܶܐ. ܘܦܰܖ̈ܙܳܝܶܐ. ܘܚܳܘܳܝ̈ܶܐ. ܘܝܳܒܽܘܣܳܝ̈ܶܐ. ܕܠܳܐ ܗܘܰܘ ܡܶܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="8">ܒܢܰܝ̈ܗܽܘܢ ܕܺܝܬܰܪܘ ܡܶܢ ܒܳܬܰܪܗܽܘܢ ܒܰܐܪܥܳܐ. ܕܠܳܐ ܐܶܫܟܰܚܘ ܒܢܰܝ̈ ܝܺܣܪܳܐܶܝܠ ܠܡܰܘܒܳܕ݂ܽܘ ܐܶܢܽܘܢ. ܥܒܰܕ݂ ܐܶܢܽܘܢ ܫܠܶܝܡܽܘܢ ܕܢܶܗܘܽܘܢ ܠܶܗ ܥܰܒܕ̈ܶܐ. ܘܦܰܠܳܚ̈ܶܐ ܘܡܰܣ̈ܩܰܝ ܡܰܕܰܐܬ݂ܳܐ ܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="9">ܘܡܶܢ ܒܢܰܝ̈ ܝܺܣܪܳܐܶܝܠ ܠܳܐ ܥܒܰܕ݂ ܫܠܶܝܡܽܘܢ ܥܰܒܕ̈ܶܐ ܒܡܰܠܟܽܘܬܶܗ. ܡܶܛܽܠ ܕܗܶܢܽܘܢ ܗܘܰܘ ܓܰܒܖ̈ܶܐ. ܥܳܒܕܰܝ̈ ܩܪܳܒܳܐ. ܘܪܰܘܖ̈ܒܳܢܶܐ ܒܙܰܘܓܰܘ̈ܗܝ. ܘܦܰܖ̈ܳܫܰܘܗܝ</VERS>
      <VERS vnumber="10">ܘܗܳܠܶܝܢ ܫܰܠܺܝ̈ܛܶܐ ܘܩܳܝܽܘ̈ܡܶܐ ܕܩܳܝܡܺܝܢ ܗܘܰܘ ܠܶܗ ܠܰܫܠܶܝܡܽܘܢ ܡܰܠܟܳܐ. ܡܰܐܬܶܝܢ ܘܚܰܡܫܺܝܢ ܕܡܰܥܒܕ݂ܺܝܢ ܗܘܰܘ ܠܥܰܡܳܐ. ܕܥܳܒܕܺܝܢ ܗܘܰܘ ܥܒܺܝ̈ܕ݂ܳܬܳܐ</VERS>
      <VERS vnumber="11">ܒܪܰܡ ܒܰܪܬܶܗ ܕܦܶܪܥܽܘܢ. ܐܰܣܩܳܗ̇ ܫܠܶܝܡܽܘܢ ܡܶܢ ܩܪܺܝܬ݂ܶܗ ܕܕܰܘܺܝܕ݂. ܠܒܰܝܬܳܐ ܕܰܒܢܳܐ ܠܳܗ̇. ܡܶܛܽܠ ܕܶܐܡܰܪ ܗܘܳܐ ܕܠܳܐ ܬܶܬܶܒ ܐܰܢ̱ܬܬ݂ܳܐ ܥܰܡܝ ܒܒܰܝܬܶܗ ܕܕܰܘܺܝܕ݂. ܡܰܠܟܳܐ ܕܺܝܣܪܳܐܶܝܠ. ܡܶܛܽܠ ܕܩܰܕܺܝܫ ܗ̱ܘ. ܕܥܶܠܰܬ݂ ܠܶܗ ܩܺܐܒܽܘܬܶܗ ܕܡܳܪܝܳܐ</VERS>
      <VERS vnumber="12">ܗܳܝܕܶܝܢ ܡܩܰܪܶܒ ܗܘܳܐ ܫܠܶܝܡܽܘܢ ܥܠܰܘ̈ܳܬ݂ܳܐ ܠܡܳܪܝܳܐ ܘܫܰܠ̈ܡܶܐ. ܥܰܠ ܡܰܕ݂ܒܚܳܐ ܕܡܳܪܝܳܐ ܕܰܒܢܳܐ ܩܕ݂ܳܡ ܣܪܽܘܓܳܐ</VERS>
      <VERS vnumber="13">ܘܚܽܘܫܒܳܢܳܐ ܕܟܽܠ ܝܽܘܡ ܡܰܣܶܩ ܗܘܳܐ. ܐܰܝܟ݂ ܦܽܘܩܕܳܢܳܐ ܕܡܽܘܫܶܐ. ܒܫܰܒ̈ܶܐ. ܘܰܒܥܺܐܕ̈ܶܐ. ܬܠܳܬ݂ ܙܰܒܢܺܝ̈ܢ ܒܫܰܢ̱ܬܳܐ. ܒܥܺܐܕ݂ܳܐ ܕܦܰܛܺܝܖ̈ܶܐ. ܘܰܒܥܺܐܕ݂ܳܐ ܕܨܰܘܡܳܐ. ܘܰܒܥܺܐܕ݂ܳܐ ܕܰܡܛܰܠ̈ܠܶܐ.</VERS>
      <VERS vnumber="14">ܘܰܐܩܺܝܡ ܐܰܝܟ݂ ܢܳܡܽܘܣܳܐ ܕܕܰܘܺܝܕ݂ ܐܰܒܽܘܗܝ. ܟܳܗ̈ܢܶܐ ܥܰܠ ܥܒܺܝ̈ܕ݂ܳܬ݂ܗܽܘܢ. ܘܠܶܘ̈ܳܝܶܐ ܥܰܠ ܡܰܛܰܪܬܗܽܘܢ. ܠܰܡܫܰܒܳܚܽܘ ܘܠܰܡܫܰܡܳܫܽܘ ܩܕ݂ܳܡ ܟܳܗ̈ܢܶܐ. ܚܽܘܫܒܳܢ ܝܽܘܡ ܒܝܰܘܡܶܗ. ܘܬ݂ܰܖ̈ܳܥܶܐ ܐܰܝܟ݂ ܙܶܕ݂ܩܗܽܘܢ ܕܢܶܗܘܽܘܢ ܢܳܛܪܺܝܢ ܬܰܖ̈ܥܶܐ. ܟܽܠ ܝܽܘܡ ܡܶܛܽܠ ܕܗܳܟܰܢܳܐ ܦܰܩܶܕ݂ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܕܩܳܡ ܒܡܰܠܟܽܘܬ݂ܳܐ. ܡܶܢ ܩܕ݂ܳܡ ܡܳܪܝܳܐ</VERS>
      <VERS vnumber="15">ܘܠܳܐ ܣܛܳܐ ܡܶܢ ܟܽܠ ܡܶܕܶܡ ܕܦܰܩܕܶܗ ܡܰܠܟܳܐ. ܥܰܠ ܟܳܗ̈ܢܶܐ ܘܥܰܠ ܠܶܘ̈ܳܝܶܐ. ܘܥܰܠ ܟܽܠܳܗ̇ ܬܶܫܡܶܫܬܳܐ ܕܒܰܝܬܳܐ</VERS>
      <VERS vnumber="16">ܘܰܬ݂ܩܶܢ ܗܘܰܝ̈ ܟܽܠܗܶܝܢ ܥܒܺܝ̈ܕ݂ܳܬܶܗ ܕܰܫܠܶܝܡܽܘܢ. ܡܶܢ ܝܰܘܡܳܐ ܕܰܢܦܰܠ ܫܶܬܶܐܣ̈ܶܐ ܕܒܰܝܬܶܗ ܕܡܳܪܝܳܐ. ܥܕܰܡܳܐ ܠܝܰܘܡܳܐ ܕܰܓܡܰܪ ܟܽܠܶܗ ܥܒܳܕ݂ܶܗ</VERS>
      <VERS vnumber="17">ܗܳܝܕܶܝܢ ܐܶܙܰܠ ܗܘܳܐ ܫܠܶܝܡܽܘܢ ܠܥܺܝܨܺܝܢܽܘ ܓܒܰܪ. ܩܪܺܝܬ݂ܳܐ ܕܺܐܝܬ݂ ܗܘܳܐ ܠܽܘܩܒܰܠ ܐܰܠܽܘܬ݂. ܥܰܠ ܣܶܦܬ݂ܳܐ ܕܝܰܡܳܐ ܒܰܐܪܥܳܐ ܕܰܐܕܽܘܡ</VERS>
      <VERS vnumber="18">ܘܫܰܕܰܪ ܚܺܝܪܳܡ ܒܰܣܦܺܝܢ̈ܶܐ ܠܥܰܒܕܰܘ̈ܗܝ. ܓܰܒܖ̈ܶܐ ܣܰܦܳܢ̈ܶܐ ܕܝܳܕ݂ܥܺܝܢ ܠܰܡܕܰܒܳܪܽܘ ܐܶܠܦ̈ܶܐ ܕܝܰܡܳܐ. ܥܰܡ ܥܰܒܕܰܘ̈ܗܝ ܕܰܫܠܶܝܡܽܘܢ. ܘܶܐܙܰܠܘ ܠܰܐܘܦܺܝܪ ܡܕܺܝܢܬܳܐ. ܘܰܢܣܰܒܘ ܡܶܢ ܬܰܡܳܢ ܐܰܪܒܰܥܡܳܐܐ ܟܰܟܖ̈ܺܝܢ ܕܕܰܗܒܳܐ. ܘܰܐܝܬܺܝܘ ܠܡܰܠܟܳܐ ܫܠܶܝܡܽܘܢ. </VERS>
    </CHAPTER>
    <CHAPTER cnumber="9">
      <VERS vnumber="1">ܘܡܰܠܟܰܬ݂ ܫܒܳܐ ܫܶܡܥܰܬ݂ ܛܶܒܶܗ ܕܰܫܠܶܝܡܽܘܢ. ܘܶܐܬ݂ܳܬ݂ ܠܰܡܢܰܣܳܝܽܘܬܶܗ ܕܰܫܠܶܝܡܽܘܢ ܒܽܐܘܚ̈ܕܳܬ݂ܳܐ. ܘܶܐܬ݂ܳܬ݂ ܠܽܐܘܪܺܫܠܶܡ. ܒܚܰܝܠܳܐ ܕܣܰܓܺܝ ܛܳܒ. ܘܓܰܡ̈ܠܶܐ ܕܰܛܥܺܝܢܺܝܢ ܒܶܣ̈ܡܶܐ. ܘܕܰܗܒܳܐ ܕܣܰܓܺܝ ܛܳܒ. ܘܛܰܒ̈ܥܶܐ ܛܳܒ̈ܶܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܫܠܶܝܡܽܘܢ. ܘܰܓܠܳܬ݂ ܠܶܗ ܟܽܠ ܕܰܒܠܶܒܳܗ̇</VERS>
      <VERS vnumber="2">ܘܰܓܠܳܐ ܠܳܗ̇ ܡܰܠܟܳܐ ܫܠܶܝܡܽܘܢ ܟܽܠܡܶܕܶܡ. ܘܐ̱ܪܳܙ ܠܶܒܳܗ̇. ܘܠܳܐ ܡܶܕܶܡ ܟܣܳܐ ܡܰܠܟܳܐ ܕܠܳܐ ܓܠܳܐ ܠܳܗ̇</VERS>
      <VERS vnumber="3">ܘܰܚܙܳܬ݂ ܡܰܠܟܰܬ݂ ܫܒܳܐ ܚܶܟ݂ܡܬܶܗ ܕܰܫܠܶܝܡܽܘܢ. ܘܒܰܝܬܳܐ ܕܰܒܢܳܐ</VERS>
      <VERS vnumber="4">ܘܡܰܘܟܶܠ ܦܳܬܽܘܪܶܗ. ܘܡܰܘܬܰܒ ܥܰܒܕܰܘ̈ܗܝ. ܘܰܩܝܳܡ ܡܫܰܡܫܳܢܰܘ̈ܗܝ. ܘܰܠܒܽܘ̈ܫܰܝܗܽܘܢ. ܘܫܳܩܰܘ̈ܳܬܶܗ ܘܰܠܒܽܘܫܰܝ̈ܗܽܘܢ. ܘܕܶܒܚ̈ܶܐ ܕܰܡܕܰܒܰܚ ܗܘܳܐ ܒܒܰܝܬܶܗ ܕܡܳܪܝܳܐ. ܘܠܳܐ ܗܘܳܬ݂ ܒܳܗ̇ ܪܽܘܚܳܐ ܬܽܘܒ ܠܡܶܚܙܳܐ.</VERS>
      <VERS vnumber="5">ܘܳܐܡܪܳܐ ܠܡܰܠܟܳܐ ܫܠܶܝܡܽܘܢ. ܫܰܪܺܝܪܳܐ ܗܘܳܬ݂ ܡܶܠܬ݂ܳܐ ܕܫܳܡܥܳܐ ܗܘܺܝܬ݂ ܒܰܡܕ݂ܺܝܢܬ݂ܝ. ܥܰܠ ܦܶܬܓܳܡܰܝ̈ܟ. ܘܥܰܠ ܚܶܟ݂ܡܬܳܟ݂.</VERS>
      <VERS vnumber="6">ܘܠܳܐ ܡܗܰܝܡܢܳܐ ܗܘܺܝܬ݂. ܥܕܰܡܳܐ ܠܰܐܝܟܳܐ ܕܶܐܬܺܝܬ݂ ܘܰܚܙܰܝ̈ ܥܰܝܢܰܝ̈ ܘܗܳܐ ܠܳܐ ܚܰܘܝܽܘܢܝ ܦܶܠܓܳܐ. ܐܰܣܓܺܝܬ ܚܶܟ݂ܡܬܳܟ݂. ܘܰܐܘܣܶܦܬ ܥܰܠ ܛܶܒܳܐ ܕܫܶܡܥܶܬ݂</VERS>
      <VERS vnumber="7">ܛܽܘܒܰܝܗܽܘܢ ܠܥܰܒܕܰܝ̈ܟ ܗܳܢܽܘܢ ܕܩܳܝܡܺܝܢ ܩܕܳܡܰܝܟ ܐܰܡܺܝܢܳܐܺܝܬ. ܘܫܳܡܥܺܝܢ ܚܶܟ݂ܡܬܳܟ݂</VERS>
      <VERS vnumber="8">ܘܢܶܗܘܶܐ ܡܳܪܝܳܐ ܐܰܠܳܗܳܟ݂ ܒܪܺܝܟ݂ ܗܰܘ ܡܰܢ ܕܰܓܒܳܟ݂. ܘܰܐܘܬܒܳܟ݂ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ ܕܺܝܣܪܳܐܶܝܠ. ܘܡܶܛܽܠ ܕܰܪܚܶܡ ܡܳܪܝܳܐ ܠܺܝܣܪܳܐܶܝܠ. ܐܰܩܺܝܡܳܟ݂ ܡܰܠܟܳܐ ܥܠܰܝܗܽܘܢ ܠܥܳܠܰܡ. ܠܡܶܥܒܰܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ</VERS>
      <VERS vnumber="9">ܘܝܶܗܒܰܬ݂ ܠܡܰܠܟܳܐ ܡܳܐܐ ܘܥܶܣܪܺܝܢ ܟܰܟܖ̈ܶܐ ܕܕܰܗܒܳܐ. ܘܒܶܣ̈ܡܶܐ ܣܰܓܺܝ̈ܐܶܐ ܕܛܳܒ. ܘܛܰܒ̈ܥܶܐ ܛܳܒ̈ܶܐ. ܘܠܳܐ ܐܶܬ݂ܚܙܺܝܘ ܐܰܝܟ݂ ܒܶܣ̈ܡܶܐ ܗܳܠܶܝܢ ܒܥܳܠܡܳܐ. ܕܝܶܗܒܰܬ݂ ܡܰܠܟܰܬ݂ ܫܒܳܐ ܠܡܰܠܟܳܐ ܫܠܶܝܡܽܘܢ</VERS>
      <VERS vnumber="10">ܘܳܐܦ ܥܰܒܕܰܘ̈ܗܝ ܕܚܺܝܪܳܡ. ܘܥܰܒܕܰܘ̈ܗܝ ܕܡܰܠܟܳܐ ܫܠܶܝܡܽܘܢ. ܐܰܝܬܺܝܘ ܕܰܗܒܳܐ ܡܶܢ ܐܰܘܦܺܝܪ.</VERS>
      <VERS vnumber="12">ܘܰܐܝܬܺܝܘ ܩܰܝ̈ܣܶܐ ܕܶܐܫܟܳܪܥܳܐ. ܠܣܶܦܣ̈ܺܠܶܐ ܠܒܰܝܬܶܗ ܕܡܳܪܝܳܐ. ܘܰܠܒܰܝܬܶܗ ܕܡܰܠܟܳܐ ܫܠܶܝܡܽܘܢ. ܘܟܶܢܳܖ̈ܶܐ ܠܰܡܫܰܒ̈ܚܳܢܶܐ ܘܠܳܐ ܐܶܬ݂ܚܙܺܝܘ ܐܰܟ݂ܘܳܬ݂ܗܽܘܢ ܒܰܐܪܥܳܐ ܕܺܝܗܽܘܕ݂ܳܐ</VERS>
      <VERS vnumber="12">ܘܡܰܠܟܳܐ ܫܠܶܝܡܽܘܢ ܝܰܗܒ ܠܡܰܠܟܰܬ݂ ܫܒܳܐ. ܟܽܠܡܶܕܶܡ ܕܰܫܐܶܠܬܶܗ. ܠܒܰܪ ܡܶܢ ܕܝܰܗܒ ܠܳܗ̇. ܘܰܓܠܳܐ ܠܳܗ̇ ܟܽܠ ܡܶܕܶܡ ܕܺܐܝܬ݂ ܗܘܳܐ ܒܠܶܒܳܗ̇. ܘܩܳܡܰܬ݂ ܐܶܙܰܠ̱ܬ݂ ܠܰܡܕ݂ܺܝܢ̱ܬܳܗ̇ ܗܺܝ ܘܥܰܒܕܶܝ̈ܗ̇</VERS>
      <VERS vnumber="13">ܘܰܗܘܳܐ ܡܶܢܝܳܢܳܐ ܕܕܰܗܒܳܐ ܕܥܳܐܶܠ ܗܘܳܐ ܠܰܫܠܶܝܡܽܘܢ ܒܫܰܢ̱ܬܳܐ. ܫܶܬܡܳܐܐ ܘܶܫܬܺܝܢ ܘܫܶܬ݂ ܟܰܟܖ̈ܺܝܢ ܕܕܰܗܒܳܐ</VERS>
      <VERS vnumber="14">ܠܒܰܪ ܡܶܢ ܡܰܟ݂̈ܣܶܐ ܕܰܡܕ݂ܺܝ̈ܢܳܬ݂ܳܐ. ܘܡܰܘ̈ܒܠܶܐ ܕܬܰܓܳܖ̈ܶܐ ܘܟܽܠ ܡܰܠ̈ܟܶܐ ܕܥܰܖ̈ܒܳܝܶܐ. ܘܫܰܠܺܝܛܳܢ̈ܶܐ ܕܰܐܪܥܳܐ. ܡܰܝܬܶܝܢ ܗܘܰܘ ܟܶܣܦܳܐ ܘܕܰܗܒܳܐ ܠܰܫܠܶܝܡܽܘܢ</VERS>
      <VERS vnumber="15">ܘܰܥܒܰܕ݂ ܡܰܠܟܳܐ ܫܠܶܝܡܽܘܢ ܡܰܐܬܶܝܢ ܣܰܟܖ̈ܺܝܢ ܕܕܰܗܒܳܐ ܛܳܒܳܐ. ܘܫܶܬܡܳܐܐ ܕܖ̈ܺܝܟܽܘܢܶܐ ܕܕܰܗܒܳܐ ܛܳܒܳܐ. ܩܪܰܡ ܠܣܰܟܪܳܐ ܚܕ݂ܳܐ</VERS>
      <VERS vnumber="16">ܘܰܬܠܳܬܡܳܐܐ ܡܓܶܢܺܝ̈ܢ ܕܕܰܗܒܳܐ ܛܳܒܳܐ. ܘܰܬܠܳܬܳܐ ܡܢܺܝܢ ܕܕܰܗܒܳܐ. ܥܒܺܝܕ݂ ܒܶܝܬ݂ ܡܰܘܚܰܕ݂ ܐܺܝܕ݂ܳܐ ܕܰܡܓܶܢܳܐ ܚܕ݂ܳܐ. ܘܝܰܗܒ ܐܶܢܶܝܢ ܡܰܠܟܳܐ ܒܶܝܬ݂ ܥܳܒܳܐ ܕܠܶܒܢܳܢ</VERS>
      <VERS vnumber="17">ܘܰܥܒܰܕ݂ ܡܰܠܟܳܐ ܟܽܘܪܣܝܳܐ ܕܫܶܢܳܐ ܪܰܒܳܐ. ܘܩܰܪܡܶܗ ܕܰܗܒܳܐ ܕܰܟ݂ܝܳܐ</VERS>
      <VERS vnumber="18">ܫܬܳܐ ܕܰܖ̈ܓܺܝܢ ܠܟܽܘܪܣܝܳܐ. ܘܣܶܦܬܶܗ ܕܟܽܘܪܣܝܳܐ ܟܪܺܝܟ݂ܳܐ ܡܶܢ ܒܶܣܬܪܶܗ. ܘܺܐܝ̈ܕ݂ܰܗܳܬ݂ܳܐ ܡܶܟܳܐ ܘܡܶܟܳܐ ܥܰܠ ܐܰܬ݂ܪܳܐ ܕܡܰܘܬܒܳܐ. ܘܰܬܪܶܝܢ ܐܰܖ̈ܝܰܘܳܬ݂ܳܐ ܩܳܝܡܺܝܢ ܒܶܣܬܰܪ ܐܺܝ̈ܕ݂ܰܗܳܬ݂ܳܐ</VERS>
      <VERS vnumber="19">ܘܰܬܪܶܥܣܰܪ ܐܰܖ̈ܝܰܘܳܬ݂ܳܐ ܩܳܝܡܺܝܢ ܬܰܡܳܢ. ܥܰܠ ܫܬܳܐ ܕܰܖ̈ܓܺܝܢ. ܡܶܟܳܐ ܘܡܶܟܳܐ. ܘܠܳܐ ܐܶܬ݂ܥܒܶܕ݂ ܗܳܟܰܢܳܐ ܒܟܽܠܗܶܝܢ ܡܰܠܟ̈ܘܳܬ݂ܳܐ</VERS>
      <VERS vnumber="20">ܘܟܽܠܗܽܘܢ ܡܳܐܢ̈ܶܐ ܕܬܶܫܡܶܫܬܶܗ ܕܡܰܠܟܳܐ ܫܠܶܝܡܽܘܢ ܕܕܰܗܒܳܐ. ܘܟܽܠ ܡܳܐܢ̈ܶܐ ܕܒܶܝܬ݂ ܓܰܙܶܗ ܕܡܰܠܟܳܐ ܕܕܰܗܒܳܐ ܣܢܺܝܢܳܐ. ܘܟܶܣܦܳܐ ܠܳܐ ܚܫܺܝܒ ܗܘܳܐ ܒܝܰܘ̈ܡܳܬ݂ܶܗ ܕܰܫܠܶܝܡܽܘܢ ܐܰܝܟ݂ ܡܶܕܶܡ</VERS>
      <VERS vnumber="21">ܡܶܛܽܠ ܕܰܣܦܺܝܢ̈ܶܐ ܓܶܝܪ ܐܺܝܬ݂ ܗܘܰܝ̈ ܠܰܫܠܶܝܡܽܘܢ ܡܰܠܟܳܐ. ܕܳܐܙܳܠ̱̈ܢ ܗܘܰܝ̈ ܠܬܰܪܫܺܝܫ ܥܰܡ ܥܰܒܕܰܘ̈ܗܝ ܕܚܺܝܪܳܡ ܚܕ݂ܳܐ ܠܰܬ݂ܠܳܬ݂ ܫܢܺܝ̈ܢ ܐܳܬ݂ܝ̈ܳܢ ܗܘܰܝ̈. ܘܰܣܦܺܝܢ̈ܶܐ ܕܳܐܙܳܠ̈ܢ ܗܘܰܝ̈ ܠܬܰܪܫܺܝܫ. ܛܥܺܝܢܳܢ ܟܶܣܦܳܐ. ܘܕܰܗܒܳܐ. ܘܦܺܝ̈ܠܶܐ. ܘܩܽܘ̈ܦܶܐ. ܘܛܽܘ̈ܣܶܐ</VERS>
      <VERS vnumber="22">ܘܺܝܪܶܒ ܡܰܠܟܳܐ ܫܠܶܝܡܽܘܢ. ܡܶܢ ܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܒܥܽܘܬ݂ܪܳܐ ܘܰܒܚܶܟ݂ܡܬ݂ܳܐ</VERS>
      <VERS vnumber="23">ܘܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܒܳܥܶܝܢ ܠܡܶܚܙܳܐ ܐܰܦܰܘ̈ܗܝ ܕܰܫܠܶܝܡܽܘܢ. ܘܰܠܡܶܫܡܰܥ ܚܶܟ݂ܡܬ݂ܳܐ ܕܝܰܗܒ ܡܳܪܝܳܐ ܒܠܶܒܶܗ</VERS>
      <VERS vnumber="24">ܘܗܶܢܽܘܢ ܡܰܝܬܶܝܢ ܗܘܰܘ ܠܶܗ ܓܒܰܪ ܩܽܘܪܒܳܢܶܗ. ܡܳܐܢܰܝ̈ ܣܺܐܡܳܐ ܘܕܰܗܒܳܐ. ܘܢܰܚ̈ܬܶܐ. ܘܡܽܘܪܳܐ. ܘܒܶܣ̈ܡܶܐ. ܘܖ̈ܰܟܫܳܐ. ܘܟܽܘܕܢܰܘ̈ܳܬ݂ܳܐ. ܒܚܽܘܫܒܳܢܳܐ ܕܟܽܠ ܫܢܳܐ ܒܰܫܢܳܐ</VERS>
      <VERS vnumber="26">ܘܰܗܘܳܐ ܫܠܶܝܡܽܘܢ ܫܰܠܺܝܛܳܐ ܒܟܽܠܗܶܝܢ ܡܰܠܟ̈ܘܳܬ݂ܳܐ. ܡܶܢ ܢܰܗܪܳܐ ܦܪܳܬ݂ ܘܰܥܕܰܡܳܐ ܠܰܐܪܥܳܐ ܕܰܦܠܶܫܬܳܝ̈ܶܐ. ܘܰܥܕܰܡܳܐ ܠܰܬ݂ܚܽܘܡܳܐ ܕܡܶܨܖ̈ܳܝܶܐ</VERS>
      <VERS vnumber="27">ܘܝܰܗܒ ܡܰܠܟܳܐ ܫܠܶܝܡܽܘܢ ܒܽܐܘܪܺܫܠܶܡ ܟܶܣܦܳܐ ܐܰܝܟ݂ ܟܺܐܦ̈ܶܐ. ܘܰܐܖ̈ܙܶܐ ܝܰܗܒ ܐܰܝܟ݂ ܚܳܠܳܐ ܕܺܐܝܬ݂ ܥܰܠ ܣܶܦܰܬ݂ ܝܰܡܳܐ ܣܽܘܓ݂ܳܐܐ</VERS>
      <VERS vnumber="28">ܘܙܳܒܢܺܝܢ ܗܘܰܘ ܖ̈ܰܟܫܳܐ ܠܰܫܠܶܝܡܽܘܢ. ܡܶܢ ܡܶܨܪܶܝܢ ܘܡܶܢ ܟܽܠܗܶܝܢ ܡܕ݂ܺܝ̈ܢܳܬ݂ܳܐ</VERS>
      <VERS vnumber="30">ܘܰܐܡܠܶܟ݂ ܫܠܶܝܡܽܘܢ ܥܰܠ ܐܽܘܪܺܫܠܶܡ ܘܥܰܠ ܝܺܣܪܳܐܶܝܠ ܐܰܪܒܥܺܝܢ ܫܢܺܝ̈ܢ</VERS>
      <VERS vnumber="31">ܘܰܫܟܶܒ ܫܠܶܝܡܽܘܢ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ ܘܰܐܡܠܶܟ݂ ܪܚܰܒܥܰܡ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="10">
      <VERS vnumber="1">ܘܶܐܙܰܠ ܪܚܰܒܥܰܡ ܠܰܫܟܺܝܡ. ܡܶܛܽܠ ܕܠܰܫܟܺܝܡ ܐܶܙܰܠ ܟܽܠܶܗ ܝܺܣܪܳܐܶܝܠ. ܠܰܡܩܳܡܽܘܬܶܗ ܡܰܠܟܳܐ</VERS>
      <VERS vnumber="2">ܘܰܗܘܳܐ ܕܟܰܕ݂ ܫܡܰܥ ܝܽܘܪܰܒܥܰܡ ܘܟܽܠܶܗ ܝܺܣܪܳܐܶܝܠ</VERS>
      <VERS vnumber="3">ܐܶܬ݂ܰܘ ܘܳܐܡܪܺܝܢ ܠܰܪܚܰܒܥܰܡ ܒܰܪ ܫܠܶܝܡܽܘܢ</VERS>
      <VERS vnumber="4">ܐܰܒܽܘܟ݂ ܐܰܣܓܺܝ ܫܽܘܥܒܳܕܰܢ. ܘܰܐܢ̱ܬ ܗܳܫܳܐ ܐܰܩܶܠ ܡܶܢ ܫܽܘܥܒܳܕ݂ܶܗ ܕܰܐܒܽܘܟ݂ ܩܰܫܝܳܐ. ܘܡܶܢ ܡܳܪܽܘܬܶܗ ܥܰܫܺܝܢܬܳܐ ܘܢܶܦܠܚܳܟ݂.</VERS>
      <VERS vnumber="5">ܘܶܐܡܰܪ ܠܗܽܘܢ. ܙܶܠܘ. ܘܡܶܟܳܐ ܠܰܬܠܳܬܳܐ ܝܰܘܡܺܝ̈ܢ ܬܰܘ ܠܘܳܬ݂ܝ ܘܶܐܬ݂ܳܐ ܥܰܡܳܐ ܠܘܳܬ݂ܶܗ</VERS>
      <VERS vnumber="6">ܘܶܐܬ݂ܡܰܠܰܟ݂ ܡܰܠܟܳܐ ܪܚܰܒܥܰܡ. ܒܩܰܫܺܝ̈ܫܶܐ ܕܦܳܠܚܺܝܢ ܗܘܰܘ ܠܰܫܠܶܝܡܽܘܢ ܐܰܒܽܘܗܝ ܟܰܕ݂ ܚܰܝ ܗܘܳܐ. ܘܶܐܡܰܪ ܗܘܳܐ. ܡܳܢܳܐ ܡܳܠܟܺܝܢ ܐ̱ܢܬܽܘܢ ܠܺܝ. ܕܢܰܗܦܶܟ݂ ܦܶܬ݂ܓ݂ܳܡܳܐ ܠܥܰܡܳܐ ܗܳܢܳܐ</VERS>
      <VERS vnumber="7">ܘܡܰܠܶܠܘ ܥܰܡܶܗ ܘܶܐܡܰܪܘ ܠܶܗ. ܐܶܢܗܽܘ ܕܛܳܒܬ݂ܳܐ ܬܶܥܢܶܐ ܠܥܰܡܳܐ ܗܳܢܳܐ ܘܬܶܚܕܶܐ ܠܽܘܩܒܰܠ ܐܰܦܰܝ̈ܗܽܘܢ. ܘܰܬ݂ܡܰܠܶܠ ܥܰܡܗܽܘܢ ܡ̈ܶܠܶܐ ܛܳܒ̈ܳܬ݂ܳܐ. ܢܶܗܘܽܘܢ ܠܳܟ݂ ܥܰܒܕ̈ܶܐ ܛܳܒ̈ܶܐ. ܘܦܰܠܳܚ̈ܶܐ ܟܽܠ ܝܰܘ̈ܡܳܬ݂ܳܐ ܕܚܰܝܰܝ̈ܟ</VERS>
      <VERS vnumber="8">ܘܰܫܒܰܩ ܡܶܠܟ݂ܳܐ ܕܩܰܫܺܝ̈ܫܶܐ ܕܡܰܠܟ݂ܽܘܗܝ. ܘܶܐܙܰܠ ܐܶܬ݂ܡܰܠܰܟ݂ ܒܰܛܠܳܝ̈ܶܐ ܕܰܪܒܰܘ ܥܰܡܶܗ ܕܩܳܝܡܺܝܢ ܩܕܳܡܰܘܗܝ</VERS>
      <VERS vnumber="9">ܘܶܐܡܰܪ ܠܗܽܘܢ. ܡܳܢܳܐ ܡܳܠܟ݂ܺܝܢ ܐ̱ܢܬܽܘܢ ܠܺܝ. ܕܢܰܗܦܶܟ݂ ܦܶܬ݂ܓ݂ܳܡܳܐ ܠܥܰܡܳܐ ܗܳܢܳܐ ܕܡܰܠܶܠܘ ܥܰܡܝ. ܘܳܐܡܪܺܝܢ ܠܺܝ. ܕܰܐܩܶܠ ܡܶܢܰܢ ܫܽܘܥܒܳܕ݂ܳܐ ܕܫܰܥܒܕܰܢ ܐܰܒܽܘܟ݂. ܘܢܶܦܠܚܳܟ݂.</VERS>
      <VERS vnumber="10">ܘܡܰܠܶܠܘ ܥܰܡܶܗ ܛܠܳܝ̈ܶܐ ܕܰܪܒܰܘ ܥܰܡܶܗ ܒܫܽܘܩ̈ܶܐ. ܘܳܐܡܪܺܝܢ ܠܶܗ. ܗܳܟܰܢܳܐ ܬܺܐܡܰܪ ܠܥܰܡܳܐ ܕܡܰܠܶܠ ܥܰܡܳܟ݂. ܘܳܐܡܪܺܝܢ ܠܳܟ݂. ܕܰܐܒܽܘܟ݂ ܐܰܥܫܶܢ ܫܽܘܥܒܳܕܰܢ. ܘܰܐܢ̱ܬ ܐܰܩܶܠ ܡܶܢ ܫܽܘܥܒܳܕܰܢ. ܗܳܟܰܢܳܐ ܬܺܐܡܰܪ ܠܗܽܘܢ. ܕܚܶܨܪܝ ܥܰܒܝܳܐ ܗ̱ܝ ܡܶܢ ܟܪܳܬܶܗ ܕܳܐܒܝ</VERS>
      <VERS vnumber="11">ܘܳܐܦ ܗܳܫܳܐ ܐܳܒܝ ܫܰܥܒܶܕ݂ܟܽܘܢ ܫܽܘܥܒܳܕ݂ܳܐ ܩܰܫܝܳܐ. ܘܶܐܢܳܐ ܡܰܘܣܶܦ ܐ̱ܢܳܐ ܥܰܠ ܫܽܘܥܒܳܕ݂ܟܽܘܢ. ܐܳܒܝ ܪܕܳܟܽܘܢ ܒܫܰܘ̈ܛܶܐ. ܘܶܐܢܳܐ ܪܳܕܶܐ ܐ̱ܢܳܐ ܠܟܽܘܢ ܒܡܳܖ̈ܰܓܢܶܐ</VERS>
      <VERS vnumber="12">ܘܶܐܬ݂ܳܐ ܝܽܘܪܰܒܥܰܡ. ܘܟܽܠܶܗ ܥܰܡܳܐ ܒܝܰܘܡܳܐ ܕܰܬܠܳܬܳܐ. ܐܰܝܟܰܢܳܐ ܕܰܫܐܶܠ ܡܶܢܗܽܘܢ ܙܰܒܢܳܐ. ܘܶܐܡܰܪ ܠܗܽܘܢ ܕܬ݂ܰܘ ܠܘܳܬ݂ܝ ܒܝܰܘܡܳܐ ܕܰܬܠܳܬܳܐ</VERS>
      <VERS vnumber="13">ܘܰܥܢܳܐ ܐܶܢܽܘܢ ܡܰܠܟܳܐ ܡ̈ܶܠܶܐ ܩܰܫ̈ܝܳܬ݂ܳܐ. ܘܰܫܒܰܩ ܡܰܠܟܳܐ ܪܚܰܒܥܰܡ. ܡܶܠܟ݂ܳܐ ܕܩܰܫܺܝ̈ܫܶܐ ܕܡܰܠܟ݂ܽܘܗܝ.</VERS>
      <VERS vnumber="14">ܘܡܰܠܶܠ ܥܰܡܗܽܘܢ ܐܰܝܟ݂ ܡ̈ܶܠܶܐ ܕܰܛܠܳܝ̈ܶܐ. ܘܶܐܡܰܪ ܠܗܽܘܢ. ܐܳܒܝ ܐܰܣܓܺܝ ܫܽܘܥܒܳܕ݂ܟܽܘܢ. ܘܶܐܢܳܐ ܡܰܘܣܶܦ ܐ̱ܢܳܐ ܥܰܠ ܫܽܘܥܒܳܕ݂ܟܽܘܢ ܐܳܒܝ ܪܕ݂ܳܟܽܘܢ ܒܫܰܘ̈ܛܶܐ. ܐܶܢܳܐ ܪܳܕܶܐ ܐ̱ܢܳܐ ܠܟܽܘܢ ܒܡܳܖ̈ܰܓܢܶܐ.</VERS>
      <VERS vnumber="15">ܘܠܳܐ ܫܡܰܥܘ ܥܰܡܳܐ ܡܶܢ ܡܰܠܟܳܐ. ܡܶܛܽܠ ܕܰܗܘܳܬ݂ ܗܦܺܝܟ݂ܬܳܐ ܡܶܢ ܩܕ݂ܳܡ ܡܳܪܝܳܐ. ܕܬܶܫܰܪ ܡܶܠܬܶܗ ܕܰܐܚܺܝܳܐ ܢܒܺܝܳܐ ܕܡܶܢ ܫܺܝܠܽܘ. ܥܰܠ ܝܽܘܪܰܒܥܰܡ ܒܰܪ ܢܳܒܳܛ</VERS>
      <VERS vnumber="16">ܘܰܚܙܰܘ ܟܽܠܶܗ ܝܺܣܪܳܐܶܝܠ. ܕܠܳܐ ܫܡܰܥ ܠܗܽܘܢ ܡܰܠܟܳܐ. ܘܰܐܬ݂ܺܝܒܽܘܗܝ ܥܰܡܳܐ ܦܶܬ݂ܓ݂ܳܡܳܐ ܠܡܰܠܟܳܐ. ܘܳܐܡܪܺܝܢ. ܠܰܝܬ ܠܰܢ ܡܢܳܬ݂ܳܐ ܒܕܰܘܺܝܕ݂. ܐܳܦܠܳܐ ܝܳܪܬܽܘܬ݂ܳܐ ܒܰܒܪܶܗ ܕܺܐܝܫܰܝ ܐ̱ܢܳܫ ܠܒܰܝܬܶܗ ܙܶܠܘ ܝܺܣܪܳܐܶܝܠ. ܡܶܟܺܝܠ ܚܙܺܝ ܒܰܝܬܳܟ݂ ܕܰܘܺܝܕ݂. ܘܶܐܙܰܠܘ ܝܺܣܪܳܐܶܝܠ ܠܒܳܬܰܝ̈ܗܽܘܢ.</VERS>
      <VERS vnumber="17">ܘܰܕ݂ܝܳܬ݂ܒܺܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܐܰܡܠܶܟ݂ܘ ܥܠܰܝܗܽܘܢ ܠܰܪܚܰܒܥܰܡ</VERS>
      <VERS vnumber="18">ܘܫܰܕܰܪ ܥܠܰܝܗܽܘܢ ܡܰܠܟܳܐ ܪܚܰܒܥܰܡ ܠܰܐܕ݂ܽܘܢܺܝܪܰܡ ܕܫܰܠܺܝܛ ܗܘܳܐ ܥܰܠ ܡܰܣܩܰܝ̈ ܡܰܕܰܐܬ݂ܳܐ. ܘܪܰܓܡܽܘܗܝ ܟܽܠܶܗ ܝܺܣܪܳܐܶܝܠ ܒܟܺܐܦ̈ܶܐ. ܘܡܺܝܬ. ܘܡܰܠܟܳܐ ܪܚܰܒܥܰܡ ܣܠܶܩ ܘܺܝܬ݂ܶܒ ܠܶܗ ܒܙܰܘܓܳܐ. ܠܡܶܥܪܰܩ ܠܽܐܘܪܺܫܠܶܡ</VERS>
      <VERS vnumber="19">ܘܰܡܪܰܕ݂ܘ ܒܢܰܝ̈ ܝܺܣܪܳܐܶܝܠ ܥܰܠ ܒܰܝܬܶܗ ܕܕܰܘܺܝܕ݂. ܥܕܰܡܳܐ ܠܝܰܘܡܳܢܳܐ. </VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܬ݂ܳܐ ܪܚܰܒܥܰܡ ܠܽܐܘܪܺܫܠܶܡ. ܘܟܰܢܶܫ ܠܰܕ݂ܒܶܝܬ݂ ܝܺܗܽܘܕܳܐ. ܘܰܠܫܰܒܛܳܐ ܕܒܶܢܝܳܡܶܝܢ. ܡܳܐܐ ܘܰܬܡܳܢܺܝܢ ܐܰܠܦܺܝ̈ܢ. ܓܰܒܖ̈ܶܐ ܫܳܡܛܰܝ̈ ܣܰܝܦܳܐ. ܘܥܳܒܕ݂ܰܝ̈ ܩܪܳܒܳܐ. ܠܡܶܬ݂ܟܰܬܳܫܽܘ ܥܰܡ ܝܺܣܪܳܐܶܝܠ. ܠܡܰܗܦܳܟ݂ܽܘ ܡܰܠܟܽܘܬ݂ܳܐ ܠܰܪܚܰܒܥܰܡ ܒܪܶܗ ܕܰܫܠܶܝܡܽܘܢ</VERS>
      <VERS vnumber="2">ܘܰܗܘܳܐ ܦܶܬ݂ܓ݂ܳܡܳܐ ܕܡܳܪܝܳܐ ܥܰܠ ܫܡܰܥܝܳܐ. ܘܶܐܡܰܪ ܠܶܗ</VERS>
      <VERS vnumber="3">ܐܶܡܰܪ ܠܰܪܚܰܒܥܰܡ ܒܪܶܗ ܕܰܫܠܶܝܡܽܘܢ ܡܰܠܟܳܐ ܕܺܝܗܽܘܕ݂ܳܐ. ܘܥܰܠ ܒܶܝܬ݂ ܒܶܢܝܳܡܶܝܢ. ܘܥܰܠ ܟܽܠܶܗ ܝܺܣܪܳܐܶܝܠ. ܘܥܰܠ ܫܰܪܟܳܐ ܕܥܰܡܳܐ. ܐܶܡܰܪ ܠܗܽܘܢ</VERS>
      <VERS vnumber="4">ܗܳܟܰܢܳܐ ܐܳܡܰܪ ܡܳܪܝܳܐ. ܠܳܐ ܬܶܣܩܽܘܢ. ܘܠܳܐ ܬܶܬ݂ܟܰܬܫܽܘܢ. ܗܦܽܘܟ݂ܘ ܓܒܰܪ ܠܒܰܝܬܶܗ. ܡܶܛܽܠ ܕܡܶܢ ܩܕ݂ܳܡܰܝ ܗܘܳܐ ܦܶܬ݂ܓ݂ܳܡܳܐ ܗܳܢܳܐ. ܘܰܫܡܰܥܘ ܡܶܠܬܶܗ ܕܡܳܪܝܳܐ. ܘܰܗܦܰܟ݂ܘ ܠܡܺܐܙܰܠ ܐ̱ܢܳܫ ܠܒܰܝܬܶܗ</VERS>
      <VERS vnumber="5">ܘܰܒܢܳܐ ܝܽܘܪܰܒܥܰܡ ܠܰܫܟܺܝܡ. ܒܛܽܘܪܳܐ ܕܫܰܒܛܳܐ ܕܒܶܝܬ݂ ܐܰܦܪܶܝܡ. ܘܺܝܬ݂ܶܒ ܒܳܗ̇. ܘܰܢܦܰܩ ܡܶܢ ܬܰܡܳܢ. ܘܰܒܢܳܐ ܠܰܦܢܽܘܐܶܝܠ</VERS>
      <VERS vnumber="6">ܘܶܐܡܰܪ ܝܽܘܪܰܒܥܰܡ ܒܠܶܒܶܗ. ܗܳܦܟܳܐ ܠܳܗ̇ ܡܰܠܟܽܘܬ݂ܳܐ ܠܒܶܝܬ݂ ܕܰܘܺܝܕ݂</VERS>
      <VERS vnumber="7">ܐܶܢܗܽܘ ܕܣܳܠܩܺܝܢ ܥܰܡܳܐ ܗܳܢܳܐ. ܠܡܶܥܒܰܕ݂ ܕܶܒܚ̈ܶܐ ܒܒܰܝܬܶܗ ܕܡܳܪܝܳܐ. ܒܽܐܘܪܺܫܠܶܡ ܘܗܳܦܶܟ݂ ܠܶܒܶܗ ܕܥܰܡܳܐ ܗܳܢܳܐ ܠܘܳܬ݂ ܡܳܪܗܽܘܢ. ܘܩܳܛܠܺܝܢ ܠܺܝ. ܘܡܰܗܦܟ݂ܺܝܢ ܠܳܗ̇ ܡܰܠܟܽܘܬ݂ܳܐ ܠܰܪܚܰܒܥܰܡ ܒܰܪ ܫܠܶܝܡܽܘܢ.</VERS>
      <VERS vnumber="8">ܘܶܐܬ݂ܪܰܥܺܝ ܡܰܠܟܳܐ. ܘܰܥܒܰܕ݂ ܬܪܶܝܢ ܥܶܓ̈ܠܺܝܢ ܕܕܰܗܒܳܐ. ܘܶܐܡܰܪ ܠܗܽܘܢ. ܣܰܓܺܝ ܠܟܽܘܢ ܠܡܶܣܰܩ. ܡܳܢܳܐ ܣܳܠܩܺܝܢ ܐܢ̱ܬܽܘܢ. ܘܢܳܚܬܺܝܢ ܠܽܐܘܪܺܫܠܶܡ. ܗܳܠܶܝܢ ܐܶܢܽܘܢ ܐܰܠܳܗܰܝ̈ܟ ܝܺܣܪܳܐܶܝܠ. ܕܰܐܣܩܽܘܟ݂ ܡܶܢ ܐܰܪܥܳܐ ܕܡܶܨܪܶܝܢ</VERS>
      <VERS vnumber="9">ܘܣܳܡ ܚܰܕ݂ ܒܶܝܬ݂ ܐܺܝܠ. ܘܐ̱ܚܪܺܢܳܐ ܣܳܡ ܒܕ݂ܳܢ</VERS>
      <VERS vnumber="10">ܘܰܗܘܳܬ݂ ܡܶܠܬ݂ܳܐ ܗܳܕ݂ܶܐ ܠܰܚܛܺܝܬ݂ܳܐ. ܘܶܐܙܰܠܘ ܥܰܡܳܐ ܩܕ݂ܳܡ ܥܶܓܠܳܐ ܥܕܰܡܳܐ ܠܕ݂ܳܢ. ܘܰܗܘܳܐ ܦܶܬ݂ܓ݂ܳܡܳܐ ܗܳܢܳܐ ܠܰܚܛܺܝܬ݂ܳܐ. ܠܟܽܠ ܒܶܝܬ݂ ܝܽܘܪܰܒܥܰܡ. ܠܡܶܥܩܰܪ ܘܰܠܡܰܘܒܳܕ݂ܽܘ ܡܶܢ ܐܰܪܥܳܐ</VERS>
      <VERS vnumber="11">ܒܶܗ ܒܙܰܒܢܳܐ ܗܳܢܳܐ. ܐܶܬ݂ܟܪܰܗ ܐܰܒܺܝܰܡ ܒܪܶܗ ܕܝܽܘܪܰܒܥܰܡ. ܘܶܐܡܰܪ ܝܽܘܪܰܒܥܰܡ ܠܰܐܢ̱ܬܬܶܗ. ܩܽܘܡܝ ܢܺܐ ܘܶܐܫܬܰܓܢܳܝ ܐܰܝܟ݂ ܐܰܢ̱ܬܬ݂ܳܐ ܗܶܕ݂ܝܽܘܛܬܳܐ. ܘܠܳܐ ܢܶܕܥܽܘܢ ܕܰܐܢ̱ܬܝ ܗܺܝ ܐܰܢ̱ܬܬܶܗ ܕܝܽܘܪܰܒܥܰܡ. ܘܬܺܐܙܺܠܝܢ ܠܫܺܝܠܽܘ. ܘܗܳܐ ܐܺܝܬ݂ ܬܰܡܳܢ ܐܰܚܺܝܳܐ ܢܒܺܝܳܐ. ܕܗܽܘ ܐܶܡܰܪ ܠܺܝ ܟܰܕ݂ ܩܳܐܶܡ ܗܘܺܝܬ݂ ܥܰܠ ܥܰܡܳܐ ܗܳܢܳܐ</VERS>
      <VERS vnumber="12">ܘܬܺܐܙܺܠܝܢ ܠܘܳܬ݂ܶܗ. ܓܳܠܶܐ ܠܶܟ݂ܝ ܡܶܕܶܡ ܕܗܳܘܶܐ ܠܶܗ ܠܛܰܠܝܳܐ ܗܳܢܳܐ</VERS>
      <VERS vnumber="13">ܘܡܶܢ ܩܕ݂ܳܡ ܡܳܪܝܳܐ ܐܶܬ݂ܶܐܡܰܪ ܠܰܐܚܺܝܳܐ. ܕܗܳܐ ܐܰܢ̱ܬܬܶܗ ܕܝܽܘܪܰܒܥܰܡ ܐܳܬ݂ܝܳܐ ܠܡܶܫܐܰܠ ܦܶܬ݂ܓ݂ܳܡܳܐ ܡܶܢܳܟ݂ ܥܰܠ ܒܪܳܗ̇ ܕܰܟ݂ܪܺܝܗܽ ܗ̱ܘ. ܗܳܟܰܢܳܐ ܘܗܳܟܰܢܳܐ ܬܺܐܡܰܪ ܠܳܗ̇. ܘܢܶܗܘܶܐ ܒܡܰܥܠܳܗ̇. ܘܗܺܝ ܡܶܫܬܰܓܢܝܳܐ</VERS>
      <VERS vnumber="14">ܘܰܗܘܳܐ ܕܟܰܕ݂ ܫܡܰܥ ܐܰܚܺܝܳܐ ܩܳܠܳܐ ܕܖ̈ܶܓܠܶܝܗ̇ ܟܰܕ݂ ܥܳܐܠܳܐ ܒܬܰܪܥܳܐ. ܘܶܐܡܰܪ ܠܳܗ̇. ܥܽܘܠܝ ܐܰܢ̱ܬܬܶܗ ܕܝܽܘܪܰܒܥܰܡ ܠܡܳܢܳܐ ܡܶܫܬܰܓܢܝܰܬܝ. ܘܶܐܢܳܐ ܡܫܰܕܰܪ ܐ̱ܢܳܐ ܕܺܐܡܰܪ ܥܠܰܝܟܝ ܡ̈ܶܠܶܐ ܩܰܫ̈ܝܳܬ݂ܳܐ</VERS>
      <VERS vnumber="15">ܙܶܠܝ ܐܶܡܰܪܝ ܠܝܽܘܪܰܒܥܰܡ. ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܐܶܢܳܐ ܐܰܪܺܝܡܬܳܟ݂ ܡܶܢ ܥܰܡܳܐ. ܘܝܰܗܒܬܳܟ݂ ܡܰܠܟܳܐ ܥܰܠ ܥܰܡܝ ܝܺܣܪܳܐܶܝܠ</VERS>
      <VERS vnumber="16">ܘܰܢܣܰܒܬܳܗ̇ ܡܰܠܟܽܘܬ݂ܳܐ ܡܶܢ ܒܶܝܬ݂ ܕܰܘܺܝܕ݂. ܘܝܶܗܒܶܬ݂ ܠܳܟ݂. ܘܠܳܐ ܗܘܰܝܬ ܐܰܝܟ݂ ܕܰܘܺܝܕ݂ ܥܰܒܕܝ. ܕܰܢܛܰܪ ܦܽܘܩܕܳܢܰܝ̈. ܘܗܰܠܶܟ݂ ܒܢܳܡܽܘܣܰܝ̈ ܒܟܽܠܶܗ ܠܶܒܶܗ. ܠܡܶܥܒܰܕ݂ ܕܫܰܦܺܝܪ ܩܕ݂ܳܡܰܝ</VERS>
      <VERS vnumber="17">ܘܰܐܢ̱ܬ ܐܰܒܐܶܫܬ ܠܡܶܥܒܰܕ݂ ܡܶܢ ܟܽܠ ܡܰܠ̈ܟܶܐ ܕܰܗܘܰܘ ܩܕܳܡܰܝܟ. ܘܶܐܙܰܠܬ ܥܒܰܕܬ ܠܳܟ݂ ܦܬܰܟ݂ܖ̈ܶܐ ܕܥܰܡ̈ܡܶܐ. ܘܨܰܠ̈ܡܶܐ ܠܰܡܓܰܕܳܦܽܘ ܩܕ݂ܳܡܰܝ. ܘܕܶܚܠܰܬ݂ܝ ܫܕܰܝܬ ܒܶܣܬܰܪ ܨܰܘܪܳܟ݂. </VERS>
    </CHAPTER>
    <CHAPTER cnumber="12">
      <VERS vnumber="13">ܘܶܐܬ݂ܥܰܫܰܢ ܪܚܰܒܥܰܡ ܡܰܠܟܳܐ ܒܰܪ ܫܠܶܝܡܽܘܢ ܒܽܐܘܪܺܫܠܶܡ. ܘܰܐܡܠܶܟ݂ ܒܰܪ ܐܰܪܒܥܺܝܢ ܘܰܚܕ݂ܳܐ ܫܢܺܝ̈ܢ ܪܚܰܒܥܰܡ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܫܒܰܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܩܪܺܝܬ݂ܳܐ ܕܰܓܒܳܐ ܠܶܗ ܡܳܪܝܳܐ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܠܡܰܫܪܳܝܽܘ ܫܟ݂ܺܝܢܬܶܗ ܬܰܡܳܢ. ܘܰܫܡܳܐ ܕܶܐܡܶܗ ܢܰܥܡܳܐ ܕܡܶܢ ܥܰܡܽܘܢ.</VERS>
      <VERS vnumber="14">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܠܳܐ ܐܰܬ݂ܩܶܢ ܠܶܒܶܗ ܠܕܶܚܠܬܶܗ ܕܡܳܪܝܳܐ. ܠܡܶܒܥܝܳܗ̇ ܒܟܽܠܶܗ ܠܶܒܶܗ.</VERS>
      <VERS vnumber="15">ܘܗܳܠܶܝܢ ܦܶܬܓܳܡܰܘ̈ܗܝ ܕܰܪܚܰܒܥܰܡ ܩܰܕ݂ܡܳܝ̈ܶܐ ܘܰܐܚܖ̈ܳܝܶܐ. ܠܡܶܥܒܰܕ݂ ܒܺܝܫܬܳܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܩܪܳܒܳܐ ܗܘܳܐ ܒܶܝܬ݂ ܪܚܰܒܥܰܡ ܒܪܶܗ ܕܰܫܠܶܝܡܽܘܢ. ܘܒܶܝܬ݂ ܝܽܘܪܰܒܥܰܡ ܒܰܪ ܢܳܒܳܛ. ܟܽܠ ܝܰܘ̈ܡܰܝ ܚܰܝܰܘ̈ܗܝ.</VERS>
      <VERS vnumber="16">ܘܰܫܟܶܒ ܪܚܰܒܥܰܡ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܩܳܡ ܒܡܰܠܟܽܘܬ݂ܳܐ ܐܰܒܺܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="13">
      <VERS vnumber="1">ܒܰܫܢܰܬ݂ ܬܡܳܢܰܥܶܣܖ̈ܶܐ ܠܡܰܠܟܽܘܬܶܗ ܕܝܽܘܪܰܒܥܰܡ ܒܰܪ ܢܳܒܳܛ. ܩܳܡ ܒܡܰܠܟܽܘܬ݂ܳܐ ܐܰܒܺܝܳܐ ܥܰܠ ܫܰܒܛܳܐ ܕܒܶܝܬ݂ ܝܺܗܽܘܕܳܐ</VERS>
      <VERS vnumber="2">ܘܰܬ݂ܠܳܬ݂ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܡܰܥܟܳܐ ܒܰܪܬ݂ ܐܽܘܪܝܶܠ ܡܶܢ ܪܳܡܬ݂ܳܐ</VERS>
      <VERS vnumber="3">ܘܶܐܣܰܪ ܐܰܒܺܝܳܐ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ. ܐܰܪܒܰܥ ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܥܠܰܝ̈ܡܶܐ. ܥܕܰܡܳܐ ܕܩܰܒܶܠܘ ܥܠܰܝܗܽܘܢ ܕܢܺܐܙܽܠܘܢ ܘܢܶܥܒܕ݂ܽܘܢ ܩܪܳܒܳܐ ܥܰܡ ܝܽܘܪܰܒܥܰܡ ܒܰܪ ܢܳܒܳܛ. ܘܝܽܘܪܰܒܥܰܡ ܒܰܪ ܢܳܒܳܛ ܟܰܢܶܫ ܠܶܗ ܚܰܝܠܳܐ. ܘܶܐܬ݂ܳܐ ܕܢܶܥܒܶܕ݂ ܩܪܳܒܳܐ ܒܰܬ݂ܡܳܢ ܡܳܐܐ ܐܰܠܦܺܝ̈ܢ ܥܠܰܝ̈ܡܶܐ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="4">ܘܩܳܡ ܐܰܒܺܝܳܐ ܡܶܢ ܛܽܘܪܳܐ ܕܰܨܡܰܪܝܰܡ. ܕܺܐܝܬ݂ ܒܰܬ݂ܚܽܘܡܳܐ ܕܛܽܘܪܳܐ ܕܰܐܦܪܶܝܡ ܘܶܐܡܰܪ. ܫܡܰܥ ܝܽܘܪܰܒܥܰܡ ܒܰܪ ܢܳܒܳܛ ܘܟܽܠܶܗ ܝܺܣܪܳܐܶܝܠ</VERS>
      <VERS vnumber="5">ܟܒܰܪ ܝܳܕ݂ܥܺܝܢ ܗܘܰܝܬܽܘܢ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܝܰܗܒ ܡܰܠܟܽܘܬ݂ܳܐ ܠܕܰܘܺܝܕ݂ ܥܰܠ ܝܺܣܪܳܐܶܝܠ ܠܥܳܠܰܡ. ܠܶܗ ܘܠܰܒܢܰܘ̈ܗܝ ܩܝܳܡܳܐ ܕܡܰܠܟܳܐ</VERS>
      <VERS vnumber="6">ܘܩܳܡ ܝܽܘܪܰܒܥܰܡ ܒܰܪ ܢܳܒܳܛ ܥܰܒܕܶܗ ܕܰܫܠܶܝܡܽܘܢ ܒܪܶܗ ܕܕܰܘܺܝܕ݂. ܘܰܡܪܰܕ݂ ܥܰܠ ܡܳܪܶܗ</VERS>
      <VERS vnumber="7">ܘܟܰܢܶܫ ܠܘܳܬ݂ܶܗ ܓܰܒܖ̈ܶܐ ܖ̈ܰܫܺܝܥܶܐ ܒܢܰܝ̈ ܥܰܘܠܳܐ. ܘܶܐܬ݂ܥܰܫܰܢ ܥܰܠ ܪܚܰܒܥܰܡ ܒܪܶܗ ܕܰܫܠܶܝܡܽܘܢ. ܘܰܪܚܰܒܥܰܡ ܛܰܠܝܳܐ ܗܘܳܐ ܘܰܛܠܶܐ ܝܰܘܡܺܝ̈ܢ. ܘܠܳܐ ܝܳܕܰܥ ܗܘܳܐ ܡܶܕܶܡ ܠܡܺܐܡܰܪ. ܘܠܳܐ ܒܰܝܐܶܗ ܠܥܰܡܳܐ ܥܰܠ ܫܽܘܥܒܳܕ݂ܳܐ ܕܫܰܥܒܶܕ݂ ܐܶܢܽܘܢ ܫܠܶܝܡܽܘܢ ܐܰܒܽܘܗܝ.</VERS>
      <VERS vnumber="8">ܘܳܐܦ ܗܳܫܳܐ ܡܳܢܳܐ ܐܳܡܪܺܝܢ ܐ̱ܢܬܽܘܢ. ܐܶܙܰܠܬܽܘܢ ܐܰܦܪܶܩܬܽܘܢ ܡܶܢܟܽܘܢ ܡܰܠܟܽܘܬ݂ܳܐ ܕܒܶܝܬ݂ ܕܰܘܺܝܕ݂. ܘܶܐܙܰܠܬܽܘܢ ܘܰܦܠܰܚܬܽܘܢ ܠܰܐܠܳܗ̈ܶܐ ܡܺܝ̈ܬܶܐ. ܘܶܐܢܳܐ ܥܰܠ ܫܰܒܛܳܐ ܚܰܕ݂ ܩܳܐܶܡ ܐ̱ܢܳܐ ܒܡܰܠܟܽܘܬ݂ܳܐ. ܘܰܐܢ̱ܬܽܘܢ ܫܰܒ̈ܛܶܐ ܣܰܓܺܝ̈ܐܶܐ. ܘܒܰܝܢܳܬ݂ܟܽܘܢ ܐܺܝܬ݂ ܥܶܓܠܳܐ ܕܕܰܗܒܳܐ. ܕܰܥܒܰܕ݂ ܠܟܽܘܢ ܝܽܘܪܰܒܥܰܡ ܒܰܪ ܢܳܒܳܛ</VERS>
      <VERS vnumber="9">ܘܰܐܢ̱ܬܽܘܢ ܐܰܦܪܶܩܬܽܘܢ ܠܟܳܗ̈ܢܶܐ ܒܢܰܘ̈ܗܝ ܕܰܐܗܪܽܘܢ ܘܰܠܠܶܘ̈ܳܝܶܐ. ܘܰܥܒܰܕܬܽܘܢ ܠܟܽܘܢ ܟܽܘܡܖ̈ܶܐ ܡܶܢ ܥܰܡܳܐ ܕܰܐܪܥܳܐ. ܘܟܽܠ ܡܰܢ ܕܥܳܐܶܠ ܠܰܡܩܰܪܳܒܽܘ ܩܽܘܪܒܳܢܳܐ. ܫܳܩܠܺܝܢ ܗܘܰܝܬܽܘܢ ܡܶܢܶܗ ܬܰܘܪܳܐ ܒܰܪ ܒܰܩܪܳܐ. ܘܕܶܟܖ̈ܶܐ ܫܰܒܥܳܐ. ܘܗܳܘܶܐ ܗܘܳܐ ܟܽܘܡܪܳܐ ܠܰܕ݂ܠܳܐ ܐܰܠܳܗܺܝ̈ܢ</VERS>
      <VERS vnumber="10">ܘܰܚܢܰܢ ܠܡܳܪܝܳܐ ܐܰܠܳܗܰܢ ܠܳܐ ܫܒܰܩܢ. ܘܟ݂ܳܗ̈ܢܶܐ ܕܰܡܫܰܡܫܺܝܢ ܠܡܳܪܝܳܐ. ܒܢܰܘ̈ܗܝ ܐܶܢܽܘܢ ܕܰܐܗܪܽܘܢ. ܘܠܶܘ̈ܳܝܶܐ ܒܰܥܒܺܝ̈ܕ݂ܳܬ݂ܗܽܘܢ</VERS>
      <VERS vnumber="11">ܘܡܰܣܩܺܝܢ ܗܘܰܘ ܠܡܳܪܝܳܐ ܕܶܒܚ̈ܶܐ. ܒܟܽܠ ܨܦܰܪ ܘܰܨܦܰܪ. ܘܰܒܟܽܠ ܪܡܶܫ ܘܰܪܡܶܫ. ܘܩܰܛܖ̈ܽܘܩܶܐ ܕܒܶܣ̈ܡܶܐ. ܘܣܶܕ݂ܖ̈ܶܐ ܕܠܰܚܡܳܐ ܥܰܠ ܦܳܬܽܘܖ̈ܶܐ ܕܟܰܝ̈ܳܐ. ܘܰܡܢܳܪܬܳܐ ܕܕܰܗܒܳܐ. ܘܰܫܖ̈ܳܓܰܝܗܶܝܢ. ܘܛܰܠܝܳܐ ܫܪܰܓܬ݂ܳܢܳܐ ܡܰܢܗܰܪ ܠܗܶܝܢ. ܒܟܽܠ ܪܡܶܫ ܘܰܪܡܶܫ. ܘܰܚܢܰܢ ܢܳܛܪܺܝܢ ܢܛܽܘܖ̈ܳܬܶܗ ܕܡܳܪܝܳܐ ܐܰܠܳܗܰܢ</VERS>
      <VERS vnumber="12">ܘܰܐܢ̱ܬܽܘܢ ܕܶܝܢ ܫܒܰܩܬܽܘܢܳܝܗܝ. ܘܶܐܙܰܠܬܽܘܢ ܒܳܬܰܪ ܐܰܠܳܗ̈ܶܐ ܡܺܝ̈ܬܶܐ. ܘܰܦܠܰܚܬܽܘܢ ܐܶܢܽܘܢ. ܘܰܣܓܶܕܬܽܘܢ ܠܗܽܘܢ. ܘܰܫܒܰܩܬܽܘܢ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܘܳܐܦ ܐܰܢ̱ܬܽܘܢ ܠܳܐ ܬܰܟ݂ܫܪܽܘܢ ܒܥܳܠܡܳܐ.</VERS>
      <VERS vnumber="15">ܘܰܗܘܳܐ ܕܟܰܕ݂ ܐܰܪܺܝܡܘ ܩܳܠܗܽܘܢ ܓܰܒܖ̈ܶܐ ܕܒܶܝܬ݂ ܝܺܗܽܘܕܳܐ. ܘܡܳܪܝܳܐ ܬܒܰܪ ܠܝܽܘܪܰܒܥܰܡ ܒܰܪ ܢܳܒܳܛ ܘܠܺܝܣܪܳܐܶܝܠ. ܩܕ݂ܳܡ ܝܺܗܽܘܕܳܐ. ܘܰܩܕ݂ܳܡ ܐܰܒܺܝܳܐ</VERS>
      <VERS vnumber="16">ܘܰܥܪܰܩܘ ܒܢܰܝ̈ ܝܺܣܪܳܐܶܝܠ. ܡܶܢ ܩܕ݂ܳܡ ܒܢܰܝ̈ ܝܺܗܽܘܕܳܐ</VERS>
      <VERS vnumber="17">ܘܰܚܪܰܒ ܐܶܢܽܘܢ ܐܰܒܺܝܳܐ ܚܰܪܒܳܐ ܪܰܒܳܐ. ܘܰܢܦܰܠܘ ܓܰܒܖ̈ܶܐ ܡܶܢ ܝܺܣܪܳܐܶܝܠ. ܚܰܡܶܫܡܳܐܐ ܐܰܠܦܺܝ̈ܢ ܓܰܒܖ̈ܶܐ ܥܠܰܝ̈ܡܶܐ</VERS>
      <VERS vnumber="18">ܘܶܐܬܬܒܰܪܘ ܒܢܰܝ̈ ܝܺܣܪܳܐܶܝܠ ܒܙܰܒܢܳܐ ܗܰܘ ܘܶܐܬ݂ܓܰܢ̱ܒܰܪܘ ܒܢܰܝ̈ ܝܺܗܽܘܕܳܐ. ܡܶܛܽܠ ܕܳܐܡܪܺܝܢ. ܣܽܘܡܟܳܢܰܢ ܥܰܠ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ</VERS>
      <VERS vnumber="19">ܘܰܪܕܰܦ ܐܰܒܺܝܳܐ ܒܳܬܰܪ ܝܽܘܪܰܒܥܰܡ ܘܰܟ݂ܒܰܫ ܡܶܢܶܗ ܩܽܘܖ̈ܝܳܐ ܪܰܘܖ̈ܒܳܬ݂ܳܐ. ܒܶܝܬ݂ܐܺܝܠ ܘܡܶܐܟ̈ܠܳܬ݂ܳܗ̇. ܫܳܠܶܐ ܘܡܶܐܟ̈ܠܳܬ݂ܳܗ̇. ܥܶܦܪܽܘܢ ܘܡܶܐܟ݂̈ܠܳܬ݂ܳܗ̇</VERS>
      <VERS vnumber="20">ܘܰܙܥܰܪ ܠܶܗ ܚܰܝܠܳܐ ܠܝܽܘܪܰܒܥܰܡ. ܬܽܘܒ ܒܝܰܘ̈ܡܳܬ݂ܶܗ ܕܰܐܒܺܝܳܐ. ܘܰܡܚܳܝܗܝ ܡܳܪܝܳܐ ܠܝܽܘܪܰܒܥܰܡ. ܘܡܺܝܬ݂</VERS>
      <VERS vnumber="21">ܘܶܐܬ݂ܓܰܢ̱ܒܰܪ ܐܰܒܺܝܳܐ. ܘܰܢܣܰܒ ܠܶܗ ܢܶܫ̈ܶܐ ܐܰܪܒܬܰܥܶܣܖ̈ܶܐ. ܘܶܐܬ݂ܺܝܠܶܕ݂ܘ ܠܶܗ ܒܢܰܝ̈ܳܐ ܕܶܟܖ̈ܶܐ ܥܶܣܪܺܝܢ ܘܶܫܬܳܐ. ܘܰܒܢ̈ܳܬ݂ܐ ܢܶܩ̈ܒܳܬ݂ܳܐ ܫܶܬܬܰܥܶܣܖ̈ܶܐ</VERS>
      <VERS vnumber="22">ܘܫܰܪܟܳܐ ܕܦܶܬܓܳܡܰܘ̈ܗܝ ܐܘܖ̈ܚܳܬܶܗ ܗܳܐ ܟܬܺܝܒܺܝܢ ܒܡܰܕ݂ܖ̈ܳܫܳܐ ܕܥܰܕ݂ܽܘ ܢܒܺܝܳܐ. </VERS>
    </CHAPTER>
    <CHAPTER cnumber="14">
      <VERS vnumber="1">ܘܰܫܟܶܒ ܐܰܒܺܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܘܩܳܡ ܒܡܰܠܟܽܘܬܶܗ ܐܳܣܳܐ ܒܪܶܗ ܒܳܬܪܶܗ. ܒܝܰܘܡܰܘ̈ܗܝ ܐܶܬܬܢܺܝܚܰܬ݂ ܐܰܪܥܳܐ ܡܶܢ ܩܺܐܖ̈ܣܶܐ ܥܶܣܪܺܝܢ ܫܢܺܝ̈ܢ</VERS>
      <VERS vnumber="2">ܘܰܥܒܰܕ݂ ܐܳܣܳܐ ܕܛܳܒ ܘܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ</VERS>
      <VERS vnumber="3">ܘܰܥܩܰܪ ܡܰܕ݂ܒܚ̈ܶܐ ܕܰܐܠܳܗ̈ܶܐ ܢܽܘܟܖ̈ܳܝܶܐ. ܘܒܽܘܡ̈ܣܶܐ. ܘܬܰܒܰܪ ܩܳܝ̈ܡܳܬ݂ܳܐ ܘܦܰܣܶܩ ܐܰܢܕܖ̈ܝܳܢܛܶܐ</VERS>
      <VERS vnumber="4">ܘܶܐܡܰܪ ܠܺܝܗܽܘܕ݂ܳܐ. ܬܘ ܢܨܰܠܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ</VERS>
      <VERS vnumber="5">ܘܰܥܩܰܪ ܡܶܢ ܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ. ܥܠܰܘ̈ܳܬ݂ܳܐ. ܘܰܦܬܰܟ݂ܖ̈ܶܐ. ܘܶܐܬܬܢܺܝܚܰܬ݂ ܡܰܠܟܽܘܬܶܗ ܒܝܰܘ̈ܡܳܬ݂ܶܗ. ܘܰܒܥܶܠܕܒܳܒ̈ܶܐ ܠܳܐ ܗܘܳܐ ܠܶܗ. ܡܶܢ ܟܽܠܗܽܘܢ ܒܰܥ̈ܠܰܝ ܬܚܽܘܡܶܗ</VERS>
      <VERS vnumber="6">ܘܰܒܢܳܐ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ. ܒܰܐܪܥܳܐ ܕܺܝܗܽܘܕ݂ܳܐ. ܡܶܛܽܠ ܕܶܐܬܬܢܺܝܚܰܬ݂ ܐܰܪܥܳܐ. ܘܠܳܐ ܐܺܝܬ݂ ܗܘܳܐ ܐ̱ܢܳܫ ܕܥܳܒܶܕ݂ ܥܰܡܶܗ ܩܪܳܒܳܐ ܫܢܰܝ̈ܳܐ ܗܳܠܶܝܢ. ܡܶܛܽܠ ܕܰܐܢܺܝܚܶܗ ܗܘܳܐ ܡܳܪܝܳܐ</VERS>
      <VERS vnumber="7">ܘܶܐܡܰܪ ܠܰܕ݂ܒܶܝܬ݂ ܝܺܗܽܘܕܳܐ. ܬܰܘ ܢܶܒܢܶܐ ܩܽܘܖ̈ܝܳܐ ܗܳܠܶܝܢ. ܘܢܰܟ݂ܪܶܟ݂ ܐܶܢܶܝܢ ܫܽܘܖ̈ܶܐ ܘܡܰܓ̈ܕܠܶܐ. ܘܬܰܖ̈ܥܶܐ ܘܣܽܘܟܖ̈ܶܐ. ܥܰܕ݂ ܫܰܠܝܳܐ ܐܰܪܥܳܐ ܡܶܢ ܩܺܐܪܣܳܐ. ܡܶܛܽܠ ܕܰܒܥܰܝܢ ܠܡܳܪܝܳܐ ܐܰܠܳܗܰܢ. ܐܳܦ ܗܽܘ ܒܥܳܢ. ܘܰܐܢܺܝܚܰܢ ܡܶܢ ܟܽܠܗܽܘܢ ܕܰܚܕ݂ܳܖ̈ܰܝܢ. ܘܒܰܝܐܰܢ ܘܦܰܨܝܰܢ</VERS>
      <VERS vnumber="8">ܘܰܗܘܰܘ ܠܳܐܣܳܐ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܫܳܩ̈ܠܰܝ ܣܰܝ̈ܦܶܐ ܘܖ̈ܽܘܡܚܶܐ ܡܶܢ ܕܒܶܝܬ݂ ܝܺܗܽܘܕܳܐ. ܬܠܳܬܡܳܐܐ ܐܰܠܦܺܝ̈ܢ. ܘܡܶܢ ܕܒܶܝܬ݂ ܒܶܢܝܳܡܶܝܢ. ܠܒܺܝ̈ܫܰܝ ܫܶܪܝܳܢܳܐ. ܘܡܳܬ݂ܚܰܝ̈ ܩܶܫܬܳܐ. ܡܰܐܬܶܝܢ ܘܰܬܡܳܢܺܝܢ ܐܰܠܦܺܝ̈ܢ ܟܽܠܗܽܘܢ ܗܳܠܶܝܢ ܓܰܢ̱ܒܳܖ̈ܰܝ ܚܰܝܠܳܐ</VERS>
      <VERS vnumber="9">ܘܰܢܦܰܩ ܠܘܳܬ݂ܗܽܘܢ ܙܳܪܳܚ ܗܶܢܕܘܳܝܳܐ. ܒܚܰܝܠܳܐ ܣܰܓܺܝܐܐ. ܐܳܠܶܦ ܐܰܠܦܺܝ̈ܢ. ܘܰܒܙܰܘ̈ܓܶܐ ܬܠܳܬܺܝܢ ܐܰܠܦܺܝ̈ܢ. ܘܶܐܬ݂ܰܘ ܘܰܡܛܰܘ ܥܕܰܡܳܐ ܠܡܶܐܪܫܳܐ</VERS>
      <VERS vnumber="10">ܘܰܢܦܰܩ ܐܳܣܳܐ ܠܩܽܘܒܠܶܗ. ܘܰܥܒܰܕ݂ ܥܰܡܶܗ ܩܪܳܒܳܐ ܒܢܰܚܠܳܐ ܕܡܶܐܪܫܳܐ</VERS>
      <VERS vnumber="11">ܘܨܰܠܺܝ ܐܳܣܳܐ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܶܐܡܰܪ. ܐܰܢ̱ܬ ܗ̱ܘ ܡܳܪܰܢ ܥܳܕ݂ܽܘܪܶܗ ܕܥܰܡܳܟ݂. ܟܰܕ݂ ܬܰܫܠܶܡ ܚܰܝܠܳܐ ܣܰܓܺܝܐܳܐ ܒܺܐܝ̈ܕܰܝ ܙܥܽܘܖ̈ܶܐ. ܗܳܝܕܶܝܢ ܢܶܕܥܽܘܢ ܟܽܠܗܽܘܢ ܥܳܡܽܘܖ̈ܰܘܗܝ ܕܥܳܠܡܳܐ ܕܫܰܦܺܝܪ ܡܶܬܬܰܟܠܺܝܢܰܢ ܥܠܰܝܟ. ܥܰܕܰܪܰܝܢ ܡܳܪܝܳܐ ܐܰܠܳܗܰܢ. ܥܰܕܰܪܰܝܢ. ܡܶܛܽܠ ܕܒܰܫܡܳܟ݂ ܐܶܬܰܝܢ ܥܰܠ ܚܰܝܠܳܐ ܗܳܢܳܐ ܪܰܒܳܐ. ܡܳܪܝܳܐ ܐܰܠܳܗܰܢ. ܠܳܐ ܬܶܫܬܰܘܚܰܪ ܓܰܢ̱ܒܳܪܽܘܬܳܟ݂ ܡܶܢܰܢ.</VERS>
      <VERS vnumber="12">ܘܗܳܝܕܶܝܢ ܟܰܕ݂ ܓܡܰܪ ܐܳܣܳܐ ܠܰܡܨܰܠܳܝܽܘ ܨܠܽܘܬܶܗ. ܬܒܰܪ ܡܰܠܰܐܟܶܗ ܕܡܳܪܝܳܐ ܠܗܶܢܕܘܳܝ̈ܶܐ. ܩܕ݂ܳܡ ܐܳܣܳܐ ܘܰܩܕ݂ܳܡ ܝܺܗܽܘܕܳܐ. ܘܰܥܪܰܩܘ ܗܶܢܕܘܳܝ̈ܶܐ</VERS>
      <VERS vnumber="13">ܘܰܪܕܰܦ ܐܶܢܽܘܢ ܐܳܣܳܐ ܘܥܰܡܳܐ ܕܥܰܡܶܗ ܥܕܰܡܳܐ ܠܓܳܕܳܪ. ܘܰܢܦܰܠܘ ܡܶܢ ܗܶܢܕܘܳܝ̈ܶܐ ܕܠܳܐ ܡܶܢܝܳܢܳܐ. ܡܶܛܽܠ ܕܶܐܬܬܒܰܪܘ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܚܰܝ̈ܠܰܘܳܬ݂ܶܗ. ܘܰܢܣܰܒܘ. ܘܰܫܒܰܘ ܫܒܺܝܬ݂ܳܐ ܣܽܘܓܳܐܐ</VERS>
      <VERS vnumber="14">ܘܰܚܪܰܒܘ ܟܽܠܗܶܝܢ ܩܽܘܖ̈ܝܳܐ ܕܺܐܝܬ݂ ܚܕ݂ܳܖ̈ܰܝ ܓܳܕܳܪ. ܡܶܛܽܠ ܕܰܗܘܳܬ݂ ܕܶܚܠܬܶܗ ܕܡܳܪܝܳܐ ܥܠܰܝܗܽܘܢ ܘܒܰܙܘ ܟܽܠܗܶܝܢ ܩܽܘܖ̈ܝܳܐ. ܡܶܛܽܠ ܕܒܶܙܬ݂ܳܐ ܣܰܓܺܝܐܬ݂ܳܐ ܗܘܳܬ݂ ܒܗܶܝܢ</VERS>
      <VERS vnumber="15">ܘܳܐܦ ܡܰܫܟ̈ܢܶܐ ܕܥܰܖ̈ܒܳܝܶܐ ܐܰܝܬܺܝܘ. ܘܰܫܒܰܘ ܥܳܢ̈ܳܐ ܣܽܘܓ݂ܳܐܐ ܕܛܳܒ. ܘܓܰܡ̈ܠܶܐ ܘܰܐܘܒܰܠܘ ܠܽܐܘܪܺܫܠܶܡ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܥܰܙܰܪܝܳܐ ܒܰܪ ܥܳܙܽܘܪ. ܫܪܳܬ݂ ܥܠܰܘܗܝ ܪܽܘܚܳܐ ܡܶܢ ܩܕ݂ܳܡ ܡܳܪܝܳܐ</VERS>
      <VERS vnumber="2">ܘܰܢܦܰܩ ܩܕ݂ܳܡ ܐܳܣܳܐ. ܘܶܐܡܰܪ ܠܶܗ. ܫܡܰܥܰܝܢܝ ܐܳܣܳܐ ܘܟܽܠܶܗ ܝܺܗܽܘܕܳܐ. ܘܒܶܢܝܳܡܶܝܢ. ܡܳܪܝܳܐ ܥܰܡܟܽܘܢ ܗܽܘ ܠܥܳܠܰܡ ܥܳܠܡܺܝܢ. ܐܶܢ ܬܶܒܥܽܘܢܳܝܗܝ. ܢܶܫܬܟܰܚ ܠܟܽܘܢ ܘܶܐܢ ܬܶܫܒܩܽܘܢܶܗ. ܢܶܫܒܽܘܩܟܽܘܢ</VERS>
      <VERS vnumber="3">ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܠܺܝܣܪܳܐܶܝܠ. ܕܠܳܐ ܦܠܰܚܘ ܠܰܐܠܳܗܗܽܘܢ ܒܩܽܘܫܬܳܐ. ܘܠܳܐ ܩܰܒܶܠܘ ܡܶܢ ܟܳܗܢܰܝ̈ܗܽܘܢ ܘܠܳܐ ܫܡܰܥܘ ܢܳܡܽܘܣܰܝ̈ܗܽܘܢ. ܘܶܐܫܬܠܶܡܘ ܠܺܐܝܕ݂ܳܐ ܕܰܒܥܶܠܕܒ̈ܳܒܶܐ</VERS>
      <VERS vnumber="4">ܘܟܰܕ݂ ܥܳܩܰܬ݂ ܠܗܽܘܢ. ܨܰܠܺܝܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܘܰܒܥܰܐܗܝ. ܘܶܐܫܬܟܰܚ ܠܗܽܘܢ</VERS>
      <VERS vnumber="5">ܘܰܒܙܰܒܢ̈ܳܬ݂ܐ ܗܳܠܶܝܢ ܩܰܕ݂ܡܳܝ̈ܳܬ݂ܳܐ. ܟܰܕ݂ ܠܰܐܠܳܗܰܢ ܠܳܐ ܕܳܚܠܺܝܢ ܗܘܰܝܢ. ܠܳܐ ܐܺܝܬ݂ ܗܘܳܐ ܫܠܳܡ. ܠܳܐ ܠܡܰܢ ܕܢܳܦܶܩ. ܘܠܳܐ ܠܡܰܢ ܕܥܳܐܶܠ. ܡܶܛܽܠ ܕܒܺܝܫܬܳܐ ܪܰܒܬܳܐ ܐܶܬ݂ܳܬ݂ ܗܘܳܬ݂ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ</VERS>
      <VERS vnumber="6">ܘܶܐܬ݂ܒܰܕܰܪܢ ܒܟܽܠ ܥܰܡ ܘܥܰܡ. ܘܒܰܝܢܳܬ݂ ܩܽܘܖ̈ܝܳܐ. ܘܒܰܝܢܳܬ݂ ܡܕ݂ܺܝ̈ܢܳܬ݂ܳܐ.</VERS>
      <VERS vnumber="7">ܡܶܛܽܠ ܕܰܫܒܰܩܢ ܗܘܰܝܢ ܠܡܳܪܝܳܐ ܐܰܠܳܗܰܢ. ܘܠܳܐ ܨܳܒܶܝܢ ܗܘܰܝܢ ܠܡܶܫܡܰܥ ܒܩܳܠܳܐ ܕܥܰܒܕܰܘ̈ܗܝ ܢܒܺܝ̈ܶܐ. ܘܳܐܦ ܗܽܘ ܦܰܪܥܰܢ ܐܰܓܪܳܐ ܕܰܥܒܳܕܰܝ̈ܢ.</VERS>
      <VERS vnumber="8">ܘܟܰܕ݂ ܫܡܰܥ ܐܳܣܳܐ ܦܶܬܓܳܡ̈ܶܐ ܗܳܠܶܝܢ ܕܥܰܙܰܪܝܳܐ ܒܰܪ ܥܳܙܽܘܪ ܢܒܺܝܳܐ. ܐܶܬ݂ܥܰܫܰܢ. ܘܰܐܥܒܰܪ ܨܰܠ̈ܡܶܐ ܡܶܢ ܟܽܠܳܗ̇ ܐܰܪܥܳܐ ܕܺܝܗܽܘܕ݂ܳܐ ܘܰܕܒܶܢܝܳܡܶܝܢ. ܘܡܶܢ ܩܽܘܖ̈ܝܳܐ ܕܶܐܚܰܕ݂ ܒܰܐܪܥܳܐ ܕܰܐܦܪܶܝܡ. ܘܚܰܕܶܬ݂ ܡܰܕ݂ܒܚܳܐ ܕܡܳܪܝܳܐ ܕܰܗܘܳܐ ܩܕ݂ܳܡ ܣܪܽܘܓܳܐ</VERS>
      <VERS vnumber="9">ܘܟܰܢܶܫ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܰܒܢܰܝ̈ ܒܶܢܝܳܡܶܝܢ. ܘܡܶܢ ܩܽܘܖ̈ܝܳܐ ܕܶܐܚܰܕ݂ ܒܰܐܪܥܳܐ ܕܰܐܦܪܶܝܡ. ܘܓܺܝܽܘܖ̈ܶܐ ܕܰܒܗܽܘܢ ܡܶܢ ܕܒܶܝܬ݂ ܐܰܦܪܶܝܡ. ܘܡܶܢ ܕܒܶܝܬ݂ ܡܢܰܫܶܐ. ܘܡܶܢ ܕܒܶܝܬ݂ ܫܶܡܥܽܘܢ. ܡܶܛܽܠ ܕܶܐܬ݂ܟܰܢܰܫܘ ܘܶܐܬ݂ܰܘ ܠܘܳܬ݂ܶܗ ܡܶܢ ܒܶܝܬ݂ ܝܺܣܪܳܐܶܝܠ. ܣܽܘܓ݂ܳܐܐ. ܟܰܕ݂ ܚܙܰܘ ܕܡܳܪܝܳܐ ܐܰܠܳܗܶܗ ܥܰܡܶܗ</VERS>
      <VERS vnumber="10">ܘܶܐܬ݂ܟܰܢܰܫܘ ܒܽܐܘܪܺܫܠܶܡ ܒܝܰܪܚܳܐ ܬܠܺܝܬܳܝܳܐ ܒܰܫܢܰܬ݂ ܚܰܡܫܰܥܶܣܖ̈ܶܐ ܕܡܰܠܟܽܘܬܶܗ ܕܳܐܣܳܐ</VERS>
      <VERS vnumber="11">ܘܕܰܒܰܚܘ ܕܶܒܚ̈ܶܐ ܠܡܳܪܝܳܐ ܒܝܰܘܡܳܐ ܗܰܘ. ܡܶܢ ܒܶܙܬ݂ܳܐ ܕܰܐܝܬܺܝܘ. ܬܰܘܖ̈ܶܐ ܫܒܰܥܡܳܐܐ. ܘܥܳܢ̈ܳܐ ܫܬܳܐ ܐܰܠܦܺܝ̈ܢ</VERS>
      <VERS vnumber="12">ܘܺܝܡܰܘ ܡܰܘܡܳܬ݂ܳܐ. ܕܰܢܨܰܠܽܘܢ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܒܟܽܠܶܗ ܠܶܒܗܽܘܢ. ܘܰܒܟܽܠܳܗ̇ ܢܰܦܫܗܽܘܢ.</VERS>
      <VERS vnumber="13">ܘܟܽܠܡܰܢ ܕܠܳܐ ܢܨܰܠܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܢܡܽܘܬ݂. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ</VERS>
      <VERS vnumber="14">ܘܺܝܡܰܘ ܠܡܳܪܝܳܐ ܒܩܳܠܳܐ ܪܳܡܳܐ. ܘܰܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ.</VERS>
      <VERS vnumber="15">ܘܰܚܕ݂ܺܝܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܥܰܠ ܛܶܒܳܐ ܗܳܢܳܐ ܕܰܫܡܰܥܘ. ܡܶܛܽܠ ܕܡܶܢ ܟܽܠܶܗ ܠܶܒܗܽܘܢ ܒܥܰܐܗܝ. ܘܡܶܢ ܟܽܠܳܗ̇ ܢܰܦܫܗܽܘܢ ܨܰܠܺܝܘ ܩܕܳܡܰܘܗܝ. ܘܶܐܫܬܟܰܚ ܠܗܽܘܢ. ܘܦܰܨܺܝ ܐܶܢܽܘܢ ܡܶܢ ܟܽܠܗܽܘܢ ܒܰܥ̈ܠܰܝ ܬܚܽܘܡܗܽܘܢ.</VERS>
      <VERS vnumber="16">ܘܳܐܦ ܠܡܰܠܟܳܐ ܐܶܡܶܗ ܕܳܐܣܳܐ. ܐܰܥܒܪܳܗ̇ ܡܶܢ ܡܰܠܟܽܘܬ݂ܳܗ̇. ܥܰܠ ܕܥܶܒܕܰܬ݂ ܥܺܐܕ݂ܳܐ ܠܨܰܠܡܶܝ̈ܗ̇ ܘܦܰܣܶܩ ܐܳܣܳܐ ܠܨܰܠܡܶܝ̈ܗ̇ ܘܰܐܘܩܶܕ݂ ܐܶܢܽܘܢ ܒܢܰܚܠܳܐ ܕܩܶܕܪܽܘܢ</VERS>
      <VERS vnumber="17">ܘܡܰܕ݂ܒ̈ܚܶܐ ܠܳܐ ܦܪܰܩܘ ܡܶܢ ܝܺܣܪܳܐܶܝܠ. ܒܪܰܡ ܠܶܒܶܗ ܕܳܐܣܳܐ. ܫܠܶܡ ܗܘܳܐ ܠܕܶܚܠܬܶܗ ܕܡܳܪܝܳܐ ܐܰܠܳܗܶܗ. ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.</VERS>
      <VERS vnumber="18">ܘܰܐܝܬܺܝ ܩܽܘܕܫܳܐ ܕܰܐܒܽܘܗܝ. ܘܩܽܘܕܫܳܐ ܕܺܝܠܶܗ ܠܒܰܝܬܶܗ ܕܡܳܪܝܳܐ. ܟܶܣܦܳܐ ܘܕܰܗܒܳܐ ܘܡܳܐܢ̈ܶܐ. </VERS>
    </CHAPTER>
    <CHAPTER cnumber="16">
      <VERS vnumber="1">ܘܰܩܪܳܒܳܐ ܗܘܳܐ ܒܰܫܢܰܬ݂ ܬܠܳܬܺܝܢ ܘܚܰܡܶܫ ܕܡܰܠܟܽܘܬܶܗ ܕܳܐܣܳܐ. ܘܒܰܫܢܰܬ݂ ܬܠܳܬܺܝܢ ܘܫܶܬ݂ ܠܡܰܠܟܽܘܬܶܗ ܕܳܐܣܳܐ. ܣܠܶܩ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܥܰܠ ܕܒܶܝܬ݂ ܝܺܗܽܘܕܳܐ. ܘܰܒܢܳܐ ܠܪܳܡܬ݂ܳܐ. ܡܶܛܽܠ ܕܠܳܐ ܫܳܒܩܺܝܢ ܗܘܰܘ ܠܡܶܦܰܩ ܘܰܠܡܶܥܰܠ ܠܳܐܣܳܐ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="2">ܘܰܐܦܶܩ ܐܳܣܳܐ ܟܶܣܦܳܐ ܘܕܰܗܒܳܐ ܡܶܢ ܒܶܝܬ݂ ܓܰܙܳܐ ܕܡܳܪܝܳܐ. ܘܡܶܢ ܒܶܝܬ݂ ܡܰܠܟܳܐ ܘܫܰܕܰܪ ܠܒܰܪ ܗܳܕܳܕ ܡܰܠܟܳܐ ܕܰܐܕܽܘܡ. ܕܝܳܬ݂ܶܒ ܒܕܰܪܡܣܽܘܩ. ܘܶܐܡܰܪ ܠܶܗ. </VERS>
      <VERS vnumber="3">ܡܰܘܡܳܬ݂ܳܐ ܐܺܝܬ݂ ܒܰܝ̈ܢܰܝ ܘܠܳܟ݂. ܘܒܶܝܬ݂ ܐܳܒܝ ܘܒܶܝܬ݂ ܐܰܒܽܘܟ݂ ܗܳܐ ܫܰܕܪܶܬ݂ ܠܳܟ݂ ܟܶܣܦܳܐ ܘܕܰܗܒܳܐ. ܙܶܠ ܒܰܛܶܠ ܡܰܘܡܳܬ݂ܳܐ ܕܺܝܡܰܝܬ ܥܰܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ. ܡܶܬ݂ܥܰܠܶܐ ܡܶܢܝ.</VERS>
      <VERS vnumber="4">ܘܰܫܡܰܥ ܒܰܪ ܗܳܕܳܕ ܠܡܰܠܟܳܐ ܐܳܣܳܐ. ܘܫܰܕܰܪ ܠܖ̈ܰܒܰܝ ܚܰܝ̈ܠܶܐ ܕܺܐܝܬ݂ ܠܶܗ. ܘܶܐܬ݂ܰܘ. ܘܰܫܪܰܘ ܥܰܠ ܩܽܘܖ̈ܝܳܐ ܕܺܝܣܪܳܐܶܝܠ. ܘܶܐܚܰܕ݂ܘ ܠܥܶܝܢܽܘܢ ܘܠܳܐܒܶܝܠ ܒܶܝܬ݂ ܡܰܥܟܳܐ. ܘܰܠܟܽܠܗܽܘܢ ܐܰܘܨܖ̈ܶܐ ܕܩܽܘܖ̈ܝܳܐ ܕܒܶܝܬ݂ ܢܰܦܬܳܠܺܝ.</VERS>
      <VERS vnumber="5">ܗܳܝܕܶܝܢ ܟܰܕ݂ ܫܡܰܥ ܒܰܥܫܳܐ. ܦܪܰܩ ܗܘܳܐ ܡܶܢ ܕܰܠܡܶܒܢܳܐ ܠܪܳܡܬ݂ܳܐ. ܘܒܰܛܠܶܗ ܗܘܳܐ ܟܽܠܶܗ ܒܶܢܝܳܢܶܗ.</VERS>
      <VERS vnumber="6">ܘܳܐܣܳܐ ܡܰܠܟܳܐ ܟܰܢܶܫ ܗܘܳܐ ܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܢܣܰܒ ܠܟܺܐܦܶܝ̈ܗ̇ ܕܪܳܡܬ݂ܳܐ. ܘܰܠܩܰܝ̈ܣܶܐ ܕܰܡܛܰܝܒܺܝܢ ܗܘܰܘ ܕܢܶܒܢܽܘܢܳܗ̇ ܠܒܰܥܫܳܐ. ܘܰܒܢܳܐ ܒܗܽܘܢ ܡܰܠܟܳܐ ܐܳܣܳܐ ܪܳܡܬ݂ܳܐ ܕܒܶܢܝܳܡܶܝܢ. ܘܡܰܨܦܝܳܐ ܩܪܺܝܬ݂ܳܐ.</VERS>
      <VERS vnumber="7">ܘܒܶܗ ܒܙܰܒܢܳܐ ܗܰܘ. ܐܶܬ݂ܳܐ ܚܰܢܰܢ ܢܒܺܝܳܐ ܠܘܳܬ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ. ܘܶܐܡܰܪ ܠܶܗ. ܚܠܳܦ ܕܶܐܬܬܟܶܠܬ ܥܰܠ ܡܰܠܟܳܐ ܕܰܐܕܽܘܡ. ܘܠܳܐ ܐܶܬܬܟܶܠܬ ܥܰܠ ܡܳܪܝܳܐ ܐܰܠܗܳܟ݂. ܡܶܛܽܠ ܗܳܢܳܐ ܢܶܥܪܽܘܩ ܚܰܝܠܳܐ ܕܰܐܕܽܘܡ ܡܶܢܳܟ݂.</VERS>
      <VERS vnumber="8">ܘܢܺܐܙܽܠܘܢ ܘܢܶܬ݂ܚܰܝܠܽܘܢ ܗܶܢܽܘܢ ܘܗܶܢܕܘܳܝ̈ܶܐ. ܘܡܰܠ̈ܟܶܐ ܕܺܐܝܬ݂ ܥܰܡܗܽܘܢ. ܘܢܶܗܘܽܘܢ ܠܚܰܝ̈ܠܶܐ. ܘܰܠܙܰܘ̈ܓܶܐ ܘܰܠܦܰܖ̈ܳܫܶܐ. ܣܽܘܓ݂ܳܐܐ ܕܛܳܒ ܘܟܰܕ݂ ܬܶܒܥܶܐ ܡܶܢ ܡܳܪܝܳܐ ܐܰ‌ܠܳܗܳܐ. ܢܰܫܠܶܡ ܐܶܢܽܘܢ ܒܺܐܝܕܰܝ̈ܟ.</VERS>
      <VERS vnumber="9">ܡܶܛܽܠ ܕܥܰܝܢܰܘ̈ܗܝ ܕܡܳܪܝܳܐ ܚܳܝܖ̈ܳܢ ܒܟܽܠܳܗ̇ ܐܰܪܥܳܐ. ܘܶܐܬ݂ܥܰܫܰܢܘ. ܘܢܶܗܘܶܐ ܠܶܒܟܽܘܢ ܫܠܶܡ ܠܕܶܚܠܬܶܗ ܘܶܐܣܬܰܟܠܘ ܒܟܽܠܗܶܝܢ ܬܶܕ݂ܡܖ̈ܳܬܶܗ. ܡܶܛܽܠ ܕܡܳܪܝܳܐ ܐܰܠܳܗܟܽܘܢ ܥܳܒܶܕ݂ ܠܟܽܘܢ ܩܪܳܒܳܐ. </VERS>
      <VERS vnumber="10">ܘܰܪܓܶܙ ܐܳܣܳܐ ܥܰܠ ܕܰܘܩܳܐ. ܘܝܰܗܒܶܗ ܒܶܝܬ݂ ܐܰܣܺܝܖ̈ܶܐ ܡܶܛܽܠ ܕܡܶܕܶܡ ܕܠܳܐ ܚܳܙܶܐ ܗܘܳܐ. ܡܶܫܬܰܥܶܐ ܗܘܳܐ. ܘܰܡܙܺܝܥ ܗܘܳܐ ܠܶܒܶܗ ܕܥܰܡܳܐ. ܘܡܶܛܽܠ ܗܳܢܳܐ ܪܗܶܛ ܐܳܣܳܐ ܒܙܰܒܢܳܐ ܗܰܘ ܡܶܢ ܥܰܡܳܐ</VERS>
      <VERS vnumber="11">ܘܗܳܐ ܦܶܬܓܳܡܰܘ̈ܗܝ ܕܳܐܣܳܐ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ.</VERS>
      <VERS vnumber="12">ܘܶܐܬ݂ܟܰܬܰܫ ܐܳܣܳܐ ܒܰܫܢܰܬ݂ ܬܠܳܬܺܝܢ ܘܰܬ݂ܫܰܥ ܠܡܰܠܟܽܘܬܶܗ. ܘܶܐܬ݂ܟܪܰܗ. ܘܰܢܦܰܠ ܒܓܰܘ ܒܰܝܬܶܗ.</VERS>
      <VERS vnumber="13">ܘܰܫܟܶܒ ܐܳܣܳܐ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܒܰܩܪܺܝܬ݂ܶܗ. ܘܡܺܝܬ݂ ܒܰܫܢܰܬ݂ ܐܰܪܒܥܺܝܢ ܘܰܚܕ݂ܳܐ ܠܡܰܠܟܽܘܬܶܗ.</VERS>
      <VERS vnumber="14">ܘܶܐܬ݂ܩܒܰܪ ܒܩܰܒܪܶܗ ܕܕܰܘܺܝܕ݂. ܘܰܐܪܡܝܽܘܗܝ ܒܥܰܪܣܳܐ ܕܡܰܠܝܳܐ ܒܶܣ̈ܡܶܐ. ܘܰܐܘܩܶܕ݂ܘ ܝܰܩܕ݂ܳܐ ܪܰܒܳܐ ܕܛܳܒ. </VERS>
    </CHAPTER>
    <CHAPTER cnumber="17">
      <VERS vnumber="1">ܘܩܳܡ ܒܡܰܠܟܽܘܬܶܗ ܝܳܗܽܘܫܳܦܳܛ ܒܪܶܗ ܒܳܬܪܶܗ. ܘܶܐܬ݂ܥܰܫܰܢ ܥܰܠ ܝܺܣܪܳܐܶܝܠ</VERS>
      <VERS vnumber="2">ܘܰܐܫܠܶܛ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܟܽܠܗܶܝܢ ܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ ܥܰܫܺܝ̈ܢܳܬ݂ܳܐ. ܘܰܐܩܺܝܡ ܫܰܠܺܝ̈ܛܶܐ ܒܰܐܪܥܳܐ ܕܺܝܗܽܘܕ݂ܳܐ. ܘܒܰܐܪܥܳܐ ܕܰܐܦܪܶܝܡ ܕܶܐܚܰܕ݂ ܐܳܣܳܐ ܐܰܒܽܘܗܝ</VERS>
      <VERS vnumber="3">ܘܰܗܘܳܐ ܡܳܪܝܳܐ ܥܰܡ ܝܳܗܽܘܫܳܦܳܛ. ܡܶܛܽܠ ܕܗܰܠܶܟ݂ ܒܽܐܘܖ̈ܚܳܬܶܗ ܕܕܰܘܺܝܕ݂ ܐܰܒܽܘܗܝ ܩܰܕ݂ܡܳܝ̈ܳܬ݂ܳܐ. ܘܠܳܐ ܨܰܠܺܝ ܠܨܰܠ̈ܡܶܐ</VERS>
      <VERS vnumber="4">ܡܶܛܽܠ ܕܰܠܡܳܪܝܳܐ ܐܰ‌ܠܳܗܳܐ ܕܰܐܒܽܘܗܝ ܨܰܠܺܝ. ܘܰܒܦܽܘܩܕܳܢܰܘ̈ܗܝ ܗܰܠܶܟ݂. ܘܢܳܡܽܘܣܰܘ̈ܗܝ ܢܛܰܪ. ܘܠܳܐ ܥܒܰܕ ܐܰܝܟ݂ ܥܰܒܕ̈ܶܐ ܕܺܝܣܪܳܐܶܝܠ</VERS>
      <VERS vnumber="5">ܘܰܐܬ݂ܩܶܢ ܡܳܪܝܳܐ ܡܰܠܟܽܘܬ݂ܳܐ ܒܺܐܝܕܶܗ. ܘܝܰܗܒܘ ܠܶܗ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܩܽܘܖ̈ܒܳܢܶܐ ܠܝܳܗܽܘܫܳܦܳܛ. ܘܰܗܘܳܐ ܠܶܗ ܥܽܘܬ݂ܪܳܐ ܘܺܐܝܩܳܪܳܐ. ܣܽܘܓ݂ܳܐܐ ܕܛܳܒ </VERS>
      <VERS vnumber="6">ܘܶܐܬ݂ܚܰܝܰܠ ܠܶܒܶܗ ܒܽܐܘܖ̈ܚܳܬܶܗ ܕܡܳܪܝܳܐ. ܘܬܽܘܒ ܥܩܰܪ ܡܰܕ݂ܒܚ̈ܶܐ ܘܰܥܠܰܘ̈ܳܬ݂ܳܐ ܕܰܗܘܰܘ ܒܰܬ݂ܚܽܘܡܳܐ ܕܒܶܝܬ݂ ܝܺܗܽܘܕܳܐ</VERS>
      <VERS vnumber="7">ܒܰܫܢܰܬ݂ ܬܠܳܬ݂ ܠܡܰܠܟܽܘܬܶܗ. ܫܰܕܰܪ ܩܪܳܐ ܠܪܰܘܖ̈ܒܳܢܰܘ̈ܗܝ. ܘܖ̈ܰܒܰܝ ܚܰܝ̈ܠܶܐ. ܠܥܽܘܒܰܕ݂ܝܳܐ. ܘܠܰܙܟܰܪܝܳܐ. ܘܰܠܢܰܬ݂ܰܢܰܐܶܝܠ. ܘܠܰܡܠܰܟ݂ܝܳܐ. ܠܡܰܠܳܦܽܘ ܒܩܽܘܖ̈ܝܳܐ ܕܺܝܗܽܘܕ݂ܳܐ</VERS>
      <VERS vnumber="8">ܘܥܰܡܗܽܘܢ ܗܘܰܘ ܠܶܘ̈ܳܝܶܐ. ܫܡܰܥܝܳܐ. ܢܬܰܢܝܳܐ. ܙܟܰܪܝܳܐ. ܥܫܳܐܶܝܠ. ܢܳܛܽܘܪܳܐ. ܝܽܘܢܳܬ݂ܳܢ. ܐܰܕܽܘܢܺܝܳܐ. ܛܽܘܒܺܝܳܐ. ܗܳܠܶܝܢ ܟܽܠܗܽܘܢ ܠܶܘ̈ܳܝܶܐ. ܘܥܰܡܗܽܘܢ ܗܘܰܘ ܐܶܠܺܝܫܡܰܥ. ܘܝܳܗܽܘܪܳܡ ܟܳܗ̈ܢܶܐ</VERS>
      <VERS vnumber="9">ܘܡܰܠܦܺܝܢ ܗܘܰܘ ܒܰܐܪܥܳܐ ܕܺܝܗܽܘܕ݂ܳܐ ܟܽܠܳܗ̇. ܘܥܰܡܗܽܘܢ ܗܘܳܐ ܣܶܦܪܳܐ ܕܢܳܡܽܘܣܶܗ ܕܡܳܪܝܳܐ. ܘܡܶܬ݂ܟܰܪܟܺܝܢ ܗܘܰܘ ܒܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܡܰܠܦܺܝܢ ܗܘܰܘ ܠܥܰܡܳܐ</VERS>
      <VERS vnumber="10">ܘܰܗܘܳܬ݂ ܕܶܚܠܬܶܗ ܕܡܳܪܝܳܐ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܘܰܡܕ݂ܺܝ̈ܢܳܬ݂ܳܐ ܕܰܗܘܰܝ̈ ܚܕ݂ܳܖ̈ܰܝ ܝܺܗܽܘܕܳܐ ܘܠܳܐ ܐܶܬ݂ܟܰܬܰܫܘ ܥܰܡ ܝܳܗܽܘܫܳܦܳܛ</VERS>
      <VERS vnumber="11">ܘܡܶܢ ܡܕ݂ܺܝ̈ܢܳܬ݂ܳܐ ܕܰܦܠܶܫ̈ܬܳܝܶܐ ܡܰܝܬܶܝܢ ܗܘܰܘ ܠܝܳܗܽܘܫܳܦܳܛ. ܟܶܣܦܳܐ ܘܩܽܘܖ̈ܒܳܢܶܐ ܘܰܟ݂ܣܶܦ ܪܺܝܫܳܐ. ܘܳܐܦ ܥܰܖ̈ܰܒܳܝܶܐ ܡܰܝܬܶܝܢ ܗܘܰܘ ܥܳܢ̈ܳܐ. ܕܶܟܖ̈ܶܐ ܫܰܒܥܳܐ ܐܰܠܦܺܝ̈ܢ ܘܰܫܒܰܥܡܳܐܐ. ܘܬܰܝ̈ܫܶܐ ܫܰܒܥܳܐ ܐܰܠܦܺܝ̈ܢ ܘܰܫܒܰܥܡܳܐܐ ܒܫܰܢ̱ܬܳܐ ܚܕ݂ܳܐ</VERS>
      <VERS vnumber="12">ܘܰܗܘܳܐ ܝܳܗܽܘܫܳܦܳܛ ܐܳܙܶܠ ܘܥܳܬܰܪ. ܥܕܰܡܳܐ ܕܰܥܬܰܪ ܛܳܒ. ܘܰܒܢܳܐ ܒܺܝܗܽܘܕܳܐ ܒܺܝܖ̈ܳܬ݂ܳܐ ܘܩܽܘܖ̈ܝܳܐ ܕܰܩܦܳܣ̈ܶܐ.</VERS>
      <VERS vnumber="13">ܘܰܥܒܺܝܕܬܳܐ ܪܰܒܬܳܐ ܗܘܳܬ݂ ܠܶܗ ܒܰܐܪܥܳܐ ܕܺܝܗܽܘܕ݂ܳܐ. ܘܓܰܒܖ̈ܶܐ ܩܖ̈ܰܒܬܳܢܶܐ ܓܰܢ̱ܒܳܖ̈ܰܝ ܚܰܝܠܳܐ ܒܽܐܘܪܺܫܠܶܡ</VERS>
      <VERS vnumber="14">ܘܗܳܢܳܐ ܡܶܢܝܳܢܗܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ ܕܒܶܝܬ݂ ܝܺܗܽܘܕܳܐ ܪܰܘܖ̈ܒܳܢܶܐ ܕܰܐܠܦ̈ܶܐ. ܥܕ݂ܺܝܢܽܘ ܓܰܢ̱ܒܪܳܐ. ܘܠܶܗ ܡܫܰܡܫܺܝܢ ܗܘܰܘ ܓܰܢ̱ܒܳܖ̈ܰܝ ܚܰܝܠܳܐ. ܬܠܳܬ݂ ܡܳܐܐ ܐܰܠܦܺܝ̈ܢ</VERS>
      <VERS vnumber="15">ܘܝܽܘܚܰܢܳܢ ܪܰܒܳܐ. ܘܠܶܗ ܡܫܰܡܫܺܝܢ ܗܘܰܘ ܓܰܢ̱ܒܳܖ̈ܰܝ ܚܰܝܠܳܐ. ܡܰܐܬܶܝܢ ܘܰܬܡܳܢܺܝܢ ܐܰܠܦܺܝ̈ܢ</VERS>
      <VERS vnumber="16">ܘܡܶܢ ܒܳܬܪܶܗ ܫܶܡܥܺܝ ܒܰܪ ܙܳܪܳܚ ܕܰܫܦܰܪ ܠܡܳܪܝܳܐ. ܘܥܰܡܶܗ ܡܰܐܬܶܝܢ ܐܰܠܦܺܝ̈ܢ ܓܰܢ̱ܒܳܖ̈ܰܝ ܚܰܝܠܳܐ</VERS>
      <VERS vnumber="17">ܘܡܶܢ ܒܶܝܬ݂ ܒܶܢܝܳܡܶܝܢ ܓܰܢ̱ܒܳܖ̈ܰܝ ܚܰܝܠܳܐ. ܐܶܠܺܝܕܰܥ ܫܡܶܗ. ܘܠܶܗ ܡܫܰܡܫܺܝܢ ܗܘܰܘ ܓܰܒܖ̈ܶܐ ܫܳܕ݂̈ܝܰܝ ܒܩܶܫܬܳܐ. ܘܰܐܚܺܝ̈ܕܰܝ ܣܰܟܖ̈ܶܐ. ܡܰܐܬܶܝܢ ܐܰܠܦܺܝ̈ܢ</VERS>
      <VERS vnumber="18">ܘܝܳܗܽܘ ܙܳܒܳܪ ܓܰܢ̱ܒܪܳܐ. ܘܠܶܗ ܡܫܰܡܫܺܝܢ ܗܘܰܘ ܡܳܐܐ ܘܰܬܡܳܢܺܝܢ ܐܰܠܦܺܝ̈ܢ. ܥܳܒܕ݂ܰܝ̈ ܩܪܳܒܳܐ</VERS>
      <VERS vnumber="19">ܗܳܠܶܝܢ ܟܽܠܗܽܘܢ ܕܰܡܫܰܡܫܺܝܢ ܠܡܰܠܟܳܐ ܝܳܗܽܘܫܳܦܳܛ. ܣܛܰܪ ܡܶܢ ܡܰܢ ܕܫܰܠܶܛ ܡܰܠܟܳܐ ܒܩܽܘܖ̈ܝܳܐ ܕܬ݂ܽܘܩܦܳܐ. ܒܟܽܠܳܗ̇ ܐܰܪܥܳܐ ܕܺܝܗܽܘܕ݂ܳܐ. </VERS>
    </CHAPTER>
    <CHAPTER cnumber="18">
      <VERS vnumber="1">ܘܰܗܘܳܐ ܠܝܳܗܽܘܫܳܦܳܛ ܥܽܘܬ݂ܪܳܐ ܘܺܐܝܩܳܪܳܐ ܣܰܓܺܝ ܛܳܒ. ܘܶܐܬ݂ܩܰܪܰܒ ܠܘܳܬ݂ ܐܳܚܳܒ</VERS>
      <VERS vnumber="2">ܘܰܢܚܶܬ݂ ܒܳܬܰܪ ܬܰܪܬܶܝܢ ܫܢܺܝ̈ܢ. ܠܘܳܬ݂ ܐܳܚܳܒ ܠܫܳܡܪܺܝܢ. ܘܕܰܒܰܚ ܠܶܗ ܐܳܚܳܒ ܥܳܢ̈ܳܐ ܘܬܰܘܖ̈ܶܐ ܣܽܘܓ݂ܳܐܐ ܕܛܳܒ. ܘܰܠܚܰܝ̈ܠܰܘܳܬ݂ܳܐ ܕܥܰܡܶܗ ܘܡܰܠܟܶܗ ܕܢܶܣܰܩ ܠܪܳܡܰܬ݂ ܓܶܠܥܳܕ݂.</VERS>
      <VERS vnumber="3">ܘܶܐܡܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܠܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܬܶܣܰܩ ܥܰܡܝ ܠܪܳܡܰܬ݂ ܓܶܠܥܳܕ݂ ܘܶܐܡܰܪ ܠܶܗ. ܣܳܠܶܩ ܐ̱ܢܳܐ ܐܰܟ݂ܘܳܬܳܟ݂ ܘܥܰܡܝ ܐܰܝܟ݂ ܥܰܡܳܟ݂. ܘܖ̈ܰܟ݂ܫܝ ܐܰܝܟ݂ ܖ̈ܰܟ݂ܫܳܟ݂. ܘܥܰܡܳܟ݂ ܐܳܙܶܠ ܐ̱ܢܳܐ ܠܰܩܪܳܒܳܐ</VERS>
      <VERS vnumber="4">ܘܶܐܡܰܪ ܝܳܗܽܘܫܳܦܳܛ ܠܡܰܠܟܳܐ ܕܺܝܣܪܳܐܶܝܠ. ܫܐܰܠ ܢܺܐ ܐܰܝܟ݂ ܝܰܘܡܳܢܳܐ. ܦܶܬ݂ܓܳܡܶܗ ܕܡܳܪܝܳܐ</VERS>
      <VERS vnumber="5">ܘܟܰܢܶܫ ܡܰܠܟܳܐ ܕܺܝܣܪܳܐܶܝܠ. ܢܒܺܝ̈ܶܐ ܐܰܝܟ݂ ܐܰܪܒܰܥܡܳܐܐ ܓܰܒܖ̈ܺܝܢ. ܘܶܐܡܰܪ ܠܗܽܘܢ. ܢܺܐܙܰܠ ܠܰܩܪܳܒܳܐ ܠܪܳܡܰܬ݂ ܓܶܠܥܳܕ݂ ܐܰܘ ܠܳܐ ܘܳܐܡܪܺܝܢ ܠܶܗ. ܣܰܩ. ܘܡܳܪܝܳܐ ܢܰܫܠܶܡ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ</VERS>
      <VERS vnumber="6">ܘܶܐܡܰܪ ܡܰܠܟܳܐ ܝܳܗܽܘܫܳܦܳܛ. ܕܰܠܡܳܐ ܐܺܝܬ݂ ܗܳܪܟܳܐ ܢܒܺܝܳܐ ܕܩܽܘܫܬܳܐ ܕܡܳܪܝܳܐ. ܘܢܶܫܐܰܠ ܡܶܢܶܗ</VERS>
      <VERS vnumber="7">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ. ܬܽܘܒ ܐܺܝܬ݂ ܓܰܒܪܳܐ ܚܰܕ݂ ܠܡܶܫܐܰܠ ܡܶܠܬܶܗ ܕܡܳܪܝܳܐ ܡܶܢܶܗ. ܘܶܐܢܳܐ ܣܳܢܶܐ ܐ̱ܢܳܐ ܠܶܗ. ܕܠܳܐ ܡܶܬ݂ܢܰܒܶܐ ܥܠܰܝ ܛܳܒܬ݂ܳܐ. ܐܶܠܳܐ ܒܺܝܫܬܳܐ ܡܺܝܟ݂ܳܐ ܒܰܪ ܝܰܡܠܳܐ ܫܡܶܗ. ܘܶܐܡܰܪ ܝܳܗܽܘܫܳܦܳܛ. ܠܳܐ ܢܺܐܡܰܪ ܡܰܠܟܳܐ ܗܳܟܰܢܳܐ</VERS>
      <VERS vnumber="8">ܘܰܩܪܳܐ ܡܰܠܟܳܐ ܕܺܝܣܪܳܐܶܝܠ ܠܰܡܗܰܝܡܢܳܐ ܚܰܕ݂. ܘܶܐܡܰܪ ܠܶܗ. ܣܰܪܗܶܒ ܐܰܝܬܳܐ ܠܺܝ ܠܡܺܝܟ݂ܳܐ ܒܰܪ ܝܰܡܠܳܐ</VERS>
      <VERS vnumber="9">ܘܡܰܠܟܳܐ ܕܺܝܣܪܳܐܶܝܠ. ܘܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܝܳܬ݂ܒܺܝܢ ܓܒܰܪ ܥܰܠ ܟܽܘܪܣܝܶܗ. ܘܰܠܒܺܝܫܺܝܢ ܠܒܽܘܫܳܐ ܒܳܪܕܳܐ. ܘܝܳܬ݂ܒܺܝܢ ܒܬܰܪܥܳܐ ܕܫܳܡܪܺܝܢ ܘܟܽܠܗܽܘܢ ܢܒܺܝ̈ܶܐ ܕܰܓ̈ܳܠܶܐ ܡܶܬ݂ܢܰܒܶܝܢ ܗܘܰܘ ܩܕ݂ܳܡܰܝܗܽܘܢ</VERS>
      <VERS vnumber="10">ܘܰܥܒܰܕ݂ ܠܶܗ ܨܶܕ݂ܰܩܝܳܐ ܒܰܪ ܟܢܰܥܢܳܝܬܳܐ. ܩܰܖ̈ܢܳܬܳܐ ܕܦܰܪܙܠܳܐ. ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ. ܒܗܳܠܶܝܢ ܬܕܰܩܰܪ ܐܶܢܽܘܢ ܠܰܐܕܽܘܡܳܝ̈ܶܐ. ܥܕܰܡܳܐ ܕܰܬ݂ܓܰܡܰܪ ܐܶܢܽܘܢ. ܘܰܥܕܰܡܳܐ ܠܰܐܝܟܳܐ ܕܬ݂ܰܘܒܶܕ݂ ܐܶܢܽܘܢ</VERS>
      <VERS vnumber="11">ܘܟܽܠܗܽܘܢ ܢܒܺܝ̈ܶܐ ܕܰܓ̈ܳܠܶܐ ܡܶܬ݂ܢܰܒܶܝܢ ܗܳܟܰܢܳܐ. ܘܳܐܡܪܺܝܢ. ܣܰܩ ܠܪܳܡܰܬ݂ ܓܶܠܥܳܕ݂ ܘܰܙܟ݂ܺܝܗ̇ ܘܢܰܫܠܶܡ ܡܳܪܝܳܐ ܒܥܶܠܕܒܳܒܰܝ̈ܟ ܒܺܐܝܕܰܝ̈ܟ. ܡܰܠܟܳܐ</VERS>
      <VERS vnumber="12">ܘܺܐܝܙܓܰܕܳܐ ܕܶܐܙܰܠ ܠܡܶܩܪܳܐ ܠܡܺܝܟ݂ܳܐ. ܡܰܠܶܠ ܥܰܡܶܗ. ܘܶܐܡܰܪ ܠܶܗ. ܗܳܐ ܡܶܠܰܝ̈ܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ. ܫܰܘ̈ܝܳܢ ܐܶܢܶܝܢ ܠܰܡܡܰܠܳܠܽܘ ܐܰܟܰܚܕ݂ ܛܳܒܬܳܐ ܩܕ݂ܳܡ ܡܰܠܟܳܐ. ܢܶܗܘܽܘܢ ܦܶܬܓܳܡܰܝ̈ܟ ܒܰܣܝܺܡܺܝܢ ܐܰܝܟ݂ ܕܚܰܕ݂ ܡܶܢܗܽܘܢ ܘܬܶܬ݂ܢܰܒܶܐ ܐܳܦ ܐܰܢ̱ܬ ܛܳܒܬ݂ܳܐ</VERS>
      <VERS vnumber="13">ܘܶܐܡܰܪ ܡܺܝܟ݂ܳܐ. ܚܰܝ ܗ̱ܘ ܡܳܪܝܳܐ ܐܰ‌ܠܳܗܳܐ. ܐܶܠܳܐ ܡܶܕܶܡ ܕܢܰܪܡܶܐ ܐܰ‌ܠܳܗܳܐ ܒܠܶܒܝ. ܗܰܘ ܐܶܡܰܠܶܠ</VERS>
      <VERS vnumber="14">ܘܶܐܙܰܠ ܠܘܳܬ݂ ܡܰܠܟܳܐ. ܘܶܐܡܰܪ ܠܶܗ ܡܰܠܟܳܐ. ܡܺܝܟ݂ܳܐ. ܢܺܐܙܰܠ ܠܪܳܡܰܬ݂ ܓܶܠܥܳܕ݂ ܐܰܘ ܠܳܐ. ܘܶܐܡܰܪ ܠܶܗ. ܣܰܩ ܘܰܙܟ݂ܺܝܗ̇. ܘܢܶܫܬܰܠܡܽܘܢ ܒܺܐܝܕܰܝ̈ܟ</VERS>
      <VERS vnumber="15">ܘܶܐܡܰܪ ܠܶܗ ܡܰܠܟܳܐ. ܥܰܠ ܟܡܳܐ ܙܰܒܢܺܝ̈ܢ ܐܶܢܳܐ ܡܰܘܡܶܐ ܐ̱ܢܳܐ ܠܳܟ݂. ܕܠܳܐ ܬܡܰܠܶܠ ܥܰܡܝ. ܐܶܠܳܐ ܐܶܢ ܬܖ̈ܺܝܨܳܬ݂ܳܐ. ܒܰܫܡܶܗ ܕܡܳܪܝܳܐ</VERS>
      <VERS vnumber="16">ܘܶܐܡܰܪ ܚܳܙܶܐ ܗܘܺܝܬ݂ ܠܶܗ ܠܟܽܠܶܗ ܝܺܣܪܳܐܶܝܠ. ܕܰܡܒܰܕܪܺܝܢ ܒܶܝܬ݂ ܛܽܘܖ̈ܶܐ. ܘܕ݂ܳܡܶܝܢ ܠܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ ܘܶܐܡܰܪ ܡܳܪܝܳܐ. ܠܰܝܬ ܡܰܠܟܳܐ ܠܗܳܠܶܝܢ. ܢܶܗܦܽܘܟ݂ ܓܒܰܪ ܠܒܰܝܬܶܗ ܒܰܫܠܳܡܳܐ</VERS>
      <VERS vnumber="17">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ. ܠܳܐ ܐܶܡܪܶܬ݂ ܠܳܟ݂ ܕܠܳܐ ܡܶܬ݂ܢܰܒܶܐ ܥܠܰܝ ܗܳܢܳܐ ܛܳܒܬ݂ܳܐ. ܐܶܠܳܐ ܐܶܢ ܒܺܝܫܬܳܐ</VERS>
      <VERS vnumber="18">ܘܶܐܡܰܪ ܡܺܝܟ݂ܳܐ. ܡܶܛܽܠ ܗܳܢܳܐ ܫܡܰܥ ܦܶܬ݂ܓܳܡܶܗ ܕܡܳܪܝܳܐ. ܚܙܺܝܬ݂ ܠܡܳܪܝܳܐ ܝܳܬ݂ܶܒ ܥܰܠ ܟܽܘܪܣܝܶܗ. ܘܟܽܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ ܩܳܝܡܺܝܢ ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ</VERS>
      <VERS vnumber="19">ܘܶܐܡܰܪ ܡܳܪܝܳܐ ܡܰܢܽܘ ܢܫܰܕܠܺܝܘܗܝ ܠܳܐܚܳܒ ܡܰܠܟܳܐ ܕܺܝܣܪܳܐܶܝܠ. ܕܢܶܣܰܩ ܘܢܶܬ݂ܩܛܶܠ ܒܪܳܡܰܬ݂ ܓܶܠܥܳܕ݂ ܚܰܕ݂ ܐܳܡܰܪ ܡܫܰܕܶܠ ܐ̱ܢܳܐ ܠܶܗ. ܘܰܐ̱ܚܪܺܢܳܐ ܐܳܡܰܪ ܡܫܰܕܶܠ ܐ̱ܢܳܐ ܠܶܗ.</VERS>
      <VERS vnumber="20">ܘܰܢܦܰܩ ܪܽܘܚܳܐ. ܘܩܳܡ ܩܕ݂ܳܡ ܡܳܪܝܳܐ ܘܶܐܡܰܪ. ܐܶܢܳܐ ܡܫܰܕܶܠ ܐ̱ܢܳܐ ܠܶܗ. ܘܶܐܡܰܪ ܠܶܗ ܡܳܪܝܳܐ. ܒܡܳܢܳܐ</VERS>
      <VERS vnumber="21">ܘܶܐܡܰܪ ܐܶܢܳܐ ܐܶܦܽܘܩ. ܘܶܐܗܘܶܐ ܪܽܘܚܳܐ ܟܰܕ݂ܳܒܳܐ ܒܦܽܘܡܳܐ ܕܟܽܠܗܽܘܢ ܢܒܺܝܰܘ̈ܗܝ ܘܶܐܡܰܪ ܠܶܗ. ܡܫܰܕܶܠ ܐܰܢ̱ܬ ܠܶܗ. ܐܳܦ ܡܶܫܟܰܚ ܐܰܢ̱ܬ ܠܶܗ. ܦܽܘܩ ܘܰܥܒܶܕ݂ ܐܰܝܟܰܢܳܐ ܕܶܐܡܰܪܬ</VERS>
      <VERS vnumber="22">ܘܳܐܦ ܗܳܫܳܐ ܗܳܐ ܝܰܗܒ ܡܳܪܝܳܐ ܪܽܘܚܳܐ ܟܰܕ݂ܳܒܳܐ ܒܦܽܘܡܳܐ ܕܟܽܠܗܽܘܢ ܢܒܺܝ݂ܰܝ݂̈ܟ ܗܳܠܶܝܢ. ܘܡܳܪܝܳܐ ܦܣܰܩ ܥܠܰܝܟ ܒܺܝܫܬܳܐ</VERS>
      <VERS vnumber="23">ܘܰܩܪܶܒ ܨܶܕܰܩܝܳܐ ܒܰܪ ܟܢܰܥܢܳܝܬܳܐ. ܘܰܡܚܳܝܗܝ ܠܡܺܝܟ݂ܳܐ ܥܰܠ ܦܰܟܶܗ. ܘܶܐܡܰܪ ܠܶܗ. ܡܶܢ ܐܶܡܰܬ݂ܝ ܘܰܠܟ݂ܳܐ. ܥܶܒܪܰܬ݂ ܪܽܘܚܶܗ ܕܡܳܪܝܳܐ ܡܶܢܝ. ܠܰܡܡܰܠܳܠܽܘ ܥܰܡܳܟ݂</VERS>
      <VERS vnumber="24">ܘܶܐܡܰܪ ܡܺܝܟ݂ܳܐ. ܗܳܐ ܚܳܙܶܝܬ ܒܝܰܘܡܳܐ ܗܰܘ. ܟܰܕ݂ ܬܶܥܽܘܠ ܬܰܘܳܢ ܒܓܰܘ ܬܰܘܳܢ ܠܡܶܬܛܰܫܳܝܽܘ</VERS>
      <VERS vnumber="25">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ. ܕܒܰܪܘ ܠܡܺܝܟ݂ܳܐ. ܘܙܶܠܘ ܟܰܠܐܗܝ ܒܶܝܬ݂ ܐܰܡܽܘܢ ܫܰܠܺܝܛܳܐ ܕܰܩܪܺܝܬ݂ܳܐ. ܘܰܒܒܰܝܬܶܗ ܕܝܽܘܐܳܫ ܒܰܪ ܡܰܠܟܳܐ</VERS>
      <VERS vnumber="26">ܘܬܺܐܡܪܽܘܢ. ܗܳܟܰܢܳܐ ܐܳܡܰܪ ܡܰܠܟܳܐ. ܐܰܪܡܰܐܗܝ ܠܗܳܢܳܐ ܒܶܝܬ݂ ܐܰܣܺܝܖ̈ܶܐ. ܘܰܐܘܟܠܽܘܗܝ ܠܰܚܡܳܐ ܠܡܰܛܰܪ ܢܦܶܫ. ܘܰܐܫܩܰܐܗܝ ܡܰܝ̈ܳܐ ܠܡܰܛܰܪ ܢܦܶܫ. ܥܕܰܡܳܐ ܠܰܐܝܟܳܐ ܕܶܐܗܦܽܘܟ݂ ܒܰܫܠܡܳܐ</VERS>
      <VERS vnumber="27">ܘܶܐܡܰܪ ܡܺܝܟ݂ܳܐ. ܐܶܢ ܡܶܗܦܰܟ݂ ܗܳܦܶܟ݂ ܐܰܢ̱ܬ. ܘܳܐܬܶܐ ܐܰܢ̱ܬ ܒܰܫܠܳܡܳܐ. ܠܳܐ ܡܰܠܶܠ ܡܳܪܝܳܐ ܥܰܡܝ. ܘܶܐܡܰܪ. ܫܡܰܥܘ ܥܰܡ̈ܡܶܐ ܟܽܠܟܽܘܢ</VERS>
      <VERS vnumber="28">ܘܰܣܠܶܩ ܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܘܳܐܚܳܒ ܡܰܠܟܳܐ ܕܺܝܣܪܳܐܶܝܠ. ܠܪܳܡܰܬ݂ ܓܶܠܥܳܕ݂</VERS>
      <VERS vnumber="29">ܘܶܐܡܰܪ ܡܰܠܟܳܐ ܕܺܝܣܪܳܐܶܝܠ ܠܝܳܗܽܘܫܳܦܳܛ ܐܶܙܕܰܝܰܢ. ܘܺܐܬܶܐ. ܘܶܐܩܽܘܡ ܒܣܶܕ݂ܪܳܐ ܕܰܩܪܳܒܳܐ. ܘܰܐܢ̱ܬ ܠܒܰܫ ܡܳܐܢܰܝ̈ ܙܰܝܢܳܟ݂. ܘܶܐܙܕܰܝܰܢ ܡܰܠܟܳܐ ܕܺܝܣܪܳܐܶܝܠ. ܘܥ̣ܰܠ ܘܩܳܡ ܒܣܶܕ݂ܪܳܐ ܕܰܩܪܳܒܳܐ.</VERS>
      <VERS vnumber="30">. ܘܡܰܠܟܳܐ ܕܰܐܕܽܘܡܳܝ̈ܶܐ. ܦܩܰܕ݂ ܠܫܰܠܺܝܛܳܢ̈ܶܐ ܕܙܰܘ̈ܓܶܐ ܕܺܐܝܬ݂ ܠܶܗ. ܬܠܳܬܺܝܢ ܘܰܬܪܶܝܢ. ܘܶܐܡܰܪ ܠܗܽܘܢ. ܠܳܐ ܬܶܬ݂ܟܰܬܫܽܘܢ ܠܳܐ ܥܰܡ ܙܥܽܘܪܳܐ. ܘܠܳܐ ܥܰܡ ܪܰܒܳܐ. ܐܶܠܳܐ ܥܰܡ ܡܰܠܟܳܐ ܕܺܝܣܪܳܐܶܝܠ ܒܰܠܚܽܘܕ݂</VERS>
      <VERS vnumber="31">ܘܰܗܘܳܐ ܕܟܰܕ݂ ܚܙܰܘ ܫܰܠܺܝܛܳܢ̈ܶܐ ܕܙܰܘ̈ܓܶܐ. ܠܝܳܗܽܘܫܳܦܳܛ. ܐܳܡܪܺܝܢ. ܡܰܠܟܳܐ ܕܺܝܣܪܳܐܶܝܠ ܗܳܢܰܘ ܘܶܐܬ݂ܰܘ ܥܠܰܘܗܝ. ܠܡܶܬ݂ܟܰܬܳܫܽܘ ܥܰܡܶܗ. ܘܰܐܝܠܶܠ ܝܳܗܽܘܫܳܦܳܛ ܘܡܳܪܝܳܐ ܥܰܕܪܶܗ. ܘܰܐܦܪܶܩ ܐܶܢܽܘܢ ܡܶܢܶܗ</VERS>
      <VERS vnumber="32">ܘܰܗܘܳܐ ܕܟܰܕ݂ ܚܙܰܘ ܫܰܠܺܝܛܳܢ̈ܶܐ ܕܙܰܘ̈ܓܶܐ. ܕܠܳܐ ܗܘܳܐ ܡܰܠܟܳܐ ܕܺܝܣܪܳܐܶܝܠ. ܗܦܰܟ݂ܘ ܠܗܽܘܢ ܡܶܢ ܒܶܣܬܪܶܗ</VERS>
      <VERS vnumber="33">ܘܓܰܒܪܳܐ ܫܳܕܶܐ ܗܘܳܐ ܒܩܶܫܬܳܐ ܬܰܡܺܝܡܳܐܺܝܬ݂ ܠܩܽܘܒܠܶܗ ܘܰܡܚܳܝܗܝ ܠܡܰܠܟܳܐ ܕܺܝܣܪܳܐܶܝܠ. ܒܶܝܬ݂ ܦܪܳܩܳܐ ܕܫܶܪܝܳܢܶܗ. ܘܶܐܡܰܪ ܠܡܰܪܟܒܳܢܶܗ. ܐܰܗܦܶܟ݂ ܐܺܝܕ݂ܳܟ݂. ܘܰܐܦܶܩܰܝܢܝ ܠܒܰܪ ܡܶܢ ܡܰܫܪܺܝܬܳܐ. ܡܶܛܽܠ ܕܰܡܚܽܘܬ݂ܳܐ ܕܡܰܘܬܳܐ ܡܚܶܐ ܐ̱ܢܳܐ</VERS>
      <VERS vnumber="34">ܘܰܥܫܶܢ ܩܺܐܪܣܳܐ ܒܝܰܘܡܳܐ ܗܰܘ. ܘܡܰܠܟܳܐ ܕܺܝܣܪܳܐܶܝܠ ܝܳܬ݂ܶܒ ܗܘܳܐ ܒܙܰܘܓܳܐ. ܘܡܶܬ݂ܟܰܬܰܫ ܗܘܳܐ ܥܰܡ ܐܰܕܽܘܡܳܝ̈ܶܐ. ܥܕܰܡܳܐ ܠܪܰܡܫܳܐ ܘܡܺܝܬ݂ ܥܶܕܳܢ ܡܰܥܖ̈ܳܒܰܝ ܫܶܡܫܳܐ. </VERS>
    </CHAPTER>
    <CHAPTER cnumber="19">
      <VERS vnumber="1">ܘܰܗܦܰܟ݂ ܝܳܗܽܘܫܳܦܳܛ ܠܰܐܦܰܝ̈ ܪܰܡܫܳܐ ܠܒܰܝܬܶܗ ܒܰܫܠܳܡܳܐ ܠܽܐܘܪܺܫܠܶܡ</VERS>
      <VERS vnumber="2">ܘܰܢܦܰܩ ܠܽܐܘܪܥܶܗ ܒܰܪ ܚܰܢܰܢ ܚܰܙܳܝܳܐ ܘܶܐܡܰܪ ܠܡܰܠܟܳܐ ܝܳܗܽܘܫܳܦܳܛ. ܠܰܡܥܰܕܳܪܽܘ ܠܪܰܫܺܝܥܳܐ ܐܶܙܰܠܬ. ܘܰܠܣܳܢܰܐܘ̈ܗܝ ܕܡܳܪܝܳܐ ܪܚܶܡܬ ܡܶܛܽܠ ܗܳܢܳܐ ܪܓܶܙ ܡܳܪܝܳܐ ܥܠܰܝܟ.</VERS>
      <VERS vnumber="3">ܐܶܠܳܐ ܡܗܰܝܡܶܢ ܐ̱ܢܳܐ. ܕܦܶܬܓܳܡ̈ܶܐ ܛܳܒ̈ܶܐ ܐܶܫܬܡܰܥܘ ܡܶܢܳܟ݂. ܡܶܛܽܠ ܕܰܕ݂ܡܳܐ ܙܰܟܳܝܳܐ ܠܳܐ ܐܶܫܰܕܬ ܒܰܐܪܥܳܐ. ܘܰܐܬ݂ܩܶܢܬ ܠܶܒܳܟ݂ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܒܩܽܘܫܬܳܐ.</VERS>
      <VERS vnumber="4">ܘܺܝܬ݂ܶܒ ܝܳܗܽܘܫܳܦܳܛ ܒܽܐܘܪܺܫܠܶܡ ܘܰܗܦܰܟ݂ ܘܰܢܦܰܩ ܡܶܢ ܒܺܪ ܫܒܰܥ ܡܕܺܝܢܬܳܐ. ܘܡܰܛܺܝ ܠܛܽܘܪܳܐ ܕܰܐܦܪܶܝܡ ܘܰܐܗܦܶܟ݂ ܐܶܢܽܘܢ ܠܡܶܕ݂ܚܰܠ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ</VERS>
      <VERS vnumber="5">ܘܰܐܩܺܝܡ ܕܰܝܳܢ̈ܶܐ ܒܰܐܪܥܳܐ. ܒܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܥܰܫܺܝ̈ܢܳܬ݂ܳܐ. ܘܩܽܘܖ̈ܝܳܐ ܓܰܢ̱ܒܳܖ̈ܳܬ݂ܳܐ.</VERS>
      <VERS vnumber="6">ܘܶܐܡܰܪ ܠܕܰܝܳܢ̈ܶܐ. ܚܙܰܘ ܡܳܢܳܐ ܥܳܒܕܺܝܢ ܐ̱ܢܬܽܘܢ. ܕܠܳܐ ܗܘܳܐ ܠܰܒܢܰܝ̈ܢܳܫܳܐ ܕܳܝܢܺܝܢ ܐ̱ܢܬܽܘܢ. ܐܶܠܳܐ ܠܡܳܪܝܳܐ ܐܰܠܳܗܰܢ</VERS>
      <VERS vnumber="7">ܐܶܬ݂ܥܰܫܢܘ. ܘܕ݂ܽܘܢܘ ܕܺܝܢܳܐ ܕܩܽܘܫܬܳܐ ܘܢܶܗܘܶܐ ܡܳܪܝܳܐ ܥܰܡܟܽܘܢ ܠܥܳܠܰܡ. ܘܛܰܪܘ ܘܰܥܒܶܕ݂ܘ. ܡܶܛܽܠ ܕܠܰܝܬ ܩܕ݂ܳܡ ܡܳܪܝܳܐ ܐܰܠܳܗܰܢ ܥܰܘܠܳܐ. ܘܡܰܣܰܒ ܒܰܐܦ̈ܶܐ. ܘܩܽܘܒܳܠܳܐ ܕܫܽܘܚܕܳܐ.</VERS>
      <VERS vnumber="8">ܘܳܐܦ ܒܽܐܘܪܺܫܠܶܡ ܐܰܩܺܝܡ ܝܳܗܽܘܫܳܦܳܛ ܡܶܢ ܠܶܘ̈ܳܝܶܐ. ܘܡܶܢ ܟܳܗ̈ܢܶܐ. ܘܡܶܢ ܖ̈ܺܝܫܶܐ ܕܰܐܒܳܗ̈ܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ. ܠܕܺܝܢܳܐ ܕܡܳܪܝܳܐ.</VERS>
      <VERS vnumber="9">ܘܰܗܦܰܟ݂ ܠܽܐܘܪܺܫܠܶܡ ܦܩܰܕ݂ ܐܶܢܽܘܢ ܘܶܐܡܰܪ ܠܗܽܘܢ. ܗܳܟܰܢܳܐ ܬܶܥܒܕ݂ܽܘܢ ܠܕܶܚܠܬܶܗ ܕܡܳܪܝܳܐ. ܒܗܰܝܡܳܢܽܘܬ݂ܳܐ ܘܰܒܠܶܒܳܐ ܫܰܠܡܳܐ</VERS>
      <VERS vnumber="10">ܘܟܽܠ ܕܺܝܢܳܐ ܕܳܐܬܶܐ ܠܘܳܬ݂ܟܽܘܢ ܡܶܢ ܐܰܚܰܝ̈ܟܽܘܢ. ܕܝܳܬ݂ܒܺܝܢ ܒܩܽܘܖ̈ܝܟܽܘܢ. ܒܶܝܬ݂ ܕܡܳܐ ܠܰܕ݂ܡܳܐ. ܘܒܶܝܬ݂ ܢܳܡܽܘܣܳܐ ܠܦܽܘܩܕܳܢܳܐ. ܘܰܠܕܺܝܢܳܐ. ܘܰܬ݂ܙܰܗܪܽܘܢ ܐܶܢܽܘܢ. ܕܠܳܐ ܢܚܽܘܒܽܘܢ ܩܕ݂ܳܡ ܡܳܪܝܳܐ. ܘܢܶܪܓܰܙ ܥܠܰܝܗܽܘܢ ܘܥܰܠ ܐܰܚܰܝ̈ܗܽܘܢ. ܘܗܳܟܰܢܳܐ ܬܶܥܒܕ݂ܽܘܢ. ܘܠܳܐ ܬܚܽܘܒܽܘܢ</VERS>
      <VERS vnumber="11">ܗܳܐ ܐܰܩܺܝܡܬ݂ ܥܠܰܝܟܽܘܢ ܟܳܗ̈ܢܶܐ. ܕܰܢܕ݂ܽܘܢܽܘܢ ܕܺܝܢܳܐ ܕܩܽܘܫܬܳܐ. ܘܕܺܝܢܳܐ ܕܗܰܝܡܳܢܽܘܬ݂ܳܐ. ܐܰܝܟ݂ ܦܽܘܩܕܳܢܶܗ ܕܡܳܪܝܳܐ. ܘܰܙܟܰܪܝܳܐ ܒܰܪ ܫܡܰܥܝܳܐ. ܚܰܘܺܝ ܠܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܰܠܟܳܐ ܘܚܰܘܺܝ ܠܣܳܦܖ̈ܶܐ ܘܰܠܠܶܘ̈ܳܝܶܐ. ܟܽܠ ܡܶܕܶܡ ܩܕ݂ܳܡܰܝܗܽܘܢ ܬܰܢܺܝ. ܘܶܐܡܰܪ ܠܗܽܘܢ. ܐܶܬ݂ܥܰܫܢܘ. ܘܰܥܒܶܕ݂ܘ. ܘܢܶܗܘܶܐ ܡܳܪܝܳܐ ܒܥܶܕ݂ܪܟܽܘܢ ܠܥܳܠܰܡ. </VERS>
    </CHAPTER>
    <CHAPTER cnumber="20">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܐܶܬ݂ܰܘ ܒܢܰܝ̈ ܡܽܘܐܳܒ. ܘܰܒܢܰܝ̈ ܥܰܡܽܘܢ. ܘܥܰܡܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܠܡܶܥܒܰܕ݂ ܩܪܳܒܳܐ ܥܰܡ ܝܳܗܽܘܫܳܦܳܛ</VERS>
      <VERS vnumber="2">ܘܶܐܬ݂ܰܘ. ܘܚܰܘܺܝܘ ܠܝܳܗܽܘܫܳܦܳܛ. ܘܳܐܡܪܺܝܢ ܠܶܗ. ܐܶܬ݂ܳܐ ܥܠܰܝܟ ܚܰܝܠܳܐ ܣܰܓܺܝ. ܡܶܢ ܥܶܒܪܳܐ ܕܝܰܡܳܐ ܣܽܘܡܳܩܳܐ. ܗܳܐ ܗܶܢܽܘܢ ܫܪܶܝܢ ܒܺܐܝܪܺܝܚܽܘ. ܗܺܝ ܥܺܝܢ ܓܳܕ݂</VERS>
      <VERS vnumber="3">ܘܰܕ݂ܚܶܠ ܘܰܐܪܺܝܡ ܝܳܗܽܘܫܳܦܳܛ ܐܰܦܰܘ̈ܗܝ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ. ܘܰܓܙܰܪ ܨܰܘܡܳܐ ܥܰܠ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܶܐܡܰܪ ܠܗܽܘܢ. ܐܶܬ݂ܟܰܢܰܫܘ. ܘܬ݂ܰܘ ܢܶܒܥܶܐ ܡܶܢ ܡܳܪܝܳܐ ܐܰܠܳܗܰܢ</VERS>
      <VERS vnumber="4">ܘܶܐܬ݂ܟܰܢܰܫܘ. ܘܶܐܬ݂ܰܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܳܐܦ ܡܶܢ ܩܽܘܖ̈ܝܳܐ ܖ̈ܰܚܺܝܩܳܬ݂ܳܐ ܘܶܐܬ݂ܰܘ ܠܡܶܒܥܳܐ ܡܶܢ ܡܳܪܝܳܐ</VERS>
      <VERS vnumber="5">ܘܩܳܡ ܝܳܗܽܘܫܳܦܳܛ ܒܓܰܘ ܥܰܡܳܐ ܕܺܝܗܽܘܕ݂ܳܐ. ܒܓܰܘ ܒܰܝܬܶܗ ܕܡܳܪܝܳܐ ܕܺܐܝܬ݂ ܒܽܐܘܪܺܫܠܶܡ. ܩܕ݂ܳܡ ܬܰܪܥܳܐ ܚܰܕ݂ܬ݂ܳܐ.</VERS>
      <VERS vnumber="6">ܘܨܰܠܺܝ. ܘܗܳܟܰܢܳܐ ܐܶܡܰܪ. ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܐܰܢ̱ܬ ܗ̱ܘ ܐܰ‌ܠܳܗܳܐ ܒܰܫܡܰܝܳܐ ܘܰܐܢ̱ܬ ܫܰܠܺܝܛ ܐܰܢ̱ܬ ܒܟܽܠܗܶܝܢ ܡܰܠܟ̈ܘܳܬ݂ܳܐ ܕܥܳܠܡܳܐ. ܘܕ݂ܺܝܠܳܟ݂ ܗ̱ܘ ܚܰܝܠܳܐ ܘܓܰܢ̱ܒܳܪܽܘܬ݂ܳܐ. ܘܶܐܢܳܐ ܩܳܐܶܡ ܐ̱ܢܳܐ ܩܕܳܡܰܝܟ ܡܨܰܠܶܐ ܐ̱ܢܳܐ.</VERS>
      <VERS vnumber="7">ܘܰܐܢ̱ܬܽ ܗ̱ܘ ܐܰܠܳܗܰܢ ܐܰܘܒܶܕܬ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕ݂ܶܐ. ܩܕ݂ܳܡ ܝܺܣܪܳܐܶܝܠ. ܘܝܰܗܒܬܳܗ̇ ܠܙܰܪܥܶܗ ܕܰܐܒܪܳܗܳܡ ܪܳܚܡܳܟ݂. ܠܥܳܠܰܡ</VERS>
      <VERS vnumber="8">ܘܺܝܬ݂ܶܒܘ ܒܳܗ̇. ܘܰܒܢܰܘ ܒܳܗ̇ ܡܰܩܕܫܳܐ ܠܰܫܡܳܟ݂. ܘܳܐܡܪܺܝܢ.</VERS>
      <VERS vnumber="9">ܡܶܟܺܝܠ ܕܡܰܩܕܫܳܐ ܐܺܝܬ݂ ܒܰܝܢܳܬܰܢ. ܠܳܐ ܐܳܬ݂ܝܳܐ ܥܠܰܝܢ ܒܺܝܫܬܳܐ. ܘܳܐܦܠܳܐ ܚܰܪܒܳܐ. ܘܳܐܦ ܠܳܐ ܕܺܝܢܳܐ. ܘܳܐܦܠܳܐ ܡܰܘܬܳܢܳܐ. ܘܳܐܦܠܳܐ ܟܰܦܢܳܐ. ܘܢܺܐܬܶܐ ܘܰܢܩܽܘܡ ܩܕ݂ܳܡ ܒܰܝܬܳܐ ܗܳܢܳܐ. ܘܰܩܕܳܡܰܝܟ. ܡܶܛܽܠ ܕܰܫܡܳܟ݂ ܐܶܬ݂ܩܪܺܝ ܒܒܰܝܬܳܐ ܗܳܢܳܐ. ܘܢܺܐܬܶܐ ܘܰܢܨܰܠܶܐ ܩܕܳܡܰܝܟ ܒܒܰܝܬܳܐ ܗܳܢܳܐ. ܘܬܶܫܡܰܥ ܒܩܳܠܳܐ ܕܰܨܠܽܘܬܰܢ. ܘܬܶܦܪܩܰܢ.</VERS>
      <VERS vnumber="10">ܘܳܐܦ ܗܳܫܳܐ ܗܳܐ ܒܢܰܝ̈ ܥܰܡܽܘܢ. ܘܛܽܘܪܳܐ ܕܰܓܒܶܠ. ܘܡܽܘܐܳܒ. ܕܠܳܐ ܝܰܗܒܬ ܐܶܢܽܘܢ ܠܺܝܣܪܳܐܶܝܠ ܠܡܶܬ݂ܚܰܠܳܛܽܘ ܥܰܡܗܽܘܢ. ܡܶܛܽܠ ܕܡܶܢ ܐܰܪܥܳܐ ܕܡܶܨܪܶܝܢ ܐܰܦܶܩܬ ܐܶܢܽܘܢ. ܘܰܐܦܪܶܩܬ ܫܽܘܥܒܳܕ݂ܳܐ ܕܡܶܨܖ̈ܳܝܶܐ ܡܶܢܗܽܘܢ</VERS>
      <VERS vnumber="11">ܘܗܳܐ ܗܶܢܽܘܢ ܦܳܪܥܺܝܢ ܠܰܢ ܚܽܘܒܠܰܢ ܘܳܐܬܶܝܢ ܕܢܰܦܩܽܘܢܳܢ ܡܶܢ ܝܳܪܬܽܘܬܳܟ݂ ܕܰܐܘܪܶܬܬ݂ܳܢ</VERS>
      <VERS vnumber="12">ܡܳܪܝܳܐ ܐܰܠܳܗܰܢ ܐܶܬ݂ܓܠܰܝ ܘܕ݂ܽܘܢ ܐܶܢܽܘܢ. ܡܶܛܽܠ ܕܠܰܝܬ ܒܰܢ ܚܰܝܠܳܐ ܠܰܡܩܳܡ ܩܕ݂ܳܡܰܝܗܽܘܢ. ܐܰܝܬܳܐ ܥܠܰܝܗܽܘܢ ܚܰܪܒܳܐ ܕܕ݂ܺܝܢܳܟ݂. ܘܰܚܢܰܢ ܠܳܐ ܝܳܕ݂ܥܺܝܢܰܢ ܡܳܢܳܐ ܢܶܥܒܶܕ݂ ܡܶܛܽܠ ܕܥܰܝܢܰܝ̈ܟ ܥܠܰܝܟ ܫܩܺܝ̈ܠܳܢ.</VERS>
      <VERS vnumber="13">ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܩܳܝܡܺܝܢ ܗܘܰܘ ܩܕ݂ܳܡ ܡܳܪܝܳܐ. ܘܳܐܦ ܛܠܳܝ݂ܰܝ݂̈ܗܽܘܢ. ܘܢܶܫܰܝ̈ܗܽܘܢ. ܘܰܒܢܰܝ̈ܗܽܘܢ. ܘܰܒ̈ܢܳܬ݂ܗܽܘܢ</VERS>
      <VERS vnumber="14">ܘܰܚܙܳܐܝܠ ܒܰܪ ܙܟܰܪܝܳܐ. ܒܰܪ ܒܰܢܝܳܐ. ܒܰܪ ܝܽܘܝܳܕ݂ܳܥ. ܒܰܪ ܡܬܰܢܝܳܐ. ܠܶܘܳܝܳܐ. ܡܶܢ ܒܢܰܘ̈ܗܝ ܕܳܐܣܳܦ. ܫܪܳܬ݂ ܥܠܰܘܗܝ ܪܽܘܚܳܐ ܕܓܰܢ̱ܒܳܪܽܘܬ݂ܳܐ. ܡܶܢ ܩܕ݂ܳܡ ܡܳܪܝܳܐ. ܘܗܽܘ ܩܳܐܶܡ ܗܘܳܐ ܩܕ݂ܳܡ ܥܰܡܳܐ ܕܺܝܣܪܳܐܶܝܠ.</VERS>
      <VERS vnumber="15">ܘܶܐܡܰܪ. ܫܡܰܥ ܟܽܠܶܗ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܡܰܠܟܳܐ ܝܳܗܽܘܫܳܦܳܛ ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܟܽܘܢ. ܐܰܢ̱ܬܽܘܢ ܠܳܐ ܬܶܕ݂ܚܠܽܘܢ. ܘܠܳܐ ܬܙܽܘܥܽܘܢ. ܡܶܢ ܩܕ݂ܳܡ ܚܰܝܠܳܐ ܗܳܢܳܐ ܣܰܓܺܝܐܳܐ. ܡܶܛܽܠ ܕܠܳܐ ܗܘܳܐ ܕܺܝܠܟܽܘܢ ܩܪܳܒܳܐ. ܕܡܳܪܝܰܐ ܗ̱ܘ ܓܶܝܪ ܩܪܳܒܳܐ</VERS>
      <VERS vnumber="16">ܐܶܣܬܰܪܗܰܒܘ. ܘܚܽܘܬ݂ܘ ܥܠܰܝܗܽܘܢ ܗܳܐ ܗܶܢܽܘܢ ܣܳܠܩܺܝܢ ܒܡܰܣܩܳܢܳܐ ܕܨܰܦܪܳܐ. ܘܬܶܫܟܚܽܘܢ ܐܶܢܽܘܢ ܒܰܫܩܺܝܦܳܐ ܕܢܰܚܠܳܐ. ܩܕ݂ܳܡ ܡܰܕܒܪܳܐ. ܘܗܶܢܽܘܢ ܣܳܠܩܺܝܢ ܠܡܶܬ݂ܟܰܬܳܫܽܘ ܥܰܡܟܽܘܢ</VERS>
      <VERS vnumber="17">ܘܰܒܗܳܝ ܫܳܥܬ݂ܳܐ ܩܽܘܡܘ ܘܰܚܙܰܘ ܦܽܘܪܩܳܢܳܐ ܕܥܳܒܶܕ݂ ܡܳܪܝܳܐ ܥܰܡܟܽܘܢ. ܕܒܶܝܬ݂ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܠܳܐ ܬܶܕ݂ܚܠܽܘܢ. ܐܳܦܠܳܐ ܬܙܽܘܥܽܘܢ ܡܚܳܪ ܦܽܘܩܘ ܩܕ݂ܳܡܰܝܗܽܘܢ. ܘܰܐܕ݂ܽܘܢܰܝ ܡܳܪܶܐ ܡܳܖ̈ܰܘܳܬ݂ܳܐ ܢܶܗܘܶܐ ܒܥܶܕ݂ܪܟܽܘܢ</VERS>
      <VERS vnumber="18">ܘܰܢܦܰܠ ܝܳܗܽܘܫܳܦܳܛ ܥܰܠ ܐܰܦܰܘ̈ܗܝ ܥܰܠ ܐܰܪܥܳܐ ܘܰܣܓܶܕ݂. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܢܦܰܠܘ ܣܓܶܕ݂ܘ ܩܕ݂ܳܡ ܡܳܪܝܳܐ</VERS>
      <VERS vnumber="19">ܘܩܳܡܘ ܠܶܘ̈ܳܝܶܐ ܡܶܢ ܒܢܰܝ̈ ܩܳܗܳܬ݂. ܘܡܶܢ ܒܢܰܝ̈ ܩܽܘܪܰܚ. ܠܰܡܫܰܒܳܚܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܩܳܠܳܐ ܪܳܡܳܐ</VERS>
      <VERS vnumber="20">ܘܩܰܕܶܡܘ ܒܨܰܦܪܳܐ. ܘܰܢܦܰܩܘ ܠܡܰܕܒܪܳܐ ܕܰܬܩܽܘܥ ܘܟܰܕ݂ ܢܦܰܩܘ. ܩܳܡ ܝܳܗܽܘܫܳܦܳܛ. ܘܶܐܡܰܪ. ܫܽܘܡܥܽܘܢܝ ܕܒܶܝܬ݂ ܝܺܗܽܘܕܳܐ. ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܗܰܝܡܶܢܘ ܒܡܳܪܝܳܐ ܐܰܠܳܗܟܽܘܢ. ܘܬܶܬ݂ܗܰܝܡܢܽܘܢ ܗܰܝܡܶܢܘ ܒܰܢܒܺܝܰܘ̈ܗܝ. ܘܬܶܬ݂ܦܰܪܩܽܘܢ</VERS>
      <VERS vnumber="21">ܘܩܳܡ ܒܡܶܨܥܰܬ݂ ܥܰܡܳܐ. ܘܶܐܡܰܪ. ܬܰܘ ܢܰܘܕܶܐ ܠܡܳܪܝܳܐ. ܘܰܢܫܰܒܰܚ ܠܗܶܕ݂ܪܳܐ ܕܩܰܕܺܝܫܽܘܬܶܗ. ܟܰܕ݂ ܢܳܦܶܩ ܩܕ݂ܳܡ ܚܰܝܠܰܘ̈ܳܬܰܢ. ܘܥܳܒܶܕ݂ ܠܰܢ ܩܪܳܒܳܐ ܥܰܡ ܒܥܶܠܕܒܳܒܰܝ̈ܢ. ܘܳܐܡܪܺܝܢ. ܐܰܘܕܰܘ ܠܡܳܪܝܳܐ ܕܛܳܒ ܗ̱ܘ. ܘܰܠܥܳܠܰܡ ܛܰܝܒܽܘܬ݂ܶܗ. ܖ̈ܳܡܳܬ݂ܳܐ ܫܰܖ̈ܺܝ ܡܫܰܒ̈ܚܳܢ. ܘܛܽܘܖ̈ܶܐ ܫܰܪܺܝܘ ܕܳܝܨܺܝܢ.</VERS>
      <VERS vnumber="24">ܘܺܝܗܽܘܕܳܐ ܐܶܬ݂ܳܐ ܠܶܗ ܠܛܽܘܪܳܐ ܕܕ݂ܰܘ̈ܩܶܐ ܕܡܰܕܒܪܳܐ ܘܰܚܙܰܘ ܘܗܳܐ ܟܽܠܗܽܘܢ ܦܰܓܖ̈ܰܝܗܽܘܢ ܡܺܝܬ݂ܺܝܢ. ܘܰܪܡܶܝܢ ܥܰܠ ܐܰܪܥܳܐ ܘܠܳܐ ܐܺܝܬ݂ ܐ̱ܢܳܫ ܕܰܦܠܰܛ ܡܶܢܗܽܘܢ</VERS>
      <VERS vnumber="25">ܘܶܐܬ݂ܳܐ ܝܳܗܽܘܫܳܦܳܛ ܘܥܰܡܳܐ ܕܺܝܣܪܳܐܶܝܠ. ܠܡܶܒܰܙ ܒܶܙܬ݂ܗܽܘܢ ܘܶܐܫܟܰܚܘ ܒܗܽܘܢ ܒܶܙܬ݂ܳܐ ܣܽܘܓ݂ܳܐܐ ܕܛܳܒ. ܘܩܶܢܝܳܢܳܐ ܘܰܦܓܽܘ̈ܕܶܐ. ܘܖ̈ܰܟܫܳܐ. ܘܡܳܐܢ̈ܶܐ ܕܪܶܓܬ݂ܳܐ. ܘܰܫܩܰܠܘ ܠܗܽܘܢ ܡܶܕܶܡ ܕܰܨܒܰܘ</VERS>
      <VERS vnumber="26">ܘܰܗܘܳܐ ܒܳܬܰܪ ܬܠܳܬܳܐ ܝܰܘܡܺܝ̈ܢ. ܟܰܕ݂ ܒܰܙܘ ܒܶܙܬ݂ܳܐ. ܡܶܛܽܠ ܕܣܰܓܺܝܐܐ ܗܘܳܬ݂ ܛܳܒ. ܘܰܒܝܰܘܡܳܐ ܕܰܐܪܒܥܳܐ ܐܶܬ݂ܟܰܢܰܫܘ ܠܰܦܩܰܥܬ݂ܳܐ ܕܒܽܘܪܟܬ݂ܳܐ ܡܶܛܽܠ ܕܬܰܡܳܢ ܒܰܪܶܟ݂ܘ ܠܡܳܪܝܳܐ ܐܰ‌ܠܳܗܳܐ. ܘܡܶܛܽܠ ܗܳܢܳܐ ܐܶܬ݂ܩܪܺܝ ܫܡܳܗ̇ ܕܕܽܘܟܬܳܐ ܗܳܝ ܒܽܘܪܟܬ݂ܳܐ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="27">ܘܰܗܦܰܟ݂ܘ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܠܽܐܘܪܺܫܠܶܡ. ܘܝܳܗܽܘܫܳܦܳܛ ܒܖ̈ܺܝܫܰܝܗܽܘܢ ܡܶܛܽܠ ܕܳܐܬܶܝܢ ܗܘܰܘ ܓܶܝܪ ܠܽܐܘܪܺܫܠܶܡ ܒܚܰܕ݂ܽܘܬ݂ܳܐ. ܡܶܛܽܠ ܕܚܰܕܺܝ ܐܶܢܽܘܢ ܡܳܪܝܳܐ ܡܶܢ ܒܥܶܠܕܒܳܒܰܝ̈ܗܽܘܢ</VERS>
      <VERS vnumber="28">ܘܶܐܬ݂ܰܘ ܠܽܐܘܪܺܫܠܶܡ. ܒܬܶܫܒ̈ܚܳܬ݂ܳܐ. ܘܰܒܟܶܢܳܖ̈ܶܐ. ܘܰܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܘܶܐܬ݂ܰܘ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="29">ܘܢܶܦܠܰܬ݂ ܕܶܚܠܬܶܗ ܕܡܳܪܝܳܐ ܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܘܥܰܠ ܡܰܠ̈ܟܘܳܬ݂ܗܶܝܢ. ܟܰܕ݂ ܫܡܰܥ ܕܡܳܪܝܳܐ ܡܶܬ݂ܟܰܬܰܫ ܥܰܡ ܒܥܶܠܕܒܳܒܰܘ̈ܗܝ ܕܺܝܣܪܳܐܶܝܠ.</VERS>
      <VERS vnumber="30">. ܘܶܐܬܬܢܺܝܚܰܬ݂ ܡܰܠܟܽܘܬܶܗ ܕܝܳܗܽܘܫܳܦܳܛ ܘܰܐܢܺܝܚܶܗ ܡܳܪܝܳܐ ܡܶܢ ܚܕܳܖ̈ܰܘܗܝ</VERS>
      <VERS vnumber="31">ܘܰܐܡܠܶܟ݂ ܝܳܗܽܘܫܳܦܳܛ ܥܰܠ ܝܺܗܽܘܕܳܐ. ܒܰܪ ܬܠܳܬܺܝܢ ܗܘܳܐ ܘܚܰܡܶܫ ܫܢܺܝ̈ܢ ܝܳܗܽܘܫܳܦܳܛ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܥܶܣܪܺܝܢ ܘܚܰܡܶܫ ܫܢܺܝ̈ܢ. ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܥܪܽܘܒܳܐ ܒܰܪܬ݂ ܫܰܠܚܺܝ</VERS>
      <VERS vnumber="32">ܘܗܰܠܶܟ݂ ܒܟܽܠܗܶܝܢ ܐܽܘܖ̈ܚܳܬܶܗ ܕܳܐܣܳܐ ܐܰܒܽܘܗܝ. ܘܠܳܐ ܗܦܰܟ݂ ܡܶܢܗܶܝܢ ܠܡܶܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ</VERS>
      <VERS vnumber="33">ܒܰܠܚܽܘܕ݂ ܥܠܰܘ̈ܳܬ݂ܳܐ ܠܳܐ ܐܰܥܒܰܪ. ܥܕܰܡܳܐ ܠܗܳܫܳܐ. ܘܥܰܡܳܐ ܠܳܐ ܐܰܬ݂ܩܶܢܘ ܠܶܒܗܽܘܢ ܠܰܐܠܳܗܳܐ ܕܰܐܒܳܗ̈ܳܬ݂ܗܽܘܢ.</VERS>
      <VERS vnumber="34">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܳܗܽܘܫܳܦܳܛ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ ܗܳܐ ܗܶܢܽܘܢ ܟܬܺܝܒܺܝܢ ܒܦܶܬ݂ܓܳܡܰܘܗܝ ܕܝܳܗܽܘ ܒܰܪ ܚܰܢܢ. ܕܰܟ݂ܬ݂ܺܝܒ ܒܰܣܦܰܪ ܡܰܠܟܰܝ̈ ܝܺܣܪܳܐܶܝܠ</VERS>
      <VERS vnumber="35">ܘܒܳܬܰܪ ܗܳܠܶܝܢ ܐܶܬ݂ܩܰܪܰܒ ܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ. ܠܘܳܬ݂ ܐܶܚܰܙܝܳܐ ܡܰܠܟܳܐ ܕܺܝܣܪܳܐܶܝܠ. ܗܰܘ ܪܰܫܺܝܥܳܐ. ܕܰܐܣܓܺܝ ܠܡܶܥܒܰܕ݂ ܒܺܝܫܬܳܐ ܡܶܢ ܟܽܠܗܽܘܢ ܡܰܠ̈ܟܶܐ ܕܺܝܣܪܳܐܶܝܠ</VERS>
      <VERS vnumber="36">ܘܶܐܬ݂ܩܰܪܰܒ ܠܘܳܬ݂ܶܗ ܠܡܶܥܒܰܕ݂ ܣܦܺܝܢ̈ܶܐ ܕܳܐܙܳܠ̱̈ܢ ܠܬܰܪܫܺܝܫ ܘܰܥܒܰܕ݂ܘ ܣܦܺܝܢ̈ܶܐ ܒܥܺܝܨܺܝܢܽܘ ܓܒܰܪ ܡܕܺܝܢܬܳܐ</VERS>
      <VERS vnumber="37">ܘܶܐܬ݂ܢܰܒܺܝ ܐܶܠܺܝܥܳܙܳܪ ܒܰܪܕܳܕܶܗ ܒܡܶܐܪܫܳܐ ܡܕܺܝܢܬܳܐ. ܥܰܠ ܝܳܗܽܘܫܳܦܳܛ. ܘܶܐܡܰܪ ܠܶܗ. ܒܫܰܘܬܳܦܽܘܬܳܟ݂ ܕܥܰܡ ܐܶܚܰܙܝܳܐ. ܩܰܠܩܶܠ ܡܳܪܝܳܐ ܟܽܠܗܽܘܢ ܥܒܳܕܰܝ̈ܟ ܘܶܐܬܬܰܒܰܖ̈ܝ ܣܦܺܝܢ̈ܶܐ. ܘܠܳܐ ܐܶܫܟܰܚ̈ܝ ܠܡܺܐܙܰܠ ܠܬܰܪܫܺܝܫ. </VERS>
    </CHAPTER>
    <CHAPTER cnumber="21">
      <VERS vnumber="1">ܘܰܫܟܶܒ ܝܳܗܽܘܫܳܦܳܛ ܥܰܡ ܐܰܒܳܗ̈ܳܬܶܗ. ܘܶܐܬ݂ܩܒܰܪ ܠܘܳܬ݂ ܐܰܒܳܗ̈ܳܬܶܗ ܒܰܩܪܺܝܬ݂ܳܐ ܕܕܰܘܺܝܕ݂. ܘܩܳܡ ܒܡܰܠܟܽܘܬ݂ܳܐ ܝܳܗܽܘܪܳܡ ܒܪܶܗ ܒܳܬܪܶܗ</VERS>
      <VERS vnumber="2">ܘܠܶܗ ܐܺܝܬ݂ ܗܘܳܐ ܐܰܚ̈ܶܐ ܒܢܰܝ̈ ܝܳܗܽܘܫܳܦܳܛ ܘܗܳܠܶܝܢ ܫܡܳܗܰܝ̈ܗܽܘܢ. ܥܰܙܰܪܝܳܐ. ܢܰܚܝܳܐܶܝܠ. ܙܟܰܪܝܳܐ ܥܰܙܰܪܝܳܐ. ܡܰܠܟܳܐܝܠ. ܫܦܰܛܝܳܐ. ܗܳܠܶܝܢ ܟܽܠܗܽܘܢ ܒܢܰܘ̈ܗܝ ܕܝܳܗܽܘܫܳܦܳܛ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="3">ܘܝܰܗܒ ܠܗܽܘܢ ܐܰܒܽܘܗܽܘܢ ܡܰܘ̈ܗܒܳܬ݂ܳܐ ܣܰܓܺܝ. ܟܶܣܦܳܐ ܘܕܰܗܒܳܐ. ܘܡܰܘ̈ܗܒܳܬ݂ܳܐ ܣܰܓܺܝ̈ܐܳܬ݂ܳܐ. ܘܩܽܘܖ̈ܝܳܐ ܥܰܫܺܝ̈ܢܳܬ݂ܳܐ ܕܺܝܗܽܘܕ݂ܳܐ ܘܡܰܠܟܽܘܬ݂ܳܐ ܐܶܬ݂ܝܰܗܒܰܬ݂ ܠܝܳܗܽܘܪܳܡ ܡܶܛܽܠ ܕܗܽܘܝܽܘ ܗܘܳܐ ܒܪܶܗ ܩܰܫܺܝܫܳܐ.</VERS>
      <VERS vnumber="4">ܘܩܳܡ ܝܳܗܽܘܪܳܡ ܥܰܠ ܡܰܠܟܽܘܬ݂ܳܐ ܕܰܐܒܽܘܗܝ. ܘܶܐܬ݂ܓܰܢ̱ܒܰܪ. ܘܩܰܛܶܠ ܠܟܽܠܗܽܘܢ ܐܰܚܰܘ̈ܗܝ ܒܰܩܪܳܒܳܐ. ܘܳܐܦ ܡܶܢ ܩܰܫܺܝ̈ܫܶܐ ܕܺܝܣܪܳܐܶܝܠ ܩܰܛܶܠ</VERS>
      <VERS vnumber="5">ܘܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ.</VERS>
      <VERS vnumber="6">ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܐܰܝܟܰܢܳܐ ܕܰܥܒܰܕ݂ܘ ܕܒܶܝܬ݂ ܐܳܚܳܒ ܡܶܛܽܠ ܕܚܳܬܶܗ ܕܳܐܚܳܒ ܗܘܳܬ݂ ܠܶܗ ܐܰܢܬܬ݂ܳܐ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ</VERS>
      <VERS vnumber="7">ܘܠܳܐ ܨܒܳܐ ܡܳܪܝܳܐ ܠܰܡܚܰܒܳܠܽܘ ܒܰܝܬܶܗ ܕܕܰܘܺܝܕ݂. ܡܶܛܽܠ ܡܰܘܡܳܬ݂ܳܐ ܕܺܝܡܳܐ ܠܕܰܘܺܝܕ݂. ܠܡܶܬܰܠ ܠܶܗ ܫܪܳܓܳܐ ܢܰܗܺܝܪܳܐ. ܘܠܰܒܢܰܘ̈ܗܝ ܟܽܠܗܽܘܢ ܝܰܘ̈ܡܳܬ݂ܳܐ</VERS>
      <VERS vnumber="8">ܒܝܰܘ̈ܡܳܬ݂ܶܗ ܡܪܰܕ݂ܘ ܐܰܕܽܘܡܳܝ̈ܶܐ. ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ. ܘܰܐܩܺܝܡܘ ܥܠܰܝܗܽܘܢ ܡܰܠܟܳܐ</VERS>
      <VERS vnumber="9">ܘܰܥܒܰܪ ܝܳܗܽܘܪܳܡ ܥܰܡ ܪܰܘܖ̈ܒܳܢܰܘ̈ܗܝ. ܘܟܽܠܗܽܘܢ ܙܰܘܓܰܘ̈ܗܝ ܥܰܡܶܗ. ܘܰܗܘܳܐ ܕܟܰܕ݂ ܩܳܡ ܒܠܺܠܝܳܐ. ܚܪܰܒ ܠܰܐܕܽܘܡܝ̈ܶܐ. ܘܶܐܬ݂ܰܘ ܠܘܳܬ݂ܶܗ ܪܰܘܖ̈ܒܳܢܶܐ ܕܙܰܘ̈ܓܶܐ</VERS>
      <VERS vnumber="10">ܘܰܡܪܰܕ݂ܘ ܐܰܕܽܘܡܳܝ̈ܶܐ ܡܶܢ ܬܚܶܝܬ݂ ܐܺܝܕ݂ܳܐ ܕܺܝܗܽܘܕ݂ܳܐ ܥܕܰܡܳܐ ܠܝܰܘܡܳܢܳܐ ܗܳܝܕܶܝܢ ܡܪܰܕ݂ܘ ܐܰܕܽܘܡܝ̈ܶܐ ܕܝܳܬ݂ܒܺܝܢ ܒܠܶܒܢܳܐ. ܒܙܰܒܢܳܐ ܗܰܘ ܡܶܢ ܬܚܶܝܬ݂ ܐܺܝܕ݂ܶܗ. ܡܶܛܽܠ ܕܰܫܒܰܩ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܶܗ</VERS>
      <VERS vnumber="11">ܘܳܐܦ ܗܽܘ ܥܒܰܕ݂ ܥܠܰܘ̈ܳܬ݂ܳܐ ܒܛܽܘܪܳܐ ܕܺܝܗܽܘܕ݂ܳܐ. ܘܚܰܡܪܳܐ ܐܰܫܩܺܝ ܠܰܢܙܺܝܖ̈ܶܝܗ̇ ܕܽܐܘܪܺܫܠܶܡ ܘܒܰܕܰܪ ܠܰܕ݂ܒܶܝܬ݂ ܝܺܗܽܘܕܳܐ.</VERS>
      <VERS vnumber="12">ܘܰܐܝܬܺܝ ܠܘܳܬ݂ܶܗ ܡܶܢ ܦܶܬܓܳܡ̈ܶܐ ܕܺܐܠܺܝܳܐ ܢܒܺܝܳܐ. ܕܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂. ܚܠܳܦ ܕܠܳܐ ܗܰܠܶܟ݂ܬ ܒܽܐܘܖ̈ܚܳܬܶܗ ܕܝܳܗܽܘܫܳܦܳܛ ܐܰܒܽܘܟ݂. ܘܒܽܐܘܖ̈ܚܳܬܶܗ ܕܳܐܣܳܐ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="13">ܘܗܰܠܶܟ݂ܬ ܠܳܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܘܰܐܛܥܺܝܬ ܠܺܝܗܽܘܕ݂ܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܒܙܳܢܝܽܘܬ݂ܳܐ ܕܒܶܝܬ݂ ܐܳܚܳܒ ܘܳܐܦ ܠܰܐܚܰܝ̈ܟ ܒܢܰܝ̈ ܐܰܒܽܘܟ݂ ܕܛܳܒܺܝܢ ܡܶܢܳܟ݂ ܩܰܛܶܠܬ</VERS>
      <VERS vnumber="14">ܗܳܐ ܡܳܪܝܳܐ ܡܳܚܶܐ ܠܳܟ݂ ܡܚܽܘܬ݂ܳܐ ܪܰܒܬܳܐ. ܘܰܠܥܰܡܳܟ݂. ܘܠܰܒܢܰܝ̈ܟ ܘܢܶܫܰܝ̈ܟ. ܘܰܠܟܽܠܗܽܘܢ ܢܶܟ݂ܣܰܝ̈ܟ</VERS>
      <VERS vnumber="15">ܘܰܐܢ̱ܬ ܒܟܽܘܪܗܳܢܳܐ ܣܰܓܺܝܐܳܐ ܬܡܽܘܬ݂. ܘܰܒܬܰܫܢܺܝܩܳܐ ܪܰܒܳܐ ܬܺܐܒܰܕ݂. ܥܕܰܡܳܐ ܠܰܐܝܟܳܐ ܕܢܶܦܩܽܘܢ ܡܥܰܝ̈ܟ ܡܶܢ ܟܽܘܪܗܳܢܳܟ݂ ܘܰܫܢܺܝ̈ܢ ܣܰܓܺܝ̈ܐܳܢ ܒܬܰܫܢܺܝܩܳܐ ܬܶܦܶܠ</VERS>
      <VERS vnumber="16">ܘܰܢܥܺܝܪ ܡܳܪܝܳܐ ܥܰܠ ܝܳܗܽܘܪܳܡ ܪܽܘܚܳܐ ܕܰܦܠܶܫܬܳܝ̈ܶܐ. ܘܰܕ݂ܥܰܖ̈ܒܳܝܶܐ ܕܰܫܪܶܝܢ ܒܶܝܬ݂ ܗܶܢ̈ܕܘܳܝܶܐ</VERS>
      <VERS vnumber="17">ܘܢܶܣܩܽܘܢ ܥܰܠ ܝܺܗܽܘܕܳܐ. ܘܢܶܚܪܒܽܘܢ ܐܶܢܽܘܢ. ܘܢܰܗܦܟ݂ܽܘܢ ܟܽܠܳܗ̇ ܫܒܺܝܬ݂ܳܐ ܕܶܐܫܬܰܟ݂ܚܰܬ݂ ܠܒܶܝܬ݂ ܡܰܠܟܳܐ. ܘܳܐܦ ܒܢܰܘ̈ܗܝ ܘܢܶܫܰܘ̈ܗܝ ܘܠܳܐ ܢܶܫܬܒܶܩ ܠܶܗ ܒܪܳܐ ܕܶܟܪܳܐ. ܐܶܠܳܐ ܐܶܢ ܐܶܚܰܙܝܳܐ ܒܪܶܗ ܙܥܽܘܪܳܐ</VERS>
      <VERS vnumber="18">ܡܶܢ ܒܳܬܰܪ ܟܽܠܗܶܝܢ ܗܳܠܶܝܢ. ܡܚܽܘܬ݂ܳܐ ܬܶܗܘܶܐ ܒܰܡܥܰܘ̈ܗܝ ܘܰܒܟ݂ܽܘܪܗܳܢܳܐ ܣܰܓܺܝܐܳܐ ܢܡܽܘܬ݂ ܘܳܐܣܝܽܘܬ݂ܳܐ ܠܳܐ ܬܶܗܘܶܐ ܠܶܗ</VERS>
      <VERS vnumber="19">ܘܰܗܘܳܐ ܡܶܢ ܒܳܬܰܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܟܰܕ݂ ܫܶܠܡܰܬ݂ ܡܶܠܬܶܗ ܕܰܢܒܺܝܳܐ. ܠܰܫܢܺܝ̈ܢ ܬܰܪܬܶܝܢ. ܢܦܰܩܘ ܡܥܰܘ̈ܗܝ ܡܶܢ ܟܽܘܪܗܳܢܶܗ. ܘܡܺܝܬ݂ ܒܟ݂ܽܘܪܗܳܢܳܐ ܒܺܝܫܳܐ. ܘܠܳܐ ܥܒܰܕ݂ ܠܶܗ ܐܺܝܩܳܪܳܐ ܥܰܡܳܐ. ܐܰܝܟܰܢܳܐ ܕܰܥܒܰܕ݂ܘ ܠܰܐܒܳܗ̈ܳܬܶܗ</VERS>
      <VERS vnumber="20">ܒܰܪ ܬܠܳܬܺܝܢ ܗܘܳܐ ܘܬܰܪܬܶܝܢ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܡܳܢܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܶܐܙܰܠ ܕܠܳܐ ܪܶܓܬ݂ܳܐ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܒܰܩܒܽܘܪܬܳܐ ܕܡܰܠ̈ܟܶܐ. </VERS>
    </CHAPTER>
    <CHAPTER cnumber="22">
      <VERS vnumber="1">ܘܰܐܡܠܶܟ݂ܘ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܠܶܐܚܰܙܝܳܐ ܒܪܶܗ ܙܥܽܘܪܳܐ ܒܳܬܪܶܗ. ܡܶܛܽܠ ܕܟܽܠܗܽܘܢ ܩܰܕ݂ܡܳܝ̈ܶܐ ܚܪܰܒ ܐܶܢܽܘܢ ܓܰܝܣܳܐ ܡܶܛܽܠ ܕܶܐܬ݂ܰܘ ܥܰܖ̈ܒܳܝܶܐ. ܘܰܚܪܰܒܘ ܡܰܫܪܺܝܬܳܐ ܕܺܝܣܪܳܐܶܝܠ. ܘܰܐܡܠܶܟ݂ ܐܶܚܰܙܝܳܐ ܒܰܪ ܝܳܗܽܘܪܳܡ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="2">ܒܰܪ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܗܘܳܐ ܐܶܚܰܙܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ ܘܫܰܢ̱ܬܳܐ ܚܕ݂ܳܐ ܐܰܡ̣ܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܥܬܰܠܝܳܐ ܒܰܪܬ݂ ܥܰܡܪܺܝ</VERS>
      <VERS vnumber="3">ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܒܶܝܬ݂ ܐܳܚܳܒ. ܡܶܛܽܠ ܕܒܰܪ ܚܳܬܶܗ ܗܘܳܐ ܕܳܐܚܳܒ</VERS>
      <VERS vnumber="4">ܘܳܐܦ ܗܽܘ ܐܰܣܓܺܝ ܠܡܶܚܛܳܐ ܘܰܥܒܰܕ݂ ܒܺܝܫܬܳܐ ܩܕ݂ܳܡ ܡܳܪܝܳܐ. ܐܰܝܟ݂ ܒܰܝܬܶܗ ܕܳܐܚܳܒ. ܡܶܛܽܠ ܕܗܶܢܽܘܢ ܗܘܰܘ ܠܶܗ ܡܳܠܽܘܟ̈ܶܐ ܡܶܢ ܒܳܬܰܪ ܕܡܺܝܬ݂ ܐܰܒܽܘܗܝ ܠܰܡܚܰܒܳܠܽܘܬܶܗ. ܡܶܛܽܠ ܕܰܒܡܶܠܟܗܽܘܢ ܡܗܰܠܶܟ݂ ܗܘܳܐ</VERS>
      <VERS vnumber="5">ܘܶܐܙܰܠ ܥܰܡ ܝܽܘܪܳܡ ܒܰܪ ܐܳܚܳܒ ܡܰܠܟܳܐ ܕܺܝܣܪܳܐܶܝܠ. ܠܡܶܥܒܰܕ݂ ܩܪܳܒܳܐ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ ܒܪܳܡܰܬ݂ ܓܶܠܥܳܕ݂ ܘܰܡܚܰܘ ܐܰܕܽܘܡܳܝ̈ܶܐ ܠܝܽܘܪܳܡ</VERS>
      <VERS vnumber="6">ܘܰܗܦܰܟ݂ ܠܡܶܬ݂ܐܰܣܳܝܽܘ ܒܺܐܝܙܰܪܥܺܝܠ ܡܶܢ ܡܚܽܘܬ݂ܳܐ ܕܰܡܚܰܐܗܝ ܒܪܳܡܬ݂ܳܐ. ܟܰܕ݂ ܡܶܬ݂ܟܰܬܰܫ ܥܰܡ ܚܙܳܐܶܝܠ ܡܰܠܟܳܐ ܕܰܐܕܽܘܡ. ܘܶܐܚܰܙܝܳܐ ܢܚܶܬ݂ ܠܡܶܚܙܳܐ ܠܝܽܘܪܳܡ ܒܪܶܗ ܕܳܐܚܳܒ ܒܺܐܝܙܰܪܥܺܝܠ</VERS>
      <VERS vnumber="7">ܘܡܶܢ ܩܕ݂ܳܡ ܡܳܪܝܳܐ ܗܘܳܬ݂ ܗܦܺܝܟ݂ܬܳܐ ܕܶܐܚܰܙܝܳܐ. ܠܡܶܐܬ݂ܳܐ ܠܘܳܬ݂ ܝܽܘܪܳܡ ܘܟܰܕ݂ ܐܶܬ݂ܳܐ. ܢܦܰܩ ܥܰܡ ܝܽܘܪܳܡ ܠܘܳܬ݂ ܝܳܗܽܘ ܒܰܪ ܝܰܡܫܺܝ. ܕܶܐܬ݂ܡܫܰܚ ܡܶܢ ܩܕ݂ܳܡ ܡܳܪܝܳܐ. ܠܡܰܘܒܳܕܽܘ ܒܰܝܬܶܗ ܕܳܐܚܳܒ</VERS>
      <VERS vnumber="8">ܗܳܝܕܶܝܢ ܟܰܕ݂ ܕܳܢ ܝܳܗܽܘ ܥܰܡ ܕܒܶܝܬ݂ ܐܳܚܳܒ. ܐܶܫܟܰܚ ܠܪܰܘܖ̈ܒܳܢܶܐ ܕܺܝܗܽܘܕ݂ܳܐ. ܘܰܒܢܰܝ̈ ܐܰܚܰܘ̈ܗܝ ܕܶܐܚܰܙܝܳܐ. ܕܰܡܫܰܡܫܺܝܢ ܗܘܰܘ ܠܶܐܚܰܙܝܳܐ ܘܩܰܛܶܠ ܐܶܢܽܘܢ</VERS>
      <VERS vnumber="9">ܘܰܒܥܳܐ ܠܶܐܚܰܙܝܳܐ. ܘܰܐܚܕܶܗ ܘܗܽܘ ܛܫܶܐ ܗܘܳܐ ܒܫܳܡܪܺܝܢ. ܘܰܐܝܬܝܶܗ ܠܘܳܬ݂ܶܗ ܘܩܰܛܠܶܗ ܘܩܰܒܪܶܗ. ܡܶܛܽܠ ܕܶܐܡܰܪ ܕܒܰܪ ܝܳܗܽܘܫܳܦܳܛ ܗܽܘ. ܗܰܘ ܕܨܰܠܺܝ ܠܡܳܪܝܳܐ ܒܟܽܠܶܗ ܠܶܒܶܗ. ܘܠܳܐ ܐܺܝܬ݂ ܗܘܳܐ ܠܒܶܝܬ݂ ܐܶܚܰܙܝܳܐ. ܠܰܡܥܰܕܳܪܽܘ ܚܰܝܠܳܐ ܕܡܰܠܟܽܘܬ݂ܳܐ</VERS>
      <VERS vnumber="10">ܘܰܥܬܰܠܝܳܐ ܐܶܡܶܗ ܕܶܐܚܰܙܝܳܐ. ܚܙܳܬ݂ ܕܡܺܝܬ݂ ܒܪܳܗ̇. ܘܩܳܡܰܬ݂ ܘܰܐܘܒܕܰܬ݂ ܠܟܽܠܗܽܘܢ ܒܢܰܝ̈ ܡܰܠܟܳܐ ܕܒܶܝܬ݂ ܝܺܗܽܘܕܳܐ</VERS>
      <VERS vnumber="11">ܘܕܶܒܪܰܬ݂ ܝܳܗܽܘܫܒܰܥ ܒܰܪܬܶܗ ܕܡܰܠܟܳܐ. ܠܝܽܘܐܳܫ ܒܰܪ ܐܶܚܰܙܝܳܐ. ܘܰܓܢܰܒܬܶܗ ܡܶܢ ܓܰܘ ܒܢܰܝ̈ ܡܰܠܟܳܐ. ܕܡܶܬ݂ܩܰܛܠܺܝܢ ܗܘܰܘ. ܘܛܰܫܝܰܬܶܗ ܘܰܠܡܰܝܢܰܩܬܶܗ ܒܩܰܝܛܽܘܢܳܐ ܕܡܰܫܟܒܳܗ̇. ܘܛܰܫܝܰܬܶܗ ܝܳܗܽܘܫܒܰܥ ܒܰܪܬ݂ ܡܰܠܟܳܐ ܝܽܘܪܳܡ. ܐܰܢ̱ܬܬܶܗ ܕܝܽܘܝܳܕ݂ܳܥ ܟܳܗܢܳܐ. ܡܶܛܽܠ ܕܗܺܝ ܗܘܳܬ݂ ܚܳܬܶܗ ܕܶܐܚܰܙܝܳܐ. ܡܶܢ ܩܕ݂ܳܡ ܥܬܰܠܝܳܐ. ܘܠܳܐ ܩܰܛܠܽܘܗܝ</VERS>
      <VERS vnumber="12">ܘܰܗܘܳܐ ܛܫܶܐ ܥܰܡܳܗ̇ ܒܒܰܝܬܶܗ ܕܡܳܪܝܳܐ. ܫܶܬ݂ ܫܢܺܝ̈ܢ ܘܰܥܬܰܠܝܳܐ ܐܰܡܠܟܰܬ݂ ܥܰܠ ܐܰܪܥܳܐ. </VERS>
    </CHAPTER>
    <CHAPTER cnumber="23">
      <VERS vnumber="1">ܒܫܰܢ̱ܬܳܐ ܫܒܺܝܥܳܝܬܳܐ. ܐܶܬ݂ܓܰܢ̱ܒܰܪ ܝܽܘܝܳܕ݂ܳܥ. ܘܰܕ݂ܒܰܪ ܠܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ. ܠܥܰܙܰܪܝܳܐ ܒܰܪ ܝܰܪܚܽܘܡ. ܘܠܺܐܝܫܶܡܥܺܝܠ ܒܰܪ ܝܽܘܚܰܢܳܢ. ܘܰܠܥܰܙܰܪܝܳܐ ܒܰܪ ܥܽܘܒܺܝܕ݂. ܘܠܰܫܡܰܥܝܳܐ ܒܰܪ ܥܰܕܽܘ. ܘܠܶܐܠܺܝܫܳܦܳܛ ܒܰܪ ܙܰܟ݂ܪܺܝ</VERS>
      <VERS vnumber="2">ܘܥ̣ܰܠܘ ܟܽܠܗܽܘܢ ܗܳܠܶܝܢ ܒܡܰܘܡܳܬ݂ܳܐ. ܕܢܶܬ݂ܟܰܪܟܽܘܢ ܒܺܝܗܽܘܕܳܐ. ܘܟܰܢܶܫܘ ܐܶܢܽܘܢ ܠܠܶܘ̈ܳܝܶܐ. ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ. ܘܪܺܝܫܳܐ ܕܰܐܒܳܗ̈ܳܬ݂ܳܐ ܕܺܝܣܪܳܐܶܝܠ. ܘܶܐܬ݂ܰܘ ܠܽܐܘܪܺܫܠܶܡ.</VERS>
      <VERS vnumber="3">ܘܺܝܡܰܘ ܟܽܠܶܗ ܥܰܡܳܐ ܒܡܰܘܡܳܬ݂ܳܐ. ܒܒܰܝܬܶܗ ܕܡܳܪܝܳܐ ܩܕ݂ܳܡ ܡܰܠܟܳܐ. ܘܶܐܡܰܪ ܠܗܽܘܢ. ܗܳܐ ܒܰܪ ܡܰܠܟܳܐ. ܗܽܘ ܢܩܽܘܡ ܥܠܰܝܟܽܘܢ. ܐܰܝܟܰܢܳܐ ܕܡܰܠܶܠ ܡܳܪܝܳܐ ܥܰܡ ܕܰܘܺܝܕ݂ ܥܰܒܕܶܗ</VERS>
      <VERS vnumber="4">ܗܳܢܳܐ ܦܶܬ݂ܓ݂ܳܡܳܐ ܬܶܥܒܕ݂ܽܘܢ. ܦܶܠܓܳܐ ܡܶܢܟܽܘܢ ܒܡܰܥ̈ܠܰܝ ܫܰܒܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܘܰܕ݂ܢܳܛܖ̈ܰܝ ܬܰܖ̈ܥܶܐ</VERS>
      <VERS vnumber="5">ܘܬ݂ܽܘܠܬܳܐ ܒܶܝܬ݂ ܡܰܠܟܳܐ. ܘܬ݂ܽܘܠܬܳܐ ܒܬܰܪܥܳܐ ܕܛܰܒܳܚ̈ܶܐ ܘܟܽܠܶܗ ܥܰܡܳܐ ܢܳܛܪܺܝܢ ܒܕ݂ܳܪܬܳܐ ܕܒܶܝܬ݂ ܡܳܪܝܳܐ</VERS>
      <VERS vnumber="6">ܘܠܳܐ ܢܶܗܘܶܐ ܐ̱ܢܳܫ ܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܠܳܐ ܟܳܗ̈ܢܶܐ ܘܠܶܘ̈ܳܝܶܐ ܗܶܢܽܘܢ ܢܶܥܠܽܘܢ. ܡܶܛܽܠ ܕܩܰܕܺܝܫܺܝܢ ܐܶܢܽܘܢ. ܘܟܽܠܶܗ ܥܰܡܳܐ ܢܳܛܪܺܝܢ ܡܰܛܰܪܬܳܐ ܕܒܰܝܬܶܗ ܕܡܳܪܝܳܐ</VERS>
      <VERS vnumber="7">ܘܢܶܩܦܽܘܢ ܠܶܘ̈ܳܝܶܐ ܠܡܰܠܟܳܐ. ܟܰܕ݂ ܚܕ݂ܺܝܪܺܝܢ ܠܶܗ. ܓܒܰܪ ܘܡܳܐܢܰܝ̈ ܙܰܝܢܶܗ ܒܺܐܝܕܶܗ. ܘܰܕ݂ܢܶܥܽܘܠ ܠܒܰܝܬܳܐ ܓܰܘܳܝܳܐ. ܢܡܽܘܬ݂ ܘܰܗܘܰܘ ܠܘܳܬ݂ ܡܰܠܟܳܐ ܒܡܰܥܠܶܗ ܘܰܒܡܰܦܩܶܗ</VERS>
      <VERS vnumber="8">ܘܰܥܒܰܕ݂ܘ ܠܶܘ̈ܳܝܶܐ ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܐܰܝܟܰܢܳܐ ܕܦܰܩܶܕ݂ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ. ܘܰܕ݂ܒܰܪ ܓܰܒܪܳܐ ܠܚܰܒܪܶܗ. ܐܰܝܠܶܝܢ ܕܢܳܛܪܺܝܢ ܗܘܰܘ ܒܡܰܥ̈ܠܰܝ ܫܰܒܬ݂ܳܐ. ܥܰܡ ܐܰܝܠܶܝܢ ܕܢܳܛܪܺܝܢ ܗܘܰܘ ܒܡܰܦܩܰܝ̈ ܫܰܒܬ݂ܳܐ ܡܶܛܽܠ ܕܫܳܪܶܐ ܗܘܳܐ ܐܶܢܽܘܢ ܝܽܘܝܳܕ݂ܳܥ ܟܳܗܢܳܐ ܡܶܢ ܡܰܛܰܪܬܗܽܘܢ</VERS>
      <VERS vnumber="9">ܘܝܰܗܒ ܝܽܘܝܳܕ݂ܳܥ ܟܳܗܢܳܐ ܠܪܰܘܖ̈ܒܳܢܶܐ ܕܡܰܐܘ̈ܳܬ݂ܳܐ. ܖ̈ܽܘܡܚܶܐ ܘܣܰܟܖ̈ܶܐ. ܘܫܳܠ̈ܛܶܐ ܕܡܰܠܟܳܐ ܕܰܘܺܝܕ݂. ܕܺܐܝܬ݂ ܗܘܳܐ ܒܒܰܝܬܶܗ ܕܡܳܪܝܳܐ</VERS>
      <VERS vnumber="10">ܘܩܳܡ ܟܽܠܶܗ ܥܰܡܳܐ. ܓܒܰܪ ܠܓܰܒܶܗ ܕܒܰܝܬܳܐ ܕܣܶܡܳܠܳܐ ܠܡܰܕ݂ܒܚܳܐ ܘܰܠܒܰܝܬܳܐ. ܘܚܰܕ݂ܪܽܘܗܝ ܠܡܰܠܟܳܐ</VERS>
      <VERS vnumber="11">ܘܰܐܦܶܩܘ ܠܒܰܪ ܡܰܠܟܳܐ. ܘܝܰܗܒܘ ܒܪܺܝܫܶܗ ܬܳܓܳܐ ܘܚܽܘܕ݂ܪܳܐ. ܘܰܐܩܺܝܡܽܘܗܝ ܒܡܰܠܟܽܘܬ݂ܳܐ. ܘܡܰܫܚܽܘܗܝ ܝܽܘܝܳܕ݂ܳܥ ܘܰܒܢܰܘ̈ܗܝ. ܘܳܐܡܪܺܝܢ ܢܺܚܶܐ ܡܰܠܟܳܐ</VERS>
      <VERS vnumber="12">ܘܫܶܡܥܰܬ݂ ܥܬ݂ܰܠܝܳܐ ܩܳܠܳܐ ܕܥܰܡܳܐ ܕܚܳܕܶܐ. ܘܰܡܫܰܒܚܺܝܢ ܠܡܰܠܟܳܐ. ܘܶܐܬ݂ܳܬ݂ ܠܘܳܬ݂ ܡܰܠܟܳܐ ܠܒܰܝܬܶܗ ܕܡܳܪܝܳܐ</VERS>
      <VERS vnumber="13">ܘܚܳܙܝܳܐ. ܘܗܳܐ ܡܰܠܟܳܐ ܩܳܐܶܡ ܥܰܠ ܐܶܣܛܽܘܢܳܐ. ܐܰܝܟ݂ ܢܳܡܽܘܣܳܐ ܕܡܰܠ̈ܟܶܐ. ܘܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܩܳܖ̈ܝܳܢ ܩܕ݂ܳܡ ܡܰܠܟܳܐ. ܘܟܽܠܶܗ ܥܰܡܳܐ ܚܳܕܶܝܢ. ܘܰܡܝܰܒܒܺܝܢ ܒܩܰܖ̈ܢܳܬܳܐ. ܘܰܡܫܰܒܚܺܝܢ ܒܬܶܫܒ̈ܚܳܬܳܐ ܘܣܰܕܩܰܬ݂ ܥܬܰܠܝܳܐ ܢܰܚ̈ܬܶܝܗ̇. ܘܳܐܡܪܳܐ. ܟܰܕܳܒܽܘܬ݂ܳܐ. ܟܰܕܳܒܽܘܬ݂ܳܐ</VERS>
      <VERS vnumber="14">ܘܰܦܩܰܕ݂ ܝܽܘܝܳܕ݂ܳܥ ܟܳܗܢܳܐ ܠܪܰܒܝ ܡܰܐܘ̈ܳܬ݂ܳܐ. ܕܫܰܠܺܝܛܺܝܢ ܥܰܠ ܚܰܝܠܳܐ. ܘܶܐܡܰܪ ܠܗܽܘܢ. ܐܰܦܩܽܘܗ̇ ܠܒܰܪ ܡܶܢ ܣܶܕ݂ܖ̈ܶܐ. ܘܡܰܢ ܕܥܳܐܶܠ ܒܳܬ݂ܪܳܗ̇. ܢܶܬ݂ܩܛܶܠ ܒܚܰܪܒܳܐ. ܡܶܛܽܠ ܕܶܐܡܰܪ ܟܳܗܢܳܐ. ܠܳܐ ܒܒܰܝܬܶܗ ܕܡܳܪܝܳܐ</VERS>
      <VERS vnumber="15">ܘܰܥܒܰܕ݂ܘ ܠܳܗ̇ ܕܽܘܟܬܳܐ. ܘܥܶܠܰܬ݂ ܒܽܐܘܪܚܳܐ ܕܡܰܥܠܳܢܳܐ ܕܖ̈ܰܟܫܳܐ. ܘܡܺܝܬܰܬ݂ ܬܰܡܳܢ</VERS>
      <VERS vnumber="16">ܘܺܝܡܳܐ ܝܽܘܝܳܕ݂ܳܥ ܒܡܰܘܡܳܬ݂ܳܐ ܒܰܝܢܰܘ̈ܗܝ ܠܒܶܝܬ݂ ܟܽܠܶܗ ܥܰܡܳܐ. ܘܒܶܝܬ݂ ܡܰܠܟܳܐ. ܠܡܶܗܘܳܐ ܥܰܡܳܐ ܠܡܳܪܝܳܐ</VERS>
      <VERS vnumber="17">ܘܥ̣ܰܠܘ ܟܽܠܶܗ ܥܰܡܳܐ ܕܺܝܣܪܳܐܶܝܠ. ܠܒܶܝܬ݂ ܒܰܥܠܳܐ. ܘܥܰܩܪܽܘܗܝ ܘܰܥܠܰܘ̈ܳܬ݂ܶܗ ܬܰܒܰܪܘ ܫܰܦܺܝܪ ܘܨܰܠܡܰܘ̈ܗܝ ܕܰܩܶܩܘ ܘܟܽܘܡܪܳܐ ܕܒܰܥܠܳܐ ܩܰܛܠܽܘܗܝ ܩܕ݂ܳܡ ܡܰܕ݂ܒܚܳܐ</VERS>
      <VERS vnumber="18">ܘܰܥܒܰܕ݂ ܝܽܘܝܳܕ݂ܳܥ ܫܰܠܺܝܛܳܢ̈ܶܐ ܒܒܰܝܬܶܗ ܕܡܳܪܝܳܐ. ܘܟܳܗ̈ܢܶܐ ܘܠܶܘ̈ܳܝܶܐ ܕܦܰܠܶܓ ܕܰܘܺܝܕ݂. ܕܢܶܗܘܽܘܢ ܢܳܛܽܘܖ̈ܶܐ ܥܰܠ ܒܰܝܬܶܗ ܕܡܳܪܝܳܐ. ܠܡܰܣܳܩܽܘ ܥܠܰܘ̈ܳܬ݂ܳܐ. ܐܰܝܟ݂ ܕܰܟ݂ܬ݂ܺܝܒ ܒܽܐܘܪܳܝܬܶܗ ܕܡܽܘܫܶܐ. ܒܚܰܕ݂ܽܘܬ݂ܳܐ ܘܰܒܬܶܫܒ̈ܚܳܬ݂ܳܐ ܥܰܠ ܐܺܝܕܰܘ̈ܗܝ ܕܕܰܘܺܝܕ݂</VERS>
      <VERS vnumber="19">ܘܰܢܩܽܘܡܽܘܢ ܢܳܛܖ̈ܰܝ ܬܰܖ̈ܥܶܐ ܥܰܠ ܬܰܖ̈ܥܶܐ ܕܒܰܝܬܶܗ ܕܡܳܪܝܳܐ. ܕܠܳܐ ܢܶܥܠܽܘܢ ܠܬܰܡܳܢ ܡܣܰܝ̈ܒܶܐ.</VERS>
      <VERS vnumber="20">ܘܰܢܣܰܒܘ ܖ̈ܺܝܫܰܝ ܡܰܐܘ̈ܳܬ݂ܳܐ. ܫܰܠܺܝ̈ܛܶܐ ܕܥܰܡܳܐ. ܘܟܽܠܶܗ ܥܰܡܳܐ ܕܰܐܪܥܳܐ. ܘܶܐܬ݂ܰܘ ܒܓܰܘ ܬܰܪܥܳܐ ܥܰܠ ܟܽܘܪܣܝܳܐ ܕܡܰܠܟܽܘܬ݂ܳܐ</VERS>
      <VERS vnumber="21">ܘܚܳܕܶܝܢ ܟܽܠܶܗ ܥܰܡܳܐ ܕܰܐܪܥܳܐ. ܘܰܒܩܰܖ̈ܢܳܬܳܐ ܡܫܰܒܚܺܝܢ. ܘܠܰܥܬܰܠܝܳܐ ܩܛܰܠܘ ܒܚܰܪܒܳܐ. </VERS>
    </CHAPTER>
    <CHAPTER cnumber="24">
      <VERS vnumber="1">ܒܰܪ ܫܒܰܥ ܫܢܺܝ̈ܢ ܝܽܘܐܳܫ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܐܪܒܥܺܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܗ̇ ܕܶܐܡܶܗ ܨܰܘܒܳܐ. ܡܶܢ ܒܰܪ ܫܒܰܥ ܡܕܺܝܢܬܳܐ</VERS>
      <VERS vnumber="2">ܘܰܥܒܰܕ݂ ܝܽܘܐܳܫ ܕܫܰܦܺܝܪ ܩܕ݂ܳܡ ܡܳܪܝܳܐ. ܟܽܠ ܝܰܘ̈ܡܳܬ݂ܳܐ ܕܚܰܝܰܘ̈ܗܝ ܕܝܽܘܝܳܕ݂ܳܥ ܟܳܗܢܳܐ</VERS>
      <VERS vnumber="3">ܘܰܢܣܰܒ ܠܶܗ ܝܽܘܝܳܕ݂ܳܥ ܢܶܫ̈ܶܐ ܬܰܪܬܶܝܢ. ܘܰܐܘܠܶܕ ܠܶܗ ܒܢܰܝ̈ܳܐ ܘܰܒܢ̈ܳܬ݂ܳܐ</VERS>
      <VERS vnumber="4">ܘܰܗܘܳܐ ܡܶܢ ܒܳܬܰܪ ܗܳܠܶܝܢ. ܗܘܳܐ ܠܶܒܶܗ ܥܰܡ ܝܽܘܐܳܫ ܒܐ̱ܪܳܙܳܐ. ܠܰܡܚܰܕܳܬ݂ܽܘ ܒܰܝܬܶܗ ܕܡܳܪܝܳܐ. ܘܰܠܡܶܒܕܰܩ ܒܶܗ ܟܽܠ ܡܶܕܶܡ ܕܡܶܬ݂ܒܥܶܐ</VERS>
      <VERS vnumber="5">ܘܟܰܢܶܫ ܝܽܘܝܳܕ݂ܳܥ ܟܳܗܢܳܐ. ܠܟܳܗ̈ܢܶܐ. ܘܰܠܠܶܘ̈ܳܝܶܐ. ܘܶܐܡܰܪ ܠܗܽܘܢ. ܦܽܘܩܘ ܠܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ. ܘܟܰܢܶܫܘ ܡܶܢ ܟܽܠܗܶܝܢ ܩܽܘܖ̈ܝܳܐ ܕܺܝܣܪܳܐܶܝܠ. ܟܶܣܦܳܐ ܘܕܰܗܒܳܐ ܘܰܒܕ݂ܽܘܩܘ ܒܰܝܬܶܗ ܕܰܐܠܳܗܟܽܘܢ. ܐܰܝܟ݂ ܕܟܽܠ ܫܢܳܐ ܒܰܫܢܳܐ ܘܰܐܢ̱ܬܽܘܢ ܬܶܣܬܰܪܗܒܽܘܢ ܠܰܡܡܰܠܳܝܽܘ</VERS>
      <VERS vnumber="6">ܘܰܩܪܳܐ ܡܰܠܟܳܐ ܠܝܽܘܝܳܕ݂ܳܥ ܩܰܫܺܝܫܳܐ. ܘܶܐܡܰܪ ܠܶܗ. ܡܶܛܽܠ ܡܳܢܳܐ ܠܳܐ ܬܳܒܰܥ ܐܰܢ̱ܬ ܠܠܶܘ̈ܳܝܶܐ. ܕܢܺܐܙܽܠܘܢ ܘܢܰܝܬܽܘܢ ܡܶܢ ܝܺܗܽܘܕܳܐ. ܘܡܶܢ ܐܽܘܪܺܫܠܶܡ. ܡܰܘܗ̈ܒܳܬ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܘܟܰܢܶܫܘ ܠܺܝܣܪܳܐܶܝܠ ܠܡܰܫܟܢܳܐ ܕܥܺܐܕ݂ܳܐ</VERS>
      <VERS vnumber="7">ܘܰܥܬܰܠܝܳܐ ܡܰܠܦܳܐ ܗܘܳܬ݂ ܒܥܺܝܢ ܥܰܘܠܳܐ ܘܬܶܪܥܰܬ݂ ܠܒܰܝܬܶܗ ܕܡܳܪܝܳܐ. ܘܳܐܦ ܠܟܽܠ ܩܰܕܺܝ̈ܫܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܥܶܒܕܰܬ݂ ܐܶܢܽܘܢ ܕܳܚܠܰܝ̈ ܦܬܰܟ݂ܖ̈ܶܐ</VERS>
      <VERS vnumber="8">ܘܶܐܡܰܪ ܡܰܠܟܳܐ. ܘܰܥܒܰܕ݂ܘ ܩܺܐܒܽܘܬܳܐ ܚܕ݂ܳܐ. ܘܣܳܡܽܘܗ̇ ܒܬܰܪܥܳܐ ܕܒܰܝܬܶܗ ܕܡܳܪܝܳܐ ܡܶܢ ܠܒܰܪ</VERS>
      <VERS vnumber="9">ܘܝܰܗܒܘ ܩܳܠܳܐ ܒܺܝܗܽܘܕܳܐ. ܘܒܽܐܘܪܺܫܠܶܡ. ܕܢܰܝܬܽܘܢ ܠܡܳܪܝܳܐ ܡܢܳܬ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ. ܕܦܰܩܶܕ݂ ܒܡܰܕܒܪܳܐ</VERS>
      <VERS vnumber="10">ܘܰܚܕ݂ܺܝܘ ܟܽܠܗܽܘܢ ܪܰܘܖ̈ܒܳܢܶܐ. ܘܟܽܠܶܗ ܥܰܡܳܐ. ܘܰܐܝܬܺܝܘ ܘܰܥܒܰܕ݂ܘ ܩܺܐܒܽܘܬܳܐ ܚܕ݂ܳܐ. ܘܣܳܡܽܘܗ̇ ܘܰܐܪܡܺܝܘ ܥܕܰܡܳܐ ܕܰܡܠܳܬ݂</VERS>
      <VERS vnumber="11">ܘܟܰܕ݂ ܚܙܰܘ ܕܰܣܓܺܝ ܟܶܣܦܳܐ ܒܳܗ̇ ܒܩܺܐܒܽܘܬܳܐ ܥܰܠ ܣܳܦܪܳܐ ܕܡܰܠܟܳܐ. ܘܪܰܒ ܒܰܝܬܶܗ ܕܟܳܗܢܳܐ ܪܰܒܳܐ. ܘܰܡܢܰܘ. ܘܨܰܪܘ. ܟܶܣܦܳܐ</VERS>
      <VERS vnumber="12">ܘܝܰܗܒܽܘܗܝ ܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܘܰܗܘܰܘ ܐܳܓܪܺܝܢ ܠܗܽܘܢ ܦܳܣܽܘ̈ܠܶܐ ܘܢܰܓܳܖ̈ܶܐ. ܘܒܳܕ݂ܩܺܝܢ ܒܰܝܬܶܗ ܕܡܳܪܝܳܐ. ܘܳܐܦ ܥܳܒܕ݂ܰܝ̈ ܦܰܪܙܠܳܐ ܘܰܢܚܳܫܳܐ. ܠܡܶܒܕܰܩ ܒܰܝܬܶܗ ܕܡܳܪܝܳܐ.</VERS>
      <VERS vnumber="15">ܘܩܰܫ ܝܽܘܝܳܕ݂ܳܥ ܘܰܣܒܰܥ ܝܰܘ̈ܡܳܬ݂ܶܗ. ܘܡܺܝܬ݂ ܒܰܪ ܡܳܐܐ ܘܰܬܠܳܬܺܝܢ ܫܢܺܝ̈ܢ.</VERS>
      <VERS vnumber="16">ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܒܰܩܒܽܘܪܬܳܐ ܕܡܰܠ̈ܟܶܐ ܘܶܐܡܰܪ. ܗܳܟܰܢܳܐ ܢܶܬ݂ܦܪܰܥ ܡܰܢ ܕܥܳܒܶܕ݂ ܛܳܒܬ݂ܳܐ ܒܺܝܣܪܳܐܶܝܠ ܘܳܐܦ ܥܰܡ ܒܝܬܶܗ ܕܡܳܪܝܳܐ ܡܰܖ̈ܗܳܛܶܐ ܪܰܘܖ̈ܒܶܐ ܪܗܶܛ.</VERS>
      <VERS vnumber="17">ܘܡܶܢ ܒܳܬܰܪ ܕܡܺܝܬ݂ ܝܽܘܝܳܕ݂ܳܥ. ܐܶܬ݂ܰܘ ܪܰܘܖ̈ܒܳܢܶܐ ܕܺܝܗܽܘܕ݂ܳܐ. ܘܰܣܓܶܕ݂ܘ ܠܡܰܠܟܳܐ. ܡܶܛܽܠ ܕܰܫܡܰܥ ܐܶܢܽܘܢ.</VERS>
      <VERS vnumber="18">ܘܰܫܒܰܩܘ ܠܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ. ܘܶܐܙܰܠܘ ܦܠܰܚܘ ܠܨܰܠ̈ܡܶܐ ܘܠܰܦܬܰܟ݂ܖ̈ܶܐ. ܘܰܗܘܳܐ ܪܽܘܓܙܳܐ ܥܰܠ ܝܺܗܽܘܕܳܐ ܥܰܠ ܐܽܘܪܺܫܠܶܡ. ܥܰܠ ܕܰܚܛܰܘ ܚܛܺܝܬ݂ܳܐ ܗܳܕ݂ܶܐ.</VERS>
      <VERS vnumber="19">ܘܫܰܕܰܪ ܠܘܳܬ݂ܗܽܘܢ ܒܝܰܕ݂ ܢܒܺܝ̈ܶܐ. ܠܡܰܗܦܳܟܽܘ ܐܶܢܽܘܢ ܡܶܢ ܐܽܘܖ̈ܚܳܬ݂ܗܽܘܢ. ܘܠܳܐ ܫܡܰܥܘ ܘܰܐܣܗܶܕ݂ ܒܗܽܘܢ. ܘܠܳܐ ܩܰܒܶܠܘ.</VERS>
      <VERS vnumber="20">ܘܪܽܘܚܶܗ ܕܡܳܪܝܳܐ ܠܶܒܫܰܬ݂ ܠܰܙܟܰܪܝܳܐ ܒܰܪ ܝܽܘܝܳܕ݂ܳܥ ܟܳܗܢܳܐ. ܘܰܣܠܶܩ ܘܩܳܡ ܠܥܶܠ ܡܶܢ ܥܰܡܳܐ. ܘܶܐܡܰܪ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ. ܠܡܳܢܳܐ ܥܒܰܪܬܽܘܢ ܥܰܠ ܦܽܘܩܕܳܢܰܘ̈ܗܝ ܕܡܳܪܝܳܐ. ܠܳܐ ܬܰܟ݂ܫܪܽܘܢ. ܡܶܛܽܠ ܕܰܫܒܰܩܬܽܘܢ ܐܽܘܪܚܝ. ܘܳܐܦ ܐܶܢܳܐ ܫܳܒܶܩ ܐ̱ܢܳܐ ܠܟܽܘܢ</VERS>
      <VERS vnumber="21">ܘܰܡܪܰܕ݂ܘ ܥܠܰܘܗܝ ܘܪܰܓܡܽܘܗܝ ܒܟܺܐܦ̈ܶܐ ܒܦܽܘܩܕܳܢܳܐ ܕܡܰܠܟܳܐ. ܒܕ݂ܳܪܬܳܐ ܕܒܰܝܬܶܗ ܕܡܳܪܝܳܐ</VERS>
      <VERS vnumber="22">ܘܠܳܐ ܐܰܪܓܶܫ ܝܽܘܐܳܫ ܡܰܠܟܳܐ. ܛܰܝ̈ܒܘܳܬ݂ܳܐ ܕܰܥܒܰܕ݂ ܒܶܗ ܝܽܘܝܳܕ݂ܳܥ ܟܳܗܢܳܐ ܐܰܒܽܘܗܝ. ܘܩܰܛܶܠ ܠܰܒܢܰܘ̈ܗܝ ܡܶܢ ܒܳܬܪܶܗ. ܘܰܒܢܰܘ̈ܗܝ ܟܰܕ݂ ܡܶܬ݂ܩܰܛܠܺܝܢ ܗܘܰܘ. ܐܳܡܪܺܝܢ. ܢܶܚܙܶܐ ܡܳܪܝܳܐ. ܘܢܶܬ݂ܒܰܥ.</VERS>
      <VERS vnumber="23">ܘܰܗܘܳܐ ܠܚܰܪܬ݂ܳܗ̇ ܕܫܰܢ̱ܬܳܐ. ܣܠܶܩ ܥܠܰܘܗܝ ܚܰܝܠܳܐ ܕܰܐܕܽܘܡ. ܘܶܐܬ݂ܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ. ܘܚܰܒܶܠܘ ܟܽܠܗܽܘܢ ܪܰܘܖ̈ܒܢܰܘ̈ܗܝ ܕܥܰܡܳܐ. ܘܟܽܠ ܫܒܺܝܬ݂ܗܽܘܢ ܫܰܕܰܪܘ ܠܡܰܠܟܳܐ ܕܕܰܪܡܣܽܘܩ</VERS>
      <VERS vnumber="24">ܡܶܛܽܠ ܕܰܙܥܽܘܪܺܝܢ ܗܘܰܘ ܓܰܒܖ̈ܶܐ ܕܶܐܬ݂ܰܘ ܥܰܡ ܚܰܝܠܳܐ ܕܰܐܕܽܘܡ. ܘܡܳܪܝܳܐ ܐܰܫܠܶܡ ܠܗܽܘܢ ܚܰܝܠܳܐ ܕܣܰܓܺܝ ܛܳܒ. ܡܶܛܽܠ ܕܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ ܘܰܠܡܶܕܶܡ ܕܰܥܒܰܕ݂ ܝܽܘܐܳܫ. ܐܰܣܠܝܽܘܗܝ ܕܰܝܳܢ̈ܶܐ. ܟܰܕ݂ ܐܶܙܰܠܘ ܠܗܽܘܢ ܡܶܢ ܠܘܳܬ݂ܶܗ</VERS>
      <VERS vnumber="25">ܡܶܛܽܠ ܕܫܰܒܩܽܘܗܝ ܗܘܰܘ ܒܟܽܘܖ̈ܗܳܢܶܐ ܣܰܓܺܝ̈ܐܶܐ. ܘܶܐܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ. ܒܰܕ݂ܡܳܐ ܕܰܒܢܰܘ̈ܗܝ ܕܝܽܘܝܳܕ݂ܳܥ ܟܳܗܢܳܐ. ܘܩܰܛܠܽܘܗܝ ܥܰܠ ܥܰܪܣܶܗ. ܘܡܺܝܬ݂ ܘܩܰܒܪܽܘܗܝ ܒܰܩܪܺܝܬ݂ܳܐ ܕܕܰܘܺܝܕ݂ ܐܰܒܽܘܗܝ. ܘܠܳܐ ܩܰܒܪܽܘܗܝ ܒܰܩܒܽܘܪܬܳܐ ܕܡܰܠ̈ܟܶܐ</VERS>
      <VERS vnumber="26">ܘܗܳܠܶܝܢ ܫܡܳܗ̈ܶܐ ܕܐ̱ܢܳܫ̈ܳܐ ܕܶܐܬ݂ܢܟܶܠܘ ܥܠܰܘܗܝ. ܙܰܟܽܘܪ ܒܰܪ ܫܶܡܥܰܬ݂ ܥܰܡܽܘܢܳܝܬܳܐ. ܘܝܳܗܽܘܙܳܒܳܪ ܒܰܪ ܢܛܽܘܪܽܘܬ݂ ܡܽܘܐܳܒܳܝܬܳܐ. ܘܰܒܢܰܘ̈ܗܝ. ܘܣܽܘܓ݂ܳܐܐ ܕܐ̱ܢܳܫ̈ܳܐ ܕܶܐܬ݂ܢܟܶܠܘ ܥܠܰܘܗܝ</VERS>
      <VERS vnumber="27">ܘܫܰܪܟܳܐ ܕܰܚܛܳܗ̈ܶܐ ܕܰܥܒܰܕ݂ ܒܒܰܝܬܶܗ ܕܡܳܪܝܳܐ. ܗܳܐ ܗܶܢܽܘܢ ܟܬܺܝܒܺܝܢ ܥܰܠ ܡܰܕ݂ܪܳܫܳܐ ܕܰܣܦܰܪ ܡܰܠ̈ܟܶܐ. ܘܰܐܡܠܶܟ݂ ܐܳܡܽܘܨܺܝܳܐ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="25">
      <VERS vnumber="1">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܐܰܡܽܘܨܺܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܝܳܗܽܘܥܰܕܳܢ ܡܶܢ ܐܽܘܪܺܫܠܶܡ</VERS>
      <VERS vnumber="2">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܒܰܠܚܽܘܕ݂ ܠܳܐ ܒܠܶܒܳܐ ܫܰܠܡܳܐ.</VERS>
      <VERS vnumber="3">ܘܰܗܘܳܐ ܕܟܰܕ݂ ܥܶܫܢܰܬ݂ ܡܰܠܟܽܘܬ݂ܳܐ ܒܺܐܝܕܶܗ. ܩܰܛܶܠ ܠܥܰܒܕܰܘ̈ܗܝ ܕܰܩܛܰܠܘ ܠܡܰܠܟܳܐ ܐܰܒܽܘܗܝ</VERS>
      <VERS vnumber="4">ܘܠܰܒܢܰܝ̈ܗܽܘܢ ܕܩܳܛܽܘ̈ܠܶܐ ܠܳܐ ܩܰܛܶܠ ܡܶܛܽܠ ܕܗܳܟܰܢܳܐ ܟܬ݂ܺܝܒ ܒܣܶܦܪܳܐ ܕܢܳܡܽܘܣܶܗ ܕܡܽܘܫܶܐ. ܕܦܰܩܶܕ݂ ܡܳܪܝܳܐ. ܘܶܐܡܰܪ. ܕܠܳܐ ܢܡܽܘܬ݂ܽܘܢ ܐܰܒܳܗ̈ܶܐ ܥܰܠ ܐܰܦܰܝ̈ ܒܢܰܝ̈ܳܐ ܘܰܒܢܰܝ̈ܳܐ ܠܳܐ ܢܡܽܘܬ݂ܽܘܢ ܥܰܠ ܐܰܦܰܝ̈ ܐܰܒܳܗ̈ܶܐ. ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂</VERS>
      <VERS vnumber="5">ܘܟܰܢܶܫ ܐܰܡܽܘܨܺܝܳܐ ܠܰܕ݂ܒܶܝܬ݂ ܝܺܗܽܘܕܳܐ. ܘܰܐܩܺܝܡ ܐܶܢܽܘܢ ܠܒܶܝܬ݂ ܐܰܒܳܗܰܝ̈ܗܽܘܢ. ܠܪܰܘܖ̈ܒܳܢܰܝ ܐܰܠܦ̈ܶܐ. ܘܰܠܪܰܘܖ̈ܒܳܢܰܝ ܡܰܐܘ̈ܳܬ݂ܳܐ. ܘܰܠܟܽܠܶܗ ܝܺܗܽܘܕܳܐ ܘܒܶܢܝܳܡܶܝܢ. ܘܰܡܢܳܐ ܐܶܢܽܘܢ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܘܶܐܫܟܰܚ ܐܶܢܽܘܢ ܬܠܳܬܡܳܐܐ ܐܰܠܦܺܝ̈ܢ ܓܰܒܖ̈ܶܐ. ܥܠܰܝ̈ܡܶܐ ܢܳܦܩܰܝ̈ ܠܰܩܪܳܒܳܐ. ܫܳܡܛܰܝ̈ ܣܰܝ̈ܦܶܐ. ܘܰܐܚܺܝ̈ܕܰܝ ܣܰܟܖ̈ܶܐ.</VERS>
      <VERS vnumber="6">ܘܶܐܓܰܪ ܡܶܢ ܝܺܣܪܳܐܶܝܠ. ܡܳܐܐ ܐܰܠܦܺܝ̈ܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܒܰܡܳܐܐ ܟܰܟܖ̈ܺܝܢ ܟܶܣܦܳܐ.</VERS>
      <VERS vnumber="7">ܘܰܢܒܺܝܶܗ ܕܡܳܪܝܳܐ ܐܶܬ݂ܳܐ ܠܘܳܬ݂ܶܗ. ܘܶܐܡܰܪ ܠܶܗ ܡܰܠܟܳܐ. ܠܳܐ ܢܶܥܽܘܠ ܥܰܡܳܟ݂ ܟܽܠܶܗ ܚܰܝܠܳܐ ܕܺܝܣܪܳܐܶܝܠ. ܡܶܛܽܠ ܕܠܳܐ ܐܺܝܬ݂ ܡܳܪܝܳܐ ܥܰܡ ܟܽܠܶܗ ܝܺܣܪܳܐܶܝܠ. ܘܠܳܐ ܥܰܡ ܟܽܠܗܽܘܢ ܕܒܶܝܬ݂ ܐܰܦܪܶܝܡ.</VERS>
      <VERS vnumber="8">ܡܶܛܽܠ ܕܰܐܢ̱ܬ ܥܳܐܶܠ ܠܡܶܥܒܰܕ݂ ܩܪܳܒܳܐ. ܪܳܡܶܐ ܠܳܟ݂ ܡܳܪܝܳܐ ܩܕ݂ܳܡ ܒܥܶܠܕܒܳܒܰܝ̈ܟ. ܡܶܛܽܠ ܕܠܳܐ ܫܰܒܰܚܬ ܠܡܳܪܝܳܐ. ܕܗܽܘܝܽܘ ܥܳܕ݂ܽܘܪܳܐ ܘܰܡܪܺܝܡܳܢܳܐ</VERS>
      <VERS vnumber="9">ܘܶܐܡܰܪ ܐܰܡܽܘܨܺܝܳܐ ܠܰܢܒܺܝܶܗ ܕܡܳܪܝܳܐ. ܡܳܢܳܐ ܥܶܒܕܶܬ݂ ܣܰܟܠܽܘܬܳܐ. ܕܗܳܠܶܝܢ ܡܳܐܐ ܟܰܟܖ̈ܺܝܢ ܝܶܗܒܶܬ݂ ܠܓܰܒܖ̈ܶܐ ܕܺܝܣܪܳܐܶܝܠ. ܘܶܐܡܰܪ ܠܶܗ ܢܒܺܝܶܗ ܕܰܐ‌ܠܳܗܳܐ. ܐܺܝܬ݂ ܠܡܳܪܳܟ݂ ܐܰ‌ܠܳܗܳܐ. ܠܡܶܬܰܠ ܠܳܟ݂ ܣܰܓܺܝ ܡܶܢ ܗܳܢܳܐ. ܐܰܥܦܳܐ ܥܰܠ ܡܶܕܶܡ ܕܝܰܗܒܬ</VERS>
      <VERS vnumber="10">ܘܰܦܪܰܫ ܐܶܢܽܘܢ ܐܰܡܽܘܨܺܝܳܐ ܠܓܰܒܖ̈ܶܐ ܕܶܐܬ݂ܰܘ ܠܘܳܬ݂ܶܗ ܡܶܢ ܒܶܝܬ݂ ܐܰܦܪܶܝܡ. ܠܡܺܐܙܰܠ ܠܕ݂ܽܘܟܰܬ݂ܗܽܘܢ. ܘܶܐܬܬܰܩܦܰܬ݂ ܚܶܡܬܶܗ ܛܳܒ. ܒܰܕ݂ܒܶܝܬ݂ ܝܺܣܪܳܐܶܝܠ. ܘܰܐܗܦܶܟ݂ ܐܶܢܽܘܢ ܠܕ݂ܽܘܟܰܬ݂ܗܽܘܢ ܒܚܶܡܬ݂ܳܐ ܕܪܽܘܓܙܶܗ.</VERS>
      <VERS vnumber="11">ܐܰܡܽܘܨܺܝܳܐ ܐܶܬ݂ܓܰܢ̱ܒܰܪ. ܘܰܕ݂ܒܰܪ ܥܰܡܶܗ. ܘܶܐܙܰܠ ܠܢܰܚܠܳܐ ܕܡܶܠܚܳܐ. ܘܩܰܛܶܠ ܘܰܚܪܰܒ ܠܰܒܢܰܝ̈ ܛܽܘܪܳܐ ܕܰܓܒܶܠ. ܥܶܣܪܳܐ ܐܰܠܦܺܝ̈ܢ</VERS>
      <VERS vnumber="12">ܘܥܶܣܪܳܐ ܐܰܠܦܺܝ̈ܢ ܟܰܕ݂ ܚܰܝ݂ܺܝ݂ܢ. ܐܶܚܰܕ݂ܘ ܐܶܢܽܘܢ ܒܢܰܝ̈ ܝܺܗܽܘܕܳܐ. ܘܰܐܝܬܺܝܘ ܐܶܢܽܘܢ ܠܪܺܝܫ ܟܺܐܦ̈ܶܐ. ܘܟܽܠܗܽܘܢ ܐܶܬ݂ܰܘ ܟܰܕ݂ ܐܰܣܺܝܪܺܝܢ ܒܫܺܫ̈ܠܳܬܳܐ</VERS>
      <VERS vnumber="13">ܘܰܒܢܰܝ̈ ܓܰܢ̱ܒܳܖ̈ܶܐ ܕܰܫܒܳܐ ܐܰܡܽܘܨܺܝܳܐ. ܟܰܕ݂ ܐܶܙܰܠ ܠܰܩܪܳܒܳܐ. ܐܰܫܠܶܛ ܐܶܢܽܘܢ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܰܒܫܳܡܖ̈ܝܶܐ ܕܥܰܡ̈ܡܶܐ. ܘܰܚܪܰܒܘ ܡܶܢܗܶܝܢ ܡܶܢ ܩܽܘܖ̈ܝܳܐ ܬܠܳܬܳܐ ܐܰܠܦܺܝ̈ܢ ܘܒܰܙܘ ܒܶܙܬ݂ܳܐ ܣܰܓܺܝܐܬ݂ܳܐ</VERS>
      <VERS vnumber="14">ܘܰܗܘܳܐ ܡܶܢ ܒܳܬܰܪ ܕܶܐܬܳܐ ܐܰܡܽܘܨܺܝܳܐ ܟܰܕ݂ ܗܦܰܟ݂ ܠܡܶܚܪܰܒ ܠܰܐܕܽܘܡܳܝ̈ܶܐ. ܐܰܝܬܺܝܘ ܠܶܗ ܐܰܠܳܗ̈ܶܐ ܕܰܒܢܰܝ̈ ܛܽܘܪܳܐ ܕܰܓܒܶܠ. ܘܰܐܩܺܝܡ ܐܶܢܽܘܢ ܩܕܳܡܰܘܗܝ. ܘܰܩܕ݂ܳܡܰܝܗܽܘܢ ܣܓܶܕ݂ ܘܰܠܗܽܘܢ ܐܰܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ.</VERS>
      <VERS vnumber="15">ܘܶܐܬ݂ܚܰܡܰܬ݂ ܡܳܪܝܳܐ ܥܰܠ ܐܰܡܽܘܨܺܝܳܐ. ܘܫܰܕܰܪ ܠܘܳܬ݂ܶܗ ܢܒܺܝܳܐ. ܘܶܐܡܰܪ ܠܶܗ. ܠܡܳܢܳܐ ܨܰܠܺܝܬ ܩܕ݂ܳܡ ܐܰܠܳܗ̈ܶܐ ܕܥܰܡ̈ܡܶܐ. ܕܠܳܐ ܐܶܫܟܰܚܘ ܠܰܡܦܰܨܳܝܽܘ ܕܳܚܠܰܝ̈ܗܽܘܢ ܡܶܢ ܐܺܝܕܰܝ̈ܟ</VERS>
      <VERS vnumber="16">ܘܰܗܘܳܐ ܕܟܰܕ݂ ܡܰܠܶܠ ܥܰܡܶܗ ܢܒܺܝܳܐ. ܐܶܡܰܪ ܠܶܗ. ܣܶܓܕܬ݂ܳܐ ܕܩܰܝ̈ܣܶܐ ܠܡܰܠ̈ܟܶܐ ܐܶܬ݂ܝܰܗܒܰܬ݂ ܘܰܦܪܰܩ ܠܶܗ ܢܒܺܝܳܐ ܡܶܢܶܗ ܘܶܐܡܰܪ ܠܶܗ. ܘܳܝ ܠܳܟ݂. ܕܗܳܐ ܐܶܬ݂ܡܰܠܰܟ݂ ܥܠܰܝܟ ܡܳܪܝܳܐ ܡܶܠܟܳܐ ܒܺܝܫܳܐ ܠܡܰܘܒܳܕ݂ܽܘܬܳܟ݂. ܘܠܳܐ ܫܡܰܥܬ ܒܩܳܠܝ</VERS>
      <VERS vnumber="17">ܘܶܐܬ݂ܡܰܠܰܟ݂ ܐܰܡܽܘܨܺܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܫܰܕܰܪ ܠܘܳܬ݂ ܝܽܘܐܳܫ ܒܰܪ ܝܳܗܽܘܐܳܚܳܙ ܒܰܪ ܝܳܗܽܘ ܡܰܠܟܳܐ ܕܺܝܣܪܳܐܶܝܠ. ܘܶܐܡܰܪ ܠܶܗ. ܬܳܐ ܢܶܚܙܶܐ ܐܰܦ̈ܶܐ ܚܰܕ݂ ܕܚܰܕ݂</VERS>
      <VERS vnumber="18">ܘܫܰܕܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܠܘܳܬ݂ ܐܰܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ ܘܶܐܡܰܪ ܠܶܗ. ܚܰܘܚܳܐ ܕܺܐܝܬ݂ ܒܠܶܒܢܳܢ ܫܰܕܰܪ ܠܘܳܬ݂ ܐܰܪܙܳܐ ܕܺܐܝܬ݂ ܒܠܶܒܢܳܢ. ܘܶܐܡܰܪ ܠܶܗ. ܗܰܒ ܒܰܪܬܳܟ݂ ܠܒܶܪܝ ܐܰܢ̱ܬܬ݂ܳܐ. ܘܥܶܒܪܰܬ݂ ܚܰܝܽܘܬ݂ܳܐ ܕܺܐܝܬ݂ ܒܠܶܒܢܳܢ. ܘܕ݂ܳܫܬܶܗ ܠܚܰܘܚܳܐ</VERS>
      <VERS vnumber="19">ܡܶܚܪܰܒ ܚܪܰܒܬ ܠܰܐܕܽܘܡܳܝ̈ܶܐ. ܡܶܛܽܠ ܗܳܢܳܐ ܝܺܪܶܒ ܠܶܒܳܟ݂. ܐܶܬ݂ܝܰܩܪ. ܘܬܶܒ ܒܒܰܝܬܳܟ݂. ܘܰܠܡܳܢܳܐ ܡܶܬ݂ܓܰܪܰܓ ܐܰܢ̱ܬ ܥܰܠ ܒܺܝܫܬܳܐ. ܕܬܶܦܶܠ ܐܰܢ̱ܬ ܘܟܽܠܶܗ ܝܺܗܽܘܕܳܐ ܥܰܡܳܟ݂.</VERS>
      <VERS vnumber="20">ܘܠܳܐ ܫܡܰܥ ܐܰܡܽܘܨܺܝܳܐ. ܘܰܣܠܶܩ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܘܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="21">ܘܰܣܠܶܩܘ. ܘܰܚܙܰܘ ܐܰܦ̈ܶܐ ܚܰܕ݂ ܕܚܰܕ݂. ܒܒܶܝܬ݂ ܫܡܶܫ ܩܪܺܝܬ݂ܳܐ. ܕܺܐܝܬ݂ ܒܰܬ݂ܚܽܘܡ ܐܰܪܥܳܐ ܕܒܶܝܬ݂ ܝܺܗܽܘܕܳܐ</VERS>
      <VERS vnumber="23">ܘܶܐܚܰܕ݂ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ. ܠܰܐܡܽܘܨܺܝܳܐ ܡܰܠܟܳܐ ܕܺܝܗܽܘܕ݂ܳܐ. ܒܒܶܝܬ݂ ܫܡܶܫ ܩܪܺܝܬ݂ܳܐ. ܘܰܐܝܬܝܽܘܗܝ ܠܽܐܘܪܺܫܠܶܡ. ܘܰܬ݂ܪܰܥ ܒܫܽܘܪܳܐ ܕܽܐܘܪܺܫܠܶܡ. ܡܶܢ ܬܰܪܥܳܐ ܕܰܐܦܪܶܝܡ. ܘܰܥܕܰܡܳܐ ܠܬܰܪܥܳܐ ܕܙܳܘܺܝܬ݂ܳܐ. ܐܰܪܒܥܡܳܐܐ ܐܰܡܺܝ̈ܢ</VERS>
      <VERS vnumber="24">ܘܰܢܣܰܒ ܟܶܣܦܳܐ ܘܕܰܗܒܳܐ. ܘܡܳܐܢ̈ܶܐ ܕܶܐܫܬܟܰܚܘ ܒܒܰܝܬܶܗ ܕܡܳܪܝܳܐ. ܥܰܡ ܡܳܐܢܰܘ̈ܗܝ ܕܥܽܘܒܳܪ ܐܰܕܽܘܡ. ܘܠܰܐܘܨܖ̈ܶܐ ܕܒܶܝܬ݂ ܡܰܠܟܳܐ. ܘܰܠܡܳܐܢ̈ܶܐ ܕܒܶܝܬ݂ ܡܰܠܟܳܐ. ܘܰܠܡܳܐܢ̈ܶܐ ܕܕܰܗܒܳܐ. ܘܰܗܦܰܟ݂ ܠܫܳܡܪܺܝܢ</VERS>
      <VERS vnumber="25">ܘܰܚܝܳܐ ܐܰܡܽܘܨܺܝܳܐ ܒܰܪ ܝܽܘܐܳܫ ܡܰܠܟܳܐ ܕܺܝܗܽܘܕ݂ܳܐ. ܡܶܢ ܒܳܬܰܪ ܕܡܺܝܬ݂ ܝܽܘܐܳܫ ܒܰܪ ܝܳܗܘܐܳܚܳܙ ܡܰܠܟܳܐ ܕܺܝܣܪܳܐܶܝܠ. ܚܰܡܫܰܥܶܣܖ̈ܶܐ ܫܢܺܝ̈ܢ</VERS>
      <VERS vnumber="26">ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܡܽܘܨܺܝܳܐ ܩܰܕ݂ܡܳܝ̈ܶܐ ܘܰܐܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ</VERS>
      <VERS vnumber="27">ܘܡܶܢ ܒܳܬܰܪ ܕܰܥܒܰܪ ܐܰܡܽܘܨܺܝܳܐ ܡܶܢ ܕܶܚܠܬܶܗ ܕܡܳܪܝܳܐ. ܐܶܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ ܢܶܟܠܳܐ ܒܽܐܘܪܺܫܠܶܡ ܘܰܥܪܰܩ ܠܰܠܟܺܝܫ ܘܫܰܕܰܪܘ ܒܳܬܪܶܗ ܠܰܠܟܺܝܫ. ܘܩܰܛܠܽܘܗܝ ܬܰܡܳܢ</VERS>
      <VERS vnumber="28">ܘܫܰܩܠܽܘܗܝ ܥܰܠ ܖ̈ܰܟܫܳܐ. ܘܩܰܒܪܽܘܗܝ ܥܰܡ ܐܰܒܳܗ̈ܳܬܶܗ ܒܰܩܪܺܝܬ݂ܳܐ ܕܕܰܘܺܝܕ݂. </VERS>
    </CHAPTER>
    <CHAPTER cnumber="26">
      <VERS vnumber="1">ܘܰܕ݂ܒܰܪܘ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܠܥܽܘܙܺܝܳܐ ܒܪܶܗ. ܒܰܪ ܫܶܬܬܰܥܶܣܪܶܐ ܗܘܳܐ ܫܢܺܝ̈ܢ. ܘܰܐܩܺܝܡܽܘܗܝ ܒܡܰܠܟܽܘܬ݂ܳܐ. ܒܳܬܰܪ ܐܰܒܽܘܗܝ ܐܰܡܽܘܨܺܝܳܐ</VERS>
      <VERS vnumber="2">ܗܽܘ ܒܢܳܐ ܠܰܐܝܠܰܬ݂. ܘܦܰܢܝܳܗ̇ ܠܰܕ݂ܒܶܝܬ݂ ܝܺܗܽܘܕܳܐ. ܡܶܢ ܒܳܬܰܪ ܕܰܫܟܶܒ ܡܰܠܟܳܐ ܥܰܡ ܐܰܒܳܗ̈ܳܬܶܗ</VERS>
      <VERS vnumber="3">ܥܽܘܙܺܝܳܐ ܒܰܪ ܫܶܬܬܰܥܶܣܖ̈ܶܐ ܗܘܳܐ ܫܢܺܝ̈ܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܚܰܡܫܺܝܢ ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ. ܘܰܫܡܳܐ ܕܶܐܡܶܗ ܐܶܠܥܳܣܳܐ ܡܶܢ ܐܽܘܪܺܫܠܶܡ</VERS>
      <VERS vnumber="4">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ</VERS>
      <VERS vnumber="5">ܘܰܗܘܳܐ ܡܨܰܠܶܐ ܩܕܳܡܰܘܗܝ. ܒܝܰܘ̈ܡܰܝ ܙܟܰܪܝܳܐ. ܕܰܗܘܳܐ ܡܦܺܝܣ ܠܶܗ ܒܕܶܚܠܬܶܗ ܕܡܳܪܝܳܐ. ܘܰܗܘܳܐ ܡܳܪܝܳܐ ܡܰܬ݂ܩܶܢ ܟܽܠܗܶܝܢ ܐܽܘܖ̈ܚܳܬܶܗ</VERS>
      <VERS vnumber="6">ܘܰܢܦܰܩ ܘܶܐܬ݂ܟܰܬܰܫ ܥܰܡ ܦܠܶܫܬܳܝ̈ܶܐ. ܘܰܬ݂ܪܰܥ ܫܽܘܪܳܐ ܕܓܳܬ݂ ܘܰܕ݂ܥܳܐܙܳܐ ܘܕܰܐܫܕܽܘܕ݂</VERS>
      <VERS vnumber="7">ܘܰܗܘܳܐ ܐܳܙܶܠ ܫܡܶܗ. ܥܕܰܡܳܐ ܠܰܐܪܥܳܐ ܕܡܶܨܪܶܝܢ. ܡܶܛܽܠ ܕܡܰܣܓܶܐ ܗܘܳܐ ܠܡܶܥܒܰܕ݂ ܩܪܳܒܳܐ</VERS>
      <VERS vnumber="8">ܘܰܒܢܳܐ ܠܶܗ ܥܽܘܙܺܝܳܐ ܡܰܓ̈ܕܠܶܐ ܒܽܐܘܪܺܫܠܶܡ. ܥܰܠ ܬܰܪܥܳܐ ܕܙܳܘܺܝܬ݂ܳܐ. ܘܥܰܠ ܬܰܪܥܳܐ ܡܰܥܪܒܳܝܳܐ. ܘܰܚܙܰܩ ܐܶܢܽܘܢ ܒܩܰܖ̈ܢܳܬ݂ܗܽܘܢ ܒܰܩܠܺܝܕ̈ܶܐ ܕܦܰܪܙܠܳܐ</VERS>
      <VERS vnumber="9">ܘܰܒܢܳܐ ܡܰܓ̈ܕܠܶܐ ܣܰܓܺܝ̈ܐܶܐ ܒܩܽܘܖ̈ܝܳܐ ܕܰܗܘܰܝ̈ ܠܶܗ. ܘܰܥܒܰܕ݂ ܠܶܗ ܒܺܝܖ̈ܳܬ݂ܳܐ ܣܰܓܺܝ ܡܶܛܽܠ ܕܢܶܟ݂ܣ̈ܶܐ ܣܰܓܺܝ̈ܐܶܐ ܐܺܝܬ݂ ܗܘܰܘ ܠܶܗ. ܘܰܒܦܰܩ̈ܥܳܬ݂ܳܐ ܘܰܒܛܽܘܖ̈ܶܐ. ܐܰܟܳܖ̈ܶܐ ܘܦܰܠܳܚ̈ܶܐ ܗܘܰܘ ܠܶܗ. ܡܶܛܽܠ ܕܩܶܢܝܳܢܳܐ ܣܰܓܺܝ ܗܘܳܐ ܠܶܗ</VERS>
      <VERS vnumber="11">ܘܰܗܘܰܘ ܠܥܽܘܙܺܝܳܐ. ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ ܥܳܒܕ݂ܰܝ̈ ܩܪܳܒܳܐ</VERS>
      <VERS vnumber="12">ܒܡܶܢܝܳܢܳܐ ܬܠܳܬܺܝܢ ܘܰܬܪܶܝܢ ܐܰܠܦܺܝ̈ܢ ܘܫܶܬܡܳܐܐ</VERS>
      <VERS vnumber="13">ܘܰܐ̱ܚܖ̈ܳܢܶܐ ܥܳܡܖ̈ܰܝ ܕܰܒܪܳܐ ܗܘܰܘ ܠܶܗ ܬܠܳܬܡܳܐܐ ܐܰܠܦܺܝ̈ܢ. ܘܓܰܒܖ̈ܶܐ ܐܳܣܖ̈ܰܝ ܣܰܝܦܳܐ. ܗܘܰܘ ܠܶܗ ܫܰܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ</VERS>
      <VERS vnumber="14">ܕܰܗܘܰܘ ܩܳܝܡܺܝܢ ܟܽܠ ܝܽܘܡ. ܘܢܳܛܪܺܝܢ ܠܡܰܠܟܳܐ</VERS>
      <VERS vnumber="15">ܘܰܢܦܰܩ ܫܡܶܗ ܒܟܽܠܗܶܝܢ ܡܕ݂ܺܝ̈ܢܳܬ݂ܳܐ. ܥܕܰܡܳܐ ܕܰܐܣܓܺܝ ܗܘܳܐ ܠܡܶܥܬܰܪ</VERS>
      <VERS vnumber="16">ܘܟܰܕ݂ ܥܬܰܪ ܗܘܳܐ ܒܢܶܟ݂ܣ̈ܶܐ. ܐܶܬܬܪܺܝܡܰܬ݂ ܪܽܘܚܶܗ ܛܳܒ. ܘܟܰܕܶܒ ܒܡܳܪܝܳܐ ܐܰܠܳܗܶܗ. ܘܥ̣ܰܠ ܗܘܳܐ ܠܗܰܝܟܠܳܐ ܕܡܳܪܝܳܐ ܠܡܰܣܳܩܽܘ ܩܰܛܖ̈ܽܘܩܶܐ ܕܒܶܣ̈ܡܶܐ</VERS>
      <VERS vnumber="17">ܘܥ̣ܰܠ ܗܘܳܐ ܒܳܬܪܶܗ ܥܽܘܙܺܝܳܐ ܟܳܗܢܳܐ. ܘܶܐܡܰܪ ܠܶܗ</VERS>
      <VERS vnumber="18">ܠܳܐ ܗܘܳܬ݂ ܕܺܝܠܳܟ݂ ܡܰܠܟܳܐ ܕܽܘܟܬܳܐ. ܘܳܐܦܠܳܐ ܘܳܠܶܐ ܠܳܟ݂ ܕܬܰܣܶܩ ܒܶܣ̈ܡܶܐ ܥܰܠ ܡܰܕ݂ܒܚܳܐ</VERS>
      <VERS vnumber="19">ܘܒܳܗ̇ ܒܫܳܥܬ݂ܳܐ ܐܶܙܕܥܶܦ ܥܽܘܙܺܝܳܐ ܡܰܠܟܳܐ ܥܰܠ ܟܳܗ̈ܢܶܐ. ܘܰܦܩܰܕ݂ ܕܢܰܦܩܽܘܢ ܐܶܢܽܘܢ ܡܶܢ ܒܶܝܬ݂ ܡܰܩܕܫܳܐ. ܘܒܳܗ̇ ܒܫܳܥܬ݂ܳܐ ܗܳܝ. ܓܰܪܒܳܐ ܢܦܰܩ ܡܶܢ ܒܶܝܬ݂ ܡܰܩܕܫܳܐ. ܘܰܢܦܰܠ ܥܰܠ ܒܶܝܬ݂ ܥܰܝܢܰܘ̈ܗܝ ܕܡܰܠܟܳܐ ܥܽܘܙܺܝܳܐ. ܟܰܕ݂ ܥܰܠ ܠܰܡܩܰܪܳܒܽܘ ܒܶܣ̈ܡܶܐ ܒܒܰܝܬܶܗ ܕܡܳܪܝܳܐ</VERS>
      <VERS vnumber="20">ܘܶܐܬ݂ܦܢܺܝ ܠܘܳܬ݂ܶܗ ܥܽܘܙܺܝܳܐ ܟܳܗܢܳܐ ܘܫܰܪܟܳܐ ܕܟܳܗ̈ܢܶܐ. ܘܰܚܙܰܘ ܕܡܶܣܬܰܪܗܰܒ ܗܘܳܐ ܠܡܶܦܰܩ. ܡܶܛܽܠ ܕܺܝܕܰܥ ܕܰܡܚܳܝܗܝ ܡܳܪܝܳܐ</VERS>
      <VERS vnumber="21">ܘܰܗܘܳܐ ܥܽܘܙܺܝܳܐ ܡܰܠܟܳܐ ܝܳܬ݂ܶܒ ܒܓܰܪܒܶܗ ܥܕܰܡܳܐ ܠܡܰܘܬܶܗ. ܘܝܳܬ݂ܶܒ ܗܘܳܐ ܒܒܰܝܬܳܐ ܕܰܚܕ݂ܳܝܽܘܬ݂ܳܐ ܟܰܕ݂ ܓܪܶܒ. ܡܶܛܽܠ ܕܓܰܕܶܦ ܗܘܳܐ ܥܰܠ ܒܰܝܬܶܗ ܕܡܳܪܝܳܐ. ܘܝܽܘܬ݂ܳܡ ܒܪܶܗ ܫܰܠܺܝܛ ܗܘܳܐ ܥܰܠ ܒܰܝܬܶܗ ܕܡܰܠܟܳܐ. ܘܕ݂ܳܐܶܢ ܗܘܳܐ ܠܥܰܡܳܐ ܕܰܐܪܥܳܐ</VERS>
      <VERS vnumber="22">ܘܫܰܪܟܳܐ ܕܦܶܬܓܳܡܰܘ̈ܗܝ ܕܥܽܘܙܺܝܳܐ. ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܶܐܫܰܥܝܳܐ ܒܪܶܗ ܕܰܐܡܽܘܨ ܢܒܺܝܳܐ</VERS>
      <VERS vnumber="23">ܘܰܫܟܶܒ ܥܽܘܙܺܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܶܝܬ݂ ܩܒܽܘܖ̈ܶܐ. ܠܳܐ ܒܰܩܒܽܘܪܬܳܐ ܕܡܰܠ̈ܟܶܐ. ܡܶܛܽܠ ܕܳܐܡܪܺܝܢ ܕܓܰܪܒܰܐ ܗ̱ܘ. ܘܰܐܡܠܶܟ݂ ܝܽܘܬ݂ܳܡ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="27">
      <VERS vnumber="1">ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܝܽܘܬ݂ܳܡ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ. ܝܶܪܽܘܫܳܐ ܒܰܪܬ݂ ܨܳܕܽܘܩ</VERS>
      <VERS vnumber="2">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܥܽܘܙܺܝܳܐ ܐܰܒܽܘܗܝ ܒܰܠܚܽܘܕ݂ ܠܳܐ ܥܰܠ ܠܒܰܝܬܶܗ ܕܡܳܪܝܳܐ. ܘܰܥܕܰܡܳܐ ܠܗܳܫܳܐ ܥܰܡܳܐ ܡܚܰܒܠܺܝܢ ܗܘܰܘ</VERS>
      <VERS vnumber="3">ܘܗܽܘ ܒܢܳܐ ܬܰܪܥܳܐ ܕܒܰܝܬܶܗ ܕܡܳܪܝܳܐ ܥܶܠܳܝܳܐ. ܘܳܐܦ ܒܫܽܘܪܳܐ ܕܶܐܬ݂ܓܡܰܪ. ܒܢܳܐ ܣܰܓܺܝ ܛܳܒ</VERS>
      <VERS vnumber="4">ܘܩܽܘܖ̈ܝܳܐ ܒܢܳܐ ܒܰܐܪܥܳܐ ܕܺܝܗܽܘܕ݂ܳܐ ܘܰܒܚܰܪܫܰܬ݂ ܒܢܳܐ ܒܺܝܖ̈ܳܬ݂ܳܐ ܘܡܰܓ̈ܕܠܶܐ</VERS>
      <VERS vnumber="5">ܘܗܽܘ ܐܶܬ݂ܟܰܬܰܫ ܗܘܳܐ ܥܰܡ ܥܰܡܳܐ ܕܰܒܢܰܝ̈ ܥܰܡܽܘܢ. ܘܶܐܬܬܰܩܰܦ ܥܠܰܝܗܽܘܢ. ܘܝܰܗܒܘ ܠܶܗ ܒܢܰܝ̈ ܥܰܡܽܘܢ ܒܫܰܢ̱ܬܳܐ ܗܳܝ. ܡܳܐܐ ܟܰܟܖ̈ܺܝܢ ܕܟܶܣܦܳܐ. ܘܥܶܣܪܳܐ ܐܰܠܦܺܝ̈ܢ ܟܽܘܖ̈ܶܐ ܕܚ̈ܶܛܶܐ. ܘܥܶܣܪܳܐ ܐܰܠܦܺܝ̈ܢ ܟܽܘܖ̈ܶܐ ܕܰܣܥܳܖ̈ܶܐ. ܗܳܢܳܐ ܟܽܠܶܗ ܩܽܘܪܒܳܢܳܐ. ܚܫܰܒܘ ܘܩܰܪܶܒܘ ܠܶܗ ܒܢܰܝ̈ ܥܰܡܽܘܢ</VERS>
      <VERS vnumber="6">ܘܰܒܫܰܢ̱ܬܳܐ ܕܬܰܪܬܶܝܢ ܘܕܰܬ݂ܠܳܬ݂. ܐܶܬ݂ܥܰܫܰܢ ܝܽܘܬ݂ܳܡ. ܡܶܛܽܠ ܕܰܐܬ݂ܩܶܢ ܐܽܘܖ̈ܚܳܬܶܗ ܩܕ݂ܳܡ ܡܳܪܝܳܐ ܐܰܠܳܗܶܗ</VERS>
      <VERS vnumber="7">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܬ݂ܳܡ. ܘܟܽܠܗܽܘܢ ܩܖ̈ܳܒܰܘܗܝ ܐܘܖ̈ܚܳܬܶܗ. ܗܶܢܽܘܢ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ</VERS>
      <VERS vnumber="8">ܘܰܫܟܶܒ ܝܽܘܬ݂ܳܡ ܥܰܡ ܐܰܒܳܗܰܘ̈ܗܝ. ܘܶܐܬ݂ܩܒܰܪ ܒܰܩܪܺܝܬ݂ܳܐ ܕܕܰܘܺܝܕ݂. ܘܰܐܡܠܶܟ݂ ܐܳܚܳܙ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="28">
      <VERS vnumber="1">ܒܰܪ ܥܶܣܪܺܝܢ ܗܘܳܐ ܘܚܰܡܶܫ ܫܢܺܝ̈ܢ ܐܳܚܳܙ ܟܰܕ݂ ܐܰܡܠܶܟ݂. ܘܫܶܬܬܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܠܳܐ ܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ ܐܰܠܳܗܶܗ. ܐܰܝܟ݂ ܕܰܘܺܝܕ݂ ܐܰܒܽܘܗܝ</VERS>
      <VERS vnumber="2">ܘܗܰܠܶܟ݂ ܒܽܐܘܖ̈ܚܳܬ݂ܳܐ ܕܡܰܠ̈ܟܶܐ ܕܺܝܣܪܳܐܶܝܠ. ܘܳܐܦ ܡܰܕ݂ܒܚ̈ܶܐ ܥܒܰܕ݂ ܠܰܦܬܰܟ݂ܖ̈ܶܐ</VERS>
      <VERS vnumber="3">ܘܰܐܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ ܒܢܰܚ̈ܠܶܐ ܪܰܘܖ̈ܒܶܐ. ܘܰܐܥܒܰܪ ܒܪܶܗ ܒܢܽܘܪܳܐ. ܐܰܝܟ݂ ܢܳܡܽܘܣܳܐ ܕܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ</VERS>
      <VERS vnumber="4">ܘܕܰܒܰܚ. ܘܰܐܣܶܩ ܩܰܛܖ̈ܽܘܩܶܐ ܕܒܶܣ̈ܡܶܐ ܥܰܠ ܡܰܕ݂ܒܚ̈ܶܐ ܘܥܰܠ ܥܠܰܘ̈ܳܬ݂ܳܐ. ܘܰܬ݂ܚܶܝܬ݂ ܟܽܠ ܐܺܝ̈ܠܳܢܶܐ ܫܰܦܺܝܖ̈ܶܐ</VERS>
      <VERS vnumber="5">ܘܰܐܫܠܡܶܗ ܡܳܪܝܳܐ ܐܰ‌ܠܳܗܳܐ ܒܺܐܝܕ݂ܳܐ ܕܡܰܠܟܳܐ ܕܰܐܕܽܘܡ ܘܰܚܪܰܒ ܡܶܢܶܗ ܚܰܪܒܳܐ ܣܰܓܺܝ ܘܰܫܒܳܐ ܡܶܢܶܗ ܫܒܺܝܬ݂ܳܐ ܪܰܒܬܳܐ. ܘܶܐܬ݂ܰܘ ܠܕܰܪܡܣܽܘܩ. ܘܳܐܦ ܒܺܐܝ̈ܕܰܝ ܡܰܠܟܳܐ ܕܺܝܣܪܳܐܶܝܠ ܐܶܫܬܠܶܡ. ܘܰܚܪܰܒ ܡܶܢܶܗ ܚܰܪܒܳܐ ܪܰܒܬܳܐ</VERS>
      <VERS vnumber="6">ܘܩܰܛܶܠ ܦܩܰܚ ܒܰܪ ܪܽܘܡܰܠܝܳܐ. ܡܶܢ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܡܳܐܐ ܘܥܶܣܪܺܝܢ ܐܰܠܦܺܝ̈ܢ ܒܝܰܘܡܳܐ ܚܰܕ݂. ܟܽܠܗܽܘܢ ܓܰܒܖ̈ܶܐ ܓܰܢ̱ܒܳܖ̈ܰܝ ܚܰܝܠܳܐ. ܥܰܠ ܕܰܫܒܰܩܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ</VERS>
      <VERS vnumber="7">ܘܰܩܛܰܠ ܠܙܰܟ݂ܪܺܝ ܓܰܢ̱ܒܳܪܳܐ ܕܒܶܝܬ݂ ܐܰܦܪܶܝܡ. ܘܠܰܡܥܰܣܝܳܐ ܒܰܪ ܡܰܠܟܳܐ. ܘܠܰܥܙܰܪܩܺܝ ܪܰܒ ܒܰܝܬܳܐ. ܘܠܰܐܠܩܳܢܳܐ ܬܶܢܝܳܢܳܐ ܕܡܰܠܟܳܐ</VERS>
      <VERS vnumber="8">ܘܰܫܒܰܘ ܒܢܰܝ̈ ܝܺܣܪܳܐܶܝܠ ܡܶܢ ܐܰܚܰܝ̈ܗܽܘܢ. ܐ̱ܢܳܫ̈ܳܐ ܡܰܐܬܶܝܢ ܐܰܠܦܺܝ̈ܢ. ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ. ܘܳܐܦ ܫܒܺܝܬ݂ܳܐ ܣܰܓܺܝ ܒܰܙܘ ܡܶܢܗܽܘܢ. ܘܰܐܝܬܝܽܘܗ̇ ܠܰܫܒܺܝܬ݂ܳܐ ܠܫܳܡܪܺܝܢ</VERS>
      <VERS vnumber="9">ܘܬܰܡܳܢ ܗܘܳܐ ܢܒܺܝܶܗ ܕܡܳܪܝܳܐ. ܥܰܕܽܘ ܫܡܶܗ. ܘܰܢܦܰܩ ܩܕ݂ܳܡ ܚܰܝܠܳܐ ܕܶܐܬܳܐ ܠܫܳܡܪܺܝܢ. ܘܶܐܡܰܪ. ܡܶܛܽܠ ܕܰܪܓܶܙ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ ܥܰܠ ܕܒܶܝܬ݂ ܝܺܗܽܘܕܳܐ. ܘܰܐܫܠܶܡ ܐܶܢܽܘܢ ܒܺܐܝ̈ܕܰܝܟܽܘܢ. ܚܪܰܒܬܽܘܢ ܐܶܢܽܘܢ. ܘܠܳܐ ܚܳܣܬܽܘܢ ܥܠܰܝܗܽܘܢ</VERS>
      <VERS vnumber="10">ܘܳܐܦ ܗܳܫܳܐ ܟܳܬ݂ܫܺܝܢ ܐ̱ܢܬܽܘܢ ܕܢܶܗܘܽܘܢ ܠܟܽܘܢ ܥܰܒܕ̈ܶܐ ܘܰܐܡ̈ܗܳܬ݂ܳܐ. ܘܳܐܦ ܗܳܫܳܐ ܐܰܢ̱ܬܽܘܢ ܝܳܕ݂ܥܺܝܢ ܐ̱ܢܬܽܘܢ ܕܰܚܛܺܝܬ݂ܳܐ ܗܳܕ݂ܶܐ. ܩܕ݂ܳܡ ܡܳܪܝܳܐ ܐܰܠܳܗܟܽܘܢ ܚܛܰܝܬܽܘܢ</VERS>
      <VERS vnumber="11">ܘܳܐܦ ܗܳܫܳܐ ܫܽܘܡܥܽܘܢܝ. ܘܰܐܗܦܶܟ݂ܘ ܫܒܺܝܬ݂ܳܐ ܕܰܫܒܰܝܬܽܘܢ ܡܶܢ ܐܰܚܰܝ̈ܟܽܘܢ ܕܰܠܡܳܐ ܕܶܝܢ ܬܶܣܰܩ ܚܶܡܬܶܗ ܕܡܳܪܝܳܐ ܥܠܰܝܟܽܘܢ</VERS>
      <VERS vnumber="12">ܘܩܳܡܘ ܓܰܒܖ̈ܶܐ ܡܶܢ ܪܺܝܫܳܐ ܕܒܶܝܬ݂ ܐܰܦܪܶܝܡ. ܥܰܙܰܪܝܳܐ. ܘܝܽܘܚܰܢܳܐ. ܘܰܒܪܰܟܝܳܐ ܒܰܪ ܡܩܰܪܝܳܐ</VERS>
      <VERS vnumber="13">ܘܳܐܡܪܺܝܢ ܠܗܽܘܢ. ܕܠܳܐ ܬܰܥܠܽܘܢ ܫܒܺܝܬ݂ܳܐ ܗܳܕ݂ܶܐ ܠܗܳܪܟܳܐ. ܡܶܛܽܠ ܕܠܳܐ ܢܶܚܛܶܐ ܬܽܘܒ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܰܐܢ̱ܬܽܘܢ ܐܳܡܪܺܝܢ ܐ̱ܢܬܽܘܢ. ܢܰܘܣܶܦ ܚܰܘ̈ܒܰܝܢ ܘܥܰܠ ܚܛܳܗܰܝ̈ܢ. ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܛܳܒ</VERS>
      <VERS vnumber="14">ܘܰܐܗܦܟ݂ܽܘܗ̇ ܠܰܫܒܺܝܬ݂ܳܐ ܟܽܠܳܗ̇ ܠܽܐܘܪܺܫܠܶܡ</VERS>
      <VERS vnumber="15">ܘܰܐܘܣܶܦ ܠܰܡܟܰܕܳܒܽܘ ܒܡܳܪܝܳܐ ܟܰܕܳܒܽܘܬ݂ܳܐ.</VERS>
      <VERS vnumber="16">ܗܽܘ ܡܰܠܟܳܐ ܐܳܚܳܙ. ܘܕܰܒܰܚ ܠܰܐܠܳܗܰܝ̈ ܕܰܪܡܣܽܘܩ ܘܶܐܡܰܪ ܠܗܽܘܢ. ܐܰܢ̱ܬܽܘܢ ܐܶܢܽܘܢ ܐܰܠܳܗܰܝ̈ ܘܡܳܖ̈ܰܝ. ܠܟܽܘܢ ܕܳܚܶܠ ܐ̱ܢܳܐ. ܘܰܠܟܽܘܢ ܡܕܰܒܰܚ ܐ̱ܢܳܐ. ܘܗܽܘ ܗܘܳܐ ܬܽܘܩܠܬ݂ܳܐ ܠܺܝܗܽܘܕ݂ܳܐ. ܘܰܐܚܛܺܝ ܠܟܽܠܶܗ ܥܰܡܳܐ ܕܺܝܗܽܘܕ݂ܳܐ</VERS>
      <VERS vnumber="17">ܘܟܰܢܶܫ ܐܳܚܳܙ ܠܟܽܠܗܽܘܢ ܡܳܐܢ̈ܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܘܩܰܨܶܨ ܡܳܐܢ̈ܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ. ܘܶܐܚܰܕ݂ ܬܰܖ̈ܥܶܐ ܓܰܘܳܝ̈ܶܐ ܘܒܰܖ̈ܳܝܶܐ ܕܺܐܝܬ݂ ܗܘܰܘ ܒܒܰܝܬܶܗ ܕܡܳܪܝܳܐ</VERS>
      <VERS vnumber="18">ܘܰܥܒܰܕ݂ ܠܶܗ ܡܰܕ݂ܒܚ̈ܶܐ ܒܟܽܠ ܙܳܘ̈ܝܳܬ݂ܳܐ ܕܺܐܝܬ݂ ܒܽܐܘܪܺܫܠܶܡ. ܘܰܒܟܽܠ ܩܪܶܐ ܘܰܩܪܶܐ ܕܺܐܝܬ݂ ܒܶܝܬ ܝܺܗܽܘܕܳܐ ܘܰܥܒܰܕ݂ ܗܘܳܐ ܕܶܒܚ̈ܶܐ ܠܰܡܕܰܒܳܚܽܘ ܠܰܐܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="19">ܒܶܗ ܒܙܰܒܢܳܐ ܗܰܘ ܫܰܕܰܪ ܗܘܳܐ ܡܰܠܟܳܐ ܐܳܚܳܙ. ܠܘܳܬ݂ ܡܰܠܟܳܐ ܕܳܐܬܽܘܪ ܠܰܡܥܰܕܳܪܽܘܬܶܗ.</VERS>
      <VERS vnumber="20">ܘܰܥܕܰܡܳܐ ܠܗܳܫܳܐ ܐܰܕܽܘܡܳܝ̈ܶܐ ܐܶܬ݂ܰܘ. ܘܰܚܪܰܒܘ ܒܒܶܝܬ݂ ܝܺܗܽܘܕܳܐ. ܘܰܫܒܰܘ ܡܶܢܗܽܘܢ ܫܒܺܝܬ݂ܳܐ.</VERS>
      <VERS vnumber="21">ܘܰܦܠܶܫܬܳܝ̈ܶܐ ܐܶܬ݂ܰܘ ܘܰܫܪܰܘ ܥܰܠ ܩܽܘܖ̈ܝܳܐ ܕܰܦܩܰܥܬ݂ܳܐ. ܘܥܰܠ ܩܽܘܖ̈ܝܳܐ ܬܰܝܡ̈ܢܳܝܳܬ݂ܳܐ ܕܒܶܝܬ݂ ܝܺܗܽܘܕܳܐ. ܘܶܐܚܰܕ݂ܘ ܠܒܶܝܬ݂ ܫܡܶܫ ܩܪܺܝܬ݂ܳܐ. ܘܠܺܐܝܠܽܘܢ ܩܪܺܝܬ݂ܳܐ. ܘܠܰܙܥܽܘܪܰܬ݂ ܩܪܺܝܬ݂ܳܐ. ܘܠܰܫܽܘܒ ܘܰܠܡܶܐܟ݂̈ܠܳܬ݂ܳܗ̇. ܘܠܰܓܪܳܡ ܘܰܠܡܶܐܟ݂̈ܠܳܬ݂ܳܗ̇.</VERS>
      <VERS vnumber="22">ܡܶܛܽܠ ܕܰܬ݂ܒܰܪ ܡܳܪܝܳܐ ܠܰܕ݂ܒܶܝܬ݂ ܝܺܗܽܘܕܳܐ. ܡܶܛܽܠ ܚܛܳܗܰܘ̈ܗܝ ܕܳܐܚܳܙ ܡܰܠܟܳܐ ܕܺܝܗܽܘܕ݂ܳܐ. ܕܰܐܣܓܺܝ ܒܒܶܝܬ݂ ܝܺܗܽܘܕܳܐ. ܘܟܰܕܶܒ ܟܰܕܳܒܽܘܬ݂ܳܐ ܒܡܳܪܝܳܐ ܐܰܠܳܗܶܗ.</VERS>
      <VERS vnumber="23">ܘܶܐܬ݂ܳܐ ܥܠܰܘܗܝ ܬܰܓܠܰܬ݂ ܦܰܠܣܰܪ ܡܰܠܟܳܐ ܕܳܐܬܽܘܪ. ܘܰܫܪܳܐ ܥܠܰܘܗܝ. ܘܰܐܠܨܶܗ ܐܽܘܠܨܳܢܳܐ ܪܰܒܳܐ.</VERS>
      <VERS vnumber="24">ܘܰܫܩܰܠ ܡܰܠܟܳܐ ܐܳܚܳܙ ܡܳܐܢ̈ܶܐ ܕܺܐܝܬ݂ ܒܒܰܝܬܶܗ ܕܡܳܪܝܳܐ. ܘܡܳܐܢ̈ܶܐ ܕܰܗܘܰܘ ܒܒܶܝܬ݂ ܡܰܠ̈ܟܶܐ ܩܰܕ݂ܡܳܝ̈ܶܐ. ܘܰܒܒ̈ܳܬܶܐ ܥܰܬܺܝܖ̈ܶܐ. ܘܝܰܗܒ ܠܡܰܠܟܳܐ ܕܳܐܬܽܘܪ. ܕܠܳܐ ܢܰܗܪܺܝܘܗܝ ܒܙܰܒܢܳܐ ܕܽܐܘܠܨܳܢܶܗ</VERS>
      <VERS vnumber="26">ܘܫܰܪܟܳܐ ܕܦܶܬܓܳܡܰܘ̈ܗܝ ܕܳܐܚܳܙ. ܘܟܽܠܗܶܝܢ ܐܽܘܖ̈ܚܳܬܶܗ ܩܰܕ݂ܡܳܝ̈ܳܬ݂ܳܐ. ܘܰܐ̱ܚܖ̈ܳܝܳܬ݂ܳܐ ܗܳܐ ܟܬܺܝܒܺܝܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ</VERS>
      <VERS vnumber="27">ܘܰܫܟܶܒ ܐܳܚܳܙ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܽܐܘܪܺܫܠܶܡ. ܡܶܛܽܠ ܕܠܳܐ ܐܰܘܒܠܽܘܗܝ ܠܩܰܒܖ̈ܶܐ ܕܡܰܠ̈ܟܶܐ ܕܺܝܣܪܳܐܶܝܠ ܘܰܐܡܠܶܟ݂ ܚܶܙܰܩܝܳܐ ܒܪܶܗ ܒܳܬܪܶܗ.</VERS>
    </CHAPTER>
    <CHAPTER cnumber="29">
      <VERS vnumber="1">ܚܶܙܰܩܝܳܐ ܩܳܡ ܒܡܰܠܟܽܘܬ݂ܳܐ. ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ. ܐܺܝܬܰܘܗܝ ܗܘܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ ܘܥܶܣܪܺܝܢ ܘܰܬ݂ܫܰܥ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܫܡܳܐ ܕܶܐܡܶܗ ܐܰܢܺܝ ܒܰܪܬ݂ ܙܟܰܪܝܳܐ</VERS>
      <VERS vnumber="2">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܕܰܘܺܝܕ݂ ܐܰܒܽܘܗܝ</VERS>
      <VERS vnumber="3">ܒܫܰܢ̱ܬܳܐ ܩܰܕ݂ܡܳܝܬܳܐ ܕܡܰܠܟܽܘܬܶܗ. ܒܝܰܪܚܳܐ ܩܰܕܡܳܝܳܐ. ܦܬܰܚ ܬܰܖ̈ܥܰܝ ܒܰܝܬܶܗ ܕܡܳܪܝܳܐ. ܘܰܒܕܰܩ ܐܶܢܽܘܢ</VERS>
      <VERS vnumber="4">ܘܰܐܝܬܺܝ ܟܳܗ̈ܢܶܐ ܘܠܶܘ̈ܳܝܶܐ. ܘܟܰܢܶܫ ܐܶܢܽܘܢ ܠܓܰܘܳܗ̇ ܕܕܳܪܬܳܐ ܕܡܰܩܕܫܳܐ</VERS>
      <VERS vnumber="5">ܘܶܐܡܰܪ ܠܗܽܘܢ. ܫܽܘܡܥܽܘܢܝ ܠܶܘ̈ܳܝܶܐ. ܘܰܐܦ ܗܳܫܳܐ ܐܶܬ݂ܩܰܕܰܫܘ. ܘܩܰܕܶܫܘ ܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܘܰܐܦܪܶܩܘ ܥܒܳܕܰܝ̈ܟܽܘܢ ܒܺܝ̈ܫܶܐ ܡܶܢ ܖ̈ܶܥܝܳܢܰܝܟܽܘܢ</VERS>
      <VERS vnumber="6">ܘܠܳܐ ܢܶܥܒܶܕ݂ ܐܰܝܟܰܢܳܐ ܕܰܥܒܰܕ݂ܘ ܐܰܒܳܗ̈ܳܬܰܢ. ܕܰܥܒܰܕ݂ܘ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܰܢ. ܘܫܰܒܩܽܘܗܝ ܘܰܐܦܢܺܝܘ ܐܰܦܰܝ̈ܗܽܘܢ ܡܶܢ ܡܰܫܟܢܶܗ ܕܡܳܪܝܳܐ. ܘܰܐܟ݂ܪܶܟܘ ܩܕ݂ܳܠܰܝ̈ܗܽܘܢ. ܘܚܰܘܝܽܘܗܝ</VERS>
      <VERS vnumber="7">ܘܳܐܦ ܐܶܚܰܕ݂ ܬܰܖ̈ܥܶܐ ܕܰܣܪܽܘܓܳܐ. ܘܰܐܕ݂ܥܶܟ݂ܘ ܫܖ̈ܳܓܶܐ. ܘܩܰܛܖ̈ܽܘܩܶܐ ܠܳܐ ܐܰܣܶܩܘ ܠܡܰܕ݂ܒܚܳܐ ܕܰܐ‌ܠܳܗܳܐ ܕܺܝܣܪܳܐܶܝܠ</VERS>
      <VERS vnumber="8">ܘܰܗܘܳܐ ܪܽܘܓܙܶܗ ܕܡܳܪܝܳܐ ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ ܘܝܰܗܒ ܐܶܢܽܘܢ ܠܠܰܘܛܬ݂ܳܐ. ܘܰܠܨܰܕ݂ܝܽܘܬ݂ܳܐ. ܘܰܠܚܰܪܒܳܐ. ܐܰܝܟܰܢܳܐ ܕܚܳܙܶܝܢ ܐ̱ܢܬܽܘܢ ܒܥܰܝܢܰܝ̈ܟܽܘܢ</VERS>
      <VERS vnumber="9">ܘܗܳܐ ܢܦܰܠܘ ܐܰܒܳܗ̈ܳܬܰܢ ܒܚܰܪܒܳܐ. ܘܰܒܢܰܝ̈ܢ ܘܰܒ̈ܢܳܬܰܢ ܒܫܶܒܝܳܐ. ܘܳܐܦ ܗܳܫܳܐ ܕܰܛܥܰܝܢ ܡܶܢ ܒܳܬܰܪ ܡܳܪܝܳܐ ܐܰܠܳܗܰܢ. ܘܰܫܒܰܩܢ ܕܺܝܰܐܬܺܝܩܺܝ ܕܝܰܗܒ ܠܰܐܒܳܗ̈ܳܬܰܢ. ܐܳܦ ܗܽܘ ܫܰܒܩܰܢ</VERS>
      <VERS vnumber="20">ܘܩܰܕܶܡ ܚܶܙܰܩܝܳܐ ܡܰܠܟܳܐ. ܘܟܰܢܶܫ ܠܩܰܫܺܝ̈ܫܶܐ ܕܽܐܘܪܺܫܠܶܡ. ܘܥܰܠ ܠܒܰܝܬܶܗ ܕܡܳܪܝܳܐ</VERS>
      <VERS vnumber="21">ܘܰܐܝܬܺܝܘ ܠܶܗ ܬܰܘܖ̈ܶܐ ܫܰܒܥܳܐ. ܘܕܶܟܖ̈ܶܐ ܫܰܒܥܳܐ. ܘܶܐܡܖ̈ܶܐ ܫܰܒܥܳܐ. ܘܨܺܦܖ̈ܳܝܶܐ ܕܥܶܙ̈ܶܐ ܫܰܒܥܳܐ. ܠܰܡܚܰܣܳܝܽܘ ܥܰܠ ܡܰܠܟܽܘܬ݂ܳܐ. ܘܥܰܠ ܝܺܗܽܘܕܳܐ. ܘܥܰܠ ܡܰܩܕܫܳܐ. ܘܶܐܡܰܪ ܠܰܒܢܰܘ̈ܗܝ ܕܰܐܗܪܽܘܢ ܟܳܗ̈ܢܶܐ. ܕܢܰܣܩܽܘܢ ܥܠܰܘ̈ܳܬ݂ܳܐ ܥܰܠ ܡܰܕ݂ܒܚܶܗ ܕܡܳܪܝܳܐ</VERS>
      <VERS vnumber="22">ܘܢܶܟܣܽܘܢ ܬܰܘܖ̈ܶܐ. ܘܰܢܩܰܒܠܽܘܢ ܟܳܗ̈ܢܶܐ ܠܕܶܡܗܽܘܢ. ܘܢܶܪܣܽܘܢ ܥܰܠ ܩܰܖ̈ܢܳܬܳܐ ܕܡܰܕ݂ܒܚܳܐ.</VERS>
      <VERS vnumber="23">ܘܰܢܩܰܪܒܽܘܢ ܨܺܦܖ̈ܳܝܶܐ ܩܕ݂ܳܡ ܡܳܪܝܳܐ. ܘܰܩܕ݂ܳܡ ܡܰܠܟܳܐ. ܘܰܩܕ݂ܳܡ ܥܰܡܳܐ ܕܺܝܣܪܳܐܶܝܠ. ܘܢܶܣܡܟ݂ܽܘܢ ܐܺܝܕܰܝ̈ܗܽܘܢ ܥܠܰܝܗܽܘܢ</VERS>
      <VERS vnumber="24">ܘܢܶܟܣܽܘܢ ܐܶܢܽܘܢ ܟܳܗ̈ܢܶܐ. ܘܢܶܪܙܦܽܘܢ ܕܶܡܗܽܘܢ ܥܰܠ ܩܰܖ̈ܢܳܬܳܐ ܕܡܰܕ݂ܒܚܳܐ. ܘܰܢܚܰܣܽܘܢ ܥܰܠ ܟܽܠܶܗ ܝܺܣܪܳܐܶܝܠ ܡܶܛܽܠ ܕܰܠܟܽܠܶܗ ܝܺܣܪܳܐܶܝܠ ܦܩܰܕ݂ ܡܰܠܟܳܐ. ܕܢܰܝܬܽܘܢ ܥܠܰܘ̈ܳܬ݂ܳܐ ܘܕܶܒܚ̈ܶܐ</VERS>
      <VERS vnumber="25">ܘܰܐܩܺܝܡ ܐܶܢܽܘܢ ܠܠܶܘ̈ܳܝܶܐ ܒܒܰܝܬܶܗ ܕܡܳܪܝܳܐ. ܒܬܶܫܒ̈ܚܳܬ݂ܳܐ ܒܩܳܠܳܐ ܕܟܶܢܳܖ̈ܶܐ. ܘܰܒܬܶܫܒ̈ܚܳܬܶܗ ܕܕܰܘܺܝܕ݂. ܘܰܒܬܶܫܒ̈ܚܳܬܶܗ ܕܓܳܕ݂ ܢܒܺܝܳܐ ܕܡܰܠܟܳܐ ܕܰܘܺܝܕ݂. ܘܰܕ݂ܢܳܬܳܢ ܢܒܺܝܳܐ ܕܡܰܠܟܳܐ ܕܰܘܺܝܕ݂. ܡܶܛܽܠ ܕܰܗܘܳܐ ܕܰܘܺܝܕ݂ ܡܫܰܒܰܚ ܬܶܫܒ̈ܚܳܬܶܗ ܕܡܳܪܝܳܐ ܐܰܠܳܗܶܗ. ܐܰܝܟ݂ ܕܡܶܢ ܦܽܘܡܳܐ ܕܰܢܒܺܝ̈ܶܐ</VERS>
      <VERS vnumber="26">ܘܩܳܡܘ ܠܶܘ̈ܳܝܶܐ ܒܬܶܫܒ̈ܚܳܬܶܗ ܕܕܰܘܺܝܕ݂. ܘܟ݂ܳܗ̈ܢܶܐ ܡܝܰܒܒܺܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ</VERS>
      <VERS vnumber="27">ܘܶܐܡܰܪ ܚܶܙܰܩܝܳܐ ܠܡܰܣܳܩܽܘ ܥܠܰܘ̈ܳܬ݂ܳܐ ܠܡܰܕ݂ܒܚܳܐ. ܘܟܰܕ݂ ܫܰܖ̈ܺܝ ܥܠܰܘ̈ܳܬ݂ܳܐ ܠܡܶܣܰܩ. ܫܰܪܺܝ ܚܶܙܰܩܝܳܐ ܠܰܡܫܰܒܳܚܽܘ ܬܶܫܒ̈ܚܳܬܶܗ ܕܡܳܪܝܳܐ. ܐܰܝܟ݂ ܕܡܶܢ ܦܽܘܡܳܐ ܕܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ</VERS>
      <VERS vnumber="28">ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܣܳܓܕܺܝܢ ܗܘܰܘ. ܘܰܡܫܰܒܚܺܝܢ ܒܬܶܫܒ̈ܚܳܬ݂ܳܐ. ܘܩܳܪܶܝܢ ܗܘܰܘ ܒܩܰܖ̈ܢܳܬܳܐ ܟܦܺܝ̈ܦܳܬ݂ܳܐ ܘܰܦܫܺܝ̈ܛܳܬ݂ܳܐ. ܥܕܰܡܳܐ ܕܫܰܠܶܡܘ ܠܡܰܣܳܩܽܘ ܥܠܰܘ̈ܳܬ݂ܳܐ</VERS>
      <VERS vnumber="29">ܘܟܰܕ݂ ܫܰܠܶܡܘ ܠܡܰܣܳܩܽܘ ܥܠܰܘ̈ܳܬ݂ܳܐ. ܒܪܶܟ ܡܰܠܟܳܐ ܥܰܠ ܒܽܘܖ̈ܟܰܘܗܝ. ܘܟܽܠ ܐ̱ܢܳܫ ܕܶܐܫܬܟܰܚ ܠܘܳܬ݂ܶܗ. ܢܦܰܠܘ ܘܰܣܓܶܕ݂ܘ.</VERS>
      <VERS vnumber="30">. ܘܶܐܡܰܪ ܚܶܙܰܩܝܳܐ ܡܰܠܟܳܐ ܘܪܰܘܖ̈ܒܳܢܶܐ ܠܠܶܘ̈ܳܝܶܐ. ܠܰܡܫܰܒܳܚܽܘ ܠܡܳܪܝܳܐ. ܒܦܶܬܓܳܡܰܘ̈ܗܝ ܕܕܰܘܺܝܕ݂. ܘܕ݂ܳܐܣܳܦ ܢܒܺܝܳܐ. ܘܫܰܒܰܚܘ ܛܳܒ ܒܚܰܕ݂ܽܘܬ݂ܳܐ. ܘܰܢܦܰܠܘ ܘܰܣܓܶܕ݂ܘ</VERS>
      <VERS vnumber="31">ܘܰܥܢܳܐ ܚܶܙܰܩܝܳܐ ܘܶܐܡܰܪ. ܡܶܟܺܝܠ ܐܶܬ݂ܩܰܪܰܒܬܽܘܢ ܠܽܐܘܪܚܶܗ ܕܡܳܪܝܳܐ. ܩܪܽܘܒܘ ܐܰܝܬܰܘ ܠܺܝ ܕܶܒܚ̈ܶܐ ܘܬܰܘܕܺܝܬ݂ܳܐ. ܠܒܰܝܬܶܗ ܕܡܳܪܝܳܐ. ܘܰܐܝܬܺܝܘ ܥܰܡܳܐ ܕܶܒܚ̈ܶܐ ܘܬ݂ܰܘܕܺܝܬ݂ܳܐ. ܘܟܽܠ ܡܶܕܶܡ ܕܨܳܒܶܐ ܗܘܳܐ ܠܶܒܗܽܘܢ. ܡܰܝܬܶܝܢ ܗܘܰܘ</VERS>
      <VERS vnumber="32">ܘܰܗܘܳܐ ܡܶܢܝܳܢܳܐ ܕܰܥܠܰܘ̈ܳܬ݂ܳܐ ܕܰܐܝܬܺܝܘ ܥܰܡܳܐ. ܬܰܘܖ̈ܶܐ ܫܰܒܥܺܝܢ. ܘܕܶܟܖ̈ܶܐ ܡܳܐܐ. ܘܶܐܡܖ̈ܶܐ ܡܰܐܬܶܝܢ. ܠܰܥܠܳܬ݂ܳܐ ܕܡܳܪܝܳܐ</VERS>
      <VERS vnumber="33">ܟܽܠܗܽܘܢ ܗܳܠܶܝܢ ܕܶܐܬ݂ܩܰܕܰܫܘ. ܬܰܘܖ̈ܶܐ ܫܶܬܡܳܐܐ. ܘܥܳܢ̈ܳܐ ܐܰܠܦ̈ܶܐ ܬܠܳܬܳܐ</VERS>
      <VERS vnumber="34">ܒܰܠܚܽܘܕ݂ ܟܳܗ̈ܢܶܐ ܙܥܽܘܪܺܝܢ ܗܘܰܘ. ܘܠܳܐ ܡܶܫܟܚܺܝܢ ܗܘܰܘ ܠܰܡܫܰܡܳܫܽܘ ܠܟܽܠܗܶܝܢ ܥܠܰܘ̈ܳܬ݂ܳܐ. ܘܥܰܕܰܪܘ ܐܶܢܽܘܢ ܐܰܚܰܝ̈ܗܽܘܢ ܠܶܘ̈ܳܝܶܐ. ܥܕܰܡܳܐ ܠܰܐܝܟܳܐ ܕܫܶܠܡܰܬ݂ ܟܽܠܳܗ̇ ܥܒܺܝܕܬܳܐ. ܘܡܶܢ ܒܳܬܰܪ ܗܳܠܶܝܢ. ܐܶܬ݂ܩܰܕܰܫܘ ܟܳܗ̈ܢܶܐ. ܡܶܛܽܠ ܕܠܶܘ̈ܳܝܶܐ ܡܰܟܺܝܟ݂ܺܝܢ ܗܘܰܘ ܒܠܶܒܗܽܘܢ. ܠܡܶܬ݂ܩܰܕܳܫܽܘ ܡܶܢ ܟܳܗ̈ܢܶܐ</VERS>
      <VERS vnumber="35">ܘܳܐܦ ܥܠܰܘ̈ܳܬ݂ܳܐ ܠܣܽܘܓ݂ܳܐܐ. ܐܰܝܟ݂ ܬܰܪܒܳܐ ܕܫܰܠ̈ܡܶܐ. ܘܕܶܐܡܖ̈ܶܐ ܠܰܥܠܰܘ̈ܳܬ݂ܳܐ ܘܫܶܠܡܰܬ݂ ܥܒܺܝܕܬܳܐ ܕܒܰܝܬܶܗ ܕܡܳܪܝܳܐ</VERS>
      <VERS vnumber="36">ܘܰܚܕ݂ܺܝ ܚܶܙܰܩܝܳܐ ܘܟܽܠܶܗ ܥܰܡܳܐ ܕܺܝܣܪܳܐܶܝܠ. ܥܰܠ ܕܫܶܠܡܰܬ݂ ܥܒܺܝܕܬܳܐ ܕܒܰܝܬܳܐ. ܕܡܶܢ ܫܶܝܠ ܗܘܳܐ ܦܶܬ݂ܓ݂ܳܡܳܐ. </VERS>
    </CHAPTER>
    <CHAPTER cnumber="30">
      <VERS vnumber="1">ܘܫܰܕܰܪ ܚܶܙܰܩܝܳܐ ܠܘܳܬ݂ ܟܽܠܶܗ ܝܺܣܪܳܐܶܝܠ. ܘܰܕ݂ܒܶܝܬ݂ ܝܺܗܽܘܕܳܐ. ܘܳܐܦ ܐܶܓܖ̈ܳܬ݂ܳܐ ܟܬܰܒ ܠܰܕ݂ܒܶܝܬ݂ ܐܰܦܪܶܝܡ. ܘܠܰܕ݂ܒܶܝܬ݂ ܡܢܰܫܶܐ. ܠܡܶܐܬ݂ܳܐ ܠܒܰܝܬܶܗ ܕܡܳܪܝܳܐ ܕܒܽܐܘܪܺܫܠܶܡ. ܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="2">ܘܶܐܬ݂ܡܰܠܰܟ݂ ܡܰܠܟܳܐ ܘܪܰܘܖ̈ܒܳܢܰܘ̈ܗܝ. ܘܟܽܠܳܗ̇ ܟܢܽܘܫܬܳܐ ܕܒܽܐܘܪܺܫܠܶܡ. ܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܒܝܰܪܚܳܐ ܬܶܢܝܳܢܳܐ</VERS>
      <VERS vnumber="3">ܡܶܛܽܠ ܕܠܳܐ ܡܶܫܟܚܺܝܢ ܗܘܰܘ ܠܡܶܥܒܕܶܗ ܒܶܗ ܒܙܰܒܢܳܐ ܗܰܘ. ܡܶܛܽܠ ܕܟܳܗ̈ܢܶܐ ܠܳܐ ܐܶܬ݂ܩܰܕܰܫܘ ܗܘܰܘ. ܘܡܰܠܦܳܢܰܘ̈ܗܝ ܕܥܰܡܳܐ ܠܳܐ ܐܶܬ݂ܩܦܶܣܘ ܠܽܐܘܪܺܫܠܶܡ</VERS>
      <VERS vnumber="4">ܘܰܫܦܰܪ ܦܶܬ݂ܓ݂ܳܡܳܐ ܒܥܰܝܢܰܘ̈ܗܝ ܕܡܰܠܟܳܐ. ܘܰܒܥܰܝܢܰܘ̈ܗܝ ܕܟܽܠܶܗ ܥܰܡܳܐ ܕܺܝܣܪܳܐܶܝܠ</VERS>
      <VERS vnumber="5">ܘܩܳܡܘ ܘܰܐܫܰܪܘ ܦܶܬ݂ܓ݂ܳܡܳܐ ܠܡܶܥܒܕܶܗ. ܘܰܐܥܒܰܪܘ ܩܳܠܳܐ ܒܟܽܠܶܗ ܝܺܣܪܳܐܶܝܠ. ܡܶܢ ܒܪܺܫܒܰܥ ܘܰܥܕܰܡܳܐ ܠܕ݂ܳܢ. ܠܡܶܐܬ݂ܳܐ ܘܰܠܡܶܥܒܰܕ݂ ܥܺܐܕ݂ܳܐ ܠܡܳܪܝܳܐ. ܐܰ‌ܠܳܗܳܐ ܕܺܝܣܪܳܐܶܝܠ. ܒܽܐܘܪܺܫܠܶܡ ܡܶܛܽܠ ܕܰܣܓܺܝ ܗܘܳܐ ܠܶܗ ܥܽܘܬ݂ܪܗܽܘܢ ܛܳܒ</VERS>
      <VERS vnumber="6">ܘܶܐܙܰܠܘ ܛܶܒܰܠܳܖ̈ܶܐ ܒܶܐܓܖ̈ܳܬ݂ܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘ̈ܗܝ. ܒܟܽܠܶܗ ܝܺܣܪܳܐܶܝܠ ܘܺܝܗܽܘܕܳܐ. ܘܰܒܦܽܘܩܕܳܢܳܐ ܕܡܰܠܟܳܐ ܘܳܐܡܪܺܝܢ. ܒܢܰܝ̈ ܝܺܣܪܳܐܶܝܠ. ܬܽܘܒܘ ܠܘܳܬ݂ ܡܳܪܝܳܐ ܐܰܠܳܗܶܗ ܕܰܐܒܪܳܗܳܡ ܘܕܺܐܝܣܚܳܩ ܘܕܺܝܣܪܳܐܶܝܠ ܘܢܶܗܦܽܘܟ݂ ܫܰܪܟܳܢܳܐ ܕܶܐܫܬܟܰܚ ܡܶܢܟܽܘܢ. ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ</VERS>
      <VERS vnumber="7">ܠܳܐ ܬܶܗܘܢ ܐܰܝܟ݂ ܐܰܒܳܗܰܝ̈ܟܽܘܢ. ܘܰܐܝܟ݂ ܐܰܚܰܝ̈ܟܽܘܢ. ܕܟܰܕܶܒܘ ܒܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܘܝܰܗܒ ܐܶܢܽܘܢ ܠܠܰܘܛܬ݂ܳܐ. ܐܰܝܟܰܢܳܐ ܕܰܐܢ̱ܬܽܘܢ ܚܳܙܶܝܢ</VERS>
      <VERS vnumber="8">ܘܳܐܦ ܗܳܫܳܐ ܠܳܐ ܬܩܰܫܽܘܢ ܩܕ݂ܳܠܟܽܘܢ ܐܰܝܟ݂ ܐܰܒܳܗܰܝ̈ܟܽܘܢ ܘܥܽܘܠܘ ܠܡܰܩܕܫܳܐ ܕܶܐܬ݂ܩܰܕܰܫ ܠܥܳܠܰܡ. ܘܰܦܠܽܘܚܘ ܠܡܳܪܝܳܐ ܐܰܠܳܗܟܽܘܢ. ܕܢܰܗܦܶܟ݂ ܡܶܢܟܽܘܢ ܚܶܡܬ݂ܳܐ ܕܪܽܘܓܙܶܗ</VERS>
      <VERS vnumber="9">ܡܶܛܽܠ ܕܶܐܬ݂ܓܠܺܝ ܥܠܰܝܟܽܘܢ. ܘܥܰܠ ܐܰܚܰܝ̈ܟܽܘܢ. ܘܥܰܠ ܒܢܰܝ̈ܟܽܘܢ ܘܗܽܘ ܢܶܬܶܠܟܽܘܢ ܠܖ̈ܰܚܡܶܐ ܩܕ݂ܳܡ ܫܳܒܰܝ̈ܟܽܘܢ. ܘܢܰܗܦܶܟ݂ܟܽܘܢ ܠܰܐܪܥܳܐ ܗܳܕ݂ܶܐ. ܡܶܛܽܠ ܕܚܰܢܳܢ ܗ̱ܘ̣ ܘܪܰܚܶܡܬ݂ܳܢ ܗܽܘ ܡܳܪܝܳܐ ܐܰܠܳܗܟܽܘܢ. ܘܠܳܐ ܢܰܗܦܶܟ݂ ܐܰܦܰܘ̈ܗܝ ܡܶܢܟܽܘܢ. ܟܰܕ݂ ܬܶܬ݂ܦܢܽܘܢ ܠܘܳܬ݂ܶܗ</VERS>
      <VERS vnumber="10">ܘܰܗܘܰܘ ܛܶܒܰܠܳܖ̈ܰܘܗܝ ܕܡܰܠܟܳܐ ܚܶܙܰܩܝܳܐ. ܥܳܒܪܺܝܢ ܗܘܰܘ ܡܶܢ ܩܪܶܐ ܠܰܩܪܶܐ. ܒܰܐܪܥܳܐ ܕܰܐܦܪܶܝܡ ܘܕܰܡܢܰܫܶܐ. ܘܰܥܕܰܡܳܐ ܠܰܙܒܳܠܳܘܢ</VERS>
      <VERS vnumber="11">ܘܰܗܘܰܘ ܓܳܚܟܺܝܢ ܥܠܰܝܗܽܘܢ. ܘܡܰܡܣܪܺܝܢ ܥܠܰܝܗܽܘܢ. ܓܰܒܖ̈ܶܐ ܖ̈ܰܫܺܝܥܶܐ. ܕܺܐܝܬ݂ ܒܫܰܒܛܳܐ ܕܒܶܝܬ݂ ܐܳܫܺܝܪ. ܘܰܒܫܰܒܛܳܐ ܕܒܶܝܬ݂ ܐܰܦܪܶܝܡ. ܘܰܒܫܰܒܛܳܐ ܕܒܶܝܬ݂ ܡܢܰܫܶܐ. ܘܰܒܫܰܒܛܳܐ ܕܒܶܝܬ݂ ܙܒܳܠܳܘܢ</VERS>
      <VERS vnumber="12">ܘܫܰܪܟܳܐ ܕܫܰܒ̈ܛܶܐ ܗܳܠܶܝܢ. ܐܶܬܬܒܰܪܘ ܒܠܶܒܗܽܘܢ. ܘܶܐܬ݂ܰܘ ܠܽܐܘܪܺܫܠܶܡ. ܥܰܡ ܫܰܒܛܳܐ ܕܒܶܝܬ݂ ܝܺܗܽܘܕܳܐ. ܘܰܗܘܳܬ݂ ܐܺܝܕ݂ܶܗ ܕܡܳܪܝܳܐ ܥܠܰܝܗܽܘܢ. ܠܡܶܬܰܠ ܠܗܽܘܢ ܠܶܒܳܐ ܚܰܕ݂. ܠܡܶܥܒܰܕ݂ ܦܽܘܩܕܳܢܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘ̈ܗܝ. ܐܰܝܟ݂ ܡܶܠܬܶܗ ܕܡܳܪܝܳܐ</VERS>
      <VERS vnumber="13">ܘܶܐܬ݂ܟܰܢܰܫܘ ܠܽܐܘܪܺܫܠܶܡ ܥܰܡܳܐ ܣܰܓܺܝܐܳܐ. ܠܡܶܥܒܰܕ݂ ܥܺܐܕ݂ܳܐ ܕܦܰܛܺܝܖ̈ܶܐ. ܒܝܰܪܚܳܐ ܬܶܢܝܳܢܳܐ. ܥܰܡܳܐ ܣܰܓܺܝܐܳܐ ܕܛܳܒ</VERS>
      <VERS vnumber="14">ܘܩܳܡܘ ܘܰܥܩܰܪܘ ܡܰܕ݂ܒܚ̈ܶܐ ܕܺܐܝܬ݂ ܒܽܐܘܪܺܫܠܶܡ. ܘܟܽܠܗܶܝܢ ܥܠܰܘ̈ܳܬ݂ܳܐ ܚܪܰܒܘ. ܘܰܫܕ݂ܰܘ ܐܶܢܶܝܢ ܒܢܰܚܠܳܐ ܕܩܶܕܪܽܘܢ</VERS>
      <VERS vnumber="15">ܘܰܥܒܰܕ݂ܘ ܦܶܨܚܳܐ ܒܰܐܪܒܰܥܶܣܖ̈ܶܐ. ܫܰܒܥܳܐ ܝܰܘܡܺܝ̈ܢ ܒܝܰܪܚܳܐ ܬܶܢܝܳܢܳܐ. ܘܟ݂ܳܗ̈ܢܶܐ ܘܠܶܘ̈ܳܝܶܐ ܐܶܬ݂ܩܰܕܰܫܘ ܘܰܐܝܬܺܝܘ ܥܠܰܘ̈ܳܬ݂ܳܐ ܠܒܰܝܬܶܗ ܕܡܳܪܝܳܐ</VERS>
      <VERS vnumber="16">ܘܩܳܡܘ ܥܰܠ ܐܰܬ݂ܪܗܽܘܢ. ܐܰܝܟܰܢܳܐ ܕܡܶܬ݂ܚܙܶܐ. ܐܰܝܟܰܢܳܐ ܕܰܟ݂ܬ݂ܺܝܒ ܒܢܳܡܽܘܣܳܐ ܕܡܽܘܫܶܐ ܢܒܺܝܳܐ ܕܡܳܪܝܳܐ. ܟܳܗ̈ܢܶܐ ܡܩܰܒܠܺܝܢ ܗܘܰܘ ܕܡܳܐ ܡܶܢ ܐܺܝܕ݂ܳܐ ܕܠܶܘ̈ܳܝܶܐ</VERS>
      <VERS vnumber="17">ܡܶܛܽܠ ܕܣܰܓܺܝܐܺܝܢ ܗܘܰܘ ܓܶܝܪ ܒܥܰܡܳܐ ܕܺܝܣܪܳܐܶܝܠ ܕܠܳܐ ܐܶܬ݂ܩܰܕܰܫܘ. ܘܠܶܘ̈ܳܝܶܐ ܩܳܡܘ ܠܗܽܘܢ ܥܰܠ ܢܶܟ݂ܣܬ݂ܳܐ ܕܶܐܡܖ̈ܶܐ. ܘܚܳܙܶܝܢ ܟܽܠ ܐܰܝܢܳܐ ܕܰܕ݂ܟܶܐ. ܠܡܶܬ݂ܩܰܕܳܫܽܘ ܠܡܳܪܝܳܐ</VERS>
      <VERS vnumber="18">ܡܶܛܽܠ ܕܣܰܓܺܝܐܺܝܢ ܗܘܰܘ ܒܥܰܡܳܐ ܕܺܝܣܪܳܐܶܝܠ ܡܶܢ ܕܒܶܝܬ݂ ܐܰܦܪܶܝܡ. ܘܰܡܢܰܫܶܐ. ܘܺܐܝܣܳܟܳܪ. ܘܰܙܒܳܠܳܘܢ. ܗܳܠܶܝܢ ܐܰܪܒܥܳܐ ܫܰܒܛܺܝ̈ܢ ܕܠܳܐ ܐܶܬܕܰܟܺܝܘ ܡܶܛܽܠ ܕܰܐܟܠܽܘܗܝ ܦܶܨܚܳܐ ܕܠܳܐ ܒܢܳܡܽܘܣ. ܡܶܛܽܠ ܕܨܰܠܺܝ ܚܶܙܰܩܝܳܐ ܥܠܰܝܗܽܘܢ. ܘܶܐܡܰܪ ܠܗܽܘܢ. ܐܰ‌ܠܳܗܳܐ ܛܳܒܳܐ ܢܚܣܶܐ ܚܠܳܦ ܥܰܡܳܐ ܟܽܠܶܗ ܕܺܝܣܪܳܐܶܝܠ</VERS>
      <VERS vnumber="19">ܡܶܛܽܠ ܕܰܐܬ݂ܩܶܢܢ ܠܶܒܰܢ ܠܰܡܨܰܠܳܝܽܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬܰܢ. ܩܽܘܕܫܳܐ ܠܳܐ ܗܘܳܐ ܕܟܶܐ ܡܶܢܰܢ</VERS>
      <VERS vnumber="20">ܘܰܫܡܰܥ ܡܳܪܝܳܐ ܒܩܳܠܶܗ ܕܚܶܙܰܩܝܳܐ. ܘܰܐܣܝܶܗ ܠܥܰܡܳܐ</VERS>
      <VERS vnumber="21">ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ. ܘܟܽܠ ܕܶܐܫܬܟܰܚܘ ܒܽܐܘܪܺܫܠܶܡ. ܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘܡܺܝ̈ܢ ܒܚܰܕ݂ܽܘܬ݂ܳܐ ܪܰܒܬܳܐ ܡܫܰܒܚܺܝܢ ܗܘܰܘ ܠܡܳܪܝܳܐ. ܟܽܠ ܝܽܘܡ ܒܝܽܘܡ. ܠܶܘ̈ܳܝܶܐ ܒܬܶܫܒ̈ܚܳܬ݂ܳܐ ܕܦܽܘܡܗܽܘܢ. ܘܟ݂ܳܗ̈ܢܶܐ ܒܬܶܫܒ̈ܚܳܬ݂ܳܐ</VERS>
      <VERS vnumber="22">ܘܡܰܠܶܠ ܚܶܙܰܩܝܳܐ ܥܰܡ ܟܽܠܗܽܘܢ ܠܶܘ̈ܳܝܶܐ. ܕܰܡܫܰܒܚܺܝܢ ܗܘܰܘ ܒܬܶܫܒ̈ܚܳܬ݂ܳܐ ܛܳܒ̈ܳܬ݂ܳܐ ܩܕ݂ܳܡ ܡܳܪܝܳܐ. ܘܶܐܟܰܠܘ ܗܘܰܘ ܓܰܒܖ̈ܶܐ ܫܰܒܥܳܐ ܝܰܘܡܺܝ̈ܢ. ܘܰܡܕܰܒܚܺܝܢ ܗܘܰܘ ܕܶܒܚ̈ܶܐ ܫܰܠ̈ܡܶܐ ܠܡܳܪܝܳܐ. ܘܡܰܘܕܶܝܢ ܗܘܰܘ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ</VERS>
      <VERS vnumber="23">ܘܶܐܬ݂ܟܠܺܝ ܟܽܠܶܗ ܥܰܡܳܐ ܕܺܝܣܪܳܐܶܝܠ. ܠܡܶܥܒܰܕ݂ ܫܰܒܥܳܐ ܝܰܘܡܺܝ̈ܢ ܐ̱ܚܖ̈ܳܢܺܝܢ. ܘܫܰܒܥܳܐ ܝܰܘܡܺܝ̈ܢ ܒܚܰܕ݂ܽܘܬ݂ܳܐ.</VERS>
      <VERS vnumber="24">ܡܶܛܽܠ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ. ܐܰܦܪܶܫ ܘܝܰܗܒ ܠܥܰܡܳܐ. ܫܰܒܥܳܐ ܐܰܠܦܺܝ̈ܢ ܚܰܝ̈ܘܳܬ݂ܳܐ ܪܰܘܖ̈ܒܳܬ݂ܳܐ ܘܕܰܩܕ̈ܩܳܬ݂ܳܐ. ܘܰܦܪܰܫ ܘܝܰܗܒ ܠܥܰܡܳܐ ܕܺܝܣܪܳܐܶܝܠ. ܬܰܘܖ̈ܶܐ ܐܳܠܶܦ. ܘܥܳܢ̈ܳܐ ܥܶܣܪܳܐ ܐܰܠܦܺܝ̈ܢ ܘܶܐܬ݂ܩܰܕܰܫܘ ܟܳܗ̈ܢܶܐ ܣܰܓܺܝ̈ܐܶܐ.</VERS>
      <VERS vnumber="25">ܘܰܚܕܺܝ ܟܽܠܶܗ ܥܰܡܳܐ ܕܺܝܗܽܘܕ݂ܳܐ. ܘܟ݂ܳܗ̈ܢܶܐ ܘܠܶܘ̈ܳܝܶܐ. ܘܟܽܠ ܥܰܡܳܐ ܕܳܐܬܶܝܢ ܡܶܢ ܥܰܡܳܐ ܕܺܝܣܪܳܐܶܝܠ. ܘܓܺܝܽܘܖ̈ܶܐ ܕܳܐܬܶܝܢ ܡܶܢ ܐܰܪܥܳܐ ܕܺܝܣܪܳܐܶܝܠ. ܘܰܕ݂ܝܳܬ݂ܒܺܝܢ ܒܺܝܗܽܘܕܳܐ</VERS>
      <VERS vnumber="26">ܘܰܗܘܳܬ݂ ܚܰܕ݂ܽܘܬ݂ܳܐ ܪܰܒܬܳܐ ܒܽܐܘܪܺܫܠܶܡ. ܡܶܛܽܠ ܕܡܶܢ ܝܰܘܡܰܘ̈ܗܝ ܕܰܫܠܶܝܡܽܘܢ ܒܰܪ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܠܳܐ ܗܘܳܬ݂ ܐܰܝܟ݂ ܗܳܕ݂ܶܐ ܒܽܐܘܪܺܫܠܶܡ</VERS>
      <VERS vnumber="27">ܘܩܳܡܘ ܟܳܗ̈ܢܶܐ ܘܠܶܘ̈ܳܝܶܐ. ܘܒܰܪܶܟ݂ܘ ܠܥܰܡܳܐ ܕܺܝܣܪܳܐܶܝܠ. ܘܰܫܡܰܥ ܡܳܪܝܳܐ ܒܩܳܠܗܽܘܢ ܘܥܶܠܰܬ݂ ܨܠܽܘܬ݂ܗܽܘܢ ܠܡܰܘܬܒܳܐ ܕܩܽܘܕ݂ܫܶܗ ܠܰܫܡܰܝܳܐ. </VERS>
    </CHAPTER>
    <CHAPTER cnumber="31">
      <VERS vnumber="1">ܘܟܰܕ݂ ܫܰܠܶܡ ܗܳܠܶܝܢ ܟܽܠܗܶܝܢ. ܢܦܰܩܘ ܟܽܠܶܗ ܥܰܡܳܐ ܕܺܝܣܪܳܐܶܝܠ ܕܶܐܫܬܟܰܚܘ. ܠܩܽܘܖ̈ܝܳܐ ܕܒܶܝܬ݂ ܝܺܗܽܘܕܳܐ ܘܬܰܒܰܪܘ ܩܳܝ̈ܡܳܬ݂ܳܐ. ܘܬܰܒܰܪܘ ܢܶܡܖ̈ܶܐ. ܘܰܥܩܰܪܘ ܥܠܰܘ̈ܳܬ݂ܳܐ ܕܺܐܝܬ݂ ܒܺܝܗܽܘܕܳܐ ܘܰܒܒܶܢܝܳܡܶܝܢ. ܘܒܰܐܦܪܶܝܡ. ܘܒܰܡܢܰܫܶܐ. ܥܕܰܡܳܐ ܠܰܐܝܟܳܐ ܕܰܗܦܰܟ݂ܘ ܝܺܣܪܳܐܶܝܠ ܘܶܐܬ݂ܰܘ ܟܽܠܗܽܘܢ ܠܝܳܪܬܽܘܬ݂ܗܽܘܢ. ܘܥ̣ܰܠܘ ܒܰܫܠܳܡܳܐ ܠܩܽܘܖ̈ܺܝܗܽܘܢ</VERS>
      <VERS vnumber="2">ܘܰܐܩܺܝܡ ܚܶܙܰܩܝܳܐ ܡܰܛܖ̈ܳܬ݂ܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܥܰܠ ܡܰܛܖ̈ܳܬܗܽܘܢ. ܓܰܒܖ̈ܶܐ ܐܰܝܟ݂ ܦܽܘܠܚܳܢܶܗ. ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܠܰܥܠܰܘ̈ܳܬ݂ܳܐ ܘܰܠܫܰܠ̈ܡܶܐ. ܠܰܡܫܰܡܳܫܽܘ ܘܰܠܡܰܘܕܳܝܽܘ ܘܠܰܡܫܰܒܳܚܽܘ ܒܬܰܪܥܳܐ ܕܡܳܪܝܳܐ</VERS>
      <VERS vnumber="3">ܘܝܰܗܒ ܡܰܠܟܳܐ ܡܶܢ ܢܶܟ݂ܣܰܘ̈ܗܝ. ܥܠܰܘ̈ܳܬ݂ܳܐ ܕܬܰܘܖ̈ܶܐ. ܕܨܰܦܪܳܐ ܘܰܕ݂ܪܰܡܫܳܐ. ܘܰܥܠܰܘ̈ܳܬ݂ܳܐ ܕܫܰܒ̈ܶܐ. ܘܰܕ݂ܪܺܝܫ ܝܰܖ̈ܚܶܐ ܘܰܕ݂ܥܺܐܕ̈ܶܐ</VERS>
      <VERS vnumber="4">ܘܶܐܡܰܪ ܠܥܰܡܳܐ ܐܰܝܟܰܢܳܐ ܕܰܟ݂ܬܺܝܒ ܒܢܳܡܽܘܣܶܗ ܕܡܳܪܝܳܐ. ܘܶܐܡܰܪ ܠܺܝܣܪܳܐܶܝܠ ܕܥܳܡܪܺܝܢ ܒܽܐܘܪܺܫܠܶܡ. ܠܡܶܬܰܠ ܙܶܕ݂ܩܳܐ ܕܟܳܗ̈ܢܶܐ ܘܰܕ݂ܠܶܘ̈ܳܝܶܐ. ܡܶܛܽܠ ܕܚܰܝܶܠ ܐܶܢܽܘܢ ܒܢܳܡܽܘܣܶܗ ܕܡܳܪܝܳܐ</VERS>
      <VERS vnumber="5">ܘܟܰܕ݂ ܐܰܣܓܺܝ ܦܶܬ݂ܓ݂ܳܡܳܐ ܥܰܠ ܝܺܣܪܳܐܶܝܠ. ܡܰܝܬܶܝܢ ܗܘܰܘ ܖ̈ܺܝܫܝܳܬܳܐ ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܡܶܢ ܚܰܝ̈ܘܳܬ݂ܗܽܘܢ. ܘܡܶܢ ܥܰܠ̈ܠܳܬ݂ܳܐ ܕܚܰܩܠܳܐ ܘܚܰܕ݂ ܡܶܢ ܥܶܣܪܳܐ ܡܰܝܬܶܝܢ ܗܘܰܘ ܣܰܓܺܝ</VERS>
      <VERS vnumber="6">ܘܰܒܢܰܝ̈ ܝܺܣܪܳܐܶܝܠ ܘܺܝܗܽܘܕܳܐ ܕܝܳܬ݂ܒܺܝܢ ܗܘܰܘ ܒܩܽܘܖ̈ܝܳܐ ܕܺܝܗܽܘܕ݂ܳܐ. ܘܳܐܦ ܗܶܢܽܘܢ ܡܰܝܬܶܝܢ ܗܘܰܘ ܚܰܕ݂ ܡܶܢ ܥܶܣܪܳܐ. ܡܰܥܣܳܖ̈ܶܐ. ܘܡܰܝܬܶܝܢ ܗܘܰܘ. ܘܰܡܩܰܪܒܺܝܢ ܗܘܰܘ ܠܡܳܪܝܳܐ ܐܰܠܳܗܗܽܘܢ ܡܰܝܬܶܝܢ ܗܘܰܘ ܖ̈ܺܝܫܝܳܬܳܐ ܥܰܠ ܖ̈ܺܝܫܝܳܬܳܐ. ܕܰܥܒܽܘܪܳܐ. ܘܰܕ݂ܚܰܡܪܳܐ. ܘܰܕ݂ܡܶܫܚܳܐ. ܘܡܶܢ ܚܰܝ̈ܘܳܬ݂ܗܽܘܢ. ܘܡܶܢ ܥܰܠ̈ܠܳܬ݂ܳܐ ܕܚܰܩܠܳܐ. ܘܚܰܕ݂ ܡܶܢ ܥܶܣܪܳܐ ܡܰܝܬܶܝܢ ܗܘܰܘ. ܘܰܡܩܰܕܫܺܝܢ ܗܘܰܘ ܠܡܳܪܝܳܐ ܐܰܠܳܗܗܽܘܢ</VERS>
      <VERS vnumber="7">ܘܰܒܝܰܪܚܳܐ ܕܰܬܠܳܬܳܐ. ܐܶܫܬܰܟ݂ܚܰܬ݂ ܪܺܝܫܺܝܬ݂ܳܐ ܣܽܘܓ݂ܳܐܐ ܕܛܳܒ. ܘܰܒܝܰܪܚܳܐ ܕܫܰܒܥܳܐ. ܢܣܰܒ ܚܶܙܰܩܝܳܐ. ܘܦܰܠܓܳܗ̇ ܠܟܳܗ̈ܢܶܐ ܘܰܠܠܶܘ̈ܳܝܶܐ</VERS>
      <VERS vnumber="8">ܘܰܚܙܳܐ ܚܶܙܰܩܝܳܐ ܘܪܰܘܖ̈ܒܳܢܶܐ ܠܪܺܝܫܺܝܬ݂ܳܐ ܗܳܝ ܕܟܳܗ̈ܢܶܐ ܕܣܶܓܝܰܬ݂ ܛܳܒ. ܘܒܰܪܶܟ݂ܘ ܠܡܳܪܝܳܐ. ܘܨܰܠܺܝܘ ܥܰܠ ܝܺܣܪܳܐܶܝܠ</VERS>
      <VERS vnumber="9">ܘܨܰܠܺܝ ܚܶܙܰܩܝܳܐ ܥܰܠ ܟܳܗ̈ܢܶܐ ܘܥܰܠ ܠܶܘ̈ܳܝܶܐ. ܥܰܠ ܪܺܝܫܺܝܬ݂ܳܐ ܕܣܶܓܝܰܬ݂</VERS>
      <VERS vnumber="10">ܘܰܩܪܳܐ ܠܶܗ ܠܥܰܙܰܪܝܳܐ ܟܳܗܢܳܐ ܪܰܒܳܐ ܡܶܢ ܕܒܶܝܬ݂ ܨܳܕܽܘܩ. ܘܶܐܡܰܪ ܠܗܽܘܢ. ܫܰܪܝܳܐ ܗ̱ܝ ܠܟܽܘܢ ܪܺܝܫܺܝܬ݂ܳܐ ܗܳܕ݂ܶܐ ܠܡܶܐܟ݂ܰܠ ܡܶܛܽܠ ܕܰܠܒܰܝܬܶܗ ܕܡܳܪܝܳܐ ܥܶܠܰܬ݂. ܐܰܟ݂ܽܘܠܘ ܘܰܣܒܰܥܘ. ܘܰܕ݂ܝܳܬܰܪ ܡܶܢܳܗ̇. ܗܰܒܘ ܠܡܶܣܟܺܢ̈ܶܐ ܘܰܠܒܳܝܫ̈ܶܐ. ܡܶܛܽܠ ܕܡܳܪܝܳܐ ܒܰܪܶܟ݂ ܠܥܰܡܶܗ. ܘܝܰܗܒ ܠܗܽܘܢ ܗܳܢܳܐ ܣܽܘܓ݂ܳܐܐ ܘܕ݂ܺܝܬܰܪ. ܝܰܗܒܘ ܠܥܰܡܳܐ ܕܺܝܣܪܳܐܶܝܠ ܟܽܠܶܗ</VERS>
      <VERS vnumber="11">ܘܶܐܡܰܪ ܚܶܙܰܩܝܳܐ ܠܰܡܛܰܝܳܒܽܘ ܕܳܖ̈ܶܐ ܒܒܰܝܬܶܗ ܕܡܳܪܝܳܐ. ܘܛܰܝܶܒܘ</VERS>
      <VERS vnumber="12">ܘܰܐܝܬܺܝܘ ܪܺܝܫܺܝܬ݂ܳܐ. ܚܰܕ݂ ܡܶܢ ܥܶܣܪܳܐ. ܘܩܽܘܕܫܳܐ ܒܗܰܝܡܳܢܽܘܬ݂ܳܐ. ܘܰܥܠܰܝܗܽܘܢ ܐܺܝܬ݂ ܗܘܰܘ ܫܰܠܺܝ̈ܛܶܐ. ܟܢܰܥܢܺܝܳܐ ܠܶܘܳܝܳܐ. ܘܫܰܡܥܺܝ ܐܰܚܽܘܗܝ</VERS>
      <VERS vnumber="13">ܘܰܢܚܳܐܶܝܠ. ܘܥܽܘܙܺܝܳܐ. ܘܢܳܚܳܬ݂. ܘܰܥܫܳܐܶܝܠ. ܘܝܰܪܡܽܘܬ݂. ܘܝܽܘܙܳܒܳܪ. ܘܰܐܠܺܝܠ. ܘܰܣܡܰܟ݂ܝܳܐ. ܘܡܳܬ݂ܰܚ. ܘܒܰܢܝܳܐ. ܘܫܡܰܥܝܳܐ ܐܰܚܽܘܗܝ. ܗܳܠܶܝܢ ܟܽܠܗܽܘܢ ܫܰܠܺܝܛܺܝܢ ܗܘܰܘ ܥܰܠ ܐܺܝܕ݂ܳܐ ܕܰܟ݂ܢܰܥܺܢܝܳܐ. ܐܰܝܟ݂ ܫܽܘܠܛܳܢܳܐ ܕܚܶܙܰܩܝܳܐ ܡܰܠܟܳܐ. ܘܥܰܙܰܪܝܳܐ ܪܰܒܒܰܝܬܶܗ ܕܡܰܠܟܳܐ</VERS>
      <VERS vnumber="14">ܘܩܰܪܝܳܐ ܒܰܪ ܝܰܡܺܝܢܳܐ ܠܶܘ̈ܳܝܶܐ. ܢܳܛܰܪ ܬܰܪܥܳܐ ܡܰܕ݂ܢܚܳܝܳܐ. ܫܰܠܺܝܛ ܗܘܳܐ ܥܰܠ ܩܽܘܖ̈ܒܳܢܶܐ ܕܡܳܪܝܳܐ. ܘܥܰܠ ܩܕ݂ܽܘܫ ܩܽܘܕ̈ܫܶܐ</VERS>
      <VERS vnumber="15">ܘܠܶܗ ܡܫܰܠܡܺܝܢ ܗܘܰܘ ܥܰܕܽܘܢ ܘܒܶܢܝܳܡܶܝܢ. ܘܝܶܫܽܘܥ. ܘܰܫܡܶܥܺܝܐ. ܘܳܐܡܽܘܪܝܳܐ. ܘܰܫܟܰܢܝܳܐ. ܒܩܽܘܖ̈ܝܳܐ ܕܟܳܗ̈ܢܶܐ. ܒܗܰܝܡܳܢܽܘܬ݂ܳܐ. ܠܡܶܬܰܠ ܠܰܐܚܰܝ̈ܗܽܘܢ ܦܶܠܓ̈ܘܳܬ݂ܳܐ. ܠܪܰܒܳܐ ܐܰܝܟ݂ ܙܥܽܘܪܳܐ</VERS>
      <VERS vnumber="16">ܠܒܰܪ ܡܶܢ ܕܙܳܕܶܩ. ܠܕܶܟܪܳܐ ܡܶܢ ܒܰܪ ܬܠܳܬ݂ ܫܢܺܝ̈ܢ ܘܰܠܥܶܠ. ܠܟܽܠ ܡܰܢ ܕܥܳܐܶܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="17">ܘܚܽܘܫܒܳܢ ܝܽܘܡ ܒܝܰܘܡܶܗ. ܠܦܽܘܠܚܳܢܗܽܘܢ ܒܡܰܛܰܪܬܗܽܘܢ. ܒܦܳܠܓ̈ܘܳܬ݂ܗܽܘܢ ܘܡܶܫܚܳܐ ܘܚܰܡܪܳܐ ܡܶܬ݂ܺܝܗܶܒ ܠܟܳܗ̈ܢܶܐ ܘܰܠܠܶܘ̈ܳܝܶܐ ܠܒܶܝܬ݂ ܐܰܒܳܗܰܝ̈ܗܽܘܢ. ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ. ܒܡܰܛܰܪܬܗܽܘܢ ܒܦܳܠܓ̈ܘܳܬ݂ܗܽܘܢ</VERS>
      <VERS vnumber="18">ܘܡܶܫܚܳܐ ܡܶܬ݂ܺܝܗܶܒ ܠܢܰܦܛܺܝܖ̈ܰܝܗܽܘܢ. ܘܰܠܢܶܫܰܝ̈ܗܽܘܢ. ܘܠܰܒܢܰܝ̈ܗܽܘܢ. ܘܠܰܒ̈ܢܳܬ݂ܗܽܘܢ. ܘܰܠܟܽܠܶܗ ܥܰܡܳܐ ܕܺܝܣܪܳܐܶܝܠ ܕܰܒܗܰܝܡܳܢܽܘܬ݂ܳܐ ܡܶܬ݂ܩܰܕܫܺܝܢ ܗܘܰܘ</VERS>
      <VERS vnumber="19">ܡܶܛܽܠ ܕܩܰܕܺܝܫܺܝܢ ܗܘܰܘ ܒܢܰܘ̈ܗܝ ܕܰܐܗܪܽܘܢ ܟܳܗܢܳܐ. ܩܰܕܺܝܫ ܗܘܳܐ ܒܶܣܪܗܽܘܢ. ܘܰܠܘܳܬ݂ ܢܶܫ̈ܶܐ ܠܳܐ ܡܶܬ݂ܩܰܪܒܺܝܢ ܗܘܰܘ. ܘܡܶܬ݂ܟܰܪܟܺܝܢ ܗܘܰܘ ܒܟܽܠ ܩܪܶܐ ܘܰܩܪܶܐ. ܓܰܒܖ̈ܶܐ ܐܰܝܠܶܝܢ ܕܺܝܕ݂ܺܝܥܺܝܢ ܫܡܳܗܰܝ̈ܗܽܘܢ. ܕܢܶܬܠܽܘܢ ܙܶܕ݂ܩܳܐ. ܠܟܽܠ ܕܶܟܪܳܐ ܕܺܐܝܬ݂ ܒܟܳܗ̈ܢܶܐ. ܘܰܠܟܽܠܗܶܝܢ ܫܰܖ̈ܒܳܬ݂ܳܐ ܕܠܶܘ̈ܳܝܶܐ</VERS>
      <VERS vnumber="20">ܘܰܥܒܰܕ݂ ܗܳܟܰܢܳܐ ܚܶܙܰܩܝܳܐ. ܒܟܽܠܶܗ ܝܺܗܽܘܕܳܐ. ܘܰܥܒܰܕ݂ ܕܛܳܒ ܘܫܰܦܺܝܪ. ܘܗܰܠܶܟ݂ ܒܩܽܘܫܬܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="21">ܒܟܽܠܗܽܘܢ ܥܒܳܕ݂ܰܘ̈ܗܝ ܕܫܰܪܺܝ ܗܘܳܐ ܠܡܶܥܒܰܕ݂ ܒܒܰܝܬܶܗ ܕܡܳܪܝܳܐ. ܘܰܒܢܳܡܽܘܣܳܐ ܘܰܒܦܽܘܩܕܳܢܳܐ. ܠܡܶܬ݂ܒܰܥ ܠܰܐܠܳܗܶܗ ܒܟܽܠܶܗ ܠܶܒܶܗ. ܘܰܥܒܰܕ݂ ܘܰܐܟ݂ܫܰܪ. </VERS>
    </CHAPTER>
    <CHAPTER cnumber="32">
      <VERS vnumber="1">ܒܳܬܰܪ ܡ̈ܶܠܶܐ ܗܳܠܶܝܢ. ܘܩܽܘܫܬܳܐ ܕܰܥܒܰܕ݂ ܚܶܙܰܩܝܳܐ. ܐܶܬ݂ܳܐ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܰܫܪܳܐ ܥܰܠ ܝܺܗܽܘܕܳܐ. ܥܰܠ ܚܶܣܢ̈ܶܐ ܥܰܫܺܝܢ̈ܶܐ. ܘܶܐܡܰܪ ܠܥܳܡܽܘܖ̈ܰܝܗܽܘܢ. ܩܰܒܶܠܘ ܝܰܡܺܝܢܳܐ. ܘܬ݂ܰܘ ܠܘܳܬ݂</VERS>
      <VERS vnumber="2">ܘܰܚܙܳܐ ܚܶܙܰܩܝܳܐ ܕܶܐܬܳܐ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܚܰܝ̈ܠܰܘܳܬ݂ܳܐ ܠܰܩܪܳܒܳܐ ܠܽܐܘܪܺܫܠܶܡ</VERS>
      <VERS vnumber="3">ܘܶܐܬ݂ܡܰܠܰܟ݂ ܗܽܘ ܘܫܰܠܺܝܛܳܢܰܘ̈ܗܝ ܘܓܰܢ̱ܒܳܖ̈ܰܘܗܝ ܠܰܡܟܰܣܳܝܽܘ ܡܰܝ̈ܳܐ ܕܥܰܝ̈ܢܳܬ݂ܳܐ ܕܺܐܝܬ݂ ܠܒܰܪ ܡܶܢ ܡܕܺܝܢܬܳܐ. ܘܥܰܕܪܽܘܗܝ ܫܰܠܺܝܛܳܢܰܘ̈ܗܝ</VERS>
      <VERS vnumber="4">ܘܶܐܬ݂ܟܰܢܰܫܘ ܥܰܡܳܐ ܕܺܝܣܪܳܐܶܝܠ ܣܽܘܓ݂ܳܐܐ ܕܛܳܒ. ܘܟܰܣܺܝܘ ܟܽܠܗܶܝܢ ܥܰܝ̈ܢܳܬ݂ܳܐ ܘܢܰܚ̈ܠܶܐ ܪܰܘܖ̈ܒܶܐ. ܕܺܐܝܬ݂ ܒܓܰܘ ܐܰܪܥܳܐ. ܡܶܛܽܠ ܕܳܐܡܪܺܝܢ. ܕܰܠܡܳܐ ܢܺܐܬܶܐ ܡܰܠܟܳܐ ܕܳܐܬܽܘܪ. ܘܢܶܫܟܚܽܘܢ ܡܰܝ̈ܳܐ ܣܰܓܺܝ̈ܐܶܐ</VERS>
      <VERS vnumber="5">ܘܢܶܬ݂ܓܰܢ̱ܒܪܽܘܢ ܘܢܶܒܢܽܘܢ ܫܽܘܖ̈ܶܐ ܠܽܘܩܒܰܠ ܫܽܘܪܳܐ ܐ̱ܚܪܺܢܳܐ. ܘܰܢܛܰܡܡܽܘܢ ܚܶܐܪܺܝܬ݂ܳܐ ܕܰܥܒܰܕ݂ ܕܰܘܺܝܕ݂. ܘܰܥܒܰܕ݂ ܚܶܙܰܩܝܳܐ ܙܰܝܢܳܐ ܣܰܓܺܝܐܳܐ. ܘܣܰܟܖ̈ܶܐ ܘܖ̈ܽܘܡܚܶܐ</VERS>
      <VERS vnumber="6">ܘܰܐܩܺܝܡ ܓܰܒܖ̈ܶܐ ܥܳܒܕ݂ܰܝ̈ ܩܪܳܒܳܐ ܥܰܠ ܥܰܡܳܐ. ܚܰܕ݂ ܥܰܠ ܥܶܣܪܳܐ. ܘܟܰܢܶܫ ܐܶܢܽܘܢ ܠܘܳܬ݂ܶܗ. ܠܘܳܬ݂ ܫܽܘܩܳܐ ܕܰܩܪܺܝܬ݂ܳܐ. ܘܡܰܠܶܠ ܥܰܡ ܟܽܠܗܽܘܢ. ܘܶܐܡܰܪ ܠܗܽܘܢ</VERS>
      <VERS vnumber="7">ܐܶܬ݂ܓܰܢ̱ܒܪܘ ܘܶܐܬ݂ܟܰܬܫܘ ܘܠܳܐ ܬܶܕ݂ܚܠܽܘܢ ܘܠܳܐ ܬܙܽܘܥܽܘܢ. ܡܶܢ ܩܕ݂ܳܡ ܡܰܠܟܳܐ ܕܳܐܬܽܘܪ. ܘܡܶܢ ܩܕ݂ܳܡ ܚܰܝ̈ܠܰܘܳܬ݂ܳܐ ܕܶܐܬ݂ܰܘ ܥܰܡܶܗ. ܥܰܡܰܢ ܕܺܝܠܰܢ ܣܰܓܺܝ ܡܶܢ ܕܥܰܡܶܗ</VERS>
      <VERS vnumber="8">ܥܰܡܶܗ ܚܰܝܠܳܐ ܕܒܶܣܪܳܐ. ܘܥܰܡܰܢ ܡܳܪܝܳܐ ܐܰܠܳܗܰܢ. ܕܰܢܥܰܕܪܰܢ ܘܢܶܬ݂ܟܰܬܰܫ ܒܬܰܟ݂ܬܽܘܫܰܢ. ܘܶܐܬ݂ܡܠܺܝ ܒܠܶܒܶܗ ܕܥܰܡܳܐ. ܥܰܠ ܦܶܬܓܳܡܰܘ̈ܗܝ ܕܚܶܙܰܩܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. </VERS>
      <VERS vnumber="9">ܡܶܢ ܒܳܬܰܪ ܗܳܠܶܝܢ. ܫܰܕܰܪ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܠܪܰܒ ܫܳܩ̈ܶܐ. ܘܶܐܬ݂ܳܐ ܠܽܐܘܪܺܫܠܶܡ ܘܥܰܒܕܰܘ̈ܗܝ ܥܰܡܶܗ. ܘܗܽܘ ܫܪܶܐ ܗܘܳܐ ܥܰܠ ܠܟܺܝܫ. ܘܫܰܠܺܝܛܳܢܰܘ̈ܗܝ ܥܰܡܶܗ. ܥܰܠ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܕܺܐܝܬ݂ ܒܽܐܘܪܺܫܠܶܡ. ܘܶܐܡܰܪ ܠܗܽܘܢ</VERS>
      <VERS vnumber="10">ܗܳܟܰܢܳܐ ܐܳܡܰܪ ܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܥܰܠ ܡܰܢ ܬܟ݂ܺܝܠܺܝܢ ܐ̱ܢܬܽܘܢ. ܕܝܳܬ݂ܒܺܝܢ ܐ̱ܢܬܽܘܢ ܒܰܚܒܽܘܫܝܳܐ ܒܽܐܘܪܺܫܠܶܡ</VERS>
      <VERS vnumber="11">ܗܽܘ ܚܶܙܰܩܝܳܐ ܡܰܛܥܶܐ ܠܟܽܘܢ ܠܡܰܫܠܳܡܽܘܬ݂ܟܽܘܢ ܕܰܬ݂ܡܽܘܬ݂ܽܘܢ ܒܟܰܦܢܳܐ ܘܰܒܨܶܗܝܳܐ. ܘܡܰܛܥܶܐ ܠܟܽܘܢ ܘܳܐܡܰܪ. ܕܡܳܪܝܳܐ ܐܰܠܳܗܰܢ ܢܦܰܨܶܝܢ ܡܶܢ ܐܺܝܕܰܘ̈ܗܝ ܕܡܰܠܟܳܐ ܕܳܐܬܽܘܪ</VERS>
      <VERS vnumber="12">ܐܰܝܟܰܘ ܚܶܙܰܩܝܳܐ. ܕܰܐܥܒܰܪ ܥܠܰܘ̈ܳܬ݂ܳܐ ܘܡܰܕܒ̈ܚܶܐ. ܘܶܐܡܰܪ ܠܰܕ݂ܒܶܝܬ݂ ܝܺܗܽܘܕܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܕܰܩܕ݂ܳܡ ܡܰܕ݂ܒܚܳܐ ܚܰܕ݂ ܬܶܣܓܕ݂ܽܘܢ. ܘܰܥܠܰܘܗܝ ܬܰܣܩܽܘܢ ܒܶܣ̈ܡܶܐ</VERS>
      <VERS vnumber="13">ܘܰܟ݂ܒܰܪ ܬܶܕܥܽܘܢ ܡܶܕܶܡ ܕܥܶܒܕܶܬ݂ ܐܶܢܳܐ ܘܰܐܒܳܗܰܝ̈. ܠܟܽܠܗܽܘܢ ܥܰܡ̈ܡܶܐ ܕܒܰܡܕ݂ܺܝ̈ܢܳܬ݂ܳܐ. ܘܠܳܐ ܐܶܫܟܰܚܘ ܐܰܠܳܗ̈ܶܐ ܕܥܰܡ̈ܡܶܐ ܗܳܠܶܝܢ. ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝ̈ܕܰܝ</VERS>
      <VERS vnumber="14">ܘܡܰܢܽܘ ܐܺܝܬ݂ ܒܟܽܠܗܽܘܢ ܐܰܠܳܗܰܝ̈ܗܽܘܢ ܕܥܰܡ̈ܡܶܐ ܗܳܠܶܝܢ ܕܰܚܪܰܒܘ ܐܰܒܳܗܰܝ̈. ܕܶܐܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈.</VERS>
      <VERS vnumber="15">ܘܳܐܦ ܗܳܫܳܐ ܠܳܐ ܢܰܛܥܶܝܟܽܘܢ ܚܶܙܰܩܝܳܐ. ܘܠܳܐ ܢܰܬ݂ܟܠܟܽܘܢ ܥܰܠ ܗܳܕ݂ܶܐ. ܘܠܳܐ ܬܗܰܝܡܢܽܘܢܶܗ. ܡܶܛܽܠ ܕܠܳܐ ܡܶܫܟܰܚ ܐܰܠܳܗܟܽܘܢ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܝ̈ ܟܽܠ ܥܰܡ̈ܡܶܐ ܘܡܰܠܟ̈ܘܳܬ݂ܳܐ ܠܳܐ ܐܶܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈. ܘܡܶܢ ܐܺܝܕ݂ܳܐ ܕܰܐܒܳܗܰܝ̈. ܘܳܐܦ ܐܰܠܳܗܟܽܘܢ ܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝ̈ܕܰܝ</VERS>
      <VERS vnumber="16">ܗܳܠܶܝܢ ܡܰܠܶܠܘ ܗܘܰܘ ܥܰܒܕܰܘ̈ܗܝ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܩܕ݂ܳܡ ܚܶܙܰܩܝܳܐ ܥܰܒܕܶܗ</VERS>
      <VERS vnumber="17">ܘܰܟ݂ܬܰܒ ܐܶܓܖ̈ܳܬ݂ܳܐ ܠܰܡܨܰܥܳܪܽܘ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܰܠܡܺܐܡܰܪ ܠܶܗ ܠܥܰܡܳܐ ܕܺܝܣܪܳܐܶܝܠ. ܕܰܐܠܳܗ̈ܶܐ ܕܰܡܕ݂ܺܝ̈ܢܳܬܳܐ ܗܳܠܶܝܢ. ܠܳܐ ܐܶܫܟܰܚܘ ܠܰܡܦܰܨܳܝܽܘ ܡܕܺܝ̈ܢܳܬܗܽܘܢ ܡܶܢ ܐܺܝܕܰܝ̈</VERS>
      <VERS vnumber="18">ܘܰܩܪܰܘ ܒܩܳܠܳܐ ܪܳܡܳܐ ܒܠܶܫܳܢܳܐ ܝܺܗܽܘܕܳܝܳܐ. ܠܥܰܡܳܐ ܕܝܳܬ݂ܒܺܝܢ ܥܰܠ ܫܽܘܪܳܐ ܕܽܐܘܪܺܫܠܶܡ. ܕܰܢܕܰܚܠܽܘܢ ܐܶܢܽܘܢ. ܘܰܢܙܽܘܥܽܘܢ ܐܶܢܽܘܢ. ܡܶܛܽܠ ܕܢܶܐܚܕܽܘܢ ܫܽܘܪܳܐ ܕܰܡܕܺܝܢܬܳܐ</VERS>
      <VERS vnumber="19">ܘܡܰܠܶܠܘ ܒܰܐܠܳܗ̈ܶܐ ܕܥܰܡ̈ܡܶܐ ܕܰܐܪܥܳܐ. ܘܳܐܦ ܒܰܐܠܳܗܳܐ ܕܫܰܠܺܝܛ ܒܽܐܘܪܺܫܠܶܡ. ܕܗܽܘ ܢܶܦܪܽܘܥ ܐܶܢܽܘܢ ܥܒܳܕ̈ܶܐ ܕܺܐܝܕܰܝ̈ܗܽܘܢ</VERS>
      <VERS vnumber="20">ܘܨܰܠܺܝ ܚܶܙܰܩܝܳܐ ܘܶܐܫܰܥܝܳܐ ܒܰܪ ܐܰܡܽܘܨ ܢܒܺܝܳܐ ܡܶܛܽܠ ܗܳܕ݂ܶܐ. ܘܰܫܡܰܥ ܒܩܳܠܳܐ ܕܰܨܠܽܘܬ݂ܗܽܘܢ ܡܳܪܝܳܐ</VERS>
      <VERS vnumber="21">ܘܫܰܕܰܪ ܡܳܪܝܳܐ ܡܰܠܰܐܟܳܐ ܡܶܢ ܩܕܳܡܰܘܗܝ. ܘܰܚܪܰܒ ܟܽܠܗܽܘܢ ܓܰܢ̱ܒܳܖ̈ܰܝ ܚܰܝܠܳܐ. ܘܡܰܠ̈ܟܶܐ ܘܫܰܠܺܝ̈ܛܳܢܶܐ ܕܰܗܘܰܘ ܒܡܰܫܪܺܝܬܶܗ ܕܡܰܠܟܳܐ ܕܳܐܬܽܘܪ. ܘܰܗܦܰܟ݂ ܡܰܠܟܳܐ ܕܳܐܬܽܘܪ ܟܰܕ݂ ܒܰܗܺܝ̈ܬ݂ܳܢ ܐܰܦܰܘ̈ܗܝ ܠܰܡܕ݂ܺܝܢ̱ܬܶܗ. ܘܶܐܬ݂ܳܐ ܠܒܶܝܬ݂ ܐܰܠܳܗܰܘ̈ܗܝ. ܘܰܒܢܰܘ̈ܗܝ ܕܰܢܦܰܩܘ ܡܶܢ ܡܥܰܘ̈ܗܝ. ܬܰܡܳܢ ܩܰܛܠܽܘܗܝ ܒܚܰܪܒܳܐ</VERS>
      <VERS vnumber="22">ܘܰܦܪܰܩ ܡܳܪܝܳܐ ܠܚܶܙܰܩܝܳܐ. ܘܰܠܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܡܶܢ ܐܺܝܕܰܘ̈ܗܝ ܕܣܰܢܚܰܪܺܝܒ ܡܰܠܟܳܐ ܕܳܐܬܽܘܪ. ܘܡܶܢ ܐܺܝܕ݂ܳܐ ܕܟܽܠ ܒܰܥ̈ܠܰܝ ܬܚܽܘܡܶܗ</VERS>
      <VERS vnumber="23">ܘܣܰܓܺܝ̈ܐܶܐ ܡܶܢ ܒܢܰܝ̈ ܝܺܣܪܳܐܶܝܠ. ܡܰܝܬܶܝܢ ܗܘܰܘ ܩܽܘܖ̈ܒܳܢܶܐ ܠܡܳܪܝܳܐ ܠܽܐܘܪܺܫܠܶܡ ܘܝܳܗܒܺܝܢ ܗܘܰܘ ܡܰܘ̈ܗܒܳܬ݂ܳܐ ܠܚܶܙܰܩܝܳܐ ܡܰܠܟܳܐ ܕܒܶܝܬ݂ ܝܺܗܽܘܕܳܐ. ܘܶܐܬܬܪܺܝܡ ܠܥܶܠ ܡܶܢ ܥܰܡ̈ܡܶܐ ܟܽܠܗܽܘܢ.</VERS>
      <VERS vnumber="24">ܘܡܶܢ ܒܳܬܰܪ ܗܳܠܶܝܢ. ܒܝܰܘ̈ܡܳܬ݂ܳܐ ܗܳܢܽܘܢ. ܐܶܬ݂ܟܪܰܗ ܚܶܙܰܩܝܳܐ ܥܕܰܡܳܐ ܠܡܰܘܬܳܐ. ܘܨܰܠܺܝ ܩܕ݂ܳܡ ܡܳܪܝܳܐ ܘܶܐܡܰܪ. ܓܒܰܖ̈ܘܳܬ݂ܳܐ ܣܰܓܺܝ̈ܐܳܬ݂ܳܐ ܥܒܰܕܬ ܠܺܝ. ܘܠܳܐ ܐܰܝܟ݂ ܥܒܳܕ ܐܺܝܕܰܝ̈ ܐܰܗܦܶܟ݂ܬ ܠܺܝ</VERS>
      <VERS vnumber="25">ܘܗܳܢܳܐ ܟܽܘܪܗܳܢܳܐ ܕܶܐܬ݂ܟܪܰܗ ܚܶܙܰܩܝܳܐ. ܡܶܛܽܠ ܕܶܐܬܬܪܺܝܡ ܠܶܒܶܗ. ܘܰܗܘܳܐ ܥܠܰܘܗܝ ܪܽܘܓܙܳܐ ܕܡܳܪܝܳܐ. ܘܥܰܠ ܒܶܝܬ݂ ܝܺܗܽܘܕܳܐ. ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ</VERS>
      <VERS vnumber="26">ܘܶܐܬ݂ܟܪܰܗ ܚܶܙܰܩܝܳܐ ܡܶܛܽܠ ܕܶܐܬܬܪܺܝܡ ܠܶܒܶܗ ܗܽܘ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܠܳܐ ܐܶܬ݂ܳܐ ܥܠܰܝܗܽܘܢ ܪܽܘܓܙܳܐ ܕܡܳܪܝܳܐ ܒܝܰܘܡܰܘ̈ܗܝ ܕܚܶܙܰܩܝܳܐ</VERS>
      <VERS vnumber="27">ܘܰܗܘܳܐ ܠܚܶܙܰܩܝܳܐ ܥܽܘܬ݂ܪܳܐ ܘܺܐܝܩܳܪܳܐ ܣܽܘܓ݂ܳܐܐ ܕܛܳܒ. ܘܰܐܘܨܖ̈ܶܐ ܥܒܰܕ݂ ܠܶܗ. ܠܟܶܣܦܳܐ ܘܰܠܕܰܗܒܳܐ. ܘܰܠܟܺܐܦ̈ܶܐ ܛܳܒ̈ܳܬ݂ܳܐ. ܘܰܠܒܶܣ̈ܡܶܐ. ܘܠܰܡܓܶܢ̈ܶܐ. ܘܰܠܡܳܐܢܰܝ̈ ܖ̈ܳܓܰܝ ܪܶܓܬ݂ܳܐ</VERS>
      <VERS vnumber="28">ܘܰܐܘܨܖ̈ܶܐ ܠܥܰܠ̈ܠܳܬ݂ܳܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ. ܐܘܖ̈ܰܘܳܬ݂ܳܐ ܠܟܽܠܳܗ̇ ܒܥܺܝܪܳܐ</VERS>
      <VERS vnumber="29">ܘܩܽܘܖ̈ܝܳܐ ܠܰܒܥܺܝܪܳܐ. ܘܰܠܥܳܢ̈ܳܐ. ܘܰܠܬܰܘܖ̈ܶܐ. ܘܰܠܚܰܝ̈ܘܳܬ݂ܳܐ. ܡܶܛܽܠ ܕܝܰܗܒ ܠܶܗ ܡܳܪܝܳܐ ܩܶܢܝܳܢܳܐ ܣܽܘܓ݂ܳܐܐ ܕܛܳܒ.</VERS>
      <VERS vnumber="30">. ܘܗܽܘ ܚܶܙܰܩܝܳܐ ܛܡܰܪ ܡܰܦܩܳܢܳܐ ܕܡܰܝ̈ܳܐ ܕܥܰܝܢܳܐ ܥܶܠܳܝܬܳܐ. ܘܰܫܪܳܐ ܐܶܢܽܘܢ ܠܓܽܘܒܳܐ ܡܰܥܪܒܳܝܳܐ ܕܰܩܪܺܝܬ݂ܶܗ ܕܕܰܘܺܝܕ݂. ܘܰܐܨܠܰܚ ܚܶܙܰܩܝܳܐ ܒܟܽܠܗܽܘܢ ܥܒܳܕ݂ܰܘ̈ܗܝ</VERS>
      <VERS vnumber="31">ܘܰܬ݂ܒܰܥ ܗܘܳܐ ܢܳܡܽܘܣܳܐ ܕܡܳܪܝܳܐ ܐܰܝܟܰܢܳܐ ܕܠܶܗ ܝܺܗܺܝܒ ܗܘܳܐ ܒܰܐܪܥܳܐ. ܘܺܝܕܰܥ ܟܽܠܡܶܕܶܡ ܕܺܐܝܬ݂ ܒܠܶܒܶܗ</VERS>
      <VERS vnumber="32">ܘܫܰܪܟܳܐ ܕܦܶܬܓܳܡܰܘ̈ܗܝ ܕܚܶܙܰܩܝܳܐ. ܘܛܰܝܒܽܘܬ݂ܶܗ. ܐܘܖ̈ܚܳܬܶܗ ܫܰܦܺܝܖ̈ܳܬ݂ܳܐ. ܗܳܐ ܗܶܢܽܘܢ ܟܬܺܝܒܺܝܢ ܒܰܢܒܺܝܽܘܬܶܗ ܕܶܐܫܰܥܝܳܐ ܒܰܪ ܐܰܡܽܘܨ ܢܒܺܝܳܐ. ܘܰܒܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ.</VERS>
      <VERS vnumber="33">ܘܰܫܟܶܒ ܚܶܙܰܩܝܳܐ ܥܰܡ ܐܰܒܳܗ̈ܳܬܶܗ. ܘܩܰܒܪܽܘܗܝ ܒܰܩܪܺܝܬ݂ܶܗ ܕܕܰܘܺܝܕ݂. ܘܺܐܝܩܳܪܳܐ ܪܰܒܳܐ ܥܒܰܕ݂ܘ ܠܶܗ ܒܡܰܘܬܶܗ. ܟܽܠܗܽܘܢ ܕܒܶܝܬ݂ ܝܺܗܽܘܕܳܐ. ܘܰܗܦܰܟ݂ܘ ܠܽܐܘܪܺܫܠܶܡ. ܘܰܐܡܠܶܟ݂ ܡܢܰܫܶܐ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="33">
      <VERS vnumber="1">ܒܰܪ ܬܰܪܬܰܥܶܣܖ̈ܶܐ ܗܘܳܐ ܫܢܺܝ̈ܢ ܡܢܰܫܶܐ. ܟܰܕ݂ ܩܳܡ ܒܡܰܠܟܽܘܬܶܗ. ܘܚܰܡܫܺܝܢ ܘܚܰܡܶܫ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟ݂ ܥܒܳܕ̈ܶܐ ܕܥܰܡ̈ܡܶܐ. ܕܰܐܘܒܶܕ݂ ܐܶܢܽܘܢ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="3">ܘܰܗܦܰܟ݂ ܘܰܒܢܳܐ ܡܰܕܒ̈ܚܶܐ ܕܰܥܩܰܪ ܚܶܙܰܩܝܳܐ ܐܰܒܽܘܗܝ ܘܰܐܩܺܝܡ ܥܠܰܘ̈ܳܬ݂ܳܐ ܠܰܦܬܰܟ݂ܖ̈ܶܐ. ܘܰܥܒܰܕ݂ ܢܶܡܖ̈ܶܐ. ܘܰܣܓܶܕ݂ ܠܗܽܘܢ. ܘܰܣܓܶܕ݂ ܠܟܽܠܗܽܘܢ ܚܰܝ̈ܠܘܳܬ݂ܐ ܕܰܫܡܰܝܳܐ. ܒܬܰܪܬܶܝܢ ܕܳܖ̈ܺܝܢ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܘܳܐܦ ܗܽܘ ܐܰܥܒܰܪ ܒܪܶܗ ܒܢܽܘܪܳܐ. ܒܢܰܚܠܳܐ ܪܰܒܳܐ. ܘܶܐܚܰܕ݂ ܥܰܝ̈ܢܶܐ. ܘܢܰܚܶܫ ܢܶܚܫ̈ܶܐ. ܘܰܥܒܰܕ݂ ܚܰܖ̈ܳܫܶܐ ܘܰܫܐܶܠ ܒܟܰܠܕܳܝ̈ܶܐ. ܘܰܒܙܰܟܽܘܖ̈ܶܐ. ܘܰܐܣܓܺܝ ܠܡܶܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܘܰܠܡܰܪܓܳܙܽܘ ܩܕܳܡܰܘܗܝ</VERS>
      <VERS vnumber="7">ܘܣܳܡܶܗ ܠܨܰܠܡܳܐ ܕܰܐܪܒܰܥ ܐܰܦܺܝ̈ܢ ܕܰܥܒܰܕ݂ ܒܒܰܝܬܶܗ ܕܡܳܪܝܳܐ. ܕܶܐܡܰܪ ܡܳܪܝܳܐ ܠܕܰܘܺܝܕ݂. ܘܠܰܫܠܶܝܡܽܘܢ ܒܪܶܗ. ܒܒܰܝܬܳܐ ܗܳܢܳܐ ܕܒܽܐܘܪܺܫܠܶܡ. ܕܰܓܒܺܝܬ݂ ܠܺܝ ܡܶܢ ܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ. ܐܰܫܪܶܐ ܫܟ݂ܺܝܢܬ݂ܝ ܠܥܳܠܰܡ</VERS>
      <VERS vnumber="8">ܘܠܳܐ ܐܰܘܣܶܦ ܬܽܘܒ ܠܡܰܦܳܩܽܘ ܠܺܝܣܪܳܐܶܝܠ ܡܶܢ ܐܰܪܥܳܐ ܗܳܕ݂ܶܐ. ܕܝܶܗܒܶܬ݂ ܠܰܐܒܳܗܰܝ̈ܗܽܘܢ. ܒܰܠܚܽܘܕ݂ ܐܶܢܗܽܘ ܕܢܶܛܪܽܘܢ ܠܡܶܥܒܰܕ݂ ܟܽܠ ܡܶܕܶܡ ܕܦܰܩܕܶܬ݂ ܐܶܢܽܘܢ. ܘܰܠܟܽܠܶܗ ܢܳܡܽܘܣܳܐ. ܘܠܰܩܝܳܡܰܝ̈ ܘܰܠܕ݂ܺܝ̈ܢܰܝ. ܕܦܰܩܶܕ݂ ܐܶܢܽܘܢ ܥܰܒܕܝ ܡܽܘܫܶܐ</VERS>
      <VERS vnumber="9">ܘܰܐܛܥܺܝ ܡܢܰܫܶܐ ܠܺܝܗܽܘܕ݂ܳܐ. ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܠܡܶܥܒܰܕ݂ ܥܒܳܕ̈ܶܐ ܒܺܝ̈ܫܶܐ. ܐܰܝܟ݂ ܥܰܡ̈ܡܶܐ ܕܰܐܘܒܶܕ݂ ܡܳܪܝܳܐ ܡܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܘܡܰܠܶܠ ܡܳܪܝܳܐ ܥܰܡ ܡܢܰܫܶܐ ܘܥܰܡ ܥܰܡܶܗ. ܘܠܳܐ ܩܰܒܶܠܘ</VERS>
      <VERS vnumber="11">ܘܰܐܝܬܺܝ ܡܳܪܝܳܐ ܥܠܰܝܗܽܘܢ ܪܰܘܖ̈ܒܳܢܰܝ ܚܰܝܠܳܐ ܕܡܰܠܟܳܐ ܕܳܐܬܽܘܪ. ܘܶܐܚܰܕ݂ܘ ܠܰܡܢܰܫܶܐ ܒܚܰܝܰܘ̈ܗܝ ܘܰܐܣܪܽܘܗܝ ܒܫܺܫ̈ܠܳܬܳܐ. ܘܰܐܘܒܠܽܘܗܝ ܠܒܳܒܶܝܠ</VERS>
      <VERS vnumber="12">ܘܟܰܕ݂ ܥܳܩܰܬ݂ ܠܶܗ. ܨܰܠܺܝ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܰܕ݂ܚܶܠ ܛܳܒ ܡܶܢ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܘ̈ܗܝ</VERS>
      <VERS vnumber="13">ܘܨܠܺܝ ܩܕ݂ܳܡ ܡܳܪܝܳܐ. ܘܰܫܡܰܥ ܒܩܳܠܶܗ. ܘܩܰܒܶܠ ܨܠܽܘܬܶܗ ܘܰܐܗܦܟܶܗ ܠܽܐܘܪܺܫܠܶܡ ܒܡܰܠܟܽܘܬܶܗ. ܘܺܝܕܰܥ ܡܢܰܫܶܐ ܕܡܳܪܝܰܐ ܗ̱ܘ ܐܰ‌ܠܳܗܳܐ.</VERS>
      <VERS vnumber="14">ܘܡܶܢ ܒܳܬܰܪ ܗܳܠܶܝܢ ܒܢܳܐ ܫܽܘܪܳܐ ܒܰܪܳܝܳܐ ܠܰܩܪܺܝܬ݂ܶܗ ܕܕܰܘܺܝܕ݂. ܡܶܢ ܡܰܥܪܒܳܝܳܐ ܕܓܺܝܚܽܘܢ ܢܰܗܪܳܐ. ܘܰܠܡܰܥܠܳܢܳܐ ܕܬܰܪܥܳܐ ܕܨܰܝܳܕ̈ܶܐ. ܘܰܐܟ݂ܪܟ݂ܳܗ̇ ܠܟܽܠܳܗ̇ ܐܽܘܪܺܫܠܶܡ ܫܽܘܪܳܐ ܒܰܪܳܝܳܐ. ܘܰܐܪܺܝܡܶܗ ܛܳܒ. ܘܰܐܩܺܝܡ ܪܰܘܖ̈ܒܳܢܰܝ ܚܰܝܠܳܐ. ܒܟܽܠܗܶܝܢ ܩܽܘܖ̈ܝܳܐ ܖ̈ܳܡܳܬ݂ܳܐ ܕܒܶܝܬ݂ ܝܺܗܽܘܕܳܐ</VERS>
      <VERS vnumber="15">ܘܰܐܥܒܰܪ ܐܰܠܳܗ̈ܶܐ ܢܽܘܟܖ̈ܳܝܶܐ. ܘܨܰܠ̈ܡܶܐ ܓܠܺܝ̈ܦܶܐ ܕܺܐܝܬ݂ ܒܒܰܝܬܶܗ ܕܡܳܪܝܳܐ. ܘܟܽܠܗܶܝܢ ܥܠܰܘ̈ܳܬ݂ܳܐ ܕܰܒܢܳܐ ܗܘܳܐ ܒܛܽܘܪ ܒܰܝܬܳܐ ܕܡܳܪܝܳܐ ܘܒܽܐܘܪܺܫܠܶܡ. ܘܰܫܕ݂ܳܐ ܐܶܢܽܘܢ ܠܒܰܪ ܡܶܢ ܩܪܺܝܬ݂ܳܐ</VERS>
      <VERS vnumber="16">ܘܰܒܢܳܐ ܡܰܕ݂ܒܚܳܐ ܠܡܳܪܝܳܐ. ܘܕܰܒܰܚ ܥܠܰܘ̈ܳܬ݂ܳܐ ܘܕܶܒܚ̈ܶܐ ܫܰܠ̈ܡܶܐ ܘܬܰܘܖ̈ܶܐ. ܘܶܐܡܰܪ ܠܺܝܗܽܘܕ݂ܳܐ ܠܡܶܥܒܰܕ݂ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܬܽܘܒ ܥܺܐܕ݂ܳܐ</VERS>
      <VERS vnumber="17">ܘܕܶܒܚ̈ܶܐ ܐ̱ܚܖ̈ܳܢܶܐ ܘܰܥܠܰܘ̈ܳܬ݂ܳܐ ܠܳܐ ܬܰܣܩܽܘܢ. ܐܶܠܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ</VERS>
      <VERS vnumber="18">ܘܫܰܪܟܳܐ ܕܦܶܬܓܳܡܰܘ̈ܗܝ ܕܰܡܢܰܫܶܐ. ܘܰܨܠܽܘܬܶܗ ܕܰܩܕ݂ܳܡ ܐܰ‌ܠܳܗܳܐ. ܘܦܶܬܓܳܡ̈ܶܐ ܕܰܢܒܺܝ̈ܶܐ ܕܶܐܬ݂ܢܰܒܺܝܘ ܥܠܰܘܗܝ ܒܰܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܗܳܐ ܗܶܢܽܘܢ ܟܬܺܝܒܺܝܢ ܒܦܶܬܓܳܡ̈ܶܐ ܕܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ</VERS>
      <VERS vnumber="19">ܘܰܨܠܽܘܬܶܗ ܕܶܐܫܬܰܡܥܰܬ݂ ܒܩܳܠܶܗ. ܘܟܽܠܗܽܘܢ ܚܛܳܗܰܘ̈ܗܝ ܘܥܰܘܠܶܗ. ܘܕ݂ܽܘܟ̈ܝܳܬ݂ܳܐ ܕܰܒܢܳܐ ܒܗܶܝܢ ܡܰܕܒ̈ܚܶܐ. ܘܰܐܩܺܝܡ ܟܽܘܡܖ̈ܶܐ. ܘܰܥܒܰܕ݂ ܚܽܘܓ̈ܒܶܐ ܠܰܦܬܰܟ݂ܖ̈ܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܦܶܬܓܳܡܰܘ̈ܗܝ ܕܚܰܢܳܢ ܢܒܺܝܳܐ</VERS>
      <VERS vnumber="20">ܘܰܫܟܶܒ ܡܢܰܫܶܐ ܥܰܡ ܐܰܒܳܗ̈ܳܬܶܗ. ܘܩܰܒܽܪܘܗܝ ܒܒܰܝܬܶܗ ܒܓܰܢܰܬ݂ ܓܰܙܳܐ. ܘܰܐܡܠܶܟ݂ ܐܰܡܽܘܢ ܒܪܶܗ ܒܳܬܪܶܗ</VERS>
      <VERS vnumber="21">ܒܰܪ ܥܶܣܪܺܝܢ ܘܬܰܪܬܶܝܢ ܫܢܺܝ̈ܢ ܐܰܡܽܘܢ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܬܰܪܬܶܝܢ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ</VERS>
      <VERS vnumber="22">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ. ܐܰܝܟܰܢܳܐ ܕܰܥܒܰܕ݂ ܡܢܰܫܶܐ ܐܰܒܽܘܗܝ ܘܰܠܟܽܠܗܽܘܢ ܨܰܠ̈ܡܶܐ ܘܰܦܬܰܟ݂ܖ̈ܶܐ ܕܰܥܒܰܕ݂ ܡܢܰܫܶܐ ܐܰܒܽܘܗܝ. ܕܰܒܰܚ ܐܰܡܽܘܢ ܘܰܣܓܕ݂</VERS>
      <VERS vnumber="23">ܘܠܳܐ ܙܳܥ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܡܶܛܽܠ ܕܗܽܘ ܡܢܰܫܶܐ ܙܳܥ ܗܘܳܐ ܡܶܢ ܩܕ݂ܳܡ ܡܳܪܝܳܐ ܐܰܠܳܗܶܗ. ܡܶܛܽܠ ܕܗܽܘ ܐܰܡܽܘܢ ܐܰܣܓܺܝ ܗܘܳܐ ܠܡܶܚܛܳܐ.</VERS>
      <VERS vnumber="24">ܘܶܐܬ݂ܢܟܶܠܘ ܥܠܰܘܗܝ ܥܰܒܕܰܘ̈ܗܝ. ܘܩܰܛܠܽܘܗܝ ܒܒܰܝܬܶܗ</VERS>
      <VERS vnumber="25">ܘܰܩܛܰܠܘ ܥܰܡܳܐ ܕܰܐܪܥܳܐ ܠܟܽܠ ܡܰܢ ܕܶܐܬ݂ܢܟܶܠ ܥܰܠ ܡܰܠܟܳܐ ܐܰܡܽܘܢ. ܘܰܐܡܠܶܟ݂ܘ ܥܰܡܳܐ ܕܰܐܪܥܳܐ. ܠܝܽܘܫܺܝܳܐ ܒܪܶܗ ܒܳܬܪܶܗ. </VERS>
    </CHAPTER>
    <CHAPTER cnumber="34">
      <VERS vnumber="1">ܒܰܪ ܬܡܳܢܶܐ ܫܢܺܝ̈ܢ ܝܽܘܫܺܝܳܐ ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܠܳܬܺܝܢ ܘܰܚܕ݂ܳܐ ܫܰܢ̱ܬܳܐ ܐܰܡܠܶܟ݂ ܒܽܐܘܪܺܫܠܶܡ</VERS>
      <VERS vnumber="2">ܘܰܥܒܰܕ݂ ܕܫܰܦܺܝܪ ܩܕ݂ܳܡ ܡܳܪܝܳܐ. ܘܗܰܠܶܟ݂ ܒܽܐܘܖ̈ܚܳܬܶܗ ܕܕܰܘܺܝܕ݂ ܐܰܒܽܘܗܝ ܘܠܳܐ ܣܛܳܐ ܡܶܢܗܶܝܢ ܠܳܐ ܠܝܰܡܺܝܢܳܐ ܘܠܳܐ ܠܣܶܡܳܠܳܐ</VERS>
      <VERS vnumber="3">ܘܒܰܬܡܳܢܶܐ ܫܢܺܝ̈ܢ ܠܡܰܠܟܽܘܬܶܗ. ܥܕܰܡܳܐ ܠܗܳܫܳܐ ܗܽܘ ܛܰܠܝܳܐ ܗܘܳܐ ܙܥܽܘܪܳܐ. ܘܫܰܪܺܝ ܗܘܳܐ ܠܰܡܨܰܠܳܝܽܘ ܠܰܐܠܳܗܶܗ ܕܕܰܘܺܝܕ݂ ܐܰܒܽܘܗܝ ܘܒܰܫܢܰܬ݂ ܬܰܪܬܰܥܶܣܖ̈ܶܐ ܫܢܺܝ̈ܢ. ܫܰܪܺܝ ܗܘܳܐ ܠܰܡܕܰܟܳܝܽܘ ܠܺܝܗܽܘܕ݂ܳܐ. ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܘܫܰܪܺܝ ܗܘܳܐ ܠܡܶܥܩܰܪ ܥܠܰܘ̈ܳܬ݂ܳܐ ܘܰܦܬܰܟ݂ܖ̈ܶܐ. ܘܢܶܡܖ̈ܶܐ ܘܚܽܘ̈ܓܒܶܐ</VERS>
      <VERS vnumber="4">ܘܥܶܩ̈ܶܐ. ܘܙܰܓ̈ܶܐ. ܘܟܽܠ ܐܺܝܠܳܢܺܝ̈ܢ ܕܥܳܒܕܺܝܢ ܗܘܰܘ ܠܰܦܬܰܟ݂ܖ̈ܶܐ. ܬܰܒܰܪ. ܘܰܐܕܶܩ. ܘܰܕ݂ܪܳܐ ܩܶܛܡܗܽܘܢ ܒܶܝܬ݂ ܩܰܒܖ̈ܶܐ ܕܰܒܢܰܝ̈ ܐ̱ܢܳܫܳܐ. ܕܰܡܕܰܒܚܺܝܢ ܗܘܰܘ ܠܗܽܘܢ</VERS>
      <VERS vnumber="5">ܘܓܰܖ̈ܡܶܐ ܕܟܽܘܡܖ̈ܶܐ ܕܦܳܠܚܺܝܢ ܗܘܰܘ ܠܗܽܘܢ. ܚܰܛܘ ܐܶܢܽܘܢ ܡܶܢ ܩܰܒܖ̈ܰܝܗܽܘܢ. ܘܰܐܝܬܺܝܘ ܘܰܐܘܩܶܕ݂ܘ ܐܶܢܽܘܢ. ܘܕܰܟܺܝ ܠܺܝܗܽܘܕ݂ܳܐ ܘܠܽܐܘܪܺܫܠܶܡ</VERS>
      <VERS vnumber="6">ܘܰܠܩܽܘܖ̈ܝܳܐ ܕܒܶܝܬ݂ ܡܢܰܫܶܐ ܘܒܶܝܬ݂ ܐܰܦܪܶܝܡ. ܘܰܕ݂ܫܶܡܥܽܘܢ. ܘܰܕ݂ܢܰܦܬܳܠܺܝ. ܒܫܽܘܩܰܝ̈ܗܽܘܢ ܟܰܕ݂ ܚܳܕ݂ܪܺܝܢ</VERS>
      <VERS vnumber="7">ܘܰܥܩܰܪ ܡܰܕܒ̈ܚܶܐ. ܘܬܰܒܰܪ ܨܰܠ̈ܡܶܐ. ܥܕܰܡܳܐ ܕܰܐܕܶܩ ܐܶܢܽܘܢ ܐܰܝܟ݂ ܥܰܦܪܳܐ ܘܰܕ݂ܪܳܐ ܐܶܢܽܘܢ ܒܟܽܠܳܗ̇ ܐܰܪܥܳܐ ܕܺܝܣܪܳܐܶܝܠ ܘܰܗܦܰܟ݂ ܘܶܐܬ݂ܳܐ ܠܽܐܘܪܺܫܠܶܡ</VERS>
      <VERS vnumber="8">ܘܒܰܫܢܰܬ݂ ܬܡܳܢܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ. ܕܰܟܺܝ ܐܰܪܥܳܐ ܕܺܝܣܪܳܐܶܝܠ. ܘܒܰܝܬܶܗ. ܘܫܰܕܰܪ ܠܫܳܦܳܢ ܒܰܪ ܐܰܠܨܳܝܳܐ. ܘܠܰܡܥܰܣܝܳܐ ܣܳܦܪܳܐ ܕܰܩܪܺܝܬ݂ܳܐ. ܘܶܐܡܰܪ ܠܗܽܘܢ. ܙܶܠܘ ܘܰܒܕ݂ܽܘܩܘ ܒܰܝܬܶܗ ܕܡܳܪܝܳܐ ܐܰܠܳܗܟܽܘܢ</VERS>
      <VERS vnumber="9">ܘܶܐܬ݂ܰܘ ܠܘܳܬ݂ ܚܶܠܰܩܝܳܐ ܟܳܗܢܳܐ ܪܰܒܳܐ. ܘܝܰܗܒܘ ܟܶܣܦܳܐ ܕܥܰܠ ܠܒܰܝܬܶܗ ܕܡܳܪܝܳܐ. ܕܟܰܢܶܫܘ ܠܶܘ̈ܳܝܶܐ ܢܳܛܖ̈ܰܝ ܬܰܖ̈ܥܶܐ. ܡܶܢ ܐܺܝܕ݂ܳܐ ܕܰܡܢܰܫܶܐ ܘܕܰܐܦܪܶܝܡ. ܘܡܶܢ ܐܺܝܕ݂ܳܐ ܕܟܽܠܶܗ ܝܺܣܪܳܐܶܝܠ. ܘܡܶܢ ܟܽܠܶܗ ܝܺܗܽܘܕܳܐ ܘܒܶܢܝܳܡܶܝܢ. ܘܡܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="10">ܘܝܰܗܒܘ ܥܰܠ ܐܺܝܕ݂ܳܐ ܕܥܳܒܕ݂ܰܝ̈ ܥܒܺܝ̈ܕ݂ܳܬܳܐ. ܕܰܡܫܰܠܛܺܝܢ ܒܒܰܝܬܶܗ ܕܡܳܪܝܳܐ. ܘܝܳܗܒܺܝܢ ܟܶܣܦܳܐ ܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ ܕܒܰܝܬܶܗ ܕܡܳܪܝܳܐ. ܠܰܒܕ݂ܳܩܳܐ ܘܠܰܛܪܳܝܳܐ ܕܒܰܝܬܳܐ</VERS>
      <VERS vnumber="11">ܘܝܳܗܒܺܝܢ ܠܢܰܓܳܖ̈ܶܐ ܘܰܠܒܰܢܳܝ̈ܶܐ ܘܰܠܙܳܒܢܰܝ̈ ܛܰܒ̈ܥܶܐ ܛܳܒ̈ܶܐ. ܘܩܰܝ̈ܣܶܐ ܠܰܒܕ݂ܳܩܳܐ ܘܰܠܛܪܳܝܳܐ ܕܒܰܝܬܳܐ. ܕܰܩܦܰܠܘ ܡܰܠ̈ܟܶܐ ܕܺܝܗܽܘܕ݂ܳܐ</VERS>
      <VERS vnumber="12">ܘܓܰܒܖ̈ܶܐ ܥܳܒܕܺܝܢ ܗܘܰܘ ܒܗܰܝܡܳܢܽܘܬ݂ܳܐ. ܒܰܥܒܺܝ̈ܕ݂ܳܬܳܐ ܕܡܰܩܕܫܳܐ. ܘܰܥܠܰܝܗܽܘܢ ܫܰܠܺܝܛܺܝܢ ܗܘܰܘ. ܢܳܚܳܬ݂ ܘܥܽܘܒܰܕ݂ܝܳܐ ܒܢܰܝ̈ ܡܶܪܰܪܺܝ. ܘܰܙܟܰܪܝܳܐ ܘܫܳܠܽܘܡ ܒܢܰܝ̈ ܩܳܗܳܬ݂. ܘܰܡܫܰܒ̈ܚܳܢܶܐ ܘܠܶܘ̈ܳܝܶܐ ܐܰܝܠܶܝܢ ܕܰܡܫܰܒܚܺܝܢ ܗܘܰܘ ܒܡܳܐܢܰܝ̈ ܬܶܫܒ̈ܚܳܬܳܐ</VERS>
      <VERS vnumber="13">ܘܟܽܠ ܥܳܒܕ݂ܰܝ̈ ܥܒܺܝ̈ܕ݂ܳܬ݂ܳܐ ܠܰܥܒܺܝ̈ܕ݂ܳܬܳܐ. ܘܡܶܢ ܠܶܘ̈ܳܝܶܐ. ܣܳܦܖ̈ܶܐ ܘܪܰܘܖ̈ܒܳܢܶܐ ܘܬ݂ܰܖ̈ܳܥܶܐ</VERS>
      <VERS vnumber="14">ܘܟܰܕ݂ ܡܰܦܩܺܝܢ ܗܘܰܘ ܟܶܣܦܳܐ ܕܥܳܐܶܠ ܠܒܰܝܬܶܗ ܕܡܳܪܝܳܐ. ܐܶܫܟܰܚ ܗܘܳܐ ܚܶܠܰܩܝܳܐ ܟܳܗܢܳܐ. ܣܶܦܪܳܐ ܕܽܐܘܪܳܝܬܳܐ ܕܡܳܪܝܳܐ. ܕܶܐܬ݂ܺܝܗܶܒ ܗܘܳܐ ܥܰܠ ܐܺܝܕ݂ܳܐ ܕܡܽܘܫܶܐ</VERS>
      <VERS vnumber="15">ܘܰܥܢܳܐ ܚܶܠܰܩܝܳܐ ܟܳܗܢܳܐ. ܘܶܐܡܰܪ ܠܫܳܦܳܢ ܣܳܦܪܳܐ. ܣܶܦܪܳܐ ܕܽܐܘܪܳܝܬܳܐ ܐܶܫܟܚܶܬ݂ ܒܒܰܝܬܶܗ ܕܡܳܪܝܳܐ. ܘܝܰܗܒ ܚܶܠܰܩܝܳܐ ܣܶܦܪܳܐ ܠܫܳܦܳܢ</VERS>
      <VERS vnumber="16">ܘܶܐܡܰܪ ܫܳܦܳܢ ܣܳܦܪܳܐ ܠܡܰܠܟܳܐ. ܟܽܠ ܡܶܕܶܡ ܕܶܐܡܰܪ ܠܶܗ ܚܶܠܰܩܝܳܐ ܘܰܐܬ݂ܺܝܒܶܗ ܦܶܬ݂ܓ݂ܳܡܳܐ. ܘܶܐܡܰܪ ܠܶܗ. ܟܽܠܡܶܕܶܡ ܕܝܰܗܒܬ ܒܺܐܝܕ݂ܳܐ ܕܥܰܒܕܰܝ̈ܟ. ܗܶܢܽܘܢ ܥܳܒܕܺܝܢ</VERS>
      <VERS vnumber="17">ܘܡܰܦܩܺܝܢ ܟܶܣܦܳܐ ܠܰܒܕ݂ܳܩܳܐ ܕܒܰܝܬܳܐ ܕܡܳܪܝܳܐ. ܘܝܳܗܒܺܝܢ ܚܽܘܫܒܳܢܳܐ ܠܩܳܝܽܘ̈ܡܶܐ ܘܰܠܥܳܒܕ݂ܰܝ̈ ܥܒܺܝ̈ܕ݂ܳܬܳܐ</VERS>
      <VERS vnumber="18">ܘܚܰܘܺܝ ܫܳܦܳܢ ܣܳܦܪܳܐ ܠܡܰܠܟܳܐ. ܘܶܐܡܰܪ. ܣܶܦܪܳܐ ܝܰܗܒ ܠܺܝ ܚܶܠܰܩܝܳܐ ܟܳܗܢܳܐ. ܘܰܩܪܳܐ ܒܶܗ ܫܳܦܳܢ ܩܕ݂ܳܡ ܡܰܠܟܳܐ</VERS>
      <VERS vnumber="19">ܘܰܗܘܳܐ ܕܟܰܕ݂ ܫܡܰܥ ܡܰܠܟܳܐ ܦܶܬܓܳܡܰܘ̈ܗܝ ܕܢܳܡܽܘܣܳܐ. ܣܰܕܶܩ ܢܰܚܬܰܘ̈ܗܝ</VERS>
      <VERS vnumber="20">ܘܰܦܩܰܕ݂ ܡܰܠܟܳܐ ܠܚܶܠܰܩܝܳܐ. ܘܠܰܐܚܺܝܩܽܘܡ ܒܰܪ ܫܳܦܳܢ. ܘܠܰܥܒܰܟܽܘܪ ܒܰܪ ܡܺܝܟ݂ܳܐ. ܘܰܠܫܳܦܳܢ ܣܳܦܪܳܐ. ܘܠܳܐܣܳܝܳܐ ܪܰܒ ܒܰܝܬܶܗ ܕܡܰܠܟܳܐ. ܘܶܐܡܰܪ ܠܗܽܘܢ</VERS>
      <VERS vnumber="21">ܙܶܠܘ ܨܰܠܰܘ ܩܕ݂ܳܡ ܡܳܪܝܳܐ ܥܠܰܝ. ܘܥܰܠ ܥܰܡܳܐ ܕܺܝܣܪܳܐܶܝܠ. ܘܥܰܠ ܝܺܗܽܘܕܳܐ. ܥܰܠ ܦܶܬܓܳܡܰܘ̈ܗܝ ܕܣܶܦܪܳܐ ܗܳܢܳܐ ܕܶܐܫܬܟܰܚ ܡܶܛܽܠ ܕܣܰܓܺܝܐܳܐ ܗ̱ܝ ܚܶܡܬܶܗ ܕܡܳܪܝܳܐ. ܕܗܺܝ ܐܳܬ݂ܝܳܐ ܥܠܰܝܢ. ܥܰܠ ܕܠܳܐ ܫܡܰܥܘ ܐܰܒܳܗܰܝ̈ܢ ܦܶܬܓܳܡܰܘ̈ܗܝ ܕܡܳܪܝܳܐ. ܠܡܶܥܒܰܕ݂ ܟܽܠܡܳܐ ܕܰܟ݂ܬ݂ܺܝܒ ܥܠܰܝܢ ܒܣܶܦܪܳܐ ܗܳܢܳܐ.</VERS>
      <VERS vnumber="22">ܘܶܐܙܰܠ ܚܶܠܰܩܝܳܐ. ܘܗܳܠܶܝܢ ܟܽܠܗܽܘܢ ܕܫܰܕܰܪ ܡܰܠܟܳܐ ܠܘܳܬ݂ ܚܽܘܠܕܺܝ ܢܒܺܝܬ݂ܳܐ ܐܰܢ̱ܬܰܬ݂ ܫܳܠܽܘܡ ܒܰܪ ܬܰܩܘܳܐ. ܒܰܪ ܚܶܣܕܳܐ ܢܳܛܰܪ ܡܳܐܢ̈ܶܐ. ܘܗܺܝ ܝܳܬ݂ܒܳܐ ܗܘܳܬ݂ ܒܓܰܘ ܐܽܘܪܺܫܠܶܡ. ܒܝܽܘܠܦܳܢܳܐ. ܘܡܰܠܶܠܘ ܥܰܡܳܗ̇ ܐܰܝܟ݂ ܦܽܘܩܕܳܢܳܐ ܕܡܰܠܟܳܐ</VERS>
      <VERS vnumber="23">ܘܳܐܡܪܳܐ ܠܗܽܘܢ. ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܕܺܝܣܪܳܐܶܝܠ. ܐܶܡܰܪܘ ܠܓܰܒܪܳܐ ܕܫܰܕܰܪܟܽܘܢ ܠܘܳܬ݂ܝ</VERS>
      <VERS vnumber="24">ܗܳܟܰܢܳܐ. ܐܳܡܰܪ ܡܳܪܝܳܐ. ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ. ܘܥܰܠ ܥܳܡܽܘܖ̈ܰܘܗܝ. ܟܽܠܗܶܝܢ ܠܰܘ̈ܛܳܬ݂ܳܐ ܕܰܟ݂ܬ݂ܺܝ̈ܒܳܢ ܥܰܠ ܣܶܦܪܳܐ ܕܰܩܪܰܘ ܩܕ݂ܳܡ ܡܰܠܟܳܐ ܕܺܝܗܽܘܕ݂ܳܐ</VERS>
      <VERS vnumber="25">ܡܶܛܽܠ ܕܫܰܒܩܽܘܢܝ. ܘܰܕ݂ܚܶܠܘ ܠܰܐܠܳܗ̈ܶܐ ܐ̱ܚܖ̈ܳܢܶܐ. ܘܰܐܪܓܙܽܘܢܝ ܒܰܥܒܳܕ݂ ܐܺܝܕܰܝ̈ܗܽܘܢ. ܘܬܺܐܬ݂ܶܐ ܚܶܡܬ݂ܝ ܥܰܠ ܐܰܬ݂ܪܳܐ ܗܳܢܳܐ. ܘܠܳܐ ܬܶܕ݂ܥܰܟ݂</VERS>
      <VERS vnumber="26">ܘܥܰܠ ܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ ܠܡܶܫܐܰܠ ܡܶܢ ܡܳܪܝܳܐ. ܗܳܟܰܢܳܐ ܬܺܐܡܪܽܘܢ ܠܶܗ. ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܦܶܬܓܳܡ̈ܶܐ ܕܰܫܡܰܥܬ. </VERS>
      <VERS vnumber="27">ܚܠܳܦ ܕܶܐܬܬܒܰܪ ܠܶܒܳܟ݂. ܘܙܳܥܬ ܡܶܢ ܩܕ݂ܳܡ ܡܳܪܝܳܐ. ܟܰܕ݂ ܫܡܰܥܬ ܦܶܬܓܳܡ̈ܶܐ ܗܳܠܶܝܢ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ. ܘܥܰܠ ܥܳܡܽܘܖ̈ܰܘܗܝ. ܘܶܐܬܬܒܰܪܬ ܩܕ݂ܳܡܰܝ. ܘܣܰܕܶܩܬ ܢܰܚܬܰܝ̈ܟ. ܘܰܒܟܰܝܬ ܩܕ݂ܳܡܰܝ ܘܳܐܦ ܐܶܢܳܐ ܫܶܡܥܶܬ݂. ܐܳܡܰܪ ܡܳܪܝܳܐ</VERS>
      <VERS vnumber="28">ܡܶܛܽܠ ܗܳܢܳܐ ܩܳܦܶܣ ܐ̱ܢܳܐ ܠܳܟ݂ ܠܘܳܬ݂ ܐܰܒܳܗܰܝ̈ܟ ܘܬܶܬ݂ܩܦܶܣ ܠܒܶܝܬ݂ ܩܒܽܘܖ̈ܰܝܟ݂ ܒܰܫܠܳܡ. ܘܠܳܐ ܢܶܚܙ̈ܝܳܢ ܥܰܝܢܰܝ̈ܟ ܒܟܽܠܳܗ̇ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܰܠ ܐܰܬ݂ܪܳܐ ܗܳܢܳܐ ܘܥܰܠ ܥܳܡܽܘܖ̈ܰܘܗܝ. ܘܰܐܗܦܶܟ݂ܘ ܠܡܰܠܟܳܐ ܦܶܬ݂ܓ݂ܳܡܳܐ</VERS>
      <VERS vnumber="29">ܘܫܰܕܰܪ ܡܰܠܟܳܐ. ܘܶܐܬ݂ܟܰܢܰܫܘ ܠܘܳܬ݂ܶܗ ܟܽܠܗܽܘܢ ܩܰܫܺܝ̈ܫܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.</VERS>
      <VERS vnumber="30">ܘܰܣܠܶܩ ܡܰܠܟܳܐ ܠܒܰܝܬܶܗ ܕܡܳܪܝܳܐ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܟ݂ܳܗ̈ܢܶܐ ܘܠܶܘ̈ܳܝܶܐ ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܘܰܩܪܳܐ ܩܕ݂ܳܡܰܝܗܽܘܢ ܟܽܠܗܽܘܢ ܦܶܬܓܳܡ̈ܶܐ ܕܣܶܦܪܳܐ ܕܕܺܝܰܐܬܺܝܩܺܝ ܗܳܕ݂ܶܐ ܕܶܐܫܬܟܰܚ ܒܒܰܝܬܶܗ ܕܡܳܪܝܳܐ</VERS>
      <VERS vnumber="31">ܘܩܳܡ ܡܰܠܟܳܐ ܥܰܠ ܕܽܘܟܬܶܗ. ܘܺܝܡܳܐ ܡܰܘܡܳܬ݂ܳܐ ܩܕ݂ܳܡ ܡܳܪܝܳܐ. ܠܡܺܐܙܰܠ ܒܳܬܰܪ ܡܳܪܝܳܐ ܠܰܡܗܰܠܳܟܽܘ ܒܽܐܘܖ̈ܚܳܬܶܗ. ܘܰܠܡܶܛܰܪ ܦܽܘܩܕܳܢܰܘ̈ܗܝ ܘܢܳܡܽܘܣܰܘ̈ܗܝ ܘܣܳܗ̈ܕܘܳܬܶܗ. ܒܟܽܠ ܠܶܒܳܐ ܘܰܒܟܽܠ ܢܰܦܫܳܐ. ܠܡܶܥܒܰܕ݂ ܦܶܬܓܳܡ̈ܶܐ ܕܕܺܝܰܐܬܺܝܩܺܝ ܕܰܟܬܺܝܒܺܝܢ ܒܣܶܦܪܳܐ ܗܳܢܳܐ</VERS>
      <VERS vnumber="32">ܘܩܳܡ ܟܽܠ ܕܶܐܫܬܟܰܚ ܒܽܐܘܪܺܫܠܶܡ. ܘܰܒܒܶܢܝܳܡܶܝܢ ܘܰܥܒܰܪܘ ܥܳܡܽܘܖ̈ܶܐ ܕܽܐܘܪܺܫܠܶܡ ܒܰܩܝܳܡܳܐ ܕܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ</VERS>
      <VERS vnumber="33">ܘܰܐܥܒܰܪ ܝܽܘܫܺܝܳܐ ܥܒܳܕ̈ܶܐ ܣܢܰܝ̈ܳܐ ܕܰܐܘܒܶܕ݂ ܡܳܪܝܳܐ ܡܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ. ܘܰܥܒܰܕ݂ ܟܽܠܶܗ ܥܰܡܳܐ ܕܶܐܫܬܟܰܚ ܒܺܝܣܪܳܐܶܝܠ. ܘܰܦܠܰܚܘ ܠܡܳܪܝܳܐ ܐܰܠܗܗܽܘܢ. ܘܠܳܐ ܣܛܰܘ ܡܶܢ ܒܳܬܰܪ ܡܳܪܝܳܐ ܐܰ‌ܠܳܗܳܐ ܕܰܐܒܳܗ̈ܳܬ݂ܗܽܘܢ. </VERS>
    </CHAPTER>
    <CHAPTER cnumber="35">
      <VERS vnumber="1">ܘܰܥܒܰܕ݂ ܝܽܘܫܺܝܳܐ ܒܽܐܘܪܺܫܠܶܡ ܥܺܐܕ݂ܳܐ ܠܡܳܪܝܳܐ. ܘܰܥܒܰܕ݂ ܥܺܐܕ݂ܳܐ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ</VERS>
      <VERS vnumber="2">ܘܰܐܩܺܝܡ ܟܳܗ̈ܢܶܐ ܥܰܠ ܡܰܛܰܪܬܗܽܘܢ. ܘܰܐܩܺܝܡ ܐܶܢܽܘ ܢ ܥܰܠ ܥܒܺܝ̈ܕ݂ܳܬ݂ܳܐ ܕܒܰܝܬܶܗ ܕܡܳܪܝܳܐ</VERS>
      <VERS vnumber="3">ܘܶܐܡܰܪ ܠܠܶܘܳܝ̈ܶܐ ܕܩܳܝܡܺܝܢ ܒܟܽܠ ܒܢܰܝ̈ ܝܺܣܪܳܐܶܝܠ. ܐܶܬܩܰܕܰܫܘ ܠܡܳܪܝܳܐ. ܘܗܰܒܘ ܩܺܐܒܽܘܬܳܐ ܕܩܽܘܕܫܳܐ ܒܒܰܝܬܳܐ ܕܰܒܢܳܐ ܫܠܶܝܡܽܘܢ ܒܰܪ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܠܳܐ ܐܺܝܬ ܠܟܽܘܢ ܬܰܡܳܢ ܠܡܶܫܩܰܠ ܒܟܰܬܦ̈ܳܬܟܽܘܢ ܡܶܟܺܝܠ ܦܠܽܘܚܘ ܠܡܳܪܝܳܐ ܐܰܠܳܗܟܽܘܢ. ܘܰܠܥܰܡܶܗ ܝܺܣܪܳܐܶܝܠ</VERS>
      <VERS vnumber="4">ܘܰܐܬܩܶܢܘ ܠܶܒܟܽܘܢ. ܘܠܶܒܳܐ ܕܰܐܒܳܗ̈ܳܬܟܽܘܢ. ܐܰܝܟܰܢܳܐ ܕܰܟ݂ܬܰܒ ܕܰܘܺܝܕ݂ ܡܰܠܟܳܐ ܕܺܝܣܪܳܐܶܝܠ. ܘܰܐܝܟܰܢܳܐ ܕܰܟ݂ܬܰܒ ܫܠܶܝܡܽܘܢ ܒܪܶܗ</VERS>
      <VERS vnumber="5">ܘܩܽܘܡܘ ܒܩܽܘܕܫܳܐ ܒܦܳܠܓܽܘܬ݂ܳܐ ܕܒܶܝܬ ܐܰܒܳܗܰܝ̈ܟܽܘܢ. ܘܰܐܚܰܝ̈ܟܽܘܢ ܒܢܰܝ̈ ܥܰܡܳܐ ܒܦܳܠܓܽܘܬ݂ܳܐ ܕܒܶܝܬ ܐܰܒܳܐ ܕܠܶܘ̈ܳܝܶܐ</VERS>
      <VERS vnumber="6">ܟܽܘܣܘ ܦܶܨܚܳܐ ܘܶܐܬ݂ܩܰܕܰܫܘ ܘܰܐܬ݂ܩܶܢܘ ܠܶܒܳܐ ܕܰܐܚܰܝ̈ܟܽܘܢ ܘܢܶܥܒܕ݂ܽܘܢ ܐܰܝܟܰܢܳܐ ܕܡܰܠܶܠ ܡܳܪܝܳܐ ܥܰܡ ܡܽܘܫܶܐ</VERS>
      <VERS vnumber="7">ܘܰܦܪܰܫ ܝܽܘܫܺܝܳܐ ܠܰܒܢܰܝ̈ ܥܰܡܳܐ. ܥܳܢ̈ܳܐ ܘܶܐܡܖ̈ܶܐ. ܘܨܺܦܖ̈ܳܝܶܐ ܕܥܶܙ̈ܶܐ. ܗܳܠܶܝܢ ܟܽܠܗܽܘܢ ܠܦܶܨܚܳܐ. ܠܟܽܠ ܕܶܐܫܬܟܰܚ. ܒܡܶܢܝܳܢܳܐ ܬܠܳܬܺܝܢ ܐܰܠܦܺܝ̈ܢ. ܘܬܰܘܖ̈ܶܐ ܬܠܳܬܳܐ ܐܰܠܦܺܝ̈ܢ. ܗܳܠܶܝܢ ܡܶܢ ܩܶܢܝܳܢܳܐ ܕܡܰܠܟܳܐ</VERS>
      <VERS vnumber="8">ܘܪܰܘܖ̈ܒܳܢܰܘ̈ܗܝ ܦܪܰܫܘ ܠܥܰܡܳܐ ܠܟܳܗ̈ܢܶܐ ܘܰܠܠܶܘ̈ܳܝܶܐ. ܘܰܦܪܰܫܘ ܚܶܠܰܩܝܳܐ. ܘܰܙܟܰܪܝܳܐ. ܘܰܢܚܳܐܶܝܠ. ܪܰܘܖ̈ܒܳܢܰܝ ܒܰܝܬܶܗ ܕܡܳܪܝܳܐ ܠܟܳܗ̈ܢܶܐ. ܘܝܰܗܒܘ ܠܦܶܨܚܳܐ. ܥܳܢ̈ܳܐ ܐܰܠܦ̈ܶܐ ܬܪܶܝܢ ܘܫܶܬ݂ ܡܳܐܐ. ܘܬܰܘܖ̈ܶܐ ܬܠܳܬܡܳܐܐ</VERS>
      <VERS vnumber="9">ܘܰܟ݂ܢܰܢܝܳܐ ܘܰܫܡܶܥܝܳܐ ܒܰܪ ܐܰܚܽܘܗܝ. ܘܰܚܫܰܒܝܳܐ ܘܝܰܕ݂ܥܶܝܠ ܐܰܦܪܶܫܘ ܠܠܶܘ̈ܳܝܶܐ ܠܦܶܨܚܳܐ. ܥܳܢ̈ܳܐ ܚܰܡܫܳܐ ܐܰܠܦܺܝ̈ܢ. ܘܬܰܘܖ̈ܶܐ ܚܰܡܶܫܡܳܐܐ</VERS>
      <VERS vnumber="10">ܘܬܶܩܢܰܬ݂ ܥܒܺܝܕܬܳܐ ܘܩܳܡܘ ܟܳܗ̈ܢܶܐ ܥܰܠ ܕܽܘܟܝܳܬ݂ܗܽܘܢ. ܘܠܶܘ̈ܳܝܶܐ ܥܰܠ ܕܽܘܟ̈ܝܳܬ݂ܗܽܘܢ</VERS>
      <VERS vnumber="11">ܘܰܢܟܰܣܘ ܦܶܨܚܳܐ ܐܰܝܟ݂ ܦܽܘܩܕܳܢܳܐ ܕܡܰܠܟܳܐ. ܘܰܪܙܰܦܘ ܟܳܗ̈ܢܶܐ ܡܶܢ ܕܡܳܐ</VERS>
      <VERS vnumber="12">ܘܠܶܘ̈ܳܝܶܐ ܢܳܫܛܺܝܢ ܘܝܳܗܒܺܝܢ ܥܠܰܘ̈ܳܬ݂ܳܐ ܠܦܳܠ̈ܓܘܳܬ݂ܳܐ ܕܰܐܒܳܗܰܝ̈ܗܽܘܢ ܕܰܒܢܰܝ̈ ܥܰܡܳܐ. ܠܰܡܩܰܪܳܒܽܘ ܠܡܳܪܝܳܐ. ܐܰܝܟ݂ ܕܰܟ݂ܬ݂ܺܝܒ ܒܣܶܦܪܳܐ ܕܢܳܡܽܘܣܳܐ ܕܡܽܘܫܶܐ ܘܗܳܟܰܢܳܐ ܡܩܰܪܒܺܝܢ ܗܘܰܘ ܒܟܽܠ ܨܦܰܪ ܘܰܨܦܰܪ</VERS>
      <VERS vnumber="13">ܘܒܰܫܠܶܘ ܦܶܨܚܳܐ ܒܢܽܘܪܳܐ. ܐܰܝܟ݂ ܕܡܶܬ݂ܒܥܶܐ ܠܶܗ. ܘܩܽܘܕ݂ܫܶܗ ܒܰܫܶܠܘ ܒܢܽܘܪܳܐ. ܒܩܰܕ݂ܣ̈ܶܐ ܘܒܺܐܝܖ̈ܶܐ. ܘܰܒܩܰܖ̈ܕܳܠܶܐ. ܘܰܪܗܶܛܘ ܟܽܠ ܒܢܰܝ̈ ܥܰܡܳܐ</VERS>
      <VERS vnumber="14">ܘܡܶܢ ܒܳܬܰܪ ܗܳܠܶܝܢ. ܛܰܝܶܒܘ ܟܳܗ̈ܢܶܐ ܠܗܽܘܢ ܕܺܝܠܗܽܘܢ. ܡܶܛܽܠ ܕܟܳܗ̈ܢܶܐ ܒܢܰܘ̈ܗܝ ܕܰܐܗܪܽܘܢ ܡܰܣܩܺܝܢ ܗܘܰܘ ܥܠܰܘ̈ܳܬ݂ܳܐ ܘܬܰܪܒܳܐ ܥܕܰܡܳܐ ܠܠܶܘ̈ܳܝܶܐ. ܘܠܶܘ̈ܳܝܶܐ ܛܰܝܶܒܘ ܠܗܽܘܢ ܘܰܠܟ݂ܳܗܢ̈ܶܐ ܒܢܰܘ̈ܗܝ ܕܰܐܗܪܽܘܢ ܕܰܡܫܰܡܫܺܝܢ</VERS>
      <VERS vnumber="15">ܒܢܰܘ̈ܗܝ ܕܳܐܣܳܦ ܥܰܠ ܕܽܘܟܬ݂ܗܽܘܢ. ܐܰܝܟ݂ ܦܽܘܩܕܳܢܳܐ ܕܕܰܘܺܝܕ݂ ܘܟܰܢܶܫ ܗܳܡܳܢ ܘܺܝܪܬܽܘܢ ܚܳܙܽܘܝ̈ܶܐ ܕܡܰܠܟܳܐ. ܘܢܳܛܖ̈ܰܝ ܬܰܪܥܳܐ ܕܰܒܟܽܠ ܬܪܰܥ ܘܰܬ݂ܪܰܥ. ܕܠܰܝܬ ܠܗܽܘܢ ܡܶܕܶܡ ܠܰܡܒܰܛܳܠܽܘ ܡܶܢ ܟܽܠ ܥܒܺܝ̈ܕ݂ܳܬ݂ܗܽܘܢ ܡܶܛܽܠ ܕܰܐܚܰܝ̈ܗܽܘܢ ܛܰܝܶܒܘ ܠܗܽܘܢ</VERS>
      <VERS vnumber="16">ܘܶܐܬ݂ܛܰܝܒܰܬ݂ ܟܽܠܳܗ̇ ܥܒܺܝܕܳܬܳܐ ܕܡܳܪܝܳܐ ܒܝܰܘܡܳܐ ܗܰܘ. ܠܡܶܥܒܰܕ݂ ܦܶܨܚܳܐ. ܘܰܥܠܰܘ̈ܳܬ݂ܳܐ ܩܰܪܶܒܘ ܥܰܠ ܡܰܕ݂ܒܚܶܗ ܕܡܳܪܝܳܐ. ܐܰܝܟ݂ ܦܽܘܩܕܳܢܳܐ ܕܡܰܠܟܳܐ ܝܽܘܫܺܝܳܐ</VERS>
      <VERS vnumber="17">ܘܰܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܕܶܐܫܬܟܰܚܘ. ܦܶܨܚܳܐ ܒܶܗ ܒܙܰܒܢܳܐ ܗܰܘ. ܘܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘܡܺܝ̈ܢ</VERS>
      <VERS vnumber="18">ܘܠܳܐ ܐܶܬ݂ܥܒܶܕ݂ ܥܺܐܕ݂ܳܐ ܒܺܝܣܪܳܐܶܝܠ ܐܰܝܟ݂ ܗܰܘ. ܡܶܢ ܝܰܘܡܰܘ̈ܗܝ ܕܰܫܡܽܘܐܶܝܠ ܢܒܺܝܳܐ. ܘܟܽܠ ܡܰܠ̈ܟܶܐ ܕܺܝܣܪܳܐܶܝܠ ܠܳܐ ܥܒܰܕ݂ܘ ܐܰܝܟ݂ ܗܰܘ ܦܶܨܚܳܐ. ܕܰܥܒܰܕ݂ ܝܽܘܫܺܝܳܐ. ܘܟܳܗ̈ܢܶܐ ܘܠܶܘ̈ܳܝܶܐ. ܘܟܽܠܶܗ ܝܺܗܽܘܕܳܐ ܘܺܝܣܪܳܐܶܝܠ. ܕܶܐܫܬܟܰܚܘ ܗܘܰܘ ܒܽܐܘܪܺܫܠܶܡ</VERS>
      <VERS vnumber="19">ܘܒܰܬ݂ܡܳܢܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ ܕܝܽܘܫܺܝܳܐ. ܐܶܬ݂ܥܒܶܕ݂ ܥܺܐܕ݂ܳܐ ܗܳܢܳܐ</VERS>
      <VERS vnumber="20">ܒܳܬܰܪ ܟܽܠܗܶܝܢ ܗܳܠܶܝܢ. ܕܰܐܬ݂ܩܶܢ ܝܽܘܫܺܝܳܐ ܨܶܒ̈ܘܳܬܶܗ ܕܒܰܝܬܳܐ. ܣܠܶܩ ܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ. ܠܡܶܬ݂ܟܰܬܳܫܽܘ ܥܰܠ ܡܰܒܽܘܓ ܕܥܰܠ ܦܪܳܬ݂ ܘܰܢܦܰܩ ܝܽܘܫܺܝܳܐ ܠܽܐܘܪܥܶܗ</VERS>
      <VERS vnumber="21">ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ܶܗ. ܘܶܐܡܰܪ ܠܶܗ. ܡܳܢܳܐ ܐܺܝܬ݂ ܠܺܝ ܥܰܡܳܟ݂ ܡܰܠܟܳܐ ܕܺܝܗܽܘܕ݂ܳܐ. ܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ ܝܰܘܡܳܢܳܐ. ܡܰܠܟܳܐ ܕܺܝܗܽܘܕ݂ܳܐ. ܡܶܛܽܠ ܕܠܳܐ ܗܘܳܐ ܥܠܰܝܟ ܐܳܬܶܐ ܐ̱ܢܳܐ ܠܡܶܬ݂ܟܰܬܳܫܽܘ. ܡܳܪܝܳܐ ܐܶܡܰܪ ܠܳܟ݂ ܠܰܡܕܰܚܳܠܽܘܬܰܢܝ ܦܪܽܘܩ ܠܳܟ݂ ܡܶܢ ܐܰ‌ܠܳܗܳܐ ܕܥܰܡܝ. ܕܠܳܐ ܢܚܰܒܠܳܟ݂</VERS>
      <VERS vnumber="22">ܘܠܳܐ ܐܰܦܢܺܝ ܐܰܦܰܘ̈ܗܝ ܡܶܢܶܗ ܝܽܘܫܺܝܳܐ. ܡܶܛܽܠ ܕܰܠܡܶܬ݂ܟܰܬܳܫܽܘ ܘܰܠܡܶܥܒܰܕ݂ ܩܪܳܒܳܐ ܐܳܙܶܠ ܗܘܳܐ. ܘܠܳܐ ܫܡܰܥ ܦܶܬܓܳܡܰܘ̈ܗܝ ܕܦܶܪܥܽܘܢ ܚܓܺܝܪܳܐ. ܘܠܳܐ ܝܳܕܰܥ ܗܘܳܐ ܝܽܘܫܺܝܳܐ ܡܶܢ ܩܕ݂ܳܡ ܡܳܪܝܳܐ ܗܘܳܬ݂. ܘܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܒܰܦܩܰܥܬ݂ܳܐ ܕܡܰܓܕܽܘ</VERS>
      <VERS vnumber="23">ܘܰܡܚܳܐ ܦܶܪܥܽܘܢ ܚܓܺܝܪܳܐ ܠܝܽܘܫܺܝܳܐ ܬܪܶܝܢ ܓܶܐܖ̈ܺܝܢ ܘܶܐܡܰܪ ܡܰܠܟܳܐ. ܐܰܥܒܪܽܘܢܝ. ܡܶܛܽܠ ܕܰܡܚܽܘܬ݂ܳܐ ܕܡܰܘܬܳܐ ܡܚܶܐ ܐ̱ܢܳܐ</VERS>
      <VERS vnumber="24">ܘܰܐܥܒܪܽܘܗܝ ܥܰܒܕܰܘ̈ܗܝ ܡܶܢ ܡܰܪܟܰܒܬ݂ܳܐ. ܘܰܐܘܬܒܽܘܗܝ ܒܩܳܪܽܘܟ݂ܳܐ ܕܡܰܠܟܽܘܬ݂ܳܐ ܕܺܝܠܶܗ. ܘܰܐܘܒܠܽܘܗܝ ܠܽܐܘܪܺܫܠܶܡ. ܘܡܺܝܬ݂ ܘܩܰܒܪܽܘܗܝ ܒܩܰܒܪܳܐ ܕܰܐܒܳܗ̈ܳܬܶܗ. ܘܟܽܠܗܽܘܢ ܕܒܶܝܬ݂ ܝܺܗܽܘܕܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܢܳܛܪܺܝܢ ܗܘܰܘ ܐܶܒܠܳܐ ܥܰܠ ܝܽܘܫܺܝܳܐ</VERS>
      <VERS vnumber="25">ܘܶܐܠܳܐ ܐܶܪܰܡܝܳܐ ܥܰܠ ܝܽܘܫܺܝܳܐ. ܘܶܐܡܰܪ. ܟܽܠ ܙܰܕܺܝ̈ܩܶܐ ܘܙܰܕܺܝ̈ܩܳܬ݂ܳܐ ܒܽܐܘܠܝܳܬ݂ܟܶܝܢ ܥܰܠ ܝܽܘܫܺܝܳܐ ܒܟ݂ܳܝ݂ܶܝ݂̈ܢ. ܘܰܥܕܰܡܳܐ ܠܝܰܘܡܳܢܳܐ ܝܰܗܒ ܐܶܢܶܝܢ ܠܰܩܝܳܡܳܐ ܕܺܝܣܪܳܐܶܝܠ. ܘܗܶܢܶܝܢ ܟܬ݂ܺܝ̈ܒܳܢ ܒܰܣܦܰܪ ܐܽܘܠ̈ܝܳܬ݂ܳܐ</VERS>
      <VERS vnumber="26">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܫܺܝܳܐ. ܘܛܰܝܒ̈ܘܳܬܶܗ ܐܰܝܟ݂ ܕܰܟ݂ܬ݂ܺܝܒ ܒܢܳܡܽܘܣܶܗ ܕܡܳܪܝܳܐ</VERS>
      <VERS vnumber="27">ܘܦܶܬܓܳܡܰܘ̈ܗܝ ܩܰܕ݂ܡܳܝ̈ܶܐ ܘܰܐ̱ܚܖ̈ܳܝܶܐ. ܗܳܐ ܗܶܢܽܘܢ ܟܬܺܝܒܺܝܢ ܒܰܣܦܰܪ ܡܰܠ̈ܟܶܐ ܕܺܝܣܪܳܐܶܝܠ ܘܕܺܝܗܽܘܕ݂ܳܐ. </VERS>
    </CHAPTER>
    <CHAPTER cnumber="36">
      <VERS vnumber="1">ܘܰܕ݂ܒܰܪܘ ܥܰܡܳܐ ܠܝܳܗܽܘܐܳܚܳܙ ܒܰܪ ܝܽܘܫܺܝܳܐ. ܘܰܐܩܺܝܡܽܘܗܝ ܒܡܰܠܟܽܘܬܶܗ ܒܳܬܰܪ ܐܰܒܽܘܗܝ ܒܽܐܘܪܺܫܠܶܡ</VERS>
      <VERS vnumber="2">ܒܰܪ ܥܶܣܪܺܝܢ ܘܰܬܠܳܬ ܫܢܺܝ̈ܢ ܝܳܗܽܘܐܳܚܳܙ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܬܠܳܬܳܐ ܝܰܖ̈ܚܺܝܢ ܐܰܡܠܶܟ݂ ܗܘܳܐ ܒܽܐܘܪܺܫܠܶܡ.</VERS>
      <VERS vnumber="3">ܘܰܐܥܒܪܶܗ ܡܰܠܟܳܐ ܕܡܶܨܪܶܝܢ</VERS>
      <VERS vnumber="4">ܘܰܐܩܺܝܡ ܠܶܐܠܝܳܩܺܝܡ ܐܰܚܽܘܗܝ. ܥܰܠ ܕܒܶܝܬ ܝܺܗܽܘܕܳܐ. ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܫܰܡܺܝ ܫܡܶܗ ܝܽܘܝܰܩܺܝܡ. ܘܰܠܝܳܗܽܘܐܳܚܳܙ ܐܰܚܽܘܗܝ. ܕܒܰܪ ܦܶܪܥܽܘܢ ܚܓܺܝܪܳܐ. ܘܰܐܘܒܠܶܗ ܠܡܶܨܪܶܝܢ. ܘܡܺܝܬ ܬܰܡܳܢ</VERS>
      <VERS vnumber="5">ܒܰܪ ܥܶܣܪܺܝܢ ܘܚܰܡܶܫ ܫܢܺܝ̈ܢ ܝܽܘܝܰܩܺܝܡ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܶܗ</VERS>
      <VERS vnumber="6">ܥܠܰܘܗܝ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ. ܘܰܐܣܪܶܗ ܒܫܺܫ̈ܠܳܬ݂ܳܐ. ܠܡܰܘܒܳܠܽܘܬܶܗ ܠܒܳܒܶܝܠ</VERS>
      <VERS vnumber="7">ܘܡܶܢ ܟܽܠܗܽܘܢ ܡܳܐܢܰܝ̈ ܒܰܝܬܳܐ. ܐܰܝܬܺܝ ܢܰܒܽܘܟܰܕܢܳܨܰܪ ܠܒܳܒܶܝܠ. ܘܝܰܗܒ ܐܶܢܽܘܢ ܒܗܰܝܟܠܶܗ ܒܒܳܒܶܝܠ</VERS>
      <VERS vnumber="8">ܘܫܰܪܟܳܐ ܕܦܶܬܓܳܡܰܘ̈ܗܝ ܕܝܽܘܝܰܩܺܝܡ. ܘܣܰܢ̈ܝܳܬ݂ܳܐ ܕܰܥܒܰܕ݂. ܗܳܐ ܗܶܢܶܝܢ ܟܬܺܝ̈ܒܳܢ ܥܰܠ ܣܶܦܪܳܐ ܕܡܰܠ̈ܟܶܐ ܕܺܝܗܽܘܕ݂ܳܐ ܘܕܺܝܣܪܳܐܶܝܠ ܘܰܐܡܠܶܟ݂ ܝܽܘܝܳܟܺܝܢ ܒܪܶܗ ܒܳܬܪܶܗ</VERS>
      <VERS vnumber="9">ܒܰܪ ܬܡܳܢܰܥܶܣܖ̈ܶܐ ܫܢܺܝ̈ܢ ܝܽܘܝܳܟ݂ܺܝܢ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܡܳܐܐ ܝܰܘܡܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ</VERS>
      <VERS vnumber="10">ܘܰܠܚܰܪܬܳܗ̇ ܕܫܰܢ̱ܬܳܐ. ܫܰܕܰܪ ܥܠܰܘܗܝ ܢܰܒܽܘܟܰܕܢܳܨܰܪ ܡܰܠܟܳܐ. ܘܰܐܝܬܝܶܗ ܠܒܳܒܶܝܠ. ܠܶܗ ܘܰܠܡܳܐܢܰܝ̈ ܪܶܓܬ݂ܳܐ ܕܰܗܘܰܘ ܒܒܰܝܬܶܗ ܕܡܳܪܝܳܐ ܘܰܐܡܠܶܟ݂ ܠܨܶܕܰܩܝܳܐ ܕܳܕܶܗ ܒܡܰܠܟܽܘܬ݂ܳܐ. ܥܰܠ ܝܺܗܽܘܕܳܐ ܘܥܰܠ ܐܽܘܪܺܫܠܶܡ</VERS>
      <VERS vnumber="11">ܒܰܪ ܥܶܣܪܺܝܢ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ. ܟܰܕ݂ ܩܳܡ ܒܡܰܠܟܽܘܬ݂ܳܐ. ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ</VERS>
      <VERS vnumber="12">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ ܐܰܠܳܗܶܗ. ܘܠܳܐ ܕܚܶܠ ܡܶܢ ܐܶܪܰܡܝܳܐ ܢܒܺܝܳܐ. ܕܡܶܬܢܰܒܶܐ ܗܘܳܐ ܐܰܝܟ݂ ܕܡܶܢ ܦܽܘܡܶܗ ܕܡܳܪܝܳܐ</VERS>
      <VERS vnumber="13">ܘܳܐܦ ܥܰܠ ܢܰܒܽܘܟܰܕܢܳܨܰܪ ܡܪܰܕ݂. ܕܺܝܡܳܐ ܗܘܳܐ ܠܶܗ ܒܰܫܡܶܗ ܕܡܳܪܝܳܐ ܘܩܰܫܺܝ ܩܕ݂ܳܠܶܗ. ܘܩܰܫܺܝ ܠܶܒܶܗ. ܘܠܳܐ ܨܒܳܐ ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ</VERS>
      <VERS vnumber="14">ܘܳܐܦ ܟܽܠ ܩܰܫܺܝ̈ܫܶܐ ܕܟܳܗ̈ܢܶܐ ܘܰܕ݂ܠܶܘܳܝ̈ܶܐ ܘܰܕ݂ܥܰܡܳܐ. ܐܰܣܓܺܝܘ ܠܰܡܟܰܕܳܒܽܘ ܟܰܕܳܒܽܘܬ݂ܳܐ. ܐܰܝܟ݂ ܟܽܠܗܽܘܢ ܥܒܳܕ̈ܶܐ ܕܥܰܡ̈ܡܶܐ. ܘܛܰܡܰܐܘ ܒܰܝܬܶܗ ܕܡܳܪܝܳܐ ܩܰܕܺܝܫܳܐ ܒܽܐܘܪܺܫܠܶܡ</VERS>
      <VERS vnumber="15">ܘܫܰܕܰܪ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܗܽܘܢ ܥܠܰܝܗܽܘܢ ܒܺܐܝܕ݂ܳܐ ܕܡܰܠܰܐܟ݂ܰܘ̈ܗܝ. ܡܩܰܕܡܺܝܢ ܘܡܰܚܫܟ݂ܺܝܢ. ܡܶܛܽܠ ܕܚܳܣ ܥܰܠ ܥܰܡܶܗ ܘܥܰܠ ܥܳܢ̈ܳܐ ܕܡܳܪܝܳܐ</VERS>
      <VERS vnumber="16">ܘܰܗܘܰܘ ܓܳܚܟܺܝܢ ܥܰܠ ܡܰܠܰܐܟ݂ܰܘ̈ܗܝ ܕܡܳܪܝܳܐ. ܘܰܡܒܰܣܪܺܝܢ ܥܰܠ ܡܶܠܰܝ̈ܗܽܘܢ. ܘܓܳܚܟܺܝܢ ܥܰܠ ܢܒܺܝܰܘ̈ܗܝ ܥܕܰܡܳܐ ܕܣܶܠܩܰܬ݂ ܚܶܡܬܶܗ ܕܡܳܪܝܳܐ ܒܥܰܡܶܗ. ܥܕܰܡܳܐ ܠܰܐܝܟܳܐ ܕܠܳܐ ܗܘܳܬ݂ ܠܗܽܘܢ ܐܳܣܝܽܘ</VERS>
      <VERS vnumber="17">ܘܰܐܣܶܩ ܥܠܰܝܗܽܘܢ ܠܡܰܠܟܳܐ ܕܟܰܠܕܳܝ̈ܶܐ. ܘܩܰܛܶܠ ܥܠܰܝܡܰܝ̈ܗܽܘܢ ܒܚܰܪܒܳܐ ܒܶܝܬ݂ ܡܰܩܕܫܗܽܘܢ. ܘܠܳܐ ܚܳܣ ܥܰܠ ܓܰܕܽܘܕ̈ܶܐ ܘܥܰܠ ܒܬ݂ܽܘ̈ܠܳܬ݂ܳܐ. ܘܥܰܠ ܩܰܫܺܝ̈ܫܶܐ. ܘܳܐܦܠܳܐ ܥܰܠ ܝܳܢܩܰܝ̈ ܚܰܠܒܳܐ. ܟܽܠܗܽܘܢ ܐܰܫܠܶܡ ܒܺܐܝܕܶܗ.</VERS>
      <VERS vnumber="18">ܘܟܽܠ ܡܳܐܢܰܝ̈ ܒܰܝܬܶܗ ܕܡܳܪܝܳܐ. ܪܰܘܖ̈ܒܶܐ ܘܕܰܩܕܩ̈ܶܐ. ܘܓܰܙܳܐ ܕܒܰܝܬܶܗ ܕܡܳܪܝܳܐ. ܘܓܰܙܳܐ ܕܡܰܠܟܳܐ ܘܰܕ݂ܫܰܠܺܝܛܳܢܰܘ̈ܗܝ. ܟܽܠܶܗ ܐܰܘܒܠܶܗ ܠܒܳܒܶܝܠ</VERS>
      <VERS vnumber="19">ܘܰܐܘܩܕܶܗ ܠܒܰܝܬܶܗ ܕܡܳܪܝܳܐ ܘܰܥܩܰܪ ܠܫܽܘܖ̈ܶܝܗ̇ ܕܽܐܘܪܺܫܠܶܡ. ܘܟܽܠܗܶܝܢ ܣܳܚܖ̈ܳܬ݂ܳܗ̇ ܐܰܘܩܶܕ݂ ܒܢܽܘܪܳܐ. ܘܟܽܠ ܡܳܐܢ̈ܶܐ ܕܪܶܓܬ݂ܳܐ ܚܰܒܶܠܘ</VERS>
      <VERS vnumber="20">ܘܰܐܦܶܩܘ ܒܫܶܒܝܳܐ ܠܰܐܝܠܶܝܢ ܕܰܦܠܰܛܘ ܡܶܢ ܚܰܪܒܳܐ ܠܒܳܒܶܝܠ ܘܰܗܘܰܘ ܠܶܗ ܥܰܒܕܺܝ̈ܢ ܘܠܰܒܢܰܘ̈ܗܝ. ܥܕܰܡܳܐ ܠܰܐܝܟܳܐ ܕܰܐܫܠܶܡ ܡܰܠܟܽܘܬ݂ܳܐ ܠܦܳܖ̈ܣܳܝܶܐ</VERS>
      <VERS vnumber="21">ܕܬܶܫܠܰܡ ܡܶܠܬܶܗ ܕܡܳܪܝܳܐ ܕܡܰܠܶܠ ܗܘܳܐ ܐܶܪܰܡܝܳܐ ܢܒܺܝܳܐ. ܥܕܰܡܳܐ ܕܬܶܬܢܺܝܚ ܐܰܪܥܳܐ ܒܫܰܒܶܝ̈ܗ̇ ܟܽܠ ܝܰܘ̈ܡܳܬ݂ܳܐ ܕܬܶܨܕܶܐ. ܠܡܶܫܠܰܡ ܫܰܒܥܺܝܢ ܫܢܺܝ̈ܢ</VERS>
      <VERS vnumber="22">ܒܰܫܢܰܬ݂ ܚܕ݂ܳܐ ܠܟ݂ܽܘܪܶܫ ܡܰܠܟܳܐ ܦܳܪܣܳܝܳܐ. ܕܬܶܫܠܰܡ ܡܶܠܬܶܗ ܕܡܳܪܝܳܐ ܒܦܽܘܡܶܗ ܕܶܐܪܰܡܝܳܐ ܢܒܺܝܳܐ. ܐܰܥܺܝܪ ܡܳܪܝܳܐ ܪܽܘܚܶܗ ܕܟ݂ܽܘܪܶܫ ܡܰܠܟܳܐ ܦܰܪܣܳܝܳܐ. ܘܰܐܥܒܰܪ ܩܳܠܳܐ ܒܟܽܠܳܗ̇ ܡܰܠܟܽܘܬܶܗ. ܘܳܐܦ ܒܰܟ݂ܬ݂ܳܒܳܐ ܐܰܡܺܝܪ ܗܘܳܐ ܫܡܶܗ</VERS>
      <VERS vnumber="23">ܗܳܟܰܢܳܐ ܐܳܡܰܪ ܟܽܘܪܶܫ ܡܰܠܟܳܐ ܦܳܪܣܳܝܳܐ. ܟܽܠ ܡܰܠܟܘ̈ܳܬܳܐ ܕܰܐܪܥܳܐ ܝܰܗܒ ܠܺܝ ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܘܗܽܘ ܦܩܰܕ݂ ܥܠܰܝ ܕܶܐܒܢܶܐ ܠܶܗ ܒܰܝܬܳܐ ܒܽܐܘܪܺܫܠܶܡ ܕܒܺܝܗܽܘܕܳܐ ܡܰܢܽܘ ܐܺܝܬ݂ ܒܟܽܘܢ ܡܶܢ ܟܽܠܶܗ ܥܰܡܳܐ ܕܡܳܪܝܳܐ ܐܰܠܳܗܶܗ ܨܳܒܶܐ ܒܶܗ. ܢܶܣܰܩ ܢܺܐܬܶܐ ܠܘܳܬ݂ܝ.</VERS>
    </CHAPTER>
  </BIBLEBOOK>
  <BIBLEBOOK bname="Ezra" bnumber="15" bsname="Ezr">
    <CHAPTER cnumber="1">
      <VERS vnumber="1">ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ ܕܦܳܪܶܣ: ܠܫܽܘܠܳܡ ܦܶܬܓܳܡܶܗ ܕܡܳܪܝܳܐ: ܡܶܢ ܦܶܬܓܳܡܶܗ ܕܶܐܪܰܡܝܳܐ ܢܒܺܝܳܐ: ܐܰܥܺܝܪ ܡܳܪܝܳܐ ܪܽܘܚܶܗ ܕܡܰܠܟܳܐ ܕܦܳܪܶܣ. ܘܰܐܥܒܰܪ ܩܳܠܳܐ ܒܟܽܠܶܗ ܡܰܠܟܽܘܬܶܗ. ܘܳܐܦ ܒܰܟܬ݂ܳܒܳܐ ܐܶܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܟܽܘܪܳܫ ܡܰܠܟܳܐ ܕܦܳܪܶܣ: ܡܰܠܟܽܘܬܳܐ ܕܰܐܪܥܳܐ ܝܰܗ̄ܒ ܠܺܝ ܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ. ܘܦܰܩܶܕ ܥܠܰܝ ܠܡܶܒܢܳܐ ܠܶܗ ܒܰܝܬܳܐ ܒܽܐܘܪܺܫܠܶܡ: ܩܪܺܝܬܳܐ ܕܒܰܝܗܽܘܕ݂.</VERS>
      <VERS vnumber="3">ܡܰܢܽܘ ܕܺܐܝܬ݂ ܒܟܽܘܢ ܡܶܢ ܟܽܠܶܗ ܥܰܡܳܐ: ܘܗܽܘ ܐܰܠܳܗܶܗ ܥܰܡܶܗ: ܢܶܣܰܩ ܠܽܐܘܪܺܫܠܶܡ ܕܒܰܝܗܽܘܕ. ܘܢܶܒܢܶܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܰܘ ܐܰ‌ܠܳܗܳܐ ܕܒܽܐܘܪܺܫܠܶܡ.</VERS>
      <VERS vnumber="4">ܟܽܠ ܕܝܰܬܺܝܪ ܡܶܢ ܟܽܠ ܐܰܬܖ̈ܰܘܳܬܳܐ ܕܰܗܘܳܐ ܬܰܘܬܳܒܳܐ ܬܰܡܳܢ: ܢܶܫܩܠܽܘܢܶܗ ܐ̱ܢܳܫܝ̈ ܐܰܬܪܶܗ: ܒܟܶܣܦܳܐ: ܘܰܒܕܰܗܒܳܐ: ܘܰܒܩܶܢܝܳܢܳܐ: ܘܒܰܒܥܺܝܪܳܐ: ܥܰܡ ܦܽܘܪܫܳܢܳܐ ܠܒܰܝܬܳܐ ܕܰܐܠܶܗܐ ܕܒܽܐܘܪܺܫܠܶܡ.</VERS>
      <VERS vnumber="5">ܘܩܳܡ̣ܘ ܖ̈ܺܝܫܰܝ ܐܰܒܳܗ̈ܳܬܳܐ ܕܺܝܗܽܘܕܳܐ: ܘܒܶܢܝܳܡܶܝܢ: ܘܟܽܘܡܖ̈ܶܐ: ܘܠܶܘ̈ܳܝܶܐ: ܘܟܽܠ ܕܰܐܥܺܝܪ ܐܰ‌ܠܳܗܳܐ ܪܽܘܚܶܗ: ܠܡܶܣܰܩ ܠܡܶܒܢܳܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܕܒܽܐܘܪܺܫܠܶܡ.</VERS>
      <VERS vnumber="6">ܘܟܽܠ ܕܰܚܕܳܖ̈ܰܝܗܽܘܢ: ܐܶܚܰܕ݂ܘ ܒܺܐܝܕܰܝ̈ܗܽܘܢ ܡܳܐܢܰܝ̈ ܟܶܣܦܳܐ: ܘܕܰܗܒܳܐ: ܘܩܶܢܝܳܢܳܐ: ܘܰܒܥܺܝܪܳܐ: ܘܡܰܘܗ̈ܒܳܬܳܐ ܕܛܳܒ: ܡܶܢ ܐܰܝܠܶܝܢ ܕܶܐܨܛܒܺܝܘ.</VERS>
      <VERS vnumber="7">ܘܡܰܠܟܳܐ ܟܽܘܪܳܫ ܐܰܦܶܩ ܡܳܐܢܰܝ̈ ܒܰܝܬܶܗ ܕܡܳܪܝܳܐ: ܕܰܐܦܶܩ ܗ̱ܘܳܐ ܢܰܒܽܘܟܰܕܢܳܨܳܪ ܡܰܠܟܳܐ ܕܒܳܒܶܠ ܡܶܢ ܐܽܘܪܺܫܠܶܡ: ܘܝܰܗܒ ܐܶܢܽܘܢ ܒܶܝܬ݂ ܐܰܠܳܗܽܘܬܶܗ.</VERS>
      <VERS vnumber="8">ܘܰܐܦܶܩ ܐܶܢܽܘܢ ܟܽܘܪܳܫ ܡܰܠܟܳܐ ܕܦܳܪܶܣ: ܥܰܠ ܐܺܝܕܳܐ ܕܡܰܗܕܪܰܬ ܓܺܙܰܒܪܳܐ. ܘܰܐܫܠܶܡ ܐܶܢܽܘܢ ܠܫܶܫܡܳܨܰܪ ܪܰܒܳܐ ܕܺܝܗܽܘܕܳܐ.</VERS>
      <VERS vnumber="9">ܘܗܳܠܶܝܢ ܡܶܢܝܳܢܗܽܘܢ. ܘܰܐܓܳܢ̈ܶܐ ܕܕܰܗܒܳܐ ܬܠܳܬ݂ܺܝܢ: ܘܰܐܓܳܢ̈ܶܐ ܕܟܶܣܦܳܐ ܐܳܠܶܦ: ܐܶܣܛ̈ܠܶܐ ܥܶܣܪܺܝܢ ܘܰܬܫܰܥ.</VERS>
      <VERS vnumber="10">ܦܶܛܩ̈ܶܐ ܕܟܶܣܦܳܐ ܐܰܥܺܝܦܳܐ ܐܰܪܒܰܥܡܳܐܐ ܘܥܶܣܪܺܝܢ: ܬܽܘܒ ܦܶܛܩ̈ܶܐ ܕܕܰܗܒܳܐ ܬܠܳܬ݂ܺܝܢ: ܘܡܳܐܢ̈ܶܐ ܐ̱ܚܖ̈ܳܢܶܐ ܐܳܠܶܦ.</VERS>
      <VERS vnumber="11">ܟܽܠ ܡܳܐܢ̈ܶܐ ܕܕܰܗܒܳܐ ܘܰܕܣܺܐܡܳܐ: ܚܰܡܫܳܐ ܐܰܠܦܺܝ̈ܢ ܘܰܐܪܒܰܥܡܳܐܐ ܟܽܠܗܽܘܢ ܐܰܣܶܩ ܐܶܢܽܘܢ ܫܶܫܡܳܨܰܪ ܥܰܡ ܡܰܣܩܳܢ̈ܶܐ ܕܰܫܒܺܝܬ݂ܳܐ ܕܣܶܠܩܰܬ݂ ܡܶܢ ܒܳܒܶܠ ܠܽܐܘܪܺܫܠܶܡ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܗܳܠܶܝܢ ܒܢܰܝ̈ ܡܕܺܝܢ̱ܬܳܐ ܕܰܣܠܶܩܘ ܡܶܢ ܫܶܒܝܳܐ ܕܰܫܒܳܐ ܢܰܒܽܘܟܰܕ݂ܢܳܨܳܪ ܡܰܠܟܳܐ ܕܒܳܒܶܠ. ܘܰܐܘܒܶܠ̣ ܐܶܢܽܘܢ ܠܒܳܒܶܠ. ܘܰܗܦܰܟ ܠܽܐܘܪܺܫܠܶܡ: ܘܠܰܝܗܽܘܕ. ܘܶܐܙܰܠܘ ܐ̱ܢܳܫ ܠܰܡܕܺܝܢ̱ܬܶܗ.</VERS>
      <VERS vnumber="2">ܕܥ̣ܰܠܘ ܥܰܡ ܙܽܘܪܒܳܒܶܠ: ܝܶܫܽܘܥ: ܢܚܰܡܝܳܐ: ܣܳܪܝܳܐ: ܐܰܪܥܠܳܝܳܐ: ܡܽܘܪܕܟܰܝ: ܒܠܶܝܫܳܢ: ܡܶܢܝܳܢܳܐ: ܒܰܓܘܰܝ: ܐܰܪܚܽܘܡ: ܒܰܥܢܳܐ.</VERS>
      <VERS vnumber="3">ܡܶܢܝܳܢܳܐ ܕܐ̱ܢܳܫ̈ܳܐ ܕܺܝܣܪܳܐܶܝܠ: ܒܢܰܝ̈ ܦܰܪܥܳܫ: ܬܪܶܝܢ ܐܰܠܦܺܝ̈ܢ ܘܰܡܳܐܐ ܘܫܰܒܥܺܝܢ ܘܰܬܪܶܝܢ.</VERS>
      <VERS vnumber="4">ܒܢܰܝ̈ ܫܦܰܛܝܳܐ: ܬܠܳܬ݂ܡܳܐܐ ܘܫܰܒܥܺܝܢ ܘܰܬܪܶܝܢ.</VERS>
      <VERS vnumber="5">ܒܢܝ̈ ܐܳܪܳܚ ܫܒܰܥܡܳܐܐ ܘܫܰܒܥܺܝܢ ܘܚܰܡܫܳܐ.</VERS>
      <VERS vnumber="6">ܒܢܰܝ̈ ܫܽܘܠܛܳܢ ܡܽܘܐܳܒ: ܒܢܰܝ̈ ܝܶܫܽܘܥ ܘܝܽܘܐܳܒ: ܬܪܶܝܢ ܐܰܠܦܺܝ̈ܢ ܘܰܬܡܳܢܶܡܳܐܐ ܘܰܬܪܶܥܣܰܪ.</VERS>
      <VERS vnumber="7">ܒܢܰܝ̈ ܥܺܝܠܳܡ: ܐܳܠܶܦ ܘܡܰܐܬܶܝܢ: ܘܚܰܡܫܺܝܢ ܘܰܐܪܒܥܳܐ.</VERS>
      <VERS vnumber="8">ܒܢܰܝ̈ ܙܰܬܝܳܐ: ܬܫܰܥܡܳܐܐ ܘܰܐܪܒܥܺܝܢ ܘܚܰܡܫܳܐ.</VERS>
      <VERS vnumber="9">ܒܢܰܝ̈ ܙܰܟܺܝ: ܫܒܰܥܡܳܐܐ ܘܶܫܬܺܝܢ.</VERS>
      <VERS vnumber="10">ܒܢܰܝ̈ ܒܰܢܺܝ: ܡܳܐܐ ܘܰܐܪܒܥܺܝܢ ܘܰܬܪܶܝܢ.</VERS>
      <VERS vnumber="11">ܒܢܰܝ̈ ܒܰܟܺܝ: ܫܶܬܡܳܐܐ ܘܥܶܣܪܺܝܢ ܘܰܬܠܳܬܳܐ.</VERS>
      <VERS vnumber="12">ܒܢܰܝ̈ ܓܳܕܳܪ: ܐܳܠܶܦ ܘܡܰܐܬܶܝܢ: ܘܥܶܣܪܺܝܢ ܘܰܬܪܶܝܢ.</VERS>
      <VERS vnumber="13">ܒܢܰܝ̈ ܐܰܕܽܘܢܺܝܩܽܘܡ: ܫܶܬܡܳܐܐ ܘܶܫܬܺܝܢ ܘܶܫܬܳܐ.</VERS>
      <VERS vnumber="14">ܒܢܰܝ̈ ܒܰܓܘܰܝ: ܬܪܶܝܢ ܐܰܠܦܺܝ̈ܢ ܘܚܰܡܫܺܝܢ ܘܶܫܬܳܐ.</VERS>
      <VERS vnumber="15">ܒܢܰܝ̈ ܥܰܕܽܘܢ: ܐܰܪܒܰܥܡܳܐܐ ܘܶܫܬܺܝܢ ܘܰܐܪܒܥܳܐ.</VERS>
      <VERS vnumber="16">ܒܢܰܝ̈ ܐܳܛܳܪ ܠܚܶܙܰܩܝܳܐ: ܬܶܫܥܺܝܢ ܘܰܬܡܳܢܝܳܐ.</VERS>
      <VERS vnumber="17">ܒܢܰܝ̈ ܒܳܨܳܪ: ܬܠܳܬ݂ܡܳܐܐ ܘܥܶܣܪܺܝܢ ܘܰܬܠܳܬܳܐ.</VERS>
      <VERS vnumber="18">ܒܢܰܝ̈ ܝܺܗܽܘܕܳܐ: ܡܳܐܐ ܘܰܬܪܶܥܣܰܪ.</VERS>
      <VERS vnumber="19">ܒܢܰܝ̈ ܚܽܘܫܰܡ: ܡܰܐܬܶܝܢ ܘܥܶܣܪܺܝܢ ܘܰܬܠܳܬܳܐ.</VERS>
      <VERS vnumber="20">: ܒܢܰܝ̈ ܓܳܕ: ܬܶܫܥܺܝܢ ܘܚܰܡܫܳܐ.</VERS>
      <VERS vnumber="21">ܒܢܰܝ̈ ܒܶܝܬ݂ܠܚܶܡ: ܡܳܐܐ ܘܥܶܣܪܺܝܢ ܘܰܬܠܳܬܳܐ.</VERS>
      <VERS vnumber="22">ܐ̱ܢܳܫܝ̈ ܢܽܘܛܳܦܳܐ: ܚܰܡܫܺܝܢ ܘܶܫܬܳܐ.</VERS>
      <VERS vnumber="23">ܐ̱ܢܳܫܝ̈ ܥܢܳܬܽܘܬ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ.</VERS>
      <VERS vnumber="24">ܒܢܰܝ̈ ܥܰܙܡܽܘܬ: ܐܰܪܒܥܺܝܢ ܘܰܬܪܶܝܢ.</VERS>
      <VERS vnumber="25">ܒܢܰܝ̈ ܩܽܘܪܝܰܬ ܢܰܥܪܺܝܢ: ܘܰܟܦܺܝܪܳܐ: ܘܒܺܪܳܐ: ܘܰܬܫܒܰܥ: ܡܳܐܐ ܘܰܐܪܒܥܺܝܢ ܘܰܬܠܳܬܳܐ.</VERS>
      <VERS vnumber="26">ܒܢܰܝ̈ ܪܳܡܬܳܐ: ܘܰܓܒܳܥ: ܫܒܰܥܡܳܐܐ ܘܥܶܣܪܺܝܢ ܘܚܰܕ݂.</VERS>
      <VERS vnumber="27">ܐ̱ܢܳܫܝ̈ ܡܰܟܡܰܣ: ܡܳܐܐ ܘܥܶܣܪܺܝܢ ܘܰܬܪܶܝܢ.</VERS>
      <VERS vnumber="28">ܐ̱ܢܳܫܝ̈ ܒܶܝܬ݂ ܐܶܝܠ: ܘܥܳܝ: ܡܰܐܬܶܝܢ ܘܥܶܣܪܺܝܢ ܘܰܬܠܳܬܳܐ.</VERS>
      <VERS vnumber="29">ܒܢܰܝ̈ ܢܳܒܽܘ: ܚܰܡܫܺܝܢ ܘܰܬܪܶܝܢ.</VERS>
      <VERS vnumber="30">ܒܢܰܝ̈ ܡܰܓܕܳܫ: ܡܳܐܐ ܘܚܰܡܫܺܝܢ ܘܶܫܬܳܐ.</VERS>
      <VERS vnumber="31">ܒܢܰܝ̈ ܥܺܝܠܰܡ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܐܪܒܥܳܐ.</VERS>
      <VERS vnumber="32">ܒܢܰܝ̈ ܚܳܪܳܡ: ܬܠܳܬ݂ܡܳܐܐ ܘܥܶܣܪܺܝܢ.</VERS>
      <VERS vnumber="33">ܒܢܰܝ̈ ܠܽܘܕ: ܘܚܳܕܳܪ: ܘܺܐܝܢܽܘ: ܫܒܰܥܡܳܐܐ ܘܥܶܣܪܺܝܢ ܘܚܰܡܫܳܐ.</VERS>
      <VERS vnumber="34">ܒܢܰܝ̈ ܐܺܝܪܺܝܚܽܘ: ܬܠܳܬ݂ܡܳܐܐ ܘܰܐܪܒܥܺܝܢ ܘܚܰܡܫܳܐ.</VERS>
      <VERS vnumber="35">ܒܢܰܝ̈ ܣܢܳܐܳܐ: ܬܠܳܬܳܐ ܐܰܠܦܺܝ̈ܢ ܘܫܶܬܡܳܐܐ ܘܰܬܠܳܬ݂ܺܝܢ.</VERS>
      <VERS vnumber="36">ܟܽܘܡܖ̈ܶܐ ܒܢܰܝ̈ ܝܺܕܰܥܝܳܐ ܠܒܶܝܬ݂ ܝܶܫܽܘܥ: ܬܫܰܥܡܳܐܐ ܘܫܰܒܥܺܝܢ ܘܰܬܠܳܬܳܐ.</VERS>
      <VERS vnumber="37">ܒܢܰܝ̈ ܐܳܡܺܝܪ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܬܪܶܝܢ.</VERS>
      <VERS vnumber="38">ܒܢܰܝ̈ ܦܶܫܚܽܘܪ: ܐܳܠܶܦ ܘܡܰܐܬܶܝܢ ܘܫܰܒܥܺܝܢ ܘܰܐܪܒܥܳܐ.</VERS>
      <VERS vnumber="39">ܒܢܰܝ̈ ܚܳܪܽܘܡ: ܐܳܠܶܦ ܘܰܫܒܰܬܰܥܣܰܪ.</VERS>
      <VERS vnumber="40">ܠܶܘ̈ܳܝܶܐ ܒܢܰܝ̈ ܝܶܫܽܘܥ: ܘܩܰܕܡܝܳܐ. ܘܰܒܢܰܝ̈ ܗܽܘܕܝܳܐ: ܫܰܒܥܺܝܢ ܘܰܐܪܒܥܳܐ.</VERS>
      <VERS vnumber="41">ܗܳܠܶܝܢ ܕܰܡܫܰܡܫܺܝܢ: ܒܢܰܝ̈ ܐܳܣܳܦ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ.</VERS>
      <VERS vnumber="42">ܒܢܰܝ̈ ܬܰܪܥܶܝܠ: ܘܰܒܢܰܝ̈ ܫܳܠܽܘܡ: ܒܢܰܝ̈ ܐܳܛܳܪ: ܒܢܰܝ̈ ܐܰܠܛܡܳܢ: ܒܢܰܝ̈ ܝܰܥܩܽܘܒ: ܒܢܰܝ̈ ܚܰܛܽܘܛܳܐ: ܒܢܰܝ̈ ܫܰܒܺܝ. ܟܽܠܗܽܘܢ ܡܳܐܐ ܘܰܬܠܳܬ݂ܺܝܢ ܘܬܶܫܥܳܐ.</VERS>
      <VERS vnumber="43">ܢܰܬܢܳܝ̈ܶܐ ܒܢܰܝ̈ ܨܺܝܢܝܳܐ: ܒܢܰܝ̈ ܚܽܘܫܒܳܐ: ܒܢܰܝ̈ ܛܰܒܥܽܘܬ.</VERS>
      <VERS vnumber="44">ܒܢܰܝ̈ ܩܳܕܳܣ: ܒܢܰܝ̈ ܫܺܝܠܳܐ: ܒܢܰܝ̈ ܦܳܪܽܘܢ.</VERS>
      <VERS vnumber="45">ܒܢܰܝ̈ ܠܶܒܝܳܐ: ܒܢܰܝ̈ ܚܰܓܒܳܐ: ܒܢܰܝ̈ ܥܩܽܘܦ.</VERS>
      <VERS vnumber="46">ܒܢܰܝ̈ ܚܳܓܳܒ: ܒܢܰܝ̈ ܫܰܠܡܺܝ: ܒܢܰܝ̈ ܚܰܢܰܢ.</VERS>
      <VERS vnumber="47">ܒܢܰܝ̈ ܓܳܙܳܠ: ܒܢܰܝ̈ ܚܳܓܳܪ: ܒܢܰܝ̈ ܕܰܐܝܳܐ.</VERS>
      <VERS vnumber="48">ܒܢܰܝ̈ ܕܰܚܨܽܘܢ: ܒܢܰܝ̈ ܕܒܽܘܪܳܐ: ܒܢܰܝ̈ ܓܳܙܳܡ.</VERS>
      <VERS vnumber="49">ܒܢܰܝ̈ ܥܳܙܳܐ: ܒܢܰܝ̈ ܦܳܬܰܚ: ܒܢܰܝ̈ ܒܳܣܳܙ.</VERS>
      <VERS vnumber="50">ܒܢܰܝ̈ ܐܳܣܝܳܐ: ܒܢܰܝ̈ ܡܰܬܢܺܝܢ: ܒܢܰܝ̈ ܢܦܽܘܣܺܝܢ.</VERS>
      <VERS vnumber="51">ܒܢܰܝ̈ ܒܰܩܒܽܘܩ: ܒܢܰܝ̈ ܚܩܽܘܦܳܐ: ܒܢܰܝ̈ ܚܰܕ݂ܚܽܘܪ.</VERS>
      <VERS vnumber="52">ܒܢܰܝ̈ ܒܰܨܠܳܐܽܘܬ: ܒܢܰܝ̈ ܡܚܺܝܪܳܐ: ܒܢܰܝ̈ ܚܰܪܫܳܐ.</VERS>
      <VERS vnumber="53">ܒܢܰܝ̈ ܩܰܪܩܽܘܣ: ܒܢܰܝ̈ ܣܺܝܣܪܳܐ: ܒܢܰܝ̈ ܬܰܡܢܳܥ.</VERS>
      <VERS vnumber="54">ܒܢܰܝ̈ ܢܨܺܝܚ: ܒܢܰܝ̈ ܚܛܽܘܦܳܐ.</VERS>
      <VERS vnumber="55">ܒܢܰܝ̈ ܥܳܒܳܪ: ܒܢܰܝ̈ ܫܳܠܺܝܡ: ܒܢܰܝ̈ ܣܳܛܺܝܡ: ܒܢܰܝ̈ ܐܶܣܦܪܽܘܬ: ܒܢܰܝ̈ ܦܪܽܘܕܳܐ.</VERS>
      <VERS vnumber="56">ܒܢܰܝ̈ ܥܳܠܳܐ: ܒܢܰܝ̈ ܫܦܰܛܝܳܐ: ܒܢܰܝ̈ ܬܰܪܩܽܘܢ: ܒܢܰܝ̈ ܓܳܕܶܠ.</VERS>
      <VERS vnumber="57">ܒܢܰܝ̈ ܚܰܛܽܘܠ: ܒܢܰܝ̈ ܒܰܩܪܽܘܬ: ܒܢܰܝ̈ ܚܺܝܠܬܳܐ: ܒܢܰܝ̈ ܐܳܡܰܪ.</VERS>
      <VERS vnumber="58">ܟܽܠܗܽܘܢ ܢܳܬܢܳܝ̈ܶܐ: ܘܰܒܢܰܝ̈ ܥܳܒܳܪ ܘܫܳܠܺܝܡ: ܬܠܳܬ݂ܡܳܐܐ ܘܬܶܫܥܺܝܢ ܘܰܬܪܶܝܢ.</VERS>
      <VERS vnumber="59">ܘܗܳܠܶܝܢ ܐܰܝܠܶܝܢ ܕܰܣ̣ܠܶܩܘ ܡܶܢ ܬܶܠܡܰܠܚܳܐ ܠܬܶܠܥܳܒܳܐ: ܘܰܠܟܽܘܪܒܺܝ. ܗܳܝܕܶܝܢ ܐܶܬܐܡܰܪ ܘܠܳܐ ܐܶܫܟܰܚܘ ܠܰܡܚܰܘܳܝܽܘ ܫܰܖ̈ܒܳܬܳܐ ܕܰܐܒܳܗܰܝ̈ܗܽܘܢ: ܘܙܰܖ̈ܥܝܳܬܗܽܘܢ: ܐܶܠܳܐ ܐܶܢ ܕܡܶܢ ܝܺܣܪܳܐܶܝܠ ܐܶܢܽܘܢ.</VERS>
      <VERS vnumber="60">ܒܢܰܝ̈ ܕܠܳܝܳܐ: ܒܢܰܝ̈ ܛܽܘܒܝܳܐ: ܒܢܰܝ̈ ܢܩܰܪܝܳܐ: ܫܶܬܡܳܐܐ ܘܚܰܡܫܺܝܢ ܘܰܬܪܶܝܢ. </VERS>
      <VERS vnumber="61">ܘܡܶܢ ܒܢܰܝ̈ ܟܳܗ̈ܢܶܐ ܒܢܰܝ̈ ܚܰܒܝܳܐ: ܒܢܰܝ̈ ܩܗܽܘܨ: ܒܢܰܝ̈ ܒܰܪܙܶܠܺܝ: ܕܰܢܣܰܒ ܡܶܢ ܒ̈ܢܳܬ ܒܰܪܙܶܠܺܝ ܓܶܠܥܳܕܳܝܳܐ: ܐܰܢ̱ܬܬܳܐ. ܘܶܐܬܩܪܺܝ ܥܰܠ ܫܶܡܗܽܘܢ.</VERS>
      <VERS vnumber="62">ܗܳܠܶܝܢ ܒܥܰܘ ܒܰܟܬ݂ܳܒܳܐ ܕܫܰܖ̈ܒܳܬܗܽܘܢ: ܘܠܳܐ ܐܶܫܟܰܚܘ ܘܰܦܪܰܩܘ ܠܗܽܘܢ ܡܶܢ ܟܽܘܡܪܽܘܬܳܐ.</VERS>
      <VERS vnumber="63">ܘܶܐܡܰܪܘ ܠܗܽܘܢ ܪܺܝܫܐ ܕܺܝܣܪܳܐܶܝܠ: ܕܠܳܐ ܢܶܐܟ݂ܠܽܘܢ ܡܶܢ ܩܕܽܘܫ ܩܽܘܕܫ̈ܶܐ: ܥܕܰܡܳܐ ܕܰܢܩܽܘܡ ܟܳܗܢܳܐ ܪܰܒܳܐ: ܘܢܶܫܰܐܠ ܘܢܶܚܙܶܐ.</VERS>
      <VERS vnumber="64">ܟܽܠܳܗ̇ ܟܢܽܘܫܬܳܐ ܐܰܟܚܕܳܐ: ܐܰܪܒܰܥ ܖ̈ܶܒܘܳܢ: ܘܰܐܠܦ̈ܶܐ ܬܪܶܝܢ: ܘܰܬܠܳܬ݂ܡܳܐܐ ܘܶܫܬܺܝܢ.</VERS>
      <VERS vnumber="65">ܠܒܰܪ ܡܶܢ ܥܰܒܕܰܝ̈ܗܽܘܢ ܘܰܐܡ̈ܗܳܬܗܽܘܢ: ܗܳܠܶܝܢ ܫܰܒܥܳܐ ܐܰܠܦܺܝ̈ܢ ܘܰܬܠܳܬ݂ܡܳܐܐ ܘܰܬܠܳܬ݂ܺܝܢ ܘܫܰܒܥܳܐ. ܘܰܡܫܰܡܫܳܢܰܝ̈ܗܽܘܢ ܕܰܡܫܰܡܫܺܝܢ ܠܗܽܘܢ ܡܰܐܬܶܝܢ.</VERS>
      <VERS vnumber="66">ܖ̈ܰܟܫܗܽܘܢ ܫܒܰܥܡܳܐܐ ܘܰܬܠܳܬ݂ܺܝܢ ܘܶܫܬܳܐ: ܟܽܘܕܰܢ̈ܘܳܬܗܽܘܢ ܡܰܐܬܶܝܢ ܘܰܐܪܒܥܺܝܢ ܘܚܰܡܫܳܐ.</VERS>
      <VERS vnumber="67">ܓܰܡܠܰܝ̈ܗܽܘܢ ܐܰܪܒܰܥ ܡܳܐܐ ܘܰܬܠܳܬܺܝܢ ܘܚܰܡܫܳܐ. ܚܶܡܪܳܐ ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܥܶܣܪܺܝܢ.</VERS>
      <VERS vnumber="68">ܘܡܶܢ ܪܺܝܫܝ ܐܰܒܳܗ̈ܶܐ: ܟܰܕ݂ ܥ̣ܰܠܘ ܠܒܰܝܬܳܐ ܕܡܳܪܝܳܐ ܕܒܽܐܘܪܺܫܠܶܡ: ܐܶܬܪܰܥܺܝܘ ܠܒܰܝܬܳܐ ܕܡܳܪܝܳܐ: ܘܩ̣ܳܡܘ ܘܰܗܘܰܘ ܒܚܰܝܠܗܽܘܢ.</VERS>
      <VERS vnumber="69">ܘܝܰܗܒܘ ܠܓܰܙܳܐ ܕܺܝܠܶܗ ܕܰܥܒܺܝܕܬܳܐ. ܕܰܗܒܳܐ: ܕܖ̈ܺܝܟܽܘܢܶܐ ܫܶܬ ܖ̈ܶܒܘܳܢ ܘܰܐܠܦܳܐ ܚܰܕ݂. ܟܶܣܦܳܐ: ܡܢܺܝ̈ܢ ܚܰܡܫܳܐ ܐܰܠܦܺܝ̈ܢ. ܘܟܽܘܬܺܝ̈ܢܝܳܬܳܐ ܠܟܽܘܡܖ̈ܶܐ: ܡܳܐܐ. </VERS>
      <VERS vnumber="70">ܘܰܗܦܰܟܘ ܟܽܘܡܖ̈ܶܐ ܘܠܶܘ̈ܳܝܶܐ ܘܡܶܢ ܥܰܡܳܐ: ܘܡܶܢ ܡܫܰܡ̈ܫܳܢܶܐ: ܘܡܶܢ ܬܰܖ̈ܥܶܐ ܘܢܳܬܢܳܝ̈ܶܐ: ܘܰܐܝܠܶܝܢ ܕܝܳܬܒܺܝܢ ܗ̱ܘܰܘ ܒܩܽܘܖ̈ܺܝܗܽܘܢ: ܘܟܽܠܶܗ ܝܺܣܪܳܐܶܝܠ ܘܩܽܘܖ̈ܺܝܗܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܡܰܛܺܝ ܝܰܪܚܳܐ ܫܒܺܝܥܳܝܳܐ: ܘܰܒܢܰܝ̈ ܝܺܣܪܳܐܶܝܠ ܒܩܽܘܖ̈ܺܝܗܽܘܢ. ܘܶܐܬܟܰܢܰܫܘ ܥܰܡܳܐ ܐܰܝܟ ܓܰܒܪܳܐ ܚܰܕ݂: ܠܡܶܣܰܩ ܠܽܐܘܪܺܫܠܶܡ.</VERS>
      <VERS vnumber="2">ܘܩ̣ܳܡܘ ܝܶܫܽܘܥ ܒܰܪ ܝܽܘܙܳܕܳܩ ܘܰܐܚܰܘ̈ܗܝ ܟܽܘܡܖ̈ܶܐ: ܘܙܽܘܪܒܳܒܶܠ ܒܰܪ ܫܶܠܰܬܐܶܝܠ ܘܰܐܚܰܘ̈ܗܝ. ܘܰܒܢܰܘ ܡܰܕܒܚܳܐ ܠܰܐܠܳܗܳܐ ܕܺܝܣܪܳܐܶܝܠ ܠܡܰܣܳܩܽܘ ܥܠܰܘܗܝ ܥ̈ܠܰܘܳܬܳܐ: ܐܰܝܟܰܢܳܐ ܕܰܟܬܺܝܒ ܒܢܳܡܽܘܣܳܐ ܕܡܽܘܫܶܐ ܢܒܺܝܳܐ ܕܰܐܠܶܗܐ.</VERS>
      <VERS vnumber="3">ܘܶܐܬܬܰܩܰܢ ܡܰܕܒܚܳܐ ܥܰܠ ܡܰܬܩܢܶܗ. ܡܶܛܽܠ ܕܕܶܚܠܬܳܐ ܪܰܒܬܳܐ ܗ̱ܘܳܬ ܥܠܰܝܗܽܘܢ ܡܶܢ ܥܰܡ̈ܡܶܐ ܕܥܳܡܪܺܝܢ ܒܰܡܕܺܝ̈ܢܳܬܳܐ ܘܰܐܣܶܩܘ ܥܠܰܘܗܝ ܥ̈ܠܰܘܳܬܳܐ ܠܡܳܪܝܳܐ: ܥܠܳܬܳܐ ܠܨܰܦܪܳܐ ܘܰܠܪܰܡܫܳܐ.</VERS>
      <VERS vnumber="4">ܘܰܥܒܰܕܘ ܥܺܐܕ݂ܳܐ ܕܰܡܛܰܠ̈ܠܶܐ ܐܰܝܟ ܕܰܟܬܺܝܒ: ܘܰܥ̈ܠܰܘܳܬܳܐ ܝܽܘܡ ܒܝܽܘܡ ܒܡܶܢܝܳܢܳܐ ܐܰܝܟ ܢܳܡܽܘܣܳܐ: ܚܽܘܫܒܳܢ ܝܽܘܡ ܒܝܰܘܡܶܗ.</VERS>
      <VERS vnumber="5">ܘܒܳܬܰܪܟܶܢ ܥܠܳܬܳܐ ܐܰܡܺܝܢܬܳܐ ܠܝܰܖ̈ܚܶܐ: ܘܰܠܟܽܠ ܥܰܕܥܺܕܰܘ̈ܗܝ ܕܡܳܪܝܳܐ ܡܩܰܕܫ̈ܶܐ: ܘܰܠܟܽܠ ܡܰܢ ܕܨܳܒܶܐ ܨܶܒܝܳܢܳܐ ܕܡܳܪܝܳܐ.</VERS>
      <VERS vnumber="6">ܡܶܢ ܚܰܕ݂ ܒܝܰܪܚܳܐ ܫܒܺܝܥܳܝܳܐ: ܫܰܪܺܝܘ ܠܡܰܣܳܩܽܘ ܥܠܳܬܳܐ ܠܡܳܪܝܳܐ. ܘܗܰܝܟܠܳܐ ܕܡܳܪܝܳܐ ܥܕܰܡܳܐ ܠܶܗܫܳܐ ܠܳܐ ܐܶܬܓܰܡܰܪ.</VERS>
      <VERS vnumber="7">ܘܝܰܗܒܘ ܟܶܣܦܳܐ ܠܦܳܣܽܘ̈ܠܶܐ: ܘܰܠܢܰܓܳܖ̈ܶܐ: ܘܰܠܡܶܐܟܠܳܐ ܘܰܠܡܰܫܬܝܳܐ: ܘܡܶܫܚܳܐ ܠܨܽܘܖ̈ܳܝܶܐ ܘܰܠܨܰܝܕܢܳܝ̈ܶܐ: ܠܡܰܝܬܳܝܽܘ ܩܰܝ̈ܣܶܐ ܕܰܐܖ̈ܙܶܐ ܡܶܢ ܠܶܒܢܳܢ ܒܝܰܡܳܐ ܠܝܽܘܦܺܐ: ܐܰܝܟܰܢܳܐ ܕܰܟܬܰܒ ܟܽܘܪܳܫ ܡܰܠܟܳܐ ܕܦܳܪܶܣ ܥܠܰܝܗܽܘܢ.</VERS>
      <VERS vnumber="8">ܒܫܰܢ̱ܬܳܐ ܕܬܰܪܬܶܝܢ ܟܰܕ݂ ܥ̣ܰܠܘ ܠܒܰܝܬܶܗ ܕܡܳܪܝܳܐ ܕܒܽܐܘܪܺܫܠܶܡ: ܒܝܰܪܚܳܐ ܕܰܬܪܶܝܢ: ܫܰܕܰܪ ܙܽܘܪܒܳܒܶܠ ܒܰܪ ܫܠܰܬܐܶܝܠ ܘܝܶܫܽܘܥ ܒܰܪ ܝܽܘܙܳܕܳܩ ܘܫܰܪܟܳܐ ܕܰܐܚܰܝ̈ܗܽܘܢ: ܘܟܽܘܡܖ̈ܶܐ ܘܠܶܘ̈ܳܝܶܐ: ܘܟܽܠ ܕܥ̣ܰܠܘ ܡܶܢ ܫܒܺܝܬ݂ܳܐ ܠܽܐܘܪܺܫܠܶܡ. ܘܰܐܩܺܝܡܘ ܠܠܶܘ̈ܳܝܶܐ ܡܶܢ ܒܰܪ ܥܶܣܪܺܝܢ ܫܢܺܝ̈ܢ ܘܰܠܥܶܠ: ܠܡܶܗܘܳܐ ܒܝܰܘܡܳܐ ܥܰܠ ܥܒܺܝܕܬܳܐ ܕܒܰܝܬܳܐ ܕܡܳܪܝܳܐ.</VERS>
      <VERS vnumber="9">ܘܩܳܡ ܝܶܫܽܘܥ ܘܰܐܚܰܘ̈ܗܝ ܘܰܒܢܰܘ̈ܗܝ: ܘܩܰܕܡܝܳܐ ܘܰܒܢܰܘ̈ܗܝ: ܘܰܒܢܰܝ̈ ܗܽܘܕܺܝܳܐ ܐܰܟܚܕܳܐ: ܕܢܶܗܘܽܘܢ ܥܳܒܕܺܝܢ ܥܒܺܝ̈ܕܳܬܳܐ ܕܒܰܝܬܶܗ ܕܡܳܪܝܳܐ: ܒܢܰܝ̈ ܗܶܢܕܳܪ ܘܰܒܢܰܝ̈ܗܽܘܢ ܘܰܐܚܰܝ̈ܗܽܘܢ ܠܶܘ̈ܳܝܶܐ.</VERS>
      <VERS vnumber="10">ܘܰܐܪܡܺܝܘ ܫܶܬܶܐܣܬܳܐ ܕܒܶܢܝܳܢܳܐ ܕܗܰܝܟܠܶܗ ܕܡܳܪܝܳܐ. ܘܩ̣ܳܡܘ ܟܳܗ̈ܢܶܐ ܟܰܕ݂ ܠܒܺܝܫܺܝܢ: ܘܰܐܚܺܝܕܺܝܢ ܩܰܖ̈ܢܳܬܳܐ ܕܕܶܟܖ̈ܶܐ: ܘܩܳܪܶܝܢ ܒܗܶܝܢ. ܘܠܶܘ̈ܳܝܶܐ ܒܢܰܝ̈ ܐܳܣܳܦ: ܒܫܺܝܦܽܘܖ̈ܶܐ ܠܰܡܫܰܒܳܚܽܘ ܠܡܳܪܝܳܐ: ܥܰܠ ܐܺܝܕܰܘ̈ܗܝ ܕܕܰܘܺܝܕ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="11">ܘܒܰܪܶܟܘ ܒܬܰܘܕܺܝܬܳܐ: ܘܰܒܬܶܫ̈ܒܚܳܬܳܐ ܠܡܳܪܝܳܐ: ܡܶܛܽܠ ܕܛܳܒ ܗ̱ܘ ܘܰܠܥܳܠܰܡ ܛܰܝܒܽܘܬܶܗ ܥܰܠ ܝܺܣܪܳܐܶܝܠ ܘܟܽܠܶܗ ܥܰܡܳܐ ܝܰܒܶܒܘ ܝܽܘܒܳܒܳܐ ܪܰܒܳܐ ܒܬܶܫܒܽܘܚܬܳܐ ܠܡܳܪܝܳܐ: ܥܰܠ ܫܽܘܟܽܠܳܠܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="12">ܘܣܰܓܺܝ̈ܐܶܐ ܡܶܢ ܟܽܘܡܖ̈ܶܐ ܘܠܶܘ̈ܳܝܶܐ: ܘܖ̈ܺܝܫܝ ܐܰܒܳܗ̈ܶܐ ܩܰܫܺܝ̈ܫܶܐ: ܕܰܚܙܰܘ ܠܒܰܝܬܳܐ ܗܳܢܳܐ ܒܺܐܝܩܳܪܶܗ ܪܰܒܳܐ ܩܰܕܡܳܝܳܐ: ܟܰܕ݂ ܓܡܰܪ ܒܰܝܬܳܐ ܗܳܢܳܐ: ܒܟܰܘ ܒܩܳܠܳܐ ܪܳܡܳܐ. ܘܣܰܓܺܝܐܺܝܢ ܕܰܡܪܺܝܡܺܝܢ ܗ̱ܘܰܘ ܩܳܠܰܝ̈ܗܽܘܢ: ܒܩܰܖ̈ܢܳܬܳܐ ܘܰܒܚܰܕܽܘܬܳܐ.</VERS>
      <VERS vnumber="13">ܘܠܰܝܬ ܥܰܡܳܐ ܕܫܳܡܥܺܝܢ ܒܩܳܠܳܐ ܕܩܰܖ̈ܢܳܬܳܐ. ܡܶܛܽܠ ܕܥܰܡܳܐ ܩܳܪܶܝܢ ܗ̱ܘܰܘ ܒܩܰܖ̈ܢܳܬܳܐ ܒܩܳܠܳܐ ܪܳܡܳܐ. ܘܩܳܠܳܐ ܕܒܶܟܝܳܐ ܡܶܫܬܡܰܥ ܗ̱ܘܳܐ ܠܪܽܘܚܩܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܫܡܰܥܘ ܣܳܢ̈ܰܐܝ ܝܺܗܽܘܕܳܐ ܘܒܶܢܝܳܡܶܝܢ: ܕܰܒܢܰܝ̈ ܫܒܺܝܬ݂ܳܐ ܒܳܢܶܝܢ ܗܰܝܟܠܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="2">ܘܰܩܪܶܒܘ ܠܘܳܬ݂ ܙܽܘܪܒܳܒܶܠ: ܘܰܠܘܳܬ݂ ܖ̈ܺܝܫܝ ܐܰܒܳܗ̈ܳܬܳܐ: ܘܳܐܡܪܺܝܢ ܠܗܽܘܢ: ܢܶܒܢܶܐ ܐܳܦ ܚܢܰܢ ܥܰܡܟܽܘܢ ܡܶܛܽܠ ܕܰܐܟܘܳܬܟܽܘܢ ܢܶܒܢܶܐ ܠܰܐܠܳܗܳܟ݂ܽܘܢ ܘܠܶܗ ܗ̱ܘ ܕܳܒܚܺܝܢܰܢ ܗܳܪܟܳܐ: ܡܶܢ ܝܰܘ̈ܡܳܬܶܗ ܕܣܰܢܚܰܪܺܝܒ ܡܰܠܟܳܐ ܕܳܐܬܽܘܪ: ܕܰܐܣܩܰܢ ܠܶܗܪܟܳܐ.</VERS>
      <VERS vnumber="3">ܘܶܐܡܰܪ ܠܗܽܘܢ ܙܽܘܒܳܒܶܠ ܘܝܶܫܽܘܥ: ܘܫܰܪܟܳܐ ܕܖ̈ܺܝܫܝ ܐܰܒܳܗ̈ܳܬܳܐ ܕܺܝܣܪܳܐܶܝܠ: ܕܠܳܐ ܠܟܽܘܢ ܘܠܰܢ ܠܡܶܒܢܳܐ ܒܰܝܬܳܐ ܠܰܐܠܳܗܰܢ. ܡܶܛܽܠ ܕܰܚܢܰܢ ܐܰܟܚܕܳܐ ܢܶܒܢܶܐ ܒܰܝܬܳܐ ܠܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟܰܢܳܐ ܕܦܰܩܕܰܢ ܟܽܘܪܳܫ ܡܰܠܟܳܐ ܦܳܪܣܳܝܳܐ.</VERS>
      <VERS vnumber="4">ܘܰܗܘܰܘ ܥܰܡ̈ܡܶܐ ܡܰܪܦܶܝܢ ܐܺܝܕܰܝ̈ܗܽܘܢ ܕܥܰܡܳܐ ܕܰܝܗܽܘܕ. ܘܰܡܒܰܠܶܗܝܢ ܠܗܽܘܢ ܕܠܳܐ ܢܶܒܢܽܘܢ.</VERS>
      <VERS vnumber="5">ܘܳܐܓܪܺܝܢ ܥܠܰܝܗܽܘܢ ܡܥܰܘ̈ܟܳܢܶܐ ܕܰܢܒܰܛܠܽܘܢ ܡܶܠܟܰܝ̈ܗܽܘܢ: ܟܽܠ ܝܰܘ̈ܡܰܝ ܟܽܘܪܳܫ ܡܰܠܟܳܐ ܦܳܪܣܳܝܳܐ: ܥܕܰܡܳܐ ܠܡܰܠܟܽܘܬܶܗ ܕܕܳܪܺܝܘܳܫ ܡܰܠܟܳܐ ܕܦܳܪܶܣ.</VERS>
      <VERS vnumber="6">ܘܰܒܡܰܠܟܽܘܬ ܐܰܚܫܺܝܪܶܫ ܡܰܠܟܳܐ: ܒܪܺܝܫ ܡܰܠܟܽܘܬܶܗ ܟܬܰܒܘ ܚܶܛܝܳܢܳܐ ܥܰܠ ܥܳܡܽܘܖ̈ܶܝܗ̇ ܕܰܝܗܽܘܕ ܘܕܽܐܘܪܺܫܠܶܡ.</VERS>
      <VERS vnumber="7">ܒܝܰܘܡܰܝ̈ ܐܰܪܛܰܚܫܶܫܬ ܟܬܰܒ ܘܰܫܐܶܠ ܒܰܫܠܳܡ ܡܰܗܕܪܰܬ ܘܰܛܒܳܐܶܝܠ: ܘܫܰܪܟܳܐ ܕܰܐܟܘܳܬܶܗ ܥܰܠ ܐܰܪܛܰܚܫܶܫܬ ܡܰܠܟܳܐ ܕܦܳܪܶܣ ܘܰܟܬ݂ܳܒܳܐ ܕܶܐܓܰܪܬܳܐ ܟܬܺܝܒ ܗ̱ܘܳܐ ܐܳܪܳܡܳܐܺܝܬ݂: ܘܡܶܬܬܰܪܓܰܡ ܐܳܪܳܡܳܐܺܝܬ݂.</VERS>
      <VERS vnumber="8">ܘܰܐܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܟܬܰܒܘ ܐܶܓܰܪܬܳܐ ܗܳܕ݂ܶܐ ܠܽܐܘܪܺܫܠܶܡ: ܠܰܐܪܛܰܚܫܶܫܬ ܡܰܠܟܳܐ ܐܰܝܟ ܢܳܡܽܘܣܳܐ.</VERS>
      <VERS vnumber="9">ܗܳܝܕܶܝܢ ܐܰܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܘܫܰܪܟܳܐ ܕܰܐܟܘܳܬܗܽܘܢ: ܕܺܝܢܳܝ̈ܶܐ: ܘܶܐܣܦܖ̈ܳܝܶܐ: ܘܛܰܖ̈ܦܠܳܝܶܐ: ܘܳܐܦܰܖ̈ܣܳܝܶܐ: ܐܰܖ̈ܒܳܝܶܐ: ܒܳܒ̈ܠܳܝܶܐ: ܫܽܘܫܰܢܟܳܝ̈ܶܐ: ܕܰܗܳܝ̈ܶܐ: ܥܺܝܠܳܡܳܝ̈ܶܐ.</VERS>
      <VERS vnumber="10">ܘܫܰܪܟܳܐ ܕܶܐܡ̈ܘܳܬܳܐ ܕܰܫܒܳܐ: ܐܶܣܦܺܝܪ ܪܰܒܳܐ ܘܝܰܩܺܝܪܳܐ: ܘܰܐܘܬܶܒ ܐܶܢܽܘܢ ܒܩܽܘܖ̈ܝܳܐ ܕܫܳܡܖ̈ܳܝܶܐ ܕܰܥܒܰܪ ܢܰܗܪܳܐ ܘܰܐܟܥܢܶܬ.</VERS>
      <VERS vnumber="11">ܘܗܳܢܳܐ ܦܰܪܫܰܓܢܳܐ ܕܶܐܓܰܪܬܳܐ ܕܫܰܕܰܪܘ ܥܠܰܘܗܝ ܠܘܳܬ݂ ܐܰܪܛܰܚܫܶܫܬ ܡܰܠܟܳܐ. ܥܰܒܕܰܝ̈ܟ ܐ̱ܢܳܫܝ̈ ܥܒܰܪ ܢܰܗܪܳܐ ܘܰܐܟܢܥܶܬ.</VERS>
      <VERS vnumber="12">ܝܺܕܺܝܥ ܢܶܗܘܶܐ ܠܡܰܠܟܳܐ: ܕܝܽܗܘ̈ܕ݂ܳܝܶܐ ܕܰܣ̣ܠܶܩܘ ܡܶܢ ܠܘܳܬ݂ܳܟ݂ ܥܠܰܝܢ: ܘܶܐܬܘ ܠܽܐܘܪܺܫܠܶܡ: ܩܪܺܝܬܳܐ ܡܳܪܽܘܕܬܳܐ ܘܒܺܝܫܬܳܐ ܒܳܢܶܝܢ ܘܫܽܘܖ̈ܶܝܗ̇ ܫܰܟ̣ܠܶܠܘ: ܘܫܶܬܶܐܣܶܝ̈ܗ̇ ܚܰܛܘ.</VERS>
      <VERS vnumber="13">ܗܳܟܰܢܳܐ ܢܶܗܘܶܐ ܝܳܕܰܥ ܡܰܠܟܳܐ: ܕܶܐܢܗܽܘ ܕܰܩܪܺܝܬܳܐ ܗܳܕ݂ܶܐ ܬܶܬܒܢܶܐ: ܘܫܽܘܖ̈ܶܝܗ̇ ܢܶܫܬܰܟܠܠܽܘܢ. ܡܰܕܰܐܬܳܐ ܠܰܝܬ ܠܳܟ݂. ܘܳܐܦ ܗܺܝ ܡܰܠܟܺܝ̈ܢ ܠܳܐ ܬܶܕܰܥ.</VERS>
      <VERS vnumber="14">ܘܡܶܟܺܝܠ ܕܡܶܢ ܡܶܠܚܳܐ ܕܗܰܝܟܠܳܐ ܡܠܰܚܢܰܢ: ܨܰܥܪܳܐ ܠܡܰܠܟܳܐ ܠܳܐ ܘܳܠܶܐ ܠܰܢ ܠܡܶܚܙܳܐ. ܡܶܛܽܠ ܗܳܢܳܐ ܫܰܕܰܪܢ ܘܰܐܘܕܰܥܢ.</VERS>
      <VERS vnumber="15">ܕܬܶܩܪܶܐ ܟܬܳܒ ܥܽܘܗܕܳܢܳܐ ܕܰܐܒܳܗܰܝ̈ܟ. ܘܬܶܫܟܰܚ ܒܰܣܦܰܪ ܥܽܘܗܕܳܢ̈ܶܐ: ܘܬܶܕܰܥ ܕܰܡܕܺܝܢ̱ܬܳܐ ܗܳܕ݂ܶܐ: ܡܕܺܝܢ̱ܬܳܐ ܗ̱ܝ ܡܳܪܽܘܕܬܳܐ: ܘܡܰܗܪܰܬ ܡܰܠ̈ܟܶܐ ܘܰܡܕܺܝ̈ܢܳܬܳܐ ܘܬܰܟܬܽܘܫ̈ܶܐ ܪܰܘܖ̈ܒܶܐ ܥܒܺܝܕܺܝܢ ܒܓ݂ܰܘܳܗ̇: ܡܶܢ ܝܰܘ̈ܡܳܬ ܥܳܠܡܳܐ. ܡܶܛܽܠ ܗܳܢܳܐ ܡܕܺܝܢ̱ܬܳܐ ܗܳܝ ܕܚܶܪܒܰܬ݂.</VERS>
      <VERS vnumber="16">ܡܰܘܕܥܺܝܢܰܢ ܠܡܰܠܟܳܐ ܕܶܐܢ ܗܳܝ ܡܕܺܝܢ̱ܬܳܐ. ܬܶܬܒܢܶܐ: ܘܫܽܘܖ̈ܶܝܗ̇ ܢܶܬܬܪܺܝܡܽܘܢ: ܡܶܛܽܠ ܗܳܢܳܐ ܫܽܘܠܛܳܢܳܐ ܒܰܥܒܰܪ ܢܰܗܪܳܐ ܠܰܝܬ ܠܳܟ.</VERS>
      <VERS vnumber="17">ܘܡܰܠܟܳܐ ܫ̣ܠܰܚ ܦܶܬܓܳܡܳܐ: ܠܘܳܬ݂ ܐܰܪܚܽܘܡ ܒܥܶܠ ܛܶܓܡܳܐ: ܘܰܠܘܳܬ݂ ܫܡܶܫ ܣܳܦܪܳܐ: ܘܰܠܘܳܬ݂ ܫܰܪܟܳܐ ܕܰܐܟܘܳܬܗܽܘܢ: ܕܝܳܬܒܺܝܢ ܒܫܳܡܪܺܝܢ: ܘܫܰܪܟܳܐ ܕܝܳܬܒܺܝܢ ܒܰܥܒܰܪ ܢܰܗܪܳܐ ܫܠܳܡ.</VERS>
      <VERS vnumber="18">ܘܟܰܕ݂ ܡܶܢܥܰܬ ܐܶܓܰܪܬܳܐ ܕܫܰܕܰܪܬܽܘܢ ܠܘܳܬ݂ܝ: ܫܰܪܺܝܪܳܐܺܝܬ݂ ܩܪܰܘ ܩܕ݂ܳܡܝ. ܘܡܶܢ ܩܕ݂ܳܡܝ ܐܶܬܬܣܺܝܡ ܕܺܝܛܶܓܡܳܐ.</VERS>
      <VERS vnumber="19">ܘܰܩܪܰܘ ܘܶܐܫܟܰܚܘ: ܕܗܳܝ ܡܕܺܝܢ̱ܬܳܐ ܡܶܢ ܝܰܘ̈ܡܳܬ ܥܳܠܡܳܐ ܥܰܠ ܡܰܠ̈ܟܶܐ ܡܶܬܬܪܺܝܡܳܐ: ܘܡܳܪܕܳܐ. ܘܬܰܟܬܽܘܫܳܐ ܪܰܒܳܐ ܐܶܬܥܒܶܕ ܒܓ݂ܰܘܳܗ̇.</VERS>
      <VERS vnumber="20">ܘܡܰܠ̈ܟܶܐ ܥܰܫܺܝ̈ܢܶܐ ܗܘܰܘ ܥܰܠ ܐܽܘܪܺܫܠܶܡ: ܘܫܰܠܺܝܛܺܝܢ ܒܟܽܠ ܥܒܰܪ ܢܰܗܪܳܐ. ܘܰܠܡܰܠ̈ܟܶܐ ܩܰܕܡܳܝ̈ܶܐ: ܒܡܶܕܶܡ ܠܳܐ ܚܫܰܒܘ ܐܶܢܽܘܢ.</VERS>
      <VERS vnumber="21">ܡܶܟܺܝܠ ܣܺܝܡܘ ܢܳܡܽܘܣܳܐ ܠܰܡܒܰܠܳܛܽܘ ܠܓܰܒܖ̈ܶܐ ܗܳܢܽܘܢ. ܘܰܩܪܺܝܬܳܐ ܗܳܝ ܠܳܐ ܬܶܬܒܢܶܐ: ܥܕܰܡܳܐ ܕܡܶܢ ܩܕ݂ܳܡܝ ܢܶܗܘܶܐ ܦܽܘܩܕܳܢܳܐ.</VERS>
      <VERS vnumber="22">ܘܰܗܽܘܝܬܽܘܢ ܙܗܺܝܪܺܝܢ ܥܰܠ ܥܒܺܝܕܬܳܐ ܗܳܕ݂ܶܐ: ܕܰܠܡܳܐ ܬܶܣܓܶܐ ܗܶܪܬܳܐ ܠܡܰܗܳܪܽܘ ܠܡܰܠ̈ܟܶܐ.</VERS>
      <VERS vnumber="23">ܗܳܝܕܶܝܢ ܟܰܕ݂ ܐܶܬܳܐ ܦܰܪܫܰܓܢܳܐ ܕܶܐܓܰܪܬܳܐ ܕܰܐܪܛܰܚܫܶܫܬ ܡܰܠܟܳܐ: ܩܪܰܐܗܝ ܩܕ݂ܳܡ ܐܰܪܚܽܘܡ ܒܥܶܠ ܛܶܓܡܳܐ: ܘܰܫܡܶܫ ܣܳܦܪܳܐ: ܘܰܩܕ݂ܳܡ ܐܰܝܠܶܝܢ ܕܰܐܟܘܳܬܗܽܘܢ ܗܳܝܕܶܝܢ ܐܶܙܰܠܘ ܒܒܶܗܠܳܐ ܥܰܠ ܝܽܗܘܕܳܝ̈ܶܐ. ܠܽܐܘܪܺܫܠܶܡ ܘܒܰܛܶܠܘ ܐܶܢܽܘܢ ܒܚܰܝܠܳܐ ܥܰܫܺܝܢܳܐ.</VERS>
      <VERS vnumber="24">ܗܳܝܕܶܝܢ ܒܶܛܠܰܬ݂ ܥܒܺܝܕܬܳܐ ܡܶܢ ܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ. ܘܰܗܘܳܬ݂ ܒܳܛܠܳܐ ܥܕܰܡܳܐ ܠܫܰܢ̱ܬܳܐ ܕܬܰܪܬܶܝܢ ܠܡܰܠܟܽܘܬܶܗ ܕܕܳܪܺܝܘܳܫ ܡܰܠܟܳܐ ܦܳܪܣܳܝܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܶܐܬܢܰܒܺܝ ܚܰܓܰܝ ܢܒܺܝܳܐ: ܘܰܙܟܰܪܝܳܐ ܒܰܪ ܥܰܕܽܘ ܢܒܺܝܳܐ: ܥܰܠ ܝܽܗܘܕܳܝ̈ܶܐ ܕܺܐܝܬ݂ ܒܽܐܘܪܺܫܠܶܡ: ܘܒܺܝܗܽܘܕ: ܒܰܫܡܳܐ ܕܰܐ‌ܠܳܗܳܐ ܕܺܝܣܪܳܐܶܝܠ ܥܰܠܝܗܽܘܢ.</VERS>
      <VERS vnumber="2">ܘܗܳܝܕܶܝܢ ܩܳܡ ܙܽܘܪܒܳܒܶܠ ܒܰܪ ܫܶܠܰܬܐܶܝܠ: ܘܝܶܫܽܘܥ ܒܰܪ ܝܽܘܙܳܕܳܩ ܘܫܰܪܺܝܘ ܠܡܶܒܢܳܐ ܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܘܥܰܡܗܽܘܢ ܢܒܺܝ̈ܶܐ ܕܰܐ‌ܠܳܗܳܐ: ܡܥܰܕܪܺܝܢ ܠܗܽܘܢ.</VERS>
      <VERS vnumber="3">ܒܶܗ ܕܶܝܢ ܒܙܰܒܢܳܐ ܗܰܘ: ܐܶܬܳܐ ܥܠܰܝܗܽܘܢ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܶܐܫܬܰܢܒܽܘܙܳܢ ܘܕܰܐܟܘܳܬܗܽܘܢ. ܘܗܳܟܰܢܳܐ ܐܳܡܪܺܝܢ ܠܗܽܘܢ ܘܰܠܫܰܪܟܳܐ: ܡܰܢܽܘ ܦ̣ܩܰܕ ܠܟܽܘܢ ܒܰܝܬܳܐ ܗܳܢܳܐ ܠܡܶܒܢܳܐ: ܘܫܽܘܪܳܐ ܗܳܢܳܐ ܠܰܡܪܳܡܽܘ.</VERS>
      <VERS vnumber="4">ܘܗܳܝܕܶܝܢ ܐܰܝܟ ܢܳܡܽܘܣܳܐ ܐܶܡܰܪܘ ܠܗܽܘܢ. ܡܰܢ ܐܶܢܽܘܢ ܫܡܳܗ̈ܶܐ ܕܓܰܒܖ̈ܶܐ ܗܳܠܶܝܢ: ܕܗܳܢܳܐ ܒܶܢܝܳܢܳܐ ܒܳܢܶܝܢ.</VERS>
      <VERS vnumber="5">ܘܥܰܝܢܳܐ ܕܰܐ‌ܠܳܗܳܐ ܗܘܳܬ݂ ܥܰܠ ܫܒܺܝܬ݂ܳܐ ܕܺܝܗܽܘܕܳܐ. ܘܠܳܐ ܒܛܶܠܘ ܥܕܰܡܳܐ ܕܦܶܬܓܳܡܳܐ ܠܕܳܪܺܝܘܳܫ ܢܺܐܙܰܠ. ܘܗܳܝܕܶܝܢ ܢܬܺܝܒܽܘܢ ܦܶܬܓܳܡܳܐ ܥܰܠ ܗܳܕ݂ܶܐ.</VERS>
      <VERS vnumber="6">ܦܰܪܫܰܓܢܳܐ ܕܶܐܓܰܪܬܳܐ ܕܫܰܕܰܪ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ ܕܒܰܥܒܰܪ ܢܰܗܪܳܐ: ܠܘܳܬ݂ ܕܳܪܺܝܳܘܫ ܡܰܠܟܳܐ.</VERS>
      <VERS vnumber="7">ܦܶܬܓܳܡܳܐ ܫܰܕܰܪܘ ܠܘܳܬܶܗ. ܘܗܳܟܰܢܳܐ ܟܬܺܝܒ ܒܶܗ. ܠܕܳܪܺܝܳܘܫ ܡܰܠܟܳܐ: ܫܠܳܡ.</VERS>
      <VERS vnumber="8">ܢܶܗܘܶܐ ܕܶܝܢ ܝܳܕܰܥ ܡܰܠܟܳܐ: ܕܶܐܙܰܠܢܰܢ ܠܰܝܗܽܘܕ ܠܰܡܕܺܝܢ̱ܬܳܐ ܕܰܐ‌ܠܳܗܳܐ ܪܰܒܳܐ. ܘܗܺܝ ܡܶܬܒܰܢܝܳܐ ܒܟܺܐܦ̈ܶܐ ܪܰܘܖ̈ܒܳܬܳܐ. ܘܥܰܖ̈ܩܶܐ ܣܽܘܓܳܐܐ ܩܛܺܝܖ̈ܳܢ ܒܶܐܣܶܝ̈ܗ̇. ܘܰܥܒܺܝܕܳܬܳܐ ܪܰܘܖ̈ܒܳܬܳܐ ܡܶܬܥܰܒ̈ܕܳܢ ܬܰܡܳܢ. ܘܰܥܒܳܕ݂ܳܐ ܪܰܒܳܐ ܣܳܠܶܩ ܘܳܐܙܶܠ ܠܪܺܝܫ ܒܺܐܝܕܰܝ̈ܗܽܘܢ.</VERS>
      <VERS vnumber="9">ܘܗܳܝܕܶܝܢ ܫܰܐܶܠܢ ܐܶܢܽܘܢ ܠܩܰܫܺܝ̈ܫܶܐ ܗܳܢܽܘܢ: ܘܗܳܟܰܢܳܐ ܐܶܡܰܪܢ ܠܗܽܘܢ: ܡܰܢܽܘ ܦ̣ܩܰܕ ܠܟܽܘܢ ܒܰܝܬܳܐ ܗܳܢܳܐ ܠܡܶܒܢܳܐ: ܘܫܽܘܪܳܐ ܗܳܢܳܐ ܠܰܡܪܳܡܽܘ.</VERS>
      <VERS vnumber="10">ܘܳܐܦ ܫܡܳܗܰܝ̈ܗܽܘܢ ܫܰܐܶܠܢ ܐܶܢܽܘܢ: ܕܢܰܘܕܥܳܟ ܘܰܕܢܶܟܬܽܘܒ ܫܡܳܗ̈ܶܐ ܕܓܰܒܖ̈ܶܐ ܕܰܒܖ̈ܺܝܫܰܝܗܽܘܢ.</VERS>
      <VERS vnumber="11">ܘܗܳܟܰܢܳܐ ܐܰܬܺܝܒܽܘܢ ܦܶܬܓܳܡܳܐ ܘܳܐܡܪܺܝܢ: ܚܢܰܢ ܐܶܢܽܘܢ ܥܰܒܕܰܘ̈ܗܝ ܕܰܐܠܳܗ ܫܡܰܝܳܐ. ܘܒܶܢܝܳܢܳܐ ܕܒܰܝܬܳܐ ܗܳܢܳܐ ܕܒܳܢܶܝܢܰܢ: ܒܢܶܐ ܗ̱ܘܳܐ ܡܶܢ ܩܕ݂ܳܡ ܫܢܰܝ̈ܳܐ ܣܰܓܺܝ̈ܐܳܬܳܐ. ܘܡܰܠܟܳܐ ܕܺܝܣܪܳܐܶܝܠ ܘܪܰܘܖ̈ܒܳܢܰܘܗܝ ܫܰܟܠܠܽܘܗܝ.</VERS>
      <VERS vnumber="12">ܐܶܠܳܐ ܡܶܛܽܠ ܕܰܐܪܓܶܙܘ ܐܰܒܳܗܰܝ̈ܢ ܠܰܐܠܳܗ ܫܡܰܝܳܐ: ܝܰܗܒ ܐܶܢܽܘܢ ܒܺܐܝܕܳܐ ܕܰܢܒܽܘܟܰܕ݂ܢܳܨܰܪ ܡܰܠܟܳܐ ܟܽܠܕܳܝܳܐ. ܗܳܢܳܐ ܣܰܬܪܶܗ. ܘܥܰܡܳܐ ܫܒܳܐ ܠܒܳܒܶܠ.</VERS>
      <VERS vnumber="13">ܒܪܰܡ ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ ܕܦܳܪܶܣ: ܟܽܘܪܳܫ ܡܰܠܟܳܐ ܣܳܡ ܢܳܡܽܘܣܳܐ: ܕܒܶܝܬ݂ ܐܰ‌ܠܳܗܳܐ ܗܳܢܳܐ ܠܡܶܒܢܳܐ.</VERS>
      <VERS vnumber="14">ܘܳܐܦ ܡܳܐܢ̈ܶܐ ܕܕܰܗܒܳܐ ܘܰܕܣܺܐܡܳܐ ܕܒܶܝܬ݂ ܐܰ‌ܠܳܗܳܐ: ܕܰܐܦܶܩ ܗ̱ܘܳܐ ܢܒܽܘܟܰܕ݂ܢܳܨܰܪ ܡܰܠܟܳܐ ܡܶܢ ܗܰܝܟܠܳܐ ܕܒܽܐܘܪܺܫܠܶܡ: ܘܰܐܘܒܶܠ ܐܶܢܽܘܢ ܠܒܳܒܶܠ ܠܗܰܝܟܠܶܗ. ܘܰܐܦܶܩ ܐܶܢܽܘܢ ܟܽܘܪܳܫ ܡܰܠܟܳܐ ܡܶܢ ܗܰܝܟܠܳܐ ܕܒܳܒܶܠ: ܘܝܰܗܒ ܐܶܢܽܘܢ ܠܫܶܫܡܳܨܰܪ ܫܡܶܗ: ܡܶܛܽܠ ܕܫܰܠܺܝܛܳܐ ܥܰܒܕܶܗ.</VERS>
      <VERS vnumber="51">ܘܶܐܡܰܪ ܠܶܗ: ܕܗܳܠܶܝܢ ܡܳܐܢ̈ܶܐ ܫܩܽܘܠ: ܙܠ ܘܰܐܘܒܶܠ: ܣܺܝܡ ܐܶܢܽܘܢ ܒܗܰܝܟܠܳܐ ܕܒܽܐܘܪܺܫܠܶܡ. ܘܗܽܘ ܗܽܘ ܒܰܝܬܳܐ: ܒܰܐܬܪܶܗ ܢܶܬܒܢܶܐ.</VERS>
      <VERS vnumber="16">ܗܽܘ ܕܶܝܢ ܫܶܫܡܳܨܰܪ ܐܶܬܳܐ: ܘܰܐܪܡܺܝ ܫܶܬܶܐܣ̈ܶܐ ܕܒܰܝܬܳܐ ܗܳܢܳܐ ܕܒܽܐܘܪܺܫܠܶܡ ܘܡܶܢ ܗܳܝܕܶܝܢ ܘܰܥܕܰܡܳܐ ܠܶܗܫܳܐ ܡܶܬܒܢܶܐ: ܘܠܳܐ ܓܳܡܰܪ.</VERS>
      <VERS vnumber="17">ܡܶܟܺܝܠ ܐܶܢ ܫܰܦܺܝܪܳܐ ܩܕ݂ܳܡ ܡܰܠܟܳܐ: ܢܶܒܨܶܐ ܒܰܟܬܒ̈ܶܐ: ܕܺܐܝܬ݂ ܒܶܝܬ݂ ܓܰܙܳܐ ܕܡܰܠ̈ܟܶܐ ܕܒܳܒܶܠ ܐܶܢ ܐܺܝܬܰܘܗܝ: ܘܡܶܢ ܟܽܘܪܳܫ ܡܰܠܟܳܐ ܦܩܺܝܕ: ܕܢܶܬܒܢܶܐ ܒܰܝܬܳܐ ܗܳܢܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ ܘܨܶܒܝܳܢܶܗ ܕܡܰܠܟܳܐ ܥܰܠ ܗܳܕ݂ܶܐ ܢܶܫܬܰܕܰܪ ܠܘܳܬܰܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܗܳܝܕܶܝܢ ܕܳܪܺܝܳܘܫ ܡܰܠܟܳܐ ܦ̣ܩܰܕ: ܘܰܩ̣ܪܳܐ ܒܰܟܬܒ̈ܶܐ ܕܺܐܝܬ݂ ܒܶܝܬ݂ ܓܰܙܳܐ ܬܰܡܳܢ ܒܒܳܒܶܠ.</VERS>
      <VERS vnumber="2">ܘܶܐܫܟܰܚ ܒܰܐܚܡܳܬܳܢ ܡܕܺܝܢ̱ܬܳܐ ܕܺܐܝܬ݂ ܒܡܳܕܰܝ: ܡܓܰܠܬܳܐ ܚܕܳܐ. ܘܗܳܟܰܢܳܐ ܟܬܺܝܒ ܒܓ݂ܰܘܶܗ ܕܟܶܪܟܳܐ.</VERS>
      <VERS vnumber="3">ܒܰܫܢܰܬ ܚܕܳܐ ܠܟܽܘܪܳܫ ܡܰܠܟܳܐ: ܟܽܘܪܳܫ ܡܰܠܟܳܐ ܣܳܡ ܢܳܡܽܘܣܳܐ: ܘܰܦܩܰܕ ܕܒܰܝܬܳܐ ܕܰܐܠܶܗܐ ܕܺܐܝܬ݂ ܒܽܐܘܪܺܫܠܶܡ ܢܶܬܒܢܶܐ: ܐܰܬܪܳܐ ܕܕܶܒܚ̈ܶܐ ܕܳܒܚܺܝܢ. ܘܫܶܬܶܐܣܰܘ̈ܗܝ ܕܡܶܢ ܪܰܘܡܶܗ: ܐܰܡܺܝ̈ܢ ܫܬܺܝܢ. ܘܰܦܬܳܝܶܗ ܐܰܡܺܝ̈ܢ ܥܶܣܪܺܝܢ.</VERS>
      <VERS vnumber="4">ܡܪܰܒܥܳܐ ܕܟܺܐܦ̈ܶܐ ܬܠܳܬܳܐ. ܘܬܰܪܥܳܐ ܕܩܰܝܣܳܐ ܚܰܕ݂ܬܳܐ. ܘܳܐܦ ܢܦܰܩܬܳܐ ܡܶܢ ܒܶܝܬ݂ ܡܰܠܟܳܐ ܡܶܬܝܰܗܒܳܐ.</VERS>
      <VERS vnumber="5">ܘܳܐܦ ܡܳܐܢ̈ܶܐ ܕܒܶܝܬ݂ ܐܰ‌ܠܳܗܳܐ ܕܕܰܗܒܳܐ ܘܰܕܣܺܐܡܳܐ: ܕܰܐܦܶܩ ܐܶܢܽܘܢ ܢܒܽܘܟܰܕ݂ܢܳܨܰܪ ܡܰܠܟܳܐ: ܘܰܐܘܒܶܠ ܐܶܢܽܘܢ ܠܒܳܒܶܠ: ܐܶܬܺܝܗܶܒܘ ܘܶܐܬܘ ܠܕܽܘܟܰܬܗܽܘܢ ܠܶܗܝܟܠܳܐ ܕܒܽܐܘܪܺܫܠܶܡ ܠܰܐܬܪܗܽܘܢ ܘܶܐܬܚܡܶܠܘ ܒܒܰܝܬܳܐ ܕܰܐܠܶܗܐ.</VERS>
      <VERS vnumber="6">ܡܶܟܺܝܠ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ ܫܰܠܺܝ̈ܛܶܐ ܕܒܰܥܒܰܪ ܢܰܗܪܳܐ: ܪܰܚܺܝܩܺܝܢ ܗܘܰܝܬܽܘܢ ܡܶܢ ܬܰܡܳܢ.</VERS>
      <VERS vnumber="7">ܫܒܽܘܩܘ ܠܰܥܒܺܝܕܬܳܐ ܕܒܶܝܬ݂ ܐܰ‌ܠܳܗܳܐ: ܕܢܶܥܒܕܽܘܢܳܗ̇ ܝܽܗܘܕܳܝ̈ܶܐ: ܘܠܰܫܒܺܝܬ݂ܳܐ ܕܝܽܗ̱ܘ̈ܕ݂ܳܝ̈ܶܐ. ܕܒܶܝܬ݂ ܐܰ‌ܠܳܗܳܐ ܢܶܬܒܢܶܐ ܥܰܠ ܐܰܬܪܶܗ.</VERS>
      <VERS vnumber="8">ܘܡܶܢ ܩܕ݂ܳܡܝ ܣܺܝܡ ܢܳܡܽܘܣܳܐ: ܠܡܳܐ ܕܶܝܢ ܬܰܗܪܽܘܢ ܥܰܡ ܫܒܺܝܬ݂ܳܐ ܕܝܽܗܘ̈ܕ݂ܳܝܶܐ: ܠܡܶܒܢܳܐ ܒܰܝܬܳܐ ܕܰܐ‌ܠܳܗܳܐ. ܗܰܘ ܕܡܶܢ ܢܶܟܣܰܝ̈ ܡܰܠܟܳܐ: ܘܡܰܕܰܐܬܳܐ ܕܒܰܥܒܰܪ ܢܰܗܪܳܐ: ܬܶܗܘܶܐ ܢܦܰܩܳܐ: ܘܡܶܬܝܰܗܒܳܐ ܠܓܰܒܖ̈ܶܐ ܗܳܠܶܝܢ. ܘܰܥܒܳܕ݂ܳܐ ܠܳܐ ܢܶܗܘܽܘܢ ܡܒܰܛܠܺܝܢ.</VERS>
      <VERS vnumber="9">ܘܡܶܕܶܡ ܕܨܳܒܶܝܢ ܗܰܒܘ ܠܗܽܘܢ. ܘܡܶܕܶܡ ܠܳܐ ܬܚܰܣܪܽܘܢ ܠܗܽܘܢ. ܒܢܰܝ̈ ܬܰܘܖ̈ܶܐ ܘܕܶܟܖ̈ܶܐ ܘܶܐܡܖ̈ܶܐ: ܠܰܥܠܳܬ ܐܰܠܳܗ ܫܡܰܝܳܐ. ܚܶܛ̈ܶܐ ܘܡܶܠܚܳܐ ܘܚܰܡܪܳܐ ܘܡܶܫܚܳܐ: ܐܰܝܟܰܢܳܐ ܕܦܳܩܕܺܝܢ ܟܽܘܡܖ̈ܶܐ ܕܒܽܐܘܪܺܫܠܶܡ: ܢܶܗܘܽܘܢ ܡܰܝܬܶܝܢ ܠܗܽܘܢ ܟܽܠܝܽܘܡ ܒܝܽܘܡ ܘܠܳܐ ܢܶܗܘܽܘܢ ܛܳܥܶܝܢ.</VERS>
      <VERS vnumber="10">ܘܗܶܢܽܘܢ ܢܶܗܘܽܘܢ ܡܩܰܪܒܺܝܢ ܩܽܘܖ̈ܒܳܢܶܐ ܠܰܐܠܳܗ ܫܡܰܝܳܐ. ܘܰܡܨܰܠܺܝܢ ܥܰܠ ܡܰܠܟܳܐ ܘܰܒܢܰܘ̈ܗܝ.</VERS>
      <VERS vnumber="11">ܘܡܶܢ ܩܕ݂ܳܡܝ ܣܺܝܡ ܢܳܡܽܘܣܳܐ: ܕܟܽܠܢܳܫ ܕܰܢܫܰܢܶܐ ܦܶܬܓܳܡܳܐ ܗܳܢܳܐ: ܢܶܫܬܡܶܛ ܩܰܝܣܳܐ ܡܶܢ ܒܰܝܬܶܗ. ܘܢܶܥܒܕܽܘܢ ܠܶܗ ܙܩܺܝܦܳܐ: ܘܢܶܙܩܦܽܘܢܳܝܗܝ ܥܠܰܘܗܝ. ܘܒܰܝܬܶܗ ܠܙܶܒܠܳܐ ܢܶܬܺܝܗܶܒ ܡܶܛܽܠ ܗܳܕ݂ܶܐ.</VERS>
      <VERS vnumber="12">ܘܰܐ‌ܠܳܗܳܐ ܕܶܐܫܟܰܚܢ ܫܡܶܗ ܬܰܡܳܢ: ܬܰܡܳܢ ܢܶܥܡܰܪ. ܘܟܽܠ ܡܰܠܟܳܐ ܘܥܰܡܳܐ ܕܢܰܘܫܶܛ ܐܺܝܕܶܗ ܠܰܡܫܰܢܳܝܽܘ ܘܠܰܡܚܰܒܳܠܽܘ ܒܰܝܬܳܐ ܗܳܢܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܐܶܢܳܐ ܕܳܪܺܝܳܘܫ ܣܳܡܶܬ ܢܳܡܽܘܣܳܐ ܕܒܰܥܓܰܠ ܢܺܐܒܰܕ.</VERS>
      <VERS vnumber="13">ܗܳܝܕܶܝܢ ܬܰܬܢܰܝ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܶܐܫܬܰܢܒܽܘܙܳܢ ܘܚܰܒܖ̈ܰܘܗܝ: ܡܶܕܶܡ ܕܰܫܠܰܚ ܐܰܝܟ ܢܳܡܽܘܣܳܐ: ܒܰܥܓܰܠ ܥܒܰܕܘ.</VERS>
      <VERS vnumber="14">ܘܰܫܒܺܝܬ݂ܳܐ ܕܺܝܗܽܘܕܳܐ ܥܳܒܕܺܝܢ ܘܡܰܣܩܺܝܢ ܠܪܺܝܫ: ܒܰܢܒܺܝܽܘܬܶܗ ܕܚܰܓܰܝ ܢܒܺܝܳܐ: ܘܰܙܟܰܪܝܳܐ ܒܰܪ ܥܰܕܽܘ. ܘܰܒܢܰܘ ܘܫܰܟܠܶܠܘ ܡܶܢ ܢܳܡܽܘܣܳܐ ܕܰܐ‌ܠܳܗܳܐ ܕܺܝܣܪܳܐܶܝܠ: ܘܡܶܢ ܢܳܡܽܘܣܳܐ ܕܟܽܘܪܳܫ ܘܰܕܕܳܪܺܝܳܘܫ: ܘܡܶܢ ܢܳܡܽܘܣܳܐ ܕܰܐܪܛܰܚܫܫܶܬ ܡܰܠܟܳܐ ܕܦܳܪܶܣ.</VERS>
      <VERS vnumber="15">ܘܰܓܡܰܪ ܒܰܝܬܳܐ ܗܳܢܳܐ ܒܝܽܘܡ ܬܠܳܬܳܐ ܒܺܝܪܰܚ ܐܳܕܳܪ: ܗܺܝ ܗܺܝ ܫܢܰܬ ܫܶܬ ܠܡܰܠܟܽܘܬܶܗ ܕܕܳܪܺܝܳܘܫ ܡܰܠܟܳܐ.</VERS>
      <VERS vnumber="16">ܘܰܥܒܰܕܘ ܒܢܰܝ̈ ܝܺܣܪܳܐܶܝܠ ܟܽܘܡܖ̈ܶܐ ܘܠܶܘ̈ܳܝܶܐ: ܘܫܰܪܟܳܐ ܕܰܒܢܰܝ̈ ܝܺܗܽܘܕܳܐ: ܥܺܐܕ݂ܳܐ ܠܒܰܝܬܳܐ ܗܳܢܳܐ ܕܒܶܝܬ݂ ܐܰ‌ܠܳܗܳܐ ܒܚܰܕܽܘܬܳܐ.</VERS>
      <VERS vnumber="17">ܘܩܰܪܶܒܘ ܠܥܺܐܕ݂ܳܐ ܕܒܰܝܬܳܐ ܕܰܐ‌ܠܳܗܳܐ: ܬܰܘܖ̈ܶܐ ܡܳܐܐ: ܘܕܶܟܖ̈ܶܐ ܡܰܐܬܶܝܢ: ܘܶܐܡܖ̈ܶܐ ܐܰܪܒܰܥ ܡܳܐܐ ܨܶܦܖ̈ܳܝܶܐ ܕܥܶܙ̈ܶܐ ܠܡܶܫܒܰܩ ܚܛܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ: ܬܪܶܥܣܰܪ ܒܡܶܢܝܳܢܳܐ ܕܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="18">ܘܰܐܩܺܝܡܘ ܠܟܽܘܡܖ̈ܶܐ ܒܬܶܫܡܶܫܬܗܽܘܢ: ܘܠܶܘ̈ܳܝܶܐ ܒܬܶܫܡܶܫܬܗܽܘܢ: ܥܰܠ ܥܒܺܝܕܬܳܐ ܕܒܰܝܬܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ: ܐܰܝܟ ܕܰܟܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ.</VERS>
      <VERS vnumber="19">ܘܰܥܒܰܕܘ ܒܢܰܝ̈ ܫܒܺܝܬ݂ܳܐ ܦܨܰܚ ܒܰܐܪܒܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ.</VERS>
      <VERS vnumber="20">ܡܶܛܽܠ ܕܶܐܬܕܰܟܺܝܘ ܟܳܗ̈ܢܶܐ ܘܠܶܘ̈ܳܝܶܐ. ܐܰܟܚܕܳܐ ܟܽܠܗܽܘܢ ܐܶܬܕܰܟܺܝܘ. ܘܰܩ̣ܛܰܠܘ ܐܶܡܖ̈ܶܐ ܒܦܶܨܚܳܐ ܠܰܒܢܰܝ̈ ܫܒܺܝܬ݂ܳܐ: ܘܠܰܐܚܰܝ̈ܗܽܘܢ ܟܽܘܡܖ̈ܶܐ ܘܳܐܦ ܠܗܽܘܢ.</VERS>
      <VERS vnumber="21">ܘܶܐܟܰܠܘ ܒܢܰܝ̈ ܝܺܣܪܳܐܶܝܠ ܐܰܝܠܶܝܢ ܕܰܣ̣ܠܶܩܘ ܡܶܢ ܫܒܺܝܬ݂ܳܐ ܕܒܳܒܶܠ: ܟܽܠ ܕܰܦ̣ܪܰܫܘ ܡܶܢ ܛܰܡܐܽܘܬܳܐ ܕܥܰܡ̈ܡܶܐ ܕܰܐܪܥܳܐ: ܠܰܡܨܰܠܳܝܽܘ ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="22">ܘܰܥܒܰܕܘ ܥܺܐܕ݂ܳܐ ܕܦܰܛܺܝܖ̈ܶܐ ܫܰܒܥܳܐ ܝܰܘ̈ܡܺܝܢ ܒܚܰܕܽܘܬܳܐ ܡܶܛܽܠ ܕܚܰܕܺܝ ܐܶܢܽܘܢ ܡܳܪܝܳܐ. ܘܰܐܗܦܰܟ ܠܶܒܳܐ ܕܡܰܠܟܳܐ ܕܳܐܬܽܘܪ ܠܘܳܬ݂ܗܽܘܢ: ܠܰܡܚܰܙܳܩܽܘ ܐܺܝܕܰܝ̈ܗܽܘܢ ܒܰܥܒܳܕ݂ܳܐ ܕܒܰܝܬܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="7">
      <VERS vnumber="1">ܒܳܬܰܪ ܗܳܠܶܝܢ ܟܽܠܗܶܝܢ ܡ̈ܶܠܶܐ: ܒܡܰܠܟܽܘܬܳܐ ܕܰܐܪܛܰܚܫܶܫܬ ܡܰܠܟܳܐ ܕܦܳܪܶܣ: ܥܰܙܪܳܐ ܒܰܪ ܣܰܪܝܳܐ: ܒܰܪ ܥܰܙܰܪܝܳܐ: ܒܰܪ ܚܶܠܰܩܝܳܐ.</VERS>
      <VERS vnumber="2">ܒܰܪ ܫܳܠܽܘܡ: ܒܰܪ ܨܳܕܽܘܩ: ܒܰܪ ܐܰܚܺܝܛܽܘܒ.</VERS>
      <VERS vnumber="3">ܒܰܪ ܐܳܡܰܪܝܳܐ: ܒܰܪ ܥܰܙܰܪܝܳܐ: ܒܰܪ ܡܰܪܝܽܘܬ.</VERS>
      <VERS vnumber="4">ܒܰܪ ܙܪܰܚܝܳܐ: ܒܰܪ ܓܰܕܺܝ: ܒܰܪ ܒܰܩܺܝ.</VERS>
      <VERS vnumber="5">ܒܰܪ ܐܰܒܝܶܫܽܘܥ: ܒܰܪ ܦܺܝܢܚܶܣ: ܒܰܪ ܐܶܠܺܝܥܳܙܰܪ: ܒܰܪ ܐܰܗܪܽܘܢ ܟܳܗܢܳܐ.</VERS>
      <VERS vnumber="6">ܪܺܝܫܐ ܗܘܳܐ ܥܰܙܪܳܐ: ܕܰܣܠܶܩ ܡܶܢ ܒܳܒܶܠ. ܗܽܘ ܗܘܳܐ ܣܳܦܪܳܐ ܚܰܟܺܝܡܳܐ ܒܢܳܡܽܘܣܳܐ ܕܡܽܘܫܶܐ: ܕܝܰܗܒ ܠܶܗ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܘܝܰܗܒ ܠܶܗ ܡܰܠܟܳܐ ܡܰܘܗܰܒܬܳܐ: ܕܰܐܝܟܰܢܳܐ ܕܨܳܒܶܐ ܢܗܰܠܶܟ ܒܢܳܡܽܘܣܶܗ ܕܡܳܪܝܳܐ.</VERS>
      <VERS vnumber="7">ܘܰܣܠܶܩܘ ܡܶܢ ܒܢܰܝ̈ ܝܺܣܪܳܐܶܝܠ: ܘܡܶܢ ܟܽܘܡܖ̈ܶܐ ܘܠܶܘ̈ܳܝܶܐ: ܗܳܢܽܘܢ ܡܫܰܡܫܳܢ̈ܶܐ: ܘܡܶܢ ܬܰܖ̈ܥܶܐ ܘܢܳܬܢܳܝ̈ܶܐ: ܘܡܶܢ ܐܰܝܠܶܝܢ ܕܰܣܠܶܩܘ ܠܽܐܘܪܺܫܠܶܡ: ܒܰܫܢܰܬ ܫܒܰܥ ܠܰܐܪܛܰܚܫܶܫܬ ܡܰܠܟܳܐ.</VERS>
      <VERS vnumber="8">ܘܶܐܬܘ ܠܽܐܘܪܺܫܠܶܡ ܒܝܰܪܚܳܐ ܕܚܰܡܫܳܐ. ܗܺܝ ܫܢܰܬ ܫܒܰܥ ܠܡܰܠܟܳܐ.</VERS>
      <VERS vnumber="9">ܡܶܛܽܠ ܕܰܒܝܰܪܚܳܐ ܩܰܕܡܳܝܳܐ ܫܰܪܺܝܘ ܠܡܶܣܰܒ ܡܶܢ ܒܳܒܶܠ. ܘܰܒܚܰܕ݂ ܒܝܰܪܚܳܐ ܕܚܰܡܫܳܐ: ܐܶܬܘ ܠܽܐܘܪܺܫܠܶܡ: ܐܰܝܟ ܐܺܝܕܳܐ ܕܰܐ‌ܠܳܗܳܐ ܕܰܐܛܐܒܰܬ݂ ܠܗܽܘܢ.</VERS>
      <VERS vnumber="10">ܡܶܛܽܠ ܕܥܰܙܪܳܐ ܐܰܬܩܶܢ ܠܶܒܶܗ ܠܡܶܥܒܰܕ ܢܳܡܽܘܣܶܗ ܕܡܳܪܝܳܐ: ܘܰܠܡܶܥܒܰܕ ܘܰܠܡܰܠܳܦܽܘ ܒܺܝܣܪܳܐܶܝܠ ܢܳܡܽܘ̈ܣܶܐ ܘܕܺܝܢ̈ܶܐ.</VERS>
      <VERS vnumber="11">ܘܗܳܢܳܐ ܦܰܪܫܰܓܢܳܐ ܕܶܐܓܰܪܬܳܐ ܕܝܰܗܒ ܡܰܠܟܳܐ ܐܰܪܛܰܚܫܶܫܬ ܠܥܰܙܪܳܐ ܟܽܘܡܪܳܐ: ܣܳܦܪܳܐ ܕܦܶܬܓܳܡ̈ܶܐ ܘܦܽܘܩܕܳܢܰܘ̈ܗܝ ܕܡܳܪܝܳܐ ܘܢܳܡܽܘܣܰܘ̈ܗܝ ܥܰܠ ܟܽܠܶܗ ܝܺܣܪܳܐܶܝܠ.</VERS>
      <VERS vnumber="12">ܐܰܪܛܰܚܫܶܫܬ ܡܰܠܟܳܐ ܡܠܶܟ ܡܰܠ̈ܟܶܐ: ܠܥܰܙܪܳܐ ܟܽܘܡܪܳܐ ܘܣܳܦܪܳܐ: ܣܳܦܰܪ ܢܳܡܽܘܣܳܐ ܕܰܐܠܳܗ ܫܡܰܝܳܐ: ܫܠܳܡ.</VERS>
      <VERS vnumber="13">:ܐܶܢܳܐ ܦܶܩܕܶܬ ܘܣܳܡܶ݀ܬ ܢܳܡܽܘܣܳܐ: ܕܟܽܠܡܰܢ ܕܨܳܒܶܐ ܒܡܰܠܟܽܘܬܝ ܡܶܢ ܥܰܡܳܐ ܕܺܝܣܪܳܐܶܝܠ: ܘܡܶܢ ܟܽܘܡܖ̈ܶܐ ܘܡܶܢ ܠܶܘ̈ܳܝܶܐ: ܕܢܺܐܙܽܠܘܢ ܥܰܡܳܟ: ܢܺܐܙܽܠܘܢ.</VERS>
      <VERS vnumber="14">ܐܶܢܳܐ ܦܶܩܕܶܬ ܘܣܳܡܶ݀ܬ ܢܳܡܽܘܣܳܐ: ܘܫܰܕܪܶܬ ܡܶܢ ܩܰܖ̈ܺܝܒܰܝ ܠܰܡܫܰܐܳܠܽܘ ܥܰܠ ܝܺܗܽܘܕ ܘܥܰܠ ܐܽܘܪܺܫܠܶܡ: ܘܳܐܦ ܠܰܡܫܰܐܳܠܽܘ ܥܰܠ ܢܳܡܽܘܣܳܐ ܕܰܐܠܳܗܳܟ݂ ܕܒܺܐܝܕܰܝ̈ܟ.</VERS>
      <VERS vnumber="15">ܘܰܠܡܰܘܒܳܠܽܘ ܟܶܣܦܳܐ ܘܕܰܗܒܳܐ ܕܡܰܠܟܳܐ. ܕܶܐܢܳܐ ܡܶܢ ܨܒܽܘܬ ܪܶܥܝܳܢܝ ܩܰܪܒܶ݀ܬ ܠܒܰܝܬܳܐ ܕܡܳܪܝܳܐ: ܒܽܐܘܪܺܫܠܶܡ ܡܰܫܟܢܳܐ ܗ̱ܘ.</VERS>
      <VERS vnumber="16">ܟܽܠ ܟܶܣܦܳܐ ܘܕܰܗܒܳܐ ܕܬܶܫܟܰܚ ܒܟܽܠ ܡܕܺܝܢܰܬ ܒܳܒܶܠ: ܥܰܡܳܟ ܢܺܐܙܰܠ. ܘܟܽܘܡܖ̈ܶܐ ܘܠܶܘ̈ܳܝܶܐ: ܘܰܐܝܠܶܝܢ ܕܨܳܒܶܝܢ ܠܡܺܐܙܰܠ ܥܰܡܳܟ: ܢܺܐܙܽܠܘܢ ܠܒܰܝܬܳܐ ܕܰܐܠܶܗܐ ܕܒܽܐܘܪܺܫܠܶܡ.</VERS>
      <VERS vnumber="17">ܘܡܶܟܺܝܠ ܝܰܨܺܝܦܳܐܺܝܬ݂ ܬܶܙܒܶܢ ܒܟܶܣܦܳܐ ܗܳܢܳܐ: ܬܰܘܖ̈ܶܐ: ܘܕܶܟܖ̈ܶܐ: ܘܶܐܡܖ̈ܶܐ: ܩܽܘܖ̈ܒܳܢܰܝܗܽܘܢ ܘܢܽܘܩܳܝܗܽܘܢ ܘܰܬܩܰܪܶܒ ܐܶܢܽܘܢ ܥܰܠ ܡܰܕܒܚܳܐ ܕܰܐܠܳܗܳܟ݂ܽܘܢ ܒܽܐܘܪܺܫܠܶܡ.</VERS>
      <VERS vnumber="18">ܘܡܶܕܶܡ ܕܫܳܦܰܪ ܠܳܟ ܘܠܰܐܚܰܝ̈ܟ: ܒܫܰܪܟܳܐ ܕܟܶܣܦܳܐ ܗܳܢܳܐ ܠܡܶܥܒܰܕ: ܐܰܝܟ ܨܶܒܝܳܢܶܗ ܕܰܐܠܳܗܳܟ݂: ܬܶܥܒܕܽܘܢ.</VERS>
      <VERS vnumber="19">ܘܡܳܐܢ̈ܶܐ ܕܡܶܬܝܰܗܒܺܝܢ ܠܳܟ ܠܦܽܘܠܚܳܢܳܐ ܕܒܰܝܬܶܗ ܕܰܐܠܳܗܳܟ݂: ܐܰܫܠܶܡ ܩܕ݂ܳܡ ܐܰ‌ܠܳܗܳܐ ܕܒܽܐܘܪܺܫܠܶܡ.</VERS>
      <VERS vnumber="20">ܘܫܰܪܟܳܐ ܕܡܳܐܢ̈ܶܐ ܕܡܶܬܒܥܶܝܢ ܠܳܟ ܠܬܶܫܡܶܫܬܳܐ ܕܒܶܝܬ݂ ܐܰܠܳܗܳܟ݂ ܬܶܣܰܒ ܘܬܶܬܶܠ ܡܶܢ ܓܰܙܶܗ ܕܡܰܠܟܳܐ.</VERS>
      <VERS vnumber="21">ܐܶܢܳܐ ܐܰܪܛܰܚܫܶܫܬ ܡܰܠܟܳܐ ܣܳܡܶ݀ܬ ܢܳܡܽܘܣܳܐ ܠܟܽܠܗܽܘܢ ܓܺܙܰܒܖ̈ܶܐ ܕܺܐܝܬ݂ ܒܰܥܒܰܪ ܢܰܗܪܳܐ. ܕܟܽܠ ܡܶܕܶܡ ܕܢܶܫܐܰܠܟܽܘܢ ܥܰܙܪܳܐ ܟܽܘܡܪܳܐ: ܣܳܦܪܳܐ ܣܳܦܰܪ ܢܳܡܽܘܣܳܐ ܕܰܐܠܳܗ ܫܡܰܝܳܐ: ܚܦܺܝܛܳܐܺܝܬ݂ ܬܶܥܒܕܽܘܢ.</VERS>
      <VERS vnumber="22">ܥܕܰܡܳܐ ܠܟܶܣܦܳܐ ܟܰܟܖ̈ܶܐ ܡܳܐܐ: ܥܕܰܡܳܐ ܠܚܶܛ̈ܶܐ ܟܽܘܡܖ̈ܶܐ ܡܳܐܐ: ܥܕܰܡܳܐ ܠܚܰܡܪܳܐ ܖ̈ܶܒܥܶܐ ܡܳܐܐ: ܥܕܰܡܳܐ ܠܡܶܫܚܳܐ ܖ̈ܶܒܥܶܐ ܡܳܐܐ: ܘܡܶܠܚܳܐ ܕܠܳܐ ܟܬܳܒ.</VERS>
      <VERS vnumber="23">ܘܟܽܠ ܡܶܕܶܡ ܒܦܶܬܩܳܐ ܢܶܬܺܝܗܶܒ ܘܗܰܒܘ ܠܶܗ ܐܰܝܟ ܢܳܡܽܘܣܳܐ ܕܰܐܠܳܗ ܫܡܝܳܐ. ܢܶܣܰܒ ܘܢܶܥܒܶܕ ܘܠܳܐ ܢܶܗܘܶܐ ܪܽܘܓܙܳܐ ܥܰܠ ܡܰܠܟܽܘܬ ܡܰܠܟܳܐ ܘܰܒܢܰܘ̈ܗܝ.</VERS>
      <VERS vnumber="24">ܘܰܠܟܽܘܢ ܡܰܘܕܥܺܝܢܰܢ ܕܰܠܟܽܠ ܟܽܘܡܖ̈ܶܐ ܘܠܶܘ̈ܳܝܶܐ: ܘܩܳܖ̈ܝܰܝ ܒܩܰܖ̈ܢܳܬܳܐ: ܘܰܠܦܳܠܚܰܝ̈ ܒܶܝܬ݂ ܐܰ‌ܠܳܗܳܐ: ܠܳܐ ܫܰܠܺܝܛ ܠܟܽܘܢ ܠܡܺܐܡܰܪ ܠܗܽܘܢ ܡܶܕܶܡ.</VERS>
      <VERS vnumber="25">ܘܰܐܢ̱ܬ ܥܰܙܪܳܐ ܣܳܦܪܳܐ: ܐܰܝܟ݂ ܚܶܟܡܬܳܟ݂: ܕܰܐܠܳܗܳܟ݂ ܝܰܗܒ ܠܳܟ: ܥܒܶܕ ܪܰܘܖ̈ܒܳܢܺܝܢ ܘܕܳܝܢܺܝܢ. ܕܢܶܗܘܽܘܢ ܕܳܝܢܺܝܢ ܠܟܽܠܶܗ ܥܰܡܳܐ ܕܺܐܝܬ݂ ܒܰܥܒܰܪ ܢܰܗܪܳܐ: ܠܟܽܠ ܝܳܕܥܰܝ̈ ܢܳܡܽܘܣܳܐ ܕܰܐܠܳܗܳܟ݂ ܘܡܰܢ ܕܠܳܐ ܝܳܕܰܥ: ܬܰܘܕܥܺܝܘܗܝ.</VERS>
      <VERS vnumber="26">ܘܟܽܠ ܕܠܳܐ ܢܶܗܘܶܐ ܥܳܒܶܕ݂ ܢܳܡܽܘܣܳܐ ܕܰܐܠܳܗܳܟ݂: ܘܢܳܡܽܘܣܳܐ ܕܡܰܠܟܳܐ: ܝܰܨܺܝܦܳܐܺܝܬ݂ ܢܶܗܘܶܐ ܡܶܬܥܒܶܕ ܡܶܢܗ ܕܺܝܢܳܐ: ܐܶܢ ܠܡܰܘܬܳܐ ܘܶܐܢ ܠܚܰܝ̈ܶܐ: ܘܶܐܢ ܠܚܽܘܣܪܳܢܳܐ ܕܢܶܟܣ̈ܶܐ: ܘܶܐܢ ܠܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="27">ܒܪܺܝܟ݂ ܐܰܢ̱ܬ ܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܢ: ܕܝܰܗܒܬ ܡܶܠܬܳܐ ܗܳܕ݂ܶܐ ܒܠܶܒܶܗ ܕܡܰܠܟܳܐ: ܠܰܡܫܰܒܳܚܽܘ ܒܰܝܬܳܐ ܕܡܳܪܝܳܐ ܒܽܐܘܪܺܫܠܶܡ.</VERS>
      <VERS vnumber="28">ܘܰܥܠܰܝ ܐܰܪܡܺܝ ܚܶܣܕܳܐ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܪܰܘܖ̈ܒܳܢܰܝ ܡܰܠܟܳܐ ܓܰܢ̱ܒܳܖ̈ܶܐ. ܘܶܐܢܳܐ ܐܶܬܥܰܫܢܶ݀ܬ ܐܰܝܟܰܢܳܐ ܕܰܗܘܳܬ݂ ܥܠܰܝ ܪܽܘܚܶܗ ܕܡܳܪܝܳܐ ܐܰܠܳܗܝ. ܘܰܓܒܶܝ݀ܬ݂ ܡܶܢ ܝܺܣܪܳܐܶܝܠ ܐ̱ܢܳܫ̈ܳܐ ܖ̈ܺܝܫܶܐ ܕܢܶܣܩܽܘܢ ܥܰܡܝ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܗܳܠܶܝܢ ܫܡܳܗ̈ܶܐ ܕܖ̈ܺܝܫܶܐ ܕܰܐܒܳܗܰܝ̈ܗܽܘܢ ܕܶܐܫܬܪܶܒܘ ܘܰܣܠܶܩ ܥܰܡܝ: ܒܡܰܠܟܽܘܬ ܐܰܪܛܰܚܫܶܫܬ ܡܰܠܟܳܐ ܒܳܒܶܠ.</VERS>
      <VERS vnumber="2">ܡܶܢ ܒܢܰܝ̈ ܦܺܝܢܚܶܣ ܓܶܪܫܽܘܡ ܘܡܶܢ ܒܢܰܝ̈ ܬܳܡܳܪ: ܕܳܢܺܝܐܶܝܠ. ܡܶܢ ܒܢܰܝ̈ ܕܰܘܺܝܕ: ܚܛܽܘܫ.</VERS>
      <VERS vnumber="3">ܡܶܢ ܒܢܰܝ̈ ܫܟܰܢܝܳܐ: ܘܡܶܢ ܒܢܰܝ̈ ܦܰܪܥܳܫ: ܙܟܰܪܝܳܐ. ܘܥܰܡܶܗ ܐܶܫܬܪܶܒܘ ܕܶܟܖ̈ܶܐ ܡܳܐܐ ܘܚܰܡܫܺܝܢ.</VERS>
      <VERS vnumber="4">ܡܶܢ ܒܢܰܝ̈ ܫܽܘܠܛܳܢ ܡܽܘܐܳܒ: ܐܶܠܝܳܐ: ܘܚܰܢܳܢܺܝ: ܒܢܰܝ̈ ܙܪܰܚܝܳܐ: ܘܥܰܡܶܗ ܡܰܐܬܶܝܢ ܕܶܟܖ̈ܶܐ.</VERS>
      <VERS vnumber="5">ܡܶܢ ܒܢܰܝ̈ ܫܟܰܢܝܳܐ: ܓܰܕܽܘ ܒܰܪ ܢܰܚܙܳܐܶܝܠ: ܘܥܰܡܶܗ ܬܠܳܬ݂ܡܳܐܐ ܕܶܟܖ̈ܶܐ.</VERS>
      <VERS vnumber="6">ܘܡܶܢ ܒܢܰܝ̈ ܓܽܘܙܳܢ: ܥܰܒܕܽܘ ܒܰܪ ܝܽܘܢܳܬܳܢ: ܘܥܰܡܶܗ ܚܰܡܫܺܝܢ ܕܶܟܖ̈ܶܐ.</VERS>
      <VERS vnumber="7">ܡܶܢ ܒܢܰܝ̈ ܥܺܝܠܰܡ: ܐܶܫܰܥܝܳܐ ܒܰܪ ܢܬܰܢܝܳܐ: ܘܥܰܡܶܗ ܫܰܒܥܺܝܢ ܕܶܟܖ̈ܶܐ.</VERS>
      <VERS vnumber="8">ܡܶܢ ܒܢܰܝ̈ ܫܦܰܛܝܳܐ: ܙܟܰܪܝܳܐ ܒܰܪ ܡܺܝܟܳܐܶܝܠ: ܘܥܰܡܶܗ ܬܡܳܢܐܺܝܢ ܕܶܟܖ̈ܶܐ.</VERS>
      <VERS vnumber="9">ܡܶܢ ܒܢܰܝ̈ ܝܽܘܐܳܒ: ܥܽܘܒܰܕܝܳܐ ܒܰܪ ܢܚܳܐܶܝܠ: ܘܥܰܡܶܗ ܡܰܐܬܶܝܢ ܘܰܬܡܳܢܬܰܥܣܰܪ ܕܶܟܖ̈ܶܐ.</VERS>
      <VERS vnumber="10">ܡܶܢ ܒܢܰܝ̈ ܣܰܠܡܽܘܬ: ܣܰܠܡܽܘܬ ܒܰܪ ܢܣܽܘܦܝܳܐ: ܘܥܰܡܶܗ ܡܰܐܬܶܝܢ ܘܶܫܬܺܝܢ ܕܶܟܖ̈ܶܐ.</VERS>
      <VERS vnumber="11">ܡܶܢ ܒܢܰܝ̈ ܒܰܟܺܝ: ܙܟܰܪܝܳܐ ܒܰܪ ܒܰܟܺܝ: ܘܥܰܡܶܗ ܥܶܣܪܺܝܢ ܘܰܬܡܳܢܝܳܐ ܕܶܟܖ̈ܶܐ.</VERS>
      <VERS vnumber="12">ܡܶܢ ܒܢܰܝ̈ ܥܰܙܰܓܳܪ: ܝܽܘܚܰܢܳܢ ܒܰܪ ܙܰܟܽܘܪܳܐ: ܘܥܰܡܶܗ ܡܳܐܐ: ܘܥܶܣܪܺܝܢ ܕܶܟܖ̈ܶܐ.</VERS>
      <VERS vnumber="13">ܡܳܟܳܢ ܒܢܰܝ̈ ܐܰܪܚܩܽܘܡ ܐ̱ܚܖ̈ܳܝܶܐ. ܘܗܳܠܶܝܢ ܫܡܳܗܰܝ̈ܗܽܘܢ: ܐܶܠܺܝܦܠܶܛ: ܢܥܳܐܶܝܠ: ܫܡܰܥܝܳܐ. ܘܥܰܡܗܽܘܢ ܫܬܺܝܢ ܕܶܟܖ̈ܶܐ.</VERS>
      <VERS vnumber="14">ܡܶܢ ܒܢܰܝ̈ ܒܰܓܘܰܝ: ܥܽܘܬܝ: ܘܰܙܟܽܘܪ. ܘܥܰܡܗܽܘܢ ܫܬܺܝܢ ܕܶܟܖ̈ܶܐ.</VERS>
      <VERS vnumber="15">ܘܟܰܢܫܶܬ ܐܶܢܽܘܢ ܠܢܰܗܪܳܐ ܕܳܐܬܶܐ ܠܗܰܘܳܐ. ܘܰܗܘܰܝܢ ܬܰܡܳܢ ܝܰܘ̈ܡܳܬ݂ܳܐ ܬܠܳܬܳܐ: ܘܶܐܣܬܰܟܠܶܬ ܒܥܰܡܳܐ ܘܰܒܟܽܘܡܖ̈ܶܐ ܡܶܢ ܒܢܰܝ̈ ܠܶܘܺܝ: ܘܠܳܐ ܐܶܫܟܚܶ݀ܬ ܬܰܡܳܢ.</VERS>
      <VERS vnumber="16">ܘܫܶܠܚܶ݀ܬ ܐܶܠܥܳܙܰܪ: ܘܠܳܐܪܝܶܠ: ܘܠܰܫܡܰܥܝܳܐ: ܘܠܺܐܝܳܬ݂ܳܢ: ܘܰܠܝܳܪܳܒ: ܘܠܶܐܠܺܝܬܳܢ: ܘܰܠܢܳܬܳܢ: ܘܠܰܙܟܰܪܝܳܐ: ܘܰܠܡܰܫܠܽܘܡ: ܪܺܝܫܳܐ. ܘܰܠܝܽܘܢܳܕܳܒ: ܘܠܶܐܠܺܝܬܳܢ. ܗܳܠܶܝܢ ܟܽܠܗܽܘܢ ܖ̈ܺܝܫܶܐ.</VERS>
      <VERS vnumber="17">ܦܰܩܕܶܬ ܐܶܢܽܘܢ ܠܘܳܬ݂ ܐܰܕܰܝ ܪܺܝܫܐ ܕܽܝܠܗܽܘܢ ܕܰܒܟܰܣܦܝܳܐ ܐܰܬܪܳܐ: ܘܣܳܡܶܬ ܒܦܽܘܡܗܽܘܢ ܦܶܬܓܳܡ̈ܶܐ ܠܰܡܡܰܠܳܠܽܘ ܥܰܡ ܗܰܕܺܝ ܐܰܚܽܘܢ: ܕܰܫܪܶܝܢ ܗ̱ܘܰܘ ܒܟܰܣܦܝܳܐ ܐܰܬܪܳܐ: ܠܡܰܝܬܳܝܽܘ ܠܰܢ ܡܫܰܡ̈ܫܳܢܶܐ ܠܒܰܝܬܳܐ ܕܰܐܠܳܗܰܢ.</VERS>
      <VERS vnumber="18">ܘܰܐܝܬܺܝܘ ܠܰܢ ܐܰܝܟ ܐܺܝܕܳܐ ܕܰܐܠܳܗܰܢ ܕܰܐܛܶܐܒܰܬ݂ ܥܠܰܝܢ: ܠܓܰܒܪܳܐ ܚܰܕ݂ ܚܰܟܺܝܡܳܐ: ܡܶܢ ܒܢܰܝ̈ ܡܰܚܠܺܝ: ܒܰܪ ܠܶܘܺܝ ܒܰܪ ܝܺܣܪܳܐܶܝܠ: ܘܫܳܪܝܳܐ ܘܰܐܚܰܘ̈ܗܝ: ܘܰܒܢܰܘܗܝ ܬܪܶܥܣܰܪ.</VERS>
      <VERS vnumber="19">ܘܰܚܫܰܒܝܳܐ: ܘܥܰܡܶܗ ܐܶܫܰܥܝܳܐ: ܡܶܢ ܒܢܰܝ̈ ܡܪܳܪܺܝ: ܘܰܐܚܰܘ̈ܗܝ ܘܰܒܢܰܝ̈ܗܽܘܢ ܥܶܣܪܺܝܢ.</VERS>
      <VERS vnumber="20">ܡܶܢ ܓܰܒܖ̈ܶܐ ܕܝܰܗܒ ܕܰܘܺܝܕ ܠܦܽܘܠܚܳܢܳܐ ܕܠܶܘ̈ܳܝܶܐ ܕܺܝܗܺܝܒܺܝܢ: ܡܰܐܬܶܝܢ ܘܥܶܣܪܺܝܢ ܟܽܠܗܽܘܢ ܐܶܬܩܪܺܝܘ ܒܰܫܡܳܗܰܝ̈ܗܽܘܢ.</VERS>
      <VERS vnumber="21">ܘܰܩܪܺܝ݀ܬ ܘܦܰܩܕܶܬ ܐܶܢܽܘܢ ܥܰܠ ܢܗܰܪ ܗܰܘܳܐ: ܠܡܶܬܥܰܢܳܝܽܘ ܩܕ݂ܳܡ ܐܰ‌ܠܳܗܳܐ: ܘܰܠܡܶܒܥܳܐ ܡܶܢܶܗ: ܐܽܘܪܰܚ ܬܪܺܝܨܳܐ: ܠܰܢ ܘܰܠܛܶܦܠܰܢ ܘܰܠܟܽܠܶܗ ܩܶܢܝܳܢܰܢ.</VERS>
      <VERS vnumber="22">ܡܶܛܽܠ ܕܒܶܗܬܶܬ ܕܶܐܫܰܐܠ ܡܶܢ ܡܰܠܟܳܐ ܚܰܝܠܳܐ ܘܦܰܖ̈ܳܫܶܐ: ܕܰܢܥܰܕܪܽܘܢܳܢ ܡܶܢ ܒܥܶܠܕܒܳܒܰܝ̈ܢ ܒܽܐܘܪܚܳܐ. ܡܶܛܽܠ ܕܶܐܡܰܪܢ ܗ̱ܘܰܝܢ ܠܡܰܠܟܳܐ: ܕܺܐܝܕܳܐ ܕܰܐ‌ܠܳܗܳܐ ܗܳܘܝܳܐ ܥܰܡ ܟܽܠ ܕܒܳܥܶܝܢ ܠܶܗ ܠܛܳܒ. ܘܥܽܘܫܢܶܗ ܘܚܶܡܬܶܗ ܥܰܠ ܟܽܠ ܡܰܢ ܕܫܳܒܩܺܝܢ ܠܶܗ.</VERS>
      <VERS vnumber="23">ܘܰܢܨܽܘܡ ܘܢܶܒܥܶܐ ܡܶܢ ܐܰܠܳܗܰܢ ܥܰܠ ܗܳܕ݂ܶܐ. ܘܡܶܫܬܡܰܥ ܠܰܢ.</VERS>
      <VERS vnumber="24">ܘܰܓܒܶܝ݀ܬ݂ ܡܶܢ ܩܰܫܺܝܫܰܝ̈ ܟܽܘܡܖ̈ܶܐ ܬܪܶܥܣܰܪ: ܠܰܫܪܰܒܝܳܐ: ܘܠܰܚܫܰܒܝܳܐ. ܘܥܰܡܗܽܘܢ ܡܶܢ ܐܰܚܰܝ̈ܗܽܘܢ ܥܶܣܪܳܐ.</VERS>
      <VERS vnumber="25">ܘܰܡܢܺܝ݀ܬ ܠܗܽܘܢ ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ: ܪܺܝܫܺܝܬܳܐ ܠܒܰܝܬܳܐ ܕܰܐܠܳܗܰܢ: ܕܝܰܗܒ ܡܰܠܟܳܐ ܘܚܺܐܖ̈ܰܘܗܝ ܘܪܰܘܖ̈ܒܳܢܰܘܗܝ: ܘܟܽܠܶܗ ܝܺܣܪܳܐܶܝܠ ܕܶܐܫܬܟܰܚ ܬܰܡܳܢ.</VERS>
      <VERS vnumber="26">ܘܰܡܢܺܝ݀ܬ ܥܰܠ ܐܺܝܕܰܝ̈ܗܽܘܢ: ܟܶܣܦܳܐ ܟܰܟܖ̈ܶܐ ܡܳܐܐ ܘܚܰܡܫܺܝܢ.</VERS>
      <VERS vnumber="27">ܘܦܶܛܩ̈ܶܐ ܕܕܰܗܒܳܐ ܥܶܣܪܺܝܢ: ܘܰܕܖ̈ܺܝܟܽܘܢܶܐ ܐܳܠܶܦ: ܘܡܳܐܢܰܝ̈ ܢܚܳܫܳܐ ܩܽܘܪܰܢܬܳܝܳܐ ܛܳܒ̈ܶܐ: ܕܫܰܦܺܝܪܺܝܢ ܐܰܝܟ ܕܰܗܒܳܐ.</VERS>
      <VERS vnumber="28">ܘܶܐܡܪܶܬ݂ ܠܗܽܘܢ: ܐܰܢ̱ܬܽܘܢ ܩܰܕܺܝܫܺܝܢ ܠܡܳܪܝܳܐ. ܘܡܳܐܢ̈ܶܐ ܩܰܕܺܝܫܺܝܢ ܘܟܶܣܦܳܐ ܘܕܰܗܒܳܐ: ܩܽܘܪܒܳܢܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ.</VERS>
      <VERS vnumber="29">ܐܶܙܕܰܗܪܘ ܘܛܰܪܘ ܥܕܰܡܳܐ ܕܬܰܫܠܡܽܘܢܶܗ ܩܕ݂ܳܡ ܖ̈ܰܒܰܝ ܟܽܘܡܖ̈ܶܐ: ܘܠܶܘ̈ܳܝܶܐ ܘܖ̈ܺܝܫܝ ܐܰܒܳܗ̈ܳܬܳܐ ܕܺܝܣܪܳܐܶܝܠ ܒܽܐܘܪܺܫܠܶܡ: ܒܗܰܝܟܠܳܐ ܕܒܶܝܬ݂ ܡܳܪܝܳܐ.</VERS>
      <VERS vnumber="30">ܘܩܰܒܶܠܘ ܟܽܘܡܖ̈ܶܐ ܘܠܶܘ̈ܳܝܶܐ ܥܠܰܝܗܽܘܢ ܕܢܰܫܠܡܽܘܢ ܒܡܰܬܩܳܠܳܐ: ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ ܠܡܰܥܳܠܽܘ ܠܽܐܘܪܺܫܠܶܡ ܠܒܰܝܬܳܐ ܕܰܐܠܳܗܰܢ.</VERS>
      <VERS vnumber="31">ܘܰܫܩܰܠܢ ܡܶܢ ܢܗܰܪ ܗܰܘܳܐ: ܒܰܬܪܰܥܶܣܖ̈ܶܐ ܒܝܰܪܚܳܐ ܩܰܕܡܳܝܳܐ: ܠܡܺܐܙܰܠ ܠܽܐܘܪܺܫܠܶܡ ܘܺܐܝܕܳܐ ܕܰܐ‌ܠܳܗܳܐ ܗܘܳܬ݂ ܥܠܰܝܢ. ܘܦܰܪܩܰܢ ܡܶܢ ܐܺܝܕܳܐ ܕܰܒܥܶܠܕܒܳܒܳܝ̈ܢ: ܘܳܐܦ ܡܶܢ ܕܰܘܩ̈ܶܐ ܕܺܐܝܬ݂ ܒܽܐܘܪܚܳܐ.</VERS>
      <VERS vnumber="32">ܘܶܐܬܰܝܢ ܠܽܐܘܪܺܫܠܶܡ: ܘܺܝܬܶܒܢ ܬܰܡܳܢ: ܝܰܘ̈ܡܳܬ݂ܳܐ ܬܠܳܬܳܐ.</VERS>
      <VERS vnumber="33">ܘܰܒܝܰܘܡܳܐ ܕܰܐܪܒܥܳܐ ܬܩܰܠܢ ܟܶܣܦܳܐ ܘܕܰܗܒܳܐ: ܘܡܳܐܢ̈ܶܐ ܒܒܰܝܬܳܐ ܕܰܐܠܳܗܰܢ. ܘܰܐܫܠܶܡܢ ܐܶܢܽܘܢ ܠܡܰܪܡܽܘܬ ܒܰܪ ܐܽܘܪܺܝܳܐ ܟܳܗܢܳܐ. ܘܥܰܡܶܗ ܠܐܶܠܥܳܙܰܪ ܒܰܪ ܦܺܝܢܚܶܣ ܘܥܰܡܗܽܘܢ ܢܒܽܘܙܗܳܪ ܒܰܪ ܝܶܫܽܘܥ: ܘܝܽܘܕܰܥܝܳܐ ܒܰܪ ܒܰܓܘܰܝ ܠܶܘ̈ܳܝܶܐ.</VERS>
      <VERS vnumber="34">ܒܡܶܢܝܳܢܳܐ ܘܰܒܡܰܬܩܳܠܳܐ ܠܟܽܠܡܶܕܶܡ. ܘܶܐܬܟܬܶܒ ܟܽܠܶܗ ܡܰܬܩܳܠܳܐ ܒܙܰܒܢܳܐ ܗܰܘ.</VERS>
      <VERS vnumber="35">ܘܗܳܠܶܝܢ ܐܰܝܠܶܝܢ ܕܶܐܬܰܘ ܡܶܢ ܫܶܒܝܳܐ: ܡܶܢ ܒܢܰܝ̈ ܓܳܠܽܘܬܳܐ: ܩܰܪܶܒܘ ܥ̈ܠܰܘܳܬܳܐ ܠܰܐܠܳܗܳܐ ܕܺܝܣܪܳܐܶܝܠ: ܬܰܘܖ̈ܶܐ ܬܪܶܥܣܰܪ ܥܰܠ ܟܽܠܶܗ ܝܺܣܪܳܐܶܝܠ: ܕܶܟܖ̈ܶܐ ܬܶܫܥܺܝܢ: ܐܶܡܖ̈ܶܐ ܫܰܒܥܺܝܢ ܘܫܰܒܥܳܐ: ܨܶܦܖ̈ܳܝܶܐ ܠܫܽܘܒܩܳܢ ܚܛܳܗ̈ܶܐ ܬܪܶܥܣܰܪ ܗܳܠܶܝܢ ܟܽܠܗܶܝܢ ܥ̈ܠܰܘܳܬܳܐ ܠܡܳܪܝܳܐ.</VERS>
      <VERS vnumber="36">ܘܝܰܗܒܘ ܕܺܝܛܶܓܡܳܐ ܕܡܰܠܟܳܐ ܠܪܰܘܖ̈ܒܳܢܰܝ̈ ܡܰܠܟܳܐ: ܘܰܠܫܰܠܺܝܛܰܝ̈ ܥܶܒܪܳܐ ܕܢܰܗܪܳܐ. ܘܰܡܝܰܩܪܺܝܢ ܗ̱ܘܰܘ ܠܥܰܡܳܐ ܘܰܠܒܰܝܬܶܗ ܕܰܐ‌ܠܳܗܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܟܰܕ݂ ܫܠܶܡ ܗܳܠܶܝܢ ܟܽܠܗܶܝܢ: ܩܪܶܒܘ ܠܘܳܬ݂ܝ ܩܰܫܺܝ̈ܫܶܐ ܘܳܐܡܪܺܝܢ: ܠܳܐ ܐܶܬܦܪܶܫܘ ܥܰܡܳܐ ܕܺܝܣܪܳܐܶܝܠ: ܘܟܽܘܡܖ̈ܶܐ ܘܠܶܘ̈ܳܝܶܐ ܡܶܢ ܥܰܡ̈ܡܶܐ ܕܰܡܕܺܝ̈ܢܳܬܳܐ ܒܛܰܡܽܐܘܬܗܽܘܢ ܕܰܟܢܰܥܢܳܝ̈ܶܐ: ܘܚܳܬܳܝ̈ܶܐ: ܘܥܰܡ̈ܽܘܢܳܝܶܐ: ܘܦܰܖ̈ܙܳܝܶܐ: ܘܝܰܒ̈ܽܘܣܳܝܶܐ: ܘܡܶܨܖ̈ܳܝܶܐ: ܘܡܽܘܐܒܳܝ̈ܶܐ: ܘܳܐܡܽܘܖ̈ܳܝܶܐ.</VERS>
      <VERS vnumber="2">ܡܶܛܽܠ ܕܰܢܣܰܒܘ ܡܶܢ ܒܢ̈ܳܬܗܽܘܢ ܠܗܽܘܢ ܘܠܰܒܢܰܝ̈ܗܽܘܢ ܘܶܐܬܚܰܠܰܛ ܙܰܪܥܳܐ ܩܰܕܺܝܫܳܐ ܒܥܰܡ̈ܡܶܐ ܕܰܡܕܺܝ̈ܢܳܬܳܐ ܘܺܐܝܕܳܐ ܕܩܰܫܺܝ̈ܫܶܐ ܘܰܕܠܶܘ̈ܳܝܶܐ: ܒܥܰܘܠܳܐ ܗܳܢܳܐ ܩܰܕܡܳܝܰܬ.</VERS>
      <VERS vnumber="3">ܗܳܝܕܶܝܢ ܟܰܕ݂ ܫܶܡܥܶ݀ܬ ܡܶܠܬܳܐ ܗܳܕ݂ܶܐ: ܣܰܕܩܶ݀ܬ ܢܰܚ̈ܬܰܝ ܘܰܟܠܡܺܝܕܝ: ܘܡܶܠܓܶ݀ܬ ܣܰܥܪܳܐ ܕܪܺܝܫܝ ܘܰܕܕܰܩܢܝ. ܘܝܳܬܶܒ ܗ̱ܘܺܝ݀ܬ ܘܬܰܡܺܝܗ.</VERS>
      <VERS vnumber="4">ܘܶܐܬܟܰܢܰܫܘ ܠܘܳܬ݂ܝ ܟܽܠ ܐܰܝܠܶܝܢ ܕܰܒܛܺܝܠ ܗ̱ܘܰܘ ܠܗܽܘܢ ܥܰܠ ܡܶܠܬܳܐ ܕܰܐ‌ܠܳܗܳܐ ܕܺܝܣܪܳܐܶܝܠ: ܥܰܠ ܥܰܘܠܳܐ ܕܰܐܥܠܺܝܘ ܒܢܰܝ̈ ܫܒܺܝܬ݂ܳܐ. ܘܶܐܢܳܐ ܝܳܬܶܒ ܗ̱ܘܺܝܬ ܘܬܰܡܺܝܗ̇ ܥܕܰܡܳܐ ܠܰܬܫܰܥ ܫܳܥܺܝ̈ܢ.</VERS>
      <VERS vnumber="5">ܘܰܒܥܶܕܳܢܳܐ ܕܰܬܫܰܥ ܫܳܥܺܝ̈ܢ: ܩܳܡܶ݀ܬ ܡܶܢ ܥܳܩܰܬܝ: ܘܡܶܢ ܣܽܘܕܳܩ ܢܰܚ̈ܬܰܝ. ܘܒܶܪܟܶ݀ܬ ܥܰܠ ܒܽܘܖ̈ܟܰܝ. ܘܦܶܪܣܶ݀ܬ ܐܺܝ̈ܕܰܝ ܒܰܨܠܽܘܬܳܐ: ܩܕ݂ܳܡ ܡܳܪܝܳܐ ܐܰ‌ܠܳܗܳܐ ܘܶܐܡܪܶܬ݂.</VERS>
      <VERS vnumber="6">ܐܰܠܳܗܝ: ܒܳܗܬܺܝܢܰܢ ܠܰܡܪܳܡܽܘ ܐܰܦܰܝ̈ܢ ܠܘܳܬ݂ܳܟ݂ ܐܰܠܶܗܢ: ܡܶܛܽܠ ܕܚܰܘ̈ܒܰܝܢ ܣܓܺܝܘ ܠܥܶܠ ܡܶܢ ܪܺܝܫܰܢ. ܘܰܚܛܳܗܰܝ̈ܢ ܪܰܘܖ̈ܒܶܐ ܣܠܶܩܘ ܥܕܰܡܳܐ ܠܰܫܡܰܝܳܐ.</VERS>
      <VERS vnumber="7">ܡܶܢ ܝܰܘ̈ܡܰܝ ܐܰܒܳܗ̈ܳܬܰܢ ܚܢܰܢ ܐܶܫܬܟܰܚܢ ܒܰܚܛܳܗ̈ܶܐ ܪܰܘܖ̈ܒܶܐ ܥܕܰܡܳܐ ܠܝܰܘܡܳܢܳܐ. ܡܶܛܽܠ ܕܰܐܣܓܺܝܢ ܠܡܶܚܛܳܐ ܚܢܰܢ ܘܰܐܒܳܗܰܝ̈ܢ ܘܡܰܠܟܰܝ̈ܢ ܘܟܽܘܡܖ̈ܰܝܢ. ܡܶܛܽܠ ܗܳܢܳܐ ܐܶܫܬܠܶܡܢ ܠܚܰܪܒܳܐ ܘܰܠܒܶܙܬܳܐ: ܘܰܠܫܶܒܝܳܐ: ܘܰܠܒܶܗܬܬܳܐ ܕܰܐܦ̈ܶܐ: ܒܳܐܝܕܳܐ ܕܡܰܠ̈ܟܶܐ ܕܰܡܕܺܝ̈ܢܳܬܳܐ: ܘܒܺܐܝܕܳܐ ܕܰܒܥܶܠܕܒܳܒܰܝ̈ܢ: ܐܰܝܟ ܕܝܰܘܡܳܢܳܐ.</VERS>
      <VERS vnumber="8">ܘܡܶܟܺܝܠ ܥܰܕ ܩܰܠܺܝܠ ܙܥܽܘܪ: ܗܘܰܘ ܖ̈ܰܚܡܺܝܢ ܡܶܢ ܩܕ݂ܳܡ ܐܰܠܳܗܰܢ. ܠܡܰܘܬܳܪܽܘ ܡܶܢܢ ܫܰܪܟܳܢܳܐ: ܘܰܠܡܶܬܰܠ ܠܰܢ ܕܽܘܟܬܳܐ ܒܰܐܬܪܳܐ ܕܩܽܘܕܫܶܗ. ܘܰܠܡܰܢܗܳܪܽܘ ܥܰܝܢܰܝ̈ܢ ܐܰܠܳܗܰܢ: ܘܰܠܡܶܬܰܠ ܚܰܝ̈ܶܐ ܩܰܠܺܝܠ ܒܥܰܒܕܽܘܬܰܢ.</VERS>
      <VERS vnumber="9">ܡܶܛܽܠ ܕܥܰܒ̈ܕܶܐ ܚܢܰܢ: ܘܰܒܥܰܒܕܽܘܬܰܢ ܠܳܐ ܐܶܫܬܒܶܩܢ ܡܶܢ ܐܰܠܳܗܰܢ. ܘܝܰܗܒܰܢ ܐܰܠܳܗܰܢ ܠܖ̈ܰܚܡܶܐ ܩܕ݂ܳܡ ܡܰܠ̈ܟܶܐ ܕܦܳܪܶܣ: ܕܝܰܗܒܘ ܠܰܢ ܦܽܘܪܢܳܣܰܢ ܕܝܰܘܡܳܐ. ܘܰܢܪܰܡܪܶܡ ܒܰܝܬܳܐ ܕܰܐܠܳܗܰܢ ܘܰܢܩܺܝܡ ܚܰܖ̈ܒܳܬܶܗ. ܘܢܶܬܶܠ ܠܰܢ ܣܝܳܓܳܐ ܒܰܝܗܽܘܕ ܘܒܽܐܘܪܺܫܠܶܡ.</VERS>
      <VERS vnumber="10">ܘܡܶܟܺܝܠ ܡܳܢܳܐ ܢܺܐܡܰܪ ܩܕ݂ܳܡܝܟ ܐܰܠܳܗܰܢ: ܒܳܬܰܪ ܗܳܠܶܝܢ ܟܽܠܗܶܝܢ: ܡܶܛܽܠ ܕܰܫܒܰܩܢ ܦܽܘܩ̈ܕܳܢܰܝܟ.</VERS>
      <VERS vnumber="11">ܕܦܰܩܶܕܬܳܢ ܒܺܐܝܕܳܐ ܕܥܰܒܕܰܝ̈ܟ ܢܒܺܝ̈ܶܐ. ܘܶܐܡܰܪܬ ܠܰܢ: ܐܰܪܥܳܐ ܕܥܳܐܠܺܝܢ ܐܢ̱ܬܽܘܢ ܠܳܗ̇ ܠܡܺܐܪܬ݂ܳܗ̇: ܛܰܡܰܐܐ ܗ̱ܘ ܒܛܰܡܽܐܘܬܳܐ ܕܥܰܡ̈ܡܶܐ ܘܕܰܡܕܺܝ̈ܢܳܬܳܐ: ܒܛܰܡܽܐܘܬܗܽܘܢ ܕܰܡܠܳܐܽܘܗ̇ ܡܶܢ ܣܦܳܐ ܠܰܣܦܳܐ: ܘܰܥܒܳܕܰܝ̈ܗܽܘܢ ܣ̈ܢܰܝܳܐ ܡܠܳܐܽܘܗ̇.</VERS>
      <VERS vnumber="12">ܘܡܶܟܺܝܠ ܒܢ̈ܳܬܟܽܘܢ ܠܳܐ ܬܶܬܠܽܘܢ ܠܰܒܢܰܝ̈ܗܽܘܢ. ܘܰܒܢ̈ܳܬܗܽܘܢ ܠܳܐ ܬܶܣܒܽܘܢ ܠܰܒܢܰܝ̈ܟܽܘܢ ܘܠܳܐ ܬܶܬܪܰܥܽܘܢ ܠܰܫܠܳܡܗܽܘܢ ܘܰܠܛܳܒܰܬܗܽܘܢ ܥܕܰܡܳܐ ܠܥܳܠܰܡ ܡܶܛܽܠ ܕܬܶܬܥܰܫܢܽܘܢ ܘܬܶܐܟܠܽܘܢ ܛܳܒ̈ܳܬܳܗ̇ ܕܰܐܪܥܳܐ: ܘܬܰܘܬܪܽܘܢ ܠܰܒܢܰܝ̈ܟܽܘܢ. ܘܢܺܐܪܬܽܘܢ ܥܕܰܡܳܐ ܠܥܳܠܰܡ.</VERS>
      <VERS vnumber="13">ܘܒܳܬܰܪ ܗܳܠܶܝܢ ܟܽܠܗܶܝܢ ܕܶܐܬܰܝ̈ ܥܠܰܝܢ ܒܰܥܒܳܕܰܝ̈ܢ ܒܺܝ̈ܫܶܐ: ܘܒܰܚ̈ܛܳܗܰܝܢ ܪܰܘܖ̈ܒܶܐ: ܡܶܛܽܠ ܕܰܐܢ̱ܬ ܐܰܠܳܗܰܢ ܐܶܬܚܰܫܰܒܬ ܥܠܰܝܢ ܠܡܶܫܒܰܩ ܚܛܳܗܰܝ̈ܢ: ܘܬܶܬܶܠ ܠܰܢ ܫܰܪܟܳܢܳܐ ܒܥܳܠܡܳܐ.</VERS>
      <VERS vnumber="14">ܚܢܰܢ ܐܶܬܗܰܦܟܢ ܘܰܥܒܰܪܢ ܥܰܠ ܦܽܘ̈ܩܕܳܢܰܝܟ. ܘܶܐܙܰܠܢ ܕܒܶܩܢ ܒܗܳܠܶܝܢ ܥܰܡ̈ܡܶܐ ܛܰܡ̈ܶܐܐ. ܘܰܥܒܰܕܢ ܐܰܝܟ ܥܒܳܕܰܝ̈ܗܽܘܢ ܘܰܐܢ̱ܬ ܪܶܚܡܬܳܢܳܐ ܐܰܢ̱ܬ ܠܳܐ ܬܶܪܓܰܙ ܥܠܰܝܢ. ܫܒܽܘܩ ܠܚܰܘ̈ܒܰܝܢ ܡܶܢ ܩܕ݂ܳܡܰܝܢ: ܡܶܛܽܠ ܕܪܶܚܡܬܳܢܳܐ ܐܰܢ̱ܬ ܫܒܽܘܩ ܠܰܢ ܬܰܘܬܳܖ̈ܶܐ ܒܥܳܠܡܳܐ: ܡܶܛܽܠ ܕܠܰܝܬ ܐܰܟܘܳܬ݂ܳܟ݂: ܘܠܳܐ ܢܺܐܒܰܕ.</VERS>
      <VERS vnumber="15">ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܙܰܕܺܝܩ ܐܰܢ̱ܬ. ܡܶܛܽܠ ܕܰܫܒܰܩܬ ܡܶܢܢ ܫܰܪܟܳܢܳܐ ܐܰܝܟ݂ ܕܝܰܘܡܳܢܳܐ ܗܳܐ ܩܳܝܡܺܝܢܰܢ ܘܡܰܘܕܶܝܢܢ ܩܕ݂ܳܡܝܟ ܥܰܠ ܚܛܳܗܰܝ̈ܢ. ܡܶܛܽܠ ܕܠܰܝܬ ܠܡܺܐܡܰܪ ܩܕ݂ܳܡܝܟ ܡܶܠܳܐ ܥܰܠ ܗܳܕ݂ܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܟܰܕ݂ ܨܰܠܺܝ ܥܰܙܪܳܐ: ܘܟܰܕ݂ ܐܶܬܝܰܕܺܝ: ܪܡܶܐ ܗ̱ܘܳܐ ܘܒܳܟܶܐ ܩܕ݂ܳܡ ܒܰܝܬܶܗ ܕܡܳܪܝܳܐ. ܘܶܐܬܟܰܢܰܫܘ ܠܘܳܬܶܗ ܡܶܢ ܝܺܣܪܳܐܶܝܠ ܟܶܢܫܳܐ ܪܰܒܳܐ ܕܛܳܒ: ܓܰܒܖ̈ܶܐ ܘܰܛܠܳܝ̈ܶܐ: ܡܶܛܽܠ ܕܒܳܟܶܝܢ ܗ̱ܘܰܘ ܛܠܳܝ̈ܶܐ ܒܶܟܝܳܐ ܪܰܒܳܐ ܕܛܳܒ.</VERS>
      <VERS vnumber="2">ܘܰܥܢܳܐ ܫܟܰܢܝܳܐ ܒܰܪ ܢܚܳܐܶܝܠ ܡܶܢ ܒܢܰܝ̈ ܥܺܝܠܰܡ: ܘܶܐܡܰܪ ܠܥܰܙܪܳܐ ܣܳܦܪܳܐ: ܚܢܰܢ ܟܰܕܶܒܢ ܒܡܳܪܝܳܐ ܐܰܠܳܗܰܢ. ܘܰܐܘܬܶܒܢ ܢܶܫ̈ܶܐ ܢܽܘܟܖ̈ܳܝܳܬܳܐ ܡܶܢ ܥܰܡ̈ܡܶܐ ܕܰܐܪܥܳܐ. ܡܶܟܺܝܠ ܐܺܝܬ݂ ܣܰܒܪܳܐ ܠܺܝܣܪܳܐܶܝܠ ܡܶܛܽܠ ܗܳܕ݂ܶܐ.</VERS>
      <VERS vnumber="3">ܡܶܟܺܝܠ ܢܺܐܡܰܪ ܡܰܘܡܳܬܳܐ ܩܕ݂ܳܡ ܐܰܠܳܗܰܢ: ܠܡܰܦܳܩܽܘ ܟܽܠ ܢܶܫ̈ܶܐ ܢܽܘܟܖ̈ܳܝܳܬܳܐ: ܘܰܐܝܠܶܝܢ ܕܶܐܬܺܝܠܶܕܘ ܡܶܢܗܶܝܢ ܘܰܐܝܟ݂ ܡܶܠܟܳܐ ܕܡܳܪܝܳܐ ܘܰܐܝܠܶܝܢ ܕܕܳܚܠܺܝܢ ܡܶܢ ܢܳܡܽܘܣܳܐ ܕܰܐܠܳܗܰܢ ܘܡܶܢ ܦܽܘܩܕܳܢܶܗ: ܥܒܶܕ ܘܰܐܫܰܪ.</VERS>
      <VERS vnumber="4">ܡܶܛܽܠ ܕܰܥܠܰܝܟܽ ܗ̱ܘ ܦܣܺܝܩ ܦܣܳܩܳܐ ܗܳܢܳܐ. ܡܶܛܽܠ ܕܰܚܢܰܢ ܥܰܡܳܟ. ܐܶܬܥܰܫܰܢ ܘܰܥܒܶܕ.</VERS>
      <VERS vnumber="5">ܘܩܳܡ ܥܰܙܪܳܐ ܣܳܦܪܳܐ ܘܰܐܘܡܺܝ ܠܩܰܫܺܝܫܰܝ̈ ܟܽܘܡܖ̈ܶܐ ܘܠܶܘ̈ܳܝܶܐ: ܘܰܠܟܽܠܶܗ ܝܺܣܪܳܐܶܝܠ: ܠܡܶܥܒܰܕ ܐܰܝܟ ܦܽܘܩܕܳܢܳܐ ܗܳܢܳܐ. ܘܺܐܝܡܺܝܘ</VERS>
      <VERS vnumber="6">ܘܩܳܡ ܥܰܙܪܳܐ ܣܳܦܪܳܐ ܡܶܢ ܩܕ݂ܳܡ ܒܰܝܬܳܐ ܕܡܳܪܝܳܐ. ܘܶܐܙܰܠ ܠܰܐܟܣܶܕܖ̈ܶܐ ܕܝܽܘܚܰܢܳܢ ܒܰܪ ܐܶܠܺܝܫܰܥ: ܘܺܝܬܶܒ ܬܰܡܳܢ. ܠܰܚܡܳܐ ܠܳܐ ܐܶܟܰܠ: ܘܡܰܝ̈ܳܐ ܠܳܐ ܐܶܫܬܺܝ ܡܶܛܽܠ ܕܟܰܪܝܳܐ ܗܘܳܬ ܠܶܗ ܥܰܠ ܥܰܘܠܶܗ ܕܥܰܡܳܐ.</VERS>
      <VERS vnumber="7">ܘܰܩܪܰܘ ܟܳܗ̈ܢܶܐ ܒܰܝܗܽܘܕ ܘܒܽܐܘܪܺܫܠܶܡ: ܘܰܒܟܽܠ ܒܢܰܝ̈ ܫܒܺܝܬ݂ܳܐ: ܠܡܶܬܩܰܪܳܒܽܘ ܠܽܐܘܪܺܫܠܶܡ ܡܕܺܝܢ̱ܬܳܐ.</VERS>
      <VERS vnumber="8">ܘܟܽܠ ܡܰܢ ܕܠܳܐ ܢܺܐܬܶܐ ܠܰܬܠܳܬܳܐ ܝܰܘ̈ܡܺܝܢ: ܢܶܗܘܶܐ ܠܶܗ ܐܰܝܟ ܡܶܠܟ݂ܳܐ ܕܩܰܫܺܝ̈ܫܶܐ ܘܰܕܪܰܘܖ̈ܒܳܢܶܐ. ܢܶܗܘܽܘܢ ܚܶܖ̈ܡܺܝܢ ܢܶܟܣܰܘ̈ܗܝ ܘܗܽܘ ܢܶܬܦܪܶܫ ܡܶܢ ܥܰܡܳܐ ܕܺܝܣܪܳܐܶܝܠ.</VERS>
      <VERS vnumber="9">ܘܶܐܬܟܰܢܰܫܘ ܟܽܠ ܐ̱ܢܳܫܝ̈ ܝܺܗܽܘܕܳܐ ܘܒܶܢܝܳܡܶܝܢ ܠܽܐܘܪܺܫܠܶܡ: ܠܰܬܠܳܬܳܐ ܝܰܘ̈ܡܺܝܢ ܒܝܰܪܚܳܐ ܕܬܶܫܥܳܐ: ܒܰܥܣܰܪܬܳܐ ܒܝܰܪܚܳܐ ܘܰܟ̣ܢܰܫܘ ܟܽܠܶܗ ܥܰܡܳܐ ܕܡܳܪܝܳܐ: ܘܙܳܝܥܺܝܢ ܘܪܰܬܺܝܬܺܝܢ ܥܰܠ ܡܶܠܬܳܐ.</VERS>
      <VERS vnumber="10">ܘܩܳܡ ܥܰܙܪܳܐ ܟܳܗܢܳܐ: ܘܶܐܡܰܪ ܠܗܽܘܢ: ܐܰܢ̱ܬܽܘܢ ܟܰܕܶܒܬܽܘܢ ܒܰܐܠܳܗܳܐ. ܘܰܢܣܰܒܬܽܘܢ ܢܶܫ̈ܶܐ ܢܽܘܟܖ̈ܳܝܳܬܳܐ. ܘܰܐܘܣܶܦܬܽܘܢ ܥܰܠ ܚܛܳܗ̈ܶܐ ܕܺܝܣܪܳܐܶܝܠ.</VERS>
      <VERS vnumber="11">ܡܶܟܺܝܠ ܗܰܒܘ ܬܰܘܕܺܝܬܳܐ ܠܡܳܪܝܳܐ ܐܰ‌ܠܳܗܳܐ ܕܰܐܒܳܗܰܝ̈ܟܽܘܢ ܘܰܥܒܶܕܘ ܨܶܒܝܳܢܶܗ. ܘܶܐܬܦܰܪܫܘ ܡܶܢ ܥܰܡ̈ܡܶܐ ܕܰܐܪܥܳܐ. ܘܡܶܢ ܢܶܫ̈ܶܐ ܢܽܘܟܖ̈ܳܝܳܬܳܐ.</VERS>
      <VERS vnumber="12">ܘܰܥܢܳܐ ܟܽܠܶܗ ܥܰܡܳܐ ܘܳܐܡܪܺܝܢ ܠܥܰܙܪܳܐ ܒܩܳܠܳܐ ܪܳܡܳܐ: ܫܰܦܺܝܪܺܝܢ ܦܶܬܓܳܡܰܝ̈ܟ ܥܠܰܝܢ. ܘܰܡܩܰܒܰܠ ܟܽܠ ܡܶܕܶܡ ܐܰܢ̱ܬ ܥܠܰܝܢ ܠܡܶܥܒܰܕ ܒܫܰܪܺܝܖ̈ܳܬܳܐ.</VERS>
      <VERS vnumber="13">ܗܳܫܳܐ ܕܶܝܢ ܥܰܡܳܐ ܣܰܓܺܝ: ܘܥܶܕܳܢܳܐ ܕܡܶܛܪܰܐ ܗ̱ܘ ܘܠܰܝܬ ܒܰܢ ܚܰܝܠܳܐ ܠܰܡܩܳܡ ܒܫܽܘܩܳܐ. ܘܰܥܒܺܝܕܬܳܐ ܠܳܐ ܗܘܳܬ ܕܚܰܕ݂ ܗ̱ܝ̣ ܝܽܘܡ ܘܠܳܐ ܕܰܬܪܶܝܢ ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܚܛܳܗܰܝ̈ܢ ܒܦܶܬܓܳܡܳܐ ܗܳܢܳܐ.</VERS>
      <VERS vnumber="14">ܡܶܟܺܝܠ ܢܩܽܘܡܽܘܢ ܩܰܫܺܝ̈ܫܰܝܢ ܘܟܽܠܶܗ ܥܰܡܳܐ: ܘܟܽܠ ܕܺܐܝܬ݂ ܒܩܽܘܖ̈ܝܳܐ ܕܺܝܠܰܢ: ܐܰܝܠܶܝܢ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܘܢܺܐܬܽܘܢ ܠܥܶܕܳܢܳܐ ܕܰܨܠܽܘܬܳܐ: ܘܥܰܡܗܽܘܢ ܩܰܫܺܝ̈ܫܶܐ ܕܩܽܘܖ̈ܝܳܐ: ܘܩܽܘܖ̈ܝܳܐ ܘܕܰܝܳܢܰܝܗܶܝܢ: ܥܕܰܡܳܐ ܕܢܰܗܦܟܽܘܢ ܚܶܡܬܶܗ ܕܰܐܠܳܗܰܢ ܡܶܢܢ: ܡܶܛܽܠ ܡܰܘܡܳܬܳܐ ܗܳܕ݂ܶܐ.</VERS>
      <VERS vnumber="15">ܒܪܰܡ ܝܽܘܢܳܬܰܢ ܒܰܪ ܥܰܡܰܢܽܘܶܐܝܠ: ܘܰܢܚܰܙܝܳܐ ܒܰܪ ܬܰܩܘܳܐ: ܘܡܰܫܠܰܡ: ܩ̣ܳܡܘ ܥܰܠ ܡܶܠܬ݂ܳܐ ܗܳܕ݂ܶܐ: ܘܡܰܬܰܝ ܠܶܘܳܝܳܐ ܥܳܕܽܘܪܗܽܘܢ.</VERS>
      <VERS vnumber="16">ܘܗܳܟܰܢܳܐ ܥܒܰܕܘ ܒܢܰܝ̈ ܫܒܺܝܬ݂ܳܐ ܘܰܦܪܰܫ ܥܰܙܪܳܐ ܟܳܗܢܳܐ ܥܶܣܪܺܝܢ ܓܰܒܖ̈ܺܝܢ ܪܺܝܫܐ ܕܰܐܒܳܗ̈ܳܬܳܐ: ܠܒܶܝܬ݂ ܐܰܒܳܗܰܝ̈ܗܽܘܢ. ܘܟܽܠܗܽܘܢ ܒܰܫܡܳܗ̈ܶܐ ܐܶܬܩܪܺܝܘ. ܘܺܝܬܶܒܘ ܒܝܽܘܡ ܚܰܕ݂ ܒܝܰܪܚܳܐ ܕܥܶܣܪܳܐ: ܠܡܶܬܒܥܶܗ ܠܦܶܬܓܳܡܳܐ.</VERS>
      <VERS vnumber="17">ܘܰܓܡܰܪܘ ܟܽܠܗܽܘܢ ܓܰܒܖ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܥܕܰܡܳܐ ܠܝܽܘܡ ܚܰܕ݂ ܒܝܰܪܚܳܐ ܩܰܕܡܳܝܳܐ.</VERS>
      <VERS vnumber="18">ܘܶܐܫܬܟܰܚ ܡܶܢ ܒܢܰܝ̈ ܟܽܘܡܖ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟܖ̈ܳܝܳܬܳܐ: ܡܶܢ ܒܢܰܘ̈ܗܝ ܕܝܶܫܽܘܥ ܒܰܪ ܝܽܘܙܳܕܳܩ ܘܰܐܚܰܘ̈ܗܝ: ܡܥܰܣܝܳܐ: ܘܶܐܠܺܝܥܳܙܰܪ: ܘܝܽܘܢܳܕܳܒ: ܘܰܓܕܰܠܝܳܐ.</VERS>
      <VERS vnumber="19">ܘܶܐܬܛܦܺܝܣܘ ܐܳܦ ܗܶܢܽܘܢ ܕܢܰܦܩܽܘܢ ܢܶܫܰܝ̈ܗܽܘܢ. ܘܩܰܪܶܒܘ ܕܶܟܖ̈ܶܐ ܕܥܳܢ̈ܳܐ ܥܰܠ ܚܛܳܗܰܝ̈ܗܽܘܢ.</VERS>
      <VERS vnumber="20">ܡܶܢ ܒܢܰܝ̈ ܐܳܡܺܝܪ: ܚܰܢܳܢܺܝ: ܘܰܙܟܰܪܝܳܐ.</VERS>
      <VERS vnumber="21">ܡܶܢ ܒܢܰܝ̈ ܚܳܪܳܡ: ܡܥܰܣܝܳܐ: ܘܶܐܠܝܳܐ: ܘܰܫܡܰܥܝܳܐ: ܘܰܚܢܳܢܳܐܶܝܠ: ܘܥܽܘܙܺܝܳܐ.</VERS>
      <VERS vnumber="22">ܡܶܢ ܒܢܰܝ̈ ܦܶܫܚܽܘܪ ܐܶܠܝܳܢ: ܘܰܡܥܰܣܝܳܐ: ܘܺܐܝܫܡܰܥܐܶܝܠ: ܘܢܰܬܰܢܰܝܐܶܝܠ: ܘܝܽܘܙܳܒܳܪ: ܘܶܐܠܥܳܣܳܐ.</VERS>
      <VERS vnumber="23">ܡܶܢ ܠܶܘ̈ܳܝܶܐ: ܟܽܘܙܒܰܪ: ܘܫܰܡܠܺܝ: ܘܩܶܠܙܳܐ: ܘܩܶܛܠܳܐ: ܘܰܦܬܰܚܝܳܐ: ܘܺܝܗܽܘܕܳܐ: ܘܶܐܠܺܝܥܳܙܰܪ.</VERS>
      <VERS vnumber="24">ܡܶܢ ܡܫܰܡܫܳܢ̈ܶܐ: ܐܶܠܺܝܫܰܥ: ܘܡܶܢ ܬܰܖ̈ܥܶܐ: ܫܳܠܽܘܡ ܘܰܐܛܠܳܡ: ܘܰܐܘܕܺܝ.</VERS>
      <VERS vnumber="25">ܡܶܢ ܝܺܣܪܳܐܶܝܠ: ܡܶܢ ܒܢܰܝ̈ ܦܰܪܥܳܫ: ܐܶܪܰܡܝܳܐ: ܝܺܙܰܢܝܳܐ: ܡܠܰܟܝܳܐ: ܒܶܢܝܳܡܶܝܢ: ܠܰܥܙܺܝܪ: ܡܠܰܟܝܳܐ: ܒܢܳܝܳܐ.</VERS>
      <VERS vnumber="26">ܡܶܢ ܒܢܰܝ̈ ܥܺܝܠܰܡ: ܢܬܰܢܝܳܐ: ܙܟܰܪܝܳܐ: ܢܰܥܝܳܐܝܠ: ܥܰܒܕܺܝ: ܝܰܪܡܽܘܬ: ܐܶܠܺܝܗܽܘ.</VERS>
      <VERS vnumber="27">ܡܶܢ ܒܢܰܝ̈ ܙܺܝܬܳܝ̈ܶܐ: ܐܶܠܺܝܚܢܰܝ: ܐܶܠܺܝܫܳܒ: ܢܬܰܢܝܳܐ: ܝܰܪܡܽܘܬ: ܙܒܽܘܪ: ܥܽܘܙܺܝܳܐ.</VERS>
      <VERS vnumber="28">ܡܶܢ ܒܢܰܝ̈ ܒܰܒܺܝ: ܝܽܘܚܰܢܳܢ: ܚܰܢܰܢܝܳܐ: ܙܰܒܺܝ: ܥܰܬܠܺܝ.</VERS>
      <VERS vnumber="29">ܡܶܢ ܒܢܰܝ̈ ܒܰܟܺܝ: ܡܶܢ ܬܰܫܠܽܘܡ: ܡܰܠܽܘܟ݂: ܥܽܘܙܺܝܳܐ: ܘܝܽܘܫܳܒ: ܘܫܳܐܽܘܠ: ܘܝܰܪܡܽܘܬ.</VERS>
      <VERS vnumber="30">ܡܶܢ ܒܢܰܝ̈ ܫܽܘܠܛܳܢ: ܡܽܘܐܳܒ: ܓܕܰܠܝܳܐ: ܟܰܠܶܠ: ܒܢܳܝܳܐ: ܡܥܰܣܝܳܐ: ܡܬܰܢܝܳܐ: ܒܰܨܠܺܝܐܶܝܠ: ܘܰܒܢܰܘ̈ܗܝ.</VERS>
      <VERS vnumber="31">ܒܢܝ̈ ܡܢܰܫܶܐ: ܡܶܢ ܒܢܰܝ̈ ܚܳܪܳܡ: ܐܶܠܺܝܥܳܙܰܪ: ܡܠܰܟܝܳܐ: ܐܰܢܫܘܳܐ: ܫܡܰܥܝܳܐ: ܫܶܡܥܽܘܢ.</VERS>
      <VERS vnumber="32">ܒܶܢܝܳܡܶܝܢ: ܡܰܠܽܘܟ: ܫܡܰܝܳܐ.</VERS>
      <VERS vnumber="33">ܡܶܢ ܒܢܰܝ̈ ܚܰܫܽܘܡ: ܡܰܬܢܺܝ: ܡܰܬܺܝܬܳܐ ܙܳܟܰܪ: ܐܶܠܺܝܦܠܳܛ: ܘܟܰܪܡܺܝ: ܘܰܡܢܰܫܶܐ: ܘܫܰܡܥܺܝ.</VERS>
      <VERS vnumber="34">ܡܶܢ ܒܢܰܝ̈ ܒܰܟܺܝ: ܡܽܘܥܕܰܝ: ܥܰܡܪܰܡ: ܘܝܽܘܐܶܝܠ.</VERS>
      <VERS vnumber="35">ܘܰܒܢܳܝܳܐ ܒܰܪ ܟܽܠܺܝܗܽܘ.</VERS>
      <VERS vnumber="36">ܘܰܢܗܳܐܝܠ: ܡܰܪܡܽܘܬ: ܐܶܠܺܝܫܳܒ.</VERS>
      <VERS vnumber="37">ܡܬܰܢܝܳܐ: ܡܰܬܢܺܝ: ܥܽܘܬܺܝ.</VERS>
      <VERS vnumber="38">ܘܰܒܢܰܝ̈ ܒܢܰܘ̈ܗܝ: ܫܰܡܥܺܝ.</VERS>
      <VERS vnumber="39">ܘܰܫܠܰܡܝܳܐ: ܘܢܳܬܳܢ: ܘܥܰܙܰܪܝܳܐ.</VERS>
      <VERS vnumber="40">ܘܰܡܟܺܝܙܳܒ: ܘܫܺܝܫܰܝ: ܘܣܰܪܰܝ.</VERS>
      <VERS vnumber="41">ܘܥܰܪܕܳܐܶܝܠ: ܘܰܫܡܰܪܝܳܐ.</VERS>
      <VERS vnumber="42">ܘܫܳܠܽܘܡ: ܘܳܐܡܰܪܝܳܐ: ܘܝܰܘܣܶܦ.</VERS>
      <VERS vnumber="43">ܡܶܢ ܒܢܰܝ̈ ܢܳܒܽܘ: ܢܒܽܘܐܶܝܠ: ܘܡܰܬܺܝܬܳܐ: ܘܙܳܟܽܘܪ: ܘܰܙܒܺܝܢܳܐ: ܘܝܽܘܐܶܝܠ: ܘܰܒܢܳܝܳܐ.</VERS>
      <VERS vnumber="44">ܟܽܠܗܽܘܢ ܗܳܠܶܝܢ ܢܣܰܒܘ ܢܶܫ̈ܶܐ ܢܽܘܟܖ̈ܳܝܳܬܳܐ ܐܺܝܬ݂ ܕܶܝܢ ܡܶܢܗܽܘܢ ܐ̱ܢܳܫ̈ܳܐ ܕܰܐܘܠܶܕܘ ܒܢܰܝ̈ܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Nehemiah" bnumber="16" bsname="Neh">
    <CHAPTER cnumber="1">
      <VERS vnumber="1">ܦܶܬܓܳܡܰܝ̈ ܢܚܰܡܝܳܐ ܒܰܪ ܚܶܠܰܩܝܳܐ. ܘܰܗܘܳܐ ܒܺܝܪܰܚ ܟܳܢܽܘܢ: ܒܰܫܢܰܬ ܥܶܣܪܺܝܢ ܐܶܢܳܐ ܩܳܐܶܡ ܗ̱ܘܺܝ݀ܬ ܒܫܽܘܫܰܢ ܒܺܝܪܬܳܐ.</VERS>
      <VERS vnumber="2">ܘܶܐܬܳܐ ܚܰܢܰܢ ܚܰܕ݂ ܡܶܢ ܐܰܚܰܝ̈: ܗܽܘ ܘܓܰܒܖ̈ܶܐ ܝܽܗܘܕܳܝ̈ܶܐ. ܘܫܶܐܠܰܬ ܐܶܢܽܘܢ ܥܰܠ ܝܽܗܘ̈ܕܳܝܶܐ ܐܰܝܠܶܝܢ ܕܺܝܬܰܪܘ ܡܶܢ ܫܶܒܝܳܐ: ܘܳܐܦ ܥܰܠ ܐܽܘܪܺܫܠܶܡ ܡܕܺܝܢ̱ܬܳܐ.</VERS>
      <VERS vnumber="3">ܘܳܐܡܪܺܝܢ ܠܺܝ ܗܳܠܶܝܢ ܐ̱ܢܳܫ̈ܳܐ ܕܫܶܐܠܬ ܐܶܢܽܘܢ: ܗܳܢܽܘܢ ܐ̱ܢܳܫ̈ܳܐ ܐܰܝܠܶܝܢ ܕܰܦ̣ܠܰܛܘ ܡܶܢ ܫܶܒܝܳܐ: ܗܳܐ ܬܰܡܳܢ ܐܶܢܽܘܢ ܒܰܡܕܺܝܢ̱ܬܳܐ: ܒܒܺܝܫܬܳܐ ܪܰܒܬܳܐ ܫܪܶܝܢ: ܘܰܒܚܶܣܕܳܐ ܣܰܓܺܝܐܳܐ. ܘܗܳܐ ܫܽܘܪܳܗ̇ ܕܽܐܘܪܺܫܠܶܡ ܬܪܺܝܥ: ܘܬܰܖ̈ܥܶܝܗ̇ ܝܰܩܺܝܕ݂ܺܝܢ ܒܢܽܘܪܳܐ.</VERS>
      <VERS vnumber="4">ܗܳܝܕܶܝܢ ܟܰܕ݂ ܫܶܡܥܶ݀ܬ ܡ̈ܶܠܶܐ ܗܳܠܶܝܢ: ܝܳܬܶܒ ܗ̱ܘܺܝ݀ܬ ܘܒܳܟܶܐ. ܘܡܶܬܶܐܒܶܠ ܗ̱ܘܺ݀ܝܬ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܰܗܘܺܝ݀ܬ ܨܳܐܶܡ: ܘܰܡܨܰܠܶܐ ܩܕ݂ܳܡ ܐܰ‌ܠܳܗܳܐ ܕܰܫܡܰܝܳܐ.</VERS>
      <VERS vnumber="5">ܘܳܐܡܰܪ ܗ̱ܘܺܝ݀ܬ: ܒܳܥܶܐ ܐ̱ܢܳܐ ܡܶܢ ܩܕ݂ܳܡܝܟ: ܡܳܪܝܳܐ ܐܰ‌ܠܳܗܳܐ ܓܰܢ̱ܒܳܪܳܐ ܪܰܒܳܐ ܘܰܕ݂ܚܺܝܠܳܐ: ܢܳܛܰܪ ܫܪܳܪܳܐ ܘܛܰܝܒܽܘܬܳܐ ܠܖ̈ܳܚܡܰܘܗܝ: ܘܰܠܢܳܛܖ̈ܰܝ ܦܽܘܩܕܳܢܰܘ̈ܗܝ. </VERS>
      <VERS vnumber="6">ܢܶܗܘ̈ܝܳܢ ܡܶܟܺܝܠ ܥܰܝܢܰܝ̈ܟ ܦܬܺܝ̈ܚܳܢ: ܘܶܐܕ݂ܢܰܝ̈ܟ ܨܳܝ̈ܬܳܢ: ܠܡܶܫܡܰܥ ܨܠܽܘܬܳܐ: ܕܶܐܢܳܐ ܥܰܒܕܳܟ݂ ܡܨܰܠܶܐ ܩܕ݂ܳܡܰܝܟ: ܒܺܐܝܡܳܡܳܐ ܘܰܒܠܺܠܝܳܐ: ܥܰܠ ܒܢܰܝ̈ ܝܺܣܪܳܐܶܝܠ ܥܰܒܕܰܝ̈ܟ. ܘܶܐܢܳܐ ܡܰܘܕܶܐ ܐ̱ܢܳܐ ܥܰܠ ܚܛܳܗ̈ܶܐ ܕܰܒܢܰܝ̈ ܝܺܣܪܳܐܶܝܠ ܕܰܚܛܰܘ ܠܳܟ݂ ܘܶܐܢܳܐ ܘܒܶܝܬ݂ ܐܳܒܝ ܚܛܰܝܢܰܢ ܩܕ݂ܳܡܝܟ.</VERS>
      <VERS vnumber="7">ܘܠܳܐ ܢܛܰܪܢ ܦܽܘܩ̈ܕܳܢܶܐ ܘܢܳܡܽܘ̈ܣܶܐ ܕܦܰܩܶܕܬ ܠܡܽܘܫܶܐ ܥܰܒܕܳܟ݂.</VERS>
      <VERS vnumber="8">ܐܶܬܕܰܟ݂ܪ ܠܟܽܠ ܦܽܘܩ̈ܕܳܢܶܐ ܕܦܰܩܶܕܬ ܠܡܽܘܫܶܐ ܥܰܒܕܳܟ݂: ܘܶܐܡܰܪܬ ܠܶܗ: ܕܰܐܢ̱ܬܽܘܢ ܬܟܰܕܒܽܘܢ ܒܺܝ: ܘܶܐܢܳܐ ܐܶܒܰܕܰܪܟ݂ܽܘܢ ܒܶܝܬ݂ ܥܰܡ̈ܡܶܐ.</VERS>
      <VERS vnumber="9">ܘܬܶܗܦܟ݂ܽܘܢ ܠܘܳܬ݂ܝ. ܘܬܶܛܪܽܘܢ ܢܳܡܽܘܣܰܝ̈: ܘܬܶܥܒܕܽܘܢ ܐܶܢܽܘܢ. ܘܶܐܢ ܢܶܗܘܽܘܢ ܡܒܰܕܖ̈ܰܝܟܽܘܢ ܒܣܰܘ̈ܦܰܝ ܫܡܰܝܳܐ: ܡܶܢ ܬܰܡܳܢ ܐܶܩܰܪܶܒܟ݂ܽܘܢ ܘܰܐܝܬܶܝܟ݂ܽܘܢ ܠܰܐܬܪܳܐ ܕܰܓܒܶܝܬ݂ ܠܡܰܫܪܳܝܽܘ ܫܶܡܝ ܬܰܡܳܢ.</VERS>
      <VERS vnumber="10">ܘܗܶܢܽܘܢ ܥܰܒܕܰܝ̈ܟ ܘܥܰܡܳܟ݂ ܕܰܦܪܰܩܬ ܒܚܰܝܠܳܟ݂ ܪܰܒܳܐ: ܘܒܺܐܝܕ݂ܳܟ݂ ܬܰܩܺܝܦܬܳܐ.</VERS>
      <VERS vnumber="11">ܒܒܳܥܽܘ ܡܶܢ ܩܕ݂ܳܡܝܟ ܡܳܪܝܳܐ: ܬܶܗܘܶܐ ܐܶܕ݂ܢܳܟ݂ ܨܳܝܬܳܐ ܠܰܨܠܽܘܬܶܗ ܕܥܰܒܕܳܟ݂: ܘܠܰܨܠܽܘܬܳܐ ܕܰܐܝܠܶܝܢ ܕܨܳܒܶܝܢ ܠܡܶܕ݂ܚܰܠ ܠܰܫܡܳܟ݂: ܘܰܦܪܽܘܩܰܝܗܝ ܠܥܰܒܕܳܟ݂ ܝܰܘܡܳܢܳܐ. ܘܗܰܒܳܝܗܝ ܒܖ̈ܰܚܡܶܐ ܩܕ݂ܳܡ ܓܰܒܪܳܐ ܗܳܢܳܐ. </VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܢܳܐ ܗܘܺܝ݀ܬ ܫܳܩܝܳܐ ܠܡܰܠܟܳܐ. ܗܳܝܕܶܝܢ ܒܺܝܪܰܚ ܢܺܝܣܳܢ: ܒܰܫܢܰܬ ܥܶܣܪܺܝܢ ܠܰܐܪܛܰܚܫܶܫܬ ܡܰܠܟܳܐ: ܚܰܡܪܳܐ ܡܰܫܩܶܐ ܗ̱ܘܺܝ݀ܬ ܩܕ݂ܳܡ ܡܰܠܟܳܐ. ܘܫܶܩܠܶܬ ܚܰܡܪܳܐ ܘܝܶܗܒܶ݀ܬ ܠܡܰܠܟܳܐ: ܘܠܳܐ ܗܘܺܝ݀ܬ ܒܺܝܫ ܩܕ݂ܳܡܰܘܗܝ.</VERS>
      <VERS vnumber="2">ܘܶܐܡܰܪ ܠܺܝ ܡܰܠܟܳܐ: ܡܶܛܽܠ ܡܳܢܳܐ ܐܰܦܰܝ̈ܟ ܒܺܝ̈ܫܳܢ. ܘܰܐܢ̱ܬ ܠܳܐ ܗܘܰܝܬ ܟܪܺܝܗ. ܠܰܝܬ ܗܳܢܳܐ: ܐܶܠܳܐ ܐܶܢ ܒܺܝܫܽܘܬ ܠܶܒܳܐ. ܘܕܶܚ̣ܠܶܬ ܣܰܓܺܝ ܛܳܒ.</VERS>
      <VERS vnumber="3">ܘܶܐܡܪܶܬ݂ ܠܡܰܠܟܳܐ: ܡܰܠܟܳܐ: ܠܥܳܠܰܡ ܚܺܝܝ. ܡܶܛܽܠ ܡܳܢܳܐ ܠܳܐ ܢܶܒ̈ܐܫܳܢ ܐܰܦܰܝ̈: ܕܰܡܕܺܝܢ̱ܬܳܐ ܕܒܶܝܬ݂ ܡܰܠܟܽܘܬ ܐܰܒܳܗ̈ܰܝ ܚܰܪܒܳܐ. ܘܬܰܖ̈ܥܶܝܗ̇ ܡܰܘܩܕ݂ܺܝܢ ܒܢܽܘܪܳܐ.</VERS>
      <VERS vnumber="4">ܘܶܐܡܰܪ ܠܺܝ ܡܰܠܟܳܐ: ܡܶܛܽܠ ܡܳܢܳܐ ܒܥܰܝܬ: ܘܨܰܠܺܝܬ ܩܕ݂ܳܡ ܐܰ‌ܠܳܗܳܐ ܕܰܫܡܰܝܳܐ. </VERS>
      <VERS vnumber="5">ܘܶܐܡܪܶܬ݂ ܠܡܰܠܟܳܐ: ܐܶܢ ܥܰܠ ܡܰܠܟܳܐ: ܛܳܒ. ܘܶܐܢ ܫܳܦܰܪ ܐ̱ܢܳܐ ܥܰܒܕܳܟ݂ ܩܕ݂ܳܡܝܟ: ܬܫܰܕܪܰܢܝ ܠܰܝܗܽܘܕ݂ ܡܕܺܝܢ̱ܬܳܐ: ܠܒܶܝܬ݂ ܩܒܽܘܪܳܐ ܕܰܐܒܳܗܰܝ̈: ܘܶܐܒܢܶܝܗ̇.</VERS>
      <VERS vnumber="6">ܘܶܐܡܰܪ ܠܺܝ ܡܰܠܟܳܐ: ܫܳܛܝܳܐ: ܥܰܕ݂ ܐܶܡܰܬܝ ܐܳܙܶܠ ܘܳܐܬܶܐ. ܘܰܫܦܰܪ ܩܕ݂ܳܡ ܡܰܠܟܳܐ: ܘܫܰܕܪܰܢܝ. ܘܝܰܗܒ ܠܺܝ ܙܰܒܢܳܐ.</VERS>
      <VERS vnumber="7">ܘܶܐܡܪܶܬ݂ ܠܡܰܠܟܳܐ: ܐܶܢ ܥܰܠ ܡܰܠܟܳܐ ܫܰܦܺܝܪ: ܢܶܟ݂ܬܒܽܘܢ ܠܺܝ ܐܶܓܰܪܬܳܐ ܠܘܳܬ݂ ܫܰܠܺܝܛܳܐ ܕܒܰܥܒܰܪ ܢܰܗܪܳܐ: ܕܢܰܥܒܪܽܘܢܳܢܝ ܥܕܰܡܳܐ ܕܺܐܙܰܠ ܠܺܝܗܽܘܕ݂.</VERS>
      <VERS vnumber="8">ܘܶܐܓܰܪܬܳܐ ܠܘܳܬ݂ ܐܳܣܳܦ ܢܳܛܰܪ ܦܰܪܕܰܝܣܳܐ ܕܡܰܠܟܳܐ: ܘܢܶܬܶܠ ܠܺܝ ܩܰܝ̈ܣܶܐ ܠܡܶܥܒܰܕ݂ ܬܰܖ̈ܥܰܝ ܒܰܝܬܳܐ ܘܰܕ݂ܒܺܝܪܬܳܐ: ܘܫܽܘܖ̈ܶܝܗ̇ ܕܰܡܕܺܝܢ̱ܬܳܐ: ܘܰܠܒܰܝܬܳܐ ܕܥܳܐܶܠ ܐ̱ܢܳܐ ܠܶܗ: ܘܝܰܗܒ ܠܺܝ ܡܰܠܟܳܐ ܐܰܝܟ݂ ܐܺܝܕܶܗ ܕܰܐ‌ܠܳܗܳܐ ܕܰܐܛܐܒܰܬ݂ ܠܺܝ.</VERS>
      <VERS vnumber="9">ܘܶܐܬܺܝܬ ܠܘܳܬ݂ ܫܰܠܺܝܛܳܐ ܕܒܰܥܒܰܪ ܢܰܗܪܳܐ. ܘܝܶܗܒܶܬ ܠܶܗ ܐܶܓܰܪܬܳܐ ܕܡܰܠܟܳܐ. ܘܫܰܕܰܪ ܥܰܡܝ ܡܰܠܟܳܐ ܪܰܒ ܚܰܝܠܳܐ ܚܰܕ݂ ܕܦܰܖ̈ܳܫܶܐ.</VERS>
      <VERS vnumber="10">ܘܰܫ̣ܡܰܥ ܣܰܡܒܠܳܛ ܚܰܘܪܳܢܳܝܳܐ ܘܛܽܘܒܝܳܐ ܥܰܒܕܳܐ ܕܥܰܡܽܘܢܳܝ̈ܶܐ. ܘܶܐܬܒܰܐܫܰܬ݂ ܠܗܽܘܢ ܒܺܝܫܳܐܺܝܬ݂ ܥܰܠ ܕܶܐܬ݂ܳܐ ܒܰܪܢܳܫܳܐ ܠܡܶܒܥܳܐ ܛܳܒܬܳܐ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="11">ܘܶܐܬܺܝܬ ܠܽܐܘܪܺܫܠܶܡ: ܘܰܗܘܺܝܬ ܬܰܡܳܢ ܝܰܘ̈ܡܳܬ݂ܳܐ ܬܠܳܬܳܐ.</VERS>
      <VERS vnumber="12">ܘܩܳܡܶܬ ܒܠܺܠܝܳܐ ܐܶܢܳܐ ܘܓܰܒܖ̈ܶܐ ܗܳܢܽܘܢ. ܕܶܐܬܘ ܗ̱ܘܰܘ ܥܰܡܝ. ܘܠܳܐ ܚܰܘܺܝܬ ܠܐ̱ܢܳܫ ܒܡܶܕܶܡ ܕܰܐܪܡܺܝ ܐܰ‌ܠܳܗܳܐ ܒܠܶܒܝ ܠܡܶܥܒܰܕ݂ ܒܽܐܘܪܺܫܠܶܡ. ܘܰܒܥܺܝܪܳܐ ܠܰܝܬ ܗ̱ܘܳܐ ܥܰܡܝ: ܐܶܠܳܐ ܐܶܢ ܒܥܺܝܪܳܐ ܕܰܪܟ݂ܺܝܒ ܗܘܺܝ݀ܬ ܥܠܶܝܗ̇.</VERS>
      <VERS vnumber="13">ܘܢܶܦܩܶ݀ܬ ܥܰܠ ܬܰܪܥܳܐ ܕܢܰܚܠܳܐ ܒܠܺܠܝܳܐ: ܠܰܐܦܰܝ̈ ܥܺܝܢ ܬܶܠ̈ܠܺܝܢ: ܘܰܠܬܰܪܥܳܐ ܕܶܐܣܦܽܘܬ ܘܰܗܘܺܝ݀ܬ ܣܳܟܰܪ ܒܫܽܘܖ̈ܶܝܗ̇ ܕܽܐܘܪܺܫܠܶܡ ܕܡܶܬܬܰܪܥܺܝܢ ܗ̱ܘܰܘ. ܘܬܰܖ̈ܥܶܐ ܝܰܩܺܝܕ݂ܺܝܢ ܗ̱ܘܰܘ ܒܢܽܘܪܳܐ. </VERS>
      <VERS vnumber="14">ܘܥܶܒܕ݂ܶܬ ܥܰܠ ܬܰܪܥܳܐ ܕܢܰܚܠܳܐ ܘܠܰܐܓܡܳܐ ܕܡܰܠܟܳܐ. ܘܠܰܝܬ ܗ̱ܘܳܐ ܐܰܬܪܳܐ ܠܰܒܥܺܝܪܳܐ: ܠܡܶܥܒܰܪ ܬܰܡܳܢ.</VERS>
      <VERS vnumber="15">ܘܰܗܘܺܝ݀ܬ ܣܳܠܶܩ ܒܢܰܚܠܳܐ ܒܠܺܠܝܳܐ. ܘܰܗܘܺܝ݀ܬ ܣܳܟܰܪ ܒܠܺܠܝܳܐ ܘܳܐܬ݂ܶܐ ܘܥܶܠܶ݀ܬ ܒܰܬܪܰܥ ܢܰܚܠܳܐ ܘܗܶܦܟܶ݀ܬ.</VERS>
      <VERS vnumber="16">ܫܰܠܺܝܛܳܢ̈ܶܐ ܠܳܐ ܝܺܕܰܥܘ ܠܰܐܝܟܳܐ ܐܶܙܶܠ̱ܬ: ܘܡܳܢܳܐ ܥܳܒܶܕ݂ ܐ̱ܢܳܐ. ܘܰܠܝܽܗܘ̈ܕܳܝܶܐ: ܘܰܠܟܳܗ̈ܢܶܐ: ܘܰܠܫܰܠܺܝܛܳܢ̈ܶܐ: ܘܰܠܣܳܦܳܖ̈ܶܐ: ܘܰܠܫܰܪܟܳܐ ܕܥܳܒܕܰܝ̈: ܥܒܺܝܕܬܳܐ: ܥܕܰܡܳܐ ܠܶܗܫܳܐ ܠܳܐ ܚܰܘܺܝܬ.</VERS>
      <VERS vnumber="17">ܘܶܐܡܪܶܬ݂ ܠܗܽܘܢ: ܐܰܢ̱ܬܽܘܢ ܚܳܙܶܝܢ ܒܺܝܫܬܳܐ ܕܰܚܢܰܢ ܒܳܗ̇. ܕܗܳܐ ܐܽܘܪܺܫܠܶܡ ܚܰܪܒܳܐ. ܘܬܰܖ̈ܥܶܝܗ̇ ܝܰܩܺܝܕ݂ܺܝܢ ܒܢܽܘܪܳܐ. ܬܰܘ ܢܶܒܢܶܐ ܫܽܘܪܳܐ ܕܽܐܘܪܺܫܠܶܡ. ܘܠܳܐ ܢܶܗܘܶܐ ܡܶܟܺܝܠ ܚܶܣܕܳܐ.</VERS>
      <VERS vnumber="18">ܘܰܓܠܺܝ݀ܬ ܠܗܽܘܢ ܐܺܝܕ݂ܳܐ ܕܰܐ‌ܠܳܗܳܐ ܕܰܗܘܳܬ݂ ܥܰܡܝ ܠܛܳܒ: ܘܳܐܦ ܡܶܠܰܝ̈ ܡܰܠܟܳܐ ܕܶܐܬܐ̱ܡܰܪ ܠܺܝ: ܘܳܐܡܪܺܝܢ: ܩܳܝܡܺܝܢ ܚܢܰܢ: ܘܒܳܢܶܝܢ ܚܢܰܢ. ܘܰܐܥܫܶܢܘ ܐܺܝܕܰܝ̈ܗܽܘܢ ܠܡܶܥܒܰܕ݂ ܕܛܳܒ.</VERS>
      <VERS vnumber="19">ܘܰܫܡܰܥ ܣܰܡܒܠܳܛ ܚܽܘܪܳܢܳܝܳܐ: ܘܛܽܘܒܝܳܐ: ܓܰܒܖ̈ܶܐ ܥܰܡܽܘܢܳܝ̈ܶܐ: ܘܰܓܫܽܘܡ ܥܰܪܒܳܝܳܐ. ܘܰܓܚܶܟ݂ܘ ܥܠܰܝܢ ܘܡܰܝܶܩܘ ܒܰܢ. ܘܳܐܡܪܺܝܢ: ܡܳܢܳܐ ܗ̱ܝ ܡܶܠܬܳܐ ܗܳܕ݂ܶܐ ܕܥܳܒܕܺܝܢ ܐܢ̱ܬܽܘܢ. ܕܰܠܡܳܐ ܥܰܠ ܡܰܠܟܳܐ ܡܳܪܕܺܝܢ ܐܢ̱ܬܽܘܢ.</VERS>
      <VERS vnumber="20">ܘܰܐܬܺܝܒܶܬ ܐܶܢܽܘܢ ܦܶܬܓܳܡܳܐ: ܘܶܐܡܪܶܬ݂ ܠܗܽܘܢ: ܐܰܠܳܗܰܐ ܗ̱ܘ ܕܰܫܡܰܝܳܐ ܦܰܪܩܰܢ. ܘܰܚܢܰܢ ܥܳܒܕܺܝܢ ܘܩܳܝܡܺܝܢ ܘܒܳܢܶܝܢ. ܘܰܠܟ݂ܽܘܢ ܠܰܝܬ ܠܟ݂ܽܘܢ ܙܶܕ݂ܩܳܐ ܘܕܽܘܟܪܳܢܳܐ ܘܰܡܢܳܬܳܐ ܒܽܐܘܪܺܫܠܶܡ. </VERS>
    </CHAPTER>
    <CHAPTER cnumber="3">
      <VERS vnumber="1">ܘܩܳܡ ܐܶܠܺܝܫܳܒ ܟܽܘܡܪܳܐ ܪܰܒܳܐ: ܘܰܐܚܰܘ̈ܗܝ ܟܽܘܡܖ̈ܶܐ: ܘܰܒܢܰܘ̈ܗܝ: ܥܰܠ ܬܰܪܥܳܐ ܕܥܳܢ̈ܳܐ. ܘܰܐܩܺܝܡܘ ܬܰܖ̈ܥܰܘܗܝ: ܘܩܽܘܕ݂ܫܽܘ̈ܗܝ: ܘܰܥܕܰܡܳܐ ܠܡܰܓܕܰܠ ܡܳܐܐ. ܗܶܢܽܘܢ ܩܰܕܫܽܘܗܝ ܥܕܰܡܳܐ ܠܡܰܓܕܠܳܐ ܕܰܚܢܳܢܳܐܶܝܠ.</VERS>
      <VERS vnumber="2">ܘܰܥܕܰܡܳܐ ܠܰܬܚܽܘܡܳܐ ܕܐ̱ܢܳܫ̈ܳܐ ܕܺܐܝܪܺܝܚܽܘ: ܘܰܥܕܰܡܳܐ ܠܰܬܚܽܘܡܳܐ ܕܰܒܢܰܝ̈ ܙܰܟܽܘܪ: ܒܢܰܝ̈ ܐܰܡܪܺܝ.</VERS>
      <VERS vnumber="3">ܘܬܰܪܥܳܐ ܕܨܰܝܳܕ̈ܶܐ: ܒܢܰܐܗܝ ܒܢܰܝ̈ ܣܳܢܐܳܐ. ܘܗܶܢܽܘܢ ܐܰܬܩܢܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.</VERS>
      <VERS vnumber="4">ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܰܪܡܽܘܬ ܒܰܪ ܐܽܘܪܺܝܳܐ: ܒܰܪ ܐܳܩܽܘܨ. ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܰܫܠܶܡ ܒܰܪ ܟܢܳܝܳܐ: ܒܰܪ ܡܺܝܙܟܶܠ. ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܙܳܕܽܘܩ ܒܰܪ ܒܰܥܢܳܐ.</VERS>
      <VERS vnumber="5">ܘܰܥܕܰܡܳܐ ܠܰܬܚܽܘܡܳܐ ܬܰܩܶܦܘ ܬܩܽܘܥܳܝ̈ܶܐ ܘܫܰܠܺܝܛܳܢܰܝ̈ܗܽܘܢ. ܘܠܳܐ ܐܰܥܶܠܘ ܨܰܘܖ̈ܰܝܗܽܘܢ ܒܦܽܘܠܚܳܢܳܐ ܕܡܳܖ̈ܰܝܗܽܘܢ.</VERS>
      <VERS vnumber="6">ܘܬܰܪܥܳܐ ܕܰܬܪܶܝܢ ܬܰܩܶܦ ܝܽܘܝܳܕ݂ܳܥ ܒܰܪ ܦܨܰܚ: ܘܡܰܫܠܰܡ ܒܰܪ ܒܣܰܪܝܳܐ. ܘܗܶܢܽܘܢ ܐܰܬܩܢܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.</VERS>
      <VERS vnumber="7">ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܡܠܰܛܝܳܐ ܓܶܒܥܽܘܢܳܝܳܐ: ܘܢܶܪܽܘܢ ܡܰܪܬܳܝܳܐ. ܘܐ̱ܢܳܫ̈ܳܐ ܕܓܶܒܥܽܘܢ ܘܰܕ݂ܡܰܨܦܝܳܐ: ܥܒܰܕ݂ܘ ܟܽܘܪܣܝܳܐ ܠܫܰܠܺܝܛ ܥܒܰܪ ܢܰܗܪܳܐ.</VERS>
      <VERS vnumber="8">ܘܰܬܚܽܘܡܳܐ ܬܰܩܶܦ: ܥܙܳܐܶܝܠ ܒܰܪ ܚܰܕܳܝܳܐ ܒܰܪ ܨܪܰܦܝܳܐ. ܘܰܬܚܽܘܡܳܐ ܬܰܩܶܦ: ܚܰܢܰܢܝܳܐ ܒܰܪ ܩܪܰܚܝܳܐ. ܘܰܫܒܰܩܘ ܐܽܘܪܺܫܠܶܡ ܟܰܕ݂ ܫܽܘܪܳܗ̇ ܪܘܺܝܚ.</VERS>
      <VERS vnumber="9">ܘܰܬܚܽܘܡܳܐ ܬܰܩܶܦ: ܐܶܪܰܡܝܳܐ ܒܰܪ ܚܽܘܪ ܫܰܠܺܝܛܳܐ ܕܽܐܘܪܺܫܠܶܡ.</VERS>
      <VERS vnumber="10">ܘܰܬܚܽܘܡܳܐ ܬܰܩܶܦ: ܢܺܝܪܝܳܐ ܒܰܪ ܚܕܽܘܡܦܺܝ: ܘܪܰܒܳܐ ܕܒܰܝܬܶܗ ܘܰܬܚܽܘܡܳܐ ܬܰܩܶܦ: ܚܛܽܘܫ ܒܰܪ ܚܫܰܒܢܳܝܳܐ.</VERS>
      <VERS vnumber="11">ܘܰܡܫܽܘܚܬܳܐ ܕܬܰܪܬܶܝܢ ܬܰܩܶܦ ܡܠܰܟ݂ܝܳܐ ܒܰܪ ܚܳܪܳܡ: ܘܰܚܫܽܘܡ ܒܰܪ ܪܰܒܳܐ ܕܡܽܘܐܳܒ.</VERS>
      <VERS vnumber="12">ܘܡܰܓܕܠܳܐ ܕܶܐܫܬܚܰܪ ܘܰܥܕܰܡܳܐ ܠܰܬܚܽܘܡܳܐ ܬܰܩܶܦ ܫܳܠܽܘܡ ܒܰܪ ܚܛܽܘܫ ܫܰܠܺܝܛܳܐ ܕܽܐܘܪܺܫܠܶܡ: ܗܽܘ ܘܰܒܢܰܘ̈ܗܝ.</VERS>
      <VERS vnumber="13">ܘܬܰܪܥܳܐ ܕܰܦܩܰܥܬܳܐ ܬܰܩܶܦ: ܚܰܢܽܘܢ ܘܥܳܡܽܘܖ̈ܶܐ ܘܙܺܝܘܳܚ ܗܶܢܽܘܢ ܒܢܰܐܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ ܘܐܳܠܶܦ ܐܰܡܺܝܢ ܗܳܘܶܐ ܒܫܽܘܪܳܐ ܥܕܰܡܳܐ ܠܬܰܪܥܳܐ ܕܰܐܣܦܽܘܬ.</VERS>
      <VERS vnumber="14">ܘܬܰܪܥܳܐ ܕܰܐܣܦܽܘܬ ܬܰܩܶܦ ܡܠܰܟ݂ܝܳܐ ܒܰܪ ܪܳܟ݂ܳܒ: ܫܰܠܺܝܛܳܐ ܕܒܶܝܬ݂ ܟܰܪܡܳܐ: ܗܶܢܽܘܢ ܒܢܰܐܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ.</VERS>
      <VERS vnumber="15">ܘܬܰܪܥܳܐ ܕܥܰܝܢܳܐ ܬܰܩܶܦ ܫܳܠܽܘܡ ܒܰܪ ܟܽܠܚܳܙܶܐ ܫܰܠܺܝܛܳܐ ܕܡܰܨܦܝܳܐ. ܘܗܶܢܽܘܢ ܒܢܰܐܗܝ ܘܛܰܠܠܽܘܗܝ: ܘܰܐܩܺܝܡܘ ܬܰܖ̈ܥܰܘܗܝ ܘܣܽܘܟܖ̈ܰܘܗܝ ܘܡܽܘܟܠܰܘ̈ܗܝ. ܘܫܽܘܪܳܐ ܕܦܶܣܩܺܝܢ ܕܡܰܦܩܳܐ ܡܰܝ̈ܳܐ ܠܓܰܢܰܬ ܡܰܠܟܳܐ: ܘܰܥܕܰܡܳܐ ܠܡܰܣܰܩܬܳܐ ܕܢܳܚܬܳܐ ܡܶܢ ܩܪܺܝܬܶܗ ܕܕܰܘܺܝܕ</VERS>
      <VERS vnumber="16">ܒܳܬܪܶܗ ܬܰܩܶܦ ܢܚܰܡܝܳܐ ܒܰܪ ܥܰܙܒܽܘܩ ܫܰܠܺܝܛܳܐ ܕܒܶܝܬ݂ ܨܽܘܪ: ܥܕܰܡܳܐ ܠܰܫܒܺܝܠܳܐ ܕܩܰܒܪܶܗ ܕܕ݂ܰܘܺܝܕ݂: ܘܰܥܕܰܡܳܐ ܠܦܶܣܩܺܝܢ ܕܰܥܒܺܝܕ݂ܳܐ: ܘܰܥܕܰܡܳܐ ܠܒܶܝܬ݂ ܓܰܢ̱ܒܳܖ̈ܶܐ.</VERS>
      <VERS vnumber="17">ܒܳܬܪܶܗ ܥܫܶܢܘ ܠܶܘ̈ܳܝܶܐ: ܐܰܪܚܽܘܡ ܒܰܪ ܒܰܢܺܝ: ܥܕܰܡܳܐ ܠܰܬܚܽܘܡܳܐ ܕܰܚܫܰܒܝܳܐ ܫܰܠܺܝܛܳܐ ܕܰܩܥܺܝܠܳܐ.</VERS>
      <VERS vnumber="18">ܒܳܬܪܶܗ ܐܰܥܫܶܢܘ ܐܰܚܰܝ̈ܗܽܘܢ ܒܰܢܘܺܝ ܒܰܪ ܢܰܚܕܳܪ ܫܰܠܺܝܛܳܐ ܕܰܩܠܺܝܠܳܐ.</VERS>
      <VERS vnumber="19">ܘܥܰܫܶܢ ܥܕܰܡܳܐ ܠܰܬܚܽܘܡܳܐ ܕܥܳܙܳܪ: ܒܰܪ ܝܶܫܽܘܥ ܫܰܠܺܝܛܳܐ ܕܡܰܨܦܝܳܐ: ܡܫܽܘܚܬܳܐ ܕܬܰܪܬܶܝܢ ܡܶܢ ܠܽܘܩܒܰܠ ܡܣܰܩܬܳܐ ܕܳܐܙܳܠ̱ܐ ܠܩܰܡܨܽܘܥ.</VERS>
      <VERS vnumber="20">ܡܶܢ ܒܳܬܪܶܗ ܐܶܚܰܕ݂ ܘܥܰܫܶܢ ܒܳܪܽܘܟ ܒܰܪ ܙܰܟܺܝ: ܡܫܽܘܚܬܳܐ ܕܬܰܪܬܶܝܢ: ܥܕܰܡܳܐ ܠܩܰܡܨܽܘܥ: ܘܰܥܕܰܡܳܐ ܠܬܰܪܥܳܐ ܕܒܶܝܬ݂ ܐܶܠܺܝܫܰܥ ܟܳܗܢܳܐ ܪܰܒܳܐ.</VERS>
      <VERS vnumber="21">ܒܳܬܪܶܗ ܥܰܫܶܢ ܡܳܪܡܽܘܬ: ܒܰܪ ܐܽܘܪܺܝܳܐ: ܒܰܪ ܐܰܡܽܘܟ݂: ܡܫܘܚܬܳܐ ܕܬܰܪܬܶܝܢ: ܡܶܢ ܬܰܪܥܳܐ ܕܒܶܝܬ݂ ܐܶܠܺܝܫܰܥ: ܘܰܥܕܰܡܳܐ ܠܣܰܘܦܳܐ ܕܒܶܝܬ݂ ܐܶܠܺܝܫܰܥ.</VERS>
      <VERS vnumber="22">ܒܳܬܪܶܗ ܥܫܶܢܘ ܟܳܗ̈ܢܶܐ ܐ̱ܢܳܫ̈ܳܐ ܕܰܦܩܰܥܬܳܐ.</VERS>
      <VERS vnumber="23">ܒܳܬܪܶܗ ܐܰܥܫܶܢ ܒܶܢܝܳܡܶܝܢ: ܘܝܶܫܽܘܥ ܪܰܒܳܐ ܕܒܰܝܬܶܗ. ܒܳܬܪܶܗ ܐܰܥܫܶܢ ܥܽܘܙܺܝܳܐ: ܒܰܪ ܡܥܰܣܝܳܐ: ܒܰܪ ܥܢܰܢܝܳܐ ܒܶܣܬܰܪ ܒܰܝܬܶܗ.</VERS>
      <VERS vnumber="24">ܒܳܬܪܶܗ ܐܰܥܫܶܢ ܒܰܢܘܺܝ ܒܰܪ ܢܰܚܕܳܪ: ܡܫܽܘܚܬܳܐ ܕܬܰܪܬܶܝܢ: ܡܶܢ ܒܶܝܬ݂ ܥܰܙܰܪܝܳܐ: ܥܕܰܡܳܐ ܠܩܰܡܨܽܘܥ: ܘܰܥܕܰܡܳܐ ܠܰܦܢܺܝܬܳܐ.</VERS>
      <VERS vnumber="25">ܕܦܳܠܳܠ ܒܰܪ ܐܰܙܺܝ ܡܶܢ ܠܽܘܩܒܰܠ ܩܰܡܨܽܘܥ: ܘܰܥܕܰܡܳܐ ܠܡܰܓܕܠܳܐ ܕܰܦܩܰܥܬܳܐ ܕܢܳܦܶܩ ܡܶܢ ܒܶܝܬ݂ ܡܰܠܟܳܐ ܥܶܠܳܝܳܐ: ܘܰܥܕܰܡܳܐ ܠܕ݂ܳܪܬܳܐ ܕܒܶܝܬ݂ ܐܰܣܺܝܖ̈ܶܐ. ܒܳܬܪܶܗ ܦܳܪܝܳܐ ܒܰܪ ܦܳܪܫܳܥ.</VERS>
      <VERS vnumber="26">ܘܰܢܬܰܢܳܝ̈ܶܐ ܕܰܗܘܰܘ ܝܳܬܒܺܝܢ ܒܦܳܥܳܠ: ܥܕܰܡܳܐ ܠܬܰܪܥܳܐ ܕܡܰܝ̈ܳܐ: ܠܡܰܕ݂ܢܚܳܐ: ܘܡܰܓܕܠܳܐ ܕܡܰܦܩܳܢܳܐ.</VERS>
      <VERS vnumber="27">ܒܳܬܪܶܗ ܥܰܫܶܢܘ ܬܩܽܘܥܳܝ̈ܶܐ: ܡܫܽܘܚܬܳܐ ܕܬܰܪܬܶܝܢ ܡܶܢ ܠܽܘܩܒܰܠ ܡܰܓܕܠܳܐ ܪܰܒܳܐ ܕܡܰܦܩܳܢܳܐ: ܘܰܥܕܰܡܳܐ ܠܫܽܘܪܳܐ ܥܰܫܺܝܢܳܐ.</VERS>
      <VERS vnumber="28">ܡܶܢ ܡܰܥܠܳܢܳܐ ܕܬܰܪܥܳܐ ܕܖ̈ܰܟܫܳܐ: ܐܰܥܫܶܢܘ ܟܳܗ̈ܢܶܐ ܐ̱ܢܳܫ ܠܽܘܩܒܰܠ ܒܰܝܬܶܗ.</VERS>
      <VERS vnumber="29">ܒܳܬܰܪܗܽܘܢ ܐܰܥܫܶܢ ܨܳܕ݂ܽܘܩ ܒܰܪ ܐܳܡܺܝܪ ܠܽܘܩܒܰܠ ܒܰܝܬܶܗ ܒܳܬܪܶܗ ܐܰܥܫܶܢ ܫܡܰܥܝܳܐ ܒܰܪ ܫܟܰܢܝܳܐ ܢܳܛܰܪ ܬܰܪܥܳܐ ܡܰܕ݂ܢܚܳܝܳܐ.</VERS>
      <VERS vnumber="30">ܒܳܬܪܶܗ ܐܰܥܫܶܢ ܚܰܢܰܢܝܳܐ ܒܰܪ ܫܠܰܡܝܳܐ: ܘܚܰܢܽܘܢ ܒܰܪ ܨܳܠܳܦ ܫܬܺܝܬܳܝܳܐ: ܡܫܽܘܚܬܳܐ ܕܬܰܪܬܶܝܢ ܒܳܬܪܶܗ ܐܰܥܫܶܢ ܡܰܫܠܽܘܡ ܒܰܪ ܒܪܰܟ݂ܝܳܐ: ܠܽܘܩܒܰܠ ܒܰܝܬܶܗ. ܒܳܬܪܶܗ ܐܰܥܫܶܢ ܒܰܢܽܘܢ ܒܰܪ ܢܰܚܕܳܪ: ܡܫܽܘܚܬܳܐ ܕܬܰܪܬܶܝܢ.</VERS>
      <VERS vnumber="31">ܒܳܬܪܶܗ ܐܰܥܫܶܢ ܡܠܰܟ݂ܝܳܐ ܒܰܪ ܨܦܰܢܝܳܐ: ܥܕܰܡܳܐ ܠܒܶܝܬ݂ ܢܰܬܢܳܝ̈ܶܐ ܘܖ̈ܶܓܠܳܝܶܐ.</VERS>
      <VERS vnumber="32">ܠܽܘܩܒܰܠ ܬܰܪܥܳܐ ܕܡܰܦܩܳܢܳܐ: ܘܰܥܕܰܡܳܐ ܠܡܰܣܩܳܢܳܐ: ܕܰܦܢܺܝܬܳܐ ܕܡܰܣܰܩܬܳܐ ܕܦܳܢܝܳܐ ܠܬܰܪܥܳܐ ܕܥܳܢ̈ܳܐ: ܥܫܶܢܘ ܨܰܖ̈ܦܳܝܶܐ ܘܖ̈ܶܟܠܳܝܶܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܟܰܕ݂ ܫ̣ܡܰܥ ܣܰܡܒܠܳܛ ܕܒܳܥܶܝܢܢ ܫܽܘܪܳܐ: ܟܶܪܝܰܬ݂ ܠܶܗ: ܘܰܣܓܺܝ ܪܽܘܓܙܶܗ. ܘܡܰܝܶܩ ܥܠܰܝܗܽܘܢ ܥܰܠ ܝܽܗܘܕܳܝ̈ܶܐ.</VERS>
      <VERS vnumber="2">ܘܶܐܡܰܪ ܠܰܐܚܰܘ̈ܗܝ ܘܰܠܚܰܝܠܳܐ ܕܫܳܡܖ̈ܳܝܶܐ: ܡܳܢܳܐ ܥܳܒܕܺܝܢ ܝܽܗ̱ܘܕܳܝ̈ܶܐ: ܘܡܶܫܬܰܒܗܪܺܝܢ. ܫܒܽܘܩܘ ܠܗܽܘܢ ܡܕܰܒܚܺܝܢ ܘܳܐܟܠܺܝܢ: ܒܝܰܘܡܳܐ ܕܰܐܩܺܝܡܘ ܟܺܐܦ̈ܶܐ ܗܳܠܶܝܢ: ܡܶܢ ܩܶܩܠܬܳܐ ܕܥܰܦܪܳܐ: ܘܝܰܩܺܝ̈ܕ݂ܳܢ ܐܶܢܶܝܢ.</VERS>
      <VERS vnumber="3">ܘܛܽܘܒܝܳܐ ܥܰܡܽܘܢܳܝܳܐ ܩܳܐܶܡ ܗ̱ܘܳܐ ܠܘܳܬܶܗ: ܘܳܐܡܰܪ: ܟܡܳܐ ܕܗܶܢܽܘܢ ܒܳܥܶܝܢ: ܝܳܕܰܥ ܐ̱ܢܳܐ ܕܣܳܠܶܩ ܬܰܥܠܳܐ: ܘܥܳܩܰܪ ܟܺܐܦ̈ܶܐ ܕܫܽܘܖ̈ܰܝܗܽܘܢ.</VERS>
      <VERS vnumber="4">ܫܡܰܥ ܐܰ‌ܠܳܗܳܐ ܡܶܛܽܠ ܕܰܗܘܰܝܢ ܓܽܘܚܟܳܐ. ܘܰܐܗܦܶܟ݂ ܨܰܥܪܗܽܘܢ ܒܪܺܝܫܗܽܘܢ ܘܗܰܒ ܐܶܢܽܘܢ ܠܒܶܙܬܳܐ ܒܰܐܪܥܳܐ ܕܰܫܒܺܝܬܗܽܘܢ.</VERS>
      <VERS vnumber="5">ܠܳܐ ܬܶܫܒܽܘܩ ܚܰܘ̈ܒܰܝܗܽܘܢ. ܘܰܚܛܳܗܰܝ̈ܗܽܘܢ ܩܕ݂ܳܡܝܟ ܠܳܐ ܢܶܬܥܛܽܘܢ. ܡܶܛܽܠ ܕܰܪܓܶܙܘ ܠܽܘܩܒܰܠ ܒܶܢܝܳܢܳܐ ܕܒܳܥܶܝܢܰܢ. </VERS>
      <VERS vnumber="6">ܘܰܚܢܰܢ ܢܶܒܢܶܝܘܗܝ ܠܫܽܘܪܳܐ. ܘܰܒܢܰܐܗܝ ܘܰܓܡܰܪ ܫܽܘܪܳܐ ܥܕܰܡܳܐ ܠܦܶܠܓܶܗ. ܗܳܝܕܶܝܢ ܐܶܬܦܬܰܚ ܦܽܘܡܶܗ ܕܟܽܠܶܗ ܥܰܡܳܐ: ܠܡܶܥܒܰܕ݂.</VERS>
      <VERS vnumber="7">ܗܳܝܕܶܝܢ ܟܰܕ݂ ܫ̣ܡܰܥ ܣܰܡܒܠܳܛ: ܘܛܽܘܒܝܳܐ: ܘܥܰܖ̈ܒܳܝܶܐ: ܘܥܰܡܽܘܢܳܝ̈ܶܐ: ܘܰܐܫܕܽܘܕܳܝ̈ܶܐ: ܕܶܐܬܺܝܗܶܒ ܙܰܒܢܳܐ ܠܫܽܘܪܳܐ ܕܽܐܘܪܺܫܠܶܡ ܠܡܶܬܒܢܳܝܽܘ: ܘܫܰܖ̈ܺܝ ܬܽܘܖ̈ܥܳܬܳܐ ܠܡܶܣܬܰܟܳܪܽܘ: ܟܶܪܝܰܬ݂ ܠܗܽܘܢ ܛܳܒ.</VERS>
      <VERS vnumber="8">ܘܶܐܬܚܰܫܰܒܘ ܟܽܠܗܽܘܢ ܐܰܟ݂ܚܕܳܐ: ܠܡܶܐܬܳܐ ܠܡܶܬܟܰܬܳܫܽܘ ܒܽܐܘܪܺܫܠܶܡ: ܘܰܠܡܶܥܒܰܕ݂ ܠܗܽܘܢ ܬܽܘܩܠܬܳܐ.</VERS>
      <VERS vnumber="9">ܘܨܰܠܺܝ ܩܕ݂ܳܡ ܐܰܠܳܗܰܢ ܕܰܢܩܺܝܡ ܥܠܰܝܢ ܢܳܛܽܘܖ̈ܶܐ ܒܺܐܝܡܳܡܳܐ ܘܰܒܠܺܠܝܳܐ ܡܶܢ ܩܕ݂ܳܡܝܗܽܘܢ.</VERS>
      <VERS vnumber="10">ܘܳܐܡܪܺܝܢ ܝܽܗ̱ܘܕܳܝ̈ܶܐ: ܒܨܰܪ ܠܶܗ ܚܰܝܠܰܢ ܡܶܢ ܩܽܘܦܳܝ̈ܶܐ ܘܥܰܦܪܳܐ ܣܰܓܺܝ ܛܳܒ. ܘܰܚܢܰܢ ܠܳܐ ܡܶܫܟܚܺܝܢܰܢ ܠܡܶܒܢܳܐ ܒܫܽܘܪܳܐ.</VERS>
      <VERS vnumber="11">ܘܳܐܡܪܺܝܢ ܣܳܢ̈ܐܰܝܢ: ܕܠܳܐ ܢܶܕܥܽܘܢ: ܘܠܳܐ ܢܶܚܙܽܘܢ: ܥܕܰܡܳܐ ܕܢܶܦܶܠ ܥܠܰܝܗܽܘܢ ܘܰܢܩܰܛܶܠ ܐܶܢܽܘܢ: ܘܰܢܒܰܛܶܠ ܥܒܳܕ݂ܗܽܘܢ.</VERS>
      <VERS vnumber="12">ܘܶܐܬܰܘ ܝܽܗ̱ܘܕܳܝ̈ܶܐ ܕܝܳܬܒܺܝܢ ܠܘܳܬ݂ܗܽܘܢ: ܘܳܐܡܪܺܝܢ ܠܗܽܘܢ: ܗܳܐ ܡܶܟܺܝܠ ܥܣܰܪ ܙܰܒ̈ܢܺܝܢ ܐܶܬܰܘ ܠܡܶܬܟܰܬܳܫܽܘ ܥܰܡܟ݂ܽܘܢ: ܡܶܢ ܟܽܠܗܽܘܢ ܐܰܬܖ̈ܰܘܳܬܳܐ ܐܰܝܠܶܝܢ ܕܰܫܪܶܝܢ ܗ̱ܘܰܘ ܒܗܽܘܢ.</VERS>
      <VERS vnumber="13">ܘܶܐܬܰܘ ܘܩ̣ܳܡܘ ܡܶܢ ܒܶܣܬܰܪ ܫܽܘܪܳܐ: ܠܡܶܬܟܰܬܳܫܽܘ ܒܓܺܐܖ̈ܰܝܗܽܘܢ. ܘܦܰܠܓܽܘܗܝ ܠܚܰܝܠܳܐ ܠܛܽܘܗ̈ܡܶܐ ܥܰܡ ܣܰܝܦܰܝ̈ܗܽܘܢ: ܘܖ̈ܽܘܡܚܶܐ ܘܩܶܫ̈ܬܳܬܳܐ.</VERS>
      <VERS vnumber="14">ܘܕܶܚܠܶܬ ܘܩܳܡܶ݀ܬ ܘܶܐܡܪܶܬ݂ ܠܪܰܘܖ̈ܒܳܢܶܐ ܘܰܠܫܰܠܺܝܛܳܢ̈ܶܐ: ܘܰܠܫܰܪܟܳܐ ܕܥܰܡܳܐ: ܠܳܐ ܬܶܕ݂ܚܠܽܘܢ ܡܶܢ ܩܕ݂ܳܡܰܝܗܽܘܢ. ܠܡܳܪܝܳܐ ܪܰܒܳܐ ܘܰܕ݂ܚܺܝܠܳܐ ܐܶܬܕܰܟ݂ܪܘ ܘܶܐܬܟܰܬܰܫܘ ܥܰܠ ܐܰܦܰܝ̈ ܐܰܚܰܝ̈ܟܽܘܢ: ܘܥܰܠ ܐܰܦܰܝ̈ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ: ܐܳܦ ܡܶܛܽܠ ܢܶܫܰܝ̈ܟܽܘܢ ܘܒܳܬܰܝ̈ܟܽܘܢ.</VERS>
      <VERS vnumber="15">ܗܳܝܕܶܝܢ ܟܰܕ݂ ܫ̣ܡܰܥܘ ܒܥܶܠܕܒܳܒܰܝ̈ܢ ܕܶܐܬܝܰܕ݂ܥܰܬ݂ ܠܰܢ ܡܶܠܬܳܐ: ܘܒܰܛܶܠ ܡܳܪܝܳܐ ܡܽܘܠܟܳܢܰܝ̈ܗܽܘܢ: ܐܶܬܗܦܶܟ݂ܢ ܟܽܠܢ ܘܰܣܠܶܩܢ ܠܫܽܘܪܳܐ. ܘܥܳܒܕܺܝܢ ܗܘܰܝܢ ܟܽܠܰܢ ܓܒܰܪ ܒܰܥܒܳܕܶܗ.</VERS>
      <VERS vnumber="16">ܘܦܶܠܓܳܐ ܕܰܥܠܰܝ̈ܡܶܐ ܡܶܢ ܝܰܘܡܳܐ ܗܰܘ ܘܰܠܗܰܠ: ܦܶܠܓܗܽܘܢ ܕܥܰܡܳܐ ܥܳܒܕܺܝܢ ܥܳܒܕ݂ܳܐ. ܘܦܶܠܓܗܽܘܢ ܐܰܚܺܝܕ݂ܺܝܢ ܖ̈ܽܘܡܚܶܐ: ܘܣܰܟܖ̈ܶܐ: ܘܩܶܫ̈ܬܳܬܳܐ: ܘܫܶܖ̈ܝܳܢܶܐ. ܘܰܡܫܰܡ̈ܫܳܢܶܐ ܩܳܝܡܺܝܢ ܒܶܣܬܰܪ ܝܽܗ̄ܘܕܳܝ̈ܶܐ: ܘܒܳܢܶܝܢ ܫܽܘܖ̈ܶܐ.</VERS>
      <VERS vnumber="17">ܘܕܰܫܩܺܝܠܺܝܢ: ܒܩܽܘ̈ܦܶܐ ܫܩܺܝܠܺܝܢ: ܒܰܚܕܳܐ ܐܺܝܕܶܗ ܥܳܒܶܕ݂ ܥܒܳܕ݂ܳܐ. ܘܒܰܚܕܳܐ ܐܺܝܕܶܗ ܫܩܺܝܠ ܙܰܝܢܳܐ.</VERS>
      <VERS vnumber="18">ܘܰܐܖ̈ܕܺܟܠܶܐ: ܐܰܣܺܝܪ ܣܰܝܦܶܗ: ܘܩܳܐܶܡ ܘܒܳܢܶܐ. ܘܰܕ݂ܩܳܪܶܐ ܒܩܰܪܢܳܐ ܩܳܐܶܡ ܒܶܣܬܪܶܗ.</VERS>
      <VERS vnumber="19">ܘܶܐܡܪܶܬ ܠܪܰܘܖ̈ܒܳܢܶܐ ܘܰܠܫܰܠܺܝܛܳܢ̈ܶܐ: ܘܰܠܫܰܪܟܳܐ ܕܥܰܡܳܐ: ܥܒܺܝܕܬܳܐ: ܣܰܓܺܝܐܳܐ ܘܰܪܘܺܝܚܳܐ. ܘܰܚܢܰܢ ܦܪܺܝܫܺܝܢܰܢ ܘܩܳܝܡܺܝܢܰܢ ܥܰܠ ܫܽܘܪܳܐ: ܘܦܰܪܺܝܩܺܝܢܰܢ ܓܒܰܪ ܡܶܢ ܐܰܚܽܘܗܝ.</VERS>
      <VERS vnumber="20">ܒܕܽܘܟܬܳܐ ܕܶܝܢ ܕܫܳܡܥܺܝܢ ܐܢ̱ܬܽܘܢ ܩܳܠܳܐ ܕܩܰܪܢܳܐ: ܠܬܰܡܳܢ ܬܶܬܩܰܪܒܽܘܢ ܠܘܳܬܰܢ ܘܰܐܠܳܗܰܢ ܢܶܬܟܰܬܰܫ ܥܰܠ ܐܰܦܰܝ̈ܢ.</VERS>
      <VERS vnumber="21">ܘܰܚܢܰܢ ܢܶܗܘܶܐ ܥܳܒܕܺܝܢ ܒܰܥܒܳܕܰܢ. ܘܦܶܠܓܰܢ ܢܶܗܘܽܘܢ ܐܰܚܺܝܕ݂ܺܝܢ ܖ̈ܽܘܡܚܶܐ: ܡܶܢ ܡܰܣ̈ܩܰܝ ܫܰܦܪܳܐ: ܥܕܰܡܳܐ ܕܢܳܦܩܺܝܢ ܟܰܘ̈ܟܒܶܐ.</VERS>
      <VERS vnumber="22">ܐܳܦ ܒܶܗ ܒܙܰܒܢܳܐ ܗܰܘ: ܐܶܡܪܶܬ ܠܥܰܡܳܐ: ܕܓܰܒܪܳܐ ܘܛܰܠܝܶܗ ܢܶܗܘܽܘܢ ܒܳܝܬܺܝܢ ܒܓ݂ܰܘ ܫܽܘ̈ܩܶܐ ܕܽܐܘܪܺܫܠܶܡ ܘܢܶܗܘܽܘܢ ܢܳܛܪܺܝܢ ܠܶܗ ܒܠܺܠܝܳܐ ܘܒܺܐܝܡܳܡܳܐ. ܘܢܶܗܘܽܘܢ ܥܳܒܕܺܝܢ ܥܒ̈ܳܕܶܐ.</VERS>
      <VERS vnumber="23">ܘܶܐܢܳܐ ܘܰܐܚܰܝ̈ ܘܛܰܠܝܰܝ̈ ܘܐ̱ܢܳܫ̈ܳܐ ܢܳܛܽܘܖ̈ܶܐ ܕܒܰܝܬܝ: ܠܳܐ ܫܳܠܚܺܝܢܰܢ ܢܰܚ̈ܬܰܝܢ ܝܰܪܚܳܐ ܕܝܰܘ̈ܡܳܬ݂ܳܐ. ܐ̱ܢܳܫ ܕܡܳܛܶܐ ܠܶܗ. </VERS>
    </CHAPTER>
    <CHAPTER cnumber="5">
      <VERS vnumber="1">ܘܗܳܝܕܶܝܢ ܐܰܝܠܶܠܘ ܥܰܡܳܐ ܘܢܶܫܰܝ̈ܗܽܘܢ ܝܺܠܰܠܬܳܐ ܪܰܒܬܳܐ: ܥܰܠ ܐܰܚܰܝ̈ܗܽܘܢ ܝܽܗ̱ܘܕܳܝ̈ܶܐ.</VERS>
      <VERS vnumber="2">ܘܺܐܝܬ݂ ܕܳܐܡܪܺܝܢ: ܒܢܰܝ̈ܢ ܘܰܒ̈ܢܳܬܰܢ ܘܰܐܚܰܝ̈ܢ: ܣܰܓܺܝܐܺܝܢ ܢܶܣܰܒ ܥܒܽܘܪܳܐ: ܘܢܶܐܟ݂ܽܘܠ ܘܢܺܚܶܐ.</VERS>
      <VERS vnumber="3">ܘܺܐܝܬ݂ ܕܳܐܡܪܺܝܢ: ܚܰܩ̈ܠܳܬܰܢ ܘܒܳܬܰܝ̈ܢ ܘܟܰܖ̈ܡܰܝܢ ܡܙܰܒܢܺܝܢܰܢ ܘܢܳܣܒܺܝܢܰܢ ܥܒܽܘܪܳܐ ܒܟܰܦܢܳܐ: ܘܚܳܐܶܝܢܰܢ.</VERS>
      <VERS vnumber="4">ܘܺܐܝܬ݂ ܕܳܐܡܪܺܝܢ ܢܺܐܙܰܦ ܟܶܣܦܳܐ ܡܶܢ ܡܰܕܰܐܬܳܐ ܕܡܰܠܟܳܐ. ܘܢܶܦܠܽܘܚ ܚܰܩ̈ܠܳܬܰܢ ܘܟܰܖ̈ܡܰܝܢ: ܘܢܺܚܶܐ.</VERS>
      <VERS vnumber="5">ܘܺܐܝܬ݂ ܕܳܐܡܪܺܝܢ: ܡܶܟܺܝܠ ܐܰܝܟ݂ ܒܶܣܪܳܐ ܕܰܐܚܰܝ̈ܢ: ܗܳܟܰܢܳܐ ܐܳܦ ܒܶܣܪܰܢ. ܘܰܐܝܟ݂ ܒܢܰܝ̈ܗܽܘܢ: ܗܳܟܰܢܳܐ ܐܳܦ ܒܢܰܝ̈ܢ ܗܳܐ ܡܶܟܺܝܠ ܟܳܒܫܺܝܢ ܚܢܰܢ ܒܢܰܝ̈ܢ ܘܰܒ̈ܢܳܬܰܢ ܠܥܰܒ̈ܕܺܝܢ. ܘܺܐܝܬ݂ ܡܶܢ ܒ̈ܢܳܬܰܢ ܕܡܶܬܟܰܒ̈ܫܳܢ ܠܰܐܡ̈ܗܳܬܳܐ. ܘܠܳܐ ܡܪܺܝܡܺܝܢ ܩܕ݂ܳܡ ܐܰ‌ܠܳܗܳܐ ܐܺܝ̈ܕܰܝܗܽܘܢ. ܘܚܰܩ̈ܠܳܬܰܢ ܘܟܰܖ̈ܡܰܝܢ ܘܢܶܟ݂ܣܰܝ̈ܢ ܡܶܬܝܰܗܒܺܝܢ ܠܰܐ̱ܚܖ̈ܳܢܶܐ.</VERS>
      <VERS vnumber="6">ܘܟܶܪܝܰܬ݂ ܠܺܝ ܛܳܒ ܟܰܕ݂ ܫܶܡܥܶ݀ܬ ܝܺܠܰܠܬܗܽܘܢ ܘܡ̈ܶܠܶܐ ܗܳܠܶܝܢ.</VERS>
      <VERS vnumber="7">ܘܶܐܬܬܒܰܪ ܠܶܒܝ ܒܓ݂ܰܘܝ. ܘܰܐܓܪܶܬ ܪܽܘܚܝ: ܘܡܰܠܠܶܬ ܥܰܡ ܩܰܫܺܝ̈ܫܶܐ ܘܥܰܡ ܪܰܘܖ̈ܒܳܢܶܐ.</VERS>
      <VERS vnumber="8">ܘܶܐܡܪܶܬ݂ ܠܗܽܘܢ: ܕܰܚܢܰܢ ܩܢܰܝܢܰܢ ܠܰܐܚܰܝ̈ܢ ܝܽܗ̱ܘܕܳܝ̈ܶܐ: ܕܡܶܙܕܰܒܢܺܝܢ ܠܥܰܡ̈ܡܶܐ: ܗܶܢܽܘܢ ܘܰܒܢܰܝ̈ܗܽܘܢ ܓܰܒܪܳܐ ܠܰܐܚܽܘܗܝ ܫܳܩܠܺܝܢ ܐܢ̱ܬܽܘܢ ܡܶܛܽܠ ܗܳܢܳܐ ܝܶܗܒܶ݀ܬ ܥܠܰܝܗܽܘܢ ܩܳܠܳܐ. ܘܶܐܡܪܶܬ݂ ܠܗܽܘܢ: ܐܳܦ ܐܰܢ̱ܬܽܘܢ ܬܙܰܒܢܽܘܢ ܠܰܐܚܰܝ̈ܟܽܘܢ ܘܰܫܬܶܩܘ: ܘܠܳܐ ܝܰܗܒܘ ܠܺܝ ܦܶܬܓܳܡ.</VERS>
      <VERS vnumber="9">ܘܶܐܡܪܶܬ݂ ܠܗܽܘܢ: ܠܳܐ ܫܰܦܺܝܪ ܦܶܬܓܳܡܳܐ ܕܰܐܢ̱ܬܽܘܢ ܥܳܒܕܺܝܢ. ܡܶܟܺܝܠ ܒܕܶܚܠܬܳܐ ܕܰܐܠܳܗܰܢ ܠܳܐ ܡܗܰܠܟ݂ܺܝܢ ܐܢ̱ܬܽܘܢ. ܡܶܛܽܠ ܕܥܳܒܕܺܝܢ ܐܢ̱ܬܽܘܢ ܐܰܝܟ݂ ܥܒ̈ܳܕܶܐ ܕܥܰܡ̈ܡܶܐ ܕܒܰܚܕ݂ܳܖ̈ܰܝܢ.</VERS>
      <VERS vnumber="10">ܘܳܐܦ ܐܶܢܳܐ ܘܰܒܢܰܝ̈ ܘܰܐܚܰܝ̈ ܢܶܣܰܒ ܟܶܣܦܳܐ: ܘܢܶܙܒܰܢ ܥܒܽܘܪܳܐ: ܘܢܶܫܒܽܘܩ ܠܡܶܣܟܺܢ̈ܶܐ ܕܺܐܝܬ݂ ܒܥܰܡܰܢ.</VERS>
      <VERS vnumber="11">ܘܢܰܦܢܶܐ ܠܗܽܘܢ ܒܝܰܘܡܳܐ ܗܳܢܳܐ: ܟܰܖ̈ܡܰܝܗܽܘܢ ܘܙܰܝܬܰܝ̈ܗܽܘܢ ܘܚܰܩ̈ܠܳܬܗܽܘܢ ܘܒܳܬܰܝ̈ܗܽܘܢ. ܘܟܶܣܦܳܐ ܘܰܥܒܽܘܪܳܐ ܘܚܰܡܪܳܐ ܘܡܶܫܚܳܐ ܢܶܫܒܽܘܩ ܠܫܰܪܟܳܐ ܕܥܰܡܳܐ.</VERS>
      <VERS vnumber="12">ܘܳܐܡܪܺܝܢ ܠܺܝ: ܗܳܟܰܢܳܐ ܢܶܥܒܶܕ݂: ܐܰܝܟ݂ ܕܰܐܢ̱ܬ ܐܶܡܰܪܬ ܘܰܩܪܺܝ݀ܬ ܠܟܽܘܡܖ̈ܶܐ: ܘܶܐܡܪܶܬ݂ ܠܗܽܘܢ: ܕܗܳܟܰܢܳܐ ܘܳܠܶܐ ܠܡܶܥܒܰܕ݂. ܘܰܐܘܡܺܝܬ ܐܶܢܽܘܢ ܠܡܶܥܒܰܕ݂ ܐܰܝܟ݂ ܦܶܬܓܳܡܳܐ ܗܳܢܳܐ. ܘܳܐܦ ܠܰܛܠܳܝ̈ܶܐ ܕܰܩܕܩ̈ܶܐ.</VERS>
      <VERS vnumber="13">ܘܳܐܡܪܺܝܢܰܢ: ܕܗܳܟܰܢܳܐ ܢܙܺܝܥ ܐܰ‌ܠܳܗܳܐ ܠܟܽܠ ܓܒܰܪ ܕܠܳܐ ܢܩܺܝܡ ܥܰܠ ܡܶܠܬܳܐ ܗܳܕ݂ܶܐ: ܡܶܢ ܒܰܝܬܶܗ ܘܡܶܢ ܠܶܐܘܬܶܗ. ܗܳܟܰܢܳܐ ܢܶܗܘܶܐ ܡܙܳܥ ܘܝܰܪܩܳܢ. ܘܳܐܡܪܺܝܢ ܥܰܡܳܐ ܟܽܠܶܗ: ܐܰܡܺܝܢ. ܘܩ̣ܳܡܘ ܥܰܡܳܐ ܟܽܠܶܗ: ܘܫܰܒܰܚܘ ܠܡܳܪܝܳܐ. ܘܰܥܒܰܕ݂ܘ ܟܽܠܶܗ ܥܰܡܳܐ ܐܰܝܟ݂ ܦܶܬܓܳܡܳܐ ܗܳܢܳܐ.</VERS>
      <VERS vnumber="14">ܘܳܐܦ ܡܶܢ ܝܰܘܡܳܐ ܕܦܰܩܕܰܢܝ ܠܡܶܗܘܳܐ ܫܰܠܺܝܛܳܐ ܒܰܐܪܥܳܐ ܕܰܝܗܽܘܕ݂: ܡܶܢ ܫܢܰܬ ܥܶܣܪܺܝܢ: ܘܰܥܕܰܡܳܐ ܠܰܫܢܰܬ ܬܠܳܬ݂ܺܝܢ ܘܬܰܪܬܶܝܢ ܠܰܐܪܛܰܚܫܶܫܬ ܡܰܠܟܳܐ: ܫܢܺܝ̈ܢ ܬܰܪܬܰܥܶܣܖ̈ܶܐ ܐܶܢܳܐ ܘܰܐܚܰܝ̈ ܗܘܺܝܬ ܠܗܽܘܢ ܪܺܝܫܐ. ܘܠܳܐ ܚܡܳܪܳܐ ܕܚܰܕ݂ ܡܶܢܗܽܘܢ ܕܶܒܪܶܬ: ܘܳܐܦܠܳܐ ܐܰܗܪܶܬ ܠܐ̱ܢܳܫ ܡܶܢܗܽܘܢ.</VERS>
      <VERS vnumber="15">ܫܰܠܺܝܛܳܢ̈ܶܐ ܕܰܩܕ݂ܳܡܝ ܫܰܥܒܕܽܘܗܝ ܠܥܰܡܳܐ. ܘܰܢܣܰܒܘ ܡܶܢܗܽܘܢ ܚܰܡܪܳܐ: ܘܠܰܚܡܳܐ: ܘܟܶܣܦܳܐ ܣܰܓܺܝܐܳܐ ܠܡܰܕܰܐܬܳܐ: ܥܕܰܡܳܐ ܠܣܶܠ̈ܥܺܝܢ ܐܰܪܒܥܺܝܢ. ܐܳܦ ܥܰܒܕܰܝ̈ܗܽܘܢ ܐܰܫܠܶܛܘ ܥܰܠ ܥܰܡܳܐ. ܘܶܐܫܬܰܠܰܛܘ ܥܠܰܝ̈ܗܽܘܢ: ܘܶܐܫܬܰܢܰܕ݂ܘ ܒܗܽܘܢ. ܘܶܐܢܳܐ ܠܳܐ ܥܶܒܕܶܬ ܗܳܟܰܢܳܐ: ܡܶܢ ܩܕ݂ܳܡ ܕܶܚܠܬܶܗ ܕܰܐ‌ܠܳܗܳܐ.</VERS>
      <VERS vnumber="16">ܐܳܦ ܒܰܥܒܳܕ݂ܳܐ ܕܫܽܘܪܳܐ ܗܳܢܳܐ: ܛܳܒ ܐܶܬܥܰܫܢܶ݀ܬ ܘܚܰܩ̈ܠܳܬܳܐ ܠܳܐ ܙܰܒܢܶ݀ܬ ܘܟܽܠܗܽܘܢ ܛܠܳܝ̈ܳܐ ܒܢܰܝ̈ ܝܽܗܘܕܳܝܳܐ ܐܶܬܟܰܢܰܫܘ: ܘܩ̣ܳܡܘ ܬܰܡܳܢ ܥܰܠ ܥܒܳܕ݂ܳܐ.</VERS>
      <VERS vnumber="17">ܘܪܰܘܖ̈ܒܳܢܶܐ ܫܰܠܺܝܛܳܢ̈ܶܐ ܡܳܐܐ ܘܚܰܡܫܺܝܢ ܓܰܒܖ̈ܺܝܢ: ܘܕ݂ܶܐܬܶܝܢ ܠܘܳܬ݂ܰܢ ܡܶܢ ܥܰܡ̈ܡܶܐ ܕܰܚܕ݂ܳܖ̈ܰܝܢ: ܐܳܬܶܝܢ ܗ̱ܘܰܘ ܐ̱ܢܳܫ ܒܦܳܬܽܘܪܶܗ.</VERS>
      <VERS vnumber="18">ܘܓܰܒܪܳܐ ܕܥܳܒܶܕ݂ ܗ̱ܘܳܐ ܠܰܚܡܳܐ: ܡܰܝܬܶܐ ܗ̱ܘܳܐ ܠܥܰܒ̈ܕܶܐ ܕܥܳܒܕܺܝܢ: ܬܰܘܪܳܐ ܚܰܕ: ܘܥܳܢ̈ܳܐ ܫܶܬ ܫܰܡܺܝ̈ܢܳܬܳܐ. ܘܨܶܦܖ̈ܳܝܶܐ ܐܶܬܥܒܶܕ݂ܘ ܠܰܢ. ܘܰܚܕܳܐ ܠܥܶܣܪܳܐ ܝܰܘ̈ܡܺܝܢ: ܚܰܡܪܳܐ ܣܰܓܺܝ ܘܥܰܡ ܗܳܕ݂ܶܐ: ܠܰܚܡܳܐ ܕܫܰܠܺܝܛܽܘܬܳܐ ܠܳܐ ܒܥܺܝ݀ܬ: ܡܶܛܽܠ ܕܰܥܫܶܢ ܥܒܳܕ݂ܳܐ ܥܰܠ ܥܰܡܳܐ ܗܳܢܳܐ.</VERS>
      <VERS vnumber="19">ܐܶܬܕܰܟ݂ܪ ܠܺܝ ܐܰܠܳܗܝ ܠܛܳܒ: ܟܽܠ ܡܶܕܶܡ ܕܥܶܒܕܶܬ ܚܠܳܦ ܥܰܡܳܐ ܗܳܢܳܐ. </VERS>
    </CHAPTER>
    <CHAPTER cnumber="6">
      <VERS vnumber="1">ܗܳܝܕܶܝܢ ܐܶܫܬܰܡܥܰܬ݂ ܡܶܠܬܳܐ ܠܣܰܡܒܠܳܛ: ܘܰܠܛܽܘܒܝܳܐ: ܘܠܰܓܫܽܘܡ ܥܰܪܒܳܝܳܐ: ܘܰܠܫܰܪܟܳܐ ܕܰܒܥܶܠܕܒܳܒܰܝ̈ܢ: ܕܰܒܢܰܝܢܳܝܗܝ ܠܫܽܘܪܳܐ. ܘܰܥܕܰܡܳܐ ܠܶܗ ܠܙܰܒܢܳܐ ܗܰܘ ܦܖ̈ܽܘܣܬܕܶܐ ܕܬܰܖ̈ܥܶܐ ܥܕܰܟܺܝܠ ܠܳܐ ܐܰܩܺܝܡܢ.</VERS>
      <VERS vnumber="2">ܘܫܰܕܰܪܘ ܠܘܳܬ݂ܝ ܣܰܡܒܠܳܛ ܘܰܓܫܽܘܡ: ܘܳܐܡܪܺܝܢ ܠܺܝ: ܬܳܐ ܢܺܐܙܰܠ ܐܰܟ݂ܚܕܳܐ: ܘܢܶܫܪܶܐ ܐܰܝܟ݂ ܓܰܝܳܣ̈ܶܐ ܒܰܦܩܰܥܬܳܐ ܕܺܐܝܢܽܘ ܘܗܶܢܽܘܢ ܡܶܬܪܰܥܶܝܢ ܗ̱ܘܰܘ ܠܡܶܥܒܰܕ݂ ܠܰܢ ܒܺܝܫܬܳܐ.</VERS>
      <VERS vnumber="3">ܘܫܰܕܪܶܬ ܠܘܳܬ݂ܗܽܘܢ ܡܰܠܰܐܟܳܐ: ܘܶܐܡܪܶܬ݂ ܠܗܽܘܢ: ܥܒܳܕ݂ܳܐ ܪܰܒܳܐ ܥܳܒܶܕ ܐ̱ܢܳܐ. ܘܠܳܐ ܡܶܫܟܰܚ ܐ̱ܢܳܐ ܠܡܶܚܰܬ: ܕܰܠܡܳܐ ܢܶܒܛܰܠ ܟܰܕ݂ ܐܰܪܦܶܐ ܘܶܐܚܽܘܬ݂ ܠܘܳܬ݂ܟ݂ܽܘܢ.</VERS>
      <VERS vnumber="4">ܘܫܰܕܰܪܘ ܠܘܳܬ݂ܝ ܐܰܝܟ݂ ܦܶܬܓܳܡܳܐ ܗܳܢܳܐ: ܐܰܪܒܰܥ ܙܰܒ̈ܢܺܝܢ. ܘܰܐܬܺܝܒܶ݀ܬ ܐܶܢܽܘܢ ܐܰܝܟ݂ ܦܶܬܓܳܡܳܐ ܗܳܢܳܐ.</VERS>
      <VERS vnumber="5">ܘܫܰܕܰܪ ܠܘܳܬ݂ܝ ܣܰܡܒܠܳܛ ܐܰܝܟ݂ ܦܶܬܓܳܡܳܐ ܗܳܢܳܐ: ܒܰܙܒܰܢ̱ܬܳܐ ܚܡܺܝܫܳܝܬܳܐ ܠܰܥܠܰܝܡܶܗ: ܘܶܐܓܰܪܬܳܐ ܒܺܐܝܕܶܗ.</VERS>
      <VERS vnumber="6">ܘܰܟ݂ܬܺܝܒ ܒܳܗ̇: ܒܥܰܡ̈ܡܶܐ ܐܶܫܬܡܰܥ: ܘܰܓܫܽܘܡ ܐܶܡܰܪ: ܐܰܢ̱ܬ ܘܝܽܗܘ̈ܕ݂ܳܝܶܐ ܡܶܬܪܰܥܶܝܢ ܠܡܶܡܪܰܕ݂. ܡܶܛܽܠ ܗܳܢܳܐ ܐܰܢ̱ܬ ܒܳܢܶܐ ܫܽܘܪܳܐ. ܘܰܐܢ̱ܬ ܗܳܘܶܐ ܠܗܽܘܢ ܡܰܠܟܳܐ ܐܰܝܟ݂ ܦܶܬܓܳܡ̈ܶܐ ܗܳܠܶܝܢ.</VERS>
      <VERS vnumber="7">ܐܳܦ ܢܒܺܝ̈ܶܐ ܐܰܩܺܝܡܬ ܠܡܰܬܢܰܒܳܝܽܘ ܥܠܰܝܟ ܒܽܐܘܪܺܫܠܶܡ. ܘܳܐܡܪܺܝܢ ܕܗܳܐ ܐܰܡܠܶܟ݂ ܒܰܝܗܽܘܕ݂. ܘܡܶܟܺܝܠ ܐܶܫܬܰܡܰܥ ܠܡܰܠܟܳܐ ܐܰܝܟ݂ ܡ̈ܶܠܶܐ ܗܳܠܶܝܢ. ܡܶܟܺܝܠ ܬܰܘ ܢܶܬܡܰܠܰܟ݂ ܐܰܟ݂ܚܕܳܐ.</VERS>
      <VERS vnumber="8">ܘܫܰܕܪܶܬ ܠܘܳܬܶܗ ܘܶܐܡܪܶܬ݂ ܠܶܗ: ܠܳܐ ܫܰܦܺܝܪ ܕܢܶܗܘ̈ܝܳܢ ܐܰܝܟ݂ ܡ̈ܶܠܶܐ ܕܰܐܢ̱ܬ ܐܳܡܰܪ ܐܰܢ̱ܬ. ܡܶܛܽܠ ܕܡܶܢ ܠܶܒܳܟ݂ ܐܳܡܰܪ ܐܰܢ̱ܬ ܠܶܗܝܢ.</VERS>
      <VERS vnumber="9">ܡܶܛܽܠ ܕܟܽܠܗܽܘܢ ܡܕܰܚܠܺܝܢ ܠܰܢ: ܘܳܐܡܪܺܝܢ: ܡܶܬܖ̈ܰܦܝܳܢ ܐܺܝܕܰܝ̈ܗܽܘܢ ܡܶܢ ܥܒܺܝܕܬܳܐ. ܘܳܐܡܪܺܝܢ ܠܰܢ ܠܳܐ ܬܶܥܒܕܽܘܢ. ܡܶܟܺܝܠ ܐܰܥܫܶܢ ܐܺܝ̈ܕܰܝ.</VERS>
      <VERS vnumber="10">ܘܶܐܢܳܐ ܥܶܠܶܬ ܠܘܳܬ݂ ܫܡܰܥܝܳܐ ܒܰܪ ܕܰܠܝܳܐ ܒܰܪ ܡܰܗܛܒܳܐܶܝܠ: ܘܗܽܘ ܟܳܠܶܐ ܗ̱ܘܳܐ ܠܺܝ: ܘܶܐܡܰܪ ܠܺܝ: ܬܳܐ ܢܶܬܘܰܥܰܕ݂ ܠܒܰܝܬܶܗ ܕܡܳܪܝܳܐ ܠܓܰܘ ܗܰܝܟܠܳܐ: ܘܢܶܐܚܽܘܕ݂ ܬܰܖ̈ܥܶܐ ܕܗܰܝܟܠܳܐ. ܡܶܛܽܠ ܕܳܐܬܶܝܢ ܠܡܶܩܛܠܳܟ݂: ܘܰܒܠܺܠܝܳܐ ܐܳܬܶܝܢ ܠܡܶܩܛܠܳܟ݂.</VERS>
      <VERS vnumber="11">ܘܶܐܡܪܶܬ݂: ܠܓܰܒܪܳܐ ܕܰܐܟ݂ܘܳܬ݂ܳܟ݂: ܢܶܥܪܽܘܩ. ܚܳܣ ܠܺܝ ܕܶܐܥܪܽܘܩ: ܘܶܐܥܽܘܠ ܠܶܗܝܟܠܳܐ.</VERS>
      <VERS vnumber="12">ܚܳܟܶܡ ܐ̱ܢܳܐ ܕܠܳܐ ܗ̱ܘܳܐ ܐܰ‌ܠܳܗܳܐ ܫܰܕܪܶܗ ܥܠܰܝ: ܘܳܐܦܠܳܐ ܒܝܰܕ݂ ܢܒܺܝܳܐ ܐܶܬܐܡܰܪ ܠܺܝ ܕܩܳܛܶܠ ܠܺܝ ܛܽܘܒܝܳܐ ܘܣܰܡܒܠܳܛ ܘܚܰܒܖ̈ܰܘܗܝ: ܐܰܓܪܽܘܗܝ ܘܫܰܕܪܽܘܗܝ ܥܠܰܝ ܠܡܶܩܛܠܰܢܝ.</VERS>
      <VERS vnumber="13">ܡܶܛܽܠ ܕܰܐܓܪܳܐ ܗ̱ܘ: ܡܶܛܽܠ ܕܶܐܕ݂ܚܰܠ ܘܶܐܥܒܶܕ݂ ܗܳܟܰܢܳܐ: ܘܶܐܚܛܶܐ: ܘܰܗܘܳܐ ܠܗܽܘܢ ܠܰܫܡܳܐ ܒܺܝܫܳܐ: ܡܶܛܽܠ ܕܰܢܚܰܣܕܽܘܢܳܢܝ.</VERS>
      <VERS vnumber="14">ܐܶܬܕܰܟ݂ܪ ܐܰܠܳܗܝ ܠܛܽܘܒܝܳܐ ܘܰܠܣܰܡܒܠܳܛ ܘܰܠܚܰܒܖ̈ܰܘܗܝ: ܐܰܝܟ݂ ܥܒܳܕܰܝ̈ܗܽܘܢ ܗܳܠܶܝܢ ܣܢܰܝ̈ܳܐ: ܐܳܦ ܠܝܽܘܕܰܥܝܳܐ ܢܒܺܝܳܐ: ܐܳܦ ܠܫܰܪܟܳܐ ܕܰܢܒܺܝ̈ܶܐ: ܕܰܗܘܰܘ ܡܕܰܚܠܺܝܢ ܠܺܝ ܡܶܢܗܽܘܢ.</VERS>
      <VERS vnumber="15">ܘܰܫܠܶܡ ܫܽܘܪܳܐ ܒܚܰܡܫܳܐ ܘܥܶܣܪܺܝܢ ܒܺܐܝܠܽܘܠ: ܠܚܰܡܫܺܝܢ ܘܰܬܪܶܝܢ ܝܰܘ̈ܡܺܝܢ.</VERS>
      <VERS vnumber="16">ܗܳܝܕܶܝܢ ܟܰܕ݂ ܫ̣ܡܰܥܘ ܟܽܠܗܽܘܢ ܒܥܶܠܕܒܳܒܰܝ̈ܢ: ܕܚ̣ܶܠܘ. ܘܟܽܠܗܽܘܢ ܥܰܡ̈ܡܶܐ ܕܰܚܕ݂ܳܖ̈ܰܝܢ: ܘܙܳܥܘ ܛܳܒ ܡܶܢ ܩܕ݂ܳܡܝܢ ܘܺܝܕܰܥܘ ܕܡܶܢ ܐܰ‌ܠܳܗܳܐ ܐܶܬܥܰܒܕܬ ܥܒܺܝܕܬܳܐ ܗܳܕ݂ܶܐ.</VERS>
      <VERS vnumber="17">ܐܳܦ ܒܝܰܘ̈ܡܳܬ݂ܳܐ ܗܳܢܽܘܢ: ܡܰܣܓܶܝܢ ܗ̱ܘܰܘ ܪܰܘܖ̈ܒܳܢܶܐ ܕܺܝܗܽܘܕܳܐ ܐܶܓܖ̈ܳܬܗܽܘܢ. ܘܳܐܙܳܠ̱ܢ ܗ̱ܘܰܝ̈ ܠܘܳܬ݂ ܛܽܘܒܝܳܐ. ܘܶܐܓܖ̈ܳܬܶܗ ܕܛܽܘܒܝܳܐ ܐܳܬܝ̈ܳܢ ܗ̱ܘܰܝ̈ ܠܘܳܬ݂ܗܽܘܢ.</VERS>
      <VERS vnumber="18">ܡܶܛܽܠ ܕܣܰܓܺܝ̈ܐܶܐ ܗ̱ܘܰܘ ܒܰܝܗܽܘܕ݂: ܕܺܝܡܺܝܘ ܠܶܗ ܕܠܳܐ ܢܰܗܪܽܘܢܶܗ. ܡܶܛܽܠ ܕܚܰܬܢܳܐ ܗ̱ܘܳܐ ܕܰܫܒܰܢܝܳܐ ܒܰܪ ܐܳܪܳܚ. ܘܝܽܘܚܰܢܳܢ ܒܪܶܗ: ܢܣܰܒ ܠܒܰܪܬ ܡܰܫܠܽܘܡ ܒܰܪ ܒܪܰܟ݂ܝܳܐ.</VERS>
      <VERS vnumber="19">ܐܳܦ ܡܶܠܰܘ̈ܗܝ ܛܳܒ̈ܳܬܳܐ ܐܳܡܪܺܝܢ ܗ̱ܘܰܘ ܩܕ݂ܳܡܝ. ܘܡܶܠܬܳܐ ܕܳܐܡܰܪ ܗ̱ܘܺܝܬ: ܐܳܡܪܺܝܢ ܗ̱ܘܰܘ ܠܶܗ. ܘܶܐܓܖ̈ܳܬܳܐ ܡܫܰܕܰܪ ܗ̱ܘܳܐ ܗܽܘ ܛܽܘܒܝܳܐ ܠܰܡܕܰܚܳܠܽܘܬܰܢܝ. </VERS>
    </CHAPTER>
    <CHAPTER cnumber="7">
      <VERS vnumber="1">ܗܳܝܕܶܝܢ ܟܰܕ݂ ܐܶܬܒܢܺܝ ܫܽܘܪܳܐ: ܘܶܐܬܩܰܝܰܡܘ ܦܖ̈ܽܘܣܬܕܶܐ: ܘܶܐܫܬܰܟܽܠܠܘ ܬܰܖ̈ܥܶܐ: ܘܰܡܫܰܡ̈ܫܳܢܶܐ ܘܠܶܘ̈ܳܝܶܐ.</VERS>
      <VERS vnumber="2">ܦܰܩܕܶܬ ܠܚܰܢܳܢܺܝ ܐܳܚܝ: ܘܰܠܚܰܢܰܢܝܳܐ ܫܰܠܺܝܛܳܐ ܕܒܺܝܪܬܳܐ ܘܕ݂ܽܐܘܪܺܫܠܶܡ ܡܶܛܽܠ ܕܗܽܘ ܗ̱ܘܳܐ ܓܰܒܪܳܐ ܬܪܺܝܨܳܐ: ܘܕܳܚܶܠ ܡܶܢ ܐܰ‌ܠܳܗܳܐ: ܘܣܳܛܶܐ ܡܶܢ ܕܒܺܝܫ.</VERS>
      <VERS vnumber="3">ܘܶܐܡܪܶܬ݂ ܠܗܽܘܢ ܠܳܐ ܢܶܬܦܰܬܚܽܘܢ ܬܰܖ̈ܥܶܐ ܕܽܐܘܪܺܫܠܶܡ: ܥܕܰܡܳܐ ܕܣܳܠܶܩ ܝܰܘܡܳܐ. ܘܥܰܕ݂ ܝܰܘܡܳܐ ܩܳܐܶܡ: ܢܶܬܓܰܝܦܽܘܢ ܬܰܖ̈ܥܶܐ ܘܢܶܬܬܰܚܕܽܘܢ. ܘܰܢܩܽܘܡܽܘܢ ܒܡܰܛܰܪܬܳܐ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܓܒܰܪ ܒܡܰܛܰܪܬܶܗ: ܘܓܰܒܪܳܐ ܠܽܘܩܒܰܠ ܒܰܝܬܶܗ.</VERS>
      <VERS vnumber="4">ܘܰܡܕܺܝܢ̱ܬܳܐ: ܪܰܒܳܐ ܘܦܰܬܝܳܐ. ܘܥܰܡܳܐ ܙܥܽܘܪ ܗ̱ܘܳܐ ܒܓ݂ܰܘܳܗ̇. ܘܠܰܝܬ ܗ̱ܘܳܐ ܠܗܽܘܢ ܒ̈ܳܬܶܐ ܕܒܳܢܶܝܢ.</VERS>
      <VERS vnumber="5">ܘܰܐܪܡܺܝ ܐܰ‌ܠܳܗܳܐ ܒܠܶܒܝ ܘܟܰܢܫܶܬ ܠܚܺܐܖ̈ܶܐ ܘܰܠܪܰܘܖ̈ܒܳܢܶܐ ܕܥܰܡܳܐ ܠܫܰܖ̈ܒܳܬܗܽܘܢ ܘܶܐܫܟܚܶ݀ܬ ܠܣܶܦܪܳܐ ܕܫܰܖ̈ܒܳܬܳܐ ܕܰܟ݂ܬܺܝܒ ܒܶܗ.</VERS>
      <VERS vnumber="6">ܗܳܠܶܝܢ ܒܢܰܝ̈ ܡܕܺܝܢ̱ܬܳܐ ܕܰܣܠܶܩܘ ܡܶܢ ܫܶܒܝܳܐ ܕܓܳܠܽܘܬܳܐ: ܕܓܰܠܺܝ ܢܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܠܒܳܒܶܠ. ܘܰܗܦܰܟ݂ܘ ܠܽܐܘܪܺܫܠܶܡ: ܘܠܰܝܗܽܘܕ݂: ܓܒܰܪ ܠܰܩܪܺܝܬܶܗ.</VERS>
      <VERS vnumber="7">ܕܰܣܠܶܩܘ ܥܰܡ ܙܽܘܪܒܳܒܶܠ: ܘܝܶܫܽܘܥ: ܘܰܢܚܰܡܝܳܐ: ܘܥܰܙܰܪܝܳܐ: ܘܰܪܥܰܡܝܳܐ: ܘܢܰܚܡܳܐܶܝܠ: ܘܡܽܘܪܕܟܰܝ: ܘܰܒܠܺܝܫܳܢ: ܘܡܰܣܦܪܽܘܬ: ܘܒܰܓܘܰܝ: ܘܢܰܚܽܘܡ: ܘܒܰܥܢܳܐ. ܡܶܢܝܳܢܳܐ ܕܐ̱ܢܳܫ̈ܳܐ ܕܥܰܡܳܐ ܕܺܝܣܪܳܐܶܝܠ.</VERS>
      <VERS vnumber="8">ܒܢܰܝ̈ ܦܰܪܥܳܫ: ܬܪܶܝܢ ܐܰܠܦܺܝ̈ܢ: ܘܰܡܳܐܐ ܘܫܰܒܥܺܝܢ ܘܰܬܪܶܝܢ. </VERS>
      <VERS vnumber="9">ܒܢܰܝ̈ ܫܦܰܛܝܳܐ: ܬܠܳܬܳܐ ܐܰܠܦܺܝ̈ܢ: ܘܫܰܒܥܺܝܢ ܘܰܬܪܶܝܢ.</VERS>
      <VERS vnumber="10">ܒܢܰܝ̈ ܐܳܪܳܚ: ܫܶܬܡܳܐܐ ܘܚܰܡܫܺܝܢ ܘܰܬܪܶܝܢ.</VERS>
      <VERS vnumber="11">ܒܢܰܝ̈ ܫܽܘܠܛܳܢ ܡܽܘܐܳܒ ܠܰܒܢܰܝ̈ ܝܶܫܽܘܥ ܘܝܽܘܐܳܒ: ܬܪܶܝܢ ܐܰܠܦܺܝ̈ܢ ܘܰܬܡܳܢܶܡܳܐܐ ܘܰܬܡܳܢܬܰܥܣܰܪ.</VERS>
      <VERS vnumber="12">ܒܢܰܝ̈ ܥܺܝܠܰܡ: ܐܳܠܶܦ ܘܡܰܐܬܶܝܢ ܘܚܰܡܫܺܝܢ ܘܰܐܪܒܥܳܐ.</VERS>
      <VERS vnumber="13">ܒܢܰܝ̈ ܢܬܰܢܝܳܐ: ܬܡܳܢܶܡܳܐܐ ܘܚܰܡܫܺܝܢ ܘܰܐܪܒܥܳܐ.</VERS>
      <VERS vnumber="14">ܒܢܰܝ̈ ܙܰܟܺܝ: ܫܒܰܥܡܳܐܐ ܘܶܫܬܺܝܢ.</VERS>
      <VERS vnumber="15">ܒܢܰܝ̈ ܒܰܢܺܝ: ܫܶܬܡܳܐܐ ܘܰܐܪܒܥܺܝܢ ܘܰܐܪܒܥܳܐ.</VERS>
      <VERS vnumber="16">ܒܢܰܝ̈ ܒܰܟܺܝ: ܫܶܬܡܳܐܐ ܘܥܶܣܪܺܝܢ ܘܰܬܡܳܢܝܳܐ.</VERS>
      <VERS vnumber="17">ܒܢܰܝ̈ ܥܰܙܓܳܪ: ܬܪܶܝܢ ܐܰܠܦܺܝ̈ܢ ܘܰܬܠܳܬ݂ ܡܳܐܐ: ܘܥܶܣܪܺܝܢ ܘܰܬܪܶܝܢ.</VERS>
      <VERS vnumber="18">ܒܢܰܝ̈ ܐܰܪܚܩܽܘܡ: ܫܶܬܡܳܐܐ ܘܶܫܬܺܝܢ ܘܫܰܒܥܳܐ.</VERS>
      <VERS vnumber="19">ܒܢܰܝ̈ ܒܰܓܘܰܝ: ܬܪܶܝܢ ܐܰܠܦܺܝ̈ܢ: ܘܶܫܬܺܝܢ ܘܫܰܒܥܳܐ.</VERS>
      <VERS vnumber="20">ܒܢܰܝ̈ ܥܰܕܽܘܢ: ܫܶܬܡܳܐܐ ܘܚܰܡܫܺܝܢ ܘܚܰܡܫܳܐ.</VERS>
      <VERS vnumber="21">ܒܢܰܝ̈ ܐܳܛܳܪ: ܬܡܳܢܶܡܳܐܐ ܘܚܰܡܫܺܝܢ ܘܰܐܪܒܥܳܐ: ܠܚܶܙܰܩܝܳܐ ܬܶܫܥܺܝܢ ܘܰܬܡܳܢܝܳܐ.</VERS>
      <VERS vnumber="22">ܒܢܰܝ̈ ܢܰܚܫܽܘܡ: ܬܠܳܬ݂ܡܳܐܐ ܘܥܶܣܪܺܝܢ ܘܰܬܡܳܢܝܳܐ.</VERS>
      <VERS vnumber="23">ܒܢܰܝ̈ ܒܰܨܺܝ: ܬܠܳܬ݂ܡܳܐܐ ܘܥܶܣܪܺܝܢ ܘܰܐܪܒܥܳܐ.</VERS>
      <VERS vnumber="24">ܒܢܰܝ̈ ܚܽܘܪܳܡ: ܡܳܐܐ ܘܰܬܪܶܥܣܰܪ.</VERS>
      <VERS vnumber="25">ܒܢܰܝ̈ ܓܶܒܥܽܘܢ: ܬܶܫܥܺܝܢ ܘܚܰܡܫܳܐ.</VERS>
      <VERS vnumber="26">ܐ̱ܢܳܫܝ̈ ܒܶܝܬ݂ ܠܚܶܡ ܘܢܽܘܛ̈ܦܳܝܶܐ: ܡܳܐܐ ܘܰܬܡܳܢܺܝܢ ܘܰܬܡܳܢܝܳܐ.</VERS>
      <VERS vnumber="27">ܐ̱ܢܳܫܰܝ̈ ܥܢܳܬܽܘܬ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ. </VERS>
      <VERS vnumber="28">ܐ̱ܢܳܫܝ̈ ܒܶܝܬ݂ ܪܡܽܘܬ: ܐܰܪܒܥܺܝܢ ܘܰܬܪܶܝܢ.</VERS>
      <VERS vnumber="29">ܐ̱ܢܳܫܰܝ̈ ܒܶܝܬ݂ ܢܰܥܪܶܝܢ ܘܰܟ݂ܦܺܝܪܳܐ ܘܒܺܐܪܽܘܬ: ܫܒܰܥܡܳܐܐ ܘܰܐܪܒܥܺܝܢ ܘܰܬܠܳܬܳܐ. </VERS>
      <VERS vnumber="30">ܐ̱ܢܳܫܰܝ̈ ܓܒܰܥ ܘܪܳܡܬܳܐ: ܫܒܰܥܡܳܐܐ ܘܥܶܣܪܺܝܢ ܘܚܰܕ݂. </VERS>
      <VERS vnumber="31">ܐ̱ܢܳܫܝ̈ ܡܰܟ݂ܡܰܣ: ܡܳܐܐ ܘܥܶܣܪܺܝܢ ܘܰܬܪܶܝܢ.</VERS>
      <VERS vnumber="32">ܐ̱ܢܳܫܰܝ̈ ܒܶܝܬ݂ ܐܶܝܠ ܘܥܳܝ: ܡܳܐܐ ܘܥܶܣܪܺܝܢ ܘܰܬܠܳܬܳܐ. </VERS>
      <VERS vnumber="33">ܐ̱ܢܳܫܰܝ̈ ܢܳܒܽܘ: ܚܰܡܫܺܝܢ ܘܰܬܪܶܝܢ.</VERS>
      <VERS vnumber="34">ܕܒܶܝܬ݂ ܥܺܝܠܰܡ: ܐܳܠܶܦ ܘܡܳܐܬܶܝܢ: ܘܚܰܡܫܺܝܢ ܘܰܐܪܒܥܳܐ. </VERS>
      <VERS vnumber="35">ܒܢܰܝ̈ ܚܳܪܳܡ: ܬܠܳܬܳܐ ܡܳܐܐ ܘܥܶܣܪܺܝܢ.</VERS>
      <VERS vnumber="36">ܒܢܰܝ̈ ܐܺܝܪܺܝܚܽܘ: ܬܠܳܬ݂ܡܳܐܐ ܘܰܐܪܒܥܺܝܢ ܘܚܰܡܫܳܐ.</VERS>
      <VERS vnumber="37">ܒܢܰܝ̈ ܠܽܘܕ݂ ܘܺܐܝܢܽܘ: ܫܒܰܥ ܡܳܐܐ ܘܥܶܣܪܺܝܢ ܘܚܰܕ݂.</VERS>
      <VERS vnumber="38">ܒܢܰܝ̈ ܣܢܳܐܐ: ܬܠܳܬܳܐ ܐܰܠܦܺܝ̈ܢ ܘܰܬܫܰܥܡܳܐܐ ܘܰܬܠܳܬ݂ܺܝܢ.</VERS>
      <VERS vnumber="39">ܟܳܗ̈ܢܶܐ ܒܢܰܝ̈ ܝܺܕܰܥܝܳܐ: ܠܒܶܝܬ݂ ܝܶܫܽܘܥ: ܬܫܰܥܡܳܐܐ ܘܫܰܒܥܺܝܢ ܘܰܬܠܳܬܳܐ.</VERS>
      <VERS vnumber="40">ܒܢܰܝ̈ ܐܳܡܺܝܪ: ܐܳܠܶܦ ܘܚܰܡܫܺܝܢ ܘܰܬܪܶܝܢ.</VERS>
      <VERS vnumber="41">ܒܢܰܝ̈ ܦܶܫܚܽܘܪ: ܐܳܠܶܦ ܘܡܰܐܬܶܝܢ ܘܰܐܪܒܥܺܝܢ ܘܫܰܒܥܳܐ.</VERS>
      <VERS vnumber="42">ܒܢܰܝ̈ ܚܕ݂ܽܘܡ: ܐܳܠܶܦ ܘܰܫܒܰܬܰܥܣܰܪ. </VERS>
      <VERS vnumber="43">ܠܶܘ̈ܳܝܶܐ ܒܢܰܝ̈ ܝܶܫܽܘܥ ܠܩܰܕ݂ܡܳܐܶܝܠ: ܠܰܒܢܰܝ̈ ܝܺܗܽܘܕ݂ܳܐ ܫܰܒܥܺܝܢ ܘܰܐܪܒܥܳܐ.</VERS>
      <VERS vnumber="44">ܡܫܰܡ̈ܫܳܢܶܐ ܒܢܰܝ̈ ܐܳܣܳܦ: ܡܳܐܐ ܘܰܐܪܒܥܺܝܢ ܘܰܬܡܳܢܝܳܐ.</VERS>
      <VERS vnumber="45">ܘܬܰܖ̈ܥܶܐ ܒܢܰܝ̈ ܫܳܠܽܘܡ: ܒܢܰܝ̈ ܐܳܛܰܪ: ܒܢܰܝ̈ ܐܰܛܠܡܳܢ: ܒܢܰܝ̈ ܥܩܽܘܦ: ܒܢܰܝ̈ ܚܛܽܘܛܳܐ: ܒܢܰܝ̈ ܫܰܒܺܝ: ܡܳܐܐ ܘܰܬܠܳܬ݂ܺܝܢ ܘܰܬܡܳܢܝܳܐ ܓܰܒܖ̈ܶܐ.</VERS>
      <VERS vnumber="46">ܒܢܰܝ̈ ܐܳܨܚܳܐ: ܒܢܰܝ̈ ܚܫܽܘܦܳܐ: ܒܢܰܝ̈ ܛܰܒܥܽܘܬ.</VERS>
      <VERS vnumber="47">ܒܢܰܝ̈ ܐܳܩܪܳܣ: ܒܢܰܝ̈ ܫܺܝܥܳܐ: ܒܢܰܝ̈ ܦܳܪܽܘܢ. </VERS>
      <VERS vnumber="48">ܒܢܰܝ̈ ܠܶܒܢܳܐ: ܒܢܰܝ̈ ܚܰܓܒܳܐ: ܒܢܰܝ̈ ܫܰܠܡܺܝ.</VERS>
      <VERS vnumber="49">ܒܢܰܝ̈ ܚܰܢܳܢܺܝ: ܒܢܰܝ̈ ܥܰܕܳܐ: ܒܢܰܝ̈ ܚܳܓܳܪ.</VERS>
      <VERS vnumber="50">ܒܢܰܝ̈ ܐܰܢܳܐ: ܒܢܰܝ̈ ܕܺܝܨܽܘܢ: ܒܢܰܝ̈ ܕܩܽܘܪܳܐ.</VERS>
      <VERS vnumber="51">ܒܢܰܝ̈ ܓܳܙܳܡ: ܒܢܰܝ̈ ܥܰܕܳܐ: ܒܢܰܝ̈ ܦܳܨܳܚ. </VERS>
      <VERS vnumber="52">ܒܢܰܝ̈ ܒܰܣܺܝ: ܒܢܰܝ̈ ܡܥܰܬܢܺܝܡ: ܒܢܰܝ̈ ܢܦܽܘܣܺܝܢ.</VERS>
      <VERS vnumber="53">ܒܢܰܝ̈ ܒܩܽܘܩ: ܒܢܰܝ̈ ܚܛܽܘܦܳܐ: ܒܢܰܝ̈ ܚܰܕ݂ܚܽܘܬ. </VERS>
      <VERS vnumber="54">ܒܢܰܝ̈ ܒܰܨܠܳܐܽܘܬ: ܒܢܰܝ̈ ܡܚܰܕܝܳܐ: ܒܢܰܝ̈ ܚܰܪܫܳܐ.</VERS>
      <VERS vnumber="55">ܒܢܰܝ̈ ܒܙܽܘܩ: ܒܢܰܝ̈ ܣܺܣܪܳܐ: ܒܢܰܝ̈ ܬܰܡܢܰܥ. </VERS>
      <VERS vnumber="56">ܒܢܰܝ̈ ܢܨܺܝܚ: ܒܢܰܝ̈ ܚܛܽܘܦܳܐ.</VERS>
      <VERS vnumber="57">ܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܒܢܰܝ̈ ܣܰܛܺܝ: ܒܢܰܝ̈ ܣܦܽܘܬ: ܒܢܰܝ̈ ܦܳܪܽܘܝܳܐ. </VERS>
      <VERS vnumber="58">ܒܢܰܝ̈ ܥܰܠܳܐ: ܒܢܰܝ̈ ܕܰܪܥܽܘܢ: ܒܢܰܝ̈ ܓܳܙܳܠ. </VERS>
      <VERS vnumber="59">ܒܢܰܝ̈ ܫܦܰܛܝܳܐ: ܒܢܰܝ̈ ܚܦܰܛܝܳܐ: ܒܢܰܝ̈ ܒܰܟܪܽܘܬ: ܒܢܰܝ̈ ܨܽܘܒܺܝܢ: ܒܢܰܝ̈ ܐܰܡܽܘܢ.</VERS>
      <VERS vnumber="60">ܟܽܠܗܽܘܢ ܢܰܬܢܳܝ̈ܶܐ: ܘܰܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܬܠܳܬ݂ܡܳܐܐ ܘܬܶܫܥܺܝܢ ܘܰܬܪܶܝܢ.</VERS>
      <VERS vnumber="61">ܗܳܠܶܝܢ ܕܰܣ̣ܠܶܩܘ ܡܶܢ ܬܶܠܡܶܠܚܳܐ ܠܬܶܠܚܰܪܫܳܐ. ܘܠܰܟ݂ܪܽܘܒ ܗܳܠܶܝܢ ܐܶܡܰܪܘ. ܘܠܳܐ ܐܶܫܟܰܚܘ ܠܰܡܚܰܘܳܝܽܘ ܫܰܖ̈ܒܳܬܳܐ ܕܰܐܒܳܗܰܝ̈ܗܽܘܢ ܘܙܰܖ̈ܥܝܳܬܗܽܘܢ: ܐܶܠܳܐ ܕܡܶܢ ܝܺܣܪܳܐܶܝܠ ܐܶܢܽܘܢ.</VERS>
      <VERS vnumber="62">ܒܢܰܝ̈ ܒܰܢܺܝ: ܒܢܰܝ̈ ܕܠܳܝܳܐ: ܒܢܰܝ̈ ܛܽܘܒܝܳܐ: ܒܢܰܝ̈ ܙܳܩܽܘܪܳܐ: ܫܶܬܡܳܐܐ ܘܰܐܪܒܥܺܝܢ ܘܰܬܪܶܝܢ.</VERS>
      <VERS vnumber="63">ܘܡܶܢ ܟܽܘܡܖ̈ܶܐ ܒܢܰܝ̈ ܚܰܢܰܢܝܳܐ: ܒܢܰܝ̈ ܗܩܽܘܨ: ܒܢܰܝ̈ ܒܰܪܙܶܠܺܝ: ܕܰܢܣܰܒܘ ܡܶܢ ܒ̈ܢܳܬ ܒܰܪܙܶܠܺܝ ܓܶܠܥܳܕ݂ܳܝܳܐ ܐܰܢ̱ܬܬܳܐ. ܘܶܐܬܩܪܺܝ ܥܰܠ ܫܶܡܗܽܘܢ.</VERS>
      <VERS vnumber="64">ܘܗܳܠܶܝܢ ܒܥܰܘ ܒܰܟܬ݂ܳܒܳܐ ܠܫܰܖ̈ܒܳܬܗܽܘܢ: ܘܠܳܐ ܐܶܫܟܰܚܘ ܘܰܥܒܰܕ݂ ܠܗܽܘܢ ܡܶܢ ܟܽܘܡܪܽܘܬܳܐ.</VERS>
      <VERS vnumber="65">ܘܶܐܡܰܪܘ ܠܗܽܘܢ ܩܰܫܺܝ̈ܫܶܐ ܕܟܽܘܡܖ̈ܶܐ: ܕܠܳܐ ܢܶܐܟ݂ܠܽܘܢ ܡܶܢ ܩܕ݂ܽܘܫ ܩܽܘܕ݂ܫ̈ܶܐ: ܥܕܰܡܳܐ ܕܰܢܩܺܝܡ ܟܳܗܢܳܐ ܪܰܒܳܐ: ܘܢܶܫܐܰܠ ܘܢܶܚܙܶܐ.</VERS>
      <VERS vnumber="66">ܟܽܠܳܗ̇ ܟܢܽܘܫܬܳܐ ܐܰܟ݂ܚܕܳܐ: ܐܰܪܒܰܥ ܖ̈ܶܒܘܳܢ ܘܰܬܪܶܝܢ ܐܰܠܦܺܝ̈ܢ: ܘܰܐܪܒܰܥܡܳܐܐ ܘܫܰܒܥܺܝܢ.</VERS>
      <VERS vnumber="67">ܠܒܰܪ ܡܶܢ ܥܰܒܕܰܝ̈ܗܽܘܢ ܘܰܐܡ̈ܗܳܬܗܽܘܢ. ܗܳܠܶܝܢ ܫܰܒܥܳܐ ܐܰܠܦܺܝ̈ܢ ܘܰܬܠܳܬ݂ܡܳܐܐ ܘܰܬܠܳܬ݂ܺܝܢ ܘܰܬܠܳܬܳܐ.</VERS>
      <VERS vnumber="68">ܟܽܠܗܽܘܢ ܡܫܰܡ̈ܫܳܢܶܐ ܘܰܡܫܰܡܫܳܢ̈ܝܳܬܳܐ: ܡܳܐܬܶܝܢ ܘܰܐܪܒܥܺܝܢ ܘܚܰܡܫܳܐ.</VERS>
      <VERS vnumber="69">ܓܰܡ̈ܠܶܐ ܐܰܪܒܰܥܡܳܐܐ ܘܰܬܠܳܬ݂ܺܝܢ ܘܚܰܡܫܳܐ. ܚܶܡܖ̈ܶܐ ܫܬܳܐ ܐܰܠܦܺܝ̈ܢ ܘܰܫܒܰܥܡܳܐܐ ܘܥܶܣܪܺܝܢ.</VERS>
      <VERS vnumber="70">ܘܡܶܢ ܪܺܝܫܳܐ ܕܰܐܒܳܗ̈ܳܬܳܐ: ܝܰܗܒܘ ܠܰܥܒܳܕ݂ܳܐ ܕܒܰܝܬܳܐ: ܩܰܫܺܝ̈ܫܶܐ ܕܟܽܘܡܖ̈ܶܐ: ܝܰܗܒܘ ܠܒܶܝܬ݂ ܓܰܙܳܐ: ܕܰܗܒܳܐ: ܕܖ̈ܺܝܟ݂ܽܘܢܶܐ ܐܰܠܦܳܐ ܚܰܕ݂. ܦܶܛܩ̈ܶܐ: ܚܰܡܫܺܝܢ ܟܽܘܬܺܝܢ̈ܝܳܬܳܐ ܠܟܽܘܡܖ̈ܶܐ: ܚܰܡܶܫܡܳܐܐ ܘܰܬܠܳܬ݂ܺܝܢ.</VERS>
      <VERS vnumber="71">ܘܡܶܢ ܖ̈ܺܝܫܰܝ ܐܰܒܳܗ̈ܳܬܳܐ: ܝܰܗܒܘ ܠܓܰܙܳܐ ܕܰܥܒܺܝܕܬܳܐ: ܕܰܗܒܳܐ ܕܖ̈ܺܝܟ݂ܽܘܢܶܐ ܬܰܪܬܶܝܢ ܖ̈ܶܒܘܳܢ. ܘܟܶܣܦܳܐ ܡܢܺܝ̈ܢ ܬܪܶܝܢ ܐܰܠܦܺܝ̈ܢ ܘܡܰܐܬܶܝܢ.</VERS>
      <VERS vnumber="72">ܘܝܰܗܒܘ ܫܰܪܟܳܐ ܕܥܰܡܳܐ: ܕܖ̈ܺܝܟ݂ܽܘܢܶܐ ܬܰܪܬܶܝܢ ܖ̈ܶܒܘܳܢ: ܡܢܺܝ̈ܢ ܬܪܶܝܢ ܐܰܠܦܺܝ̈ܢ: ܘܟ݂ܽܘܬܺܝܢ̈ܝܳܬܳܐ ܠܟܽܘܡܖ̈ܶܐ ܫܬܺܝܢ ܘܰܫܒܰܥ.</VERS>
      <VERS vnumber="73">ܘܗܰܠܶܟ݂ܘ ܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ ܘܰܡܫܰܡܫܳܢ̈ܶܐ: ܘܡܶܢ ܥܰܡܳܐ ܘܢܰܬܢܳܝ̈ܶܐ: ܘܟܽܠܶܗ ܝܺܣܪܳܐܶܝܠ: ܠܩܽܘܖ̈ܺܝܗܽܘܢ. ܘܟܰܕ݂ ܡ̣ܛܳܐ ܝܰܪܚܳܐ ܫܒܺܝܥܳܝܳܐ: ܘܰܒܢܰܝ̈ ܝܺܣܪܳܐܶܝܠ ܒܩܽܘܖ̈ܺܝܗܽܘܢ. </VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܬܟܰܢܰܫܘ ܥܰܡܳܐ ܟܽܠܶܗ: ܐܰܝܟ݂ ܚܰܕ݂ ܓܰܒܪܳܐ: ܠܫܽܘܩܳܐ ܕܺܐܝܬ݂ ܩܕ݂ܳܡ ܬܰܪܥܳܐ ܕܡܰܝ̈ܳܐ. ܘܳܐܡܪܺܝܢ ܠܥܰܙܪܳܐ ܣܳܦܪܳܐ: ܠܡܰܚܬܳܝܽܘ ܣܶܦܪܳܐ ܕܢܳܡܽܘܣܳܐ ܕܡܽܘܫܶܐ: ܕܰܦܩܰܕ݂ ܡܳܪܝܳܐ ܥܰܠ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܘܰܐܝܬܺܝ ܥܰܙܪܳܐ ܣܶܦܪܳܐ ܕܢܳܡܽܘܣܳܐ ܩܕ݂ܳܡ ܥܰܡܳܐ. ܘܶܐܬܟܰܢܰܫܘ ܥܰܡܳܐ ܡܶܢ ܓܰܒܖ̈ܶܐ ܘܰܥܕܰܡܳܐ ܠܢܶܫ̈ܶܐ: ܘܟܽܠܡܰܢ ܕܶܐܬܛܰܝܰܒ ܠܡܶܫܡܰܥ: ܒܚܰܕ݂ ܒܝܰܪܚܳܐ ܫܒܺܝܥܳܝܳܐ.</VERS>
      <VERS vnumber="3">ܘܰܩ̣ܪܳܐ ܣܶܦܪܳܐ ܒܫܽܘܩܳܐ ܒܬܰܪܥܳܐ ܕܡܰܝ̈ܳܐ: ܡܶܢ ܨܰܦܪܳܐ ܠܦܶܠܓܶܗ ܕܝܰܘܡܳܐ: ܩܕ݂ܳܡ ܓܰܒܖ̈ܶܐ ܘܢܶܫ̈ܶܐ: ܘܰܩܕ݂ܳܡ ܐܰܝܠܶܝܢ ܕܫܳܡܥܺܝܢ ܘܶܐܕ݂ܢܰܝ̈ܗܽܘܢ ܕܥܰܡܳܐ ܨܰܠ̈ܝܳܢ ܗ̱ܘܰܝ̈: ܘܨܳܝ̈ܬܳܢ ܠܦܽܘܩܕܳܢܳܐ ܕܢܳܡܽܘܣܳܐ.</VERS>
      <VERS vnumber="4">ܘܩܳܡ̣ ܥܰܙܪܳܐ ܣܳܦܪܳܐ ܥܰܠ ܡܰܓܕܠܳܐ ܕܩܰܝܣܳܐ ܕܰܥܒܰܕ݂: ܕܢܶܗܘܶܐ ܡܡܰܠܶܠ ܥܠܰܘܗܝ. ܘܩܳܡ̣ ܠܘܳܬܶܗ ܡܰܬܺܝܬܳܐ: ܘܰܫܡܽܘܥ: ܘܚܰܢܰܢܝܳܐ: ܐܘܪܺܝܳܐ: ܘܚܶܠܰܩܝܳܐ: ܘܰܡܥܰܣܝܳܐ: ܩ̣ܳܡܘ ܡܶܢ ܝܰܡܺܝܢܶܗ ܘܡܶܢ ܣܶܡܳܠܶܗ: ܩܳܡ̣ ܦܳܪܝܳܐ: ܘܡܺܝܫܳܐܶܝܠ: ܘܰܡܠܰܟ݂ܝܳܐ: ܘܰܚܫܽܘܡ: ܘܰܚܫܰܒܝܳܐ: ܘܰܙܟܰܪܝܳܐ: ܘܡܰܫܠܰܡ.</VERS>
      <VERS vnumber="5">ܘܰܦܬܰܚ ܥܰܙܪܳܐ ܣܳܦܪܳܐ: ܟܬ݂ܳܒܳܐ ܕܢܳܡܽܘܣܳܐ ܠܥܺܝܢ ܟܽܠܶܗ ܥܰܡܳܐ. ܘܟܰܕ݂ ܦ̣ܬܰܚ: ܩܳܡ ܟܽܠܶܗ ܥܰܡܳܐ.</VERS>
      <VERS vnumber="6">ܘܒܰܪܶܟ݂ ܥܰܙܪܳܐ ܠܡܳܪܝܳܐ ܐܰ‌ܠܳܗܳܐ ܪܰܒܳܐ. ܘܰܥܢܰܘ ܟܽܠܶܗ ܥܰܡܳܐ ܘܳܐܡܪܺܝܢ: ܐܰܡܺܝܢ ܘܰܐܡܺܝܢ. ܘܟܰܕ݂ ܐܰܪܺܝܡܘ ܐܺܝܕܰܝ̈ܗܽܘܢ: ܩܥܰܕ݂ܘ ܘܰܣܓܶܕ݂ܘ ܩܕ݂ܳܡ ܡܳܪܝܳܐ ܥܰܠ ܐܰܦܰܝ̈ܗܽܘܢ ܥܕܰܡܳܐ ܠܰܐܪܥܳܐ.</VERS>
      <VERS vnumber="7">ܘܝܶܫܽܘܥ ܘܰܒܢܰܘ̈ܗܝ: ܘܰܣܪܰܒܝܳܐ: ܘܝܰܡܺܝܢ: ܘܰܥܩܽܘܦ: ܘܫܰܒܬܰܝ: ܘܗܽܘܕ݂ܝܳܐ: ܘܰܡܥܰܣܝܳܐ: ܘܰܩܠܰܛܝܳܐ: ܘܥܰܙܰܪܝܳܐ: ܘܝܽܘܙܳܒܳܪ: ܘܚܰܢܳܢܺܝ. ܘܰܦܢܳܝܳܐ: ܘܠܶܘ̈ܳܝܶܐ: ܡܫܰܡܫܺܝܢ ܠܥܰܡܳܐ ܒܢܳܡܽܘܣܳܐ. ܘܥܰܡܳܐ ܩܳܝܡܺܝܢ ܥܰܠ ܕܽܘܟܬܗܽܘܢ.</VERS>
      <VERS vnumber="8">ܘܰܩ̣ܪܰܘ ܒܰܟܬ݂ܳܒܳܐ ܕܢܳܡܽܘܣܳܐ ܕܡܳܪܝܳܐ ܟܰܕ݂ ܦܪܺܝܣ. ܘܶܐܬܛܦܺܝܣܘ ܒܶܗ: ܘܶܐܣܬܰܟܰܠܘ ܒܩܶܪܝܳܢܶܗ.</VERS>
      <VERS vnumber="9">ܘܶܐܡܰܪ ܢܚܰܡܝܳܐ ܪܺܝܫܐ ܕܟܽܘܡܖ̈ܶܐ: ܘܥܰܙܪܳܐ ܟܽܘܡܖ̈ܶܐ ܘܣܳܦܪܳܐ: ܘܠܶܘ̈ܳܝܶܐ ܐܰܝܠܶܝܢ ܕܰܡܫܰܡܫܺܝܢ ܗ̱ܘܰܘ ܠܥܰܡܳܐ: ܐܳܡܪܺܝܢ ܠܟܽܠܶܗ ܥܰܡܳܐ: ܝܰܘܡܳܢܳܐ ܩܰܕܺܝܫ ܗ̱ܘ̣ ܩܕ݂ܳܡ ܡܳܪܝܳܐ ܐܰܠܳܗܳܟ݂ܽܘܢ. ܠܳܐ ܬܶܟ݂ܪܶܐ ܠܟ݂ܽܘܢ: ܘܠܳܐ ܬܶܒܟܽܘܢ. ܡܶܛܽܠ ܕܒܳܟܶܝܢ ܗ̱ܘܰܘ ܓܶܝܪ ܟܽܠܶܗ ܥܰܡܳܐ: ܟܰܕ݂ ܫܳܡܥܺܝܢ ܗ̱ܘܰܘ ܟܬ݂ܳܒܳܐ ܕܢܳܡܽܘܣܳܐ.</VERS>
      <VERS vnumber="10">ܘܶܐܡܰܪܘ ܠܗܽܘܢ: ܙܶܠܘ ܐܰܟ݂ܽܘܠܘ ܘܶܐܫܬܰܘ. ܘܫܰܕܰܪܘ ܡܶܐܟܽܘܠܬܳܐ ܠܡܰܢ ܕܠܳܐ ܡܛܰܝܒܳܐ ܠܶܗ. ܡܶܛܽܠ ܕܩܰܕܺܝܫ ܗ̱ܘ̣ ܝܰܘܡܳܢܳܐ ܩܕ݂ܳܡ ܡܳܪܝܳܐ. ܝܰܘܡܳܢܳܐ ܠܳܐ ܬܶܟ݂ܪܶܐ ܠܟ݂ܽܘܢ: ܡܶܛܽܠ ܕܝܰܘܡܰܐ ܗ̱ܘ ܕܚܰܕ݂ܽܘܬ݂ܳܐ ܕܡܳܪܝܳܐ. ܘܗܽܘ ܢܶܗܘܶܐ ܥܰܕ݂ܽܘܪܟ݂ܽܘܢ.</VERS>
      <VERS vnumber="11">ܘܠܶܘ̈ܳܝܶܐ ܡܫܰܬܩܺܝܢ ܠܟܽܠܶܗ ܥܰܡܳܐ: ܘܳܐܡܪܺܝܢ: ܫܬܽܘܩܘ: ܡܶܛܽܠ ܕܝܰܘܡܳܢܳܐ ܡܩܰܕܰܫ ܗ̱ܘ̣: ܘܠܳܐ ܬܶܒܟܽܘܢ.</VERS>
      <VERS vnumber="12">ܘܶܐܙܰܠܘ ܟܽܠܶܗ ܥܰܡܳܐ ܠܡܶܐܟܰܠ ܘܰܠܡܶܫܬܳܐ: ܘܠܰܡܫܰܕܳܪܽܘ ܡܶܐܟܽܘܠܬܳܐ ܠܰܐܝܠܶܝܢ ܕܠܰܝܬ ܠܗܽܘܢ: ܘܰܠܡܶܥܒܰܕ݂ ܚܰܕ݂ܽܘܬ݂ܳܐ ܪܰܒܬܳܐ. ܘܶܐܬܛܦܺܝܣܘ ܒܡ̈ܶܠܶܐ ܐܰܝܠܶܝܢ ܕܰܐܘܕܰܥܘ ܐܶܢܽܘܢ.</VERS>
      <VERS vnumber="13">ܘܰܒܝܰܘܡܳܐ ܕܰܬܪܶܝܢ: ܐܶܬܟܰܢܰܫܘ ܪܺܝܫܝ ܐܰܒܳܗ̈ܶܐ ܕܟܽܠܶܗ ܥܰܡܳܐ: ܘܟܽܘܡܖ̈ܶܐ ܘܠܶܘ̈ܳܝܶܐ ܠܘܳܬ݂ ܥܰܙܪܳܐ ܣܳܦܪܳܐ: ܠܡܶܬܛܦܳܣܽܘ ܡܶܢܶܗ ܥܰܠ ܟܬ݂ܳܒܳܐ ܕܢܳܡܽܘܣܳܐ.</VERS>
      <VERS vnumber="14">ܘܶܐܫܟܰܚܘ ܒܰܟܬ݂ܳܒܳܐ ܕܢܳܡܽܘܣܳܐ: ܕܦܰܩܶܕ݂ ܡܳܪܝܳܐ ܠܡܽܘܫܶܐ: ܕܢܶܬܒܽܘܢ ܒܢܰܝ̈ ܝܺܣܪܳܐܶܝܠ ܒܰܡ̈ܛܰܠܠܶܐ: ܒܥܺܐܕܳܐ ܒܝܰܪܚܳܐ ܕܬܶܫܪܺܝܢ.</VERS>
      <VERS vnumber="15">ܘܰܕ݂ܢܶܫܡܥܽܘܢ ܟܽܠܡܶܕܶܡ ܕܰܟ݂ܬܰܒ ܡܽܘܫܶܐ ܒܢܳܡܽܘܣܳܐ. ܘܰܩܪܰܘ ܟܳܖ̈ܽܘܙܶܐ ܒܟܽܠܗܶܝܢ ܩܽܘܖ̈ܺܝܗܽܘܢ ܘܒܽܐܘܪܺܫܠܶܡ ܘܳܐܡܪܺܝܢ: ܣܰܩܘ ܠܛܽܘܪܳܐ ܐܰܝܬܰܘ ܩܰܝ̈ܣܶܐ ܕܙܰܝ̈ܬܶܐ: ܘܩܰܝ̈ܣܶܐ ܕܓܰܘܙܳܐ: ܘܛܰܖ̈ܦܶܐ ܕܶܐܛܖ̈ܽܘܓܶܐ: ܘܣܰܘ̈ܟܶܐ ܕܥܰܖ̈ܒܶܐ. ܘܰܥܒܶܕ݂ܘ ܡܛܰܠ̈ܠܶܐ: ܐܰܝܟܰܢܳܐ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ.</VERS>
      <VERS vnumber="16">ܘܰܢ̣ܦܰܩܘ ܥܰܡܳܐ: ܘܰܐܝܬܺܝܘ: ܘܰܥܒܰܕ݂ܘ ܠܗܽܘܢ ܓܒܰܪ ܓܒܰܪ ܥܰܠ ܐܶܓܳܖ̈ܰܝܗܽܘܢ ܘܰܒܕ݂ܳܖ̈ܰܝܗܽܘܢ: ܘܰܒܕ݂ܳܪܬܳܐ ܕܒܰܝܬܶܗ ܕܡܳܪܝܳܐ: ܘܰܒܫܽܘܩܳܐ ܕܬܰܪܥܳܐ ܕܡܰܝ̈ܳܐ: ܘܰܒܫܽܘܩܳܐ ܕܬܰܪܥܳܐ ܕܰܐܦܪܶܝܡ.</VERS>
      <VERS vnumber="17">ܘܰܥܒܰܕ݂ܘ ܟܽܠܶܗ ܥܰܡܳܐ ܕܰܗܦܰܟ݂ܘ ܡܶܢ ܫܶܒܝܳܐ ܡܛܰܠ̈ܠܶܐ: ܘܺܝܬܶܒܘ ܒܰܡܛܰܠ̈ܠܶܐ ܡܶܛܽܠ ܕܠܳܐ ܥܒܰܕ݂ܘ ܒܢܰܝ̈ ܝܺܣܪܳܐܶܝܠ ܗܳܟܰܢܳܐ: ܡܶܢ ܝܰܘ̈ܡܳܬܶܗ ܕܝܶܫܽܘܥ ܒܰܪܢܽܘܢ: ܥܕܰܡܳܐ ܠܶܗ ܠܝܰܘܡܳܐ ܗܳܢܳܐ. ܘܰܗܘܳܬ݂ ܚܰܕ݂ܽܘܬ݂ܳܐ ܪܰܒܬܳܐ ܕܛܳܒ.</VERS>
      <VERS vnumber="18">ܘܩܳܪܶܝܢ ܗ̱ܘܰܘ ܒܰܟܬ݂ܳܒܳܐ ܕܢܳܡܽܘܣܶܗ ܕܡܽܘܫܶܐ: ܟܽܠ ܝܽܘܡ ܒܝܽܘܡ: ܡܶܢ ܝܰܘܡܳܐ ܩܰܕܡܳܝܳܐ: ܥܕܰܡܳܐ ܠܝܰܘܡܳܐ ܐ̱ܚܪܳܝܳܐ. ܘܰܥ̣ܒܰܕ݂ܘ ܥܺܐܕܳܐ ܫܰܒܥܳܐ ܝܰܘ̈ܡܺܝܢ ܘܰܒܝܰܘܡܳܐ ܕܰܬܡܳܢܝܳܐ: ܐܶܬܟܰܢܰܫܘ ܐܰܝܟܰܢܳܐ ܕܰܟ݂ܬܺܝܒ ܠܗܽܘܢ. </VERS>
    </CHAPTER>
    <CHAPTER cnumber="9">
      <VERS vnumber="1">ܘܰܒܝܰܘܡܳܐ ܕܰܐܪܒܥܳܐ ܘܥܶܣܪܺܝܢ ܒܶܗ ܒܝܰܪܚܳܐ ܗܳܢܳܐ: ܐܶܬܟܰܢܰܫܘ ܒܢܰܝ̈ ܝܺܣܪܳܐܶܝܠ ܒܨܰܘܡܳܐ ܘܰܒܣܰܩ̈ܶܐ. ܘܰܐܪܡܺܝܘ ܩܶܛܡܳܐ ܥܠܰܝܗܽܘܢ.</VERS>
      <VERS vnumber="2">ܘܶܐܬܦܪܶܫ ܙܰܪܥܳܐ ܕܺܝܣܪܳܐܶܝܠ ܡܶܢ ܟܽܠܗܽܘܢ ܥܰܡ̈ܡܶܐ ܘܩ̣ܳܡܘ ܘܰܐܘܕܺܝܘ ܥܰܠ ܚܛܳܗܰܝ̈ܗܽܘܢ: ܘܥܰܠ ܚܛܳܗ̈ܶܐ ܕܰܐܒܳܗܰܝ̈ܗܽܘܢ.</VERS>
      <VERS vnumber="3">ܘܩ̣ܳܡܘ ܥܰܠ ܕܽܘܟܬܗܽܘܢ ܘܩܳܪܶܝܢ ܗ̱ܘܰܘ ܒܰܟܬ݂ܳܒܳܐ ܕܢܳܡܽܘܣܳܐ ܕܡܳܪܝܳܐ ܐܰܠܳܗܗܽܘܢ ܪܽܘܒܥܶܗ ܕܝܰܘܡܳܐ ܩܳܪܶܝܢ: ܘܪܽܘܒܥܶܗ ܕܝܰܘܡܳܐ ܡܰܘܕܶܝܢ: ܘܣܳܓܕܺܝܢ ܩܕ݂ܳܡ ܡܳܪܝܳܐ ܐܰܠܳܗܗܽܘܢ.</VERS>
      <VERS vnumber="4">ܘܩ̣ܳܡܘ ܪܺܝܫܐ ܥܰܠ ܠܶܘ̈ܳܝܶܐ: ܝܶܫܽܘܥ ܘܩܰܕ݂ܡܳܐܶܝܠ: ܒܰܢܺܝ: ܚܫܰܒܝܳܐ: ܘܰܫܪܰܒܝܳܐ: ܘܟܰܒܢܺܝ: ܘܗܽܘܕ݂ܳܝܳܐ: ܘܰܫܒܰܢܝܳܐ: ܘܰܦܬܰܚܝܳܐ. ܘܨܰܠܺܝܘ ܩܕ݂ܳܡ ܡܳܪܝܳܐ ܐܰܠܳܗܗܽܘܢ ܒܩܳܠܳܐ ܪܳܡܳܐ.</VERS>
      <VERS vnumber="5">ܘܳܐܡܪܺܝܢ ܠܶܘ̈ܳܝܶܐ: ܝܶܫܽܘܥ: ܘܩܰܕ݂ܡܳܐܶܝܠ: ܒܰܢܺܝ: ܚܫܰܒܝܳܐ: ܘܰܫܪܰܒܝܳܐ: ܘܗܽܘܕ݂ܳܝܳܐ: ܘܰܫܟܰܢܝܳܐ: ܘܰܦܬܰܚܝܳܐ. ܘܩܳܡܘ ܘܒܰܪܶܟ݂ܘ ܠܡܳܪܝܳܐ ܐܰܠܳܗܗܽܘܢ: ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ: ܘܰܒܪܺܝܟ݂ ܫܡܳܐ ܕܺܐܝܩܳܪܶܗ: ܘܰܡܪܰܡܪܰܡ ܥܰܠ ܟܽܠ ܒܶܖ̈ܝܳܬܳܐ ܒܬܶܫܒ̈ܚܳܬܳܐ.</VERS>
      <VERS vnumber="6">ܐܰܢ̱ܬ ܗ̄ܘ ܡܳܪܝܳܐ ܒܰܠܚܽܘܕܰܝܟ: ܐܰܢ̱ܬ ܥܒܰܕܬ ܫܡܰܝܳܐ ܘܰܫܡܰܝ̈ ܫܡܰܝܳܐ: ܘܟܽܠܗܽܘܢ ܚܰܝܠܘܳܬ݂ܗܽܘܢ: ܘܰܐܪܥܳܐ ܘܟܽܠ ܡܶܕܶܡ ܕܺܐܝܬ݂ ܥܠܶܝܗ̇: ܘܡܰܝ̈ܳܐ ܘܟܽܠܡܶܕܶܡ ܕܺܐܝܬ݂ ܒܗܽܘܢ. ܘܰܐܢ̱ܬܝ ܗ̄ܘ̣ ܕܡܰܚܶܐ ܠܟܽܠܗܽܘܢ ܘܚܰܝܠܰܘ̈ܳܬܳܐ ܕܰܫܡܰܝܳܐ ܠܳܟ݂ ܗ̱ܘ̣ ܣܳܓܕܺܝܢ.</VERS>
      <VERS vnumber="7">ܐܰܢ̱ܬ ܗ̱ܘ̣ ܡܳܪܝܳܐ ܐܰ‌ܠܳܗܳܐ ܕܰܓܒܰܝܬ ܠܰܐܒܪܰܡ. ܘܰܐܦܶܩܬܳܝܗܝ ܡܶܢ ܐܽܘܪ ܕܟܽܠܕ݂ܳܝ̈ܶܐ. ܘܫܰܚܠܦܰܬ ܫܡܶܗ ܐܰܒܪܳܗܳܡ.</VERS>
      <VERS vnumber="8">ܘܶܐܫܟܰܚܬ ܠܶܒܶܗ ܕܟܶܐ ܩܕ݂ܳܡܝܟ. ܘܺܝܡܰܝܬ ܠܶܗ ܡܰܘܡܳܬܳܐ: ܠܡܶܬܰܠ ܠܶܗ ܐܰܪܥܳܐ ܕܰܟ݂ܢܰܥ̈ܢܳܝܶܐ: ܘܰܕ݂ܚܺܝ̈ܬܳܝܶܐ: ܘܕܰܐܡܽܘܖ̈ܳܝܶܐ: ܘܰܕ݂ܦܰܖ̈ܙܳܝܶܐ: ܘܰܕ݂ܚܰܘܳܝ̈ܶܐ: ܘܰܕ݂ܝܰܒܽܘܣܳܝ̈ܶܐ: ܘܰܕ݂ܓܰܖ̈ܓܽܘܣܳܝܶܐ: ܠܡܶܬܠܶܗ ܠܶܗ ܘܰܠܙܰܪܥܶܗ. ܘܰܐܫܰܪܬ ܡܶܠܰܝ̈ܟ ܥܰܡܶܗ: ܡܶܛܽܠ ܕܙܰܕܺܝܩ ܐܰܢ̱ܬ.</VERS>
      <VERS vnumber="9">ܘܰܚܙܰܝܬ ܫܽܘܥܒܳܕ݂ܳܐ ܕܰܐܒܳܗܰܝ̈ܢ ܕܰܒܡܶܨܪܶܝܢ. ܘܰܫܡܰܥܬ ܝܺܠܰܠܬܗܽܘܢ ܥܰܠ ܝܰܡܳܐ ܕܣܽܘܦ.</VERS>
      <VERS vnumber="10">ܘܰܥܒܰܕܬ ܐܳܬܘ̈ܳܬܳܐ ܘܬܶܕ݂ܡܖ̈ܳܬܳܐ ܒܦܶܪܥܽܘܢ ܘܰܒܟܽܠܶܗ ܚܰܝܠܶܗ: ܘܰܒܟܽܠܶܗ ܥܰܡܳܐ ܕܰܐܪܥܶܗ ܡܶܛܽܠ ܕܺܝܕܰܥܬ ܕܰܐܥܠܺܝܘ ܒܗܽܘܢ ܒܥܰܡܳܟ݂: ܘܰܥܒܰܕܬ ܠܳܟ݂ ܫܡܳܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="11">ܘܝܰܡܳܐ ܬܪܰܥܬ ܩܕ݂ܳܡܝܗܽܘܢ. ܘܰܥܒܰܪܘ ܒܓ݂ܰܘ ܝܰܡܳܐ ܒܝܰܒܫܳܐ. ܘܰܠܖ̈ܳܕ݂ܽܘܦܰܝܗܽܘܢ ܛܰܒܰܥܬ ܒܥܽܘܡܩܰܘ̈ܗܝ ܕܝܰܡܳܐ: ܐܰܝܟ݂ ܕܛܳܒܥܳܐ ܟܺܐܦܳܐ ܒܡܰܝ̈ܳܐ ܥܰܫܺܝ̈ܢܶܐ.</VERS>
      <VERS vnumber="12">ܘܰܒܥܰܡܽܘܕܳܐ ܕܰܥܢܳܢܳܐ ܕܰܒܪܬ ܐܶܢܽܘܢ ܒܺܐܝܡܳܡܳܐ: ܘܒܶܐܣܛܽܘܢܳܐ ܕܢܽܘܪܳܐ ܒܠܺܠܝܳܐ: ܠܡܰܢܗܳܪܽܘ ܠܗܽܘܢ ܐܽܘܪܚܳܐ: ܠܰܡܗܰܠܳܟܽܘ ܒܳܗ̇.</VERS>
      <VERS vnumber="13">ܘܥܰܠ ܛܽܘܪܳܐ ܕܣܺܝܢܰܝ ܢܚܶܬܬ ܘܡܰܠܠܬ ܥܰܡܗܽܘܢ ܡܶܢ ܫܡܰܝܳܐ. ܘܝܰܗܒܬ ܠܗܽܘܢ ܕܺܝܢ̈ܶܐ ܬܖ̈ܺܝܨܶܐ: ܘܢܳܡܽܘ̈ܣܶܐ ܕܰܫܪܳܪܳܐ: ܘܰܩܝܳܡ̈ܶܐ ܘܦܽܘܩ̈ܕܳܢܶܐ ܕܛܳܒܺܝܢ.</VERS>
      <VERS vnumber="14">ܘܫܰܒܬܳܐ ܕܩܽܘܕ݂ܫܳܟ݂ ܐܰܘܕܰܥܬ ܐܶܢܽܘܢ ܘܦܽܘܩ̈ܕܳܢܶܐ ܘܰܩܝܳܡ̈ܶܐ ܘܢܳܡܽܘ̈ܣܶܐ ܕܦܰܩܶܕܬ ܐܶܢܽܘܢ ܒܺܐܝܕ݂ܳܐ ܕܡܽܘܫܶܐ ܥܰܒܕܳܟ݂.</VERS>
      <VERS vnumber="15">ܘܠܰܚܡܳܐ ܡܶܢ ܫܡܰܝܳܐ. ܝܰܗܒܬ ܠܗܽܘܢ ܠܟܰܦܢܗܽܘܢ ܘܡܰܝ̈ܳܐ ܡܶܢ ܟܺܐܦܳܐ ܝܰܗܒܬ̇ ܠܗܽܘܢ. ܠܨܰܗܺܝܗܽܘܢ ܘܶܐܡܰܪܬ ܠܗܽܘܢ ܠܡܶܥܰܠ ܘܰܠܡܺܐܪܰܬ ܐܰܪܥܳܐ: ܕܰܐܬܩܢܰܬ݂ ܐܺܝܕ݂ܳܟ݂ ܠܡܶܬܰܠ ܠܗܽܘܢ.</VERS>
      <VERS vnumber="16">ܗܶܢܽܘܢ ܕܶܝܢ ܘܰܐܒܳܗܰܝ̈ܗܽܘܢ ܐܰܥܠܺܝܘ: ܘܩܰܫܺܝܘ ܩܕ݂ܳܠܗܽܘܢ: ܘܠܳܐ ܨܳܬܘ ܠܦܽܘܩ̈ܕ݂ܳܢܰܝܟ.</VERS>
      <VERS vnumber="17">ܘܠܳܐ ܨܒܳܘ ܠܡܶܫܡܰܥ: ܘܠܳܐ ܐܶܬܕܟܰܪܘ ܬܶܕ݂ܡܖ̈ܳܬܳܟ݂ ܕܰܥܒܰܕܬ ܠܗܽܘܢ. ܘܰܗܦܰܟ݂ ܠܒܶܗܽܘܢ ܠܰܥܒܳܕܰܝ̈ܗܽܘܢ ܒܺܝ̈ܫܶܐ ܘܰܐܢ̱ܬ ܐܰ‌ܠܳܗܳܐ ܫܳܒܽܘܩܳܐ ܘܪܶܚܡܬܢܳܐ ܘܚܰܢܳܢܳܐ: ܪܰܚܺܝܩ ܪܽܘܓܙܳܐ ܘܩܰܪܺܝܒ ܒܳܥܽܘܬܳܐ: ܠܳܐ ܫܒܰܩܬ ܐܶܢܽܘܢ.</VERS>
      <VERS vnumber="18">ܡܶܛܽܠ ܕܗܶܢܽܘܢ ܥܒܰܕ݂ܘ ܥܶܓܠܳܐ ܕܢܶܣܟܬܳܐ: ܘܳܐܡܪܺܝܢ: ܗܳܢܰܘ ܐܰܠܳܗܳܟ݂ ܝܺܣܪܳܐܶܝܠ: ܕܰܐܣܩܳܟ݂ ܡܶܢ ܐܰܪܥܳܐ ܕܡܶܨܪܶܝܢ. ܘܰܥܒܰܕ݂ܘ ܒܺܝ̈ܫܳܬ݂ܳܐ ܪܰܘܖ̈ܒܳܬܳܐ.</VERS>
      <VERS vnumber="19">ܘܰܐܢ̱ܬ ܒܖ̈ܰܚܡܰܝܟ ܣܰܓܺܝ̈ܐܶܐ ܠܳܐ ܫܒܰܩܬ ܐܶܢܽܘܢ ܒܡܰܕ݂ܒܪܳܐ. ܘܥܰܡܽܘܕܳܐ ܕܰܥܢܳܢܳܐ ܠܳܐ ܥܒܰܪ ܡܶܢܗܽܘܢ ܒܺܐܝܡܳܡܳܐ: ܠܰܡܕܰܒܳܪܽܘ ܐܶܢܽܘܢ ܒܽܐܘܪܚܳܐ. ܘܶܐܣܛܽܘܢܳܐ ܕܢܽܘܪܳܐ ܒܠܺܠܝܳܐ: ܠܡܰܢܗܳܪܽܘ ܠܗܽܘܢ ܐܽܘܪܚܳܐ: ܕܢܺܐܙܽܠܘܢ ܒܳܗ̇.</VERS>
      <VERS vnumber="20">ܘܪܽܘܚܳܟ݂ ܛܳܒܬܳܐ ܝܰܗ̱ܒܬ ܐܶܢܽܘܢ ܠܡܰܠܳܦܽܘ ܐܶܢܽܘܢ. ܘܡܰܢܢܳܐ ܠܳܐ ܟܠܰܝܬ ܡܶܢ ܦܽܘܡܗܽܘܢ. ܘܡܰܝ̈ܳܐ ܝܰܗܒܬ ܠܗܽܘܢ ܠܨܰܗܺܝܗܽܘܢ.</VERS>
      <VERS vnumber="21">ܘܰܐܪܒܥܺܝܢ ܫܢܺܝ̈ܢ ܡܶܕܶܡ ܠܳܐ ܚܣܰܪ ܠܗܽܘܢ ܒܡܰܕ݂ܒܪܳܐ. ܢܰܚܬܰܝ̈ܗܽܘܢ ܠܳܐ ܒܠܺܝܘ: ܘܰܡܣܳܢܰܝ̈ܗܽܘܢ ܠܳܐ ܐܶܬܒܰܙܰܥܘ.</VERS>
      <VERS vnumber="22">ܘܝܰܗܒܬ ܠܗܽܘܢ ܡܰܠ̈ܟܘܳܬܳܐ ܕܥܰܡ̈ܡܶܐ. ܘܦܰܠܶܓܬ ܐܶܢܶܝܢ ܠܗܽܘܢ ܠܪܺܝܫ ܐ̱ܢܳܫ. ܘܺܝܪܶܬܘ ܐܰܪܥܳܐ ܕܣܺܝܚܽܘܢ: ܘܰܐܪܥܳܐ ܕܡܰܠܟܳܐ ܕܚܶܫܒܽܘܢ: ܘܰܐܪܥܳܐ ܕܥܽܘܓ ܡܰܠܟܳܐ ܕܒܰܝܫܳܢ.</VERS>
      <VERS vnumber="23">ܘܰܒܢܰܝ̈ܗܽܘܢ ܐܰܣܓܺܝܬ ܐܰܝܟ݂ ܟܰܘ̈ܟܒܶܐ ܕܒܰܫܡܰܝܳܐ. ܘܰܐܥܶܠܬ ܐܶܢܽܘܢ ܠܰܐܪܥܳܐ ܕܶܐܡܰܪܬ ܠܰܐܒܳܗܰܝ̈ܗܽܘܢ ܠܡܶܥܰܠ ܠܶܗ ܘܰܠܡܺܐܪܬ݂ܳܗ̇.</VERS>
      <VERS vnumber="24">ܘܥܰܠܘ ܒ̈ܢܰܝܳܐ: ܘܺܝܪܶܬܘ ܐܰܪܥܳܐ. ܘܬܰܒܰܪܬ ܩܕ݂ܳܡܝܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܕܰܟ݂ܢܰܥ̈ܢܳܝܶܐ. ܘܰܐܫܠܶܡܬ ܐܶܢܽܘܢ ܒܺܐܝܕܰܝ̈ܗܽܘܢ: ܠܗܽܘܢ ܘܰܠܡܰܠܟܰܝ̈ܗܽܘܢ: ܘܰܠܥܰܡ̈ܡܶܐ ܕܰܐܪܥܳܐ: ܠܡܶܥܒܰܕ݂ ܒܗܽܘܢ ܐܰܝܟ݂ ܨܶܒܝܳܢܗܽܘܢ.</VERS>
      <VERS vnumber="25">ܘܶܐܚܰܕ݂ܘ ܩܽܘܖ̈ܝܳܐ ܬܰܩܺܝ̈ܦܳܬܳܐ: ܘܰܐܪܥܳܐ ܫܰܡܺܝܢܬܳܐ: ܘܒ̈ܳܬܶܐ ܕܰܡܠܶܝܢ ܟܽܠܗܶܝܢ ܛܳܒ̈ܳܬܳܐ: ܘܓܽܘ̈ܒܶܐ ܚܦܺܝܖ̈ܶܐ: ܘܟܰܖ̈ܡܶܐ: ܘܙܰܝ̈ܬܶܐ: ܘܺܐܝܠܳܢ̈ܶܐ: ܘܡܶܐܟܽܘܠܬܳܐ ܣܰܓܺܝܐܬܳܐ. ܘܶܐܟܰܠܘ: ܘܰܣܒܰܥܘ: ܘܰܫܡܶܢܘ: ܘܶܐܬܦܰܢܰܩܘ ܒܛܽܘܒܳܟ݂ ܪܰܒܳܐ.</VERS>
      <VERS vnumber="26">ܘܰܗܦܰܟ݂ܘ ܘܕܰܓܶܠܘ ܒܳܟ݂. ܘܰܫܕ݂ܰܐܗܝ ܠܢܳܡܽܘܣܳܟ݂ ܠܒܰܪ ܡܶܢ ܬܰܪܥܺܝܬܗܽܘܢ ܘܠܰܒܢܰܝ̈ܟ ܩܰܛܶܠܘ: ܥܰܠ ܕܶܐܡܰܪܘ ܠܗܽܘܢ ܠܡܶܗܦܰܟ݂ ܠܘܳܬ݂ܳܟ݂. ܘܰܥܒܰܕ݂ܘ ܒܺܝ̈ܫܳܬ݂ܳܐ ܪܰܘܖ̈ܒܳܬܳܐ.</VERS>
      <VERS vnumber="27">ܘܰܐܫܠܶܡܬ ܐܶܢܽܘܢ ܒܝܰܕ݂ ܒܥܶܠܕܒܳܒܰܝ̈ܗܽܘܢ: ܘܰܐܥܺܝܩܘ ܠܗܽܘܢ. ܘܰܒܥܶܕܳܢܳܐ ܕܽܐܘܠܨܳܢܳܐ ܒܥܰܘ ܡܶܢܟ݂: ܘܰܫܡܰܥܬ ܐܶܢܽܘܢ ܡܶܢ ܫܡܰܝܳܐ: ܐܰܝܟ݂ ܖ̈ܰܚܡܰܝܟ ܣܰܓܺܝ̈ܐܶܐ. ܘܰܐܩܺܝܡܬ ܠܗܽܘܢ ܦܳܪܽܘܩܳܐ. ܘܰܦܪܰܩ ܐܶܢܽܘܢ ܡܶܢ ܐܺܝܕ݂ܳܐ ܕܳܐܠܽܘܨܰܝ̈ܗܽܘܢ.</VERS>
      <VERS vnumber="28">ܘܟܰܕ݂ ܐܰܪܘܰܚܬ ܠܗܽܘܢ: ܗܦܰܟ݂ܘ ܠܡܶܥܒܰܕ݂ ܕܰܣܢܶܐ ܩܕ݂ܳܡܝܟ. ܘܰܫܒܰܩܬ ܐܶܢܽܘܢ ܒܝܰܕ݂ ܒܥܶܠܕܒܳܒܰܝ̈ܗܽܘܢ. ܘܫܰܥܒܶܕ݂ܘ ܐܶܢܽܘܢ. ܘܰܗܦܰܟ݂ܘ ܘܨܰܠܺܝܘ ܩܕ݂ܳܡܰܝܟ. ܘܰܐܢ̱ܬ ܡܶܢ ܫܡܰܝܳܐ ܫܡܰܥܬ: ܘܰܦܪܰܩܬ ܐܶܢܽܘܢ ܒܟܽܠܙܒܰܢ: ܐܰܝܟ݂ ܣܰܓܺܝܐܽܘܬ ܖ̈ܰܚܡܰܝܟ.</VERS>
      <VERS vnumber="29">ܘܰܐܣܗܶܕܬ ܒܗܽܘܢ: ܠܡܰܗܦܳܟܽܘ ܐܶܢܽܘܢ ܠܢܳܡܽܘܣܳܟ݂. ܘܗܶܢܽܘܢ ܐܰܥܠܺܝܘ: ܘܠܳܐ ܫܡܰܥܘ ܠܦܽܘܩ̈ܕ݂ܳܢܰܝܟ ܘܰܒܕܺܝܢܰܝ̈ܟ ܚܛܰܘ ܒܗܽܘܢ. ܕܶܐܢ ܥܳܒܶܕ ܠܗܽܘܢ ܒܰܪܢܳܫܳܐ: ܚܳܝܶܐ ܒܗܽܘܢ. ܘܰܥܒܰܕ݂ܘ ܠܗܽܘܢ ܟܰܬܦܳܐ ܡܳܪܽܘܕܬܳܐ. ܘܰܩܕ݂ܳܠܗܽܘܢ ܩܰܫܺܝܘ: ܘܠܳܐ ܫܡܰܥܘ.</VERS>
      <VERS vnumber="30">ܘܰܐܟ݂ܪܶܙܬ ܥܠܰܝܗܽܘܢ ܫܢܰܝ̈ܳܐ ܣܰܓܺܝ̈ܳܐܬܳܐ. ܘܶܐܣܗܶܕܬ ܒܗܽܘܢ ܒܪܽܘܚܳܟ݂: ܒܺܐܝܕ݂ܳܐ ܕܰܢܒܺܝܰܝ̈ܟ. ܘܠܳܐ ܫ̣ܡܰܥܘ ܘܰܐܫܠܶܡܬ ܐܶܢܽܘܢ ܒܺܐܝܕ݂ܳܐ ܕܥܰܡ̈ܡܶܐ ܕܰܡܕܺܝ̈ܢܳܬܳܐ.</VERS>
      <VERS vnumber="31">ܘܡܶܛܽܠ ܖ̈ܰܚܡܰܝܟ ܣܰܓܺܝ̈ܐܶܐ: ܠܳܐ ܐܰܘܒܶܕܬ ܐܶܢܽܘܢ. ܘܠܳܐ ܫܒܰܩܬ ܐܶܢܽܘܢ ܡܶܛܽܠ ܕܰܐ‌ܠܳܗܳܐ ܐܰܢ̱ܬ ܚܰܢܳܢܳܐ ܘܪܶܚܡܬܢܳܐ. </VERS>
      <VERS vnumber="32">ܡܶܟܺܝܠ: ܐܰܠܳܗܰܢ ܐܰ‌ܠܳܗܳܐ ܪܰܒܳܐ ܘܓܰܢ̱ܒܳܪܳܐ ܘܰܕ݂ܚܺܝܠܳܐ: ܢܳܛܰܪ ܡܰܘܡܳܬܳܐ ܘܰܫܪܳܪܳܐ. ܠܳܐ ܢܶܬܟܰܣܶܐ ܡܶܢ ܩܕ݂ܳܡܰܝܟ ܟܽܠܶܗ ܐܽܘܠܨܳܢܳܐ ܕܶܐܬ݂ܳܐ ܥܠܰܝܢ: ܘܥܰܠ ܡܰܠܟܰܝ̈ܢ: ܘܥܰܠ ܪܰܘܖ̈ܒܳܢܰܝܢ: ܘܥܰܠ ܟܽܘܡܖ̈ܰܝܢ: ܘܥܰܠ ܢܒܺܝܰܝ̈ܢ: ܘܥܰܠ ܐܰܒܳܗܰܝ̈ܢ: ܘܥܰܠ ܟܽܠܶܗ ܥܰܡܳܐ: ܡܶܢ ܝܰܘܡܰܘ̈ܗܝ ܕܡܰܠܟܳܐ ܕܳܐܬܽܘܪ ܘܰܥܕܰܡܳܐ ܠܝܰܘܡܳܢܳܐ.</VERS>
      <VERS vnumber="33">ܘܰܐܢ̱ܬ ܙܰܕܺܝܩ ܥܰܠ ܟܽܠ ܡܶܕܶܡ ܕܶܐܬ݂ܳܐ ܥܠܰܝܢ. ܡܶܛܽܠ ܕܰܒܩܽܘܫܬܳܐ ܐܰܢ̱ܬ ܓܶܝܪ ܥܒܰܕܬ. ܘܰܚܢܰܢ ܐܰܥܠܺܝܢܰܢ.</VERS>
      <VERS vnumber="34">ܘܡܰܠܟܰܝ̈ܢ: ܘܪܰܘܖ̈ܒܳܢܰܝܢ: ܘܟܽܘܡܖ̈ܰܝܢ: ܘܰܐܒܳܗܰܝ̈ܢ: ܠܳܐ ܥ̣ܒܰܕ݂ ܢܳܡܽܘܣܳܟ݂ ܘܠܳܐ ܨܳܬܘ ܠܦܽܘܩ̈ܕ݂ܳܢܰܝܟ ܘܰܠܣܳܗ̈ܕܘܳܬ݂ܳܟ݂: ܕܰܐܣܗܶܕܬ ܒܗܽܘܢ.</VERS>
      <VERS vnumber="35">ܘܰܟ݂ܦܰܪܘ ܒܡܰܠܟܽܘܬ݂ܳܟ݂ ܘܰܒܛܽܘܒܳܟ݂ ܪܰܒܳܐ ܕܝܰܗܒ݂ܬ ܠܗܽܘܢ: ܒܰܐܪܥܳܐ ܛܳܒܬܳܐ ܘܫܰܡܺܝܢܬܳܐ ܕܝܰܗܒܬ ܠܗܽܘܢ. ܘܠܳܐ ܦܰܠܚܽܘܟ݂: ܘܠܳܐ ܗܦܰܟ݂ܘ ܡܶܢ ܥܒܳܕܰܝ̈ܗܽܘܢ ܒܺܝ̈ܫܶܐ.</VERS>
      <VERS vnumber="36">ܡܶܛܽܠ ܗܳܢܳܐ ܝܰܘܡܳܢܳܐ ܥܰܒ̈ܕܶܐ. ܘܰܐܪܥܳܐ ܕܝܰܗܒܬ ܠܰܐܒܳܗܰܝ̈ܢ ܠܡܶܐܟܰܠ ܐܶܒܳܗ̇ ܘܛܽܘܒܳܗ̇: ܗܳܐ ܚܢܰܢ ܐܰܝܟ݂ ܥܰܒ̈ܕܶܐ ܦܳܠܚܺܝܢ ܒܓ݂ܰܘܳܗ̇.</VERS>
      <VERS vnumber="37">ܘܥܰܠ̈ܠܳܬ݂ܳܗ̇ ܢܳܣܒܺܝܢ ܡܰܠ̈ܟܶܐ ܕܰܐܩܺܝܡܬ ܥܠܰܝܢ: ܡܶܛܽܠ ܚܛܳܗܰܝ̈ܢ ܘܥܰܠ ܦܰܓܖ̈ܰܝܢ ܗܶܢܽܘܢ ܫܰܠܺܝܛܺܝܢ: ܘܥܰܠ ܒܥܺܝܪܰܢ: ܐܰܝܟ݂ ܨܶܒܝܳܢܗܽܘܢ ܘܒܽܐܘܠܨܳܢܳܐ ܪܰܒܳܐ ܫܪܶܝܢܰܢ.</VERS>
      <VERS vnumber="38">ܘܰܒܟܽܠܗܶܝܢ ܗܳܠܶܝܢ ܝܳܡܶܝܢ ܚܢܰܢ ܒܰܫܪܳܪܳܐ ܘܡܰܣܗܕ݂ܺܝܢ ܥܰܠ ܚܳܬܡܳܐ: ܩܰܫܺܝ̈ܫܰܝܢ: ܘܠܶܘ̈ܳܝܶܐ: ܘܟܽܘܡܖ̈ܰܝܢ: ܘܟܽܠ ܐܰܝܠܶܝܢ ܕܰܚܝܰܘ ܡܶܢܢ. </VERS>
    </CHAPTER>
    <CHAPTER cnumber="10">
      <VERS vnumber="1">ܢܚܰܡܝܳܐ ܩܰܫܺܝܫܳܐ ܒܰܪ ܚܰܢܰܢܝܳܐ ܪܺܝܫ ܟܽܘܡܖ̈ܶܐ: ܘܙܰܪܰܚܝܳܐ. </VERS>
      <VERS vnumber="2">ܘܰܣܪܰܒܝܳܐ: ܘܥܰܙܰܪܝܳܐ: ܘܶܐܪܰܡܝܳܐ.</VERS>
      <VERS vnumber="3">ܘܦܶܫܚܽܘܪ: ܘܳܐܡܰܪܝܳܐ: ܘܰܡܠܰܟ݂ܝܳܐ: ܘܰܫܦܰܛܝܳܐ. </VERS>
      <VERS vnumber="4">ܘܰܚܛܽܘܫ: ܘܰܫܟܰܢܝܳܐ: ܘܰܡܠܽܘܟ݂.</VERS>
      <VERS vnumber="5">ܘܰܫܟ݂ܽܘܡ: ܘܥܰܙܡܽܘܬ: ܥܒܰܪܝܳܐ.</VERS>
      <VERS vnumber="6">ܕܳܢܺܝܐܶܝܠ: ܓܒܺܝܬܗܽܘܢ: ܒܳܪܽܘܟ݂.</VERS>
      <VERS vnumber="7">ܡܰܫܠܶܡ: ܐܰܒܝܳܐ: ܒܶܢܝܳܡܶܝܢ.</VERS>
      <VERS vnumber="8">ܡܥܰܣܝܳܐ: ܒܶܠܓܳܢ: ܫܡܰܥܝܳܐ. ܗܳܠܶܝܢ ܟܽܘܡܖ̈ܶܐ. </VERS>
      <VERS vnumber="9">ܘܠܶܘ̈ܳܝܶܐ ܝܶܫܽܘܥ ܒܰܪ ܝܺܙܰܢܝܳܐ: ܒܰܢܺܝ: ܡܰܒܢܺܝ: ܚܳܕ݂ܳܪ: ܘܩܰܕ݂ܡܝܳܐ.</VERS>
      <VERS vnumber="10">ܘܰܐܚܰܝ̈ܗܽܘܢ ܫܟܰܢܝܳܐ: ܐܘܪܺܝܳܐ: ܩܠܰܛܝܳܐ: ܦܠܰܛܝܳܐ: ܚܰܢܳܢܺܝ.</VERS>
      <VERS vnumber="11">ܡܺܝܟ݂ܳܐ: ܪܟ݂ܽܘܒ: ܚܫܰܒܝܳܐ. </VERS>
      <VERS vnumber="12">ܙܟ݂ܽܘܪ: ܫܪܰܒܝܳܐ: ܫܟܳܢܝܳܐ. </VERS>
      <VERS vnumber="13">ܗܽܘܕ݂ܳܝܳܐ: ܒܢܰܝ̈ ܒܰܢܺܝ.</VERS>
      <VERS vnumber="14">ܖ̈ܺܝܫܰܝ ܥܰܡܳܐ: ܦܰܪܥܳܫ ܫܰܠܺܝܛ ܡܽܘܐܳܒ: ܥܺܝܠܰܡ ܙܶܬܝ̈ܶܐ. </VERS>
      <VERS vnumber="15">ܒܢܰܝ̈ ܥܰܙܓܳܪ: ܘܰܒܢܰܝ̈ ܐܰܕ݂ܽܘܢܳܝܳܐ.</VERS>
      <VERS vnumber="16">ܒܰܓܘܰܝ: ܥܰܕܽܘܢ.</VERS>
      <VERS vnumber="17">ܐܳܛܰܪ: ܚܶܙܰܩܝܳܐ: ܥܙܽܘܪ.</VERS>
      <VERS vnumber="18">ܐܽܘܪܺܝܳܐ: ܚܩܽܘܡ: ܒܰܨܺܝ.</VERS>
      <VERS vnumber="19">ܚܽܘܙܺܝܦ: ܥܢܳܬܽܘܬ: ܢܰܒܺܝ.</VERS>
      <VERS vnumber="20">ܡܰܦܓܢܶܫ: ܡܰܫܠܰܡ: ܥܙܺܝܦܺܝ.</VERS>
      <VERS vnumber="21">ܡܫܽܘܙܦܳܐܶܝܠ: ܨܳܕ݂ܽܘܩ: ܝܽܘܝܳܕ݂ܰܥ.</VERS>
      <VERS vnumber="22">ܦܠܰܛܝܳܐ: ܚܰܢܳܢܺܝ: ܥܢܰܢܝܳܐ. </VERS>
      <VERS vnumber="23">ܗܽܘܫܰܥ: ܚܰܢܰܢܝܳܐ: ܝܶܫܽܘܥ.</VERS>
      <VERS vnumber="24">ܗܠܽܘܫ: ܦܥܰܢܝܳܐ: ܫܒܽܘܩ.</VERS>
      <VERS vnumber="25">ܐܰܪܚܽܘܡ: ܚܫܰܒܝܳܐ: ܡܥܰܣܝܳܐ.</VERS>
      <VERS vnumber="26">ܐܰܚܝܳܐ: ܚܰܢܳܢܺܝ: ܥܢܳܢ.</VERS>
      <VERS vnumber="27">ܡܠܽܘܟ݂: ܚܳܪܳܡ: ܒܰܥܢܳܐ.</VERS>
      <VERS vnumber="28">ܘܫܰܪܟܳܐ ܕܥܰܡܳܐ. ܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ: ܘܰܡܫܰܡ̈ܫܳܢܶܐ: ܘܥܰܒ̈ܕܶܐ: ܘܟܽܠ ܕܶܐܬܦܪܶܫܘ ܡܶܢ ܥܰܡ̈ܡܶܐ ܕܰܡܕܺܝ̈ܢܳܬܳܐ ܕܢܺܐܬܽܘܢ ܠܘܳܬ݂ ܢܳܡܽܘܣܳܐ ܕܡܳܪܝܳܐ ܗܶܢܽܘܢ ܘܢܶܫܰܝ̈ܗܽܘܢ: ܘܰܒܢܰܝ̈ܗܽܘܢ: ܘܰܒܢܳܬܗܽܘܢ: ܘܟܽܠܡܰܢ ܕܝܳܕܰܥ ܘܡܶܣܬܰܟܰܠ.</VERS>
      <VERS vnumber="29">ܘܰܡܥܰܫܢܺܝܢ ܥܰܠ ܐܰܚܰܝ̈ܗܽܘܢ ܘܥܰܠ ܩܰܖ̈ܺܝܒܰܝܗܽܘܢ: ܘܥܳܐܠܺܝܢ ܒܡܰܘܡܳܬܳܐ ܘܒܰܩܝܳܡܳܐ: ܠܰܡܗܰܠܳܟܽܘ ܒܢܳܡܽܘܣܶܗ ܕܡܳܪܝܳܐ: ܕܝܰܗ̱ܒ ܒܺܐܝܕ݂ܳܐ ܕܡܽܘܫܶܐ ܥܰܒܕܶܗ ܕܡܳܪܝܳܐ: ܘܰܠܡܶܛܰܪ ܘܰܠܡܶܥܒܰܕ݂ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܡܳܪܰܢ: ܘܕ݂ܺܝܢܰܘ̈ܗܝ ܘܢܳܡܽܘܣܰܘ̈ܗܝ.</VERS>
      <VERS vnumber="30">ܘܰܕ݂ܠܳܐ ܢܶܬܶܠ ܒ̈ܢܳܬܰܢ ܠܥܰܡ̈ܡܶܐ ܕܰܐܪܥܳܐ: ܘܰܒ̈ܢܳܬܗܽܘܢ ܠܳܐ ܢܶܣܰܒ ܠܰܒܢܰܝ̈ܢ.</VERS>
      <VERS vnumber="31">ܘܡܶܢ ܥܰܡ̈ܡܶܐ ܕܰܐܪܥܳܐ ܕܡܰܝܬܶܝܢ: ܠܳܐ ܢܶܣܒܽܘܢ. ܘܟܽܠ ܕܡܰܘܓܰܪ ܒܥܺܝܪܳܐ ܒܝܰܘܡܳܐ ܕܫܰܒܬܳܐ: ܐܰܓܪܳܐ ܠܳܐ ܢܶܣܰܒ ܘܛܰܥܢܳܐ ܒܝܰܘܡܳܐ ܕܫܰܒܬܳܐ ܠܳܐ ܢܶܫܩܽܘܠ: ܡܶܛܽܠ ܕܩܰܕܺܝܫܳܐ ܗ̱ܝ. ܘܢܶܫܒܽܘܩ ܟܽܠܡܶܕܶܡ ܕܚܰܝܳܒܺܝܢ ܠܰܢ. ܘܰܚܢܰܢ ܒܫܰܢ̱ܬܳܐ ܕܰܫܒܰܥ ܢܶܫܒܽܘܩ.</VERS>
      <VERS vnumber="32">ܘܰܐܫܪܳܢ ܥܠܰܝܢ ܦܽܘܩ̈ܕܳܢܶܐ: ܕܢܶܗܘܐ ܝܳܗܒܺܝܢ ܬܽܘܠܬܶܗ ܕܶܐܣܬܳܪܳܐ ܒܫܰܒܬܳܐ: ܠܦܽܘܠܚܳܢܳܐ ܕܒܰܝܬܳܐ ܕܰܐܠܳܗܰܢ.</VERS>
      <VERS vnumber="33">ܠܠܰܚܡܳܐ ܕܦܽܘܪܫܳܢܳܐ: ܠܩܽܘܪܒܳܢܳܐ ܐܰܡܺܝܢܳܐ: ܘܠܰܥܠܳܬܳܐ ܐܰܡܺܝܢܬܳܐ ܕܫܰܒ̈ܶܐ ܘܰܕ݂ܖ̈ܺܝܫܰܝ ܝܰܖ̈ܚܶܐ: ܘܰܕ݂ܥܰܕ݂ܥܺܕܶܐ: ܘܰܕ݂ܡܰܩܕܫ̈ܶܐ: ܘܰܕ݂ܫܽܘܒܩܳܢ ܚܛܳܗ̈ܶܐ ܕܺܝܣܪܳܐܶܝܠ: ܘܰܠܟܽܠܶܗ ܥܒܺܝܕܬܳܐ ܕܒܰܝܬܳܐ ܕܰܐܠܳܗܰܢ.</VERS>
      <VERS vnumber="34">ܘܦܶܨ̈ܶܐ ܐܰܪܡܺܝܘ ܥܰܠ ܩܽܘܖ̈ܒܳܢܶܐ ܕܩܰܝ̈ܣܶܐ: ܟܳܗ̈ܢܶܐ ܘܠܶܘ̈ܳܝܶܐ: ܘܥܰܡܳܐ: ܠܡܰܝܬܳܝܽܘ ܠܒܰܝܬܶܗ ܕܡܳܪܝܳܐ ܐܰܠܳܗܰܢ: ܐܰܝܟ݂ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ.</VERS>
      <VERS vnumber="35">ܠܡܰܝܬܳܝܽܘ ܪܺܝܫܺܝܬܳܐ ܕܰܐܪܒܥܺܝܢ: ܘܪܺܝܫܺܝܬܳܐ ܕܟܽܠ ܐܶܒܳܐ ܕܺܐܝܠܳܢ̈ܶܐ: ܕܟܽܠ ܫܢܳܐ ܒܰܫܢܳܐ.</VERS>
      <VERS vnumber="36">ܠܡܰܝܬܳܝܽܘ ܠܒܰܝܬܶܗ ܕܡܳܪܝܳܐ: ܒܽܘܟ݂ܖ̈ܶܐ ܕܰܒܢܰܝ̈ܢ ܘܕܰܒܥܺܝܖ̈ܰܢ: ܐܰܝܟܰܢܳܐ ܕܰܟ݂ܬܺܝܒ ܒܢܳܡܽܘܣܶܗ ܕܡܳܪܝܳܐ: ܘܒܽܘܟ݂ܖ̈ܶܐ ܕܬܰܘܖ̈ܰܝܢ ܘܰܕ݂ܥܳܢ̈ܰܢ.</VERS>
      <VERS vnumber="37">ܠܡܰܝܬܳܝܽܘ ܠܒܰܝܬܶܗ ܕܰܐܠܳܗܰܢ: ܠܟܽܘܡܖ̈ܶܐ ܕܰܡܫܰܡܫܺܝܢ ܒܒܰܝܬܳܐ ܕܰܐܠܳܗܰܢ. ܪܺܝܫܺܝܬܳܐ ܕܳܐܨ̈ܘܳܬܰܢ ܘܕܶܐܕܖ̈ܰܝܢ ܘܕܶܐܒܳܐ ܕܟܽܠ ܐܺܝܠܳܢܺܝ̈ܢ. ܘܚܰܡܪܳܐ ܘܡܶܚܫܳܐ ܢܶܬܶܠ ܠܟܳܗ̈ܢܶܐ ܕܰܡܫܰܡܫܺܝܢ ܩܕ݂ܳܡ ܐܰܠܳܗܰܢ. ܘܚܰܕ݂ ܡܶܢ ܥܶܣܪܳܐ ܡܶܢ ܐܰܖ̈ܥܳܬܰܢ: ܢܶܬܶܠ ܠܠܶܘ̈ܳܝܶܐ. ܘܗܶܢܽܘܢ ܠܶܘ̈ܳܝܶܐ ܢܶܗܘܽܘܢ ܢܳܣܒܺܝܢ ܡܰܥܣܳܖ̈ܶܐ ܡܶܢ ܟܽܠ ܩܽܘܖ̈ܝܳܐ ܕܦܽܘܠܚܳܢܰܢ.</VERS>
      <VERS vnumber="38">ܘܢܶܗܘܶܐ ܟܽܘܡܪܳܐ ܒܰܪ ܐܰܗܪܽܘܢ ܥܰܡ ܠܶܘ̈ܳܝܶܐ ܒܡܰܥܣܳܖ̈ܰܝܗܽܘܢ. ܘܠܶܘ̈ܳܝܶܐ ܢܰܣܩܽܘܢ ܚܰܕ݂ ܡܶܢ ܥܶܣܪܳܐ ܠܒܰܝܬܳܐ ܕܰܐܠܳܗܰܢ: ܠܒܶܝܬ݂ ܩܦܳܣ̈ܶܐ: ܘܰܠܒܶܝܬ݂ ܓܰܙܳܐ.</VERS>
      <VERS vnumber="39">ܡܶܛܽܠ ܕܰܠܒܶܝܬ݂ ܩܦܳܣ̈ܶܐ ܢܰܝܬܽܘܢ ܒܢܰܝ̈ ܝܺܣܪܳܐܶܝܠ: ܘܰܒܢܰܝ̈ ܠܶܘܺܝ: ܪܺܝܫܺܝܬܳܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ ܬܰܡܳܢ ܡܳܐܢܰܝ̈ ܩܽܘܕ݂ܫ̈ܶܐ. ܘܟܽܘܡܖ̈ܶܐ ܘܠܶܘ̈ܳܝܶܐ: ܘܬܰܖ̈ܥܶܐ ܘܢܳܛܽܘܖ̈ܶܐ: ܠܳܐ ܢܶܫܒܩܽܘܢ ܠܒܰܝܬܳܐ ܕܰܐܠܳܗܰܢ. </VERS>
    </CHAPTER>
    <CHAPTER cnumber="11">
      <VERS vnumber="1">ܘܢܶܬܒܽܘܢ ܩܰܫܺܝ̈ܫܰܝ ܥܰܡܳܐ ܒܽܐܘܪܺܫܠܶܡ. ܘܫܰܪܟܳܐ ܕܥܰܡܳܐ ܢܰܪܡܽܘܢ ܦܶܨ̈ܶܐ ܠܡܰܝܬܳܝܽܘ ܚܰܕ݂ ܡܶܢ ܥܶܣܪܳܐ ܒܢܰܝ̈ܢܳܫܳܐ ܠܡܶܥܡܰܪ ܒܽܐܘܪܺܫܠܶܡ ܡܕܺܝܢ̱ܬܳܐ ܕܩܽܘܕܫܳܐ. ܘܰܬܫܰܥ ܡܢܰܘ̈ܳܢ ܢܶܗ̱ܘ̈ܝܳܢ ܒܩܽܘܖ̈ܝܳܐ.</VERS>
      <VERS vnumber="2">ܘܒܰܪܶܟ݂ܘ ܥܰܡܳܐ ܠܟܽܠܗܽܘܢ ܐ̱ܢܳܫ̈ܳܐ ܐܰܝܠܶܝܢ ܕܰܨܒܳܘ ܡܶܢ ܪܶܥܝܳܢܗܽܘܢ ܠܡܶܬܰܒ ܒܽܐܘܪܺܫܠܶܡ.</VERS>
      <VERS vnumber="3">ܘܗܳܠܶܝܢ ܪܺܝܫܳܐ ܕܰܡܕܺܝܢ̱ܬܳܐ ܕܺܝܬܶܒܘ ܒܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕܳܐ: ܘܺܝܬܶܒܘ ܓܰܒܪܳܐ ܒܝܽܘܪܬܳܢܶܗ: ܒܩܽܘܖ̈ܺܝܗܽܘܢ ܕܺܝܣܪܳܐܶܝܠ: ܟܽܘܡܖ̈ܶܐ ܘܠܶܘ̈ܳܝܶܐ: ܘܥܰܡܳܐ: ܘܰܒܢܰܝ̈ ܥܰܒ̈ܕܰܝ ܫܠܶܝܡܽܘܢ: ܒܽܐܘܪܺܫܠܶܡ.</VERS>
      <VERS vnumber="4">ܘܡܶܢ ܒܢܰܝ̈ ܝܺܗܽܘܕܳܐ ܘܡܶܢ ܒܢܰܝ̈ ܒܶܢܝܳܡܶܝܢ. ܡܶܢ ܒܢܰܝ̈ ܝܺܗܽܘܕ݂ܳܐ: ܢܬܰܢܝܳܐ ܒܰܪ ܥܽܘܙܝܳܐ: ܒܰܪ ܙܟܰܪܝܳܐ: ܒܰܪ ܐܳܡܰܪܝܳܐ: ܒܰܪ ܫܦܰܛܝܳܐ: ܒܰܪ ܡܰܗܠܳܠܳܐܝܠ.</VERS>
      <VERS vnumber="5">ܡܶܢ ܒܢܰܝ̈ ܦܰܪܨ: ܡܥܰܣܝܳܐ ܒܰܪ ܒܳܪܽܘܟ݂. ܒܰܪ ܟܽܠܚܳܙܶܐ: ܒܰܪ ܢܺܝܪܝܳܐ: ܒܰܪ ܥܰܙܰܪܝܳܐ: ܒܰܪ ܝܽܘܢܳܕ݂ܳܒ: ܒܰܪ ܙܟܰܪܝܳܐ: ܒܰܪ ܫܶܠܳܐ.</VERS>
      <VERS vnumber="6">ܟܽܠܗܽܘܢ ܒܢܰܝ̈ ܦܰܪܨ ܕܥܳܡܪܺܝܢ ܒܽܐܘܪܺܫܠܶܡ: ܐܰܪܒܰܥܡܳܐܐ ܘܶܫܬܺܝܢ ܘܰܬܡܳܢܝܳܐ: ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="7">ܘܗܳܠܶܝܢ ܒܢܰܝ̈ ܒܶܢܝܳܡܶܝܢ: ܣܶܠܳܐ ܒܰܪ ܡܰܫܠܽܘܡ: ܒܰܪ ܝܽܘܕܳܥ: ܒܰܪ ܦܪܳܝܳܐ: ܒܰܪ ܩܠܳܝܳܐ: ܒܰܪ ܡܥܰܣܝܳܐ: ܒܰܪ ܐܰܬܢܳܐܶܝܠ: ܒܰܪ ܐܶܫܰܥܝܳܐ.</VERS>
      <VERS vnumber="8">ܘܒܳܬܪܶܗ ܬܫܰܥܡܳܐܐ ܘܥܶܣܪܺܝܢ ܘܰܬܡܳܢܝܳܐ.</VERS>
      <VERS vnumber="9">ܘܝܽܘܐܶܝܠ ܒܰܪ ܙܟܰܪܝܳܐ: ܫܰܠܺܝܛ ܥܠܰܝܗܽܘܢ. ܘܺܝܗܽܘܕ݂ܳܐ ܒܰܪ ܣܢܳܐܐ ܫܰܠܺܝܛ ܥܰܠ ܩܪܺܝܬܳܐ ܕܬܰܪܬܶܝܢ.</VERS>
      <VERS vnumber="10">ܡܶܢ ܟܽܘܡܖ̈ܶܐ: ܒܪܰܟ݂ܝܳܐ ܒܰܪ ܝܽܘܝܳܕ݂ܰܥ: ܘܰܣܪܰܒܝܳܐ ܒܰܪ ܚܶܠܰܩܝܳܐ: ܒܰܪ ܡܰܫܠܽܘܡ. </VERS>
      <VERS vnumber="11">ܒܰܪ ܨܳܕ݂ܽܘܩ: ܒܰܪ ܡܟܰܪܝܽܘܬ: ܒܰܪ ܐܰܚܺܝܛܽܘܒ: ܫܰܠܺܝܛ ܥܰܠ ܒܰܝܬܶܗ ܕܡܳܪܝܳܐ.</VERS>
      <VERS vnumber="12">ܘܰܐܚܰܘ̈ܗܝ ܥܳܒܕܺܝܢ ܥܒܳܕ݂ܳܐ ܠܓܰܘ: ܬܡܳܢܶܡܳܐܐ ܘܥܶܣܪܺܝܢ ܘܰܬܪܶܝܢ: ܘܥܰܙܰܪܝܳܐ ܒܰܪ ܝܰܪܚܽܘܡ: ܒܰܪ ܦܳܠܝܳܐ: ܒܰܪ ܥܡܺܝܨܳܪ: ܒܰܪ ܙܟܰܪܝܳܐ: ܒܰܪ ܦܶܫܚܽܘܪ: ܒܰܪ ܡܠܰܟ݂ܝܳܐ.</VERS>
      <VERS vnumber="13">ܘܰܐܚܰܝ̈ܗܽܘܢ ܪܺܝܫܳܐ ܠܒܶܝܬ݂ ܐܰܒܳܗܰܝ̈ܗܽܘܢ: ܡܰܐܬܶܝܢ ܘܰܐܪܒܥܺܝܢ ܘܰܬܪܶܝܢ: ܘܰܥܡܺܝܣܰܝ ܒܰܪ ܥܰܙܪܳܐܶܝܠ: ܒܰܪ ܐܰܚܙܰܝ: ܒܰܪ ܡܰܫܠܡܽܘܬ: ܒܰܪ ܐܳܡܺܝܪ.</VERS>
      <VERS vnumber="14">ܘܰܐܚܰܝ̈ܗܽܘܢ ܓܰܢ̱ܒܳܖ̈ܰܝ ܚܰܝܠܳܐ: ܡܳܐܐ ܘܥܶܣܪܺܝܢ ܘܰܬܡܳܢܝܳܐ. ܘܫܰܠܺܝܛ ܥܠܰܝܗܽܘܢ ܙܰܒܕܳܐܶܝܠ ܒܰܪ ܪܰܘܖ̈ܒܳܢܶܐ.</VERS>
      <VERS vnumber="15">ܘܡܶܢ ܠܶܘ̈ܳܝܶܐ: ܫܡܰܥܝܳܐ ܒܰܪ ܝܶܫܽܘܥ: ܒܰܪ ܥܪܺܝܩܳܡ: ܒܰܪ ܚܫܰܒܝܳܐ: ܒܰܪ ܒܰܢܺܝ: ܒܰܪ ܫܰܒܬܺܝ.</VERS>
      <VERS vnumber="16">ܘܝܽܘܙܳܒܳܪ ܥܰܠ ܥܒܺܝ̈ܕܳܬܳܐ ܒܰܖ̈ܳܝܳܬܳܐ ܕܒܰܝܬܳܐ ܕܡܳܪܝܳܐ: ܒܰܪ ܙܰܒܕܺܝ: ܒܰܪ ܐܳܣܳܦ.</VERS>
      <VERS vnumber="17">ܘܡܶܢ ܪܺܝܫܳܐ ܕܠܶܘ̈ܳܝܶܐ: ܡܬܰܢܝܳܐ ܒܰܪ ܡܺܝܟ݂ܳܐ: ܪܺܝܫ ܩܰܕ݂ܡܳܝܽܘܬܳܐ ܕܺܝܗܽܘ̈ܕܳܝܶܐ ܕܰܨܠܽܘܬܳܐ. ܘܒܰܩܒܽܘܩܳܐ ܬܶܢܝܳܢܳܐ ܕܰܐܚܰܘ̈ܗܝ: ܘܥܺܝܪܳܐ ܒܰܪ ܫܡܽܘܥ: ܒܰܪ ܓܠܳܠ: ܒܰܪ ܝܰܬܪܽܘܢ.</VERS>
      <VERS vnumber="18">ܟܽܠܗܽܘܢ ܠܶܘ̈ܳܝܶܐ ܕܰܒܩܽܘܪܝܰܬ ܩܽܘܕܫܳܐ: ܡܰܐܬܶܝܢ ܘܰܬܡܳܢܺܝܢ ܘܰܐܪܒܥܳܐ.</VERS>
      <VERS vnumber="19">ܘܬܰܖ̈ܥܶܐ ܥܰܩܽܘܒ ܘܰܐܛܠܡܳܢ. ܘܰܐܚܰܝ̈ܗܽܘܢ ܕܢܳܛܪܺܝܢ ܒܬܰܖ̈ܥܶܐ: ܡܳܐܐ ܘܫܰܒܥܺܝܢ ܘܰܬܪܶܝܢ. </VERS>
      <VERS vnumber="20">ܘܫܰܪܟܳܐ ܕܺܝܣܪܳܐܶܝܠ: ܕܟܽܘܡܖ̈ܶܐ ܘܠܶܘ̈ܳܝܶܐ ܒܟܽܠ ܩܽܘܖ̈ܝܳܐ ܕܺܝܗܽܘܕܳܐ: ܓܒܰܪ ܒܝܳܪܬܽܘܬܶܗ.</VERS>
      <VERS vnumber="21">ܘܥܰܒܕܰܝ̈ܗܽܘܢ ܝܳܬܒܺܝܢ ܓܒܰܪ ܥܰܠ ܦܽܘܠܚܳܢܶܗ ܘܥܰܠ ܦܰܕܳܢܶܗ.</VERS>
      <VERS vnumber="22">ܘܰܕ݂ܫܰܠܺܝܛ ܥܰܠ ܠܶܘ̈ܳܝܶܐ ܕܒܽܐܘܪܺܫܠܶܡ: ܥܰܒܕܰܝ ܒܰܪ ܟܰܢܽܘܝ: ܒܰܪ ܚܫܰܒܝܳܐ: ܒܰܪ ܡܬܰܢܝܳܐ: ܒܰܪ ܡܺܝܟ݂ܳܐ: ܡܶܢ ܒܢܰܝ̈ ܐܳܣܳܦ ܕܰܡܫܰܡܫܺܝܢ ܠܽܘܩܒܰܠ ܥܒܺܝܕܬܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="23">ܡܶܛܽܠ ܕܦܽܘܩܕܳܢܳܐ ܕܡܰܠܟܳܐ ܥܠܰܝܗܽܘܢ: ܘܰܫܪܳܪܳܐ ܦܣܺܝܩ ܗ̱ܘܳܐ ܥܰܠ ܡܫܰܡ̈ܫܳܢܶܐ: ܟܽܠ ܝܽܘܡ ܒܝܽܘܡ.</VERS>
      <VERS vnumber="24">ܘܰܦܬܰܚܝܳܐ ܒܰܪ ܡܫܽܘܡܳܐܶܝܠ ܡܶܢ ܒܢܰܝ̈ ܙܰܪܚ: ܒܰܪ ܝܺܗܽܘܕ݂ܳܐ: ܗܽܘ ܫܰܠܺܝܛ ܗ̱ܘܳܐ ܥܰܠ ܟܽܠ ܡܰܢ ܕܶܐܡܰܪ ܡܰܠܟܳܐ: ܥܰܠ ܟܽܠܢܳܫ: ܥܰܠ ܚܽܘܫܒܳܢܳܐ ܕܥܰܡܳܐ: ܥܰܠ ܖ̈ܺܝܫܰܝܗܽܘܢ ܘܥܰܠ ܚܰܩ̈ܠܳܬܗܽܘܢ.</VERS>
      <VERS vnumber="25">ܘܡܶܢ ܒܢܰܝ̈ ܝܺܗܽܘܕܳܐ ܝܺܬܶܒ ܒܩܽܘܖ̈ܝܰܬ ܐܰܪܒܰܥ ܘܰܒܟܰܦܖ̈ܽܘܢܶܝܗ̇: ܘܰܒܪܺܝܒܽܘܢ ܘܰܒܟܰܦܖ̈ܽܘܢܶܝܗ̇: ܘܰܒܩܰܒܨܳܐܶܝܠ ܘܰܒܟܰܦܖ̈ܽܘܢܶܝܗ̇.</VERS>
      <VERS vnumber="26">ܘܰܒܗܽܘܫܰܥ: ܘܰܒܡܰܘܠܳܕ݂ܳܐ: ܘܰܒܒܶܝܬ݂ ܦܠܳܛ.</VERS>
      <VERS vnumber="27">ܘܒܰܚܨܳܪ ܫܽܘܥ: ܘܰܒܒܺܪ ܫܒܰܥ ܘܰܒܟܰܦܖ̈ܽܘܢܶܝܗ̇.</VERS>
      <VERS vnumber="28">ܘܰܒܨܶܢܩܠܳܓ: ܘܒܰܡܟ݂ܝܳܐ ܘܰܒܟܰܦܖ̈ܽܘܢܶܝܗ̇.</VERS>
      <VERS vnumber="29">ܘܰܒܥܶܝܢ ܪܰܡܽܘܢ: ܘܰܒܨܶܕ݂ܥܳܐ: ܘܰܒܝܰܪܡܽܘܬ.</VERS>
      <VERS vnumber="30">ܘܰܒܙܺܝܘܳܚ ܘܒܳܐܪܳܡ ܘܰܒܟܰܦܖ̈ܽܘܢܰܝܗܶܝܢ: ܘܒܰܠܟ݂ܺܝܫ ܘܰܒܟܰܦܖ̈ܽܘܢܶܝܗ̇: ܘܰܒܥܰܙܩܳܐ ܘܰܒܟܰܦܖ̈ܽܘܢܶܝܗ̇. ܘܰܫܪܰܘ ܡܶܢ ܒܰܪ ܫܒܰܥ ܘܰܥܕܰܡܳܐ ܠܰܦܩܰܥܬܳܐ ܕܗܳܠܽܘܡ.</VERS>
      <VERS vnumber="31">ܘܡܶܢ ܒܢܰܝ̈ ܒܶܢܝܳܡܶܝܢ: ܡܶܢ ܪܳܡܬܳܐ ܕܡܰܟ݂ܡܰܣ ܘܥܺܝ: ܘܒܶܝܬ݂ ܐܶܝܠ ܘܟܰܦܖ̈ܽܘܢܶܝܗ̇.</VERS>
      <VERS vnumber="32">ܘܰܥܢܳܬܽܘܬ ܘܳܐܘܝܳܒ: ܘܰܥܢܰܢܝܳܐ.</VERS>
      <VERS vnumber="33">ܘܚܳܨܽܘܪ: ܘܪܳܡܬܳܐ: ܘܰܓܬܺܝܡ.</VERS>
      <VERS vnumber="34">ܘܝܰܛܒܳܠ: ܘܠܽܘܕ݂: ܘܺܐܝܢܽܘ.</VERS>
      <VERS vnumber="35">ܘܢܺܝܚܳܐ ܘܚܰܪܫܳܐ. </VERS>
      <VERS vnumber="36">ܘܡܶܢ ܠܶܘ̈ܳܝܶܐ: ܦܳܠܓܽܘܬܳܐ ܕܺܝܗܽܘܕܳܐ: ܘܰܕ݂ܒܶܢܝܳܡܶܝܢ. </VERS>
    </CHAPTER>
    <CHAPTER cnumber="12">
      <VERS vnumber="1">ܘܗܳܠܶܝܢ ܟܽܘܡܖ̈ܶܐ ܘܠܶܘ̈ܳܝܶܐ ܕܰܣ̣ܠܶܩܘ ܥܰܡ ܙܽܘܒܳܒܶܠ ܒܰܪ ܫܶܠܰܬܐܶܝܠ: ܝܶܫܽܘܥ: ܣܪܰܒܝܳܐ: ܥܰܙܡܳܐ. ܥܰܙܪܳܐ.</VERS>
      <VERS vnumber="2">ܐܳܡܰܪܝܳܐ: ܡܠܽܘܟ݂: ܚܛܽܘܫ.</VERS>
      <VERS vnumber="3">ܫܟܰܢܝܳܐ: ܐܰܪܚܽܘܡ: ܡܰܪܡܽܘܬ.</VERS>
      <VERS vnumber="4">ܥܰܕܳܐ: ܥܰܙܬܺܝ: ܐܰܒܝܳܐ.</VERS>
      <VERS vnumber="5">ܒܶܢܝܳܡܶܝܢ: ܡܥܰܕܪܝܳܐ: ܒܠܰܓܝܳܐ.</VERS>
      <VERS vnumber="6">ܫܡܰܥܝܳܐ: ܢܕ݂ܽܘܥ: ܝܽܘܕܰܥܝܳܐ.</VERS>
      <VERS vnumber="7">ܣܠܽܘܝ: ܥܡܽܘܩ: ܚܶܠܰܩܝܳܐ: ܝܺܕܰܥܝܳܐ. ܗܳܠܶܝܢ ܖ̈ܺܝܫܶܐ ܕܟܽܘܡܖ̈ܶܐ ܘܰܐܚܰܝ̈ܗܽܘܢ: ܒܝܰܘ̈ܡܳܬܶܗ ܕܝܶܫܽܘܥ.</VERS>
      <VERS vnumber="8">ܘܠܶܘ̈ܳܝܶܐ: ܝܶܫܽܘܥ ܘܰܒܢܰܘ̈ܗܝ: ܩܰܕ݂ܡܝܳܐ: ܫܪܰܒܝܳܐ: ܝܺܗܽܘܕܳܐ: ܡܬܰܢܝܳܐ: ܗܽܘܕ݂ܺܝܬ: ܗܽܘ ܘܰܐܚܰܝ̈ܗܽܘܢ.</VERS>
      <VERS vnumber="9">ܘܒܰܩܒܽܘܩܳܐ: ܘܥܰܢܳܢܺܝ: ܘܰܐܚܰܝ̈ܗܽܘܢ ܠܽܘܩܒܰܠܗܽܘܢ ܒܡܰܛܰܪܬܳܐ.</VERS>
      <VERS vnumber="10">ܘܝܶܫܽܘܥ ܐܰܘܠܶܕ݂ ܠܝܽܘܝܰܩܺܝܡ: ܘܝܽܘܝܰܩܺܝܡ ܐܰܘܠܶܕ݂ ܠܶܐܠܺܝܫܳܒ: ܘܶܐܠܺܝܫܳܒ ܐܰܘܠܶܕ݂ ܠܝܽܘܝܳܕ݂ܰܥ.</VERS>
      <VERS vnumber="11">ܘܝܽܘܝܳܕ݂ܰܥ ܐܰܘܠܶܕ݂ ܠܝܽܘܢܳܬܳܢ: ܘܝܽܘܢܳܬܳܢ ܐܰܘܠܶܕ݂ ܠܝܰܕ݂ܽܘܥܳܐ. </VERS>
      <VERS vnumber="12">ܘܰܒܝܰܘܡܰܝ̈ ܝܽܘܝܰܩܺܝܡ: ܗܘܰܘ ܟܽܘܡܖ̈ܶܐ ܖ̈ܺܝܫܰܝ ܐܰܒܳܗ̈ܶܐ: ܣܪܰܒܝܳܐ: ܐܳܡܰܪܝܳܐ: ܐܶܪܰܡܝܳܐ: ܚܰܢܰܢܝܳܐ. </VERS>
      <VERS vnumber="13">ܥܰܙܰܪܝܳܐ: ܡܰܫܠܽܘܡ: ܐܳܡܰܪܝܳܐ: ܝܽܘܚܰܢܳܢ.</VERS>
      <VERS vnumber="14">ܡܠܰܟ݂ܝܳܐ: ܝܽܘܢܳܬܳܢ: ܫܟܰܢܝܳܐ: ܝܰܘܣܶܦ. </VERS>
      <VERS vnumber="15">ܚܳܪܳܡ: ܥܰܪܝܳܐ: ܡܰܪܡܽܘܬ: ܠܰܚܡܺܝ.</VERS>
      <VERS vnumber="16">ܥܰܕܽܘ: ܙܟܰܪܝܳܐ: ܓܶܒܬܽܘܢ: ܡܰܫܠܰܡ.</VERS>
      <VERS vnumber="17">ܐܰܒܝܳܐ: ܙܰܟ݂ܪܺܝ: ܒܶܢܝܳܡܶܝܢ: ܡܽܘܕܰܥܝܳܐ: ܦܽܘܠܛܳܐ.</VERS>
      <VERS vnumber="18">ܒܰܠܓܳܐ: ܫܡܽܘܥ: ܫܡܰܥܝܳܐ: ܝܽܘܢܳܬܳܢ.</VERS>
      <VERS vnumber="19">ܝܽܘܝܳܕ݂ܰܥ: ܡܰܬܢܺܝ: ܝܺܕܰܥܝܳܐ: ܥܰܙܺܝ.</VERS>
      <VERS vnumber="20">ܣܰܠܺܝ: ܩܰܠܺܝ: ܥܡܽܘܩ: ܥܒܺܝܕ݂.</VERS>
      <VERS vnumber="21">ܘܚܶܠܰܩܝܳܐ: ܚܫܰܒܝܳܐ: ܗܽܘܕ݂ܳܥ: ܢܰܬܢܺܝܐܶܝܠ.</VERS>
      <VERS vnumber="22">ܠܶܘ̈ܳܝܶܐ ܒܝܰܘ̈ܡܳܬܶܗ ܕܶܐܠܺܝܫܳܒ: ܝܽܘܝܳܕ݂ܰܥ: ܘܝܽܘܚܰܢܳܢ: ܘܝܳܕ݂ܽܘܥ: ܟܬܺܝܒܺܝܢ ܖ̈ܺܝܫܰܝ ܐܰܒܳܗ̈ܶܬܳܐ ܘܟܽܘܡܖ̈ܶܐ: ܥܰܠ: ܡܰܠܟܽܘܬ ܕܳܪܺܝܳܘܫ ܦܳܪܣܳܝܳܐ.</VERS>
      <VERS vnumber="23">ܒܢܰܝ̈ ܠܶܘܺܝ ܖ̈ܺܝܫܰܝ ܐܰܒܳܗ̈ܶܐ: ܟܬܺܝܒܺܝܢ ܥܰܠ ܟܬ݂ܳܒܳܐ ܕܦܶܬܓܳܡ̈ܶܐ ܕܝܰܘ̈ܡܳܬ݂ܳܐ: ܥܕܰܡܳܐ ܠܝܰܘ̈ܡܳܬܶܗ ܕܝܽܘܚܰܢܳܢ ܒܰܪ ܐܶܠܺܝܫܳܒ.</VERS>
      <VERS vnumber="24">ܘܖ̈ܺܝܫܰܝ ܠܶܘ̈ܳܝܶܐ: ܫܒܺܝܠ: ܫܪܰܒܝܳܐ: ܘܝܶܫܽܘܥ: ܘܰܐܚܰܘ̈ܗܝ ܒܢܰܝ̈ ܩܰܕ݂ܡܳܐܶܝܠ: ܠܽܘܩܒܰܠܗܽܘܢ ܡܫܰܒܚܺܝܢ ܘܡܰܘܕܶܝܢ ܐܰܝܟ݂ ܦܽܘܩܕܳܢܰܘ̈ܗܝ ܕܕܺܘܺܝܕ݂ ܢܒܺܝܳܐ ܕܡܳܪܝܳܐ: ܡܰܛܰܪܬܳܐ ܠܽܘܩܒܰܠ ܡܰܛܰܪܬܳܐ.</VERS>
      <VERS vnumber="25">ܡܬܰܢܝܳܐ: ܘܒܰܩܺܝ: ܘܥܽܘܒܰܕ݂ܝܳܐ: ܘܫܳܠܽܘܡ: ܘܰܐܛܠܳܡ: ܘܰܥܩܽܘܦ: ܢܳܛܖ̈ܰܝ ܬܰܖ̈ܥܶܐ.</VERS>
      <VERS vnumber="26">ܗܳܠܶܝܢ ܒܝܰܘܡܰܝ̈ ܝܽܘܝܰܩܺܝܡ ܒܰܪ ܝܶܫܽܘܥ: ܒܰܪ ܝܽܘܙܳܕܳܩ: ܘܰܒܝܰܘܡܰܝ̈ ܢܰܚܡܳܐܶܝܠ ܪܺܝܫܐ: ܘܥܰܙܪܳܐ ܟܳܗܢܳܐ ܘܣܳܦܪܳܐ.</VERS>
      <VERS vnumber="27">ܘܟܰܕ݂ ܓܡܰܪ ܫܽܘܪܳܐ ܕܽܐܘܪܺܫܠܶܡ: ܟܰܢܶܫܘ ܠܶܘ̈ܳܝܶܐ ܒܟܽܠܶܗ ܐܰܬܪܗܽܘܢ: ܠܡܰܝܬܳܝܽܘ ܐܶܢܽܘܢ ܠܽܐܘܪܺܫܠܶܡ: ܘܰܠܡܶܥܒܰܕ݂ ܒܽܘܣܳܡܳܐ ܘܚܰܕ݂ܽܘܬ݂ܳܐ: ܒܬܰܘܕܺܝܬܳܐ ܘܬܶܫܒ̈ܚܳܬܳܐ ܘܨܶܨ̈ܠܶܐ ܘܟܶܢܳܖ̈ܶܐ.</VERS>
      <VERS vnumber="28">ܘܶܐܬܟܰܢܰܫܘ ܡܫܰܡ̈ܫܳܢܶܐ ܡܶܢ ܦܩܰܥܬܳܐ ܕܺܐܝܬ݂ ܚܕ݂ܳܖ̈ܰܝ ܐܽܘܪܺܫܠܶܡ: ܘܡܶܢ ܕܳܪܰܬ ܢܛܳܦܳܐ.</VERS>
      <VERS vnumber="29">ܘܡܶܢ ܒܶܝܬ݂ ܓܰܠܓܳܠܳܐ: ܘܡܶܢ ܢܰܚܠܳܐ ܕܰܓܒܰܥ: ܘܡܶܢ ܥܰܪܡܽܘܬ: ܡܶܛܽܠ ܕܕܳܖ̈ܶܐ ܒܢܰܘ ܠܗܽܘܢ ܡܫܰܡܫܳܢ̈ܶܐ ܚܕ݂ܳܖ̈ܰܝ ܐܽܘܪܺܫܠܶܡ. </VERS>
      <VERS vnumber="30">ܘܶܐܬܕܰܟܺܝܘ ܟܽܘܡܖ̈ܶܐ ܘܠܶܘ̈ܳܝܶܐ: ܘܕܰܟܺܝܘ ܠܥܰܡܳܐ ܘܰܠܬܰܖ̈ܥܶܐ ܕܫܽܘܪܳܐ.</VERS>
      <VERS vnumber="31">ܘܰܐܣܶܩܘ ܠܪܺܝܫܳܐ ܕܺܝܗܽܘܕܳܐ ܠܥܶܠ ܡܢ ܫܽܘܪܳܐ. ܘܰܐܩܺܝܡܘ ܬܰܪܬܶܝܢ ܟܢܽܘ̈ܫܳܬܳܐ ܪܰܘܖ̈ܒܳܬܳܐ. ܘܗܰܠܶܟ݂ܘ ܠܥܶܠ ܡܶܢ ܫܽܘܪܳܐ: ܠܝܰܡܺܝܢܳܐ ܡܶܢ ܬܰܪܥܳܐ ܪܰܒܳܐ.</VERS>
      <VERS vnumber="32">ܘܶܐܙܰܠܘ ܥܰܡܗܽܘܢ ܐܽܘܫܰܥܝܳܐ: ܘܦܶܠܓܳܐ ܕܖ̈ܺܝܫܶܐ ܕܺܝܗܽܘ̈ܕܳܝܶܐ.</VERS>
      <VERS vnumber="33">ܘܥܰܙܪܳܐܶܝܠ: ܘܥܰܙܪܳܐ: ܘܡܰܫܠܽܘܡ.</VERS>
      <VERS vnumber="34">ܘܺܝܗܽܘܕ݂ܳܐ: ܘܒܶܢܝܳܡܶܝܢ: ܘܰܫܡܰܥܝܳܐ: ܘܰܢܕܰܡܝܳܐ.</VERS>
      <VERS vnumber="35">ܘܡܶܢ ܒܢܰܝ̈ ܟܽܘܡܖ̈ܶܐ ܒܩܰܖ̈ܢܳܬܳܐ: ܙܟܰܪܝܳܐ ܒܰܪ ܝܽܘܢܳܬܳܢ: ܒܰܪ ܫܡܰܥܝܳܐ: ܒܰܪ ܡܬܰܢܝܳܐ: ܒܰܪ ܡܰܠܟܳܐ: ܒܰܪ ܙܟ݂ܽܘܪ: ܒܰܪ ܐܳܣܳܦ.</VERS>
      <VERS vnumber="36">ܘܰܐܚܰܘ̈ܗܝ ܫܡܰܥܝܳܐ: ܘܥܰܙܪܳܐܶܝܠ: ܡܠܳܠ: ܓܠܳܠ: ܥܛܳܪ: ܢܰܬܢܺܝܐܶܝܠ: ܚܢܳܢܺܝ: ܝܺܗܽܘܕ݂ܳܐ: ܒܡܳܐܢ̈ܶܐ ܕܬܶܫܒ̈ܚܳܬܳܐ ܕܕ݂ܰܘܺܝܕ݂ ܢܒܺܝܳܐ: ܥܰܒܕܳܐ ܕܡܳܪܝܳܐ. ܘܥܰܙܪܳܐ ܣܳܦܪܳܐ ܩܕ݂ܳܡܝܗܽܘܢ ܠܥܶܠ ܡܶܢ ܬܰܪܥܳܐ ܕܥܰܝܢܳܐ.</VERS>
      <VERS vnumber="37">ܘܠܽܘܩܒܰܠܗܽܘܢ ܣܠܶܩ ܡܶܢ ܡܰܣܩܳܢܳܐ ܕܰܩܪܺܝܬܳܐ ܕܕܰܘܺܝܕ݂: ܒܡܰܣܩܳܢܳܐ ܕܫܽܘܪܳܐ ܡܶܢ ܠܥܶܠ ܠܒܶܝܬ݂ ܕܰܘܺܝܕ݂: ܥܰܠ ܬܰܪܥܳܐ ܪܰܒܳܐ ܡܰܕ݂ܢܚܳܝܳܐ. </VERS>
      <VERS vnumber="38">ܘܰܐܘܕܺܝܘ ܘܰܣܠܶܩ ܡܶܢ ܠܥܶܠ ܘܶܐܢܳܐ ܒܳܬܰܪܗܽܘܢ. ܘܦܶܠܓܳܐ ܕܥܰܡܳܐ ܣܠܶܩܘ ܥܰܠ ܫܽܘܪܳܐ. ܘܩܳܡܘ ܥܰܠ ܡܰܓܕܠܳܐ ܪܰܒܳܐ: ܘܥܰܠ ܫܽܘܪܳܐ ܦܰܬܝܳܐ.</VERS>
      <VERS vnumber="39">ܘܰܠܥܶܠ ܡܶܢ ܬܰܪܥܳܐ ܕܰܐܦܪܶܝܡ ܥܕܰܡܳܐ ܠܬܰܪܥܳܐ ܥܰܬܺܝܩܳܐ: ܘܰܥܕܰܡܳܐ ܠܬܰܪܥܳܐ ܕܨܰܝܳܕ̈ܶܐ: ܘܡܶܢ ܡܰܓܕܠܳܐ ܕܰܚܢܳܢܳܐܶܝܠ ܥܕܰܡܳܐ ܠܡܰܓܕܠܳܐ ܪܳܡܳܐ: ܘܰܥܕܰܡܳܐ ܠܬܰܪܥܳܐ ܕܥܳܢ̈ܳܐ. ܘܩܳܡܘ ܒܬܰܪܥܳܐ ܪܰܒܳܐ.</VERS>
      <VERS vnumber="40">ܘܥ̣ܰܠܘ ܬܰܪܬܶܝܢ ܟܢܽܘ̈ܫܳܢ ܠܒܰܝܬܶܗ ܕܡܳܪܝܳܐ: ܘܶܐܢܳܐ ܘܦܶܠܓܗܽܘܢ ܕܖ̈ܺܝܫܳܢܶܐ ܕܺܐܝܬ݂ ܗ̱ܘܰܘ ܥܰܡܝ.</VERS>
      <VERS vnumber="41">ܘܟܽܘܡܖ̈ܶܐ ܐܶܠܝܳܩܺܝܡ: ܘܰܡܥܰܣܝܳܐ: ܡܰܠܚܺܝܢ: ܡܺܝܟ݂ܳܐ: ܘܶܐܠܺܝܗܽܘ: ܥܢܳܢܺܝ: ܘܙܰܟܪܝܳܐ: ܚܰܢܰܢܝܳܐ.</VERS>
      <VERS vnumber="42">ܘܰܒܩܰܖ̈ܢܳܬܳܐ ܡܥܰܣܝܳܐ: ܘܰܫܡܰܥܝܳܐ: ܘܠܳܥܳܙܰܪ: ܘܥܰܙܺܝ: ܘܝܽܘܚܰܢܳܢ: ܘܰܡܠܰܟ݂ܝܳܐ: ܘܥܺܝܠܰܡ: ܘܥܳܕ݂ܽܘܪ: ܘܰܫܡܽܘܥ: ܡܫܰܡ̈ܫܳܢܶܐ. ܘܰܙܪܰܚܝܳܐ ܪܺܝܫܳܐ.</VERS>
      <VERS vnumber="43">ܘܕܰܒܰܚܘ ܒܝܰܘܡܳܐ ܗܰܘ ܕܶܒܚ̈ܶܐ ܪܰܘܖ̈ܒܶܐ ܘܰܚܕ݂ܺܝܘ. ܡܶܛܽܠ ܕܡܳܪܝܳܐ ܚܰܕܺܝ ܐܶܢܽܘܢ ܚܰܕ݂ܽܘܬ݂ܳܐ ܪܰܒܬܳܐ. ܘܳܐܦ ܢܶܫ̈ܶܐ ܘܰܛܠܳܝ̈ܶܐ ܚܕ݂ܺܝܘ ܘܶܐܫܬܰܡܥܰܬ݂ ܚܰܕ݂ܽܘܬ݂ܳܐ ܕܒܽܐܘܪܺܫܠܶܡ ܠܪܽܘܚܩܳܐ.</VERS>
      <VERS vnumber="44">ܘܶܐܫܬܰܠܰܛܘ ܒܝܰܘܡܳܐ ܗܰܘ: ܓܰܒܖ̈ܶܐ ܐܰܝܠܶܝܢ ܕܝܳܗܒܺܝܢ ܗ̱ܘܰܘ ܡܶܢ ܐܰܘܨܖ̈ܶܐ ܕܡܰܠܟܳܐ ܒ̈ܳܬܶܐ ܠܰܡܩܰܦܳܣܽܘ ܒܗܽܘܢ ܪܺܝܫܝܳܬܳܐ: ܘܡܰܥܣܳܖ̈ܶܐ ܕܖ̈ܺܝܫܶܐ ܕܩܽܘܖ̈ܝܳܐ: ܐܰܝܟ݂ ܕܰܟ݂ܬܺܝܒ ܒܰܟܬ݂ܳܒܳܐ ܕܢܳܡܽܘܣܳܐ: ܠܟܽܘܡܖ̈ܶܐ ܘܰܠܠܶܘ̈ܳܝܶܐ: ܡܶܛܽܠ ܕܚܰܕ݂ܽܘܬ݂ܳܐ ܕܽܝܗ̈ܽܘܕ݂ܳܝܶܐ: ܥܰܠ ܟܽܘܡܖ̈ܶܐ ܘܠܶܘ̈ܳܝܶܐ ܐܰܝܠܶܝܢ ܕܩܳܝܡܺܝܢ ܘܢܳܛܪܺܝܢ ܡܰܛܰܪܬܳܐ ܒܒܰܝܬܳܐ ܕܰܐܠܳܗܗܽܘܢ.</VERS>
      <VERS vnumber="45">ܘܢܳܛܖ̈ܰܝ ܢܛܽܘܪܬܳܐ ܕܰܟ݂ܝܳܐܺܝܬ݂: ܘܰܡܫܰܡ̈ܫܳܢܶܐ ܘܬܰܖ̈ܥܶܐ: ܐܰܝܟ݂ ܦܽܘܩܕܳܢܳܐ ܕܕܰܘܺܝܕ݂ ܘܕܰܫܠܶܝܡܽܘܢ ܒܪܶܗ.</VERS>
      <VERS vnumber="46">ܡܶܛܽܠ ܕܰܒܝܰܘ̈ܡܳܬ݂ܳܐ ܕܕܰܘܺܝܕ݂ ܗܘܳܐ ܐܳܣܳܦ ܘܩܳܡ̣ ܒܪܺܝܫܐ ܕܰܡܫܰܡ̈ܫܳܢܶܐ ܘܰܡܫܰܒܰܚ ܗ̱ܘܳܐ ܘܡܰܘܕܶܐ ܩܕ݂ܳܡ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="47">ܘܟܽܠܶܗ ܝܺܣܪܳܐܶܝܠ ܒܝܰܘܡܰܘ̈ܗܝ ܕܙܽܘܪܒܳܒܶܠ: ܘܰܒܝܰܘ̈ܡܳܬܶܗ: ܕܰܢܚܰܡܝܳܐ: ܝܳܗܒܺܝܢ ܡܰܘܗ̈ܒܳܬܳܐ ܠܰܡܫܰܡ̈ܫܳܢܶܐ. ܘܬܰܖ̈ܥܶܐ ܡܰܦܩܺܝܢ ܘܝܳܗܒܺܝܢ ܝܽܘܡ ܒܝܰܘܡܶܗ: ܘܰܡܩܰܕܫܺܝܢ ܠܠܶܘ̈ܳܝܶܐ. ܘܠܶܘ̈ܳܝܶܐ ܡܩܰܕܫܺܝܢ ܠܰܒܢܰܝ̈ ܐܰܗܪܽܘܢ. </VERS>
    </CHAPTER>
    <CHAPTER cnumber="13">
      <VERS vnumber="1">ܒܶܗ ܒܝܰܘܡܳܐ ܗܰܘ ܐܶܬܩܪܺܝ ܟܬ݂ܳܒܳܐ ܕܢܳܡܽܘܣܳܐ ܕܡܽܘܫܶܐ ܒܶܐܕ݂ܢܰܝ̈ ܥܰܡܳܐ. ܘܶܐܫܬܟܰܚ ܕܰܟ݂ܬܺܝܒ ܒܶܗ. ܠܳܐ ܢܶܥܠܽܘܢ ܥܰܡܽܘܢܳܝ̈ܶܐ ܘܡܽܘܐܒܳܝ̈ܶܐ ܠܰܟ݂ܢܽܘܫܬܶܗ ܕܡܳܪܝܳܐ: ܥܕܰܡܳܐ ܠܥܳܠܰܡ.</VERS>
      <VERS vnumber="2">ܡܶܛܽܠ ܕܠܳܐ ܐܰܪܰܥܘ ܠܰܒܢܰܝ̈ ܝܺܣܪܳܐܶܝܠ ܒܠܰܚܡܳܐ ܘܰܒܡܰܝ̈ܳܐ. ܘܶܐܓܰܪܘ ܠܗܽܘܢ ܠܒܶܠܥܰܡ ܠܰܡܠܳܛ ܐܶܢܽܘܢ. ܘܰܐܗܦܶܟ݂ ܐܰ‌ܠܳܗܳܐ ܠܰܘ̈ܛܳܬܶܗ ܠܒܽܘܖ̈ܟܳܬܳܐ.</VERS>
      <VERS vnumber="3">ܗܳܝܕܶܝܢ ܟܰܕ݂ ܫܡܰܥܘ ܡ̈ܶܠܶܐ ܕܢܳܡܽܘܣܳܐ: ܐܶܬܦܪܶܫܘ ܟܽܠܗܽܘܢ ܥܰܖ̈ܽܘܒܶܐ ܡܶܢ ܝܺܣܪܳܐܶܝܠ.</VERS>
      <VERS vnumber="4">ܘܶܐܬܳܐ ܐܶܠܺܝܫܳܒ ܟܽܘܡܪܳܐ: ܘܰܒܢܳܐ ܠܶܗ ܬܰܡܳܢ ܕܳܪܬܳܐ ܚܕܳܐ ܪܰܒܬܳܐ.</VERS>
      <VERS vnumber="5">ܘܬܰܡܳܢ ܡܶܢ ܠܩܽܘܕ݂ܡܺܝܢ ܣܳܝܡܺܝܢ ܗ̱ܘܰܘ ܩܽܘܖ̈ܒܳܢܶܐ ܘܰܠܒܽܘܢܬܳܐ. ܘܡܳܐܢ̈ܶܐ ܕܡܰܥܣܳܖ̈ܶܐ ܕܰܥܒܽܘܪܳܐ ܘܰܕ݂ܚܰܡܪܳܐ ܘܰܕ݂ܡܶܫܚܳܐ ܘܰܒܩܽܘܖ̈ܝܳܐ ܕܠܶܘ̈ܳܝܶܐ ܘܰܡܫܰܡ̈ܫܳܢܶܐ: ܘܰܕܬܰܖ̈ܥܶܐ: ܖ̈ܺܝܫܝܳܬܳܐ ܕܟܳܗ̈ܢܶܐ.</VERS>
      <VERS vnumber="6">ܘܰܒܟܽܠܗܶܝܢ ܗܳܠܶܝܢ ܠܳܐ ܗܘܺܝܬ ܒܽܐܘܪܺܫܠܶܡ: ܡܶܛܽܠ ܕܒܰܫܢܰܬ ܬܠܳܬ݂ܺܝܢ ܘܬܰܪܬܶܝܢ ܠܰܐܪܛܰܚܫܶܫܬ ܡܰܠܟܳܐ ܕܒܳܒܶܠ: ܐܶܬܺܝܬ ܠܘܳܬ݂ ܡܰܠܟܳܐ ܒܚܰܪܬܳܐ ܕܝܰܘ̈ܡܳܬ݂ܳܐ ܐܶܫܬܰܐܠܶܬ ܡܶܢ ܡܰܠܟܳܐ.</VERS>
      <VERS vnumber="7">ܘܶܐܬܺܝܬ ܠܽܐܘܪܺܫܠܶܡ: ܘܶܐܣܬܰܟܽܠܬ ܒܺܝܫܬܳܐ ܕܰܥܒܰܕ݂ ܐܶܠܺܝܫܳܒ ܠܛܽܘܒܝܳܐ. ܕܰܥܒܰܕ݂ ܠܶܗ ܒܰܝܬܳܐ ܒܕ݂ܳܪܬܳܐ ܕܡܳܪܝܳܐ.</VERS>
      <VERS vnumber="8">ܘܶܐܬܒܐܶܫ ܠܺܝ ܛܳܒ: ܘܰܫܕܺܝܬ ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܛܽܘܒܝܳܐ: ܒܫܽܘܩܳܐ ܠܒܰܪ ܡܶܢ ܕܳܪܬܳܐ.</VERS>
      <VERS vnumber="9">ܘܶܐܡܪܶܬ݂ ܘܕܰܟܺܝܘ ܕܳܪܬܳܐ ܘܰܐܗܦܟܶ݀ܬ ܠܬܰܡܳܢ ܡܳܐܢܰܝ̈ ܒܰܝܬܶܗ ܕܡܳܪܝܳܐ: ܘܩܽܘܖ̈ܒܳܢܶܐ ܘܰܠܒܽܘܢܬܳܐ.</VERS>
      <VERS vnumber="10">ܘܝܶܕ݂ܥܶ݀ܬ ܕܰܡܢܳܬܳܐ ܕܠܶܘ̈ܳܝܶܐ ܠܳܐ ܡܶܬܝܰܗܒܳܐ. ܘܰܥܪܰܩܘ ܓܒܰܪ ܠܚܰܩܠܶܗ: ܠܶܘ̈ܳܝܶܐ ܘܰܡܫܰܡ̈ܫܳܢܶܐ ܘܥܳܒܕܰܝ̈ ܥܒܺܝ̈ܕܳܬܳܐ.</VERS>
      <VERS vnumber="11">ܘܶܐܢܳܐ ܕܳܢܶ݀ܬ ܥܰܡ ܪܺܝܫܳܐ: ܘܶܐܡܪܶܬ݂ ܠܗܽܘܢ: ܡܶܛܽܠ ܡܳܢܳܐ ܫܒܺܝܩ ܒܰܝܬܶܗ ܕܡܳܪܝܳܐ ܘܟܰܢܫܶ݀ܬ ܐܶܢܽܘܢ: ܘܰܐܩܺܝܡܶ݀ܬ ܐܶܢܽܘܢ ܥܰܠ ܩܝܳܡܰܝ̈ܗܽܘܢ.</VERS>
      <VERS vnumber="12">ܘܟܽܠ ܝܽܗ̱ܘܕܳܝ̈ܶܐ ܐܰܝܬܺܝܘ ܡܰܥܣܳܖ̈ܶܐ ܕܰܥܒܽܘܪܳܐ: ܘܰܕ݂ܚܰܡܪܳܐ: ܘܰܕ݂ܡܶܫܚܳܐ: ܠܰܐܘܨܖ̈ܶܐ.</VERS>
      <VERS vnumber="13">ܘܰܐܫܠܛܶܬ ܥܰܠ ܐܰܘܨܖ̈ܶܐ ܠܰܫܠܰܡܝܳܐ ܟܽܘܡܪܳܐ: ܘܰܠܨܳܕ݂ܽܘܩ ܣܳܦܪܳܐ: ܘܠܰܦܪܳܝܳܐ ܒܰܪ ܠܶܘ̈ܳܝܶܐ: ܘܥܰܡܗܽܘܢ ܚܰܢܰܢ ܒܰܪ ܙܟ݂ܽܘܪ ܒܰܪ ܡܬܰܢܝܳܐ. ܡܶܛܽܠ ܕܫܰܪܺܝܖ̈ܶܐ ܐܶܬܚܰܫܰܒܘ: ܘܦܶܨܰܬܗܽܘܢ ܣܶܠܩܰܬ݂ ܠܡܶܗܘܳܐ ܖ̈ܺܝܫܶܐ ܠܰܐܚܰܝ̈ܗܽܘܢ.</VERS>
      <VERS vnumber="14">ܐܶܬܕܰܟ݂ܪ ܠܺܝ ܐܰܠܳܗܝ ܡܶܛܽܠ ܗܳܕ݂ܶܐ. ܘܠܳܐ ܬܰܥܒܰܪ ܛܰܝܒܽܘܬܝ ܕܥܶܒܕܶܬ ܒܒܶܝܬ݂ ܐܰܠܳܗܝ ܘܒܰܢܛܽܘܖ̈ܳܬܳܟ݂.</VERS>
      <VERS vnumber="15">ܒܝܰܘ̈ܡܳܬ݂ܳܐ ܗܳܢܽܘܢ ܚܙܺܝ݀ܬ ܒܰܝܗܽܘܕ݂ ܐܽܘܖ̈ܚܳܬܳܐ ܕܖ̈ܳܕ݂ܝܳܢ ܒܫܰܒܬܳܐ. ܘܡܰܝܬܶܝܢ ܛܰܥܢ̈ܶܐ: ܘܫܳܩܠܺܝܢ ܥܰܠ ܚܶܡܖ̈ܶܐ: ܘܳܐܦ ܚܰܡܪܳܐ: ܘܥܶܢܒ̈ܶܐ: ܘܬܺܐܢ̈ܶܐ. ܘܛܰܥܢ̈ܶܐ ܡܰܥܠܺܝܢ ܠܽܐܘܪܺܫܠܶܡ ܒܝܰܘܡܳܐ ܕܫܰܒܬܳܐ ܘܰܐܣܗܕܶܬ ܒܗܽܘܢ: ܕܠܳܐ ܬܙܰܒܢܽܘܢ ܨܰܝܕܳܐ.</VERS>
      <VERS vnumber="16">ܘܠܳܐ ܬܰܝܬܽܘܢ ܢܽܘ̈ܢܶܐ. ܘܠܳܐ ܬܙܰܒܢܽܘܢ ܒܝܰܘܡܳܐ ܕܫܰܒܬܳܐ: ܠܰܒܢܰܝ̈ ܝܺܗܽܘܕܳܐ ܒܽܐܘܪܺܫܠܶܡ.</VERS>
      <VERS vnumber="17">ܘܕ݂ܳܢܶ݀ܬ ܥܰܡ ܖ̈ܺܝܫܶܐ ܕܺܝܗܽܘܕܳܐ. ܘܶܐܡܪܶܬ ܠܗܽܘܢ: ܡܶܛܽܠ ܡܳܢܳܐ ܦܶܬܓܳܡܳܐ ܗܳܢܳܐ ܒܺܝܫܳܐ ܥܳܒܕܺܝܢ ܐܢ̱ܬܽܘܢ ܘܡܰܚܠܺܝܢ ܐܢ̱ܬܽܘܢ ܝܰܘܡܳܐ ܕܫܰܒܬܳܐ.</VERS>
      <VERS vnumber="18">ܗܳܟܰܢܳܐ ܥܒܰܕ݂ܘ ܐܰܒܳܗܰܝ̈ܟܽܘܢ ܘܰܐܝܬܺܝ ܐܰ‌ܠܳܗܳܐ ܥܠܰܝܢ ܟܽܠܳܗ̇ ܒܺܝܫܬܳܐ ܗܳܕ݂ܶܐ: ܘܥܰܠ ܩܪܺܝܬܳܐ ܗܳܕ݂ܶܐ. ܘܰܐܢ̱ܬܽܘܢ ܡܰܘܣܦܺܝܢ ܚܶܡܬܳܐ ܘܪܽܘܓܙܳܐ ܥܰܠ ܝܺܣܪܳܐܶܝܠ: ܕܰܐܢ̱ܬܽܘܢ ܡܰܚܠܺܝܢ ܝܰܘܡܳܐ ܕܫܰܒܬܳܐ.</VERS>
      <VERS vnumber="19">ܗܳܝܕܶܝܢ ܟܰܕ݂ ܐܶܬܦܰܬܰܚܘ ܬܰܖ̈ܥܶܐ ܕܽܐܘܪܺܫܠܶܡ ܩܕ݂ܳܡ ܫܰܒܬܳܐ: ܐܶܡܪܶܬ ܕܢܶܬܬܰܚܕܽܘܢ ܬܰܖ̈ܥܶܐ. ܘܶܐܡܪܶܬ݂ ܕܠܳܐ ܢܶܬܦܰܬܚܽܘܢ ܬܰܖ̈ܥܶܐ: ܥܕܰܡܳܐ ܠܒܳܬܰܪ ܫܰܒܬܳܐ ܘܡܶܢ ܛܰܠܝܰܝ̈ ܐܰܩܺܝܡܶ݀ܬ ܥܰܠ ܬܰܖ̈ܥܶܐ: ܕܠܳܐ ܢܶܥܽܘܠ ܛܰܥܢܳܐ ܒܝܰܘܡܳܐ ܕܫܰܒܬܳܐ.</VERS>
      <VERS vnumber="20">ܘܒܳܬܰܪ ܬܰܓܳܖ̈ܶܐ ܘܙܳܒܢܰܝ̈ ܙܶܒܢܳܐ ܠܒܰܪ ܡܶܢ ܐܽܘܪܺܫܠܶܡ: ܒܝܰܘܡܳܐ ܕܰܬܪܶܝܢ.</VERS>
      <VERS vnumber="21">ܘܣܰܗܕܶܬ ܒܗܽܘܢ: ܘܶܐܡܪܶܬ ܠܗܽܘܢ: ܡܶܛܽܠ ܡܳܢܳܐ ܐܰܢ̱ܬܽܘܢ ܠܳܐ ܥܳܐܠܺܝܢ ܐܢ̱ܬܽܘܢ ܥܰܕ݂ ܩܝܳܡ ܝܰܘܡܳܐ ܒܬܰܪܥܳܐ ܕܫܽܘܪܳܐ. ܐܶܢ ܬܰܣܠܽܘܢ ܡܶܠܬܳܐ ܗܳܕ݂ܶܐ: ܐܰܘܫܶܛ ܐܺܝܕ݂ܳܐ ܥܠܰܝܟܽܘܢ ܘܡܶܢܶܗ ܡܶܢ ܙܰܒܢܳܐ ܗܰܘ ܠܳܐ ܥ̣ܰܠܘ ܒܫܰܒܬܳܐ.</VERS>
      <VERS vnumber="22">ܘܶܐܡܪܶܬ݂ ܠܠܶܘ̈ܳܝܶܐ ܕܢܶܗܘܽܘܢ ܡܶܬܕܰܟܶܝܢ: ܘܥܳܐܠܺܝܢ ܢܳܛܽܘܖ̈ܶܐ ܘܬܰܖ̈ܥܶܐ ܠܰܡܩܰܕܳܫܽܘ ܠܝܰܘܡܳܐ ܕܫܰܒܬܳܐ ܐܳܦ ܗܳܕ݂ܶܐ ܐܰܬܕܰܟ݂ܪ ܠܺܝ ܐܰܠܳܗܝ: ܘܚܽܘܣ ܥܠܰܝ ܐܰܝܟ݂ ܣܽܘܓܰܐܬ ܖ̈ܰܚܡܰܝܟ.</VERS>
      <VERS vnumber="23">ܐܳܦ ܒܝܰܘ̈ܡܳܬ݂ܳܐ ܗܳܢܽܘܢ ܚܙܺܝܬ ܝܽܗ̱ܘܕܳܝ̈ܶܐ ܕܰܐܘܬܶܒܘ ܢܶܫ̈ܶܐ ܢܽܘܟ݂ܖ̈ܳܝܳܬܳܐ: ܘܰܐܫܕܽܘܕ݂ܳܝ̈ܳܬܳܐ: ܐܳܦ ܥܰܡܽܘܢܳܝ̈ܳܬܳܐ: ܘܡܽܘܐ̈ܒܳܝܳܬܳܐ.</VERS>
      <VERS vnumber="24">ܘܰܒܢܰܝ̈ܗܽܘܢ ܡܡܰܠܠܺܝܢ ܒܦܶܠܓܳܐ ܐܰܫܕܽܘܕܳܐܺܝܬ݂: ܘܰܒܦܶܠܓܳܐ ܠܳܐ ܚܳܟ݂ܡܺܝܢ ܠܰܡܡܰܠܳܠܽܘ ܝܽܗ̄ܘܕܺܐܺܝܬ݂: ܐܶܠܳܐ ܐܰܝܟ݂ ܠܶܫܳܢܳܐ ܕܥܰܡ̈ܡܶܐ.</VERS>
      <VERS vnumber="25">ܘܕܳܢܶ݀ܬ ܥܰܡܗܽܘܢ: ܘܠܳܛܶ݀ܬ ܐܶܢܽܘܢ: ܘܩܶܛܠܶ݀ܬ ܡܶܢܗܽܘܢ ܓܰܒܖ̈ܶܐ: ܘܛܶܡܪܶܬ ܐܶܢܽܘܢ. ܘܰܐܘܡܺܝܬ ܐܶܢܽܘܢ ܒܰܐܠܳܗܳܐ: ܘܠܳܐ ܬܶܬܠܽܘܢ ܒܢ̈ܳܬܟ݂ܽܘܢ ܠܰܒܢܰܝ̈ܗܽܘܢ: ܕܠܳܐ ܬܶܣܒܽܘܢ ܡܶܢ ܒܢ̈ܳܬܗܽܘܢ ܠܰܒܢܰܝ̈ܟܽܘܢ: ܐܰܘ ܠܟ݂ܽܘܢ.</VERS>
      <VERS vnumber="26">ܡܶܛܽܠ ܗܳܠܶܝܢ ܗܽܘ ܚܛܳܐ ܫܠܶܝܡܽܘܢ ܡܰܠܟܳܐ ܕܺܝܣܪܳܐܶܝܠ ܗܰܘ ܕܰܒܥܰܡ̈ܡܶܐ ܣܰܓܺܝ̈ܐܶܐ ܠܳܐ ܗ̱ܘܳܐ ܡܰܠܟܳܐ ܐܰܟ݂ܘܳܬܶܗ. ܘܰܪܚܺܝܡ ܗ̱ܘܳܐ ܥܰܠ ܐܰܠܳܗܶܗ ܘܝܰܗܒܶܗ ܐܰ‌ܠܳܗܳܐ ܡܰܠܟܳܐ ܥܰܠ ܟܽܠܶܗ ܝܺܣܪܳܐܶܝܠ ܘܳܐܦ ܠܶܗ ܐܰܚ̈ܛܺܝ ܢܶܫ̈ܶܐ ܢܽܘܟ݂ܖ̈ܳܝܳܬܳܐ.</VERS>
      <VERS vnumber="27">ܘܰܠܟ݂ܽܘܢ ܐܶܫܬܡܰܥ ܦܶܬܓܳܡܳܐ. ܘܰܥܒܰܕܬܽܘܢ ܗܳܕ݂ܶܐ ܒܺܝܫܬܳܐ ܪܰܒܬܳܐ: ܠܰܡܟܰܕܳܒܽܘ ܒܰܐܠܳܗܰܢ: ܘܰܠܡܰܘܬܳܒܽܘ ܢܶܫ̈ܶܐ ܢܽܘܟ݂ܖ̈ܳܝܳܬܳܐ.</VERS>
      <VERS vnumber="28">ܘܡܶܢ ܒܢܰܝ̈ ܝܽܘܝܳܕ݂ܰܥ ܒܰܪ ܐܶܠܺܝܫܳܒ ܟܽܘܡܪܳܐ ܪܰܒܳܐ: ܗܘܳܐ ܚܰܬܢܳܐ ܠܣܰܡܒܠܳܛ ܚܰܘܪܳܢܳܝܳܐ: ܘܰܐܦܪܶܩܬܶܗ ܡܶܢ ܠܘܳܬ݂ܝ. </VERS>
      <VERS vnumber="29">ܐܶܬܕܰܟ݂ܪ ܠܺܝ ܐܰܠܳܗܝ: ܥܰܠ ܫܰܪܟܳܐ ܕܟܽܘܡܪܽܘܬܳܐ: ܘܥܰܠ ܫܰܪܟܳܐ ܕܟܽܘܡܖ̈ܶܐ: ܘܰܕ݂ܠܶܘ̈ܳܝܶܐ.</VERS>
      <VERS vnumber="30">ܘܕܰܟܺܝܬ ܐܶܢܽܘܢ ܡܶܢ ܟܽܠܗܽܘܢ ܥܰܡ̈ܡܶܐ: ܘܰܐܩܺܝܡܶܬ ܐܶܢܽܘܢ ܒܰܢܛܽܘܖ̈ܳܬܗܽܘܢ: ܠܟܽܘܡܖ̈ܶܐ ܘܰܠܠܶܘ̈ܳܝܶܐ: ܐ̱ܢܳܫ ܒܰܥܒܳܕܶܗ.</VERS>
      <VERS vnumber="31">ܘܰܒܩܽܘܖ̈ܒܳܢܶܐ: ܘܰܠܩܽܘܕܫ̈ܶܐ ܒܙܰܒܢܗܽܘܢ: ܘܰܒܥܳܐܕܰܝ̈ܗܽܘܢ: ܘܰܒܒܽܘܟ݂ܖ̈ܶܐ. ܐܶܬܕܰܟ݂ܪ ܠܺܝ ܐܰܠܳܗܝ ܗܳܕ݂ܶܐ ܠܛܰܝܒܽܘܬܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Esther" bnumber="17" bsname="Est">
    <CHAPTER cnumber="1">
      <VERS vnumber="1">ܘܰܗܘܳܐ ܒܝܰܘܡܰܘ̈ܗܝ ܕܰܐܚܫܺܝܪܺܝܫ ܗܰܘ ܒܪܶܗ ܕܰܐܚܫܺܝܪܺܝܫ: ܕܰܐܡܠܶܟ݂ ܡܶܢ ܗܽܘܕ݂: ܘܰܥܕܰܡܳܐ ܠܟܽܘܫ: ܥܰܠ ܡܳܐܐ ܘܥܶܣܪܺܝܢ ܡܕ݂ܺܝ̈ܢܳܢ.</VERS>
      <VERS vnumber="2">ܒܝܰܘ̈ܡܳܬ݂ܳܐ ܗܳܢܽܘܢ: ܟܰܕ݂ ܝܳܬܶܒ ܗ̱ܘܳܐ ܡܰܠܟܳܐ ܐܰܚܫܺܝܪܺܝܫ ܥܰܠ ܟܽܘܪܣܝܳܐ ܕܡܰܠܟܽܘܬ݂ܶܗ: ܕܰܒܫܽܘܫܰܢ ܒܺܝܪܬܳܐ.</VERS>
      <VERS vnumber="3">ܒܰܫܢܰܬ ܬܠܳܬ݂ ܕܡܰܠܟܽܘܬ݂ܶܗ: ܥܒܰܕ݂ ܡܰܫܬܝܳܐ ܪܰܒܳܐ ܠܟܽܠܗܽܘܢ ܪܰܘܖ̈ܒܳܢܰܘܗܝ: ܘܥܰܒܕܰܘ̈ܗܝ: ܚܺܝܠ ܦܳܖ̈ܣܳܝܶܐ ܘܡܳܕ݂ܳܝ̈ܶܐ ܘܦܰܖ̈ܬܘܳܝܶܐ. ܘܪܰܘܖ̈ܒܳܢܶܐ ܕܡܰܠܟܳܐ ܩܕ݂ܳܡܰܘܗܝ: ܘܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ.</VERS>
      <VERS vnumber="4">ܟܰܕ݂ ܚܰܘܺܝ ܥܽܘܬܪܳܐ ܘܺܐܝܩܳܪܳܐ ܕܡܰܠܟܽܘܬܶܗ: ܘܺܐܝܩܳܪܳܐ ܕܬܶܫܒܽܘܚܬܳܐ ܕܪܰܒܽܘܬܶܗ ܝܰܘ̈ܡܳܬ݂ܳܐ ܣܰܓܺܝ̈ܐܶܐ: ܡܳܐܐ ܘܰܬܡܳܢܺܝܢ ܝܰܘ̈ܡܺܝܢ.</VERS>
      <VERS vnumber="5">ܘܟܰܕ݂ ܫ̣ܰܠܶܡܘ ܝܰܘ̈ܡܳܬ݂ܳܐ ܗܳܢܽܘܢ: ܥ̣ܒܰܕ݂ ܡܰܠܟܳܐ ܠܟܽܠ ܥܰܡܳܐ ܕܶܐܫܬܟܰܚ ܒܫܽܘܫܰܢ ܒܺܝܪܬܳܐ: ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ: ܡܰܫܬܝܳܐ ܫܰܒܥܳܐ ܝܰܘ̈ܡܺܝܢ: ܒܕ݂ܳܪܰܬ ܓܰܢܰܬ ܒܰܝܬܽܘܢܳܐ ܕܡܰܠܟܳܐ.</VERS>
      <VERS vnumber="6">ܘܰܢܓܺܝ̈ܕ݂ܳܢ ܘܺܐܠ̈ܐܷ ܕܰܥܡܰܪ ܟܽܘܒܳܐ: ܕܬܶܟܠܬܳܐ: ܘܰܡܬܺܝ̈ܚܳܢ ܒܚܰܒ̈ܠܶܐ ܕܒܽܘܨܳܐ ܘܕܰܐܪܓܘܳܢܳܐ ܥܰܠ ܓܺܝ̈ܓܠܶܐ ܕܟܶܣܦܳܐ: ܘܥܰܠ ܥܰܡܽܘܕ݂ܳܐ ܕܶܐܫܟܳܪܥܳܐ. ܘܥܰܖ̈ܣܳܬܳܐ ܕܕܰܗܒܳܐ ܘܰܕ݂ܣܺܐܡܳܐ ܖ̈ܰܡܝܳܢ ܥܰܠ ܖ̈ܨܺܝܦܳܬܳܐ ܕܫܺܝܫܳܐ: ܘܬܶܫܘ̈ܝܳܬܳܐ ܕܒܽܘܨܳܐ ܘܰܕ݂ܫܺܐܪܳܝܳܐ.</VERS>
      <VERS vnumber="7">ܘܡܰܫܩܶܝܢ ܒܡܳܐܢ̈ܶܐ ܕܕܰܗܒܳܐ: ܘܡܳܐܢ̈ܶܐ ܡܶܢ ܡܳܐܢ̈ܶܐ ܦܪܺܝܫܺܝܢ: ܘܚܰܡܪܳܐ ܕܡܰܠܟܽܘܬܳܐ ܣܰܓܺܝ: ܐܰܝܟ݂ ܐܺܝܕ݂ܳܐ ܕܡܰܠܟܳܐ.</VERS>
      <VERS vnumber="8">ܘܡܰܫܬܝܳܐ ܒܢܳܡܽܘܣܳܐ: ܘܠܰܝܬ ܕܳܐܠܶܨ. ܡܶܛܽܠ ܕܗܳܟܰܢܳܐ ܦ̣ܩܰܕ݂ ܡܰܠܟܳܐ: ܠܟܽܠ ܕܪܰܒ ܒܒܰܝܬܶܗ: ܕܢܶܥܒܕܽܘܢ ܨܶܒܝܳܢܳܐ ܕܟܽܠ ܐ̱ܢܳܫ.</VERS>
      <VERS vnumber="9">ܘܘܰܫܬܺܝ ܡܰܠܟܬܳܐ ܥܶܒܕܰܬ݂ ܐܳܦ ܗܺܝ ܡܰܫܬܝܳܐ ܪܰܒܳܐ ܠܟܽܠܗܶܝܢ ܢܶܫ̈ܶܐ ܒܒܶܝܬ݂ ܡܰܠܟܽܘܬܶܗ ܕܡܰܠܟܳܐ ܐܰܚܫܺܝܪܺܝܫ.</VERS>
      <VERS vnumber="10">ܘܰܒܝܰܘܡܳܐ ܫܒܺܝܥܳܝܳܐ ܟܰܕ݂ ܫܦܰܪ ܠܶܒܶܗ ܕܡܰܠܟܳܐ ܒܚܰܡܪܳܐ: ܐܶܡܰܪ ܠܰܡܗܰܝܡܢ̈ܶܐ ܠܒܶܙܬܳܐ: ܘܰܠܪܰܚܒܽܘܢܳܐ: ܘܰܠܒܶܓܬܳܐ: ܘܠܰܐܓܒܽܘܬܳܐ: ܘܰܠܬܰܪܰܫ: ܘܰܠܙܳܬܰܪ: ܘܰܠܟܰܪܟܰܫ: ܫܰܒܥܳܐ ܡܗܰܝܡܢ̈ܶܐ ܕܰܡܫܰܡܫܺܝܢ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ.</VERS>
      <VERS vnumber="11">ܠܡܰܥܳܠܽܘ ܠܘܰܫܬܺܝ ܡܰܠܟܽܘܬܳܐ ܩܕ݂ܳܡ ܡܰܠܟܳܐ ܒܬܳܓ݂ܳܐ ܕܡܰܠܟܽܘܬܳܗ̇: ܠܰܡܚܰܘܳܝܽܘ ܠܥܰܡ̈ܡܶܐ ܘܰܠܪܰܘܖ̈ܒܳܢܶܐ ܫܽܘܦܪܳܗ̇: ܡܶܛܽܠ ܕܫܰܦܺܝܪ ܗ̱ܘܳܐ ܚܶܙܘܳܗ̇.</VERS>
      <VERS vnumber="12">ܘܠܳܐ ܨܒܳܬ ܘܰܫܬܺܝ ܡܰܠܟܬܳܐ ܠܡܶܥܰܠ: ܒܦܶܬܓܳܡܳܐ ܕܫܰܕܰܪ ܥܠܶܝܗ̇ ܡܰܠܟܳܐ ܒܺܐܝܕ݂ܳܐ ܕܰܡܗܰܝܡܢ̈ܶܐ: ܘܰܪܓܶܙ ܡܰܠܟܳܐ ܛܳܒ. ܘܚܶܡܬܶܗ ܡܶܬܓܰܘܙܠܳܐ ܗ̱ܘܳܬ݂.</VERS>
      <VERS vnumber="13">ܘܶܐܡܰܪ ܡܰܠܟܳܐ ܠܚܰܟܺܝ̈ܡܶܐ ܒܢܰܝ̈ ܝܳܕ݂ܥܰܝ̈ ܙܰܒ̈ܢܶܐ: ܡܶܛܽܠ ܕܗܳܟܰܢܰܐ ܗ̱ܘ ܢܳܡܽܘܣܶܗ ܐܳܡܰܪ ܗ̱ܘܳܐ ܩܕ݂ܳܡ ܟܽܠ ܕܝܳܕ݂ܥܺܝܢ ܗ̱ܘܰܘ ܢܳܡܽܘ̈ܣܶܐ ܘܕ݂ܺܝܢ̈ܶܐ.</VERS>
      <VERS vnumber="14">ܘܠܰܕ݂ܩܰܪܺܝܒܺܝܢ ܠܶܗ: ܒܰܢܪܢܰܫܰܝ: ܘܰܐܫܬܰܪ: ܘܰܐܪܡܽܘܬ: ܘܰܪܡܽܘܣ: ܘܬܰܪܫܺܝܫ: ܘܡܰܣܪܝܳܐ: ܘܰܡܥܰܘܟ݂ܳܢ: ܪܰܘܖ̈ܒܳܢܶܐ ܕܦܳܪܶܣ ܘܰܕ݂ܡܳܕܰܝ. ܕܝܳܬܒܺܝܢ ܩܕ݂ܳܡ ܡܰܠܟܳܐ: ܘܡܶܬܚܙܶܝܢ ܩܕ݂ܳܡܰܘܗܝ: ܒܬܰܪܥܳܐ ܕܡܰܠܟܽܘܬܳܐ.</VERS>
      <VERS vnumber="15">ܐܶܡܰܪܘ: ܕܡܳܢܳܐ ܘܳܠܶܐ ܠܡܶܥܒܰܕ݂ ܠܶܗ ܠܡܰܠܟܬܳܐ ܘܰܫܬܺܝ: ܥܰܠ ܕܠܳܐ ܥܶܒܕܰܬ݂ ܡܶܠܬܶܗ ܕܡܰܠܟܳܐ ܐܰܚܫܺܝܪܺܝܫ: ܕܰܫܠܰܚ ܒܺܐܝܕ݂ܳܐ ܕܰܡܗܰܝܡܢ̈ܶܐ.</VERS>
      <VERS vnumber="16">ܘܶܐܡܰܪ ܡܥܰܘܟ݂ܳܢ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܪܰܘܖ̈ܒܳܢܶܐ: ܠܳܐ ܗ̱ܘܳܐ ܥܰܠ ܡܰܠܟܳܐ ܒܰܠܚܽܘܕ݂ ܒܰܣܪܰܬ݂ ܘܰܫܬܺܝ ܡܰܠܟܬܳܐ: ܐܶܠܳܐ ܥܰܠ ܟܽܠܗܽܘܢ ܪܰܘܖ̈ܒܳܢܶܐ: ܘܥܰܠ ܟܽܠܗܽܘܢ ܥܰܡ̈ܡܶܐ ܕܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ.</VERS>
      <VERS vnumber="17">ܘܟܰܕ݂ ܢܶܦܽܘܩ ܛܶܒܳܐ ܘܡܶܠܬܳܐ ܗܳܕ݂ܶܐ ܥܰܠ ܟܽܠܗܶܝܢ ܢܶܫ̈ܶܐ: ܢܶܗܘ̈ܝܳܢ ܫܳܝ̈ܛܳܢ ܘܒܳܣܖ̈ܳܢ ܓܰܒܖ̈ܰܝܗܶܝܢ ܒܥܰܝܢܰܝ̈ܗܶܝܢ: ܘܢܶܗܘ̈ܝܳܢ ܐܳܡܖ̈ܳܢ ܕܡܰܠܟܳܐ ܐܰܚܫܺܝܪܺܝܫ ܦ̣ܩܰܕ݂ ܠܡܰܥܳܠܽܘ ܠܘܰܫܬܺܝ ܡܰܠܟܬܳܐ ܩܕ݂ܳܡܰܘܗܝ: ܘܠܳܐ ܥܶܠܰܬ.</VERS>
      <VERS vnumber="18">ܝܰܘܡܳܢܳܐ ܢܺܐܡܪܽܘܢ ܪܰܘܖ̈ܒܳܢܶܐ ܕܦܳܪܶܣ ܘܰܕ݂ܡܳܕܰܝ ܕܰܫܡܰܥܘ ܦܶܬܓܳܡܳܗ̇ ܕܡܰܠܟܬܳܐ ܡܶܢ ܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ: ܘܟܽܠܶܗ ܒܣܺܝܪܽܘܬܳܐ ܘܪܽܘܓܙܳܐ.</VERS>
      <VERS vnumber="19">ܐܶܢ ܥܰܠ ܡܰܠܟܳܐ ܫܰܦܺܝܪ ܢܶܦܽܘܩ ܦܶܬܓܳܡܳܐ ܕܡܰܠܟܽܘܬܳܐ ܡܶܢ ܩܕ݂ܳܡܰܘܗܝ: ܘܢܶܬܟܬܶܒ ܒܢܳܡܽܘܣ ܡܳܕܰܝ ܘܦܳܪܶܣ ܕܠܳܐ ܥܳܒܰܪ. ܘܬܽܘܒ ܠܳܐ ܬܶܥܽܘܠ ܘܰܫܬܺܝ ܡܰܠܟܬܳܐ ܠܘܳܬ݂ ܡܰܠܟܳܐ ܐܰܚܫܺܝܪܺܝܫ. ܘܡܰܠܟܽܘܬܳܗ̇ ܢܶܬܶܠ ܡܰܠܟܳܐ ܠܰܚܒܰܪܬܳܗ̇ ܕܛܳܒܳܐ ܡܶܢܳܗ̇.</VERS>
      <VERS vnumber="20">ܘܢܶܫܬܡܰܥ ܦܶܬܓܳܡܳܐ ܕܡܰܠܟܳܐ. ܘܢܶܥܒܰܪ ܒܟܽܠܶܗ ܡܰܠܟܽܘܬܳܐ: ܡܶܛܽܠ ܕܪܰܒܳܐ ܗ̱ܝ: ܘܟܽܠܗܶܝܢ ܢܶܫ̈ܶܐ ܢܶܥ̈ܒܕ݂ܳܢ ܐܺܝܩܳܪܳܐ ܠܓܰܒܖ̈ܰܝܗܶܝܢ: ܡܶܢ ܪܰܒܳܐ ܘܰܥܕܰܡܳܐ ܠܰܙܥܽܘܪܳܐ.</VERS>
      <VERS vnumber="21">ܘܰܫܦܰܪ ܦܶܬܓܳܡܳܐ ܗܳܢܳܐ ܒܥܰܝܢܰܘ̈ܗܝ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘܗܝ. ܘܰܥܒܰܕ݂ ܡܰܠܟܳܐ ܐܰܝܟ݂ ܦܶܬܓܳܡܶܗ ܕܰܡܥܰܘܟ݂ܳܢ.</VERS>
      <VERS vnumber="22">ܘܫܰܕܰܪ ܐܶܓܖ̈ܳܬܳܐ ܠܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ: ܠܰܡܕܺܝܢ̱ܬܳܐ ܐܰܝܟ݂ ܟܬܳܒܳܗ̇: ܘܰܠܥܰܡܳܐ ܐܰܝܟ݂ ܠܶܫܳܢܶܗ: ܠܡܶܗܘܳܐ ܟܽܠ ܓܒܰܪ ܫܰܠܺܝܛ ܒܒܰܝܬܶܗ: ܘܰܡܡܰܠܶܠ ܐܰܝܟ݂ ܠܶܫܳܢ ܥܰܡܶܗ. </VERS>
    </CHAPTER>
    <CHAPTER cnumber="2">
      <VERS vnumber="1">ܘܒܳܬܰܪ ܡ̈ܶܠܶܐ ܗܳܠܶܝܢ: ܟܰܕ݂ ܐܶܬܬܢܺܝܚܰܬ݂ ܚܶܡܬܶܗ ܕܡܰܠܟܳܐ ܐܰܚܫܺܝܪܺܝܫ: ܐܶܬܕܰܟ݂ܪܳܗ̇ ܠܘܰܫܬܺܝ ܡܰܠܟܬܳܐ: ܘܰܠܟܽܠ ܡܶܕܶܡ ܕܥܶܒܕܰܬ݂: ܘܰܠܟܽܠ ܡܶܕܶܡ ܕܰܦܣܰܩ ܥܠܶܝܗ̇.</VERS>
      <VERS vnumber="2">ܘܶܐܡܰܪܘ ܠܶܗ ܥܠܰܝܡܰܘ̈ܗܝ ܕܡܰܠܟܳܐ ܘܰܡܫܰܡܫܳܢܰܘ̈ܗܝ: ܢܶܒܥܽܘܢ ܠܡܰܠܟܳܐ ܥܠܰܝ̈ܡܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ.</VERS>
      <VERS vnumber="3">ܘܢܶܦܩܽܘܕ݂ ܡܰܠܟܳܐ ܒܟܽܠܗܶܝܢ ܡܕܺܝ̈ܢܳܬܳܐ. ܘܰܢܟܰܢܫܽܘܢ ܟܽܠܗܶܝܢ ܥܠܰܝ̈ܡܳܬܳܐ ܒܬܽܘ̈ܠܳܬܳܐ ܕܫܰܦܺܝܖ̈ܳܢ ܒܚܶܙܘܗܶܝܢ: ܠܒܶܝܬ݂ ܢܶܫ̈ܶܐ: ܠܘܳܬ݂ ܗܰܓܺܝ ܡܗܰܝܡܢܳܐ ܢܳܛܰܪ ܢܶܫ̈ܶܐ. ܘܢܶܬܶܠ ܬܰܨܒܺܝܬܗܶܝܢ.</VERS>
      <VERS vnumber="4">ܘܰܥܠܰܝܡܬܳܐ ܕܬܶܫܦܰܪ ܩܕ݂ܳܡ ܡܰܠܟܳܐ: ܬܰܡܠܶܟ݂ ܚܠܳܦ ܘܰܫܬܺܝ ܘܫܶܦܪܰܬ݂ ܡܶܠܬܳܐ ܒܥܰܝܢܰܝ̈ ܡܰܠܟܳܐ. ܘܰܥܒܰܕ݂ ܗܳܟܰܢܳܐ.</VERS>
      <VERS vnumber="5">ܘܓܰܒܪܳܐ ܝܽܗܘܕܳܝܳܐ ܐܺܝܬ݂ ܗ̱ܘܳܐ ܒܫܽܘܫܰܢ ܒܺܝܪܬܳܐ: ܘܰܫܡܶܗ ܡܽܘܪܕܟܰܝ: ܒܰܪ ܝܰܐܺܝܪ: ܒܰܪ ܫܰܡܥܺܝ: ܒܰܪ ܩܺܝܫ: ܡܶܢ ܫܰܒܛܳܐ ܕܒܶܢܝܳܡܶܝܢ.</VERS>
      <VERS vnumber="6">ܕܓܰܠܺܝ ܡܶܢ ܐܽܘܪܺܫܠܶܡ: ܥܰܡ ܓܳܠܽܘܬܳܐ ܕܓܰܠܝܰܬ݂ ܥܰܡ ܝܽܘܟܰܢܝܳܐ: ܡܰܠܟܳܐ ܕܺܝܗܽܘܕܳܐ: ܕܓܰܠܺܝ ܢܰܒܽܘܟܰܕܢܳܨܳܪ ܡܰܠܟܳܐ ܕܒܳܒܶܠ.</VERS>
      <VERS vnumber="7">ܘܰܗܘܳܐ ܡܪܰܒܶܐ ܠܗܶܕ݂ܣ ܕܗܺܝ ܐܶܣܬܺܝܪ ܒܰܪܬ ܕܳܕܶܗ. ܡܶܛܽܠ ܕܠܰܝܬ ܗ̱ܘܳܐ ܠܶܗ ܐܰܒܳܐ ܘܶܐܡܳܐ. ܘܰܥܠܰܝܡܬܳܐ ܫܰܦܺܝܪ ܗ̱ܘܳܐ ܚܶܙܘܳܗ̇: ܘܫܰܦܺܝܪ ܗ̱ܘ ܩܽܘܒܠ̱ܠܳܗ̇ ܘܟܰܕ݂ ܡܺܝܬܘ ܐܰܒܽܘܗ̇ ܘܶܐܡܳܗ̇: ܢܰܣܒܳܗ̇ ܡܽܘܪܕܟܰܝ ܒܰܪܬܳܐ.</VERS>
      <VERS vnumber="8">ܘܟܰܕ݂ ܐܶܫܬܡܰܥ ܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ: ܘܟܰܕ݂ ܡܶܬܟܰܢ̈ܫܳܢ ܒܬܽܘ̈ܠܳܬܳܐ ܣܰܓܺܝ̈ܳܐܬܳܐ ܠܫܽܘܫܰܢ ܒܺܝܪܬܳܐ: ܠܘܳܬ݂ ܗܰܓܺܝ ܡܗܰܝܡܢܳܐ: ܐܶܬܕܰܒܪܰܬ݂ ܐܳܦ ܐܶܣܬܺܝܪ ܠܒܶܝܬ݂ ܡܰܠܟܳܐ: ܠܘܳܬ݂ ܢܳܛܰܪ ܢܶܫ̈ܶܐ.</VERS>
      <VERS vnumber="9">ܘܫܶܦܪܰܬ݂ ܥܠܰܝܡܬܳܐ ܒܥܰܝܢܰܘ̈ܗܝ. ܘܫܶܩܠܰܬ݂ ܚܶܣܕܳܐ ܩܕ݂ܳܡܰܘ̈ܗܝ. ܘܣܰܪܗܶܒ ܥܰܠ ܬܰܨܒܺܝܬ݂ܳܗ̇ ܘܥܰܠ ܡܢܰܘ̈ܳܬ݂ܳܗ̇ ܠܡܶܬܰܠ ܠܳܗ̇: ܘܠܰܫܒܰܥ ܥܠܰܝ̈ܡܳܬ݂ܳܗ̇ ܕܙܰܕܺܝ̈ܩܳܢ ܗ̱ܘܰܝ̈ ܠܡܶܬܰܠ ܠܳܗ̇ ܡܶܢ ܒܶܝܬ݂ ܡܰܠܟܳܐ: ܘܰܦܪܰܫ ܠܳܗ̇ ܘܰܠܥܠܰܝ̈ܡܳܬ݂ܳܗ̇ ܛܳܒ ܡܶܢ ܢܶܫ̈ܶܐ.</VERS>
      <VERS vnumber="10">ܘܠܳܐ ܚܰܘܝܰܬ݂ ܐܶܣܬܺܝܪ ܫܡܳܗ̇ ܘܫܰܪܒܬ݂ܳܗ̇: ܡܶܛܽܠ ܕܡܽܘܪܕܟܰܝ ܦܰܩܕܳܗ̇ ܗ̱ܘܳܐ: ܕܠܳܐ ܬܚܰܘܶܝܢ.</VERS>
      <VERS vnumber="11">ܘܟܽܠܝܽܘܡ ܡܽܘܪܕܟܰܝ ܡܗܰܠܶܟ݂ ܗ̱ܘܳܐ ܩܕ݂ܳܡ ܕܳܪܰܬ݂ ܢܶܫ̈ܶܐ: ܠܡܶܕܰܥ ܫܰܪܒܳܐ ܕܶܐܣܬܺܝܪ: ܘܡܳܢܳܐ ܡܶܬܥܒܶܕ݂ ܠܳܗ̇.</VERS>
      <VERS vnumber="12">ܘܡܳܐ ܕܡܳܛܶܐ ܗ̱ܘܳܐ ܙܰܒܢܳܐ ܕܰܚܕܳܐ ܡܶܢ ܥܠܰܝ̈ܡܳܬܳܐ: ܠܡܶܥܰܠ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ: ܡܳܐ ܕܫ̣ܰܠܶܡܘ ܠܶܗ ܬܪܶܥܣܰܪ ܝܰܘ̈ܡܳܬ݂ܳܐ ܐܰܝܟ݂ ܢܳܡܽܘܣܳܐ ܕܢܶܫ̈ܶܐ: ܡܶܛܽܠ ܕܗܳܟܰܢܳܐ ܫܳܠܡܺܝܢ ܝܰܘ̈ܡܰܝ ܬܰܨܒܺܝܬܗܶܝܢ. ܫܬܳܐ ܝܰܘ̈ܡܺܝܢ ܕܡܶܫܚܳܐ ܕܡܽܘܪܳܐ: ܘܶܫܬܳܐ ܝܰܘ̈ܡܺܝܢ ܕܒܶܣܡܳܐ. ܘܰܒܬܰܨܒܺܝܬܳܐ ܕܢܶܫ̈ܶܐ.</VERS>
      <VERS vnumber="13">ܘܗܳܟܰܢܳܐ ܥܳܐܠܳܐ ܥܠܰܝܡܬܳܐ ܩܕ݂ܳܡ ܡܰܠܟܳܐ. ܘܟܽܠ ܡܶܕܶܡ ܕܳܐܡܪܳܐ: ܡܶܬܺܝܗܶܒ ܠܳܗ̇: ܠܡܶܥܰܠ ܥܰܡܳܗ̇: ܡܶܢ ܒܶܝܬ݂ ܢܶܫ̈ܶܐ ܘܰܥܕܰܡܳܐ ܠܒܶܝܬ݂ ܡܰܠܟܳܐ.</VERS>
      <VERS vnumber="14">ܒܪܰܡܫܳܐ ܥܳܐܠܳܐ: ܘܰܒܨܰܦܪܳܐ ܗܳܦܟܳܐ ܠܒܶܝܬ݂ ܢܶܫ̈ܶܐ ܥܰܠ ܝܰܕ݂ ܫܰܢܓܰܫܓܫܺܝܪ ܡܗܰܝܡܢܳܐ ܕܡܰܠܟܳܐ ܢܳܛܰܪ ܕܖ̈ܽܘܟ݂ܳܬܳܐ. ܘܬܽܘܒ ܠܳܐ ܥܳܐܠܳܐ ܩܕ݂ܳܡ ܡܰܠܟܳܐ: ܐܶܠܳܐ ܐܶܢ ܨܳܒܶܐ ܒܳܗ̇ ܡܰܠܟܳܐ: ܘܰܩܪܳܗ̇ ܒܰܫܡܳܗ̇.</VERS>
      <VERS vnumber="15">ܘܟܰܕ݂ ܡܛܳܐ ܙܰܒܢܳܐ ܕܶܐܣܬܺܝܪ ܒܰܪܬ ܐܰܒܺܝܚܶܠ ܕܳܕܶܗ ܕܡܽܘܪܕܟܰܝ: ܕܢܰܣܒܳܗ̇ ܠܶܗ ܒܰܪܬܳܐ: ܠܡܶܥܰܠ ܩܕ݂ܳܡ ܡܰܠܟܳܐ: ܠܳܐ ܒܥܳܬ݂ ܡܶܕܶܡ ܐܶܠܳܐ ܡܶܕܶܡ ܕܶܐܡܰܪ ܗܰܓܺܝ ܡܗܰܝܡܢܳܐ ܢܳܛܰܪ ܢܶܫ̈ܶܐ. ܘܰܗܘܳܬ݂ ܐܶܣܬܺܝܪ ܫܳܩܠܳܐ ܚܶܣܕܳܐ ܒܥܰܝܢܰܝ̈ ܟܽܠ ܚܰܙܳܝܶܝ̈ܗ̇.</VERS>
      <VERS vnumber="16">ܘܥܶܠܰܬ݂ ܐܶܣܬܺܝܪ ܩܕ݂ܳܡ ܡܰܠܟܳܐ ܐܰܚܫܺܝܪܺܝܫ ܠܒܶܝܬ݂ ܡܰܠܟܳܐ: ܒܝܰܪܚܳܐ ܕܥܶܣܪܳܐ: ܕܗܽܘ ܟܳܢܽܘܢ ܐ̱ܚܪܳܝ: ܒܰܫܢܰܬ ܐܰܪܒܰܥ ܠܡܰܠܟܽܘܬܶܗ.</VERS>
      <VERS vnumber="17">ܘܪܰܚܡܳܗ̇ ܡܰܠܟܳܐ ܠܶܐܣܬܺܝܪ ܛܳܒ ܡܶܢ ܟܽܠܗܶܝܢ ܢܶܫ̈ܶܐ. ܘܫܶܩܠܰܬ݂ ܚܶܣܕܳܐ ܡܶܢ ܩܕ݂ܳܡܰܘܗܝ ܡܶܢ ܟܽܠܗܶܝܢ ܒܬܽܘ̈ܠܳܬܳܐ. ܘܩܰܒܠܰܬ݂ ܬܳܓ݂ܳܐ ܕܡܰܠܟܽܘܬܳܐ ܒܪܺܝܫܳܗ̇. ܘܰܐܡܠܟܰܬ݂ ܚܠܳܦ ܘܰܫܬܺܝ.</VERS>
      <VERS vnumber="18">ܘܰܥܒܰܕ݂ ܡܰܠܟܳܐ ܡܰܫܬܝܳܐ ܪܰܒܳܐ ܠܟܽܠܗܽܘܢ ܪܰܘܖ̈ܒܳܢܰܘܗܝ. ܘܰܥܒܰܕ݂ ܡܰܫܬܝܳܐ ܠܶܐܣܬܺܝܪ. ܘܰܢܝܳܚܳܐ ܠܰܡܕܺܝ̈ܢܳܬܳܐ ܥ̣ܒܰܕ݂. ܘܝܰܗܒ ܡܰܘܗ̈ܒܳܬܳܐ ܐܰܝܟ݂ ܐܺܝܕ݂ܳܐ ܕܡܰܠܟܳܐ.</VERS>
      <VERS vnumber="19">ܘܟܰܕ݂ ܡܶܬܟܰܢ̈ܫܳܢ ܒܬܽܘ̈ܠܳܬܳܐ ܕܬܰܪܬܶܝܢ ܙܰܒ̈ܢܺܝܢ: ܡܽܘܪܕܟܰܝ ܝܳܬܶܒ ܗ̱ܘܳܐ ܒܬܰܪܥܳܐ ܕܡܰܠܟܳܐ.</VERS>
      <VERS vnumber="20">ܘܠܳܐ ܡܚܰܘܝܳܐ ܐܶܣܬܺܝܪ ܫܰܪܒܬܳܗ̇ ܘܥܰܡܳܗ̇: ܐܰܝܟ݂ ܕܦܰܩܕܳܗ̇ ܡܽܘܪܕܟܰܝ. ܦܽܘܩܕܳܢܶܗ ܕܡܽܘܪܕܟܰܝ ܐܶܣܬܺܝܪ ܥܳܒܕܳܐ ܗ̱ܘܳܬ݂: ܐܰܝܟ݂ ܕܰܗܘܳܬ݂ ܒܗܰܝܡܳܢܽܘܬܳܐ ܥܰܡܶܗ.</VERS>
      <VERS vnumber="21">ܘܰܒܝܰܘ̈ܡܳܬ݂ܳܐ ܗܳܢܽܘܢ ܡܽܘܪܕܟܰܝ ܝܳܬܶܒ ܗ̱ܘܳܐ ܒܬܰܪܥܳܐ ܕܡܰܠܟܳܐ: ܘܰܪܓܶܙܘ ܒܰܓܬܳܢ ܘܰܬܪܰܫ: ܬܪܶܝܢ ܡܗܰܝܡܢܰܘ̈ܗܝ ܕܡܰܠܟܳܐ ܢܳܛܖ̈ܰܝ ܬܰܪܥܳܐ. ܘܰܒܥܰܘ ܠܡܰܘܫܳܛܽܘ ܐܺܝܕܰܝ̈ܳܐ ܠܡܰܠܟܳܐ ܐܰܚܫܺܝܪܺܝܫ.</VERS>
      <VERS vnumber="22">ܘܶܐܬܓܰܠܝܰܬ݂ ܡܶܠܬܳܐ ܠܡܽܘܪܕܟܰܝ ܘܰܓ̣ܠܳܗ̇ ܠܶܐܣܬܺܝܪ ܡܰܠܟܬܳܐ. ܘܶܐܡܪܰܬ݂ ܐܶܣܬܺܝܪ ܠܡܰܠܟܳܐ: ܒܫܶܡ ܡܽܘܪܕܟܰܝ.</VERS>
      <VERS vnumber="23">ܘܶܐܬܥܰܩܒܰܬ݂ ܡܶܠܬܳܐ: ܘܶܐܫܬܰܟ݂ܚܰܬ݂. ܘܶܐܙܕܩܶܦܘ ܬܖ̈ܰܝܗܽܘܢ ܥܰܠ ܙܩܺܝ̈ܦܶܐ. ܘܶܐܬܟܬܶܒ ܫܰܪܒܳܐ ܗܳܢܳܐ ܒܰܣܦܰܪ ܡܰܠ̈ܟܘܳܬܳܐ ܕܝܰܘ̈ܡܳܬ݂ܳܐ ܕܡܰܠ̈ܟܶܐ. </VERS>
    </CHAPTER>
    <CHAPTER cnumber="3">
      <VERS vnumber="1">ܘܒܳܬܰܪ ܡ̈ܶܠܶܐ ܗܳܠܶܝܢ ܐܰܘܪܶܒ ܡܰܠܟܳܐ ܐܰܚܫܺܝܪܺܝܫ ܠܶܗܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ: ܘܰܐܪܺܝܡ ܟܽܘܪܣܝܶܗ ܠܥܶܠ ܡܶܢ ܟܽܠܗܽܘܢ ܪܰܘܖ̈ܒܳܢܶܐ ܕܥܰܡܶܗ.</VERS>
      <VERS vnumber="2">ܘܟܽܠܗܽܘܢ ܥܰܒ̈ܕܶܐ ܕܡܰܠܟܳܐ ܕܰܒܬܰܪܥܳܐ ܕܡܰܠܟܳܐ ܒܳܪܟܺܝܢ ܗ̱ܘܰܘ ܘܣܳܓܕܺܝܢ ܠܶܗܡܳܢ. ܡܶܛܽܠ ܕܗܳܟܰܢܳܐ ܦܩܰܕ݂ ܥܠܰܘܗܝ ܡܰܠܟܳܐ. ܘܡܽܘܪܕܟܰܝ ܠܳܐ ܒܳܪܶܟ ܗ̱ܘܳܐ ܘܣܳܓܶܕ݂.</VERS>
      <VERS vnumber="3">ܘܳܐܡܪܺܝܢ ܥܰܒ̈ܕܶܐ ܕܡܰܠܟܳܐ ܒܬܰܪܥܳܐ ܕܡܰܠܟܳܐ ܠܡܽܘܪܕܟܰܝ: ܠܡܳܢܳܐ ܥܳܒܰܪ ܐܰܢ̱ܬ ܥܰܠ ܦܽܘܩܕܳܢܳܐ ܕܡܰܠܟܳܐ.</VERS>
      <VERS vnumber="4">ܘܟܰܕ݂ ܐܳܡܪܺܝܢ ܗ̱ܘܰܘ ܒܟܽܠܝܽܘܡ: ܘܠܳܐ ܫܳܡܰܥ ܗ̱ܘܳܐ ܠܗܽܘܢ: ܚܰܘܺܝܘ ܠܶܗܡܳܢ ܕܢܶܕܥܽܘܢ ܐܶܢ ܫܰܪܺܝܖ̈ܳܢ ܡܶܠܰܘ̈ܗܝ ܕܡܽܘܪܕܟܰܝ: ܡܶܛܽܠ ܕܚܰܘܺܝ ܐܶܢܽܘܢ ܕܝܽܗܘܕ݂ܳܝܰܐ ܗ̱ܘ.</VERS>
      <VERS vnumber="5">ܘܰܚܙܳܐ ܗܳܡܳܢ ܕܡܽܘܪܕܟܰܝ ܠܳܐ ܒܳܪܶܟ ܗ̱ܘܳܐ ܘܣܳܓܶܕ݂ ܠܶܗ. ܘܶܐܬܡܠܺܝ ܗܳܡܳܢ ܚܶܡܬܳܐ ܥܰܠ ܡܽܘܪܕܟܰܝ.</VERS>
      <VERS vnumber="6">ܘܰܒܨܺܝܪܳܐ ܗ̱ܘܳܬ݂ ܥܒܺܝܕܬܳܐ: ܕܢܰܘܫܶܛ ܐܺܝܕܶܗ ܥܰܠ ܡܽܘܪܕܟܰܝ ܒܰܠܚܽܘܕ݂ܰܘܗܝ ܡܶܛܽܠ ܕܚܰܘܝܽܘܗܝ ܥܰܡܶܗ ܕܡܽܘܪܕܟܰܝ ܘܰܒܥܳܐ ܗܳܡܳܢ ܕܢܰܘܒܶܕ݂ ܠܟܽܠܗܽܘܢ ܝܽܗ̱ܘܕܳܝ̈ܶܐ ܕܰܒܟܽܠܶܗ ܡܰܠܟܽܘܬܶܗ ܕܰܐܚܫܺܝܪܺܝܫ: ܥܰܡܶܗ ܕܡܽܘܪܕܟܰܝ.</VERS>
      <VERS vnumber="7">ܒܝܰܪܚܳܐ ܩܰܕܡܳܝܳܐ ܕܗܽܘ ܢܺܝܣܳܢ: ܒܰܫܢܰܬ ܬܰܪܬܰܥܶܣܖ̈ܶܐ ܕܡܰܠܟܳܐ ܐܰܚܫܺܝܪܺܝܫ: ܐܰܪܡܺܝ ܦܶܨ̈ܶܐ. ܘܰܗܽܘܝ̈ ܦܶܨ̈ܶܐ ܩܕ݂ܳܡ ܗܳܡܳܢ: ܡܶܢ ܝܽܘܡ ܠܝܽܘܡ: ܘܡܶܢ ܝܺܪܰܚ ܠܺܝܪܰܚ: ܒܝܰܪܚܳܐ ܕܰܬܪܶܥܣܰܪ ܕܗܽܘ ܐܳܕ݂ܳܪ.</VERS>
      <VERS vnumber="8">ܐܶܡܰܪ ܗܳܡܳܢ ܠܡܰܠܟܳܐ: ܐܰܚܫܺܝܪܺܝܫ: ܐܺܝܬ݂ ܥܰܡܳܐ ܡܒܰܕܰܪ ܘܰܡܒܰܙܰܩ ܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ ܐܰܚܫܺܝܪܺܝܫ. ܢܳܡܽܘܣܰܝ̈ܗܽܘܢ ܦܪܺܝܫܺܝܢ ܡܶܢ ܟܽܠ ܥܰܡ. ܘܢܳܡܽܘܣܳܐ ܕܡܰܠܟܳܐ ܠܳܐ ܥܳܒܕܺܝܢ. ܘܰܠܡܰܠܟܳܐ ܠܳܐ ܘܳܠܶܐ ܕܢܶܫܒܽܘܩ ܐܶܢܽܘܢ.</VERS>
      <VERS vnumber="9">ܐܶܢ ܥܰܠ ܡܰܠܟܳܐ ܫܰܦܺܝܪ: ܢܶܟ݂ܬܽܘܒ ܕܢܺܐܒܕܽܘܢ. ܘܥܶܣܪܳܐ ܐܰܠܦܺܝ̈ܢ ܟܰܟܖ̈ܶܐ ܕܟܶܣܦܳܐ ܐܶܬܩܽܘܠ ܥܰܠ ܐܺܝܕ݂ܳܐ ܕܥܳܒܕܰܝ̈ ܠܡܰܥܳܠܽܘ ܠܓܰܙܳܐ ܕܡܰܠܟܳܐ.</VERS>
      <VERS vnumber="10">ܫ̣ܩܰܠ ܡܰܠܟܳܐ ܥܶܙܰܩܬܳܐ ܡܶܢ ܐܺܝܕܶܗ. ܘܝܰܗܒ ܠܶܗܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ ܒܥܶܠܕܒܳܒܳܐ ܕܺܝܗܽܘ̈ܕܳܝܶܐ.</VERS>
      <VERS vnumber="11">ܘܶܐܡܰܪ ܡܰܠܟܳܐ: ܟܶܣܦܳܟ݂ ܝܺܗܺܝܒ ܠܳܟ݂: ܘܥܰܡܳܐ: ܠܡܶܥܒܰܕ݂ ܠܶܗ ܟܽܠ ܡܶܕܶܡ ܕܫܰܦܺܝܪ ܒܥܰܝܢܰܝ̈ܟ.</VERS>
      <VERS vnumber="12">ܘܶܐܬܩܪܺܝ ܣܶܦܪܳܐ ܕܡܰܠܟܳܐ ܒܝܰܘܡܳܐ ܗܰܘ. ܒܝܰܪܚܳܐ ܩܰܕܡܳܝܳܐ: ܒܰܬܠܳܬܰܥܶܣܖ̈ܶܐ ܒܶܗ ܒܝܰܪܚܳܐ: ܐܶܬܟܬܶܒ ܟܽܠ ܡܶܕܶܡ ܕܰܦܩܰܕ݂ ܗܳܡܳܢ ܠܪܰܒ ܚܰܝ̈ܠܶܐ ܕܡܰܠܟܳܐ: ܘܰܠܡܳܖ̈ܰܘܳܬ݂ܳܐ ܕܰܒܟܽܠ ܡܕܺܝܢܳܐ ܘܰܡܕܺܝܢܳܐ: ܘܰܠܖ̈ܰܘܖ̈ܒܳܢܰܝ ܥܰܡ̈ܡܶܐ: ܡܕܺܝܢ̱ܬܳܐ ܐܰܝܟ݂ ܟܬ݂ܳܒܳܐ: ܘܰܠܥܰܡܳܐ ܐܰܝܟ݂ ܠܶܫܳܢܶܗ. ܒܫܶܡ ܡܰܠܟܳܐ ܐܰܚܫܺܝܪܺܝܫ ܐܶܬܟܬܶܒ: ܘܶܐܬܚܬܶܡ ܒܥܶܙܰܩܬܶܗ ܕܡܰܠܟܳܐ.</VERS>
      <VERS vnumber="13">ܘܶܐܫܬܰܕܰܪ ܐܰܓܖ̈ܳܬܳܐ ܒܝܰܕ݂ ܖ̈ܰܗܳܛܶܐ ܠܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ: ܠܡܶܚܪܰܒ ܘܰܠܡܶܩܛܰܠ ܘܰܠܡܰܘܒܳܕܽܘ ܠܟܽܠܗܽܘܢ ܝܽܗܘܕܳܝ̈ܶܐ ܡܶܢ ܥܠܰܝܡ̈ܶܐ ܘܰܥܕܰܡܳܐ ܠܣܳܒ̈ܶܐ: ܘܰܛܠܳܝ̈ܶܐ ܘܢܶܫ̈ܶܐ ܒܚܰܕ݂ ܝܽܘܡ ܒܰܬܠܳܬܰܥܶܣܖ̈ܶܐ ܒܝܰܪܚܳܐ ܐܳܕ݂ܳܪ. ܘܢܶܟ݂ܣܰܝ̈ܗܽܘܢ ܠܒܶܙܬܳܐ. ܒܚܰܕ݂ ܝܽܘܡ: ܒܺܝܪܰܚ ܐܳܕ݂ܳܪ ܒܰܬܠܳܬܰܥܶܣܖ̈ܶܐ ܐܶܬܟܬܶܒ.</VERS>
      <VERS vnumber="14">ܘܦܰܪܫܰܓܢܶܗ ܕܰܟܬ݂ܳܒܳܐ ܐܶܬܺܝܗܶܒ ܒܟܽܠ ܡܕܺܝܢܳܐ ܘܰܡܕܺܝܢܳܐ. ܘܰܦܩܰܕ݂ ܠܟܽܠܗܽܘܢ ܥܰܡ̈ܡܶܐ. ܕܢܶܗܘܽܘܢ ܡܛܰܝܒ̈ܶܐ ܠܝܰܘܡܳܐ ܗܳܢܳܐ.</VERS>
      <VERS vnumber="15">ܘܖ̈ܰܗܳܛܶܐ ܢܦ̣ܰܩܘ ܡܣܰܪܗܒܺܝܢ ܒܦܽܘܩܕܳܢܳܐ ܕܡܰܠܟܳܐ: ܘܦܶܬܓܳܡܳܐ ܐܶܬܦܩܶܕ݂ ܒܫܽܘܫܰܢ ܒܺܝܪܬܳܐ. ܘܡܰܠܟܳܐ ܘܗܳܡܳܢ ܐܶܣܬܡܶܟ݂ܘ ܠܡܶܫܬܳܐ ܐܰܟ݂ܚܕܳܐ: ܘܰܡܕܺܝܢ̱ܬܳܐ ܫܽܘܫܰܢ ܐܶܫܬܰܓܫܰܬ݂. </VERS>
    </CHAPTER>
    <CHAPTER cnumber="4">
      <VERS vnumber="1">ܘܡܽܘܪܕܟܰܝ ܝܺܕܰܥ ܟܽܠ ܡܶܕܶܡ ܕܶܐܬܥܒܶܕ݂. ܘܨܰܪܺܝ ܡܽܘܪܕܟܰܝ ܠܒܽܘܫܰܘ̈ܗܝ: ܘܶܐܬܟܒܶܢ ܣܰܩܳܐ: ܘܶܐܬܬܦܺܝܠ ܒܩܶܛܡܳܐ. ܘܰܢ̣ܦܰܩ ܡܰܝܠܶܠ ܒܓ݂ܰܘ ܡܕܺܝܢ̱ܬܳܐ ܝܺܠܰܠܬܳܐ ܪܰܒܬܳܐ ܘܡܰܪܺܝܪܬܳܐ.</VERS>
      <VERS vnumber="2">ܘܶܐܬܳܐ ܥܕܰܡܳܐ ܠܬܰܪܥܳܐ ܕܡܰܠܟܳܐ. ܘܠܰܝܬ ܗ̱ܘܳܐ ܢܳܡܽܘܣܳܐ ܕܐ̱ܢܳܫ ܢܶܠܒܰܫ ܣܰܩܳܐ: ܘܢܺܐܬܶܐ ܠܬܰܪܥܳܐ ܕܡܰܠܟܳܐ.</VERS>
      <VERS vnumber="3">ܘܰܒܟܽܠ ܡܕܺܝܢܳܐ ܟܰܕ݂ ܡܰܛܺܝ ܦܶܬܓܳܡܳܐ ܕܡܰܠܟܳܐ: ܗܘܳܐ ܐܶܒܠܳܐ ܪܰܒܳܐ ܠܺܝܗܽܘ̈ܕ݂ܳܝܶܐ: ܘܨܰܘܡܳܐ: ܘܰܒܟ݂ܳܬܳܐ: ܘܡܰܖ̈ܩܕ݂ܳܬܳܐ. ܘܣܰܩܳܐ ܘܩܶܛܡܳܐ ܡܰܟܶܟ݂ ܠܣܰܓܺܝ̈ܐܶܐ.</VERS>
      <VERS vnumber="4">ܘܥܰܠܘ ܡܗܰܝܡ̈ܢܶܝܗ̇ ܕܺܝܠܳܗ̇ ܕܺܐܣܬܺܝܪ: ܘܚܰܘܝܽܘܗ̇ ܘܶܐܬܬܙܺܝܥܰܬ ܡܰܠܟܬܳܐ ܛܳܒ. ܘܫܰܕܪܰܬ ܡܳܐܢ̈ܶܐ ܠܡܰܠܒܳܫܽܘܬܶܗ ܠܡܽܘܪܕܟܰܝ: ܘܠܰܡܫܰܠܳܚܽܘ ܣܰܩܳܐ ܡܶܢܗ. ܘܠܳܐ ܩܰܒܶܠ.</VERS>
      <VERS vnumber="5">ܘܰܩܪܳܬ ܐܶܣܬܺܝܪ ܠܗܰܬܰܢ ܡܗܰܝܡܢܳܐ ܡܶܢ ܡܗܰܝܡܢ̈ܶܐ ܕܡܰܠܟܳܐ: ܕܩܳܐܶܡ ܩܕ݂ܳܡܶܝܗ̇ ܘܦܰܩܶܕܬ݂ܶܗ ܠܘܳܬ݂ ܡܽܘܪܕܟܰܝ: ܕܬܶܕܰܥ ܕܡܳܢܳܐ ܗ̱ܝ ܗܳܕ݂ܶܐ: ܘܥܰܠ ܡܳܢܳܐ.</VERS>
      <VERS vnumber="6">ܘܰܢܦܰܩ ܗܳܬܳܢ ܠܘܳܬ݂ ܡܽܘܪܕܟܰܝ ܠܫܽܘ̈ܩܶܐ ܕܰܡܕܺܝܢ̱ܬܳܐ: ܩܕ݂ܳܡ ܬܰܪܥܳܐ ܕܡܰܠܟܳܐ.</VERS>
      <VERS vnumber="7">ܘܚܰܘܝܶܗ ܡܽܘܪܕܟܰܝ ܟܽܠ ܡܶܕܶܡ ܕܰܓܕܰܫ ܠܶܗ: ܘܚܽܘܫܒܳܢܳܐ ܕܟܶܣܦܳܐ ܕܶܐܡܰܪ ܗܳܡܳܢ ܠܡܶܬܩܰܠ: ܠܡܰܥܳܠܽܘ ܠܒܶܝܬ݂ ܓܰܙܳܐ ܥܰܠ ܝܽܗܘ̈ܕܳܝܶܐ ܕܢܺܐܒܕܽܘܢ.</VERS>
      <VERS vnumber="8">ܘܦܰܪܫܰܓܢܳܐ ܕܣܺܝܡ ܒܫܽܘܫܰܢ ܒܺܝܪܬܳܐ ܝܰܗܒܶܗ ܠܶܗ: ܕܰܢܚܰܘܶܐ ܠܶܐܣܬܺܝܪ: ܘܢܶܦܩܕ݂ܶܝܗ̇ ܕܬܶܥܽܘܠ ܠܘܳܬ݂ ܡܰܠܟܳܐ ܘܬܶܒܥܶܐ ܡܶܢܶܗ: ܘܬܶܬܟܰܫܰܦ ܥܰܠ ܥܰܡܳܐ.</VERS>
      <VERS vnumber="9">ܘܥܰܠ ܗܰܬܰܢ: ܘܶܐܡܰܪ ܠܶܐܣܬܺܝܪ ܡܶܠܰܘ̈ܗܝ ܕܡܽܘܪܕܟܰܝ.</VERS>
      <VERS vnumber="10">ܘܶܐܡܪܰܬ݂ ܐܶܣܬܺܝܪ ܠܗܰܬܰܢ: ܘܦܰܩܶܕܬ݂ܶܗ ܠܘܳܬ݂ ܡܽܘܪܕܟܰܝ ܠܡܺܐܡܰܪ.</VERS>
      <VERS vnumber="11">ܟܽܠܗܽܘܢ ܥܰܒ̈ܕܶܐ ܕܡܰܠܟܳܐ ܝܳܕ݂ܥܺܝܢ: ܕܟܽܠ ܓܰܒܪܳܐ ܐܰܘ ܐܰܢ̱ܬܬܳܐ ܕܥܳܐܶܠ ܩܕ݂ܳܡ ܡܰܠܟܳܐ ܠܕ݂ܳܪܬܳܐ ܓܰܘܳܝܬܳܐ: ܐܰܝܢܳܐ ܕܠܳܐ ܡܶܬܦܩܶܕ݂: ܚܕܳܐ ܗܺܝ ܐܳܬܳܐ ܕܳܐܬ݂ܶܐ ܠܡܶܬܩܛܳܠܽܘ: ܠܒܰܪ ܡܶܢ ܡܰܢ ܕܡܰܘܫܶܛ ܠܶܗ ܡܰܠܟܳܐ ܫܰܒܛܳܐ ܕܕܰܗܒܳܐ ܘܚܳܝܶܐ. ܘܶܐܢܳܐ ܠܳܐ ܐܶܬܩܪܺܝܬ ܠܡܶܥܰܠ ܩܕ݂ܳܡ ܡܰܠܟܳܐ ܗܳܐ ܬܠܳܬܺܝܢ ܝܰܘ̈ܡܺܝܢ.</VERS>
      <VERS vnumber="12">ܘܚܰܘܺܝ ܠܡܽܘܪܕܟܰܝ ܡܶܠܶܝ̈ܗ̇ ܕܶܐܣܬܺܝܪ.</VERS>
      <VERS vnumber="13">ܘܶܐܡܰܪ ܡܽܘܪܕܟܰܝ: ܐܶܡܰܪ ܠܶܗ ܠܶܐܣܬܺܝܪ. ܠܳܐ ܬܶܣܒܪܺܝܢ ܒܢܰܦܫܶܟ݂ܝ: ܕܟܰܕ݂ ܒܶܝܬ݂ ܡܰܠܟܳܐ ܐܰܢ̱ܬܝ: ܡܶܬܦܰܠܛܳܐ ܐܰܢ̱ܬܝ ܡܶܢ ܟܽܠܗܽܘܢ ܝܽܗ̱ܘܕܳܝ̈ܶܐ.</VERS>
      <VERS vnumber="14">ܐܶܢ ܬܶܫܬܩܺܝܢ ܒܙܰܒܢܳܐ ܗܳܢܳܐ: ܪܘܰܚܬܳܐ ܘܦܽܘܪܩܳܢܳܐ ܗܳܘܶܐ ܠܝܽܗܘ̈ܕ݂ܳܝܶܐ ܡܶܢ ܕܽܘܟܳܐ ܐ̱ܚܪܺܢܳܐ. ܘܰܐܢ̱ܬܝ ܘܒܶܝܬ݂ ܐܰܒܽܘܟ݂ܝ ܐܳܒܕܳܐ ܐܰܢ̱ܬܝ. ܘܡܰܢܽܘ ܝܳܕܰܥ: ܐܶܢ ܡܶܛܽܠ ܗܳܢܳܐ ܙܰܒܢܳܐ ܐܶܬܩܪܺܝܬܝ ܘܶܐܬܩܰܪܰܒܬܝ ܠܡܰܠܟܽܘܬܳܐ.</VERS>
      <VERS vnumber="15">ܘܶܐܡܪܰܬ݂ ܐܶܣܬܺܝܪ: ܐܶܡܰܪ ܠܡܽܘܪܕܟܰܝ.</VERS>
      <VERS vnumber="16">ܙܶܠ ܟܰܢܶܫ ܠܟܽܠܗܽܘܢ ܝܽܗܘܕܳܝ̈ܶܐ ܕܺܐܝܬ݂ ܒܫܽܘܫܰܢ ܒܺܝܪܬܳܐ: ܘܨܽܘܡܘ ܥܠܰܝ: ܘܠܳܐ ܬܶܐܟܠܽܘܢ: ܘܠܳܐ ܬܶܫܬܽܘܢ ܬܠܳܬܳܐ ܝܰܘ̈ܡܺܝܢ ܠܺܠܝܳܐ ܘܺܐܝܡܳܡܳܐ. ܘܳܐܦ ܐܶܢܳܐ ܘܰܥܠܰܝ̈ܡܳܬܝ ܐܶܨܽܘܡ ܗܳܟܰܢܳܐ. ܗܳܝܕܶܝܢ ܐܶܥܽܘܠ ܩܕ݂ܳܡ ܡܰܠܟܳܐ ܕܠܳܐ ܒܢܳܡܽܘܣ ܘܶܐܢ ܥܶܒܕܶܬ݂: ܥܶܒܶܕܶܬ݂.</VERS>
      <VERS vnumber="17">ܘܶܐܙܰܠ ܡܽܘܪܕܟܰܝ ܘܰܥܒܰܕ݂ ܟܽܠ ܡܶܕܶܡ ܕܫܶܠܚܰܬ݂ ܠܶܗ ܐܶܣܬܺܝܪ. </VERS>
    </CHAPTER>
    <CHAPTER cnumber="5">
      <VERS vnumber="1">ܘܰܒܝܰܘܡܳܐ ܬܠܺܝܬܝܳܐ ܠܶܒܫܰܬ݂ ܐܶܣܬܺܝܪ ܠܒܽܘܫܳܐ ܕܡܰܠܟܽܘܬܳܐ: ܘܩܳܡܰܬ݂ ܒܕ݂ܳܪܬܳܐ ܓܰܘܳܝܬܳܐ ܕܒܶܝܬ݂ ܡܰܠܟܳܐ: ܠܽܘܩܒܰܠ ܒܶܝܬ݂ ܡܰܠܟܳܐ. ܘܡܰܠܟܳܐ ܝܳܬܶܒ ܗ̱ܘܳܐ ܒܟܽܘܪܣܝܳܐ ܕܡܰܠܟܽܘܬܳܐ: ܠܽܘܩܒܰܠ ܬܰܪܥܳܐ ܕܒܰܝܬܳܐ.</VERS>
      <VERS vnumber="2">ܘܟܰܕ݂ ܚ̣ܙܳܐ ܡܰܠܟܳܐ ܠܶܐܣܬܺܝܪ ܡܰܠܟܬܳܐ ܕܩܳܝܡܳܐ ܒܕ݂ܳܪܬܳܐ: ܘܫܶܩܠܰܬ݂ ܚܶܣܕܳܐ ܩܕ݂ܳܡܰܘܗܝ. ܘܰܐܘܫܶܛ ܡܰܠܟܳܐ ܥܰܠ ܐܶܣܬܺܝܪ ܫܰܒܛܳܐ ܕܕܰܗܒܳܐ ܕܒܺܐܝܕܶܗ: ܘܩܶܪܒܰܬ݂ ܐܶܣܬܺܝܪ ܘܶܐܚܕܰܬ ܒܪܺܝܫܶܗ ܕܫܰܒܛܳܐ ܕܕܰܗܒܳܐ.</VERS>
      <VERS vnumber="3">ܘܶܐܡܰܪ ܠܳܗ̇ ܡܰܠܟܳܐ: ܡܳܐ ܠܶܟ݂ܝ ܐܶܣܬܺܝܪ ܡܰܠܟܬܳܐ: ܘܡܳܢܳܐ ܗ̱ܝ ܒܳܥܽܘܬܶܟ݂ܝ ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܝ: ܬܶܬܺܝܗܶܒ ܠܶܟ݂ܝ.</VERS>
      <VERS vnumber="4">ܘܶܐܡܪܰܬ݂ ܐܶܣܬܺܝܪ: ܐܶܢ ܥܰܠ ܡܰܠܟܳܐ ܫܰܦܺܝܪ: ܢܺܐܬܶܐ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܥܶܒܕܶܬ݂ ܠܶܗ.</VERS>
      <VERS vnumber="5">ܘܳܐܡܰܪ ܡܰܠܟܳܐ: ܒܰܥܓܰܠ ܚܙܰܘ ܠܶܗܡܳܢ: ܢܶܥܒܶܕ݂ ܐܰܝܟ݂ ܕܳܐܡܪܳܐ ܐܶܣܬܺܝܪ. ܘܶܐܬܳܐ ܡܰܠܟܳܐ ܘܗܳܡܳܢ ܠܡܰܫܬܝܳܐ.</VERS>
      <VERS vnumber="6">ܘܶܐܡܰܪ ܡܰܠܟܳܐ ܠܶܐܣܬܺܝܪ ܒܡܰܫܬܝܳܐ ܕܚܰܡܪܳܐ: ܡܳܢܳܐ ܫܶܐܠܬܶܟ݂ܝ: ܬܶܬܝܗܶܒ ܠܶܟ݂ܝ ܘܡܳܢܳܐ ܗ̱ܝ ܒܳܥܽܘܬܶܟ݂ܝ ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܳܐ ܬܶܬܺܝܗܶܒ ܠܶܟ݂ܝ.</VERS>
      <VERS vnumber="7">ܘܰܥܢܳܬ݂ ܐܶܣܬܺܝܪ ܘܶܐܡܪܰܬ݂: ܫܶܐܠܰܬܝ ܘܒܳܥܽܘܬܝ.</VERS>
      <VERS vnumber="8">ܐܶܢ ܐܶܫܟܚܶ݀ܬ ܖ̈ܰܚܡܶܐ ܒܥܰܝ̈ܢܰܝܟ ܡܰܠܟܳܐ: ܘܶܐܢ ܥܠܰܝܟ ܡܰܠܟܳܐ ܫܰܦܺܝܪ: ܕܬܶܬܶܠ ܠܺܝ ܫܶܐܠܰܬܝ: ܘܬܶܥܒܶܕ݂ ܠܺܝ ܒܳܥܽܘܬܝ: ܢܺܐܬܶܐ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܶܐܥܒܶܕ݂ ܠܗܽܘܢ ܡܚܳܪ: ܐܰܝܟ݂ ܦܶܬܓܳܡܳܐ ܕܡܰܠܟܳܐ.</VERS>
      <VERS vnumber="9">ܘܰܢ̣ܦܰܩ ܗܳܡܳܢ ܒܝܰܘܡܳܐ: ܗܰܘ: ܚܳܕܶܐ ܘܰܦܨܺܝܚ ܒܠܶܒܶܗ. ܘܟܰܕ݂ ܚܙܳܝܗܝ ܗܳܡܳܢ ܠܡܽܘܪܕܟܰܝ ܕܝܳܬܶܒ ܒܬܰܪܥܳܐ ܕܡܰܠܟܳܐ: ܘܠܳܐ ܩܳܡ: ܘܠܳܐ ܐܶܬܬܙܺܝܥ ܡܶܢܗ: ܐܶܬܡܠܺܝ ܗܳܡܳܢ ܚܶܡܬܳܐ ܥܰܠ ܡܽܘܪܕܟܰܝ.</VERS>
      <VERS vnumber="10">ܘܶܐܬܬܦܺܝܪ ܗܳܡܳܢ: ܘܶܐܙܰܠ ܠܒܰܝܬܶܗ. ܘܫܰܕܰܪ ܐܰܝܬܺܝܘ ܠܟܽܠܗܽܘܢ ܖ̈ܳܚܡܰܘܗܝ: ܘܰܠܙܳܪܶܫ ܐܰܢ̱ܬܬܶܗ.</VERS>
      <VERS vnumber="11">ܘܶܐܫܬܰܥܺܝ ܠܗܽܘܢ ܗܳܡܳܢ ܐܺܝܩܳܪܳܐ ܕܥܽܘܬܪܶܗ: ܘܣܽܘܓܳܐܐ ܕܰܒܢܰܘ̈ܗܝ: ܘܕܰܐܘܪܒܶܗ ܡܰܠܟܳܐ: ܘܰܐܩܺܝܡܶܗ ܥܰܠ ܪܰܘܖ̈ܒܳܢܶܐ: ܘܥܰܠ ܟܽܠ ܥܰܒܕܰܝ̈ ܡܰܠܟܳܐ.</VERS>
      <VERS vnumber="12">ܘܶܐܡܰܪ ܗܳܡܳܢ: ܘܳܐܦܠܳܐ ܠܐ̱ܢܳܫ ܐܰܥܠܰܬ݂ ܐܶܣܬܺܝܪ ܥܰܡ ܡܰܠܟܳܐ: ܐܶܠܳܐ ܐܶܢ ܠܺܝ ܘܳܐܦ ܡܚܳܪ ܡܙܰܡܰܢ ܐ̱ܢܳܐ ܠܳܗ̇ ܥܰܡ ܡܰܠܟܳܐ.</VERS>
      <VERS vnumber="13">ܘܗܳܢܳܐ ܟܽܠܶܗ ܠܳܐ ܫܳܘܶܐ ܠܺܝ ܒܟܽܠ ܫܳܥܬܳܐ ܕܚܳܙܶܐ ܐ̱ܢܳܐ ܠܶܗ ܠܡܽܘܪܕܟܰܝ ܝܽܗܘܕܳܝܳܐ ܕܝܳܬܶܒ ܒܬܰܪܥܳܐ ܕܡܰܠܟܳܐ: ܕܠܳܐ ܙܳܐܰܥ ܡܶܢ ܩܕ݂ܳܡܰܝ.</VERS>
      <VERS vnumber="14">ܘܶܐܡܪܰܬ݂ ܠܶܗ ܙܳܪܶܫ ܐܰܢ̱ܬܬܶܗ ܘܟܽܠܗܽܘܢ ܖ̈ܳܚܡܰܘܗܝ: ܢܶܥܒܕܽܘܢ ܩܰܝܣܳܐ: ܕܪܰܘܡܶܗ ܚܰܡܫܺܝܢ ܐܰܡܺܝ̈ܢ. ܘܰܒܨܰܦܪܳܐ ܐܶܡܰܪ ܠܡܰܠܟܳܐ: ܘܢܶܬܠܽܘܢܳܝܗܝ ܠܡܽܘܪܕܟܰܝ ܥܠܰܘܗܝ. ܘܥܽܘܠ ܠܡܰܫܬܝܳܐ ܥܰܡ ܡܰܠܟܳܐ ܟܰܕ݂ ܚܳܕܶܐ ܐܰܢ̱ܬ. ܘܫܶܦܪܰܬ݂ ܡܶܠܬܳܐ ܒܥܰܝܢܰܘ̈ܗܝ ܕܗܳܡܳܢ ܛܳܒ. ܘܰܥܒܰܕ݂ ܩܰܝܣܳܐ. </VERS>
    </CHAPTER>
    <CHAPTER cnumber="6">
      <VERS vnumber="1">ܘܰܒܠܺܠܝܳܐ ܗܰܘ ܦܶܪܕܰܬ݂ ܫܶܢܬܶܗ ܕܡܰܠܟܳܐ. ܘܶܐܡܰܪ ܠܡܰܥܳܠܽܘ ܣܦܰܪ ܥܽܘܗ̈ܕܳܢܶܐ ܕܡ̈ܶܠܶܐ ܕܝܰܘ̈ܡܳܬ݂ܳܐ. ܘܰܗܘܰܘ ܩܳܪܶܝܢ ܩܖ̈ܰܝ ܩܕ݂ܳܡ ܡܰܠܟܳܐ.</VERS>
      <VERS vnumber="2">ܘܶܐܫܬܟܰܚ ܕܰܟ݂ܬܺܝܒ: ܕܚܰܘܺܝ ܡܽܘܪܕܟܰܝ: ܥܰܠ ܒܰܓܬܳܢ ܘܰܬܪܰܫ ܬܪܶܝܢ ܡܗܰܝܡܢ̈ܶܐ ܕܡܰܠܟܳܐ ܢܳܛܖ̈ܰܝ ܬܰܪܥܳܐ: ܕܰܒܥܰܘ ܕܢܰܘܫܛܽܘܢ ܐܺܝܕܰܝ̈ܗܽܘܢ ܥܰܠ ܡܰܠܟܳܐ ܐܰܚܫܺܝܪܺܝܫ.</VERS>
      <VERS vnumber="3">ܘܶܐܡܰܪ ܡܰܠܟܳܐ: ܡܳܢܳܐ ܐܶܬܥܒܶܕ݂ ܐܺܝܩܳܪܳܐ ܘܪܰܒܽܘܬܳܐ ܠܡܽܘܪܕܟܰܝ ܥܰܠ ܗܳܕ݂ܶܐ: ܐܳܡܪܺܝܢ ܠܶܗ ܥܰܒܕܰܘ̈ܗܝ ܠܡܰܠܟܳܐ: ܘܰܡܫܰܡܫܳܢܰܘ̈ܗܝ: ܕܠܳܐ ܐܶܬܥܒܶܕ݂ ܠܶܗ ܡܶܕܶܡ.</VERS>
      <VERS vnumber="4">ܘܶܐܡܰܪ ܡܰܠܟܳܐ: ܡܰܢܽܘ ܒܕ݂ܳܪܬܳܐ: ܘܗܳܡܳܢ ܐܶܬܳܐ ܠܒܶܝܬ݂ ܡܰܠܟܳܐ ܠܕ݂ܳܪܬܳܐ ܒܰܪܳܝܬܳܐ: ܕܢܺܐܡܰܪ ܠܡܰܠܟܳܐ ܕܢܶܬܠܶܐ ܠܡܽܘܪܕܟܰܝ ܥܰܠ ܩܰܝܣܳܐ ܕܰܐܬܩܶܢ ܠܶܗ.</VERS>
      <VERS vnumber="5">ܘܥܰܠ ܗܳܡܳܢ. ܘܶܐܡܰܪ ܠܶܗ ܡܰܠܟܳܐ: ܡܳܢܳܐ ܘܳܠܶܐ ܠܡܶܥܒܰܕ݂ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ. ܘܶܐܡܰܪ ܗܳܡܳܢ ܒܠܶܒܶܗ: ܠܡܰܢܽܘ ܨܳܒܶܐ ܡܰܠܟܳܐ ܠܡܶܥܒܰܕ݂ ܐܺܝܩܳܪܳܐ ܝܰܬܺܝܪ ܡܶܢ ܕܺܝܠܝ.</VERS>
      <VERS vnumber="6">ܘܳܐܡܪܺܝܢ ܠܶܗ ܥܠܰܝܡܰܘ̈ܗܝ ܠܡܰܠܟܳܐ: ܗܳܐ ܗܳܡܳܢ ܩܳܐܶܡ ܒܕ݂ܳܪܬܳܐ. ܘܶܐܡܰܪ ܡܰܠܟܳܐ: ܢܶܥܽܘܠ.</VERS>
      <VERS vnumber="7">ܘܶܐܡܰܪ ܗܳܡܳܢ ܠܡܰܠܟܳܐ: ܠܓܰܒܪܳܐ ܕܡܰܠܟܳܐ ܨܳܒܶܐ ܒܺܐܝܩܳܪܶܗ.</VERS>
      <VERS vnumber="8">ܢܰܝܬܽܘܢ ܠܒܽܘ̈ܫܶܐ ܕܡܰܠܟܽܘܬܳܐ: ܕܠܳܒܶܫ ܡܰܠܟܳܐ: ܘܣܽܘܣܝܳܐ ܕܪܳܟܶܒ ܥܠܰܘܗܝ ܡܰܠܟܳܐ: ܟܰܕ݂ ܐܰܢ̱ܬ ܬܣܺܝܡ ܬܳܓ݂ܳܐ ܕܡܰܠܟܽܘܬܳܐ ܒܪܺܝܫܶܗ.</VERS>
      <VERS vnumber="9">ܘܢܶܬܺܝܗܶܒ ܠܒܽܘܫܳܐ ܘܣܽܘܣܝܳܐ ܠܚܰܕ݂ ܡܶܢ ܚܺܐܖ̈ܶܐ ܕܡܰܠܟܳܐ ܦܰܖ̈ܬܘܳܝܶܐ. ܘܢܰܠܒܫܺܝܘܗܝ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ. ܘܢܰܪܟܒܽܘܢܶܗ ܥܰܠ ܣܽܘܣܝܳܐ: ܘܢܰܚܕܪܽܘܢܶܗ ܒܫܽܘ̈ܩܶܐ: ܘܢܶܩܪܽܘܢ ܩܕ݂ܳܡܰܘܗܝ: ܗܳܟܰܢܳܐ ܢܶܬܥܒܶܕ݂ ܠܓܰܒܪܳܐ: ܕܡܰܠܟܳܐ ܨܳܒܶܐ ܒܺܐܝܩܳܪܶܗ.</VERS>
      <VERS vnumber="10">ܘܶܐܡܰܪ ܡܰܠܟܳܐ ܠܶܗܡܳܢ: ܒܰܥܓܰܠ ܣܰܒ ܠܒܽܘܫܳܐ: ܘܰܕ݂ܒܰܪ ܣܽܘܣܝܳܐ ܐܰܝܟ݂ ܕܶܐܡܰܪܬ. ܘܰܥܒܶܕ݂ ܗܳܟܰܢܳܐ ܠܡܽܘܪܕܟܰܝ ܝܽܗܘܕܳܝܳܐ: ܕܝܳܬܶܒ ܒܬܰܪܥܳܐ ܕܡܰܠܟܳܐ. ܘܠܳܐ ܬܒܰܨܰܪ ܡܶܠܬܳܐ ܡܶܢ ܟܽܠ ܡܶܕܶܡ ܕܶܐܡܰܪܬ.</VERS>
      <VERS vnumber="11">ܘܰܢܣܰܒ ܗܳܡܳܢ ܠܒܽܘ̈ܫܶܐ: ܘܰܕ݂ܒܰܪ ܣܽܘܣܝܳܐ: ܘܰܐܠܒܫܶܗ ܠܡܽܘܪܕܟܰܝ ܘܰܐܟ݂ܪܟܶܗ ܒܫܽܘ̈ܩܶܐ ܕܰܡܕܺܝܢ̱ܬܳܐ: ܘܰܩ̣ܪܳܐ ܩܕ݂ܳܡܰܘܗܝ: ܗܳܟܰܢܳܐ ܢܶܬܥܒܶܕ݂ ܠܓܰܒܪܳܐ ܕܡܰܠܟܳܐ ܨܳܒܶܐ ܒܺܐܝܩܳܪܶܗ.</VERS>
      <VERS vnumber="12">ܘܶܐܬܳܐ ܡܽܘܪܕܟܰܝ ܠܬܰܪܥܳܐ ܕܡܰܠܟܳܐ. ܘܗܳܡܳܢ ܐܶܙܰܠ ܠܒܰܝܬܶܗ: ܟܰܕ݂ ܐܰܒܺܝܠ ܘܰܡܚܰܦܰܝ ܪܺܝܫܶܗ.</VERS>
      <VERS vnumber="13">ܘܶܐܫܬܰܥܺܝ ܗܳܡܳܢ ܠܙܳܪܶܫ ܐܰܢ̱ܬܬܶܗ ܟܽܠ ܡܶܕܶܡ ܕܰܓܕܰܫ ܠܶܗ. ܘܳܐܡܪܺܝܢ ܠܶܗ ܖ̈ܳܚܡܰܘܗܝ ܘܙܳܪܶܫ ܐܰܢ̱ܬܬܶܗ: ܐܶܢ ܡܶܢ ܙܰܪܥܰܐ ܗ̱ܘ ܕܺܝܗܽܘ̈ܕܳܝܶܐ ܡܽܘܪܕܟܰܝ. ܘܫܰܪܺܝܬ ܠܡܶܦܰܠ ܩܕ݂ܳܡܰܘܗܝ: ܕܠܳܐ ܡܨܶܐ ܐܰܢ̱ܬ ܚܰܝܠܶܗ: ܐܶܠܳܐ ܬܽܘܒ ܢܳܦܶܠ ܐܰܢ̱ܬ ܩܕ݂ܳܡܰܘܗܝ.</VERS>
      <VERS vnumber="14">ܘܥܰܕ݂ ܗܽܘ ܡܡܰܠܶܠ ܥܰܡܗܽܘܢ: ܡܰܛܺܝܘ ܖ̈ܰܗܳܛܶܐ ܕܡܰܠܟܳܐ. ܘܣܰܪܗܒܽܘܗܝ ܠܶܗܡܳܢ ܠܡܰܫܬܝܳܐ ܕܥܶܒܕܰܬ ܐܶܣܬܺܝܪ. </VERS>
    </CHAPTER>
    <CHAPTER cnumber="7">
      <VERS vnumber="1">ܘܥ̣ܰܠ ܡܰܠܟܳܐ ܘܗܳܡܳܢ ܠܡܰܫܬܝܳܐ ܕܥܶܒܕܰܬ݂ ܐܶܣܬܺܝܪ ܡܰܠܟܬܳܐ.</VERS>
      <VERS vnumber="2">ܘܶܐܡܰܪ ܠܳܗ̇ ܡܰܠܟܳܐ ܠܶܐܣܬܺܝܪ: ܐܳܦ ܒܶܗ ܒܝܰܘܡܳܐ ܗܰܘ ܕܡܰܫܬܝܳܐ ܕܚܰܡܪܳܐ: ܡܳܢܳܐ ܗ̱ܝ ܫܶܐܠܬܶܟ݂ܝ ܘܒܳܥܽܘܬܶܟ݂ܝ. ܥܕܰܡܳܐ ܠܦܶܠܓܳܗ̇ ܕܡܰܠܟܽܘܬܝ: ܢܶܬܥܒܶܕ݂ ܠܶܟ݂ܝ.</VERS>
      <VERS vnumber="3">ܘܰܥܢܳܬ݂ ܐܶܣܬܺܝܪ ܘܶܐܡܪܰܬ݂. ܐܶܢ ܐܶܫܟܚܶܬ ܖ̈ܰܚܡܶܐ ܒܥܰܝܢܰܝ̈ܟ ܡܰܠܟܳܐ: ܘܶܐܢ ܥܰܠ ܡܰܠܟܳܐ ܫܰܦܺܝܪ: ܬܶܬܺܝܗܶܒ ܢܰܦܫܝ ܒܫܶܐܠܰܬܝ: ܘܥܰܡܝ ܒܒܳܥܽܘܬܝ.</VERS>
      <VERS vnumber="4">ܡܶܛܽܠ: ܕܶܐܙܕܰܒܢܰܢ ܐܶܢܳܐ ܘܥܰܡܝ ܠܩܶܛܠܳܐ: ܘܰܠܚܰܪܒܳܐ: ܘܠܰܐܒܕܳܢܳܐ. ܘܶܐܠܽܘ ܕܢܶܬܩܢܶܐ ܥܰܒ̈ܕܶܐ ܘܰܐܡ̈ܗܳܬܳܐ ܐܶܙܕܒܶܢܢܰܢ: ܫܳܬܩܳܐ ܗ̱ܘܺܝܬ. ܠܳܐ ܓܶܝܪ ܫܳܠܶܐ ܒܥܶܠܕܒܳܒܳܐ ܕܢܰܗܰܪ ܠܡܰܠܟܳܐ.</VERS>
      <VERS vnumber="5">ܘܰܥܢܳܐ ܡܰܠܟܳܐ ܐܰܚܫܺܝܪܺܝܫ ܘܶܐܡܰܪ ܠܶܐܣܬܺܝܪ ܡܰܠܟܬܳܐ: ܡܰܢܽܘ ܗܳܢܳܐ: ܐܰܘ ܐܰܝܢܰܘ: ܕܶܐܬܬܪܺܝܡ ܠܶܒܶܗ ܕܢܶܥܒܶܕ݂ ܗܳܟܰܢܳܐ.</VERS>
      <VERS vnumber="6">ܘܶܐܡܪܰܬ݂ ܐܶܣܬܺܝܪ: ܓܰܒܪܳܐ ܐܳܠܽܘܨܳܐ: ܘܰܒܥܶܠܕܒܳܒܳܐ ܗܳܡܳܢܽ ܗ̱ܘ ܗܳܢܳܐ ܒܺܝܫܳܐ. ܘܗܳܡܳܢ ܐܶܬܬܙܺܝܥ ܡܶܢ ܩܕ݂ܳܡ ܡܰܠܟܳܐ ܘܡܰܠܟܬܳܐ.</VERS>
      <VERS vnumber="7">ܘܡܰܠܟܳܐ ܩܳܡ̣ ܒܚܶܡܬܶܗ ܡܶܢ ܡܰܫܬܝܳܐ ܕܚܰܡܪܳܐ: ܠܡܶܦܰܩ ܠܓܰܢܰܬ ܒܰܝܬܽܘܢܳܐ. ܘܗܳܡܳܢ ܩܳܡ̣ ܕܢܶܒܥܶܐ ܥܰܠ ܢܰܦܫܶܗ: ܡܶܢ ܐܶܣܬܺܝܪ ܡܰܠܟܬܳܐ: ܡܶܛܽܠ ܕܰܚܙܳܐ ܕܓܶܪܡܰܬ݂ ܠܶܗ ܥܠܰܘܗܝ ܒܺܝܫܬܳܐ ܡܶܢ ܡܰܠܟܳܐ.</VERS>
      <VERS vnumber="8">ܘܡܰܠܟܳܐ ܗܦܰܟ݂ ܡܶܢ ܓܰܢܬܳܐ ܕܒܰܝܬܽܘܢܳܐ: ܠܒܶܝܬ݂ ܡܰܫܬܝܳܐ ܕܚܰܡܪܳܐ. ܘܗܳܡܳܢ ܪܡܶܐ ܥܰܠ ܥܰܪܣܳܐ: ܘܶܐܣܬܺܝܪ ܝܳܬܒܳܐ ܥܠܶܝܗ̇. ܘܶܐܡܰܪ ܡܰܠܟܳܐ: ܘܳܐܦ ܠܰܡܨܰܥܳܪܽܘ ܠܡܰܠܟܬܳܐ ܥܰܡܝ ܒܓ݂ܰܘ ܒܰܝܬܳܐ. ܘܡܶܠܬܳܐ ܢܶܦܩܰܬ݂ ܡܶܢ ܦܽܘܡܶܗ ܕܡܰܠܟܳܐ. ܘܰܐܦܰܘ̈ܗܝ ܕܗܳܡܳܢ ܐܶܬܚܰܦܺܝ. </VERS>
      <VERS vnumber="9">ܘܰܥܢܳܐ ܪܰܚܒܽܘܢܳܐ ܚܰܕ݂ ܡܶܢ ܡܗܰܝܡܢܰܘ̈ܗܝ ܕܡܰܠܟܳܐ: ܘܶܐܡܰܪ ܩܕ݂ܳܡ ܡܰܠܟܳܐ: ܗܳܐ ܐܳܦ ܩܰܝܣܳܐ ܬܰܩܶܢ ܗ̱ܘܳܐ ܗܳܡܳܢ ܠܡܶܬܠܳܐ ܠܡܽܘܪܕܟܰܝ ܥܠܰܘܗܝ: ܥܰܠ ܕܶܐܡܰܪ ܫܰܦܺܝܪܬܳܐ ܥܰܠ ܡܰܠܟܳܐ. ܘܩܳܐܶܡ ܒܒܰܝܬܶܗ ܕܗܳܡܳܢ. ܪܳܘܡܶܗ ܚܰܡܫܺܝܢ ܐܰܡܺܝ̈ܢ. ܘܶܐܡܰܪ ܡܰܠܟܳܐ: ܬܠܰܐܗܝ ܥܠܰܘܗܝ.</VERS>
      <VERS vnumber="10">ܘܰܬܠܰܐܗܝ ܠܶܗܡܳܢ ܥܰܠ ܩܰܝܣܳܐ: ܕܬܰܩܶܢ ܠܶܗ ܠܡܽܘܪܕܟܰܝ. ܘܚܶܡܬܶܗ ܕܡܰܠܟܳܐ ܐܶܬܬܢܺܝܚܰܬ݂.</VERS>
    </CHAPTER>
    <CHAPTER cnumber="8">
      <VERS vnumber="1">ܒܝܰܘܡܳܐ ܗܰܘ ܝܰܗܒ ܡܰܠܟܳܐ ܐܰܚܫܺܝܪܺܝܫ ܠܶܐܣܬܺܝܪ ܡܰܠܟܬܳܐ: ܒܰܝܬܶܗ ܕܗܳܡܳܢ ܒܥܶܠܕܒܳܒܳܐ ܕܝܽܗܘܕ݂ܳܝ̈ܶܐ. ܘܡܽܘܪܕܟܰܝ ܥܰܠ ܩܕ݂ܳܡ ܡܰܠܟܳܐ: ܡܶܛܽܠ ܕܰܓ̣ܠܳܬ݂ ܐܶܣܬܺܝܪ ܡܳܢܳܐ ܗܘܳܐ ܠܳܗ̇.</VERS>
      <VERS vnumber="2">ܘܰܫܩܰܠ ܡܰܠܟܳܐ ܥܶܙܰܩܬܳܐ ܕܰܫܩܰܠ ܡܶܢ ܗܳܡܳܢ: ܘܝܰܗܒܳܗ̇ ܠܡܽܘܪܕܟܰܝ ܘܰܐܩܺܝܡܬܶܗ ܐܶܣܬܺܝܪ ܠܡܽܘܪܕܟܰܝ ܥܰܠ ܒܰܝܬܶܗ ܕܗܳܡܳܢ.</VERS>
      <VERS vnumber="3">ܘܗܶܦܟܰܬ݂ ܐܶܣܬܺܝܪ ܘܡܰܠܠܰܬ݂ ܩܕ݂ܳܡ ܡܰܠܟܳܐ: ܘܢܶܦܠܰܬ݂ ܥܰܠ ܖ̈ܶܓܠܰܘܗܝ: ܘܒܳܥܝܳܐ ܘܡܶܬܟܰܫܦܳܐ ܠܶܗ: ܕܢܰܥܒܰܪ ܒܺܝܫܬܳܐ ܕܗܳܡܳܢ ܐܰܓܳܓܳܝܳܐ: ܘܡܰܚܫܰܒܬܳܐ ܕܶܐܬܚܰܫܰܒ ܥܰܠ ܝܽܗܘ̈ܕܳܝܶܐ.</VERS>
      <VERS vnumber="4">ܘܰܐܘܫܶܛ ܡܰܠܟܳܐ ܠܶܐܣܬܺܝܪ ܫܰܒܛܳܐ ܕܕܰܗܒܳܐ. ܘܩܶܪܒܰܬ݂ ܠܶܗ ܐܶܣܬܺܝܪ.</VERS>
      <VERS vnumber="5">ܘܩܳܡܰܬ݂ ܩܕ݂ܳܡ ܡܰܠܟܳܐ. ܘܶܐܡܪܰܬ݂. ܐܶܢ ܥܰܠ ܡܰܠܟܳܐ ܫܰܦܺܝܪ. ܘܫܳܦܰܪ ܦܶܬܓܳܡܳܐ ܩܕ݂ܳܡ ܡܰܠܟܳܐ: ܘܶܐܢ ܐܶܫܟܚܶܬ ܖ̈ܰܚܡܶܐ ܒܥܰܝܢܰܘ̈ܗܝ: ܢܶܟ݂ܬܽܘܒ ܘܢܰܗܦܶܟ݂ ܐܶܓܖ̈ܳܬܳܐ ܘܡܰܚܫ̈ܒܳܬܳܐ ܕܗܳܡܳܢ ܐܰܓܳܓܳܝܳܐ ܕܰܟ݂ܬܰܒ ܠܡܰܘܒܳܕܽܘ ܠܟܽܠܗܽܘܢ ܝܽܗܘ̈ܕܳܝܶܐ ܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ.</VERS>
      <VERS vnumber="6">ܐܰܝܟܰܢܳܐ ܓܶܝܪ ܡܰܨܝܳܐ ܐ̱ܢܳܐ ܕܶܐܚܙܶܐ ܒܒܺܝܫܬܳܐ ܕܬܶܓܕܰܫ ܠܥܰܡܝ ܘܰܐܝܟܰܢܳܐ ܡܶܫܟܚܳܐ ܐ̱ܢܳܐ ܕܶܐܚܙܶܐ ܒܰܐܒܕܳܢܳܐ ܕܫܰܪܒܰܬܝ.</VERS>
      <VERS vnumber="7">ܘܶܐܡܰܪ ܡܰܠܟܳܐ ܐܰܚܫܺܝܪܺܝܫ ܠܶܐܣܬܺܝܪ ܡܰܠܟܬܳܐ: ܗܳܐ ܒܰܝܬܶܗ ܕܗܳܡܳܢ ܝܶܗܒܶ݀ܬ ܠܶܟ݂ܝ: ܘܠܶܗ ܬܠܰܘ ܥܰܠ ܩܰܝܣܳܐ: ܥܰܠ ܕܰܐܘܫܶܛ ܐܺܝܕ݂ܳܐ ܒܝܽܗܘ̈ܕ݂ܳܝܶܐ.</VERS>
      <VERS vnumber="8">ܘܰܐܢ̱ܬܽܘܢ ܥܰܠ ܝܽܗܘ̈ܕܳܝܶܐ ܐܰܝܟ݂ ܕܫܰܦܺܝܪ ܒܥܰܝܢܰܝ̈ܟܽܘܢ ܒܰܫܡܳܐ ܕܡܰܠܟܳܐ ܚܬܽܘܡܘ ܒܥܶܙܰܩܬܳܐ ܕܡܰܠܟܳܐ: ܒܰܟܬ݂ܳܒܳܐ ܕܡܶܬܟܬܶܒ ܒܫܶܡ ܡܰܠܟܳܐ: ܘܡܶܬܚܬܶܡ ܒܥܶܙܰܩܬܶܗ ܕܡܰܠܟܳܐ ܘܠܳܐ ܗܳܦܶܟ݂.</VERS>
      <VERS vnumber="9">ܘܶܐܬܩܪܺܝܘ ܣܶܦܖ̈ܶܐ ܕܡܰܠܟܳܐ ܒܙܰܒܢܳܐ ܗܰܘ: ܒܝܰܪܚܳܐ ܬܠܺܝܬܳܝܳܐ ܕܗܽܘ ܚܙܺܝܪܳܢ: ܒܰܬܠܳܬܳܐ ܘܥܶܣܪܺܝܢ ܒܶܗ ܒܝܰܪܚܳܐ: ܘܰܟ݂ܬܰܒܘ ܟܽܠ ܡܶܕܶܡ ܕܰܟ݂ܬܰܒ ܡܘܪܕܟܰܝ ܥܰܠ ܝܽܗܘ̈ܕܳܝܶܐ: ܠܖ̈ܰܒܰܝ ܚܰܝ̈ܠܶܐ ܘܰܠܡܳܖ̈ܰܘܳܬ݂ܳܐ ܘܰܠܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ: ܡܶܢ ܗܽܘܕ݂ ܘܰܥܕܰܡܳܐ ܠܟܽܘܫ: ܡܳܐܐ ܘܥܶܣܪܺܝܢ ܘܰܫܒܰܥ ܡܕ݂ܺܝ̈ܢܳܢ: ܡܕܺܝܢ̱ܬܳܐ ܐܰܝܟ݂ ܟܬܳܒܳܗ̇: ܘܰܠܥܰܡܳܐ ܐܰܝܟ݂ ܠܶܫܳܢܶܗ: ܘܰܠܝܽܗܘ̈ܕ݂ܳܝ̈ܶܐ ܐܰܝܟ݂ ܟܬܳܒܗܽܘܢ: ܘܰܐܝܟ݂ ܠܶܫܳܢܗܽܘܢ.</VERS>
      <VERS vnumber="10">ܘܶܐܬܟܬܶܒܘ ܒܫܶܡ ܡܰܠܟܳܐ ܐܰܚܫܺܝܪܺܝܫ: ܘܶܐܬܚܬܶܡܘ ܒܥܶܙܰܩܬܳܐ ܕܡܰܠܟܳܐ. ܘܫܰܕܰܪ ܐܶܓܖ̈ܳܬܳܐ ܒܝܰܕ݂ ܖ̈ܰܗܳܛܶܐ: ܘܰܒܝܰܕ݂ ܐܶܣܦܽܘ̈ܟܶܐ: ܖ̈ܰܟ݂ܒܰܝ ܖ̈ܰܟܫܳܐ ܒܢܰܝ̈ ܖ̈ܰܡܟܳܐ.</VERS>
      <VERS vnumber="11">ܐܶܓܖ̈ܳܬܳܐ ܕܰܟ݂ܬܰܒ ܡܰܠܟܳܐ ܥܰܠ ܝܽܗܘ̈ܕܳܝ̈ܶܐ: ܕܰܒܟܽܠ ܡܕܺܝ̈ܢܳܬܳܐ ܠܡܶܬܟܰܢܳܫܽܘ: ܘܠܰܡܩܳܡ ܠܢܰܦܫܗܽܘܢ: ܘܰܠܡܶܚܪܰܒ ܘܰܠܡܶܩܛܰܠ ܘܰܠܡܰܘܒܳܕܽܘ ܠܟܽܠ ܐ̱ܢܳܫ ܕܰܡܥܺܝܩ ܠܗܽܘܢ: ܘܰܛܠܳܝ̈ܶܐ ܘܢܶܫ̈ܶܐ: ܘܩܶܢܝܳܢܗܽܘܢ ܠܒܶܙܬܳܐ.</VERS>
      <VERS vnumber="12">ܒܚܰܕ݂ ܝܽܘܡ ܕܰܒܟܽܠܗܶܝܢ ܡܕܺܝ̈ܢܳܬܶܗ ܕܡܰܠܟܳܐ ܐܰܚܫܺܝܪܺܝܫ: ܒܰܬܠܳܬ݂ܥܶܣܖ̈ܶܐ ܒܝܰܪܚܳܐ ܕܰܬܪܶܥܣܰܪ: ܕܗܽܘ ܐܳܕ݂ܳܪ.</VERS>
      <VERS vnumber="13">ܘܦܰܪܫܰܓܢܶܗ ܕܰܟܬ݂ܳܒܳܐ ܐܶܬܺܝܗܶܒ ܒܟܽܠ ܡܕܺܝܢܳܐ. ܘܰܦܩܰܕ݂ ܠܟܽܠܗܽܘܢ ܥܰܡ̈ܡܶܐ: ܕܢܶܗܘܽܘܢ ܝܽܗܘ̈ܕܳܝܶܐ ܡܛܰܝܒܺܝܢ ܠܝܰܘܡܳܐ ܗܳܢܳܐ: ܕܢܶܬܦܰܪܥܽܘܢ ܡܶܢ ܒܥܶܠܕܒܳܒܰܝ̈ܗܽܘܢ.</VERS>
      <VERS vnumber="14">ܘܶܐܬܘ ܖ̈ܰܗܳܛܶܐ: ܘܶܐܣܦܽܘ̈ܟܶܐ ܖ̈ܰܟ݂ܒܰܝ ܖ̈ܰܟܫܳܐ: ܘܰܢ̣ܦܰܩܘ ܡܣܰܪܗܒܳܐܺܝܬ݂ ܒܦܶܬܓܳܡܳܐ ܘܰܒܦܽܘܩܕܳܢܳܐ ܕܶܐܬܦܩܶܕ݂ ܒܫܽܘܫܰܢ ܒܺܝܪܬܳܐ.</VERS>
      <VERS vnumber="15">ܘܡܽܘܪܕܟܰܝ ܢܦܰܩ ܡܶܢ ܩܕ݂ܳܡ ܡܰܠܟܳܐ: ܒܰܠܒܽܘܫܳܐ ܕܡܰܠܟܬܳܐ: ܕܬܶܟܠܬܳܐ: ܘܰܕ݂ܒܽܘܨܳܐ: ܘܒܰܟܠܺܝܠܳܐ ܕܕܰܗܒܳܐ. ܘܰܟ݂ܪܺܝܟ݂ ܒܒܽܘܨܳܐ ܘܒܰܐܪܓܘܳܢܳܐ. ܘܰܡܕܺܝܢ̱ܬܳܐ ܫܽܘܫܰܢ ܕܳܨܰܬ݂ ܘܰܚܕ݂ܳܬ݂.</VERS>
      <VERS vnumber="16">ܘܥܰܠ ܝܽܗ̱ܘܕܳܝ̈ܶܐ ܗܘܳܐ ܢܽܘܗܪܳܐ ܘܚܰܕ݂ܽܘܬ݂ܳܐ ܘܺܐܝܩܳܪܳܐ ܘܰܕ݂ܝܳܨܳܐ.</VERS>
      <VERS vnumber="17">ܒܟܽܠ ܡܕܺܝ̈ܢܳܬܳܐ ܘܰܒܟܽܠ ܩܽܘܖ̈ܝܳܐ: ܐܰܬܰܪ ܕܡܰܛܺܝ ܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ: ܚܰܕ݂ܽܘܬ݂ܳܐ ܪܰܒܬܳܐ ܗܘܳܬ݂ ܠܝܽܗܘ̈ܕ݂ܳܝܶܐ: ܘܡܰܫܬܝܳܐ ܘܝܰܘܡܳܐ ܛܳܒܐ: ܘܣܽܘܓܳܐܐ ܡܶܢ ܥܰܡ̈ܡܶܐ ܕܰܐܪܥܳܐ ܡܶܬܬܰܘܗܺܝܢ: ܡܶܛܽܠ ܕܢܶܦܠܰܬ݂ ܕܶܚܠܬܳܐ ܕܺܝܗܽܘ̈ܕܳܝܶܐ ܥܠܰܝܗܽܘܢ. </VERS>
    </CHAPTER>
    <CHAPTER cnumber="9">
      <VERS vnumber="1">ܘܰܒܝܰܪܚܳܐ ܕܰܬܪܶܥܣܰܪ ܕܗܽܘ ܐܳܕ݂ܳܪ ܒܰܬܠܳܬܰܥܶܣܖ̈ܶܐ: ܟܰܕ݂ ܡܰܛܺܝ ܙܰܒܢܳܐ ܕܦܶܬܓܳܡܳܐ ܕܡܰܠܟܳܐ ܘܦܽܘܩܕܳܢܶܗ ܠܡܶܬܥܒܳܕܽܘ ܠܰܒܥܶܠܕܒܳܒܰܝ̈ܗܽܘܢ: ܐܶܫܬܰܚܠܦܰܬ݂ ܥܒܺܝܕܬܳܐ: ܕܢܶܫܬܰܠܛܽܘܢ ܝܽܗܘܕܳܝ̈ܶܐ ܒܣܳܢܐܰܝ̈ܗܽܘܢ.</VERS>
      <VERS vnumber="2">ܘܶܐܬܟܰܢܰܫܘ ܝܽܗ̱ܘܕܳܝ̈ܶܐ ܒܩܽܘܖ̈ܺܝܗܽܘܢ: ܘܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ: ܕܢܰܘܫܛܽܘܢ ܐܺܝܕ݂ܳܐ ܒܥܳܒܕܰܝ̈ ܒܺܝ̈ܫܳܬܗܽܘܢ ܘܐ̱ܢܳܫ ܠܳܐ ܩܳܡ̣ ܩܕ݂ܳܡܰܝܗܽܘܢ: ܡܶܛܽܠ ܕܢܶܦܠܰܬ݂ ܕܶܚܠܰܬܗܽܘܢ ܥܰܠ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="3">ܘܟܽܠܗܽܘܢ ܪܰܘܖ̈ܒܳܢܶܐ ܕܰܡܕܺܝ̈ܢܳܬܳܐ: ܘܖ̈ܰܒܰܝ ܚܰܝ̈ܠܶܐ: ܘܡܳܖ̈ܰܘܳܬ݂ܳܐ: ܘܥܳܒܕܰܝ̈ ܥܒܳܕ݂ܳܐ ܕܡܰܠܟܳܐ: ܡܝܰܩܪܺܝܢ ܠܝܽܗܘ̈ܕ݂ܳܝܶܐ. ܡܶܛܽܠ ܕܢܶܦܠܰܬ݂ ܕܶܚܠܬܳܐ ܕܡܰܠܟܳܐ ܥܠܰܝܗܽܘܢ.</VERS>
      <VERS vnumber="4">ܡܶܛܽܠ ܕܺܝܪܶܒ ܡܽܘܪܕܟܰܝ ܠܘܳܬ݂ ܡܰܠܟܳܐ. ܘܰܫܡܶܗ ܐܳܙܶܠ ܗ̱ܘܳܐ ܒܟܽܠܗܶܝܢ ܡܰܠܟܘ̈ܳܬܳܐ: ܡܶܛܽܠ ܕܓܰܒܪܳܐ ܡܽܘܪܕܟܰܝ ܐܳܙܶܠ ܗ̱ܘܳܐ ܘܺܝܪܶܒ.</VERS>
      <VERS vnumber="5">ܘܰܡܚܰܘ ܝܽܗ̱ܘܕܳܝ̈ܶܐ ܒܟܽܠܗܽܘܢ ܒܥܶܠܕܒܳܒܰܝ̈ܗܽܘܢ ܡܚܽܘܬܳܐ ܕܚܰܪܒܳܐ: ܘܰܕ݂ܩܶܛܠܳܐ: ܘܕܰܐܒܕܳܢܳܐ. ܘܰܥܒܰܕ݂ܘ ܒܣܳܢܰܐܝ̈ܗܽܘܢ ܐܰܝܟ݂ ܨܶܒܝܳܢܗܽܘܢ </VERS>
      <VERS vnumber="6">ܒܫܽܘܫܰܢ ܒܺܝܪܬܳܐ: ܩܛܰܠܘ ܝܽܗ̱ܘܕܳܝ̈ܶܐ ܚܰܡܶܫܡܳܐܐ ܓܰܒܖ̈ܺܝܢ.</VERS>
      <VERS vnumber="7">ܘܰܠܫܰܦܺܝܪܽܘܬ: ܘܰܠܕܰܠܟ݂ܽܘܢ: ܘܰܠܐܶܣܦܽܘܬ. </VERS>
      <VERS vnumber="8">ܘܰܠܦܰܪܛܠܰܛ: ܘܠܰܕ݂ܠܳܝܳܐ: ܘܰܠܕܺܝܪܳܐ.</VERS>
      <VERS vnumber="9">ܘܰܠܦܺܝܣܽܘܬ: ܘܰܠܕ݂ܺܝܣܰܝ: ܘܠܳܐܕܪܺܝ: ܘܰܠܙܽܘܬ.</VERS>
      <VERS vnumber="10">ܥܶܣܪܳܐ ܒܢܰܘ̈ܗܝ ܕܗܳܡܳܢ ܐܰܓܳܓܳܝܳܐ. ܒܥܶܠܕܒܳܒܳܐ ܕܺܝܗܽܘ̈ܕܳܝܶܐ ܩܛܰܠܘ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.</VERS>
      <VERS vnumber="11">ܒܗܰܘ ܝܰܘܡܳܐ ܥܰܠ ܡܶܢܝܳܢܳܐ ܕܰܩܛܺܝ̈ܠܶܐ ܒܫܽܘܫܰܢ ܒܺܝܪܬܳܐ ܩܕ݂ܳܡ ܡܰܠܟܳܐ.</VERS>
      <VERS vnumber="12">ܘܶܐܡܰܪ ܠܶܐܣܬܺܝܪ ܡܰܠܟܬܳܐ ܒܫܽܘܫܰܢ ܒܺܝܪܬܳܐ: ܩܛܰܠܘ ܝܽܗܘ̈ܕܳܝܶܐ: ܘܰܐܘܒܶܕ݂ܘ ܚܰܡܶܫܡܳܐܐ ܓܰܒܖ̈ܺܝܢ: ܘܠܰܥܣܰܪ ܒܢܰܘ̈ܗܝ ܕܗܳܡܳܢ. ܘܰܒܫܰܪܟܳܐ ܕܰܡܕܺܝ̈ܢܳܬܳܐ ܡܳܢܳܐ ܥܒܰܕ݂ܘ. ܘܡܳܢܳܐ ܗ̱ܝ ܫܶܐܠܬܶܟ݂ܝ: ܢܶܬܥܒܶܕ݂ ܠܶܟ݂ܝ. ܘܡܳܢܳܐ ܗ̱ܝ ܒܳܥܽܘܬܶܟ݂ܝ: ܢܶܬܺܝܗܶܒ ܠܶܟ݂ܝ.</VERS>
      <VERS vnumber="13">ܘܶܐܡܪܰܬ݂ ܐܶܣܬܺܝܪ: ܢܶܬܺܝܗܶܒ ܡܚܳܪ ܠܝܽܗܘ̈ܕܳܝܶܐ ܕܢܶܥܒܕܽܘܢ ܐܰܝܟ݂ ܕܝܰܘܡܳܢܳܐ. ܘܰܠܥܶܣܪܳܐ ܒܢܰܘ̈ܗܝ ܕܗܳܡܳܢ ܢܶܬܠܽܘܢ ܐܶܢܽܘܢ ܥܰܠ ܩܰܝܣܳܐ.</VERS>
      <VERS vnumber="14">ܘܶܐܡܰܪ ܡܰܠܟܳܐ. ܢܶܥܒܕܽܘܢ ܗܳܟܰܢܳܐ ܘܶܐܬܦܩܶܕ݂ ܦܽܘܩܕܳܢܳܐ ܒܫܽܘܫܰܢ ܘܰܠܥܶܣܪܳܐ ܒܢܰܘ̈ܗܝ ܕܗܳܡܳܢ ܬܠܰܘ ܥܰܠ ܩܰܝܣܳܐ.</VERS>
      <VERS vnumber="15">ܘܶܐܬܟܰܢܰܫܘ ܝܽܗ̱ܘܕܳܝ̈ܶܐ ܕܰܒܫܽܘܫܰܢ ܐܳܦ ܒܰܐܪܒܰܥܶܣܖ̈ܶܐ ܒܶܗ ܒܝܰܪܚܳܐ. ܘܩܰܛܶܠܘ ܒܫܽܘܫܰܢ ܬܠܳܬ݂ܡܳܐܐ ܓܰܒܖ̈ܺܝܢ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.</VERS>
      <VERS vnumber="16">ܘܫܰܪܟܳܐ ܕܺܝܗܽܘ̈ܕܳܝܶܐ ܕܒܰܡܕܺܝ̈ܢܳܬܳܐ ܕܡܰܠܟܳܐ ܐܶܬܟܰܢܰܫܘ ܘܩ̣ܳܡܘ ܠܢܰܦܫܗܽܘܢ: ܘܶܐܬܬܢܺܝܚܘ ܡܶܢ ܒܥܶܠܕܒܳܒܰܝ̈ܗܽܘܢ. ܘܰܩܛܰܠܘ ܡܶܢ ܣܳܢܰܐܝ̈ܗܽܘܢ: ܫܰܒܥܺܝܢ ܘܚܰܡܫܳܐ ܐܰܠܦܺܝ̈ܢ. ܘܰܠܒܶܙܬܳܐ ܠܳܐ ܐܰܘܫܶܛܘ ܐܺܝܕܰܝ̈ܗܽܘܢ.</VERS>
      <VERS vnumber="17">ܒܰܬܠܳܬ݂ ܥܶܣܪܳܐ ܒܝܰܪܚܳܐ ܐܳܕ݂ܳܪ: ܘܶܐܬܬܢܺܝܚܘ ܒܰܐܪܒܰܥܶܣܖ̈ܶܐ ܒܶܗ ܒܝܰܪܚܳܐ.</VERS>
      <VERS vnumber="18">ܘܥܰܒܕܽܘܗܝ ܝܰܘܡܳܐ ܕܡܰܫܬܝܳܐ ܘܰܕ݂ܚܰܕ݂ܽܘܬ݂ܳܐ.</VERS>
      <VERS vnumber="19">ܡܶܛܽܠ ܗܳܢܳܐ ܝܽܗܘ̈ܕܳܝܶܐ ܡܒܰܕܖ̈ܶܐ ܝܳܬܒܰܝ̈ ܩܽܘܖ̈ܝܳܐ ܡܒܰܕܖ̈ܳܬܳܐ: ܥܳܒܕܺܝܢ ܒܰܐܪܒܰܥܣܖ̈ܶܐ ܒܳܐܕ݂ܳܪ ܚܰܕ݂ܽܘܬ݂ܳܐ: ܘܡܰܫܬܝܳܐ ܘܝܰܘܡܳܐ ܛܳܒܳܐ. ܘܰܡܫܰܕܪܺܝܢ ܡܢܰܘ̈ܳܬܳܐ ܓܒܰܪ ܠܚܰܒܪܶܗ.</VERS>
      <VERS vnumber="20">ܘܰܟ݂ܬܰܒ ܡܽܘܪܕܟܰܝ ܡ̈ܶܠܶܐ ܗܳܠܶܝܢ. ܘܫܰܕܰܪ ܐܶܓܖ̈ܳܬܳܐ ܠܟܽܠܗܽܘܢ ܝܽܗ̱ܘܕܳܝ̈ܶܐ ܕܰܒܟܽܠܗܶܝܢ ܡܕܺܝ̈ܢܳܬܳܐ ܕܡܰܠܟܳܐ ܐܰܚܫܺܝܪܺܝܫ: ܕܩܰܖ̈ܺܝܒܳܢ ܘܰܕ݂ܖ̈ܰܚܺܝܩܳܢ.</VERS>
      <VERS vnumber="21">ܕܰܢܩܰܒܠܽܘܢ ܥܠܰܝܗܽܘܢ ܕܢܶܗܘܽܘܢ ܥܳܒܕܺܝܢ ܒܰܐܪܒܰܥܶܣܖ̈ܶܐ ܘܰܒܟܶܣܐܳܐ ܒܳܐܕ݂ܳܪ ܟܽܠ ܫܢܳܐ ܒܰܫܢܳܐ.</VERS>
      <VERS vnumber="22">ܐܰܝܟ݂ ܝܰܘ̈ܡܳܬ݂ܳܐ ܕܶܐܬܬܢܺܝܚܘ ܒܗܽܘܢ ܝܽܗ̱ܘܕܳܝ̈ܶܐ ܡܶܢ ܒܥܶܠܕܒܳܒܰܝ̈ܗܽܘܢ: ܝܰܪܚܳܐ ܕܶܐܫܬܰܚܠܰܦ ܡܶܢ ܕܽܘܘܳܢܳܐ ܠܚܰܕ݂ܽܘܬ݂ܳܐ: ܘܡܶܢ ܐܶܒܠܳܐ ܠܝܰܘܡܳܐ ܛܳܒܐ. ܕܢܶܥܒܕܽܘܢ ܐܶܢܽܘܢ ܠܝܰܘ̈ܡܳܬ݂ܳܐ ܕܡܰܫܬܝܳܐ ܘܰܕ݂ܚܰܕ݂ܽܘܬ݂ܳܐ: ܘܕܰܢܫܰܕܪܽܘܢ ܡܢܰܘ̈ܳܬܳܐ ܐ̱ܢܳܫ ܠܚܰܒܪܶܗ: ܘܡܰܘܗ̈ܒܳܬܳܐ ܠܒܳܝ̇ܫܳܐ.</VERS>
      <VERS vnumber="23">ܘܩܰܒܶܠܘ ܝܽܗ̱ܘܕܳܝ̈ܶܐ ܥܠܰܝܗܽܘܢ ܡܶܕܶܡ ܕܫܰܪܺܝܘ ܠܡܶܥܒܰܕ݂: ܘܡܶܕܶܡ ܕܰܟ݂̣ܬܰܒ ܡܽܘܪܕܟܰܝ.</VERS>
      <VERS vnumber="24">ܡܶܛܽܠ ܗܳܡܳܢ ܒܰܪ ܗܰܡܰܕܰܬ ܐܰܓܳܓܳܝܳܐ: ܒܥܶܠܕܒܳܒܳܐ ܕܟܽܠܗܽܘܢ ܝܽܗ̱ܘܕܳܝ̈ܶܐ: ܕܶܐܬܚܰܫܰܒ ܥܰܠ ܝܽܗ̱ܘܕܳܝ̈ܶܐ ܕܢܰܘܒܶܕ݂ ܐܶܢܽܘܢ. ܘܰܐܪܡܺܝ ܦܶܨ̈ܶܐ ܕܢܶܚܪܽܘܒ ܐܶܢܽܘܢ.</VERS>
      <VERS vnumber="25">ܘܡܳܐ ܕܥܳܐܠܳܐ ܗ̱ܘܳܬ݂ ܐܶܣܬܺܝܪ ܩܕ݂ܳܡ ܡܰܠܟܳܐ: ܐܳܡܰܪ ܗ̱ܘܳܐ ܣܳܦܪܳܐ ܢܶܗ̈ܦܟ݂ܳܢ ܡܰܚܫ̈ܒܳܬܳܐ ܒܺܝ̈ܫܳܬ݂ܳܐ ܥܰܠ ܪܺܝܫܶܗ ܕܡܰܢ ܐܶܬܚܰܫܰܒ ܥܰܠ ܝܽܗ̱ܘܕܳܝ̈ܶܐ: ܘܢܶܬܠܽܘܢܳܝܗܝ ܘܠܰܒܢܰܘ̈ܗܝ ܥܰܠ ܩܰܝܣܳܐ.</VERS>
      <VERS vnumber="26">ܡܶܛܽܠ ܗܳܢܳܐ ܩܪܳܐ ܐܶܢܽܘܢ ܠܝܰܘ̈ܡܳܬ݂ܳܐ ܗܳܢܽܘܢ ܦܽܘܖ̈ܳܝܶܐ: ܥܰܠ ܫܶܡ ܦܶܨܚܳܐ ܡܶܛܽܠ ܡ̈ܶܠܶܐ ܕܶܐܓܰܪܬܳܐ ܗܳܕ݂ܶܐ: ܘܥܰܠ ܡܶܕܶܡ ܕܰܚܙܰܘ: ܘܥܰܠ ܡܶܕܶܡ ܕܰܓܕܰܫ ܠܗܽܘܢ.</VERS>
      <VERS vnumber="27">ܘܩܰܒܶܠܘ ܝܽܗ̱ܘܕܳܝ̈ܶܐ ܥܠܰܝܗܽܘܢ: ܘܥܰܠ ܙܰܪܥܗܽܘܢ: ܘܥܰܠ ܟܽܠ ܕܡܶܬܠܰܘܶܐ ܠܗܽܘܢ: ܕܠܳܐ ܢܶܒܛܰܠ: ܕܢܶܗܘܽܘܢ ܥܳܒܕܺܝܢ ܗܳܠܶܝܢ ܬܪܶܝܢ ܝܰܘ̈ܡܺܝܢ ܐܰܝܟ݂ ܕܰܟ݂ܬܺܝܒܺܝܢ ܒܙܰܒܢܗܽܘܢ ܒܟܽܠ ܫܢܳܐ.</VERS>
      <VERS vnumber="28">ܘܝܰܘ̈ܡܳܬ݂ܳܐ ܗܳܠܶܝܢ ܡܶܬܕܰܟ݂ܪܺܝܢ ܘܡܶܬܥܰܒܕܺܝܢ ܒܟܽܠ ܫܰܖ̈ܒܳܬܳܐ ܘܰܡܕܺܝ̈ܢܳܬܳܐ: ܘܩܽܘܖ̈ܝܳܐ. ܘܝܰܘ̈ܡܳܬ݂ܳܐ ܕܦܽܘܖ̈ܳܝܶܐ ܗܳܠܶܝܢ ܠܳܐ ܢܶܥܒܪܽܘܢ ܡܶܢ ܓܰܘ ܝܽܗ̱ܘܕܳܝ̈ܶܐ. ܘܕ݂ܽܘܟ݂ܪܳܢܗܽܘܢ ܠܳܐ ܢܶܥܒܰܪ ܡܶܢ ܙܰܪܥܗܽܘܢ.</VERS>
      <VERS vnumber="29">ܘܟܶܬܒܰܬ݂ ܐܶܣܬܺܝܪ ܡܰܠܟܬܳܐ ܒܰܪܬ ܐܰܒܺܝܚܶܠ: ܘܡܽܘܪܕܟܰܝ ܝܽܗܘܕܳܝܳܐ ܟܽܠܗܶܝܢ ܫܰܪܺܝܖ̈ܳܬܳܐ: ܕܢܰܫܪܽܘܢ ܐܶܓܰܪܬܳܐ ܗܳܕ݂ܶܐ ܕܦܽܘܖ̈ܳܝܶܐ.</VERS>
      <VERS vnumber="30">ܘܫܰܕܰܪܘ ܐܶܓܖ̈ܳܬܳܐ ܠܟܽܠܗܽܘܢ ܝܽܗ̱ܘܕܳܝ̈ܶܐ: ܠܰܡܳܐܐ ܘܥܶܣܪܺܝܢ ܘܰܫܒܰܥ ܡܕ݂ܺܝ̈ܢܳܢ ܕܡܰܠܟܽܘܬܶܗ ܕܰܐܚܫܺܝܪܺܝܫ ܡܰܠܟܳܐ: ܡ̈ܶܠܶܐ ܕܰܫܪܳܪܳܐ ܘܕܰܫܠܳܡܳܐ.</VERS>
      <VERS vnumber="31">ܕܢܰܫܪܽܘܢ ܝܰܘ̈ܡܳܬ݂ܳܐ ܕܦܽܘܖ̈ܳܝܶܐ ܗܳܠܶܝܢ ܒܙܰܒܢ̱ܗܽܘܢ: ܐܰܝܟ݂ ܕܰܐܫܰܪܘ ܥܠܰܝܗܽܘܢ ܡܽܘܪܕܟܰܝ ܝܽܗܘܕܳܝܳܐ ܘܶܐܣܬܺܝܪ ܡܰܠܟܬܳܐ: ܐܰܝܟ݂ ܕܰܐܫܪܽܘܢ ܗܶܢܽܘܢ ܥܠܰܝܗܽܘܢ ܘܥܰܠ ܒܢܰܝ̈ܗܽܘܢ ܦܽܘܩܕܳܢܳܐ: ܘܨܰܘܡܗܽܘܢ ܘܰܨܠܽܘܬܗܽܘܢ.</VERS>
      <VERS vnumber="32">ܘܡܺܐܡܪܳܗ̇ ܕܶܐܣܬܺܝܪ ܐܰܫܰܪ ܥܰܠ ܡ̈ܶܠܶܐ ܗܳܠܶܝܢ ܕܦܽܘܖ̈ܳܝܶܐ: ܘܶܐܬܟܬܶܒ ܒܣܶܦܪܳܐ. </VERS>
    </CHAPTER>
    <CHAPTER cnumber="10">
      <VERS vnumber="1">ܘܰܐܪܡܺܝ ܡܰܠܟܳܐ ܐܰܚܫܺܝܪܺܝܫ ܡܰܕܰܐܬܳܐ ܥܰܠ ܟܽܠܳܗ̇ ܐܰܪܥܳܐ: ܘܥܰܠ ܓܳܙܖ̈ܳܬܳܐ ܕܝܰܡܳܐ.</VERS>
      <VERS vnumber="2">ܘܟܽܠ ܥܒܳܕܰܝ̈ ܥܽܘܫܢܶܗ: ܘܓܰܢ̱ܒܳܪܽܘܬܶܗ: ܘܬܶܫܒܚܰܬ ܪܰܒܽܘܬܶܗ ܕܡܽܘܪܕܟܰܝ: ܕܰܐܘܪܒܶܗ ܡܰܠܟܳܐ: ܗܳܐ ܟܬܺܝܒ ܒܰܣܦܰܪ ܡܶܠܰܝ̈ ܝܰܘ̈ܡܳܬ݂ܳܐ ܕܡܰܠܟܰܝ̈ ܡܳܕܰܝ ܘܦܳܪܶܣ.</VERS>
      <VERS vnumber="3">ܡܶܛܽܠ ܕܡܽܘܪܕܟܰܝ ܝܽܗܘܕܳܝܳܐ: ܬܶܢܝܳܢܳܐ ܗ̱ܘܳܐ ܕܡܰܠܟܳܐ ܐܰܚܫܺܝܪܺܝܫ. ܘܰܗܘܳܐ ܪܰܒܳܐ ܥܰܠ ܝܽܗ̱ܘܕܳܝ̈ܶܐ: ܘܨܳܒܶܐ ܗ̱ܘܳܐ ܛܳܒܬܳܐ ܠܥܰܡܶܗ. ܘܰܡܡܰܠܶܠ ܗ̱ܘܳܐ ܫܠܳܡܳܐ ܥܰܠ ܟܽܠܶܗ ܙܰܪܥܶܗ.</VERS>
    </CHAPTER>
  </BIBLEBOOK>
  <BIBLEBOOK bname="Job" bnumber="18" bsname="Job">
    <CHAPTER cnumber="1">
      <VERS vnumber="1">ܓܰܒܪܳܐ ܚܰܕ݂ ܐܳܝܬ݂ ܗܘܳܐ ܒܰܐܪܥܳܐ ܕܥܽܘܨ: ܐܺܝܽܘܒ ܫܡܶܗ. ܓܒܰܪ ܗܘܳܐ ܬܰܡܺܝܡ ܘܙܰܕܺܝܩ. ܘܕ݂ܳܚܶܠ ܠܰܐܠܳܗܳܐ. ܘܣܳܛܶܐ ܡܶܢ ܒܺܝܫܬܳܐ.</VERS>
      <VERS vnumber="2">ܘܶܐܬ݂ܺܝܠܶܕ݂ܘ ܠܶܗ ܫܰܒܥܳܐ ܒܢܺܝ̈ܢ: ܘܰܬ݂ܠܳܬ݂ ܒ̈ܢܳܢ.</VERS>
      <VERS vnumber="3">ܘܰܗܘܳܐ ܩܶܢܝܳܢܶܗ ܫܰܒܥܳܐ ܐܰܠܦܺܝ̈ܢ ܥܳܢ̈ܳܐ: ܘܰܬ݂ܠܳܬ݂ܐ ܐܰܠܦܺܝ̈ܢ ܓܰܡ̈ܠܶܐ: ܘܚܰܡܶܫ ܡܳܐܐ ܦܰܕܳܢܺܝ̈ܢ ܕܬ݂ܘܖ̈ܶܐ: ܘܚܰܡܶܫܡܳܐܐ ܐܰܬܳܢܺܝ̈ܢ: ܘܰܥܒܳܕܬܳܐ ܣܽܘܓ݂ܳܐܐ ܕܛܳܒ. ܘܓܰܒܪܳܐ ܗ̱ܘ ܪܰܒ ܗܘܳܐ ܡܶܢ ܟܽܠܗܽܘܢ ܒܢܰܝ̈ ܡܰܕ݂ܢܚܳܐ.</VERS>
      <VERS vnumber="4">ܘܳܐܙܺܠ̱ܝܢ ܗܘܰܘ ܒܢܰܘ̈ܗܝ: ܘܥܳܒܕܺܝܢ ܡܰܫܬܝܳܐ ܒܶܝܬ݂ ܓܒܰܪ ܕܝܰܘܡܶܗ. ܘܰܡܫܰܕܪܺܝܢ: ܘܩܳܪܶܝܢ ܠܰܬ݂ܠܳܬ݂ ܐܰܚ̈ܘܳܬ݂ܗܽܘܢ: ܠܡܶܐܟ݂ܰܠ ܘܰܠܡܶܫܬܳܐ ܥܰܡܗܽܘܢ.</VERS>
      <VERS vnumber="5">ܘܰܗܘܳܐ ܕܟܰܕ݂ ܐܰܩܶܦܘ ܝܰܘ̈ܡܰܝ ܡܰܫܬܝܳܐ: ܫܰܕܰܪ ܐܺܝܽܘܒ ܘܩܰܕܶܫ ܐܶܢܽܘܢ. ܘܩܰܕܶܡ ܐܺܝܽܘܒ ܒܨܰܦܪܳܐ. ܘܰܐܣܶܩ ܕܶܒܚ̈ܶܐ ܡܶܢܝܳܢ ܟܽܠܗܽܘܢ. ܡܶܛܽܠ ܕܶܐܡܰܪ ܐܺܝܽܘܒ: ܕܰܠܡܳܐ ܚܛܰܘ ܒܢܰܝ̈: ܘܨܰܚܺܝܘ ܠܰܐܠܳܗܳܐ ܒܠܶܒܗܽܘܢ. ܗܳܟܰܢܳܐ ܥܳܒܶܕ݂ ܗܘܳܐ ܐܺܝܽܘܒ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="6">ܘܰܗܘܳܐ ܝܰܘܡܳܐ: ܘܶܐܬ݂ܘ ܒܢܰܝ̈ ܐܰܠܽܘܗܺܝܡ ܠܰܡܩܳܡ ܩܕ݂ܳܡ ܡܳܪܝܳܐ. ܘܶܐܬ݂ܐ ܐܳܦ ܣܳܛܳܢܳܐ ܒܰܝܢܳܬ݂ܗܽܘܢ ܠܰܡܩܳܡ ܩܕ݂ܳܡ ܡܳܪܝܳܐ.</VERS>
      <VERS vnumber="7">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ. ܥܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܚܶܕ݂ܪܶܬ݂ ܒܰܐܪܥܳܐ ܘܗܰܠܟܶܬ݂ ܒܳܗ̇.</VERS>
      <VERS vnumber="8">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܣܳܡܬ ܠܶܒܳܟ݂ ܥܰܠ ܥܰܒܕܝ ܐܺܝܽܘܒ: ܕܠܰܝܬ ܐܰܟ݂ܘܳܬܶܗ ܒܰܐܪܥܳܐ. ܬܰܡܺܝܡ ܘܰܬ݂ܪܺܝܨ: ܘܕ݂ܳܚܶܠ ܠܰܐܠܳܗܳܐ: ܘܣܳܛܶܐ ܡܶܢ ܒܺܝܫܬܳܐ.</VERS>
      <VERS vnumber="9">ܘܰܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܣܪܺܝܩܐܺܝܬ݂ ܓܶܝܪ ܕܳܚܶܠ ܐܺܝܽܘܒ ܠܰܐܠܳܗܳܐ.</VERS>
      <VERS vnumber="10">ܐܰܢ̱ܬ ܐܰܓܶܢܬ ܐܺܝܕ݂ܳܟ݂ ܥܠܰܘܗܝ: ܘܥܰܠ ܒܰܝܬܶܗ ܘܥܰܠ ܒܢܰܘ̈ܗܝ: ܘܥܰܠ ܟܽܠܡܶܕܶܡ ܕܺܐܝܬ݂ ܠܶܗ ܒܟ݂ܽܠ ܕܽܘܟܳܐ. ܘܰܥܒܳܕ݂ ܐܺܝܕ݂ܰܘ̈ܗܝ ܒܰܪܶܟ݂ܬ. ܘܩܶܢܝܳܢܶܗ ܣܓܺܝ ܒܰܐܪܥܳܐ.</VERS>
      <VERS vnumber="11">ܒܪܰܡ ܕܶܝܢ ܐܰܘܫܶܛ ܐܺܝܕ݂ܳܟ݂. ܘܰܩܪܽܘܒ ܠܟ݂ܽܠ ܡܶܕܶܡ ܕܺܐܝܬ݂ ܠܶܗ. ܐܶܢ ܠܳܐ ܒܰܐܦܰܝ̈ܟ ܢܨܰܚܶܝܟ݂.</VERS>
      <VERS vnumber="12">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܟܽܠܡܶܕܶܡ ܕܺܐܝܬ݂ ܠܶܗ ܡܰܫܠܰܡ ܒܺܐܝ̈ܕ݂ܰܝܟ. ܒܰܠܚܽܘܕ݂ ܥܠܰܘܗܝ ܠܳܐ ܬܰܘܫܶܛ ܐܺܝܕ݂ܳܟ݂. ܘܰܢ̣ܦܰܩ ܣܳܛܳܢܳܐ ܡܶܢ ܩܕ݂ܳܡ ܐܰܦܰܘ̈ܗܝ ܕܡܳܪܝܳܐ.</VERS>
      <VERS vnumber="13">ܘܰܗܘܳܐ ܝܰܘܡܳܐ: ܘܰܒܢܰܘ̈ܗܝ ܘܰܒ̈ܢܳܬܶܗ ܕܺܐܝܽܘܒ: ܐܳܟ݂ܠܺܝܢ ܗܘܰܘ ܘܫܳܬܶܝܢ ܒܶܝܬ݂ ܐܰܚܽܘܗܽܘܢ ܩܰܫܺܝܫܳܐ.</VERS>
      <VERS vnumber="14">ܘܡܰܠܰܐܟ݂ܳܐ ܐܶܬ݂ܳܐ ܠܘܳܬ݂ ܐܺܝܽܘܒ ܘܶܐܡܰܪ ܠܶܗ: ܬܰܘܖ̈ܶܐ ܕܳܒܪܺܝܢ ܗܘܰܘ ܦܰܕܳܢ̈ܶܐ. ܘܰܐܬܳܢ̈ܶܐ ܖ̈ܳܥܝܳܢ ܗ̱ܘܰܝ̈ ܥܰܠ ܓܰܒܗܽܘܢ.</VERS>
      <VERS vnumber="15">ܘܰܢ̣ܦܰܠ ܓܰܝܳܣ̈ܶܐ ܘܰܕܒܰܪܘ ܐܶܢܽܘܢ. ܘܰܥܠܰܝ̈ܡܶܐ ܐܶܬ݂ܩܰܛܰܠܘ ܒܚܰܪܒܳܐ: ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.</VERS>
      <VERS vnumber="16">ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ: ܘܶܐܡܰܪ ܠܶܗ: ܢܽܘܪܶܗ ܕܰܐ‌ܠܳܗܳܐ ܢܶܦܠܰܬ ܡܶܢ ܫܡܰܝܳܐ ܘܣܶܦܰܬ ܒܥܳܢ̈ܳܐ ܘܰܒ݂ܖ̈ܳܥܰܘܳܬ݂ܳܐ. ܘܰܐܘܩܕܰܬ݂ ܐܶܢܽܘܢ ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.</VERS>
      <VERS vnumber="17">ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ ܘܶܐܡܰܪ ܠܶܗ: ܟܰܠܕܳܝ̈ܶܐ ܐܶܬ݂ܦܰܠܰܓܘ ܠܰܬ݂ܠܳܬ݂ ܡ̈ܢܰܘܳܢ. ܘܰܢ̣ܦܰܠܘ ܥܰܠ ܓܰܡ̈ܠܶܐ: ܘܰܕ݂ܒܰܪܘ ܐܶܢܽܘܢ. ܘܠܰܥܠܰܝܡ̈ܶܐ ܩܰܛܶܠܘ ܒܚܰܪܒܳܐ. ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.</VERS>
      <VERS vnumber="18">ܘܥܰܕ݂ ܗܽܘ ܡܡܰܠܶܠ: ܐܶܬ݂ܳܐ ܐ̱ܚܪܺܢܳܐ: ܘܶܐܡܰܪ ܠܶܗ: ܒܢܰܝ̈ܟ ܘܰܒ̈ܢܳܬ݂ܳܟ݂ ܐܳܟ݂ܠܺܝܢ ܗܘܰܘ ܘܫܳܬܶܝܢ ܒܶܝܬ݂ ܐܰܚܽܘܗܽܘܢ ܩܰܫܺܝܫܳܐ.</VERS>
      <VERS vnumber="19">ܘܗܳܐ ܪܽܘܚܳܐ ܬܰܩܺܝܦܬܳܐ ܐܶܬ݂ܳܬ ܡܶܢ ܥܶܒܖ̈ܶܐ ܕܡܰܕ݂ܒܪܳܐ: ܘܶܐܬܛܰܪܝܰܬ ܒܰܐܪܒܰܥ ܙܳܘ̈ܝܳܬܶܗ ܕܒܰܝܬܳܐ. ܘܰܢܦܰܠ ܥܰܠ ܛܠܳܝ̈ܶܐ: ܘܡܺܝܬ݂ܘ ܘܶܐܬ݂ܦܰܠܛܶܬ݂ ܐܶܢܳܐ ܒܰܠܚܽܘܕܰܝ ܕܶܐܚܰܘܶܝܟ݂.</VERS>
      <VERS vnumber="20">ܘܩܳܡ ܐܺܝܽܘܒ ܘܰܨܪܳܐ ܦܪܺܝܣܶܗ. ܘܓܰܙ ܪܺܝܫܶܗ. ܘܰܢܦܰܠ ܥܰܠ ܐܰܪܥܳܐ ܘܰܣܓܶܕ݂.</VERS>
      <VERS vnumber="21">ܘܶܐܡܰܪ ܥܰܪܛܶܠ ܢܶܦܩܶܬ݂ ܡܶܢ ܟܰܪܣܳܗ̇ ܕܶܐܡܝ: ܘܥܰܪܛܶܠ ܐܶܗܦܽܘܟ݂. ܡܳܪܝܳܐ ܝܰܗܒ: ܘܡܳܪܝܳܐ ܢܣܰܒ. ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ݂.</VERS>
      <VERS vnumber="22">ܘܰܒܗܳܠܶܝܢ ܟܽܠܗܶܝܢ ܠܳܐ ܚܛܳܐ ܐܺܝܽܘܒ: ܐܳܦܠܳܐ ܓܰܕܶܦ ܥܰܠ ܐܰ‌ܠܳܗܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܗܘܳܐ ܝܰܘܡܳܐ: ܘܶܐܬ݂ܰܘ ܒܢܰܝ̈ ܐܰܠܽܘܗܺܝܡ ܠܰܡܩܳܡ ܩܕ݂ܳܡ ܡܳܪܝܳܐ. ܘܶܐܬ݂ܳܐ ܐܳܦ ܣܳܛܳܢܳܐ ܒܰܝܢܳܬ݂ܗܽܘܢ ܠܰܡܩܳܡ ܩܕ݂ܳܡ ܡܳܪܝܳܐ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܡܶܢ ܐܰܝܡܶܟܳܐ ܐܳܬܶܐ ܐܰܢ̱ܬ. ܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܚܶܕ݂ܪܶܬ݂ ܒܰܐܪܥܳܐ: ܘܗܰܠܟܶܬ݂ ܒܳܗ̇.</VERS>
      <VERS vnumber="3">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܣܳܡܬ ܠܶܒܳܟ݂ ܥܰܠ ܥܰܒܕܝ ܐܺܝܽܘܒ. ܕܠܰܝܬ ܐܰܟ݂ܘܳܬܶܗ ܒܰܐܪܥܳܐ. ܓܒܰܪ ܬܰܡܺܝܡ ܘܰܬ݂ܪܺܝܨ: ܘܕ݂ܳܚܶܠ ܠܰܐܠܳܗܳܐ: ܘܣܳܛܶܐ ܡܶܢ ܒܺܝܫܬܳܐ. ܘܰܥܕ݂ܰܡܳܐ ܠܗܳܫܳܐ ܡܚܰܡܣܶܢ ܒܬܰܡܺܝܡܽܘܬܶܗ: ܘܰܡܓܰܪܶܐ ܐܰܢ̱ܬ ܠܺܝ ܒܶܗ: ܕܰܐܘܒܕ݂ܺܝܘܗܝ ܣܪܺܝܩܳܐܺܝܬ݂.</VERS>
      <VERS vnumber="4">ܘܰܥ̣ܢܳܐ ܣܳܛܳܢܳܐ ܘܶܐܡܰܪ ܠܡܳܪܝܳܐ: ܡܶܫܟܳܐ ܚܠܳܦ ܡܶܫܟܳܐ. ܘܟܽܠܡܶܕܶܡ ܕܺܐܝܬ݂ ܠܓܰܒܪܳܐ ܝܳܗܶܒ ܚܠܳܦ ܢܰܦܫܶܗ: ܘܡܶܬ݂ܦܰܠܰܛ.</VERS>
      <VERS vnumber="5">ܘܶܐܢ ܠܳܐ: ܐܰܘܫܶܛ ܐܺܝܕ݂ܳܟ݂: ܘܰܩܪܽܘܒ ܠܒܶܣܪܶܗ ܐܰܘ ܠܓܰܪܡܶܗ: ܐܶܢ ܠܳܐ ܒܰܐܦܰܝ̈ܟ ܢܨܰܚܶܝܟ݂.</VERS>
      <VERS vnumber="6">ܘܶܐܡܰܪ ܡܳܪܝܳܐ ܠܣܳܛܳܢܳܐ: ܗܳܐ ܡܰܫܠܰܡ ܒܺܐܝ̈ܕ݂ܰܝܟ: ܒܰܠܚܽܘܕ݂ ܢܰܦܫܶܗ ܛܰܪ.</VERS>
      <VERS vnumber="7">ܘܰܢ̣ܦܰܩ ܣܳܛܳܢܳܐ ܡܶܢ ܩܕ݂ܳܡ ܐܰܦܰܘ̈ܗܝ ܕܡܳܪܝܳܐ. ܘܰܡ̣ܚܳܝܗܝ ܠܺܐܝܽܘܒ ܒܫܽܘܚܢܳܐ ܒܺܝܫܳܐ: ܡܶܢ ܦܰܣܬ݂ܳܐ ܕܪܶܓܠܶܗ ܘܰܥܕ݂ܰܡܳܐ ܠܡܽܘܚܶܗ.</VERS>
      <VERS vnumber="8">ܘܰܢ̣ܣܰܒ ܠܶܗ ܚܶܨܦܳܐ ܠܡܶܬ݂ܓܰܪܳܕ݂ܽܘ ܒܶܗ. ܘܝܳܬܶܒ ܗܘܳܐ ܥܰܠ ܩܶܛܡܳܐ.</VERS>
      <VERS vnumber="9">ܘܳܐܡܪܳܐ ܠܶܗ ܐܰܢܬܬܶܗ: ܐܳܦ ܥܕ݂ܰܡܳܐ ܠܗܳܫܳܐ ܡܚܰܡܣܶܢ ܐܰܢ̱ܬ ܒܬܰܡܺܝܡܽܘܬ݂ܳܟ݂. ܨܰܚܳܐ ܠܰܐܠܳܗܳܟ݂: ܘܡܽܘܬ݂.</VERS>
      <VERS vnumber="10">ܐܳܡܰܪ ܠܳܗ̇: ܐܰܝܟ݂ ܕܰܡܡܰܠܠܳܐ ܚܕ݂ܳܐ ܡܶܢ ܫܳܛ̈ܝܳܬ݂ܳܐ ܡܰܠܶܠܬܝ. ܛܳܒ̈ܳܬܶܗ ܕܰܐ‌ܠܳܗܳܐ ܩܰܒܶܠܢܰܢ: ܘܒܺܝ̈ܫܳܬܶܗ ܠܳܐ ܢܩܰܒܶܠ. ܘܰܒܗܳܠܶܝܢ ܟܽܠܗܶܝܢ ܠܳܐ ܚܛܳܐ ܐܺܝܽܘܒ: ܐܳܦܠܳܐ ܓܰܕܶܦ ܥܰܠ ܐܰ‌ܠܳܗܳܐ ܒܣܶܦ̈ܘܳܬ݂ܶܗ.</VERS>
      <VERS vnumber="11">ܘܰܫܡܰܥܘ ܬܠܳܬ݂ܳܐ ܖ̈ܳܚܡܰܘܗܝ ܕܺܐܝܽܘܒ ܒܟ݂ܽܠܳܗ̇ ܒܺܝܫܬܳܐ ܗܳܕ݂ܶܐ ܕܶܐܬ݂ܳܬ ܥܠܰܘܗܝ. ܘܶܐܬ݂ܘܥܰܕ݂ܘ ܘܶܐܬ݂ܰܘ ܠܘܳܬܶܗ ܓܒܰܪ ܡܶܢ ܐܰܬ݂ܪܶܗ: ܐܶܠܺܝܦܳܙ ܬܰܝܡܢܳܝܳܐ: ܘܒܶܠܕܳܕ݂ ܫܽܘܚܳܝܳܐ: ܘܨܽܘܦܳܪ ܢܰܥܡܬ݂ܳܝܳܐ. ܘܶܐܬ݂ܘܰܥܰܕ݂ܘ ܐܰܟ݂ܚܕ݂ܳܐ ܠܡܶܐܬ݂ܳܐ: ܘܰܠܡܶܡܠܳܐ ܒܠܶܒܶܗ ܘܠܰܡܒܰܝܳܐܽܘܬ݂ܶܗ.</VERS>
      <VERS vnumber="12">ܘܰܐܪܺܝܡܘ ܥܰܝܢܰܝ̈ܗܽܘܢ ܡܶܢ ܪܽܘܚܩܳܐ: ܘܠܳܐ ܐܶܫܬܰܘܕܥܽܘܗܝ. ܘܰܐܪܺܝܡܘ ܩܳܠܗܽܘܢ ܘܰܒ̣ܟ݂ܰܘ. ܘܰܨܪܰܘ ܓܒܰܪ ܦܪܺܝܣܶܗ: ܘܰܕ݂ܪܰܘ ܥܰܦܪܳܐ ܥܰܠ ܖ̈ܺܝܫܰܝܗܽܘܢ ܠܘܳܬ݂ ܫܡܰܝܳܐ.</VERS>
      <VERS vnumber="13">ܘܺܝܬܶܒܘ ܥܰܡܶܗ ܥܰܠ ܐܰܪܥܳܐ: ܫܰܒܥܳܐ ܐܺܝܡܳܡܺܝ̈ܢ ܘܫܰܒܥܳܐ ܠܰܝ̈ܠܰܘܳܢ. ܘܠܰܝܬ ܕܳܐܡܰܪ ܡܶܠܳܐ: ܡܶܛܽܠ ܕܰܚܙܰܘ ܕܥܶܫܢܰܬ ܠܳܗ̇ ܡܚܽܘܬ݂ܶܗ ܛܳܒ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܡܶܢ ܒܳܬ݂ܰܪܟܶܢ ܦ̣ܬܰܚ ܐܺܝܽܘܒ ܦܽܘܡܶܗ: ܘܠܳܛ ܝܰܘܡܳܐ ܕܶܐܬ݂ܺܝܠܶܕ݂ ܒܶܗ.</VERS>
      <VERS vnumber="2">ܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="3">ܢܺܐܒܰܕ ܝܰܘܡܳܐ ܕܶܐܬ݂ܝܰܠܕܶܬ݂ ܒܶܗ: ܘܠܺܠܝܳܐ ܕܶܐܬ݂ܶܐܡܰܪ ܒܶܗ ܕܶܐܬ݂ܒܛܶܢ ܓܰܒܪܳܐ.</VERS>
      <VERS vnumber="4">ܝܰܘܡܳܐ ܗܰܘ ܢܶܗܘܶܐ ܚܶܫܽܘܟ݂. ܘܠܳܐ ܢܶܬ݂ܒܥܺܝܘܗܝ ܐܰ‌ܠܳܗܳܐ ܡܶܢ ܠܥܶܠ. ܘܠܳܐ ܢܶܕ݂ܢܰܚ ܥܠܰܘܗܝ ܢܽܘܗܪܳܐ.</VERS>
      <VERS vnumber="5">ܢܟܰܣܶܝܘܗܝ ܚܶܫܽܘܟ݂ܳܐ ܘܛܶܠܳܠܰܝ̈ ܡܰܘܬܳܐ. ܬܰܪܟܶܢ ܥܠܰܘܗܝ ܥܢܳܢܳܐ. ܢܶܒܥܬ݂ܽܘܢܶܗ ܡܰܪܺܝܖ̈ܰܝ ܝܰܘܡܳܐ.</VERS>
      <VERS vnumber="6">ܠܺܠܝܳܐ ܗܰܘ ܢܟܰܣܶܝܘܗܝ ܥܰܡܛܳܢܳܐ. ܝܰܘܡܳܐ ܗܰܘ ܠܳܐ ܢܶܬ݂ܚܫܶܒ ܒܡܶܢܝܳܢܳܐ ܕܝܰܘ̈ܡܳܬ݂ܳܐ ܕܫܰܢ̱ܬܳܐ. ܘܰܒܡܶܢܝܳܢܳܐ ܕܝܰܖ̈ܚܶܐ ܠܳܐ ܢܶܥܽܘܠ.</VERS>
      <VERS vnumber="7">ܠܺܠܝܳܐ ܗܰܘ ܢܶܗܘܶܐ ܡܓܰܙܰܝ: ܘܠܳܐ ܬܶܥܽܘܠ ܒܶܗ ܬܶܫܒܽܘܚܬܳܐ.</VERS>
      <VERS vnumber="8">ܢܠܽܘܛܽܘܢܶܗ ܠܳܝܛܰܝ̈ ܝܰܘܡܳܐ: ܐܰܝܠܶܝܢ ܕܰܥܬ݂ܺܝܕ݂ܺܝܢ ܠܰܡܥܰܝܳܪܽܘܬ݂ܶܗ ܠܠܶܘܝܳܬ݂ܰܢ.</VERS>
      <VERS vnumber="9">ܢܶܚܫܟܽܘܢ ܟܰܘ̈ܟܒܰܝ ܫܰܦܪܶܗ. ܢܣܰܟܽܘܢ ܠܢܽܘܗܪܳܐ: ܘܠܳܐ ܢܶܗܘܶܐ ܠܶܗ. ܘܠܳܐ ܢܶܚܙܶܐ ܒܙܰܠܺܝܩܰܝ̈ ܫܰܦܪܳܐ.</VERS>
      <VERS vnumber="10">ܥܰܠ ܕܠܳܐ ܐܶܚܰܕ݂ ܬܰܖ̈ܥܰܝ ܡܰܪܒܥܳܗ̇ ܕܶܐܡܝ. ܘܣܰܬܰܪ ܥܰܡܠܳܐ ܡܶܢ ܥܰܝܢܰܝ̈.</VERS>
      <VERS vnumber="11">ܠܡܳܢܳܐ ܠܳܐ ܡܺܝܬܶܬ݂ ܡܶܢ ܡܰܪܒܥܳܐ. ܘܡܶܢ ܒܰܛܢܳܐ ܠܡܳܢܳܐ ܢܶܦܩܶܬ݂: ܣܳܦܶܬ݂ ܕܶܝܢ.</VERS>
      <VERS vnumber="12">ܠܡܳܢܳܐ ܖ̈ܰܒܝܳܢܝ ܒܽܘܖ̈ܟܶܐ. ܘܡܶܢ ܬܕܰܝ̈ܳܐ ܠܡܳܢܳܐ ܝܶܢܩܶܬ݂.</VERS>
      <VERS vnumber="13">ܟܒܰܪ ܕܶܝܢ ܗܳܫܳܐ ܫܟ݂ܺܝܒ ܗ̱ܘܺܝܬ݂. ܘܰܫܠܶܐ ܘܕܰܡܺܝܟ݂ ܗ̱ܘܺܝܬ݂ ܘܢܺܝܚ.</VERS>
      <VERS vnumber="14">ܥܰܡ ܡܰܠ̈ܟܶܐ ܘܫܰܠܺܝܛܳܢ̈ܶܐ ܕܰܐܪܥܳܐ: ܕܒܳܢܶܝܢ ܠܗܽܘܢ ܚܰܖ̈ܒܳܬ݂ܳܐ.</VERS>
      <VERS vnumber="15">ܐܰܘ ܥܰܡ ܫܰܠܺܝܛܳܢ̈ܶܐ: ܕܕܰܗܒܳܐ ܐܺܝܬ݂ ܠܗܽܘܢ: ܘܰܡܠܶܝܢ ܒܳܬܰܝ̈ܗܽܘܢ ܟ݂ܶܣܦܳܐ.</VERS>
      <VERS vnumber="16">ܐܰܘ ܐܰܝܟ݂ ܚܰܝ̈ܛܶܐ ܛܡܺܝܖ̈ܶܐ ܐܰܝܟܰܘ ܠܳܐ ܗܘܺܝܬ݂: ܘܰܐܝܟ݂ ܥܽܘ̈ܠܶܐ ܕܠܳܐ ܚܙܰܘ ܢܽܘܗܪܳܐ.</VERS>
      <VERS vnumber="17">ܕܬܰܡܳܢ ܥܽܘ̈ܠܶܐ ܫܠܺܝܘ ܡܶܢ ܕܰܠܡܰܪܓܳܙܽܘ ܘܬܰܡܳܢ ܡܶܬܬܢܺܝܚܺܝܢ ܐܰܝܠܶܝܢ ܕܰܠܐܶܝܢ ܒܚܰܝ݂ܰܝ݂̈ܗܽܘܢ.</VERS>
      <VERS vnumber="18">ܘܰܐܟ݂ܚܕ݂ܳܐ ܐܰܣܺܝܖ̈ܶܐ ܫܠܶܝܢ: ܘܠܳܐ ܫܳܡܥܺܝܢ ܩܳܠܳܐ ܕܰܡܫܰܥܒܕ݂ܳܢܳܐ.</VERS>
      <VERS vnumber="19">ܙܥܽܘܪܳܐ ܘܪܰܒܳܐ ܬܰܡܳܢ ܗ̄ܘ: ܘܥܰܒܕܳܐ ܕܡܶܬ݂ܚܰܪܰܪ ܡܶܢ ܡܳܪܶܗ.</VERS>
      <VERS vnumber="20">ܠܡܳܢܳܐ ܡܶܬ݂ܺܝܗܶܒ ܢܽܘܗܪܳܐ ܠܥܳܡ̈ܠܶܐ: ܘܚܰܝ̈ܶܐ ܠܡܰܪܺܝܖ̈ܰܝ ܢܰܦܫܳܐ. </VERS>
      <VERS vnumber="21">ܕܰܡܣܰܟܶܝܢ ܠܡܰܘܬܳܐ ܘܠܰܝܬ݂: ܘܒ݂ܳܥܶܝܢ ܠܶܗ ܐܰܝܟ݂ ܕܰܠܣܺܝܡܬܳܐ.</VERS>
      <VERS vnumber="22">ܕܚܳܕܶܝܢ ܘܡܶܬ݂ܟܰܢܫܺܝܢ ܘܕ݂ܳܝܨܺܝܢ: ܟܰܕ ܡܶܫܟܚܺܝܢ ܩܰܒܪܳܐ.</VERS>
      <VERS vnumber="23">ܠܓܰܒܪܳܐ ܕܽܐܘܪܚܶܗ ܡܣܰܬܪܳܐ: ܘܡܰܓܶܢ ܐܰ‌ܠܳܗܳܐ ܥܠܰܘܗܝ.</VERS>
      <VERS vnumber="24">ܡܶܛܽܠ ܕܡܶܢ ܩܕ݂ܳܡ ܠܰܚܡܝ ܬܢܰܚܬ݂ܝ ܥ̣ܶܠܰܬ. ܘܶܐܫܬܰܦܰܥ̈ܝ ܐܰܝܟ݂ ܡܰܝ̈ܳܐ ܢܶܗ̈ܡܳܬ݂ܝ.</VERS>
      <VERS vnumber="25">ܡܶܛܽܠ ܕܕܶܚܠܬ݂ܳܐ ܕܕܶܚܠܶܬ݂: ܐܶܬ݂ܳܬ ܥܠܰܝ. ܘܡܶܢ ܡܶܕܶܡ ܕܙܳܐܰܥ ܗ̱ܘܺܝܬ݂: ܡܰܛܝܰܢܝ.</VERS>
      <VERS vnumber="26">ܘܠܳܐ ܫܠܺܝܬ݂ ܘܠܳܐ ܫܶܟ݂ܬܶܬ݂: ܘܠܳܐ ܢܳܚܶܬ݂: ܘܶܐܬ݂ܳܐ ܪܽܘܓܙܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ. ܘܶܐܡܰܪ.</VERS>
      <VERS vnumber="2">ܐܶܢ ܐܰܩܶܦ ܠܰܡܡܰܠܳܠܽܘ ܥܰܡܳܟ݂: ܬܶܠܐܶܐ ܘܰܠܡܶܟ݂ܠܳܐ ܡܶܠܺܝ̈ܢ ܡܶܢܳܟ݂ ܡܰܢܽܘ ܡܶܫܟܰܚ.</VERS>
      <VERS vnumber="3">ܗܳܐ ܪܕܰܝܬ ܣܰܓܺܝ̈ܐܶܐ: ܘܺܐܝ̈ܕܰܝܳܐ ܕܰܡܖ̈ܰܦܝܳܢ ܬܚܰܝܶܠ.</VERS>
      <VERS vnumber="4">ܟܖ̈ܺܝܗܶܐ ܠܳܐ ܢܩܺܝܡܽܘܢ ܡܶܠܰܝ̈ܟ ܘܒܽܘܖ̈ܟܶܐ ܖ̈ܳܥܠܳܬ݂ܳܐ ܬܚܰܝܶܠ.</VERS>
      <VERS vnumber="5">ܡܶܛܽܠ ܕܗܳܫܳܐ ܐܶܬ݂ܳܬ ܥܠܰܝܟ ܘܰܠܐܺܝܬ݂. ܘܰܡܛܳܬ݂ ܠܘܳܬ݂ܳܟ݂: ܘܶܐܬ݂ܒܰܠܗܺܝܬ.</VERS>
      <VERS vnumber="6">ܗܳܐ ܕܶܚܠܬܳܟ݂ ܗܺܝ ܗܺܝ ܥܶܕܠܳܝܳܟ݂: ܘܣܰܒܪܳܟ݂: ܘܬܰܡܺܝܡܽܘܬ݂ ܐܽܘܪܚܳܟ݂.</VERS>
      <VERS vnumber="7">ܐܶܬܕܰܟܪ ܢܺܐ: ܡܰܢܽܘ ܙܰܟܳܝܳܐ ܕܶܐܒܰܕ݂: ܘܰܐܝܟܰܘ ܬܪܺܝܨܳܐ ܕܰܒܗܶܬ݂.</VERS>
      <VERS vnumber="8">ܐܰܝܟ݂ ܡܳܐ ܕܰܚܙܰܝܬ ܕܪܳܕܶܝܢ ܒܰܚܛܳܐ: ܘܙܳܪܥܺܝܢ ܥܰܡܠܳܐ ܢܶܚܨܕܽܘܢܶܗ.</VERS>
      <VERS vnumber="9">ܘܡܶܢ ܢܫܰܡܬܶܗ ܕܰܐ‌ܠܳܗܳܐ ܢܺܐܒܕܽܘܢ ܘܡܶܢ ܪܽܘܚܳܐ ܕܪܽܘܓܙܶܗ ܢܣܽܘܦܽܘܢ.</VERS>
      <VERS vnumber="10">ܢܶܗܡܬ݂ܳܐ ܕܰܐܪܝܳܐ: ܘܩܳܠܳܐ ܕܓܽܘܪܝܳܐ ܕܰܐܪܝܳܐ: ܘܫܶܢ̈ܶܐ ܕܰܐܖ̈ܝܰܘܳܬ݂ܳܐ ܐܶܬܬܒܰܖ̈ܝ.</VERS>
      <VERS vnumber="11">ܐܰܪܝܳܐ ܐܶܒܰܕ݂ ܡܶܢ ܒܠܰܝ ܕܠܰܝܬ ܠܶܗ ܬܒܳܪܳܐ. ܘܰܒܢܰܝ̈ ܐܰܖ̈ܝܰܘܳܬ݂ܳܐ ܐܶܬ݂ܒܰܕܰܪܘ.</VERS>
      <VERS vnumber="12">ܘܰܥܠܰܝ ܦܶܬܓ݂ܳܡܳܐ ܐܶܬܬܓܺܝܒ. ܘܩܰܒܠܰܬ ܐܶܕܢܝ ܐܰܝܟ݂ ܙܥܽܘܪ ܡܶܢܶܗ.</VERS>
      <VERS vnumber="13">ܒܫܶܠܝܳܐ ܒܚܶܙܘܳܐ ܕܠܺܠܝܳܐ: ܒܡܰܦܰܠ ܫܶܢܳܐ ܥܰܡܺܝܩܳܐ ܥܰܠ ܐ̱ܢܳܫ̈ܳܐ.</VERS>
      <VERS vnumber="14">ܕܶܚܠܬ݂ܳܐ ܩܪܳܬܰܢܝ ܘܙܰܘܥܬ݂ܳܐ. ܘܣܽܘܓ݂ܳܐܐ ܕܓܰܖ̈ܡܰܝ ܐܶܬܬܙܺܝܥܘ.</VERS>
      <VERS vnumber="15">ܘܪܽܘܚܳܐ ܥܰܠ ܐܰܦܰܝ̈ ܐܰܥܒܰܪ. ܘܶܐܙܕܰܩܦܰܬ ܣܥܰܪܬ݂ܳܐ ܕܒܶܣܪܝ.</VERS>
      <VERS vnumber="16">ܘܩܳܡܶܬ݂ ܘܠܳܐ ܐܶܫܬܰܘܕܥܶܬ݂: ܘܠܰܝܬ ܚܙܳܬ݂ܳܐ ܠܽܘܩܒܰܠ ܥܰܝܢܰܝ̈. ܘܢܶܥܡܬ݂ܳܐ ܘܩܳܠܳܐ ܫܶܡܥܶܬ݂ ܕܳܐܡܰܪ.</VERS>
      <VERS vnumber="17">ܐ̱ܢܳܫ̈ܳܐ ܡܶܢ ܐܰ‌ܠܳܗܳܐ ܢܶܙܕܰܕܰܩ. ܐܰܘ ܡܶܢ ܥܳܒܽܘܕܶܗ ܡܶܬܕܰܟܶܐ ܓܰܒܪܳܐ.</VERS>
      <VERS vnumber="18">ܗܳܐ ܒܥܰܒܕܰܘ̈ܗܝ ܠܳܐ ܡܗܰܝܡܰܢ: ܘܰܒܡܰܠܰܐܟ݂ܰܘ̈ܗܝ ܢܣܺܝܡ ܬܶܡܗܳܐ.</VERS>
      <VERS vnumber="19">ܐܳܦ ܐܰܝܠܶܝܢ ܕܰܫܪܶܝܢ ܒܳܒ̈ܬܶܐ ܕܛܺܝܢܳܐ ܕܰܒܥܰܦܪܳܐ ܡܫܰܟ݂ܠܠܺܝܢ: ܢܶܬ݂ܡܰܟܟ݂ܽܘܢ ܩܕ݂ܳܡ ܥܰܪܦܶܠܳܐ.</VERS>
      <VERS vnumber="20">ܡܶܢ ܨܰܦܪܳܐ ܠܪܰܡܫܳܐ ܢܶܬ݂ܡܰܟܟ݂ܽܘܢ: ܕܠܳܐ ܢܶܬܬܣܺܝܡܽܘܢ ܥܳܡܽܘܖ̈ܺܝܢ ܠܥܳܠܰܡ: ܘܢܺܐܒܕܽܘܢ. </VERS>
      <VERS vnumber="21">ܗܳܐ ܫܩܰܠ ܝܽܘܬ݂ܪܳܢܗܽܘܢ ܡܶܢܗܽܘܢ. ܘܫܰܪܟܗܽܘܢ ܒܗܽܘܢ ܢܡܽܘܬܽܘܢ ܘܠܳܐ ܒܚܶܟ݂ܡܬܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܩܪܺܝ ܢܺܐ ܐܶܢ ܐܺܝܬ݂ ܕܥܳܢܶܐ ܠܳܟ݂. ܘܰܠܘܳܬ݂ ܡܰܢ ܡܶܢ ܩܰܕܺܝ̈ܫܶܐ ܬܶܬ݂ܦܢܶܐ.</VERS>
      <VERS vnumber="2">ܡܶܛܽܠ ܕܰܠܣܰܟ݂ܠܳܐ ܩܳܛܶܠ ܪܽܘܓܙܳܐ: ܘܰܠܣܰܟ݂ܠܳܐ ܩܳܛܠܳܐ ܩܶܢܐܬ݂ܳܐ.</VERS>
      <VERS vnumber="3">ܐܶܢܳܐ ܚܙܺܝܬ݂ ܪܰܫܺܝܥܳܐ ܕܡܰܨܠܰܚ: ܘܳܐܒܕܳܐ ܕܰܝܪܶܗ ܡܶܢ ܫܶܠܝ.</VERS>
      <VERS vnumber="4">ܢܶܬ݂ܪܰܚܩܽܘܢ ܒܢܰܘ̈ܗܝ ܡܶܢ ܦܽܘܪܩܳܢܳܐ. ܢܶܬ݂ܡܟܟ݂ܽܘܢ ܒܬܰܪܥܳܐ: ܘܠܰܝܬ ܕܦܳܪܶܩ ܠܗܽܘܢ.</VERS>
      <VERS vnumber="5">ܕܚܳܨܶܕ݂ ܟܰܦܢܳܐ ܢܶܐܟ݂ܽܘܠ. ܘܰܠܨܶܗܝܳܐ ܢܶܬ݂ܢܰܣܒܽܘܢ. ܘܰܢܓܰܪܶܣ ܨܶܗܝܳܐ ܩܶܢܝܳܢܗܽܘܢ.</VERS>
      <VERS vnumber="6">ܡܶܛܽܠ ܕܠܳܐ ܢܳܦܶܩ ܡܶܢ ܥܰܦܪܳܐ ܫܽܘܩܪܳܐ: ܐܳܦܠܳܐ ܡܶܢ ܐܳܕ݂ܰܡܬ݂ܳܐ ܨܳܡܰܚ ܥܰܘܠܳܐ.</VERS>
      <VERS vnumber="7">ܡܶܛܽܠ ܕܒܰܪܢܳܫܳܐ ܠܥܰܡܠܳܐ ܗ̱ܘ ܐܶܬܺܝܠܶܕ݂. ܘܰܒܢܰܝ̈ ܥܰܘܦܳܐ ܢܪܺܝܡܽܘܢ ܓܶܦܳܐ.</VERS>
      <VERS vnumber="8">ܒܪܰܡ ܐܶܢܳܐ ܐܶܥܰܩܶܒ ܥܰܠ ܐܰ‌ܠܳܗܳܐ. ܘܰܠܘܳܬ݂ ܐܰ‌ܠܳܗܳܐ ܐܶܣܺܝܡ ܡܶܠܰܬ݂ܝ.</VERS>
      <VERS vnumber="9">ܕܰܥ̣ܒܰܕ݂ ܪܰܘܖ̈ܒܳܬ݂ܳܐ ܕܠܳܐ ܣܳܟ݂: ܘܬܶܕ݂ܡܖ̈ܳܬ݂ܳܐ ܕܠܳܐ ܡܶܢܝܳܢ.</VERS>
      <VERS vnumber="10">ܕܝܳܗܶܒ ܡܶܛܪܳܐ ܥܰܠ ܐܰܦܰܝ̈ ܐܰܪܥܳܐ. ܘܰܡܫܰܕܰܪ ܡܰܝ̈ܳܐ ܥܰܠ ܐܰܦܰܝ̈ ܫܽܘ̈ܩܶܐ.</VERS>
      <VERS vnumber="11">ܠܰܡܣܳܡ ܫܰܦ̈ܠܶܐ ܒܪܰܘܡܳܐ: ܘܡܰܟܺܝ̈ܟܶܐ ܢܶܬ݂ܥܰܫܢܽܘܢ ܒܦܽܘܪܩܳܢܳܐ.</VERS>
      <VERS vnumber="12">ܡܒܰܛܶܠ ܡܰܚܫ̈ܒܳܬ݂ܳܐ ܕܚܰܟܺܝ̈ܡܶܐ: ܕܠܳܐ ܢܶܥ̈ܒܕ݂ܳܢ ܐܺܝܕܰܝ̈ܗܽܘܢ ܠܚܶܟ݂ܡܳܐ.</VERS>
      <VERS vnumber="13">ܐܳܚܶܕ݂ ܚܰܟܺܝ̈ܡܶܐ ܒܚܶܟ݂ܡܰܬ݂ܗܽܘܢ. ܘܬܰܪܥܺܝܬ݂ܳܐ ܕܨܰܢܽܘܥ̈ܬܳܢܶܐ ܡܒܰܛܶܠ.</VERS>
      <VERS vnumber="14">ܒܺܐܝܡܳܡܳܐ ܢܓܰܫܓܫܽܘܢ ܐܰܝܟ݂ ܕܰܒܚܶܫܽܘܟ݂ܳܐ. ܘܰܐܝܟ݂ ܕܰܒܠܺܠܝܳܐ ܢܡܽܘܫܽܘܢ ܒܛܰܗܪܳܐ.</VERS>
      <VERS vnumber="15">ܦܳܪܶܩ ܡܶܢ ܚܰܪܒܳܐ ܦܽܘܡܗܽܘܢ: ܘܡܶܢ ܐܺܝܕ݂ܳܐ ܕܥܰܫܺܝܢܳܐ ܠܡܶܣܟܺܢܳܐ.</VERS>
      <VERS vnumber="16">ܘܢܶܗܘܶܐ ܠܡܶܣܟܺܢܳܐ ܣܰܒܪܳܐ. ܘܥܰܘܳܠܳܐ ܢܶܣܟܽܘܪ ܦܽܘܡܶܗ.</VERS>
      <VERS vnumber="17">ܛܽܘܒܰܘܗܝ ܠܓܰܒܪܳܐ ܕܢܰܟܣܺܝܘܗܝ ܐܰ‌ܠܳܗܳܐ. ܘܡܰܪܕܽܘܬ݂ܶܗ ܕܚܰܣܺܝܢܳܐ ܠܳܐ ܢܰܣܠܶܐ.</VERS>
      <VERS vnumber="18">ܡܶܛܽܠ ܕܗܽܘ ܬܳܒܰܪ ܘܥܳܨܶܒ: ܘܡܳܚܶܐ ܘܺܐܝܕ݂ܰܘ̈ܗܝ ܡܰܐܣ̈ܝܳܢ.</VERS>
      <VERS vnumber="19">ܒܫܶܬ݂ ܥܳܩ̈ܳܢ ܢܶܦܪܩܳܟ݂. ܘܰܒܕܰܫܒܰܥ ܠܳܐ ܢܶܩܪܽܘܒ ܠܳܟ݂ ܒܺܝܫܳܐ.</VERS>
      <VERS vnumber="20">ܒܟܰܦܢܳܐ ܢܶܦܪܩܳܟ݂ ܡܶܢ ܡܰܘܬܳܐ: ܘܒܰܩܪܳܒܳܐ ܡܶܢ ܐܺܝ̈ܕܰܝ ܚܰܪܒܳܐ</VERS>
      <VERS vnumber="21">ܘܡܶܢ ܫܰܒܛܳܐ ܕܠܶܫܳܢܳܐ ܬܶܣܬܰܬܰܪ: ܘܠܳܐ ܬܶܕ݂ܚܰܠ ܡܶܢ ܬܒܳܪܳܐ ܟܰܕ݂ ܢܺܐܬ݂ܶܐ.</VERS>
      <VERS vnumber="22">ܥܰܠ ܒܶܙܬ݂ܳܐ ܘܥܰܠ ܟܰܦܢܳܐ ܬܶܓܚܰܟ. ܘܡܶܢ ܚܰܝܽܘܬ݂ܳܐ ܕܒܰܪܳܐ ܠܳܐ ܬܶܕ݂ܚܰܠ.</VERS>
      <VERS vnumber="23">ܡܶܛܽܠ ܕܥܰܡ ܟܺܐܦ̈ܶܐ ܕܕܰܒ݂ܪܳܐ ܩܝܳܡܳܟ݂. ܘܚܰܝܽܘܬ݂ܳܐ ܕܒܰܪܳܐ ܐܶܫܬܰܠܡܰܬ ܠܳܟ݂.</VERS>
      <VERS vnumber="24">ܘܬܶܕܰܥ ܕܰܫܠܳܡ ܗ̱ܘ ܡܰܫܟܢܳܟ݂. ܘܬܶܗܦܽܘܟ݂ ܠܕܰܝܪܳܟ݂: ܘܠܳܐ ܬܶܚܛܶܐ.</VERS>
      <VERS vnumber="25">ܘܬܶܕܰܥ ܕܰܣܓܺܝ ܙܰܪܥܳܟ݂: ܘܝܰܠܕܳܟ݂ ܐܰܝܟ݂ ܥܶܣܒܳܐ ܕܰܐܪܥܳܐ.</VERS>
      <VERS vnumber="26">ܘܬܶܥܽܘܠ ܢܺܝܚܳܐܺܝܬ݂ ܠܩܰܒܪܳܐ: ܐܰܝܟ݂ ܡܰܣܶܩ ܓܕ݂ܺܝܫܳܐ ܒܙܰܒܢܶܗ.</VERS>
      <VERS vnumber="27">ܗܳܕ݂ܶܐ ܒܨܰܝܢ: ܘܗܳܟܰܢܳܐ ܗ̱ܘ ܫܡܰܥܢܳܗ̇. ܘܰܐܢ̱ܬ ܕܰܥ ܠܳܟ݂.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܠܘܰܝ ܕܶܝܢ ܡܶܬܬܩܶܠ ܪܽܘܓܙܝ: ܘܡܶܕܶܡ ܕܰܗܘܳܢܝ ܒܡܰܣܰܐܬ݂ܳܐ ܐܰܟ݂ܚܕ݂ܳܐ.</VERS>
      <VERS vnumber="3">ܡܶܛܽܠ ܕܗܳܫܳܐ ܡܶܢ ܚܳܠܳܐ ܕܝܰܡ̈ܡܶܐ ܥ̣ܫܶܢ: ܡܶܛܽܠ ܗܳܢܳܐ ܦܶܬܓܳܡܰܝ̈ ܟܠܶܝܢ.</VERS>
      <VERS vnumber="4">ܡܶܛܽܠ ܕܓܶܐܖ̈ܰܘܗܝ ܕܚܰܣܺܝܢܳܐ ܒܒܶܣܪܝ. ܘܚܶܡܬ݂ܗܽܘܢ ܫܳܬ݂ܝܳܐ ܠܪܽܘܚܝ. ܘܰܒܥܶܬܬܶܗ ܕܰܐ‌ܠܳܗܳܐ ܣܰܪܶܕ݂ܬܰܢܝ.</VERS>
      <VERS vnumber="5">ܕܰܠܡܳܐ ܡܣܰܘܶܩ ܥܪܳܕ݂ܳܐ ܥܰܠ ܬܰܕ݂ܐܳܐ: ܐܰܘ ܓܳܥܶܐ ܬܰܘܪܳܐ ܥܰܠ ܚܰܡܺܝܡܳܐ.</VERS>
      <VERS vnumber="6">ܐܰܘ ܡܶܬ݂ܐܟ݂ܶܠ ܦܰܟܺܝܗܳܐ ܕܠܳܐ ܡܶܠܚܳܐ. ܐܰܘ ܐܺܝܬ݂ ܛܰܥܡܳܐ ܒܪܺܝܪܳܗ̇ ܕܰܚܠܰܡܬ݂ܳܐ.</VERS>
      <VERS vnumber="7">ܡܶܐܢܰܬ ܢܰܦܫܝ ܒܡܰܟ݂ܬܳܫܳܗ̇: ܐܰܘ ܡܰܝܠܶܠ ܐܰܝܟ݂ ܪܰܘܝܳܐ ܩܪܳܒܝ.</VERS>
      <VERS vnumber="8">ܡܰܢܽܘ ܢܶܬܶܠ ܠܺܝ: ܕܬܺܐܬܶܐ ܫܶܐܠܰܬ݂ܝ. ܘܣܰܒܪܝ ܢܶܬܶܠ ܐܰ‌ܠܳܗܳܐ.</VERS>
      <VERS vnumber="9">ܘܢܶܬܛܦܺܝܣ ܐܰ‌ܠܳܗܳܐ ܘܰܢܕܰܟܶܝܢܝ. ܘܢܶܦܪܽܘܣ ܐܺܝܕܶܗ ܘܰܢܫܰܡܠܶܝܢܝ.</VERS>
      <VERS vnumber="10">ܘܢܶܗܘܶܐ ܬܽܘܒ ܒܽܘܝܳܐܝ: ܘܶܐܫܬܰܡܠܶܐ ܬܽܘܒ ܒܚܰܝܠܳܐ ܕܠܳܐ ܚܰܘܣܳܢ: ܡܶܛܽܠ ܕܠܳܐ ܕܰܓܠܶܬ݂ ܒܡܺܐܡܪܶܗ ܕܩܰܕܺܝܫܳܐ. </VERS>
      <VERS vnumber="11">ܘܰܟ݂ܡܳܐ ܗܽܘ ܚܰܝܠܝ ܕܶܐܣܰܝܒܰܪ. ܘܡܳܢܳܐ ܗ̱ܝ ܚܰܪܬ݂ܝ ܕܰܐܓܰܪ ܪܽܘܚܝ.</VERS>
      <VERS vnumber="12">ܐܶܠܽܘ ܐܰܝܟ݂ ܚܰܝܠܳܐ ܗ̱ܘ ܕܟܺܐܦ̈ܶܐ ܚܰܝܠܝ: ܐܰܘ ܒܶܣܪܝ ܕܰܢܚܳܫܰܐ ܗ̱ܘ.</VERS>
      <VERS vnumber="13">ܗܳܐ ܠܰܝܬ ܥܽܘܕ݂ܪܳܢܶܗ ܒܺܝ ܘܦܽܘܪܩܳܢܶܗ ܐܶܬ݂ܪܰܚܰܩ ܡܶܢܝ.</VERS>
      <VERS vnumber="14">ܕܟܳܠܶܐ ܫܠܳܡܳܐ ܚܰܒܪܶܗ: ܕܶܚܠܬܶܗ ܕܥܶܠܳܝܳܐ ܫܳܒܶܩ.</VERS>
      <VERS vnumber="15">ܐܰܚܰܝ̈ ܕܰܓܶܠܘ ܐܰܝܟ݂ ܦܨܺܝ̈ܕܶܐ: ܘܰܐܝܟ݂ ܖ̈ܶܓܠܳܬ݂ܳܐ ܕܥܳܒܖ̈ܳܢ.</VERS>
      <VERS vnumber="16">ܕܕ݂ܳܚܠܺܝܢ ܗܘܰܘ ܡܶܢ ܓܠܺܝܕ݂ܳܐ: ܥܠܰܝܗܽܘܢ ܣܓܺܝ ܬܰܠܓܳܐ.</VERS>
      <VERS vnumber="17">ܘܰܒܫܳܥܬ݂ܳܐ ܕܕܳܢܰܚ ܒܗܽܘܢ: ܦܳܫܪܺܝܢ. ܘܰܒܚܽܘܡܗܽܘܢ ܦܳܫܪܺܝܢ ܡܶܢ ܐܰܬ݂ܪܗܽܘܢ.</VERS>
      <VERS vnumber="18">ܢܶܬ݂ܥܰܪܩܠܽܘܢ ܫܒܺܝ̈ܠܶܐ ܕܽܐܘܖ̈ܚܳܬ݂ܗܽܘܢ: ܘܢܶܣܩܽܘܢ ܒܬ݂ܰܘܫܳܐ ܘܢܺܐܒܕܽܘܢ.</VERS>
      <VERS vnumber="19">ܕܚܳܪܘ ܠܽܐܘܖ̈ܚܳܬ݂ܳܐ ܕܬܰܝܡܢܳܐ: ܘܠܰܫܒܺܝ̈ܠܶܐ ܕܰܫܒܳܐ ܣܰܟܺܝܘ ܠܗܽܘܢ.</VERS>
      <VERS vnumber="20">ܒ̣ܗܶܬ݂ܘ ܒܡܶܕܶܡ ܕܶܐܬܬܟ݂ܶܠܘ ܡܛܰܘ ܠܘܳܬܶܗ ܘܰܐܚܦܰܪܘ</VERS>
      <VERS vnumber="21">ܘܳܐܦ ܐܰܢܬܽܘܢ ܗܘܰܝܬܽܘܢ ܥܠܰܝ ܡܶܛܽܠ ܕܥܰܕ݂ܠܳܐ ܚܙܰܝܬܽܘܢ ܙܰܘܥܳܐ: ܕܚܶܠܬܽܘܢ.</VERS>
      <VERS vnumber="22">ܐܶܠܽܘ ܓܶܝܪ ܐܶܡܪܶܬ݂ ܠܟ݂ܽܘܢ ܗܰܒܘ ܠܺܝ: ܐܰܘ ܡܶܢ ܢܶܟ݂ܣܰܝ̈ܟܽܘܢ ܫܚܽܘܕ݂ܘ ܚܠܳܦܰܝ.</VERS>
      <VERS vnumber="23">ܘܦܰܠܛܽܘܢܝ ܡܶܢ ܐܺܝ̈ܕܰܝ ܡܥܺܝܩܳܢܝ ܐܰܘ ܡܶܢ ܐܺܝܕ݂ܳܐ ܕܚܰܣܺܝܢܳܐ ܦܰܨܐܢܝ.</VERS>
      <VERS vnumber="24">ܐܰܠܦܽܘܢܝ ܘܶܐܢܳܐ ܐܶܫܬܽܘܩ. ܘܡܳܢܳܐ ܛܥܺܝܬ݂: ܒܰܝܢܽܘܢܝ.</VERS>
      <VERS vnumber="25">ܠܡܳܢܳܐ ܕܳܚܩܺܝܢ ܐܰܢ̱ܬܽܘܢ ܡܺܐܡܰܪ ܩܽܘܫܬܳܐ. ܘܡܰܢ ܕܰܡܟ݂ܰܘܶܢ ܘܡܰܟܶܣ ܡܶܢܟ݂ܽܘܢ.</VERS>
      <VERS vnumber="26">ܗܳܐ ܠܰܡܟ݂ܰܘܳܢܽܘ ܡܶܠ̈ܺܝܢ ܬܶܬ݂ܚܰܫܒܽܘܢ ܘܥܰܠ ܪܽܘܚ ܡܶܠܰܬ݂ܝ ܬܶܬ݂ܒܰܝܢܽܘܢ.</VERS>
      <VERS vnumber="27">ܗܳܐ ܥܰܠ ܝܰܬ݂ܡܳܐ ܡܶܬ݂ܪܰܘܪܒܺܝܢ ܐܰܢ̱ܬܽܘܢ. ܘܡܰܟ݂ܪܶܝܢ ܐܰܢ̱ܬܽܘܢ ܠܪܳܚܡܟ݂ܽܘܢ.</VERS>
      <VERS vnumber="28">ܘܗܳܫܳܐ ܐܶܬܛܦܺܝܣܘ ܘܚܽܘܪܘ ܘܰܩܕ݂ܳܡܝܟܽܘܢ ܐܶܡܰܠܶܠ ܘܠܳܐ ܐܶܟܰܕܶܒ.</VERS>
      <VERS vnumber="29">ܬܽܘܒܘ ܢܺܐ ܗܳܫܳܐ. ܘܠܳܐ ܬܶܗܘܢ ܐܰܝܟ݂ ܥܰܘ̈ܳܠܶܐ ܬܽܘܒܘ ܗܳܟ݂ܺܝܠ: ܘܙܰܟܰܘ.</VERS>
      <VERS vnumber="30">ܕܰܠܡܳܐ ܐܺܝܬ݂ ܒܠܶܫܳܢܝ ܥܰܘܠܳܐ ܐܰܘ ܦܽܘܡܝ ܠܳܐ ܡܡܰܠܶܠ ܩܽܘܫܬܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܗܳܐ ܙܰܒܢܰܐ ܗ̱ܘ ܠܐ̱ܢܳܫܳܐ ܥܰܠ ܐܰܪܥܳܐ. ܘܰܐܝܟ݂ ܝܰܘ̈ܡܰܝ ܐܰܓܺܝܪܳܐ ܐܶܢܽܘܢ ܝܰܘܡܰܘ̈ܗܝ.</VERS>
      <VERS vnumber="2">ܘܰܐܝܟ݂ ܥܰܒܕܳܐ ܕܰܡܣܰܟܶܐ ܠܛܶܠܳܠܳܐ: ܘܰܐܝܟ݂ ܐܰܓܺܝܪܳܐ ܕܰܡܣܰܟܶܐ ܠܰܡܫܰܠܳܡܽܘ ܦܥܳܠܶܗ.</VERS>
      <VERS vnumber="3">ܗܳܟܰܢܳܐ ܝܶܪܬܶܬ݂ ܠܺܝ ܝܰܖ̈ܚܶܐ ܣܖ̈ܺܝܩܶܐ. ܘܠܰܝ̈ܠܰܘܳܬ݂ܳܐ ܕܥܰܡܠܳܐ ܠܳܐ ܐܶܬ݂ܡܢܺܝܘ ܠܺܝ.</VERS>
      <VERS vnumber="4">ܘܶܐܢ ܫܶܟ݂ܒܶܬ݂ ܘܶܐܡܪܶܬ݂ ܐܶܡܰܬܝ ܐܶܩܽܘܡ. ܘܡܳܫܰܚ ܐ̱ܢܳܐ ܠܪܰܡܫܳܐ: ܘܫܳܟܶܒ ܐ̱ܢܳܐ. ܘܢܳܐܶܕ݂ ܐ̱ܢܳܐ ܠܫܰܦܪܳܐ.</VERS>
      <VERS vnumber="5">ܠ̣ܒܶܫ ܒܶܣܪܝ ܪܶܡܬ݂ܳܐ: ܘܓܽܘܫܡܝ ܥܰܦܪܳܐ. ܡܶܫܟܝ ܩܦܽܘܕ݂ ܘܶܐܬ݂ܡܣܺܝ.</VERS>
      <VERS vnumber="6">ܝܰܘ̈ܡܰܝ ܩܰܠܘ ܡܶܢ ܓܕ݂ܳܕ݂ ܩܘܺܝܢ. ܘܣ̣ܳܦܘ ܒܰܕ݂ܠܰܝܬ ܣܰܒܪܳܐ.</VERS>
      <VERS vnumber="7">ܐܶܬܕܰܟ݂ܪ ܕܪܽܘܚܳܐ ܚܰܝܳܐ ܗ̱ܝ. ܘܬܶܗܦܽܘܟ݂ ܥܰܝܢܝ ܠܡܶܚܙܳܐ ܛܳܒܬ݂ܳܐ.</VERS>
      <VERS vnumber="8">ܠܳܐ ܬܶܚܙܶܐ ܠܺܝ ܥܰܝܢܳܐ ܕܚܳܙܝܳܐ ܠܺܝ. ܘܥܰܝܢܰܝ̈ܟ ܒܺܝ: ܘܠܰܝܬܰܝ.</VERS>
      <VERS vnumber="9">ܐܰܝܟ݂ ܕܣܳܝܦܳܐ ܥܢܳܢܳܐ: ܘܳܐܙܳܠ̱ܐ. ܗܳܟܰܢܳܐ ܡܰܢ ܕܢܳܚܶܬ݂ ܠܰܫܝܽܘܠ: ܠܳܐ ܣܳܠܶܩ.</VERS>
      <VERS vnumber="10">ܘܠܳܐ ܗܳܦܶܟ݂ ܬܽܘܒ ܠܒܰܝܬܶܗ. ܘܠܳܐ ܡܶܫܬܰܘܕܰܥ ܬܽܘܒ ܠܰܐܬ݂ܪܶܗ.</VERS>
      <VERS vnumber="11">ܐܳܦ ܐܶܢܳܐ ܠܳܐ ܐܶܚܣܽܘܟ݂ ܦܽܘܡܝ. ܐܶܡܰܠܶܠ ܒܥܳܩܰܬ݂ ܪܽܘܚܝ. ܘܶܐܬܰܢܶܐ ܒܰܡܪܳܖ̈ܶܐ ܕܢܰܦܫܝ.</VERS>
      <VERS vnumber="12">ܝܰܡܳܐ ܐ̱ܢܳܐ: ܐܰܘ ܬܰܢܺܝܢܳܐ: ܕܰܡܩܺܝܡ ܐܰܢ̱ܬ ܥܠܰܝ ܢܳܛܽܘܖ̈ܶܐ.</VERS>
      <VERS vnumber="13">ܡܶܛܽܠ ܕܶܐܡܪܶܬ݂ ܕܰܬ݂ܒܰܝܐܰܢܝ. ܘܶܐܬ݂ܠܰܒܰܒ ܡܶܢ ܛܽܘܪܳܦܳܐ ܕܡܰܫܟܰܒܝ.</VERS>
      <VERS vnumber="14">ܘܗܳܐ ܐܰܙܺܝܥܬܳܢܝ ܒܚܶܠ̈ܡܺܝܢ. ܘܰܒܚܶܙ̈ܘܳܢܺܝܢ ܐܰܒܥܶܬܬܳܢܝ.</VERS>
      <VERS vnumber="15">ܘܰܒܚܰܪܬ ܢܰܦܫܝ ܡܶܢ ܐܰܒܕܳܢܳܐ: ܘܓܰܖ̈ܡܰܝ ܡܶܢ ܡܰܘܬܳܐ.</VERS>
      <VERS vnumber="16">ܩܶܛܥܰܬ ܠܺܝ: ܘܠܳܐ ܗܘܳܐ ܠܥܳܠܰܡ ܚܰܝ ܐ̱ܢܳܐ. ܦܪܽܘܩ ܡܶܢܝ: ܡܶܛܽܠ ܕܗܶܒܠܳܐ ܐܶܢܽܘܢ ܝܰܘ̈ܡܰܝ.</VERS>
      <VERS vnumber="17">ܡܰܢܽܘ ܐ̱ܢܳܫܳܐ ܕܬܰܘܒܕ݂ܺܝܘܗܝ. ܘܰܬ݂ܣܺܝܡ ܥܠܰܘܗܝ ܠܶܒܳܟ݂.</VERS>
      <VERS vnumber="18">ܘܬܶܦܩܽܘܕ݂ ܒܨܰܦܪܳܐ. ܘܰܒܙܰܒܢܳܐ ܬܶܒܚܪܺܝܘܗܝ.</VERS>
      <VERS vnumber="19">ܘܰܥܕ݂ܰܡܳܐ ܗ̱ܘ ܠܶܐܡܰܬܝ ܠܳܐ ܫܳܒܶܩ ܐܰܢ̱ܬ ܠܺܝ. ܠܳܐ ܬܰܪܦܶܝܢܝ ܥܕ݂ܰܡܳܐ ܕܶܐܒܠܰܥ ܪܽܘܩܝ.</VERS>
      <VERS vnumber="20">ܐܶܢ ܚܛܺܝܬ݂: ܡܳܢܳܐ ܐܶܥܒܶܕ ܠܳܟ݂ ܥܳܒܽܘܕܶܗ ܕܐ̱ܢܳܫܳܐ. ܠܡܳܢܳܐ ܣܳܡܬܳܢܝ: ܕܶܐܦܓܰܥ ܒܳܟ݂. ܘܰܗܘܰܝܬ ܥܠܰܝ ܛܰܥܢܳܐ</VERS>
      <VERS vnumber="21">ܘܥܰܕ݂ ܟܡܳܐ ܠܳܐ ܬܶܫܒܽܘܩ ܠܚܰܘ̈ܒܰܝ: ܘܬܰܥܒܰܪ ܚܛܳܗܰܝ̈. ܕܗܳܫܳܐ ܥܰܠ ܥܰܦܪܳܐ ܐܶܫܟܰܒ. ܘܬܶܒܥܶܝܢܝ ܘܠܰܝܬ ܐܶܢܳܐ. </VERS>
    </CHAPTER>
    <CHAPTER cnumber="8">
      <VERS vnumber="1">ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ: ܘܶܐܡܰܪ.</VERS>
      <VERS vnumber="2">ܥܕ݂ܰܡܳܐ ܠܶܐܡܰܬܝ ܬܡܰܠܶܠ ܗܳܠܶܝܢ. ܘܪܽܘܚܳܐ ܪܳܡܬ݂ܳܐ ܡ̇ܠܶܐ̣ ܦܽܘܡܳܟ݂.</VERS>
      <VERS vnumber="3">ܕܰܠܡܳܐ ܐܰ‌ܠܳܗܳܐ ܡܰܥܘܶܠ ܕܺܝܢܳܐ. ܐܰܘ ܚܰܣܺܝܢܳܐ ܡܰܥܘܶܠ ܙܶܕ݂ܩܳܐ.</VERS>
      <VERS vnumber="4">ܐܶܢ ܒܢܰܝ̈ܟ ܚ̣ܛܰܘ ܠܶܗ: ܫܰܕܰܪ ܐܶܢܽܘܢ ܒܰܚܛܳܗܰܝ̈ܗܽܘܢ.</VERS>
      <VERS vnumber="5">ܘܶܐܢ ܐܰܢ̱ܬ: ܒܥܺܝ ܡܶܢ ܐܰ‌ܠܳܗܳܐ. ܘܰܠܚܰܣܺܝܢܳܐ ܐܶܬ݂ܟܰܫܦ.</VERS>
      <VERS vnumber="6">ܐܶܢ ܙܰܟܳܝ ܐܰܢ̱ܬ ܘܰܬ݂ܪܺܝܨ: ܗܳܫܳܐ ܢܶܬܬܥܺܝܪ ܥܠܰܝܟ. ܘܰܢܫܰܠܶܡ ܕܰܝܪܳܐ ܕܙܶܕ݂ܩܳܟ݂.</VERS>
      <VERS vnumber="7">ܘܬܶܗܘܶܐ ܩܰܕ݂ܡܳܝܬܳܟ݂ ܙܥܽܘܪܝܳܐ. ܘܰܐ̱ܚܪܳܝܬܳܟ݂ ܢܰܣܓܶܐ ܛܳܒ.</VERS>
      <VERS vnumber="8">ܫܰܐܶܠ ܢܺܐ ܥܰܠ ܕܳܖ̈ܶܐ ܩܰܕ݂ܡܳܝ̈ܶܐ. ܘܶܐܬ݂ܒܰܝܰܢ ܒܒܽܘܕܳܩܳܐ ܕܰܐܒܳܗܰܝ̈ܗܽܘܢ.</VERS>
      <VERS vnumber="9">ܕܶܐܬ݂ܡܳܠܝ ܓܶܝܪ ܚܢܰܢ ܠܳܐ ܝܳܕ݂ܥܺܝܢ ܚܢܰܢ. ܘܰܐܝܟ݂ ܛܶܠܳܠܳܐ ܐܶܢܽܘܢ ܝܰܘ̈ܡܰܝܢ ܥܰܠ ܐܰܪܥܳܐ.</VERS>
      <VERS vnumber="10">ܘܗܳܐ ܗܶܢܽܘܢ ܢܰܠܦܽܘܢܳܟ݂: ܘܢܺܐܡܪܽܘܢ ܠܳܟ݂. ܘܡܶܢ ܠܶܒܗܽܘܢ ܢܰܦܩܽܘܢ ܡ̈ܶܠܶܐ.</VERS>
      <VERS vnumber="11">ܕܰܠܡܳܐ ܣܳܓܶܐ ܐܶܓ݂ܡܳܐ ܒܰܐܬ݂ܪܳܐ ܨܶܗܝܳܐ: ܐܰܘ ܝܳܥܶܐ ܐܰܪܒܳܢܳܐ ܐܰܝܟܳܐ ܕܠܰܝܬ ܡܰܝ̈ܳܐ.</VERS>
      <VERS vnumber="12">ܕܥܰܕ݂ ܗܽܘ ܒܶܐܒܶܗ: ܠܳܐ ܡܶܬ݂ܩܛܶܦ. ܘܰܩܕ݂ܳܡ ܟܽܠ ܥܡܺܝܪ ܝܳܒܶܫ.</VERS>
      <VERS vnumber="13">ܗܳܟܰܢܳܐ ܐܶܢܶܝܢ ܐܽܘܖ̈ܚܳܬ݂ܳܐ ܕܟ݂ܽܠ ܡܰܢ ܕܛܳܥܶܐ ܠܰܐܠܳܗܳܐ. ܘܣܰܒܪܶܗ ܕܚܰܢܦܳܐ ܢܺܐܒܰܕ݂.</VERS>
      <VERS vnumber="14">ܘܢܶܬ݂ܦܣܶܩ ܬܽܘܟ݂ܠܳܢܶܗ. ܘܒܰܝܬܳܐ ܕܰܓܘܳܓܰܝ ܒܰܝܬܶܗ.</VERS>
      <VERS vnumber="15">ܢܶܬܬܟܶܠ ܥܰܠ ܒܰܝܬܶܗ: ܘܠܳܐ ܢܩܽܘܡ. ܘܰܢܚܰܡܣܶܢ: ܘܠܳܐ ܢܶܬ݂ܩܰܝܰܡ.</VERS>
      <VERS vnumber="16">ܐܰܝܟ݂ ܪܰܛܒܰܐ ܗ̱ܘ ܩܕ݂ܳܡ ܫܶܡܫܳܐ.</VERS>
      <VERS vnumber="17">ܘܥܰܠ ܓܰܠ̈ܠܺܝܢ ܫܶܖ̈ܫܰܘܗܝ ܢܶܣܡܟ݂ܽܘܢ. ܘܒܰܝܬܳܐ ܕܟܺܐܦ̈ܶܐ ܢܶܚܙܶܐ.</VERS>
      <VERS vnumber="18">ܐܶܢ ܢܶܥܩܪܺܝܘܗܝ ܡܶܢ ܐܰܬ݂ܪܶܗ. ܘܰܢܕܰܓܶܠ ܒܶܗ: ܘܢܺܐܡܰܪ ܠܶܗ ܕܠܳܐ ܚܙܺܝܬ݂ܳܟ݂.</VERS>
      <VERS vnumber="19">ܗܳܐ ܗܽܘܝܽܘ ܒܳܨܶܐ ܟܽܠܗܶܝܢ ܐܽܘܖ̈ܚܳܬ݂ܶܗ. ܘܡܶܢ ܥܰܦܪܳܐ ܐ̱ܚܪܺܢܳܐ ܢܶܨܡܰܚ.</VERS>
      <VERS vnumber="20">ܠܳܐ ܡܰܣܠܶܐ ܐܰ‌ܠܳܗܳܐ ܠܬܰܡܺܝ̈ܡܶܐ. ܘܠܳܐ ܐܳܚܶܕ݂ ܒܺܐܝܕ݂ܳܐ ܕܡܰܒܐܫܳܢ̈ܶܐ</VERS>
      <VERS vnumber="21">ܥܕ݂ܰܡܳܐ ܕܢܶܬ݂ܡܠܶܐ ܦܽܘܡܳܟ݂ ܓܽܘܚܟܳܐ: ܘܣܶܦ̈ܘܳܬ݂ܳܟ݂ ܬܶܫܒܽܘܚܬܳܐ. ܣܳܢܰܐܝ̈ܟ ܢܶܠܒܫܽܘܢ ܒܶܗܬܬ݂ܳܐ. ܘܡܰܫܟܢܳܐ ܕܖ̈ܰܫܺܝܥܶܐ ܠܰܝܬܰܘܗܝ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܫܰܪܺܝܪܳܐܺܝܬ ܝܳܕ݂ܰܥ ܐ̱ܢܳܐ ܕܗܳܟܰܢܳܐ ܗ̱ܘ. ܘܠܳܐ ܙܳܟܶܐ ܠܰܐܠܳܗܳܐ ܐ̱ܢܳܫܳܐ.</VERS>
      <VERS vnumber="3">ܐܶܢ ܢܶܨܒܶܐ ܓܶܝܪ ܠܰܡܕ݂ܳܢ ܥܰܡܶܗ: ܚܕ݂ܳܐ ܡܶܢ ܐܳܠܶܦ ܠܳܐ ܥܳܢܶܐ ܠܶܗ.</VERS>
      <VERS vnumber="4">ܚܰܟܺܝܡ ܠܶܒܳܐ ܗܽܘ: ܘܥܰܫܺܝܢ ܚܰܝܠܳܐ. ܡܰܢܽܘ ܐܶܬ݂ܩܰܫܺܝ ܠܘܳܬ݂ܶܗ: ܘܰܗܘܳܐ ܠܶܗ ܫܠܳܡ.</VERS>
      <VERS vnumber="5">ܗܰܘ ܕܰܡܫܰܢܶܐ ܛܽܘܖ̈ܺܝܢ: ܠܳܐ ܝܳܕ݂ܰܥ. ܘܗܳܦܶܟ݂ ܠܗܽܘܢ ܒܪܽܘܓܙܶܗ.</VERS>
      <VERS vnumber="6">ܗܰܘ ܕܰܐܙܺܝܥ ܐܰܪܥܳܐ ܡܶܢ ܫܶܖ̈ܫܶܝܗ̇: ܘܥܳܡܽܘܖ̈ܶܝܗ̇ ܪܳܥܠܺܝܢ.</VERS>
      <VERS vnumber="7">ܗܰܘ ܕܶܐܡܰܪ ܠܫܶܡܫܳܐ ܘܠܳܐ ܕܢܰܚ: ܘܒܰܐܦܰܝ̈ ܟܰܘܟ̈ܒܶܐ ܚ̣ܬܰܡ.</VERS>
      <VERS vnumber="8">ܗܰܘ ܕܰܡ̣ܬܰܚ ܫܡܰܝܳܐ ܒܰܠܚܽܘܕ݂ܰܘܗܝ: ܘܰܕ݂ܪܰܟ݂ ܥܰܠ ܬܽܘܩܦܶܗ ܕܝܰܡܳܐ.</VERS>
      <VERS vnumber="9">ܗܰܘ ܕܰܥ̣ܒܰܕ݂ ܟܺܝܡܳܐ: ܘܥܺܝܽܘܬ݂ܳܐ: ܘܓܰܢ̱ܒܳܪܳܐ: ܘܰܐܚܕܰܪ ܥܰܠ ܬܰܝܡܢܳܐ.</VERS>
      <VERS vnumber="10">ܗܰܘ ܕܰܥ̣ܒܰܕ݂ ܪܰܘܖ̈ܒܳܬ݂ܳܐ ܕܠܳܐ ܣܳܟ݂: ܘܬܰܩܺܝ̈ܦܳܬ݂ܳܐ ܕܠܳܐ ܡܶܢܝܳܢ.</VERS>
      <VERS vnumber="11">ܗܳܐ ܐܶܢ ܥܳܒܰܪ ܥܠܰܝ: ܠܳܐ ܚܳܙܶܐ ܐ̱ܢܳܐ ܠܶܗ. ܘܶܐܢ ܡܶܬ݂ܟܪܶܟ݂ ܚܕ݂ܳܖ̈ܰܝ: ܠܳܐ ܡܶܬ݂ܒܰܝܰܢ ܐ̱ܢܳܐ ܠܶܗ.</VERS>
      <VERS vnumber="12">ܗܳܐ ܐܶܢ ܬܳܒܰܪ: ܡܰܢܽܘ ܢܶܦܩܽܘܕ݂ ܒܺܐܝܕܶܗ. ܘܡܰܢܽܘ ܢܺܐܡܰܪ ܠܶܗ ܡܳܢܳܐ ܥܳܒܶܕ ܐܰܢ̱ܬ.</VERS>
      <VERS vnumber="13">ܐܰ‌ܠܳܗܳܐ ܠܳܐ ܡܰܗܦܶܟ݂ ܪܽܘܓܙܶܗ. ܘܰܬ݂ܚܽܘܬ݂ܰܘܗܝ ܢܶܬ݂ܡܰܟܟ݂ܽܘܢ ܡܥܰܕܖ̈ܰܝ ܣܰܓܺܝ̈ܐܶܐ.</VERS>
      <VERS vnumber="14">ܐܳܦ ܐܶܢܳܐ ܕܶܝܢ ܐܶܥܢܶܝܘܗܝ ܘܶܐܣܕܽܘܪ ܡܶܠܰܝ̈ ܩܕ݂ܳܡܰܘܗܝ.</VERS>
      <VERS vnumber="15">ܐܶܢ ܠܳܐ ܐܶܙܕܰܕܩܶܬ݂: ܠܳܐ ܐܶܬ݂ܥܢܶܐ. ܘܰܠܕܰܝܳܢܝ ܐܶܬ݂ܟܰܫܰܦ.</VERS>
      <VERS vnumber="16">ܐܶܢ ܩܳܪܶܐ ܐ̱ܢܳܐ: ܥܳܢܶܐ ܠܺܝ. ܠܳܐ ܡܗܰܝܡܶܢ ܐ̱ܢܳܐ ܥܕ݂ܰܡܳܐ ܕܫܳܡܰܥ ܩܳܠܝ.</VERS>
      <VERS vnumber="17">ܕܰܒܟ݂ܽܠ ܡܶܢܬ݂ܳܐ ܕܪܺܝܫܝ ܒܬ݂ܽܘܩܦܳܐ ܡܚܳܢܝ ܘܰܐܣܓܺܝ ܨܽܘ̈ܠܦܳܬ݂ܝ ܡܰܓܳܢ.</VERS>
      <VERS vnumber="18">ܘܠܳܐ ܫܰܒܩܰܢܝ ܕܬܶܬܢܺܝܚ ܪܽܘܚܝ ܡܶܛܽܠ ܕܰܐܣܒܥܰܢܝ ܡܪܳܖ̈ܶܐ.</VERS>
      <VERS vnumber="19">ܐܶܢ ܒܚܰܝܠܳܐ: ܬܰܩܺܝܦ ܗܽܘ. ܘܶܐܢ ܠܕܺܝܢܳܐ: ܡܰܢܽܘ ܢܶܐܪܥܺܝܘܗܝ.</VERS>
      <VERS vnumber="20">ܐܶܢ ܐܶܙܟܶܐ: ܦܽܘܡܝ ܢܚܰܝܒܰܢܝ. ܬܰܡܺܝܡ ܐ̱ܢܳܐ: ܘܰܡܥܰܩܶܡ ܠܺܝ</VERS>
      <VERS vnumber="21">ܬܰܡܺܝܡ ܐ̱ܢܳܐ: ܘܠܳܐ ܝܳܕ݂ܰܥ ܐ̱ܢܳܐ. ܢܰܦܫܝ ܐܰܣܠܝܰܬ݂ ܚܰܝ݂ܰܝ݂̈.</VERS>
      <VERS vnumber="22">ܚܕ݂ܳܐ ܗ̱ܝ: ܡܶܛܽܠ ܗܳܢܳܐ ܐܶܡܪܶܬ݂: ܕܰܠܙܰܕܺܝ̈ܩܶܐ ܘܰܠܖ̈ܰܫܺܝܥܶܐ ܗܽܘܝܽܘ ܡܣܺܝܦ.</VERS>
      <VERS vnumber="23">ܐܶܢ ܫܰܒܛܶܗ ܡܶܢ ܫܶܠܝ ܩܳܛܶܠ. ܘܥܰܠ ܫܳܛܝܽܘܬ݂ ܙܰܟܳܝ݂ܺܝ݂̈ܢ ܡܡܰܝܶܩ.</VERS>
      <VERS vnumber="24">ܐܰܪܥܳܐ ܝܰܗܒܳܗ̇ ܒܺܐܝܕ݂ܳܐ ܕܪܰܫܺܝܥܳܐ. ܘܰܐܦܰܝ̈ܗܽܘܢ ܕܕܰܝܳܢ̈ܶܐ ܡܚܰܦ̈ܝܳܢ. ܐܶܠܳܐ ܪܽܘܓܙܶܗ ܡܰܢܽܘ ܡܣܰܝܒܰܪ.</VERS>
      <VERS vnumber="25">ܝܰܘ̈ܡܰܝ ܩܰܠܘ ܡܶܢ ܪܰܗܳܛܳܐ. ܥܪܰܩܘ: ܘܠܳܐ ܚܙܰܘ ܛܳܒܬ݂ܳܐ.</VERS>
      <VERS vnumber="26">ܥܒܰܪܘ ܥܰܡ ܐܰܠܦ̈ܶܐ ܣܰܓܺܝ̈ܐܳܬ݂ܳܐ ܕܰܒܥܶܠܕܒܳܒ̈ܶܐ: ܐܰܝܟ݂ ܢܶܫܪܳܐ ܕܛܳܐܶܣ ܥܰܠ ܡܶܐܟ݂ܽܘܠܬܶܗ.</VERS>
      <VERS vnumber="27">ܥܰܡ ܡܪܳܪܝ ܛܥܺܝܬ݂ ܫܽܘܥ̈ܝܳܬ݂ܝ. ܘܶܐܢ ܐܶܫܒܽܘܩ ܪܺܢܝ: ܐܰܘ ܡܶܠܰܝ̈: ܡܶܬܬܥܺܝܩ ܐ̱ܢܳܐ.</VERS>
      <VERS vnumber="28">ܘܶܐܢ ܐܶܬܬܢܺܝܚ: ܕܳܚܶܠ ܐ̱ܢܳܐ ܡܶܢ ܟܽܠ ܬܰܫܢܺܝܩ. ܡܶܛܽܠ ܕܝܳܕ݂ܰܥ ܐ̱ܢܳܐ ܕܠܳܐ ܡܙܰܟܶܐ ܐܰܢ̱ܬ ܠܺܝ.</VERS>
      <VERS vnumber="29">ܗܳܐ ܐܶܢ ܐܶܬ݂ܚܰܝܰܒ̣: ܠܡܳܢܳܐ ܐܰܝܟ݂ ܗܶܒܠܳܐ ܡܣܺܝܦ ܐܰܢ̱ܬ ܠܺܝ.</VERS>
      <VERS vnumber="30">ܘܶܐܢ ܐܶܬܬܫܺܝܓ ܒܡܰܝ̈ܳܐ ܕܬܰܠܓܳܐ: ܘܡܶܬܕܰܟܶܐ ܐ̱ܢܳܐ ܒܕܰܟ݂ܝܽܘܬ݂ܳܐ ܕܺܐܝܕܰܝ̈</VERS>
      <VERS vnumber="31">ܗܳܝܕܶܝܢ ܒܓܽܘܡܳܨܳܐ ܬܛܰܒܥܰܢܝ. ܘܢܶܬ݂ܪܰܚܰܩ ܡܶܢܝ ܠܒܽܘܫܝ.</VERS>
      <VERS vnumber="32">ܡܶܛܽܠ ܕܠܳܐ ܗܘܳܐ ܓܰܒܪܳܐ ܕܰܐܟ݂ܘܳܬ݂ܝ: ܕܶܐܬܶܠ ܠܶܗ ܦܶܬܓ݂ܳܡܳܐ: ܘܢܶܥܽܘܠ ܐܰܟ݂ܚܕ݂ܳܐ ܠܕܺܝܢܳܐ.</VERS>
      <VERS vnumber="33">ܐܶܫܬܽܘܦ ܕܶܝܢ ܐܺܝܬ݂ ܡܶܣܟܺܢܳܐ ܒܰܝܢܳܬܰܢ: ܕܰܢܣܺܝܡ ܐܺܝܕܶܗ ܥܰܠ ܦܽܘܡܳܐ ܕܰܬ݂ܖ̈ܰܝܢ.</VERS>
      <VERS vnumber="34">ܘܢܰܥܒܰܪ ܡܶܢܝ ܫܰܒܛܶܗ: ܘܕ݂ܶܚܠܬ݂ܶܗ ܠܳܐ ܬܙܺܝܥܰܢܝ.</VERS>
      <VERS vnumber="35">ܐܶܡܰܠܶܠ ܘܠܳܐ ܐܶܕ݂ܚܰܠ ܡܶܢܶܗ: ܡܶܛܽܠ ܕܠܳܐ ܗܘܺܝܬ݂ ܠܩܽܘܒܠܶܗ.</VERS>
    </CHAPTER>
    <CHAPTER cnumber="10">
      <VERS vnumber="1">ܥܳܩܰܬ݂ ܢܰܦܫܝ ܒܚܰܝܰܝ̈. ܪܢܺܝܬ݂ ܒܪܶܢܝ. ܘܶܐܡܰܠܶܠ ܒܰܡܪܳܪܳܐ ܕܢܰܦܫܝ.</VERS>
      <VERS vnumber="2">ܘܶܐܡܰܪ ܠܰܐܠܳܗܳܐ: ܠܳܐ ܬܚܰܝܒܰܢܝ: ܘܰܐܘܕܰܥܰܝܢܝ ܥܰܠ ܡܳܢܳܐ ܕܳܐܶܢ ܐܰܢ̱ܬ ܠܺܝ.</VERS>
      <VERS vnumber="3">ܠܳܐ ܟܰܕܽܘ ܠܳܟ݂ ܕܛܳܠܶܡ ܐܰܢ̱ܬ ܘܡܰܣܠܶܐ ܐܰܢ̱ܬ ܠܶܐܘܬ݂ܳܐ ܕܺܐܝ̈ܕܰܝܟ. ܘܥܰܠ ܬܰܪܥܺܝܬ݂ܳܐ ܕܖ̈ܰܫܺܝܥܶܐ ܐܰܕ݂ܺܝܩܬ.</VERS>
      <VERS vnumber="4">ܕܰܠܡܳܐ ܥܰܝܢܰܝ̈ܟ ܐܰܝܟ݂ ܥܰܝ̈ܢܰܝ ܒܶܣܪܳܐ ܐܶܢܶܝܢ. ܐܰܘ ܐܰܝܟ݂ ܡܰܚܙܝܳܐ ܗ̱ܘ ܕܐ̱ܢܳܫܳܐ ܚܳܙܶܐ ܐܰܢ̱ܬ.</VERS>
      <VERS vnumber="5">ܐܰܘ ܝܰܘ̈ܡܳܬ݂ܳܟ݂ ܐܰܝܟ݂ ܝܰܘ̈ܡܰܝ ܐ̱ܢܳܫܳܐ ܐܶܢܽܘܢ. ܐܰܘ ܫܢܰܝ̈ܟ ܐܰܝܟ݂ ܝܰܘ̈ܡܳܬ݂ܳܐ ܐܶܢܶܝܢ ܕܓܰܒܪܳܐ.</VERS>
      <VERS vnumber="6">ܕܰܡܥܰܩܶܒ ܐܰܢ̱ܬ ܥܰܠ ܚܰܘ̈ܒܰܝ ܘܥܰܠ ܚܛܳܗܰܝ̈.</VERS>
      <VERS vnumber="7">ܘܝܳܕ݂ܰܥ ܐܰܢ̱ܬ ܕܶܐܢܳܐ ܙܰܟܳܝ ܐ̱ܢܳܐ. ܘܠܰܝܬ ܕܡܶܢ ܐܺܝܕܰܝ̈ܟ ܡܶܫܬܰܘܙܰܒ.</VERS>
      <VERS vnumber="8">ܐܺܝ̈ܕܰܝܟ ܠܺܐܝ̈ ܒܺܝ ܘܥܰܒܕܳܢ̈ܝ. ܘܡܶܢ ܒܳܬ݂ܰܪܟܶܢ ܨܳܒܶܐ ܐܰܢ̱ܬ ܠܰܡܚܰܝܳܒܽܘܬܰܢܝ ܘܠܰܡܛܰܒܳܥܽܘܬܰܢܝ.</VERS>
      <VERS vnumber="9">ܐܶܬܕܰܟ݂ܪ ܕܰܐܝܟ݂ ܛܺܝܢܳܐ ܗܽܘ ܥܒܰܕܬܳܢܝ. ܘܰܠܥܰܦܪܳܐ ܡܰܗܦܶܟ݂ ܐܰܢ̱ܬ ܠܺܝ.</VERS>
      <VERS vnumber="10">ܘܰܐܝܟ݂ ܚܰܠܒܳܐ ܗܽܘ ܪܰܒܺܝܬܳܢܝ. ܘܰܐܝܟ݂ ܓܒܶܬܳܐ ܗܽܘ ܡܣܰܝܬܳܢܝ </VERS>
      <VERS vnumber="11">ܡܶܫܟܳܐ ܘܒܶܣܪܳܐ ܐܰܠܒܶܫܬܳܢܝ. ܘܒܰܓܝ̈ܳܕ݂ܶܐ ܘܓܰܖ̈ܡܶܐ ܫܰܪܰܪܬܳܢܝ.</VERS>
      <VERS vnumber="12">ܘܚܰܝ̈ܶܐ ܘܰܫܠܳܡܳܐ ܥ̣ܒܰܕܬ ܥܰܡܝ ܘܦܽܘܩ̈ܕܳܢܰܝܟ ܢܶܛܪܰܬ݂ ܪܽܘܚܝ.</VERS>
      <VERS vnumber="13">ܘܗܳܠܶܝܢ ܟܰܣܺܝܬ ܒܠܶܒܳܟ݂: ܝܳܕ݂ܰܥ ܗ̱ܘܺܝܬ݂ ܕܗܳܕ݂ܶܐ ܗܘܳܬ݂ ܒܪܶܥܝܳܢܳܟ݂.</VERS>
      <VERS vnumber="14">ܕܶܐܢ ܚܛܺܝܬ݂: ܢܳܛܰܪ ܐܰܢ̱ܬ ܠܺܝ ܘܡܶܢ ܚܛܳܗܰܝ̈ ܠܳܐ ܡܙܰܟܶܐ ܐܰܢ̱ܬ ܠܺܝ.</VERS>
      <VERS vnumber="15">ܐܶܢ ܚܛܺܝܬ݂: ܘܳܝ ܠܺܝ. ܘܶܐܢ ܐܶܙܕܰܕܩܶܬ݂: ܠܳܐ ܐܰܪܺܝܡ ܪܺܝܫܝ. ܡܣܰܒܰܥ ܐ̱ܢܳܐ ܨܰܥܪܳܐ: ܘܰܚܙܺܝܬ݂ ܡܽܘܟܳܟ݂ܝ.</VERS>
      <VERS vnumber="16">ܘܶܐܢ ܐܶܬܬܪܺܝܡ: ܐܰܝܟ݂ ܐܰܪܝܳܐ ܬܨܽܘܕܰܢܝ. ܘܗܳܦܶܟ݂ ܐܰܢ̱ܬ ܡܶܬ݂ܓܰܢ̱ܒܰܪ ܥܠܰܝ.</VERS>
      <VERS vnumber="17">ܘܡܰܚܪܶܐ ܐܰܢ̱ܬ ܙܰܝܢܳܟ݂ ܠܽܘܩܒܰܠܝ. ܘܡܰܣܓܶܐ ܐܰܢ̱ܬ ܪܽܘܓܙܳܟ݂ ܠܘܳܬ݂ܝ. ܘܚܰܝ̈ܠܰܘܳܢ ܡܚܰܠܶܦ ܐܰܢ̱ܬ ܥܠܰܝ.</VERS>
      <VERS vnumber="18">ܘܰܠܡܳܢܳܐ ܡܶܢ ܡܰܪܒܥܳܐ ܐܰܦܶܩܬܳܢܝ. ܣܳܦܶܬ݂ ܕܶܝܢ: ܘܥܺܝܢ ܠܳܐ ܚܙܳܬܰܢܝ.</VERS>
      <VERS vnumber="19">ܘܰܗܘܺܝܬ݂ ܕܶܝܢ ܐܰܝܟ݂ ܕܠܳܐ ܗ̱ܘܺܝܬ݂. ܘܡܶܢ ܟܰܪܣܳܐ ܠܩܰܒܪܳܐ ܕܶܝܢ ܐܰܘܒܠܽܘܢܝ.</VERS>
      <VERS vnumber="20">ܙܥܽܘܪܺܝܢ ܐܶܢܽܘܢ ܝܰܘ̈ܡܳܬ݂ܳܐ ܕܚܰܝ݂ܰܝ݂̈. ܦܪܽܘܩ ܡܶܢܝ: ܘܶܐܫܠܶܐ ܘܶܐܬܬܢܺܝܚ ܩܰܠܺܝܠ</VERS>
      <VERS vnumber="21">ܥܰܕܠܳܐ ܐܳܙܶܠ ܐ̱ܢܳܐ: ܘܬ݂ܽܘܒ ܠܳܐ ܐܶܗܦܽܘܟ݂: ܠܰܐܪܥܳܐ ܚܶܫܽܘܟ݂ܬܳܐ ܕܛܶܠܳܠܰܝ̈ ܡܰܘܬܳܐ.</VERS>
      <VERS vnumber="22">ܐܰܪܥܳܐ ܕܫܰܗܝܳܐ ܐܰܝܟ݂ ܚܰܒܳܪܳܐ ܘܛܶܠܳܠܰܝ̈ ܡܰܘܬܳܐ: ܘܠܰܝܬ ܒܳܗ̇ ܣܶܕ݂ܖ̈ܺܝܢ ܘܕ݂ܳܖ̈ܺܝܢ: ܘܰܡܫܰܗܝܳܐ ܐܰܝܟ݂ ܚܰܒܳܪܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܥ̣ܢܳܐ ܨܽܘܦܳܪ ܢܰܥܡܬ݂ܳܝܳܐ: ܘܶܐܡܰܪ.</VERS>
      <VERS vnumber="2">ܒܣܽܘܓ݂ܳܐܐ ܕܡ̈ܶܠܶܐ ܠܳܐ ܥܳܢܶܐ. ܐܳܦܠܳܐ ܓܰܒܪܳܐ ܡܰܠܳܠܳܐ ܒܦܶܬܓ݂ܳܡܰܘ̈ܗܝ ܡܶܙܕܰܕܰܩ.</VERS>
      <VERS vnumber="3">ܗܳܐ ܥܰܠ ܡܶܠܰܝ̈ܟ ܡܺܝ̈ܬ݂ܶܐ ܗܽܘ ܢܶܫܬܩܽܘܢ. ܐܰܢ̱ܬ ܡܡܰܠܶܠ: ܘܠܰܝܬ ܕܟܳܠܶܐ ܠܳܟ݂. ܘܶܐܢ ܡܡܰܝܶܩ ܐܰܢ̱ܬ: ܠܰܝܬ ܕܡܰܟܶܣ ܠܳܟ݂.</VERS>
      <VERS vnumber="4">ܘܶܐܡܰܪ ܐܰܢ̱ܬ ܕܟܺܐܢܳܐܺܝܬ݂ ܐܶܬܕܰܒܪܶܬ݂. ܘܰܕ݂ܟܶܐ ܗ̱ܘܰܝܬ ܒܥܰܝ̈ܢܰܝ ܢܰܦܫܳܟ݂.</VERS>
      <VERS vnumber="5">ܒܪܰܡ ܡܰܢ ܕܶܝܢ ܥ̣ܒܰܕ݂ ܕܝܳܗܶܒ ܗܘܳܐ ܐܰ‌ܠܳܗܳܐ ܦܶܬܓ݂ܳܡܳܐ. ܘܰܡܪܺܝܡ ܗܘܳܐ ܣܶܦ̈ܘܳܬ݂ܶܗ ܥܰܡܳܟ݂.</VERS>
      <VERS vnumber="6">ܘܰܡܚܰܘܶܐ ܗܘܳܐ ܠܳܟ݂ ܟܰܣ̈ܝܳܬܳܐ ܕܚܶܟ݂ܡܬ݂ܳܐ. ܡܶܛܽܠ ܕܺܐܝܬ݂ ܠܳܗ̇ ܩܶܦ̈ܠܶܐ ܠܚܶܟ݂ܡܬ݂ܳܐ. ܘܝܳܕ݂ܰܥ ܗ̱ܘܰܝܬ ܕܫܳܒܶܩ ܗܘܳܐ ܠܳܟ݂ ܐܰ‌ܠܳܗܳܐ ܚܛܳܗܰܝ̈ܟ.</VERS>
      <VERS vnumber="7">ܒܽܘܕܳܩܶܗ ܕܰܐ‌ܠܳܗܳܐ ܡܶܫܟܰܚ ܐܰܢ̱ܬ ܠܡܶܕܰܥ. ܐܰܘ ܥܰܠ ܣܰܘܦܶܗ ܕܚܰܣܺܝܢܳܐ ܡܶܫܟܰܚ ܐܰܢ̱ܬ ܠܰܡܩܳܡ.</VERS>
      <VERS vnumber="8">ܪܰܘܡܳܐ ܕܰܫܡܰܝܳܐ ܝܳܕ݂ܰܥ ܐܰܢ̱ܬ. ܐܰܘ ܥܽܘܡܩܳܐ ܕܰܫܝܽܘܠ ܡܶܢ ܐܰܝܡܶܟܳܐ ܝܳܕ݂ܰܥ ܐܰܢ̱ܬ.</VERS>
      <VERS vnumber="9">ܐܰܪܺܝܟ݂ܳܐ ܗ̱ܝ ܡܶܢ ܐܰܪܥܳܐ ܡܫܽܘܚܬ݂ܳܗ̇. ܘܦܰܬ݂ܝܳܐ ܗ̱ܝ ܡܶܢ ܝܰܡܳܐ.</VERS>
      <VERS vnumber="10">ܐܶܢ ܢܶܥܒܰܪ ܢܶܐܚܽܘܕ݂ ܘܰܢܟܰܢܶܫ: ܡܰܢܽܘ ܡܰܗܦܶܟ݂ ܠܶܗ</VERS>
      <VERS vnumber="11">ܡܶܛܽܠ ܕܗܽܘܝܽܘ ܓܶܝܪ ܝܳܕ݂ܰܥ: ܐܶܡܰܬܝ ܗܘܳܐ ܙܰܒܢܳܐ. ܘܚܳܙܶܐ ܥܰܘܠܳܐ: ܘܗܽܘ ܡܶܬ݂ܒܰܝܰܢ.</VERS>
      <VERS vnumber="12">ܘܓܰܒܪܳܐ ܕܰܕ݂ܟ݂ܶܐ ܡܶܬ݂ܠܰܒܰܒ. ܘܰܕ݂ܓܰܢ̱ܒܳܪ: ܥܳܕܰܪ ܠܐ̱ܢܳܫ.</VERS>
      <VERS vnumber="13">ܐܶܠܽܘ ܐܰܢ̱ܬ ܐܰܬ݂ܩܶܢܬ ܠܶܒܳܟ݂: ܘܰܦܫܰܛܬ ܐܺܝܕܰܝ̈ܟ ܠܘܳܬ݂ܶܗ.</VERS>
      <VERS vnumber="14">ܐܶܢ ܐܺܝܬ݂ ܗܘܳܐ ܥܰܘܠܳܐ ܒܺܐܝ̈ܕ݂ܰܝܟ: ܡܰܪܚܶܩ ܗܘܳܐ ܠܶܗ. ܘܠܳܐ ܐܰܫܪܺܝܬ ܒܡܰܫܟܢܳܟ݂ ܥܰܘܠܳܐ.</VERS>
      <VERS vnumber="15">ܘܗܳܝܕܶܝܢ ܬܪܺܝܡ ܐܺܝܕܰܝ̈ܟ: ܘܡܶܢ ܥܳܩܳܐ ܠܳܐ ܬܶܕ݂ܚܰܠ.</VERS>
      <VERS vnumber="16">ܘܗܳܝܕܶܝܢ ܥܰܡܠܳܟ݂ ܬܶܬ݂ܢܫܶܐ. ܘܰܐܝܟ݂ ܡܰܝ̈ܳܐ ܥܳܒܽܘܖ̈ܶܐ ܬܶܬܕܒܰܪ.</VERS>
      <VERS vnumber="17">ܘܡܶܢ ܛܰܗܪܳܐ ܢܩܽܘܡ ܚܶܦܪܳܐ. ܘܥܰܪܦܶܠܳܐ ܐܰܝܟ݂ ܨܰܦܪܳܐ ܬܶܗܘܶܐ.</VERS>
      <VERS vnumber="18">ܘܬܶܬܟܶܠ ܕܺܐܝܬ݂ ܣܰܒܪܳܐ: ܘܬܶܕ݂ܡܰܟ݂ ܘܬܶܬܢܺܝܚ.</VERS>
      <VERS vnumber="19">ܘܠܰܝܬ ܕܰܡܥܺܝܪ ܠܳܟ݂. ܢܶܒܥܽܘܢ ܐܰܦܰܝ̈ܟ ܣܰܓܺܝ̈ܐܶܐ.</VERS>
      <VERS vnumber="20">ܘܥܰܝܢܰܝ̈ܗܽܘܢ ܕܖ̈ܰܫܺܝܥܶܐ ܢܶܚܫ̈ܟ݂ܳܢ. ܘܬ݂ܽܘܩܦܗܽܘܢ ܢܺܐܒܰܕ݂ ܡܶܢܗܽܘܢ: ܘܣܰܒܪܳܐ ܕܢܰܦ̈ܫܳܬ݂ܗܽܘܢ. </VERS>
    </CHAPTER>
    <CHAPTER cnumber="12">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܒܩܽܘܫܬܳܐ ܐܰܢ̱ܬܽܘܢ ܐܶܢܽܘܢ ܥܰܡܳܐ. ܘܥܰܡܟ݂ܽܘܢ ܬܡܽܘܬ݂ ܚܶܟ݂ܡܬ݂ܳܐ.</VERS>
      <VERS vnumber="3">ܐܳܦ ܠܺܝ ܠܶܒܳܐ ܐܺܝܬ݂ ܠܺܝ ܐܰܟ݂ܘܳܬ݂ܟ݂ܽܘܢ. ܘܠܳܐ ܗ̱ܘܺܝܬ݂ ܒܨܺܝܪ ܡܶܢܟ݂ܽܘܢ.</VERS>
      <VERS vnumber="4">ܠܡܰܢ ܗܘܰܝ̈ ܐܰܝܟ݂ ܗܳܠܶܝܢ. ܘܰܗܘܳܐ ܓܽܘܚܟܳܐ ܠܚܰܒܖ̈ܰܘܗܝ: ܘܰܩ̣ܪܳܐ ܠܰܐܠܳܗܳܐ ܘܰܥܢܳܝܗܝ: ܕܨܳܒܶܐ ܒܙܰܕܺܝ̈ܩܶܐ ܕܠܳܐ ܡܽܘܡ.</VERS>
      <VERS vnumber="5">ܠܡܰܦܪܳܩܽܘ ܫܳܛܝܽܘܬ݂ܳܐ ܘܥܰܘܠܳܐ: ܘܰܠܡܰܬ݂ܩܳܢܽܘ ܪܶܓܠܳܐ ܡܙܳܥܬܳܐ.</VERS>
      <VERS vnumber="6">ܢܫܰܢܽܘܢ ܡܰܫܟܢܰܝ̈ܗܽܘܢ ܕܒܳܙܽܘ̈ܙܶܐ. ܘܬ݂ܽܘܟ݂ܠܳܢܗܽܘܢ ܕܰܐܝܠܶܝܢ ܕܡܰܪܓܙܺܝܢ ܠܰܐܠܳܗܳܐ. ܡܶܛܽܠ ܕܠܰܝܬ ܐܰ‌ܠܳܗܳܐ ܒܠܶܒܗܽܘܢ.</VERS>
      <VERS vnumber="7">ܘܶܐܢ ܠܳܐ: ܫܰܐܶܠ ܠܚܰܝܽܘܬ݂ܳܐ: ܘܬܰܠܦܳܟ݂. ܘܰܠܦܳܪܰܚܬ݂ܳܐ ܕܰܫܡܰܝܳܐ: ܘܰܬ݂ܚܰܘܶܝܟ݂.</VERS>
      <VERS vnumber="8">ܘܶܐܫܬܰܥܳܐ ܠܰܐܪܥܳܐ: ܘܬܰܠܦܳܟ݂. ܘܢܶܫܬܰܥܽܘܢ ܠܳܟ݂ ܢܽܘ̈ܢܶܐ ܕܰܒܝܰܡܳܐ.</VERS>
      <VERS vnumber="9">ܡܰܢܽܘ ܕܠܳܐ ܝܳܕ݂ܰܥ ܒܗܳܠܶܝܢ ܟܽܠܗܶܝܢ: ܕܺܐܝܕܶܗ ܕܡܳܪܝܳܐ ܥܶܒܕܰܬ݂ ܗܳܠܶܝܢ.</VERS>
      <VERS vnumber="10">ܡܶܛܽܠ ܕܒܺܐܝܕ݂ܶܗ ܐܶܢܶܝܢ ܢܰܦ̈ܫܳܬ݂ܳܐ ܕܟ݂ܽܠ ܕܚܰܝ: ܘܪܽܘܚܳܐ ܕܟ݂ܽܠ ܒܣܰܪ ܘܐ̱ܢܳܫ</VERS>
      <VERS vnumber="11">ܐܶܕ݂ܢܳܐ ܫܳܡܥܳܐ ܡ̈ܶܠܶܐ. ܘܚܶܟܳܐ ܛܳܥܶܡ ܡܶܐܟ݂ܽܘܠܬܳܐ.</VERS>
      <VERS vnumber="12">ܘܰܒܩܰܫܺܝ̈ܫܶܐ ܚܶܟ݂ܡܬ݂ܳܐ: ܘܰܒܢܽܘܓܪܳܐ ܕܝܰܘ̈ܡܳܬ݂ܳܐ ܒܽܘܝܳܢܳܐ.</VERS>
      <VERS vnumber="13">ܥܰܡܶܗ ܗ̱ܝ ܚܶܟ݂ܡܬ݂ܳܐ ܘܓܰܢ̱ܒܳܪܽܘܬ݂ܳܐ. ܕܺܝܠܶܗ ܗܺܝ ܬܰܪܥܺܝܬ݂ܳܐ ܘܒܽܘܝܳܢܳܐ.</VERS>
      <VERS vnumber="14">ܗܳܐ ܐܶܢ ܣܳܚܶܦ: ܡܰܢܽܘ ܒܳܢܶܐ. ܘܶܐܢ ܐܳܚܶܕ݂ ܒܰܐܦܰܝ̈ ܐ̱ܢܳܫ: ܡܰܢܽܘ ܦܳܬܰܚ.</VERS>
      <VERS vnumber="15">ܐܶܢ ܓܳܥܰܪ ܒܡܰܝ̈ܳܐ: ܝܳܒܫܺܝܢ. ܘܶܐܢ ܡܫܰܕܰܪ ܠܗܽܘܢ: ܗܳܦܟܺܝܢ ܐܰܪܥܳܐ.</VERS>
      <VERS vnumber="16">ܕܺܝܠܶܗ ܗ̱ܘ ܬܽܘܩܦܳܐ ܘܚܶܟ݂ܡܬ݂ܳܐ. ܕܺܝܠܶܗ ܗ̱ܘ ܥܽܘܫܢܳܐ ܘܦܽܘܪܩܳܢܳܐ.</VERS>
      <VERS vnumber="17">ܡܕܰܒܰܪ ܠܡܰܠ̈ܟܶܐ ܒܬܶܡܗܳܐ: ܘܰܠܕܰܝܳܢ̈ܶܐ ܗܽܘ ܡܰܫܛܶܐ.</VERS>
      <VERS vnumber="18">ܡܰܚܶܬ݂ ܠܡܰܠܟܺܝ̈ܢ ܠܬܰܪܥܳܐ: ܘܳܐܣܰܪ ܚܙܳܩ̈ܶܐ ܒܚܰܨܰܝ̈ܗܽܘܢ.</VERS>
      <VERS vnumber="19">ܡܕܰܒܰܪ ܠܟ݂ܳܗܢ̈ܶܐ ܒܬܶܡܗܳܐ: ܘܰܠܥܰܫܺܝ̈ܢܶܐ ܡܫܰܦܶܠ.</VERS>
      <VERS vnumber="20">ܡܰܥܒܰܪ ܡܰܡܠܠܳܐ ܡܶܢ ܡܗܰܝܡܢ̈ܶܐ. ܘܛܰܥܡܳܐ ܕܣܳܒ̈ܶܐ ܫܳܩܶܠ</VERS>
      <VERS vnumber="21">ܐܳܫܶܕ݂ ܫܳܛܝܽܘܬ݂ܳܐ ܥܰܠ ܫܰܠܺܝܛܳܢ̈ܶܐ. ܘܰܚܠܺܝܨܽܘܬ݂ܗܽܘܢ ܕܬܰܩܺܝ̈ܦܶܐ ܗܽܘ ܡܪܰܦܶܐ.</VERS>
      <VERS vnumber="22">ܡܓܰܠܶܐ ܥܰܡܺܝ̈ܩܳܬ݂ܳܐ ܡܶܢ ܚܶܫܽܘܟ݂ܳܐ. ܘܡܰܦܶܩ ܠܢܽܘܗܪܳܐ ܡܶܢ ܛܶܠܳܠܰܝ̈ ܡܰܘܬܳܐ.</VERS>
      <VERS vnumber="23">ܡܰܛܥܶܐ ܠܥܰܡ̈ܡܶܐ: ܘܡܰܘܒܶܕ݂ ܠܗܽܘܢ. ܫܳܛܰܚ ܠܶܐܡ̈ܘܳܬ݂ܳܐ: ܘܫܳܒܶܩ ܠܗܶܝܢ.</VERS>
      <VERS vnumber="24">ܡܰܫܛܶܐ ܠܶܒܳܐ ܕܖ̈ܺܝܫܰܘܗܝ ܕܥܰܡܳܐ ܕܰܐܪܥܳܐ. ܘܡܰܛܥܶܐ ܠܗܽܘܢ ܒܬ݂ܰܘܫܳܐ ܕܠܳܐ ܐܽܘܪܚܳܐ.</VERS>
      <VERS vnumber="25">ܢܡܽܘܫܽܘܢ ܒܚܶܫܽܘܟ݂ܳܐ ܘܠܳܐ ܒܢܽܘܗܪܳܐ. ܢܓܰܫܓܫܽܘܢ ܚܶܫܽܘܟ݂ܳܐ ܘܠܳܐ ܢܰܗܺܝܪܳܐ. ܘܡܰܛܥܶܐ ܠܗܽܘܢ ܐܰܝܟ݂ ܖ̈ܰܘܳܝܶܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܗܳܐ ܗܳܠܶܝܢ ܟܽܠܗܶܝܢ ܚܙܳܬ݂ ܥܰܝܢܝ: ܘܫܶܡܥܰܬ݂ ܐܶܕ݂ܢܝ ܘܶܐܬ݂ܒܰܝܢܶܬ݂.</VERS>
      <VERS vnumber="2">ܐܰܝܟ݂ ܝܺܕܰܥܬ݂ܟ݂ܽܘܢ ܝܳܕ݂ܰܥ ܐ̱ܢܳܐ ܐܳܦ ܐܶܢܳܐ. ܘܠܳܐ ܗ̱ܘܺܝܬ݂ ܒܨܺܝܪ ܡܶܢܟ݂ܽܘܢ.</VERS>
      <VERS vnumber="3">ܒܪܰܡ ܕܶܝܢ ܐܶܢܳܐ ܠܘܳܬ݂ ܚܰܣܺܝܢܳܐ ܡܡܰܠܶܠ ܐ̱ܢܳܐ. ܘܡܰܟܣܳܢܽܘܬ݂ܝ ܠܘܳܬ݂ ܐܰ‌ܠܳܗܳܐ ܐܶܚܰܘܶܐ.</VERS>
      <VERS vnumber="4">ܒܪܰܡ ܐܰܢ̱ܬܽܘܢ ܡܡܰܠܠܰܝ̈ ܫܽܘܩܪܳܐ ܐܰܢ̱ܬܽܘܢ. ܘܡܰܐܣܝ݂ܰܝ݂̈ ܒܠܳܐ ܡܶܕܶܡ ܐܰܢ̱ܬܽܘܢ.</VERS>
      <VERS vnumber="5">ܡܰܢ ܕܶܝܢ ܥ̣ܒܰܕ݂ ܕܡܶܫܬܰܩ ܫܰܬܺܝܩܺܝܢ ܗ̱ܘܰܝܬܽܘܢ. ܘܰܗܘܳܬ݂ ܠܟ݂ܽܘܢ ܕܶܝܢ ܗܳܕ݂ܶܐ ܠܚܶܟ݂ܡܳܐ.</VERS>
      <VERS vnumber="6">ܫܡܰܥܘ ܗܳܟ݂ܺܝܠ ܡܰܟܣܳܢܽܘܬ݂ܝ. ܘܨܽܘܬ݂ܘ ܕܺܝܢܳܐ ܕܣܶܦ̈ܘܳܬ݂ܝ.</VERS>
      <VERS vnumber="7">ܥܰܠ ܐܰ‌ܠܳܗܳܐ ܡܡܰܠܠܺܝܢ ܐܰܢ̱ܬܽܘܢ ܥܰܘܠܳܐ. ܘܰܥܠܰܘܗܝ ܡܡܰܠܠܺܝܢ ܐܰܢ̱ܬܽܘܢ ܢܶܟ݂ܠܳܐ.</VERS>
      <VERS vnumber="8">ܒܰܐܦܰܘ̈ܗܝ ܢܳܣܒܺܝܢ ܐܰܢ̱ܬܽܘܢ ܐܰܘ ܥܰܡ ܐܰ‌ܠܳܗܳܐ ܕܳܝܢܺܝܢ ܐܰܢ̱ܬܽܘܢ.</VERS>
      <VERS vnumber="9">ܛܳܒ ܠܟ݂ܽܘܢ ܕܒܳܨܶܐ ܠܟ݂ܽܘܢ ܐܰܘ ܐܰܝܟ݂ ܕܡܶܬܬܕܺܝܢ ܐܢ̱ܬܽܘܢ ܒܶܗ.</VERS>
      <VERS vnumber="10">ܡܰܟܳܣܽܘ ܢܰܟܶܣܟ݂ܽܘܢ. ܐܰܘ ܒܰܐܦܰܘ̈ܗܝ ܢܳܣܒܺܝܢ ܐܢ̱ܬܽܘܢ</VERS>
      <VERS vnumber="11">ܕܶܚܠܬ݂ܶܗ ܬܰܒܥܶܬ݂ܟ݂ܽܘܢ ܘܙܰܘܥܬ݂ܶܗ ܬܶܦܶܠ ܥܠܰܝܟܽܘܢ.</VERS>
      <VERS vnumber="12">ܐܶܬܕܰܟ݂ܪܘ ܕܡܶܢ ܥܰܦܪܳܐ ܗ̱ܘ ܫܽܘܠܛܳܢܟ݂ܽܘܢ. ܘܥܰܠ ܓܶܢ̱ܒ ܛܺܝܢܳܐ ܗ̱ܘ ܡܶܕ݂ܝܳܪܟ݂ܽܘܢ.</VERS>
      <VERS vnumber="13">ܫܬ݂ܽܘܩܘ ܡܶܢܝ: ܘܶܐܡܰܠܶܠ ܐܳܦ ܐܶܢܳܐ. ܘܺܐܡܰܪ ܟܽܠܡܶܕܶܡ ܕܰܥ̣ܒܰܪ ܥܠܰܝ.</VERS>
      <VERS vnumber="14">ܥܰܠ ܡܳܢܳܐ ܫܩܺܝܠ ܐ̱ܢܳܐ ܒܶܣܪܝ ܒܫܶܢܰܝ̈. ܘܢܰܦܫܝ ܣܺܝܡܳܐ ܒܺܐܝ̈ܕܰܝ.</VERS>
      <VERS vnumber="15">ܐܶܢ ܢܶܩܛܠܰܝ: ܠܶܗ ܗܽܘ ܡܣܰܟܶܐ ܐ̱ܢܳܐ ܒܰܠܚܽܘܕ݂. ܡܶܛܽܠ ܕܽܐܘܖ̈ܚܳܬ݂ܝ ܩܕ݂ܳܡܰܘܗܝ ܐܶܢܶܝܢ.</VERS>
      <VERS vnumber="16">ܘܳܐܦ ܗܽܘ ܢܶܗܘܶܐ ܠܺܝ ܦܳܪܽܘܩܳܐ ܡܶܛܽܠ ܕܠܳܐ ܥܳܐܶܠ ܩܕ݂ܳܡܰܘܗܝ ܚܶܠܦܳܐ.</VERS>
      <VERS vnumber="17">ܫܡܰܥܘ ܡܶܫܡܰܥ ܡܶܠܰܝ̈. ܘܬܰܚܘܺܝܬ݂ܝ ܐܺܡܰܪ ܩܕ݂ܳܡܰܝܟܽܘܢ.</VERS>
      <VERS vnumber="18">ܗܳܐ ܐܳܦ ܐܶܢܳܐ ܡܰܝܬܶܐ ܐ̱ܢܳܐ ܕܺܝܢܝ. ܘܝܳܕ݂ܰܥ ܐ̱ܢܳܐ ܕܶܐܢܳܐ ܗ̱ܘ ܙܰܟܳܝ.</VERS>
      <VERS vnumber="19">ܡܰܢܽܘ ܕܳܐܶܢ ܥܰܡܝ: ܕܗܳܫܳܐ ܐܶܫܬܽܘܩ ܘܶܐܬܬܢܺܝܚ.</VERS>
      <VERS vnumber="20">ܒܪܰܡ ܬܰܪܬܶܝܢ ܠܳܐ ܬܰܥܒܰܪ ܡܶܢܝ. ܘܗܳܝܕܶܝܢ ܡܶܢ ܩܕ݂ܳܡܰܝܟ ܠܳܐ ܐܶܬܛܥܶܐ</VERS>
      <VERS vnumber="21">ܐܺܝܕ݂ܳܟ݂ ܠܳܐ ܬܰܦܪܶܩ ܡܶܢܝ. ܘܕܶܚܠܬ݂ܳܟ݂ ܠܳܐ ܬܙܺܝܥܰܢܝ.</VERS>
      <VERS vnumber="22">ܘܰܩܪܺܝܢܝ ܘܶܐܢܳܐ ܐܶܥܢܶܐ: ܐܰܘ ܐܶܡܰܠܶܠ ܘܰܐܬ݂ܺܝܒܰܝܢܝ ܦܶܬܓ݂ܳܡܳܐ.</VERS>
      <VERS vnumber="23">ܟܡܳܐ ܠܺܝ ܚܰܘ̈ܒܶܐ ܘܰܚܛܳܗ̈ܶܐ. ܚܰܘ̈ܒܰܝ ܘܰܚܛܳܗܰܝ̈ ܐܰܘܕܰܥܰܝܢܝ.</VERS>
      <VERS vnumber="24">ܠܡܳܢܳܐ ܡܰܗܦܶܟ݂ ܐܰܢ̱ܬ ܐܰܦܰܝ̈ܟ ܡܶܢܝ. ܘܰܚܫܰܒܬܳܢܝ ܠܳܟ݂ ܐܰܝܟ݂ ܒܥܶܠܕܒܳܒܳܐ.</VERS>
      <VERS vnumber="25">ܠܛܰܪܦܳܐ ܝܰܒܺܝܫܳܐ ܕܢܳܬܰܪ: ܕܳܐܶܫ ܐܰܢ̱ܬ ܘܰܠܓܶܠܳܐ ܝܰܒܺܝܫܳܐ ܪܳܕܶܦ ܐܰܢ̱ܬ.</VERS>
      <VERS vnumber="26">ܕܰܟ݂ܬܰܒܬ ܥܠܰܝ ܡܰܪܕܽܘܬ݂ܳܐ ܘܡܰܕ݂ܟܰܪ ܐܰܢ̱ܬ ܥܠܰܝ ܚܰܘ̈ܒܶܐ ܕܛܰܠܝܽܘܬ݂ܝ.</VERS>
      <VERS vnumber="27">ܘܣ̣ܳܡܬ ܖ̈ܶܓܠܰܝ ܒܣܰܕܳܐ ܘܰܢ̣ܛܰܪܬ ܟܽܠܗܶܝܢ ܐܽܘܖ̈ܚܳܬ݂ܝ. ܘܥܰܠ ܬܽܘܩܦܳܐ ܕܖ̈ܶܓܠܰܝ ܬܶܚܙܶܐ.</VERS>
      <VERS vnumber="28">ܘܗܽܘ ܐܰܝܟ݂ ܪܰܩܒܳܐ ܕܒܳܠܶܐ: ܘܰܐܝܟ݂ ܠܒܽܘܫܳܐ ܕܳܐܟ݂ܶܠ ܠܶܗ ܣܳܣܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܗܳܟܰܢܳܐ ܗ̱ܘ ܐ̱ܢܳܫܳܐ ܝܺܠܺܝܕ݂ ܐܰܢ̱ܬܬ݂ܳܐ. ܘܰܙܥܽܘܪ ܝܰܘ̈ܡܺܝܢ ܗ̱ܘ: ܘܣܳܒܶܠ ܙܰܘܥܳܐ.</VERS>
      <VERS vnumber="2">ܘܰܐܝܟ݂ ܥܽܘܦܝܳܐ ܢܳܦܶܩ: ܘܝܳܒܶܫ ܘܚܳܡܶܐ. ܘܥܳܪܶܩ ܐܰܝܟ݂ ܛܶܠܳܠܳܐ: ܘܠܳܐ ܩܳܐܶܡ.</VERS>
      <VERS vnumber="3">ܐܳܦ ܥܰܠ ܗܳܢܳܐ ܦ̣ܬܰܚܬ ܥܰܝܢܰܝ̈ܟ. ܘܠܶܗ ܬܰܥܶܠ ܒܕܺܝܢܳܐ ܥܰܡܳܟ݂.</VERS>
      <VERS vnumber="4">ܡܰܢܽܘ ܢܶܬܶܠ ܕܰܟ݂ܝܳܐ ܡܶܢ ܛܰܡܐܳܐ: ܐܳܦܠܳܐ ܚܰܕ݂.</VERS>
      <VERS vnumber="5">ܐܶܢ ܦܣܺܝܩܺܝܢ ܐܶܢܽܘܢ ܝܰܘܡܰܘ̈ܗܝ: ܘܡܶܢܝܳܢܳܐ ܕܝܰܖ̈ܚܰܘܗܝ ܓܙܺܝܪܺܝܢ. ܢܳܡܽܘܣܳܐ ܥ̣ܒܰܕܬ ܕܠܳܐ ܢܶܥܒܰܪ ܡܶܢܶܗ.</VERS>
      <VERS vnumber="6">ܘܰܢܦܽܘܫ ܥܕ݂ܰܡܳܐ ܕܢܶܪܗܰܛ ܐܰܝܟ݂ ܐܰܓܺܝܪܳܐ ܝܰܘܡܰܘ̈ܗܝ.</VERS>
      <VERS vnumber="7">ܡܶܛܽܠ ܕܺܐܝܬ݂ ܠܩܰܝܣܳܐ ܣܰܒܪܳܐ. ܕܶܐܢ ܡܶܬ݂ܦܣܶܩ: ܬܽܘܒ ܡܰܚܠܶܦ: ܘܰܥܢܳܩܰܘ̈ܗܝ ܠܳܐ ܥܳܢ̈ܕܳܢ.</VERS>
      <VERS vnumber="8">ܘܶܐܢ ܢܶܣܐܰܒ: ܒܰܐܪܥܳܐ ܥܶܩܳܪܶܗ: ܘܰܒܥܰܦܪܳܐ ܬܡܽܘܬ݂ ܡܰܘܥܺܝܬ݂ܶܗ.</VERS>
      <VERS vnumber="9">ܡܶܢ ܪܺܝܚܳܐ ܕܡܰܝ̈ܳܐ ܢܰܦܪܰܥ: ܘܢܶܥܒܶܕ݂ ܛܰܖ̈ܦܶܐ ܐܰܝܟ݂ ܢܨܺܝܒܳܐ.</VERS>
      <VERS vnumber="10">ܘܓܰܒܪܳܐ ܡܳܐܶܬ݂: ܘܒܳܠܶܐ ܘܣܳܐܶܦ ܒܰܪܢܳܫܳܐ: ܘܠܰܝܬܰܘܗܝ</VERS>
      <VERS vnumber="11">ܥܳܢܕܺܝܢ ܡܰܝ̈ܳܐ ܡܶܢ ܝܰܡܳܐ: ܘܢܰܗܪܳܐ ܚܳܪܶܒ ܘܝܳܒܶܫ.</VERS>
      <VERS vnumber="12">ܘܓܰܒܪܳܐ ܕܫܳܟܶܒ: ܠܳܐ ܩܳܐܶܡ ܥܰܕ݂ ܒܳܠܶܝܢ ܫܡܰܝ̈ܳܐ: ܠܳܐ ܢܶܬܬܥܺܝܪܽܘܢ ܘܠܳܐ ܢܳܕܺܝܢ ܡܶܢ ܫܶܢܰܬ݂ܗܽܘܢ.</VERS>
      <VERS vnumber="13">ܡܰܢ ܕܶܝܢ ܥ̣ܒܰܕ݂ ܕܒܰܫܝܽܘܠ ܛܰܫܺܝܬܳܢܝ: ܘܣܰܬܰܪܬܳܢܝ ܥܕ݂ܰܡܳܐ ܕܢܶܥܒܰܪ ܪܽܘܓܙܳܟ݂ ܘܣܳܡܬ ܠܺܝ ܕܶܝܢ ܩܝܳܡܳܐ ܘܶܐܬܕܟܰܪܬܳܢܝ.</VERS>
      <VERS vnumber="14">ܐܶܢ ܡܳܐܶܬ݂ ܓܰܒܪܳܐ: ܕܰܠܡܳܐ ܚܳܝܶܐ. ܘܟܽܠܗܽܘܢ ܝܰܘ̈ܡܳܬ݂ܳܐ ܕܰܥܠܰܝܡܽܘܬ݂ܶܗ ܡܣܰܟܶܐ: ܥܕ݂ܰܡܳܐ ܕܳܐܬ݂ܝܳܐ ܣܰܝܒܽܘܬ݂ܶܗ.</VERS>
      <VERS vnumber="15">ܐܶܢ ܬܶܩܪܶܝܢܝ: ܐܶܥܢܶܝܟ݂: ܘܥܰܠ ܥܒܳܕ݂ ܐܺܝ̈ܕܰܝܟ ܐܶܬ݂ܚܰܫܰܒ.</VERS>
      <VERS vnumber="16">ܡܶܛܽܠ ܗܶܠ̈ܟ݂ܳܬ݂ܝ ܕܗܳܫܳܐ ܠܳܐ ܬܶܡܢܶܐ ܘܠܳܐ ܬܶܛܰܪ ܥܰܠ ܚܛܳܗܰܝ̈.</VERS>
      <VERS vnumber="17">ܚܬ݂ܽܘܡ ܒܰܨܪܳܪܳܐ ܚܰܘ̈ܒܰܝ. ܘܰܐܦܪܶܩ ܡܶܢܝ ܚܛܳܗܰܝ̈.</VERS>
      <VERS vnumber="18">ܫܰܪܺܝܪܳܐܺܝܬ ܛܽܘܪܳܐ ܥܰܫܺܝܢܳܐ ܢܳܦܶܠ: ܐܰܘ ܫܩܺܝܦܳܐ ܡܶܬܬܙܺܝܥ ܡܶܢ ܕܽܘܟܬ݂ܶܗ.</VERS>
      <VERS vnumber="19">ܟܺܐܦܳܐ ܫܳܚܩܳܐ ܡܰܝ̈ܳܐ: ܐܰܘ ܟܶܬܳܐ ܥܰܦܪܳܗ̇ ܕܰܐܪܥܳܐ. ܣܰܒܪܳܐ ܕܐ̱ܢܳܫܳܐ ܐܰܘܒܶܕܬ.</VERS>
      <VERS vnumber="20">ܬܥܰܫܢܺܝܘܗܝ ܠܥܳܠܰܡ ܘܰܢܗܰܠܶܟ݂ ܒܒܶܗܬܬ݂ܳܐ ܕܰܐܦܰܘ̈ܗܝ ܬܶܫܕܶܝܘܗܝ</VERS>
      <VERS vnumber="21">ܐܶܢ ܢܶܣܓܽܘܢ ܒܢܰܘ̈ܗܝ: ܠܳܐ ܝܳܕ݂ܰܥ ܘܶܐܢ ܢܶܙܥܪܽܘܢ: ܠܳܐ ܡܶܫܬܰܘܕܰܥ ܠܗܽܘܢ.</VERS>
      <VERS vnumber="22">ܒܪܰܡ ܒܶܣܪܶܗ ܥܠܰܘܗܝ ܢܶܟ݂ܐܰܒ. ܘܢܰܦܫܶܗ ܥܠܰܘܗܝ ܬܶܬ݂ܐܒܶܠ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ ܘܶܐܡܰܪ.</VERS>
      <VERS vnumber="2">ܚܰܟܺܝܡ ܪܽܘܚܳܐ ܢܶܥܢܶܐ ܒܺܝܕܰܥܬ݂ܳܐ: ܘܢܶܡܠܶܐ ܚܶܡܬ݂ܳܐ ܟܰܪܣܶܗ.</VERS>
      <VERS vnumber="3">ܠܡܰܟܳܣܽܘ ܡܶܠܺܝ̈ܢ ܕܠܳܐ ܟܳܫܖ̈ܳܢ: ܘܰܒܡ̈ܶܠܶܐ ܕܠܰܝܬ ܒܗܶܝܢ ܝܽܘܬ݂ܪܳܢ.</VERS>
      <VERS vnumber="4">ܐܳܦ ܐܰܢ̱ܬ ܡܒܰܛܶܠ ܐܰܢ̱ܬ ܕܶܚܠܬ݂ܳܐ. ܘܡܰܣܓܶܐ ܐܰܢ̱ܬ ܡܡܰܠܶܠ ܩܕ݂ܳܡ ܐܰ‌ܠܳܗܳܐ.</VERS>
      <VERS vnumber="5">ܡܶܛܽܠ ܕܢܺܐܠܰܦ ܦܽܘܡܳܟ݂ ܚܛܳܗ̈ܶܐ. ܘܨܳܒܶܐ ܐܰܢ̱ܬ ܒܠܶܫܳܢܳܐ ܕܢܶܟ݂ܠܳܐ.</VERS>
      <VERS vnumber="6">ܢܚܰܝܒܳܟ݂ ܦܽܘܡܳܟ݂ ܘܠܳܐ ܐܶܢܳܐ. ܘܣܶܦ̈ܘܳܬ݂ܳܟ݂ ܢܰܣܗ̈ܕ݂ܳܢ ܒܳܟ݂ ܩܕ݂ܳܡܰܝ.</VERS>
      <VERS vnumber="7">ܕܰܠܡܳܐ ܩܕ݂ܳܡ ܐ̱ܢܳܫܳܐ ܐܶܬ݂ܺܝܠܶܕܬ. ܐܰܘ ܡܶܢ ܩܕ݂ܳܡ ܖ̈ܳܡܳܬ݂ܳܐ ܐܶܬ݂ܒܛܶܢܬ.</VERS>
      <VERS vnumber="8">ܒܐ̱ܪܳܙܶܗ ܕܡܳܪܝܳܐ ܫ̣ܡܰܥܬ: ܘܶܐܬ݂ܓܰܠܝܰܬ݂ ܠܳܟ݂ ܚܶܟ݂ܡܬ݂ܳܐ.</VERS>
      <VERS vnumber="9">ܡܳܢܳܐ ܝܳܕ݂ܰܥ ܐܰܢ̱ܬ ܕܰܚܢܰܢ ܠܳܐ ܝܳܕ݂ܥܺܝܢ ܚܢܰܢ. ܐܰܘ ܡܳܢܳܐ ܡܶܬ݂ܒܰܝܰܢ ܐܰܢ̱ܬ ܕܠܳܐ ܗܘܳܐ ܠܘܳܬ݂ܰܢ.</VERS>
      <VERS vnumber="10">ܗܳܐ ܐܺܝܬ݂ ܒܰܢ ܕܣܳܒ: ܐܳܦ ܐܺܝܬ݂ ܒܰܢ ܕܩܰܫܺܝܫ: ܘܰܕ݂ܥܰܬܺܝܩ ܐܳܦ ܡܶܢ ܐܰܒܽܘܟ݂ ܒܝܰܘ̈ܡܳܬ݂ܳܐ</VERS>
      <VERS vnumber="11">ܐܰܙܥܰܪ ܡܶܢܳܟ݂ ܠܽܘܚܳܡܰܘ̈ܗܝ ܕܰܐ‌ܠܳܗܳܐ. ܘܡܰܠܶܠ ܒܰܢܝܳܚ ܠܘܳܬ݂ ܢܰܦܫܳܟ݂.</VERS>
      <VERS vnumber="12">ܠܡܳܢܳܐ ܐܶܬܬܪܺܝܡ ܠܶܒܳܟ݂. ܘܡܳܢܳܐ ܡܖ̈ܰܡܙܳܢ ܥܰܝܢܰܝ̈ܟ.</VERS>
      <VERS vnumber="13">ܕܰܡܪܺܝܡ ܐܰܢ̱ܬ ܠܘܳܬ݂ ܐܰ‌ܠܳܗܳܐ ܪܽܘܚܳܟ݂: ܘܡܰܦܶܩ ܐܰܢ̱ܬ ܡܶܢ ܦܽܘܡܳܟ݂ ܡ̈ܶܠܶܐ.</VERS>
      <VERS vnumber="14">ܡܰܢܽܘ ܐ̱ܢܳܫܳܐ ܕܢܶܙܟܶܐ: ܐܰܘ ܡܰܢܽܘ ܢܶܙܕܰܕܰܩ ܝܺܠܺܝܕ݂ ܐܰܢ̱ܬܬ݂ܳܐ.</VERS>
      <VERS vnumber="15">ܗܳܐ ܒܩܰܕܺܝܫܰܘ̈ܗܝ ܠܳܐ ܡܗܰܝܡܰܢ ܘܰܫܡܰܝܳܐ ܠܳܐ ܕܟܶܝܢ ܩܕ݂ܳܡܰܘܗܝ.</VERS>
      <VERS vnumber="16">ܐܳܦ ܐܶܢ ܡܶܣܬܠܶܐ ܘܡܶܬܛܰܪܰܦ ܓܰܒܪܳܐ: ܢܶܫܬܶܐ ܥܰܘܠܳܐ ܐܰܝܟ݂ ܡܰܝ̈ܳܐ.</VERS>
      <VERS vnumber="17">ܐܶܚܰܘܶܝܟ݂: ܫܡܰܥܰܝܢܝ ܘܡܶܕܶܡ ܕܰܚܙܺܝܬ݂. ܐܶܬܰܢܶܐ.</VERS>
      <VERS vnumber="18">ܕܚܰܟܺܝ̈ܡܶܐ ܚܰܘܺܝܘ: ܘܠܳܐ ܟܰܣܺܝܘ ܡܶܢ ܐܰܒܳܗܰܝ̈ܗܽܘܢ.</VERS>
      <VERS vnumber="19">ܠܗܽܘܢ ܒܰܠܚܽܘܕܰܝܗܽܘܢ ܐܶܬ݂ܝܰܗܒܰܬ݂ ܐܰܪܥܳܐ. ܘܠܳܐ ܥ̣ܒܰܪ ܢܽܘܟ݂ܪܳܝܳܐ ܒܰܝܢܳܬ݂ܗܽܘܢ.</VERS>
      <VERS vnumber="20">ܟܽܠ ܝܰܘܡܰܘ̈ܗܝ ܕܪܰܫܺܝܥܳܐ ܡܶܬ݂ܪܰܘܪܰܒ. ܘܡܶܢܝܳܢ ܫܢܰܘ̈ܗܝ ܢܶܬ݂ܢܛܰܪ ܠܚܰܣܺܝܢܳܐ</VERS>
      <VERS vnumber="21">ܩܳܠ ܙܰܘܥܬ݂ܳܐ ܒܶܐܕ݂ܢܰܘ̈ܗܝ. ܘܒܰܫܠܳܡܳܐ ܒܳܙܽܘܙܳܐ ܢܺܐܬ݂ܶܐ ܥܠܰܘܗܝ.</VERS>
      <VERS vnumber="22">ܠܳܐ ܡܗܰܝܡܶܢ ܕܗܳܦܶܟ݂ ܡܶܢ ܚܶܫܽܘܟ݂ܐ. ܚܳܙܶܐ ܚܰܪܒܳܐ.</VERS>
      <VERS vnumber="23">ܥܳܪܶܩ ܗܘܳܐ ܠܠܽܘܚܳܡܳܐ ܕܕܺܝܢܳܐ. ܘܰܐܝܟܳܐ ܕܗܽܘ ܝܳܕ݂ܰܥ ܕܰܡܛܰܝܰܒ ܗ̱ܘ ܒܺܐܝܕܶܗ ܝܰܘܡܳܐ ܕܚܶܫܽܘܟ݂ܳܐ.</VERS>
      <VERS vnumber="24">ܢܶܒܥܬ݂ܺܝܘܗܝ ܐܽܘܠܨܳܢܳܐ. ܘܥܳܩܬ݂ܳܐ ܬܰܕ݂ܪܟ݂ܺܝܘܗܝ: ܐܰܝܟ݂ ܡܰܠܟܳܐ ܕܰܡܛܰܝܰܒ ܠܰܩܪܳܒܳܐ.</VERS>
      <VERS vnumber="25">ܡܶܛܽܠ ܕܰܐܪܺܝܡ ܥܰܠ ܐܰ‌ܠܳܗܳܐ ܐܺܝܕܶܗ ܘܥܰܠ ܚܰܣܺܝܢܳܐ ܐܶܬ݂ܓܰܢ̱ܒܰܪ.</VERS>
      <VERS vnumber="26">ܘܰܪܗܶܛ ܥܠܰܘܗܝ ܒܨܰܘܪܳܐ ܪܳܡܳܐ ܘܰܒܩܳܦܝܳܐ ܕܰܩܕ݂ܳܠܶܗ: ܒܣܽܘܓܰܐܬ݂ ܣܶܕ݂ܖ̈ܶܐ ܕܣܰܟܖ̈ܶܐ.</VERS>
      <VERS vnumber="27">ܘܟܰܣܺܝ ܐܰܦܰܘ̈ܗܝ ܒܬܰܪܒܶܗ ܘܰܥ̣ܒܰܕ݂ ܟܺܝܡܳܐ ܠܥܶܠ ܡܶܢ ܥܺܝܽܘܬ݂ܳܐ.</VERS>
      <VERS vnumber="28">ܘܰܐܘܬܶܒ ܩܽܘܖ̈ܝܳܐ ܚܰܖ̈ܒܳܬ݂ܳܐ ܕܠܳܐ ܝܳܬ݂ܒ̈ܳܢ. ܘܶܐܬܛܰܝܰܒ ܠܰܩܪܳܒܳܐ.</VERS>
      <VERS vnumber="29">ܠܳܐ ܢܟܰܬܰܪ ܘܠܳܐ ܢܩܽܘܡ ܚܰܝܠܶܗ. ܘܠܳܐ ܢܰܪܡܶܐ ܡ̈ܶܠܶܐ ܥܰܠ ܐܰܪܥܳܐ.</VERS>
      <VERS vnumber="30">ܘܠܳܐ ܢܶܥܢܕ݂ܽܘܢ ܡܶܢ ܚܶܫܽܘܟ݂ܳܐ ܘܰܥܢܳܩܰܘ̈ܗܝ ܬܝܰܒܶܫ ܫܰܠܗܶܒܺܝܬ݂ܳܐ. ܢܶܫܛܶܐ ܒܪܽܘܚܳܐ ܕܦܽܘܡܶܗ</VERS>
      <VERS vnumber="31">ܘܠܳܐ ܢܗܰܝܡܶܢ ܠܕܰܓܳܠܽܘܬ݂ܳܐ ܡܰܛܥܝܳܢܺܝܬ݂ܳܐ: ܡܶܛܽܠ ܕܺܐܝܩܺܐ ܗܘܳܬ݂ ܡܰܘܥܺܝܬܶܗ.</VERS>
      <VERS vnumber="32">ܘܰܕ݂ܠܳܐ ܒܝܰܘܡܰܘ̈ܗܝ ܝܺܒܶܫ. ܘܺܐܝܕ݂ܰܘ̈ܗܝ ܠܳܐ ܢܶܫ̈ܟܚܳܢ.</VERS>
      <VERS vnumber="33">ܢܶܥܩܽܘܪ ܐܰܝܟ݂ ܓܦܶܬܳܐ ܒܶܣܖ̈ܰܘܗܝ. ܘܢܶܫܕܶܐ ܐܰܝܟ݂ ܙܰܝܬܳܐ ܡܰܘܥܺܝܬܶܗ.</VERS>
      <VERS vnumber="34">ܡܶܛܽܠ ܕܰܟ݂ܢܽܘܫܬܳܐ ܕܚܰܢܦ̈ܶܐ ܬܶܗܘܶܐ ܠܚܽܘܪܒܳܐ ܘܰܠܨܰܕ݂ܝܳܐ ܘܢܽܘܪܳܐ ܬܶܐܟ݂ܽܘܠ ܠܡܰܫ̈ܟܢܶܐ ܕܥܰܘ̈ܳܠܶܐ.</VERS>
      <VERS vnumber="35">ܒܛܶܢܘ ܥܰܘܠܳܐ: ܘܺܝܠܶܕ݂ܘ ܥܶܬܳܐ. ܘܟܰܖ̈ܣܳܬ݂ܗܽܘܢ ܡܰܠ̈ܝܳܢ ܢܶܟ݂ܠܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܫܶܡܥܶܬ݂ ܕܣܰܓܺܝ̈ܐܳܢ ܐܰܝܟ݂ ܗܳܠܶܝܢ: ܘܰܡܒܰܝ̈ܐܳܢܰܝ ܒܥܰܘܠܳܐ ܐܰܢ̱ܬܽܘܢ ܟܽܠܟ݂ܽܘܢ.</VERS>
      <VERS vnumber="3">ܠܳܐ ܬܰܟ݂ܪܽܘܢ ܠܪܽܘܚܝ ܒܡ̈ܶܠܶܐ. ܘܳܐܦܶܢ ܬܺܐܡܪܽܘܢ ܠܺܝ: ܠܳܐ ܥܳܢܶܐ ܐ̱ܢܳܐ.</VERS>
      <VERS vnumber="4">ܐܳܦ ܐܶܢܳܐ ܐܰܟ݂ܘܳܬ݂ܟ݂ܽܘܢ ܐܶܡܰܠܶܠ ܐܶܫܬܽܘܦ ܕܶܝܢ ܥܒܺܝ̈ܕܳܢ ܗ̱ܘܰܝ̈ ܢܰܦ̈ܫܳܬ݂ܟ݂ܽܘܢ ܚܠܳܦ ܢܰܦܫܝ ܘܰܒܩܺܝܬ݂ܟ݂ܽܘܢ ܕܶܝܢ ܒܡ̈ܶܠܶܐ: ܘܰܐܢܺܝܕܶܬ݂ ܥܠܰܝܟܽܘܢ ܒܪܺܝܫܝ.</VERS>
      <VERS vnumber="5">ܒܨܺܝܬ݂ܟ݂ܽܘܢ ܕܶܝܢ ܒܡܶܠܰܝ̈ܟܽܘܢ. ܘܡܰܡܠܠܳܐ ܕܣܶܦ̈ܘܳܬ݂ܝ ܠܳܐ ܕܶܝܢ ܚܶܣܟܶܬ݂ ܡܶܢܟ݂ܽܘܢ.</VERS>
      <VERS vnumber="6">ܐܶܢ ܐܶܡܰܠܶܠ ܓܶܝܪ: ܠܳܐ ܦܳܪܶܩ ܟܺܐܒܝ. ܘܶܐܢ ܫܳܠܶܐ ܐ̱ܢܳܐ: ܡܰܢܽܘ ܡܰܪܘܰܚ ܠܺܝ.</VERS>
      <VERS vnumber="7">ܡܶܛܽܠ ܕܗܳܫܳܐ ܐܰܠܐܝܰܢܝ. ܘܰܢܛܰܪ ܟܽܠܳܗ̇ ܣܳܗܕܽܘܬ݂ܝ.</VERS>
      <VERS vnumber="8">ܘܰܐܩܺܝܡܰܢܝ ܘܰܗܘܺܝܬ݂ ܣܳܗܕܳܐ. ܘܩ̣ܳܡܰܬ݂ ܒܺܝ ܟܰܕܳܒܽܘܬ݂ܝ: ܘܰܩܕ̣ܳܡܰܘܗܝ ܡܰܠܠܶܬ݂.</VERS>
      <VERS vnumber="9">ܪܽܘܓܙܶܗ ܬܰܒܪܰܢܝ ܘܦܰܫܚܰܢܝ. ܘܚܰܪܶܩ ܥܠܰܝ ܫܶܢܰܘ̈ܗܝ. ܒܥܶܠܕܒܳܒܰܝ̈ ܚܰܒܰܪܘ ܥܰܝܢܰܝ̈ܗܽܘܢ ܥܠܰܝ.</VERS>
      <VERS vnumber="10">ܘܰܥܠܰܝ ܦ̣ܬܰܚܘ ܦܽܘܡܗܽܘܢ ܒܚܶܣܕܳܐ ܘܰܡܚܰܘ ܦܰܟ݂ܰܝ̈ ܐܰܟ݂ܚܕ݂ܳܐ. ܘܚܶܡܬ݂ܳܐ ܡܶܬ݂ܡܠܶܝܢ ܗܘܰܘ ܥܠܰܝ</VERS>
      <VERS vnumber="11">ܘܰܐܫܠܡܰܢܝ ܠܡܰܠܰܐܟ݂ܳܐ ܥܰܘܠܳܐ. ܘܠܺܐܝܕ݂ܳܐ ܕܪܰܫܺܝܥܳܐ ܐܰܫܠܡܰܢܝ.</VERS>
      <VERS vnumber="12">ܫ̇ܠܶܐ̣ ܗ̱ܘܺܝܬ݂: ܘܛܰܪܦܰܢܝ ܐܶܚܰܕ݂ ܒܰܩܕ݂ܳܠܝ: ܘܒܰܕܪܰܢܝ. ܐܰܩܺܝܡܰܢܝ ܠܶܗ ܐܰܝܟ݂ ܢܺܝܫܳܐ.</VERS>
      <VERS vnumber="13">ܘܰܣܓܺܝܘ ܥܠܰܝ ܓܶܐܖ̈ܰܘܗܝ. ܘܰܫܕ̣ܳܐ ܒܟܽܘܠ̈ܝܳܬ݂ܝ ܘܠܳܐ ܚܳܣ ܐܶܫܰܕ݂ ܥܰܠ ܐܰܪܥܳܐ ܡܪܳܪܬܝ.</VERS>
      <VERS vnumber="14">ܬܰܪܥܰܢܝ ܬܽܘܪܥܬ݂ܳܐ ܒܓܰܘ ܬܽܘܪܥܬ݂ܳܐ. ܘܰܪܗܶܛ ܥܠܰܝ ܐܰܝܟ݂ ܓܰܢ̱ܒܳܪܳܐ.</VERS>
      <VERS vnumber="15">ܣܰܩܳܐ ܐܶܬ݂ܟܰܒܢܶܬ݂ ܥܰܠ ܡܶܫܟܝ. ܘܦܰܠܦܠܶܬ݂ ܒܥܰܦܪܳܐ ܪܺܝܫܝ.</VERS>
      <VERS vnumber="16">ܐܰܦܰܝ̈ ܐܶܬܕܰܠܰܚܝ̈ ܡܶܢ ܒܟ݂ܳܬ݂ܳܐ. ܘܚܳܙ̈ܝܳܬ݂ܝ ܡܶܢ ܛܶܠܳܠܶܗ ܕܡܰܘܬܳܐ.</VERS>
      <VERS vnumber="17">ܥܰܠ ܕܠܰܝܬ ܥܰܘܠܳܐ ܒܺܐܝ̈ܕܰܝ: ܘܰܨܠܽܘܬ݂ܝ ܕܰܟ݂ܝܳܐ.</VERS>
      <VERS vnumber="18">ܐܰܪܥܳܐ ܠܳܐ ܬܟܰܣܶܐ ܕܶܡܝ. ܘܠܳܐ ܢܶܗܘܶܐ ܐܰܬ݂ܪܳܐ ܠܰܙܥܳܩ̈ܳܬ݂ܝ.</VERS>
      <VERS vnumber="19">ܘܗܳܫܳܐ ܗܳܐ ܒܰܫܡܰܝܳܐ ܣܳܗܕܰܝ̈: ܘܝܳܕ݂ܥܰܝ̈ ܒܰܡܪܰܘܡܳܐ.</VERS>
      <VERS vnumber="20">ܐܰܚܰܝ̈ ܘܖ̈ܳܚܡܰܝ: ܠܘܳܬ݂ ܐܰ‌ܠܳܗܳܐ ܫܶܦܥܰܬ݂ ܥܰܝܢܝ</VERS>
      <VERS vnumber="21">ܠܘܰܝ ܕܶܝܢ ܢܰܟܶܣ ܒܰܪܢܳܫܳܐ ܠܰܐܠܳܗܳܐ ܐܰܝܟ݂ ܓܰܒܪܳܐ ܠܚܰܒܪܶܗ.</VERS>
      <VERS vnumber="22">ܕܡܶܢܝܳܢܳܐ ܕܰܫܢܰܘ̈ܗܝ ܐܳܬ݂ܝ̈ܳܢ ܐܘܪܚܳܐ ܕܠܳܐ ܗܳܦܟܳܐ ܐܳܙܶܠ.</VERS>
    </CHAPTER>
    <CHAPTER cnumber="17">
      <VERS vnumber="1">ܪܽܘܚܝ ܐܶܬܛܰܪܦܰܬ݂: ܘܝܰܘ̈ܡܰܝ ܐܶܬܕܰܥܰܟ݂ܘ ܛܰܝܶܒܘ ܠܺܝ ܩܰܒܪܳܐ.</VERS>
      <VERS vnumber="2">ܡܶܛܽܠ ܕܠܰܝܬ ܫܽܘܩܪܳܐ ܠܘܳܬ݂ܝ. ܘܒܰܡܪܳܪܗܽܘܢ ܒܳܬܰܬ݂ ܪܽܘܚܝ.</VERS>
      <VERS vnumber="3">ܣܺܝܡ ܢܺܐ ܡܶܫܟܳܢܝ ܠܘܳܬ݂ܳܟ݂: ܡܰܢܽܘ ܗܳܢܳܐ ܡܰܫܠܶܡ ܒܺܐܝ̈ܕ݂ܰܝ.</VERS>
      <VERS vnumber="4">ܡܶܛܽܠ ܕܠܶܒܗܽܘܢ ܟ̣ܰܣܺܝܬ ܡܶܢ ܣܽܘܟܳܠܳܐ. ܡܶܛܽܠ ܗܳܢܳܐ ܢܶܬܬܪܺܝܡܽܘܢ ܒܦܳܠܓܽܘܬ݂ܳܐ.</VERS>
      <VERS vnumber="5">ܘܢܶܬ݂ܪܰܘܪܰܒ ܪܳܚܡܳܐ ܥܰܠ ܪܳܚܡܶܗ ܘܥܰܝ̈ܢܶܐ ܕܰܒܢܰܝ̈ܗܽܘܢ ܢܶܚܫ̈ܟ݂ܳܢ.</VERS>
      <VERS vnumber="6">ܘܰܐܩܺܝܡ ܫܽܘܠܛܳܢܳܐ ܕܥܰܡ̈ܡܶܐ. ܘܬܰܚܦܺܝܬ݂ܳܐ ܥܰܠ ܐܰܦܰܝ̈ܗܽܘܢ ܐܶܗܘܶܐ.</VERS>
      <VERS vnumber="7">ܟܶܐܒܰܬ݂ ܡܶܢ ܪܽܘܓܙܳܐ ܥܰܝܢܰܝ. ܘܬܰܖ̈ܥܝܳܬ݂ܝ ܟܽܠܗܶܝܢ ܐܰܝܟ݂ ܛܶܠܳܢ̈ܝܳܬ݂ܳܐ.</VERS>
      <VERS vnumber="8">ܢܶܬ݂ܡܗܽܘܢ ܬܖ̈ܺܝܨܶܐ ܥܰܠ ܗܳܕ݂ܶܐ. ܘܙܰܟܳܝܳܐ ܥܰܠ ܚܰܝܳܒܳܐ ܢܶܬ݂ܢܰܦܰܨ.</VERS>
      <VERS vnumber="9">ܢܶܐܚܽܘܕ݂ ܙܰܕܺܝܩܳܐ ܐܽܘܪܚܶܗ: ܘܰܢܚܰܡܣܶܢ: ܘܰܕܕܰܟ݂̈ܝܳܢ ܐܺܝܕ݂ܰܘ̈ܗܝ: ܢܰܘܣܶܦ ܥܰܠ ܚܰܝܠܳܐ.</VERS>
      <VERS vnumber="10">ܒܪܰܡ ܗܳܐ ܟܽܠܟ݂ܽܘܢ ܬܳܒܬܽܘܢ. ܘܰܗܦܰܟ݂ܬܽܘܢ ܘܶܐܬܰܝܼܬܽܘܢ ܠܘܳܬ݂ܝ. ܘܠܳܐ ܐܶܫܟܚܶܬ݂ ܒܟ݂ܽܘܢ ܕܚܰܟܺܝܡ</VERS>
      <VERS vnumber="11">ܡܰܥܒܖ̈ܰܝ ܝܰܘ̈ܡܳܬ݂ܳܐ: ܡܒܰܛ̈ܠܰܝ ܡܰܚܫ̈ܒܳܬ݂ܳܐ ܡܰܘ̈ܒܕܰܝ ܠܠܶܒܰܘ̈ܳܬ݂ܳܐ ܕܥܰܡ̈ܡܶܐ.</VERS>
      <VERS vnumber="12">ܠܺܠܝܳܐ ܠܺܐܝܡܳܡܳܐ ܣܳܝܡܺܝܢ ܐܢ̱ܬܽܘܢ. ܘܢܰܗܺܝܪܳܐ ܡܩܰܪܒܺܝܢ ܐܢܬܽܘܢ ܡܶܢ ܩܕ݂ܳܡ ܚܶܫܽܘܟ݂ܳܐ.</VERS>
      <VERS vnumber="13">ܐܶܢ ܐܶܣܰܟܶܐ ܠܰܫܝܽܘܠ: ܒܰܝܬܝ ܗ̱ܘ. ܘܰܒܚܶܫܽܘܟ݂ܳܐ ܬܶܫܘܺܝܬ݂ܝ ܫܰܘܺܝܬ݂.</VERS>
      <VERS vnumber="14">ܠܰܚܒܳܠܳܐ ܩܪܺܝ݀ܬ݂ ܐܳܒܝ ܐܰܢ̱ܬ ܘܶܐܡܝ ܘܚܳܬ݂ܝ ܠܪܶܡܬ݂ܳܐ.</VERS>
      <VERS vnumber="15">ܐܰܝܟܰܘ ܡܶܟܺܝܠ ܣܰܒܪܝ ܘܬ݂ܽܘܟ݂ܠܳܢܝ. ܘܰܠܣܰܒܪܝ ܡܰܢܽܘ ܢܶܫܟܚܺܝܘܗܝ.</VERS>
      <VERS vnumber="16">ܒܬ݂ܽܘܩܦܳܐ ܠܰܫܝܽܘܠ ܬܶܚܬ݂ܽܘܢ ܘܰܐܟ݂ܚܕ݂ܳܐ ܠܥܰܦܪܳܐ ܢܶܚܬ݂ܽܘܢ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ ܘܶܐܡܰܪ.</VERS>
      <VERS vnumber="2">ܥܕ݂ܰܡܳܐ ܠܶܐܡܰܬ݂ܝ ܣܳܝܡܺܝܢ ܐܢܬܽܘܢ ܣܰܩܽܘܒܠܳܐ ܠܡ̈ܶܠܶܐ. ܘܶܐܬ݂ܒܰܝܰܢܘ: ܘܰܐܚܪܳܝܰܬ݂ ܢܡܰܠܶܠ.</VERS>
      <VERS vnumber="3">ܠܡܳܢܳܐ ܐܶܬ݂ܚܫܶܒܢ ܐܰܝܟ݂ ܒܥܺܝܪܳܐ. ܘܶܐܬܛܰܡܰܐܢ ܒܥܰܝܢܰܝ̈ܟ: ܩܳܛܶܠ ܢܰܦܫܶܗ ܒܪܽܘܓܙܶܗ.</VERS>
      <VERS vnumber="4">ܗܳܐ ܡܶܛܽܠܳܬ݂ܳܟ݂ ܬܶܫܬܒܶܩ ܐܰܪܥܳܐ. ܘܰܢܫܰܢܶܐ ܛܽܘܪܳܐ ܡܶܢ ܕܽܘܟܬܶܗ.</VERS>
      <VERS vnumber="5">ܘܳܐܦ ܫܪܳܓܳܐ ܕܖ̈ܰܫܺܝܥܶܐ ܢܶܕܥܰܟ݂. ܘܳܐܦ ܬܳܓܶܗ ܫܰܠܗܶܒܺܝܬ݂ܳܐ ܕܢܽܘܪܶܗ.</VERS>
      <VERS vnumber="6">ܢܽܘܗܪܳܐ ܢܶܚܫܰܟ݂ ܒܡܰܫܟܢܶܗ ܘܰܫܪܳܓܶܗ ܢܶܕܥܰܟ݂ ܥܠܰܘܗܝ.</VERS>
      <VERS vnumber="7">ܢܶܨ̈ܕܝܳܢ ܗܶܠ̈ܟ݂ܳܬܶܗ ܒܟܺܐܒܰܘ̈ܗܝ ܘܰܬܛܰܒܥܺܝܘܗܝ ܬܰܪܥܺܝܬ݂ܶܗ.</VERS>
      <VERS vnumber="8">ܡܶܛܽܠ ܕܰܐܘܫܶܛ ܪܶܓܠܶܗ ܒܰܡܨܺܝܕܬܳܐ. ܘܥܰܠ ܣܪܺܝܼܓܬܳܐ ܗܰܠܶܟ݂.</VERS>
      <VERS vnumber="9">ܘܶܐܚܰܕ݂ ܦܰܚܳܐ ܒܥܶܩܒܶܗ ܢܶܬ݂ܥܰܫܢܽܘܢ ܥܠܰܘܗܝ ܨܰܗ̈ܘܳܢܶܐ.</VERS>
      <VERS vnumber="10">ܛܡܺܝܪ ܗ̱ܘ ܒܰܐܪܥܳܐ ܚܰܒܠܶܗ. ܘܰܡܨܺܝܕܬܶܗ ܥܰܠ ܫܒܺܝ̈ܠܶܐ ܬܶܬ݂ܟܪܶܟ݂</VERS>
      <VERS vnumber="11">ܚܰܕ݂ܪܽܘܗܝ ܣܶܕ݂ܖ̈ܰܝ ܒܽܘܠܗܳܝܳܐ. ܘܒܰܕܰܪܘ ܐܶܢܶܝܢ ܠܖ̈ܶܓܠܰܘܗܝ.</VERS>
      <VERS vnumber="12">ܘܢܶܗܘܶܐ ܟܰܦܢܳܐ ܟܺܐܒܶܗ: ܘܰܬ݂ܒܳܪܳܐ ܡܰܬ݂ܩܰܢ ܠܬ݂ܰܘ̈ܠܕ݂ܳܬ݂ܶܗ.</VERS>
      <VERS vnumber="13">ܢܶܬ݂ܰܐܟ݂̈ܠܳܢ ܒܬ݂ܽܘܩܦܳܐ ܩܽܘܖ̈ܝܶܗ: ܘܰܒܬ݂ܩܽܘܦ ܡܺܝ̈ܬܶܐ ܒܽܘܟ݂ܪܶܗ.</VERS>
      <VERS vnumber="14">ܢܶܬ݂ܦܣܶܩ ܡܶܢ ܡܰܫܟܢܶܗ ܬܽܘܟ݂ܠܳܢܶܗ. ܘܰܢܣܰܪܗܒܽܘܢܶܗ ܒܽܘ̈ܠܗܳܝ݂ܰܝ݂ ܡܰܠܟܳܐ.</VERS>
      <VERS vnumber="15">ܘܢܶܫܪܽܘܢ ܒܡܰܫܟܢܶܗ ܡܶܛܽܠ ܕܠܰܝܬ̇ ܐ̱ܢܳܫ. ܬܶܬ݂ܒܰܕܰܪ ܥܰܠ ܐܰܬ݂ܪܶܗ ܟܶܒܪܺܝܬ݂ܳܐ.</VERS>
      <VERS vnumber="16">ܡܶܢ ܠܬܰܚܬ ܥܶܩܳܖ̈ܰܘܗܝ ܢܺܐܒܫܽܘܢ. ܘܡܶܢ ܠܥܶܠ ܢܳܬܰܪ ܩܛܳܦܶܗ.</VERS>
      <VERS vnumber="17">ܢܺܐܒܰܕ݂ ܕܽܘܟ݂ܪܳܢܶܗ ܡܶܢ ܐܰܪܥܳܐ. ܘܠܰܝܬ ܠܶܗ ܫܶܡ ܥܰܠ ܐܰܦܰܝ̈ ܒܪܺܝܬ݂ܳܐ.</VERS>
      <VERS vnumber="18">ܢܶܣܚܦܽܘܢܶܗ ܡܶܢ ܢܽܘܗܪܳܐ ܠܚܶܫܽܘܟ݂ܳܐ. ܘܡܶܢ ܬܺܒܶܝܠ ܢܶܕ݂ܚܩܽܘܢܶܗ.</VERS>
      <VERS vnumber="19">ܠܳܐ ܫܶܡ ܠܶܗ ܘܠܳܐ ܕܽܘܟ݂ܪܳܢ ܒܥܰܡܳܐ. ܘܠܳܐ ܢܶܗܘܶܐ ܠܶܗ ܣܪܺܝܕ݂ܳܐ ܒܡܰܥܡܪܶܗ.</VERS>
      <VERS vnumber="20">ܥܰܠ ܝܰܘܡܰܘ̈ܗܝ ܢܶܬ݂ܡܗܽܘܢ ܐ̱ܚܖ̈ܳܝܶܐ. ܘܩܰܕ݂ܡܳܝ̈ܶܐ ܙܶܩܦܰܬ݂ ܣܥܳܪܬ݂ܗܽܘܢ</VERS>
      <VERS vnumber="21">ܒܪܰܡ ܗܳܠܶܝܢ ܐܶܢܽܘܢ ܡܰܫܟܢܰܘ̈ܗܝ ܕܥܰܘܠܳܐ. ܘܗܰܢܰܘ ܐܰܬ݂ܪܳܐ ܕܡܰܢ ܕܠܳܐ ܝܳܕ݂ܰܥ ܠܰܐܠܳܗܳܐ. </VERS>
    </CHAPTER>
    <CHAPTER cnumber="19">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܥܕ݂ܰܡܳܐ ܠܶܐܡܰܬܝ ܡܰܕ݂ܘܶܝܢ ܐܰܢ̱ܬܽܘܢ ܠܢܰܦܫܝ. ܘܡܰܟ݂ܐܒܺܝܢ ܐܰܢ̱ܬܽܘܢ ܠܺܝ ܒܡ̈ܶܠܶܐ.</VERS>
      <VERS vnumber="3">ܕܗܳܐ ܥܣܰܪ ܙܰܒܢܺܝ̈ܢ ܡܟ݂ܰܘܢܺܝܢ ܐܢ̱ܬܽܘܢ ܠܺܝ ܘܠܳܐ ܒܳܗܬ݂ܺܝܢ ܐܢ̱ܬܽܘܢ ܕܡܰܟ݂ܪܶܝܢ ܐܢ̱ܬܽܘܢ ܠܺܝ.</VERS>
      <VERS vnumber="4">ܘܶܐܢ ܫܰܪܺܝܪܳܐܺܝܬ ܛܥܺܝ݀ܬ݂: ܠܘܳܬ݂ܝ ܬܶܗܘܶܐ ܛܳܥܝܽܘܬ݂ܝ.</VERS>
      <VERS vnumber="5">ܘܶܐܢ ܡܶܢ ܩܽܘܫܬܳܐ ܐܶܬ݂ܪܰܘܪܰܒܬܽܘܢ ܥܠܰܝ: ܘܰܐܟ݂ܶܣܬܽܘܢܳܢܝ ܘܚܰܣܶܕܬܽܘܢܳܢܝ.</VERS>
      <VERS vnumber="6">ܕܰܥܘ ܗܳܟ݂ܺܝܠ ܕܰܐ‌ܠܳܗܳܐ ܗܽܘ ܚܰܝܒܰܢܝ ܘܰܡܨܺܝܕܬܶܗ ܗܽܘ ܦ̣ܪܰܣ ܥܠܰܝ.</VERS>
      <VERS vnumber="7">ܘܶܐܢ ܡܰܝܠܶܠ ܐ̱ܢܳܐ: ܐ̱ܢܳܫ ܠܳܐ ܥܳܢܶܐ ܠܺܝ. ܘܶܐܢ ܐܶܒܰܓܶܢ: ܠܰܝܬ ܕܬ݂ܳܒܰܥ ܠܺܝ.</VERS>
      <VERS vnumber="8">ܐܽܘܖ̈ܚܳܬ݂ܝ ܣܳܓ ܕܠܳܐ ܐܶܥܒܰܪ. ܘܣܳܡ ܚܶܫܽܘܟ݂ܳܐ ܥܰܠ ܫܒܺܝ̈ܠܰܝ.</VERS>
      <VERS vnumber="9">ܐܺܝܩܳܪܝ ܐܰܫܠܰܚ ܡܶܢܝ. ܘܰܐܥ̣ܒܰܪ ܟܠܺܝܠܳܐ ܕܪܺܝܫܝ.</VERS>
      <VERS vnumber="10">ܥܰܩܪܰܢܝ ܡܶܢ ܟܽܠ ܣܶܛܖ̈ܰܝ ܘܶܐܙܶܠ̱ܬ݂ ܘܰܫܩܰܠ ܐܰܝܟ݂ ܩܰܝܣܳܐ ܣܰܒ݂ܪܝ</VERS>
      <VERS vnumber="11">ܘܰܬ݂ܩܶܦ ܥܠܰܝ ܪܽܘܓܙܶܗ ܘܚܰܫܒܰܢܝ ܠܶܗ ܐܰܝܟ݂ ܒܥܶܠܕܒܳܒܳܐ.</VERS>
      <VERS vnumber="12">ܘܰܐܟ݂ܚܕ݂ܳܐ ܐܶܬ݂ܰܘ ܥܠܰܝ ܫܠܺܝܚܰܘ̈ܗܝ. ܘܰܕ݂ܪܰܫܘ ܥܠܰܝ ܐܽܘܖ̈ܚܳܬ݂ܗܽܘܢ ܘܰܫ̣ܪܰܘ ܚܕܳܪܝ ܡܰܫܟܰܢܝ.</VERS>
      <VERS vnumber="13">ܐܰܚܰܝ̈ ܐܰܪܚܶܩܘ ܡܶܢܝ: ܘܖ̈ܳܚܡܰܝ ܥܒܰܪܘ.</VERS>
      <VERS vnumber="14">ܦܣܰܩ݂ܘ ܩܰܖ̈ܺܝܒܰܝ ܡܶܢ ܠܘܳܬ݂ܝ ܘܝܳܕ݂ܥܰܝ̈ ܐܶܬ݂ܢܰܫܝܽܘܢܝ.</VERS>
      <VERS vnumber="15">ܬܰܘܬܳܒܰܝ̈ ܒܰܝܬܝ ܘܰܐܡ̈ܗܳܬ݂ܝ: ܐܰܝܟ݂ ܢܽܘܟ݂ܪܳܝܳܐ ܚܰܫܒܽܘܢܝ ܘܢܽܘܟ݂ܪܳܝ ܗ̱ܘܺܝܬ݂ ܒܥܰܝܢܰܝ̈ܗܽܘܢ.</VERS>
      <VERS vnumber="16">ܠܥܰܒܕܝ ܩܪܺܝܬ݂: ܘܠܳܐ ܥܢܳܢܝ. ܘܶܐܬ݂ܟܰܫܦܶܬ݂ ܠܶܗ ܒܡܶܠܰܝ̈ ܦܽܘܡܝ: ܘܶܐܬ݂ܚܰܢܢܶܬ݂ ܠܶܗ.</VERS>
      <VERS vnumber="17">ܢܽܘܟܪܳܝܳܐ ܗ̱ܘܺܝܬ݂ ܠܰܐܢ̱ܬܰܬ݂ܝ. ܘܶܐܬ݂ܚܰܢܢܶܬ݂ ܠܒܰܪ ܡܥܰܝ̈.</VERS>
      <VERS vnumber="18">ܘܳܐܦ ܥܰܘ̈ܳܠܶܐ ܐܰܣܠܝܽܘܢܝ ܩܳܡܶ݀ܬ݂ ܘܡܰܠܶܠܘ ܒܺܝ.</VERS>
      <VERS vnumber="19">ܐܰܣܠܝܽܘܢܝ ܟܽܠ ܡܳܠܟܰܝ̈ ܡܶܠܟܰܝ̈. ܘܳܐܦ ܖ̈ܳܚܡܰܝ ܐܶܬ݂ܗܦܶܟ݂ܘ ܥܠܰܝ.</VERS>
      <VERS vnumber="20">ܡܶܫܟܝ ܘܒܶܣܪܝ ܕܒܶܩܘ ܒܓܰܖ̈ܡܰܝ ܘܶܐܬ݂ܦܰܠܛܶܬ݂ ܒܡܶܫܟܳܐ ܕܫܶܢܰܝ̈</VERS>
      <VERS vnumber="21">ܚܽܘܢܽܘܢܝ ܚܽܘܢܽܘܢܝ: ܐܰܢ̱ܬܽܘܢ ܖ̈ܳܚܡܰܝ ܡܶܛܽܠ ܕܺܐܝܕܶܗ ܗܽܘ ܕܰܐ‌ܠܳܗܳܐ ܩܶܪܒܰܬ݂ ܠܺܝ.</VERS>
      <VERS vnumber="22">ܠܡܳܢܳܐ ܬܶܪܕܦܽܘܢܳܢܝ ܐܳܦ ܐܰܢ̱ܬܽܘܢ ܐܰܝܟ݂ ܐܰ‌ܠܳܗܳܐ. ܘܡܶܢ ܒܶܣܪܝ ܠܳܐ ܬܶܣܒܥܽܘܢ.</VERS>
      <VERS vnumber="23">ܡܰܢ ܕܶܝܢ ܥ̣ܒܰܕ݂ ܕܡܶܬ݂ܟܰܬ݂̈ܒܳܢ ܗ̱ܘܰܝ̈ ܡܶܠܰܝ̈: ܘܡܶܬ݂ܖ̈ܰܫܡܳܢ ܗ̱ܘܰܝ̈ ܒܣܶܦܪܳܐ.</VERS>
      <VERS vnumber="24">ܘܰܒܩܰܢܝܳܐ ܕܦܰܪܙܠܳܐ: ܘܰܒܨܳܝܪܳܐ ܕܰܐܒܳܪܳܐ ܠܥܳܠܰܡ: ܘܥܰܠ ܟܺܐܦܳܐ ܢܶܬ݂ܖ̈ܰܫܡܳܢ.</VERS>
      <VERS vnumber="25">ܘܶܐܢܳܐ ܝܳܕ݂ܰܥ ܐ̱ܢܳܐ ܕܦܳܪܽܘܩܝ ܚܰܝ ܗܽܘ ܘܰܒܣܰܘܦܳܐ ܥܰܠ ܐܰܪܥܳܐ ܢܶܬ݂ܓܠܶܐ.</VERS>
      <VERS vnumber="26">ܘܥܰܠ ܡܶܫܟܝ ܗܽܘ ܐܶܬ݂ܟܪܶܟ݂ ܗܳܠܶܝܢ ܘܥܰܠ ܒܶܣܪܝ.</VERS>
      <VERS vnumber="27">ܐܶܢ ܬܶܚܙܶܐ ܠܰܐܠܳܗܳܐ ܥܰܝܢܝ: ܚܙܰܝ̈ ܢܽܘܗܪܳܐ ܟܽܘܠ̈ܝܳܬ݂ܝ: ܡܣܳܦ ܗܽܘ ܓܶܝܪ ܣܳܦܶܬ݂ ܡܶܢ ܩܝܳܡܝ.</VERS>
      <VERS vnumber="28">ܕܳܐܡܪܺܝܢ ܐܰܢ̱ܬܽܘܢ ܡܳܢܳܐ ܪܳܕ݂ܦܺܝܢ ܚܢܰܢ ܠܶܗ. ܛܳܒܳܐ ܓܶܝܪ ܡܶܠܬ݂ܳܐ ܐܶܫܟܰܚ ܒܳܬܰܪܝ.</VERS>
      <VERS vnumber="29">ܦܪܽܘܩܘ ܠܟ݂ܽܘܢ ܡܶܢ ܩܕܳܡ ܚܰܪܒܳܐ. ܡܶܛܽܠ ܕܚܶܡܬ݂ܳܐ ܕܰܚܛܳܗ̈ܶܐ ܚܰܪܒܳܐ ܗ̱ܝ ܡܶܛܽܠ ܕܬܶܕܥܽܘܢ ܕܺܐܝܬ݂ ܕܺܝܢܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܥ̣ܢܳܐ ܨܽܘܦܳܪ ܢܰܥܡܬܳܝܳܐ: ܘܶܐܡܰܪ.</VERS>
      <VERS vnumber="2">ܡܶܛܽܠ ܗܶܠ̈ܟ݂ܳܬ݂ܝ ܐܰܬ݂ܺܝܒܽܘܢܝ: ܘܡܶܛܽܠܳܬ݂ܝ ܟܰܬܰܪܘ ܠܺܝ.</VERS>
      <VERS vnumber="3">ܡܰܪܕܽܘܬ݂ܳܐ ܕܡܰܟܣܳܢܽܘܬ݂ܝ ܐܶܫܡܰܥ. ܘܪܽܘܚܳܐ ܕܣܽܘܟܳܠܝ ܢܶܥܢܶܝܢܝ.</VERS>
      <VERS vnumber="4">ܗܳܕ݂ܶܐ ܝܶܕܥܶܬ݂ ܡܶܢ ܥܳܠܡܳܐ: ܡܶܢ ܕܶܐܬ݂ܒܪܺܝ ܐܳܕܳܡ ܥܰܠ ܐܰܪܥܳܐ: ܡܶܢ ܕܰܥܒܰܕ ܠܐ̱ܢܳܫܳܐ ܥܰܠ ܐܰܪܥܳܐ.</VERS>
      <VERS vnumber="5">ܡܶܛܽܠ ܕܬܶܫܒܽܘܚܬܗܽܘܢ ܕܖ̈ܰܫܺܝܥܶܐ ܡܶܢ ܓܰܘܗܽܘܢ. ܘܚܰܕܽܘܬܶܗ ܕܚܰܢܦܳܐ ܥܕ݂ܰܡܳܐ ܗ̱ܝ ܠܰܙܒܰܢ ܙܥܽܘܪ.</VERS>
      <VERS vnumber="6">ܐܶܢ ܢܶܣܰܩ ܠܰܫܡܰܝܳܐ ܪܰܘܡܶܗ: ܘܪܺܝܫܶܗ ܠܰܥܢܳܢ̈ܶܐ ܢܶܡܛܶܐ.</VERS>
      <VERS vnumber="7">ܐܰܝܟ݂ ܥܰܠܥܳܠܳܐ ܠܥܳܠܰܡ ܢܺܐܒܰܕ ܚܳܙܝܰܘ̈ܗܝ ܢܺܐܡܪܽܘܢ: ܐܰܝܟܰܐ ܗ̱ܘ.</VERS>
      <VERS vnumber="8">ܘܰܐܝܟ݂ ܚܶܠܡܳܐ ܢܶܦܪܰܚ: ܘܠܳܐ ܢܶܫܬܟܰܚ. ܘܢܶܦܪܰܕ̣ ܐܰܝܟ݂ ܚܶܙܘܳܐ ܕܠܺܠܝܳܐ.</VERS>
      <VERS vnumber="9">ܥܰܝܢܳܐ ܕܰܚܙܳܬ݂ܶܗ: ܬܽܘܒ ܠܳܐ ܬܰܘܣܶܦ ܠܡܶܚܙܝܶܗ. ܘܠܳܐ ܬܽܘܒ ܢܚܽܘܪܽܘܢ ܐܰܬ݂ܪܶܗ.</VERS>
      <VERS vnumber="10">ܒܢܰܘ̈ܗܝ ܢܶܬܬܰܒܪܽܘܢ ܒܡܶܣܟܺܢܽܘܬ݂ܳܐ. ܘܺܐܝܕ̣ܰܘ̈ܗܝ ܢܰܘ̈ܫܛܳܢ ܒܝܰܠܕܶܗ</VERS>
      <VERS vnumber="11">ܓܰܖ̈ܡܰܘܗܝ ܡܠܶܝܢ ܡܽܘܚܳܐ. ܘܥܰܡܶܗ ܥܰܠ ܐܰܪܥܳܐ ܢܶܫܟܒܽܘܢ.</VERS>
      <VERS vnumber="12">ܐܶܢ ܬܶܒܣܰܡ ܒܦܽܘܡܶܗ ܒܺܝܫܬܶܗ: ܘܢܶܟ݂ܠܳܐ ܬܚܶܝܬ݂ ܠܶܫܳܢܶܗ ܢܛܰܫܶܝܘܗܝ.</VERS>
      <VERS vnumber="13">ܢܚܽܘܣ ܥܠܰܘܗܝ: ܘܠܳܐ ܢܶܫܒܩܺܝܘܗܝ ܘܢܶܟ݂ܠܶܝܘܗܝ ܒܓܰܘ ܚܶܢܟܶܗ.</VERS>
      <VERS vnumber="14">ܠܰܚܡܶܗ ܒܰܡܥܰܘ̈ܗܝ ܢܶܬ݂ܗܰܦܰܟ݂ ܘܡܶܪܬ݂ܳܐ ܕܬܰܢܺܝܢܳܐ ܒܓܰܘܶܗ.</VERS>
      <VERS vnumber="15">ܘܡܶܐܟ݂ܽܘܠܬܳܐ ܕܰܒ̣ܠܰܥ ܢܬ݂ܺܝܒܺܝܗ̇ ܡܶܢ ܟܰܪܣܶܗ. ܘܢܰܘܒܕ݂ܺܝܘܗܝ ܐܰ‌ܠܳܗܳܐ.</VERS>
      <VERS vnumber="16">ܡܶܪܬ݂ܳܐ ܕܦܰܬ݂ܢܳܐ ܢܺܐܢܰܩ. ܘܠܶܫܳܢܳܐ ܕܶܐܣܦܶܣ ܢܶܩܛܠܺܝܘܗܝ.</VERS>
      <VERS vnumber="17">ܠܳܐ ܢܶܚܙܶܐ ܒܦܽܘܠܳܓܳܐ ܕܢܰܗܖ̈ܰܘܳܬ݂ܳܐ: ܘܰܕ݂ܖ̈ܶܓܠܳܬ݂ܳܐ ܕܕܶܒܫܳܐ ܘܰܕ݂ܚܶܐܘܬ݂ܳܐ.</VERS>
      <VERS vnumber="18">ܢܶܬ݂ܗܦܶܟ݂ ܠܠܶܐܘܬ݂ܳܐ ܘܠܳܐ ܢܶܒܠܰܥ ܒܚܺܝܠ ܚܶܠܦܶܗ ܠܳܐ ܢܶܬ݂ܗܢܶܐ.</VERS>
      <VERS vnumber="19">ܕܶܐܬ݂ܪܰܥܺܝ ܠܡܶܫܒܰܩ ܠܡܶܣܟܺܢܳܐ. ܘܒܰܝܬܳܐ ܕܰܚܛܽܘܦܝܳܐ ܠܳܐ ܢܶܬ݂ܒܢܶܐ.</VERS>
      <VERS vnumber="20">ܡܶܛܽܠ ܕܠܳܐ ܝܺܕܰܥ ܕܺܝܢܶܗ ܒܟܰܪܣܶܗ: ܘܒܰܖ̈ܓܺܝܓܳܬ݂ܶܗ ܠܳܐ ܢܶܬ݂ܦܰܠܰܛ</VERS>
      <VERS vnumber="21">ܠܰܝܬ ܕܦܳܠܶܛ ܡܶܢ ܬܰܘ̈ܠܕ݂ܳܬ݂ܶܗ. ܡܶܛܽܠ ܗܳܢܳܐ ܠܳܐ ܬܟܰܬܰܪ ܛܳܒܬܶܗ.</VERS>
      <VERS vnumber="22">ܒܰܟ݂ܝܳܠܬܳܐ ܕܰܐܟܺܝܠ ܢܶܬ݂ܦܪܰܥ. ܘܟ݂ܽܠܳܗ̇ ܐܺܝܕ݂ܳܐ ܕܥܰܘ̈ܳܠܶܐ ܬܺܐܬܶܐ ܥܠܰܘܗܝ.</VERS>
      <VERS vnumber="23">ܘܢܶܗܘܶܐ ܠܰܐܒܕܳܢܳܐ ܒܰܛܢܶܗ ܘܰܢܓܰܪܶܐ ܒܶܗ ܚܶܡܬ݂ܳܐ ܕܪܽܘܓܙܶܗ ܘܢܰܡܛܰܪ ܥܠܰܘܗܝ ܒܰܩܪܰܒܬ݂ܳܢܽܘܬ݂ܶܗ.</VERS>
      <VERS vnumber="24">ܕܰܥ̣ܪܰܩ ܡܶܢ ܫܶܪܝܳܢܳܐ ܕܦܰܪܙܠܳܐ ܬܶܥܒܰܪ ܥܠܰܘܗܝ ܩܶܫܬܳܐ ܕܰܢܚܳܫܳܐ.</VERS>
      <VERS vnumber="25">ܬܶܫܡܽܘܛ ܘܬܰܦܶܩ ܓܘܳܝܶܗ. ܘܡܶܫܟܳܐ ܕܰܡܪܳܪܬܶܗ ܢܶܬ݂ܒܙܰܥ. ܥܠܰܘܗܝ ܐܰܡܺܝܢ ܬܽܘܩܦܳܐ.</VERS>
      <VERS vnumber="26">ܘܟ݂ܽܠ ܚܶܫܽܘܟ݂ܳܐ ܛܡܺܝܪ ܠܬ݂ܰܘ̈ܠܕ݂ܳܬ݂ܶܗ. ܬܶܐܟ݂ܠܺܝܘܗܝ ܢܽܘܪܳܐ ܕܠܳܐ ܢܦܺܝܚܳܐ ܘܢܺܐܒܰܕ݂ ܣܪܺܝܕ݂ܳܐ ܒܡܰܫܟܢܶܗ.</VERS>
      <VERS vnumber="27">ܢܶܓܠܽܘܢ ܫܡܰܝܳܐ ܚܛܳܗܰܘ̈ܗܝ ܘܰܐܪܥܳܐ ܬܶܬ݂ܢܰܩܰܡ ܡܶܢܶܗ.</VERS>
      <VERS vnumber="28">ܢܶܬ݂ܓܰܠ̈ܝܳܢ ܫܶܬ݂ܶܐܣ̈ܶܐ ܕܒܰܝܬܶܗ ܘܢܶܬ݂ܢܓܶܕ݂ ܒܝܰܘܡܳܐ ܕܪܽܘܓܙܳܐ.</VERS>
      <VERS vnumber="29">ܗܳܕܳܐ ܗ̱ܝ ܡܢܳܬܶܗ ܕܒܰܪܢܳܫܳܐ ܪܰܫܺܝܥܳܐ ܡܶܢ ܩܕ݂ܳܡ ܐܰ‌ܠܳܗܳܐ. ܘܝܳܪܬܽܘܬ݂ܳܐ ܕܡܶܠܰܘ̈ܗܝ ܡܶܢ ܡܪܰܘܡܳܐ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܫܡܰܥܘ ܡܶܫܡܰܥ ܡܶܠܰܝ̈. ܘܢܶܗܘܶܐ ܒܟ݂ܽܘܢ ܒܽܘܝܳܢܳܐ.</VERS>
      <VERS vnumber="3">ܣܰܝܒܪܽܘܢܝ ܘܶܐܡܰܠܶܠ. ܘܒܳܬܰܪ ܦܶܬܓܳܡܰܝ̈ ܡܰܝܶܩܘ.</VERS>
      <VERS vnumber="4">ܐܺܡܰܪ ܠܒܰܪܢܳܫܳܐ ܡܶܠܰܝ̈: ܠܡܳܢܳܐ ܡܶܬܬܥܺܝܩܳܐ ܪܽܘܚܝ.</VERS>
      <VERS vnumber="5">ܐܶܬ݂ܦܢܰܘ ܠܘܳܬ݂ܝ ܘܰܬ݂ܡܰܗܘ. ܘܣܺܝܡܘ ܐܺܝܕܰܝ̈ܟܽܘܢ ܥܰܠ ܦܽܘܡܟ݂ܽܘܢ.</VERS>
      <VERS vnumber="6">ܕܶܐܢ ܐܶܬܕܰܟ݂ܪܶܬ݂: ܐܶܬܬܙܺܝܥܶܬ݂: ܘܶܐܚܰܕ݂ܘ ܠܒܶܣܪܝ ܨܰܘܖ̈ܳܢܶܐ.</VERS>
      <VERS vnumber="7">ܡܶܛܽܠ ܡܳܢܳܐ ܖ̈ܰܫܺܝܥܶܐ ܚܰܝ݂ܺܝ݂ܢ: ܘܡܰܥܬܩܺܝܢ ܓܰܢ̱ܒܳܖ̈ܰܝ ܚܰܝܠܳܐ.</VERS>
      <VERS vnumber="8">ܙܰܪܥܗܽܘܢ ܡܰܬ݂ܩܰܢ ܩܕ݂ܳܡܰܝܗܽܘܢ: ܘܰܒܢܰܝ̈ܗܽܘܢ ܠܥܺܝܢܰܝ̈ܗܽܘܢ.</VERS>
      <VERS vnumber="9">ܒܳܬܰܝ̈ܗܽܘܢ ܫܠܶܝܢ ܡܶܢ ܕܶܚܠܬ݂ܐ. ܘܠܰܝܬ ܫܰܒܛܶܗ ܕܰܐ‌ܠܳܗܳܐ ܥܠܰܝܗܽܘܢ.</VERS>
      <VERS vnumber="10">ܬܰܘܪܶܗ ܥܳܒܰܪ ܘܠܳܐ ܓܳܥܶܐ. ܘܦܳܠܛܳܐ ܬܽܘܪܬܶܗ: ܘܠܳܐ ܡܚܰܒܠܳܐ</VERS>
      <VERS vnumber="11">ܡܫܰܪܪܺܝܢ ܐܰܝܟ݂ ܥܳܢ̈ܳܐ ܒܢܰܝ̈ܗܽܘܢ: ܘܝܰܠܽܘܕܰܝ̈ܗܽܘܢ ܡܫܰܘܪܺܝܢ.</VERS>
      <VERS vnumber="12">ܫ̣ܩܰܠܘ ܦܠܰܓ̈ܶܐ ܘܟܶܢܳܖ̈ܶܐ. ܘܚܳܕܶܝܢ ܠܩܳܠܳܐ ܕܰܙܡܳܪܳܐ.</VERS>
      <VERS vnumber="13">ܡܓܰܡܪܺܝܢ ܒܛܳܒ̈ܳܬ݂ܳܐ ܝܰܘ̈ܡܰܝܗܽܘܢ ܘܒܰܥܓܰܠ ܠܰܫܝܽܘܠ ܢܳܚܬܺܝܢ.</VERS>
      <VERS vnumber="14">ܘܳܐܡܪܺܝܢ ܠܰܐܠܳܗܳܐ ܥܒܰܪ ܡܶܢܰܢ: ܘܰܠܡܶܕܰܥ ܐܽܘܖ̈ܚܳܬ݂ܳܟ݂ ܠܳܐ ܨܳܒܶܝܢ ܚܢܰܢ.</VERS>
      <VERS vnumber="15">ܘܳܐܡܪܺܝܢ: ܡܰܢܽܘ ܐܰ‌ܠܳܗܳܐ ܕܢܶܦܠܚܺܝܘܗܝ: ܐܰܘ ܡܳܢܳܐ ܝܳܬ݂ܪܺܝܢ ܚܢܰܢ ܕܢܶܒܥܶܐ ܡܶܢܶܗ.</VERS>
      <VERS vnumber="16">ܗܳܐ ܠܳܐ ܗܘܳܐ ܒܺܐܝܕܰܝ̈ܗܽܘܢ ܛܽܘܒܗܽܘܢ ܘܡܰܚܫܰܒܬ݂ܗܽܘܢ ܕܖ̈ܰܫܺܝܥܶܐ ܐܶܬ݂ܪܰܚܩܰܬ݂ ܡܶܢܝ.</VERS>
      <VERS vnumber="17">ܟܡܳܐ ܢܶܕ݂ܥܰܟ݂ ܫܪܳܓܗܽܘܢ ܕܖ̈ܰܫܺܝܥܶܐ: ܘܢܺܐܬ݂ܶܗ ܥܠܰܝܗܽܘܢ ܬܒܳܪܳܐ. ܘܰܚܒܳܠܳܐ ܢܦܰܠܶܓ ܪܽܘܓܙܶܗ.</VERS>
      <VERS vnumber="18">ܘܢܶܗܘܽܘܢ ܐܰܝܟ݂ ܬܶܒܢܳܐ ܩܕ݂ܳܡ ܪܽܘܚܳܐ: ܘܰܐܝܟ݂ ܥܽܘܪܳܐ ܕܫܳܩܠܳܐ ܠܶܗ ܟܽܘܟ݂ܺܝܬ݂ܳܐ.</VERS>
      <VERS vnumber="19">ܐܰ‌ܠܳܗܳܐ ܢܶܛܰܪ ܥܰܘܠܶܗ ܠܰܒܢܰܘ̈ܗܝ. ܘܢܶܦܪܥܺܝܘܗܝ ܘܢܶܕܰܥ.</VERS>
      <VERS vnumber="20">ܘܢܶܚ̈ܙܝܳܢ ܥܰܝܢܰܘ̈ܗܝ ܐܰܒܕܳܢܶܗ ܘܡܶܢ ܚܶܡܬܶܗ ܕܰܐ‌ܠܳܗܳܐ ܢܶܫܬܶܐ</VERS>
      <VERS vnumber="21">ܡܰܢܰܐ ܗ̱ܘ ܨܶܒܝܳܢܶܗ ܒܒܰܝܬܶܗ: ܡܶܢ ܒܳܬ݂ܪܶܗ ܘܡܶܢܝܳܢܳܐ ܕܝܰܖ̈ܚܰܘܗܝ ܢܶܬ݂ܢܰܛܪܽܘܢ ܠܰܒܢܰܘ̈ܗܝ.</VERS>
      <VERS vnumber="22">ܠܰܐܠܳܗܳܐ ܡܰܠܦܺܝܢ ܐܢ̱ܬܽܘܢ ܝܺܕܰܥܬ݂ܳܐ: ܘܗܽܘ ܠܖ̈ܳܡܶܐ ܢܕ݂ܽܘܢ.</VERS>
      <VERS vnumber="23">ܕܶܐܢ ܗܳܢܳܐ ܢܡܽܘܬ݂ ܒܥܽܘܫܢܳܐ ܕܫܰܠܡܽܘܬ݂ܶܗ: ܕܰܬ݂ܟ݂ܺܝܠ ܗܘܳܐ ܘܰܫܠܶܐ.</VERS>
      <VERS vnumber="24">ܘܓܰܒܰܘ̈ܗܝ ܡܠܶܝܢ ܬܰܪܒܳܐ: ܘܓܰܖ̈ܡܰܘܗܝ ܡܠܶܝܢ ܡܽܘܚܳܐ.</VERS>
      <VERS vnumber="25">ܗܳܢܳܐ ܢܡܽܘܬ݂ ܒܰܢܦܶܫ ܡܰܪܺܝܪܳܐ. ܘܠܳܐ ܐܶܟܰܠ ܒܛܳܒܬ݂ܳܐ.</VERS>
      <VERS vnumber="26">ܐܰܟ݂ܚܕ݂ܳܐ ܥܰܠ ܐܰܪܥܳܐ ܫܳܟ݂ܒܺܝܢ ܘܪܶܡܬ݂ܳܐ ܬܟܰܣܶܐ ܐܶܢܽܘܢ.</VERS>
      <VERS vnumber="27">ܗܳܐ ܝܳܕ݂ܰܥ ܐ̱ܢܳܐ ܡܰܚܫ̈ܒܳܬ݂ܟ݂ܽܘܢ: ܘܡܶܠܟ݂ܳܐ ܕܰܥܠܰܝ ܡܶܬ݂ܚܰܫܒܺܝܢ ܐܢ̱ܬܽܘܢ.</VERS>
      <VERS vnumber="28">ܡܶܛܽܠ ܕܶܐܡܰܪܬܽܘܢ ܕܰܐܝܟܰܘ ܒܰܝܬܶܗ ܕܙܰܕܺܝܩܳܐ: ܘܰܐܝܢܰܘ ܡܰܫܪܝܳܐ ܕܡܰܫܟܢܳܐ ܕܖ̈ܰܫܺܝܥܶܐ.</VERS>
      <VERS vnumber="29">ܠܳܐ ܓܶܝܪ ܫܰܐܶܠܬܽܘܢ ܠܥܳܒܖ̈ܰܝ ܐܽܘܪܚܳܐ. ܘܳܐܬ݂ܘ̈ܳܬ݂ܗܽܘܢ ܠܳܐ ܐܶܫܬܰܘܕܰܥܬܽܘܢ.</VERS>
      <VERS vnumber="30">ܡܶܛܽܠ ܕܰܠܝܰܘܡܳܐ ܕܰܬ݂ܒܳܪܳܐ ܡܶܬ݂ܢܛܰܪ ܒܺܝܫܳܐ. ܘܰܠܝܰܘܡܳܐ ܕܪܽܘܓܙܳܐ ܡܶܬ݂ܕܟܰܪ</VERS>
      <VERS vnumber="31">ܡܰܢܽܘ ܡܚܰܘܶܐ ܠܶܗ ܐܽܘܪܚܳܐ ܘܗܰܘ ܡܶܕܶܡ ܕܰܥܒܰܕ݂: ܡܰܢܽܘ ܦܳܪܰܥ ܠܶܗ.</VERS>
      <VERS vnumber="32">ܗܽܘ ܕܶܝܢ ܐܳܙܶܠ ܠܩܰܒܪܳܐ: ܘܰܠܓܶܕ݂ܫܳܐ ܡܶܬ݂ܢܛܰܪ.</VERS>
      <VERS vnumber="33">ܒܳܠܥܺܝܢ ܠܶܗ ܓܦܺܝ̈ܦܰܝ ܢܰܚܠܳܐ ܘܒܳܬ݂ܪܶܗ ܟܽܠܢܳܫ ܡܶܬ݂ܢܓܶܕ݂ ܘܰܩܕ݂ܳܡܰܘܗܝ ܠܰܝܬ ܡܶܢܝܳܢ.</VERS>
      <VERS vnumber="34">ܘܰܐܝܟܳܐ ܬܠܰܒܒܽܘܢܳܢܝ. ܗܶܒܠܳܐ ܘܰܬ݂ܝܳܒܬ݂ܳܐ ܕܦܶܬܓ݂ܳܡܰܘ̈ܗܝ ܝܺܬܰܪܘ ܩܕ݂ܳܡܰܝ.</VERS>
    </CHAPTER>
    <CHAPTER cnumber="22">
      <VERS vnumber="1">ܘܰܥ̣ܢܳܐ ܐܶܠܺܝܦܳܙ ܬܰܝܡܢܳܝܳܐ: ܘܶܐܡܰܪ.</VERS>
      <VERS vnumber="2">ܕܰܠܡܳܐ ܥܰܡ ܐܰ‌ܠܳܗܳܐ ܐܳܡܰܪ ܐܰܢ̱ܬ ܓܰܒܪܳܐ: ܕܰܐܢ̱ܬ ܐܶܫܬܘܺܝܬ ܥܰܡܶܗ ܒܚܶܟ݂ܡܬ݂ܳܐ.</VERS>
      <VERS vnumber="3">ܘܡܳܢܳܐ ܝܽܘܬ݂ܪܳܢ ܕܰܡܬܰܡܶܡ ܐܰܢ̱ܬ ܐܽܘܖ̈ܚܳܬ݂ܳܟ݂ ܡܶܢ ܕܶܚܠܬ݂ܳܟ݂.</VERS>
      <VERS vnumber="4">ܢܰܟܣܳܟ݂ ܘܢܶܥܽܘܠ ܒܕܺܝܢܳܐ ܥܰܡܳܟ݂.</VERS>
      <VERS vnumber="5">ܗܳܐ ܒܺܝܫܬܳܐ ܪܰܒܳܐ ܗ̱ܝ: ܘܠܰܝܬ ܣܽܘܦ ܠܰܚܛܳܗܰܝ̈ܟ.</VERS>
      <VERS vnumber="6">ܡܶܛܽܠ ܕܰܢ̣ܣܰܒܬ ܡܶܫܟܳܢܳܐ ܕܰܐܚܰܝ̈ܟ ܣܪܺܝܩܳܐܺܝܬ݂. ܘܰܠܒܽܘܫܳܐ ܕܥܰܪܛܶܠܳܝܳܐ ܐܰܫܠܰܚܬ.</VERS>
      <VERS vnumber="7">ܠܳܐ ܡܰܝ̈ܳܐ ܐܰܫܩܺܝܬ ܠܰܡܛܰܪܦܳܐ. ܘܡܶܢ ܟܰܦܢܳܐ ܟܠܰܝܬ ܠܰܚܡܳܐ.</VERS>
      <VERS vnumber="8">ܐܺܝܬ݂ ܓܰܒܪܳܐ ܕܙܳܪܰܥ ܠܶܗ ܐܰܪܥܳܐ. ܘܡܳܪܳܐ ܩܛܺܝܪܳܐ ܢܳܣܶܒ ܠܳܗ̇ ܡܶܢܶܗ.</VERS>
      <VERS vnumber="9">ܐܰܪܡܰܠܬܳܐ ܫܰܕܰܪܬ ܣܪܺܝܩܳܐܺܝܬ݂. ܘܰܕ݂ܪܳܥܶܗ ܕܝܰܬ݂ܡܳܐ ܡܰܟܶܟ݂ܬ.</VERS>
      <VERS vnumber="10">ܡܶܛܽܠ ܗܳܢܳܐ ܚܰܕ݂ܪܽܘܟ݂ ܦܰܚ̈ܶܐ. ܘܰܐܙܺܝܥܬ݂ܳܟ݂ ܕܶܚܠܬ݂ܳܐ ܡܶܢ ܫܶܠܝ</VERS>
      <VERS vnumber="11">ܐܰܝܡܶܟܳܐ ܗ̱ܘ ܚܶܫܽܘܟ݂ܳܐ ܠܳܐ ܚ̣ܙܰܝܬ ܘܫܶܦܥܳܐ ܕܡܰܝ̈ܳܐ ܢܟܰܣܶܝܟ݂.</VERS>
      <VERS vnumber="12">ܗܳܐ ܐܰ‌ܠܳܗܳܐ ܐܰܪܺܝܡ ܫܡܰܝܳܐ: ܘܰܚ̣ܙܳܐ ܪܺܝܫ ܟܰܘܟ̈ܒܶܐ ܕܶܐܬܬܪܺܝܡ.</VERS>
      <VERS vnumber="13">ܘܳܐܡܰܪ ܐܰܢ̱ܬ ܡܳܢܳܐ ܝܳܕ݂ܰܥ ܐܰ‌ܠܳܗܳܐ. ܕܰܠܡܳܐ ܠܓܰܘ ܡܶܢ ܥܰܪܦܶܠܳܐ ܢܕ݂ܽܘܢ.</VERS>
      <VERS vnumber="14">ܥܢܳܢܳܐ ܓܶܝܪ ܣܶܬܪܳܗ̇: ܘܠܳܐ ܚܙܰܘ ܘܥܰܠ ܚܽܘܓܬ݂ܳܐ ܕܰܫܡܰܝܳܐ ܡܗܰܠܶܟ݂.</VERS>
      <VERS vnumber="15">ܐܽܘܪܚܳܐ ܕܥܳܠܡܳܐ ܢܛܰܪܬ: ܕܟܰܒܫܽܘܗ̇ ܥܰܡܳܐ ܕܫܽܘܩܪܳܐ ܕܠܳܐ ܒܥܶܕܳܢܗܽܘܢ.</VERS>
      <VERS vnumber="16">ܘܒܰܥܒܳܪ ܢܰܗܪܳܐ ܐܶܬ݂ܟܠܺܝܘ. ܘܠܳܐ ܥܗܰܕܘ ܠܡܰܢ ܕܰܐܟܺܝܢ ܫܶܬ݂ܶܐܣܰܝ̈ܗܽܘܢ.</VERS>
      <VERS vnumber="17">ܘܳܐܡܪܺܝܢ ܠܰܐܠܳܗܳܐ ܦܪܽܘܩ ܡܶܢܰܢ. ܘܡܳܢܳܐ ܥܳܒܶܕ݂ ܠܰܢ ܐܰ‌ܠܳܗܳܐ.</VERS>
      <VERS vnumber="18">ܘܗܽܘ ܡ̣ܠܳܐ ܒܳܬܰܝ̈ܗܽܘܢ ܛܽܘܒܳܐ. ܘܬܰܪܥܺܝܬ݂ܳܐ ܕܥܰܘ̈ܳܠܶܐ ܐܶܬ݂ܪܰܚܩܰܬ݂ ܡܶܢܗܽܘܢ.</VERS>
      <VERS vnumber="19">ܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ. ܘܙܰܟܳܝܳܐ ܢܡܰܝܶܩ ܒܗܽܘܢ.</VERS>
      <VERS vnumber="20">ܐܶܢ ܠܳܐ ܢܶܬ݂ܡܰܟܟ݂ܽܘܢ ܡܶܢ ܩܰܫܝܽܘܬ݂ܗܽܘܢ: ܘܫܰܪܟܗܽܘܢ ܬܶܐܟ݂ܽܘܠ ܢܽܘܪܳܐ</VERS>
      <VERS vnumber="21">ܐܶܫܬܘܰܝ ܕܶܝܢ ܥܰܡܶܗ: ܘܫܰܠܶܡ ܐܶܢܽܘܢ ܡܶܢ ܥܰܠ̈ܠܳܬܳܟ݂ ܛܳܒ̈ܳܬ݂ܳܐ.</VERS>
      <VERS vnumber="22">ܩܰܒܶܠ ܡܶܢ ܦܽܘܡܶܗ ܢܳܡܽܘܣܳܐ. ܘܰܢܣܺܝܡ ܡܶܠܰܘ̈ܗܝ ܒܠܶܒܳܟ݂.</VERS>
      <VERS vnumber="23">ܐܶܢ ܬܬ݂ܽܘܒ ܠܘܳܬ݂ ܐܰ‌ܠܳܗܳܐ: ܬܶܬ݂ܒܰܢܶܐ: ܘܶܐܢ ܬܰܪܚܶܩ ܥܰܘܠܳܐ ܡܶܢ ܡܰܫܟܢܳܟ݂.</VERS>
      <VERS vnumber="24">ܘܰܬ݂ܟܰܢܶܫ ܟܶܣܦܳܐ ܐܰܝܟ݂ ܥܰܦܪܳܐ: ܘܰܐܝܟ݂ ܚܳܠܳܐ ܕܢܰܚܠܳܐ ܕܰܗܒܳܐ ܕܰܐܘܦܺܝܪ.</VERS>
      <VERS vnumber="25">ܢܶܗܘܶܐ ܐܰ‌ܠܳܗܳܐ ܒܥܶܕ݂ܪܳܟ݂ ܘܰܟ݂ܣܶܦ ܚܽܘܫ̈ܒܳܢܺܝܢ ܢܶܗܘܶܐ ܠܳܟ݂.</VERS>
      <VERS vnumber="26">ܘܰܬ݂ܪܺܝܡ ܠܘܳܬ݂ ܐܰ‌ܠܳܗܳܐ ܐܰܦܰܝ̈ܟ.</VERS>
      <VERS vnumber="27">ܘܰܬ݂ܨܰܠܶܐ ܩܕ݂ܳܡܰܘܗܝ ܘܢܶܫܡܥܳܟ݂. ܘܢܶܕ݂ܖ̈ܰܝܟ ܬܫܰܠܶܡ.</VERS>
      <VERS vnumber="28">ܘܬܺܐܡܰܪ ܡܶܠܬ݂ܳܐ ܘܰܢܩܺܝܡ ܠܳܟ݂. ܘܥܰܠ ܐܽܘܖ̈ܚܳܬ݂ܳܟ݂ ܢܰܓܰܗ ܢܽܘܗܪܳܐ.</VERS>
      <VERS vnumber="29">ܡܶܛܽܠ ܕܡܰܢ ܕܡܶܬ݂ܡܰܟܰܟ݂: ܐܶܡܰܪ ܕܢܶܬܬܪܺܝܡ. ܘܰܕ݂ܡܰܟܺܝ̈ܟ݂ܳܢ ܥܰܝܢܰܘ̈ܗܝ ܢܶܬ݂ܦܪܶܩ.</VERS>
      <VERS vnumber="30">ܢܶܬ݂ܦܰܠܰܛ ܙܰܟܳܝܳܐ ܐܰܝܟܳܐ ܕܺܐܝܬ݂ܰܘܗܝ ܘܢܶܬ݂ܦܰܠܰܛ ܒܕܰܟ݂ܝܽܘܬ݂ܳܐ ܕܺܐܝܕ݂ܰܘ̈ܗܝ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܐܳܦ ܝܰܘܡܳܢܳܐ ܡܶܪܰܬ݂ ܫܽܘܥܺܝܬ݂ܝ ܘܺܐܝܕ݂ܶܗ ܝܶܩܪܰܬ݂ ܥܰܠ ܬܶܢܚ̈ܳܬ݂ܝ.</VERS>
      <VERS vnumber="3">ܡܰܢ ܕܶܝܢ ܥ̣ܒܰܕ݂: ܕܡܶܫܟܰܚ ܗ̱ܘܺܝܬ݂ ܠܰܡܡܰܛܳܝܽܘ ܥܕ݂ܰܡܳܐ ܠܡܰܘܬܒܶܗ.</VERS>
      <VERS vnumber="4">ܘܶܐܣܕܽܘܪ ܩܕ݂ܳܡܰܘܗܝ ܕܺܝܢܳܐ. ܘܦܽܘܡܝ ܐܶܡܠܶܐ ܡܰܟܣܳܢܽܘܬ݂ܳܐ.</VERS>
      <VERS vnumber="5">ܘܝܶܕ݂ܥܶܬ݂ ܕܶܝܢ ܡܳܢܳܐ ܥܳܢܶܐ ܗܘܳܐ ܠܺܝ. ܘܡܶܬ݂ܒܰܝܰܢ ܗ̱ܘܺܝܬ݂ ܡܳܢܳܐ ܐܳܡܰܪ ܗܘܳܐ ܠܺܝ.</VERS>
      <VERS vnumber="6">ܒܣܽܘܓ݂ܳܐܐ ܕܚܰܝܠܳܐ ܕܳܐܶܢ ܥܰܡܝ. ܘܶܐܢ ܠܳܐ ܗܘܳܐ ܕܶܚܠܬ݂ܳܐ: ܣܳܐܶܡ ܥܠܰܝ.</VERS>
      <VERS vnumber="7">ܬܰܡܳܢ ܬܪܺܝܨܳܐܺܝܬ݂ ܕܳܐܶܢ ܗ̱ܘܺܝܬ݂ ܥܰܡܶܗ ܘܙܳܟܶܐ ܗ̱ܘܺܝܬ݂: ܘܡܶܬ݂ܦܰܠܰܛ ܗܘܺܝܬ݂ ܒܕܺܝܢܳܐ.</VERS>
      <VERS vnumber="8">ܐܶܢ ܩܕ݂ܳܡܰܝ ܐܳܙܶܠ: ܠܳܐ ܝܳܕ݂ܰܥ ܐ̱ܢܳܐ. ܘܶܐܢ ܒܶܣܬܰܪܝ: ܠܳܐ ܡܶܬ݂ܒܰܝܰܢ ܐ̱ܢܳܐ ܠܶܗ.</VERS>
      <VERS vnumber="9">ܠܣܶܡܳܠܝ ܒܥܺܝܬ݂: ܘܠܳܐ ܐܶܬ݂ܚܙܺܝ ܠܺܝ ܘܥܶܛܦܶܬ݂ ܠܝܰܡܺܝܢܝ: ܘܠܳܐ ܚܙܺܝܬ݂ܶܗ.</VERS>
      <VERS vnumber="10">ܗܽܘܝܽܘ ܝܳܕ݂ܰܥ ܐܽܘܪܚܝ. ܘܰܩܝܳܡܝ ܘܒܰܚܪܰܢܝ ܐܰܝܟ݂ ܕܰܗܒܳܐ ܘܢܶܦܩܶܬ݂</VERS>
      <VERS vnumber="11">ܘܒܰܫܒܺܝܠܰܘ̈ܗܝ ܐܶܫܬܰܪܪܰܬ݂ ܪܶܓܠܝ. ܐܽܘܖ̈ܚܳܬ݂ܶܗ ܢܶܛܪܶܬ݂.</VERS>
      <VERS vnumber="12">ܘܠܳܐ ܫܳܛܶܬ݂ ܦܽܘܩ̈ܕܳܢܰܝ ܣܶܦ̈ܘܳܬ݂ܶܗ. ܘܠܳܐ ܫܰܢܺܝܬ݂ ܡܶܢ ܨܶܒܝܳܢܶܗ. ܢܶܛܪܶܬ݂ ܡܶܠܰܝ̈ ܦܽܘܡܶܗ.</VERS>
      <VERS vnumber="13">ܘܗܽܘ ܒܰܚܕ݂ܳܐ ܡܶܢ ܗܳܠܶܝܢ ܡܳܢܳܐ ܢܬ݂ܺܝܒܰܢܝ: ܕܢܰܦܫܶܗ ܐܶܨܛܰܒܝܰܬ݂ ܘܰܥ̣ܒܰܕ݂.</VERS>
      <VERS vnumber="14">ܒܪܰܡ ܐܶܫܰܠܶܡ ܩܝܳܡܶܗ ܘܰܐܝܟ݂ ܗܳܠܶܝܢ ܣܰܓܺܝ̈ܐܳܢ ܐܺܝܬ݂ ܥܰܡܶܗ.</VERS>
      <VERS vnumber="15">ܡܶܛܽܠ ܗܳܢܳܐ ܡܶܢ ܩܕ݂ܳܡܰܘܗܝ ܕܶܚܠܶܬ݂. ܘܶܐܬ݂ܒܰܝܢܶܬ݂ ܘܙܳܥܶܬ݂ ܡܶܢܶܗ.</VERS>
      <VERS vnumber="16">ܡܶܛܽܠ ܕܰܐ‌ܠܳܗܳܐ ܐܰܙܺܝܥ ܠܶܒܝ: ܘܪܺܝܫܝ ܐܶܬܬܙܺܝܥ.</VERS>
      <VERS vnumber="17">ܡܶܛܽܠ ܕܠܳܐ ܐܶܫܬܰܬܩܶܬ݂ ܡܶܢ ܩܕ݂ܳܡ ܚܶܫܽܘܟ݂ܳܐ: ܘܡܶܢ ܩܕ݂ܳܡ ܬܰܚܦܺܝܬ݂ܳܐ ܕܥܰܡܛܳܢܳܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܡܶܛܽܠ ܡܳܢܳܐ ܡܶܢ ܐܰ‌ܠܳܗܳܐ ܠܳܐ ܐܶܬܛܰܫܺܝܘ ܥܰܘܳܠ̈ܺܝܢ. ܘܶܐܬܺܝܕܰܥܘ: ܘܠܳܐ ܚܙܰܘ ܝܰܘ̈ܡܰܝܗܽܘܢ.</VERS>
      <VERS vnumber="2">ܘܰܬ݂ܚܽܘܡܳܐ ܫܰܢܺܝܘ. ܘܰܓܙܳܪܳܐ ܕܒܰܪܘ.</VERS>
      <VERS vnumber="3">ܘܰܚܡܳܪܳܐ ܕܝܰܬ݂ܡܳܐ ܕܒܰܪܘ: ܘܡܰܫܟܶܢܘ ܬܰܘܪܳܗ̇ ܕܰܐܪܡܰܠܬܳܐ.</VERS>
      <VERS vnumber="4">ܐܶܬܛܰܫܺܝܘ ܒܳܝ̈ܫܶܐ ܡܶܢ ܐܽܘܪܚܳܐ ܘܰܐܟ݂ܚܕ݂ܳܐ ܐܶܬܛܰܫܺܝܘ ܡܰܟܺܝ̈ܟܶܝܗ̇ ܕܰܐܪܥܳܐ.</VERS>
      <VERS vnumber="5">ܐܰܝܟ݂ ܥܖ̈ܳܕܶܐ ܒܡܰܕ݂ܒܪܳܐ: ܕܰܡܩܰܕܡܺܝܢ ܠܡܶܐܟ݂ܽܘܠܬܳܐ ܠܰܚܡܳܐ ܠܰܥܠܰܝܡܽܘܬ݂ܗܽܘܢ.</VERS>
      <VERS vnumber="6">ܘܰܒܚܰܩܠܳܐ ܚܰܡܺܝܡܳܐ ܕܠܳܐ ܕܺܝܠܗܽܘܢ ܢܶܚܨܕ݂ܽܘܢ ܘܟܰܖ̈ܡܶܐ ܕܖ̈ܰܫܺܝܥܶܐ ܢܠܰܩܫܽܘܢ.</VERS>
      <VERS vnumber="7">ܒܳܐܶܬ݂ ܥܰܪܛܶܠܳܝܳܐ ܡܶܢ ܒܠܰܝ ܠܒܽܘܫܳܐ. ܘܠܰܝܬ ܬܰܟ݂ܣܺܝܬ݂ܳܐ ܒܥܰܪܝܳܐ.</VERS>
      <VERS vnumber="8">ܡܶܢ ܙܳܪܺܝܦܬܳܐ ܕܛܽܘܖ̈ܶܐ ܢܶܬ݂ܪܰܛܒܽܘܢ. ܘܡܶܢ ܒܠܰܝ ܣܶܬܪܳܐ ܠܟܺܐܦܳܐ ܢܥܰܦܩܽܘܢ.</VERS>
      <VERS vnumber="9">ܢܶܚܛܦܽܘܢ ܡܶܢ ܒܶܙܬ݂ܳܐ ܕܝܰܬ݂ܡ̈ܶܐ. ܘܥܰܠ ܡܶܣܟܺܢ̈ܶܐ ܚܽܘܒ̈ܠܶܐ ܐܰܪܡ̣ܺܝܘ.</VERS>
      <VERS vnumber="10">ܥܰܪܛܶܠ ܗܰܠܶܟ݂ܘ ܡܶܢ ܒܠܰܝ ܠܒܽܘܫܳܐ. ܘܟܰܦܢ̈ܶܐ ܫ̣ܩܰܠܘ ܠܰܚܡܳܐ: ܘܒܶܝܬ݂ ܫܳܖ̈ܘܳܬ݂ܳܐ ܡܓܰܗܢܺܝܢ ܘܟܰܦܢܺܝܢ ܟܰܕ݂ ܫܩܺܝܠܺܝܢ ܣܰܐܬ݂ܳܐ ܘܟܰܝܠܳܐ</VERS>
      <VERS vnumber="11">ܘܒܰܙܒܰܢ ܢܶܟ݂ܦܢܽܘܢ ܒܫܳܖ̈ܘܳܬ݂ܗܽܘܢ. ܘܡܰܥܨܖ̈ܳܢ ܢܶܥܨܪܽܘܢ ܘܢܶܨܗܽܘܢ.</VERS>
      <VERS vnumber="12">ܘܡܶܢ ܓܰܘ ܩܪܺܝܬ݂ܳܐ ܡܺܝ̈ܬ݂ܶܐ ܢܶܬ݂ܐܰܢܩܽܘܢ ܘܢܰܦܫܳܐ ܕܰܩܛܺܝ̈ܠܶܐ ܬܶܓܥܶܐ ܘܰܐ‌ܠܳܗܳܐ ܠܳܐ ܢܩܰܒܶܠ ܨܠܽܘܬ݂ܗܽܘܢ.</VERS>
      <VERS vnumber="13">ܗܶܢܽܘܢ ܗܘܰܘ ܒܡܶܕ݂ܝܳܖ̈ܰܝ ܢܽܘܗܪܳܐ ܘܠܳܐ ܚܟܰܡܘ ܐܽܘܖ̈ܚܳܬ݂ܶܗ. ܘܠܳܐ ܗܰܠܶܟ݂ܘ ܒܰܫܒܺܝܠܰܘ̈ܗܝ.</VERS>
      <VERS vnumber="14">ܒܢܽܘܗܪܳܐ ܩܳܐܶܡ ܩܳܛܽܘܠܳܐ: ܘܩܳܛܶܠ ܠܡܶܣܟܺܢ̈ܶܐ ܘܰܠܒܳܝܫ̈ܶܐ. ܘܰܒܠܺܠܝܳܐ ܗܘܳܐ ܐܰܝܟ݂ ܓܰܢܳܒܳܐ.</VERS>
      <VERS vnumber="15">ܘܥܰܝܢ̈ܶܐ ܕܓܰܝܳܖ̈ܶܐ ܢܶܛܖ̈ܳܢ ܠܚܶܫܽܘܟ݂ܳܐ. ܘܳܐܡܪܺܝܢ ܠܳܐ ܬܶܚܙܶܝܢ ܥܰܝܢܳܐ. ܘܰܡܣܰܬܰܪ ܐܰܦܰܘ̈ܗܝ ܒܚܶܫܽܘܟ݂ܳܐ.</VERS>
      <VERS vnumber="16">ܦܳܠܶܫ ܒܚܶܫܽܘܟ݂ܳܐ ܒܳܬܺܝ̈ܢ ܘܒܺܐܝܡܳܡܳܐ ܡܚܰܬܶܡ ܠܗܽܘܢ. ܕܠܳܐ ܢܶܚܙܽܘܢ ܢܽܘܗܪܳܐ.</VERS>
      <VERS vnumber="17">ܡܶܛܽܠ ܗܳܢܳܐ ܒܥܰܘ ܠܗܽܘܢ ܛܶܠܳܠܶܗ ܕܡܰܘܬܳܐ: ܘܶܐܫܟܰܚܘ. ܘܒܰܠܗܺܝܘ ܐܶܢܽܘܢ ܛܶܠܳܠܰܘ̈ܗܝ ܕܡܰܘܬܳܐ.</VERS>
      <VERS vnumber="18">ܩܰܠܺܝܠ ܘܥܰܠ ܐܰܦܰܝ̈ ܡܰܝ̈ܳܐ. ܬܶܬ݂ܠܺܝܛ ܡܢܳܬ݂ܗܽܘܢ ܒܰܐܪܥܳܐ: ܒܽܐܘܪܰܚ ܟܰܖ̈ܡܺܝܢ.</VERS>
      <VERS vnumber="19">ܨܰܗ̈ܘܳܢܶܐ ܘܚܽܘܡܳܐ: ܢܶܚܛܦܽܘܢ ܐܶܢܽܘܢ ܡܰܝ̈ܳܐ ܕܬܰܠܓܳܐ ܒܰܫܝܽܘܠ ܚ̣ܛܰܘ.</VERS>
      <VERS vnumber="20">ܘܶܐܬܛܥܺܝܘ ܡܶܢ ܡܰܪܒܥܳܐ. ܡܶܬ݂ܩܰܬ݂ ܐܶܢܽܘܢ ܪܶܡܬ݂ܳܐ. ܘܡܺܝ̈ܬ݂ܶܐ ܬܽܘܒ ܠܳܐ ܢܶܬܕܰܟ݂ܪܽܘܢ. ܘܢܶܬܬܒܰܪ ܐܰܝܟ݂ ܩܰܝܣܳܐ ܥܰܘܳܠܳܐ</VERS>
      <VERS vnumber="21">ܘܰܥܩܰܪܬ݂ܳܐ ܒܺܝܫܬܳܐ ܠܳܐ ܬܺܐܠܰܕ݂: ܘܠܰܐܪܡܰܠܬܳܐ ܠܳܐ ܐܰܛܐܶܒܘ.</VERS>
      <VERS vnumber="22">ܘܩܶܢܝܳܢܳܐ ܕܥܰܫܺܝܢܳܐ ܒܚܰܝܠܶܗ ܢܩܽܘܡ. ܘܠܳܐ ܢܗܰܝܡܶܢ ܒܚܶܙܘܳܐ.</VERS>
      <VERS vnumber="23">ܘܢܶܫܪܶܐ ܒܫܶܠܝܳܐ ܘܢܶܬܬܟܶܠ ܘܥܰܝܢܰܘ̈ܗܝ ܥܰܠ ܐܽܘܖ̈ܚܳܬ݂ܗܽܘܢ ܢܶܬܬܖ̈ܺܝܡܳܢ.</VERS>
      <VERS vnumber="24">ܩܰܠܺܝܠ ܘܠܰܝܬ ܐܶܢܽܘܢ: ܘܢܶܬ݂ܡܟܟ݂ܽܘܢ ܘܢܺܐܒܕ݂ܽܘܢ ܟܽܠܗܽܘܢ ܡܰܖ̈ܓܙܳܢܶܐ. ܘܰܐܝܟ݂ ܪܺܝܫܳܐ ܕܫܶܒ̈ܠܶܐ ܢܺܐܒܫܽܘܢ ܘܢܶܬ݂ܦܰܪܟ݂ܽܘܢ.</VERS>
      <VERS vnumber="25">ܘܶܐܢ ܠܳܐ ܗܘܳܐ ܪܽܘܓܙܶܗ: ܢܟܰܕܒܰܢܝ ܘܬܶܬ݂ܚܫܶܒ ܩܕ݂ܳܡ ܐܰ‌ܠܳܗܳܐ ܡܶܠܰܬ݂ܝ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܰܥ̣ܢܳܐ ܒܶܠܕܳܕ݂ ܫܽܘܚܳܝܳܐ: ܘܶܐܡܰܪ.</VERS>
      <VERS vnumber="2">ܫܽܘܠܛܳܢܳܐ ܘܕܶܚܠܬ݂ܳܐ ܥܰܡܶܗ. ܥ̣ܒܰܕ݂ ܫܠܳܡܳܐ ܒܰܡܖ̈ܰܘܡܰܘܗܝ.</VERS>
      <VERS vnumber="3">ܘܠܰܝܬ ܡܶܢܝܳܢܳܐ ܠܚܰܝܠܶܗ. ܘܥܰܠ ܡܰܢܽܘ ܠܳܐ ܕܳܢܰܚ ܢܽܘܗܪܶܗ.</VERS>
      <VERS vnumber="4">ܘܰܐܝܟܰܢܳܐ ܡܶܫܟܰܚ ܒܰܪܢܳܫܳܐ ܠܡܶܙܟܳܐ ܡܶܢ ܐܰ‌ܠܳܗܳܐ. ܐܰܘ ܐܰܝܟܰܢܳܐ ܙܳܟܶܐ ܝܺܠܺܝܕ݂ ܐܰܢ̱ܬܬ݂ܐ.</VERS>
      <VERS vnumber="5">ܗܳܐ ܣܰܗܪܳܐ ܠܳܐ ܡܶܫܟܰܚ ܠܡܶܙܟܳܐ. ܘܟܰܘܟ̈ܒܶܐ ܠܳܐ ܙܰܟܳܝ݂ܺܝܼ݂̈ܢ ܩܕ݂ܳܡܰܘܗܝ.</VERS>
      <VERS vnumber="6">ܫܰܪܺܝܪܳܐܺܝܬ ܕܶܝܢ ܐ̱ܢܳܫܳܐ ܪܶܡܬ݂ܳܐ ܗ̱ܘ: ܘܒܰܪܢܳܫܳܐ ܬܰܘܠܥܳܐ.</VERS>
    </CHAPTER>
    <CHAPTER cnumber="26">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ.</VERS>
      <VERS vnumber="2">ܠܡܳܢܳܐ ܡܥܰܕܰܪ ܐܰܢ̱ܬ ܕܠܳܐ ܚܺܝܠ. ܘܦܳܪܶܩ ܐܰܢ̱ܬ ܕܪܳܥܳܐ ܕܠܳܐ ܒܥܽܘܫܢܳܐ.</VERS>
      <VERS vnumber="3">ܡܳܢܳܐ ܐܶܬ݂ܪܰܥܺܝܬ ܕܠܳܐ ܚܶܟ݂ܡܬ݂ܳܐ. ܘܝܽܘܠܦܳܢܳܐ ܣܰܓܺܝܐܳܐ ܐܰܘܕܰܥܬ.</VERS>
      <VERS vnumber="4">ܠܡܰܢ ܚܰܘܝܺܬ ܡ̈ܶܠܶܐ: ܘܰܢܫܰܡܬ݂ܳܐ ܕܡܰܢ ܢܶܦܩܰܬ݂ ܡܶܢܳܟ݂.</VERS>
      <VERS vnumber="5">ܗܳܐ ܓܰܢ̱ܒܳܖ̈ܶܐ ܢܶܬ݂ܩܰܛܠܽܘܢ: ܘܡܶܢ ܡܰܝ̈ܳܐ ܢܶܫܠܽܘܢ.</VERS>
      <VERS vnumber="6">ܥܰܪܛܶܠܳܝܳܐ ܗ̱ܝܼ ܫܝܽܘܠ ܩܕ݂ܳܡܰܘܗܝ. ܘܠܰܝܬ ܬܰܟ݂ܣܺܝ ܠܰܐܒܕܳܢܳܐ.</VERS>
      <VERS vnumber="7">ܡ̣ܬܰܚ ܓܰܪܒܝܳܐ ܡܶܢ ܚܽܘܪܒܳܐ. ܘܰܬ݂ܠܳܐ ܐܰܪܥܳܐ ܥܰܠ ܠܳܐ ܡܶܕܶܡ.</VERS>
      <VERS vnumber="8">ܨܰܪ ܡܰܝ̈ܳܐ ܒܰܥܢܳܢܰܘ̈ܗܝ. ܘܠܳܐ ܐܶܬ݂ܒܰܙܥܰܬ݂ ܥܢܳܢܳܐ ܬܚܽܘܬܰܝܗܽܘܢ.</VERS>
      <VERS vnumber="9">ܐܶܚܰܕ݂ ܒܰܐܦܰܝ̈ ܬܰܟ݂ܣܺܝܬ݂ܳܐ. ܘܰܦܪܰܣ ܠܥܶܠ ܡܶܢܳܗ̇ ܥܢܳܢܳܐ.</VERS>
      <VERS vnumber="10">ܪܫܰܡ ܚܽܘܓܬ݂ܳܐ ܥܰܠ ܐܰܦܰܝ̈ ܡܰܝ̈ܳܐ: ܥܕ݂ܰܡܳܐ ܕܰܫ̣ܠܶܡ ܢܽܘܗܪܳܐ ܥܰܡ ܚܶܫܽܘܟ݂ܳܐ</VERS>
      <VERS vnumber="11">ܥܰܡܽܘ̈ܕܰܝ ܫܡܰܝܳܐ ܪܳܥܠܺܝܢ. ܘܢܶܬ݂ܡܗܽܘܢ ܡܶܢ ܟܳܐܬ݂ܶܗ.</VERS>
      <VERS vnumber="12">ܒܚܰܝܠܶܗ ܓܳܥܰܪ ܒܝܰܡܳܐ. ܘܰܒܚܶܟ݂ܡܬ݂ܶܗ ܡܰܚܶܐ ܣܰܓܺܝ̈ܐܶܐ.</VERS>
      <VERS vnumber="13">ܒܪܽܘܚܶܗ ܫܡܰܝܳܐ ܡܕܰܒܰܪ. ܘܩܶܛܠܰܬ݂ ܐܺܝܕ݂ܶܗ ܠܚܶܘܝܳܐ ܕܰܥܪܰܩ.</VERS>
      <VERS vnumber="14">ܗܳܐ ܗܳܠܶܝܢ ܟܽܠܗܶܝܢ ܡܶܢ ܩܶܨܰܬ݂ ܐܽܘܖ̈ܚܳܬ݂ܶܗ. ܘܰܐܝܢܳܐ ܦܶܬ݂ܓܳܡ ܒܺܝܫ ܐܶܫܬܡܰܥ ܥܠܰܘܗܝ. ܘܣܽܘܓ݂ܳܐܐ ܕܓܰܢ̱ܒܳܪܽܘܬ݂ܶܗ ܡܰܢܽܘ ܢܶܬ݂ܒܰܝܰܢ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܐܘܣܶܦ ܐܺܝܽܘܒ: ܠܡܶܡܬܰܠ ܡܰܬ݂ܠܶܗ: ܘܶܐܡܰܪ.</VERS>
      <VERS vnumber="2">ܚܰܝܽ ܗ̱ܘ ܐܰ‌ܠܳܗܳܐ ܕܥܰܪܩܶܠ ܕܺܝܢܝ. ܘܚܰܣܺܝܢܳܐ ܕܰܐܡܰܪ ܠܢܰܦܫܝ ܘܰܟ݂ܠܳܗ̇ ܒܺܝ.</VERS>
      <VERS vnumber="3">ܘܪܽܘܚܶܗ ܕܰܐ‌ܠܳܗܳܐ ܒܰܢܚܺܝܖ̈ܰܝ.</VERS>
      <VERS vnumber="4">ܐܶܢ ܢܡܰܠ̈ܠܳܢ ܣܶܦ̈ܘܳܬ݂ܝ ܥܰܘܠܳܐ: ܘܠܶܫܳܢܝ ܐܶܢ ܢܡܰܠܶܠ ܢܶܟ݂ܠܳܐ.</VERS>
      <VERS vnumber="5">ܚܳܣ ܠܺܝ: ܥܕ݂ܰܡܳܐ ܕܶܐܡܽܘܬ݂: ܠܳܐ ܬܶܥܒܰܪ ܬܰܡܺܝܡܽܘܬ݂ܝ ܡܶܢܝ.</VERS>
      <VERS vnumber="6">ܘܰܒܙܰܕܺܝܩܽܘܬ݂ܝ ܐܶܚܰܡܣܶܢ ܘܠܳܐ ܐܶܪܰܦܶܐ: ܘܠܳܐ ܨܪܰܦ ܠܺܝ ܠܶܒܝ ܡܶܢ ܝܰܘ̈ܡܰܝ.</VERS>
      <VERS vnumber="7">ܘܢܶܗܘܶܐ ܐܰܝܟ݂ ܪܰܫܺܝܥܳܐ ܒܥܶܠܕܒܳܒܝ: ܘܣܳܢܐܝ ܐܰܝܟ݂ ܥܰܘܠܳܐ.</VERS>
      <VERS vnumber="8">ܡܳܢܰܘ ܣܰܒܪܶܗ ܕܚܰܢܦܳܐ ܕܰܩܢܶܐ ܢܶܟ݂ܣ̈ܶܐ: ܒܥܶܕܳܢܳܐ ܕܫܳܩܶܠ ܠܳܗ̇ ܐܰ‌ܠܳܗܳܐ ܠܢܰܦܫܶܗ.</VERS>
      <VERS vnumber="9">ܡܶܛܽܠ ܕܠܳܐ ܫܡܰܥ ܐܰ‌ܠܳܗܳܐ ܩܳܠ ܨܠܽܘܬ݂ܶܗ: ܟܰܕ݂ ܬܺܐܬܶܐ ܥܠܰܘܗܝ ܒܺܝܫܬܳܐ.</VERS>
      <VERS vnumber="10">ܐܶܢ ܕܶܝܢ ܥܰܠ ܚܰܣܺܝܢܳܐ ܢܶܬܬܟ݂ܶܠ: ܘܢܶܩܪܶܐ ܠܰܐܠܳܗܳܐ ܒܟ݂ܽܠ ܥܶܕܳܢ: ܢܶܥܢܶܝܘܗܝ ܐܰ‌ܠܳܗܳܐ ܘܢܶܫܡܥܺܝܘܗܝ</VERS>
      <VERS vnumber="11">ܠܟ݂ܽܘܢ ܕܶܝܢ ܡܰܫܠܶܡ ܐ̱ܢܳܐ ܠܟ݂ܽܘܢ ܒܝܰܕ݂ ܐܰ‌ܠܳܗܳܐ. ܕܰܥܒܳܕܰܝ̈ܟܽܘܢ ܡܶܢܶܗ ܠܳܐ ܡܶܬ݂ܟܰܣܶܝܢ.</VERS>
      <VERS vnumber="12">ܗܳܐ ܐܰܢ̱ܬܽܘܢ ܟܽܠܟ݂ܽܘܢ ܚܙܰܝܬܽܘܢ ܘܰܠܡܳܢܳܐ ܡܶܬ݂ܪܰܘܪܒܺܝܢ ܐܢ̱ܬܽܘܢ ܣܪܺܝܩܳܐܺܝܬ݂.</VERS>
      <VERS vnumber="13">ܗܳܐ ܗܳܕ݂ܳܐ ܗ̱ܝ ܡܢܳܬ݂ܶܗ ܕܒܰܪܢܳܫܳܐ ܪܰܫܺܝܥܳܐ ܡܶܢ ܠܘܳܬ݂ ܐܰ‌ܠܳܗܳܐ. ܘܝܳܪܬܽܘܬ݂ܳܐ ܕܡܰܒܐܫܳܢ̈ܶܐ ܕܡܶܢ ܚܰܣܺܝܢܳܐ ܢܩܰܒܠܽܘܢ.</VERS>
      <VERS vnumber="14">ܐܶܢ ܢܶܣܓܽܘܢ ܒܢܰܝ̈ܗܽܘܢ ܠܚܰܪܒܳܐ: ܘܝܰܠܽܘܕܰܝ̈ܗܽܘܢ ܠܳܐ ܢܶܣܒܥܽܘܢ ܠܰܚܡܳܐ.</VERS>
      <VERS vnumber="15">ܫܰܪܟܗܽܘܢ ܒܡܰܘܬܳܐ ܢܶܬ݂ܩܰܒܪܽܘܢ. ܘܰܐܖ̈ܡܠܳܬ݂ܗܽܘܢ ܠܳܐ ܢܶܬ݂ܒܰܟ̈ܝܳܢ.</VERS>
      <VERS vnumber="16">ܐܶܢ ܢܟܰܢܫܽܘܢ ܟܶܣܦܳܐ ܐܰܝܟ݂ ܥܰܦܪܳܐ. ܘܰܐܝܟ݂ ܛܺܝܢܳܐ ܢܶܬ݂ܩܢܽܘܢ ܠܒܽܘܫ̈ܶܐ.</VERS>
      <VERS vnumber="17">ܗܶܢܽܘܢ ܢܰܬ݂ܩܢܽܘܢ: ܘܙܰܕܺܝܩܳܐ ܢܶܠܒܰܫ ܘܟܶܣܦܗܽܘܢ ܢܦܰܠܶܓ.</VERS>
      <VERS vnumber="18">ܒܢܳܐ ܓܶܝܪ ܐܰܝܟ݂ ܓܘܳܓܰܝ ܒܰܝܬܶܗ. ܘܰܐܝܟ݂ ܡܛܰܠܬ݂ܳܐ ܥ̣ܒܰܕ݂ ܡܰܛܠܠܶܗ.</VERS>
      <VERS vnumber="19">ܡܶܛܽܠ ܕܥܰܬܺܝܪܳܐ ܢܶܫܟܰܒ: ܘܠܳܐ ܡܰܘܣܶܦ ܠܰܡܩܳܡ. ܥܰܝܢܰܘ̈ܗܝ ܦܳܬܰܚ: ܘܠܰܝܬܰܘܗܝ.</VERS>
      <VERS vnumber="20">ܢܰܕ݂ܪܟ݂ܺܝܘܗܝ ܕܠܽܘܚܝܳܐ ܐܰܝܟ݂ ܡܰܝ̈ܳܐ: ܘܰܐܝܟ݂ ܟܽܘܟ݂ܺܝܬ݂ܳܐ ܕܦܳܪܚܳܐ</VERS>
      <VERS vnumber="21">ܬܶܫܩܠܺܝܘܗܝ ܪܽܘܚܳܐ ܒܠܺܠܝܳܐ. ܘܢܺܐܙܰܠ: ܘܢܶܕܚܩܽܘܢܶܗ ܡܶܢ ܐܰܬ݂ܪܶܗ.</VERS>
      <VERS vnumber="22">ܘܬܶܫܕܶܝܘܗܝ ܕܠܳܐ ܚܰܘܣܳܢ. ܘܡܶܢ ܐܺܝܕ݂ܶܗ ܡܶܥܪܰܩ ܢܶܥܪܽܘܩ.</VERS>
      <VERS vnumber="23">ܢܛܰܪܶܦ ܥܠܰܝܗܽܘܢ ܐܺܝܕ݂ܶܗ. ܘܢܰܫܪܶܩ ܥܠܰܝܗܽܘܢ ܡܶܢ ܐܰܬ݂ܪܶܗ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܡܶܛܽܠ ܕܺܐܝܬ݂ ܠܟ݂ܶܣܦܳܐ ܢܶܦܩܳܐ: ܘܰܐܬ݂ܪܳܐ ܕܰܠܕܰܗܒܳܐ ܡܫܰܚܠܺܝܢ.</VERS>
      <VERS vnumber="2">ܘܦܰܪܙܠܳܐ ܡܶܢ ܥܰܦܪܳܐ ܡܶܬ݂ܢܣܶܟ݂ ܘܡܶܢ ܟܺܐܦ̈ܶܐ ܡܶܬ݂ܢܣܶܟ݂ ܢܚܳܫܳܐ.</VERS>
      <VERS vnumber="3">ܩܶܨܳܐ ܣܳܡ ܠܚܶܫܽܘܟ݂ܳܐ ܘܰܠܟ݂ܽܠ ܣܰܘܦܳܐ ܗܽܘ ܝܳܕ݂ܰܥ: ܟܺܐܦܳܐ ܕܚܰܒܪܳܐ ܘܛܶܠܳܠܶܗ ܕܡܰܘܬܳܐ.</VERS>
      <VERS vnumber="4">ܬܽܘܪܥܬ݂ܳܐ ܝܺܪܶܬ݂ܘ ܡܶܢ ܥܰܡܳܐ ܓܺܝܽܘܪܳܐ. ܐܶܬܛܥܺܝܘ ܡܶܢ ܖ̈ܶܓܠܳܬ݂ܳܐ. ܘܶܐܬܕܰܠܰܠܘ ܡܶܢ ܐ̱ܢܳܫܳܐ.</VERS>
      <VERS vnumber="5">ܓܠܰܘ ܐܰܪܥܳܐ ܕܡܶܢܳܗ̇ ܢܳܦܶܩ ܡܳܙܽܘܢܳܐ. ܘܰܬ݂ܚܽܘܬܶܝܗ̇ ܡܶܬ݂ܗܰܦܰܟ݂ ܐܰܝܟ݂ ܢܽܘܪܳܐ.</VERS>
      <VERS vnumber="6">ܘܕ݂ܽܘܟܬ݂ܳܐ ܕܣܰܦܺܝܠܳܐ ܟܺܐܦܶܝ̈ܗ̇. ܘܫܳܚܠܳܐ ܕܕܰܗܒܳܐ ܒܰܫܒܺܝ̈ܠܶܝܗ̇.</VERS>
      <VERS vnumber="7">ܠܳܐ ܝܺܕܰܥܬ݂ܳܗ̇ ܛܰܝܪܳܐ: ܘܠܳܐ ܚܙܳܬ݂ܳܗ̇ ܥܺܝܢ ܕܰܝܬܳܐ.</VERS>
      <VERS vnumber="8">ܘܠܳܐ ܕܰܖ̈ܫܳܗ̇ ܚܰܝ̈ܘܳܬ݂ܳܐ. ܘܠܳܐ ܥ̣ܒܰܪ ܥܠܶܝܗ̇ ܐܰܪܝܳܐ.</VERS>
      <VERS vnumber="9">ܒܟܺܐܦ ܛܰܖ̈ܳܢܺܝܢ ܐܰܘܫܶܛ ܐܺܝܕ݂ܶܗ. ܘܰܗܦܰܟ݂ ܡܶܢ ܥܶܩܳܖ̈ܰܝܗܽܘܢ ܛܽܘܖ̈ܺܝܢ.</VERS>
      <VERS vnumber="10">ܒܚܰܘܣܳܢܶܗ ܢܰܗܖ̈ܰܘܳܢ ܢܦܰܠܶܓ. ܘܟ݂ܽܠ ܐܺܝܩܳܪ ܚܙܳܬ݂ ܥܰܝܢܶܗ</VERS>
      <VERS vnumber="11">ܘܥܽܘܫܢܳܐ ܕܢܰܗܖ̈ܰܘܳܬ݂ܳܐ ܚ̣ܒܰܫ ܘܡܶܢ ܬܰܚܦܺܝܬ݂ܳܐ ܢ̣ܦܰܩ ܢܽܘܗܪܳܐ.</VERS>
      <VERS vnumber="12">ܘܚܶܟ݂ܡܬ݂ܳܐ ܐܰܝܡܶܟܳܐ ܬܶܫܬܟܰܚ ܘܰܐܝܢܳܐ ܗ̱ܘ ܐܰܬ݂ܪܳܐ ܕܣܽܘܟܳܠܳܗ̇.</VERS>
      <VERS vnumber="13">ܠܳܐ ܝܺܕܰܥ ܐ̱ܢܳܫ ܓܰܙܳܗ̇: ܘܠܳܐ ܡܶܫܬܰܟ݂ܚܳܐ ܐܶܠܳܐ ܐܶܢ ܒܰܐܬ݂ܪܳܐ ܕܚܰܝ̈ܶܐ.</VERS>
      <VERS vnumber="14">ܬܗܽܘܡܳܐ ܐܳܡܰܪ ܠܳܐ ܗܘܳܬ݂ ܒܺܝ. ܘܝܰܡܳܐ ܐܳܡܰܪ ܠܰܝܬ ܠܘܳܬ݂ܝ.</VERS>
      <VERS vnumber="15">ܠܳܐ ܡܶܬ݂ܺܝܗܶܒ ܕܰܗܒܳܐ ܚܠܳܦܶܝܗ̇. ܘܠܳܐ ܡܶܬ݂ܡܢܶܐ ܟܶܣܦܳܐ ܒܰܕ݂ܡܶܝ̈ܗ̇.</VERS>
      <VERS vnumber="16">ܠܳܐ ܡܶܬ݂ܚܰܠܦܳܐ ܒܕܰܗܒܳܐ ܕܰܐܘܦܺܝܪ: ܘܰܒܒܶܖ̈ܽܘܠܶܐ ܘܰܒܣܰܦܺܝܠܳܐ.</VERS>
      <VERS vnumber="17">ܠܳܐ ܦܳܚܶܡ ܠܳܗ̇ ܕܰܗܒܳܐ ܘܰܙܓܽܘܓ̈ܝܳܬ݂ܳܐ: ܘܡܰܖ̈ܓܳܢܝܳܬ݂ܳܐ ܛܳܒ̈ܳܬ݂ܳܐ. ܘܛܰܒܥ̈ܶܐ ܘܚܽܘܡܖ̈ܶܐ ܠܳܐ ܦܳܚܡܺܝܢ ܠܳܗ̇.</VERS>
      <VERS vnumber="18">ܛܳܒܳܐ ܗ̱ܝ ܚܶܟ݂ܡܬ݂ܳܐ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ. ܠܳܐ ܦܳܚܶܡ ܠܳܗ̇ ܦܬ݂ܽܘܬܟ݂ܳܐ ܕܰܗܝܳܐ. ܘܒܰܙܡܰܖ̈ܓܕܶܐ: ܘܰܒܩܰܖ̈ܟܶܕܢܶܐ ܠܳܐ ܡܶܬ݂ܚܰܠܦܳܐ.</VERS>
      <VERS vnumber="19">ܛܳܒܳܐ ܗ̱ܝ ܓܶܝܪ ܚܶܟ݂ܡܬ݂ܳܐ ܡܶܢ ܟܽܠ ܡܶܕܶܡ ܠܳܐ ܦܳܚܶܡ ܠܳܗ̇. ܡܰܖ̈ܓܳܢܝܳܬ݂ܳܐ ܕܟ݂ܽܘܫ ܘܟܺܐܦ̈ܶܐ ܕܦܶܕܬ݂ܳܐ ܠܳܐ ܦܳܚ̈ܡܳܢ ܠܳܗ̇.</VERS>
      <VERS vnumber="20">ܚܶܟ݂ܡܬ݂ܳܐ ܐܰܝܡܶܟܳܐ ܐܳܬ݂ܝܳܐ. ܘܰܐܝܢܰܘ ܐܰܬ݂ܪܳܐ ܕܣܽܘܟܳܠܳܗ̇</VERS>
      <VERS vnumber="21">ܟܰܣܝܳܐ ܗ̱ܝ ܡܶܢ ܥܰܝܢܰܝ̈ ܟܽܠ ܕܚܰܝ. ܘܡܶܢ ܦܳܪܰܚܬ݂ܳܐ ܕܰܫܡܰܝܳܐ ܡܣܰܬܪܳܐ ܗ̱ܝ.</VERS>
      <VERS vnumber="22">ܐܰܒܕܳܢܳܐ ܘܡܰܘܬܳܐ ܐܶܡܰܪܘ: ܕܒܶܐܕ݂ܢܰܝ̈ܢ ܫ̣ܡܰܥܢ ܫܶܡܥܳܗ̇.</VERS>
      <VERS vnumber="23">ܡܶܛܽܠ ܕܰܐ‌ܠܳܗܳܐ ܗ̱ܘ ܒܰܝܢܰܢ ܐܽܘܖ̈ܚܳܬ݂ܳܗ̇. ܘܗܽܘܝܽܘ ܝܳܕ݂ܰܥ ܕܽܘܟܬ݂ܳܗ̇.</VERS>
      <VERS vnumber="24">ܡܶܛܽܠ ܕܗܽܘ ܚܳܙܶܐ ܠܣܽܘܦ ܟܽܠ ܕܒܰܐܪܥܳܐ. ܘܰܬ݂ܚܶܝܬ ܟܽܠ ܫܡܰܝܳܐ ܚܳܙܶܐ.</VERS>
      <VERS vnumber="25">ܕܰܥܒܰܕ݂ ܡܰܬ݂ܩܳܠܳܐ ܠܪܽܘܚܳܐ. ܘܡܰܝ̈ܳܐ ܐܰܬ݂ܩܶܢ ܒܰܟ݂ܝܳܠܬܳܐ.</VERS>
      <VERS vnumber="26">ܥ̣ܒܰܕ݂ ܢܳܡܽܘܣܳܐ ܠܡܶܛܪܳܐ: ܐܘܪܚܳܐ ܠܚܶܙܘܳܢ̈ܶܐ ܕܩܳܠܳܐ.</VERS>
      <VERS vnumber="27">ܗܳܝܕܶܝܢ ܚ̣ܙܳܗ̇ ܘܶܐܫܬܰܥܝܳܗ̇ ܬܰܩܠܳܗ̇: ܐܳܦ ܒܰܕܩܳܗ̇.</VERS>
      <VERS vnumber="28">ܘܶܐܡܰܪ ܠܒܰܪܢܳܫܳܐ: ܕܶܚܠܬܶܗ ܕܰܐ‌ܠܳܗܳܐ ܗܺܝ ܗܺܝ ܚܶܟ݂ܡܬ݂ܳܐ ܘܰܠܡܶܣܛܳܐ ܡܶܢ ܒܺܝܫܬܳܐ ܒܽܘܝܳܢܳܐ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܰܐܘܣܶܦ ܐܺܝܽܘܒ ܠܡܶܡܬܰܠ ܡܰܬ݂ܠܶܗ: ܘܶܐܡܰܪ.</VERS>
      <VERS vnumber="2">ܡܰܢ ܕܶܝܢ ܥܰܒܕܰܢܝ ܐܰܝܟ݂ ܝܰܖ̈ܚܶܐ ܩܰܕ݂ܡܳܝ̈ܶܐ. ܘܰܐܝܟ݂ ܝܰܘ̈ܡܳܬܶܗ ܕܰܐ‌ܠܳܗܳܐ ܢܰܛܪܰܢܝ.</VERS>
      <VERS vnumber="3">ܕܶܚܠܬܶܗ ܥ̣ܒܰܕ݂ ܠܥܶܠ ܡܶܢ ܪܺܝܫܝ ܒܡܰܦܪܰܣ ܫܪܳܓܶܗ ܥܶܠܰܘܰܝ ܘܰܒܢܽܘܗܪܶܗ ܗܰܠܟܶܬ݂ ܒܚܶܫܽܘܟ݂ܳܐ.</VERS>
      <VERS vnumber="4">ܐܰܝܟ݂ ܕܰܗܘܺܝܬ݂ ܒܝܰܘ̈ܡܰܝ ܚܶܣܕ݂ܝ: ܟܰܕ݂ ܡܰܓܶܢ ܗܘܳܐ ܐܰ‌ܠܳܗܳܐ ܥܶܠܰܘܰܝ ܡܰܫܟܰܢܝ.</VERS>
      <VERS vnumber="5">ܘܟܰܕ݂ ܚܰܣܺܝܢܳܐ ܚܕ݂ܺܝܪ ܗܘܳܐ ܠܰܥܠܰܝܡܽܘܬ݂ܝ.</VERS>
      <VERS vnumber="7">ܟܰܕ݂ ܢܶܦܩܶܬ݂ ܠܬܰܪܥܳܐ ܘܰܩܪܺܝ̇ܬ݂. ܘܰܒܫܽܘܩܳܐ ܐܰܝܟ݂ ܒܳܝܫܳܐ ܝܶܬ݂ܒܶܬ݂.</VERS>
      <VERS vnumber="8">ܚܙܰܐܢܝ ܥܠܰܝܡ̈ܶܐ ܘܶܐܬܛܰܫܺܝܘ ܘܩ̣ܳܡܘ ܣܳܒ̈ܶܐ ܘܶܐܬܕܰܡܰܪܘ ܒܺܝ.</VERS>
      <VERS vnumber="9">ܘܪܰܘ̱ܖ̈ܒܳܢܶܐ ܐܶܬ݂ܟܠܺܝܘ ܒܡ̈ܶܠܶܐ. ܘܺܐܝܕܰܝ̈ܗܽܘܢ ܣ̣ܳܡܘ ܥܰܠ ܦܽܘܡܗܽܘܢ.</VERS>
      <VERS vnumber="10">ܩܳܠܳܐ ܕܫܰܠܺܝܛܳܢ̈ܶܐ ܕܡܶܬܛܰܫܶܝܢ. ܘܠܶܫܳܢܗܽܘܢ ܕܒܶܩ ܠܰܫܡܰܝ̈ ܚܶܟܗܽܘܢ</VERS>
      <VERS vnumber="11">ܡܶܛܽܠ ܕܶܐܕ݂ܢܳܐ ܕܫܶܡܥܰܬ݂: ܫܰܒܰܚܬ݂ܰܢܝ ܘܥܰܝܢܳܐ ܕܰܚܙܳܬ݂ ܣܰܗܶܕܬܰܢܝ.</VERS>
      <VERS vnumber="12">ܡܶܛܽܠ ܕܦܰܠܛܶܬ݂ ܠܡܶܣܟܺܢܳܐ ܡܶܢ ܐܽܘܠܨܳܢܳܐ: ܘܰܠܝܰܬ݂ܡܳܐ ܕܠܰܝܬ ܠܶܗ ܡܥܰܕܪܳܢܳܐ.</VERS>
      <VERS vnumber="13">ܒܽܘܪܟܬ݂ܶܗ ܕܰܐܒܺܝܕ݂ܳܐ ܥܠܰܝ ܬܶܥܽܘܠ. ܘܠܶܒܳܐ ܕܰܐܪܡܰܠܬܳܐ ܚܰܕܺܝܬ݂.</VERS>
      <VERS vnumber="14">ܩܽܘܫܬܳܐ ܠܶܒܫܶܬ݂: ܘܠܰܒܫܰܢܝ ܐܰܝܟ݂ ܦܪܺܝܣܳܐ ܘܰܟ݂ܠܺܝܠܳܐ ܕܕܺܝܢܳܐ.</VERS>
      <VERS vnumber="15">ܥܰܝܢ̈ܶܐ ܗܘܺܝܬ݂ ܠܰܥܘܺܝܖ̈ܶܐ: ܘܖ̈ܶܓܠܶܐ ܠܰܡܚܰܓܖ̈ܶܐ.</VERS>
      <VERS vnumber="16">ܐܰܒܳܐ ܗܘܺܝܬ݂ ܠܒܳܝ̈ܫܶܐ. ܘܕܺܝܢܳܐ ܕܠܳܐ ܝܳܕ݂ܰܥ ܗ̱ܘܺܝܬ݂ ܒܰܕܩܶܬ݂.</VERS>
      <VERS vnumber="17">ܬܶܒܪܶܬ݂ ܢܺܝܒܰܘ̈ܗܝ ܕܥܰܘܠܳܐ: ܘܰܚܛܽܘܦܝܳܐ ܐܰܦܩܶܬ݂ ܡܶܢ ܒܶܝܬ݂ ܫܶܢܰܘ̈ܗܝ.</VERS>
      <VERS vnumber="18">ܘܶܐܡ̇ܪܶܬ݂ ܥܰܡܳܐ ܡܶܣܟܺܢܳܐ ܐܶܦܪܽܘܩ ܘܰܐܝܟ݂ ܩܰܢܝܳܐ ܐܶܫܰܠܰܡ ܘܰܐܝܟ݂ ܚܳܠܳܐ ܕܝܰܡ̈ܡܶܐ ܐܰܣܓܶܐ ܝܰܘ̈ܡܰܝ.</VERS>
      <VERS vnumber="19">ܫܶܖ̈ܫܰܝ ܢܨܺܝܒܺܝܢ ܥܰܠ ܡܰܝ̈ܳܐ. ܘܛܶܠܳܠܳܐ ܢܒܽܘܬ݂ ܘܒܰܚܨܳܕ݂ܳܐ ܐܶܬ݂ܩܪܶܐ.</VERS>
      <VERS vnumber="20">ܐܶܬܬܚܶܕ݂ ܥܰܡܝ ܘܩܶܫܬܳܐ ܒܺܐܝܕ݂ܝ ܐܶܬ݂ܚܰܠܦܰܬ݂</VERS>
      <VERS vnumber="21">ܘܶܐܠܽܘ ܫܰܡܥܽܘܢܝ ܘܣܰܒܰܪܘ: ܘܰܫܡܰܥܘ ܠܡܽܘܠܟܳܢܝ.</VERS>
      <VERS vnumber="22">ܘܡܶܢ ܦܶܬܓܳܡܰܝ̈ ܠܳܐ ܛܥܰܘ. ܘܰܠܗܽܘܢ ܒܶܣܡܰܬ݂ ܡܶܠܬ݂ܝ.</VERS>
      <VERS vnumber="23">ܣܰܟܺܝܘ ܠܺܝ ܐܰܝܟ݂ ܕܰܠܡܶܛܪܳܐ. ܘܦܽܘܡܗܽܘܢ ܦ̣ܥܰܪܘ ܐܰܝܟ݂ ܕܠܰܪܒܺܝܥܳܐ.</VERS>
      <VERS vnumber="24">ܐܶܓܚܰܟ݂ ܥܠܰܝܗܽܘܢ ܘܠܳܐ ܢܗܰܝܡܢܽܘܢ ܘܰܒܢܽܘܗܪܳܐ ܕܰܐܦܰܝ̈ ܠܳܐ ܢܗܰܠܟ݂ܽܘܢ.</VERS>
      <VERS vnumber="25">ܐܶܒܨܶܐ ܐܽܘܖ̈ܚܳܬ݂ܗܽܘܢ. ܘܶܐܗܦܽܘܟ݂ ܘܶܐܫܪܶܐ ܐܰܝܟ݂ ܡܰܠܟܳܐ ܒܚܰܝܠܶܗ: ܘܰܐܝܟ݂ ܓܰܒܪܳܐ ܕܠܰܐܒܺܝ̈ܠܶܐ ܡܒܰܝܰܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܗܳܫܳܐ ܗܳܐ ܓܚܶܟ݂ܘ ܥܠܰܝ: ܐܰܝܠܶܝܢ ܕܰܒ݂ܨܺܝܪܺܝܢ ܡܶܢܝ ܒܝܰܘ̈ܡܳܬ݂ܳܐ: ܐܰܝܠܶܝܢ ܕܶܐܢܳܐ ܐܰܣܠܺܝܬ݂ ܠܰܐܒܳܗܰܝ̈ܗܽܘܢ: ܘܠܳܐ ܚܶܫܒܶܬ݂ ܐܶܢܽܘܢ ܥܰܡ ܟܰܠܒ̈ܶܐ ܕܥܳܢ̈ܝ.</VERS>
      <VERS vnumber="2">ܘܚܰܝܠܳܐ ܕܺܐܝܕܰܝ̈ܗܽܘܢ ܠܡܳܢܳܐ ܐܳܙܶܠ ܗܘܳܐ ܠܺܝ: ܕܰܥܠܰܝܗܽܘܢ ܐܰܒܺܝܕ݂ ܟܽܠܶܗ ܥܽܘܫܢܳܐ.</VERS>
      <VERS vnumber="3">ܘܒܰܩܛܺܝܪܳܐ ܢܶܒܰܥ ܥܠܰܝܗܽܘܢ: ܐܰܝܟ݂ ܓܰܢܳܒܳܐ ܒܥܽܘܫܢܳܐ ܕܪܶܓܠܬܳܐ.</VERS>
      <VERS vnumber="6">ܠܡܶܫܪܳܐ ܒܚ̈ܽܘܠܳܢܶܐ ܕܥܰܦܪܳܐ ܘܟܺܐܦ̈ܶܐ: ܘܰܬ݂ܚܶܝܬ݂ ܫܩܺܝ̈ܦܶܐ ܘܰܬ݂ܚܶܝܬ݂ ܚܳܓ̈ܶܐ.</VERS>
      <VERS vnumber="8">ܢܶܣܬܰܚܦܽܘܢ ܒܢܰܝ̈ܐ ܫܳܛܰܝ̈ܳܐ ܥܰܡ ܒܢܰܝ̈ܳܐ ܥܰܘ̈ܳܠܶܐ. ܬܰܡܳܢ ܢܶܬ݂ܡܰܟܟ݂ܽܘܢ ܡܶܢ ܐܰܪܥܳܐ.</VERS>
      <VERS vnumber="9">ܘܗܳܫܳܐ ܪܶܢܺܝܗܽܘܢ ܗܘܺܝܬ݂: ܘܰܗܘܺܝܬ݂ ܠܗܽܘܢ ܠܬܶܡܗܳܐ.</VERS>
      <VERS vnumber="10">ܐܰܣܠܝܽܘܢܝ: ܘܶܐܬ݂ܪܰܚܰܩܘ ܡܶܢܝ. ܘܡܶܢ ܐܰܦܰܝ̈ ܚ̣ܣܰܟܘ ܪܽܘܩܳܐ</VERS>
      <VERS vnumber="11">ܡܶܛܽܠ ܕܒܳܬܰܪܝ ܫܰܪܺܝܘ: ܘܡܰܟܟ݂ܽܘܢܝ. ܘܰܦܓܽܘܕܬܶܗ ܒܦܽܘܡܝ ܐܰܪܡܺܝܘ.</VERS>
      <VERS vnumber="12">ܥܰܠ ܝܰܡܺܝܢܝ ܩܳܡܘ: ܘܥܰܪܩܶܠܘ ܠܖ̈ܶܓܠܰܝ ܘܥܰܪܩܠܽܘܢܝ ܒܰܫܒܺܝ̈ܠܶܐ ܕܽܐܘܖ̈ܚܳܬ݂ܗܽܘܢ.</VERS>
      <VERS vnumber="13">ܘܒܰܫܒܺܝ̈ܠܰܝ ܥܰܪܩܶܠܘ ܣܪܺܝܩܳܐܺܝܬ݂. ܘܥܰܠ ܡܳܐ ܕܰܗܘܳܢܝ ܚܕ݂ܺܝܘ. ܘܰܠܗܽܘܢ ܠܳܐ ܢܶܗܘܶܐ ܥܽܘܕ݂ܪܳܢ.</VERS>
      <VERS vnumber="14">ܐܰܝܟ݂ ܬܽܘܪܥܬ݂ܳܐ ܪܰܒܬ݂ܳܐ ܢܺܐܬܽܘܢ: ܘܰܬ݂ܚܶܝܬ݂ ܥܰܠܥܳܠܳܐ ܢܶܬܬܰܒܪܽܘܢ.</VERS>
      <VERS vnumber="15">ܕܰܐܗܦܶܟ݂ܘ ܥܠܰܝ ܕܠܽܘܚܝܳܐ. ܘܰܪܕܰܦܘ ܐܰܝܟ݂ ܪܽܘܚܳܐ ܫܒܺܝ̈ܠܰܝ: ܘܰܐܝܟ݂ ܥܢܳܢܳܐ ܕܥܳܒܪܳܐ ܦܽܘܪܩܳܢܝ.</VERS>
      <VERS vnumber="16">ܘܗܳܫܳܐ ܐܶܬܛܰܪܦܰܬ݂ ܢܰܦܫܝ. ܘܚܰܕ݂ܪܽܘܢܝ ܝܰܘ̈ܡܰܝ ܡܽܘܟܳܟ݂ܝ.</VERS>
      <VERS vnumber="17">ܒܠܺܠܝܳܐ ܓܰܖ̈ܡܰܝ ܝܺܩܰܪܘ ܥܠܰܝ. ܘܓܽܘܫܡܝ ܠܳܐ ܫ̣ܪܳܐ ܒܣܽܘܓ݂ܳܐܐ ܕܚܰܝܠܳܐ.</VERS>
      <VERS vnumber="18">ܐܶܬ݂ܠܰܒܫܶܬ݂ ܠܒܽܘܫܝ: ܘܶܐܬ݂ܚܰܙܩܶܬ݂ ܒܟ݂ܽܘܬܺܝܢܝ.</VERS>
      <VERS vnumber="19">ܐܰܪܡܝܽܘܢܝ ܠܛܺܝܢܳܐ: ܘܶܐܬ݂ܡܰܬܠܶܬ݂ ܐܰܝܟ݂ ܥܰܦܪܳܐ ܘܩܶܛܡܳܐ.</VERS>
      <VERS vnumber="20">ܐܶܓܥܶܐ ܠܘܳܬ݂ܳܟ݂ ܘܠܳܐ ܬܶܥܢܶܝܢܝ. ܩ̣ܳܡܬ ܘܶܐܬ݂ܒ̣ܰܝܰܢܬ ܒܺܝ</VERS>
      <VERS vnumber="21">ܘܰܥ̣ܒܰܕܬܳܢܝ ܠܳܟ݂ ܒܥܶܠܕܒܳܒܳܐ. ܘܰܒܥܽܘܫܢܳܐ ܕܺܐܝܕܰܝ̈ܟ ܣܛܰܡܬܳܢܝ.</VERS>
      <VERS vnumber="22">ܘܰܫ̣ܩܰܠܬܳܢܝ ܘܰܐܪܒܰܥܬܳܢܝ ܥܰܠ ܪܽܘܚܳܐ. ܘܡܰܟܶܟ݂ܬܳܢܝ ܘܰܐܕ݂ܘܺܝܬܳܢܝ.</VERS>
      <VERS vnumber="23">ܡܶܟܺܝܠ ܝܳܕ݂ܰܥ ܐ̱ܢܳܐ ܕܡܶܢ ܡܰܘܬܳܐ ܬܰܗܦܟܰܢܝ: ܠܒܶܝܬ݂ ܘܰܥܕܳܐ ܕܟܽܠܗܽܘܢ ܚܰܝ̈ܶܐ.</VERS>
      <VERS vnumber="24">ܒܪܰܡ ܠܳܐ ܥܠܰܝ ܢܰܘܫܶܛ ܐܺܝܕ݂ܶܗ: ܘܡܳܐ ܕܰܓܥܺܝܬ݂ ܠܘܳܬ݂ܶܗ ܢܶܦܪܩܰܢܝ.</VERS>
      <VERS vnumber="25">ܒܟܺܝܬ݂ ܥܰܠ ܡܶܣܟܺܢܳܐ ܒܺܐܝܡܳܡܳܐ. ܘܢܰܦܫܝ ܐܶܬ݂ܛܰܪܦܰܬ݂ ܥܰܠ ܒܳܝܫܳܐ.</VERS>
      <VERS vnumber="26">ܣܰܟܺܝܬ݂ ܠܛܳܒܬ݂ܳܐ: ܘܶܐܬܳܬ݂ ܒܺܝܫܬܳܐ ܣܰܟܺܝܬ݂ ܠܢܽܘܗܪܳܐ: ܘܶܐܬ݂ܳܐ ܥܰܡܛܳܢܳܐ.</VERS>
      <VERS vnumber="27">ܡܥܰܝ̈ ܐܶܬܕܰܠܰܚܘ ܘܠܳܐ ܫܠܺܝܘ. ܩܰܕ݂ܡܽܘܢܝ ܝܰܘ̈ܡܳܬ݂ܳܐ ܕܡܽܘܟܳܟ݂ܝ.</VERS>
      <VERS vnumber="28">ܟܡܺܝܪܳܐܺܝܼܬ݂ ܗܰܠܟܶܬ݂ ܕܠܳܐ ܚܶܡܬ݂ܳܐ. ܩܳܡܶܬ݂ ܒܰܟ݂ܢܽܘܫܝܳܐ ܘܰܒܟܺܝܬ݂.</VERS>
      <VERS vnumber="29">ܐܰܚܳܐ ܗܘܺܝܬ݂ ܠܝܳܪܽܘܖ̈ܶܐ: ܘܪܳܚܡܳܐ ܠܰܒ̈ܢܳܬ݂ ܢܰܥܳܡ̈ܶܐ.</VERS>
      <VERS vnumber="30">ܡܶܫܟܝ ܩܦܽܘܕ݂ ܥܠܰܝ. ܘܓܰܖ̈ܡܰܝ ܣܳܛܘ ܐܰܝܟ݂ ܕܰܒܫܰܘܒܳܐ</VERS>
      <VERS vnumber="31">ܗܘܳܐ ܟ݂ܶܢܳܪܝ ܠܶܐܒܠܳܐ: ܘܰܙܡܳܪܝ ܠܩܳܠܳܐ ܕܰܒܟ݂ܳܬ݂ܳܐ.</VERS>
    </CHAPTER>
    <CHAPTER cnumber="31">
      <VERS vnumber="1">ܩܝܳܡܳܐ ܐܰܩܺܝܡܶܬ݂ ܠܥܰܝܢܰܝ̈: ܕܠܳܐ ܐܶܬ݂ܒܰܝܰܢ ܒܰܒܬ݂ܽܘܠܬܳܐ.</VERS>
      <VERS vnumber="2">ܘܡܳܢܳܐ ܗ̱ܝ ܦܳܠܓܽܘܬ݂ܶܗ ܕܰܐ‌ܠܳܗܳܐ ܕܡܶܢ ܠܥܶܠ: ܘܝܳܪܬܽܘܬ݂ܶܗ ܕܰܐ‌ܠܳܗܳܐ ܕܡܶܢ ܡܪܰܘܡܳܐ.</VERS>
      <VERS vnumber="3">ܐܶܠܳܐ ܬܒܳܪܳܐ ܠܥܰܘ̈ܳܠܶܐ: ܘܢܽܘܟ݂ܪܳܝܽܘܬ݂ܳܐ ܥܰܠ ܥܳܒܕܰܝ̈ ܥܰܘܠܳܐ.</VERS>
      <VERS vnumber="4">ܗܽܘܝܽܘ ܚ̣ܙܳܐ ܐܽܘܖ̈ܚܳܬ݂ܝ. ܘܟܽܠܗܶܝܢ ܗܶܠ̈ܟ݂ܳܬ݂ܝ ܡܳܢܶܐ.</VERS>
      <VERS vnumber="5">ܐܶܢ ܗܰܠܟܶܬ݂ ܥܰܡ ܫܰܩܳܖ̈ܶܐ: ܘܶܐܢ ܐܶܣܬܰܖ̈ܗܰܒܝ ܖ̈ܶܓܠܰܝ ܠܡܶܪܗܰܛ ܒܢܶܟ݂ܠܳܐ.</VERS>
      <VERS vnumber="6">ܢܶܬ݂ܩܠܰܢܝ ܒܡܰܣܰܐܬ݂ܳܐ ܕܩܽܘܫܬܳܐ. ܘܢܶܕܰܥ ܐܰ‌ܠܳܗܳܐ ܫܰܠܡܽܘܬܝ.</VERS>
      <VERS vnumber="7">ܐܶܢ ܐܰܣܛܺܝܬ݂ ܗܶܠ̈ܟ݂ܳܬ݂ܝ ܡܶܢ ܐܽܘܪܚܳܐ. ܘܶܐܢ ܐܶܙܰܠ̣ ܠܶܒܝ ܒܳܬܰܪ ܥܰܝ̈ܢܰܝ. ܘܶܐܢ ܕܒܶܩ ܒܺܝ ܡܶܕܶܡ.</VERS>
      <VERS vnumber="8">ܐܶܠܳܐ ܐܶܢ ܙܶܪܥܶܬ݂: ܗܳܝܕܶܝܢ ܐܶܟ݂ܠܶܬ݂. ܘܶܐܢ ܢܶܨܒܶܬ݂: ܗܳܝܕܶܝܢ ܪܰܒܺܝܬ݂ ܘܚܶܡܠܶܬ݂.</VERS>
      <VERS vnumber="9">ܘܶܐܢ ܐܶܫܬܰܕܰܠ ܠܶܒܝ ܥܰܠ ܐܰܢ̱ܬܬ݂ܳܐ ܢܽܘܟ݂ܪܳܝܬܳܐ. ܘܥܰܠ ܬܰܪܥܳܐ ܕܚܰܒܪܝ ܐܶܢ ܟܶܡܢܶܬ݂.</VERS>
      <VERS vnumber="10">ܐܶܠܳܐ ܛܶܚܢܰܬ݂ ܠܰܐ̱ܚܖ̈ܳܢܺܝܢ ܐܰܢ̱ܬܰܬ݂ܝ: ܘܶܐܦܳܬ݂ ܒܕ݂ܽܘܟܳܐ ܐ̱ܚܪܳܢܝܳܐ</VERS>
      <VERS vnumber="11">ܡܶܛܽܠ ܕܗܺܝ ܚܛܺܝܬ݂ܳܐ ܗ̱ܝ. ܘܗܺܝ ܥܰܝܢܳܐ ܗ̱ܝ ܕܨܶܢܥܬ݂ܳܐ.</VERS>
      <VERS vnumber="12">ܘܢܽܘܪܳܐ ܗ̱ܝ ܕܰܥܕ݂ܰܡܳܐ ܠܰܐܒܕ݂ܳܢܳܐ ܐܳܟ݂ܠܳܐ. ܘܟܽܠܗܶܝܢ ܥܰܠ̈ܠܳܬ݂ܝ ܢܶܬ݂ܥܰܩܖ̈ܳܢ.</VERS>
      <VERS vnumber="13">ܐܶܢ ܐܰܣܠܺܝܬ݂ ܕܺܝܢܳܐ ܕܥܰܒܕܝ ܘܕܰܐܡܬ݂ܝ ܡܳܐ ܕܕ݂ܳܝܢܺܝܢ ܗܘܰܘ ܥܰܡܝ.</VERS>
      <VERS vnumber="14">ܐܶܠܳܐ ܐܶܡ̇ܪܶܬ݂ ܡܳܢܳܐ ܐܶܥܒܶܕ݂ ܡܳܐ ܕܩܳܐܶܡ ܐܰ‌ܠܳܗܳܐ. ܘܡܳܐ ܕܦܳܩܶܕ݂: ܡܳܢܳܐ ܐܰܬ݂ܺܝܒܺܝܘܗܝ.</VERS>
      <VERS vnumber="15">ܕܗܳܐ ܒܟܰܪܣܳܐ ܕܥܰܒܕܰܢܝ ܥܰܒܕܶܗ. ܘܰܒܚܰܕ݂ ܡܰܪܒܥܳܐ ܬܰܩܢܰܢܝ.</VERS>
      <VERS vnumber="16">ܐܶܢ ܟܠܺܝܬ݂ ܠܡܶܣܟܺܢܳܐ ܡܶܕܶܡ ܕܰܨܒܳܐ ܘܶܐܢ ܐܰܚܫܟܶܬ݂ ܠܥܰܝܢ̈ܶܐ ܕܰܐܪܡܰܠܬܳܐ.</VERS>
      <VERS vnumber="17">ܐܶܢ ܐܶܟ݂ܠܶܬ݂ ܠܰܚܡܝ ܒܰܠܚܽܘܕܰܝ. ܘܠܳܐ ܝܰܬ݂ܡܳܐ ܡܶܢܶܗ ܐܶܟܰܠ.</VERS>
      <VERS vnumber="18">ܡܶܛܽܠ ܕܡܶܢ ܛܰܠܝܽܘܬ݂ܝ ܪܰܒܝܽܘܢܝ ܟܺܐܒ̈ܶܐ. ܘܡܶܢ ܟܰܪܣܳܗ̇ ܕܶܐܡܝ ܬܶܢ̈ܚܳܬ݂ܐ.</VERS>
      <VERS vnumber="19">ܐܶܢ ܚܙܺܝܬ݂ ܕܰܐܒܺܝܕ݂ ܡܶܢ ܒܠܰܝ ܠܒܽܘܫܳܐ. ܘܠܰܝܬ ܬܰܟ݂ܣܺܝܬ݂ܳܐ ܠܒܳܝܫܳܐ.</VERS>
      <VERS vnumber="20">ܐܶܠܳܐ ܥܰܠ ܒܽܘܖ̈ܟܰܝ ܐܶܬ݂ܪܰܒܺܝܘ. ܘܡܶܢ ܓܶܙ̈ܶܐ ܕܥܳܢ̈ܝ ܐܶܫܬܰܚܰܢܘ</VERS>
      <VERS vnumber="21">ܐܶܢ ܐܰܪܺܝܡܶܬ݂ ܥܰܠ ܝܰܬ݂ܡܳܐ ܐܺܝܕ݂ܝ. ܐܶܠܳܐ ܡܳܐ ܕܰܚܙܺܝܬ݂ܶܗ ܒܬܰܪܥܳܐ: ܥܰܕܰܪܬܶܗ.</VERS>
      <VERS vnumber="22">ܟܰܬ݂ܦܝ ܡܶܢ ܟܶܪܳܗ̇ ܬܶܦܶܠܝ. ܘܰܕ݂ܪܳܥܝ ܡܶܢ ܩܰܢܝܶܗ ܢܶܬܬܒܰܪ.</VERS>
      <VERS vnumber="23">ܡܶܛܽܠ ܕܕܶܚܠܬ݂ܶܗ ܕܰܐ‌ܠܳܗܳܐ ܐܰܙܺܝܥܬܰܢܝ: ܘܰܬ݂ܒܳܪܶܗ ܐܶܬ݂ܳܐ ܥܠܰܝ. ܘܡܶܢ ܙܰܘܥܬ݂ܳܐ ܠܳܐ ܐܶܫܟܚܶܬ݂ ܠܰܡܩܳܡ.</VERS>
      <VERS vnumber="24">ܐܶܢ ܥܶܒܕ݂ܶܬ݂ ܕܰܗܒܳܐ ܬܽܘܟ݂ܠܳܢܝ. ܘܶܐܢ ܐܶܡ̇ܪܶܬ݂ ܥܰܠ ܟܺܐܦܳܐ ܛܳܒܬ݂ܳܐ ܕܰܐܢ̱ܬܝ ܗܺܝ ܬܽܘܟ݂ܠܳܢܝ ܘܶܐܢ ܐܶܡ̇ܪܶܬ݂ ܥܰܠ ܣܢܺܝܢܳܐ ܕܰܐܢ̱ܬ ܗܽܘ ܣܰܒܪܝ.</VERS>
      <VERS vnumber="25">ܘܶܐܢ ܚܕ݂ܺܝܬ݂ ܟܰܕ݂ ܣܓܺܝ ܩܶܢܝܳܢܝ. ܘܟܰܕ݂ ܣܓܺܝ: ܐܶܫܟܚܰܬ݂ ܐܺܝܕ݂ܝ.</VERS>
      <VERS vnumber="26">ܐܶܢ ܚܙܺܝܬ݂ ܢܽܘܗܪܳܐ ܟܰܕ݂ ܕܰܢܺܝܚ: ܘܣܰܗܪܳܐ ܟܰܕ݂ ܚܰܒܺܝܒ.</VERS>
      <VERS vnumber="27">ܐܶܢ ܐܶܙܰܠ ܘܶܐܫܬܰܕܰܠ ܒܣܶܬ݂ܪܳܐ ܠܶܒܝ. ܘܢܶܫܩܰܬ݂ ܐܺܝܕ݂ܝ ܠܦܽܘܡܝ.</VERS>
      <VERS vnumber="28">ܐܳܦ ܗܽܘ ܚ̣ܙܳܐ ܟܽܠܗܶܝܢ ܨܶܢ̈ܥܳܬ݂ܝ. ܐܶܢ ܟܰܕܒܶܬ݂ ܩܕ݂ܳܡ ܐܰ‌ܠܳܗܳܐ.</VERS>
      <VERS vnumber="29">ܘܶܐܢ ܚܕ݂ܺܝܬ݂ ܒܰܬ݂ܒܳܪܳܐ ܕܣܳܢܐܝ: ܘܶܐܢ ܕܳܨܶܬ݂ ܡܳܐ ܕܰܗܘܳܬ݂ ܠܶܗ ܒܺܝܫܬܳܐ.</VERS>
      <VERS vnumber="30">ܘܶܐܢ ܐܰܫܠܡܶܬ݂ ܦܽܘܡܝ ܠܰܚܛܳܗ̈ܶܐ. ܘܢܰܦܫܝ ܠܰܚܕ݂ܳܐ ܡܶܢ ܗܳܠܶܝܢ ܠܳܐ ܫܶܐܠܰܬ݂</VERS>
      <VERS vnumber="31">ܐܶܠܳܐ ܐܶܡܰܪܘ ܖ̈ܳܚܡܰܝ: ܡܰܢ ܕܶܝܢ ܝܰܗܒ ܠܰܢ ܡܶܢ ܒܶܣܪܶܗ: ܘܠܳܐ ܣܒܰܥܢ.</VERS>
      <VERS vnumber="32">ܒܫܽܘܩܳܐ ܠܳܐ ܐܰܒܺܝܬܶܬ݂ ܐܰܟ݂ܣܢܳܝܳܐ. ܘܬܰܪܥܝ ܠܳܐܪܚܳܐ ܦܶܬ݂ܚܶܬ݂.</VERS>
      <VERS vnumber="33">ܐܶܢ ܟܰܣܺܝܬ݂ ܐܰܝܟ݂ ܐ̱ܢܳܫܳܐ ܚܛܳܗܰܝ̈. ܘܶܐܢ ܛܶܡܪܶܬ݂ ܒܛܽܘܫܝܳܐ ܚܰܘ̈ܒܰܝ.</VERS>
      <VERS vnumber="34">ܐܶܢ ܕܳܫܶܬ݂ ܚܰܝܠܳܐ ܕܣܰܓܺܝ̈ܐܶܐ. ܐܶܠܳܐ ܣܽܘܓ݂ܳܐܐ ܗ̱ܘ ܕܫܰܖ̈ܒܳܬ݂ܳܐ ܬܰܒܪܰܢܝ. ܘܒܰܪܢܳܫܳܐ ܠܳܐ ܐܰܗܦܟܶܬ݂ ܒܬܰܪܥܳܐ. ܘܰܒܡܰܡܠܠܳܐ ܕܣܶܦ̈ܘܳܬ݂ܳܐ ܠܳܐ ܪܢܺܝܬ݂ ܓܽܘܖ̈ܳܓܰܘܗܝ ܕܰܐ‌ܠܳܗܳܐ ܡܰܟܟ݂ܽܘܢܝ.</VERS>
      <VERS vnumber="35">ܡܰܢ ܕܶܝܢ ܝܰܗܒ ܡܰܢ ܕܫܳܡܰܥ ܠܺܝ. ܐܶܢ ܐܺܝܬ݂ܰܘܗܝ ܐܰ‌ܠܳܗܳܐ: ܢܶܥܢܶܝܢܝ. ܘܢܶܟ݂ܬܽܘܒ ܒܣܶܦܪܳܐ ܕܺܝܢܰܘ̈ܗܝ ܕܓܰܒܪܳܐ.</VERS>
      <VERS vnumber="36">ܐܶܠܳܐ ܥܰܠ ܟܰܬ݂ܦܝ ܐܶܫܩܠܺܝܘܗܝ. ܘܰܥܒܰܕ݂ܬ݂ܶܗ ܠܺܝ ܟܠܺܝܠܳܐ.</VERS>
      <VERS vnumber="37">ܘܡܶܢܝܳܢܳܐ ܕܗܶܠ̈ܟ݂ܳܬ݂ܝ ܐܶܚܰܘܶܝܘܗܝ. ܘܰܐܝܟ݂ ܫܰܠܺܝܛܳܐ ܐܶܒܰܕܩܺܝܘܗܝ.</VERS>
      <VERS vnumber="38">ܘܰܥܠܰܝ ܐܰܪܥܳܐ ܬܰܝܠܶܠ. ܘܰܟ݂ܖ̈ܳܒܶܝܗ̇ ܐܰܟ݂ܚܕ݂ܳܐ ܢܶܒܟܽܘܢ.</VERS>
      <VERS vnumber="39">ܐܶܢ ܐܶܟ݂ܠܶܬ݂ ܚܰܝܠܳܗ̇ ܕܠܳܐ ܟܣܶܦ: ܘܢܰܦܫܳܐ ܕܡܰܪܺܝܪܳܐ ܐܶܢ ܐܰܕ݂ܘܺܝܬ݂.</VERS>
      <VERS vnumber="40">ܚܠܳܦ ܚܶܛܬ݂ܳܐ: ܢܶܦܽܘܩ ܙܶܒܠܳܐ. ܘܰܚܠܳܦ ܣܥܳܪܬܳܐ ܢܶܦܽܘܩ ܟܽܘܒܳܐ. ܘܰܫܠܶܡܘ ܦܶܬܓ݂ܳܡܰܘ̈ܗܝ ܕܺܐܝܽܘܒ.</VERS>
    </CHAPTER>
    <CHAPTER cnumber="32">
      <VERS vnumber="1">ܘܰܫ̣ܠܺܝܘ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܕܒܳܥܶܝܢ ܗܘܰܘ ܠܰܡܚܰܝܳܒܽܘܬ݂ܶܗ ܠܺܐܝܽܘܒ. ܡܶܛܽܠ ܕܗܽܘ ܗܘܳܐ ܙܰܕܺܝܩ ܒܥܰܝܢܰܝ̈ܗܽܘܢ.</VERS>
      <VERS vnumber="2">ܘܶܐܬ݂ܚܰܡܰܬ݂ ܐܶܠܺܝܗܽܘ ܒܰܪ ܒܰܪܟܺܝܐܶܝܠ ܒܽܘܙܳܝܳܐ ܡܶܢ ܫܰܪܒܬ݂ܳܐ ܕܪܰܡܽܘ. ܐܶܬ݂ܚܰܡܰܬ݂ ܪܽܘܓܙܶܗ ܥܰܠ ܐܺܝܽܘܒ: ܥܰܠ ܕܙܰܕܶܩ ܢܰܦܫܶܗ ܛܳܒ ܡܶܢ ܐܰ‌ܠܳܗܳܐ.</VERS>
      <VERS vnumber="3">ܘܶܐܬ݂ܚܰܡܰܬ݂ ܥܰܠ ܬܠܳܬ݂ܳܐ ܚܰܒܖ̈ܰܘܗܝ: ܥܰܠ ܕܠܳܐ ܐܶܫܟܰܚܘ ܕܢܶܬܠܽܘܢ ܠܶܗ ܦܶܬܓ݂ܳܡܳܐ ܠܺܐܝܽܘܒ ܘܰܢܚܰܝܒܽܘܢܶܗ.</VERS>
      <VERS vnumber="4">ܘܶܐܠܺܝܗܽܘ ܡܟܰܘܶܢ ܗܘܳܐ ܠܶܗ ܠܺܐܝܽܘܒ ܒܡ̈ܶܠܶܐ. ܡܶܛܽܠ ܕܣܳܒܺܝܢ ܗܘܰܘ ܡܶܢܶܗ ܒܝܰܘ̈ܡܳܬ݂ܳܐ.</VERS>
      <VERS vnumber="5">ܘܰܚܙܳܐ ܐܶܠܺܝܗܽܘ ܕܠܳܐ ܡܶܫܟܚܺܝܢ ܕܢܶܬܠܽܘܢ ܠܶܗ ܦܶܬܓ݂ܳܡܳܐ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ: ܘܶܐܬ݂ܚܰܡܰܬ݂ ܪܽܘܓܙܶܗ.</VERS>
      <VERS vnumber="6">ܘܰܥ̣ܢܳܐ ܐܶܠܺܝܗܽܘ ܒܰܪ ܒܰܪܟܺܝܐܶܝܠ ܒܽܘܙܳܝܳܐ: ܘܶܐܡܰܪ: ܡܶܛܽܠ ܕܰܒܨܺܝܪ ܐ̱ܢܳܐ ܡܶܢܟ݂ܽܘܢ ܒܝܰܘ̈ܡܳܬ݂ܳܐ: ܘܰܐܢ̱ܬܽܘܢ ܩܰܫܺܝܫܺܝܢ. ܡܶܛܽܠ ܗܳܢܳܐ ܕܶܚܠܶܬ݂ ܘܙܳܥܶܬ݂ ܠܰܡܚܰܘܳܝܽܘܬ݂ܟ݂ܽܘܢ ܝܺܕܰܥܬ݂ܝ.</VERS>
      <VERS vnumber="7">ܐܶܢܳܐ ܓܶܝܪ ܐܶܡ̇ܪܶܬ݂ ܕܝܰܘ̈ܡܳܬ݂ܳܐ ܗ̱ܘ ܡܡܰܠܠܺܝܢ: ܘܣܽܘܓ݂ܳܐܐ ܕܰܫܢܰܝ̈ܳܐ ܡܰܠ̈ܦܳܢ ܚܶܟ݂ܡܬ݂ܳܐ.</VERS>
      <VERS vnumber="8">ܫܰܪܺܝܪܳܐܺܝܬ ܪܽܘܚܳܐ ܐܺܝܬ݂ ܒܒܰܪܢܳܫܳܐ ܘܰܢܫܰܡܬ݂ܶܗ ܗ̱ܘ ܕܰܐ‌ܠܳܗܳܐ: ܡܒܰܝܢܳܐ ܠܗܽܘܢ.</VERS>
      <VERS vnumber="9">ܠܳܐ ܗܘܳܐ ܗܳܟ݂ܺܝܠ ܣܽܘܓ݂ܳܐܐ ܕܝܰܘ̈ܡܳܬ݂ܳܐ ܡܚܰܟܡܺܝܢ ܐܳܦܠܳܐ ܗܘܳܐ ܣܳܒ̈ܶܐ ܡܶܬ݂ܒܰܝܢܺܝܢ ܕܺܝܢܳܐ.</VERS>
      <VERS vnumber="10">ܡܶܛܽܠ ܗܳܢܳܐ ܐܳܡܰܪ ܐ̱ܢܳܐ: ܫܽܘܡܥܽܘܢܝ. ܘܳܐܦ ܐܶܢܳܐ ܐܶܚܰܘܶܝܟ݂ܽܘܢ ܝܺܕܰܥܬ݂ܝ</VERS>
      <VERS vnumber="11">ܘܗܳܐ ܫܶܬ݂ܩܶܬ݂ ܠܟ݂ܽܘܢ ܘܰܠܡܶܠܰܝ̈ܟܽܘܢ: ܘܨܳܬܶܬ݂ ܥܕܰܡܳܐ ܕܛܰܠܶܩܬܽܘܢ: ܘܰܒܨܺܝܬ݂ܟ݂ܽܘܢ ܒܡ̈ܶܠܶܐ.</VERS>
      <VERS vnumber="12">ܘܰܒܣܳܗ̈ܕܘܳܬ݂ܟ݂ܽܘܢ ܐܶܬ݂ܒܰܝܢܶܬ݂ ܘܗܳܐ ܠܰܝܬ ܠܺܐܝܽܘܒ ܡܰܟܣܳܢܳܐ: ܘܰܕ݂ܝܳܗܶܒ ܠܶܗ ܡܶܢܟ݂ܽܘܢ ܦܶܬܓ݂ܳܡܳܐ.</VERS>
      <VERS vnumber="13">ܕܳܐܡܪܺܝܢ ܐܢ̱ܬܽܘܢ ܐܶܫ̣ܟܰܚܢ ܚܶܟ݂ܡܬ݂ܳܐ. ܐܰ‌ܠܳܗܳܐ ܗ̱ܘ ܡܚܳܝܗܝ: ܘܠܳܐ ܒܰܪܢܳܫܳܐ.</VERS>
      <VERS vnumber="14">ܠܳܐ ܐܳܡܰܪ ܠܽܘܩܒܰܠ ܡ̈ܶܠܶܐ. ܘܰܒܡܶܠܰܝ̈ܟܽܘܢ ܠܳܐ ܡܶܬ݂ܪܡܶܐ ܐ̱ܢܳܐ ܠܶܗ.</VERS>
      <VERS vnumber="15">ܫܬ݂ܶܩܘ ܘܬܽܘܒ ܠܳܐ ܥܢ̣ܰܐܗܝ. ܐܰܦܪܶܩܘ ܡܶܢܗܽܘܢ ܡ̈ܶܠܶܐ ܘܰܫܬܶܩܘ.</VERS>
      <VERS vnumber="16">ܡܶܛܽܠ ܕܠܳܐ ܡܡܰܠܠܺܝܢ ܡܶܛܽܠ ܕܩܳܡ̣ܘ: ܘܬ݂ܽܘܒ ܠܳܐ ܥ̣ܢܰܐܗܝ.</VERS>
      <VERS vnumber="17">ܐܶܥܢܶܐ ܐܳܦ ܐܶܢܳܐ ܡܶܠܰܬ݂ܝ. ܘܶܐܚܰܘܶܐ ܐܳܦ ܐܶܢܳܐ ܝܺܕܰܥܬ݂ܝ.</VERS>
      <VERS vnumber="18">ܡܶܛܽܠ ܕܶܐܬ݂ܡܠܺܝܬ݂ ܡ̈ܶܠܶܐ. ܘܶܐܬ݂ܢܰܣܟܰܬ݂ ܪܽܘܚܳܐ ܒܟܰܪܣܝ.</VERS>
      <VERS vnumber="19">ܗܳܐ ܟܰܪܣܝ ܟܳܝܒܳܐ: ܘܠܳܐ ܡܶܬ݂ܦܰܬ݂ܚܳܐ. ܘܰܐܝܟ݂ ܐܶܒܳܐ ܒܝܰܪܚܳܐ ܡܶܬ݂ܦܰܪܬܳܐ.</VERS>
      <VERS vnumber="20">ܐܶܡܰܠܶܠ: ܘܢܶܪܘܰܚ ܠܺܝ ܐܶܦܬܰܚ ܣܶܦ̈ܘܳܬ݂ܝ ܘܶܐܬܶܠ ܦܶܬܓ݂ܳܡܳܐ</VERS>
      <VERS vnumber="21">ܠܳܐ ܐܶܣܰܒ ܒܰܐܦܰܝ̈ ܐ̱ܢܳܫ. ܘܡܶܢ ܐܰܦܰܝ̈ ܐ̱ܢܳܫ ܠܳܐ ܐܶܒܗܰܬ݂.</VERS>
      <VERS vnumber="22">ܡܶܛܽܠ ܕܠܳܐ ܝܳܕ݂ܰܥ ܐ̱ܢܳܐ ܒܶܗܬܬ݂ܳܐ. ܘܥܰܕ݂ ܩܰܠܺܝܠ ܫܳܩܶܠ ܗܘܳܐ ܠܺܝ ܥܽܘܫܢܝ.</VERS>
    </CHAPTER>
    <CHAPTER cnumber="33">
      <VERS vnumber="1">ܒܪܰܡ ܕܶܝܢ ܫܡܰܥ ܐܺܝܽܘܒ ܡܶܠܰܝ̈. ܘܟܽܠܗܽܘܢ ܦܶܬܓܳܡܰܝ̈ ܨܽܘܬ݂.</VERS>
      <VERS vnumber="2">ܗܳܐ ܦܶܬ݂ܚܶܬ݂ ܦܽܘܡܝ. ܘܰܒܦܽܘܡܝ ܡܡܰܠܶܠ ܠܶܫܳܢܝ.</VERS>
      <VERS vnumber="3">ܬܪܺܝܨ ܗ̱ܘ ܡܰܡܠܠܶܗ ܕܦܽܘܡܝ. ܘܰܓܒܶܐ ܗ̱ܘ ܡܺܐܡܪܳܐ ܕܣܶܦ̈ܘܳܬ݂ܝ.</VERS>
      <VERS vnumber="4">ܪܽܘܚܶܗ ܕܰܐ‌ܠܳܗܳܐ ܐܰܥܺܝܪܬܰܢܝ. ܘܰܢܫܰܡܬܶܗ ܕܰܐ‌ܠܳܗܳܐ ܐܰܚܝܰܬܰܢܝ.</VERS>
      <VERS vnumber="5">ܐܶܢ ܡܶܫܟܰܚ ܐܰܢ̱ܬ: ܐܰܬܺܝܒܰܝܢܝ ܦܶܬܓ݂ܳܡܳܐ. ܐܶܬܛܰܝܰܒ ܘܩܽܘܡ ܩܕ݂ܳܡܰܝ.</VERS>
      <VERS vnumber="6">ܘܳܐܦ ܐܶܢܳܐ ܐܰܟ݂ܘܳܬ݂ܳܟ݂ ܐ̱ܢܳܐ ܠܘܳܬ݂ ܐܰ‌ܠܳܗܳܐ. ܘܳܐܦ ܐܶܢܳܐ ܡܶܢ ܛܺܝܢܳܐ ܐܶܬ݂ܓܰܒܠܶܬ݂.</VERS>
      <VERS vnumber="7">ܘܗܳܫܳܐ ܕܶܚܠܰܬ݂ܝ ܠܳܐ ܬܙܺܝܥܳܟ݂. ܐܘܟ݂ܦܳܢܝ ܥܠܰܝܟ ܠܳܐ ܢܺܐܩܰܪ.</VERS>
      <VERS vnumber="8">ܒܪܰܡ ܐܶܡܰܪܬ ܒܶܐܕ݂ܢܰܝ̈. ܘܩܳܠ ܡܶܠܰܝ̈ܟ ܫܶܡܥܶܬ݂.</VERS>
      <VERS vnumber="9">ܕܶܐܡܰܪܬ: ܕܙܰܟܳܝ ܐ̱ܢܳܐ ܕܠܳܐ ܚܰܘ̈ܒܺܝܢ. ܘܙܰܕܺܝܩ ܐ̱ܢܳܐ: ܘܠܰܝܬ ܒܺܝ ܚܛܳܗ̈ܶܐ. ܘܰܡܦܰܨܰܝ ܐ̱ܢܳܐ ܡܶܢ ܥܰܘܠܳܐ.</VERS>
      <VERS vnumber="10">ܕܗܳܐ ܥܶܠ̈ܠܳܬ݂ܳܐ ܥܠܰܝ ܡܶܫܟܰܚ. ܘܚܰܫܒܰܢܝ ܠܶܗ ܐܰܝܟ݂ ܒܥܶܠܕܒܳܒܳܐ</VERS>
      <VERS vnumber="11">ܘܣܳܡ ܒܣܰܕܳܐ ܖ̈ܶܓܠܰܝ ܘܰܢܛܰܪ ܟܽܠܗܶܝܢ ܐܽܘܖ̈ܚܳܬ݂ܝ.</VERS>
      <VERS vnumber="12">ܒܗܳܕ݂ܶܐ ܠܳܐ ܡܶܫܟܰܚ ܐܰܢ̱ܬ ܠܡܶܙܟܳܐ. ܐܶܬܶܠ ܠܳܟ݂ ܦܶܬܓ݂ܳܡܳܐ: ܕܪܰܒ ܗ̱ܘ ܐܰ‌ܠܳܗܳܐ ܡܶܢ ܐ̱ܢܳܫܳܐ.</VERS>
      <VERS vnumber="13">ܡܶܛܽܠ ܡܳܢܳܐ ܕܳܢ̣ܬ ܥܰܡܶܗ: ܘܰܒܟܽܠܗܽܘܢ ܦܶܬܓ݂ܳܡܰܘ̈ܗܝ ܠܳܐ ܥ̣ܢܳܐ.</VERS>
      <VERS vnumber="14">ܡܶܛܽܠ ܕܒܰܚܕ݂ܳܐ ܗ̱ܘ ܡܡܰܠܶܠ ܐܰ‌ܠܳܗܳܐ: ܘܰܒܬܰܪܬܶܝܢ ܠܳܐ ܡܰܘܣܶܦ.</VERS>
      <VERS vnumber="15">ܘܰܒܣܶܦ̈ܘܳܬ݂ܳܐ ܠܳܐ ܡܶܣܬܰܟܰܠ: ܒܚܶܠܡܳܐ ܘܰܒܚܶܙܘܳܐ ܕܠܺܠܝܳܐ: ܟܰܕ݂ ܢܳܦܠܳܐ ܫܶܢܬ݂ܳܐ ܥܰܠ ܐ̱ܢܳܫܳܐ ܒܢܰܘܡܬ݂ܳܐ ܥܰܠ ܡܰܫܟܒܳܐ.</VERS>
      <VERS vnumber="16">ܗܳܝܕܶܝܢ ܓܳܠܶܐ ܐܶܕ݂ܢܶܗ ܕܐ̱ܢܳܫܳܐ: ܘܰܒܡܳܪܽܘܕ݂ܽܘܬ݂ܗܽܘܢ ܢܡܰܟܶܟ݂ ܐܶܢܽܘܢ.</VERS>
      <VERS vnumber="17">ܠܡܰܥܒܳܪܽܘ ܐ̱ܢܳܫܳܐ ܡܶܢ ܥܒܳܕ݂ܰܘ̈ܗܝ. ܘܓܽܘܫܡܶܗ ܕܓܰܒܪܳܐ ܡܟܰܣܶܐ.</VERS>
      <VERS vnumber="18">ܢܶܚܣܽܘܟ݂ ܢܰܦܫܶܗ ܡܶܢ ܚܒܳܠܳܐ: ܘܚܰܝܰܘ̈ܗܝ ܡܶܢ ܐܰܒܕܳܢܳܐ.</VERS>
      <VERS vnumber="19">ܘܰܢܟܰܣܶܐ ܒܟܺܐܒܳܐ ܥܰܠ ܡܰܫܟܒܶܗ. ܘܣܽܘܓ݂ܳܐܐ ܕܓܰܖ̈ܡܰܘܗܝ ܢܰܥܫܶܢ.</VERS>
      <VERS vnumber="20">ܢܶܓܡܰܪ ܒܶܣܪܶܗ ܡܶܢ ܕܶܚܠܬܶܗ. ܘܢܰܦܫܶܗ ܠܳܐ ܢܣܰܒܰܥ ܠܰܚܡܳܐ: ܘܢܰܦܫܶܗ ܡܶܐܟ݂ܽܘܠܬܳܐ ܬܶܪܰܓ</VERS>
      <VERS vnumber="21">ܢܶܐܟ݂ܽܘܠ ܒܶܣܪܶܗ ܡܶܢ ܕܶܚܠܬܶܗ. ܘܣܽܘܓ݂ܳܐܐ ܕܓܰܖ̈ܡܰܘܗܝ ܠܳܐ ܢܶܚܙܶܐ.</VERS>
      <VERS vnumber="22">ܘܬܶܩܪܽܘܒ ܠܰܚܒܳܠܳܐ ܢܰܦܫܶܗ: ܘܚܰܝܰܘ̈ܗܝ ܠܡܰܘܬܳܐ.</VERS>
      <VERS vnumber="23">ܐܶܢ ܐܺܝܬ݂ ܠܶܗ ܡܰܠܰܐܟ݂ܳܐ ܕܫܳܡܰܥ ܠܶܗ ܚܕ݂ܳܐ ܡܶܢ ܐܳܠܶܦ: ܢܚܰܘܶܐ ܠܐ̱ܢܳܫܳܐ ܬܪܺܝܨܽܘܬ݂ܶܗ.</VERS>
      <VERS vnumber="24">ܘܰܢܪܰܚܶܡ ܥܠܰܘܗܝ: ܘܢܺܐܡܰܪ ܦܪܽܘܩܳܝܗܝ ܕܠܳܐ ܢܶܚܽܘܬ݂ ܠܰܚܒܳܠܳܐ. ܘܠܶܗ ܢܶܫܟܰܚ ܦܽܘܪܩܳܢܳܐ.</VERS>
      <VERS vnumber="25">ܢܶܬ݂ܚܰܠܰܦ ܒܶܣܪܶܗ ܐܰܝܟ݂ ܕܰܒܛܰܠܝܽܘܬ݂ܶܗ. ܘܢܶܗܦܽܘܟ݂ ܠܝܰܘ̈ܡܰܝ ܥܠܰܝܡܽܘܬ݂ܶܗ.</VERS>
      <VERS vnumber="26">ܘܰܢܨܰܠܶܐ ܩܕ݂ܳܡ ܐܰ‌ܠܳܗܳܐ: ܘܢܶܫܡܥܺܝܘܗܝ: ܘܢܶܨܛܒܶܐ ܒܶܗ: ܘܢܶܬ݂ܚܙܶܐ ܩܕ݂ܳܡܰܘܗܝ ܒܫܽܘܒܚܳܐ: ܘܢܶܦܪܽܘܥ ܠܒܰܪܢܳܫܳܐ ܙܰܕܺܝܩܽܘܬ݂ܶܗ.</VERS>
      <VERS vnumber="27">ܘܰܬ݂ܪܺܝܨܽܘܬ݂ܳܐ ܥܰܠ ܐ̱ܢܳܫܳܐ ܢܺܐܡܰܪ. ܘܢܺܐܡܰܪ ܚܛܺܝܬ݂: ܘܫܰܪܺܝܪܳܐܺܝܬ ܐܰܣܟܠܶܬ݂: ܘܠܳܐ ܐܰܗܢܺܝܬ݂ ܢܰܦܫܝ.</VERS>
      <VERS vnumber="28">ܦܪܽܘܩ ܢܰܦܫܝ ܡܶܢ ܐܰܒܕ݂ܳܢܳܐ ܕܰܚܒܳܠܳܐ. ܘܢܰܦܫܝ ܬܶܚܙܶܐ ܢܽܘܗܪܳܐ.</VERS>
      <VERS vnumber="29">ܗܳܠܶܝܢ ܟܽܠܗܶܝܢ ܥܳܒܶܕ݂ ܐܰ‌ܠܳܗܳܐ ܬܠܳܬ݂ ܙܰܒܢܺܝ̈ܢ ܥܰܡ ܓܰܒܪܳܐ.</VERS>
      <VERS vnumber="30">ܡܰܗܦܶܟ݂ ܢܰܦܫܶܗ ܡܶܢ ܚܒܳܠܳܐ ܠܡܶܚܙܳܐ ܢܽܘܗܪܳܐ ܕܚܰܝ̈ܶܐ</VERS>
      <VERS vnumber="31">ܨܽܘܬ݂ ܐܺܝܽܘܒ ܘܰܫܡܰܥ. ܘܰܫܬ݂ܽܘܩ: ܘܶܐܢܳܐ ܐܶܡܰܠܶܠ.</VERS>
      <VERS vnumber="32">ܐܶܢ ܐܺܝܬ݂ ܠܳܟ݂ ܡ̈ܶܠܶܐ: ܐܰܬ݂ܺܝܒܰܝܢܝ. ܡܶܛܽܠ ܕܨܳܒܶܐ ܐ̱ܢܳܐ ܗ̱ܘ ܕܬܶܙܟܶܐ.</VERS>
      <VERS vnumber="33">ܘܶܐܢ ܠܳܐ ܫܳܡܰܥ ܐܰܢ̱ܬ ܠܺܝ: ܫܬ݂ܽܘܩ: ܘܰܐܠܦܳܟ݂ ܚܶܟ݂ܡܬ݂ܳܐ.</VERS>
    </CHAPTER>
    <CHAPTER cnumber="34">
      <VERS vnumber="1">ܘܰܥ̣ܢܳܐ ܐܶܠܺܝܗܽܘ ܘܶܐܡܰܪ.</VERS>
      <VERS vnumber="2">ܫܡܰܥܘ ܚܰܟܺܝ̈ܡܶܐ ܡܶܠܰܝ̈. ܘܰܐܝܠܶܝܢ ܕܝܳܕ݂ܥܺܝܢ: ܨܽܘܬ݂ܽܘܢܳܢܝ.</VERS>
      <VERS vnumber="3">ܡܶܛܽܠ ܕܶܐܕ݂ܢܳܐ ܒܳܚܪܳܐ ܡ̈ܶܠܶܐ. ܘܚܶܟܳܐ ܛܳܥܶܡ ܡܶܐܟ݂ܽܘܠܬܳܐ.</VERS>
      <VERS vnumber="4">ܢܶܓܒܶܐ ܠܰܢ ܕܰܝܳܢܳܐ: ܘܢܶܕܰܥ ܒܰܝܢܳܬܰܢ: ܡܳܢܳܐ ܫܰܦܺܝܪ.</VERS>
      <VERS vnumber="5">ܐܶܡ̣ܰܪܬ ܐܺܝܽܘܒ ܘܰܙܟ̣ܰܝܬ. ܕܶܐܡ̣ܰܪܬ ܐܶܙܕܰܕܩܶܬ݂: ܘܰܐ‌ܠܳܗܳܐ ܗܽܘ ܨܠܳܝܗܝ ܠܕ݂ܺܝܢܝ ܥܠܰܝ.</VERS>
      <VERS vnumber="6">ܡܰܢܽܘ ܐ̱ܢܳܫܳܐ ܕܶܐܒܰܕ݂ ܕܠܳܐ ܣܰܟ݂ܠܽܘ.</VERS>
      <VERS vnumber="7">ܡܰܢܽܘ ܓܰܒܪܳܐ ܐܰܝܟ݂ ܐܺܝܽܘܒ: ܕܢܶܫܬܶܐ ܡܽܘܝܳܩܳܐ ܐܰܝܟ݂ ܡܰܝ̈ܳܐ.</VERS>
      <VERS vnumber="8">ܘܰܗܘܳܐ ܫܰܘܬܳܦܳܐ ܘܚܰܒܪܳܐ ܠܥܳܒܕܰܝ̈ ܥܰܘܠܳܐ: ܥܰܡ ܐ̱ܢܳܫܳܐ ܚܰܛܳܝ̈ܶܐ ܠܰܡܗܰܠܳܟ݂ܽܘ.</VERS>
      <VERS vnumber="9">ܕܶܐܡܰܪܬ: ܕܠܳܐ ܙܳܟܶܐ ܓܰܒܪܳܐ ܡܳܐ ܕܕ݂ܳܚܶܠ ܡܶܢ ܐܰ‌ܠܳܗܳܐ.</VERS>
      <VERS vnumber="10">ܡܶܛܽܠ ܗܳܢܳܐ ܐ̱ܢܳܫܰܝ̈ ܠܶܒܳܐ ܫܽܘܡܥܽܘܢܝ. ܚܳܣ ܠܰܐܠܳܗܳܐ ܕܢܶܥܒܶܕ݂ ܥܰܘܠܳܐ. ܘܚܳܣ ܠܶܗ ܕܢܶܥܒܶܕ݂ ܚܛܺܝܬ݂ܳܐ</VERS>
      <VERS vnumber="11">ܡܶܛܽܠ ܕܰܐܝܟ݂ ܥܒܳܕ݂ܰܘ̈ܗܝ ܕܒܰܪܢܳܫܳܐ ܦܳܪܰܥ ܠܶܗ. ܘܓܰܒܪܳܐ ܐܰܝܟ݂ ܐܽܘܖ̈ܚܳܬ݂ܶܗ ܡܶܫܟܰܚ.</VERS>
      <VERS vnumber="12">ܫܰܪܺܝܪܳܐܺܝܬ ܐܰ‌ܠܳܗܳܐ ܠܳܐ ܥܳܒܶܕ݂ ܥܰܘܠܳܐ. ܘܳܐܦܠܳܐ ܐܰ‌ܠܳܗܳܐ ܡܥܰܪܩܶܠ ܐܽܘܪܚܳܐ.</VERS>
      <VERS vnumber="13">ܡܰܢܽܘ ܦ̣ܩܰܕ݂ ܠܰܐܪܥܳܐ. ܘܡܰܢܽܘ ܥ̣ܒܰܕ݂ ܠܟ݂ܽܠܳܗ̇ ܬܺܒܶܝܠ.</VERS>
      <VERS vnumber="14">ܐܶܢ ܡܰܦܢܶܐ ܥܠܰܘܗܝ ܠܶܒܶܗ: ܪܽܘܚܶܗ ܘܰܢܫܰܡܬܶܗ ܠܘܳܬ݂ܶܗ ܡܶܬ݂ܟܰܢ̈ܫܳܢ.</VERS>
      <VERS vnumber="15">ܣܳܐܶܦ ܟܽܠ ܒܣܰܪ ܐܰܟ݂ܚܕ݂ܳܐ. ܘܒܰܪܢܳܫܳܐ ܠܥܰܦܪܳܐ ܗܳܦܶܟ݂.</VERS>
      <VERS vnumber="16">ܘܶܐܢ ܡܶܬ݂ܒܰܝܰܢ ܐܰܢ̱ܬ: ܫܡܰܥ ܗܳܠܶܝܢ. ܘܨܽܘܬ݂ ܠܩܳܠܳܐ ܕܡܶܠܰܝ̈.</VERS>
      <VERS vnumber="17">ܡܰܢ ܕܣܳܢܶܐ ܕܺܝܢܳܐ: ܙܳܟܶܐ. ܘܶܐܢ ܙܰܟܳܝ ܗ̱ܘ: ܠܳܐ ܟܺܐܢܳܐܺܝܬ݂ ܡܶܬ݂ܚܰܝܰܒ.</VERS>
      <VERS vnumber="18">ܕܶܐܡܰܪ ܥܰܠ ܡܰܠܟܳܐ ܥܰܘܠܳܐ: ܡܠܶܟ݂ ܖ̈ܺܝܫܳܢܶܐ ܡܠܶܟ݂ ܫܰܠܺܝܛܳܢ̈ܶܐ.</VERS>
      <VERS vnumber="19">ܕܠܳܐ ܢܳܣܶܒ ܒܰܐܦܰܝ̈ ܪܰܘܖ̈ܒܳܢܶܐ. ܘܠܳܐ ܢܳܣܶܒ ܒܰܐܦܰܝ̈ ܡܶܣܟܺܢ̈ܶܐ: ܡܶܛܽܠ ܕܟܽܠܗܽܘܢ ܥܒܳܕ݂ ܐܺܝܕ݂ܰܘ̈ܗܝ ܐܶܢܽܘܢ.</VERS>
      <VERS vnumber="20">ܡܶܢ ܬܚܶܝܬ݂ ܫܶܠܝܳܐ ܡܳܝܬܺܝܢ. ܘܰܒܦܶܠܓܶܗ ܕܠܺܠܝܳܐ ܣܳܝܦܺܝܢ ܘܳܐܒܕܺܝܢ. ܘܡܶܫܬܰܘܕܥܺܝܢ ܠܚܰܣܺܝܢܳܐ: ܠܳܐ ܒܚܰܝܠܳܐ</VERS>
      <VERS vnumber="21">ܡܶܛܽܠ ܕܥܰܝܢܰܘ̈ܗܝ ܥܰܠ ܟܽܠܗܶܝܢ ܐܽܘܖ̈ܚܳܬ݂ܶܗ ܕܓܰܒܪܳܐ. ܘܟܽܠܗܶܝܢ ܗܶܠ̈ܟܳܬ݂ܶܗ ܚܳܙܶܐ.</VERS>
      <VERS vnumber="22">ܕܠܳܐ ܚܶܫܽܘܟ݂ܳܐ ܘܰܕ݂ܠܳܐ ܛܶܠܳܠܰܝ̈ ܡܰܘܬܳܐ: ܠܡܶܬܛܰܫܳܝܽܘ ܬܰܡܳܢ ܥܳܒܕܰܝ̈ ܥܰܘܠܳܐ.</VERS>
      <VERS vnumber="23">ܡܶܛܽܠ ܕܬ݂ܽܘܒ ܠܳܐ ܗܘܳܐ ܥܰܠ ܓܰܒܪܳܐ ܣܳܐܶܡ ܠܰܡܗܰܠܳܟ݂ܽܘ ܥܰܡ ܐܰ‌ܠܳܗܳܐ ܒܕܺܝܢܳܐ.</VERS>
      <VERS vnumber="24">ܕܰܐܒܐܶܫ ܠܣܰܓܺܝ̈ܐܶܐ ܕܠܳܐ ܣܳܟ݂: ܘܰܢܩܺܝܡ ܐܰܟ݂ܚܕ݂ܳܐ ܚܠܳܦܰܝܗܽܘܢ.</VERS>
      <VERS vnumber="25">ܡܶܛܽܠ ܗܳܢܳܐ ܐܶܫܬܰܘܕܰܥ ܐܶܢܽܘܢ ܡܶܢ ܥܒܳܕܰܝ̈ܗܽܘܢ. ܘܢܰܗܦܶܟ݂ ܐܶܢܽܘܢ ܠܠܺܠܝܳܐ.</VERS>
      <VERS vnumber="26">ܘܢܶܬ݂ܡܰܟܟ݂ܽܘܢ ܬܚܶܝܬ݂ ܥܰܘܠܳܐ ܥܒܳܕܰܝ̈ܗܽܘܢ ܒܰܐܬ݂ܪܳܐ ܕܚܺܝܠܳܐ.</VERS>
      <VERS vnumber="27">ܥܰܠ ܕܰܣ̣ܛܰܘ ܡܶܢ ܒܳܬܪܶܗ. ܘܟܽܠܗܶܝܢ ܐܽܘܖ̈ܚܳܬ݂ܶܗ ܠܳܐ ܐܶܣܬܰܟܰܠܘ.</VERS>
      <VERS vnumber="28">ܥܳܐܠܳܐ ܩܕ݂ܳܡܰܘܗܝ ܨܠܽܘܬ݂ܶܗ ܕܡܶܣܟܺܢܳܐ. ܘܰܓܥܳܬ݂ܶܗ ܕܥܶܢܘܳܝܳܐ ܫܳܡܰܥ.</VERS>
      <VERS vnumber="29">ܘܶܐܢ ܗܽܘ ܫܳܒܶܩ: ܡܰܢܽܘ ܡܚܰܝܶܒ݂. ܘܶܐܢ ܗܽܘ ܡܰܗܦܶܟ݂ ܐܰܦܰܘ̈ܗܝ: ܡܰܢܽܘ ܫܳܒܶܩ ܠܥܰܡܳܐ: ܐܰܘ ܠܒܰܪܢܳܫܳܐ ܐܰܟ݂ܚܕ݂ܳܐ.</VERS>
      <VERS vnumber="30">ܕܠܳܐ ܐܰܡܠܶܟ݂ ܐ̱ܢܳܫܳܐ ܚܰܠܦܳܐ ܘܚܰܛܳܝܳܐ ܠܥܰܡܳܐ</VERS>
      <VERS vnumber="31">ܡܶܛܽܠ ܕܰܐ‌ܠܳܗܳܐ ܐܶܡܰܪ: ܕܫܶܒܩܶܬ݂: ܠܳܐ ܡܚܰܒܶܠ ܐ̱ܢܳܐ ܕܠܳܐ ܚܛܳܗܺܝ̈ܢ.</VERS>
      <VERS vnumber="32">ܐܰܠܶܦܰܝܢܝ ܐܰܢ̱ܬ ܐܶܢ ܥ̣ܒܰܕܬ ܥܰܘܠܳܐ.</VERS>
      <VERS vnumber="33">ܬܽܘܒ ܠܳܐ ܐܰܘܣܶܦ ܠܡܶܬܰܠ ܠܳܟ݂ ܦܶܬܓ݂ܳܡܳܐ ܥܰܠ ܕܰܚ̣ܛܰܝܬ. ܐܰܢ̱ܬ ܓܶܝܪ ܐܶܬ݂ܒܰܩܺܝܬ ܘܠܳܐ ܐܶܢܳܐ. ܘܡܶܕܶܡ ܕܝܳܕ݂ܰܥ ܐܰܢ̱ܬ: ܡܰܠܶܠ.</VERS>
      <VERS vnumber="34">ܐ̱ܢܳܫܳܐ ܕܠܶܒܳܐ ܢܺܐܡܪܽܘܢ ܠܺܝ ܘܓܰܒܪܳܐ ܚܰܟܺܝܡܳܐ ܢܶܫܡܥܰܢܝ.</VERS>
      <VERS vnumber="35">ܐܺܝܽܘܒ ܠܳܐ ܗܘܳܐ ܒܺܝܕ݂ܰܥܬ݂ܳܐ ܡܡܰܠܶܠ ܘܡܶܠܰܘ̈ܗܝ ܠܳܐ ܗܰܘܝ̈ ܒܣܽܘܟܳܠܳܐ.</VERS>
      <VERS vnumber="36">ܫܰܪܺܝܪܳܐܺܝܬ ܐܶܬ݂ܒܚܰܪ ܐܺܝܽܘܒ ܥܰܕ݂ ܣܰܘܦܳܐ. ܘܠܳܐ ܡܶܬ݂ܚܰܫܰܒ ܒܐ̱ܢܳܫ̈ܳܐ ܥܰܘ̈ܳܠܶܐ.</VERS>
      <VERS vnumber="37">ܘܶܐܢ ܡܰܘܣܶܦ ܥܰܠ ܚܛܳܗܰܘ̈ܗܝ: ܣܰܟ݂ܠܽܘܬ݂ܳܐ ܒܰܝܢܳܬܰܢ ܡܶܬ݂ܦܰܩܕܳܐ. ܘܰܢܩܰܪܶܒ ܩܕܳܡ ܐܰ‌ܠܳܗܳܐ ܡܶܠܰܘ̈ܗܝ.</VERS>
    </CHAPTER>
    <CHAPTER cnumber="35">
      <VERS vnumber="1">ܘܰܥ̣ܢܳܐ ܐܶܠܺܝܗܽܘ ܘܶܐܡܰܪ.</VERS>
      <VERS vnumber="2">ܒܗܳܕ݂ܶܐ ܐܶܬ݂ܚܰܫܰܒܬ ܒܕܺܝܢܳܐ: ܕܶܐܡܰܪܬ ܐܶܙܕܰܕܩܶܬ݂ ܡܶܢ ܐܰ‌ܠܳܗܳܐ.</VERS>
      <VERS vnumber="3">ܐܶܢ ܐܶܡ̣ܰܪܬ ܡܳܢܳܐ ܡܰܘܬܰܪ ܐܰܢ̱ܬ ܥܰܠ ܢܰܦܫܳܟ݂: ܘܡܳܢܳܐ ܝܽܘܬ݂ܪܳܢܳܐ ܕܰܐܚܒܳܟ݂.</VERS>
      <VERS vnumber="4">ܐܶܢܳܐ ܐܰܬ݂ܺܝܒܳܟ݂ ܡ̈ܶܠܶܐ: ܘܳܐܦ ܠܖ̈ܳܚܡܰܝܟ ܥܰܡܳܟ݂.</VERS>
      <VERS vnumber="5">ܚܽܘܪ ܒܰܫܡܰܝܳܐ: ܘܶܐܬ݂ܒܰܩܳܐ ܒܰܥܢܳܢ̈ܶܐ ܕܖ̈ܳܡܳܢ ܡܶܢܳܟ݂.</VERS>
      <VERS vnumber="6">ܐܶܢ ܚܳܛܶܐ ܐܰܢ̱ܬ: ܡܳܢܳܐ ܥܳܒܶܕ݂ ܐܰܢ̱ܬ ܠܶܗ. ܘܶܐܢ ܣܳܓܶܐ ܥܰܘܠܳܟ݂: ܡܳܢܳܐ ܬܶܥܒܶܕ݂ ܠܶܗ.</VERS>
      <VERS vnumber="7">ܘܶܐܢ ܗܳܘܶܐ ܐܰܢ̱ܬ ܙܰܕܺܝܩ: ܡܳܢܳܐ ܡܰܘܬܰܪ ܐܰܢ̱ܬ ܠܶܗ: ܐܰܘ ܡܳܢܳܐ ܢܳܣܶܒ ܡܶܢܳܟ݂.</VERS>
      <VERS vnumber="8">ܠܢܰܦܫܳܟ݂ ܗܽܘ ܪܽܘܫܥܳܟ݂: ܘܰܠܢܰܦܫܳܟ݂ ܗܺܝ ܙܰܕܺܝܩܽܘܬ݂ܳܟ݂.</VERS>
      <VERS vnumber="9">ܡܶܢ ܣܽܘܓ݂ܳܐܐ ܕܰܛܠܽܘܡܝܳܐ ܡܰܝܠܠܺܝܢ: ܘܓܳܥܶܝܢ ܡܶܢ ܥܰܘܠܳܐ ܣܰܓܺܝ̈ܐܶܐ.</VERS>
      <VERS vnumber="10">ܘܠܳܐ ܐܶܡܰܪܘ ܐܰܝܟܰܘ ܐܰ‌ܠܳܗܳܐ ܕܥܰܒܕܰܢ: ܕܝܰܗܒ ܡܰܚܫܰܒܬ݂ܳܐ ܒܠܺܠܝܳܐ</VERS>
      <VERS vnumber="11">ܡܶܢ ܩܕ݂ܳܡ ܚܰܝܽܘܬ݂ܳܐ ܕܰܐܪܥܳܐ: ܘܡܶܢ ܦܳܪܰܚܬ݂ܳܐ ܕܰܫܡܰܝܳܐ ܚܰܟܡܰܢ.</VERS>
      <VERS vnumber="12">ܬܰܡܳܢ ܓܳܥܶܝܢ: ܘܠܳܐ ܥܳܢܶܐ ܠܗܽܘܢ.</VERS>
      <VERS vnumber="13">ܡܶܛܽܠ ܓܰܐܝܽܘܬ݂ܳܐ ܕܒܺܝܫ̈ܶܐ ܣܪܺܝܩܳܐܺܝܬ݂ ܠܳܐ ܫܳܡܰܥ ܐܰ‌ܠܳܗܳܐ. ܐܳܦܠܳܐ ܐܰ‌ܠܳܗܳܐ ܡܫܰܒܰܚ ܠܳܗ̇.</VERS>
      <VERS vnumber="14">ܘܳܐܦܶܢ ܐܶܡ̣ܰܪܬ ܠܳܐ ܬܫܰܒܚܺܝܘܗܝ: ܕܽܘܢ ܩܕ݂ܳܡܰܘܗܝ ܘܶܐܬ݂ܟܰܫܦ ܠܶܗ.</VERS>
      <VERS vnumber="15">ܕܗܳܫܳܐ ܠܳܐ ܦܳܩܶܕ݂ ܪܽܘܓܙܶܗ: ܘܠܳܐ ܡܰܒܐܶܫ ܠܢܰܦܫܳܐ.</VERS>
      <VERS vnumber="16">ܘܺܐܝܽܘܒ ܣܪܺܝܩܳܐܺܝܬ݂ ܦ̣ܬܰܚ ܦܽܘܡܶܗ: ܘܰܕ݂ܠܳܐ ܒܺܝܕܰܥܬ݂ܳܐ ܡܰܣܓܶܐ ܡ̈ܶܠܶܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܐܘܣܶܦ ܐܶܠܺܝܗܽܘ ܘܶܐܡܰܪ.</VERS>
      <VERS vnumber="2">ܟܰܬܰܪ ܠܺܝ ܩܰܠܺܝܠ ܘܶܐܚܰܘܶܝܟ݂. ܡܶܛܽܠ ܕܬܽܘܒ ܐܺܝܬ݂ ܠܰܐܠܳܗܳܐ ܡ̈ܶܠܶܐ.</VERS>
      <VERS vnumber="3">ܐܶܫܩܽܘܠ ܝܺܕܰܥܬ݂ܝ ܡܶܢ ܪܽܘܚܩܳܐ. ܘܰܠܥܳܒܽܘܕ݂ܝ ܐܶܬܶܠ ܙܶܕ݂ܩܳܐ.</VERS>
      <VERS vnumber="4">ܒܪܰܡ ܫܰܪܺܝܪܳܐܺܝܬ ܗܘܰܝ̈ ܕܰܓܳܠ̈ܳܢ ܡܶܠܰܝ̈ ܘܰܕ݂ܠܳܐ ܡܽܘܡ ܗ̱ܝ ܝܺܕܰܥܬ݂ܝ ܥܰܡܳܟ݂.</VERS>
      <VERS vnumber="5">ܗܳܐ ܐܰ‌ܠܳܗܳܐ ܥܰܫܺܝܢܳܐ. ܠܳܐ ܡܰܣܠܶܐ ܠܰܐܝܢܳܐ ܕܰܕ݂ܟ݂ܶܐ ܐܰܝܟ݂ ܚܰܠܒܳܐ.</VERS>
      <VERS vnumber="6">ܥܰܘܳܠܳܐ ܠܳܐ ܚܳܝܶܐ: ܘܕܺܝܢܳܐ ܠܒܺܝܫ̈ܶܐ ܝܳܗܶܒ.</VERS>
      <VERS vnumber="7">ܠܳܐ ܓܶܝܪ ܥܳܢܶܕ݂ ܙܰܕܺܝܩܳܐ ܡܶܢ ܩܕ݂ܳܡ ܥܰܝܢܰܘ̈ܗܝ. ܡܰܘܬܶܒ ܡܰܠ̈ܟܶܐ ܥܰܠ ܟܽܘܪܣܝܳܐ. ܘܡܶܬܬܪܺܝܡܺܝܢ ܠܥܳܠܡܺܝܢ.</VERS>
      <VERS vnumber="8">ܘܶܐܢ ܐܰܣܺܝܪܺܝܢ ܒܫܺܫ̈ܠܳܬ݂ܳܐ: ܢܳܚ̇ܬܺܝܢ ܒܰܚܒܳܠܳܐ ܠܡܶܣܟܺܢܽܘܬ݂ܳܐ.</VERS>
      <VERS vnumber="9">ܘܰܢܚܰܘܶܐ ܐܶܢܽܘܢ ܥܒܳܕܰܝ̈ܗܽܘܢ ܘܣܰܟ݂ܠܘ̈ܳܬ݂ܗܽܘܢ: ܥܰܠ ܕܶܐܬ݂ܓܰܢ̱ܒܰܪܘ.</VERS>
      <VERS vnumber="10">ܘܢܶܓܠܶܐ ܐܶܕ݂ܢܗܽܘܢ ܠܡܰܪܕܽܘܬ݂ܳܐ. ܘܢܺܐܡܰܪ ܕܰܢܬ݂ܽܘܒܽܘܢ ܡܶܢ ܥܰܘܠܳܐ</VERS>
      <VERS vnumber="11">ܐܶܢ ܢܶܫܡܥܽܘܢ ܘܢܶܥܒܕ݂ܽܘܢ. ܘܰܢܓܰܡܪܽܘܢ ܝܰܘ̈ܡܰܝܗܽܘܢ ܒܳܛܳܒ̈ܳܬ݂ܳܐ: ܘܰܫܢܰܝ̈ܗܽܘܢ ܒܒܽܘܣܳܡܳܐ.</VERS>
      <VERS vnumber="12">ܘܶܐܢ ܠܳܐ ܢܶܫܡܥܽܘܢ: ܒܰܐܒܕܳܢܳܐ ܢܺܐܙܽܠ̱ܘܢ. ܘܰܢܣܽܘܦܽܘܢ ܕܠܳܐ ܝܺܕܰܥܬ݂ܳܐ.</VERS>
      <VERS vnumber="13">ܘܚܰܠܦܰܝ̈ ܠܶܒܳܐ ܢܣܽܘܦܽܘܢ: ܘܠܳܐ ܢܶܓܥܽܘܢ. ܒܪܽܘܓܙܳܐ ܢܶܓܥܽܘܢ ܟܰܕ݂ ܢܶܐܣܽܘܪ ܐܶܢܽܘܢ.</VERS>
      <VERS vnumber="14">ܘܰܬ݂ܡܽܘܬ݂ ܢܰܦܫܗܽܘܢ ܒܰܥܠܰܝܡܽܘܬ݂ܳܐ: ܘܚܰܝ݂ܰܝ݂̈ܗܽܘܢ ܒܟܰܦܢܳܐ.</VERS>
      <VERS vnumber="15">ܢܶܫܬܰܘܙܰܒ ܡܰܟܺܝܟ݂ܳܐ ܒܡܰܟܺܝܟ݂ܽܘܬ݂ܶܗ. ܘܢܶܓܠܶܐ ܐܽܘܪܚܗܽܘܢ ܒܽܐܘܠܨܳܢܳܐ.</VERS>
      <VERS vnumber="16">ܘܳܐܦ ܢܫܰܘܙܒܳܟ݂ ܡܶܢ ܦܽܘܡܳܐ ܕܰܡܥܺܝܩܳܢܳܐ: ܘܰܪܘܰܚܬ݂ܳܐ ܚܠܳܦ ܥܳܩܬ݂ܳܐ. ܘܢܶܬ݂ܩܰܢ ܦܳܬ݂ܽܘܪܳܐ ܟܰܕ݂ ܡ̇ܠܶܐ̣ ܕܽܘܗܳܢܳܐ.</VERS>
      <VERS vnumber="17">ܘܰܢܕ݂ܽܘܢ ܠܖ̈ܰܫܺܝܥܶܐ ܡܰܠܝܳܐܺܝܬ݂ ܠܕܺܝܢܳܐ: ܘܰܒܕܺܝܢܳܐ ܢܶܬܬܰܚܕܽܘܢ.</VERS>
      <VERS vnumber="18">ܒܚܶܡܬ݂ܳܐ ܕܰܩܪܳܒܳܐ ܠܳܐ ܢܓܰܪܓܳܟ݂. ܘܠܳܐ ܢܰܣܢܩܳܟ݂ ܥܰܠ ܣܰܓܺܝܐܽܘܬ݂ ܦܽܘܪܩܳܢܳܐ.</VERS>
      <VERS vnumber="19">ܢܶܬ݂ܩܰܦ ܥܠܰܝܟ ܕܢܶܦܪܩܳܟ݂. ܘܠܳܐ ܬܥܽܘܩ ܠܳܟ݂ ܡܶܢ ܟܽܠ ܬܰܩܺܝ̈ܦܰܝ ܚܰܝܠܳܐ.</VERS>
      <VERS vnumber="20">ܘܡܶܢ ܕܽܘܚܳܩܳܐ ܕܰܒܠܺܠܝܳܐ: ܘܢܶܬܶܠ ܥܰܡ̈ܡܶܐ ܚܠܳܦܰܝܟ: ܘܶܐܡ̈ܘܳܬ݂ܳܐ ܚܠܳܦ ܢܰܦܫܳܟ݂</VERS>
      <VERS vnumber="21">ܐܶܙܕܰܗܪ ܕܠܳܐ ܬܶܬ݂ܦܢܶܐ ܥܰܠ ܥܰܘܠܳܐ. ܡܶܛܽܠ ܗܳܢܳܐ ܗܽܘ ܓܶܝܪ ܐܶܬ݂ܒ̣ܚܰܪܬ ܒܡܶܣܟܺܢܽܘܬ݂ܳܐ.</VERS>
      <VERS vnumber="22">ܐܰ‌ܠܳܗܳܐ ܡܰܥܫܶܢ ܒܚܰܝܠܳܐ. ܡܰܢܽܘ ܐܺܝܬ݂ ܐܰܟ݂ܘܳܬ݂ܶܗ ܕܡܰܠܶܦ.</VERS>
      <VERS vnumber="23">ܡܰܢܽܘ ܦ̣ܩܰܕ݂ ܥܰܠ ܐܽܘܖ̈ܚܳܬ݂ܶܗ. ܘܡܰܢܽܘ ܐܶܡܰܪ ܠܶܗ ܕܰܥ̣ܒܰܕܬ ܥܰܘܠܳܐ.</VERS>
      <VERS vnumber="24">ܐܶܬܕܰܟ݂ܪ ܕܣܰܓܺܝܐܺܝܢ ܐܶܢܽܘܢ ܥܒܳܕ݂ܰܘ̈ܗܝ. ܘܫܰܒܚܽܘܗܝ ܐ̱ܢܳܫ̈ܳܐ ܟܽܠܗܽܘܢ.</VERS>
      <VERS vnumber="25">ܘܰܒܢܰܝ̈ܢܳܫܳܐ ܚܙܰܐܗܝ: ܘܰܐܕ݂ܺܝܩܘ ܡܶܢ ܪܽܘܚܩܳܐ.</VERS>
      <VERS vnumber="26">ܗܳܐ ܐܰ‌ܠܳܗܳܐ ܬܰܩܺܝܦ ܗܽܘ: ܘܠܳܐ ܡܶܬ݂ܺܝܕܰܥ. ܘܰܠܡܶܡܢܳܐ ܫܢܰܘ̈ܗܝ ܠܰܝܬ ܣܽܘܦ.</VERS>
      <VERS vnumber="27">ܐܶܢ ܢܶܡܢܶܐ ܥܰܡܽܘ̈ܕܰܝ ܫܡܰܝܳܐ: ܘܢܶܨܽܘܪ ܢܽܘ̈ܛܦܰܝ ܡܶܛܪܳܐ ܒܰܠܚܽܘܕ݂ܰܘܗܝ. ܕܡܰܚܬ݂ܺܝܢ ܫܡܰܝܳܐ ܒܙܰܒܢܳܐ.</VERS>
      <VERS vnumber="28">ܘܖ̈ܳܣܳܢ ܥܢܳܢ̈ܶܐ ܥܰܠ ܒܢܰܝ̈ܢܳܫܳܐ: ܘܢܶܪܘܙܽܘܢ ܪܰܘܪܒܳܐܺܝܬ݂.</VERS>
      <VERS vnumber="29">ܘܡܰܢܽܘ ܢܶܬ݂ܒܰܝܰܢ: ܘܰܦ̣ܪܰܣ ܥܢܳܢ̈ܶܐ ܡܶܢ ܣܽܘܓ݂ܳܐܐ ܕܡܰܛܠܠܶܗ.</VERS>
      <VERS vnumber="30">ܘܰܦ̣ܪܰܣ ܠܥܶܠ ܡܶܢܗܽܘܢ ܢܽܘܗܪܶܗ ܘܶܐܫܬܶܗ ܕܝܰܡܳܐ ܟܰܣܺܝ</VERS>
      <VERS vnumber="31">ܡܶܛܽܠ ܕܰܒܗܽܘܢ ܢܕ݂ܽܘܢ ܥܰܡ̈ܡܶܐ ܘܢܶܬܶܠ ܡܶܐܟ݂ܽܘܠܬܳܐ ܠܣܰܓܺܝ̈ܐܶܐ.</VERS>
      <VERS vnumber="32">ܘܥܰܠ ܐܺܝ̈ܕܰܝܳܐ ܢܟܰܣܶܐ ܢܽܘܗܪܳܐ. ܘܢܶܦܽܘܩ ܥܠܰܝܗܽܘܢ ܕܢܶܦܓܥܽܘܢ ܒܶܗ.</VERS>
      <VERS vnumber="33">ܢܚܰܘܶܐ ܠܖ̈ܳܚܡܰܘܗܝ ܩܶܢܝܳܢܶܗ: ܘܳܐܦ ܠܥܰܘ̈ܳܠܶܐ. </VERS>
    </CHAPTER>
    <CHAPTER cnumber="37">
      <VERS vnumber="1">ܘܳܐܦ ܥܰܠ ܗܳܕ݂ܶܐ ܢܶܬܬܙܺܝܥ ܠܶܒܶܗ: ܘܰܢܙܽܘܥ ܡܶܢ ܕܽܘܟܬ݂ܶܗ.</VERS>
      <VERS vnumber="2">ܫܡܰܥܘ ܡܶܫܡܰܥ ܩܳܠܶܗ ܒܪܽܘܓܙܳܐ: ܕܺܝܢܳܐ ܕܢܳܦܶܩ ܡܶܢ ܦܽܘܡܶܗ.</VERS>
      <VERS vnumber="3">ܬܚܶܝܬ݂ ܟܽܠܗܽܘܢ ܫܡܰܝܳܐ ܢܫܰܒܚܽܘܢܶܗ. ܘܢܽܘܗܪܶܗ ܥܰܠ ܟܶܢ̈ܦܶܝܗ̇ ܕܰܐܪܥܳܐ.</VERS>
      <VERS vnumber="4">ܒܳܬ݂ܪܶܗ ܢܶܪܥܰܡ ܒܩܳܠܳܐ ܕܓܰܐܝܽܘܬ݂ܶܗ. ܘܠܳܐ ܢܥܰܩܶܒ ܐܶܢܽܘܢ.</VERS>
      <VERS vnumber="5">ܡܶܛܽܠ ܕܢܶܫܡܥܽܘܢ ܩܳܠܶܗ. ܘܢܶܪܥܰܡ ܐܰ‌ܠܳܗܳܐ ܒܩܳܠܶܗ. ܬܶܕ݂ܡܖ̈ܳܬ݂ܳܐ ܥܳܒܶܕ݂ ܘܪܰܘܖ̈ܒܳܬ݂ܳܐ: ܘܠܳܐ ܡܶܬ݂ܺܝܕܰܥ.</VERS>
      <VERS vnumber="6">ܡܶܛܽܠ ܕܰܠܬܰܠܓܳܐ ܐܶܡܰܪ ܗܘܰܝ̈ ܐܰܪܥܳܐ. ܘܡܶܛܪܳܐ ܘܰܪܒܺܝܥܳܐ ܪܰܒܳܐ ܒܝܰܕ݂ ܟܽܠ ܐ̱ܢܳܫ ܚ̣ܬܰܡ.</VERS>
      <VERS vnumber="7">ܕܢܰܘܕܰܥ ܠܟ݂ܽܠ ܐ̱ܢܳܫ ܥܒܳܕ݂ܰܘ̈ܗܝ.</VERS>
      <VERS vnumber="8">ܘܬܶܥܽܘܠ ܚܰܝܽܘܬ݂ܳܐ ܒܰܟ݂ܡܺܐܢܳܐ. ܘܬܶܫܪܶܐ ܒܡܰܪܒܽܘܥܺܝܬ݂ܳܗ̇.</VERS>
      <VERS vnumber="9">ܡܶܢ ܬܰܘܳܢ̈ܶܐ ܬܺܐܬ݂ܶܐ ܟܽܘܟ݂ܺܝܬ݂ܳܐ. ܘܡܶܢ ܙܳܪܺܝܦܬܳܐ ܩܽܘܪܫܳܐ.</VERS>
      <VERS vnumber="10">ܘܡܶܢ ܢܫܰܡܬܶܗ ܕܰܐ‌ܠܳܗܳܐ ܢܶܬ݂ܺܝܗܶܒ ܓܠܺܝܕ݂ܳܐ. ܘܣܽܘܓ݂ܳܐܐ ܕܡܰܝ̈ܳܐ ܡܰܚܶܬ݂</VERS>
      <VERS vnumber="11">ܘܪܰܟܺܝܟ݂ܳܐܺܝܬ݂ ܡܶܬ݂ܡܰܬ݂ܚ̈ܳܢ ܥܢܳܢ̈ܶܐ: ܘܦܳܪܶܣ ܥܢܳܢ̈ܶܐ ܕܢܽܘܗܪܶܗ.</VERS>
      <VERS vnumber="12">ܘܗܽܘ ܡܶܬ݂ܟܪܶܟ݂: ܘܡܶܬ݂ܗܰܦܰܟ݂ ܠܡܶܥܒܰܕ݂ ܡܰܚ̈ܫܒܳܢ. ܟܽܠ ܕܦܳܩܶܕ݂ ܠܗܽܘܢ ܥܰܠ ܐܰܦܰܝ̈ ܬܺܒܶܝܠ ܐܰܪܥܶܗ.</VERS>
      <VERS vnumber="13">ܐܶܢ ܠܫܰܠܺܝܛܳܢ̈ܶܐ ܘܶܐܢ ܠܰܐܪܥܳܐ: ܘܶܐܢ ܠܰܚܣܺܝܕ݂ܳܐ ܕܡܶܫܬܟܰܚ ܒܳܗ̇.</VERS>
      <VERS vnumber="14">ܨܽܘܬ݂ ܗܳܕ݂ܶܐ ܐܺܝܽܘܒ ܘܰܫܡܰܥ. ܘܶܐܬ݂ܒܰܝܰܢ ܬܶܕ݂ܡܖ̈ܳܬ݂ܶܗ ܕܰܐ‌ܠܳܗܳܐ.</VERS>
      <VERS vnumber="15">ܗܳܐ ܝܳܕ݂ܰܥ ܐܰܢ̱ܬ ܡܶܕܶܡ ܕܣܳܡ ܐܰ‌ܠܳܗܳܐ ܥܠܰܝܗܽܘܢ: ܘܰܓܠܳܐ ܢܽܘܗܪܳܐ ܕܰܥܢܳܢܰܘ̈ܗܝ.</VERS>
      <VERS vnumber="16">ܝܳܕ݂ܰܥ ܐܰܢ̱ܬ ܡܰܦܩܳܐ ܕܰܥܢܳܢ̈ܶܐ: ܘܬܶܕ݂ܡܖ̈ܳܬ݂ܳܐ ܕܰܕ݂ܠܳܐ ܡܽܘܡ ܒܺܝܕܰܥܬ݂ܐ.</VERS>
      <VERS vnumber="17">ܠܒܽܘܫܰܝ̈ܟ ܢܶܚܡܽܘܢ. ܘܰܬ݂ܫܰܢܶܐ ܐܰܪܥܳܐ ܡܶܢ ܬܰܝܡܢܳܐ.</VERS>
      <VERS vnumber="18">ܘܬܶܪܩܽܘܥ ܥܰܡܶܗ ܠܰܪܩܺܝܥܳܐ ܬܰܩܺܝܦܳܐ: ܠܰܡܣܰܡܳܟ݂ܽܘ ܐܰܟ݂ܚܕ݂ܳܐ.</VERS>
      <VERS vnumber="19">ܐܰܘܕܰܥܰܝܢܝ ܡܳܢܳܐ ܐܺܡܰܪ ܠܶܗ: ܘܠܳܐ ܢܶܣܬܰܬܰܪ ܡܶܢ ܩܕ݂ܳܡ ܚܶܫܽܘܟ݂ܳܐ.</VERS>
      <VERS vnumber="20">ܘܶܐܫܬܰܥܶܐ ܠܶܗ ܡܶܕܶܡ ܕܶܐܡܰܪ. ܘܶܐܢ ܢܺܐܡܰܪ ܓܰܒܪܳܐ: ܢܶܬ݂ܒܠܰܥ</VERS>
      <VERS vnumber="21">ܘܗܳܫܳܐ ܠܳܐ ܚܙܰܘ ܢܽܘܗܪܳܐ. ܢܰܗܺܝܪ ܗ̱ܘ ܒܰܪܩܺܝܥܳܐ ܕܰܫܡܰܝܳܐ. ܘܪܽܘܚܳܐ ܬܶܥܒܰܪ ܘܰܬܕܰܟܶܐ ܐܶܢܽܘܢ.</VERS>
      <VERS vnumber="22">ܡܶܢ ܓܰܪܒܝܳܐ ܕܰܗܒܳܐ ܢܺܐܬ݂ܶܐ: ܘܡܶܢ ܐܰ‌ܠܳܗܳܐ ܢܽܘܗܪܳܐ.</VERS>
      <VERS vnumber="23">ܚܰܣܺܝܢܳܐ: ܣܰܓܺܝ ܚܰܝܠܳܐ ܘܕܺܝܢܳܐ. ܘܪܰܒ ܙܰܟܳܝ݂̈ܺܝ݂ܢ ܠܳܐ ܢܶܥܢܶܐ.</VERS>
      <VERS vnumber="24">ܡܶܛܽܠ ܗܳܢܳܐ ܢܶܕ݂ܚܠܽܘܢ ܐ̱ܢܳܫܺܝ̈ܢ. ܘܰܢܙܽܘܥܽܘܢ ܡܶܢܶܗ ܟܽܠ ܚܰܟܺܝ̈ܡܰܝ ܠܶܒܳܐ.</VERS>
    </CHAPTER>
    <CHAPTER cnumber="38">
      <VERS vnumber="1">ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܺܐܝܽܘܒ ܡܶܢ ܥܰܠܥܳܠܳܐ.</VERS>
      <VERS vnumber="2">ܡܰܢܽܘ ܗܳܢܳܐ ܕܡܶܬ݂ܪܰܥܶܐ ܬܰܪܥܺܝܬ݂ܳܐ ܒܡ̈ܶܠܶܐ ܕܠܳܐ ܝܺܕܰܥܬ݂ܳܐ.</VERS>
      <VERS vnumber="3">ܐܰܣܽܘܪ ܢܺܐ ܐܰܝܟ݂ ܓܰܢ̱ܒܳܪܳܐ ܚܰܨܰܝ̈ܟ. ܐܶܫܰܐܠܳܟ݂ ܐܰܘܕܰܥܰܝܢܝ.</VERS>
      <VERS vnumber="4">ܐܰܝܟܳܐ ܗܘܰܝܬ ܟܰܕ݂ ܡܰܬ݂ܩܶܢ ܗܘܺܝܬ݂ ܫܶܬ݂ܶܐܣܶܝ̈ܗ̇ ܕܰܐܪܥܳܐ. ܐܶܢ ܝܳܕ݂ܰܥ ܐܰܢ̱ܬ ܒܽܘܝܳܢܳܐ.</VERS>
      <VERS vnumber="5">ܡܰܢܽܘ ܐܰܪܡܺܝ ܡܫܽܘܚܬ݂ܳܗ̇ ܐܶܢ ܝܳܕ݂ܰܥ ܐܰܢ̱ܬ. ܘܡܰܢܽܘ ܡܬܰܚ ܥܠܶܝܗ̇ ܚܽܘܛܳܐ.</VERS>
      <VERS vnumber="6">ܥܰܠ ܡܳܢܳܐ ܩܳܡ̣ܘ ܥܶܒܖ̈ܶܝܗ̇. ܐܰܘ ܡܰܢܽܘ ܫܕ݂ܳܐ ܟܺܐܦܳܐ ܒܙܳܘ̈ܝܳܬ݂ܳܗ̇.</VERS>
      <VERS vnumber="7">ܒ̣ܪܳܐ ܐܰܟ݂ܚܕ݂ܳܐ ܟܰܘ̈ܟܒܰܝ ܫܰܦܪܳܐ. ܘܟܽܠܗܽܘܢ ܒܢܰܝ̈ ܡܰܠܰܐܟ̈ܶܐ ܝܰܒܶܒܘ.</VERS>
      <VERS vnumber="8">ܘܰܣܓܰܪ ܬܰܖ̈ܥܰܝ ܝܰܡܳܐ. ܘܰܐܓܺܝܚ ܡܶܢ ܡܰܪܒܥܳܐ: ܘܰܐܦܶܩ ܟܰܕ݂ ܣܳܡ.</VERS>
      <VERS vnumber="9">ܥ̣ܒܰܕ݂ ܥܢܳܢܳܐ ܠܒܽܘܫܶܗ: ܘܥܰܪܦܠܳܐ ܟܪܳܟ݂ܬܶܗ.</VERS>
      <VERS vnumber="10">ܘܰܥ̣ܒܰܕ݂ ܠܶܗ ܩܝܳܡܳܐ. ܘܰܥ̣ܒܰܕ݂ ܬܰܖ̈ܥܶܐ ܘܣܽܘܟܖ̈ܶܐ</VERS>
      <VERS vnumber="11">ܘܶܐܡܪܶܬ݂ ܥܕ݂ܰܡܳܐ ܠܗܳܪܟܳܐ ܬܶܡܛܶܐ: ܘܠܳܐ ܬܰܘܣܶܦ. ܘܗܳܪܟܳܐ ܬܟܰܬܰܪ ܒܓܰܐܝܽܘܬ݂ܳܐ ܕܓܰܠܠܰܝ̈ܟ.</VERS>
      <VERS vnumber="12">ܡܶܢ ܝܰܘ̈ܡܰܝܟ ܦ̣ܩܰܕܬ ܠܨܰܦܪܳܐ. ܝܳܕ݂ܰܥ ܐܰܢ̱ܬ ܐܰܝܕܳܐ ܗ̱ܝ ܕܽܘܟܬ݂ܶܗ ܕܫܰܦܪܳܐ.</VERS>
      <VERS vnumber="13">ܠܡܶܐܚܰܕ݂ ܒܟ݂ܶܢ̈ܦܶܝܗ̇ ܕܰܐܪܥܳܐ. ܘܢܶܫܬܕܽܘܢ ܡܶܢܳܗ̇ ܖ̈ܰܫܺܝܥܶܐ.</VERS>
      <VERS vnumber="14">ܘܢܶܬ݂ܗܦܶܟ݂ ܐܰܝܟ݂ ܛܺܝܢܳܐ ܓܽܘܫܡܗܽܘܢ. ܘܰܢܩܽܘܡܽܘܢ ܐܰܝܟ݂ ܠܒܽܘܼܫܳܐ.</VERS>
      <VERS vnumber="15">ܢܶܬ݂ܟܠܶܐ ܡܶܢ ܚܰܛܳܝ̈ܶܐ ܢܽܘܗܪܗܽܘܢ. ܘܰܕ݂ܪܳܥܳܐ ܪܳܡܳܐ ܢܶܬܬܒܰܪ.</VERS>
      <VERS vnumber="16">ܥ̣ܰܠܬ ܠܥܽܘܡܩܰܘ̈ܗܝ ܕܝܰܡܳܐ. ܘܰܒܫܶܬܶܐܣܰܘ̈ܗܝ ܕܰܬܗܽܘܡܳܐ ܗܰܠܶܟ݂ܬ̇.</VERS>
      <VERS vnumber="17">ܐܶܬ݂ܓܠܺܝܘ ܠܳܟ݂ ܬܰܖ̈ܥܶܐ ܕܡܰܘܬܳܐ: ܘܬܰܖ̈ܥܶܐ ܕܛܶܠܳܠܰܝ̈ ܡܰܘܬܳܐ.</VERS>
      <VERS vnumber="18">ܚ̣ܙܰܝܬ ܟܽܠܶܗ ܦܬ݂ܳܝܳܗ̇ ܕܰܐܪܥܳܐ. ܚܰܘܳܢܝ ܐܶܢ ܝܳܕ݂ܰܥ ܐܰܢ̱ܬ.</VERS>
      <VERS vnumber="19">ܒܰܐܝܕܳܐ ܐܽܘܪܚܳܐ ܫܪܶܐ ܢܽܘܗܪܳܐ. ܘܕ݂ܽܘܟܬ݂ܶܗ ܕܚܶܫܽܘܟ݂ܳܐ ܐܰܝܕܳܐ ܗ̱ܝ.</VERS>
      <VERS vnumber="20">ܐܶܢ ܝܳܕ݂ܰܥ ܐܰܢ̱ܬ ܬܚܽܘܡܶܗ: ܘܰܫܒܺܝܠܳܐ ܕܒܰܝܬܶܗ</VERS>
      <VERS vnumber="21">ܘܶܐܢ ܝܳܕ݂ܰܥ ܐܰܢ̱ܬ ܐܶܡܰܬܝ ܐܶܬ݂ܺܝܠܶܕܬ: ܘܡܶܢܝܳܢܳܐ ܕܝܰܘܡܰܝ̈ܟ ܐܶܢ ܣܰܓܺܝܐܺܝܢ.</VERS>
      <VERS vnumber="22">ܥ̣ܰܠܬ ܠܰܐܘܨܖ̈ܶܐ ܕܬܰܠܓܳܐ. ܘܰܐܘܨܖ̈ܶܐ ܕܒܰܪܕ݂ܳܐ ܚܙܶܝܢ ܠܳܟ݂.</VERS>
      <VERS vnumber="23">ܕܰܢܛܺܝܪܺܝܢ ܠܙܰܒܢܳܐ ܕܽܐܘܠܨܳܢܳܐ: ܘܰܠܝܰܘܡܳܐ ܕܬܰܟ݂ܬܽܘܫܳܐ ܕܰܩܪܳܒܳܐ.</VERS>
      <VERS vnumber="24">ܐܘ ܒܰܐܝܕܳܐ ܐܽܘܪܚܳܐ ܡܶܬܦܰܠܰܓ ܢܽܘܗܪܳܐ. ܘܢܳܦܩܳܐ ܪܽܘܚܳܐ ܥܰܠ ܐܰܪܥܳܐ.</VERS>
      <VERS vnumber="25">ܘܰܗܘܳܐ ܚܶܙܘܳܐ ܘܩܳܠܳܐ.</VERS>
      <VERS vnumber="26">ܠܡܰܚܳܬ݂ܽܘ ܡܶܛܪܳܐ ܥܰܠ ܐܰܪܥܳܐ ܕܠܳܐ ܐ̱ܢܳܫ: ܘܰܒܡܰܕ݂ܒܪܳܐ ܕܠܰܝܬ ܒܰܪܢܳܫ.</VERS>
      <VERS vnumber="27">ܠܰܡܣܰܒܳܥܽܘ ܟܽܠ ܝܰܥܖ̈ܶܐ: ܘܰܠܡܰܘܥܳܝܽܘ ܡܰܦܩܳܢܳܐ ܕܬܰܕ݂ܐܳܐ.</VERS>
      <VERS vnumber="28">ܐܺܝܬ݂ ܐܰܒܳܐ ܠܡܶܛܪܳܐ. ܐܰܘ ܡܰܢܽܘ ܐܰܘܠܶܕ݂ ܢܽܘܛܦ̈ܳܬ݂ܳܐ.</VERS>
      <VERS vnumber="29">ܘܛܰܠܳܐ ܘܰܓܠܺܝܕ݂ܳܐ ܡܶܢ ܟܰܪܣܳܐ ܕܡܰܢ ܢ̣ܦܰܩܘ ܘܩܰܣܕܳܐ ܕܰܫܡܰܝܳܐ ܡܰܢܽܘ ܐܰܘܠܶܕ݂.</VERS>
      <VERS vnumber="30">ܐܰܝܟ݂ ܟܺܐܦ̈ܶܐ ܡܶܬ݂ܩܰܫܶܝܢ ܡܰܝ̈ܳܐ. ܘܰܐܦܰܝ̈ ܬܗܽܘܡ̈ܶܐ ܐܳܚܕܺܝܢ</VERS>
      <VERS vnumber="31">ܐܳܚܶܕ݂ ܐܰܢ̱ܬ ܒܰܐܦܰܝ̈ ܟܺܝܡܳܐ. ܐܰܘ ܫܒܺܝܠ ܓܰܢ̱ܒܳܪܳܐ ܚ̣ܙܰܝܬ.</VERS>
      <VERS vnumber="32">ܗܳܐ ܬܰܦܶܩ ܥܓܶܠܬ݂ܳܐ ܒܥܶܕܳܢܳܗ̇. ܐܰܘ ܩܳܐܶܡ ܐܰܢ̱ܬ ܒܰܐܦܰܝ̈ ܥܺܝܽܘܬ݂ܳܐ.</VERS>
      <VERS vnumber="33">ܝܳܕ݂ܰܥ ܐܰܢ̱ܬ ܢܳܡܽܘܣܳܐ ܕܰܫܡܰܝܳܐ: ܐܰܘ ܣܳܐܶܡ ܐܰܢ̱ܬ ܢܳܡܽܘܣܳܐ ܒܰܐܪܥܳܐ.</VERS>
      <VERS vnumber="34">ܡܪܺܝܡ ܐܰܢ̱ܬ ܥܰܠ ܥܢܳܢ̈ܶܐ ܩܳܠܳܟ݂. ܘܰܡܟܰܣܶܐ ܐܰܢ̱ܬ ܠܗܶܝܢ ܒܣܽܘܓ݂ܳܐܐ ܕܡܰܝ̈ܳܐ.</VERS>
      <VERS vnumber="35">ܡܫܰܕܰܪ ܐܰܢ̱ܬ ܒܰܖ̈ܩܶܐ ܘܳܐܙܺܠ̱ܝܢ. ܘܳܐܡ̇ܪܺܝܢ ܠܳܟ݂ ܕܗܳܐ ܩܳܝܡܺܝܢ ܚܢܰܢ.</VERS>
      <VERS vnumber="36">ܡܰܢܽܘ ܣܳܡ ܚܶܟ݂ܡܬ݂ܳܐ ܒܟܶܣܝܳܐ. ܐܰܘ ܡܰܢܽܘ ܝܰܗܒ ܚܶܙܘܳܐ ܠܒܽܘܝܳܢܳܐ.</VERS>
      <VERS vnumber="37">ܡܰܢܽܘ ܡܢܳܐ ܥܢܳܢ̈ܶܐ ܒܚܶܟ݂ܡܬ݂ܶܗ. ܘܥܰܡܽܘ̈ܕܰܝ ܫܡܰܝܳܐ ܡܰܢܽܘ ܐܰܩܺܝܡ.</VERS>
      <VERS vnumber="38">ܡܰܢܽܘ ܢܣܰܟ݂ ܥܰܦܪܳܐ ܥܰܠ ܐܰܪܥܳܐ. ܘܰܫܩܺܝܦ̈ܶܐ ܡܰܢܽܘ ܬܰܩܶܢ.</VERS>
      <VERS vnumber="39">ܡܰܢܽܘ ܝܰܗܒ ܠܰܐܪܝܳܐ ܡܶܐܟ݂ܽܘܠܬܳܐ. ܘܢܰܦܫܳܐ ܕܰܐܖ̈ܝܰܘܳܬ݂ܳܐ ܣ̣ܰܒܰܥ.</VERS>
      <VERS vnumber="40">ܡܰܢܽܘ ܐܰܣܓܺܝ ܚܰܝܽܘܬ݂ܳܐ ܒܕܰܒܪܳܐ</VERS>
      <VERS vnumber="41">ܘܡܰܢܽܘ ܝܳܗܶܒ ܠܥܽܘܪܒܳܐ ܡܶܐܟ݂ܽܘܠܬܶܗ. ܡܶܛܽܠ ܕܰܒܢܰܘ̈ܗܝ ܠܘܳܬ݂ ܐܰ‌ܠܳܗܳܐ ܓܳܥܶܝܢ. ܘܥܰܝ݂ܺܝ݂ܦܺܝܢ ܡܶܢ ܒܠܰܝ ܡܶܐܟ݂ܽܘܠܬܳܐ.</VERS>
    </CHAPTER>
    <CHAPTER cnumber="39">
      <VERS vnumber="1">ܝܳܕ݂ܰܥ ܐܰܢ̱ܬ ܙܰܒܢܳܐ ܕܝܳܠ̈ܕܳܢ ܕܰܝ̈ܨܳܬ݂ܳܐ ܒܰܫܩܺܝܦ̈ܶܐ: ܘܒܳܛ̈ܢܳܢ ܐܰܝ̈ܠܳܬ݂ܳܐ.</VERS>
      <VERS vnumber="2">ܢܳܛܰܪ ܐܰܢ̱ܬ ܡܶܢܝܳܢܳܐ ܕܝܰܖ̈ܚܶܐ: ܘܝܳܕ݂ܰܥ ܐܰܢ̱ܬ ܙܒܰܢ ܡܰܘܠܳܕܗܶܝܢ.</VERS>
      <VERS vnumber="3">ܘܶܐܡܰܬܝ ܒܳܖ̈ܟܳܢ ܘܝܳܠ̈ܕܳܢ.</VERS>
      <VERS vnumber="4">ܘܡܶܬ݂ܖ̈ܰܒܝܳܢ ܒܢܰܝ̈ܗܶܝܢ: ܘܡܶܬ݂ܚܰܣܠܺܝܢ.</VERS>
      <VERS vnumber="5">ܡܰܢܽܘ ܫ̣ܒܰܩ ܥܪܳܕ݂ܳܐ ܒܰܪ ܚܺܐܖ̈ܺܝܢ ܘܦܰܠܶܛ̣ ܡܶܢܶܗ ܢܺܝܪܳܐ.</VERS>
      <VERS vnumber="6">ܕܰܥ̣ܒܰܕ݂ ܦܩܰܥܬ݂ܳܐ ܒܰܝܬܶܗ. ܘܒܰܐܬ݂ܪܳܐ ܡܳܠܚܳܐ ܡܰܫܪܝܶܗ.</VERS>
      <VERS vnumber="7">ܓܳܚܶܟ ܥܰܠ ܣܽܘܓ݂ܳܐܐ ܕܩܽܘܖ̈ܝܳܐ. ܘܠܳܐ ܕܳܚܶܠ ܡܶܢ ܩܳܠܳܐ ܕܫܰܠܺܝܛܳܢ̈ܶܐ</VERS>
      <VERS vnumber="8">: ܒܣܽܘܓ݂ܳܐܐ ܕܛܽܘܖ̈ܶܐ ܡܰܪܥܺܝܬܶܗ. ܘܥܰܠ ܟܽܠ ܝܽܘܪܳܩ ܕܳܐܶܫ.</VERS>
      <VERS vnumber="9">ܕܰܠܡܳܐ ܡܶܬܛܦܺܝܣ ܪܰܝܡܳܐ ܕܢܶܦܠܚܳܟ݂. ܐܰܘ ܕܰܠܡܳܐ ܥܰܠ ܐܽܘܪܚܳܟ݂ ܒܳܐܶܬ݂.</VERS>
      <VERS vnumber="10">ܕܰܠܡܳܐ ܐܳܣܰܪ ܐܰܢ̱ܬ ܢܺܝܪܳܐ ܥܰܠ ܩܕ݂ܳܠܶܗ ܕܪܰܝܡܳܐ. ܐܰܘ ܕܳܒܰܪ ܦܰܕܳܢܳܐ ܒܰܐܬ݂ܪܳܐ ܥܰܣܩܳܐ</VERS>
      <VERS vnumber="11">ܡܶܬܬܟ݂ܶܠ ܐܰܢ̱ܬ ܥܠܰܘܗܝ ܕܣܰܓܺܝ ܚܰܝܠܶܗ. ܘܫܳܒܶܩ ܐܰܢ̱ܬ ܥܠܰܘܗܝ ܠܶܐܘܬ݂ܳܟ݂.</VERS>
      <VERS vnumber="12">ܡܗܰܝܡܶܢ ܐܰܢ̱ܬ ܠܶܗ ܕܰܡܕܰܟܶܐ ܐܶܕܪܳܟ݂. ܘܙܰܪܥܳܟ݂ ܚܳܡܶܠ.</VERS>
      <VERS vnumber="13">ܟܶܢ̈ܦܰܝ ܫܰܒܳܚܺܝ̈ܢ ܡܶܬ݂ܪܰܘܒܳܐ: ܘܛܳܝܣܳܐ ܘܳܐܬ݂ܝܳܐ: ܘܡܰܩܢܳܐ.</VERS>
      <VERS vnumber="14">ܘܫܳܒܩܳܐ ܥܰܠ ܐܰܪܥܳܐ ܒ̈ܢܳܬ݂ܳܗ̇. ܘܥܰܠ ܥܰܦܪܳܐ ܡܚܰܡܡܳܐ ܠܗܶܝܢ.</VERS>
      <VERS vnumber="15">ܘܶܐܬ݂ܢܰܫܝܰܬ݂ ܡܶܛܽܠ ܕܖ̈ܶܓܠܶܐ ܕܛܰܝܪܳܐ ܐܺܝܬ݂ ܠܳܗ̇. ܘܚܰܝܽܘܬ݂ܳܐ ܕܰܐܪܥܳܐ ܕܳܝܫܳܐ ܠܳܗ̇.</VERS>
      <VERS vnumber="16">ܐܰܣܓܝܰܬ݂ ܒܢܰܝ̈ܳܐ ܕܠܳܐ ܠܳܗ̇. ܘܰܣܪܺܝܩܳܐܺܝܬ݂ ܠܶܐܝܰܬ݂ ܕܠܳܐ ܕܶܚܠܬ݂ܳܐ.</VERS>
      <VERS vnumber="17">ܡܶܛܽܠ ܕܰܐܣܓܺܝ ܐܰ‌ܠܳܗܳܐ ܚܶܟ݂ܡܬ݂ܳܐ. ܘܠܳܐ ܦܠܰܓ ܠܳܗ̇ ܒܽܘܝܳܢܳܐ.</VERS>
      <VERS vnumber="18">ܒܰܡܪܰܘܡܳܐ ܬܶܬܪܺܝܡ ܐܰܝܟ݂ ܕܶܩܠܳܐ. ܬܶܓܚܰܟ݂ ܥܰܠ ܣܽܘܣܝܳܐ: ܘܥܰܠ ܪܳܟ݂ܒܶܗ.</VERS>
      <VERS vnumber="19">ܝܳܗܶܒ ܐܰܢ̱ܬ ܠܣܽܘܣܝܳܐ ܓܰܢ̱ܒܳܪܽܘܬ݂ܳܐ. ܘܡܰܠܒܶܫ ܐܰܢ̱ܬ ܨܰܘܪܶܗ ܙܰܝܢܳܐ.</VERS>
      <VERS vnumber="20">ܡܙܺܝܥ ܐܰܢ̱ܬ ܠܶܗ ܐܰܝܟ݂ ܩܰܡܨܳܐ. ܐܰܘ ܡܕܰܚܶܠ ܐܰܢ̱ܬ ܠܶܗ ܒܕܶܚܠܬ݂ܳܐ</VERS>
      <VERS vnumber="21">ܚܳܦܰܪ ܒܥܽܘܡܩܳܐ: ܘܕ݂ܳܐܶܨ ܒܢܰܚܠܳܐ. ܘܢܳܦܶܩ ܠܽܐܘܪܥܳܐ ܒܙܰܝܢܳܐ.</VERS>
      <VERS vnumber="22">ܓܳܚܶܟ݂ ܥܰܠ ܓܽܘܡܳܨܳܐ: ܘܠܳܐ ܕܳܚܶܠ ܘܠܳܐ ܗܳܦܶܟ݂ ܡܶܢ ܐܰܦܰܝ̈ ܚܰܪܒܳܐ.</VERS>
      <VERS vnumber="23">ܥܠܰܘܗܝ ܡܶܫܬܰܒܚܳܐ ܩܛܺܪܩܳܐ: ܘܫܰܠܗܶܒܺܝܬ݂ܳܐ ܕܪܽܘܡܚܳܐ ܘܰܕ݂ܢܰܝܙܟ݂ܳܐ.</VERS>
      <VERS vnumber="24">ܒܙܰܘܥܬ݂ܳܐ ܘܰܒܪܽܘܓܙܳܐ ܪܳܗܶܛ ܥܰܠ ܐܰܪܥܳܐ. ܘܠܳܐ ܕܳܚܶܠ ܡܶܢ ܩܳܠܳܐ ܕܩܰܪܢܳܐ.</VERS>
      <VERS vnumber="25">ܒܩܳܠܳܐ ܐܳܡܰܪ ܐܰܚܳܢܝ. ܘܡܶܢ ܪܽܘܚܩܳܐ ܡܪܺܝܚ ܩܪܳܒܳܐ. ܘܰܡܙܺܝܥ ܠܪܰܘܖ̈ܒܳܢܶܐ ܒܨܶܗܠܶܗ.</VERS>
      <VERS vnumber="26">ܡܶܢ ܚܶܟ݂ܡܬ݂ܳܟ݂ ܗܘܳܐ ܢܶܨܳܐ. ܘܰܦ̣ܪܰܣ ܓܶܦܰܘ̈ܗܝ ܠܬܰܝܡܢܳܐ.</VERS>
      <VERS vnumber="27">ܥܰܠ ܡܶܠܰܬ݂ ܦܽܘܡܳܟ݂ ܢܶܬܬܪܺܝܡ ܢܶܫܪܳܐ. ܘܰܡܪܺܝܡ ܩܶܢܶܗ ܠܰܫܩܺܝܦܳܐ.</VERS>
      <VERS vnumber="28">ܘܫܳܟܶܢ ܘܒܳܐܶܬ݂ ܥܰܠ ܫܶܢܳܐ ܕܰܫܩܺܝܦܳܐ.</VERS>
      <VERS vnumber="29">ܘܡܶܢ ܨܰܝܕܶܗ ܡܶܣܬܰܝܒܰܪ. ܘܰܠܪܽܘܚܩܳܐ ܚܳܝܖ̈ܳܢ ܥܰܝ̈ܢܰܘܗܝ.</VERS>
      <VERS vnumber="30">ܘܦܰܖ̈ܽܘܓܰܘܗܝ ܕܡܳܐ ܠܳܥܺܝܢ. ܘܰܐܝܟܳܐ ܕܡܶܬ݂ܩܛܶܠ ܩܛܺܝܠܳܐ: ܬܰܡܳܢ ܗܽܘ</VERS>
      <VERS vnumber="31">ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܺܐܝܽܘܒ.</VERS>
      <VERS vnumber="32">ܣܰܓܺܝܐܺܝܢ ܐܶܢܽܘܢ ܡܶܠܟ݂ܰܘ̈ܗܝ ܕܰܐ‌ܠܳܗܳܐ. ܘܡܰܢ ܕܡܰܟܶܣ ܠܰܐܠܳܗܳܐ: ܝܳܗܶܒ ܦܶܬܓ݂ܳܡܳܐ.</VERS>
      <VERS vnumber="33">ܘܰܥ̣ܢܳܐ ܐܺܝܽܘܒ ܘܶܐܡܰܪ ܠܡܳܪܝܳܐ.</VERS>
      <VERS vnumber="34">ܒܶܨܪܶܬ݂ ܠܺܝ: ܡܳܢܳܐ ܐܰܬ݂ܺܝܒܳܟ݂. ܣܳܡܶܬ݂ ܐܺܝ̈ܕ݂ܝ ܥܰܠ ܦܽܘܡܝ.</VERS>
      <VERS vnumber="35">ܚܕ݂ܳܐ ܡܰܠܠܶܬ݂: ܘܠܳܐ ܐܶܬܶܠ ܦܶܬܓ݂ܳܡܳܐ. ܘܰܕܬܰܪܬܶܝܢ ܠܳܐ ܡܰܘܣܶܦ ܐ̱ܢܳܐ ܠܰܡܡܰܠܳܠܽܘ.</VERS>
    </CHAPTER>
    <CHAPTER cnumber="40">
      <VERS vnumber="1">ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܺܐܝܽܘܒ ܡܶܢ ܥܰܠܥܳܠܳܐ.</VERS>
      <VERS vnumber="2">ܐܰܣܽܘܪ ܢܺܐ ܐܰܝܟ݂ ܓܰܢ̱ܒܳܪܳܐ ܚܰܨܰܝ̈ܟ. ܐܶܫܰܐܠܳܟ݂: ܐܰܘܕܰܥܰܝܢܝ.</VERS>
      <VERS vnumber="3">ܐܶܢܗܽܘ ܕܰܡܒܰܛܶܠ ܐܰܢ̱ܬ ܠܺܝ. ܘܰܡܚܰܝܶܒ ܐܰܢ̱ܬ ܠܺܝ ܕܬܶܙܟܶܐ.</VERS>
      <VERS vnumber="4">ܐܺܝܬ݂ ܠܳܟ݂ ܕܪܳܥܳܐ ܐܰܝܟ݂ ܕܰܐ‌ܠܳܗܳܐ. ܘܪܳܥܶܡ ܐܰܢ̱ܬ ܒܩܳܠܳܐ ܐܰܟ݂ܘܳܬ݂ܶܗ.</VERS>
      <VERS vnumber="5">ܠܒܰܫ ܓܰܐܝܽܘܬ݂ܳܐ ܘܓܰܢܒܳܪܽܘܬ݂ܳܐ. ܘܶܐܬ݂ܥܰܛܰܦ ܙܺܝܘܳܐ ܘܗܶܕ݂ܪܳܐ</VERS>
      <VERS vnumber="6">: ܘܰܐܫܽܘܕ݂ ܚܶܡܬ݂ܳܐ ܕܪܽܘܓܙܳܟ݂ ܘܰܚܙܺܝ ܟܽܠ ܕܪܳܡ: ܣܚܽܘܦܳܝܗܝ</VERS>
      <VERS vnumber="7">: ܘܰܐܪܡܳܐ ܠܚܰܛܳܝ̈ܶܐ ܒܕ݂ܽܘܟܰܬ݂ܗܽܘܢ</VERS>
      <VERS vnumber="8">: ܘܰܐܟ݂ܚܕ݂ܳܐ ܒܥܰܦܪܳܐ ܛܡܽܘܪ ܐܶܢܽܘܢ. ܘܰܐܦܰܝ̈ܗܽܘܢ ܚܒܽܘܫ ܒܕܰܚܺܝܚܳܐ</VERS>
      <VERS vnumber="9">: ܘܳܐܦ ܐܶܢܳܐ ܐܶܫܰܒܚܳܟ݂: ܡܳܐ ܕܰܦܪܰܩܬܳܟ݂ ܝܰܡܺܝܢܳܟ݂</VERS>
      <VERS vnumber="10">: ܗܳܐ ܒܶܗܡܽܘܬ݂ ܕܥܶܒܕܶܬ݂ ܥܰܡܳܟ݂: ܥܡܺܝܪܳܐ ܐܰܝܟ݂ ܬܰܘܪܳܐ ܐܳܟܶܠ</VERS>
      <VERS vnumber="11">: ܘܥܽܘܫܢܶܗ ܒܣܶܬܪܶܗ</VERS>
      <VERS vnumber="12">: ܙܳܩܶܦ ܕܽܘܢܒܶܗ ܐܰܝܟ݂ ܐܰܪܙܳܐ. ܘܰܙܩܺܝܦܺܝܢ ܓܝܳܕ݂̈ܶܐ ܕܦܽܘܚܕܰܘ̈ܗܝ</VERS>
      <VERS vnumber="13">: ܓܰܖ̈ܡܰܘܗܝ ܥܰܫܺܝܢܺܝܢ ܐܰܝܟ݂ ܢܚܳܫܳܐ ܘܰܐܝܟ݂ ܦܰܪܙܠܳܐ</VERS>
      <VERS vnumber="14">: ܗܽܘܝܽܘ ܪܺܝܫ ܟܽܠܗܶܝܢ ܒܶܖ̈ܝܳܬ݂ܶܗ ܕܰܐ‌ܠܳܗܳܐ. ܕܥܰܒܕܶܗ ܕܢܶܥܒܶܕ݂ ܩܪܳܒܳܐ</VERS>
      <VERS vnumber="15">: ܘܣܽܘܓ݂ܳܐܐ ܕܛܽܘܖ̈ܶܐ ܫܩܺܝܠܺܝܢ ܠܶܗ ܘܟ݂ܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܬܚܶܝܬ݂ ܛܶܠܳܠܶܗ ܕܳܡܟ݂ܳܐ</VERS>
      <VERS vnumber="16">: ܘܰܒܣܶܬܳܪܳܐ ܕܩܰܢܝܳܐ ܪܳܒܰܥ</VERS>
      <VERS vnumber="17">: ܟܪܺܝܟ݂ܺܝܢ ܠܶܗ ܛܶܠ̈ܳܠܶܐ. ܘܰܟ݂ܪܺܝܟ݂ܺܝܢ ܠܶܗ ܥܽܘܖ̈ܒܶܐ ܕܢܰܚܠܳܐ</VERS>
      <VERS vnumber="18">: ܐܶܢ ܫܳܘܰܪ ܢܰܗܪܳܐ: ܠܳܐ ܙܳܐܰܥ ܘܰܬ݂ܟ݂ܺܝܠ ܕܢܳܣܶܟ݂ ܠܶܗ ܝܽܘܪܕܢܳܢ ܠܦܽܘܡܶܗ</VERS>
      <VERS vnumber="19">: ܒܰܥܢܳܢܰܘ̈ܗܝ ܢܶܣܒܺܝܘܗܝ ܒܰܡܨܺܝܕܬܳܐ ܢܶܬܬܚܶܕ݂</VERS>
      <VERS vnumber="20">: ܬܶܐܚܕ݂ܺܝܘܗܝ ܠܬܰܢܺܝܢܳܐ ܒܰܡܨܺܝܕܬܳܐ. ܒܚܰܒܠܳܐ ܬܶܐܚܕ݂ܺܝܘܗܝ ܒܠܶܫܳܢܶܗ</VERS>
      <VERS vnumber="21">: ܪܳܡܶܐ ܐܰܢ̱ܬ ܦܓܽܘܕܬܳܐ ܒܦܽܘܡܶܗ ܘܢܳܩܶܒ ܐܰܢ̱ܬ ܦܰܟܶܗ ܒܫܽܘܪܶܗ</VERS>
      <VERS vnumber="22">: ܘܶܐܢ ܡܰܣܓܶܐ ܒܳܥܶܐ ܡܶܢܳܟ݂ ܘܳܐܡܰܪ ܠܳܟ݂ ܕܖ̈ܰܟܺܝܟ݂ܳܢ</VERS>
      <VERS vnumber="23">: ܡܰܫܰܪ ܥܰܡܳܟ݂ ܩܝܳܡܳܐ. ܐܰܘ ܡܳܢܶܐ ܐܰܢ̱ܬ ܠܶܗ ܥܰܒܕܳܐ ܠܥܳܠܰܡ</VERS>
      <VERS vnumber="24">: ܓܳܚܶܟ݂ ܐܰܢ̱ܬ ܥܠܰܘܗܝ ܐܰܝܟ݂ ܨܶܦܪܳܐ. ܘܢܳܛܰܪ ܐܰܢ̱ܬ ܠܶܗ ܠܝܰܘ̈ܡܰܝ ܥܠܰܝܡܽܘܬ݂ܳܟ݂</VERS>
      <VERS vnumber="25">: ܫܰܘܬܳܦ̈ܶܐ ܢܶܬ݂ܟܰܢܫܽܘܢ ܥܠܰܘܗܝ. ܘܰܢܦܰܠܓܽܘܢܶܗ ܒܶܝܬ݂ ܣܰܓܺܝ̈ܐܶܐ</VERS>
      <VERS vnumber="26">: ܡܳܠܶܐ ܐܰܢ̱ܬ ܡܶܫܟܶܗ ܒܶܣܪܳܐ: ܘܪܺܝܫܶܗ ܒܛܶܠܳܠܳܐ ܕܢܽܘܪܳܐ</VERS>
      <VERS vnumber="27">: ܣܺܝܡ ܥܠܰܘܗܝ ܐܺܝܕ݂ܳܟ݂ ܘܕ݂ܽܘܟ݂ܪܳܢܳܐ ܕܰܩܪܳܒܳܐ ܠܳܐ ܬܰܘܣܶܦ</VERS>
      <VERS vnumber="28">: ܗܳܐ ܫܰܪܝܳܐ ܪܶܓܠܳܟ݂. ܘܳܐܦ ܐܰ‌ܠܳܗܳܐ ܡܪܳܪܬܶܗ ܢܶܫܩܽܘܠ.</VERS>
    </CHAPTER>
    <CHAPTER cnumber="41">
      <VERS vnumber="1">ܠܳܐ ܢܰܪܚܶܩ ܟܰܕ݂ ܢܶܬܬܥܺܝܪ. ܘܡܰܢܽܘ ܕܰܩܕ݂ܳܡܰܝ ܢܩܽܘܡ.</VERS>
      <VERS vnumber="2">ܡܰܢܽܘ ܩܰܕܡܰܢܝ ܕܶܐܫܠܰܡ. ܬܚܶܝܬ݂ ܟܽܠ ܫܡܰܝܳܐ: ܕܺܝܠܝ ܗܽܘ</VERS>
      <VERS vnumber="3">: ܘܠܳܐ ܐܶܫܬܽܘܩ: ܒܚܰܘܣܳܢܶܗ ܘܒܰܓܝܳܕ̈ܶܐ ܕܓܰܢ̱ܒܳܪܽܘܬ݂ܶܗ</VERS>
      <VERS vnumber="4">: ܡܰܢ ܓܰܠܺܝ ܐܰܦܰܝ̈ ܠܒܽܘܫܶܗ: ܘܡܳܐ ܕܢܳܦܠܳܐ ܡܨܺܝܕܬܳܐ</VERS>
      <VERS vnumber="5">: ܡܰܢܽܘ ܐܳܬܶܐ. ܬܰܪܥܳܐ ܕܦܽܘܡܶܗ ܡܰܢܽܘ ܦܳܬܰܚ. ܕܰܘܪܳܐ ܕܫܶܢܰܘ̈ܗܝ ܕܶܚܠܬ݂ܳܐ ܕܰܒܢܰܚܠܳܐ</VERS>
      <VERS vnumber="6">: ܦܽܘܡܶܗ ܨܪܺܝܪ: ܘܰܐܣܺܝܪ: ܘܰܚܬ݂ܺܝܡ</VERS>
      <VERS vnumber="7">: ܚܰܕ݂ ܠܚܰܕ݂ ܩܰܪܺܝܒܺܝܢ. ܘܪܽܘܚܳܐ ܠܳܐ ܥܳܐܠܳܐ ܒܰܝܢܳܬ݂ܗܽܘܢ</VERS>
      <VERS vnumber="8">: ܚܰܕ݂ ܠܚܰܕ݂ ܢܰܩܺܝܦܺܝܢ: ܘܰܐܚܺܝܕ݂ܺܝܢ: ܘܠܳܐ ܡܶܬ݂ܦܰܪܩܺܝܢ</VERS>
      <VERS vnumber="9">: ܘܚܳܙܝ̈ܳܬܶܗ ܡܰܠ̈ܝܳܢ ܢܽܘܗܪܳܐ. ܘܥܰܝܢܰܘ̈ܗܝ ܐܰܝܟ݂ ܙܰܠܺܝ̈ܩܰܝ ܫܰܦܪܳܐ</VERS>
      <VERS vnumber="10">: ܘܢܳܦܩܺܝܢ ܡܶܢ ܦܽܘܡܶܗ ܠܰܡܦܺܝ̈ܕ݂ܶܐ ܐܰܝܟ݂ ܓܽܘܡܖ̈ܶܐ ܕܢܽܘܪܳܐ: ܘܰܐܝܟ݂ ܫܒܺܝ̈ܒܰܝ ܢܽܘܪܳܐ ܡܶܬ݂ܠܰܗܛܺܝܢ</VERS>
      <VERS vnumber="11">: ܡܶܢ ܢܺܚܝܖ̈ܰܘܗܝ ܢܳܦܶܩ ܬܶܢܳܢܳܐ: ܐܰܝܟ݂ ܕܽܘܪܬܳܐ ܕܩܰܕ݂ܣܳܐ ܕܡܶܫܬܓܰܪ</VERS>
      <VERS vnumber="12">: ܢܰܦܫܶܗ ܓܽܘܡܖ̈ܺܝܢ ܬܰܠܗܶܛܝ. ܘܫܰܠ̈ܗܶܒܝܳܢ ܢܳܦ̈ܩܳܢ ܡܶܢ ܦܽܘܡܶܗ</VERS>
      <VERS vnumber="13">: ܒܨܰܘܪܶܗ ܒܳܐܶܬ݂ ܥܽܘܫܢܳܐ. ܘܰܩܕ݂ܳܡܰܘܗܝ ܬܕ݂ܽܘܨ ܕܶܚܠܬ݂ܳܐ</VERS>
      <VERS vnumber="14">: ܫܒܺܝܚ ܒܶܣܪܶܗ: ܘܫܰܡܺܝܢ: ܘܡܶܣܬܡܶܟ݂.</VERS>
      <VERS vnumber="15">ܘܠܳܐ ܙܳܐܰܥ ܠܶܒܶܗ. ܢܣܺܝܟ݂ ܐܰܝܟ݂ ܟܺܐܦܳܐ. ܘܰܡܫܰܪܰܪ ܐܰܝܟ݂ ܨܽܘܢܳܡܳܐ</VERS>
      <VERS vnumber="16">: ܡܶܢ ܕܶܚܠܬ݂ܶܗ ܢܙܽܘܥܽܘܢ ܬܰܩܺܝ̈ܦܺܝܢ ܘܕܰܡܫܰܪܪܺܝܢ ܢܶܬ݂ܡܰܟܟ݂ܽܘܢ</VERS>
      <VERS vnumber="17">: ܬܰܪܥܳܐ ܕܚܰܪܒܳܐ ܠܳܐ ܡܶܫܟܰܚ ܠܰܡܩܳܡ. ܡܰܖ̈ܢܝܳܬ݂ܳܐ ܕܪܰܘܖ̈ܒܳܢܶܐ ܫܳܩܶܠ</VERS>
      <VERS vnumber="18">: ܦܰܪܙܠܳܐ ܐܰܝܟ݂ ܬܶܒܢܳܐ ܚܫܺܝܒ ܠܶܗ. ܘܰܢܚܳܫܳܐ ܐܰܝܟ݂ ܩܰܝܣܳܐ ܕܢܳܦܠܳܐ ܒܶܗ ܒܶܠܛܺܝܬ݂ܳܐ</VERS>
      <VERS vnumber="19">: ܠܳܐ ܥܳܪܶܩ ܡܶܢ ܩܶܫܬܳܐ. ܘܰܐܝܟ݂ ܓ̈ܶܠܶܐ ܚܫܺܝ̈ܒܳܢ ܠܶܗ ܟܺܐܦ̈ܶܐ ܕܩܶܠܥܳܐ.</VERS>
      <VERS vnumber="20">ܓܳܚܶܟ ܥܰܠ ܢܰܝܙܟ݂ܳܐ. ܘܰܐܝܟ݂ ܝܰܒܫܳܐ ܚܫܺܝܒ ܠܶܗ ܬܗܽܘܡܳܐ.</VERS>
      <VERS vnumber="21">ܘܚܰܝܠܶܗ ܥܰܠ ܥܰܦܪܳܐ ܡܗܰܠܶܟ݂.</VERS>
      <VERS vnumber="25">ܕܰܥ̣ܒܰܕ݂ ܠܰܐܒܕܳܢܳܐ ܟܽܠ ܕܪܳܡ ܘܚܳܙܶܐ. ܘܰܗܘܳܐ ܡܰܠܟܳܐ ܥܰܠ ܟܽܠܶܗ ܖ̈ܰܚܫܳܐ.</VERS>
    </CHAPTER>
    <CHAPTER cnumber="42">
      <VERS vnumber="1">ܘܰܥ̣ܢܳܐ ܐܺܝܽܘܒ ܘܶܐܡܰܪ ܠܡܳܪܝܳܐ.</VERS>
      <VERS vnumber="2">ܝܳܕ݂ܰܥ ܐ̱ܢܳܐ ܕܗܳܠܶܝܢ ܟܽܠܗܶܝܢ ܡܨܶܐ ܐܰܢ̱ܬ ܚܰܝܠܳܐ ܠܡܶܥܒܰܕ݂. ܘܠܳܐ ܡܶܬܛܰܫܝܳܐ ܡܶܢܳܟ݂ ܬܰܪܥܺܝܬ݂ܳܐ.</VERS>
      <VERS vnumber="3">ܡܰܢܽܘ ܗܳܢܳܐ ܕܡܶܬ݂ܪܰܥܶܐ ܬܰܪܥܺܝܬ݂ܳܐ ܒܡ̈ܶܠܶܐ ܕܠܳܐ ܝܺܕܰܥܬ݂ܳܐ. ܡܶܛܽܠ ܗܳܢܳܐ ܚܰܘܺܝܬܳܢܝ ܕܠܳܐ ܐܶܬ݂ܒܰܝܢܶܬ݂: ܘܠܳܐ ܝܶܕ݂ܥܶܬ݂ ܕܪܰܘܖ̈ܒܳܢ ܡܶܢܝ</VERS>
      <VERS vnumber="4">: ܫܡܰܥܰܝܢܝ ܘܶܐܢܳܐ ܐܶܡܰܠܶܠ. ܐܶܫܰܐܠܳܟ݂: ܐܰܘܕܰܥܰܝܢܝ.</VERS>
      <VERS vnumber="5">ܠܫܶܡܥܳܐ ܗܽܘ ܕܶܐܕ݂ܢܳܐ ܫܡܰܥܬܳܟ݂. ܗܳܫܳܐ ܥܰܝܢܝ ܗܳܐ ܚܙܳܬ݂ܳܟ݂.</VERS>
      <VERS vnumber="6">ܡܶܛܽܠ ܗܳܢܳܐ ܐܶܫܬܽܘܩ. ܘܶܐܬܢܰܚܰܡ ܥܰܠ ܥܰܦܪܳܐ: ܘܥܰܠ ܩܶܛܡܳܐ</VERS>
      <VERS vnumber="7">: ܘܰܗܘܳܐ ܡܶܢ ܒܳܬܰܪ ܕܡܰܠܶܠ ܡܳܪܝܳܐ ܦܶܬ݂ܓܳܡ̈ܶܐ ܗܳܠܶܝܢ ܥܰܡ ܐܺܝܽܘܒ: ܐܶܡܰܪ ܡܳܪܝܳܐ ܠܶܐܠܺܝܦܳܙ ܬܰܝܡܢܳܝܳܐ: ܐܶܬ݂ܚܰܡܰܬ݂ ܪܽܘܓܙܝ ܥܠܰܝܟ ܘܥܰܠ ܬܪܶܝܢ ܚܰܒܖ̈ܰܝܟ. ܡܶܛܽܠ ܕܠܳܐ ܐܶܡܰܪܬܽܘܢ ܩܕ݂ܳܡܰܝ ܟܺܐܢܽܘܬ݂ܳܐ ܐܰܝܟ݂ ܥܰܒܕܝ ܐܺܝܽܘܒ</VERS>
      <VERS vnumber="8">: ܗܳܫܳܐ ܣܰܒܘ ܠܟ݂ܽܘܢ ܫܰܒܥܳܐ ܬܰܘܖ̈ܺܝܢ: ܘܫܰܒܥܳܐ ܕܶܟ݂ܖ̈ܺܝܢ. ܘܙܶܠܘ ܠܘܳܬ݂ ܥܰܒܕܝ ܐܺܝܽܘܒ ܘܢܰܣܶܩ ܩܽܘܪܒܳܢܳܐ ܚܠܳܦܰܝܟܽܘܢ. ܘܥܰܒܕܝ ܐܺܝܽܘܒ ܢܨܰܠܶܐ ܥܠܰܝܟܽܘܢ. ܘܶܐܥܒܶܕ݂ ܒܰܐܦܰܘ̈ܗܝ ܕܠܳܐ ܐܶܥܒܶܕ݂ܟ݂ܽܘܢ ܒܰܩܠܳܠܳܐ. ܡܶܛܽܠ ܕܠܳܐ ܐܶܡܰܪܬܽܘܢ ܩܕ݂ܳܡܰܝ ܟܺܐܢܽܘܬ݂ܳܐ: ܐܰܝܟ݂ ܥܰܒܕܝ ܐܺܝܽܘܒ</VERS>
      <VERS vnumber="9">: ܘܶܐܙܰܠ̣ܘ ܐܶܠܺܝܦܳܙ ܬܰܝܡܢܳܝܳܐ: ܘܒܶܠܕ݂ܳܕ ܫܽܘܚܳܝܳܐ: ܘܨܽܘܦܳܪ ܢܰܥܡܬ݂ܳܝܳܐ. ܘܰܥ̣ܒܰܕ݂ܘ ܐܰܝܟ݂ ܕܶܐܡܰܪ ܠܗܽܘܢ ܡܳܪܝܳܐ. ܘܰܥ̣ܒܰܕ݂ ܡܳܪܝܳܐ ܒܰܐܦܰܘ̈ܗܝ ܕܺܐܝܽܘܒ</VERS>
      <VERS vnumber="10">: ܘܡܳܪܝܳܐ ܐܰܗܦܶܟ݂ ܫܒܺܝܬܶܗ ܕܺܐܝܽܘܒ ܟܰܕ݂ ܡܨܰܠܶܐ ܗܘܳܐ ܥܰܠ ܖ̈ܳܚܡܰܘܗܝ. ܘܰܐܘܣܶܦ ܡܳܪܝܳܐ ܥܰܠ ܟܽܠܡܶܕܶܡ ܕܺܐܝܬ݂ ܗܘܳܐ ܠܶܗ ܠܺܐܝܽܘܒ ܐܰܥܦܳܐ</VERS>
      <VERS vnumber="11">: ܘܶܐܬ݂ܰܘ ܠܘܳܬ݂ܶܗ ܟܽܠܗܽܘܢ ܐܰܚܰܘ̈ܗܝ ܘܰܐܚ̈ܘܳܬ݂ܶܗ: ܘܟ݂ܽܠ ܕܝܳܕ݂ܥܺܝܢ ܗܘܰܘ ܠܶܗ ܡܶܢ ܩܕ݂ܺܝܡ. ܘܶܐܟ݂ܰܠܘ ܠܰܚܡܳܐ ܥܰܡܶܗ ܒܒܰܝܬܶܗ: ܕܰܐܟ݂ܪܺܝܘ ܗܘܰܘ ܥܠܰܘܗܝ. ܘܒܰܝܐܽܘܗܝ ܡܶܢ ܟܽܠܗܶܝܢ ܒܺܝ̈ܫܳܬܳܐ ܕܰܐܝܬܺܝ ܡܳܪܝܳܐ ܥܠܰܘܗܝ. ܘܝܰܗܒܘ ܠܶܗ ܓܒܰܪ ܚܕ݂ܳܐ ܚܕ݂ܳܐ ܢܶܩܝܳܐ: ܘܚܰܕ݂ ܚܰܕ݂ ܩܕ݂ܳܫܳܐ ܕܕܰܗܒܳܐ</VERS>
      <VERS vnumber="12">: ܘܡܳܪܝܳܐ ܒܰܪܶܟ݂ ܐ̱ܚܪܳܝܬܶܗ ܕܺܐܝܽܘܒ ܛܳܒ ܡܶܢ ܩܰܕ݂ܡܳܝܬܶܗ. ܘܰܗܘܰܘ ܠܶܗ ܐܰܪܒܬܰܥܣܰܪ ܐܰܠܦܺܝ̈ܢ ܥܳܢ̈ܳܐ: ܘܶܫܬܳܐ ܐܰܠܦܺܝ̈ܢ ܓܰܡ̈ܠܶܐ: ܘܳܐܠܶܦ ܦܰܕܳܢܺܝ̈ܢ ܕܬܰܘܖ̈ܶܐ: ܘܳܐܠܶܦ ܐܰܬܳܢܺܝ̈ܢ</VERS>
      <VERS vnumber="13">: ܘܰܗܘܰܘ ܠܶܗ ܫܰܒܥܳܐ ܒܢܺܝ̈ܢ ܘܰܬ݂ܠܳܬ݂ ܒ̈ܢܳܢ</VERS>
      <VERS vnumber="14">: ܘܰܩ̣ܪܳܐ ܫܡܳܗ̇ ܕܰܚܕ݂ܳܐ ܡܶܢܗܶܝܢ: ܐܺܝܡܳܡܳܐ. ܘܰܫܡܳܐ ܕܬܰܪܬܶܝܢ: ܩܰܨܽܘܥܳܐ ܘܰܫܡܳܐ ܕܰܬ݂ܠܳܬ݂: ܩܰܪܢܦܽܘܟ݂.</VERS>
      <VERS vnumber="15">ܘܠܳܐ ܐܶܫܬܟܰܚ̈ܝ ܢܶܫ̈ܶܐ ܕܫܰܦܺܝܖ̈ܳܢ ܐܰܝܟ݂ ܒ̈ܢܳܬܶܗ ܕܺܐܝܽܘܒ: ܒܟ݂ܽܠܳܗ̇ ܐܰܪܥܳܐ. ܘܝܰܗܒ ܠܗܶܝܢ ܐܰܒܽܘܗܶܝܢ ܝܽܘܪܬܳܢܳܐ ܥܰܡ ܐܰܚܰܝ̈ܗܶܝܢ.</VERS>
      <VERS vnumber="16">ܘܰܚܝܳܐ ܐܺܝܽܘܒ ܡܶܢ ܒܳܬܰܪ ܗܳܝܕܶܝܢ: ܡܳܐܐ ܘܰܐܪܒܥܺܝܢ ܫܢܺܝ̈ܢ. ܘܰܚ̣ܙܳܐ ܒܢܰܘ̈ܗܝ ܘܰܒܢܰܝ̈ ܒܢܰܘ̈ܗܝ: ܥܰܠ ܐܰܪܒܥܳܐ ܕܳܖ̈ܺܝܢ.</VERS>
      <VERS vnumber="17">ܣ̣ܐܶܒ ܐܺܝܽܘܒ: ܘܰܣ̣ܒܰܥ ܝܰܘ̈ܡܳܬ݂ܶܗ: ܘܡܺܝܬ݂.</VERS>
    </CHAPTER>
  </BIBLEBOOK>
  <BIBLEBOOK bname="Psalms" bnumber="19" bsname="Psa">
    <CHAPTER cnumber="1">
      <VERS vnumber="999">ܬܰܫܥܺܝܬܳܐ ܘܡܰܪܬܝܳܢܽܘܬܳܐ ܕܥܰܠ ܙܢܰܝ̈ܳܐ ܫܰܦܺܝܖ̈ܶܐ</VERS>
      <VERS vnumber="1">ܛܽܘܒܰܘܗܝ ܠܓܰܒܪܳܐ ܕܒܽܐܘܪܚܳܐ ܕܥܰܘ̈ܳܠܶܐ ܠܳܐ ܗܰܠܶܟ. ܘܰܒܪܶܥܝܳܢܳܐ ܕܚܰܛܳܝ̈ܶܐ ܠܳܐ ܩܳܡ</VERS>
      <VERS vnumber="2">ܘܥܰܠ ܡܰܘܬܒܳܐ ܕܰܡܡܰܝ̈ܩܳܢܶܐ ܠܳܐ ܝܺܬܶܒ. ܐܶܠܳܐ ܒܢܳܡܽܘܣܶܗ ܕܡܳܪܝܳܐ ܨܶܒܝܳܢܶܗ. ܘܰܒܢܳܡܽܘܣܶܗ ܢܶܬܗܰܓܶܐ ܐܺܝܡܳܡܳܐ ܘܠܺܠܝܳܐ</VERS>
      <VERS vnumber="3">ܢܶܗܘܶܐ ܐܰܝܟ ܐܺܝܠܳܢܳܐ ܕܰܢܨܺܝܒ ܥܰܠ ܬܰܦܳܐ ܕܡܰܝ̈ܳܐ ܕܦܺܐܖ̈ܰܘܗܝ ܝܳܗܶܒ ܒܙܰܒܢܶܗ ܘܛܰܖ̈ܦܰܘܗܝ ܠܳܐ ܢܳܬܪܺܝܢ. ܟܽܠ ܕܥܳܒܶܕ ܡܫܰܠܶܡ</VERS>
      <VERS vnumber="4">ܠܳܐ ܗܳܟܰܢܳܐ ܖ̈ܰܫܺܝܥܶܐ. ܐܶܠܳܐ ܐܰܝܟ ܥܽܘܪܳܐ ܕܕܳܪܝܳܐ ܪܽܘܚܳܐ</VERS>
      <VERS vnumber="5">ܡܶܛܽܠ ܗܳܢܳܐ ܠܳܐ ܢܩܽܘܡܽܘܢ ܖ̈ܰܫܺܝܥܶܐ ܒܕܺܝܢܳܐ. ܐܳܦܠܳܐ ܚܰܛܳܝ̈ܶܐ ܒܰܟܢܽܘܫܬܳܐ ܕܙܰܕܺܝ̈ܩܶܐ</VERS>
      <VERS vnumber="6">ܡܶܛܽܠ ܕܝܳܕܰܥ ܗܽܘ ܡܳܪܝܳܐ ܐܽܘܪܚܳܐ ܕܙܰܕܺܝ̈ܩܶܐ. ܐܘܪܚܳܐ ܕܖ̈ܰܫܺܝܥܶܐ ܬܺܐܒܰܕ.</VERS>
    </CHAPTER>
    <CHAPTER cnumber="2">
      <VERS vnumber="999">ܡܶܬܢܰܒܶܐ ܥܰܠ ܟܽܠ ܕܶܐܣܬܥܰܪ ܒܚܰܫܶܗ ܕܡܳܪܰܢ ܡܶܢ ܝܺܗܽܘ̈ܕܳܝܶܐ</VERS>
      <VERS vnumber="1">ܠܡܳܢܳܐ ܪܓܰܫܘ ܥܰܡ̈ܡܶܐ. ܘܶܐܡ̈ܘܳܬ݂ܳܐ ܖ̈ܢܰܝ ܣܪܺܝܩܽܘܬܳܐ</VERS>
      <VERS vnumber="2">ܩܳܡܘ ܡܰܠܟ̈ܶܐ ܕܰܐܪܥܳܐ ܘܫܰܠܺܝ̈ܛܳܢܶܐ. ܘܶܐܬܡܰܠܰܟܘ ܐܰܟܚܕܳܐ. ܥܰܠ ܡܳܪܝܳܐ ܘܥܰܠ ܡܫܺܝܚܶܗ</VERS>
      <VERS vnumber="3">ܕܰܢܦܰܣܶܩ ܚܢܳܩܰܝ̈ܗܽܘܢ. ܘܢܶܫܪܶܐ ܡܶܢܰܢ ܢܺܝܪܗܽܘܢ</VERS>
      <VERS vnumber="4">ܕܝܳܬܶܒ ܒܰܫܡܰܝܳܐ ܢܶܓܚܰܟ. ܘܡܳܪܝܳܐ ܢܡܰܝܶܩ ܒܗܽܘܢ</VERS>
      <VERS vnumber="5">ܗܳܝܕܶܝܢ ܢܡܰܠܶܠ ܥܠܰܝܗܽܘܢ ܒܪܽܘܓܙܶܗ. ܘܰܒܚܶܡܬܶܗ ܢܕܰܠܰܚ ܐܶܢܽܘܢ</VERS>
      <VERS vnumber="6">ܐܶܢܳܐ ܐܰܩܺܝܡܶܬ ܡܰܠܟܝ̱ ܥܰܠ ܨܶܗܝܽܘܢ ܛܽܘܪܳܐ ܕܩܽܘܕܫܝ̱</VERS>
      <VERS vnumber="7">ܕܢܶܫܬܰܥܶܐ ܥܰܠ ܩܝܳܡܝ̱. ܡܳܪܝܳܐ ܐܶܡܰܪ ܠܺܝ ܕܒܶܪܝ̱ ܐܰܢ̱ܬ. ܘܶܐܢܳܐ ܝܰܘܡܳܢܳܐ ܝܺܠܶܕܬܳܟ</VERS>
      <VERS vnumber="8">ܫܐܰܠ ܡܶܢܝ̱ ܘܶܐܬܶܠ ܠܳܟ. ܥܰܡ̈ܡܶܐ ܠܝܳܪܬܽܘܬܳܟ</VERS>
      <VERS vnumber="9">ܐܘܚܕܳܢܰܝ̈ܟ ܥܶܒܖ̈ܶܝܗ̇ ܕܰܐܪܥܳܐ. ܬܶܪܥܶܐ ܐܶܢܽܘܢ ܒܫܰܒܛܳܐ ܕܦܰܪܙܠܳܐ. ܘܰܐܝܟ ܡܳܐܢܰܝ̈ ܦܰܚܳܪܳܐ ܬܢܰܦܶܨ ܐܶܢܽܘܢ</VERS>
      <VERS vnumber="10">ܗܳܫܳܐ ܡܰܠܟ̈ܶܐ ܐܶܣܬܰܟܠܘ. ܘܶܐܬܪܕܰܘ ܕܰܝܳܢ̈ܶܐ ܕܰܐܪܥܳܐ</VERS>
      <VERS vnumber="11">ܦܠܽܘܚܘ ܠܡܳܪܝܳܐ ܒܕܶܚܠܬܳܐ. ܐܚܕܽܘܢܳܝܗܝ ܒܰܪܬܺܝܬܳܐ</VERS>
      <VERS vnumber="12">ܢܰܫܶܩܘ ܒܪܳܐ ܕܠܳܐ ܢܶܪܓܰܙ. ܘܬܺܐܒܕܽܘܢ ܡܶܢ ܐܽܘܪܚܶܗ. ܡܶܛܽܠ ܕܥܰܕ ܩܰܠܺܝܠ ܝܳܩܶܕ ܪܽܘܓܙܶܗ. ܛܽܘܒܰܝܗܽܘܢ ܠܟܽܠ ܕܰܬܟܺܝܠܺܝܢ ܥܠܰܘܗܝ.</VERS>
    </CHAPTER>
    <CHAPTER cnumber="3">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܡܶܬܪܕܶܦ ܡܶܢ ܐܰܒܫܳܠܳܘܡ</VERS>
      <VERS vnumber="1">ܡܳܪܝܳܐ ܡܳܐ ܣܓܺܝܘ ܐܳܠܽܘ̈ܨܰܝ. ܣܰܓܺܝ̈ܐܶܐ ܕܩܳܡܘ ܥܠܰܝ</VERS>
      <VERS vnumber="2">ܣܰܓܺܝ̈ܐܶܐ ܕܳܐܡܪܺܝܢ ܠܳܗ̇ ܠܢܰܦܫܝ̱. ܕܠܰܝܬ ܠܶܟܝ̱ ܦܽܘܪܩܳܢܳܐ ܒܰܐܠܳܗܶܟܝ̱</VERS>
      <VERS vnumber="3">ܘܰܐܢ̱ܬ ܡܳܪܝܳܐ ܡܣܰܝܥܳܢܝ̱ ܘܺܐܝܩܳܪܝ̱. ܘܰܡܪܰܡܪܡܳܢܶܗ ܕܪܺܝܫܝ̱</VERS>
      <VERS vnumber="4">ܒܩܳܠܝ̱ ܠܡܳܪܝܳܐ ܩܪܺܝܬ ܘܰܥܢܳܢܝ̱ ܡܶܢ ܛܽܘܪܶܗ ܩܰܕܺܝܫܳܐ</VERS>
      <VERS vnumber="5">ܐܶܢܳܐ ܫܶܟܒܶܬ ܘܕܶܡܟܶܬ ܘܶܐܬܬܥܺܝܪܶܬ. ܡܶܛܽܠ ܕܡܳܪܝܳܐ ܣܰܡܟܰܢܝ̱</VERS>
      <VERS vnumber="6">ܠܳܐ ܐܶܕܚܰܠ ܡܶܢ ܖ̈ܶܒܘܳܬܶܗ ܕܥܰܡܳܐ. ܕܚܰܕܪܽܘܢܝ̱ ܘܣܳܡܘ ܥܠܰܝ</VERS>
      <VERS vnumber="7">ܩܽܘܡ ܡܳܪܝܳܐ ܐܰܠܳܗܝ̱ ܘܰܦܪܽܘܩܰܝܢܝ̱. ܡܶܛܽܠ ܕܰܐܢ̱ܬ ܡܚܰܝܬ ܠܟܽܠܗܽܘܢ ܒܥܶܠܕ̈ܒܳܒܰܝ ܥܰܠ ܦܰܟܰܝ̈ܗܽܘܢ. ܘܫܶܢ̈ܶܐ ܕܖ̈ܰܫܺܝܥܶܐ ܬܰܒܰܪܬ</VERS>
      <VERS vnumber="8">ܕܡܳܪܝܰܐ ܗ̱ܘ ܦܽܘܪܩܳܢܳܐ. ܘܥܰܠ ܥܰܡܳܟ ܒܽܘܪܟܬܳܟ ܠܥܳܠܰܡ.</VERS>
    </CHAPTER>
    <CHAPTER cnumber="4">
      <VERS vnumber="999">ܡܰܟܣܳܢܽܘܬܳܐ ܠܽܘܩܒܰܠ ܐܰܝܠܶܝܢ ܕܡܰܡܪܚܺܝܢ ܘܳܐܡܪܺܝܢ ܕܠܰܝܬ ܡܕܰܒܪܳܢܽܘܬܳܐ ܒܗܳܠܶܝܢ ܕܡܶܬܚܰܙ̈ܝܳܢ</VERS>
      <VERS vnumber="1">ܟܰܕ ܩܪܺܝܬܳܟ ܥܢܰܝܬܳܢܝ̱. ܐܠܗܝ̱ ܘܦܳܪܽܘܩܳܐ ܕܙܰܕܺܝܩܽܘܬܝ̱. ܒܽܐܘܠܨܳ̈ܢܰܝ̱ ܐܰܪܘܰܚܬ ܠܺܝ. ܪܰܚܶܡܥܠܰܝ ܘܰܫܡܰܥ ܨܠܽܘܬܝ̱</VERS>
      <VERS vnumber="2">ܒܢܰܝ̈ܢܳܫܳܐ ܥܕܰܡܳܐ ܠܶܐܡܰܬܝ̱. ܐܺܝܩܳܪܝ̱ ܡܚܰܦܶܝܢ ܐܢ̱ܬܽܘܢ. ܘܪܳܚܡܺܝܢ ܐܢ̱ܬܽܘܢ ܣܪܺܝܩܽܘܬܳܐ. ܘܒܳܥܶܝܢ ܐܢ̱ܬܽܘܢ ܕܰܓܳܠܽܘܬܳܐ ܠܥܳܠܡܺܝܢ</VERS>
      <VERS vnumber="3">ܕܰܥܘ ܕܰܦܪܰܫ ܠܶܗ ܡܳܪܝܳܐ ܓܰܒܝܳܐ ܒܬܶܕܡܽܘܪܬܳܐ. ܡܳܪܝܳܐ ܢܶܫܡܰܥ ܟܰܕ ܐܶܩܪܶܝܘܗܝ</VERS>
      <VERS vnumber="4">ܪܓܰܙܘ ܘܠܳܐ ܬܶܚܛܽܘܢ. ܐܶܡܰܪܘ ܒܠܶܒܰܘ̈ܳܬܟܽܘܢ ܘܥܰܠ ܡܰܫܟܒܰܝ̈ܟܽܘܢ ܪܢܰܘ</VERS>
      <VERS vnumber="5">ܕܰܒܰܚܘ ܕܶܒܚܶ̈ܐ ܕܙܰܕܺܝܩܽܘܬܳܐ ܘܣܰܒܰܪܘ ܒܡܳܪܝܳܐ</VERS>
      <VERS vnumber="6">ܣܰܓܺܝ̈ܐܶܐ ܕܳܐܡܪܺܝܢ ܡܰܢܽܘ ܢܚܰܘܶܝܢ ܛܳܒܳܐ. ܘܢܶܦܪܽܘܣ ܥܠܰܝܢ ܢܽܘܗܪܳܐ ܕܦܰܪܨܽܘܦܶܗ</VERS>
      <VERS vnumber="7">ܡܳܪܝܳܐ ܝܰܗܒܬ ܚܰܕܽܘܬܳܟ ܒܠܶܒܝ̱. ܡܶܢ ܙܰܒܢܳܐ ܕܰܥܒܽܘܪܗܽܘܢ ܘܰܕܚܰܡܪܗܽܘܢ ܘܰܕܡܶܫܚܗܽܘܢ. ܣܓܺܝܘ ܒܰܫܠܳܡܳܐ ܐܰܟܚܕܳܐ</VERS>
      <VERS vnumber="8">ܘܶܐܢܳܐ ܐܶܫܟܰܒ ܘܶܐܕܡܰܟ. ܡܶܛܽܠ ܕܰܐܢ̱ܬ ܡܳܪܝܳܐ ܒܰܠܚܽܘܕܰܝ ܒܫܶܠܝܳܐ ܬܰܥܡܪܰܢܝ̱.</VERS>
    </CHAPTER>
    <CHAPTER cnumber="5">
      <VERS vnumber="999">ܡܶܬܢܰܒܶܐ ܥܰܠ ܡܶܬܬܰܘܝܳܢܽܘܬܳܐ ܕܥܰܡܳܐ ܝܺܣܰܪܠܳܝܳܐ ܕܰܒܒܳܒܶܠ</VERS>
      <VERS vnumber="1">ܡܶܠܰܝ̈ ܨܽܘܬ ܡܳܪܝܳܐ ܘܶܐܣܬܰܟܠ ܒܰܗܓܳܝܝ̱</VERS>
      <VERS vnumber="2">ܨܽܘܬ ܠܩܳܠܳܐ ܕܰܓܥܳܬܝ̱ ܡܰܠܟܝ̱ ܘܰܐܠܳܗܝ̱. ܡܶܛܽܠ ܕܰܠܘܳܬܳܟ ܗܽܘ ܡܨܰܠܳܐ ܐ̱ܢܳܐ</VERS>
      <VERS vnumber="3">ܡܳܪܝܳܐ ܒܨܰܦܪܳܐ ܬܶܫܡܰܥ ܩܳܠܝ̱. ܘܰܒܨܰܦܪܳܐ ܐܶܬܛܰܝܰܒ ܘܶܐܬܚܙܶܐ ܠܳܟ</VERS>
      <VERS vnumber="4">ܡܶܛܽܠ ܕܰܐ‌ܠܳܗܳܐ ܐܰܢ̱ܬ ܠܳܐ ܨܳܒܶܐ ܪܽܘܫܥܳܐ. ܘܠܳܐ ܢܶܥܡܰܪ ܥܰܡܳܟ ܒܺܝܫܳܐ</VERS>
      <VERS vnumber="5">ܘܠܳܐ ܢܩܽܘܡܽܘܢ ܫܰܒܰܗܖ̈ܳܢܶܐ ܩܕܳܡ ܥܰܝܢܰܝ̈ܟ. ܣܢܰܝܬ ܠܟܽܠ ܥܳܒܕܰ̈ܝ ܫܽܘܩܪܳܐ</VERS>
      <VERS vnumber="6">ܘܬܰܘܒܶܕ ܠܰܡ̈ܡܰܠܠܰܝ ܕܰܓܳܠܽܘܬܳܐ. ܠܓܰܒܪܳܐ ܐܳܫܰܕ ܕܡܳܐ ܘܢܰܟܽܘܠܬܳܢܳܐ ܢܰܣܠܶܝܘܗܝ ܡܳܪܝܳܐ</VERS>
      <VERS vnumber="7">ܘܶܐܢܳܐ ܒܣܽܘܓܳܐܐ ܕܛܰܝܒܽܘܬܳܟ ܐܶܥܽܘܠ ܠܒܰܝܬܳܟ. ܘܶܐܣܓܽܘܕ ܒܗܰܝܟܠܳܐ ܕܩܽܘܕܫܳܟ</VERS>
      <VERS vnumber="8">ܒܕܶܚܠܬܳܟ ܡܳܪܝܳܐ ܕܰܒܰܪܰܝܢܝ̱ ܘܰܒܙܰܕܺܝܩܽܘܬܳܟ. ܡܶܛܽܠ ܒܥܶܠܕ̈ܒܳܒܰܝ ܬܪܽܘܨ ܩܕܳܡܰܝ ܐܽܘܪܚܳܟ</VERS>
      <VERS vnumber="9">ܡܶܛܽܠ ܕܠܰܝܬ ܒܦܽܘܡܗܽܘܢ ܟܺܐܢܽܘܬܳܐ. ܐܶܠܳܐ ܥܰܘܠܳܐ ܒܓܰܘܗܽܘܢ. ܘܰܐܝܟ ܩܰܒܖ̈ܶܐ ܦܬܺܝ̈ܚܶܐ ܓܰܓܖ̈ܳܬܗܽܘܢ. ܘܠܶܫܳܢܰܝ̈ܗܽܘܢ ܡܗܰܦܟܺܝܢ</VERS>
      <VERS vnumber="10">ܢܚܰܝܶܒ ܐܶܢܽܘܢ ܐܠܗܳܐ. ܘܢܶܦܠܽܘܢ ܡܶܢ ܡܽܘܠܟܳܢܰܝ̈ܗܽܘܢ. ܘܰܒܣܽܘܓܳܐܐ ܕܥܰܘܠܗܽܘܢ ܕܚܽܘܩ ܐܶܢܽܘܢ. ܡܶܛܽܠ ܕܡܰܪܡܪܽܘܟ</VERS>
      <VERS vnumber="11">ܢܶܚܕܽܘܢ ܟܽܠ ܕܰܡܣܰܒܪܺܝܢ ܒܳܟ ܘܰܠܥܳܠܰܡ ܢܫܰܒܚܽܘܢܳܟ ܘܬܶܥܡܰܪ ܒܗܽܘܢ. ܘܢܶܬܥܰܫܢܽܘܢ ܒܳܟ ܟܽܠ ܖ̈ܳܚܡܰܝ ܫܡܳܟ</VERS>
      <VERS vnumber="12">ܡܶܛܽܠ ܕܰܐܢ̱ܬ ܬܒܰܪܶܟ ܠܙܰܕܺܝ̈ܩܶܐ. ܡܳܪܝܳܐ ܐܰܝܟ ܣܰܟܪܳܐ ܡܩܰܒܰܠܬܳܐ ܬܰܥܛܦܰܢܝ̱.</VERS>
    </CHAPTER>
    <CHAPTER cnumber="6">
      <VERS vnumber="999">ܬܰܟܫܰܦܬܶܗ ܕܕܰܘܺܝܕ ܟܰܕ ܐܺܝܬܰܘܗܝ ܗܘܳܐ ܒܥܳܩ̈ܳܬܳܐ ܕܥܰܠ ܐܰܦܰܝ̈ ܚܛܺܝܬܶܗ</VERS>
      <VERS vnumber="1">ܡܳܪܝܳܐ ܠܳܐ ܒܪܽܘܓܙܳܟ ܬܰܟܣܰܢܝ̱. ܐܳܦܠܳܐ ܒܚܶܡܬܳܟ ܬܶܪܕܶܝܢܝ̱</VERS>
      <VERS vnumber="2">ܪܰܚܶܡܥܠܰܝ ܡܳܪܝܳܐ ܡܶܛܽܠ ܕܰܟܪܺܝܗ ܐ̱ܢܳܐ. ܐܰܣܳܢܝ̱ ܡܳܪܝܳܐ ܡܶܛܽܠ ܕܙܳܥܘ ܓܰܖ̈ܡܰܝ</VERS>
      <VERS vnumber="3">ܘܢܰܦܫܝ̱ ܐܶܬܬܙܺܝܥܰܬ ܛܳܒ. ܘܰܐܢ̱ܬ ܡܳܪܝܳܐ ܥܕܰܡܳܐ ܠܶܐܡܰܬܝ̱</VERS>
      <VERS vnumber="4">ܐܶܬܦܰܢ ܡܳܪܝܳܐ ܘܦܰܨܳܗ̇ ܠܢܰܦܫܝ̱. ܘܰܦܪܽܘܩܰܝܢܝ̱ ܡܶܛܽܠ ܛܰܝܒܽܘܬܳܟ</VERS>
      <VERS vnumber="5">ܡܶܛܽܠ ܕܠܰܝܬ ܒܡܰܘܬܳܐ ܕܽܘܟܪܳܢܳܟ. ܘܒܰܫܝܽܘܠ ܡܰܢܽܘ ܡܰܘܕܶܐ ܠܳܟ</VERS>
      <VERS vnumber="6">ܠܺܐܝܬ ܒܬܶܢܚ̈ܳܬܝ̱. ܘܨܰܒܥܶܬ ܒܟܽܠ ܠܰܝܠܶܐ ܥܰܪܣܝ̱. ܘܰܒܕܶܡܥܰܬܝ̱ ܬܶܫܘܺܝܬܝ̱ ܐܰܡܣܺܝܬ</VERS>
      <VERS vnumber="7">ܟܶܐܒܰܬ ܡܶܢ ܪܽܘܓܙܳܐ ܥܰܝܢܝ̱. ܘܶܐܬܕܰܠܚܶܬ ܡܶܢ ܟܽܠܗܽܘܢ ܒܥܶܠܕ̈ܒܳܒܰܝ</VERS>
      <VERS vnumber="8">ܦܪܽܘܩܘ ܡܶܢܝ̱ ܟܽܠ ܥܳܒ̈ܕܰܝ ܫܽܘܩܪܳܐ. ܡܶܛܽܠ ܕܰܫܡܰܥ ܡܳܪܝܳܐ ܩܳܠܳܐ ܕܰܒܟܳܬܝ̱</VERS>
      <VERS vnumber="9">ܫܡܰܥ ܡܳܪܝܳܐ ܒܳܥܽܘܬܝ̱. ܡܳܪܝܳܐ ܨܠܽܘܬܝ̱ ܩܰܒܶܠ</VERS>
      <VERS vnumber="10">ܢܶܒܗܬܽܘܢ ܘܢܶܬܬܰܒܪܽܘܢ ܛܳܒ ܟܽܠܗܽܘܢ ܒܥܶܠܕ̈ܒܳܒܰܝ. ܢܶܗܦܟܽܘܢ ܘܢܺܐܒܕܽܘܢ ܡܶܢ ܫܶܠܝܳܐ.</VERS>
    </CHAPTER>
    <CHAPTER cnumber="7">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܫܡܰܥ ܥܰܠ ܚܢܽܘܩܝܶܗ ܕܰܐܚܺܝܬܽܘܦܶܠ</VERS>
      <VERS vnumber="1">ܡܳܪܝܳܐ ܐܰܠܳܗܝ ܒܳܟ ܣܰܒܪܶܬ ܦܪܽܘܩܰܝܢܝ̱. ܘܡܶܢ ܟܽܠ ܖ̈ܳܕܽܘܦܰܝ ܦܰܨܳܢܝ̱</VERS>
      <VERS vnumber="2">ܕܰܠܡܳܐ ܐܰܝܟ ܐܰܪܝܳܐ ܠܡܶܬܒܰܪ ܠܢܰܦܫܝ̱. ܘܠܰܝܬ ܕܦܳܪܶܩ ܘܰܡܦܰܨܶܐ</VERS>
      <VERS vnumber="3">ܡܳܪܝܳܐ ܐܰܠܳܗܝ ܐܶܢ ܥܶܒܕܶܬ ܗܳܕܶܐ. ܘܶܐܢ ܐܺܝܬ ܥܰܘܠܳܐ ܒܺܐܝ̈ܕܰܝ</VERS>
      <VERS vnumber="4">ܘܶܐܢ ܦܶܪܥܶܬ ܠܡܰܢ ܕܰܥܒܰܕ ܠܺܝ ܒܺܝܫܬܳܐ ܘܶܐܢ ܐܶܠܨܶܬ݂ ܠܰܒܥܶܠܕܒܳܒܝ̱ ܣܪܺܝܩܳܐܺܝܬ</VERS>
      <VERS vnumber="5">ܢܶܪܕܽܘܦ ܒܥܶܠܕܒܳܒܳܐ ܠܢܰܦܫܝ̱ ܘܢܰܕܪܟܺܝܗ̇. ܘܰܢܕܽܘܫ ܚܰܝܰܝ̈ ܒܰܐܪܥܳܐ. ܘܫܽܘܒܚܝ̱ ܒܥܰܦܪܳܐ ܢܰܫܪܶܐ</VERS>
      <VERS vnumber="6">ܩܽܘܡ ܡܳܪܝܳܐ ܒܪܽܘܓܙܳܟ. ܘܶܐܫܬܰܩܠ ܥܰܠ ܩܕܳܠܳܐ ܕܰܒܥܶܠܕ̈ܒܳܒܰܝ. ܐܶܬܬܥܺܝܪ ܥܠܰܝ ܒܕܺܝܢܳܐ ܕܰܦܩܰܕܬ</VERS>
      <VERS vnumber="7">ܘܥܺܕܬܳܐ ܕܶܐܡܘ̈ܳܬ݂ܳܐ ܬܶܚܕܪܳܟ. ܘܥܰܠ ܐܰܦܶܝ̈ܗ̇ ܠܰܡܪܰܘܡܳܐ ܬܶܗܦܽܘܟ</VERS>
      <VERS vnumber="8">ܡܳܪܝܳܐ ܢܕܽܘܢ ܥܰܡ̈ܡܶܐ. ܕܽܘܢܰܝܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱ ܘܰܐܝܟ ܬܰܡܺܝܡܽܘܬܝ̱</VERS>
      <VERS vnumber="9">ܬܶܓܡܰܪ ܒܺܝܫܬܳܐ ܥܰܠ ܖ̈ܰܫܺܝܥܶܐ. ܘܬܰܬܩܶܢ ܠܙܰܕܺܝ̈ܩܶܐ. ܒܳܚܰܪ ܠܶܒܳܐ ܘܟܽܘ̈ܠܝܳܬܳܐ</VERS>
      <VERS vnumber="10">ܐܰ‌ܠܳܗܳܐ ܙܰܕܺܝܩܳܐ ܡܣܰܝܥܳܢܝ̱. ܐܰ‌ܠܳܗܳܐ ܕܦܳܪܶܩ ܠܰܬܖ̈ܺܝܨܰܝ ܠܶܒܳܐ</VERS>
      <VERS vnumber="11">ܐܰ‌ܠܳܗܳܐ ܕܰܝܳܢܳܐ ܕܩܽܘܫܬܳܐ. ܠܳܐ ܪܳܓܶܙ ܟܽܠ ܝܽܘܡ</VERS>
      <VERS vnumber="12">ܐܶܠܳܐ ܗܳܦܶܟ. ܣܰܝܦܶܗ ܠܳܛܶܫ ܘܩܶܫܬܶܗ ܡܳܬܰܚ</VERS>
      <VERS vnumber="13">ܐܰܬܩܶܢ ܘܡܰܬܩܶܢ ܠܶܗ ܡܳܐܢ̈ܶܐ ܕܪܽܘܓܙܳܐ. ܓܶܐܖ̈ܰܘܗܝ ܥܒܰܕ ܠܰܕܝܳܩܕܺܝܢ</VERS>
      <VERS vnumber="14">ܡܶܛܽܠ ܕܚܰܒܶܠ ܥܰܘܳܠܳܐ ܘܰܒܛܶܢ ܫܽܘܩܪܳܐ ܘܺܝܠܶܕ ܥܰܘܠܳܐ</VERS>
      <VERS vnumber="15">ܒܺܪܳܐ ܚܦܰܪ ܘܚܰܛܳܗ̇. ܘܰܢܦܰܠ ܒܓܽܘܡܳܨܳܐ ܕܰܥܒܰܕ</VERS>
      <VERS vnumber="16">ܢܶܗܦܽܘܟ ܥܰܘܠܶܗ ܒܪܺܝܫܶܗ. ܘܥܰܠ ܒܺܝܥܬܶܗ ܥܰܘܠܶܗ ܢܶܚܽܘܬ</VERS>
      <VERS vnumber="17">ܐܰܘܕܶܐ ܠܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܶܐܙܡܰܪ ܠܰܫܡܶܗ ܕܡܳܪܝܳܐ ܡܪܰܝܡܳܐ.</VERS>
    </CHAPTER>
    <CHAPTER cnumber="8">
      <VERS vnumber="999">ܡܶܬܢܰܒܶܐ ܥܰܠ ܡܫܺܝܚܳܐ ܡܳܪܰܢ ܘܡܰܘܕܰܥ ܠܰܢ ܐܳܦ ܥܰܠ ܦܽܘܪܫܳܢܳܐ ܕܰܟܝܳܢ̈ܶܐ</VERS>
      <VERS vnumber="1">ܡܳܪܝܳܐ ܡܳܪܰܢ ܡܳܐ ܡܫܰܒܰܚ ܫܡܳܟ ܒܟܽܠܳܗ̇ ܐܰܪܥܳܐ. ܕܝܰܗܒܬ ܫܽܘܒܚܳܟ ܥܰܠ ܫܡܰܝܳܐ</VERS>
      <VERS vnumber="2">ܡܶܢ ܦܽܘܡܳܐ ܕܰܥܠܰܝ̈ܡܶܐ ܘܕܰܛܠܳܝ̈ܶܐ. ܬܰܩܶܢܬ ܬܶܫܒܽܘܚܬܳܟ. ܡܶܛܽܠ ܒܥܶܠܕ̈ܒܳܒܰܝܟ. ܕܢܶܬܒܰܛܰܠ ܒܥܶܠܕܒܳܒܳܐ ܕܡܶܬܢܰܩܰܡ</VERS>
      <VERS vnumber="3">ܡܶܛܽܠ ܕܰܚܙܰܘ ܫܡܰܝ̈ܟ ܥܒܳܕܳܐ ܕܨܶܒܥܳ̈ܬܳܟ. ܣܰܗܪܳܐ ܘܟܰܘ̈ܟܒܶܐ ܬܰܩܶܢܬ</VERS>
      <VERS vnumber="4">ܡܰܢܽܘ ܓܰܒܪܳܐ ܕܶܐܬܕܟܰܪܬܳܝܗܝ̱. ܘܒܰܪܢܳܫܳܐ ܕܰܦܩܰܕܬܳܝܗܝ̱</VERS>
      <VERS vnumber="5">ܒܰܨܰܪܬܳܝܗܝ̱ ܩܰܠܺܝܠ ܡܶܢ ܡܰܠܐܟ̈ܶܐ. ܒܺܐܝܩܳܪܳܐ ܘܰܒܫܽܘܒܚܳܐ ܐܰܥܛܶܦܬܳܝܗܝ̱</VERS>
      <VERS vnumber="6">ܘܰܐܫܠܶܛܬܳܝܗܝ̱ ܒܰܥܒܳܕܳܐ ܕܺܐܝ̈ܕܰܝܟ. ܟܽܠ ܣܳܡܬ ܬܚܶܝܬ ܖ̈ܶܓܠܰܘܗܝ̱</VERS>
      <VERS vnumber="7">ܥܳܢ̈ܳܐ ܘܒܰܩܖ̈ܶܐ ܟܽܠܗܶܝܢ. ܐܳܦ ܚܰܝܽܘܬܳܐ ܕܕܰܒܪܳܐ</VERS>
      <VERS vnumber="8">ܘܨܶܦܖ̈ܶܐ ܕܒܰܫܡܰܝܳܐ. ܘܢܽܘ̈ܢܶܐ ܕܝܰܡܳܐ ܕܥܳܒܪܺܝܢ ܒܰܫܒܺܝܠܳܐ ܕܝܰܡ̈ܡܶܐ</VERS>
      <VERS vnumber="9">ܡܳܪܝܳܐ ܡܳܪܰܢ ܡܳܐ ܡܫܰܒܰܚ ܫܡܳܟ ܒܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="9">
      <VERS vnumber="999">ܬܰܘܕܺܝܬܶܗ ܕܕܰܘܺܝܕ ܕܥܰܠ ܐܰܦܰܝ̈ ܙܳܟܽܘܬܶܗ ܕܥܰܡܳܐ</VERS>
      <VERS vnumber="1">ܐܰܘܕܶܐ ܠܡܳܪܝܳܐ ܡܶܢ ܟܽܠܶܗ ܠܶܒܝ̱. ܘܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ</VERS>
      <VERS vnumber="2">ܐܶܚܕܶܐ ܘܶܐܪܘܰܙ ܒܳܟ. ܘܶܐܙܡܰܪ ܠܰܫܡܳܟ ܡܪܰܝܡܳܐ</VERS>
      <VERS vnumber="3">ܟܰܕ ܢܶܗܦܟܽܘܢ ܒܥܶܠܕ̈ܒܳܒܰܝ ܠܒܶܣܬܰܪܗܽܘܢ. ܘܢܶܬܬܰܩܠܽܘܢ ܘܢܺܐܒܕܽܘܢ ܡܶܢ ܩܕܳܡܰܝܟ</VERS>
      <VERS vnumber="4">ܡܶܛܽܠ ܕܰܥܒܰܕܬ ܦܽܘܪܥܳܢܝ̱ ܘܕܺܝܢܝ̱. ܘܺܝܬܶܒܬ ܥܰܠ ܟܽܘܪܣܝܳܐ ܕܰܝܳܢܳܐ ܙܰܕܺܝܩܳܐ</VERS>
      <VERS vnumber="5">ܟܐܰܝܬ ܒܥܰܡ̈ܡܶܐ ܘܰܐܘܒܶܕܬ ܠܖ̈ܰܫܺܝܥܶܐ. ܘܰܫܡܳܗܰܝ̈ܗܽܘܢ ܥܛܰܝܬ ܠܥܳܠܰܡ ܥܳܠܡܺܝܢ</VERS>
      <VERS vnumber="6">ܒܥܶܠܕ̈ܒܳܒܰܝ ܓܡܰܪܘ ܒܣܰܝܦܳܐ ܠܥܳܠܰܡ. ܩܽܘܖ̈ܝܳܐ ܥܩܰܪܬ ܘܰܐܘܒܶܕܬ ܕܽܘܟܪܳܢܗܶܝܢ</VERS>
      <VERS vnumber="7">ܘܡܳܪܝܳܐ ܠܥܳܠܰܡ ܩܰܝܳܡ. ܘܡܰܬܩܰܢ ܟܽܘܪܣܝܶܗ ܠܕܺܝܢܳܐ</VERS>
      <VERS vnumber="8">ܕܰܢܕܽܘܢ ܬܺܒܶܝܠ ܒܩܽܘܫܬܳܐ. ܘܰܠܥܰܡ̈ܡܶܐ ܒܰܬܪܺܝܨܽܘܬܳܐ</VERS>
      <VERS vnumber="9">ܢܶܗܘܶܐ ܡܳܪܝܳܐ ܒܶܝܬ ܓܰܘܣܳܐ ܠܡܶܣ̈ܟܺܢܶܐ. ܘܰܡܥܰܕܪܳܢܗܽܘܢ ܒܙܰܒ̈ܢܶܐ ܕܽܐܘܠܨܳܢܳܐ</VERS>
      <VERS vnumber="10">ܘܰܢܣܰܒܪܽܘܢ ܒܳܟ ܟܽܠ ܝܳܕ̈ܥܰܝ ܫܡܳܟ. ܡܶܛܽܠ ܕܠܳܐ ܫܳܒܶܩ ܐܰܢ̱ܬ ܠܰܐܝܠܶܝܢ ܕܒܳܥܶܝܢ ܠܳܟ ܡܳܪܝܳܐ</VERS>
      <VERS vnumber="11">ܙܡܰܪܘ ܠܡܳܪܝܳܐ ܕܥܳܡܰܪ ܒܨܶܗܝܽܘܢ. ܘܚܰܘܰܘ ܒܥܰܡ̈ܡܶܐ ܨܶܢ̈ܥܳ̈ܬܶܗ</VERS>
      <VERS vnumber="12">ܡܶܛܽܠ ܕܶܐܬܕܟܰܪ ܠܡܶܬܒܰܥ ܕܶܡܗܽܘܢ. ܘܠܳܐ ܛܳܥܶܐ ܓܥܳܬܶܗ ܕܡܶܣܟܺܢܳܐ</VERS>
      <VERS vnumber="13">ܪܰܚܶܡ ܥܠܰܝ ܡܳܪܝܳܐ. ܘܰܚܙܺܝ ܫܽܘܥܒܳܕܝ ܕܡܶܢ ܣܳܢ̈ܰܐܝ. ܡܪܰܡܪܡܳܢܝ̱ ܡܶܢ ܬܰܖ̈ܥܰܘܗܝ̱ ܕܡܰܘܬܳܐ</VERS>
      <VERS vnumber="14">ܡܶܛܽܠ ܕܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ. ܒܬܰܖ̈ܥܶܝܗ̇ ܕܒܰܪܬ ܨܶܗܝܽܘܢ. ܐܶܕܽܘܨ ܒܦܽܘܪܩܳܢܳܟ</VERS>
      <VERS vnumber="15">ܛܒܰܥܘ ܥܰܡ̈ܡܶܐ ܒܓܽܘܡܳܨܳܐ ܕܰܥܒܰܕܘ. ܘܒܰܡܨܺܝܕܬܳܐ ܕܰܛܡܰܪܘ ܐܶܬܬܰܚܕܰܬ ܪܶܓܠܗܽܘܢ</VERS>
      <VERS vnumber="16">ܡܰܘܕܰܥ ܡܳܪܝܳܐ ܕܺܝܢܳܐ ܕܥܳܒܶܕ. ܘܒܰܥܒܳܕ ܐܺܝ̈ܕܰܘܗܝ̱ ܡܶܬܬܚܶܕ ܪܰܫܺܝܥܳܐ</VERS>
      <VERS vnumber="17">ܢܶܗܦܟܽܘܢ ܖ̈ܰܫܺܝܥܶܐ ܠܰܫܝܽܘܠ. ܘܟܽܠܗܽܘܢ ܥܰܡ̈ܡܶܐ ܕܛܳܥܶܝܢ ܠܰܐܠܳܗܳܐ</VERS>
      <VERS vnumber="18">ܡܶܛܽܠ ܕܠܳܐ ܠܥܳܠܰܡ ܡܶܬܛܥܶܐ ܡܶܣܟܺܢܳܐ. ܘܣܰܒܪܳܐ ܕܡܶܣ̈ܟܺܢܶܐ ܠܳܐ ܬܰܘܒܶܕ ܠܥܳܠܰܡ</VERS>
      <VERS vnumber="19">ܩܽܘܡ ܡܳܪܝܳܐ ܘܠܳܐ ܢܶܬܥܰܫܰܢ ܒܰܪܢܳܫܳܐ. ܘܢܶܬܬܕܺܝܢܽܘܢ ܥܰܡ̈ܡܶܐ ܩܕܳܡ ܐܰܦܰܝ̈ܟ</VERS>
      <VERS vnumber="20">ܐܰܩܺܝܡ ܠܗܽܘܢ ܣܳܐܶܡ ܢܳܡܽܘܣܳܐ. ܕܢܶܕܥܽܘܢ ܥܰܡ̈ܡܶܐ ܕܰܒܢܰܝ̈ܢܳܫܳܐ ܐܶܢܽܘܢ.</VERS>
    </CHAPTER>
    <CHAPTER cnumber="10">
      <VERS vnumber="999">ܥܰܠ ܥܰܬܺܝܖ̈ܶ ܕܰܒܥܰܡܳܐ ܕܡܰܥܘܠܺܝܢ ܗܘܰܘ ܒܡܶܣܟܺܢ̈ܶܐ ܕܒܰܝܢܳܬܗܽܘܢ</VERS>
      <VERS vnumber="1">ܠܡܳܢܳܐ ܡܳܪܝܳܐ ܩܳܡܬ ܒܪܽܘܚܩܳܐ. ܘܰܐܗܡܺܝܬ ܚܝܳܪܳܟ ܒܙܰܒ̈ܢܶܐ ܕܽܐܘܠܨܳܢܳܐ</VERS>
      <VERS vnumber="2">ܒܫܽܘܒܗܳܪܶܗ ܕܪܰܫܺܝܥܳܐ ܝܳܩܶܕ ܡܶܣܟܺܢܳܐ. ܢܶܬܬܰܚܕܽܘܢ ܒܬܰܪܥܺܝܬܳܐ ܗܳܝ ܕܶܐܬܚܰܫܰܒܘ̱</VERS>
      <VERS vnumber="3">ܡܶܛܽܠ ܕܡܶܫܬܰܒܗܰܪ ܪܰܫܺܝܥܳܐ ܒܰܖ̈ܓܺܝܓܳܬܳܐ ܕܢܰܦܫܶܗ. ܥܰܘܳܠܳܐ ܡܶܬܒܰܪܰܟ ܘܪܳܓܶܙ ܡܳܪܝܳܐ</VERS>
      <VERS vnumber="4">ܘܪܰܫܺܝܥܳܐ ܒܪܳܡܽܘܬܶܗ ܠܳܐ ܡܥܰܩܶܒ. ܘܠܰܝܬ ܐܰ‌ܠܳܗܳܐ ܒܟܽܠܗܶܝܢ ܬܰܖ̈ܥܝܳܬܶܗ</VERS>
      <VERS vnumber="5">ܘܫܰܖ̈ܝܳܢ ܐܽܘܖ̈ܚܳܬܶܗ ܒܟܽܠܙܒܰܢ. ܘܰܡܥܰܠܰܝ ܕܺܝܢܳܟ ܡܶܢ ܠܩܽܘܒܠܶܗ. ܘܰܠܟܽܠܗܽܘܢ ܒܥܶܠܕ̈ܒܳܒܰܘܗܝ ܫܳܐܶܛ</VERS>
      <VERS vnumber="6">ܐܳܡܰܪ ܒܠܶܒܶܗ ܕܠܳܐ ܐܶܙܽܘܥ ܠܕܳܪܕܳܖ̈ܺܝܢ. ܪܳܢܶܐ ܒܺܝܫܬܳܐ</VERS>
      <VERS vnumber="7">ܘܠܰܘܛܬܳܐ ܡܠܶܐ ܦܽܘܡܶܗ ܬܽܘܟܳܐ ܘܢܶܟܠܳܐ. ܬܚܶܝܬ ܠܶܫܳܢܶܗ ܥܰܘܠܳܐ ܘܥܶܬܳܐ</VERS>
      <VERS vnumber="8">ܝܳܬܶܒ ܒܰܟܡܺܐܢܳܐ ܒܕܰܝܪܳܐ. ܘܰܒܛܽܘܫܝܳܐ ܩܳܛܶܠ ܠܙܰܕܺܝܩܳܐ. ܥܰܝܢܰܘ̈ܗܝ̱ ܠܒܳܝ̈ܫܶܐ ܕܳܝ̈ܩܳܢ</VERS>
      <VERS vnumber="9">ܘܟܳܡܶܢ ܠܡܶܚܛܰܦ ܠܡܶܣܟܺܢܳܐ ܒܢܶܓܕܳܐ ܕܰܡܨܺܝܕܬܶܗ</VERS>
      <VERS vnumber="10">ܗܽܘ ܢܶܬܡܰܟܰܟ ܘܢܶܦܶܠ. ܘܰܒܓܰܖ̈ܡܰܘܗܝ̱ ܟܽܘܖ̈ܗܳܢܶܐ ܘܟܺܐܒ̈ܶܐ</VERS>
      <VERS vnumber="11">ܐܳܡܰܪ ܒܠܶܒܶܗ ܕܰܛܥܳܐ ܐܰ‌ܠܳܗܳܐ. ܘܰܐܦܢܺܝ ܐܰܦܰܘ̈ܗܝ ܘܠܳܐ ܚܳܙܶܐ ܠܥܳܠܰܡ</VERS>
      <VERS vnumber="12">ܩܽܘܡ ܡܳܪܝܳܐ ܐܰܠܳܗܝ ܘܰܐܪܺܝܡ ܐܺܝܕܳܟ. ܘܠܳܐ ܬܶܛܥܶܝܘܗܝ ܠܒܳܝܫܳܐ</VERS>
      <VERS vnumber="13">ܠܡܳܢܳܐ ܐܰܪܓܶܙ ܚܰܛܳܝܳܐ ܠܰܐܠܳܗܳܐ. ܘܳܐܡܰܪ ܒܠܶܒܶܗ ܕܠܳܐ ܬܳܒܰܥ</VERS>
      <VERS vnumber="14">ܚܳܙܶܐ ܐܰܢ̱ܬ ܕܺܐܝܬ ܥܰܘܠܳܐ ܘܪܽܘܓܙܳܐ. ܘܚܳܐܰܪ ܐܰܢ̱ܬ ܕܢܶܫܬܠܶܡ ܒܺܐܝ̈ܕܰܝܟ. ܥܠܰܝܟ ܢܶܫܬܒܶܩ ܒܳܝܫܳܐ. ܘܰܕܝܰܬܡܳܐ ܐܰܢ̱ܬ ܗܽܘ ܥܳܕܽܘܪܶܗ</VERS>
      <VERS vnumber="15">ܬܰܒܰܪ ܕܪܳܥܶܗ ܕܚܰܛܳܝܳܐ ܘܰܕܒܺܝܫܳܐ ܬܶܬܒܥܶܗ ܚܛܺܝܬܶܗ ܘܠܳܐ ܬܶܫܬܟܰܚ</VERS>
      <VERS vnumber="16">ܡܳܪܝܳܐ ܡܰܠܟܰܐ ܗ̱ܘ ܠܥܳܠܰܡ ܥܳܠܡܺܝܢ. ܐܶܒܰܕܘ ܥܰܡ̈ܡܶܐ ܡܶܢ ܐܰܪܥܶܗ</VERS>
      <VERS vnumber="17">ܣܰܒܪܳܐ ܕܡܶܣ̈ܟܺܢܶܐ ܫܳܡܰܥ ܐܰܢ̱ܬ ܡܳܪܝܳܐ. ܘܛܽܘܝܳܒܳܐ ܕܠܶܒܗܽܘܢ ܬܨܽܘܬ ܐܶܕܢܳܟ</VERS>
      <VERS vnumber="18">ܠܰܡܕܳܢ ܠܝܰܬܡ̈ܶܐ ܘܰܠܒܳܝ̈ܫܶܐ. ܕܠܳܐ ܢܰܘܣܶܦ ܬܽܘܒ ܠܡܰܘܒܳܕܽܘ ܒܢܰܝ̈ܢܳܫܳܐ ܡܶܢ ܐܰܪܥܳܐ.</VERS>
    </CHAPTER>
    <CHAPTER cnumber="11">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܐܶܬܪܕܶܦ ܡܶܢ ܫܳܐܳܘܠ ܒܰܪ ܩܺܝܫ</VERS>
      <VERS vnumber="1">ܒܡܳܪܝܳܐ ܣܰܒܪܶܬ ܐܰܝܟܰܢ ܐܳܡܪܺܝܢ ܐܢ̱ܬܽܘܢ ܠܢܰܦܫܝ̱. ܢܽܘܕܝ̱ ܘܰܫܟܰܢܝ̱ ܥܰܠ ܛܽܘܖ̈ܶܐ ܐܰܝܟ ܨܶܦܪܳܐ</VERS>
      <VERS vnumber="2">ܡܶܛܽܠ ܕܗܳܐ ܚܰܛܳܝ̈ܶܐ ܡܠܰܘ ܩܶܫܬܳܐ. ܘܰܐܬܩܶܢܘ ܓܶܐܖ̈ܰܝܗܽܘܢ ܥܰܠ ܝܰܬܪܳܐ. ܠܡܶܫܕܳܐ ܒܥܰܡܛܳܢܳܐ ܒܰܬܖ̈ܺܝܨܰܝ ܠܶܒܳܐ</VERS>
      <VERS vnumber="3">ܡܶܛܽܠ ܕܡܶܕܶܡ ܕܥܰܬܶܕܬ ܣܚܰܦܘ. ܙܰܕܺܝܩܳܐ ܕܶܝܢ ܡܳܢܳܐ ܥܳܒܶܕ</VERS>
      <VERS vnumber="4">ܡܳܪܝܳܐ ܒܗܰܝܟܠܳܐ ܕܩܽܘܕܫܶܗ. ܡܳܪܝܳܐ ܒܰܫܡܰܝܳܐ ܟܽܘܪܣܝܶܗ. ܥܰܝ̈ܢܰܘܗܝ ܚܳܙ̈ܝܳܢ ܘܬܶܡܖ̈ܰܘܗܝ̱ ܒܳܚܪܺܝܢ ܠܰܒܢܰܝ̈ܢܳܫܳܐ</VERS>
      <VERS vnumber="5">ܡܳܪܝܳܐ ܒܳܚܰܪ ܠܙܰܕܺܝ̈ܩܶܐ. ܘܰܠܥܰܘ̈ܳܠܐ ܘܰܠܖ̈ܳܚܡܰܝ ܥܰܘܠܳܐ ܣܢܳܬ ܢܰܦܫܶܗ</VERS>
      <VERS vnumber="6">ܢܚܶܬܘ ܥܰܠ ܖ̈ܰܫܺܝܥܶܐ ܦܰܚ̈ܶܐ ܐܰܝܟ ܡܶܛܪܳܐ. ܢܽܘܪܳܐ ܘܟܶܒܪܺܝܬܳܐ. ܪܽܘܚܳܐ ܕܰܡܚܽܘܬܳܐ ܡܢܳܬܳܐ ܕܟܳܣܗܽܘܢ</VERS>
      <VERS vnumber="7">ܡܶܛܽܠ ܕܙܰܕܺܝܩ ܗܽܘ ܡܳܪܝܳܐ ܘܙܰܕܺܝܩܽܘܬܳܐ ܪܳܚܶܡ. ܘܰܬܪܺܝܨܽܘܬܳܐ ܚܳܙ̈ܝܳܢ ܐܰܦܰܘ̈ܗܝ.</VERS>
    </CHAPTER>
    <CHAPTER cnumber="12">
      <VERS vnumber="999">ܡܰܟܣܳܢܽܘܬܳܐ ܕܠܽܘܩܒܰܠ ܐܰܝܠܶܝܢ ܕܡܰܒܐ̱ܫܺܝܢ ܘܢܳܟܠܺܝܢ ܠܖ̈ܳܚܡܰܝܗܽܘܢ</VERS>
      <VERS vnumber="1">ܦܪܽܘܩ ܡܳܪܝܳܐ ܡܶܛܽܠ ܕܰܓܡܰܪ ܛܳܒܳܐ. ܘܒܶܛܠܰܬ ܗܰܝܡܳܢܽܘܬܳܐ ܡܶܢ ܐܰܪܥܳܐ</VERS>
      <VERS vnumber="2">ܒܢܰܝ̈ܢܳܫܳܐ ܣܪܺܝܩܽܘܬܳܐ ܡܡܰܠܠܺܝܢ. ܓܰܒܪܳܐ ܥܰܡ ܚܰܒܪܶܗ ܒܣܶܦ̈ܘܳܬܳܐ ܡܦܰܠܓ̈ܳܬܳܐ. ܒܠܶܒܳܐ ܘܰܒܠܶܒܳܐ ܡܡܰܠܠܺܝܢ</VERS>
      <VERS vnumber="3">ܢܰܘܒܶܕ ܡܳܪܝܳܐ ܟܽܠܗܶܝܢ ܣܶܦ̈ܘܳܬܳܐ ܡܦܰܠܓ̈ܳܬܳܐ. ܘܠܶܫ̈ܳܢܶܐ ܕܰܡܡܰܠܠܺܝܢ ܪܰܘܖ̈ܒܳܬܳܐ</VERS>
      <VERS vnumber="4">ܕܶܐܡܰܪܘ ܠܶܫܳܢܰܢ ܢܰܘܪܶܒ. ܣܶܦ̈ܘܳܬܳܐ ܕܺܝܠܰܢ ܐܶܢܶܝܢ ܡܰܢܽܘ ܡܳܪܰܢ</VERS>
      <VERS vnumber="5">ܡܶܛܽܠ ܒܶܙܬܳܐ ܕܡܶܣ̈ܟܺܢܶܐ ܘܶܐܢܰܩܬܳܐ ܕܒܳܝ̈ܫܶܐ ܡܶܟܺܝܠ ܐܶܩܽܘܡ ܐܳܡܰܪ ܡܳܪܝܳܐ. ܘܶܐܥܒܶܕ ܦܽܘܪܩܳܢܳܐ ܓܰܠܝܳܐܺܝܬ</VERS>
      <VERS vnumber="6">ܡܺܐܡܪܶܗ ܕܡܳܪܝܳܐ ܡܺܐܡܪܰܐ ܗ̱̇ܘ ܕܰܟܝܳܐ. ܣܺܐܡܳܐ ܓܰܒܝܳܐ ܕܰܒܚܺܝܪ ܒܰܐܪܥܳܐ. ܘܰܡܕܰܟܰܝ ܚܰܕ ܒܫܰܒܥܳܐ</VERS>
      <VERS vnumber="7">ܘܐܰܢ̱ܬ ܡܳܪܝܳܐ ܬܶܛܰܪ ܐܶܢܽܘܢ. ܫܰܘܙܶܒܰܝܢܝ̱ ܘܦܰܨܳܢܝ̱ ܡܶܢ ܕܳܪܳܐ ܗܳܢܳܐ ܠܥܳܠܰܡ</VERS>
      <VERS vnumber="8">ܕܟܪܺܝܟܺܝܢ ܖ̈ܰܫܺܝܥܶܐ ܘܰܡܗܰܠܟܺܝܢ. ܐܰܝܟ ܪܰܘܡܳܐ ܙܰܠܺܝܠܳܐ ܕܰܒܢܰܝ̈ ܐܰܕܽܘܡ.</VERS>
    </CHAPTER>
    <CHAPTER cnumber="13">
      <VERS vnumber="999">ܒܳܥܽܘܬܶܗ ܕܕܰܘܺܝܕ ܥܰܠ ܐܰܦܰܝ̈ ܚܛܺܝܬܶܗ ܗܳܝ ܕܰܣܥܰܪ</VERS>
      <VERS vnumber="1">ܥܕܰܡܳܐ ܠܶܐܡܰܬܝ̱ ܬܶܛܥܶܝܢܝ̱ ܡܳܪܝܳܐ ܠܥܳܠܰܡ. ܥܕܰܡܳܐ ܠܶܐܡܰܬܝ̱ ܬܰܗܦܶܟ ܐܰܦܰܝ̈ܟ ܡܶܢܝ̱</VERS>
      <VERS vnumber="2">ܥܕܰܡܳܐ ܠܶܐܡܰܬܝ̱ ܬܣܺܝܡ ܬܰܟܪܺܝܬܳܐ ܒܢܰܦܫܝ̱. ܘܕܽܘܘܳܢܳܐ ܒܠܶܒܝ̱ ܟܽܠܝܽܘܡ. ܥܕܰܡܳܐ ܠܶܐܡܰܬܝ̱ ܢܶܬܬܪܺܝܡ ܒܥܶܠܕܒܳܒܝ̱ ܥܠܰܝ</VERS>
      <VERS vnumber="3">ܚܽܘܪ ܘܰܥܢܺܝܢܝ̱ ܡܳܪܝܳܐ ܐܰܠܳܗܝ. ܘܰܐܢܗܰܪ ܥܰܝ̈ܢܰܝ ܕܠܳܐ ܐܶܕܡܰܟ ܠܡܰܘܬܳܐ</VERS>
      <VERS vnumber="4">ܘܠܳܐ ܢܺܐܡܰܪ ܒܥܶܠܕܒܳܒܝ̱ ܕܰܙܟܺܝܬܶܗ. ܘܳܐܠܽܘ̈ܨܰܝ ܢܶܚܕܽܘܢ ܠܺܝ ܟܰܕ ܐܶܙܽܘܥ</VERS>
      <VERS vnumber="5">ܐܶܢܳܐ ܕܶܝܢ ܥܰܠ ܛܰܝܒܽܘܬܳܟ ܐܶܬܬܰܟܠܶܬ. ܢܶܪܘܰܙ ܠܶܒܝ̱ ܒܦܽܘܪܩܳܢܳܟ</VERS>
      <VERS vnumber="6">ܘܶܐܫܰܒܰܚ ܠܡܳܪܝܳܐ ܕܦܰܪܩܰܢܝ.</VERS>
    </CHAPTER>
    <CHAPTER cnumber="14">
      <VERS vnumber="999">ܥܰܠ ܪܽܘܫܥܶܗ ܘܡܰܪܳܚܽܘܬܶܗ ܕܣܰܢܚܪܺܝܒ ܘܰܕܪܰܒ ܫܳܩ̈ܶܐ</VERS>
      <VERS vnumber="1">ܐܳܡܰܪ ܥܰܘܳܠܳܐ ܒܠܶܒܶܗ ܕܠܰܝܬ ܐܰ‌ܠܳܗܳܐ. ܐܶܬܚܰܒܰܠܘ ܘܶܐܬܛܰܢܰܦܘ ܒܨܶܢ̈ܥܳܬܗܽܘܢ. ܘܠܰܝܬ ܕܥܳܒܶܕ ܛܳܒܬܳܐ</VERS>
      <VERS vnumber="2">ܡܳܪܝܳܐ ܐܰܕܺܝܩ ܡܶܢ ܫܡܰܝܳܐ ܥܰܠ ܒܢܰܝ̈ܢܳܫܳܐ. ܕܢܶܚܙܶܐ ܐܶܢ ܐܺܝܬ ܕܣܰܟܽܘܠܬܳܢ ܘܒܳܥܶܐ ܠܰܐܠܳܗܳܐ</VERS>
      <VERS vnumber="3">ܟܽܠܗܽܘܢ ܣܛܰܘ ܐܰܟܚܕܳܐ ܘܶܐܣܬܠܺܝܘ. ܘܠܰܝܬ ܕܥܳܒܶܕ ܛܳܒܬܳܐ ܐܳܦܠܳܐ ܚܰܕ</VERS>
      <VERS vnumber="4">ܘܠܳܐ ܝܺܕܰܥܘ ܟܽܠ ܥܳܒ̈ܕܰܝ ܥܰܘܠܳܐ. ܐܳܟ̈ܠܰܝ ܠܥܰܡܝ̱ ܡܶܐܟܰܠ ܠܰܚܡܳܐ. ܘܰܠܡܳܪܝܳܐ ܠܳܐ ܩܪܰܘ</VERS>
      <VERS vnumber="5">ܬܰܡܳܢ ܕܚܶܠܘ ܕܶܚܠܬܳܐ. ܡܶܛܽܠ ܕܰܐ‌ܠܳܗܳܐ ܒܕܳܪܳܐ ܗܽܘ ܕܙܰܕܺܝ̈ܩܶܐ</VERS>
      <VERS vnumber="6">ܬܰܪܥܺܝܬܶܗ ܕܡܶܣܟܺܢܳܐ ܐܰܒܗܶܬܘ. ܡܶܛܽܠ ܕܡܳܪܝܰܐ ܗ̱̇ܘ ܬܽܘܟܠܳܢܶܗ</VERS>
      <VERS vnumber="7">ܡܰܢ ܢܶܬܶܠ ܡܶܢ ܨܶܗܝܽܘܢ ܦܽܘܪܩܳܢܳܐ ܠܐܝܣܪܳܐܝܠ. ܡܳܐ ܕܡܰܗܦܶܟ ܡܳܪܝܳܐ ܫܒܺܝܬܳܐ ܕܥܰܡܶܗ. ܢܕܽܘܨ ܝܰܥܩܽܘܒ ܘܢܶܚܕܶܐ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="15">
      <VERS vnumber="999">ܡܰܠܶܦ ܠܥܰܡܳܐ ܕܠܳܐ ܢܶܬܬܰܟܠܽܘܢ ܥܰܠ ܕܶܐܬܦܰܨܺܝܘ ܡܶܢ ܐܳܬܽܘܖ̈ܳܝܶܐ</VERS>
      <VERS vnumber="1">ܡܳܪܝܳܐ ܡܰܢܽܘ ܢܶܥܡܰܪ ܒܡܰܫܟܢܳܟ. ܘܡܰܢܽܘ ܢܶܫܪܶܐ ܒܛܽܘܪܳܟ ܩܰܕܺܝܫܳܐ</VERS>
      <VERS vnumber="2">ܐܰܝܢܳܐ ܕܰܡܗܰܠܶܟ ܕܠܳܐ ܡܽܘܡ ܘܥܳܒܶܕ ܙܰܕܺܝܩܽܘܬܳܐ. ܘܰܡܡܰܠܶܠ ܩܽܘܫܬܳܐ ܒܠܶܒܶܗ</VERS>
      <VERS vnumber="3">ܘܠܳܐ ܢܰܟܽܘܠܬܳܢ ܒܠܶܫܳܢܶܗ. ܘܠܳܐ ܥܳܒܶܕ ܠܚܰܒܪܶܗ ܒܺܝܫܬܳܐ. ܘܫܽܘܚܕܳܐ ܥܰܠ ܩܰܪܺܝܒܶܗ ܠܳܐ ܡܩܰܒܶܠ</VERS>
      <VERS vnumber="4">ܘܡܰܣܠܰܝ ܒܥܰܝ̈ܢܰܘܗܝ ܡܰܪܓܙܳܢܳܐ. ܘܰܠܕܳܚ̈ܠܰܘܗܝ ܕܡܳܪܝܳܐ ܡܝܰܩܰܪ. ܝܳܡܶܐ ܠܚܰܒܪܶܗ ܘܠܳܐ ܡܕܰܓܶܠ</VERS>
      <VERS vnumber="5">ܘܟܶܣܦܶܗ ܒܪܶܒܺܝܬܳܐ ܠܳܐ ܝܳܗܶܒ. ܘܫܽܘܚܕܳܐ ܥܰܠ ܙܰܟܳܝܳܐ ܠܳܐ ܢܳܣܶܒ. ܡܰܢ ܕܥܳܒܶܕ ܗܳܠܶܝܢ ܟܺܐܝܢ ܗܽܘ. ܘܠܳܐ ܡܶܬܬܙܺܝܥ ܠܥܳܠܰܡ.</VERS>
    </CHAPTER>
    <CHAPTER cnumber="16">
      <VERS vnumber="999">ܡܚܰܘܶܐ ܕܰܒܐܰܝܠܶܝܢ ܡ̈ܶܠܶܐ ܙܳܕܶܩ ܕܢܶܬܚܰܫܚܽܘܢ ܒܢܰܝ̈ ܝܺܣܪܳܐܶܝܠ ܚܠܳܦ ܦܽܘܪܩܳܢܗܽܘܢ</VERS>
      <VERS vnumber="1">ܢܰܛܰܪܰܝܢܝ̱ ܐܰ‌ܠܳܗܳܐ ܡܶܛܽܠ ܕܰܥܠܰܝܟ ܐܶܬܬܰܟܠܶܬ</VERS>
      <VERS vnumber="2">ܘܶܐܡܪܶܬ݂ ܠܡܳܪܝܳܐ ܕܡܳܪܝ̱ ܐܰܢ̱ܬ. ܘܛܳܒܬ݂ܝ̱ ܡܶܢ ܠܘܳܬܳܟ ܗܺܝ</VERS>
      <VERS vnumber="3">ܘܳܐܦ ܠܩܰܕܺܝ̈ܫܶܐ ܕܒܰܐܪܥܳܐ ܘܰܡܫܰܒ̈ܚܶܐ. ܕܟܽܠܶܗ ܨܶܒܝܳܢܝ̱ ܒܗܽܘܢ</VERS>
      <VERS vnumber="4">ܢܶܣܓܽܘܢ ܟܺܐܒܰܝ̈ܗܽܘܢ ܐ̱ܚܖ̈ܳܝܶܐ ܒܰܥܓܰܠ. ܕܠܳܐ ܐܶܢܰܩܶܐ ܢܽܘܩܳܝܗܽܘܢ ܡܶܢ ܕܡܳܐ. ܘܠܳܐ ܐܶܬܕܟܰܪ ܫܡܳܗܰܝ̈ܗܽܘܢ ܒܣܶܦ̈ܘܳܬ݂ܝ̱</VERS>
      <VERS vnumber="5">ܡܳܪܝܳܐ ܡܢܳܬܳܐ ܕܝܳܪܬܽܘܬܝ̱ ܘܰܕܟܳܣܝ̱. ܐܰܢ̱ܬ ܗ̣ܘ ܡܦܰܢܶܐ ܠܺܝ ܝܳܪܬܽܘܬܝ̱</VERS>
      <VERS vnumber="6">ܚܰܒ̈ܠܶܐ ܢܦܰܠܘ̱ ܠܺܝ ܒܛܰܖ̈ܩܶܐ. ܐܳܦ ܝܳܪܬܽܘܬܝ̱ ܫܶܦܪܰܬ݂ ܠܺܝ</VERS>
      <VERS vnumber="7">ܐܶܒܰܪܶܟ݂ ܠܡܳܪܝܳܐ ܕܡܰܠܟ݂ܰܢܝ̱. ܐܳܦ ܒܠܰܝ̈ܠܰܘܳܬܳܐ ܖ̈ܕܰܝܳܢܝ̱ ܟܽܘ̈ܠܝܳܬ݂ܝ̱</VERS>
      <VERS vnumber="8">ܣܳܡܶܬ ܠܡܳܪܝܳܐ ܠܽܘܩܒܰܠܝ̱ ܒܟܽܠܙܒܰܢ. ܘܰܗܘܳܐ ܡܶܢ ܝܰܡܺܝܢܝ̱ ܕܠܳܐ ܐܶܙܽܘܥ</VERS>
      <VERS vnumber="9">ܡܶܛܽܠ ܗܳܢܳܐ ܚܕܺܝ ܠܶܒܝ̱ ܘܕܳܨ ܐܺܝܩܳܪܝ̱. ܐܳܦ ܒܶܣܪܝ̱ ܢܶܫܪܶܐ ܒܫܶܠܝܳܐ</VERS>
      <VERS vnumber="10">ܡܶܛܽܠ ܕܠܳܐ ܫܒܰܩܬ ܠܢܰܦܫܝ̱ ܒܰܫܝܽܘܠ. ܘܠܳܐ ܝܰܗܒܬ ܠܚܰܣܝܳܟ ܕܢܶܚܙܳܐ ܚܒܳܠܳܐ</VERS>
      <VERS vnumber="11">ܬܚܰܘܶܝܢܝ ܐܽܘܪܚܳܟ ܕܚܰܝ̈ܶܐ. ܘܶܐܣܒܰܥ ܡܶܢ ܚܰܕܽܘܬܶܗ ܕܦܰܪܨܽܘܦܳܟ. ܘܡܶܢ ܒܰܣܺܝܡܽܘܬܳܐ ܕܙܳܟܽܘܬܳܐ ܕܝܰܡܺܝܢܳܟ.</VERS>
    </CHAPTER>
    <CHAPTER cnumber="17">
      <VERS vnumber="999">ܨܠܽܘܬܶܗ ܕܕܰܘܺܝܕ ܟܰܕ ܐܶܬܪܕܶܦ ܡܶܢ ܫܳܐܳܘܠ</VERS>
      <VERS vnumber="1">ܫܡܰܥ ܡܳܪܝܳܐ ܩܰܕܺܝܫܳܐ ܘܚܽܘܪ ܒܒܳܥܽܘܬܝ̱. ܘܨܽܘܬ ܨܠܽܘܬܝ̱ ܕܠܳܐ ܡܶܢ ܣܶܦ̈ܘܳܬܳܐ ܢܰܟܽܘܠܬܳܢ̈ܝܳܬܳܐ</VERS>
      <VERS vnumber="2">ܡܶܢ ܩܕܳܡܰܝܟ ܕܺܝܢܝ̱ ܢܶܦܽܘܩ. ܘܥܰܝܢܰܝ̈ܟ ܢܶܚ̈ܙܝܳܢ ܬܪܺܝܨܽܘܬܳܐ</VERS>
      <VERS vnumber="3">ܒܚܰܪܬ ܠܶܒܝ̱ ܘܰܣܥܰܪܬܳܢܝ̱ ܒܠܺܠܝܳܐ. ܘܰܒܩܰܝܬܳܢܝ̱ ܘܠܳܐ ܐܶܫܟܰܚܬ ܒܺܝ ܥܰܘܠܳܐ. ܘܠܳܐ ܥܒܰܪܘ ܥܰܠ ܦܽܘܡܝ̱ ܥܒ̈ܳܕܶܐ ܕܰܒܢܰܝ̈ܢܳܫܳܐ</VERS>
      <VERS vnumber="4">ܒܡܰܡܠܠܳܐ ܕܣܶܦ̈ܘܳܬܳܐ. ܐܶܠܳܐ ܢܛܰܪܬܳܢܝ̱ ܡܶܢ ܐܽܘܖ̈ܚܳܬܳܐ ܒܺܝ̈ܫܳܬܳܐ</VERS>
      <VERS vnumber="5">ܣܰܡܶܟܬ ܗܶܠܟ̈ܳܬܝ̱ ܒܰܫܒܺܝ̈ܠܰܝܟ ܕܠܳܐ ܢܙܽܘ̈ܥܳܢ ܦܣ̈ܳܥܳܬܝ̱</VERS>
      <VERS vnumber="6">ܐܶܢܳܐ ܩܪܺܝܬܳܟ ܡܶܛܽܠ ܕܰܥܢܰܝܬܳܢܝ̱. ܐܰ‌ܠܳܗܳܐ ܨܠܺܝ ܐܶܕܢܳܟ ܠܘܳܬܝ̱ ܘܰܫܡܰܥ ܡܶܠܰܝ̈</VERS>
      <VERS vnumber="7">ܘܰܥܒܶܕܳܝܗܝ̱ ܬܶܕܡܽܘܪܬܳܐ ܠܚܰܣܝܳܟ. ܘܦܳܪܽܘܩܳܐ ܠܰܐܝܠܶܝܢ ܕܰܡܣܰܒܪܺܝܢ. ܡܶܢ ܐܰܝܠܶܝܢ ܕܩܳܝܡܺܝܢ ܠܽܘܩܒܰܠ ܝܰܡܺܝܢܳܟ</VERS>
      <VERS vnumber="8">ܢܰܛܰܪܰܝܢܝ̱ ܐܰܝܟ ܒܳܒܬܳܐ ܕܥܰܝܢܳܐ. ܘܰܒܛܶܠܳܠܳܐ ܕܟܶܢ̈ܦܰܝܟ ܣܰܬܰܪܰܝܢܝ̱</VERS>
      <VERS vnumber="9">ܡܶܢ ܩܕܳܡ ܚܰܛܳܝ̈ܶܐ ܗܳܠܶܝܢ ܕܒܰܙܽܘܢܝ̱. ܘܰܒܥܶܠܕ̈ܒܳܒܶܝܗ̇ ܕܢܰܦܫܝ̱ ܕܣܳܡܘ ܥܠܰܝ</VERS>
      <VERS vnumber="10">ܣܟܽܘܪ ܦܽܘܡܗܽܘܢ ܕܡܰܠܶܠܘ̱ ܫܰܒܰܗܪܳܢܽܘܬܳܐ</VERS>
      <VERS vnumber="11">ܫܰܒܚܽܘܢܝ̱ ܘܗܳܫܳܐ ܟܰܪܟܽܘܢܝ̱. ܣܳܡܘ ܥܰܝܢܰܝ̈ܗܽܘܢ ܕܢܰܪܡܽܘܢܳܢܝ̱ ܒܰܐܪܥܳܐ</VERS>
      <VERS vnumber="12">ܕܳܡܶܝܢ ܠܰܐܪܝܳܐ ܕܒܳܥܶܐ ܠܡܶܬܒܰܪ. ܘܰܐܝܟ ܓܽܘܪܝܳܐ ܕܰܐܪܝܳܐ ܕܝܳܬܶܒ ܒܛܽܘܫܝܳܐ</VERS>
      <VERS vnumber="13">ܩܽܘܡ ܡܳܪܝܳܐ ܩܕܳܡ ܐܰܦܰܝ̈ܗܽܘܢ ܘܰܐܒܪܶܟ ܐܶܢܽܘܢ. ܘܦܰܨܳܗ̇ ܠܢܰܦܫܝ̱ ܡܶܢ ܖ̈ܰܫܺܝܥܶܐ ܘܡܶܢ ܚܰܪܒܳܐ</VERS>
      <VERS vnumber="14">ܘܡܶܢ ܡܺܝ̈ܬܶܐ ܕܡܳܝܬܺܝܢ ܡܶܢ ܐܺܝܕܰܝ̈ܟ ܡܳܪܝܳܐ. ܘܡܶܢ ܡܺܝ̈ܬܶܐ ܕܚܶܦܪܳܐ. ܬܦܰܠܶܓ ܐܶܢܽܘܢ ܒܚܰܝ̈ܶܐ. ܘܣܺܝ̈ܡܳܬܳܟ ܡܠܺܝ ܟܰܪܣܗܽܘܢ. ܢܶܣܒܥܽܘܢ ܒܢܰܝ̈ܳܐ ܘܢܶܫܒܩܽܘܢ ܫܰܪܟܳܐ ܠܰܒܢܰܝ̈ܗܽܘܢ</VERS>
      <VERS vnumber="15">ܐܶܢܳܐ ܕܶܝܢ ܒܙܰܕܺܝܩܽܘܬܳܐ ܐܶܚܙܶܐ ܐܰܦܰܝ̈ܟ. ܘܶܐܣܒܰܥ ܡܳܐ ܕܶܐܬܬܥܺܝܪܰܬ ܗܰܝܡܳܢܽܘܬܳܟ.</VERS>
    </CHAPTER>
    <CHAPTER cnumber="18">
      <VERS vnumber="999">ܡ̈ܶܠܶܐ ܕܩܽܘܒܳܠܛܰܝܒܽܘܬܳܐ ܕܕܰܘܺܝܕ ܕܰܐܘܕܺܝ ܒܚܰܪܬܳܐ ܕܚܰܝܰܘ̈ܗܝ ܠܰܐܠܳܗܳܐ </VERS>
      <VERS vnumber="1">ܐܶܪܚܡܳܟ ܡܳܪܝܳܐ ܚܰܝܠܝ̱ ܘܬܽܘܟܠܳܢܝ̱</VERS>
      <VERS vnumber="2">ܘܒܶܝܬ ܓܰܘܣܝ̱ ܘܡܦܰܨܝܳܢܝ̱. ܐܰ‌ܠܳܗܳܐ ܬܰܩܺܝܦܳܐ ܕܰܬܟܺܝܠ ܐ̱ܢܳܐ ܥܠܰܘܗܝ̱. ܡܣܰܝܥܳܢܝ̱ ܘܩܰܪܢܳܐ ܕܦܽܘܪܩܳܢܝ̱. ܘܒܶܝܬ ܓܰܘܣܝ̱ ܡܫܰܒܚܳܐ</VERS>
      <VERS vnumber="3">ܐܶܩܪܶܐ ܠܡܳܪܝܳܐ ܘܡܶܢ ܒܥܶܠܕ̈ܒܳܒܰܝ ܐܶܬܦܪܶܩ</VERS>
      <VERS vnumber="4">ܡܶܛܽܠ ܕܚܰܕܪܽܘܢܝ̱ ܚܶܒ̈ܠܶܐ ܕܡܰܘܬܳܐ. ܘܖ̈ܶܓܠܳܬܳܐ ܕܥܰܘ̈ܳܠܶܐ ܕܰܠܚܳܢ̈ܝ</VERS>
      <VERS vnumber="5">ܚܶܒ̈ܠܶܐ ܕܰܫܝܽܘܠ ܟܰܪܟܽܘܢܝ̱. ܘܩܰܕܡܽܘܢܝ̱ ܦܰܚܰܘ̈ܗܝ ܕܡܰܘܬܳܐ</VERS>
      <VERS vnumber="6">ܒܽܐܘܠܨܳܢܝ̱ ܩܪܺܝܬ ܠܡܳܪܳܝܐ ܘܠܰܐܠܳܗܳܐ ܩܪܺܝܬ. ܘܰܫܡܰܥ ܡܶܢ ܗܰܝܟܠܶܗ ܒܩܳܠܝ̱. ܘܰܓܥܳܬܝ̱ ܩܕܳܡܰܘܗܝ̱ ܥܶܠܰܬ ܒܶܐܕܢܰܘ̈ܗܝ̱</VERS>
      <VERS vnumber="7">ܐܶܬܕܰܠܚܰܬ ܘܙܳܥܰܬ ܐܰܪܥܳܐ. ܘܫܶܬܶܐܣ̈ܶܐ ܕܛܽܘܖ̈ܶܐ ܙܳܥ̈ܝ̱ ܘܶܐܬܬܰܠܰܚ̈ܝ̱. ܡܶܛܽܠ ܕܶܐܬܚܰܡܰܬ ܥܠܰܝܗܽܘܢ</VERS>
      <VERS vnumber="8">ܣܠܶܩ ܬܶܢܳܢܳܐ ܒܪܽܘܓܙܶܗ. ܘܢܽܘܪܳܐ ܡܶܢ ܦܰܪܨܽܘܦܶܗ ܐܶܬܓܰܘܙܠܰܬ. ܘܓܽܘܡܖ̈ܶܐ ܚܰܒܶܝ̈ܢ ܡܶܢܶܗ</VERS>
      <VERS vnumber="9">ܐܰܪܟܶܢ ܫܡܰܝܳܐ ܘܰܢܚܶܬ. ܘܥܰܖ̈ܦܶܠܶܐ ܬܚܶܝܬ ܖ̈ܶܓܠܰܘܗܝ̱</VERS>
      <VERS vnumber="10">ܪܟܶܒ ܥܰܠ ܟܖ̈ܽܘܒܶܐ ܘܰܦܪܰܚ. ܘܛܳܣ ܥܰܠ ܟܶܢܦܶܝ̈ܗ̇ ܕܪܽܘܚܳܐ</VERS>
      <VERS vnumber="11">ܣܳܡ ܚܶܫܽܘܟܳܐ ܠܓܶܢܝܶܗ ܘܟܰܪܟܶܗ ܡܰܛܠܠܶܗ. ܚܶܫܽܘܟܳܐ ܕܡܰܝ̈ܳܐ ܒܰܥܢܳܢ̈ܶܐ ܕܳܐܐܰܪ</VERS>
      <VERS vnumber="12">ܡܶܢ ܙܰܗܪܳܐ ܕܡܰܛܠܠܶܗ. ܥܢܳܢܰܘ̈ܗܝ ܥܒܰܕ ܒܰܪܕܳܐ ܘܓܽܘܡܖ̈ܶܐ ܕܢܽܘܪܳܐ</VERS>
      <VERS vnumber="13">ܘܰܪܥܶܡ ܒܰܫܡܰܝܳܐ ܡܳܪܝܳܐ ܘܥܶܠܳܝܳܐ ܝܰܗܒ ܩܳܠܶܗ. ܒܰܪܕܳܐ ܘܓܽܘܡܖ̈ܶܐ ܕܢܽܘܪܳܐ</VERS>
      <VERS vnumber="14">ܫܰܕܰܪ ܓܶܐܖ̈ܰܘܗܝ ܘܒܰܕܰܪ ܐܶܢܽܘܢ. ܒܰܖ̈ܩܰܘܗܝ ܐܰܣܓܺܝ ܘܕܰܠܰܚ ܐܶܢܽܘܢ</VERS>
      <VERS vnumber="15">ܘܶܐܬܚܙܺܝܘ ܡܰܒܽܘ̈ܥܶܐ ܕܡܰܝ̈ܳܐ. ܘܶܐܬܓ̈ܠܺܝ ܫܶܬܶܐܣ̈ܶܐ ܕܬܺܒܶܝܠ. ܡܶܢ ܟܳܐܬܳܟ ܡܳܪܝܳܐ. ܘܡܶܢ ܢܫܰܡܬܳܐ ܕܪܽܘܚܳܐ ܕܪܽܘܓܙܳܟ</VERS>
      <VERS vnumber="16">ܫܰܕܰܪ ܡܶܢ ܡܪܰܘܡܳܐ ܘܰܫܠܳܢܝ̱. ܘܩܰܒܠܰܢܝ̱ ܡܶܢ ܡܰܝ̈ܳܐ ܣܰܓܺܝ̈ܐܶܐ</VERS>
      <VERS vnumber="17">ܘܦܰܨܝܰܢܝ̱ ܡܶܢ ܒܥܶܠܕ̈ܒܳܒܰܝ ܥܰܫܺܝ̈ܢܶܐ. ܘܡܶܢ ܣܳܢ̈ܰܐܝ ܕܰܥܫܶܢܘ ܡܶܢܝ̱</VERS>
      <VERS vnumber="18">ܩܰܕܡܽܘܢܝ̱ ܒܝܰܘܡܳܐ ܕܥܳܩܰܬܝ̱. ܘܰܗܘܳܐ ܠܺܝ ܡܳܪܝܳܐ ܦܳܪܽܘܩܳܐ</VERS>
      <VERS vnumber="19">ܘܰܐܦܩܰܢܝ̱ ܠܰܪܘܰܚܬܳܐ. ܘܦܰܨܝܰܢܝ̱ ܡܶܛܽܠ ܕܰܨܒܳܐ ܒܺܝ</VERS>
      <VERS vnumber="20">ܘܦܰܪܥܰܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܰܐܝܟ ܕܰܟܝܽܘܬܳܐ ܕܺܐܝ̈ܕܰܝ ܫܰܠܡܰܢܝ̱</VERS>
      <VERS vnumber="21">ܡܶܛܽܠ ܕܢܶܛܪܶܬ ܐܽܘܖ̈ܚܳܬܶܗ ܕܡܳܪܝܳܐ. ܘܠܳܐ ܐܶܬܡܰܪܕܶܬ ܡܶܢ ܐܰܠܳܗܝ</VERS>
      <VERS vnumber="22">ܡܶܛܽܠ ܕܟܽܠܗܽܘܢ ܕܺܝܢܰܘ̈ܗܝ ܠܽܘܩܒܰܠܝ̱. ܘܢܳܡܽܘ̈ܣܰܘܗܝ ܠܳܐ ܐܰܥܒܪܶܬ݂ ܡܶܢܝ̱</VERS>
      <VERS vnumber="23">ܘܰܗܘܺܝܬ݂ ܕܠܳܐ ܡܽܘܡ ܥܰܡܶܗ. ܘܶܐܙܕܰܗܪܶܬ݂ ܡܶܢ ܚܛܳܗܰܝ̈</VERS>
      <VERS vnumber="24">ܘܦܰܪܥܰܢܝ̱ ܡܳܪܝܳܐ ܐܰܝܟ ܙܰܕܺܝܩܽܘܬܝ̱. ܘܰܐܝܟ ܕܰܟܝܽܘܬܳܐ ܕܺܐܝ̈ܕܰܝ ܩܕܳܡ ܥܰܝܢܰܘ̈ܗܝ</VERS>
      <VERS vnumber="25">ܥܰܡ ܚܰܣܝܳܐ ܚܰܣܝܳܐ ܬܶܗܘܶܐ. ܘܥܰܡ ܬܰܡܺܝܡܳܐ ܬܶܬܰܡܰܡ</VERS>
      <VERS vnumber="26">ܘܥܰܡ ܓܰܒܝܳܐ ܬܶܬܓܒܶܐ. ܘܥܰܡ ܥܩܺܝܡܳܐ ܬܶܬܦܰܬܰܠ</VERS>
      <VERS vnumber="27">ܡܶܛܽܠ ܕܰܐܢ̱ܬ ܥܰܡܳܐ ܡܶܣܟܺܢܳܐ ܬܶܦܪܽܘܩ. ܘܥܰܝ̈ܢܶܐ ܖ̈ܳܡܳܬܳܐ ܬܡܰܟܶܟ</VERS>
      <VERS vnumber="28">ܐܰܢ̱ܬ ܬܰܢܗܰܪ ܫܪܳܓܝ̱. ܡܳܪܝܳܐ ܐܰܠܳܗܝ ܢܰܢܗܰܪ ܚܶܫܽܘܟܝ̱</VERS>
      <VERS vnumber="29">ܡܶܛܽܠ ܕܒܳܟ ܐܶܪܗܰܛ ܥܰܠ ܓܰܝܣܳܐ. ܘܒܰܐܠܳܗܝ̱ ܐܶܫܘܰܪ ܫܽܘܪܳܐ</VERS>
      <VERS vnumber="30">ܐܰ‌ܠܳܗܳܐ ܕܰܕܠܳܐ ܡܽܘܡ ܐܽܘܪܚܶܗ. ܡܺܐܡܪܶܗ ܕܡܳܪܝܳܐ ܒܩܶܐ. ܘܰܡܥܰܕܰܪ ܠܟܽܠ ܕܰܬܟܺܝܠܺܝܢ ܥܠܰܘܗܝ̱</VERS>
      <VERS vnumber="31">ܡܶܛܽܠ ܕܠܰܝܬ ܐܰ‌ܠܳܗܳܐ ܠܒܰܪ ܡܶܢ ܡܳܪܝܳܐ. ܘܠܰܝܬ ܕܬܰܩܺܝܦ ܐܰܝܟ ܐܰܠܳܗܰܢ</VERS>
      <VERS vnumber="32">ܐܰ‌ܠܳܗܳܐ ܕܚܰܙܩܰܢܝ̱ ܚܰܝܠܳܐ. ܘܝܰܗܒ ܕܠܳܐ ܡܽܘܡ ܐܽܘܪܚܝ̱</VERS>
      <VERS vnumber="33">ܥܒܰܕ ܖ̈ܶܓܠܰܝ ܐܰܝܟ ܕܰܐܝܠܳܐ. ܘܥܰܠ ܪܰܘܡܝ̱ ܐܰܩܺܝܡܰܢܝ̱</VERS>
      <VERS vnumber="34">ܐܰܠܶܦ ܐܺܝ̈ܕܰܝ ܠܰܩܪܳܒܳܐ. ܘܫܰܪܰܪ ܐܰܝܟ ܩܶܫܬܳܐ ܕܰܢܚܳܫܳܐ ܕܖ̈ܳܥܰܝ</VERS>
      <VERS vnumber="35">ܝܰܗܒܬ ܠܺܝ ܣܰܟܪܳܐ ܕܦܽܘܪܩܳܢܳܐ. ܝܰܡܺܝܢܳܟ ܬܣܰܝܥܰܢܝ̱ ܘܡܰܪܕܽܘܬܳܟ ܬܪܰܒܶܝܢܝ̱</VERS>
      <VERS vnumber="36">ܐܰܪܘܰܚܬ ܦܣ̈ܳܥܳܬܝ̱ ܬܚܽܘܬܰܝ ܕܠܳܐ ܢܙܽܘܥܽܘܢ ܩܽܘܖ̈ܨܠܰܝ</VERS>
      <VERS vnumber="37">ܐܶܪܕܽܘܦ ܒܥܶܠܕ̈ܒܳܒܰܝ ܘܰܐܕܪܶܟ ܐܶܢܽܘܢ. ܘܠܳܐ ܐܶܗܦܽܘܟ ܥܕܰܡܳܐ ܕܶܐܓܰܡܰܪ ܐܶܢܽܘܢ</VERS>
      <VERS vnumber="38">ܐܶܡܚܶܐ ܐܶܢܽܘܢ ܘܠܳܐ ܢܶܫܟܚܽܘܢ ܠܰܡܩܳܡ. ܘܢܶܦܠܽܘܢ ܬܚܶܝܬ ܖ̈ܶܓܠܰܝ</VERS>
      <VERS vnumber="39">ܬܚܰܙܩܰܢܝ̱ ܚܰܝܠܳܐ ܒܰܩܪܳܒܳܐ. ܘܬܰܒܪܶܟ ܠܰܕܩܳܝܡܺܝܢ ܥܠܰܝ ܬܚܽܘܬܰܝ</VERS>
      <VERS vnumber="40">ܘܠܰܒܥܶܠܕ̈ܒܳܒܰܝ ܬܶܬܒܰܪ ܩܕܳܡܰܝ. ܘܰܠܣ̈ܳܢܰܐܝ ܐܶܫܰܬܶܩ ܐܶܢܽܘܢ. ܢܶܓܥܽܘܢ ܘܠܳܐ ܢܶܗܘܶܐ ܠܗܽܘܢ ܦܳܪܽܘܩܳܐ</VERS>
      <VERS vnumber="41">ܢܶܒܥܽܘܢ ܡܶܢ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ</VERS>
      <VERS vnumber="42">ܐܶܫܚܽܘܩ ܐܶܢܽܘܢ ܐܰܝܟ ܥܰܦܪܳܐ ܥܰܠ ܐܰܦܰܝ̈ ܪܽܘܚܳܐ. ܘܰܐܝܟ ܣܝܳܢܳܐ ܕܫܽܘ̈ܩܶܐ ܐܶܕܽܘܫ ܐܶܢܽܘܢ</VERS>
      <VERS vnumber="43">ܬܦܰܨܶܝܢܝ̱ ܡܶܢ ܕܺܝܢܰܘ̈ܗܝ ܕܥܰܡܳܐ. ܘܬܶܥܒܕܰܢܝ̱ ܪܺܝܫܳܐ ܠܥܰܡ̈ܡܶܐ. ܥܰܡܳܐ ܕܠܳܐ ܝܶܕܥܶܬ ܢܶܦܠܚܽܘܢܳܢܝ̱</VERS>
      <VERS vnumber="44">ܘܡܰܫܡܰܥ ܐܶܕܢܳܐ ܢܶܫܡܥܽܘܢܳܢܝ̱. ܒܢܰܝ̈ܳܐ ܢܽܘܟܖ̈ܳܝܶܐ ܢܶܫܬܰܥܒܕܽܘܢ ܠܺܝ</VERS>
      <VERS vnumber="45">ܒܢܰܝ̈ܳܐ ܢܽܘܟܖ̈ܳܝܶܐ ܢܶܬܟܠܽܘܢ ܘܢܶܬܚܰܓܪܽܘܢ ܡܶܢ ܫܒܺܝ̈ܠܰܝܗܽܘܢ</VERS>
      <VERS vnumber="46">ܚܰܝ ܗܽܘ ܡܳܪܝܳܐ ܘܰܒܪܺܝܟ ܗܽܘ ܡܚܰܝܠܳܢܝ̱. ܐܶܬܬܪܺܝܡ ܐܰܠܳܗܝ ܘܦܳܪܽܘܩܝ̱</VERS>
      <VERS vnumber="47">ܐܰ‌ܠܳܗܳܐ ܕܝܰܗܒ ܠܺܝ ܬܒܰܥܬܳܐ. ܘܫܰܥܒܶܕ ܠܥܰܡ̈ܡܶܐ ܬܚܽܘܬܰܝ</VERS>
      <VERS vnumber="48">ܘܦܰܨܝܰܢܝ̱ ܡܶܢ ܒܥܶܠܕ̈ܒܳܒܰܝ. ܘܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ̱. ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܬܦܰܨܶܝܢܝ̱</VERS>
      <VERS vnumber="49">ܡܶܛܽܠ ܗܳܢܳܐ ܐܰܘܕܶܐ ܠܳܟ ܒܶܝܬ ܥܰܡ̈ܡܶܐ ܡܳܪܝ. ܘܠܰܫܡܳܟ ܐܶܙܡܰܪ</VERS>
      <VERS vnumber="50">ܡܰܘܪܶܒ ܦܽܘܪܩܳܢܳܐ ܕܡܰܠܟܶܗ. ܘܥܳܒܶܕ ܛܰܝܒܽܘܬܳܐ ܠܰܡܫܺܝܚܶܗ. ܠܕܰܘܺܝܕ ܘܰܠܙܰܪܥܶܗ ܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="19">
      <VERS vnumber="999">ܥܰܠ ܥܳܒܽܘܕܽܘܬܳܐ ܘܰܡܠܰܚܡܽܘܬܳܐ ܕܒܶܖ̈ܝܳܬܶܗ ܕܰܐ‌ܠܳܗܳܐ: ܘܥܰܠ ܡܕܰܒܪܳܢܽܘܬܶܗ</VERS>
      <VERS vnumber="1">ܫܡܰܝܳܐ ܡܶܫܬܰܥܶܝܢ ܫܽܘܒܚܶܗ ܕܰܐ‌ܠܳܗܳܐ. ܘܰܥܒܳܕ ܐܺܝ̈ܕܰܘܗܝ ܡܚܰܘܶܐ ܪܩܺܝܥܳܐ</VERS>
      <VERS vnumber="2">ܝܰܘܡܳܐ ܠܝܰܘܡܳܐ ܡܰܒܰܥ ܡܺܐܡܪܳܐ. ܘܠܺܠܝܳܐ ܠܠܺܠܝܳܐ ܡܚܰܘܶܐ ܡܰܕܥܳܐ</VERS>
      <VERS vnumber="3">ܠܰܝܬ ܡܺܐܡܪܳܐ. ܐܳܦܠܳܐ ܡ̈ܶܠܶܐ. ܕܠܳܐ ܢܶܫܬܡܰܥ ܒܩܳܠܗܽܘܢ</VERS>
      <VERS vnumber="4">ܒܟܽܠܳܗ̇ ܐܰܪܥܳܐ ܢܶܦܩܰܬ ܣܒܰܪܬܗܽܘܢ. ܘܰܒܣܰܘ̈ܦܶܝܗ̇ ܕܬܺܒܶܝܠ ܡܶܠܰܝ̈ܗܽܘܢ. ܘܥܰܠ ܫܶܡܫܳܐ ܢܩܰܫ ܡܰܫܟܢܶܗ ܒܗܽܘܢ</VERS>
      <VERS vnumber="5">ܘܗܽܘ ܐܰܝܟ ܚܰܬܢܳܐ ܕܢܳܦܶܩ ܡܶܢ ܒܶܝܬ ܓܢܽܘܢܳܐ. ܢܕܽܘܨ ܐܰܝܟ ܓܰܢ̱ܒܳܪܳܐ ܠܡܶܪܗܰܛ ܐܽܘܪܚܶܗ</VERS>
      <VERS vnumber="6">ܡܶܢ ܣܰܘ̈ܦܰܝ ܫܡܰܝܳܐ ܡܰܦܩܶܗ. ܘܡܰܣܡܟܶܗ ܥܰܠ ܣܰܘ̈ܦܰܝ ܫܡܰܝܳܐ. ܘܠܰܝܬ ܕܛܳܫܶܐ ܡܶܢ ܠܰܗܓܶܗ</VERS>
      <VERS vnumber="7">ܢܳܡܽܘܣܶܗ ܕܡܳܪܝܳܐ ܕܠܳܐ ܡܽܘܡ ܘܡܰܦܢܶܐ ܢܰܦܫܳܐ. ܣܳܗܕܽܘܬܶܗ ܕܡܳܪܝܳܐ ܡܗܰܝܡܢܳܐ ܘܰܡܚܰܟܡܳܐ ܝܰܠܽܘ̈ܕܶܐ</VERS>
      <VERS vnumber="8">ܦܽܘܩܕܳܢܰܘ̈ܗܝ̱ ܕܡܳܪܝܳܐ ܬܪܺܝܨܺܝܢ ܘܰܡܚܰܕܶܝܢ ܠܶܒܐ. ܦܽܘܩܕܳܢܶܗ ܕܡܳܪܝܳܐ ܓܒܶܐ ܘܡܰܢܗܰܪ ܥܰܝ̈ܢܶܐ</VERS>
      <VERS vnumber="9">ܕܶܚܠܬܶܗ ܕܡܳܪܝܳܐ ܕܰܟܝܳܐ ܘܩܰܝܳܡܳܐ ܠܥܳܠܰܡ. ܕܺܝܢܰܘ̈ܗܝ ܕܡܳܪܝܳܐ ܒܩܽܘܫܬܳܐ ܘܟܺܐܢܺܝ̈ܢ ܒܟܽܠ ܡܶܕܶܡ</VERS>
      <VERS vnumber="10">ܘܰܪܓܺܝܓܺܝܢ ܡܶܢ ܕܰܗܒܳܐ ܘܡܶܢ ܟܺܐܦ̈ܶܐ ܛܳܒ̈ܳܬܳܐ. ܘܰܚܠܶܝܢ ܡܶܢ ܕܶܒܫܳܐ ܘܡܶܢ ܟܰܟܳܪܺܝܬܳܐ</VERS>
      <VERS vnumber="11">ܘܳܐܦ ܥܰܒܕܳܟ ܢܶܙܕܗܰܪ ܒܗܽܘܢ. ܐܶܢ ܢܶܛܰܪ ܐܶܢܽܘܢ ܢܶܬܦܪܰܥ ܣܰܓܺܝ</VERS>
      <VERS vnumber="12">ܒܫܳܖ̈ܥܳܬܳܐ ܡܰܢܽܘ ܡܶܣܬܰܟܰܠ. ܘܡܶܢ ܛܰܫ̈ܝܳܬܳܐ ܙܰܟܳܢܝ̱</VERS>
      <VERS vnumber="13">ܐܳܦ ܡܶܢ ܥܰܘܠܳܐ ܚܣܽܘܟܳܝܗܝ̱ ܠܥܰܒܕܳܟ. ܕܠܳܐ ܢܶܫܬܰܠܛܽܘܢ ܒܺܝ ܒܺܝ̈ܫܶܐ. ܘܶܐܬܕܰܟܶܐ ܡܶܢ ܚܛܳܗ̈ܰܝ</VERS>
      <VERS vnumber="14">ܢܶܗܘ̈ܝܳܢ ܠܨܶܒܝܳܢܳܟ ܡܶܠܰܘ̈ܗܝ̱ ܕܦܽܘܡܝ̱. ܘܪܶܢܝܶܗ ܕܠܶܒܝ̱ ܩܕܳܡܰܝܟ ܡܳܪܝܳܐ ܥܳܕܽܘܪܝ̱ ܘܦܳܪܽܘܩܝ̱.</VERS>
    </CHAPTER>
    <CHAPTER cnumber="20">
      <VERS vnumber="999">ܨܠܽܘܬܶܗ ܕܥܰܡܳܐ ܕܰܚܠܳܦ ܚܶܙܰܩܝܳܐ ܟܰܕ ܐܶܬܐܠܶܨ ܡܶܢ ܐܳܬܽܘܖ̈ܳܝܶܐ</VERS>
      <VERS vnumber="1">ܢܶܥܢܶܝܟ ܡܳܪܝܳܐ ܒܝܰܘܡܳܐ ܕܽܐܘܠܨܳܢܳܐ. ܘܰܢܥܰܕܪܳܟ ܫܡܶܗ ܕܰܐܠܳܗܶܗ ܕܝܰܥܩܽܘܒ</VERS>
      <VERS vnumber="2">ܢܫܰܕܰܪ ܠܳܟ ܥܽܘܕܪܳܢܳܐ ܡܶܢ ܡܰܩܕܫܶܗ. ܘܡܶܢ ܨܶܗܝܽܘܢ ܢܣܰܝܥܳܟ</VERS>
      <VERS vnumber="3">ܢܶܬܕܟܰܪ ܠܳܟ ܡܳܪܝܳܐ ܟܽܠܗܽܘܢ ܩܽܘܖ̈ܒܳܢܰܝܟ. ܘܝܰܩܕܰܝ̈ܟ ܗܽܘ ܢܰܕܗܶܢ</VERS>
      <VERS vnumber="4">ܢܶܬܶܠ ܠܳܟ ܡܳܪܝܳܐ ܐܰܝܟ ܠܶܒܳܟ. ܘܰܐܝܟ ܟܽܠܳܗ̇ ܬܰܪܥܺܝܬܳܟ ܢܫܰܡܠܶܐ</VERS>
      <VERS vnumber="5">ܘܰܢܫܰܒܰܚ ܒܦܽܘܪܩܳܢܳܟ. ܘܒܰܫܡܶܗ ܕܰܐܠܳܗܰܢ ܢܶܬܬܪܺܝܡ. ܢܶܥܒܶܕ ܡܳܪܝܳܐ ܟܽܠܶܗ ܨܶܒܝܳܢܳܟ</VERS>
      <VERS vnumber="6">ܡܶܟܺܝܠ ܝܺܕܺܝܥܳܐ ܗ̱ܝ ܕܰܦܪܰܩ ܐܰ‌ܠܳܗܳܐ ܠܰܡܫܺܝܚܶܗ. ܘܰܥܢܳܝܗܝ̱ ܡܶܢ ܫܡܰܝܳܐ ܕܩܽܘܕܫܶܗ. ܒܚܰܝܠܳܐ ܕܦܽܘܪܩܳܢܳܐ ܕܝܰܡܺܝܢܶܗ</VERS>
      <VERS vnumber="7">ܗܳܠܶܝܢ ܒܡܰܖ̈ܟܒܳܬܳܐ ܘܗܳܠܶܝܢ ܒܖ̈ܰܟܫܳܐ. ܘܰܚܢܰܢ ܒܰܫܡܶܗ ܕܡܳܪܝܳܐ ܐܰܠܳܗܰܢ ܢܶܥܫܰܢ. ܗܶܢܽܘܢ ܒܪܰܟܘ ܘܰܢܦܰܠܘ. ܘܰܚܢܰܢ ܩܳܡܢ ܘܶܐܬܛܰܝܰܒܢ</VERS>
      <VERS vnumber="8">ܡܳܪܝܳܐ ܢܶܦܪܩܰܢ ܘܡܰܠܟܰܢ ܢܶܥܢܶܝܢ ܒܝܰܘܡܳܐ ܕܢܶܩܪܶܝܘܗܝ̱.</VERS>
    </CHAPTER>
    <CHAPTER cnumber="21">
      <VERS vnumber="999">ܡܒܰܕܶܩ ܥܰܠ ܚܶܙܰܩܝܳܐ ܡܶܢ ܒܳܬܰܪ ܕܶܐܬܦܰܨܺܝ ܡܶܢ ܐܳܬܽܘܪܳܝܳܐ</VERS>
      <VERS vnumber="1">ܡܳܪܝܳܐ ܒܚܰܝܠܳܟ ܢܶܚܕܶܐ ܡܰܠܟܳܐ. ܘܰܒܦܽܘܪܩܳܢܳܟ ܢܕܽܘܨ ܪܰܘܪܒܳܐܺܝܬ</VERS>
      <VERS vnumber="2">ܪܶܓܬܳܐ ܕܠܶܒܶܗ ܝܰܗܒܬ ܠܶܗ. ܘܛܽܘܝܳܒܳܐ ܕܣܶܦ̈ܘܳܬܶܗ ܠܳܐ ܟܠܰܝܬܳܝܗܝ̱</VERS>
      <VERS vnumber="3">ܡܶܛܽܠ ܕܩܰܕܶܡܬܳܝܗܝ̱ ܒܽܘܪܟܬܳܐ ܛܳܒܬܳܐ. ܘܣܳܡܬ ܒܪܺܝܫܶܗ ܟܠܺܝܠܳܐ ܡܫܰܒܚܳܐ</VERS>
      <VERS vnumber="4">ܚܰܝ̈ܶܐ ܫܰܐܠܳܟ ܘܝܰܗܒܬ ܠܶܗ. ܢܽܘܓܪܳܐ ܕܝܰܘ̈ܡܳܬܳܐ ܠܥܳܠܰܡ ܥܳܠܡܺܝܢ</VERS>
      <VERS vnumber="5">ܝܺܪܶܒ ܫܽܘܒܚܶܗ ܒܦܽܘܪܩܳܢܳܟ. ܫܽܘܒܚܳܐ ܘܙܺܝܘܳܐ ܣܳܡܬ ܥܠܰܘܗܝ</VERS>
      <VERS vnumber="6">ܡܶܛܽܠ ܕܰܥܒܰܕܬܳܝܗܝ̱ ܒܽܘܪܟܬܳܐ ܠܥܳܠܰܡ ܥܳܠܡܺܝܢ. ܘܚܰܕܺܝܬܳܝܗܝ̱ ܒܚܰܕܽܘܬܶܗ ܕܦܰܪܨܽܘܦܳܟ</VERS>
      <VERS vnumber="7">ܡܶܛܽܠ ܕܡܰܠܟܳܐ ܡܣܰܒܰܪ ܒܡܳܪܝܳܐ. ܒܛܰܝܒܽܘܬܶܗ ܕܰܡܪܰܝܡܳܐ ܠܳܐ ܢܶܬܬܙܺܝܥ</VERS>
      <VERS vnumber="8">ܬܶܫܟܰܚ ܐܺܝܕܳܟ ܠܟܽܠܗܽܘܢ ܒܥܶܠܕ̈ܒܳܒܰܝܟ. ܘܝܰܡܺܝܢܳܟ ܬܶܫܟܰܚ ܠܣܳܢܰܐܝ̈ܟ</VERS>
      <VERS vnumber="9">ܬܶܥܒܶܕ ܐܶܢܽܘܢ ܐܰܝܟ ܬܰܢܽܘܪܳܐ ܕܢܽܘܪܳܐ ܠܙܰܒܢܳܐ ܕܪܽܘܓܙܳܐ. ܡܳܪܝܳܐ ܒܪܽܘܓܙܶܗ ܢܰܘܩܶܕ ܐܶܢܽܘܢ. ܘܬܶܐܟܽܘܠ ܐܶܢܽܘܢ ܢܽܘܪܳܐ</VERS>
      <VERS vnumber="10">ܘܦܺܐܖ̈ܰܝܗܽܘܢ ܡܶܢ ܐܰܪܥܳܐ ܬܰܘܒܶܕ. ܘܙܰܪܥܗܽܘܢ ܡܶܢ ܒܢܰܝ̈ܢܳܫܳܐ</VERS>
      <VERS vnumber="11">ܡܶܛܽܠ ܕܰܨܠܰܘ ܥܠܰܝܟ ܒܺܝܫܬܳܐ. ܘܶܐܬܚܰܫܰܒܘ ܬܰܪܥܺܝܬܳܐ ܘܠܳܐ ܐܶܬܡܨܺܝܘ ܚܰܝܠܳܐ</VERS>
      <VERS vnumber="12">ܬܣܺܝܡ ܒܗܽܘܢ ܟܽܘܬܡܳܐ. ܘܛܽܘܝܳܒܳܟ ܬܰܬܩܶܢ ܥܰܠ ܦܰܖ̈ܨܽܘܦܰܝܗܽܘܢ</VERS>
      <VERS vnumber="13">ܐܶܬܬܪܺܝܡ ܡܳܪܝܳܐ ܒܥܽܘܫܢܳܟ ܢܶܙܡܰܪ ܘܰܢܫܰܒܰܚ ܓܰܢ̱ܒܳܪܽܘܬܳܟ.</VERS>
    </CHAPTER>
    <CHAPTER cnumber="22">
      <VERS vnumber="999">ܐܰܡܺܝܪ ܠܕܰܘܺܝܕ ܚܠܳܦ ܨܠܽܘܬܳܐ ܟܰܕ ܐܶܬܪܕܶܦ ܡܶܢ ܐܰܒܫܳܠܳܘܡ</VERS>
      <VERS vnumber="1">ܐܰܠܳܗܝ ܐܰܠܳܗܝ ܠܡܳܢܳܐ ܫܒܰܩܬܳܢܝ̱. ܘܰܐܪܚܶܩܬ ܡܶܢܝ ܦܽܘܪܩܳܢܝ̱ ܒܡ̈ܶܠܶܐ ܕܣܰܟ̈ܠܘܳܬܝ̱</VERS>
      <VERS vnumber="2">ܐܰܠܳܗܝ ܐܶܩܪܶܝܟ ܒܺܐܝܡܳܡܳܐ ܘܠܳܐ ܬܶܥܢܶܝܢܝ̱. ܘܰܒܠܺܠܝܳܐ ܘܠܳܐ ܬܟܰܬܰܪ ܠܺܝ</VERS>
      <VERS vnumber="3">ܐܰܢ̱ܬ ܩܰܕܺܝܫ ܘܝܳܬܶܒ ܒܫܽܘܒܚܳܟ ܝܺܣܪܳܐܶܝܠ</VERS>
      <VERS vnumber="4">ܒܳܟ ܣܰܒܰܪܘ ܐܰܒܳܗܰܝ̈. ܣܰܒܰܪܘ ܒܳܟ ܘܦܰܨܺܝܬ ܐܶܢܽܘܢ</VERS>
      <VERS vnumber="5">ܠܘܳܬܳܟ ܓܥܰܘ ܘܶܐܬܦܰܨܺܝܘ. ܘܒܳܟ ܣܰܒܰܪܘ ܘܠܳܐ ܒܗܶܬܘ</VERS>
      <VERS vnumber="6">ܐܶܢܳܐ ܬܰܘܠܥܳܐ ܐ̱ܢܳܐ ܘܠܳܐ ܒܰܪܢܳܫܳܐ. ܚܶܣܕܳܐ ܕܰܒܢܰܝ̈ܢܳܫܳܐ ܘܣܽܘܠܳܢܶܗ ܕܥܰܡܳܐ</VERS>
      <VERS vnumber="7">ܟܽܠ ܕܰܚܙܰܐܢܝ̱ ܡܰܝܶܩܘ ܒܺܝ. ܐܰܦܛܰܪܘ ܒܣܶܦ̈ܘܳܬܗܽܘܢ ܘܰܐܢܺܝܕܘ ܒܖ̈ܺܝܫܰܝܗܽܘܢ</VERS>
      <VERS vnumber="8">ܐܶܬܬܟܶܠ ܥܰܠ ܡܳܪܝܳܐ ܢܦܰܨܶܝܘܗܝ̱. ܘܰܢܦܰܠܛܺܝܘܗܝ̱ ܐܶܢ ܨܳܒܶܐ ܒܶܗ</VERS>
      <VERS vnumber="9">ܡܶܛܽܠ ܕܰܐܢ̱ܬ ܗܽܘ ܬܽܘܟܠܳܢܝ̱ ܡܶܢ ܡܰܪܒܥܳܐ. ܘܣܰܒܪܝ̱ ܥܰܠ ܬܕܶܝ̈ܗ̇ ܕܶܐܡܝ̱</VERS>
      <VERS vnumber="10">ܥܠܰܝܟ ܐܶܫܬܕܺܝܬ ܡܶܢ ܡܰܪܒܥܳܐ. ܘܡܶܢ ܟܰܪܣܳܗ̇ ܕܶܐܡܝ̱. ܐܰܠܳܗܝ ܐܰܢ̱ܬ</VERS>
      <VERS vnumber="11">ܠܳܐ ܬܰܪܚܶܩ ܡܶܢܝ̱. ܡܶܛܽܠ ܕܽܐܘܠܨܳܢܳܐ ܩܪܶܒ ܘܠܰܝܬ ܕܰܡܥܰܕܰܪ</VERS>
      <VERS vnumber="12">ܐܶܬܟܰܪܟܽܘܢܝ̱ ܬܰܘܖ̈ܶܐ ܣܰܓܺܝ̈ܐܶܐ. ܘܰܐܖ̈ܘܳܢܶܐ ܕܒܰܝܫܳܢ ܚܰܕܪܽܘܢܝ̱</VERS>
      <VERS vnumber="13">ܘܰܦܬܰܚܘ ܥܠܰܝ ܦܽܘܡܗܽܘܢ. ܐܰܝܟ ܐܰܪܝܳܐ ܕܢܳܗܶܡ ܘܚܳܛܶܦ</VERS>
      <VERS vnumber="14">ܘܰܐܝܟ ܡܰܝ̈ܳܐ ܐܶܬܰܐܫܕܶܬ. ܘܶܐܬܒܰܕܰܪܘ ܟܽܠܗܽܘܢ ܓܰܖ̈ܡܰܝ. ܘܰܗܘܳܐ ܠܶܒܝ̱ ܐܰܝܟ ܫܥܽܘܬܳܐ. ܘܶܐܬܡܣܺܝܘ ܒܓܰܘܝ ܡܥܰܝ̈</VERS>
      <VERS vnumber="15">ܘܺܝܒܶܫ ܐܰܝܟ ܚܶܨܦܳܐ ܕܦܰܚܳܪܳܐ ܚܰܝܠܝ̱. ܘܠܶܫܳܢܝ̱ ܕܒܶܩ ܠܰܫ̈ܡܰܝ ܚܶܟܝ̱. ܘܥܰܠ ܥܰܦܪܳܐ ܕܡܰܘܬܳܐ ܫܕܰܝܬܳܢܝ̱</VERS>
      <VERS vnumber="16">ܡܶܛܽܠ ܕܚܰܕܪܽܘܢܝ̱ ܟܰܠܒ̈ܶܐ. ܘܰܟܢܽܘܫܬܳܐ ܕܒܺܝ̈ܫܶܐ ܟܰܪܟܽܘܢܝ̱. ܒܰܙܰܥܘ ܐܺܝ̈ܕܰܝ ܘܖ̈ܶܓܠܰܝ</VERS>
      <VERS vnumber="17">ܘܰܐܝܠܶܠܘ ܟܽܠܗܽܘܢ ܓܰܖ̈ܡܰܝ. ܗܶܢܽܘܢ ܚܳܪܘ ܘܰܚܙܰܘ ܒܺܝ</VERS>
      <VERS vnumber="18">ܘܦܰܠܶܓܘ ܢܰܚ̈ܬܰܝ ܒܰܝܢܳܬܗܽܘܢ. ܘܥܰܠ ܠܒܽܘܫܝ̱ ܐܰܪܡܺܝܘ ܦܶܣ̈ܶܐ</VERS>
      <VERS vnumber="19">ܘܰܐܢ̱ܬ ܡܳܪܝܳܐ ܠܳܐ ܬܰܪܚܶܩ ܡܶܢܝ̱. ܐܺܝܠ ܐܺܝܠ ܠܥܽܘܕܪܳܢܝ̱ ܟܰܬܰܪ</VERS>
      <VERS vnumber="20">ܘܦܰܨܳܗ̇ ܡܶܢ ܚܰܪܒܳܐ ܢܰܦܫܝ̱. ܘܡܶܢ ܐܺܝܕܳܐ ܕܟܰܠܒ̈ܶܐ ܝܺܚܺܝܕܽܘܬܝ̱</VERS>
      <VERS vnumber="21">ܦܪܽܘܩܰܝܢܝ̱ ܡܶܢ ܦܽܘܡܶܗ ܕܰܐܪܝܳܐ. ܘܡܶܢ ܩܰܪܢܳܐ ܪܳܡܬܳܐ ܡܽܘܟܳܟܝ̱</VERS>
      <VERS vnumber="22">ܕܶܐܣܰܒܰܪ ܫܡܳܟ ܠܰܐܚܰܝ̈. ܘܰܒܓܰܘ ܟܢܽܘܫܬܳܐ ܐܶܫܰܒܚܳܟ</VERS>
      <VERS vnumber="23">ܕܳܚܠܰܘ̈ܗܝ̱ ܕܡܳܪܝܳܐ ܫܰܒܚܽܘܗܝ̱. ܘܟܽܠܶܗ ܙܰܪܥܶܗ ܕܝܰܥܩܽܘܒ ܐܽܘܩܪܽܘܗܝ̱. ܘܰܕܚܰܠܘ ܡܶܢܶܗ ܟܽܠܶܗ ܙܰܪܥܶܗ ܕܺܝܣܪܳܐܶܝܠ</VERS>
      <VERS vnumber="24">ܡܶܛܽܠ ܕܠܳܐ ܫܳܛ ܘܠܳܐ ܐܰܣܠܺܝ ܓܥܳܬܶܗ ܕܡܶܣܟܺܢܳܐ. ܘܠܳܐ ܐܰܗܦܶܟ ܐܰܦܰܘ̈ܗܝ̱ ܡܶܢܶܗ. ܟܰܕ ܓܥܳܐ ܠܘܳܬܶܗ ܫܰܡܥܶܗ</VERS>
      <VERS vnumber="25">ܡܶܢ ܩܕܳܡܰܝܟ ܗܺܝ ܬܶܫܒܽܘܚܬܝ̱ ܒܥܺܕܬܳܐ ܪܰܒܬܳܐ. ܘܢܶܕܖ̈ܰܝ ܐܶܫܰܠܶܡ ܩܕܳܡ ܕܳܚܠܰܘ̈ܗܝ̱</VERS>
      <VERS vnumber="26">ܢܶܐܟܠܽܘܢ ܡܶܣ̈ܟܺܢܶܐ ܘܢܶܣܒܥܽܘܢ. ܘܰܢܫܰܒܚܽܘܢ ܠܡܳܪܝܳܐ ܐܰܝܠܶܝܢ ܕܒܳܥܶܝܢ ܠܶܗ. ܘܢܺܚܶܐ ܠܶܒܗܽܘܢ ܠܥܳܠܡܺܝܢ</VERS>
      <VERS vnumber="27">ܢܶܬܕܰܟܪܽܘܢ ܘܢܶܬܦܢܽܘܢ ܠܘܳܬ ܡܳܪܝܳܐ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ. ܘܰܩܕܳܡܰܘܗܝ̱ ܢܶܣܓ̈ܕܳܢ ܟܽܠܗܶܝܢ ܫܰܖ̈ܒܳܬܳܐ ܕܥܰܡ̈ܡܶܐ</VERS>
      <VERS vnumber="28">ܡܶܛܽܠ ܕܰܕܡܳܪܝܳܐ ܗ̱ܝ ܡܰܠܟܽܘܬܳܐ. ܘܗܽܘܝܽܘ ܫܰܠܺܝܛ ܥܰܠ ܥܰܡ̈ܡܶܐ</VERS>
      <VERS vnumber="29">ܢܶܐܟܠܽܘܢ ܘܢܶܣܓܕܽܘܢ ܩܕܳܡ ܡܳܪܝܳܐ ܟܽܠܗܽܘܢ ܟܰܦܢܶܝ̈ܗ̇ ܕܰܐܪܥܳܐ. ܘܰܩܕܳܡܰܘܗܝ̱ ܢܶܒܪܟܽܘܢ ܟܽܠ ܢܳܚ̈ܬܰܝ ܥܰܦܪܳܐ. ܢܰܦܫܝ̱ ܠܶܗ ܗܽܘ ܚܰܝܳܐ</VERS>
      <VERS vnumber="30">ܙܰܪܥܳܐ ܕܢܶܦܠܚܺܝܘܗܝ̱ ܢܣܰܒܰܪ ܕܳܪܶܗ ܠܡܳܪܝܳܐ</VERS>
      <VERS vnumber="31">ܢܺܐܬܽܘܢ ܘܰܢܚܰܘܢ ܙܰܕܺܝܩܽܘܬܶܗ ܠܥܰܡܳܐ ܕܡܶܬܺܝܠܶܕ ܕܥܳܒܶܕ ܡܳܪܝܳܐ.</VERS>
    </CHAPTER>
    <CHAPTER cnumber="23">
      <VERS vnumber="999">ܡܶܬܢܰܒܶܐ ܥܰܠ ܦܽܘܢܳܝܳܐ ܕܥܰܡܳܐ</VERS>
      <VERS vnumber="1">ܡܳܪܝܳܐ ܢܶܪܥܶܝܢܝ̱ ܘܡܶܕܶܡ ܠܳܐ ܢܚܰܣܰܪ ܠܺܝ</VERS>
      <VERS vnumber="2">ܘܥܰܠ ܡܰܖ̈ܓܶܐ ܕܥܽܘܫܢܳܐ ܢܰܫܪܶܝܢܝ̱. ܘܥܰܠ ܡܰܝ̈ܳܐ ܢܺܝ̈ܚܶܐ ܢܕܰܒܪܰܢܝ̱</VERS>
      <VERS vnumber="3">ܢܰܦܫܝ̱ ܐܰܦܢܺܝ ܘܕܰܒܪܰܢܝ̱ ܒܰܫܒܺܝ̈ܠܰܝ ܩܽܘܫܬܳܐ. ܡܶܛܽܠ ܫܡܳܟ</VERS>
      <VERS vnumber="4">ܐܳܦܶܢ ܐܶܗܰܠܶܟ ܒܢܰܚ̈ܠܰܝ ܛܶܠܳܠܰܝ̈ ܡܰܘܬܳܐ ܠܳܐ ܐܶܕܚܰܠ ܡܶܢ ܒܺܝܫܬܳܐ ܡܶܛܽܠ ܕܰܐܢ̱ܬ ܥܰܡܝ̱. ܫܰܒܛܳܟ ܘܚܽܘܛܪܳܟ ܗܶܢܽܘܢ ܒܰܝܐܽܘܢܝ̱</VERS>
      <VERS vnumber="5">ܣܕܰܪܬ ܩܕܳܡܰܝ ܦܳܬܽܘܖ̈ܶܐ ܠܽܘܩܒܰܠ ܒܥܶܠܕ̈ܒܳܒܰܝ. ܐܰܕܗܶܢܬ ܪܺܝܫܝ̱ ܒܡܶܫܚܳܐ ܘܟܳܣܝ̱ ܡܰܪܘܶܐ ܐܰܝܟ ܚܰܝܳܐ</VERS>
      <VERS vnumber="6">ܛܰܝܒܽܘܬܳܟ ܘܖ̈ܰܚܡܰܝܟ ܪܰܕܦܽܘܢܝ̱ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈. ܕܶܐܥܡܰܪ ܒܒܰܝܬܶܗ ܕܡܳܪܝܳܐ ܢܽܘܓܪܳܐ ܕܝܰܘ̈ܡܳܬܳܐ.</VERS>
    </CHAPTER>
    <CHAPTER cnumber="24">
      <VERS vnumber="999">ܡܰܪܬܝܳܢܽܘܬܳܐ ܕܰܠܘܳܬ ܥܰܡܳܐ ܕܰܒܒܳܒܶܠ</VERS>
      <VERS vnumber="1">ܕܡܳܪܝܳܐ ܗ̱ܝ ܐܰܪܥܳܐ ܒܰܡܠܳܐܳܗ̇. ܬܺܒܶܝܠ ܘܟܽܠܗܽܘܢ ܥܳܡܽܘܖ̈ܶܝܗ̇</VERS>
      <VERS vnumber="2">ܡܶܛܽܠ ܕܗܽܘ ܒܝܰܡܳܐ ܣܳܡ ܫܶܬܶܐܣܶܝ̈ܗ̇. ܘܰܒܢܰܗܖ̈ܰܘܳܬܳܐ ܐܰܬܩܢܳܗ̇. ܡܰܢܽܘ ܢܶܣܰܩ ܠܛܽܘܪܶܗ ܕܡܳܪܝܳܐ</VERS>
      <VERS vnumber="3">ܘܡܰܢܽܘ ܢܩܽܘܡ ܒܛܽܘܪܶܗ ܩܰܕܺܝܫܳܐ</VERS>
      <VERS vnumber="4">ܐܰܝܢܳܐ ܕܕܰܟ̈ܝܳܢ ܐܺܝܕܰܘ̈ܗܝ ܘܰܓܒܶܐ ܒܠܶܒܶܗ. ܘܠܳܐ ܝܳܡܶܐ ܒܢܰܦܫܶܗ ܒܕܰܓܳܠܽܘܬܳܐ ܘܠܳܐ ܝܳܡܶܐ ܒܢܶܟܠܳܐ</VERS>
      <VERS vnumber="5">ܗܳܢܳܐ ܢܩܰܒܶܠ ܒܽܘܪܟܬܳܐ ܡܶܢ ܡܳܪܝܳܐ. ܘܙܰܕܺܝܩܽܘܬܳܐ ܡܶܢ ܐܰ‌ܠܳܗܳܐ ܦܳܪܽܘܩܰܢ</VERS>
      <VERS vnumber="6">ܗܳܢܰܘ ܕܳܪܳܐ ܕܒܳܥܶܐ ܘܰܡܣܰܒܰܪ. ܠܦܰܪܨܽܘܦܳܐ ܕܰܐܦܰܝ̈ܟ ܐܰܠܳܗܶܗ ܕܝܰܥܩܽܘܒ</VERS>
      <VERS vnumber="7">ܐܰܪܺܝܡܘ ܬܰܖ̈ܥܶܐ ܖ̈ܺܝܫܰܝܟܽܘܢ. ܐܶܬܬܪܺܝܡܘ ܬܰܖ̈ܥܶܐ ܕܡܶܢ ܥܳܠܰܡ. ܢܶܥܽܘܠ ܡܰܠܟܳܐ ܕܺܐܝܩܳܖ̈ܶܐ</VERS>
      <VERS vnumber="8">ܡܰܢܽܘ ܗܳܢܳܐ ܡܰܠܟܳܐ ܕܺܐܝܩܳܖ̈ܶܐ. ܡܳܪܝܳܐ ܥܰܫܺܝܢܳܐ ܘܓܰܢ̱ܒܳܪܳܐ ܡܳܪܝܳܐ ܓܰܢ̱ܒܳܪܳܐ ܘܰܩܪܰܒܬܳܢܳܐ</VERS>
      <VERS vnumber="9">ܐܰܪܺܝܡܘ ܬܰܖ̈ܥܶܐ ܖ̈ܺܝܫܰܝܟܽܘܢ. ܐܶܬܬܪܺܝܡܘ ܬܰܖ̈ܥܶܐ ܕܡܶܢ ܥܳܠܰܡ. ܢܶܥܽܘܠ ܡܰܠܟܳܐ ܕܺܐܝܩܳܖ̈ܶܐ</VERS>
      <VERS vnumber="10">ܡܰܢܽܘ ܗܳܢܳܐ ܡܰܠܟܳܐ ܕܺܐܝܩܳܖ̈ܶܐ. ܡܳܪܝܳܐ ܚܰܝܠܬܳܢܳܐ ܗܽܘܝܽܘ ܡܰܠܟܳܐ ܡܝܰܩܪܳܐ ܠܥܳܠܰܡ.</VERS>
    </CHAPTER>
    <CHAPTER cnumber="25">
      <VERS vnumber="999">ܡܶܬܢܰܒܶܐ ܥܰܠ ܬܰܟܫܶܦܬܳܐ ܕܥܰܡܳܐ ܕܰܒܒܳܒܶܠ</VERS>
      <VERS vnumber="1">ܠܘܳܬܳܟ ܡܳܪܝܳܐ ܢܰܦܫܝ̱ ܐܰܪܺܝܡܶܬ</VERS>
      <VERS vnumber="2">ܐܰܠܳܗܝ ܒܳܟ ܣܰܒܪܶܬ ܠܳܐ ܐܶܒܗܰܬ. ܠܳܐ ܢܶܫܬܰܒܗܪܽܘܢ ܥܠܰܝ ܒܥܶܠܕ̈ܒܳܒܰܝ</VERS>
      <VERS vnumber="3">ܘܐܳܦ ܟܽܠ ܕܰܡܣܰܒܪܺܝܢ ܒܳܟ ܠܳܐ ܢܶܒܗܬܽܘܢ. ܢܶܒܗܬܽܘܢ ܥܰܘ̈ܳܠܶܐ ܒܰܣܪܺܝܩܽܘܬܗܽܘܢ</VERS>
      <VERS vnumber="4">ܐܽܘܖ̈ܚܳܬܳܟ ܡܳܪܝܳܐ ܚܰܘܳܢܝ̱ ܘܰܫܒܺܝܠܰܝ̈ܟ ܐܰܘܕܰܥܰܝܢܝ̱</VERS>
      <VERS vnumber="5">ܕܰܒܰܪܰܝܢܝ̱ ܒܩܽܘܫܬܳܟ ܘܰܐܠܶܦܰܝܢܝ̱. ܡܶܛܽܠ ܕܰܐܢ̱ܬ ܗܽܘ ܐܰܠܳܗܝ ܘܦܳܪܽܘܩܝ̱. ܘܠܳܟ ܣܰܟܺܝܬ ܒܟܽܠܝܽܘܡ</VERS>
      <VERS vnumber="6">ܐܶܬܕܰܟܪ ܡܳܪܝܳܐ ܖ̈ܰܚܡܰܝܟ ܕܡܶܢ ܥܳܠܰܡ ܘܛܰܝ̈ܒܘܳܬܳܟ</VERS>
      <VERS vnumber="7">ܘܣܰܟ̈ܠܘܳܬܳܐ ܕܛܰܠܝܽܘܬܝ̱ ܠܳܐ ܬܶܕܟܰܪ ܠܺܝ. ܐܶܠܳܐ ܐܰܝܟ ܣܽܘܓܳܐܐ ܕܖ̈ܰܚܡܰܝܟ ܐܶܬܕܰܟܪܰܝܢܝ̱. ܡܶܛܽܠ ܛܰܝܒܽܘܬܳܟ ܐܰ‌ܠܳܗܳܐ</VERS>
      <VERS vnumber="8">ܛܳܒ ܗܽܘ ܘܰܬܪܺܝܨ ܡܳܪܝܳܐ. ܡܶܛܽܠ ܗܳܢܳܐ ܬܳܪܶܨ ܠܚܰܛܳܝ̈ܶܐ ܒܽܐܘܪܚܳܐ</VERS>
      <VERS vnumber="9">ܘܰܡܕܰܒܰܪ ܠܡܰܟܺܝ̈ܟܶܐ ܒܕܺܝܢܳܐ. ܘܡܰܠܶܦ ܠܡܶܣ̈ܟܺܢܶܐ ܐܽܘܪܚܶܗ</VERS>
      <VERS vnumber="10">ܟܽܠܗܶܝܢ ܐܽܘܖ̈ܚܳܬܶܗ ܕܡܳܪܝܳܐ ܛܰܝܒܽܘܬܳܐ ܘܩܽܘܫܬܳܐ. ܠܰܐܝܠܶܝܢ ܕܢܳܛܪܺܝܢ ܩܝܳܡܶܗ ܘܣܳܗ̈ܕܘܳܬܶܗ</VERS>
      <VERS vnumber="11">ܡܶܛܽܠ ܫܡܳܟ ܡܳܪܝܳܐ ܚܰܣܳܢܝ̱ ܡܶܢ ܥܰܘܠܝ̱ ܕܪܰܒ ܗܽܘ</VERS>
      <VERS vnumber="12">ܡܰܢܽܘ ܓܰܒܪܳܐ ܕܕܳܚܶܠ ܡܶܢ ܡܳܪܝܳܐ. ܢܰܠܦܺܝܘܗܝ̱ ܐܽܘܪܚܳܐ ܕܰܓܒܳܐ</VERS>
      <VERS vnumber="13">ܢܰܦܫܶܗ ܬܒܽܘܬ ܒܛܰܝܒܽܘܬܳܐ ܘܙܰܪܥܶܗ ܢܺܐܪܰܬ ܐܰܪܥܳܐ</VERS>
      <VERS vnumber="14">ܬܰܪܥܺܝܬܶܗ ܕܡܳܪܝܳܐ ܥܰܠ ܕܳܚܠܰܘ̈ܗܝ̱. ܘܰܩܝܳܡܶܗ ܐܰܘܕܰܥ ܐܶܢܽܘܢ</VERS>
      <VERS vnumber="15">ܥܰܝ̈ܢܰܝ ܒܟܽܠܙܒܰܢ ܠܘܳܬ ܡܳܪܝܳܐ. ܡܶܛܽܠ ܕܗܽܘ ܡܰܦܶܩ ܡܶܢ ܡܨܺܝܕܬܳܐ ܖ̈ܶܓܠܰܝ</VERS>
      <VERS vnumber="16">ܐܶܬܦܰܢ ܥܠܰܝ ܘܪܰܚܶܡ ܥܠܰܝ. ܡܶܛܽܠ ܕܺܝܚܺܝܕܳܝܳܐ ܐ̱ܢܳܐ ܘܒܳܝܫܳܐ</VERS>
      <VERS vnumber="17">ܥܳܩ̈ܳܬܶܗ ܕܠܶܒܝ̱ ܣܓܺܝ̈ ܘܡܶܢ ܥܳܩ̈ܳܬܝ̱ ܐܰܦܶܩܰܝܢܝ̱</VERS>
      <VERS vnumber="18">ܚܙܺܝ ܫܽܘܥܒܳܕܝ̱ ܘܥܰܡܠܝ̱ ܘܰܫܒܽܘܩ ܠܺܝ ܟܽܠܳܗ̇ ܚܛܺܝܬܝ̱</VERS>
      <VERS vnumber="19">ܘܰܚܙܺܝ ܕܰܣܓܺܝܘ ܒܥܶܠܕ̈ܒܳܒܰܝ. ܘܣܶܢܶܐܬܳܐ ܕܥܰܘܠܳܐ ܣܢܰܐܢܝ̱</VERS>
      <VERS vnumber="20">ܛܰܪ ܢܰܦܫܝ̱ ܘܦܰܨܳܢܝ̱ ܡܶܛܽܠ ܕܒܳܟ ܣܰܒܪܶܬ</VERS>
      <VERS vnumber="21">ܬܰܡܺܝ̈ܡܶܐ ܘܰܬܖ̈ܺܝܨܶܐ ܢܩܶܦܘ ܠܺܝ ܡܶܛܽܠ ܕܠܳܟ ܣܰܟܺܝܬ</VERS>
      <VERS vnumber="22">ܦܪܰܩ ܐܰ‌ܠܳܗܳܐ ܠܺܝܣܪܳܐܶܝܠ ܡܶܢ ܟܽܠܗܽܘܢ ܐܳܠܽܘ̈ܨܰܘܗܝ̱.</VERS>
    </CHAPTER>
    <CHAPTER cnumber="26">
      <VERS vnumber="999">ܥܰܠ ܒܳܥܽܘܬܳܐ ܕܰܒܦܰܪܶܗܣܺܝܰܐ ܕܐ̱ܢܳܫ̈ܳܐ ܡܝܰܬܖ̈ܶܐ ܕܰܗܘܰܘ ܒܥܰܡܳܐ ܕܒܳܒܶܠ</VERS>
      <VERS vnumber="1">ܕܽܘܢ ܠܺܝ ܡܳܪܝܳܐ ܡܶܛܽܠ ܕܶܐܢܳܐ ܒܬܰܡܺܝܡܽܘܬܝ̱ ܗܰܠܟܶܬ. ܒܡܳܪܝܳܐ ܣܰܒܪܶܬ ܠܳܐ ܐܶܙܽܘܥ</VERS>
      <VERS vnumber="2">ܒܚܽܘܪܰܝܢܝ̱ ܡܳܪܝܳܐ ܘܢܰܣܳܢܝ̱. ܘܰܒܩܺܝ ܟܽܘ̈ܠܝܳܬ݂ܝ̱ ܘܠܶܒܝ̱</VERS>
      <VERS vnumber="3">ܡܶܛܽܠ ܕܖ̈ܰܚܡܰܝܟ ܠܽܘܩܒܰܠ ܥܰܝ̈ܢܰܝ. ܗܰܠܟܶܬ ܒܗܰܝܡܳܢܽܘܬܳܐ</VERS>
      <VERS vnumber="4">ܘܠܳܐ ܝܶܬܒܶܬ ܥܰܡ ܒܺܝ̈ܫܶܐ. ܘܥܰܡ ܫܳܛܰܝ̈ܳܐ ܠܳܐ ܥܶܠܶܬ</VERS>
      <VERS vnumber="5">ܣܢܺܝܬ ܟܢܽܘܫܬܳܐ ܕܒܺܝ̈ܫܶܐ. ܘܥܰܡ ܖ̈ܰܫܺܝܥܶܐ ܠܳܐ ܝܶܬܒܶܬ</VERS>
      <VERS vnumber="6">ܐܰܫܺܝܓܶܬ ܕܰܟܝܳܐܺܝܬ ܐܺܝ̈ܕܰܝ. ܘܶܐܬܟܰܪܟܶܬ ܠܡܰܕܒܚܳܟ ܡܳܪܝܳܐ</VERS>
      <VERS vnumber="7">ܕܶܐܫܡܰܥ ܩܳܠܶܗ ܕܫܽܘܒܚܳܟ. ܘܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ</VERS>
      <VERS vnumber="8">ܡܳܪܝܳܐ ܪܶܚܡܶܬ ܬܶܫܡܶܫܬܶܗ ܕܒܰܝܬܳܟ. ܘܰܐܬܪܳܐ ܕܡܰܫܪܝܶܗ ܕܫܽܘܒܚܳܟ</VERS>
      <VERS vnumber="9">ܠܳܐ ܬܰܘܒܶܕܰܝܢܝ̱ ܥܰܡ ܚܰܛܳܝ̈ܶܐ. ܘܥܰܡ ܓܰܒܖ̈ܶܐ ܕܰܕܡܳܐ ܚܰܝ݂ܰܝ݂̈</VERS>
      <VERS vnumber="10">ܕܒܺܐܝ̈ܕܰܝܗܽܘܢ ܢܶܟܠܳܐ. ܘܝܰܡܺܝܢܗܽܘܢ ܡܰܠܝܳܐ ܫܽܘܚܕܳܐ</VERS>
      <VERS vnumber="11">ܐܶܢܳܐ ܕܶܝܢ ܒܬܰܡܺܝܡܽܘܬܝ̱ ܗܰܠܟܶܬ. ܦܪܽܘܩܰܝܢܝ̱ ܘܪܰܚܶܡ ܥܠܰܝ</VERS>
      <VERS vnumber="12">ܘܪܶܓܠܝ̱ ܩܳܡܰܬ ܒܰܬܪܺܝܨܽܘܬܳܐ. ܘܰܒܥܺܕܬܳܐ ܐܶܒܰܪܶܟ ܠܡܳܪܝܳܐ.</VERS>
    </CHAPTER>
    <CHAPTER cnumber="27">
      <VERS vnumber="999">ܬܰܘܕܺܝܬܶܗ ܕܚܶܙܰܩܝܳܐ ܡܶܢ ܒܳܬܰܪ ܡܰܘܬܗܽܘܢ ܕܳܐܬܽܘܖ̈ܳܝܶܐ</VERS>
      <VERS vnumber="1">ܡܳܪܝܳܐ ܢܽܘܗܪܝ̱ ܘܦܽܘܪܩܳܢܝ̱ ܡܶܢ ܡܰܢ ܐܶܕܚܰܠ. ܡܳܪܝܳܐ ܥܽܘܫܢܳܐ ܕܚܰܝ݂ܰܝ݂̈ ܡܶܢ ܡܰܢܽܘ ܙܳܐܰܥ ܐ̱ܢܳܐ</VERS>
      <VERS vnumber="2">ܟܰܕ ܩܪܶܒܘ̱ ܠܺܝ ܒܺܝ̈ܫܶܐ ܠܡܶܐܟܰܠ ܒܶܣܪܝ̱. ܒܥܶܠܕ̈ܒܳܒܰܝ ܘܣܳܢ̈ܰܐܝ. ܐܰܟܚܕܳܐ ܐܶܣܬܰܚܰܦܘ ܘܰܢܦܰܠܘ</VERS>
      <VERS vnumber="3">ܐܶܢ ܬܶܫܪܶܐ ܥܠܰܝ ܡܰܫܪܺܝܬܳܐ ܠܳܐ ܕܳܚܶܠ ܠܶܒܝ̱. ܘܶܐܢ ܢܩܽܘܡ ܥܠܰܝ ܩܪܳܒܳܐ ܒܗܳܕܶܐ ܬܟܺܝܠ ܐ̱ܢܳܐ</VERS>
      <VERS vnumber="4">ܕܰܚܕܳܐ ܫܶܐܠܶܬ ܡܶܢ ܡܳܪܝܳܐ ܘܠܳܗ̇ ܗܽܘ ܒܳܥܶܐ ܐ̱ܢܳܐ. ܕܶܐܥܡܰܪ ܒܒܰܝܬܶܗ ܕܡܳܪܝܳܐ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈. ܘܶܐܚܙܶܐ ܒܒܰܣܺܝܡܽܘܬܶܗ ܕܡܳܪܝܳܐ ܘܶܐܦܩܽܘܕ ܗܰܝܟܠܶܗ</VERS>
      <VERS vnumber="5">ܡܶܛܽܠ ܕܰܢܛܰܫܶܝܢܝ ܒܣܶܬܳܪܶܗ ܒܝܰܘܡܳܐ ܒܺܝܫܳܐ. ܘܰܢܛܰܫܶܝܢܝ̱ ܒܛܶܠܳܠܳܐ ܕܡܰܫܟܢܶܗ ܘܥܰܠ ܫܽܘܥܳܐ ܢܪܺܝܡܰܢܝ̱</VERS>
      <VERS vnumber="6">ܡܶܢ ܗܳܫܳܐ ܢܶܬܬܪܺܝܡ ܪܺܝܫܝ̱ ܥܰܠ ܒܥܶܠܕ̈ܒܳܒܰܝ ܕܚܰܕܪܽܘܢܝ̱. ܘܶܐܕܰܒܰܚ ܒܡܰܫܟܢܶܗ ܕܶܒܚ̈ܶܐ ܕܫܽܘܒܚܳܐ. ܐܶܫܰܒܰܚ ܘܶܐܙܡܰܪ ܠܡܳܪܝܳܐ</VERS>
      <VERS vnumber="7">ܫܡܰܥ ܡܳܪܝܳܐ ܩܳܠܝ̱ ܡܳܐ ܕܰܩܪܺܝܬܳܟ. ܪܰܚܶܡ ܥܠܰܝ ܘܰܥܢܺܝܢܝ̱</VERS>
      <VERS vnumber="8">ܠܳܟ ܐܳܡܰܪ ܠܶܒܝ̱ ܘܒܳܥ̈ܝܳܢ ܐܰܦܰܝ̈ ܠܰܐܦܰܝ̈ܟ</VERS>
      <VERS vnumber="9">ܡܳܪܝܳܐ ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱. ܘܠܳܐ ܬܶܐܠܨܺܝܘܗܝ̱ ܒܪܽܘܓܙܳܐ ܠܥܰܒܕܳܟ. ܥܳܕܽܘܪܝ̱ ܗ̱ܘܰܝܬ ܡܳܪܝܳܐ. ܠܳܐ ܬܶܫܕܶܝܢܝ̱ ܘܠܳܐ ܬܶܫܒܩܰܢܝ̱ ܐܰܠܳܗܝ ܘܦܳܪܽܘܩܝ̱</VERS>
      <VERS vnumber="10">ܡܶܛܽܠ ܕܳܐܒܝ̱ ܘܶܐܡܝ̱ ܫܰܒܩܽܘܢܝ̱ ܘܡܳܪܝܳܐ ܚܰܡܠܰܢܝ̱</VERS>
      <VERS vnumber="11">ܐܰܠܶܦܰܝܢܝ̱ ܡܳܪܝܳܐ ܐܽܘܪܚܳܟ. ܘܕܰܒܰܪܰܝܢܝ̱ ܒܰܫܒܺܝ̈ܠܰܝܟ ܬܖ̈ܺܝܨܶܐ</VERS>
      <VERS vnumber="12">ܘܠܳܐ ܬܰܫܠܶܡܰܝܢܝ̱ ܠܰܒܥܶܠܕ̈ܒܳܒܰܝ. ܡܶܛܽܠ ܕܩܳܡܘ ܥܠܰܝ ܣܳܗ̈ܕܶܐ ܕܫܽܘܩܪܳܐ ܘܡܰܠܶܠܘ ܥܰܘܠܳܐ</VERS>
      <VERS vnumber="13">ܐܶܢܳܐ ܕܶܝܢ ܗܰܝܡܢܶܬ ܕܶܐܚܙܶܐ ܒܛܳܒ̈ܳܬܶܗ ܕܡܳܪܝܳܐ ܒܰܐܪܥܳܐ ܕܚܰܝ̈ܶܐ</VERS>
      <VERS vnumber="14">ܣܰܒܰܪܘ ܒܡܳܪܝܳܐ ܘܢܶܬܚܰܝܰܠ ܠܶܒܟܽܘܢ. ܣܰܒܰܪܘ ܒܡܳܪܝܳܐ.</VERS>
    </CHAPTER>
    <CHAPTER cnumber="28">
      <VERS vnumber="999">ܐܰܡܺܝܪ ܠܕܰܘܺܝܕ ܡܶܢ ܦܰܪܨܽܘܦ ܚܶܙܰܩܝܳܐ</VERS>
      <VERS vnumber="1">ܠܳܟ ܡܳܪܝܳܐ ܩܪܺܝܬ ܐܰܠܳܗܝ ܠܳܐ ܬܶܫܬܽܘܩ ܡܶܢܝ̱. ܕܰܠܡܳܐ ܬܶܫܬܽܘܩ ܡܶܢܝ̱ ܘܶܐܫܬܠܶܡ ܥܰܡ ܢܳܚ̈ܬܰܝ ܓܽܘܒܳܐ</VERS>
      <VERS vnumber="2">ܫܡܰܥ ܩܳܠܳܐ ܕܒܳܥܽܘܬܝ̱ ܟܰܕ ܐܶܓܥܶܐ ܠܘܳܬܳܟ. ܘܟܰܕ ܐܰܪܺܝܡ ܐܺܝ̈ܕܰܝ ܠܗܰܝܟܠܳܟ ܩܰܕܺܝܫܳܐ</VERS>
      <VERS vnumber="3">ܠܳܐ ܬܶܡܢܶܝܢܝ̱ ܥܰܡ ܖ̈ܰܫܺܝܥܶܐ ܘܥܰܡ ܥܳܒ̈ܕܰܝ ܥܰܘܠܳܐ. ܕܰܡܡܰܠܠܺܝܢ ܫܠܳܡܳܐ ܥܰܡ ܚܰܒܖ̈ܰܝܗܽܘܢ ܘܒܺܝܫܬܳܐ ܒܠܶܒܗܽܘܢ</VERS>
      <VERS vnumber="4">ܦܪܽܘܥ ܐܶܢܽܘܢ ܐܰܝܟ ܥܒܳܕܰܝ̈ܗܽܘܢ ܘܰܐܝܟ ܒܺܝܫܽܘܬܗܽܘܢ</VERS>
      <VERS vnumber="5">ܡܶܛܽܠ ܕܠܳܐ ܐܶܣܬܰܟܰܠܘ ܒܰܥܒܳܕܰܘ̈ܗܝ ܕܡܳܪܝܳܐ ܘܒܰܥܒܳܕ ܐܺܝ̈ܕܰܘܗܝ. ܢܶܣܚܽܘܦ ܐܶܢܽܘܢ ܘܠܳܐ ܢܶܒܢܶܐ ܐܶܢܽܘܢ</VERS>
      <VERS vnumber="6">ܒܪܺܝܟ ܗܽܘ ܡܳܪܝܳܐ ܕܰܫܡܰܥ ܩܳܠܳܐ ܕܒܳܥܽܘܬܝ̱</VERS>
      <VERS vnumber="7">ܡܳܪܝܳܐ ܥܳܕܽܘܪܝ̱ ܘܰܡܣܰܝܥܳܢܝ̱. ܕܰܥܠܰܘܗܝ̱ ܐܶܬܬܟܶܠ ܠܶܒܝ̱ ܘܰܫܘܰܚ ܒܶܣܪܝ. ܘܰܒܬܶܫܒܽܘܚܬܳܐ ܐܰܘܕܶܐ ܠܶܗ</VERS>
      <VERS vnumber="8">ܡܳܪܝܳܐ ܚܰܝܠܰܐ ܗܘ ܕܥܰܡܶܗ. ܘܡܣܰܝܥܳܢܳܐ ܕܦܽܘܪܩܳܢܳܐ ܕܰܡܫܺܝܚܶܗ</VERS>
      <VERS vnumber="9">ܦܪܽܘܩ ܠܥܰܡܳܟ ܘܒܰܪܶܟ ܠܝܳܪܬܽܘܬܳܟ. ܘܰܪܥܺܝ ܐܶܢܽܘܢ ܘܕܰܒܰܪ ܐܶܢܽܘܢ ܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="29">
      <VERS vnumber="999">ܡܰܠܶܦ ܕܡܶܢ ܒܳܬܰܪ ܕܰܐܓܗܺܝ ܚܶܙܰܩܝܳܐ ܡܶܢ ܐܳܬܽܘܖ̈ܳܝܶܐ ܦܶܐܐ ܗܘܳܐ ܠܶܗ ܕܰܢܙܰܡܶܢ ܠܥܰܡܳܐ ܠܡܰܝܬܳܝܽܘ ܕܶܒܚ̈ܶܐ ܠܰܐܠܳܗܳܐ</VERS>
      <VERS vnumber="1">ܐܰܝܬܰܘ ܠܡܳܪܝܳܐ ܒܢܰܝ̈ ܕܶܟܖ̈ܶܐ. ܐܰܝܬܰܘ ܠܡܳܪܝܳܐ ܫܽܘܒܚܳܐ ܘܺܐܝܩܳܪܳܐ</VERS>
      <VERS vnumber="2">ܐܰܝܬܰܘ ܠܡܳܪܝܳܐ ܐܺܝܩܳܪܳܐ ܠܰܫܡܶܗ. ܣܓܽܘܕܘ ܠܡܳܪܝܳܐ ܒܕܳܪܬܳܐ ܕܩܽܘܕܫܶܗ</VERS>
      <VERS vnumber="3">ܩܳܠܶܗ ܕܡܳܪܝܳܐ ܥܰܠ ܡܰܝ̈ܳܐ. ܐܰ‌ܠܳܗܳܐ ܡܫܰܒܚܳܐ ܪܥܶܡ. ܡܳܪܝܳܐ ܥܰܠ ܡܰܝ̈ܳܐ ܣܰܓܺܝ̈ܐܶܐ</VERS>
      <VERS vnumber="4">ܩܳܠܶܗ ܕܡܳܪܝܳܐ ܒܚܰܝܠܳܐ ܘܩܳܠܶܗ ܕܡܳܪܝܳܐ ܒܫܽܘܒܚܳܐ</VERS>
      <VERS vnumber="5">ܩܳܠܶܗ ܕܡܳܪܝܳܐ ܕܰܡܚܰܬܶܦ ܐܰܖ̈ܙܶܐ. ܘܬܰܒܰܪ ܡܳܪܝܳܐ ܐܰܖ̈ܙܶܐ ܕܠܶܒܢܳܢ</VERS>
      <VERS vnumber="6">ܪܰܩܶܕ ܐܶܢܽܘܢ ܐܰܝܟ ܥܶܓ̈ܠܶܐ. ܠܠܶܒܢܳܢ ܘܰܠܣܳܢܺܝܪ ܐܰܝܟ ܒܢܰܝ̈ ܪܰܝܡܳܐ</VERS>
      <VERS vnumber="7">ܩܳܠܶܗ ܕܡܳܪܝܳܐ ܕܦܳܣܶܩ ܫܰܠܗܶܒܺܝܬܳܐ ܕܢܽܘܪܳܐ</VERS>
      <VERS vnumber="8">ܩܳܠܶܗ ܕܡܳܪܝܳܐ ܕܰܡܙܺܝܥ ܡܰܕܒܪܳܐ. ܘܰܡܙܺܝܥ ܡܳܪܝܳܐ ܡܰܕܒܪܳܐ ܕܰܩܕܶܫ</VERS>
      <VERS vnumber="9">ܩܳܠܶܗ ܕܡܳܪܝܳܐ ܕܰܡܙܺܝܥ ܐܺܝ̈ܠܳܬܳܐ ܘܰܡܥܰܩܰܪ ܥܳܒ̈ܶܐ. ܘܰܒܗܰܝܟܠܶܗ ܟܽܠܢܳܫ ܐܳܡܰܪ ܫܽܘܒܚܳܐ</VERS>
      <VERS vnumber="10">ܡܳܪܝܳܐ ܡܳܡܽܘܠܳܐ ܐܰܗܦܶܟ. ܝܳܬܶܒ ܡܳܪܝܳܐ ܡܰܠܟܳܐ ܠܥܳܠܰܡ</VERS>
      <VERS vnumber="11">ܡܳܪܝܳܐ ܢܶܬܶܠ ܚܰܝܠܳܐ ܠܥܰܡܶܗ. ܡܳܪܝܳܐ ܢܒܰܪܶܟ ܠܥܰܡܶܗ ܒܰܫܠܳܡܳܐ.</VERS>
    </CHAPTER>
    <CHAPTER cnumber="30">
      <VERS vnumber="999">ܬܰܘܕܺܝܬܶܗ ܕܚܶܙܰܩܝܳܐ ܥܰܠ ܐܰܦܰܝ̈ ܦܽܘܪܩܳܢܶܗ</VERS>
      <VERS vnumber="1">ܐܶܪܰܡܪܡܳܟ ܡܳܪܝܳܐ ܕܰܐܪܺܝܡܬܳܢܝ̱. ܘܠܳܐ ܚܰܕܺܝܬ ܒܺܝ ܠܰܒܥܶܠܕ̈ܒܳܒܰܝ</VERS>
      <VERS vnumber="2">ܡܳܪܝܳܐ ܐܰܠܳܗܝ ܒܥܺܝܬ ܡܶܢܳܟ ܘܰܐܣܺܝܬܳܢܝ̱</VERS>
      <VERS vnumber="3">ܘܰܐܣܶܩܬ ܡܶܢ ܫܝܽܘܠ ܠܢܰܦܫܝ̱. ܘܰܐܚܺܝܬܳܢܝ̱ ܡܶܢ ܢܳܚ̈ܬܰܝ ܓܽܘܒܳܐ</VERS>
      <VERS vnumber="4">ܙܡܰܪܘ ܠܡܳܪܝܳܐ ܓܒܰܘ̈ܗܝ̱. ܘܰܐܘܕܰܘ ܠܕܽܘܟܪܳܢܳܐ ܕܩܽܘܕܫܶܗ</VERS>
      <VERS vnumber="5">ܡܶܛܽܠ ܕܰܟܐܳܬܳܐ ܒܪܽܘܓܙܶܗ ܘܚܰܝ̈ܶܐ ܒܨܶܒܝܳܢܶܗ. ܒܪܰܡܫܳܐ ܬܒܽܘܬ ܒܟܳܬܳܐ ܘܰܒܨܰܦܪܳܐ ܚܰܕܽܘܬܳܐ</VERS>
      <VERS vnumber="6">ܐܶܢܳܐ ܐܶܡܪܶܬ ܒܫܰܠܝܽܘܬܝ̱ ܕܠܳܐ ܐܶܙܽܘܥ ܠܥܳܠܰܡ</VERS>
      <VERS vnumber="7">ܐܰ‌ܠܳܗܳܐ ܒܨܶܒܝܳܢܳܟ ܐܰܩܺܝܡܬ ܥܰܠ ܫܽܘܒܚܝ̱ ܚܰܝܠܳܐ. ܘܰܐܗܦܶܟܬ ܐܰܦܰܝ̈ܟ ܘܙܳܥܶܬ</VERS>
      <VERS vnumber="8">ܘܰܩܪܺܝܬܳܟ ܡܳܪܝܳܐ ܘܡܶܢܳܟ ܡܳܪܝ ܒܥܺܝܬ</VERS>
      <VERS vnumber="9">ܡܳܢܳܐ ܝܽܘܬܪܳܢܳܐ ܐܺܝܬ ܒܕܶܡܝ̱ ܕܶܐܚܽܘܬ ܠܰܚܒܳܠܳܐ. ܠܳܐ ܡܰܘܕܶܐ ܠܳܟ ܥܰܦܪܳܐ. ܘܠܳܐ ܡܚܰܘܶܐ ܗܰܝܡܳܢܽܘܬܳܟ</VERS>
      <VERS vnumber="10">ܫܡܰܥ ܐܰ‌ܠܳܗܳܐ ܘܪܰܚܶܡ ܥܠܰܝ. ܡܳܪܝܳܐ ܗܘܺܝ ܠܺܝ ܥܳܕܽܘܪܳܐ</VERS>
      <VERS vnumber="11">ܕܰܐܗܦܶܟܬ ܡܰܖ̈ܩܕܳܬܝ̱ ܠܚܰܕܽܘܬܳܐ. ܫܪܰܝܬ ܣܰܩܝ̱ ܘܰܐܟܒܶܢܬܳܢܝ̱ ܚܰܕܽܘܬܳܐ</VERS>
      <VERS vnumber="12">ܡܶܛܽܠ ܗܳܢܳܐ ܐܶܙܡܰܪ ܠܳܟ ܫܽܘܒܚܳܐ ܘܠܳܐ ܐܶܫܬܽܘܩ. ܡܳܪܝܳܐ ܐܰܠܳܗܝ ܠܥܳܠܰܡ ܐܰܘܕܶܐ ܠܳܟ.</VERS>
    </CHAPTER>
    <CHAPTER cnumber="31">
      <VERS vnumber="999">ܥܰܠ ܬܰܟܫܶܦܬܶܗ ܕܥܰܡܳܐ ܘܦܽܘܢܳܝܶܗ ܕܡܶܢ ܒܳܒܶܠ</VERS>
      <VERS vnumber="1">ܒܳܟ ܡܳܪܝܳܐ ܣܰܒܪܶܬ ܠܳܐ ܐܶܒܗܰܬ ܠܥܳܠܰܡ. ܘܰܒܙܰܕܺܝܩܽܘܬܳܟ ܦܠܶܛܰܝܢܝ̱</VERS>
      <VERS vnumber="2">ܨܠܺܝ ܠܘܳܬܝ̱ ܐܶܕܢܳܟ ܘܒܰܥܓܰܠ ܥܢܺܝܢܝ̱. ܗܘܺܝ ܠܺܝ ܐܰ‌ܠܳܗܳܐ ܡܥܰܕܪܳܢܳܐ ܘܒܶܝܬ ܓܰܘܣܳܐ ܘܰܦܪܽܘܩܰܝܢܝ̱</VERS>
      <VERS vnumber="3">ܡܶܛܽܠ ܕܥܽܘܫܢܝ̱ ܘܒܶܝܬ ܓܰܘܣܝ̱ ܐܰܢ̱ܬ ܗܽܘ. ܡܶܛܽܠ ܫܡܳܟ ܡܳܪܝܳܐ ܒܰܝܰܐܰܝܢܝ̱</VERS>
      <VERS vnumber="4">ܘܰܐܦܶܩܰܝܢܝ̱ ܡܶܢ ܡܨܺܝܕܬܳܐ ܗܳܕܶܐ ܕܰܛܡܰܪܘ ܠܺܝ. ܡܶܛܽܠ ܕܰܐܢ̱ܬ ܗܽܘ ܡܣܰܝܥܳܢܝ̱ ܘܠܳܟ ܐܰܛܪܶܬ ܪܽܘܚܝ̱</VERS>
      <VERS vnumber="5">ܘܰܦܪܰܩܬܳܢܝ̱ ܡܳܪܝܳܐ ܐܰ‌ܠܳܗܳܐ ܕܩܽܘܫܬܳܐ</VERS>
      <VERS vnumber="6">ܣܢܰܝܬ ܠܰܐܝܠܶܝܢ ܕܢܳܛܪܺܝܢ ܕܶܚ̈ܠܳܬܳܐ ܣܖ̈ܺܝܩܳܬܳܐ. ܘܶܐܢܳܐ ܒܳܟ ܡܳܪܝܳܐ ܣܰܒܪܶܬ</VERS>
      <VERS vnumber="7">ܐܶܕܽܘܨ ܘܶܐܚܕܶܐ ܒܛܰܝܒܽܘܬܳܟ. ܕܰܚܙܰܝܬ ܒܡܽܘܟܳܟܝ̱ ܘܺܝܕܰܥܬ ܒܽܐܘܠܨܳܢܳܗ̇ ܕܢܰܦܫܝ̱</VERS>
      <VERS vnumber="8">ܘܠܳܐ ܐܰܫܠܶܡܬܳܢܝ̱ ܒܺܐܝܕܳܐ ܕܰܒܥܶܠܕ̈ܒܳܒܰܝ. ܐܰܩܺܝܡܬ ܒܰܪܘܰܚܬܳܐ ܖ̈ܶܓܠܰܝ</VERS>
      <VERS vnumber="9">ܪܰܚܶܡ ܥܠܰܝ ܡܳܪܝܳܐ ܡܶܛܽܠ ܕܥܳܩܰܬ ܠܺܝ. ܐܶܬܕܰܠܚܰܬ ܥܰܝܢܝ̱ ܒܪܽܘܓܙܳܐ ܢܰܦܫܝ̱ ܘܟܰܪܣܝ̱</VERS>
      <VERS vnumber="10">ܡܶܛܽܠ ܕܰܓܡܰܪܘ ܚܰܝ݂ܰܝ݂̈ ܒܕܽܘܘܳܢܳܐ. ܘܰܫܢܰܝ̈ ܒܬܶܢ̈ܚܳܬܳܐ. ܐܶܬܟܪܰܗ ܚܰܝܠܝ̱ ܒܡܶܣܟܺܢܽܘܬܳܐ. ܘܶܐܬܕܰܠܰܚܘ ܓܰܖ̈ܡܰܝ ܡܶܢ ܟܽܠܗܽܘܢ ܒܥܶܠܕ̈ܒܳܒܰܝ</VERS>
      <VERS vnumber="11">ܘܰܗܘܺܝܬ ܚܶܣܕܳܐ ܠܰܫ̈ܒܳܒܰܝ. ܘܕܶܚܠܬܳܐ ܠܰܐܝܠܶܝܢ ܕܝܳܕܥܺܝܢ ܠܺܝ. ܘܰܐܝܠܶܝܢ ܕܚܳܙܶܝܢ ܗ̱ܘܰܘ ܠܺܝ ܒܫܽܘܩܳܐ ܢܳܕܺܝܢ ܗ̱ܘܰܘ ܡܶܢܝ̱</VERS>
      <VERS vnumber="12">ܐܶܬܛܥܺܝܬ ܐܰܝܟ ܡܺܝܬܳܐ ܡܶܢ ܠܶܒܳܐ. ܘܰܗܘܺܝܬ ܐܰܝܟ ܡܳܐܢܳܐ ܐܰܒܺܝܕܳܐ</VERS>
      <VERS vnumber="13">ܡܶܛܽܠ ܕܫܶܡܥܶܬ ܪܶܢܝܳܐ ܕܣܰܓܺܝ̈ܐܶܐ. ܟܰܕ ܐܶܬܡܰܠܰܟܘ ܥܠܰܝ ܐܰܟܚܕܳܐ. ܘܶܐܬܚܰܫܰܒܘ ܕܢܶܣܒܽܘܢ ܠܢܰܦܫܝ̱</VERS>
      <VERS vnumber="14">ܐܶܢܳܐ ܕܶܝܢ ܥܠܰܝܟ ܡܳܪܝܳܐ ܐܶܬܬܰܟܠܶܬ. ܘܶܐܡܪܶܬ ܕܰܐ‌ܠܳܗܝ ܐܰܢ̱ܬ ܡܳܪܝܳܐ</VERS>
      <VERS vnumber="15">ܘܒܺܐܝ̈ܕܰܝܟ ܐܶܢܽܘܢ ܙܰܒ̈ܢܶܐ. ܦܪܽܘܩܰܝܢܝ̱ ܡܶܢ ܒܥܶܠܕ̈ܒܳܒܰܝ ܘܡܶܢ ܐܰܝܠܶܝܢ ܕܪܳܕܦܺܝܢ ܠܺܝ</VERS>
      <VERS vnumber="16">ܐܰܢܗܰܪ ܐܰܦܰܝ̈ܟ ܥܰܠ ܥܰܒܕܳܟ ܘܰܦܪܽܘܩܰܝܢܝ̱ ܒܛܰܝܒܽܘܬܳܟ</VERS>
      <VERS vnumber="17">ܡܳܪܝܳܐ ܠܳܐ ܐܶܒܗܰܬ ܕܰܩܪܺܝܬܳܟ. ܢܶܒܗܬܽܘܢ ܖ̈ܰܫܺܝܥܶܐ ܘܢܶܚܬܽܘܢ ܠܰܫܝܽܘܠ</VERS>
      <VERS vnumber="18">ܘܢܶܣܬܰܟܖ̈ܳܢ ܣܶܦ̈ܘܳܬܗܽܘܢ ܕܥܰܘ̈ܳܠܶܐ. ܕܰܡܡܰܠܠܺܝܢ ܥܰܠ ܙܰܕܺܝܩܳܐ ܫܽܘܩܪܳܐ ܘܫܳܛܝܽܘܬܳܐ</VERS>
      <VERS vnumber="19">ܡܳܐ ܣܰܓܺܝܐܳܐ ܛܰܝܒܽܘܬܳܟ ܕܢܳܛܰܪ ܐܰܢ̱ܬ ܠܕܳܚ̈ܠܰܝܟ. ܠܕܰܡܣܰܒܪܺܝܢ ܒܳܟ ܩܕܳܡ ܒܢܰܝ̈ܢܳܫܳܐ</VERS>
      <VERS vnumber="20">ܬܟܰܣܶܐ ܐܶܢܽܘܢ ܒܣܶܬܳܪܶܗ ܕܦܰܪܨܽܘܦܳܟ ܡܶܢ ܕܠܽܘܚܝܳܐ ܕܰܒܢܰܝ̈ܢܳܫܳܐ. ܬܟܰܣܶܐ ܐܶܢܽܘܢ ܒܛܶܠܳܠܳܟ ܡܶܢ ܚܶܪܝܳܢܳܐ</VERS>
      <VERS vnumber="21">ܒܪܺܝܟ ܗܽܘ ܡܳܪܝܳܐ ܕܰܓܒܳܐ ܠܶܗ ܓܒܰܝ̈ܳܐ ܒܰܩܪܺܝܬܳܐ ܥܰܫܺܝܢܬܳܐ</VERS>
      <VERS vnumber="22">ܐܶܢܳܐ ܐܶܡܪܶܬ ܒܰܡܣܰܪܗܒܽܘܬܝ̱ ܕܶܐܒܕܶܬ ܡܶܢ ܩܕܳܡ ܥܰܝ̈ܢܰܝܟ. ܘܰܫܡܰܥܬ ܩܳܠܳܐ ܕܒܳܥܽܘܬܝ̱ ܟܰܕ ܩܪܺܝܬܳܟ</VERS>
      <VERS vnumber="23">ܪܚܰܡܘ ܠܡܳܪܝܳܐ ܙܰܕܺܝܩܰܘ̈ܗܝ̱. ܠܰܡܗܰܝܡ̈ܢܶܐ ܢܳܛܰܪ ܡܳܪܝܳܐ ܘܦܳܪܰܥ ܠܥܰܘ̈ܳܠܶܐ ܥܒܳܕܰܝ̈ܗܽܘܢ</VERS>
      <VERS vnumber="24">ܐܶܬܚܰܝܰܠܘ ܘܢܶܬܥܰܫܰܢ ܠܶܒܟܽܘܢ. ܟܽܠ ܕܰܡܣܰܒܪܺܝܢ ܒܡܳܪܝܳܐ.</VERS>
    </CHAPTER>
    <CHAPTER cnumber="32">
      <VERS vnumber="999">ܡܒܰܕܶܩ ܥܰܠ ܐܰܝܠܶܝܢ ܕܶܐܣܬܥܰܪ ܠܘܳܬ ܚܶܙܰܩܝܳܐ</VERS>
      <VERS vnumber="1">ܛܽܘܒܰܘܗܝ ܠܡܰܢ ܕܶܐܫܬܒܶܩ ܠܶܗ ܥܰܘܠܶܗ. ܘܶܐܬܟܰܣܺܝܘ ܠܶܗ ܚܛܳܗܰܘ̈ܗܝ̱</VERS>
      <VERS vnumber="2">ܛܽܘܒܰܘܗܝ̱ ܠܒܰܪܢܳܫܳܐ ܕܠܳܐ ܢܶܚܫܽܘܒ ܠܶܗ ܡܳܪܝܳܐ ܚܛܺܝܬܶܗ. ܘܠܰܝܬ ܢܶܟܠܳܐ ܒܠܶܒܶܗ</VERS>
      <VERS vnumber="3">ܡܶܛܽܠ ܕܫܶܬܩܶܬ ܒܠܺܝܘ ܓܰܖ̈ܡܰܝ. ܟܰܕ ܢܳܗܶܡ ܗ̱ܘܺܝܬ ܝܰܘܡܳܐ ܟܽܠܶܗ</VERS>
      <VERS vnumber="4">ܡܶܛܽܠ ܕܠܺܠܝܳܐ ܘܺܐܝܡܳܡܳܐ ܝܶܩܪܰܬ ܥܠܰܝ ܐܺܝܕܳܟ. ܘܶܐܬܗܦܶܟ ܒܚܰܕܺܝ݂ܝ݂ ܟܺܐܒܳܐ ܠܡܶܩܛܠܰܢܝ̱</VERS>
      <VERS vnumber="5">ܚܛܳܗܰܝ̈ ܐܰܘܕܰܥܬܳܟ ܘܣܰܟ̈ܠܘܳܬܝ̱ ܠܳܐ ܟܰܣܺܝܬ ܡܶܢܳܟ. ܐܶܡܪܶܬ ܕܰܐܘܕܶܐ ܠܡܳܪܝܳܐ ܥܰܠ ܣܰܟ̈ܠܘܳܬ݂ܝ̱. ܘܰܐܢ̱ܬ ܫܳܒܶܩ ܐܰܢ̱ܬ ܠܺܝ ܟܽܠܗܽܘܢ ܚܛܳܗܰܝ̈</VERS>
      <VERS vnumber="6">ܡܶܛܽܠ ܗܳܢܳܐ ܢܨܰܠܶܐ ܠܳܟ ܟܽܠ ܡܰܢ ܕܰܓܒܶܐ ܠܳܟ ܒܙܰܒܢܳܐ ܡܩܰܒܠܳܐ. ܚܺܐܦ̈ܶܐ ܕܶܝܢ ܕܡܰܝ̈ܳܐ ܣܰܓܺܝ̈ܐܶܐ ܠܘܳܬܶܗ ܠܳܐ ܢܶܬܩܰܪܒܽܘܢ</VERS>
      <VERS vnumber="7">ܐܰܢ̱ܬ ܣܰܬܰܪܰܝܢܝ̱ ܘܡܶܢ ܒܥܶܠܕ̈ܒܳܒܰܝ ܢܰܛܰܪܰܝܢܝ̱. ܫܽܘܒܚܳܐ ܘܦܽܘܪܩܳܢܳܐ ܐܰܟܪܶܟܰܝܢܝ̱ ܕܶܐܣܬܰܟܠܳܟ</VERS>
      <VERS vnumber="8">ܐܰܘܕܥܳܟ ܐܽܘܪܚܳܐ ܕܬܺܐܙܰܠ ܒܳܗ̇. ܘܶܐܣܺܝܡ ܥܰܝ̈ܢܰܝ ܥܠܰܝܟ</VERS>
      <VERS vnumber="9">ܠܳܐ ܬܶܗܘܢ ܐܰܝܟ ܣܽܘܣܝܳܐ ܘܰܐܝܟ ܟܽܘܕܰܢܝܳܐ ܕܠܳܐ ܚܰܟܺܝܡܺܝܢ. ܕܒܰܦܓܽܘܕܬܳܐ ܡܟܰܒܫܺܝܢ ܠܗܽܘܢ ܡܶܢ ܛܰܠܝܽܘܬܗܽܘܢ. ܘܠܳܐ ܩܳܪܒܺܝܢ ܠܘܳܬܶܗ</VERS>
      <VERS vnumber="10">ܣܰܓܺܝܐܺܝܢ ܟܺܐܒܰܘ̈ܗܝ̱ ܕܥܰܘܳܠܳܐ. ܘܰܐܝܢܳܐ ܕܰܡܣܰܒܰܪ ܒܡܳܪܝܳܐ ܛܰܝܒܽܘܬܳܐ ܬܶܚܕܪܺܝܘܗܝ̱</VERS>
      <VERS vnumber="11">ܚܕܰܘ ܙܰܕܺܝ̈ܩܶܐ ܘܶܐܬܒܰܣܡܘ ܒܡܳܪܝܳܐ. ܘܫܰܒܚܽܘܗܝ ܟܽܠ ܬܖ̈ܺܝܨܰܝ ܠܶܒܳܐ.</VERS>
    </CHAPTER>
    <CHAPTER cnumber="33">
      <VERS vnumber="999">ܡܶܬܢܰܒܶܐ ܥܰܠ ܙܳܟܽܘܬܶܗ ܕܥܰܡܳܐ ܕܰܒܝܰܘܡܰܝ̈ ܚܶܙܰܩܝܳܐ</VERS>
      <VERS vnumber="1">ܫܰܒܰܚܘ ܙܰܕܺܝ̈ܩܶܐ ܠܡܳܪܝܳܐ. ܘܠܰܬܖ̈ܺܝܨܶܐ ܝܳܐܝܳܐ ܬܶܫܒܽܘܚܬܳܐ</VERS>
      <VERS vnumber="2">ܐܰܘܕܰܘ ܠܶܗ ܒܟܶܢܳܪܳܐ. ܘܰܒܩܺܝܬܳܪܳܐ ܕܰܥܣܰܪ ܡܢܺܝ̈ܢ ܙܡܰܪܘ ܠܶܗ</VERS>
      <VERS vnumber="3">ܫܰܒܰܚܘ ܠܶܗ ܬܶܫܒܽܘܚܬܳܐ ܚܕܰܬܳܐ. ܘܶܐܡܰܪܘ ܫܰܦܺܝܪ ܒܩܳܠܳܐ</VERS>
      <VERS vnumber="4">ܡܶܛܽܠ ܕܰܬܪܺܝܨ ܗܽܘ ܦܶܬܓܳܡܶܗ ܕܡܳܪܝܳܐ. ܘܟܽܠܗܽܘܢ ܥܒܳܕܰܘ̈ܗܝ ܒܗܰܝܡܳܢܽܘܬܳܐ</VERS>
      <VERS vnumber="5">ܪܳܚܶܡ ܙܰܕܺܝܩܽܘܬܳܐ ܘܕܺܝܢܳܐ. ܛܰܝܒܽܘܬܶܗ ܕܡܳܪܝܳܐ ܡܰܠܝܳܐ ܐܰܪܥܳܐ</VERS>
      <VERS vnumber="6">ܒܡܶܠܬܶܗ ܕܡܳܪܝܳܐ ܐܶܬܥܒܶܕ ܫܡܰܝܳܐ. ܘܰܒܪܽܘܚܳܐ ܕܦܽܘܡܶܗ ܟܽܠܗܽܘܢ ܚܰܝ̈ܠܰܘܳܬܶܗ</VERS>
      <VERS vnumber="7">ܟܢܰܫܘ ܐܰܝܟ ܕܰܒܙܶܩ̈ܶܐ ܡܰܝ̈ܳܐ ܕܝܰܡܳܐ. ܘܣܳܡ ܒܰܐܘܨܖ̈ܶܐ ܬܗܽܘ̈ܡܶܐ</VERS>
      <VERS vnumber="8">ܬܶܕܚܰܠ ܡܶܢ ܡܳܪܝܳܐ ܟܽܠܳܗ̇ ܐܰܪܥܳܐ. ܘܰܢܙܽܘܥܽܘܢ ܡܶܢ ܩܕܳܡܰܘܗܝ ܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ</VERS>
      <VERS vnumber="9">ܡܶܛܽܠ ܕܗܽܘ ܐܶܡܰܪ ܘܰܗܘܰܘ. ܘܗܽܘܝܽܘ ܦܩܰܕ ܘܰܐܩܺܝܡ</VERS>
      <VERS vnumber="10">ܡܳܪܝܳܐ ܡܒܰܛܶܠ ܡܶܠܟ݂ܳܐ ܕܥܰܡ̈ܡܶܐ. ܘܰܡܒܰܛܶܠ ܡܳܪܝܳܐ ܡܰܚܫ̈ܒܳܬܗܽܘܢ ܕܥܰܡ̈ܡܶܐ</VERS>
      <VERS vnumber="11">ܬܰܪܥܺܝܬܶܗ ܕܡܳܪܝܳܐ ܠܥܳܠܰܡ ܩܰܝܳܡܳܐ. ܘܡܰܚܫܰܒܬܳܐ ܕܠܶܒܶܗ ܠܕܳܪܕܳܖ̈ܺܝܢ</VERS>
      <VERS vnumber="12">ܛܽܘܒܰܘܗܝ̱ ܠܥܰܡܳܐ ܕܡܳܪܝܰܐ ܗ̱ܘ ܐܰܠܳܗܶܗ. ܥܰܡܳܐ ܕܰܓܒܳܐ ܠܶܗ ܠܝܳܪܬܽܘܬܳܐ</VERS>
      <VERS vnumber="13">ܡܶܢ ܫܡܰܝܳܐ ܐܰܕܺܝܩ ܡܳܪܝܳܐ. ܘܰܚܙܳܐ ܠܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="14">ܘܡܶܢ ܡܰܘܬܒܶܗ ܚܙܳܐ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ</VERS>
      <VERS vnumber="15">ܕܰܓܒܰܠ ܐܰܟܚܕܳܐ ܠܶܒܗܽܘܢ. ܘܡܶܬܒܰܝܰܢ ܒܟܽܠܗܽܘܢ ܥܒܳܕܰܝ̈ܗܽܘܢ</VERS>
      <VERS vnumber="16">ܡܰܠܟܳܐ ܠܳܐ ܡܶܬܦܪܶܩ ܒܣܽܘܓܳܐܐ ܕܚܰܝܠܳܐ. ܐܳܦܠܳܐ ܓܰܢ̱ܒܳܪܳܐ ܡܶܬܦܰܨܶܐ ܒܣܽܘܓܳܐܐ ܕܚܰܝܠܶܗ</VERS>
      <VERS vnumber="17">ܕܰܓܳܠ ܗܽܘ ܦܽܘܪܩܳܢܶܗ ܕܣܽܘܣܝܳܐ. ܕܰܒܣܽܘܓܳܐܐ ܕܚܰܝܠܶܗ ܠܳܐ ܡܦܰܨܶܐ ܠܪܳܟܒܶܗ</VERS>
      <VERS vnumber="18">ܥܰܝܢܰܘ̈ܗܝ ܕܡܳܪܝܳܐ ܥܰܠ ܙܰܕܺܝ̈ܩܶܐ. ܕܰܡܣܰܟܶܝܢ ܠܛܰܝܒܽܘܬܶܗ</VERS>
      <VERS vnumber="19">ܕܰܡܦܰܨܶܐ ܢܰܦ̈ܫܳܬܗܽܘܢ ܡܶܢ ܡܰܘܬܳܐ. ܘܢܰܚܶܐ ܐܶܢܽܘܢ ܒܟܰܦܢܳܐ</VERS>
      <VERS vnumber="20">ܢܰܦܫܰܢ ܣܰܟܝܰܬ ܠܡܳܪܝܳܐ. ܡܶܛܽܠ ܕܗܽܘܝܽܘ ܡܥܰܕܪܳܢܰܢ ܘܰܡܣܰܝܥܳܢܰܢ</VERS>
      <VERS vnumber="21">ܘܒܶܗ ܗܽܘ ܢܶܚܕܶܐ ܠܶܒܰܢ. ܕܒܰܫܡܶܗ ܩܰܕܺܝܫܳܐ ܣܰܒܰܪܢ</VERS>
      <VERS vnumber="22">ܬܶܗܘܶܐ ܛܰܝܒܽܘܬܳܟ ܥܠܰܝܢ ܡܳܪܝܳܐ. ܐܰܝܟܰܢܳܐ ܕܣܰܟܺܝܢܰܢ ܠܳܟ.</VERS>
    </CHAPTER>
    <CHAPTER cnumber="34">
      <VERS vnumber="999">ܡ̈ܶܠܶܐ ܕܩܽܘܒܳܠܛܰܝܒܽܘܬܳܐ ܕܰܐܡܺܝܖ̈ܳܢ ܡܶܢ ܦܰܪܨܽܘܦ ܚܶܙܰܩܝܳܐ</VERS>
      <VERS vnumber="1">ܐܶܒܰܪܶܟ ܠܡܳܪܝܳܐ ܒܟܽܠܙܒܰܢ. ܘܰܒܟܽܠܙܒܰܢ ܬܶܫܒ̈ܚܳܬܶܗ ܒܦܽܘܡܝ̱</VERS>
      <VERS vnumber="2">ܒܡܳܪܝܳܐ ܬܶܫܬܰܒܗܰܪ ܢܰܦܫܝ̱. ܢܶܫܡܥܽܘܢ ܡܶܣ̈ܟܺܢܶܐ ܘܢܶܚܕܽܘܢ</VERS>
      <VERS vnumber="3">ܐܰܘܪܶܒܘ ܥܰܡܝ̱ ܠܡܳܪܝܳܐ. ܘܰܢܪܺܝܡ ܫܡܶܗ ܐܰܟܚܕܳܐ</VERS>
      <VERS vnumber="4">ܒܥܺܝܬ ܡܶܢ ܡܳܪܝܳܐ ܘܰܥܢܳܢܝ̱. ܘܡܶܢ ܟܽܠܗܽܘܢ ܐܽܘ̈ܠܨܳܢܰܝ ܦܰܨܝܰܢܝ̱</VERS>
      <VERS vnumber="5">ܚܽܘܪܘ ܠܘܳܬܶܗ ܘܣܰܒܰܪܘ ܒܶܗ. ܘܰܐܦܰܝ̈ܟܽܘܢ ܠܳܐ ܢܰܚܦܖ̈ܳܢ</VERS>
      <VERS vnumber="6">ܗܳܢܳܐ ܡܶܣܟܺܢܳܐ ܕܰܩܪܳܝܗܝ̱ ܘܫܰܡܥܶܗ. ܘܡܶܢ ܟܽܠܗܽܘܢ ܐܽܘܠܨܳܢܰܘ̈ܗܝ̱ ܦܰܨܝܶܗ</VERS>
      <VERS vnumber="7">ܡܰܫܪܺܝܬܳܐ ܕܡܰܠܰܐܟܰܘ̈ܗܝ ܕܡܳܪܝܳܐ ܚܕܺܝܪܳܐ ܠܕܳܚܠܰܘ̈ܗܝ̱ ܘܰܡܦܰܨܶܐ ܠܗܽܘܢ</VERS>
      <VERS vnumber="8">ܛܥܰܡܘ ܘܰܚܙܰܘ ܕܛܳܒ ܗܽܘ ܡܳܪܝܳܐ. ܘܛܽܘܒܰܝܗܽܘܢ ܠܟܽܠ ܕܰܬܟܺܝܠܺܝܢ ܥܠܰܘܗܝ̱</VERS>
      <VERS vnumber="9">ܥܰܬܺܝܖ̈ܶܐ ܐܶܬܡܰܣܟܰܢܘ ܘܰܟܦܶܢܘ</VERS>
      <VERS vnumber="10">ܘܰܐܝܠܶܝܢ ܕܰܠܡܳܪܝܳܐ ܒܳܥܶܝܢ ܠܳܐ ܬܶܚܣܰܪ ܠܗܽܘܢ ܛܳܒܬܳܐ</VERS>
      <VERS vnumber="11">ܬܰܘ ܒܢܰܝ̈ܳܐ ܫܽܘܡܥܽܘܢܝ̱. ܘܰܐܠܶܦܟܽܘܢ ܕܶܚܠܬܶܗ ܕܰܐ‌ܠܳܗܳܐ</VERS>
      <VERS vnumber="12">ܐܰܝܢܰܘ ܓܰܒܪܳܐ ܕܨܳܒܶܐ ܚܰܝ̈ܶܐ. ܘܪܳܚܶܡ ܝܰܘ̈ܡܳܬܳܐ ܛܳܒ̈ܶܐ ܠܡܶܚܙܳܐ</VERS>
      <VERS vnumber="13">ܛܰܪ ܠܶܫܳܢܳܟ ܡܶܢ ܒܺܝܫܬܳܐ. ܘܣܶܦ̈ܘܳܬܳܟ ܠܳܐ ܢܡ̈ܰܠܠܳܢ ܢܶܟܠܳܐ</VERS>
      <VERS vnumber="14">ܥܒܰܪ ܡܶܢ ܒܺܝܫܬܳܐ ܘܰܥܒܶܕ ܛܳܒܬܳܐ. ܒܥܺܝ ܫܠܳܡܳܐ ܘܗܰܪܛ ܒܳܬܪܶܗ</VERS>
      <VERS vnumber="15">ܥܰܝ̈ܢܰܘܗܝ ܕܡܳܪܝܳܐ ܥܰܠ ܙܰܕܺܝ̈ܩܶܐ. ܘܶܐܕܢܰܘ̈ܗܝ ܠܡܶܫܡܰܥ ܐܶܢܽܘܢ</VERS>
      <VERS vnumber="16">ܐܰܦܰܘ̈ܗܝ ܕܡܳܪܝܳܐ ܥܰܠ ܒܺܝ̈ܫܳܐ. ܕܢܶܥܛܶܐ ܡܶܢ ܐܰܪܥܳܐ ܕܽܘܟܪܳܢܗܽܘܢ</VERS>
      <VERS vnumber="17">ܓܥܰܘ ܙܰܕܺܝ̈ܩܶܐ ܘܡܳܪܝܳܐ ܫܡܰܥ ܐܶܢܽܘܢ ܘܦܰܨܺܝ ܐܶܢܽܘܢ</VERS>
      <VERS vnumber="18">ܩܰܪܺܝܒ ܗܽܘ ܡܳܪܝܳܐ ܠܰܬܒܺܝܖ̈ܰܝ ܠܶܒܳܐ. ܘܰܠܡܰܟܺܝ̈ܟܰܝ ܪܽܘܚܳܐ ܦܳܪܶܩ</VERS>
      <VERS vnumber="19">ܣܰܓܺܝ̈ܐܳܢ ܒܺܝ̈ܫܳܬܶܗ ܕܙܰܕܺܝܩܳܐ. ܘܡܶܢ ܟܽܠܗܶܝܢ ܡܦܰܨܶܐ ܠܶܗ ܡܳܪܝܳܐ</VERS>
      <VERS vnumber="20">ܘܢܳܛܰܪ ܠܟܽܠܗܽܘܢ ܓܰܖ̈ܡܰܘܗܝ. ܕܚܰܕ ܡܶܢܗܽܘܢ ܠܳܐ ܢܶܬܬܒܰܪ</VERS>
      <VERS vnumber="21">ܩܳܛܠܳܐ ܠܖ̈ܰܫܺܝܥܶܐ ܒܺܝܫܬܳܐ. ܘܣܳܢܰܐܘ̈ܗܝ ܕܙܰܕܺܝܩܳܐ ܢܣܽܘܦܽܘܢ</VERS>
      <VERS vnumber="22">ܢܶܦܪܽܘܩ ܡܳܪܝܳܐ ܢܰܦ̈ܫܳܬܳܐ ܕܥܰܒܕܰܘ̈ܗܝ. ܘܠܳܐ ܢܶܬܚܰܝܒܽܘܢ ܟܽܠ ܕܰܡܣܰܒܪܺܝܢ ܒܶܗ.</VERS>
    </CHAPTER>
    <CHAPTER cnumber="35">
      <VERS vnumber="999">ܥܰܠ ܐܰܝܠܶܝܢ ܕܶܐܣܬܥܰܪ ܠܘܳܬ ܐܶܪܰܡܝܳܐ ܡܶܢ ܥܰܡܳܐ</VERS>
      <VERS vnumber="1">ܕܽܘܢ ܡܳܪܝܳܐ ܕܺܝܢܝ̱ ܘܶܐܬܟܰܬܫ ܥܰܡ ܐܰܝܠܶܝܢ ܕܡܶܬܟܰܬܫܺܝܢ ܥܰܡܝ̱</VERS>
      <VERS vnumber="2">ܐܰܚܽܘܕ ܙܰܝܢܳܐ ܘܣܰܟܪܳܐ ܘܩܽܘܡ ܒܥܽܘܕܪܳܢܝ̱</VERS>
      <VERS vnumber="3">ܫܡܽܘܛ ܣܰܦܣܺܝܪܳܐ. ܘܰܐܒܪܶܩ ܠܽܘܩܒܰܠ ܖ̈ܳܕܽܘܦܰܝ. ܘܶܐܡܰܪ ܠܢܰܦܫܝ̱ ܕܶܐܢܰܐ ܗ̱ܘ ܦܳܪܽܘܩܶܟܝ̱</VERS>
      <VERS vnumber="4">ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܢܰܫܦܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ ܐܰܝܠܶܝܢ ܕܶܐܬܚܰܫܰܒܘ ܥܠܰܝ ܒܺܝܫܬܳܐ</VERS>
      <VERS vnumber="5">ܢܶܗܘܽܘܢ ܐܰܝܟ ܕܰܚܺܝܚܳܐ ܩܕܳܡ ܪܽܘܚܳܐ. ܘܡܰܠܰܐܟܶܗ ܕܡܳܪܝܳܐ ܢܶܪܕܽܘܦ ܐܶܢܽܘܢ</VERS>
      <VERS vnumber="6">ܬܶܚܫܰܟ ܐܽܘܪܚܗܽܘܢ ܘܢܶܗܘ̈ܝܳܢ ܒܳܗ̇ ܡܰܫܖ̈ܽܘܥܝܳܬܳܐ. ܘܡܰܠܰܐܟܶܗ ܕܰܐ‌ܠܳܗܳܐ ܢܶܪܕܽܘܦ ܐܶܢܽܘܢ</VERS>
      <VERS vnumber="7">ܥܰܠ ܕܰܛܡܰܪܘ ܠܺܝ ܦܰܚ̈ܶܐ. ܘܰܡܨܺܝܕܬܳܐ ܦܪܰܣܘ ܠܢܰܦܫܝ̱</VERS>
      <VERS vnumber="8">ܬܺܐܬܶܐ ܥܠܰܝܗܽܘܢ ܒܺܝܫܬܳܐ ܡܶܢ ܫܶܠܝܳܐ. ܘܰܡܨܺܝܕܬܳܐ ܕܰܛܡܰܪܘ ܬܶܐܚܽܘܕ ܐܶܢܽܘܢ. ܘܓܽܘܡܳܨܳܐ ܕܰܚܦܰܪܘ ܢܶܦܠܽܘܢ ܒܶܗ</VERS>
      <VERS vnumber="9">ܢܰܦܫܝ̱ ܕܶܝܢ ܬܶܪܘܰܙ ܒܰܐܠܳܗܳܐ. ܘܬܶܬܒܰܣܰܡ ܒܦܽܘܪܩܳܢܶܗ</VERS>
      <VERS vnumber="10">ܘܟܽܠܗܽܘܢ ܓܰܖ̈ܡܰܝ ܢܺܐܡܪܽܘܢ. ܡܳܪܝܳܐ ܡܰܢܽܘ ܐܰܟܘܳܬܳܟ. ܕܰܡܦܰܨܶܐ ܐܰܢ̱ܬ ܠܒܳܝܫܳܐ ܡܶܢ ܒܥܶܠܕܒܳܒܶܗ. ܘܰܠܡܶܣܟܺܢܳܐ ܘܰܠܒܳܝܫܳܐ ܡܶܢ ܡܰܢ ܕܚܳܛܶܦ ܠܶܗ ܒܰܩܛܺܝܪܳܐ</VERS>
      <VERS vnumber="11">ܩܳܡܘ ܣܳܗ̈ܕܶܐ ܕܥܰܘܠܳܐ. ܘܡܶܕܶܡ ܕܠܳܐ ܝܳܕܰܥ ܗ̱ܘܺܝܬ ܫܰܐܠܽܘܢܝ̱</VERS>
      <VERS vnumber="12">ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ. ܘܰܐܘܒܶܕܘ ܢܰܦܫܝ̱ ܡܶܢ ܒܢܰܝ̈ܢܳܫܳܐ</VERS>
      <VERS vnumber="13">ܘܶܐܢܳܐ ܒܰܟܪܺܝܗܽܘܬܗܽܘܢ ܠܶܒܫܶܬ ܣܰܩܳܐ. ܘܡܰܟܟܶܬ ܢܰܦܫܝ̱ ܒܨܰܘܡܳܐ. ܘܰܨܠܽܘܬܝ̱ ܠܥܽܘܒܝ̱ ܗܶܦܟܰܬ</VERS>
      <VERS vnumber="14">ܐܰܝܟ ܪܳܚܡܳܐ ܘܰܐܝܟ ܐܰܚܳܐ ܡܗܰܠܶܟ ܗ̱ܘܺܝܬ. ܘܰܐܝܟ ܗܰܘ ܕܝܳܬܶܒ ܒܶܐܒܠܳܐ ܐܶܬܕܘܺܝܬ</VERS>
      <VERS vnumber="15">ܒܚܰܫܝ̱ ܐܶܬܟܰܢܰܫܘ ܘܰܚܕܺܝܘ ܠܺܝ. ܐܶܬܟܰܢܰܫܘ ܥܠܰܝ ܢܽܘܓܪܳܐ ܘܠܳܐ ܝܶܕܥܶܬ</VERS>
      <VERS vnumber="16">ܒܫܽܘܒܗܳܪܗܽܘܢ ܘܰܒܒܽܘܙܳܚܗܽܘܢ ܚܰܪܶܩܘ ܥܠܰܝ ܫܶܢܰܝ̈ܗܽܘܢ</VERS>
      <VERS vnumber="17">ܡܳܪܝ ܟܰܕܽܘ ܚܙܰܝܬ. ܐܰܗܦܶܟ ܢܰܦܫܝ̱ ܡܶܢ ܫܓܽܘܫܺܝܗܽܘܢ. ܘܡܶܢ ܐܰܖ̈ܝܰܘܳܬܳܐ ܝܺܚܺܝܕܽܘܬܝ̱</VERS>
      <VERS vnumber="18">ܐܰܘܕܶܐ ܠܳܟ ܒܥܺܕܬܳܐ ܪܰܒܬܳܐ. ܘܰܒܥܰܡ̈ܡܶܐ ܣܰܓܺܝ̈ܐܶܐ ܐܶܙܰܡܰܪ ܠܳܟ</VERS>
      <VERS vnumber="19">ܠܳܐ ܢܶܚܕܽܘܢ ܠܺܝ ܒܥܶܠܕ̈ܒܳܒܰܝ. ܘܫܰܩܳܖ̈ܶܐ ܕܣܳܢܶܝܢ ܠܺܝ ܡܰܓܳܢ. ܕܰܡܪܰܡܙܺܝܢ ܒܥܰܝܢܰܝ̈ܗܽܘܢ ܘܰܫܠܳܡܳܐ ܠܳܐ ܐܳܡܪܺܝܢ</VERS>
      <VERS vnumber="20">ܘܥܰܠ ܡܰܟܺܝܟܳܐ ܕܰܐܪܥܳܐ ܢܶܟܠܳܐ ܡܶܬܚܰܫܒܺܝܢ</VERS>
      <VERS vnumber="21">ܦܬܰܚܘ ܥܠܰܝ ܦܽܘܡܗܽܘܢ ܘܶܐܡܰܪܘ. ܐܶܗܶܐ ܐܶܗܶܐ ܚܙܳܬ ܒܶܗ ܥܰܝܢܰܢ</VERS>
      <VERS vnumber="22">ܚܙܰܝܬ ܐܰ‌ܠܳܗܳܐ ܘܠܳܐ ܬܶܫܬܽܘܩ ܡܳܪܝ ܘܠܳܐ ܬܰܪܚܶܩ ܡܶܢܝ</VERS>
      <VERS vnumber="23">ܐܶܬܬܥܺܝܪ ܠܕܺܝܢܝ̱ ܐܰܠܳܗܝ ܘܡܳܪܝ̱ ܘܰܚܙܺܝ ܥܽܘܠܒܳܢܝ̱</VERS>
      <VERS vnumber="24">ܕܽܘܢܰܝܢܝ̱ ܐܰܝܟ ܙܰܕܺܝܩܽܘܬܳܟ ܡܳܪܝܳܐ. ܕܠܳܐ ܢܶܚܕܽܘܢ ܠܺܝ</VERS>
      <VERS vnumber="25">ܘܠܳܐ ܢܺܐܡܪܽܘܢ ܒܠܶܒܗܽܘܢ. ܕܶܐܬܬܢܺܝܚܰܬ ܢܰܦܫܰܢ ܘܛܰܒܰܥܢܳܝܗܝ̱</VERS>
      <VERS vnumber="26">ܢܶܒܗܬܽܘܢ ܘܢܰܚܦܪܽܘܢ ܐܰܟܚܕܳܐ. ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱. ܘܰܐܝܠܶܝܢ ܕܡܶܬܪܰܘܪܒܺܝܢ ܥܠܰܝ ܢܶܠܒܫܽܘܢ ܒܶܗܬܬܳܐ</VERS>
      <VERS vnumber="27">ܢܫܰܒܚܽܘܢ ܘܢܶܚܕܽܘܢ. ܐܰܝܠܶܝܢ ܕܨܳܒܶܝܢ ܠܙܳܟܽܘܬܝ̱ ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܡܳܪܝܳܐ. ܕܰܨܒܳܐ ܒܰܫܠܳܡܳܐ ܕܥܰܒܕܶܗ</VERS>
      <VERS vnumber="28">ܠܶܫܳܢܝ̱ ܢܰܘܕܶܐ ܒܙܰܕܺܝܩܽܘܬܳܟ ܘܟܽܠܶܗ ܝܰܘܡܳܐ ܒܬܶܫܒ̈ܚܳܬܳܟ.</VERS>
    </CHAPTER>
    <CHAPTER cnumber="36">
      <VERS vnumber="999">ܐܰܡܺܝܪ ܠܕܰܘܺܝܕ ܥܰܠ ܦܰܪܨܽܘܦܶܗ ܘܢܶܟ݂ܠܶܗ ܕܫܳܐܳܘܠ ܕܨܶܐܕܰܘܗܝ</VERS>
      <VERS vnumber="1">ܡܶܬܚܰܫܰܒ ܥܰܘܳܠܳܐ ܪܽܘܫܥܳܐ ܒܠܶܒܶܗ. ܡܶܛܽܠ ܕܠܰܝܬ ܕܶܚܠܬܶܗ ܕܰܐ‌ܠܳܗܳܐ ܠܽܘܩܒܰܠ ܥܰܝ̈ܢܰܘܗܝ̱</VERS>
      <VERS vnumber="2">ܡܶܛܽܠ ܕܣܰܢܝܳܐ ܗ̱ܝ ܒܥܰܝ̈ܢܰܘܗܝ̱ ܕܢܶܫܒܽܘܩ ܚܛܳܗܰܘ̈ܗܝ ܘܢܶܣܢܶܐ ܐܶܢܽܘܢ</VERS>
      <VERS vnumber="3">ܦܶܬܓܳܡܳܐ ܕܦܽܘܡܶܗ ܟܺܐܒܳܐ ܘܢܶܟܠܳܐ. ܘܠܳܐ ܨܳܒܶܐ ܠܡܶܥܒܰܕ ܛܳܒܬܳܐ</VERS>
      <VERS vnumber="4">ܟܺܐܒܳܐ ܡܶܬܚܰܫܰܒ ܥܰܠ ܡܰܫܟܒܶܗ. ܘܰܡܗܰܠܶܟ ܒܽܐܘܪܚܳܐ ܐܰܝܕܳܐ ܕܠܳܐ ܫܰܦܺܝܪܳܐ ܕܢܰܒܐܶܫ</VERS>
      <VERS vnumber="5">ܡܳܪܝܳܐ ܒܰܫܡܰܝܳܐ ܖ̈ܰܚܡܰܝܟ. ܘܗܝܡܳܢܽܘܬܳܟ ܥܕܰܡܳܐ ܠܰܫ̈ܡܰܝ ܫܡܰܝܳܐ</VERS>
      <VERS vnumber="6">ܘܙܰܕܺܝܩܽܘܬܳܟ ܐܰܝܟ ܛܽܘܪܶܗ ܕܰܐ‌ܠܳܗܳܐ. ܘܕܺܝܢܰܝ̈ܟ ܐܰܝܟ ܬܗܽܘܡܳܐ ܪܰܒܳܐ. ܒܢܰܝ̈ܢܳܫܳܐ ܘܰܒܥܺܝܪܳܐ ܦܳܪܶܩ ܐܰܢ̱ܬ ܡܳܪܝܳܐ</VERS>
      <VERS vnumber="7">ܡܳܐ ܣܰܓܺܝܐܺܝܢ ܖ̈ܰܚܡܰܝܟ ܐܰ‌ܠܳܗܳܐ. ܘܰܒܢܰܝ̈ܢܳܫܳܐ ܒܛܶܠܳܠܳܐ ܕܟܶܢ̈ܦܰܝܟ ܢܶܬܟܰܣܽܘܢ</VERS>
      <VERS vnumber="8">ܘܢܶܪܘܢ ܡܶܢ ܫܽܘܡܢܶܗ ܕܒܰܝܬܳܟ. ܘܡܶܢ ܢܰܚܠܳܟ ܒܰܣܺܝܡܳܐ ܬܰܫܩܶܐ ܐܶܢܽܘܢ</VERS>
      <VERS vnumber="9">ܡܶܛܽܠ ܕܡܰܒܽܘܥܳܐ ܕܚܰܝ̈ܶܐ ܥܰܡܳܟ ܗܽܘ. ܘܰܒܢܽܘܗܪܳܟ ܗܽܘ ܚܳܙܶܝܢܰܢ ܢܽܘܗܪܳܐ</VERS>
      <VERS vnumber="10">ܛܰܪ ܖ̈ܰܚܡܰܝܟ ܠܩܰܖ̈ܺܝܒܰܝܟ. ܘܙܰܕܺܝܩܽܘܬܳܟ ܠܰܬܖ̈ܺܝܨܰܝ ܠܶܒܳܐ</VERS>
      <VERS vnumber="11">ܠܳܐ ܬܰܝܬܶܐ ܥܠܰܝܢ ܪܶܓܠܳܐ ܥܰܫܺܝܢܬܳܐ. ܘܺܐܝܕܗܽܘܢ ܕܖ̈ܰܫܺܝܥܶܐ ܠܳܐ ܬܙܺܝܥܰܢ</VERS>
      <VERS vnumber="12">ܡܶܛܽܠ ܕܬܰܡܳܢ ܢܳܦܠܺܝܢ ܟܽܠ ܥܳܒ̈ܕܰܝ ܫܽܘܩܪܳܐ. ܘܡܶܣܬܰܚܦܺܝܢ ܘܠܳܐ ܡܶܫܟܚܺܝܢ ܠܰܡܩܳܡ.</VERS>
    </CHAPTER>
    <CHAPTER cnumber="37">
      <VERS vnumber="999">ܡܰܪܬܝܳܢܽܘܬܳܐ ܘܡܰܠܦܳܢܽܘܬܳܐ ܕܰܠܘܳܬ ܟܽܠܢܳܫ</VERS>
      <VERS vnumber="1">ܠܳܐ ܬܶܚܣܰܡ ܒܖ̈ܰܫܺܝܥܶܐ. ܘܠܳܐ ܬܶܛܰܢ ܒܥܳܒܕܰ̈ܝ ܥܰܘܠܳܐ</VERS>
      <VERS vnumber="2">ܡܶܛܽܠ ܕܰܐܝܟ ܓ̈ܶܠܶܐ ܒܰܥܓܰܠ ܝܳܒܫܺܝܢ. ܘܰܐܝܟ ܝܽܘܪܳܩܳܐ ܕܥܶܣܒܳܐ ܚܳܡܶܝܢ</VERS>
      <VERS vnumber="3">ܣܰܒܰܪ ܒܰܐܠܳܗܳܐ ܘܰܥܒܶܕ ܛܳܒܬܳܐ. ܥܡܰܪ ܒܰܐܪܥܳܐ ܘܰܒܥܺܝ ܗܰܝܡܳܢܽܘܬܳܐ</VERS>
      <VERS vnumber="4">ܣܰܒܰܪ ܒܡܳܪܝܳܐ ܘܢܶܬܶܠ ܠܳܟ ܫܶܐܠ̈ܶܬܶܗ ܕܠܶܒܳܟ</VERS>
      <VERS vnumber="5">ܬܪܽܘܨ ܩܕܳܡ ܡܳܪܝܳܐ ܐܽܘܪܚܳܟ ܘܣܰܒܰܪ ܒܶܗ. ܘܗܽܘ ܥܳܒܶܕ</VERS>
      <VERS vnumber="6">ܘܡܰܦܶܩ ܐܰܝܟ ܢܽܘܗܪܳܐ ܙܰܕܺܝܩܽܘܬܳܟ. ܘܕܺܝܢܰܝ̈ܟ ܐܰܝܟ ܛܰܗܪܳܐ</VERS>
      <VERS vnumber="7">ܒܥܺܝ ܡܶܢ ܡܳܪܝܳܐ ܘܨܰܠܳܐ ܩܕܳܡܰܘܗܝ. ܘܠܳܐ ܬܶܚܣܰܡ ܒܓܰܒܪܳܐ ܕܥܳܒܶܕ ܥܰܘܠܳܐ ܘܡܰܨܠܚܳܐ ܐܽܘܪܚܶܗ</VERS>
      <VERS vnumber="8">ܐܶܬܬܢܺܝܚ ܡܶܢ ܚܶܡܬܳܐ ܘܶܐܬܬܢܺܝܚ ܡܶܢ ܪܽܘܓܙܳܐ. ܘܠܳܐ ܬܶܚܣܰܡ ܠܡܶܥܒܰܕ ܒܺܝܫܬܳܐ</VERS>
      <VERS vnumber="9">ܡܶܛܽܠ ܕܒܺܝ̈ܫܶܐ ܣܳܝܦܺܝܢ. ܘܰܐܝܠܶܝܢ ܕܰܡܣܰܒܪܺܝܢ ܒܡܳܪܝܳܐ ܝܳܪܬܺܝܢ ܐܰܪܥܳܐ</VERS>
      <VERS vnumber="10">ܒܙܰܒܢܳܐ ܙܥܽܘܪܳܐ ܒܳܥܶܐ ܐܰܢ̱ܬ ܠܶܗ ܠܪܰܫܺܝܥܳܐ ܘܠܰܝܬܰܘܗܝ̱. ܘܚܳܐܰܪ ܐܰܢ̱ܬ ܒܕܽܘܟܬܶܗ ܘܠܳܐ ܡܶܫܬܟܰܚ</VERS>
      <VERS vnumber="11">ܘܡܶܣ̈ܟܺܢܶܐ ܝܳܪܬܺܝܢ ܐܰܪܥܳܐ. ܘܡܶܬܒܰܣܡܺܝܢ ܒܰܫܠܳܡܳܐ ܣܰܓܺܝܐܳܐ</VERS>
      <VERS vnumber="12">ܡܶܬܚܰܡܰܬ ܪܰܫܺܝܥܳܐ ܥܰܠ ܙܰܕܺܝܩܳܐ. ܘܰܡܚܰܪܶܩ ܫܶܢܰܘ̈ܗܝ̱ ܥܠܰܘܗܝ̱</VERS>
      <VERS vnumber="13">ܘܡܳܪܝܳܐ ܢܶܓܚܰܟ ܥܠܰܘܗܝ̱. ܡܶܛܽܠ ܕܝܳܕܰܥ ܕܰܡܛܳܐ ܝܰܘܡܶܗ</VERS>
      <VERS vnumber="14">ܣܰܝܦܳܐ ܫܡܰܛܘ ܖ̈ܰܫܺܝܥܶܐ ܘܰܡܬܰܚܘ ܩܶܫܬܳܐ. ܕܢܶܩܛܠܽܘܢ ܠܡܶܣ̈ܟܺܢܶܐ ܘܰܠܒܳܝ̈ܫܶܐ ܘܠܰܐܝܠܶܝܢ ܕܰܬܖ̈ܺܝܨܳܢ ܐܽܘܖ̈ܚܳܬܗܽܘܢ</VERS>
      <VERS vnumber="15">ܣܰܝܦܗܽܘܢ ܢܶܥܽܘܠ ܒܠܶܒܗܽܘܢ. ܘܩܶܫ̈ܬܳܬܗܽܘܢ ܢܶܬܬܰܒܖ̈ܳܢ</VERS>
      <VERS vnumber="16">ܦܰܩܳܚ ܩܰܠܺܝܠ ܠܙܰܕܺܝܩܳܐ ܡܶܢ ܩܶܢܝܳܢܳܐ ܣܰܓܺܝܐܳܐ ܕܖ̈ܰܫܺܝܥܶܐ</VERS>
      <VERS vnumber="17">ܡܶܛܽܠ ܕܰܕܖ̈ܳܥܰܝܗܽܘܢ ܕܖ̈ܰܫܺܝܥܶܐ ܢܶܬܬܰܒܪܽܘܢ. ܡܣܰܡܶܟ ܠܙܰܕܺܝ̈ܩܶܐ ܡܳܪܝܳܐ</VERS>
      <VERS vnumber="18">ܘܝܳܕܰܥ ܡܳܪܝܳܐ ܝܰܘ̈ܡܳܬܗܽܘܢ ܕܬܰܡܺܝ̈ܡܶܐ. ܘܝܳܪܬܽܘܬܗܽܘܢ ܠܥܳܠܰܡ ܬܶܗܘܶܐ</VERS>
      <VERS vnumber="19">ܘܠܳܐ ܢܶܒܗܬܽܘܢ ܒܫܳܥܬܳܐ ܒܺܝܫܬܳܐ. ܘܰܒܝܰܘ̈ܡܳܬܳܐ ܕܟܰܦܢܳܐ ܢܶܣܒܥܽܘܢ</VERS>
      <VERS vnumber="20">ܡܶܛܽܠ ܕܖ̈ܰܫܺܝܥܶܐ ܐܳܒܕܺܝܢ. ܘܰܒܥܶܠܕ̈ܒܳܒܰܘܗܝ̱ ܕܡܳܪܝܳܐ ܡܦܰܛܡ̈ܶܐ ܓܳܡܪܺܝܢ. ܘܰܐܝܟ ܬܶܢܳܢܳܐ ܣܳܝܦܺܝܢ</VERS>
      <VERS vnumber="21">ܝܳܙܶܦ ܪܰܫܺܝܥܳܐ ܘܠܳܐ ܦܳܪܰܥ. ܘܙܰܕܺܝܩܳܐ ܡܪܰܚܶܡ ܘܝܳܗܶܒ</VERS>
      <VERS vnumber="22">ܡܶܛܽܠ ܕܰܒܖ̈ܺܝܟܰܘܗܝ̱ ܕܡܳܪܝܳܐ ܝܳܪܬܺܝܢ ܐܰܪܥܳܐ. ܘܠܺܝ̈ܛܰܘܗܝ̱ ܢܣܽܘܦܽܘܢ</VERS>
      <VERS vnumber="23">ܡܶܢ ܩܕܳܡ ܡܳܪܝܳܐ ܡܰܬܩ̈ܢܳܢ ܗܶܠܟ̈ܳܬܶܗ ܕܓܰܒܪܳܐ. ܐܘܪܚܶܗ ܗܽܘ ܡܰܬܩܶܢ</VERS>
      <VERS vnumber="24">ܡܶܛܽܠ ܕܶܐܢ ܢܳܦܶܠ ܠܳܐ ܡܰܗܰܪ. ܕܡܳܪܝܳܐ ܐܰܚܺܝܕ ܒܺܐܝܕܶܗ</VERS>
      <VERS vnumber="25">ܛܠܶܐ ܗ̱ܘܺܝܬ ܘܣܶܐܒܶܬ. ܘܠܳܐ ܚܙܺܝܬ ܙܰܕܺܝܩܳܐ ܕܶܐܫܬܒܶܩ. ܐܳܦܠܳܐ ܙܰܪܥܶܗ ܕܰܒܥܳܐ ܠܰܚܡܳܐ</VERS>
      <VERS vnumber="26">ܐܶܠܳܐ ܟܽܠܶܗ ܝܰܘܡܳܐ ܡܪܰܚܶܡ ܘܡܰܘܙܶܦ. ܘܙܰܪܥܶܗ ܡܶܬܒܰܪܰܟ</VERS>
      <VERS vnumber="27">ܥܒܰܪ ܡܶܢ ܒܺܝܫܬܳܐ ܘܰܥܒܶܕ ܛܳܒܬܳܐ. ܐܶܬܬܢܺܝܚ ܠܥܳܠܰܡ</VERS>
      <VERS vnumber="28">ܡܶܛܽܠ ܕܡܳܪܝܳܐ ܕܺܝܢܳܐ ܪܳܚܶܡ. ܘܠܳܐ ܫܳܒܶܩ ܠܙܰܕܺܝ̈ܩܰܘܗܝ̱. ܐܶܠܳܐ ܠܥܳܠܰܡ ܡܢܰܛܰܪ ܠܗܽܘܢ. ܘܙܰܪܥܗܽܘܢ ܕܖ̈ܰܫܺܝܥܶܐ ܡܰܘܒܶܕ</VERS>
      <VERS vnumber="29">ܘܙܰܕܺܝ̈ܩܶܐ ܝܳܪܬܺܝܢ ܐܰܪܥܳܐ. ܘܫܳܪܶܝܢ ܥܠܶܝܗ̇ ܠܥܳܠܰܡ</VERS>
      <VERS vnumber="30">ܚܶܟܡܬܳܐ ܪܳܢܶܐ ܦܽܘܡܶܗ ܕܙܰܕܺܝܩܳܐ. ܘܠܶܫܳܢܶܗ ܡܡܰܠܶܠ ܕܺܝܢܳܐ</VERS>
      <VERS vnumber="31">ܢܳܡܽܘܣܶܗ ܕܰܐ‌ܠܳܗܳܐ ܒܠܶܒܶܗ ܘܠܳܐ ܙܳܝ̈ܥܳܢ ܕܽܘܖ̈ܟܳܬܶܗ</VERS>
      <VERS vnumber="32">ܡܣܰܟܶܐ ܪܰܫܺܝܥܳܐ ܠܙܰܕܺܝܩܳܐ ܘܒܳܥܶܐ ܠܡܶܩܛܠܶܗ</VERS>
      <VERS vnumber="33">ܘܡܳܪܝܳܐ ܠܳܐ ܢܶܫܒܩܺܝܘܗܝ̱ ܒܺܐܝ̈ܕܰܘܗܝ̱. ܐܶܠܳܐ ܢܚܰܝܒܺܝܘܗܝ̱ ܒܕܺܝܢܳܐ</VERS>
      <VERS vnumber="34">ܣܰܒܰܪ ܒܡܳܪܝܳܐ ܘܛܰܪ ܐܽܘܪܚܶܗ. ܘܰܢܪܺܝܡܳܟ ܠܡܺܐܪܰܬ ܐܰܪܥܳܐ. ܘܡܳܐ ܕܣܳܝܦܺܝܢ ܖ̈ܰܫܺܝܥܶܐ ܬܶܚܙܶܐ</VERS>
      <VERS vnumber="35">ܡܶܛܽܠ ܕܰܚܙܺܝܬ ܖ̈ܰܫܺܝܥܶܐ ܕܡܶܫܬܰܒܗܪܺܝܢ. ܘܡܶܬܬܪܺܝܡܺܝܢ ܐܰܝܟ ܐܺܝ̈ܠܳܢܶܐ ܕܥܳܒܳܐ</VERS>
      <VERS vnumber="36">ܟܰܕ ܥܶܒܪܶܬ ܠܰܝܬܰܘܗܝ̱. ܘܰܒܥܺܝܬܶܗ ܘܠܳܐ ܐܶܫܟܰܚܬܶܗ</VERS>
      <VERS vnumber="37">ܛܰܪ ܬܰܡܺܝܡܽܘܬܳܐ ܘܰܓܒܺܝ ܬܪܺܝܨܽܘܬܳܐ. ܡܶܛܽܠ ܕܺܐܝܬ ܚܰܪܬܳܐ ܛܳܒܬܳܐ ܠܓܰܒܖ̈ܶܐ ܕܰܫܠܳܡܳܐ</VERS>
      <VERS vnumber="38">ܘܚܰܛܳܝ̈ܶܐ ܢܣܽܘܦܽܘܢ ܐܰܟܚܕܳܐ. ܘܚܰܪܬܳܐ ܕܖ̈ܰܫܺܝܥܶܐ ܠܰܐܒܕܳܢܳܐ</VERS>
      <VERS vnumber="39">ܦܳܪܽܘܩܳܐ ܕܙܰܕܺܝ̈ܩܶܐ ܡܳܪܝܳܐ. ܡܥܰܕܰܪ ܠܗܽܘܢ ܒܙܰܒܢܳܐ ܕܥܳܩܬܳܐ</VERS>
      <VERS vnumber="40">ܡܥܰܕܰܪ ܠܗܽܘܢ ܡܳܪܝܳܐ ܘܰܡܦܰܨܶܐ ܠܗܽܘܢ. ܘܰܡܦܰܨܶܐ ܠܗܽܘܢ ܡܶܢ ܖ̈ܰܫܺܝܥܶܐ. ܘܦܳܪܶܩ ܠܗܽܘܢ ܡܶܛܽܠ ܕܣܰܒܰܪܘ ܒܶܗ.</VERS>
    </CHAPTER>
    <CHAPTER cnumber="38">
      <VERS vnumber="999">ܒܳܥܽܘܬܶܗ ܕܕܰܘܺܝܕ ܕܰܠܘܳܬ ܐܰ‌ܠܳܗܳܐ. ܡܶܛܽܠ ܚܛܺܝܬܶܗ ܕܰܠܘܳܬ ܒܰܪܬ ܫܒܰܥ</VERS>
      <VERS vnumber="1">ܡܳܪܝܳܐ ܠܳܐ ܒܪܽܘܓܙܳܟ ܬܰܟܣܰܢܝ̱. ܐܳܦܠܳܐ ܒܚܶܡܬܳܟ ܬܶܪܕܶܝܢܝ̱</VERS>
      <VERS vnumber="2">ܡܶܛܽܠ ܕܓܶܐܖ̈ܰܝܟ ܐܶܬܩܒܰܥܘ ܒܺܝ. ܘܶܐܬܬܢܺܝܚܰܬ ܐܺܝܕܳܟ ܥܠܰܝ</VERS>
      <VERS vnumber="3">ܠܰܝܬ ܫܠܳܡܳܐ ܠܒܶܣܪܝ̱ ܡܶܢ ܩܕܳܡ ܚܶܡܬܳܟ. ܘܠܰܝܬ ܫܠܳܡܳܐ ܠܓܰܖ̈ܡܰܝ ܡܶܢ ܩܕܳܡ ܚܛܳܗܰܝ̈</VERS>
      <VERS vnumber="4">ܡܶܛܽܠ ܕܣܰܟ̈ܠܘܳܬ݂ܝ̱ ܥܒܰܖ̈ܝ̱ ܠܪܺܝܫܝ̱. ܘܰܐܝܟ ܡܰܘܒܠܳܐ ܝܰܩܺܝܪܬܳܐ ܝܺܩܰܖ̈ܝ̱ ܠܺܝ</VERS>
      <VERS vnumber="5">ܣܖ̈ܺܝ ܘܶܐܬܡ̈ܣܺܝ ܚܒܳܖ̈ܳܬܝ̱. ܘܡܶܢ ܩܕܳܡ ܣܰܟ̈ܠܘܳܬ݂ܝ̱ ܙܳܥܶܬ ܛܳܒ</VERS>
      <VERS vnumber="6">ܘܟܽܠܶܗ ܝܰܘܡܳܐ ܒܰܟܡܺܝܪܽܘܬܳܐ ܗܰܠܟܶܬ</VERS>
      <VERS vnumber="7">ܡܶܛܽܠ ܕܩܽܘܖ̈ܨܠܰܝ ܐܶܬܡܠܺܝܘ ܙܰܘܥܬܳܐ. ܘܠܰܝܬ ܫܠܳܡܳܐ ܠܒܶܣܪܝ̱</VERS>
      <VERS vnumber="8">ܙܳܥܶܬ ܘܰܕܘܺܝܬ ܛܳܒ. ܘܢܳܗܶܓ ܗ̱ܘܺܝܬ ܡܶܢ ܢܶܗܡܬܶܗ ܕܠܶܒܝ̱</VERS>
      <VERS vnumber="9">ܡܳܪܝܳܐ ܩܕܳܡܰܝܟ ܗܺܝ ܟܽܠܳܗ̇ ܪܶܓܰܬܝ̱. ܘܬܶܢ̈ܚܳܬܝ̱ ܡܶܢܳܟ ܠܳܐ ܡܛܰܫ̈ܝܳܢ</VERS>
      <VERS vnumber="10">ܠܶܒܝ̱ ܐܶܬܗܦܶܟ. ܘܚܰܝܠܝ̱ ܫܰܒܩܰܢܝ̱. ܘܢܽܘܗܪܳܐ ܕܥܰܝ̈ܢܰܝ ܠܳܐ ܗܘܳܐ ܠܘܳܬܝ̱</VERS>
      <VERS vnumber="11">ܖ̈ܳܚܡܰܝ ܘܚܰܒܖ̈ܰܝ ܠܽܘܩܒܰܠ ܟܺܐܒܝ̱ ܩܳܡܘ. ܘܩܰܖ̈ܺܝܒܰܝ ܒܪܽܘܚܩܳܐ ܩܳܝܡܺܝܢ ܗ̱ܘܰܘ</VERS>
      <VERS vnumber="12">ܘܰܐܚܕܽܘܢܝ̱ ܐܰܝܠܶܝܢ ܕܒܳܥܶܝܢ ܠܢܰܦܫܝ̱ ܘܨܳܒܶܝܢ ܠܒܺܝܫܬܝ̱. ܘܡܰܠܶܠܘ ܫܽܘܩܪܳܐ ܘܢܶܟܠܳܐ. ܝܰܘܡܳܐ ܟܽܠܶܗ ܪܳܢܶܝܢ ܗ̱ܘܰܘ</VERS>
      <VERS vnumber="13">ܐܶܢܳܐ ܕܶܝܢ ܐܰܝܟ ܚܰܪܫܳܐ ܠܳܐ ܫܳܡܰܥ ܗ̱ܘܺܝܬ. ܘܰܐܝܟ ܕܽܘܓܳܐ ܠܳܐ ܦܶܬܚܶܬ ܦܽܘܡܝ̱</VERS>
      <VERS vnumber="14">ܘܰܗܘܺܝܬ ܐܰܝܟ ܓܰܒܪܳܐ ܕܠܳܐ ܫܳܡܰܥ ܘܠܰܝܬ ܡܰܟܣܳܢܽܘܬܳܐ ܒܦܽܘܡܶܗ</VERS>
      <VERS vnumber="15">ܡܶܛܽܠ ܕܠܳܟ ܣܰܟܺܝܬ ܡܳܪܝܳܐ. ܘܰܥܢܰܝܬܳܢܝ̱ ܡܳܪܝܳܐ ܐܰܠܳܗܝ</VERS>
      <VERS vnumber="16">ܡܶܛܽܠ ܕܶܐܡܪܶܬ ܕܠܳܐ ܢܶܚܕܽܘܢ ܠܺܝ. ܘܠܳܐ ܢܶܬܬܪܺܝܡܽܘܢ ܥܠܰܝ ܒܙܰܘܥܬܳܐ ܕܖ̈ܶܓܠܰܝ</VERS>
      <VERS vnumber="17">ܡܶܛܽܠ ܕܶܐܢܳܐ ܠܚܰܫܳܐ ܡܛܰܝܰܒ ܐ̱ܢܳܐ. ܘܟܺܐܒܝ̱ ܠܽܘܩܒܰܠܝ̱ ܗܽܘ ܒܟܽܠܙܒܰܢ</VERS>
      <VERS vnumber="18">ܡܶܛܽܠ ܕܶܐܚܰܘܶܝܟ ܣܰܟ̈ܠܘܳܬ݂ܝ̱. ܘܶܐܬܕܰܟܶܐ ܡܶܢ ܚܛܳܗܰܝ̈</VERS>
      <VERS vnumber="19">ܒܥܶܠܕ̈ܒܳܒܰܝ ܐܶܬܥܰܫܰܢܘ ܘܰܚܙܰܘ. ܘܰܣܓܺܝܘ ܣܳܢ̈ܰܐܝ ܕܫܽܘܩܪܳܐ</VERS>
      <VERS vnumber="20">ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ. ܘܣܰܩܪܽܘܢܝ̱ ܥܰܠ ܕܰܒܥܺܝܬ ܛܳܒܬܳܐ</VERS>
      <VERS vnumber="21">ܠܳܐ ܬܶܫܒܩܰܢܝ̱ ܡܳܪܝܳܐ ܐܰܠܳܗܝ ܘܠܳܐ ܬܰܪܚܶܩ ܡܶܢܝ̱. ܐܶܠܳܐ ܟܰܬܰܪ ܠܥܽܘܕܪܳܢܝ̱ ܘܰܦܪܽܘܩܰܝܢܝ̱.</VERS>
    </CHAPTER>
    <CHAPTER cnumber="39">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܐܺܝܬܰܘܗܝ ܗܘܳܐ ܒܽܐܘܠܨܳܢܳܐ ܕܡܰܣܒܶܠ ܗܘܳܐ ܠܶܗ ܫܳܐܳܘܠ</VERS>
      <VERS vnumber="1">ܐܶܡܪܶܬ ܕܶܐܛܰܪ ܐܽܘܪܚܝ̱ ܘܠܳܐ ܐܶܚܛܶܐ ܒܠܶܫܳܢܝ̱. ܐܶܛܰܪ ܦܽܘܡܝ̱ ܡܶܢ ܥܰܘܠܳܐ ܡܶܛܽܠ ܖ̈ܰܫܺܝܥܶܐ ܕܠܽܘܩܒܰܠܝ̱</VERS>
      <VERS vnumber="2">ܚܶܪܫܶܬ ܘܶܐܬܟܰܡܪܶܬ ܘܰܕܘܺܝܬ ܡܶܢ ܛܳܒܬܳܐ. ܘܟܺܐܒܝ̱ ܐܶܬܕܰܠܰܚ</VERS>
      <VERS vnumber="3">ܚܰܡ ܠܶܒܝ̱ ܒܓܰܘܝ̱ ܘܰܒܓܽܘܫܡܝ̱ ܐܶܚܕܰܬ ܢܽܘܪܳܐ. ܪܢܺܝܬ ܒܠܶܫܳܢܝ̱</VERS>
      <VERS vnumber="4">ܘܚܰܘܝܰܢܝ̱ ܡܳܪܝܳܐ ܚܰܪܬܝ̱. ܘܰܡܫܽܘܚܬܳܐ ܕܝܰܘ̈ܡܰܝ ܡܳܢܳܐ ܗ̱ܝ. ܕܶܐܕܰܥ ܠܡܳܢܳܐ ܦܳܐܶܫ ܐ̱ܢܳܐ</VERS>
      <VERS vnumber="5">ܕܗܳܐ ܒܰܡܫܽܘܚܬܳܐ ܝܰܗܒܬ ܝܰܘ̈ܡܰܝ. ܘܦܰܘܫܝ̱ ܐܰܝܟ ܠܳܐ ܡܶܕܶܡ ܗܽܘ ܩܕܳܡܰܝܟ. ܡܶܛܽܠ ܕܟܽܠܗܽܘܢ ܒܢܰܝ̈ܢܳܫܳܐ ܐܰܝܟ ܠܰܗܓܳܐ ܐܶܢܽܘܢ ܩܳܝܡܺܝܢ</VERS>
      <VERS vnumber="6">ܡܶܛܽܠ ܕܰܒܨܰܠܡܳܐ ܡܗܰܠܶܟ ܓܰܒܪܳܐ ܘܰܐܝܟ ܠܰܗܓܳܐ ܚܳܡܶܐ. ܣܳܐܶܡ ܣܺܝ̈ܡܳܬܳܐ ܘܠܳܐ ܝܳܕܰܥ ܠܡܰܢܽܘ ܚܳܡܶܠ ܠܗܶܝܢ</VERS>
      <VERS vnumber="7">ܡܶܟܺܝܠ ܡܰܢܽܘ ܣܰܒܪܝ̱ ܐܶܠܳܐ ܐܶܢ ܐܰܢ̱ܬ ܡܳܪܝܳܐ</VERS>
      <VERS vnumber="8">ܡܶܢ ܟܽܠܗܶܝܢ ܣܰܟ̈ܠܘܳܬ݂ܝ̱ ܦܰܨܳܢܝ̱. ܘܚܶܣܕܳܐ ܠܥܰܘ̈ܳܠܶܐ ܠܳܐ ܬܶܥܒܕܰܢܝ̱</VERS>
      <VERS vnumber="9">ܚܶܪܫܶܬ ܘܠܳܐ ܦܶܬܚܶܬ ܦܽܘܡܝ ܡܶܛܽܠ ܕܰܐܢ̱ܬ ܥܒܰܕܬ</VERS>
      <VERS vnumber="10">ܐܰܥܒܰܪ ܡܶܢܝ̱ ܢܶܓܕܳܟ ܘܡܶܢ ܡܚܽܘܬܳܐ ܕܺܐܝܕܰܝ̈ܟ</VERS>
      <VERS vnumber="11">ܓܶܡܪܶܬ ܒܡܰܟܣܳܢܽܘܬܳܐ ܕܥܰܠ ܐܰܦܰܝ̈ ܚܛܳܗܰܝ̈. ܪܕܰܝܬ ܓܰܒܪܳܐ ܘܰܐܥܒܰܪܬ ܐܰܝܟ ܚܰܒܬܳܐ ܖ̈ܓܺܝܓܳܬܶܗ. ܘܰܐܝܟ ܠܰܗܓܳܐ ܐܶܢܽܘܢ ܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="12">ܫܡܰܥ ܡܳܪܝܳܐ ܨܠܽܘܬܝ̱ ܘܒܳܥܽܘܬܝ̱ ܘܨܽܘܬ ܠܕܶܡܥܰܬܝ̱. ܘܠܳܐ ܬܶܫܬܽܘܩ ܡܶܛܽܠ ܕܥܳܡܽܘܪܳܐ ܐ̱ܢܳܐ ܥܰܡܳܟ. ܘܬܰܘܬܳܒܳܐ ܐܰܝܟ ܟܽܠܗܽܘܢ ܐܰܒܳܗܰܝ̈</VERS>
      <VERS vnumber="13">ܦܪܽܘܩܰܝܢܝ̱ ܘܶܐܬܬܢܺܝܚ. ܥܰܕܠܳܐ ܐܺܙܰܠ ܘܬܽܘܒ ܠܳܐ ܐܺܝܬܰܝ.</VERS>
    </CHAPTER>
    <CHAPTER cnumber="40">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܚܠܳܦ ܓܗܳܝܬܶܗ ܕܡܶܢ ܫܶܒܝܳܐ</VERS>
      <VERS vnumber="1">ܡܣܰܒܳܪܽܘ ܣܰܒܪܶܬ ܒܡܳܪܝܳܐ. ܕܶܐܬܦܢܺܝ ܠܘܳܬܝ̱ ܘܰܫܡܰܥ ܒܳܥܽܘܬܝ̱</VERS>
      <VERS vnumber="2">ܘܰܐܣܩܰܢܝ̱ ܡܶܢ ܓܽܘܒܳܐ ܕܕܽܘܘܳܢܳܐ. ܘܡܶܢ ܣܝܳܢܳܐ ܕܰܚܒܳܠܳܐ. ܐܰܩܺܝܡ ܥܰܠ ܫܽܘܥܳܐ ܖ̈ܶܓܠܰܝ ܘܰܐܬܩܶܢ ܗܶܠܟ̈ܳܬܝ̱</VERS>
      <VERS vnumber="3">ܝܰܗܒ ܒܦܽܘܡܝ̱ ܬܶܫܒܽܘܚܬܳܐ ܚܕܰܬܳܐ ܬܶܫܒܽܘܚܬܳܐ ܠܰܐܠܳܗܳܐ. ܕܢܶܚܙܽܘܢ ܣܰܓܺܝ̈ܐܶܐ ܘܢܶܚܕܽܘܢ. ܘܰܢܣܰܒܪܽܘܢ ܒܡܳܪܝܳܐ</VERS>
      <VERS vnumber="4">ܛܽܘܒܰܘܗܝ̱ ܠܒܰܪܢܳܫܳܐ ܕܥܰܠ ܫܡܶܗ ܕܡܳܪܝܳܐ ܬܟܺܝܠ. ܘܠܳܐ ܦܳܢܶܐ ܠܰܣܪܺܝܩܽܘܬܳܐ. ܐܳܦܠܳܐ ܠܡܰܡܠܠܳܐ ܕܰܓܳܠܳܐ</VERS>
      <VERS vnumber="5">ܣܰܓܺܝ̈ܐܳܢ ܐܶܢܶܝܢ ܕܰܥܒܰܕܬ ܡܳܪܝܳܐ ܐܰܠܳܗܰܢ. ܬܶܕܡܖ̈ܳܬܳܟ ܘܡܰܚܫ̈ܒܳܬܳܟ ܥܠܰܝܢ ܘܠܰܝܬ ܐܰܟܘܳܬܳܟ. ܚܰܘܺܝܬ ܘܶܐܡܰܪܬ ܘܣܰܓܺܝ̈ܐܳܢ ܐܶܢܶܝܢ ܡܶܢ ܡܶܢܝܳܢܳܐ</VERS>
      <VERS vnumber="6">ܒܕܶܒ̈ܚܶܐ ܘܰܒܩܽܘܖ̈ܒܳܢܶܐ ܠܳܐ ܨܒܰܝܬ. ܐܶܕܢ̈ܶܐ ܕܶܝܢ ܢܰܩܶܒܬ ܠܺܝ. ܘܝܰܩ̈ܕܶܐ ܫܰܠܡ̈ܶܐ ܕܰܚܠܳܦ ܚܛܳܗ̈ܶܐ ܠܳܐ ܫܐܶܠܬ</VERS>
      <VERS vnumber="7">ܗܳܝܕܶܝܢ ܐܶܡܪܶܬ ܕܗܳܐ ܐܶܬܺܝܬ. ܕܰܒܪܺܝܫ ܟܬܳܒ̈ܶܐ ܟܬܺܝܒ ܥܠܰܝ</VERS>
      <VERS vnumber="8">ܠܡܶܥܒܰܕ ܨܶܒܝܳܢܳܟ ܐܰ‌ܠܳܗܳܐ ܨܒܺܝܬ. ܘܢܳܡܽܘܣܳܟ ܒܓܰܘ ܟܰܪܣܝ̱</VERS>
      <VERS vnumber="9">ܣܰܒܪܶܬ ܙܰܕܺܝܩܽܘܬܳܟ ܒܥܺܕܬܳܐ ܪܰܒܬܳܐ. ܘܣܶܦ̈ܘܳܬ݂ܝ̱ ܠܳܐ ܟܠܺܝܬ. ܡܳܪܝܳܐ ܐܰܢ̱ܬ ܝܳܕܰܥ ܐܰܢ̱ܬ</VERS>
      <VERS vnumber="10">ܕܠܳܐ ܛܰܫܺܝܬ ܙܰܕܺܝܩܽܘܬܳܟ ܒܓܰܘ ܠܶܒܝ̱. ܐܶܠܳܐ ܦܽܘܪܩܳܢܳܟ ܘܗܰܝܡܳܢܽܘܬܳܟ ܐܶܡܪܶܬ. ܘܠܳܐ ܛܰܫܺܝܬ ܛܰܝܒܽܘܬܳܟ ܘܗܰܝܡܳܢܽܘܬܳܟ ܡܶܢ ܥܺܕܬܳܐ ܪܰܒܬܳܐ</VERS>
      <VERS vnumber="11">ܐܳܦ ܐܰܢ̱ܬ ܡܳܪܝܳܐ ܠܳܐ ܬܶܟܠܶܐ ܡܶܢܝ̱ ܖ̈ܰܚܡܰܝܟ. ܐܶܠܳܐ ܖ̈ܰܚܡܰܝܟ ܘܗܰܝܡܳܢܽܘܬܳܟ ܒܟܽܠܙܒܰܢ ܢܢܰܛܪܽܘܢܳܢܝ̱</VERS>
      <VERS vnumber="12">ܡܶܛܽܠ ܕܚܰܕܖ̈ܳܢܝ̱ ܒܺܝ̈ܫܳܬܳܐ ܕܠܳܐ ܡܶܢܝܳܢ. ܘܰܐܕܪܟܽܘܢܝ̱ ܚܛܳܗܰܝ̈ ܘܠܳܐ ܐܶܫܟܚܶܬ ܠܡܶܚܙܳܐ. ܘܰܥܫܶܢܘ ܡܶܢ ܣܰܥܪܳܐ ܕܪܺܝܫܝ̱ ܘܠܶܒܝ̱ ܫܰܒܩܰܢܝ̱</VERS>
      <VERS vnumber="13">ܨܒܺܝ ܡܳܪܝܳܐ ܠܰܡܦܰܨܳܝܽܘܬܰܢܝ̱. ܡܳܪܝܳܐ ܠܥܽܘܕܪܳܢܝ̱ ܟܰܬܰܪ</VERS>
      <VERS vnumber="14">ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܡܶܩܛܰܠ ܠܢܰܦܫܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ. ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱</VERS>
      <VERS vnumber="15">ܢܶܬܡܗܽܘܢ ܒܬܶܢܝܳܐ ܕܒܶܗܬܰܬܗܽܘܢ ܐܰܝܠܶܝܢ ܕܶܐܡܰܪܘ ܥܠܰܝ ܐܶܗܶܐ ܐܶܗܶܐ</VERS>
      <VERS vnumber="16">ܢܶܚܕܽܘܢ ܒܳܟ ܟܽܠ ܕܒܳܥܶܝܢ ܠܳܟ. ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܡܳܪܝܳܐ. ܐܰܝܠܶܝܢ ܕܪܳܚܡܺܝܢ ܦܽܘܪܩܳܢܳܟ</VERS>
      <VERS vnumber="17">ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܒܳܝܫܳܐ. ܡܳܪܝ ܐܶܬܚܰܫܰܒܘ ܥܠܰܝ. ܡܥܰܕܪܳܢܝ ܐܰܢ̱ܬ ܘܰܡܦܰܨܝܳܢܝ̱ ܐܰܠܳܗܝ ܠܳܐ ܬܰܘܚܰܪ.</VERS>
    </CHAPTER>
    <CHAPTER cnumber="41">
      <VERS vnumber="999">ܐܰܡܺܝܪ ܠܕܰܘܺܝܕ ܥܰܠ ܚܶܙܰܩܝܳܐ. ܘܕܰܐܝܠܶܝܢ ܕܶܐܣܬܥܰܪ ܠܘܳܬܶܗ ܡܶܢ ܖ̈ܳܚܡܰܘܗܝ ܒܙܰܒܢܳܐ ܕܟܽܘܪܗܳܢܶܗ</VERS>
      <VERS vnumber="1">ܛܽܘܒܰܘܗܝ ܠܡܰܢ ܕܚܳܐܰܪ ܒܡܶܣܟܺܢܳܐ. ܒܝܰܘܡܳܐ ܕܒܺܝܫܬܳܐ ܢܦܰܠܛܺܝܘܗܝ̱ ܡܳܪܝܳܐ</VERS>
      <VERS vnumber="2">ܡܳܪܝܳܐ ܢܢܰܛܪܺܝܘܗܝ̱ ܘܢܰܚܶܝܘܗܝ̱ ܘܢܰܛܐܶܒ ܠܶܗ ܒܰܐܪܥܳܐ. ܘܠܳܐ ܢܰܫܠܡܺܝܘܗܝ̱ ܠܰܒܥܶܠܕ̈ܒܳܒܰܘܗܝ̱</VERS>
      <VERS vnumber="3">ܡܳܪܝܳܐ ܢܣܰܡܟܺܝܘܗܝ̱ ܥܰܠ ܥܰܪܣܳܐ ܕܟܺܐܒܰܘ̈ܗܝ̱. ܘܟܽܠܶܗ ܡܰܫܟܒܶܗ ܗܦܰܟ ܒܟܽܘܪܗܳܢܶܗ</VERS>
      <VERS vnumber="4">ܐܶܢܳܐ ܐܶܡܪܶܬ ܕܰܐܢ̱ܬ ܗܽܘ ܡܳܪܝ̱ ܪܰܚܶܡܥܠܰܝ. ܘܰܐܣܳܗ̇ ܠܢܰܦܫܝ̱ ܡܶܛܽܠ ܕܰܚܛܺܝܬ ܠܳܟ</VERS>
      <VERS vnumber="5">ܒܥܶܠܕ̈ܒܳܒܰܝ ܐܶܡܰܪܘ ܥܠܰܝ ܒܺܝܫܬܳܐ. ܐܶܡܰܬܝ̱ ܕܶܝܢ ܡܺܝܬ ܘܶܐܒܰܕ ܫܡܶܗ</VERS>
      <VERS vnumber="6">ܘܐܶܡܰܬܝ ܕܳܐܬܶܝܢ ܗ̱ܘܰܘ ܠܡܶܚܙܝܰܢܝ̱ ܕܰܓܳܠܽܘܬܳܐ ܡܡܰܠܠܺܝܢ ܗ̱ܘܰܘ. ܘܰܒܠܶܒܗܽܘܢ ܚܳܫܠܺܝܢ ܗ̱ܘܰܘ ܒܺܝܫܬܳܐ. ܢܳܦܩܺܝܢ ܗ̱ܘܰܘ ܠܫܽܘܩܳܐ ܘܰܡܡܰܠܠܺܝܢ</VERS>
      <VERS vnumber="7">ܘܶܐܬܠܰܚܰܫܘ ܥܠܰܝ ܐܰܟܚܕܳܐ ܟܽܠܗܽܘܢ ܣܳܢ̈ܰܐܝ. ܘܶܐܬܚܰܫܰܒܘ ܥܠܰܝ ܒܺܝܫܬܳܐ</VERS>
      <VERS vnumber="8">ܒܡܶܠܬܳܐ ܕܥܰܘܠܳܐ ܪܳܢܶܝܢ ܗ̱ܘܰܘ. ܡܶܟܺܝܠ ܕܰܫܟܶܒ ܠܳܐ ܡܰܘܣܶܦ ܠܰܡܩܳܡ</VERS>
      <VERS vnumber="9">ܐܳܦ ܓܰܒܪܳܐ ܫܳܐܶܠ ܫܠܳܡܝ̱ ܕܰܬܟܺܝܠ ܐ̱ܢܳܐ ܥܠܰܘܗܝ ܐܳܟܶܠ ܠܰܚܡܝ̱ ܕܰܬܟܺܝܠ ܐ̱ܢܳܐ ܥܠܰܘܗܝ̱ ܣܰܓܺܝ ܐܶܬܢܟܶܠ ܥܠܰܝ</VERS>
      <VERS vnumber="10">ܘܰܐܢ̱ܬ ܡܳܪܝܳܐ ܪܰܚܶܡ ܥܠܰܝ. ܘܰܐܩܺܝܡܰܝܢܝ̱ ܘܶܐܦܪܽܘܥ ܐܶܢܽܘܢ</VERS>
      <VERS vnumber="11">ܒܗܳܕܶܐ ܝܶܕܥܶܬ ܕܨܳܒܶܐ ܐܰܢ̱ܬ ܒܺܝ. ܡܶܛܽܠ ܕܠܳܐ ܡܰܒܐܶܫ ܠܺܝ ܒܥܶܠܕܒܳܒܝ̱</VERS>
      <VERS vnumber="12">ܠܺܝ ܕܶܝܢ ܒܬܰܡܺܝܡܽܘܬܝ̱ ܣܰܡܶܟܬܳܢܝ̱ ܘܰܐܩܺܝܡܬܳܢܝ̱ ܩܕܳܡܰܝܟ ܠܥܳܠܰܡ</VERS>
      <VERS vnumber="13">ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ ܐܰܡܺܝܢ ܘܰܐܡܺܝܢ.</VERS>
    </CHAPTER>
    <CHAPTER cnumber="42">
      <VERS vnumber="999">ܐܰܡܺܝܪ ܠܕܰܘܺܝܕ ܡܶܢ ܦܰܪܨܽܘܦ ܥܰܡܳܐ ܕܰܒܒܳܒܶܠ. ܐܰܝܠܶܝܢ ܕܠܳܚ̈ܡܳܢ ܗܘܰܝ̈ ܠܗܽܘܢ ܕܢܺܐܡܪܽܘܢ ܒܙܰܒܢܳܐ ܕܫܶܒܝܳܐ</VERS>
      <VERS vnumber="1">ܐܰܝܟ ܐܰܝܠܳܐ ܕܓܳܥܶܐ ܥܰܠ ܦܨܺܝܕܳܐ ܕܡܰܝ̈ܳܐ. ܗܳܟܰܢܳܐ ܐܳܦ ܢܰܦܫܝ̱ ܓܳܥܝܳܐ ܠܘܳܬܳܟ ܡܳܪܝܳܐ</VERS>
      <VERS vnumber="2">ܨܶܗܝܳܐ ܗ̱ܝ ܠܳܟ ܢܰܦܫܝ̱ ܐܰ‌ܠܳܗܳܐ ܚܰܝܳܐ. ܕܶܐܡܰܬܝ̱ ܐܺܬܶܐ ܘܶܐܚܙܶܐ ܐܰܦܰܝ̈ܟ</VERS>
      <VERS vnumber="3">ܐܰ‌ܠܳܗܳܐ ܗܘܳܬ ܠܺܝ ܕܶܡܥܰܬܝ̱ ܡܶܐܟܽܘܠܬܳܐ ܒܺܐܝܡܳܡܳܐ ܘܰܒܠܺܠܝܳܐ. ܟܰܕ ܐܳܡܪܺܝܢ ܗ̱ܘܰܘ ܠܺܝ ܟܽܠܝܽܘܡ ܐܰܝܟܰܘ ܐܰܠܳܗܳܟ</VERS>
      <VERS vnumber="4">ܗܳܠܶܝܢ ܐܶܬܕܰܟܪܶܬ ܘܶܐܬܛܰܪܦܰܬ ܢܰܦܫܝ̱. ܡܶܛܽܠ ܕܶܐܥܒܰܪ ܒܣܶܬܳܪܳܟ ܥܰܫܺܝܢܳܐ ܥܕܰܡܳܐ ܠܒܰܝܬܶܗ ܕܰܐ‌ܠܳܗܳܐ. ܒܩܳܠܳܐ ܕܬܶܫܒܽܘܚܬܳܐ ܘܰܕܬܰܘܕܺܝܬܳܐ ܣܰܓܺܝ̈ܐܶܐ ܚܳܕܶܝܢ</VERS>
      <VERS vnumber="5">ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܬܰܡܺܝܗܰܬܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱</VERS>
      <VERS vnumber="6">ܥܠܰܝ ܢܰܦܫܝ̱ ܐܶܬܛܰܪܦܰܬ. ܡܶܛܽܠ ܗܳܢܳܐ ܐܶܬܕܟܰܪܬܳܟ ܡܶܢ ܐܰܪܥܳܐ ܕܝܽܘܪܕܢܳܢ ܘܡܶܢ ܚܶܪܡܽܘܢ ܘܡܶܢ ܛܽܘܪܳܐ ܙܥܽܘܪܳܐ</VERS>
      <VERS vnumber="7">ܬܗܽܘܡܳܐ ܠܰܬܗܽܘܡܳܐ ܩܳܪܶܐ. ܩܳܠܳܐ ܠܩܳܠܳܐ ܕܡܰܝ̈ܳܐ ܕܢܳܣܟܰܝ̈ܟ. ܟܽܠܗܽܘܢ ܡܰܚܫܽܘܠܰܝ̈ܟ ܘܓܰܠܠܰܝ̈ܟ ܥܠܰܝ ܥܒܰܪܘ</VERS>
      <VERS vnumber="8">ܒܺܐܝܡܳܡܳܐ ܢܶܦܩܽܘܕ ܡܳܪܝܳܐ ܖ̈ܰܚܡܰܘܗܝ̱. ܘܰܒܠܺܠܝܳܐ ܬܶܫܒ̈ܚܳܬܶܗ. ܥܰܡܝ̱ ܨܠܽܘܬܳܐ ܠܰܐܠܳܗܳܐ ܚܰܝܳܐ</VERS>
      <VERS vnumber="9">ܐܶܡܪܶܬ ܠܰܐܠܳܗܳܐ ܕܰܠܡܳܢܳܐ ܛܥܰܝܬܳܢܝ̱. ܘܰܠܡܳܢܳܐ ܡܗܰܠܶܟ ܐ̱ܢܳܐ ܟܡܺܝܪܳܐܝܬ ܒܽܐܘܠܨܳܢܳܐ ܕܰܒܥܶܠܕ̈ܒܳܒܰܝ</VERS>
      <VERS vnumber="10">ܒܰܬܒܳܪܳܐ ܕܓܰܖ̈ܡܰܝ ܚܰܣܕܽܘܢܝ̱ ܒܥܶܠܕ̈ܒܳܒܰܝ ܐܳܡܪܺܝܢ ܗ̱ܘܰܘ ܠܺܝ ܟܽܠ ܝܽܘܡ ܐܰܝܟܰܘ ܐܰܠܳܗܳܟ</VERS>
      <VERS vnumber="11">ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܬܰܡܺܝܗܰܬܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱.</VERS>
    </CHAPTER>
    <CHAPTER cnumber="43">
      <VERS vnumber="999">ܫܶܐܠܬܶܗ ܕܥܰܡܳܐ ܕܰܒܒܳܒܶܠ. ܥܰܠ ܐܰܦܰܝ̈ ܓܗܳܝܬܗܽܘܢ ܕܡܶܢ ܒܺܝ̈ܫܳܬܳܐ</VERS>
      <VERS vnumber="1">ܕܽܘܢ ܐܰ‌ܠܳܗܳܐ ܕܺܝܢܝ̱ ܘܰܬܒܰܥ ܬܒܰܥܬܝ̱ ܡܶܢ ܥܰܡܳܐ ܕܠܳܐ ܡܪܰܚܡܳܢ</VERS>
      <VERS vnumber="2">ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܘܢܰܟܽܘ̈ܠܬܳܢܶܐ ܦܰܨܳܢܝ̱. ܡܶܛܽܠ ܕܰܐܢ̱ܬ ܗܽܘ ܐܰ‌ܠܳܗܳܐ ܕܚܰܝܠܝ̱ ܘܰܠܡܳܢܳܐ ܛܥܰܝܬܳܢܝ̱. ܘܰܠܡܳܢܳܐ ܡܗܰܠܶܟ ܐ̱ܢܳܐ ܟܡܺܝܪܳܐܺܝܬ ܒܽܐܘܠܨܳܢܳܐ ܕܰܒܥܶܠܕ̈ܒܳܒܰܝ</VERS>
      <VERS vnumber="3">ܫܰܕܰܪ ܢܽܘܗܪܳܟ ܘܗܰܝܡܳܢܽܘܬܳܟ ܘܰܢܒܰܝܐܽܘܢܳܢܝ̱. ܘܢܰܝܬܽܘܢܳܢܝ̱ ܠܛܽܘܪܳܟ ܩܰܕܺܝܫܳܐ ܘܰܠܡܰܫܟܢܳܟ</VERS>
      <VERS vnumber="4">ܘܺܐܬܶܐ ܠܘܳܬ ܡܰܕܒܚܶܗ ܕܰܐ‌ܠܳܗܳܐ. ܘܰܠܘܳܬ ܐܰ‌ܠܳܗܳܐ ܕܰܡܚܰܕܶܐ ܛܰܠܝܽܘܬܝ̱. ܐܰܘܕܶܐ ܠܳܟ ܒܟܶܢܳܪܳܐ ܐܰ‌ܠܳܗܳܐ ܐܰܠܳܗܝ</VERS>
      <VERS vnumber="5">ܠܡܳܢܳܐ ܡܶܬܛܰܪܦܰܬܝ̱ ܢܰܦܫܝ̱ ܘܰܠܡܳܢܳܐ ܟܳܪܝܳܐ ܠܶܟܝ̱. ܣܰܟܳܝ ܠܰܐܠܳܗܳܐ ܡܶܛܽܠ ܕܬܽܘܒ ܐܰܘܕܶܐ ܠܶܗ ܠܦܳܪܽܘܩܳܐ ܕܰܐܦܰܝ̈ ܘܰܐܠܳܗܝ̱.</VERS>
    </CHAPTER>
    <CHAPTER cnumber="44">
      <VERS vnumber="999">ܬܰܟܫܶܦܬܳܐ ܕܡܰܩܒܳܝ̈ܶܐ ܟܰܕ ܐܶܬܶܐܠܶܨܘ ܡܶܢ ܐܰܢܛܝܳܟܳܘܣ</VERS>
      <VERS vnumber="1">ܐܰ‌ܠܳܗܳܐ ܫܡܰܥܢܰܢ ܒܶܐܕ̈ܢܰܝܢ. ܐܳܦ ܐܰܒܳܗܰܝ̈ܢ ܐܶܫܬܰܥܺܝܘ ܠܰܢ. ܡܶܕܶܡ ܕܰܥܒܰܕܬ ܒܝܰܘ̈ܡܰܝܗܽܘܢ ܒܝܰܘ̈ܡܳܬܳܐ ܩܰܕ̈ܡܳܝܶܐ</VERS>
      <VERS vnumber="2">ܐܺܝܕܳܟ ܐܰܘܒܕܰܬ ܠܥܰܡ̈ܡܶܐ ܘܰܢܨܰܒܬ ܐܶܢܽܘܢ. ܘܰܐܒܐܶܫܬ ܠܡܰܠܟ̈ܘܳܬܳܐ ܘܫܰܪܰܪܬ ܐܶܢܽܘܢ</VERS>
      <VERS vnumber="3">ܡܶܛܽܠ ܕܠܳܐ ܗܘܳܐ ܒܚܰܪܒܗܽܘܢ ܝܺܪܶܬܘ ܐܰܪܥܳܐ ܐܳܦܠܳܐ ܕܪܳܥܗܽܘܢ ܦܪܰܩ ܐܶܢܽܘܢ. ܐܶܠܳܐ ܝܰܡܺܝܢܳܟ ܘܰܕܪܳܥܳܟ ܘܢܽܘܗܪܳܐ ܕܰܐܦܰܝ̈ܟ ܕܰܨܒܰܝܬ ܒܗܽܘܢ</VERS>
      <VERS vnumber="4">ܐܰܢ̱ܬ ܗܽܘ ܐܰ‌ܠܳܗܳܐ ܡܰܠܟܝ̱. ܕܰܦܩܰܕܬ ܥܰܠ ܦܽܘܪܩܳܢܶܗ ܕܝܰܥܩܽܘܒ</VERS>
      <VERS vnumber="5">ܒܳܟ ܢܕܰܩܰܪ ܠܰܒܥܶܠܕ̈ܒܳܒܰܝܢ. ܘܡܶܛܽܠ ܫܡܳܟ ܢܕܽܘܫ ܠܣܳܢܰܐܝ̈ܢ</VERS>
      <VERS vnumber="6">ܡܶܛܽܠ ܕܠܳܐ ܗܘܳܐ ܥܰܠ ܩܶܫ̈ܬܳܬܰܢ ܬܟܺܝܠܺܝܢܰܢ. ܐܳܦܠܳܐ ܥܰܠ ܙܰܝܢܰܢ ܕܢܶܦܪܩܰܢ</VERS>
      <VERS vnumber="7">ܐܰܢ̱ܬ ܗܽܘ ܦܪܰܩܬܳܢ ܡܶܢ ܣܳܢܰܐܝ̈ܢ. ܘܰܐܒܗܶܬܬ ܠܰܒܥܶܠܕ̈ܒܳܒܰܝܢ</VERS>
      <VERS vnumber="8">ܫܰܒܰܚܢܳܟ ܐܰ‌ܠܳܗܳܐ ܟܽܠܶܗ ܝܰܘܡܳܐ. ܘܠܰܫܡܳܟ ܠܥܳܠܰܡ ܢܰܘܕܶܐ</VERS>
      <VERS vnumber="9">ܘܗܳܫܳܐ ܛܥܰܝܬܳܢ ܘܰܐܒܗܶܬܬܳܢ. ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ</VERS>
      <VERS vnumber="10">ܐܶܠܳܐ ܐܰܗܦܶܟܬܳܢ ܠܒܶܣܬܪܰܢ ܘܒܰܙܽܘܢ ܒܥܶܠܕ̈ܒܳܒܰܝܢ</VERS>
      <VERS vnumber="11">ܝܰܗܒܬܳܢ ܐܰܝܟ ܥܳܢ̈ܳܐ ܠܡܶܐܟܽܘܠܬܳܐ. ܘܒܰܕܰܪܬܳܢ ܒܶܝܬ ܥܰܡ̈ܡܶܐ</VERS>
      <VERS vnumber="12">ܙܰܒܶܢܬ ܠܥܰܡܳܟ ܕܠܳܐ ܕܡܰܝ̈ܳܐ. ܘܠܳܐ ܐܰܣܓܺܝܬ ܚܽܘܠܳܦܗܽܘܢ</VERS>
      <VERS vnumber="13">ܥܒܰܕܬܳܢ ܚܶܣܕܳܐ ܠܰܫܒܳܒܰܝ̈ܢ. ܘܡܽܘܝܳܩܳܐ ܘܒܽܘܙܳܚܳܐ ܠܰܐܝܠܶܝܢ ܕܰܚܕܳܖ̈ܰܝܢ ܐܶܢܽܘܢ</VERS>
      <VERS vnumber="14">ܥܒܰܕܬܳܢ ܠܡܰܬܠܳܐ ܒܶܝܬ ܥܰܡ̈ܡܶܐ. ܘܰܢܝܳܕܳܐ ܕܪܺܝܫܳܐ ܒܶܐܡ̈ܘܳܬܳܐ</VERS>
      <VERS vnumber="15">ܘܟܽܠܶܗ ܝܰܘܡܳܐ ܒܶܗܬܰܬܝ̱ ܩܕܳܡܰܝ ܗܺܝ. ܘܒܶܗܬܬܳܐ ܕܰܐܦܰܝ̈ ܟܰܣܝܰܬܰܢܝ̱</VERS>
      <VERS vnumber="16">ܡܶܢ ܩܳܠܳܐ ܕܰܡܚܰܣܶܕ ܘܰܡܓܰܕܶܦ. ܘܡܶܢ ܩܕܳܡ ܒܥܶܠܕܒܳܒܳܐ ܕܡܶܬܢܰܩܰܡ</VERS>
      <VERS vnumber="17">ܗܳܠܶܝܢ ܟܽܠܗܶܝܢ ܓܕܰܫ̈ܝ̱ ܠܰܢ ܘܠܳܐ ܛܥܰܝܢܳܟ. ܘܠܳܐ ܕܰܓܶܠܢܰܢ ܒܰܩܝܳܡܳܟ</VERS>
      <VERS vnumber="18">ܘܠܳܐ ܗܦܰܟܢ ܠܒܶܣܬܪܰܢ. ܘܠܳܐ ܐܰܗܦܶܟܢ ܫܒܺܝ̈ܠܰܝܢ ܡܶܢ ܐܽܘܪܚܳܟ</VERS>
      <VERS vnumber="19">ܡܶܛܽܠ ܕܡܰܟܶܟܬܳܢ ܒܰܐܬܪܳܐ ܬܶܢܝܳܢܳܐ. ܘܟܰܣܺܝܬܳܢ ܒܛܶܠܳܠܰܝ̈ ܡܰܘܬܳܐ</VERS>
      <VERS vnumber="20">ܘܠܳܐ ܛܥܰܝܢ ܫܡܶܗ ܕܰܐܠܳܗܰܢ. ܘܠܳܐ ܦܫܰܛܢ ܐܺܝܕܰܝ̈ܢ ܠܘܳܬ ܐܠܗ̈ܶܐ ܢܽܘܟܖ̈ܳܝܶܐ</VERS>
      <VERS vnumber="21">ܐܠܗܰܐ ܗ̱ܘ ܒܳܨܶܐ ܠܳܗ̇ ܠܗܳܕܶܐ. ܡܶܛܽܠ ܕܗܽܘ ܝܳܕܰܥ ܡܰܚܫ̈ܒܳܬܶܗ ܕܠܶܒܳܐ</VERS>
      <VERS vnumber="22">ܡܶܛܽܠܳܬܳܟ ܐܶܬܩܰܛܰܠܢ ܟܽܠ ܝܽܘܡ. ܘܶܐܬܚܫܶܒܢ ܐܰܝܟ ܐܶܡܖ̈ܶܐ ܠܢܶܟܣܬܳܐ</VERS>
      <VERS vnumber="23">ܐܶܬܬܥܺܝܪ ܘܠܳܐ ܬܶܕܡܰܟ ܡܳܪܝܳܐ. ܥܶܗܰܕܰܝܢ ܘܠܳܐ ܬܶܛܥܶܝܢ</VERS>
      <VERS vnumber="24">ܘܠܳܐ ܬܰܗܦܶܟ ܐܰܦܰܝ̈ܟ ܡܶܢܰܢ. ܘܠܳܐ ܬܶܛܥܶܐ ܡܽܘܟܳܟܰܢ ܐܘ̈ܠܨܳܢܰܝܢ</VERS>
      <VERS vnumber="25">ܡܶܛܽܠ ܕܡܶܟܰܬ ܥܰܠ ܥܰܦܪܳܐ ܢܰܦܫܰܢ. ܘܕܶܒܩܰܬ ܟܰܪܣܰܢ ܠܰܐܪܥܳܐ</VERS>
      <VERS vnumber="26">ܩܽܘܡ ܥܰܕܰܪܰܝܢ ܘܰܦܪܽܘܩܰܝܢ ܡܶܛܽܠ ܖ̈ܰܚܡܰܝܟ.</VERS>
    </CHAPTER>
    <CHAPTER cnumber="45">
      <VERS vnumber="999">ܡܶܬܢܰܒܶܐ ܥܰܠ ܡܫܺܝܚܳܐ ܡܳܪܰܢ. ܘܥܰܠ ܩܽܘܝܳܡܳܗ̇ ܕܥܺܕܬܳܐ ܩܰܕܺܝܫܬܳܐ</VERS>
      <VERS vnumber="1">ܐܰܒܰܥ ܠܶܒܝ̱ ܦܶܬܓܳܡ̈ܶܐ ܛܳܒ̈ܶܐ. ܘܺܐܡܰܪ ܥܒܳܕܰܝ̈ ܠܡܰܠܟܳܐ. ܠܶܫܳܢܝ̱ ܩܰܢܝܶܗ ܕܣܳܦܪܳܐ ܡܗܺܝܪܳܐ</VERS>
      <VERS vnumber="2">ܫܰܦܺܝܪ ܒܚܶܙܘܶܗ ܡܶܢ ܒܢܰܝ̈ܢܳܫܳܐ. ܐܶܬܢܣܶܟܘ ܖ̈ܰܚܡܶܐ ܥܰܠ ܣܶܦ̈ܘܳܬܳܟ. ܡܶܛܽܠ ܗܳܢܳܐ ܒܰܪܟܳܟ ܐܰ‌ܠܳܗܳܐ ܠܥܳܠܰܡ</VERS>
      <VERS vnumber="3">ܐܰܪܡܳܐ ܣܰܝܦܳܐ ܒܚܰܨܰܝ̈ܟ ܓܰܢ̱ܒܳܪܳܐ. ܗܶܕܪܳܟ ܘܫܽܘܒܚܳܟ</VERS>
      <VERS vnumber="4">ܘܫܽܘܒܚܳܟ ܙܳܟܶܐ. ܪܟܰܒ ܥܰܠ ܡܶܠܬܳܐ ܕܩܽܘܫܬܳܐ ܘܡܽܘܟܳܟܳܐ ܕܙܰܕܺܝܩܽܘܬܳܐ. ܢܳܡܽܘܣܳܟ ܒܕܶܚܠܬܳܐ ܕܝܰܡܺܝܢܳܟ</VERS>
      <VERS vnumber="5">ܓܶܐܖ̈ܰܝܟ ܫܢܺܝܢܺܝܢ ܘܥܰܡ̈ܡܶܐ ܢܶܦܠܽܘܢ ܬܚܽܘܬܰܝܟ. ܒܠܶܒܳܐ ܕܰܒܥܶܠܕ̈ܒܳܒܰܘܗܝ̱ ܕܡܰܠܟܳܐ</VERS>
      <VERS vnumber="6">ܟܽܘܪܣܝܳܟ ܐܰ‌ܠܳܗܳܐ ܠܥܳܠܰܡ ܥܳܠܡܺܝܢ. ܫܰܒܛܳܐ ܦܫܺܝܛܳܐ ܫܰܒܛܳܐ ܕܡܰܠܟܽܘܬܳܟ</VERS>
      <VERS vnumber="7">ܪܚܶܡܬ ܙܰܕܺܝܩܽܘܬܳܐ ܘܰܣܢܰܝܬ ܥܰܘܠܳܐ. ܡܶܛܽܠ ܗܳܢܳܐ ܡܰܫܚܳܟ ܐܰ‌ܠܳܗܳܐ ܐܰܠܳܗܳܟ ܡܶܫܚܳܐ ܕܚܰܕܽܘܬܳܐ ܝܰܬܺܝܪ ܡܶܢ ܚܰܒܖ̈ܰܝܟ</VERS>
      <VERS vnumber="8">ܡܽܘܪܳܐ ܘܩܰܣܝܳܐ ܘܶܐܣܛܰܩܛܳܐ ܡܒܰܣܡܝܢ ܟܽܠܗܽܘܢ ܠܒܽܘ̈ܫܰܝܟ. ܡܶܢ ܗܰܝܟܠܳܐ ܪܺܫܳܝܳܐ ܡܶܢ ܠܘܳܬܝ̱ ܚܰܕܝܽܘܟ</VERS>
      <VERS vnumber="9">ܒܰܪܬ ܡܰܠܟܳܐ ܒܫܽܘܒܚܳܐ ܩܳܡܰܬ. ܘܡܰܠܟܬܳܐ ܡܶܢ ܝܰܡܺܝܢܳܟ. ܒܰܠܒܽܘܫܳܐ ܕܕܰܗܒܳܐ ܕܰܐܘܦܺܝܪ</VERS>
      <VERS vnumber="10">ܫܡܰܥܝ̱ ܒܪܰܬܝ̱ ܘܰܚܙܳܝ ܘܰܨܠܳܝ ܐܶܕܢܶܟܝ̱. ܘܰܛܥܳܝ ܥܰܡܶܟܝ̱ ܘܒܶܝܬ ܐܰܒܽܘܟܝ̱</VERS>
      <VERS vnumber="11">ܕܢܶܬܪܰܓܪܰܓ ܡܰܠܟܳܐ ܠܫܽܘܦܪܶܟܝ̱. ܡܶܛܽܠ ܕܗܽܘܝܽܘ ܡܳܪܶܟܝ̱ ܣܓܽܘܕܝ̱ ܠܶܗ</VERS>
      <VERS vnumber="12">ܘܒܰܪܬ ܨܽܘܪ ܬܶܣܓܽܘܕ ܠܶܗ. ܒܩܽܘܖ̈ܒܳܢܶܐ ܐܰܦܰܝ̈ܟܝ̱ ܢܶܒܥܽܘܢ ܥܰܬܺܝܖ̈ܰܘܗܝ̱ ܕܥܰܡܳܐ</VERS>
      <VERS vnumber="13">ܘܟܽܠܶܗ ܫܽܘܒܚܳܗ̇ ܕܒܰܪܬ ܡܰܠܟܳܐ ܡܶܢ ܠܓܰܘ. ܘܰܡܨܰܒܰܬ ܠܒܽܘܫܳܗ̇ ܒܕܰܗܒܳܐ ܛܳܒܳܐ</VERS>
      <VERS vnumber="14">ܒܩܽܘܖ̈ܒܳܢܶܐ ܬܺܐܙܰܠ ܠܡܰܠܟܳܐ. ܘܢܰܘܒܠܽܘܢ ܒܬܽܘ̈ܠܳܬܳܐ ܚܰܒܖ̈ܳܬܳܗ̇ ܒܳܬܪܳܗ̇</VERS>
      <VERS vnumber="15">ܘܢܺܐܙ̈ܳܠ̱ܢ ܒܚܰܕܽܘܬܳܐ ܘܰܒܒܰܣܺܝܡܽܘܬܳܐ. ܘܢܶܥ̈ܠܳܢ ܠܗܰܝܟܠܶܗ ܕܡܰܠܟܳܐ</VERS>
      <VERS vnumber="16">ܚܠܳܦ ܐܰܒܳܗܰܝ̈ܟܝ̱ ܢܶܗܘܽܘܢ ܒܢܰܝ̈ܟܝ̱. ܥܒܶܕ ܐܶܢܽܘܢ ܫܰܠܺܝ̈ܛܶܐ ܒܟܽܠܳܗ̇ ܐܰܪܥܳܐ</VERS>
      <VERS vnumber="17">ܘܢܶܬܕܟܰܪ ܫܡܳܟ ܒܟܽܠ ܕܳܪ ܘܕܳܪ. ܡܶܛܽܠ ܗܳܢܳܐ ܢܰܘܕܽܘܢ ܠܳܟ ܥܰܡ̈ܡܶܐ ܠܥܳܠܰܡ ܥܳܠܡܺܝܢ.</VERS>
    </CHAPTER>
    <CHAPTER cnumber="46">
      <VERS vnumber="999">ܥܰܠ ܐܳܚܳܙ ܘܰܕܒܶܝܬ ܚܶܙܰܩܝܳܐ ܕܶܐܫܬܰܘܙܰܒܘ ܡܶܢ ܕܰܖ̈ܡܽܘܣܩܳܝܶܐ</VERS>
      <VERS vnumber="1">ܐܰܠܳܗܰܢ ܒܶܝܬ ܓܰܘܣܰܢ ܥܰܫܺܝܢܳܐ. ܘܰܡܥܰܕܪܳܢܰܢ ܒܙܰܒ̈ܢܶܐ ܕܽܐܘܠܨܳܢܳܐ</VERS>
      <VERS vnumber="2">ܐܶܫܬܟܰܚܬ ܠܰܢ ܒܟܽܠܙܒܰܢ. ܡܶܛܽܠ ܗܳܢܳܐ ܠܳܐ ܕܳܚܠܺܝܢܰܢ. ܡܳܐ ܕܙܳܝܥܳܐ ܐܰܪܥܳܐ ܘܙܳܝܥܺܝܢ ܛܽܘܖ̈ܶܐ ܒܠܶܒܳܐ ܕܝܰܡ̈ܡܶܐ</VERS>
      <VERS vnumber="3">ܢܶܬܕܰܠܚܽܘܢ ܡܰܝ̈ܗܽܘܢ ܘܢܶܬܗܰܦܟܽܘܢ. ܘܰܢܙܽܘܥܽܘܢ ܛܽܘܖ̈ܶܐ ܒܥܽܘܫܢܶܗ</VERS>
      <VERS vnumber="4">ܬܰܦ̈ܶܐ ܕܢܰܗܖ̈ܰܘܳܬܳܐ ܢܚܰܕܽܘܢ ܒܰܡܕܺܝܢ̱ܬܶܗ ܕܰܐܠܳܗܰܢ. ܩܰܕܺܝܫ ܗܽܘ ܒܶܝܬ ܡܰܫܪܝܶܗ ܕܰܡܪܰܝܡܳܐ</VERS>
      <VERS vnumber="5">ܐܰ‌ܠܳܗܳܐ ܒܓܰܘܳܗ̇ ܠܳܐ ܬܙܽܘܥ. ܢܥܰܕܪܺܝܗ̇ ܐܰ‌ܠܳܗܳܐ ܒܥܶܕܳܢ ܨܰܦܪܳܐ</VERS>
      <VERS vnumber="6">ܐܶܫܬܓܶܫܘ ܥܰܡ̈ܡܶܐ ܘܙܳܥ̈ܝ ܡܰܠܟ̈ܘܳܬܳܐ. ܐܰܪܺܝܡ ܩܳܠܶܗ ܘܙܳܥܰܬ ܐܰܪܥܳܐ</VERS>
      <VERS vnumber="7">ܡܳܪܝܳܐ ܚܰܝܠܬܳܢܳܐ ܥܰܡܰܢ. ܘܰܡܥܰܕܪܳܢܰܢ ܐܰܠܳܗܶܗ ܕܝܰܥܩܽܘܒ</VERS>
      <VERS vnumber="8">ܬܰܘ ܚܙܰܘ ܥܒܳܕܰܘ̈ܗܝ ܕܰܐ‌ܠܳܗܳܐ. ܕܥܳܒܶܕ ܬܶܕܡܖ̈ܳܬܳܐ ܒܰܐܪܥܳܐ</VERS>
      <VERS vnumber="9">ܘܡܒܰܛܶܠ ܩܖ̈ܳܒܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ. ܩܶܫ̈ܬܳܬܳܐ ܡܬܰܒܰܪ ܘܰܡܬܰܒܰܪ ܢܰܝܙ̈ܟܶܐ. ܘܡܰܖ̈ܟܒܳܬܳܐ ܡܰܘܩܶܕ ܒܢܽܘܪܳܐ</VERS>
      <VERS vnumber="10">ܐܶܬܦܢܰܘ ܘܕܰܥܘ ܕܶܐܢܳܐ ܐ̱ܢܳܐ ܐܰ‌ܠܳܗܳܐ. ܐܶܬܬܪܺܝܡܶܬ ܒܥܰܡ̈ܡܶܐ ܘܶܐܬܬܪܺܝܡܶܬ ܒܰܐܪܥܳܐ. ܡܳܪܝܳܐ ܚܰܝܠܬܳܢܳܐ ܥܰܡܰܢ. ܘܰܡܥܰܕܪܳܢܰܢ ܐܰܠܳܗܶܗ ܕܝܰܥܩܽܘܒ.</VERS>
    </CHAPTER>
    <CHAPTER cnumber="47">
      <VERS vnumber="999">ܡܒܰܕܶܩ ܥܰܠ ܙܳܟܽܘܬܳܐ ܘܢܶܨܚܳܢܳܐ ܕܒܶܝܬ ܡܰܩܒܰܝ ܕܒܰܩܪܳܒܳܐ</VERS>
      <VERS vnumber="1">ܟܽܠܟܽܘܢ ܥܰܡ̈ܡܶܐ ܩܽܘܫܘ ܟܰܦܳܐ. ܘܫܰܒܰܚܘ ܠܰܐܠܳܗܳܐ ܒܩܳܠܐ ܕܫܽܘܒܚܳܐ</VERS>
      <VERS vnumber="2">ܡܶܛܽܠ ܕܡܳܪܝܳܐ ܡܪܰܝܡܳܐ ܘܰܕܚܺܝܠܐ. ܗܽܘܝܽܘ ܡܰܠܟܳܐ ܪܰܒܳܐ ܥܰܠ ܟܽܠܳܗ̇ ܐܰܪܥܳܐ</VERS>
      <VERS vnumber="3">ܕܫܰܥܒܶܕ ܠܰܢ ܥܰܡ̈ܡܶܐ ܬܚܽܘܬܰܝܢ. ܘܶܐܡ̈ܘܳܬ݂ܳܐ ܬܚܶܝܬ ܖ̈ܶܓܠܰܝܢ</VERS>
      <VERS vnumber="4">ܐܰܓܒܝܰܢ ܝܳܪܬܽܘܬܶܗ ܘܺܐܝܩܳܪܶܗ ܕܝܰܥܩܽܘܒ ܕܰܪܚܶܡ</VERS>
      <VERS vnumber="5">ܣܠܶܩ ܐܰ‌ܠܳܗܳܐ ܒܫܽܘܒܚܳܐ ܡܳܪܝܳܐ ܒܩܳܠܐ ܕܩܰܪܢܳܐ</VERS>
      <VERS vnumber="6">ܙܡܰܪܘ ܠܰܐܠܳܗܳܐ ܒܫܽܘܒܚܳܐ ܙܡܰܪܘ ܠܡܰܠܟܰܢ</VERS>
      <VERS vnumber="7">ܡܶܛܽܠ ܕܡܰܠܟܳܐ ܕܟܽܠܳܗ̇ ܐܰܪܥܳܐ ܐܰܠܳܗܰܐ ܗ̱ܘ ܙܡܰܪܘ ܠܶܗ ܫܒܚܳܐ</VERS>
      <VERS vnumber="8">ܐܰܡܠܶܟ ܐܰ‌ܠܳܗܳܐ ܥܰܠ ܥܰܡ̈ܡܶܐ. ܐܰ‌ܠܳܗܳܐ ܝܺܬܶܒ ܥܰܠ ܟܽܘܪܣܝܶܗ ܩܰܕܺܝܫܳܐ</VERS>
      <VERS vnumber="9">ܫܰܠܺܝ̈ܛܳܢܶܐ ܕܥܰܡ̈ܡܶܐ ܐܶܬܦܢܰܘ ܠܘܳܬ ܐܰܠܳܗܶܗ ܕܰܐܒܪܳܗܳܡ. ܡܶܛܽܠ ܕܰܐ‌ܠܳܗܳܐ ܐܶܢܽܘܢ ܐܽܘܚܕܳܢܶܝ̈ܗ̇ ܕܰܐܪܥܳܐ ܘܛܳܒ ܐܶܬܬܪܺܝܡ.</VERS>
    </CHAPTER>
    <CHAPTER cnumber="48">
      <VERS vnumber="999">ܡܶܫܬܰܥܶܐ ܥܰܠ ܪܰܒܽܘܬ݂ ܥܽܘܕܪܳܢܶܗ ܕܰܐ‌ܠܳܗܳܐ</VERS>
      <VERS vnumber="1">ܪܰܒ ܗܽܘ ܡܳܪܰܢ ܘܰܡܫܰܒܰܚ ܪܰܘܪܒܳܐܺܝܬ ܒܰܩܪܺܝܬܶܗ ܕܰܐܠܳܗܰܢ. ܘܒܛܽܘܪܶܗ ܩܰܕܺܝܫܳܐ ܘܰܡܫܰܒܚܳܐ</VERS>
      <VERS vnumber="2">ܚܰܕܽܘܬܳܐ ܒܟܽܠܳܗ̇ ܐܰܪܥܳܐ ܛܽܘܪܳܐ ܕܨܶܗܝܽܘܢ ܕܒܰܫܦܽܘ̈ܠܰܝ ܓܰܪܒܝܳܐ. ܩܪܺܝܬܶܗ ܗܺܝ ܕܡܰܠܟܳܐ ܪܰܒܳܐ</VERS>
      <VERS vnumber="3">ܐܰ‌ܠܳܗܳܐ ܒܣܳܚܖ̈ܳܬܳܗ̇ ܡܰܘܕܰܥ ܥܽܘܫܢܶܗ</VERS>
      <VERS vnumber="4">ܡܶܛܽܠ ܕܗܳܐ ܡܰܠܟ̈ܶܐ ܐܶܬܛܰܝܰܒܘ ܘܰܥܒܰܪܘ ܐܰܟܚܕܳܐ</VERS>
      <VERS vnumber="5">ܗܶܢܽܘܢ ܚܙܰܘ ܘܰܬܡܰܗܘ ܘܙܳܥܘ</VERS>
      <VERS vnumber="6">ܘܰܪܬܺܝܬܳܐ ܐܶܚܰܕ ܐܶܢܽܘܢ. ܘܚܶܒ̈ܠܐ ܐܰܝܟ ܕܝܳܠܶܕܬܳܐ</VERS>
      <VERS vnumber="7">ܒܪܽܘܚܳܐ ܥܰܫܺܝܢܬܳܐ ܢܶܬܬܰܒܖ̈ܳܢ ܐܶܠܦ̈ܶܐ ܕܬܰܪܫܺܝܫ</VERS>
      <VERS vnumber="8">ܐܰܝܟ ܕܰܫܡܰܥܢ ܗܳܟܰܢܳܐ ܚܙܰܝܢ. ܒܰܩܪܺܝܬܶܗ ܕܡܳܪܝܳܐ ܚܰܝܠܬܳܢܳܐ. ܒܰܩܪܺܝܬܶܗ ܕܰܐܠܳܗܰܢ. ܐܰ‌ܠܳܗܳܐ ܢܰܬܩܢܺܝܗ̇ ܥܕܰܡܳܐ ܠܥܳܠܰܡ</VERS>
      <VERS vnumber="9">ܣܰܒܰܪܢ ܐܰ‌ܠܳܗܳܐ ܠܛܰܝܒܽܘܬܳܟ ܒܓܰܘܶܗ ܕܗܰܝܟܠܳܟ</VERS>
      <VERS vnumber="10">ܐܰܝܟ ܫܡܳܟ ܐܰ‌ܠܳܗܳܐ ܗܳܟܰܢܳܐ ܬܶܫܒ̈ܚܳܬܳܟ. ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ ܙܰܕܺܝܩܽܘܬܳܐ ܡܰܠܝܳܐ ܝܰܡܺܝܢܳܟ</VERS>
      <VERS vnumber="11">ܢܶܚܕܶܐ ܛܽܘܪܳܐ ܕܨܶܗܝܽܘܢ ܘܰܢܕܽܘ̈ܨܳܢ ܒܢ̈ܳܬ ܝܺܗܽܘܕܳܐ ܡܶܛܽܠ ܕܺܝܢܰܝ̈ܟ ܡܳܪܝܳܐ</VERS>
      <VERS vnumber="12">ܐܶܬܟܰܪܟܽܘܗ̇ ܠܨܶܗܝܽܘܢ ܘܚܽܘܕܪܽܘܗ̇ ܘܰܡܢܰܘ ܡܰܓܕ̈ܠܶܝܗ̇</VERS>
      <VERS vnumber="13">ܣܺܝܡܘ ܠܶܒܟܽܘܢ ܥܰܠ ܚܰܝܠܳܗ̇ ܘܰܥܩܽܘܪܘ ܣܳܚܖ̈ܳܬܳܗ̇. ܕܬܶܫܬܰܥܽܘܢ ܠܕܳܪܳܐ ܐ̱ܚܪܳܝܳܐ</VERS>
      <VERS vnumber="14">ܕܗܳܢܰܘ ܐܰ‌ܠܳܗܳܐ ܐܰܠܳܗܰܢ ܠܥܳܠܰܡ ܘܰܠܥܳܠܰܡ ܥܳܠܡܺܝܢ. ܕܗܽܘ ܢܕܰܒܪܰܢ ܠܥܶܠ ܡܶܢ ܡܰܘܬܳܐ.</VERS>
    </CHAPTER>
    <CHAPTER cnumber="49">
      <VERS vnumber="999">ܡܰܪܬܝܳܢܽܘܬܳܐ ܕܰܠܘܳܬ ܟܽܠܗܽܘܢ ܒܢܰܝ̈ܢܳܫܳܐ. ܕܠܳܐ ܢܶܬܬܰܟܠܽܘܢ ܥܰܠ ܥܽܘܬܪܗܽܘܢ</VERS>
      <VERS vnumber="1">ܫܡܰܥܘ ܗܳܕܶܐ ܟܽܠܟܽܘܢ ܥܰܡ̈ܡܶܐ. ܘܨܽܘܬ ܟܽܠ ܝܳܬܒܰܝ̈ ܐܰܪܥܳܐ</VERS>
      <VERS vnumber="2">ܒܢܰܝ̈ ܐܰܪܥܳܐ ܘܰܒܢܰܝ̈ܢܳܫܳܐ. ܐܰܟܚܕܳܐ ܥܰܬܺܝܖ̈ܶܐ ܘܡܶܣ̈ܟܺܢܶܐ</VERS>
      <VERS vnumber="3">ܦܽܘܡܝ̱ ܢܡܰܠܶܠ ܚܶܟܡܬܳܐ. ܘܪܶܢܝܶܗ ܕܠܶܒܝ̱ ܣܽܘܟܳܠܐ</VERS>
      <VERS vnumber="4">ܐܶܨܠܶܐ ܐܶܕܢܰܝ̈ ܠܡ̈ܰܬܠܶܐ. ܘܶܐܡܰܠܶܠ ܒܟܶܢܳܪܳܐ ܐܽܘܚ̈ܕܳܬܝ̱</VERS>
      <VERS vnumber="5">ܠܳܐ ܕܳܚܶܠ ܐ̱ܢܳܐ ܒܝܰܘ̈ܡܳܬܳܐ ܒܺܝ̈ܫܶܐ. ܥܰܘܠܳܐ ܕܰܒܥܶܠܕ̈ܒܳܒܰܝ ܟܰܪܟܰܢܝ̱</VERS>
      <VERS vnumber="6">ܟܽܠ ܕܰܬܟܺܝܠܺܝܢ ܥܰܠ ܚܰܝܠܗܽܘܢ ܘܡܶܫܬܰܒܗܪܺܝܢ ܒܣܽܘܓܳܐܐ ܕܥܽܘܬܪܗܽܘܢ</VERS>
      <VERS vnumber="7">ܐܰܚܳܐ ܠܳܐ ܦܳܪܶܩ ܘܓܰܒܪܳܐ ܠܳܐ ܝܳܗܶܒ ܠܰܐܠܳܗܳܐ ܦܽܘܪܩܳܢܶܗ</VERS>
      <VERS vnumber="8">ܝܰܩܺܝܪ ܗܽܘ ܦܽܘܪܩܳܢܳܐ ܕܢܰܦܫܗܽܘܢ</VERS>
      <VERS vnumber="9">ܠܺܐܝ ܠܥܳܠܰܡ ܕܬܺܚܶܐ ܠܥܳܠܰܡ ܥܳܠܡܺܝܢ. ܘܠܳܐ ܬܶܚܙܶܐ ܚܒܳܠܳܐ</VERS>
      <VERS vnumber="10">ܟܰܕ ܬܶܚܙܶܐ ܚܰܟܺܝ̈ܡܶܐ ܕܡܳܝܬܺܝܢ. ܐܰܟܚܕܳܐ ܣܰܟ̈ܠܶܐ ܘܚܰܣܺܝܖ̈ܰܝ ܪܶܥܝܳܢܳܐ ܕܳܐܒܕܺܝܢ. ܘܫܳܒܩܺܝܢ ܩܶܢܝܳܢܗܽܘܢ ܠܰܐ̱ܚܖ̈ܳܢܶܐ</VERS>
      <VERS vnumber="11">ܩܰܒܖ̈ܰܝܗܽܘܢ ܒܳܬܰܝ̈ܗܽܘܢ ܠܥܳܠܰܡ. ܘܡܰܥܡܰܪܗܽܘܢ ܠܕܳܪܕܳܖ̈ܺܝܢ. ܘܩܳܪܶܝܢ ܫܡܳܗ̈ܶܐ ܒܰܐܪܥܳܐ</VERS>
      <VERS vnumber="12">ܒܰܪܢܳܫܳܐ ܒܺܐܝܩܳܪܶܗ ܠܳܐ ܐܶܬܒܰܝܰܢ. ܐܶܠܳܐ ܐܶܫܬܠܶܡ ܠܰܒܥܺܝܪܳܐ ܘܶܐܬܕܰܡܺܝ ܠܳܗ̇</VERS>
      <VERS vnumber="13">ܗܳܢܰܘ ܫܒܺܝܠܗܽܘܢ ܬܽܘܩܰܠܬܳܐ ܠܢܰܦܫܗܽܘܢ. ܘܰܐ̱ܚܪܳܝܰܬ ܒܦܽܘܡܗܽܘܢ ܢܶܪܥܽܘܢ</VERS>
      <VERS vnumber="14">ܐܰܝܟ ܥܳܢ̈ܳܐ ܠܰܫܝܽܘܠ ܢܶܫܬܰܠܡܽܘܢ ܘܡܰܘܬܳܐ ܢܶܪܥܶܐ ܐܶܢܽܘܢ. ܘܢܶܫܬܰܠܛܽܘܢ ܒܗܽܘܢ ܬܖ̈ܺܝܨܶܐ ܒܨܰܦܪܳܐ. ܘܨܽܘܪܰܬܗܽܘܢ ܬܒܰܠܶܐ ܫܝܽܘܠ. ܘܡܶܢ ܬܶܫܒ̈ܚܳܬܗܽܘܢ ܢܶܬܕܰܚܩܽܘܢ</VERS>
      <VERS vnumber="15">ܐܰ‌ܠܳܗܳܐ ܢܶܦܪܩܺܝܗ̇ ܠܢܰܦܫܝ̱. ܘܡܶܢ ܐܺܝܕܳܐ ܕܰܫܝܽܘܠ ܢܰܣܩܰܢܝ̱</VERS>
      <VERS vnumber="16">ܠܳܐ ܬܶܕܚܰܠ ܡܳܐ ܕܥܳܬܰܪ ܓܰܒܪܳܐ ܘܣܳܓܶܐ ܐܺܝܩܳܪܳܐ ܕܒܰܝܬܶܗ</VERS>
      <VERS vnumber="17">ܡܶܛܽܠ ܕܠܳܐ ܢܳܣܶܒ ܡܶܕܶܡ ܒܡܰܘܬܶܗ. ܐܳܦܠܳܐ ܢܳܚܶܬ ܒܳܬܪܶܗ ܫܽܘܒܚܶܗ</VERS>
      <VERS vnumber="18">ܡܶܛܽܠ ܕܢܰܦܫܶܗ ܗܽܘ ܡܒܰܪܶܟ ܒܚܰܝܰܘ̈ܗܝ. ܘܢܰܘܕܶܐ ܠܳܟ ܟܰܕ ܬܰܛܐܶܒ ܠܶܗ</VERS>
      <VERS vnumber="19">ܘܰܬܡܰܛܶܝܘܗܝ ܥܕܰܡܳܐ ܠܕܳܪܳܐ ܕܰܐܒܳܗܰܘ̈ܗܝ. ܥܕܰܡܳܐ ܠܥܳܠܰܡ ܠܳܐ ܢܶܚܙܶܐ ܢܽܘܗܪܳܐ</VERS>
      <VERS vnumber="20">ܒܰܪܢܳܫܳܐ ܕܒܺܐܝܩܳܪܶܗ ܠܳܐ ܐܶܬܒܰܝܰܢ. ܐܶܠܳܐ ܐܶܫܬܠܶܡ ܠܚܰܝܽܘܬܳܐ ܘܶܐܬܕܰܡܺܝ ܠܳܗ̇.</VERS>
    </CHAPTER>
    <CHAPTER cnumber="50">
      <VERS vnumber="999">ܡܰܟܣܳܢܽܘܬܳܐ ܕܰܠܘܳܬ ܝܺܗܽܘܕܳܝ̈ܶܐ ܥܰܠ ܐܰܦܰܝ̈ ܡܒܰܣܪܳܢܽܘܬܗܽܘܢ ܕܥܰܠ ܘܳܠܺܝܬܳܐ</VERS>
      <VERS vnumber="1">ܐܰܠܳܗܝ ܐܰܠܳܗܺܝ̈ܢ ܡܳܪܝܳܐ ܡܰܠܶܠ. ܘܰܩܪܳܗ̇ ܠܰܐܪܥܳܐ ܡܶܢ ܡܰܕܢܳܚܰܘ̈ܗܝ̱ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ̱</VERS>
      <VERS vnumber="2">ܡܶܢ ܨܶܗܝܽܘܢ ܟܠܺܝܠܳܐ ܡܫܰܒܚܳܐ ܐܰ‌ܠܳܗܳܐ ܚܰܘܺܝ</VERS>
      <VERS vnumber="3">ܢܺܐܬܶܐ ܐܰ‌ܠܳܗܳܐ ܘܠܳܐ ܢܶܫܬܽܘܩ. ܘܢܽܘܪܳܐ ܬܶܐܟܽܘܠ ܩܕܳܡܰܘܗܝ̱. ܘܰܚܕܳܪܰܘܗܝ̱ ܬܶܬܓܰܘܙܰܠ ܛܳܒ</VERS>
      <VERS vnumber="4">ܢܶܩܪܶܐ ܠܰܫܡܰܝܳܐ ܡܶܢ ܠܥܶܠ. ܘܰܐܪܥܳܐ ܠܰܡܕܳܢ ܥܰܡܶܗ</VERS>
      <VERS vnumber="5">ܐܶܬܟܰܢܰܫܘ ܠܘܳܬܶܗ ܓܒܰܘ̈ܗܝ̱. ܕܰܡܩܺܝܡܺܝܢ ܩܝܳܡܶܗ ܥܰܠ ܕܶܒܚܬܳܐ</VERS>
      <VERS vnumber="6">ܢܚܰܘܽܘܢ ܫܡܰܝ̈ܳܐ ܙܰܕܺܝܩܽܘܬܶܗ. ܡܶܛܽܠ ܕܰܐܠܳܗܰܐ ܗ̱ܘ ܕܰܝܳܢܳܐ</VERS>
      <VERS vnumber="7">ܫܡܰܥ ܥܰܡܝ̱ ܘܺܐܡܰܪ ܠܳܟ. ܘܺܐܝܣܪܳܐܝܠ ܐܶܣܰܗܶܕ ܒܳܟ. ܐܶܢܳܐ ܐ̱ܢܳܐ ܐܰ‌ܠܳܗܳܐ ܐܰܠܳܗܳܟ</VERS>
      <VERS vnumber="8">ܠܳܐ ܥܰܠ ܕܶܒܚܰܝ̈ܟ ܐܰܟܣܳܟ. ܘܰܥܠܰܘ̈ܳܬܳܟ ܠܽܘܩܒܰܠܝ̱ ܐܶܢܶܝܢ ܒܟܽܠܙܒܰܢ</VERS>
      <VERS vnumber="9">ܠܳܐ ܐܶܣܰܒ ܡܶܢ ܒܰܝܬܳܟ ܬܰܘܖ̈ܶܐ. ܐܳܦܠܳܐ ܡܶܢ ܓܙܳܪܳܟ ܓܕܰܝ̈ܳܐ</VERS>
      <VERS vnumber="10">ܡܶܛܽܠ ܕܕܺܝܠܝ̱ ܗܺܝ ܟܽܠܳܗ̇ ܚܰܝܽܘܬܳܐ ܕܕܰܒܪܳܐ. ܘܰܒܥܺܝܪܳܐ ܕܰܒܛܽܘܖ̈ܶܐ ܘܬܰܘܖ̈ܶܐ</VERS>
      <VERS vnumber="11">ܝܳܕܰܥ ܐ̱ܢܳܐ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ. ܘܚܰܝܽܘܬܳܐ ܕܕܰܒܪܳܐ ܕܺܝܠܝ̱ ܗܺܝ</VERS>
      <VERS vnumber="12">ܐܶܢ ܟܳܦܶܢ ܐ̱ܢܳܐ ܠܳܐ ܐܺܡܰܪ ܠܳܟ. ܡܶܛܽܠ ܕܕܺܝܠܝ̱ ܗܺܝ ܬܺܒܶܝܠ ܒܰܡܠܳܐܳܗ̇</VERS>
      <VERS vnumber="13">ܠܳܐ ܐܳܟܶܠ ܐ̱ܢܳܐ ܒܶܣܪܳܐ ܕܰܐܖ̈ܘܳܢܶܐ. ܘܰܕܡܳܐ ܕܰܓܕܰܝ̈ܳܐ ܠܳܐ ܫܳܬܶܐ ܐ̱ܢܳܐ</VERS>
      <VERS vnumber="14">ܕܰܒܰܚ ܠܰܐܠܳܗܳܐ ܬܰܘܕܺܝܬܳܐ. ܘܫܰܠܶܡ ܠܰܡܪܰܝܡܳܐ ܢܶܕܖ̈ܰܝܟ</VERS>
      <VERS vnumber="15">ܘܰܩܪܺܝܢܝ̱ ܒܝܰܘܡܳܐ ܕܽܐܘܠܨܳܢܳܐ. ܐܶܥܰܫܢܳܟ ܘܰܬܫܰܒܚܰܢܝ̱</VERS>
      <VERS vnumber="16">ܠܚܰܛܳܝܳܐ ܐܳܡܰܪ ܠܶܗ ܐܰ‌ܠܳܗܳܐ. ܡܳܐ ܠܳܟ ܘܠܰܟܬܳܒ̈ܶܐ ܕܦܽܘ̈ܩܕܳܢܰܝ. ܕܰܫܩܰܠܬ ܩܝܳܡܝ̱ ܒܦܽܘܡܳܟ</VERS>
      <VERS vnumber="17">ܐܰܢ̱ܬ ܕܶܝܢ ܣܢܰܝܬ ܡܰܪܕܽܘܬܝ̱. ܘܰܫܕܰܝܬ ܡܶܠܰܝ̈ ܠܒܶܣܬܪܳܟ</VERS>
      <VERS vnumber="18">ܐܶܢ ܚܳܙܶܐ ܗ̱ܘܰܝܬ ܓܰܢܳܒܳܐ ܪܳܗܶܛ ܗ̱ܘܰܝܬ ܥܰܡܶܗ. ܘܥܰܡ ܓܰܝܳܪܳܐ ܡܢܳܬܳܟ ܣܳܐܶܡ ܗ̱ܘܰܝܬ</VERS>
      <VERS vnumber="19">ܦܽܘܡܳܟ ܡܡܰܠܶܠ ܗ̱ܘܳܐ ܒܺܝ̈ܫܳܬܳܐ. ܘܠܶܫܳܢܳܟ ܡܡܰܠܶܠ ܢܶܟܠܳܐ</VERS>
      <VERS vnumber="20">ܝܳܬܶܒ ܗ̱ܘܰܝܬ ܘܪܳܢܶܐ ܒܰܐܚܽܘܟ. ܘܰܒܒܰܪ ܐܶܡܳܟ ܡܡܰܝܶܩ ܗ̱ܘܰܝܬ</VERS>
      <VERS vnumber="21">ܗܳܠܶܝܢ ܟܽܠܗܶܝܢ ܥܒܰܕܬ ܘܫܶܬܩܶܬ ܠܳܟ. ܣܒܰܪܬ ܥܰܘܳܠܳܐ ܕܰܐܟܘܳܬܳܟ ܐܶܗܘܶܐ. ܐܰܟܣܳܟ ܕܶܝܢ ܘܶܐܣܕܽܘܪ ܐܶܢܶܝܢ ܠܥܺܢܰܝ̈ܟ</VERS>
      <VERS vnumber="22">ܐܶܣܬܰܟܰܠܘ ܒܗܳܕܶܐ ܐܰܝܠܶܝܢ ܕܛܳܥܶܝܢ ܠܰܐܠܳܗܳܐ. ܕܰܠܡܳܐ ܢܶܬܒܰܪܟܽܘܢ ܘܠܰܝܬ ܕܰܡܦܰܨܶܐ</VERS>
      <VERS vnumber="23">ܐܰܝܢܳܐ ܕܕܳܒܰܚ ܬܰܘܕܺܝܬܳܐ ܗܽܘ ܢܫܰܒܚܰܢܝ̱. ܘܬܰܡܳܢ ܐܶܚܰܘܶܝܘܗܝ̱ ܐܽܘܪܚܳܐ ܕܦܽܘܪܩܳܢܶܗ ܕܰܐܠܳܗܰܢ.</VERS>
    </CHAPTER>
    <CHAPTER cnumber="51">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ. ܐܰܝܟ ܡܰܢ ܕܡܰܘܕܶܝܢ ܕܰܚܛܰܘ ܘܫܳܐܠܺܝܢ ܖ̈ܰܚܡܶܐ</VERS>
      <VERS vnumber="1">ܪܰܚܶܡ ܥܠܰܝ ܐܰ‌ܠܳܗܳܐ ܐܰܝܟ ܛܰܝܒܽܘܬܳܟ. ܘܰܐܝܟ ܣܽܘܓܳܐܐ ܕܖ̈ܰܚܡܰܝܟ ܠܚܺܝ ܚܛܳܗܰܝ̈</VERS>
      <VERS vnumber="2">ܐܰܣܓܳܐ ܐܰܫܺܝܓܰܝܢܝ̱ ܡܶܢ ܥܰܘܠܝ̱. ܘܡܶܢ ܚܛܳܗܰܝ̈ ܕܰܟܳܢܝ̱</VERS>
      <VERS vnumber="3">ܡܶܛܽܠ ܕܣܰܟ̈ܠܘܳܬ݂ܝ̱ ܝܳܕܰܥ ܐ̱ܢܳܐ. ܘܰܚܛܳܗܰܝ̈ ܠܽܘܩܒܰܠܝ̱ ܐܶܢܽܘܢ ܒܟܽܠܙܒܰܢ</VERS>
      <VERS vnumber="4">ܠܳܟ ܒܰܠܚܽܘܕܰܝܟ ܚܛܺܝܬ. ܘܒܺܝ̈ܫܳܬܳܐ ܩܕܳܡܰܝܟ ܣܶܥܪܶܬ. ܡܶܛܽܠ ܕܬܶܙܕܰܕܰܩ ܒܡܶܠܬܳܟ ܘܬܶܙܟܶܐ ܒܕܺܝ̈ܢܰܝܟ</VERS>
      <VERS vnumber="5">ܡܶܛܽܠ ܕܰܒܥܰܘܠܐ ܐܶܬܒܰܛܢܶܬ. ܘܒܰܚܛܳܗ̈ܶܐ ܒܛܶܢܬܰܢܝ̱ ܐܶܡܝ̱</VERS>
      <VERS vnumber="6">ܐܰܢ̱ܬ ܕܶܝܢ ܒܩܽܘܫܬܐ ܨܒܰܝܬ. ܘܟܰܣ̈ܝܳܬܳܐ ܕܚܶܟܡܬܳܟ ܐܰܘܕܰܥܬܳܢܝ̱</VERS>
      <VERS vnumber="7">ܪܽܘܣ ܥܠܰܝ ܒܙܽܘܦܳܐ ܘܶܐܬܕܰܟܶܐ. ܚܰܠܶܠܰܝܢܝ̱ ܒܶܗ ܘܡܶܢ ܬܰܠܓܳܐ ܐܶܚܘܰܪ</VERS>
      <VERS vnumber="8">ܐܰܣܒܰܥܰܝܢܝ̱ ܒܽܘܣܳܡܳܟ ܘܚܰܕܽܘܬܳܟ. ܘܢܶܚܕܽܘܢ ܓܰܖ̈ܡܰܝ ܡܰܟܺܝ̈ܟܶܐ</VERS>
      <VERS vnumber="9">ܐܰܗܦܶܟ ܐܰܦܰܝ̈ܟ ܡܶܢ ܚܛܳܗܰܝ̈. ܘܟܽܠܗܶܝܢ ܣܰܟ̈ܠܘܳܬ݂ܝ̱ ܠܚܺܝ</VERS>
      <VERS vnumber="10">ܠܶܒܳܐ ܕܰܟܝܳܐ ܒܪܺܝ ܒܺܝ ܐܰ‌ܠܳܗܳܐ. ܘܪܽܘܚܳܟ ܬܩܰܢܬܳܐ ܚܰܕܶܬ ܒܓܰܘܝ̱</VERS>
      <VERS vnumber="11">ܠܳܐ ܬܶܫܕܶܝܢܝ̱ ܡܶܢ ܩܕܳܡܰܝܟ. ܘܪܽܘܚܳܟ ܩܰܕܺܝܫܳܐ ܠܳܐ ܬܶܣܰܒ ܡܶܢܝ̱</VERS>
      <VERS vnumber="12">ܐܶܠܳܐ ܐܰܗܦܶܟ ܠܺܝ ܒܽܘܣܳܡܳܟ ܘܦܽܘܪܩܳܢܳܟ. ܘܪܽܘܚܳܟ ܡܫܰܒܰܚܬܳܐ ܬܣܰܡܟܰܢܝ̱</VERS>
      <VERS vnumber="13">ܕܰܐܠܶܦ ܠܥܰܘ̈ܳܠܶܐ ܐܽܘܪܚܳܟ. ܘܚܰܛܳܝ̈ܶܐ ܠܘܳܬܳܟ ܢܶܬܦܢܽܘܢ</VERS>
      <VERS vnumber="14">ܦܰܨܳܢܝ̱ ܡܶܢ ܕܡܳܐ ܐܰܠܳܗܝ ܐܰ‌ܠܳܗܳܐ ܕܦܽܘܪܩܳܢܝ̱. ܘܰܢܫܰܒܰܚ ܠܶܫܳܢܝ̱ ܙܰܕܺܝܩܽܘܬܳܟ</VERS>
      <VERS vnumber="15">ܡܳܪܝܳܐ ܦܬܰܚ ܠܺܝ ܣܶܦ̈ܘܳܬ݂ܝ̱. ܘܦܽܘܡܝ̱ ܢܙܰܡܰܪ ܬܶܫܒ̈ܚܳܬܳܟ</VERS>
      <VERS vnumber="16">ܡܶܛܽܠ ܕܠܳܐ ܨܒܰܝܬ ܒܕܶܒ̈ܚܶܐ. ܐܳܦܠܳܐ ܒܝܰܩ̈ܕܶܐ ܫܰܠ̈ܡܶܐ ܐܶܬܪܰܥܺܝܬ</VERS>
      <VERS vnumber="17">ܕܶܒܚܰܘ̈ܗܝ ܕܰܐ‌ܠܳܗܳܐ ܪܽܘܚܳܐ ܗ̱ܝ ܡܰܟܺܝܟܬܳܐ. ܠܶܒܳܐ ܫܚܺܝܩܳܐ ܐܰ‌ܠܳܗܳܐ ܠܳܐ ܡܰܣܠܶܐ</VERS>
      <VERS vnumber="18">ܐܰܛܐܶܒ ܒܨܶܒܝܳܢܳܟ ܠܨܶܗܝܽܘܢ. ܘܰܒܢܺܝ ܫܽܘܖ̈ܶܝܗ̇ ܕܽܐܘܪܺܫܠܶܡ</VERS>
      <VERS vnumber="19">ܗܳܝܕܶܝܢ ܬܶܨܛܒܶܐ ܒܕܶܒ̈ܚܶܐ ܕܩܽܘܫܬܳܐ ܘܰܒܝܰܩ̈ܕܶܐ ܫܰܠ̈ܡܶܐ. ܘܗܳܝܕܶܝܢ ܢܰܣܩܽܘܢ ܬܰܘܖ̈ܶܐ ܥܰܠ ܡܰܕܒܚܳܟ.</VERS>
    </CHAPTER>
    <CHAPTER cnumber="52">
      <VERS vnumber="999">ܥܰܠ ܥܰܘܳܠܽܘܬܶܗ ܘܡܰܪܳܚܽܘܬܶܗ ܕܒܰܪܫܳܩ̈ܶܐ ܕܚܰܣܶܕ ܠܚܶܙܰܩܝܳܐ</VERS>
      <VERS vnumber="1">ܠܡܳܢܳܐ ܡܶܫܬܰܒܗܰܪ ܐܰܢ̱ܬ ܒܒܺܝܫܬܳܐ ܓܰܢ̱ܒܳܪܳܐ. ܘܥܰܠ ܡܚܰܣܝܳܐ ܟܽܠܝܽܘܡ ܥܰܘܠܳܐ ܡܶܬܚܰܫܰܒ ܠܶܫܳܢܳܟ</VERS>
      <VERS vnumber="2">ܘܰܐܝܟ ܡܕܰܟܝܳܐ ܕܰܠܛܺܝܫ ܥܒܰܕܬ ܢܶܟܠܳܐ</VERS>
      <VERS vnumber="3">ܪܚܶܡܬ ܒܺܝ̈ܫܳܬܳܐ ܡܶܢ ܛܳܒ̈ܳܬܳܐ. ܘܕܰܓܳܠܽܘܬܳܐ ܡܶܢ ܡܰܡܠܠܳܐ ܕܙܰܕܺܝܩܽܘܬܳܐ</VERS>
      <VERS vnumber="4">ܪܚܶܡܬ ܠܟܽܠ ܕܰܡܡܰܠܠܺܝܢ ܥܰܘܠܳܐ ܘܰܠܠܶܫ̈ܳܢܶܐ ܢܰܟܽܘ̈ܠܬܳܢܶܐ</VERS>
      <VERS vnumber="5">ܡܶܛܽܠ ܗܳܢܳܐ ܐܰ‌ܠܳܗܳܐ ܢܶܥܩܪܺܝܘܗܝ̱. ܘܢܶܣܚܦܺܝܘܗܝ̱ ܠܥܳܠܰܡ ܡܶܢ ܡܰܫܟܢܶܗ. ܘܥܶܩܳܪܶܗ ܡܶܢ ܐܰܪܥܳܐ ܕܚܰܝ̈ܶܐ</VERS>
      <VERS vnumber="6">ܘܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ. ܘܰܢܣܰܒܪܽܘܢ ܒܡܳܪܝܳܐ</VERS>
      <VERS vnumber="7">ܘܢܺܐܡܪܽܘܢ ܕܗܳܢܰܘ ܓܰܒܪܳܐ ܕܠܳܐ ܥܒܰܕ ܠܰܐܠܳܗܳܐ ܬܽܘܟܠܳܢܶܗ. ܐܶܠܳܐ ܐܶܬܬܟܶܠ ܥܰܠ ܣܽܘܓܳܐܐ ܕܥܽܘܬܪܶܗ ܘܶܐܬܬܪܺܝܡ ܒܩܶܢܝܳܢܶܗ</VERS>
      <VERS vnumber="8">ܘܶܐܢܳܐ ܐܰܝܟ ܙܰܝܬܳܐ ܡܫܰܒܚܳܐ ܒܒܰܝܬܶܗ ܕܰܐ‌ܠܳܗܳܐ. ܣܰܒܪܶܬ ܒܛܰܝܒܽܘܬܶܗ ܕܰܐ‌ܠܳܗܳܐ ܠܥܳܠܰܡ ܘܰܠܥܳܠܰܡ ܥܳܠܡܺܝܢ</VERS>
      <VERS vnumber="9">ܐܰܘܕܶܐ ܠܳܟ ܠܥܳܠܰܡ ܕܰܥܒܰܕܬ. ܘܶܐܣܰܒܰܪ ܫܡܳܟ ܠܕܳܪܕܳܖ̈ܺܝܢ ܠܽܘܩܒܰܠ ܙܰܕܺܝ̈ܩܰܝܟ.</VERS>
    </CHAPTER>
    <CHAPTER cnumber="53">
      <VERS vnumber="999">ܡܚܰܘܶܐ ܥܰܠ ܡܰܪܳܚܽܘܬܶܗ ܕܣܰܢܚܺܪܺܝܒ ܘܰܕܒܰܪܫܳܩ̈ܶܐ</VERS>
      <VERS vnumber="1">ܐܳܡܰܪ ܥܰܘܳܠܳܐ ܒܠܶܒܶܗ ܕܠܰܝܬ ܐܰ‌ܠܳܗܳܐ. ܐܶܬܚܰܒܰܠܘ ܘܶܐܬܛܰܢܰܦܘ ܒܥܰܘܠܗܽܘܢ. ܘܠܰܝܬ ܕܥܳܒܶܕ ܛܳܒܬܳܐ</VERS>
      <VERS vnumber="2">ܐܰ‌ܠܳܗܳܐ ܐܰܕܺܝܩ ܡܶܢ ܫܡܰܝܳܐ ܥܰܠ ܒܢܰܝ̈ܢܳܫܳܐ. ܕܢܶܚܙܶܐ ܐܶܢ ܐܺܝܬ ܕܣܰܟܽܘܠܬܳܢ ܘܒܳܥܶܐ ܠܰܐܠܳܗܳܐ</VERS>
      <VERS vnumber="3">ܟܽܠܗܽܘܢ ܣܛܰܘ ܐܰܟܚܕܳܐ ܘܶܐܬܛܰܢܰܦܘ. ܘܠܰܝܬ ܕܥܳܒܶܕ ܛܳܒܬܳܐ ܐܳܦܠܳܐ ܚܰܕ</VERS>
      <VERS vnumber="4">ܘܠܳܐ ܝܺܕܰܥܘ ܟܽܠ ܥܳܒ̈ܕܰܝ ܥܰܘܠܳܐ. ܐܰܝܠܶܝܢ ܕܳܐܟܠܺܝܢ ܗ̱ܘܰܘ ܠܥܰܡܝ̱ ܡܶܐܟܽܘܠܬܳܐ ܕܠܰܚܡܳܐ. ܘܠܰܐܠܳܗܳܐ ܠܳܐ ܩܪܰܘ</VERS>
      <VERS vnumber="5">ܬܰܡܳܢ ܕܚܶܠܘ ܕܶܚܠܬܳܐ. ܐܰܬܰܪ ܕܠܰܝܬ ܗ̱ܘܳܐ ܕܶܚܠܬܳܐ. ܡܶܛܽܠ ܕܰܐ‌ܠܳܗܳܐ ܢܒܰܕܰܪ ܓܰܖ̈ܡܰܝܗܽܘܢ. ܕܰܐܝܠܶܝܢ ܕܫܳܦܪܺܝܢ ܠܰܒܢܰܝ̈ܢܳܫܳܐ. ܒܗܶܬܘ ܡܶܛܽܠ ܕܰܐ‌ܠܳܗܳܐ ܐܰܣܠܺܝ ܐܶܢܽܘܢ</VERS>
      <VERS vnumber="6">ܡܰܢ ܢܶܬܶܠ ܡܶܢ ܨܶܗܝܽܘܢ ܦܽܘܪܩܳܢܳܐ ܠܺܝܣܪܳܐܶܝܠ. ܡܳܐ ܕܡܰܗܦܶܟ ܡܳܪܝܳܐ ܫܒܺܝܬܳܐ ܕܥܰܡܶܗ. ܢܕܽܘܨ ܝܰܥܩܽܘܒ ܘܢܶܚܕܶܐ ܐܺܝܣܪܳܐܝܶܠ.</VERS>
    </CHAPTER>
    <CHAPTER cnumber="54">
      <VERS vnumber="999">ܫܶܐܠܬܶܗ ܕܚܶܙܰܩܝܳܐ ܕܢܶܬܦܰܨܶܐ ܡܶܢ ܐܳܬܽܘܖ̈ܳܝܶܐ</VERS>
      <VERS vnumber="1">ܐܰ‌ܠܳܗܳܐ ܒܰܫܡܳܟ ܦܪܽܘܩܰܝܢܝ̱. ܘܰܒܓܰܢ̱ܒܳܪܽܘܬܳܟ ܕܽܘܢܰܝܢܝ̱</VERS>
      <VERS vnumber="2">ܐܰ‌ܠܳܗܳܐ ܫܡܰܥ ܨܠܽܘܬܝ̱. ܘܨܽܘܬ ܐܶܢܶܝܢ ܠܡܶܠܰܘ̈ܗܝ̱ ܕܦܽܘܡܝ̱</VERS>
      <VERS vnumber="3">ܡܶܛܽܠ ܕܢܽܘܟܖ̈ܳܝܶܐ ܩܳܡܘ ܥܠܰܝ. ܘܥܰܫܺܝ̈ܢܶܐ ܒܥܰܐܗ̇ ܠܢܰܦܫܝ̱. ܘܠܳܐ ܚܰܫܒܽܘܟ ܐܰ‌ܠܳܗܳܐ</VERS>
      <VERS vnumber="4">ܐܰ‌ܠܳܗܳܐ ܡܥܰܕܪܳܢܝ̱ ܡܳܪܝܳܐ ܡܣܰܡܟܳܢܳܗ̇ ܕܢܰܦܫܝ̱</VERS>
      <VERS vnumber="5">ܐܰܝܬܳܐ ܒܺܝܫܬܳܐ ܥܰܠ ܒܥܶܠܕ̈ܒܳܒܰܝ. ܘܰܒܩܽܘܫܬܳܟ ܫܰܬܶܩ ܐܶܢܽܘܢ</VERS>
      <VERS vnumber="6">ܘܶܐܢܳܐ ܒܦܽܘܪܫܳܢܳܐ ܐܶܕܰܒܰܚ ܠܳܟ. ܘܰܐܘܕܶܐ ܠܰܫܡܳܟ ܡܳܪܝܳܐ ܕܛܳܒ ܗܽܘ</VERS>
      <VERS vnumber="7">ܕܡܶܢ ܟܽܠ ܥܳܩ̈ܳܢ ܦܰܨܺܝܬܳܢܝ̱. ܘܒܰܒܥܶܠܕ̈ܒܳܒܰܝ ܚܙܳܬ ܥܰܝܢܝ.</VERS>
    </CHAPTER>
    <CHAPTER cnumber="55">
      <VERS vnumber="999">ܐܰܡܺܝܪ ܠܕܰܘܺܝܕ ܡܶܢ ܦܰܪܨܽܘܦ ܚܽܘܢܝܳܐ ܟܰܕ ܩܳܒܶܠ ܗܘܳܐ ܠܰܐܠܳܗܳܐ ܥܰܠ ܢܶܟܠܳܐ ܕܩܰܖ̈ܺܝܒܰܘܗܝ ܕܰܠܘܳܬܶܗ</VERS>
      <VERS vnumber="1">ܨܽܘܬ ܐܰ‌ܠܳܗܳܐ ܨܠܽܘܬܝ̱ ܘܠܳܐ ܬܰܗܡܶܐ ܡܶܢ ܒܳܥܽܘܬܝ̱</VERS>
      <VERS vnumber="2">ܫܡܰܥܰܝܢܝ̱ ܘܰܥܢܺܝܢܝ̱ ܘܶܐܬܦܰܢ ܠܰܓܥܳܬܝ̱ ܘܰܫܡܰܥܰܝܢܝ̱</VERS>
      <VERS vnumber="3">ܡܶܛܽܠ ܒܥܶܠܕ̈ܒܳܒܰܝ ܘܡܶܛܽܠ ܐܽܘܠܨܳܢܶܗ ܕܥܰܘܳܠܳܐ</VERS>
      <VERS vnumber="4">ܡܶܛܽܠ ܕܰܨܠܰܘ ܥܠܰܝ ܥܰܘ̈ܳܠܶܐ ܘܣܰܩܪܽܘܢܝ̱</VERS>
      <VERS vnumber="5">ܘܢܶܦܠܰܬ ܒܺܝ ܕܶܚܠܬܳܐ. ܘܟܰܣܝܽܘܢܝ̱ ܛܶܠܳܠܰܝ̈ ܡܰܘܬܳܐ</VERS>
      <VERS vnumber="6">ܘܶܐܡܪܶܬ ܡܰܢ ܕܶܝܢ ܝܰܗܒ ܠܺܝ ܓܶܦ̈ܶܐ ܐܰܝܟ ܕܝܰܘܢܳܐ</VERS>
      <VERS vnumber="7">ܘܦܶܪܚܶܬ ܘܫܶܟܢܶܬ ܘܰܐܪܚܩܶܬ. ܘܦܶܪܚܶܬ ܘܰܫܪܺܝܬ ܒܡܰܕܒܪܳܐ</VERS>
      <VERS vnumber="8">ܘܟܰܬܪܶܬ ܠܡܰܢ ܕܰܡܦܰܨܶܐ ܠܺܝ ܡܶܢ ܪܽܘܚܳܐ ܕܥܰܠܥܳܠܳܐ</VERS>
      <VERS vnumber="9">ܛܰܒܰܥ ܡܳܪܝ ܗܽܘܦܳܟܳܐ ܕܠܶܫܳܢܰܝ̈ܗܽܘܢ. ܡܶܛܽܠ ܕܰܚܙܺܝܬ ܚܶܪܝܳܢܳܐ ܘܕܺܝܢܳܐ ܒܰܩܪܺܝܬܳܐ</VERS>
      <VERS vnumber="10">ܒܺܐܝܡܳܡܳܐ ܘܰܒܠܺܠܝܳܐ ܟܪܺܝܟܺܝܢ ܠܫܽܘܖ̈ܶܝܗ̇. ܥܰܘܠܳܐ ܘܫܽܘܩܪܳܐ ܒܓܰܘܳܗ̇ ܘܥܶܬܳܐ</VERS>
      <VERS vnumber="11">ܘܠܳܐ ܥܳܢܶܕ ܡܶܢ ܫܽܘ̈ܩܶܝܗ̇ ܬܽܘܟܳܐ ܘܢܶܟܠܳܐ</VERS>
      <VERS vnumber="12">ܠܳܐ ܗܘܳܐ ܓܶܝܪ ܒܥܶܠܕܒܳܒܝ̱ ܚܰܣܕܰܢܝ̱ ܕܶܐܣܰܝܒܰܪ. ܐܳܦܠܳܐ ܣܳܢܐܝ ܐܶܬܬܪܺܝܡ ܥܠܰܝ ܕܶܐܛܫܶܐ ܡܶܢܶܗ</VERS>
      <VERS vnumber="13">ܐܰܢ̱ܬ ܗܽܘ ܒܰܪܢܳܫܳܐ ܕܰܐܟܘܳܬܝ̱. ܩܰܪܺܝܒܝ̱ ܘܪܳܚܡܝ̱</VERS>
      <VERS vnumber="14">ܕܰܐܟܚܕܳܐ ܠܥܶܣܢ ܫܳܪܽܘܬܳܐ ܒܒܰܝܬܶܗ ܕܰܐ‌ܠܳܗܳܐ. ܟܰܕ ܡܗܰܠܟܺܝܢ ܗ̱ܘܰܝܢ ܒܰܐܘܝܽܘܬܳܐ</VERS>
      <VERS vnumber="15">ܐܰܝܬܳܐ ܥܠܰܝܗܽܘܢ ܡܰܘܬܳܐ. ܘܢܶܚܬܽܘܢ ܟܰܕ ܚܰܝ݂ܺܝ݂̈ܢ ܠܰܫܝܽܘܠ. ܡܶܛܽܠ ܕܒܺܝܫܬܳܐ ܐܺܝܬ ܒܓܰܘܗܽܘܢ</VERS>
      <VERS vnumber="16">ܐܶܢܳܐ ܕܶܝܢ ܠܰܐܠܳܗܳܐ ܐܶܩܪܶܐ. ܘܰܐ‌ܠܳܗܳܐ ܢܶܦܪܩܰܢܝ̱</VERS>
      <VERS vnumber="17">ܒܪܰܡܫܳܐ ܘܰܒܨܰܦܪܳܐ ܘܰܒܛܰܗܪܳܐ ܐܶܪܢܶܐ ܘܺܐܡܰܪ ܘܰܐܫܡܰܥ ܩܳܠܝ̱</VERS>
      <VERS vnumber="18">ܦܰܨܳܗ̇ ܠܢܰܦܫܝ̱ ܡܶܢ ܐܰܝܠܶܝܢ ܕܚܳܟܡܺܝܢ ܠܺܝ. ܡܶܛܽܠ ܕܰܒܚܶܪܝܳܢܳܐ ܗܘܰܘ ܥܰܡܝ̱</VERS>
      <VERS vnumber="19">ܢܶܫܡܰܥ ܐܰ‌ܠܳܗܳܐ ܘܰܢܡܰܟܶܟ ܐܶܢܽܘܢ. ܗܰܘ ܕܺܐܝܬܰܘܗܝ̱ ܡܶܢ ܩܕܳܡ ܥܳܠܡ̈ܶܐ. ܠܰܝܬ ܠܗܽܘܢ ܬܰܚܠܽܘܦܳܐ ܘܠܳܐ ܕܚܶܠܘ ܡܶܢ ܐܰ‌ܠܳܗܳܐ</VERS>
      <VERS vnumber="20">ܐܰܘܫܶܛܘ ܐܺܝܕܳܐ ܥܰܠ ܩܰܪܺܝܒܶܗ ܘܛܰܘܶܫܘ ܩܝܳܡܶܗ</VERS>
      <VERS vnumber="21">ܐܶܬܕܰܠܰܚܘ ܡܶܢ ܪܽܘܓܙܳܐ ܕܰܐܦܰܘ̈ܗܝ̱ ܘܡܶܢ ܚܶܡܬܳܐ ܕܠܶܒܶܗ. ܖ̈ܰܟܺܝܟܳܢ ܡܶܠܰܘ̈ܗܝ̱ ܡܶܢ ܡܶܫܚܳܐ ܘܗܶܢܶܝܢ ܠܽܘ̈ܠܝܳܬܳܐ</VERS>
      <VERS vnumber="22">ܫܕܺܝ ܨܶܦܬܳܟ ܥܰܠ ܡܳܪܝܳܐ ܘܗܽܘ ܢܬܰܪܣܶܝܟ. ܘܠܳܐ ܢܶܬܶܠ ܠܥܳܠܰܡ ܙܰܘܥܬܳܐ ܠܙܰܕܺܝ̈ܩܰܘܗܝ̱</VERS>
      <VERS vnumber="23">ܐܰܢ̱ܬ ܕܶܝܢ ܐܰ‌ܠܳܗܳܐ ܐܰܚܶܬ ܐܶܢܽܘܢ ܠܓܽܘܒܳܐ ܕܰܐܒܕܳܢܳܐ ܠܓܰܒܖ̈ܶܐ ܐܳܫ̈ܕܰܝ ܕܡܳܐ ܘܢܳܟ̈ܠܰܝ ܢܶܟܠܳܐ. ܘܠܳܐ ܢܫܰܠܡܽܘܢ ܝܰܘ̈ܡܳܬܗܽܘܢ. ܘܶܐܢܳܐ ܐܶܣܰܒܰܪ ܒܳܟ.</VERS>
    </CHAPTER>
    <CHAPTER cnumber="56">
      <VERS vnumber="999">ܬܰܟܫܶܦܬܳܐ ܕܒܶܝܬ ܡܰܩܒܰܝ ܕܫܳܐܠܺܝܢ ܡܶܢ ܐܰ‌ܠܳܗܳܐ ܦܽܘܪܩܳܢܳܐ</VERS>
      <VERS vnumber="1">ܪܰܚܶܡ ܥܠܰܝ ܐܰ‌ܠܳܗܳܐ ܡܶܛܽܠ ܕܕܳܫܰܢܝ̱ ܒܰܪܢܳܫܳܐ. ܘܝܰܘܡܳܐ ܟܽܠܶܗ ܩܪܰܒܬܳܢܳܐ ܐܰܠܨܰܢܝ̱</VERS>
      <VERS vnumber="2">ܕܳܫܽܘܢܝ̱ ܒܥܶܠܕ̈ܒܳܒܰܝ ܟܽܠܶܗ ܝܰܘܡܳܐ. ܡܶܛܽܠ ܕܣܽܘܓܳܐܐ ܕܰܩܖ̈ܰܒܬܳܢܶܐ ܐܶܬܬܪܺܝܡܘ ܥܠܰܝ</VERS>
      <VERS vnumber="3">ܒܺܐܝܡܳܡܳܐ ܠܳܐ ܐܶܕܚܰܠ ܡܶܛܽܠ ܕܰܥܠܰܝܟ ܗܽܘ ܬܟܺܝܠ ܐ̱ܢܳܐ</VERS>
      <VERS vnumber="4">ܒܰܐܠܳܗܳܐ ܐܶܫܬܰܒܰܚ ܒܰܐܠܳܗܳܐ ܣܰܒܪܶܬ ܠܳܐ ܐܶܕܚܰܠ. ܡܳܢܳܐ ܥܳܒܶܕ ܠܺܝ ܒܰܪܢܳܫܳܐ</VERS>
      <VERS vnumber="5">ܟܽܠܶܗ ܝܰܘܡܳܐ ܡܶܬܡܰܠܟܺܝܢ ܗ̱ܘܰܘ ܥܠܰܝ. ܘܡܶܬܚܰܫܒܺܝܢ ܗ̱ܘܰܘ ܥܠܰܝ ܒܺܝܫܬܳܐ</VERS>
      <VERS vnumber="6">ܢܶܛܫܽܘܢ ܘܢܶܥܡܪܽܘܢ ܘܗܶܢܽܘܢ ܥܶܩ̈ܒܰܝ ܢܶܛܪܽܘܢ. ܐܰܝܟ ܕܣܰܟܺܝܘ ܠܢܰܦܫܝ̱ ܘܶܐܡܰܪܘ</VERS>
      <VERS vnumber="7">ܕܠܰܝܬ ܠܳܗ̇ ܡܦܰܨܝܳܢܳܐ. ܒܪܽܘܓܙܳܐ ܕܥܰܡ̈ܡܶܐ ܕܽܘܢ ܐܶܢܽܘܢ</VERS>
      <VERS vnumber="8">ܐܰ‌ܠܳܗܳܐ ܬܰܘܕܺܝܬܝ̱ ܚܰܘܺܝܬܳܟ. ܣܺܝܡ ܕܶܡ̈ܥܰܝ ܩܕܳܡܰܝܟ ܘܰܒܣܶܦܪܳܟ</VERS>
      <VERS vnumber="9">ܘܗܳܝܕܶܝܢ ܢܶܗܦܟܽܘܢ ܒܥܶܠܕ̈ܒܳܒܰܝ ܠܒܶܣܬܰܪܗܽܘܢ. ܘܶܐܕܰܥ ܕܰܐ‌ܠܳܗܳܐ ܐܺܝܬ ܠܺܝ</VERS>
      <VERS vnumber="10">ܠܡܶܠܬܶܗ ܕܰܐ‌ܠܳܗܳܐ ܐܶܫܰܒܰܚ</VERS>
      <VERS vnumber="11">ܒܰܐܠܳܗܳܐ ܬܟܺܝܠ ܐ̱ܢܳܐ ܠܳܐ ܐܶܕܚܰܠ. ܡܳܢܳܐ ܥܳܒܶܕ ܠܺܝ ܒܰܪܢܳܫܳܐ</VERS>
      <VERS vnumber="12">ܠܳܟ ܐܰ‌ܠܳܗܳܐ ܐܶܫܰܠܶܡ ܢܶܕܖ̈ܰܝ. ܘܰܒܬܰܘܕܺܝܬܳܐ ܐܶܕܰܒܰܚ ܠܳܟ</VERS>
      <VERS vnumber="13">ܡܶܛܽܠ ܕܦܰܨܺܝܬ ܢܰܦܫܝ̱ ܡܶܢ ܡܰܘܬܳܐ. ܘܖ̈ܶܓܠܰܝ ܡܶܢ ܫܳܖ̈ܥܳܬܳܐ. ܕܶܐܫܦܰܪ ܩܕܳܡܰܝܟ ܐܰ‌ܠܳܗܳܐ ܒܰܐܪܥܳܐ ܕܚܰܝ̈ܶܐ.</VERS>
    </CHAPTER>
    <CHAPTER cnumber="57">
      <VERS vnumber="999">ܬܰܘܕܺܝܬܳܐ ܕܒܶܝܬ ܡܰܩܒܰܝ. ܘܒܳܥܽܘܬܳܐ ܕܰܡܫܰܡܠܝܳܐܺܝܬ ܢܶܬܦܰܨܽܘܢ ܡܶܢ ܒܶܥܠܕܒܳܒܰܝ̈ܗܽܘܢ</VERS>
      <VERS vnumber="1">ܪܰܚܶܡ ܥܠܰܝ ܐܰ‌ܠܳܗܳܐ ܡܶܛܽܠ ܕܒܳܟ ܗܽܘ ܡܣܰܒܪܳܐ ܢܰܦܫܝ̱. ܘܰܒܛܶܠܳܠܳܐ ܕܟܶܢܦܰܝ̈ܟ ܐܶܣܬܰܬܰܪ. ܥܕܰܡܳܐ ܕܢܶܥܒܰܪ ܕܠܽܘܚܝܳܐ</VERS>
      <VERS vnumber="2">ܐܶܩܪܶܐ ܠܰܐܠܳܗܳܐ ܡܪܰܝܡܳܐ ܘܠܰܐܠܳܗܳܐ ܦܳܪܽܘܩܝ̱</VERS>
      <VERS vnumber="3">ܕܫܰܕܰܪ ܡܶܢ ܫܡܰܝܳܐ ܘܦܰܪܩܰܢܝ̱. ܘܚܰܣܶܕ ܠܰܒܥܶܠܕ̈ܒܳܒܰܝ. ܫܰܕܰܪ ܐܰ‌ܠܳܗܳܐ ܛܰܝܒܽܘܬܶܗ ܘܩܽܘܫܬܶܗ</VERS>
      <VERS vnumber="4">ܘܰܦܪܰܩ ܢܰܦܫܝ̱ ܡܶܢ ܟܰܠܒ̈ܶܐ. ܘܕܶܡܟܶܬ ܟܰܕ ܕܠܺܝܚ ܐ̱ܢܳܐ. ܒܢܰܝ̈ܢܳܫܳܐ ܫܶܢܰܝ̈ܗܽܘܢ ܢܰܝ̈ܙܟܶܐ ܘܓܶܐܖ̈ܶܐ. ܘܠܶܫܳܢܗܽܘܢ ܐܰܝܟ ܣܰܝܦܳܐ ܚܰܪܺܝܦܳܐ</VERS>
      <VERS vnumber="5">ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ. ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ</VERS>
      <VERS vnumber="6">ܡܨܺܝܕܬܳܐ ܬܰܩܶܢܘ ܠܖ̈ܶܓܠܰܝ. ܘܓܽܘܡܳܨܳܐ ܚܦܰܪܘ ܠܢܰܦܫܝ̱ ܘܰܢܦܰܠܘ ܒܓܰܘܶܗ</VERS>
      <VERS vnumber="7">ܡܰܬܩܰܢ ܗܽܘ ܠܶܒܝ ܐܰ‌ܠܳܗܳܐ ܡܰܬܩܰܢ ܗܽܘ ܠܶܒܝ̱. ܐܶܫܰܒܰܚ ܘܶܐܙܰܡܰܪ</VERS>
      <VERS vnumber="8">ܐܶܬܬܥܺܝܪ ܟܶܢܳܪܝ̱ ܐܶܬܬܥܺܝܪ ܩܺܝܬܳܪܳܐ ܘܟܶܢܳܪܳܐ. ܘܶܐܢܳܐ ܐܶܬܬܥܺܝܪ ܒܨܰܦܪܳܐ</VERS>
      <VERS vnumber="9">ܐܰܘܕܶܐ ܠܳܟ ܒܥܰܡ̈ܡܶܐ ܐܰ‌ܠܳܗܳܐ. ܘܠܰܫܡܳܟ ܐܶܙܰܡܰܪ ܒܶܐܡ̈ܘܳܬܳܐ</VERS>
      <VERS vnumber="10">ܡܶܛܽܠ ܕܶܐܬܬܪܺܝܡܰܬ ܥܕܰܡܳܐ ܠܰܫܡܰܝܳܐ ܛܰܝܒܽܘܬܳܟ. ܘܰܥܕܰܡܳܐ ܠܰܫ̈ܡܰܝ ܫܡܰܝܳܐ ܗܰܝܡܳܢܽܘܬܳܟ</VERS>
      <VERS vnumber="11">ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ. ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ.</VERS>
    </CHAPTER>
    <CHAPTER cnumber="58">
      <VERS vnumber="999">ܡܒܰܕܶܩ ܥܰܠ ܢܶܟ̈ܠܶܐ ܘܦܽܘܖ̈ܣܶܐ ܕܥܰܡ̈ܡܶܐ ܕܶܐܨܛܰܢܰܥܘ ܠܽܘܩܒܰܠ ܡܰܩܒܳܝ̈ܶܐ</VERS>
      <VERS vnumber="1">ܐܺܝܢ ܫܰܪܺܝܪܳܐܺܝܬ ܙܰܕܺܝܩܽܘܬܳܐ ܡܡܰܠܠܺܝܢ ܐܢ̱ܬܽܘܢ. ܘܰܬܪܺܝܨܽܘܬܳܐ ܕܳܝܢܺܝܢ ܐܢ̱ܬܽܘܢ ܒܢܰܝ̈ܢܳܫܳܐ</VERS>
      <VERS vnumber="2">ܗܳܐ ܟܽܠܟܽܘܢ ܥܰܘܠܳܐ ܡܡܰܠܠܺܝܢ ܐܢ̱ܬܽܘܢ ܒܰܐܪܥܳܐ. ܘܰܒܥܰܘܠܳܐ ܡܥܰܖ̈ܙܠܳܢ ܐܺܝܕܰܝ̈ܟܽܘܢ</VERS>
      <VERS vnumber="3">ܐܶܬܦܪܶܫܘ ܥܰܘ̈ܳܠܶܐ ܡܶܢ ܟܰܪܣܳܐ. ܘܰܛܥܰܘ ܡܶܢ ܡܰܪܒܥܳܐ ܕܰܡܡܰܠܠܺܝܢ ܕܰܓܳܠܽܘܬܳܐ</VERS>
      <VERS vnumber="4">ܚܶܡܬܗܽܘܢ ܐܰܝܟ ܕܶܚܘܝܳܐ ܚܰܪܡܳܢܳܐ. ܘܰܐܝܟ ܕܶܐܣܦܶܣ ܚܰܪܫܬܳܐ. ܕܰܡܣܰܟܪܳܐ ܐܶܕܢܶܝ̈ܗ̇</VERS>
      <VERS vnumber="5">ܕܠܳܐ ܬܶܫܡܰܥ ܩܳܠܳܐ ܕܠܳܚܽܘܫܳܐ ܘܰܕܚܰܒܳܪܳܐ ܘܰܕܚܰܟܺܝܡܳܐ</VERS>
      <VERS vnumber="6">ܐܰ‌ܠܳܗܳܐ ܢܬܰܒܰܪ ܫܶܢܰܝ̈ܗܽܘܢ ܒܦܽܘܡܗܽܘܢ</VERS>
      <VERS vnumber="7">ܘܢܺܝܒܰܝ̈ܗܽܘܢ ܕܰܐܖ̈ܝܰܘܳܬܳܐ ܥܳܩܰܪ ܡܳܪܝܳܐ. ܢܶܣܬܠܽܘܢ ܐܰܝܟ ܡܰܝ̈ܳܐ ܕܡܶܬܰܐܫܕܺܝܢ. ܘܢܶܫܕܶܐ ܓܶܐܖ̈ܰܘܗܝ̱ ܥܕܰܡܳܐ ܕܰܢܣܽܘܦܽܘܢ</VERS>
      <VERS vnumber="8">ܐܰܝܟ ܫܥܽܘܬܳܐ ܕܡܶܬܦܰܫܪܳܐ ܘܢܳܦܠܳܐ ܡܶܢ ܩܕܳܡ ܢܽܘܪܳܐ ܢܶܬܚܰܪܒܽܘܢ. ܢܶܦܠܰܬ ܢܽܘܪܳܐ ܘܠܳܐ ܚܙܰܘ. ܘܫܶܡܫܳܐ ܘܠܳܐ ܐܶܣܬܰܟܰܠܘ</VERS>
      <VERS vnumber="9">ܢܶܗܘܽܘܢ ܟܽܘܒܰܝ̈ܗܽܘܢ ܗ̈ܰܛܛܶܐ. ܘܪܽܘܓܙܳܐ ܢܕܰܠܰܚ ܐܶܢܽܘܢ</VERS>
      <VERS vnumber="10">ܢܶܚܕܶܐ ܙܰܕܺܝܩܳܐ ܕܚܳܙܶܐ ܦܽܘܪܥܳܢܳܐ. ܘܺܐܝܕܰܘ̈ܗܝ̱ ܢܫܺܝܓ ܒܰܕܡܶܗ ܕܪܰܫܺܝܥܳܐ</VERS>
      <VERS vnumber="11">ܘܢܺܐܡܰܪ ܒܰܪܢܳܫܳܐ ܐܺܝܬ ܟܰܝ ܦܺܐܖ̈ܶܐ ܠܙܰܕܺܝܩܳܐ. ܘܺܐܝܬ ܐܰ‌ܠܳܗܳܐ ܕܰܢܕܽܘܢ ܐܶܢܽܘܢ ܒܰܐܪܥܳܐ.</VERS>
    </CHAPTER>
    <CHAPTER cnumber="59">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܰܩܒܳܝ̈ܶܐ. ܐܰܝܟ ܡܰܢ ܕܫܳܐܠܺܝܢ ܦܽܘܪܩܳܢܳܐ</VERS>
      <VERS vnumber="1">ܦܰܨܳܢܝ̱ ܡܶܢ ܒܥܶܠܕ̈ܒܳܒܰܝ ܐܰ‌ܠܳܗܳܐ. ܘܡܶܢ ܐܰܝܠܶܝܢ ܕܩܳܝܡܺܝܢ ܥܠܰܝ ܐܰܪܺܝܡܰܝܢܝ̱</VERS>
      <VERS vnumber="2">ܦܰܨܳܢܝ̱ ܡܶܢ ܥܳܒ̈ܕܰܝ ܫܽܘܩܪܳܐ. ܘܡܶܢ ܓܰܒܖ̈ܶܐ ܐܳܫ̈ܕܰܝ ܕܡܳܐ ܦܪܽܘܩܰܝܢܝ̱</VERS>
      <VERS vnumber="3">ܡܶܛܽܠ ܕܗܶܢܽܘܢ ܟܡܶܢܘ ܠܢܰܦܫܝ̱. ܘܰܐܥܫܶܢܘ ܥܠܰܝ ܒܺܝܫܽܘܬܗܽܘܢ. ܠܳܐ ܒܣܰܟ̈ܠܘܳܬ݂ܝ̱ ܘܠܳܐ ܒܰܚܛܳܗܰܝ̈ ܡܳܪܝ</VERS>
      <VERS vnumber="4">ܕܠܳܐ ܒܣܰܟܠܽܘܬܳܐ ܪܗܶܛܘ ܥܠܰܝ ܘܶܐܬܛܰܝܰܒܘ ܥܠܰܝ</VERS>
      <VERS vnumber="5">ܐܶܬܬܥܺܝܪ ܘܰܚܙܺܝ ܐܰܢ̱ܬ ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܐܰܠܳܗܶܗ ܕܺܝܣܪܳܐܶܝܠ ܐܶܬܬܥܺܝܪ. ܘܰܦܩܽܘܕ ܠܟܽܠܗܽܘܢ ܥܰܡ̈ܡܶܐ. ܘܠܳܐ ܬܶܫܒܽܘܩ ܠܟܽܠܗܽܘܢ ܥܰܘ̈ܳܠܶܐ</VERS>
      <VERS vnumber="6">ܢܶܗܦܟܽܘܢ ܒܪܰܡܫܳܐ ܘܢܶܥܘܢ ܐܰܝܟ ܟܰܠܒ̈ܶܐ. ܘܢܶܬܟܰܪܟܽܘܢ ܡܕܺܝܢ̱ܬܳܐ</VERS>
      <VERS vnumber="7">ܡܺܐܡܪܳܐ ܕܦܽܘܡܗܽܘܢ ܣܰܦܣܺܪܳܐ ܒܣܶܦ̈ܘܳܬܗܽܘܢ. ܘܳܐܡܪܺܝܢ ܡܰܢܽܘ ܫܳܡܰܥ</VERS>
      <VERS vnumber="8">ܘܰܐܢ̱ܬ ܡܳܪܝܳܐ ܓܚܰܟ ܥܠܰܝܗܽܘܢ. ܘܡܰܝܶܩ ܥܰܠ ܟܽܠܗܽܘܢ ܥܰܡ̈ܡܶܐ</VERS>
      <VERS vnumber="9">ܐܰ‌ܠܳܗܳܐ ܠܳܟ ܐܶܫܰܒܰܚ. ܡܶܛܽܠ ܕܰܐܢ̱ܬ ܗܽܘ ܒܶܝܬ ܓܰܘܣܝ̱</VERS>
      <VERS vnumber="10">ܐܰ‌ܠܳܗܳܐ ܛܰܝܒܽܘܬܳܟ ܬܩܰܕܡܰܢܝ̱. ܐܰ‌ܠܳܗܳܐ ܚܰܘܳܢܝ̱ ܒܰܒܥܶܠܕ̈ܒܳܒܰܝ</VERS>
      <VERS vnumber="11">ܠܳܐ ܬܶܩܛܽܘܠ ܐܶܢܽܘܢ ܕܠܳܐ ܢܰܛܥܽܘܢ ܠܥܰܡܝ̱. ܐܶܠܳܐ ܐܰܙܺܝܥ ܐܶܢܽܘܢ ܒܚܰܝܠܳܟ ܘܰܐܢܺܝܕ ܐܶܢܽܘܢ ܡܳܪܝܳܐ ܬܽܘܟܠܳܢܝ̱</VERS>
      <VERS vnumber="12">ܚܛܺܝܬܳܐ ܕܦܽܘܡܗܽܘܢ ܡܰܠܶܠ ܣܶܦ̈ܘܳܬܗܽܘܢ. ܢܶܬܬܰܚܕܽܘܢ ܒܫܽܘܒܗܳܪܗܽܘܢ. ܡܶܛܽܠ ܕܠܰܘܛܬܳܐ ܘܕܰܓܳܠܽܘܬܳܐ ܡܶܫܬܰܥܶܝܢ</VERS>
      <VERS vnumber="13">ܐܰܘܒܶܕ ܐܶܢܽܘܢ ܒܪܽܘܓܙܳܟ ܐܰܘܒܶܕ ܐܶܢܽܘܢ ܘܠܳܐ ܢܶܫܬܰܟܚܽܘܢ. ܕܢܶܕܥܽܘܢ ܕܰܐ‌ܠܳܗܳܐ ܫܰܠܺܝܛ ܥܰܠ ܝܰܥܩܽܘܒ ܘܥܰܠ ܥܶܒܖ̈ܶܝܗ̇ ܕܰܐܪܥܳܐ</VERS>
      <VERS vnumber="14">ܢܶܗܦܟܽܘܢ ܒܪܰܡܫܳܐ ܘܰܢܥܳܘܽܘܢ ܐܰܝܟ ܟܰܠܒ̈ܶܐ. ܘܢܶܬܟܰܪܟܽܘܢ ܡܕܺܝܢ̱ܬܳܐ</VERS>
      <VERS vnumber="15">ܢܶܒܥܽܘܢ ܠܡܶܐܟܰܠ ܘܠܳܐ ܢܶܣܒܥܽܘܢ ܘܠܳܐ ܢܒܽܘܬܽܘܢ</VERS>
      <VERS vnumber="16">ܘܶܐܢܳܐ ܐܶܫܰܒܰܚ ܠܚܰܝܠܳܟ. ܘܶܐܫܰܒܰܚ ܒܨܰܦܪܳܐ ܠܛܰܝܒܽܘܬܳܟ. ܡܶܛܽܠ ܕܰܗܘܰܝܬ ܠܺܝ ܒܶܝܬ ܓܰܘܣܳܐ ܘܰܡܦܰܨܝܳܢܳܐ ܒܝܰܘܡܳܐ ܕܽܐܘܠܨܳܢܳܐ</VERS>
      <VERS vnumber="17">ܐܰ‌ܠܳܗܳܐ ܠܳܟ ܐܶܙܰܡܰܪ. ܡܶܛܽܠ ܕܰܐܢ̱ܬ ܗܽܘ ܐܰ‌ܠܳܗܳܐ ܕܒܶܝܬ ܓܰܘܣܝ̱ ܘܰܐ‌ܠܳܗܳܐ ܕܛܰܝܒܽܘܬܝ̱.</VERS>
    </CHAPTER>
    <CHAPTER cnumber="60">
      <VERS vnumber="999">ܡܶܬܢܰܒܶܐ ܥܰܠ ܕܒܶܝܬ ܡܰܩܒܰܝ ܐܰܝܟ ܡܰܢ ܕܰܡܗܰܝܡܢܳܐܺܝܬ ܫܳܐܠܺܝܢ ܖ̈ܰܚܡܶܐ</VERS>
      <VERS vnumber="1">ܐܰ‌ܠܳܗܳܐ ܛܥܰܝܬܳܢ ܘܰܕܚܰܩܬܳܢ ܘܰܪܓܶܙܬ ܥܠܰܝܢ. ܐܰܙܺܝܥܬܳܗ̇ ܠܰܐܪܥܳܐ ܘܰܦܬܰܚܬܳܗ̇.</VERS>
      <VERS vnumber="2">ܥܨܽܘܒ ܬܒܳܪܳܗ̇ ܡܶܛܽܠ ܕܶܐܬܟܰܪܗܰܬ. ܚܰܘܺܝܬ ܐܶܢܽܘܢ ܠܥܰܡܳܟ ܩܰܫ̈ܝܳܬܳܐ</VERS>
      <VERS vnumber="3">ܘܰܐܫܩܺܝܬ ܐܶܢܽܘܢ ܚܰܡܪܳܐ ܬܛܺܝܪܳܐ</VERS>
      <VERS vnumber="4">ܝܰܗܒܬ ܠܕܳܚ̈ܠܰܝܟ ܐܳܬܳܐ. ܕܠܳܐ ܢܶܥܪܩܽܘܢ ܡܶܢ ܩܕܳܡ ܩܶܫܬܳܟ</VERS>
      <VERS vnumber="5">ܡܶܛܽܠ ܕܢܶܙܕܰܝܢܽܘܢ ܚܰܒܺܝ̈ܒܰܝܟ. ܦܪܽܘܩܰܝܢܝ̱ ܒܝܰܡܺܝܢܳܟ ܘܰܥܢܺܝܢܝ̱</VERS>
      <VERS vnumber="6">ܐܰ‌ܠܳܗܳܐ ܡܰܠܶܠ ܒܩܽܘܕܫܶܗ. ܐܶܬܚܰܝܰܠ ܐܶܢܳܐ ܘܶܐܦܰܠܶܓ ܠܰܫܟܺܝܡ. ܘܰܠܥܽܘܡܩܳܐ ܕܣܳܟܽܘܬ ܐܶܡܫܽܘܚ</VERS>
      <VERS vnumber="7">ܕܺܝܠܝ̱ ܗܽܘ ܓܶܠܥܳܕ ܘܕܺܝܠܝ̱ ܗܽܘ ܡܢܰܫܶܐ. ܘܰܐܦܪܶܝܡ ܡܥܰܫܢܳܢܶܗ ܕܪܺܝܫܝ. ܝܺܗܽܘܕܳܐ ܡܰܠܟܝ̱</VERS>
      <VERS vnumber="8">ܘܡܽܘܐܳܒ ܫܝܳܓܬܳܐ ܕܖ̈ܶܓܠܰܝ. ܥܰܠ ܐܰܕܽܘܡ ܐܶܫܪܶܐ ܡܣܳܢܰܝ̈. ܘܥܰܠ ܦܠܶܫܬ ܐܶܩܥܶܐ</VERS>
      <VERS vnumber="9">ܡܰܢܽܘ ܢܕܰܒܪܰܢܝ̱ ܥܕܰܡܳܐ ܠܰܐܕܽܘܡ. ܘܡܰܢܽܘ ܢܰܘܒܠܰܢܝ̱ ܠܰܩܪܺܝܬܳܐ ܥܰܫܺܝܢܬܳܐ</VERS>
      <VERS vnumber="10">ܕܗܳܐ ܐܰܢ̱ܬ ܐܰ‌ܠܳܗܳܐ ܛܥܰܝܬܳܢ ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ</VERS>
      <VERS vnumber="11">ܗܰܒ ܠܰܢ ܥܽܘܕܪܳܢܳܐ ܥܰܠ ܒܥܶܠܕ̈ܒܳܒܰܝܢ. ܡܶܛܽܠ ܕܕܰܓܳܠ ܗܽܘ ܦܽܘܪܩܳܢܶܗ ܕܒܰܪܢܳܫܳܐ.</VERS>
    </CHAPTER>
    <CHAPTER cnumber="61">
      <VERS vnumber="999">ܡܚܰܘܶܐ ܥܰܠ ܐܰܝܠܶܝܢ ܕܶܐܣܬܥܰܪ ܠܘܳܬ ܥܰܡܳܐ ܕܰܒܒܳܒܶܠ</VERS>
      <VERS vnumber="1">ܫܡܰܥ ܐܰ‌ܠܳܗܳܐ ܨܠܽܘܬܝ̱ ܘܨܽܘܬ ܠܒܳܥܽܘܬܝ̱</VERS>
      <VERS vnumber="2">ܡܶܢ ܣܰܘ̈ܦܶܝܗ̇ ܕܰܐܪܥܳܐ ܠܳܟ ܗܽܘ ܩܳܪܶܐ ܐ̱ܢܳܐ ܒܛܽܘܪܳܦܶܗ ܕܠܶܒܝ̱. ܕܥܰܠ ܟܺܐܦܳܐ ܐܰܪܺܝܡܬܳܢܝ̱ ܘܒܰܝܰܐܬܳܢܝ̱</VERS>
      <VERS vnumber="3">ܡܶܛܽܠ ܕܰܗܘܰܝܬ ܠܺܝ ܒܶܝܬ ܓܰܘܣܳܐ. ܘܡܰܓܕܠܳܐ ܪܳܡܳܐ ܡܶܢ ܩܕܳܡ ܒܥܶܠܕ̈ܒܳܒܰܝ</VERS>
      <VERS vnumber="4">ܕܶܐܥܡܰܪ ܒܡܰܫܟܢܳܟ ܠܥܳܠܡܺܝܢ. ܘܶܐܣܬܰܬܰܪ ܒܛܶܠܳܠܳܐ ܕܟܶܢ̈ܦܰܝܟ</VERS>
      <VERS vnumber="5">ܡܶܛܽܠ ܕܰܐܢ̱ܬ ܐܰ‌ܠܳܗܳܐ ܫܡܰܥܬ ܢܶܕܖ̈ܰܝ. ܘܝܰܗܒܬ ܝܽܘܪܬܳܢܳܐ ܠܕܳܚ̈ܠܰܝ ܫܡܳܟ</VERS>
      <VERS vnumber="6">ܐܰܘܣܶܦܬ ܝܰܘ̈ܡܳܬܳܐ ܥܰܠ ܝܰܘ̈ܡܳܬܶܗ ܕܡܰܠܟܳܐ. ܘܰܫܢܰܘ̈ܗܝ ܠܕܳܪܕܳܖ̈ܺܝܢ</VERS>
      <VERS vnumber="7">ܢܶܬܩܰܝܰܡ ܠܥܳܠܰܡ ܩܕܳܡ ܐܰ‌ܠܳܗܳܐ. ܛܰܝܒܽܘܬܳܐ ܘܩܽܘܫܬܳܐ ܡܰܢܽܘ ܢܶܛܪܺܝܗ̇</VERS>
      <VERS vnumber="8">ܗܳܟܰܢܳܐ ܐܶܙܡܰܪ ܠܰܫܡܳܟ ܠܥܳܠܰܡ ܥܳܠܡܺܝܢ. ܟܰܕ ܐܶܫܰܠܶܡ ܢܶܕܖ̈ܰܝ ܝܽܘܡ ܡܶܢ ܝܽܘܡ.</VERS>
    </CHAPTER>
    <CHAPTER cnumber="62">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܰܩܒܳܝ̈ܶܐ. ܟܰܕ ܐܶܬܶܐܠܶܨܘ ܡܶܢ ܐܰܢܛܝܳܟܳܘܣ ܕܰܢܕܰܒܚܽܘܢ ܠܰܦܬܰܟܖ̈ܶܐ</VERS>
      <VERS vnumber="1">ܠܰܐܠܳܗܳܐ ܡܣܰܟܝܳܐ ܢܰܦܫܝ̱ ܕܡܶܢܶܗ ܗܽܘ ܦܽܘܪܩܳܢܝ̱</VERS>
      <VERS vnumber="2">ܘܗܽܘܝܽܘ ܐܰܠܳܗܝ ܘܦܳܪܽܘܩܝ̱. ܘܒܶܝܬ ܓܰܘܣܝ ܪܰܒܳܐ ܕܠܳܐ ܐܶܙܽܘܥ</VERS>
      <VERS vnumber="3">ܥܕܰܡܳܐ ܠܶܐܡܰܬܝ̱ ܡܶܬܓܰܪܓܺܝܢ ܐܢ̱ܬܽܘܢ ܥܰܠ ܓܰܒܪܳܐ ܕܬܶܩܛܠܽܘܢ. ܐܰܝܟ ܐܶܣܬܳܐ ܕܡܳܛܰܬ ܘܰܐܝܟ ܣܝܳܓܳܐ ܕܰܕܚܺܝܩ</VERS>
      <VERS vnumber="4">ܐܶܠܳܐ ܐܳܦ ܡܶܢ ܐܺܝܩܳܪܶܗ ܐܶܬܪܰܥܺܝܘ ܠܡܶܕܚܝܶܗ. ܘܰܪܗܶܛܘ ܒܕܰܓܳܠܽܘܬܳܐ. ܒܦܽܘܡܗܽܘܢ ܡܒܰܪܟܺܝܢ ܘܰܒܠܶܒܗܽܘܢ ܠܳܝܛܺܝܢ</VERS>
      <VERS vnumber="5">ܠܰܐܠܳܗܳܐ ܣܰܟܳܝ ܢܰܦܫܝ̱ ܕܡܶܢܶܗ ܗܽܘ ܦܽܘܪܩܳܢܝ̱</VERS>
      <VERS vnumber="6">ܘܗܽܘܝܽܘ ܐܰܠܳܗܝ ܘܦܳܪܽܘܩܝ̱. ܘܒܶܝܬ ܓܰܘܣܝ̱ ܕܠܳܐ ܐܶܙܽܘܥ</VERS>
      <VERS vnumber="7">ܒܰܐܠܳܗܳܐ ܗܽܘ ܦܽܘܪܩܳܢܝ̱ ܘܺܐܝܩܳܪܝ̱. ܬܽܘܩܦܝ̱ ܘܥܳܕܽܘܪܝ̱ ܘܣܰܒܪܝ̱ ܐܰܠܳܗܰܐ ܗ̱ܘ</VERS>
      <VERS vnumber="8">ܣܰܒܰܪܘ ܒܶܗ ܒܟܽܠ ܫܳܥܳܐ ܥܰܡܳܐ. ܘܰܐܫܽܘܕܘ ܩܕܳܡܰܘܗܝ̱ ܠܶܒܟܽܘܢ. ܡܶܛܽܠ ܕܰܐܠܳܗܰܐ ܗ̱ܘ ܣܶܬܳܪܳܐ ܕܺܝܠܰܢ</VERS>
      <VERS vnumber="9">ܘܰܐܝܟ ܠܰܗܓܳܐ ܐܶܢܽܘܢ ܟܽܠܗܽܘܢ ܒܢܰܝ̈ܢܳܫܳܐ ܕܰܓ̈ܳܠܶܐ. ܕܰܒܡܰܣܰܐܬܳܐ ܡܰܥܠܶܝܢ ܘܰܣܪܺܝܩܺܝܢ ܐܰܟܚܕܳܐ</VERS>
      <VERS vnumber="10">ܠܳܐ ܬܶܬܰܟܠܽܘܢ ܥܰܠ ܛܠܽܘܡܝܳܐ. ܘܰܚܛܽܘܦܝܳܐ ܠܳܐ ܬܶܪܚܡܽܘܢ. ܩܶܢܝܳܢܳܐ ܡܳܐ ܕܣܳܓܶܐ ܠܳܐ ܢܶܚܕܶܐ ܒܶܗ ܠܶܒܟܽܘܢ</VERS>
      <VERS vnumber="11">ܚܕܳܐ ܗܺܝ ܕܶܐܡܰܪ ܐܰ‌ܠܳܗܳܐ. ܘܰܕܬܰܪܬܶܝܢ ܗܳܠܶܝܢ ܫܶܡܥܶܬ. ܡܶܛܽܠ ܕܥܽܘܫܢܳܐ ܕܰܐܠܳܗܰܐ ܗ̱ܘ</VERS>
      <VERS vnumber="12">ܘܠܳܟ ܡܳܪܝܳܐ ܛܰܝܒܽܘܬܳܐ. ܡܶܛܽܠ ܕܰܐܢ̱ܬ ܦܳܪܰܥ ܐܰܢ̱ܬ ܠܓܰܒܪܳܐ ܐܰܝܟ ܥܒܳܕܰܘ̈ܗܝ.</VERS>
    </CHAPTER>
    <CHAPTER cnumber="63">
      <VERS vnumber="999">ܡܶܬܢܰܒܶܐ ܥܰܠ ܡܝܰܬܖ̈ܶܐ ܕܰܒܥܰܡܳܐ ܕܰܒܒܳܒܶܠ</VERS>
      <VERS vnumber="1">ܐܰܠܳܗܝ ܐܰܠܳܗܝ ܐܰܢ̱ܬ ܐܶܣܰܟܶܐ ܠܳܟ. ܨܶܗܝܳܐ ܗ̱ܝ ܠܳܟ ܢܰܦܫܝ̱ ܘܰܡܣܰܟܶܐ ܠܳܟ ܒܶܣܪܝ̱. ܐܰܝܟ ܐܰܪܥܳܐ ܨܗܺܝܬܳܐ ܘܰܡܛܰܪܰܦܬܳܐ ܕܒܳܥܝܳܐ ܡܰܝ̈ܳܐ</VERS>
      <VERS vnumber="2">ܗܳܟܰܢ ܚܳܪܬܳܟ ܒܩܽܘܫܬܳܐ. ܕܶܐܚܙܶܐ ܥܽܘܫܢܳܟ ܘܺܐܝܩܳܪܳܟ</VERS>
      <VERS vnumber="3">ܡܶܛܽܠ ܕܛܳܒܺܝܢ ܖ̈ܰܚܡܰܝܟ ܡܶܢ ܚܰܝ̈ܶܐ. ܘܣܶܦ̈ܘܳܬܝ ܢܫܰܒ̈ܚܳܢܳܟ</VERS>
      <VERS vnumber="4">ܗܳܟܰܢ ܐܶܒܰܪܟܳܟ ܒܚܰܝ̈ܰܝ. ܘܒܰܫܡܳܟ ܐܰܪܺܝܡ ܐܺܝ̈ܕܰܝ</VERS>
      <VERS vnumber="5">ܐܰܝܟ ܫܽܘܡܢܳܐ ܘܰܐܝܟ ܬܰܪܒܳܐ ܬܶܕܗܰܢ ܢܰܦܫܝ̱. ܘܰܒܣܶܦ̈ܘܳܬܳܐ ܕܫܽܘܒܚܳܐ ܢܫܰܒܚܳܟ ܦܽܘܡܝ̱</VERS>
      <VERS vnumber="6">ܐܶܬܕܟܰܪܬܳܟ ܥܰܠ ܬܶܫܘܺܝܬܝ̱. ܘܰܒܠܰܝܠܰܘ̈ܳܬܳܐ ܪܢܺܝܬ ܒܳܟ</VERS>
      <VERS vnumber="7">ܡܶܛܽܠ ܕܰܗܘܰܝܬ ܠܺܝ ܡܥܰܕܪܳܢܳܐ. ܘܰܒܛܶܠܳܠܳܐ ܕܟܶܢ̈ܦܰܝܟ ܐܶܣܬܰܬܰܪ</VERS>
      <VERS vnumber="8">ܢܶܦܩܰܬ ܢܰܦܫܝ̱ ܒܳܬܪܳܟ. ܘܰܥܠܰܝ ܣܶܡܟܰܬ ܝܰܡܺܝܢܳܟ</VERS>
      <VERS vnumber="9">ܗܶܢܽܘܢ ܒܥܰܘ ܕܢܰܘܒܕܽܘܢ ܠܢܰܦܫܝ̱. ܢܰܥܠܽܘܢ ܒܬܰܚܬܳܝ̈ܳܬܳܗ̇ ܕܰܐܪܥܳܐ</VERS>
      <VERS vnumber="10">ܢܶܫܬܰܠܡܽܘܢ ܠܚܰܪܒܳܐ ܘܡܶܐܟܽܘܠܬܳܐ ܠܬܰܥ̈ܠܶܐ ܢܶܗܘܽܘܢ</VERS>
      <VERS vnumber="11">ܘܡܰܠܟܳܐ ܢܶܚܕܶܐ ܒܰܐܠܳܗܳܐ ܘܢܶܫܬܰܒܗܰܪ ܟܽܠ ܕܝܳܡܶܐ ܒܶܗ. ܡܶܛܽܠ ܕܢܶܣܬܟܰܪ ܦܽܘܡܗܽܘܢ ܕܕܰܓ̈ܳܠܶܐ.</VERS>
    </CHAPTER>
    <CHAPTER cnumber="64">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܐܶܬܪܕܶܦ ܡܶܢ ܫܳܐܳܘܠ</VERS>
      <VERS vnumber="1">ܫܡܰܥ ܐܰ‌ܠܳܗܳܐ ܩܳܠܝ̱ ܟܰܕ ܐܶܬܟܰܫܰܦ ܠܳܟ. ܘܡܶܢ ܕܶܚܠܬܳܐ ܕܰܒܥܶܠܕ̈ܒܳܒܰܝ ܢܰܛܰܪܰܝܢܝ̱</VERS>
      <VERS vnumber="2">ܣܰܬܰܪܰܝܢܝ̱ ܡܶܢ ܥܰܘܠܶܗ ܕܒܺܝܫܳܐ. ܘܡܶܢ ܗܽܘܦܳܟܳܐ ܕܥܳܒ̈ܕܰܝ ܥܰܘܠܳܐ</VERS>
      <VERS vnumber="3">ܕܰܠܛܰܫܘ ܠܶܫܳܢܗܽܘܢ ܐܰܝܟ ܣܰܝܦܳܐ. ܘܡܶܠܰܬܗܽܘܢ ܐܰܝܟ ܓܶܐܪܳܐ</VERS>
      <VERS vnumber="4">ܠܡܶܫܕܳܐ ܒܛܽܘܫܝܳܐ ܒܬܰܡܺܝܡܳܐ. ܘܡܶܢ ܫܶܠܝܳܐ ܢܶܫܕܽܘܢ ܒܶܗ ܘܠܳܐ ܢܶܬܚܙܽܘܢ</VERS>
      <VERS vnumber="5">ܘܰܐܥܫܶܢܘ ܡܶܠܰܬܗܽܘܢ ܒܺܝܫܬܳܐ. ܘܶܐܬܚܰܫܰܒܘ ܠܡܶܛܡܰܪ ܦܰܚ̈ܶܐ. ܘܶܐܡܰܪܘ ܕܡܰܢܽܘ ܚܳܙܶܐ ܠܰܢ</VERS>
      <VERS vnumber="6">ܐܶܬܚܰܫܰܒܘ ܥܰܘ̈ܳܠܶܐ ܘܣܳܦܘ. ܠܡܶܒܨܳܐ ܥܰܘܠܳܐ ܡܶܢ ܓܰܘܶܗ ܕܒܰܪܢܳܫܳܐ. ܘܡܶܢ ܠܶܒܶܗ ܥܰܡܺܝܩܳܐ</VERS>
      <VERS vnumber="7">ܢܶܬܬܪܺܝܡ ܐܰ‌ܠܳܗܳܐ ܘܢܶܫܕܶܐ ܒܗܽܘܢ ܓܶܐܪܳܐ ܡܶܢ ܫܶܠܝܳܐ</VERS>
      <VERS vnumber="8">ܘܢܶܬܟܰܪܗܽܘܢ ܠܶܫܳܢܰܝ̈ܗܽܘܢ. ܘܢܶܕܚܠܽܘܢ ܟܽܠ ܕܚܳܙܶܝܢ ܠܗܽܘܢ</VERS>
      <VERS vnumber="9">ܘܢܶܕܚܠܽܘܢ ܟܽܠ ܒܢܰܝ̈ܢܳܫܳܐ. ܘܰܢܚܰܘܢ ܥܒܳܕܰܘ̈ܗܝ̱ ܕܰܐ‌ܠܳܗܳܐ. ܘܒܰܥܒܳܕ ܐܺܝ̈ܕܰܘܗܝ ܢܚܽܘܪܽܘܢ</VERS>
      <VERS vnumber="10">ܢܶܚܕܽܘܢ ܙܰܕܺܝ̈ܩܶܐ ܒܡܳܪܝܳܐ ܘܢܶܬܬܰܟܠܽܘܢ ܥܠܰܘܗܝ̱. ܘܰܢܫܰܒܚܽܘܢܳܝܗܝ̱ ܟܽܠ ܬܖ̈ܺܝܨܰܝ ܠܶܒܳܐ.</VERS>
    </CHAPTER>
    <CHAPTER cnumber="65">
      <VERS vnumber="999">ܥܰܠ ܥܰܡܳܐ ܕܰܒܒܳܒܶܠ ܕܡܶܬܝܰܐܒܺܝܢ ܠܦܽܘܢܳܝܳܐ</VERS>
      <VERS vnumber="1">ܠܳܟ ܝܳܐܝܳܐ ܬܶܫܒܽܘܚܬܳܐ ܐܰ‌ܠܳܗܳܐ ܒܨܶܗܝܽܘܢ. ܘܠܳܟ ܡܶܬܦܪܰܥ ܢܶܕܪܳܐ ܫܡܰܥ ܨܠܽܘܬܝ̱</VERS>
      <VERS vnumber="2">ܠܘܳܬܳܟ ܟܽܠ ܒܣܰܪ ܢܺܐܬܶܐ</VERS>
      <VERS vnumber="3">ܡ̈ܶܠܶܐ ܕܥܰܘ̈ܳܠܶܐ ܥܫܶܢܶܝ̈ܢ ܡܶܢܝ̱. ܘܰܚܛܳܗܰܝ̈ ܐܰܢ̱ܬ ܬܚܰܣܶܐ ܐܶܢܽܘܢ</VERS>
      <VERS vnumber="4">ܛܽܘܒܰܘܗܝ̱ ܠܡܰܢ ܕܨܳܒܶܐ ܐܰܢ̱ܬ ܒܶܗ. ܘܰܡܩܰܪܶܒ ܐܰܢ̱ܬ ܠܶܗ ܕܢܶܥܡܰܪ ܒܕܰܝܪܳܟ. ܘܢܶܣܒܰܥ ܡܶܢ ܛܳܒ̈ܳܬܶܗ ܕܒܰܝܬܳܟ</VERS>
      <VERS vnumber="5">ܘܡܶܢ ܩܰܕܺܝܫܽܘܬܶܗ ܕܗܰܝܟܠܳܟ. ܘܡܶܢ ܙܰܕܺܝܩܽܘܬܳܟ ܕܚܺܝܠܬܳܐ. ܥܢܺܝܢܝ̱ ܐܰ‌ܠܳܗܳܐ ܦܳܪܽܘܩܰܢ. ܣܰܒܪܳܐ ܕܟܽܠܗܽܘܢ ܣܰܘ̈ܦܶܝܗ̇ ܕܰܐܪܥܳܐ ܘܰܕܥܰܡ̈ܡܶܐ ܖ̈ܰܚܺܝܩܶܐ</VERS>
      <VERS vnumber="6">ܡܰܬܩܶܢ ܛܽܘܖ̈ܶܐ ܒܚܰܝܠܶܗ ܘܡܶܬܥܰܫܰܢ ܒܓܰܢ̱ܒܳܪܽܘܬܶܗ</VERS>
      <VERS vnumber="7">ܡܫܰܬܶܩ ܡܰܚܫܽܘ̈ܠܶܐ ܕܝܰܡ̈ܡܶܐ ܘܩܳܠܳܐ ܕܓܰܠܠܰܝ̈ܗܽܘܢ</VERS>
      <VERS vnumber="8">ܘܢܶܬܕܰܠܚܽܘܢ ܥܰܡ̈ܡܶܐ ܘܢܶܕܚܠܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ. ܡܶܢ ܐܳܬܘ̈ܳܬܳܟ ܘܡܶܢ ܡܰܦܳܩܰܝ̈ ܨܰܦܪܳܐ ܘܪܰܡܫܳܐ</VERS>
      <VERS vnumber="9">ܒܫܽܘܒܚܳܐ ܐܶܬܕܟܰܪܬܳܗ̇ ܠܰܐܪܥܳܐ. ܐܰܫܠܺܝܬܳܗ̇ ܘܰܒܣܽܘܓܳܐܐ ܐܰܥܬܰܪܬܳܗ̇. ܬܰܦ̈ܶܐ ܕܰܐ‌ܠܳܗܳܐ ܡܰܠܝ̈ܳܢ ܡܰܝ̈ܳܐ. ܛܰܝܶܒܬ ܡܶܐܟܽܘܠܬܗܽܘܢ ܟܰܕ ܬܰܩܶܢܬܳܗ̇</VERS>
      <VERS vnumber="10">ܟܖ̈ܳܒܶܝܗ̇ ܐܰܪܘܺܝܬ ܕܢܶܬܪܰܒܽܘܢ ܦܺܐܖ̈ܶܝܗ̇. ܒܰܖ̈ܣܺܝܣܶܐ ܬܶܬܪܰܒܶܐ ܘܡܰܘܥܺܝܬܳܗ̇ ܬܶܬܒܰܪܰܟ</VERS>
      <VERS vnumber="11">ܒܰܪܶܟ ܟܠܺܝܠܳܐ ܕܫܰܢ̱ܬܳܐ ܒܛܰܝܒܽܘܬܳܟ. ܘܥܶܓܠܰܝ̈ܟ ܢܶܣܒܥܽܘܢ ܬܰܕܐܳܐ</VERS>
      <VERS vnumber="12">ܘܢܶܣܒܥܽܘܢ ܡܶܢ ܕܰܝܖ̈ܶܐ ܕܰܒܡܰܕܒܪܳܐ. ܒܫܽܘܒܚܳܐ ܖ̈ܳܡܳܬܳܐ ܢܶܬܚܰܙܩܳ̈ܢ</VERS>
      <VERS vnumber="13">ܘܢܶܠܒܫܽܘܢ ܫܰܡܺܝ̈ܢܶܐ ܕܥܳܢܳ̈ܐ. ܘܥܽܘܡ̈ܩܶܐ ܢܶܬܡܠܽܘܢ ܥܒܽܘܪܳܐ. ܘܢܶܪܘܙܽܘܢ ܘܰܢܫܰܒܚܽܘܢ.</VERS>
    </CHAPTER>
    <CHAPTER cnumber="66">
      <VERS vnumber="999">ܐܰܡܺܝܪ ܥܰܠ ܦܽܘܢܳܝܳܐ. ܡܶܢ ܦܰܪܨܽܘܦ ܬܰܡܺܝ̈ܡܶܐ ܕܰܒܗܽܘܢ</VERS>
      <VERS vnumber="1">ܫܰܒܰܚܘ ܠܰܐܠܳܗܳܐ ܟܽܠܳܗ̇ ܐܰܪܥܳܐ</VERS>
      <VERS vnumber="2">ܙܡܰܪܘ ܠܺܐܝܩܳܪܳܐ ܕܰܫܡܶܗ ܙܡܰܪܘ ܠܺܐܝܩܳܪܳܐ ܕܬܶܫܒܽܘܚܬܶܗ</VERS>
      <VERS vnumber="3">ܐܶܡܰܪܘ ܠܰܐܠܳܗܳܐ ܡܳܐ ܕܚܺܝܠܺܝܢ ܥܒܳܕܰܝ̈ܟ. ܒܣܽܘܓܳܐܐ ܕܥܽܘܫܢܳܟ ܢܶܬܟܰܕܒܽܘܢ ܠܳܟ ܒܥܶܠܕ̈ܒܳܒܰܝܟ</VERS>
      <VERS vnumber="4">ܒܟܽܠܳܗ̇ ܐܰܪܥܳܐ ܢܶܣܓܕܽܘܢ ܠܳܟ ܘܰܢܙܰܡܪܽܘܢ ܠܳܟ. ܘܰܢܫܰܒܚܽܘܢ ܠܰܫܡܳܟ ܠܥܳܠܡܺܝܢ</VERS>
      <VERS vnumber="5">ܘܢܺܐܡܪܽܘܢ ܕܬܰܘ ܚܙܰܘ ܥܒܳܕܰܘ̈ܗܝ ܕܰܐ‌ܠܳܗܳܐ. ܕܣܰܓܺܝܐܳܢ ܬܶܕܡܖ̈ܳܬܶܗ ܥܰܠ ܒܢܰܝ̈ܢܳܫܳܐ</VERS>
      <VERS vnumber="6">ܕܰܗܦܰܟ ܝܰܡܳܐ ܠܝܰܒܫܳܐ. ܘܰܠܢܰܗܪܳܐ ܥܰܒܪܽܘܗܝ ܡܶܢ ܪܓܶܠ</VERS>
      <VERS vnumber="7">ܬܰܡܳܢ ܢܶܚܕܶܐ ܒܶܗ ܡܰܢ ܕܫܰܠܺܝܛ ܒܓܰܢ̱ܒܳܪܽܘܬܶܗ ܠܥܳܠܰܡ. ܥܰܝ̈ܢܰܘܗܝ ܒܥܰܡ̈ܡܶܐ ܚܳܝܖ̈ܳܢ. ܘܡܳܖ̈ܽܘܕܶܐ ܠܳܐ ܢܶܬܬܪܺܝܡܽܘܢ ܠܥܳܠܰܡ</VERS>
      <VERS vnumber="8">ܒܰܪܶܟܘ̱ ܥܰܡ̈ܡܶܐ ܠܰܐܠܳܗܳܐ ܘܰܐܫܡܰܥܘ̱ ܩܳܠܳܐ ܕܫܽܘܒܚܶܗ</VERS>
      <VERS vnumber="9">ܕܣܳܡ ܢܰܦܫܰܢ ܒܚܰܝ̈ܶܐ. ܘܠܳܐ ܝܰܗܒ ܪܶܓܠܰܢ ܠܙܰܘܥܬܳܐ</VERS>
      <VERS vnumber="10">ܡܶܛܽܠ ܕܰܒܚܰܪܬܳܢ ܐܰ‌ܠܳܗܳܐ ܘܰܒܩܰܝܬܳܢ. ܐܰܝܟ ܕܒܳܩܶܝܢ ܠܣܺܐܡܳܐ</VERS>
      <VERS vnumber="11">ܐܰܥܶܠܬܳܢ ܒܰܡܨܺܝܕܬܳܐ ܘܰܥܒܰܕܬ ܐܽܘܠܨܳܢܳܐ ܒܚܰܨܰܝ̈ܢ</VERS>
      <VERS vnumber="12">ܐܰܪܟܶܒܬ ܒܰܪܢܳܫܳܐ ܥܰܠ ܪܺܝܫܰܢ. ܐܰܥܶܠܬܳܢ ܒܢܽܘܪܳܐ ܘܰܒܡܰܝ̈ܳܐ ܘܰܐܦܶܩܬܳܢ ܠܰܪܘܰܚܬܳܐ</VERS>
      <VERS vnumber="13">ܐܺܬܶܐ ܠܒܰܝܬܳܟ ܒܺܐܝܩܳܪܳܐ ܘܶܐܦܪܥܳܟ ܢܶܕܖ̈ܰܝ</VERS>
      <VERS vnumber="14">ܡܶܕܶܡ ܕܰܦܬܰܚ̈ܝ ܣܶܦ̈ܘܳܬܝ ܒܡܰܡܠܠܶܗ ܕܦܽܘܡܝ̱ ܒܽܐܘܠܨܳܢܳܐ</VERS>
      <VERS vnumber="15">ܝܰܩ̈ܕܶܐ ܫܰܡܺܝ̈ܢܶܐ ܐܰܣܶܩ ܠܳܟ ܥܰܡ ܣܘܳܬܳܐ ܕܕܶܟܖ̈ܶܐ. ܘܶܐܥܒܶܕ ܬܰܘܖ̈ܶܐ ܘܰܓܕܰܝ̈ܳܐ</VERS>
      <VERS vnumber="16">ܬܰܘ ܫܡܰܥܘ ܘܶܐܫܬܰܥܶܐ ܠܟܽܘܢ. ܟܽܠܟܽܘܢ ܥܰܒܕܰܘ̈ܗܝ ܕܰܐ‌ܠܳܗܳܐ. ܡܶܕܶܡ ܕܰܥܒܰܕ ܠܢܰܦܫܝ̱</VERS>
      <VERS vnumber="17">ܒܦܽܘܡܝ̱ ܩܪܺܝܬܶܗ. ܘܰܥܢܳܢܝ̱ ܘܪܰܡܪܶܡܬܶܗ ܒܠܶܫܳܢܝ̱</VERS>
      <VERS vnumber="18">ܥܰܘܠܳܐ ܐܶܢ ܚܙܰܝܬ ܒܠܶܒܝ̱ ܠܳܐ ܬܶܦܪܽܘܩܰܝܢܝ̱ ܡܳܪܝܳܐ</VERS>
      <VERS vnumber="19">ܗܳܝܕܶܝܢ ܫܡܰܥ ܐܰ‌ܠܳܗܳܐ ܩܳܠܳܐ ܕܒܳܥܽܘܬܝ̱</VERS>
      <VERS vnumber="20">ܒܪܺܝܟ ܗܽܘ ܡܳܪܝܳܐ ܕܠܳܐ ܐܰܥܒܰܪ ܨܠܽܘܬܝ̱ ܘܛܰܝܒܽܘܬܶܗ ܡܶܢܝ̱.</VERS>
    </CHAPTER>
    <CHAPTER cnumber="67">
      <VERS vnumber="999">ܡܶܬܢܰܒܶܐ ܥܰܠ ܦܽܘܢܳܝܳܐ. ܘܡܰܠܶܦ ܠܟܳܗܢ̈ܶܐ ܕܢܶܬܚܰܫܚܽܘܢ ܒܡ̈ܶܠܶܐ ܕܒܽܘܖ̈ܟܳܬܳܐ</VERS>
      <VERS vnumber="1">ܐܰܠܳܗܰܢ ܢܪܰܚܶܡ ܥܠܰܝܢ. ܢܒܰܪܟܰܢ ܘܢܰܢܗܰܪ ܐܰܦܰܘ̈ܗܝ ܒܰܢ</VERS>
      <VERS vnumber="2">ܕܢܶܕܰܥ ܒܰܐܪܥܳܐ ܐܽܘܖ̈ܚܳܬܶܗ ܘܰܒܟܽܠܗܽܘܢ ܥܰܡ̈ܡܶܐ ܦܽܘܪܩܳܢܶܗ. ܢܰܘܕܽܘܢ ܠܳܟ ܥܰܡ̈ܡܶܐ ܐܰ‌ܠܳܗܳܐ</VERS>
      <VERS vnumber="3">ܢܰܘܕܽܘܢ ܠܳܟ ܥܰܡ̈ܡܶܐ ܟܽܠܗܽܘܢ</VERS>
      <VERS vnumber="4">ܢܶܚܕ̈ܝܳܢ ܘܰܢܫܰܒ̈ܚܳܢ ܡܰܠ̈ܟܘܳܬܳܐ. ܕܕܳܐܶܢ ܐܰܢ̱ܬ ܠܥܰܡ̈ܡܶܐ ܬܪܺܝܨܳܐܺܝܬ. ܘܰܠܡܰܠ̈ܟܘܳܬܳܐ ܡܕܰܒܰܪ ܐܰܢ̱ܬ ܒܰܐܪܥܳܐ</VERS>
      <VERS vnumber="5">ܢܰܘܕܽܘܢ ܠܳܟ ܥܰܡ̈ܡܶܐ ܐܰ‌ܠܳܗܳܐ. ܢܰܘܕܽܘܢ ܠܳܟ ܥܰܡ̈ܡܶܐ ܟܽܠܗܽܘܢ</VERS>
      <VERS vnumber="6">ܐܰܪܥܳܐ ܝܶܗܒܰܬ ܦܺܐܖ̈ܶܝܗ̇. ܢܒܰܪܟܰܢ ܐܰ‌ܠܳܗܳܐ ܐܰܠܳܗܰܢ</VERS>
      <VERS vnumber="7">ܘܰܢܒܰܪܟܰܢ ܐܰ‌ܠܳܗܳܐ. ܘܢܶܕܚܠܽܘܢ ܡܶܢܶܗ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ.</VERS>
    </CHAPTER>
    <CHAPTER cnumber="68">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܡܰܣܶܩ ܗܘܳܐ ܩܺܒܽܘܬܶܗ ܕܡܳܪܝܳܐ ܡܶܢ ܒܰܝܬܶܗ ܕܥܽܘܒܳܪ ܐܰܕܽܘܡ. ܘܗܽܘ ܩܕܰܡܶܝܗ̇ ܡܒܰܕܶܩ ܗܘܳܐ ܘܕܶܐܠܰܨ</VERS>
      <VERS vnumber="1">ܢܩܽܘܡ ܐܰ‌ܠܳܗܳܐ ܘܢܶܬܒܰܕܪܽܘܢ ܟܽܠܗܽܘܢ ܒܥܶܠܕ̈ܒܳܒܰܘܗܝ. ܢܶܥܪܩܽܘܢ ܣܳܢ̈ܰܐܘܗܝ ܡܶܢ ܩܕܳܡܰܘܗܝ</VERS>
      <VERS vnumber="2">ܘܰܐܝܟ ܕܡܶܬܛܰܠܰܩ ܬܶܢܳܢܳܐ ܢܶܬܛܰܠܩܽܘܢ. ܘܰܐܝܟ ܕܡܶܬܦܰܫܪܳܐ ܫܥܽܘܬܳܐ ܡܶܢ ܩܕܳܡ ܢܽܘܪܳܐ. ܢܺܐܒܕܽܘܢ ܖ̈ܰܫܺܝܥܶܐ ܡܶܢ ܩܕܳܡ ܐܰ‌ܠܳܗܳܐ</VERS>
      <VERS vnumber="3">ܘܙܰܕܺܝ̈ܩܶܐ ܢܶܚܕܽܘܢ ܘܢܶܬܥܰܫܢܽܘܢ ܩܕܳܡ ܐܰ‌ܠܳܗܳܐ. ܘܢܶܚܕܽܘܢ ܒܒܽܘܣܳܡܶܗ</VERS>
      <VERS vnumber="4">ܙܡܰܪܘ ܠܰܐܠܳܗܳܐ ܘܫܰܒܰܚܘ ܠܰܫܡܶܗ. ܫܰܒܰܚܘ ܠܕܰܪܟܺܝܒ ܠܡܰܥܪܒܳܐ ܡܳܪܝܳܐ ܫܡܶܗ. ܐܶܬܥܰܫܰܢܘ̱ ܩܕܳܡܰܘܗܝ̱ ܕܰܐܒܳܐ ܕܝܰܬܡ̈ܶܐ</VERS>
      <VERS vnumber="5">ܘܕܰܝܳܢܳܐ ܕܰܐܖ̈ܡܠܳܬܳܐ. ܐܰ‌ܠܳܗܳܐ ܒܡܰܥܡܪܶܗ ܩܰܕܺܝܫܳܐ</VERS>
      <VERS vnumber="6">ܐܰ‌ܠܳܗܳܐ ܡܰܘܬܶܒ ܝܺܚܺܝܕܳܝܳܐ ܒܒܰܝܬܳܐ. ܘܡܰܦܶܩ ܐܰܣܺܝܖ̈ܶܐ ܒܟܰܫܺܝܪܽܘܬܳܐ. ܘܡܳܖ̈ܽܘܕܶܐ ܢܶܫܪܽܘܢ ܒܶܝܬ ܩܒܽܘܖ̈ܶܐ</VERS>
      <VERS vnumber="7">ܐܰ‌ܠܳܗܳܐ ܟܰܕ ܢܦܰܩܬ ܩܕܳܡ ܥܰܡܳܟ. ܘܟܰܕ ܥܒܰܪܬ ܒܰܐܫܺܝܡܽܘܢ</VERS>
      <VERS vnumber="8">ܐܰܪܥܳܐ ܙܳܥܰܬ. ܐܳܦ ܫܡܰܝ̈ܳܐ ܢܰܛܶܦܘ. ܡܶܢ ܩܕܳܡ ܐܰ‌ܠܳܗܳܐ ܗܳܢܳܐ ܛܽܘܪܳܐ ܕܣܺܝܢܰܝ. ܡܶܢ ܩܕܳܡ ܐܰ‌ܠܳܗܳܐ ܐܰܠܳܗܶܗ ܕܺܝܣܪܳܐܶܝܠ</VERS>
      <VERS vnumber="9">ܡܶܛܪܳܐ ܕܨܶܒܝܳܢܳܐ ܝܰܗܒܬ ܐܰ‌ܠܳܗܳܐ ܠܝܳܪܬܽܘܬܳܟ. ܐܶܬܟܰܪܗܰܬ ܘܰܐܢ̱ܬ ܬܰܩܶܦܬܳܗ̇</VERS>
      <VERS vnumber="10">ܘܚܰܝ̈ܘܳܬܳܟ ܥܡܰܪܶܝܢ ܒܳܗ̇. ܬܰܩܶܦܬ ܒܛܰܝܒܽܘܬܳܟ ܠܒܳܝ̈ܫܶܐ ܐܰ‌ܠܳܗܳܐ</VERS>
      <VERS vnumber="11">ܡܳܪܝܳܐ ܢܶܬܶܠ ܡܶܠܬܳܐ ܕܰܣܒܰܪܬܳܐ ܒܚܰܝܠܳܐ ܪܰܒܳܐ</VERS>
      <VERS vnumber="12">ܡܰܠܟ̈ܶܐ ܕܚܰܝܠܰܘ̈ܳܬܳܐ ܢܶܬܟܰܢܫܽܘܢ. ܘܫܽܘܦܪܶܗ ܕܒܰܝܬܳܟ ܢܦܰܠܶܓ ܒܶܙܬܳܐ</VERS>
      <VERS vnumber="13">ܐܶܢ ܬܶܕܡܟܽܘܢ ܒܶܝܬ ܫܦܳܝ̈ܶܐ. ܓܶܦ̈ܶܐ ܕܝܰܘܢܳܐ ܕܰܩܪܺܝܡܺܝܢ ܒܟܶܣܦܳܐ. ܘܶܐܒܖ̈ܶܝܗ̇ ܒܕܰܗܒܳܐ ܣܢܺܝܢܳܐ</VERS>
      <VERS vnumber="14">ܟܰܕ ܦܪܰܫ ܐܰ‌ܠܳܗܳܐ ܡܰܠܟܳܐ ܒܶܗ ܐܰܬܠܓܰܬ</VERS>
      <VERS vnumber="15">ܒܨܰܠܡܽܘܢ ܛܽܘܪܶܗ ܕܰܐ‌ܠܳܗܳܐ</VERS>
      <VERS vnumber="16">ܛܽܘܖ̈ܶܐ ܕܒܰܝܫܳܢ ܛܽܘܖ̈ܶܐ ܕܰܓܒܶܢܝܰܡ. ܛܽܘܖ̈ܶܐ ܕܒܰܝܫܳܢ ܡܳܢܳܐ ܨܳܒܶܝܢ ܐܢ̱ܬܽܘܢ ܛܽܘܖ̈ܶܐ ܕܰܓܒܶܢܝܰܡ. ܛܽܘܪܳܐ ܕܰܓܒܳܐ ܠܶܗ ܐܰ‌ܠܳܗܳܐ ܠܡܶܬܰܒ ܒܶܗ. ܡܳܪܝܳܐ ܢܶܫܪܶܐ ܒܶܗ ܠܥܳܠܰܡ</VERS>
      <VERS vnumber="17">ܪܟܶܒ ܐܰ‌ܠܳܗܳܐ ܒܖ̈ܶܒܘܳܬܳܐ ܘܒܰܐܠܦ̈ܶܐ ܕܚܰܝܠܳܐ. ܡܳܪܝܳܐ ܒܗܽܘܢ ܣܺܝܢܰܝ ܒܩܽܘܕܫܶܗ</VERS>
      <VERS vnumber="18">ܣܠܶܩܬ ܠܰܡܪܰܘܡܳܐ ܘܰܫܒܰܝܬ ܫܒܺܝܬܳܐ. ܘܝܰܗܒܬ ܡܰܘܗ̈ܒܳ̈ܬܳܐ ܠܰܒܢܰܝ̈ܢܳܫܳܐ. ܐܳܦ ܡܳܖ̈ܽܘܕܶܐ ܠܳܐ ܢܶܥܡܪܽܘܢ ܩܕܳܡ ܐܰ‌ܠܳܗܳܐ</VERS>
      <VERS vnumber="19">ܒܪܺܝܟ ܗܽܘ ܡܳܪܝܳܐ ܒܟܽܠ ܝܽܘܡ ܕܰܐܓܒܝܰܢ ܝܳܪܬܽܘܬܶܗ</VERS>
      <VERS vnumber="20">ܐܰ‌ܠܳܗܳܐ ܦܳܪܽܘܩܰܢ ܐܰ‌ܠܳܗܳܐ ܡܦܰܨܝܳܢܰܢ. ܡܳܪܝܳܐ ܐܰ‌ܠܳܗܳܐ ܡܳܪܶܗ ܕܡܰܘܬܳܐ ܘܡܰܦܩܳܢܳܐ</VERS>
      <VERS vnumber="21">ܒܪܰܡ ܐܰ‌ܠܳܗܳܐ ܢܶܦܣܽܘܩ ܪܺܝܫܳܐ ܕܰܒܥܶܠܕ̈ܒܳܒܰܘܗܝ̱. ܘܒܺܝܥ̈ܳܬܳܐ ܕܣܰܥܪܳܐ ܕܰܐܝܠܶܝܢ ܕܰܡܗܰܠܟܺܝܢ ܒܰܚܛܳܗܰܝ̈ܗܽܘܢ</VERS>
      <VERS vnumber="22">ܐܶܡܰܪ ܡܳܪܝܳܐ ܕܡܶܢ ܒܶܝܬ ܫܶܢ̈ܶܐ ܐܰܦܶܩ ܘܰܐܗܦܶܟ ܡܶܢ ܥܽܘ̈ܡܩܰܘܗܝ̱ ܕܝܰܡܳܐ</VERS>
      <VERS vnumber="23">ܡܶܛܽܠ ܕܬܶܨܛܒܰܥ ܪܶܓܠܳܟ ܒܰܕܡܳܐ. ܘܠܶܫܳܢܳܐ ܕܟܰܠܒܰܝ̈ܟ ܡܶܢ ܒܥܶܠܕ̈ܒܳܒܰܝܟ</VERS>
      <VERS vnumber="24">ܚܙܰܘ ܗܶܠܟ̈ܳܬܳܟ ܐܰ‌ܠܳܗܳܐ. ܗܶܠܟ̈ܳܬܶܗ ܕܰܐ‌ܠܳܗܝ ܘܰܕܡܰܠܟܝ̱ ܩܰܕܺܝܫܳܐ</VERS>
      <VERS vnumber="25">ܩܰܕܶܡܘ ܪܰܘܖ̈ܒܳܢܶܐ ܒܳܬܰܪ ܡܫܰܒ̈ܚܳܢܶܐ. ܒܰܝܢܳܬ ܥܠܰܝ̈ܡܳܬܳܐ ܕܢܳܩ̈ܫܳܢ ܒܰܦܠܰܓ̈ܶܐ ܒܰܟܢܽܘ̈ܫܳܬܳܐ</VERS>
      <VERS vnumber="26">ܒܰܪܶܟܘ ܠܡܳܪܝܳܐ ܐܰ‌ܠܳܗܳܐ ܡܶܢ ܡܰܒܽܘ̈ܥܶܐ ܕܺܝܣܪܳܐܶܝܠ</VERS>
      <VERS vnumber="27">ܬܰܡܳܢ ܒܶܢܝܳܡܶܝܢ ܙܥܽܘܪܳܐ ܒܫܶܠܝܳܐ. ܖ̈ܰܘܪܒܳܢܶܐ ܕܺܝܗܽܘܕܳܐ ܘܫܰܠܺܝ̈ܛܳܢܰܝܗܽܘܢ. ܖ̈ܰܘܪܒܳܢܶܐ ܕܰܙܒܽܘܠܽܘܢ ܘܖ̈ܰܘܪܒܳܢܶܐ ܕܢܰܦܬܳܠܺܝ</VERS>
      <VERS vnumber="28">ܦܩܽܘܕ ܐܰ‌ܠܳܗܳܐ ܥܽܘܫܢܳܟ. ܘܰܐܥܫܶܢ ܐܰ‌ܠܳܗܳܐ ܠܗܳܕܶܐ ܕܥܰܬܶܕܬ ܠܰܢ</VERS>
      <VERS vnumber="29">ܡܶܢ ܗܰܝܟܠܳܟ ܠܽܐܘܪܺܫܠܶܡ ܠܳܟ ܢܰܝܬܽܘܢ ܡܰܠܟ̈ܶܐ ܩܽܘܖ̈ܒܳܢܶܐ</VERS>
      <VERS vnumber="30">ܟܐܺܝ ܒܚܰܝܽܘܬܳܐ ܕܩܰܢܝܳܐ. ܟܢܽܘܫܬܳܐ ܕܰܐܖ̈ܘܳܢܶܐ. ܥܶܓ̈ܠܶܐ ܕܥܰܡ̈ܡܶܐ ܕܰܩܪܺܝܡܺܝܢ ܒܣܺܐܡܳܐ. ܒܰܕܰܪ ܥܰܡ̈ܡܶܐ ܕܨܳܒܶܝܢ ܩܖ̈ܳܒܶܐ</VERS>
      <VERS vnumber="31">ܢܺܐܬܽܘܢ ܐܺܝܙܓ̈ܰܕܶܐ ܡܶܢ ܡܶܨܪܶܝܢ. ܘܟܽܘܫ ܬܰܫܠܶܡ ܐܺܝܕܳܐ ܠܰܐܠܳܗܳܐ</VERS>
      <VERS vnumber="32">ܡܰܠܟܘ̈ܳܬܳܐ ܕܰܐܪܥܳܐ ܫܰܒܰܚܶܝ̈ܢ ܠܰܐܠܳܗܳܐ</VERS>
      <VERS vnumber="33">ܙܡܰܪܘ ܠܡܳܪܝܳܐ ܕܰܪܟܺܝܒ ܒܰܫ̈ܡܰܝ ܫܡܰܝܳܐ. ܡܶܢ ܡܰܕܢܚܳܐ ܝܰܗܒ ܩܳܠܶܗ. ܩܳܠܳܐ ܥܰܫܺܝܢܳܐ</VERS>
      <VERS vnumber="34">ܗܰܒܘ ܬܶܫܒܽܘܚܬܳܐ ܠܰܐܠܳܗܳܐ ܘܠܺܝܣܪܳܐܶܝܠ ܪܰܒܽܘܬ ܝܳܐܝܽܘܬܳܐ. ܕܥܽܘܫܢܶܗ ܒܰܫ̈ܡܰܝ ܫܡܰܝܳܐ</VERS>
      <VERS vnumber="35">ܕܚܺܝܠ ܐܰܢ̱ܬ ܐܰ‌ܠܳܗܳܐ ܡܶܢ ܡܰܩܕܫܳܟ. ܐܰܠܳܗܶܗ ܕܺܝܣܪܳܐܶܝܠ. ܗܽܘ ܢܶܬܶܠ ܚܰܝܠܳܐ ܘܥܽܘܫܢܳܐ ܠܥܰܡܶܗ ܒܪܺܝܟ ܗܽܘ ܐܰ‌ܠܳܗܳܐ.</VERS>
    </CHAPTER>
    <CHAPTER cnumber="69">
      <VERS vnumber="999">ܡܶܫܬܰܥܶܐ ܡܶܢ ܦܰܪܨܽܘܦ ܡܰܩܒܳܝ̈ܶܐ. ܥܰܠ ܪܰܒܽܘܬܳܐ ܕܽܐܘܠܨܳܢܰܝ̈ܗܽܘܢ ܕܒܰܩܖ̈ܳܒܶܐ ܘܥܰܠ ܢܶܟ̈ܠܶܐ ܕܡܶܢ ܩܰܖ̈ܺܝܒܰܝܗܽܘܢ ܕܡܶܬܝܰܐܒܺܝܢ ܠܰܬܒܰܥܬܳܐ ܕܡܶܢܗܽܘܢ</VERS>
      <VERS vnumber="1">ܦܪܽܘܩܰܝܢܝ̱ ܐܰ‌ܠܳܗܳܐ ܡܶܛܽܠ ܕܰܡܛܰܘ ܡܰܝ̈ܳܐ ܥܕܰܡܳܐ ܠܢܰܦܫܳܐ</VERS>
      <VERS vnumber="2">ܛܶܒܥܶܬ ܒܗܰܘܬܳܐ ܥܰܡܺܝܩܬܳܐ ܘܠܰܝܬ ܒܳܗ̇ ܒܶܝܬ ܩܝܳܡܳܐ. ܥܶܠܶܬ ܠܥܽܘܡܩܳܐ ܕܡܰܝ̈ܳܐ ܘܨܳܡܰܪܬܳܐ ܛܰܒܰܥܬܰܢܝ̱</VERS>
      <VERS vnumber="3">ܠܺܐܝܬ ܒܩܶܪܺܝ݂ܝ̱ ܘܚܶܪܰܬ ܓܰܓܰܪܬܝ̱. ܓܳܙ̈ܝ̱ ܥܰܝ̈ܢܰܝ ܟܰܕ ܡܣܰܟܶܐ ܐ̱ܢܳܐ ܠܰܐܠܳܗܝ̱</VERS>
      <VERS vnumber="4">ܣܓܺܝܘ ܡܶܢ ܣܰܥܪܳܐ ܕܪܺܝܫܝ̱ ܒܥܶܠܕ̈ܒܳܒܰܝ ܕܡܰܓܳܢ. ܘܰܥܫܶܢܘ ܡܶܢ ܓܰܖ̈ܡܰܝ ܒܥܶܠܕ̈ܒܳܒܰܝ ܕܫܽܘܩܪܳܐ. ܡܶܕܶܡ ܕܠܳܐ ܛܶܠܡܶܬ ܡܦܰܢܶܐ ܗ̱ܘܺܝܬ</VERS>
      <VERS vnumber="5">ܐܰ‌ܠܳܗܳܐ ܐܰܢ̱ܬ ܝܳܕܰܥ ܐܰܢ̱ܬ ܣܰܟ̈ܠܘܳܬ݂ܝ̱. ܘܰܚܛܳܗܰܝ̈ ܡܶܢܳܟ ܠܳܐ ܐܶܬܟܰܣܺܝܘ</VERS>
      <VERS vnumber="6">ܠܳܐ ܢܶܒܗܬܽܘܢ ܒܺܝ ܐܰܝܠܶܝܢ ܕܰܡܣܰܒܪܺܝܢ ܒܳܟ ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܘܠܳܐ ܢܰܚܦܪܽܘܢ ܒܺܝ ܐܰܝܠܶܝܢ ܕܒܳܥܶܝܢ ܠܳܟ ܐܰܠܳܗܶܗ ܕܺܝܣܪܳܐܶܝܠ</VERS>
      <VERS vnumber="7">ܡܶܛܽܠܳܬܳܟ ܩܰܒܠܶܬ ܚܶܣܕܳܐ. ܘܟܰܣܝܰܬ ܒܶܗܬܬܳܐ ܠܰܐܦܰܝ̈</VERS>
      <VERS vnumber="8">ܘܢܽܘܟܪܳܝܳܐ ܗܘܺܝܬ ܠܰܐܚܰܝ̈ ܘܰܐܟܣܢܳܝܳܐ ܠܰܒ̈ܢܰܝ ܐܶܡܝ̱</VERS>
      <VERS vnumber="9">ܡܶܛܽܠ ܕܰܛܢܳܢܶܗ ܕܒܰܝܬܳܟ ܐܰܟܠܰܢܝ̱. ܘܚܶܣܕܳܐ ܕܰܡܚܰܣ̈ܕܳܢܰܝܟ ܢܦܰܠ ܥܠܰܝ</VERS>
      <VERS vnumber="10">ܡܰܟܟܶܬ ܢܰܦܫܝ̱ ܒܨܰܘܡܳܐ. ܘܰܗܘܺܝܬ ܠܗܽܘܢ ܠܚܶܣܕܳܐ</VERS>
      <VERS vnumber="11">ܥܶܒܕܶܬ ܠܒܽܘܫܝ̱ ܣܰܩܳܐ. ܘܰܗܘܺܝܬ ܠܗܽܘܢ ܠܡܰܬܠܳܐ</VERS>
      <VERS vnumber="12">ܘܰܪܢܰܘ ܒܺܝ ܐܰܝܠܶܝܢ ܕܝܳܬܒܺܝܢ ܒܬܰܪܥܳܐ. ܘܰܪܢܰܘ ܒܺܝ ܐܰܝܠܶܝܢ ܕܫܳܬܶܝܢ ܫܰܟܪܳܐ</VERS>
      <VERS vnumber="13">ܘܶܐܢܳܐ ܨܰܠܺܝܬ ܩܕܳܡܰܝܟ ܡܳܪܝܳܐ ܒܙܰܒܢܳܐ ܡܩܰܒܠܳܐ. ܐܰ‌ܠܳܗܳܐ ܒܣܽܘܓܳܐܐ ܕܛܰܝܒܽܘܬܳܟ ܥܢܺܝܢܝ̱. ܘܰܒܣܽܘܓܳܐܐ ܕܦܽܘܪܩܳܢܳܟ ܦܰܨܳܢܝ̱</VERS>
      <VERS vnumber="14">ܡܶܢ ܣܝܳܢܳܐ ܕܠܳܐ ܐܶܛܒܰܥ. ܘܶܐܬܦܰܨܶܐ ܡܶܢ ܣܳܢ̈ܰܐܝ ܘܡܶܢ ܥܽܘܡܩܳܐ ܕܡܰܝ̈ܳܐ</VERS>
      <VERS vnumber="15">ܕܠܳܐ ܬܛܰܒܥܰܢܝ̱ ܨܳܡܰܪܬܳܐ ܕܡܰܝ̈ܳܐ. ܘܠܳܐ ܬܶܒܠܥܰܢܝ̱ ܗܰܘܬܳܐ. ܘܠܳܐ ܬܶܐܚܽܘܕ ܥܠܰܝ ܒܺܪܳܐ ܦܽܘܡܳܗ̇</VERS>
      <VERS vnumber="16">ܥܢܺܝܢܝ̱ ܡܳܪܝܳܐ ܡܶܛܽܠ ܕܛܳܒܳܐ ܗ̱ܝ ܛܰܝܒܽܘܬܳܟ. ܘܰܒܣܽܘܓܳܐܐ ܕܖ̈ܰܚܡܰܝܟ ܐܶܬܦܰܢ ܥܠܰܝ</VERS>
      <VERS vnumber="17">ܘܠܳܐ ܬܰܗܦܶܟ ܐܰܦܰܝ̈ܟ ܡܶܢ ܥܰܒܕܳܟ. ܡܶܛܽܠ ܕܥܳܩܰܬ ܠܺܝ ܒܰܥܓܰܠ ܥܢܺܝܢܝ̱</VERS>
      <VERS vnumber="18">ܩܰܪܶܒ ܢܰܦܫܝ̱ ܠܦܽܘܪܩܳܢܳܟ. ܡܶܛܽܠ ܒܥܶܠܕ̈ܒܳܒܰܝ ܦܪܽܘܩܰܝܢܝ̱</VERS>
      <VERS vnumber="19">ܐܰܢ̱ܬ ܝܳܕܰܥ ܐܰܢ̱ܬ ܚܶܣܕܝ̱. ܘܒܶܗܬܰܬܝ̱ ܠܽܘܩܒܰܠ ܟܽܠܗܽܘܢ ܒܥܶܠܕ̈ܒܳܒܰܝ</VERS>
      <VERS vnumber="20">ܐܰܣܳܐ ܬܒܳܪܶܗ ܕܠܶܒܝ ܘܰܥܨܽܘܒ. ܣܰܟܺܝܬ ܠܡܰܢ ܕܬܶܟܪܶܐ ܠܶܗ ܘܠܰܝܬ. ܘܠܰܡܒܰܝܐܳܢܳܐ ܘܠܳܐ ܐܶܫܟܚܶܬ</VERS>
      <VERS vnumber="21">ܝܰܗܒܘ ܒܡܶܐܟܽܘܠܬܝ̱ ܡܖ̈ܳܪܶܐ. ܘܰܠܨܶܗܺܝ݂ܝ݂ ܚܰܠܳܐ ܐܰܫܩܝܽܘܢܝ̱</VERS>
      <VERS vnumber="22">ܢܶܗܘܶܐ ܦܳܬܽܘܪܗܽܘܢ ܩܕܳܡܳܝܗܽܘܢ ܦܰܚܳܐ. ܘܦܽܘܪܥܳܢܗܽܘܢ ܠܬܽܘܩܰܠܬܳܐ</VERS>
      <VERS vnumber="23">ܢܶܚܫ̈ܟܳܢ ܥܰܝܢܰܝ̈ܗܽܘܢ ܕܠܳܐ ܢܶܚܙܽܘܢ. ܘܚܰܨܗܽܘܢ ܒܟܽܠܙܒܰܢ ܢܶܗܘܶܐ ܟܦܺܝܦ</VERS>
      <VERS vnumber="24">ܐܰܫܽܘܕ ܥܠܰܝܗܽܘܢ ܪܽܘܓܙܳܟ. ܘܚܶܡܬܳܐ ܕܪܽܘܓܙܳܟ ܬܰܕܪܶܟ ܐܶܢܽܘܢ</VERS>
      <VERS vnumber="25">ܢܶܗܘܶܐ ܒܶܝܬ ܡܰܥܡܰܪܗܽܘܢ ܚܪܶܒ. ܘܰܒܡܰܫ̈ܟܢܰܝܗܽܘܢ ܠܳܐ ܢܶܗܘܶܐ ܕܥܳܡܰܪ</VERS>
      <VERS vnumber="26">ܡܶܛܽܠ ܕܰܠܡܰܢ ܕܰܐܢ̱ܬ ܡܚܰܝܬ ܪܕܰܦܘ. ܘܰܐܘܣܶܦܘ ܥܰܠ ܟܺܐܒܶܗ ܕܰܩܛܺܝܠܳܐ</VERS>
      <VERS vnumber="27">ܗܰܒ ܥܰܘܠܳܐ ܥܰܠ ܥܰܘܠܗܽܘܢ. ܕܠܳܐ ܢܶܥܠܽܘܢ ܒܙܰܕܺܝܩܽܘܬܳܟ</VERS>
      <VERS vnumber="28">ܢܶܬܥܛܽܘܢ ܡܶܢ ܣܶܦܪܳܟ ܕܚܰܝ̈ܶܐ. ܘܥܰܡ ܙܰܕܺܝ̈ܩܰܝܟ ܠܳܐ ܢܶܬܟܰܬܒܽܘܢ</VERS>
      <VERS vnumber="29">ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܡܰܟܰܐܒܳܐ. ܦܽܘܪܩܳܢܳܟ ܐܰ‌ܠܳܗܳܐ ܥܰܕܪܰܢܝ̱</VERS>
      <VERS vnumber="30">ܐܶܫܰܒܰܚ ܫܡܶܗ ܕܰܐ‌ܠܳܗܳܐ ܒܬܶܫܒܽܘܚܬܳܐ. ܘܰܐܘܪܒܺܝܘܗܝ̱ ܒܬܰܘܕܺܝܬܳܐ</VERS>
      <VERS vnumber="31">ܐܶܫܦܰܪ ܠܡܳܪܝܳܐ ܡܶܢ ܬܰܘܖ̈ܶܐ ܡܦܰܛܡ̈ܶܐ. ܩܰܖ̈ܢܳܢܶܐ ܘܦܰܖ̈ܣܳܢܶܐ</VERS>
      <VERS vnumber="32">ܚܙܰܘ ܡܶܣ̈ܟܺܢܶܐ ܘܰܚܕܰܘ ܘܢܺܚܶܐ ܠܶܒܟܽܘܢ</VERS>
      <VERS vnumber="33">ܡܶܛܽܠ ܕܫܳܡܰܥ ܡܳܪܝܳܐ ܠܡܶܣ̈ܟܺܢܶܐ. ܘܠܰܐܣܺܝܖ̈ܰܘܗܝ̱ ܠܳܐ ܫܳܐܶܛ</VERS>
      <VERS vnumber="34">ܢܫܰܒܚܽܘܢܳܝܗܝ̱ ܫܡܰܝܳܐ ܘܰܐܪܥܳܐ. ܘܝܰܡ̈ܡܶܐ ܘܟܽܠ ܕܪܳܚܶܫ ܒܗܽܘܢ</VERS>
      <VERS vnumber="35">ܡܶܛܽܠ ܕܰܐ‌ܠܳܗܳܐ ܦܳܪܶܩ ܠܨܶܗܝܽܘܢ. ܘܰܡܒܰܢܶܐ ܠܩܽܘܖ̈ܝܳܐ ܕܺܝܗܽܘܕܳܐ</VERS>
      <VERS vnumber="36">ܕܢܶܬܒܽܘܢ ܒܳܗ̇ ܥܰܒܕܰܘ̈ܗܝ ܘܢܺܐܪܬܽܘܢܳܗ̇. ܘܖ̈ܳܚܡܰܝ ܫܡܶܗ ܢܶܫܪܽܘܢ ܒܳܗ̇.</VERS>
    </CHAPTER>
    <CHAPTER cnumber="70">
      <VERS vnumber="999">ܨܠܽܘܬܶܗ ܕܕܰܘܺܝܕ ܟܰܕ ܐܺܝܬܰܘܗܝ ܗܘܳܐ ܒܥܳܩ̈ܳܬܳܐ ܕܡܰܣܒܶܠ ܗܘܳܐ ܠܶܗ ܐܰܒܫܳܠܳܘܡ</VERS>
      <VERS vnumber="1">ܐܰ‌ܠܳܗܳܐ ܦܰܨܳܢܝ̱ ܡܳܪܝܳܐ ܠܥܽܘܕܪܳܢܝ̱ ܟܰܬܰܪ</VERS>
      <VERS vnumber="2">ܘܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܒܳܥܶܝܢ ܠܢܰܦܫܝ̱. ܢܶܗܦܟܽܘܢ ܠܒܶܣܬܰܪܗܽܘܢ ܘܢܰܚܦܪܽܘܢ ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱</VERS>
      <VERS vnumber="3">ܢܶܬܡܗܽܘܢ ܒܬܶܢܝܳܐ ܕܒܶܗܬܰܬܗܽܘܢ ܐܰܝܠܶܝܢ ܕܶܐܡܰܪܘ ܥܠܰܝ ܐܶܗܶܐ ܐܶܗܶܐ</VERS>
      <VERS vnumber="4">ܢܶܚܕܽܘܢ ܒܳܟ ܟܽܠ ܕܒܳܥܶܝܢ ܠܳܟ. ܘܢܺܐܡܪܽܘܢ ܒܟܽܠܙܒܰܢ ܕܪܰܒ ܗܽܘ ܐܰ‌ܠܳܗܳܐ. ܐܰܝܠܶܝܢ ܕܪܳܚܡܺܝܢ ܦܽܘܪܩܳܢܳܟ</VERS>
      <VERS vnumber="5">ܘܶܐܢܳܐ ܡܶܣܟܺܢܳܐ ܐ̱ܢܳܐ ܘܒܳܝܫܳܐ. ܐܰ‌ܠܳܗܳܐ ܟܰܬܰܪ ܠܺܝ. ܡܥܰܕܪܳܢܝ ܐܰܢ̱ܬ ܘܰܡܦܰܨܝܳܢܝ̱ ܐܰܠܳܗܝ ܠܳܐ ܬܰܘܚܰܪ.</VERS>
    </CHAPTER>
    <CHAPTER cnumber="71">
      <VERS vnumber="999">ܡܒܰܕܶܩ ܥܰܠ ܪܰܒܽܘܬ ܐܽܘܠܨܳܢ̈ܶܐ ܕܰܥܬܺܝܕܺܝܢ ܠܡܶܣܒܰܠ ܥܰܡܳܐ ܕܰܒܒܳܒܶܠ ܘܕܰܠܬܽܘܪܳܨܗܽܘܢ ܗܘܳܝ̈ܳܢ ܠܗܽܘܢ ܗܶܢܶܝܢ ܡܥܺܝܩܳܢ̈ܝܳܬܳܐ ܪܳܡܶܙ ܕܶܝܢ ܐܳܦ ܥܰܠ ܦܽܘܢܳܝܗܽܘܢ</VERS>
      <VERS vnumber="1">ܒܳܟ ܡܳܪܝܳܐ ܣܰܒܪܶܬ ܠܳܐ ܐܶܒܗܰܬ ܠܥܳܠܰܡ</VERS>
      <VERS vnumber="2">ܘܰܒܙܰܕܺܝܩܽܘܬܳܟ ܦܰܨܳܢܝ̱. ܨܠܺܝ ܠܺܝ ܐܶܕܢܳܟ ܘܰܦܪܽܘܩܰܝܢܝ̱</VERS>
      <VERS vnumber="3">ܗܘܺܝ ܠܺܝ ܒܶܝܬ ܡܰܥܡܪܳܐ ܕܶܐܥܽܘܠ ܠܶܗ ܒܟܽܠܙܒܰܢ. ܘܰܦܩܽܘܕ ܠܡܶܦܪܩܰܢܝ̱. ܡܶܛܽܠ ܕܰܐܢ̱ܬ ܗܽܘ ܒܶܝܬ ܓܰܘܣܝ̱ ܘܒܶܝܬ ܡܶܪܕܝ̱</VERS>
      <VERS vnumber="4">ܐܰ‌ܠܳܗܳܐ ܦܰܨܳܢܝ̱ ܡܶܢ ܐܺܝܕܶܗ ܕܪܰܫܺܝܥܳܐ ܘܡܶܢ ܐܺܝܕܶܗ ܕܥܰܘܳܠܳܐ ܒܺܝܫܳܐ</VERS>
      <VERS vnumber="5">ܡܶܛܽܠ ܕܰܐܢ̱ܬ ܗܽܘ ܣܰܒܪܝ̱ ܡܳܪܝܳܐ. ܐܰ‌ܠܳܗܳܐ ܬܽܘܟܠܳܢܝ̱ ܕܡܶܢ ܛܰܠܝܽܘܬܝ̱</VERS>
      <VERS vnumber="6">ܥܠܰܝܟ ܐܶܣܬܰܡܟܶܬ ܡܶܢ ܡܰܪܒܥܳܐ. ܘܡܶܢ ܡܥܶܝ̈ܗ̇ ܕܶܐܡܝ̱ ܐܰܢ̱ܬ ܗܽܘ ܬܽܘܟܠܳܢܝ̱. ܘܠܳܟ ܫܰܒܚܶܬ ܒܟܽܠܙܒܰܢ</VERS>
      <VERS vnumber="7">ܕܽܘܡܳܪܳܐ ܗܘܺܝܬ ܠܣܰܓܺܝ̈ܐܶܐ. ܕܰܐܢ̱ܬ ܗܽܘ ܬܽܘܟܠܳܢܝ̱ ܥܰܫܺܝܢܳܐ</VERS>
      <VERS vnumber="8">ܢܶܬܡܠܶܐ ܦܽܘܡܝ̱ ܬܶܫܒܽܘܚܬܳܟ. ܘܟܽܠܶܗ ܝܰܘܡܳܐ ܪܰܒܽܘܬܳܟ</VERS>
      <VERS vnumber="9">ܠܳܐ ܬܶܫܕܶܝܢܝ̱ ܒܙܰܒܢܳܐ ܕܣܰܝܒܽܘܬܳܐ. ܘܡܳܐ ܕܰܓܡܰܪ ܚܰܝܠܝ̱ ܠܳܐ ܬܶܫܒܩܰܢܝ̱</VERS>
      <VERS vnumber="10">ܡܶܛܽܠ ܕܶܐܡܰܪܘ ܥܠܰܝ ܒܥܶܠܕ̈ܒܳܒܰܝ. ܘܰܐܝܠܶܝܢ ܕܢܳܛܪܺܝܢ ܠܢܰܦܫܝ̱. ܐܶܬܡܰܠܰܟܘ̱ ܐܰܟܚܕܳܐ ܘܶܐܡܰܪܘ</VERS>
      <VERS vnumber="11">ܐܰ‌ܠܳܗܳܐ ܫܰܒܩܶܗ. ܪܽܘܕܦܽܘܗܝ̱ ܐܘܚܕܽܘܗܝ̱. ܡܶܛܽܠ ܕܠܰܝܬ ܠܶܗ ܡܦܰܨܝܳܢܳܐ</VERS>
      <VERS vnumber="12">ܐܰ‌ܠܳܗܳܐ ܠܳܐ ܬܰܪܚܶܩ ܡܶܢܝ̱. ܐܰ‌ܠܳܗܳܐ ܠܥܽܘܕܪܳܢܝ̱ ܟܰܬܰܪ</VERS>
      <VERS vnumber="13">ܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܣܳܩܪܺܝܢ ܠܢܰܦܫܝ̱. ܢܶܬܥܰܛܦܽܘܢ ܒܶܗܬܬܳܐ ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱</VERS>
      <VERS vnumber="14">ܐܶܢܳܐ ܕܶܝܢ ܒܟܽܠܙܒܰܢ ܐܶܨܰܠܶܐ ܘܰܐܘܣܶܦ ܥܰܠ ܬܶܫܒ̈ܚܳܬܳܟ</VERS>
      <VERS vnumber="15">ܘܦܽܘܡܝ̱ ܢܣܰܒܰܪ ܙܰܕܺܝܩܽܘܬܳܟ. ܘܟܽܠܶܗ ܝܰܘܡܳܐ ܬܶܫܒ̈ܚܳܬܳܟ. ܡܶܛܽܠ ܕܠܳܐ ܝܶܕܥܶܬ ܣܳܦܪܽܘܬܳܐ</VERS>
      <VERS vnumber="16">ܕܐܶܥܽܘܠ ܒܓܰܢ̱ܒܳܪܽܘܬܶܗ ܕܡܳܪܝܳܐ ܘܶܐܥܗܰܕ ܙܰܕܺܝܩܽܘܬܳܟ ܒܰܠܚܽܘܕܰܝ</VERS>
      <VERS vnumber="17">ܐܰ‌ܠܳܗܳܐ ܝܽܘܠܦܳܢܝ̱ ܕܡܶܢ ܛܰܠܝܽܘܬܝ̱ ܘܰܥܕܰܡܳܐ ܠܗܳܫܳܐ. ܕܶܐܚܰܘܶܐ ܬܶܕܡܖ̈ܳܬܳܟ</VERS>
      <VERS vnumber="18">ܥܕܰܡܳܐ ܠܣܰܝܒܽܘܬܳܐ ܘܰܠܩܰܫܺܝܫܽܘܬܳܐ ܠܳܐ ܬܶܫܒܩܰܢܝ̱. ܥܕܰܡܳܐ ܕܶܐܚܰܘܶܐ ܕܪܳܥܳܟ ܘܓܰܢ̱ܒܳܪܽܘܬܳܟ ܠܕܳܪܳܐ ܕܳܐܬܶܐ</VERS>
      <VERS vnumber="19">ܙܰܕܺܝܩܽܘܬܳܟ ܐܰ‌ܠܳܗܳܐ ܥܕܰܡܳܐ ܠܰܡܪܰܘܡܳܐ. ܘܖ̈ܰܘܪܒܳܬܳܐ ܕܰܥܒܰܕܬ ܐܰ‌ܠܳܗܳܐ ܡܰܢܽܘ ܐܰܟܘܳܬܳܟ</VERS>
      <VERS vnumber="20">ܕܚܰܘܺܝܬܳܢܝ̱ ܐܽܘܠܨܳܢܳܐ ܣܰܓܺܝܐܳܐ ܘܒܺܝܫܬܳܐ. ܘܰܗܦܰܟܬ ܘܰܐܚܺܝܬܳܢܝ̱. ܐܳܦ ܡ̣ܶܢ ܬܗܽܘ̈ܡܶܐ ܕܰܐܪܥܳܐ ܬܰܗܦܶܟ ܬܰܣܩܰܢܝ̱</VERS>
      <VERS vnumber="21">ܐܰܣܓܺܝܬ ܪܰܒܽܘܬܝ̱ ܘܰܗܦܰܟܬ ܘܒܰܝܰܐܬܳܢܝ̱</VERS>
      <VERS vnumber="22">ܘܳܐܦ ܐܶܢܳܐ ܐܰܘܕܶܐ ܠܳܟ ܒܟܶܢܳܪܳܐ ܘܰܠܩܽܘܫܬܳܟ ܐܶܙܡܰܪ. ܐܰ‌ܠܳܗܳܐ ܐܶܙܡܰܪ ܠܳܟ ܒܟܶܢܳܪܳܐ ܩܰܕܺܝܫܳܐ ܕܺܝܣܪܳܐܶܝܠ</VERS>
      <VERS vnumber="32">ܘܰܢܫܰܒ̈ܚܳܢ ܣܶܦ̈ܘܳܬ݂ܝ̱ ܟܰܕ ܐܶܙܡܰܪ ܠܳܟ ܘܢܰܦܫܝ̱ ܕܰܦܪܰܩܬ</VERS>
      <VERS vnumber="33">ܠܶܫܳܢܝ̱ ܟܽܠܶܗ ܝܰܘܡܳܐ ܢܰܘܕܶܐ ܒܙܰܕܺܝܩܽܘܬܳܟ. ܡܶܛܽܠ ܕܢܶܒܗܬܽܘܢ ܘܢܰܚܦܪܽܘܢ ܐܰܝܠܶܝܢ ܕܨܳܒܶܝܢ ܠܒܺܝܫܬܝ̱.</VERS>
    </CHAPTER>
    <CHAPTER cnumber="72">
      <VERS vnumber="999">ܡܶܬܢܰܒܶܐ ܥܰܠ ܫܠܶܝܡܽܘܢ ܘܥܰܠ ܟܰܗܺܝܢܽܘܬܶܗ ܕܥܰܡܳܐ ܕܡܶܛܽܠܳܬܶܗ܆ ܘܰܡܨܰܠܶܐ ܕܰܡܫܰܡܠܝܳܐܺܝܬ ܢܶܬܢܰܛܖ̈ܳܢ ܠܘܳܬܶܗ ܛܳܒ̈ܳܬܳܐ</VERS>
      <VERS vnumber="1">ܐܰ‌ܠܳܗܳܐ ܗܰܒ ܕܺܝܢܳܟ ܠܡܰܠܟܳܐ ܘܙܰܕܺܝܩܽܘܬܳܟ ܠܒܰܪ ܡܰܠܟܳܐ</VERS>
      <VERS vnumber="2">ܕܰܢܕܽܘܢ ܠܥܰܡܳܟ ܒܙܰܕܺܝܩܽܘܬܳܐ ܘܰܠܡܶܣ̈ܟܺܢܰܝܟ ܒܕܺܝܢܳܐ</VERS>
      <VERS vnumber="3">ܢܶܫܩܠܽܘܢ ܛܽܘܖ̈ܶܐ ܫܠܳܡܳܐ ܠܥܰܡܳܟ ܘܖ̈ܳܡܳܬܳܐ ܙܰܕܺܝܩܽܘܬܳܟ</VERS>
      <VERS vnumber="4">ܕܰܢܕܽܘܢ ܠܡܶܣ̈ܟܺܢܶܐ ܕܥܰܡܳܐ. ܢܶܦܪܽܘܩ ܠܰܒ̈ܢܰܝ ܒܳܝ̈ܫܶܐ. ܘܰܢܡܰܟܶܟ ܠܛܳܠܽܘ̈ܡܶܐ</VERS>
      <VERS vnumber="5">ܢܶܕܚܠܽܘܢ ܠܳܟ ܥܰܡ ܫܶܡܫܳܐ. ܘܰܩܕܳܡ ܣܰܗܪܳܐ ܠܕܳܪܕܳܖ̈ܺܝܢ</VERS>
      <VERS vnumber="6">ܢܶܚܽܘܬ ܐܰܝܟ ܡܶܛܪܳܐ ܥܰܠ ܓܶܙܬܳܐ. ܘܰܐܝܟ ܖ̈ܣܺܝܣܶܐ ܕܢܳܚܬܺܝܢ ܥܰܠ ܐܰܪܥܳܐ</VERS>
      <VERS vnumber="7">ܢܶܫܘܰܚ ܒܝܰܘ̈ܡܳܬܶܗ ܙܶܕܩܳܐ. ܘܣܽܘܓܳܐܐ ܕܰܫܠܳܡܳܐ ܥܕܰܡܳܐ ܕܢܶܥܒܰܪ ܣܰܗܪܳܐ</VERS>
      <VERS vnumber="8">ܢܶܐܚܽܘܕ ܡܶܢ ܝܰܡܳܐ ܠܝܰܡܳܐ. ܘܡܶܢ ܢܰܗܖ̈ܰܘܳܬܳܐ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ</VERS>
      <VERS vnumber="9">ܩܕܳܡܰܘܗܝ̱ ܢܶܒܖ̈ܟܳܢ ܓܳܙܖ̈ܳܬܳܐ. ܘܰܒܥܶܠܕ̈ܒܳܒܰܘܗܝ̱ ܥܰܦܪܳܐ ܢܶܠܚܟܽܘܢ</VERS>
      <VERS vnumber="10">ܡܰܠ̈ܟܶܐ ܕܬܰܪܫܺܝܫ ܘܰܕܓܳܙܖ̈ܳܬܳܐ ܩܽܘܖ̈ܒܳܢܶܐ ܢܰܝܬܽܘܢ ܠܶܗ. ܡܰܠ̈ܟܶܐ ܕܰܫܒܳܐ ܘܰܕܣܰܒܰܐ ܩܽܘܖ̈ܒܳܢܶܐ ܢܩܰܪܒܽܘܢ ܠܶܗ</VERS>
      <VERS vnumber="11">ܢܶܣܓܕܽܘܢ ܠܶܗ ܟܽܠܗܽܘܢ ܡܰܠ̈ܟܶܐ. ܘܟܽܠܗܽܘܢ ܥܰܡ̈ܡܶܐ ܢܶܦܠܚܽܘܢܳܝܗܝ̱</VERS>
      <VERS vnumber="12">ܡܶܛܽܠ ܕܰܡܦܰܨܶܐ ܠܒܳܝܫܳܐ ܡܶܢ ܡܰܢ ܕܥܰܫܺܝܢ ܡܶܢܶܗ. ܘܰܠܡܶܣܟܺܢܳܐ ܕܠܰܝܬ ܠܶܗ ܡܥܰܕܪܳܢܳܐ</VERS>
      <VERS vnumber="13">ܚܳܐܶܣ ܥܰܠ ܡܶܣ̈ܟܺܢܶܐ ܘܥܰܠ ܒܳܝ̈ܫܶܐ. ܘܢܰܦ̈ܫܳܬܳܐ ܕܡܶܣ̈ܟܺܢܶܐ ܦܳܪܶܩ</VERS>
      <VERS vnumber="14">ܡܶܢ ܬܽܘܟܳܐ ܘܡܶܢ ܥܰܘܠܳܐ ܦܳܪܶܩ ܢܰܦ̈ܫܳܬܗܽܘܢ. ܝܰܩܺܝܪ ܗܽܘ ܕܶܡܗܽܘܢ ܒܥܰܝ̈ܢܰܘܗܝ</VERS>
      <VERS vnumber="15">ܢܺܚܶܐ ܘܢܶܬܺܝܗܶܒ ܠܶܗ ܡܶܢ ܕܰܗܒܳܐ ܕܰܫܒܳܐ. ܘܰܢܨܰܠܶܐ ܥܠܰܘܗܝ̱ ܒܟܽܠܙܒܰܢ. ܘܟܽܠܶܗ ܝܰܘܡܳܐ ܢܒܰܪܟܺܝܘܗܝ̱</VERS>
      <VERS vnumber="16">ܢܶܗܘܶܐ ܐܰܝܟ ܣܽܘܓܳܐܐ ܕܰܥܒܽܘܪܳܐ ܒܰܐܪܥܳܐ. ܘܰܒܪܺܝܫܳܐ ܕܛܽܘܖ̈ܶܐ ܢܰܫܘܰܚ ܦܺܐܖ̈ܰܘܗܝ̱ ܐܰܝܟ ܕܠܶܒܢܳܢ. ܘܢܰܘܥܶܐ ܡܶܢ ܡܕܺܝܢ̱ܬܶܗ ܐܰܝܟ ܥܶܣܒܳܐ ܕܰܐܪܥܳܐ</VERS>
      <VERS vnumber="17">ܘܢܶܗܘܶܐ ܫܡܶܗ ܠܥܳܠܰܡ. ܘܰܩܕܳܡ ܫܶܡܫܳܐ ܐܺܝܬܰܘܗܝ̱ ܫܡܶܗ. ܢܶܬܒܰܪܟܽܘܢ ܒܶܗ ܟܽܠܗܽܘܢ ܥܰܡ̈ܡܶܐ. ܘܟܽܠܗܽܘܢ ܢܫܰܒܚܽܘܢܳܝܗܝ̱</VERS>
      <VERS vnumber="18">ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܕܰܥܒܰܕ ܬܶܕܡܖ̈ܳܬܳܐ ܪܰܘܖ̈ܒܳܬܳܐ ܒܰܠܚܽܘܕܰܘܗܝ̱</VERS>
      <VERS vnumber="19">ܘܰܒܪܺܝܟ ܗܽܘ ܫܡܳܐ ܕܺܐܝܩܳܪܶܗ ܠܥܳܠܰܡ. ܬܶܬܡܠܶܐ ܐܺܝܩܳܪܶܗ ܟܽܠܳܗ̇ ܐܰܪܥܳܐ ܐܰܡܺܝܢ ܘܰܐܡܺܝܢ.</VERS>
    </CHAPTER>
    <CHAPTER cnumber="73">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܥܰܡܳܐ ܡܶܢ ܒܳܬܰܪ ܦܽܘܢܳܝܗܽܘܢ ܥܰܠ ܐܰܦܰܝ̈ ܡܶܬܬܰܘܝܳܢܽܘܬܗܽܘܢ ܘܥܰܠ ܕܶܐܬܥܰܕܰܠܘ ܡܰܪܳܚܳܐܺܝܬ ܒܰܐܠܳܗܳܐ ܥܳܒܶܕ ܛܳܒ̈ܳܬܗܽܘܢ ܒܙܰܒܢܳܐ ܕܫܶܒܝܗܽܘܢ</VERS>
      <VERS vnumber="1">ܐܰ‌ܠܳܗܳܐ ܛܳܒ ܠܺܝܣܪܳܐܶܝܠ ܘܠܰܒܪܺܝܖ̈ܰܝ ܠܶܒܳܐ</VERS>
      <VERS vnumber="2">ܘܶܐܢܳܐ ܥܰܕ ܩܰܠܺܝܠ ܡܶܨ̈ܛܰܠܝܳܢ ܗܘܰܝ̈ ܖ̈ܶܓܠܰܝ. ܘܰܐܝܟ ܠܳܐ ܡܶܕܶܡ ܡܶܬܰܐܫ̈ܕܳܢ ܗܘܰܝ̈ ܗܶܠܟ̈ܳܬܝ̱</VERS>
      <VERS vnumber="3">ܡܶܛܽܠ ܕܛܶܢܶܬ ܒܥܰܘ̈ܳܠܶܐ ܟܰܕ ܚܳܙܶܐ ܗ̱ܘܺܝܬ ܫܠܳܡܳܐ ܕܖ̈ܰܫܺܝܥܶܐ</VERS>
      <VERS vnumber="4">ܡܶܛܽܠ ܕܠܰܝܬ ܣܳܟܳܐ ܠܡܰܘܬܗܽܘܢ. ܘܣܰܓܺܝܐܳܐ ܗ̱ܝ ܫܳܛܝܽܘܬܗܽܘܢ</VERS>
      <VERS vnumber="5">ܒܥܰܡܠܳܐ ܕܐ̱ܢܳܫܳܐ ܠܰܝܬ ܐܶܢܽܘܢ. ܘܥܰܡ ܒܢܰܝ̈ܢܳܫܳܐ ܠܳܐ ܡܶܬܢܰܓܕܺܝܢ</VERS>
      <VERS vnumber="6">ܡܶܛܽܠ ܗܳܢܳܐ ܐܶܚܕܰܬ ܐܶܢܽܘܢ ܡܒܰܣܪܳܢܽܘܬܳܐ. ܘܶܐܬܟܰܣܺܝܘ ܥܰܘܠܗܽܘܢ ܘܪܽܘܫܥܗܽܘܢ</VERS>
      <VERS vnumber="7">ܘܰܢܦܰܩ ܐܰܝܟ ܬܰܪܒܳܐ ܥܰܘܠܗܽܘܢ. ܘܰܥܒܰܕܘ ܐܰܝܟ ܬܰܪܥܺܝܬܳܐ ܕܠܶܒܳܐ</VERS>
      <VERS vnumber="8">ܐܶܬܚܰܫܰܒܘ̱ ܘܡܰܠܶܠܘ̱ ܒܺܝܫܬܳܐ. ܘܰܛܠܽܘܡܝܳܐ ܥܰܠ ܡܪܰܝܡܳܐ ܡܰܠܶܠܘ̱</VERS>
      <VERS vnumber="9">ܣܳܡܘ ܦܽܘܡܗܽܘܢ ܒܰܫܡܰܝܳܐ. ܘܠܶܫܳܢܗܽܘܢ ܡܗܰܠܶܟ ܒܰܐܪܥܳܐ</VERS>
      <VERS vnumber="10">ܡܶܛܽܠ ܗܳܢܳܐ ܢܶܗܦܽܘܟ ܥܰܡܝ̱ ܠܗܳܪܟܳܐ. ܘܡܰܠܝܳܐܺܝܬ ܢܶܫܟܚܽܘܢ ܠܗܽܘܢ</VERS>
      <VERS vnumber="11">ܘܢܺܐܡܪܽܘܢ ܐܰܝܟܰܢ ܝܳܕܰܥ ܐܰ‌ܠܳܗܳܐ. ܘܺܐܝܬ ܝܺܕܰܥܬܳܐ ܒܰܡܪܰܝܡܳܐ</VERS>
      <VERS vnumber="12">ܕܗܳܐ ܗܳܠܶܝܢ ܖ̈ܰܫܺܝܥܶܐ ܟܰܗܺܝܢܺܝܢ ܒܥܳܠܡܳܐ ܘܥܰܫܺܝܢܺܝܢ ܒܚܰܝܠܳܐ</VERS>
      <VERS vnumber="13">ܘܶܐܢܳܐ ܒܰܠܚܽܘܕܰܝ ܕܰܟܺܝܬ ܠܶܒܝ̱. ܘܰܐܫܺܝܓܶܬ ܐܺܝ̈ܕܰܝ ܒܕܰܟܝܽܘܬܳܐ</VERS>
      <VERS vnumber="14">ܘܰܗܘܺܝܬ ܠܰܡܚܽܘܬܳܐ ܟܽܠܶܗ ܝܰܘܡܳܐ. ܘܡܰܟܣܳܢܽܘܬܝ̱ ܠܨܰܦܪܳܐ</VERS>
      <VERS vnumber="15">ܐܶܢ ܐܶܡܪܶܬ ܕܶܐܥܒܶܕ ܐܰܟܘܳܬܗܽܘܢ ܥܰܘܠܰܐ ܗ̱ܘ ܒܥܰܝ̈ܢܰܝ</VERS>
      <VERS vnumber="16">ܥܕܰܡܳܐ ܕܶܐܥܠ ܠܡܰܩܕܫܶܗ ܕܰܐ‌ܠܳܗܳܐ. ܘܶܐܬܒܰܝܰܢ ܒܚܰܪܬܗܽܘܢ</VERS>
      <VERS vnumber="17">ܐܰܝܟ ܢܶܟܠܗܽܘܢ ܬܣܺܝܡ ܠܗܽܘܢ. ܘܬܰܪܡܶܐ ܐܶܢܽܘܢ ܟܰܕ ܢܶܬܬܪܺܝܡܽܘܢ</VERS>
      <VERS vnumber="18">ܐܰܝܟܰܢ ܗܘܰܘ ܠܬܶܡܗܳܐ ܡܶܢ ܫܶܠܝܳܐ. ܣܳܦܘ ܘܰܓܡܰܪܘ ܡܶܢ ܕܠܽܘܚܝܳܐ</VERS>
      <VERS vnumber="19">ܐܰܝܟ ܗܰܘ ܕܡܶܬܬܥܺܝܪ ܡܳܐ ܕܰܚܙܳܐ ܚܶܠܡܳܐ. ܡܳܪܝܳܐ ܒܰܩܪܺܝܬܳܐ ܨܰܠܡܗܽܘܢ ܬܫܽܘܛ</VERS>
      <VERS vnumber="20">ܘܶܐܢܳܐ ܐܶܬܕܰܠܰܚ ܠܶܒܝ̱ ܘܟܽܘ̈ܠܝܳܬ݂ܝ̱ ܐܶܫ̈ܬܰܢܺܝ</VERS>
      <VERS vnumber="21">ܘܶܐܢܳܐ ܒܪܺܝܪ ܗ̱ܘܺܝܬ ܘܠܳܐ ܝܳܕܰܥ. ܘܰܒܥܺܝܪܳܐ ܗܘܺܝܬ ܥܰܡܳܟ</VERS>
      <VERS vnumber="22">ܒܬܰܪܥܺܝܬܳܟ ܒܰܝܰܐܰܝܢܝ̱. ܘܒܳܬܰܪ ܐܺܝܩܳܪܳܟ ܕܰܒܰܪܰܝܢܝ̱</VERS>
      <VERS vnumber="23">ܡܳܢܳܐ ܐܺܝܬ ܠܺܝ ܒܰܫܡܰܝܳܐ ܥܰܡܳܟ. ܘܡܳܢܳܐ ܨܒܺܝܬ ܒܰܐܪܥܳܐ</VERS>
      <VERS vnumber="24">ܕܶܐܚܰܕܬ ܐܺܝܕܝ̱ ܕܝܰܡܺܝܢܳܐ</VERS>
      <VERS vnumber="25">ܘܰܓܡܰܪ ܠܶܒܝ̱ ܘܒܶܣܪܝ̱ ܘܥܽܘܫܢܶܗ ܕܠܶܒܝ̱. ܡܢܳܬܝ̱ ܒܰܐܠܳܗܳܐ ܗ̱ܝ ܠܥܳܠܰܡ</VERS>
      <VERS vnumber="26">ܡܶܛܽܠ ܕܗܳܐ ܖ̈ܰܚܺܝܩܰܝܟ ܢܺܐܒܕܽܘܢ. ܘܬܰܘܒܶܕ ܠܟܽܠ ܕܛܳܥܶܝܢ ܡܶܢܳܟ ܠܥܳܠܰܡ</VERS>
      <VERS vnumber="27">ܘܶܐܢܳܐ ܨܒܺܝܬ ܕܶܐܬܩܰܪܰܒ ܠܰܐܠܳܗܳܐ. ܛܐܶܒ ܠܺܝ ܫܡܳܟ ܡܳܪܝܳܐ ܬܽܘܟܠܳܢܝ̱. ܕܶܐܫܬܰܥܶܐ ܟܽܠܗܶܝܢ ܬܶܕܡܖ̈ܳܬܳܟ.</VERS>
    </CHAPTER>
    <CHAPTER cnumber="74">
      <VERS vnumber="999">ܡܒܰܕܶܩ ܥܰܠ ܪܰܒܽܘܬ ܐܽܘܠܨܳܢ̈ܶܐ ܕܡܰܩܒܳܝ̈ܶܐ. ܐܰܝܟ ܡܰܢ ܕܰܡܬܰܢܶܝܢ ܒܺܝ̈ܫܳܬܳܐ ܕܰܚܕܺܝܖ̈ܳܢ ܠܗܽܘܢ</VERS>
      <VERS vnumber="1">ܐܰ‌ܠܳܗܳܐ ܠܡܳܢܳܐ ܛܥܰܝܬܳܢܝ̱ ܠܥܳܠܰܡ. ܘܰܐܥܫܶܢܬ ܪܽܘܓܙܳܟ ܒܥܳܢܳ̈ܐ ܕܡܰܪܥܺܝܬܳܟ</VERS>
      <VERS vnumber="2">ܐܶܬܕܰܟܪ ܥܺܕܬܳܟ ܕܰܩܢܰܝܬ ܡܶܢ ܩܕܺܝܡ. ܘܰܦܪܰܩܬ ܫܰܒܛܳܐ ܕܝܳܪܬܽܘܬܳܟ. ܛܽܘܪܳܐ ܕܨܶܗܝܽܘܢ ܗܳܢܳܐ ܕܰܫܪܰܝܬ ܒܶܗ</VERS>
      <VERS vnumber="3">ܐܰܪܺܝܡ ܥܰܒ̈ܕܰܝܟ ܥܰܠ ܐܰܝܠܶܝܢ ܕܡܶܫܬܰܩܠܺܝܢ ܒܥܽܘܫܢܳܐ. ܟܽܠ ܕܡܰܒܐܶܫ ܒܥܶܠܕܒܳܒܳܐ ܠܩܽܘܕܫܳܟ</VERS>
      <VERS vnumber="4">ܐܶܫܬܰܒܗܰܪܘ ܒܥܶܠܕ̈ܒܳܒܰܝܟ ܒܓܰܘ ܥܺܐܕܳܟ. ܥܒܰܕܘ ܐܳܬܘ̈ܳܬܗܽܘܢ ܐܳܬܘ̈ܳܬܳܐ</VERS>
      <VERS vnumber="5">ܘܺܝܕܰܥܬ ܐܰܝܟ ܡܥܰܠܝܳܐ ܕܰܠܥܶܠ. ܐܰܝܟ ܥܳܒܳܐ ܕܩܰܝ̈ܣܶܐ ܒܢܳܖ̈ܓܶܐ ܨܰܠܰܚܘ ܬܰܖ̈ܥܶܐ</VERS>
      <VERS vnumber="6">ܐܰܟܚܕܳܐ ܒܦܶܠܩ̈ܶܐ ܘܰܒܟܽܘ̈ܠܒܶܐ</VERS>
      <VERS vnumber="7">ܐܰܪܡܺܝܘ ܘܰܐܘܩܶܕܘ ܒܢܽܘܪܳܐ ܡܰܩܕܫܳܟ. ܘܛܰܘܶܫܘ ܒܰܐܪܥܳܐ ܡܰܫܟܢܳܐ ܕܰܫܡܳܟ</VERS>
      <VERS vnumber="8">ܘܶܐܡܰܪܘ ܒܠܶܒܗܽܘܢ ܕܢܰܘܒܶܕ ܐܶܢܽܘܢ ܐܰܟܚܕܳܐ. ܘܢܰܘܒܶܕ ܟܽܠܗܽܘܢ ܥܰܕ̈ܥܺܐܕܰܘܗܝ ܕܰܐ‌ܠܳܗܳܐ ܡܶܢ ܐܰܪܥܳܐ</VERS>
      <VERS vnumber="9">ܐܳܬܘ̈ܳܬܗܽܘܢ ܠܳܐ ܚܙܰܘ. ܠܰܝܬ ܬܽܘܒ ܢܒܺܝܳܐ. ܐܳܦܠܳܐ ܐܺܝܬ ܥܰܡܰܢ ܚܰܟܺܝܡܳܐ</VERS>
      <VERS vnumber="10">ܥܕܰܡܳܐ ܠܶܐܡܰܬܝ̱ ܐܰ‌ܠܳܗܳܐ ܡܚܰܣܶܕ ܒܥܶܠܕܒܳܒܳܐ ܘܡܰܪܓܶܙ ܠܰܫܡܳܟ ܠܥܳܠܰܡ</VERS>
      <VERS vnumber="11">ܠܡܳܢܳܐ ܐܰܗܦܶܟܬ ܐܺܝܕܳܟ ܘܝܰܡܺܝܢܳܟ ܡܶܢ ܓܰܘ ܥܺܐܕܳܟ</VERS>
      <VERS vnumber="12">ܐܰܠܳܗܰܢ ܡܰܠܟܰܐ ܗ̱ܘ. ܕܰܦܩܰܕܬ ܡܶܢ ܩܕܺܝܡ ܥܰܠ ܦܽܘܪܩܳܢܶܗ ܕܝܰܥܩܽܘܒ</VERS>
      <VERS vnumber="13">ܐܰܢ̱ܬ ܒܥܽܘܫܢܳܟ ܦܪܰܫܬ ܝܰܡܳܐ. ܘܬܰܒܰܪܬ ܖ̈ܺܝܫܰܝܗܽܘܢ ܕܬܰܢܺܝ̈ܢܶܐ ܒܡܰܝ̈ܳܐ</VERS>
      <VERS vnumber="14">ܐܰܢ̱ܬ ܪܰܨܶܨܬ ܖ̈ܺܝܫܰܘܗܝ ܕܠܶܘܝܳܬܰܢ. ܘܝܰܗܒܬܳܝܗܝ̱ ܡܶܐܟܽܘܠܬܳܐ ܠܥܰܡܳܐ ܥܰܫܺܝܢܳܐ</VERS>
      <VERS vnumber="15">ܐܰܢ̱ܬ ܒܰܙܰܥܬ ܡܰܒܽܘ̈ܥܶܐ ܒܢܰܚ̈ܠܶܐ. ܐܰܢ̱ܬ ܐܰܘܒܶܫܬ ܢܰܗܖ̈ܰܘܳܬܳܐ ܥܰܫܺܝ̈ܢܶܐ</VERS>
      <VERS vnumber="16">ܕܺܝܠܳܟ ܗܽܘ ܐܺܝܡܳܡܳܐ ܘܕܺܝܠܳܟ ܗܽܘ ܠܺܠܝܳܐ. ܐܰܢ̱ܬ ܬܰܩܶܢܬ ܢܽܘܗܪܳܐ ܘܫܶܡܫܳܐ</VERS>
      <VERS vnumber="17">ܐܰܢ̱ܬ ܐܰܩܺܝܡܬ ܟܽܠܗܽܘܢ ܬܚܽܘ̈ܡܶܝܗ̇ ܕܰܐܪܥܳܐ. ܩܰܝܛܳܐ ܘܣܰܬܘܳܐ ܐܰܢ̱ܬ ܒܪܰܝܬ ܐܶܢܽܘܢ</VERS>
      <VERS vnumber="18">ܐܶܬܕܰܟܪ ܡܳܪܝܳܐ ܚܶܣܕܶܗ ܕܰܒܥܶܠܕܒܳܒܳܐ. ܥܰܡܳܐ ܣܰܟܠܳܐ ܐܰܪܓܶܙ ܠܰܫܡܳܟ</VERS>
      <VERS vnumber="19">ܠܳܐ ܬܶܬܶܠ ܠܰܬܒܳܪܳܐ ܢܰܦܫܳܐ ܕܡܰܘܕܝܳܐ ܠܳܟ. ܘܢܰܦ̈ܫܳܬܳܐ ܕܡܶܣ̈ܟܺܢܰܝܟ ܠܳܐ ܬܶܛܥܶܐ ܠܥܳܠܰܡ</VERS>
      <VERS vnumber="20">ܚܽܘܪ ܡܳܪܝܳܐ ܒܰܩܝܳܡܳܟ. ܡܶܛܽܠ ܕܶܐܬܡ̈ܠܺܝ ܕܰܝܖ̈ܶܐ ܕܰܐܪܥܳܐ ܚܶܫܽܘܟܳܐ ܘܥܰܘܠܳܐ</VERS>
      <VERS vnumber="21">ܠܳܐ ܢܶܬܶܒ ܡܶܣܟܺܢܳܐ ܟܰܕ ܒܰܗܺܝܬ. ܒܳܝ̈ܫܶܐ ܘܡܶܣ̈ܟܺܢܶܐ ܢܫܰܒܚܽܘܢ ܠܰܫܡܳܟ</VERS>
      <VERS vnumber="22">ܩܽܘܡ ܐܰ‌ܠܳܗܳܐ ܘܕܽܘܢ ܕܺܝܢܰܝ̈ܟ. ܘܶܐܬܕܰܟܪ ܚܶܣܕܳܟ ܕܡܶܢ ܣܰܟ̈ܠܶܐ ܕܟܽܠ ܝܽܘܡ</VERS>
      <VERS vnumber="23">ܘܠܳܐ ܬܶܛܥܶܐ ܩܳܠܳܐ ܕܰܒܥܶܠܕ̈ܒܳܒܰܝܟ ܘܰܕܠܽܘܚܝܳܐ ܕܰܐܝܠܶܝܢ ܕܩܳܝܡܺܝܢ ܥܠܰܝܟ ܕܣܳܠܶܩ ܒܟܽܠܙܒܰܢ.</VERS>
    </CHAPTER>
    <CHAPTER cnumber="75">
      <VERS vnumber="999">ܬܰܘܕܺܝܬܶܗ ܕܥܰܡܳܐ ܕܥܰܠ ܐܰܦܰܝ̈ ܙܳܟܽܘܬܗܽܘܢ ܕܡܶܢ ܐܳܬܽܘܖ̈ܳܝܶܐ ܕܰܒܝܰܘܡܰܝ̈ ܚܶܙܰܩܝܳܐ</VERS>
      <VERS vnumber="1">ܐܰܘܕܺܝܢܰܢ ܠܳܟ ܐܰ‌ܠܳܗܳܐ. ܐܰܘܕܺܝܢܰܢ ܠܳܟ ܘܰܩܪܰܝܢ ܫܡܳܟ</VERS>
      <VERS vnumber="2">ܘܶܐܫܬܰܥܺܝܢ ܟܽܠܗܶܝܢ ܬܶܕܡܖ̈ܳܬܳܟ. ܡܶܛܽܠ ܕܶܐܣܰܒ ܙܰܒܢܳܐ ܘܶܐܢܳܐ ܒܰܬܪܺܝܨܽܘܬܳܐ ܐܶܕܽܘܢ</VERS>
      <VERS vnumber="3">ܬܶܬܡܰܟܰܟ ܐܰܪܥܳܐ ܘܟܽܠܗܽܘܢ ܥܳܡܽܘܖ̈ܶܝܗ̇. ܐܰܢ̱ܬ ܬܰܩܶܢܬ ܠܥܳܡܽܘܖ̈ܶܝܗ̇</VERS>
      <VERS vnumber="4">ܐܰܢ̱ܬ ܐܶܡܰܪܬ ܠܫܳܛܰܝ̈ܳܐ ܕܠܳܐ ܬܶܫܛܽܘܢ. ܘܰܠܖ̈ܰܫܺܝܥܶܐ ܕܠܳܐ ܬܪܺܝܡܽܘܢ ܩܰܪܢܳܐ</VERS>
      <VERS vnumber="5">ܠܳܐ ܬܪܺܝܡܽܘܢ ܠܰܡܪܰܘܡܳܐ ܩܰܪܢܟܽܘܢ ܘܰܬܡܰܠܠܽܘܢ ܒܨܰܘܪܳܐ ܪܳܡܳܐ</VERS>
      <VERS vnumber="6">ܡܶܛܽܠ ܕܠܳܐ ܡܰܦܩܳܐ ܡܶܢ ܡܰܥܪܒܳܐ ܐܳܦܠܳܐ ܡܶܢ ܡܰܕܒܪܳܐ ܕܛܽܘܖ̈ܶܐ</VERS>
      <VERS vnumber="7">ܡܶܛܽܠ ܕܰܐ‌ܠܳܗܳܐ ܗܽܘ ܕܰܝܳܢܳܐ. ܠܗܳܢܳܐ ܡܫܰܦܶܠ ܘܰܠܗܳܢܳܐ ܡܪܺܝܡ</VERS>
      <VERS vnumber="8">ܡܶܛܽܠ ܕܟܳܣܳܐ ܒܺܐܝܕܶܗ ܕܡܳܪܝܳܐ. ܘܰܡܠܶܐ ܡܙܳܓܳܐ ܕܚܰܡܪܳܐ ܬܛܺܝܪܳܐ. ܐܰܪܟܶܢ ܡܶܢ ܗܳܢܳܐ ܠܗܳܢܳܐ. ܬܶܛܪܶܗ ܢܶܡܨܽܘܢ ܢܶܫܬܽܘܢ ܟܽܠܗܽܘܢ ܖ̈ܰܫܺܝܥܶܐ ܕܰܐܪܥܳܐ</VERS>
      <VERS vnumber="9">ܘܶܐܢܳܐ ܐܺܚܶܐ ܠܥܳܠܰܡ. ܘܶܐܙܡܰܪ ܠܰܐܠܳܗܶܗ ܕܝܰܥܩܽܘܒ</VERS>
      <VERS vnumber="10">ܘܟܽܠܗܶܝܢ ܩܰܖ̈ܢܳܬܳܐ ܕܖ̈ܰܫܺܝܥܶܐ ܐܶܓܰܕܶܡ. ܘܢܶܬܬܖ̈ܺܝܡܳܢ ܩܰܖ̈ܢܳܬܗܽܘܢ ܕܙܕܺܝ̈ܩܶܐ.</VERS>
    </CHAPTER>
    <CHAPTER cnumber="76">
      <VERS vnumber="999">ܡܶܬܢܰܒܶܐ ܥܰܠ ܙܳܟܽܘܬܳܐ ܕܰܗܘܳܬ ܠܥܰܡܳܐ ܠܽܘܩܒܰܠ ܐܳܬܽܘܖ̈ܳܝܶܐ ܒܝܰܘ̈ܡܳܬܶܗ ܕܚܶܙܰܩܝܳܐ</VERS>
      <VERS vnumber="1">ܝܺܕܺܝܥ ܒܺܝܗܽܘܕܳܐ ܐܰ‌ܠܳܗܳܐ. ܘܒܺܝܣܪܳܐܶܝܠ ܪܰܒ ܫܡܶܗ</VERS>
      <VERS vnumber="2">ܢܶܗܘܶܐ ܒܫܳܠܺܝܡ ܡܰܛܠܠܶܗ. ܘܡܰܥܡܪܶܗ ܒܨܶܗܝܽܘܢ</VERS>
      <VERS vnumber="3">ܬܰܡܳܢ ܬܰܒܰܪ ܕܖ̈ܳܥܶܐ ܕܩܶܫ̈ܬܳܬܳܐ. ܙܰܝܢܳܐ ܘܣܰܝܦܳܐ ܒܰܩܪܳܒܳܐ</VERS>
      <VERS vnumber="4">ܢܰܗܺܝܪ ܐܰܢ̱ܬ ܘܰܡܫܺܝܚ ܡܶܢ ܛܽܘܪܳܟ ܥܰܫܺܝܢܳܐ</VERS>
      <VERS vnumber="5">ܐܶܬܕܰܠܰܚܘ ܟܽܠܗܽܘܢ ܣܰܟ̈ܠܰܝ ܠܶܒܳܐ. ܘܰܕܡܶܟܘ ܫܶܢܰܬܗܽܘܢ ܓܰܒܖ̈ܶܐ ܚܰܝܠܬܳܢ̈ܶܐ</VERS>
      <VERS vnumber="6">ܘܠܳܐ ܐܶܫܟܰܚܘ ܐܺܝ̈ܕܰܝܗܽܘܢ ܡܶܢ ܟܳܐܬܳܟ ܐܰܠܳܗܶܗ ܕܝܰܥܩܽܘܒ. ܢܳܡܘ ܖ̈ܳܟܒܰܝ ܖ̈ܰܟܫܳܐ ܘܰܐܢ̱ܬ ܕܚܺܝܠ ܐܰܢ̱ܬ</VERS>
      <VERS vnumber="7">ܡܰܢܽܘ ܢܩܽܘܡ ܩܕܳܡܰܝܟ ܒܗܳܢܳܐ ܪܽܘܓܙܳܐ</VERS>
      <VERS vnumber="8">ܡܶܢ ܫܡܰܝܳܐ ܐܰܫܡܰܥܬ ܕܺܝܢܳܐ. ܐܰܪܥܳܐ ܚܙܳܬ ܘܕܶܚܠܰܬ</VERS>
      <VERS vnumber="9">ܡܳܐ ܕܩܳܐܶܡ ܐܰ‌ܠܳܗܳܐ ܠܰܡܕܳܢ ܘܰܠܡܶܦܪܰܩ ܠܟܽܠܗܽܘܢ ܡܶܣ̈ܟܺܢܶܐ ܕܰܐܪܥܳܐ</VERS>
      <VERS vnumber="10">ܡܶܛܽܠ ܕܬܰܪܥܺܝܬܶܗ ܕܒܰܪܢܳܫܳܐ ܬܰܘܕܶܐ ܠܳܟ. ܘܫܰܪܟܳܐ ܕܚܶܡܬܶܗ ܬܰܦܪܶܩ ܪܽܘܓܙܳܐ</VERS>
      <VERS vnumber="11">ܢܕܽܘܪܘ ܘܫܰܠܶܡܘ ܠܡܳܪܝܳܐ ܐܰܠܳܗܟܽܘܢ. ܟܽܠ ܕܰܚܕܺܝܪܺܝܢ ܠܶܗ ܢܰܘܒܠܽܘܢ ܩܽܘܖ̈ܒܳܢܶܐ ܠܰܕܚܺܝܠܳܐ</VERS>
      <VERS vnumber="12">ܕܰܡܡܰܟܶܟ ܪܽܘܚܳܐ ܕܫܰܠܺܝ̈ܛܳܢܶܐ. ܘܰܕܚܺܝܠ ܥܰܠ ܡܰܠܟ̈ܶܐ ܕܰܐܪܥܳܐ.</VERS>
    </CHAPTER>
    <CHAPTER cnumber="77">
      <VERS vnumber="999">ܡܶܫܬܰܥܶܐ ܡܶܢ ܦܰܪܨܽܘܦ ܥܰܡܳܐ ܕܰܐܝܠܶܝܢ ܫܟܺܝܖ̈ܳܬܳܐ ܐܶܬܪܰܥܺܝܘ ܥܰܠ ܐܰ‌ܠܳܗܳܐ ܒܫܶܒܺܝܗܽܘܢ ܟܰܕ ܐܶܬܶܥܨܺܝܘ ܡܶܢ ܐܳܠܽܘܨܰܝ̈ܗܽܘܢ</VERS>
      <VERS vnumber="1">ܒܩܳܠܝ̱ ܠܘܳܬ ܐܰ‌ܠܳܗܳܐ ܩܪܺܝܬ ܘܫܰܡܥܰܢܝ̱. ܘܰܐܪܺܝܡܶܬ ܩܳܠܝ̱ ܠܘܳܬܶܗ ܘܰܥܢܳܢܝ̱</VERS>
      <VERS vnumber="2">ܒܝܰܘܡܳܐ ܕܽܐܘܠܨܳܢܝ̱ ܠܡܳܪܝܳܐ ܒܥܺܝܬ. ܘܺܐܝܕܶܗ ܒܠܺܠܝܳܐ ܢܰܓܶܕܬܰܢܝ̱ ܘܠܳܐ ܫܠܺܝܬ. ܘܠܰܝܬ ܡܒܰܝܐܳܢܳܐ ܠܢܰܦܫܝ̱</VERS>
      <VERS vnumber="3">ܐܶܬܕܰܟܪܶܬ ܐܰ‌ܠܳܗܳܐ ܘܶܐܬܕܰܠܚܶܬ. ܘܰܪܢܺܝܬ ܘܐܬܛܰܪܦܰܬ ܪܽܘܚܝ̱</VERS>
      <VERS vnumber="4">ܘܰܐܚܕܽܘܢܝ̱ ܨܰܘܖ̈ܳܢܶܐ ܒܥܰܝ̈ܢܰܝ. ܚܶܪܫܶܬ ܘܠܳܐ ܡܰܠܠܶܬ</VERS>
      <VERS vnumber="5">ܚܶܫܒܶܬ ܝܰܘ̈ܡܰܝ ܕܡܢ ܩܕܺܝܡ. ܘܰܫܢܰܝ̈ܳܐ ܕܡܶܢ ܥܳܠܡܺܝܢ ܐܶܬܕܰܟܪܶܬ</VERS>
      <VERS vnumber="6">ܪܢܺܝܬ ܒܠܺܠܝܳܐ ܘܰܒܠܶܒܝ̱ ܪܢܺܝܬ. ܘܰܒܨܺܝܬ ܪܽܘܚܝ̱ ܘܶܐܡܪܶܬ</VERS>
      <VERS vnumber="7">ܕܰܠܥܳܠܰܡ ܛܥܳܢܝ̱ ܡܳܪܝܳܐ. ܘܠܳܐ ܡܰܘܣܶܦ ܬܽܘܒ ܠܡܶܨܛܒܳܝܽܘ ܒܺܝ</VERS>
      <VERS vnumber="8">ܐܰܘ ܕܰܠܡܳܐ ܠܥܳܠܡ ܡܰܥܒܰܪ ܛܰܝܒܽܘܬܶܗ. ܐܰܘ ܡܫܰܠܶܡ ܡܶܠܬܶܗ ܠܕܳܪܕܳܖ̈ܺܝܢ. ܐܰܘ ܛܳܥܶܐ ܐܰ‌ܠܳܗܳܐ ܠܰܡܪܰܚܳܡܽܘ</VERS>
      <VERS vnumber="9">ܐܰܘ ܚܳܡܶܠ ܖ̈ܰܚܡܰܘܗܝ ܒܪܽܘܓܙܶܗ</VERS>
      <VERS vnumber="10">ܐܶܡܪܶܬ ܕܰܟܪܺܝܗܽܘܬܝ̱ ܗܺܝ. ܘܬܶܢܝܳܐ ܐܶܢܶܝܢ ܕܝܰܡܺܝܢܶܗ ܕܥܶܠܳܝܳܐ</VERS>
      <VERS vnumber="11">ܡܶܛܽܠ ܕܶܐܬܕܰܟܪܶܬ ܡܶܢ ܩܕܺܝܡ ܬܶܕܡܖ̈ܳܬܳܟ</VERS>
      <VERS vnumber="12">ܘܰܪܢܺܝܬ ܒܟܽܠܗܽܘܢ ܥܒܳܕܰܝ̈ܟ. ܘܰܒܨܶܢ̈ܥܳܬܳܟ ܪܢܺܝܬ</VERS>
      <VERS vnumber="13">ܐܰ‌ܠܳܗܳܐ ܐܽܘܪܚܳܟ ܩܰܕܺܝܫܳܐ ܗ̱ܝ ܘܠܰܝܬ ܕܪܰܒ ܐܰܝܟ ܐܰܠܳܗܰܢ</VERS>
      <VERS vnumber="14">ܐܰܢ̱ܬ ܗܽܘ ܐܰ‌ܠܳܗܳܐ ܕܰܥܒܰܕܬ ܬܶܕܡܖ̈ܳܬܳܐ. ܘܚܰܘܺܝܬ ܒܥܰܡ̈ܡܶܐ ܥܽܘܫܢܳܟ</VERS>
      <VERS vnumber="15">ܘܰܦܪܰܩܬ ܒܰܕܪܳܥܳܟ ܠܥܰܡܳܟ. ܠܰܒ̈ܢܰܝ ܝܰܥܩܽܘܒ ܘܝܰܘܣܶܦ</VERS>
      <VERS vnumber="16">ܚܙܰܐܟ ܡܰܝ̈ܳܐ ܐܰ‌ܠܳܗܳܐ. ܚܙܰܐܟ ܡܰܝ̈ܳܐ ܘܰܕܚܶܠܘ. ܐܳܦ ܬܗܽܘ̈ܡܶܐ ܙܳܥܘ</VERS>
      <VERS vnumber="17">ܘܰܥܢܳܢ̈ܶܐ ܖ̈ܙܰܦܝ ܡܰܝ̈ܳܐ. ܝܰܗܒܘ ܩܳܠܳܐ ܫܡܰܝ̈ ܫܡܰܝܳܐ. ܐܳܦ ܓܶܐܖ̈ܰܝܟ ܦܳܖ̈ܚܺܝܢ</VERS>
      <VERS vnumber="18">ܘܩܳܠܳܐ ܕܖ̈ܰܥܡܰܝܟ ܒܓܺܝܓ̈ܠܶܐ. ܐܰܢܗܰܪܘ ܒܰܖ̈ܩܰܝܟ ܠܬܺܒܶܝܠ. ܐܶܬܕܰܠܚܰܬ ܘܙܳܥܰܬ ܐܰܪܥܳܐ</VERS>
      <VERS vnumber="19">ܒܝܰܡܳܐ ܐܽܘܪܚܳܟ ܘܰܫܒܺܝ̈ܠܰܝܟ ܒܡܰܝ̈ܳܐ ܣܰܓܺܝ̈ܐܶܐ. ܘܥܶܩ̈ܒܳܬܳܟ ܠܳܐ ܐܶܬܺܝ̈ܕܰܥܝ̱</VERS>
      <VERS vnumber="20">ܕܰܒܰܪܬ ܠܥܰܡܳܟ ܐܰܝܟ ܥܳܢ̈ܳܐ. ܒܺܐܝܕܳܐ ܕܡܽܘܫܶܐ ܘܕܰܐܗܪܽܘܢ.</VERS>
    </CHAPTER>
    <CHAPTER cnumber="78">
      <VERS vnumber="999">ܡܰܪܬܝܳܢܽܘܬܳܐ ܕܰܠܘܳܬ ܥܰܡܳܐ ܟܰܕ ܡܰܠܶܦ ܠܗܽܘܢ ܠܡܶܛܰܪ ܢܳܡܽܘܣܳܐ ܘܡܰܥܶܗ̱ܗ ܠܗܽܘܢ ܐܰܝܠܝܢ ܛܰܝܒ̈ܘܳܬܳܐ ܐܶܣܬܥܰܪ ܡܶܢ ܐܰ‌ܠܳܗܳܐ ܠܘܳܬ ܓܶܢܣܗܽܘܢ</VERS>
      <VERS vnumber="1">ܥܰܡܝ̱ ܨܽܘܬܘ ܢܳܡܽܘܣܝ̱ ܘܶܐܬܛܦܺܝܣܘ̱. ܘܰܨܠܰܘ ܐܶܕܢܰܝ̈ܟܽܘܢ ܠܡܶܠܰܘ̈ܗܝ̱ ܕܦܽܘܡܝ̱</VERS>
      <VERS vnumber="2">ܗܳܐ ܓܶܝܪ ܐܶܦܬܰܚ ܦܽܘܡܝ̱ ܒܡ̈ܰܬܠܶܐ. ܘܺܐܡܰܪ ܦ̈ܶܠܳܐܬܳܐ ܕܡܶܢ ܩܕܺܝܡ</VERS>
      <VERS vnumber="3">ܐܰܝܠܶܝܢ ܕܰܫܡܰܥܢ ܝܺܕܰܥܢ ܐܶܢܶܝܢ. ܐܳܦ ܐܰܝܠܶܝܢ ܕܰܐܒܳܗܰܝ̈ܢ ܐܶܫܬܰܥܺܝܘ ܠܰܢ</VERS>
      <VERS vnumber="4">ܕܠܳܐ ܢܟܰܣܶܐ ܡܶܢ ܒܢܰܝ̈ܗܽܘܢ. ܐܶܠܳܐ ܠܕܳܪܳܐ ܐ̱ܚܪܺܢܳܐ ܢܶܫܬܰܥܶܐ ܬܶܫܒ̈ܚܳܬܶܗ ܕܡܳܪܝܳܐ ܘܚܰܝܠܶܗ ܘܬܶܕܡܖ̈ܳܬܶܗ ܕܰܥܒܰܕ</VERS>
      <VERS vnumber="5">ܕܰܐܩܺܝܡ ܣܳܗܕܽܘܬܶܗ ܒܝܰܥܩܽܘܒ. ܘܢܳܡܽܘܣܶܗ ܣܳܡ ܒܺܝܣܪܳܐܶܝܠ. ܐܰܝܟ ܕܦܰܩܶܕ ܠܰܐܒܳܗܰܝ̈ܢ</VERS>
      <VERS vnumber="6">ܕܢܰܘܕܥܽܘܢ ܠܰܒܢܰܝ̈ܗܽܘܢ. ܕܢܶܕܥܽܘܢ ܠܕܳܪܳܐ ܐ̱ܚܪܺܢܺܐ. ܒܢܰܝ̈ܳܐ ܕܡܶܬܝܰܠܕܺܝܢ ܘܩܳܝܡܺܝܢ. ܕܢܶܫܬܰܥܽܘܢ ܠܰܒܢܰܝ̈ܗܽܘܢ</VERS>
      <VERS vnumber="7">ܕܢܶܗܘܶܐ ܣܰܒܪܗܽܘܢ ܒܰܐܠܳܗܳܐ. ܘܠܳܐ ܢܶܛܥܽܘܢ ܥܒܳܕܰܘ̈ܗܝ̱ ܕܰܐ‌ܠܳܗܳܐ. ܘܦܽܘܩܕܳܢܰܘ̈ܗܝ̱ ܢܶܛܪܽܘܢ</VERS>
      <VERS vnumber="8">ܘܠܳܐ ܢܶܗܘܽܘܢ ܐܰܝܟ ܐܰܒܳܗܰܝ̈ܗܽܘܢ. ܕܳܪܳܐ ܒܺܝܫܳܐ ܘܰܡܡܰܪܡܪܳܢܳܐ. ܕܳܪܳܐ ܕܠܳܐ ܐܰܬܩܶܢ ܠܶܒܶܗ. ܘܠܳܐ ܗܰܝܡܶܢ ܒܰܐܠܳܗܳܐ ܕܪܽܘܚܶܗ</VERS>
      <VERS vnumber="9">ܒܢܰܘ̈ܗܝ̱ ܕܰܐܦܪܶܝܡ ܕܰܡܬܰܚܘ̱ ܝܰܬܪܳܐ ܘܰܫܕܰܘ ܒܩܶܫܬܳܐ ܘܰܗܦܰܟܘ̱ ܒܝܰܘܡܳܐ ܕܰܩܪܳܒܳܐ</VERS>
      <VERS vnumber="10">ܥܰܠ ܕܠܳܐ ܢܛܰܪܘ ܩܝܳܡܶܗ ܕܰܐ‌ܠܳܗܳܐ. ܘܰܒܢܳܡܽܘܣܶܗ ܠܳܐ ܨܒܰܘ ܠܰܡܗܰܠܳܟܽܘ</VERS>
      <VERS vnumber="11">ܘܰܛܥܰܘ ܥܒܳܕܰܘ̈ܗܝ ܘܬܶܕܡܖ̈ܳܬܶܗ. ܕܚܰܘܺܝ ܐܶܢܽܘܢ ܩܕܳܡ ܐܰܒܳܗܰܝ̈ܗܽܘܢ</VERS>
      <VERS vnumber="12">ܕܰܥܒܰܕ ܬܶܕܡܖ̈ܳܬܳܐ ܒܰܐܪܥܳܐ ܕܡܶܨܪܶܝܢ ܘܰܒܚܰܩ̈ܠܳܬܳܐ ܕܨܳܥܳܢ</VERS>
      <VERS vnumber="13">ܬܪܰܥ ܝܰܡܳܐ ܘܰܐܥܒܰܪ ܐܶܢܽܘܢ. ܘܰܐܩܺܝܡ ܡܰܝ̈ܳܐ ܐܰܝܟ ܕܰܒܙܶܩ̈ܶܐ</VERS>
      <VERS vnumber="14">ܕܰܒܰܪ ܐܶܢܽܘܢ ܒܺܐܝܡܳܡܳܐ ܒܰܥܢܳܢܳܐ ܘܟܽܠܶܗ ܠܺܠܝܳܐ ܒܙܰܗܪܳܐ ܕܢܽܘܪܳܐ</VERS>
      <VERS vnumber="15">ܬܪܰܥ ܛܰܪܳܢܳܐ ܒܡܰܕܒܪܳܐ. ܘܰܐܫܩܺܝ ܐܶܢܽܘܢ ܐܰܝܟ ܕܡܶܢ ܬܗܽܘܡܳܐ ܪܰܒܳܐ</VERS>
      <VERS vnumber="16">ܐܰܦܶܩ ܖ̈ܳܕܰܝܳܐ ܡܶܢ ܟܺܐܦܳܐ. ܘܰܪܕܰܘ ܡܰܝ̈ܳܐ ܐܰܝܟ ܢܰܗܖ̈ܰܘܳܬܳܐ</VERS>
      <VERS vnumber="17">ܘܰܐܘܣܶܦܘ ܬܽܘܒ ܥܰܡܳܐ ܠܡܶܚܛܳܐ. ܘܠܰܡܡܰܪܡܳܪܽܘ ܠܰܡܪܰܝܡܳܐ ܒܨܶܗܝܳܐ</VERS>
      <VERS vnumber="18">ܘܢܰܣܺܝܘ ܠܰܐܠܳܗܳܐ ܒܠܶܒܗܽܘܢ ܠܡܶܫܐܰܠ ܡܶܐܟܽܘܠܬܳܐ ܠܢܰܦܫܗܽܘܢ</VERS>
      <VERS vnumber="19">ܘܰܪܛܶܢܘ ܥܰܠ ܐܰ‌ܠܳܗܳܐ ܘܶܐܡܰܪܘ. ܕܰܠܡܳܐ ܡܶܫܟܰܚ ܐܰ‌ܠܳܗܳܐ ܠܡܶܣܕܰܪ ܠܰܢ ܦܳܬܽܘܖ̈ܶܐ ܒܡܰܕܒܪܳܐ</VERS>
      <VERS vnumber="20">ܐܶܢ ܡܚܳܐ ܠܛܰܪܳܢܳܐ ܘܰܪܕܰܘ ܡܰܝ̈ܳܐ ܘܖ̈ܶܓܠܳܬܳܐ ܐܰܪܕܺܝ. ܕܰܠܡܳܐ ܐܳܦ ܠܰܚܡܳܐ ܡܶܫܟܰܚ ܠܡܶܬܰܠ ܠܰܢ. ܐܰܘ ܡܛܰܝܶܒ ܡܶܐܟܽܘܠܬܳܐ ܠܥܰܡܶܗ</VERS>
      <VERS vnumber="21">ܡܶܛܽܠ ܗܳܢܳܐ ܫܡܰܥ ܡܳܪܝܳܐ ܘܰܪܓܶܙ. ܘܢܽܘܪܳܐ ܐܶܚܕܰܬ ܒܝܰܥܩܽܘܒ. ܐܳܦ ܪܽܘܓܙܳܐ ܣܠܶܩ ܒܺܝܣܪܳܐܶܝܠ</VERS>
      <VERS vnumber="22">ܥܰܠ ܕܠܳܐ ܗܰܝܡܶܢܘ ܒܰܐܠܳܗܳܐ. ܘܠܳܐ ܣܰܒܰܪܘ ܠܦܽܘܪܩܳܢܶܗ. ܘܰܦܩܰܕ ܠܰܥܢܳܢ̈ܶܐ ܡܶܢ ܠܥܶܠ. ܘܬܰܖ̈ܥܶܐ ܕܰܫܡܰܝܳܐ ܐܶܬܦܬܰܚܘ̱</VERS>
      <VERS vnumber="23">ܐܰܚܶܬ ܠܗܽܘܢ ܡܰܢܢܳܐ ܠܡܶܐܟܰܠ. ܘܠܰܚܡܳܐ ܕܰܫܡܰܝܳܐ ܝܰܗܒ ܠܗܽܘܢ</VERS>
      <VERS vnumber="24">ܠܰܚܡܳܐ ܕܡܰܠܰܐܟ̈ܶܐ ܐܶܟܰܠ ܒܰܪܢܳܫܳܐ. ܘܨܰܝܕܳܐ ܫܰܕܰܪ ܠܗܽܘܢ ܠܡܶܣܒܰܥ</VERS>
      <VERS vnumber="25">ܐܰܫܶܒ ܖ̈ܽܘܚܶܐ ܒܰܫܡܰܝܳܐ. ܘܰܕܒܰܪ ܒܥܽܘܫܢܶܗ ܠܬܰܝܡܢܳܐ</VERS>
      <VERS vnumber="26">ܐܰܚܶܬ ܠܗܽܘܢ ܒܶܣܪܳܐ ܐܰܝܟ ܥܰܦܪܳܐ. ܘܰܐܝܟ ܚܳܠܳܐ ܕܝܰܡ̈ܡܶܐ ܦܳܪܰܚܬܳܐ ܕܓܶܦܳܐ</VERS>
      <VERS vnumber="27">ܘܰܢܦܰܠܝ̈ ܒܡܰܫܖ̈ܝܳܬܗܽܘܢ ܚܕܳܖ̈ܰܝ ܡܰܫܟܢܰܝ̈ܗܽܘܢ</VERS>
      <VERS vnumber="28">ܘܶܐܟܰܠܘ ܘܰܣܒܰܥܘ ܛܳܒ. ܘܰܖ̈ܓܺܝܓܳܬܗܽܘܢ ܝܰܗܒ ܠܗܽܘܢ</VERS>
      <VERS vnumber="29">ܘܠܳܐ ܦܪܰܩܘ ܡܶܢ ܖ̈ܓܺܝܓܳܬܗܽܘܢ. ܘܥܰܕ ܡܶܐܟܽܘܠܬܗܽܘܢ ܒܦܽܘܡܗܽܘܢ</VERS>
      <VERS vnumber="30">ܪܽܘܓܙܶܗ ܕܰܐ‌ܠܳܗܳܐ ܣܠܶܩ ܒܗܽܘܢ. ܘܰܩܛܰܠ ܡܶܢ ܥܰܬܺܝܖ̈ܰܝܗܽܘܢ. ܘܠܰܓ̈ܒܰܝܳܐ ܕܺܝܣܪܳܐܶܝܠ ܐܰܒܪܶܟ</VERS>
      <VERS vnumber="31">ܒܗܳܠܶܝܢ ܟܽܠܗܶܝܢ ܚܛܰܘ. ܘܬܽܘܒ ܠܳܐ ܗܰܝܡܶܢܘ ܒܬܶܕܡܖ̈ܳܬܶܗ</VERS>
      <VERS vnumber="32">ܓܰܡܰܪܘ ܒܰܣܪܺܝܩܽܘܬܳܐ ܝܰܘܡܰܝ̈ܗܽܘܢ. ܘܰܫܢܰܝ̈ܗܽܘܢ ܡܣܰܪܗܒܳܐܺܝܬ</VERS>
      <VERS vnumber="33">ܡܳܐ ܕܩܳܛܶܠ ܗ̱ܘܳܐ ܠܗܽܘܢ ܒܳܥܶܝܢ ܗ̱ܘܰܘ ܠܶܗ. ܘܗܳܦܟܺܝܢ ܗ̱ܘܰܘ ܘܰܡܩܰܕܡܺܝܢ ܠܘܳܬܶܗ</VERS>
      <VERS vnumber="34">ܥܶܗܰܕܘ ܕܰܐ‌ܠܳܗܳܐ ܗܽܘ ܥܳܕܽܘܪܗܽܘܢ. ܘܰܐ‌ܠܳܗܳܐ ܡܪܰܝܡܳܐ ܦܳܪܽܘܩܗܽܘܢ</VERS>
      <VERS vnumber="35">ܪܰܚܡܽܘܗܝ̱ ܒܦܽܘܡܗܽܘܢ. ܘܰܒܠܶܫܳܢܗܽܘܢ ܟܰܕܶܒܘ ܒܶܗ</VERS>
      <VERS vnumber="36">ܠܶܒܗܽܘܢ ܠܳܐ ܐܰܬܩܶܢܘ ܥܰܡܶܗ. ܘܠܳܐ ܗܰܝܡܶܢܘ ܒܰܩܝܳܡܶܗ</VERS>
      <VERS vnumber="37">ܘܗܽܘ ܡܪܰܚܡܳܢ ܘܫܳܒܶܩ ܚܛܳܗ̈ܶܐ ܘܠܳܐ ܡܚܰܒܶܠ. ܡܰܣܓܶܐ ܠܡܰܗܦܳܟܽܘ ܪܽܘܓܙܶܗ ܘܠܳܐ ܡܥܺܝܪ ܟܽܠܳܗ̇ ܚܶܡܬܶܗ</VERS>
      <VERS vnumber="38">ܘܶܐܬܕܟܰܪ ܕܒܶܣܪܳܐ ܐܶܢܽܘܢ. ܪܽܘܚܳܐ ܕܳܐܙܳܠܐ ܘܠܳܐ ܗܳܦܟܳܐ</VERS>
      <VERS vnumber="39">ܗܶܢܽܘܢ ܡܰܪܡܪܽܘܗܝ̱ ܒܡܰܕܒܪܳܐ. ܘܰܐܪܓܙܽܘܗܝ̱ ܒܰܐܫܺܝܡܽܘܢ</VERS>
      <VERS vnumber="40">ܘܰܗܦܰܟܘ̱ ܘܢܰܣܺܝܘ ܠܰܐܠܳܗܳܐ. ܘܰܠܩܰܕܺܝܫܳܐ ܕܺܝܣܪܳܐܶܝܠ ܓܰܪܶܓܘ</VERS>
      <VERS vnumber="41">ܘܠܳܐ ܐܶܬܕܟܰܪܘ ܐܺܝܕܶܗ ܝܰܘܡܳܐ ܕܰܦܪܰܩ ܐܶܢܽܘܢ ܡܶܢ ܐܰܠܽܘܨܳܐ</VERS>
      <VERS vnumber="42">ܕܰܥܒܰܕ ܒܡܶܨܪܶܝܢ ܐܳܬܘ̈ܳܬܶܗ. ܘܬܶܕܡܖ̈ܳܬܶܗ ܒܚܰܩ̈ܠܳܬܳܐ ܕܨܳܥܳܢ</VERS>
      <VERS vnumber="43">ܕܰܗܦܰܟ ܢܰܗܖ̈ܰܘܳܬܗܽܘܢ ܠܰܕܡܳܐ ܘܖ̈ܳܕܰܝܗܽܘܢ ܕܠܳܐ ܢܶܫܬܽܘܢ ܡܰܝ̈ܳܐ</VERS>
      <VERS vnumber="44">ܫܰܕܰܪ ܥܠܰܝܗܽܘܢ ܚܰܠܽܘܛܳܐ ܘܶܐܟܰܠ ܐܶܢܽܘܢ. ܐܘܖ̈ܕܥܶܐ ܘܚܰܒܶܠ̈ܝ ܐܶܢܽܘܢ</VERS>
      <VERS vnumber="45">ܝܰܗܒ ܠܩܰܡܨܳܐ ܥܰܠ̈ܠܳܬܗܽܘܢ ܘܠܶܐܘܰܬܗܽܘܢ ܠܙܳܚܠܳܐ</VERS>
      <VERS vnumber="46">ܬܰܒܰܪ ܒܒܰܪܕܳܐ ܓܽܘܦܢܰܝ̈ܗܽܘܢ. ܘܬܺܐܢܰܝ̈ܗܽܘܢ ܒܰܓܠܺܝܕܳܐ</VERS>
      <VERS vnumber="47">ܐܰܫܠܶܡ ܠܒܰܪܕܳܐ ܒܥܺܝܪܗܽܘܢ. ܘܩܶܢܝܳܢܗܽܘܢ ܠܝܰܩܕܳܢܳܐ</VERS>
      <VERS vnumber="48">ܫܰܕܰܪ ܥܠܰܝܗܽܘܢ ܚܶܡܬܳܐ ܕܪܽܘܓܙܶܗ. ܚܶܡܬܳܐ ܘܪܽܘܓܙܳܐ ܐܘܠܨܳܢܳܐ. ܫܰܕܰܪ ܒܝܰܕ ܡܰܠܰܐܟܳܐ ܒܺܝܫܳܐ</VERS>
      <VERS vnumber="49">ܘܰܬܪܰܥ ܫܒܺܝ̈ܠܶܐ ܒܺܝ̈ܫܶܐ. ܘܠܳܐ ܚܣܰܟ ܡܶܢ ܡܰܘܬܳܐ ܢܰܦ̈ܫܳܬܗܽܘܢ. ܘܚܰܝ̈ܘܳܬܗܽܘܢ ܠܡܰܘܬܳܐ ܐܰܫܠܶܡ</VERS>
      <VERS vnumber="50">ܩܰܛܶܠ ܟܽܠ ܒܽܘܟܖ̈ܶܐ ܕܡܶܨܪܶܝܢ. ܪܺܝܫ ܟܽܠܶܗ ܝܰܠܕܗܽܘܢ ܒܡܰܫܟܢܳܐ ܕܚܳܡ</VERS>
      <VERS vnumber="51">ܐܰܫܩܶܠ ܠܥܰܡܶܗ ܐܰܝܟ ܥܳܢ̈ܳܐ. ܘܕܰܒܰܪ ܐܶܢܽܘܢ ܐܰܝܟ ܓܙܳܪܳܐ ܒܡܰܕܒܪܳܐ</VERS>
      <VERS vnumber="52">ܐܰܫܪܺܝ ܐܶܢܽܘܢ ܒܣܰܒܪܳܐ ܘܠܳܐ ܕܚܶܠܘ. ܘܠܰܒܥܶܠܕ̈ܒܳܒܰܝܗܽܘܢ ܟܰܣܺܝ ܝܰܡܳܐ</VERS>
      <VERS vnumber="53">ܐܰܝܬܺܝ ܐܶܢܽܘܢ ܠܰܬܚܽܘܡܳܐ ܕܩܽܘܕܫܶܗ. ܠܗܳܢܳܐ ܛܽܘܪܳܐ ܕܰܩܢܳܬ ܝܰܡܺܝܢܶܗ</VERS>
      <VERS vnumber="54">ܐܰܘܒܶܕ ܡܶܢ ܩܕܳܡܰܝܗܽܘܢ ܥܰܡ̈ܡܶܐ. ܘܰܐܪܡܺܝ ܐܶܢܽܘܢ ܒܚܰܒܠܳܐ ܕܝܳܪܬܽܘܬܶܗ. ܘܰܫܪܰܘ ܒܡܰܫܟ̈ܢܰܝܗܽܘܢ ܫܰܒ̈ܛܶܐ ܕܺܝܣܪܳܐܶܝܠ</VERS>
      <VERS vnumber="55">ܢܰܣܺܝܘ ܘܡܰܪܡܰܪܘ ܠܰܐܠܳܗܳܐ ܡܪܰܝܡܳܐ. ܘܣܳܗܕ̈ܘܳܬܶܗ ܠܳܐ ܢܛܰܪܘ</VERS>
      <VERS vnumber="56">ܘܰܗܦܰܟܘ ܘܕܰܓܶܠܘ ܐܰܝܟ ܐܰܒܳܗܰܝ̈ܗܽܘܢ. ܘܶܐܬܗܦܶܟܘ ܐܰܝܟ ܩܶܫܬܳܐ ܢܟܺܝܠܬܳܐ</VERS>
      <VERS vnumber="57">ܘܰܐܪܓܙܽܘܗܝ̱ ܒܰܥܠܰܘ̈ܳܬܗܽܘܢ. ܘܒܰܦܬܰܟܖ̈ܰܝܗܽܘܢ ܐܰܛܢܽܘܗܝ̱</VERS>
      <VERS vnumber="58">ܘܰܫܡܰܥ ܐܰ‌ܠܳܗܳܐ ܘܶܐܬܚܰܡܰܬ. ܘܰܪܓܶܙ ܛܳܒ ܥܰܠ ܝܺܣܪܳܐܶܝܠ</VERS>
      <VERS vnumber="59">ܘܰܛܥܳܐ ܠܡܰܫܟܢܳܐ ܕܫܺܝܠܽܘ. ܡܰܫܟܢܳܐ ܕܰܫܪܳܐ ܒܶܝܬ ܒܢܰܝ̈ܢܳܫܳܐ</VERS>
      <VERS vnumber="60">ܝܰܗܒ ܠܰܫܒܺܝܬܳܐ ܥܰܡܶܗ ܘܬܶܫܒܽܘܚܬܶܗ ܒܺܐܝܕܳܐ ܕܳܐܠܽܘܨܳܐ.</VERS>
      <VERS vnumber="61">ܐܰܫܠܶܡ ܥܰܡܶܗ ܠܚܰܪܒܳܐ. ܘܰܐܗܡܺܝ ܡܶܢ ܝܳܪܬܽܘܬܶܗ.</VERS>
      <VERS vnumber="62">ܠܓܰܕܽܘܕܰܝ̈ܗܽܘܢ ܐܶܟܠܰܬ ܢܽܘܪܳܐ. ܘܰܒܬܽܘ̈ܠܳܬܗܽܘܢ ܐܶܬܛܰܖ̈ܰܦܝ̱.</VERS>
      <VERS vnumber="63">ܘܟܳܗܢܰܝ̈ܗܽܘܢ ܢܦܰܠܘ̱ ܒܚܰܪܒܳܐ. ܘܰܐܖ̈ܡܠܳܬܗܽܘܢ ܠܳܐ ܐܶܬܒܰܟܺܝ̱̈.</VERS>
      <VERS vnumber="64">ܐܶܬܬܥܺܝܪ ܡܳܪܝܳܐ ܐܰܝܟ ܕܰܡܟܳܐ ܘܰܐܝܟ ܓܰܒܪܳܐ ܕܢܰܦܨܶܗ ܚܰܡܪܶܗ.</VERS>
      <VERS vnumber="65">ܡܚܳܐ ܠܰܒܥܶܠܕ̈ܒܳܒܰܘܗܝ̱ ܠܒܶܣܬܪܶܗ. ܘܚܶܣܕܳܐ ܕܥܳܠܡܳܐ ܝܰܗܒ ܠܗܽܘܢ.</VERS>
      <VERS vnumber="66">ܐܰܣܠܺܝ ܠܡܰܫܟܢܳܐ ܕܝܰܘܣܶܦ. ܘܰܒܫܰܒܛܳܐ ܕܰܐܦܪܶܝܡ ܠܳܐ ܐܶܬܪܰܥܺܝ.</VERS>
      <VERS vnumber="67">ܓܒܳܐ ܠܫܰܪܒܬܳܐ ܕܺܝܗܽܘܕܳܐ. ܠܛܽܘܪܳܐ ܕܨܶܗܝܽܘܢ ܕܰܪܚܶܡ.</VERS>
      <VERS vnumber="68">ܒܢܳܐ ܥܰܠ ܪܰܘܡܳܐ ܡܰܩܕܫܶܗ. ܘܒܰܐܪܥܳܐ ܐܰܬܩܢܶܗ ܠܥܳܠܰܡ.</VERS>
      <VERS vnumber="69">ܘܰܓܒܳܐ ܠܕܰܘܺܝܕ ܥܰܒܕܶܗ. ܘܕܰܒܪܶܗ ܡܶܢ ܓܙܳܪܳܐ ܕܥܳܢ̈ܳܐ.</VERS>
      <VERS vnumber="70">ܘܡܶܢ ܒܶܣܬܰܪ ܥܳܢ̈ܳܐ ܕܡܰܝܢܩܳܐ. ܠܡܶܪܥܳܐ ܠܝܰܥܩܽܘܒ ܥܰܡܶܗ ܘܠܺܝܣܪܳܐܶܝܠ ܝܳܪܬܽܘܬܶܗ.</VERS>
      <VERS vnumber="71">ܘܰܪܥܳܐ ܐܶܢܽܘܢ ܒܬܰܡܺܝܡܽܘܬܳܐ ܕܠܶܒܶܗ. ܘܰܒܣܽܘܟܳܠܳܐ ܕܺܐܝܕܰܘ̈ܗܝ̱ ܕܰܒܰܪ ܐܶܢܽܘܢ.</VERS>
    </CHAPTER>
    <CHAPTER cnumber="79">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܰܩܒܳܝ̈ܶܐ ܟܰܕ ܡܰܟܪܙܺܝܢ ܘܰܡܬܰܢܶܝܢ ܠܰܐܠܳܗܳܐ ܕܰܐܝܠܶܝܢ ܒܺܝ̈ܫܳܬܳܐ ܐܰܣܒܶܠܘ ܐܶܢܽܘܢ ܐܰܢܛܝܳܟܳܘܣ ܘܕܶܡܰܛܪܺܝܳܘܣ ܠܰܒܢܰܝ̈ ܥܰܡܗܽܘܢ܆ ܘܫܳܐܠܺܝܢ ܥܽܘܕܪܳܢܳܐ</VERS>
      <VERS vnumber="1">ܐܰ‌ܠܳܗܳܐ ܥܰܠܘ̱ ܥܰܡ̈ܡܶܐ ܠܝܳܪܬܽܘܬܳܟ. ܘܛܰܡܐܽܘܗܝ̱ ܠܗܰܝܟܠܳܟ ܩܰܕܺܝܫܳܐ. ܘܥܰܒܕܽܘܗ̇ ܠܽܐܘܪܺܫܠܶܡ ܚܰܪܒܬܳܐ</VERS>
      <VERS vnumber="2">ܝܰܗܒܘ ܫܠܰܕ̈ܶܐ ܕܥܰܒܕܰܝ̈ܟ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ. ܘܒܶܣܪܳܐ ܕܙܰܕܺܝܩܰܝ̈ܟ ܠܚܰܝܽܘܬܳܐ ܕܰܐܪܥܳܐ</VERS>
      <VERS vnumber="3">ܐܶܫܰܕܘ ܕܶܡܗܽܘܢ ܐܰܝܟ ܡܰܝ̈ܳܐ ܚܕܳܖ̈ܶܝܗ̇ ܕܽܐܘܪܺܫܠܶܡ ܘܠܰܝܬ ܕܩܳܒܰܪ</VERS>
      <VERS vnumber="4">ܗܘܰܝܢ ܚܶܣܕܳܐ ܠܰܫ̈ܒܳܒܰܝܢ. ܘܡܽܘܝܳܩܳܐ ܘܒܽܘܙܳܚܳܐ ܠܰܐܝܠܶܝܢ ܕܰܚܕܳܖ̈ܰܝܢ ܐܶܢܽܘܢ</VERS>
      <VERS vnumber="5">ܥܕܰܡܳܐ ܠܶܐܡܰܬܝ̱ ܪܳܓܶܙ ܐܰܢ̱ܬ ܡܳܪܝܳܐ. ܘܝܳܩܶܕ ܐܰܝܟ ܢܽܘܪܳܐ ܪܽܘܓܙܳܟ</VERS>
      <VERS vnumber="6">ܐܰܫܽܘܕ ܪܽܘܓܙܳܟ ܥܰܠ ܥܰܡ̈ܡܶܐ ܐܰܝܠܶܝܢ ܕܠܳܐ ܝܰܕܥܽܘܟ. ܘܥܰܠ ܡܰܠܟ̈ܘܳܬܳܐ ܐܰܝܠܶܝܢ ܕܒܰܫܡܳܟ ܠܳܐ ܩܖ̈ܰܝ</VERS>
      <VERS vnumber="7">ܡܶܛܽܠ ܕܰܐܟܠܽܘܗܝ̱ ܠܝܰܥܩܽܘܒ ܘܰܠܕܰܝܪܶܗ ܚܪܰܒܘ̱</VERS>
      <VERS vnumber="8">ܠܳܐ ܬܶܬܕܟܰܪ ܠܰܢ ܚܛܳܗܰܝ̈ܢ ܩܰܕ̈ܡܳܝܶܐ. ܒܰܥܓܰܠ ܢܩܰܕܡܽܘܢܳܢ ܖ̈ܰܚܡܰܝܟ. ܡܶܛܽܠ ܕܶܐܬܡܰܟܰܟܢ ܛܳܒ</VERS>
      <VERS vnumber="9">ܥܰܕܰܪܰܝܢ ܐܰ‌ܠܳܗܳܐ ܦܳܪܽܘܩܰܢ. ܡܶܛܽܠ ܐܺܝܩܳܪܳܐ ܕܰܫܡܳܟ. ܚܰܣܳܢ ܘܦܰܨܳܢ ܡܶܢ ܚܛܳܗܰܝ̈ܢ ܡܶܛܽܠ ܫܡܳܟ</VERS>
      <VERS vnumber="10">ܕܠܳܐ ܢܺܐܡܪܽܘܢ ܥܰܡ̈ܡܶܐ ܐܰܝܟܰܘ ܐܰܠܳܗܗܽܘܢ. ܬܶܬܺܝܕܰܥ ܒܥܰܡ̈ܡܶܐ ܠܥܺܢܰܝ̈ܢ ܬܒܰܥܬܳܐ ܕܰܕܡܳܐ ܕܥܰܒܕܰܝ̈ܟ ܕܶܐܬܶܐܫܶܕ</VERS>
      <VERS vnumber="11">ܬܶܥܽܘܠ ܩܕܳܡܰܝܟ ܐܶܢܰܩܬܶܗ ܕܰܐܣܺܝܪܳܐ. ܒܪܰܒܽܘܬܳܐ ܕܰܕܪܳܥܳܟ ܫܪܺܝ ܒܢܰܝ̈ܳܐ ܡܶܢ ܡܰܘܬܳܐ</VERS>
      <VERS vnumber="12">ܘܰܦܪܽܘܥ ܠܰܫ̈ܒܳܒܰܝܢ ܚܰܕ ܒܫܰܒܥܳܐ ܒܥܽܘܒܗܽܘܢ ܚܶܣܕܳܐ ܕܚܰܣܕܽܘܟ ܡܳܪܝܳܐ</VERS>
      <VERS vnumber="13">ܘܰܚܢܰܢ ܥܰܡܳܟ ܘܥܳܢ̈ܳܐ ܕܡܰܪܥܺܝܬܳܟ ܢܰܘܕܶܐ ܠܳܟ ܠܥܳܠܰܡ. ܘܰܠܕܳܪܕܳܖ̈ܺܝܢ ܢܶܫܬܰܥܶܐ ܬܶܕܡܖ̈ܳܬܳܟ.</VERS>
    </CHAPTER>
    <CHAPTER cnumber="80">
      <VERS vnumber="999">ܡܶܬܢܰܒܶܐ ܥܰܠ ܡܰܩܒܳܝ̈ܶܐ. ܐܰܝܟ ܡܰܢ ܕܡܶܬܟܰܫܦܺܝܢ ܠܰܐܠܳܗܳܐ ܘܫܳܐܠܺܝܢ ܖ̈ܰܚܡܶܐ</VERS>
      <VERS vnumber="1">ܪܳܥܝܶܗ ܕܺܝܣܪܳܐܶܝܠ ܨܽܘܬ. ܘܕܰܒܰܪ ܐܰܝܟ ܥܳܢ̈ܳܐ ܠܝܰܘܣܶܦ. ܝܳܬܶܒ ܥܰܠ ܟܖ̈ܽܘܒܶܐ ܐܶܬܓܠܰܝ</VERS>
      <VERS vnumber="2">ܩܕܳܡ ܐܰܦܪܶܝܡ ܘܒܶܢܝܳܡܶܝܢ ܘܰܡܢܰܫܶܐ ܚܰܘܳܐ ܓܰܢ̱ܒܳܪܽܘܬܳܟ ܘܬܳܐ ܠܦܽܘܪܩܳܢܰܢ</VERS>
      <VERS vnumber="3">ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ</VERS>
      <VERS vnumber="4">ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܥܕܰܡܳܐ ܠܶܐܡܰܬܝ ܪܳܓܶܙ ܐܰܢ̱ܬ ܥܰܠ ܨܠܽܘܬܶܗ ܕܥܰܒܕܳܟ</VERS>
      <VERS vnumber="5">ܐܰܘܟܶܠܬ ܐܶܢܽܘܢ ܠܰܚܡܳܐ ܒܕܶܡܰܥܬܳܐ</VERS>
      <VERS vnumber="6">ܘܰܐܫܩܺܝܬ ܐܶܢܽܘܢ ܒܕܶܡܥܬܳܐ. ܥܒܰܕܬܳܢ ܪܶܢܝܳܐ ܠܰܫ̈ܒܳܒܰܝܢ. ܘܰܒܥܶܠܕ̈ܒܳܒܰܝܢ ܡܰܝܶܩܘ ܒܰܢ</VERS>
      <VERS vnumber="7">ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ</VERS>
      <VERS vnumber="8">ܓܦܶܬܳܐ ܐܰܦܶܩܬ ܡܶܢ ܡܶܨܪܶܝܢ. ܘܰܐܘܒܶܕܬ ܥܰܡ̈ܡܶܐ ܘܰܢܨܰܒܬܳܗ̇</VERS>
      <VERS vnumber="9">ܘܚܳܪܬ ܒܳܗ̇ ܘܰܢܨܰܒܬ ܥܶܩܳܪܳܗ̇. ܘܰܡܠܳܬ ܐܰܪܥܳܐ ܡܶܢܳܗ̇</VERS>
      <VERS vnumber="10">ܘܶܐܬܟܰܣܺܝܘ̱ ܛܽܘܖ̈ܶܐ ܡܶܢ ܛܶܠܳܠܳܗ̇. ܘܥܰܘ̈ܦܶܝܗ̇ ܥܰܠ ܐܰܖ̈ܙܰܘܗܝ̱ ܕܰܐ‌ܠܳܗܳܐ</VERS>
      <VERS vnumber="11">ܫܕܳܬ ܓܝܳܕܶܝ̈ܗ̇ ܥܕܰܡܳܐ ܠܝܰܡܳܐ. ܘܥܰܠ ܢܰܗܖ̈ܰܘܳܬܳܐ ܥܢܳܩܶܝ̈ܗ̇</VERS>
      <VERS vnumber="12">ܠܡܳܢܳܐ ܬܪܰܥܬ ܣܝܳܓܳܗ̇. ܘܕܳܫܽܘܗ̇ ܟܽܠ ܥܳܒܖ̈ܰܝ ܐܽܘܪܚܳܐ</VERS>
      <VERS vnumber="13">ܘܰܐܟܠܳܗ̇ ܚܙܺܝܪܳܐ ܕܥܳܒܳܐ. ܘܚܰܝ̈ܘܳܬܳܐ ܕܒܰܪܳܐ ܖ̈ܥܰܝܳܗ̇</VERS>
      <VERS vnumber="14">ܐܰ‌ܠܳܗܳܐ ܚܰܝܠܬܳܢܳܐ ܐܶܬܦܰܢ. ܘܚܽܘܪ ܡܶܢ ܫܡܰܝܳܐ ܘܰܚܙܺܝ. ܘܰܦܩܽܘܕܶܝܗ̇ ܠܰܓܦܶܬܳܐ ܗܳܕܶܐ</VERS>
      <VERS vnumber="15">ܘܰܠܣܰܬܳܐ ܕܢܶܨܒܰܬ ܝܰܡܺܝܢܳܟ. ܘܰܠܒܰܪܢܳܫܳܐ ܕܚܰܝܶܠܬ ܠܳܟ</VERS>
      <VERS vnumber="16">ܐܰܘܩܶܕ ܒܢܽܘܪܳܐ ܫܰܒܽܘ̈ܩܶܝܗ̇. ܡܶܢ ܟܳܐܬܳܐ ܕܰܐܦܰܝ̈ܟ ܢܺܐܒܕܽܘܢ</VERS>
      <VERS vnumber="17">ܬܶܗܘܶܐ ܐܺܝܕܳܟ ܕܝܰܡܺܝܢܳܐ ܥܰܠ ܓܰܒܪܳܐ ܘܥܰܠ ܒܰܪܢܳܫܳܐ ܕܚܰܝܶܠܬ ܠܳܟ</VERS>
      <VERS vnumber="18">ܘܠܳܐ ܢܶܗܦܽܘܟ ܡܶܢܳܟ. ܐܶܠܳܐ ܐܰܚܳܢ ܘܒܰܫܡܳܟ ܢܶܩܪܶܐ</VERS>
      <VERS vnumber="19">ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ ܐܰܦܢܳܢ. ܘܰܐܢܗܰܪ ܐܰܦܰܝ̈ܟ ܘܢܶܬܦܪܶܩ.</VERS>
    </CHAPTER>
    <CHAPTER cnumber="81">
      <VERS vnumber="999">ܡܒܰܕܶܩ ܥܰܠ ܦܽܘܢܳܝܳܐ ܘܡܰܦܢܶܐ ܠܟܽܠܢܳܫ ܠܬܰܘܕܺܝܬܳܐ ܕܰܐ‌ܠܳܗܳܐ</VERS>
      <VERS vnumber="1">ܫܰܒܰܚܘ ܠܰܐܠܳܗܳܐ ܡܥܰܫܢܳܢܰܢ. ܘܰܩܥܰܘ ܠܐܠܳܗܶܗ ܕܝܰܥܩܽܘܒ</VERS>
      <VERS vnumber="2">ܫܩܽܘܠܘ ܦܠܰܓ̈ܶܐ ܘܟܶܢܳܖ̈ܶܐ ܒܰܣܺܝ̈ܡܶܐ ܥܰܡ ܩܺܝܬܳܖ̈ܶܐ</VERS>
      <VERS vnumber="3">ܩܪܰܘ ܒܩܰܖ̈ܢܳܬܳܐ ܒܪܺܝܫ ܝܰܖ̈ܚܶܐ. ܘܰܒܟܶܣ̈ܶܐܐ ܒܝܰܘ̈ܡܳܬܳܐ ܕܥܰܕܥܺܐܕ̈ܶܐ</VERS>
      <VERS vnumber="4">ܡܶܛܽܠ ܕܢܳܡܽܘܣܰܐ ܗ̱ܘ ܠܺܝܣܪܳܐܶܝܠ. ܘܕܺܝܢܳܐ ܠܰܐܠܳܗܶܗ ܕܝܰܥܩܽܘܒ</VERS>
      <VERS vnumber="5">ܣܳܗܕܽܘܬܶܗ ܒܝܰܘܣܶܦ ܣܳܡܳܗ̇. ܟܰܕ ܢܦܰܩ ܠܰܐܪܥܳܐ ܕܡܶܨܪܶܝܢ. ܠܶܫܳܢܳܐ ܕܠܳܐ ܝܳܕܰܥ ܗܘܳܐ ܫܡܰܥ</VERS>
      <VERS vnumber="6">ܐܰܥܒܰܪܬ ܢܺܝܪܳܐ ܡܶܢ ܟܰܬܦܶܗ. ܘܺܐܝܕܰܘ̈ܗܝ̱ ܡܶܢ ܐܰܣܽܘܪܝܳܐ ܫܪܰܝܬ</VERS>
      <VERS vnumber="7">ܒܽܐܘܠܨܳܢܳܐ ܩܪܳܢܝ̱ ܘܦܰܨܺܝܬܶܗ. ܘܟܰܣܺܝܬܶܗ ܒܣܶܬܳܪܳܐ ܕܺܝܠܝ̱ ܡܫܰܒܚܳܐ. ܘܰܒܚܰܪܬܶܗ ܒܡܰܝ̈ܳܐ ܕܚܶܪܝܳܢܳܐ</VERS>
      <VERS vnumber="8">ܫܡܰܥ ܥܰܡܝ̱ ܘܶܐܡܰܠܶܠ. ܘܺܝܣܪܳܐܶܝܠ ܐܶܣܰܗܶܕ ܒܳܟ. ܐܶܢ ܬܶܫܡܥܰܢܝ̱</VERS>
      <VERS vnumber="9">ܠܳܐ ܢܶܗܘܶܐ ܠܳܟ ܐܰܠܳܗ ܢܽܘܟܪܳܝ. ܘܠܳܐ ܬܶܣܓܽܘܕ ܠܕܶܚܠܳܐ ܐ̱ܚܪܳܢܝܳܐ</VERS>
      <VERS vnumber="10">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ. ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ. ܦܬܰܚ ܦܽܘܡܳܟ ܘܶܐܡܠܶܝܘܗܝ̱</VERS>
      <VERS vnumber="11">ܘܥܰܡܝ̱ ܠܳܐ ܫܡܰܥ ܒܩܳܠܝ̱. ܘܺܝܣܪܳܐܶܝܠ ܠܳܐ ܐܶܬܛܦܺܝܣܘ̱ ܡܶܢܝ̱</VERS>
      <VERS vnumber="12">ܗܰܠܶܟܘ̱ ܒܨܶܒܝܳܢܳܐ ܕܠܶܒܗܽܘܢ ܘܰܒܬܰܪܥܺܝܬܳܐ ܕܢܰܦܫܗܽܘܢ</VERS>
      <VERS vnumber="13">ܐܶܠܽܘ ܥܰܡܝ̱ ܫܰܡܥܰܢܝ̱ ܘܺܝܣܪܳܐܶܝܠ ܒܽܐܘܖ̈ܚܳܬܝ̱ ܗܰܠܶܟܘ̱</VERS>
      <VERS vnumber="14">ܥܰܕ ܩܰܠܺܝܠ ܡܰܘܒܶܕ ܗ̱ܘܺܝܬ ܠܰܒܥܶܠܕ̈ܒܳܒܰܝܗܽܘܢ. ܘܥܰܠ ܣܳܢܰܐܝ̈ܗܽܘܢ ܡܰܗܦܶܟ ܗ̱ܘܺܝܬ ܐܺܝܕܝ̱</VERS>
      <VERS vnumber="15">ܣܳܢ̈ܰܐܘܗܝ̱ ܕܡܳܪܝܳܐ ܟܰܕܶܒܘ ܒܶܗ. ܘܰܗܘܳܐ ܙܰܘܥܗܽܘܢ ܠܥܳܠܰܡ</VERS>
      <VERS vnumber="16">ܐܰܘܟܠܶܗ ܡܶܢ ܫܽܘܡܢܳܐ ܕܚܶܛܬܳܐ ܘܡܶܢ ܟܺܐܦܳܐ ܕܶܒܫܳܐ ܣܰܒܥܶܗ.</VERS>
    </CHAPTER>
    <CHAPTER cnumber="82">
      <VERS vnumber="999">ܐܰܡܺܝܪ ܡܶܢ ܕܰܘܺܝܕ ܟܰܕ ܡܶܬܥܕܶܠ ܒܖ̈ܺܝܫܳܢܰܘܗܝ ܕܥܰܡܳܐ ܕܰܒܡܰܣܰܒ ܒܰܐܦ̈ܶܐ ܕܳܝܢܺܝܢ ܠܰܐܝܠܶܝܢ ܕܡܰܥܘܠܺܝܢ ܟܰܕ ܡܙܰܛܶܡ ܠܗܽܘܢ ܢܒܺܝܳܐ</VERS>
      <VERS vnumber="1">ܐܰ‌ܠܳܗܳܐ ܩܳܡ ܒܟܶܢܫܳܐ ܕܡܰܠܰܐܟ̈ܶܐ. ܘܰܒܓܰܘ ܡܰܠܰܐܟ̈ܶܐ ܢܕܽܘܢ</VERS>
      <VERS vnumber="2">ܥܕܰܡܳܐ ܠܶܐܡܰܬܝ̱ ܕܳܝܢܺܝܢ ܐܢ̱ܬܽܘܢ ܥܰܘܠܳܐ ܘܒܰܐܦ̈ܶܐ ܕܖ̈ܰܫܺܝܥܶܐ ܢܳܣܒܺܝܢ ܐܢ̱ܬܽܘܢ</VERS>
      <VERS vnumber="3">ܕܽܘܢܘ ܠܝܰܬܡ̈ܶܐ ܘܰܠܒܳܝ̈ܫܶܐ. ܘܰܠܡܶܣ̈ܟܺܢܶܐ ܘܰܠܡܰܟܺܝ̈ܟܶܐ ܙܰܟܰܘ</VERS>
      <VERS vnumber="4">ܦܰܨܰܘ ܠܡܶܣ̈ܟܺܢܶܐ ܘܰܠܒܳܝ̈ܫܶܐ ܡܶܢ ܐܺܝܕܳܐ ܕܖ̈ܰܫܺܝܥܶܐ</VERS>
      <VERS vnumber="5">ܘܠܳܐ ܝܺܕܰܥܘ ܘܠܳܐ ܐܶܣܬܰܟܰܠܘ. ܕܰܒܚܶܫܽܘܟܳܐ ܡܗܰܠܟܺܝܢ ܗ̱ܘܰܘ. ܘܙܳܥ̈ܝ̱ ܟܽܠܗܶܝܢ ܫܶܬܶܐܣܶܝ̈ܗ̇ ܕܰܐܪܥܳܐ</VERS>
      <VERS vnumber="6">ܐܶܢܳܐ ܐܶܡܪܶܬ ܕܰܐܠܳܗܺܝ̈ܢ ܐܰܢ̱ܬܽܘܢ. ܘܰܒܢܰܘ̈ܗܝ̱ ܕܰܡܪܰܝܡܳܐ ܟܽܠܟܽܘܢ</VERS>
      <VERS vnumber="7">ܡܶܟܺܝܠ ܐܰܝܟ ܒܢܰܝ̈ܢܳܫܳܐ ܬܡܽܘܬܽܘܢ. ܘܰܐܝܟ ܚܰܕ ܡܶܢ ܪܰܘܖ̈ܒܳܢܶܐ ܬܶܦܠܽܘܢ</VERS>
      <VERS vnumber="8">ܩܽܘܡ ܐܰ‌ܠܳܗܳܐ ܘܕܽܘܢܶܝܗ̇ ܠܐܪܥܳܐ. ܡܶܛܽܠ ܕܰܐܢ̱ܬ ܬܺܐܪܰܬ ܠܟܽܠܗܽܘܢ ܥܰܡ̈ܡܶܐ.</VERS>
    </CHAPTER>
    <CHAPTER cnumber="83">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܰܩܒܳܝ̈ܶܐ ܡܶܢ ܒܳܬܰܪ ܕܰܐܓܗܺܝܘ ܡܶܢ ܐܰܢܛܝܳܟܳܘܣ ܘܶܐܬܟܰܢܰܫܘ ܥܠܰܝܗܽܘܢ ܒܰܚܣܳܡܳܐ ܥܰܡ̈ܡܶܐܕܒܰܚܕܳܖ̈ܰܝܗܽܘܢ ܕܰܢܓܰܡܪܽܘܢ ܐܶܢܽܘܢ</VERS>
      <VERS vnumber="1">ܐܰ‌ܠܳܗܳܐ ܡܰܢܽܘ ܕܕܳܡܶܐ ܠܳܟ. ܠܳܐ ܬܶܫܬܽܘܩ ܘܠܳܐ ܬܶܫܠܶܐ ܐܰ‌ܠܳܗܳܐ</VERS>
      <VERS vnumber="2">ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܡܶܬܪܰܓܫܺܝܢ. ܘܣܳܢܰܐܝ̈ܟ ܐܰܪܺܝܡܘ̱ ܪܺܝܫܳܐ ܥܰܠ ܥܰܡܳܟ</VERS>
      <VERS vnumber="3">ܒܚܳܪܥܽܘܬܗܽܘܢ ܚܫܰܠܘ ܐ̱ܪܳܙܳܐ. ܘܶܐܬܡܰܠܰܟܘ̱ ܥܰܠ ܩܰܕܺܝ̈ܫܰܝܟ ܘܶܐܡܰܪܘ</VERS>
      <VERS vnumber="4">ܬܰܘ ܢܰܘܒܶܕ ܐܶܢܽܘܢ ܡܶܢ ܥܰܡܳܐ. ܘܠܳܐ ܢܶܬܕܟܰܪ ܬܽܘܒ ܫܡܶܗ ܕܺܝܣܪܳܐܶܝܠ</VERS>
      <VERS vnumber="5">ܡܶܛܽܠ ܕܶܐܬܪܰܥܺܝܘ ܒܠܶܒܗܽܘܢ ܐܰܟܚܕܳܐ. ܘܰܥܠܰܝܟ ܐܰܩܺܝܡܘ ܩܝܳܡܳܐ</VERS>
      <VERS vnumber="6">ܡܰܫܟܢܳܐ ܕܰܐܕܽܘܡ ܘܰܕܥܰܖ̈ܰܒܳܝܶܐ ܘܰܕܡܽܘܐܳܒ ܘܰܕܓܳܕܖ̈ܳܝܶܐ</VERS>
      <VERS vnumber="7">ܬܚܽܘܡܳܐ ܕܥܰܡܽܘܢ ܘܕܰܥܡܳܠܺܝܩ ܘܕܰܦܠܶܫܬ ܥܰܡ ܝܳܬܒܰܝ̈ ܨܽܘܪ</VERS>
      <VERS vnumber="8">ܐܳܦ ܐܳܬܽܘܪܳܝܳܐ ܐܶܫܬܘܺܝ ܥܰܡܗܽܘܢ. ܘܰܗܘܰܘ ܥܽܘܕܪܳܢܳܐ ܠܰܒ̈ܢܰܝ ܠܽܘܛ</VERS>
      <VERS vnumber="9">ܥܒܶܕ ܠܗܽܘܢ ܐܰܝܟ ܕܰܠܡܶܕܝܰܢ ܘܰܐܝܟ ܕܰܠܣܺܝܣܪܳܐ ܘܰܐܝܟ ܕܰܠܢܳܒܺܝܢ ܒܢܰܚܠܳܐ ܕܩܺܝܫܽܘܢ</VERS>
      <VERS vnumber="10">ܕܶܐܬܚܪܶܒܘ ܒܥܺܝܢܕܽܘܪ. ܘܰܗܘܰܘ ܙܶܒܠܳܐ ܒܰܐܪܥܳܐ</VERS>
      <VERS vnumber="11">ܚܪܽܘܒ ܐܶܢܽܘܢ ܘܰܐܘܒܶܕ ܐܶܢܽܘܢ. ܐܰܝܟ ܕܰܠܥܽܘܪܺܝܒ ܘܰܐܝܟ ܙܺܝܒ ܘܰܐܝܟ ܙܳܒܰܚ ܘܰܐܝܟ ܨܰܠܡܢܰܥ. ܟܽܠܗܽܘܢ ܫܰܠܺܝ̈ܛܳܢܰܝܗܽܘܢ</VERS>
      <VERS vnumber="12">ܕܶܐܡܰܪܘ. ܢܺܐܪܰܬ ܠܰܢ ܩܪܺܝܬܶܗ ܕܰܐ‌ܠܳܗܳܐ</VERS>
      <VERS vnumber="13">ܐܰ‌ܠܳܗܳܐ ܥܒܶܕ ܐܶܢܽܘܢ ܐܰܝܟ ܓܺܝܓܠܳܐ ܘܰܐܝܟ ܓܶܠܳܐ ܩܕܳܡ ܪܽܘܚܳܐ</VERS>
      <VERS vnumber="14">ܘܰܐܝܟ ܢܽܘܪܳܐ ܕܡܶܫܬܰܒܩܳܐ ܒܥܳܒܳܐ. ܘܰܐܝܟ ܫܰܠܗܶܒܺܝܬܳܐ ܕܡܰܘܩܕܳܐ ܛܽܘܖ̈ܶܐ</VERS>
      <VERS vnumber="15">ܗܳܟܰܢܳܐ ܪܕܽܘܦ ܐܶܢܽܘܢ ܒܥܰܠܥܳܠܰܝ̈ܟ. ܘܰܒܩܶܖ̈ܚܰܝܟ ܕܰܠܰܚ ܐܶܢܽܘܢ</VERS>
      <VERS vnumber="16">ܡܠܺܝ ܐܰܦܰܝ̈ܗܽܘܢ ܨܰܥܪܳܐ. ܕܢܶܒܥܽܘܢ ܠܰܫܡܳܟ ܡܳܪܝܳܐ</VERS>
      <VERS vnumber="17">ܢܶܒܗܬܽܘܢ ܘܢܶܬܕܰܠܚܽܘܢ ܠܥܳܠܰܡ ܥܳܠܡܺܝܢ. ܘܢܰܚܦܪܽܘܢ ܘܢܺܐܒܕܽܘܢ</VERS>
      <VERS vnumber="18">ܘܢܶܕܥܽܘܢ ܕܰܫܡܳܟ ܗܽܘ ܡܳܪܝܳܐ ܒܰܠܚܽܘܕܰܝܟ ܪܳܡ ܒܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="84">
      <VERS vnumber="999">ܡܰܘܕܰܥ ܥܰܠ ܦܽܘܢܳܝܶܗ ܕܥܰܡܳܐ ܘܰܕܝܰܐܺܝܒܳܐܺܝܬ ܡܶܬܒܰܩܶܝܢ ܒܕܽܘܟܬܶܗ ܕܗܰܝܟܠܳܐ ܒܳܬܰܪ ܦܽܘܢܳܝܗܽܘܢ ܘܡܶܬܕܰܟܪܺܝܢ ܩܰܕܡܳܝ̈ܳܬܳܐ ܘܡܶܬܕܰܡܪܺܝܢ ܒܗܶܝܢ ܘܳܐܡܪܺܝܢ</VERS>
      <VERS vnumber="1">ܡܳܐ ܚܰܒܺܝ̈ܒܺܝܢ ܡܰܫܟ̈ܢܰܝܟ ܡܳܪܝܳܐ ܚܰܝܠܬܳܢܳܐ</VERS>
      <VERS vnumber="2">ܣܰܟܝܰܬ ܢܰܦܫܝ̱ ܘܶܐܬܪܰܓܪܓܰܬ ܠܕܳܖ̈ܰܘܗܝ ܕܡܳܪܝܳܐ. ܠܶܒܝ̱ ܘܒܶܣܪܝ̱ ܫܰܒܰܚܘ̱ ܠܰܐܠܳܗܳܐ ܚܰܝܳܐ</VERS>
      <VERS vnumber="3">ܐܳܦ ܨܶܦܪܳܐ ܐܶܫܟܚܰܬ ܠܳܗ̇ ܒܰܝܬܳܐ ܘܫܽܘܦܢܺܝܢܳܐ ܩܶܢܳܐ. ܪܰܒܺܝܘ ܦܰܖ̈ܽܘܓܶܐ ܥܰܠ ܓܶܢ̱ܒ ܡܰܕܒܚܳܟ ܡܳܪܝܳܐ ܚܰܝܠܬܳܢܳܐ</VERS>
      <VERS vnumber="4">ܡܰܠܟܝ̱ ܘܰܐܠܳܗܝ̱ ܛܽܘܒܰܝܗܽܘܢ ܠܰܕܥܳܡܪܺܝܢ ܒܒܰܝܬܳܟ. ܢܫܰܒܚܽܘܢܳܟ ܠܥܳܠܰܡ</VERS>
      <VERS vnumber="5">ܛܽܘܒܰܘܗܝ̱ ܠܒܰܪܢܳܫܳܐ ܕܰܐܢ̱ܬ ܗܽܘ ܡܣܰܝܥܳܢܶܗ. ܘܰܫܒܺܝ̈ܠܰܝܟ ܒܠܶܒܶܗ</VERS>
      <VERS vnumber="6">ܥܒܰܪܘ ܒܥܽܘܡܩܳܐ ܕܰܒܟܳܬܳܐ ܘܥܰܒܕܽܘܗܝ̱ ܒܶܝܬ ܡܰܥܡܪܳܐ. ܐܳܦ ܒܽܘܪܟܬܳܐ ܢܶܬܥܰܛܰܦ ܣܳܐܶܡ ܢܳܡܽܘܣܳܐ</VERS>
      <VERS vnumber="7">ܢܺܐܙܽܠܘܢ ܡܶܢ ܚܰܝܠܳܐ ܠܚܰܝܠܳܐ. ܘܢܶܬܚܙܶܐ ܐܰܠܳܗ ܐܰܠܳܗܺܝ̈ܢ ܒܨܶܗܝܽܘܢ</VERS>
      <VERS vnumber="8">ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ ܫܡܰܥ ܨܠܽܘܬܝ̱. ܘܨܽܘܬ ܐܰܠܳܗܶܗ ܕܝܰܥܩܽܘܒ</VERS>
      <VERS vnumber="9">ܘܰܚܙܺܝ ܐܰܢ̱ܬ ܐܰ‌ܠܳܗܳܐ ܡܣܰܝܥܳܢܰܢ. ܘܚܽܘܪ ܒܰܐܦܰܝ̈ ܡܫܺܝܚܳܟ</VERS>
      <VERS vnumber="10">ܡܶܛܽܠ ܕܛܳܒ ܗܽܘ ܚܰܕ ܝܽܘܡ ܒܕܰܝܪܳܟ ܡܶܢ ܐܳܠܶܦ. ܨܒܺܝܬ ܠܡܶܥܡܰܪ ܒܒܰܝܬܶܗ ܕܰܐ‌ܠܳܗܳܐ. ܛܳܒ ܡܶܢ ܕܰܠܡܶܥܡܰܪ ܒܡܰܫܟܢܳܐ ܕܖ̈ܰܫܺܝܥܶܐ</VERS>
      <VERS vnumber="11">ܡܶܛܽܠ ܕܰܡܬܰܪܣܝܳܢܰܢ ܘܥܳܕܽܘܪܰܢ ܡܳܪܝܰܐ ܗ̱ܘ ܐܰ‌ܠܳܗܳܐ. ܖ̈ܰܚܡܶܐ ܘܺܐܝܩܳܪܳܐ ܢܶܬܶܠ ܡܳܪܝܳܐ. ܘܠܳܐ ܢܶܟܠܳܐ ܛܳܒ̈ܳܬܶܗ ܡܶܢ ܐܰܝܠܶܝܢ ܕܰܡܗܰܠܟܺܝܢ ܒܬܰܡܺܝܡܽܘܬܳܐ</VERS>
      <VERS vnumber="12">ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܛܽܘܒܰܘܗܝ̱ ܠܒܰܪܢܳܫܳܐ ܕܰܡܣܰܒܰܪ ܒܳܟ.</VERS>
    </CHAPTER>
    <CHAPTER cnumber="85">
      <VERS vnumber="999">ܐܰܝܟ ܡܰܢ ܕܰܢܣܰܒܘ ܥܰܡܳܐ ܡܰܦܣܳܢܽܘܬܳܐ ܡܶܢ ܟܽܘܪܶܫ ܕܢܶܦܢܽܘܢ ܠܰܐܬܪܗܽܘܢ ܘܫܳܐܠܺܝܢ ܡܶܢ ܐܰ‌ܠܳܗܳܐ ܕܰܢܫܰܡܠܶܐ ܣܽܘܟܳܝܗܽܘܢ</VERS>
      <VERS vnumber="1">ܨܒܰܝܬ ܡܳܪܝܳܐ ܒܰܐܪܥܳܟ. ܘܰܐܦܢܺܝܬ ܫܒܺܝܬܶܗ ܕܝܰܥܩܽܘܒ</VERS>
      <VERS vnumber="2">ܫܒܰܩܬ ܥܰܘܠܶܗ ܠܥܰܡܳܟ. ܘܟܰܣܺܝܬ ܟܽܠܗܽܘܢ ܚܛܳܗܰܝ̈ܗܽܘܢ</VERS>
      <VERS vnumber="3">ܘܰܐܥܒܰܪܬ ܟܽܠܳܗ̇ ܚܶܡܬܳܟ ܘܰܐܗܦܶܟܬ ܚܶܡܬܳܐ ܕܪܽܘܓܙܳܟ</VERS>
      <VERS vnumber="4">ܐܰܦܢܳܢ ܐܰ‌ܠܳܗܳܐ ܦܳܪܽܘܩܰܢ. ܘܒܰܛܶܠ ܪܽܘܓܙܳܟ ܡܶܢܰܢ. ܘܠܳܐ ܠܥܳܠܰܡ ܬܶܪܓܰܙ ܥܠܰܝܢ</VERS>
      <VERS vnumber="5">ܘܠܳܐ ܬܶܛܰܪ ܪܽܘܓܙܳܟ ܠܕܳܪܕܳܖ̈ܺܝܢ</VERS>
      <VERS vnumber="6">ܐܶܠܳܐ ܐܰܢ̱ܬ ܐܰܦܢܳܢ ܘܰܐܚܳܢ ܘܥܰܡܳܟ ܢܶܚܕܽܘܢ ܒܳܟ</VERS>
      <VERS vnumber="7">ܚܰܘܳܢ ܡܳܪܝܳܐ ܛܰܝܒܽܘܬܳܟ ܘܦܽܘܪܩܳܢܳܟ ܗܰܒ ܠܰܢ</VERS>
      <VERS vnumber="8">ܕܢܶܫܡܰܥ ܡܳܢܳܐ ܡܡܰܠܶܠ ܡܳܪܝܳܐ ܐܰܠܳܗܰܢ. ܕܰܡܡܰܠܶܠ ܫܠܳܡܳܐ ܥܰܠ ܥܰܡܶܗ ܘܥܰܡ ܙܰܕܺܝ̈ܩܰܘܗܝ. ܕܠܳܐ ܢܶܗܦܟܽܘܢ ܠܒܶܣܬܰܪܗܽܘܢ</VERS>
      <VERS vnumber="9">ܩܰܪܺܝܒ ܗܽܘ ܦܽܘܪܩܳܢܶܗ ܠܕܳܚ̈ܠܰܘܗܝ. ܢܶܫܪܶܐ ܐܺܝܩܳܪܶܗ ܒܰܐܪܥܰܢ</VERS>
      <VERS vnumber="10">ܛܰܝܒܽܘܬܳܐ ܘܩܽܘܫܬܳܐ ܐܰܪܥܽܘܢ. ܙܰܕܺܝܩܽܘܬܳܐ ܘܰܫܠܳܡܳܐ ܢܢܰܫܩܽܘܢ</VERS>
      <VERS vnumber="11">ܗܰܝܡܳܢܽܘܬܳܐ ܬܺܐܥܶܐ ܡܶܢ ܐܰܪܥܳܐ. ܘܙܰܕܺܝܩܽܘܬܳܐ ܐܰܕܺܝܩܰܬ ܡܶܢ ܫܡܰܝܳܐ</VERS>
      <VERS vnumber="12">ܘܳܐܦ ܡܳܪܝܳܐ ܢܶܬܶܠ ܛܳܒ̈ܳܬܶܗ. ܘܰܐܪܥܳܐ ܬܶܬܶܠ ܥܰܠ̈ܠܳܬܳܗ̇</VERS>
      <VERS vnumber="13">ܙܰܕܺܝܩܳܐ ܩܕܳܡܰܘܗܝ̱ ܢܗܰܠܶܟ. ܘܰܢܣܺܝܡ ܒܰܐܪܥܳܐ ܗܶܠܟ̈ܳܬܶܗ.</VERS>
    </CHAPTER>
    <CHAPTER cnumber="86">
      <VERS vnumber="999">ܐܰܡܺܝܪ ܠܕܰܘܺܝܕ ܐܰܝܟ ܨܠܽܘܬܳܐ ܡܶܕܶܡ ܡܶܢ ܦܽܘܡ ܚܶܙܰܩܝܳܐ ܡܰܠܟܳܐ ܟܺܐܢܺܐ. ܟܰܕ ܚܕܺܝܪܺܝܢ ܗܘܰܘ ܠܶܗ ܐܳܬܽܘܖ̈ܳܝܶܐ ܘܫܳܐܶܠ ܡܶܢ ܐܰ‌ܠܳܗܳܐ ܓܗܳܝܬܳܐ ܕܡܶܢܗܽܘܢ</VERS>
      <VERS vnumber="1">ܨܠܺܝ ܡܳܪܝܳܐ ܐܶܕܢܳܟ ܘܰܥܢܺܝܢܝ̱. ܡܶܛܽܠ ܕܡܶܣܟܺܢܳܐ ܐ̱ܢܳܐ ܘܒܳܝܫܳܐ</VERS>
      <VERS vnumber="2">ܢܰܛܰܪ ܠܢܰܦܫܝ̱ ܡܶܛܽܠ ܕܛܳܒ ܐܰܢ̱ܬ. ܦܪܽܘܩ ܠܥܰܒܕܳܟ ܐܰܢ̱ܬ ܐܰ‌ܠܳܗܳܐ ܕܰܡܣܰܒܰܪ ܒܳܟ</VERS>
      <VERS vnumber="3">ܪܰܚܶܡܥܠܰܝ ܡܳܪܝܳܐ. ܡܶܛܽܠ ܕܰܠܘܳܬܳܟ ܐܶܩܪܶܐ ܒܟܽܠܝܽܘܡ</VERS>
      <VERS vnumber="4">ܚܰܕܳܐ ܢܰܦܫܶܗ ܕܥܰܒܕܳܟ. ܡܶܛܽܠ ܕܰܠܘܳܬܳܟ ܡܳܪܝܳܐ ܐܰܪܺܝܡܶܬ ܢܰܦܫܝ̱</VERS>
      <VERS vnumber="5">ܡܶܛܽܠ ܕܰܐܢ̱ܬ ܡܳܪܝܳܐ ܛܳܒ ܐܰܢ̱ܬ. ܘܣܰܓܺܝܐܳܐ ܛܰܝܒܽܘܬܳܟ ܠܟܽܠ ܕܩܳܪܶܝܢ ܠܳܟ</VERS>
      <VERS vnumber="6">ܨܽܘܬ ܡܳܪܝܳܐ ܨܠܽܘܬܝ̱ ܘܰܫܡܰܥ ܒܩܳܠܳܐ ܕܰܓܥܳܬܝ̱</VERS>
      <VERS vnumber="7">ܒܝܘܡܳܐ ܕܽܐܘܠܨܳܢܝ̱ ܩܪܺܝܬܳܟ ܘܰܥܢܰܝܬܳܢܝ̱</VERS>
      <VERS vnumber="8">ܠܰܝܬ ܐܰܟܘܳܬܳܟ ܡܳܪܝܳܐ ܐܰܠܳܗܰܢ ܘܠܰܝܬ ܐܰܝܟ ܥܒܳܕܰܝ̈ܟ</VERS>
      <VERS vnumber="9">ܟܽܠܗܽܘܢ ܥܰܡ̈ܡܶܐ ܕܰܥܒܰܕܬ ܢܺܐܬܽܘܢ ܘܢܶܣܓܕܽܘܢ ܠܳܟ ܡܳܪܝܳܐ. ܘܰܢܫܰܒܚܽܘܢ ܠܰܫܡܳܟ</VERS>
      <VERS vnumber="10">ܡܶܛܽܠ ܕܪܰܒ ܐܰܢ̱ܬ. ܥܳܒܶܕ ܐܰܢ̱ܬ ܬܶܕܡܖ̈ܳܬܳܐ ܐܰܢ̱ܬ ܐܰ‌ܠܳܗܳܐ ܒܰܠܚܽܘܕܰܝܟ</VERS>
      <VERS vnumber="11">ܚܰܘܳܢܝ̱ ܡܳܪܝܳܐ ܐܽܘܪܚܳܟ ܘܶܐܗܰܠܶܟ ܒܩܽܘܫܬܳܐ. ܢܶܚܕܶܐ ܠܶܒܝ̱ ܒܰܐܝܠܶܝܢ ܕܕܳܚܠܺܝܢ ܠܰܫܡܳܟ</VERS>
      <VERS vnumber="12">ܐܰܘܕܶܐ ܠܳܟ ܡܳܪܝܳܐ ܐܰܠܳܗܝ ܡܶܢ ܟܽܠܶܗ ܠܶܒܝ̱. ܘܶܐܫܰܒܰܚ ܫܡܳܟ ܠܥܳܠܰܡ</VERS>
      <VERS vnumber="13">ܡܶܛܽܠ ܕܛܰܝܒܽܘܬܳܟ ܣܶܓܝܰܬ ܥܠܰܝ. ܘܦܰܨܺܝܬ ܢܰܦܫܝ̱ ܡܶܢ ܫܝܽܘܠ ܬܰܚܬܳܝܬܳܐ</VERS>
      <VERS vnumber="14">ܐܰ‌ܠܳܗܳܐ ܥܰܘ̈ܳܠܶܐ ܩܳܡܘ̱ ܥܠܰܝ. ܘܰܟܢܽܘܫܬܳܐ ܕܥܰܫܺܝ̈ܢܶܐ ܒܥܰܐܗ̇ ܠܢܰܦܫܝ̱ ܘܠܳܐ ܐܶܬܕܰܟܪܽܘܟ</VERS>
      <VERS vnumber="15">ܘܰܐܢ̱ܬ ܡܳܪܝܳܐ ܐܰ‌ܠܳܗܳܐ ܡܪܰܚܡܳܢܳܐ ܘܰܡܪܰܚܦܳܢܳܐ. ܢܰܓܺܝܪ ܪܽܘܚܳܐ ܘܣܰܓܺܝ ܛܰܝܒܽܘܬܳܐ ܘܩܽܘܫܬܳܐ</VERS>
      <VERS vnumber="16">ܐܶܬܦܰܢ ܥܠܰܝ ܘܪܰܚܶܡ ܥܠܰܝ. ܗܰܒ ܚܰܝܠܳܐ ܠܥܰܒܕܳܟ ܘܰܦܪܽܘܩ ܠܒܰܪ ܐܰܡܬܳܟ</VERS>
      <VERS vnumber="17">ܘܰܥܒܶܕ ܥܰܡܝ̱ ܐܳܬܳܐ ܛܳܒܬܳܐ. ܕܢܶܚܙܽܘܢ ܣܳܢ̈ܰܐܝ ܘܢܶܒܗܬܽܘܢ. ܕܰܐܢ̱ܬ ܡܳܪܝܳܐ ܥܰܕܰܪܬܳܢܝ̱ ܘܒܰܝܰܐܬܳܢܝ̱.</VERS>
    </CHAPTER>
    <CHAPTER cnumber="87">
      <VERS vnumber="999">ܡܒܰܕܳܩ ܥܰܠ ܦܽܘܪܩܳܢܳܗ̇ ܕܽܐܘܪܺܫܠܶܡ ܡܶܢ ܒܳܬܰܪ ܕܰܫܒܰܘ ܐܳܬܽܘܖ̈ܳܝܶܐ ܠܥܶܣܪܳܐ ܫܰܒ̈ܛܺܝܢ ܘܶܐܬܰܘ ܐܳܦ ܥܠܶܝܗ̇ ܕܢܰܚܪܒܽܘܢܳܗ̇ ܘܩܰܒܶܠܘ ܡܣܳܡ ܒܪܺܝܫܳܐ</VERS>
      <VERS vnumber="1">ܫܶܬܶܐܣܰܘ̈ܗܝ̱ ܒܛܽܘܪܶܗ ܩܰܕܺܝܫܳܐ</VERS>
      <VERS vnumber="2">ܪܚܶܡ ܡܳܪܝܳܐ ܠܬܰܖ̈ܥܶܝܗ̇ ܕܨܶܗܝܽܘܢ ܛܳܒ ܡܶܢ ܟܽܠܗܽܘܢ ܡܰܫܟ̈ܢܰܘܗܝ̱ ܕܝܰܥܩܽܘܒ</VERS>
      <VERS vnumber="3">ܝܰܩܺܝܖ̈ܳܬܳܐ ܐܶܬܡܰܠܰܠܝ̱̈ ܒܶܟܝ ܩܪܺܝܬܶܗ ܕܰܐܠܳܗܰܢ</VERS>
      <VERS vnumber="4">ܐܶܬܕܰܟܪ ܠܪܳܚܳܒ ܘܰܠܒܳܒܶܠ ܝܳܕ̈ܥܳܬܝ̱. ܗܳܐ ܦܠܶܫ̈ܬܳܝܶܐ ܘܨܽܘܪ ܘܥܰܡܳܐ ܕܟܽܘܫܳܝ̈ܶܐ. ܗܳܢܳܐ ܐܶܬܺܝܠܶܕ ܬܰܡܳܢ</VERS>
      <VERS vnumber="5">ܘܰܠܨܶܗܝܽܘܢ ܐܶܬܶܐܡܰܪ. ܓܰܒܪܳܐ ܓܰܢ̱ܒܳܪܳܐ ܐܶܬܺܝܠܶܕ ܒܳܗ̇ ܘܗܽܘ ܐܰܬܩܢܳܗ̇</VERS>
      <VERS vnumber="6">ܡܳܪܝܳܐ ܢܶܡܢܶܐ ܒܰܟܬܳܒܳܐ ܠܥܰܡ̈ܡܶܐ. ܗܳܢܳܐ ܐܶܬܺܝܠܶܕ ܬܰܡܳܢ</VERS>
      <VERS vnumber="7">ܪܰܘܖ̈ܒܳܢܶܐ ܕܥܳܡܪܺܝܢ ܒܶܟܝ ܢܶܚܕܽܘܢ ܘܟܽܠ ܕܶܐܬܡܰܟܰܟܘ̱ ܒܶܟܝ.</VERS>
    </CHAPTER>
    <CHAPTER cnumber="88">
      <VERS vnumber="999">ܥܰܠ ܐܽܘܠܨܳܢ̈ܶܐ ܕܰܣܒܰܠܘ ܒܒܳܒܶܠ ܡܬܰܢܶܝܢ ܝܺܗܽܘܕܳܝ̈ܶܐ ܘܫܳܐܠܺܝܢ ܡܶܢ ܐܰ‌ܠܳܗܳܐ ܓܗܳܝܬܳܐ ܕܡܶܢܗܽܘܢ</VERS>
      <VERS vnumber="1">ܡܳܪܝܳܐ ܐܰ‌ܠܳܗܳܐ ܕܦܽܘܪܩܳܢܝ̱. ܒܺܐܝܡܳܡܳܐ ܓܥܺܝܬ ܘܰܒܠܺܠܝܳܐ ܩܕܳܡܰܝܟ</VERS>
      <VERS vnumber="2">ܬܶܥܽܘܠ ܩܕܳܡܰܝܟ ܨܠܽܘܬܝ̱. ܘܰܐܪܟܶܢ ܐܶܕܢܳܟ ܠܒܳܥܽܘܬܝ̱</VERS>
      <VERS vnumber="3">ܡܶܛܽܠ ܕܣܶܒܥܰܬ ܢܰܦܫܝ̱ ܒܺܝ̈ܫܳܬܳܐ ܘܚܰܝ݂ܰܝ݂̈ ܠܰܫܝܽܘܠ ܡܰܛܺܝܘ̱</VERS>
      <VERS vnumber="4">ܐܶܬܚܰܫܒܶܬ ܥܰܡ ܢܳܚ̈ܬܰܝ ܓܽܘܒܳܐ. ܘܰܗܘܺܝܬ ܐܰܝܟ ܓܰܒܪܳܐ ܕܠܰܝܬ ܠܶܗ ܐܺܝܳܠܳܐ</VERS>
      <VERS vnumber="5">ܒܶܝܬ ܡܺܝ̈ܬܶܐ ܒܰܪ ܚܺܐܖ̈ܶܐ ܐܰܝܟ ܩܛܺܝ̈ܠܶܐ ܕܰܫܟܺܝܒܺܝܢ ܒܩܰܒܖ̈ܶܐ. ܐܰܝܠܶܝܢ ܕܬܽܘܒ ܠܳܐ ܐܶܬܕܟܰܪܬ ܐܶܢܽܘܢ. ܘܗܶܢܽܘܢ ܡܶܢ ܐܺܝ̈ܕܰܝܟ ܐܶܒܰܕܘ</VERS>
      <VERS vnumber="6">ܐܰܚܶܬܬܳܢܝ̱ ܠܓܽܘܒܳܐ ܬܰܚܬܳܝܳܐ ܠܚܶܫܽܘܟܳܐ ܘܰܠܛܶܠܳܠܰܝ̈ ܡܰܘܬܳܐ</VERS>
      <VERS vnumber="7">ܘܰܥܠܰܝ ܣܡܰܟ ܪܽܘܓܙܳܟ. ܘܟܽܠܗܽܘܢ ܡܰܚܫܽܘ̈ܠܰܝܟ ܐܰܝܬܺܝܬ ܥܠܰܝ</VERS>
      <VERS vnumber="8">ܐܰܪܚܶܩܬ ܡܶܢܝ̱ ܝܳܕ̈ܥܰܝ ܘܰܥܒܰܕܬܳܢܝ̱ ܠܗܽܘܢ ܛܰܡܳܐܐ. ܐܶܬܟܠܺܝܬ ܕܠܳܐ ܐܶܦܽܘܩ</VERS>
      <VERS vnumber="9">ܘܥܰܝܢܝ̱ ܕܳܒܰܬ ܡܶܢ ܡܽܘܟܳܟܝ̱. ܘܰܩܪܺܝܬܳܟ ܡܳܪܝܳܐ ܒܟܽܠܝܽܘܡ ܘܦܶܫܛܶܬ ܐܺܝ̈ܕܰܝ ܠܘܳܬܳܟ</VERS>
      <VERS vnumber="10">ܗܳܐ ܠܡܺܝ̈ܬܶܐ ܥܳܒܶܕ ܐܰܢ̱ܬ ܬܶܕܡܖ̈ܳܬܳܐ. ܘܓܰܢ̱ܒܳܖ̈ܶܐ ܢܩܽܘܡܽܘܢ ܘܢܰܘܕܽܘܢ ܠܳܟ</VERS>
      <VERS vnumber="11">ܘܢܶܫܬܰܥܽܘܢ ܕܰܒܩܰܒܖ̈ܶܐ ܛܰܝܒܽܘܬܳܟ ܘܗܰܝܡܳܢܽܘܬܳܟ ܒܰܐܒܕܳܢܳܐ</VERS>
      <VERS vnumber="12">ܬܶܬܺܝܕܰܥ ܒܚܶܫܽܘܟܳܐ ܬܶܕܡܽܘܪܬܳܟ ܘܙܰܕܺܝܩܽܘܬܳܟ ܒܰܐܪܥܳܐ ܕܶܐܬܛܰܥܝܰܬ</VERS>
      <VERS vnumber="13">ܘܶܐܢܳܐ ܠܘܳܬܳܟ ܡܳܪܝܳܐ ܓܥܺܝܬ ܘܰܒܨܰܦܪܳܐ ܨܠܽܘܬܝ̱ ܬܩܰܕܶܡ ܠܘܳܬܳܟ</VERS>
      <VERS vnumber="14">ܠܳܐ ܬܶܛܥܶܐ (ܝܶܗ̇) ܠܢܰܦܫܝ̱ ܡܳܪܝܳܐ ܘܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱</VERS>
      <VERS vnumber="15">ܒܳܝܫܳܐ ܐ̱ܢܳܐ ܘܠܰܐܝܳܐ ܡܶܢ ܛܰܠܝܽܘܬܝ̱. ܐܶܬܬܪܺܝܡܶܬ ܘܶܐܬܡܰܟܟܶܬ ܘܬܶܘܪܶܬ</VERS>
      <VERS vnumber="16">ܘܰܥܠܰܝ ܥܒܰܪ ܪܽܘܓܙܳܟ ܘܰܕܠܽܘܚܝܳܟ ܫܰܬܩܰܢܝ̱</VERS>
      <VERS vnumber="17">ܐܶܬܟܰܪܟܽܘܢܝ̱ ܐܰܝܟ ܡܰܝ̈ܳܐ ܟܽܠܶܗ ܝܰܘܡܳܐ ܘܣܳܡܘ ܥܠܰܝ ܐܰܟܚܕܳܐ</VERS>
      <VERS vnumber="18">ܐܰܪܚܶܩܬ ܡܶܢܝ̱ ܖ̈ܳܚܡܰܝ ܘܚܰܒܖ̈ܰܝ ܘܝܳܕ̈ܥܰܝ ܐܰܦܪܶܩܬ ܡܶܢܝ̱.</VERS>
    </CHAPTER>
    <CHAPTER cnumber="89">
      <VERS vnumber="999">???ܐܰܡܺܝܪ ܡܶܢ ܦܰܪܨܽܘܦ ܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܰܡܥܰܗܕܺܝܢ ܠܰܐܠܳܗܳܐ ܫܽܘܘܕܳܝܰܘ̈ܗܝ ܕܰܠܘܳܬ ܕܰܘܺܝܕ ܕܥܰܠ ܥܰܡܳܐ ܘܥܰܠ ܡܰܠ̈ܟܶܐ ܕܡܶܢܶܗ ܡܰܛܢܺܝܢ ܠܶܗ ܘܫܳܐܠܺܝܢ ܡܶܢܶܗ ܕܡܶܛܽܠ ܗܳܕܶܐ ܢܶܬܒܰܣܡܽܘܢ ܒܛܳܒ̈ܳܬܳܐ ܕܫܳܘܶܝܢ ܠܡܽܘܠܟܳܢܰܘ̈ܗܝ ܡܠܺܝ̈ܟܶܐ ܘܫܰܪܺܝܖ̈ܶܐ</VERS>
      <VERS vnumber="1">ܛܰܝܒܽܘܬܶܗ ܕܡܳܪܝܳܐ ܠܥܳܠܰܡ ܐܶܙܡܰܪ. ܘܰܠܕܳܪܕܳܖ̈ܺܝܢ ܐܰܘܕܰܥ ܗܰܝܡܳܢܽܘܬܶܗ ܒܦܽܘܡܝ̱</VERS>
      <VERS vnumber="2">ܡܶܛܽܠ ܕܶܐܡܰܪܬ ܕܥܳܠܡܳܐ ܒܛܰܝܒܽܘܬܳܐ ܢܶܬܒܢܶܐ. ܘܰܫܡܰܝܳܐ ܬܰܬܩܶܢ ܗܰܝܡܳܢܽܘܬܳܟ</VERS>
      <VERS vnumber="3">ܩܝܳܡܳܐ ܐܰܩܺܝܡܶܬ݂ ܠܓܰܒܺܝ݂ܝ̱ ܘܺܝܡܺܝܬ݂ ܠܕܰܘܺܝܕ ܥܰܒܕܝ̱</VERS>
      <VERS vnumber="4">ܕܰܥܕܰܡܳܐ ܠܥܳܠܰܡ ܐܰܬܩܶܢ ܙܰܪܥܳܟ ܘܶܐܒܢܶܐ ܠܕܳܪܕܳܖ̈ܺܝܢ ܟܽܘܪܣܝܳܟ</VERS>
      <VERS vnumber="5">ܢܰܘܕܽܘܢ ܫܡܰܝ̈ܳܐ ܬܶܕܡܖ̈ܳܬܳܟ ܡܳܪܝܳܐ ܘܗܰܝܡܳܢܽܘܬܳܟ ܒܥܺܕܬܳܐ ܕܩܰܕܺܝ̈ܫܶܐ</VERS>
      <VERS vnumber="6">ܡܰܢܽܘ ܕܦܳܚܶܡ ܠܡܳܪܝܳܐ ܒܰܫܡܰܝ̈ ܫܡܰܝܳܐ. ܘܰܕܕܳܡܶܐ ܠܡܳܪܝܳܐ ܒܰܒ̈ܢܰܝ ܡܰܠܰܐܟ̈ܶܐ</VERS>
      <VERS vnumber="7">ܐܰ‌ܠܳܗܳܐ ܩܳܡ ܒܥܺܕܬܳܐ ܕܩܰܕܺܝ̈ܫܶܐ ܪܰܒ ܘܰܕܚܺܝܠ ܥܰܠ ܟܽܠܗܽܘܢ ܕܰܚܕܳܖ̈ܰܘܗܝ</VERS>
      <VERS vnumber="8">ܡܳܪܝܳܐ ܐܰ‌ܠܳܗܳܐ ܚܰܝܠܬܳܢܳܐ. ܡܰܢܽܘ ܐܰܟܘܳܬܳܟ ܥܰܫܺܝܢܳܐ ܘܗܰܝܡܳܢܽܘܬܳܟ ܚܕܳܖ̈ܰܝܟ</VERS>
      <VERS vnumber="9">ܐܰܢ̱ܬ ܫܰܠܺܝܛ ܐܰܢ̱ܬ ܒܓܰܐܝܽܘܬܶܗ ܕܝܰܡܳܐ. ܘܰܕܠܽܘܚܝܳܐ ܕܓܰܠܠܰܘ̈ܗܝ ܐܰܢ̱ܬ ܡܫܰܬܶܩ</VERS>
      <VERS vnumber="10">ܐܰܢ̱ܬ ܡܡܰܟܶܟ ܐܰܢ̱ܬ ܠܫܰܒܰܗܖ̈ܳܢܶܐ ܐܰܝܟ ܕܠܰܩܛܺܝ̈ܠܶܐ. ܒܰܕܪܳܥܳܟ ܥܰܫܺܝܢܳܐ ܒܰܕܰܪܬ ܠܰܒܥܶܠܕ̈ܒܳܒܰܝܟ</VERS>
      <VERS vnumber="11">ܕܺܝܠܳܟ ܐܶܢܽܘܢ ܫܡܰܝ̈ܳܐ ܘܕܺܝܠܳܟ ܗܺܝ ܐܰܪܥܳܐ. ܬܺܒܶܝܠ ܒܰܡܠܳܐܳܗ̇ ܐܰܢ̱ܬ ܬܰܩܶܢܬ</VERS>
      <VERS vnumber="12">ܠܓܰܪܒܝܳܐ ܘܰܠܬܰܝܡܢܳܐ ܐܰܢ̱ܬ ܒܪܰܝܬ. ܬܳܒܽܘܪ ܘܚܶܪܡܽܘܢ ܠܰܫܡܳܟ ܗܽܘ ܡܫܰܒܚܺܝܢ</VERS>
      <VERS vnumber="13">ܕܺܝܠܳܟ ܗܽܘ ܕܪܳܥܳܐ ܘܕܺܝܠܳܟ ܗܺܝ ܓܰܢ̱ܒܳܪܽܘܬܳܐ. ܬܶܥܫܰܢ ܐܺܝܕܳܟ ܘܬܶܬܪܺܝܡ ܝܰܡܺܝܢܳܟ</VERS>
      <VERS vnumber="14">ܒܙܰܕܺܝܩܽܘܬܳܐ ܘܰܒܕܺܝܢܳܐ ܡܰܬܩܰܢ ܟܽܘܪܣܝܳܟ. ܘܛܰܝܒܽܘܬܳܐ ܘܰܒܩܽܘܫܬܳܐ ܡܩܰܕܡܺܝܢ ܐܰܦܰܝ̈ܟ</VERS>
      <VERS vnumber="15">ܛܽܘܒܰܘܗܝ̱ ܠܥܰܡܳܐ ܕܝܳܕܰܥ ܬܶܫܒ̈ܚܳܬܳܟ. ܡܳܪܝܳܐ ܒܢܽܘܗܪܳܐ ܕܰܐܦܰܝ̈ܟ ܢܗܰܠܟܽܘܢ</VERS>
      <VERS vnumber="16">ܘܒܰܫܡܳܟ ܢܕܽܘܨܽܘܢ ܟܽܠܝܽܘܡ. ܘܰܒܙܰܕܺܝܩܽܘܬܳܟ ܢܶܬܬܪܺܝܡܽܘܢ</VERS>
      <VERS vnumber="17">ܡܶܛܽܠ ܕܬܶܫܒܽܘܚܬܳܐ ܕܥܽܘܫܢܰܢ ܐܰܢ̱ܬ ܗܽܘ ܘܰܒܨܶܒܝܳܢܳܟ ܬܶܬܪܺܝܡ ܩܰܪܢܰܢ</VERS>
      <VERS vnumber="18">ܡܶܛܽܠ ܕܡܳܪܝܰܐ ܗ̱ܘ ܬܽܘܟܠܳܢܰܢ ܘܩܰܕܺܝܫܳܐ ܕܺܝܣܪܳܐܶܝܠ ܡܰܠܟܰܢ</VERS>
      <VERS vnumber="19">ܗܳܝܕܶܝܢ ܡܰܠܶܠ ܒܚܶܙܘܳܢ̈ܶܐ ܥܰܡ ܙܰܕܺܝ̈ܩܰܘܗܝ ܘܶܐܡܰܪ ܕܣܳܡܶܬ ܥܽܘܕܪܳܢܳܐ ܠܓܰܒܪܳܐ. ܘܰܐܪܺܝܡܶܬ ܓܰܒܝܳܐ ܡܶܢ ܥܰܡܳܐ</VERS>
      <VERS vnumber="20">ܘܶܐܫܟܚܶܬ ܠܕܰܘܺܝܕ ܥܰܒܕܝ̱. ܡܶܫܚܳܐ ܕܩܽܘܕܫܝ̱ ܡܫܰܚܬܶܗ</VERS>
      <VERS vnumber="21">ܐܺܝܕܝ̱ ܥܰܕܰܪܬܶܗ ܐܳܦ ܕܪܳܥܝ̱ ܚܰܝܠܶܗ</VERS>
      <VERS vnumber="22">ܘܠܳܐ ܐܰܗܢܺܝ ܡܶܕܶܡ ܒܥܶܠܕܒܳܒܶܗ ܘܰܒܪܶܗ ܕܥܰܘܳܠܳܐ ܠܳܐ ܡܰܟܟܶܗ</VERS>
      <VERS vnumber="23">ܐܰܘܒܶܕ ܡܶܢ ܩܕܳܡܰܘܗܝ̱ ܠܰܒܥܶܠܕ̈ܒܳܒܰܘܗܝ̱ ܘܰܠܣܳܢܰܐܘ̈ܗܝ̱ ܐܶܬܰܒܰܪ</VERS>
      <VERS vnumber="24">ܗܰܝܡܳܢܽܘܬܝ̱ ܘܛܰܝܒܽܘܬܝ̱ ܥܰܡܶܗ ܘܰܒܫܶܡܝ̱ ܬܶܬܪܺܝܡ ܩܰܪܢܶܗ</VERS>
      <VERS vnumber="25">ܐܶܣܺܝܡ ܐܺܝܕܶܗ ܒܝܰܡܳܐ ܘܰܒܢܰܗܖ̈ܰܘܳܬܳܐ ܝܰܡܺܝܢܶܗ</VERS>
      <VERS vnumber="26">ܗܽܘ ܢܶܩܪܶܝܢܝ̱ ܐܳܒܝ̱ ܐܰܢ̱ܬ ܐܰܠܳܗܝ ܘܦܳܪܽܘܩܝ̱ ܬܰܩܺܝܦܳܐ</VERS>
      <VERS vnumber="27">ܐܳܦ ܐܶܢܳܐ ܒܽܘܟܪܳܐ ܐܶܥܒܕܺܝܘܗܝ̱. ܘܰܐܪܺܝܡܺܝܘܗܝ̱ ܥܰܠ ܡܰܠܟ̈ܶܐ ܕܰܐܪܥܳܐ</VERS>
      <VERS vnumber="28">ܘܰܠܥܳܠܰܡ ܐܶܛܰܪ ܠܶܗ ܛܰܝܒܽܘܬܝ̱. ܘܰܩܝܳܡܝ̱ ܢܶܬܗܰܝܡܰܢ ܒܶܗ</VERS>
      <VERS vnumber="29">ܐܶܣܺܝܡ ܠܥܳܠܰܡ ܙܰܪܥܶܗ. ܘܟܽܘܪܣܝܶܗ ܐܰܝܟ ܝܰܘ̈ܡܳܬܳܐ ܕܰܫܡܰܝܳܐ</VERS>
      <VERS vnumber="30">ܐܶܢ ܢܶܫܒܩܽܘܢ ܒܢܰܘ̈ܗܝ̱ ܢܳܡܽܘܣܝ̱. ܘܰܒܦܽܘ̈ܩܕܳܢܰܝ ܠܳܐ ܢܗܰܠܟܽܘܢ</VERS>
      <VERS vnumber="31">???</VERS>
      <VERS vnumber="32">ܐܶܦܩܽܘܕ ܒܫܰܒܛܳܐ ܥܰܘܠܗܽܘܢ. ܘܒܰܡܚܽܘܬܳܐ ܚܛܳܗܰܝ̈ܗܽܘܢ</VERS>
      <VERS vnumber="33">ܘܛܰܝܒܽܘܬܝ̱ ܠܳܐ ܐܰܥܒܰܪ ܡܶܢܶܗ. ܘܠܳܐ ܐܶܕܰܓܶܠ ܒܗܰܝܡܳܢܽܘܬܝ̱. ܘܠܳܐ ܐܰܣܠܶܐ ܩܝܳܡܝ̱</VERS>
      <VERS vnumber="34">ܘܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܝ̱ ܠܳܐ ܐܶܫܰܚܠܶܦ</VERS>
      <VERS vnumber="35">ܚܕܳܐ ܝܺܡܺܝܬ ܒܩܽܘܕܫܝ̱ ܠܕܰܘܺܝܕ ܘܠܳܐ ܐܶܟܰܕܶܒ</VERS>
      <VERS vnumber="36">ܕܙܰܪܥܶܗ ܠܥܳܠܰܡ ܢܶܗܘܶܐ ܘܟܽܘܪܣܝܶܗ ܐܰܝܟ ܫܶܡܫܳܐ ܠܽܘܩܒܰܠܝ̱</VERS>
      <VERS vnumber="37">ܘܰܐܝܟ ܣܰܗܪܳܐ ܢܶܬܩܰܢ ܠܥܳܠܰܡ. ܣܳܗܕܳܐ ܒܰܫܡܰܝܳܐ ܡܗܰܝܡܰܢ</VERS>
      <VERS vnumber="38">ܘܰܐܢ̱ܬ ܛܥܰܝܬܳܢܝ̱ ܘܰܐܣܠܺܝܬܳܢܝ̱ ܘܰܐܗܦܶܟܬ ܐܰܦܰܘ̈ܗܝ̱ ܕܰܡܫܺܝܚܳܟ</VERS>
      <VERS vnumber="39">ܘܰܐܣܠܺܝܬ ܩܝܳܡܶܗ ܕܥܰܒܕܳܟ ܘܰܐܪܡܺܝܬ ܒܰܐܪܥܳܐ ܟܠܺܝܠܶܗ</VERS>
      <VERS vnumber="40">ܗܓܰܡܬ ܣܝܳܓܰܘ̈ܗܝ̱ ܘܣܰܚܶܦܬ ܚܶܣܢܰܘ̈ܗܝ̱</VERS>
      <VERS vnumber="41">ܘܕܳܫܽܘܗܝ̱ ܟܽܠ ܥܳܒܖ̈ܰܝ ܐܽܘܪܚܳܐ. ܘܰܗܘܳܐ ܚܶܣܕܳܐ ܠܰܫܒܳܒܰܘ̈ܗܝ̱</VERS>
      <VERS vnumber="42">ܘܰܐܪܺܝܡܬ ܝܰܡܺܝܢܳܐ ܕܰܒܥܶܠܕ̈ܒܳܒܰܘܗܝ̱ ܘܚܰܕܺܝܬ ܠܟܽܠܗܽܘܢ ܣܳܢܰܐܘ̈ܗܝ̱</VERS>
      <VERS vnumber="43">ܘܰܐܗܦܶܟܬ ܥܽܘܕܪܳܢܳܐ ܕܣܰܦܣܺܪܶܗ. ܘܠܳܐ ܣܰܝܰܥܬܳܝܗܝ̱ ܒܰܩܪܳܒܳܐ</VERS>
      <VERS vnumber="44">ܘܒܰܛܶܠܬ ܡܙܰܟܝܳܢܰܘ̈ܗܝ̱ ܘܟܽܘܪܣܝܶܗ ܠܰܐܪܥܳܐ ܣܚܰܦܬ</VERS>
      <VERS vnumber="45">ܘܒܰܨܰܪܬ ܝܰܘ̈ܡܳܬܳܐ ܕܛܰܠܝܽܘܬܶܗ ܘܰܐܥܛܶܦܬܳܝܗܝ̱ ܒܶܗܬܬܳܐ</VERS>
      <VERS vnumber="46">ܥܕܰܡܳܐ ܠܶܐܡܰܬܝ̱ ܪܳܓܶܙ ܐܰܢ̱ܬ ܡܳܪܝܳܐ ܠܥܳܠܰܡ. ܘܝܳܩܶܕ ܐܰܝܟ ܢܽܘܪܳܐ ܪܽܘܓܙܳܟ</VERS>
      <VERS vnumber="47">ܐܶܬܕܰܟܪܰܝܢܝ̱ ܡܶܢ ܚܶܦܪܳܐ. ܡܶܛܽܠ ܕܠܳܐ ܗܘܳܐ ܣܪܺܝܩܳܐܺܝܬ ܒܪܰܝܬ ܠܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="48">ܡܰܢܽܘ ܓܰܒܪܳܐ ܕܢܺܚܶܐ ܘܠܳܐ ܢܶܚܙܶܐ ܡܰܘܬܳܐ. ܘܰܢܦܰܨܶܐ ܢܰܦܫܶܗ ܡܶܢ ܐܺܝܕܳܐ ܕܰܫܝܽܘܠ</VERS>
      <VERS vnumber="49">ܐܰܝܟܳܐ ܐܶܢܶܝܢ ܛܰܝܒ̈ܘܳܬܳܟ ܡܳܪܝܳܐ ܩܰܕܡܳܝ̈ܳܬܳܐ. ܕܺܝܡܰܝܬ ܠܕܰܘܺܝܕ ܒܗܰܝܡܳܢܽܘܬܳܐ</VERS>
      <VERS vnumber="50">ܐܶܬܕܰܟܪ ܡܳܪܝܳܐ ܚܶܣܕܶܗ ܕܥܰܒܕܳܟ. ܕܫܶܩܠܶܬ ܒܚܰܝ݂ܰܝ݂̈ ܟܽܠܶܗ ܪܶܢܺܝܗܽܘܢ ܕܥܰܡ̈ܡܶܐ</VERS>
      <VERS vnumber="51">ܚܰܣܕܽܘܢܝ ܒܥܶܠܕ̈ܒܳܒܰܝܟ ܡܳܪܝܳܐ. ܘܚܰܣܶܕܘ ܥܶܩ̈ܒܰܘܗܝ ܕܰܡܫܺܝܚܳܟ</VERS>
      <VERS vnumber="52">ܒܪܺܝܟ ܗܽܘ ܡܳܪܝܳܐ ܠܥܳܠܰܡ ܐܰܡܺܝܢ ܘܰܐܡܺܝܢ.</VERS>
    </CHAPTER>
    <CHAPTER cnumber="90">
      <VERS vnumber="999">ܬܰܟܫ̈ܦܳܬܶܗ ܕܥܰܡܳܐ ܕܰܒܒܳܒܶܠ ܟܰܕ ܡܥܰܗܕܺܝܢ ܠܰܐܠܳܗܳܐ ܛܰܝ̈ܒܘܳܬܶܗ ܩܰܕܡܳܝ̈ܳܬܳܐ ܕܰܠܘܳܬܗܽܘܢ ܘܫܳܐܠܺܝܢ ܡܶܢܶܗ ܕܢܶܫܬܰܖ̈ܝܳܢ ܒܺܝ̈ܫܳܬܳܐ ܕܫܶܒܺܝܗܽܘܢ</VERS>
      <VERS vnumber="1">ܡܳܪܝܳܐ ܒܶܝܬ ܡܰܥܡܪܳܐ ܗܘܰܝܬ ܠܰܢ ܠܕܳܪܕܳܖ̈ܺܝܢ</VERS>
      <VERS vnumber="2">ܥܰܕܠܳܐ ܢܶܬܒܰܛܢܽܘܢ ܛܽܘܖ̈ܶܐ ܘܥܰܕܠܳܐ ܬܚܰܒܶܠ ܐܰܪܥܳܐ ܘܥܰܕܠܳܐ ܬܶܬܩܰܢ ܬܺܒܶܝܠ. ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ ܐܰܢ̱ܬ ܗ̣ܽܘ ܐܰ‌ܠܳܗܳܐ</VERS>
      <VERS vnumber="3">ܕܰܐܗܦܶܟܬܳܝܗܝ̱ ܠܒܰܪܢܳܫܳܐ ܥܕܰܡܳܐ ܠܡܽܘܟܳܟܳܐ ܘܶܐܡܰܪܬ ܕܬܽܘܒܘ̱ ܒܢܰܝ̈ܢܳܫܳܐ</VERS>
      <VERS vnumber="4">ܡܶܛܽܠ ܕܳܐܠܶܦ ܫܢܺܝ̈ܢ ܒܥܰܝܢܰܝ̈ܟ ܐܰܝܟ ܝܰܘܡܳܐ ܕܶܐܬܡܳܠܝ ܕܰܥܒܰܪ ܘܰܐܝܟ ܡܰܛܰܪܬܳܐ ܕܠܺܠܝܳܐ</VERS>
      <VERS vnumber="5">ܫܰܖ̈ܒܳܬܗܽܘܢ ܫܶܢܬܳܐ ܢܶܗܘ̈ܝܳܢ</VERS>
      <VERS vnumber="6">ܘܰܒܨܰܦܪܳܐ ܐܰܝܟ ܥܽܘܦܝܳܐ ܬܰܚܠܶܦ. ܕܰܒܨܰܦܪܳܐ ܝܳܥܶܐ ܘܡܰܚܠܶܦ ܘܰܒܪܰܡܫܳܐ ܚܳܡܶܐ ܘܝܳܒܶܫ</VERS>
      <VERS vnumber="7">ܡܶܛܽܠ ܕܰܓܡܰܪܢ ܒܪܽܘܓܙܳܟ. ܘܰܒܚܶܡܬܳܟ ܐܶܬܕܰܠܰܚܢ</VERS>
      <VERS vnumber="8">ܣܳܡܬ ܚܛܳܗܰܝ̈ܢ ܠܩܽܘܒܠܳܟ. ܥܰܠܶܡܰܝܢܝ̱ ܒܢܽܘܗܪܳܐ ܕܰܐܦܰܝ̈ܟ</VERS>
      <VERS vnumber="9">ܡܶܛܽܠ ܕܟܽܠܗܽܘܢ ܝܰܘ̈ܡܰܝܢ ܓܡܰܖ̈ܝ ܒܪܽܘܓܙܳܟ ܘܰܓܡܰܖ̈ܝ̱ ܫܢܰܝ̈ܢ ܐܰܝܟ ܓܘܳܓܰܝ</VERS>
      <VERS vnumber="10">ܝܰܘ̈ܡܰܝ ܫܢܰܝ̈ܢ ܒܗܽܘܢ ܫܰܒܥܺܝܢ ܫܢܺܝ̈ܢ ܘܰܠܡܰܚܣܶܢ ܬܡܳܢܺܐܝܢ ܫܢܺܝ̈ܢ. ܘܣܽܘܓܐܗܶܝܢ ܥܰܡܠܳܐ ܘܟܺܐܒ̈ܶܐ ܡܶܛܽܠ ܕܶܐܬܳܐ ܥܠܰܝܢ ܡܽܘܟܳܟܳܐ ܘܶܐܬܛܰܪܰܦܢ</VERS>
      <VERS vnumber="11">ܡܰܢ ܝܳܕܰܥ ܥܽܘܫܢܳܐ ܕܪܽܘܓܙܳܟ ܘܕܶܚܠܬܳܐ ܕܪܽܘܓܙܳܟ</VERS>
      <VERS vnumber="12">ܐܰܘܕܰܥܰܝܢ ܡܶܢܝܳܢܳܐ ܕܝܰܘ̈ܡܰܝܢ. ܕܢܶܥܽܘܠ ܠܠܶܒܳܐ ܕܚܶܟܡܬܳܐ</VERS>
      <VERS vnumber="13">ܐܶܬܦܰܢ ܡܳܪܝܳܐ ܥܕܰܡܳܐ ܠܶܐܡܰܬܝ̱ ܠܳܐ ܡܒܰܝܰܐ ܐܰܢ̱ܬ ܠܥܰܒܕܰܝ̈ܟ</VERS>
      <VERS vnumber="14">ܣܰܒܰܥܰܝܢܝ̱ ܒܨܰܦܪܳܐ ܛܰܝܒܽܘܬܳܟ. ܢܫܰܒܰܚ ܘܢܶܚܕܶܐ ܟܽܠܗܽܘܢ ܝܰܘ̈ܡܳܬܰܢ</VERS>
      <VERS vnumber="15">ܚܰܕܳܢ ܡܶܛܽܠ ܕܡܺܝܬ ܥܰܘܠܰܢ. ܘܰܫܢܰܝ̈ܳܐ ܕܰܚܙܰܝܢ ܒܗܶܝܢ ܒܺܝ̈ܫܳܬܳܐ</VERS>
      <VERS vnumber="16">ܢܶܬܚܙܽܘܢ ܠܥܰܒܕܰܝ̈ܟ ܥܒܳܕܰܝ̈ܟ ܘܗܶܕܪܳܟ ܥܰܠ ܒܢܰܝ̈ܗܽܘܢ</VERS>
      <VERS vnumber="17">ܬܶܗܘܶܐ ܒܰܣܺܝܡܽܘܬܶܗ ܕܡܳܪܝܳܐ ܐܰܠܳܗܰܢ ܥܠܰܝܢ. ܕܰܥܒܳܕ ܐܺܝ̈ܕܰܘܗܝ ܐܰܬܩܶܢ ܥܠܰܝܢ. ܘܒܰܥܒܳܕ ܐܺܝܕܰܘ̈ܗܝ ܬܰܩܢܰܢ.</VERS>
    </CHAPTER>
    <CHAPTER cnumber="91">
      <VERS vnumber="999">ܡܶܢ ܙܳܟܽܘܬܳܐ ܕܰܗܘܳܬ ܠܥܰܡܳܐ ܠܽܘܩܒܰܠ ܐܳܬܽܘܖ̈ܳܝܶܐ ܡܶܛܽܠ ܡܝܰܬܪܽܘܬܶܗ ܕܚܶܙܰܩܝܳܐ. ܥܳܒܶܕ ܡܰܪܬܝܳܢܽܘܬܳܐ ܠܘܳܬ ܟܽܠܗܽܘܢ ܒܢܰܝ̈ܢܳܫܳܐ ܘܡܶܫܬܰܘܕܶܐ ܕܰܕܐܰܝܝܟ ܗܳܠܶܝܢ ܗܘܳܝ̈ܳܢ ܐܳܦ ܠܘܳܬܗܽܘܢ. ܐܶܢ ܢܺܐܨܦܽܘܢ ܙܰܕܺܝܩܽܘܬܳܐ</VERS>
      <VERS vnumber="1">ܝܳܬܶܒ ܒܣܶܬܳܪܶܗ ܕܰܡܪܰܝܡܳܐ ܘܰܒܛܶܠܳܠܶܗ ܕܰܐ‌ܠܳܗܳܐ ܡܶܫܬܰܒܰܚ</VERS>
      <VERS vnumber="2">ܐܶܡܰܪ ܠܡܳܪܝܳܐ ܬܽܘܟܠܳܢܝ̱. ܘܒܶܝܬ ܓܰܘܣܝ̱ ܐܰ‌ܠܳܗܳܐ ܕܰܬܟܺܝܠ ܐ̱ܢܳܐ ܥܠܰܘܗܝ̱</VERS>
      <VERS vnumber="3">ܕܗܽܘ ܢܦܰܨܶܝܟ ܡܶܢ ܦܰܚܳܐ ܕܬܽܘܩܰܠܬܳܐ. ܘܡܶܢ ܡܰܡܠܠܳܐ ܕܰܣܪܺܝܩܽܘܬܳܐ</VERS>
      <VERS vnumber="4">ܒܶܐܒܖ̈ܰܘܗܝ̱ ܢܦܰܨܶܝܟ. ܘܰܬܚܶܝܬ ܟܶܢܦܰܘ̈ܗܝ̱ ܬܶܣܬܰܬܰܪ. ܙܰܝܢܳܐ ܢܰܚܕܪܳܟ ܩܽܘܫܬܶܗ</VERS>
      <VERS vnumber="5">ܠܳܐ ܬܶܕܚܰܠ ܡܶܢ ܕܶܚܠܬܶܗ ܕܠܺܠܝܳܐ. ܘܡܶܢ ܓܶܐܪܳܐ ܕܦܳܪܰܚ ܒܺܐܝܡܳܡܳܐ</VERS>
      <VERS vnumber="6">ܘܡܶܢ ܡܶܠܬܳܐ ܕܰܡܗܰܠܟܳܐ ܒܚܶܫܽܘܟܳܐ. ܘܡܶܢ ܪܽܘܚܳܐ ܕܫܳܝܕܳܐ ܒܛܰܗܪܳܐ</VERS>
      <VERS vnumber="7">ܢܶܦܠܽܘܢ ܡܶܢ ܣܶܛܪܳܟ ܐܰܠܦ̈ܶܐ ܘܖ̈ܶܒܘܳܬܳܐ ܡܶܢ ܝܰܡܺܝܢܳܟ. ܘܰܠܘܳܬܳܟ ܠܳܐ ܢܶܬܩܰܪܒܽܘܢ</VERS>
      <VERS vnumber="8">ܐܶܠܳܐ ܒܥܰܝ̈ܢܰܝܟ ܒܰܠܚܽܘܕ ܬܶܚܙܶܐ. ܒܦܽܘܪܥܳܢܗܽܘܢ ܕܖ̈ܰܫܺܝܥܶܐ ܬܶܚܙܶܐ</VERS>
      <VERS vnumber="9">ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܬܽܘܟܠܳܢܝ̱ ܕܒܰܡܖ̈ܰܘܡܶܐ ܣܳܡܬ ܡܰܥܡܪܳܟ</VERS>
      <VERS vnumber="10">ܠܳܐ ܬܶܩܪܽܘܒ ܠܳܟ ܒܺܝܫܬܳܐ. ܘܰܡܚܽܘܬܳܐ ܠܳܐ ܬܶܬܩܰܪܰܒ ܠܡܰܫܟܢܳܟ</VERS>
      <VERS vnumber="11">ܡܶܛܽܠ ܕܰܠܡܰܠܰܐܟܰܘ̈ܗܝ̱ ܢܦܰܩܶܕ ܥܠܰܝܟ ܕܰܢܢܰܛܪܽܘܢܳܟ ܒܟܽܠܗܶܝܢ ܐܽܘܖ̈ܚܳܬܳܟ</VERS>
      <VERS vnumber="12">ܘܥܰܠ ܕܖ̈ܳܥܰܝܗܽܘܢ ܢܶܫܩܠܽܘܢܳܟ ܕܠܳܐ ܬܶܬܩܶܠ ܒܪܶܓܠܳܟ</VERS>
      <VERS vnumber="13">ܥܰܠ ܓܳܪܣܳܐ ܘܥܰܠ ܚܰܪܡܳܢܳܐ ܬܶܕܪܽܘܟ ܘܰܬܕܽܘܫ ܐܰܪܝܳܐ ܘܬܰܢܺܝܢܳܐ</VERS>
      <VERS vnumber="14">ܡܶܛܽܠ ܕܠܺܝ ܒܥܳܐ ܐܶܦܰܨܶܝܘܗܝ̱ ܘܶܐܥܰܫܢܺܝܘܗܝ̱. ܡܶܛܽܠ ܕܺܝܕܰܥ ܫܶܡܝ̱</VERS>
      <VERS vnumber="15">ܢܶܩܪܶܝܢܝ̱ ܘܶܐܥܢܶܝܘܗܝ̱. ܥܰܡܶܗ ܐܶܢܳܐ ܒܽܐܘܠܨܳܢܳܐ. ܐܶܥܰܫܢܺܝܘܗܝ̱ ܘܶܐܝܰܩܪܺܝܘܗܝ̱</VERS>
      <VERS vnumber="16">ܢܽܘܓܪܳܐ ܕܝܰܘ̈ܡܳܬܳܐ ܐܶܣܰܒܥܺܝܘܗܝ̱ ܘܶܐܚܰܘܶܝܘܗܝ̱ ܦܽܘܪܩܳܢܝ̱.</VERS>
    </CHAPTER>
    <CHAPTER cnumber="92">
      <VERS vnumber="999">ܬܰܘܕܺܝܬܶܗ ܕܥܰܡܳܐ ܕܥܰܠ ܐܰܦܰܝ̈ ܙܳܟܽܘܬܶܗ ܕܚܶܙܰܩܝܳܐ</VERS>
      <VERS vnumber="1">ܛܳܒ ܠܡܰܘܕܳܝܽܘ ܠܡܳܪܝܳܐ. ܘܰܠܡܶܙܡܰܪ ܠܰܫܡܳܟ ܡܪܰܝܡܳܐ</VERS>
      <VERS vnumber="2">ܠܰܡܚܰܘܳܝܽܘ ܒܨܰܦܪܳܐ ܛܰܝܒܽܘܬܳܟ ܘܗܰܝܡܳܢܽܘܬܳܟ ܒܠܰܝܠܰܘ̈ܳܬܳܐ</VERS>
      <VERS vnumber="3">ܐܶܢܳܐ ܐܶܩܽܘܫ ܒܟܶܢܳܪܳܐ ܕܰܥܣܰܪ ܘܶܐܩܽܘܫ ܒܩܺܝܬܳܪܳܐ</VERS>
      <VERS vnumber="4">ܡܶܛܽܠ ܕܚܰܕܺܝܬܳܢܝ̱ ܡܳܪܝܳܐ ܒܰܥܒܳܕܰܝ̈ܟ. ܘܒܰܥܒܳܕ ܐܺܝ̈ܕܰܝܟ ܐܶܫܬܰܒܰܚ</VERS>
      <VERS vnumber="5">ܡܳܐ ܖ̈ܰܘܪܒܺܝܢ ܥܒܳܕܰܝ̈ܟ ܡܳܪܝܳܐ ܘܛܳܒ ܥܰܡܺܝ̈ܩܳܢ ܡܰܚܫ̈ܒܳܬܳܟ</VERS>
      <VERS vnumber="6">ܘܓܰܒܪܳܐ ܫܳܛܝܳܐ ܠܳܐ ܝܳܕܰܥ. ܘܣܰܟܠܳܐ ܠܳܐ ܡܶܣܬܰܟܰܠ ܒܗܳܕܶܐ</VERS>
      <VERS vnumber="7">ܡܳܐ ܕܦܳܪܥܺܝܢ ܖ̈ܰܫܺܝܥܶܐ ܐܰܝܟ ܥܶܣܒܳܐ ܘܫܳܘܚܺܝܢ ܟܽܠ ܥܳܒ̈ܕܰܝ ܥܰܘܠܳܐ. ܕܢܺܐܒܕܽܘܢ ܠܥܳܠܰܡ ܥܳܠܡܺܝܢ</VERS>
      <VERS vnumber="8">ܘܰܐܢ̱ܬ ܡܳܪܝܳܐ ܡܪܰܝܡܳܐ ܠܥܳܠܰܡ</VERS>
      <VERS vnumber="9">ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܡܳܪܝܳܐ. ܡܶܛܽܠ ܕܗܳܐ ܒܥܶܠܕ̈ܒܳܒܰܝܟ ܢܺܐܒܕܽܘܢ. ܘܢܶܬܒܰܕܪܽܘܢ ܟܽܠ ܥܳܒ̈ܕܰܝ ܥܰܘܠܳܐ</VERS>
      <VERS vnumber="10">ܐܰܪܺܝܡܬ ܩܰܖ̈ܢܳܬܝ̱ ܐܰܝܟ ܕܪܰܝܡܳܐ ܘܨܰܒܰܥܬܳܢܝ̱ ܒܡܶܫܚܳܐ ܡܒܰܣܡܳܐ</VERS>
      <VERS vnumber="11">ܘܰܚ̈ܙܰܝ ܥܰܝ̈ܢܰܝ ܒܰܒܥܶܠܕ̈ܒܳܒܰܝ ܘܰܒܒܺܝ̈ܫܶܐ ܕܩܳܝܡܺܝܢ ܥܠܰܝ ܢܶܫܡ̈ܥܳܢ ܐܶܕܢܰܝ̈</VERS>
      <VERS vnumber="12">ܙܰܕܺܝܩܳܐ ܐܰܝܟ ܕܶܩܠܳܐ ܢܰܦܪܰܥ ܘܰܐܝܟ ܐܰܖ̈ܙܶܐ ܕܠܶܒܢܳܢ ܢܰܫܘܰܚ</VERS>
      <VERS vnumber="13">ܕܰܢܨܺܝܒܺܝܢ ܒܒܰܝܬܶܗ ܕܡܳܪܝܳܐ ܘܰܒܕܳܖ̈ܰܘܗܝ̱ ܕܰܐܠܳܗܰܢ</VERS>
      <VERS vnumber="14">ܢܰܦܪܥܽܘܢ ܬܽܘܒ ܘܢܶܬܪܰܒܽܘܢ ܒܣܰܝܒܽܘܬܳܐ. ܫܰܡܺܝ̈ܢܶܐ ܘܒܰܣܺܝ̈ܡܶܐ ܢܶܗܘܽܘܢ</VERS>
      <VERS vnumber="15">ܘܰܢܚܰܘܢ ܕܰܬܪܺܝܨ ܗܽܘ ܡܳܪܝܳܐ. ܥܰܫܺܝܢܳܐ ܘܠܰܝܬ ܒܶܗ ܥܰܘܠܳܐ.</VERS>
    </CHAPTER>
    <CHAPTER cnumber="93">
      <VERS vnumber="999">ܡܒܰܕܶܩ ܥܰܠ ܪܰܒܽܘܬ ܥܽܘܕܪܳܢܶܗ ܕܰܐ‌ܠܳܗܳܐ. ܕܰܒܝܰܕ ܦܽܘܢܳܝܶܗ ܕܥܰܡܳܐ</VERS>
      <VERS vnumber="1">ܡܳܪܝܳܐ ܐܰܡܠܶܟ ܘܓܰܐܝܽܘܬܳܐ ܠܒܶܫ. ܠܒܶܫ ܡܳܪܝܳܐ ܥܽܘܫܢܳܐ ܘܶܐܬܥܰܫܰܢ. ܘܰܐܬܩܢܳܗ̇ ܠܬܺܒܶܝܠ ܕܠܳܐ ܬܙܽܘܥ</VERS>
      <VERS vnumber="2">ܡܰܬܩܰܢ ܗܽܘ ܟܽܘܪܣܳܝܟ ܡܶܢ ܩܕܺܝܡ ܘܡܶܢ ܥܳܠܰܡ ܐܰܢ̱ܬ ܗܽܘ</VERS>
      <VERS vnumber="3">ܐܶܬܬܪܺܝܡܘ ܢܰܗܖ̈ܰܘܳܬܳܐ ܡܳܪܝܳܐ ܘܰܐܪܺܝܡܘ ܢܰܗܖ̈ܰܘܳܬܳܐ ܩܳܠܗܽܘܢ. ܐܶܬܬܪܺܝܡܘ ܢܰܗܖ̈ܰܘܳܬܳܐ ܒܕܰܟܝܽܘܬܳܐ</VERS>
      <VERS vnumber="4">ܡܶܢ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ ܥܰܫܺܝܢܺܝܢ ܡܰܚܫܽܘ̈ܠܰܘܗܝ̱ ܕܝܰܡܳܐ. ܡܫܰܒܰܚ ܒܰܡܖ̈ܰܘܡܶܐ ܡܳܪܝܳܐ</VERS>
      <VERS vnumber="5">ܘܣܳܗܕܘ̈ܳܬܳܟ ܛܳܒ ܡܗܰܝܡ̈ܢܳܢ. ܘܰܠܒܰܝܬܳܟ ܝܳܐܝܳܐ ܩܰܕܺܝܫܽܘܬܳܐ ܡܳܪܝܳܐ ܠܢܽܘܓܪܳܐ ܕܝܰܘ̈ܡܳܬܳܐ.</VERS>
    </CHAPTER>
    <CHAPTER cnumber="94">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܦܢܰܘ ܡܶܢ ܒܳܒܶܠ. ܕܰܡܬܰܢܶܝܢ ܥܳܩ̈ܳܬܳܐ ܕܰܣܒܰܠܘ ܒܙܰܒܢܳܐ ܕܫܶܒܺܝܗܽܘܢ</VERS>
      <VERS vnumber="1">ܐܰ‌ܠܳܗܳܐ ܬܳܒܽܘܥܳܐ ܡܳܪܝܳܐ. ܐܰ‌ܠܳܗܳܐ ܬܳܒܽܘܥܳܐ ܐܶܬܓܠܰܝ</VERS>
      <VERS vnumber="2">ܐܶܬܬܪܺܝܡ ܕܰܝܳܢܳܗ̇ ܕܰܐܪܥܳܐ ܘܰܐܗܦܶܟ ܦܽܘܪܥܳܢܳܐ ܥܰܠ ܐܰܝܠܶܝܢ ܕܡܶܬܓܰܐܶܝܢ</VERS>
      <VERS vnumber="3">ܥܕܰܡܳܐ ܠܶܐܡܰܬܝ̱ ܖ̈ܰܫܺܝܥܶܐ ܡܳܪܝܳܐ. ܥܕܰܡܳܐ ܠܶܐܡܰܬܝ̱ ܖ̈ܰܫܺܝܥܶܐ ܡܶܫܬܰܒܗܪܺܝܢ</VERS>
      <VERS vnumber="4">ܓܳܣܶܝܢ ܘܰܡܡܰܠܠܺܝܢ ܥܰܘܠܳܐ ܘܳܐܡܪܺܝܢ ܟܽܠ ܥܳܒ̈ܕܰܝ ܥܰܘܠܳܐ</VERS>
      <VERS vnumber="5">ܕܡܰܟܶܟܘ ܠܥܰܡܳܟ ܡܳܪܝܳܐ ܘܰܠܝܳܪܬܽܘܬܳܟ ܫܰܥܒܶܕܘ</VERS>
      <VERS vnumber="6">ܠܰܐܖ̈ܡܠܳܬܳܐ ܘܰܠܥܳܡܽܘܖ̈ܶܐ ܩܛܰܠܘ ܘܰܠܝܰܬܡ̈ܶܐ ܚܪܰܒܘ</VERS>
      <VERS vnumber="7">ܘܶܐܡܰܪܘ ܕܠܳܐ ܚܳܙܶܐ ܡܳܪܝܳܐ ܘܠܳܐ ܡܶܣܬܰܟܰܠ ܐܰܠܳܗܶܗ ܕܝܰܥܩܽܘܒ</VERS>
      <VERS vnumber="8">ܐܶܣܬܰܟܠܘ ܫܳܛܰܝ̈ܳܐ ܕܥܰܡܳܐ. ܣܰܟ̈ܠܶܐ ܥܕܰܡܳܐ ܠܶܐܡܰܬܝ̱ ܠܳܐ ܡܶܣܬܰܟܠܺܝܢ ܐܢ̱ܬܽܘܢ</VERS>
      <VERS vnumber="9">ܗܰܘ ܕܰܢܨܰܒ ܐܶܕܢ̈ܶܐ ܕܰܠܡܳܐ ܠܳܐ ܫܳܡܰܥ</VERS>
      <VERS vnumber="10">ܗܰܘ ܕܰܒܪܳܐ ܥܰܝ̈ܢܶܐ ܕܰܠܡܳܐ ܠܳܐ ܡܶܣܬܰܟܰܠ. ܗܰܘ ܕܪܳܕܶܐ ܥܰܡ̈ܡܶܐ ܕܰܠܡܳܐ ܠܳܐ ܡܰܟܶܣ. ܗܰܘ ܕܡܰܠܶܦ ܠܒܰܪܢܳܫܳܐ ܝܺܕܰܥܬܳܐ</VERS>
      <VERS vnumber="11">ܡܳܪܝܳܐ ܝܳܕܰܥ ܡܰܚܫ̈ܒܳܬܗܽܘܢ ܕܰܒܢܰܝ̈ܢܳܫܳܐ. ܡܶܛܽܠ ܕܠܰܗܓܳܐ ܐܶܢܽܘܢ</VERS>
      <VERS vnumber="12">ܛܽܘܒܰܘܗܝ̱ ܠܒܰܪܢܳܫܳܐ ܕܬܶܪܕܶܝܘܗܝ̱ ܐܰܢ̱ܬ ܡܳܪܝܳܐ ܘܡܶܢ ܢܳܡܽܘܣܳܟ ܬܰܠܦܺܝܘܗܝ̱</VERS>
      <VERS vnumber="13">ܘܰܬܢܺܝܚܺܝܘܗܝ̱ ܡܶܢ ܝܰܘ̈ܡܳܬܳܐ ܒܺܝ̈ܫܶܐ. ܥܕܰܡܳܐ ܕܢܶܬܚܦܰܪ ܠܖ̈ܰܫܺܝܥܶܐ ܓܽܘܡܳܨܳܐ</VERS>
      <VERS vnumber="14">ܡܶܛܽܠ ܕܠܳܐ ܡܰܪܦܶܐ ܡܳܪܝܳܐ ܠܥܰܡܶܗ ܘܰܠܝܳܪܬܽܘܬܶܗ ܠܳܐ ܫܳܒܶܩ</VERS>
      <VERS vnumber="15">ܡܶܛܽܠ ܕܒܳܬܰܪ ܙܰܕܺܝܩܳܐ ܗܳܦܶܟ ܕܺܝܢܳܐ ܘܒܳܬܪܶܗ ܟܽܠܗܽܘܢ ܬܖ̈ܺܝܨܰܝ ܠܶܒܳܐ</VERS>
      <VERS vnumber="16">ܡܰܢܽܘ ܢܩܽܘܡ ܠܺܝ ܥܰܡ ܒܺܝ̈ܫܶܐ. ܘܡܰܢܽܘ ܢܶܬܛܰܝܰܒ ܠܺܝ ܥܰܡ ܥܳܒ̈ܕܰܝ ܥܰܘܠܳܐ</VERS>
      <VERS vnumber="17">ܐܶܠܽܘܠܳܐ ܡܳܪܝܳܐ ܕܰܗܘܳܐ ܠܺܝ ܥܳܕܽܘܪܳܐ. ܥܰܕ ܩܰܠܺܝܠ ܫܳܪܝܳܐ ܗܘܳܬ ܢܰܦܫܝ̱ ܒܕܽܘܘܳܢܳܐ</VERS>
      <VERS vnumber="18">ܐܶܢܳܐ ܐܶܡܪܶܬ ܕܡܳܛܝ̈ ܖ̈ܶܓܠܰܝ ܘܛܰܝܒܽܘܬܳܟ ܡܳܪܝܳܐ ܣܡܰܟܬܰܢܝ̱</VERS>
      <VERS vnumber="19">ܒܣܽܘܓܳܐܐ ܕܟܺܐܒܰܘ̈ܗܝ̱ ܕܠܶܒܝ̱ ܒܽܘ̈ܝܳܐܰܝܟ ܦܰܪܩܽܘܗ̇ ܠܢܰܦܫܝ̱</VERS>
      <VERS vnumber="20">ܠܳܐ ܢܚܰܒܰܪ ܥܰܡܳܟ ܟܽܘܪܣܝܳܐ ܕܥܰܘ̈ܳܠܶܐ. ܕܰܓܒܰܠܘ̱ ܥܰܘܠܳܐ ܥܰܠ ܢܳܡܽܘܣܳܟ</VERS>
      <VERS vnumber="21">ܘܨܳܠܶܝܢ ܠܰܡܨܳܕ ܢܰܦܫܶܗ ܕܙܰܕܺܝܩܳܐ ܘܰܕܡܶܗ ܕܙܰܟܳܝܳܐ ܡܚܰܝܒܺܝܢ</VERS>
      <VERS vnumber="22">ܘܰܗܘܳܐ ܠܺܝ ܡܳܪܝܳܐ ܡܥܰܫܢܳܢܳܐ. ܐܰ‌ܠܳܗܳܐ ܬܰܩܺܝܦܳܐ ܡܥܰܕܪܳܢܳܐ</VERS>
      <VERS vnumber="23">ܐܰܗܦܶܟ ܥܠܰܝܗܽܘܢ ܥܰܘܠܗܽܘܢ ܘܰܒܒܺܝܫܽܘܬܗܽܘܢ ܫܰܬܶܩ ܐܶܢܽܘܢ. ܫܰܬܶܩ ܐܶܢܽܘܢ ܡܳܪܝܳܐ ܐܰܠܳܗܰܢ.</VERS>
    </CHAPTER>
    <CHAPTER cnumber="95">
      <VERS vnumber="999">ܥܰܠ ܝܺܗܽܘܕܳܝ̈ܶܐ ܕܰܒܒܳܒܶܠ ܡܶܬܢܰܒܶܐ ܡܶܢ ܐܰܝܠܶܝܢ ܕܳܐܣܬܥܰܪܘ ܠܗܽܘܢ ܘܩܳܪܶܐ ܠܬܰܘܕܺܝܬܳܐ</VERS>
      <VERS vnumber="1">ܬܰܘ ܢܫܰܒܰܚ ܠܡܳܪܝܳܐ. ܘܢܶܙܡܰܪ ܠܰܐܠܳܗܰܢ ܦܳܪܽܘܩܳܐ</VERS>
      <VERS vnumber="2">ܢܩܰܕܶܡ ܐܰܦܰܘ̈ܗܝ̱ ܒܬܰܘܕܺܝܬܳܐ ܘܒܰܙܡܺܝܖ̈ܳܬܳܐ ܢܫܰܒܚܺܝܘܗܝ̱</VERS>
      <VERS vnumber="3">ܡܶܛܽܠ ܕܰܐܠܳܗܰܐ ܗ̱ܘ ܪܰܒܳܐ ܡܳܪܝܳܐ. ܡܰܠܟܳܐ ܕܪܰܒ ܥܰܠ ܟܽܠܗܽܘܢ ܐܰܠܳܗ̈ܶܐ</VERS>
      <VERS vnumber="4">ܕܒܺܐܝܕܰܘ̈ܗܝ̱ ܐܶܢܶܝܢ ܫܶܬܶܐܣܶܝ̈ܗ̇ ܕܰܐܪܥܳܐ ܘܪܰܘܡܳܐ ܕܛܽܘܖ̈ܶܐ</VERS>
      <VERS vnumber="5">ܕܺܝܠܶܗ ܗܽܘ ܝܰܡܳܐ ܘܗܽܘ ܥܰܒܕܶܗ. ܘܝܰܒܺܝܫܬܳܐ ܐܺܝ̈ܕܰܘܗܝ ܓܒܰܠܝ̱̈</VERS>
      <VERS vnumber="6">ܬܰܘ ܢܶܒܪܽܘܟ ܘܢܶܣܓܽܘܕ ܠܶܗ ܘܰܢܒܰܪܟܺܝܘܗܝ̱ ܠܡܳܪܝܳܐ ܕܥܰܒܕܰܢ</VERS>
      <VERS vnumber="7">ܡܶܛܽܠ ܕܗܽܘܝܽܘ ܐܰܠܳܗܰܢ ܘܰܚܢܰܢ ܥܰܡܳܐ ܕܺܝܠܶܗ ܘܥܳܢ̈ܳܐ ܕܡܰܪܥܺܝܬܶܗ. ܝܰܘܡܳܢܳܐ ܐܶܢ ܒܩܳܠܶܗ ܬܶܫܡܥܽܘܢ</VERS>
      <VERS vnumber="8">ܠܳܐ ܬܩܰܫܽܘܢ ܠܶܒܰܘ̈ܳܬܟܽܘܢ ܠܡܰܪܓܳܙܽܘܬܶܗ ܐܰܝܟ ܡܡܰܖ̈ܡܪܳܢܶܐ ܘܰܐܝܟ ܝܰܘܡܳܐ ܕܢܶܣܝܽܘܢܳܐ ܕܰܒܡܰܕܒܪܳܐ</VERS>
      <VERS vnumber="9">ܕܢܰܣܝܽܘܢܝ̱ ܐܰܒܳܗܰܝ̈ܟܽܘܢ ܘܰܒܩܰܘ̱ ܘܰܚܙܰܘ ܥܒܳܕܰܝ̈ ܐܰܖ̈ܒܥܺܝܢ ܫܢܺܝ̈ܢ</VERS>
      <VERS vnumber="10">ܡܶܐܢܰܬ ܠܺܝ ܒܕܳܪܳܐ ܗܰܘ. ܘܶܐܡܪܶܬ ܕܥܰܡܳܐ ܗܽܘ ܕܛܳܥܶܐ ܠܶܒܗܽܘܢ ܘܗܶܢܽܘܢ ܠܳܐ ܝܺܕܰܥܘ ܐܽܘܖ̈ܚܳܬܝ̱</VERS>
      <VERS vnumber="11">ܐܰܝܟ ܕܺܝܡܺܝܬ ܒܪܽܘܓܙܝ̱ ܕܠܳܐ ܢܶܥܠܽܘܢ ܠܰܢܝܳܚܬܝ̱.</VERS>
    </CHAPTER>
    <CHAPTER cnumber="96">
      <VERS vnumber="999">ܥܰܠ ܦܽܘܢܳܝܶܗ ܕܥܰܡܳܐ ܕܡܶܢ ܒܳܒܶܠ ܡܶܬܢܰܒܶܐ ܒܰܕܡܽܘܬ ܬܶܫܒܽܘܚܬܳܐ ܘܬܰܘܕܺܝܬܳܐ</VERS>
      <VERS vnumber="1">ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ</VERS>
      <VERS vnumber="2">ܫܰܒܰܚܘ ܠܡܳܪܝܳܐ ܘܒܰܪܶܟܘ ܠܰܫܡܶܗ. ܣܰܒܰܪܘ ܡܶܢ ܝܽܘܡ ܠܝܽܘܡ ܦܽܘܪܩܳܢܶܗ</VERS>
      <VERS vnumber="3">ܘܶܐܫܬܰܥܘ ܒܥܰܡ̈ܡܶܐ ܐܺܝܩܳܪܶܗ. ܘܰܒܟܽܠܗܽܘܢ ܥܰܡ̈ܡܶܐ ܥܒܳܕܰܘ̈ܗܝ̱</VERS>
      <VERS vnumber="4">ܡܶܛܽܠ ܕܪܰܒ ܗܽܘ ܡܳܪܝܳܐ ܘܰܡܫܰܒܰܚ ܛܳܒ ܘܰܕܚܺܝܠ ܥܰܠ ܟܽܠܗܽܘܢ ܐܰܠܳܗ̈ܶܐ</VERS>
      <VERS vnumber="5">ܡܶܛܽܠ ܕܟܽܠܗܽܘܢ ܐܰܠܳܗ̈ܶܐ ܕܥܰܡ̈ܡܶܐ ܣܖ̈ܺܝܩܺܝܢ ܐܶܢܽܘܢ. ܘܡܳܪܝܳܐ ܫܡܰܝܳܐ ܥܒܰܕ</VERS>
      <VERS vnumber="6">ܙܺܝܘܳܐ ܘܫܽܘܒܚܳܐ ܩܕܳܡܰܘܗܝ̱. ܥܽܘܫܢܳܐ ܘܬܶܫܒܽܘܚܬܳܐ ܒܡܰܩܕܫܶܗ</VERS>
      <VERS vnumber="7">ܗܰܒܘ̱ ܠܡܳܪܝܳܐ ܫܰܖ̈ܒܳܬܳܐ ܕܥܰܡ̈ܡܶܐ. ܗܰܒܘ̱ ܠܡܳܪܝܳܐ ܬܶܫܒܽܘܚܬܳܐ ܘܺܐܝܩܳܪܳܐ</VERS>
      <VERS vnumber="8">ܗܰܒܘ̱ ܠܡܳܪܝܳܐ ܐܺܝܩܳܪܳܐ ܠܰܫܡܶܗ. ܫܩܽܘܠܘ̱ ܩܽܘܖ̈ܒܳܢܶܐ ܘܥܽܘܠܘ̱ ܠܕܳܖ̈ܰܘܗܝ̱</VERS>
      <VERS vnumber="9">ܣܓܽܘܕܘ ܠܡܳܪܝܳܐ ܒܕܳܪܬܳܐ ܕܩܽܘܕܫܶܗ. ܬܙܽܘܥ ܡܶܢ ܩܕܳܡܰܘܗܝ̱ ܟܽܠܳܗ̇ ܐܰܪܥܳܐ</VERS>
      <VERS vnumber="10">ܐܶܡܰܪܘ ܒܶܝܬ ܥܰܡ̈ܡܶܐ ܕܡܳܪܝܳܐ ܐܰܡܠܶܟ. ܘܰܐܬܩܢܳܗ̇ ܠܬܺܒܶܝܠ ܕܠܳܐ ܬܙܽܘܥ. ܢܕܽܘܢ ܠܥܰܡ̈ܡܶܐ ܒܰܬܪܺܝܨܽܘܬܳܐ</VERS>
      <VERS vnumber="11">ܢܶܚܕܽܘܢ ܫܡܰܝ̈ܳܐ ܘܰܬܕܽܘܨ ܐܰܪܥܳܐ. ܢܶܪܘܰܙ ܝܰܡܳܐ ܒܰܡܠܳܐܶܗ</VERS>
      <VERS vnumber="12">ܢܶܥܫ̈ܢܳܢ ܚܰܩ̈ܠܳܬܳܐ ܘܟܽܠ ܕܺܐܝܬ ܒܗܶܝܢ. ܗܳܝܕܶܝܢ ܢܫܰܒܚܽܘܢ ܟܽܠܗܽܘܢ ܐܺܝ̈ܠܳܢܶܐ ܕܥܳܒܳܐ</VERS>
      <VERS vnumber="13">ܩܕܳܡ ܡܳܪܝܳܐ ܕܳܐܬܶܐ ܠܰܡܕܳܢܳܗ̇ ܠܰܐܪܥܳܐ. ܕܳܐܶܢ ܬܺܒܶܝܠ ܒܙܰܕܺܝܩܽܘܬܳܐ ܘܰܠܥܰܡ̈ܡܶܐ ܒܗܰܝܡܳܢܽܘܬܳܐ.</VERS>
    </CHAPTER>
    <CHAPTER cnumber="97">
      <VERS vnumber="999">ܡܒܰܕܶܩ ܥܰܠ ܦܽܘܢܳܝܶܗ ܕܥܰܡܳܐ ܟܰܕ ܡܪܰܟܶܒ ܙܡܺܝܪܬܳܐ ܕܙܳܟܽܘܬܳܐ ܘܥܳܒܶܕ ܐܶܣܟܺܡܳܐ ܠܬܽܘܩܳܢܶܗ ܕܰܐ‌ܠܳܗܳܐ ܘܠܰܩܝܳܡܬܳܐ ܓܰܘܳܢܳܝܬܳܐ</VERS>
      <VERS vnumber="1">ܡܳܪܝܳܐ ܐܰܡܠܶܟ ܬܕܽܘܨ ܐܰܪܥܳܐ ܘܢܶܚܕ̈ܝܳܢ ܓܳܙܖ̈ܳܬܳܐ ܣܰܓܺܝ̈ܐܳܬܳܐ</VERS>
      <VERS vnumber="2">ܥܢ̈ܳܢܶܐ ܘܥܰܖ̈ܦܶܠܶܐ ܚܕܳܖ̈ܰܘܗܝ̱. ܒܙܰܕܺܝܩܽܘܬܳܐ ܘܰܒܕܺܝܢܳܐ ܡܰܬܩܰܢ ܟܽܘܪܣܝܶܗ</VERS>
      <VERS vnumber="3">ܢܽܘܪܳܐ ܬܶܐܟܽܘܠ ܩܕܳܡܰܘܗܝ̱ ܘܬܰܘܩܶܕ ܠܰܒܥܶܠܕ̈ܒܳܒܰܘܗܝ̱</VERS>
      <VERS vnumber="4">ܐܰܢܗܰܪܘ ܒܰܖ̈ܩܰܘܗܝ̱ ܠܬܺܒܶܝܠ. ܚܙܳܬ ܘܶܐܬܕܰܠܚܰܬ ܐܰܪܥܳܐ</VERS>
      <VERS vnumber="5">ܘܛܽܘܖ̈ܶܐ ܐܰܝܟ ܫܥܽܘܬܳܐ ܐܶܬܦܰܫܰܪܘ ܡܶܢ ܩܕܳܡ ܡܳܪܝܳܐ ܡܳܪܳܐ ܕܟܽܠܳܗ̇ ܐܰܪܥܳܐ</VERS>
      <VERS vnumber="6">ܚܰܘܺܝܘ ܫܡܰܝ̈ܳܐ ܙܰܕܺܝܩܽܘܬܶܗ ܘܰܚܙܰܘ ܟܽܠܗܽܘܢ ܥܰܡ̈ܡܶܐ ܐܺܝܩܳܪܶܗ</VERS>
      <VERS vnumber="7">ܢܶܒܗܬܽܘܢ ܟܽܠ ܕܥܳܒܕܺܝܢ ܦܬܰܟܖ̈ܶܐ ܘܡܶܫܬܰܒܗܪܺܝܢ ܒܰܓܠܺܝ̈ܦܶܐ. ܣܓܽܘܕܘ ܠܶܗ ܟܽܠܗܽܘܢ ܡܰܠܰܐܟܰܘ̈ܗܝ̱</VERS>
      <VERS vnumber="8">ܬܶܫܡܰܥ ܘܬܶܚܕܶܐ ܨܶܗܝܽܘܢ ܘܰܢܕܽܘ̈ܨܳܢ ܒܢ̈ܳܬ ܝܺܗܽܘܕܳܐ ܡܶܛܽܠ ܕܺܝܢܰܝ̈ܟ ܡܳܪܝܳܐ</VERS>
      <VERS vnumber="9">ܡܶܛܽܠ ܕܰܐܢ̱ܬ ܗܽܘ ܡܳܪܝܳܐ ܡܪܰܝܡܳܐ ܥܰܠ ܟܽܠܳܗ̇ ܐܰܪܥܳܐ. ܘܛܳܒ ܐܶܬܬܪܺܝܡܬ ܥܰܠ ܟܽܠܗܽܘܢ ܐܰܠܳܗ̈ܶܐ</VERS>
      <VERS vnumber="10">ܖ̈ܳܚܡܰܘܗܝ̱ ܕܡܳܪܝܳܐ ܣܳܢܶܝܢ ܠܒܺܝ̈ܫܳܬܳܐ. ܘܢܳܛܰܪ ܢܰܦ̈ܫܳܬܳܐ ܕܙܰܕܺܝܩܰܘ̈ܗܝ̱ ܘܡܶܢ ܐܺܝܕܳܐ ܕܖ̈ܰܫܺܝܥܶܐ ܢܦܰܨܶܐ ܐܶܢܽܘܢ</VERS>
      <VERS vnumber="11">ܢܽܘܗܪܳܐ ܕܰܕܢܰܚ ܠܙܰܕܺܝ̈ܩܶܐ ܘܠܰܬܖ̈ܺܝܨܰܝ ܠܶܒܳܐ ܚܰܕܽܘܬܳܐ</VERS>
      <VERS vnumber="12">ܚܕܰܘ ܙܰܕܺܝ̈ܩܶܐ ܒܡܳܪܝܳܐ ܘܰܐܘܕܰܘ ܠܕܽܘܟܪܳܢܳܐ ܕܩܽܘܕܫܶܗ.</VERS>
    </CHAPTER>
    <CHAPTER cnumber="98">
      <VERS vnumber="999">ܥܰܠ ܦܽܘܢܳܝܶܗ ܬܡܺܝܗܳܐ ܕܥܰܡܳܐ ܕܡܶܢ ܒܳܒܶܠ ܡܒܰܕܶܩ ܘܰܡܙܰܡܶܢ ܠܟܽܠܢܳܫ ܠܬܰܘܕܺܝܬܳܐ ܕܰܐ‌ܠܳܗܳܐ</VERS>
      <VERS vnumber="1">ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܡܶܛܽܠ ܕܬܶܕܡܽܘܪܬܳܐ ܥܒܰܕ. ܦܪܰܩܬܶܗ ܝܰܡܺܝܢܶܗ ܘܰܕܪܳܥܶܗ ܩܰܕܺܝܫܳܐ</VERS>
      <VERS vnumber="2">ܚܰܘܺܝ ܡܳܪܝܳܐ ܦܽܘܪܩܳܢܶܗ ܘܰܠܥܺܝܢ ܥܰܡ̈ܡܶܐ ܓܠܳܐ ܙܰܕܺܝܩܽܘܬܶܗ</VERS>
      <VERS vnumber="3">ܐܶܬܕܟܰܪ ܛܰܝܒܽܘܬܶܗ ܘܗܰܝܡܳܢܽܘܬܶܗ ܠܰܕܒܶܝܬ ܝܺܣܪܳܐܶܝܠ ܘܰܚܙܰܘ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ ܦܽܘܪܩܳܢܶܗ ܕܰܐܠܳܗܰܢ</VERS>
      <VERS vnumber="4">ܫܰܒܰܚܘ ܠܡܳܪܝܳܐ ܟܽܠܳܗ̇ ܐܰܪܥܳܐ. ܐܶܬܦܰܨܚܘ̱ ܘܰܙܡܰܪܘ ܘܫܰܒܰܚܘ̱</VERS>
      <VERS vnumber="5">ܙܡܰܪܘ ܠܡܳܪܝܳܐ ܒܟܶܢܳܖ̈ܶܐ ܘܰܒܩܳܠܳܐ ܕܰܙܡܳܪܳܐ</VERS>
      <VERS vnumber="6">ܘܰܒܩܳܠܳܐ ܕܩܰܖ̈ܢܳܬܳܐ ܫܰܒܰܚܘ ܩܕܳܡ ܡܰܠܟܳܐ ܡܳܪܝܳܐ</VERS>
      <VERS vnumber="7">ܢܙܽܘܥ ܝܰܡܳܐ ܒܰܡܠܳܐܶܗ. ܬܺܒܶܝܠ ܘܥܳܡܽܘܖ̈ܶܝܗ̇</VERS>
      <VERS vnumber="8">ܢܰܗܖ̈ܰܘܳܬܳܐ ܢܶܩܫܽܘܢ ܟܰܦܳܐ ܐܰܟܚܕܳܐ ܘܛܽܘܖ̈ܶܐ ܢܫܰܒܚܽܘܢ ܩܕܳܡ ܡܳܪܝܳܐ</VERS>
      <VERS vnumber="9">ܕܳܐܬܶܐ ܠܰܡܕܳܢܳܗ̇ ܠܰܐܪܥܳܐ. ܕܳܐܶܢ ܬܺܒܝܠ ܒܙܰܕܺܝܩܽܘܬܳܐ ܘܰܠܥܰܡ̈ܡܶܐ ܒܰܬܪܺܝܨܽܘܬܳܐ.</VERS>
    </CHAPTER>
    <CHAPTER cnumber="99">
      <VERS vnumber="999">ܡܶܬܢܰܒܶܐ ܥܰܠ ܦܽܘܢܳܝܶܗ ܕܥܰܡܳܐ ܕܡܶܢ ܒܳܒܶܠ ܘܡܶܢ ܩܰܕܡܳܝ̈ܳܬܳܐ ܕܶܐܣܬܥܰܪ ܡܰܪܬܶܐ ܠܗܽܘܢ ܠܬܶܫܒܽܘܚܬܳܐ ܕܰܐ‌ܠܳܗܳܐ</VERS>
      <VERS vnumber="1">ܡܳܪܝܳܐ ܐܰܡܠܶܟ ܢܙܽܘܥܽܘܢ ܥܰܡ̈ܡܶܐ. ܝܺܬܶܒ ܥܰܠ ܟܖ̈ܽܘܒܶܐ ܬܙܽܘܥ ܐܰܪܥܳܐ</VERS>
      <VERS vnumber="2">ܡܳܪܝܳܐ ܪܰܒ ܒܨܶܗܝܽܘܢ. ܘܪܳܡ ܥܰܠ ܟܽܠܗܽܘܢ ܥܰܡ̈ܡܶܐ</VERS>
      <VERS vnumber="3">ܢܰܘܕܽܘܢ ܠܰܫܡܳܟ ܪܰܒܳܐ ܘܰܕܚܺܝܠܳܐ ܕܩܰܕܺܝܫ ܗܽܘ</VERS>
      <VERS vnumber="4">ܥܽܘܫܢܶܗ ܕܡܰܠܟܳܐ ܪܳܚܶܡ ܕܺܝܢܳܐ. ܐܰܢ̱ܬ ܬܰܩܶܢܬ ܬܪܺܝܨܽܘܬܳܐ ܘܕܺܝܢܳܐ ܘܙܰܕܺܝܩܽܘܬܳܐ ܒܝܰܥܩܽܘܒ ܐܰܢ̱ܬ ܥܒܰܕܬ</VERS>
      <VERS vnumber="5">ܪܰܡܪܶܡܘ ܠܡܳܪܝܳܐ ܐܰܠܳܗܰܢ ܘܰܣܓܽܘܕܘ ܠܟܽܘܒܫܳܐ ܕܖ̈ܶܓܠܰܘܗܝ̱. ܩܰܕܺܝܫ ܗܽܘ</VERS>
      <VERS vnumber="6">ܡܽܘܫܶܐ ܘܰܐܗܪܽܘܢ ܒܟܽܘܡܖ̈ܰܘܗܝ̱ ܘܰܫܡܽܘܐܶܝܠ ܒܩܳܖ̈ܝ݂ܰܝ݂ ܫܡܶܗ. ܕܰܩܪܰܘ ܠܡܳܪܝܳܐ ܘܰܥܢܳܐ ܐܶܢܽܘܢ</VERS>
      <VERS vnumber="7">ܘܰܒܥܰܡܽܘܕܳܐ ܕܰܥܢܳܢܳܐ ܡܰܠܶܠ ܥܰܡܗܽܘܢ. ܢܛܰܪܘ ܣܳܗܕܽܘܬܶܗ ܘܰܩܝܳܡܳܐ ܕܝܰܗܒ ܠܗܽܘܢ</VERS>
      <VERS vnumber="8">ܡܳܪܝܳܐ ܐܰܠܳܗܰܢ ܐܰܢ̱ܬ ܥܢܰܝܬ ܐܶܢܽܘܢ. ܐܰ‌ܠܳܗܳܐ ܬܳܒܽܘܥܳܐ ܗܘܰܝܬ ܠܗܽܘܢ. ܦܪܽܘܥ ܐܶܢܽܘܢ ܐܰܝܟ ܥܒܳܕܰܝ̈ܗܽܘܢ</VERS>
      <VERS vnumber="9">ܪܰܡܪܶܡܘ ܠܡܳܪܝܳܐ ܐܰܠܳܗܰܢ ܘܰܣܓܽܘܕܘ ܠܛܽܘܪܶܗ ܩܰܕܺܝܫܳܐ. ܡܶܛܽܠ ܕܩܰܕܺܝܫ ܗܽܘ ܡܳܪܝܳܐ ܐܰܠܳܗܰܢ.</VERS>
    </CHAPTER>
    <CHAPTER cnumber="100">
      <VERS vnumber="999">ܡܰܪܬܶܐ ܠܥܰܡܳܐ ܐܰܝܟ ܐ̱ܢܳܫܳܐ ܕܰܦܢܰܘ ܡܶܢ ܫܶܒܝܳܐ ܕܢܶܥܠܽܘܢ ܠܗܰܝܟܠܳܐ ܘܢܰܘܕܽܘܢ ܠܰܐܠܳܗܳܐ ܥܰܠ ܐܰܦܰܝ̈ ܬܡܺܝ̈ܗܳܬܳܐ ܕܰܣܥܰܪ ܠܘܳܬܗܽܘܢ</VERS>
      <VERS vnumber="1">ܫܰܒܰܚܘ̱ ܠܡܳܪܝܳܐ ܟܽܠܳܗ̇ ܐܰܪܥܳܐ</VERS>
      <VERS vnumber="2">ܦܠܽܘܚܘ̱ ܠܡܳܪܝܳܐ ܒܚܰܕܽܘܬܳܐ. ܥܽܘܠܘ̱ ܩܕܳܡܰܘܗܝ̱ ܒܬܶܫܒܽܘܚܬܳܐ</VERS>
      <VERS vnumber="3">ܕܰܥܘ ܕܗܽܘܝܽܘ ܡܳܪܝܳܐ ܐܰܠܳܗܰܢ ܘܗܽܘܝܽܘ ܥܰܒܕܰܢ ܘܠܳܐ ܗܘܳܐ ܚܢܰܢ. ܥܰܡܶܗ ܚܢܰܢ ܘܥܳܢ̈ܳܐ ܕܡܰܪܥܺܝܬܶܗ</VERS>
      <VERS vnumber="4">ܥܽܘܠܘ̱ ܒܬܰܖ̈ܥܰܘܗܝ̱ ܒܬܰܘܕܺܝܬܳܐ ܘܰܠܕܳܖ̈ܰܘܗܝ̱ ܒܫܽܘܒܚܳܐ. ܐܰܘܕܰܘ ܠܶܗ ܘܒܰܪܶܟܘ̱ ܠܰܫܡܶܗ</VERS>
      <VERS vnumber="5">ܡܶܛܽܠ ܕܛܳܒ ܗܽܘ ܡܳܪܝܳܐ ܘܰܠܥܳܠܰܡ ܛܰܝܒܽܘܬܶܗ ܘܰܠܕܳܪܕܳܖ̈ܺܝܢ ܗܰܝܡܳܢܽܘܬܶܗ.</VERS>
    </CHAPTER>
    <CHAPTER cnumber="101">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܝܰܬܖ̈ܶܐ ܕܰܒܥܰܡܳܐ ܕܰܒܒܳܒܶܠ ܒܙܰܒܢܳܐ ܕܥܳܩ̈ܳܬܗܽܘܢ</VERS>
      <VERS vnumber="1">ܛܰܝܒܽܘܬܳܐ ܘܕܺܝܢܳܐ ܐܶܙܰܡܰܪ ܘܠܳܟ ܐܶܫܰܒܰܚ ܡܳܪܝܳܐ</VERS>
      <VERS vnumber="2">ܘܶܐܗܰܠܶܟ ܒܽܐܘܪܚܳܟ ܕܠܳܐ ܡܽܘܡ. ܥܕܰܡܳܐ ܠܶܐܡܰܬܝ̱ ܬܺܐܬܶܐ ܠܘܳܬܝ̱. ܗܰܠܟܶܬ ܒܬܰܡܺܝܡܽܘܬܶܗ ܕܠܶܒܝ̱ ܒܓܰܘ ܒܰܝܬܝ̱</VERS>
      <VERS vnumber="3">ܘܠܳܐ ܣܳܡܶܬ ܠܽܘܩܒܰܠ ܥܰܝ̈ܢܰܝ ܡܶܠܬܳܐ ܕܥܰܘܠܳܐ. ܠܰܕܥܳܒܶܕ ܒܺܝܫܬܳܐ ܣܢܺܝܬ ܘܠܳܐ ܢܩܶܦ ܠܺܝ</VERS>
      <VERS vnumber="4">ܠܶܒܳܐ ܒܺܝܫܳܐ ܥܒܰܪ ܡܶܢܝ̱ ܘܒܺܝܫܬܐ ܠܳܐ ܝܶܕܥܶܬ</VERS>
      <VERS vnumber="5">ܠܡܰܢ ܕܳܐܟܶܠ ܩܰܪܨܳܐ ܕܚܰܒܪܶܗ ܒܣܶܬܪܳܐ ܡܰܘܒܶܕ ܗ̱ܘܺܝܬ. ܠܰܕܖ̈ܳܡܳܢ ܥܰܝ̈ܢܰܘܗܝ ܘܰܪܘܺܝܚ ܠܶܒܶܗ ܥܰܡܶܗ ܠܳܐ ܐܳܟܶܠ ܗ̱ܘܺܝܬ</VERS>
      <VERS vnumber="6">ܥܰܝ̈ܢܰܝ ܒܰܡܗܰܝ̈ܡܢܶܐ ܕܰܐܪܥܳܐ ܕܢܶܬܒܽܘܢ ܥܰܡܝ̱. ܕܰܡܗܰܠܶܟ ܒܽܐܘܪܚܳܐ ܕܠܳܐ ܡܽܘܡ ܗܽܘ ܢܫܰܡܫܰܢܝ̱</VERS>
      <VERS vnumber="7">ܘܠܳܐ ܢܶܬܶܒ ܒܓܰܘ ܒܰܝܬܝ̱ ܕܥܳܒܶܕ ܢܶܟܠܳܐ ܘܡܰܡܠܠܳܐ ܟܰܕܳܒܳܐ ܠܳܐ ܢܶܬܩܰܢ ܩܕܳܡ ܥܰܝ̈ܢܰܝ</VERS>
      <VERS vnumber="8">ܒܨܰܦܪܳܐ ܐܶܫܰܬܶܩ ܠܟܽܠܗܽܘܢ ܖ̈ܰܫܺܝܥܶܐ ܕܰܐܪܥܳܐ ܘܰܐܘܒܶܕ ܡܶܢ ܡܕܺܝܢ̱ܬܶܗ ܕܡܳܪܝܳܐ. ܠܟܽܠܗܽܘܢ ܥܳܒܕܰܝ̈ ܥܰܘܠܳܐ.</VERS>
    </CHAPTER>
    <CHAPTER cnumber="102">
      <VERS vnumber="999">ܡܶܫܬܰܥܶܐ ܡܶܢ ܦܰܪܨܽܘܡܶܗ ܕܥܰܡܳܐ ܐܽܘܠܨܳܢܰܝ̈ܗܽܘܢ ܕܰܣܒܰܠܘ ܒܫܶܒܝܳܐ ܘܰܡܒܰܕܶܩ ܠܗܽܘܢ ܬܽܘܒ ܐܳܦ ܥܰܠ ܦܽܘܢܳܝܗܽܘܢ</VERS>
      <VERS vnumber="1">ܡܳܪܝܳܐ ܫܡܰܥ ܨܠܽܘܬܝ̱. ܘܰܓܥܳܬܝ̱ ܠܘܳܬܳܟ ܬܶܥܽܘܠ</VERS>
      <VERS vnumber="2">ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱ ܒܝܰܘܡܐ ܕܽܐܘܠܨܳܢܝ̱. ܐܶܠܳܐ ܐܰܪܟܶܢ ܠܺܝ ܐܶܕܢܳܟ ܒܝܰܘܡܳܐ ܕܶܐܩܪܶܝܟ ܘܒܰܥܓܰܠ ܥܢܺܝܢܝ̱</VERS>
      <VERS vnumber="3">ܡܶܛܽܠ ܕܰܓܡܰܪܘ ܒܬܶܢܳܢܳܐ ܝܰܘ̈ܡܰܝ. ܘܓܰܖ̈ܡܰܝ ܚܘܰܪܘ ܐܰܝܟ ܡܰܘ̈ܩܕܶܐ</VERS>
      <VERS vnumber="4">ܚܡܳܐ ܠܶܒܝ̱ ܐܰܝܟ ܥܶܣܒܳܐ ܘܺܝܒܶܫ. ܡܶܛܽܠ ܕܰܛܥܺܝܬ ܡܶܐܟܽܘܠܬܶܗ ܕܠܰܚܡܝ̱</VERS>
      <VERS vnumber="5">ܘܡܶܢ ܩܳܠܳܐ ܕܬܶܢ̈ܚܳܬܝ̱ ܕܒܶܩ ܒܶܣܪܝ̱ ܠܓܰܖ̈ܡܰܝ</VERS>
      <VERS vnumber="6">ܘܶܐܬܕܰܡܺܝܬ ܠܩܳܩܳܐ ܕܰܒܡܰܕܒܪܳܐ ܘܰܗܘܺܝܬ ܐܰܝܟ ܥܽܘܕܳܐ ܒܚܰܪܒܬܳܐ</VERS>
      <VERS vnumber="7">ܣܶܪܕܶܬ ܘܰܗܘܺܝܬ ܒܰܠܚܽܘܕܰܝ ܐܰܝܟ ܨܶܦܪܳܐ ܕܡܰܦܪܚܳܐ ܥܰܠ ܐܶܓܳܖ̈ܶܐ</VERS>
      <VERS vnumber="8">ܟܽܠܶܗ ܝܰܘܡܳܐ ܚܰܣܕܽܘܢܝ̱ ܒܥܶܠܕ̈ܒܳܒܰܝ ܘܰܡܫܰܒ̈ܚܳܢܰܝ ܒܺܝ ܝܺܡܰܘ</VERS>
      <VERS vnumber="9">ܡܶܛܽܠ ܕܩܶܛܡܳܐ ܐܰܝܟ ܠܰܚܡܳܐ ܠܶܥܣܶܬ ܘܡܰܫܬܰܝ ܒܰܒܟܳܬܳܐ ܡܶܙܓܶܬ</VERS>
      <VERS vnumber="10">ܡܶܢ ܩܕܳܡ ܚܶܡܬܳܟ ܘܪܽܘܓܙܳܟ. ܕܰܐܪܺܝܡܬܳܢܝ̱ ܘܰܫܕܰܝܬܳܢܝ̱</VERS>
      <VERS vnumber="11">ܝܰܘ̈ܡܰܝ ܐܰܝܟ ܛܶܠܳܠܳܐ ܐܶܬܪܟܶܢܘ ܘܶܐܢܳܐ ܝܶܒܫܶܬ ܐܰܝܟ ܥܶܣܒܳܐ</VERS>
      <VERS vnumber="12">ܘܰܐܢ̱ܬ ܡܳܪܝܳܐ ܠܥܳܠܰܡ ܩܰܝܳܡ ܐܰܢ̱ܬ ܘܕܽܘܟܪܳܢܳܟ ܠܕܳܪܕܳܖ̈ܺܝܢ</VERS>
      <VERS vnumber="13">ܐܰܢ̱ܬ ܩܽܘܡ ܘܪܰܚܶܡ ܥܰܠ ܨܶܗܝܽܘܢ. ܡܶܛܽܠ ܕܰܡܛܳܐ ܙܰܒܢܳܐ ܠܰܡܪܰܚܳܡܽܘ ܥܠܶܝܗ̇</VERS>
      <VERS vnumber="14">ܡܶܛܽܠ ܕܰܨܒܰܘ ܥܰܒܕܰܝ̈ܟ ܒܟܺܐܦܶܝ̈ܗ̇ ܘܰܠܥܰܦܪܳܗ̇ ܪܚܶܡܘ</VERS>
      <VERS vnumber="15">ܢܶܕܚܠܽܘܢ ܥܰܡ̈ܡܶܐ ܠܰܫܡܳܟ ܡܳܪܝܳܐ. ܘܟܽܠܗܽܘܢ ܡܰܠܟ̈ܶܐ ܕܰܐܪܥܳܐ ܠܺܐܝܩܳܪܳܟ</VERS>
      <VERS vnumber="16">ܡܶܛܽܠ ܕܒܳܢܶܐ ܡܳܪܝܳܐ ܠܨܶܗܝܽܘܢ ܘܡܶܬܚܙܶܐ ܒܫܽܘܒܚܶܗ</VERS>
      <VERS vnumber="17">ܘܡܶܬܦܢܶܐ ܥܰܠ ܨܠܽܘܬܳܐ ܕܡܶܣ̈ܟܺܢܶܐ. ܘܠܳܐ ܫܳܐܶܛ ܨܠܽܘܬܗܽܘܢ</VERS>
      <VERS vnumber="18">ܬܶܬܟܬܶܒ ܗܳܕܶܐ ܠܕܳܪܳܐ ܐ̱ܚܪܳܝܳܐ. ܘܥܰܡܳܐ ܕܡܶܬܒܪܶܐ ܢܫܰܒܰܚ ܠܡܳܪܝܳܐ</VERS>
      <VERS vnumber="19">ܡܶܛܽܠ ܕܰܐܕܺܝܩ ܡܶܢ ܡܪܰܘܡܳܐ ܕܩܽܘܕܫܶܗ. ܡܳܪܝܳܐ ܡܶܢ ܫܡܰܝܳܐ ܠܰܐܪܥܳܐ ܐܰܕܺܝܩ</VERS>
      <VERS vnumber="20">ܠܡܶܫܡܰܥ ܐܶܢܰܩܬܶܗ ܕܰܐܣܺܝܪܳܐ. ܘܰܠܡܶܫܪܳܐ ܒܢܰܝ̈ܳܐ ܡܶܢ ܡܰܘܬܳܐ</VERS>
      <VERS vnumber="21">ܕܢܶܫܬܰܥܽܘܢ ܒܨܶܗܝܽܘܢ ܫܡܶܗ ܕܡܳܪܝܳܐ. ܘܬܶܫܒ̈ܚܳܬܶܗ ܒܽܐܘܪܺܫܠܶܡ</VERS>
      <VERS vnumber="22">ܡܳܐ ܕܶܐܬܟܰܢܰܫܘ̱ ܥܰܡ̈ܡܶܐ ܐܰܟܚܕܳܐ. ܘܡܰܠܟ̈ܘܳܬܳܐ ܠܡܶܦܠܰܚ ܠܡܳܪܝܳܐ</VERS>
      <VERS vnumber="23">ܡܰܟܶܟܘ̱ ܚܰܝܠܝ̱ ܒܰܐܪܥܳܐ. ܘܰܒܨܺܝܪܽܘܬܳܐ ܕܝܰܘ̈ܡܰܝ ܐܶܡܰܪ ܠܺܝ</VERS>
      <VERS vnumber="24">ܠܳܐ ܬܰܣܩܰܢܝ̱ ܒܦܶܠܓܽܘܬ ܝܰܘ̈ܡܰܝ. ܘܰܠܕܳܪܕܳܖ̈ܺܝܢ ܫܢܰܝ̈ܟ</VERS>
      <VERS vnumber="25">ܡܶܢ ܠܩܽܘܕܡܺܝܢ ܐܰܪܥܳܐ ܬܰܩܶܢܬ. ܘܰܥܒܳܕ ܐܺܝ̈ܕܰܝܟ ܫܡܰܝ̈ܳܐ</VERS>
      <VERS vnumber="26">ܗܶܢܽܘܢ ܥܳܒܪܺܝܢ ܘܰܐܢ̱ܬ ܩܰܝܳܡ ܐܰܢ̱ܬ. ܘܟܽܠܗܽܘܢ ܐܰܝܟ ܠܒܽܘܫܳܐ ܒܳܠܶܝܢ ܘܰܐܝܟ ܡܰܪܛܽܘܛܳܐ ܡܶܬܚܰܠܦܺܝܢ</VERS>
      <VERS vnumber="27">ܘܰܐܢ̱ܬ ܐܰܝܟ ܕܺܐܝܬܰܝܟ ܐܰܢ̱ܬ ܘܰܫܢܰܝ̈ܟ ܠܳܐ ܓܳܡܖ̈ܳܢ</VERS>
      <VERS vnumber="28">ܘܰܒܢܰܝ̈ ܥܰܒܕܰܝ̈ܟ ܢܶܫܪܽܘܢ ܒܰܐܪܥܳܐ. ܘܙܰܪܥܗܽܘܢ ܩܕܳܡܰܝܟ ܢܶܬܩܰܢ.</VERS>
    </CHAPTER>
    <CHAPTER cnumber="103">
      <VERS vnumber="999">ܡܰܪܬܶܐ ܠܥܰܡ̈ܡܶܐ ܕܢܰܘܕܽܘܢ ܠܰܐܠܳܗܳܐ ܕܰܕܠܳܐ ܣܽܘܟܳܝ ܩܰܒܶܠܘ ܡܶܢܶܗ ܫܪܳܝܳܐ ܕܒܺܝ̈ܫܳܬܗܽܘܢ ܒܝܰܕ ܦܽܘܢܳܝܗܽܘܢ ܬܡܺܝܗܳܐ</VERS>
      <VERS vnumber="1">ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܘܟܽܠܗܽܘܢ ܓܰܖ̈ܡܰܝ ܠܰܫܡܶܗ ܩܰܕܺܝܫܳܐ</VERS>
      <VERS vnumber="2">ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܘܠܳܐ ܬܶܛܥܶܝܢ ܟܽܠܗܽܘܢ ܦܽܘܖ̈ܥܳܢܰܘܗܝ̱</VERS>
      <VERS vnumber="3">ܕܫܳܒܶܩ ܠܶܟܝ ܟܽܠܶܗ ܥܰܘܠܶܟܝ̱. ܘܡܰܐܣܶܐ ܟܽܠܗܽܘܢ ܟܺܐܒܰܝ̈ܟܝ̱</VERS>
      <VERS vnumber="4">ܦܳܪܶܩ ܠܶܟܝ ܡܶܢ ܚܒܳܠܳܐ. ܡܣܰܡܶܟ ܠܶܟܝ ܒܛܰܝܒܽܘܬܳܐ ܘܰܒܖ̈ܰܚܡܶܐ</VERS>
      <VERS vnumber="5">ܡܣܰܒܰܥ ܒܛܳܒ̈ܳܬܳܐ ܓܽܘܫܡܶܟܝ̱. ܘܰܡܚܰܕܶܬ ܐܰܝܟ ܕܢܶܫܪܳܐ ܥܠܰܝܡܽܘܬܶܟܝ̱</VERS>
      <VERS vnumber="6">ܥܳܒܶܕ ܙܰܕܺܝܩܽܘܬܳܐ ܡܳܪܝܳܐ ܘܕܺܝܢܳܐ ܠܟܽܠܗܽܘܢ ܛܠܺܝ̈ܡܶܐ</VERS>
      <VERS vnumber="7">ܡܚܰܘܶܐ ܐܽܘܖ̈ܚܳܬܶܗ ܠܡܽܘܫܶܐ. ܘܠܰܒ̈ܢܰܝ ܝܺܣܪܳܐܶܝܠ ܥܒܳܕܰܘ̈ܗܝ̱</VERS>
      <VERS vnumber="8">ܡܪܰܚܡܳܢ ܗܽܘ ܘܰܡܪܰܚܦܳܢ ܡܳܪܝܳܐ. ܢܰܓܺܝܪܳܐ ܪܽܘܚܶܗ ܘܣܰܓܺܝܐܳܐ ܛܰܝܒܽܘܬܶܗ</VERS>
      <VERS vnumber="9">ܡܶܛܽܠ ܕܠܳܐ ܐܳܠܶܡ ܠܥܳܠܰܡ. ܘܠܳܐ ܠܥܳܠܰܡ ܢܳܛܰܪ ܪܽܘܓܙܶܗ</VERS>
      <VERS vnumber="10">ܡܶܛܽܠ ܕܠܳܐ ܗܘܳܐ ܐܰܝܟ ܚܛܳܗܰܝ̈ܢ ܥܒܰܕ ܠܰܢ. ܘܳܐܦܠܳܐ ܐܰܝܟ ܥܰܘܠܰܢ ܦܰܪܥܰܢ</VERS>
      <VERS vnumber="11">ܡܶܛܽܠ ܕܰܐܝܟ ܕܪܳܡܺܝܢ ܫܡܰܝ̈ܳܐ ܡܶܢ ܐܰܪܥܳܐ ܗܳܟܰܢܳܐ ܥܶܫܢܰܬ ܛܰܝܒܽܘܬܶܗ ܕܡܳܪܝܳܐ ܥܰܠ ܕܳܚܠܰܘ̈ܗܝ̱</VERS>
      <VERS vnumber="12">ܘܰܐܝܟ ܕܪܰܚܺܝܩܳܐ ܡܰܕܢܚܳܐ ܡܶܢ ܡܰܥܪܒܳܐ. ܗܳܟܰܢܳܐ ܢܶܪܚܰܩ ܡܶܢܰܢ ܥܰܘܠܰܢ</VERS>
      <VERS vnumber="13">ܘܰܐܝܟ ܕܰܡܪܰܚܶܡ ܐܰܒܳܐ ܥܰܠ ܒܢܰܝ̈ܳܐ. ܡܪܰܚܶܡ ܡܳܪܝܳܐ ܥܰܠ ܕܳܚܠܰܘ̈ܗܝ̱</VERS>
      <VERS vnumber="14">ܡܶܛܽܠ ܕܗܽܘ ܝܳܕܰܥ ܓܒܺܝܠܬܰܢ. ܘܶܐܬܕܟܰܪ ܕܥܰܦܪܳܐ ܚܢܰܢ</VERS>
      <VERS vnumber="15">ܒܰܪܢܳܫܳܐ ܐܰܝܟ ܥܡܺܝܪܳܐ ܝܰܘ̈ܡܰܘܗܝ̱. ܘܰܐܝܟ ܥܽܘܦܝܳܐ ܕܚܰܩܠܳܐ ܗܳܟܰܢܳܐ ܝܳܥܶܐ</VERS>
      <VERS vnumber="16">ܕܡܳܐ ܕܢܶܫܒܰܬ ܒܶܗ ܪܽܘܚܳܐ ܠܰܝܬܰܘܗܝ̱. ܘܳܐܦܠܳܐ ܡܶܬܝܰܕܥܳܐ ܕܽܘܟܬܶܗ</VERS>
      <VERS vnumber="17">ܛܰܝܒܽܘܬܶܗ ܕܡܳܪܝܳܐ ܡܶܢ ܥܳܠܰܡ ܗܺܝ ܘܰܥܕܰܡܳܐ ܠܥܳܠܰܡ ܥܰܠ ܕܳܚܠܰܘ̈ܗܝ̱ ܘܙܰܕܺܝܩܽܘܬܶܗ ܠܰܒ̈ܢܰܝ ܒܢܰܝ̈ܗܽܘܢ</VERS>
      <VERS vnumber="18">ܠܰܐܝܠܶܝܢ ܕܢܳܛܪܺܝܢ ܩܝܳܡܶܗ ܘܡܶܬܕܰܟܪܺܝܢ ܦܽܘܩ̈ܕܳܢܰܘܗܝ̱ ܘܥܳܒܕܺܝܢ ܠܗܽܘܢ</VERS>
      <VERS vnumber="19">ܡܳܪܝܳܐ ܒܰܫܡܰܝܳܐ ܡܰܬܩܰܢ ܟܽܘܪܣܝܶܗ. ܘܡܰܠܟܽܘܬܶܗ ܒܟܽܠ ܫܰܠܺܝܛܳܐ</VERS>
      <VERS vnumber="20">ܒܰܪܶܟܘ̱ ܠܡܳܪܝܳܐ ܡܰܠܰܐܟܰܘ̈ܗܝ̱. ܕܰܡܨܶܝܢ ܒܚܰܝܠܳܐ ܘܥܳܒܕܺܝܢ ܦܽܘ̈ܩܕܳܢܰܘܗܝ̱</VERS>
      <VERS vnumber="21">ܒܰܪܶܟܘ̱ ܠܡܳܪܝܳܐ ܟܽܠܗܽܘܢ ܚܰܝܠܰܘ̈ܳܬܶܗ ܘܰܡܫܰܡ̈ܫܳܢܰܘܗܝ̱ ܕܥܳܒܕܺܝܢ ܨܶܒܝܳܢܶܗ</VERS>
      <VERS vnumber="22">ܒܰܪܶܟܘ̱ ܠܡܳܪܝܳܐ ܟܽܠܗܽܘܢ ܥܒܳܕܰܘ̈ܗܝ̱ ܕܰܒܟܽܠܳܗ̇ ܐܰܪܥܳܐ ܫܽܘܠܛܳܢܶܗ. ܒܰܪܶܟܝ̱ ܢܰܦܫܝ̱ ܠܡܳܪܝܳܐ.</VERS>
    </CHAPTER>
    <CHAPTER cnumber="104">
      <VERS vnumber="999">ܡܶܫܬܰܥܶܐ ܥܰܠ ܪܰܒܽܘܬܶܗ ܕܰܐ‌ܠܳܗܳܐ ܡܦܰܬܟܽܘܬܳܐ ܕܥܳܒܽܘܕܽܘܬܶܗ ܘܡܰܘܕܰܥ ܕܟܽܠ ܚܕܳܐ ܚܕܳܐ ܡܶܢ ܒܶܖ̈ܝܳܬܶܗ ܬܡܺܝܗܳܐܺܝܬ ܡܶܢܶܗ ܐܶܬܬܰܩܢܰܬ</VERS>
      <VERS vnumber="1">ܒܰܪܶܟܝ̱ ܢܰܦܫܝ̱ ܠܡܳܪܝܳܐ. ܡܳܪܝܳܐ ܐܰܠܳܗܝ ܝܺܪܶܒ ܛܳܒ. ܙܺܝܘܳܐ ܘܗܶܕܪܳܐ ܠܒܶܫ</VERS>
      <VERS vnumber="2">ܐܶܬܟܰܣܺܝ ܢܽܘܗܪܳܐ ܐܰܝܟ ܡܰܪܛܽܘܛܳܐ. ܡܬܰܚ ܫܡܰܝܳܐ ܐܰܝܟ ܝܳܪܺܝܥܬܳܐ</VERS>
      <VERS vnumber="3">ܥܒܰܕ ܒܡܰܝ̈ܳܐ ܡܶܕܝܳܖ̈ܰܘܗܝ̱ ܘܣܳܡ ܥܰܠ ܥܢ̈ܳܢܶܐ ܡܰܪܟܰܒܬܶܗ ܘܰܡܗܰܠܶܟ ܥܰܠ ܟܶܢ̈ܦܶܝܗ̇ ܕܪܽܘܚܳܐ</VERS>
      <VERS vnumber="4">ܥܒܰܕ ܡܰܠܰܐܟܰܘ̈ܗܝ̱ ܪܽܘܚ ܘܰܡܫܰܡܫܳܢܰܘ̈ܗܝ̱ ܢܽܘܪ ܝܳܩܕܳܐ</VERS>
      <VERS vnumber="5">ܐܰܬܩܶܢ ܐܰܪܥܳܐ ܥܰܠ ܡܰܬܩ̈ܢܶܝܗ̇ ܕܠܳܐ ܬܙܽܘܥ ܠܥܳܠܰܡ ܥܳܠܡܺܝܢ</VERS>
      <VERS vnumber="6">ܬܗܽܘܡܳܐ ܐܰܝܟ ܡܰܪܛܽܘܛܳܐ ܟܰܣܺܝܬܳܝܗܝ̱ ܘܥܰܠ ܛܽܘܖ̈ܶܐ ܩܳܡܘ ܡܰܝ̈ܳܐ</VERS>
      <VERS vnumber="7">ܘܡܶܢ ܟܳܐܬܳܟ ܥܳܪܩܺܝܢ ܘܡܶܢ ܩܳܠܳܐ ܕܖ̈ܰܥܡܰܝܟ ܡܶܬܪܰܗܒܺܝܢ</VERS>
      <VERS vnumber="8">ܣܠܶܩܘ ܛܽܘܖ̈ܶܐ ܘܰܢܚܶܬܘ ܦܰܩ̈ܥܳܬܳܐ ܒܰܐܬܪܳܐ ܕܬܰܩܶܢܬ ܠܗܽܘܢ</VERS>
      <VERS vnumber="9">ܬܚܽܘܡܳܐ ܣܳܡܬ ܠܗܽܘܢ ܕܠܳܐ ܢܶܥܒܪܽܘܢ ܘܰܢܟܰܣܽܘܢܳܗ̇ ܠܰܐܪܥܳܐ</VERS>
      <VERS vnumber="10">ܫܰܕܰܪ ܡܰܒܽܘ̈ܥܶܐ ܒܢܰܚ̈ܠܶܐ ܘܒܰܝܢܳܬ ܛܽܘܖ̈ܶܐ ܡܗܰܠܟܺܝܢ</VERS>
      <VERS vnumber="11">ܘܡܰܫܩܶܝܢ ܟܽܠܳܗ̇ ܚܰܝܽܘܬܳܐ ܕܕܰܒܪܳܐ ܘܣܳܒܥܺܝܢ ܥܖ̈ܳܕܶܐ ܕܰܨܗܶܝܢ</VERS>
      <VERS vnumber="12">ܘܦܳܪܰܚܬܳܐ ܕܰܫܡܰܝܳܐ ܥܠܰܝܗܽܘܢ ܫܳܟܢܳܐ ܘܡܶܢ ܒܰܝܢܳܬ ܛܽܘܖ̈ܶܐ ܝܳܗܒܺܝܢ ܩܳܠܳܐ</VERS>
      <VERS vnumber="13">ܡܰܫܩܶܐ ܛܽܘܖ̈ܶܐ ܡܶܢ ܡܶܕܝܳܖ̈ܰܘܗܝ̱ ܘܡܶܢ ܦܺܐܖ̈ܰܝ ܥܒܳܕܰܝ̈ܟ ܬܶܣܒܰܥ ܐܰܪܥܳܐ</VERS>
      <VERS vnumber="14">ܡܰܘܥܶܐ ܥܡܺܝܪܳܐ ܠܰܒܥܺܝܪܳܐ ܘܥܶܣܒܳܐ ܠܦܽܘܠܚܳܢܶܗ ܕܒܰܪܢܳܫܳܐ ܠܡܰܦܳܩܽܘ ܠܰܚܡܳܐ ܡܶܢ ܐܰܪܥܳܐ</VERS>
      <VERS vnumber="15">ܚܰܡܪܳܐ ܡܚܰܕܶܐ ܠܶܒܶܗ ܕܒܰܪܢܳܫܳܐ ܘܡܰܦܨܰܚ ܐܰܦܰܘ̈ܗܝ̱ ܒܡܶܫܚܳܐ. ܠܰܚܡܳܐ ܣܳܡܶܟ ܠܶܒܶܗ ܕܒܰܪܢܳܫܳܐ</VERS>
      <VERS vnumber="16">ܢܶܣܒܥܽܘܢ ܐܺܝܠܳܢܰܘ̈ܗܝ̱ ܕܡܳܪܝܳܐ ܘܰܐܖ̈ܙܶܐ ܕܠܶܒܢܳܢ ܕܰܢܨܰܒ</VERS>
      <VERS vnumber="17">ܬܰܡܳܢ ܐܰܩܶܢ ܨܶܦܖ̈ܶܐ ܘܚܽܘܪܒܳܐ ܩܶܢܳܗ̇ ܒܫܰܖ̈ܘܰܝܢܶܐ</VERS>
      <VERS vnumber="18">ܛܽܘܖ̈ܶܐ ܖ̈ܳܡܶܐ ܠܕܰܝ̈ܨܶܐ ܘܰܫܩܺܝ̈ܦܶܐ ܣܶܬܳܪܳܐ ܠܰܚ̈ܓܳܣܶܐ</VERS>
      <VERS vnumber="19">ܥܒܰܕ ܣܰܗܪܳܐ ܠܙܰܒ̈ܢܶܐ ܘܫܶܡܫܳܐ ܝܺܕܰܥ ܙܰܒܢܳܐ ܕܡܰܥܖ̈ܳܒܰܘܗܝ</VERS>
      <VERS vnumber="20">ܥܒܰܕ ܚܶܫܽܘܟܳܐ ܘܰܗܘܳܐ ܠܺܠܝܳܐ ܘܒܶܗ ܥܳܡܖ̈ܳܢ ܟܽܠܗܶܝܢ ܚܰܝܘ̈ܳܬܳܐ ܕܥܳܒܳܐ</VERS>
      <VERS vnumber="21">ܐܰܖ̈ܝܰܘܳܬܳܐ ܢܳܗܡܺܝܢ ܠܡܶܬܒܰܪ ܘܰܠܡܶܒܥܳܐ ܡܶܢ ܐܰ‌ܠܳܗܳܐ ܡܶܐܟܽܘܠܬܗܽܘܢ</VERS>
      <VERS vnumber="22">ܒܡܰܕ̈ܢܳܚܰܝ ܫܶܡܫܳܐ ܡܶܬܚܰܡܠܺܝܢ ܘܰܒܡܰܥܡܖ̈ܰܝܗܽܘܢ ܪܳܒܥܺܝܢ</VERS>
      <VERS vnumber="23">ܢܳܦܶܩ ܒܰܪܢܳܫܳܐ ܠܰܥܒܳܕܶܗ ܘܰܠܦܽܘܠܚܳܢܶܗ ܥܕܰܡܳܐ ܠܪܰܡܫܳܐ</VERS>
      <VERS vnumber="24">ܡܳܐ ܣܰܓܺܝܐܺܝܢ ܥܒܳܕܰܝ̈ܟ ܡܳܪܝܳܐ. ܘܟܽܠܗܽܘܢ ܒܚܶܟܡܬܳܐ ܥܒܰܕܬ ܐܶܢܽܘܢ. ܘܰܡܠܳܬ ܐܰܪܥܳܐ ܩܶܢܝܳܢܳܟ</VERS>
      <VERS vnumber="25">ܗܳܢܰܘ ܝܰܡܳܐ ܪܰܒܳܐ ܘܰܪܘܰܚܬܳܐ ܕܺܐܝ̈ܕܰܝܳܐ. ܕܒܶܗ ܐܺܝܬ ܖ̈ܰܚܫܳܐ ܕܠܳܐ ܡܶܢܝܳܢ ܚܰܝ̈ܘܳܬܳܐ ܖ̈ܰܘܪܒܳܬܳܐ ܥܰܡ ܕܰܩܕ̈ܩܳܬܳܐ</VERS>
      <VERS vnumber="26">ܘܒܶܗ ܗܽܘ ܡܗ̈ܰܠܟܳܢ ܣܦܺܝ̈ܢܶܐ. ܠܶܘܝܳܬܰܢ ܗܳܢܳܐ ܕܰܒܪܰܝܬ ܠܡܶܓܚܰܟ ܥܠܰܘܗܝ̱</VERS>
      <VERS vnumber="27">ܟܽܠܗܽܘܢ ܠܳܟ ܗܽܘ ܡܣܰܟܶܝܢ ܕܬܶܬܶܠ ܠܗܽܘܢ ܡܶܐܟܽܘܠܬܳܐ ܒܙܰܒܢܗܽܘܢ</VERS>
      <VERS vnumber="28">ܝܳܗܶܒ ܐܰܢ̱ܬ ܠܗܽܘܢ ܘܡܶܬܬܰܪܣܶܝܢ. ܦܳܬܰܚ ܐܰܢ̱ܬ ܐܺܝܕܳܟ ܘܣܳܒܥܺܝܢ</VERS>
      <VERS vnumber="29">ܡܰܗܦܶܟ ܐܰܢ̱ܬ ܐܰܦܰܝ̈ܟ ܘܡܶܬܕܰܠܚܺܝܢ. ܫܳܩܶܠ ܐܰܢ̱ܬ ܪܽܘܚܗܽܘܢ ܘܡܳܝܬܺܝܢ ܘܰܠܥܰܦܪܗܽܘܢ ܗܳܦܟܺܝܢ</VERS>
      <VERS vnumber="30">ܡܫܰܕܰܪ ܐܰܢ̱ܬ ܪܽܘܚܳܟ ܘܡܶܬܒܪܶܝܢ ܘܰܡܚܰܕܶܬ ܐܰܢ̱ܬ ܐܰܦܶܝ̈ܗ̇ ܕܰܐܪܥܳܐ</VERS>
      <VERS vnumber="31">ܢܶܗܘܶܐ ܫܽܘܒܚܶܗ ܕܡܳܪܝܳܐ ܠܥܳܠܰܡ. ܢܶܚܕܶܐ ܡܳܪܝܳܐ ܒܰܥܒܳܕܰܘ̈ܗܝ̱</VERS>
      <VERS vnumber="32">ܕܚܳܐܰܪ ܒܰܐܪܥܳܐ ܘܙܳܝܥܳܐ ܘܟܳܐܶܐ ܒܛܽܘܖ̈ܶܐ ܘܬܳܢܶܝܢ</VERS>
      <VERS vnumber="33">ܐܶܫܰܒܰܚ ܠܡܳܪܝܳܐ ܒܚܰܝ݂ܰܝ݂̈ ܘܶܐܙܡܰܪ ܠܰܐܠܳܗܳܐ ܥܰܕ ܩܰܝܳܡ ܐ̱ܢܳܐ</VERS>
      <VERS vnumber="34">ܬܶܒܣܰܡ ܠܶܗ ܬܶܫܒܽܘܚܬܝ̱ ܘܶܐܢܳܐ ܐܶܚܕܶܐ ܒܡܳܪܝܳܐ</VERS>
      <VERS vnumber="35">ܘܰܢܣܽܘܦܽܘܢ ܚܰܛܳܝ̈ܶܐ ܡܶܢ ܐܰܪܥܳܐ ܘܥܰܘ̈ܳܠܶܐ ܠܳܐ ܢܶܫܬܰܚܪܽܘܢ ܒܳܗ̇. ܒܰܪܶܟܝ̱ ܢܰܦܫܝ̱ ܠܡܳܪܝܳܐ.</VERS>
    </CHAPTER>
    <CHAPTER cnumber="105">
      <VERS vnumber="999">ܡܰܪܬܶܐ ܠܥܰܡܳܐ ܠܰܡܝܰܬܪܽܘܬܳܐ ܘܡܰܠܶܦ ܠܗܽܘܢ ܕܢܰܘܕܽܘܢ ܠܰܐܠܳܗܳܐ ܘܰܡܥܰܗܶܕ ܠܗܽܘܢ ܛܰܝܒ̈ܘܳܬܶܗ ܩܰܕܡܳܝ̈ܳܬܳܐ ܕܶܐܣܬܥܰܪ ܡܶܢܶܗ ܠܘܳܬ ܐܰܒܳܗܰܝ̈ܗܽܘܢ</VERS>
      <VERS vnumber="1">ܐܰܘܕܰܘ ܠܡܳܪܝܳܐ ܘܰܩܪܰܘ ܫܡܶܗ. ܘܚܰܘܰܘ ܒܥܰܡ̈ܡܶܐ ܥܒܳܕܰܘ̈ܗܝ̱</VERS>
      <VERS vnumber="2">ܫܰܒܚܽܘܗܝ̱ ܘܰܙܡܰܪ ܠܶܗ. ܘܶܐܫܬܰܥܘ ܟܽܠܗܶܝܢ ܬܶܕܡܖ̈ܳܬܶܗ</VERS>
      <VERS vnumber="3">ܫܰܒܰܚܘ̱ ܠܰܫܡܳܐ ܕܩܽܘܕܫܶܗ. ܢܶܚܕܶܐ ܠܶܒܗܽܘܢ ܕܰܐܝܠܶܝܢ ܕܒܳܥܶܝܢ ܠܡܳܪܝܳܐ</VERS>
      <VERS vnumber="4">ܒܥܰܘ ܠܡܳܪܝܳܐ ܘܶܐܬܚܰܝܠܘ. ܘܰܒܥܰܘ ܐܰܦܰܘ̈ܗܝ̱ ܒܟܽܠܙܒܰܢ</VERS>
      <VERS vnumber="5">ܐܶܬܕܟܰܪܘ ܬܶܕܡܖ̈ܳܬܶܗ ܕܰܥܒܰܕ. ܬܶܕܡܖ̈ܳܬܶܗ ܘܕܺܝܢܳܐ ܕܦܽܘܡܶܗ</VERS>
      <VERS vnumber="6">ܙܰܪܥܶܗ ܕܰܐܒܪܳܗܳܡ ܥܰܒܕܶܗ ܘܰܒܢܰܝ̈ ܝܰܥܩܽܘܒ ܓܒܰܘ̈ܗܝ̱</VERS>
      <VERS vnumber="7">ܗܽܘܝܽܘ ܡܳܪܝܳܐ ܐܰܠܳܗܰܢ ܕܰܒܟܽܠܳܗ̇ ܐܰܪܥܳܐ ܕܺܝܢܰܘ̈ܗܝ̱</VERS>
      <VERS vnumber="8">(ܐ) ܡܶܬܕܟܰܪ ܠܥܳܠܰܡ ܩܝܳܡܶܗ. ܡܶܠܬܳܐ ܕܦܰܩܶܕ ܠܳܐܠܶܦ ܕܳܖ̈ܺܝܢ</VERS>
      <VERS vnumber="9">ܕܰܐܩܺܝܡ ܩܝܳܡܶܗ ܥܰܡ ܐܰܒܪܳܗܳܡ ܘܡܰܘܡܳܬܶܗ ܥܰܡ ܐܺܝܣܚܳܩ</VERS>
      <VERS vnumber="10">ܘܣܳܗܕܽܘܬܶܗ ܥܰܡ ܝܰܥܩܽܘܒ. ܩܝܳܡܳܐ ܠܺܝܣܪܳܐܶܝܠ ܠܥܳܠܰܡ</VERS>
      <VERS vnumber="11">ܘܶܐܡܰܪ ܕܠܳܟ ܐܶܬܠܺܝܗ̇ ܐܰܪܥܳܐ ܕܰܟܢܰܥܢ ܚܰܒ̈ܠܶܐ ܕܝܳܪܬܽܘܬܗܽܘܢ</VERS>
      <VERS vnumber="12">ܟܰܕ ܙܥܽܘܪܺܝܢ ܗ̱ܘܰܝܬܽܘܢ ܒܡܶܢܝܳܢܳܐ. ܩܰܠܺܝܠ ܗܘܰܝܬܽܘܢ ܘܥܳܡܽܘܖ̈ܶܐ ܗ̱ܘܰܝܬܽܘܢ ܒܳܗ̇</VERS>
      <VERS vnumber="13">ܗܰܠܶܟܘ ܡܶܢ ܥܰܡܳܐ ܠܥܰܡܳܐ ܘܡܶܢ ܡܰܠܟܽܘܬܳܐ ܠܥܰܡܳܐ ܐ̱ܚܪܺܢܳܐ</VERS>
      <VERS vnumber="14">ܘܠܳܐ ܫܒܰܩ ܠܒܰܪܢܳܫܳܐ ܕܢܶܛܠܽܘܡ ܐܶܢܽܘܢ. ܐܰܟܶܣ ܡܰܠܟ̈ܶܐ ܥܰܠ ܐܰܦܰܝ̈ܗܽܘܢ</VERS>
      <VERS vnumber="15">ܕܠܳܐ ܬܶܩܪܒܽܘܢ ܠܰܡܫܺܝ̈ܚܰܝ ܘܠܰܢ̈ܒܺܝܰܝ ܠܳܐ ܬܰܒܐܶܫܽܘܢ</VERS>
      <VERS vnumber="16">ܘܰܩܪܳܐ ܟܰܦܢܳܐ ܠܐܪܥܳܐ ܘܟܽܠܶܗ ܩܰܢܝܳܐ ܕܰܥܒܽܘܪܗܽܘܢ ܬܰܒܰܪ</VERS>
      <VERS vnumber="17">ܫܰܕܰܪ ܩܕܳܡܰܝܗܽܘܢ ܓܰܒܪܳܐ. ܠܥܰܒܕܽܘܬܳܐ ܐܶܙܕܰܒܰܢ ܝܰܘܣܶܦ</VERS>
      <VERS vnumber="18">ܘܶܐܣܰܪܘ ܒܣܽܘ̈ܛܡܶܐ ܖ̈ܶܓܠܰܘܗܝ̱ ܘܰܒܦܰܪܙܠܳܐ ܥܶܠܰܬ ܢܰܦܫܶܗ</VERS>
      <VERS vnumber="19">ܥܕܰܡܳܐ ܕܫܶܪܰܬ ܡܶܠܬܶܗ. ܡܺܐܡܪܶܗ ܕܡܳܪܝܳܐ ܒܩܳܝܗܝ̱</VERS>
      <VERS vnumber="20">ܫܰܕܰܪ ܡܰܠܟܳܐ ܘܰܫܪܳܝܗܝ̱. ܘܥܰܒܕܶܗ ܫܰܠܺܝܛܳܐ ܥܰܠ ܥܰܡܶܗ</VERS>
      <VERS vnumber="21">ܡܳܪܳܐ ܥܰܠ ܒܰܝܬܶܗ ܘܫܰܠܺܝܛܳܐ ܥܰܠ ܟܽܠܶܗ ܩܶܢܝܳܢܶܗ</VERS>
      <VERS vnumber="22">ܕܢܶܪܕܶܐ ܠܫܰܠܺܝ̈ܛܶܐ ܐܰܝܟ ܕܨܳܒܶܐ ܘܰܠܩܰܫܺܝ̈ܫܶܐ ܢܚܰܟܶܡ</VERS>
      <VERS vnumber="23">ܥ̣ܰܠ ܝܺܣܪܳܐܶܝܠ ܠܡܶܨܪܶܝܢ ܘܝܰܥܩܽܘܒ ܥܡܰܪ ܒܡܰܫܟܢܳܐ ܕܚܳܡ</VERS>
      <VERS vnumber="24">ܐܰܣܓܺܝ ܛܳܒ ܥܰܡܶܗ. ܘܰܐܥܫܢܶܗ ܝܰܬܺܝܪ ܡܶܢ ܒܥܶܠܕ̈ܒܳܒܰܘܗܝ̱</VERS>
      <VERS vnumber="25">ܘܰܗܦܰܟ ܠܶܒܗܽܘܢ ܠܡܶܣܢܝܶܗ ܠܥܰܡܶܗ ܘܰܠܡܶܬܢܟܳܠܽܘ ܥܰܠ ܥܰܒܕܰܘ̈ܗܝ</VERS>
      <VERS vnumber="26">ܫܰܕܰܪ ܠܡܽܘܫܶܐ ܥܰܒܕܶܗ ܘܠܰܐܗܪܽܘܢ ܕܰܓܒܳܐ</VERS>
      <VERS vnumber="27">ܥܒܰܕ ܒܗܽܘܢ ܐܳܬܘ̈ܳܬܶܗ ܘܬܶܕܡܖ̈ܳܬܶܗ ܒܰܐܪܥܳܐ ܕܚܳܡ</VERS>
      <VERS vnumber="28">ܫܰܕܰܪ ܚܶܫܽܘܟܳܐ ܘܰܐܚܫܶܟ ܘܡܰܪܡܰܪܘ ܡܶܠܬܶܗ</VERS>
      <VERS vnumber="29">ܗܦܰܟ ܡܰܝܰܝ̈ܗܽܘܢ ܠܰܕܡܳܐ ܘܰܐܡܺܝܬ ܢܽܘܢܰܝ̈ܗܽܘܢ</VERS>
      <VERS vnumber="30">ܐܰܪܚܶܫ ܒܰܐܪܥܗܽܘܢ ܐܽܘܖ̈ܕܥܶܐ ܘܰܒܬܰܘܳܢ̈ܶܐ ܕܡܰܠܟܰܝ̈ܗܽܘܢ</VERS>
      <VERS vnumber="31">ܐܶܡܰܪ ܘܰܐܝܬܺܝ ܚܰܠܽܘܛܳܐ ܘܩܰܠܡܳܐ ܒܟܽܠܶܗ ܬܚܽܘܡܗܽܘܢ</VERS>
      <VERS vnumber="32">ܥܒܰܕ ܡܶܛܪܗܽܘܢ ܒܰܪܕܳܐ ܘܢܽܘܪܳܐ ܐܶܬܓܰܘܙܠܰܬ ܒܰܐܪܥܗܽܘܢ</VERS>
      <VERS vnumber="33">ܡܚܳܐ ܓܽܘܦܢܰܝ̈ܗܽܘܢ ܘܬܺܐܢܰܝ̈ܗܽܘܢ ܘܬܰܒܰܪ ܐܺܝ̈ܠܳܢܶܐ ܕܰܬܚܽܘܡܰܝ̈ܗܽܘܢ</VERS>
      <VERS vnumber="34">ܐܶܡܰܪ ܘܰܐܝܬܺܝ ܩܰܡܨܳܐ ܘܙܳܚܠܳܐ ܕܠܳܐ ܡܶܢܝܳܢ ܒܟܽܠܳܗ̇ ܐܰܪܥܗܽܘܢ</VERS>
      <VERS vnumber="35">ܐܶܟܰܠܘ ܟܽܠܶܗ ܥܶܣܒܳܐ ܘܦܺܐܖ̈ܶܐ ܕܰܐܖ̈ܥܳܬܗܽܘܢ</VERS>
      <VERS vnumber="36">ܩܰܛܶܠ ܟܽܠ ܒܽܘܟܖ̈ܶܐ ܕܡܶܨܪܶܝܢ ܪܺܝܫ ܟܽܠܶܗ ܝܰܠܕܗܽܘܢ</VERS>
      <VERS vnumber="37">ܐܰܦܶܩ ܐܶܢܽܘܢ ܒܣܺܐܡܳܐ ܘܰܒܕܰܗܒܳܐ ܘܠܰܝܬ ܒܫܰܖ̈ܒܳܬܗܽܘܢ ܕܰܟܪܺܝܗ</VERS>
      <VERS vnumber="38">ܚܶܕܝܰܬ ܡܶܨܪܶܝܢ ܒܡܰܦܰܩܬܗܽܘܢ ܡܶܛܽܠ ܕܢܶܦܠܰܬ ܕܶܚܠܰܬܗܽܘܢ ܥܠܰܝܗܽܘܢ</VERS>
      <VERS vnumber="39">ܦܪܰܣ ܥܠܰܝܗܽܘܢ ܥܢܳܢܳܐ ܘܛܰܠܶܠ ܐܶܢܽܘܢ ܘܢܽܘܪܳܐ ܠܡܰܢܗܳܪܽܘ ܒܠܺܠܝܳܐ</VERS>
      <VERS vnumber="40">ܫܐܶܠܘ ܘܰܐܝܬܺܝ ܠܗܽܘܢ ܡܶܐܟܽܘܠܬܳܐ ܘܠܰܚܡܳܐ ܕܰܫܡܰܝܳܐ ܣܰܒܰܥ ܐܶܢܽܘܢ</VERS>
      <VERS vnumber="41">ܦܬܰܚ ܛܰܪܳܢܳܐ ܘܰܪܕܰܘ ܡܰܝ̈ܳܐ ܘܗܰܠܶܟܘ ܡܰܝ̈ܳܐ ܒܰܐܬܪܳܐ ܨܶܗܝܳܐ</VERS>
      <VERS vnumber="42">ܡܶܛܽܠ ܕܶܐܬܕܟܰܪ ܡܶܠܬܳܐ ܕܩܽܘܕܫܶܗ ܕܰܐܒܪܳܗܳܡ ܥܰܒܕܶܗ</VERS>
      <VERS vnumber="43">ܐܰܦܶܩ ܠܥܰܡܶܗ ܒܚܰܕܽܘܬܳܐ ܘܰܒܬܶܫܒܽܘܚܬܳܐ ܠܓܰܕܽܘ̈ܕܰܘܗܝ̱</VERS>
      <VERS vnumber="44">ܝܰܗܒ ܠܗܽܘܢ ܐܰܖ̈ܥܳܬܳܐ ܕܥܰܡ̈ܡܶܐ ܘܥܰܡܠܳܐ ܕܶܐܡ̈ܘܳܬܳܐ ܝܺܪܶܬܘ</VERS>
      <VERS vnumber="45">ܕܢܶܙܕܰܗܪܽܘܢ ܒܦܽܘܩܕܳܢܰܘ̈ܗܝ̱ ܘܢܳܡܽܘ̈ܣܰܘܗܝ̱ ܢܶܛܪܽܘܢ.</VERS>
    </CHAPTER>
    <CHAPTER cnumber="106">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܕܡܰܘܕܶܝܢ ܕܰܐܣܟܶܠܘ ܘܫܳܐܠܺܝܢ ܡܶܢ ܐܰ‌ܠܳܗܳܐ ܖ̈ܰܚܡܶܐ ܐܰܝܟ ܡܰܢ ܕܳܐܦ ܠܰܐܗܳܒܰܝ̈ܗܽܘܢ ܚܰܢ ܐܶܢܽܘܢ ܒܛܰܝܒܽܘܬܶܗ</VERS>
      <VERS vnumber="1">ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܛܰܝܒܽܘܬܶܗ</VERS>
      <VERS vnumber="2">ܡܰܢܽܘ ܢܶܫܬܰܥܶܐ ܬܶܕܡܖ̈ܳܬܶܗ ܕܡܳܪܝܳܐ ܘܢܶܫܡܰܥ ܟܽܠܗܶܝܢ ܬܶܫܒ̈ܚܳܬܶܗ</VERS>
      <VERS vnumber="3">ܛܽܘܒܰܝܗܽܘܢ ܠܰܐܝܠܶܝܢ ܕܢܳܛܪܺܝܢ ܕܺܝܢܰܘ̈ܗܝ̱ ܘܥܳܒܕܺܝܢ ܙܰܕܺܝܩܽܘܬܐ ܒܟܽܠܙܒܰܢ</VERS>
      <VERS vnumber="4">ܐܶܬܕܰܟܪܰܝܢ ܡܳܪܝܳܐ ܒܨܶܒܝܳܢܶܗ ܕܥܰܡܳܟ ܘܰܦܪܽܘܩܰܝܢܝ̱ ܒܦܽܘܪܩܳܢܳܟ</VERS>
      <VERS vnumber="5">ܕܶܢܚܙܶܐ ܒܛܳܒ̈ܳܬܳܐ ܕܰܓܒܰܝ̈ܟ. ܢܶܚܕܶܐ ܒܚܰܕܽܘܬܳܟ ܘܢܶܫܬܰܒܰܚ ܒܝܳܪܬܽܘܬܳܟ</VERS>
      <VERS vnumber="6">ܚܛܰܝܢ ܥܰܡ ܐܰܒܳܗܰܝ̈ܢ ܘܰܐܣܟܶܠܢ ܘܰܐܪܫܰܥܢ</VERS>
      <VERS vnumber="7">ܐܰܒܳܗܰܝ̈ܢ ܒܡܶܨܪܶܝܢ ܠܳܐ ܐܶܣܬܰܟܰܠܘ̱ ܬܶܕܡܖ̈ܳܬܳܟ ܘܠܳܐ ܐܶܬܕܟܰܪܘ ܣܽܘܓܳܐܐ ܕܛܰܝܒ̈ܘܳܬܳܟ ܘܕܶܐܬܚܪܺܝܘ ܥܰܠ ܡܰܝ̈ܳܐ ܒܝܰܡܳܐ ܕܣܽܘܦ</VERS>
      <VERS vnumber="8">ܘܰܦܪܰܩ ܐܶܢܽܘܢ ܡܶܛܽܠ ܫܡܶܗ ܕܰܢܚܰܘܶܐ ܓܰܢ̱ܒܳܪܽܘܬܶܗ</VERS>
      <VERS vnumber="9">ܘܰܟܐܳܐ ܒܝܰܡܳܐ ܕܣܽܘܦ ܘܺܝܒܶܫ ܘܗܰܠܶܟ ܐܶܢܽܘܢ ܒܰܬܗܽܘܡܳܐ ܐܰܝܟ ܕܰܒܡܰܕܒܪܳܐ</VERS>
      <VERS vnumber="10">ܘܰܦܪܰܩ ܐܶܢܽܘܢ ܡܶܢ ܐܺܝܕܳܐ ܕܰܒܥܶܠܕܒܳܒܳܐ ܘܦܰܨܺܝ ܐܶܢܽܘܢ ܡܶܢ ܐܺܝܕܳܐ ܕܳܐܠܽܘܨܳܐ</VERS>
      <VERS vnumber="11">ܘܟܰܣܺܝܘ̱ ܡܰܝ̈ܳܐ ܠܳܐܠܽܘܨܰܝ̈ܗܽܘܢ ܘܚܰܕ ܡܶܢܗܽܘܢ ܠܳܐ ܐܶܫܬܚܰܪ</VERS>
      <VERS vnumber="12">ܗܰܝܡܶܢܘ̱ ܒܡܶܠܰܘ̈ܗܝ̱ ܘܫܰܒܰܚܘ̱ ܬܶܫܒ̈ܚܳܬܶܗ</VERS>
      <VERS vnumber="13">ܐܶܣܬܰܪܗܰܒܘ̱ ܘܰܛܥܰܘ ܠܰܐܠܳܗܳܐ. ܘܠܳܐ ܣܰܒܰܪܘ ܠܬܰܪܥܺܝܬܶܗ</VERS>
      <VERS vnumber="14">ܪܰܓܘ ܪܶܓܬܳܐ ܒܡܰܕܒܪܳܐ. ܘܢܰܣܺܝܘ ܠܰܐܠܳܗܳܐ ܒܰܐܫܺܝܡܽܘܢ</VERS>
      <VERS vnumber="15">ܝܰܗܒ ܠܗܽܘܢ ܫܶܐܠܳ̈ܬܗܽܘܢ. ܘܫܰܕܰܪ ܣܰܒܥܳܐ ܠܢܰܦ̈ܫܳܬܗܽܘܢ</VERS>
      <VERS vnumber="16">ܛܰܢܘ̱ ܒܡܽܘܫܶܐ ܒܡܰܫܪܺܝܬܳܐ. ܘܒܰܐܗܪܽܘܢ ܩܰܕܺܝܫܶܗ ܕܡܳܪܝܳܐ</VERS>
      <VERS vnumber="17">ܐܶܬܦܰܬܚܰܬ ܐܰܪܥܳܐ ܘܒܶܠܥܰܬ ܠܕܳܬܳܢ. ܘܟܰܣܝܰܬ ܥܰܠ ܟܢܽܘܫܬܶܗ ܕܰܐܒܺܝܪܰܡ</VERS>
      <VERS vnumber="18">ܚܶܒܰܬ ܢܽܘܪܳܐ ܒܰܟܢܽܘ̈ܫܳܬܗܽܘܢ. ܘܫܰܠܗܶܒܺܝܬܳܐ ܐܰܘܩܕܰܬ ܠܥܰܘ̈ܳܠܶܐ</VERS>
      <VERS vnumber="19">ܥܒܰܕܘ ܥܶܓܠܳܐ ܒܚܽܘܪܺܝܒ ܘܰܣܓܶܕܘ ܠܰܢܣܺܝܟܳܐ</VERS>
      <VERS vnumber="20">ܘܚܰܠܶܦܘ ܐܺܝܩܳܪܗܽܘܢ ܒܰܕܡܽܘܬܳܐ ܕܬܰܘܪܳܐ ܕܳܐܟܶܠ ܥܶܣܒܳܐ</VERS>
      <VERS vnumber="21">ܘܰܛܥܰܘ ܠܰܐܠܳܗܳܐ ܕܰܦܪܰܩ ܐܶܢܽܘܢ. ܕܰܥܒܰܕ ܪܰܘܖ̈ܒܳܬܳܐ ܒܡܶܨܪܶܝܢ</VERS>
      <VERS vnumber="22">ܘܬܶܕܡܖ̈ܳܬܳܐ ܒܰܐܪܥܳܐ ܕܚܳܡ ܘܰܕܚܺܝ̈ܠܳܬܳܐ ܒܝܰܡܳܐ ܕܣܽܘܦ</VERS>
      <VERS vnumber="23">ܘܶܐܡܰܪ ܕܢܰܘܒܶܕ ܐܶܢܽܘܢ ܐܶܠܽܘܠܳܐ ܡܽܘܫܶܐ ܓܰܒܝܶܗ ܕܩܳܡ ܒܬܽܘܪܰܥܬܳܐ ܩܕܳܡܰܘܗܝ̱ ܘܰܐܗܦܶܟ ܪܽܘܓܙܶܗ ܕܠܳܐ ܢܚܰܒܶܠ ܐܶܢܽܘܢ</VERS>
      <VERS vnumber="24">ܘܰܐܣܠܝܽܘܗ̇ ܠܰܐܪܥܳܐ ܕܪܶܓܬܳܐ ܘܠܳܐ ܗܰܝܡܶܢܘ̱ ܠܡܶܠܬܶܗ</VERS>
      <VERS vnumber="25">ܘܰܪܛܶܢܘ̱ ܒܡܰܫܟܢܰܝ̈ܗܽܘܢ ܘܠܳܐ ܫܡܰܥܘ̱ ܒܩܳܠܶܗ ܕܡܳܪܝܳܐ</VERS>
      <VERS vnumber="26">ܘܰܐܪܺܝܡ ܐܺܝܕܶܗ ܥܠܰܝܗܽܘܢ ܕܢܰܘܒܶܕ ܐܶܢܽܘܢ ܒܥܰܡ̈ܡܶܐ</VERS>
      <VERS vnumber="27">ܘܰܢܒܰܕܰܪ ܙܰܪܥܗܽܘܢ ܒܥܰܡ̈ܡܶܐ. ܘܢܰܘܒܶܕ ܐܶܢܽܘܢ ܒܰܐܖ̈ܥܳܬܳܐ</VERS>
      <VERS vnumber="28">ܥܰܠ ܕܶܐܬܢܰܩܰܦܘ ܠܰܦܬܰܟܖ̈ܶܐ ܕܰܦܥܽܘܪ ܘܶܐܟܰܠܘ̱ ܕܶܒܚ̈ܶܐ ܕܡܺܝ̈ܬܶܐ</VERS>
      <VERS vnumber="29">ܘܰܐܪܓܙܽܘܗܝ̱ ܒܰܥܒܳܕܰܝ̈ܗܽܘܢ ܘܒܰܦܬܰܟܖ̈ܰܝܗܽܘܢ ܐܰܛܢܽܘܗܝ̱ ܘܰܐܥܫܶܢ ܥܠܰܝܗܽܘܢ ܡܰܘܬܳܢܳܐ ܡܶܢ ܫܶܠܝܳܐ</VERS>
      <VERS vnumber="30">ܩܳܡ ܦܺܝܢܚܶܣ ܘܨܰܠܺܝ ܘܶܐܬܟܠܺܝ ܡܰܘܬܳܢܳܐ</VERS>
      <VERS vnumber="31">ܘܶܐܬܚܰܫܒܰܬ ܠܶܗ ܙܳܟܽܘܬܳܐ ܠܕܳܪܕܳܖ̈ܺܝܢ ܘܰܥܕܰܡܳܐ ܠܥܳܠܰܡ</VERS>
      <VERS vnumber="32">ܘܰܐܪܓܙܽܘܗܝ̱ ܥܰܠ ܡܰܝ̈ܳܐ ܕܚܶܪܝܳܢܳܐ ܘܰܐܒܐܶܫ ܠܡܽܘܫܶܐ ܡܶܛܽܠܬܗܽܘܢ</VERS>
      <VERS vnumber="33">ܡܶܛܽܠ ܕܡܰܪܡܰܪܘ ܪܽܘܚܶܗ ܘܡܰܠܶܠ ܒܣܶܦ̈ܘܳܬܶܗ</VERS>
      <VERS vnumber="34">ܘܠܳܐ ܐܰܘܒܶܕܘ ܠܥܰܡ̈ܡܶܐ ܕܶܐܡܰܪ ܠܗܽܘܢ ܡܳܪܝܳܐ</VERS>
      <VERS vnumber="35">ܐܶܠܳܐ ܐܶܬܚܰܠܰܛܘ ܒܥܰܡ̈ܡܶܐ ܘܺܝܠܶܦܘ ܥܒܳܕܰܝ̈ܗܽܘܢ</VERS>
      <VERS vnumber="36">ܘܰܕܚܶܠܘ ܠܰܦܬܰܟܖ̈ܰܝܗܽܘܢ ܘܰܗܘܰܘ ܠܗܽܘܢ ܠܬܽܘܩܰܠܬܳܐ</VERS>
      <VERS vnumber="37">ܕܰܒܰܚܘ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܠܫܺܐܕ̈ܶܐ</VERS>
      <VERS vnumber="38">ܘܶܐܫܰܕܘ ܕܡܳܐ ܙܰܟܳܝܳܐ ܕܡܳܐ ܕܰܒܢܰܝ̈ܗܽܘܢ ܘܕܰܒ̈ܢܳܬܗܽܘܢ ܕܰܒܰܚܘ ܠܰܦܬܰܟܖ̈ܶܐ ܕܰܟܢܰܥܢ ܘܶܐܬܛܰܢܦܰܬ ܐܰܪܥܳܐ ܒܰܕܡܳܐ</VERS>
      <VERS vnumber="39">ܘܶܐܬܛܰܢܰܦܘ ܒܰܥܒܳܕܰܝ̈ܗܽܘܢ ܘܙܰܢܺܝܘ ܒܨܶܢ̈ܥܳܬܗܽܘܢ</VERS>
      <VERS vnumber="40">ܘܶܐܬܚܰܡܰܬ ܪܽܘܓܙܶܗ ܕܡܳܪܝܳܐ ܥܰܠ ܥܰܡܶܗ ܘܰܐܣܠܺܝ ܠܝܳܪܬܽܘܬܶܗ</VERS>
      <VERS vnumber="41">ܘܰܐܫܠܶܡ ܐܶܢܽܘܢ ܒܺܐܝܕܳܐ ܕܥܰܡ̈ܡܶܐ ܘܶܐܫܬܰܠܰܛܘ ܒܗܽܘܢ ܣܳܢܰܐܝ̈ܗܽܘܢ</VERS>
      <VERS vnumber="42">ܘܫܰܥܒܶܕܘ ܐܶܢܽܘܢ ܒܥܶܠܕ̈ܒܳܒܰܝܗܽܘܢ ܘܶܐܫܬܰܥܒܰܕܘ ܬܚܶܝܬ ܐܺܝܕܰܝ̈ܗܽܘܢ</VERS>
      <VERS vnumber="43">ܙܰܒ̈ܢܳܬܳܐ ܣܰܓܺܝ̈ܐܳܬܳܐ ܦܰܨܺܝ ܐܶܢܽܘܢ ܘܗܶܢܽܘܢ ܡܰܪܡܪܽܘܗܝ̱ ܒܬܰܖ̈ܥܝܳܬܗܽܘܢ ܘܶܐܬܡܰܟܰܟܘ̱ ܒܥܰܘܠܗܽܘܢ</VERS>
      <VERS vnumber="44">ܘܰܚܙܳܐ ܒܽܐܘܠܨܳܢܰܝ̈ܗܽܘܢ ܘܰܫܡܰܥ ܒܳܥܽܘܬܗܽܘܢ</VERS>
      <VERS vnumber="45">ܘܶܐܬܕܟܰܪ ܩܝܳܡܶܗ ܘܪܰܚܶܡ ܥܠܰܝܗܽܘܢ ܘܕܰܒܰܪ ܐܶܢܽܘܢ ܐܰܝܟ ܣܽܘܓܳܐܐ ܕܛܰܝܒ̈ܘܳܬܶܗ</VERS>
      <VERS vnumber="46">ܘܝܰܗܒ ܐܶܢܽܘܢ ܒܖ̈ܰܚܡܶܐ ܩܕܳܡ ܟܽܠ ܫܳܒܰܝ̈ܗܽܘܢ</VERS>
      <VERS vnumber="47">ܦܪܽܘܩܰܝܢ ܡܳܪܝܳܐ ܐܰܠܳܗܰܢ ܘܟܰܢܶܫܰܝܢ ܡܶܢ ܥܰܡ̈ܡܶܐ ܕܢܰܘܕܶܐ ܠܰܫܡܳܟ ܩܰܕܺܝܫܳܐ ܘܢܶܫܬܰܒܰܚ ܒܝܳܪܬܽܘܬܳܟ</VERS>
      <VERS vnumber="48">ܒܪܺܝܟ ܗܽܘ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ. ܘܢܺܐܡܰܪ ܟܽܠܶܗ ܥܰܡܳܐ ܐܰܡܺܝܢ ܘܰܐܡܺܝܢ.</VERS>
    </CHAPTER>
    <CHAPTER cnumber="107">
      <VERS vnumber="999">ܡܒܰܕܶܩ ܥܰܠ ܦܽܘܢܳܝܶܗ ܕܥܰܡܳܐ ܕܡܶܢ ܒܳܒܶܠ ܘܡܰܪܬܶܐ ܠܗܽܘܢ ܕܢܰܘܕܽܘܢ ܠܰܐܠܳܗܳܐ ܐܰܦܪܰܩ ܐܶܢܽܘܢ ܡܶܢ ܡܦܰܬܟܽܘܬܳܐ ܕܒܺܝܫܽܘܬܗܽܘܢ</VERS>
      <VERS vnumber="1">ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܛܰܝܒܽܘܬܶܗ</VERS>
      <VERS vnumber="2">ܢܺܐܡܪܽܘܢ ܦܖ̈ܺܝܩܰܘܗܝ̱ ܕܡܳܪܝܳܐ ܕܰܦܪܰܩ ܐܶܢܽܘܢ ܡܶܢ ܐܺܝܕܳܐ ܕܳܐܠܽܘܨܳܐ</VERS>
      <VERS vnumber="3">ܘܡܶܢ ܟܽܠܗܶܝܢ ܐܰܖ̈ܥܳܬܳܐ ܟܰܢܶܫ ܐܶܢܽܘܢ ܡܶܢ ܡܰܕܢܚܳܐ ܘܡܶܢ ܡܰܥܪܒܳܐ ܘܡܶܢ ܓܰܪܒܝܳܐ ܘܡܶܢ ܝܰܡܳܐ</VERS>
      <VERS vnumber="4">ܛܥܰܘ ܒܡܰܕܒܪܳܐ ܕܰܐܫܺܝܡܽܘܢ ܐܘܪܚܳܐ ܕܰܩܪܺܝܬܳܐ ܕܝܳܬܒܳܐ ܠܳܐ ܐܶܫܟܰܚܘ̱</VERS>
      <VERS vnumber="5">ܟܦܶܢܘ̱ ܘܰܨܗܺܝܘ̱ ܘܢܰܦܫܗܽܘܢ ܐܶܬܛܰܪܦܰܬ</VERS>
      <VERS vnumber="6">ܒܥܰܘ ܡܶܢ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ</VERS>
      <VERS vnumber="7">ܗܰܠܶܟ ܐܶܢܽܘܢ ܒܽܐܘܪܚܳܐ ܕܩܽܘܫܬܳܐ ܠܡܺܐܙܰܠ ܠܩܽܘܖ̈ܝܳܐ ܕܝܳܬܒܳ̈ܢ</VERS>
      <VERS vnumber="8">ܢܰܘܕܽܘܢ ܠܡܳܪܝܳܐ ܙܰܕܺܝܩܰܘ̈ܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ</VERS>
      <VERS vnumber="9">ܡܶܛܽܠ ܕܣܰܒܰܥ ܢܰܦ̈ܫܳܬܳܐ ܡܛܰܖ̈ܦܳܬܳܐ ܘܢܰܦܫܳܐ ܟܦܰܢܬܳܐ ܡܠܳܐ</VERS>
      <VERS vnumber="10">ܕܰܐܝܠܶܝܢ ܕܝܳܬܒܺܝܢ ܒܚܶܫܽܘܟܳܐ ܘܰܒ̈ܛܶܠܳܠܰܝ ܡܰܘܬܳܐ ܘܰܐܣܺܝܪܺܝܢ ܒܡܶܣܟܺܢܽܘܬܳܐ ܘܰܒܦܰܖ̈ܙܠܶܐ</VERS>
      <VERS vnumber="11">ܡܶܛܽܠ ܕܡܰܪܡܰܪܘ ܡܶܠܬܶܗ ܕܰܐ‌ܠܳܗܳܐ ܘܬܰܪܥܺܝܬܶܗ ܕܰܡܪܰܝܡܳܐ ܐܰܣܠܺܝܘ</VERS>
      <VERS vnumber="12">ܬܒܰܪ ܒܥܰܡܠܳܐ ܠܶܒܗܽܘܢ ܘܶܐܬܟܪܰܗܘ ܘܠܰܝܬ ܕܰܡܥܰܕܰܪ ܠܗܽܘܢ</VERS>
      <VERS vnumber="13">ܘܨܰܠܺܝܘ ܠܘܳܬ ܡܳܪܝܳܐ ܒܥܳܩ̈ܳܬܗܽܘܢ ܘܡܶܢ ܐܽܘܠܨܳܢܰܝ̈ܗܽܘܢ ܦܪܰܩ ܐܶܢܽܘܢ</VERS>
      <VERS vnumber="14">ܐܰܦܶܩ ܐܶܢܽܘܢ ܡܶܢ ܚܶܫܽܘܟܳܐ ܘܡܶܢ ܛܶܠܳܠܰܝ̈ ܡܰܘܬܳܐ ܘܰܚܢܳܩܰܝ̈ܗܽܘܢ ܦܰܣܶܩ</VERS>
      <VERS vnumber="15">ܢܰܘܕܽܘܢ ܠܡܳܪܝܳܐ ܙܰܕܺܝܩܰܘ̈ܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ</VERS>
      <VERS vnumber="16">ܡܶܛܽܠ ܕܰܬܒܰܪ ܬܰܖ̈ܥܶܐ ܕܰܢܚܳܫܳܐ ܘܡܽܘܟ̈ܠܶܐ ܕܦܰܪܙܠܳܐ ܓܰܕܶܡ</VERS>
      <VERS vnumber="17">ܥܰܕܰܪ ܐܶܢܽܘܢ ܡܶܢ ܐܽܘܪܚܳܐ ܕܰܚܛܳܗܰܝ̈ܗܽܘܢ ܘܡܶܢ ܥܰܘܠܗܽܘܢ ܐܶܬܡܰܟܰܟܘ̱</VERS>
      <VERS vnumber="18">ܟܽܠ ܡܶܐܟܠܳܐ ܣܢܳܬ ܢܰܦܫܗܽܘܢ ܘܡܰܛܺܝܘ ܥܕܰܡܳܐ ܠܬܰܖ̈ܥܰܝ ܡܰܘܬܳܐ</VERS>
      <VERS vnumber="19">ܒܥܰܘ ܡܶܢ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ</VERS>
      <VERS vnumber="20">ܫܰܕܰܪ ܡܶܠܬܶܗ ܘܰܐܣܺܝ ܐܶܢܽܘܢ ܘܦܰܨܺܝ ܐܶܢܽܘܢ ܡܶܢ ܚܒܳܠܳܐ</VERS>
      <VERS vnumber="21">ܢܰܘܕܽܘܢ ܠܡܳܪܝܳܐ ܙܰܕܺܝ̈ܩܰܘܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ</VERS>
      <VERS vnumber="22">ܕܰܒܰܚܘ ܠܶܗ ܕܶܒ̈ܚܶܐ ܕܫܽܘܒܚܳܐ ܘܫܰܒܰܚܘ̱ ܥܒܳܕܰܘ̈ܗܝ̱ ܒܬܶܕܡܖ̈ܳܬܶܗ</VERS>
      <VERS vnumber="23">ܢܳܚ̈ܬܰܝ ܝܰܡܳܐ ܒܶܐܠܦ̈ܶܐ ܘܥܳܒ̈ܕܰܝ ܥܒܳܕܳܐ ܒܡܰܝ̈ܳܐ ܣܰܓܺܝ̈ܐܶܐ</VERS>
      <VERS vnumber="24">ܗܶܢܽܘܢ ܚܙܰܘ ܥܒܳܕܰܘ̈ܗܝ̱ ܕܡܳܪܝܳܐ ܘܬܶܕܡܖ̈ܳܬܶܗ ܒܥܽܘ̈ܡܩܰܘܗܝ̱ ܕܝܰܡܳܐ</VERS>
      <VERS vnumber="25">ܕܰܐܩܺܝܡ ܪܽܘܚܳܐ ܕܥܰܠܥܳܠܳܐ ܘܶܐܬܬܪܺܝܡܘ̱ ܓܰܠܠܰܘ̈ܗܝ̱ ܕܝܰܡܳܐ</VERS>
      <VERS vnumber="26">ܣܳܠܩܺܝܢ ܠܰܫܡܰܝܳܐ ܘܢܳܚܬܺܝܢ ܠܰܬܗܽܘܡܳܐ ܘܢܰܦܫܗܽܘܢ ܒܗܽܘܢ ܡܶܬܛܰܪܦܳܐ</VERS>
      <VERS vnumber="27">ܙܳܥܘ ܘܢܳܕܘ ܐܰܝܟ ܖ̈ܰܘܳܝܶܐ ܘܟܽܠܳܗ̇ ܚܶܟܡܰܬܗܽܘܢ ܐܶܒܕܰܬ</VERS>
      <VERS vnumber="28">ܓܥܰܘ ܠܘܳܬ ܡܳܪܝܳܐ ܒܽܐܘܠܨܳܢܰܝ̈ܗܽܘܢ ܘܡܶܢ ܥܳܩ̈ܳܬܗܽܘܢ ܐܰܦܶܩ ܐܶܢܽܘܢ</VERS>
      <VERS vnumber="29">ܐܰܫܠܺܝ ܥܰܠܥܳܠܳܐ ܘܰܫܬܶܩ ܘܶܐܬܬܢܺܝܚܘ̱ ܓܰܠܠܰܘ̈ܗܝ ܕܝܰܡܳܐ</VERS>
      <VERS vnumber="30">ܘܰܚܕܺܝܘ̱ ܟܰܕ ܫܬܶܩܘ̱ ܘܰܕܒܰܪ ܐܶܢܽܘܢ ܠܰܠܡܺܐܢܳܐ ܕܰܨܒܰܘ</VERS>
      <VERS vnumber="31">ܢܰܘܕܽܘܢ ܠܡܳܪܝܳܐ ܙܰܕܺܝ̈ܩܰܘܗܝ̱ ܕܖ̈ܰܚܡܰܘܗܝ̱ ܥܰܠ ܒܢܰܝ̈ܢܳܫܳܐ</VERS>
      <VERS vnumber="32">ܫܰܒܚܽܘܗܝ̱ ܒܥܺܕܬܳܐ ܕܥܰܡ̈ܡܶܐ ܘܥܰܠ ܡܰܘܬܒܳܐ ܕܣܳܒ̈ܶܐ ܪܰܡܪܡܽܘܗܝ̱</VERS>
      <VERS vnumber="33">ܕܰܥܒܰܕ ܢܰܗܖ̈ܰܘܳܬܳܐ ܐܰܝܟ ܡܰܕܒܪܳܐ ܘܡܰܒܽܘ̈ܥܶܐ ܕܡܰܝ̈ܳܐ ܠܨܶܗܝܳܐ</VERS>
      <VERS vnumber="34">ܐܰܪܥܳܐ ܝܶܗܒܰܬ ܦܺܐܖ̈ܶܝܗ̇ ܠܡܳܠܰܚܬܳܐ ܡܶܢ ܥܒܳܕܰܝ̈ܗܽܘܢ ܒܺܝ̈ܫܶܐ ܕܝܳܬܒܶܝ̈ܗ̇</VERS>
      <VERS vnumber="35">ܕܰܥܒܰܕ ܡܰܕܒܪܳܐ ܠܰܐܓ̈ܡܶܐ ܕܡܰܝ̈ܳܐ ܘܰܐܪܥܳܐ ܨܗܺܝܬܐ ܠܡܰܒܽܘ̈ܥܶܐ ܕܡܰܝ̈ܳܐ</VERS>
      <VERS vnumber="36">ܐܰܘܬܶܒ ܬܰܡܳܢ ܟܰܦ̈ܢܶܐ ܘܰܒܢܰܘ ܩܽܘܖ̈ܝܳܐ ܘܺܝܬܶܒܘ ܒܗܶܝܢ</VERS>
      <VERS vnumber="37">ܙܪܰܥܘ ܚܰܩ̈ܠܳܬܳܐ ܘܰܢܨܰܒܘ ܟܰܖ̈ܡܶܐ ܘܶܐܟܰܠܘ ܡܶܢ ܦܺܐܖ̈ܶܐ ܕܥܰܠ̈ܠܳܬܗܽܘܢ</VERS>
      <VERS vnumber="38">ܒܰܪܶܟ ܐܶܢܽܘܢ ܘܰܣܓܺܝܘ ܛܳܒ ܘܰܒܥܺܝܪܗܽܘܢ ܠܳܐ ܙܥܰܖ̈ܝ</VERS>
      <VERS vnumber="39">ܘܰܙܥܰܪܘ ܘܶܐܬܡܰܟܰܟܘ ܒܣܽܘܓܳܐܐ ܕܒܺܝܫܬܳܐ ܘܰܕܕܽܘܘܳܢܳܐ</VERS>
      <VERS vnumber="40">ܐܰܪܡܺܝ ܒܺܝܫܬܳܐ ܥܰܠ ܫܰܠܺܝ̈ܛܶܐ ܘܰܐܛܥܺܝ ܐܶܢܽܘܢ ܒܬܰܘܫܳܐ ܕܠܳܐ ܐܽܘܪܚܳܐ</VERS>
      <VERS vnumber="41">ܘܰܐܥܫܶܢ ܠܡܶܣ̈ܟܺܢܶܐ ܘܰܥܒܰܕ ܐܰܝܟ ܥܳܢ̈ܳܐ ܫܰܖ̈ܒܳܬܗܽܘܢ</VERS>
      <VERS vnumber="42">ܕܢܶܚܙܽܘܢ ܙܰܕܺܝ̈ܩܶܐ ܘܢܶܚܕܽܘܢ ܘܟܽܠܗܽܘܢ ܥܰܘ̈ܳܠܶܐ ܢܶܣܟܪܽܘܢ ܚܶܟܗܽܘܢ</VERS>
      <VERS vnumber="43">ܡܰܢ ܕܚܰܟܺܝܡ ܢܶܛܰܪ ܗܳܠܶܝܢ ܘܢܶܕܰܥ ܚܶܣܕܶܗ ܕܡܳܪܝܳܐ.</VERS>
    </CHAPTER>
    <CHAPTER cnumber="108">
      <VERS vnumber="999">ܬܰܘܕܺܝܬܳܐ ܕܡܰܩܒܳܝ̈ܶܐ ܕܥܰܠ ܐܰܦܰܝ̈ ܙܳܟܽܘܬܗܽܘܢ ܕܰܚܣܰܢܘ ܠܣܳܩܽܘܖ̈ܰܝܗܽܘܢ</VERS>
      <VERS vnumber="1">ܡܛܰܝܰܒ ܗܽܘ ܠܶܒܝ̱ ܐܰ‌ܠܳܗܳܐ ܡܛܰܝܰܒ ܗܽܘ ܠܶܒܝ̱. ܐܶܫܰܒܰܚ ܘܶܐܙܰܡܰܪ ܒܺܐܝܩܳܪܝ̱</VERS>
      <VERS vnumber="2">ܐܶܬܬܥܺܝܪ ܟܶܢܳܪܝ̱ ܐܶܬܬܥܺܝܪ ܩܺܝܬܳܪܳܐ ܘܟܶܢܳܪܳܐ ܘܶܐܢܳܐ ܐܶܬܬܥܺܝܪ ܒܨܰܦܪܳܐ</VERS>
      <VERS vnumber="3">ܐܰܘܕܶܐ ܠܳܟ ܒܥܰܡ̈ܡܶܐ ܐܰ‌ܠܳܗܳܐ ܘܠܰܫܡܳܟ ܐܶܙܡܰܪ ܒܶܐܡܘ̈ܳܬܳܐ</VERS>
      <VERS vnumber="4">ܡܶܛܽܠ ܕܪܰܒܳܐ ܗ̱ܝ ܛܰܝܒܽܘܬܳܟ ܥܕܰܡܳܐ ܠܰܫܡܰܝܳܐ ܘܗܰܝܡܳܢܽܘܬܳܟ ܥܕܰܡܳܐ ܠܰܫ̈ܡܰܝ ܫܡܰܝܳܐ</VERS>
      <VERS vnumber="5">ܐܶܬܬܪܺܝܡ ܥܰܠ ܫܡܰܝܳܐ ܐܰ‌ܠܳܗܳܐ ܘܥܰܠ ܟܽܠܳܗ̇ ܐܰܪܥܳܐ ܐܺܝܩܳܪܳܟ</VERS>
      <VERS vnumber="6">ܡܶܛܽܠ ܕܢܶܬܦܰܪܩܽܘܢ ܚܰܒܺܝܒܰܝ̈ܟ. ܦܪܽܘܩܰܝܢܝ̱ ܒܝܰܡܺܝܢܳܟ ܘܰܥܢܺܝܢܝ̱</VERS>
      <VERS vnumber="7">ܐܰ‌ܠܳܗܳܐ ܡܡܰܠܶܠ ܒܩܽܘܕܫܶܗ. ܐܶܫܰܒܰܚ ܐܶܢܳܐ ܘܶܐܦܰܠܶܓ ܠܰܫܟܺܝܡ ܘܰܠܥܽܘܡܩܳܐ ܕܣܳܟܽܘܬ ܐܶܡܫܽܘܚ</VERS>
      <VERS vnumber="8">ܕܺܝܠܝ̱ ܗܽܘ ܓܶܠܥܳܕ ܘܕܺܝܠܝ̱ ܗܽܘ ܡܢܰܫܶܐ. ܐܰܦܪܶܝܡ ܡܥܰܫܢܳܢܶܗ ܕܪܺܝܫܝ̱</VERS>
      <VERS vnumber="9">ܝܺܗܽܘܕܳܐ ܡܰܠܟܝ̱ ܘܡܽܘܐܳܒ ܩܰܕܣܳܐ ܕܰܫܝܳܓܬܝ̱. ܥܰܠ ܐܰܕܽܘܡ ܐܶܫܪܶܐ ܡܣܳܢܰܝ̈ ܘܥܰܠ ܦܠܶܫܬ ܐܶܩܥܶܐ</VERS>
      <VERS vnumber="10">ܡܰܢܽܘ ܢܰܘܒܠܰܢܝ̱ ܠܰܩܪܺܝܬܳܐ ܥܰܫܺܝܢܬܳܐ ܘܡܰܢܽܘ ܢܕܰܒܪܰܢܝ̱ ܥܕܰܡܳܐ ܠܰܐܕܽܘܡ</VERS>
      <VERS vnumber="11">ܕܗܳܐ ܐܰܢ̱ܬ ܐܰ‌ܠܳܗܳܐ ܛܥܰܝܬܳܢ ܘܠܳܐ ܢܳܦܶܩ ܐܰܢ̱ܬ ܒܚܰܝܠܰܢ</VERS>
      <VERS vnumber="12">ܗܰܒ ܠܰܢ ܚܰܝܠܳܐ ܥܰܠ ܒܥܶܠܕ̈ܒܳܒܰܝܢ ܡܶܛܽܠ ܕܰܣܪܺܝܩ ܗܽܘ ܦܽܘܪܩܳܢܶܗ ܕܒܰܪܢܳܫܳܐ</VERS>
      <VERS vnumber="13">ܐܰ‌ܠܳܗܳܐ ܢܰܩܢܶܝܢ ܚܰܝܠܳܐ ܘܗܽܘ ܢܕܽܘܫ ܠܰܒܥܶܠܕ̈ܒܳܒܰܝܢ.</VERS>
    </CHAPTER>
    <CHAPTER cnumber="109">
      <VERS vnumber="999">ܡܶܫܬܰܥܶܐ ܥܰܠ ܡܰܩܒܳܝ̈ܶܐ ܕܰܟܡܳܐ ܒܺܝ̈ܫܳܬܳܐ ܣܒܰܠܘ ܡܶܢ ܢܽܘܟܖ̈ܳܝܶܐ: ܘܰܟܡܳܐ ܡܶܢ ܒܢܰܝ̈ ܥܰܡܗܽܘܢ. ܘܡܶܬܟܰܫܦܺܝܢ ܠܰܐܠܳܗܳܐ ܢܝܰܬܶܐ ܡܣܳܡ ܒܪܺܝܫܳܐ ܥܰܠ ܐܰܝܠܶܝܢ ܕܰܐܣܒܶܠܘ ܐܶܢܽܘܢ</VERS>
      <VERS vnumber="1">ܐܰ‌ܠܳܗܳܐ ܕܬܶܫܒܽܘܚܬܝ̱ ܠܳܐ ܬܶܫܬܽܘܩ</VERS>
      <VERS vnumber="2">ܡܶܛܽܠ ܕܦܽܘܡܶܗ ܕܪܰܫܺܝܥܳܐ ܘܦܽܘܡܶܗ ܕܢܰܟܽܘܠܬܳܢܳܐ ܐܶܬܦܬܰܚ ܥܠܰܝ</VERS>
      <VERS vnumber="3">ܡܰܠܶܠܘ̱ ܥܰܡܝ̱ ܒܠܶܫܳܢܳܐ ܕܰܓܳܠܳܐ ܘܰܒܩܳܠܳܐ ܕܣܶܢܶܐܬܳܐ ܘܶܐܬܟܰܬܰܫܘ̱ ܥܰܡܝ̱ ܣܪܺܝܩܳܐܺܝܬ</VERS>
      <VERS vnumber="4">ܘܰܚܠܳܦ ܪܶܚܡܰܬܝ̱ ܣܰܩܪܽܘܢܝ̱ ܘܶܐܢܳܐ ܡܨܰܠܶܐ ܗ̱ܘܺܝܬ ܥܠܰܝܗܽܘܢ</VERS>
      <VERS vnumber="5">ܦܰܪܥܽܘܢܝ̱ ܒܺܝܫܬܳܐ ܚܠܳܦ ܛܳܒܬܳܐ ܘܣܶܢܶܐܬܳܐ ܚܠܳܦ ܪܶܚܡܬܳܐ</VERS>
      <VERS vnumber="6">ܦܩܽܘܕ ܥܠܰܝܗܽܘܢ ܥܰܘܠܳܐ ܘܣܳܛܳܢܳܐ ܢܩܽܘܡ ܡܶܢ ܝܰܡܺܝܢܗܽܘܢ</VERS>
      <VERS vnumber="7">ܘܡܳܐ ܕܡܶܬܕܺܝܢܺܝܢ ܢܶܦܩܽܘܢ ܟܰܕ ܚܰܝܳܒܺܝܢ ܘܰܨܠܽܘܬܗܽܘܢ ܬܶܗܘܶܐ ܚܛܺܝܬܳܐ</VERS>
      <VERS vnumber="8">ܢܶܗܘܽܘܢ ܝܰܘܡܰܝ̈ܗܽܘܢ ܙܥܽܘܖ̈ܺܝܢ ܘܡܶܕܶܡ ܕܡܰܛܰܪ ܠܗܽܘܢ ܐ̱ܚܖ̈ܳܢܶܐ ܢܶܣܒܽܘܢ</VERS>
      <VERS vnumber="9">ܢܶܗܘܽܘܢ ܒܢܰܝ̈ܗܽܘܢ ܝܰܬܡ̈ܶܐ ܘܢܶܫܰܝ̈ܗܽܘܢ ܐܰܖ̈ܡܠܳܬܳܐ</VERS>
      <VERS vnumber="10">ܢܩܽܘܡ ܡܳܪܶܐ ܚܰܘܒܳܐ ܥܰܠ ܟܽܠ ܕܺܐܝܬ ܠܗܽܘܢ ܘܢܶܒܨܽܘܢ ܢܽܘܟܖ̈ܳܝܶܐ ܚܰܝܠܗܽܘܢ</VERS>
      <VERS vnumber="11">ܘܠܳܐ ܢܶܗܘܶܐ ܠܗܽܘܢ ܡܪܰܚܡܳܢܳܐ ܘܠܳܐ ܢܶܗܘܶܐ ܕܰܡܪܰܚܶܡ ܥܰܠ ܝܰܬܡܰܝ̈ܗܽܘܢ</VERS>
      <VERS vnumber="12">ܬܶܗܘܶܐ ܚܰܪܬܗܽܘܢ ܠܰܐܒܕܳܢܳܐ ܘܰܠܕܳܪܳܐ ܐ̱ܚܪܳܝܳܐ ܢܶܬܥܛܶܐ ܫܶܡܗܽܘܢ</VERS>
      <VERS vnumber="13">ܢܶܬܕܟܰܪ ܥܰܘܠܳܐ ܕܰܐܒܳܗܰܝ̈ܗܽܘܢ ܘܰܚܛܳܗ̈ܶܐ ܕܶܐܡ̈ܗܳܬܗܽܘܢ ܠܳܐ ܢܶܬܥܛܽܘܢ</VERS>
      <VERS vnumber="14">ܐܶܠܳܐ ܢܶܗܘܽܘܢ ܩܕܳܡ ܡܳܪܝܳܐ ܒܟܽܠܙܒܰܢ ܘܢܰܘܒܶܕ ܡܶܢ ܐܰܪܥܳܐ ܕܽܘܟܪܳܢܗܽܘܢ</VERS>
      <VERS vnumber="15">ܥܰܠ ܕܠܳܐ ܥܶܗܰܕܘ ܠܡܶܥܒܰܕ ܛܳܒܬܳܐ ܘܰܪܕܰܦܘ ܠܡܶܣܟܺܢܳܐ ܘܰܠܒܳܝܫܳܐ ܘܠܰܕܡܰܟܐܰܒ ܠܶܒܶܗ ܠܡܰܘܬܳܐ</VERS>
      <VERS vnumber="16">ܪܚܶܡܘ ܠܰܘ̈ܛܳܬܳܐ ܘܠܳܐ ܨܒܰܘ ܒܒܽܘܖ̈ܟܳܬܳܐ. ܘܰܠܒܶܫܘ ܠܰܘ̈ܛܳܬܳܐ ܐܰܝܟ ܙܰܝܢܳܐ</VERS>
      <VERS vnumber="17">ܘܥ̣ܰܠ̈ܝ ܒܗܽܘܢ ܐܰܝܟ ܡܰܝ̈ܳܐ ܘܰܐܝܟ ܡܶܫܚܳܐ ܒܓܰܖ̈ܡܰܝܗܽܘܢ</VERS>
      <VERS vnumber="18">ܬܶܗܘܶܐ ܠܗܽܘܢ ܐܰܝܟ ܡܰܪܛܽܘܛܳܐ ܕܡܶܬܟܰܣܶܝܢ ܘܰܐܝܟ ܐܶܣܳܪ ܚܰܨ̈ܶܐ ܒܟܽܠܙܒܰܢ</VERS>
      <VERS vnumber="19">ܗܳܢܰܘ ܥܒܳܕܳܐ ܕܰܐܝܠܶܝܢ ܕܣܳܩܪܺܝܢ ܠܡܳܪܝܳܐ ܘܕܰܐܝܠܶܝܢ ܕܰܡܡܰܠܠܺܝܢ ܒܺܝܫܬܳܐ ܥܰܠ ܢܰܦܫܝ̱</VERS>
      <VERS vnumber="20">ܘܰܐܢ̱ܬ ܡܳܪܝܳܐ ܥܒܶܕ ܥܰܡܝ̱ ܡܶܛܽܠ ܫܡܳܟ. ܡܶܛܽܠ ܕܛܳܒܳܐ ܗ̱ܝ ܛܰܝܒܽܘܬܳܟ ܦܰܨܳܢܝ̱</VERS>
      <VERS vnumber="21">ܡܶܛܽܠ ܕܡܶܣܟܺܢܳܐ ܐ̱ܢܳܐ ܘܒܳܝܫܳܐ ܘܠܶܒܝ̱ ܐܶܬܕܰܠܰܚ ܒܓܰܘܝ̱</VERS>
      <VERS vnumber="22">ܘܰܐܝܟ ܛܶܠܳܠܳܐ ܐܶܬܖ̈ܟܶܢܝ ܗܶܠܟ̈ܳܬܝ̱ ܘܶܐܬܢܰܦܨܶܬ ܐܰܝܟ ܩܰܡܨܳܐ</VERS>
      <VERS vnumber="23">ܘܒܽܘܖ̈ܟܰܝ ܐܶܬܟܖ̈ܰܗܝ ܡܶܢ ܨܰܘܡܳܐ ܘܒܶܣܪܝ̱ ܢܚܶܒ ܡܶܢ ܡܶܫܚܳܐ</VERS>
      <VERS vnumber="24">ܘܶܐܢܳܐ ܗܘܺܝܬ ܠܗܽܘܢ ܠܚܶܣܕܳܐ. ܚܙܰܐܢܝ̱ ܘܰܐܢܺܝܕܘ ܒܖ̈ܺܝܫܰܝܗܽܘܢ</VERS>
      <VERS vnumber="25">ܥܰܕܰܪܰܝܢܝ̱ ܡܳܪܝܳܐ ܐܰܠܳܗܝ ܘܰܦܪܽܘܩܰܝܢܝ̱ ܐܰܝܟ ܛܰܝܒܽܘܬܳܟ</VERS>
      <VERS vnumber="26">ܕܢܶܕܥܽܘܢ ܕܕܺܝܠܳܟ ܗܺܝ ܗܳܕܶܐ ܘܰܐܢ̱ܬ ܥܒܰܕܬܳܗ̇</VERS>
      <VERS vnumber="27">ܢܶܬܬܠܺܝܛܽܘܢ ܗܶܢܽܘܢ ܘܰܐܢ̱ܬ ܬܶܬܒܰܪܰܟ ܘܥܰܒܕܳܟ ܢܶܚܕܶܐ</VERS>
      <VERS vnumber="28">ܢܶܠܒܫܽܘܢ ܒܶܗܬܬܳܐ ܐܰܝܠܶܝܢ ܕܣܳܩܪܺܝܢ ܗ̱ܘܰܘ ܠܺܝ ܘܢܶܬܥܰܛܦܽܘܢܳܗ̇ ܐܰܝܟ ܦܪܺܝܣܳܐ</VERS>
      <VERS vnumber="29">ܐܰܘܕܶܐ ܠܡܳܪܝܳܐ ܒܦܽܘܡܝ̱ ܘܒܰܝܢܳܬ ܣܰܓܺܝ̈ܐܶܐ ܐܶܫܰܒܚܺܝܘܗܝ̱</VERS>
      <VERS vnumber="30">ܡܶܛܽܠ ܕܩܳܡ ܡܶܢ ܝܰܡܺܝܢܶܗ ܕܒܳܝܫܳܐ ܠܡܶܦܪܰܩ ܢܰܦܫܶܗ ܡܶܢ ܕܺܝܢܳܐ.</VERS>
    </CHAPTER>
    <CHAPTER cnumber="110">
      <VERS vnumber="999">ܡܶܬܢܰܒܶܐ ܥܰܠ ܡܕܰܒܪܳܢܽܘܬܶܗ ܕܦܳܪܽܘܩܰܢ ܡܫܺܝܚܳܐ</VERS>
      <VERS vnumber="1">ܐܶܡܰܪ ܡܳܪܝܳܐ ܠܡܳܪܝ̱ ܕܬܶܒ ܠܳܟ ܡܶܢ ܝܰܡܺܝܢܝ̱ ܥܕܰܡܳܐ ܕܶܐܣܺܝܡ ܒܥܶܠܕ̈ܒܳܒܰܝܟ ܟܽܘܒܫܳܐ ܠܖ̈ܶܓܠܰܝܟ</VERS>
      <VERS vnumber="2">ܚܽܘܛܪܳܐ ܕܥܽܘܫܢܳܐ ܢܫܰܕܰܪ ܠܳܟ ܡܳܪܝܳܐ ܡܶܢ ܨܶܗܝܽܘܢ ܘܢܶܫܬܰܠܰܛ ܒܰܒܥܶܠܕ̈ܒܳܒܰܝܟ</VERS>
      <VERS vnumber="3">ܥܰܡܳܟ ܡܫܰܒܚܳܐ ܒܝܰܘܡܳܐ ܕܚܰܝܠܳܐ ܒܗܶܕܖ̈ܰܝ ܩܽܘܕܫܳܐ ܡܶܢ ܡܰܪܒܥܳܐ ܡܶܢ ܩܕܺܝܡ ܠܳܟ ܛܰܠܝܳܐ ܝܺܠܶܕܬܳܟ</VERS>
      <VERS vnumber="4">ܝܺܡܳܐ ܡܳܪܝܳܐ ܘܠܳܐ ܢܟܰܕܶܒ ܕܰܐܢ̱ܬ ܗܽܘ ܟܽܘܡܪܳܐ ܠܥܳܠܰܡ ܒܰܕܡܽܘܬܶܗ ܕܡܰܠܟܺܝܙܕܶܩ</VERS>
      <VERS vnumber="5">ܡܳܪܝܳܐ ܥܰܠ ܝܰܡܺܝܢܳܟ ܬܰܒܰܪ ܒܝܰܘܡܳܐ ܕܪܽܘܓܙܶܗ ܡܰܠ̈ܟܶܐ</VERS>
      <VERS vnumber="6">ܢܕܽܘܢ ܠܥܰܡ̈ܡܶܐ ܘܢܶܡܠܶܐ ܫܠܰܕ̈ܶܐ ܘܢܶܦܣܽܘܩ ܪܺܝܫܳܐ ܕܣܰܓܺܝ̈ܐܶܐ ܒܰܐܪܥܳܐ</VERS>
      <VERS vnumber="7">ܘܡܶܢ ܢܰܚܠܳܐ ܒܽܐܘܪܚܳܐ ܢܶܫܬܶܐ. ܡܶܛܽܠ ܗܳܢܳܐ ܢܶܬܬܪܺܝܡ ܪܺܝܫܶܗ.</VERS>
    </CHAPTER>
    <CHAPTER cnumber="111">
      <VERS vnumber="999">ܡܰܠܶܦ ܠܥܰܡܳܐ ܕܰܒܡ̈ܶܠܶܐ ܕܬܰܘܕܺܝܬܳܐ ܕܰܐܝܟ ܗܳܠܶܝܢ ܢܶܬܚܰܫܚܽܘܢ ܚܠܳܦ ܛܰܝܒ̈ܘܳܬܶܗ ܕܰܐ‌ܠܳܗܳܐ ܕܰܠܘܳܬܗܽܘܢ</VERS>
      <VERS vnumber="1">ܐܰܘܕܶܐ ܠܡܳܪܝܳܐ ܡܶܢ ܟܽܠܶܗ ܠܶܒܝ̱ ܒܡܶܠܟܳܐ ܕܰܬܖ̈ܺܝܨܶܐ ܒܥܺܕܬܳܐ</VERS>
      <VERS vnumber="2">ܖ̈ܰܘܪܒܺܝܢ ܥܒܳܕܰܘ̈ܗܝ̱ ܕܡܳܪܝܳܐ ܘܡܶܬܒܥܶܝܢ ܠܟܽܠ ܕܨܳܒܶܝܢ ܒܗܽܘܢ</VERS>
      <VERS vnumber="3">ܡܫܰܒܚܺܝܢ ܘܖ̈ܰܘܪܒܺܝܢ ܥܒܳܕܰܘ̈ܗܝ ܘܙܰܕܺܝܩܽܘܬܶܗ ܩܰܝܳܡܳܐ ܠܥܳܠܰܡ</VERS>
      <VERS vnumber="4">ܥܽܘܗܕܳܢܳܐ ܝܰܗܒ ܠܬܶܕܡܖ̈ܳܬܶܗ ܡܪܰܚܡܳܢ ܗܽܘ ܘܰܡܪܰܚܦܳܢ ܡܳܪܝܳܐ</VERS>
      <VERS vnumber="5">ܡܶܐܟܽܘܠܬܳܐ ܝܰܗܒ ܠܕܳܚ̈ܠܰܘܗܝ̱ ܘܡܶܬܕܟܰܪ ܠܥܳܠܰܡ ܩܝܳܡܶܗ</VERS>
      <VERS vnumber="6">ܚܰܝܠܳܐ ܕܒܰܥܒܳܕܰܘ̈ܗܝ̱ ܚܰܘܺܝ ܠܥܰܡܶܗ ܕܢܶܬܶܠ ܠܗܽܘܢ ܝܳܪܬܽܘܬܳܐ ܕܥܰܡ̈ܡܶܐ</VERS>
      <VERS vnumber="7">ܥܒܳܕ ܐܺܝ̈ܕܰܘܗܝ ܩܽܘܫܬܳܐ ܘܕܺܝܢܳܐ. ܩܰܝܳܡܺܝܢ ܠܥܳܠܰܡ ܥܳܠܡܺܝܢ</VERS>
      <VERS vnumber="8">ܘܰܡܫܰܪܪܺܝܢ ܟܽܠܗܽܘܢ ܦܽܘܩ̈ܕܳܢܰܘܗܝ̱ ܘܰܥܒܺܝܕܺܝܢ ܒܙܰܕܺܝܩܽܘܬܳܐ ܘܰܒܩܽܘܫܬܳܐ</VERS>
      <VERS vnumber="9">ܦܽܘܪܩܳܢܳܐ ܫܰܕܰܪ ܠܥܰܡܶܗ ܘܡܶܬܕܟܰܪ ܠܥܳܠܰܡ ܩܝܳܡܶܗ. ܩܰܕܺܝܫ ܗܽܘ ܘܰܕܚܺܝܠ ܫܡܶܗ</VERS>
      <VERS vnumber="10">ܪܺܝܫ ܚܶܟܡܬܳܐ ܕܶܚܠܬܶܗ ܕܡܳܪܝܳܐ. ܘܣܽܘܟܳܠܳܐ ܛܳܒܳܐ ܠܥܳܒܽܘܕܶܗ. ܘܬܶܫܒܽܘܚܬܶܗ ܩܰܝܳܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="112">
      <VERS vnumber="999">ܡܰܪܬܝܳܢܽܘܬܳܐ ܕܰܠܘܳܬ ܟܽܠܗܽܘܢ ܒܢܰܝ̈ܢܳܫܳܐ ܕܢܺܐܨܦܽܘܢ ܕܰܡܝܰܬܪܽܘܬܳܐ</VERS>
      <VERS vnumber="1">ܛܽܘܒܰܘܗܝ̱ ܠܓܰܒܪܳܐ ܕܕܳܚܶܠ ܡܶܢ ܡܳܪܝܳܐ ܘܰܙܗܺܝܪ ܒܦܽܘܩܕܳܢܰܘ̈ܗܝ̱</VERS>
      <VERS vnumber="2">ܢܶܗܘܶܐ ܚܰܝܠܬܳܢ ܙܰܪܥܶܗ ܒܰܐܪܥܳܐ ܘܢܶܬܒܰܪܰܟ ܒܕܳܪܳܐ ܕܙܰܕܺܝ̈ܩܶܐ</VERS>
      <VERS vnumber="3">ܩܶܢܝܳܢܳܐ ܘܥܽܘܬܪܳܐ ܢܶܣܓܶܐ ܒܒܰܝܬܶܗ ܘܙܰܕܺܝܩܽܘܬܶܗ ܬܩܽܘܡ ܠܥܳܠܰܡ</VERS>
      <VERS vnumber="4">ܕܢܰܚ ܢܽܘܗܪܳܐ ܒܚܶܫܽܘܟܳܐ ܠܰܬܖ̈ܺܝܨܶܐ ܘܰܡܪܰܚܶܡ ܥܰܠ ܙܰܕܺܝ̈ܩܶܐ</VERS>
      <VERS vnumber="5">ܛܳܒ ܗܽܘ ܓܰܒܪܳܐ ܕܰܡܪܰܚܶܡ ܘܡܰܘܙܶܦ ܘܰܡܣܰܝܒܰܪ ܡܶܠܰܘ̈ܗܝ̱ ܒܕܺܝܢܳܐ</VERS>
      <VERS vnumber="6">ܘܰܠܥܳܠܰܡ ܠܳܐ ܢܙܽܘܥ. ܕܽܘܟܪܳܢܳܐ ܠܥܳܠܰܡ ܢܶܗܘܶܐ ܠܙܰܕܺܝܩܳܐ</VERS>
      <VERS vnumber="7">ܘܡܶܢ ܛܶܒܳܐ ܒܺܝܫܳܐ ܠܳܐ ܢܶܕܚܰܠ ܕܡܰܬܩܰܢ ܠܶܒܶܗ ܬܟܺܝܠ ܥܰܠ ܐܰ‌ܠܳܗܳܐ</VERS>
      <VERS vnumber="8">ܘܰܡܫܰܪܰܪ ܠܶܒܶܗ ܘܠܳܐ ܕܳܚܶܠ ܥܕܰܡܳܐ ܕܚܳܙܶܐ ܒܰܒܥܶܠܕ̈ܒܳܒܰܘܗܝ̱</VERS>
      <VERS vnumber="9">ܒܰܕܰܪ ܘܝܰܗܒ ܠܒܳܝ̈ܫܶܐ ܘܙܰܕܺܝܩܽܘܬܶܗ ܩܰܝܳܡܳܐ ܠܥܳܠܰܡ ܥܳܠܡܺܝܢ ܘܩܰܪܢܶܗ ܬܶܬܪܺܝܡ ܒܫܽܘܒܚܳܐ</VERS>
      <VERS vnumber="10">ܥܰܘܳܠܳܐ ܢܶܚܙܶܐ ܘܢܶܪܓܰܙ ܘܫܶܢܰܘ̈ܗܝ̱ ܢܚܰܪܶܩ ܘܢܶܬܕܰܠܰܚ ܘܪܶܓܬܳܐ ܕܖ̈ܰܫܺܝܥܶܐ ܬܺܐܒܰܕ.</VERS>
    </CHAPTER>
    <CHAPTER cnumber="113">
      <VERS vnumber="999">ܡܰܠܶܦ ܠܺܝܗܽܘܕܳܝ̈ܶܐ ܕܢܶܬܰܐܡܢܽܘܢ ܒܬܶܫ̈ܒܚܳܬܶܗ ܕܰܐ‌ܠܳܗܳܐ ܐܰܝܟ ܡܰܢ ܕܪܰܒܳܐ ܐܺܝܬܰܘܗܝ</VERS>
      <VERS vnumber="1">ܫܰܒܰܚܘ ܥܰܒܕܰܘ̈ܗܝ ܕܡܳܪܝܳܐ ܫܰܒܰܚܘ ܠܰܫܡܶܗ ܕܡܳܪܝܳܐ</VERS>
      <VERS vnumber="2">ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ ܡܶܢ ܥܳܠܰܡ ܘܰܥܕܰܡܳܐ ܠܥܳܠܰܡ</VERS>
      <VERS vnumber="3">ܡܶܢ ܡܰܕܢܳܚܰܘ̈ܗܝ̱ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ ܪܰܒ ܗܽܘ ܫܡܶܗ ܕܡܳܪܝܳܐ</VERS>
      <VERS vnumber="4">ܘܪܳܡ ܥܰܠ ܟܽܠܗܽܘܢ ܥܰܡ̈ܡܶܐ ܡܳܪܝܳܐ ܘܥܰܠ ܫܡܰܝܳܐ ܐܺܝܩܳܪܶܗ</VERS>
      <VERS vnumber="5">ܡܰܢܽܘ ܐܰܝܟ ܡܳܪܝܳܐ ܐܰܠܳܗܰܢ ܕܝܳܬܶܒ ܒܪܰܘܡܳܐ ܘܚܳܙܶܐ ܒܥܽܘܡܩܳܐ ܒܰܫܡܰܝܳܐ ܘܒܰܐܪܥܳܐ</VERS>
      <VERS vnumber="6">ܡܪܺܝܡ ܡܶܢ ܩܺܩܰܠܬܳܐ ܠܒܳܝܫܳܐ</VERS>
      <VERS vnumber="7">ܕܢܰܘܬܒܺܝܘܗܝ̱ ܥܰܡ ܪܰܘܖ̈ܒܳܢܶܐ ܕܥܰܡܳܐ</VERS>
      <VERS vnumber="8">ܡܰܘܬܶܒ ܥܩܰܪܬܳܐ ܒܒܰܝܬܳܐ ܘܶܐܡܳܐ ܕܰܒܢܰܝ̈ܳܐ ܟܰܕ ܚܳܕܝܳܐ.</VERS>
    </CHAPTER>
    <CHAPTER cnumber="114">
      <VERS vnumber="999">ܒܝܰܕ ܩܰܕܡܳܝ̈ܳܬܳܐ ܕܶܐܣܬܥܰܪ ܡܰܪܬܶܐ ܠܥܰܡܳܐ ܕܠܳܐ ܢܶܣܓܕܽܘܢ ܠܰܦܬܰܟܖ̈ܶܐ ܐܶܠܳܐ ܠܰܐܠܳܗܳܐ ܥܳܒܶܕ݂ ܛܳܒ̈ܳܬܗܽܘܢ</VERS>
      <VERS vnumber="1">ܟܰܕ ܢܳܦܶܩ ܐܺܝܣܪܳܐܝܠ ܡܶܢ ܡܶܨܪܶܝܢ ܘܰܕܒܶܝܬ ܝܰܥܩܽܘܒ ܡܶܢ ܥܰܡܳܐ ܠܳܥܽܘܙܳܐ</VERS>
      <VERS vnumber="2">ܗܘܳܐ ܝܺܗܽܘܕܳܐ ܩܽܘܕܫܶܗ ܘܺܐܝܣܪܳܐܝܠ ܬܶܫܒܽܘܚܬܶܗ</VERS>
      <VERS vnumber="3">ܝܰܡܳܐ ܚܙܳܝܗܝ̱ ܘܰܥܪܰܩ. ܘܝܽܘܪܕܢܳܢ ܗܦܰܟ ܠܒܶܣܬܪܶܗ</VERS>
      <VERS vnumber="4">ܛܽܘܖ̈ܶܐ ܪܰܩܶܕܘ ܐܰܝܟ ܐܰܝ̈ܠܶܐ. ܘܖ̈ܳܡܳܬܳܐ ܐܰܝܟ ܐܶܡܖ̈ܶܐ ܕܥܳܢ̈ܳܐ</VERS>
      <VERS vnumber="5">ܡܳܐ ܠܳܟ ܝܰܡܳܐ ܕܰܥܪܰܩܬ ܘܝܽܘܪܕܢܳܢ ܕܰܗܦܰܟܬ ܠܒܶܣܬܪܳܟ</VERS>
      <VERS vnumber="6">ܘܛܽܘܖ̈ܶܐ ܕܪܰܩܶܕܬܽܘܢ ܐܰܝܟ ܐܰܝ̈ܠܶܐ ܘܖ̈ܳܡܳܬܳܐ ܐܰܝܟ ܐܶܡܖ̈ܶܐ ܕܥܳܢ̈ܳܐ. ܡܶܢ ܩܕܳܡ ܡܳܪܝܳܐ ܙܳܥܰܬ ܐܰܪܥܳܐ</VERS>
      <VERS vnumber="7">ܡܶܢ ܩܕܳܡ ܐܰܠܳܗܶܗ ܕܝܰܥܩܽܘܒ</VERS>
      <VERS vnumber="8">ܕܰܗܦܰܟ ܛܰܪܳܢܳܐ ܠܶܐܓ̈ܡܶܐ ܕܡܰܝ̈ܳܐ. ܘܟܺܐܦܳܐ ܫܰܪܺܝܪܬܳܐ ܠܡܰܒܽܘ̈ܥܶܐ ܕܡܰܝ̈ܳܐ</VERS>
      <VERS vnumber="9">ܠܳܐ ܠܰܢ ܡܳܪܝܳܐ ܠܳܐ ܠܰܢ. ܐܶܠܳܐ ܠܰܫܡܳܟ ܩܰܕܺܝܫܳܐ ܗܰܒ ܐܺܝܩܳܪܳܐ ܥܰܠ ܛܰܝܒܽܘܬܳܟ ܘܥܰܠ ܩܽܘܫܬܳܟ</VERS>
      <VERS vnumber="10">ܕܠܳܐ ܢܺܐܡܪܽܘܢ ܥܰܡ̈ܡܶܐ ܐܰܝܟܰܘ ܐܰܠܳܗܗܽܘܢ</VERS>
      <VERS vnumber="11">ܐܰܠܳܗܰܢ ܒܰܫܡܰܝܳܐ ܗܽܘ ܘܟܽܠ ܕܨܳܒܶܐ ܥܳܒܶܕ</VERS>
      <VERS vnumber="12">ܦܬܰܟܖ̈ܶܐ ܕܥܰܡ̈ܡܶܐ ܣܺܐܡܳܐ ܘܕܰܗܒܳܐ ܥܒܳܕ ܐܺܝܕܰܝ̈ܳܐ ܕܒܰܪܢܳܫܳܐ</VERS>
      <VERS vnumber="13">ܦܽܘ̈ܡܶܐ ܐܺܝܬ ܠܗܽܘܢ ܘܠܳܐ ܡܡܰܠܠܺܝܢ. ܥܰܝ̈ܢܶܐ ܐܺܝܬ ܠܗܽܘܢ ܘܠܳܐ ܚܳܙܶܝܢ</VERS>
      <VERS vnumber="14">ܐܶܕܢ̈ܶܐ ܐܺܝܬ ܠܗܽܘܢ ܘܠܳܐ ܫܳܡܥܺܝܢ. ܢܚܺܝܖ̈ܶܐ ܐܺܝܬ ܠܗܽܘܢ ܘܠܳܐ ܡܪܺܝܚܺܝܢ</VERS>
      <VERS vnumber="15">ܒܺܐܝ̈ܕܰܝܗܽܘܢ ܠܳܐ ܡܳܝܫܺܝܢ ܘܰܒܖ̈ܶܓܠܰܝܗܽܘܢ ܠܳܐ ܡܗܰܠܟܺܝܢ ܘܠܳܐ ܡܡܰܠܠܺܝܢ ܒܓܰܓܖ̈ܳܬܗܽܘܢ</VERS>
      <VERS vnumber="16">ܐܰܟܘܳܬܗܽܘܢ ܢܶܗܘܽܘܢ ܥܳܒܽܘ̈ܕܰܝܗܽܘܢ ܘܟܽܠ ܕܰܬܟܺܝܠܺܝܢ ܥܠܰܝܗܽܘܢ</VERS>
      <VERS vnumber="17">ܕܒܶܝܬ ܝܺܣܪܳܐܶܝܠ ܬܟܺܝܠܺܝܢ ܥܰܠ ܡܳܪܝܳܐ. ܗܽܘܝܽܘ ܥܳܕܽܘܪܗܽܘܢ ܘܰܡܣܰܝܥܳܢܗܽܘܢ</VERS>
      <VERS vnumber="18">ܕܒܶܝܬ ܐܰܗܪܽܘܢ ܬܟܺܝܠܺܝܢ ܥܰܠ ܡܳܪܝܳܐ. ܗܽܘܝܽܘ ܥܳܕܽܘܪܗܽܘܢ ܘܰܡܣܰܝܥܳܢܗܽܘܢ</VERS>
      <VERS vnumber="19">ܕܳܚ̈ܠܰܘܗܝ ܕܡܳܪܝܳܐ ܬܟܺܝܠܺܝܢ ܥܰܠ ܡܳܪܝܳܐ. ܗܽܘܝܽܘ ܥܳܕܽܘܪܗܽܘܢ ܘܰܡܣܰܝܥܳܢܗܽܘܢ</VERS>
      <VERS vnumber="20">ܡܳܪܝܳܐ ܥܰܗܕܰܢ ܘܒܰܪܟܰܢ. ܢܒܰܪܶܟ ܠܰܕܒܶܝܬ ܐܺܝܣܪܳܐܝܠ. ܢܒܰܪܶܟ ܠܰܕܒܶܝܬ ܐܰܗܪܽܘܢ</VERS>
      <VERS vnumber="21">ܢܒܰܪܶܟ ܡܳܪܝܳܐ ܠܕܳܚ̈ܠܰܘܗܝ̱ ܙܥܽܘܖ̈ܶܐ ܥܰܡ ܖ̈ܰܘܪܒܶܐ</VERS>
      <VERS vnumber="22">ܢܰܘܣܶܦ ܥܠܰܝܟܽܘܢ ܡܳܪܝܳܐ. ܥܠܰܝܟܽܘܢ ܘܥܰܠ ܒܢܰܝ̈ܟܽܘܢ</VERS>
      <VERS vnumber="23">ܒܪܺܝܟܺܝܢ ܐܢ̱ܬܽܘܢ ܠܡܳܪܝܳܐ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ</VERS>
      <VERS vnumber="24">ܫܡܰܝ̈ ܫܡܰܝܳܐ ܕܡܳܪܝܳܐ ܘܰܐܪܥܳܐ ܝܰܗܒܳܗ̇ ܠܰܒܢܰܝ̈ܢܳܫܳܐ</VERS>
      <VERS vnumber="25">ܠܳܐ ܡܺܝ̈ܬܶܐ ܢܫܰܒܚܽܘܢ ܠܡܳܪܝܳܐ ܐܳܦܠܳܐ ܟܽܠ ܢܳܚ̈ܬܰܝ ܚܶܫܽܘܟܳܐ</VERS>
      <VERS vnumber="26">ܚܢܰܢ ܕܶܝܢ ܢܒܰܪܶܟ ܠܡܳܪܝܳܐ ܡܶܟܺܝܠ ܘܰܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="115">
      <VERS vnumber="999">ܡܒܰܕܶܩ ܥܰܠ ܐܰܝܠܶܝܢ ܕܶܐܣܬܥܰܪܘ ܠܘܳܬ ܥܰܡܳܐ ܕܰܒܒܳܒܶܠ܆ ܘܡܰܘܕܶܝܢ ܠܰܐܠܳܗܳܐ ܥܰܠ ܐܰܦܰܝ̈ ܦܽܘܢܳܝܗܽܘܢ ܘܰܐܡܺܝܪ ܡܶܢ ܦܰܪܨܽܘܦ ܚܶܙܰܩܝܳܐ ܟܰܕ ܐܶܬܟܪܰܗ ܥܰܠ ܕܶܐܫܬܩܰܠ</VERS>
      <VERS vnumber="1">ܪܶܚܡܶܬ ܕܢܶܫܡܰܥ ܡܳܪܝܳܐ ܩܳܠܳܐ ܕܒܳܥܽܘܬܝ̱</VERS>
      <VERS vnumber="2">ܘܢܶܨܠܶܐ ܐܶܕܢܶܗ ܠܘܳܬܝ̱ ܒܝܰܘܡܳܐ ܕܶܐܩܪܶܝܘܗܝ̱</VERS>
      <VERS vnumber="3">ܡܶܛܽܠ ܕܚܰܕܪܽܘܢܝ̱ ܚܶܒ̈ܠܶܐ ܕܡܰܘܬܳܐ ܐܘܠܨ̈ܳܢܶܐ ܕܰܫܝܽܘܠ ܡܰܛܝܽܘܢܝ̱. ܐܽܘܠܨܳܢܳܐ ܘܕܽܘܘܳܢܳܐ ܐܶܫܟܚܶܬ</VERS>
      <VERS vnumber="4">ܒܰܫܡܶܗ ܕܡܳܪܝܳܐ ܩܪܺܝܬ. ܐܽܘܢ ܡܳܪܝܳܐ ܦܰܨܳܗ̇ ܠܢܰܦܫܝ̱</VERS>
      <VERS vnumber="5">ܡܪܰܚܡܳܢ ܐܰܢ̱ܬ ܡܳܪܝܳܐ ܘܙܰܕܺܝܩ ܘܰܐ‌ܠܳܗܳܐ ܐܰܢ̱ܬ ܡܪܰܚܡܳܢܳܐ</VERS>
      <VERS vnumber="6">ܢܳܛܰܪ ܠܫܰܒܖ̈ܶܐ ܡܳܪܝܳܐ. ܡܰܟܟܰܢܝ̱ ܘܦܰܪܩܰܢܝ̱</VERS>
      <VERS vnumber="7">ܐܶܬܦܢܳܝ ܢܰܦܫܝ̱ ܠܰܢܝܳܚܶܟܝ̱ ܡܶܛܽܠ ܕܡܳܪܝܳܐ ܦܰܪܥܶܟܝ̱</VERS>
      <VERS vnumber="8">ܡܶܛܽܠ ܕܦܰܨܺܝ ܢܰܦܫܝ̱ ܡܶܢ ܡܰܘܬܳܐ ܘܖ̈ܶܓܠܰܝ ܡܶܢ ܫܳܖ̈ܥܳܬܳܐ</VERS>
      <VERS vnumber="9">ܕܶܐܫܦܰܪ ܩܕܳܡܰܝܟ ܡܳܪܝܳܐ ܒܰܐܪܥܳܐ ܕܚܰܝ̈ܶܐ</VERS>
      <VERS vnumber="10">ܗܰܝܡܢܶܬ ܘܡܰܠܠܶܬ ܘܶܐܬܡܰܟܟܶܬ ܛܒ</VERS>
      <VERS vnumber="11">ܐܶܢܳܐ ܐܶܡܪܶܬ ܒܰܪܥܺܝܠܽܘܬܝ̱ ܕܟܽܠ ܒܰܪܢܳܫ ܕܰܓܳܠ</VERS>
      <VERS vnumber="12">ܡܳܢܳܐ ܐܶܦܪܽܘܥ ܠܡܳܪܝܳܐ ܕܟܽܠܗܽܘܢ ܦܽܘܖ̈ܥܳܢܰܘܗܝ ܥܠܰܝ</VERS>
      <VERS vnumber="13">ܟܳܣܳܐ ܕܦܽܘܪܩܳܢܳܐ ܐܶܩܰܒܶܠ ܘܒܰܫܡܶܗ ܕܡܳܪܝܳܐ ܐܶܩܪܶܐ</VERS>
      <VERS vnumber="14">ܢܶܕܖ̈ܰܝ ܠܡܳܪܝܳܐ ܐܶܦܪܽܘܥ ܩܕܳܡ ܟܽܠܶܗ ܥܰܡܶܗ</VERS>
      <VERS vnumber="15">ܝܰܩܺܝܪ ܗܽܘ ܒܥܰܝܢܰܘ̈ܗܝ̱ ܕܡܳܪܝܳܐ ܡܰܘܬܳܐ ܕܙܰܕܺܝܩܰܘ̈ܗܝ̱</VERS>
      <VERS vnumber="16">ܐܳܘ ܡܳܪܝܳܐ ܐܶܢܳܐ ܥܰܒܕܳܟ. ܥܰܒܕܳܟ ܐ̱ܢܳܐ ܘܰܒܪܳܗ̇ ܕܰܐܡܬܳܟ. ܫܪܰܝܬ ܡܶܢܝ̱ ܐܰܣܽܘܖ̈ܰܝ</VERS>
      <VERS vnumber="17">ܠܳܟ ܐܶܕܰܒܰܚ ܕܶܒܚ̈ܶܐ ܕܫܽܘܒܚܳܐ ܘܒܰܫܡܶܗ ܕܡܳܪܝܳܐ ܐܶܩܪܶܐ</VERS>
      <VERS vnumber="18">ܢܶܕܖ̈ܰܝ ܠܡܳܪܝܳܐ ܐܶܦܪܽܘܥ ܩܕܳܡ ܟܽܠܶܗ ܥܰܡܶܗ</VERS>
      <VERS vnumber="19">ܘܰܒܕܳܪܳܐ ܕܒܰܝܬܶܗ ܕܡܳܪܝܳܐ ܘܰܒܓܰܘܶܟܝ̱ ܐܽܘܪܺܫܠܶܡ.</VERS>
    </CHAPTER>
    <CHAPTER cnumber="116">
      <VERS vnumber="999">ܡܶܢ ܦܰܪܨܽܘܦ ܚܶܙܰܩܝܳܐ ܡܰܪܬܶܐ ܠܟܽܠܗܽܘܢ ܒܢܰܝ̈ܢܳܫܳܐ ܕܢܰܘܕܽܘܢ ܠܰܐܠܳܗܳܐ</VERS>
      <VERS vnumber="1">ܫܰܒܰܚܘ̱ ܠܡܳܪܝܳܐ ܟܽܠܟܽܘܢ ܥܰܡ̈ܡܶܐ. ܫܰܒܚܳܝ̈ܗܝ̱ ܟܽܠܗܶܝܢ ܐܶܡܘ̈ܳܬܳܐ</VERS>
      <VERS vnumber="2">ܡܶܛܽܠ ܕܥܶܫܢܰܬ ܥܠܰܝܢ ܛܰܝܒܽܘܬܶܗ. ܫܰܪܺܝܪܳܐܺܝܬ ܡܳܪܝܰܐ ܗ̱ܘ ܠܥܳܠܰܡ.</VERS>
    </CHAPTER>
    <CHAPTER cnumber="117">
      <VERS vnumber="999">ܬܰܘܕܺܝܬܳܐ ܕܥܰܡܳܐ ܕܥܰܠ ܐܰܦܰܝ̈ ܙܳܟܽܘܬܗܽܘܢ ܕܡܶܢ ܒܳܬܰܪ ܦܽܘܢܳܝܗܽܘܢ ܟܰܕ ܐܶܬܟܰܢܰܫܘ ܥܠܰܝܗܽܘܢ ܥܰܡ̈ܡܶܐ ܕܰܚܕܳܖ̈ܰܝܗܽܘܢ ܘܰܚܣܰܢܘ ܐܶܢܽܘܢ</VERS>
      <VERS vnumber="1">ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="2">ܢܺܐܡܰܪ ܝܺܣܪܳܐܶܝܠ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="3">ܢܺܐܡܪܽܘܢ ܕܒܶܝܬ ܐܰܗܪܽܘܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="4">ܢܺܐܡܪܽܘܢ ܕܳܚ̈ܠܰܘܗܝ̱ ܕܡܳܪܝܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="5">ܡܶܢ ܐܽܘܠܨܳܢܳܐ ܩܪܺܝܬ ܠܡܳܪܝܳܐ ܘܰܥܢܳܢܝ̱ ܡܳܪܝܳܐ ܒܰܪܘܰܚܬܳܐ</VERS>
      <VERS vnumber="6">ܡܳܪܝܳܐ ܡܥܰܕܪܳܢܝ̱ ܠܳܐ ܐܶܕܚܰܠ. ܡܳܢܳܐ ܥܳܒܶܕ ܠܺܝ ܒܰܪܢܳܫܳܐ</VERS>
      <VERS vnumber="7">ܡܳܪܝܳܐ ܡܥܰܕܪܳܢܝ ܘܶܐܢܳܐ ܐܶܚܙܶܐ ܒܣܳܢ̈ܰܐܝ</VERS>
      <VERS vnumber="8">ܛܳܒ ܠܡܶܬܬܟܳܠܽܘ ܥܰܠ ܡܳܪܝܳܐ ܛܳܒ ܡܶܢ ܕܰܠܡܶܬܬܟܳܠܽܘ ܥܰܠ ܒܰܪܢܳܫܳܐ</VERS>
      <VERS vnumber="9">ܛܳܒ ܠܡܶܬܬܟܳܠܽܘ ܥܰܠ ܡܳܪܝܳܐ ܡܶܢ ܕܰܠܡܶܬܬܟܳܠܽܘ ܥܰܠ ܫܰܠܺܝܛܳܐ</VERS>
      <VERS vnumber="10">ܟܽܠܗܽܘܢ ܥܰܡ̈ܡܶܐ ܚܰܕܪܽܘܢܝ̱ ܘܒܰܫܡܶܗ ܕܡܳܪܝܳܐ ܐܰܣܺܝܦܶܬ ܐܶܢܽܘܢ</VERS>
      <VERS vnumber="11">ܐܶܬܟܰܪܟܽܘܢܝ̱ ܘܚܰܕܪܽܘܢܝ̱ ܘܒܰܫܡܶܗ ܕܡܳܪܝܳܐ ܐܰܣܺܝܦܶܬ ܐܶܢܽܘܢ</VERS>
      <VERS vnumber="12">ܚܰܕܪܽܘܢܝ̱ ܐܰܝܟ ܕܶܒܽܘܖ̈ܶܐ ܘܰܕܥܶܟܘ̱ ܐܰܝܟ ܢܽܘܪܳܐ ܕܓ̈ܶܠܶܐ ܘܒܰܫܡܶܗ ܕܡܳܪܝܳܐ ܐܰܣܺܝܦܶܬ ܐܶܢܽܘܢ</VERS>
      <VERS vnumber="13">ܐܶܬܕܚܺܝܬ ܕܶܐܣܬܚܶܦ ܘܶܐܦܶܠ ܘܡܳܪܝܳܐ ܥܰܕܪܰܢܝ̱</VERS>
      <VERS vnumber="14">ܚܰܝܠܝ̱ ܘܫܽܘܒܚܝ̱ ܡܳܪܝܰܐ ܗ̱ܘ ܘܗܽܘ ܗܘܳܐ ܠܺܝ ܦܳܪܽܘܩܳܐ</VERS>
      <VERS vnumber="15">ܩܳܠܳܐ ܕܫܽܘܒܚܳܐ ܘܰܕܦܽܘܪܩܳܢܳܐ ܒܡܰܫܟܢܳܐ ܕܙܰܕܺܝ̈ܩܶܐ</VERS>
      <VERS vnumber="16">ܝܰܡܺܝܢܶܗ ܕܡܳܪܝܳܐ ܥܶܒܕܰܬ ܚܰܝܠܳܐ. ܝܰܡܺܝܢܶܗ ܕܡܳܪܝܳܐ ܐܰܪܺܝܡܬܰܢܝ̱. ܝܰܡܺܝܢܶܗ ܕܡܳܪܝܳܐ ܥܶܒܕܰܬ ܚܰܝܠܳܐ</VERS>
      <VERS vnumber="17">ܘܠܳܐ ܐܶܡܽܘܬ. ܐܶܠܳܐ ܐܺܚܶܐ ܘܶܐܫܬܰܥܶܐ ܥܒܳܕܰܘ̈ܗܝ̱ ܕܡܳܪܝܳܐ</VERS>
      <VERS vnumber="18">ܡܶܪܕܳܐ ܪܕܳܢܝ̱ ܡܳܪܝܳܐ ܘܰܠܡܰܘܬܳܐ ܠܳܐ ܐܰܫܠܡܰܢܝ̱</VERS>
      <VERS vnumber="19">ܦܬܰܚ ܠܺܝ ܬܰܖ̈ܥܶܐ ܕܙܰܕܺܝܩܽܘܬܳܐ ܕܶܐܥܽܘܠ ܒܗܽܘܢ ܘܰܐܘܕܶܐ ܠܡܳܪܝܳܐ</VERS>
      <VERS vnumber="20">ܗܳܢܰܘ ܬܰܪܥܶܗ ܕܡܳܪܝܳܐ ܕܙܰܕܺܝ̈ܩܶܐ ܥܳܐܠܶܝܢ ܒܶܗ</VERS>
      <VERS vnumber="21">ܐܰܘܕܶܐ ܠܳܟ ܕܰܥܢܰܝܬܳܢܝ̱ ܘܰܗܘܰܝܬ ܠܺܝ ܦܳܪܽܘܩܳܐ</VERS>
      <VERS vnumber="22">ܟܺܐܦܳܐ ܕܰܐܣܠܺܝܘ ܒܰܢ̈ܳܝܶܐ ܗܺܝ ܗܘܳܬ ܠܪܺܝܫܶܗ ܕܒܶܢܝܳܢܳܐ</VERS>
      <VERS vnumber="23">ܡܶܢ ܩܕܳܡ ܡܳܪܝܳܐ ܗܘܳܬ ܗܳܕܶܐ ܘܬܶܕܡܽܘܪܬܳܐ ܗܺܝ ܒܥܰܝ̈ܢܰܝܢ</VERS>
      <VERS vnumber="24">ܗܳܢܰܘ ܝܰܘܡܳܐ ܕܰܥܒܰܕ ܡܳܪܝܳܐ. ܬܰܘ ܢܕܽܘܨ ܘܢܶܚܕܶܐ ܒܶܗ</VERS>
      <VERS vnumber="25">ܐܳܘ ܡܳܪܝܳܐ ܦܪܽܘܩܰܝܢܝ̱ ܐܳܘ ܡܳܪܝܳܐ ܦܰܨܳܢܝ̱</VERS>
      <VERS vnumber="26">ܒܪܺܝܟ ܗܽܘ ܕܳܐܬܶܐ ܒܰܫܡܶܗ ܕܡܳܪܝܳܐ. ܒܰܪܶܟܢܳܟܽܘܢ ܡܶܢ ܒܰܝܬܶܗ ܕܡܳܪܝܳܐ</VERS>
      <VERS vnumber="27">ܡܳܪܝܳܐ ܐܰܠܳܗܰܢ ܐܰܢܗܰܪ ܠܰܢ ܘܰܐܣܽܘܪ ܥܰܕܥܺܐܕܰܝ̈ܢ ܒܫܺܫ̈ܠܳܬܳܐ ܥܕܰܡܳܐ ܠܩܰܖ̈ܢܳܬܶܗ ܕܡܰܕܒܚܳܐ</VERS>
      <VERS vnumber="28">ܐܰܠܳܗܝ ܐܰܢ̱ܬ ܐܰܘܕܶܐ ܠܳܟ. ܐܰܠܳܗܝ ܐܰܢ̱ܬ ܐܶܫܰܒܚܳܟ</VERS>
      <VERS vnumber="29">ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܛܰܝܒܽܘܬܶܗ.</VERS>
    </CHAPTER>
    <CHAPTER cnumber="118">
      <VERS vnumber="999">ܬܰܫܥܺܝܬܳܐ ܘܡܰܪܬܝܳܢܽܘܬܳܐ ܕܰܠܘܳܬ ܟܽܠܢܳܫ ܕܰܐܡܺܝܪܳܐ ܡܶܢ ܦܰܪܨܽܘܦ ܡܝܰܬܖ̈ܶܐ ܕܰܒܥܰܡܳܐ ܕܰܒܒܳܒܶܠ</VERS>
      <VERS vnumber="1">.ܐ. ܛܽܘܒܰܝܗܽܘܢ ܠܰܐܝܠܶܝܢ ܕܰܕܠܳܐ ܡܽܘܡ ܐܶܢܽܘܢ ܒܽܐܘܪܚܳܐ ܘܰܡܗܰܠܟܺܝܢ ܒܢܳܡܽܘܣܶܗ ܕܡܳܪܝܳܐ</VERS>
      <VERS vnumber="2">ܛܽܘܒܰܝܗܽܘܢ ܠܰܐܝܠܶܝܢ ܕܢܳܛܪܺܝܢ ܣܳܗܕܽܘܬܶܗ ܘܰܒܟܽܠܶܗ ܠܶܒܗܽܘܢ ܒܳܥܶܝܢ ܠܶܗ</VERS>
      <VERS vnumber="3">ܘܠܳܐ ܥܒܰܕܘ ܥܰܘܠܳܐ ܘܗܰܠܶܟܘ ܒܽܐܘܖ̈ܚܳܬܶܗ</VERS>
      <VERS vnumber="4">ܐܰܢ̱ܬ ܦܩܰܕܬ ܕܢܶܛܪܽܘܢ ܦܽܘ̈ܩܕܳܢܰܝܟ ܪܰܘܪܒܳܐܺܝܬ</VERS>
      <VERS vnumber="5">ܐܶܫܬܽܘܦ ܕܶܝܢ ܡܰܬܩ̈ܢܳܢ ܐܽܘܖ̈ܚܳܬܝ̱ ܕܶܐܛܰܪ ܦܽܘ̈ܩܕܳܢܰܝܟ</VERS>
      <VERS vnumber="6">ܘܠܳܐ ܐܶܒܗܰܬ ܡܳܐ ܕܢܶܛܪܶܬ ܟܽܠܗܽܘܢ ܦܽܘ̈ܩܕܳܢܰܝܟ</VERS>
      <VERS vnumber="7">ܐܰܘܕܶܐ ܠܳܟ ܒܰܬܪܺܝܨܽܘܬܶܗ ܕܠܶܒܝ̱ ܡܳܐ ܕܝܶܠܦܶܬ ܕܺܝ̈ܢܶܐ ܕܙܰܕܺܝܩܽܘܬܳܟ</VERS>
      <VERS vnumber="8">ܦܽܘ̈ܩܕܳܢܰܝܟ ܢܶܛܪܶܬ ܠܳܐ ܬܰܪܦܶܝܢܝ̱ ܠܥܳܠܰܡ .</VERS>
      <VERS vnumber="9">ܒܡܳܢܳܐ ܡܕܰܟܶܐ ܛܰܠܝܳܐ ܐܽܘܪܚܶܗ ܕܢܶܛܰܪ ܦܽܘ̈ܩܕܳܢܰܝܟ</VERS>
      <VERS vnumber="10">ܒܟܽܠܶܗ ܠܶܒܝ̱ ܥܰܩܶܒܬܳܟ ܠܳܐ ܬܶܛܥܶܝܢܝ̱ ܡܶܢ ܦܽܘ̈ܩܕܳܢܰܝܟ</VERS>
      <VERS vnumber="11">ܒܠܶܒܝ̱ ܛܰܫܺܝܬ ܡܶܠܰܝ̈ܟ ܕܠܳܐ ܐܶܚܛܶܐ ܠܳܟ</VERS>
      <VERS vnumber="12">ܒܪܺܝܟ ܐܰܢ̱ܬ ܡܳܪܝܳܐ ܐܰܠܶܦܰܝܢܝ̱ ܦܽܘ̈ܩܕܳܢܰܝܟ</VERS>
      <VERS vnumber="13">ܒܣܶܦ̈ܘܳܬ݂ܝ̱ ܬܢܺܝܬ ܟܽܠܗܽܘܢ ܕܺܝ̈ܢܶܐ ܕܙܰܕܺܝܩܽܘܬܳܟ</VERS>
      <VERS vnumber="14">ܠܽܐܘܪܚܳܐ ܕܣܳܗܕܽܘܬܳܟ ܪܶܚܡܶܬ ܛܳܒ ܡܶܢ ܟܽܠܶܗ ܥܽܘܬܪܳܐ</VERS>
      <VERS vnumber="15">ܒܦܽܘ̈ܩܕܳܢܰܝܟ ܪܢܺܝܬ ܘܝܶܕܥܶܬ ܐܽܘܖ̈ܚܳܬܳܟ</VERS>
      <VERS vnumber="16">ܒܢܳܡܽܘܣܳܟ ܪܢܺܝܬ ܕܠܳܐ ܐܶܛܥܶܐ ܡܶܠܰܝ̈ܟ .</VERS>
      <VERS vnumber="17">ܥܢܺܝ ܠܥܰܒܕܳܟ ܕܺܐܚܶܐ ܘܶܐܛܰܪ ܡܶܠܰܝ̈ܟ</VERS>
      <VERS vnumber="18">ܓܠܺܝ ܥܰܝ̈ܢܰܝ ܕܶܐܚܙܶܐ ܬܶܕܡܖ̈ܳܬܳܐ ܕܰܒܢܳܡܽܘܣܳܟ</VERS>
      <VERS vnumber="19">ܥܳܡܽܘܪܳܐ ܐ̱ܢܳܐ ܥܰܡܳܟ ܠܳܐ ܬܛܰܫܶܐ ܡܶܢܝ̱ ܦܽܘ̈ܩܕܳܢܰܝܟ</VERS>
      <VERS vnumber="20">ܨܒܳܬ ܢܰܦܫܝ̱ ܘܶܐܬܪܰܓܪܓܰܬ ܠܕܺܝ̈ܢܰܝܟ ܒܟܽܠܙܒܰܢ</VERS>
      <VERS vnumber="21">ܟܐܰܝܬ ܒܥܰܡ̈ܡܶܐ ܘܠܺܝܛܺܝܢ ܐܶܢܽܘܢ ܐܰܝܠܶܝܢ ܕܛܳܥܶܝܢ ܡܶܢ ܦܽܘ̈ܩܕܳܢܰܝܟ</VERS>
      <VERS vnumber="22">ܐܰܥܒܰܪ ܡܶܢܝ̱ ܚܶܣܕܳܐ ܡܶܛܽܠ ܕܣܳܗܕܽܘܬܳܟ ܢܶܛܪܶܬ</VERS>
      <VERS vnumber="23">ܝܳܬܒܺܝܢ ܗ̱ܘܰܘ ܥܰܘ̈ܳܠܶܐ ܘܪܳܢܶܝܢ ܗ̱ܘܰܘ ܒܺܝ ܘܶܐܢܳܐ ܒܦܽܘ̈ܩܕܳܢܰܝܟ ܪܳܢܶܐ ܗ̱ܘܺܝܬ</VERS>
      <VERS vnumber="24">ܒܣܳܗܕܽܘܬܳܟ ܪܢܺܝܬ ܘܰܒܬܰܪܥܺܝܬܳܟ ܛܳܒܬܳܐ .</VERS>
      <VERS vnumber="25">ܢܶܩܦܰܬ ܢܰܦܫܝ̱ ܠܥܰܦܪܳܐ ܐܰܚܳܢܝ̱ ܐܰܝܟ ܡܶܠܬܳܟ</VERS>
      <VERS vnumber="26">ܐܽܘܖ̈ܚܳܬܝ̱ ܚܰܘܺܝܬܳܟ ܘܰܥܢܰܝܬܳܢܝ̱ ܐܰܠܶܦܰܝܢܝ̱ ܢܳܡܽܘܣܳܟ</VERS>
      <VERS vnumber="27">ܐܽܘܪܚܳܐ ܕܦܽܘ̈ܩܕܳܢܰܝܟ ܚܰܘܳܢܝ̱ ܘܶܐܪܢܶܐ ܒܬܶܕܡܖ̈ܳܬܳܟ</VERS>
      <VERS vnumber="28">ܐܶܬܛܰܪܦܰܬ ܢܰܦܫܝ̱ ܒܪܶܢܝܳܐ ܐܰܚܳܢܝ̱ ܐܰܝܟ ܡܶܠܬܳܟ</VERS>
      <VERS vnumber="29">ܐܽܘܪܚܳܐ ܕܥܰܘ̈ܳܠܶܐ ܐܰܥܒܰܪ ܡܶܢܝ̱ ܘܢܳܡܽܘܣܳܟ ܐܰܠܶܦܰܝܢܝ̱</VERS>
      <VERS vnumber="30">ܐܽܘܪܚܳܐ ܕܗܰܝܡܳܢܽܘܬܳܟ ܓܒܺܝܬ ܘܰܒܕܺܝ̈ܢܰܝܟ ܨܒܺܝܬ</VERS>
      <VERS vnumber="31">ܢܶܩܦܶܬ ܠܣܳܗܕܽܘܬܳܟ ܡܳܪܝܳܐ ܠܳܐ ܬܰܒܗܶܬܰܝܢܝ̱</VERS>
      <VERS vnumber="32">ܒܽܐܘܪܚܳܐ ܕܦܽܘ̈ܩܕܳܢܰܝܟ ܗܰܠܟܶܬ ܡܶܛܽܠ ܕܚܰܕܺܝܬܳܢܝ̱ .</VERS>
      <VERS vnumber="33">ܐܰܠܶܦܰܝܢܝ̱ ܡܳܪܝܳܐ ܐܽܘܪܚܳܐ ܕܦܽܘ̈ܩܕܳܢܰܝܟ ܘܶܐܛܰܪ ܐܶܢܽܘܢ</VERS>
      <VERS vnumber="34">ܣܰܟܶܠܰܝܢܝ̱ ܕܶܐܛܰܪ ܢܳܡܽܘܣܳܟ ܘܶܐܛܪܺܝܘܗܝ̱ ܡܶܢ ܟܽܠܶܗ ܠܶܒܝ̱</VERS>
      <VERS vnumber="35">ܗܰܠܶܟܰܝܢܝ̱ ܒܰܫܒܺܝܠܳܐ ܕܦܽܘ̈ܩܕܳܢܰܝܟ ܡܶܛܽܠ ܕܒܶܗ ܨܒܺܝܬ</VERS>
      <VERS vnumber="36">ܐܰܦܢܳܐ ܠܶܒܝ̱ ܠܣܳܗܕܽܘܬܳܟ ܘܠܳܐ ܠܡ̈ܰܬܠܶܐ</VERS>
      <VERS vnumber="37">ܐܰܥܒܰܪ ܥܰܝ̈ܢܰܝ ܕܠܳܐ ܢܶܚܙ̈ܝܳܢ ܕܰܓܳܠܽܘܬܳܐ ܘܒܽܐܘܖ̈ܚܳܬܳܟ ܐܰܚܳܢܝ̱</VERS>
      <VERS vnumber="38">ܐܰܫܰܪ ܡܶܠܬܳܟ ܠܥܰܒܕܳܟ ܕܕܳܚܶܠ ܠܳܟ</VERS>
      <VERS vnumber="39">ܐܰܥܒܰܪ ܡܶܢܝ ܚܶܣܕܳܐ ܡܶܛܽܠ ܕܕܺܝ̈ܢܰܝܟ ܫܰܦܺܝܪܺܝܢ ܐܶܢܽܘܢ</VERS>
      <VERS vnumber="40">ܨܒܺܝܬ ܒܦܽܘܩܕܳܢܰܝ̈ܟ ܘܰܒܙܰܕܺܝܩܽܘܬܳܟ ܐܰܚܳܢܝ̱ .</VERS>
      <VERS vnumber="41">ܢܺܐܬܽܘܢ ܥܠܰܝ ܖ̈ܰܚܡܰܝܟ ܡܳܪܝܳܐ ܘܦܽܘܪܩܳܢܳܟ ܕܶܐܡܰܪܬ</VERS>
      <VERS vnumber="42">ܘܶܐܬܶܠ ܦܶܬܓܳܡܳܐ ܠܰܡܚܰܣ̈ܕܳܢܰܝ ܡܶܛܽܠ ܕܶܐܬܬܰܟܠܶܬ ܥܰܠ ܡܶܠܰܝ̈ܟ</VERS>
      <VERS vnumber="43">ܠܳܐ ܬܶܥܢܰܕ ܡܶܢ ܦܽܘܡܝ̱ ܡܶܠܬܳܐ ܕܩܽܘܫܬܳܐ ܡܶܛܽܠ ܕܰܠܕܺܝ̈ܢܰܝܟ ܣܰܟܺܝܬ</VERS>
      <VERS vnumber="44">ܐܶܛܰܪ ܢܳܡܽܘܣܳܟ ܠܥܳܠܰܡ ܥܳܠܡܺܝܢ</VERS>
      <VERS vnumber="45">ܘܶܐܗܰܠܶܟ ܒܰܪܘܰܚܬܳܐ ܡܶܛܽܠ ܕܰܒܦܽܘ̈ܩܕܳܢܰܝܟ ܨܒܺܝܬ</VERS>
      <VERS vnumber="46">ܐܶܡܰܠܶܠ ܒܙܰܕܺܝܩܽܘܬܳܐ ܩܕܳܡ ܡܰܠ̈ܟܶܐ ܘܠܳܐ ܐܶܒܗܰܬ</VERS>
      <VERS vnumber="47">ܘܶܐܪܢܶܐ ܒܦܽܘ̈ܩܕܳܢܰܝܟ ܕܪܶܚܡܶܬ. ܘܰܐܪܺܝܡ ܐܺܝ̈ܕܰܝ ܠܘܳܬ ܦܽܘ̈ܩܕܳܢܰܝܟ ܕܪܶܚܡܶܬ</VERS>
      <VERS vnumber="48">ܘܶܐܪܢܶܐ ܒܗܽܘܢ ܒܦܽܘ̈ܩܕܳܢܰܝܟ ܘܶܐܫܬܰܒܰܚ ܒܗܰܝܡܳܢܽܘܬܳܟ .</VERS>
      <VERS vnumber="49">ܥܶܗܰܕ ܡܶܠܬܳܟ ܠܥܰܒܕܳܟ ܗܳܝ ܕܰܐܬܟܶܠܬܳܝܗܝ̱</VERS>
      <VERS vnumber="50">ܘܒܳܗ̇ ܐܶܬܒܰܝܐܶܬ ܒܡܽܘܟܳܟܝ̱ ܡܶܛܽܠ ܕܡܺܐܡܪܳܟ ܐܰܚܝܰܢܝ̱</VERS>
      <VERS vnumber="51">ܥܰܘ̈ܳܠܶܐ ܐܰܠܨܽܘܢܝ̱ ܘܡܶܢ ܢܳܡܽܘܣܳܟ ܠܳܐ ܣܛܺܝܬ</VERS>
      <VERS vnumber="52">ܐܶܬܕܰܟܪܶܬ ܕܺܝ̈ܢܰܝܟ ܡܳܪܝܳܐ ܕܡܶܢ ܥܳܠܰܡ ܘܶܐܬܒܰܝܐܶܬ ܘܰܗܘܰܘ ܠܺܝ ܠܡܰܪܕܽܘܬܳܐ</VERS>
      <VERS vnumber="53">ܟܡܺܝܪܽܘܬܳܐ ܐܶܚܰܕܬܰܢܝ̱ ܡܶܢ ܚܰܛܳܝ̈ܶܐ ܕܰܫܒܰܩܘ̱ ܢܳܡܽܘܣܳܟ</VERS>
      <VERS vnumber="54">ܙܡܺܝܪܬܳܐ ܗܘܰܘ ܠܺܝ ܦܽܘ̈ܩܕܳܢܰܝܟ ܒܶܝܬ ܬܰܘܬܳܒܽܘܬܝ̱</VERS>
      <VERS vnumber="55">ܥܶܗܕܶܬ ܒܠܺܠܝܳܐ ܫܡܳܟ ܡܳܪܝܳܐ ܘܢܶܛܪܶܬ ܢܳܡܽܘܣܳܟ</VERS>
      <VERS vnumber="56">ܘܶܐܬܒܰܝܐܶܬ ܡܶܛܽܠ ܕܢܶܛܪܶܬ ܦܽܘ̈ܩܕܳܢܰܝܟ .</VERS>
      <VERS vnumber="57">ܒܦܶܠܓܽܘܬܶܗ ܕܠܺܠܝܳܐ ܪܢܺܝܬ ܕܶܐܛܰܪ ܦܽܘ̈ܩܕܳܢܰܝܟ</VERS>
      <VERS vnumber="58">ܣܰܟܺܝܬ ܠܰܐܦܰܝ̈ܟ ܡܶܢ ܟܽܠܶܗ ܠܶܒܝ̱ ܐܰܚܳܢܝ̱ ܐܰܝܟ ܡܶܠܬܳܟ</VERS>
      <VERS vnumber="59">ܐܶܬܚܰܫܒܶܬ ܐܽܘܖ̈ܚܳܬܝ̱ ܘܰܐܗܦܟܶܬ ܖ̈ܶܓܠܰܝ ܠܰܫܒܺܝ̈ܠܰܝܟ</VERS>
      <VERS vnumber="60">ܐܶܬܛܰܝܒܶܬ ܘܠܳܐ ܐܶܫܬܰܘܚܪܶܬ ܕܶܐܛܰܪ ܦܽܘ̈ܩܕܳܢܰܝܟ.</VERS>
      <VERS vnumber="61">ܚܰܒ̈ܠܶܐ ܕܥܰܘ̈ܳܠܶܐ ܥܰܪܙܠܽܘܢܝ̱ ܘܡܶܢ ܢܳܡܽܘܣܳܟ ܠܳܐ ܣܛܺܝܬ.</VERS>
      <VERS vnumber="62">ܒܦܶܠܓܶܗ ܕܠܺܠܝܳܐ ܩܳܡܶܬ ܕܰܐܘܕܶܐ ܠܳܟ ܥܰܠ ܕܺܝ̈ܢܰܝܟ ܙܰܕܺܝܩܳܐ.</VERS>
      <VERS vnumber="63">ܪܳܚܡܳܐ ܐ̱ܢܳܐ ܕܟܽܠܗܽܘܢ ܕܳܚ̈ܠܰܝܟ ܘܕܰܐܝܠܶܝܢ ܕܢܳܛܪܺܝܢ ܦܽܘ̈ܩܕܳܢܰܝܟ.</VERS>
      <VERS vnumber="64">ܖ̈ܰܚܡܰܝܟ ܡܳܪܝܳܐ ܡܰܠܝܳܐ ܐܰܪܥܳܐ ܐܰܠܶܦܰܝܢܝ̱ ܦܽܘ̈ܩܕܳܢܰܝܟ .</VERS>
      <VERS vnumber="65">ܛܳܒܬܳܐ ܥܒܶܕ ܥܰܡ ܥܰܒܕܳܟ ܡܳܪܝܳܐ ܐܰܝܟ ܕܶܐܡܰܪܬ.</VERS>
      <VERS vnumber="66">ܛܰܥܡܳܐ ܘܛܰܝܒܽܘܬܳܐ ܘܡܰܕܥܳܐ ܐܰܠܶܦܰܝܢܝ̱ ܡܶܛܽܠ ܕܗܰܝܡܢܶܬ ܒܦܽܘ̈ܩܕܢܰܝܟ.</VERS>
      <VERS vnumber="67">ܥܰܕܠܳܐ ܐܶܬܡܰܟܟܶܬ ܗܰܝܡܢܶܬ ܘܡܺܐܡܪܳܟ ܢܶܛܪܶܬ.</VERS>
      <VERS vnumber="68">ܛܳܒ ܐܰܢ̱ܬ ܡܳܪܝܳܐ ܘܡܰܛܐܶܒ ܐܰܠܶܦܰܝܢܝ̱ ܦܽܘ̈ܩܕܳܢܰܝܟ.</VERS>
      <VERS vnumber="69">ܣܓܺܝ ܥܰܘܠܳܐ ܕܫܰܒܰܗܖ̈ܳܢܶܐ ܘܶܐܢܳܐ ܒܟܽܠܶܗ ܠܶܒܝ̱ ܢܶܛܪܶܬ ܦܽܘ̈ܩܕܳܢܰܝܟ.</VERS>
      <VERS vnumber="70">ܐܶܬܓܒܶܢ ܠܶܒܗܽܘܢ ܐܰܝܟ ܚܰܠܒܳܐ ܘܶܐܢܳܐ ܢܶܛܪܶܬ ܢܳܡܽܘܣܳܟ.</VERS>
      <VERS vnumber="71">ܛܳܒ ܠܺܝ ܕܶܐܬܡܰܟܟܶܬ ܕܺܐܠܰܦ ܦܽܘ̈ܩܕܳܢܰܝܟ.</VERS>
      <VERS vnumber="72">ܛܐܶܒ ܠܺܝ ܢܳܡܽܘܣܶܗ ܕܦܽܘܡܳܟ ܡܶܢ ܐܰܠܦ̈ܶܐ ܕܕܰܗܒܳܐ ܘܰܕܣܺܐܡܳܐ .</VERS>
      <VERS vnumber="73">ܐܺܝ̈ܕܰܝܟ ܥܰܒܕܳܢ̈ܝ̱ ܘܰܐܬܩ̈ܢܳܢܝ̱ ܐܰܠܶܦܰܝܢܝ̱ ܢܳܡܽܘܣܳܟ.</VERS>
      <VERS vnumber="74">ܕܢܶܚܙܽܘܢ ܕܳܚܠܰܝ̈ܟ ܘܢܶܚܕܽܘܢ ܕܰܠܡܶܠܬܳܟ ܣܰܒܪܶܬ.</VERS>
      <VERS vnumber="75">ܝܶܕܥܶܬ ܕܙܰܕܺܝܩܺܝܢ ܐܶܢܽܘܢ ܕܺܝ̈ܢܰܝܟ ܡܳܪܝܳܐ ܘܗܰܝܡܳܢܽܘܬܳܟ ܡܰܟܶܟܬܰܢܝ̱.</VERS>
      <VERS vnumber="76">ܢܶܗܘܽܘܢ ܖ̈ܰܚܡܰܝܟ ܠܒܽܘܝܳܐܝ ܐܰܝܟ ܕܶܐܡܰܪܬ ܠܥܰܒܕܳܟ.</VERS>
      <VERS vnumber="77">ܢܺܐܬܽܘܢ ܥܠܰܝ ܖ̈ܰܚܡܰܝܟ ܘܺܐܚܶܐ ܡܶܛܽܠ ܕܰܒܢܳܡܽܘܣܳܟ ܐܶܬܝܰܠܦܶܬ.</VERS>
      <VERS vnumber="78">ܢܶܒܗܬܽܘܢ ܥܰܘ̈ܳܠܶܐ ܕܰܒܥܰܘܠܳܐ ܡܰܟܟܽܘܢܝ̱ ܘܶܐܢܳܐ ܪܢܺܝܬ ܒܦܽܘ̈ܩܕܳܢܰܝܟ.</VERS>
      <VERS vnumber="79">ܢܶܬܦܢܽܘܢ ܠܘܳܬܝ̱ ܕܳܚܠܰܝ̈ܟ ܘܰܐܝܠܶܝܢ ܕܝܳܕܥܺܝܢ ܣܳܗܕܽܘܬܳܟ.</VERS>
      <VERS vnumber="80">ܢܶܪܢܶܐ ܠܶܒܝ̱ ܒܦܽܘ̈ܩܕܳܢܰܝܟ ܘܠܳܐ ܐܶܒܗܰܬ .</VERS>
      <VERS vnumber="81">ܪܶܓܰܬ ܢܰܦܫܝ̱ ܠܦܽܘܪܩܳܢܳܟ ܘܰܠܡܶܠܬܳܟ ܣܰܒܪܶܬ.</VERS>
      <VERS vnumber="82">ܣܰܟܺܝ̈ ܥܰܝ̈ܢܰܝ ܠܡܺܐܡܪܳܟ ܕܶܐܡܰܬܝ̱ ܬܒܰܝܐܰܢܝ̱.</VERS>
      <VERS vnumber="83">ܡܶܛܽܠ ܕܰܗܘܺܝܬ ܐܰܝܟ ܙܶܩܐܳ ܒܰܓܠܺܝܕܳܐ ܘܦܽܘ̈ܩܕܳܢܰܝܟ ܠܳܐ ܛܥܺܝܬ.</VERS>
      <VERS vnumber="84">ܟܡܳܐ ܐܶܢܽܘܢ ܝܰܘ̈ܡܳܬܶܗ ܕܥܰܒܕܳܟ ܘܶܐܡܰܬܝ̱ ܥܳܒܶܕ ܐܰܢ̱ܬ ܠܺܝ ܕܺܝܢܳܐ ܡܶܢ ܖ̈ܳܕܽܘܦܰܝ.</VERS>
      <VERS vnumber="85">ܚܦܰܪܘ ܠܺܝ ܓܽܘܡܳܨܳܐ ܥܰܘ̈ܳܠܶܐ ܕܠܳܐ ܡܶܢ ܢܳܡܽܘܣܳܟ.</VERS>
      <VERS vnumber="86">ܟܽܠܗܽܘܢ ܦܽܘ̈ܩܕܳܢܰܝܟ ܡܗܰܝܡܢܺܝܢ ܘܥܰܘ̈ܳܠܶܐ ܪܰܕܦܽܘܢܝ̱.</VERS>
      <VERS vnumber="87">ܥܰܕ ܩܰܠܺܝܠ ܡܰܘܒܕܺܝܢ ܗ̱ܘܰܘ ܠܺܝ ܒܰܐܪܥܳܐ ܘܶܐܢܳܐ ܠܳܐ ܫܶܒܩܶܬ ܦܽܘ̈ܩܕܳܢܰܝܟ.</VERS>
      <VERS vnumber="88">ܐܰܝܟ ܖ̈ܰܚܡܰܝܟ ܐܰܚܳܢܝ̱ ܕܶܐܛܰܪ ܣܳܗܕܽܘܬܶܗ ܕܦܽܘܡܳܟ .</VERS>
      <VERS vnumber="89">ܠܥܳܠܰܡ ܐܰܢ̱ܬ ܗܽܘ ܡܳܪܝܳܐ ܘܡܶܠܬܳܟ ܩܰܝܳܡܳܐ ܒܰܫܡܰܝܳܐ.</VERS>
      <VERS vnumber="90">ܘܰܠܕܳܪܕܳܖ̈ܺܝܢ ܗܰܝܡܳܢܽܘܬܳܟ. ܬܰܩܶܢܬ ܐܰܪܥܳܐ ܘܰܐܩܺܝܡܬܳܗ̇.</VERS>
      <VERS vnumber="91">.</VERS>
      <VERS vnumber="92">ܐܶܠܽܘܠܳܐ ܢܳܡܽܘܣܳܟ ܕܰܗܘܳܐ ܠܺܝ ܪܶܢܝܳܐ ܐܳܒܶܕ ܗ̱ܘܺܝܬ ܒܡܽܘܟܳܟܝ̱.</VERS>
      <VERS vnumber="93">ܠܥܳܠܰܡ ܠܳܐ ܐܶܛܥܶܐ ܦܽܘ̈ܩܕܳܢܰܝܟ ܡܶܛܽܠ ܕܰܒܗܽܘܢ ܐܶܢܽܘܢ ܚܰܝ݂ܰܝ݂̈.</VERS>
      <VERS vnumber="94">ܕܺܝܠܳܟ ܐ̱ܢܳܐ ܦܰܨܳܢܝ̱ ܡܶܛܽܠ ܕܦܽܘ̈ܩܕܳܢܰܝܟ ܢܶܛܪܶܬ.</VERS>
      <VERS vnumber="95">ܥܠܰܝ ܣܰܟܺܝܘ̱ ܥܰܘ̈ܳܠܶܐ ܕܢܰܘܒܕܽܘܢܳܢܝ̱ ܘܣܳܗܕܽܘܬܳܟ ܐܶܣܬܰܟܠܶܬ.</VERS>
      <VERS vnumber="96">ܠܟܽܠ ܣܰܘܦܳܐ ܚܙܺܝܬ ܩܶܨܳܐ ܘܛܳܒ ܪܘܺܝܚ ܦܽܘܩܕܳܢܳܟ .</VERS>
      <VERS vnumber="97">ܡܳܐ ܪܶܚܡܶܬ ܢܳܡܽܘܣܳܟ ܘܟܽܠܶܗ ܝܰܘܡܳܐ ܗܽܘܝܽܘ ܪܶܢܺܝܝ.</VERS>
      <VERS vnumber="98">ܚܰܟܶܡܰܝܢܝ̱ ܡܶܢ ܒܥܶܠܕ̈ܒܳܒܰܝ ܡܶܛܽܠ ܕܦܽܘ̈ܩܕܳܢܰܝܟ ܢܶܛܪܶܬ.</VERS>
      <VERS vnumber="99">ܡܶܢ ܟܽܠܗܽܘܢ ܡܰܠܦܳ̈ܢܰܝ ܣܰܟܶܠܰܝܢܝ̱ ܡܶܛܽܠ ܕܣܳܗܕܽܘܬܳܟ ܗܘܳܬ ܠܺܝ ܪܶܢܝܳܐ.</VERS>
      <VERS vnumber="100">ܝܰܬܺܝܪ ܡܶܢ ܩܰܫܺܝ̈ܫܶܐ ܐܶܣܬܰܟܠܶܬ ܡܶܛܽܠ ܕܦܽܘ̈ܩܕܳܢܰܝܟ ܢܶܛܪܶܬ.</VERS>
      <VERS vnumber="101">ܡܶܢ ܟܽܠܳܗ̇ ܐܽܘܪܚܳܐ ܒܺܝܫܬܳܐ ܟܠܺܝܬ ܖ̈ܶܓܠܰܝ ܕܶܐܛܰܪ ܦܽܘ̈ܩܕܳܢܰܝܟ.</VERS>
      <VERS vnumber="102">ܡܶܢ ܕܺܝܢܰܝ̈ܟ ܠܳܐ ܣܛܺܝܬ ܡܶܛܽܠ ܕܰܐܢ̱ܬ ܐܰܠܶܦܬܳܢܝ̱.</VERS>
      <VERS vnumber="103">ܚܰܠܝ̈ܳܢ ܡܶܠܰܝ̈ܟ ܠܰܫܡܰܝ ܚܶܟܝ̱ ܛܳܒ ܡܶܢ ܕܶܒܫܳܐ ܠܦܽܘܡܳܐ.</VERS>
      <VERS vnumber="104">ܒܦܽܘ̈ܩܕܳܢܰܝܟ ܪܢܺܝܬ ܡܶܛܽܠ ܗܳܢܳܐ ܣܢܺܝܬ ܟܽܠܳܗ̇ ܐܽܘܪܚܳܐ ܕܥܰܘ̈ܳܠܶܐ .</VERS>
      <VERS vnumber="105">ܫܪܳܓܳܐ ܗ̱ܝ ܡܶܠܬܳܟ ܠܖ̈ܶܓܠܰܝ ܘܢܽܘܗܪܳܐ ܠܰܫܒܺܝ̈ܠܰܝ.</VERS>
      <VERS vnumber="106">ܝܺܡܺܝܬ ܘܰܐܫܪܶܬ ܕܶܐܛܰܪ ܕܺܝ̈ܢܶܐ ܕܙܰܕܺܝܩܽܘܬܳܟ.</VERS>
      <VERS vnumber="107">ܐܶܬܡܰܟܟܶܬ ܪܰܘܪܒܳܐܺܝܬ ܡܳܪܝܳܐ ܐܰܚܳܢܝ̱ ܐܰܝܟ ܡܶܠܬܳܟ.</VERS>
      <VERS vnumber="108">ܒܡܶܠܰܘ̈ܗܝ̱ ܕܦܽܘܡܝ̱ ܨܒܺܝ ܡܳܪܝܳܐ ܘܡܶܢ ܕܺܝܢܰܝ̈ܟ ܐܰܠܶܦܰܝܢܝ̱.</VERS>
      <VERS vnumber="109">ܢܰܦܫܝ̱ ܒܺܐܝ̈ܕܰܝܟ ܗܺܝ ܒܟܽܠܙܒܰܢ ܘܢܳܡܽܘܣܳܟ ܠܳܐ ܛܥܺܝܬ.</VERS>
      <VERS vnumber="110">ܣܳܡܘ̱ ܠܺܝ ܚܰܛܳܝ̈ܶܐ ܦܰܚ̈ܶܐ ܘܡܶܢ ܦܽܘ̈ܩܕܳܢܰܝܟ ܠܳܐ ܣܛܺܝܬ.</VERS>
      <VERS vnumber="111">ܝܶܪܬܶܬ ܣܳܗܕܽܘܬܳܟ ܠܥܳܠܰܡ ܡܶܛܽܠ ܕܒܽܘܣܳܡܳܐ ܗ̱ܝ ܕܠܶܒܝ̱.</VERS>
      <VERS vnumber="112">ܐܰܦܢܺܝܬ ܠܶܒܝ̱ ܕܶܐܥܒܶܕ ܦܽܘ̈ܩܕܳܢܰܝܟ ܠܥܳܠܰܡ ܒܰܫܪܳܪܳܐ .</VERS>
      <VERS vnumber="113">ܣܢܺܝܬ ܠܥܰܘ̈ܳܠܶܐ ܘܢܳܡܽܘܣܳܟ ܪܶܚܡܶܬ.</VERS>
      <VERS vnumber="114">ܣܶܬܳܪܝ̱ ܘܒܶܝܬ ܓܰܘܣܝ̱ ܐܰܢ̱ܬ ܗܽܘ ܘܰܠܡܶܠܬܳܟ ܣܰܒܪܶܬ.</VERS>
      <VERS vnumber="115">ܥܒܰܪܘ ܡܶܢܝ̱ ܥܰܘ̈ܳܠܶܐ ܕܶܐܛܰܪ ܦܽܘ̈ܩܕܳܢܰܘܗܝ̱ ܕܰܐ‌ܠܳܗܝ.</VERS>
      <VERS vnumber="116">ܐܰܫܰܪܰܝܢܝ̱ ܒܡܶܠܬܳܟ ܘܺܐܚܶܐ ܘܠܳܐ ܬܰܒܗܶܬܰܝܢܝ̱ ܡܶܢ ܣܰܒܪܝ̱.</VERS>
      <VERS vnumber="117">ܣܰܝܰܥܰܝܢܝ̱ ܘܶܐܬܦܪܶܩ ܘܶܐܬܝܰܠܰܦ ܒܦܽܘ̈ܩܕܳܢܰܝܟ.</VERS>
      <VERS vnumber="118">ܒܟܽܠܙܒܰܢ ܐܰܣܠܺܝܬ ܠܟܽܠ ܕܛܳܥܶܝܢ ܡܶܢܳܟ ܡܶܛܽܠ ܕܥܰܘܠܰܐ ܗ̱ܘ ܪܶܢܺܝܗܽܘܢ.</VERS>
      <VERS vnumber="119">ܣܰܡܶܟܰܝܢܝ̱ ܘܶܐܬܦܪܶܩ ܘܶܐܪܢܶܐ ܒܟܽܠܙܒܰܢ ܒܦܽܘ̈ܩܕܳܢܰܝܟ.</VERS>
      <VERS vnumber="120">ܩܦܽܘܕ ܒܶܣܪܝ̱ ܡܶܢ ܕܶܚܠܬܳܟ ܘܡܶܢ ܕܺܝܢܰܝ̈ܟ ܕܶܚܠܶܬ .</VERS>
      <VERS vnumber="121">ܥܳܒܶܕ ܕܺܝܢܳܐ ܘܙܰܕܺܝܩܽܘܬܳܐ ܠܳܐ ܬܶܫܒܩܰܢܝ̱ ܒܺܐܝܕܳܐ ܕܛܳܠܽܘ̈ܡܰܝ.</VERS>
      <VERS vnumber="122">ܒܰܣܶܡܳܝܗܝ̱ ܠܥܰܒܕܳܟ ܒܛܳܒ̈ܳܬܳܐ ܘܠܳܐ ܢܶܥܫܩܽܘܢܳܢܝ̱ ܫܰܒܰܗܖ̈ܳܢܶܐ.</VERS>
      <VERS vnumber="123">ܥܰܝ̈ܢܰܝ ܣܰܟܺܝ̈ ܠܦܽܘܪܩܳܢܳܟ ܘܰܠܡܺܐܡܪܳܐ ܕܙܰܕܺܝܩܽܘܬܳܟ.</VERS>
      <VERS vnumber="124">ܥܒܶܕ ܠܥܰܒܕܳܟ ܐܰܝܟ ܖ̈ܰܚܡܰܝܟ ܘܰܐܠܶܦܰܝܢܝ̱ ܢܳܡܽܘܣܳܟ.</VERS>
      <VERS vnumber="125">ܥܰܒܕܳܟ ܐ̱ܢܳܐ ܣܰܟܶܠܰܝܢܝ̱ ܘܶܐܕܰܥ ܣܳܗܕܽܘܬܳܟ.</VERS>
      <VERS vnumber="126">ܙܰܒܢܰܐ ܗ̱ܘ ܠܡܶܦܠܚܶܗ ܠܡܳܪܝܳܐ ܘܗܳܐ ܒܰܛܶܠܘ ܢܳܡܽܘܣܳܟ.</VERS>
      <VERS vnumber="127">ܡܶܛܽܠ ܗܳܢܳܐ ܪܶܚܡܶܬ ܦܽܘ̈ܩܕܳܢܰܝܟ ܛܳܒ ܡܶܢ ܕܰܗܒܳܐ ܘܛܳܒ ܡܶܢ ܟܺܐܦ̈ܶܐ ܛܳܒ̈ܳܬܳܐ.</VERS>
      <VERS vnumber="128">ܟܽܠܗܽܘܢ ܦܽܘ̈ܩܕܳܢܰܝܟ ܪܶܚܡܶܬ ܘܟܽܠܳܗ̇ ܐܽܘܪܚܳܐ ܕܥܰܘ̈ܳܠܶܐ ܣܢܺܝܬ .</VERS>
      <VERS vnumber="129">ܖ̈ܰܘܪܒܳܢ ܐܶܢܶܝܢ ܣܳܗܕ̈ܘܳܬܳܟ ܡܶܛܽܠ ܗܳܢܳܐ ܢܶܛܪܰܬ ܐܶܢܶܝܢ ܢܰܦܫܝ̱.</VERS>
      <VERS vnumber="130">ܦܬܰܚ ܡܶܠܬܳܟ ܘܰܐܢܗܰܪ ܘܣܰܟܶܠ ܠܫܰܒܖ̈ܶܐ.</VERS>
      <VERS vnumber="131">ܦܽܘܡܝ̱ ܦܶܬܚܶܬ ܘܣܳܩܶܬ ܪܽܘܚܳܐ ܘܣܰܟܺܝܬ ܠܦܽܘܪܩܳܢܳܟ.</VERS>
      <VERS vnumber="132">ܐܶܬܦܰܢ ܥܠܰܝ ܘܪܰܚܶܡ ܥܠܰܝ ܡܶܛܽܠ ܕܪܶܚܡܶܬ ܫܡܳܟ.</VERS>
      <VERS vnumber="133">ܐܰܬܩܶܢ ܗܶܠܟ̈ܳܬܝ̱ ܒܰܫܒܺܝ̈ܠܰܝܟ ܘܠܳܐ ܢܶܫܬܰܠܰܛ ܒܺܝ ܥܰܘܳܠܳܐ.</VERS>
      <VERS vnumber="134">ܦܪܽܘܩܰܝܢܝ̱ ܡܶܢ ܛܠܽܘܡܝܶܗ ܕܒܰܪܢܳܫܳܐ ܕܶܐܛܰܪ ܦܽܘ̈ܩܕܳܢܰܝܟ.</VERS>
      <VERS vnumber="135">ܐܰܢܗܰܪ ܐܰܦܰܝ̈ܟ ܥܰܠ ܥܰܒܕܳܟ ܘܰܐܠܶܦܰܝܢܝ ܢܳܡܽܘܣܳܟ.</VERS>
      <VERS vnumber="136">ܬܰܦ̈ܶܐ ܕܡܰܝ̈ܳܐ ܐܶܬܰܘ ܡܶܢ ܥܰܝ̈ܢܰܝ ܥܰܠ ܕܠܳܐ ܢܛܰܪܘ ܢܳܡܽܘܣܳܟ .</VERS>
      <VERS vnumber="137">ܙܰܕܺܝܩ ܐܰܢ̱ܬ ܡܳܪܝܳܐ ܘܛܳܒ ܬܖ̈ܺܝܨܺܝܢ ܕܺܝܢܰܝ̈ܟ.</VERS>
      <VERS vnumber="138">ܦܰܩܶܕܬ ܣܳܗܕܽܘܬܳܟ ܒܙܰܕܺܝܩܽܘܬܳܐ ܘܰܒܗܰܝܡܳܢܽܘܬܳܐ.</VERS>
      <VERS vnumber="139">ܫܰܢܩܰܢܝ̱ ܚܣܳܡܳܐ ܒܟܽܠܙܒܰܢ ܡܶܛܽܠ ܕܰܛܥܰܘ ܡܶܠܬܳܟ ܒܥܶܠܕ̈ܒܳܒܰܝܟ.</VERS>
      <VERS vnumber="140">ܓܰܒܝܳܐ ܗ̱ܝ ܡܶܠܬܳܟ ܛܳܒ ܘܥܰܒܕܳܟ ܪܰܚܡܳܗ̇.</VERS>
      <VERS vnumber="141">ܙܥܽܘܪ ܐ̱ܢܳܐ ܘܫܺܝܛ ܘܦܽܘ̈ܩܕܳܢܰܝܟ ܠܳܐ ܛܥܺܝܬ.</VERS>
      <VERS vnumber="142">ܙܰܕܺܝܩܽܘܬܳܟ ܩܰܝܳܡܳܐ ܠܥܳܠܰܡ ܘܢܳܡܽܘܣܳܟ ܒܰܫܪܳܪܳܐ.</VERS>
      <VERS vnumber="143">ܐܽܘܠܨܳܢܳܐ ܘܥܳܩܬܳܐ ܡܰܛܝܽܘܢܝ̱ ܘܰܒܦܽܘ̈ܩܕܳܢܰܝܟ ܪܢܺܝܬ.</VERS>
      <VERS vnumber="144">ܙܰܕܺܝܩܳܐ ܗ̱ܝ ܣܳܗܕܽܘܬܳܟ ܠܥܳܠܰܡ ܣܰܟܶܠܰܝܢܝ̱ ܘܺܐܚܶܐ .</VERS>
      <VERS vnumber="145">ܩܪܺܝܬܳܟ ܡܶܢ ܟܽܠܶܗ ܠܶܒܝ̱ ܡܳܪܝܳܐ ܥܢܺܝܢܝ̱ ܘܶܐܛܰܪ ܦܽܘ̈ܩܕܳܢܰܝܟ.</VERS>
      <VERS vnumber="146">ܩܪܺܝܬܳܟ ܦܪܽܘܩܰܝܢܝ̱ ܘܶܐܛܰܪ ܣܳܗܕܽܘܬܳܟ.</VERS>
      <VERS vnumber="147">ܩܰܕܡܶܬ ܒܨܰܦܪܳܐ ܘܰܓܥܺܝܬ ܘܣܰܟܺܝܬ ܠܡܶܠܬܳܟ.</VERS>
      <VERS vnumber="148">ܩܰܕܶܡ ܥܰܝ̈ܢܰܝ ܠܡܰܛܰܪܬܳܐ ܕܶܐܪܢܶܐ ܒܡܶܠܬܳܟ.</VERS>
      <VERS vnumber="149">ܫܡܰܥ ܩܳܠܝ̱ ܡܳܪܝܳܐ ܐܰܝܟ ܖ̈ܰܚܡܰܝܟ ܘܰܒܕܺܝ̈ܢܰܝܟ ܐܰܚܳܢܝ̱.</VERS>
      <VERS vnumber="150">ܩܪܶܒܘ ܖ̈ܳܕܽܘܦܰܝ ܕܥܰܘܠܳܐ ܘܡܶܢ ܢܳܡܽܘܣܳܟ ܐܶܬܪܰܚܰܩܘ̱.</VERS>
      <VERS vnumber="151">ܩܰܪܺܝܒ ܐܰܢ̱ܬ ܡܳܪܝܳܐ ܘܟܽܠܗܽܘܢ ܦܽܘ̈ܩܕܳܢܰܝܟ ܒܩܽܘܫܬܳܐ. ܩܰܕܶܡ ܥܰܝ̈ܢܰܝ ܠܡܰܛܰܪܬܳܐ ܕܶܐܪܢܶܐ ܒܡܶܠܬܳܟ.</VERS>
      <VERS vnumber="152">ܡܶܢ ܩܕܺܝܡ ܝܶܕܥܶܬ ܣܳܗܕܽܘܬܳܟ ܡܶܛܽܠ ܕܡܶܢ ܥܳܠܰܡ ܬܰܩܶܢܬܳܗ̇. .</VERS>
      <VERS vnumber="153">ܚܙܺܝ ܡܽܘܟܳܟܝ̱ ܘܦܰܨܳܢܝ̱ ܡܶܛܽܠ ܕܢܳܡܽܘܣܳܟ ܠܳܐ ܛܥܺܝܬ.</VERS>
      <VERS vnumber="154">ܕܽܘܢ ܕܺܝܢܝ̱ ܘܦܰܨܳܢܝ̱ ܘܰܒܡܶܠܬܳܟ ܐܰܚܳܢܝ̱.</VERS>
      <VERS vnumber="155">ܪܰܚܺܝܩ ܗܽܘ ܦܽܘܪܩܳܢܳܐ ܡܶܢ ܥܰܘ̈ܳܠܶܐ ܡܶܛܽܠ ܕܠܳܐ ܒܥܰܘ ܦܽܘ̈ܩܕܳܢܰܝܟ.</VERS>
      <VERS vnumber="156">ܣܰܓܺܝܐܺܝܢ ܐܶܢܽܘܢ ܖ̈ܰܚܡܰܝܟ ܡܳܪܝܳܐ ܘܰܒܕܺܝ̈ܢܰܝܟ ܐܰܚܳܢܝ̱.</VERS>
      <VERS vnumber="157">ܣܓܺܝܘ ܖ̈ܳܕܽܘܦܰܝ ܘܰܒܥܶܠܕ̈ܒܳܒܰܝ ܘܡܶܢ ܣܳܗܕܽܘܬܳܟ ܠܳܐ ܣܛܺܝܬ.</VERS>
      <VERS vnumber="158">ܚܙܺܝܬ ܠܥܰܘ̈ܳܠܶܐ ܘܝܶܕܥܶܬ ܕܡܺܐܡܪܳܟ ܠܳܐ ܢܛܰܪܘ.</VERS>
      <VERS vnumber="159">ܚܙܺܝ ܕܪܶܚܡܶܬ ܦܽܘ̈ܩܕܳܢܰܝܟ ܡܳܪܝܳܐ ܘܰܒܛܰܝܒܽܘܬܳܟ ܐܰܚܳܢܝ̱.</VERS>
      <VERS vnumber="160">ܪܺܝܫ ܡܶܠܬܳܟ ܩܽܘܫܬܳܐ ܘܰܠܥܳܠܰܡ ܟܽܠܗܽܘܢ ܕܺܝ̈ܢܶܐ ܕܙܰܕܺܝܩܽܘܬܳܟ .</VERS>
      <VERS vnumber="161">ܖ̈ܰܘܪܒܳܢܶܐ ܪܰܕܦܽܘܢܝ̱ ܣܪܺܝܩܳܐܺܝܬ ܘܡܶܢ ܡܶܠܬܳܟ ܕܚܶܠ ܠܶܒܝ̱.</VERS>
      <VERS vnumber="162">ܚܕܺܝܬ ܒܡܺܐܡܪܳܟ ܐܰܝܟ ܗܰܘ ܕܶܐܫܟܰܚ ܒܶܙܬܳܐ ܣܰܓܺܝܐܬܳܐ.</VERS>
      <VERS vnumber="163">ܥܰܘܠܳܐ ܣܢܺܝܬ ܘܰܐܣܠܺܝܬ ܘܢܳܡܽܘܣܳܟ ܪܶܚܡܶܬ.</VERS>
      <VERS vnumber="164">ܫܒܰܥ ܒܝܰܘܡܳܐ ܫܰܒܰܚܬܳܟ ܥܰܠ ܕܺܝ̈ܢܰܝܟ ܙܰܕܺܝܩܳܐ.</VERS>
      <VERS vnumber="165">ܣܰܓܺܝ ܗܽܘ ܫܠܳܡܳܐ ܕܰܐܝܠܶܝܢ ܕܪܳܚܡܺܝܢ ܢܳܡܽܘܣܳܟ ܘܠܰܝܬ ܠܗܽܘܢ ܟܪܺܝܗܽܘܬܳܐ.</VERS>
      <VERS vnumber="166">ܣܰܒܪܶܬ ܠܦܽܘܪܩܳܢܳܟ ܡܳܪܝܳܐ ܘܦܽܘ̈ܩܕܳܢܰܝܟ ܥܶܒܕܶܬ.</VERS>
      <VERS vnumber="167">ܢܶܛܪܰܬ ܢܰܦܫܝ̱ ܣܳܗܕܽܘܬܳܟ ܘܰܪܚܶܡܬܳܗ̇ ܪܰܘܪܒܳܐܺܝܬ.</VERS>
      <VERS vnumber="168">ܢܶܛܪܶܬ ܦܽܘ̈ܩܕܳܢܰܝܟ ܘܣܳܗܕ̈ܘܳܬܳܟ ܘܟܽܠܗܶܝܢ ܐܽܘܖ̈ܚܳܬܝ̱ ܠܩܽܘܒܠܳܟ .</VERS>
      <VERS vnumber="169">ܬܶܥܽܘܠ ܬܶܫܒܽܘܚܬܝ̱ ܩܕܳܡܰܝܟ ܡܳܪܝܳܐ ܘܰܒܡܶܠܬܳܟ ܐܰܚܳܢܝ̱.</VERS>
      <VERS vnumber="170">ܬܶܥܽܘܠ ܒܳܥܽܘܬܝ̱ ܩܕܳܡܰܝܟ ܘܰܒܡܶܠܬܳܟ ܦܰܨܳܢܝ̱.</VERS>
      <VERS vnumber="171">ܢܰܒܰܥ ܠܶܫܳܢܝ̱ ܡܺܐܡܪܳܟ ܡܶܛܽܠ ܕܟܽܠܗܽܘܢ ܦܽܘ̈ܩܕܳܢܰܝܟ ܒܙܰܕܺܝܩܽܘܬܳܐ.</VERS>
      <VERS vnumber="172">ܢܡ̈ܰܠܠܳܢ ܣܶܦ̈ܘܳܬ݂ܝ̱ ܬܶܫܒ̈ܚܳܬܳܟ ܟܰܕ ܬܰܠܶܦܰܝܢܝ̱ ܦܽܘ̈ܩܕܳܢܰܝܟ.</VERS>
      <VERS vnumber="173">ܬܥܰܕܪܰܢܝ̱ ܐܺܝܕܳܟ ܡܶܛܽܠ ܕܰܨܒܺܝܬ ܒܦܽܘ̈ܩܕܳܢܰܝܟ.</VERS>
      <VERS vnumber="174">ܣܰܟܝܰܬ ܢܰܦܫܝ̱ ܠܦܽܘܪܩܳܢܳܟ ܘܰܒܢܳܡܽܘܣܳܟ ܪܢܺܝܬ.</VERS>
      <VERS vnumber="175">ܬܺܚܶܐ ܢܰܦܫܝ̱ ܘܰܬܫܰܒܚܳܟ ܘܕܺܝܢܳܟ ܗܽܘ ܢܥܰܕܪܰܢܝ̱.</VERS>
      <VERS vnumber="176">ܐܶܬܛܥܺܝܬ ܐܰܝܟ ܥܶܪܒܳܐ ܐܰܒܺܝܕܳܐ. ܒܥܺܝܘܗܝ̱ ܠܥܰܒܕܳܟ ܡܶܛܽܠ ܕܦܽܘ̈ܩܕܳܢܰܝܟ ܠܳܐ ܛܥܺܝܬ.</VERS>
    </CHAPTER>
    <CHAPTER cnumber="119">
      <VERS vnumber="999">ܐܰܡܺܝܪ ܠܕܰܘܺܝܕ ܟܰܕ ܐܶܬܪܕܶܦ ܡܶܢ ܫܳܐܳܘܠ ܘܰܥܡܰܪ ܒܶܝܬ ܢܽܘܟܖ̈ܳܝܶܐ</VERS>
      <VERS vnumber="1">ܠܡܳܪܝܳܐ ܒܽܐܘܠܨܳܢܝ̱ ܩܪܺܝܬ ܘܰܥܢܳܢܝ̱ ܡܳܪܝܳܐ ܘܦܰܨܝܳܗ̇ ܠܢܰܦܫܝ̱</VERS>
      <VERS vnumber="2">ܡܶܢ ܣܶܦ̈ܘܳܬܳܐ ܕܥܰܘ̈ܳܠܶܐ ܘܡܶܢ ܠܶܫܳܢ̈ܶܐ ܢܰܟܽܘܠܬܳܢ̈ܶܐ</VERS>
      <VERS vnumber="3">ܡܳܢܳܐ ܢܶܬܠܽܘܢ ܠܳܟ ܘܡܳܢܳܐ ܢܰܘܣܦܽܘܢ ܠܳܟ ܠܶܫܳܢ̈ܶܐ ܢܰܟܽܘܠܬܳܢ̈ܶܐ</VERS>
      <VERS vnumber="4">ܓܶܐܖ̈ܰܘܗܝ ܕܓܰܒܪܳܐ ܫܢܺܝܢܺܝܢ ܐܰܝܟ ܓܽܘܡܖ̈ܶܐ ܕܒܰܠܽܘܛܳܐ</VERS>
      <VERS vnumber="5">ܘܳܝ ܠܺܝ ܕܬܰܘܬܳܒܽܘܬܝ̱ ܐܰܓܪܰܬ ܘܰܫܪܺܝܬ ܒܡܰܫܟܢܳܐ ܕܩܰܕܳܪ</VERS>
      <VERS vnumber="6">ܣܽܘܓܳܐܐ ܥܶܡܪܰܬ ܢܰܦܫܝ̱ ܥܰܡ ܐܰܝܠܶܝܢ ܕܣܳܢܶܝܢ ܫܠܳܡܳܐ</VERS>
      <VERS vnumber="7">ܘܶܐܢܳܐ ܫܠܳܡܳܐ ܡܡܰܠܶܠ ܗ̱ܘܺܝܬ ܘܗܶܢܽܘܢ ܡܶܬܟܰܬܫܺܝܢ ܗ̱ܘܰܘ ܥܰܡܝ̱.</VERS>
    </CHAPTER>
    <CHAPTER cnumber="120">
      <VERS vnumber="999">ܢܒܺܝܽܘܬܳܐ ܕܥܰܠ ܦܽܘܢܳܝܶܗ ܕܥܰܡܳܐ ܕܡܶܢ ܒܳܒܶܠ</VERS>
      <VERS vnumber="1">ܐܰܪܺܝܡ ܥܰܝ̈ܢܰܝ ܠܛܽܘܪܳܐ. ܐܰܝܡܶܟܳܐ ܢܺܐܬܶܐ ܡܥܰܕܪܳܢܝ̱</VERS>
      <VERS vnumber="2">ܥܽܘܕܪܳܢܝ̱ ܡܶܢ ܩܕܳܡ ܡܳܪܝܳܐ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ</VERS>
      <VERS vnumber="3">ܠܳܐ ܢܶܬܶܠ ܪܶܓܠܳܟ ܠܙܰܘܥܬܳܐ ܘܠܳܐ ܢܢܽܘܡ ܢܳܛܽܘܪܳܟ</VERS>
      <VERS vnumber="4">ܠܳܐ ܓܶܝܪ ܢܳܐܶܡ ܘܠܳܐ ܕܳܡܶܟ ܢܳܛܽܘܪܶܗ ܕܺܝܣܪܳܐܶܝܠ</VERS>
      <VERS vnumber="5">ܡܳܪܝܰܐ ܗ̱ܘ ܢܳܛܽܘܪܳܟ ܡܳܪܝܳܐ ܢܰܛܶܠ ܠܳܟ ܒܺܐܝܕܶܗ ܕܝܰܡܺܝܢܳܐ</VERS>
      <VERS vnumber="6">ܒܺܐܝܡܳܡܳܐ ܫܶܡܫܳܐ ܠܳܐ ܢܰܟܶܝܟ ܐܳܦܠܳܐ ܣܰܗܪܳܐ ܒܠܺܠܝܳܐ</VERS>
      <VERS vnumber="7">ܡܳܪܝܳܐ ܢܢܰܛܪܳܟ ܡܶܢ ܟܽܠܗܶܝܢ ܒܺܝ̈ܫܳܬܳܐ</VERS>
      <VERS vnumber="8">ܢܶܛܰܪ ܢܰܦܫܳܟ ܡܳܪܝܳܐ. ܢܶܛܰܪ ܡܰܦܩܳܟ ܘܡܰܥܠܳܟ ܡܶܟܺܝܠ ܘܰܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="121">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܐ̱ܢܳܫ̈ܳܐ ܥܰܬܺܝ̈ܩܶܐ ܕܰܒܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܚܳܕܶܝܢ ܒܦܽܘܢܳܝܗܽܘܢ</VERS>
      <VERS vnumber="1">ܚܕܺܝܬ ܟܰܕ ܐܳܡܪܺܝܢ ܗ̱ܘܰܘ ܠܺܝ. ܠܒܰܝܬܶܗ ܕܡܳܪܝܳܐ ܐܳܙܺܠܝܢܰܢ</VERS>
      <VERS vnumber="2">ܩܳܝ̈ܡܳܢ ܗܘܰܝ̈ ܖ̈ܶܓܠܰܝ ܒܬܰܖ̈ܥܰܝܟܝ̱ ܐܽܘܪܺܫܠܶܡ</VERS>
      <VERS vnumber="3">ܐܽܘܪܺܫܠܶܡ ܡܒܰܢܰܝܬܳܐ ܐܰܝܟ ܡܕܺܝܢ̱ܬܳܐ ܕܰܟܪܺܝܟ ܠܳܗ̇ ܫܽܘܪܳܐ</VERS>
      <VERS vnumber="4">ܠܬܰܡܳܢ ܣܠܶܩ̈ܝ̱ ܫܰܖ̈ܒܳܬܳܐ ܫܰܖ̈ܒܳܬܶܗ ܕܡܳܪܝܳܐ. ܣܳܗܕܽܘܬܳܐ ܠܺܝܣܪܳܐܶܝܠ ܠܡܰܘܕܳܝܽܘ ܠܰܫܡܶܗ ܕܡܳܪܝܳܐ</VERS>
      <VERS vnumber="5">ܡܶܛܽܠ ܕܬܰܡܳܢ ܐܰܪܡܺܝܘ ܟܽܘܖ̈ܣܰܘܳܬܳܐ ܠܕܺܝܢܳܐ. ܟܽܘܖ̈ܣܰܘܳܬܳܐ ܕܒܶܝܬ ܕܰܘܺܝܕ</VERS>
      <VERS vnumber="6">ܫܐܰܠܘ ܒܰܫܠܳܡܳܗ̇ ܕܽܐܘܪܺܫܠܶܡ. ܢܶܗܘܽܘܢ ܟܰܗܺܝܢܺܝܢ ܖ̈ܳܚܡܰܝܟܝ̱</VERS>
      <VERS vnumber="7">ܢܶܗܘܶܐ ܫܠܳܡܳܐ ܒܚܰܝܠܶܟܝ̱ ܘܟܰܗܺܝܢܽܘܬܳܐ ܒܣܳܚܖ̈ܳܬܶܟܝ̱</VERS>
      <VERS vnumber="8">ܡܶܛܽܠ ܐܰܚܰܝ̈ ܘܖ̈ܳܚܡܰܝ ܐܶܡܰܠܶܠ ܥܠܰܝܟܝ̱ ܫܠܳܡܳܐ</VERS>
      <VERS vnumber="9">ܡܶܛܽܠ ܒܰܝܬܶܗ ܕܡܳܪܝܳܐ ܐܰܠܳܗܰܢ ܐܶܒܥܶܐ ܒܛܳܒܳ̈ܬܶܟܝ̱.</VERS>
    </CHAPTER>
    <CHAPTER cnumber="122">
      <VERS vnumber="999">ܐܰܡܺܝܪ ܠܕܰܘܺܝܕ ܐܰܝܟ ܡܰܢ ܕܢܰܓܺܝܪܳܐܺܝܬ ܫܳܐܶܠ ܥܰܡܳܐ ܒܗܰܝܡܳܢܽܘܬܳܐ ܡܶܢ ܐܰ‌ܠܳܗܳܐ ܕܢܶܦܢܽܘܢ ܡܶܢ ܒܳܒܶܠ</VERS>
      <VERS vnumber="1">ܠܘܳܬܳܟ ܐܰܪܺܝܡܶܬ ܥܰܝ̈ܢܰܝ ܥܳܡܽܘܪܳܐ ܕܰܫܡܰܝܳܐ</VERS>
      <VERS vnumber="2">ܐܰܝܟ ܥܰܝ̈ܢܰܝ ܥܰܒ̈ܕܶܐ ܠܘܳܬ ܡܳܖ̈ܰܝܗܽܘܢ ܘܰܐܝܟ ܥܰܝ̈ܢܶܐ ܕܰܐܡܬܳܐ ܠܘܳܬ ܡܳܪܬܳܗ̇ ܗܳܟܰܢܳܐ ܥܰܝ̈ܢܰܝܢ ܠܘܳܬܳܟ ܡܳܪܝܳܐ ܐܰܠܳܗܰܢ ܥܕܰܡܳܐ ܕܰܬܪܰܚܶܡ ܥܠܰܝܢ</VERS>
      <VERS vnumber="3">ܪܰܚܶܡܥܠܰܝܢ ܡܳܪܝܳܐ ܪܰܚܶܡܥܠܰܝܢ ܡܶܛܽܠ ܕܣܽܘܓܳܐܐ ܕܫܳܛܝܽܘܬܳܐ ܫܡܰܥܢ</VERS>
      <VERS vnumber="4">ܘܣܽܘܓܳܐܐ ܣܶܒܥܰܬ ܢܰܦܫܰܢ ܡܽܘܝܳܩܳܐ ܕܰܡܒܰܙܚܳܢ̈ܶܐ ܘܫܳܛܝܽܘܬܳܐ ܕܫܰܒܰܗܖ̈ܳܢܶܐ.</VERS>
    </CHAPTER>
    <CHAPTER cnumber="123">
      <VERS vnumber="999">ܡܶܢ ܦܰܪܨܽܘܦ ܥܰܡܳܐ ܕܰܦܢܰܘ ܡܶܢ ܒܳܒܶܠ ܘܰܡܬܰܢܶܝܢ ܥܳܩ̈ܳܬܳܐ ܕܰܐܣܒܰܠܘ ܡܶܢ ܒܳܒܠܳܝ̈ܶܐ ܘܡܰܘܕܶܝܢ ܕܰܐܓܗܺܝܘ ܡܶܢܗܽܘܢ ܒܚܰܝܠܳܐ ܕܰܐ‌ܠܳܗܳܐ ܡܥܰܕܪܳܢܗܽܘܢ</VERS>
      <VERS vnumber="1">ܐܶܠܽܘܠܳܐ ܡܳܪܝܳܐ ܕܩܳܡ ܠܰܢ. ܢܺܐܡܰܪ ܝܺܣܪܳܐܶܝܠ</VERS>
      <VERS vnumber="2">ܕܶܐܠܽܘܠܳܐ ܡܳܪܝܳܐ ܕܩܳܡ ܠܰܢ. ܟܰܕ ܩܳܡܘ ܥܠܰܝܢ ܒܢܰܝ̈ܢܳܫܳܐ</VERS>
      <VERS vnumber="3">ܚܰܝܰܬ ܒܳܠܥܺܝܢ ܗ̱ܘܰܘ ܠܰܢ. ܘܟܰܕ ܐܶܬܚܰܡܰܬ ܪܽܘܓܙܗܽܘܢ ܥܠܰܝܢ</VERS>
      <VERS vnumber="4">ܒܡܰܝ̈ܳܐ ܡܛܰܒܥܺܝܢ ܗ̱ܘܰܘ ܠܰܢ. ܪܓܶܠܬܳܐ ܥܶܒܪܰܬ ܥܰܠ ܢܰܦܫܰܢ</VERS>
      <VERS vnumber="5">ܘܡܰܝ̈ܳܐ ܣܰܓܺܝ̈ܐܶܐ ܥܒܰܪܘ ܥܰܠ ܢܰܦܫܰܢ</VERS>
      <VERS vnumber="6">ܒܪܺܝܟ ܗܽܘ ܡܳܪܝܳܐ ܕܠܳܐ ܝܰܗܒܢ ܡܶܐܟܽܘܠܬܳܐ ܠܫܶܢܰܝ̈ܗܽܘܢ</VERS>
      <VERS vnumber="7">ܢܰܦܫܰܢ ܐܰܝܟ ܨܶܦܪܳܐ ܐܶܬܦܰܠܛܰܬ ܡܶܢ ܦܰܚܳܐ ܕܨܰܝܳܕܳܐ. ܦܰܚܳܐ ܐܶܬܬܰܒܰܪ ܘܰܚܢܰܢ ܐܶܬܦܰܨܺܝܢ</VERS>
      <VERS vnumber="8">ܥܽܘܕܪܳܢܰܢ ܒܰܫܡܶܗ ܕܡܳܪܝܳܐ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ.</VERS>
    </CHAPTER>
    <CHAPTER cnumber="124">
      <VERS vnumber="999">ܡܶܬܢܰܒܶܐ ܥܰܠ ܙܳܟܽܘܬܶܗ ܕܥܰܡܳܐ ܕܡܶܢ ܒܳܬܰܪ ܦܽܘܢܳܝܗܽܘܢ ܕܰܚܣܰܢܘ ܠܰܒܥܶܠܕܒܳܒܰܝ̈ܗܽܘܢ</VERS>
      <VERS vnumber="1">ܐܰܝܠܶܝܢ ܕܰܡܣܰܒܪܺܝܢ ܒܡܳܪܝܳܐ ܒܛܽܘܪܳܐ ܕܨܶܗܝܽܘܢ ܠܳܐ ܢܙܽܘܥܽܘܢ ܐܶܠܳܐ ܠܥܳܠܰܡ ܢܶܬܒܽܘܢ</VERS>
      <VERS vnumber="2">ܐܽܘܪܺܫܠܶܡ ܛܽܘܖ̈ܶܐ ܟܪܺܝܟܺܝܢ ܠܳܗ̇ ܘܡܳܪܝܳܐ ܟܪܺܝܟ ܠܥܰܡܶܗ ܡܶܟܺܝܠ ܘܰܥܕܰܡܳܐ ܠܥܳܠܰܡ</VERS>
      <VERS vnumber="3">ܡܶܛܽܠ ܕܠܳܐ ܢܶܬܬܢܺܝܚ ܫܰܒܛܳܐ ܕܥܰܘ̈ܳܠܶܐ ܒܰܡܢܳܬܳܐ ܕܙܰܕܺܝ̈ܩܶܐ ܘܠܳܐ ܢܰܘܫܛܽܘܢ ܙܰܕܺܝ̈ܩܶܐ ܐܺܝܕܰܝ̈ܗܽܘܢ ܒܥܰܘܠܳܐ</VERS>
      <VERS vnumber="4">ܐܰܛܐܶܒ ܡܳܪܝܳܐ ܠܛܳܒ̈ܶܐ ܘܠܰܐܝܠܶܝܢ ܕܰܬܪܺܝܨܺܝܢ ܒܠܶܒܗܽܘܢ</VERS>
      <VERS vnumber="5">ܘܰܐܝܠܶܝܢ ܕܰܡܥܰܩܡܺܝܢ ܫܒܺܝܠܰܝ̈ܗܽܘܢ ܢܶܕܒܰܪ ܐܶܢܽܘܢ ܡܳܪܝܳܐ ܥܰܡ ܥܳܒܕܰܝ̈ ܥܰܘܠܳܐ. ܫܠܳܡܳܐ ܠܺܝܣܪܳܐܶܝܠ.</VERS>
    </CHAPTER>
    <CHAPTER cnumber="125">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܕܫܳܐܠܺܝܢ ܦܽܘܢܳܝܳܐ ܡܶܢ ܐܰܠܗܳܐ ܘܡܶܫܬܰܘܕܶܝܢ ܕܰܐܝܠܶܝܢ ܣܳܥܪܺܝܢ ܐܶܢܗܽܘ ܕܢܶܬܦܰܪܩܽܘܢ</VERS>
      <VERS vnumber="1">ܟܰܕ ܡܰܦܢܶܐ ܡܳܪܝܳܐ ܫܒܺܝܬܳܐ ܕܨܶܗܝܽܘܢ ܗܘܰܝܢ ܐܰܝܟ ܗܳܢܽܘܢ ܕܚܳܕܶܝܢ</VERS>
      <VERS vnumber="2">ܗܳܝܕܶܝܢ ܢܶܬܡܠܶܐ ܦܽܘܡܰܢ ܓܽܘܚܟܳܐ ܘܠܶܫܳܢܰܢ ܬܶܫܒܽܘܚܬܳܐ. ܗܳܝܕܶܝܢ ܢܺܐܡܪܽܘܢ ܒܶܝܬ ܥܰܡ̈ܡܶܐ</VERS>
      <VERS vnumber="3">ܐܰܣܓܺܝ ܡܳܪܝܳܐ ܠܡܶܥܒܰܕ ܥܰܡ ܗܳܠܶܝܢ. ܐܰܣܓܺܝ ܡܳܪܝܳܐ ܠܡܶܥܒܰܕ ܠܰܢ ܘܰܗܘܰܝܢ ܒܚܰܕܽܘܬܳܐ</VERS>
      <VERS vnumber="4">ܐܰܗܦܶܟ ܡܳܪܝܳܐ ܫܒܺܝܬܰܢ ܐܰܝܟ ܦܨܺܝ̈ܕܶܐ ܕܰܒܬܰܝܡܢܳܐ</VERS>
      <VERS vnumber="5">ܐܰܝܠܶܝܢ ܕܙܳܪܥܺܝܢ ܒܕܶܡܥܬܳܐ ܒܚܰܕܽܘܬܳܐ ܢܶܚܨܕܽܘܢ</VERS>
      <VERS vnumber="6">ܡܗܰܠܳܟܽܘ ܡܗܰܠܶܟ ܘܒܳܟܶܐ ܐܰܝܢܳܐ ܕܰܫܩܺܝܠ ܙܰܪܥܳܐ ܡܶܐܬܳܐ ܐܳܬܶܐ ܒܚܰܕܽܘܬܳܐ ܐܰܝܢܳܐ ܕܰܫܩܺܝܠ ܟܰܦܳܐ.</VERS>
    </CHAPTER>
    <CHAPTER cnumber="126">
      <VERS vnumber="999">ܐܰܡܺܝܪ ܠܕܰܘܺܝܕ ܡܶܢ ܦܰܪܨܽܘܦ ܥܰܡܳܐ ܡܶܢ ܒܳܬܰܪ ܦܽܘܢܳܝܗܽܘܢ ܕܰܡܥܰܘܟܺܝܢ ܗܘܰܘ ܠܗܽܘܢ ܒܥܶܠܕܒܳܒܰܝ̈ܗܽܘܢ ܡܶܢ ܒܶܢܝܳܢܶܗ ܕܗܰܝܟܠܳܐ ܕܒܺܐܝܕܰܝ̈ ܙܽܘܪܒܳܒܶܠ ܕܡܶܢ ܫܰܒܛܳܐ ܕܺܝܗܽܘܕܳܐ</VERS>
      <VERS vnumber="1">ܐܶܢ ܡܳܪܝܳܐ ܠܳܐ ܒܳܢܶܐ ܒܰܝܬܳܐ ܣܪܺܝܩܳܐܺܝܬ ܠܳܐܶܝܢ ܒܰܢܳܝܰܘ̈ܗܝ. ܘܶܐܢ ܡܳܪܝܳܐ ܠܳܐ ܢܳܛܰܪ ܩܪܺܝܬܳܐ ܣܪܺܝܩܳܐܺܝܬ ܫܳܗܪܺܝܢ ܢܳܛܽܘܖ̈ܶܝܗ̇</VERS>
      <VERS vnumber="2">ܣܪܺܝܩܺܝܢ ܐܶܢܽܘܢ ܐܰܝܠܶܝܢ ܕܰܡܩܰܕܡܺܝܢ ܠܰܡܩܳܡ ܘܡܰܘܚܪܺܝܢ ܠܡܶܬܰܒ ܐܳܟ̈ܠܰܝ ܠܰܚܡܳܐ ܒܟܺܐܒ̈ܶܐ. ܗܳܟܰܢܳܐ ܢܶܬܶܠ ܠܚܰܒܺܝ̈ܒܰܘܗܝ̱ ܫܶܢܬܳܐ</VERS>
      <VERS vnumber="3">ܝܳܪܬܽܘܬܶܗ ܓܶܝܪ ܕܡܳܪܝܳܐ ܒܢܰܝ̈ܳܐ ܐܶܢܽܘܢ ܐܰܓܪܳܐ ܕܦܺܐܖ̈ܶܐ ܕܡܰܪܒܥܳܐ</VERS>
      <VERS vnumber="4">ܐܰܝܟ ܓܶܐܪܳܐ ܒܺܐܝܕܶܗ ܕܚܰܝܠܬܳܢܳܐ ܗܳܟܰܢ ܐܶܢܽܘܢ ܒܢܰܝ̈ ܥܠܰܝܡܽܘܬܳܐ</VERS>
      <VERS vnumber="5">ܛܽܘܒܰܘܗܝ̱ ܠܓܰܒܪܳܐ ܕܢܶܡܠܶܐ ܩܛܺܪܩܶܗ ܡܶܢܗܽܘܢ. ܘܠܳܐ ܢܶܒܗܬܽܘܢ ܟܰܕ ܡܡܰܠܠܺܝܢ ܥܰܡ ܒܥܶܠܕܒܳܒܳܐ ܒܬܰܪܥܳܐ.</VERS>
    </CHAPTER>
    <CHAPTER cnumber="127">
      <VERS vnumber="999">ܠܗܳܢܽܘܢ ܕܰܦܢܰܘ ܡܶܢ ܒܳܒܶܠ. ܡܰܪܬܶܐ ܕܢܺܐܨܦܽܘܢ ܕܰܡܝܰܬܪܽܘܬܳܐ ܕܢܶܬܒܰܣܡܽܘܢ ܒܛܳܒ̈ܳܬܶܗ ܕܰܐ‌ܠܳܗܳܐ</VERS>
      <VERS vnumber="1">ܛܽܘܒܰܘܗܝ̱ ܠܟܽܠ ܕܕܳܚܶܠ ܡܶܢ ܡܳܪܝܳܐ ܘܰܡܗܰܠܶܟ ܒܰܫܒܺܝ̈ܠܰܘܗܝ̱</VERS>
      <VERS vnumber="2">ܥܰܡܠܳܐ ܕܺܐܝ̈ܕܰܝܟ ܟܰܕ ܬܶܐܟܽܘܠ ܒܰܪܢܳܫܳܐ ܛܽܘܒܰܝܟ ܘܛܳܒܬܳܐ ܠܢܰܦܫܳܟ</VERS>
      <VERS vnumber="3">ܐܰܢܬܬܳܟ ܐܰܝܟ ܓܦܶܬܳܐ ܫܒܺܝܚܬܳܐ ܒܰܫܦܽܘ̈ܠܰܝ ܒܰܝܬܳܟ. ܒܢܰܝ̈ܟ ܐܰܝܟ ܢܶܨܒܬܳܐ ܕܙܰܝܬܳܐ ܟܪܺܝܟܺܝܢ ܠܦܳܬܽܘܪܳܟ</VERS>
      <VERS vnumber="4">ܗܳܟܰܢ ܢܶܬܒܰܪܰܟ ܓܰܒܪܳܐ ܕܕܳܚܶܠ ܡܶܢ ܡܳܪܝܳܐ</VERS>
      <VERS vnumber="5">ܢܒܰܪܟܳܟ ܡܳܪܝܳܐ ܡܶܢ ܨܶܗܝܽܘܢ. ܘܬܶܚܙܶܐ ܒܛܳܒ̈ܳܬܳܗ̇ ܕܽܐܘܪܺܫܠܶܡ ܟܽܠ ܝܰܘ̈ܡܰܝ ܚܰܝܰܝ̈ܟ</VERS>
      <VERS vnumber="6">ܘܬܶܚܙܶܐ ܒܢܰܝ̈ܳܐ ܠܰܒ̈ܢܰܝܟ. ܫܠܳܡܳܐ ܥܰܠ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="128">
      <VERS vnumber="999">ܡܒܰܕܶܩ ܥܰܠ ܦܽܘܢܳܝܶܗ ܕܥܰܡܳܐ ܘܡܰܠܶܦ ܠܗܽܘܢ </VERS>
      <VERS vnumber="1">ܣܓܺܝܘ̱ ܐܳܠܽܘ̈ܨܰܝ ܡܶܢ ܛܰܠܝܽܘܬܝ̱</VERS>
      <VERS vnumber="2">ܢܺܐܡܰܪ ܝܺܣܪܳܐܶܝܠ ܕܰܣܓܺܝܘ̱ ܐܳܠܽܘ̈ܨܰܝ ܡܶܢ ܛܰܠܝܽܘܬܝ̱. ܘܠܳܐ ܐܶܬܡܨܺܝܘ ܒܚܰܝܠܝ̱</VERS>
      <VERS vnumber="3">ܥܰܠ ܚܰܨܝ̱ ܢܰܓܶܕܘ ܢܶܓ̈ܕܶܐ ܘܰܐܓܰܪܘ ܡܽܘܟܳܟܗܽܘܢ</VERS>
      <VERS vnumber="4">ܡܳܪܝܳܐ ܙܰܕܺܝܩ ܘܰܡܦܰܫܰܚ ܣܰܘܟܰܝ̈ܗܽܘܢ ܕܥܰܘ̈ܳܠܶܐ</VERS>
      <VERS vnumber="5">ܢܶܗܦܟܽܘܢ ܠܒܶܣܬܰܪܗܽܘܢ ܟܽܠܗܽܘܢ ܣܳܢ̈ܶܐܝܗ̇ ܕܨܶܗܝܽܘܢ</VERS>
      <VERS vnumber="6">ܢܶܗܘܽܘܢ ܐܰܝܟ ܥܡܺܝܪܳܐ ܕܶܐܓܳܪܳܐ. ܕܡܳܐ ܕܢܶܫܒܰܬ ܒܶܗ ܪܽܘܚܳܐ ܫܳܠܶܦ ܘܝܳܒܶܫ</VERS>
      <VERS vnumber="7">ܘܠܳܐ ܡܳܠܶܐ ܡܶܢܶܗ ܟܰܦܶܗ ܚܳܨܽܘܕܳܐ ܐܳܦܠܳܐ ܩܳܦܠܶܗ ܡܩܰܒܪܳܢܳܐ</VERS>
      <VERS vnumber="8">ܘܠܳܐ ܐܶܡܰܪܘ ܐܰܝܠܶܝܢ ܕܥܳܒܪܺܝܢ. ܕܒܽܘܪܟܬܶܗ ܕܡܳܪܝܳܐ ܥܠܰܝܟܽܘܢ. ܒܰܪܶܟܢܳܟܽܘܢ ܒܰܫܡܶܗ ܕܡܳܪܝܳܐ.</VERS>
    </CHAPTER>
    <CHAPTER cnumber="129">
      <VERS vnumber="999">ܐܰܡܺܝܪ ܡܶܢ ܒܰܪܨܽܘܦ ܙܰܕܺܝ̈ܩܶܐ ܕܰܒܥܰܡܳܐ ܕܒܳܒܶܠ</VERS>
      <VERS vnumber="1">ܡܶܢ ܥܽܘܡܩܳܐ ܩܪܺܝܬܳܟ ܡܳܪܝܳܐ ܘܰܫܡܰܥܬ ܒܩܳܠܝ̱</VERS>
      <VERS vnumber="2">ܢܶܗܘ̈ܝܳܢ ܐܶܕܢܰܝ̈ܟ ܨܳܝ̈ܬܳܢ ܠܩܳܠܳܐ ܕܟܽܘܫܳܦܝ̱</VERS>
      <VERS vnumber="3">ܐܶܢ ܚܛܳܗ̈ܶܐ ܢܳܛܰܪ ܐܰܢ̱ܬ ܡܳܪܝܳܐ ܡܰܢܽܘ ܡܶܫܟܰܚ ܠܰܡܩܳܡ</VERS>
      <VERS vnumber="4">ܡܶܛܽܠ ܕܡܶܢ ܠܘܳܬܳܟ ܗܽܘ ܫܽܘܒܩܳܢܳܐ</VERS>
      <VERS vnumber="5">ܣܰܒܪܶܬ ܒܡܳܪܝܳܐ ܘܣܰܟܝܰܬ ܢܰܦܫܝ̱ ܠܡܶܠܬܶܗ</VERS>
      <VERS vnumber="6">ܣܰܟܺܝܬ ܠܡܳܪܝܳܐ ܡܶܢ ܡܰܛܰܪܬܳܐ ܕܨܰܦܪܳܐ ܘܰܥܕܰܡܳܐ ܠܡܰܛܰܪܬܳܐ ܕܨܰܦܪܳܐ</VERS>
      <VERS vnumber="7">ܢܣܰܟܶܐ ܝܺܣܪܳܐܶܝܠ ܠܡܳܪܝܳܐ ܡܶܛܽܠ ܕܡܶܢ ܠܘܳܬܶܗ ܐܶܢܽܘܢ ܖ̈ܰܚܡܶܐ ܘܣܰܓܺܝ ܠܘܳܬܶܗ ܦܽܘܪܩܳܢܳܐ</VERS>
      <VERS vnumber="8">ܗܽܘ ܢܶܦܪܩܺܝܘܗܝ̱ ܠܺܝܣܪܳܐܶܝܠ ܡܶܢ ܟܽܠܶܗ ܥܰܘܠܶܗ.</VERS>
    </CHAPTER>
    <CHAPTER cnumber="130">
      <VERS vnumber="999">ܐܰܡܺܝܪ ܠܕܰܘܺܝܕ ܡܶܢ ܦܰܪܨܽܘܦ ܡܝܰܬܖ̈ܶܐ. ܟܰܕ ܡܰܘܕܰܥ ܥܰܠ ܙܢܰܝ̈ܗܽܘܢ ܒܝܰܕ ܦܰܪܶܗܣܺܝܰܐ ܕܡܶܠܰܝ̈ܗܽܘܢ</VERS>
      <VERS vnumber="1">ܡܳܪܝܳܐ ܠܳܐ ܐܶܬܬܪܺܝܡ ܠܶܒܝ̱ ܘܠܳܐ ܐܶܬܬܪܺܝܡ ܥܰܝ̈ܢܰܝ ܘܠܳܐ ܗܰܠܟܶܬ ܒܰܕܖ̈ܰܘܪܒܳܢ ܡܶܢܝ̱</VERS>
      <VERS vnumber="2">ܐܶܠܳܐ ܡܰܟܟܶܬ ܢܰܦܫܝ̱ ܐܰܝܟ ܚܣܺܝܠܳܐ ܥܰܠ ܐܶܡܶܗ ܘܰܐܝܟ ܚܣܺܝܠܳܐ ܗܘܳܬ ܥܠܰܝ ܢܰܦܫܝ̱</VERS>
      <VERS vnumber="3">ܢܣܰܟܶܐ ܝܺܣܪܳܐܶܝܠ ܠܡܳܪܝܳܐ ܡܶܟܺܝܠ ܘܰܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="131">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܰܡܥܰܗܕܺܝܢ ܠܰܐܠܳܗܳܐ ܚܽܘܒܶܗ ܪܰܒܳܐ ܕܰܠܘܳܬ ܕܰܘܺܝܕ ܘܫܳܐܠܺܝܢ ܡܶܢܶܗ ܖ̈ܰܚܡܶܐ ܡܶܛܽܠ ܡܽܘܠܟܳܢܰܘ̈ܗܝ ܘܫܽܘܘܕܳܝܰܘ̈ܗܝ ܕܰܠܘܳܬܶܗ</VERS>
      <VERS vnumber="1">ܐܶܬܕܰܟܪ ܡܳܪܝܳܐ ܠܕܰܘܺܝܕ ܘܰܠܟܽܠܶܗ ܡܽܘܟܳܟܶܗ</VERS>
      <VERS vnumber="2">ܕܺܝܡܳܐ ܠܡܳܪܝܳܐ ܘܰܢܕܰܪ ܠܰܐܠܳܗܶܗ ܕܝܰܥܩܽܘܒ</VERS>
      <VERS vnumber="3">ܕܠܳܐ ܐܶܥܽܘܠ ܠܡܰܛܠܠܶܗ ܕܒܰܝܬܝ̱ ܘܠܳܐ ܐܶܣܰܩ ܠܬܶܫܘܺܝܬܳܗ̇ ܕܥܰܪܣܝ̱</VERS>
      <VERS vnumber="4">ܘܠܳܐ ܐܶܬܶܠ ܫܶܢܬܳܐ ܠܥܰܝ̈ܢܰܝ ܐܳܦܠܳܐ ܢܰܘܡܬܳܐ ܠܰܓܒܺܝ̈ܢܰܝ</VERS>
      <VERS vnumber="5">ܥܕܰܡܳܐ ܕܶܐܫܟܰܚ ܐܰܬܪܳܐ ܠܡܳܪܝܳܐ ܘܡܰܫܟܢܳܐ ܠܰܐܠܳܗܶܗ ܕܝܰܥܩܽܘܒ</VERS>
      <VERS vnumber="6">ܗܳܐ ܫܡܰܥܢܳܗ̇ ܒܳܐܦܰܪܬܳܐ ܘܶܐܫܟܰܚܢܳܗ̇ ܒܚܰܩ̈ܠܳܬܳܐ</VERS>
      <VERS vnumber="7">ܢܶܥܽܘܠ ܠܡܰܫܟܢܶܗ ܘܢܶܣܓܽܘܕ ܠܟܽܘܒܫܳܐ ܕܖ̈ܶܓܠܰܘܗܝ̱</VERS>
      <VERS vnumber="8">ܩܽܘܡ ܡܳܪܝܳܐ ܠܰܢܝܳܚܬܳܟ ܐܰܢ̱ܬ ܘܩܺܒܽܘܬܳܐ ܕܥܽܘܫܢܳܟ</VERS>
      <VERS vnumber="9">ܟܳܗ̈ܢܰܝܟ ܢܶܠܒܫܽܘܢ ܙܰܕܺܝܩܽܘܬܳܐ ܘܙܰܕܺܝܩܰܝ̈ܟ ܫܽܘܒܚܳܐ</VERS>
      <VERS vnumber="10">ܡܶܛܽܠ ܕܰܘܺܝܕ ܥܰܒܕܳܟ ܠܳܐ ܬܰܗܦܶܟ ܐܰܦܰܘ̈ܗܝ̱ ܕܰܡܫܺܝܚܳܟ</VERS>
      <VERS vnumber="11">ܝܺܡܳܐ ܡܳܪܝܳܐ ܠܕܰܘܺܝܕ ܒܰܫܪܳܪܳܐ ܘܠܳܐ ܢܶܗܦܽܘܟ ܡܶܢܶܗ. ܕܡܶܢ ܦܺܐܖ̈ܰܝ ܟܰܪܣܳܟ ܐܰܘܬܶܒ ܥܰܠ ܟܽܘܪܣܝܳܟ</VERS>
      <VERS vnumber="12">ܐܶܢ ܢܶܛܪܽܘܢ ܒܢܰܝ̈ܟ ܩܝܳܡܝ̱ ܣܳܗܕܽܘܬܳܐ ܗܳܕܶܐ ܕܡܰܠܶܦ ܐ̱ܢܳܐ ܠܗܽܘܢ ܐܳܦ ܡܶܢ ܒܢܰܝ̈ܗܽܘܢ ܢܶܬܒܽܘܢ ܠܥܳܠܰܡ ܥܳܠܡܺܝܢ ܥܰܠ ܟܽܘܪܣܝܳܟ</VERS>
      <VERS vnumber="13">ܡܶܛܽܠ ܕܰܨܒܳܐ ܡܳܪܝܳܐ ܒܨܶܗܝܽܘܢ ܘܰܓܒܳܗ̇ ܠܶܗ ܠܒܶܝܬ ܡܰܥܡܪܳܐ</VERS>
      <VERS vnumber="14">ܗܳܕܳܐ ܗ̱ܝ ܢܝܳܚܬܝ ܠܥܳܠܰܡ ܥܳܠܡܺܝܢ. ܗܳܪܟܳܐ ܐܶܬܶܒ ܡܶܛܽܠ ܕܪܰܓܬܳܗ̇</VERS>
      <VERS vnumber="15">ܘܰܠܨܰܝܳܕܶܝ̈ܗ̇ ܐܶܒܰܪܶܟ ܘܰܠܡܶܣ̈ܟܺܢܶܝܗ̇ ܐܶܣܰܒܰܥ ܠܰܚܡܳܐ</VERS>
      <VERS vnumber="16">ܠܟܽܘܡܖ̈ܶܝܗ̇ ܐܰܠܒܶܫ ܦܽܘܪܩܳܢܳܐ ܘܰܠܙܰܕܺܝ̈ܩܶܝܗ̇ ܫܽܘܒܚܳܐ</VERS>
      <VERS vnumber="17">ܬܰܡܳܢ ܐܰܕܢܰܚ ܩܰܪܢܳܐ ܠܕܰܘܺܝܕ ܘܰܐܢܗܰܪ ܫܪܳܓܳܐ ܠܰܡܫܺܝܚܶܗ</VERS>
      <VERS vnumber="18">ܘܠܰܒܥܶܠܕ̈ܒܳܒܰܘܗܝ̱ ܐܰܠܒܶܫ ܒܶܗܬܬܳܐ ܘܰܥܠܰܘܗܝ̱ ܢܶܥܦܶܐ ܩܽܘܕܫܝ̱.</VERS>
    </CHAPTER>
    <CHAPTER cnumber="132">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܰܡܥܰܗܕܺܝܢ ܠܰܐܠܳܗܳܐ ܚܽܘܒܶܗ ܪܰܒܳܐ ܕܰܠܘܳܬ ܕܰܘܺܝܕ ܘܫܳܐܠܺܝܢ ܡܶܢܶܗ ܖ̈ܰܚܡܶܐ ܡܶܛܽܠ ܡܽܘܠܟܳܢܰܘ̈ܗܝ ܘܫܽܘܘܕܳܝܰܘ̈ܗܝ ܕܰܠܘܳܬܶܗ</VERS>
      <VERS vnumber="1">ܡܳܐ ܛܳܒ ܘܡܳܐ ܫܰܦܺܝܪ ܠܰܐܚ̈ܶܐ ܡܳܐ ܕܥܳܡܪܺܝܢ ܐܰܟܚܕܳܐ</VERS>
      <VERS vnumber="2">ܐܰܝܟ ܡܶܫܚܳܐ ܕܢܳܚܶܬ ܥܰܠ ܪܺܝܫܳܐ ܘܥܰܠ ܕܰܩܢܳܐ ܕܰܩܢܶܗ ܕܰܐܗܪܽܘܢ ܕܢܳܚܶܬ ܥܰܠ ܒܰܪ ܨܰܘܪܳܐ ܕܟܽܘܬܺܝܢܶܗ</VERS>
      <VERS vnumber="3">ܐܰܝܟ ܛܰܠܳܐ ܕܚܶܪܡܽܘܢ ܕܢܳܚܶܬ ܥܰܠ ܛܽܘܪܳܐ ܕܨܶܗܝܽܘܢ. ܡܶܛܽܠ ܕܬܰܡܳܢ ܦܩܰܕ ܡܳܪܝܳܐ ܒܽܘܪܟܬܳܐ ܘܚܰܝ̈ܶܐ ܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="133">
      <VERS vnumber="999">ܡܰܠܶܦ ܠܥܰܡܳܐ ܕܡܶܢ ܒܳܬܰܪ ܦܽܘܢܳܝܗܽܘܢ ܕܡܶܢ ܒܳܒܶܠ ܬܶܫܒ̈ܚܳܬܳܐ ܕܠܳܐ ܫܰܠܘܳܐ ܢܰܣܩܽܘܢ ܠܰܐܠܳܗܳܐ</VERS>
      <VERS vnumber="1">ܒܰܪܶܟܘ̱ ܠܡܳܪܝܳܐ ܟܽܠܟܽܘܢ ܥܰܒܕܰܘ̈ܗܝ ܕܡܳܪܝܳܐ. ܐܰܝܠܶܝܢ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ ܒܠܰܝܠܰܘ̈ܳܬܳܐ</VERS>
      <VERS vnumber="2">ܐܰܪܺܝܡܘ ܐܺܝܕܰܝ̈ܟܽܘܢ ܠܩܽܘܕܫܳܐ ܘܒܰܪܶܟܘ ܠܡܳܪܝܳܐ</VERS>
      <VERS vnumber="3">ܢܒܰܪܟܳܟ ܡܳܪܝܳܐ ܡܶܢ ܨܶܗܝܽܘܢ ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ.</VERS>
    </CHAPTER>
    <CHAPTER cnumber="134">
      <VERS vnumber="999">ܡܰܪܬܶܐ ܠܥܰܡܳܐ ܕܰܦܢܰܘ ܡܶܢ ܒܳܒܶܠ. ܕܰܐܡܺܝܢܳܐܺܝܬ ܢܰܘܕܽܘܢ ܠܰܐܠܳܗܳܐ ܥܳܒܶܕ݂ ܛܳܒ̈ܳܬܗܽܘܢ</VERS>
      <VERS vnumber="1">ܫܰܒܰܚܘ ܠܰܫܡܶܗ ܕܡܳܪܝܳܐ. ܫܰܒܰܚܘ̱ ܥܰܒܕܰܘ̈ܗܝ ܕܡܳܪܝܳܐ</VERS>
      <VERS vnumber="2">ܐܰܝܠܶܝܢ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ ܘܰܒܕܳܪܳܐ ܕܒܰܝܬܶܗ ܕܰܐܠܳܗܰܢ</VERS>
      <VERS vnumber="3">ܫܰܒܰܚܘ ܠܡܳܪܝܳܐ ܡܶܛܽܠ ܕܛܳܒ ܗܽܘ. ܙܡܰܪܘ ܠܰܫܡܶܗ ܡܶܛܽܠ ܕܒܰܣܺܝܡ ܗܽܘ</VERS>
      <VERS vnumber="4">ܡܶܛܽܠ ܕܰܠܝܰܥܩܽܘܒ ܓܒܳܐ ܠܶܗ ܡܳܪܝܳܐ ܘܺܝܣܪܳܐܶܝܠ ܠܟܶܢܫܶܗ</VERS>
      <VERS vnumber="5">ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܕܪܰܒ ܗܽܘ ܡܳܪܝܳܐ ܡܳܪܰܢ ܡܶܢ ܟܽܠܗܽܘܢ ܐܰܠܳܗ̈ܶܐ</VERS>
      <VERS vnumber="6">ܘܟܽܠ ܕܨܳܒܶܐ ܡܳܪܝܳܐ ܥܳܒܶܕ ܒܰܫܡܰܝܳܐ ܘܒܰܐܪܥܳܐ ܘܰܒܝܰܡ̈ܡܶܐ ܘܰܒܟܽܠܗܽܘܢ ܬܗܽܘ̈ܡܶܐ</VERS>
      <VERS vnumber="7">ܡܰܣܶܩ ܥܢܳܢ̈ܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܒܰܖ̈ܩܶܐ ܠܡܶܛܪܳܐ ܥܒܰܕ. ܡܰܦܶܩ ܖ̈ܽܘܚܶܐ ܡܶܢ ܐܰܘܨܖ̈ܶܐ</VERS>
      <VERS vnumber="8">ܕܰܡܚܳܐ ܠܒܽܘܟܖ̈ܶܐ ܕܡܶܨܪܶܝܢ ܡܶܢ ܒܢܰܝ̈ܢܳܫܳܐ ܘܰܥܕܰܡܳܐ ܠܰܒܥܺܝܪܳܐ</VERS>
      <VERS vnumber="9">ܫܰܕܰܪ ܐܳܬܘ̈ܳܬܶܗ ܘܬܶܕܡܖ̈ܳܬܶܗ ܠܓܰܘܳܗ̇ ܕܡܶܨܪܶܝܢ ܥܰܠ ܦܶܪܥܽܘܢ ܘܥܰܠ ܟܽܠܗܽܘܢ ܥܰܒܕܰܘ̈ܗܝ</VERS>
      <VERS vnumber="10">ܕܰܡܚܳܐ ܠܥܰܡ̈ܡܶܐ ܣܰܓܺܝ̈ܐܶܐ ܘܩܰܛܶܠ ܡܰܠܟ̈ܶܐ ܥܰܫܺܝ̈ܢܶܐ</VERS>
      <VERS vnumber="11">ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܘܰܠܥܽܘܓ ܡܰܠܟܳܐ ܕܒܰܝܫܳܢ ܘܰܠܟܽܠܗܶܝܢ ܡܰܠܟܘ̈ܳܬܳܐ ܕܰܟܢܰܥܢ</VERS>
      <VERS vnumber="12">ܘܝܰܗܒ ܐܰܪܥܗܽܘܢ ܝܳܪܬܽܘܬܳܐ ܠܺܝܣܪܳܐܶܝܠ ܥܰܡܶܗ</VERS>
      <VERS vnumber="13">ܡܳܪܝܳܐ ܫܡܳܟ ܠܥܳܠܰܡ ܡܳܪܝܳܐ ܕܽܘܟܪܳܢܳܟ ܠܕܳܪܕܳܖ̈ܺܝܢ</VERS>
      <VERS vnumber="14">ܡܶܛܽܠ ܕܕܳܐܶܢ ܡܳܪܝܳܐ ܠܥܰܡܶܗ ܘܰܒܥܰܒܕܰܘ̈ܗܝ ܡܶܬܒܰܝܰܐ</VERS>
      <VERS vnumber="15">ܦܬܰܟܖ̈ܶܐ ܕܥܰܡ̈ܡܶܐ ܣܺܐܡܳܐ ܘܕܰܗܒܳܐ ܥܒܳܕ ܐܺܝܕܰܝ̈ܳܐ ܕܒܰܪܢܳܫܳܐ</VERS>
      <VERS vnumber="16">ܦܽܘܡܳܐ (ܦܽܘ̈ܡܶܐ) ܐܺܝܬ ܠܗܽܘܢ ܘܠܳܐ ܡܡܰܠܠܺܝܢ. ܥܰܝ̈ܢܶܐ ܐܺܝܬ ܠܗܽܘܢ ܘܠܳܐ ܚܳܙܶܝܢ</VERS>
      <VERS vnumber="17">ܐܶܕܢ̈ܶܐ ܐܺܝܬ ܠܗܽܘܢ ܘܠܳܐ ܫܳܡܥܺܝܢ ܘܠܰܝܬ ܪܽܘܚܳܐ ܒܦܽܘܡܗܽܘܢ</VERS>
      <VERS vnumber="18">ܐܰܟܘܳܬܗܽܘܢ ܢܶܗܘܽܘܢ ܥܳܒܽܘܕܰܝ̈ܗܽܘܢ. ܘܟܽܠ ܕܰܬܟܺܝܠܺܝܢ ܥܠܰܝܗܽܘܢ</VERS>
      <VERS vnumber="19">ܕܒܶܝܬ ܝܺܣܪܳܐܶܝܠ ܒܰܪܶܟܘ ܠܡܳܪܝܳܐ. ܕܒܶܝܬ ܐܰܗܪܽܘܢ ܒܰܪܶܟܘ ܠܡܳܪܝܳܐ</VERS>
      <VERS vnumber="20">ܕܒܶܝܬ ܠܶܘܺܝ ܒܰܪܶܟܘ ܠܡܳܪܝܳܐ. ܕܳܚܠܰܘ̈ܗܝ̱ ܕܡܳܪܝܳܐ ܒܰܪܶܟܘ ܠܡܳܪܝܳܐ</VERS>
      <VERS vnumber="21">ܒܪܺܝܟ ܗܽܘ ܡܳܪܝܳܐ ܡܶܢ ܨܶܗܝܽܘܢ ܗܰܘ ܕܥܳܡܰܪ ܒܽܐܘܪܺܫܠܶܡ.</VERS>
    </CHAPTER>
    <CHAPTER cnumber="135">
      <VERS vnumber="999">ܐܰܝܟ ܡܰܢ ܕܰܦܢܰܘ ܥܰܡܳܐ ܡܶܢ ܒܳܒܶܠ ܡܰܠܶܦ ܠܗܽܘܢ ܕܢܰܘܕܽܘܢ ܠܰܐܠܳܗܳܐ ܥܰܠ ܐܰܦܰܝ̈ ܛܰܝܒ̈ܘܳܬܶܗ</VERS>
      <VERS vnumber="1">ܐܰܘܕܰܘ ܠܡܳܪܝܳܐ ܕܛܳܒ ܗܽܘ ܘܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="2">ܐܰܘܕܰܘ ܠܰܐܠܳܗ ܐܰܠܳܗܺܝ̈ܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="3">ܐܰܘܕܰܘ ܠܡܳܪܶܐ ܡܳܖ̈ܰܘܳܬܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="4">ܠܕܰܥܒܰܕ ܬܶܕܡܖ̈ܳܬܳܐ ܖ̈ܰܘܪܒܳܬܳܐ ܒܰܠܚܽܘܕܰܘܗܝ̱ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="5">ܠܕܰܥܒܰܕ ܫܡܰܝܳܐ ܒܚܶܟܡܬܶܗ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="6">ܠܕܰܪܩܰܥ ܐܰܪܥܳܐ ܥܰܠ ܡܰܝ̈ܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="7">ܠܕܰܥܒܰܕ ܢܰܗܺܝܖ̈ܶܐ ܖ̈ܰܘܪܒܶܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="8">ܫܶܡܫܳܐ ܠܫܽܘܠܛܳܢܳܐ ܕܺܐܝܡܳܡܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="9">ܣܰܗܪܳܐ ܘܟܰܘܟ̈ܒܶܐ ܠܫܽܘܠܛܳܢܳܐ ܕܠܺܠܝܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="10">ܠܕܰܡܚܳܐ ܠܒܽܘܟܖ̈ܶܐ ܕܡܶܨܪܶܝܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="11">ܘܰܐܦܶܩ ܠܺܝܣܪܳܐܶܝܠ ܡܶܢ ܒܰܝܢܳܬܗܽܘܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="12">ܒܺܐܝܕܳܐ ܥܰܫܺܝܢܬܳܐ ܘܒܰܕܪܳܥܳܐ ܪܳܡܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="13">ܠܕܰܦܠܰܓ ܝܰܡܳܐ ܕܣܽܘܦ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="14">ܘܰܐܥܒܰܪ ܠܺܝܣܪܳܐܶܝܠ ܒܓܰܘܶܗ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="15">ܠܰܕܛܰܪܶܦ (ܘܛܰܪܶܦ) ܠܦܶܪܥܽܘܢ ܘܰܠܚܰܝܠܶܗ ܒܝܰܡܳܐ ܕܣܽܘܦ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="16">ܠܰܕܕܰܒܰܪ ܥܰܡܶܗ ܒܡܰܕܒܪܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="17">ܠܕܰܡܚܳܐ ܠܡܰܠܟ̈ܶܐ ܖ̈ܰܘܪܒܶܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="18">ܘܩܰܛܶܠ ܡܰܠܟ̈ܶܐ ܥܰܫܺܝ̈ܢܶܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="19">ܠܣܺܝܚܽܘܢ ܡܰܠܟܳܐ ܕܳܐܡܽܘܖ̈ܳܝܶܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="20">ܘܰܠܥܽܘܓ ܡܰܠܟܳܐ ܕܒܰܝܫܳܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="21">ܘܝܰܗܒ ܐܰܪܥܗܽܘܢ ܝܽܘܪܬܳܢܳܐ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="22">ܝܳܪܬܽܘܬܳܐ ܠܺܝܣܪܳܐܶܝܠ ܥܰܒܕܶܗ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="23">ܠܕܶܐܬܕܰܟܪܰܢ ܒܡܽܘܟܳܟܰܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="24">ܘܦܰܪܩܰܢ ܡܶܢ ܒܥܶܠܕ̈ܒܳܒܰܝܢ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="25">ܠܰܕܝܳܗܶܒ ܡܶܐܟܽܘܠܬܳܐ ܠܟܽܠ ܒܣܰܪ ܕܰܠܥܳܠܰܡ ܖ̈ܰܚܡܰܘܗܝ̱</VERS>
      <VERS vnumber="26">ܐܰܘܕܰܘ ܠܰܐܠܳܗܳܐ ܕܒܰܫܡܰܝܳܐ ܕܰܠܥܳܠܰܡ ܖ̈ܰܚܡܰܘܗܝ̱.</VERS>
    </CHAPTER>
    <CHAPTER cnumber="136">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܰܡܬܰܢܶܝܢ ܥܳܩ̈ܳܬܗܽܘܢ ܘܒܳܟܶܝܢ</VERS>
      <VERS vnumber="1">ܥܰܠ ܢܰܗܖ̈ܰܘܳܬܳܐ ܕܒܳܒܶܠ ܬܰܡܳܢ ܝܺܬܶܒܢ ܘܰܒܟܰܝܢ ܟܰܕ ܐܶܬܕܟܰܪܢܳܗ̇ ܠܨܶܗܝܽܘܢ</VERS>
      <VERS vnumber="2">ܥܰܠ ܥܰܖ̈ܒܶܐ ܕܰܒܓܰܘܳܗ̇ ܬܠܰܝܢ ܟܶܢܳܖ̈ܰܝܢ</VERS>
      <VERS vnumber="3">ܡܶܛܽܠ ܕܬܰܡܳܢ ܫܰܐܠܽܘܢ ܫܳܒܰܝ̈ܢ ܡ̈ܶܠܶܐ ܕܬܶܫܒ̈ܚܳܬܳܐ ܘܕܳܒܽܘܖ̈ܰܝܢ ܐܶܡܰܪܘ ܠܰܢ. ܫܰܒܰܚܘ ܠܰܢ ܡܶܢ ܬܶܫܒ̈ܚܳܬܳܗ̇ ܕܨܶܗܝܽܘܢ</VERS>
      <VERS vnumber="4">ܐܰܝܟܰܢ ܢܫܰܒܰܚ ܠܟܽܘܢ ܬܶܫܒ̈ܚܳܬܶܗ ܕܡܳܪܝܳܐ ܒܰܐܪܥܳܐ ܢܽܘܟܪܳܝܬܳܐ</VERS>
      <VERS vnumber="5">ܐܶܢ ܐܶܛܥܶܝܟܝ̱ ܐܽܘܪܺܫܠܶܡ ܬܶܛܥܶܝܢܝ̱ ܝܰܡܺܝܢܝ̱</VERS>
      <VERS vnumber="6">ܢܶܕܒܰܩ ܠܶܫܳܢܝ̱ ܠܰܫܡܰܝ̈ ܚܶܟܝ̱ ܐܶܠܳܐ ܐܶܬܕܰܟܪܶܟܝ̱ ܐܶܠܳܐ ܐܰܣܩܺܝܗ̇ ܠܽܐܘܪܺܫܠܶܡ ܒܪܺܝܫ ܚܰܕܘ̈ܳܬܝ̱</VERS>
      <VERS vnumber="7">ܐܶܬܕܰܟܪ ܡܳܪܝܳܐ ܠܰܒܢܰܝ̈ ܐܰܕܽܘܡ ܒܝܰܘܡܳܗ̇ ܕܽܐܘܪܺܫܠܶܡ ܕܳܐܡܪܺܝܢ ܓܰܠܰܘ ܓܰܠܰܘ ܥܕܰܡܳܐ ܠܫܶܬܶܐܣܶܝ̈ܗ̇</VERS>
      <VERS vnumber="8">ܒܰܪܬ ܒܳܒܶܠ ܒܳܙܽܘܙܬܳܐ ܛܽܘܒܰܘܗܝ̱ ܠܡܰܢ ܕܢܶܦܪܥܶܟܝ ܦܽܘܪܥܳܢܳܐ ܕܰܦܪܰܥܬܺܝܘܗܝ̱</VERS>
      <VERS vnumber="9">ܛܽܘܒܰܘܗܝ̱ ܠܡܰܢ ܕܢܶܐܚܽܘܕ ܝܰܠܽܘ̈ܕܰܝܟܝ̱ ܘܰܢܫܰܩܶܦ ܠܟܺܐܦܳܐ.</VERS>
    </CHAPTER>
    <CHAPTER cnumber="137">
      <VERS vnumber="999">ܡܒܰܕܶܩ ܥܰܠ ܦܽܘܢܳܝܶܗ ܕܥܰܡܳܐ ܕܡܶܢ ܒܳܒܶܠ. ܘܡܰܘܕܶܝܢ ܠܰܐܠܳܗܳܐ ܥܰܠ ܐܰܦܰܝ̈ ܦܽܘܪܩܳܢܗܽܘܢ</VERS>
      <VERS vnumber="1">ܐܰܘܕܶܐ ܠܳܟ ܡܳܪܝܳܐ ܡܶܢ ܟܽܠܶܗ ܠܶܒܝ̱ ܘܰܩܕܳܡ ܡܰܠܟ̈ܶܐ ܐܶܙܰܡܰܪ ܠܳܟ</VERS>
      <VERS vnumber="2">ܐܶܣܓܽܘܕ ܒܗܰܝܟܠܳܐ ܕܩܽܘܕܫܳܟ ܘܰܐܘܕܶܐ ܠܰܫܡܳܟ ܥܰܠ ܛܰܝܒܽܘܬܳܟ ܘܥܰܠ ܩܽܘܫܬܳܟ ܡܶܛܽܠ ܕܰܐܘܪܶܒܬ ܥܰܠ ܟܽܠ ܫܶܡ ܡܺܐܡܪܳܟ</VERS>
      <VERS vnumber="3">ܒܝܰܘܡܳܐ ܕܰܩܪܺܝܬܳܟ ܥܢܰܝܬܳܢܝ̱ ܘܰܐܣܓܺܝܬ ܥܽܘܫܢܳܗ̇ ܕܢܰܦܫܝ̱</VERS>
      <VERS vnumber="4">ܢܰܘܕܽܘܢ ܠܳܟ ܡܳܪܝܳܐ ܟܽܠܗܽܘܢ ܡܰܠܟ̈ܶܐ ܕܰܐܪܥܳܐ ܡܶܛܽܠ ܕܰܫܡܰܥܘ̱ ܡܺܐܡܪܶܗ ܕܦܽܘܡܳܟ</VERS>
      <VERS vnumber="5">ܘܰܢܫܰܒܚܽܘܢ ܐܽܘܖ̈ܚܳܬܶܗ ܕܡܳܪܝܳܐ ܡܶܛܽܠ ܕܪܰܒ ܗܽܘ ܐܺܝܩܳܪܶܗ ܕܡܳܪܝܳܐ</VERS>
      <VERS vnumber="6">ܘܪܳܡ ܗܽܘ ܡܳܪܝܳܐ ܕܰܒܥܽܘܡܩܳܐ ܚܳܙܶܐ ܘܰܐܝܢܳܐ ܕܡܶܬܬܪܺܝܡ ܡܶܢ ܪܽܘܚܩܳܐ ܝܳܕܰܥ</VERS>
      <VERS vnumber="7">ܐܶܢ ܐܶܗܰܠܶܟ ܒܽܐܘܠܨܳܢܳܐ ܬܰܚܶܝܢܝ̱. ܒܪܽܘܓܙܳܐ ܕܰܒܥܶܠܕ̈ܒܳܒܰܝ ܬܰܘܫܶܛ ܐܺܝܕܳܟ ܘܬܶܦܪܩܰܢܝ̱</VERS>
      <VERS vnumber="8">ܝܰܡܺܝܢܳܟ ܡܳܪܝܳܐ ܐܰܓܶܢ ܥܠܰܝ. ܡܳܪܝܳܐ ܖ̈ܰܚܡܰܝܟ ܠܥܳܠܰܡ ܘܰܥܒܳܕ ܐܺܝ̈ܕܰܝܟ ܠܳܐ ܬܰܪܦܶܐ.</VERS>
    </CHAPTER>
    <CHAPTER cnumber="138">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܝܰܬܖ̈ܶܐ ܕܰܒܥܰܡܳܐ ܕܰܒܒܳܒܶܠ ܐܰܝܟ ܡܰܢ ܕܒܳܥܶܝܢ ܓܗܳܝܬܳܐ ܕܡܶܢ ܒܺܝ̈ܫܳܬܳܐ ܘܫܳܐܠܺܝܢ ܡܶܢ ܐܰ‌ܠܳܗܳܐ ܚܰܢܳܢܳܐ ܕܡܶܫܬܰܥܶܝܢ ܥܰܠ ܟܝܳܢܶܗ ܫܒܺܝܚܳܐ</VERS>
      <VERS vnumber="1">ܡܳܪܝܳܐ ܒܨܰܝܬܳܢܝ̱ ܘܺܝܕܰܥܬܳܢܝ̱</VERS>
      <VERS vnumber="2">ܐܰܢ̱ܬ ܝܳܕܰܥ ܐܰܢ̱ܬ ܡܰܘܬܰܒܝ̱ ܘܰܡܩܳܡܝ̱. ܐܶܣܬܰܟܰܠܬ ܡܰܚܫ̈ܒܳܬܝ̱ ܡܶܢ ܪܰܘܡܳܐ</VERS>
      <VERS vnumber="3">ܐܽܘܪܚܝ̱ ܘܰܫܒܺܝ̈ܠܰܝ ܝܳܕܰܥ ܐܰܢ̱ܬ ܘܟܽܠܗܶܝܢ ܐܽܘܖ̈ܚܳܬܝ̱ ܥܰܩܶܒܬ</VERS>
      <VERS vnumber="4">ܐܶܢ ܐܺܝܬ ܫܽܘܚܠܳܦܳܐ ܒܠܶܫܳܢܝ̱ ܐܰܢ̱ܬ ܡܳܪܝܳܐ ܝܳܕܰܥ ܐܰܢ̱ܬ</VERS>
      <VERS vnumber="5">ܟܽܠܗܶܝܢ ܕܡܶܢ ܩܕܺܝܡ ܘܰܠܚܰܪܬܳܐ. ܓܒܰܠܬܳܢܝ̱ ܘܣܳܡܬ ܥܠܰܝ ܐܺܝܕܳܟ</VERS>
      <VERS vnumber="6">ܡܶܢܝ̱ ܗܘܳܬ ܝܺܕܰܥܬܳܐ ܘܬܶܕܡܽܘܪܬܳܐ. ܐܶܬܚܰܝܠܶܬ ܘܠܳܐ ܡܨܶܐ ܐ̱ܢܳܐ ܚܰܝܠܳܐ</VERS>
      <VERS vnumber="7">ܠܰܐܝܟܳܐ ܐܺܙܰܠ ܡܶܢ ܪܽܘܚܳܟ ܘܰܐܝܟܳܐ ܐܶܛܫܶܐ ܡܶܢ ܩܕܳܡܰܝܟ</VERS>
      <VERS vnumber="8">ܐܶܢ ܐܶܣܰܩ ܠܰܫܡܰܝܳܐ ܬܰܡܳܢ ܐܰܢ̱ܬ ܘܶܐܢ ܐܶܚܽܘܬ ܠܰܫܝܽܘܠ ܐܳܦ ܬܰܡܳܢ ܐܺܝܬܰܝܟ</VERS>
      <VERS vnumber="9">ܘܶܐܢ ܐܰܪܺܝܡ ܟܶܢ̈ܦܰܝ ܐܰܝܟ ܕܢܶܫܪܳܐ ܘܶܐܫܪܶܐ ܒܚܰܪܬܶܗ ܕܝܰܡܳܐ</VERS>
      <VERS vnumber="10">ܐܳܦ ܬܰܡܳܢ ܐܺܝܕܳܟ ܬܶܐܚܕܰܢܝ̱ ܘܰܬܕܰܒܪܰܢܝ̱ ܝܰܡܺܝܢܳܟ</VERS>
      <VERS vnumber="11">ܐܶܡܪܶܬ ܕܚܶܫܽܘܟܳܐ ܢܶܢܗܰܪ ܠܺܝ ܘܠܺܠܝܳܐ ܢܶܢܗܰܪ ܒܰܐܦܰܝ̈. ܘܚܶܫܽܘܟܳܐ ܠܳܐ ܢܶܚܫܰܟ ܡܶܢܳܟ</VERS>
      <VERS vnumber="12">ܘܠܺܠܝܳܐ ܐܰܝܟ ܐܺܝܡܳܡܳܐ ܢܶܢܗܰܪ ܘܚܶܫܽܘܟܳܐ ܐܰܝܟ ܢܰܗܺܝܪܳܐ</VERS>
      <VERS vnumber="13">ܡܶܛܽܠ ܕܰܐܢ̱ܬ ܬܰܩܶܢܬ ܟܽܘ̈ܠܝܳܬ݂ܝ̱ ܘܩܰܒܶܠܬܳܢܝ̱ ܡܶܢ ܟܰܪܣܳܗ̇ ܕܶܐܡܝ̱</VERS>
      <VERS vnumber="14">ܐܰܘܕܶܐ ܠܳܟ ܡܶܛܽܠ ܬܶܕܡܽܘܪܬܳܐ ܕܰܥܒܰܕܬ. ܡܪܰܡܪܡܺܝܢ ܐܶܢܽܘܢ ܓܶܝܪ ܥܒܳܕܰܝ̈ܟ ܘܢܰܦܫܝ̱ ܛܳܒ ܝܳܕܥܳܐ</VERS>
      <VERS vnumber="15">ܘܠܳܐ ܟܣܶܝܢ ܓܰܖ̈ܡܰܝ ܡܶܢܳܟ ܕܰܥܒܰܕܬ ܒܣܶܬܪܳܐ. ܢܶܚܬܶܬ ܠܬܰܚ̈ܬܳܝܳܬܳܗ̇ ܕܰܐܪܥܳܐ. ܘܦܽܘܪܥܳܢܝ̱ ܚܙܰܝ̈ ܥܰܝ̈ܢܰܝ</VERS>
      <VERS vnumber="16">ܘܥܰܠ ܟܬܳܒܰܝ̈ܟ ܟܽܠܗܶܝܢ ܢܶܬܟܰܬܒ̈ܳܢ. ܗܳܐ ܝܰܘ̈ܡܳܬܳܐ ܐܶܬܟܪܺܝܘ ܘܠܰܝܬ ܒܗܽܘܢ ܐ̱ܢܳܫ</VERS>
      <VERS vnumber="17">ܠܺܝ ܕܶܝܢ ܛܳܒ ܝܺܩܰܪܘ ܖ̈ܰܚܡܰܝܟ ܐܰ‌ܠܳܗܳܐ ܘܛܳܒ ܥܫܶܢܘ. ܫܰܠܺܝ̈ܛܳܢܰܝܗܽܘܢ</VERS>
      <VERS vnumber="18">ܐܶܡܢܶܐ ܐܶܢܽܘܢ ܘܝܰܬܺܝܪ ܡܶܢ ܚܳܠܳܐ ܢܶܣܓܽܘܢ. ܐܶܬܬܥܺܝܪܶܬ ܘܬܽܘܒ ܥܰܡܳܟ ܐ̱ܢܳܐ</VERS>
      <VERS vnumber="19">ܐܶܢ ܬܶܩܛܽܘܠ ܐܰ‌ܠܳܗܳܐ ܠܚܰܛܳܝ̈ܶܐ ܘܓܰܒܖ̈ܶܐ ܕܰܕܡܳܐ ܢܶܥܒܪܽܘܢ ܡܶܢܝ̱</VERS>
      <VERS vnumber="20">ܡܶܛܽܠ ܕܡܰܠܠܽܘܟ ܘܰܢܣܰܒܘ̱ ܒܰܣܪܺܝܩܽܘܬܳܐ ܡܕܺܝܢ̱ܬܳܟ</VERS>
      <VERS vnumber="21">ܠܣܳܢܰܐܝ̈ܟ ܡܳܪܝܳܐ ܣܢܺܝܬ ܘܥܰܠ ܐܰܝܠܶܝܢ ܕܩܳܝܡܺܝܢ ܠܩܽܘܒܠܳܟ ܐܶܬܚܰܡܬܶܬ</VERS>
      <VERS vnumber="22">ܘܣܶܢܐܬܳܐ ܡܫܰܡܠܰܝܬܳܐ ܣܢܺܝܬ ܐܶܢܽܘܢ܆ ܘܰܗܘܰܘ ܠܺܝ ܒܥܶܠܕ̈ܒܳܒܶܐ</VERS>
      <VERS vnumber="23">ܒܨܺܝܢܝ̱ ܐܰ‌ܠܳܗܳܐ ܘܕܰܥ ܠܶܒܝ̱ ܘܰܒܚܽܘܪܰܝܢܝ̱ ܘܕܰܥ ܗܶܠܟ̈ܳܬܝ̱</VERS>
      <VERS vnumber="24">ܘܰܚܙܺܝ ܐܶܢ ܐܺܝܬ ܒܺܝ ܐܽܘܪܚܳܐ ܕܫܽܘܩܪܳܐ. ܕܰܒܰܪܰܝܢܝ̱ ܒܽܐܘܪܚܳܟ ܕܰܠܥܳܠܰܡ.</VERS>
    </CHAPTER>
    <CHAPTER cnumber="139">
      <VERS vnumber="999">ܨܠܽܘܬܶܗ ܕܕܰܘܺܝܕ ܕܢܶܬܦܪܶܩ ܡܶܢ ܫܳܐܳܘܠ</VERS>
      <VERS vnumber="1">ܦܰܨܳܢܝ̱ ܡܳܪܝܳܐ ܡܶܢ ܒܰܪܢܳܫܳܐ ܒܺܝܫܳܐ ܘܡܶܢ ܓܰܒܖ̈ܶܐ ܥܰܘ̈ܳܠܶܐ ܢܰܛܰܪܰܝܢܝ̱</VERS>
      <VERS vnumber="2">ܕܶܐܬܚܰܫܰܒܘ̱ ܒܺܝܫܬܳܐ ܒܠܶܒܗܽܘܢ ܘܟܽܠܶܗ ܝܰܘܡܳܐ ܓܰܪܶܓܘ ܗܶܪܬܳܐ</VERS>
      <VERS vnumber="3">ܕܰܠܛܰܫܘ ܠܶܫܳܢܗܽܘܢ ܐܰܝܟ ܕܚܶܘܝܳܐ ܘܚܶܡܬܳܐ ܕܶܐܣܦܶܣ ܬܚܶܝܬ ܣܶܦ̈ܘܳܬܗܽܘܢ</VERS>
      <VERS vnumber="4">ܢܰܛܰܪܰܝܢܝ̱ ܡܳܪܝܳܐ ܡܶܢ ܐܺܝܕܳܐ ܕܥܰܘ̈ܳܠܶܐ ܘܡܶܢ ܓܰܒܖ̈ܶܐ ܚܳܛܽܘ̈ܦܶܐ ܢܰܛܰܪܰܝܢܝ̱ ܕܶܐܬܚܰܫܰܒܘ̱ ܠܡܶܕܚܳܐ ܗܶܠܟ̈ܳܬܝ̱</VERS>
      <VERS vnumber="5">ܘܰܛܡܰܪܘ ܠܺܝ ܫܰܒܰܗܖ̈ܳܢܶܐ ܦܰܚ̈ܶܐ ܘܚܰܒ̈ܠܶܐ ܕܰܡܨܺܝ̈ܕܳܬܗܽܘܢ ܦܪܰܣܘ ܥܰܠ ܫܒܺܝ̈ܠܰܝ ܘܰܡܨܺܝܕܬܳܐ ܫܕܰܘ ܥܠܰܝ</VERS>
      <VERS vnumber="6">ܐܶܡܪܶܬ ܠܡܳܪܝܳܐ ܕܰܐ‌ܠܳܗܝ ܐܰܢ̱ܬ ܨܽܘܬ ܠܩܳܠܳܐ ܕܒܳܥܽܘܬܝ̱</VERS>
      <VERS vnumber="7">ܡܳܪܝܳܐ ܦܳܪܽܘܩܝ̱ ܥܰܫܺܝܢܳܐ܆ ܡܰܛܠܠܶܗ ܕܪܺܝܫܝ̱ ܒܝܰܘܡܳܐ ܕܰܩܪܳܒܳܐ</VERS>
      <VERS vnumber="8">ܠܳܐ ܬܶܬܶܠ ܡܳܪܝܳܐ ܪܶܓܬܶܗ ܠܥܰܘܳܠܳܐ ܘܬܰܪܥܺܝܬܶܗ ܠܳܐ ܬܶܣܰܩ ܠܪܺܝܫܝ̱</VERS>
      <VERS vnumber="9">ܢܟܰܣܶܐ ܐܶܢܽܘܢ ܥܰܘܠܳܐ ܕܣܶܦ̈ܘܳܬܗܽܘܢ</VERS>
      <VERS vnumber="10">ܘܢܶܚ̈ܬܳܢ ܥܠܰܝܗܽܘܢ ܓܽܘܡܖ̈ܶܐ. ܘܢܶܦܠܽܘܢ ܒܢܽܘܪܳܐ ܘܠܳܐ ܢܶܫܟܚܽܘܢ ܠܰܡܩܳܡ</VERS>
      <VERS vnumber="11">ܒܰܪܢܳܫܳܐ ܠܶܫܳܢܳܢܳܐ ܠܳܐ ܢܶܬܩܰܝܰܡ ܒܰܐܪܥܳܐ. ܓܰܒܪܳܐ ܥܰܘܳܠܳܐ ܒܺܝܫܬܳܐ ܬܨܽܘܕܺܝܘܗܝ̱ ܠܰܐܒܕܳܢܳܐ</VERS>
      <VERS vnumber="12">ܝܶܕܥܶܬ ܕܥܳܒܶܕ ܡܳܪܝܳܐ ܕܺܝܢܳܐ ܕܡܶܣ̈ܟܺܢܶܐ ܘܕܺܝܢܳܐ ܕܒܳܝ̈ܫܶܐ</VERS>
      <VERS vnumber="13">ܒܪܰܡ ܙܰܕܺܝ̈ܩܶܐ ܢܰܘܕܽܘܢ ܠܰܫܡܳܟ ܘܢܶܬܒܽܘܢ ܬܖ̈ܺܝܨܶܐ ܩܕܳܡ ܐܰܦܰܝ̈ܟ.</VERS>
    </CHAPTER>
    <CHAPTER cnumber="140">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܥܰܡܳܐ ܕܰܒܒܳܒܶܠ ܘܰܡܒܰܕܶܩ ܡܶܢ ܡܶܠܰܝ̈ܗܽܘܢ ܥܰܠ ܬܽܘܪܳܨܳܐ ܕܰܙܢܰܝ̈ܳܐ ܕܰܩܢܰܘ ܡܶܢ ܥܶܠܬܳܐ ܕܫܶܒܝܳܐ.</VERS>
      <VERS vnumber="1">ܡܳܪܝܳܐ ܩܪܺܝܬܳܟ ܐܰܢ̱ܬ ܥܢܺܝܢܝ̱. ܨܽܘܬ ܡܶܠܰܝ̈ ܘܩܰܒܶܠ</VERS>
      <VERS vnumber="2">ܨܠܽܘܬܝ̱ ܐܰܝܟ ܥܶܛܪܳܐ ܩܕܳܡܰܝܟ. ܩܽܘܪܒܳܢܳܐ ܕܺܐܝ̈ܕܰܝ ܐܰܝܟ ܩܽܘܪܒܳܢܳܐ ܕܪܰܡܫܳܐ</VERS>
      <VERS vnumber="3">ܐܰܩܺܝܡ ܡܳܪܝܳܐ ܢܳܛܽܘܪܳܐ ܠܦܽܘܡܝ̱ ܘܢܳܛܽܘܪܳܐ ܠܣܶܦ̈ܘܳܬ݂ܝ̱</VERS>
      <VERS vnumber="4">ܕܠܳܐ ܢܶܣܛܶܐ ܠܶܒܝ̱ ܠܡܶܠܬܳܐ ܒܺܝܫܬܳܐ ܘܶܐܥܒܶܕ ܥܒܳܕ̈ܶܐ ܕܥܰܘܠܳܐ ܥܰܡ ܓܰܒܖ̈ܶܐ ܖ̈ܰܫܺܝܥܶܐ ܠܳܐ ܐܶܬܡܰܠܰܚ ܥܰܡܗܽܘܢ</VERS>
      <VERS vnumber="5">ܢܰܠܦܰܢܝ̱ ܙܰܕܺܝܩܳܐ ܘܢܰܟܣܰܢܝ̱. ܡܶܫܚܳܐ ܕܖ̈ܰܫܺܝܥܶܐ ܠܪܺܝܫܝ̱ ܠܳܐ ܢܰܕܗܶܢ ܡܶܛܽܠ ܕܰܨܠܽܘܬܝ̱ ܥܰܠ ܒܺܝܫܽܘܬܗܽܘܢ</VERS>
      <VERS vnumber="6">ܘܶܐܬܟܠܺܝܘ̱ ܒܺܐܝܕܳܐ ܕܟܺܐܦܳܐ ܕܰܝܳܢܰܝ̈ܗܽܘܢ ܘܰܫܡܰܥ ܡܶܠܰܝ̈ ܕܒܰܣܺܝ̈ܡܳܢ</VERS>
      <VERS vnumber="7">ܐܰܝܟ ܣܶܟܬܳܐ ܕܨܳܪܝܳܐ ܐܰܪܥܳܐ ܐܶܬܒܰܕܰܪܘ ܓܰܖ̈ܡܰܝܗܽܘܢ ܥܰܠ ܦܽܘܡܳܗ̇ ܕܰܫܝܽܘܠ</VERS>
      <VERS vnumber="8">ܘܶܐܢܳܐ ܠܘܳܬܳܟ ܡܳܪܝܳܐ ܐܰܪܺܝܡܶܬ ܥܰܝ̈ܢܰܝ ܘܰܥܠܰܝܟ ܐܶܬܬܰܟܠܶܬ ܠܳܐ ܬܶܫܕܶܝܗ̇ ܠܢܰܦܫܝ̱</VERS>
      <VERS vnumber="9">ܢܰܛܰܪܰܝܢܝ̱ ܡܶܢ ܐܺܝܕܳܐ ܕܫܰܒܰܗܖ̈ܳܢܶܐ ܕܰܛܡܰܪܘ ܠܺܝ ܦܰܚ̈ܶܐ</VERS>
      <VERS vnumber="10">ܢܶܦܠܽܘܢ ܥܰܘ̈ܳܠܶܐ ܐܰܟܚܕܳܐ ܒܰܡܨܺܝ̈ܕܳܬܗܽܘܢ ܥܕܰܡܳܐ ܕܶܐܥܒܰܪ ܐܶܢܳܐ.</VERS>
    </CHAPTER>
    <CHAPTER cnumber="141">
      <VERS vnumber="999">ܬܰܟܫܶܦܬܶܗ ܕܥܰܡܳܐ ܕܰܒܒܳܒܶܠ. ܕܒܳܥܶܝܢ ܫܪܳܝܳܐ ܕܒܺܝ̈ܫܳܬܗܽܘܢ</VERS>
      <VERS vnumber="1">ܒܩܳܠܝ̱ ܠܡܳܪܝܳܐ ܩܪܺܝܬ ܒܩܳܠܝ̱ ܠܡܳܪܝܳܐ ܐܶܬܟܰܫܦܶܬ</VERS>
      <VERS vnumber="2">ܘܰܐܪܡܺܝܬ ܩܕܳܡܰܘܗܝ̱ ܬܰܟܫܶܦܬܝ̱ ܐܘܠܨܳܢܝ̱ ܩܕܳܡܰܘܗܝ̱ ܚܰܘܺܝܬ</VERS>
      <VERS vnumber="3">ܟܰܕ ܐܶܬܛܰܪܦܰܬ ܪܽܘܚܝ̱ ܐܰܢ̱ܬ ܝܳܕܰܥ ܐܰܢ̱ܬ ܫܒܺܝ̈ܠܰܝ. ܒܽܐܘܪܚܳܐ ܕܗܶܠ̈ܟܳܬܝ̱ ܛܡܰܪܘ ܠܺܝ ܦܰܚ̈ܶܐ</VERS>
      <VERS vnumber="4">ܚܳܪܶܬ ܠܝܰܡܺܝܢܳܐ ܘܰܚܙܺܝܬ ܘܠܰܝܬ ܕܚܳܟܶܡ ܠܺܝ. ܐܶܒܰܕ ܡܶܢܝ̱ ܒܶܝܬ ܡܰܥܪܩܳܐ ܘܠܰܝܬ ܬܳܒܽܘܥܳܐ ܠܢܰܦܫܝ̱</VERS>
      <VERS vnumber="5">ܘܰܓܥܺܝܬ ܠܘܳܬܳܟ ܡܳܪܝܳܐ ܘܶܐܡܪܶܬ ܕܰܐܢ̱ܬ ܗܽܘ ܣܰܒܪܝ̱ ܘܰܡܢܳܬܝ̱ ܒܰܐܪܥܳܐ ܕܚܰܝ̈ܶܐ</VERS>
      <VERS vnumber="6">ܨܽܘܬ ܠܒܳܥܽܘܬܝ̱ ܡܶܛܽܠ ܕܶܐܬܡܰܟܟܶܬ ܛܳܒ. ܦܰܨܳܢܝ ܡܶܢ ܖ̈ܳܕܽܘܦܰܝ ܡܶܛܽܠ ܕܰܥܫܶܢܘ̱ ܡܶܢܝ</VERS>
      <VERS vnumber="7">ܐܰܦܶܩ ܢܰܦܫܝ̱ ܡܶܢ ܒܶܝܬ ܚܒܽܘܫܝܳܐ ܕܰܐܘܕܶܐ ܠܰܫܡܳܟ. ܠܺܝ ܢܣܰܟܽܘܢ ܙܰܕܺܝܩܰܝ̈ܟ ܟܰܕ ܬܶܦܪܥܰܢܝ̱.</VERS>
    </CHAPTER>
    <CHAPTER cnumber="142">
      <VERS vnumber="999">ܐܰܡܺܝܪ ܠܕܰܘܺܝܕ ܥܰܠ ܥܰܡܳܐ ܕܰܒܒܳܒܶܠ ܕܡܶܬܟܰܫܰܦ ܘܫܳܐܶܠ ܡܶܢ ܐܰ‌ܠܳܗܳܐ ܖ̈ܰܚܡܶܐ</VERS>
      <VERS vnumber="1">ܫܡܰܥ ܡܳܪܝܳܐ ܨܠܽܘܬܝ̱ ܘܨܽܘܬ ܠܒܳܥܽܘܬܝ̱. ܒܡܺܐܡܪܳܟ ܥܢܺܝܢܝ̱ ܘܰܒܙܰܕܺܝܩܽܘܬܳܟ</VERS>
      <VERS vnumber="2">ܠܳܐ ܬܰܥܠܺܝܘܗܝ̱ ܠܥܰܒܕܳܟ ܒܕܺܝܢܳܐ ܡܶܛܽܠ ܕܠܳܐ ܙܳܟܶܐ ܩܕܳܡܰܝܟ ܟܽܠ ܕܚܰܝ</VERS>
      <VERS vnumber="3">ܡܶܛܽܠ ܕܰܪܕܰܦ ܒܥܶܠܕܒܳܒܳܐ ܠܢܰܦܫܝ̱ ܘܡܰܟܶܟ ܚܰܝ݂ܰܝ݂̈ ܒܰܐܪܥܳܐ. ܐܰܘܬܒܰܢܝ̱ ܒܚܶܫܽܘܟܳܐ ܐܰܝܟ ܡܺܝܬܳܐ ܠܥܳܠܰܡ</VERS>
      <VERS vnumber="4">ܐܶܬܛܰܪܦܰܬ ܥܠܰܝ ܪܽܘܚܝ̱ ܘܙܳܥ ܠܶܒܝ̱ ܒܓܰܘܝ̱</VERS>
      <VERS vnumber="5">ܘܶܐܬܕܟܰܪܬܳܟ ܡܳܪܝܳܐ ܡܶܢ ܩܕܺܝܡ ܘܰܪܢܺܝܬ ܒܟܽܠܗܽܘܢ ܥܒܳܕܰܝ̈ܟ ܘܰܪܢܺܝܬ ܒܰܥܒܳܕ ܐܺܝ̈ܕܰܝܟ</VERS>
      <VERS vnumber="6">ܘܦܶܫܛܶܬ ܐܺܝ̈ܕܰܝ ܠܘܳܬܳܟ. ܘܢܰܦܫܝ̱ ܨܶܗܝܳܐ ܗ̱ܝ ܠܳܟ ܐܰܝܟ ܐܰܪܥܳܐ</VERS>
      <VERS vnumber="7">ܥܢܺܝܢܝ̱ ܒܰܥܓܰܠ ܡܳܪܝܳܐ ܡܶܛܽܠ ܕܓܶܡܪܰܬ ܪܽܘܚܝ̱. ܠܳܐ ܬܰܗܦܶܟ ܐܰܦܰܝ̈ܟ ܡܶܢܝ̱ ܕܠܳܐ ܐܶܫܬܠܶܡ ܥܰܡ ܢܳܚ̈ܬܰܝ ܓܽܘܒܳܐ</VERS>
      <VERS vnumber="8">ܐܰܫܡܰܥܰܝܢܝ̱ ܒܨܰܦܪܳܐ ܛܰܝܒܽܘܬܳܟ ܡܶܛܽܠ ܕܰܥܠܰܝܟ ܗܽܘ ܬܟܺܝܠ ܐ̱ܢܳܐ. ܚܰܘܳܢܝ ܐܽܘܪܚܳܟ ܕܺܐܙܰܠ ܒܳܗ̇ ܡܶܛܽܠ ܕܰܠܘܳܬܳܟ ܡܳܪܝܳܐ ܐܰܪܺܝܡܶܬ ܢܰܦܫܝ̱</VERS>
      <VERS vnumber="9">ܦܰܨܳܢܝ̱ ܡܶܢ ܒܥܶܠܕ̈ܒܳܒܰܝ ܘܰܐܠܶܦܰܝܢܝ̱ ܠܡܶܥܒܰܕ ܨܶܒܝܳܢܳܟ</VERS>
      <VERS vnumber="10">ܡܶܛܽܠ ܕܰܐܢ̱ܬ ܗܽܘ ܐܰܠܳܗܝ. ܪܽܘܚܳܟ ܡܒܰܣܰܡܬܳܐ ܬܕܰܒܪܰܢܝ̱ ܒܽܐܘܪܚܳܐ ܕܚܰܝ̈ܶܐ</VERS>
      <VERS vnumber="11">ܡܶܛܽܠ ܫܡܳܟ ܡܳܪܝܳܐ ܒܰܝܰܐܰܝܢܝ̱ ܘܡܶܛܽܠ ܙܰܕܺܝܩܽܘܬܳܟ ܐܰܦܶܩ ܢܰܦܫܝ̱ ܡܶܢ ܐܽܘܠܨܳܢܳܐ</VERS>
      <VERS vnumber="12">ܒܛܰܝܒܽܘܬܳܟ ܫܰܬܶܩ ܠܣܳܢ̈ܰܐܝ ܘܰܐܘܒܶܕ ܠܰܒܥܶܠܕ̈ܒܳܒܶܝܗ̇ ܕܢܰܦܫܝ̱ ܡܶܛܽܠ ܕܶܐܢܳܐ ܐ̱ܢܳܐ ܥܰܒܕܳܟ.</VERS>
    </CHAPTER>
    <CHAPTER cnumber="143">
      <VERS vnumber="999">ܬܰܘܕܺܝܬܳܐ ܕܡܰܩܒܳܝ̈ܶܐ ܕܥܰܠ ܐܰܦܰܝ̈ ܙܳܟܽܘܬܗܽܘܢ ܕܰܚܣܰܢܘ ܠܰܒܥܶܠܕܒܳܒܰܝ̈ܗܽܘܢ ܘܫܳܐܠܺܝܢ ܡܶܢ ܐܰ‌ܠܳܗܳܐ ܦܽܘܪܩܳܢܳܐ ܡܫܰܡܠܝܳܐ</VERS>
      <VERS vnumber="1">ܒܪܺܝܟ ܗܽܘ ܡܳܪܝܳܐ ܕܰܐܠܶܦ ܐܺܝ̈ܕܰܝ ܠܰܩܪܳܒܳܐ ܘܨܶܒ̈ܥܳܬܝ̱ ܠܰܩܪܳܒܳܐ</VERS>
      <VERS vnumber="2">ܒܶܝܬ ܓܰܘܣܝ̱ ܘܰܡܦܰܨܝܳܢܝ̱. ܡܣܰܝܥܳܢܝ̱ ܕܰܥܠܰܘܗܝ̱ ܬܟܺܝܠ ܐ̱ܢܳܐ. ܘܫܰܥܒܶܕ ܠܥܰܡ̈ܡܶܐ ܬܚܽܘܬܰܝ</VERS>
      <VERS vnumber="3">ܡܳܪܝܳܐ ܡܳܢܰܘ ܒܰܪܢܳܫܳܐ ܕܺܝܕܰܥܬܳܝܗܝ̱ ܘܒܰܪܢܳܫܳܐ ܕܰܚܫܰܒܬܳܝܗܝ̱</VERS>
      <VERS vnumber="4">ܒܰܪܢܳܫܳܐ ܠܠܰܗܓܳܐ ܕܳܡܶܐ ܘܝܰܘ̈ܡܳܬܶܗ ܥܳܒܪܺܝܢ ܐܰܟ ܛܶܠܳܠܳܐ</VERS>
      <VERS vnumber="5">ܐܰܪܟܶܢ ܫܡܰܝܳܐ ܡܳܪܝܳܐ ܘܚܽܘܬ ܘܰܟܐܺܝ ܒܛܽܘܖ̈ܶܐ ܘܢܶܬܢܽܘܢ</VERS>
      <VERS vnumber="6">ܐܰܒܪܶܩ ܒܰܖ̈ܩܰܝܟ ܘܕܰܠܰܚ ܐܶܢܽܘܢ. ܫܰܕܰܪ ܓܶܐܖ̈ܰܝܟ ܘܒܰܕܰܪ ܐܶܢܽܘܢ</VERS>
      <VERS vnumber="7">ܐܰܘܫܶܛ ܐܺܝܕܳܟ ܡܶܢ ܡܪܰܘܡܳܐ ܘܰܫܠܺܝܢܝ̱ ܡܶܢ ܡܰܝ̈ܳܐ ܣܰܓܺܝ̈ܐܶܐ ܘܡܶܢ ܐܺܝܕܳܐ ܕܥܰܘ̈ܳܠܶܐ</VERS>
      <VERS vnumber="8">ܕܦܽܘܡܗܽܘܢ ܡܡܰܠܶܠ ܣܪܺܝܩܽܘܬܳܐ ܘܝܰܡܺܝܢܗܽܘܢ ܝܰܡܺܝܢܳܐ ܗ̱ܝ ܕܥܰܘܠܳܐ</VERS>
      <VERS vnumber="9">ܐܰ‌ܠܳܗܳܐ ܬܶܫܒܽܘܚܬܳܐ ܚܕܰܬܳܐ ܐܶܫܰܒܰܚ ܠܳܟ ܘܰܒܟܶܢܳܪܳܐ ܕܰܥܣܰܪ ܡܢܺܝ̈ܢ ܐܶܙܰܡܰܪ ܠܳܟ</VERS>
      <VERS vnumber="10">ܕܝܰܗܒܬ ܦܽܘܪܩܳܢܳܐ ܠܡܰܠܟܳܐ܆ ܘܦܰܨܺܝ ܠܕܰܘܺܝܕ ܥܰܒܕܶܗ ܡܶܢ ܚܰܪܒܳܐ ܒܺܝܫܬܳܐ</VERS>
      <VERS vnumber="11">ܦܰܨܳܢܝ̱ ܡܶܢ ܐܺܝܕܳܐ ܕܥܰܘ̈ܳܠܶܐ ܕܦܽܘܡܗܽܘܢ ܡܡܰܠܶܠ ܣܪܺܝܩܽܘܬܳܐ ܘܝܰܡܺܝܢܗܽܘܢ ܝܰܡܺܝܢܳܐ ܗ̱ܝ ܕܥܰܘܠܳܐ.</VERS>
      <VERS vnumber="12">ܒܢܰܝ̈ܗܽܘܢ (ܒܢܰܝ̈ܢ) ܐܰܝܟ ܢܶܨܒܬܳܐ ܡܶܬܪܰܒܶܝܢ ܡܶܢ ܛܰܠܝܽܘܬܗܽܘܢ ܘܰܒܢ̈ܳܬܰܢ ܐܰܝܟ ܟܰܠܠܳ̈ܬܳܐ ܕܰܡܨܰܒ̈ܬܳܢ ܒܰܕܡܽܘܬܳܐ ܕܗܰܝܟ̈ܠܶܐ</VERS>
      <VERS vnumber="13">ܬܰܘܳܢܰܝ̈ܗܽܘܢ (ܬܰܘܳܢܰܝ̈ܢ) ܡܠܶܝܢ ܘܡܶܬܰܐܫܕܺܝܢ ܚܰܕ ܠܚܰܕ. ܥܳܢ̈ܰܢ ܝܳܠܕ̈ܳܢ ܘܰܡܖ̈ܰܒܝܳܢ ܒܫܽܘ̈ܩܰܝܢ</VERS>
      <VERS vnumber="14">ܒܰܩܖ̈ܰܝܗܽܘܢ (ܒܰܩܖ̈ܰܝܢ) ܥܰܫܺܝ̈ܢܳܢ ܘܠܰܝܬ ܒܗܶܝܢ ܕܥܰܩܪܳܐ. ܠܰܝܬ ܬܽܘܪܰܥܬܳܐ ܐܳܦܠܳܐ ܝܺܠܶܠܬܳܐ ܒܫܽܘ̈ܩܰܝܢ</VERS>
      <VERS vnumber="15">ܛܽܘܒܰܘܗܝ̱ ܠܥܰܡܳܐ ܕܗܳܟܰܢ ܐܺܝܬ ܠܶܗ. ܛܽܘܒܰܘܗܝ̱ ܠܥܰܡܳܐ ܕܡܳܪܝܰܐ ܗ̱ܘ ܐܰܠܳܗܶܗ.</VERS>
    </CHAPTER>
    <CHAPTER cnumber="144">
      <VERS vnumber="999">ܐܰܡܺܝܪ ܡܶܢ ܦܰܪܨܽܘܦ ܡܝܰܬܖ̈ܶܐ ܕܰܒܥܰܡܳܐ ܕܰܒܒܳܒܶܠ. ܐܰܝܟ ܡܰܢ ܕܡܰܘܕܶܝܢ ܠܰܐܠܳܗܳܐ ܥܰܠ ܐܰܦܰܝ̈ ܓܗܳܝܬܳܐ ܕܡܶܢ ܒܺܝ̈ܫܳܬܳܐ</VERS>
      <VERS vnumber="1">ܐܶܪܰܡܪܡܳܟ ܡܳܪܝ ܡܰܠܟܳܐ ܘܶܐܒܰܪܶܟ ܫܡܳܟ ܠܥܳܠܰܡ ܥܳܠܡܺܝܢ</VERS>
      <VERS vnumber="2">ܕܟܽܠ ܝܽܘܡ ܐܶܒܰܪܟܳܟ ܘܶܐܫܰܒܰܚ ܫܡܳܟ ܠܥܳܠܰܡ</VERS>
      <VERS vnumber="3">ܪܰܒ ܗܽܘ ܡܳܪܰܢ ܘܰܡܫܰܒܰܚ ܛܳܒ ܘܠܰܝܬ ܣܳܟܳܐ ܠܪܰܒܽܘܬܶܗ</VERS>
      <VERS vnumber="4">ܕܳܪܳܐ ܠܕܳܪܳܐ ܢܶܫܬܰܥܽܘܢ ܥܒܳܕܰܝ̈ܟ ܘܓܰܢ̱ܒܳܪܽܘܬܳܟ ܢܚܰܘܢ</VERS>
      <VERS vnumber="5">ܘܥܽܘܫܢܳܐ ܕܰܕܚܺܝܠܽܘܬܳܟ ܢܺܐܡܪܽܘܢ ܘܪܰܘܖ̈ܒܳܬܳܟ ܢܶܫܬܰܥܽܘܢ</VERS>
      <VERS vnumber="6">ܘܰܕܚܺܝܠܽܘܬ ܥܽܘܫܢܳܟ ܢܺܐܡܪܽܘܢ ܘܪܰܒܽܘܬܳܟ ܐܶܫܬܰܥܶܐ</VERS>
      <VERS vnumber="7">ܕܽܘܟܪܳܢܳܐ ܕܛܰܝܒܘ̈ܳܬܳܟ ܣܰܓܺܝ̈ܐܳܬܳܐ ܢܶܒܥܽܘܢ ܙܰܕܺܝ̈ܩܰܝܟ ܘܢܶܫܟܚܽܘܢ</VERS>
      <VERS vnumber="8">ܡܪܰܚܡܳܢ ܗܽܘ ܡܳܪܝܳܐ ܘܰܡܪܰܚܦܳܢ. ܢܰܓܺܝܪܳܐ ܪܽܘܚܶܗ ܣܰܓܺܝܐܳܐ ܛܰܝܒܽܘܬܶܗ</VERS>
      <VERS vnumber="9">ܛܳܒ ܗܽܘ ܡܳܪܝܳܐ ܘܖ̈ܰܚܡܰܘܗܝ̱ ܥܰܠ ܟܽܠܗܽܘܢ ܥܰܒܕܰܘ̈ܗܝ</VERS>
      <VERS vnumber="10">ܢܰܘܕܽܘܢ ܠܳܟ ܡܳܪܝܳܐ ܥܰܒܕܰܝ̈ܟ ܘܙܰܕܺܝ̈ܩܰܝܟ ܢܫܰܒܚܽܘܢܳܟ. ܘܫܽܘܒܚܳܐ ܕܡܰܠܟܽܘܬܳܟ ܢܺܐܡܪܽܘܢ ܘܰܒܥܽܘܫܢܳܟ ܢܡܰܠܠܽܘܢ</VERS>
      <VERS vnumber="11">ܕܰܢܚܰܘܢ ܠܰܒܢܰܝ̈ܢܳܫܳܐ ܓܰܢ̱ܒܳܪܽܘܬܳܟ ܘܫܽܘܒܚܳܐ ܕܡܰܠܟܽܘܬܳܟ</VERS>
      <VERS vnumber="12">ܡܰܠܟܽܘܬܳܟ ܡܰܠܟܽܘܬ ܟܽܠ ܥܳܠܡܺܝܢ ܘܫܽܘܠܛܳܢܳܟ ܒܟܽܠ ܕܳܪܕܳܖ̈ܺܝܢ</VERS>
      <VERS vnumber="13">ܡܗܰܝܡܰܢ ܗܽܘ ܡܳܪܝܳܐ ܒܡܶܠܰܘ̈ܗܝ̱ ܘܙܰܕܺܝܩ ܒܟܽܠܗܽܘܢ ܥܒܳܕܰܘ̈ܗܝ̱</VERS>
      <VERS vnumber="14">ܣܳܡܶܟ ܡܳܪܝܳܐ ܠܟܽܠ ܕܢܳܦܠܺܝܢ ܘܬܳܪܶܨ ܠܟܽܠ ܕܰܟܦܺܝܦܺܝܢ</VERS>
      <VERS vnumber="15">ܥܰܝ̈ܢܶܐ ܕܟܽܠܢܳܫ ܠܘܳܬܳܟ ܬܰܠ̈ܝܳܢ. ܝܳܗܶܒ ܐܰܢ̱ܬ ܠܗܽܘܢ ܡܶܐܟܽܘܠܬܳܐ ܒܙܰܒܢܗܽܘܢ</VERS>
      <VERS vnumber="16">ܦܳܬܰܚ ܐܰܢ̱ܬ ܐܺܝܕܳܟ ܘܰܡܣܰܒܰܥ ܐܰܢ̱ܬ ܨܶܒܝܳܢܳܐ ܕܟܽܠ ܕܚܰܝ</VERS>
      <VERS vnumber="17">ܙܰܕܺܝܩ ܗܽܘ ܡܳܪܝܳܐ ܒܟܽܠܗܶܝܢ ܐܽܘܖ̈ܚܳܬܶܗ ܘܰܡܪܰܚܡܳܢ ܒܟܽܠܗܽܘܢ ܥܒܳܕܰܘ̈ܗܝ̱</VERS>
      <VERS vnumber="18">ܩܰܪܺܝܒ ܗܽܘ ܡܳܪܝܳܐ ܠܰܐܝܠܶܝܢ ܕܩܳܪܶܝܢ ܠܶܗ ܒܩܽܘܫܬܳܐ</VERS>
      <VERS vnumber="19">ܘܥܳܒܶܕ ܨܶܒܝܳܢܳܐ ܕܕܳܚܠܰܘ̈ܗܝ̱ ܫܳܡܰܥ ܒܳܥܽܘܬܗܽܘܢ ܘܦܳܪܶܩ ܠܗܽܘܢ</VERS>
      <VERS vnumber="20">ܢܳܛܰܪ ܡܳܪܝܳܐ ܠܟܽܠܗܽܘܢ ܕܳܚܠܰܘ̈ܗܝ̱ ܘܰܠܟܽܠܗܽܘܢ ܥܰܘ̈ܳܠܶܐ ܡܰܘܒܶܕ</VERS>
      <VERS vnumber="21">ܬܶܫܒ̈ܚܳܬܶܗ ܕܡܳܪܝܳܐ ܐܶܡܰܠܶܠ ܒܦܽܘܡܝ̱ ܘܰܢܒܰܪܟܽܘܢ ܟܽܠ ܒܢܰܝ̈ ܒܶܣܪܳܐ ܠܰܫܡܳܐ ܕܩܽܘܕܫܶܗ ܠܥܳܠܰܡ ܥܳܠܡܺܝܢ.</VERS>
    </CHAPTER>
    <CHAPTER cnumber="145">
      <VERS vnumber="999">ܐܰܝܟ ܡܰܢ ܕܰܦܢܳܐ ܥܰܡܳܐ ܡܶܢ ܒܳܒܶܠ ܐܶܡܰܪ ܡܶܢ ܦܰܪܨܽܘܦܗܽܘܢ ܡ̈ܶܠܶܐ ܐܰܝܠܶܝܢ ܕܠܳܚ̈ܡܳܢ ܗܘܰܝ̈ ܠܗܽܘܢ ܘܚܳܫ̈ܚܳܢ ܐܳܦ ܠܡܰܠܦܳܢܽܘܬܳܐ ܕܟܽܠܢܳܫ</VERS>
      <VERS vnumber="1">ܫܰܒܰܚܝ̱ ܢܰܦܫܝ̱ ܠܡܳܪܝܳܐ</VERS>
      <VERS vnumber="2">ܐܶܫܰܒܰܚ ܠܡܳܪܝܳܐ ܒܚܰܝ݂ܰܝ݂̈ ܘܶܐܙܡܰܪ ܠܰܐܠܳܗܝ̱ ܥܰܕ ܩܰܝܳܡ ܐ̱ܢܳܐ</VERS>
      <VERS vnumber="3">ܠܳܐ ܬܶܬܰܟܠܽܘܢ ܥܰܠ ܫܰܠܺܝܛܳܐ ܘܥܰܠ ܒܰܪܢܳܫܳܐ ܕܠܰܝܬ ܒܺܐܝܕܶܗ ܦܽܘܪܩܳܢܳܐ</VERS>
      <VERS vnumber="4">ܕܢܳܦܩܳܐ ܪܽܘܚܶܗ ܘܗܳܦܶܟ ܠܰܐܪܥܶܗ ܘܰܒܗܰܘ ܝܰܘܡܳܐ ܐܳܒܕ̈ܳܢ ܟܽܠܗܶܝܢ ܡܰܚܫ̈ܒܳܬܶܗ</VERS>
      <VERS vnumber="5">ܛܽܘܒܰܘܗܝ̱ ܠܡܰܢ ܕܰܐܠܳܗܶܗ ܕܝܰܥܩܽܘܒ ܒܥܶܕܪܶܗ ܘܣܰܒܪܶܗ ܥܰܠ ܡܳܪܝܳܐ ܐܰܠܳܗܶܗ</VERS>
      <VERS vnumber="6">ܕܰܥܒܰܕ ܫܡܰܝܳܐ ܘܰܐܪܥܳܐ ܘܝܰܡ̈ܡܶܐ ܘܟܽܠ ܕܺܐܝܬ ܒܗܽܘܢ. ܢܳܛܰܪ ܩܽܘܫܬܳܐ ܠܥܳܠܰܡ</VERS>
      <VERS vnumber="7">ܥܳܒܶܕ ܕܺܝܢܳܐ ܠܰܛܠܺܝ̈ܡܶܐ. ܝܳܗܶܒ ܠܰܚܡܳܐ ܠܟܰܦ̈ܢܶܐ ܡܳܪܝܳܐ. ܫܳܪܶܐ ܐܰܣܺܝܖ̈ܶܐ ܡܳܪܝܳܐ</VERS>
      <VERS vnumber="8">ܦܳܬܰܚ ܥܘܺܝܖ̈ܶܐ ܡܳܪܝܳܐ. ܬܳܪܶܨ ܟܦܺܝ̈ܦܶܐ ܡܳܪܝܳܐ. ܪܳܚܶܡ ܙܰܕܺܝ̈ܩܶܐ ܡܳܪܝܳܐ</VERS>
      <VERS vnumber="9">ܘܰܡܢܰܛܰܪ ܠܡܶܣ̈ܟܺܢܶܐ. ܡܬܰܪܣܶܐ ܠܝܰܬܡ̈ܶܐ ܘܠܰܐܖ̈ܡܠܳܬܳܐ ܐܘܪܚܳܐ ܕܥܰܘ̈ܳܠܶܐ ܡܛܰܒܰܥ</VERS>
      <VERS vnumber="10">ܐܰܡܠܶܟ ܡܳܪܝܳܐ ܠܥܳܠܰܡ ܘܰܐܠܳܗܶܟܝ ܨܶܗܝܽܘܢ ܠܕܳܪܕܳܖ̈ܺܝܢ.</VERS>
    </CHAPTER>
    <CHAPTER cnumber="146">
      <VERS vnumber="999">ܡܶܬܢܰܒܶܐ ܥܰܠ ܥܰܡܳܐ ܕܰܒܒܳܒܶܠ ܘܡܰܘܕܶܐ ܡܶܢ ܦܰܪܨܽܘܦܗܽܘܢ ܥܰܠ ܐܰܦܰܝ̈ ܐܰܝܠܶܝܢ ܕܶܐܣܬܥܰܪ ܠܘܳܬܗܽܘܢ ܡܶܢ ܐܰ‌ܠܳܗܳܐ</VERS>
      <VERS vnumber="1">ܛܳܒ ܠܡܶܙܡܰܪ ܠܰܐܠܳܗܰܢ ܘܒܰܣܺܝܡ ܘܠܶܗ ܗܽܘ ܝܳܐܝܳܐ ܬܶܫܒܽܘܚܬܳܐ</VERS>
      <VERS vnumber="2">ܒܳܢܶܐ ܠܽܐܘܪܺܫܠܶܡ ܡܳܪܝܳܐ ܘܠܰܡܒܰܕܖ̈ܶܐ ܕܺܝܣܪܳܐܶܝܠ ܡܟܰܢܶܫ</VERS>
      <VERS vnumber="3">ܡܰܐܣܶܐ ܠܰܬܒܺܝܖ̈ܰܝ ܠܶܒܳܐ ܘܥܳܨܶܒ ܟܺܐܒܰܝ̈ܗܽܘܢ</VERS>
      <VERS vnumber="4">ܡܢܳܐ ܡܶܢܝܳܢܳܐ ܠܟܰܘ̈ܟܒܶܐ ܘܰܠܟܽܠܗܽܘܢ ܩܪܳܐ ܫܡܳܗ̈ܶܐ</VERS>
      <VERS vnumber="5">ܪܰܒ ܗܽܘ ܡܳܪܰܢ ܘܥܰܫܺܝܢ ܚܰܝܠܶܗ ܘܠܰܝܬ ܣܳܟܳܐ ܠܣܽܘܟܳܠܶܗ</VERS>
      <VERS vnumber="6">ܡܪܺܝܡ ܡܳܪܝܳܐ ܠܡܶܣ̈ܟܺܢܶܐ ܘܰܡܡܰܟܶܟ ܠܥܰܘ̈ܳܠܶܐ ܥܕܰܡܳܐ ܠܰܐܪܥܳܐ</VERS>
      <VERS vnumber="7">ܫܰܒܰܚܘ ܠܡܳܪܝܳܐ ܒܫܽܘܒܚܳܐ. ܙܡܰܪܘ ܠܡܳܪܝܳܐ ܒܟܶܢܳܖ̈ܶܐ</VERS>
      <VERS vnumber="8">ܕܰܡܟܰܣܶܐ ܫܡܰܝܳܐ ܒܰܥܢܳܢ̈ܶܐ ܘܝܳܗܶܒ ܡܶܛܪܳܐ ܥܰܠ ܐܰܪܥܳܐ ܘܡܰܘܥܶܐ ܥܡܺܝܪܳܐ ܥܰܠ ܛܽܘܖ̈ܶܐ</VERS>
      <VERS vnumber="9">ܘܝܳܗܶܒ ܠܰܒܥܺܝܪܳܐ ܡܶܐܟܽܘܠܬܳܐ ܘܠܰܒ̈ܢܰܝ ܢܰܥܒܳܐ ܕܩܳܪܶܝܢ</VERS>
      <VERS vnumber="10">ܠܳܐ ܨܳܒܶܐ ܡܳܪܝܳܐ ܒܚܰܝܠܶܗ ܕܣܽܘܣܝܳܐ ܐܳܦܠܳܐ ܒܫܳܩܰܘ̈ܗܝ ܕܓܰܢ̱ܒܳܪܳܐ ܨܳܒܶܐ</VERS>
      <VERS vnumber="11">ܐܶܠܳܐ ܨܳܒܶܐ ܡܳܪܝܳܐ ܒܕܳܚ̈ܠܰܘܗܝ̱ ܘܒܰܐܝܠܶܝܢ ܕܰܡܣܰܟܶܝܢ ܠܛܰܝܒܽܘܬܶܗ.</VERS>
    </CHAPTER>
    <CHAPTER cnumber="147">
      <VERS vnumber="999">ܥܰܠ ܐܰܝܠܶܝܢ ܕܶܐܣܬܥܰܪ ܠܘܳܬ ܥܰܡܳܐ ܕܰܦܢܰܘ ܡܶܢ ܒܳܒܶܠ ܡܰܘܕܶܐ ܡܶܢ ܦܰܪܨܽܘܦܗܽܘܢ ܠܰܐܠܳܗܳܐ ܐܰܚܺܝܕ ܟܽܠ</VERS>
      <VERS vnumber="12">ܫܰܒܰܚܝ̱ ܐܽܘܪܺܫܠܶܡ ܠܡܳܪܝܳܐ. ܫܰܒܰܚܝ̱ ܠܰܐܠܳܗܶܟܝ̱ ܨܶܗܝܽܘܢ</VERS>
      <VERS vnumber="13">ܡܶܛܽܠ ܕܰܐܥܫܶܢ ܡܽܘ̈ܟܠܶܐ ܕܬܰܖ̈ܥܰܝܟܝ̱ ܘܒܰܪܶܟ ܠܰܒܢܰܝ̈ܟܝ̱ ܒܓܰܘܶܟܝ̱</VERS>
      <VERS vnumber="14">ܣܳܡ ܬܚܽܘ̈ܡܰܝܟܝ̱ ܒܰܫܠܳܡܳܐ ܘܰܒܫܽܘܡܢܳܐ ܕܚ̈ܶܛܶܐ ܣܰܒܥܶܟܝ̱</VERS>
      <VERS vnumber="15">ܡܫܰܕܰܪ ܡܶܠܬܶܗ ܥܰܠ ܐܰܪܥܳܐ ܘܒܰܥܓܰܠ ܪܳܗܶܛ ܦܶܬܓܳܡܶܗ</VERS>
      <VERS vnumber="16">ܝܳܗܶܒ ܬܰܠܓܳܐ ܐܰܝܟ ܥܰܡܪܳܐ ܘܰܓܠܺܝܕܳܐ ܐܰܝܟ ܩܶܛܡܳܐ ܡܒܰܕܰܪ</VERS>
      <VERS vnumber="17">ܪܳܡܶܐ ܓܠܺܝܕܳܐ ܐܰܝܟ ܦ̈ܶܬܶܐ ܘܰܩܕܳܡ ܥܰܪܝܶܗ ܡܰܢܽܘ ܡܶܫܟܰܚ ܠܰܡܩܳܡ</VERS>
      <VERS vnumber="18">ܡܫܰܕܰܪ ܡܶܠܬܶܗ ܘܰܡܦܰܫܰܪ ܠܗܽܘܢ. ܡܰܫܶܒ ܖ̈ܽܘܚܶܐ ܘܡܰܖ̈ܕܝܳܢ ܡܰܝ̈ܳܐ</VERS>
      <VERS vnumber="19">ܡܚܰܘܶܐ ܡܶܠܬܶܗ ܒܝܰܥܩܽܘܒ ܘܢܳܡܽܘ̈ܣܰܘܗܝ̱ ܘܦܽܘܩܕ̈ܳܢܰܘܗܝ̱ ܒܺܝܣܪܳܐܶܝܠ</VERS>
      <VERS vnumber="20">ܠܳܐ ܥܒܰܕ ܗܳܟܰܢ ܠܟܽܠܗܽܘܢ ܥܰܡ̈ܡܶܐ ܘܕܺܝܢܰܘ̈ܗܝ̱ ܠܳܐ ܚܰܘܺܝ ܐܶܢܽܘܢ.</VERS>
    </CHAPTER>
    <CHAPTER cnumber="148">
      <VERS vnumber="999">ܡܙܰܡܶܢ ܠܟܽܠܗܶܝܢ ܒܶܖ̈ܝܳܬܳܐ ܠܬܶܫܒܽܘܚܬܶܗ ܕܰܐ‌ܠܳܗܳܐ ܥܰܠ ܐܰܦܰܝ̈ ܥܳܒܽܘܕܽܘܬܶܗ ܕܰܠܘܳܬ ܟܽܠ</VERS>
      <VERS vnumber="1">ܫܰܒܰܚܘ̱ ܠܡܳܪܝܳܐ ܡܶܢ ܫܡܰܝܳܐ. ܫܰܒܚܽܘܗܝ̱ ܒܰܡܖ̈ܰܘܡܶܐ</VERS>
      <VERS vnumber="2">ܫܰܒܚܽܘܗܝ̱ ܟܽܠܗܽܘܢ ܡܰܠܐܟܰܘ̈ܗܝ̱. ܫܰܒܚܽܘܗܝ̱ ܟܽܠܗܽܘܢ ܚܰܝ̈ܠܰܘܳܬܶܗ</VERS>
      <VERS vnumber="3">ܫܰܒܚܽܘܗܝ̱ ܫܶܡܫܳܐ ܘܣܰܗܪܳܐ. ܫܰܒܚܽܘܗܝ̱ ܟܽܠ ܟܰܘ̈ܟܒܶܐ ܘܢܽܘܗܪܳܐ</VERS>
      <VERS vnumber="4">ܫܰܒܚܽܘܗܝ̱ ܫܡܰܝ̈ ܫܡܰܝܳܐ. ܡܰܝ̈ܳܐ ܕܰܠܥܶܠ ܡܶܢ ܫܡܰܝܳܐ</VERS>
      <VERS vnumber="5">ܢܫܰܒܚܽܘܢ ܠܰܫܡܶܗ ܕܡܳܪܝܳܐ ܡܶܛܽܠ ܕܗܽܘ ܐܶܡܰܪ ܘܰܗܘܰܘ ܘܗܽܘ ܦܩܰܕ ܘܶܐܬܒܪܺܝܘ</VERS>
      <VERS vnumber="6">ܘܰܐܩܺܝܡ ܐܶܢܽܘܢ ܠܥܳܠܰܡ ܥܳܠܡܺܝܢ. ܢܳܡܽܘܣܳܐ ܝܰܗܒ ܘܠܳܐ ܥܳܒܰܪ</VERS>
      <VERS vnumber="7">ܫܰܒܰܚܘ ܠܡܳܪܝܳܐ ܡܶܢ ܐܰܪܥܳܐ ܬܰܢܺܝ̈ܢܶܐ ܘܟܽܠܗܽܘܢ ܬܗܽܘ̈ܡܶܐ</VERS>
      <VERS vnumber="8">ܢܽܘܪܳܐ ܘܒܰܪܕܳܐ ܘܬܰܠܓܳܐ ܘܰܓܠܺܝܕܳܐ ܖ̈ܽܘܚܶܐ ܘܥܰܠܥܳ̈ܠܳܐ ܥܒܳܕܳܐ ܕܡܶܠܬܶܗ</VERS>
      <VERS vnumber="9">ܛܽܘܖ̈ܶܐ ܘܟܽܠܗܶܝܢ ܖ̈ܳܡܳܬܳܐ ܐܺܝ̈ܠܳܢܶܐ ܕܦܺܐܖ̈ܶܐ ܘܟܽܠܗܽܘܢ ܐܰܖ̈ܙܶܐ</VERS>
      <VERS vnumber="10">ܚܰܝܽܘܬܳܐ ܘܟܽܠܳܗ̇ ܒܥܺܝܪܳܐ ܖ̈ܰܚܫܳܐ ܘܛܰܝܪܳܐ ܘܦܳܪܰܚܬܳܐ</VERS>
      <VERS vnumber="11">ܡܰܠܟ̈ܶܐ ܕܰܐܪܥܳܐ ܘܟܽܠܗܶܝܢ ܐܶܡܘ̈ܳܬܳܐ ܖ̈ܰܘܪܒܳܢܶܐ ܘܟܽܠܗܽܘܢ ܕܰܝ̈ܳܢܶܐ ܕܰܐܪܥܳܐ</VERS>
      <VERS vnumber="12">ܓܰܕܽܘ̈ܕܶܐ ܘܰܒܬܽܘ̈ܠܳܬܳܐ ܣܳܒ̈ܶܐ ܘܰܥܠܰܝ̈ܡܶܐ ܢܫܰܒܚܽܘܢ ܠܰܫܡܶܗ ܕܡܳܪܝܳܐ</VERS>
      <VERS vnumber="13">ܡܶܛܽܠ ܕܪܰܒ ܗܽܘ ܫܡܶܗ ܒܰܠܚܽܘܕܰܘܗܝ̱. ܫܽܘܒܚܶܗ ܒܰܐܪܥܳܐ ܘܒܰܫܡܰܝܳܐ</VERS>
      <VERS vnumber="14">ܡܪܺܝܡ ܩܰܪܢܳܐ ܕܥܰܡܶܗ ܘܬܶܫܒܽܘܚܬܳܐ ܠܟܽܠܗܽܘܢ ܙܰܕܺܝ̈ܩܰܘܗܝ̱ ܘܠܰܒܢܰܝ̈ ܝܺܣܪܳܐܶܝܠ ܥܰܡܳܐ ܕܩܰܪܺܝܒ ܠܶܗ.</VERS>
    </CHAPTER>
    <CHAPTER cnumber="149">
      <VERS vnumber="999">ܡܰܪܬܶܐ ܠܥܰܡܳܐ ܥܰܠ ܐܰܦܰܝ̈ ܦܽܘܢܳܝܗܽܘܢ ܕܡܶܢ ܒܳܒܶܠ. ܘܥܰܠ ܙܳܟܽܘܬܳܐ ܕܥܰܠ ܒܥܶܠܕܒܳܒܰܝ̈ܗܽܘܢ ܕܰܕܠܳܐ ܫܰܠܘܳܐ ܢܰܘܕܽܘܢ ܠܰܐܠܳܗܳܐ</VERS>
      <VERS vnumber="1">ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ ܬܶܫܒܽܘܚܬܶܗ ܒܥܺܕܬܳܐ ܕܙܰܕܺܝ̈ܩܶܐ</VERS>
      <VERS vnumber="2">ܢܶܚܕܶܐ ܝܺܣܪܳܐܶܝܠ ܒܥܳܒܽܘܕܶܗ ܘܰܒܢܰܝ̈ ܨܶܗܝܽܘܢ ܢܶܪܘܙܽܘܢ ܒܡܰܠܟܗܽܘܢ</VERS>
      <VERS vnumber="3">ܘܰܢܫܰܒܚܽܘܢ ܠܰܫܡܶܗ ܒܰܦܠܰܓ̈ܶܐ ܘܒܰܖ̈ܒܺܝܥܶܐ ܘܰܒܟܶܢܳܖ̈ܶܐ ܢܙܰܡܪܽܘܢ ܠܶܗ</VERS>
      <VERS vnumber="4">ܡܶܛܽܠ ܕܨܳܒܶܐ ܡܳܪܝܳܐ ܒܥܰܡܶܗ ܘܝܳܗܶܒ ܠܡܶܣ̈ܟܺܢܶܐ ܦܽܘܪܩܳܢܶܗ</VERS>
      <VERS vnumber="5">ܢܶܬܥܰܫܢܽܘܢ ܙܰܕܺܝ̈ܩܶܐ ܒܺܐܝܩܳܪܳܐ ܘܰܢܫܰܒܚܽܘܢܳܝܗܝ̱ ܥܰܠ ܥܰܖ̈ܣܳܬܗܽܘܢ</VERS>
      <VERS vnumber="6">ܘܰܢܪܰܡܪܡܽܘܢ ܠܰܐܠܳܗܳܐ ܒܓܰܓܖ̈ܳܬܗܽܘܢ. ܣܰܝܦܳܐ ܕܰܬܖ̈ܶܝܢ ܦܽܘܡܰܘ̈ܗܝ̱ ܒܺܐܝܕܰܝ̈ܗܽܘܢ</VERS>
      <VERS vnumber="7">ܠܡܶܬܒܰܥ ܦܽܘܪܥܳܢܳܐ ܡܶܢ ܥܰܡ̈ܡܶܐ ܘܡܰܟܣܳܢܽܘܬܳܐ ܡܶܢ ܐܶܡܘ̈ܳܬܳܐ</VERS>
      <VERS vnumber="8">ܠܡܶܐܣܰܪ ܡܰܠܟܰܝ̈ܗܽܘܢ ܒܣܽܘ̈ܛܡܶܐ ܘܝܰܩܺܝܖ̈ܰܝܗܽܘܢ ܒܫܺܫ̈ܠܳܬܳܐ ܕܦܰܪܙܠܳܐ</VERS>
      <VERS vnumber="9">ܠܡܶܥܒܰܕ ܠܗܽܘܢ ܕܺܝܢܳܐ ܕܰܟܬܺܝܒ. ܘܫܽܘܒܚܳܐ ܠܟܽܠܗܽܘܢ ܙܰܕܺܝ̈ܩܰܘܗܝ̱.</VERS>
    </CHAPTER>
    <CHAPTER cnumber="150">
      <VERS vnumber="999">ܡܰܪܬܝܳܢܽܘܬܳܐ ܕܰܠܘܳܬ ܥܰܡܳܐ ܕܰܒܟܽܠ ܙܒܰܝ̈ ܙܡܳܪܳܐ ܢܫܰܒܚܽܘܢ ܠܰܐܠܳܗܳܐ ܥܳܒܽܘܕܳܐ ܕܟܽܠ</VERS>
      <VERS vnumber="1">ܫܰܒܰܚܘ̱ ܠܡܳܪܝܳܐ ܒܩܽܘܕܫܶܗ. ܫܰܒܚܽܘܗܝ̱ ܒܰܪܩܺܝܥܳܐ ܕܥܽܘܫܢܶܗ</VERS>
      <VERS vnumber="2">ܫܰܒܚܽܘܗܝ̱ ܒܚܰܝܠܬܳܢܽܘܬܶܗ. ܫܰܒܚܽܘܗܝ̱ ܒܣܽܘܓܳܐܐ ܕܪܰܒܽܘܬܶܗ</VERS>
      <VERS vnumber="3">ܫܰܒܚܽܘܗܝ̱ ܒܩܳܠܳܐ ܕܩܰܪܢܳܐ. ܫܰܒܚܽܘܗܝ̱ ܒܩܺܝܬܳܖ̈ܶܐ ܘܰܒܟܶܢܳܖ̈ܶܐ</VERS>
      <VERS vnumber="4">ܫܰܒܚܽܘܗܝ̱ ܒܰܦܠܰܓ̈ܶܐ ܘܒܰܖ̈ܒܺܝܥܶܐ. ܫܰܒܚܽܘܗܝ̱ ܒܡܶܢ̈ܶܐ ܚܰܠܝ̈ܳܬܳܐ</VERS>
      <VERS vnumber="5">ܫܰܒܚܽܘܗܝ̱ ܒܨܶܨ̈ܠܰܝ ܫܶܡܥܳܐ. ܫܰܒܚܽܘܗܝ̱ ܒܩܳܠܳܐ ܘܒܰܩܥܳܬܳܐ</VERS>
      <VERS vnumber="6">ܟܽܠ ܢܶܫܡܳܐ ܬܫܰܒܰܚ ܠܡܳܪܝܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Proverbs" bnumber="20" bsname="Pro">
    <CHAPTER cnumber="1">
      <VERS vnumber="1">ܡܰܬܠܰܘ̈ܗܝ ܕܰܫܠܶܝܡܽܘܢ ܒܰܪ ܕܰܘܺܝܕ݂: ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="2">ܠܡܶܕܰܥ ܚܶܟ݂ܡܬ݂ܳܐ ܘܡܰܪܕܽܘܬܳܐ: ܘܰܠܡܶܬܒܰܝܳܢܽܘ ܒܡ̈ܶܠܶܐ ܕܣܽܘܟܳܠܳܐ.</VERS>
      <VERS vnumber="3">ܘܠܰܡܩܰܒܳܠܽܘ ܡܰܪܕܽܘܬ݂ܳܐ ܘܕܶܚܠܬ݂ܳܐ: ܘܙܰܕܺܝܩܽܘܬ݂ܳܐ: ܘܕܺܝܢܳܐ: ܘܰܬܪܺܝܨܽܘܬ݂ܳܐ.</VERS>
      <VERS vnumber="4">ܠܡܶܬܰܠ ܠܫܰܒܖ̈ܶܐ ܥܪܺܝܡܽܘܬ݂ܳܐ: ܘܠܰܛܠܳܝ̈ܶܐ ܝܺܕܰܥܬ݂ܳܐ ܘܬܰܪܥܺܝܬ݂ܳܐ.</VERS>
      <VERS vnumber="5">ܢܶܫܡܰܥ ܚܰܟܺܝܡܳܐ: ܘܢܰܘܣܶܦ ܥܰܠ ܚܶܟ݂ܡܬܶܗ. ܘܣܰܟܽܘܠܬܳܢܳܐ ܡܕܰܒܪܳܢܽܘܬ݂ܳܐ ܢܶܩܢܶܐ.</VERS>
      <VERS vnumber="6">ܕܢܶܫܬܰܘܕܰܥ ܡ̈ܰܬܠܶܐ ܘܦ̈ܶܠܳܐܬ݂ܳܐ: ܘܡ̈ܶܠܶܐ ܕܚܰܟܺܝ̈ܡܶܐ ܐܘܚ̈ܕܳܬܗܽܘܢ.</VERS>
      <VERS vnumber="7">ܪܺܝܫ ܚܶܟ݂ܡܬ݂ܳܐ: ܕܶܚܠܬܶܗ ܕܡܳܪܝܳܐ. ܝܺܕܰܥܬ݂ܳܐ ܕܶܝܢ ܘܡܰܪܕܽܘܬ݂ܳܐ: ܫܳܝܛܺܝܢ ܥܰܘ̈ܳܠܶܐ.</VERS>
      <VERS vnumber="8">ܫܡܰܥ ܒܶܪܝ ܢܳܡܽܘܣܳܐ ܕܰܐܒܽܘܟ݂. ܘܠܳܐ ܬܶܛܥܶܐ ܢܳܡܽܘܣܳܐ ܕܶܐܡܳܟ݂.</VERS>
      <VERS vnumber="9">ܝܳܐܝܽܘܬ݂ܳܐ ܐܶܢܽܘܢ ܓܶܝܪ ܠܪܺܝܫܳܟ݂: ܘܗܰܡܢܺܝܟ݂ܳܐ ܠܨܰܘܪܳܟ݂.</VERS>
      <VERS vnumber="10">ܒܶܪܝ: ܐܶܢ ܢܫܰܕܠܽܘܢܳܟ݂ ܚܰܛܳܝ̈ܶܐ: ܠܳܐ ܬܶܬܛܦܺܝܣ.</VERS>
      <VERS vnumber="11">ܘܶܐܢ ܢܺܐܡܪܽܘܢ ܠܳܟ݂: ܬܳܐ ܥܰܡܰܢ ܢܶܟ݂ܡܰܢ ܠܰܕ݂ܡܳܐ: ܘܢܶܛܫܶܐ ܠܙܰܟܰܝܳܐ ܒܥܶܬܳܐ.</VERS>
      <VERS vnumber="12">ܘܢܶܒܠܥܺܝܘܗܝ ܐܰܝܟ݂ ܫܝܽܘܠ ܠܚܰܝ̈ܶܐ: ܘܠܰܕ݂ܠܳܐ ܡܽܘܡ ܐܰܝܟ݂ ܢܳܚܬܰܝ̈ ܓܽܘܒܳܐ.</VERS>
      <VERS vnumber="13">ܟܽܠܶܗ ܥܽܘܬܪܶܗ ܘܺܐܝܩܳܪܶܗ ܢܶܫܟܰܚ. ܘܢܶܡܠܶܐ ܒܳܬܰܝ̈ܢ ܒܶܙܬ݂ܳܐ.</VERS>
      <VERS vnumber="14">ܦܶܨܬ݂ܳܟ݂ ܐܰܪܡܳܐ ܒܰܝܢܳܬܰܢ. ܘܟ݂ܺܝܣܳܐ ܚܰܕ݂ ܢܶܗܘܶܐ ܠܟ݂ܽܠܰܢ.</VERS>
      <VERS vnumber="15">ܒܶܪܝ: ܠܳܐ ܬܺܐܙܰܠ ܥܰܡܗܽܘܢ ܒܽܐܘܪܚܳܐ. ܐܶܠܳܐ ܟܠܺܝ ܪܶܓ݂ܠܳܟ݂ ܡܶܢ ܫܒܺܝ̈ܠܰܝܗܽܘܢ.</VERS>
      <VERS vnumber="16">ܡܶܛܽܠ ܕܖ̈ܶܓ݂ܠܰܝܗܽܘܢ: ܠܒܺܝܫܬܳܐ ܗ̱ܘ ܖ̈ܳܗܛܳܢ. ܘܡܶܣܬܰܪܗܒܺܝܢ ܠܡܶܐܫܰܕ݂ ܕܡܳܐ ܙܰܟܳܝܳܐ.</VERS>
      <VERS vnumber="17">ܘܰܒܥܶܬܰܐ ܗ̱ܘ ܦܳܪܣܺܝܢ ܡܨܺܝ̈ܕ݂ܳܬܳܐ ܥܰܠ ܦܳܪܰܚܬ݂ܳܐ.</VERS>
      <VERS vnumber="18">ܘܟ݂ܳܡܢܺܝܢ ܠܰܕ݂ܡܳܐ. ܘܰܡܛܰܫܶܝܢ ܢܰܦ̈ܫܳܬܗܽܘܢ.</VERS>
      <VERS vnumber="19">ܗܳܟܰܢܳܐ ܐܶܢܶܝܢ ܐܽܘܖ̈ܚܳܬ݂ܳܐ ܕܟ݂ܽܠ ܕܥܳܒܕܺܝܢ ܥܰܘܠܳܐ ܘܢܳܣܒܺܝܢ ܢܰܦ̈ܫܳܬ݂ܳܐ ܕܡܳܖ̈ܰܝܗܶܝܢ.</VERS>
      <VERS vnumber="20">ܚܶܟ݂ܡܬ݂ܳܐ ܒܫܽܘ̈ܩܶܐ ܡܶܫܬܰܒܚܳܐ: ܘܰܒܫܽܘ̈ܩܶܐ ܡܪܺܝܡܳܐ ܩܳܠܳܗ̇.</VERS>
      <VERS vnumber="21">ܘܰܒܪܶܝܫ ܒܶܖ̈ܝܳܬ݂ܳܐ ܡܰܟ݂ܪܙܳܐ. ܘܰܒܡܰܥ̈ܠܳܢܶܐ ܕܬܰܖ̈ܥܶܐ ܕܟܰܖ̈ܟܶܐ ܡܶܠܶܝ̈ܗ̇ ܐܳܡܪܳܐ.</VERS>
      <VERS vnumber="22">ܥܕܰܡܳܐ ܠܶܐܡܰܬ݂ܝ ܫܰܒܖ̈ܶܐ ܪܳܚܡܺܝܢ ܐܰܢ̱ܬܽܘܢ ܫܰܒܪܽܘܬ݂ܳܐ. ܘܰܡܡܰܝ̈ܩܳܢܶܐ ܪܳܓܶܝܢ ܐܢ̱ܬܽܘܢ ܡܡܰܝܩܳܢܽܘܬ݂ܳܐ. ܘܣܰܟ݂̈ܠܶܐ ܣܳܢܶܝܢ ܐ̱ܢܬܽܘܢ ܝܺܕܰܥܬ݂ܳܐ.</VERS>
      <VERS vnumber="23">ܐܶܢ ܬܶܬܦܢܽܘܢ ܠܡܰܟܣܳܢܽܘܬ݂ܝ: ܐܰܒܰܥ ܠܟ݂ܽܘܢ ܪܽܘܚܝ̱. ܘܰܐܘܕܰܥܟ݂ܽܘܢ ܡܶܠܰܬ݂ܝ.</VERS>
      <VERS vnumber="24">ܥܰܠ ܕܰܩܪܺܝ̇ܬ݂: ܘܠܳܐ ܗܰܝܡܶܢܬܽܘܢ. ܘܰܐܪܺܝܡܶ݀ܬ ܩܳܠܝ: ܘܠܳܐ ܫܡܰܥܬܽܘܢ.</VERS>
      <VERS vnumber="25">ܘܫܳܛܬܽܘܢ ܟܽܠܗܶܝܢ ܬܰܖ̈ܥܝܳܬ݂ܝ. ܘܰܒܡܰܟܣܳܢܽܘܬ݂ܝ ܠܳܐ ܨܒܰܝܬܽܘܢ.</VERS>
      <VERS vnumber="26">ܐܳܦ ܐܶܢܳܐ ܐܶܓܚܰܟ ܥܰܠ ܬܒܳܪܟ݂ܽܘܢ ܘܶܐܚܕܶܐ ܡܳܐ ܕܳܐܬܶܐ ܥܠܰܝܟܽܘܢ ܕܠܽܘܚܝܳܐ: ܘܰܐܒܕܳܢܳܐ ܡܶܢ ܫܶܠܝܳܐ.</VERS>
      <VERS vnumber="27">ܘܰܬܒܳܪܟ݂ܽܘܢ ܐܰܝܟ݂ ܥܰܠܥܳܠܳܐ ܢܺܐܬܶܐ. ܘܡܳܐ ܕܳܐܬܶܐ ܥܠܰܝܗܽܘܢ ܐܽܘܠܨܳܢܳܐ ܘܥܳܩܬ݂ܳܐ.</VERS>
      <VERS vnumber="28">ܗܳܝܕܶܝܢ ܢܶܩܪܽܘܢܳܢܝ: ܘܠܳܐ ܐܶܥܢܶܐ ܐܶܢܽܘܢ. ܘܰܢܩܰܕܡܽܘܢ ܠܘܳܬ݂ܝ: ܘܠܳܐ ܢܶܫܟܚܽܘܢܳܢܝ.</VERS>
      <VERS vnumber="29">ܥܰܠ ܕܰܣܢܰܘ ܝܺܕܰܥܬ݂ܳܐ. ܘܕܶܚܠܬܶܗ ܕܡܳܪܝܳܐ ܠܳܐ ܓܒܰܘ.</VERS>
      <VERS vnumber="30">ܘܠܳܐ ܨܒܰܘ ܒܬܰܖ̈ܥܝܳܬ݂ܝ. ܘܰܐܣܓܺܝܘ ܟܽܠܳܗ̇ ܡܰܟܣܳܢܽܘܬ݂ܝ</VERS>
      <VERS vnumber="31">ܘܶܐܟܰܠܘ ܡܶܢ ܦܺܐܖ̈ܶܐ ܕܽܐܘܖ̈ܚܳܬܗܽܘܢ. ܘܡܶܢ ܬܰܖ̈ܥܝܳܬܗܽܘܢ ܣܒܰܥܘ.</VERS>
      <VERS vnumber="32">ܡܶܛܽܠ ܗܳܢܳܐ ܡܰܗܦܟܳܢܽܘܬ݂ܳܐ ܕܫܰܒܖ̈ܶܐ ܬܶܩܛܽܘܠ ܐܶܢܽܘܢ. ܘܛܽܘܥܝ݂ܰܝ݂ ܕܚܰܣܺܝܖ̈ܰܝ ܪܶܥܝܳܢܳܐ ܬܰܘܒܶܕ݂ ܐܶܢܽܘܢ.</VERS>
      <VERS vnumber="33">ܘܡܰܢ ܕܫܳܡܰܥ ܠܺܝ: ܢܶܫܪܶܐ ܒܣܰܒܪܳܐ ܘܢܶܫܠܶܐ ܡܶܢ ܣܽܘܓܳܐܐ ܕܒܺܝ̈ܫܳܬ݂ܳܐ. </VERS>
    </CHAPTER>
    <CHAPTER cnumber="2">
      <VERS vnumber="1">ܒܶܪܝ: ܐܶܢ ܬܩܰܒܶܠ ܡܶܠܰܝ̈: ܘܦܽܘ̈ܩܕܳܢܰܝ ܬܰܛܫܶܐ ܒܠܶܒܳܟ݂.</VERS>
      <VERS vnumber="2">ܘܬܶܨܠܶܐ ܐܶܕ݂ܢܳܟ݂ ܠܚܶܟܡܬ݂ܳܐ: ܘܬܰܦܢܶܐ ܠܶܒܳܟ݂ ܠܣܽܘܟܳܠܳܐ.</VERS>
      <VERS vnumber="3">ܘܬܶܩܪܶܐ ܠܣܽܘܟܳܠܳܐ: ܘܰܠܣܽܘܟܳܠܳܐ ܬܪܺܝܡ ܩܳܠܳܟ݂.</VERS>
      <VERS vnumber="4">ܘܬܶܒܥܶܝܘܗܝ ܐܰܝܟ݂ ܣܺܐܡܳܐ: ܘܬܶܒܨܶܝܘܗܝ ܐܰܝܟ݂ ܣܺܝܡܬ݂ܳܐ.</VERS>
      <VERS vnumber="5">ܗܳܝܕܶܝܢ ܬܶܣܬܰܟܰܠ ܕܶܚܠܬܶܗ ܕܡܳܪܝܳܐ. ܘܬܶܫܟܰܚ ܝܺܕܰܥܬܶܗ ܕܰܐ‌ܠܳܗܳܐ.</VERS>
      <VERS vnumber="6">ܡܶܛܽܠ ܕܡܳܪܝܳܐ ܗ̱ܘ̣ ܝܳܗܶܒ ܚܶܟ݂ܡܬ݂ܳܐ. ܘܡܶܢ ܦܽܘܡܶܗ ܝܺܕܰܥܬ݂ܳܐ ܘܣܽܘܟܳܠܳܐ.</VERS>
      <VERS vnumber="7">ܘܢܳܛܰܪ ܣܰܒܪܳܐ ܠܰܐܝܠܶܝܢ ܕܰܬܪܺܝܨܺܝܢ. ܘܰܡܣܰܝܰܥ ܠܰܐܝܠܶܝܢ ܕܰܡܗܰܠܟ݂ܺܝܢ ܕܠܳܐ ܡܽܘܡ.</VERS>
      <VERS vnumber="8">ܘܢܳܛܰܪ ܐܽܘܖ̈ܚܳܬ݂ܳܐ ܕܕ݂ܺܝܢܳܐ. ܐܘܖ̈ܚܳܬ݂ܳܐ ܕܚܰܣܝܰܘ̈ܗܝ ܢܢܰܛܰܪ.</VERS>
      <VERS vnumber="9">ܗܳܝܕܶܝܢ ܬܶܣܬܰܟܰܠ ܙܰܕܺܝܩܽܘܬܳܐ ܘܕ݂ܺܝܢܳܐ: ܘܰܬܪܺܝܨܽܘܬ݂ܳܐ ܕܟ݂ܽܠܗܽܘܢ ܫܒܺܝ̈ܠܶܐ ܫܰܦܺܝܖ̈ܶܐ.</VERS>
      <VERS vnumber="10">ܟܰܕ ܬܰܥܶܠ ܚܶܟ݂ܡܬ݂ܳܐ ܠܠܶܒܳܟ݂. ܘܺܝܕܰܥܬ݂ܳܐ ܠܢܰܦܫܳܟ݂ ܬܒܰܣܶܡ.</VERS>
      <VERS vnumber="11">ܬܰܪܥܺܝܬ݂ܳܐ ܛܳܒܬ݂ܳܐ ܬܢܰܛܪܳܟ݂. ܘܣܽܘܟܳܠܳܐ ܕܟܺܐܢ̈ܶܐ ܢܫܰܘܙܒܳܟ݂.</VERS>
      <VERS vnumber="12">ܕܬܶܬܦܰܨܶܐ ܡܶܢ ܐܽܘܖ̈ܚܳܬ݂ܳܐ ܒܺܝ̈ܫܳܬ݂ܳܐ: ܘܡܶܢ ܓܰܒܖ̈ܶܐ ܕܰܡܡܰܠܠܺܝܢ ܗܦܺܝ̈ܟ݂ܳܬ݂ܳܐ.</VERS>
      <VERS vnumber="13">ܕܫܳܒܩܺܝܢ ܐܽܘܪܚܳܐ ܬܪܺܝܨܬܳܐ. ܘܰܡܗܰܠܟ݂ܺܝܢ ܒܽܐܘܪܚܳܐ ܕܚܶܫܽܘܟ݂ܳܐ.</VERS>
      <VERS vnumber="14">ܘܚܳܕܶܝܢ ܠܡܶܥܒܰܕ ܒܺܝܫܬܳܐ. ܘܕ݂ܳܝܨܺܝܢ ܒܗܽܘܦܳܟ݂ܳܐ ܕܒܺܝ̈ܫܳܬ݂ܳܐ.</VERS>
      <VERS vnumber="15">ܐܽܘܖ̈ܚܳܬܗܽܘܢ ܡܥܰܩ̈ܡܳܢ. ܘܰܡܦܰܬܠܺܝܢ ܫܒܺܝ̈ܠܰܝܗܽܘܢ.</VERS>
      <VERS vnumber="16">ܬܦܰܨܶܝܟ݂ ܚܶܟ݂ܡܬ݂ܳܐ ܡܶܢ ܐܰܢ̱ܬܬ݂ܳܐ: ܢܽܘܟ݂ܪܳܝܬܳܐ: ܕܰܡܗܰܦܟ݂ܳܐ ܡܶܠܶܝ̈ܗ̇.</VERS>
      <VERS vnumber="17">ܕܫܶܒܩܰܬ ܡܪܰܒܝܳܢܳܐ ܕܛܰܠܝܽܘܬܳܗ̇. ܘܰܛܥܳܬ ܩܝܳܡܳܐ ܕܰܐܠܳܗܳܗ̇.</VERS>
      <VERS vnumber="18">ܛܥܳܬ ܐܶܣ̈ܟܦܳܬ݂ܳܗ̇: ܘܗܶܠ̈ܟ݂ܳܬ݂ܳܐ ܕܰܫܒܺܝ̈ܠܶܝܗ̇.</VERS>
      <VERS vnumber="19">ܟܽܠ ܕܥܳܐܠܺܝܢ ܠܘܳܬܳܗ̇ ܠܳܐ ܗܳܦܟܺܝܢ. ܘܠܳܐ ܡܶܬܕܰܟ݂ܪܺܝܢ ܐܽܘܪܚܳܐ ܕܚܰܝ̈ܶܐ.</VERS>
      <VERS vnumber="20">ܗܰܠܶܟ݂ ܗܳܟܺܝܠ ܒܽܐܘܪܚܳܐ ܕܛܳܒ̈ܶܐ. ܘܛܰܪ ܐܽܘܪܚܳܐ ܕܙܰܕܺܝ̈ܩܶܐ.</VERS>
      <VERS vnumber="21">ܡܶܛܽܠ ܕܰܬܖ̈ܺܝܨܶܐ ܥܳܡܪܺܝܢ ܒܰܐܪܥܳܐ. ܘܰܐܝܠܶܝܢ ܕܰܕ݂ܠܳܐ ܡܽܘܡ ܐܶܢܽܘܢ: ܡܶܫܬܰܚܪܺܝܢ ܒܳܗ̇.</VERS>
      <VERS vnumber="22">ܘܚܰܛܳܝ̈ܶܐ ܣܳܝܦܺܝܢ ܡܶܢ ܐܰܪܥܳܐ. ܘܥܰܘ̈ܳܠܶܐ ܡܶܬܥܰܩܪܺܝܢ ܡܶܢܳܗ̇.</VERS>
    </CHAPTER>
    <CHAPTER cnumber="3">
      <VERS vnumber="1">ܒܶܪܝ: ܠܳܐ ܬܶܛܥܶܐ ܢܳܡܽܘܣܝ. ܘܦܽܘܩܕܳܢܰܝ̈ ܢܶܛܰܪ ܠܶܒܳܟ݂.</VERS>
      <VERS vnumber="2">ܡܶܛܽܠ ܕܢܽܘܓܪܳܐ ܕܝܰܘ̈ܡܳܬ݂ܳܐ ܘܰܫܢܰܝ̈ܳܐ ܕܚܰܝ̈ܶܐ ܢܬܬܰܘܣ̈ܦܳܢ ܠܳܟ݂.</VERS>
      <VERS vnumber="3">ܘܰܫܠܳܡܳܐ ܘܛܰܝܒܽܘܬ݂ܳܐ ܘܩܽܘܫܬܳܐ ܠܳܐ ܢܶܫܒܩܽܘܢܳܟ݂. ܐܶܠܳܐ ܩܛܽܘܪ ܐܶܢܽܘܢ ܒܨܰܘܪܳܟ݂. ܘܰܟ݂ܬܽܘܒ ܐܶܢܽܘܢ ܥܰܠ ܠܽܘ̈ܚܶܐ ܕܠܶܒܳܟ݂.</VERS>
      <VERS vnumber="4">ܕܬܶܫܟܰܚ ܖ̈ܰܚܡܶܐ ܘܛܰܝܒܽܘܬ݂ܳܐ ܘܣܽܘܟܳܠܳܐ ܩܕ݂ܳܡ ܐܰ‌ܠܳܗܳܐ ܘܰܩܕ݂ܳܡ ܒܢܰܝ̈ܢܳܫܳܐ.</VERS>
      <VERS vnumber="5">ܣܰܒܰܪ ܒܡܳܪܝܳܐ ܡܶܢ ܟܽܠܶܗ ܠܶܒܳܟ݂. ܘܥܰܠ ܚܶܟ݂ܡܬ݂ܳܐ ܕܢܰܦܫܳܟ݂ ܠܳܐ ܬܶܬܟ݂ܶܠ.</VERS>
      <VERS vnumber="6">ܕܰܥܳܝܗܝ ܒܟ݂ܽܠܗܶܝܢ ܐܽܘܖ̈ܚܳܬ݂ܳܟ݂. ܘܗܽܘ ܬܳܪܶܨ ܫܒܺܝܠܰܝ̈ܟ.</VERS>
      <VERS vnumber="7">ܠܳܐ ܬܶܗܘܶܐ ܚܰܟܺܝܡ ܒܥܰܝܢܰܝ̈ ܢܰܦܫܳܟ݂. ܐܶܠܳܐ ܕܚܰܠ ܡܶܢ ܡܳܪܝܳܐ. ܘܰܣܛܺܝ ܡܶܢ ܒܺܝܫܬܳܐ.</VERS>
      <VERS vnumber="8">ܕܬܶܗܘܶܐ ܐܳܣܝܽܘܬ݂ܳܐ ܠܒܶܣܪܳܟ݂: ܘܕ݂ܽܘܗܳܢܳܐ ܠܓܰܖ̈ܡܰܝܟ.</VERS>
      <VERS vnumber="9">ܝܰܩܰܪ ܠܡܳܪܝܳܐ ܡܶܢ ܩܶܢܝܳܢܳܟ݂: ܘܡܶܢ ܪܺܝܫ ܟܽܠܗܶܝܢ ܥܰܠ̈ܠܳܬ݂ܳܟ݂.</VERS>
      <VERS vnumber="10">ܕܢܶܬ݂ܡܠܽܘܢ ܐܰܘܨܖ̈ܰܝܟ ܣܰܒܥܳܐ. ܘܡܰܥܨܖ̈ܳܬ݂ܳܟ݂ ܢܰܒ̈ܥܳܢ ܚܰܡܪܳܐ.</VERS>
      <VERS vnumber="11">ܒܶܪܝ: ܡܰܪܕܽܘܬܶܗ ܕܡܳܪܝܳܐ ܠܳܐ ܬܰܣܠܶܐ. ܘܠܳܐ ܬܶܡܰܐܢ ܠܳܟ݂ ܒܡܰܟܣܳܢܽܘܬܶܗ.</VERS>
      <VERS vnumber="12">ܡܶܛܽܠ ܕܰܠܡܰܢ ܕܪܳܚܶܡ ܠܶܗ ܡܳܪܝܳܐ: ܪܳܕܶܐ ܠܶܗ: ܐܰܝܟ݂ ܐܰܒܳܐ ܕܪܳܕܶܐ ܠܰܒܪܶܗ.</VERS>
      <VERS vnumber="13">ܛܽܘܒܰܘܗܝ ܠܒܰܪܢܳܫܳܐ ܕܶܐܫܟܰܚ ܚܶܟ݂ܡܬ݂ܳܐ. ܘܰܠܒܰܪ ܒܶܣܪܳܐ ܕܶܐܫܟܰܚ ܣܽܘܟܳܠܳܐ.</VERS>
      <VERS vnumber="14">ܡܶܛܽܠ ܕܛܳܒܳܐ ܗ̱ܝ ܬܶܐܓܽܘܪܬܳܗ̇ ܡܶܢ ܬܶܐܓܽܘܪܬܳܐ ܕܣܺܐܡܳܐ. ܘܡܶܢ ܕܰܗܒܳܐ ܣܢܺܝܢܳܐ ܡܝܰܬܖ̈ܳܢ ܥܰܠ̈ܠܳܬ݂ܳܗ̇.</VERS>
      <VERS vnumber="15">ܝܰܩܺܝܪܳܐ ܗ̱ܝ ܓܶܝܪ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ. ܘܡܶܕܶܡ ܠܳܐ ܦܳܚܶܡ ܠܳܗ̇.</VERS>
      <VERS vnumber="16">ܢܽܘܓܪܳܐ ܕܝܰܘ̈ܡܳܬ݂ܳܐ ܒܝܰܡܺܝܢܳܗ̇: ܘܥܽܘܬ݂ܪܳܐ ܘܺܐܝܩܳܪܳܐ ܒܣܶܡܳܠܳܗ̇.</VERS>
      <VERS vnumber="17">ܐܽܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܒܰܣܺܝ̈ܡܳܬ݂ܳܐ. ܘܟ݂ܽܠܗܽܘܢ ܫܒܺܝ̈ܠܶܝܗ̇ ܫܠܳܡܳܐ.</VERS>
      <VERS vnumber="18">ܐܺܝܠܳܢܳܐ ܗ̱ܝ ܕܚܰܝ̈ܶܐ ܠܰܐܝܠܶܝܢ ܕܰܡܚܰܡܣܢܺܝܢ ܒܳܗ̇. ܘܰܐܝܠܶܝܢ ܕܰܡܣܰܟܶܝܢ ܠܳܗ̇: ܛܽܘܒܰܝܗܽܘܢ.</VERS>
      <VERS vnumber="19">ܡܳܪܝܳܐ ܒܚܶܟ݂ܡܬܶܗ ܣܳܡ ܫܶܬܶܐܣܶܝ̈ܗ̇ ܕܰܐܪܥܳܐ. ܘܰܐܬܩܶܢ ܫܡܰܝܳܐ ܒܣܽܘܟܳܠܶܗ.</VERS>
      <VERS vnumber="20">ܘܒܺܝܕܰܥܬܶܗ ܐܶܬ݂ܒܰܙܰܥܘ ܬܗܽܘ̈ܡܶܐ. ܘܰܥܢܳܢ̈ܶܐ ܪܰܣ ܛܰܠܳܐ.</VERS>
      <VERS vnumber="21">ܒܶܪܝ: ܠܳܐ ܢܶܙܰܠ ܒܥܰܝܢܰܝ̈ܟ ܠܡܶܛܰܪ ܝܽܘܠܦܳܢܝ ܘܬܰܖ̈ܥܝܳܬ݂ܝ.</VERS>
      <VERS vnumber="22">ܘܢܶܗܘܽܘܢ ܚܰܝ̈ܶܐ ܠܢܰܦܫܳܟ݂: ܘܪܽܘܚܳܦܳܐ ܠܨܰܘܪܳܟ݂.</VERS>
      <VERS vnumber="23">ܘܗܳܝܕܶܝܢ ܬܗܰܠܶܟ݂ ܒܽܐܘܖ̈ܚܳܬ݂ܳܟ݂ ܒܣܰܒܪܳܐ: ܘܰܒܪܶܓܠܳܟ݂ ܠܳܐ ܬܶܬܩܶܠ.</VERS>
      <VERS vnumber="24">ܘܬܶܕ݂ܡܰܟ݂ ܘܠܳܐ ܬܶܕ݂ܚܰܠ. ܘܬܶܫܟܰܒ: ܘܬܶܒܣܰܡ ܠܟ݂ ܫܶܢܬ݂ܳܟ݂.</VERS>
      <VERS vnumber="25">ܘܠܳܐ ܬܶܕ݂ܚܰܠ ܡܶܢ ܕܠܽܘܚܝܳܐ ܕܡܶܢ ܫܶܠܝܳܐ: ܘܡܶܢ ܚܺܐܦܳܐ ܕܚܰܛ̈ܝ̈ܶܐ ܡܳܐ ܕܳܐܬܶܐ.</VERS>
      <VERS vnumber="26">ܡܶܛܽܠ ܕܡܳܪܝܳܐ ܥܰܡܳܟ݂. ܘܰܢܢܰܛܰܪ ܪܶܓܠܳܟ݂: ܕܠܳܐ ܬܶܬܨܺܝܕ݂.</VERS>
      <VERS vnumber="27">ܠܳܐ ܬܶܬܟܠܶܐ ܠܡܶܥܒܰܕ݂ ܕܫܰܦܺܝܪ: ܟܡܳܐ ܕܣܳܦܩܳܐ ܒܺܐܝܕܰܝ̈ܟ ܠܡܶܥܒܰܕ݂.</VERS>
      <VERS vnumber="28">ܘܟܰܕ݂ ܐܺܝܬ݂ ܠܳܟ݂: ܠܳܐ ܬܺܐܡܰܪ ܠܚܰܒܪܳܟ݂ ܕܙܶܠ: ܘܬ݂ܳܐ ܬܽܘܒ ܡܚܳܪ: ܘܶܐܬܶܠ ܠܳܟ݂.</VERS>
      <VERS vnumber="29">ܠܳܐ ܬܶܬܚܰܫܰܒ ܒܺܝܫܬܳܐ ܥܰܠ ܚܰܒܪܳܟ݂ ܕܝܳܬܶܒ ܥܰܡܳܟ݂ ܒܫܶܠܝܳܐ.</VERS>
      <VERS vnumber="30">ܠܳܐ ܬܕ݂ܽܘܢ ܥܰܡ ܒܰܪܢܳܫܳܐ ܒܥܶܬܳܐ.</VERS>
      <VERS vnumber="31">ܘܠܳܐ ܬܶܛܰܢ ܒܓܰܒܪܳܐ ܥܰܘܳܠܳܐ. ܘܠܳܐ ܬܶܨܒܶܐ ܒܟ݂ܽܠܗܶܝܢ ܐܽܘܖ̈ܚܳܬܶܗ.</VERS>
      <VERS vnumber="32">ܡܶܛܽܠ ܕܰܛܡܰܐ ܗ̱ܘ ܥܰܘܳܠܳܐ ܩܕ݂ܳܡ ܡܳܪܝܳܐ. ܘܫܽܘܥ̈ܝܳܬܶܗ ܕܡܳܪܝܳܐ ܥܰܡ ܬܖ̈ܺܝܨܶܐ.</VERS>
      <VERS vnumber="33">ܠܰܘܛܬܶܗ ܕܡܳܪܝܳܐ ܒܒܳܬܰܝ̈ܗܽܘܢ ܕܥܰܘ̈ܳܠܶܐ. ܘܕܰܝܪܗܽܘܢ ܕܙܰܕܺܝ̈ܩܶܐ ܢܒܰܪܶܟ݂.</VERS>
      <VERS vnumber="34">ܘܢܶܣܚܽܘܦ ܠܰܡܡܰܝ̈ܩܳܢܶܐ. ܘܥܰܠ ܚܰܟܺܝ̈ܡܶܐ ܢܪܰܚܶܦ.</VERS>
      <VERS vnumber="35">ܐܺܝܩܳܪܳܐ ܢܺܐܪܬܽܘܢ ܚܰܟܺܝ̈ܡܶܐ: ܘܣܰܟ݂̈ܠܶܐ ܢܩܰܒܠܽܘܢ ܨܰܥܪܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܫܡܰܥܘ ܒܢܰܝ̈ܳܐ ܡܰܪܕܽܘܬܶܗ ܕܰܐܒܳܐ. ܘܨܽܘܬܘ ܝܺܕܰܥܬ݂ܳܐ ܘܣܽܘܟܳܠܳܐ.</VERS>
      <VERS vnumber="2">ܡܶܛܽܠ ܕܝܽܘܠܦܳܢܳܐ ܛܳܒܳܐ ܝܶܗܒܶ݀ܬ݂ ܠܟ݂ܽܘܢ. ܢܳܡܽܘܣܝ ܠܳܐ ܬܶܫܒܩܽܘܢ.</VERS>
      <VERS vnumber="3">ܒܪܳܐ ܓܶܝܪ ܗܘܺܝ݀ܬ ܠܳܐܒܝ ܡܦܰܢܩܳܐ: ܘܺܝܚܺܝܕ݂ܳܐ ܩܕ݂ܳܡ ܐܶܡܝ.</VERS>
      <VERS vnumber="4">ܘܰܐܠܦܰܢܝ ܘܶܐܡܰܪ ܠܺܝ: ܬܶܬܚܰܝܰܠ ܡܶܠܰܬ݂ܝ ܒܠܶܒܳܟ݂. ܘܛܰܪ ܦܽܘܩ̈ܕܳܢܰܝ ܘܰܚܝ݂ܺܝ݂: ܘܢܳܡܽܘܣܝ ܐܰܝܟ݂ ܒܳܒܬ݂ܳܐ ܕܥܰܝܢܳܐ.</VERS>
      <VERS vnumber="5">ܩܢܺܝ ܚܶܟ݂ܡܬ݂ܳܐ: ܘܰܩܢܺܝ ܣܽܘܟܳܠܳܐ. ܘܠܳܐ ܬܶܣܛܶܐ ܡܶܢ ܡܺܐܡܪܶܗ ܕܦܽܘܡܝ.</VERS>
      <VERS vnumber="6">ܠܳܐ ܬܶܫܒܩܺܝܗ̇ ܕܰܬ݂ܢܰܛܪܳܟ݂. ܪܚܰܡܶܝܗ̇ ܕܰܬ݂ܫܰܘܙܒܳܟ݂.</VERS>
      <VERS vnumber="7">ܪܺܝܫ ܚܶܟ݂ܡܬ݂ܳܐ ܩܢܺܝ ܚܶܟ݂ܡܬ݂ܳܐ. ܘܰܒܟ݂ܽܠܶܗ ܩܶܢܝܳܢܳܟ݂ ܩܢܺܝ ܣܽܘܟܳܠܳܐ.</VERS>
      <VERS vnumber="8">ܚܰܒܶܒܶܝܗ̇ ܕܰܬ݂ܪܰܡܪܡܳܟ݂. ܘܥܰܦܶܩܶܝܗ̇ ܕܰܬ݂ܝܰܩܪܳܟ݂.</VERS>
      <VERS vnumber="9">ܘܰܬ݂ܣܺܝܡ ܒܪܺܝܫܳܟ݂ ܝܳܐܝܽܘܬ݂ܳܐ ܕܪܽܘܚܳܦܳܐ ܘܒܰܟ݂ܠܺܝܠܳܐ ܕܫܽܘܒܚܳܐ ܬܣܰܝܥܳܟ݂.</VERS>
      <VERS vnumber="10">ܫܡܰܥ ܒܶܪܝ: ܘܩܰܒܶܠ ܡܶܠܰܝ̈. ܘܢܶܣ̈ܓܝܳܢ ܫܢܰܝ̈ܳܐ ܕܚܰܝ݂ܰܝ݂̈ܟ.</VERS>
      <VERS vnumber="11">ܐܽܘܖ̈ܚܳܬ݂ܳܐ ܕܚܶܟ݂ܡܬܳܐ ܐܰܠܶܦܬܳܟ݂: ܘܗܰܠܶܟ݂ܬܳܟ݂ ܒܰܫܒܺܝ̈ܠܶܐ ܬܖ̈ܺܝܨܶܐ.</VERS>
      <VERS vnumber="12">ܘܡܳܐ ܕܰܡܗܰܠܶܟ݂ ܐܰܢ̱ܬ: ܠܳܐ ܢܙܽܘ̈ܥܳܢ ܗܰܠ̈ܟ݂ܳܬ݂ܳܟ݂. ܘܶܐܢ ܪܳܗܶܛ ܐܰܢ̱ܬ: ܠܳܐ ܬܶܬܩܶܠ.</VERS>
      <VERS vnumber="13">ܚܰܡܣܶܝܢ ܒܡܰܪܕܽܘܬ݂ܝ: ܘܠܳܐ ܬܶܫܒܩܺܝܗ̇ ܛܰܪܶܝܗ̇ ܡܶܛܽܠ ܕܗܺܝ ܗܺܝ ܚܰܝ݂ܰܝ݂̈ܟ.</VERS>
      <VERS vnumber="14">ܒܽܐܘܪܚܳܐ ܕܚܰܛܳܝ̈ܶܐ ܠܳܐ ܬܺܐܙܰܠ. ܘܠܳܐ ܬܶܛܰܢ ܒܽܐܘܪܚܳܐ ܕܒܺܝ̈ܫܶܐ.</VERS>
      <VERS vnumber="15">ܘܒܰܐܬܪܳܐ ܕܰܫܪܶܝܢ: ܠܳܐ ܬܶܥܒܰܪ ܒܶܗ ܐܶܠܳܐ ܣܛܺܝ ܘܰܥܒܰܪ ܡܶܢܶܗ.</VERS>
      <VERS vnumber="16">ܠܳܐ ܓܶܝܪ ܕܳܡܟܺܝܢ ܥܕܰܡܳܐ ܕܥܳܒܕܺܝܢ ܒܺܝܫܬܳܐ. ܘܦܰܪܺܝܕ݂ܳܐ ܗ̱ܝ ܫܶܢܰܬ݂ܗܽܘܢ ܥܕܰܡܳܐ ܕܥܳܒܕ݂ܺܝܢ ܨܶܒܝܳܢܗܽܘܢ.</VERS>
      <VERS vnumber="17">ܡܶܛܽܠ ܕܡܶܐܟ݂ܽܘܠܬܗܽܘܢ ܡܶܐܟ݂ܽܘܠܬܳܐ ܗ̱ܝ ܕܥܰܘܠܳܐ. ܘܚܰܡܪܳܐ ܕܥܶܬܳܐ ܫܳܬܶܝܢ.</VERS>
      <VERS vnumber="18">ܐܽܘܪܚܳܐ ܕܶܝܢ ܕܙܰܕܺܝ̈ܩܶܐ: ܐܰܝܟ݂ ܢܽܘܗܪܳܐ ܡܰܙܗܪܳܐ. ܘܳܐܙܶܠ ܢܽܘܗܪܳܗ̇ ܥܕܰܡܳܐ ܕܬܳܩܶܢ ܝܰܘܡܳܐ.</VERS>
      <VERS vnumber="19">ܐܽܘܪܚܳܐ ܕܶܝܢ ܕܖ̈ܰܫܺܝܥܶܐ ܚܶܫܽܘܟ݂ܳܐ ܗ̱ܝ ܘܠܳܐ ܝܳܕܥܺܝܢ ܒܡܳܢܳܐ ܡܶܬܬܰܩܠܺܝܢ.</VERS>
      <VERS vnumber="20">ܒܶܪܝ: ܨܽܘܬ݂ ܡܶܠܰܝ̈. ܘܰܠܡܺܐܡܰܪܝ ܐܰܪܟܶܢ ܐܶܕ݂ܢܳܟ݂.</VERS>
      <VERS vnumber="21">ܠܳܐ ܢܶܙ̈ܠܳܢ ܒܥܰܝܢܰܝ̈ܟ. ܐܶܠܳܐ ܛܰܪ ܐܶܢܶܝܢ ܒܓܰܘܶܗ ܕܠܶܒܳܟ݂.</VERS>
      <VERS vnumber="22">ܡܶܛܽܠ ܕܚܰܝ̈ܶܐ ܐܶܢܶܝܢ ܠܡܰܢ ܕܡܶܫܟܰܚ ܠܗܶܝܢ. ܘܒܶܣܪܶܗ ܟܽܠܶܗ ܡܰܐܣܶܐ.</VERS>
      <VERS vnumber="23">ܒܟܽܠ ܙܽܘܗܳܪ ܛܰܪ ܠܶܒܳܟ݂: ܡܶܛܽܠ ܕܡܶܢܶܗ ܗ̱ܘ̣ ܡܰܦܩܳܢܳܐ ܕܚܰܝ̈ܶܐ.</VERS>
      <VERS vnumber="24">ܐܰܥܒܰܪ ܡܶܢܳܟ݂ ܦܽܘܡܳܐ ܥܰܩܺܝܡܳܐ. ܘܪܶܢܝܳܐ ܕܥܶܬܳܐ ܐܰܪܚܶܩ ܡܶܢ ܣܶܦ̈ܘܳܬ݂ܳܟ݂.</VERS>
      <VERS vnumber="25">ܥܰܝܢܰܝ̈ܟ ܒܰܬܪܺܝܨܽܘܬ݂ܳܐ ܢܚܽܘܖ̈ܳܢ. ܘܬܶܡܖ̈ܰܝܟ ܢܶܬ݂ܪܨܽܘܢ ܠܩܽܘܒܠܳܟ݂.</VERS>
      <VERS vnumber="26">ܐܰܥܒܰܪ ܪܶܓܠܳܟ݂ ܡܶܢ ܫܒܺܝ̈ܠܶܐ ܒܺܝ̈ܫܶܐ. ܘܟ݂ܽܠܗܶܝܢ ܐܽܘܖ̈ܚܳܬ݂ܳܟ݂ ܢܶܬܩ̈ܢܳܢ.</VERS>
      <VERS vnumber="27">ܘܠܳܐ ܬܶܣܛܶܐ ܠܝܰܡܺܝܢܳܐ ܘܰܠܣܶܡܳܠܳܐ ܐܶܠܳܐ ܐܰܥܒܰܪ ܪܶܓܠܳܟ݂ ܡܶܢ ܒܺܝܫܬܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܒܶܪܝ: ܨܽܘܬ݂ ܠܚܶܟ݂ܡܰܬ݂ܝ: ܘܰܠܣܽܘܟܳܠܝ ܐܰܪܟܶܢ ܐܶܕ݂ܢܳܟ݂.</VERS>
      <VERS vnumber="2">ܕܬܶܙܕܗܰܪ ܒܬܰܪܥܺܝܬ݂ܳܐ. ܘܺܝܕܰܥܬ݂ܳܐ ܣܶܦ̈ܘܳܬ݂ܳܟ݂ ܢܢܰܛܖ̈ܳܢ.</VERS>
      <VERS vnumber="3">ܡܶܛܽܠ ܕܕܶܒܫܰܐ ܗ̱ܘ ܡܰܛ̈ܦܳܢ ܣܶܦ̈ܘܳܬ݂ܳܗ̇ ܕܢܽܘܟ݂ܪܳܝܬܳܐ. ܘܖ̈ܰܟܺܝܟ݂ܳܢ ܡܶܢ ܡܶܫܚܳܐ ܡܶܠ̈ܶܝܗ̇.</VERS>
      <VERS vnumber="4">ܘܚܰܪܬ݂ܗܶܝܢ ܡܶܢ ܓܶܕܕ̈ܶܐ ܡܰܪܺܝܪܳܐ. ܚܰܪܺܝܦܳܐ ܗ̱ܝ ܓܶܝܪ ܡܶܢ ܣܰܝܦܳܐ ܕܰܬܪܶܝܢ ܦܽܘܡܰܘ̈ܗܝ.</VERS>
      <VERS vnumber="5">ܘܖ̈ܶܓ݂ܠܶܝܗ̇ ܡܰܚ̈ܬ݂ܳܢ ܠܡܰܘܬܳܐ. ܫܝܽܘܠ ܗܰܠ̈ܟ݂ܳܬ݂ܳܗ̇ ܡܣܰܡܟ݂ܳܐ.</VERS>
      <VERS vnumber="6">ܘܠܳܐ ܕܳܪܟܳܐ ܒܰܐܪܥܳܐ ܕܚܰܝ̈ܶܐ. ܬܰܘܫܳܐ ܐܶܢܽܘܢ ܓܶܝܪ ܫܒܺܝ̈ܠܶܝܗ̇ ܘܠܳܐ ܝܺܕ݂ܺܝܥܺܝܢ.</VERS>
      <VERS vnumber="7">ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ. ܘܠܳܐ ܬܶܣܛܽܘܢ ܡܶܢ ܡܺܐܡܪܶܗ ܕܦܽܘܡܝ.</VERS>
      <VERS vnumber="8">ܐܰܪܚܶܩ ܡܶܢܳܗ̇ ܐܽܘܪܚܳܟ݂. ܘܠܳܐ ܬܶܬܩܰܪܰܒ ܠܬܰܪܥܳܐ ܕܒܰܝܬܳܗ̇.</VERS>
      <VERS vnumber="9">ܕܠܳܐ ܬܶܬܶܠ ܠܰܐ̱ܚܖ̈ܳܢܶܐ ܚܰܝܠܳܟ݂: ܘܰܫܢܰܝ̈ܟ ܠܰܐܝܠܶܝܢ ܕܠܳܐ ܡܪܰܚܡܳܢܺܝܢ.</VERS>
      <VERS vnumber="10">ܘܢܶܣܒܥܽܘܢ ܢܽܘܟ݂ܖ̈ܳܝܶܐ ܚܰܝܠܳܟ݂. ܘܠܶܐܘܬ݂ܳܟ݂ ܬܰܥܶܠ ܠܒܰܝܬܳܐ ܕܢܽܘܟ݂ܖ̈ܳܝܶܐ.</VERS>
      <VERS vnumber="11">ܘܰܒܣܰܝܒܽܘܬ݂ܳܟ݂ ܬܶܬܘܶܝܟ݂ ܢܰܦܫܳܟ݂: ܡܳܐ ܕܰܓܡܰܪ ܒܶܣܪܳܐ ܕܓܽܘܫܡܳܟ݂.</VERS>
      <VERS vnumber="12">ܘܬܺܐܡܰܪ ܕܰܠܡܳܢܳܐ ܓܶܝܪ ܣܢܺܝ݀ܬ݂ ܡܰܪܕܽܘܬ݂ܳܐ. ܘܡܰܟܣܳܢܽܘܬ݂ܳܐ ܐܰܣܓܺܝ ܠܶܒܝ.</VERS>
      <VERS vnumber="13">ܘܠܳܐ ܫܶܡܥܶ݀ܬ݂ ܠܩܳܠܳܐ ܕܡܰܠܦܳܢܰܝ̈. ܘܰܠܡܰܫܡ̈ܥܳܢܰܝ ܠܳܐ ܨܠܺܝ݀ܬ݂ ܐܶܕ݂ܢܝ.</VERS>
      <VERS vnumber="14">ܥܰܕ݂ ܩܰܠܺܝܠ ܗܳܘܶܐ ܗ̄ܘܺܝ݀ܬ݂ ܠܺܝ ܒܟ݂ܽܠ ܒܺܝ̈ܫܳܢ: ܒܰܟ݂ܢܽܘܫܬܳܐ ܘܰܒܥܺܕܬܳܐ.</VERS>
      <VERS vnumber="15">ܐܶܫܬܰܝ ܡܰܝ̈ܳܐ ܡܶܢ ܒܺܪܳܟ݂: ܘܖ̈ܳܕܰܝܳܐ ܡܶܢ ܡܥܺܝܢܳܟ݂.</VERS>
      <VERS vnumber="16">ܘܢܶܫܬܰܦܥܽܘܢ ܡܰܝ̈ܟ ܒܫܽܘ̈ܩܰܝܟ ܘܰܒܫܽܘ̈ܩܰܝܟ ܢܶܪܕ̇ܽܘܢ.</VERS>
      <VERS vnumber="17">ܘܢܶܗܘܽܘܢ ܠܳܟ݂ ܒܰܠܚܽܘܕܰܝܟ. ܘܢܽܘܟ݂ܖ̈ܳܝܶܐ ܠܳܐ ܢܶܫܬܰܘܬܦܽܘܢ ܥܰܡܳܟ݂.</VERS>
      <VERS vnumber="18">ܘܢܶܗܘܶܐ ܒܪܺܝܟ݂ ܡܰܒܽܘܥܳܟ݂. ܘܰܚܕ݂ܺܝ ܥܰܡ ܐܰܢ̱ܬܰܬ݂ ܛܰܠܝܽܘܬ݂ܳܟ݂.</VERS>
      <VERS vnumber="19">ܐܰܝܠܬ݂ܳܐ ܕܪܶܚܡܬ݂ܳܐ: ܘܕܰܝܨܬ݂ܳܐ ܕܪܶܚܡܬ݂ܳܐ. ܐܽܘܖ̈ܚܳܬ݂ܳܗ̇ ܝܺܠܰܦ ܒܟ݂ܽܠܙܒܰܢ ܘܰܒܪܶܚܡܬ݂ܳܗ̇ ܪܥܺܝ.</VERS>
      <VERS vnumber="20">ܘܠܳܐ ܬܥܰܦܶܩ ܥܽܘܒܳܗ̇ ܕܢܽܘܟ݂ܪܳܝܬܳܐ.</VERS>
      <VERS vnumber="21">ܡܶܛܽܠ ܕܰܩܕ݂ܳܡ ܥܰܝܢܰܘ̈ܗܝ ܐܶܢܶܝܢ ܕܡܳܪܝܳܐ ܐܽܘܖ̈ܚܳܬܶܗ ܕܓܰܒܪܳܐ. ܘܟ݂ܽܠܗܽܘܢ ܫܒܺܝܠܰܘ̈ܗܝ ܓܠܶܝܢ ܩܕ݂ܳܡܰܘܗܝ.</VERS>
      <VERS vnumber="22">ܒܚܰܘܒܰܘ̈ܗܝ ܢܶܬܬܚܶܕ݂ ܥܰܘܳܠܳܐ. ܘܰܒܚܰܒ̈ܠܶܐ ܕܰܚܛܳܗܰܘ̈ܗܝ ܢܶܬ݂ܦܟܰܪ.</VERS>
      <VERS vnumber="23">ܗܽܘ ܢܡܽܘܬ݂ ܕܠܳܐ ܡܰܪܕܽܘ ܘܰܒܣܽܘܓܳܐܐ ܕܛܳܥܝܽܘܬܶܗ ܢܶܬܛܥܶܐ. </VERS>
    </CHAPTER>
    <CHAPTER cnumber="6">
      <VERS vnumber="1">ܒܶܪܝ: ܐܶܢ ܥ̣ܪܰܒܬ ܠܚܰܒܪܳܟ݂: ܐܰܫܠܶܡܬ ܐܺܝܕ݂ܳܟ݂ ܠܢܽܘܟ݂ܪܳܝܳܐ.</VERS>
      <VERS vnumber="2">ܐܶܬܬܨܝܕܰܬ ܒܡܺܐܡܪܳܐ ܕܦܽܘܡܳܟ݂. ܘܶܐܬܬܚܶܕܬ ܒܡܰܡܠܠܳܐ ܕܣܶܦ̈ܘܳܬ݂ܳܟ݂.</VERS>
      <VERS vnumber="3">ܥܒܶܕ݂ ܗܳܟܰܢܳܐ ܒܶܪܝ: ܘܶܐܬ݂ܦܰܨܳܐ. ܡܶܛܽܠ ܕܥܰܠ ܐܰܦܰܝ̈ ܚܰܒܪܳܟ݂ ܢ̣ܦܰܠܬ ܒܺܐܝ̈ܕܰܝ ܒܥܶܠܕܒܳܒܳܟ݂. ܓܰܪܶܓ ܗܳܟܺܝܠ ܚܰܒܪܳܟ݂ ܕܰܥ̣ܪܰܒܬ ܥܠܰܘܗܝ.</VERS>
      <VERS vnumber="4">ܘܠܳܐ ܬܶܬܶܠ ܫܶܢܬ݂ܳܐ ܠܥܰܝܢܰܝ̈ܟ: ܘܳܐܦܠܳܐ ܢܰܘܡܬ݂ܳܐ ܠܰܓܒܺܝ̈ܢܰܝܟ.</VERS>
      <VERS vnumber="5">ܕܬܶܬܦܰܨܶܐ ܐܰܝܟ݂ ܛܰܒܝܳܐ ܡܶܢ ܢܶܫܒܳܐ: ܘܰܐܝܟ݂ ܨܶܦܪܳܐ ܡܶܢ ܦܰܚܳܐ.</VERS>
      <VERS vnumber="6">ܐܶܬܕܰܡܳܐ ܠܫܽܘܫܡܳܢܳܐ: ܘܰܚܙܺܝ ܐܽܘܖ̈ܚܳܬܶܗ. ܘܺܝܠܰܦ ܕܠܰܝܬ ܠܶܗ ܚܨܳܕ݂ܳܐ.</VERS>
      <VERS vnumber="7">ܘܠܰܝܬ ܠܥܶܠ ܡܶܢܶܗ ܫܰܠܺܝܛܳܐ: ܘܳܐܦܠܳܐ ܡܰܢ ܕܳܐܟܶܦ ܠܶܗ.</VERS>
      <VERS vnumber="8">ܘܰܡܛܰܝܶܒ ܠܶܗ ܡܶܢ ܩܰܝܛܳܐ ܠܰܚܡܶܗ. ܘܩܳܦܶܣ ܒܰܚܨܳܕܳܐ ܡܶܐܟ݂ܽܘܠܬܶܗ.</VERS>
      <VERS vnumber="9">ܥܕܰܡܳܐ ܠܐܶܡܰܬ݂ܝ ܕܳܡܶܟ݂ ܐܰܢ̱ܬ ܚܒܰܢܳܢܳܐ. ܐܶܡܰܬ݂ܝ ܡܶܢ ܫܶܢܬܳܟ݂ ܬܩܽܘܡ.</VERS>
      <VERS vnumber="10">ܩܰܠܺܝܠ ܬܢܽܘܡ: ܘܩܰܠܺܝܠ ܬܶܕ݂ܡܰܟ݂. ܘܩܰܠܺܝܠ ܬܣܺܝܡ ܐܺܝܕ݂ܳܟ݂ ܥܰܠ ܚܰܕ݂ܝܳܟ݂.</VERS>
      <VERS vnumber="11">ܘܬܺܐܬܶܐ ܥܠܰܝܟ ܡܶܣܟܺܢܽܘܬ݂ܳܐ. ܘܬܰܕܪܟ݂ܳܟ݂ ܨܪܺܝܟ݂ܽܘܬ݂ܳܐ. ܐܰܝܟ݂ ܓܰܒܪܳܐ ܟܰܫܺܝܪܳܐ: ܒܰܪܢܳܫܳܐ ܣܰܟ݂ܠܳܐ.</VERS>
      <VERS vnumber="12">ܓܰܒܪܳܐ ܥܰܘܳܠܳܐ ܡܗܰܠܶܟ݂ ܒܰܥܫܺܝܩܽܘܬ݂ܳܐ.</VERS>
      <VERS vnumber="13">ܪܳܡܶܙ ܒܥܰܝܢܰܘ̈ܗܝ: ܘܬܳܟܶܣ ܒܪܶܓܠܶܗ: ܘܪܳܡܶܙ ܒܨܶܒ̈ܥܳܬܶܗ.</VERS>
      <VERS vnumber="14">ܘܡܶܬ݂ܗܰܦܰܟ݂ ܒܠܶܒܶܗ. ܘܚܳܫܶܠ ܒܺܝܫܬܳܐ ܒܟ݂ܽܠܙܒܰܢ. ܘܫܳܓܶܫ ܒܶܝܬ ܬܪܶܝܢ.</VERS>
      <VERS vnumber="15">ܡܶܛܽܠ ܗܳܢܳܐ ܡܶܢ ܫܶܠܝܳܐ ܢܺܐܬܶܐ ܬܒܳܪܶܗ. ܘܡܶܢ ܫܶܠܝܳܐ ܢܶܬܬܒܰܪ: ܘܠܳܐ ܬܶܗܘܶܐ ܠܶܗ ܐܳܣܝܽܘܬ݂ܳܐ.</VERS>
      <VERS vnumber="16">ܫܶܬ݂ ܐܶܢܶܝܢ ܕܰܣܢܳܐ ܡܳܪܝܳܐ. ܘܕܰܫܒܰܥ ܐܰܣܠܝܰܬ ܢܰܦܫܶܗ.</VERS>
      <VERS vnumber="17">ܥܰܝܢܳܐ ܪܳܡܬ݂ܳܐ: ܘܠܶܫܳܢܳܐ ܕܰܓܳܠܳܐ: ܘܺܐܝܕܰܝ̈ܳܐ ܕܳܐܫ̈ܕܳܢ ܕܡܳܐ ܙܰܟܳܝܳܐ.</VERS>
      <VERS vnumber="18">ܘܠܶܒܳܐ ܕܡܶܬ݂ܚܰܫܰܒ ܡܰܚܫ̈ܒܳܬ݂ܳܐ ܕܥܶܬܳܐ: ܘܪܶܓ݂ܠܳܐ ܕܡܶܣܬܰܪܗܒܳܐ ܠܡܶܪܗܰܛ ܠܒܺܝܫܬܳܐ.</VERS>
      <VERS vnumber="19">ܘܣܳܗܕܳܐ ܕܰܓܳܠܳܐ ܕܰܡܡܰܠܶܠ ܟܰܕܳܒܽܘܬ݂ܳܐ: ܘܠܰܕ݂ܪܳܡܶܐ ܒܶܝܬ݂ ܐܰܚ̈ܶܐ.</VERS>
      <VERS vnumber="20">ܛܰܪ ܒܶܪܝ ܦܽܘܩܕܳܢܳܐ ܕܰܐܒܽܘܟ݂. ܘܠܳܐ ܬܶܛܥܶܐ ܢܳܡܽܘܣܳܐ ܕܶܐܡܳܟ݂.</VERS>
      <VERS vnumber="21">ܩܒܽܘܥ ܐܶܢܽܘܢ ܒܠܶܒܳܟ݂ ܐܰܡܺܝܢܳܐܺܝܬ݂. ܘܰܟ݂ܪܽܘܟ݂ ܐܶܢܽܘܢ ܒܨܰܘܪܳܟ݂.</VERS>
      <VERS vnumber="22">ܘܡܳܐ ܕܰܡܗܰܠܶܟ݂ ܐܰܢ̱ܬ: ܐܰܩܶܦ ܐܶܢܽܘܢ ܠܳܟ݂. ܘܥܰܡܳܟ݂ ܢܶܗܘܽܘܢ. ܛܰܪ ܐܶܢܽܘܢ ܕܰܢܢܰܛܪܽܘܢܳܟ݂. ܘܡܳܐ ܕܶܐܬܬܥܺܝܪܬ: ܗܶܢܽܘܢ ܢܶܗܘܽܘܢ ܠܳܟ݂ ܪܶܢܝܳܐ.</VERS>
      <VERS vnumber="23">ܫܪܳܓܰܐ ܗ̱ܘ ܓܶܝܪ ܦܽܘܩܕܳܢܳܐ. ܘܢܳܡܽܘܣܳܐ ܢܽܘܗܪܳܐ. ܐܽܘܪܚܳܐ ܕܶܝܢ ܕܚܰܝ̈ܶܐ ܡܰܟܣܳܢܽܘܬ݂ܳܐ ܘܡܰܪܕܽܘܬ݂ܳܐ.</VERS>
      <VERS vnumber="24">ܕܰܬ݂ܢܰܛܪܳܟ݂ ܡܶܢ ܐܰܢ̱ܬܬ݂ܳܐ ܒܺܝܫܬܳܐ: ܘܡܶܢ ܡܶܐܟܰܠܩܰܪܨܳܐ ܕܠܶܫܳܢܳܗ̇ ܕܢܽܘܟ݂ܪܳܝܬܳܐ.</VERS>
      <VERS vnumber="25">ܠܳܐ ܬܶܪܰܓ ܫܽܘܦܪܳܗ̇ ܒܠܶܒܳܟ݂. ܘܠܳܐ ܬܶܬܨܺܝܕ݂ ܒܥܰܝ̈ܢܶܝܗ̇. ܘܠܳܐ ܬܶܫܒܳܝܟ݂ ܒܬܶܡܖ̈ܶܝܗ̇.</VERS>
      <VERS vnumber="26">ܕܽܘܡܝܳܗ̇ ܓܶܝܪ ܕܰܐܢ̱ܬܬ݂ܳܐ ܙܳܢܺܝܬ݂ܳܐ: ܐܰܝܟ݂ ܓܪܺܝܨܬܳܐ ܗ̱ܘ ܕܠܰܚܡܳܐ. ܘܰܐܢ̱ܬܰܬ݂ ܓܰܒܪܳܐ: ܢܰܦܫܳܐ ܝܰܩܺܝܪܬܳܐ ܨܳܝܕܳܐ.</VERS>
      <VERS vnumber="27">ܕܰܠܡܳܐ ܣܳܐܶܡ ܒܰܪܢܳܫܳܐ ܢܽܘܪܳܐ ܒܥܽܘܒܶܗ. ܘܢܰܚܬܰܘ̈ܗܝ ܠܳܐ ܡܰܘܩܶܕ݂.</VERS>
      <VERS vnumber="28">ܐܰܘ ܕܰܠܡܳܐ ܡܗܰܠܶܟ݂ ܓܰܒܪܳܐ ܥܰܠ ܓܽܘܡܖ̈ܶܐ ܕܢܽܘܪܳܐ: ܘܖ̈ܶܓ݂ܠܰܘܗܝ ܠܳܐ ܡܶܬ݂ܟܰܘ̈ܝܳܢ.</VERS>
      <VERS vnumber="29">ܗܳܟܰܢܳܐ ܡܰܢ ܕܥܳܐܶܠ ܥܰܠ ܐܰܢ̱ܬܰܬ݂ ܚܰܒܪܶܗ: ܘܩܳܪܶܒ ܠܳܗ̇: ܠܳܐ ܢܶܙܟܶܐ.</VERS>
      <VERS vnumber="30">ܠܳܐ ܠܡܶܬܕܰܡܳܪܽܘ ܒܰܐܝܢܳܐ ܕܡܶܬܬܚܶܕ݂ ܕܓܳܢܶܒ. ܕܓܳܢܶܒ ܓܶܝܪ: ܕܰܢܣܰܒܰܥ ܢܰܦܫܶܗ ܕܟܰܦܢܳܐ.</VERS>
      <VERS vnumber="31">ܘܶܐܢ ܡܶܬܬܚܶܕ݂ ܕܓܳܢܶܒ: ܦܳܪܰܥ ܚܰܕ݂ ܒܫܰܒܥܳܐ. ܘܟ݂ܽܠܳܗ̇ ܩܶܢܝܳܢܳܐ ܕܒܰܝܬܶܗ ܝܳܗܶܒ.</VERS>
      <VERS vnumber="32">ܕܓܳܐܰܪ ܕܶܝܢ ܐܰܢ̱ܬܬ݂ܳܐ: ܚܰܣܺܝܪ ܪܶܥܝܳܢܰܐ ܗ̱ܘ: ܘܰܡܚܰܒܶܠ ܢܰܦܫܶܗ.</VERS>
      <VERS vnumber="33">ܘܗܽܘܝܽܘ ܥܳܒܶܕ݂ ܕܢܶܩܪܽܘܒ ܠܶܗ ܨܰܥܪܳܐ: ܘܢܰܕ݂ܪܟ݂ܺܝܘܗܝ: ܘܚܶܣܕܶܗ ܠܳܐ ܢܶܬܛܥܶܐ.</VERS>
      <VERS vnumber="34">ܚܶܡܬܶܗ ܓܶܝܪ ܕܓܰܒܪܳܐ ܡܶܛܽܠ ܕܡܰܠܝܳܐ ܛܢܳܢܳܐ. ܠܳܐ ܚܳܐܶܣ ܒܝܰܘܡܳܐ ܕܦܽܘܪܥܳܢܳܐ.</VERS>
      <VERS vnumber="35">ܘܠܳܐ ܢܳܣܶܒ ܒܰܐܦ̈ܶܐ ܕܩܽܘܪܒܳܢܳܐ. ܘܠܳܐ ܡܶܬܛܦܺܝܣ ܟܰܕ݂ ܬܰܣܓܶܐ ܫܽܘܚܕ݂ܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܒܶܪܝ : ܛܰܪ ܡܶܠܰܝ̈: ܘܦܽܘܩ̈ܕܳܢܰܝ ܐܰܛܫܳܐ ܒܓ݂ܰܘܳܟ݂.</VERS>
      <VERS vnumber="2">ܛܰܪ ܦܽܘܩ̈ܕܳܢܰܝ ܘܰܚܝ݂ܺܝ݂: ܘܢܳܡܽܘܣܝ ܐܰܝܟ݂ ܒܳܒܬ݂ܳܐ ܕܥܰܝܢܳܐ.</VERS>
      <VERS vnumber="3">ܩܛܽܘܪ ܐܶܢܽܘܢ ܒܨܰܘܪܳܟ݂. ܘܰܟ݂ܬܽܘܒ ܐܶܢܽܘܢ ܥܰܠ ܠܽܘ̈ܚܶܐ ܕܠܶܒܳܟ݂.</VERS>
      <VERS vnumber="4">ܘܶܐܡܰܪ ܠܚܶܟ݂ܡܬ݂ܳܐ ܚܳܬ݂ܝ ܐܰܢ̱ܬܝ. ܘܰܠܣܽܘܟܳܠܳܐ ܩܪܺܝ ܡܰܕܥܳܐ.</VERS>
      <VERS vnumber="5">ܕܰܢܢܰܛܪܳܟ݂ ܡܶܢ ܐܰܢ̱ܬܬ݂ܳܐ ܢܽܘܟ݂ܪܳܝܬܳܐ ܕܰܡܫܰܕܠܳܢ̈ܝܳܢ ܡܶܠ̈ܶܝܗ̇.</VERS>
      <VERS vnumber="6">ܡܶܛܽܠ ܕܡܶܢ ܟܰܘܬ݂ܳܐ ܕܒܰܝܬܳܗ̇: ܘܡܶܢ ܟܣܽܘܣܛܰܪܽܘܢ ܐܰܕ݂ܺܝܩܰܬ.</VERS>
      <VERS vnumber="7">ܘܰܚܙܳܬ ܫܰܒܖ̈ܶܐ. ܘܚܳܪܰܬ݂ ܒܰܛܠܳܝ̈ܶܐ: ܘܰܒܚܰܣܺܝܖ̈ܰܝ ܪܶܥܝܳܢܳܐ.</VERS>
      <VERS vnumber="8">ܕܥܳܒܪܺܝܢ ܒܫܽܘܩܳܐ ܥܰܠ ܓܶܢ̱ܒ ܙܳܘ̈ܝܳܬ݂ܳܐ ܕܰܫܒܺܝ̈ܠܰܝ ܒܰܝܬܳܗ̇.</VERS>
      <VERS vnumber="9">ܒܪܰܡܫܳܐ ܒܡܰܥܖ̈ܳܒܰܝ ܫܶܡܫܳܐ: ܒܚܶܫܽܘܟ݂ܳܐ ܕܠܺܠܝܳܐ ܘܰܒܥܰܡܛܳܢܳܐ.</VERS>
      <VERS vnumber="10">ܘܢܶܦܩܰܬ ܐܰܢ̱ܬܬ݂ܳܐ ܠܽܐܘܪܥܶܗ ܒܶܐܣܟܺܡܳܐ ܕܙܳܢܺܝܬ݂ܳܐ: ܕܡܰܦܪܕ݂ܳܐ ܠܶܒܗܽܘܢ ܕܰܥܠܰܝ̈ܡܶܐ.</VERS>
      <VERS vnumber="11">ܘܡܳܪܽܘܕ݂ܝܳܐ: ܘܳܐܣܽܘܛܝܳܐ. ܘܰܒܒܰܝܬܳܗ̇ ܖ̈ܶܓ݂ܠܶܝܗ̇ ܠܳܐ ܫܳܠ̈ܝܳܢ.</VERS>
      <VERS vnumber="12">ܐܶܠܳܐ ܒܰܙܒܰܢ ܠܒܰܪ ܦܳܗܝܳܐ. ܘܒܰܙܒܰܢ ܒܫܽܘ̈ܩܶܐ ܘܰܒܙܳܘ̈ܝܳܬ݂ܳܐ ܟܳܡܢܳܐ.</VERS>
      <VERS vnumber="13">ܘܶܐܚܰܕ݂ܬ݂ܶܗ ܘܰܢܫܰܩܬ݂ܶܗ. ܘܰܐܚܨܦܰܬ ܐܰܦܶܝ̈ܗ̇: ܘܶܐܡܪܰܬ ܠܶܗ.</VERS>
      <VERS vnumber="14">ܕܶܒܚ̈ܶܐ ܐܶܢܽܘܢ ܫܰܠ̈ܡܶܐ ܝܰܘܡܳܢܳܐ ܦܶܪܥܶ݀ܬ݂ ܢܶܕ݂ܖ̈ܰܝ.</VERS>
      <VERS vnumber="15">ܡܶܛܽܠ ܗܳܢܳܐ ܢܶܦܩܶ݀ܬ ܠܽܐܘܪܥܳܟ݂: ܕܰܡܣܰܟܝܳܐ ܗܘܺܝ݀ܬ ܠܡܶܚܙܝܳܟ݂: ܘܶܐܫܟܰܚܬܳܟ݂.</VERS>
      <VERS vnumber="16">ܒܬܶܫܘܺܝܬ݂ܳܐ ܫܰܘܺܝ݀ܬ݂ ܥܰܪܣܝ. ܘܒܰܩܖ̈ܳܡܶܐ ܡܶܨܖ̈ܳܝܶܐ ܩܪܰܡܬܳܗ̇.</VERS>
      <VERS vnumber="17">ܘܪܶܣܶ݀ܬ݂ ܥܰܠ ܥܰܪܣܝ: ܡܽܘܪܳܐ: ܘܟ݂ܽܘܪܟܡܳܐ: ܘܩܽܘܢܳܡܳܐ.</VERS>
      <VERS vnumber="18">ܬܳܐ ܢܶܬܒܰܣܰܡ ܒܪܶܚܡܬ݂ܳܐ ܥܕܰܡܳܐ ܠܨܰܦܪܳܐ. ܘܰܢܥܰܦܶܩ ܚܰܕ݂ ܠܚܰܕ݂ ܒܪܶܓܬ݂ܳܐ.</VERS>
      <VERS vnumber="19">ܠܳܐ ܗ̱ܘܳܐ ܓܶܝܪ ܒܒܰܝܬܳܐ ܓܰܒܪܝ ܐܶܙܰܠ ܠܶܗ ܒܽܐܘܪܚܳܐ ܪܰܚܺܝܩܬܳܐ.</VERS>
      <VERS vnumber="20">ܘܰܨܪܳܪܳܐ ܕܟܶܣܦܳܐ ܫ̣ܩܰܠ ܒܺܐܝܕܶܗ. ܘܰܠܝܰܘ̈ܡܳܬ݂ܰܐ ܗ̱ܘ ܣܰܓܺܝ̈ܐܶܐ ܐܳܬܶܐ ܠܒܰܝܬܶܗ.</VERS>
      <VERS vnumber="21">ܘܰܐܛܥܝܰܬ݂ܶܗ ܒܣܽܘܓܳܐܐ ܕܡܶܠ̈ܶܝܗ̇. ܘܰܒܫܽܘܕܳܠܳܐ ܕܣܶܦ̈ܘܳܬ݂ܳܗ̇ ܠܘܳܬ݂ܳܗ̇ ܢܬ݂ܰܦܬ݂ܶܗ.</VERS>
      <VERS vnumber="22">ܘܗܽܘ ܐܳܙܶܠ ܗ̱ܘܳܐ ܒܳܬܪܳܗ̇ ܐܰܝܟ݂ ܫܰܒܪܳܐ: ܘܰܐܝܟ݂ ܬܰܘܪܳܐ ܕܳܐܙܶܠ ܠܘܳܬ݂ ܛܰܒܳܚܳܐ: ܘܰܐܝܟ݂ ܟܰܠܒܳܐ ܠܰܐܣܽܘܪܝܳܐ.</VERS>
      <VERS vnumber="23">ܘܰܐܝܟ݂ ܐܰܝܠܳܐ ܕܡܰܦܪܰܚ ܓܶܐܪܳܐ ܒܟܰܒܕܶܗ. ܘܡܶܣܬܰܪܗܰܒ ܐܰܝܟ݂ ܚܰܝܘܰܬ݂ ܟܶܢܦܳܐ ܠܦܰܚܳܐ. ܘܠܳܐ ܝܳܕܰܥ ܕܰܠܡܰܘܬܰܐ ܗ̱ܘ ܕܢܰܦܫܶܗ ܐܳܙܶܠ.</VERS>
      <VERS vnumber="24">ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ ܘܨܽܘܬ݂ܘ ܡܶܠܰܘ̈ܗܝ ܕܦܽܘܡܝ.</VERS>
      <VERS vnumber="25">ܠܳܐ ܢܶܨܛܠܶܐ ܠܶܒܳܟ݂ ܠܽܐܘܖ̈ܚܳܬ݂ܳܗ̇. ܘܠܳܐ ܬܶܛܥܶܐ ܒܰܫܒܺܝ̈ܠܶܝܗ̇.</VERS>
      <VERS vnumber="26">ܡܶܛܽܠ ܕܣܽܘܓܳܐܐ ܕܰܩܛܺܝ̈ܠܶܐ ܐܰܪܡܝܰܬ݂܆ ܘܥܰܫܺܝܢܺܝܢ ܟܽܠܗܽܘܢ ܩܛܺܝ̈ܠܶܝܗ̇.</VERS>
      <VERS vnumber="27">ܐܽܘܖ̈ܚܳܬ݂ܳܐ ܕܒܰܝܬܳܗ̇: ܐܽܘܖ̈ܚܳܬ݂ܳܐ ܐܶܢܶܝܢ ܕܰܫܝܽܘܠ: ܕܢܰܚ̈ܬܳܢ ܠܬܰܘܳܢ̈ܶܐ ܕܡܰܘܬܳܐ. </VERS>
    </CHAPTER>
    <CHAPTER cnumber="8">
      <VERS vnumber="1">ܡܶܛܽܠܗܳܢܳܐ ܚܶܟ݂ܡܬ݂ܳܐ ܐܰܟ݂ܪܶܙ. ܘܣܽܘܟܳܠܳܐ ܢܶܥܢܶܝܟ݂.</VERS>
      <VERS vnumber="2">ܥܰܠ ܪܺܝܫ ܖ̈ܳܡܳܬ݂ܳܐ ܓܶܝܪ ܐܺܝܬܶܝܗ̇ ܚܶܟ݂ܡܬ݂ܳܐ. ܘܒܶܝܬ݂ ܐܽܘܖ̈ܚܳܬ݂ܳܐ ܘܥܰܠ ܝܰܕ݂ ܫܒܺܝ̈ܠܶܐ ܩܳܝܡܳܐ.</VERS>
      <VERS vnumber="3">ܘܥܰܠ ܬܰܖ̈ܥܶܐ ܒܦܽܘܡܳܗ̇ ܩܳܪܝܳܐ ܘܰܒܡܰܥܠܳܢ̈ܶܐ ܕܬܰܖ̈ܥܶܐ ܕܟܳܪܟ݂ܳܐ ܡܶܫܬܰܒܚܳܐ: ܘܳܐܡܪܳܐ.</VERS>
      <VERS vnumber="4">ܠܟ݂ܽܘܢ ܓܰܒܖ̈ܶܐ ܩܳܪܝܳܐ ܐ̱ܢܳܐ: ܘܩܳܠܝ ܥܰܠ ܒܢܰܝ̈ܢܳܫܳܐ.</VERS>
      <VERS vnumber="5">ܕܢܶܣܬܰܟܠܽܘܢ ܫܰܒܖ̈ܶܐ ܥܪܺܝܡܽܘܬ݂ܳܐ. ܘܚܰܣܺܝܖ̈ܰܝ ܪܶܥܝܳܢܳܐ ܢܶܣܬܰܟܠܽܘܢ ܒܠܶܒܗܽܘܢ.</VERS>
      <VERS vnumber="6">ܫܽܘܡܥܽܘܢܝ: ܡܶܛܽܠ ܕܫܰܪܺܝܪܬܳܐ ܗ̱ܘ ܡܡܰܠܠܳܐ ܐ̱ܢܳܐ. ܘܡܰܦܬܰܚ ܦܽܘܡܝ ܬܪܺܝܨܽܘܬ݂ܳܐ.</VERS>
      <VERS vnumber="7">ܩܽܘܫܬܰܐ ܗ̱ܘ ܓܶܝܪ ܪܳܢܶܐ ܦܽܘܡܝ. ܘܛܰܡ̈ܳܐܢ ܩܕ݂ܳܡܰܝ ܣܶܦ̈ܘܳܬ݂ܳܐ ܕܰܓܳܠ̈ܳܬ݂ܳܐ.</VERS>
      <VERS vnumber="8">ܘܰܒܙܰܕܺܝܩܽܘܬ݂ܳܐ ܐܶܢܶܝܢ ܟܽܠܗܶܝܢ ܡܶܠܰܝ̈ ܦܽܘܡܝ. ܘܠܰܝܬ ܒܗܶܝܢ ܦܽܘܬܳܠܳܐ ܘܥܽܘܩܳܡܳܐ.</VERS>
      <VERS vnumber="9">ܘܟ݂ܽܠܗܶܝܢ ܓܰܠ̈ܝܳܢ ܐܶܢܶܝܢ ܠܰܐܝܢܳܐ ܕܡܶܫܬܰܘܕܰܥ ܠܗܶܝܢ. ܘܰܬ݂ܖ̈ܺܝܨܶܐ ܐܶܢܶܝܢ ܠܰܐܝܠܶܝܢ ܕܨܳܒܶܝܢ ܠܡܶܕܰܥ ܐܶܢܶܝܢ.</VERS>
      <VERS vnumber="10">ܩܰܒܶܠܘ ܡܰܪܕܽܘܬ݂ܳܐ: ܘܠܳܐ ܟܶܣܦܳܐ. ܘܰܓܒܰܘ ܠܟ݂ܽܘܢ ܝܺܕܰܥܬ݂ܳܐ ܛܳܒ ܡܶܢ ܕܰܗܒܳܐ ܣܢܺܝܢܳܐ.</VERS>
      <VERS vnumber="11">ܡܶܛܽܠ ܕܛܳܒܳܐ ܗ̱ܝ ܚܶܟ݂ܡܬ݂ܳܐ: ܛܳܒ ܡܶܢ ܕܰܗܒܳܐ ܣܢܺܝܢܳܐ: ܛܳܒ ܡܶܢ ܟܺܐܦ̈ܶܐ ܛܳܒ̈ܳܬܳܐ. ܘܡܶܕܶܡ ܠܳܐ ܦܳܚܶܡ ܠܳܗ̇.</VERS>
      <VERS vnumber="12">ܐܶܢܳܐ ܚܶܟ݂ܡܬ݂ܳܐ ܒܪܺܝܬ݂ ܥܪܺܝܡܽܘܬ݂ܳܐ. ܘܺܝܕܰܥܬ݂ܳܐ ܘܬܰܪܥܺܝܬ݂ܳܐ ܐܶܢܳܐ ܩܳܢܝܳܐ.</VERS>
      <VERS vnumber="13">ܕܶܚܠܬܶܗ ܕܡܳܪܝܳܐ ܣܳܢܝܳܐ ܒܺܝܫܽܘܬ݂ܳܐ: ܘܓܰܐܝܽܘܬ݂ܳܐ: ܘܪܳܡܽܘܬ݂ܳܐ: ܐܘܪܚܳܐ ܒܺܝܫܬܳܐ. ܘܦܽܘܡܳܐ ܗܦܺܝܟ݂ܳܐ ܣܳܢܝܳܐ ܐ̱ܢܳܐ.</VERS>
      <VERS vnumber="14">ܕܺܝܠܝ ܗ̱ܝ ܬܰܪܥܺܝܬ݂ܳܐ: ܘܝܽܘܠܦܳܢܳܐ. ܕܺܝܠܝ ܗ̱ܘ ܣܽܘܟܳܠܳܐ: ܘܕ݂ܺܝܠܝ ܗ̱ܝ ܓܰܢ̱ܒܳܪܽܘܬ݂ܳܐ.</VERS>
      <VERS vnumber="15">ܡܶܛܽܠܳܬ݂ܝ ܡܰܠ̈ܟܶܐ ܡܰܡܠܟ݂ܺܝܢ. ܘܫܰܠܺܝ̈ܛܳܢܶܐ ܒܳܕ݂ܩܺܝܢ ܙܰܕܺܝܩܽܘܬܳܐ.</VERS>
      <VERS vnumber="16">ܡܶܛܽܠܳܬ݂ܝ ܫܰܠܺܝ̈ܛܳܢܶܐ ܡܶܫܬܰܠܛܺܝܢ. ܘܪܰܘܖ̈ܒܳܢܶܐ ܘܟ݂ܽܠܗܽܘܢ ܕܰܝܳܢ̈ܶܐ ܕܙܰܕܺܝܩܽܘܬ݂ܳܐ.</VERS>
      <VERS vnumber="17">ܐܶܢܳܐ ܪܳܚܡܳܐ ܐ̱ܢܳܐ ܖ̈ܳܚܡܰܝ. ܘܰܐܝܠܶܝܢ ܕܒܳܥܶܝܢ ܠܺܝ: ܢܶܫܟܚܽܘܢܳܢܝ.</VERS>
      <VERS vnumber="18">ܥܽܘܬܪܳܐ ܘܺܐܝܩܳܪܳܐ ܕܺܝܠܝ ܗ̱ܘ̣: ܘܩܶܢܝܳܢܳܐ ܥܰܬܺܝܩܳܐ: ܘܙܰܕܺܝܩܽܘܬܳܐ.</VERS>
      <VERS vnumber="19">ܘܦܺܐܖ̈ܰܝ ܛܳܒܺܝܢ ܐܶܢܽܘܢ ܡܶܢ ܕܰܗܒܳܐ ܣܢܺܝܢܳܐ: ܘܥܰܠ̈ܠܳܬ݂ܝ ܡܶܢ ܣܺܐܡܳܐ ܓܰܒܝܳܐ.</VERS>
      <VERS vnumber="20">ܒܽܐܘܪܚܳܐ ܕܙܰܕܺܝܩܽܘܬܳܐ ܡܗܰܠܟܳܐ ܐ̱ܢܳܐ: ܘܰܒܓܰܘ ܫܒܺܝ̈ܠܶܐ ܕܕ݂ܺܝܢܳܐ.</VERS>
      <VERS vnumber="21">ܕܰܐܘܪܶܬ݂ ܠܖ̈ܳܚܡܰܝ ܣܰܒܪܳܐ. ܘܣܺܝ̈ܡܳܬܗܽܘܢ ܐܶܡܠܶܐ.</VERS>
      <VERS vnumber="22">ܡܳܪܝܳܐ ܒܪܳܢܝ ܒܪܺܝܫ ܒܪܺܝܬܶܗ: ܡܶܢ ܩܕ݂ܳܡ ܥܒܳܕ݂ܰܘ̈ܗܝ ܟܽܠܗܽܘܢ.</VERS>
      <VERS vnumber="23">ܘܡܶܢ ܩܕ݂ܳܡ ܥܳܠ̈ܡܶܐ ܐܰܬ݂ܩܢܰܢܝ: ܘܡܶܢ ܪܺܝܫܺܝܬ݂ܳܐ ܘܡܶܢ ܩܕ݂ܳܡ ܕܢܶܥܒܶܕ݂ ܐܰܪܥܳܐ.</VERS>
      <VERS vnumber="24">ܥܰܕ݂ܠܳܐ ܢܶܗܘܽܘܢ ܬܗܽܘ̈ܡܶܐ ܐܶܬ݂ܝܰܠܕܶܬ ܘܥܰܕ݂ܠܳܐ ܢܶܗܘܽܘܢ ܡܰܝ̈ܳܐ ܒܡܰܒܽܘܥܳܐ.</VERS>
      <VERS vnumber="25">ܘܥܰܕ݂ܠܳܐ ܢܶܬ݂ܩܢܽܘܢ ܛܽܘܖ̈ܶܐ: ܘܰܩܕ݂ܳܡ ܖ̈ܳܡܳܬ݂ܳܐ ܐܶܬ݂ܒܰܛܢܶ݀ܬ݂.</VERS>
      <VERS vnumber="26">ܥܰܕ݂ܠܳܐ ܢܶܥܒܶܕ݂ ܐܰܪܥܳܐ: ܘܢܰܚ̈ܠܶܐ: ܘܪܺܝܫ ܥܰܦܪܳܗ̇ ܕܬܺܒܶܝܠ.</VERS>
      <VERS vnumber="27">ܟܰܕ݂ ܡܰܬܩܶܢ ܫܡܰܝܳܐ: ܥܰܡܶܗ ܗ̱ܘܺܝ݀ܬ݂. ܘܟܰܕ݂ ܥ̣ܒܰܕ݂ ܚܽܘܓܬ݂ܳܐ ܥܰܠ ܐܰܦܰܝ̈ ܬܗܽܘ̈ܡܶܐ.</VERS>
      <VERS vnumber="28">ܟܰܕ݂ ܐܰܥܫܶܢ ܥܢܳܢ̈ܶܐ ܡܶܢ ܠܥܶܠ: ܘܟܰܕ݂ ܐܰܥܫܶܢ ܡܰܒܽܘܥܳܐ ܕܰܬܗܽܘ̈ܡܶܐ.</VERS>
      <VERS vnumber="29">ܘܟܰܕ݂ ܣܳܡ ܢܳܡܽܘܣܳܐ ܠܝܰܡܳܐ: ܘܡܰܝ̈ܳܐ ܠܳܐ ܥܳܒܪܺܝܢ ܦܽܘܡܶܗ. ܘܟܰܕ݂ ܥ̣ܒܰܕ݂ ܫܶܬܶܐܣ̈ܶܝܗ̇ ܕܰܐܪܥܳܐ. ܥܰܡܶܗ ܡܰܬ݂ܩܢܳܐ ܗ̱ܘܺܝ݀ܬ݂.</VERS>
      <VERS vnumber="30">ܒܺܝ ܚܳܕܶܐ ܗ̱ܘܳܐ ܟܽܠܝܽܘܡ. ܘܰܒܟ݂ܽܠܙܒܰܢ ܩܕ݂ܳܡܰܘܗܝ ܚܳܕ݂ܝܳܐ ܗ̱ܘܺܝ݀ܬ.</VERS>
      <VERS vnumber="31">ܚܳܕ݂ܝܳܐ ܗ̱ܘܺܝ݀ܬ݂ ܒܬܺܒܶܝܠ ܐܰܪܥܶܗ. ܘܡܶܫܬܰܒܚܳܐ ܗ̱ܘܺܝ݀ܬ ܒܰܒܢܰܝ̈ܢܳܫܳܐ.</VERS>
      <VERS vnumber="32">ܡܶܟܺܝܠ ܒܢܰܝ̈ܳܐ ܫܽܘܡܥܽܘܢܝ ܛܽܘܒܰܘܗܝ ܠܡܰܢ ܕܢܳܛܰܪ ܐܽܘܖ̈ܚܳܬ݂ܝ.</VERS>
      <VERS vnumber="33">ܫܡܰܥܘ ܡܰܪܕܽܘܬ݂ܳܐ: ܘܶܐܬ݂ܚܰܟܰܡܘ ܘܠܳܐ ܬܶܛܥܽܘܢ.</VERS>
      <VERS vnumber="34">ܛܽܘܒܰܘܗܝ ܠܒܰܪܢܳܫܳܐ ܕܢܶܫܡܥܰܢܝ ܘܢܶܫܗܰܪ ܥܰܠ ܬܰܖ̈ܥܰܝ ܒܟ݂ܽܠ ܝܽܘܡ. ܘܢܶܛܰܪ ܐܶܣܟ̈ܦܳܬ݂ܳܐ ܕܬܰܖ̈ܥܰܝ.</VERS>
      <VERS vnumber="35">ܡܶܛܽܠ ܕܡܰܦܩܳܢܰܝ̈ ܡܰܦܩܳܢ̈ܶܐ ܐܶܢܽܘܢ ܕܚܰܝ̈ܶܐ ܘܢܳܦܶܩ ܨܶܒܝܳܢܳܐ ܡܶܢ ܡܳܪܝܳܐ.</VERS>
      <VERS vnumber="36">ܘܰܐܝܠܶܝܢ ܕܚܳܛܶܝܢ ܥܠܰܝ: ܢܰܦܫܗܽܘܢ ܢܳܟܶܝܢ. ܘܟ݂ܽܠܗܽܘܢ ܣܳܢܰܐܝ̈: ܖ̈ܳܚܡܶܐ ܐܶܢܽܘܢ ܕܡܰܘܬܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܚܶܟ݂ܡܬ݂ܳܐ ܒܢܳܬ ܒܰܝܬܳܐ. ܘܰܐܩܺܝܡܰܬ ܒܶܗ ܫܰܒܥܳܐ ܥܰܡܽܘ̈ܕ݂ܺܝܢ.</VERS>
      <VERS vnumber="2">ܘܢܶܟ݂ܣܰܬ ܢܶܟ݂ܣܬ݂ܳܗ̇. ܘܡܶܙܓܰܬ ܚܰܡܪܳܗ̇ ܘܛܰܝܒܰܬ ܦܳܬܽܘܖ̈ܶܝܗ̇.</VERS>
      <VERS vnumber="3">ܘܫܰܕܪܰܬ ܥܰܒܕܶܝ̈ܗ̇ ܕܢܶܩܪܽܘܢ ܥܰܠ ܖ̈ܳܡܳܬ݂ܳܐ: ܘܢܺܐܡܪܽܘܢ.</VERS>
      <VERS vnumber="4">ܡܰܢܽܘ ܕܰܫܒܰܪ: ܢܺܐܬܶܐ ܠܘܳܬ݂ܝ ܘܰܕ݂ܚܰܣܺܝܪ ܪܶܥܝܳܢܶܗ: ܘܶܐܡܰܪ ܠܶܗ.</VERS>
      <VERS vnumber="5">ܬܰܘ ܐܰܟ݂ܽܘܠܘ ܡܶܢ ܠܰܚܡܝ ܘܶܐܫܬܰܘ ܡܶܢ ܚܰܡܪܳܐ ܕܡܶܙܓܶ݀ܬ݂.</VERS>
      <VERS vnumber="6">ܘܰܐܢܺܝܚܘ ܡܶܢܟ݂ܽܘܢ ܚܰܣܺܝܪܽܘܬ݂ ܪܶܥܝܳܢܳܐ: ܘܰܚܝܰܘ. ܐܘܪܚܳܐ ܬܪܺܝܨܬܳܐ ܐܶܬܪܰܥܰܘ.</VERS>
      <VERS vnumber="7">ܡܰܪܕܽܘܬ݂ܳܐ ܠܒܺܝܫܳܐ ܝܳܗܒܳܐ ܠܶܗ ܨܰܥܪܳܐ. ܘܡܰܟܶܣ ܠܥܰܘܳܠܳܐ ܡܽܘܡܶܗ.</VERS>
      <VERS vnumber="8">ܠܳܐ ܬܰܟܶܣ ܠܒܺܝܫܳܐ: ܕܠܳܐ ܢܶܣܢܶܝܟ ܐܶܠܳܐ ܐܰܟܶܣ ܠܚܰܟܺܝܡܳܐ: ܕܢܶܪܚܡܳܟ݂.</VERS>
      <VERS vnumber="9">ܗܰܒ ܐܰܦܬ݂ܳܐ ܠܚܰܟܺܝܡܳܐ: ܕܬܽܘܒ ܢܶܬ݂ܚܰܟܰܡ. ܘܰܐܘܕܰܥ ܠܙܰܕܺܝܩܳܐ: ܘܢܰܘܣܶܦ ܥܰܠ ܝܽܘܠܦܳܢܶܗ.</VERS>
      <VERS vnumber="10">ܪܺܝܫ ܚܶܟ݂ܡܬ݂ܳܐ ܕܶܚܠܬܶܗ ܕܡܳܪܝܳܐ. ܘܺܝܕܰܥܬ݂ܳܐ ܕܙܰܕܺܝܩܳܐ: ܣܽܘܟܳܠܳܐ.</VERS>
      <VERS vnumber="11">ܡܶܛܽܠ ܕܒܳܗ̇ ܢܶܣܓܽܘܢ ܝܰܘ̈ܡܳܬ݂ܳܟ݂ ܘܢܶܬܬܘܣ̈ܦܳܢ ܠܳܟ݂ ܫܢܰܝ̈ܳܐ ܕܚܰܝ̈ܶܐ.</VERS>
      <VERS vnumber="12">ܒܶܪܝ ܐܶܢ ܚܰܟܺܝܡ ܐܰܢ̱ܬ: ܠܢܰܦܫܳܟ݂ ܚܰܟܺܝܡ ܐܰܢ̱ܬ: ܕܰܠܖ̈ܳܚܡܰܝܟ ܘܶܐܢ ܬܶܗܘܶܐ ܒܺܝܫ: ܒܰܠܚܽܘܕܰܝܟ ܬܕܰܠܶܐ ܐܶܢܶܝܢ ܒܺܝ̈ܫܳܬ݂ܳܟ݂ ܐܰܝܢܳܐ ܕܣܳܪܶܒ ܕܰܓܳܠܳܐܺܝܬ݂: ܪܳܥܶܐ ܖ̈ܽܘܚܺܝܢ: ܘܪܳܕܶܦ ܥܰܘܦܳܐ ܕܰܫܡܰܝܳܐ. ܫܒܰܩ ܓܶܝܪ ܐܽܘܪܚܳܐ ܕܟܰܪܡܶܗ: ܘܰܛܥܳܐ ܫܒܺܝܠ ܦܽܘܠܚܳܢܶܗ: ܠܡܶܪܕܳܐ ܒܚܽܘܪܒܳܐ ܕܠܳܐ ܡܺܝ̈ܢ: ܘܡܶܢ ܐܰܝܕܳܐ ܕܰܕ݂ܪܺܝܫܳܐ ܪܳܕܶܐ ܒܨܶܗܝܳܐ. ܐܳܦ ܗܽܘ ܢܟ݂ܰܢܶܫ ܠܳܐ ܡܶܕܶܡ.</VERS>
      <VERS vnumber="13">ܐܰܢ̱ܬܬ݂ܳܐ ܚܰܣܺܝܪܰܬ݂ ܪܶܥܝܳܢܳܐ ܡܫܰܕܠܳܢܝܳܐ. ܘܠܳܐ ܝܳܕܥܳܐ ܒܶܗܬܬ݂ܳܐ.</VERS>
      <VERS vnumber="14">ܝܳܬܒܳܐ ܥܰܠ ܬܰܪܥܳܐ ܕܒܰܝܬܳܗ̇: ܥܰܠ ܟܽܘܪܣܝܳܐ ܪܳܡܳܐ.</VERS>
      <VERS vnumber="15">ܘܩܳܪܝܳܐ ܠܥܳܒܖ̈ܰܝ ܐܽܘܪܚܳܐ ܕܰܬ݂ܖ̈ܺܝܨܳܢ ܐܽܘܖ̈ܚܳܬܗܽܘܢ ܘܳܐܡܪܳܐ.</VERS>
      <VERS vnumber="16">ܡܰܢܽܘ ܕܰܫܒܰܪ: ܢܺܐܬܶܐ ܠܘܳܬ݂ܝ ܘܰܕ݂ܚܰܣܺܝܪ ܪܶܥܝܳܢܶܗ: ܘܶܐܡܰܪ ܠܶܗ.</VERS>
      <VERS vnumber="17">ܡܰܝ̈ܳܐ ܓܢܺܝ̈ܒܶܐ ܚܠܶܝܢ. ܘܠܰܚܡܳܐ ܡܛܰܫܝܳܐ ܒܰܣܺܝܡ.</VERS>
      <VERS vnumber="18">ܘܠܳܐ ܝܳܕܰܥ ܕܓܰܢ̱ܒܳܖ̈ܶܐ ܠܘܳܬ݂ܳܗ̇ ܐܰܒܕܺܝܢ: ܘܰܒܥܽܘܡܩܳܐ ܕܰܫܝܽܘܠ ܟܽܠ ܕܰܡܙܰܡܢܺܝܢ ܠܳܗ̇. ܐܶܠܳܐ ܫܘܰܪ: ܘܠܳܐ ܬܶܫܬܰܘܚܰܪ ܒܰܐܬ݂ܪܳܐ ܗܰܘ. ܘܠܳܐ ܬܰܨܶܕ݂ ܒܳܗ̇ ܥܰܝܢܳܟ݂. ܗܳܟܰܢܳܐ ܓܶܝܪ ܬܶܥܒܰܪ ܡܰܝ̈ܳܐ ܢܽܘܟ݂ܖ̈ܳܝܶܐ: ܘܢܰܗܪܳܐ ܢܽܘܟ݂ܪܳܝܳܐ ܬܶܥܒܰܪ. ܘܬܶܣܛܶܐ ܡܶܢ ܡܰܝ̈ܳܐ ܢܽܘܟ݂ܖ̈ܳܝܶܐ ܘܡܶܢ ܡܰܝ̈ܳܐ ܢܽܘܟ݂ܖ̈ܳܝܶܐ ܠܳܐ ܬܶܫܬܶܐ. ܡܶܛܽܠ ܕܣܽܘܓܳܐܐ ܕܝܰܘ̈ܡܳܬ݂ܳܐ: ܘܰܫܢܰܝܳܐ ܕܚܰܝ̈ܶܐ ܢܶܬܬܰܘܣ̈ܦܳܢ ܠܳܟ݂.</VERS>
    </CHAPTER>
    <CHAPTER cnumber="10">
      <VERS vnumber="1">ܒܪܳܐ ܚܰܟܺܝܡܳܐ ܡܚܰܕܶܐ ܠܰܐܒܽܘܗܝ. ܘܰܒܪܳܐ ܚܰܣܺܝܪ ܪܶܥܝܳܢܳܐ ܡܰܒܗܶܬ݂ ܠܶܐܡܶܗ.</VERS>
      <VERS vnumber="2">ܠܰܝܬ ܝܽܘܬܪܳܢ ܒܣܺܝ̈ܡܳܬܶܗ ܕܥܰܘܳܠܳܐ. ܙܰܕܺܝܩܽܘܬܳܐ ܕܶܝܢ ܡܦܰܨܝܳܐ ܡܶܢ ܡܰܘܬܳܐ.</VERS>
      <VERS vnumber="3">ܠܳܐ ܓܶܝܪ ܡܰܟ݂ܦܶܢ ܡܳܪܝܳܐ ܢܰܦܫܶܗ ܕܙܰܕܺܝܩܳܐ. ܘܩܶܢܝܳܢܳܐ ܕܥܰܘ̈ܳܠܶܐ ܡܣܰܚܶܦ.</VERS>
      <VERS vnumber="4">ܡܶܣܟܺܢܽܘܬ݂ܳܐ ܡܡܰܟܟ݂ܳܐ ܠܓܰܒܪܳܐ. ܐܺܝ̈ܕܰܝܳܐ ܕܶܝܢ ܕܟܰܫܺܝܖ̈ܶܐ ܡܰܥܬܖ̈ܳܢ.</VERS>
      <VERS vnumber="5">ܕܦܳܠܰܚ ܒܩܰܝܛܳܐ: ܒܪܰܐ ܗ̱ܘ ܣܰܟܽܘܠܬܳܢܳܐ. ܘܰܕܕ݂ܳܡܶܟ݂ ܒܰܚܨܳܕ݂ܳܐ: ܒܪܰܐ ܗ̱ܘ ܡܰܒܗܬܳܢܳܐ.</VERS>
      <VERS vnumber="6">ܒܽܘܪܟܬ݂ܳܐ ܬܶܗܘܶܐ ܥܰܠ ܪܺܝܫܶܗ ܕܙܰܕܺܝܩܳܐ. ܘܰܠܦܽܘܡܗܽܘܢ ܕܥܰܘ̈ܳܠܶܐ ܢܟܰܣܶܐ ܥܰܘܠܳܐ.</VERS>
      <VERS vnumber="7">ܥܽܘܗܕܳܢܶܗ ܕܙܰܕܺܝܩܳܐ ܠܒܽܘܪܟܬ݂ܳܐ ܘܰܫܡܳܐ ܕܥܰܘ̈ܳܠܶܐ ܢܶܕ݂ܥܰܟ݂.</VERS>
      <VERS vnumber="8">ܕܚܰܟܺܝܡ ܠܶܒܶܗ: ܢܩܰܒܶܠ ܦܽܘܩܕܳܢܳܐ. ܘܰܕ݂ܫܳܛ̈ܝܳܢ ܣܶܦ̈ܘܳܬ݂ܳܗ̇: ܢܶܬܬܚܶܕ݂.</VERS>
      <VERS vnumber="9">ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܢܺܐܙܰܠ ܒܣܰܒܪܳܐ. ܘܕܰܡܥܰܩ̈ܡܳܢ ܐܽܘܖ̈ܚܳܬܶܗ: ܢܶܬܺܝܕܰܥ.</VERS>
      <VERS vnumber="10">ܕܪܳܡܶܙ ܒܥܰܝܢܰܘ̈ܗܝ ܒܢܶܟ݂ܠܳܐ: ܝܳܗܶܒ ܟܺܐܒܳܐ. ܘܰܕ݂ܡܰܟܶܣ ܓܰܠܝܳܐܺܝܬ݂: ܥܳܒܶܕ݂ ܫܠܳܡܳܐ.</VERS>
      <VERS vnumber="11">ܡܰܒܽܘܥܳܐ ܕܚܰܝ̈ܶܐ ܦܽܘܡܶܗ ܕܙܰܕܺܝܩܳܐ. ܘܰܠܦܽܘܡܗܽܘܢ ܕܥܰܘ̈ܳܠܶܐ ܢܟܰܣܶܐ ܥܰܘܠܳܐ.</VERS>
      <VERS vnumber="12">ܣܶܢܶܐܬ݂ܳܐ ܬܓܰܪܶܓ ܕܺܝܢܳܐ. ܘܰܠܟ݂ܽܠܗܽܘܢ ܥܰܘ̈ܳܠܶܐ ܬܟܰܣܶܐ ܒܶܗܬܬ݂ܳܐ.</VERS>
      <VERS vnumber="13">ܡܰܢ ܕܡܶܢ ܣܶܦ̈ܘܳܬܶܗ ܡܰܦܶܩ ܚܶܟ݂ܡܬ݂ܳܐ: ܒܫܰܒܛܳܐ ܫܳܩܶܦ ܠܓܰܒܪܳܐ ܚܰܣܺܝܪ ܠܶܒܳܐ.</VERS>
      <VERS vnumber="14">ܚܰܟܺܝ̈ܡܶܐ ܢܛܰܫܽܘܢ ܝܺܕܰܥܬ݂ܳܐ. ܘܦܽܘܡܶܗ ܡܣܰܪܗܒܳܐ: ܩܰܪܺܝܒ ܗܽܘ ܠܰܬܒܳܪܳܐ.</VERS>
      <VERS vnumber="15">ܩܶܢܝܳܢܳܐ ܕܥܰܬܺܝܖ̈ܶܐ ܟܰܖ̈ܟܶܐ ܥܰܫܺܝ̈ܢܶܐ. ܘܰܬܒܳܪܳܐ ܕܡܶܣܟܺܢ̈ܶܐ ܡܶܣܟܺܢܽܘܬ݂ܗܽܘܢ.</VERS>
      <VERS vnumber="16">ܥܒܳܕܶܗ ܕܙܰܕܺܝܩܳܐ ܠܚܰܝ̈ܶܐ. ܘܥܰܠ̈ܠܳܬܶܗ ܕܥܰܘܳܠܳܐ ܠܰܚܛܺܝܬ݂ܳܐ.</VERS>
      <VERS vnumber="17">ܐܽܘܪܚܳܐ ܕܚܰܝ̈ܶܐ ܢܳܛܪܳܐ ܡܰܪܕܽܘܬ݂ܳܐ. ܘܰܕ݂ܣܳܢܶܐ ܡܰܟܣܳܢܽܘܬ݂ܳܐ: ܣܰܟ݂ܠܰܐ ܗ̱ܘ.</VERS>
      <VERS vnumber="18">ܡܰܟ݂ܡ̈ܢܳܢ ܒܥܶܠܕܒܳܒܽܘܬ݂ܳܐ ܣܶܦ̈ܘܳܬ݂ܳܐ ܕܥܰܘܳܠܳܐ ܘܰܕ݂ܡܰܦܶܩ ܠܰܘܛܬ݂ܳܐ: ܚܰܣܺܝܪ ܪܶܥܝܳܢܳܐ ܗ̱ܘ.</VERS>
      <VERS vnumber="19">ܒܣܽܘܓܳܐܐ ܕܡ̈ܶܠܶܐ ܠܳܐ ܡܶܬܦܰܨܶܐ ܥܰܘܳܠܳܐ. ܘܰܕ݂ܚܳܣܶܟ݂ ܣܶܦ̈ܘܳܬܶܗ: ܣܰܟܽܘܠܬ݂ܳܢ.</VERS>
      <VERS vnumber="20">ܣܺܐܡܳܐ ܓܰܒܝܳܐ ܠܶܫܳܢܶܗ ܕܙܰܕܺܝܩܳܐ. ܘܠܶܒܳܐ ܕܥܰܘܳܠܳܐ ܡܶܪܬ݂ܰܐ ܗ̱ܘ.</VERS>
      <VERS vnumber="21">ܣܶܦ̈ܘܳܬܶܗ ܕܙܰܕܺܝܩܳܐ ܣܰܓܺܝ ܡܖ̈ܰܚܡܳܢܝܳܢ. ܘܫܳܛܰܝ̈ܳܐ ܒܚܰܣܺܝܪܽܘܬ݂ ܪܶܥܝܳܢܗܽܘܢ ܢܡܽܘܬܽܘܢ.</VERS>
      <VERS vnumber="22">ܒܽܘܪܟܬܶܗ ܕܡܳܪܝܳܐ ܡܰܥܬܪܳܐ. ܘܟܺܐܒܳܐ ܠܳܐ ܢܶܗܘܶܐ ܥܰܡܳܗ̇.</VERS>
      <VERS vnumber="23">ܣܰܟ݂ܠܳܐ ܟܰܕ݂ ܓܳܚܶܟ: ܥܳܒܶܕ݂ ܒܺܝܫܬܳܐ ܘܚܶܟ݂ܡܬ݂ܳܐ ܠܓܰܒܪܳܐ ܣܽܘܟܳܠܶܗ.</VERS>
      <VERS vnumber="24">ܥܰܘܳܠܳܐ ܠܰܐܒܕܳܢܳܐ ܡܶܬ݂ܢܥܶܓ(ܢܦܰܠ) ܘܣܰܒܪܳܐ ܡܶܬܺܝܗܶܒ ܠܙܰܕܺܝ̈ܩܶܐ.</VERS>
      <VERS vnumber="25">ܐܰܝܟ݂ ܕܡܶܢ ܫܶܠܝܳܐ ܥܳܒܪܳܐ ܥܰܠܥܳܠܳܐ. ܗܳܟܰܢܳܐ ܢܺܐܒܰܕ݂ ܥܰܘܳܠܳܐ ܘܠܳܐ ܢܶܫܬܟܰܚ ܙܰܕܺܝܩܳܐ ܕܶܝܢ ܢܶܬܬܣܺܝ̈ܡܳܢ ܫܶܬܶܐܣܰܘ̈ܗܝ ܠܥܳܠܰܡ.</VERS>
      <VERS vnumber="26">ܐܰܝܟܰܢܳܐ ܕܒܶܣܖ̈ܶܐ: ܠܶܫܳܢ̈ܶܐ ܢܳܟܶܝܢ: ܘܬܶܢܳܢܳܐ ܠܥܰܝܢ̈ܶܐ. ܗܳܟܰܢܳܐ ܢܳܟܶܐ ܥܰܘܠܳܐ ܠܥܳܒܽܘܕ݂ܰܘ̈ܗܝ.</VERS>
      <VERS vnumber="27">ܕܶܚܠܬܶܗ ܕܡܳܪܝܳܐ ܬܰܘܣܶܦ ܝܰܘ̈ܡܳܬ݂ܳܐ. ܘܰܫܢܰܝ̈ܗܽܘܢ ܕܥܰܘ̈ܳܠܶܐ ܢܶܬܒܰܨܖ̈ܳܢ.</VERS>
      <VERS vnumber="28">ܣܰܒܪܗܽܘܢ ܕܙܰܕܺܝ̈ܩܶܐ ܒܚܰܕ݂ܽܘܬ݂ܳܐ. ܘܣܰܒܪܳܐ ܕܥܰܘܳܠܳܐ ܢܺܐܒܰܕ݂.</VERS>
      <VERS vnumber="29">ܡܰܥܫܢܳܐ ܐܽܘܪܚܶܗ ܕܡܳܪܝܳܐ ܠܬܰܡܺܝ̈ܡܶܐ. ܘܰܬܒܳܪܳܐ ܠܥܳܒ̈ܕܰܝ ܥܰܘܠܳܐ.</VERS>
      <VERS vnumber="30">ܙܰܕܺܝܩܳܐ ܥܳܠܰܡ ܠܳܐ ܢܙܽܘܥ. ܘܥܰܘ̈ܳܠܶܐ ܠܳܐ ܢܶܥܡܪܽܘܢ ܒܰܐܪܥܳܐ.</VERS>
      <VERS vnumber="31">ܦܽܘܡܶܗ ܕܙܰܕܺܝܩܳܐ ܡܡܰܠܶܠ ܚܶܟ݂ܡܬ݂ܳܐ. ܘܠܶܫܳܢܳܐ ܗܦܺܝܟ݂ܳܐ ܢܶܬ݂ܦܣܶܩ.</VERS>
      <VERS vnumber="32">ܣܶܦ̈ܘܳܬܶܗ ܕܙܰܕܺܝܩܳܐ ܝܳܕܥ̈ܳܢ ܛܰܝܒܽܘܬ݂ܳܐ. ܘܦܽܘܡܗܽܘܢ ܕܥܰܘ̈ܳܠܳܐ ܗܦܺܝ̈ܟ݂ܳܬ݂ܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܡܰܣ̈ܐܳܬ݂ܳܐ ܕܢܶܟ݂ܠܳܐ ܡܰܣܠܶܐ ܡܳܪܝܳܐ. ܘܰܒܡܰܬܩ̈ܳܠܶܐ ܬܖ̈ܺܝܨܶܐ ܨܳܒܶܐ.</VERS>
      <VERS vnumber="2">ܐܰܬܰܪ ܕܥܳܐܠܳܐ ܙܰܠܺܝܠܽܘܬ݂ܳܐ: ܥܳܐܶܠ ܨܰܥܪܳܐ ܘܰܠܡܰܟܺܝ̈ܟܶܐ ܚܶܟ݂ܡܬ݂ܳܐ.</VERS>
      <VERS vnumber="3">ܣܰܒܪܳܐ ܕܰܬ݂ܖ̈ܺܝܨܶܐ ܢܶܬ݂ܦܢܶܐ. ܘܪܳܡܽܘܬ݂ܳܐ ܕܥܰܘ̈ܳܠܶܐ ܬܶܣܬܚܶܦ.</VERS>
      <VERS vnumber="4">ܠܳܐ ܡܰܗܢܶܐ ܥܽܘܬܪܳܐ ܒܝܰܘܡܳܐ ܕܪܽܘܓܙܳܐ. ܙܰܕܺܝܩܽܘܬܳܐ ܕܶܝܢ ܡܦܰܨܝܳܐ ܡܶܢ ܡܰܘܬܳܐ.</VERS>
      <VERS vnumber="5">ܙܰܕܺܝܩܽܘܬܶܗ ܕܬܰܡܺܝܡܳܐ ܬܶܬܪܽܘܨ ܐܽܘܪܚܶܗ. ܘܰܒܥܰܘܠܶܗ ܢܶܦܶܠ ܥܰܘܳܠܳܐ.</VERS>
      <VERS vnumber="6">ܙܰܕܺܝܩܽܘܬܶܗܽܘܢ ܕܰܬ݂ܖ̈ܺܝܨܶܐ ܬܦܰܨܶܐ ܐܶܢܽܘܢ. ܘܥܰܘ̈ܳܠܶܐ ܒܥܰܘܠܗܽܘܢ ܢܶܬܬܰܚܕܽܘܢ.</VERS>
      <VERS vnumber="7">ܡܳܐ ܕܡܺܝܬ݂ ܓܰܒܪܳܐ ܥܰܘܳܠܳܐ: ܐܳܒܶܕ݂ ܣܰܒܪܶܗ. ܘܣܰܒܪܗܽܘܢ ܕܒܺܝ̈ܫܶܐ ܐܳܒܶܕ݂.</VERS>
      <VERS vnumber="8">ܙܰܕܺܝܩܳܐ ܡܶܢ ܐܽܘܠܨܳܢܳܐ ܢܶܬܦܰܨܶܐ. ܘܢܶܥܽܘܠ ܥܰܘܳܠܳܐ ܚܠܳܦܰܘܗܝ.</VERS>
      <VERS vnumber="9">ܥܰܘܳܠܳܐ ܒܦܽܘܡܶܗ ܡܚܰܒܶܠ ܚܰܒܪܶܗ. ܘܙܰܕܺܝ̈ܩܶܐ ܒܺܝܕܰܥܬ݂ܳܐ ܢܶܬ݂ܥܰܫܢܽܘܢ.</VERS>
      <VERS vnumber="10">ܒܛܳܒ̈ܳܬܗܽܘܢ ܕܙܰܕܺܝ̈ܩܶܐ ܬܶܥܫܰܢ ܡܕ݂ܺܝܢ̱ܬܳܐ ܘܒܰܐܒܕܳܢܗܽܘܢ ܕܥܰܘ̈ܳܠܶܐ ܬܶܚܕܶܐ.</VERS>
      <VERS vnumber="11">ܒܒܽܘܪܟ݂ܬܗܽܘܢ ܕܰܬ݂ܖ̈ܺܝܨܶܐ ܬܶܬܪܺܝܡ ܡܕ݂ܺܝܢ̱ܬܳܐ. ܘܰܒܦܽܘܡܗܽܘܢ ܕܥܰܘ̈ܳܠܶܐ ܬܶܣܬܚܶܦ.</VERS>
      <VERS vnumber="12">ܕܫܳܐܶܠ ܠܚܰܒܪܶܗ: ܚܰܣܺܝܪ ܪܶܥܝܳܢܳܐ ܗ̱ܘ. ܘܓܰܒܪܳܐ ܣܰܟܽܘܠܬܳܢܳܐ: ܒܫܶܬܩܳܐ ܥܳܡܰܪ.</VERS>
      <VERS vnumber="13">ܐܳܟܶܠܩܰܪܨܳܐ ܓܳܠܶܐ ܐ̱ܪܳܙܳܐ. ܘܕܰܡܗܰܝܡܰܢ ܒܪܽܘܚܶܗ: ܟܳܣܶܐ ܡܶܠܬ݂ܳܐ.</VERS>
      <VERS vnumber="14">ܥܰܡܳܐ ܕܰܡܕܰܒܪܳܢܳܐ ܠܰܝܬ ܠܶܗ: ܢܳܦܶܠ: ܘܦܽܘܪܩܳܢܶܗ ܒܡܶܠܟ݂ܳܐ ܣܰܓܺܝܐܳܐ.</VERS>
      <VERS vnumber="15">ܒܺܝܫܳܐ ܡܰܒܐܶܫ ܡܳܐ ܕܳܐܪܰܥ ܠܙܰܕܺܝܩܳܐ. ܡܶܛܽܠ ܕܣܳܢܶܐ ܠܕ݂ܰܡܣܰܟܶܝܢ ܠܣܰܒܪܳܐ.</VERS>
      <VERS vnumber="16">ܐܰܢ̱ܬܬ݂ܳܐ ܡܪܰܚܡܳܢܺܝܬ݂ܳܐ ܡܣܰܡܟ݂ܳܐ ܬܶܫܒܽܘܚܬܳܐ ܠܓܰܒܪܳܐ. ܟܽܘܪܣܝܳܐ ܕܶܝܢ ܕܨܰܥܪܳܐ: ܐܰܢ̱ܬܬ݂ܳܐ ܣܳܢܝܰܬ݂ ܫܪܳܪܳܐ. ܚܒܰܢܳܢ̈ܶܐ ܐܳܦ ܒܥܽܘܬܪܗܽܘܢ ܗܳܘܶܝܢ ܨܪܺܝܟ݂ܺܝܢ. ܘܥܰܫܺܝ̈ܢܶܐ ܡܣܰܡܟ݂ܺܝܢ ܝܺܕܰܥܬ݂ܳܐ.</VERS>
      <VERS vnumber="17">ܓܰܒܪܳܐ ܚܰܣܺܝܢܳܐ ܪܳܡܶܐ ܠܢܰܦܫܶܗ ܚܽܘܒ̈ܠܶܐ ܛܳܒ̈ܶܐ. ܘܡܰܘܒܶܕ݂ ܦܰܓܪܶܗ ܓܰܒܪܳܐ ܕܠܳܐ ܡܪܰܚܶܡ.</VERS>
      <VERS vnumber="18">ܪܰܫܺܝܥܳܐ ܥܳܒܶܕ݂ ܥܒܳܕ̈ܶܐ ܕܥܶܬܳܐ. ܘܰܕ݂ܙܳܪܰܥ ܙܰܕܺܝܩܽܘܬܳܐ: ܩܽܘܫܬܰܐ ܗ̱ܘ ܐܰܓܪܶܗ.</VERS>
      <VERS vnumber="19">ܒܪܳܐ ܕܙܰܕܺܝܩܽܘܬܳܐ ܠܚܰܝ̈ܶܐ. ܘܰܕ݂ܥܳܒܶܕ݂ ܒܺܝܫܬܳܐ: ܠܡܰܘܬܳܐ.</VERS>
      <VERS vnumber="20">ܡܰܣܠܶܐ ܡܳܪܝܳܐ ܠܰܥܩܺܝ̈ܡܰܝ ܠܶܒܳܐ. ܘܨܳܒܶܐ ܒܰܐܝܠܶܝܢ ܕܰܕ݂ܠܳܐ ܡܽܘܡ ܐܶܢܽܘܢ ܒܽܐܘܪܚܳܐ.</VERS>
      <VERS vnumber="21">ܕܡܰܘܫܶܛ ܐܺܝܕܶܗ ܥܰܠ ܚܰܒܪܶܗ: ܠܳܐ ܢܶܙܟܶܐ ܡܶܢ ܒܺܝܫܬܳܐ. ܘܙܰܪܥܳܐ ܕܙܰܕܺܝ̈ܩܶܐ ܢܶܬܦܰܨܶܐ.</VERS>
      <VERS vnumber="22">ܐܰܝܟ݂ ܩܕ݂ܳܫܳܐ ܕܕܰܗܒܳܐ ܒܰܢܚܺܝܪܶܗ̇ ܕܰܚܙܺܝܪܬܳܐ: ܗܳܟܰܢܳܐ ܗ̱ܝ ܐܰܢ̱ܬܬ݂ܳܐ ܫܰܦܺܝܪܬܳܐ ܣܰܪܝܰܬ݂ ܛܰܥܡܳܐ.</VERS>
      <VERS vnumber="23">ܪܶܓܬ݂ܳܐ ܕܙܰܕܺܝ̈ܩܶܐ ܒܛܳܒ̈ܳܬ݂ܳܐ. ܘܣܰܒܪܗܽܘܢ ܕܥܰܘ̈ܳܠܶܐ ܒܪܽܘܓ݂ܙܳܐ.</VERS>
      <VERS vnumber="24">ܐܺܝܬ݂ ܕܕ݂ܺܝܠܶܗ ܙܳܪܰܥ: ܘܣܰܓܺܝ ܡܰܥܶܠ. ܘܺܐܝܬ݂ ܕܰܕ݂ܠܳܐ ܕܺܝܠܶܗ ܡܟܰܢܶܫ: ܘܰܙܥܽܘܪ ܗ̱ܘ ܠܶܗ.</VERS>
      <VERS vnumber="25">ܢܰܦܫܳܐ ܒܪܺܝܟ݂ܬܳܐ ܬܶܕ݂ܗܰܢ. ܘܠܺܝܛܳܐ ܬܽܘܒ ܢܶܬܬܠܺܝܛ.</VERS>
      <VERS vnumber="26">ܕܟ݂ܳܠܶܐ ܥܒܽܘܪܳܐ ܒܽܐܘܠܨܳܢܳܐ: ܢܶܫܒܩܺܝܘܗܝ ܠܰܒܥܶܠܕܒܳܒܰܘ̈ܗܝ. ܘܒܽܘܪܟܬ݂ܳܐ ܬܶܗܘܶܐ ܥܰܠ ܪܺܝܫܶܗ ܕܰܐܝܢܳܐ ܕܰܡܙܰܒܶܢ.</VERS>
      <VERS vnumber="27">ܕܒܳܥܶܐ ܛܳܒܬ݂ܳܐ: ܒܳܥܶܐ ܨܶܒܝܳܢܳܐ. ܘܰܕ݂ܒܳܥܶܐ ܒܺܝܫܬܳܐ: ܬܺܐܬܶܐ ܥܠܰܘܗܝ.</VERS>
      <VERS vnumber="28">ܕܰܬܟ݂ܺܝܠ ܥܰܠ ܥܽܘܬܪܶܗ ܢܳܦܶܠ. ܘܙܰܕܺܝ̈ܩܶܐ ܐܰܝܟ݂ ܛܰܖ̈ܦܶܐ ܢܰܦܪܥܽܘܢ.</VERS>
      <VERS vnumber="29">ܕܒܳܢܶܐ ܒܰܝܬܶܗ ܒܥܶܬܳܐ: ܢܶܫܒܽܘܩ ܠܰܒܢܰܘ̈ܗܝ ܬܶܢ̈ܚܳܬ݂ܳܐ. ܘܰܕ݂ܠܳܐ ܟܳܐܶܫ ܒܒܰܝܬܶܗ: ܢܦܰܠܶܓ ܠܰܒܢܰܘ̈ܗܝ ܪܽܘܚܳܐ. ܘܣܰܟ݂ܠܳܐ ܢܶܗܘܶܐ ܥܰܒܕܳܐ ܠܚܰܟܺܝܡܳܐ.</VERS>
      <VERS vnumber="30">ܦܺܐܖ̈ܰܘܗܝ ܕܙܰܕܺܝܩܳܐ ܐܺܝܠܳܢܳܐ ܕܚܰܝ̈ܶܐ. ܘܡܶܬܒܰܕܖ̈ܳܢ ܢܰܦ̈ܫܳܬ݂ܳܐ ܕܥܰܘ̈ܳܠܶܐ.</VERS>
      <VERS vnumber="31">ܐܶܢ ܙܰܕܺܝܩܳܐ ܠܡܰܚܣܶܢ ܚܳܝܶܐ: ܪܰܫܺܝܥܳܐ ܘܚܰܛܳܝܳܐ ܐܰܝܟܳܐ ܡܶܫܬܟܰܚ.</VERS>
    </CHAPTER>
    <CHAPTER cnumber="12">
      <VERS vnumber="1">ܕܪܳܚܶܡ ܡܰܪܕܽܘܬ݂ܳܐ: ܪܳܚܶܡ ܝܺܕܰܥܬ݂ܳܐ. ܘܰܕܣܳܢܶܐ ܡܰܟܣܳܢܽܘܬ݂ܳܐ: ܣܰܟ݂ܠܰܐ ܗ̱ܘ.</VERS>
      <VERS vnumber="2">ܢܰܛܐܶܒ ܠܓܰܒܪܳܐ ܕܢܳܛܰܪ ܨܶܒܝܳܢܶܗ ܕܡܳܪܝܳܐ. ܘܓܰܒܪܳܐ ܥܰܘܳܠܳܐ ܢܶܬ݂ܚܰܝܰܒ.</VERS>
      <VERS vnumber="3">ܠܳܐ ܢܶܬ݂ܩܰܢ ܒܰܪܢܳܫܳܐ ܒܥܰܘܠܶܗ. ܘܥܶܩܳܪܳܐ ܕܙܰܕܺܝ̈ܩܶܐ ܠܳܐ ܢܙܽܘܥ.</VERS>
      <VERS vnumber="4">ܐܰܢ̱ܬܬ݂ܳܐ ܓܰܒܪܳܢܺܝܬ݂ܳܐ ܟܠܺܝܠܳܐ ܗ̱ܝ ܕܒܰܥܠܳܗ̇. ܘܰܐܝܟ݂ ܒܶܠܛܺܝܬ݂ܳܐ ܘܬ݂ܰܘܠܥܳܐ ܒܩܰܝܣܳܐ: ܗܳܟܰܢܳܐ ܡܰܘܒܕ݂ܳܐ ܠܓܰܒܪܳܐ ܐܰܢ̱ܬܬ݂ܳܐ ܥܳܒܕܰܬ ܒܺܝ̈ܫܳܬ݂ܳܐ.</VERS>
      <VERS vnumber="5">ܡܰܚܫ̈ܒܳܬܗܽܘܢ ܕܙܰܕܺܝ̈ܩܶܐ ܕܺܝܢܳܐ. ܘܗܽܘܦܳܟ݂ܗܽܘܢ ܕܥܰܘ̈ܳܠܶܐ ܢܶܟ݂ܠܳܐ.</VERS>
      <VERS vnumber="6">ܡ̈ܶܠܶܐ ܕܥܰܘ̈ܳܠܶܐ ܟܳܡ̈ܢܳܢ ܠܰܕܡܳܐ. ܘܦܽܘܡܗܽܘܢ ܕܰܬܖ̈ܺܝܨܶܐ ܡܦܰܨܶܐ ܠܗܽܘܢ.</VERS>
      <VERS vnumber="7">ܢܶܬ݂ܗܰܦܟܽܘܢ ܥܰܘ̈ܳܠܶܐ: ܘܠܳܐ ܢܶܫܬܰܟܚܽܘܢ ܘܒܰܝܬܳܐ ܕܙܰܕܺܝ̈ܩܶܐ ܢܶܬ݂ܩܰܝܰܡ.</VERS>
      <VERS vnumber="8">ܠܦܽܘܡܳܐ ܣܰܟܽܘܠܬܳܢܳܐ ܡܫܰܒܚܺܝܢ ܒܢܰܝ̈ܢܳܫܳܐ ܘܰܕ݂ܚܰܣܺܝܪ ܪܶܥܝܳܢܶܗ: ܢܶܬܬܫܺܝܛ.</VERS>
      <VERS vnumber="9">ܛܳܒ ܗ̱ܘ̣ ܓܰܒܪܳܐ ܡܶܣܟܺܢܳܐ ܕܰܡܫܰܡܶܫ ܢܰܦܫܶܗ ܛܳܒ ܡܶܢ ܗܰܘ ܕܡܶܫܬܰܒܗܰܪ ܘܰܨܪܺܝܟ݂ ܠܠܰܚܡܳܐ.</VERS>
      <VERS vnumber="10">ܙܰܕܺܝܩܳܐ ܝܳܕܰܥ ܡܶܢ ܢܰܦܫܳܐ ܕܰܒܥܺܝܪܶܗ. ܘܥܰܘ̈ܳܠܶܐ ܐܰܚܺܝܕ݂ܺܝܢ ܖ̈ܰܚܡܰܝܗܽܘܢ.</VERS>
      <VERS vnumber="11">ܕܦܳܠܰܚ ܒܰܐܪܥܳܐ: ܢܶܣܒܰܥ ܠܰܚܡܳܐ. ܘܰܕ݂ܪܳܗܶܛ ܒܳܬܰܪ ܣܪܺܝܩܽܘܬ݂ܳܐ: ܚܰܣܺܝܪ ܪܶܥܝܳܢܰܐ ܗ̱ܘ.</VERS>
      <VERS vnumber="12">ܪܳܐܶܓ ܥܰܘܳܠܳܐ ܠܡܶܥܒܰܕ݂ ܒܺܝܫܬܳܐ. ܘܥܶܩܳܪܳܐ ܕܙܰܕܺܝ̈ܩܶܐ ܢܶܫܘܰܚ.</VERS>
      <VERS vnumber="13">ܒܥܰܘܠܳܐ ܕܣܶܦ̈ܘܳܬܶܗ ܡܶܬܬܚܶܕ݂ ܒܺܝܫܳܐ. ܘܦܳܠܶܛ ܙܰܕܺܝܩܳܐ ܡܶܢ ܐܽܘܠܨܳܢܳܐ.</VERS>
      <VERS vnumber="14">ܓܰܒܪܳܐ ܛܳܒܳܐ: ܡܶܢ ܦܺܐܖ̈ܰܝ ܦܽܘܡܶܗ ܢܶܣܒܰܥ. ܘܟ݂ܽܠ ܒܰܪܢܳܫ ܐܰܝܟ݂ ܥܒܳܕ݂ ܐܺܝܕ݂ܰܘ̈ܗܝ ܡܶܬ݂ܦܪܰܥ.</VERS>
      <VERS vnumber="15">ܐܽܘܪܚܶܗ ܕܣܰܟ݂ܠܳܐ ܫܰܦܺܝܪܳܐ ܗ̱ܝ ܒܥܰܝܢܰܘ̈ܗܝ. ܘܰܕ݂ܡܶܫܬܡܰܥ ܠܡܶܠܟ݂ܳܐ: ܚܰܟܺܝܡܰܐ ܗ̱ܘ.</VERS>
      <VERS vnumber="16">ܣܰܟ݂ܠܳܐ ܒܰܪ ܝܰܘܡܶܗ ܡܰܘܕܰܥ ܪܽܘܓܙܶܗ. ܘܰܥܪܺܝܡܳܐ ܡܛܰܫܶܐ ܨܰܥܪܶܗ.</VERS>
      <VERS vnumber="17">ܗܰܝܡܳܢܽܘܬ݂ܳܐ ܕܡܶܬܚܰܙܝܳܐ ܡܡܰܠܶܠ ܙܰܕܺܝܩܳܐ. ܘܣܳܗܕܳܐ ܕܥܰܘܠܳܐ ܢܰܟܽܘܠܬܳܢܰܐ ܗ̱ܘ.</VERS>
      <VERS vnumber="18">ܐܺܝܬ݂ ܕܳܐܡܪܺܝܢ ܣܰܦܣܺܪܳܐ ܕܳܓܫܳܐ: ܠܶܫܳܢܳܐ ܕܶܝܢ ܕܚܰܟܺܝ̈ܡܶܐ ܡܰܐܣܶܐ.</VERS>
      <VERS vnumber="19">ܣܶܦ̈ܘܳܬܳܐ ܕܩܽܘܫܬܳܐ ܬܖ̈ܺܝܨܳܢ. ܘܣܳܗܕܳܐ ܡܣܰܪܗܒܳܐ: ܥܰܘܳܠ ܗ̱ܘ̣ ܠܶܫܳܢܶܗ.</VERS>
      <VERS vnumber="20">ܢܶܟ݂ܠܳܐ ܒܠܶܒܶܗ ܕܒܺܝܫܳܐ ܚܳܫܶܠ ܒܺܝܫܬܳܐ ܘܰܐܝܠܶܝܢ ܕܡܶܬܡܰܠܟ݂ܺܝܢ ܫܠܳܡܳܐ: ܬܶܗܘܶܐ ܠܗܽܘܢ ܚܰܕ݂ܽܘܬ݂ܳܐ.</VERS>
      <VERS vnumber="21">ܠܳܐ ܫܰܦܺܝܪ ܠܓܰܒܪܳܐ ܙܰܕܺܝܩܳܐ ܡܶܕܶܡ ܕܥܶܬܳܐ ܘܥܰܘ̈ܳܠܶܐ ܡܠܶܝܢ ܒܺܝ̈ܫܳܬ݂ܳܐ.</VERS>
      <VERS vnumber="22">ܣܶܦ̈ܘܳܬܳܐ ܕܰܓܳܠ̈ܳܬ݂ܳܐ ܡܰܣܠܶܐ ܡܳܪܝܳܐ. ܘܨܳܒܶܐ ܒܰܐܝܠܶܝܢ ܕܥܳܒܕܺܝܢ ܗܰܝܡܳܢܽܘܬ݂ܳܐ.</VERS>
      <VERS vnumber="23">ܒܰܪܢܳܫܳܐ ܥܪܺܝܡܳܐ: ܟܽܘܪܣܝܰܐ ܗ̱ܘ ܕܺܝܕܰܥܬ݂ܳܐ. ܘܠܶܒܳܐ ܕܣܰܟ݂̈ܠܶܐ ܩܳܪܶܐ ܠܒܺܝܫܬܳܐ.</VERS>
      <VERS vnumber="24">ܐܺܝܕ݂ܳܐ ܕܥܰܫܺܝ̈ܢܶܐ ܬܶܫܬܰܠܰܛ. ܘܰܢܟ݂ܺܝ̈ܠܶܐ ܢܶܗܘܽܘܢ ܠܡܰܕܰܐܬ݂ܳܐ.</VERS>
      <VERS vnumber="25">ܡܶܠܬ݂ܳܐ ܕܚܺܝܠܬܳܐ: ܠܶܒܶܗ ܕܓܰܒܪܳܐ ܕܳܠܚܳܐ. ܘܡܶܠܬ݂ܳܐ ܛܳܒܬ݂ܳܐ ܡܚܰܕܝܳܐ ܠܶܗ.</VERS>
      <VERS vnumber="26">ܙܰܕܺܝܩܳܐ ܡܳܠܶܟ݂ ܡܶܠܟ݂ܳܐ ܛܳܒܳܐ ܠܪܳܚܡܶܗ ܐܘܪܚܗܽܘܢ ܕܥܰܘ̈ܳܠܶܐ ܬܰܛܥܶܐ ܐܶܢܽܘܢ.</VERS>
      <VERS vnumber="27">ܠܳܐ ܢܶܣܬܰܩܒܰܠ ܨܰܝܕܳܐ ܠܓܰܒܪܳܐ ܢܟ݂ܺܝܠܳܐ. ܘܩܶܢܝܳܢܳܐ ܝܰܩܺܝܪܳܐ ܒܰܪܢܳܫܳܐ ܓܰܒܝܳܐ.</VERS>
      <VERS vnumber="28">ܒܽܐܘܪܚܳܐ ܕܙܰܕܺܝܩܽܘܬܳܐ ܚܰܝ̈ܶܐ. ܐܘܪܚܳܐ ܕܰܐܟܬܳܢ̈ܶܐ ܠܡܰܘܬܳܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܒܪܳܐ ܚܰܟܺܝܡܳܐ ܡܶܫܬܡܰܥ ܠܰܐܒܽܘܗܝ. ܘܰܒܪܳܐ ܒܺܝܫܳܐ ܕܠܳܐ ܡܩܰܒܶܠ ܟܳܐܬ݂ܳܐ: ܢܺܐܒܰܕ݂.</VERS>
      <VERS vnumber="2">ܓܰܒܪܳܐ ܛܳܒܳܐ: ܡܶܢ ܦܺܐܖ̈ܰܝ ܦܽܘܡܶܗ ܢܶܣܒܰܥ. ܘܢܰܦ̈ܫܳܬܗܽܘܢ ܕܥܰܘ̈ܳܠܶܐ ܢܺܐܒ̈ܕܳܢ.</VERS>
      <VERS vnumber="3">ܕܢܳܛܰܪ ܦܽܘܡܶܗ: ܡܶܙܕܗܰܪ ܒܢܰܦܫܶܗ. ܘܰܕ݂ܦܳܬܰܚ ܣܶܦ̈ܘܳܬܶܗ: ܥܳܒܶܕ݂ ܬܒܳܪܳܐ ܠܢܰܦܫܶܗ.</VERS>
      <VERS vnumber="4">ܒܟ݂ܽܠܙܒܰܢ ܒܰܖ̈ܓܺܝܓܳܬ݂ܳܐ ܪܡܶܐ ܒܰܪܢܳܫܳܐ ܕܰܥܒܳܕ݂ܳܐ ܠܳܐ ܥܳܒܶܕ݂. ܘܢܰܦܫܳܐ ܬܶܕ݂ܗܰܢ.</VERS>
      <VERS vnumber="5">ܙܰܕܺܝܩܳܐ ܣܳܢܶܐ ܡܶܠܬ݂ܳܐ ܕܫܽܘܩܪܳܐ. ܘܥܰܘܳܠܳܐ ܢܶܒܗܰܬ݂ ܘܢܶܚܦܰܪ.</VERS>
      <VERS vnumber="6">ܙܰܕܺܝܩܽܘܬܳܐ ܬܢܰܛܰܪ ܠܰܐܝܢܳܐ ܕܬܰܡܺܝܡ ܒܽܐܘܪܚܶܗ. ܘܰܠܚܰܛܳܝܳܐ ܬܰܘܒܕ݂ܺܝܘܗܝ ܚܛܺܝܬܶܗ.</VERS>
      <VERS vnumber="7">ܐܺܝܬ݂ ܕܡܰܥܬܪܺܝܢ ܢܰܦܫܗܽܘܢ: ܘܡܶܕܶܡ ܠܰܝܬ ܠܗܽܘܢ. ܘܺܐܝܬ݂ ܕܰܡܡܰܣܟܶܢ ܢܰܦܫܶܗ: ܘܰܩܢܶܐ ܣܽܘܓܳܐܐ.</VERS>
      <VERS vnumber="8">ܦܽܘܪܩܳܢܳܐ ܕܢܰܦܫܶܗ ܕܓܰܒܪܳܐ ܥܽܘܬܪܶܗ. ܘܡܶܣܟܺܢܳܐ ܠܳܐ ܡܩܰܒܶܠ ܟܳܐܬ݂ܳܐ.</VERS>
      <VERS vnumber="9">ܢܽܘܗܪܳܐ ܕܙܰܕܺܝ̈ܩܶܐ ܢܶܪܘܰܙ. ܘܰܫܪܳܓܳܐ ܕܥܰܘ̈ܳܠܶܐ ܢܶܕ݂ܥܰܟ݂.</VERS>
      <VERS vnumber="10">ܒܰܪܢܳܫܳܐ ܒܺܝܫܳܐ: ܒܨܰܥܪܳܐ ܥܳܒܶܕ݂ ܒܺܝܫܬܳܐ ܘܰܐܝܠܶܝܢ ܕܡܶܬܡܰܠܟ݂ܺܝܢ: ܚܰܟܺܝ̈ܡܶܐ ܐܶܢܽܘܢ.</VERS>
      <VERS vnumber="11">ܩܶܢܝܳܢܳܐ ܕܡܶܢ ܥܰܘܠܳܐ ܢܶܙܥܰܪ. ܘܰܕ݂ܡܶܬܟܰܢܰܫ ܒܙܰܕܺܝܩܽܘܬܳܐ ܢܶܣܓܶܐ.</VERS>
      <VERS vnumber="12">ܛܳܒ ܗ̱ܘ̣ ܒܰܪܢܳܫܳܐ ܕܰܡܫܰܪܶܐ ܠܰܡܥܰܕܳܪܽܘ: ܛܳܒ ܡܶܢ ܗܰܘ ܕܰܬܠܶܐ ܒܣܰܒܪܳܐ. ܘܺܐܝܠܳܢܳܐ ܕܚܰܝ̈ܶܐ ܡܰܝܬܶܐ ܣܰܒܪܳܐ.</VERS>
      <VERS vnumber="13">ܕܒܳܣܶܐ ܥܰܠ ܡܶܠܬ݂ܳܐ: ܢܶܬܚܰܒܰܠ ܡܶܢܳܗ̇ ܘܰܕܕ݂ܳܚܶܠ ܡܶܢ ܦܽܘܩܕܳܢܳܐ: ܢܶܫܬܰܘܙܰܒ. ܠܓܰܒܪܳܐ ܢܰܟܽܘܠܬܳܢܳܐ ܠܳܐ ܬܶܗܘܶܐ ܠܶܗ ܛܰܝܒܽܘ ܘܓܰܒܪܳܐ ܚܰܟܺܝܡܳܐ ܕܰܬܖ̈ܺܝܨܳܢ ܥܒܺܝ̈ܕ݂ܳܬܶܗ: ܐܳܦ ܐܽܘܪܚܶܗ ܬܶܣܰܩ ܠܪܺܝܫ.</VERS>
      <VERS vnumber="14">ܢܳܡܽܘܣܳܐ ܕܚܶܟ݂ܡܬ݂ܳܐ ܡܰܒܽܘܥܰܐ ܗ̱ܘ ܕܚܰܝ̈ܶܐ: ܠܰܐܝܠܶܝܢ ܕܣܳܛܶܝܢ ܡܶܢ ܦܰܚ̈ܶܐ ܕܡܰܘܬܳܐ.</VERS>
      <VERS vnumber="15">ܣܽܘܟܳܠܳܐ ܛܳܒܳܐ ܝܳܗܶܒ ܖ̈ܰܚܡܶܐ. ܐܘܪܚܳܐ ܕܥܰܘ̈ܳܠܶܐ ܠܰܐܒܕܳܢܳܐ.</VERS>
      <VERS vnumber="16">ܟܠ ܕܥܳܒܶܕ݂ ܥܪܺܝܡܳܐ ܒܺܝܕܰܥܬ݂ܳܐ. ܘܣܰܟ݂ܠܳܐ ܡܡܰܠܶܠ ܣܖ̈ܺܝܩܳܬ݂ܳܐ.</VERS>
      <VERS vnumber="17">ܐܺܝܙܓܰܕܳܐ ܥܰܘܳܠܳܐ ܢܳܦܶܠ ܒܒܺܝܫܬܳܐ. ܘܺܐܝܙܓܰܕܳܐ ܡܗܰܝܡܢܳܐ ܐܳܣܝܰܐ ܗ̱ܘ.</VERS>
      <VERS vnumber="18">ܡܶܣܟܺܢܽܘܬ݂ܳܐ ܘܨܰܥܪܳܐ ܡܒܰܛܠܺܝܢ ܡܰܪܕܽܘܬ݂ܳܐ. ܘܰܕ݂ܢܳܛܰܪ ܡܰܟܣܳܢܽܘܬ݂ܳܐ: ܢܶܫܬܰܒܰܚ.</VERS>
      <VERS vnumber="19">ܪܶܓܬ݂ܳܐ ܝܳܐܺܝܬ݂ܳܐ ܬܒܰܣܶܡ ܢܰܦܫܳܐ. ܘܛܰܡܽܐܘܬ݂ܳܐ ܕܥܰܘ̈ܳܠܶܐ: ܦܰܪܺܝܩܳܐ ܗ̄ܝ ܡܶܢ ܝܺܕܰܥܬ݂ܳܐ.</VERS>
      <VERS vnumber="20">ܕܰܡܗܰܠܶܟ݂ ܥܰܡ ܚܰܟܺܝܡܳܐ: ܢܶܗܘܶܐ ܚܰܟܺܝܡ. ܘܕܰܡܗܰܠܶܟ݂ ܥܰܡ ܣܰܟ݂ܠܳܐ: ܢܶܒܐܰܫ ܠܶܗ.</VERS>
      <VERS vnumber="21">ܠܚܰܛܳܝ̈ܶܐ ܬܶܪܕܽܘܦ ܒܺܝܫܬܳܐ. ܘܙܰܕܺܝ̈ܩܶܐ ܢܶܫܬܰܠܡܽܘܢ ܠܛܳܒ̈ܳܬ݂ܳܐ.</VERS>
      <VERS vnumber="22">ܓܰܒܪܳܐ ܛܳܒܳܐ ܡܰܘܪܶܬ ܠܰܒܢܰܝ̈ ܒܢܰܘ̈ܗܝ. ܘܡܶܬܢܛܰܪ ܠܙܰܕܺܝܩܳܐ ܥܽܘܬܪܶܗ ܕܚܰܛܳܝܳܐ.</VERS>
      <VERS vnumber="23">ܐܰܝܠܶܝܢ ܕܠܳܐ ܚܙܶܐ ܠܗܽܘܢ ܥܽܘܡܪܳܐ: ܫܢܰܝ̈ܳܐ ܣܰܓܺܝܐܳܬ݂ܳܐ ܐܰܘܒܶܕ݂ܘ ܥܽܘܬܪܳܐ. ܘܐ̱ܢܳܫܺܝܢ ܐܶܒܰܕ݂ܘ ܓܡܺܝܪܳܐܺܝܬ݂.</VERS>
      <VERS vnumber="24">ܟܽܠ ܕܚܳܐܶܣ ܥܰܠ ܫܰܒܛܶܗ: ܣܳܢܶܐ ܠܰܒܪܶܗ. ܘܰܕ݂ܪܳܚܶܡ ܠܰܒܪܶܗ: ܚܦܺܝܛܳܐܺܝܬ݂ ܪܳܕܶܐ ܠܶܗ.</VERS>
      <VERS vnumber="25">ܙܰܕܺܝܩܳܐ ܐܳܟܶܠ: ܘܣܳܒܥܳܐ ܢܰܦܫܶܗ. ܘܟܰܪܣܳܐ ܕܥܰܘ̈ܳܠܶܐ ܬܶܚܣܰܪ.</VERS>
    </CHAPTER>
    <CHAPTER cnumber="14">
      <VERS vnumber="1">ܐܰܢ̱ܬܬ݂ܳܐ ܚܰܟܺܝܡܬܳܐ ܒ̣ܢܳܬ ܒܰܝܬܳܐ. ܘܣܰܟܠܬ݂ܳܐ ܒܺܐܝܕܶܝ̈ܗ̇ ܣܚܰܦܬ݂ܶܗ.</VERS>
      <VERS vnumber="2">ܕܰܡܗܰܠܶܟ݂ ܒܰܬܪܺܝܨܽܘܬ݂ܳܐ: ܕܳܚܶܠ ܡܶܢ ܡܳܪܝܳܐ. ܘܕܰܥܫܺܝܩ ܒܽܐܘܪܚܶܗ: ܫܳܐܶܛ ܠܶܗ.</VERS>
      <VERS vnumber="3">ܒܦܽܘܡܶܗ ܕܣܰܟ݂ܠܳܐ ܙܶܩܬܳܐ ܘܨܰܥܪܳܐ. ܘܣܶܦ̈ܘܳܬܗܽܘܢ ܕܚܰܟܺܝ̈ܡܶܐ ܢܢܰܛܖ̈ܳܢ ܐܶܢܽܘܢ.</VERS>
      <VERS vnumber="4">ܐܰܬܰܪ ܕܠܰܝܬ ܬܰܘܖ̈ܶܐ: ܕܟܶܝܢ ܐܽܘܖ̈ܰܘܳܬ݂ܳܐ ܘܣܽܘܓܳܐܐ ܕܥܰܠ̈ܠܳܬ݂ܳܐ ܒܚܰܝܠܶܗ ܕܬܰܘܪܳܐ.</VERS>
      <VERS vnumber="5">ܣܳܗܕܳܐ ܡܗܰܝܡܢܳܐ ܠܳܐ ܡܶܬܟܰܕܰܒ. ܘܕܰܡܡܰܠܶܠ ܟܰܕܒܽܘܬ݂ܳܐ: ܣܳܗܕܰܐ ܗ̱ܘ ܕܰܓܳܠܳܐ.</VERS>
      <VERS vnumber="6">ܒܺܝܫܳܐ ܒܳܥܶܐ ܚܶܟ݂ܡܬ݂ܳܐ: ܘܠܳܐ ܢܶܫܟܚܺܝܗ̇ ܘܺܝܕܰܥܬ݂ܳܐ ܠܣܰܟܽܘܠܬܳܢܳܐ ܫܟ݂ܺܝܚܳܐ.</VERS>
      <VERS vnumber="7">ܠܓܰܒܪܳܐ ܣܰܟ݂ܠܳܐ ܟܽܠܡܶܕܶܡ ܣܰܩܽܘܒܠܰܐ ܗ̱ܘ ܠܶܗ. ܘܙܰܝܢܳܐ ܕܺܝܕܰܥܬ݂ܳܐ ܣܶܦ̈ܘܳܬܳܐ ܕܚܰܟܺܝ̈ܡܶܐ.</VERS>
      <VERS vnumber="8">ܥܪܺܝܡܳܐ ܒܚܶܟ݂ܡܬܶܗ ܡܶܣܬܰܟܰܠ ܐܽܘܪܚܶܗ. ܐܘܪܚܳܐ ܕܣܰܟ݂̈ܠܶܐ ܒܛܳܥܝܽܘܬ݂ܳܐ.</VERS>
      <VERS vnumber="9">ܒܳܬܰܝ̈ܗܽܘܢ ܕܥܰܘ̈ܳܠܶܐ ܬܪܺܝܨܳܐܺܝܬ݂ ܒܳܥܶܝܢ ܕܽܘܟܳܝܳܐ. ܘܒܳܬܰܝ̈ܗܽܘܢ ܕܙܰܕܺܝ̈ܩܶܐ ܡܩܰܒܠܺܝܢ.</VERS>
      <VERS vnumber="10">ܣܰܟ݂̈ܠܶܐ ܥܳܒܕܺܝܢ ܚܛܳܗ̈ܶܐ ܘܰܒܢܰܝ̈ ܬܖ̈ܺܝܨܶܐ ܨܶܒܝܳܢܳܐ.</VERS>
      <VERS vnumber="11">ܠܶܒܳܐ ܝܰܕܽܘܥܬܳܢܳܐ: ܟܰܪܝܽܘܬ݂ܰܐ ܗ̱ܘ ܠܢܰܦܫܶܗ. ܘܰܒܚܰܕ݂ܽܘܬܶܗ ܠܳܐ ܢܶܬܚܰܠܰܛ ܢܽܘܟ݂ܪܳܝܳܐ. ܒܰܝܬܳܐ ܕܥܰܘܳܠܳܐ ܢܺܐܒܰܕ݂. ܘܡܰܫܟܢܳܐ ܕܰܬܖ̈ܺܝܨܶܐ ܢܶܪܘܰܙ.</VERS>
      <VERS vnumber="12">ܐܺܝܬ݂ ܐܽܘܪܚܳܐ ܕܣܳܒܪܺܝܢ ܒܢܰܝ̈ܢܳܫܳܐ ܕܰܬܪܺܝܨܳܐ ܗ̱ܝ. ܐܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܕܡܰܘܬܳܐ.</VERS>
      <VERS vnumber="13">ܐܳܦ ܒܓܽܘܚܟܳܐ ܢܶܟ݂ܐܰܒ ܠܶܒܳܐ. ܘܚܰܪܬ݂ܳܐ ܕܚܰܕ݂ܽܘܬܶܗ ܐܽܘܢܬܳܐ(ܥܳܩܬܳܐ).</VERS>
      <VERS vnumber="14">ܡܶܢ ܐܽܘܖ̈ܚܳܬܶܗ ܢܶܣܒܰܥ ܡܰܢ ܕܡܰܪܳܚ ܒܠܶܒܶܗ. ܘܓܰܒܪܳܐ ܛܳܒܳܐ ܢܶܣܒܰܥ ܡܶܢ ܕܶܚܠܬ݂ܳܐ ܕܢܰܦܫܶܗ.</VERS>
      <VERS vnumber="15">ܫܰܒܪܳܐ ܡܗܰܝܡܶܢ ܠܟ݂ܽܠ ܡܶܠܳܐ. ܘܰܥܪܺܝܡܳܐ ܦܳܪܶܫ ܛܳܒ ܡܶܢ ܒܺܝܫ.</VERS>
      <VERS vnumber="16">ܚܰܟܺܝܡܳܐ ܕܳܚܶܠ: ܘܣܳܛܶܐ ܡܶܢ ܒܺܝܫܬܳܐ. ܘܣܰܟ݂ܠܳܐ ܡܶܬܚܰܠܰܛ ܒܳܗ̇ ܬܟ݂ܺܝܠܳܐܺܝܬ݂.</VERS>
      <VERS vnumber="17">ܩܰܠܺܝܠܳܐ: ܟܽܠ ܕܥܳܒܶܕ݂ ܠܳܐ ܡܶܬܡܠܶܟ݂ ܘܓܰܒܪܳܐ ܚܰܟܺܝܡܳܐ ܪܡܺܝܣ.</VERS>
      <VERS vnumber="18">ܝܳܪܬܺܝܢ ܣܰܟ݂̈ܠܶܐ ܫܳܛܝܽܘܬ݂ܳܐ. ܘܰܥܖ̈ܺܝܡܶܐ ܡܦܰܠܓܺܝܢ ܝܺܕܰܥܬ݂ܳܐ.</VERS>
      <VERS vnumber="19">ܢܶܦܠܽܘܢ ܒܺܝ̈ܫܶܐ ܩܕ݂ܳܡ ܛܳܒ̈ܶܐ. ܘܥܰܘ̈ܳܠܶܐ ܢܺܐܬܽܘܢ ܠܬܰܪܥܶܗ ܕܙܰܕܺܝܩܳܐ.</VERS>
      <VERS vnumber="20">ܐܳܦ ܠܚܰܒܖ̈ܰܘܗܝ ܣܢܶܐ ܡܶܣܟܺܢܳܐ. ܘܖ̈ܳܚܡܰܘܗܝ ܕܥܰܬܺܝܪܳܐ ܣܰܓܺܝܐܺܝܢ.</VERS>
      <VERS vnumber="21">ܕܫܳܐܶܛ ܠܚܰܒܪܶܗ ܚܳܛܶܐ. ܘܕܰܡܪܰܚܶܡ ܥܰܠ ܡܶܣܟܺܢܳܐ ܛܽܘܒܰܘܗܝ.</VERS>
      <VERS vnumber="22">ܥܰܘ̈ܳܠܶܐ ܛܳܥܶܝܢ ܕܥܳܒܕܺܝܢ ܒܺܝ̈ܫܳܬ݂ܳܐ. ܘܰܡܪܰܚܡܳܢܳܐ ܘܙܰܕܺܝ̈ܩܶܐ ܥܳܒܕܺܝܢ ܟܽܠܗܶܝܢ ܛܳܒ̈ܳܬ݂ܳܐ. ܥܳܒܕܰܝ̈ ܒܺܝ̈ܫܳܬ݂ܳܐ: ܖ̈ܰܚܡܶܐ ܘܗܰܝܡܳܢܽܘܬ݂ܳܐ ܠܳܐ ܢܶܣܬܰܟܠܽܘܢ. ܡܪܰܚܡܳܢܽܘܬ݂ܳܐ ܕܶܝܢ ܘܗܰܝܡܳܢܽܘܬ݂ܳܐ ܥܰܡ ܥܳܒܕܰܝ̈ ܛܳܒ̈ܳܬ݂ܳܐ ܗ̱ܝ.</VERS>
      <VERS vnumber="23">ܒܟ݂ܽܠ ܕܝܳܨܶܦ ܐܰܢ̱ܬ: ܚܕ݂ܳܐ ܗ̱ܝ ܕܡܰܘܬܪܳܐ ܘܰܐܝܢܳܐ ܕܰܒܨܺܝܪ ܒܥܽܘܡܪܶܗ: ܢܺܝܚܶܐ ܘܒܰܣܺܝܡܳܐ ܢܶܗܘܶܐ. ܟܽܠ ܟܺܐܒ ܡܳܪܝܳܐ ܡܰܐܣܶܐ. ܘܡܰܡܠܠܳܐ ܕܣܶܦ̈ܘܳܬܗܽܘܢ ܕܥܰܘ̈ܳܠܶܐ ܡܰܚܣܰܪ ܠܗܽܘܢ.</VERS>
      <VERS vnumber="24">ܟܠܺܝܠܳܐ ܕܚܰܟܺܝ̈ܡܶܐ ܥܽܘܬܪܗܽܘܢ ܘܗܽܘܦܳܟ݂ܳܐ ܕܣܰܟ݂̈ܠܶܐ ܫܳܛܝܽܘܬܗܽܘܢ.</VERS>
      <VERS vnumber="25">ܡܦܰܨܶܐ ܢܰܦ̈ܫܳܬ݂ܳܐ ܣܳܗܕܳܐ ܕܩܽܘܫܬܳܐ ܘܰܡܡܰܠܶܠ ܢܶܟ݂ܠܳܐ ܣܳܗܕܳܐ ܕܰܓܳܠܳܐ.</VERS>
      <VERS vnumber="26">ܕ݂ܶܚܠܬܶܗ ܕܡܳܪܝܳܐ ܒܣܰܒܪܳܐ ܥܰܫܺܝܢܳܐ. ܘܠܰܒܢܰܘ̈ܗܝ ܢܶܗܘܶܐ ܡܣܰܬܪܳܢܳܐ.</VERS>
      <VERS vnumber="27">ܕܶܚܠܬܶܗ ܕܡܳܪܝܳܐ ܡܰܒܽܘܥܳܐ ܗ̱ܝ ܕܚܰܝ̈ܶܐ: ܠܰܐܝܠܶܝܢ ܕܣܳܛܶܝܢ ܡܶܢ ܦܰܚ̈ܶܐ ܕܡܰܘܬܳܐ.</VERS>
      <VERS vnumber="28">ܒܥܰܡܳܐ ܣܰܓܺܝܐܳܐ ܗܕ݂ܺܝܪ ܡܰܠܟܳܐ. ܘܰܒܣܰܘܦܶܗ ܕܥܰܡܳܐ ܡܶܬܬܒܰܪ ܡܰܠܟܳܐ.</VERS>
      <VERS vnumber="29">ܕܢܰܓܺܝܪܳܐ ܪܽܘܚܶܗ ܣܰܓܺܝ ܚܰܟܺܝܡ ܘܰܕ݂ܟܰܪܝܳܐ ܪܽܘܚܶܗ ܛܳܒ ܣܟܰܠ.</VERS>
      <VERS vnumber="30">ܕܰܡܦܰܝܶܓ ܚܶܡܬܶܗ ܐܳܣܝܰܐ ܗ̱ܘ ܕܠܶܒܶܗ. ܘܣܳܣܳܐ ܕܓܰܖ̈ܡܶܐ ܛܢܳܢܰܐ ܗ̱ܘ.</VERS>
      <VERS vnumber="31">ܕܕ݂ܳܒܰܪ ܠܡܶܣܟܺܢܳܐ ܒܺܝܫ ܒܺܝܫ: ܡܰܪܓܶܙ ܠܡܰܢ ܕܥܰܒܕܶܗ. ܘܕܰܡܝܰܩܰܪ ܠܡܳܪܝܳܐ: ܡܪܰܚܶܡ ܥܰܠ ܒܳܝ̈ܫܶܐ.</VERS>
      <VERS vnumber="32">ܒܒܺܝܫܽܘܬܶܗ ܡܶܣܬܚܶܦ ܥܰܘܳܠܳܐ. ܘܕܰܬܟ݂ܺܝܠ ܕܠܰܝܬ ܠܶܗ ܚܛܳܗ̈ܶܐ: ܙܰܕܺܝܩܰܐ ܗ̱ܘ.</VERS>
      <VERS vnumber="33">ܒܠܶܒܳܐ ܕܟܺܐܢ̈ܶܐ ܬܶܫܪܶܐ ܚܶܟ݂ܡܬ݂ܳܐ. ܘܰܒܠܶܒܳܐ ܕܣܰܟ݂̈ܠܶܐ ܠܳܐ ܬܶܬܺܝܕܰܥ.</VERS>
      <VERS vnumber="34">ܙܰܕܺܝܩܽܘܬܳܐ ܬܪܰܡܪܶܡ ܠܥܰܡܳܐ. ܘܡܰܙܥܪܺܝܢ ܐܶܡ̈ܘܳܬ݂ܳܐ ܚܛܳܗ̈ܶܐ.</VERS>
      <VERS vnumber="35">ܨܶܒܝܳܢܶܗ ܕܡܰܠܟܳܐ ܒܥܰܒܕܳܐ ܣܰܟܽܘܠܬܳܢܳܐ. ܘܰܒܚܶܟ݂ܡܰܬ ܢܰܦܫܶܗ ܡܶܣܬܚܶܦ ܥܰܘܳܠܳܐ. ܘܕܰܬܟ݂ܺܝܠ ܕܠܰܝܬ ܠܶܗ ܚܛܳܗ̈ܶܐ: ܙܰܕܺܝܩܰܐ ܗ̱ܘ. ܪܽܘܓܙܳܐ ܕܶܝܢ ܐܳܦ ܠܚܰܟܺܝ̈ܡܶܐ ܡܰܘܒܶܕ݂. </VERS>
    </CHAPTER>
    <CHAPTER cnumber="15">
      <VERS vnumber="1">ܡܶܠܬ݂ܳܐ ܪܰܟܺܝܟ݂ܬ݂ܳܐ ܡܰܗܦܟ݂ܳܐ ܚܶܡܬ݂ܳܐ. ܘܡܶܠܬ݂ܳܐ ܩܫܺܝܬܳܐ ܡܥܺܝܪܳܐ ܪܽܘܓܙܳܐ.</VERS>
      <VERS vnumber="2">ܠܶܫܳܢܳܐ ܕܚܰܟܺܝ̈ܡܶܐ ܡܰܫܦܰܪ ܝܺܕܰܥܬ݂ܳܐ. ܘܦܽܘܡܳܐ ܕܣܰܟ݂̈ܠܶܐ ܓܳܣܶܐ ܠܰܘܛܬ݂ܳܐ.</VERS>
      <VERS vnumber="3">ܒܟ݂ܽܠ ܐܰܬܰܪ ܥܰܝܢܰܘ̈ܗܝ ܕܡܳܪܝܳܐ ܚܳܝܖ̈ܳܢ ܒܛܳܒ̈ܶܐ ܘܰܒܒܺܝ̈ܫܶܐ.</VERS>
      <VERS vnumber="4">ܐܳܣܝܽܘܬ݂ܳܐ ܕܠܶܫܳܢܳܐ: ܐܺܝܠܳܢܳܐ ܗ̱ܝ ܕܚܰܝ̈ܶܐ ܘܕ݂ܳܐܟܶܠ ܡܶܢ ܦܺܐܖ̈ܰܘܗܝ: ܢܶܣܒܰܥ ܡܶܢܶܗ.</VERS>
      <VERS vnumber="5">ܣܰܟ݂ܠܳܐ ܡܡܰܝܶܩ ܒܡܰܪܕܽܘܬ݂ܳܐ ܕܰܐܒܽܘܗܝ. ܘܕܰܥܪܺܝܡ ܢܳܛܰܪ ܡܰܟܣܳܢܽܘܬ݂ܳܐ.</VERS>
      <VERS vnumber="6">ܒܒܰܝܬܶܗ ܕܙܰܕܺܝܩܳܐ ܣܳܓܶܐ ܚܰܝܠܳܐ. ܘܥܰܠ̈ܠܳܬܗܽܘܢ ܕܥܰܘ̈ܳܠܶܐ ܢܶܐܒ̈ܕܳܢ.</VERS>
      <VERS vnumber="7">ܣܶܦ̈ܘܳܬܳܐ ܕܚܰܟܺܝ̈ܡܶܐ ܡܡܰܠ̈ܠܳܢ ܝܺܕܰܥܬ݂ܳܐ. ܘܠܶܒܰܘ̈ܳܬ݂ܳܐ ܕܣܰܟ݂̈ܠܶܐ ܠܳܐ ܟܺܐܢܺܝܢ.</VERS>
      <VERS vnumber="8">ܕܶܒܚ̈ܶܐ ܕܥܰܘ̈ܳܠܶܐ ܡܰܣܠܶܐ ܡܳܪܝܳܐ: ܘܒܰܨܠܽܘܬ݂ܳܐ ܕܰܬܖ̈ܺܝܨܶܐ ܨܶܒܝܳܢܶܗ.</VERS>
      <VERS vnumber="9">ܐܽܘܪܚܳܐ ܕܥܰܘ̈ܳܠܶܐ ܡܰܣܠܶܐ ܡܳܪܝܳܐ. ܘܪܳܚܶܡ ܠܰܐܝܢܳܐ ܕܥܳܒܶܕ݂ ܙܰܕܺܝܩܽܘܬܳܐ.</VERS>
      <VERS vnumber="10">ܡܰܪܕܽܘܬ݂ܳܐ ܕܰܐܝܠܶܝܢ ܕܠܳܐ ܝܕܥܺܝܢ ܒܺܝܫܬܳܐ ܓܰܠܝܳܐ ܗ̱ܝ. ܘܰܐܝܠܶܝܢ ܕܣܳܢܶܝܢ ܡܰܟܣܳܢܽܘܬ݂ܳܐ: ܢܡܽܘܬܽܘܢ.</VERS>
      <VERS vnumber="11">ܫܝܽܘܠ ܘܰܐܒܕܳܢܳܐ ܩܕ݂ܳܡ ܡܳܪܝܳܐ ܐܶܢܽܘܢ: ܘܳܐܦ ܠܶܒܰܘ̈ܳܬ݂ܳܐ ܕܰܒܢܰܝ̈ܢܳܫܳܐ.</VERS>
      <VERS vnumber="12">ܠܳܐ ܪܳܚܶܡ ܒܺܝܫܳܐ ܠܡܰܢ ܕܡܰܟܶܣ ܠܶܗ. ܘܥܰܡ ܚܰܟܺܝ̈ܡܶܐ ܠܳܐ ܡܗܰܠܶܟ݂.</VERS>
      <VERS vnumber="13">ܠܶܒܳܐ ܚܰܕܳܝܳܐ ܡܰܫܦܰܪ ܓܽܘܫܡܳܐ: ܘܠܶܒܳܐ ܟܰܝܒܳܐ ܡܰܟ݂ܐܶܒ ܪܽܘܚܳܐ.</VERS>
      <VERS vnumber="14">ܠܶܒܳܐ ܕܟܺܐܢ̈ܶܐ ܒܳܥܶܐ ܝܺܕܰܥܬ݂ܳܐ. ܘܦܽܘܡܳܐ ܕܥܰܘ̈ܳܠܶܐ ܡܡܰܠܶܠ ܒܺܝ̈ܫܳܬ݂ܳܐ.</VERS>
      <VERS vnumber="15">ܟܽܠܗܽܘܢ ܝܰܘ̈ܡܳܬܶܗ ܕܡܶܣܟܺܢܳܐ ܒܺܝܫܺܝܢ. ܘܒܰܣܺܝ̈ܡܶܐ ܫܠܶܝܢ ܒܟ݂ܽܠܙܒܰܢ.</VERS>
      <VERS vnumber="16">ܛܳܒ ܠܡܶܕܚܰܠ ܠܡܳܪܝܳܐ ܩܰܠܺܝܠ: ܛܳܒ ܡܶܢ ܣܺܝ̈ܡܳܬ݂ܳܐ ܪܰܘܖ̈ܒܳܬ݂ܳܐ ܕܥܰܘ̈ܳܠܶܐ.</VERS>
      <VERS vnumber="17">ܛܳܒܳܐ ܗ̱ܝ ܫܳܪܽܘܬ݂ܳܐ ܕܝܰܪܩܳܐ: ܘܚܽܘܒܳܐ ܕܰܫܡܳܐ: ܛܳܒ ܡܶܢ ܬܰܘܖ̈ܶܐ ܡܦܰܛܡ̈ܶܐ ܒܣܶܢܶܐܬ݂ܳܐ.</VERS>
      <VERS vnumber="18">ܓܰܒܪܳܐ ܚܶܡܬܳܢܳܐ ܡܓܰܪܶܓ ܗܶܪܬ݂ܳܐ. ܘܓܰܒܪܳܐ ܢܰܓܺܝܪ ܪܽܘܚܳܐ: ܥܰܕ݂ܠܳܐ ܗܳܘܝܳܐ ܡܕܰܥܶܟ݂ ܠܳܗ̇.</VERS>
      <VERS vnumber="19">ܐܽܘܖ̈ܚܳܬܗܽܘܢ ܕܰܚܒܰܢܳܢ̈ܶܐ ܡܰܠ̈ܝܳܢ ܟܽܘ̈ܒܶܐ. ܐܘܖ̈ܚܳܬܗܽܘܢ ܕܰܬܖ̈ܺܝܨܶܐ ܫܰܦ̈ܝܳܢ.</VERS>
      <VERS vnumber="20">ܒܪܳܐ ܚܰܟܺܝܡܳܐ ܡܚܰܕܶܐ ܠܰܐܒܽܘܗܝ. ܘܰܒܪܳܐ ܣܰܟ݂ܠܳܐ ܒܶܗܬܬ݂ܰܐ ܗ̱ܘ ܕܶܐܡܶܗ.</VERS>
      <VERS vnumber="21">ܓܰܒܪܳܐ ܕܰܣܟܰܠ ܚܰܣܺܝܪ ܠܶܒܰܐ ܗ̱ܘ: ܘܓܰܒܪܳܐ ܣܰܟܽܘܠܬܳܢܳܐ ܬܪܺܝܨܳܐܺܝܬ݂ ܡܗܰܠܶܟ݂.</VERS>
      <VERS vnumber="22">ܡܰܥܒܪܺܝܢ ܡܰܚܫ̈ܒܳܬ݂ܳܐ ܐܰܝܠܶܝܢ ܕܰܡܝܰܩܪܺܝܢ ܟܢܽܘܫܬܳܐ. ܘܰܒܣܽܘܓܳܐܐ ܕܡܶܠܟ݂ܰܝ̈ ܡܶܠܟ݂ܳܐ ܬܶܬܩܰܝܰܡ.</VERS>
      <VERS vnumber="23">ܚܰܕ݂ܽܘܬ݂ܳܐ ܠܓܰܒܪܳܐ ܡܶܠܬ݂ܳܐ ܕܦܽܘܡܶܗ. ܘܕܰܡܡܰܠܶܠ ܒܙܰܒܢܶܗ: ܫܰܦܺܝܪ ܠܶܗ.</VERS>
      <VERS vnumber="24">ܐܽܘܪܚܳܐ ܕܚܰܝ̈ܶܐ ܡܰܣܩܳܢܳܐ ܗ̱ܝ ܠܣܰܟܽܘܠܬܳܢܳܐ: ܕܢܶܣܛܶܐ ܡܶܢ ܫܝܽܘܠ ܬܰܚܬܳܝܬܳܐ.</VERS>
      <VERS vnumber="25">ܒܰܝܬܳܐ ܕܫܰܒܗܖ̈ܳܢܶܐ ܥܳܩܰܪ ܡܳܪܝܳܐ. ܘܰܬܚܽܘܡܳܐ ܕܰܐܖ̈ܡܠܳܬ݂ܳܐ ܡܫܰܪܰܪ.</VERS>
      <VERS vnumber="26">ܡܰܣܠ̈ܝܳܢ ܐܶܢܶܝܢ ܩܕ݂ܳܡ ܡܳܪܝܳܐ ܡܰܚܫ̈ܒܳܬ݂ܳܐ ܒܺܝ̈ܫܳܬ݂ܳܐ. ܘܕܰܟ݂̈ܝܳܢ ܡ̈ܶܠܶܐ ܒܰܣܺܝ̈ܡܳܬ݂ܳܐ.</VERS>
      <VERS vnumber="27">ܡܰܘܒܶܕ݂ ܢܰܦܫܶܗ ܐܰܝܢܳܐ ܕܰܡܩܰܒܶܠ ܫܽܘܚܕܳܐ. ܘܰܕ݂ܣܳܢܶܐ ܠܡܶܣܰܒ ܫܽܘܚܕܳܐ: ܚܳܝܶܐ.</VERS>
      <VERS vnumber="28">ܠܶܒܶܗ ܕܙܰܕܺܝܩܳܐ: ܪܳܢܶܐ ܒܗܰܝܡܳܢܽܘܬ݂ܳܐ ܘܦܽܘܡܳܐ ܕܥܰܘ̈ܳܠܶܐ ܡܡܰܠܶܠ ܒܺܝ̈ܫܳܬ݂ܳܐ.</VERS>
      <VERS vnumber="29">ܪܰܚܺܝܩ ܗ̱ܘ ܡܳܪܝܳܐ ܡܶܢ ܥܰܘ̈ܳܠܶܐ ܘܒܰܨܠܽܘܬ݂ܳܐ ܕܙܰܕܺܝ̈ܩܶܐ ܫܳܡܰܥ.</VERS>
      <VERS vnumber="30">ܢܽܘܗܪܳܐ ܕܥܰܝ̈ܢܶܐ ܡܒܰܣܶܡ ܠܶܒܳܐ. ܘܠܶܒܳܐ ܛܳܒܳܐ ܡܰܫܡܶܢ ܓܰܖ̈ܡܶܐ.</VERS>
      <VERS vnumber="31">ܐܶܕ݂ܢܳܐ ܕܫܳܡܥܳܐ ܡܰܟܣܳܢܽܘܬ݂ܳܐ ܕܚܰܝ̈ܶܐ: ܒܰܝܢܳܬ݂ ܚܰܟܺܝ̈ܡܶܐ ܬܒܽܘܬ݂.</VERS>
      <VERS vnumber="32">ܕܡܰܣܠܶܐ ܡܰܪܕܽܘܬ݂ܳܐ ܣܳܢܶܐ ܢܰܦܫܶܗ. ܘܰܕܫܳܡܰܥ ܡܰܟܣܳܢܽܘܬ݂ܳܐ ܩܳܢܶܐ ܚܶܟ݂ܡܬ݂ܳܐ.</VERS>
      <VERS vnumber="33">ܕܶܚܠܬܶܗ ܕܡܳܪܝܳܐ ܝܽܘܠܦܳܢܳܐ ܗ̱ܝ ܕܚܰܝ̈ܶܐ ܘܬܶܫܒܽܘܚܬܶܗ ܕܡܰܟܺܝܟ݂ܳܐ ܐܳܙܳܠ̱ܐ ܩܕ݂ܳܡܰܘܗܝ.</VERS>
    </CHAPTER>
    <CHAPTER cnumber="16">
      <VERS vnumber="1">ܡܶܢ ܒܰܪܢܳܫܳܐ ܬܰܪܥܺܝܬ݂ܳܐ ܕܠܶܒܳܐ. ܘܡܶܢ ܡܳܪܝܳܐ ܡܰܡܠܠܳܐ ܕܠܶܫܳܢܳܐ.</VERS>
      <VERS vnumber="2">ܟܽܠܗܶܝܢ ܐܽܘܖ̈ܚܳܬܶܗ ܕܓܰܒܪܳܐ ܕܰܟ݂̈ܝܳܢ ܐܶܢܶܝܢ ܒܥܰܝܢܰܝ̈ ܢܰܦܫܶܗ. ܘܡܳܪܝܳܐ ܡܰܬܩܶܢ ܐܽܘܖ̈ܚܳܬܶܗ.</VERS>
      <VERS vnumber="3">ܓܠܺܝ ܠܡܳܪܝܳܐ ܥܒܳܕܰܝ̈ܟ: ܘܢܰܬܩܶܢ ܡܰܚܫ̈ܒܳܬܳܟ݂.</VERS>
      <VERS vnumber="4">ܟܽܠܗܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܠܰܐܝܠܶܝܢ ܕܡܶܫܬܰܡܥܺܝܢ ܠܶܗ. ܘܥܰܘܳܠܳܐ ܢܛܺܝܪ ܠܝܰܘܡܳܐ ܒܺܝܫܳܐ.</VERS>
      <VERS vnumber="5">ܛܡܰܐ ܗ̱ܘ ܩܕ݂ܳܡ ܡܳܪܝܳܐ ܟܽܠ ܕܪܳܡ ܒܠܶܒܶܗ. ܘܰܕ݂ܡܰܘܫܶܛ ܐܺܝܕܶܗ ܥܰܠ ܚܰܒܪܶܗ: ܠܳܐ ܢܶܬܚܰܣܶܐ ܡܶܢ ܒܺܝܫܬܳܐ.</VERS>
      <VERS vnumber="6">ܒܛܰܝܒܽܘܬ݂ܳܐ ܘܰܒܩܽܘܫܬܳܐ ܡܶܫܬܒܶܩ ܥܰܘܠܳܐ. ܘܕܶܚܠܬܶܗ ܕܡܳܪܝܳܐ ܡܰܣܛܝܳܐ ܡܶܢ ܒܺܝܫܬܳܐ.</VERS>
      <VERS vnumber="7">ܒܨܶܒܝܳܢܶܗ ܕܡܳܪܝܳܐ ܐܽܘܖ̈ܚܳܬܶܗ ܕܓܰܒܪܳܐ. ܘܳܐܦ ܠܰܒܥܶܠܕܒܳܒܰܘ̈ܗܝ ܢܶܦܪܽܘܥ.</VERS>
      <VERS vnumber="8">ܛܳܒ ܗ̱ܘ ܩܰܠܺܝܠ ܒܙܰܕܺܝܩܽܘܬܳܐ: ܡܶܢ ܣܽܘܓ̣ܳܐܐ ܕܥܰܠ̈ܠܳܬ݂ܳܐ ܕܠܳܐ ܒܕܺܝܢܳܐ.</VERS>
      <VERS vnumber="9">ܠܶܒܶܗ ܕܒܰܪܢܳܫܳܐ ܡܶܬܚܰܫܰܒ ܐܽܘܖ̈ܚܳܬܶܗ. ܘܡܳܪܝܳܐ ܡܰܬܩܶܢ ܗܰܠ̈ܟܳܬܶܗ.</VERS>
      <VERS vnumber="10">ܩܶܨܡܳܐ ܥܰܠ ܣܶܦ̈ܘܳܬܶܗ ܕܡܰܠܟܳܐ. ܘܰܒܕܺܝܢܳܐ ܠܳܐ ܢܶܛܥܶܐ ܦܽܘܡܶܗ.</VERS>
      <VERS vnumber="11">ܡܰܬܩܳܠܳܐ ܕܡܰܣܰܐܬ݂ܳܐ ܕܺܝܢܶܗ ܕܡܳܪܝܳܐ ܘܰܥܒܳܕ݂ܰܘ̈ܗܝ ܟܽܠܗܽܘܢ ܡܰܬܩ̈ܳܠܶܐ ܕܩܽܘܫܬܳܐ.</VERS>
      <VERS vnumber="12">ܛܰܡܺܐܝܢ ܐܶܢܽܘܢ ܡܰܠ̈ܟܶܐ ܕܥܳܒܕܺܝܢ ܥܰܘܠܳܐ. ܡܶܛܽܠ ܕܰܒܙܰܕܺܝܩܽܘܬܰܐ ܗ̱ܘ ܡܰܬ݂ܩܰܢ ܟܽܘܪܣܝܳܐ.</VERS>
      <VERS vnumber="13">ܨܶܒܝܳܢܶܗ ܕܡܰܠܟܳܐ ܣܶܦ̈ܘܳܬܶܗ ܕܙܰܕܺܝܩܳܐ. ܘܡܶܠܬ݂ܳܐ ܕܰܬܖ̈ܺܝܨܶܐ ܪܳܚܶܡ.</VERS>
      <VERS vnumber="14">ܚܶܡܬܶܗ ܕܡܰܠܟܳܐ ܡܰܠܰܐܟ̈ܶܐ ܐܶܢܽܘܢ ܕܡܰܘܬܳܐ. ܘܓܰܒܪܳܐ ܚܰܟܺܝܡܳܐ ܢܕܰܥܟ݂ܺܝܗ̇.</VERS>
      <VERS vnumber="15">ܒܢܽܘܗܪܳܐ ܕܦܰܪܨܽܘܦܶܗ ܕܡܰܠܟܳܐ ܚܰܝ̈ܶܐ. ܘܨܶܒܝܳܢܶܗ ܐܰܝܟ݂ ܥܢܳܢܳܐ ܒܟ݂ܺܝܪܳܝܬܳܐ.</VERS>
      <VERS vnumber="16">ܕܩܳܢܶܐ ܚܶܟ݂ܡܬ݂ܳܐ ܛܳܒܳܐ ܗ̱ܝ ܠܶܗ ܡܶܢ ܕܰܗܒܳܐ: ܘܰܕ݂ܩܳܢܶܐ ܣܽܘܟܳܠܳܐ: ܡܝܰܬܰܪ ܗ̱ܘ ܠܶܗ ܡܶܢ ܣܺܐܡܳܐ.</VERS>
      <VERS vnumber="17">ܫܒܺܝܠܳܐ ܕܰܬܖ̈ܺܝܨܶܐ ܡܰܣܛܶܐ ܡܶܢ ܒܺܝܫܬܳܐ. ܘܕܰܙܗܺܝܪ ܒܢܰܦܫܶܗ: ܢܳܛܰܪ ܐܽܘܪܚܶܗ.</VERS>
      <VERS vnumber="18">ܩܕ݂ܳܡ ܬܒܳܪܳܐ ܨܰܥܪܳܐ. ܘܰܩܕ݂ܳܡ ܟܽܘܪܗܳܢܳܐ ܪܳܡܽܘܬ ܪܽܘܚܳܐ.</VERS>
      <VERS vnumber="19">ܛܳܒ ܗ̱ܘ ܡܰܟܺܝܟ݂ ܪܽܘܚܳܐ ܘܡܰܟܺܝܟ݂ ܥܰܝ̈ܢܶܐ: ܡܶܢ ܗܰܘ ܕܰܡܦܰܠܶܓ ܒܶܙܬ݂ܳܐ ܥܰܡ ܥܰܫܺܝ̈ܢܶܐ.</VERS>
      <VERS vnumber="20">ܕܡܶܣܬܰܟܰܠ ܡܶܠܬ݂ܳܐ: ܡܶܫܟܰܚ ܛܳܒܬ݂ܳܐ ܘܕܰܬܟ݂ܺܝܠ ܥܰܠ ܡܳܪܝܳܐ ܛܽܘܒܰܘܗܝ.</VERS>
      <VERS vnumber="21">ܚܰܟܺܝܡ ܠܶܒܳܐ ܝܳܕܰܥ ܣܽܘܟܳܠܳܐ ܘܰܕ݂ܚܰܠ̈ܝܳܢ ܣܶܦ̈ܘܳܬܶܗ ܡܰܘܣܶܦ ܝܽܘܠܦܳܢܳܐ.</VERS>
      <VERS vnumber="22">ܡܰܒܽܘܥܳܐ ܕܚܰܝ̈ܶܐ ܣܽܘܟܳܠܰܐ ܗ̱ܘ ܠܰܐܝܠܶܝܢ ܕܝܳܕ݂ܥܺܝܢ ܠܶܗ. ܘܡܰܪܕܽܘܬ݂ܳܐ ܕܣܰܟ݂̈ܠܶܐ ܫܳܛܝܽܘܬ݂ܳܐ ܗ̱ܝ.</VERS>
      <VERS vnumber="23">ܠܶܒܳܐ ܚܰܟܺܝܡܳܐ ܝܳܕܰܥ ܡܺܐܡܪܳܐ ܕܦܽܘܡܶܗ ܘܥܰܠ ܣܶܦ̈ܘܳܬ݂ܶܗ ܡܰܘܣܶܦ ܝܽܘܠܦܳܢܳܐ.</VERS>
      <VERS vnumber="24">ܟܰܟܳܪܺܝܬ݂ܳܐ ܕܕܶܒܫܳܐ ܡܺܐܡܪܶܗ ܕܚܰܟܺܝܡܳܐ: ܘܚܰܠܝܳܐ ܗ̱ܝ ܠܢܰܦܫܶܗ: ܘܳܐܣܝܽܘܬ݂ܳܐ ܗ̱ܝ ܠܓܰܖ̈ܡܰܘܗܝ.</VERS>
      <VERS vnumber="25">ܐܺܝܬ݂ ܐܽܘܪܚܳܐ ܕܡܶܬܚܰܙܝܳܐ ܒܥܰܝܢܰܝ̈ ܒܢܰܝ̈ܢܳܫܳܐ: ܕܰܬܪܺܝܨܳܐ ܗ̱ܝ. ܐܘܖ̈ܚܳܬ݂ܳܗ̇ ܐܽܘܖ̈ܚܳܬ݂ܳܐ ܐܶܢܶܝܢ ܕܡܰܘܬܳܐ.</VERS>
      <VERS vnumber="26">ܢܰܦܫܳܐ ܡܰܟ݂ܐܰܒܬܳܐ ܟܺܐܒܶܝ̈ܗ̇ ܠܳܗ̇. ܘܡܶܢ ܦܽܘܡܳܐ ܕܢܰܦܫܳܗ̇ ܐܳܬܶܐ ܠܳܗ̇ ܐܰܒܕܳܢܳܐ.</VERS>
      <VERS vnumber="27">ܓܰܒܪܳܐ ܥܰܘܳܠܳܐ ܚܳܫܶܠ ܒܺܝܫܬܳܐ. ܘܡܶܢ ܦܽܘܡܶܗ ܝܳܩܕܳܐ ܢܽܘܪܳܐ.</VERS>
      <VERS vnumber="28">ܓܰܒܪܳܐ ܥܰܘܳܠܳܐ ܡܓܰܪܶܓ ܕܺܝܢܳܐ ܘܰܣܪܺܝܩܳܐ ܪܳܕܶܦ ܖ̈ܰܚܡܶܐ ܖ̈ܰܚܡܰܘܗܝ.</VERS>
      <VERS vnumber="29">ܓܰܒܪܳܐ ܥܰܘܳܠܳܐ ܡܫܰܕܶܠ ܚܰܒܪܶܗ ܘܡܰܘܒܶܠ ܠܶܗ ܒܽܐܘܪܚܳܐ ܕܠܳܐ ܫܰܦܺܝܪܳܐ.</VERS>
      <VERS vnumber="30">ܘܪܳܡܶܙ ܒܥܰܝܢܰܘ̈ܗܝ: ܘܡܶܬܚܰܫܰܒ ܗܦܺܝ̈ܟ݂ܳܬ݂ܳܐ: ܘܡܶܬܪܰܥܶܐ ܒܣܶܦ̈ܘܳܬܶܗ: ܘܓܳܡܰܪ ܒܺܝ̈ܫܳܬ݂ܳܐ.</VERS>
      <VERS vnumber="31">ܟܠܺܝܠܳܐ ܕܬܶܫܒܽܘܚܬܳܐ ܣܰܝܒܽܘܬ݂ܳܐ. ܘܒܽܐܘܪܚܳܐ ܕܙܰܕܺܝܩܽܘܬܳܐ ܡܶܫܬܰܒܚܳܐ.</VERS>
      <VERS vnumber="32">ܛܳܒ ܗ̱ܘ ܢܰܓܺܝܪ ܪܽܘܚܳܐ ܡܶܢ ܓܰܢ̱ܒܳܪܳܐ. ܘܕܰܡܟܰܒܶܫ ܢܰܦܫܶܗ ܡܶܢ ܗܰܘ ܕܰܐܚܺܝܕ݂ ܡܕ݂ܺܝܢ̱ܬܳܐ.</VERS>
      <VERS vnumber="33">ܒܥܽܘܒܶܗ ܕܥܰܢܳܬ݂ܳܐ ܢܳܦܠܳܐ ܦܶܨܬܶܗ: ܘܡܶܢ ܩܕ݂ܳܡ ܡܳܪܝܳܐ ܢܳܦܶܩ ܕܺܝܢܶܗ.</VERS>
    </CHAPTER>
    <CHAPTER cnumber="17">
      <VERS vnumber="1">ܛܳܒ ܗ̱ܘ ܠܰܚܡܳܐ ܝܰܒܺܝܫܳܐ ܒܫܶܠܝܳܐ: ܛܳܒ ܡܶܢ ܒܰܝܬܳܐ ܕܰܡܠܶܐ ܕܶܒܚ̈ܶܐ ܕܕܺܝܢܳܐ.</VERS>
      <VERS vnumber="2">ܥܰܒܕܳܐ ܣܰܟܽܘܠܬܳܢܳܐ ܢܶܫܬܰܠܰܛ ܒܰܒܪܳܐ ܡܰܒܗܬܳܢܳܐ. ܘܒܰܝܢܳܬ ܐܰܚ̈ܶܐ ܢܦܰܠܶܓ ܝܽܘܪܬܳܢܳܐ.</VERS>
      <VERS vnumber="3">ܨܪܳܦܳܐ ܒܳܩܶܐ ܠܣܺܐܡܳܐ: ܘܟ݂ܽܘܪܳܐ ܠܕܰܗܒܳܐ. ܘܡܳܪܝܳܐ ܒܳܚܰܪ ܠܶܒܳܐ.</VERS>
      <VERS vnumber="4">ܓܰܒܪܳܐ ܒܺܝܫܳܐ ܨܳܐܶܬ ܠܣܶܦ̈ܘܳܬܳܐ ܕܥܰܢ̈ܳܬܶܐ. ܘܙܰܕܺܝܩܳܐ ܠܳܐ ܫܳܡܰܥ ܠܠܶܫܳܢܳܐ ܕܥܰܢ̈ܳܬܶܐ.</VERS>
      <VERS vnumber="5">ܕܓܳܚܶܟ ܥܰܠ ܡܶܣܟܺܢܳܐ ܡܰܪܓܶܙ ܠܒܳܪܝܶܗ: ܘܰܕ݂ܚܳܕܶܐ ܠܰܬܒܳܪܳܐ ܠܳܐ ܢܶܬܚܰܣܶܐ.</VERS>
      <VERS vnumber="6">ܟܠܺܝܠܳܐ ܕܣܳܒ̈ܶܐ: ܒܢܰܝ̈ ܒܢܰܝ̈ܳܐ ܐܶܢܽܘܢ: ܘܬܶܫܒܽܘܚܬܳܐ ܕܰܒܢܰܝ̈ܳܐ ܐܰܒܳܗܰܝ̈ܗܽܘܢ.</VERS>
      <VERS vnumber="7">ܠܳܐ ܝܳܐܝܳܐ ܠܣܰܟ݂ܠܳܐ ܣܶܦܬ݂ܳܐ ܡܗܰܝܡܰܢܬܳܐ: ܘܳܐܦܠܳܐ ܠܙܰܕܺܝܩܳܐ ܣܶܦܬܳܐ ܕܰܓܳܠܬܳܐ.</VERS>
      <VERS vnumber="8">ܟܺܐܦܳܐ ܕܖ̈ܰܚܡܶܐ ܫܰܦܺܝܪܳܐ ܗ̱ܝ ܒܥܰܝܢܰܝ̈ ܡܰܢ ܕܕܺܝܠܶܗ ܗ̱ܝ. ܘܠܰܐܬܰܪ ܕܡܶܬܦܰܢܝܳܐ: ܣܽܘܟܠܳܐ ܗ̱ܝ.</VERS>
      <VERS vnumber="9">ܕܰܡܟܰܣܶܐ ܥܰܘܠܳܐ: ܒܳܥܶܐ ܪܳܚܡܽܘܬ݂ܳܐ ܘܰܕ݂ܣܳܢܶܐ ܠܡܰܟܳܣܽܘ: ܡܶܢ ܪܳܚܡܳܐ ܘܥܳܡܽܘܪܳܐ ܦܳܪܶܫ.</VERS>
      <VERS vnumber="10">ܠܽܘܚܳܡܳܐ ܫܳܚܶܩ ܠܶܒܶܗ ܕܚܰܟܺܝܡܳܐ. ܘܰܚܠܳܦ ܟܳܐܬ݂ܳܐ ܡܶܬܢܰܓܰܪ ܣܰܟ݂ܠܳܐ ܘܠܳܐ ܪܳܓܶܫ.</VERS>
      <VERS vnumber="11">ܓܰܒܪܳܐ ܚܶܪܝ݂ܝ݂ܳܐ ܒܳܥܶܐ ܒܺܝܫܬܳܐ. ܘܡܶܫܬܰܕܰܪ ܥܠܰܘܗܝ ܡܰܠܰܐܟ݂ܳܐ ܕܖ̈ܰܚܡܺܝܢ ܠܰܝܬ ܠܶܗ.</VERS>
      <VERS vnumber="12">ܢܳܦܶܠ ܪܶܢܝܳܐ ܘܕܶܚܠܬܳܐ ܠܓܰܒܪܳܐ ܚܰܟܺܝܡܳܐ: ܘܰܠܣܰܟ݂ܠܳܐ ܒܫܳܛܝܽܘܬܶܗ.</VERS>
      <VERS vnumber="13">ܕܦܳܪܰܥ ܒܺܝܫܬܳܐ ܚܠܳܦ ܛܳܒܬ݂ܳܐ: ܠܳܐ ܬܶܥܢܰܕ݂ ܒܺܝܫܬܳܐ ܡܶܢ ܒܰܝܬܶܗ.</VERS>
      <VERS vnumber="14">ܘܕ݂ܳܐܫܶܕ݂ ܕܡܳܐ ܕܺܝܢܳܐ ܡܓܰܪܶܓ ܩܕ݂ܳܡ ܫܰܠܺܝܛܳܐ.</VERS>
      <VERS vnumber="15">ܕܰܡܙܰܟܶܐ ܠܥܰܘܳܠܳܐ: ܘܰܡܚܰܝܶܒ ܠܙܰܕܺܝܩܳܐ: ܛܡܰܐ ܗ̱ܘ ܩܕ݂ܳܡ ܡܳܪܝܳܐ.</VERS>
      <VERS vnumber="16">ܠܡܳܢܳܐ ܐܳܙܶܠ ܠܶܗ ܩܶܢܝܳܢܳܐ ܠܣܰܟ݂ܠܳܐ: ܕܠܰܝܬ ܠܶܗ ܠܶܒܳܐ ܠܡܶܩܢܳܐ ܚܶܟ݂ܡܬ݂ܳܐ.</VERS>
      <VERS vnumber="17">ܒܟ݂ܽܠܙܒܰܢ ܪܳܚܡܳܐ ܪܳܚܶܡ ܗ̱ܘ̣. ܘܰܐܚܳܐ ܠܽܐܘܠܨܳܢܳܐ ܡܶܬܺܝܠܶܕ݂.</VERS>
      <VERS vnumber="18">ܒܰܪܢܳܫܳܐ ܣܰܟ݂ܠܳܐ ܡܰܫܠܶܡ ܐܺܝܕܶܗ: ܕܰܥܪܰܒ ܠܚܰܒܪܶܗ ܥܰܪܳܒܽܘܬ݂ܳܐ.</VERS>
      <VERS vnumber="19">ܕܪܳܚܶܡ ܥܰܘܠܳܐ: ܪܳܚܶܡ ܥܶܬܳܐ ܘܗܶܪܬ݂ܳܐ. ܘܕܰܡܪܺܝܡ ܬܰܪܥܶܗ: ܒܳܥܶܐ ܬܒܳܪܳܐ ܠܢܰܦܫܶܗ.</VERS>
      <VERS vnumber="20">ܕܰܥܫܺܝܩ ܠܶܒܶܗ ܠܳܐ ܡܶܫܟܰܚ ܛܳܒܬ݂ܳܐ. ܘܰܕ݂ܗܳܦܶܟ݂ ܠܶܫܳܢܶܗ: ܢܳܦܶܠ ܒܒܺܝܫܬܳܐ.</VERS>
      <VERS vnumber="21">ܕܡܰܘܠܶܕ݂ ܣܰܟ݂ܠܳܐ ܠܒܶܗܬܬ݂ܳܐ ܕܢܰܦܫܶܗ: ܘܠܳܐ ܢܶܚܕܶܐ ܒܶܗ ܐܰܒܽܘܗܝ.</VERS>
      <VERS vnumber="22">ܠܶܒܳܐ ܚܰܕܳܝܳܐ ܡܰܫܦܰܪ ܓܽܘܫܡܳܐ. ܘܪܽܘܚܳܐ ܕܟ݂ܳܝܒܳܐ ܡܝܰܒܫܳܐ ܓܰܖ̈ܡܶܐ.</VERS>
      <VERS vnumber="23">ܡܰܢ ܕܢܳܣܶܒ ܫܽܘܚܕܳܐ ܥܰܘܳܠܰܐ ܗ̱ܘ. ܨܳܠܶܐ ܓܶܝܪ ܐܽܘܪܚܳܐ ܕܕܺܝܢܳܐ.</VERS>
      <VERS vnumber="24">ܐܰܦܰܘ̈ܗܝ ܕܣܰܟܽܘܠܬܳܢܳܐ ܚܳܝܖ̈ܳܢ ܒܚܶܟ݂ܡܬ݂ܳܐ. ܘܥܰܝܢܰܘ̈ܗܝ ܕܣܰܟ݂ܠܳܐ ܒܥܽܘܡ̈ܩܶܝܗ̇ ܕܰܐܪܥܳܐ.</VERS>
      <VERS vnumber="25">ܡܰܪܓܶܙ ܠܰܐܒܽܘܗܝ ܒܪܳܐ ܣܰܟ݂ܠܳܐ: ܘܡܰܡܰܪ ܠܝܳܠܶܕܬܶܗ.</VERS>
      <VERS vnumber="26">ܠܡܶܬܰܟ݂ ܠܙܰܕܺܝܩܳܐ ܠܳܐ ܫܰܦܺܝܪ: ܘܳܐܦܠܳܐ ܠܡܶܡܚܳܐ ܠܙܰܕܺܝ̈ܩܶܐ ܕܳܐܡܪܺܝܢ ܬܖ̈ܺܝܨܳܬ݂ܳܐ.</VERS>
      <VERS vnumber="27">ܕܚܳܣܶܟ݂ ܡܶܠܰܘ̈ܗܝ ܝܳܕܰܥ ܝܺܕܰܥܬ݂ܳܐ. ܘܰܕ݂ܢܰܓܺܝܪܳܐ ܪܽܘܚܶܗ: ܓܰܒܪܰܐ ܗ̱ܘ ܚܰܟܺܝܡܳܐ.</VERS>
      <VERS vnumber="28">ܫܳܛܝܳܐ ܕܫܰܬܺܝܩ: ܐܰܝܟ݂ ܚܰܟܺܝܡܳܐ ܡܶܬܚܫܶܒ. ܘܰܕ݂ܫܰܠ̈ܝܳܢ ܣܶܦ̈ܘܳܬܶܗ: ܣܰܟܽܘܠܬܳܢܳܐ ܡܶܬܚܫܶܒ. </VERS>
    </CHAPTER>
    <CHAPTER cnumber="18">
      <VERS vnumber="1">ܘܰܒܫܰܬܺܝܩܽܘܬܶܗ ܪܳܢܶܐ ܒܪܶܓܬ݂ܳܐ: ܘܰܡܡܰܝܶܩ ܒܝܽܘܠܦܳܢܳܐ ܛܳܒܳܐ.</VERS>
      <VERS vnumber="2">ܣܰܟ݂ܠܳܐ ܠܳܐ ܨܳܒܶܐ ܒܚܶܟ݂ܡܬ݂ܳܐ. ܡܶܛܽܠ ܕܪܳܢܶܐ ܠܶܒܶܗ ܒܫܳܛܝܽܘܬ݂ܳܐ.</VERS>
      <VERS vnumber="3">ܘܡܳܐ ܕܶܐܬ݂ܳܐ ܥܰܘܳܠܳܐ ܠܥܽܘܡܩܳܐ ܕܒܺܝ̈ܫܳܬ݂ܳܐ: ܐܳܬܝܳܐ ܥܠܰܘܗܝ ܫܳܛܝܽܘܬ݂ܳܐ ܘܥܰܘܠܳܐ ܘܨܰܥܪܳܐ ܘܚܶܣܕܶܐ.</VERS>
      <VERS vnumber="4">ܡܰܝ̈ܳܐ ܥܰܡܺܝ̈ܩܶܐ ܡܶܠܰܝ̈ ܦܽܘܡܶܗ ܕܓܰܒܪܳܐ: ܘܢܰܚܠܳܐ ܕܢܳܒܰܥ ܡܰܒܽܘܥܳܐ ܕܚܶܟ݂ܡܬ݂ܳܐ.</VERS>
      <VERS vnumber="5">ܠܡܶܟܰܒ ܒܰܐܦ̈ܶܐ ܕܥܰܘܳܠܳܐ: ܠܳܐ ܫܰܦܺܝܪ: ܐܳܦܠܳܐ ܠܡܶܨܠܳܐ ܕܺܝܢܳܐ ܥܰܠ ܙܰܕܺܝܩܳܐ.</VERS>
      <VERS vnumber="6">ܣܶܦ̈ܘܳܬܶܗ ܕܣܰܟ݂ܠܳܐ ܥܳܐܠ̈ܳܢ ܒܕܺܝܢܳܐ. ܘܦܽܘܡܶܗ ܡܡܰܛܶܐ ܠܶܗ ܠܡܰܘܬܳܐ.</VERS>
      <VERS vnumber="7">ܦܽܘܡܶܗ ܕܣܰܟ݂ܠܳܐ ܬܒܳܪܰܐ ܗ̱ܘ ܠܢܰܦܫܶܗ: ܘܰܒܣܶܦ̈ܘܳܬܶܗ ܨܳܐܰܕ݂ ܢܰܦܫܶܗ.</VERS>
      <VERS vnumber="8">ܡܶܠܰܘ̈ܗܝ ܕܰܚܒܰܢܳܢܳܐ ܖ̈ܳܡܝܳܢ ܠܶܗ ܒܒܺܝܫܬܳܐ. ܘܗܶܢܶܝܢ ܡܰܚ̈ܬܳܢ ܠܶܗ ܠܬܰܘܳܢ̈ܶܐ ܕܰܫܝܽܘܠ.</VERS>
      <VERS vnumber="9">ܘܰܐܝܢܳܐ ܕܰܡܪܰܦܶܐ ܐܺܝܕ݂ܘ̈ܗܝ ܒܰܥܒܳܕܶܗ: ܐܰܚܽܘܗܝ ܗ̱ܘ̣ ܕܓܰܒܪܳܐ ܡܚܰܒܠܳܢܳܐ.</VERS>
      <VERS vnumber="10">ܡܰܓܕܠܳܐ ܗ̱ܘ̣ ܥܰܫܺܝܢܳܐ ܫܡܶܗ ܕܡܳܪܝܳܐ. ܘܠܶܗ ܢܶܪܗܰܛ ܙܰܕܺܝܩܳܐ ܘܥܰܫܺܝܢܳܐ.</VERS>
      <VERS vnumber="11">ܐܺܝܩܳܪܳܐ ܘܥܽܘܬ݂ܪܳܐ ܡܕ݂ܺܝܢ̱ܬܳܐ ܕܥܽܘܫܢܶܗ. ܘܰܒܫܽܘܪܳܐ ܥܰܫܺܝܢܳܐ ܡܰܫܪܶܝܗ.</VERS>
      <VERS vnumber="12">ܩܕ݂ܳܡ ܬܒܳܪܳܐ ܢܶܬܬܪܺܝܡ ܠܶܒܶܗ ܕܓܰܒܪܳܐ. ܘܰܩܕ݂ܳܡ ܐܺܝܩܳܪܳܐ ܡܽܘܟܳܟ݂ܳܐ.</VERS>
      <VERS vnumber="13">ܕܝܳܗܶܒ ܦܶܬܓܳܡܳܐ ܥܰܕ݂ܠܳܐ ܢܶܫܡܰܥ: ܣܰܟ݂ܠܰܐ ܗ̱ܘ ܘܰܡܚܰܣܕ݂ܳܐ.</VERS>
      <VERS vnumber="14">ܪܽܘܚܶܗ ܕܓܰܒܪܳܐ ܡܣܰܝܒܪܳܐ ܚܰܫܶܗ. ܘܪܽܘܚܳܐ ܡܰܟ݂ܐܰܒܬܳܐ ܡܰܢ ܢܣܰܝܒܪܶܝܗ̇.</VERS>
      <VERS vnumber="15">ܠܶܒܳܐ ܬܰܩܢܳܐ ܩܳܢܶܐ ܚܶܟ݂ܡܬ݂ܳܐ. ܘܶܐܕ݂ܢܳܐ ܚܰܟܺܝܡܬܳܐ ܨܳܝܬܳܐ ܝܺܕܰܥܬ݂ܳܐ.</VERS>
      <VERS vnumber="16">ܡܰܘܗ̈ܒܳܬ݂ܳܐ ܕܒܰܪܢܳܫܳܐ ܡܰܖ̈ܘܚܳܢ ܠܶܗ. ܘܰܩܕ݂ܳܡ ܪܰܘܖ̈ܒܳܢܶܐ ܡܩܺܝ̈ܡܳܢ ܠܶܗ.</VERS>
      <VERS vnumber="17">ܙܰܟܳܝ ܗ̱ܘ̣ ܒܰܪܢܳܫܳܐ ܒܕܺܝܢܶܗ. ܘܡܳܐ ܕܶܐܬ݂ܳܐ ܚܰܒܪܶܗ: ܒܰܕܶܩ ܠܶܗ.</VERS>
      <VERS vnumber="18">ܦܶܨܬ݂ܳܐ ܫܳܪܝܳܐ ܚܶܪܝܳܢܳܐ. ܘܒܰܝܢܳܬ݂ ܥܰܫܺܝ̈ܢܶܐ ܦܳܪܫܳܐ.</VERS>
      <VERS vnumber="19">ܐܰܚܳܐ ܕܡܶܬܥܰܕܰܪ ܡܶܢ ܐܰܚܽܘܗܝ: ܐܰܝܟ݂ ܡܕ݂ܺܝܢ̱ܬܳܐ ܡܶܢ ܚܶܣܢܳܗ̇. ܘܰܐܚܺܕܶܝ̈ܗ̇ ܐܰܝܟ݂ ܣܽܘܟܪܳܐ ܕܚܶܣܢܳܐ.</VERS>
      <VERS vnumber="20">ܘܡܶܢ ܦܺܐܖ̈ܰܝ ܦܽܘܡܶܗ ܕܓܰܒܪܳܐ ܬܶܣܒܰܥ ܟܰܪܣܶܗ. ܘܥܰܠ̈ܠܳܬ݂ܳܐ ܕܣܶܦ̈ܘܳܬܶܗ ܢܶܣܒܰܥ.</VERS>
      <VERS vnumber="21">ܡܰܘܬܳܐ ܘܚܰܝ̈ܶܐ ܒܝܰܕ݂ ܠܶܫܳܢܰܐ ܗ̱ܘ. ܘܰܕ݂ܪܳܚܶܡ ܠܶܗ: ܢܶܐܟ݂ܽܘܠ ܡܶܢ ܦܺܐܖ̈ܰܘܗܝ.</VERS>
      <VERS vnumber="22">ܕܡܶܫܟܰܚ ܐܰܢ̱ܬܬ݂ܳܐ ܛܳܒܬ݂ܳܐ: ܡܶܫܟܰܚ ܛܳܒܬܳܐ. ܘܰܡܩܰܒܶܠ ܨܶܒܝܳܢܳܐ ܡܶܢ ܡܳܪܝܳܐ ܘܰܕ݂ܡܰܦܶܩ ܐܰܢ̱ܬܬ݂ܳܐ ܛܳܒܬ݂ܳܐ: ܡܰܦܩ ܛܳܒܬ݂ܳܐ ܡܶܢ ܒܰܝܬܶܗ.</VERS>
      <VERS vnumber="23">ܡܶܣܟܺܢܳܐ ܡܡܰܠܶܠ ܖ̈ܰܟܺܝܟ݂ܳܬ݂ܳܐ. ܘܥܰܬܺܝܪܳܐ ܡܡܰܠܶܠ ܥܰܫܺܝ̈ܢܳܬ݂ܳܐ.</VERS>
      <VERS vnumber="24">ܐܺܝܬ݂ ܖ̈ܳܚܡܶܐ ܕܖ̈ܳܚܡܶܐ ܐܶܢܽܘܢ. ܘܺܐܝܬ݂ ܪܳܚܡܳܐ ܕܢܳܩܶܦ ܝܰܬܺܝܪ ܡܶܢ ܐܰܚܳܐ. </VERS>
    </CHAPTER>
    <CHAPTER cnumber="19">
      <VERS vnumber="1">ܛܳܒ ܗ̱ܘ ܡܶܣܟܺܢܳܐ ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܝܰܬܺܝܪ ܡܶܢ ܥܰܬܺܝܪܳܐ ܕܰܡܥܰܩ̈ܡܳܢ ܐܽܘܖ̈ܚܳܬܶܗ.</VERS>
      <VERS vnumber="2">ܡܰܢ ܕܠܳܐ ܝܳܕܰܥ ܢܰܦܫܶܗ: ܠܳܐ ܫܰܦܺܝܪ ܠܶܗ ܘܰܕ݂ܩܰܠܺܝܠ ܒܖ̈ܶܓܠܰܘܗܝ: ܚܳܛܶܐ.</VERS>
      <VERS vnumber="3">ܫܳܛܝܽܘܬܶܗ ܕܓܰܒܪܳܐ ܡܥܰܩܡܳܐ ܐܽܘܖ̈ܚܳܬܶܗ. ܘܥܰܠ ܡܳܪܝܳܐ ܡܶܬܪܰܥܰܡ ܒܠܶܒܶܗ.</VERS>
      <VERS vnumber="4">ܩܶܢܝܳܢܳܐ ܡܰܘܣܶܦ ܖ̈ܳܚܡܶܐ ܣܰܓܺܝ̈ܐܶܐ. ܘܡܶܣܟܺܢܳܐ ܦܳܪܶܫ ܡܶܢ ܖ̈ܳܚܡܰܘܗܝ.</VERS>
      <VERS vnumber="5">ܣܳܗܕܳܐ ܕܰܓܳܠܳܐ ܠܳܐ ܢܶܬܚܰܣܶܐ. ܘܕܰܡܡܰܠܶܠ ܕܰܓܳܠܽܘܬ݂ܳܐ ܠܳܐ ܢܶܬܦܰܨܶܐ.</VERS>
      <VERS vnumber="6">ܣܰܓܺܝ̈ܐܶܐ ܕܰܡܫܰܡܫܺܝܢ ܩܕ݂ܳܡ ܪܰܒܳܐ. ܘܠܰܕ݂ܒܺܝܫܺܝܢ ܝܳܗܶܒ ܡܰܘ̈ܗܒܳܬ݂ܳܐ.</VERS>
      <VERS vnumber="7">ܟܽܠܗܽܘܢ ܐܰܚܰܘ̈ܗܝ ܕܡܶܣܟܺܢܳܐ ܣܳܢܶܝܢ ܠܶܗ. ܘܳܐܦ ܖ̈ܳܚܡܰܘܗܝ ܡܶܬܪܰܚܩܺܝܢ ܡܶܢܶܗ.</VERS>
      <VERS vnumber="8">ܐܰܝܢܳܐ ܕܛܰܪܟܳܢ ܒܡܶܠܰܘ̈ܗܝ ܠܳܐ ܫܰܪܺܝܪ. ܘܰܕ݂ܩܳܢܶܐ ܚܶܟ݂ܡܬ݂ܳܐ: ܪܳܚܶܡ ܢܰܦܫܶܗ.</VERS>
      <VERS vnumber="9">ܕܢܳܛܰܪ ܗܰܝܡܳܢܽܘܬ݂ܳܐ: ܡܶܫܟܰܚ ܛܳܒܬ݂ܳܐ. ܘܣܳܗܕܳܐ ܕܰܓܳܠܳܐ ܠܳܐ ܢܶܬܚܰܣܶܐ. ܘܕܰܡܡܰܠܶܠ ܕܰܓܳܠ̈ܳܬ݂ܳܐ ܢܺܐܒܰܕ݂.</VERS>
      <VERS vnumber="10">ܠܳܐ ܝܳܐܶܐ ܠܣܰܟ݂ܠܳܐ ܦܽܘܢܳܩܳܐ: ܘܳܐܦܠܳܐ ܠܥܰܒܕܳܐ ܕܢܶܫܬܰܠܰܛ ܒܪܰܘܖ̈ܒܳܢܶܐ.</VERS>
      <VERS vnumber="11">ܣܽܘܟܳܠܶܗ ܕܓܰܒܪܳܐ ܢܰܓܺܝܪܽܘܬ݂ ܪܽܘܚܶܗ ܗ̱ܝ. ܘܬܶܫܒܽܘܚܬܶܗ ܡܰܥܒܪܳܐ ܥܰܘܠܳܐ.</VERS>
      <VERS vnumber="12">ܢܳܗܶܡ ܐܰܝܟ݂ ܐܰܪܝܳܐ ܪܽܘܓܙܶܗ ܕܡܰܠܟܳܐ. ܘܰܐܝܟ݂ ܛܰܠܳܐ ܥܰܠ ܥܶܣܒܳܐ ܨܶܒܝܳܢܶܗ.</VERS>
      <VERS vnumber="13">ܒܶܗܬܬ݂ܰܐ ܗ̱ܘ ܠܰܐܒܳܐ ܒܪܳܐ ܣܰܟ݂ܠܳܐ. ܘܰܐܝܟ݂ ܕܶܠܦܳܐ ܕܢܳܛܶܦ: ܪܶܢܝܳܗ̇ ܕܰܐܢ̱ܬܬ݂ܳܐ.</VERS>
      <VERS vnumber="14">ܒܰܝܬܳܐ ܘܩܶܢܝܳܢܳܐ: ܝܽܘܪܬܳܢܰܐ ܗ̱ܘ ܕܰܐܒܳܐ. ܘܡܶܢ ܡܳܪܝܰܐ ܗ̱ܘ ܡܶܬܡܰܟ݂ܪܳܐ ܐܰܢ̱ܬܬ݂ܳܐ ܠܓܰܒܪܳܐ.</VERS>
      <VERS vnumber="15">ܢܰܘܡܬ݂ܳܐ ܝܳܗܒܳܐ ܫܶܢܬ݂ܳܐ. ܘܢܰܦܫܳܐ ܪܳܡܬ݂ܳܐ ܬܶܟ݂ܦܰܢ.</VERS>
      <VERS vnumber="16">ܕܢܳܛܰܪ ܦܽܘܩܕܳܢܳܐ ܡܶܙܕܰܗܰܪ ܒܢܰܦܫܶܗ. ܘܰܕ݂ܫܳܐܛ ܐܽܘܖ̈ܚܳܬܶܗ ܢܶܬܩܛܶܠ.</VERS>
      <VERS vnumber="17">ܕܡܶܬܠܰܘܶܐ ܠܡܳܪܝܳܐ: ܡܪܰܚܶܡ ܥܰܠ ܡܶܣܟܺܢܳܐ. ܘܰܐܝܟ݂ ܥܒܳܕ݂ܰܘ̈ܗܝ ܡܶܬܦܪܰܥ.</VERS>
      <VERS vnumber="18">ܪܕ݂ܺܝ ܒܪܳܟ݂: ܡܶܛܽܠ ܕܺܐܝܬ݂ ܣܰܒܪܳܐ. ܘܰܠܨܰܥܪܶܗ ܠܳܐ ܬܰܪܡܶܐ ܢܰܦܫܳܟ݂.</VERS>
      <VERS vnumber="19">ܓܰܒܪܳܐ ܚܶܡܬܳܢܳܐ ܡܩܰܒܶܠ ܬܽܘܟܳܐ. ܘܰܟ݂ܡܳܐ ܕܡܰܥܠܶܐ: ܥܰܠ ܛܰܥܢܶܗ ܡܰܘܣܶܦ.</VERS>
      <VERS vnumber="20">ܫܡܰܥ ܡܶܠܟܳܐ: ܘܩܰܒܶܠ ܡܰܪܕܽܘܬ݂ܳܐ: ܐܰܝܟ݂ ܕܬܶܬܚܰܟܰܡ ܒܽܐܘܖ̈ܚܳܬ݂ܳܟ݂.</VERS>
      <VERS vnumber="21">ܣܰܓܺܝ̈ܐܳܢ ܡܰܚܫ̈ܒܳܬ݂ܳܐ ܒܠܶܒܶܗ ܕܓܰܒܪܳܐ. ܘܬܰܪܥܺܝܬ݂ܳܐ ܕܡܳܪܝܳܐ ܬܶܬܩܰܝܰܡ.</VERS>
      <VERS vnumber="22">ܪܶܓܬܶܗ ܕܒܰܪܢܳܫܳܐ ܛܰܝܒܽܘܬܶܗ. ܘܛܳܒ ܗ̱ܘ ܡܶܣܟܺܢܳܐ ܡܶܢ ܓܰܒܪܳܐ ܥܰܬܺܝܪܳܐ ܕܰܡܕܰܓܶܠ.</VERS>
      <VERS vnumber="23">ܕܶܚܠܬܶܗ ܕܡܳܪܝܳܐ ܠܚܰܝ̈ܶܐ. ܘܡܰܢ ܕܣܰܒܥܳܗ̇: ܢܒܽܘܬ݂: ܘܠܳܐ ܢܶܦܩܽܘܕ݂ ܒܺܝܫܬܳܐ.</VERS>
      <VERS vnumber="24">ܚܒܰܢܳܢܳܐ ܕܰܡܛܰܫܶܐ ܐܺܝܕ݂ܰܘ̈ܗܝ ܒܥܽܘܒܶܗ: ܐܳܦܠܳܐ ܠܦܽܘܡܶܗ ܢܩܰܪܶܒ ܐܶܢܶܝܢ.</VERS>
      <VERS vnumber="25">ܒܺܝܫܳܐ ܡܳܐ ܕܡܶܬ݂ܢܰܓܰܕ݂: ܚܰܟܺܝܡܳܐ ܡܶܙܕܗܰܪ. ܘܶܐܢ ܬܰܟܶܣ ܠܚܰܟܺܝܡܳܐ: ܡܶܣܬܰܟܰܠ ܝܺܕܰܥܬ݂ܳܐ.</VERS>
      <VERS vnumber="26">ܕܒܳܐܶܙ ܠܰܐܒܽܘܗܝ: ܘܰܡܥܺܝܩ ܠܶܐܡܶܗ: ܒܪܳܐ ܗ̱ܘ̣ ܡܰܒܗܬ݂ܳܢܳܐ ܘܡܰܚܦܪܳܢܳܐ.</VERS>
      <VERS vnumber="27">ܦܽܘܫ ܒܶܪܝ: ܘܰܫܡܰܥ ܡܰܪܕܽܘܬ݂ܳܐ. ܘܠܳܐ ܬܶܛܥܶܐ ܡܺܐܡܪܳܐ ܕܺܝܕܰܥܬ݂ܳܐ.</VERS>
      <VERS vnumber="28">ܣܳܗܕܳܐ ܥܰܘܳܠܳܐ ܡܰܥܫܶܢ ܕܺܝܢܳܐ. ܘܦܽܘܡܶܗ ܕܥܰܘܳܠܳܐ ܡܛܰܒܰܥ ܠܶܗ. </VERS>
      <VERS vnumber="29">ܡܛܰܝܒܺܝܢ ܟܺܐܒ̈ܶܐ ܠܰܐܝܠܶܝܢ ܕܡܰܥܫܢܺܝܢ ܕܺܝܢܳܐ: ܘܰܡܚܽܘܬ݂ܳܐ ܠܥܰܡܳܐ ܣܰܟ݂ܠܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܥܰܫܺܝܢ ܗ̱ܘ̣ ܚܰܡܪܳܐ. ܘܪܰܘܳܝܽܘܬ݂ܳܐ ܡܨܰܥܪܳܢܝܳܐ. ܘܟ݂ܽܠ ܕܡܶܫܬܪܰܚ ܒܳܗ̇: ܠܳܐ ܗ̱ܘܳܐ ܚܰܟܺܝܡ.</VERS>
      <VERS vnumber="2">ܢܳܗܶܡ ܐܰܝܟ݂ ܐܰܪܝܳܐ ܪܽܘܓܙܶܗ ܕܡܰܠܟܳܐ ܘܰܕ݂ܡܰܚܡܶܬ݂ ܠܶܗ: ܚܳܛܶܐ ܥܰܠ ܢܰܦܫܶܗ.</VERS>
      <VERS vnumber="3">ܬܶܫܒܽܘܚܬܶܗ ܕܓܰܒܪܳܐ ܡܳܐ ܕܡܰܦܪܶܩ ܚܶܪܝܳܢܳܐ. ܘܟ݂ܽܠ ܕܰܣܟܰܠ ܡܡܰܝܶܩ.</VERS>
      <VERS vnumber="4">ܡܶܬܚܰܣܰܕ݂ ܚܒܰܢܳܢܳܐ: ܘܠܳܐ ܫܳܬܶܩ. ܘܫܳܐܶܠ ܒܰܚܨܳܕ݂ܳܐ: ܘܠܰܝܬ ܡܰܝ̈ܳܐ.</VERS>
      <VERS vnumber="5">ܥܰܡܺܝܩܳܐ ܡܶܠܬ݂ܳܐ ܒܠܶܒܶܗ ܕܡܰܠܟܳܐ. ܘܓܰܒܪܳܐ ܚܰܟܺܝܡܳܐ ܢܶܕ݂ܠܶܝܗ̇.</VERS>
      <VERS vnumber="6">ܣܽܘܓܳܐܐ ܕܰܒܢܰܝ̈ܢܳܫܳܐ ܡܶܬܩܪܶܝܢ ܓܰܒܖ̈ܶܐ ܡܖ̈ܰܚܡܳܢܶܐ. ܓܰܒܪܳܐ ܕܶܝܢ ܡܗܰܝܡܢܳܐ: ܡܰܢܽܘ ܡܶܫܟܰܚ.</VERS>
      <VERS vnumber="7">ܙܰܕܺܝܩܳܐ ܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ: ܛܽܘܒܰܝܗܽܘܢ ܠܰܒܢܰܘ̈ܗܝ ܡܶܢ ܒܳܬܪܶܗ.</VERS>
      <VERS vnumber="8">ܡܰܠܟܳܐ ܝܳܬܶܒ ܥܰܠ ܟܽܘܪܣܝܳܐ ܕܕܺܝܢܳܐ: ܘܡܶܬܒܰܕܖ̈ܳܢ ܡܶܢ ܩܕ݂ܳܡܰܘܗܝ ܟܽܠܗܶܝܢ ܒܺܝ̈ܫܳܬ݂ܳܐ.</VERS>
      <VERS vnumber="9">ܡܰܢ ܢܺܐܡܰܪ ܕܙܰܟܳܝ ܐܰܢ̱ܬ ܠܶܒܝ. ܘܶܐܬ݂ܕܰܟܺܝܬ݂ ܡܶܢ ܚܛܳܗ̈ܶܐ.</VERS>
      <VERS vnumber="10">ܡܰܬܩܳܠܳܐ ܘܡܰܬܩܳܠܳܐ: ܟܰܝܠܳܐ ܘܰܟ݂ܝܳܠܬܳܐ: ܡܰܣܠܶܝܢ ܐܶܢܽܘܢ ܩܕ݂ܳܡ ܡܳܪܝܳܐ ܬܖ̈ܰܝܗܽܘܢ.</VERS>
      <VERS vnumber="11">ܐܳܦ ܒܰܥܒܳܕ݂ܰܘ̈ܗܝ ܡܶܬܺܝܕܰܥ ܛܰܠܝܳܐ: ܐܶܢ ܕܟܶܐ ܘܶܐܢ ܬܪܺܝܨܺܝܢ ܥܒܳܕ݂ܰܘ̈ܗܝ.</VERS>
      <VERS vnumber="12">ܐܶܕ݂ܢܳܐ ܕܫܳܡܥܳܐ: ܘܥܰܝܢܳܐ ܕܚܳܙܝܳܐ: ܡܳܪܝܳܐ ܥܒܰܕ݂ ܐܶܢܶܝܢ.</VERS>
      <VERS vnumber="13">ܠܳܐ ܬܶܪܚܰܡ ܫܶܢܬ݂ܳܐ: ܕܠܳܐ ܬܶܬܡܰܣܟܶܢ. ܐܶܠܳܐ ܦܬܰܚ ܥܰܝܢܰܝ̈ܟ: ܘܰܣܒܰܥ ܠܰܚܡܳܐ.</VERS>
      <VERS vnumber="14">ܪܳܚܡܳܐ ܢܶܐܡܰܪ ܠܚܰܒܪܶܗ ܕܰܩܢܺܝܬ: ܘܗܳܝܕܶܝܢ ܢܶܫܬܰܒܰܚ.</VERS>
      <VERS vnumber="15">ܘܢܰܐܡܰܪ ܕܺܐܝܬ݂ ܕܰܗܒܳܐ: ܘܣܽܘܓܳܐܐ ܕܟܺܐܦ̈ܶܐ ܛܳܒ̈ܳܬ݂ܳܐ: ܘܡܳܐܢ̈ܶܐ ܝܰܩܺܝܖ̈ܶܐ: ܘܣܶܦ̈ܘܳܬܳܐ ܕܺܝܕܰܥܬ݂ܳܐ.</VERS>
      <VERS vnumber="16">ܢܣܰܒܘ ܡܰܪܛܽܘܛܶܗ ܕܡܰܢ ܕܥܳܪܶܒ ܠܢܽܘܟ݂ܪܳܝܳܐ. ܘܥܰܠ ܐܰܦܰܝ̈ ܢܽܘܟ݂ܪܳܝܳܐ ܢܣܰܒܘ ܡܶܫܟܳܢܶܗ.</VERS>
      <VERS vnumber="17">ܥܪܰܒ ܠܓܰܒܪܳܐ ܒܠܰܚܡܳܐ ܕܰܓܳܠܳܐ. ܘܒܳܬܰܪ ܗܳܝܕܶܝܢ ܢܶܬܡܠܶܐ ܦܽܘܡܶܗ ܚܰܨܺܝ̈ܨܐ.</VERS>
      <VERS vnumber="18">ܡܰܚܫܰܒܬ݂ܳܐ ܒܬܰܪܥܺܝܬ݂ܳܐ ܡܰܬܩܢܳܐ. ܘܰܒܓܽܘܪܳܓܳܐ ܡܶܬܥܒܶܕ݂ ܩܪܳܒܳܐ.</VERS>
      <VERS vnumber="19">ܕܓܳܠܶܐ ܐ̱ܪܳܙܳܐ: ܐܳܟܶܠ ܩܰܪܨܳܐ. ܘܥܰܡ ܡܰܢ ܕܰܡܣܰܖ̈ܗܒܳܢ ܣܶܦ̈ܘܳܬܶܗ: ܠܳܐ ܬܶܬܚܰܠܰܛ.</VERS>
      <VERS vnumber="20">ܕܠܳܐܶܛ ܠܰܐܒܽܘܗܝ ܘܠܶܐܡܶܗ: ܢܶܕ݂ܥܰܟ݂ ܫܪܳܓܶܗ: ܐܰܝܟ݂ ܒܳܒܬ݂ܳܐ ܚܶܫܽܘܟ݂ܬܳܐ.</VERS>
      <VERS vnumber="21">ܝܳܪܬܽܘܬ݂ܳܐ ܕܰܡܣܰܪܗܒܳܐ ܒܩܰܕ݂ܡܳܝܬܳܗ̇: ܒܰܐܚܪܳܝܬܳܗ̇ ܠܳܐ ܬܶܬܒܰܪܰܟ݂.</VERS>
      <VERS vnumber="22">ܠܳܐ ܬܺܐܡܰܪ ܕܶܐܦܪܽܘܥ ܒܺܝܫܬܳܐ. ܐܶܠܳܐ ܣܰܟܳܐ ܠܡܳܪܝܳܐ ܕܢܶܦܪܩܳܟ݂.</VERS>
      <VERS vnumber="23">ܛܰܡܺܐܝܢ ܐܶܢܽܘܢ ܩܕ݂ܳܡ ܡܳܪܝܳܐ ܡܰܬܩ̈ܳܠܶܐ ܘܡܰܬܩ̈ܳܠܶܐ. ܘܡܰܣ̈ܐܳܬ݂ܳܐ ܕܢܶܟ݂ܠܳܐ ܠܳܐ ܫܰܦܺܝܖ̈ܳܢ.</VERS>
      <VERS vnumber="24">ܡܶܢ ܩܕ݂ܳܡ ܡܳܪܝܳܐ ܡܰܬܩ̈ܢܳܢ ܗܰܠ̈ܟܳܬܶܗ ܕܓܰܒܪܳܐ. ܘܰܐܝܢܰܐ ܗ̱ܘ ܒܰܪܢܳܫܳܐ ܕܢܰܬܩܶܢ ܐܽܘܪܚܶܗ.</VERS>
      <VERS vnumber="25">ܦܰܚܰܐ ܗ̱ܘ ܠܒܰܪܢܳܫܳܐ ܕܢܳܕܰܪ ܠܩܽܘܕ݂ܫܳܐ. ܘܡܶܢ ܒܳܬܰܪ ܕܢܳܕܰܪ: ܬܳܘܝܳܐ ܠܶܗ ܢܰܦܫܶܗ.</VERS>
      <VERS vnumber="26">ܡܒܰܕܰܪ ܠܥܰܘ̈ܳܠܶܐ ܡܰܠܟܳܐ ܚܰܟܺܝܡܳܐ. ܘܡܰܗܦܶܟ݂ ܥܠܰܝܗܽܘܢ ܓܺܝܓܠܳܐ.</VERS>
      <VERS vnumber="27">ܫܪܳܓܶܗ ܕܡܳܪܝܳܐ ܢܫܰܡܬ݂ܳܐ ܗ̱ܝ ܕܰܒܢܰܝ̈ܢܳܫܳܐ. ܘܒܳܨܝܳܐ ܟܽܠܗܽܘܢ ܬܰܘܳܢ̈ܶܐ ܕܟܰܪܣܳܐ.</VERS>
      <VERS vnumber="28">ܛܰܝܒܽܘܬ݂ܳܐ ܘܩܽܘܫܬܳܐ ܢܳܛܪܺܝܢ ܠܡܰܠܟܳܐ. ܘܡܰܬܩܰܢ ܟܽܘܪܣܝܶܗ ܒܛܰܝܒܽܘܬ݂ܳܐ.</VERS>
      <VERS vnumber="29">ܬܶܫܒܽܘܚܬܳܐ ܕܓܰܕܽܘ̈ܕܶܐ ܚܰܝܠܗܽܘܢ. ܘܗܶܕ݂ܪܳܐ ܕܩܰܫܺܝܫ̈ܶܐ ܣܰܝܒܽܘܬ݂ܳܐ.</VERS>
      <VERS vnumber="30">ܫܚܳܩܳܐ ܦܓܰܥܘ ܒܒܺܝ̈ܫܶܐ. ܘܰܡܚܽܘܬܳܐ ܠܬܰܘܳܢ̈ܶܐ ܕܟܰܪܣܗܽܘܢ. </VERS>
    </CHAPTER>
    <CHAPTER cnumber="21">
      <VERS vnumber="1">ܐܰܝܟ݂ ܬܰܦܳܐ ܕܡܰܝ̈ܳܐ ܠܶܒܶܗ ܕܡܰܠܟܳܐ ܒܺܐܝܕܰܘ̈ܗܝ ܕܰܐ‌ܠܳܗܳܐ. ܘܠܰܐܬ݂ܰܪ ܕܨܳܒܶܐ: ܡܰܪܟܶܢ ܠܶܗ.</VERS>
      <VERS vnumber="2">ܟܽܠܗܶܝܢ ܐܽܘܖ̈ܚܳܬܶܗ ܕܓܰܒܪܳܐ ܬܖ̈ܺܝܨܳܢ ܐܶܢܶܝܢ ܒܥܰܝܢܰܝ̈ ܢܰܦܫܶܗ. ܘܡܳܪܝܳܐ ܡܰܬܩܶܢ ܠܶܒܳܐ.</VERS>
      <VERS vnumber="3">ܡܰܢ ܕܥܳܒܶܕ݂ ܙܰܕܺܝܩܽܘܬܳܐ ܘܕܺܝܢܳܐ: ܓܒܶܐ ܗ̱ܘ̣ ܠܡܳܪܝܳܐ ܡܶܢ ܕܶܒܚܬ݂ܳܐ.</VERS>
      <VERS vnumber="4">ܪܰܘܡܳܐ ܕܥܰܝ̈ܢܶܐ ܘܰܪܘܰܚܬ݂ܳܐ ܕܠܶܒܳܐ: ܘܰܫܪܳܓܳܐ ܕܥܰܘ̈ܳܠܶܐ ܚܛܺܝܬ݂ܳܐ.</VERS>
      <VERS vnumber="5">ܡܰܚܫ̈ܒܳܬܶܗ ܕܓܰܒܝܳܐ ܡܗܰܝܡ̈ܢܳܢ. ܘܰܕ݂ܒܺܝܫܳܐ ܡܰܚܣܖ̈ܳܢ.</VERS>
      <VERS vnumber="6">ܡܰܥܒ̇ܕ݂ܳܢܽܘܬ݂ܳܐ ܕܣܺܝܡܬ݂ܳܐ ܒܠܶܫܳܢܳܐ ܕܰܓܳܠܳܐ: ܘܠܰܐܒܕܳܢܳܐ ܢܶܣܬܰܚܦܽܘܢ ܐܰܝܠܶܝܢ ܕܒܳܥܶܝܢ ܠܡܰܘܬܳܐ.</VERS>
      <VERS vnumber="7">ܬܒܳܪܳܐ ܕܥܰܘ̈ܳܠܶܐ ܢܺܐܬܶܐ ܥܠܰܝܗܽܘܢ: ܥܰܠ ܕܠܳܐ ܨܒܰܘ ܠܡܶܥܒܰܕ݂ ܕܺܝܢܳܐ.</VERS>
      <VERS vnumber="8">ܕܗܳܦܶܟ݂ ܐܽܘܪܚܶܗ: ܓܰܒܪܰܐ ܗ̱ܘ ܢܽܘܟ݂ܪܳܝܳܐ. ܘܰܐܝܢܳܐ ܕܰܕ݂ܟ݂ܶܐ: ܬܪܺܝܨܺܝܢ ܥܒܳܕ݂ܰܘ̈ܗܝ.</VERS>
      <VERS vnumber="9">ܦܰܩܳܚ ܠܡܶܬܰܒ ܥܰܠ ܩܰܪܢܳܐ ܕܶܐܓܳܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ.</VERS>
      <VERS vnumber="10">ܢܰܦܫܶܗ ܕܥܰܘܳܠܳܐ ܠܳܐ ܡܶܬܚܰܙܝܳܐ ܒܥܰܝܢܰܝ̈ ܚܰܒܖ̈ܰܘܗܝ.</VERS>
      <VERS vnumber="11">ܘܰܒܬܽܘܟܶܗ ܕܒܺܝܫܳܐ ܡܶܬܚܰܟܰܡ ܫܰܒܪܳܐ. ܘܚܰܟܺܝܡܳܐ ܒܬܰܪܥܺܝܬܶܗ ܡܩܰܒܶܠ ܝܺܕܰܥܬ݂ܳܐ.</VERS>
      <VERS vnumber="12">ܘܡܶܣܬܰܟܰܠ ܙܰܕܺܝܩܳܐ ܠܶܒܗܽܘܢ ܕܥܰܘ̈ܳܠܶܐ. ܘܕ݂ܳܚܶܩ ܠܥܰܘ̈ܳܠܶܐ ܠܒܺܝܫܬܳܐ.</VERS>
      <VERS vnumber="13">ܕܰܡܣܰܟܰܪ ܐܶܕ݂ܢܰܘ̈ܗܝ ܕܠܳܐ ܢܶܫܡܰܥ ܠܡܶܣܟܺܢܳܐ: ܐܳܦ ܗܽܘ ܠܰܐܠܳܗܳܐ: ܘܠܳܐ ܢܶܥܢܶܝܘܗܝ.</VERS>
      <VERS vnumber="14">ܡܰܘܗܰܒܬ݂ܳܐ ܕܰܒܛܽܘܫܝܳܐ: ܡܰܦܪܩܳܐ ܪܽܘܓܙܳܐ. ܘܰܕ݂ܚܳܐܶܣ ܠܡܶܬܰܠ: ܡܥܺܝܪ ܪܽܘܓܙܳܐ.</VERS>
      <VERS vnumber="15">ܚܰܕ݂ܽܘܬܶܗ ܕܙܰܕܺܝܩܳܐ ܥܳܒܕܳܐ ܕܺܝܢܳܐ. ܘܰܬܒܳܪܳܐ ܠܥܳܒܕܰܝ̈ ܥܰܘܠܳܐ.</VERS>
      <VERS vnumber="16">ܒܰܪܢܳܫܳܐ ܕܛܳܥܶܐ ܡܶܢ ܐܽܘܪܚܳܐ ܕܣܽܘܟܳܠܳܐ: ܥܰܡ ܒܢܰܝ̈ ܐܰܪܥܳܐ ܢܶܬܬܰܢܰܚ.</VERS>
      <VERS vnumber="17">ܓܰܒܪܳܐ ܕܚܰܣܺܝܪ ܠܶܗ: ܘܪܳܚܶܡ ܚܰܕ݂ܽܘܬ݂ܳܐ: ܘܚܰܡܪܳܐ: ܘܰܒܣܳܡܳܐ: ܠܳܐ ܢܶܥܬܰܪ.</VERS>
      <VERS vnumber="18">ܬܰܚܠܽܘܦܶܗ ܕܙܰܕܺܝܩܳܐ܆ ܥܰܘܳܠܳܐ. ܘܰܚܠܳܦ ܬܪܺܝܨܳܐ ܕܰܓܳܠܳܐ.</VERS>
      <VERS vnumber="19">ܛܳܒ ܠܡܶܬܰܒ ܒܰܐܪܥܳܐ ܕܡܰܕ݂ܒܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ ܘܡܰܪܓܙܳܢܺܝܬ݂ܳܐ.</VERS>
      <VERS vnumber="20">ܣܺܝܡܬ݂ܳܐ ܪܓܺܝܓܬܳܐ ܘܡܶܫܚܳܐ ܒܕܰܝܪܳܐ: ܚܶܟ݂ܡܬ݂ܳܐ. ܘܣܽܘܟܳܠܳܐ ܕܰܒܢܰܝ̈ܢܳܫܳܐ ܢܶܒܠܥܺܝܗ̇.</VERS>
      <VERS vnumber="21">ܕܒܳܥܶܐ ܙܰܕܺܝܩܽܘܬ݂ܳܐ ܘܛܰܝܒܽܘܬ݂ܳܐ: ܡܶܫܟܰܚ ܚܰܝ̈ܶܐ: ܘܙܰܕܺܝܩܽܘܬ݂ܳܐ: ܘܬܶܫܒܽܘܚܬܳܐ.</VERS>
      <VERS vnumber="22">ܠܰܡܕ݂ܺܝܢ̱ܬܳܐ ܕܓܰܢ̱ܒܳܖ̈ܶܐ ܣܠܶܩ ܚܰܟܺܝܡܳܐ. ܘܰܟ݂ܒܰܫ ܚܶܣܢܳܐ ܕܬܽܘܟ݂ܠܳܢܳܗ̇.</VERS>
      <VERS vnumber="23">ܕܢܳܛܰܪ ܦܽܘܡܶܗ ܘܠܶܫܳܢܶܗ: ܢܳܛܰܪ ܢܰܦܫܶܗ ܡܶܢ ܐܽܘܠܨܳܢܳܐ.</VERS>
      <VERS vnumber="24">ܡܰܪܳܚܳܐ ܕܥܰܫܺܝܢ ܫܡܶܗ: ܥܳܒܶܕ݂ ܥܰܘܠܳܐ ܒܰܐܟܬܶܗ.</VERS>
      <VERS vnumber="25">ܪܶܓܬܶܗ ܕܰܚܒܰܢܳܢܳܐ ܩܳܛܠܳܐ ܠܶܗ. ܡܶܛܽܠ ܕܠܳܐ ܨܳܒܶܐ ܕܢܶܥ̈ܒܕ݂ܳܢ ܐܺܝܕ݂ܰܘ̈ܗܝ ܥܒܳܕ݂ܳܐ.</VERS>
      <VERS vnumber="26">ܘܟ݂ܽܠܶܗ ܝܰܘܡܳܐ ܪܳܐܶܓ ܪܶܓܬ݂ܳܐ. ܙܰܕܺܝܩܳܐ ܝܳܗܶܒ: ܘܠܳܐ ܚܳܐܶܣ.</VERS>
      <VERS vnumber="27">ܘܕܶܒܚܳܐ ܕܥܰܘ̈ܳܠܶܐ ܛܡܰܐ ܗ̱ܘ. ܡܶܛܽܠ ܕܰܒܥܰܘܠܳܐ ܡܰܝܬܶܝܢ ܠܶܗ.</VERS>
      <VERS vnumber="28">ܣܳܗܕܳܐ ܕܰܓܳܠܳܐ ܢܺܐܒܰܕ݂. ܘܓܰܒܪܳܐ ܫܳܡܽܘܥܳܐ ܬܪܺܝܨܳܐܺܝܬ݂ ܡܡܰܠܶܠ.</VERS>
      <VERS vnumber="29">ܚܰܨܺܝ̈ܦܳܢ ܐܰܦܰܘ̈ܗܝ ܕܓܰܒܪܳܐ ܥܰܘܳܠܳܐ. ܘܰܐܝܢܳܐ ܕܰܬܪܺܝܨ ܗ̱ܘ: ܐܽܘܖ̈ܚܳܬ݂ܳܐ ܕܢܰܦܫܶܗ.</VERS>
      <VERS vnumber="30">ܠܰܝܬ ܚܶܟ݂ܡܬ݂ܳܐ ܐܳܦܠܳܐ ܣܽܘܟܳܠܳܐ: ܐܳܦܠܳܐ ܬܰܪܥܺܝܬ݂ܳܐ: ܐܰܝܟ݂ ܕܡܳܪܝܳܐ.</VERS>
      <VERS vnumber="31">ܣܽܘܣܝܳܐ ܡܛܰܝܰܒ ܠܝܰܘܡܳܐ ܕܰܩܪܳܒܳܐ: ܘܰܕ݂ܡܳܪܝܰܐ ܗ̱ܘ ܦܽܘܪܩܳܢܳܐ. </VERS>
    </CHAPTER>
    <CHAPTER cnumber="22">
      <VERS vnumber="1">ܡܝܰܬܰܪ ܗ̱ܘ̣ ܫܡܳܐ ܡܶܢ ܥܽܘܬܪܳܐ ܣܰܓܺܝܐܳܐ. ܘܛܳܒܳܐ ܡܪܰܚܡܳܢܽܘܬ݂ܳܐ ܡܶܢ ܕܰܗܒܳܐ ܘܡܶܢ ܣܺܐܡܳܐ.</VERS>
      <VERS vnumber="2">ܥܰܬܺܝܪܳܐ ܘܡܶܣܟܺܢܳܐ ܦܓܰܥܘ ܚܰܕ݂ ܒܚܰܕ݂. ܘܠܰܬܖ̈ܰܝܗܽܘܢ ܡܳܪܝܳܐ ܥܒܰܕ݂.</VERS>
      <VERS vnumber="3">ܥܪܺܝܡܳܐ ܚܙܳܐ ܒܺܝܫܳܐ ܕܡܶܬܢܰܓܰܕ݂: ܘܥܰܫܺܝܢܳܐܺܝܬ݂ ܐܶܬܪܕ݂ܺܝ. ܣܰܟ݂̈ܠܶܐ ܕܶܝܢ ܥܒܰܪܘ ܥܠܰܘܗܝ: ܘܰܚܣܰܪܘ.</VERS>
      <VERS vnumber="4">ܥܶܩܒܶܝ̈ܗ̇ ܕܡܰܟܺܝܟ݂ܽܘܬ݂ܳܐ ܕܶܚܠܬܶܗ ܕܡܳܪܝܳܐ: ܘܥܽܘܬܪܳܐ: ܘܺܐܝܩܳܪܳܐ: ܘܚܰܝ̈ܶܐ.</VERS>
      <VERS vnumber="5">ܢܶܫ̈ܒܶܐ ܘܦܰܚ̈ܶܐ ܒܽܐܘܪܚܳܐ ܥܣܰܩܬ݂ܳܐ. ܘܡܰܢ ܕܢܳܛܰܪ ܢܰܦܫܶܗ: ܢܶܬ݂ܪܰܚܰܩ ܡܶܢܗܽܘܢ.</VERS>
      <VERS vnumber="6">ܕܡܰܟܶܣ ܠܛܰܠܝܳܐ ܥܰܠ ܦܽܘܡܳܗ̇ ܕܽܐܘܪܚܳܐ: ܐܳܦ ܐܶܢ ܢܶܩܰܫ: ܠܳܐ ܢܶܣܛܶܐ ܡܶܢܳܗ̇.</VERS>
      <VERS vnumber="7">ܥܰܬܺܝܪܳܐ ܢܶܫܬܰܠܰܛ ܒܶܗ ܡܶܣܟܺܢܳܐ. ܘܥܰܒܕܳܐ ܢܰܘܙܶܦ ܠܡܰܢ ܕܡܰܘܙܶܦ ܗ̱ܘܳܐ ܠܶܗ.</VERS>
      <VERS vnumber="8">ܕܙܳܪܰܥ ܥܰܘܠܳܐ: ܢܶܚܨܽܘܕ݂ ܥܶܬܳܐ. ܘܫܰܒܛܳܐ ܕܰܐܟܬܶܗ ܢܶܓܡܽܘܪ.</VERS>
      <VERS vnumber="9">ܡܰܢ ܕܛܳܒܳܐ ܥܰܝܢܶܗ: ܗܽܘ ܢܶܬ݂ܒܰܪܰܟ݂. ܡܶܛܽܠ ܕܝܳܗܶܒ ܡܶܢ ܠܰܚܡܶܗ ܠܡܶܣܟܺܢܳܐ.</VERS>
      <VERS vnumber="10">ܐܰܘܒܶܕ݂ ܠܒܺܝܫܳܐ: ܘܰܐܦܶܩ ܠܚܶܪܝ݂ܳܝ݂ܳܐ: ܘܒܰܛܶܠ ܕܺܝܢܳܐ ܘܨܰܥܪܳܐ. ܕܠܳܐ ܐܶܢ ܢܶܬܶܒ ܒܰܟ݂ܢܽܘܫܬܳܐ: ܠܟ݂ܽܠܗܽܘܢ ܢܨܰܥܰܪ.</VERS>
      <VERS vnumber="11">ܪܳܚܶܡ ܐܰ‌ܠܳܗܳܐ ܠܰܐܝܢܳܐ ܕܰܕ݂ܟ݂ܶܐ ܒܠܶܒܶܗ. ܘܰܡܪܰܚܶܡ ܥܰܠ ܣܶܦ̈ܘܳܬܳܐ ܕܖ̈ܳܚܡܰܘܗܝ ܕܡܰܠܟܳܐ.</VERS>
      <VERS vnumber="12">ܥܰܝܢܰܘ̈ܗܝ ܕܡܳܪܝܳܐ ܢܳܛܖ̈ܳܢ ܝܺܕܰܥܬ݂ܳܐ. ܘܡܰܘ̈ܒܕ݂ܳܢ ܡ̈ܶܠܶܐ ܕܰܓܳܠ̈ܳܬ݂ܳܐ.</VERS>
      <VERS vnumber="13">ܐܳܡܰܪ ܚܒܰܢܳܢܳܐ ܡܳܐ ܕܡܶܫܬܰܕܰܪ: ܐܰܪܝܳܐ ܒܽܐܘܪܚܳܐ: ܘܗܳܐ ܩܶܛܠܳܐ ܒܫܽܘ̈ܩܶܐ.</VERS>
      <VERS vnumber="14">ܓܽܘܡܳܨܳܐ ܥܰܡܺܝܩܳܐ ܦܽܘܡܳܗ̇ ܕܢܽܘܟ݂ܪܳܝܬܳܐ. ܘܰܐܝܢܳܐ ܕܪܳܓܶܙ ܥܠܰܘܗܝ ܡܳܪܝܳܐ: ܢܳܦܶܠ ܬܰܡܳܢ.</VERS>
      <VERS vnumber="15">ܫܳܛܝܽܘܬ݂ܳܐ ܡܰܦܪܕܳܐ ܠܶܒܶܗ ܕܛܰܠܝܳܐ. ܘܫܰܒܛܳܐ ܕܡܰܪܕܽܘܬ݂ܳܐ ܡܰܪܚܶܩ ܡܶܢܶܗ.</VERS>
      <VERS vnumber="16">ܕܬ݂ܳܐܶܟ݂ ܠܡܶܣܟܺܢܳܐ ܡܰܣܓܶܐ ܒܺܝܫܬܶܗ: ܘܰܕ݂ܝܳܗܶܒ ܠܥܰܬܺܝܪܳܐ: ܚܽܘܣܪܳܢܰܐ ܗ̱ܘ ܠܢܰܦܫܶܗ.</VERS>
      <VERS vnumber="17">ܐܰܪܟܶܢ ܐܶܕ݂ܢܳܟ݂: ܘܰܫܡܰܥ ܡ̈ܶܠܶܐ ܕܚܰܟܺܝ̈ܡܶܐ. ܘܣܺܝܡ ܠܶܒܳܟ݂ ܠܺܝܕܰܥܬ݂ܝ.</VERS>
      <VERS vnumber="18">ܡܶܛܽܠ ܕܒܰܣܺܝ̈ܡܳܢ ܐܶܢܶܝܢ: ܛܰܪ ܐܶܢܶܝܢ ܒܟܰܪܣܳܟ݂. ܘܢܶܬܩ̈ܢܳܢ ܐܰܟ݂ܚܕ݂ܳܐ ܥܰܠ ܣܶܦ̈ܘܳܬ݂ܳܟ݂.</VERS>
      <VERS vnumber="19">ܕܢܶܗܘܶܐ ܬܽܘܟ݂ܠܳܢܳܟ݂ ܥܰܠ ܡܳܪܝܳܐ: ܐܽܘܕܰܥܬܳܟ݂ ܝܰܘܡܳܢܳܐ.</VERS>
      <VERS vnumber="20">ܘܗܳܐ ܟܶܬܒܶ݀ܬ ܐܶܢܶܝܢ ܠܳܟ݂ ܥܰܠ ܬܠܳܬ ܙܰܒ̈ܢܺܝܢ.</VERS>
      <VERS vnumber="21">ܕܰܐܘܕܥܳܟ݂ ܡܶܠܟܳܐ ܘܺܝܕܰܥܬ݂ܳܐ: ܘܫܶܠܝܳܐ ܘܡ̈ܶܠܶܐ ܕܩܽܘܫܬܳܐ. ܕܬܰܗܦܶܟ݂ ܡܶܠܬ݂ܳܐ ܕܩܽܘܫܬܳܐ ܠܡܰܢ ܕܫܰܕܪܳܟ݂.</VERS>
      <VERS vnumber="22">ܠܳܐ ܬܶܬܽܘܟ݂ ܠܡܶܣܟܺܢܳܐ ܡܶܛܽܠ ܕܡܶܣܟܺܝܢ ܗ̱ܘ̣. ܘܠܳܐ ܬܡܰܟܶܟ݂ ܠܒܳܝܫܳܐ ܒܬܰܪܥܳܐ.</VERS>
      <VERS vnumber="23">ܡܶܛܽܠ ܕܡܳܪܝܳܐ ܕܳܐܶܢ ܕܺܝܢܗܽܘܢ. ܘܡܶܬܦܪܰܥ ܥܽܘܠܒܳܢܳܐ ܕܢܰܦܫܗܽܘܢ.</VERS>
      <VERS vnumber="24">ܠܳܐ ܬܶܗܘܶܐ ܪܳܚܡܳܐ ܠܓܰܒܪܳܐ ܚܶܡܬܳܢܳܐ. ܘܥܰܡ ܓܰܒܪܳܐ ܕܰܡܠܶܐ ܪܽܘܓܙܳܐ ܠܳܐ ܬܶܥܽܘܠ.</VERS>
      <VERS vnumber="25">ܕܠܳܐ ܬܺܐܠܰܦ ܡܶܢ ܢܳܡܽܘܣܰܘ̈ܗܝ. ܘܬܶܫܟܰܚ ܬܽܘܩܠܬ݂ܳܐ ܠܢܰܦܫܳܟ݂.</VERS>
      <VERS vnumber="26">ܠܳܐ ܬܶܬܶܠ ܢܰܦܫܳܟ݂ ܠܥܰܪܳܒܽܘܬ݂ܳܐ: ܒܰܕ݂ܒܳܗܶܬ݂ ܐܰܢ̱ܬ ܡܶܢ ܦܰܖ̈ܨܽܘܦܶܐ.</VERS>
      <VERS vnumber="27">ܐܶܢ ܠܰܝܬ ܠܳܟ݂ ܓܶܝܪ ܡܶܢ ܐܰܬܰܪ ܕܬܶܦܪܽܘܥ: ܢܳܣܒܺܝܢ ܬܶܫܘܺܝܬ݂ܳܐ ܡܶܢ ܬܚܽܘܬܰܝܟ.</VERS>
      <VERS vnumber="28">ܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ: ܕܬܰܚܶܡܘ ܐܰܒܳܗܰܝ̈ܟ.</VERS>
      <VERS vnumber="29">ܐܶܢ ܚܶܙܰܝܬ ܓܰܒܪܳܐ ܕܰܡܗܺܝܪ ܒܰܥܒܳܕܶܗ: ܩܕ݂ܳܡ ܡܰܠ̈ܟܶܐ ܢܩܽܘܡ. ܘܠܳܐ ܢܩܽܘܡ ܩܕ݂ܳܡ ܚܰܫܺܝ̈ܟܶܐ. </VERS>
    </CHAPTER>
    <CHAPTER cnumber="23">
      <VERS vnumber="1">ܐܶܢ ܝܳܬܶܒ ܐܰܢ̱ܬ ܠܡܰܚܫܳܡܽܘ ܥܰܡ ܫܰܠܺܝܛܳܐ: ܐܶܫܬܰܘܕܰܥ ܡܶܕܶܡ ܕܣܺܝܡ ܩܕ݂ܳܡܰܝܟ.</VERS>
      <VERS vnumber="2">ܕܠܳܐ ܬܣܺܝܡ ܣܰܟܺܝܢܳܐ ܒܦܽܘܡܳܟ݂: ܐܶܢ ܐܺܝܬ݂ ܓܰܒܪܳܐ ܕܰܢܦܺܝܫ.</VERS>
      <VERS vnumber="3">ܠܳܐ ܬܶܪܰܓ ܡܶܢ ܡܶܐܟ݂ܽܘܠܬܶܗ: ܡܶܛܽܠ ܕܠܰܚܡܶܗ ܠܰܚܡܰܐ ܗ̱ܘ ܕܕܰܓܳܠܽܘܬ݂ܳܐ.</VERS>
      <VERS vnumber="4">ܠܳܐ ܬܶܬܩܰܪܰܒ ܠܥܰܬܺܝܪܳܐ. ܐܶܠܳܐ ܒܚܶܟ݂ܡܬ݂ܳܐ ܐܶܬܦܰܪܰܩ ܡܶܢܶܗ.</VERS>
      <VERS vnumber="5">ܐܶܢ ܬܰܨܶܕ݂ ܓܶܝܪ ܥܰܝܢܳܟ݂ ܒܶܗ: ܠܳܐ ܡܶܬܚܙܶܐ ܠܳܟ݂. ܡܶܛܽܠ ܕܥܳܒܶܕ݂ ܠܶܗ ܓܶܦ̈ܶܐ ܐܰܝܟ݂ ܕܢܶܫܪܳܐ: ܘܦܳܪܰܚ ܠܰܫܡܰܝܳܐ.</VERS>
      <VERS vnumber="6">ܠܳܐ ܬܰܚܫܶܡ ܥܰܡ ܓܰܒܪܳܐ ܚܰܘܳܪܳܐ: ܘܠܳܐ ܬܶܪܰܓ ܡܶܢ ܡܶܐܟ݂ܽܘܠܬܶܗ.</VERS>
      <VERS vnumber="7">ܐܰܟ݂ܙܢܳܐ ܓܶܝܪ ܕܐ̱ܢܳܫ ܒܳܠܰܥ ܙܶܦܬܳܐ: ܗܳܟܰܢܳܐ ܐܳܟܶܠ ܐܰܢ̱ܬ ܘܫܳܬܶܐ ܥܰܡܶܗ. ܘܠܶܒܶܗ ܠܳܐ ܗ̱ܘܳܐ ܠܘܳܬܳܟ݂.</VERS>
      <VERS vnumber="8">ܘܠܰܚܡܳܐ ܕܳܐܟܶܠ ܐܰܢ̱ܬ: ܡܬܺܝܒ ܐܰܢ̱ܬ ܠܶܗ. ܘܰܡܚܰܒܶܠ ܐܰܢܬ ܡܶܠܰܝ̈ܟ ܒܰܣܺܝ̈ܡܳܬ݂ܳܐ.</VERS>
      <VERS vnumber="9">ܩܕ݂ܳܡ ܣܰܟ݂ܠܳܐ ܠܳܐ ܬܡܰܠܶܠ: ܡܶܛܽܠ ܕܫܳܐܶܛ ܠܗܶܝܢ ܠܡܶܠܰܝ̈ܟ.</VERS>
      <VERS vnumber="10">ܠܳܐ ܬܫܰܢܶܐ ܬܚܽܘܡܳܐ ܕܡܶܢ ܥܳܠܰܡ. ܘܰܒܚܰܩܠܳܐ ܕܝܰܬܡ̈ܶܐ ܠܳܐ ܬܶܥܽܘܠ.</VERS>
      <VERS vnumber="11">ܡܶܛܽܠ ܕܦܳܪܽܘܩܗܽܘܢ ܬܰܩܺܝܦ ܗ̱ܘ̣ ܘܗܽܘ ܢܕ݂ܽܘܢ ܕܺܝܢܗܽܘܢ ܥܰܡܳܟ݂.</VERS>
      <VERS vnumber="12">ܐܰܥܶܠ ܠܶܒܳܟ݂ ܠܡܰܪܕܽܘܬܳܐ: ܘܶܐܕ݂ܢܰܝ̈ܟ ܠܡܺܐܡܪܳܐ ܕܺܝܕܰܥܬ݂ܳܐ.</VERS>
      <VERS vnumber="13">ܠܳܐ ܬܶܟ݂ܠܶܐ ܡܰܪܕܽܘܬ݂ܳܐ ܡܶܢ ܛܰܠܝܳܐ. ܡܶܛܽܠ ܕܶܐܢ ܡܳܚܶܐ ܐܰܢ̱ܬ ܠܶܗ: ܠܳܐ ܡܳܐܶܬ.</VERS>
      <VERS vnumber="14">ܐܰܢ̱ܬ ܓܶܝܪ ܡܳܚܶܐ ܐܰܢ̱ܬ ܠܶܗ ܒܫܰܒܛܳܐ: ܘܢܰܦܫܶܗ ܡܶܢ ܫܝܽܘܠ ܡܦܰܨܶܐ ܐܰܢ̱ܬ.</VERS>
      <VERS vnumber="15">ܒܶܪܝ: ܐܶܢ ܚܰܟܺܝܡ ܠܶܒܳܟ݂: ܐܳܦ ܠܶܒܝ ܕܺܝܠܝ ܢܶܚܕܶܐ.</VERS>
      <VERS vnumber="16">ܘܰܢܕ݂ܽܘ̈ܨܳܢ ܟܽܘܠ̈ܝܳܬ݂ܝ: ܡܳܐ ܕܰܡܡܰܠ̈ܠܳܢ ܣܶܦ̈ܘܳܬ݂ܳܟ݂ ܬܪܺܝܨܽܘܬ݂ܳܐ.</VERS>
      <VERS vnumber="17">ܠܳܐ ܢܶܛܰܢ ܠܶܒܳܟ݂ ܒܚܰܛܳܝ̈ܶܐ. ܐܶܠܳܐ ܒܕܶܚܠܬܶܗ ܕܡܳܪܝܳܐ ܟܽܠܝܽܘܡ.</VERS>
      <VERS vnumber="18">ܕܬܶܗܘܶܐ ܠܳܟ݂ ܚܰܪܬ݂ܳܐ: ܘܣܰܒܪܳܟ݂ ܠܳܐ ܢܶܓܡܰܪ.</VERS>
      <VERS vnumber="19">ܫܡܰܥ ܒܶܪܝ: ܘܰܗܽܘܝ ܚܰܟܺܝܡ ܘܰܬܪܽܘܨ ܬܰܪܥܺܝܬܝ ܒܠܶܒܳܟ݂.</VERS>
      <VERS vnumber="20">ܠܳܐ ܬܶܗܘܶܐ ܪܰܘܳܝ ܒܚܰܡܪܳܐ. ܘܠܳܐ ܬܶܗܘܶܐ ܐܳܣܽܘܛ ܒܒܶܣܪܳܐ.</VERS>
      <VERS vnumber="21">ܡܶܛܽܠ ܕܰܕ݂ܪܰܘܳܝ ܒܚܰܡܪܳܐ: ܘܳܐܣܽܘܛ ܒܒܶܣܪܳܐ: ܢܺܐܒܰܕ݂ ܘܰܕܕܳܡܶܟ݂: ܢܶܠܒܰܫ ܒܰܖ̈ܕܥܳܬ݂ܳܐ.</VERS>
      <VERS vnumber="22">ܫܡܰܥ ܠܰܐܒܽܘܟ݂ ܕܰܐܘܠܕ݂ܳܟ݂. ܘܠܳܐ ܬܫܽܘܛ ܣܰܝܒܽܘܬ݂ܳܐ ܕܶܐܡܳܟ݂.</VERS>
      <VERS vnumber="23">ܩܽܘܫܬܳܐ ܩܢܺܝ. ܘܠܳܐ ܬܙܰܒܶܢ ܚܶܟ݂ܡܬ݂ܳܐ ܘܣܽܘܟܳܠܳܐ ܘܡܰܪܕܽܘܬ݂ܳܐ.</VERS>
      <VERS vnumber="24">ܢܶܪܘܰܙ ܘܰܢܕ݂ܽܘܨ ܐܰܒܽܘܗܝ ܕܙܰܕܺܝܩܳܐ. ܘܢܰܘܠܶܕ݂ ܚܰܟܺܝܡܳܐ: ܘܢܶܚܕܶܐ ܒܶܗ ܐܰܒܽܘܗܝ.</VERS>
      <VERS vnumber="25">ܘܢܶܚܕܽܘܢ ܒܳܟ݂ ܐܰܒܽܘܟ݂ ܘܶܐܡܳܟ݂: ܘܰܬܕ݂ܽܘܨ ܝܳܠܶܕܬܳܟ݂.</VERS>
      <VERS vnumber="26">ܗܰܒ ܠܺܝ ܒܶܪܝ ܠܶܒܳܟ݂. ܘܥܰܝܢܰܝ̈ܟ ܐܽܘܖ̈ܚܳܬ݂ܝ ܢܶܛܖ̈ܳܢ.</VERS>
      <VERS vnumber="27">ܓܽܘܡܳܨܳܐ ܗ̱ܝ ܓܶܝܪ ܥܰܡܺܝܩܳܐ ܙܳܢܺܝܬܳܐ. ܘܒܺܪܳܐ ܕܽܐܘܠܨܳܢܳܐ: ܢܽܘܟ݂ܪܳܝܬܳܐ.</VERS>
      <VERS vnumber="28">ܘܡܶܢ ܫܶܠܝܳܐ ܡܰܘܒܕ݂ܳܐ. ܘܰܒܢܰܝ̈ܢܳܫܳܐ ܣܰܓܺܝ̈ܐܶܐ ܥܰܘܠܳܐ ܡܰܣܓܶܝܢ.</VERS>
      <VERS vnumber="29">ܠܡܰܢ ܘܳܝܳܐ: ܘܰܠܡܰܢ ܕܽܘܘܳܕ݂ܳܐ: ܘܰܠܡܰܢ ܕܺܝܢܳܐ: ܘܰܠܡܰܢ ܒܺܝ̈ܫܳܬ݂ܳܐ: ܘܰܠܡܰܢ ܨܽܘܠ̈ܦܳܬ݂ܳܐ ܕܡܰܓܳܢ. ܘܰܕ݂ܡܰܢ ܡܩܰܢ̈ܐܳܢ(ܣܳܡ̈ܩܳܢ) ܥܰܝܢܰܘ̈ܗܝ.</VERS>
      <VERS vnumber="30">ܐܶܠܳܐ ܕܰܐܝܠܶܝܢ ܕܡܰܘܚܪܺܝܢ ܒܚܰܡܪܳܐ. ܘܰܡܥܰܩܒܺܝܢ ܐܰܝܟܳܐ ܕܺܐܝܬ݂ ܒܶܝܬ ܡܰܫܬܝܳܐ. ܠܳܐ ܬܶܗܘܶܐ ܪܰܘܳܝ ܒܚܰܡܪܳܐ. ܐܶܠܳܐ ܡܰܠܶܠ ܥܰܡ ܐ̱ܢܳܫ̈ܳܐ ܙܰܕܺܝ̈ܩܶܐ. ܘܰܗܘܰܝܬ ܡܗܰܠܶܟ݂ ܥܰܡܗܽܘܢ ܘܰܡܡܰܠܶܠ.</VERS>
      <VERS vnumber="31">ܠܳܐ ܬܰܨܶܕ݂ ܥܰܝܢܳܟ݂ ܒܚܰܡܪܳܐ ܕܙܳܪܓܳܐ ܥܰܝܢܶܗ ܒܟܳܣܳܐ. ܐܶܠܳܐ ܪܢܺܝ ܒܙܰܕܺܝܩܽܘܬܳܐ.</VERS>
      <VERS vnumber="32">ܡܶܛܽܠ ܕܚܰܪܬܶܗ ܕܚܰܡܪܳܐ ܐܰܝܟ݂ ܡܚܽܘܬ݂ܳܐ ܗ̱ܝ ܕܚܶܘܝܳܐ: ܘܰܐܝܟ݂ ܚܰܪܡܳܢܳܐ ܕܦܳܪܰܚ.</VERS>
      <VERS vnumber="33">ܥܰܝܢܰܝ̈ܟ ܡܳܐ ܕܚܳܖ̈ܝ ܒܢܽܘܟ݂ܪܳܝܬܳܐ: ܗܳܝܕܶܝܢ ܠܶܒܳܟ݂ ܡܡܰܠܶܠ ܗܦܺܝ̈ܟ݂ܳܬ݂ܳܐ.</VERS>
      <VERS vnumber="34">ܘܗܳܘܶܐ ܐܰܢ̱ܬ ܠܳܟ݂: ܐܰܝܟ݂ ܗܰܘ ܕܫܰܟܺܝܒ ܒܠܶܒܶܗ ܕܝܰܡܳܐ: ܘܰܐܝܟ݂ ܡܰܠܳܚܳܐ ܒܡܰܚܫܽܘܠܳܐ ܪܰܒܳܐ.</VERS>
      <VERS vnumber="35">ܘܬܺܐܡܰܪ ܕܰܡܚܰܐܽܘܢܝ: ܘܠܳܐ ܚܶܫܶܬ݂. ܘܰܡܒܰܙܚܺܝܢ ܗ̱ܘܰܘ ܒܺܝ: ܘܠܳܐ ܝܳܕܰܥ ܗ̱ܘܺܝ݀ܬ. ܐܶܡܰܬܝ ܐܶܬܬܥܺܝܪ: ܘܳܐܙܶܠ ܐܶܒܥܺܝܗ̇.</VERS>
    </CHAPTER>
    <CHAPTER cnumber="24">
      <VERS vnumber="1">ܠܳܐ ܬܶܛܰܢ ܒܓܰܒܖ̈ܶܐ ܒܺܝ̈ܫܶܐ. ܘܠܳܐ ܬܶܪܰܓ ܠܡܶܗܘܳܐ ܥܰܡܗܽܘܢ.</VERS>
      <VERS vnumber="2">ܡܶܛܽܠ ܕܒܺܝܫܬܰܐ ܗ̱ܘ ܪܳܢܶܐ ܠܶܒܗܽܘܢ. ܘܥܰܘܠܳܐ ܡܡܰܠ̈ܠܳܢ ܣܶܦ̈ܘܳܬܗܽܘܢ.</VERS>
      <VERS vnumber="3">ܒܚܶܟ݂ܡܬ݂ܳܐ ܡܶܬܒܢܶܐ ܒܰܝܬܳܐ. ܘܰܒܣܽܘܟܳܠܳܐ ܟܽܠܶܗ ܬܳܩܶܢ.</VERS>
      <VERS vnumber="4">ܘܒܺܝܕܰܥܬ݂ܳܐ ܡܶܬܡܠܶܝܢ ܬܰܘܳܢ̈ܶܐ ܟܽܠ ܩܶܢܝܳܢܳܐ ܘܺܐܝܩܳܪܳܐ ܘܒܽܘܣܳܡܳܐ.</VERS>
      <VERS vnumber="5">ܛܳܒ ܗ̱ܘ ܚܰܟܺܝܡܳܐ ܡܶܢ ܥܰܫܺܝܢܳܐ. ܘܓܰܒܪܳܐ ܕܺܝܕܰܥܬ݂ܳܐ ܡܶܢ ܓܰܢ̱ܒܳܪ ܚܰܝܠܳܐ.</VERS>
      <VERS vnumber="6">ܒܓܽܘܪܳܓܳܐ ܡܶܬܥܒܶܕ݂ ܩܪܳܒܳܐ. ܘܦܽܘܪܩܳܢܳܐ ܒܣܽܘܓܳܐܐ ܕܡܶܠܟܳܐ.</VERS>
      <VERS vnumber="7">ܚܶܟ݂ܡܬ݂ܳܐ ܪܳܡܝܳܐ ܠܣܰܟ݂ܠܳܐ. ܘܰܒܬܰܪܥܳܐ ܠܳܐ ܦܳܬܰܚ ܦܽܘܡܶܗ.</VERS>
      <VERS vnumber="8">ܕܡܶܬܚܰܫܰܒ ܠܡܰܒܐܳܫܽܘ: ܥܰܘܳܠܳܐ ܡܶܬܩܪܶܐ.</VERS>
      <VERS vnumber="9">ܬܰܪܥܺܝܬܶܗ ܕܣܰܟ݂ܠܳܐ ܚܛܺܝܬ݂ܳܐ ܗ̱ܝ. ܘܛܰܡܐܽܘܬ݂ܳܐ ܕܒܰܪܢܳܫܳܐ ܒܺܝܫܬܳܐ.</VERS>
      <VERS vnumber="10">ܘܰܠܥܰܘ̈ܳܠܶܐ ܒܺܝܫܬܳܐ ܬܶܕ݂ܒܰܪ ܐܶܢܽܘܢ: ܒܝܰܘܡܳܐ ܕܽܐܘܠܨܳܢܳܐ.</VERS>
      <VERS vnumber="11">ܦܰܨܳܐ ܠܰܐܝܠܶܝܢ ܕܡܶܬܕܰܒܪܺܝܢ ܠܡܰܘܬܳܐ. ܘܰܠܡܶܙܒܰܢ ܠܰܐܝܠܶܝܢ ܕܡܶܬܬܰܚܕܺܝܢ ܠܩܶܛܠܳܐ: ܠܳܐ ܬܚܽܘܣ.</VERS>
      <VERS vnumber="12">ܘܶܐܢ ܬܺܐܡܰܪ ܕܠܳܐ ܝܳܕܰܥ ܐ̱ܢܳܐ: ܕܰܥ ܕܬܰܪܥܺܝܬ݂ܳܐ ܕܠܶܒܳܐ: ܐܰܠܳܗܰܐ ܗ̱ܘ ܒܳܨܶܐ. ܘܰܕ݂ܢܳܛܰܪ ܢܰܦܫܳܟ݂: ܗܽܘ ܝܳܕܰܥ ܘܦܳܪܰܥ ܠܒܰܪܢܳܫܳܐ ܐܰܝܟ݂ ܥܒܳܕ݂ܰܘ̈ܗܝ.</VERS>
      <VERS vnumber="13">ܐܰܟ݂ܽܘܠ ܒܶܪܝ ܕܶܒܫܳܐ: ܡܶܛܽܠ ܕܛܳܒ ܗ̱ܘ: ܘܟܰܟܳܪܺܝܬ݂ܳܐ ܚܠܺܝܬ݂ܳܐ ܒܚܶܟܳܟ݂.</VERS>
      <VERS vnumber="14">ܗܳܟܰܢܳܐ ܐܳܦ ܚܶܟ݂ܡܬ݂ܳܐ ܠܢܰܦܫܳܟ݂ ܬܶܫܟܰܚ. ܘܬܶܗܘܶܐ ܠܳܟ݂ ܚܰܪܬܳܐ: ܘܣܰܒܪܳܟ݂ ܠܳܐ ܢܶܬܦܣܶܩ.</VERS>
      <VERS vnumber="15">ܠܳܐ ܬܰܟ݂ܡܶܢ ܥܰܘܠܳܐ ܒܕܰܝܪܶܗ ܕܙܰܕܺܝܩܳܐ. ܘܠܳܐ ܬܶܒܽܘܙ ܒܶܝܬ ܡܰܫܪܶܝܗ.</VERS>
      <VERS vnumber="16">ܡܶܛܽܠ ܕܰܫܒܰܥ ܙܰܒ̈ܢܺܝܢ ܢܳܦܶܠ ܙܰܕܺܝܩܳܐ ܘܩܳܐܶܡ. ܘܖ̈ܰܫܺܝܥܶܐ ܒܒܺܝܫܬܳܐ ܢܶܣܬܰܚܦܽܘܢ.</VERS>
      <VERS vnumber="17">ܡܳܐ ܕܢܳܦܶܠ ܒܥܶܠܕܒܳܒܳܟ݂: ܠܳܐ ܬܶܚܕܶܐ. ܘܡܳܐ ܕܡܶܣܬܚܶܦ: ܠܳܐ ܢܕ݂ܽܘܨ ܠܶܒܳܟ݂.</VERS>
      <VERS vnumber="18">ܕܰܠܡܳܐ ܢܶܚܙܶܐ ܡܳܪܝܳܐ: ܘܢܶܬܒܶܐܫ ܒܥܰܝܢܰܘ̈ܗܝ: ܘܢܰܗܦܶܟ݂ ܪܽܘܓܙܶܗ ܡܶܢܶܗ.</VERS>
      <VERS vnumber="19">ܠܳܐ ܬܶܚܣܰܡ ܒܒܺܝ̈ܫܶܐ. ܘܠܳܐ ܬܶܛܰܢ ܒܥܰܘ̈ܳܠܶܐ.</VERS>
      <VERS vnumber="20">ܡܶܛܽܠ ܕܰܠܒܺܝ̈ܫܶܐ ܠܳܐ ܗܳܘܝܳܐ ܠܗܽܘܢ ܚܰܪܬܳܐ. ܘܰܫܪܳܓܗܽܘܢ ܕܥܰܘ̈ܳܠܶܐ ܢܶܕ݂ܥܰܟ݂.</VERS>
      <VERS vnumber="21">ܕܚܰܠ ܒܶܪܝ ܡܶܢ ܡܳܪܝܳܐ: ܘܰܐܡܠܶܟ݂. ܘܥܰܡ ܫܳܛܝܳܐ ܠܳܐ ܬܶܬܚܰܠܰܛ. </VERS>
      <VERS vnumber="22">ܡܶܢ ܫܶܠܝܳܐ ܓܶܝܪ ܐܳܬܶܐ ܬܒܳܪܗܽܘܢ. ܘܣܰܘܦܳܐ ܕܰܫܢܰܝ̈ܗܽܘܢ ܡܰܢܽܘ ܝܳܕܰܥ.</VERS>
      <VERS vnumber="23">ܗܳܠܶܝܢ ܠܚܰܟܺܝ̈ܡܶܐ ܐܳܡܰܪ ܐ̱ܢܳܐ. ܠܡܶܣܰܒ ܒܰܐܦ̈ܶܐ ܒܕܺܝܢܳܐ: ܠܳܐ ܫܰܦܺܝܪ.</VERS>
      <VERS vnumber="24">ܐܳܦܠܳܐ ܠܡܺܐܡܰܪ ܠܥܰܘܳܠܳܐ ܕܙܰܕܺܝܩ ܐܰܢ̱ܬ. ܢܠܽܘܛܽܘܢܶܗ ܥܰܡ̈ܡܶܐ: ܘܰܢܨܰܚ̈ܝܳܢܶܗ ܐܶܡ̈ܘܳܬ݂ܳܐ.</VERS>
      <VERS vnumber="25">ܡܰܟܣܺܢ̈ܶܐ ܢܶܬܒܰܣܡܽܘܢ. ܘܰܥܠܰܝܗܽܘܢ ܬܺܐܬܶܐ ܒܽܘܪܟܬ݂ܳܐ ܛܳܒܬ݂ܳܐ.</VERS>
      <VERS vnumber="26">ܘܣܶܦ̈ܘܳܬܳܐ ܢܢܰܫܩܽܘܢ ܕܰܐܝܠܶܝܢ ܕܡܰܟܣܳܢܺܝܢ.</VERS>
      <VERS vnumber="27">ܛܰܝܶܒ ܒܫܽܘܩܳܐ ܥܒܳܕܰܝ̈ܟ: ܘܥܰܬܶܕ݂ ܒܚܰܩܠܳܟ݂. ܘܒܳܬܰܪܟܶܢ ܬܶܒܢܶܐ ܒܰܝܬܳܟ݂.</VERS>
      <VERS vnumber="28">ܠܳܐ ܬܶܗܘܶܐ ܣܳܗܕܳܐ ܕܰܓܳܠܳܐ ܥܰܠ ܚܰܒܪܳܟ݂. ܠܳܐ ܬܦܰܬܦܬܺܝܘܗܝ ܒܣܶܦ̈ܘܳܬ݂ܳܟ݂.</VERS>
      <VERS vnumber="29">ܘܠܳܐ ܬܺܐܡܰܪ ܕܶܐܥܒܶܕ݂ ܠܶܗ ܐܰܝܟ݂ ܕܰܥܒܰܕ݂ ܠܺܝ: ܘܶܐܦܶܪܥܺܝܘܗܝ ܐܰܝܟ݂ ܥܒܳܕ݂ܰܘ̈ܗܝ.</VERS>
      <VERS vnumber="30">ܥܰܠ ܚܰܩܠܶܗ ܕܓܰܒܪܳܐ ܚܒܰܢܳܢܳܐ ܥܶܒܪܶܬ: ܘܥܰܠ ܟܰܪܡܶܗ ܕܒܰܪܢܳܫܳܐ ܚܰܣܺܝܪ ܠܶܒܳܐ</VERS>
      <VERS vnumber="31">ܘܰܣܠܶܩ ܟܽܠܶܗ: ܐܶܬܡܠܺܝ ܝܰܥܪܳܐ. ܘܟܰܣܺܝܘ ܐܰܦܰܘ̈ܗܝ ܚܽܘ̈ܠܕܶܐ. ܘܰܣܝܳܓܰܘ̈ܗܝ ܕܟܺܐܦ̈ܶܐ ܐܶܣܬܚܶܦܘ.</VERS>
      <VERS vnumber="32">ܘܰܚܙܺܝ݀ܬ ܐܶܢܳܐ ܘܣܳܡ݀ܬ ܒܠܶܒܝ: ܘܩܰܒܠܶܬ ܡܰܪܕܽܘܬ݂ܳܐ.</VERS>
      <VERS vnumber="33">ܘܶܐܢ ܩܰܠܺܝܠ ܬܢܽܘܡ: ܘܩܰܠܺܝܠ ܬܶܕ݂ܡܰܟ݂: ܘܩܰܠܺܝܠ ܬܣܺܝܡ ܐܺܝܕ݂ܳܟ݂ ܥܰܠ ܚܰܕܝܳܟ݂.</VERS>
      <VERS vnumber="34">ܬܺܐܙܰܠ ܩܕ݂ܳܡܰܝܟ ܡܶܣܟܺܢܽܘܬ݂ܳܐ: ܘܬܰܕܪܟ݂ܳܟ݂ ܨܪܺܝܟ݂ܽܘܬ݂ܳܐ ܐܰܝܟ݂ ܓܰܒܪܳܐ ܛܰܒܠܳܪܳܐ. </VERS>
    </CHAPTER>
    <CHAPTER cnumber="25">
      <VERS vnumber="1">ܘܳܐܦ ܗܳܠܶܝܢ ܡܰܬܠܰܘ̈ܗܝ ܕܰܫܠܶܝܡܽܘܢ ܥܰܡܺܝ̈ܩܶܐ: ܕܰܟ݂ܬܰܒܘ ܖ̈ܳܚܡܰܘܗܝ ܕܚܶܙܰܩܝܳܐ ܡܰܠܟܳܐ ܕܰܝܗܽܘܕܳܐ.</VERS>
      <VERS vnumber="2">ܬܶܫܒܽܘܚܬܶܗ ܕܰܐ‌ܠܳܗܳܐ ܡܰܢ ܕܰܡܛܰܫܶܐ ܡܶܠܬ݂ܳܐ: ܘܬܶܫܒܽܘܚܬܶܗ ܕܡܰܠܟܳܐ ܡܰܢ ܕܒܳܨܶܐ ܡܶܠܬ݂ܳܐ.</VERS>
      <VERS vnumber="3">ܫܡܰܝܳܐ ܪܳܡܺܝܢ: ܘܰܐܪܥܳܐ ܥܰܡܺܝܳܩܳܐ. ܘܠܶܒܶܗ ܕܡܰܠܟܳܐ ܠܳܐ ܡܶܬܒܨܶܐ.</VERS>
      <VERS vnumber="4">ܓܒܰܘ ܣܽܘܠܰܐܢܳܐ ܡܶܢ ܣܺܐܡܳܐ: ܕܢܶܦܽܘܩ ܡܳܐܢܳܐ ܟܰܕ݂ ܕܟ݂ܶܐ.</VERS>
      <VERS vnumber="5">ܢܶܬ݂ܒܰܕܪܽܘܢ ܥܰܘ̈ܳܠܶܐ ܡܶܢ ܩܕ݂ܳܡ ܡܰܠܟܳܐ. ܘܢܶܬ݂ܩܰܢ ܟܽܘܪܣܝܶܗ ܒܙܰܕܺܝܩܽܘܬ݂ܳܐ.</VERS>
      <VERS vnumber="6">ܠܳܐ ܬܶܫܬܰܒܗܰܪ ܩܕ݂ܳܡ ܡܰܠܟܳܐ. ܘܰܒܕ݂ܽܘܟܬ݂ܳܐ ܕܪܰܘܖ̈ܒܳܢܶܐ ܠܳܐ ܬܩܽܘܡ.</VERS>
      <VERS vnumber="7">ܫܰܦܺܝܪ ܗ̱ܘ̣ ܓܶܝܪ ܕܢܺܐܡܰܪ ܠܳܟ݂: ܐܶܬܩܰܪܰܒ ܠܥܶܠ: ܛܳܒ ܡܶܢ ܕܰܢܡܰܟܟ݂ܳܟ݂: ܩܕ݂ܳܡ ܫܰܠܺܝܛܳܐ. ܡܶܕܶܡ ܕܰܚ̈ܙܰܝ ܥܰܝܢܰܝ̈ܟ: ܗܰܘ ܐܶܡܰܪ.</VERS>
      <VERS vnumber="8">ܘܠܳܐ ܬܶܦܽܘܩ ܠܰܡܕ݂ܳܢ ܡܣܰܪܗܒܳܐܺܝܬ݂. ܕܠܳܐ ܟܰܕ݂ ܬܕ݂ܽܘܢ ܒܰܐ̱ܚܪܳܝܬܳܐ: ܢܚܰܣܕܽܘܢܳܟ݂ ܖ̈ܳܚܡܰܝܟ݂.</VERS>
      <VERS vnumber="9">ܕܺܝܢܳܟ݂ ܕܽܘܢ ܥܰܡ ܚܰܒܪܳܟ݂. ܘܐ̱ܪܳܙܳܐ ܐ̱ܚܪܺܢܳܐ ܠܳܐ ܬܶܓܠܶܐ.</VERS>
      <VERS vnumber="10">ܕܠܳܐ ܡܰܢ ܕܫܳܡܰܥ: ܢܚܰܣܕܳܟ݂. ܘܢܶܪܢܽܘܢ ܒܳܟ݂ ܣܰܓܺܝ̈ܐܶܐ.</VERS>
      <VERS vnumber="11">ܚܰܙܽܘܪܳܐ ܕܕܰܗܒܳܐ ܒܰܢܓܽܘܕ݂ܳܐ ܕܣܺܐܡܳܐ: ܕܰܡܡܰܠܶܠ ܡܶܠܬ݂ܳܐ.</VERS>
      <VERS vnumber="12">ܩܕ݂ܳܫܳܐ ܕܕܰܗܒܳܐ ܘܣܰܪܕܽܘܢ ܛܳܒܳܐ: ܗܳܟܰܢܳܐ ܡܰܟܣܳܢܽܘܬ݂ܳܐ ܕܚܰܟܺܝ̈ܡܶܐ ܠܐܶܕ݂ܢܳܐ ܕܫܳܡܥܳܐ.</VERS>
      <VERS vnumber="13">ܐܰܟ݂ܙܢܳܐ ܕܡܳܐ ܕܢܳܚܶܬ݂ ܬܰܠܓܳܐ ܒܝܰܘܡܳܐ ܕܰܚܨܳܕܳܐ: ܡܦܰܝܶܓ ܚܽܘܡܳܐ. ܗܳܟܰܢܳܐ ܐܺܝܙܓܰܕܳܐ ܡܗܰܝܡܢܳܐ ܠܰܡܫܰܕܖ̈ܳܢܰܘܗܝ: ܘܢܰܦܫܳܐ ܕܡܳܖ̈ܰܘܗܝ ܡܰܗܦܶܟ݂.</VERS>
      <VERS vnumber="14">ܐܰܟ݂ܙܢܳܐ ܕܡܳܐ ܕܺܐܝܬ݂ ܥܢܳܢ̈ܶܐ ܘܪܽܘܚܳܐ: ܘܡܶܛܪܳܐ ܠܰܝܬ: ܗܳܟܰܢܰܐ ܗ̱ܘ ܓܰܒܪܳܐ ܕܡܶܫܬܰܒܗܰܪ ܒܡܰܘ̈ܗܒܳܬ݂ܳܐ ܕܰܓܳܠ̈ܳܬ݂ܳܐ.</VERS>
      <VERS vnumber="15">ܒܢܰܓ݂ܺܝܪܽܘܬ݂ ܪܽܘܚܳܐ ܡܫܰܕܰܠ ܫܰܠܺܝܛܳܐ. ܘܠܶܫܳܢܳܐ ܪܰܟܺܝܟ݂ܳܐ ܬܳܒܰܪ ܓܰܖ̈ܡܶܐ.</VERS>
      <VERS vnumber="16">ܡܳܐ ܕܶܐܫܟܰܚܬ ܕܶܒܫܳܐ: ܡܶܣܬ݂ܳܟ݂ ܐܰܟ݂ܽܘܠ. ܕܠܳܐ ܟܰܕ݂ ܬܶܣܒܰܥ: ܬܬܺܝܒܺܝܘܗܝ.</VERS>
      <VERS vnumber="17">ܠܳܐ ܬܰܬܟܶܒ ܪܶܓܠܳܟ݂ ܠܒܶܝܬ݂ ܪܳܚܡܳܟ݂. ܕܠܳܐ ܢܶܣܒܥܳܟ݂ ܘܢܶܣܢܶܝܟ݂.</VERS>
      <VERS vnumber="18">ܐܰܝܟ݂ ܦܳܕ݂ܽܘܥܳܐ ܘܣܰܝܦܳܐ ܘܓܶܐܪܳܐ ܫܢܺܝܢܳܐ: ܗܳܟܰܢܰܐ ܗ̱ܘ ܓܰܒܪܳܐ ܕܡܰܣܗܶܕ݂ ܣܳܗܕܽܘܬ݂ܳܐ ܕܰܓܳܠܬܳܐ ܥܰܠ ܚܰܒܪܶܗ.</VERS>
      <VERS vnumber="19">ܐܰܝܟ݂ ܫܶܢܳܐ ܕܒܺܝܫܳܐ: ܘܰܐܝܟ݂ ܪܶܓܠܳܐ ܡܙܳܥܬ݂ܳܐ: ܗܳܟܰܢܰܐ ܗ̱ܘ ܬܽܘܟ݂ܠܳܢܶܗ ܕܕܰܓܳܠܳܐ ܒܝܰܘܡܳܐ ܕܽܐܘܠܨܳܢܳܐ.</VERS>
      <VERS vnumber="20">ܡܰܢ ܕܫܳܩܶܠ ܡܰܪܛܽܘܛܳܐ ܡܶܢ ܚܰܒܪܶܗ ܒܝܰܘܡܳܐ ܕܩܰܪܬ݂ܳܐ: ܐܰܝܟ݂ ܗܰܘ ܕܪܳܡܶܐ ܚܰܠܳܐ ܥܰܠ ܝܰܬ݂ܪܳܐ: ܘܡܰܨܪܶܦ ܠܠܶܒܳܐ ܟܳܝܒܳܐ. ܐܰܝܟ݂ ܣܳܣܳܐ ܠܡܳܐܢܳܐ: ܘܰܐܝܟ݂ ܒܶܠܛܺܝܬ݂ܳܐ ܠܩܰܝܣܳܐ: ܗܳܟܰܢܳܐ ܟܰܪܝܽܘܬ݂ܳܐ ܡܰܗܪܳܐ ܠܠܶܒܶܗ ܕܓܰܒܪܳܐ.</VERS>
      <VERS vnumber="21">ܐܶܢ ܟܦܶܢ ܒܥܶܠܕܒܳܒܳܟ݂: ܐܰܘܟܶܠܳܝܗܝ. ܘܶܐܢ ܨ̇ܗܶܐ̣: ܐܰܫܩܳܝܗܝ.</VERS>
      <VERS vnumber="22">ܘܟܰܕ݂ ܗܳܠܶܝܢ ܬܶܥܒܶܕ݂ ܠܶܗ: ܓܽܘܡܖ̈ܶܐ ܕܢܽܘܪܳܐ ܚܳܕܶܐ ܐܰܢ̱ܬ ܥܰܠ ܪܺܫܶܗ. ܘܡܳܪܝܳܐ ܦܳܪܰܥ ܠܳܟ݂.</VERS>
      <VERS vnumber="23">ܐܰܝܟ݂ ܕܪܽܘܚܳܐ ܕܓܰܪܒܝܳܐ ܒܳܛܢܳܐ ܡܶܛܪܶܐ: ܗܳܟܰܢܳܐ ܐܰܦ̈ܶܐ ܒܺܝ̈ܫܳܬ݂ܳܐ ܘܠܶܫܳܢܳܐ ܡܛܰܫܝܳܐ.</VERS>
      <VERS vnumber="24">ܫܰܦܺܝܪ ܠܡܶܥܡܰܪ ܥܰܠ ܩܰܪܢܳܐ ܕܶܐܓܳܪܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬ݂ܳܐ ܢܰܨܳܝܬܳܐ: ܘܰܒܒܰܝܬܳܐ ܕܦܳܠ̈ܰܓܘܳܬ݂ܳܐ.</VERS>
      <VERS vnumber="25">ܐܰܟ݂ܙܢܳܐ ܕܡܰܝ̈ܳܐ ܩܰܪܺܝܖ̈ܶܐ ܠܢܰܦܫܳܐ ܨܗܺܝܬ݂ܳܐ: ܗܳܟܰܢܰܐ ܗ̱ܘ ܛܶܒܳܐ ܫܰܦܺܝܪܳܐ ܕܳܐܬܶܐ ܡܶܢ ܐܰܪܥܳܐ ܪܰܚܺܝܩܬܳܐ.</VERS>
      <VERS vnumber="26">ܐܰܝܟ݂ ܕܣܳܟܰܪ ܐ̱ܢܳܫ ܡܰܒܽܘܥܳܐ: ܘܡܰܦܩܳܢܳܐ ܕܡܰܝ̈ܳܐ ܡܚܰܒܶܠ: ܗܳܟܰܢܰܐ ܗ̱ܘ ܙܰܕܺܝܩܳܐ ܡܳܐ ܕܢܳܦܶܠ ܩܕ݂ܳܡ ܥܰܘܳܠܳܐ.</VERS>
      <VERS vnumber="27">ܠܡܶܐܟܰܠ ܕܶܒܫܳܐ ܣܰܓܺܝ: ܠܳܐ ܫܰܦܺܝܪ. ܘܳܐܦܠܳܐ ܠܡܶܒܨܳܐ ܡ̈ܶܠܶܐ ܡܫܰܒ̈ܚܳܬ݂ܳܐ.</VERS>
      <VERS vnumber="28">ܐܰܝܟ݂ ܡܕ݂ܺܝܢ̱ܬܳܐ ܬܪܺܝܥܬܳܐ: ܕܠܰܝܬ ܠܳܗ̇ ܫܽܘܪܳܐ: ܗܳܟܰܢܰܐ ܗ̱ܘ ܓܰܒܪܳܐ ܕܠܳܐ ܢܰܓܺܝܪܳܐ ܪܽܘܚܶܗ.</VERS>
    </CHAPTER>
    <CHAPTER cnumber="26">
      <VERS vnumber="1">ܐܰܝܟ݂ ܬܰܠܓܳܐ ܒܩܰܝܛܳܐ: ܘܰܐܝܟ݂ ܡܶܛܪܳܐ ܒܰܚܨܳܕܳܐ: ܗܳܟܰܢܳܐ ܠܳܐ ܝܳܐܶܐ ܐܺܝܩܳܪܳܐ ܠܣܰܟ݂ܠܳܐ.</VERS>
      <VERS vnumber="2">ܐܰܝܟ݂ ܨܶܦܪܳܐ ܘܚܰܝܽܘܬ݂ ܟܶܢܦܳܐ ܕܦܳܖ̈ܚܳܢ ܒܳܐܐܰܪ: ܗܳܟܰܢܳܐ ܠܰܘܛܬ݂ܳܐ ܣܪܺܝܩܬܳܐ ܦܳܗܝܳܐ.</VERS>
      <VERS vnumber="3">ܫܰܘܛܳܐ ܠܣܽܘܣܝܳܐ: ܘܙܶܩܬܳܐ ܠܰܚܡܳܪܳܐ: ܗܳܟܰܢܳܐ ܐܳܦ ܠܓܰܒܪܳܐ ܣܰܟ݂ܠܳܐ.</VERS>
      <VERS vnumber="4">ܠܳܐ ܬܶܬܶܠ ܦܶܬܓܳܡܳܐ ܠܣܰܟ݂ܠܳܐ ܐܰܝܟ݂ ܣܰܟ݂ܠܽܘܬܶܗ. ܕܠܳܐ ܐܳܦ ܐܰܢ̱ܬ ܬܶܬܕܰܡܶܐ ܠܶܗ.</VERS>
      <VERS vnumber="5">ܐܶܠܳܐ ܡܰܠܶܠ ܥܰܡ ܣܰܟ݂ܠܳܐ ܐܰܝܟ݂ ܚܰܟܺܝܡܽܘܬܳܟ݂. ܕܠܳܐ ܢܶܣܒܰܪ ܒܢܰܦܫܶܗ ܕܚܰܟܺܝܡ ܗ̱ܘ.</VERS>
      <VERS vnumber="6">ܡܶܢ ܬܚܶܝܬ ܪܶܓܠܶܗ ܫܳܬܶܐ ܥܰܘܠܳܐ: ܡܰܢ ܕܰܡܫܰܕܰܪ ܡܶܠܬ݂ܳܐ ܒܝܰܕ݂ ܣܰܟ݂ܠܳܐ.</VERS>
      <VERS vnumber="7">ܐܶܢ ܬܶܬܶܠ ܗܶܠܰܟ݂ܬ݂ܳܐ ܠܰܚܓܺܝܪܳܐ: ܬܩܰܒܶܠ ܡܶܠܬ݂ܳܐ ܡܶܢ ܦܽܘܡܶܗ ܕܣܰܟ݂ܠܳܐ.</VERS>
      <VERS vnumber="8">ܐܰܝܟ݂ ܟܺܐܦܳܐ ܒܩܶܠܥܳܐ: ܗܳܟܰܢܳܐ ܡܰܢ ܕܰܡܫܰܒܰܚ ܠܣܰܟ݂ܠܳܐ. ܟܽܘ̈ܒܶܐ ܝܺܥܰܘ ܒܺܐܝܕ݂ܶܗ ܕܪܰܘܳܝܳܐ. ܘܫܳܛܝܽܘܬ݂ܳܐ ܒܦܽܘܡܶܗ ܕܣܰܟ݂ܠܳܐ.</VERS>
      <VERS vnumber="10">ܣܰܓܺܝ ܚܳܐܶܫ ܒܶܣܪܶܗ ܕܣܰܟ݂ܠܳܐ. ܘܪܰܘܳܝܳܐ ܥܒܰܪ (ܥܳܒܰܪ) ܝܰܡܳܐ.</VERS>
      <VERS vnumber="11">ܐܰܝܟ݂ ܟܰܠܒܳܐ ܕܗܳܦܶܟ݂ ܥܰܠ ܬܝܽܘܒܶܗ: ܗܳܟܰܢܰܐ ܗ̱ܘ ܣܰܟ݂ܠܳܐ ܕܫܳܛܶܐ ܒܣܰܟ݂ܠܽܘܬܶܗ.</VERS>
      <VERS vnumber="12">ܐܶܢ ܚܙܰܝܬ ܓܰܒܪܳܐ ܕܚܰܟܺܝܡ ܒܥܰܝܢܰܝ̈ ܢܰܦܫܶܗ: ܦܰܩܳܚ ܣܰܟ݂ܠܳܐ ܛܳܒ ܡܶܢܶܗ.</VERS>
      <VERS vnumber="13">ܐܳܡܰܪ ܚܒܰܢܳܢܳܐ ܡܳܐ ܕܡܶܫܬܰܕܰܪ: ܐܰܪܝܳܐ ܒܽܐܘܪܚܳܐ: ܘܰܐܪܝܳܐ ܒܶܝܬ ܫܽܘ̈ܩܶܐ.</VERS>
      <VERS vnumber="14">ܐܰܝܟ݂ ܬܰܪܥܳܐ ܕܡܶܬܟܪܶܟ݂ ܥܰܠ ܨܳܝܰܪܬܶܗ: ܗܳܟܰܢܳܐ ܚܒܰܢܳܢܳܐ ܡܶܬܗܰܦܰܟ݂ ܒܥܰܪܣܶܗ.</VERS>
      <VERS vnumber="15">ܚܒܰܢܳܢܳܐ ܕܰܡܛܰܫܶܐ ܐܺܝܕ݂ܰܘ̈ܗܝ ܒܥܽܘܒܶܗ: ܢܶܠܐܶܐ ܕܢܰܘܒܶܠ ܐܶܢܶܝܢ ܠܦܽܘܡܶܗ.</VERS>
      <VERS vnumber="16">ܚܒܰܢܳܢܳܐ ܚܰܟܺܝܡ ܒܥܰܝܢܰܝ̈ ܢܰܦܫܶܗ: ܛܳܒ ܡܶܢ ܫܰܒܥܳܐ ܝܳܗܒܰܝ̈ ܛܰܥܡܳܐ.</VERS>
      <VERS vnumber="17">ܕܡܳܠܶܛ ܒܕܺܝܢܳܐ ܕܠܳܐ ܕܺܝܠܶܗ: ܐܰܝܟ݂ ܗܰܘ ܗ̱ܘ̣ ܕܰܐܚܺܝܕ݂ ܒܶܐܕ݂ܢܰܘ̈ܗܝ ܕܟܰܠܒܳܐ.</VERS>
      <VERS vnumber="18">ܐܰܟ݂ܙܢܳܐ ܕܫܰܒܗܖ̈ܳܢܶܐ ܡܫܰܕܶܝܢ ܡ̈ܶܠܶܐ: ܐܰܝܟ݂ ܓܶܐܖ̈ܶܐ ܫܢܺܝܢ̈ܶܐ ܕܡܰܘܬܳܐ.</VERS>
      <VERS vnumber="19">ܗܳܟܰܢܰܐ ܗ̱ܘ ܓܰܒܪܳܐ ܕܢܳܟܶܠ ܠܚܰܒܪܶܗ. ܘܡܳܐ ܕܶܐܣܬܰܟܠܺܝܘܗܝ: ܐܳܡܰܪ ܡܶܓܚܰܟ ܓܶܚܟܶ݀ܬ.</VERS>
      <VERS vnumber="20">ܡܳܐ ܕܠܰܝܬ ܩܰܝ̈ܣܶܐ: ܕܳܥܟܳܐ ܢܽܘܪܳܐ. ܘܰܐܬܰܪ ܕܠܰܝܬ ܫܳܓܽܘܫܳܐ: ܫܰܠܝܳܐ ܡܰܨܽܘܬ݂ܳܐ.</VERS>
      <VERS vnumber="21">ܛܪܳܛܩܶܠ (ܦܰܚܡܳܐ) ܠܓܽܘܡܖ̈ܶܐ: ܘܩܰܝ̈ܣܶܐ ܠܢܽܘܪܳܐ: ܘܓܰܒܪܳܐ ܛܰܪܟܳܢܳܐ ܡܓܰܪܶܓ ܗܶܪܬ݂ܳܐ.</VERS>
      <VERS vnumber="22">ܡܶܠܰܘ̈ܗܝ ܕܛܰܪܟܳܢܳܐ ܫܳܓ̈ܫܳܢ. ܘܢܳܚ̈ܬܳܢ ܠܬܰܘܳܢ̈ܶܐ ܕܠܶܒܳܐ.</VERS>
      <VERS vnumber="23">ܐܰܝܟ݂ ܣܺܐܡܳܐ ܡܰܣܠܝܳܐ ܕܰܩܪܺܝܡ ܥܰܠ ܚܶܨܦܳܐ: ܗܳܟܰܢܳܐ ܣܶܦ̈ܘܳܬܳܐ ܕܝܳܩ̈ܕܳܢ: ܘܠܶܒܳܐ ܒܺܝܫܳܐ.</VERS>
      <VERS vnumber="24">ܡܶܢ ܣܶܦ̈ܘܳܬܶܗ ܡܶܬܺܝܕܰܥ ܣܳܢܳܐܐ. ܘܰܒܓܰܘܶܗ ܟܰܡܺܝܢ ܟܡܺܐܢܳܐ.</VERS>
      <VERS vnumber="25">ܘܶܐܢ ܡܰܡܶܟ݂ ܩܳܠܶܗ: ܠܳܐ ܬܗܰܝܡܢܺܝܘܗܝ. ܡܶܛܽܠ ܕܰܫܒܰܥ ܒܺܝ̈ܫܳܢ ܐܺܝܬ݂ ܒܓܰܘܶܗ.</VERS>
      <VERS vnumber="26">ܕܰܡܟܰܣܶܐ ܣܶܢܶܐܬ݂ܳܐ ܒܠܶܒܶܗ: ܬܶܬܓܠܶܐ ܒܺܝܫܬܶܗ ܒܰܟ݂ܢܽܘܫܬܳܐ.</VERS>
      <VERS vnumber="27">ܕܚܳܦܰܪ ܓܽܘܡܳܨܳܐ: ܢܳܦܶܠ ܒܶܗ. ܘܕܰܡܥܰܓܶܠ ܟܺܐܦܳܐ: ܥܠܰܘܗܝ ܬܶܗܦܽܘܟ݂.</VERS>
      <VERS vnumber="28">ܠܶܫܳܢܳܐ ܕܰܓܳܠܳܐ ܣܳܢܶܐ ܩܽܘܫܬܳܐ. ܘܦܽܘܡܳܐ ܛܰܪܟܳܢܳܐ ܥܳܒܶܕ݂ ܫܓܽܘܫܝܳܐ. </VERS>
    </CHAPTER>
    <CHAPTER cnumber="27">
      <VERS vnumber="1">ܠܳܐ ܬܶܫܬܰܒܗܰܪ ܠܝܰܘܡܳܐ ܕܰܡܚܳܪ. ܠܳܐ ܓܶܝܪ ܝܳܕܰܥ ܐܰܢ̱ܬ ܡܳܢܳܐ ܝܳܠܶܕ݂.</VERS>
      <VERS vnumber="2">ܢܫܰܒܚܳܟ݂ ܢܽܘܟ݂ܪܳܝܳܐ: ܘܠܳܐ ܦܽܘܡܳܟ݂ ܘܰܐ̱ܚܪܺܢܳܐ: ܘܠܳܐ ܣܶܦ̈ܘܳܬܳܟ݂.</VERS>
      <VERS vnumber="3">ܝܰܩܺܝܪܳܐ ܟܺܐܦܳܐ: ܘܢܳܛܶܠ ܚܳܠܳܐ. ܘܪܽܘܓܙܶܗ ܕܣܰܟ݂ܠܳܐ ܝܰܩܺܝܪ ܡܶܢ ܬܖ̈ܰܝܗܽܘܢ.</VERS>
      <VERS vnumber="4">ܡܰܪܳܚܽܘܬ݂ܳܐ ܗ̱ܝ ܚܶܡܬ݂ܳܐ: ܘܚܺܐܦܳܐ ܪܽܘܓܙܳܐ. ܘܡܰܢܽܘ ܢܩܽܘܡ ܩܕ݂ܳܡ ܛܢܳܢܳܐ.</VERS>
      <VERS vnumber="5">ܛܳܒܳܐ ܗ̱ܝ ܡܰܟܣܳܢܽܘܬ݂ܳܐ ܕܓܰܠܝܳܐ: ܡܶܢ ܪܳܚܡܽܘܬ݂ܳܐ ܕܰܡܛܰܫܝܳܐ.</VERS>
      <VERS vnumber="6">ܫܰܦܺܝܖ̈ܳܢ ܡܰܚ̈ܘܳܬܶܗ ܕܪܳܚܡܳܐ: ܡܶܢ ܢܽܘܫ̈ܩܳܬܶܗ ܕܰܒܥܶܠܕܒܳܒܳܐ.</VERS>
      <VERS vnumber="7">ܢܰܦܫܳܐ ܕܣܰܒܥܳܐ ܕܳܝܫܳܐ ܟܰܟܳܖ̈ܝܳܬ݂ܳܐ: ܘܢܰܦܫܳܐ ܟܦܰܢܬ݂ܳܐ ܐܳܦ ܡܰܪܺܝܪܳܬ݂ܳܐ ܚܰܠ̈ܝܳܢ ܐܶܢܶܝܢ ܠܳܗ̇.</VERS>
      <VERS vnumber="8">ܐܰܝܟ݂ ܨܶܦܪܳܐ ܕܰܡܫܰܢܝܳܐ ܩܶܢܳܗ̇: ܗܳܟܰܢܰܐ ܗ̱ܘ ܓܰܒܪܳܐ ܕܙܳܐܰܥ ܡܶܢ ܕܽܘܟܬܶܗ.</VERS>
      <VERS vnumber="9">ܐܰܝܟ݂ ܡܶܫܚܳܐ ܘܒܶܣܡܳܐ ܕܰܡܚܰܕܶܝܢ ܠܶܒܳܐ: ܗܳܟܰܢܰܐ ܗ̱ܘ ܡܰܢ ܕܰܡܒܰܣܶܡ ܠܚܰܒܪܶܗ ܒܡܶܠܟ݂ܳܐ ܕܢܰܦܫܶܗ.</VERS>
      <VERS vnumber="10">ܪܳܚܡܳܟ݂ ܘܪܳܚܡܶܗ ܕܰܐܒܽܘܟ݂ ܠܳܐ ܬܶܫܒܽܘܩ. ܘܰܠܒܶܝܬ݂ ܐܰܚܽܘܟ݂ ܠܳܐ ܬܶܥܽܘܠ ܒܝܰܘܡܳܐ ܕܰܬܒܳܪܳܟ݂. ܛܳܒ ܗ̱ܘ̣ ܫܒܳܒܳܐ ܕܩܰܪܺܝܒ: ܡܶܢ ܐܰܚܳܐ ܕܪܰܚܺܝܩ.</VERS>
      <VERS vnumber="11">ܐܶܬܚܰܟܰܡ ܒܶܪܝ: ܘܚܰܕܳܐ ܠܶܒܝ. ܘܒܰܛܶܠ ܡܶܢܝ ܚܶܣܕܳܐ ܕܰܡܚܰܣܕ݂ܳܢܰܝ̈.</VERS>
      <VERS vnumber="12">ܥܪܺܝܡܳܐ ܚܙܳܐ ܒܺܝܫܬܳܐ: ܘܶܐܬܛܰܫܺܝ ܣܰܟ݂̈ܠܶܐ ܕܶܝܢ ܥܶܒܰܪܘ ܥܠܶܝܗ̇: ܘܰܚܣܰܪܘ.</VERS>
      <VERS vnumber="13">ܡܶܬܢܣܶܒ ܡܰܪܛܽܘܛܶܗ ܕܡܰܢ ܕܥܳܪܶܒ ܠܢܽܘܟ݂ܪܳܝܳܐ. ܘܥܰܠ ܐܰܦܰܝ̈ ܢܽܘܟ݂ܪܳܝܳܐ ܡܶܫܟܳܢܶܗ.</VERS>
      <VERS vnumber="14">ܕܰܡܒܰܪܶܟ݂ ܠܚܰܒܪܶܗ ܒܫܽܘܦܪܳܢܽܘܬ݂ܳܐ ܒܩܳܠܳܐ ܪܳܡܳܐ: ܠܳܐ ܗ̱ܘܳܐ ܦܪܺܝܫ ܡܶܢ ܗܰܘ ܕܠܳܐܶܛ.</VERS>
      <VERS vnumber="15">ܐܰܝܟ݂ ܕܶܠܦܳܐ ܕܢܳܛܶܦ ܒܝܰܘܡܳܐ ܕܣܰܓ݂ܪܳܐ: ܗܳܟܰܢܳܐ ܗ̱ܝ ܐܰܢ̱ܬܬ݂ܳܐ ܢܰܨܳܝܬܳܐ.</VERS>
      <VERS vnumber="16">ܪܽܘܚܳܐ ܕܓܰܪܒܝܳܐ ܩܰܫܝܳܐ. ܘܒܰܫܡܳܐ ܕܝܰܡܺܝܢܳܐ ܡܶܬܩܰܪܝܳܐ.</VERS>
      <VERS vnumber="17">ܦܰܪܙܠܳܐ ܠܦܰܪܙܠܳܐ ܠܳܛܶܫ. ܘܓܰܒܪܳܐ ܠܳܛܶܫ ܦܰܪܨܽܘܦܳܐ ܕܚܰܒܪܶܗ.</VERS>
      <VERS vnumber="18">ܕܢܳܛܰܪ ܬܺܐܬܳܐ: ܢܶܐܟ݂ܽܘܠ ܡܶܢ ܦܺܐܖ̈ܶܝܗ̇ ܘܕܰܙܗܺܝܪ ܒܡܳܪܶܗ: ܢܶܫܬܰܒܰܚ.</VERS>
      <VERS vnumber="19">ܐܰܝܟ݂ ܕܠܳܐ ܕܳܡܶܝܢ ܦܰܖ̈ܨܽܘܦܶܐ ܠܦܰܖ̈ܨܽܘܦܶܐ: ܗܳܟܰܢܳܐ ܠܳܐ ܕܳܡܶܝܢ ܠܶܒܰܘ̈ܳܬ݂ܳܐ ܠܠܶܒܰܘ̈ܳܬ݂ܳܐ.</VERS>
      <VERS vnumber="20">ܫܝܽܘܠ ܘܰܐܒܕܳܢܳܐ ܠܳܐ ܣܳܒܥܺܝܢ: ܗܳܟܰܢܳܐ ܐܳܦ ܥܰܝܢܗܽܘܢ ܕܰܒܢܰܝ̈ܢܳܫܳܐ ܠܳܐ ܣܳܒܥܳܐ.</VERS>
      <VERS vnumber="21">ܨܪܳܦܳܐ ܒܳܩܶܐ ܠܣܺܐܡܳܐ: ܘܟ݂ܽܘܪܳܐ ܠܕܰܗܒܳܐ: ܘܓܰܒܪܳܐ ܡܶܢ ܦܽܘܡܳܐ ܕܰܡܫܰܒܚܳܢܰܘ̈ܗܝ. ܠܶܒܳܐ ܕܥܰܘ̈ܳܠܶܐ ܒܳܥܶܐ ܒܺܝܫܬܳܐ ܘܠܶܒܳܐ ܕܟܺܐܢ̈ܶܐ ܒܳܥܶܐ ܝܺܕܰܥܬ݂ܳܐ.</VERS>
      <VERS vnumber="22">ܐܶܢ ܡܳܚܶܐ ܐܰܢ̱ܬ ܠܣܰܟ݂ܠܳܐ ܒܓܰܘ ܟܢܽܘܫܬܳܐ: ܡܶܕܶܡ ܠܳܐ ܡܰܘܬܰܪ ܐܰܢ̱ܬ ܠܶܗ. ܐܳܦܠܳܐ ܡܰܥܒܰܪ ܐܰܢ̱ܬ ܣܰܟ݂ܠܽܘܬܶܗ.</VERS>
      <VERS vnumber="23">ܡܳܐ ܕܪܳܥܶܐ ܐܰܢ̱ܬ: ܕܰܥ ܐܰܦܰܝ̈ ܥܳܢ̈ܳܟ݂. ܘܣܺܝܡ ܠܶܒܳܟ݂ ܥܰܠ ܓܙܳܪܳܟ݂.</VERS>
      <VERS vnumber="24">ܡܶܛܽܠ ܕܠܳܐ ܗ̱ܘܳܐ ܠܥܳܠܰܡ ܐܽܘܚܕܳܢܳܐ. ܘܳܐܦܠܳܐ ܡܰܫܠܶܡ ܕܳܪܳܐ ܠܕ݂ܳܪܳܐ.</VERS>
      <VERS vnumber="25">ܫܘܰܚ ܥܡܺܝܪܳܐ: ܘܶܐܬܚܙܺܝ ܬܰܕ݂ܐܳܐ. ܘܶܐܬܟܢܶܫ ܥܶܣܒܳܐ ܕܛܽܘܖ̈ܶܐ.</VERS>
      <VERS vnumber="26">ܐܶܡܖ̈ܶܐ ܠܰܠܒܽܘܫܳܟ݂: ܘܰܓܕܰܝ̈ܳܐ ܠܡܶܐܟ݂ܽܘܠܬܳܟ݂.</VERS>
      <VERS vnumber="27">ܘܚܰܠܒܳܐ ܕܥܶܙ̈ܶܐ ܠܡܶܐܟ݂ܽܘܠܬܳܟ݂: ܘܰܠܡܶܐܟ݂ܽܘܠܬܳܐ ܕܒܰܝܬܳܟ݂.</VERS>
    </CHAPTER>
    <CHAPTER cnumber="28">
      <VERS vnumber="1">ܢܶܥܪܩܽܘܢ ܥܰܘ̈ܳܠܶܐ ܟܰܕ݂ ܠܰܝܬ ܕܪܳܕܶܦ ܠܗܽܘܢ. ܘܙܰܕܺܝ̈ܩܶܐ ܐܰܝܟ݂ ܐܰܪܝܳܐ ܢܶܬܬܰܟ݂ܠܽܘܢ.</VERS>
      <VERS vnumber="2">ܒܥܰܘܠܳܗ̇ ܕܰܐܪܥܳܐ ܣܳܓܶܝܢ ܫܰܠܺܝܛܳܢ̈ܶܝܗ̇. ܘܰܒܢܰܝ̈ܢܳܫܳܐ ܙܰܕܺܝ̈ܩܶܐ ܕܝܳܕ݂ܥܺܝܢ ܟܺܐܢܽܘܬ݂ܳܐ ܢܰܓܪܽܘܢ.</VERS>
      <VERS vnumber="3">ܓܰܒܪܳܐ ܡܶܣܟܺܢܳܐ ܕܬ݂ܳܐܶܟ݂ ܠܡܶܣܟܺܢܳܐ: ܐܰܝܟ݂ ܡܶܛܪܳܐ ܚܒܺܝܛܳܐ ܕܠܰܝܬ ܒܶܗ ܝܽܘܬܪܳܢ.</VERS>
      <VERS vnumber="4">ܐܰܝܠܶܝܢ ܕܫܳܒܩܺܝܢ ܢܳܡܽܘܣܳܐ: ܡܶܫܬܰܒܚܺܝܢ ܒܥܰܘܠܳܐ. ܘܰܐܝܠܶܝܢ ܕܢܳܛܪܺܝܢ ܢܳܡܽܘܣܳܐ: ܡܰܥܫܢܺܝܢ ܢܰܦܫܗܽܘܢ.</VERS>
      <VERS vnumber="5">ܓܰܒܖ̈ܶܐ ܒܺܝ̈ܫܶܐ ܠܳܐ ܡܶܣܬܰܟܠܺܝܢ ܕܺܝܢܳܐ. ܘܰܕ݂ܒܳܥܶܝܢ ܠܡܳܪܝܳܐ. ܝܳܕ݂ܥܺܝܢ ܟܽܠܗܶܝܢ ܛܳܒ̈ܳܬ݂ܳܐ.</VERS>
      <VERS vnumber="6">ܡܶܣܟܺܢܳܐ ܡܗܰܠܶܟ݂ ܒܬܰܡܺܝܡܽܘܬ݂ܳܐ. ܘܥܰܬܺܝܪܳܐ ܡܥܰܩ̈ܡܳܢ ܐܽܘܖ̈ܚܳܬܶܗ.</VERS>
      <VERS vnumber="7">ܕܢܳܛܰܪ ܢܳܡܽܘܣܳܐ: ܒܪܳܐ ܗ̱ܘ ܣܰܟܽܘܠܬܳܢܳܐ. ܘܰܕ݂ܦܳܠܰܚ ܣܪܺܝܩܽܘܬ݂ܳܐ: ܡܰܒܗܶܬ݂ ܠܰܐܒܽܘܗܝ.</VERS>
      <VERS vnumber="8">ܕܡܰܣܓܶܐ ܩܶܢܝܳܢܶܗ ܡܶܢ ܩܨܳܨܳܐ ܘܡܶܢ ܪܶܒܺܝܬ݂ܳܐ: ܢܶܫܒܩܺܝܘܗܝ ܠܡܰܢ ܕܰܡܪܰܚܶܡ ܥܰܠ ܡܶܣܟܺܢܳܐ.</VERS>
      <VERS vnumber="9">ܕܰܡܣܰܟܰܪ ܐܶܕ݂ܢܰܘ̈ܗܝ: ܕܠܳܐ ܢܶܫܡܰܥ ܢܳܡܽܘܣܳܐ: ܐܳܦ ܨܠܽܘܬܶܗ ܛܰܡܰܐ ܗ̱ܝ̣.</VERS>
      <VERS vnumber="10">ܕܡܰܛܥܶܐ ܬܪܺܝܨܳܐ ܒܽܐܘܪܚܳܐ ܒܺܝܫܬܳܐ: ܒܓܽܘܡܳܨܳܐ ܢܳܦܶܠ. ܘܬܰܡܺܝ̈ܡܶܐ ܢܺܐܪܬܽܘܢ ܛܳܒ̈ܳܬ݂ܳܐ.</VERS>
      <VERS vnumber="11">ܓܰܒܪܳܐ ܥܰܬܺܝܪܳܐ ܚܰܟܺܝܡ ܒܥܰܝܢܰܝ̈ ܢܰܦܫܶܗ. ܘܡܶܣܟܺܢܳܐ ܣܰܟܽܘܠܬܳܢܳܐ ܒܳܣܰܪ ܠܶܗ.</VERS>
      <VERS vnumber="12">ܒܥܽܘܫܢܳܐ ܕܙܰܕܺܝ̈ܩܶܐ ܣܳܓܝܳܐ ܬܶܫܒܽܘܚܬܳܐ. ܘܰܒܩܰܘܡܳܐ ܕܥܰܘ̈ܳܠܶܐ ܡܶܬܒܰܨܪܳܐ.</VERS>
      <VERS vnumber="13">ܒܰܪܢܳܫܳܐ ܕܰܡܟܰܣܶܐ ܥܰܘܠܶܗ: ܠܳܐ ܢܰܨܠܰܚ ܘܰܕ݂ܡܰܘܕܶܐ ܒܰܚܛܳܗܰܘ̈ܗܝ ܘܥܳܒܰܪ ܡܶܢܗܽܘܢ: ܡܶܬܪܰܚܰܡ ܥܠܰܘܗܝ ܐܰ‌ܠܳܗܳܐ.</VERS>
      <VERS vnumber="14">ܛܽܘܒܰܘܗܝ ܠܒܰܪܢܳܫܳܐ ܕܕ݂ܳܚܶܠ ܒܟ݂ܽܠܙܒܰܢ. ܘܰܐܝܢܳܐ ܕܰܡܩܰܫܶܐ ܠܶܒܶܗ: ܢܳܦܶܠ ܒܒܺܝܫܬܳܐ.</VERS>
      <VERS vnumber="15">ܐܰܪܝܳܐ ܢܗܰܡ ܘܕܶܒܳܐ ܝܶܗܒܰܬ݂ ܩܳܠܳܐ. ܕܶܐܫܬܰܠܰܛ ܥܰܘܳܠܳܐ ܥܰܠ ܥܰܡܳܐ ܡܶܣܟܺܢܳܐ.</VERS>
      <VERS vnumber="16">ܫܰܠܺܝܛܳܐ ܚܰܣܺܝܪ ܪܶܥܝܳܢܳܐ: ܣܰܓܺܝܐܺܝܢ ܬܽܘܟܰܘ̈ܗܝ. ܘܰܐܝܢܳܐ ܕܣܳܢ̈ܶܐ ܢܶܟ݂ܠܳܐ: ܢܰܓܪܽܘܢ ܝܰܘ̈ܡܳܬܶܗ.</VERS>
      <VERS vnumber="17">ܒܰܪܢܳܫܳܐ ܕܰܚܫܺܝܫ ܒܰܕ݂ܡܳܐ ܕܢܰܦܫܳܐ: ܥܕܰܡܳܐ ܠܓܽܘܒܳܐ ܢܶܥܪܽܘܩ. ܘܠܳܐ ܢܥܰܕܪܽܘܢܶܗ.</VERS>
      <VERS vnumber="18">ܕܰܡܗܰܠܶܟ݂ ܕܠܳܐ ܡܽܘܡ: ܢܶܬܦܪܶܩ ܘܕܰܡܥܰܩ̈ܡܳܢ ܐܽܘܖ̈ܚܳܬ݂ܶܗ: ܢܶܦܶܠ ܒܓܽܘܡܳܨܳܐ.</VERS>
      <VERS vnumber="19">ܕܦܳܠܰܚ ܒܰܐܪܥܳܐ: ܢܶܣܒܰܥ ܠܰܚܡܳܐ. ܘܰܕ݂ܪܳܗܶܛ ܒܳܬܰܪ ܣܪܺܝܩܽܘܬ݂ܳܐ: ܢܶܣܒܰܥ ܡܶܣܟܺܢܽܘܬ݂ܳܐ.</VERS>
      <VERS vnumber="20">ܓܰܒܪܳܐ ܡܗܰܝܡܢܳܐ ܣܰܓܺܝ̈ܐܳܢ ܒܽܘܖ̈ܟܳܬܶܗ. ܘܒܺܝܫܳܐ ܒܥܰܘܠܶܗ ܠܳܐ ܢܶܬ݂ܚܰܣܶܐ.</VERS>
      <VERS vnumber="21">ܓܰܒܪܳܐ ܕܢܳܣܶܒ ܒܰܐܦ̈ܶܐ ܠܳܐ ܫܰܦܺܝܪ. ܒܩܰܨܝܳܐ ܓܶܝܪ ܕܠܚܡܳܐ ܡܰܫܠܶܡ ܓܰܒܪܳܐ.</VERS>
      <VERS vnumber="22">ܡܶܣܬܰܪܗܰܒ ܠܡܶܥܬܰܪ ܓܰܒܪܳܐ ܕܒܺܝܫܳܐ ܥܰܝܢܶܗ. ܘܠܳܐ ܝܳܕܰܥ ܕܚܽܘܣܪܳܢܳܐ ܐܳܬܶܐ ܥܠܰܘܗܝ.</VERS>
      <VERS vnumber="23">ܕܡܰܟܶܣ ܠܒܰܪܢܳܫܳܐ: ܖ̈ܰܚܡܶܐ ܢܶܫܟܰܚ: ܛܳܒ ܡܶܢ ܗܰܘ ܕܰܡܦܰܠܶܓ ܒܠܶܫܳܢܶܗ. </VERS>
      <VERS vnumber="24">ܕܚܳܛܶܦ ܡܶܢ ܐܰܒܽܘܗܝ ܘܡܶܢ ܐܶܡܶܗ: ܘܳܐܡܰܪ ܕܠܰܝܬ ܠܺܝ ܚܛܳܗܳܐ: ܫܰܘܬܳܦܰܐ ܗ̱ܘ ܕܓܰܒܪܳܐ ܥܰܘܳܠܳܐ.</VERS>
      <VERS vnumber="25">ܓܰܒܪܳܐ ܝܰܥܢܳܐ ܡܓܰܪܶܓ ܚܶܪܝܳܢܳܐ. ܘܰܕ݂ܡܬܬܟܶܠ ܥܰܠ ܡܳܪܝܳܐ ܢܶܕ݂ܗܰܢ.</VERS>
      <VERS vnumber="26">ܕܰܬܟ݂ܺܝܠ ܥܰܠ ܠܶܒܶܗ: ܣܰܟ݂ܠܰܐ ܗ̱ܘ. ܘܕܰܡܗܰܠܶܟ݂ ܒܬܰܡܺܝܡܽܘܬ݂ܳܐ ܢܶܬ݂ܦܰܨܶܐ.</VERS>
      <VERS vnumber="27">ܕܝܳܗܶܒ ܠܡܶܣܟܺܢܳܐ: ܠܳܐ ܢܶܚܣܰܪ ܠܶܗ. ܘܰܕ݂ܡܰܪܟܶܢ ܥܰܝܢܰܘ̈ܗܝ ܡܶܢ ܡܶܣܟܺܢܳܐ: ܬܶܣܓܶܐ ܠܰܘܛܬܶܗ.</VERS>
      <VERS vnumber="28">ܒܩܰܘܡܳܐ ܕܥܰܘ̈ܳܠܶܐ ܡܶܬܛܰܫܶܐ ܒܰܪܢܳܫܳܐ. ܘܒܰܐܒܕܳܢܗܽܘܢ ܢܶܣܓܽܘܢ ܙܰܕܺܝ̈ܩܶܐ.</VERS>
    </CHAPTER>
    <CHAPTER cnumber="29">
      <VERS vnumber="1">ܓܰܒܪܳܐ ܕܠܳܐ ܡܩܰܒܶܠ ܡܰܟܣܳܢܽܘܬ݂ܳܐ: ܘܰܩܫܶܐ ܩܕ݂ܳܠܶܗ: ܒܰܥܓܰܠ ܢܶܬܬܒܰܪ. ܘܠܳܐ ܬܶܗܘܶܐ ܠܶܗ ܐܳܣܝܽܘܬ݂ܳܐ.</VERS>
      <VERS vnumber="2">ܒܣܽܘܓܳܐܐ ܕܙܰܕܺܝ̈ܩܶܐ ܣܳܓܶܐ ܥܰܡܳܐ. ܘܰܒܫܽܘܠܛܳܢܳܐ ܕܥܰܘ̈ܳܠܶܐ ܡܶܬܬܰܢܰܚ ܥܰܡܳܐ.</VERS>
      <VERS vnumber="3">ܓܰܒܪܳܐ ܕܪܳܚܶܡ ܚܶܟ݂ܡܬ݂ܳܐ: ܢܚܰܕܶܐ ܠܰܐܒܽܘܗܝ ܘܰܕ݂ܪܳܥܶܐ ܒܙܳܢܝܽܘܬ݂ܳܐ: ܢܰܘܒܶܕ݂ ܩܶܢܝܳܢܶܗ.</VERS>
      <VERS vnumber="4">ܡܰܠܟܳܐ ܒܕܺܝܢܳܐ ܡܩܺܝܡ ܐܰܪܥܳܐ. ܘܓܰܒܪܳܐ ܥܰܘܳܠܳܐ ܡܰܚܣܰܪ ܠܳܗ̇.</VERS>
      <VERS vnumber="5">ܓܰܒܪܳܐ ܕܡܶܬܦܰܠܰܓ ܥܰܠ ܚܰܒܪܶܗ: ܡܨܺܝܕܬܳܐ ܦܳܪܶܣ ܥܰܠ ܗܰܠ̈ܟ݂ܳܬܶܗ.</VERS>
      <VERS vnumber="6">ܓܰܒܪܳܐ ܒܺܝܫܳܐ ܒܥܰܘܠܶܗ ܡܶܬܬܨܺܝܕ. ܘܙܰܕܺܝܩܳܐ ܢܫܰܒܰܚ ܘܢܶܚܕܶܐ.</VERS>
      <VERS vnumber="7">ܙܰܕܺܝܩܳܐ ܓܶܝܪ ܝܳܕܰܥ ܕܺܝܢܳܐ ܕܡܶܣܟܺܢ̈ܶܐ ܘܥܰܘܳܠܳܐ ܠܳܐ ܡܶܣܬܰܟܰܠ ܝܺܕܰܥܬ݂ܳܐ.</VERS>
      <VERS vnumber="8">ܓܰܒܖ̈ܶܐ ܡܡܰܝ̈ܩܳܢܶܐ ܡܰܘܩܕܺܝܢ ܟܰܖ̈ܟܶܐ. ܘܚܰܟܺܝ̈ܡܶܐ ܡܰܗܦܟ݂ܺܝܢ ܪܽܘܓܙܳܐ.</VERS>
      <VERS vnumber="9">ܓܰܒܪܳܐ ܚܰܟܺܝܡܳܐ ܕܳܐܶܢ ܥܰܡ ܓܰܒܪܳܐ ܣܰܟ݂ܠܳܐ. ܘܪܳܓܶܙ ܘܓܳܚܶܟ ܘܠܳܐ ܡܶܬܬܦܺܝܪ.</VERS>
      <VERS vnumber="10">ܓܰܒܖ̈ܶܐ ܐܳܫܕܰܝ̈ ܕܡܳܐ ܣܳܢܶܝܢ ܠܚܰܣܝܳܐ. ܘܙܰܕܺܝ̈ܩܶܐ ܪܳܚܡܺܝܢ ܠܶܗ.</VERS>
      <VERS vnumber="11">ܚܶܡܬܶܗ ܟܽܠܳܗ̇ ܡܰܦܶܩ ܣܰܟ݂ܠܳܐ. ܘܚܰܟܺܝܡܳܐ ܒܪܶܥܝܳܢܶܗ ܡܶܬܚܰܫܰܒ.</VERS>
      <VERS vnumber="12">ܫܰܠܺܝܛܳܐ ܕܫܳܡܰܥ ܡܶܠܬ݂ܳܐ ܕܰܓܳܠܬܳܐ: ܟܽܠܗܽܘܢ ܦܳܠܚܰܘ̈ܗܝ ܥܰܘܳܠܺܝܢ ܐܶܢܽܘܢ.</VERS>
      <VERS vnumber="13">ܡܶܣܟܺܢܳܐ ܘܡܰܟ݂ܐܒܳܐ ܦܓܰܥܘ ܚܰܕ݂ ܒܚܰܕ݂. ܘܡܳܪܝܳܐ ܡܰܢܗܰܪ ܥܰܝ̈ܢܶܐ ܕܰܬܖ̈ܰܝܗܽܘܢ.</VERS>
      <VERS vnumber="14">ܡܰܠܟܳܐ ܕܕܳܐܶܢ ܒܩܽܘܫܬܳܐ: ܟܽܘܪܣܝܶܗ ܒܕܺܝܢܳܐ ܢܶܬ݂ܩܰܢ.</VERS>
      <VERS vnumber="15">ܫܰܒܛܳܐ ܘܡܰܟܣܳܢܽܘܬ݂ܳܐ ܝܳܗܒܺܝܢ ܚܶܟ݂ܡܬܳܐ. ܘܛܰܠܝܳܐ ܕܠܳܐ ܪܕܶܐ: ܡܰܒܗܶܬ ܠܶܐܡܶܗ.</VERS>
      <VERS vnumber="16">ܒܣܽܘܓܐܗܽܘܢ ܕܥܰܘ̈ܳܠܶܐ ܣܳܓܶܐ ܥܰܘܠܳܐ. ܘܙܰܕܺܝ̈ܩܶܐ ܢܶܚܕܽܘܢ ܒܡܰܦܽܘܠܬܗܽܘܢ.</VERS>
      <VERS vnumber="17">ܪܕ݂ܺܝ ܒܪܳܟ݂: ܘܰܢܢܺܝܚܳܟ݂: ܘܰܢܒܰܣܶܡ ܢܰܦܫܳܟ݂.</VERS>
      <VERS vnumber="18">ܒܣܽܘܓ̣ܳܐܐ ܕܥܰܘ̈ܳܠܶܐ ܡܶܬܬܪܰܥ ܥܰܡܳܐ. ܘܰܕ݂ܢܳܛܰܪ ܢܳܡܽܘܣܳܐ ܛܽܘܒܰܘܗܝ.</VERS>
      <VERS vnumber="19">ܒܡ̈ܶܠܶܐ ܠܳܐ ܡܶܬܪܕܶܐ ܥܰܒܕܳܐ. ܝܳܕܰܥ ܓܶܝܪ ܕܠܳܐ ܒܳܠܰܥ.</VERS>
      <VERS vnumber="20">ܐܶܢ ܚܙܰܝܬ ܓܰܒܪܳܐ ܕܰܡܣܰܪܗܰܒ ܒܡܶܠܰܘ̈ܗܝ: ܕܰܥ ܕܛܳܒ ܗ̱ܘ ܡܶܢܶܗ ܣܰܟ݂ܠܳܐ.</VERS>
      <VERS vnumber="21">ܕܡܶܬܦܰܢܰܩ ܡܶܢ ܛܰܠܝܽܘܬܶܗ: ܥܰܒܕܳܐ ܢܶܗܘܶܐ. ܘܒܰܐ̱ܚܪܳܝܬܶܗ ܢܶܬܬܰܢܰܚ.</VERS>
      <VERS vnumber="22">ܓܰܒܪܳܐ ܚܶܡܬܳܢܳܐ ܡܶܓܪܶܓ ܕܺܝܢܳܐ. ܘܓܰܒܪܳܐ ܪܰܓܽܘܙܬܳܢܳܐ ܡܰܣܓܶܐ ܥܰܘܠܳܐ.</VERS>
      <VERS vnumber="23">ܪܳܡܽܘܬܶܗ ܕܒܰܪܢܳܫܳܐ ܬܡܰܟܟ݂ܺܝܘܗܝ. ܘܡܰܟܺܝܟܽܘܬܶܗ ܬܰܣܓܶܐ ܠܶܗ ܐܺܝܩܳܪܳܐ.</VERS>
      <VERS vnumber="24">ܕܦܳܠܶܓ ܥܰܡ ܓܰܢܳܒܳܐ: ܣܳܢܶܐ ܢܰܦܫܶܗ ܘܦܳܣܩܺܝܢ ܥܠܰܘܗܝ ܡܰܘܡܳܬ݂ܳܐ ܘܠܳܐ ܡܰܘܕܶܐ.</VERS>
      <VERS vnumber="25">ܥܰܘܠܶܗ ܕܓܰܒܪܳܐ ܥܳܒܶܕ݂ ܠܶܗ ܬܽܘܩܰܠܬ݂ܳܐ. ܘܕܰܬܟܺܝܠ ܥܰܠ ܡܳܪܝܳܐ ܢܶܥܫܰܢ.</VERS>
      <VERS vnumber="26">ܣܰܓܺܝ̈ܐܶܐ ܕܒܳܥܶܝܢ ܐܰܦܰܝ̈ ܫܰܠܺܝܛܳܐ. ܘܡܶܢ ܡܳܪܝܳܐ ܢܳܦܶܩ ܗ̱ܘ ܕܺܝܢܶܗ ܕܓܰܒܪܳܐ.</VERS>
      <VERS vnumber="27">ܛܡܰܐ ܗ̱ܘ ܠܙܰܕܺܝܩܳܐ ܓܰܒܪܳܐ ܥܰܘܳܠܳܐ. ܐܘܪܚܳܐ ܬܪܺܝܨܬܳܐ ܛܰܡܰܐܐ ܗ̱ܝ ܠܥܰܘ̈ܳܠܶܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܡܶܠܰܘ̈ܗܝ ܕܳܐܓܽܘܪ ܒܰܪ ܝܰܩܺܝ: ܕܩܰܒܶܠ ܢܒܺܝܽܘܬ݂ܳܐ: ܘܶܐܬܡܨܺܝ ܚܰܝܠܳܐ: ܘܶܐܡܰܪ ܠܰܐܬܠܺܝܐܶܝܠ.</VERS>
      <VERS vnumber="2">ܡܶܛܽܠ ܕܚܰܣܺܝܪ ܗ̱ܘ̣ ܪܶܥܝܳܢܝ. ܘܠܰܝܬ ܒܺܝ ܣܽܘܟܳܠܳܐ ܕܰܒܢܰܝ̈ܢܳܫܳܐ.</VERS>
      <VERS vnumber="3">ܘܠܳܐ ܝܶܕ݂ܥܶ݀ܬ݂ ܚܶܟ݂ܡܬ݂ܳܐ. ܘܳܠܐ ܝܶܠܦܶ݀ܬ݂ ܝܺܕܰܥܬ݂ܳܐ ܕܩܰܕܺܝ̈ܫܶܐ.</VERS>
      <VERS vnumber="4">ܐܶܡܰܪ ܠܺܝ ܡܰܢܽܘ ܣܠܶܩ ܠܰܫܡܰܝܳܐ ܘܰܢܚܶܬ݂. ܘܡܰܢܽܘ ܐܶܚܰܕ݂ ܪܽܘܚܳܐ ܒܚܽܘܦܢܰܘ̈ܗܝ ܘܡܰܢܽܘ ܨܰܪ ܡܰܝ̈ܳܐ ܒܫܽܘܫܶܦܳܐ. ܘܡܰܢܽܘ ܐܰܩܺܝܡ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ. ܐܰܝܢܰܘ ܫܡܶܗ. ܘܰܐܝܢܰܘ ܫܡܳܐ ܕܰܒܪܶܗ: ܐܶܢ ܝܳܕܰܥ ܐܰܢ̱ܬ.</VERS>
      <VERS vnumber="5">ܟܽܠܗܽܘܢ ܡܺܐܡܖ̈ܰܘܗܝ ܕܰܐ‌ܠܳܗܳܐ ܓܒܶܝܢ. ܘܰܡܣܰܝܰܥ ܠܰܐܝܠܶܝܢ ܕܰܬ݂ܟ݂ܺܝܠܺܝܢ ܥܠܰܘܗܝ. </VERS>
      <VERS vnumber="6">ܠܳܐ ܬܰܘܣܶܦ ܥܰܠ ܡܶܠܰܘ̈ܗܝ: ܕܠܳܐ ܢܰܟܣܳܟ݂ ܘܬܶܬ݂ܟܰܕܰܒ.</VERS>
      <VERS vnumber="7">ܬܰܪܬܶܝܢ ܫܶܐܠܶ݀ܬ݂ ܡܶܢܳܟ݂. ܠܳܐ ܬܶܟ݂ܠܳܐ ܡܶܢܝ ܥܰܕ݂ܠܳܐ ܐܶܡܽܘܬ݂.</VERS>
      <VERS vnumber="8">ܐܰܪܚܶܩ ܡܶܢܝ ܣܪܺܝܩܽܘܬ݂ܳܐ ܘܡܰܡܠ̱ܠܳܐ ܟܰܕ݂ܳܒܳܐ. ܘܡܶܣܟܺܢܽܘܬ݂ܳܐ ܘܥܽܘܬ݂ܪܳܐ ܠܳܐ ܬܶܬܶܠ ܠܺܝ. ܗܰܒܠܺܝ ܥܽܘܡܪܳܐ ܡܶܣܰܬ݂ܝ. </VERS>
      <VERS vnumber="9">ܕܠܳܐ ܐܶܣܒܰܥ ܘܶܐܟܰܕܶܒ̣: ܘܶܐܡܰܪ ܡܰܢܽܘ ܡܳܪܝܳܐ. ܘܰܕ݂ܠܳܐ ܐܶܬ݂ܡܰܣܟܰܢ ܘܶܐܓܢܽܘܒ: ܘܺܐܡܶܐ ܒܰܫܡܶܗ ܕܰܐܠܗܳܝ.</VERS>
      <VERS vnumber="10">ܠܳܐ ܬܰܫܠܶܡ ܥܰܒܕܳܐ ܠܡܳܖ̈ܰܘܗܝ: ܕܠܳܐ ܢܠܽܘܛܳܟ݂ ܘܬܶܬ݂ܚܰܝܰܒ.</VERS>
      <VERS vnumber="11">ܠܕ݂ܳܪܳܐ ܕܰܐܒܳܗܰܘ̈ܗܝ ܢܨܰܚܶܐ. ܘܠܶܐܡܶܗ ܠܳܐ ܢܒܰܪܶܟ݂.</VERS>
      <VERS vnumber="12">ܕܳܪܳܐ ܕܰܕ݂ܟ݂ܶܐ ܒܥܰܝܢܰܝ̈ ܢܰܦܫܶܗ. ܘܡܶܢ ܨܳܐܬܶܗ ܠܳܐ ܐܶܬܬܫܺܝܓ̣.</VERS>
      <VERS vnumber="13">ܕܳܪܳܐ ܡܳܐ ܕܖ̈ܳܡܳܢ ܥܰܝܢܰܘ̈ܗܝ: ܬܶܡܖ̈ܰܘܗܝ ܡܫܰܩܶܠ.</VERS>
      <VERS vnumber="14">ܕܳܪܳܐ ܕܣܰܦܣܺܖ̈ܶܐ ܐܶܢܶܝܢ ܫܶܢܰܘ̈ܗܝ. ܘܣܰܟܺܝ̈ܢܳܬ݂ܳܐ ܢܺܝܒܰܘ̈ܗܝ: ܠܡܶܐܟܰܠ ܠܡܶܣܟܺܢ̈ܶܐ ܕܰܐܪܥܳܐ: ܘܒܳܝ̈ܫܶܐ ܕܰܒܢܰܝ̈ܢܳܫܳܐ.</VERS>
      <VERS vnumber="15">ܠܥܰܠܽܘܩܳܐ ܬܠܳܬ݂ ܗܘܰܝ̈ ܠܶܗ ܒ̈ܢܳܢ ܚܰܒܺܝ̈ܒܳܢ. ܬܠܳܬ݂ ܐܶܢܶܝܢ ܕܠܳܐ ܣܳܒ̈ܥܳܢ: ܘܕܰܐܪܒܰܥ ܠܳܐ ܐܳܡܪܳܐ ܟܰܕ݂ܽܘ.</VERS>
      <VERS vnumber="16">ܫܝܽܘܠ: ܘܰܐܚܺܝܕܰܬ݂ ܖ̈ܰܚܡܶܝܗ̇: ܘܰܐܪܥܳܐ ܠܳܐ ܣܳܒܥܳܐ ܡܰܝ̈ܳܐ: ܘܢܽܘܪܳܐ ܠܳܐ ܐܳܡܪܳܐ ܟܰܕܽܘ.</VERS>
      <VERS vnumber="17">ܥܰܝܢܳܐ ܕܓܳܚܟܳܐ ܥܰܠ ܐܰܒܽܘܗ̇: ܘܫܳܝܛܳܐ ܣܰܝܒܽܘܬ݂ܳܐ ܕܶܐܡܳܗ̇: ܢܶܚܨܽܘܢܳܗ̇ ܥܽܘܖ̈ܒܶܐ ܕܢܰܚܠܳܐ. ܘܢܶܐܟ݂ܠܽܘܢܳܗ̇ ܒܢܰܝ̈ ܢܶܫܪܳܐ.</VERS>
      <VERS vnumber="18">ܬܠܳܬ݂ ܐܶܢܶܝܢ ܕܟܰܣ̈ܝܳܢ ܡܶܢܝ. ܘܕܰܐܪܒܰܥ ܠܳܐ ܝܶܕܥܶܬ ܐܶܢܶܝܢ.</VERS>
      <VERS vnumber="19">ܐܽܘܪܚܳܐ ܕܢܶܫܪܳܐ ܒܰܫܡܰܝܳܐ: ܐܘܪܚܳܐ ܕܚܶܘܝܳܐ ܥܰܠ ܫܽܘܥܳܐ: ܐܘܪܚܳܐ ܕܶܐܠܦܳܐ ܒܠܶܒܶܗ ܕܝܰܡܳܐ. ܐܘܪܚܳܐ ܕܓܰܒܪܳܐ ܒܰܥܠܰܝܡܽܘܬܶܗ.</VERS>
      <VERS vnumber="20">ܗܳܟܰܢܳܐ ܗ̱ܝ ܐܽܘܪܚܳܐ ܕܰܐܢ̱ܬܬ݂ܳܐ ܓܰܝܳܪܬܳܐ. ܐܰܟ݂ܠܳܐ ܘܰܡܟܰܦܪܳܐ ܦܽܘܡܳܗ̇. ܘܳܐܡܪܳܐ ܡܶܕܶܡ ܠܳܐ ܥܶܒܕܰܬ݂.</VERS>
      <VERS vnumber="21">ܬܚܶܝܬ݂ ܬܠܳܬ݂ ܙܳܝܥܳܐ ܐܰܪܥܳܐ. ܘܰܬ݂ܚܶܝܬ݂ ܐܰܪܒܰܥ ܠܳܐ ܡܶܫܟܚܳܐ ܠܰܡܣܰܝܒܳܪܽܘ.</VERS>
      <VERS vnumber="22">ܬܚܶܝܬ݂ ܥܰܒܕܳܐ ܟܰܕ݂ ܢܰܡܠܶܟ݂ ܘܰܬ݂ܚܶܝܬ݂ ܣܰܟ݂ܠܳܐ ܕܣܳܒܰܥ ܠܰܚܡܳܐ.</VERS>
      <VERS vnumber="23">ܘܰܬ݂ܚܶܝܬ݂ ܣܶܢܽܘܐܬ݂ܳܐ ܕܗܳܘܝܳܐ ܠܓܰܒܪܳܐ ܘܰܬ݂ܚܶܝܬ ܐܰܡܬ݂ܳܐ ܕܡܰܦܩܳܐ ܠܡܳܪܬܳܗ̇.</VERS>
      <VERS vnumber="24">ܐܰܪܒܰܥ ܐܶܢܶܝܢ ܕܰܙܥܽܘܖ̈ܺܝܢ ܒܰܐܪܥܳܐ: ܘܗܶܢܶܝܢ ܚܰܟܺܝ̈ܡܳܢ ܡܶܢ ܚܰܟܺܝ̈ܡܶܐ.</VERS>
      <VERS vnumber="25">ܫܽܘܫܡܳܢ̈ܶܐ ܕܚܰܝܠܳܐ ܠܰܝܬ ܒܗܽܘܢ. ܘܰܡܛܰܝܒܺܝܢ ܡܶܢ ܩܰܝܛܳܐ ܠܰܚܡܗܽܘܢ.</VERS>
      <VERS vnumber="26">ܘܰܚܓܳܣ̈ܶܐ ܕܰܒܨܺܝܪܺܝܢ ܒܚܰܝܠܳܐ: ܘܥܳܒܕܺܝܢ ܠܗܽܘܢ ܒ̈ܳܬܶܐ ܒܫܽܘ̈ܥܶܐ.</VERS>
      <VERS vnumber="27">ܘܩܰܡ̈ܨܶܐ ܕܡܰܠܟܳܐ ܠܰܝܬ ܠܗܽܘܢ: ܘܡܶܬ݂ܟܰܢܫܺܝܢ ܟܽܠܗܽܘܢ ܐܰܟ݂ܚܕ݂ܳܐ.</VERS>
      <VERS vnumber="28">ܘܰܐܡܰܩܬ݂ܳܐ ܕܰܡܣܰܒܟ݂ܳܐ ܒܺܐܝܕ̈ܶܝܗ̇: ܘܥܳܡܪܳܐ ܒܒ̈ܳܬܶܐ ܕܡܰܠ̈ܟܶܐ.</VERS>
      <VERS vnumber="29">ܬܠܳܬ ܐܶܢܶܝܢ ܕܰܬ݂ܖ̈ܺܝܨܳܢ ܗܰܠ̈ܟ݂ܳܬܗܶܝܢ. ܘܕܰܐܪܒܰܥ ܫܰܦܺܝܪ ܡܗܰܠ̈ܟ݂ܳܢ.</VERS>
      <VERS vnumber="30">ܓܽܘܪܝܳܐ ܕܰܐܪܝܳܐ ܓܰܢ̱ܒܳܪ ܗ̱ܘ̣ ܡܶܢ ܟܽܠܳܗ̇ ܒܥܺܝܪܳܐ. ܘܠܳܐ ܕܳܚܶܠ: ܘܠܳܐ ܗܳܦܶܟ݂ ܡܶܢ ܟܽܠܳܗ̇ ܒܥܺܝܪܳܐ.</VERS>
      <VERS vnumber="31">ܘܰܐܒܳܟ݂ܳܐ ܕܡܶܙܕܰܪܟܰܠ ܒܰܝܢܳܬ݂ ܬܰܖ̈ܢܳܓܠܳܬ݂ܳܐ: ܘܬܰܝܫܳܐ ܕܳܐܙܶܠ ܒܪܺܫ ܓܙܳܪܳܐ: ܘܡܰܠܟܳܐ ܕܰܡܡܰܠܶܠ ܒܶܝܬ ܥܰܡ̈ܡܶܐ.</VERS>
      <VERS vnumber="32">ܠܳܐ ܬܶܪܰܓ: ܕܠܳܐ ܬܶܨܛܰܥܰܪ. ܘܠܳܐ ܬܰܘܫܶܛ ܐܺܝܕ݂ܳܟ݂ ܠܦܽܘܡܳܟ݂ ܒܥܶܬܳܐ.</VERS>
      <VERS vnumber="33">ܡܶܢ ܫܽܘܡܢܶܗ ܕܚܰܠܒܳܐ ܢܳܦܩܳܐ ܚܶܐܘܬ݂ܳܐ. ܘܶܐܢ ܬܶܟ݂ܒܽܘܫ ܐܺܝܕ݂ܳܟ݂ ܥܰܠ ܚܶܛܬ݂ܳܐ: ܢܶܦܽܘܩ ܕܡܳܐ. ܗܳܟܰܢܳܐ ܡܶܢ ܚܶܪܝܳܢܳܐ ܕܰܐܦ̈ܶܐ ܢܳܦܶܩ ܕܺܝܢܳܐ.</VERS>
    </CHAPTER>
    <CHAPTER cnumber="31">
      <VERS vnumber="1">ܡܶܠܰܘ̈ܗܝ ܕܡܽܘܐܶܝܠ ܡܰܠܟܳܐ ܢܒܺܝܳܐ: ܕܰܪܕ݂ܳܬܶܗ ܐܶܡܶܗ: ܘܶܐܡܪܰܬ ܠܶܗ.</VERS>
      <VERS vnumber="2">ܝܳܝ ܒܶܪܝ: ܘܝܳܝ ܒܰܪ ܟܰܪܣܝ: ܘܝܳܝ ܒܰܪ ܢܶܕ݂ܖ̈ܰܝ.</VERS>
      <VERS vnumber="3">ܠܳܐ ܬܶܬܶܠ ܚܰܝܠܳܟ݂ ܠܢܶܫ̈ܶܐ: ܐܘܖ̈ܚܳܬ݂ܳܟ݂ ܠܡܶܐܟ݂̈ܠܳܬ݂ܳܐ ܕܡܰܠ̈ܟܶܐ.</VERS>
      <VERS vnumber="4">ܡܶܢ ܡܰܠ̈ܟܶܐ: ܡܽܘܐܶܝܠ: ܐܶܙܕܰܗܪ. ܡܶܢ ܡܰܠ̈ܟܶܐ ܕܫܳܬܶܝܢ ܚܰܡܪܳܐ: ܘܡܶܢ ܫܰܠܺܝ̈ܛܶܐ ܕܫܳܬܶܝܢ ܫܰܟ݂ܪܳܐ.</VERS>
      <VERS vnumber="5">ܕܠܳܐ ܬܶܫܬܶܐ ܘܬܶܛܥܶܐ ܠܰܡܒܰܕܩܳܢܳܐ. ܘܬܶܛܥܶܐ ܕܺܝܢܳܐ ܕܟ݂ܽܠܗܽܘܢ ܒܢܰܝ̈ ܡܶܣܟܺܢ̈ܶܐ.</VERS>
      <VERS vnumber="6">ܡܶܬ݂ܺܝܗܶܒ ܫܰܟ݂ܪܳܐ ܠܰܐܒܺܝ̈ܠܶܐ: ܘܚܰܡܪܳܐ ܠܡܰܪܺܝܖ̈ܰܝ ܢܰܦܫܳܐ.</VERS>
      <VERS vnumber="7">ܕܢܶܫܬܽܘܢ ܘܢܶܛܥܽܘܢ ܟܺܐܒܰܝ̈ܗܽܘܢ: ܘܥܳܩ̈ܳܬܗܽܘܢ ܬܽܘܒ ܠܳܐ ܢܶܬܕܰܟ݂ܪܽܘܢ.</VERS>
      <VERS vnumber="8">ܦܬܰܚ ܦܽܘܡܳܟ݂ ܒܡܶܠܬ݂ܳܐ ܕܩܽܘܫܬܳܐ. ܘܕ݂ܽܘܢ ܠܟ݂ܽܠܗܽܘܢ ܒܢܰܝ̈ܳܐ ܥܰܘ̈ܳܠܶܐ.</VERS>
      <VERS vnumber="9">ܦܬܰܚ ܦܽܘܡܳܟ݂ ܒܕ݂ܺܝܢܳܐ ܙܰܕܺܝܩܳܐ. ܘܕ݂ܽܘܢ ܠܡܶܣܟܺܢ̈ܶܐ ܘܰܠܒܳܝ̈ܫܶܐ.</VERS>
      <VERS vnumber="10">ܐܰܢ̱ܬܬ݂ܳܐ ܟܰܫܺܝܪܬܳܐ ܡܰܢܽܘ ܡܶܫܟܰܚ. ܝܰܩܺܝܪܳܐ ܗ̱ܝ ܓܶܝܪ ܡܶܢ ܟܺܐܦ̈ܶܐ ܛܳܒ̈ܳܬ݂ܳܐ: ܕܰܕ݂ܡܺܝ̈ܢ ܠܰܝܬ ܠܗܶܝܢ.</VERS>
      <VERS vnumber="11">ܘܰܬ݂ܟ݂ܺܝܠ ܥܠܶܝܗ̇ ܠܶܒܶܗ ܕܒܰܥܠܳܗ̇. ܘܰܐܣܳܢܳܐ ܠܳܐ ܚܳܣܰܪ ܠܳܗ̇.</VERS>
      <VERS vnumber="12">ܥܶܒܕܰܬ ܠܶܗ ܛܰܒ̈ܳܬ݂ܳܐ ܘܠܳܐ ܒܺܝ̈ܫܳܬ݂ܳܐ ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝܰܘ̈ܗܝ.</VERS>
      <VERS vnumber="13">ܒܥܳܬ ܥܰܡܪܳܐ ܘܟ݂ܶܬܳܢܳܐ. ܘܰܥܒܰܕ݂ ܐܺܝ̈ܕܶܝܗ̇ ܐܰܝܟ݂ ܨܶܒ̣ܝܳܢܳܗ̇.</VERS>
      <VERS vnumber="14">ܗܘܳܬ ܐܰܝܟ݂ ܐܶܠܦܳܐ ܕܬܰܓܳܪܳܐ: ܕܡܶܢ ܪܽܘܚܩܳܐ ܐܳܬܝܳܐ ܬܶܐܓܽܘܪܬܳܗ̇.</VERS>
      <VERS vnumber="15">ܘܩܳܡܰܬ ܒܠܺܠܝܳܐ: ܘܝܶܗܒܰܬ ܡܶܐܟ݂ܽܘܠܬܳܐ ܠܰܒܢܰܝ̈ ܒܰܝܬܳܗ̇: ܘܰܥܒܳܕ݂ܳܐ ܠܛܰܠ̈ܝܳܬ݂ܳܗ̇.</VERS>
      <VERS vnumber="16">ܘܚܳܪܰܬ ܒܦܽܘܠܚܳܢܳܐ ܘܰܙܒܰܢܬ݂ܶܗ. ܘܡܶܢ ܦܺܐܖ̈ܶܐ ܕܺܐܝ̈ܕܶܝܗ̇ ܢܶܨܒܰܬ ܟܰܪܡܳܐ.</VERS>
      <VERS vnumber="17">ܘܶܐܣܪܰܬ ܚܰܨ̈ܶܝܗ̇ ܒܥܽܘܫܢܳܐ. ܘܫܰܪܪܰܬ ܕܖ̈ܳܥܶܝܗ̇.</VERS>
      <VERS vnumber="18">ܘܛܶܥܡܰܬ ܕܛܶܒܳܐ ܗ̱ܝ ܬܶܐܓܽܘܪܬܳܗ̇. ܘܠܳܐ ܕܳܥܶܟ݂ ܗ̱ܘܳܐ ܫܪܳܓܳܗ̇ ܠܺܠܝܳܐ ܟܽܠܶܗ.</VERS>
      <VERS vnumber="19">ܕܖ̈ܳܥܶܝܗ̇ ܐܰܘܫܛܰܬ ܒܟ݂ܰܫܺܝܪܽܘܬ݂ܳܐ: ܘܺܐܝ̈ܕܶܝܗ̇ ܠܡܽܘܥܙܳܠܳܐ.</VERS>
      <VERS vnumber="20">ܐܺܝ̈ܕܶܝܗ̇ ܦܶܫܛܰܬ ܠܡܶܣܟܺܢ̈ܶܐ: ܘܰܕ݂ܖ̈ܳܥܶܝܗ̇ ܐܰܘܫܛܰܬ݂ ܠܒܳܝ̈ܫܶܐ.</VERS>
      <VERS vnumber="21">ܘܠܳܐ ܕܳܚܠܺܝܢ ܗ̱ܘܰܘ ܒܢܰܝ̈ ܒܰܝܬܳܗ̇ ܡܶܢ ܬܰܠܓܳܐ. ܡܶܛܽܠ ܕܟ݂ܽܠܗܽܘܢ ܠܒܺܝܫܺܝܢ ܗ̱ܘܰܘ ܙܚܽܘܖ̈ܝܳܬ݂ܳܐ.</VERS>
      <VERS vnumber="22">ܬܶܫܘܺܝܬ݂ܳܐ ܥܶܒܕܰܬ ܠܳܗ̇: ܘܢܰܚ̈ܬܶܐ ܕܒܽܘܨܳܐ ܘܕܰܐܪܓܘܳܢܳܐ.</VERS>
      <VERS vnumber="23">ܝܺܕܰܥ ܗ̱ܘܳܐ ܒܰܥܠܳܗ̇ ܒܰܝܢܳܬ ܡܕ݂ܺܝ̈ܢܳܬ݂ܳܐ: ܟܰܕ݂ ܝܳܬܶܒ ܗ̱ܘܳܐ ܒܶܝܬ ܣܳܒ̈ܶܐ ܕܰܐܪܥܳܐ.</VERS>
      <VERS vnumber="24">ܟܶܬܳܢܳܐ ܥܶܒܕܰܬ ܘܙܰܒܢܰܬ. ܘܳܐܣܰܪ ܚܰܨ̈ܶܐ ܝܶܗ̱ܒܰܬ ܠܰܟ݂ܢܰܥܢܳܝ̈ܶܐ.</VERS>
      <VERS vnumber="25">ܥܽܘܫܢܳܐ ܘܗܶܕ݂ܪܳܐ ܠܒܽܘܫܳܗ̇: ܘܬܶܚܕܶܐ ܒܝܰܘܡܳܐ ܐ̱ܚܪܳܝܳܐ.</VERS>
      <VERS vnumber="26">ܦܽܘܡܳܗ̇ ܦܶܬܚܰܬ ܒܚܶܟ݂ܡܬ݂ܳܐ: ܘܢܳܡܽܘܣܳܐ ܕܖ̈ܰܚܡܶܐ ܥܰܠ ܠܶܫܳܢܳܗ̇.</VERS>
      <VERS vnumber="27">ܘܓܰܠ̈ܝܳܢ ܐܽܘܖ̈ܚܳܬ݂ܳܐ ܕܒܰܝܬܳܗ̇. ܠܰܚܡܳܗ̇ ܚܒܰܢܳܢܳܐܺܝܬ݂ ܠܳܐ ܐܶܟ݂ܠܰܬ.</VERS>
      <VERS vnumber="28">ܩܳܡܘ ܒܢ̈ܶܝܗ̇: ܘܝܰܗܒܘ ܠܳܗ̇ ܛܽܘܒܳܐ. ܘܒܰܥܠܳܗ̇ ܫܰܒܚܳܗ̇.</VERS>
      <VERS vnumber="29">ܘܣܽܘܓܳܐܐ ܕܰܒ̈ܢܳܬܳܗ̇ ܩܢܰܝ̈ ܥܽܘܬܪܳܐ. ܘܰܐܢ̱ܬܝ ܥܒܰܪܬܝ ܥܰܠ ܟܽܠܗܶܝܢ.</VERS>
      <VERS vnumber="30">ܕܰܓܳܠܳܐ ܗ̱ܝ ܝܳܐܝܽܘܬ݂ܳܐ: ܘܰܣܪܺܝܩ ܗ̱ܘ ܫܽܘܦܪܳܐ. ܘܰܐܢ̱ܬܬ݂ܳܐ ܕܕ݂ܳܚܠܳܐ ܡܶܢ ܡܳܪܝܳܐ: ܗܺܝ ܬܶܫܬܰܒܰܚ.</VERS>
      <VERS vnumber="31">ܗܰܒܘ ܠܳܗ̇ ܡܶܢ ܦܺܐܖ̈ܶܐ ܕܺܐܝ̈ܕܶܝܗ̇. ܘܰܢܫܰܒܚܽܘܢܳܗ̇ ܥܒܰܕܶܝ̈ܗ̇ ܒܬܰܪܥܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Ecclesiastes" bnumber="21" bsname="Ecc">
    <CHAPTER cnumber="1">
      <VERS vnumber="1">ܦܶܬܓܳܡܰܘ̈ܗܝ ܕܩܽܘܗܠܰܬ ܒܰܪ ܕܰܘܺܝܕ݂ ܡܰܠܟܳܐ ܕܽܐܘܪܺܫܠܶܡ.</VERS>
      <VERS vnumber="2">ܗܒܶܠ ܗܶܒ̈ܠܺܝܢ: ܐܳܡܰܪ ܩܽܘܗܠܰܬ: ܗܒܶܠ ܗܶܒ̈ܠܺܝܢ. ܟܽܠܡܶܕܶܡ ܗܶܒܠܳܐ.</VERS>
      <VERS vnumber="3">ܡܳܢܳܐ ܝܽܘܬܪܳܢܳܐ ܠܒܰܪܢܳܫܳܐ ܒܟܽܠ ܥܰܡܠܳܐ ܕܗܽܘ ܥܳܡܶܠ ܬܚܶܝܬ ܫܶܡܫܳܐ.</VERS>
      <VERS vnumber="4">ܕܳܪܳܐ ܐܳܙܶܠ: ܘܕܳܪܳܐ ܐܳܬܶܐ. ܘܰܐܪܥܳܐ ܠܥܳܠܰܡ ܩܰܝܳܡܳܐ.</VERS>
      <VERS vnumber="5">ܕܳܢܰܚ ܫܶܡܫܳܐ: ܘܥܳܪܶܒ ܫܶܡܫܳܐ. ܘܠܰܐܬܰܪ ܕܕܳܢܰܚ ܗܽܘ ܬܳܐܶܒ: ܕܡܶܢ ܬܰܡܳܢ ܬܽܘܒ ܢܶܕܢܰܚ.</VERS>
      <VERS vnumber="6">ܐܳܙܶܠ ܠܬܰܝܡܢܳܐ: ܘܡܶܬܟܪܶܟ ܠܓܰܪܒܝܳܐ. ܡܶܬܟܰܪܳܟܽܘ ܡܶܬܟܪܶܟ: ܘܳܐܙܳܠ ܪܽܘܚܳܐ. ܘܰܠܚܳܕܖ̈ܳܬܶܗ ܬܳܐܶܒ ܪܽܘܚܳܐ.</VERS>
      <VERS vnumber="7">ܟܽܠ ܢܰܚ̈ܠܶܐ ܪܳܡܺܝܢ ܒܝܰܡܳܐ. ܘܝܰܡܳܐ ܠܳܐ ܡܶܬܡܠܶܐ: ܠܰܐܬܰܪ ܕܳܐܙܺܠ̱ܝܢ ܢܰܚ̈ܠܶܐ: ܠܬܰܡܳܢ ܗܶܢܽܘܢ ܬܳܝܒܺܝܢ ܠܡܺܐܙܰܠ.</VERS>
      <VERS vnumber="8">ܟܽܠܗܽܘܢ ܦܶܬܓܳܡ̈ܶܐ ܠܐܶܝܢ. ܠܳܐ ܢܶܣܒܰܥ ܓܰܒܪܳܐ ܠܡܡܰܠܳܠܽܘ. ܘܠܳܐ ܣܳܒܥܳܐ ܥܰܝܢܳܐ ܠܡܶܚܙܳܐ. ܘܠܳܐ ܡܳܠܝܳܐ ܐܶܕܢܳܐ ܠܡܶܫܡܰܥ.</VERS>
      <VERS vnumber="9">ܡܳܐ ܕܰܗܘܳܐ: ܗܽܘ ܗܳܘܶܐ. ܘܡܳܐ ܕܶܐܬܥܒܶܕ: ܗܽܘ ܡܶܬܥܒܶܕ. ܘܠܰܝܬ ܡܶܕܶܡ ܚܕܶܬ ܬܚܶܝܬ ܫܶܡܫܳܐ.</VERS>
      <VERS vnumber="10">ܟܽܠ ܕܰܢܡܰܠܶܠ ܘܢܺܐܡܰܪ: ܚܙܺܝ ܗܳܢܳܐ: ܚܕܶܬ ܗ̱ܘ̣. ܟܒܰܪ ܗܘܳܐ ܡܶܢ ܠܥܳܠܡܺܝܢ ܕܡܶܢ ܠܩܽܘܕܡܺܝܢ.</VERS>
      <VERS vnumber="11">ܠܰܝܬ ܕܽܘܟܪܳܢ ܠܩܰܕܡܳܝ̈ܶܐ: ܘܳܐܦ ܠܳܐ ܠܰܐ̱ܚܖ̈ܳܝܶܐ ܕܗܳܘܶܝܢ: ܠܰܝܬ ܠܗܽܘܢ ܕܽܘܟܪܳܢ ܥܰܡ ܐܰܝܠܶܝܢ ܕܗܳܘܶܝܢ ܒܰܐ̱ܚܪܳܝܬܳܐ.</VERS>
      <VERS vnumber="12">ܐܶܢܳܐ ܩܽܘܗܠܰܬ ܗܘܺܝܬ ܡܰܠܟܳܐ ܥܰܠ ܝܺܣܪܳܐܶܝܠ ܒܽܐܘܪܺܫܠܶܡ.</VERS>
      <VERS vnumber="13">ܘܝܶܗ̱ܒܶܬ ܠܶܒܝ ܠܡܶܒܥܳܐ ܘܰܠܡܶܬܒܰܝܳܢܽܘ ܒܚܶܟܡܬܳܐ: ܥܰܠ ܟܽܠ ܕܶܐܬܥܒܰܕ ܬܚܶܝܬ ܫܶܡܫܳܐ. ܥܶܢܝܳܢܳܐ ܒܺܝܫܳܐ ܝܰܗܒ ܡܳܪܝܳܐ ܠܰܒܢܰܝ̈ܢܳܫܳܐ ܕܢܶܬܥܢܽܘܢ ܒܶܗ.</VERS>
      <VERS vnumber="14">ܚܙܺܝܬ ܟܽܠ ܥܒܳܕܳܐ ܕܶܐܬܥܒܶܕ ܬܚܶܝܬ ܫܶܡܫܳܐ. ܘܗܳܐ ܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="15">ܡܕܰܘܕܳܐ ܠܳܐ ܡܶܫܟܰܚ ܠܡܶܬܩܰܢ. ܘܚܰܣܺܝܪܳܐ ܠܳܐ ܡܶܫܟܰܚ ܠܡܶܬܡܢܳܝܽܘ.</VERS>
      <VERS vnumber="16">ܡܰܠܠܶܬ݂ ܐܶܢܳܐ ܥܰܡ ܠܶܒܝ ܠܡܺܐܡܰܪ: ܐܶܢܳܐ ܗܳܐ ܝܶܪܒܶܬ ܘܰܐܘܣܦܶܬ ܚܶܟܡܬܳܐ: ܥܰܠ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ. ܘܠܶܒܝ ܚܙܳܐ ܣܽܘܓܳܐܐ ܕܚܶܟܡܬܳܐ ܘܕܺܝܕܰܥܬܳܐ.</VERS>
      <VERS vnumber="17">ܘܝܶܗ̱ܒܶܬ ܠܶܒܝ ܠܡܶܕܰܥ ܚܶܟܡܬܳܐ: ܘܺܝܕܰܥܬܳܐ: ܘܡܰܬ̈ܠܶܐ: ܘܣܰܟܽܘܠܬܳܢܽܘܬܳܐ. ܘܺܝܕܥܶܬ ܕܳܐܦ ܗܳܢܳܐ ܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="18">ܡܶܛܽܠ ܕܰܒܣܽܘܓܰܐܬ ܚܶܟܡܬܳܐ ܣܽܘܓܰܐܬ ܪܽܘܓܙܳܐ. ܘܰܕܡܰܘܣܶܦ ܠܡܶܕܰܥ: ܡܰܘܣܶܦ ܟܺܐܒܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܐܶܡܪܶܬ ܐܶܢܳܐ ܠܠܶܒܝ: ܬܳܐ ܐܶܒܩܶܝܟ ܒܚܰܕ݂ܽܘܬܳܐ: ܘܰܚܙܺܝ ܛܳܒܬܳܐ. ܘܗܳܐ ܐܳܦ ܗܳܢܳܐ ܗܶܒܠܳܐ.</VERS>
      <VERS vnumber="2">ܠܓܽܘܚܟܳܐ ܐܶܡܪܶܬ ܡܳܢܳܐ ܗܶܢܝܳܢ. ܘܰܠܚܰܕ݂ܽܘܬܳܐ ܡܳܢܳܐ ܗ̱ܘ̣ ܥܳܒܕܰܬܝ.</VERS>
      <VERS vnumber="3">ܪܢܺܝ̇ܬ ܒܠܶܒܝ ܠܰܡܒܰܣܳܡܽܘ ܒܚܰܡܪܳܐ ܒܶܣܪܝ. ܘܠܶܒܝ ܪܢܳܐ ܒܚܶܟܡܬܳܐ: ܘܰܐܚܺܝܕ ܒܣܰܟܽܘܠܬܳܢܽܘܬܳܐ. ܥܕܰܡܳܐ ܕܶܐܚܙܶܐ ܐܰܝܢܳܐ ܛܳܒ ܠܰܒܢܰܝ̈ܢܳܫܳܐ ܕܢܶܥܒܕܽܘܢ ܬܚܶܝܬ ܫܶܡܫܳܐ: ܡܶܢܝܳܢ ܝܰܘ̈ܡܰܝ ܚܰܝ݂ܰܝ݂̈ܗܽܘܢ.</VERS>
      <VERS vnumber="4">ܐܰܣܓܺܝܬ݂ ܠܺܝ ܥܰܒ̈ܕܶܐ: ܒܢܺܝܬ݂ ܠܺܝ ܒ̈ܳܬܶܐ. ܢܶܨܒܶ݀ܬ ܠܺܝ ܟܰܖ̈ܡܶܐ.</VERS>
      <VERS vnumber="5">ܥܶܒܕܶܬ݂ ܠܺܝ ܓܰܢ̈ܶܐ ܘܦܰܖ̈ܕܰܝܣܶܐ. ܘܢܶܨܒܶ݀ܬ ܒܗܽܘܢ ܐܺܝܠܳܢܺܝ̈ܢ ܕܟܽܠ ܦܺܐܖ̈ܺܝܢ.</VERS>
      <VERS vnumber="6">ܥܶܒܕܶܬ݂ ܠܺܝ ܝܰܡ̈ܡܳܬܳܐ ܕܡܰܝ̈ܳܐ: ܠܡܰܫܩܳܝܽܘ ܡܶܢܗܶܝܢ ܥܳܒܳܐ ܕܡܰܦܪܰܥ ܐܺܝܠܳܢ̈ܶܐ.</VERS>
      <VERS vnumber="7">ܩܢܺܝ݀ܬ ܠܺܝ ܥܰܒ̈ܕܶܐ ܘܰܐܡ̈ܗܳܬܳܐ. ܘܰܒܢܰܝ̈ ܒܰܝܬܳܐ ܗܘܰܘ ܠܺܝ ܣܽܘܓܳܐܐ. ܘܳܐܦ ܩܶܢܝܳܢܳܐ ܕܬܰܘܖ̈ܶܐ ܘܰܕܥܳܢ̈ܳܐ: ܣܰܓܺܝ ܗܘܳܐ ܠܺܝ ܡܶܢ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ.</VERS>
      <VERS vnumber="8">ܟܰܢܫܶ݀ܬ ܠܺܝ ܐܳܦ ܟܶܣܦܳܐ ܘܕܰܗܒܳܐ: ܘܩܶܢܝܳܢܳܐ ܕܡܰܠ̈ܟܶܐ ܕܰܡܕܺܝ̈ܢܳܬܳܐ. ܥܶܒܕܶܬ ܠܺܝ ܡܫܰܒܚܳܢ̈ܶܐ ܘܰܡܫܰܒܚܳܢ̈ܝܳܬܳܐ: ܘܒܰܣܺܝܡܽܘܬܳܐ ܒܰܒܢܰܝ̈ܢܳܫܳܐ ܥܶܒܕܶܬ݂ ܠܺܝ ܫܳܩܰܘ̈ܳܬܳܐ ܘܫܳܩ̈ܝܳܬܳܐ.</VERS>
      <VERS vnumber="9">ܝܶܪܒܶܬ ܘܰܐܘܣܦܶܬ: ܝܰܬܺܝܪ ܡܶܢ ܟܽܠ ܕܰܗܘܰܘ ܩܕܳܡܰܝ ܒܽܐܘܪܺܫܠܶܡ. ܘܳܐܦ ܚܶܟܡܰܬܝ ܩܳܡܰܬ ܠܳܗ̇.</VERS>
      <VERS vnumber="10">ܘܟܽܠ ܕܰܫ̣ܐܶܠ ܥܰܝܢܰܝ̈ ܠܳܐ ܟܠܺܝܬ݂ ܡܶܢܗܶܝܢ. ܘܠܳܐ ܟܠܺܝܬ ܠܶܒܝ ܡܶܢ ܟܽܠ ܚܰܕ݂ܘܳܐ. ܡܶܛܽܠ ܕܠܶܒܝ ܚܕܺܝ ܒܟܽܠ ܥܰܡܠܝ. ܘܗܳܕܶܐ ܗܘܳܬ ܡܢܳܬܝ ܡܶܢ ܟܽܠܶܗ ܥܰܡܠܝ.</VERS>
      <VERS vnumber="11">ܘܚܳܪܶܬ ܐܶܢܳܐ ܒܟܽܠ ܥܒܳܕܳܐ ܕܰܥ̣ܒܰܕ ܐܺܝ̈ܕܰܝ: ܘܰܒܟܽܠ ܥܰܡܠܳܐ ܕܥܶܡܠܶܬ݂ ܠܡܶܥܒܰܕ. ܘܗܳܐ ܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ. ܘܠܰܝܬ ܝܽܘܬܪܳܢ ܬܚܶܝܬ ܫܶܡܫܳܐ.</VERS>
      <VERS vnumber="12">ܘܚܳܪܶܬ݂ ܐܶܢܳܐ ܠܡܶܚܙܳܐ ܚܶܟܡܬܳܐ: ܘܰܠܡܶܬܥܰܒܪܳܢܽܘܬܳܐ ܘܣܰܟܠܽܘܬܳܐ. ܡܶܛܽܠ ܕܡܰܢܽܘ ܓܰܒܪܳܐ ܕܢܶܥܽܘܠ ܒܳܬܰܪ ܡܰܠܟܳܐ ܒܕܺܝܢܳܐ: ܟܶܢ ܥܰܡ ܡܰܢ ܕܥܰܒܕܶܗ.</VERS>
      <VERS vnumber="13">ܘܰܚܙܺܝܬ ܕܺܐܝܬ ܝܽܘܬܪܳܢ ܒܚܶܟܡܬܳܐ ܝܰܬܺܝܪ ܡܶܢ ܣܰܟܠܽܘܬܳܐ: ܐܰܝܟ ܕܝܰܬܺܝܪ ܢܽܘܗܪܳܐ ܡܶܢ ܚܶܫܽܘܟܳܐ.</VERS>
      <VERS vnumber="14">ܚܰܟܺܝܡܳܐ ܥܰܝܢܰܘ̈ܗܝ ܒܪܺܝܫܶܗ. ܘܣܰܟܠܳܐ ܒܚܶܫܽܘܟܳܐ ܐܳܙܶܠ. ܘܝܶܕܥܶܬ݂ ܐܶܢܳܐ ܕܓܶܕܫܳܐ ܚܰܕ݂ ܓܳܕܶܫ ܠܟܽܠܗܽܘܢ.</VERS>
      <VERS vnumber="15">ܘܶܐܡܪܶܬ ܐܶܢܳܐ ܒܠܶܒܝ: ܐܶܢ ܓܶܕܫܳܐ ܕܣܰܟܠܳܐ ܐܳܦ ܠܺܝ ܢܶܓܕܰܫ: ܘܰܠܡܳܢܳܐ ܐܶܬܚܰܟܡܶܬ ܐܶܢܳܐ ܝܰܬܺܝܪܳܐܺܝܬ. ܘܡܰܠܠܶܬ݂ ܒܠܶܒܝ ܕܳܐܦ ܗܳܢܳܐ ܗܶܒܠܰܐ ܗ̱ܘ.</VERS>
      <VERS vnumber="16">ܡܶܛܽܠ ܕܣܰܟܠܳܐ ܡܶܢ ܝܰܬܺܝܪ ܡܡܰܠܶܠ. ܡܶܛܽܠ ܕܠܰܝܬ ܕܽܘܟܪܳܢܳܐ ܠܚܰܟܺܝܡܳܐ ܥܰܡ ܣܰܟܠܳܐ ܠܥܳܠܰܡ. ܐܰܝܟ ܕܡܶܢ ܟܰܕܽܘ ܐܳܬܶܝܢ. ܘܟܽܠ ܡܶܬܛܥܶܐ. ܘܰܐܝܟܰܢܳܐ ܢܡܽܘܬ ܚܰܟܺܝܡܳܐ ܥܰܡ ܣܰܟܠܳܐ.</VERS>
      <VERS vnumber="17">ܘܰܣܢܺܝܬ ܐܶܢܳܐ ܠܚܰܝ̈ܶܐ. ܡܶܛܽܠ ܕܒܺܝܫ ܥܠܰܝ ܥܒܳܕܳܐ ܕܶܐܬܥܒܶܕ ܬܚܶܝܬ ܫܶܡܫܳܐ ܡܶܛܽܠ ܕܟܽܠܡܶܕܶܡ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="18">ܘܰܣܢܺܝ݀ܬ݂ ܐܶܢܳܐ ܟܽܠ ܥܰܡܠܝ ܕܶܐܢܳܐ ܥܶܡܠܶܬ݂ ܬܚܶܝܬ ܫܶܡܫܳܐ. ܡܶܛܽܠ ܕܫܳܒܶܩ ܐ̱ܢܳܐ ܠܶܗ ܠܓܰܒܪܳܐ ܕܗܳܘܶܐ ܒܳܬܰܪܝ.</VERS>
      <VERS vnumber="19">ܘܡܰܢ ܝܳܕܰܥ ܐܶܢ ܚܰܟܺܝܡ ܢܶܗܘܶܐ: ܘܶܐܢ ܣܟܶܠ. ܘܢܶܫܬܰܠܰܛ ܒܟܽܠ ܥܰܡܠܝ ܕܶܐܢܳܐ ܥܶܡܠܶܬ: ܘܶܐܬܚܰܟܡܶܬ ܬܚܶܝܬ ܫܶܡܫܳܐ. ܘܳܐܦ ܗܳܢܳܐ ܗܶܒܠܳܐ. </VERS>
      <VERS vnumber="20">ܘܗܶܦܟܶܬ ܐܶܢܳܐ ܕܰܐܫܰܝܺܫ ܝܳܬ ܠܶܒܝ: ܥܰܠ ܟܽܠ ܥܰܡܠܳܐ ܕܥܶܡܠܶܬ ܬܚܶܝܬ ܫܶܡܫܳܐ.</VERS>
      <VERS vnumber="21">ܡܶܛܽܠ ܕܺܐܝܬ ܓܰܒܪܳܐ ܕܥܰܡܠܶܗ ܒܚܶܟܡܬܳܐ ܘܒܺܝܕܰܥܬܳܐ ܘܰܒܟܰܫܺܝܪܽܘܬܳܐ. ܘܰܠܐ̱ܢܳܫܳܐ ܕܠܳܐ ܥܳܡܶܠ ܒܳܗ̇: ܝܳܗܶܒ ܠܳܗ̇ ܡܢܳܬܶܗ. ܘܳܐܦ ܗܳܢܳܐ ܗܶܒܠܳܐ ܘܒܺܝܫܬܳܐ ܪܰܒܬܳܐ.</VERS>
      <VERS vnumber="22">ܕܡܳܢܳܐ ܗܳܘܶܐ ܠܒܰܪܢܳܫܳܐ ܒܟܽܠ ܥܰܡܠܶܗ: ܘܰܒܨܶܒܝܳܢܳܐ ܕܠܶܒܶܗ ܕܗܽܘ ܥܳܡܶܠ ܬܚܶܝܬ ܫܶܡܫܳܐ.</VERS>
      <VERS vnumber="23">ܡܶܛܽܠ ܕܟܽܠ ܝܰܘܡܰܘ̈ܗܝ ܟܺܐܒܳܐ ܘܪܽܘܓܙܳܐ ܥܶܢܝܳܢܶܗ. ܘܳܐܦ ܒܠܺܠܝܳܐ ܠܳܐ ܫܳܟܶܒ ܠܶܒܶܗ. ܘܳܐܦ ܗܳܢܳܐ ܗܶܒܠܳܐ.</VERS>
      <VERS vnumber="24">ܠܰܝܬ ܕܛܳܒ ܠܓܰܒܪܳܐ ܐܶܠܳܐ ܕܢܶܐܟܽܘܠ ܘܰܕܢܶܫܬܶܐ: ܘܕܰܢܚܰܘܶܐ ܛܳܒܬܳܐ ܠܢܰܦܫܶܗ ܒܥܰܡܠܶܗ. ܘܳܐܦ ܗܳܕܶܐ ܚܙܺܝܬ ܕܡܶܢ ܐܺܝܕ݂ܳܐ ܗ̱ܝ ܕܡܳܪܝܳܐ.</VERS>
      <VERS vnumber="25">ܡܶܛܽܠ ܕܡܰܢܽܘ ܢܶܐܟܽܘܠ: ܘܡܰܢܽܘ ܢܶܫܬܶܐ: ܠܒܰܪ ܡܶܢܶܗ.</VERS>
      <VERS vnumber="26">ܡܶܛܽܠ ܕܰܠܓܰܒܪܳܐ ܕܛܳܒ ܩܕܳܡܰܘܗܝ: ܝܳܗܶܒ ܚܶܟܡܬܳܐ ܘܺܝܕܰܥܬܳܐ ܘܚܰܕܽܘܬܳܐ. ܘܰܠܚܰܛܳܝ̈ܶܐ ܝܳܗܶܒ ܥܶܢܝܳܢܳܐ ܠܡܰܘܣܳܦܽܘ ܘܠܰܡܟܰܢܳܫܽܘ: ܘܰܠܡܶܬܰܠ ܠܰܕܛܳܒ ܡܳܪܝܳܐ. ܘܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܠܟܽܠܡܶܕܶܡ ܙܰܒܢܳܐ. ܘܙܰܒܢܳܐ ܠܟܽܠ ܨܒܽܘ ܬܚܶܝܬ ܫܶܡܫܳܐ.</VERS>
      <VERS vnumber="2">ܙܰܒܢܳܐ ܠܡܺܐܠܰܕ: ܘܙܰܒܢܳܐ ܠܰܡܡܳܬ. ܙܰܒܢܳܐ ܠܡܶܨܰܒ: ܘܙܰܒܢܳܐ ܠܡܶܥܩܰܪ ܢܨܺܝܒܳܐ.</VERS>
      <VERS vnumber="3">ܙܰܒܢܳܐ ܠܡܶܩܛܰܠ: ܘܙܰܒܢܳܐ ܠܡܰܚܳܝܽܘ ܙܰܒܢܳܐ ܠܡܶܣܬܰܪ: ܘܙܰܒܢܳܐ ܠܡܶܒܢܳܐ.</VERS>
      <VERS vnumber="4">ܙܰܒܢܳܐ ܠܡܶܒܟܳܐ: ܘܙܰܒܢܳܐ ܠܡܶܓܚܰܟ. ܙܰܒܢܳܐ ܠܡܰܪܩܳܕܽܘ: ܘܙܰܒܢܳܐ ܠܰܡܪܰܩܳܕܽܘ.</VERS>
      <VERS vnumber="5">ܙܰܒܢܳܐ ܠܡܰܪܡܳܝܽܘ ܟܺܐܦ̈ܶܐ: ܘܙܰܒܢܳܐ ܠܰܡܟܰܢܳܫܽܘ ܟܺܐܦ̈ܶܐ. ܙܰܒܢܳܐ ܠܡܶܥܦܰܩ: ܘܙܰܒܢܳܐ ܠܡܶܬܪܰܚܳܩܽܘ ܡܶܢ ܥܦܽܘܩܝܳܐ.</VERS>
      <VERS vnumber="6">ܙܰܒܢܳܐ ܠܡܰܘܒܳܕܽܘ: ܘܙܰܒܢܳܐ ܠܡܶܒܥܳܐ. ܙܰܒܢܳܐ ܠܡܶܩܛܰܪ: ܘܙܰܒܢܳܐ ܠܡܶܫܪܳܐ.</VERS>
      <VERS vnumber="7">ܙܰܒܢܳܐ ܠܡܶܨܪܳܐ: ܘܙܰܒܢܳܐ ܠܰܡܚܳܛ. ܙܰܒܢܳܐ ܠܡܶܫܬܰܩ: ܘܙܰܒܢܳܐ ܠܰܡܡܰܠܳܠܽܘ.</VERS>
      <VERS vnumber="8">ܙܰܒܢܳܐ ܠܡܶܪܚܰܡ: ܘܙܰܒܢܳܐ ܠܡܶܣܢܳܐ. ܙܰܒܢܳܐ ܕܰܩܪܳܒܳܐ: ܘܙܰܒܢܳܐ ܕܰܫܠܳܡܳܐ.</VERS>
      <VERS vnumber="9">ܘܡܳܢܳܐ ܝܽܘܬܪܳܢ ܒܰܥܒܳܕܳܐ ܕܗܽܘ ܥܳܡܶܠ.</VERS>
      <VERS vnumber="10">ܚܙܺܝܬ ܥܶܢܝܳܢܳܐ ܕܝܰܗܒ ܡܳܪܝܳܐ ܠܰܒܢܰܝ̈ܢܳܫܳܐ ܠܡܶܬܥܢܳܝܽܘ ܒܶܗ.</VERS>
      <VERS vnumber="11">ܟܽܠ ܕܥܳܒܶܕ ܕܫܰܦܺܝܪ ܒܙܰܒܢܶܗ. ܘܝܳܬ ܥܳܠܡܳܐ ܝܰܗܒ ܒܠܶܒܗܽܘܢ: ܐܰܝܟ ܕܠܳܐ ܢܶܫܟܰܚ ܐ̱ܢܳܫܳܐ ܥܒܳܕܳܐ ܕܰܥܒܰܕ ܡܳܪܝܳܐ ܪܺܝܫܺܝܬܳܐ ܥܕܰܡܳܐ ܠܰܐ̱ܚܪܳܝܬܳܐ.</VERS>
      <VERS vnumber="12">ܘܝܶܕܥܶܬ݂ ܕܠܰܝܬ ܛܳܒ ܒܗܽܘܢ: ܐܶܠܳܐ ܠܡܶܚܕܳܐ ܘܰܠܡܶܥܒܰܕ ܕܛܳܒ ܒܚܰܝ݂ܰܝ݂̈ܗܽܘܢ.</VERS>
      <VERS vnumber="13">ܘܳܐܦ ܟܽܠ ܐ̱ܢܳܫ ܕܢܶܐܟܽܘܠ ܘܢܶܫܬܶܐ: ܘܢܶܚܙܶܐ ܛܳܒܬܳܐ ܒܟܽܠ ܥܰܡܠܶܗ: ܡܰܘܗܰܒܬ݂ܳܐ ܗ̱ܝ ܕܡܳܪܝܳܐ.</VERS>
      <VERS vnumber="14">ܝܶܕܥܶܬ݂ ܕܟܽܠ ܕܰܥܒܰܕ ܡܳܪܝܳܐ: ܗܽܘ ܢܶܗܘܶܐ ܠܥܳܠܰܡ. ܥܠܰܘܗܝ ܠܰܝܬ ܠܡܰܘܣܳܦܽܘ: ܘܡܶܢܶܗ ܠܰܝܬ ܠܡܶܒܨܰܪ. ܘܡܳܪܝܳܐ ܥܒܰܕ ܕܢܶܕܚܠܽܘܢ ܡܶܢܶܗ.</VERS>
      <VERS vnumber="15">ܡܳܐ ܕܰܗܘܳܐ ܡܶܢ ܟܰܕܽܘ: ܐܺܝܬܰܘܗܝ. ܘܟܽܠ ܡܳܐ ܕܢܶܗܘܶܐ: ܡܶܢ ܣܰܓܺܝ ܗܘܳܐ. ܘܰܐ‌ܠܳܗܳܐ ܢܶܒܥܶܐ ܠܰܪܕܺܝܦܳܐ ܕܡܶܬܪܕܶܦ.</VERS>
      <VERS vnumber="16">ܘܬܽܘܒ ܚܙܺܝܬ ܬܚܶܝܬ ܫܶܡܫܳܐ: ܐܰܬܰܪ ܕܕܺܝܢܳܐ: ܬܰܡܳܢ ܪܽܘܫܥܳܐ. ܘܰܐܬܰܪ ܕܙܶܕܩܳܐ: ܬܰܡܳܢ ܥܰܘܠܳܐ.</VERS>
      <VERS vnumber="17">ܘܶܐܡܪܶܬ ܐܶܢܳܐ ܒܠܶܒܝ: ܝܳܬ ܙܰܕܺܝܩܳܐ ܘܝܳܬ ܪܰܫܺܝܥܳܐ ܐܰ‌ܠܳܗܳܐ ܕܳܐܶܢ. ܡܶܛܽܠ ܕܙܰܒܢܳܐ ܠܟܽܠ ܨܒܽܘ. ܘܰܠܟܽܠ ܥܒܳܕ ܬܰܡܳܢ.</VERS>
      <VERS vnumber="18">ܐܶܡܪܶܬ ܐܶܢܳܐ ܒܠܶܒܝ ܥܰܠ ܡܰܡܠܠܳܐ ܕܰܒܢܰܝ̈ܢܳܫܳܐ ܕܰܒܪܳܐ ܐܶܢܽܘܢ ܐܰ‌ܠܳܗܳܐ: ܘܠܰܡܚܰܘܳܝܽܘ ܕܗܶܢܽܘܢ ܐܰܝܟ ܒܥܺܝܪܳܐ ܐܶܢܽܘܢ </VERS>
      <VERS vnumber="19">ܠܗܽܘܢ ܡܳܛܶܐ ܓܶܕܫܳܐ ܕܰܒܢܰܝ̈ܢܳܫܳܐ ܘܓܶܕܫܳܐ ܕܰܒܥܺܝܪܳܐ. ܘܓܶܕܫܳܐ ܚܰܕ݂ ܓܳܕܶܫ ܠܟܽܠܗܽܘܢ. ܐܰܝܟ ܡܰܘܬܶܗ ܕܗܳܢܳܐ: ܗܳܟܰܢܳܐ ܡܳܐܶܬ ܗܳܢܳܐ. ܘܰܚܕܶܐ ܪܽܘܚܳܐ ܠܟܽܠܗܽܘܢ. ܘܰܡܝܰܬܪܽܘܬܶܗ ܕܒܰܪܢܳܫܳܐ ܡܶܢ ܒܥܺܝܪܳܐ ܠܰܝܬ. ܡܶܛܽܠ ܕܟܽܠ ܡܶܕܶܡ ܗܶܒܠܳܐ.</VERS>
      <VERS vnumber="20">ܟܽܠ ܐܳܙܶܠ ܠܰܐܬܪܳܐ ܚܰܕ݂. ܟܽܠ ܗܘܳܐ ܡܶܢ ܥܰܦܪܳܐ. ܘܟܽܠ ܗܳܦܶܟ ܠܥܰܦܪܳܐ.</VERS>
      <VERS vnumber="21">ܘܡܰܢܽܘ ܝܳܕܰܥ ܐܶܢ ܪܽܘܚ ܒܢܰܝ̈ܢܳܫܳܐ ܣܳܠܩܳܐ ܠܥܶܠ: ܘܪܽܘܚ ܒܥܺܝܪܳܐ ܢܳܚܬܳܐ ܗܺܝ ܠܬܰܚܬ ܠܰܐܪܥܳܐ.</VERS>
      <VERS vnumber="22">ܘܰܚܙܺܝܬ ܕܠܰܝܬ ܕܛܳܒ ܒܗܽܘܢ: ܐܶܠܳܐ ܕܢܶܚܕܶܐ ܐ̱ܢܳܫ ܒܰܥܒܳܕܰܘ̈ܗܝ. ܡܶܛܽܠ ܕܗܺܝ ܗܺܝ ܡܢܳܬܶܗ. ܡܶܛܽܠ ܕܡܰܢܽܘ ܢܰܝܬܶܝܘܗܝ ܠܡܶܚܙܳܐ ܒܟܽܠ ܕܢܶܗܘܶܐ ܡܶܢ ܒܳܬܪܶܗ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܗܶܦܟܶܬ ܐܶܢܳܐ ܘܰܚܙܰܝܬ ܝܳܬ ܟܽܠ ܛܠܽܘܡܝ̈ܶܐ ܕܡܶܬܥܰܒܕܺܝܢ ܬܚܶܝܬ ܫܶܡܫܳܐ. ܘܗܳܐ ܕܶܡ̈ܥܶܐ ܕܰܛܠܺܝ̈ܡܶܐ. ܘܠܰܝܬ ܠܗܽܘܢ ܡܒܰܝܐܳܢܳܐ ܡܶܢ ܐܺܝܕ݂ܳܐ ܕܛܳܠܽܘܡܰܝ̈ܗܽܘܢ ܚܰܝܠܳܐ. ܘܠܰܝܬ ܠܗܽܘܢ ܡܥܰܕܪܳܢܳܐ.</VERS>
      <VERS vnumber="2">ܘܫܰܒܚܶ݀ܬ ܐܶܢܳܐ ܠܡܺܝ̈ܬܶܐ ܕܰܟܒܰܪ ܡܺܝܬܘ: ܡܶܢ ܚܰܝ̈ܶܐ ܕܗܶܢܽܘܢ ܚܰܝܺܝܢ ܥܕܰܡܳܐ ܠܗܳܫܳܐ.</VERS>
      <VERS vnumber="3">ܛܳܒ ܕܶܝܢ ܡܶܢ ܬܖ̈ܰܝܗܽܘܢ ܗܳܠܶܝܢ: ܡܰܢ ܕܰܥܕܰܟܺܝܠ ܠܳܐ ܗܘܳܐ: ܡܶܛܽܠ ܕܠܳܐ ܚܙܳܐ ܥܒܳܕܳܐ ܒܺܝܫܳܐ ܕܶܐܬܥܒܶܕ ܬܚܶܝܬ ܫܶܡܫܳܐ.</VERS>
      <VERS vnumber="4">ܘܰܚܙܺܝܬ ܐܶܢܳܐ ܟܽܠ ܥܰܡ̈ܠܶܐ ܘܟܽܠ ܟܫܳܖ̈ܶܐ ܕܰܥܒܳܕܳܐ. ܡܶܛܽܠ ܕܰܛܢܳܢܶܗ ܕܓܰܒܪܳܐ ܡܶܢ ܚܰܒܪܶܗ. ܘܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="5">ܣܰܟܠܳܐ ܡܥܰܦܶܩ ܐܺܝܕܰܘ̈ܗܝ: ܘܳܐܟܽܠ ܒܶܣܪܶܗ.</VERS>
      <VERS vnumber="6">ܛܳܒ ܡܠܶܐ ܫܽܘܥܠܳܐ ܢܝܳܚܳܐ: ܡܶܢ ܡܠܶܐ ܚܽܘܦܢ̈ܶܐ ܥܰܡܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="7">ܘܗܶܦܟܶܬ ܐܶܢܳܐ: ܘܰܚܙܺܝܬ ܗܶܒܠܳܐ ܬܚܶܝܬ ܫܶܡܫܳܐ.</VERS>
      <VERS vnumber="8">ܐܺܝܬ ܚܰܕ݂ ܘܠܰܝܬ ܬܪܶܝܢ. ܘܰܒܪܳܐ ܘܰܐܚܳܐ ܠܰܝܬ ܠܶܗ. ܘܠܰܝܬ ܣܽܘܦ ܠܟܽܠ ܥܰܡܠܶܗ. ܘܳܐܦ ܥܰܝܢܶܗ ܠܳܐ ܣܳܒܥܳܐ ܥܽܘܬܪܳܐ. ܘܰܠܡܰܢ ܐܶܢܳܐ ܥܳܡܶܠ ܘܡܰܚܣܰܪ ܢܰܦܫܝ ܡܶܢ ܛܳܒܬܳܐ. ܘܳܐܦ ܗܳܢܳܐ ܗܶܒܠܰܐ ܗ̱ܘ: ܘܥܶܢܝܳܢܳܐ ܒܺܝܫܳܐ.</VERS>
      <VERS vnumber="9">ܛܳܒܺܝܢ ܬܪܶܝܢ ܡܶܢ ܚܰܕ݂. ܕܺܐܝܬ ܠܗܽܘܢ ܐܰܓܪܳܐ ܛܳܒܳܐ ܒܥܰܡܠܗܽܘܢ.</VERS>
      <VERS vnumber="10">ܕܶܐܢ ܢܶܦܠܽܘܢ: ܚܰܕ݂ ܡܩܺܝܡ ܠܚܰܒܪܶܗ. ܕܘܳܝ ܠܶܗ ܕܶܐܢ ܢܳܦܶܠ: ܠܰܝܬ ܡܰܢ ܕܰܢܩܺܝܡܺܝܘܗܝ. </VERS>
      <VERS vnumber="11">ܘܶܐܢ ܢܶܫܟܒܽܘܢ ܬܪܶܝܢ: ܢܶܫܚܢܽܘܢ. ܘܚܰܕ݂ ܐܰܝܟܰܢܳܐ ܢܶܫܚܰܢ.</VERS>
      <VERS vnumber="12">ܘܶܐܢ ܢܶܥܫܰܢ ܚܰܕ݂: ܬܖ̈ܰܝܗܽܘܢ ܢܩܽܘܡܽܘܢ ܠܩܽܘܒܠܶܗ. ܘܚܽܘܛܳܐ ܕܰܬܠܳܬܳܐ ܠܳܐ ܥܓܰܠ ܡܶܬܦܣܶܩ.</VERS>
      <VERS vnumber="13">ܛܳܒ ܛܰܠܝܳܐ ܕܡܶܣܟܺܝܢ ܘܚܰܟܺܝܡ: ܡܶܢ ܡܰܠܟܳܐ ܣܳܒܳܐ ܕܰܣܟܶܠ: ܕܠܳܐ ܝܳܕܰܥ ܠܡܶܙܕܗܳܪܽܘ ܬܽܘܒ.</VERS>
      <VERS vnumber="14">ܡܶܛܽܠ ܕܡܶܢ ܒܶܝܬ ܐܰܣܺܝܖ̈ܶܐ ܢܦܰܩ ܠܡܰܡܠܳܟܽܘ. ܡܶܛܽܠ ܕܳܐܦ ܒܡܰܠܟܽܘܬܶܗ ܐܶܬܺܝܠܶܕ ܡܶܣܟܺܝܢ.</VERS>
      <VERS vnumber="15">ܚܙܺܝܬ ܐܶܢܳܐ ܟܽܠ ܚܰܝ̈ܶܐ ܕܰܡܗܰܠܟܺܝܢ ܬܚܶܝܬ ܫܶܡܫܳܐ: ܥܰܡ ܥܠܰܝܡܳܐ ܬܶܢܝܳܢܳܐ ܕܰܢܩܽܘܡ ܚܠܳܦܘܗܝ.</VERS>
      <VERS vnumber="16">ܘܠܰܝܬ ܣܽܘܦ ܠܟܽܠ ܥܰܡܳܐ ܠܟܽܠܗܽܘܢ ܕܰܗܘܰܘ ܩܕܳܡܰܘܗܝ. ܘܳܐܦ ܐ̱ܚܖ̈ܳܝܶܐ ܠܳܐ ܢܶܚܕܽܘܢ ܒܶܗ. ܡܶܛܽܠ ܕܳܐܦ ܗܳܢܳܐ ܗܶܒܠܳܐ ܘܛܽܘܪܳܦܳܐ ܕܪܽܘܚܳܐ.</VERS>
      <VERS vnumber="17">ܛܰܪ ܪܶܓܠܳܟ ܡܳܐ ܕܳܐܙܶܠ ܠܒܶܝܬ ܐܰ‌ܠܳܗܳܐ. ܘܰܩܪܽܘܒ ܠܡܶܫܡܰܥ: ܛܳܒ ܡܶܢ ܡܰܘܗܰܒܬ݂ܳܐ ܕܕܶܒܚ̈ܶܐ ܕܣܰܟܠܳܐ. ܡܶܛܽܠ ܕܠܳܐ ܝܳܕܥܺܝܢ ܠܡܶܥܒܰܕ ܕܛܳܒ.</VERS>
    </CHAPTER>
    <CHAPTER cnumber="5">
      <VERS vnumber="1">ܠܳܐ ܬܶܣܬܰܪܗܰܒ ܒܦܽܘܡܳܟ݂. ܘܠܶܒܳܟ ܠܳܐ ܢܶܣܬܰܪܗܰܒ ܠܡܰܦܳܩܽܘ ܡܶܠܬܳܐ ܩܕܳܡ ܐܰ‌ܠܳܗܳܐ. ܡܶܛܽܠ ܕܰܐ‌ܠܳܗܳܐ ܒܰܫܡܰܝܳܐ: ܘܰܐܢ̱ܬ ܒܰܐܪܥܳܐ. ܡܶܛܽܠ ܗܳܢܳܐ ܢܶܗܘܽܘܢ ܦܶܬܓܳܡܰܝ̈ܟ ܙܥܽܘܪܺܝܢ.</VERS>
      <VERS vnumber="2">ܡܶܛܽܠ ܕܳܐܬܶܐ ܚܶܠܡܳܐ ܒܣܽܘܓܰܐܬ ܥܶܢܝܳܢܳܐ. ܘܩܳܠܶܗ ܕܣܰܟܠܳܐ ܒܣܽܘܓܰܐܬ ܦܶܬܓܳܡ̈ܶܐ.</VERS>
      <VERS vnumber="3">ܐܶܡܰܬܝ ܕܢܳܕܰܪ ܐܰܢ̱ܬ ܢܶܕܪܳܐ ܠܰܐܠܳܗܳܐ: ܠܳܐ ܬܶܫܬܰܘܚܰܪ ܠܰܡܫܰܠܳܡܽܘܬܶܗ. ܡܶܛܽܠ ܕܠܰܝܬ ܨܶܒܝܳܢܳܐ ܒܣܰܟܠܳܐ. ܐܰܢ̱ܬ ܕܶܝܢ ܡܶܕܶܡ ܕܢܳܕܰܪ ܐܰܢ̱ܬ ܦܪܽܘܥ.</VERS>
      <VERS vnumber="4">ܛܳܒ ܗ̱ܘ ܕܠܳܐ ܬܶܕܽܘܪ: ܡܶܢ ܕܬܶܕܽܘܪ ܘܠܳܐ ܬܫܰܠܶܡ.</VERS>
      <VERS vnumber="5">ܘܠܳܐ ܬܶܬܶܠ ܦܽܘܡܳܟ݂ ܠܡܰܚܛܳܝܽܘ ܒܶܣܪܳܟ. ܘܠܳܐ ܬܺܐܡܰܪ ܩܕܳܡ ܐܰܠܗܳܐ ܕܛܽܘܥܝܰܝ ܗ̱ܝ. ܕܰܠܡܳܐ ܒܶܪܓܰܙ ܐܰ‌ܠܳܗܳܐ ܥܰܠ ܩܳܠܳܟ: ܘܰܢܚܰܒܶܠ ܥܒܳܕܳܐ ܕܺܐܝܕܰܝ̈ܟ.</VERS>
      <VERS vnumber="6">ܡܶܛܽܠ ܕܰܒܣܽܘܓܰܐܬ ܚܶܠܡ̈ܶܐ ܘܗܶܒ̈ܠܶܐ ܘܦܶܬܓܳܡ̈ܶܐ ܣܰܓܺܝ̈ܐܶܐ ܕܛܽܘܥܝܰܝ. ܐܰܢ̱ܬ ܠܰܐܠܳܗܳܐ ܕܚܰܠ.</VERS>
      <VERS vnumber="7">ܘܶܐܢ ܥܽܘܠܒܳܢܳܐ ܕܡܶܣܟܺܢ̈ܶܐ ܘܰܚܛܽܘܦܝܳܐ ܘܕܺܝܢܳܐ ܬܶܚܙܶܐ ܒܰܡܕܺܝܢ̱ܬܳܐ: ܠܳܐ ܬܶܬܡܰܗ ܒܳܗ̇ ܒܰܨܒܽܘܬܳܐ. ܡܶܛܽܠ ܕܪܳܡܳܐ ܠܥܶܠ ܡܶܢ ܪܳܡܳܐ ܢܳܛܰܪ. ܘܪܳܡܺܝܢ ܥܠܰܝܗܽܘܢ.</VERS>
      <VERS vnumber="8">ܝܽܘܪܬܳܢܳܐ ܕܰܐܪܥܳܐ ܒܟܽܠ ܗ̱ܘ: ܡܰܠܟܳܐ ܠܚܰܩܠܳܐ ܡܰܦܠܰܚ.</VERS>
      <VERS vnumber="9">ܕܪܳܚܶܡ ܟܶܣܦܳܐ: ܠܳܐ ܢܶܣܒܰܥ ܟܶܣܦܳܐ. ܘܰܕܪܳܚܶܡ ܡܳܡܽܘܢܳܐ: ܠܳܐ ܢܩܰܕܶܝܘܗܝ. ܘܳܐܦ ܗܳܢܳܐ ܗܶܒܠܳܐ.</VERS>
      <VERS vnumber="10">ܒܣܽܘܓܳܐܐ ܕܛܳܒܬܳܐ ܣܓܺܝܘ ܐܳܟܽܘܠ̈ܶܝܗ̇. ܘܡܳܢܳܐ ܗܘܳܬ ܟܰܫܺܝܪܳܐ ܠܩܰܢܳܝܶܗ̇: ܐܶܠܳܐ ܐܶܢ ܚܙܳܬܳܐ ܕܥܰܝܢܰܘ̈ܗܝ.</VERS>
      <VERS vnumber="11">ܚܰܠܝܳܐ ܫܶܢܬܳܐ ܠܦܰܠܳܚܳܐ. ܐܶܢ ܙܥܽܘܪ ܘܶܐܢ ܣܰܓܺܝ ܐܳܟܶܠ. ܘܣܰܒܥܳܐ ܠܥܰܬܺܝܪܳܐ ܠܳܐ ܫܳܒܶܩ ܠܶܗ ܠܡܶܕܡܰܟ.</VERS>
      <VERS vnumber="12">ܐܺܝܬ ܟܽܘܪܗܳܢܳܐ ܕܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܥܽܘܬܪܳܐ ܕܡܶܬܢܛܰܪ ܠܡܳܪܶܗ ܠܒܺܝܫܬܶܗ.</VERS>
      <VERS vnumber="13">ܘܳܐܒܶܕ ܥܽܘܬܪܳܐ ܗܰܘ ܒܥܶܢܝܳܢܳܐ ܒܺܝܫܳܐ. ܕܰܐܘܠܶܕ ܒܪܳܐ: ܘܠܳܐ ܐܺܝܬ ܒܺܐܝܕܶܗ ܡܶܕܶܡ.</VERS>
      <VERS vnumber="14">ܐܰܝܟܰܢܳܐ ܕܰܢܦܰܩ ܡܶܢ ܟܰܪܣܳܗ̇ ܕܶܐܡܶܗ: ܥܰܪܛܶܠ ܢܶܗܦܽܘܟ ܠܡܺܐܙܰܠ ܐܰܝܟ ܕܶܐܬܳܐ. ܘܡܶܕܶܡ ܠܳܐ ܢܳܣܶܒ ܒܥܰܡܠܶܗ ܕܢܺܐܙܰܠ ܒܺܐܝܕܶܗ.</VERS>
      <VERS vnumber="15">ܘܳܐܦ ܗܳܢܳܐ ܟܽܘܪܗܳܢܳܐ ܒܺܝܫܳܐ. ܐܰܝܟܰܢܳܐ ܓܶܝܪ ܕܶܐܬܳܐ: ܗܳܟܰܢܳܐ ܐܶܙܰܠ. ܘܡܳܢܳܐ ܝܽܘܬܪܳܢܳܐ ܒܟܽܠ ܕܰܥܡܰܠ ܠܪܽܘܚܳܐ.</VERS>
      <VERS vnumber="16">ܘܳܐܦ ܟܽܠ ܝܰܘܡܰܘ̈ܗܝ ܒܚܶܫܽܘܟܳܐ ܐܳܟܶܠ: ܘܰܒܪܽܘܓܙܳܐ ܣܰܓܺܝܐܳܐ: ܘܰܒܚܶܡܬܳܐ: ܘܒܶܐܒܠܳܐ: ܘܰܒܟܽܘܪܗܳܢܳܐ.</VERS>
      <VERS vnumber="17">ܗܳܢܳܐ ܡܶܕܶܡ ܕܰܚܙܺܝܬ ܐܶܢܳܐ ܩܽܘܗܠܰܬ. ܛܳܒ ܗ̱ܘ ܘܫܰܦܺܝܪ ܠܡܶܐܟܰܠ ܘܰܠܡܶܫܬܳܐ: ܘܰܠܡܶܚܙܳܐ ܛܳܒܬܳܐ ܒܟܽܠ ܥܰܡܠܶܗ ܕܥܳܡܶܠ ܬܚܶܝܬ ܫܶܡܫܳܐ: ܡܶܢܝܳܢ ܝܰܘ̈ܡܳܬܳܐ ܕܚܰܝܰܘ̈ܗܝ ܕܝܰܗܒ ܠܶܗ ܡܳܪܝܳܐ. ܡܶܛܽܠ ܕܗܽܘܝܽܘ ܡܢܳܬܶܗ.</VERS>
      <VERS vnumber="18">ܘܳܐܦ ܟܽܠ ܐ̱ܢܫ ܕܝܰܗܒ ܠܶܗ ܡܳܪܝܳܐ ܥܽܘܬܪܳܐ ܘܢܶܟܣ̈ܶܐ. ܘܰܐܫܠܛܶܗ ܠܡܶܐܟܰܠ ܡܶܢܗܽܘܢ: ܘܰܠܡܶܣܰܒ ܡܢܳܬܶܗ: ܘܰܠܡܶܚܕܳܐ ܒܥܰܡܠܶܗ. ܗܳܕܶܐ ܡܰܘܗܰܒܬ݂ܳܐ ܗ̱ܝ ܕܰܐ‌ܠܳܗܳܐ.</VERS>
      <VERS vnumber="19">ܡܶܛܽܠ ܕܠܰܘ ܣܰܓܺܝ ܢܶܥܗܰܕ ܝܰܘ̈ܡܳܬܳܐ ܕܚܰܝܰܘ̈ܗܝ ܡܶܛܽܠ ܕܰܐ‌ܠܳܗܳܐ ܡܰܥܢܶܐ ܠܶܗ ܒܚܰܕ݂ܽܘܬܳܐ ܕܠܶܒܶܗ.</VERS>
    </CHAPTER>
    <CHAPTER cnumber="6">
      <VERS vnumber="1">ܐܺܝܬ ܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܘܣܰܓܺܝܐܳܐ ܗ̱ܝ ܥܰܠ ܒܢܰܝ̈ܢܳܫܳܐ.</VERS>
      <VERS vnumber="2">ܓܰܒܪܳܐ ܕܢܶܬܶܠ ܠܶܗ ܐܰ‌ܠܳܗܳܐ ܥܽܘܬܪܳܐ ܘܢܶܟ̈ܣܶܐ ܘܺܐܝܩܳܪܳܐ. ܘܠܳܐ ܚܰܣܺܝܪ ܠܢܰܦܫܶܗ ܡܶܕܶܡ ܡܶܢ ܟܽܠ ܡܳܐ ܕܪܳܐܶܓ. ܘܠܳܐ ܐܰܫܠܛܶܗ ܐܰ‌ܠܳܗܳܐ ܠܡܶܐܟܰܠ ܡܶܢܶܗ. ܐܶܠܳܐ ܓܒܰܪ ܢܽܘܟܪܳܝ ܢܶܐܟܠܺܝܘܗܝ ܡܶܢ ܒܳܬܪܶܗ. ܗܳܢܳܐ ܗܶܒܠܳܐ ܘܰܟܪܺܝܗܽܘܬܳܐ ܗ̱ܝ.</VERS>
      <VERS vnumber="3">ܐܶܢ ܢܰܘܠܶܕ ܓܰܒܪܳܐ ܡܳܐܐ: ܘܰܫܢܺܝ̈ܢ ܣܰܓܺܝ̈ܐܳܢ ܢܺܚܶܐ: ܘܢܶܣܓܽܘܢ ܝܰܘ̈ܡܳܬܳܐ ܕܰܫܢܰܘ̈ܗܝ: ܘܢܰܦܫܶܗ ܠܳܐ ܬܶܣܒܰܥ ܡܶܢ ܛܳܒܬܳܐ: ܘܳܐܦ ܩܒܽܘܪܬܳܐ ܠܳܐ ܬܶܗܘܶܐ ܠܶܗ. ܐܶܡܪܶܬ ܕܛܳܒ ܗ̄ܘ ܡܶܢܶܗ ܝܰܚܛܳܐ.</VERS>
      <VERS vnumber="4">ܡܶܛܽܠ ܕܰܒܗܶܒܠܳܐ ܐܶܬܳܐ. ܘܰܒܚܶܫܽܘܟܳܐ ܢܺܐܙܰܠ. ܘܰܒܚܶܫܽܘܟܳܐ ܫܡܶܗ ܢܶܬܟܰܣܶܐ.</VERS>
      <VERS vnumber="5">ܐܳܦ ܫܶܡܫܳܐ ܠܳܐ ܚܙܳܐ: ܘܠܳܐ ܝܺܕܰܥ. ܢܚܺܝ ܠܗܳܢܳܐ ܛܳܒ ܡܶܢ ܕܰܠܗܳܢܳܐ.</VERS>
      <VERS vnumber="6">ܘܶܐܠܽܘ ܚܝܳܐ ܐܳܠܶܦ ܫܢܺܝ̈ܢ ܕܬܰܪܬܶܝܢ ܙܰܒܢܺܝ̈ܢ: ܘܛܳܒܬܳܐ ܠܳܐ ܚܙܳܐ. ܕܰܠܡܳܐ ܠܳܐ ܗ̱ܘܳܐ ܠܚܰܕ݂ ܐܰܬܪܳܐ ܐܳܙܶܠ ܟܽܠ.</VERS>
      <VERS vnumber="7">ܟܽܠ ܕܥܳܡܶܠ ܐ̱ܢܳܫܳܐ ܒܦܽܘܡܶܗ: ܘܢܰܦܫܶܗ ܠܳܐ ܡܰܠܝܳܐ.</VERS>
      <VERS vnumber="8">ܡܶܛܽܠ ܕܺܐܝܬ ܝܽܘܬܪܳܢܳܐ ܠܚܰܟܺܝܡܳܐ ܡܶܢ ܕܰܠܣܰܟܠܳܐ. ܠܡܳܢܳܐ: ܕܡܶܣܟܺܢܳܐ ܝܳܕܰܥ ܠܡܺܐܙܰܠ ܠܚܰܝ̈ܶܐ.</VERS>
      <VERS vnumber="9">ܛܳܒ ܚܶܙܘܳܐ ܕܥܰܝ̈ܢܶܐ ܡܶܢ ܗܶܠܰܟܬܳܐ ܕܢܰܦܫܳܐ.</VERS>
      <VERS vnumber="10">ܡܶܕܶܡ ܕܰܗܘܳܐ ܡܶܢ ܩܕܺܝܡ: ܐܶܬܩܪܺܝ ܫܡܶܗ. ܘܶܐܬܝܕܰܥ ܕܗܽܘ ܒܰܪܢܳܫܳܐ. ܘܠܳܐ ܡܶܫܟܰܚ ܠܰܡܕܳܢ ܥܰܡ ܡܰܢ ܕܬܰܩܺܝܦ ܡܶܢܶܗ.</VERS>
      <VERS vnumber="11">ܡܶܛܽܠ ܕܺܐܝܬ ܦܶܬܓܳܡ̈ܶܐ ܣܰܓܺܝ̈ܐܶܐ ܕܡܰܣܓܶܝܢ ܗܶܒܠܳܐ. ܡܳܢܳܐ ܝܽܘܬܪܳܢܳܐ ܐܺܝܬ ܠܒܰܪܢܳܫܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܡܶܛܽܠ ܕܡܰܢܽܘ ܝܳܕܰܥ ܡܳܢܳܐ ܛܳܒ ܠܒܰܪܢܳܫܳܐ ܒܚܰܝܰܘ̈ܗܝ: ܡܶܢܝܳܢ ܝܰܘ̈ܡܰܝ ܚܰܝܰܝ̈ ܗܶܒܠܶܗ. ܘܰܥܒܰܪ ܐܶܢܽܘܢ ܐܰܝܟ ܛܶܠܳܠܳܐ. ܡܰܢܽܘ ܢܚܰܘܶܐ ܠܒܰܪܢܳܫܳܐ ܡܳܢܳܐ ܢܶܗܘܶܐ ܡܶܢ ܒܳܬܪܶܗ ܬܚܶܝܬ ܫܶܡܫܳܐ.</VERS>
      <VERS vnumber="2">ܛܳܒ ܫܡܳܐ ܡܶܢ ܡܶܫܚܳܐ ܛܳܒܐ. ܘܝܰܘܡܳܐ ܕܡܰܘܬܳܐ ܛܳܒ ܡܶܢ ܝܰܘܡܳܐ ܕܺܝܠܺܝܕܽܘܬܳܐ.</VERS>
      <VERS vnumber="3">ܛܳܒ ܠܡܺܐܙܰܠ ܠܒܶܝܬ ܒܳܟܶܐ: ܡܶܢ ܕܰܠܡܶܐܙܰܠ ܠܒܶܝܬ ܡܶܫܬܽܘܬܳܐ. ܡܶܛܽܠ ܕܗܳܕܶܐ ܗ̱ܝ ܚܰܪܬܳܐ ܕܟܽܠܗܽܘܢ ܒܢܰܝ̈ܢܳܫܳܐ. ܘܰܕܚܰܝ ܝܳܗܶܒ ܛܳܒܬܳܐ ܠܶܠܒܶܗ.</VERS>
      <VERS vnumber="4">ܛܳܒ ܪܽܘܓܙܳܐ ܡܶܢ ܓܽܘܚܟܳܐ. ܡܶܛܽܠ ܕܰܒܒܺܝܫܽܘܬ ܐܰܦ̈ܶܐ ܢܶܛܐܰܒ ܠܶܒܳܐ.</VERS>
      <VERS vnumber="5">ܠܶܒܳܐ ܕܚܰܟܺܝ̈ܡܶܐ ܒܒܶܝܬ ܐܶܒܠܳܐ. ܘܠܶܒܳܐ ܕܣܰܟܠܳܐ ܒܶܝܬ ܚܰܕ݂ܽܘܬܳܐ.</VERS>
      <VERS vnumber="6">ܛܳܒ ܠܡܶܫܡܰܥ ܟܳܐܬܳܐ ܕܚܰܟܺܝ̈ܡܶܐ: ܡܶܢ ܓܰܒܪܳܐ ܕܫܳܡܰܥ ܙܡܳܪܳܐ ܕܣܰܟܠܳܐ.</VERS>
      <VERS vnumber="7">ܐܰܝܟ ܩܳܠܳܐ ܕܟܽܘ̈ܒܶܐ ܬܚܶܝܬ ܩܰܕܣܳܐ: ܗܳܟܰܢܳܐ ܓܽܘܚܟܗܽܘܢ ܕܣܰܟ̈ܠܶܐ. ܘܳܐܦ ܗܳܢܳܐ ܗܶܒܠܳܐ.</VERS>
      <VERS vnumber="8">ܡܶܛܽܠ ܕܰܥܫܽܘܩܝܳܐ ܡܰܘܒܶܕ ܠܚܰܟܺܝܡܳܐ. ܘܡܰܘܒܕܳܐ ܠܠܶܒܳܐ ܡܰܘܗܰܒܬ݂ܳܐ.</VERS>
      <VERS vnumber="9">ܛܳܒܳܐ ܗ̱ܝ ܐ̱ܚܪܳܝܬܶܗ ܕܦܶܬܓܳܡܳܐ ܡܶܢ ܩܰܕܡܳܝܬܶܗ. ܘܛܳܒܳܐ ܢܰܓܺܝܪܽܘܬ ܪܽܘܚܳܐ ܡܶܢ ܪܳܡܽܘܬ ܪܽܘܚܳܐ.</VERS>
      <VERS vnumber="10">ܠܳܐ ܬܶܣܬܰܪܗܰܒ ܒܪܽܘܚܳܟ ܠܡܶܪܓܰܙ. ܡܶܛܽܠ ܕܪܽܘܓܙܳܐ ܒܥܽܘܒܳܐ ܕܣܰܟܠܳܐ ܢܶܬܬܢܺܝܚ.</VERS>
      <VERS vnumber="11">ܠܳܐ ܬܺܐܡܰܪ ܡܳܢܳܐ ܗܘܳܐ: ܕܝܰܘ̈ܡܳܬܳܐ ܩܰܕܡܳܝ̈ܶܐ ܛܳܒܺܝܢ ܗ̱ܘܰܘ ܡܶܢ ܗܳܠܶܝܢ. ܡܶܛܽܠ ܕܠܳܐ ܗ̱ܘܳܐ ܒܚܶܟܡܬܳܐ ܫܳܐܶܠ ܥܰܠ ܗܳܠܶܝܢ.</VERS>
      <VERS vnumber="12">ܛܳܒܳܐ ܗ̱ܝ ܚܶܟܡܬܳܐ ܡܶܢ ܡܳܐܢܰܝ̈ ܙܰܝܢܳܐ: ܘܝܰܬܺܝܪ ܠܚܳܙܝܰܝ̈ ܫܶܡܫܳܐ.</VERS>
      <VERS vnumber="13">ܡܶܛܽܠ ܕܛܶܠܳܠܳܐ ܕܚܶܟܡܬܳܐ ܐܰܝܟ ܛܶܠܳܠܳܐ ܕܟܶܣܦܳܐ. ܘܝܰܬܺܝܪܽܘܬܳܐ ܕܺܝܕܰܥܬܳܐ ܕܚܶܟܡܬܳܐ ܬܰܚܶܐ ܡܳܪܳܗ̇.</VERS>
      <VERS vnumber="14">ܚܙܺܝ ܥܒܳܕܳܐ ܕܰܐ‌ܠܳܗܳܐ. ܡܶܛܽܠ ܕܡܰܢܽܘ ܡܶܫܟܰܚ ܠܡܰܬܩܳܢܽܘ ܠܡܰܢ ܕܰܡܕܰܘܰܕ ܗ̱ܘ.</VERS>
      <VERS vnumber="15">ܒܝܰܘܡܳܐ ܕܛܳܒܬܳܐ ܗܘܺܝ ܒܛܳܒ. ܘܰܒܝܰܘܡܳܐ ܕܒܺܝܫܬܳܐ ܚܙܺܝ ܢܰܦܫܳܟ. ܐܳܦ ܗܳܢܳܐ ܠܽܘܩܒܰܠ ܗܳܢܳܐ ܥܒܰܕ ܐܰ‌ܠܳܗܳܐ: ܥܰܠ ܡܰܡܠܠܳܐ ܕܠܳܐ ܡܶܫܟܰܚ ܒܰܪܢܳܫܳܐ ܡܶܕܶܡ ܒܳܬܪܶܗ.</VERS>
      <VERS vnumber="16">ܟܽܠ ܡܶܕܶܡ ܚܙܺܝܬ ܒܝܰܘ̈ܡܰܝ ܗܶܒܠܝ. ܐܺܝܬ ܙܰܕܺܝܩܳܐ ܕܶܐܒܰܕ ܒܙܰܕܺܝܩܽܘܬܶܗ. ܘܺܐܝܬ ܪܰܫܺܝܥܳܐ ܕܰܐܓܰܪ ܒܒܺܝܫܽܘܬܶܗ.</VERS>
      <VERS vnumber="17">ܠܳܐ ܬܶܗܘܶܐ ܙܰܕܺܝܩ ܣܰܓܺܝ ܘܠܳܐ ܬܶܬܚܰܟܰܡ ܝܰܬܺܝܪ ܕܠܳܐ ܬܶܬܡܰܗ.</VERS>
      <VERS vnumber="18">ܠܳܐ ܬܰܪܫܰܥ ܣܰܓܺܝ ܕܠܳܐ ܬܶܣܬܢܶܐ ܣܰܓܺܝ. ܠܳܐ ܬܶܗܘܶܐ ܣܟܶܠ. ܕܰܠܡܳܐ ܬܡܽܘܬ ܕܠܳܐ ܒܙܰܒܢܳܟ.</VERS>
      <VERS vnumber="19">ܛܳܒ ܕܬܶܐܚܽܘܕ ܒܗܳܢܳܐ. ܘܳܐܦ ܡܶܢ ܗܰܘ ܠܳܐ ܬܰܪܦܶܐ ܐܺܝܕܳܟ. ܡܶܛܽܠ ܕܡܰܢ ܕܕܳܚܶܠ ܠܰܐܠܳܗܳܐ: ܢܳܩܶܦ ܠܟܽܠܗܶܝܢ.</VERS>
      <VERS vnumber="20">ܚܶܟܡܬܳܐ ܡܰܥܫܢܳܐ ܠܚܰܟܺܝܡܳܐ: ܛܳܒ ܡܶܢ ܥܶܣܪܳܐ ܫܰܠܺܝ̈ܛܳܢܺܝܢ ܕܺܐܝܬ ܒܰܡܕܺܝܢ̱ܬܳܐ.</VERS>
      <VERS vnumber="21">ܡܶܛܽܠ ܕܠܰܝܬ ܐ̱ܢܳܫ ܕܙܰܕܺܝܩ ܒܰܐܪܥܳܐ: ܕܢܶܥܒܶܕ ܕܛܳܒ ܘܠܳܐ ܢܶܚܛܶܐ.</VERS>
      <VERS vnumber="22">ܘܳܐܦ ܠܟܽܠ ܦܶܬܓܳܡ̈ܶܐ ܕܰܢܡܰܠܠܽܘܢ ܖ̈ܰܫܺܝܥܶܐ ܠܳܐ ܬܶܬܶܠ ܠܶܒܳܟ. ܠܳܐ ܬܶܫܡܰܥ ܠܥܰܒܕܳܟ ܕܰܡܨܰܚܶܐ ܠܳܟ.</VERS>
      <VERS vnumber="23">ܡܶܛܽܠ ܕܙܰܒܢܺܝ̈ܢ ܣܰܓܺܝ̈ܐܳܢ ܝܳܕܰܥ ܠܶܒܳܟ: ܕܳܐܦ ܐܰܢ̱ܬ ܨܰܚܺܝܬ ܠܰܐ̱ܚܖ̈ܳܢܺܝܢ.</VERS>
      <VERS vnumber="24">ܟܽܠܗܶܝܢ ܗܳܠܶܝܢ ܢܰܣܺܝܬ ܒܚܶܟܡܬܳܐ ܐܶܡܪܶܬ ܕܶܐܬܚܰܟܰܡ. ܘܗܺܝ ܪܰܚܺܝܩܳܐ ܡܶܢܝ.</VERS>
      <VERS vnumber="25">ܝܰܬܺܝܪ ܡܶܢ ܕܰܗܘܳܐ ܪܽܘܚܩܳܐ. ܘܥܽܘܡܩܳܐ ܕܥܽܘܡ̈ܩܶܐ ܡܰܢ ܢܶܫܟܚܺܝܘܗܝ.</VERS>
      <VERS vnumber="26">ܐܶܬܟܰܪܟܶܬ ܐܶܢܳܐ ܘܠܶܒܝ ܠܡܶܕܰܥ ܘܰܠܡܶܣܥܰܪ: ܘܰܠܡܶܒܥܳܐ ܚܶܟܡܬܳܐ ܘܚܽܘܫܒܳܢܳܐ: ܘܰܠܡܶܕܰܥ ܪܰܫܺܝܥܽܘܬܶܗ ܕܣܰܟܠܳܐ: ܘܣܰܟܠܽܘܬܳܐ ܘܡܶܬܥܰܒܪܳܢܽܘܬܳܐ.</VERS>
      <VERS vnumber="27">ܘܶܐܫܟܚܶܬ ܕܡܰܪܺܝܪܳܐ ܡܶܢ ܡܰܘܬܳܐ: ܐܰܢ̱ܬܬܳܐ. ܕܗܺܝ ܐܺܝܬܶܝܗ̇ ܦܰܚܳܐ: ܘܰܡܨܺܝܕܬܳܐ ܠܶܒܳܗ̇. ܐܰܣܳܖ̈ܶܐ ܐܺܝܕܶܝ̈ܗ̇. ܡܰܢ ܕܛܳܒ ܩܕܳܡ ܐܰ‌ܠܳܗܳܐ: ܡܶܫܬܰܘܙܰܒ ܡܶܢܳܗ̇. ܘܡܰܢ ܕܚܳܛܶܐ: ܡܶܬܬܰܚܶܕ ܒܳܗ̇.</VERS>
      <VERS vnumber="28">ܚܙܺܝ ܗܳܢܳܐ ܕܶܐܫܟܚܶ݀ܬ: ܐܳܡܰܪ ܩܽܘܗܠܰܬ. ܚܕܳܐ ܠܰܚܕܳܐ ܠܡܶܫܟܳܚܽܘ ܡܰܚܫ̈ܒܳܬܳܐ.</VERS>
      <VERS vnumber="29">ܘܬܽܘܒ ܒܥܳܬ ܢܰܦܫܝ: ܘܠܳܐ ܐܶܫܟܚܶܬ. ܐ̱ܢܳܫܳܐ ܚܰܕ݂ ܡܶܢ ܐܰܠܦܳܐ ܐܶܫܟܚܶܬ. ܘܰܐܢ̱ܬܬܳܐ ܒܟܽܠܗܶܝܢ ܠܳܐ ܐܶܫܟܚܶܬ.</VERS>
      <VERS vnumber="30">ܒܪܰܡ ܚܙܺܝ ܗܳܢܳܐ ܕܶܐܫܟܚܶܬ: ܕܰܥܒܰܕ ܐܰ‌ܠܳܗܳܐ ܠܐ̱ܢܳܫ̈ܳܐ ܬܖ̈ܺܝܨܶܐ. ܘܗܶܢܽܘܢ ܒܥܰܘ ܡܰܚܫ̈ܒܳܬܳܐ ܣܰܓܺܝ̈ܐܳܬܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܡܰܢܽܘ ܐܰܝܟ ܚܰܟܺܝܡܳܐ: ܘܡܰܢ ܝܳܕܰܥ ܦܫܳܪܳܗ̇ ܕܡܶܠܬܳܐ. ܚܶܟܡܬܶܗ ܕܓܰܒܪܳܐ ܬܰܢܗܰܪ ܐܰܦܰܘ̈ܗܝ. ܘܰܕܚܰܨ̈ܺܝܦܳܢ ܐܰܦܰܘ̈ܗܝ ܢܶܣܬܢܶܐ.</VERS>
      <VERS vnumber="2">ܦܽܘܡܶܗ ܕܡܰܠܟܳܐ ܛܰܪ. ܘܥܰܠ ܡܶܠܰܬ ܡܰܘܡܳܬܳܐ ܕܰܐ‌ܠܳܗܳܐ ܠܳܐ ܬܶܣܬܰܪܗܰܒ.</VERS>
      <VERS vnumber="3">ܡܶܢ ܩܕܳܡܰܘܗܝ ܙܶܠ. ܘܠܳܐ ܬܩܽܘܡ ܒܦܶܬܓܳܡ ܒܺܝܫ. ܡܶܛܽܠ ܕܟܽܠ ܕܢܶܨܒܶܐ ܢܶܥܒܶܕ.</VERS>
      <VERS vnumber="4">ܐܰܝܟܰܢܳܐ ܕܰܢܡܰܠܠ ܡܰܠܟܳܐ ܫܰܠܺܝܛ. ܘܡܰܢܽܘ ܕܢܺܐܡܰܪ ܠܶܗ: ܡܳܢܳܐ ܥܳܒܶܕ ܐܰܢ̱ܬ.</VERS>
      <VERS vnumber="5">ܕܢܳܛܰܪ ܦܽܘܩܕܳܢܳܐ ܠܳܐ ܝܳܕܰܥ ܡܶܠܬܳܐ ܒܺܝܫܬܳܐ. ܘܙܰܒܢܳܐ ܘܕܺܝܢܳܐ ܝܳܕܰܥ ܕܚܰܟܺܝܡܳܐ.</VERS>
      <VERS vnumber="6">ܡܶܛܽܠ ܕܰܠܟܽܠ ܨܒܽܘ ܐܺܝܬ ܙܰܒܢܳܐ ܘܕܺܝܢܳܐ. ܡܶܛܽܠ ܕܒܺܝܫܬܶܗ ܕܒܰܪܢܳܫܳܐ ܣܰܓܺܝܐܳܐ ܥܠܰܘܗܝ.</VERS>
      <VERS vnumber="7">ܡܶܛܽܠ ܕܠܰܝܬ ܕܝܳܕܰܥ ܠܡܳܐ ܕܰܗܘܳܐ. ܘܡܳܢܳܐ ܢܶܗܘܶܐ ܡܶܢ ܒܳܬܪܶܗ ܡܰܢܽܘ ܡܚܰܘܶܐ ܠܶܗ.</VERS>
      <VERS vnumber="8">ܠܰܝܬ ܐ̱ܢܳܫ ܕܫܰܠܺܝܛ ܒܪܽܘܚܳܐ ܠܡܶܟܠܳܐ ܪܽܘܚܳܐ. ܘܠܰܝܬ ܫܽܘܠܛܳܢܳܐ ܒܝܰܘܡܳܐ ܕܡܰܘܬܳܐ. ܘܠܰܝܬ ܦܽܘܠܳܛܳܐ ܒܝܰܘܡܳܐ ܕܰܩܪܳܒܳܐ. ܘܠܳܐ ܡܫܰܘܙܶܒ ܪܽܘܫܥܳܐ ܠܡܳܖ̈ܰܘܗܝ.</VERS>
      <VERS vnumber="9">ܘܝܳܬ ܟܽܠ ܗܳܢܳܐ ܚܙܺܝܬ. ܘܝܶܗ̱ܒܶܬ ܠܶܒܝ ܠܡܶܕܰܥ ܟܽܠ ܥܒܳܕ ܕܡܶܬܥܒܶܕ ܬܚܶܝܬ ܫܶܡܫܳܐ: ܘܙܰܒܢܳܐ ܕܶܐܫܬܰܠܰܛ ܒܰܪܢܳܫܳܐ ܒܒܰܪܢܳܫܳܐ ܠܡܰܒܳܐܫܽܘ ܠܶܗ.</VERS>
      <VERS vnumber="10">ܘܗܳܝܕܶܝܢ ܚܙܺܝܬ ܖ̈ܰܫܺܝܥܶܐ ܕܰܩܒܺܝܪܺܝܢ ܘܳܐܬܶܝܢ. ܘܡܶܢ ܐܰܬܪܳܐ ܕܩܽܘܕܫܳܐ ܐܶܙܰܠܘ. ܘܶܐܬܛܥܺܝܘ ܒܰܡܕܺܝܢ̱ܬܳܐ ܕܗܳܟܰܢܳܐ ܥܒܰܕܘ. ܘܳܐܦ ܗܳܢܳܐ ܗܶܒܠܳܐ.</VERS>
      <VERS vnumber="11">ܡܶܛܽܠ ܕܠܳܐ ܡܶܬܥܰܒܕܳܐ ܬܒܰܥܬܳܐ ܡܶܢ ܥܳܒܕܰܝ̈ ܒܺܝ̈ܫܳܬܳܐ ܒܰܥܓܰܠ. ܡܶܛܽܠ ܗܳܢܳܐ ܐܶܬܡܠܺܝ ܠܶܒܳܐ ܕܰܒܢܰܝ̈ܢܳܫܳܐ ܒܗܽܘܢ ܠܡܶܥܒܰܕ ܕܒܺܝܫ.</VERS>
      <VERS vnumber="12">ܡܰܢ ܕܚܳܛܶܐ ܥܳܒܶܕ ܒܺܝ̈ܫܳܬܳܐ ܡܳܐܐ: ܘܡܰܓܰܪ ܠܶܗ. ܘܝܳܕܰܥ ܐ̱ܢܳܐ ܕܢܶܗܘܶܐ ܛܳܒ ܠܕܳܚܠܰܘ̈ܗܝ ܕܡܳܪܝܳܐ: ܕܢܶܕܚܠܽܘܢ ܡܶܢ ܩܕܳܡܰܘܗܝ.</VERS>
      <VERS vnumber="13">ܘܛܳܒܬܳܐ ܠܳܐ ܬܶܗܘܶܐ ܠܪܰܫܺܝܥܳܐ ܘܠܳܐ ܢܰܓܺܝܪ ܝܰܘ̈ܡܳܬܳܐ ܐܰܝܟ ܛܶܠܳܠܳܐ. ܡܶܛܽܠ ܕܠܳܐ ܐܺܝܬܰܘܗܝ ܕܳܚܶܠ ܡܶܢ ܩܕܳܡ ܐܰ‌ܠܳܗܳܐ.</VERS>
      <VERS vnumber="14">ܐܺܝܬ ܗܶܒܠܳܐ ܕܰܥܒܺܝܕ ܥܰܠ ܐܰܪܥܳܐ. ܡܶܛܽܠ ܕܺܐܝܬ ܙܰܕܺܝ̈ܩܶܐ ܕܡܳܛܶܐ ܠܘܳܬܗܽܘܢ ܐܰܝܟ ܥܒܳܕܳܐ ܕܖ̈ܰܫܺܝܥܶܐ. ܘܺܐܝܬ ܖ̈ܰܫܺܝܥܶܐ ܕܡܳܛܶܐ ܠܘܳܬܗܽܘܢ ܐܰܝܟ ܥܒܳܕܳܐ ܕܙܰܕܺܝ̈ܩܶܐ. ܘܶܐܡܪܶܬ ܕܳܐܦ ܗܳܢܳܐ ܗܶܒܠܳܐ.</VERS>
      <VERS vnumber="15">ܘܫܰܒܚܶܬ ܐܶܢܳܐ ܝܳܬ ܚܰܕܽܘܬܳܐ. ܕܠܰܝܬ ܕܛܳܒ ܠܒܰܪܢܳܫܳܐ ܬܚܶܝܬ ܫܶܡܫܳܐ: ܐܶܠܳܐ ܠܡܶܐܟܰܠ ܘܰܠܡܶܫܬܳܐ ܘܰܠܡܶܚܕܳܐ: ܘܗܽܘ ܠܳܘܶܐ ܠܶܗ ܒܥܰܡܠܶܗ: ܟܽܠ ܝܰܘ̈ܡܰܝ ܚܰܝܰܘ̈ܗܝ ܕܝܰܗ̱ܒ ܠܶܗ ܐܰ‌ܠܳܗܳܐ ܬܚܶܝܬ ܫܶܡܫܳܐ.</VERS>
      <VERS vnumber="16">ܡܶܛܽܠ ܗܳܢܳܐ ܝܶܗܒܶܬ ܠܶܒܝ ܠܡܶܕܰܥ ܚܶܟܡܬܳܐ: ܘܰܠܡܶܚܙܳܐ ܥܶܢܝܳܢܳܐ ܕܶܐܬܥܒܶܕ ܥܰܠ ܐܰܪܥܳܐ. ܡܶܛܽܠ ܕܒܺܐܝܡܳܡܳܐ ܘܰܒܠܺܠܝܳܐ ܫܶܢܬܳܐ ܒܥܰܝܢܰܘ̈ܗܝ ܠܳܐ ܚܳܙܶܐ.</VERS>
      <VERS vnumber="17">ܘܰܚܙܺܝܬ ܐܶܢܳܐ ܟܽܠ ܥܒܳܕܳܐ ܕܰܐ‌ܠܳܗܳܐ. ܡܶܛܽܠ ܕܠܳܐ ܢܶܬ݂ܡܨܶܐ ܒܰܪܢܳܫܳܐܺܝܬ ܥܒܳܕܳܐ ܕܰܥܒܺܝܕ ܬܚܶܝܬ ܫܶܡܫܳܐ. ܟܽܠ ܕܥܳܡܶܠ ܒܰܪܢܳܫܳܐ ܕܢܶܒܥܶܐ: ܠܳܐ ܢܶܫܟܰܚ. ܘܟܽܠ ܕܢܺܐܡܰܪ ܚܰܟܺܝܡܳܐ ܠܡܶܕܰܥ: ܠܳܐ ܢܶܬܡܨܶܐ ܠܡܶܫܟܳܚܽܘ.</VERS>
    </CHAPTER>
    <CHAPTER cnumber="9">
      <VERS vnumber="1">ܡܶܛܽܠ ܕܝܳܬ ܟܽܠܗܶܝܢ ܗܳܠܶܝܢ ܝܶܗܒܶܬ݂ ܒܠܶܒܝ. ܘܠܶܒܝ ܚܙܳܐ ܝܳܬ ܟܽܠ ܗܳܢܳܐ. ܕܙܰܕܺܝ̈ܩܶܐ ܘܚܰܟܺܝ̈ܡܶܐ ܘܰܥܒܳܕܰܝ̈ܗܽܘܢ ܒܺܐܝܕ݂ܳܐ ܕܰܐ‌ܠܳܗܳܐ. ܐܳܦ ܪܚܡܬܳܐ ܐܳܦ ܣܶܢܶܐܬܳܐ ܠܳܐ ܝܳܕܰܥ ܒܰܪܢܳܫܳܐ. ܟܽܠ ܕܰܩܕܳܡܰܘܗܝ ܗܶܒܠܳܐ.</VERS>
      <VERS vnumber="2">ܟܽܠ ܐܰܝܟ ܕܰܠܟܽܠ. ܓܶܕܫܳܐ ܚܰܕ݂ ܠܙܰܕܺܝ̈ܩܶܐ ܘܰܠܖ̈ܰܫܺܝܥܶܐ: ܠܛܳܒ̈ܶܐ ܘܰܠܒܺܝ̈ܫܶܐ: ܠܰܕܟ̈ܰܝܳܐ ܘܰܠܛܰܡ̈ܐܶܐ: ܠܕܰܡܕܰܒܰܚ ܘܠܰܕܠܳܐ ܡܕܰܒܰܚ. ܐܰܝܟ ܛܳܒܳܐ: ܐܳܦ ܚܰܛܳܝܳܐ. ܐܰܝܟ ܝܰܡܳܝܳܐ: ܐܳܦ ܗܰܘ ܕܡܶܢ ܡܰܘܡܳܬܳܐ ܕܳܚܶܠ.</VERS>
      <VERS vnumber="3">ܗܳܕܶܐ ܒܺܝܫܳܐ ܒܟܽܠ ܡܳܐ ܕܶܐܬܥܒܶܕ ܬܚܶܝܬ ܫܶܡܫܳܐ. ܡܶܛܽܠ ܕܓܶܕܫܳܐ ܚܰܕ݂ ܠܟܽܠܗܽܘܢ. ܘܳܐܦ ܠܶܒܳܐ ܕܒܰܪܢܳܫܳܐ ܐܶܬܡܠܺܝ ܒܺܝܫܬܳܐ: ܘܦܳܗܝܽܘܬܳܐ ܒܺܝܫܬܳܐ ܒܠܶܒܗܽܘܢ ܘܰܒܚܰܝܰܝ̈ܗܽܘܢ. ܘܚܰܪܬܗܽܘܢ ܠܘܳܬ݂ ܡܺܝ̈ܬܶܐ.</VERS>
      <VERS vnumber="4">ܟܽܠ ܕܢܶܫܬܰܘܬܰܦ ܠܟܽܠ ܚܰܝ̈ܶܐ ܐܺܝܬ ܬܽܘܟܠܳܢܳܐ. ܡܶܛܽܠ ܕܟܰܠܒܳܐ ܕܚܰܝ ܛܳܒ ܗ̱ܘ̣ ܡܶܢ ܐܰܪܝܳܐ ܕܡܰܝܺܝܬ݂.</VERS>
      <VERS vnumber="5">ܡܶܛܽܠ ܕܚܰܝ̈ܶܐ ܝܳܕܥܺܝܢ ܕܡܳܝܬܺܝܢ. ܘܡܺܝ̈ܬܶܐ ܠܳܐ ܝܳܕܥܺܝܢ ܡܶܕܶܡ. ܘܠܰܝܬ ܠܗܽܘܢ ܬܽܘܒ ܐܰܓܪܳܐ. ܡܶܛܽܠ ܕܶܐܬܥܛܺܝ ܕܽܘܟܪܳܢܗܽܘܢ.</VERS>
      <VERS vnumber="6">ܐܳܦ ܪܶܚܡܰܬܗܽܘܢ ܐܳܦ ܣܶܢܰܐܬܗܽܘܢ: ܐܳܦ ܩܶܢܰܐܬܗܽܘܢ ܡܶܢ ܟܰܕܽܘ ܐܶܒܕܰܬ. ܘܰܡܢܳܬܳܐ ܠܰܝܬ ܠܗܽܘܢ ܬܽܘܒ ܠܥܳܠܰܡ: ܒܟܽܠܡܳܐ ܕܡܶܬܥܒܶܕ ܬܚܶܝܬ ܫܶܡܫܳܐ.</VERS>
      <VERS vnumber="7">ܬܳܐ ܐܰܟܽܘܠ ܠܰܚܡܳܟ݂. ܘܶܐܫܬܰܝ ܒܠܶܒܳܐ ܛܳܒܳܐ ܚܰܡܪܳܟ ܡܶܛܽܠ ܕܶܐܨܛܒܺܝ ܐܰ‌ܠܳܗܳܐ ܒܰܥܒܳܕܰܝ̈ܟ.</VERS>
      <VERS vnumber="8">ܒܟܽܠ ܥܶܕܳܢ ܢܰܚ̈ܬܰܝܟ ܢܶܗܘܽܘܢ ܚܶܘܳܖ̈ܺܝܢ: ܘܡܶܫܚܳܐ ܡܶܢ ܪܺܝܫܳܟ ܠܳܐ ܢܶܚܣܰܪ.</VERS>
      <VERS vnumber="9">ܘܰܚܙܺܝ ܚܰܝ̈ܶܐ ܥܰܡ ܐܰܢ̱ܬܬܳܐ ܕܰܪܚܶܡܬ ܟܽܠ ܝܰܘ̈ܡܰܝ ܚܰܝܰܝ̈ ܗܶܒܠܳܟ. ܡܶܛܽܠ ܕܗܺܝ ܗ̱ܝ ܡܢܳܬܳܟ ܒܚܰܝ̈ܶܐ ܘܰܒܥܰܡܠܳܟ ܕܰܐܢ̱ܬ ܥܳܡܶܠ ܬܚܶܝܬ ܫܶܡܫܳܐ.</VERS>
      <VERS vnumber="10">ܟܽܠ ܕܬܶܫܟܰܚ ܐܺܝܕܳܟ ܠܡܶܥܒܰܕ ܒܚܰܝܠܳܟ: ܥܒܶܕ. ܡܶܛܽܠ ܕܠܰܝܬ ܥܒܳܕܳܐ ܘܡܰܚܫܰܒܬܳܐ ܘܺܝܕܰܥܬܳܐ ܘܚܶܟܡܬܳܐ: ܒܰܫܝܽܘܠ ܕܰܐܢ̱ܬ ܐܳܙܶܠ ܐܰܢ̱ܬ ܠܬܰܡܳܢ.</VERS>
      <VERS vnumber="11">ܘܗܶܦܟܶܬ ܘܰܚܙܺܝܬ ܬܚܶܝܬ ܫܶܡܫܳܐ: ܕܠܳܐ ܠܩܰܠܺܝ̈ܠܶܐ ܪܰܗܛܳܐ: ܘܠܳܐ ܠܓܰܢ̱ܒܳܖ̈ܶܐ ܩܪܳܒܳܐ: ܘܠܳܐ ܠܚܰܟܺܝ̈ܡܶܐ ܠܰܚܡܳܐ: ܘܠܳܐ ܠܣܰܟܽܘܠܬܳܢ̈ܶܐ ܥܽܘܬܪܳܐ: ܘܠܳܐ ܠܝܰܕܽܘܥܬܳܢ̈ܶܐ ܫܽܘܒܚܳܐ. ܡܶܛܽܠ ܕܙܰܒܢܳܐ ܘܦܶܓܥܳܐ ܓܳܕܶܫ ܠܟܽܠܗܽܘܢ.</VERS>
      <VERS vnumber="12">ܡܶܛܽܠ ܕܠܳܐ ܝܳܕܰܥ ܒܰܪܢܳܫܳܐ ܙܰܒܢܶܗ: ܐܰܝܟ ܢܽܘ̈ܢܶܐ ܕܡܶܬܬܰܚܕܺܝܢ ܒܰܡܨܺܝܕܬܳܐ ܒܺܝܫܬܳܐ: ܘܰܐܝܟ ܨܶܦܖ̈ܶܐ ܕܡܶܬܬܰܚ̈ܕܳܢ ܒܦܰܚܳܐ. ܗܳܟܰܢܳܐ ܡܶܬܬܰܚܕܺܝܢ ܒܢܰܝ̈ܢܳܫܳܐ ܒܙܰܒܢܳܐ ܒܺܝܫܳܐ ܕܢܳܦܶܠ ܥܠܰܝܗܽܘܢ ܡܶܢ ܫܶܠܝ.</VERS>
      <VERS vnumber="13">ܘܳܐܦ ܗܳܕܶܐ ܚܙܺܝܬ ܚܶܟܡܬܳܐ ܬܚܶܝܬ ܫܶܡܫܳܐ. ܘܪܰܒܳܐ ܗ̱ܝ ܠܘܳܬ݂ܝ.</VERS>
      <VERS vnumber="14">ܡܕܺܝܢ̱ܬܳܐ ܙܥܽܘܪܬܳܐ: ܘܰܒܢܰܝ̈ܢܳܫܳܐ ܕܒܳܗ̇ ܙܥܽܘܪܺܝܢ. ܘܶܐܬܳܐ ܥܠܶܝܗ̇ ܡܰܠܟܳܐ ܪܰܒܳܐ ܘܚܰܕ݂ܪܳܗ̇. ܘܰܒ̣ܢܳܐ ܥܠܶܝܗ̇ ܩܰܠܩܽܘ̈ܡܶܐ.</VERS>
      <VERS vnumber="15">ܘܶܐܫܬܟܰܚ ܒܳܗ̇ ܓܰܒܪܳܐ ܡܶܣܟܺܢܳܐ ܚܰܟܺܝܡܳܐ. ܘܫܰܘܙܶܒ ܗܽܘ ܡܶܣܟܺܢܳܐ ܡܕܺܝܢ̱ܬܳܐ ܒܚܰܟܺܝܡܽܘܬܶܗ. ܘܐ̱ܢܳܫ ܠܳܐ ܥܗܰܕ ܠܓܰܒܪܳܐ ܗܰܘ ܡܶܣܟܺܢܳܐ.</VERS>
      <VERS vnumber="16">ܘܶܐܡܪܶܬ ܐܶܢܳܐ. ܛܳܒܳܐ ܗ̱ܝ ܚܶܟܡܬܳܐ ܡܶܢ ܓܰܢ̱ܒܳܪܽܘܬܳܐ. ܘܚܶܟܡܬܶܗ ܕܡܶܣܟܺܢܳܐ ܡܰܣܠܝܳܐ ܗ̱ܝ. ܘܦܶܬܓܳܡܰܘ̈ܗܝ ܠܳܐ ܡܶܫܬܰܡܠܺܝܢ.</VERS>
      <VERS vnumber="17">ܘܡܶܠܰܝ̈ ܚܰܟܺܝܡܳܐ ܒܰܢܝܳܚܳܐ ܡܶܫܬܰܡ̈ܥܳܢ: ܡܶܢ ܙܥܳܩܬܳܐ ܕܫܰܠܺܝܛܳܐ ܣܰܟܠܳܐ.</VERS>
      <VERS vnumber="18">ܛܳܒܳܐ ܗ̱ܝ ܚܶܟܡܬܳܐ ܡܶܢ ܡܳܐܢܰܝ̈ ܩܪܳܒܳܐ. ܘܰܚܛܺܝܬܳܐ ܚܕܳܐ ܡܰܘܒܕܳܐ ܛܳܒ̈ܳܬܳܐ ܣܰܓܺܝ̈ܳܐܬܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܐܰܝܟ ܕܰܒܳܒ̈ܶܐ ܕܡܳܝܬܺܝܢ ܡܰܣܪܶܝܢ ܠܡܳܐܢܳܐ ܕܡܶܫܚܳܐ ܒܰܣܺܝܡܳܐ. ܝܰܩܺܝܪܳܐ ܗ̱ܝ ܡܶܢ ܚܶܟܡܬܳܐ ܘܡܶܢ ܣܽܘܓܰܐܬ ܬܶܫܒܽܘܚܬܳܐ: ܣܰܟܠܽܘܬܳܐ ܩܰܠܺܝܠ.</VERS>
      <VERS vnumber="2">ܠܶܒܶܗ ܕܚܰܟܺܝܡܳܐ ܒܝܰܡܺܝܢܶܗ. ܘܠܶܒܶܗ ܕܣܰܟܠܳܐ ܒܣܶܡܳܠܶܗ.</VERS>
      <VERS vnumber="3">ܘܳܐܦ ܣܰܟܠܳܐ ܡܳܐ ܕܳܐܙܶܠ ܒܽܐܘܪܚܳܐ ܠܶܒܶܗ ܚܰܣܺܝܪ. ܘܟܽܠ ܕܡܶܬܚܰܫܰܒ: ܣܰܟܠܽܘܬܳܐ ܗ̱ܝ </VERS>
      <VERS vnumber="4">ܐܶܢ ܪܽܘܚܳܐ ܕܫܰܠܺܝܛܳܐ ܬܶܣܰܩ ܥܠܰܝܟ: ܐܰܬܪܳܟ ܠܳܐ ܬܶܫܒܽܘܩ. ܡܶܛܽܠ ܕܳܐܣܝܽܘܬܳܐ ܫܳܒܩܳܐ ܚܛܳܗ̈ܶܐ ܣܰܓܺܝ̈ܐܶܐ.</VERS>
      <VERS vnumber="5">ܐܺܝܬ ܒܺܝܫܬܳܐ ܕܰܚܙܺܝܬ ܬܚܶܝܬ ܫܶܡܫܳܐ: ܐܰܝܟ ܛܽܘܥܝܰܝ ܕܢܶܦܩܰܬ ܩܕܳܡ ܫܰܠܺܝܛܳܐ.</VERS>
      <VERS vnumber="6">ܕܝܳܬܶܒ ܣܰܟܠܳܐ ܒܖ̈ܰܘܡܶܐ ܥܰܫܺܝܢ̈ܶܐ. ܘܥܰܬܺܝܖ̈ܶܐ ܒܡܽܘܟܳܟܳܐ ܢܶܬܒܽܘܢ.</VERS>
      <VERS vnumber="7">ܚܙܺܝܬ ܥܰܒ̈ܕܶܐ ܥܰܠ ܖ̈ܰܟܫܳܐ. ܘܫܰܠܺܝܛܳܢ̈ܶܐ ܕܰܡܗܰܠܟܺܝܢ ܐܰܝܟ ܥܰܒ̈ܕܶܐ ܥܰܠ ܐܰܪܥܳܐ.</VERS>
      <VERS vnumber="8">ܕܚܳܦܰܪ ܓܽܘܡܳܨܳܐ: ܒܶܗ ܢܳܦܶܠ. ܘܰܕܬܳܪܰܥ ܣܝܳܓܳܐ: ܢܰܟܬܺܝܘܗܝ ܚܶܘܝܳܐ.</VERS>
      <VERS vnumber="9">ܕܰܡܫܰܢܶܐ ܟܺܐܦ̈ܶܐ: ܢܶܬܟܰܐܰܒ ܒܗܶܝܢ. ܘܕܰܡܨܰܠܰܚ ܩܰܝ̈ܣܶܐ: ܠܳܐܶܐ ܒܗܽܘܢ.</VERS>
      <VERS vnumber="10">ܐܶܢ ܩܗܳܐ ܦܰܪܙܠܳܐ: ܘܗܽܘ ܐܰܦ̈ܶܐ ܕܳܠܰܚ ܘܰܩܛܺܝ̈ܠܶܐ ܡܰܣܓܶܐ. ܘܝܽܘܬܪܳܢܳܐ ܠܟܰܫܺܝܖ̈ܶܐ ܚܶܟܡܬܳܐ.</VERS>
      <VERS vnumber="11">ܐܶܢ ܢܳܟܶܬ ܚܶܘܝܳܐ ܕܠܳܐ ܠܽܘܚܫܬܳܐ: ܠܰܝܬ ܝܽܘܬܪܳܢ ܒܠܳܚܽܘܫܳܐ.</VERS>
      <VERS vnumber="12">ܡܶܠܰܝ̈ ܦܽܘܡܶܗ ܕܚܰܟܺܝܡܳܐ ܬܶܫܒܽܘܚܬܳܐ. ܘܣܶܦ̈ܘܳܬܶܗ ܕܣܰܟܠܳܐ ܡܛܰܒ̈ܥܳܢ ܠܶܗ.</VERS>
      <VERS vnumber="13">ܪܺܝܫ ܡܶܠܰܝ̈ ܦܽܘܡܶܗ ܣܰܟܠܽܘܬܳܐ. ܘܚܰܪܬܳܐ ܕܦܽܘܡܶܗ ܦܽܘܪܣܳܝܳܐ ܒܺܝܫܳܐ.</VERS>
      <VERS vnumber="14">ܘܣܰܟܠܳܐ ܡܰܣܓܶܐ ܡܶܠ̈ܺܝܢ. ܠܳܐ ܝܳܕܰܥ ܒܰܪܢܳܫܳܐ ܡܳܐ ܕܰܗܘܳܐ. ܘܡܳܐ ܕܢܶܗܘܶܐ ܡܶܢ ܒܳܬܪܶܗ ܡܰܢܽܘ ܡܚܰܘܶܐ ܠܶܗ.</VERS>
      <VERS vnumber="15">ܥܰܡܠܗܽܘܢ ܕܣܰܟܠܳܐ ܡܰܠܐܶܐ ܠܗܽܘܢ. ܡܶܛܽܠ ܕܠܳܐ ܝܺܕܰܥܘ ܠܡܺܐܙܰܠ ܠܰܡܕܺܝܢ̱ܬܳܐ.</VERS>
      <VERS vnumber="16">ܘܳܝ ܠܶܟܝ ܡܕܺܝܢ̱ܬܳܐ ܕܡܰܠܟܶܟ݂ܝ ܛܠܶܐ. ܘܪܰܘܖ̈ܒܳܢܰܝܟܝ ܒܨܰܦܪܳܐ ܐܳܟܠܺܝܢ.</VERS>
      <VERS vnumber="17">ܛܽܘܒܰܝܟܝ ܡܕܺܝܢ̱ܬܳܐ ܕܡܰܠܟܶܟܝ ܒܰܪ ܚܺܐܖ̈ܺܝܢ. ܘܪܰܘܖ̈ܒܳܢܰܝܟܝ ܒܥܶܕܳܢܗܽܘܢ ܐܳܟܠܺܝܢ: ܒܟܰܫܺܝܪܽܘܬܳܐ ܘܠܳܐ ܒܡܰܫܬܝܳܐ.</VERS>
      <VERS vnumber="18">ܒܫܰܦܠܽܘܬܳܐ ܢܶܬܡܰܟܰܟ ܬܰܛܠܺܝܠܳܐ. ܘܰܒܫܰܦܠܽܘܬܳܐ ܕܺܐܝ̈ܕܰܝܳܐ ܢܶܕܠܰܦ ܒܰܝܬܳܐ.</VERS>
      <VERS vnumber="19">ܠܚܰܕܽܘܬܳܐ ܥܒܺܝܕܺܝܢ ܠܰܚܡܳܐ ܘܚܰܡܪܳܐ ܘܡܶܫܚܳܐ ܕܰܢܚܰܕܽܘܢ ܠܚܰܝ̈ܶܐ. ܘܟܶܣܦܳܐ ܡܡܰܟܶܟ: ܘܡܰܛܥܶܐ ܠܗܽܘܢ ܒܟܽܠ.</VERS>
      <VERS vnumber="20">ܐܳܦ ܒܡܰܕܥܳܟ ܠܡܰܠܟܳܐ ܠܳܐ ܬܨܰܚܶܐ. ܘܰܒܩܰܝܛܽܘܢ ܡܰܫܟܳܒܳܟ ܠܳܐ ܬܨܰܚܶܐ ܠܥܰܬܺܝܪܳܐ. ܡܶܛܽܠ ܕܥܰܘܦܳܐ ܕܰܫܡܰܝܳܐ ܢܰܘܒܶܠ ܩܳܠܳܟ ܘܡܳܪܶܐ ܥܰܘܦܳܐ ܢܚܰܘܶܐ ܦܶܬܓܳܡܰܝ̈ܟ.</VERS>
    </CHAPTER>
    <CHAPTER cnumber="11">
      <VERS vnumber="1">ܫܰܕܰܪ ܠܰܚܡܳܟ݂ ܥܰܠ ܐܰܦܰܝ̈ ܡܰܝ̈ܳܐ: ܡܶܛܽܠ ܕܰܠܣܽܘܓܰܐܬ ܝܰܘ̈ܡܳܬܳܐ ܬܶܫܟܚܺܝܘܗܝ.</VERS>
      <VERS vnumber="2">ܗܰܒ ܡܢܳܬܳܐ ܠܫܰܒܥܳܐ ܐܳܦ ܠܰܬܡܳܢܝܳܐ: ܡܶܛܽܠ ܕܠܳܐ ܬܶܕܰܥ ܡܳܢܳܐ ܒܺܝܫܬܳܐ ܬܶܗܘܶܐ ܥܰܠ ܐܰܪܥܳܐ.</VERS>
      <VERS vnumber="3">ܐܶܢ ܢܶܡܠ̈ܝܳܢ ܥܢܳܢܰܝ̈ ܡܶܛܪܳܐ: ܥܰܠ ܐܰܪܥܳܐ ܢܺܐܫ̈ܕܳܢ. ܘܶܐܢ ܢܶܦܠ ܩܰܝܣܳܐ ܒܬܰܝܡܢܳܐ ܐܰܘ ܒܰܐܬܪܳܐ ܕܓܰܪܒܝܳܐ: ܐܰܬܰܪ ܕܢܳܦܶܠ ܩܰܝܣܳܐ: ܬܰܡܳܢ ܢܶܗܘܶܐ.</VERS>
      <VERS vnumber="4">ܕܢܳܛܰܪ ܠܪܽܘܚܳܐ: ܠܳܐ ܙܳܪܰܥ. ܘܰܕܚܳܐܰܪ ܠܰܥܢܳܢ̈ܶܐ: ܠܳܐ ܚܳܨܶܕ.</VERS>
      <VERS vnumber="5">ܡܶܛܽܠ ܕܠܳܐ ܝܳܕܰܥ ܐܰܢ̱ܬ ܡܳܢܳܐ ܗ̱ܝ ܐܽܘܪܚܳܐ ܕܪܽܘܚܳܐ. ܐܰܝܟ ܙܢܳܐ ܓܶܝܪ ܕܒܰܛܢܬܳܐ ܕܒܳܛܢܳܐ: ܗܳܟܰܢܳܐ ܠܳܐ ܬܶܕܰܥ ܥܒܳܕܰܘ̈ܗܝ ܕܡܳܪܝܳܐ ܟܽܠ ܕܢܶܥܒܶܕ.</VERS>
      <VERS vnumber="6">ܟܽܠ ܨܰܦܪܳܐ ܙܪܽܘܥ ܙܰܪܥܳܟ. ܘܰܒܪܰܡܫܳܐ ܠܳܐ ܬܶܫܒܽܘܩ ܐܺܝܕܳܟ. ܡܶܛܽܠ ܝܳܕܰܥ ܐܰܢ̱ܬ ܐܰܝܢܳܐ ܡܰܟܫܰܪ: ܐܰܘ ܗܳܢܳܐ ܐܰܘ ܗܳܢܳܐ: ܘܶܐܢ ܬܖ̈ܰܝܗܽܘܢ ܐܰܟܚܰܕ ܛܳܒܺܝܢ.</VERS>
      <VERS vnumber="7">ܚܠܶܐ ܢܽܘܗܪܳܐ: ܘܛܳܒ ܠܥܰܝ̈ܢܶܐ. ܘܝܰܬܺܝܪ ܠܚܳܙܝܰܝ̈ ܫܶܡܫܳܐ.</VERS>
      <VERS vnumber="8">ܡܶܛܽܠ ܕܶܐܢ ܫܢܺܝ̈ܢ ܣܰܓܺܝܐܳܢ ܢܺܚܶܐ ܒܰܪܢܳܫܳܐ: ܒܟܽܠܗܶܝܢ ܢܶܚܕܶܐ. ܘܢܶܬܕܟܰܪ ܝܰܘ̈ܡܰܝ ܚܶܫܽܘܟܳܐ. ܡܶܛܽܠ ܕܣܰܓܺܝܐܺܝܢ ܢܶܗܘܽܘܢ. ܟܽܠ ܕܳܐܬܶܐ: ܗܶܒܠܳܐ.</VERS>
      <VERS vnumber="9">ܒܝܰܘ̈ܡܰܝ ܥܠܰܝܡܽܘܬܳܟ ܚܕܺܝ ܥܠܰܝܡܳܐ: ܘܢܶܛܐܰܒ ܠܳܟ. ܘܗܰܠܶܟ݂ ܒܽܐܘܖ̈ܚܳܬܳܐ ܕܠܶܒܳܟ ܘܰܒܚܶܙܘܳܐ ܕܥܰܝܢܰܝ̈ܟ. ܘܕܰܥ ܕܰܒܗܳܠܶܝܢ ܟܽܠܗܶܝܢ ܡܰܥܶܠ ܠܳܟ ܡܳܪܝܳܐ ܒܕܺܝܢܳܐ.</VERS>
      <VERS vnumber="10">ܐܰܥܒܰܪ ܪܽܘܓܙܳܐ ܡܶܢ ܠܶܒܳܟ. ܘܰܐܦܪܶܩ ܒܺܝܫܬܳܐ ܡܶܢ ܒܶܣܪܳܟ. ܡܶܛܽܠ ܕܛܰܠܝܽܘܬܳܐ ܘܠܳܐ ܝܺܕܰܥܬܳܐ ܗܶܒܠܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܰܥܗܰܕ ܠܒܳܪܝܳܟ ܒܝܰܘ̈ܡܰܝ ܥܠܰܝܡܽܘܬܳܟ. ܥܰܕܠܳܐ ܢܺܐܬܽܘܢ ܝܰܘ̈ܡܰܝ ܒܺܝ̈ܫܳܬܳܐ: ܘܢܶܩܖ̈ܒܳܢ ܫܢ̈ܰܝܳܐ ܕܬܺܐܡܰܪ ܕܠܰܝܬ ܒܗܶܝܢ ܨܶܒܝܳܢܝ.</VERS>
      <VERS vnumber="2">ܥܰܕܠܳܐ ܢܶܚܫܰܟ ܫܶܡܫܳܐ: ܘܢܽܘܗܪܳܐ ܕܣܰܗܪܳܐ ܘܰܕܟܰܘܟܒ̈ܶܐ. ܘܢܶܬܗܰܦ̈ܟܳܢ ܥܢܳܢ̈ܶܐ ܒܳܬܰܪ ܡܶܛܪܳܐ.</VERS>
      <VERS vnumber="3">ܒܝܰܘܡܳܐ ܕܢܶܬܬܙܺܝܥܽܘܢ ܢܳܛܽܘܖ̈ܰܝ ܒ̈ܳܬܶܐ. ܘܢܶܬܕܰܘܕܽܘܢ ܡܳܖ̈ܰܝ ܚܰܝܠܳܐ. ܘܢܶܬܒܰܛ̈ܠܳܢ ܛܰܚܳܢ̈ܳܬܳܐ ܡܶܛܽܠ ܕܰܙܥܰܪ. ܘܢܶܚ̈ܫܟܳܢ ܚܳܙ̈ܝܳܬܳܐ ܒܟܰܘ̈ܶܐ.</VERS>
      <VERS vnumber="4">ܘܢܶܬܬܰܚܕܽܘܢ ܬܰܖ̈ܥܶܐ ܒܫܽܘ̈ܩܶܐ: ܒܫܰܦܠܽܘܬܳܐ ܕܩܳܠܳܐ ܕܛܰܚܳܢ̈ܳܬܳܐ. ܘܰܢܩܽܘܡ ܠܩܳܠܳܐ ܕܨܶܦܖ̈ܶܐ. ܘܢܶܬܡܰܟ̈ܟܳܢ ܟܽܠ ܒ̈ܢܳܬ ܫܽܘܒܚܳܐ.</VERS>
      <VERS vnumber="5">ܘܳܐܦ ܡܶܢ ܪܰܘܡܳܐ ܢܶܕܚܰܠ ܘܢܶܬܬܙܺܝܥ ܒܽܐܘܖ̈ܚܳܬܶܗ. ܘܢܶܒܰܥ ܥܠܰܘܗܝ ܫܰܗܪܳܐ. ܘܢܰܦܪܰܥ ܫܳܪܕܳܐ. ܘܢܶܣܓܶܐ ܩܰܡܨܳܐ: ܘܬܶܬܒܰܕܰܪ ܩܰܦܰܪ. ܘܬܶܒܛܰܠ ܪܺܝܫܳܢܽܘܬܳܐ. ܡܶܛܽܠ ܕܳܐܙܶܠ ܒܰܪܢܳܫܳܐ ܠܒܶܝܬ ܥܰܡܠܶܗ. ܘܶܐܬܟܪܶܟܘ ܒܫܽܘ̈ܩܶܐ ܡܰܖ̈ܩܕܳܢܶܐ.</VERS>
      <VERS vnumber="6">ܥܰܕܠܳܐ ܢܶܬܦܣܶܩ ܒܚܶܠ ܟܶܣܦܳܐ. ܘܢܶܫܬܚܶܩ ܚܰܙܽܘܪ ܕܰܗܒܳܐ. ܘܬܶܬܒܰܪ ܩܽܘܠܬܳܐ ܥܰܠ ܡܰܒܽܘܥܳܐ. ܘܬܶܪܗܰܛ ܓܺܝܓܠܳܐ ܥܰܠ ܒܺܪܳܐ.</VERS>
      <VERS vnumber="7">ܘܢܶܗܦܽܘܟ ܥܰܦܪܳܐ ܠܰܐܪܥܳܐ ܐܰܝܟ ܕܰܗܘܳܐ. ܘܪܽܘܚܳܐ ܬܶܗܦܽܘܟ ܠܘܳܬ݂ ܡܳܪܝܳܐ ܕܝܰܗܒܳܗ̇.</VERS>
      <VERS vnumber="8">ܗܒܶܠ ܗܶܒ̈ܠܺܝܢ: ܐܳܡܰܪ ܩܽܘܗܠܰܬ. ܗܒܶܠ ܗܒ̈ܠܺܝܢ: ܟܽܠ ܡܶܕܶܡ ܗܶܒܠܳܐ.</VERS>
      <VERS vnumber="9">ܘܝܰܬܺܝܪ ܕܰܗܘܳܐ ܩܽܘܗܠܰܬ ܚܰܟܺܝܡܳܐ. ܕܡܰܠܶܦ ܗ̱ܘܳܐ ܝܺܕܰܥܬܳܐ ܠܥܰܡܳܐ. ܘܨܳܬ ܘܒܰܕܶܩ: ܘܰܐܬܩܶܢ ܡܰܬ̈ܠܶܐ ܣܰܓܺܝ̈ܐܶܐ.</VERS>
      <VERS vnumber="10">ܣܰܓܺܝ ܒܥܳܐ ܩܽܘܗܠܰܬ ܠܡܶܫܟܳܚܽܘ ܦܶܬܓܳܡ̈ܶܐ ܕܨܶܒܝܳܢܳܐ. ܘܰܟܬܰܒ ܒܩܽܘܫܬܳܐ ܦܶܬܓܳܡܰܝ̈ ܩܽܘܫܬܳܐ. </VERS>
      <VERS vnumber="11">ܡܶܠܰܝ̈ ܚܰܟܺܝ̈ܡܶܐ ܐܰܝܟ ܙܳܩܽܘ̈ܬܶܐ: ܘܰܐܝܟ ܣܶܟ̈ܶܐ ܕܰܩܒܺܝ̈ܥܳܢ. ܡܳܖ̈ܰܝ ܐܶܣܟ̈ܦܳܬܳܐ ܐܶܬܺܝܗܶܒ. ܡܶܢ ܪܳܥܝܳܐ ܚܰܕ݂.</VERS>
      <VERS vnumber="12">ܘܝܰܬܺܝܪܳܐܺܝܬ ܡܶܢܗܽܘܢ ܒܶܪܝ ܐܶܙܕܰܗܪ: ܠܡܶܟܬܰܒ ܣܶܦܖ̈ܶܐ ܣܰܓܺܝ̈ܐܶܐ ܠܰܝܬ ܣܽܘܦ. ܘܡܰܡܠܠܳܐ ܣܰܓܺܝܐܳܐ: ܠܶܐܘܬܳܐ ܗ̱ܝ ܕܒܶܣܪܳܐ.</VERS>
      <VERS vnumber="13">ܐ̱ܚܪܳܝܬܶܗ ܕܦܶܬܓܳܡܳܐ ܒܣܳܟܶܗ ܟܽܠ ܫܡܰܥ. ܘܡܶܢ ܩܕܳܡ ܡܳܪܝܳܐ ܕܚܰܠ. ܘܦܽܘܩܕܳܢܰܘ̈ܗܝ ܛܰܪ. ܡܶܛܽܠ ܕܗܳܢܰܘ ܕܡܶܢ ܐܽܘܡܳܢܳܐ ܚܰܕ݂ ܐܶܬܺܝܗܶܒ ܟܽܠ ܐ̱ܢܳܫ.</VERS>
      <VERS vnumber="14">ܡܶܛܽܠ ܕܟܽܠ ܥܒܳܕܳܐ ܡܳܪܝܳܐ ܡܰܥܶܠ ܒܕܺܝܢܳܐ: ܥܰܠ ܟܽܠ ܕܰܟܣܶܐ ܘܰܓܠܶܐ: ܐܶܢ ܛܳܒ ܘܶܐܢ ܒܺܝܫ.</VERS>
    </CHAPTER>
  </BIBLEBOOK>
  <BIBLEBOOK bname="Song of Songs" bnumber="22" bsname="Son">
    <CHAPTER cnumber="1">
      <VERS vnumber="1">ܢܢܰܫܩܰܢܝ ܡܶܢ ܢܽܘܫ̈ܩܳܬܳܐ ܕܦܽܘܡܶܗ. ܡܶܛܽܠ ܕܛܳܒܺܝܢ ܖ̈ܰܚܡܰܝܟ ܡܶܢ ܚܰܡܪܳܐ.</VERS>
      <VERS vnumber="2">ܠܪܺܝܚ ܒܶܣܡܳܢܰܝ̈ܟ ܛܳܒ̈ܶܐ. ܡܶܫܚܳܐ ܕܡܽܘܪܳܐ ܫܡܳܟ݂: ܡܶܛܽܠ ܗܳܢܳܐ ܥܠܰܝ̈ܡܳܬܳܐ ܖ̈ܰܚܡܳܟ݂.</VERS>
      <VERS vnumber="3">ܓܶܕܰܝܢܝ ܒܳܬܪܳܟ: ܢܶܪܗܰܛ ܐܰܥܶܠܰܝܢܝ ܡܰܠܟܳܐ ܠܩܰܝܛܽܘܢܳܟ. ܢܶܚܕܶܐ ܘܰܢܕ݂ܽܘܨ ܒܳܟ݂. ܢܶܬܕܟܰܪ ܚܽܘܒܳܟ݂ ܡܶܢ ܚܰܡܪܳܐ. ܘܡܶܢ ܬܖ̈ܺܝܨܶܐ ܪܶܚܡܬܳܐ. </VERS>
      <VERS vnumber="4">ܐܽܘܟܳܡܳܐ ܐ̱ܢܳܐ: ܘܝܳܐܝܳܐ ܐ̱ܢܳܐ: ܒ̈ܢܳܬ ܐܽܘܪܺܫܠܶܡ. ܐܰܝܟ݂ ܡܰܫܟܢܰܝ̈ ܩܶܕ݂ܳܪ: ܘܰܐܝܟ݂ ܝܳܖ̈ܺܝܥܳܬ ܫܠܶܝܡܽܘܢ. </VERS>
      <VERS vnumber="5">ܠܳܐ ܬܶܚܙܽܘܢܳܢܝ ܕܽܐܘܟܳܡܳܐ ܐ̱ܢܳܐ: ܕܰܐܘܟܡܰܢܝ ܫܶܡܫܳܐ. ܒܢܰܝ̈ ܐܶܡܝ ܐܶܬܟܰܬܰܫܘ ܒܺܝ. ܣܳܡܽܘܢܝ ܢܳܛܪܰܬ ܟܰܖ̈ܡܶܐ. ܘܟܰܪܡܝ ܕܺܝܠܝ ܠܳܐ ܢܶܛܪܶܬ. </VERS>
      <VERS vnumber="6">ܚܰܘܰܐܽܘܢܝ ܡܰܢ ܕܪܶܚܡܰܬ ܢܰܦܫܝ. ܐܰܝܟܰܢܳܐ ܪܥܺܝܬ: ܘܰܐܝܟܰܢܳܐ ܪܶܒܥܶܬ ܒܛܰܗܪܳܐ ܕܰܠܡܳܐ ܐܶܗܘܶܐ ܐܰܝܟ݂ ܛܳܥܺܝܬܳܐ ܒܰܓܙܳܪܳܐ ܕܥܶܖ̈ܒܰܝܟ.</VERS>
      <VERS vnumber="7">ܐܶܠܳܐ ܬܶܕܥܶܝܢ ܝܳܬܶܟ݂ܝ ܫܰܦܺܝܪܰܬ ܒܢܶܫ̈ܶܐ. ܬܳܝ ܐܰܢ̱ܬܝ ܒܥܶܩܒܳܐ ܕܥܳܢ̈ܳܐ ܘܰܪܥܳܝ ܓܕܰܝ̈ܟܝ ܒܡܰܫܟܢ̈ܶܐ ܕܖ̈ܳܥܰܘܳܬܳܐ.</VERS>
      <VERS vnumber="8">ܠܣܽܘܣܬܝ ܒܡܰܪܟܰܒܬܶܗ ܕܦܶܪܥܽܘܢ ܕܰܡܺܝܬܶܟ݂ܝ ܩܰܪܺܝܒܰܬܝ.</VERS>
      <VERS vnumber="9">ܝܳܐܝ̈ܳܢ ܦܰܟܰܝ̈ܟܝ ܒܰܓܕ݂ܽܘ̈ܠܶܐ. ܘܨܰܘܪܶܟ݂ܝ ܒܥܶܩ̈ܶܐ.</VERS>
      <VERS vnumber="10">ܓܕ݂ܽܘ̈ܠܶܐ ܕܕܰܗܒܳܐ ܢܶܥܒܶܕ݂ ܠܶܟ݂ܝ. ܥܰܡ ܙܠܺܝܚ̈ܶܐ ܕܣܺܐܡܳܐ.</VERS>
      <VERS vnumber="11">ܥܰܡ ܡܰܠܟܳܐ ܒܰܣܡܳܟܶܗ. ܢܰܪܕܺܝܢ ܝܰܗܒ ܪܪܝܚܶܗ.</VERS>
      <VERS vnumber="12">ܨܪܳܪܳܐ ܕܡܽܘܪܳܐ ܕܰܪܚܶܡ ܠܺܝ ܒܶܝܬ ܬܕܰܝ̈ ܢܒܽܘܬ.</VERS>
      <VERS vnumber="13">ܣܓܽܘܠܳܐ ܕܟܽܘܦܪܳܐ ܕܳܕܝ ܒܟܰܪܡܳܐ ܕܥܺܝܢ ܓܳܕ݂.</VERS>
      <VERS vnumber="14">ܗܳܐ ܫܰܦܺܝܪܰܬܝ ܩܰܪܺܝܒܰܬܝ ܗܳܐ ܫܰܦܺܝܪܰܬܝ. ܥܰܝܢܰܝ̈ܟܝ ܕܝܰܘܢܳܐ. </VERS>
      <VERS vnumber="15">ܗܳܐ ܫܰܦܺܝܪ ܐܰܢ̱ܬ ܕܳܕܝ: ܐܳܦ ܒܰܣܺܝܡ ܐܰܢ̱ܬ ܐܳܦ ܥܰܪܣܰܢ ܪܨܺܝܦ.</VERS>
      <VERS vnumber="16">ܩܳܖ̈ܝܰܬ݂ ܒܰܝܬܰܢ ܐܰܖ̈ܙܶܐ: ܥܰܖ̈ܩܶܐ ܕܰܩܛܰܪܩܳܐ. </VERS>
    </CHAPTER>
    <CHAPTER cnumber="2">
      <VERS vnumber="1">ܐܰܝܟ݂ ܫܽܘܫܰܢܰܬ ܫܰܪܘܰܝܢܳܐ: ܫܽܘܫܰܢܰܬ ܥܽܘܡܩܳܐ.</VERS>
      <VERS vnumber="2">ܐܰܝܟ݂ ܫܽܘܫܰܢ̈ܶܐ ܒܰܝܢܳܬ ܟܽܘ̈ܒܶܐ: ܗܳܟܰܢܳܐ ܩܰܪܺܝܒܰܬܝ ܒܰܝܢܳܬ ܒ̈ܢܳܬܳܐ.</VERS>
      <VERS vnumber="3">ܐܰܝܟ݂ ܚܰܙܽܘܪܳܐ ܒܩܰܝ̈ܣܶܐ ܕܥܳܒܳܐ: ܗܳܟܰܢܳܐ ܕܳܕܝ ܒܰܝܢܳܬ ܒ̈ܢܰܝܳܐ. ܒܛܶܠܳܠܶܗ ܐܶܬܪܰܓܪܓܶ݀ܬ ܘܝܶܬܒܶܬ ܘܶܐܒܶܗ ܚܠܶܐ ܠܶܟܝ.</VERS>
      <VERS vnumber="4">ܐܰܥܠܽܘܢܝ ܠܒܶܝܬ ܚܰܡܪܳܐ. ܛܰܟܶܣܘ ܥܠܰܝ ܪܶܚܡܬܳܐ.</VERS>
      <VERS vnumber="5">ܣܳܡܽܘܢܝ ܒܦܽܘܢܳܩ̈ܶܐ. ܐܰܟ݂ܪܟܽܘܢܝ ܒܚܰܙܽܘܖ̈ܶܐ. ܡܶܛܽܠ ܕܰܟ݂ܪܺܝܗܰܬ ܪܶܚܡܬܳܐ ܐ̱ܢܳܐ. </VERS>
      <VERS vnumber="6">ܣܶܡܳܠܶܗ ܬܚܶܝܬ ܪܺܝܫܝ ܘܝܰܡܺܝܢܶܗ ܬܥܰܦܩܰܢܝ.</VERS>
      <VERS vnumber="7">ܐܰܘܡܺܝܬܟܶܝܢ ܐܳܘ ܒ̈ܢܳܬ ܐܽܘܪܺܫܠܶܡ: ܒܰܛ̈ܒܰܝܳܐ ܐܰܘ ܒܥܽܘܙܰܝ̈ܠܶܐ ܕܚܰܩܠܳܐ. ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ ܝܳܬ ܪܶܚܡܬܳܐ: ܥܕܰܡܳܐ ܕܬܶܨܒܶܐ.</VERS>
      <VERS vnumber="8">ܩܳܠܶܗ ܕܕܳܕܝ ܗܳܐ ܗܳܢܳܐ ܕܳܐܬܶܐ. ܡܫܰܘܰܪ ܥܰܠ ܛܽܘܖ̈ܶܐ. ܡܩܰܝܶܙ ܥܰܠ ܖ̈ܳܡܳܬܳܐ.</VERS>
      <VERS vnumber="9">ܕܳܡܶܐ ܕܳܕܝ ܠܛܰܒܝܳܐ: ܐܰܘ ܠܥܽܘܙܰܝܠܳܐ ܕܰܐܝ̈ܠܶܐ. ܗܳܐ ܗܽܘ ܩܳܐܶܡ ܒܶܣܬܰܪ ܐܶܣܬܰܢ: ܡܕܺܝܩ ܡܶܢ ܟܰܘ̈ܶܐ: ܡܰܪܟܶܢ ܡܶܢ ܨܳܝܖ̈ܳܬܳܐ.</VERS>
      <VERS vnumber="10">ܥܢܳܐ ܕܳܕܝ ܘܶܐܡܰܪ ܠܺܝ: ܩܽܘܡܝ ܠܶܟ݂ܝ ܫܰܦܺܝܪܰܬܝ: ܩܰܪܺܝܒܰܬܝ: ܘܙܶܠܝ ܠܶܟ݂ܝ.</VERS>
      <VERS vnumber="11">ܡܶܛܽܠ ܕܗܳܐ ܣܰܬܘܳܐ ܥ̣ܒܰܪ. ܘܡܶܛܪܳܐ ܥ̣ܒܰܪ ܘܶܐܙܰܠ ܠܶܗ.</VERS>
      <VERS vnumber="12">ܗܰܒܳܒ̈ܶܐ ܐܶܬܚܙܺܝܘ ܒܰܐܪܥܳܐ. ܙܰܒܢܳܐ ܕܰܟܣܳܚܳܐ ܡܛܳܐ. ܘܩܳܠܳܐ ܕܫܽܘܦܢܺܝܢܳܐ ܐܶܫܬܡܰܥ ܒܰܐܪܥܰܢ. </VERS>
      <VERS vnumber="13">ܬܺܬܳܐ ܝܶܗܒܰܬ ܦܰܩܽܘ̈ܥܶܝܗ̇ ܓܽܘܦ̈ܢܶܐ ܘܰܣܡܳܕܖ̈ܶܐ ܝܰܗܒܘ ܪܺܝܚܳܐ. ܩܽܘܡܝ ܠܶܟ݂ܝ ܫܰܦܺܝܪܰܬܝ ܩܰܪܺܝܒܽܘܬܝ: ܘܬܳܝ ܠܶܟ݂ܝ.</VERS>
      <VERS vnumber="14">ܝܰܘܢܝ ܒܚܽܘܠܰܢܳܐ ܕܫܽܘܥܳܐ: ܒܣܶܬܪܳܐ ܕܰܣܝܳܓܳܐ: ܚܰܘܰܐܺܝܢܝ ܚܶܙܘܶܟ݂ܝ: ܘܰܐܫܡܰܥܺܝܢܝ ܩܳܠܶܟ݂ܝ. ܡܶܛܽܠ ܕܩܳܠܶܟ݂ܝ ܒܰܣܺܝܡ: ܘܚܶܙܘܶܟ݂ܝ ܝܳܐܶܐ.</VERS>
      <VERS vnumber="15">ܐܰܚܽܘܕ݂ܘ ܠܰܢ ܬܰܥ̈ܠܶܐ: ܬܰܥ̈ܠܶܐ ܕܰܩܕܩ̈ܶܐ ܡܚܰܒܠܰܝ̈ ܟܰܖ̈ܡܶܐ. ܘܟܰܖ̈ܡܺܝܢ ܕܰܣܡܳܕܖ̈ܺܝܢ.</VERS>
      <VERS vnumber="16">ܕܳܕܝ ܠܺܝ ܘܶܐܢܳܐ ܠܶܗ: ܕܪܳܥܶܐ ܒܫܽܘܫܰܢ̈ܶܐ.</VERS>
      <VERS vnumber="17">ܥܰܕ݂ ܢܦܽܘܓ ܝܰܘܡܳܐ: ܘܢܶܪܟܢܽܘܢ ܛܶܠ̈ܳܠܶܐ. ܐܶܬܗܰܦܟ݂ ܕܡܺܝ ܠܳܟ ܕܳܕܝ: ܠܛܰܒܝܳܐ ܐܰܘ ܠܥܽܘܙܰܝܠܳܐ ܕܰܐܝ̈ܠܶܐ: ܥܰܠ ܛܽܘܖ̈ܰܝ ܒܶܣܡܳܢ̈ܶܐ. </VERS>
    </CHAPTER>
    <CHAPTER cnumber="3">
      <VERS vnumber="1">ܥܰܠ ܡܰܫܟܰܒܝ ܒܠܰܝ̈ܠܰܘܳܬܳܐ ܒܥܺܝܬ ܠܰܕܪܶܚܡܰܬ ܢܰܦܫܝ: ܒܥܺܝܬܶܗ ܘܠܳܐ ܐܶܫܟܰܚܬܶܗ.</VERS>
      <VERS vnumber="2">ܐܶܩܽܘܡ ܢܺܐ: ܐܶܬܟܪܶܟ݂ ܒܰܡܕܺܝܢ̱ܬܳܐ ܒܫܽܘ̈ܩܶܐ ܘܒܰܦܠܳܛܰܘ̈ܳܬܳܐ: ܐܶܒܥܶܐ ܠܰܕܪܶܚܡܰܬ ܢܰܦܫܝ. ܒܥܺܝܬܶܗ ܘܠܳܐ ܐܶܫܟܰܚܬܶܗ.</VERS>
      <VERS vnumber="3">ܐܶܫܟܚܽܘܢܝ ܢܳܛܽܘܖ̈ܶܐ ܕܡܶܬܟܰܪܟܺܝܢ ܒܰܡܕܺܝܢ̱ܬܳܐ. ܠܡܳܐ ܠܰܕ݂ܪܶܚܡܰܬ ܢܰܦܫܝ ܚܙܰܝܬܽܘܢ.</VERS>
      <VERS vnumber="4">ܟܰܕ݂ ܩܰܠܺܝܠ ܥܶܒܪܶܬ ܡܶܢܗܽܘܢ: ܥܕܰܡܳܐ ܕܶܐܫܟܚܶܬ݂ ܝܳܬ ܕܪܶܚܡܰܬ ܢܰܦܫܝ. ܐܶܚܰܕܬܶܗ ܘܠܳܐ ܐܰܪܦܺܝܬܶܗ: ܥܕܰܡܳܐ ܕܰܐܥܶܠܬܶܗ ܠܒܶܝܬ ܐܶܡܝ: ܘܰܠܩܰܝܛܽܘܢܳܗ̇ ܕܝܳܠܶܕܬܝ.</VERS>
      <VERS vnumber="5">ܐܳܘ ܡܝܰܬܟܶܝܢ ܒ̈ܢܳܬ ܐܽܘܪܺܫܠܶܡ: ܒܰܛ̈ܒܰܝܳܐ ܐܰܘ ܒܥܽܘܙܰܝ̈ܠܶܐ ܕܚܰܩܠܳܐ: ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ: ܝܳܬ ܪܶܚܡܬܳܐ ܥܕܰܡܳܐ ܕܬܶܨܒܶܐ.</VERS>
      <VERS vnumber="6">ܡܰܢ ܗ̱ܝ ܗܳܕܶܐ ܕܣܳܠܩܳܐ ܡܶܢ ܡܰܕ݂ܒܪܳܐ: ܐܰܝܟ݂ ܥܶܛܪܳܐ ܕܬܶܢܳܢܳܐ ܡܒܰܣܡܳܐ ܒܡܽܘܪܳܐ ܘܒܰܠܒܽܘܢܬܳܐ: ܡܶܢ ܟܽܠ ܚܶܠܳܐ ܕܒܶܣܡ̈ܶܐ.</VERS>
      <VERS vnumber="7">ܗܳܐ ܥܰܪܣܶܗ ܕܰܫܠܶܝܡܽܘܢ: ܫܬܺܝܢ ܓܰܢ̱ܒܳܖ̈ܺܝܢ ܟܪܺܝܟܺܝܢ ܠܳܗ̇ ܡܶܢ ܓܰܢ̱ܒܳܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="8">ܟܽܠܗܽܘܢ ܐܰܚܺܝܕܰܝ̈ ܚܰܪܒܳܐ ܘܡܰܠܦܰܝ̈ ܩܪܳܒܳܐ ܓܒܰܪ ܚܰܪܒܶܗ ܥܰܠ ܥܰܛܡܶܗ: ܡܶܢ ܕܶܚܠܬܳܐ ܕܠܰܝ̈ܠܰܘܳܬܳܐ.</VERS>
      <VERS vnumber="9">ܡܰܓܕܠܳܐ ܥ̣ܒܰܕ݂ ܠܶܗ ܡܰܠܟܳܐ ܫܠܶܝܡܽܘܢ ܡܶܢ ܩܰܝ̈ܣܶܐ ܕܠܶܒܢܳܢ.</VERS>
      <VERS vnumber="10">ܥܰܡܽܘܕܰܘ̈ܗܝ ܥ̣ܒܰܕ݂ ܕܣܺܐܡܳܐ: ܬܰܫܘܺܝܬܶܗ ܕܕܰܗܒܳܐ. ܬܰܟܣܺܝܬܶܗ ܕܰܐܪܓܘܳܢܳܐ. ܓܰܘܶܗ ܪܨܺܝܦ ܪܶܚܡܬܳܐ ܡܶܢ ܒ̈ܢܳܬ ܐܽܘܪܺܫܠܶܡ.</VERS>
      <VERS vnumber="11">ܦܽܘ̈ܩܶܝܢ ܘܰܚ̈ܙܳܝܶܝܢ ܒ̈ܢܳܬ ܨܶܗܝܽܘܢ ܒܡܰܠܟܳܐ ܫܠܶܝܡܽܘܢ: ܒܰܟܠܺܝܠܳܐ ܕܟܽܠ: ܐܳܠܶܦ ܣܰܟܖ̈ܺܝܢ ܬܰܠ̈ܝܳܢ ܥܠܰܘܗܝ: ܟܽܠ ܫܳܠܛ̈ܶܐ ܕܓܰܢ̱ܒܳܖ̈ܶܐ. </VERS>
    </CHAPTER>
    <CHAPTER cnumber="4">
      <VERS vnumber="1">ܗܳܐ ܫܰܦܺܝܪܰܬܝ ܩܰܪܺܝܒܬܝ܆ ܗܳܐ ܫܰܦܺܝܪܰܬܝ. ܥܰܝܢܰܝ̈ܟܝ ܕܝܰܘܢܳܐ. ܥܒܰܪ ܫܶܬܩܶܟܝ. ܣܰܥܪܶܟܝ. ܐܰܝܟ ܓܙܳܪܳܐ ܕܥܶܙ̈ܶܐ ܕܣܳܠܶܩ ܡܶܢ ܛܽܘܪܳܐ ܕܓܶܠܥܳܕ.</VERS>
      <VERS vnumber="2">ܫܶܢܰܝ̈ܟܝ. ܐܰܝܟ ܓܙܳܪܳܐ ܕܰܓܙܺܝ̈ܙܳܬܳܐ ܕܰܣܠܶܩ̈ܝ ܡܶܢ ܡܰܣܚܽܘܬܳܐ. ܕܟܶܠܗܶܝܢ ܡܶܬܰܐܡ̈ܳܢ: ܘܕܰܡܓܰܙܝܳܐ ܠܰܝܬ ܒܶܗܝܢ.</VERS>
      <VERS vnumber="3">ܐܰܝܟ݂ ܚܽܘܛܳܐ ܕܰܣܚܽܘܪܺܝܬܳܐ.ܣܶܦ̈ܘܳܬܶܟܝ ܡܡܰܠܠܶܟܝ. ܝܳܐܝܳܐ ܐܰܝܟ݂ ܨܶܠ̈ܦܶܐ ܕܪܽܘܡܳܢܳܐ.</VERS>
      <VERS vnumber="4">ܩܕܳܠܳܟܝ ܡܶܛܽܠ ܫܶܬܩܶܟܝ: ܐܰܝܟ݂ ܡܰܓܕܠܶܗ ܕܕܰܘܺܝܕ. ܨܰܘܪܶܟܝ ܒܢܳܐ ܟܬܳܒ̈ܶܐ ܐܳܠܶܦ ܣܰܟܖ̈ܺܝܢ ܬܰܠ̈ܝܳܢ ܥܠܰܘܗܝ. ܟܽܠ ܫܶܠ̈ܛܶܐ ܕܓܰܢ̱ܒܳܖ̈ܶܐ.</VERS>
      <VERS vnumber="5">ܬܪܶܝܢ ܬܕܰܝ̈ܟܝ ܐܰܝܟ݂ ܬܪܶܝܢ ܥܽܘܙܰܝ̈ܠܶܐ ܬܳܐܡ̈ܶܐ ܕܰܛܒ̈ܰܝܳܐ ܕܪܳܥܶܝܢ ܒܫܽܘܫܰܢ̈ܶܐ.</VERS>
      <VERS vnumber="6">ܥܰܕ݂ ܢܦܽܘܓ ܝܰܘܡܳܐ: ܘܢܶܪܟܢܽܘܢ ܛܶܠܳܠܰܝ̈ ܪܰܡܫܳܐ: ܙܶܠܝ ܠܛܽܘܪܳܐ ܕܡܽܘܪܳܐ: ܘܰܠܖ̈ܳܡܳܬܳܐ ܕܰܠܒܽܘܢܬܳܐ.</VERS>
      <VERS vnumber="7">ܟܽܠܶܟ݂ܝ ܫܰܦܺܝܪܰܬܝ ܩܰܪܺܝܒܬܝ ܘܡܽܘܡܳܐ ܠܰܝܬ ܒܶܟ݂ܝ.</VERS>
      <VERS vnumber="8">ܬܳܝ ܡܶܢ ܠܶܒܢܳܢ ܚܳܬ݂ܝ ܟܰܠܬ݂ܳܐ: ܬܳܝ ܡܶܢ ܠܶܒܢܳܢ. ܬܳܐܬܶܝܢ ܘܬܶܥܒܪܺܝܢ ܡܶܢ ܪܺܝܫ ܐܰܡܢ̈ܶܐ: ܘܡܶܢ ܪܺܝܫܝ ܣܳܢܺܝܪ ܘܚܶܪܡܽܘܢ: ܘܡܶܢ ܡܰܪܒܽܘܥܺܝܬܳܐ ܕܰܐܖ̈ܝܰܘܳܬܳܐ: ܘܡܶܢ ܛܽܘܖ̈ܰܝ ܢܶܡܖ̈ܶܐ.</VERS>
      <VERS vnumber="9">ܠܰܒܶܒܬܺܝܢܝ ܚܳܬܝ ܟܰܠܬ݂ܳܐ ܠܰܒܶܒܬܺܝܢܝ: ܒܰܚܕ݂ܳܐ ܡܶܢ ܥܰܝܢܰܝ̈ܟܝ: ܒܚܰܕ݂ ܥܶܩܳܐ ܡܶܢ ܨܰܘܪܶܟ݂ܝ.</VERS>
      <VERS vnumber="10">ܡܳܐ ܫܰܦܺܝܪܝܺܢ ܬܕܰܝ̈ܟܝ ܚܳܬܝ ܟܰܠܬ݂ܳܐ. ܡܳܐ ܫܰܦܺܝܪܺܝܢ ܬܕܰܝ̈ܟܝ ܡܶܢ ܚܰܡܪܳܐ. ܘܪܺܝܚ ܒܶܣܡܳܢܰܝ̈ܟܝ ܡܶܢ ܟܽܠ ܒܶܣ̈ܡܳܢܺܝܢ.</VERS>
      <VERS vnumber="11">ܟܰܟܳܪܺܝܬܳܐ ܡܰܛ̈ܦܳܢ ܣܶܦ̈ܘܳܬܶܟ݂ܝ ܟܽܠ ܕܶܒܫܳܐ ܘܚܰܠܒܳܐ ܬܚܶܝܬ ܣܶܦ̈ܘܳܬܶܟ݂ܝ. ܘܪܺܝܚ ܬܰܟ݂ܣܺܝܬܶܟ݂ܝ ܐܰܝܟ݂ ܪܺܝܚ ܠܶܒܢܳܢ.</VERS>
      <VERS vnumber="12">ܓܰܢܬܳܐ ܕܰܐܚܺܝܕ݂ܳܐ ܚܳܬܝ ܟܰܠܬ݂ܳܐ: ܓܰܢܬܳܐ ܕܰܐܚܺܝܕ݂ܳܐ: ܡܥܺܝܢܳܐ ܕܰܚܬܺܝܡܳܐ.</VERS>
      <VERS vnumber="13">ܫܠܺܝܚܽܘܬܶܟ݂ܝ ܦܰܪܕܰܝܣܳܐ ܕܖ̈ܽܘܡܳܢܶܐ: ܥܰܡ ܦܺܐܖ̈ܶܐ ܕܰܐܒܒܳܢ̈ܶܐ: ܟܽܘܡܪܳܐ ܥܰܡ ܢܳܪܕܽܘܢ.</VERS>
      <VERS vnumber="14">ܘܟܽܘܪܟܡܳܐ: ܩܰܢܝܳܐ ܘܩܽܘܢܳܡܽܘܢ: ܥܰܡ ܩܰܝܣܳܐ ܕܰܠܒܽܘܢܬܳܐ: ܡܽܘܪܳܐ ܘܥܰܠܘܰܝ: ܥܰܡ ܟܽܠ ܪܺܝܫ ܒܶܣܡܳܢ̈ܶܐ.</VERS>
      <VERS vnumber="15">ܡܥܺܝܢܳܐ ܕܓܰܢ̈ܶܐ: ܒܺܪܳܐ ܕܡܰܝ̈ܳܐ ܚܰܝ̈ܶܐ ܕܪܳܕܶܝܢ ܡܶܢ ܠܶܒܢܳܢ.</VERS>
      <VERS vnumber="16">ܐܶܬܬܥܺܝܪܝ ܓܰܪܒܝܳܐ: ܘܬܳܝ ܬܰܝܡܢܳܐ. ܫܰܒܝ ܒܓܰܢܰܬܝ ܢܳܪܕܽܘܢ ܒܶܣܡܳܢܰܝ̈ ܢܺܐܬܶܐ ܕܳܕܝ ܠܓܰܢܬܶܗ: ܘܢܶܐܟ݂ܽܘܠ ܡܶܢ ܦܺܐܖ̈ܶܐ ܕܶܐܒܒܳܢܰܘܗܝ. </VERS>
    </CHAPTER>
    <CHAPTER cnumber="5">
      <VERS vnumber="1">ܐܶܬܺܝ̇ܬ ܠܓܰܢܰܬܝ ܚܳܬܝ ܟܰܠܬ݂ܳܐ: ܐܶܬܺܝܬ ܠܓܰܢܰܬܝ. ܩܶܛܦܶܬ ܡܽܘܪܝ ܥܰܡ ܒܶܣܡܳܢܰܝ̈ ܘܶܐܟ݂ܠܶܬ ܒܰܣܺܝܡܽܘܬܝ ܥܰܡ ܕܶܒܫܝ ܐܶܫܬܺܝܬ݁ ܚܰܡܪܝ ܥܰܡ ܚܰܠܒܝ ܐܰܟܽܘܠܘ ܚܰܒܖ̈ܰܝ: ܘܶܐܫܬܰܘ. ܘܰܪܘܰܘ ܕܳܕܰܝ̈.</VERS>
      <VERS vnumber="2">ܐܶܢܳܐ ܕܰܡܟܳܐ: ܘܠܶܒܝ ܥܺܝܪ ܩܳܠܶܗ ܕܕܳܕܝ ܕܢܳܩܶܫ ܦܬܰܚܝ ܠܺܝ ܚܳܬܝ ܩܰܪܺܝܒܬܝ: ܝܰܘܢܝ ܬܰܡܺܝܡܬܳܐ. ܡܶܛܽܠ ܕܪܺܝܫܝ ܐܶܬܡܠܺܝ ܛܰܠܳܐ: ܘܩܽܘ̈ܨܳܬܝ ܡܶܢ ܖ̈ܣܺܝܣܰܝ ܠܺܠܝܳܐ.</VERS>
      <VERS vnumber="3">ܫܶܠܚܶܬ ܟܽܘܬܺܝܢܝ: ܐܰܝܟܰܢܳܐ ܐܶܠܒܫܺܝܗ̇ ܐܰܫܺܝܓܶܬ ܖ̈ܶܓܠܰܝ: ܐܰܝܟܰܢܳܐ ܐܶܛܰܢܶܦ ܐܶܢܶܝܢ.</VERS>
      <VERS vnumber="4">ܕܳܕܝ ܐܰܘܫܶܛ ܐܺܝܕܶܗ ܡܶܢ ܢܶܩܒܳܐ. ܘܰܡܥܰܝ̈ ܓܳܠܘ ܥܠܰܘܗܝ.</VERS>
      <VERS vnumber="5">ܩܳܡܶܬ ܐܶܢܳܐ ܕܶܐܦܬܰܚ ܠܕܳܕܝ ܘܺܐܝܕ݂ܝ ܢܶܛܦܰܬ ܡܽܘܪܳܐ. ܘܨܶܒ̈ܥܳܬܝ ܡܽܘܪܳܐ ܢܛܰܦ ܥܰܠ ܝܰܕ݂ ܣܽܘܟܪܳܐ.</VERS>
      <VERS vnumber="6">ܦܶܬܚܶܬ ܐܶܢܳܐ ܠܕܳܕܝ. ܘܕܳܕܝ ܐܰܪܟܶܢ ܥܒܰܪ. ܢܰܦܫܝ ܢܶܦܩܰܬ ܒܡܰܡܠܠܶܗ. ܒܥܺܝܬܶܗ: ܘܠܳܐ ܐܶܫܟܰܚܬܶܗ. ܩܪܺܝܬܶܗ: ܘܠܳܐ ܥܢܳܢܝ.</VERS>
      <VERS vnumber="7">ܐܶܫܟܚܽܘܢܝ ܢܳܛܽܘܖ̈ܶܐ ܕܡܶܬܟܰܪܟܺܝܢ ܒܰܡܕ݂ܺܝܢܬܳܐ. ܡܚܰܐܽܘܢܝ: ܘܨܰܠܦܽܘܢܝ. ܢܣܰܒܘ ܡܶܢܝ ܪܕ݂ܺܝܕ݂ܝ ܢܳܛܖ̈ܰܝ ܫܽܘܪܳܐ.</VERS>
      <VERS vnumber="8">ܐܰܘܡܺܝܬܟܶܝܢ ܒ̈ܢܳܬ ܐܽܘܪܺܫܠܶܡ ܐܶܢ ܬܶܫ̈ܟܚܳܢ ܠܕܳܕܝ: ܐܶܫܬܰܥܺܝܢ ܠܶܗ: ܕܰܟ݂ܪܺܝܗܰܬ ܪܶܚܡܬܳܐ ܐ̱ܢܳܐ.</VERS>
      <VERS vnumber="9">ܡܰܢܽܘ ܕܳܕܶܟ݂ܝ ܡܶܢ ܕܳܕ̈ܶܐ: ܫܰܦܺܝܪܰܬ ܒܢܶܫ̈ܶܐ. ܡܰܢܽܘ ܕܳܕܶܟ݂ܝ ܡܶܢ ܕܳܕ̈ܶܐ: ܕܗܳܟܰܢܳܐ ܐܰܘܡܺܝܬܺܝܢ.</VERS>
      <VERS vnumber="10">ܕܳܕܝ ܚܶܘܳܪ ܘܣܽܘܡܳܩ: ܘܰܓܒܶܐ ܡܶܢ ܖ̈ܶܒܘܳܬܳܐ.</VERS>
      <VERS vnumber="11">ܪܺܝܫܶܗ ܐܰܝܟ݂ ܟܺܐܦܳܐ ܕܕܰܗܒܳܐ. ܩܽܘ̈ܨܳܬܶܗ ܡܦܰܫ̈ܛܳܢ: ܐܘ̈ܟܳܡܳܢ ܐܰܝܟ݂ ܥܽܘܪܒܳܐ.</VERS>
      <VERS vnumber="12">ܥܰܝܢܰܘ̈ܗܝ ܐܰܝܟ݂ ܕܝܰܘ̈ܢܶܐ: ܥܰܠ ܫܳܒ̈ܩܶܐ ܕܡܰܝ̈ܳܐ ܕܣܳܚ̈ܝܳܢ ܒܚܰܠܒܳܐ: ܘܝܳܬܒ̈ܳܢ ܥܰܠ ܫܰܠܡܽܘܬܳܐ.</VERS>
      <VERS vnumber="13">ܦܰܟܰܘ̈ܗܝ ܐܰܝܟ݂ ܡܰܫ̈ܟܒܳܬܳܐ ܕܒܶܣܡ̈ܶܐ. ܣܶܦ̈ܘܳܬܶܗ ܐܰܝܟ݂ ܫܽܘܫܰܢ̈ܶܐ ܕܢܳܛ̈ܦܳܢ ܡܽܘܪܳܐ ܘܢܰܪܕܺܝܢ.</VERS>
      <VERS vnumber="14">ܐܺܝܕ݂ܰܘ̈ܗܝ ܐܰܝܟ݂ ܟܶܪܟܳܐ ܕܕܰܗܒܳܐ ܕܰܡܠܶܐ ܟܺܐܦܰܝ̈ ܕܰܗܒܳܐ ܟܰܪܣܶܗ ܥܒܳܕ݂ܳܐ ܕܫܶܢܳܐ ܥܰܠ ܡܰܦܚܳܐ ܕܣܰܦܺܝܠܳܐ.</VERS>
      <VERS vnumber="15">ܫܳܩܰܘ̈ܗܝ ܥܰܡܽܘ̈ܕܶܐ ܕܫܺܝܫܳܐ: ܕܡܰܬܩܢܺܝܢ ܥܰܠ ܚܽܘܡܖ̈ܶܐ ܕܕܰܗܒܳܐ ܚܰܕ݂ܝܶܗ ܐܰܝܟ݂ ܕܠܶܒܢܳܢ: ܘܰܓܒܶܐ ܐܰܝܟ݂ ܐܰܖ̈ܙܶܐ.</VERS>
      <VERS vnumber="16">ܚܶܟܶܗ ܐܰܝܟ݂ ܟܰܟܳܖ̈ܝܳܬܳܐ ܕܚܰܠ̈ܝܳܢ ܪܓܺܝܓܺܝܢ ܗܳܢܰܘ ܕܳܕܝ: ܘܗܳܢܰܘ ܚܰܒܪܝ: ܒ̈ܢܳܬ ܐܽܘܪܺܫܠܶܡ.</VERS>
      <VERS vnumber="17">ܠܰܐܝܟܳܐ ܐܶܙܰܠ ܕܳܕܶܟ݂ܝ ܫܰܦܺܝܪܰܬ ܒܢܶܫ̈ܶܐ. ܠܰܐܝܟܳܐ ܦܢܳܐ ܕܳܕܶܟ݂ܝ: ܕܢܶܒܥܺܝܘܗܝ ܥܰܡܶܟ݂ܝ. </VERS>
    </CHAPTER>
    <CHAPTER cnumber="6">
      <VERS vnumber="1">ܕܳܕܝ ܢܚܶܬ ܠܓܰܢܬܶܗ: ܘܰܠܡܰܫ̈ܟܒܳܬܳܐ ܕܒܶܣܡܳܢ̈ܶܐ: ܕܢܶܪܥܶܐ ܒܓܰܢ̈ܳܬܶܐ: ܘܢܶܠܩܽܘܛ ܫܽܘܫܰܢ̈ܶܐ.</VERS>
      <VERS vnumber="2">ܐܶܢܳܐ ܠܕܳܕܝ: ܘܕܳܕܝ ܠܺܝ: ܕܪܳܥܳܐ ܒܫܽܘܫܰܢ̈ܶܐ. </VERS>
      <VERS vnumber="3">ܫܰܦܺܝܪܰܬܝ ܩܰܪܺܝܒܰܬܝ ܐܰܝܟ݂ ܨܶܒܝܳܢܳܐ. ܝܳܐܝܰܬ݁ܝ ܐܰܝܟ݂ ܐܽܘܪܺܫܠܶܡ. ܘܰܕ݂ܚܺܝܠܰܬ݁ܝ ܐܰܝܟ݂ ܓܒܺܝܬܳܐ.</VERS>
      <VERS vnumber="4">ܐܰܗܦܶܟ݂ܝ ܥܰܝܢܰܝ̈ܟܝ ܡܶܢ ܠܽܘܩܒܰܠܝ: ܡܶܛܽܠ ܕܗܶܢܶܝܢ ܐܰܦܖ̈ܕ݂ܶܢܝ. ܣܰܥܪܶܟ݂ܝ ܐܰܝܟ݂ ܓܙܳܪܳܐ ܕܥܶܙ̈ܶܐ: ܕܣܳܠܶܩ ܡܶܢ ܛܽܘܪܳܐ ܕܓܶܠܥܳܕ݂.</VERS>
      <VERS vnumber="5">ܫܶܢܰܝ̈ܟܝ ܐܰܝܟ݂ ܓܙܳܪܳܐ ܕܰܓܙܺܝ̈ܙܳܬܳܐ: ܕܣܳܠܶܩ ܡܶܢ ܡܰܣܚܽܘܬܳܐ. ܕܟܽܠܗܶܝܢ ܡܰܬܰܐܡ̈ܳܢ: ܘܕܰܡܓܰܙܝܳܐ ܠܰܝܬ ܒܗܶܝܢ.</VERS>
      <VERS vnumber="6">ܘܰܐܝܟ݂ ܨܠܳܦܳܐ ܕܪܽܘܡܳܢܳܐ ܩܕ݂ܳܠܶܟ݂ܝ ܠܒܰܪ ܡܶܢ ܫܶܬܩܶܟ݂ܝ.</VERS>
      <VERS vnumber="7">ܫܬܺܝܢ ܐܶܢܶܝܢ ܡܰܠ̈ܟܳܢ: ܘܰܬܡܳܢܺܝܢ ܕܖ̈ܽܘܟܳܢ. ܘܰܥܠܰܝ̈ܡܳܬܳܐ ܕܠܰܝܬ ܠܗܶܝܢ ܡܶܢܝܳܢ.</VERS>
      <VERS vnumber="8">ܚܕ݂ܳܐ ܗ̱ܝ ܝܰܘܢܝ ܬܰܡܺܝܡܬܳܐ: ܚܕ݂ܳܐ ܗ̱ܝ ܠܶܐܡܳܗ̇. ܘܓܰܒܝܳܐ ܗ̱ܝ ܠܝܳܠܶܕܬܳܗ̇ ܚ̈ܙܰܝܳܗ̇ ܒ̈ܢܳܬܳܐ. ܘܫܰܒ̈ܚܳܗ̇ ܡܰܠ̈ܟܳܬܳܐ. ܘܰܕ݂ܖ̈ܽܘܟܳܬܳܐ ܘܫܰܒ̈ܚܳܗ̇.</VERS>
      <VERS vnumber="9">ܡܰܢ ܗ̱ܝ ܗܳܕܶܐ ܕܰܡܕ݂ܺܝܩܳܐ ܐܰܝܟ݂ ܨܰܦܪܳܐ. ܫܰܦܺܝܪܳܐ ܐܰܝܟ݂ ܣܰܗܪܳܐ. ܕܰܟ݂ܝܳܐ ܐܰܝܟ݂ ܫܶܡܫܳܐ. ܕܚܺܝܠܳܐ ܐܰܝܟ݂ ܪܰܘܖ̈ܒܳܬܳܐ.</VERS>
      <VERS vnumber="10">ܠܓܰܢܰܬ ܓܰܘ̈ܙܶܐ ܢܶܚܬܶܬ ܕܶܐܚܙܶܐ ܒܶܐܒܳܐ ܕܢܰܚ̈ܠܶܐ. ܠܡܶܚܙܳܐ ܐܶܢ ܦܶܪܥܰܬ ܓܦܶܬܳܐ: ܘܶܐܢ ܒܠܰܨܘ ܖ̈ܽܘܡܳܢܶܐ.</VERS>
      <VERS vnumber="11">ܘܠܳܐ ܝܶܕ݂ܥܰܬ ܢܰܦܫܝ ܣܳܡܬܰܢܝ ܒܡܰܪܟܰܒܬܳܐ ܕܥܰܡܳܐ ܕܰܡܛܰܝܰܒ. </VERS>
      <VERS vnumber="12">ܬܽܘܒܝ ܬܽܘܒܝ ܫܺܝܠܽܘܡܳܝܬܳܐ. ܬܽܘܒܝ ܬܽܘܒܝ: ܘܰܢܚܽܘܪ ܒܶܟ݂ܝ. </VERS>
    </CHAPTER>
    <CHAPTER cnumber="7">
      <VERS vnumber="1">ܡܳܢܳܐ ܬܶܚܙܽܘܢ ܒܫܺܝܠܽܘܡܳܝܬܳܐ ܕܢܳܚܬܳܐ ܐܰܝܟ݂ ܚܰܕ݂ܽܘܬܳܐ: ܘܰܐܝܟ݂ ܚܰܕ݂ܽܘܬܳܐ ܕܡܰܫܖ̈ܝܳܬܳܐ ܡܳܐ ܫܰܦܺܝܖ̈ܳܢ ܖ̈ܶܓܠܶܟܝ ܒܰܡܣܳܢ̈ܶܐ ܒܰܪܬ ܡܛܰܝܒܳܐ ܘܨܰܘܪܶܬ ܥܰܛ̈ܡܳܬܶܟܝ ܐܰܝܟ݂ ܚܶܖ̈ܩܶܐ: ܥܒܳܕ݂ ܐܺܝܕܰܝ̈ ܐܽܘܡܳܢܳܐ.</VERS>
      <VERS vnumber="2">ܫܶܪܶܟ݂ܝ ܐܰܓܳܢܳܐ ܕܰܟܪܺܝܟܳܐ: ܕܠܳܐ ܚܳܣܰܪ ܒܳܗ̇ ܡܙܳܓܳܐ. ܟܰܪܣܶܟ݂ܝ ܥܪܰܡܬܳܐ ܕܚ̈ܶܛܶܐ ܕܣܺܝܓܳܐ ܒܫܽܘܫܰܢ̈ܶܐ.</VERS>
      <VERS vnumber="3">ܬܪܶܝܢ ܬܕܰܝ̈ܟܝ ܐܰܝܟ݂ ܬܪܶܝܢ ܥܽܘܙܰܝ̈ܠܶܐ ܬܳܐܡ̈ܶܐ ܕܰܛܒܰܝ̈ܳܐ: ܕܪܳܥܶܝܢ ܒܫܽܘܫܰܢ̈ܶܐ. </VERS>
      <VERS vnumber="4">ܨܰܘܪܶܟ݂ܝ ܐܰܝܟ݂ ܡܰܓܕܠܳܐ ܕܫܶܢ̈ܶܐ ܥܰܝܢܰܝ̈ܟܝ ܐܰܝܟ݂ ܝܰܡ̈ܡܳܬܳܐ ܕܚܶܫܒܽܘܢ ܥܰܠ ܬܰܪܥܳܐ ܕܒܰܪܬ ܣܰܓܺܝܐܳܐ. ܢܚܺܝܪܶܟ݂ܝ ܐܰܝܟ݂ ܡܰܓܕܠܳܐ ܕܠܶܒܢܳܢ: ܕܚܳܐܰܪ ܠܰܐܦܰܝ̈ ܕܰܪܡܣܽܘܩ.</VERS>
      <VERS vnumber="5">ܪܺܝܫܶܟ݂ܝ ܥܠܰܝܟܝ ܐܰܝܟ݂ ܟܰܪܡܠܳܐ. ܘܰܓܕ݂ܽܘ̈ܠܶܐ ܕܪܺܝܫܶܟ݂ܝ ܐܰܝܟ݂ ܐܰܪܓܘܳܢܳܐ ܕܡܰܠܟܳܐ: ܕܰܐܣܺܝܪ ܒܖ̈ܰܗܛܶܐ.</VERS>
      <VERS vnumber="6">ܡܳܐ ܫܰܦܺܝܪܰܬܝ: ܘܡܳܐ ܒܰܣܺܝܡܰܬܝ ܐܳܘ ܪܚܺܝܡܬܳܐ: ܒܰܪܬ ܦܽܘܢܳܩ̈ܶܐ.</VERS>
      <VERS vnumber="7">ܘܗܳܕܶܐ ܩܰܘܡܬܶܟ݂ܝ ܕܳܡܝܳܐ ܠܕܶܩܠܳܐ: ܘܰܬܕܰܝ̈ܟܝ ܠܰܣܓܽܘ̈ܠܶܐ.</VERS>
      <VERS vnumber="8">ܐܶܡܪܶܬ ܐܶܣܰܩ ܒܕܶܩܠܳܐ: ܘܶܐܚܽܘܕ݂ ܒܣܰܘܟܰܘ̈ܗܝ. ܘܢܶܗܘܽܘܢ ܬܕܰܝ̈ܟܝ ܐܰܝܟ݂ ܣܓܽܘܠܰܝ̈ ܓܽܘܦ̈ܢܶܐ ܘܪܺܝܚ ܐܰܦܰܝ̈ܟܝ ܐܰܝܟ݂ ܚܰܙܽܘܖ̈ܶܐ.</VERS>
      <VERS vnumber="9">ܘܚܶܟܶܟ݂ܝ ܐܰܝܟ݂ ܚܰܡܪܳܐ ܛܳܒܳܐ: ܕܳܐܙܶܠ ܠܕܳܕܝ ܠܰܬܪܺܝܨܽܘܬܳܐ ܘܕܰܡܙܺܝܥ ܣܶܦ̈ܘܳܬܝ ܘܫܶܢܰܝ̈.</VERS>
      <VERS vnumber="10">ܐܶܢܳܐ ܠܕܳܕܝ: ܘܰܥܠܰܝ ܦܰܢܺܝܬܶܗ. </VERS>
      <VERS vnumber="11">ܬܳܐ ܕܳܕܝ: ܢܶܦܽܘܩ ܠܚܰܩܠܳܐ ܢܒܽܘܬ ܒܟܰܦܪܳܐ.</VERS>
      <VERS vnumber="12">ܘܰܢܩܰܕܶܡ ܠܟܰܪܡܳܐ: ܘܢܶܚܙܶܐ ܐܶܢ ܦܶܪܥܰܬ ܓܦܶܬܳܐ: ܘܰܢܦܰܩܘ ܣܡܳܕ݂ܖ̈ܶܐ: ܘܰܒܠܰܨܘ ܖ̈ܽܘܡܳܢܶܐ. ܬܰܡܳܢ ܐܶܬܶܠ ܠܳܟ ܬܕܰܝ̈.</VERS>
      <VERS vnumber="13">ܝܰܒܖ̈ܽܘܚܶܐ ܝܰܗܒܘ ܪܺܝܚܳܐ ܘܥܰܠ ܬܰܖ̈ܥܺܝܢ ܟܽܠ ܐܶܒܢܺܝ̈ܢ ܚܰܕ݂ܬܺܝܢ ܘܥܰܬܺܝܩܺܝܢ: ܕܳܕܝ: ܢܶܛܪܶܬ ܠܳܟ. </VERS>
    </CHAPTER>
    <CHAPTER cnumber="8">
      <VERS vnumber="1">ܡܰܢ ܢܶܬܠܳܟ ܐܰܝܟ݂ ܐܰܚܳܐ ܠܺܝ: ܐܰܝܢܶܩܘ ܬܕܰܝ̈ ܐܶܡܖ̈ܰܝ. ܐܶܫܟܚܳܟ݂ ܒܫܽܘܩܳܐ. ܐܰܫܩܳܟ݂: ܘܠܳܐ ܢܶܒܣܪܽܘܢܳܢܝ.</VERS>
      <VERS vnumber="2">ܐܶܕܒܪܳܟ݂: ܘܰܐܥܠܳܟ ܠܒܶܝܬ ܐܶܡܝ: ܘܰܠܩܰܝܛܽܘܢܳܗ̇ ܕܝܳܠܶܕܬܝ ܐܰܫܩܶܝܟ݂ ܡܶܢ ܚܰܡܪܝ ܒܰܣܺܝܡܳܐ: ܘܡܶܢ ܚܰܠܝܽܘܬܳܐ ܕܖ̈ܽܘܡܳܢܰܝ.</VERS>
      <VERS vnumber="3">ܣܶܡܳܠܶܗ ܬܚܶܝܬ ܪܺܝܫܝ: ܘܝܰܡܺܝܢܶܗ ܬܥܰܦܩܰܢܝ.</VERS>
      <VERS vnumber="4">ܐܰܘܡܺܝܬܟܶܝܢ ܒ̈ܢܳܬ ܐܽܘܪܺܫܠܶܡ ܐܶܢ ܬܥܺܝܖ̈ܳܢ ܘܶܐܢ ܬܥܰܝܖ̈ܳܢ ܝܳܬ ܪܶܚܡܬܳܐ ܥܕܰܡܳܐ ܕܬܶܨܒܶܐ. </VERS>
      <VERS vnumber="5">ܡܰܢ ܗ̱ܝ ܗܳܕܶܐ ܕܣܳܠܩܳܐ ܡܶܢ ܡܰܕ݂ܒܪܳܐ: ܘܡܶܣܬܰܡܟܳܐ ܥܰܠ ܕܳܕܳܗ̇ ܬܚܶܝܬ ܚܰܙܽܘܪܳܐ ܥܰܝܰܪܬܶܟ݂ܝ: ܘܬܰܡܳܢ ܚܰܒܶܠܬܶܟ݂ܝ ܐܶܡܶܟ݂ܝ ܬܰܡܳܢ ܚܰܒܠܰܬ ܝܳܠܶܕܬܶܟ݂ܝ.</VERS>
      <VERS vnumber="6">ܣܺܝܡܰܝܢܝ ܚܳܬܡܳܐ ܥܰܠ ܠܶܒܳܟ: ܘܰܐܝܟ݂ ܚܳܬܡܳܐ ܥܰܠ ܕܪܳܥܳܟ݂ ܡܶܛܽܠ ܕܬܰܩܺܝܦܳܐ ܐܰܝܟ݂ ܡܰܘܬܳܐ ܪܶܚܡܬܳܐ. ܘܰܩܫܶܐ ܐܰܝܟ݂ ܫܝܽܘܠ ܛܢܳܢܳܐ. ܙܰܠܺܝ̈ܩܶܝܗ̇ ܙܰܠܺܝܩܰܝ̈ ܢܽܘܪܳܐ ܘܫܰܠܗܶܒܺܝܬܳܐ.</VERS>
      <VERS vnumber="7">ܡܰܝ̈ܳܐ ܣܰܓܺܝ̈ܐܶܐ ܠܳܐ ܡܶܫܟܚܺܝܢ ܠܰܡܕܰܥܳܟ݂ܽܘ ܠܪܶܚܡܬܳܐ. ܘܢܰܗܖ̈ܰܘܳܬܳܐ ܠܳܐ ܓܳܪܦܺܝܢ ܠܳܗ̇ ܐܶܢ ܢܶܬܶܠ ܓܰܒܪܳܐ ܟܽܠ ܥܽܘܬܪܳܐ ܕܒܰܝܬܶܗ ܒܪܶܚܡܬܳܐ: ܡܡܰܝܳܩܽܘ ܢܡܰܝܩܽܘܢ ܒܶܗ. </VERS>
      <VERS vnumber="8">ܚܳܬܳܐ ܐܺܝܬ ܠܰܢ ܙܥܽܘܪܬܳܐ ܘܰܬܕܰܝ̈ܳܐ ܠܰܝܬ ܠܳܗ̇ ܡܳܢܳܐ ܢܶܥܒܶܕ݂ ܠܚܳܬܰܢ ܒܝܰܘܡܳܐ ܕܡܶܬܡܰܠܰܠ ܒܳܗ̇.</VERS>
      <VERS vnumber="9">ܐܶܢ ܫܽܘܪܳܐ ܗ̱ܝ: ܢܶܒܢܶܐ ܥܠܶܝܗ̇ ܥܶܠ̈ܝܳܢ ܕܰܟܣܶܦ ܘܶܐܢ ܬܰܪܥܳܐ ܗ̱ܝ: ܢܨܽܘܪ ܥܠܶܝܗ̇ ܠܽܘܚ̈ܶܐ ܕܰܐܪܙܳܐ. </VERS>
      <VERS vnumber="10">ܐܶܢܳܐ ܫܽܘܪܳܐ: ܘܰܬܕܰܝ̈ ܡܰܓ̈ܕܠܶܐ. ܗܳܝܕܶܝܢ ܐܺܝܬܰܝ ܗ̱ܘܺܝ݀ܬ ܒܥܰܝܢܰܘ̈ܗܝ ܐܰܝܟ݂ ܡܶܫܟܚܰܬ ܫܠܳܡܳܐ.</VERS>
      <VERS vnumber="11">ܟܰܪܡܳܐ ܐܺܝܬ ܗ̱ܘܳܐ ܠܰܫܠܶܝܡܽܘܢ: ܘܶܐܒܶܗ ܣܰܓܺܝ ܝܶܗ̱ܒܰܬ ܟܰܪܡܳܐ ܠܢܳܛܽܘܖ̈ܶܐ ܓܰܒܪܳܐ ܝܰܗܒ ܒܦܺܐܖ̈ܰܘܗܝ ܐܳܠܶܦ ܕܰܟܣܶܦ.</VERS>
      <VERS vnumber="12">ܟܰܪܡܳܐ ܕܺܝܠܝ ܩܕܳܡܰܝ ܐܳܠܶܦ ܠܳܟ ܫܠܶܝܡܽܘܢ: ܘܡܰܐܬܶܝܢ ܠܢܳܛܖ̈ܰܝ ܦܺܐܖ̈ܶܐ.</VERS>
      <VERS vnumber="13">ܐܰܝܠܶܝܢ ܕܝܳܬܒܺܝܢ ܒܓܰܢ̈ܶܐ: ܘܨܳܝܬܺܝܢ ܠܩܳܠܳܟ: ܐܰܫܡܰܥܰܝܢܝ.</VERS>
      <VERS vnumber="14">ܐܶܬܗܰܦܰܟ݂ ܕܳܕܝ ܕܡܺܝ ܠܳܟ ܠܛܰܒܝܳܐ ܘܰܠܥܽܘܙܰܝܠܳܐ ܕܰܐܝ̈ܠܶܐ ܥܰܠ ܛܽܘܖ̈ܰܝ ܒܶܣܡܳܢ̈ܶܐ.</VERS>
    </CHAPTER>
  </BIBLEBOOK>
  <BIBLEBOOK bname="Isaiah" bnumber="23" bsname="Isa">
    <CHAPTER cnumber="1">
      <VERS vnumber="1">ܚܶܙܘܳܐ ܕܶܐܫܰܥܝܳܐ ܒܰܪ ܐܰܡܽܘܨ: ܕܰܚ̣ܙܳܐ ܥܰܠ ܝܺܗܽܘܕ݂ܳܐ ܘܥܰܠ ܐܽܘܪܺܫܠܶܡ: ܒܝܰܘ̈ܡܰܝ ܥܽܘܙܺܝܳܐ: ܘܝܽܘܬ݂ܳܡ: ܘܳܐܚܳܙ: ܘܚܶܙܰܩܝܳܐ: ܡܰܠ̈ܟ݁ܶܐ ܕܺܝܗܽܘܕ݂ܳܐ.</VERS>
      <VERS vnumber="2">ܫܡܰܥܘ ܫܡܰܝܳܐ: ܘܨܽܘܬ݂ܝ ܐܰܪܥܳܐ: ܡܶܛܽܠ ܕܡܳܪܝܳܐ ܡܰܠܶܠ: ܒܢܰܝ̈ܳܐ ܪܰܒܺܝ݀ܬ݂ ܘܪܰܡܪܡܶܬ݂: ܘܗܶܢܽܘܢ ܐܰܥܠܺܝܘ ܒܺܝ.</VERS>
      <VERS vnumber="3">ܝܺܕܰܥ ܬܰܘܪܳܐ ܩܰܢܝܶܗ: ܘܰܚܡܳܪܳܐ ܐܽܘܪܝܳܐ ܕܡܳܪܶܗ. ܘܺܝܣܪܳܐܶܝܠ ܠܳܐ ܝܺܕܰܥ: ܘܥܰܡܝ ܠܳܐ ܐܶܣܬܰܟܰܠ.</VERS>
      <VERS vnumber="4">ܘܳܝ ܠܥܰܡܳܐ ܚܰܛܳܝܳܐ: ܥܰܡܳܐ ܥܰܫܺܝܢ ܥܰܘܳܠܳܐ: ܙܰܪܥܳܐ ܡܰܒܐܫܳܢܳܐ. ܒܢܰܝ̈ܳܐ ܡܚܰܒ݁̈ܠܶܐ: ܫܒܰܩܬ݁ܽܘܢ ܠܡܳܪܝܳܐ: ܘܰܐܪܓ݁ܶܙܬ݁ܽܘܢ ܠܩܰܕ݁ܺܝܫܳܐ ܕܺܝܣܪܳܐܶܝܠ: ܘܰܗܦܰܟ݂ܬܽܘܢ ܠܒܶܣܬܰܪܟ݂ܽܘܢ.</VERS>
      <VERS vnumber="5">ܠܡܳܢܳܐ ܬܽܘܒ ܬܶܒܠܥܽܘܢ: ܘܬ݂ܰܘܣܦܽܘܢ ܠܡܶܬ݂ܪܕ݂ܳܝܽܘ ܟܽܠ ܪܺܝܫ ܠܟܺܐܒܳܐ: ܘܟܽܠ ܠܶܒܳܐ ܠܟܰܪܝܽܘܬ݂ܳܐ.</VERS>
      <VERS vnumber="6">ܡ̣ܶܢ ܦܰܣܬ݂ܳܐ ܕܪܶܓܠܳܐ ܘܰܥܕܰܡܳܐ ܠܡܽܘܚܳܐ: ܠܰܝܬ݁ ܒܶܗ ܕܽܘܟܬ݂ܳܐ ܕܫܰܪܺܝܪܳܐ. ܨܽܘ̈ܠܦܳܬ݂ܳܐ: ܘܫܽܘ̈ܡܳܬ݂ܳܐ: ܘܡܰܚ̈ܘܳܬ݂ܳܐ: ܕܰܥܒܰܝ̈ܳܐ. ܠܳܐ ܠܡܶܨܡܰܕ݂: ܘܠܳܐ ܠܡܶܥܨܰܒ: ܘܳܐܦ ܠܳܐ ܠܰܡܪܰܟܳܟܽܘ ܒܡܶܫܚܳܐ.</VERS>
      <VERS vnumber="7">ܐܰܪܥܟ݂ܽܘܢ ܚܰܪܒܳܐ: ܘܩܽܘܖ̈ܝܰܟܽܘܢ ܝܳܩ̈ܕܳܢ ܒܢܽܘܪܳܐ. ܐܰܪܥܟ݂ܽܘܢ ܠܽܘܩܒܰܠܟ݂ܽܘܢ ܐܳܟ݂ܠܺܝܢ ܠܳܗ̇ ܢܽܘܟ݂ܖ̈ܳܝܶܐ. ܘܨܳܕ݂ܝܳܐ ܐܰܝܟ݂ ܗܦܺܝܟܬ݂ܳܐ ܕܢܽܘܟ݂ܖ̈ܳܝܶܐ.</VERS>
      <VERS vnumber="8">ܘܶܐܫܬܰܚܪܰܬ݂ ܒܰܪܬ݂ ܨܶܗܝܽܘܢ: ܐܰܝܟ݂ ܡܛܰܠܬ݂ܳܐ ܒܟܰܪܡܳܐ: ܘܰܐܝܟ݂ ܥܰܪܙܶܠܳܐ ܒܡܰܩܛܝܳܐ: ܘܰܐܝܟ݂ ܡܕ݂ܺܝܢ̱ܬ݂ܳܐ ܚܒܺܝܫܬܳܐ.</VERS>
      <VERS vnumber="9">ܘܶܐܠܽܘܠܳܐ ܡܳܪܝܳܐ ܨܒܰܐܬ݂ ܐܰܘܬܰܪ ܠܰܢ ܣܪܺܝܕ݂ܳܐ: ܐܰܝܟ݂ ܣܕ݂ܽܘܡ ܗܳܘܶܝܢ ܗ̱ܘܰܝܢ: ܘܰܠܥܳܡܽܘܪܳܐ ܡܶܬ݁ܕܰܡܶܝܢ ܗ̱ܘܰܝܢ.</VERS>
      <VERS vnumber="10">ܫܡܰܥܘ ܦܶܬ݂ܓ݂ܳܡܶܗ ܕܡܳܪܝܳܐ: ܫܰܠܺܝ̈ܛܶܐ ܕܰܣܕ݂ܽܘܡ. ܘܨܽܘܬ݂ܘ ܢܳܡܽܘܣܶܗ ܕܰܐܠܳܗܰܢ ܥܰܡܳܐ ܕܥܳܡܽܘܪܳܐ.</VERS>
      <VERS vnumber="11">ܠܡܳܢܳܐ ܗܳܘܶܝܢ ܠܺܝ ܣܽܘܓ݂ܳܐܐ ܕܕܶܒܚܰܝ̈ܟܽܘܢ: ܐܳܡܰܪ ܡܳܪܝܳܐ. ܣܶܒܥܶ݀ܬ݂ ܥܠ̈ܰܘܳܬ݂ܳܐ ܕܕܶܟ݂ܖ̈ܶܐ: ܘܬܰܪܒܳܐ ܕܰܡܦܰܛܡ̈ܶܐ. ܘܰܕܡܳܐ ܕܬܰܘܖ̈ܶܐ: ܘܕܶܐܡܖ̈ܶܐ: ܘܕܰܓ̈ܕ݂ܰܝܳܐ: ܠܳܐ ܨܒܺܝ݀ܬ݂.</VERS>
      <VERS vnumber="12">ܟܰܕ݂ ܬܺܐܬ݂ܽܘܢ ܠܡܶܚܙܳܐ ܐܰܦܰܝ̈: ܡܰܢܽܘ ܒܥ̣ܳܐ ܗܳܠܶܝܢ ܡ̣ܶܢ ܐܺܝܕܰܝ̈ܟ݁ܽܘܢ ܠܰܡܕ݂ܳܫ ܕܳܖ̈ܰܝ.</VERS>
      <VERS vnumber="13">ܠܳܐ ܬܰܘܣܦܽܘܢ ܠܡܰܝܬܳܝܽܘ ܠܺܝ ܩܽܘܪܒܳܢܳܐ ܣܖ̈ܺܝܩܶܐ: ܣܘܳܬ݂ܳܐ ܕܡܰܣܠܝܳܐ ܗ̱ܝ̣ ܠܺܝ: ܒܪܺܝܫ ܝܰܖ̈ܚܶܐ ܘܰܒܫܰܒ݁ܬ݂ܳܐ: ܟܳܢܫܺܝܢ ܐܢ̱ܬ݁ܽܘܢ ܟܢܽܘܫܝܳܐ. ܠܳܐ ܐܳܟܠ ܐ̱ܢܳܐ ܕܥܶܬܳܐ ܘܕܰܚܒܽܘܫܝܳܐ.</VERS>
      <VERS vnumber="14">ܪܺܝܫ ܝܰܖ̈ܚܰܝܟ݁ܽܘܢ ܘܥܰܕ݂ܥܺܕܰܝ̈ܟ݁ܽܘܢ: ܣܢܳܬ݂ ܢܰܦܫܝ. ܗ̱ܘܰܘ ܥܠܰܝ ܠܺܝܩܰܪܬ݂ܳܐ. ܠܺܐܝܬ݂ ܠܡܶܫܩܰܠ.</VERS>
      <VERS vnumber="15">ܟܰܕ݂ ܬܶܦܪܣܽܘܢ ܐܺܝܕܰܝ̈ܟܘܢ: ܐܰܗܡܶܐ ܥܰܝܢܰܝ̈ ܡܶܢܟ݂ܽܘܢ. ܘܳܐܦܶܢ ܬܰܣܓܽܘܢ ܨܠܽܘܬ݂ܳܐ: ܠܳܐ ܫܳܡܰܥ ܐ̱ܢܳܐ. ܐܺܝܕܰܝ̈ܟܽܘܢ ܡܰܠ̈ܝܳܢ ܕܡܳܐ.</VERS>
      <VERS vnumber="16">: ܣܚܰܘ ܘܶܐܬ݁ܕܰܟܰܘ. ܘܰܐܥܒܰܪܘ ܒܺܝ̈ܫܳܬ݂ܳܐ ܕܰܥܒܕܰܝ̈ܟ݁ܽܘܢ ܡ̣ܶܢ ܩܕ݂ܳܡ ܥܰܝ̈ܢܰܝ.</VERS>
      <VERS vnumber="17">ܫܠܰܘ ܡ̣ܶܢ ܒܺܝ̈ܫܳܬ݂ܳܐ: ܘܺܝܠܰܦܘ ܠܡܰܛܐܳܒܽܘ ܥܰܩܶܒܘ ܕܺܝܢܳܐ: ܘܰܐܛܐܶܒܘ ܠܰܛܠܺܝ̈ܡܶܐ. ܕܽܘܢܘ ܝܰܬ݂ܡ̈ܶܐ: ܘܕ݂ܽܘܢܘ ܐܰܖ̈ܡܠܳܬ݂ܳܐ.</VERS>
      <VERS vnumber="18">ܘܬܰܘ ܢܡܰܠܶܠ ܥܰܡ ܚ̈ܕ݂ܳܕܶܐ: ܐܳܡܰܪ ܡܳܪܝܳܐ. ܘܶܐܢ ܢܶܗܘܽܘܢ ܚܛܳܗܰܝ̈ܟ݁ܽܘܢ ܐܰܝܟ݂ ܙܚܽܘܪܺܝܬ݂ܳܐ: ܐܰܝܟ݂ ܬܰܠܓܳܐ ܢܶܬ݂ܚܰܘܪܽܘܢ. ܘܶܐܢ ܢܶܣܡܩܽܘܢ ܐܰܝܟ݂ ܬܰܘܠܰܥܬ݂ܳܐ: ܐܰܝܟ݂ ܥܰܡܪܳܐ ܢܶܗܘܽܘܢ.</VERS>
      <VERS vnumber="19">ܘܶܐܢ ܬܶܬ݁ܛܦܺܝܣܽܘܢ ܘܶܬܫܡܥܽܘܢܳܢܝ: ܛܽܘܒܳܗ̇ ܕܰܐܪܥܳܐ ܬܶܐܟ݂ܠܽܘܢ.</VERS>
      <VERS vnumber="20">ܘܶܐܢ ܠܳܐ ܬܶܬ݁ܛܦܺܝܣܽܘܢ ܘܬܶܬܚܪܽܘܢ: ܒܚܰܪܒܳܐ ܬܶܬܐܰܟ݂ܠܽܘܢ. ܦܽܘܡܶܗ ܕܡܳܪܝܳܐ ܡܰܠܶܠ.</VERS>
      <VERS vnumber="21">ܐܰܝܟܰܢܳܐ ܗܘܳܬ݂ ܙܳܢܺܝܬ݂ܳܐ ܡܕ݂ܺܝܢ̱ܬܳܐ ܡܗܰܝܡܰܢܬܳܐ: ܕܡܰܠܝܳܐ ܗ̱ܘܳܬ݂ ܕܺܝܢܳܐ. ܘܙܰܕ݁ܺܝܩܽܘܬ݂ܳܐ ܒܳܬܰܬ݂ ܒܳܗ̇: ܘܗܳܫܳܐ ܩܳܛܽܘ̈ܠܶܐ.</VERS>
      <VERS vnumber="22">ܟܶܣܦܶܟ݂ܝ ܐܶܣܬ݁ܠܺܝ. ܚܳܢ̈ܘܳܬܶܟܝ ܚܳܠܳܛܺܝܢ ܡܰܝ̈ܳܐ.</VERS>
      <VERS vnumber="23">ܪܰܘܖ̈ܒܳܢܰܝܟ݁ܝ ܡܳܪܽܘܕ݂ܺܝܢ. ܘܫܰܘ̈ܬܳܦܶܐ ܐܶܢܽܘܢ ܕܓܰܢܳܒ̈ܶܐ. ܟܽܠܗܽܘܢ ܪܳܚܡܺܝܢ ܫܽܘܚܕ݂ܳܐ. ܘܡܶܣܬܰܪܗܒܺܝܢ ܠܡܶܦܪܰܥ ܚܽܘ̈ܒܠܶܐ. ܠܝܬ݂ܰܡ̈ܶܐ ܠܳܐ ܕܳܝܢܺܝܢ: ܘܕ݂ܺܝܢܳܐ ܕܰܐܖ̈ܡܠܳܬ݂ܳܐ ܠܳܐ ܥܳܐܶܠ ܠܘܳܬ݂ܗܽܘܢ.</VERS>
      <VERS vnumber="24">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ: ܥܰܫܺܝܢܳܐ ܕܺܝܣܪܳܐܶܝܠ: ܘܳܝ ܡܶܬ݂ܦܪܰܥ ܐ̱ܢܳܐ ܡ̣ܶܢ ܣܳܢ̈ܰܐܝ: ܘܡܶܬ݂ܢܰܩܰܡ ܐ̱ܢܳܐ ܡ̣ܶܢ ܒܥܶܠܕ݁ܒܳܒܰܝ̈.</VERS>
      <VERS vnumber="25">ܘܰܐܦܢܶܐ ܐܺܝܕ݂ܝ ܥܠܝܟ݁ܝ ܘܶܐܨܪܽܘܦ ܡܳܖ̈ܽܘܕܰܝܟ݁ܝ ܠܕܰܟ݂ܝܽܘ ܘܰܐܥܒܰܪ ܥܰܘ̈ܠܰܝܟܝ ܟܽܠܗܽܘܢ.</VERS>
      <VERS vnumber="26">ܘܰܐܩܺܝܡ ܕܰܝܳܢܰܝ̈ܟܝ ܐܰܝܟ݂ ܕܡ̣ܶܢ ܩܕ݂ܺܝܡ: ܘܡܳܠܽܘܟܰܝ̈ܟܝ ܐܰܝܟ݂ ܕܡ̣ܶܢ ܠܩܽܘܕ݂ܡܺܝܢ. ܘܒܳܬܰܪܟܶܢ ܬܶܬܩܪܶܝܢ ܡܕ݂ܺܝܢ̱ܬܳܐ ܕܙܰܕܺܝܩܽܘܬܳܐ: ܘܰܡܕ݂ܺܝܢ̱ܬܳܐ ܕܗܰܝܡܳܢܽܘܬܳܐ.</VERS>
      <VERS vnumber="27">ܨܶܗܝܽܘܢ ܒܕ݂ܺܝܢܳܐ ܬܶܬܦܪܶܩ: ܘܰܫܒܺܝܬܳܗ̇ ܒܙܰܕܺܝܩܽܘܬܳܐ.</VERS>
      <VERS vnumber="28">ܘܰܬܒܳܪܳܐ ܕܥܰܘ̈ܳܠܶܐ ܘܰܕ݂ܚܰܛܳܝ̈ܶܐ ܐܰܟ݂ܚܕ݂ܳܐ. ܘܰܐܝܠܶܝܢ ܕܰܫܒܰܩܘ ܠܡܳܪܝܳܐ ܢܣܽܘܦܽܘܢ.</VERS>
      <VERS vnumber="29">ܡܶܛܽܠ ܕܢܶܒܗܬܽܘܢ ܡ̣ܶܢ ܦܬܰܟ݂ܖ̈ܶܐ ܕܪܰܓ݂ܘ ܘܢܰܚܦܪܽܘܢ ܡ̣ܶܢ ܓܶܢ̈ܝܳܬܳܐ ܕܰܓ݂ܒܰܘ.</VERS>
      <VERS vnumber="30">ܡܶܛܽܠ ܕܢܶܗܘܽܘܢ ܐܰܝܟ݂ ܒܶܛܡܬܳܐ ܕܰܢܬܰܪܘ ܛܰܖ̈ܦܶܝܗ̇. ܘܰܐܝܟ݂ ܓܰܢܬܳܐ ܕܡܰܝ̈ܳܐ ܠܰܝܬ ܠܳܗ̇.</VERS>
      <VERS vnumber="31">ܘܢܶܗܘܶܐ ܥܽܘܫܢܗܽܘܢ ܠܰܣܪܳܩܬ݂ܳܐ: ܘܰܥܒܳܕܰܝ̈ܗܽܘܢ ܠܒܰܠܨܽܘܨ̈ܝܳܬ݂ܳܐ ܘܢܺܐܩܕܽܘܢ ܬܖ̈ܰܝܗܽܘܢ ܐܰܟ݂ܚܕ݂ܳܐ. ܘܠܰܝܬ ܕܰܡܕܰܥܶܟ݂.</VERS>
    </CHAPTER>
    <CHAPTER cnumber="2">
      <VERS vnumber="1">ܦܶܬ݂ܓ݂ܳܡܳܐ ܕܰܚܙܳܐ ܐܶܫܰܥܝܳܐ ܒܰܪ ܐܰܡܽܘܨ: ܥܰܠ ܝܺܗܽܘܕ݂ܳܐ: ܘܥܰܠ ܐܽܘܪܺܫܠܶܡ</VERS>
      <VERS vnumber="2">ܢܶܗܘܶܐ ܒܝܰܘ̈ܡܳܬܳܐ ܐ̱ܚܖ̈ܳܝܶܐ: ܛܽܘܪ ܒܰܝܬܶܗ ܕܡܳܪܝܳܐ. ܡܰܬ݂ܩܰܢ ܒܪܺܝܫ ܛܽܘܖ̈ܶܐ: ܘܪܳܡ ܡ̣ܶܢ ܖ̈ܳܡܳܬܳܐ. ܘܰܢܣܰܟܽܘܢ ܠܶܗ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="3">ܘܢܺܐܙܽܠ̱ܘܢ ܥܰܡ̈ܡܶܐ ܣܰܓ݁ܺܝ̈ܐܶܐ: ܘܢܺܐܡܪܽܘܢ: ܬܰܘ ܢܶܣܰܩ ܠܛܽܘܪܶܗ ܕܡܳܪܝܳܐ: ܘܰܠܒܶܝܬ ܐܰܠܳܗܶܗ ܕܝܰܥܩܽܘܒ. ܘܢܰܠܦܰܢ ܡ̣ܶܢ ܐܽܘܖ̈ܚܳܬܶܗ. ܘܰܢܗܰܠܶܟ݂ ܒܰܫܒܺܝܠܰܘ̈ܗܝ. ܡܶܛܽܠ ܕܡ̣ܶܢ ܨܶܗܝܽܘܢ ܢܳܦܶܩ ܢܳܡܽܘܣܳܐ: ܘܦܶܬܓ݂ܳܡܶܗ ܕܡܳܪܝܳܐ ܡ̣ܶܢ ܐܽܘܪܺܫܠܶܡ.</VERS>
      <VERS vnumber="4">ܘܰܢܕ݂ܽܘܢ ܒܶܝܬ ܥܰܡ̈ܡܶܐ. ܘܢܰܟ݁ܶܣ ܠܥܰܡ̈ܡܶܐ ܣܰܓ݁ܺܝ̈ܐܶܐ ܕܰܒܪܽܘܚܩܳܐ. ܘܢܶܪܥܽܘܢ ܣܰܦ݂ܣܺܖ̈ܰܝܗܽܘܢ ܠܣܶܟܰܝ̈ ܦܰܕ݂ܳܢ̈ܶܐ: ܘܖ̈ܽܘܡܚܰܝܗܽܘܢ ܠܡܰܓ݁̈ܠܶܐ. ܘܠܳܐ ܢܶܫܩܽܘܠ ܥܰܡܳܐ ܥܰܠ ܥܰܡܳܐ ܣܰܝܦܳܐ. ܘܬ݂ܽܘܒ ܠܳܐ ܢܺܐܠܦܽܘܢ ܩܪܳܒܳܐ.</VERS>
      <VERS vnumber="5">ܕܒܶܝܬ ܝܰܥܩܽܘܒ: ܬܰܘ ܢܺܐܙܰܠ ܒܢܽܘܗܪܶܗ ܕܡܳܪܝܳܐ.</VERS>
      <VERS vnumber="6">ܡܶܛܽܠ ܕܰܫܒܰܩܬܳܝܗܝ ܠܥܰܡܳܟ݂ ܕܒܶܝܬ ܝܰܥܩܽܘܒ. ܡܶܛܽܠ ܕܶܐܬ݂ܡܠܺܝܘ ܐܰܝܟ݂ ܕܡ̣ܶܢ ܩܕ݂ܺܝܡ. ܘܰܡܢܰܚܫܺܝܢ ܐܰܝܟ݂ ܦܠܶܫܬܳܝ̈ܶܐ. ܘܣܽܘܓ݂ܳܐܐ ܕܰܒܢܰܝ̈ܳܐ ܢܾܽܘܟ݂ܖ̈ܳܝܶܐ ܪܰܒܺܝܘ.</VERS>
      <VERS vnumber="7">ܘܶܐܬ݂ܡܰܠܝܰܬ݁ ܐܰܪܥܗܽܘܢ ܣܺܐܡܳܐ ܘܕܰܗܒܳܐ ܘܠܰܝܬ݁ ܣܳܟ݂ܳܐ ܠܓܰܙܰܝ̈ܗܽܘܢ ܘܶܐܬ݂ܡܰܠܝܰܬ ܐܰܪ̱ܥܗܽܘܢ ܖ̈ܰܟ݂ܫܳܐ: ܘܠܰܝܬ݁ ܣܳܟ݂ܳܐ ܠܡܰܖ̈ܟܒܳܬ݂ܗܽܘܢ.</VERS>
      <VERS vnumber="8">ܘܶܐܬ݂ܡܰܠܝܬ݂ ܐܰܪܥܗܽܘܢ ܦܬܰܟ݂ܖ̈ܶܐ. ܠܰܥܒܳܕ݂ ܐܺܝܕܰܝ̈ܗܽܘܢ ܣܳܓ݁ܕ݁ܺܝܢ: ܠܕܰܥ̣ܒܰܕ݂ ܨܶܒ̈ܥܳܬ݂ܗܽܘܢ.</VERS>
      <VERS vnumber="9">ܘܶܐܬ݂ܡܰܟܰܟ݂ ܐ̱ܢܳܫܳܐ: ܘܶܐܫܬܰܦܰܠ ܓܰܒܪܳܐ ܘܠܳܐ ܬܶܫܒܽܘܩ ܠܗܽܘܢ.</VERS>
      <VERS vnumber="10">ܥܽܘܠܘ ܒܛܰܖ̈ܳܢܶܐ: ܘܶܐܬ݁ܛܰܡ̱ܪܘ ܒܥܰܦܪܳܐ: ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ.</VERS>
      <VERS vnumber="11">ܥܰܝ̈ܢܶܐ ܖ̈ܳܡܳܬ݂ܳܐ ܕܐ̱ܢܳܫܳܐ ܢܡܰܟܶܟ݂. ܘܢܶܬ݂ܡܰܟܰܟ݂ ܪܰܘܡܳܐ ܕܓܰܒܪܳܐ. ܘܢܶܥܫܰܢ ܡܳܪܝܳܐ ܒܰܠܚܽܘܕ݂ܰܘܗܝ ܒܝܰܘܡܳܐ ܗܰܘ</VERS>
      <VERS vnumber="12">ܡܶܛܽܠ ܕܝܰܘܡܶܗ ܕܡܳܪܝܳܐ: ܥܰܠ ܟܽܠ ܕܡܶܬ݂ܓܰܐܶܐ ܘܡܶܬ݁ܬ݁ܪܺܝܡ: ܘܥܰܠ ܟܽܠ ܕܡܶܫܬܰܩܰܠ ܕܢܶܬ݂ܡܰܟܰܟ݂.</VERS>
      <VERS vnumber="13">ܘܥܰܠ ܟܽܠܗܽܘܢ ܐܰܖ̈ܙܶܐ ܕܠܶܒܢܳܢ ܕܪܳܡܺܝܢ ܘܰܡܫܰܩܠܺܝܢ: ܘܥܰܠ ܟܽܠܗܽܘܢ ܒܰܠܽܘ̈ܛܶܐ ܕܒܰܝܫܳܢ.</VERS>
      <VERS vnumber="14">ܘܥܰܠ ܟܽܠܗܽܘܢ ܛܽܘܖ̈ܶܐ ܕܪܳܡܺܝܢ: ܘܥܰܠ ܟܽܠ ܖ̈ܳܡܳܬܳܐ ܕܖ̈ܳܡܳܢ.</VERS>
      <VERS vnumber="15">ܘܥܰܠ ܟܽܠ ܡܰܓ̈ܕ݁ܠܶܐ ܕܪܳܡܺܝܢ: ܘܥܰܠ ܟܽܠ ܫܽܘܖ̈ܶܐ ܕܥܰܫܺܝܢܺܝܢ.</VERS>
      <VERS vnumber="16">ܘܥܰܠ ܟܽܠܗܶܝܢ ܐܶܠܦ̈ܶܐ ܕܬܰܪܫܺܝܫ: ܘܥܰܠ ܟܽܠܗܽܘܢ ܕܰܘ̈ܩܶܐ ܕܪܶܓ݁ܬܳܐ.</VERS>
      <VERS vnumber="17">ܘܢܶܬ݂ܡܰܟܰܟ݂ ܪܰܘܡܳܐ ܕܐ̱ܢܳܫܳܐ: ܘܢܶܫܬܰܦܰܠ ܪܰܘܡܳܐ ܕܓܰܒܪܳܐ ܘܢܶܥܫܰܢ ܡܳܪܝܳܐ ܒܰܠܚܽܘܕ݂ܰܘܗ̱ܝ ܒܝܰܘܡܳܐ ܗܰܘ.</VERS>
      <VERS vnumber="18">ܘܰܦܬܰܟ݂ܖ̈ܶܐ ܓܡܺܝܪܳܐܺܝܬ݂ ܢܶܥܒ݁ܪܽܘܢ.</VERS>
      <VERS vnumber="19">ܘܢܶܥܠܽܘܢ ܒܰܡܥܰܖ̈ܶܐ ܕܟܺܐܦܳܐ: ܘܰܒܚܽܘܠܳܢ̈ܶܐ ܕܥܰܦܪܳܐ ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ: ܡܳܐ ܕܩܳܐܶܡ ܠܰܡܟܰܒܳܫܽܘ ܠܰܐܪܥܳܐ.</VERS>
      <VERS vnumber="20">ܒܶܗ ܒܝܰܘܡܳܐ ܗܰܘ: ܢܶܫܕ݁ܽܘܢ ܐ̱ܢܳܫܳܐ ܦܬܰܟ݂ܖ̈ܶܐ ܕܕܰܗܒܐ ܘܰܕ݂ܣܺܐܡܳܐ: ܕܰܥ̣ܒܰܕ݂ܘ ܠܗܽܘܢ ܠܡܶܣܓܰܕ݂ ܠܰܣܪܺܝܩܽܘܬ݂ܳܐ: ܘܠܰܦܖ̈ܰܚܕ݁ܽܘܕܶܐ.</VERS>
      <VERS vnumber="21">ܠܡܶܥܰܠ ܒܰܡܥܰܖ̈ܶܐ ܕܛܰܪܳܢܳܐ: ܘܒܰܫܩܺܝ̈ܦܶܐ ܕܟܺܐܦܳܐ ܡ̣ܶܢ ܩܕ݂ܳܡ ܕܶܚܠܬܶܗ ܕܡܳܪܝܳܐ: ܘܡ̣ܶܢ ܗܶܕ݂ܪܳܐ ܕܥܽܘܫܢܶܗ: ܡܳܐ ܕܩܳܐܶܡ ܠܰܡܟܰܒܳܫܽܘ ܠܰܐܪܥܳܐ.</VERS>
      <VERS vnumber="22">ܫܠܰܘ ܠܟ݂ܽܘܢ ܡ̣ܶܢ ܐ̱ܢܳܫܳܐ ܕܰܢܫܰܡܬܳܐ ܒܰܢܚܺܝܖ̈ܰܘܗܝ: ܡܶܛܽܠ ܕܰܐܝܟ݂ ܡܳܢܳܐ ܚܫܺܝܒ.</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܛܽܠ ܕܗܳܐ ܡܳܪܶܐ ܡܳܖ̈ܰܘܳܬ݂ܳܐ: ܡܰܥܒܰܪ ܡܶܢ ܐܽܘܪܺܫܠܶܡ: ܘܡ̣ܶܢ ܝܺܗܽܘܕ݂ܳܐ: ܣܳܡܽܘܟ݂ܳܐ ܘܣܳܡܽܘܟ݂ܬܳܐ: ܟܽܠ ܕܣܳܡܶܟ݂ ܒܠܰܚܡܳܐ: ܘܟ݂ܽܠ ܕܣܳܡܶܟ݂ ܒܡܰܝ̈ܳܐ.</VERS>
      <VERS vnumber="2">ܘܓܰܢ̱ܒܳܪܳܐ ܘܓܰܒܪܳܐ ܩܪܰܒܬ݂ܳܢܳܐ: ܘܕܰܝܳܢܳܐ ܘܰܢܒܺܝܳܐ ܘܩܳܨܽܘܳܡܳܐ ܘܩܰܫܺܝܫܳܐ.</VERS>
      <VERS vnumber="3">ܘܪܺܝܫ ܚܰܡܫܺܝܢ: ܘܰܗܕ݂ܺܝܪ ܐܰܦ̈ܶܐ: ܘܡܳܠܽܘܟ݂ܳܐ ܘܚܰܟܺܝܡ ܢܰܓܳܖ̈ܶܐ: ܘܰܕ݂ܡܶܬ݂ܒܰܝܰܢ ܒܡܶܠܟܳܐ.</VERS>
      <VERS vnumber="4">ܘܰܐܩܺܝܡ ܥܠܰܝ̈ܡܶܐ ܪܰܘܖ̈ܒܳܢܰܝܗܽܘܢ: ܘܰܡܒܰܙܚܳܢ̈ܶܐ ܢܶܫܬܰܠܛܽܘܢ ܒܗܽܘܢ.</VERS>
      <VERS vnumber="5">ܘܢܶܦܶܠ ܥܰܡܳܐ ܓܒܰܪ ܒܰܓܒܰܪ: ܓܰܒܪܳܐ ܒܚܰܒܪܶܗ. ܘܢܶܬ݂ܓܰܪܽܘܢ ܥܠܰܝ̈ܡܶܐ ܥܰܠ ܣܳܒ̈ܶܐ: ܘܰܡܨܰܥܖ̈ܶܐ ܥܰܠ ܡܝܰܩܖ̈ܶܐ.</VERS>
      <VERS vnumber="6">ܡܶܛܽܠ ܕܢܶܐܚܽܘܕ݂ ܓܰܒܪܳܐ ܓܒܰܪ ܠܰܐܚܽܘܗܝ ܡ̣ܶܢ ܒܶܝܬ݂ ܐܰܒܽܘܗܝ: ܘܢܺܐܡܰܪ ܠܶܗ: ܢܰܚ̈ܬ݁ܶܐ ܐܺܝܬ݂ ܠܳܟ݂. ܗܘܺܝ ܠܰܢ ܫܰܠܺܝܛܳܐ. ܘܬ݂ܽܘܩܠܬ݂ܳܐ ܗܳܕܶܐ ܬܚܶܝܬ݂ ܐܺܝܕ݂ܳܟ݂.</VERS>
      <VERS vnumber="7">ܘܢܶܥܢܶܐ ܒܝܰܘܡܳܐ ܗܰܘ: ܘܢܺܐܡܰܪ: ܠܳܐ ܗܳܘܶܐ ܐ̱ܢܳܐ ܪܺܝܫܳܐ. ܕܰܒܒܰܝܬ݁ܝ ܠܰܝܬ݁ ܠܰܚܡܳܐ: ܘܳܐܦܠܳܐ ܬܰܟ݂ܣܺܝܬ݂ܳܐ. ܠܳܐ ܬܶܥܒܕ݂ܽܘܢܳܢܝ ܫܰܠܺܝ̈ܛܳܐ ܥܰܠ ܥܰܡܳܐ.</VERS>
      <VERS vnumber="8">ܡܶܛܽܠ ܕܶܐܬ݁ܬܰܩܠܰܬ݂ ܐܽܘܪܺܫܠܶܡ: ܘܺܝܗܽܘܕ݂ܳܐ ܢܦܰܠ. ܡܶܛܽܠ ܕܠܶܫܳܢܗܽܘܢ ܘܰܥܒܳܕ݂ ܐܺܝܕܰܝ̈ܗܽܘܢ ܡܰܪܡܰܪܘ ܩܕ݂ܳܡ ܡܳܪܝܳܐ: ܘܠܰܥܢܳܢܳܐ ܕܺܐܝܩܳܪܶܗ.</VERS>
      <VERS vnumber="9">ܡܰܣܰܒ ܒܰܐܦܰܝ̈ܗܽܘܢ ܣܳܗܶܕ݂ ܒܗܽܘܢ. ܘܰܚܛܳܗܰܝ̈ܗܽܘܢ ܐܰܝܟ݂ ܣܕ݂ܽܘܡ ܚܰܘܺܝܘ: ܘܠܳܐ ܐܶܬ݁ܬ݁ܟܶܣܘ ܘܳܝ ܠܢܰܦܫܗܽܘܢ: ܕܰܐܪܡܺܝܘ ܠܗܽܘܢ ܚܽܘ̈ܒܠܶܐ ܒܺܝ̈ܫܶܐ.</VERS>
      <VERS vnumber="10">ܐܶܡܰܪܘ ܠܙܰܕܺܝܩܳܐ ܛܳܒ: ܡܶܛܽܠ ܗܳܢܳܐ ܦܺܐܖ̈ܰܝ ܥܒܳܕܰܝ̈ܗܽܘܢ ܢܶܐܟ݂ܠܽܘܢ.</VERS>
      <VERS vnumber="11">ܘܳܝ ܠܪܰܫܺܝܥܳܐ ܒܺܝܫܳܐ: ܡܶܛܽܠ ܕܰܥܒܳܕ݂ ܐܺܝܕ݂ܰܘ̈ܗܝ ܡܶܬܦܪܰܥ.</VERS>
      <VERS vnumber="12">ܫܰܠܺܝ̈ܛܰܘܗܝ ܕܥܰܡܝ ܡܒܰܥܪܺܝܢ ܠܶܗ. ܘܢܶܫ̈ܶܐ ܐܶܫܬܰܠܰܛ ܒܶܗ ܥܰܡܝ ܡܰܛܐܒܳܢܰܝ̈ܟ ܐܰܛܥܝܽܘܟ݂. ܐܘܪܚܳܐ ܕܰܫܒܺܝ̈ܠܰܝܟ ܕܰܠܰܚܘ.</VERS>
      <VERS vnumber="13">ܩܳܐܶܡ ܠܰܡܕ݂ܳܢ ܡܳܪܝܳܐ: ܘܩܳܐܶܡ ܠܰܡܕ݂ܳܢ ܠܥܰܡܶܗ.</VERS>
      <VERS vnumber="14">ܡܳܪܝܳܐ ܒܕ݂ܺܝܢܳܐ ܢܶܥܽܘܠ: ܘܥܰܡ ܣܳܒ̈ܶܐ ܕܥܰܡܶܗ: ܘܥܰܡ ܪܰܘܖ̈ܒܳܢܰܘܗܝ. ܐܰܢ̱ܬ݁ܽܘܢ ܐܰܘܩܶܕܬ݁ܽܘܢ ܟܰܪܡܳܐ. ܘܰܚܛܽܘܦܝܳܐ ܕܡܶܣ̈ܟܺܢܶܐ ܒܒܳܬܰܝ̈ܟܽܘܢ.</VERS>
      <VERS vnumber="15">ܠܡܳܢܳܐ ܢܟܰܝܬ݁ܽܘܢ ܠܥܰܡܝ: ܘܰܐܦ̈ܶܐ ܕܡܶܣܟܺܢ̈ܶܐ ܐܰܒܗܶܬ݁ܬ݁ܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="16">ܥܰܠ ܕܶܐܬ݁ܬ݁ܪܺܝܡ ܒ̈ܢܳܬ݂ ܨܶܗܝܽܘܢ: ܘܗܰܠܶܟ݂ ܒܨܰܘܪܳܐ ܪܳܡܳܐ. ܘܰܒܪܶܡܙܳܐ ܕܥܰܝ̈ܢܶܐ ܡܗܰܠ̈ܟ݂ܳܢ ܗ̱ܘܰܝ̈. ܘܰܡܛܰܖ̈ܦܳܢ ܒܖ̈ܶܓܠܰܝܗܶܝܢ: ܘܡܰܖ̈ܓܙܳܢ ܠܡܳܪܝܳܐ.</VERS>
      <VERS vnumber="17">ܢܡܰܟܶܟ݂ ܡܳܪܝܳܐ ܖ̈ܺܝܫܳܝܳܬ݂ܳܐ ܕܰܒ̈ܢܳܬ݂ ܨܶܗܝܽܘܢ. ܘܡܳܪܝܳܐ ܐܶܣܟܺܝܡܰܝ̈ܗܶܝܢ ܢܦܰܪܣܶܐ.</VERS>
      <VERS vnumber="18">ܒܝܰܘܡܳܐ ܗܰܘ: ܢܰܥܒܰܪ ܡܳܪܝܳܐ ܫܽܘܒܚܳܐ ܕܢܰܚܬܰܝ̈ܗܶܝܢ. ܘܰܕ݂ܨܶܒܬ݁ܗܶܝܢ: ܘܕܰܓܕ݂ܽܘܠܰܝ̈ܗܶܝܢ.</VERS>
      <VERS vnumber="19">ܘܶܐܣܦܺܝܖ̈ܶܐ ܕܣܰܥܖ̈ܰܝܗܶܝܢ: ܘܒܶܠܽܘܖ̈ܰܝܗܶܝܢ: ܘܨܶܕ݂ܥܰܝ̈ܗܶܝܢ.</VERS>
      <VERS vnumber="20">ܘܨܶܒܬܳܐ ܕܰܐܦܰܝ̈ܗܶܝܢ: ܘܰܩܕ݂ܳܫܰܝ̈ܗܶܝܢ: ܘܥܶܩܰܝ̈ܗܶܝܢ.</VERS>
      <VERS vnumber="21">ܘܰܐܩ̈ܠܳܢܝܗܶܝܢ: ܘܩܽܘܠܒܰܝ̈ܗܶܝܢ: ܘܫܺܐܖ̈ܰܝܗܶܝܢ.</VERS>
      <VERS vnumber="22">ܘܟ݂ܽܘܬ݁ܺܝܢ̈ܝܳܬ݂ܗܶܝܢ: ܘܰܡܫܰܠܡܳܢ̈ܝܳܬ݂ܗܶܝܢ: ܘܒܽܘܨܗܶܝܢ: ܘܰܐܖ̈ܓܘܳܢܰܝܗܶܝܢ.</VERS>
      <VERS vnumber="23">ܘܢܰܚܬܰܝ̈ܗܶܝܢ: ܘܬܶܟ݂̈ܠܝܳܬ݂ܗܶܝܢ: ܘܰܙܚܽܘܖ̈ܝܳܬ݂ܗܶܝܢ: ܘܨܶܡܕܳܐ ܟܽܠܶܗ ܕܨܶܒܬ݁ܗܶܝܢ.</VERS>
      <VERS vnumber="24">ܘܢܶܗܘܶܐ ܚܶܠܳܐ ܚܠܳܦ ܪܺܝܚܗܶܝܢ ܒܰܣܺܝܡܳܐ. ܘܰܚܠܳܦ ܐܰܣܳܪ ܚܰܨܰܝ̈ܗܶܝܢ ܡܺܝܙܖ̈ܳܢܶܐ ܢܺܐܣܖ̈ܳܢ. ܘܰܚܠܳܦ ܒܶܠܽܘܖ̈ܶܐ: ܩܽܘ̈ܕ݂ܚܳܬ݂ܳܐ. ܘܰܚܠܳܦ ܬܶܟ݂ܠ̈ܝܳܬ݂ܗܶܝܢ: ܣܰܩ̈ܶܐ ܢܶܬ݂ܟܰܣ̈ܝܳܢ. ܡܶܛܽܠ ܕܢܶܬ݂ܚܰܒܰܠ ܫܽܘܦܪܗܶܝܢ.</VERS>
      <VERS vnumber="25">ܘܥܰܫܺܝܢܰܝ̈ܟܝ ܒܚܰܪܒܳܐ ܢܶܦܠܽܘܢ: ܘܓܰܢ̱ܒܳܖ̈ܰܝܟܝ ܒܰܩܪܳܒܳܐ.</VERS>
      <VERS vnumber="26">ܘܢܺܐܠܽܘܢ: ܘܢܶܬ݁ܒܽܘܢ ܒܶܐܒܠܳܐ ܬܰܖ̈ܥܶܝܗ̇. ܘܙܳܟ݂ܽܘܬ݂ܳܗ̇ ܒܰܐܪܥܳܐ ܬܶܦܶܠ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܢܶܐܚ̈ܕܳܢ ܫܒܰܥ ܢܶܫܺܝ̈ܢ ܠܓܰܒܪܳܐ ܚܰܕ݂ ܒܝܰܘܡܳܐ ܗܰܘ. ܘܢܺܐܡܖ̈ܳܢ ܠܶܗ: ܠܰܚܡܰܢ ܢܶܐܟ݂ܽܘܠ: ܘܢܰܚ̈ܬܰܝܢ ܢܶܬ݂ܟܰܣܶܐ. ܒܰܠܚܽܘܕ݂ ܫܡܳܟ݂ ܢܶܬ݂ܩܪܶܐ ܥܠܰܝܢ: ܘܰܐܥܒܰܪ ܚܶܣܕܰܢ.</VERS>
      <VERS vnumber="2">ܒܶܗ ܒܝܰܘܡܳܐ ܗܰܘ: ܢܶܗܘܶܐ ܕܶܢܚܶܗ ܕܡܳܪܝܳܐ ܠܫܽܘܒܚܳܐ: ܘܠܺܐܝܩܳܪܳܐ. ܘܦܺܐܖ̈ܶܐ ܕܰܐܪܥܳܐ ܠܓܰܐܝܽܘܬ݂ܳܐ: ܘܰܠܫܽܘܒܚܳܐ: ܠܡܶܕܶܡ ܕܶܐܫܬ݁ܚܰܪ ܡ̣ܶܢ ܐܺܝܣܪܳܝܶܠ.</VERS>
      <VERS vnumber="3">ܘܢܶܗܘܶܐ ܡܰܢ ܕܡܶܫܬܰܚܰܪ ܒܨܶܗܝܽܘܢ: ܘܡܰܢ ܕܡܶܫܬܰܚܰܪ ܒܽܐܘܪܺܫܠܶܡ: ܩܰܕ݁ܺܝܫܳܐ ܢܶܬ݂ܩܪܶܐ: ܟܽܠ ܕܰܟ݂ܬܺܝܒ ܒܽܐܘܪܺܫܠܶܡ ܠܚܰܝ̈ܶܐ.</VERS>
      <VERS vnumber="4">ܘܰܢܫܺܝܓ ܡܳܪܝܳܐ ܨܳܐܬ݂ܳܐ ܕܰܒ̈ܢܳܬ݂ ܨܶܗܝܽܘܢ. ܘܰܕ݂ܡܳܐ ܢܰܪܚܶܩ ܡ̣ܶܢ ܓܰܘܳܗ̇ ܕܽܐܘܪܺܫܠܶܡ: ܒܪܽܘܚܳܐ ܕܕܺܝܢܳܐ: ܘܰܒܪܽܘܚܳܐ ܝܰܩܺܝܕܬܳܐ.</VERS>
      <VERS vnumber="5">ܘܢܶܒܪܶܐ ܡܳܪܝܳܐ ܥܰܠ ܟܽܠܶܗ ܡܰܬܩܢܳܐ: ܠܛܽܘܪܳܐ ܕܨܶܗܝܽܘܢ ܥܰܠ ܚܕ݂ܳܖ̈ܶܝܗ̇: ܥܢܳܢܳܐ ܒܺܐܝܡܳܡܳܐ: ܘܬܶܢܳܢܳܐ ܘܙܰܗܪܳܐ ܕܫܰܠܗܶܒܺܝܬ݂ܳܐ ܕܢܽܘܪܳܐ ܒܠܺܠܝܳܐ. ܡܶܛܽܠ ܕܥܰܠ ܟܽܠ ܐܽܝܩܳܪ ܬܰܛܶܠܝ.</VERS>
      <VERS vnumber="6">ܘܣܶܬܳܪܳܐ ܢܶܗܘܶܐ ܠܛܶܠܳܠܳܐ ܕܝܰܘܡܳܐ ܡ̣ܶܢ ܫܰܘܒܳܐ: ܠܰܡܟܰܣܳܝܽܘ ܘܠܰܡܣܰܬܳܪܽܘ ܡ̣ܶܢ ܙܰܪܺܝܦܬܳܐ ܘܡ̣ܶܢ ܡܶܛܪܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܐܶܫܰܒܰܚ ܠܚܰܒܺܝܒܝ: ܬܶܫܒܽܘܚܬܳܐ ܕܚܰܒܺܝܒܝ ܠܟܰܪܡܶܗ. ܟܰܪܡܳܐ ܗ̱ܘܳܐ ܠܚܰܒܺܝܒܝ: ܒܩܰܪܢܳܐ ܕܰܐܬ݂ܪܳܐ ܫܰܡܺܝܢܳܐ.</VERS>
      <VERS vnumber="2">ܘܦܰܠܚܶܗ: ܘܰܐܚܕ̇ܪܶܗ ܣܝܳܓ݂ܳܐ. ܘܰܢܨܰܒ ܒܶܗ ܫܰܒܽܘ̈ܩܶܐ: ܘܰܒܢܳܐ ܡܰܓܕܠܳܐ ܒܓܰܘܶܗ. ܘܳܐܦ ܡܰܥܨܰܪܬܳܐ ܥܒܰܕ݂ ܒܶܗ. ܘܣܰܟܺܝ ܕܢܶܥܒܶܕ݂ ܥܶܢ̈ܒܶܐ. ܘܰܥܒܰܕ݂ ܚܰܖ̈ܽܘܒܶܐ.</VERS>
      <VERS vnumber="3">ܗܳܫܳܐ ܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܽܘܢܘ ܒܰܝ̈ܢܰܝ ܠܟܰܪܡܝ.</VERS>
      <VERS vnumber="4">ܡܳܢܳܐ ܬܽܘܒ ܘܳܠܶܐ ܗ̱ܘܳܐ ܠܡܶܥܒܰܕ݂ ܠܟܰܪܡܝ: ܘܠܳܐ ܥܶܒܕܶܬ݂ ܠܶܗ. ܕܣܰܟܺܝܬ݁ ܕܢܶܥܒܶܕ݂ ܥܶܢ̈ܒܶܐ: ܘܰܥ̣ܒܰܕ݂ ܚܰܖ̈ܽܘܒܶܐ.</VERS>
      <VERS vnumber="5">ܗܳܫܳܐ ܐܶܚܰܘܶܝܟ݂ܽܘܢ ܡܶܕܶܡ ܕܥܳܒܶܕ݂ ܐ̱ܢܳܐ ܠܶܗ ܠܟܰܪܡܝ: ܥܳܩܰܪ ܐ̱ܢܳܐ ܡܰܓܕܠܶܗ: ܘܢܶܗܘܶܐ ܠܒܶܙܬ݂ܳܐ. ܘܬܳܪܰܥ ܐ̱ܢܳܐ ܣܝܳܓܶܗ: ܘܢܶܗܘܶܐ ܠܰܕ݂ܝܳܫܳܐ.</VERS>
      <VERS vnumber="6">ܘܶܐܥܒܕ݂ܺܝܘܗܝ ܕܢܶܚܪܰܒ ܘܠܳܐ ܢܶܟܣܰܚ. ܘܠܳܐ ܢܶܬ݂ܦܠܰܚ ܘܢܺܐܥܽܘܢ ܒܶܗ ܟܽܘܒܶܐ ܘܝܰܥܪܳܐ. ܘܶܐܦܩܽܘܕ݂ ܠܰܥܢܳܢ̈ܶܐ ܕܠܳܐ ܢܰܚ̈ܬ݂ܳܢ ܥܠܰܘܗ̱ܝ ܡܶܛܪܳܐ. </VERS>
      <VERS vnumber="7">ܡܶܛܽܠ ܕܟܰܪܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܒܰܝܬܳܐ ܗ̱ܘ̣ ܕܒܶܝܬ݂ ܝܺܣܪܳܝܶܠ: ܘܓܰܒܖ̈ܶܐ ܕܡ̣ܶܢ ܝܺܗܽܘܕ݂ܳܐ: ܢܶܨܒܬ݂ܳܐ ܚܕܰܬܳܐ ܘܚܰܒܺܝܒܬܳܐ ܣܰܟܺܝܬ݁ ܠܕ݂ܺܝܢܳܐ: ܘܰܗܘܳܐ ܚܛܽܘܦܝܳܐ. ܘܰܠܙܰܕܺܝܩܽܘܬ݂ܳܐ: ܘܗܳܐ ܝܺܠܰܠܬܳܐ.</VERS>
      <VERS vnumber="8">ܘܳܝ ܠܕܰܡܩܰܪܒܺܝܢ ܒܰܝܬܳܐ ܠܒܰܝܬܳܐ: ܘܚܰܩܠܐ ܒܚܰܩܠܳܐ ܚܳܠܛܺܝܢ. ܕܬܶܐܚܕܽܘܢ ܐܰܬ݂ܪܳܐ: ܘܬܶܬ݁ܒܽܘܢ ܒܰܠܚܽܘܕܰܝܟܽܘܢ ܒܓܰܘܳܗ̇ ܕܰܐܪܥܳܐ.</VERS>
      <VERS vnumber="9">ܒܶܐܕ݂ܢܰܝ̈ ܡܳܪܝܳܐ ܚܰܝܠܬ݂ܳܢܳܐ ܐܶܫܬ݁ܡܰܥ. ܒ̈ܳܬܶܐ ܣܰܓ݁ܺܝ̈ܐܶܐ ܠܚܽܘܪܒܳܐ ܢܶܗܘܽܘܢ: ܡ̣ܶܢ ܒܠܰܝ ܕܝܳܬܶܒ.</VERS>
      <VERS vnumber="10">ܡܶܛܽܠ ܕܰܥܣܰܪ ܐܶܫܟܳܖ̈ܶܐ ܕܟܰܪܡܳܐ ܢܶܥ̈ܒܕܳܢ ܚܕ݂ܳܐ ܚܳܒܺܝܬ݂ܳܐ: ܘܙܰܪܥܳܐ ܕܟ݂ܽܘܪ ܢܶܥܒܶܕ݂ ܣܐܳܐ.</VERS>
      <VERS vnumber="11">ܘܳܝ ܠܕܰܡܩܰܕܡܺܝܢ ܒܨܰܦܪܳܐ: ܘܪܳܗܛܺܝܢ ܠܫܰܟ݂ܪܳܐ. ܘܡܰܘܚܪܺܝܢ ܒܪܰܡܫܳܐ: ܘܚܰܡܪܳܐ ܡܰܘܩܶܕ݂ ܠܗܽܘܢ.</VERS>
      <VERS vnumber="12">ܒܟܶܢܳܖ̈ܶܐ: ܘܰܒܩܺܝܬ݂ܳܖ̈ܶܐ: ܘܒܰܦ̈ܠܰܓܶܐ: ܘܒܰܖ̈ܒܺܝܥܶܐ: ܚܰܡܪܳܐ ܫܳܬܶܝܢ. ܘܒܰܥܒܳܕ݂ܰܘ̈ܗܝ ܕܰܐ‌ܠܳܗܳܐ ܠܳܐ ܡܶܣܬܰܟܠܺܝܢ. ܘܒܰܥܒܳܕ݂ ܐܺܝܕ݂ܰܘ̈ܗܝ ܠܳܐ ܚܳܝܪܺܝܢ.</VERS>
      <VERS vnumber="13">ܡܶܛܽܠ ܗܳܢܳܐ ܐܶܫܬ݁ܒܺܝ ܥܰܡܝ ܡ̣ܶܢ ܒܠܰܝ ܝܺܕܰܥܬ݂ܳܐ. ܡܺܝܬܰܝ̈ܗܽܘܢ ܡ̣ܶܢ ܟܰܦܢܳܐ. ܘܰܥ̣ܫܶܢܘ ܡ̣ܶܢ ܨܶܗܝܳܐ.</VERS>
      <VERS vnumber="14">ܡܶܛܽܠ ܗܳܢܳܐ ܐܰܦܬ݁ܝܰܬ ܫܝܽܘܠ ܢܰܦܫܳܗ̇. ܘܦܶܥܪܰܬ ܦܽܘܡܳܗ̇ ܕܠܳܐ ܣܳܟ݂: ܘܢܶܚܬ݂ܽܘܢ ܠܳܗ̇ ܡܫܰܒܚ̈ܶܐ ܘܰܡܝܰܩܖ̈ܶܐ ܘܥܰܫܺܝܢ̈ܶܐ.</VERS>
      <VERS vnumber="15">ܘܢܶܬ݂ܡܰܟܰܟ݂ ܐ̱ܢܳܫܳܐ: ܘܢܶܫܬܰܦܰܠ ܓܰܒܪܳܐ ܘܥܰܝ̈ܢܶܐ ܖ̈ܳܡܳܬ݂ܳܐ ܢܶܬ݂ܡܰܟ̈ܟ݂ܳܢ.</VERS>
      <VERS vnumber="16">ܘܢܶܬ݁ܬ݁ܪܺܝܡ ܡܳܪܝܳܐ ܚܰܝܠܬ݂ܳܢܳܐ ܒܕ݂ܺܝܢܳܐ ܘܰܐ‌ܠܳܗܳܐ ܩܰܕ݁ܺܝܫܳܐ ܢܶܬ݂ܩܰܕܰܫ ܒܙܰܕܺܝܩܽܘܬ݂ܳܐ.</VERS>
      <VERS vnumber="17">ܘܢܶܪܥܽܘܢ ܐܶܡܖ̈ܶܐ ܒܙܶܕ݂ܩܗܽܘܢ. ܘܚܰܖ̈ܒܳܬ݂ܳܐ ܕܶܐܬ݂ܒܢܺܝ: ܥܳܡܽܘܖ̈ܶܐ ܢܶܐܟ݂ܠܽܘܢ ܐܶܢܶܝܢ.</VERS>
      <VERS vnumber="18">ܘܳܝ ܠܰܕ݂ܡܰܘܪܟ݂ܺܝܢ ܚܛܳܗܰܝ̈ܗܽܘܢ ܐܰܝܟ݂ ܚܰܒܠܳܐ ܐܰܪܺܝܟ݂ܳܐ. ܘܰܐܝܟ݂ ܥܪܰܩܬ݂ܳܐ ܕܥܶܓܠܬܳܐ ܚܛܺܝܬ݂ܗܽܘܢ.</VERS>
      <VERS vnumber="19">ܘܳܐܡܪܺܝܢ: ܒܰܥܓܰܠ ܢܣܰܪܗܶܒ ܡܳܪܝܳܐ ܥܒܳܕ݂ܰܘ̈ܗܝ ܕܢܶܚܙܶܐ ܐܶܢܽܘܢ. ܘܬܶܩܪܽܘܒ ܘܬܺܐܬܶܐ ܬܰܪܥܺܝܬܶܗ ܕܩܰܕ݁ܺܝܫܳܐ ܕܺܝܣܪܳܐܶܝܠ ܘܢܶܕܥܺܝܗ̇.</VERS>
      <VERS vnumber="20">ܘܳܝ ܠܰܕ݂ܩܳܪܶܝܢ ܠܒܺܝܫܳܐ ܛܳܒܳܐ: ܘܰܠܛܳܒܳܐ ܒܺܝܫܳܐ. ܘܣܳܝܡܺܝܢ ܢܰܗܺܝܪܳܐ ܠܚܶܫܽܘܟ݂ܳܐ: ܘܚܶܫܽܘܟ݂ܳܐ ܠܢܰܗܺܝܪܳܐ. ܘܣܳܝܡܺܝܢ ܡܰܪܺܝܪܳܐ ܚܰܠܝܳܐ: ܘܚܰܠܝܳܐ ܡܰܪܺܝܪܳܐ.</VERS>
      <VERS vnumber="21">ܘܳܝ ܠܰܕ݂ܚܰܟܺܝܡܺܝܢ ܒܥܰܝܢܰܝ̈ ܢܰܦܫܗܽܘܢ: ܘܠܽܘܩܒܰܠ ܐܰܦܰܝ̈ܗܽܘܢ ܣܰܟܽܘܠܬ݂ܳܢܺܝܢ.</VERS>
      <VERS vnumber="22">ܘܳܝ ܠܰܕ݂ܓܰܢ̱ܒܳܪܺܝܢ ܠܡܶܫܬܳܐ ܚܰܡܪܳܐ: ܘܰܠܓܰܒܖ̈ܶܐ ܚܰܝܠܬܳܢ̈ܶܐ ܕܡܳܙܓܺܝܢ ܫܰܟ݂ܪܳܐ.</VERS>
      <VERS vnumber="23">ܘܰܡܙܰܟܶܝܢ ܠܚܰܝܳܒܳܐ ܡܶܛܽܠ ܫܽܘܚܕܶܗ ܘܙܳܟ݂ܽܘܬܶܗ ܕܙܰܟܳܝܳܐ ܡܰܥܒܪܺܝܢ ܡܶܢܗܽܘܢ.</VERS>
      <VERS vnumber="24">ܡܶܛܽܠ ܗܳܢܳܐ ܐܰܝܟ݂ ܕܡܶܬܐܰܟ݂ܠܳܐ ܚܰܒܬ݂ܳܐ. ܒܠܶܫܳܢܳܐ ܕܢܽܘܪܳܐ ܕܳܐܚܕܳܐ: ܡ̣ܶܢ ܫܰܠܗܶܒܺܝܬ݂ܳܐ ܕܡܶܫܬܰܒܩܳܐ ܢܶܬ݂ܳܐܟ݂ܠܽܘܢ. ܘܥܶܩܳܪܗܽܘܢ ܐܰܝܟ݂ ܚܶܠܳܐ ܢܶܗܘܶܐ. ܘܦܶܪܥܗܽܘܢ ܐܰܝܟ݂ ܥܽܘܪܳܐ ܢܶܣܰܩ. ܥܰܠ ܕܰܐܣܠܺܝܘ ܢܳܡܽܘܣܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܰܠܡܺܐܡܪܶܗ ܕܩܰܕ݁ܺܝܫܳܐ ܕܺܝܣܪܳܐܶܝܠ ܐܰܪܓܶܙܘ.</VERS>
      <VERS vnumber="25">ܡܶܛܽܠ ܗܳܢܳܐ ܐܶܬ݂ܚܰܡܰܬ݂ ܪܽܘܓܙܶܗ ܕܡܳܪܝܳܐ ܥܰܠ ܥܰܡܶܗ. ܘܰܐܪܺܝܡ ܐܺܝܕܶܗ ܥܠܰܝܗܽܘܢ: ܘܰܡܚܳܐ ܐܶܢܽܘܢ. ܘܙܳܥܘ ܛܽܘܖ̈ܶܐ ܘܰܗܘܰܝ̈ ܫܠܰܕܰܝ̈ܗܽܘܢ ܐܰܝܟ݂ ܣܝܳܢܳܐ ܒܓܰܘ ܫܽܘ̈ܩܶܐ ܘܰܒܳܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ: ܘܬܽܘܒ ܐܺܝܕܶܗ ܪܳܡܳܐ.</VERS>
      <VERS vnumber="26">ܘܰܢܪܺܝܡ ܐܳܬܳܐ ܠܥܰܡ̈ܡܶܐ ܡ̣ܶܢ ܪܽܘܚܩܳܐ: ܘܢܰܫܪܶܩ ܠܗܽܘܢ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ. ܘܒܰܥܓܰܠ ܘܩܰܠܺܝܠܳܐܺܝܬ݂ ܢܺܐܬ݂ܽܘܢ.</VERS>
      <VERS vnumber="27">ܠܳܐ ܢܶܬ݁ܛܰܪܦܽܘܢ: ܘܠܳܐ ܢܶܬ݁ܬܰܩܠܽܘܢ. ܘܠܳܐ ܢܢܽܘܡܽܘܢ ܘܠܳܐ ܢܶܕ݂ܡܟ݂ܽܘܢ. ܘܠܳܐ ܢܶܫܪܽܘܢ ܐܳܣܰܪ ܚܰܨܰܝ̈ܗܽܘܢ: ܘܠܳܐ ܢܶܬ݂ܦܰܣ̈ܩܳܢ ܥܰܖ̈ܩܶܐ ܕܰܡܣܳܢܰܝ̈ܗܽܘܢ.</VERS>
      <VERS vnumber="28">ܓܶܐܖ̈ܰܝܗܽܘܢ ܫܢܺܝܢܺܝܢ: ܘܩܶܫ̈ܬܳܬ݂ܗܽܘܢ ܡܰܠ̈ܝܳܢ. ܘܦܰܖ̈ܣܳܬ݂ܳܐ ܕܖ̈ܰܟ݂ܫܗܽܘܢ ܐܰܝܟ݂ ܛܰܖ̈ܳܢܶܐ ܢܶܬ݂ܚܰܫ̈ܒܳܢ: ܘܓܝܓ̣ܠܰܝ̈ܗܽܘܢ ܐܰܝܟ݂ ܥܰܠܥܳܠܳܐ.</VERS>
      <VERS vnumber="29">ܘܢܶܗܡܰܬ݂ܗܽܘܢ ܐܰܝܟ݂ ܐܰܪܝܳܐ ܕܢܳܗܶܡ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܕܢܳܗܶܡ ܘܳܐܚܶܕ݂ ܬܒܳܪܳܐ. ܘܡܰܥܕܶܐ ܘܠܰܝܬ݁ ܕܰܡܦܰܨܶܐ.</VERS>
      <VERS vnumber="30">ܘܢܶܢܗܰܡ ܥܠܰܝܗܽܘܢ ܒܝܰܘܡܳܐ ܗܰܘ: ܐܰܝܟ݂ ܢܶܗܡܬܶܗ ܕܝܰܡܳܐ. ܘܰܢܚܽܘܪܽܘܢ ܒܰܐܪܥܳܐ: ܘܢܶܗܘܶܐ ܚܶܫܽܘܟ݂ܳܐ ܐܘܠܨܳܢܳܐ. ܘܢܽܘܗܪܳܐ ܢܶܚܫܰܟ݂ ܒܥܰܡܛܳܢܗܽܘܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܒܫܰܢ̱ܬܳܐ ܕܡܺܝܬ݂ ܥܽܘܙܺܝܳܐ ܡܰܠܟܳܐ: ܚܙܺܝܬ݂ ܠܡܳܪܝܳܐ ܝܳܬ݁ܶܒ ܥܰܠ ܟܽܘܪܣܝܳܐ ܪܳܡܳܐ. ܘܫܶܩܠܳܐ ܕܰܫܦܽܘܠܰܘ̈ܗܝ ܡܠܶܐ ܗܰܝܟܠܶܗ.</VERS>
      <VERS vnumber="2">ܘܰܣܖ̈ܳܦܺܝܢ ܩܳܝܡܺܝܢ ܠܥܶܠ ܡܶܢܶܗ: ܫܬܳܐ ܫܬܳܐ ܓܶܦܺܝ̈ܢ ܠܚܰܕ݂ ܡܶܢܗܽܘܢ. ܒܰܬ݂ܪܶܝܢ ܡܟܰܣܶܝܢ ܦܰܪܨܽܘܦܶܗ: ܘܒܰܬ݂ܪܶܝܢ ܡܟܰܣܶܝܢ ܖ̈ܶܓܠܰܘܗܝ: ܘܒܰܬ݂ܪܶܝܢ ܦܳܪܚܺܝܢ.</VERS>
      <VERS vnumber="3">ܘܩܳܪܶܝܢ ܗܳܢܳܐ ܠܗܳܢܳܐ: ܘܳܐܡܪܺܝܢ: ܩܰܕܺܝܫ: ܩܰܕܺܝܫ: ܩܰܕܺܝܫ: ܡܳܪܝܳܐ ܚܰܝܠܬ݂ܳܢܳܐ: ܕܡܰܠܝܳܐ ܟܽܠܳܗ̇ ܐܰܪܥܳܐ ܬܶܫ̈ܒܚܳܬܶܗ.</VERS>
      <VERS vnumber="4">ܘܙܳܥ ܐܶܣܟ̈ܦܳܬ݂ܳܐ ܕܬܰܖ̈ܥܶܐ ܡ̣ܶܢ ܩܳܠܳܐ ܕܩܳܪܶܐ: ܘܒܰܝܬܳܐ ܐܶܬ݂ܡܠܺܝ ܬܶܢܳܢܳܐ.</VERS>
      <VERS vnumber="5">ܘܶܐܡ̇ܪܶܬ݂ ܘܳܝ ܠܺܝ ܕܬ݂ܰܘܺܝܪ ܐ̱ܢܳܐ: ܡܶܛܽܠ ܕܓܰܒܪܳܐ ܐ̱ܢܳܐ ܛܡܰܐ ܣܶܦ̈ܘܳܬ݂ܳܐ: ܘܒܰܝܢܳܬ݂ ܥܰܡܳܐ ܕܛܰܡ̈ܳܐܰܢ ܣܶܦ̈ܘܳܬܶܗ ܥܳܡܰܪ ܐ̱ܢܳܐ. ܘܰܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ ܚܙܰܝ̈ ܥܰܝ̈ܢܰܝ.</VERS>
      <VERS vnumber="6">ܘܰܦܪܰܚ ܠܘܳܬ݂ܝ ܚܰܕ݂ ܡ̣ܶܢ ܣܖ̈ܳܦܺܝܢ: ܘܒܺܐܝܕܶܗ ܓܡܽܘܪܬܳܐ ܫܩܰܠ ܡ̣ܶܢ ܡܰܕ݂ܒܚܳܐ: ܒܟܰܠܒܬ݂ܳܐ.</VERS>
      <VERS vnumber="7">ܘܩܰܪܶܒ ܠܦܽܘܡܝ: ܘܶܐܡܰܪ ܠܺܝ: ܗܳܐ ܩܶܪܒܰܬ ܗܳܕܶܐ ܠܣܶܦ̈ܘܳܬ݂ܳܟ݂: ܕܢܶܥܒܰܪ ܥܰܘܠܳܟ݂: ܘܰܚܛܳܗܰܝ̈ܟ ܢܶܫܬܰܒܩܽܘܢ.</VERS>
      <VERS vnumber="8">ܘܫܶܡܥܶܬ݂ ܩܳܠܶܗ ܕܡܳܪܝܳܐ ܕܳܐܡܰܪ: ܠܡܰܢ ܐܶܫܰܕܰܪ: ܘܡܰܢ ܢܺܐܙܰܠ. ܘܶܐܡ̇ܪܶܬ݂ ܗܳܐ ܐܶܢܳܐ ܫܰܕܰܪܰܝܢܝ.</VERS>
      <VERS vnumber="9">ܘܶܐܡܰܪ ܠܺܝ: ܙܶܠ ܐܶܡܰܪ ܠܥܰܡܳܐ ܗܳܢܳܐ: ܫܡܰܥܘ ܡܶܫܡܰܥ: ܘܠܳܐ ܬܶܣܬܰ̇ܟܠܽܘܢ ܘܰܚܙܰܘ ܡܶܚܙܳܐ: ܘܠܳܐ ܬܶܕܥܽܘܢ.</VERS>
      <VERS vnumber="10">ܐܶܬ݂ܥܰܒܺܝ ܠܶܗ ܓܶܝܪ ܠܶܒܶܗ ܕܥܰܡܳܐ ܗܳܢܳܐ: ܘܶܐܕ݂ܢܰܘ̈ܗܝ ܐܰܘܩܰܪ: ܘܥܰܝܢܰܘ̈ܗܝ ܫܳܥ. ܕܠܳܐ ܢܶܚܙܶܐ ܒܥܰܝܢܰܘ̈ܗܝ: ܘܢܶܫܡܰܥ ܒܶܐܕ݂ܢܰܘ̈ܗܝ: ܘܢܶܣܬܰܟܰܠ ܒܠܶܒܶܗ: ܘܰܢܬܽܘܒ ܘܢܶܫܬܒܶܩ ܠܶܗ.</VERS>
      <VERS vnumber="11">ܘܶܐܡܪܶܬ݂ ܥܕܰܡܳܐ ܠܐܶܡܰܬ݂ܝ ܡܳܪܝܳܐ: ܘܶܐܡܰܪ ܥܕܰܡܳܐ ܕܢܶܚܖ̈ܒܳܢ ܩܽܘܖ̈ܝܳܐ ܡ̣ܶܢ ܒܠܰܝ ܕܝܳܬ݁ܶܒ: ܘܒ̈ܳܬ݁ܶܐ ܡ̣ܶܢ ܒܠܰܝ ܐ̱ܢܳܫܳܐ: ܘܰܐܪܥܳܐ ܬܶܚܪܰܒ ܘܬܶܨܕܶܐ.</VERS>
      <VERS vnumber="12">ܘܢܶܕ݂ܚܽܘܩ ܡܳܪܝܳܐ ܠܐ̱ܢܳܫܳܐ: ܘܬܶܣܓܶܐ ܫܒܺܝܩܽܘܬ݂ܳܐ ܒܓܰܘܳܗ̇ ܕܰܐܪܥܳܐ.</VERS>
      <VERS vnumber="13">ܘܰܕ݂ܦܳܝܫܺܝܢ ܒܳܗ̇ ܚܰܕ݂ ܡ̣ܶܢ ܥܶܣܪܳܐ: ܘܰܬ݁ܬܽܘܒ: ܘܬܶܗܘܶܐ ܠܝܰܩܕܳܢܳܐ: ܐܰܝܟ݂ ܒܶܛܡ̱ܬ݂ܳܐ ܘܰܐܝܟ݂ ܒܰܠܽܘܛܳܐ ܕܰܢܦܰܠ ܡ̣ܶܢ ܩܥܳܪܬ݁ܶܗ. ܘܙܰܪܥܳܐ ܗ̱ܘ̣ ܩܰܕ݁ܺܝܫܳܐ ܢܶܨܒܬܶܗ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܗܘܳܐ ܒܝܰܘ̈ܡܳܬܶܗ ܕܳܐܚܳܙ: ܒܰܪ ܝܽܘܬ݂ܳܡ: ܒܰܪ ܥܽܘܙܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܣܠܶܩ ܪܳܨܳܢ ܡܰܠܟܳܐ ܕܳܐܪܳܡ: ܘܰܦܩܰܚ ܒܰܪ ܪܽܘܡܰܠܝܳܐ ܡܰܠܟܳܐ ܕܺܝܣܪܳܐܶܝܠ ܠܽܐܘܪܺܫܠܶܡ: ܠܡܶܬ݂ܟܰܬܳܫܽܘ ܥܰܡܳܗ̇: ܘܠܳܐ ܐܶܫܟܰܚܘ ܕܢܶܬ݂ܟܰܬ݁ܫܽܘܢ ܥܠܶܝܗ̇.</VERS>
      <VERS vnumber="2">ܘܶܐܬ݂ܶܐܡܰܪ ܠܰܕ݂ܒܶܝܬ݂ ܕܰܘܺܝܕ݂: ܕܶܐܫܬ݁ܘܺܝ ܐܳܪܳܡ ܥܰܡ ܐܰܦܪܶܝܡ. ܘܙܳܥ̣ ܠܶܒܶܗ ܘܠܶܒܳܐ ܕܥܰܡܶܗ: ܐܰܝܟ݂ ܕܙܳܝܥܺܝܢ ܐܺܝ̈ܠܳܢܶܐ ܕܥܳܒܳܐ ܡ̣ܶܢ ܩܕ݂ܳܡ ܪܽܘܚܳܐ.</VERS>
      <VERS vnumber="3">ܘܶܐܡܰܪ ܡܳܪܝܳܐ ܠܶܐܫܰܥܝܳܐ: ܦܽܘܩ ܠܽܐܘܪܥܶܗ ܕܳܐܚܳܙ: ܐܰܢ̱ܬ݁ ܘܫܰܪܢܳܫܽܘܒ ܒܪܳܟ݂: ܥܰܠ ܓܶܢ̱ܒ ܝܰܡܬ݂ܳܐ ܥܶܠܳܝܬܳܐ ܕܒܽܐܘܪܚܳܐ ܕܚܰܩܠܶܗ ܕܩܰܨܪܳܐ.</VERS>
      <VERS vnumber="4">ܘܶܐܡܰܪ ܠܶܗ: ܐܶܙܕܰܗܪ ܘܰܫܠܺܝ: ܘܠܳܐ ܬܶܕ݂ܚܰܠ. ܘܠܶܒܳܟ݂ ܠܳܐ ܢܶܬ݂ܘܰܪ ܡ̣ܶܢ ܗܳܠܶܝܢ ܬܪܶܝܢ ܕܽܘܢ̈ܒܳܬ݂ܳܐ: ܐܽܘ̈ܕܶܐ ܡܚܰܖ̈ܟܶܐ: ܡ̣ܶܢ ܚܶܡܬ݂ܳܐ ܕܪܽܘܓܙܶܗ ܕܪܳܨܳܢ ܘܰܕ݂ܒܰܪ ܪܽܘܡܰܠܝܳܐ.</VERS>
      <VERS vnumber="5">ܚܠܳܦ ܕܶܐܬ݂ܡܰܠܰܟܘ ܥܠܰܝܟ ܒܺܝܫܬܳܐ: ܐܳܪܳܡ: ܘܰܐܦܪܶܝܡ: ܘܒܰܪ ܪܽܘܡܰܠܝܳܐ.</VERS>
      <VERS vnumber="6">ܘܶܐܡܰܪܘ ܢܶܣܰܩ ܠܺܝܗܽܘܕ݂ܳܐ ܘܢܶܥܩܪܺܝܗ̇: ܘܢܶܬ݂ܪܥܺܝܗ̇ ܘܢܰܡܠܶܟ݂ ܒܳܗ̇ ܡܰܠܟܳܐ ܠܒܰܪ ܛܒܳܐܶܝܠ.</VERS>
      <VERS vnumber="7">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܳܐ ܬܩܽܘܡ ܘܠܳܐ ܬܶܗܘܶܐ.</VERS>
      <VERS vnumber="8">ܡܶܛܽܠ ܕܪܳܫܳܐ ܕܳܐܪܳܡ ܕܰܪܡܣܽܘܩ: ܘܪܺܝܫܳܐ ܕܕܰܪܡܣܽܘܩ ܪܳܨܳܢ: ܘܒܳܬܰܪ ܫܬ݁ܺܝܢ ܘܚܰܡܶܫ ܫܢܺܝ̈ܢ: ܢܶܬܰܪ ܐܰܦܪܶܝܡ ܡ̣ܶܢ ܥܰܡܳܐ.</VERS>
      <VERS vnumber="9">ܘܪܺܝܫܳܐ ܕܰܐܦܪܶܝܡ ܫܳܡܪܺܝܢ: ܘܪܺܝܫܳܐ ܕܫܳܡܪܺܝܢ ܒܰܪ ܪܽܘܡܰܠܝܳܐ. ܘܶܐܢ ܠܳܐ ܬܗܰܝܡܢܽܘܢ: ܐܳܦ ܠܳܐ ܬܶܣܬܰܟܠܽܘܢ.</VERS>
      <VERS vnumber="10">ܘܰܐܘܣܶܦ ܬܽܘܒ ܡܳܪܝܳܐ ܠܡܺܐܡܰܪ ܠܐܳܚܳܙ.</VERS>
      <VERS vnumber="11">ܫܐܰܠ ܠܳܟ݂ ܐܳܬܳܐ ܡ̣ܶܢ ܡܳܪܝܳܐ ܐܰܠܳܗܳܟ݂: ܥܰܡܶܩ: ܫܐܰܠ: ܐܰܘ ܐܰܪܺܝܡ ܠܥܶܠ.</VERS>
      <VERS vnumber="12">ܘܶܐܡܰܪ ܐܳܚܳܙ ܠܳܐ ܐܶܫܐܰܠ: ܘܠܳܐ ܐܶܢܰܣܶܐ ܠܡܳܪܝܳܐ ܐܰܠܳܗܝ.</VERS>
      <VERS vnumber="13">ܘܶܐܡܰܪ ܫܡܰܥܘ ܒܰܝܬ݁ܶܗ ܕܕܰܘܺܝܕ݂: ܙܥܽܘܪܝܳܐ ܗ̱ܝ ܠܟ݂ܽܘܢ ܕܡܰܠܐܶܝܢ ܐ̱ܢܬ݁ܽܘܢ ܠܓܰܒܪܳܐ: ܐܶܠܳܐ ܕܬܰܠܐܽܘܢ ܐܳܦ ܠܰܐܠܳܗܝ.</VERS>
      <VERS vnumber="14">ܡܶܛܽܠ ܗܳܢܳܐ ܢܶܬ݁ܶܠ ܠܟ݂ܽܘܢ ܡܳܪܝܳܐ ܐܰ‌ܠܳܗܳܐ ܐܳܬܳܐ: ܗܳܐ ܒܬ݂ܽܘܠܬܳܐ ܒܳܛܢܳܐ ܘܝܳܠܕܳܐ ܒܪܳܐ: ܘܢܶܬ݂ܩܪܶܐ: ܫܡܶܗ ܥܰܡܰܢܽܘܐܶܝܠ.</VERS>
      <VERS vnumber="15">ܚܶܐܘܬ݂ܳܐ ܘܕܶܒܫܳܐ ܢܶܐܟ݂ܽܘܠ: ܕܢܶܕܰܥ ܠܡܰܣܠܳܝܽܘ ܒܺܝܫܬܳܐ: ܘܰܠܡܶܓܒܳܐ ܛܳܒܬ݂ܳܐ.</VERS>
      <VERS vnumber="16">ܡܶܛܽܠ ܕܥܰܕ݂ܠܳܐ ܢܶܕܰܥ ܛܰܠܝܳܐ ܠܡܰܣܠܳܝܽܘ ܒܺܝܫܬܳܐ: ܘܰܠܡܶܓܒܳܐ ܛܳܒܬ݂ܳܐ: ܬܶܫܬ݁ܒܶܩ ܐܰܪܥܳܐ ܕܰܡܥܳܩ ܐܰܢ̱ܬ݁ ܒܳܗ̇ ܡ̣ܶܢ ܩܕ݂ܳܡ ܬܪܶܝܢ ܡܰܠܟܶܝ̈ܗ̇.</VERS>
      <VERS vnumber="17">ܡܳܪܝܳܐ ܢܰܝܬ݁ܶܐ ܥܠܰܝܟ: ܘܥܰܠ ܥܰܡܳܟ݂: ܘܥܰܠ ܒܶܝܬ݂ ܐܰܒܽܘܟ݂: ܝܰܘ̈ܡܳܬܳܐ ܕܠܳܐ ܐܶܬ݂ܰܘ ܡ̣ܶܢ ܝܰܘܡܳܐ ܕܰܐܥܒܰܪ ܠܰܐܦܪܶܝܡ ܡ̣ܶܢ ܝܺܗܽܘܕ݂ܳܐ ܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="18">ܘܢܶܗܘܶܐ ܒܝܰܘܡܳܐ ܗܰܘ: ܢܰܫܪܶܩ ܡܳܪܝܳܐ ܠܕܰܒܳܒ̈ܶܐ: ܕܒܰܫܦܽܘܠܰܝ̈ ܢܰܗܖ̈ܰܘܳܬ݂ܳܐ ܕܡܶܨܪܶܝܢ: ܘܰܠܕܶܒܽܘܖ̈ܝܳܬ݂ܳܐ ܕܒܰܐܪܥܳܐ ܕܳܐܬ݂ܽܘܪ.</VERS>
      <VERS vnumber="19">ܘܢܺܐܬ݂ܽܘܢ ܘܢܶܬ݁ܬ݁ܢܺܝܚܽܘܢ ܟܽܠܗܽܘܢ ܒܢܰܚܠܳܐ ܕܝܳܬ݂ܽܘܬ݂: ܘܰܒܦܰܥܖ̈ܶܐ ܕܟܺܐܦܳܐ: ܘܰܒܟܽܠܗܽܘܢ ܚܠܺܝ̈ܠܶܐ.</VERS>
      <VERS vnumber="20">ܒܝܰܘܡܳܐ ܗܰܘ: ܢܶܓܪܽܘܥ ܡܳܪܝܳܐ ܒܰܡܕܰܟܝܳܐ ܪܳܘܝܳܐ: ܒܥܶܒܖ̈ܰܘܗܝ ܕܢܰܗܪܳܐ ܠܡܰܠܟܳܐ ܕܳܐܬ݂ܽܘܪ: ܡ̣ܶܢ ܪܺܝܫܶܗ ܘܰܠܣܰܥܪܳܐ ܕܖ̈ܶܓ̣ܠܰܘܗܝ. ܐܳܦ ܕܰܩܢܶܗ ܢܶܫܩܽܘܠ.</VERS>
      <VERS vnumber="21">ܘܢܶܗܘܶܐ ܒܝܰܘܡܳܐ ܗܰܘ: ܢܰܚܶܐ ܓܰܒܪܳܐ ܥܶܓܠܬܳܐ ܕܬ݂ܰܘܖ̈ܶܐ: ܘܬܰܪܬܶܝܢ ܥܳܢ̈ܳܐ.</VERS>
      <VERS vnumber="22">ܘܢܶܗܘܶܐ ܡ̣ܶܢ ܣܽܘܓ݂ܳܐܐ ܕܥܳܒ̈ܕܳܢ ܚܰܠܒܳܐ: ܢܶܐܟ݂ܽܘܠ ܚܺܐܘܬ݂ܳܐ: ܡܶܛܽܠ ܕܕܶܒܫܳܐ ܘܚܶܐܘܬ݂ܳܐ ܢܶܐܟ݂ܽܘܠ ܡܰܢ ܕܡܶܫܬܰܚܰܪ ܒܓܰܘܳܗ̇ ܕܰܐܪܥܳܐ.</VERS>
      <VERS vnumber="23">ܘܢܶܗܘܶܐ ܒܝܰܘܡܳܐ ܗܰܘ ܟܽܠ ܐܰܬܰܪ ܕܺܐܝܬ݂ ܒܶܗ ܐܳܠܶܦ ܓܽܘܦܢܺܝ̈ܢ ܒܐܳܠܶܦ ܕܰܟ݂ܣܶܦ: ܠܝܰܥܪܳܐ ܘܰܠܟܽܘ̈ܒܶܐ ܢܶܗܘܶܐ.</VERS>
      <VERS vnumber="24">ܘܰܒܓܶܐܖ̈ܶܐ ܘܰܒܩܶܫ̈ܬܳܬ݂ܳܐ ܢܶܥܠܽܘܢ ܠܬܰܡܳܢ. ܡܶܛܽܠ ܕܝܰܥܪܳܐ ܘܟ݂ܽܘ̈ܒܶܐ ܬܶܬ݂ܡܠܶܐ ܟܽܠܳܗ̇ ܐܰܪܥܳܐ.</VERS>
      <VERS vnumber="25">ܘܟܽܠܗܽܘܢ ܛܽܘܖ̈ܶܐ ܕܕ݂ܰܒܪܳܐ ܗ̱ܘܳܬ݂ ܒܗܽܘܢ ܦܰܕܳܢܳܐ. ܢܶܬ݁ܕܰܒܪܽܘܢ: ܘܠܳܐ ܬܶܥܽܘܠ ܠܬܰܡܳܢ ܕܶܚܠܬ݂ܳܐ ܕܝܰܥܪܳܐ ܘܰܕ݂ܟ݂ܽܘ̈ܒܶܐ. ܘܢܶܗܘܶܐ ܒܶܝܬ݂ ܪܶܥܝܳܐ ܠܬ݂ܰܘܖ̈ܶܐ: ܘܒܶܝܬ݂ ܕܝܳܫܳܐ ܠܥܳܢ̈ܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܶܐܡܰܪ ܠܺܝ ܡܳܪܝܳܐ ܣܰܒ ܠܳܟ݂ ܓܶܠܝܽܘܢܳܐ ܪܰܒܳܐ: ܘܰܟ݂ܬܽܘܒ ܥܠܰܘܗ̱ܝ ܒܰܟ݂ܬܳܒܳܐ ܕܐ̱ܢܳܫܳܐ: ܠܰܡܣܰܪܗܳܒܽܘ ܫܶܒܝܳܐ: ܘܰܠܡܶܬ݂ܟܰܒ ܒܶܙܬ݂ܳܐ.</VERS>
      <VERS vnumber="2">ܘܣܰܗܶܕ݂ ܠܺܝ ܣܳܗ̈ܕܶܐ ܕܰܡܗܰܝܡܢܺܝܢ: ܠܽܐܘܪܺܝܳܐ ܟܳܗܢܳܐ: ܘܠܰܙܟܰܪܝܳܐ ܒܰܪ ܒܪܰܟ݂ܝܳܐ.</VERS>
      <VERS vnumber="3">ܘܩܶܪܒܶܬ݂ ܠܰܢܒܺܝܬ݂ܳܐ: ܘܒܶܛܢܰܬ ܘܝܶܠܕܰܬ ܒܪܳܐ. ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܶܗ ܡܣܰܪܗܶܒ ܫܳܒܶܐ: ܘܬ݂ܽܘܟܒ ܒܳܐܶܙ.</VERS>
      <VERS vnumber="4">ܡܶܛܽܠ ܕܥܰܕ݂ܠܳܐ ܢܶܕܰܥ ܛܰܠܝܳܐ ܠܡܶܩܪܳܐ ܐܰܒܳܐ ܘܶܐܡܳܐ: ܢܶܫܩܽܘܠ ܩܶܢܝܳܢܳܐ ܕܕܰܪܡܣܽܘܩ: ܘܒܶܙܬ݂ܳܐ ܕܫܳܡܪܺܝܢ: ܩܕ݂ܳܡ ܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="5">ܘܰܐܘܣܶܦ ܬܽܘܒ ܡܳܪܝܳܐ ܠܡܺܐܡܰܪ ܠܺܝ.</VERS>
      <VERS vnumber="6">ܥܰܠ ܕܰܐܣܠܺܝܘ ܥܰܡܳܐ ܗܳܢܳܐ ܡܰܝ̈ܳܐ ܕܫܺܝܠܽܘܚܳܐ ܕܪܳܕܶܝܢ ܒܫܶܠܝܳܐ: ܘܰܚܕ݂ܺܝܘ ܒܪܳܨܳܢ ܘܰܒܒܰܪ ܪܽܘܡܰܠܝܳܐ.</VERS>
      <VERS vnumber="7">ܡܶܛܽܠ ܗܳܢܳܐ ܢܰܣܶܩ ܥܠܰܝܗܽܘܢ ܡܳܪܝܳܐ: ܡܰܝ̈ܳܐ ܕܢܰܗܪܳܐ ܣܰܓ݁ܺܝ̈ܐܶܐ ܘܥܰܫܺܝ̈ܢܶܐ: ܠܡܰܠܟܳܐ ܕܳܐܬ݂ܽܘܪ: ܘܰܠܟ݂ܠܶܗ ܐܺܝܩܳܪܶܗ. ܘܢܶܣܰܩ ܥܰܠ ܟܽܠܗܽܘܢ ܦܨܺܝܕܰܝ̈ܗܽܘܢ: ܘܰܢܗܰܠܶܟ݂ ܥܰܠ ܟܽܠܗܽܘܢ ܫܽܘܖ̈ܰܝܗܽܘܢ.</VERS>
      <VERS vnumber="8">ܘܢܶܥܒܰܪ ܒܺܝܗܽܘܕ݂ܳܐ: ܘܢܶܓܪܽܘܦ ܘܢܶܥܒܰܪ: ܘܰܥܕܰܡܳܐ ܠܨܰܘܪܳܐ ܢܶܡܛܶܐ. ܘܢܶܗܘܶܐ ܪܰܘܡܳܐ ܕܟܶܢܦܰܘ̈ܗܝ: ܡܠܶܐ ܦܬ݂ܳܝܳܗ̇ ܕܰܐܪܥܳܟ݂ ܥܰܡܰܢܘܐܶܝܠ.</VERS>
      <VERS vnumber="9">ܙܽܘܥܘ ܥܰܡ̈ܡܶܐ: ܘܶܐܬ݁ܬܰܒܪܘ. ܘܨܽܘܬ݂ܘ ܟܽܠܗܽܘܢ ܖ̈ܰܚܺܝܩܶܝܗ̇ ܕܰܐܪܥܳܐ. ܐܶܬ݂ܥܰܫܰܢܘ ܘܶܐܬ݁ܬܰܒܪܘ.</VERS>
      <VERS vnumber="10">ܐܶܬ݂ܪܰܥܰܘ ܬܰܪܥܺܝܬ݂ܳܐ: ܘܬܶܬ݂ܒܰܛܰܠ ܡܰܠܠܶܘ ܡܶܠܬ݂ܳܐ: ܘܠܳܐ ܬܶܬ݂ܩܰܝܰܡ ܡܶܛܽܠ ܥܰܡܰܢܘܐܶܝܠ.</VERS>
      <VERS vnumber="11">ܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܝܟ݂ ܡܶܐܚܰܕ݂ ܐܺܝܕ݂ܳܐ: ܘܢܰܣܛܶܝܢܝ: ܠܳܐ ܐܶܗܰܠܶܟ݂ ܒܽܐܘܪܚܶܗ ܕܥܰܡܳܐ ܗܳܢܳܐ.</VERS>
      <VERS vnumber="12">ܘܶܐܡܰܪ: ܠܳܐ ܬܶܐܡܪܽܘܢ ܡܶܪܕܳܐ: ܐܰܝܟ݂ ܕܶܐܡܰܪ ܥܰܡܳܐ ܗܳܢܳܐ ܡܶܪܕܳܐ: ܘܰܒܕܰܚܠܰܬ݂ܗܽܘܢ ܠܳܐ ܬܶܕ݂ܚܠܽܘܢ: ܘܠܳܐ ܬܽܙܘܥܽܘܢ.</VERS>
      <VERS vnumber="13">ܠܡܳܪܝܳܐ ܚܰܝܠܬ݂ܳܢܳܐ ܩܰܕܶܫܘ: ܘܗܽܘܝܽܘ ܕܶܚܠܰܬ݂ܟܽܘܢ: ܘܗܽܘܝܽܘ ܡܣܰܝܥܳܢܟ݂ܽܘܢ.</VERS>
      <VERS vnumber="14">ܘܢܶܗܘܶܐ ܠܡܰܩܕܫܳܐ: ܘܰܠܟܺܐܦܳܐ ܕܰܡܚܽܘܬ݂ܳܐ: ܘܰܠܛܰܪܳܢܳܐ ܕܬ݂ܽܘܩܠܬ݂ܳܐ: ܠܰܬ݂ܖ̈ܰܝܗܽܘܢ ܒ̈ܳܬ݁ܶܐ ܕܺܝܣܪܳܐܶܝܠ: ܠܦܰܚ̈ܶܐ ܘܠܰܡܨܺܝ̈ܕ݂ܳܬ݂ܳܐ ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="15">ܘܢܶܬ݁ܬܰܩܠܽܘܢ ܒܗܽܘܢ ܣܰܓ݁ܺܝ̈ܐܶܐ: ܘܢܶܦܠܽܘܢ: ܘܢܶܬ݁ܬܰܒܪܽܘܢ: ܘܢܶܬ݁ܬ݁ܨܺܝܕ݂ܽܘܢ: ܘܢܶܬ݁ܬܰܚܕܽܘܢ.</VERS>
      <VERS vnumber="16">ܨܽܘܪܘ ܣܳܗܕܽܘܬ݂ܳܐ: ܘܰܚܬ݂ܽܘܡܘ ܢܳܡܽܘܣܳܐ.</VERS>
      <VERS vnumber="17">ܒܝܽܘܠܦܳܢܝ ܐܶܟܰܬܰܪ ܠܡܳܪܝܳܐ ܕܰܐܦܢܺܝ ܐܰܦܰܘ̈ܗܝ ܡ̣ܶܢ ܕܒܶܝܬ݂ ܝܰܥܩܽܘܒ: ܘܶܐܣܰܟܶܐ ܠܶܗ.</VERS>
      <VERS vnumber="18">ܗܳܐ ܐܶܢܳܐ ܘܰܒܢܰܝ̈ܳܐ ܕܝܰܗ̱ܒ ܠܺܝ ܡܳܪܝܳܐ: ܠܳܐܬܳܐ ܘܰܠܬܶܕ݂ܡܽܘܪܬܳܐ ܒܺܐܝܣܪܳܝܶܠ: ܡ̣ܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ ܕܰܫܪܳܐ ܒܛܽܘܪܳܐ ܕܨܶܗܝܽܘܢ.</VERS>
      <VERS vnumber="19">ܟܰܕ݂ ܢܺܐܡܪܽܘܢ ܠܟ݂ܽܘܢ: ܕܰܫܐܰܠܘ ܡ̣ܶܢ ܙܰܟܽܘܖ̈ܶܐ ܘܡ̣ܶܢ ܝܰܕܽܘܥ̈ܶܐ: ܕܢܳܨܪܺܝܢ: ܘܢܳܗ̇ܡܺܝܢ: ܠܳܐ ܗܘܰܘ ܥܰܡܶܗ ܕܰܐ‌ܠܳܗܳܐ ܐܰܝܠܶܝܢ ܕܫܳܐܠܺܝܢ ܠܡܺܝ̈ܬܶܐ ܥܰܠ ܚܰܝ̈ܶܐ.</VERS>
      <VERS vnumber="20">ܠܢܳܡܽܘܣܳܐ ܘܰܠܣܳܗܕܽܘܬ݂ܳܐ: ܕܠܳܐ ܢܺܐܡܪܽܘܢ ܐܰܝܟ݂ ܡܶܠܬ݂ܳܐ ܗܳܕܶܐ: ܕܠܰܝܬ݁ ܠܡܶܬܰܠ ܥܠܶܝܗ̇ ܫܽܘܚܕܳܐ.</VERS>
      <VERS vnumber="21">ܘܢܶܥܒܰܪ ܒܳܗ̇: ܘܰܢܩܰܫܶܝܗ̇: ܘܢܶܟ݂ܦܰܢ. ܘܡܳܐ ܕܰܟ݂ܦܶܢ ܢܶܪܓܰܙ: ܘܰܢܨܰܚܶܐ ܠܡܰܠܟܶܗ ܘܠܰܐܠܳܗܶܗ.</VERS>
      <VERS vnumber="22">ܘܢܶܬ݂ܦܢܶܐ ܠܥܶܠ: ܘܒܰܐܪܥܳܐ ܢܚܽܘܪ: ܐܘܠܨܳܢܳܐ ܘܚܶܫܽܘܟ݂ܳܐ: ܘܥܳܩܬ݂ܳܐ ܘܥܰܡܛܳܢܳܐ ܢܶܕ݂ܚܩܺܝܘܗܝ ܡܶܛܽܠ ܕܠܳܐ ܢܛܰܪܶܦ ܠܰܐܝܢܳܐ ܕܰܡܥܳܩ: ܐܰܝܟ݂ ܕܰܒܙܰܒܢܳܐ ܩܰܕ݂ܡܳܝܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܣܰܪܗܒܰܬ ܐܰܪܥܳܐ ܕܰܙܒܳܘܠܽܘܢ: ܘܰܐܪܥܳܐ ܕܢܰܦܬܳܠܺܝ. ܐܘܚܕܳܢܳܐ ܥܫܶܢ: ܐܽܘܪܚܳܐ ܕܝܰܡܳܐ: ܥܶܒܖ̈ܰܘܗܝ ܕܝܽܘܪܕ̇ܢܳܢ ܢܰܗܪܳܐ: ܓܠܺܝܠܳܐ ܕܥܰܡ̈ܡܶܐ.</VERS>
      <VERS vnumber="2">ܥܰܡܳܐ ܕܰܡܗܰܠܟ݂ܺܝܢ ܒܚܶܫܽܘܟ݂ܳܐ: ܚܙܰܘ ܢܽܘܗܪܳܐ ܪܰܒܳܐ. ܘܰܕ݂ܝܳܬ݂ܒܺܝܢ ܒܰܐܪܥܳܐ ܕܛܶܠܳܠܰܝ̈ ܡܰܘܬܳܐ: ܢܽܘܗܪܳܐ ܕܢܰܚ ܥܠܰܝܗܽܘܢ.</VERS>
      <VERS vnumber="3">ܐܰܣܓܺܝܬ݁ ܥܰܡܳܐ: ܘܠܶܗ ܐܰܘܪܶܒܬ݁ ܚܰܕ݂ܽܘܬ݂ܳܐ. ܚܕ݂ܺܝܘ ܩܕ݂ܳܡܰܝܟ ܐܰܝܟ݂ ܗܳܢܽܘܢ ܕܚܳܕܶܝܢ ܒܰܚܨܳܕ݂ܳܐ: ܘܰܐܝܟ݂ ܗܳܢܽܘܢ ܕܕܳܝܨܺܝܢ ܡܳܐ ܕܰܡܦܰܠܓܺܝܢ ܒܶܙܬ݂ܳܐ.</VERS>
      <VERS vnumber="4">ܡܶܛܽܠ ܕܢܺܝܪܳܐ ܕܫܽܘܥܒܳܕ݂ܗܽܘܢ: ܘܚܽܘܛܪܳܐ ܕܟܰܬ݂ܦܗܽܘܢ: ܘܫܰܒܛܳܐ ܕܰܡܫܰܥܒܶܕ݂ ܗ̱ܘܳܐ ܠܗܽܘܢ: ܬܒܰܪܬ݁ ܐܰܝܟ݂ ܝܰܘܡܳܐ ܕܡܶܕ݂ܝܰܢ.</VERS>
      <VERS vnumber="5">ܡܶܛܽܠ ܕܟ݂ܽܠ ܩܳܠ ܐܶܫܬ݁ܡܰܥ ܒܙܳܘܥܬ݂ܳܐ. ܘܢܰܚܬܳܐ ܡܦܰܠܦܰܠ ܒܰܕ݂ܡܳܐ. ܘܰܗܘܳܐ ܠܝܰܩܕܳܢܳܐ ܘܰܠܡܶܐܟ݂ܽܘܠܬܳܐ ܕܢܽܘܪܳܐ.</VERS>
      <VERS vnumber="6">ܡܶܛܽܠ ܕܝܰܠܕܳܐ ܐܶܬ݂ܺܝܠܶܕ݂ ܠܰܢ: ܘܰܒܪܳܐ ܐܶܬ݂ܺܝܗܶܒ ܠܰܢ. ܘܰܗܘܳܐ ܫܽܘܠܛܳܢܶܗ ܥܰܠ ܟܰܬ݂ܦܶܗ. ܘܶܐܬ݂ܩܪܺܝ ܫܡܶܗ ܕܽܘܡܳܪܳܐ ܘܡܳܠܽܘܟ݂ܳܐ: ܐܰ‌ܠܳܗܳܐ ܓܰܢ̱ܒܳܪܳܐ ܕܥܳܠ̈ܡܶܐ: ܫܰܠܺܝܛܳܐ ܕܰܫܠܳܡܳܐ.</VERS>
      <VERS vnumber="7">ܠܡܰܣܓܳܝܽܘ ܫܽܘܠܛܳܢܶܗ. ܘܠܰܫܠܳܡܶܗ ܠܰܝܬ݁ ܣܳܟ݂ܶܐ: ܥܰܠ ܟܽܘܪܣܝܶܗ ܕܕܰܘܺܝܕ݂: ܘܥܰܠ ܡܰܠܟܽܘܬܶܗ. ܕܢܰܬ݂ܩܢܺܝܗ̇ ܘܰܢܣܰܡܟ݂ܺܝܗ̇ ܒܕܺܝܢܳܐ ܘܰܒܙܰܕܺܝܩܽܘܬ݂ܳܐ: ܡܶܟܺܝܠ ܘܰܥܕܰܡܳܐ ܠܥܳܠܰܡ. ܛܢܳܢܶܗ ܕܡܳܪܝܳܐ ܚܰܝܠܬ݂ܳܢܳܐ ܥܳܒܶܕ݂ ܗܳܕܶܐ.</VERS>
      <VERS vnumber="8">ܦܶܬ݂ܓ݂ܳܡܳܐ ܫܰܕܰܪ ܡܳܪܝܳܐ ܒܝܰܥܩܽܘܒ: ܘܰܢ̣ܦܰܠ ܒܺܝܣܪܳܐܶܝܠ.</VERS>
      <VERS vnumber="9">ܘܢܶܕܥܽܘܢ ܥܰܡ̈ܡܶܐ ܟܽܠܗܽܘܢ: ܐܰܦܪܶܝܡ ܘܥܳܡܽܘܖ̈ܶܝܗ̇ ܕܫܳܡܪܺܝܢ: ܒܓܰܐܝܽܘܬ݂ܳܐ ܘܰܒܪܰܒܽܘܬ݂ ܠܶܒܳܐ: ܘܳܐܡܪܺܝܢ.</VERS>
      <VERS vnumber="10">ܠܶܒ̈ܢܶܐ ܢܰܪܡܶܐ: ܘܢܶܓܙܽܘܪ ܓܙܺܝܖ̈ܳܬ݂ܳܐ. ܘܢܶܦܣܽܘܩ ܫܰܩ̈ܡܶܐ: ܘܰܐܖ̈ܙܶܐ ܢܶܚܠܽܘܦ.</VERS>
      <VERS vnumber="11">ܘܢܰܥܫܶܢ ܡܳܪܝܳܐ ܠܳܐܠܽܘܨܰܘ̈ܗܝ ܕܪܳܨܳܢ ܥܠܰܘܗ̱ܝ. ܘܠܰܒܥܶܠܕܒܳܒܰܘ̈ܗܝ ܢܓܰܪܶܓ.</VERS>
      <VERS vnumber="12">ܠܰܐܕ݂ܽܘܡ ܡ̣ܶܢ ܡܰܕܢܚܳܐ: ܘܠܰܦܠܶܫܬܳܝ̈ܶܐ ܡ̣ܶܢ ܡܰܥܪܒܳܐ. ܘܢܶܐܟ݂ܽܠܘܳܢܶܗ ܠܺܝܣܪܳܐܶܝܠ ܒܟ݂ܽܠܶܗ ܦܽܘܡܗܽܘܢ ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.</VERS>
      <VERS vnumber="13">ܘܥܰܡܳܐ ܠܳܐ ܐܶܬ݂ܦܢܺܝܘ: ܥܕܰܡܳܐ ܕܰܒܠܰܥܘ. ܘܰܠܡܳܪܝܳܐ ܚܰܝܠܬ݂ܳܢܳܐ ܠܳܐ ܒܥܳܘ.</VERS>
      <VERS vnumber="14">ܘܰܐܘܒܶܕ݂ ܡܳܪܝܳܐ ܡ̣ܶܢ ܝܺܣܪܳܐܶܝܠ: ܪܺܝܫܳܐ ܘܕ݂ܽܘܢܒܬ݂ܳܐ: ܘܕ݂ܽܘܢܒܬ݂ܳܐ ܘܪܺܝܫܳܐ: ܒܝܰܘܡܳܐ ܚܰܕ݂.</VERS>
      <VERS vnumber="15">ܣܳܒܳܐ ܘܰܗܕ݂ܺܝܪ ܐܰܦ̈ܶܐ ܗܽܘܝܽܘ ܪܺܝܫܳܐ. ܘܰܢܒܺܝܳܐ ܕܡܰܠܶܦ ܫܽܘܩܪܳܐ ܗܽܘܝܽܘ ܕܽܘܢܒܬ݂ܳܐ.</VERS>
      <VERS vnumber="16">ܘܢܶܗܘܽܘܢ ܡܰܛܐܒܳܢܰܘ̈ܗܝ ܕܥܰܡܳܐ ܗܳܢܳܐ: ܡܰܛܥܶܝܢ ܘܰܡܛܰܒܥܺܝܢ ܠܶܗ.</VERS>
      <VERS vnumber="17">ܡܶܛܽܠ ܗܳܢܳܐ ܠܳܐ ܢܚܰܕܶܐ ܡܳܪܝܳܐ ܥܰܠ ܥܠܰܝܡܰܝ̈ܗܽܘܢ. ܘܥܰܠ ܝܰܬ݂ܡܰܝ̈ܗܽܘܢ ܘܥܰܠ ܐܰܖ̈ܡܠܳܬ݂ܗܽܘܢ ܠܳܐ ܢܪܰܚܶܦ. ܡܶܛܽܠ ܕܟܽܠܗܽܘܢ ܚܰܠܦܺܝܢ ܘܒܺܝܫܺܝܢ. ܘܟܽܠ ܦܽܘܡ ܡܡܰܠܶܠ ܫܳܛܝܽܘܬ݂ܳܐ. ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.</VERS>
      <VERS vnumber="18">ܡܶܛܽܠ ܕܣܶܦܰܬ ܚܛܺܝܬ݂ܳܐ ܐܰܝܟ݂ ܢܽܘܪܳܐ: ܘܬܶܐܟ݂ܽܘܠ ܝܰܥܪܳܐ ܘܟ݂ܽܘ̈ܒܶܐ. ܘܬܶܣܰܦ ܒܣܰܘ̈ܟܶܐ ܕܥܳܒܳܐ. ܘܢܶܬ݂ܥܰܪܩܠܽܘܢ ܓܒܰܝ̈ܳܐ ܒܬܶܢܳܢܳܐ.</VERS>
      <VERS vnumber="19">ܒܰܟ݂ܐܳܬܶܗ ܕܡܳܪܝܳܐ ܚܰܝܠܬ݂ܳܢܳܐ ܙܳܥܰܬ ܐܰܪܥܳܐ. ܘܰܗܘܳܐ ܥܰܡܳܐ ܐܰܝܟ݂ ܗܰܘ ܕܶܐܟܰܠܬܶܗ ܢܽܘܪܳܐ. ܘܰܓܒܰܪ ܥܰܠ ܐܰܚܽܘܗܝ ܠܳܐ ܢܚܽܘܣ.</VERS>
      <VERS vnumber="20">ܘܢܶܓܙܽܘܪ ܥܰܠ ܝܰܡܺܝܢܶܗ ܘܢܶܟ݂ܦܰܢ. ܘܢܶܐܟ݂ܽܘܠ ܥܰܠ ܣܶܡܳܠܶܗ. ܘܠܳܐ ܢܶܣܒܥܽܘܢ ܓܒܰܪ ܒܶܣܪܳܐ ܕܰܕ݂ܪܳܥܶܗ ܢܶܐܟ݂ܽܘܠ.</VERS>
      <VERS vnumber="21">ܡܢܰܫܶܐ ܠܰܐܦܪܶܝܡ: ܘܰܐܦܪܶܝܡ ܠܰܡܢܰܫܶܐ: ܘܰܐܟ݂ܚܕ݂ܳܐ ܥܰܠ ܝܺܗܽܘܕ݂ܳܐ. ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓ̣ܙܶܗ. ܘܬܽܘܒ ܐܺܝܕܶܗ ܪܳܡܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܳܝ ܠܰܕ݂ܒܳܕ݂ܩܺܝܢ ܒܕ݂ܳܩ̈ܶܐ ܕܥܶܬܳܐ: ܘܟܳܬ݂ܒܺܝܢ ܥܰܘܠܳܐ.</VERS>
      <VERS vnumber="2">ܠܡܶܨܠܳܐ ܕܺܝܢܳܐ ܕܡܶܣܟܺܢ̈ܶܐ: ܘܰܠܡܶܒܰܙ ܕܺܝܢܳܐ ܕܒܳܝ̈ܫܶܐ ܕܥܰܡܝ. ܕܢܶܫܒܽܘܢ ܠܰܐܖ̈ܡܠܳܬ݂ܳܐ: ܘܢܶܒܙܽܘܢ ܠܝܰܬ݂ܡ̈ܶܐ.</VERS>
      <VERS vnumber="3">ܡܳܢܳܐ ܬܶܥܒܕ݂ܽܘܢ ܠܝܰܘܡܳܐ ܕܦܽܘܪܥܳܢܳܐ: ܘܠܰܕ݂ܠܽܘܚܝܳܐ ܕܡ̣ܶܢ ܪܽܘܚܩܳܐ ܐܳܬ݁ܶܐ. ܠܘܳܬ݂ ܡܰܢ ܬܶܥ̱ܪܩܽܘܢ ܕܬܶܬ݂ܥܰܕܪܽܘܢ ܘܰܠܘܳܬ݂ ܡܰܢ ܬܶܫܒܩܽܘܢ ܐܺܝܩܳܪܟ݂ܽܘܢ.</VERS>
      <VERS vnumber="4">ܕܠܳܐ ܬܶܒܪܟ݂ܽܘܢ ܬܚܶܝܬ݂ ܐܰܣܺܝܖ̈ܶܐ: ܬܚܶܝܬ݂ ܩܛܺܝ̈ܠܶܐ ܬܶܦܠܽܘܢ ܘܰܒܗܳܠܶܝܢ ܟܽܠܗܶܝܢ ܠܳܐ ܗܦܰܟ݂ ܪܽܘܓܙܶܗ. ܘܬܽܘܒ ܐܺܝܕܶܗ ܪܳܡܳܐ.</VERS>
      <VERS vnumber="5">ܘܳܝ ܠܐܳܬ݂ܽܘܪܳܝܳܐ: ܫܰܒܛܳܐ ܗ̱ܘ̣ ܕܪܽܘܓܙܝ: ܘܚܽܘܛܪܳܐ ܗ̱ܘ̣ ܒܺܐܝܕ݂ܗܽܘܢ ܕܰܡܚܽܘܬ݂ܝ: ܥܰܠ ܥܰܡܳܐ ܚܰܠܦܳܐ ܐܶܫܰܕܪܺܝܘܗܝ.</VERS>
      <VERS vnumber="6">ܘܥܰܠ ܥܰܡܳܐ ܐܰܟܬܳܢܳܐ ܐܶܦܰܩܕ݂ܺܝܘܗܝ ܕܢܶܫܒܶܐ ܫܶܒܝܳܐ: ܘܢܶܒܽܘܙ ܒܶܙܬ݂ܳܐ: ܘܢܶܥܒܕ݂ܺܝܘܗܝ ܕܝܳܫܳܐ ܐܰܝܟ݂ ܣܝܳܢܳܐ ܕܫܽܘܩ̈ܶܐ.</VERS>
      <VERS vnumber="7">ܘܗܽܘ ܠܳܐ ܗ̱ܘܳܐ ܗܳܟ݂ܰܢܳܐ ܕܰܡܺܝ. ܘܰܒܠܶܒܶܗ ܠܳܐ ܗ̱ܘܳܐ ܗܳܟ݂ܰܢܳܐ ܐܶܬ݂ܚܰܫܰܒ. ܐܶܠܳܐ ܕܢܰܘܒܶܕ݂ ܒܠܶܒܶܗ: ܘܰܢܣܺܝܦ ܥܰܡ̈ܡܶܐ ܣܰܓ݁ܺܝ̈ܐܶܐ.</VERS>
      <VERS vnumber="8">ܡܶܛܽܠ ܕܶܐܡܰܪ: ܕܗܳܐ ܪܰܘܖ̈ܒܳܢܶܐ ܐܰܟ݂ܚܕ݂ܳܐ. ܡܰܠ̈ܟܶܐ ܐܶܢܽܘܢ.</VERS>
      <VERS vnumber="9">ܗܳܐ ܐܰܝܟ݂ ܟܰܪܟܡܽܘܫ ܒܰܠܝܽܘ: ܘܰܐܝܟ݂ ܪܳܦܳܕ݂ ܚܡܳܬ݂: ܘܰܐܝܟ݂ ܕܰܪܡܣܽܘܩ ܫܳܡܪܺܝܢ.</VERS>
      <VERS vnumber="10">ܘܰܐܝܟ݂ ܕܶܐܫܟܚܰܬ ܐܺܝܕ݂ܝ ܠܡܰܠ̈ܟܘܳܬ݂ܳܐ ܕܰܦܬܰܟ݂ܖ̈ܶܐ ܘܕܰܓ̣ܠܺܝ̈ܦܶܐ: ܡ̣ܶܢ ܐܽܘܪܺܫܠܶܡ ܘܡ̣ܶܢ ܫܳܡܪܺܝܢ.</VERS>
      <VERS vnumber="11">ܘܰܐܝܟ݂ ܕܥܶܒܕܶܬ݂ ܠܫܳܡܪܺܝܢ ܘܠܰܦܬܰܟ݂ܖ̈ܶܝܗ̇: ܗܳܟ݂ܰܢܳܐ ܐܶܥܒܶܕ݂ ܠܽܐܘܪܺܫܠܶܡ ܘܠܰܦܬܰܟ݂ܖ̈ܶܝܗ̇.</VERS>
      <VERS vnumber="12">ܘܢܶܗܘܶܐ ܡܳܐ ܕܫܰܡܠܺܝ ܡܳܪܝܳܐ ܟܽܠܗܽܘܢ ܥܒܳܕܰܘ̈ܗܝ ܒܛܽܘܪܳܐ ܕܨܶܗܝܽܘܢ: ܘܒܽܐܘܪܺܫܠܶܡ: ܐܶܦܩܽܘܕ݂ ܥܰܠ ܦܶܐܖ̈ܰܘܗܝ ܕܠܶܒܳܐ ܪܰܒܳܐ ܕܡܰܠܟܳܐ ܕܳܐܬ݂ܽܘܪ: ܘܥܰܠ ܬܶܫܒܽܘܚܬܳܐ ܕܪܳܘܡܳܐ ܕܥܰܝܢܰܘ̈ܗܝ.</VERS>
      <VERS vnumber="13">ܡܶܛܽܠ ܕܶܐܡܰܪ ܕܰܒܚܰܝܠܳܐ ܕܺܐܝܕ݂ܝ ܥܶܒܕܶܬ݂: ܘܰܒܚܶܟ݂ܡܰܬ݂ܝ ܡܶܛܽܠ ܕܣܰܟܽܘܠܬ݂ܳܢ ܐ̱ܢܳܐ. ܐܰܥܒܪܶܬ݂ ܬܚܽܘܡܰܝ̈ܗܽܘܢ ܕܥܰܡ̈ܡܶܐ. ܘܢܶܟ݂ܣܰܝ̈ܗܽܘܢ ܒܶܙܶܬ݂. ܘܟܰܒܫܶܬ݂ ܡܕ݂ܺܝ̈ܢܳܬ݂ܳܐ ܕܝܰܬ݂ܒ̈ܳܢ.</VERS>
      <VERS vnumber="14">ܘܶܐܫܟܚܰܬ݂ ܐܶܝܕ݂ܝ ܐܰܝܟ݂ ܩܶܢܳܐ ܠܚܰܝܠܳܐ ܕܥܰܡ̈ܡܶܐ: ܘܰܐܝܟ݂ ܕܟ݂ܳܢܫܺܝܢ ܒ̈ܢܳܬ݂ܳܐ ܕܰܫܒܺܝ̈ܩܳܢ: ܟܢܰܫܬܳܗ̇ ܠܟܽܠܳܗ̇ ܐܰܪܥܳܐ. ܘܠܳܐ ܗܘܳܐ ܕܰܡܪܺܝܡ ܓܶܦܳܐ: ܘܦܳܬܰܚ ܦܽܘܡܶܗ ܘܢܳܨܰܪ.</VERS>
      <VERS vnumber="15">ܕܰܠܡܳܐ ܡܶܫܬܰܒܰܚ ܢܳܪܓܳܐ ܥܰܠ ܡܰܢ ܕܦܳܣܶܩ ܒܶܗ. ܐܰܘ ܡܶܬ݁ܬ݁ܪܺܝܡ ܡܰܣܳܪܳܐ ܥܰܠ ܡܰܢ ܕܢܳܣܰܪ ܒܶܗ. ܐܰܘ ܡܶܫܬܰܩܰܠ ܫܰܒܛܳܐ ܥܰܠ ܡܰܢ ܕܰܡܪܺܝܡ ܠܶܗ.</VERS>
      <VERS vnumber="16">ܡܶܛܽܠ ܗܳܢܳܐ ܢܫܰܕܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܐܰܒܕܳܢܳܐ ܥܰܠ ܫܰܡܺܝܢܳܘ̈ܗܝ ܚܠܳܦ ܐܺܝܩܳܪܶܗ ܢܺܐܩܰܕ݂ ܝܰܩܕܳܢܶܗ ܐܰܝܟ݂ ܝܰܩܕܳܢܳܐ ܕܢܽܘܪܳܐ.</VERS>
      <VERS vnumber="17">ܘܢܶܗܘܶܐ ܢܽܘܗܪܶܗ ܕܺܝܣܪܳܐܶܝܠ ܠܢܽܘܪܳܐ: ܘܩܰܕܺܝܫܰܘ̈ܗܝ ܠܫܰܠܗܶܒܺܝܬ݂ܳܐ. ܘܬ݂ܰܘܩܶܕ݂ ܘܬܶܐܟ݂ܽܘܠ ܝܰܥܪܶܗ ܘܟ݂ܽܘܒܰܘ̈ܗܝ ܒܝܰܘܡܳܐ ܚܰܕ݂.</VERS>
      <VERS vnumber="18">ܘܫܽܘܒܚܳܐ ܕܥܳܒܶܗ ܘܰܕ݂ܟܰܪܡܠܶܗ: ܡ̣ܶܢ ܢܰܦܫܳܐ ܘܰܥܕܰܡܳܐ ܠܒܶܣܪܳܐ ܢܓܰܡܰܪ. ܘܢܶܗܘܶܐ ܐܰܝܟ݂ ܕܠܳܐ ܗܘܳܐ.</VERS>
      <VERS vnumber="19">ܘܫܰܪܟܳܐ ܕܩܰܝ̈ܣܶܐ ܕܥܳܒܶܗ: ܠܡܶܢܝܳܢܳܐ ܢܶܗܘܽܘܢ. ܘܛܰܠܝܳܐ ܢܶܟ݂ܬ݁ܽܘܒ ܐܶܢܽܘܢ.</VERS>
      <VERS vnumber="20">ܘܢܶܗܘܶܐ ܒܝܰܘܡܳܐ ܗܰܘ: ܠܳܐ ܢܰܘܣܶܦ ܬܽܘܒ ܫܰܪܟܶܗ ܕܺܝܣܪܳܐܶܝܠ: ܘܰܐܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܕܒܶܝܬ݂ ܝܰܥܩܽܘܒ ܠܡܶܬ݁ܬ݁ܟܳܠܽܘ ܥܰܠ ܡܰܢ ܕܰܢܟ݂ܶܐ ܐܶܢܽܘܢ. ܐܶܠܳܐ ܢܶܬ݁ܬܰܟ݂ܠܽܘܢ ܒܩܽܘܫܬܳܐ ܥܰܠ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="21">ܘܫܰܪܟܳܐ ܢܶܬ݂ܦܢܽܘܢ: ܫܰܪܟܶܗ ܕܝܰܥܩܽܘܒ ܠܘܳܬ݂ ܐܶܝܠ ܓܰܢ̱ܒܳܪܳܐ.</VERS>
      <VERS vnumber="22">ܘܶܐܢ ܢܶܗܘܶܐ ܥܰܡܳܟ݂ ܝܺܣܪܳܐܶܝܠ: ܐܰܝܟ݂ ܚܳܠܳܐ ܕܰܒܝܰܡܳܐ: ܫܰܪܟܳܐ ܢܶܬ݂ܦܢܽܘܢ ܡܶܢܗܽܘܢ ܟܪܰܡ ܘܰܦܣܰܩ̣: ܘܰܓܪܰܦ ܒܙܰܕܺܝܩܽܘܬܳܐ.</VERS>
      <VERS vnumber="23">ܡܶܛܽܠ ܕܰܓܡܽܘܪܝܳܐ ܘܦܳܣܺܝ̈ܩܳܬ݂ܳܐ ܥܳܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܟ݂ܽܠܳܗ̇ ܐܰܪܥܳܐ.</VERS>
      <VERS vnumber="24">ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܳܐ ܬܶܕ݂ܚܰܠ ܕܥܳܡܰܪ ܒܨܶܗܝܽܘܢ: ܡ̣ܶܢ ܐܳܬ݂ܽܘܪܳܝܳܐ ܕܡܳܚܶܐ ܠܳܟ݂ ܒܫܰܒܛܶܗ: ܘܚܽܘܛܪܶܗ ܡܪܺܝܡ ܥܠܰܝܟ ܒܽܐܘܪܚܳܐ ܕܡܶܨܪܶܝܢ.</VERS>
      <VERS vnumber="25">ܡܶܛܽܠ ܕܥܰܕ݂ ܩܰܠܺܝܠ ܙܥܽܘܪ: ܘܢܶܫܬܰܡܠܶܐ ܪܽܘܓܙܝ ܘܚܶܡܬ݂ܝ ܥܰܠ ܚܒܳܠܗܽܘܢ.</VERS>
      <VERS vnumber="26">ܘܰܢܥܺܝܪ ܥܠܰܘܗ̱ܝ ܡܳܪܝܳܐ ܚܰܝܠܬ݂ܳܢܳܐ ܫܰܘܛܳܐ: ܐܰܝܟ݂ ܡܚܽܘܬ݂ܳܐ ܕܡܶܕ݂ܝܰܢ ܕܰܒܛܽܘܪܳܐ ܕܚܽܘܪܺܝܒ: ܘܚܽܘܛܪܶܗ ܥܰܠ ܝܰܡܳܐ: ܘܰܫܩܳܠܶܗ ܒܽܐܘܪܚܳܐ ܕܡܶܨܪܶܝܢ.</VERS>
      <VERS vnumber="27">ܘܢܶܗܘܶܐ ܒܝܰܘܡܳܐ ܗܰܘ: ܢܶܥܒܰܪ ܫܽܘܥܒܳܕܶܗ ܡ̣ܶܢ ܟܰܬ݂ܦܳܟ݂: ܘܢܺܝܪܶܗ ܡ̣ܶܢ ܨܰܘܪܳܟ݂ ܘܢܶܬ݂ܚܰܒܰܠ ܢܺܝܪܳܐ ܡ̣ܶܢ ܩܕ݂ܳܡ ܡܽܘܫܚܳܐ.</VERS>
      <VERS vnumber="28">ܐܶܬ݂ܳܐ ܠܰܥܢܳܬ݂: ܘܰܥܒܰܪ ܒܡܰܓܳܕܽܘ. ܘܰܒܡܰܟ݂ܡܰܣ ܣܳܡ ܡܳܐܢܰܘ̈ܗܝ.</VERS>
      <VERS vnumber="29">ܥܒܰܪ ܠܡܰܥܒܪܳܐ ܕܰܓܒܰܥ ܠܒܶܝܬ݂ ܒܝܳܬܰܢ: ܕܶܚܠܰܬ ܪܳܡܬ݂ܳܐ: ܘܓܶܒܥܰܬ݂ ܫܳܐܳܘܠ ܥܶܪܩܰܬ.</VERS>
      <VERS vnumber="30">ܨܗܰܠܝ ܒܩܳܠܶܟ݂ܝ ܒܰܪܬ݂ ܓܶܠܝܰܡ. ܨܽܘܬ݂ܝ ܠܺܝܫ ܘܰܥܢܳܝ ܥܢܳܬ݂ܽܘܬ݂.</VERS>
      <VERS vnumber="31">ܐܶܬ݂ܪܰܚܩܰܬ ܡܰܪܡܢܳܐ. ܘܝܳܬ݂ܒܰܝ ܓܽܘ̈ܒܺܝܢ ܥܫܶܢܘ.</VERS>
      <VERS vnumber="32">ܥܕܰܟܝܠ ܝܰܘܡܳܐ ܒܢܳܒ ܩܳܐܶܡ. ܐܰܢܺܝܦ ܐܺܝܕܶܗ ܥܰܠ ܛܽܘܪܳܐ ܕܒܰܪܬ݂ ܨܶܗܝܽܘܢ: ܘܥܰܠ ܖ̈ܳܡܳܬ݂ܳܐ ܕܽܐܘܪܺܫܠܶܡ.</VERS>
      <VERS vnumber="33">ܗܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܡܣܰܚܶܦ ܠܰܡܫܰܒ̈ܚܶܐ ܒܥܽܘܫܢܳܐ. ܘܰܕ݂ܪܳܡܺܝܢ ܒܩܰܘ̈ܡܳܬ݂ܳܐ ܢܶܬ݂ܡܰܟܟ݂ܽܘܢ: ܘܰܕ݂ܪܳܡܺܝܢ ܢܶܫܬܰܦܠܽܘܢ.</VERS>
      <VERS vnumber="34">ܘܰܢܦܰܫܰܚ ܣܰܘ̈ܟܶܐ ܕܥܳܒܳܐ ܒܦܰܪܙܠܳܐ. ܘܠܶܒܢܳܢ ܒܫܽܘܒܚܶܗ ܢܶܦܶܠ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܢܶܦܽܘܩ ܚܽܘܛܪܳܐ ܡ̣ܶܢ ܓܽܘܙܥܶܗ ܕܺܐܝܫܰܝ. ܘܢܰܦܪܰܥ ܢܽܘܪܒܳܐ ܡ̣ܶܢ ܥܶܩܳܪܶܗ.</VERS>
      <VERS vnumber="2">ܘܬܶܬ݁ܢܺܝܚ ܘܬܶܫܪܶܐ ܥܠܰܘܗ̱ܝ ܪܽܘܚܳܐ ܕܰܐ‌ܠܳܗܳܐ: ܪܽܘܚܳܐ ܕܚܶܟ݂ܡܬ݂ܳܐ ܘܰܕ݂ܣܽܘܟܳܠܳܐ: ܪܽܘܚܳܐ ܕܬܰܪܥܺܝܬ݂ܳܐ ܘܰܕ݂ܓܰܢ̱ܒܰܪܽܘܬ݂ܳܐ: ܪܽܘܚܳܐ ܕܺܝܕܰܥܬ݂ܳܐ ܘܰܕܕܶܚܠܬܶܗ ܕܡܳܪܝܳܐ.</VERS>
      <VERS vnumber="3">ܘܢܶܕ݂ܢܰܚ ܒܕܶܚܠܬܶܗ ܕܡܳܪܝܳܐ. ܘܠܳܐ ܐܰܝܟ݂ ܕܚܳܙ̈ܝܳܢ ܥܰܝܢܳܘ̈ܗܝ ܢܕ݂ܽܘܢ: ܘܠܳܐ ܐܰܝܟ݂ ܕܫܳܡ̈ܥܳܢ ܐܶܕ݂ܢܳܘ̈ܗܝ ܢܰܟܣ.</VERS>
      <VERS vnumber="4">ܢܕ݂ܽܘܢ ܒܩܽܘܫܬܳܐ ܠܡܶܣܟܺܢ̈ܶܐ: ܘܢܰܟܶܣ ܒܰܬ݂ܪܺܝܨܽܘܬ݂ܳܐ ܠܒܺܝ̈ܫܶܝܗ̇ ܕܰܐܪܥܳܐ. ܢܶܡܚܶܐ ܠܰܐܪܥܳܐ ܒܫܰܒܛܳܐ ܕܦܽܘܡܶܗ. ܘܰܒܪܽܘܚܳܐ ܕܣܶܦ̈ܘܳܬܶܗ ܢܡܺܝܬ݂ ܠܖ̈ܰܫܺܝܥܶܐ.</VERS>
      <VERS vnumber="5">ܬܶܗܘܶܐ ܙܰܕܺܝܩܽܘܬܳܐ ܐܳܣܰܪ ܚܰܨܰܘ̈ܗܝ: ܘܗܰܝܡܳܢܽܘܬ݂ܳܐ ܚܙܳܩܳܐ ܕܕܰܦ̈ܢܳܬܶܗ.</VERS>
      <VERS vnumber="6">ܢܶܥܡܰܪ ܕܺܐܒܳܐ ܥܰܡ ܐܶܡܪܳܐ. ܘܢܶܡܪܶܐ ܥܰܡ ܓܰܕ݂ܝܳܐ ܢܶܪܒܰܥ. ܘܥܶܓܠܳܐ ܘܓܽܘܪܝܳܐ ܕܰܐܪܝܳܐ ܘܬ݂ܰܘܪܳܐ: ܐܰܟ݂ܚܕ݂ܳܐ ܢܶܪܥܽܘܢ. ܘܛܰܠܝܳܐ ܙܥܽܘܪܳܐ ܢܕܰܒܰܪ ܐܶܢܽܘܢ.</VERS>
      <VERS vnumber="7">ܬܽܘܪܬܳܐ ܘܕܶܒܳܐ ܐܰܟ݂ܚܕ݂ܳܐ ܢܶܖ̈ܥܝܳܢ ܘܰܒܢܰܝ̈ܗܶܝܢ ܐܰܟ݂ܚܕ݂ܳܐ ܢܶܪܒܥܽܘܢ ܐܰܪܝܳܐ ܐܰܝܟ݂ ܬܰܘܪܳܐ ܢܶܐܟ݂ܽܘܠ ܬܶܒܢܳܐ.</VERS>
      <VERS vnumber="8">ܘܢܶܫܬ݁ܥܶܐ ܝܰܠܽܘܕ݂ܳܐ ܒܚܰܪܡܳܢܳܐ. ܘܰܒܚܽܘܪܳܐ ܕܶܐܣܦܶܣ ܢܰܘܫܶܛ ܐܺܝܕܶܗ ܚܣܺܝܠܳܐ.</VERS>
      <VERS vnumber="9">ܘܠܳܐ ܢܰܒܐܫܽܘܢ: ܘܠܳܐ ܢܚܰܒܠܽܘܢ ܒܟ݂ܽܠܶܗ ܛܽܘܪܳܐ ܕܩܽܘܕ݂ܫܝ. ܡܶܛܽܠ ܕܬܶܬ݂ܡܠܶܐ ܐܰܪܥܳܐ ܝܺܕܰܥܬܶܗ ܕܡܳܪܝܳܐ: ܐܰܝܟ݂ ܡܰܝ̈ܳܐ ܕܰܡܟܰܣܶܝܢ ܠܝܰܡܳܐ.</VERS>
      <VERS vnumber="10">ܘܢܶܗܘܶܐ ܒܝܰܘܡܳܐ ܗܰܘ: ܥܶܩܳܪܶܗ ܕܺܐܝܫܰܝ ܕܩܳܐܶܡ: ܐܳܬܳܐ ܠܥܰܡ̈ܡܶܐ ܘܰܥܠܰܘܗ̱ܝ ܥܰܡ̈ܡܶܐ ܢܥܰܩܒܽܘܢ ܘܬܶܗܘܶܐ ܢܝܳܚܬ݁ܶܗ ܐܺܝܩܳܪܳܐ.</VERS>
      <VERS vnumber="11">ܘܢܶܗܘܶܐ ܒܝܰܘܡܳܐ ܗܰܘ: ܢܰܘܣܶܦ ܡܳܪܝܳܐ ܬܶܢܝܳܐ ܕܺܐܝܕܶܗ: ܕܢܶܩܢܶܐ ܫܰܪܟܳܐ ܕܥܰܡܶܗ ܕܶܐܫܬ݁ܚܰܪܘ: ܡ̣ܶܢ ܐܳܬ݂ܽܘܪ: ܘܡ̣ܶܢ ܡܶܨܪܶܝܢ: ܘܡ̣ܶܢ ܦܰܬ݂ܪܽܘܣ: ܘܡ̣ܶܢ ܟܽܘܫ: ܘܡ̣ܶܢ ܥܺܝܠܳܡ: ܘܡ̣ܶܢ ܣܳܥܺܝܪ: ܘܡ̣ܶܢ ܚܡܳܬ݂: ܘܡܶܢ ܓܳܙܖ̈ܳܬ݂ܳܐ ܕܝܰܡܳܐ.</VERS>
      <VERS vnumber="12">ܘܢܶܫܩܽܘܠ ܐܳܬܳܐ ܠܥܰܡ̈ܡܶܐ: ܘܰܢܟܰܢܶܫ ܠܛܳܥܰܝ̈ܳܐ ܕܺܝܣܪܳܐܶܝܠ: ܘܠܰܡܒܰܕܖ̈ܶܐ ܕܺܝܗܽܘܕ݂ܳܐ ܢܟܰܢܶܫ ܡ̣ܶܢ ܐܰܪܒܥܰܬ݂ ܟܶܢܦܶܝܗ̇ ܕܰܐܪܥܳܐ.</VERS>
      <VERS vnumber="13">ܘܢܶܥܒܰܪ ܛܢܳܢܳܐ ܡ̣ܶܢ ܐܰܦܪܶܝܡ: ܘܐܳܠܽܘܨܰܘ̈ܗܝ ܕܺܝܗܽܘܕ݂ܳܐ ܢܺܐܒܕܽܘܢ. ܐܰܦܪܶܝܡ ܠܳܐ ܢܶܛܰܢ ܒܺܝܗܽܘܕܳܐ: ܘܺܝܗܽܘܕ݂ܳܐ ܠܳܐ ܢܶܐܠܽܘܨ ܠܰܐܦܪܶܝܡ.</VERS>
      <VERS vnumber="14">ܘܢܶܦܠܚܽܘܢ ܒܟܰܬ݂ܦܳܐ ܕܰܦܠܶܫܬܳܝ̈ܶܐ ܥܰܠ ܝܰܡܳܐ. ܘܰܐܟ݂ܚܕ݂ܳܐ ܢܶܒܙܽܘܢ ܠܰܒܢܰܝ̈ ܡܰܕ݂ܢܚܳܐ ܒܰܐܕ݂ܽܘܡ ܘܰܒܡܽܘܐܳܒ ܢܰܘܫܛܽܘܢ ܐܺܝܕܰܝ̈ܗܽܘܢ ܘܰܒܢܰܝ̈ ܥܰܡܽܘܢ ܢܶܫܬܰܡܠܽܘܢ ܠܗܽܘܢ.</VERS>
      <VERS vnumber="15">ܘܢܰܚܪܶܒ ܡܳܪܝܳܐ ܠܶܫܳܢ ܝܰܡܳܐ ܕܰܒܡܶܨܪܶܝܢ: ܘܰܢܪܺܝܡ ܐܺܝܕܶܗ ܥܰܠ ܢܰܗܪܳܐ ܒܽܐܘܚܕܳܢܳܐ ܕܪܽܘܚܶܗ: ܘܢܶܡܚܶܝܘܗܝ ܠܫܰܒܥܳܐ ܢܰܚ̈ܠܺܝܢ: ܕܢܶܬ݂ܥܒܰܪ ܒܰܡܣܳܢ̈ܶܐ.</VERS>
      <VERS vnumber="16">ܘܢܶܗܘܶܐ ܫܒܺܝܠܳܐ ܠܫܰܪܟܳܐ ܕܥܰܡܶܗ: ܕܶܐܫܬ݁ܚܰܪܘ ܡ̣ܶܢ ܐܳܬ݂ܽܘܪ: ܐܰܝܟ݂ ܕܰܗܘܳܬ݂ ܠܺܝܣܪܳܐܶܝܠ: ܒܝܰܘܡܳܐ ܕܰܣܠܶܩ̣ܘ ܡ̣ܶܢ ܐܰܪܥܳܐ ܕܡܶܨܪܶܝܢ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܬܺܐܡܰܪ ܒܝܰܘܡܳܐ ܗܰܘ: ܐܰܘܕܶܐ ܠܳܟ݂ ܡܳܪܝܳܐ ܕܰܪܓܶܙܬ݁ ܥܠܰܝ: ܘܰܐܗܦܶܟ݂ܬ݁ ܪܽܘܓܙܳܟ݂ ܘܒܰܝܰܐܬܳܢܝ.</VERS>
      <VERS vnumber="2">ܗܳܐ ܥܰܠ ܐܰ‌ܠܳܗܳܐ ܦܳܪܽܘܩܝ ܬܟ݂ܺܝܠ ܐ̱ܢܳܐ: ܘܠܳܐ ܐܶܙܽܘܥ. ܡܶܛܽܠ ܕܬ݂ܽܘܩܦܝ ܘܫܽܘܒܚܝ ܡܳܪܝܳܐ ܗ̱ܘ̣: ܘܢܶܗܘܶܐ ܠܺܝ ܠܦܽܘܪܩܳܢܳܐ.</VERS>
      <VERS vnumber="3">ܘܬܶܡܠܽܘܢ ܡܰܝ̈ܳܐ ܒܚܰܕ݂ܽܘܬ݂ܳܐ ܡ̣ܶܢ ܡܰܒܽܘܥܳܐ ܕܦܽܘܪܩܳܢܳܐ.</VERS>
      <VERS vnumber="4">ܘܬܺܐܡܪܽܘܢ ܒܝܰܘܡܳܐ ܗܰܘ: ܐܰܘܕܰܘ ܠܡܳܪܝܳܐ ܘܰܩܪܰܘ ܫܡܶܗ: ܘܚܰܘܰܘ ܒܥܰܡ̈ܡܶܐ ܨܶܢ̈ܥܳܬܶܗ. ܐܶܬ݁ܕܰܟ݂ܪܘ ܕܥܰܫܺܝܢ ܗ̱ܘ̣ ܫܡܶܗ.</VERS>
      <VERS vnumber="5">ܙܡܰܪܘ ܠܡܳܪܝܳܐ ܡܶܛܽܠ ܕܓܰܐܝܽܘܬ݂ܳܐ ܥܒܰܕ݂. ܝܺܕ݂ܺܝܥܳܐ ܗ̱ܝ ܗܳܕܶܐ ܒܟܽܠܳܗ̇ ܐܰܪܥܳܐ.</VERS>
      <VERS vnumber="6">ܕܽܘܨܝ ܘܫܰܒܰܚܝ ܥܳܡܽܘܪܬܳܐ ܕܨܶܗܝܽܘܢ. ܡܶܛܽܠ ܕܪܰܒ ܗ̱ܘ̣ ܕܰܒܓܰܘܶܟ݂ܝ: ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="13">
      <VERS vnumber="1">ܡܰܫܩܠܳܐ ܕܒܳܒܶܠ ܕܰܚܙܳܐ ܐܶܫܰܥܝܳܐ ܒܰܪ ܐܰܡܽܘܨ.</VERS>
      <VERS vnumber="2">ܥܰܠ ܛܽܘܖ̈ܶܐ ܫܦܰܝ̈ܳܐ ܫܩܽܘܠܘ ܐܳܬܳܐ. ܐܰܪܺܝܡܘ ܠܗܽܘܢ ܩܳܠܳܐ. ܐܰܢܺܝܦܘ ܒܺܐܝܕܶܗ ܢܶܥܠܽܘܢ ܒܬܰܖ̈ܥܰܝ ܫܰܠܺܝܛܳ̈ܢ̈ܶܐ.</VERS>
      <VERS vnumber="3">ܐܶܢܳܐ ܦܶܩܕܶܬ݂ ܠܡܰܩܕܰܫܝ. ܘܰܩܪܺܝܬ݂ ܠܓܰܢ̱ܒܳܖ̈ܶܐ ܒܪܽܘܓܙܝ. ܘܡܶܬ݂ܥܰܫܢܺܝܢ ܒܓܰܐܝܽܘܬ݂ܝ.</VERS>
      <VERS vnumber="4">ܩܳܠܳܐ ܕܰܪܓܽܘܫܝܳܐ ܒܛܽܘܪܳܐ: ܕܽܘܡܝܳܐ ܕܥܰܡ̈ܡܶܐ ܣܰܓܺܝ̈ܐܶܐ ܩܳܠܳܐ ܕܰܪܓܽܘܫܝܳܐ ܕܡܰܠܟ̈ܘܳܬ݂ܳܐ ܕܥܰܡ̈ܡܶܐ ܕܡܶܬ݂ܟܰܢܫܺܝܢ. ܡܳܪܝܳܐ ܚܰܝܠܬ݂ܳܢܳܐ ܣܳܥܰܪ ܚܰܝ̈ܠܶܐ.</VERS>
      <VERS vnumber="5">ܩܖ̈ܰܒܬܳܢܶܐ ܐܳܬ݁ܶܝܢ ܡ̣ܶܢ ܪܽܘܚܩܳܐ: ܘܡ̣ܶܢ ܣܰܘ̈ܦܰܝ ܫܡܰܝܳܐ ܡܳܪܝܳܐ: ܘܡܳܐܢ̈ܶܐ ܕܪܽܘܓܙܶܗ: ܠܰܡܚܰܒܳܠܽܘ ܠܟܽܠܳܗ̇ ܐܰܪܥܳܐ.</VERS>
      <VERS vnumber="6">ܐܰܝܠܠܶܘ ܡܶܛܽܠ ܕܩܰܪܺܝܒ ܗ̱ܘ̣ ܝܳܘܡܶܗ ܕܡܳܪܝܳܐ: ܘܰܐܝܟ݂ ܒܶܙܬ݂ܳܐ ܡ̣ܶܢ ܫܶܠܝܳܐ ܢܺܐܬܶܐ.</VERS>
      <VERS vnumber="7">ܡܶܛܽܠ ܗܳܢܳܐ ܟܽܠܗܶܝܢ ܐܺܝ̈ܕܰܝܳܐ ܢܶܬ݂ܖ̈ܰܦܝܳܢ. ܘܟܽܠܶܗ ܠܶܒܳܐ ܕܐ̱ܢܳܫܳܐ ܢܶܬ݂ܡܣܶܐ ܘܢܶܬ݁ܕܰܠܚܽܘܢ.</VERS>
      <VERS vnumber="8">ܘܨܰܘܖ̈ܳܢܶܐ ܘܚܶܒܠܶܐ ܐܰܝܟ݂ ܕܝܳܠܶܕܬܳܐ ܢܶܐܚܕܽܘܢ ܐܶܢܽܘܢ. ܘܢܶܬ݂ܡܗܽܘܢ ܓܒܰܪ ܒܚܰܒܪܶܗ. ܘܰܐܦ̈ܶܐ ܕܫܰܠܗܶܒܺܝܬ݂ܳܐ ܐܰܦܰܝ̈ܗܽܘܢ.</VERS>
      <VERS vnumber="9">ܗܳܐ ܝܳܘܡܶܗ ܕܡܳܪܝܳܐ ܐܳܬ݁ܳܐ: ܕܳܐܣܝܽܘ ܠܰܝܬ݁ ܠܶܗ ܐܰܟܬܰܢ ܘܚܰܡܺܝܡ ܪܽܘܓܙܶܗ ܕܢܶܥܒܕ݂ܺܝܗ̇ ܠܰܐܪܥܳܐ ܠܚܽܘܪܒܳܐ: ܘܰܚܛܳܝ̈ܶܝܗ̇ ܢܰܘܒܶܕ݂ ܡܶܢܳܗ̇.</VERS>
      <VERS vnumber="10">ܡܶܛܽܠ ܕܟ݂ܰܘ̈ܟܒܶܐ ܕܰܫܡܰܝܳܐ ܘܚܰܝ̈ܠܳܘܳܬ݂ܗܽܘܢ ܠܳܐ ܢܰܢܗܪܽܘܢ ܢܶܚܫܰܟ݂ ܫܶܡܫܳܐ ܒܡܰܦܩܶܗ. ܘܢܽܘܗܪܶܗ ܕܣܰܗܪܳܐ ܠܳܐ ܢܰܢܗܰܪ.</VERS>
      <VERS vnumber="11">ܐܶܦܩܽܘܕ݂ ܒܺܝܫܬܳܐ ܥܰܠ ܬܺܒܶܝܠ: ܘܥܰܠ ܖ̈ܰܫܺܝܥܶܐ ܥܰܘܠܗܽܘܢ. ܐܶܒܰܛܶܠ ܪܳܡܽܘܬ݂ܳܐ ܕܫܰܒܗܖ̈ܳܢܶܐ. ܘܓܰܐܝܽܘܬ݂ܳܐ ܕܥܰܫܺܝ̈ܢܶܐ ܐܶܡܰܟܶܟ݂.</VERS>
      <VERS vnumber="12">ܐܰܘܩܰܪ ܓܰܒܪܳܐ ܡ̣ܶܢ ܕܰܗܒܳܐ: ܘܐ̱ܢܳܫܳܐ ܡ̣ܶܢ ܕܰܗܒܳܐ ܕܰܐܘܦܺܝܪ.</VERS>
      <VERS vnumber="13">ܡܶܛܽܠ ܗܳܢܳܐ ܠܰܫܡܰܝܳܐ ܐܰܪܓܶܙ. ܘܰܬ݂ܙܽܘܥ ܐܰܪܥܳܐ ܡ̣ܶܢ ܕܽܘܟܬܳܗ̇: ܒܰܟ݂ܐܳܬܶܗ ܕܡܳܪܝܳܐ ܚܰܝܠܬ݂ܳܢܳܐ: ܒܝܰܘܡܳܐ ܕܚܶܡܬ݂ܳܐ ܕܪܽܘܓܙܶܗ.</VERS>
      <VERS vnumber="14">ܢܶܗܘܽܘܢ ܐܰܝܟ݂ ܛܒܰܝ̈ܳܐ ܕܥܳܪܩܺܝܢ: ܘܰܐܝܟ݂ ܥܳܢ̈ܳܐ ܕܠܰܝܬ݁ ܠܳܗ̇ ܡܟܰܢܫܳܢܳܐ ܐ̱ܢܳܫ ܠܥܰܡܶܗ ܢܶܬ݂ܦܢܽܘܢ: ܘܰܓܒܰܪ ܠܰܐܪܥܶܗ ܢܶܥܪܩܽܘܢ.</VERS>
      <VERS vnumber="15">ܟܠ ܕܢܶܫܬܰܟܰܚ: ܢܶܬ݁ܕܩܰܪ. ܘܟ݂ܽܠ ܕܢܶܬ݁ܬܰܘܣܰܦ: ܢܶܦܶܠ ܒܚܰܪܒܳܐ.</VERS>
      <VERS vnumber="16">ܘܝܰܠܽܘܕܰܝ̈ܗܽܘܢ ܢܶܫܬܰܩܦܽܘܢ ܠܥܰܢܰܝ̈ܗܽܘܢ ܘܢܶܬ݂ܒܰܙܙܽܘܢ ܒܳܬܰܝ̈ܗܽܘܢ. ܘܢܶܫܰܝ̈ܗܽܘܢ ܢܶܨܛܰܥܖ̈ܳܢ.</VERS>
      <VERS vnumber="17">ܗܳܐ ܡܥܺܝܪ ܐ̱ܢܳܐ ܥܠܰܝܟܽܘܢ ܠܡܳܕ݂ܳܝ̈ܶܐ: ܕܟܶܣܦܳܐ ܠܳܐ ܚܫܺܝܒ ܠܗܽܘܢ: ܘܰܒܕܰܗܒܳܐ ܠܳܐ ܡܶܨܛܒܶܝܢ.</VERS>
      <VERS vnumber="18">ܩܶܫ̈ܬܳܬ݂ܳܐ ܕܰܥܠܰܝ̈ܡܶܐ ܢܶܬ݂ܬܰܒܖ̈ܳܢ. ܘܥܰܠ ܦܺܐܖ̈ܶܐ ܕܟܰܪܣܳܐ ܠܳܐ ܢܪܰܚܡܽܘܢ. ܘܥܰܠ ܒܢܰܝ̈ܟܽܘܢ ܠܳܐ ܢܚܽܘ̈ܣܳܢ ܥܰܝܢܰܝ̈ܗܽܘܢ.</VERS>
      <VERS vnumber="19">ܘܬܶܗܘܶܐ ܒܳܒܶܠ ܚܰܝܠܳܐ ܕܡܰܠ̈ܟܽܘܬ݂ܳܐ: ܘܫܽܘܒܚܳܐ ܕܓܰܐܝܽܘܬ݂ܳܐ ܕܟܰܠܕܳܝ̈ܶܐ: ܐܰܝܟ݂ ܕܰܗܦܰܟ݂ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ.</VERS>
      <VERS vnumber="20">ܠܳܐ ܬܶܬܰܒ ܠܥܳܠܰܡ: ܘܠܳܐ ܬܶܫܪܶܐ ܠܕ݂ܳܪܕܳܖ̈ܺܝܢ ܘܠܳܐ ܢܶܫܪܽܘܢ ܬܰܡܳܢ ܥܰܖ̈ܰܒܳܝܶܐ: ܘܖ̈ܳܥܰܘܳܬ݂ܳܐ ܠܳܐ ܢܶܪܥܽܘܢ ܬܰܡܳܢ.</VERS>
      <VERS vnumber="21">ܐܶܠܳܐ ܢܶܖ̈ܒܥܳܢ ܬܰܡܳܢ ܚܰܝ̈ܘܳܬ݂ܳܐ. ܘܢܶܬ݂ܡܠܽܘܢ ܒܳܬܰܝ̈ܗܽܘܢ ܒ̈ܢܳܬ݂ ܩ̈ܳܠܶܐ. ܘܢܶܫܖ̈ܝܳܢ ܬܰܡܳܢ ܒ̈ܢܳܬ݂ ܢܰܥܳܡ̈ܶܐ: ܘܫܺܐܕ̈ܶܐ ܢܶܪܩܕ݂ܽܘܢ ܬܰܡܳܢ.</VERS>
      <VERS vnumber="22">ܘܢܶܥܢ̈ܝܳܢ ܣܺܝܖ̈ܶܢܳܣ ܒܣܳܚܖ̈ܳܬ݂ܗܽܘܢ: ܘܝܳܪܽܘܖ̈ܶܐ ܒܗܰܝ̈ܟܠܶܐ ܕܦܽܘܢܳܩܰܝ̈ܗܽܘܢ ܩܰܪܺܝܒ ܗ̱ܘ̣ ܙܰܒܢܳܗ̇ ܠܡܶܐܬ݂ܳܐ: ܘܝܳܘ̈ܡܳܬ݂ܳܗ̇ ܬܽܘܒ ܠܳܐ ܢܶܬ݂ܡܰܬ݂ܚܽܘܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܡܶܛܽܠ ܕܰܡܪܰܚܶܡ ܡܳܪܝܳܐ ܥܰܠ ܝܰܥܩܽܘܒ: ܘܡܶܨܛܒܶܐ ܬܽܘܒ ܒܺܝܣܪܳܐܶܝܠ ܘܢܶܫܒܽܘܩ ܐܶܢܽܘܢ ܒܰܐܪܥܗܽܘܢ. ܘܢܶܬ݂ܠܰܘܢ ܥܠܰܝܗܽܘܢ ܥܳܡܽܘܖ̈ܶܐ. ܘܢܶܬ݁ܬܰܘܣܦܽܘܢ ܥܰܠ ܕܒܶܝܬ݂ ܝܰܥܩܽܘܒ.</VERS>
      <VERS vnumber="2">ܘܢܶܕ݂ܒܪܽܘܢ ܐܶܢܽܘܢ ܥܰܡ̈ܡܶܐ. ܘܢܰܝܬ݁ܽܘܢ ܐܶܢܽܘܢ ܠܰܐܪܥܗܽܘܢ ܘܢܺܐܪܬ݁ܽܘܢ ܐܶܢܽܘܢ ܕܒܶܝܬ݂ ܝܺܣܪܳܐܶܝܠ: ܒܰܐܪܥܶܗ ܕܡܳܪܝܳܐ: ܠܥܰܒ̈ܕܶܐ ܘܠܰܐܡ̈ܗܳܬ݂ܳܐ. ܘܢܶܗܘܽܘܢ ܫܳܒܶܝܢ ܠܫܳܒܰܝ̈ܗܽܘܢ: ܘܢܶܫܬܰܠܛܽܘܢ ܒܰܡܫܰܥܒܕ݂ܳܢܰܝ̈ܗܽܘܢ.</VERS>
      <VERS vnumber="3">ܘܢܶܗܘܶܐ ܒܝܰܘܡܳܐ ܕܰܢܢܺܝܚܳܟ݂ ܡܳܪܝܳܐ ܡ̣ܶܢ ܟܰܪܝܽܘܬ݂ܳܟ݂: ܘܡ̣ܶܢ ܪܽܘܓܙܳܟ݂: ܘܡ̣ܶܢ ܫܽܘܥܒܳܕ݂ܳܐ ܩܰܫܝܳܐ ܕܶܐܫܬܰܥܒܰܕܬ݁.</VERS>
      <VERS vnumber="4">ܬܶܫܩܽܘܠ ܡܰܬ݂ܠܳܐ ܗܳܢܳܐ ܥܰܠ ܡܰܠܟܳܐ ܕܒܳܒܶܠ: ܘܬܺܐܡܰܪ. ܐܰܝܟܰܢܳܐ ܒܛܶܠ̣ ܫܰܠܺܝܛܳܐ: ܘܰܒܛܶܠ ܡܚܰܦܛܳܢܳܐ.</VERS>
      <VERS vnumber="5">ܬܒܰܪ ܡܳܪܝܳܐ ܚܽܘܛܪܳܐ ܕܪܰܫܺܝܥܳܐ: ܘܫܰܒܛܳܐ ܕܫܰܠܺܝܛܳܐ.</VERS>
      <VERS vnumber="6">ܕܡܳܚܶܐ ܗ̱ܘܳܐ ܥܰܡ̈ܡܶܐ ܒܰܐܟܬ݂ܳܐ: ܡܚܽܘܬ݂ܳܐ ܕܠܳܐ ܡܶܪܕܽܘ. ܘܪܳܕܶܐ ܗ̱ܘܳܐ ܒܪܽܘܓܙܳܐ ܥܰܡ̈ܡܶܐ. ܘܪܳܕܶܦ ܠܗܽܘܢ ܕܠܳܐ ܚܳܘܣܳܢ.</VERS>
      <VERS vnumber="7">ܐܶܬ݁ܬ݁ܢܺܝܚܰܬ ܘܫܶܠܝܰܬ ܟܽܠܳܗ̇ ܐܰܪܥܳܐ: ܘܕ݂ܳܨܰܬ݂ ܒܬܶܫܒܽܘܚܬܳܐ.</VERS>
      <VERS vnumber="8">ܐܳܦ ܒܪܽܘܬ݂ܳܐ ܘܰܐܖ̈ܙܶܐ ܕܠܶܒܢܳܢ ܚܕ݂ܺܝܘ ܠܳܟ݂. ܡ̣ܶܢ ܙܰܒܢܳܐ ܕܰܫܟ݂ܶܒܬ݁: ܠܳܐ ܣܠܶܩܘ ܥܠܰܝܢ ܠܡܶܦܣܰܩ.</VERS>
      <VERS vnumber="9">ܫܝܽܘܠ ܡ̣ܶܢ ܠܬܰܚܬ݁ ܐܶܬ݂ܡܰܪܡܪܰܬ ܠܽܘܩܒܰܠ ܡܰܥܠܳܟ݂. ܐܰܥܺܝܪܰܬ ܥܠܰܝܟ ܓܰܢ̱ܒܳܖ̈ܶܐ: ܘܟܽܠܗܽܘܢ ܫܰܠܺܝܛܳܢ̈ܶܐ ܕܰܐܪܥܳܐ ܕܰܐܩܺܝܡܬ݁ ܡ̣ܶܢ ܟܽܘܖ̈ܣܰܘܳܬ݂ܗܽܘܢ.</VERS>
      <VERS vnumber="10">ܟܽܠܗܽܘܢ ܡܰܠ̈ܟܶܐ ܕܥܰܡ̈ܡܶܐ ܢܶܥܢܽܘܢ ܘܢܺܐܡܪܽܘܢ ܠܳܟ݂: ܐܳܦ ܐܰܢ̱ܬ݁ ܐܶܬ݂ܟܪܰܗܬ݁ ܐܰܟ݂ܘܳܬܰܢ: ܘܰܠܘܳܬܰܢ ܐܶܫܬܰܠܶܡܬ݁.</VERS>
      <VERS vnumber="11">ܘܺܐܝܩܳܪܳܟ݂ ܢ̣ܚܶܬ݂ ܠܰܫܝܽܘܠ: ܘܡ̣ܺܝܬ݂ ܟܶܢܳܪܳܟ݂ ܬܚܽܘܬܰܝܟ ܬܶܬ݂ܡܟܰܟ݂ ܪܳܡܬ݂ܳܐ: ܘܰܬ݂ܟܰܣܶܝܟ݂ ܬܰܘܠܥܳܐ.</VERS>
      <VERS vnumber="12">ܐܰܝܟܰܢܳܐ ܢܦܰܠ̣ܬ݁ ܡ̣ܶܢ ܫܡܰܝܳܐ. ܐܰܝܠܶܠ ܒܨܰܦܪܳܐ ܢܦܰܠܬ݁ ܒܰܐܪܥܳܐ ܡܨܰܥܪܳܢܳܐ ܕܥܰܡ̈ܡܶܐ.</VERS>
      <VERS vnumber="13">ܐܰܢ̱ܬ݁ ܐܶܡܰܪܬ݁ ܒܠܳܒܳܟ݂. ܕܶܐܣܰܩ ܠܰܫܡܰܝܳܐ: ܘܰܠܥܶܠ ܡ̣ܶܢ ܟܰܘܟܒܰܘ̈ܗܝ ܕܺܐܝܠ ܐܰܪܺܝܡ ܟܽܘܪܣܰܝ: ܘܶܐܬ݁ܶܒ ܒܛܽܘܖ̈ܶܐ ܖ̈ܳܡܶܐ ܕܒܰܫܦܽܘ̈ܠܰܝ ܓܰܪܒܝܳܐ.</VERS>
      <VERS vnumber="14">ܘܶܐܣܰܩ ܥܰܠ ܪܰܘܡܳܐ ܕܰܥܢܳܢ̈ܶܐ: ܘܶܐܬ݁ܕܰܡܶܐ ܠܥܶܠܝܳܐ.</VERS>
      <VERS vnumber="15">ܡܶܟܺܝܠ ܠܰܫܝܽܘܠ ܬܶܚܽܘܬ݂: ܘܠܐܶܫܬ݁ܶܗ ܕܓܽܘܒܳܐ.</VERS>
      <VERS vnumber="16">ܟܽܠ ܚܳܙ̈ܝܰܝܟ ܥܠܰܝܟ ܢܕ݂ܺܝܩܽܘܢ ܘܒܳܟ݂ ܢܶܣܬܰܟܠܽܘܢ: ܘܢܺܐܡܪܽܘܢ: ܗܳܢܰܘ ܓܰܒܪܳܐ ܕܡܰܪܡܰܪ ܗ̱ܘܳܐ ܐܰܪܥܳܐ: ܘܰܐܙܺܝܥ ܡܰܠ̈ܟܘܳܬ݂ܳܐ.</VERS>
      <VERS vnumber="17">ܘܰܐܚܪܶܒ ܬܺܒܶܝܠ ܐܰܝܟ݂ ܡܕ݂ܰܒܪܳܐ. ܘܩܽܘܖ̈ܝܳܐ ܣܰܚܶܦ: ܘܰܐܣܺܝܖ̈ܰܘܗܝ ܠܳܐ ܫ̣ܪܳܐ.</VERS>
      <VERS vnumber="18">ܟܽܠܗܽܘܢ ܡܰܠ̈ܟܶܐ ܕܥܰܡ̈ܡܶܐ: ܫܟܶܒܘ ܒܺܐܝܩܳܪܳܐ: ܐ̱ܢܳܫ ܒܒܰܝܬ݁ܶܗ.</VERS>
      <VERS vnumber="19">ܘܰܐܢ̱ܬ݁ ܐܶܫܬܕ݂ܺܝܬ݁ ܡ̣ܶܢ ܩܰܒܪܳܟ݂: ܐܰܝܟ݂ ܢܽܘܪܒܳܐ ܡܰܣܠܝܳܐ: ܠܒܽܘܫܳܐ ܕܰܩܛܺܝ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܕܢܳܚܬܺܝܢ ܒܟܺܐܦ̈ܶܐ ܕܓܽܘܒܳܐ ܐܰܝܟ݂ ܫܠܰܕܳܐ ܕܺܝ̈ܫܳܬ݂ܳܐ.</VERS>
      <VERS vnumber="20">ܘܠܳܐ ܬܶܚܕܶܐ ܥܰܡܗܽܘܢ ܒܩܰܒܪܳܐ: ܡܶܛܽܠ ܕܰܐܪܥܳܟ݂ ܚܰܒܶܠܬ݁: ܘܥܰܡܳܟ݂ ܩܛܰܠܬ݁. ܠܳܐ ܢܩܽܘܡ ܠܥܳܠܰܡ ܙܰܪܥܳܐ ܒܺܝܫܳܐ.</VERS>
      <VERS vnumber="21">ܛܰܝܶܒ ܠܰܒܢܰܘ̈ܗܝ ܩܶܛܠܳܐ ܒܥܰܘܠܳܐ ܕܰܐܒܽܘܗܽܘܢ. ܕܠܳܐ ܢܩܽܘܡܽܘܢ ܘܢܺܐܪܬ݁ܽܘܢ ܐܰܪܥܳܐ: ܘܢܶܡܠܽܘܢ ܐܰܦܰܝ̈ ܬܺܒܶܝܠ ܩܪܳܒܳܐ.</VERS>
      <VERS vnumber="22">ܐܶܩܽܘܡ ܥܠܰܝܗܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܘܰܐܘܒܶܕ݂ ܫܡܳܗ̇ ܕܒܳܒܶܠ: ܘܙܰܪܥܳܗ̇ ܘܛܽܘܗܡܳܗ̇ ܘܫܰܪܒܬ݂ܳܗ̇: ܐܳܡܰܪ ܡܳܪܝܳܐ.</VERS>
      <VERS vnumber="23">ܘܶܐܥܒܕ݂ܺܝܗ̇ ܝܳܪܬ݁ܽܘܬ݂ܳܐ ܠܩܽܘ̈ܦܕܶܐ: ܘܰܐܓܡ̈ܶܐ ܕܡܰܝ̈ܳܐ ܘܶܐܟ݂ܢܫܺܝܗ̇ ܒܡܰܟܢܰܫܬܳܐ ܕܰܐܒܕܳܢܳܐ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="24">ܝܺܡܳܐ ܡܳܪܝܳܐ ܚܰܝܠܬ݂ܳܢܳܐ ܘܶܐܡܰܪ: ܕܰܐܝܟ݂ ܕܶܐܬ݂ܚܰܫܒܶܬ݂: ܗܳܟ݂ܰܢܳܐ ܢܶܗܘܶܐ. ܘܰܐܝܟ݂ ܕܶܐܬ݂ܪܰܥܺܝܬ݁: ܢܶܬ݂ܩܰܝܰܡ.</VERS>
      <VERS vnumber="25">ܕܶܐܬ݂ܒܰܪ ܠܐܳܬ݂ܽܘܪܳܝܳܐ ܒܰܐܪܥܝ: ܘܥܰܠ ܛܽܘܖ̈ܰܝ ܐܶܕܽܘܫܺܝܘܗܝ. ܘܢܶܥܒܰܪ ܢܺܝܪܶܗ ܡܶܢܗܽܘܢ: ܘܫܽܘܥܒܳܕܶܗ ܡ̣ܶܢ ܟܰܬ݂ܦܗܽܘܢ ܢܶܥܒܰܪ.</VERS>
      <VERS vnumber="26">ܗܳܕܳܐ ܗ̱ܝ ܬܰܪܥܺܝܬ݂ܳܐ ܕܶܐܬ݂ܪܰܥܺܝܬ݂ ܥܰܠ ܐܰܪܥܳܐ ܟܽܠܳܗ̇. ܘܗܳܕܳܐ ܗ̱ܝ ܐܺܝܕ݂ܳܐ ܕܶܐܬ݁ܬ݁ܪܺܝܡܰܬ ܥܰܠ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="27">ܡܳܪܝܳܐ ܚܰܝܠܬ݂ܳܢܳܐ ܐܶܬܪܰܥܺܝ: ܡܰܢܽܘ ܢܒܰܛܶܠ ܘܠܺܐܝܕܶܗ ܪܳܡܬ݂ܳܐ ܡܰܢܽܘ ܢܰܗܦܶܟ݂.</VERS>
      <VERS vnumber="28">ܡܰܫܩܠܳܐ ܕܰܦܠܶܫܬ݁: ܒܫܰܢ̱ܬܳܐ ܕܡܺܝܬ݂ ܐܳܚܳܙ ܡܰܠܟܳܐ ܗܘܳܐ ܡܰܫܩܠܳܐ ܗܳܢܳܐ.</VERS>
      <VERS vnumber="29">ܠܳܐ ܬܶܚܕܶܝܢ ܟܽܠܶܟ݂ܝ ܦܠܶܫܬ݁: ܡܶܛܽܠ ܕܶܐܬ݁ܬ݁ܒܰܪ ܫܰܒܛܳܐ ܕܰܡܫܰܥܒܕ݂ܳܢܰܟܝ. ܡܶܛܽܠ ܕܡ̣ܶܢ ܥܶܩܳܪܶܗ ܕܚܶܘܝܳܐ ܢܳܦܶܩ ܓܳܪܣܳܐ: ܘܦܺܐܖ̈ܰܘܗܝ ܚܰܪܡܳܢܳܐ ܕܦܳܪܰܚ.</VERS>
      <VERS vnumber="30">ܘܢܶܪܥܽܘܢ ܒܽܘܟ݂ܖ̈ܰܝ ܡܶܣܟܺܢ̈ܶܐ. ܘܒܝܳܫ̈ܶܐ ܒܫܶܠܝܳܐ ܢܶܪܒܥܽܘܢ ܘܰܐܡܺܝܬ݂ ܥܶܩܳܪܶܟ݂ܝ ܒܟܰܦܢܳܐ. ܘܰܕ݂ܡܶܫܬ݁ܚܰܪ ܡܶܢܶܟ݂ܝ ܢܶܬ݂ܩܛܶܠ.</VERS>
      <VERS vnumber="31">ܐܰܝܠܠܶܝ ܩܪܺܝܬ݂ܳܐ: ܒܰܓܶܢܝ ܩܪܺܝܬ݂ܳܐ ܐܶܬ݁ܕܰܠܚܰܬ ܦܠܶܫܬ݁ ܟܽܠܳܗ̇. ܡܶܛܽܠ ܕܡ̣ܶܢ ܓܰܪܒܝܳܐ ܐܳܬ݁ܶܐ ܬܶܢܳܢܳܐ: ܘܠܰܝܬ݁ ܕܺܝܚܺܝܕ݂ܳܝ ܒܥܰܕ݂ܥܺܕ݂ܰܘ̈ܗܝ.</VERS>
      <VERS vnumber="32">ܘܡܳܢܳܐ ܢܶܥܢܶܐ ܠܡܰܠܰܐܟ݂ܳܐ ܕܥܰܡ̈ܡܶܐ: ܕܡܳܪܝܳܐ ܡܰܬ݂ܩܶܢ ܫܶܬ݂ܶܐܣ̈ܶܝܗ̇ ܕܨܶܗܝܽܘܢ ܘܒܳܗ̇ ܢܶܣܬܰܬ݁ܪܽܘܢ ܒܳܝܫ̈ܶܐ ܕܥܰܡܶܗ.</VERS>
    </CHAPTER>
    <CHAPTER cnumber="15">
      <VERS vnumber="1">ܡܰܫܩܠܳܐ ܕܡܽܘܐܳܒ ܒܠܺܠܝܳܐ ܐܶܬ݂ܒܰܙܙܰܬ ܩܪܺܝܬ݂ܳܐ ܕܡܽܘܐܳܒ ܘܰܬ݂ܡܰܗܽܘ ܒܠܺܠܝܳܐ ܐܶܬ݂ܒܙܶܙܘ ܫܽܘܖ̈ܶܝܗ̇ ܕܡܽܘܐܳܒ: ܘܰܬ݂ܘܰܪܘ.</VERS>
      <VERS vnumber="2">ܣܠܶܩܘ ܠܒܰܝܬܳܐ ܕܪܺܝܒܽܘܢ: ܥܰܠ ܥܳܠܰܘ̈ܳܬ݂ܳܐ ܠܡܶܒܟܳܐ: ܥܰܠ ܢܳܒܽܘ ܘܥܰܠ ܡܶܐܕ݂ܒܳܐ. ܡܽܘܐܳܒ ܡܰܝܠܶܠ: ܘܰܒܟ݂ܽܠ ܖ̈ܺܝܫܳܘܗܝ ܩܽܘ̈ܕܚܳܬ݂ܳܐ: ܘܟ݂ܽܠ ܕܩܰܢ ܓܙܺܝܙ.</VERS>
      <VERS vnumber="3">ܒܫܽܘܩܰܘ̈ܗܝ ܐܶܬ݂ܟܢܶܫܘ ܣܰܩ̈ܶܐ. ܘܥܰܠ ܐܶܓܳܖ̈ܶܐ ܘܰܒܫܽܘ̈ܩܶܐ: ܟܽܠ ܐ̱ܢܳܫ ܡܰܝܠܶܠ: ܘܢܳܚܶܬ݂ ܒܰܒܟܳܬ݂ܳܐ.</VERS>
      <VERS vnumber="4">ܬܰܝܠܶܠ ܚܶܫܒܽܘܢ ܘܰܐܠܥܳܠܳܐ: ܘܰܥܕܰܡܳܐ ܠܝܳܨܽܘܬ݂ ܢܶܫܬ݁ܡܰܥ ܩܳܠܗܶܝܢ ܡܶܛܽܠ ܗܳܢܳܐ ܡܰܚܣܢܰܘ̈ܗܝ ܕܡܽܘܐܳܒ ܢܶܩܥܽܘܢ: ܘܢܰܦ݂ܫܶܗ ܬܶܩܥܶܐ ܠܶܗ.</VERS>
      <VERS vnumber="5">ܘܠܶܒܝ ܥܰܠ ܡܽܘܐܳܒ: ܢܶܝܠܶܠ ܒܪܽܘܚܶܗ ܥܕܰܡܳܐ ܠܨܳܥܳܪ ܥܶܓܠܬܳܐ ܬܽܘܠܬܳܐ. ܡܶܛܽܠ ܕܰܒܡܰܣܰܩܬܳܐ ܕܠܽܘܚܝܰܬ݂ ܟܰܕ݂ ܒܳܟܶܝܢ: ܢܶܣܩܽܘܢ ܒܳܗ̇. ܘܒܽܐܘܪܚܳܐ ܕܚܽܘܪܢܺܝܡ ܓܥܳܬ݂ܳܐ ܕܰܬ݂ܒܳܪܳܐ ܢܶܥܒܕ݂ܽܘܢ.</VERS>
      <VERS vnumber="6">ܡܶܛܽܠ ܕܡܰܝ̈ܳܐ ܕܢܰܡܪܺܝܡ ܢܓܽܘܙܽܘܢ. ܡܶܛܽܠ ܕܺܝܒܶܫ ܥܡܺܝܪܳܐ: ܘܰܚܡܳܐ ܬܰܕ݂ܐܳܐ: ܘܝܽܘܪܳܩܳܐ ܠܳܐ ܗܘܳܐ.</VERS>
      <VERS vnumber="7">ܡܶܛܽܠ ܗܳܢܳܐ ܡܶܕܶܡ ܕܶܐܫܬ݁ܚܰܪ ܥܒܰܪ. ܘܣܽܘܥܪܳܢܗܽܘܢ ܥܰܠ ܢܰܚܠܳܐ ܕܥܰܖ̈ܒܺܝܢ ܢܶܫܩܠܘܢ.</VERS>
      <VERS vnumber="8">ܡܶܛܽܠ ܕܚܶܕ݂ܪܰܬ ܝܺܠܰܠܬܳܐ ܠܰܬ݂ܚܽܘܡܳܐ ܕܡܽܘܐܳܒ: ܘܰܥܕܰܡܳܐ ܠܓܶܠܥܳܡ ܝܺܠܰܠܬ݁ܶܗ: ܘܰܠܒܺܪܳܐ ܕܳܐܠܺܝܡ ܝܺܠܰܠܬ݁ܶܗ.</VERS>
      <VERS vnumber="9">ܡܶܛܽܠ ܕܡܰܝ̈ܳܐ ܕܪܺܝܒܽܘܢ ܐܶܬ݂ܡܠܺܝܘ ܕܡܳܐ: ܡܶܛܽܠ ܕܶܐܣܺܝܡ ܥܰܠ ܪܺܝܒܽܘܢ ܬܰܘܣܰܦܬܳܐ. ܘܶܐܪܢܶܐ ܥܰܠ ܐܰܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܡܽܘܐܳܒ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܥܰܠ ܫܰܪܟܳܐ ܕܰܐܪܥܳܐ: ܐܶܫܰܕܰܪ ܠܒܰܪ ܫܰܠܺܝܛܳܐ ܕܰܐܪܥܳܐ: ܡ̣ܶܢ ܟܺܐܦܳܐ ܕܡܰܕ݂ܒܪܳܐ ܠܛܽܘܪܳܐ ܕܒܰܪܬ݂ ܨܶܗܝܽܘܢ.</VERS>
      <VERS vnumber="2">ܘܢܶܗܘܶܐ ܐܰܝܟ݂ ܦܳܪܰܚܬ݂ܳܐ ܕܰܡܫܰܢܝܳܐ ܩܶܢܳܗ̇. ܘܰܒܢܳܬ݂ ܡܽܘܐܳܒ: ܫܒܺܝ̈ܩܳܬ݂ܳܐ ܢܶܗܘ̈ܝܳܢ ܒܡܰܥܒܰܪܬܳܐ ܕܰܐܪܢܽܘܢ.</VERS>
      <VERS vnumber="3">ܐܰܝܬܳܝ ܬܰܪܥܺܝܬ݂ܳܐ: ܘܰܥܒܶܕ݂ܝ ܬܰܘܓܳܢܳܐ. ܣܺܝܡܝ ܐܰܝܟ݂ ܠܺܠܝܳܐ ܛܶܠܳܠܶܟ݂ܝ ܡܶܨܥܰܬ݂ ܛܰܗܪܳܐ. ܛܰܫܳܝ ܠܰܕܛܳܥܶܝܢ ܘܰܠܕܰܡܒܰܕܪܺܝܢ ܠܳܐ ܬܶܓܠܶܝܢ.</VERS>
      <VERS vnumber="4">ܢܶܥܡܪܽܘܢ ܒܶܟ݂ܝ ܡܒܰܕܖ̈ܶܐ ܕܡܽܘܐܳܒ ܗܘܺܝ ܠܗܽܘܢ ܣܶܬܳܪܳܐ ܡ̣ܶܢ ܩܕ݂ܳܡ ܒܳܙܽܘܙܳܐ. ܡܶܛܽܠ ܕܰܓܡܰܪ ܕܰܚܺܝܚܳܐ: ܘܣܳܦ ܒܳܙܽܘܙܳܐ: ܘܰܓܡܰܪ ܕܳܝܽܘܫܳܐ ܡ̣ܶܢ ܐܰܪܥܳܐ.</VERS>
      <VERS vnumber="5">ܘܢܶܬ݂ܩܰܢ ܟܽܘܪܣܝܳܐ ܒܛܰܝܒܽܘܬ݂ܳܐ. ܘܢܶܬ݁ܶܒ ܥܠܰܘܗ̱ܝ ܒܩܽܘܫܬܳܐ ܒܡܰܫܟܢܶܗ ܕܕܰܘܺܝܕ݂: ܕܰܝܳܢܳܐ ܘܰܡܥܰܩܶܒ ܕܺܝܢܳܐ: ܘܰܡܣܰܪܗܶܒ ܙܰܕܺܝܩܽܘܬܳܐ.</VERS>
      <VERS vnumber="6">ܫܡܰܥܢ ܓܰܐܝܽܘܬܶܗ ܕܡܽܘܐܳܒ: ܕܛܳܒ ܐܶܬ݂ܓܰܐܺܝ ܓܰܐܝܽܘܬܶܗ ܘܪܳܡܽܘܬܶܗ ܘܶܐܠܡܶܗ. ܠܳܐ ܗ̱ܘܳܐ ܗܳܟ݂ܰܢܳܐ ܒܰܕܶܩܘ ܥܠܰܘܗ̱ܝ ܩܳܨܽܘܡܰܘ̈ܗܝ.</VERS>
      <VERS vnumber="7">ܡܶܛܽܠ ܗܳܢܳܐ ܢܰܝܠܶܠ ܡܽܘܐܳܒ ܘܥܰܠ ܡܽܘܐܳܒ ܟܽܠܶܗ ܢܰܝܠܶܠ: ܥܰܠ ܐܶܫ̈ܝܳܬ݂ܳܐ ܕܫܽܘܖ̈ܶܐ ܕܡܶܬ݂ܗܰܓ̈ܡܳܢ. ܬܢܰܗܡܽܘܢ ܐܰܝܟ݂ ܟܖ̈ܺܝܗܶܐ.</VERS>
      <VERS vnumber="8">ܡܶܛܽܠ ܕܚܰܩ̈ܠܳܬ݂ܳܐ ܕܚܶܫܒܽܘܢ ܚܪܶܒ ܓܦܶܬܳܐ ܕܣܰܒܡܳܐ: ܓܰܢ̱ܒܳܖ̈ܶܐ ܕܥܰܡ̈ܡܶܐ ܓܰܡܘ ܫܰܒܽܘ̈ܩܶܝܗ̇: ܘܰܥܕܰܡܳܐ ܠܝܰܥܙܺܝܪ ܡܛܰܘ ܘܰܛܥܳܘ ܒܡܰܕ݂ܒܪܳܐ ܥܢܳܩܶܝ̈ܗ̇ ܢܓܰܕ݂ܘ ܘܰܥܒܰܪܘ ܝܰܡܳܐ.</VERS>
      <VERS vnumber="9">ܡܶܛܽܠ ܗܳܢܳܐ ܐܶܒܰܟܶܝܟܝ ܒܰܒܟܳܬ݂ܳܐ ܕܝܰܥܙܺܝܪ ܓܦܶܬܳܐ ܕܣܰܒܡܳܐ. ܐܰܪܘܶܝܟܝ ܡ̣ܶܢ ܕܶܡܥܬܶܟܝ ܚܶܫܒܽܘܢ: ܘܰܐܠܥܳܠܳܐ: ܡܶܛܽܠ ܕܥܰܠ ܚܨܰܕܶܟ݂ܝ ܘܥܰܠ ܩܛܳܦܶܟ݂ܝ ܕܳܝܽܘܫܳܐ ܢܦܰܠ.</VERS>
      <VERS vnumber="10">ܘܬܶܥܒܰܪ ܚܰܕ݂ܽܘܬ݂ܳܐ ܘܰܕ݂ܝܳܨܳܐ ܡ̣ܶܢ ܟܰܪܡܠܳܐ. ܘܰܒܟܪܡܠܳܐ ܠܳܐ ܢܶܚܕܽܘܢ. ܘܠܳܐ ܢܶܥܨܪܽܘܢ ܚܰܡܪܳܐ ܒܡܰܥܨܰܪܬܳܐ. ܘܠܳܐ ܢܕ݂ܽܘܫ ܕܳܝܽܘܫܳܐ: ܡܶܛܽܠ ܕܰܠܕܳܝܽܘܫܳܐ ܐܶܒܰܛܶܠ.</VERS>
      <VERS vnumber="11">ܡܶܛܽܠ ܗܳܢܳܐ ܟܰܪܣܝ ܥܰܠ ܡܽܘܐܳܒ: ܐܰܝܟ݂ ܟܶܢܳܪܳܐ ܬܡܰܠܶܠ. ܘܓܳܘܝ ܥܰܠ ܫܽܘܪܳܐ ܕܡܶܬ݂ܗܓܶܡ.</VERS>
      <VERS vnumber="12">ܘܡܳܐ ܕܰܚܙܳܐ ܕܰܠܐܺܝ ܡܽܘܐܳܒ ܥܰܠ ܥܳܠܰܘ̈ܳܬ݂ܳܐ: ܢܺܐܬܶܐ ܠܡܰܩܕܫܳܐ ܠܰܡܨܰܠܳܝܽܘ: ܘܠܳܐ ܢܶܫܟܰܚ.</VERS>
      <VERS vnumber="13">ܗܳܢܳܐ ܦܶܬ݂ܓ݂ܳܡܳܐ ܡܰܠܶܠ̣ ܡܳܪܝܳܐ ܥܳܠ ܡܽܘܐܳܒ ܡ̣ܶܢ ܗܳܝܕܶܝܢ.</VERS>
      <VERS vnumber="14">ܘܗܳܫܳܐ ܡܰܠܶܠ̣ ܡܳܪܝܳܐ ܘܶܐܡܰܪ: ܒܰܬ݂ܠܳܬ݂ ܫܢܺܝ̈ܢ ܐܰܝܟ݂ ܫܢܰܝ̈ܳܐ ܕܰܐܓܺܝܪܳܐ: ܢܶܨܛܰܥܰܪ ܐܺܝܩܳܪܶܗ ܕܡܽܘܐܳܒ: ܥܰܠ ܣܽܘܓ݂ܳܐܐ ܕܥܰܡܶܗ. ܘܢܶܫܬܰܚܰܪ ܩܰܠܺܝܠ ܙܥܽܘܪ: ܘܠܳܐ ܣܰܓܺܝ.</VERS>
    </CHAPTER>
    <CHAPTER cnumber="17">
      <VERS vnumber="1">ܡܰܫܩܠܳܐ ܕܕܰܪܡܣܽܘܩ ܗܳܐ ܕܰܪܡܣܽܘܩ ܡܰܥܒܪܳܐ ܡ̣ܶܢ ܩܪܺܝܬ݂ܳܐ ܘܬܶܗܘܶܐ ܠܚܽܘܪܒܳܐ ܘܰܠܡܰܦܽܘܠܬܳܐ.</VERS>
      <VERS vnumber="2">ܘܢܶܗܘ̈ܝܳܢ ܫܒܺܝ̈ܩܳܬ݂ܳܐ ܩܽܘܖ̈ܝܳܐ ܕܥܰܕ݂ܳܘܥܺܝܪ ܘܢܶܗܘ̈ܝܳܢ ܠܰܓܙܳܖ̈ܶܐ ܕܢܶܪܒܥܽܘܢ ܒܗܶܝܢ. ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ.</VERS>
      <VERS vnumber="3">ܘܢܶܬ݂ܒܰܛܰܠ ܥܽܘܫܢܳܐ ܡ̣ܶܢ ܐܰܦܪܶܝܡ: ܘܡܰܠܟܽܘܬ݂ܳܐ ܡ̣ܶܢ ܕܰܪܡܣܽܘܩ ܘܫܰܪܟܳܐ ܕܰܐܦܪܶܝܡ ܐܰܝܟ݂ ܐܺܝܩܳܪܳܐ ܕܰܒܢܰܝ̈ ܝܺܣܪܳܐܶܝܠ ܢܶܗܘܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="4">ܢܶܗܘܶܐ ܒܝܰܘܡܳܐ ܗܰܘ: ܢܶܬ݂ܡܰܣܟܰܢ ܐܺܝܩܳܪܶܗ ܕܝܰܥܩܽܘܒ ܘܫܽܘܡܢܳܐ ܕܒܶܣܪܶܗ ܢܶܬ݂ܪܙܶܐ.</VERS>
      <VERS vnumber="5">ܘܢܶܗܘܶܐ ܐܰܝܟ݂ ܗܰܘ ܕܟ݂ܳܢܶܫ ܚܨܳܕܳܐ ܕܩܳܝܶܡܬ݂ܳܐ: ܘܰܕ݂ܪܳܥܶܗ ܫܶܒ̈ܠܶܐ ܚܳܨܶܕ݂. ܘܢܶܗܘܶܐ ܐܰܝܟ݂ ܗܰܘ ܕܰܡܠܰܩܶܛ ܫܶܒ̈ܠܶܐ ܒܥܽܘܡܩܳܐ ܕܰܪܦܳܐܺܝܡ.</VERS>
      <VERS vnumber="6">ܘܢܶܫܬ݁ܚܰܪ ܒܶܗ ܒܳܘܥܳܪܳܐ ܐܰܝܟ݂ ܙܰܝܬܳܐ ܕܰܚܒܺܝܛ: ܘܰܬ݂ܪܶܝܢ ܬܠܳܬ݂ܳܐ ܙܰܝ̈ܬ݁ܺܝܢ ܒܪܺܝܫ ܟܰܢܳܐ ܒܣܰܘܟܰܘ̈ܗܝ: ܘܰܐܪܒܥܳܐ ܘܚܰܡܫܳܐ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="7">ܒܶܗ ܒܝܰܘܡܳܐ ܗܰܘ: ܢܶܬ݁ܬ݁ܟܶܠ ܐ̱ܢܳܫ ܥܰܠ ܥܳܒܽܘܕܶܗ. ܘܥܰܝܢܰܘ̈ܗܝ ܢܚܽܘܖ̈ܳܢ ܠܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="8">ܘܠܳܐ ܢܶܬ݁ܬ݁ܟܶܠ ܥܰܠ ܡܰܕ݂ܒܚ̈ܶܐ ܕܰܥܒܰܕ݂ܝ̈ ܐܺܝܕ݂ܰܘ̈ܗܝ ܕܰܥܒܳܕܝ̈ ܨܶܒ̈ܥܳܬܶܗ. ܘܠܳܐ ܢܚܽܘܪ ܒܰܦܬܰܟ݂ܖ̈ܶܐ ܘܰܒܕܶܚ̈ܠܳܬ݂ܳܐ.</VERS>
      <VERS vnumber="9">ܒܝܰܘܡܳܐ ܗܰܘ: ܢܶܗܘ̈ܝܳܢ ܩܽܘܖ̈ܝܳܐ ܕܥܽܘܫܢܶܗ ܐܰܝܟ݂ ܓܽܘܒܳܐ ܕܰܚܪܶܫ: ܘܕܰܐܡܺܝܪ ܕܶܐܫܬ݁ܒܶܩ ܡ̣ܶܢ ܩܕ݂ܳܡ ܒܢܰܝ̈ ܝܺܣܪܳܐܶܝܠ ܘܰܗܘܺܝܬ݁ܝ ܠܰܚܒܠܳܐ.</VERS>
      <VERS vnumber="10">ܕܰܛܥܰܝܬ݁ܝ ܠܰܐܠܳܗܳܐ ܦܳܪܽܘܩܶܟ݂ܝ ܘܰܠܬܰܩܺܝܦܳܐ ܡܥܰܫܢܳܢܶܟ݂ܝ ܠܳܐ ܐܶܬ݁ܕܰܟ݂ܪܬ݁ܝ ܡܶܛܽܠ ܗܳܢܳܐ ܬܶܨܒܺܝܢ ܢܶܨܒܬ݂ܳܐ ܝܳܐܺܝܬ݂ܳܐ. ܒܫܰܒܽܘ̈ܩܶܐ ܢܽܘܟ݂ܖ̈ܳܝܶܐ ܬܶܙܪܥܺܝܢܳܗ̇.</VERS>
      <VERS vnumber="11">ܒܝܰܘܡܳܐ ܕܬܶܨܒܺܝܢܳܗ̇: ܢܶܦܽܘܩ ܣܡܳܕ݂ܪܳܐ. ܘܰܒܨܰܦܪܳܐ ܙܰܪܥܶܟ݂ܝ ܬܰܦܪܥܺܝܢ: ܐܰܝܟ݂ ܢܺܝܪܳܐ ܕܰܩܛܳܦܳܐ ܒܝܰܘܡܳܐ ܟܰܪܝܳܐ: ܘܰܐܝܟ݂ ܟܺܐܒܳܐ ܕܐ̱ܢܳܫܳܐ.</VERS>
      <VERS vnumber="12">ܘܳܝ ܠܚܰܝܠܳܐ ܕܥܰܡ̈ܡܶܐ ܣܰܓ݁ܺܝ̈ܐܶܐ: ܕܳܐܙܶܠ ܩܳܠܗܽܘܢ ܐܰܝܟ݂ ܩܳܠܳܐ ܕܝܰܡ̈ܡܶܐ: ܘܰܪܓܽܘܫܝܳܐ ܕܶܐܡ̈ܘܳܬ݂ܳܐ.</VERS>
      <VERS vnumber="13">ܐܰܝܟ݂ ܩܳܠܳܐ ܕܡܰܝ̈ܳܐ ܣܰܓ݁ܺܝ̈ܐܶܐ: ܢܶܓ̣ܥܽܘܪ ܒܶܗ: ܘܢܶܥܪܽܘܩ ܠܪܽܘܚܩܳܐ. ܘܢܶܪܗܰܛ ܐܰܝܟ݂ ܕܰܚܺܝܚܳܐ ܕܛܽܘܖ̈ܶܐ ܩܕ݂ܳܡ ܪܽܘܚܳܐ: ܘܰܐܝܟ݂ ܓܶܠܳܐ ܩܕ݂ܳܡ ܥܰܠܥܳܠܳܐ.</VERS>
      <VERS vnumber="14">ܒܙܰܒܢܳܐ ܕܪܰܡܫܳܐ ܘܗܳܐ ܚܽܘܛܳܦܳܐ ܥܰܕ݂ܠܳܐ ܗܳܘܶܐ ܨܰܦܪܳܐ: ܘܠܳܐ ܢܶܫܬܰܚܰܪ. ܗܳܕܳܐ ܗ̱ܝ ܦܳܠܓܽܘܬ݂ܳܐ ܕܕ݂ܳܝܽܘܫܰܢ: ܘܰܡܢܳܬ݂ܳܐ ܕܒܳܙܽܘܙܰܢ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܳܝ ܠܰܐܪܥܳܐ ܕܛܶܠܳܠܳܐ ܕܟܶܢ̈ܦܶܐ: ܕܒܰܥܒܳܪ ܢܰܗܖ̈ܰܘܳܬ݂ܳܐ ܕܟ݂ܽܘܫ.</VERS>
      <VERS vnumber="2">ܕܰܡܫܰܕܰܪ ܗܡܰܝܖ̈ܶܐ ܒܝܰܡܳܐ: ܘܰܒܡܳܐܢ̈ܶܐ ܕܦܳܦܺܝܪܳܘܢ ܥܰܠ ܐܰܦܰܝ̈ ܡܰܝ̈ܳܐ. ܐܶܙܰܠܘ ܐܺܝ̈ܙܓܰܕܶܐ ܩܰܠܺܝ̈ܠܶܐ: ܠܘܳܬ݂ ܥܰܡܳܐ ܕܰܡܠܺܝܓ ܘܰܥܩܺܝܪ: ܠܘܳܬ݂ ܥܰܡܳܐ ܕܚܰܝܠܳܐ ܡܶܢܶܗ ܘܰܠܗܰܠ: ܥܰܡܳܐ ܕܰܡܫܰܕܰܪ ܘܕ݂ܺܝܫ. ܕܒܰܙܘ ܢܰܗܖ̈ܰܘܳܬ݂ܳܐ ܐܰܪܥܶܗ.</VERS>
      <VERS vnumber="3">ܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ ܕܰܫܪܶܝܢ ܒܰܐܪܥܳܐ. ܡܳܐ ܕܰܫܩܰܠܘ ܐܳܬܳܐ ܛܽܘܖ̈ܶܐ: ܬܶܚܙܽܘܢ. ܘܡܳܐ ܕܰܩܪܳܐ ܫܺܝܦܽܘܪܳܐ: ܬܶܫܡܥܽܘܢ.</VERS>
      <VERS vnumber="4">ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܫܠܳܐ ܘܚܽܘܪ ܒܛܽܘܝܳܒܝ: ܐܰܝܟ݂ ܚܽܘܡܳܐ ܨܰܚܺܝܚܳܐ ܕܥܰܠ ܢܰܗܪܳܐ: ܘܰܐܝܟ݂ ܥܢܳܢܳܐ ܕܛܰܠܳܐ ܒܝܰܘܡܳܐ ܕܰܚܨܳܕ݂ܳܐ.</VERS>
      <VERS vnumber="5">ܡܶܛܽܠ ܕܡ̣ܶܢ ܩܕ݂ܳܡ ܚܨܳܕ݂ܳܐ ܓܡܰܪ ܦܶܪܥܳܐ: ܘܗܰܒܳܒܐ ܚܣܰܠ. ܘܢܶܗܘܶܐ ܥܽܘܦܝܳܐ. ܘܢܶܦܣܽܘܩ ܙܰܠܺܝܠܳܐ ܒܡܰܓܠܳܐ. ܘܫܰܒܽܘܩܳܐ ܢܶܥܒܰܪ ܘܢܶܦܶܨ.</VERS>
      <VERS vnumber="6">ܘܢܶܫܬܰܒܩܽܘܢ ܐܰܟ݂ܚܕ݂ܳܐ ܠܛܰܝܪܳܐ ܕܛܽܘܖ̈ܶܐ: ܘܰܠܚܰܝܽܘܬ݂ܳܐ ܕܰܐܪܥܳܐ. ܘܬܶܟ݂ܢܰܫ ܥܠܰܘܗ̱ܝ ܛܰܝܪܳܐ. ܘܟ݂ܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ ܥܠܰܘܗ̱ܝ ܬܶܪܓܰܙ.</VERS>
      <VERS vnumber="7">ܒܶܗ ܒܝܰܘܡܳܐ ܗܰܘ: ܢܰܘܒܶܠ ܩܽܘܪܒܳܢܳܐ ܠܡܳܪܝܳܐ ܚܰܝܠܬ݂ܳܢܳܐ: ܥܰܡܳܐ ܡܠܺܝܓܳܐ ܘܰܥܩܺܝܪܳܐ: ܥܰܡܳܐ ܕܚܰܝܠܳܐ ܡܶܢܶܗ ܘܰܠܗܰܠ: ܥܰܡܳܐ ܕܰܡܫܰܟܰܪ ܘܕ݂ܺܝܫ. ܕܒܰܙܘ ܢܰܗܖ̈ܰܘܳܬ݂ܳܐ ܐܰܪܥܶܗ: ܠܰܐܬ݂ܪܳܐ ܕܰܫܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܠܛܽܘܪܳܐ ܕܨܶܗܝܽܘܢ.</VERS>
    </CHAPTER>
	  <CHAPTER cnumber="19">
      <VERS vnumber="1">ܡܰܫܩܠܳܐ ܕܡܶܨܪܶܝܢ. ܗܳܐ ܡܳܪܝܳܐ ܪܟ݂ܺܝܒ ܥܰܠ ܥܢܳܢ̈ܶܐ ܩܰܠܺܝܠܬ݂ܳܐ: ܘܥܳܐܶܠ ܠܡܶܨܪܶܝܢ. ܘܰܢܙܽܘܥܽܘܢ ܦܬܰܟ݂ܖ̈ܶܐ ܕܡܶܨܪܶܝܢ ܡ̣ܶܢ ܩܕ݂ܳܡܰܘܗܝ. ܘܠܶܒܶܗ ܕܡܶܨܪܳܝܳܐ ܢܶܬ݂ܡܣܶܐ ܒܓܰܘܶܗ.</VERS>
      <VERS vnumber="2">ܘܰܐܓܰܪܳܐ ܡܶܨܪܳܝܳܐ ܒܡܶܨܪܳܝܳܐ. ܘܢܶܬ݂ܟܰܬܰܫ ܓܰܒܪܳܐ ܥܰܡ ܐܰܚܽܘܗܝ: ܘܓܰܒܪܳܐ ܥܰܡ ܚܰܒܪܶܗ: ܡܕ݂ܺܝܢ̱ܬܳܐ ܥܰܡ ܡܕ݂ܺܝܢ̱ܬܳܐ: ܘܡܰܠܟܽܘܬ݂ܳܐ ܥܰܡ ܡܰܠܟܽܘܬ݂ܳܐ.</VERS>
      <VERS vnumber="3">ܘܬܶܬ݂ܦܣܶܩ ܪܽܘܚܶܗ ܕܡܶܨܪܳܝܳܐ ܒܓܰܘܶܗ: ܘܬܰܪܥܺܝܬܶܗ ܐܶܛܰܒܰܥ. ܘܢܶܫ̱ܐܠܽܘܢ ܡ̣ܶܢ ܦܬܰܟ݂ܖ̈ܶܐ ܘܡ̣ܶܢ ܡܓܽܘ̈ܫܶܐ: ܘܡ̣ܶܢ ܙܰܟܽܘܖ̈ܶܐ ܘܡ̣ܶܢ ܝܰܕܽܘ̈ܥܶܐ.</VERS>
      <VERS vnumber="4">ܘܰܐܫܠܶܡ ܠܡܶܨܖ̈ܳܝܶܐ ܒܺܐܝܕ݂ܳܐ ܕܡܳܖ̈ܰܝܳܐ ܩܫܰܝ̈ܳܐ. ܘܡܰܠܟܳܐ ܥܰܫܺܝܢܳܐ ܢܶܫܬܰܠܰܛ ܒܗܽܘܢ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="5">ܘܰܢܓܽܘܙܽܘܢ ܡܰܝ̈ܳܐ ܡ̣ܶܢ ܝܰܡܳܐ. ܘܢܰܗܪܳܐ ܢܶܚܪܰܒ ܘܢܺܐܒܰܫ.</VERS>
      <VERS vnumber="6">ܘܰܢܓܽܘܙܽܘܢ ܢܰܗܖ̈ܰܘܳܬ݂ܳܐ: ܘܢܶܬ݂ܡܰܣܟܢܽܘܢ. ܘܢܶܚܪܒܽܘܢ ܢܰܗܖ̈ܰܘܳܬ݂ܳܐ ܥܰܫܺܝ̈ܢܶܐ. ܩܰܢܝܳܐ ܘܰܐܪܒܳܢܳܐ ܘܦܳܦܳܪܽܘܢ ܢܺܐܒܫܽܘܢ.</VERS>
      <VERS vnumber="7">ܘܠܽܘܥܳܐ ܕܥܰܠ ܢܰܗܪܳܐ: ܘܥܰܠ ܦܽܘܡܶܗ ܕܢܰܗܪܳܐ: ܘܟ݂ܽܠ ܕܡܶܙܕܪܰܥ ܥܰܠ ܓܰܒܶܗ ܕܢܰܗܪܳܐ ܢܺܐܒܰܫ. ܘܢܶܫܬ݁ܩܶܦ ܘܠܳܐ ܢܶܫܬ݁ܟܰܚ.</VERS>
      <VERS vnumber="8">ܘܢܶܐܠܽܘܢ ܨܰܝܳܕ̈ܶܐ. ܘܢܶܬ݁ܒܽܘܢ ܒܶܐܒܠܳܐ ܕܪܳܡܶܝܢ ܨܶܢܳܖ̈ܝܳܬ݂ܳܐ ܒܢܰܗܪܳܐ. ܘܰܕ݂ܦܰܪܣܺܝܢ ܡܨܺܝ̈ܕ݂ܳܬ݂ܳܐ ܥܰܠ ܐܰܦܰܝ̈ ܡܰܝ̈ܳܐ ܐܶܬ݂ܟܪܰܗܘ.</VERS>
      <VERS vnumber="9">ܘܢܶܒܗܬ݂ܽܘܢ ܥܳܒܕܰܝ ܟܶܬܳܢܳܐ: ܕܣܳܪܩܺܝܢ ܘܙܳܩܪܺܝܢ ܠܚܰܕ݂ܽܘܬ݂ܳܐ.</VERS>
      <VERS vnumber="10">ܘܢܶܬ݂ܡܰܟܟ݂ܽܘܢ ܟܽܠ ܕܥܳܒܕܺܝܢ ܫܰܟ݂ܪܳܐ: ܠܡܰܫܬ݁ܝܳܐ ܕܢܰܦܫܳܐ.</VERS>
      <VERS vnumber="11">ܫܛܳܘ ܪܰܘܖ̈ܒܢܶܐ ܕܨܳܥܳܢ: ܘܚܰܟܺܝܡܶܐ ܕܡܳܠܟܺܝܢ ܠܦܶܪܥܽܘܢ ܡܰܠܟܳܐ ܡܶܠ̈ܟܶܐ ܫܳܛܰܝ̈ܳܐ. ܐܰܝܟܰܢܳܐ ܬܶܐܡܪܽܘܢ ܠܦܶܪܥܽܘܢ ܕܚܰܟܺܝܡܶܐ ܚܢܰܢ: ܘܰܒܢܰܝ̈ ܡܰܠ̈ܟܶܐ ܩܰܕ݂ܡܳܝ̈ܶܐ.</VERS>
      <VERS vnumber="12">ܐܰܝܟܳܐ ܐܶܢܽܘܢ ܚܰܟܺܝܡܰܝ̈ܟ: ܢܚܰܘܢܳܟ݂: ܘܢܶܕܥܽܘܢ ܡܳܢܳܐ ܐܶܬ݂ܪܰܥܺܝ ܡܳܪܝܳܐ ܚܰܝܠܬ݂ܳܢܳܐ ܥܰܠ ܡܶܨܪܶܝܢ.</VERS>
      <VERS vnumber="13">ܫܛܳܘ ܪܰܘܖ̈ܒܢܶܐ ܕܨܳܥܳܢ. ܐܶܬ݁ܬ݁ܪܺܝܡܘ ܪܰܘܖ̈ܒܢܶܐ ܕܡܰܦܰܣ: ܘܰܐܛܥܺܝܘ ܠܡܶܨܪܶܝܢ ܒܙܳܘ̈ܝܳܬ݂ܳܐ ܕܫܰܖ̈ܒܳܬ݂ܳܗ̇.</VERS>
      <VERS vnumber="14">ܡܳܪܝܳܐ ܡܙܰܓ ܒܓܰܘܳܗ̇ ܪܽܘܚܳܐ ܛܳܥܺܝܬ݂ܳܐ: ܘܰܐܛܥܶܝܗ ܠܡܶܨܪܳܝܳܐ ܒܟܽܠܗܽܘܢ ܥܒܳܕ݂ܰܘ̈ܗܝ: ܐܰܝܟ݂ ܕܛܳܥܶܐ ܪܳܘܝܳܐ ܒܰܬ݂ܝܳܒܬ݁ܶܗ.</VERS>
      <VERS vnumber="15">ܘܠܳܐ ܢܶܗܘܶܐ ܠܡܶܨܪܳܝܳܐ ܓܰܒܪܳܐ ܕܢܶܥܒܶܕ݂ ܪܺܝܫܳܐ ܘܕ݂ܽܘܢܒܬ݂ܳܐ: ܘܕ݂ܽܘܢܒܬ݂ܳܐ ܘܪܺܝܫܳܐ.</VERS>
      <VERS vnumber="16">ܒܝܰܘܡܳܐ ܗܰܘ: ܢܶܗܘܶܐ ܡܶܨܪܳܝܳܐ ܐܰܝܟ݂ ܢܶܫ̈ܶܐ. ܘܢܶܕ݂ܚܰܠ ܘܰܢܙܽܘܥ ܡ̣ܶܢ ܩܕ݂ܳܡ ܪܰܘܡܳܐ ܕܺܐܝܕܶܗ ܕܡܳܪܝܳܐ ܚܰܝܠܬ݂ܳܢܳܐ ܕܰܡܪܺܝܡ ܥܠܰܘܗ̱ܝ.</VERS>
      <VERS vnumber="17">ܘܬܶܗܘܶܐ ܐܰܪܥܳܐ ܕܺܝܗܽܘܕ݂ܳܐ ܠܡܶܨܪܳܝܳܐ ܠܣܽܘܪܳܕܳܐ. ܘܟܽܠ ܕܢܰܕ݂ܟܪܺܝܗ̇ ܠܶܗ: ܢܶܬ݂ܪܗܶܒ: ܡ̣ܶܢ ܩܕ݂ܳܡ ܬܰܪܥܺܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܕܶܐܬ݂ܪܰܥܺܝ ܥܠܰܘܗ̱ܝ.</VERS>
      <VERS vnumber="18">ܒܝܰܘܡܳܐ ܗܰܘ: ܢܶܗܘ̈ܝܳܢ ܚܰܡܶܫ ܩܽܘܖ̈ܝܳܐ ܒܰܐܪܥܳܐ ܕܡܶܨܪܶܝܢ: ܕܰܡܡܰܠ̈ܠܳܢ ܒܠܶܫܳܢܳܐ ܟܢܰܥܢܳܝܳܐ. ܘܝܳܡ̈ܝܳܢ ܒܡܳܪܝܳܐ ܚܰܝܠܬ݂ܳܢܳܐ. ܘܰܚܕ݂ܳܐ ܡܶܢܗܶܝܢ ܗܰܪܶܣ ܬܶܬ݂ܩܪܶܐ.</VERS>
      <VERS vnumber="19">ܒܝܰܘܡܳܐ ܗܰܘ: ܢܶܗܘܶܐ ܡܰܕܒܚܳܐ ܠܡܳܪܝܳܐ ܚܰܝܠܬ݂ܳܢܳܐ ܒܓܰܘܳܗ̇ ܕܰܐܪܥܳܐ ܕܡܶܨܪܶܝܢ: ܘܩܳܝܳܡܬ݂ܳܐ ܠܡܳܪܝܳܐ ܥܰܠ ܓܶܢ̱ܒ ܬܚܽܘܡܶܝܗ̇.</VERS>
      <VERS vnumber="20">ܘܬܶܗܘܶܐ ܠܳܐܬܳܐ ܘܰܠܣܳܗܕܽܘܬ݂ܳܐ ܠܡܳܪܝܳܐ ܚܰܝܠܬ݂ܳܢܳܐ ܒܰܐܪܥܳܐ ܕܡܶܨܪܶܝܢ: ܡܶܛܽܠ ܕܢܶܓܥܽܘܢ ܩܕ݂ܳܡ ܡܳܪܝܳܐ ܡ̣ܶܢ ܩܕ݂ܳܡ ܐܳܠܽܘܨܳܐ. ܘܰܢܫܰܕܰܪ ܠܗܽܘܢ ܦܳܪܽܘܩܳܐ: ܘܕܰܝܳܢܳܐ: ܘܰܢܦܰܨܶܐ ܐܶܢܽܘܢ.</VERS>
      <VERS vnumber="21">ܘܢܶܬ݂ܺܝܕܰܥ ܡܳܪܝܳܐ ܠܡܶܨܖ̈ܳܝܶܐ: ܘܢܶܕܥܽܘܢܶܗ ܡܶܨܖ̈ܳܝܶܐ ܠܡܳܪܝܳܐ ܒܝܰܘܡܳܐ ܗܰܘ. ܘܰܢܩܰܪܒܽܘܢ ܕܶܒܚ̈ܶܐ ܘܰܣܡܺܝܕ݂ܳܐ. ܘܢܶܕܪܽܘܢ ܢܶܕ݂ܖ̈ܶܐ ܠܡܳܪܝܳܐ: ܘܰܢܫܰܠܡܽܘܢ.</VERS>
      <VERS vnumber="22">ܘܢܶܡܚܶܐ ܡܳܪܝܳܐ ܠܡܶܨܖ̈ܳܝܶܐ ܡܚܽܘܬ݂ܳܐ: ܘܢܰܐܣܶܐ ܐܶܢܽܘܢ. ܘܢܶܬ݂ܦܢܽܘܢ ܠܘܳܬ݂ ܡܳܪܝܳܐ: ܘܢܶܥܢܶܐ ܐܶܢܽܘܢ: ܘܢܰܐܣܶܐ ܐܶܢܽܘܢ.</VERS>
      <VERS vnumber="23">ܒܝܰܘܡܳܐ ܗܰܘ: ܢܶܗܘܶܐ ܫܒܺܝܥܳܐ ܡ̣ܶܢ ܡܶܨܪܶܝܢ ܐܳܬ݂ܽܘܪ: ܘܡ̣ܶܢ ܐܳܬ݂ܽܘܪ ܠܡܶܨܪܶܝܢ. ܘܢܶܥܽܘܠ ܐܳܬ݂ܽܘܪܳܝܳܐ ܠܡܶܨܪܶܝܢ: ܘܡܶܨܪܳܝܳܐ ܠܐܳܬ݂ܽܘܪ. ܘܢܶܦܠܚܽܘܢ ܡܶܨܖ̈ܳܝܶܐ ܠܐܳܬ݂ܽܘܪܳܝܳܐ.</VERS>
      <VERS vnumber="24">ܒܝܰܘܡܳܐ ܗܰܘ ܢܶܗܘܶܐ ܝܺܣܪܳܐܶܝܠ ܚܰܕ݂ ܡ̣ܶܢ ܬܠܳܬ݂ܳܐ: ܠܡܶܨܖ̈ܳܝܶܐ ܘܠܳܐܬ݂ܽܘܖ̈ܳܝܶܐ ܒܽܘܪܟܬ݂ܳܐ ܒܓܰܘ ܐܰܪܥܳܐ.</VERS>
      <VERS vnumber="25">ܕܠܶܗ ܒܰܪܶܟ݂ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܰܪ ܒܪܺܝܟ݂ ܥܰܡܝ ܕܰܒܡܶܨܪܶܝܢ: ܘܰܥܒܳܕ݂ ܐܺܝ̈ܕܰܝ ܕܒܳܐܬ݂ܽܘܪ. ܘܝܽܘܪܬܳܢܝ ܝܺܣܪܳܐܶܝܠ.</VERS>
    </CHAPTER>
    <CHAPTER cnumber="20">
      <VERS vnumber="1">ܒܫܰܢ̱ܬܳܐ ܕܶܐܬ݂ܳܐ ܬܳܐܪܬܳܢ ܠܰܐܫܕܽܘܕ݂: ܟܰܕ݂ ܫܰܕܪܶܗ ܣܰܪܓܽܘܢ ܡܰܠܟܳܐ ܕܳܐܬ݂ܽܘܪ: ܘܶܐܬ݂ܟܰܬܰܫ ܥܰܡ ܐܰܫܕܽܘܕ݂ ܘܟܰܒܫܳܗ̇.</VERS>
      <VERS vnumber="2">ܒܶܗ ܒܙܰܒܢܳܐ ܗܰܘ: ܡܰܠܶܠ̣ ܡܳܪܝܳܐ ܒܝܰܕ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ: ܘܶܐܡܰܪ ܠܶܗ: ܙܶܠ ܫܪܺܝ ܣܰܩܳܐ ܡ̣ܶܢ ܚܰܨܰܝ̈ܟ: ܘܰܡܣܳܢܰܝ̈ܟ ܡ̣ܶܢ ܖ̈ܶܓܠܰܝܟ. ܘܰܥܒܰܕ݂ ܗܳܟ݂ܰܢܳܐ: ܘܗܰܠܶܟ݂ ܥܰܪܛܶܠ ܘܚܶܦܝ݂ܳܝ݂.</VERS>
      <VERS vnumber="3">ܘܶܐܡܰܪ ܡܳܪܝܳܐ: ܐܰܝܟܰܢܳܐ ܕܗܰܠܶܟ݂ ܥܰܒܕܝ ܐܶܫܰܥܝܳܐ ܥܰܪܛܶܠ ܘܚܶܦܝ݂ܳܝ݂: ܗܳܟ݂ܰܢܳܐ ܢܶܗܘ̈ܝܳܢ ܐܳܬ݂ܘ̈ܳܬ݂ܳܐ ܘܬܶܕ݂ܡܖ̈ܳܬ݂ܳܐ ܬܠܳܬ݂ ܫܢܺܝ̈ܢ ܥܰܠ ܡܶܨܪܶܝܢ ܘܥܰܠ ܟܽܘܫ.</VERS>
      <VERS vnumber="4">ܗܳܟ݂ܰܢܳܐ ܢܶܕ݂ܒܰܪ ܡܰܠܟܳܐ ܕܳܐܬ݂ܽܘܪ ܫܒܺܝܬ݂ܳܐ ܕܡܶܨܪܶܝܢ: ܘܰܫܒܺܝܬ݂ܳܐ ܕܟ݂ܽܘܫ: ܥܠܰܝ̈ܡܶܐ ܘܣܳܒ̈ܶܐ ܥܰܪܛܶܠ ܘܚܶܦܝ݂ܳܝ݂ ܘܢܶܬ݂ܓܠܶܐ ܦܽܘܪܣܳܝܳܗ̇ ܕܡܶܨܪܶܝܢ.</VERS>
      <VERS vnumber="5">ܘܢܶܬ݁ܬܰܒܪܽܘܢ ܘܢܶܒܗܬ݂ܽܘܢ: ܡ̣ܶܢ ܟܽܘܫ ܬܽܘܟ݂ܠܳܢܗܽܘܢ: ܘܡ̣ܶܢ ܡܶܨܪܶܝܢ ܬܶܫܒܽܘܚܬ݁ܗܽܘܢ.</VERS>
      <VERS vnumber="6">ܘܢܺܐܡܰܪ ܥܳܡܽܘܪܳܐ ܕܓܳܙܰܪܬܳܐ ܗܳܕܶܐ ܒܝܰܘܡܳܐ ܗܰܘ: ܗܳܪܟܳܐ ܗ̱ܘ̣ ܬܽܘܟ݂ܠܳܢܰܢ: ܕܰܥܪܰܩܢ ܠܡܶܬ݂ܥܰܕܳܪܽܘ ܘܰܠܡܶܬ݂ܦܰܨܳܝܽܘ ܡ̣ܶܢ ܡܰܠܟܳܐ ܕܳܐܬ݂ܽܘܪ. ܘܰܚܢܰܢ ܐܰܝܟܰܢܳܐ ܢܶܬ݂ܦܰܨܶܐ.</VERS>
    </CHAPTER>
    <CHAPTER cnumber="21">
      <VERS vnumber="1">ܡܰܫܩܠܳܐ ܕܡܰܕ݂ܒܪܳܐ ܕܝܰܡܳܐ. ܐܰܝܟ݂ ܥܰܠܥܳܠܳܐ ܡ̣ܶܢ ܬܰܝܡܢܳܐ ܬܶܪܗܰܛ ܡ̣ܶܢ ܡܰܕ݂ܒܪܳܐ: ܘܬܺܐܬܶܐ ܡ̣ܶܢ ܐܰܪܥܳܐ ܪܰܚܺܝܩܬܳܐ.</VERS>
      <VERS vnumber="2">ܚܶܙܘܳܐ ܩܰܫܝܳܐ ܐܶܬ݂ܚܙܺܝ ܠܰܢ. ܛܳܠܽܘܡܳܐ ܛܳܠܶܡ: ܘܒܳܙܽܘܙܳܐ ܒܳܐܶܙ ܣܰܩܝ ܥܺܝܠܳܡ ܘܛܽܘܖ̈ܰܝ ܡܳܕܰܝ: ܘܟܽܠܗܶܝܢ ܬܶܢ̈ܚܳܬ݂ܳܗ̇ ܒܰܛܠܶܬ݂.</VERS>
      <VERS vnumber="3">ܡܶܛܽܠ ܗܳܢܳܐ ܐܶܬ݂ܡܠܺܝ ܚܰܨܝ ܙܳܘܥܬ݂ܳܐ ܘܰܐܚܕܽܘܢܝ ܨܰܘܖ̈ܳܢܶܐ ܐܰܝܟ݂ ܨܰܘܖ̈ܳܢܶܐ ܕܝܳܠܶܕܬܳܐ. ܙܳܥܶܬ݂ ܕܠܳܐ ܐܶܫܡܰܥ. ܘܶܐܬ݁ܕܰܠܚܶܬ݂ ܕܠܳܐ ܐܶܚܙܶܐ.</VERS>
      <VERS vnumber="4">ܛܥܳܐ ܠܶܒܝ: ܘܨܰܘܖ̈ܳܢܶܐ ܐܰܙܺܝܥܽܘܢܝ ܘܫܽܘܦܖ̈ܶܐ ܕܨܶܒܝܳܢܝ ܣܳܡܘ ܠܺܝ ܠܣܽܘܪܳܕ݂ܳܐ.</VERS>
      <VERS vnumber="5">ܛܰܝܶܒܘ ܦܳܬ݂ܽܘܖ̈ܶܐ: ܕܽܘܩܘ ܕܰܘ̈ܩܶܐ. ܐܰܟ݂ܽܘܠܘ ܘܶܐܫܬܰܘ. ܩܽܘܡܘ ܪܰܘܖ̈ܒܳܢܶܐ: ܡܫܽܘܚܘ ܣܰܟܖ̈ܶܐ.</VERS>
      <VERS vnumber="6">ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܙܶܠ ܐܰܩܺܝܡ ܕܰܘܩܳܐ: ܕܡܶܕܶܡ ܕܚܳܙܶܐ: ܢܚܰܘܶܐ.</VERS>
      <VERS vnumber="7">ܘܰܚܙܳܐ ܪܟ݂ܽܘܒܳܐ ܕܰܬ݂ܪܶܝܢ ܦܰܖ̈ܳܫܺܝܢ: ܕܰܪܟ݂ܺܝܒ ܚܡܳܪܳܐ: ܘܕܰܪܟ݂ܺܝܒ ܓܰܡܠܳܐ: ܘܨܳܬ݂ ܫܶܡܥܳܐ ܣܰܓܺܝܐܳܐ.</VERS>
      <VERS vnumber="8">ܘܰܩܪܳܐ ܕܰܘܩܳܐ ܒܶܐܕ݂ܢܰܝ̈: ܘܶܐܡܰܪ: ܐܶܢܳܐ ܡܳܪܝܳܐ ܩܳܐܶܡ ܐ̱ܢܳܐ ܐܰܡܺܝܢܳܐܺܝܬ݂ ܒܺܐܝܡܳܡܳܐ: ܘܥܰܠ ܡܰܛܰܪܬ݁ܝ ܩܳܐܶܡ ܐ̱ܢܳܐ ܟܽܠܗܽܘܢ ܠܰܝ̈ܠܰܘ̈ܳܬ݂ܳܐ.</VERS>
      <VERS vnumber="9">ܘܗܐ ܐܶܬ݂ܳܐ ܓܰܒܪܳܐ ܡ̣ܶܢ ܖ̈ܳܟ݂ܒܶܐ ܕܦܰܖ̈ܳܫܶܐ: ܘܰܥ̣ܢܳܐ ܘܶܐܡܰܪ: ܢܶܦܠܰܬ: ܢܶܦܠܰܬ: ܒܳܒܶܠ. ܘܟܽܠܗܽܘܢ ܐܰܠܳܗ̈ܶܝܗ̇ ܓܠܺܝ̈ܦܶܐ ܐܶܬ݁ܬܰܒܰܪܘ ܒܰܐܪܥܳܐ: ܡ̣ܶܢ ܚܨܳܕ݂ ܘܡ̣ܶܢ ܒܠܰܝ ܐܶܕܰܪ.</VERS>
      <VERS vnumber="10">ܡܶܕܶܡ ܕܫܶܡܥܶܬ݂ ܡ̣ܶܢ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܚܳܘܺܝܬ݁ܟ݂ܽܘܢ.</VERS>
      <VERS vnumber="11">ܡܰܫܩܠܳܐ ܕܕ݂ܽܘܡܳܐ. ܠܺܝ ܩܪܳܐ ܡ̣ܶܢ ܣܳܥܺܝܪ ܢܳܛܽܘܪܳܐ ܕܰܒܠܺܠܝܳܐ.</VERS>
      <VERS vnumber="12">ܐܶܡܰܪ ܢܳܛܽܘܪܳܐ: ܐܶܬ݂ܳܐ ܨܰܦܪܳܐ ܐܳܦ ܠܺܠܝܳܐ. ܐܶܢ ܒܳܥܶܝܢ ܐܰܢ̱ܬ݁ܽܘܢ ܒܥܰܘ: ܬܽܘܒ ܐܳܬ݁ܶܝܢ ܐܰܢ̱ܬ݁ܽܘܢ.</VERS>
      <VERS vnumber="13">ܡܰܫܩܠܳܐ ܕܥܰܪܰܒܳܝܳܐ ܒܪܰܡܫܳܐ ܒܥܳܒܳܐ ܬܒܽܘܬܽܘܢ: ܒܰܫܒܺܝܠܳܐ ܕܕ݂ܽܘܪܢܺܝܡ.</VERS>
      <VERS vnumber="14">ܠܽܐܘܪܰܥ ܨܗܰܝ̈ܳܐ ܐܰܝܬܰܘ ܡܰܝ̈ܳܐ: ܥܳܡܽܘܖ̈ܶܐ ܕܰܐܪܥܳܐ ܕܬܰܝܡܢܳܐ. ܒܠܰܚܡܟ݂ܽܘܢ ܐܰܪܽܘܥܘ ܠܰܡܒܰܕܖ̈ܶܐ.</VERS>
      <VERS vnumber="15">ܡܶܛܽܠ ܕܡ̣ܶܢ ܩܕ݂ܳܡ ܣܰܦܣܺܪܳܐ ܐܶܬ݂ܒܰܕܰܪܘ: ܘܡ̣ܶܢ ܩܕ݂ܳܡ ܚܰܪܒܳܐ ܕܰܠܛܺܝܫܳܐ: ܘܡ̣ܶܢ ܩܕ݂ܳܡ ܩܶܫܬܳܐ ܕܡܰܠܝܳܐ: ܘܡ̣ܶܢ ܩܕ݂ܳܡ ܥܽܘܫܢܳܐ ܕܰܩܪܳܒܳܐ.</VERS>
      <VERS vnumber="16">ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܒܡܶܫܠܰܡ ܫܰܢ̱ܬܳܐ ܐܰܝܟ݂ ܫܢܰܝ̈ܳܐ ܕܰܐܓܺܝܪܳܐ: ܢܣܽܘܦ ܟܽܠܶܗ ܐܺܝܩܳܪܳܐ ܕܩܶܕ݂ܳܪ.</VERS>
      <VERS vnumber="17">ܘܫܰܪܟܳܐ ܕܡܶܢܝܳܢܳܐ ܕܩܰܫ̈ܳܬܳܐ: ܓܰܒܖ̈ܶܐ ܕܰܒܢܰܝ̈ ܩܶܕܳܪ ܢܶܙܥܪܽܘܢ: ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܡܰܠܶܠ.</VERS>
    </CHAPTER>
    <CHAPTER cnumber="22">
      <VERS vnumber="1">ܡܰܫܩܠܳܐ ܕܢܰܚܠܳܐ ܕܚܰܙܝܽܘܢ. ܡܳܢܳܐ ܐܺܝܬ݂ ܠܶܟ݂ܝ ܗܳܪܟܳܐ: ܕܰܣܠܶܩܬ݁ܝ ܒܳܠܶܟ݂ܝ ܠܐܶܓܳܪܳܐ.</VERS>
      <VERS vnumber="2">ܕܠܽܘܚܝܳܐ ܐܶܬܡܠܺܝܬ݁ܝ ܩܪܺܝܬ݂ܳܐ ܩܳܠܳܐ ܐܶܬܡܠܺܝܬ݁ܝ ܩܪܺܝܬ݂ܳܐ ܥܰܫܺܝܢܬܳܐ ܩܛܺܝܠܰܝ̈ܟܝ ܠܳܐ ܗܘܰܘ ܩܛܺܝ̈ܠܶܐ ܕܣܰܝܦܳܐ: ܐܳܦܠܳܐ ܡܺܝ̈ܬܶܐ ܕܰܩܪܳܒܳܐ.</VERS>
      <VERS vnumber="3">ܟܽܠܗܽܘܢ ܫܰܠܺܝܛܳܢܰܝ̈ܟܝ ܢܳܕܘ ܐܰܟ݂ܚܕ݂ܳܐ ܡ̣ܶܢ ܩܶܫܬܳܐ ܐܶܬ݂ܳܐܣܰܪܘ. ܕܶܐܫܬܚܰܪܘ ܒܶܟ݂ܝ: ܐܰܟ݂ܚܕܳܐ ܐܶܬ݂ܳܐܣܰܪܘ: ܘܰܠܪܽܘܚܩܳܐ ܥܪܰܩܘ.</VERS>
      <VERS vnumber="4">ܡܶܛܽܠ ܗܳܢܳܐ ܐܶܡ̇ܪܶܬ݂: ܫܽܘܒܩܽܘܢܝ ܐܶܬ݂ܡܰܪܡܰܪ ܒܰܒܟ݂ܳܬ݂ܳܐ ܘܠܳܐ ܬܶܐܠܨܽܘܢ ܠܰܡܒܰܝܳܐܽܘܬܰܢܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ.</VERS>
      <VERS vnumber="5">ܡܶܛܽܠ ܕܝܰܘܡܳܐ ܕܰܕ݂ܠܽܘܚܝܳܐ ܘܕܰܕ݂ܝܳܫܳܐ ܘܕܰܒܟ݂ܳܬ݂ܳܐ: ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܢܰܚܠܳܐ ܕܚܶܙܝܽܘܢ. ܒܨܳܐ ܫܽܘܖ̈ܶܐ: ܘܰܓܥܳܐ ܥܰܠ ܛܽܘܖ̈ܶܐ.</VERS>
      <VERS vnumber="6">ܘܥܺܝܠܳܡ ܫܩܰܠ ܩܛܺܪܩܳܐ: ܒܖ̈ܳܟ݂ܒܶܐ ܕܐ̱ܢܳܫܳܐ ܦܰܖ̈ܳܫܶܐ. ܘܫܽܘܪܳܐ ܓܠܳܐ ܣܰܟܖ̈ܶܐ.</VERS>
      <VERS vnumber="7">ܘܢܶܗܘܽܘܢ ܓܒܰܝ̈ܳܐ ܕܥܽܘܡܩܰܝ̈ܟܝ ܡܠܶܝܢ ܡܰܖ̈ܟܒܳܬ݂ܳܐ. ܘܦܰܖ̈ܳܫܶܐ ܢܶܣܬܰܕ݂ܪܽܘܢ ܥܰܠ ܬܰܖ̈ܥܶܐ.</VERS>
      <VERS vnumber="8">ܘܺܝܗܽܘܕܳܐ ܢܶܓܠܶܐ ܣܶܕ݂ܖ̈ܶܐ. ܘܬܶܚܙܶܐ ܒܝܰܘܡܳܐ ܗܰܘ ܙܰܝܢܳܐ ܕܒܶܝܬ݂ ܥܳܒܳܐ.</VERS>
      <VERS vnumber="9">ܘܬ݂ܽܘܖ̈ܥܳܬ݂ܳܐ ܕܰܩܪܺܝܬܶܗ ܕܕܰܘܺܝܕ݂ ܚܙܰܝܬ݁ܽܘܢ ܕܰܣܓܺܝ̈ ܘܰܟ݂ܢܰܫܬ݁ܽܘܢ ܡܰܝ̈ܳܐ ܕܝܰܡܬ݂ܳܐ ܬܰܚܬܳܝܬܳܐ.</VERS>
      <VERS vnumber="10">ܘܰܡܠܰܝܬ݁ܽܘܢ ܒ̈ܳܬ݁ܶܐ ܕܽܐܘܪܺܫܠܶܡ. ܘܰܥܩܰܪܬ݁ܽܘܢ ܒ̈ܳܬ݁ܶܐ: ܕܬܰܥܫܢܽܘܢ ܫܽܘܪܳܐ.</VERS>
      <VERS vnumber="11">ܘܩܳܒܝܳܬ݂ܳܐ ܥ̣ܒܰܕܬ݁ܽܘܢ ܒܶܝܬ݂ ܫܽܘܪܳܐ ܠܡܰܝ̈ܳܐ ܕܝܰܡܬ݂ܳܐ ܥܰܬ݁ܺܝܩܬܳܐ. ܘܠܳܐ ܚܳܪܬ݁ܽܘܢ ܠܥܳܒܽܘܕ݂ܳܗ̇ ܘܰܠܓܳܒܽܘܠܳܗ̇ ܡ̣ܶܢ ܪܽܘܚܩܳܐ ܠܳܐ ܚܙܰܝܬ݁ܽܘܢ.</VERS>
      <VERS vnumber="12">ܘܰܩܪܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܝܰܘܡܳܐ ܗܰܘ: ܠܰܒܟ݂ܳܬ݂ܳܐ ܘܰܠܡܰܖ̈ܩܕ݂ܳܬ݂ܳܐ ܘܰܠܩܽܘ̈ܕ݂ܝܳܬ݂ܳܐ: ܘܠܰܟ݂ܒܳܢܳܐ ܕܣܰܩ̈ܶܐ.</VERS>
      <VERS vnumber="13">ܘܗܳܐ ܒܽܘܣܳܡܳܐ ܘܚܰܕ݂ܽܘܬ݂ܳܐ: ܢܶܟܣܬ݂ܳܐ ܕܬܰܘܖ̈ܶܐ: ܘܢܶܟܣܬ݂ܳܐ ܕܥܳܢ̈ܳܐ: ܘܡܶܐܟ݂ܽܘܠܬܳܐ ܕܒܶܣܪܳܐ: ܘܡܰܫܬܝܳܐ ܕܚܰܡܪܳܐ. ܢܶܐܟ݂ܽܘܠ ܘܢܶܫܬ݁ܶܐ: ܡܶܛܽܠ ܕܰܡܚܳܪ ܢܡܽܘܬ݂.</VERS>
      <VERS vnumber="14">ܓܰܠܝܳܐ ܗ̱ܝ ܒܶܐܕ݂ܢܰܝ̈ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܰܪ: ܠܳܐ ܬܶܣܒܽܘܢ ܠܟ݂ܽܘܢ ܚܛܺܝܬ݂ܳܐ ܗܳܕܶܐ ܥܕܰܡܳܐ ܕܰܬ݂ܡܽܘܬ݂ܽܘܢ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ.</VERS>
      <VERS vnumber="15">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܙܶܠ ܠܘܳܬ݂ ܣܰܘܟܳܢ ܗܳܢܳܐ: ܠܘܳܬ݂ ܫܰܒܢܳܐ ܪܰܒܒܰܝܬܳܐ: ܘܶܐܡܰܪ ܠܶܗ.</VERS>
      <VERS vnumber="16">ܡܳܢܳܐ ܥܳܒܕ݂ ܐܰܢ̱ܬ݁ ܗܳܪܟܳܐ: ܘܡܳܢܳܐ ܐܺܝܬ݂ ܠܳܟ݂ ܗܳܪܟܳܐ. ܕܰܢܩܰܪܬ݁ ܠܳܟ݂ ܗܳܪܟܳܐ ܩܰܒܪܳܐ. ܢܳܩܰܪ ܒܪܰܘܡܳܐ ܩܰܒܪܶܗ: ܘܪܳܫܶܡ ܒܟܺܐܦܳܐ ܡܰܫܪܝܶܗ.</VERS>
      <VERS vnumber="17">ܗܳܐ ܡܳܪܝܳܐ ܡܶܫܕܶܐ ܫܳܕܶܐ ܠܳܟ݂ ܓܰܒܪܳܐ: ܘܡܶܛܥܳܐ ܛܳܥܶܐ ܠܳܟ݂.</VERS>
      <VERS vnumber="18">ܢܶܐܠܨܳܟ݂ ܒܽܐܘܠܨܳܢܳܐ ܐܰܝܟ݂ ܐܽܘܠܨܳܢܳܐ ܕܶܐܣܦܺܝܪܳܐ: ܒܰܐܪܥܳܐ: ܪܘܰܚܬ݂ܳܐ ܕܺܐܝ̈ܕܰܝܳܐ ܬܰܡܳܢ ܬܡܽܘܬ݂: ܘܬܰܡܳܢ ܡܰܪܟܰܒܬ݂ܳܐ ܕܺܐܝܩܳܪܳܟ݂: ܨܰܥܪܳܐ ܕܒܶܝܬ݂ ܡܳܪܳܟ݂.</VERS>
      <VERS vnumber="19">ܘܶܐܗܰܓܡܳܟ݂ ܡ̣ܶܢ ܐܺܝܩܳܪܳܟ݂: ܘܶܐܣܰܚܦܳܟ݂ ܡ̣ܶܢ ܩܝܳܡܳܟ݂.</VERS>
      <VERS vnumber="20">ܘܢܶܗܘܶܐ ܒܝܰܘܡܳܐ ܗܰܘ: ܐܳܡܰܪ ܡܳܪܝܳܐ: ܐܶܩܪܶܐ ܠܥܰܒܕܝ ܐܶܠܝܰܩܺܝܡ ܒܰܪ ܚܶܠܰܩܝܳܐ.</VERS>
      <VERS vnumber="21">ܘܰܐܠܒܶܫܺܝܘܗܝ ܟܽܘܬ݁ܺܝܢܳܟ݂. ܘܰܒܗܶܡܝܳܢܳܟ݂ ܐܶܚܰܙܩܺܝܘܗܝ. ܘܫܽܘܠܛܳܢܳܟ݂ ܐܶܬ݁ܶܠ ܒܺܐܝܕ݂ܰܘ̈ܗܝ ܘܢܶܗܘܶܐ ܐܰܒܳܐ ܠܥܳܡܽܘܖ̈ܶܐ ܕܽܐܘܪܺܫܠܶܡ: ܘܰܠܓܰܒܖ̈ܶܐ ܕܒܶܝܬ݂ ܝܺܗܽܘܕ݂ܳܐ.</VERS>
      <VERS vnumber="22">ܘܰܢܣܺܝܡ ܩܠܺܝܕܳܐ ܕܒܶܝܬ݂ ܕܰܘܺܝܕ݂ ܥܰܠ ܟܰܬ݂ܦܶܗ. ܘܢܶܦܬܰܚ: ܘܠܰܝܬ݁ ܕܢܶܐܚܽܘܕ݂. ܘܢܶܐܚܽܘܕ݂ ܘܠܰܝܬ݁ ܕܢܶܦܬܰܚ.</VERS>
      <VERS vnumber="23">ܘܶܐܩܫܶܝܘܗܝ ܣܶܟܬ݂ܳܐ ܒܰܐܬ݂ܪܳܐ ܡܗܰܝܡܢܳܐ. ܘܢܶܗܘܶܐ ܟܽܘܪܣܝܳܐ ܕܺܐܝܩܳܪܳܐ ܠܒܶܝܬ݂ ܐܰܒܽܘܗܝ.</VERS>
      <VERS vnumber="24">ܘܢܶܬ݁ܠܽܘܢ ܥܠܰܘܗ̱ܝ ܟܠܶܗ ܐܺܝܩܳܪܳܐ ܕܒܶܝܬ݂ ܐܰܒܽܘܗܝ: ܡܝܰܩܪܳܐ ܘܰܡܫܰܒܚܳܐ: ܘܟ݂ܽܠ ܡܳܐܢܳܐ ܙܥܽܘܪܳܐ: ܡ̣ܶܢ ܡܳܐܢܳܐ ܕܰܙܡܳܪܳܐ: ܘܰܥܕܰܡܳܐ ܠܡܳܐܢܳܐ ܕܟܶܢܳܪܳܐ. </VERS>
      <VERS vnumber="25">ܒܝܰܘܡܳܐ ܗܰܘ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܶܬ݂ܥܩܰܪ ܣܶܟܬ݂ܳܐ ܕܰܢܩܺܝܫܳܐ ܒܰܐܬ݂ܪܳܐ ܡܗܰܝܡܢܳܐ. ܘܬܶܣܬ݁ܚܶܦ ܘܬܶܦܶܠ. ܘܢܺܐܒܰܕ݂ ܫܩܳܠܳܐ ܕܣܺܝܡ ܥܠܶܝܗ̇: ܡܶܛܽܠ ܕܡܳܪܝܳܐ ܡܰܠܶܠ.</VERS>
    </CHAPTER>
    <CHAPTER cnumber="23">
      <VERS vnumber="1">ܡܰܫܩܠܳܐ ܕܨܽܘܪ: ܐܰܝ̈ܠܠܺܝܢ. ܐܶܠܦ̈ܶܐ ܕܬܰܪܫܺܝܫ ܡܶܛܽܠ ܕܶܐܬ݂ܒܙܶܙ ܡ̣ܶܢ ܒܰܝܬܳܐ: ܡܰܝܬ݁ܝܳܢܳܐ. ܘܡ̣ܶܢ ܐܰܪܥܳܐ ܕܟ݂ܳܬ݂ܺܝܡ ܐܶܬ݂ܓܠܺܝ ܠܰܢ.</VERS>
      <VERS vnumber="2">ܫܬ݂ܽܘܩܘ ܥܳܡܽܘܖ̈ܶܐ ܕܓܳܙܰܪܬܳܐ: ܬܰܓܳܪܳܐ ܕܨܰܝܕܳܢ ܕܥܳܒܰܪ ܒܝܰܡܳܐ.</VERS>
      <VERS vnumber="3">ܡܠܽܘܐܳܟ݂ ܒܡܰܝ̈ܳܐ ܣܰܓ݁ܺܝ̈ܐܶܐ: ܙܰܪܥܳܐ ܕܬܰܓܳܪܳܐ ܚܨܳܕ݂ܳܐ ܕܢܰܗܪܳܐ. ܥܠܰܠܬܶܗ ܗܘܳܬ݂ ܬܶܐܓܽܘܪܬܳܐ ܠܥܰܡ̈ܡܶܐ.</VERS>
      <VERS vnumber="4">ܒܗܰܬ݂ܝ ܨܰܝܕܳܢ: ܡܶܛܽܠ ܕܶܐܡܰܪ ܝܰܡܳܐ ܘܥܽܘܫܢܶܗ ܕܝܰܡܳܐ: ܠܳܐ ܚܰܒܠܶܬ݂: ܘܠܳܐ ܝܶܠܕܶܬ݂. ܘܠܳܐ ܪܰܒܺܝܬ݂ ܓܰܕܽܘ̈ܕܶܐ: ܘܳܐܦܠܳܐ ܪܰܡܪܡܶܬ݂ ܒܬ݂ܽܘ̈ܠܳܬ݂ܳܐ.</VERS>
      <VERS vnumber="5">ܡܳܐ ܕܶܐܫܬ݁ܡܰܥ ܠܡܶܨܪܶܝܢ: ܚܶܒ̈ܠܶܐ ܢܶܐܚܕܽܘܢ ܐܶܢܽܘܢ: ܐܰܝܟ݂ ܫܶܡܥܳܐ ܕܨܽܘܪ.</VERS>
      <VERS vnumber="6">ܥܒܰܪܘ ܠܬܰܪܫܺܝܫ: ܐܰܝܠܶܠܘ ܥܳܡܽܘܖ̈ܶܐ ܕܓܳܙܰܪܬܳܐ.</VERS>
      <VERS vnumber="7">ܗܳܕܳܐ ܗ̱ܝ ܠܟ݂ܽܘܢ ܥܰܫܺܝܢܬܳܐ ܕܡ̣ܶܢ ܝܰܘ̈ܡܳܬܳܐ ܩܰܕ݂ܡܳܝ̈ܶܐ ܩܕ݂ܳܡܶܝܗ̇ ܢܺܐܙ̈ܳܠ̄ܢ ܖ̈ܶܓܠܶܝܗ̇ ܕܬܶܥܡܰܪ ܒܪܽܘܚܩܳܐ.</VERS>
      <VERS vnumber="8">ܡܰܢܽܘ ܐܶܬ݂ܡܰܠܰܟ݂ ܗܳܟ݂ܰܢܳܐ ܥܰܠ ܨܽܘܪ ܡܟܰܠܰܠܬܳܐ. ܕܬܰܓܳܖ̈ܶܝܗ̇ ܪܰܘܖ̈ܒܳܢܶܐ: ܘܰܟ݂ܢܰܥܢܳܝ̈ܶܝܗ̇ ܝܰܩܺܝܖ̈ܶܝܗ̇ ܕܰܐܪܥܳܐ.</VERS>
      <VERS vnumber="9">ܡܳܪܝܳܐ ܚܰܝܠܬ݂ܳܢܳܐ ܐܶܬ݂ܪܰܥܺܝ: ܠܰܡܒܰܛܳܠܽܘ ܐܺܝܩܳܪܳܐ ܕܟ݂ܽܠ ܚܺܝܠ: ܘܠܰܡܨܰܥܳܪܽܘ ܠܟܽܠܗܽܘܢ ܝܰܩܺܝܖ̈ܶܝܗ̇ ܕܰܐܪܥܳܐ.</VERS>
      <VERS vnumber="10">ܥܒܰܪܝ ܠܰܐܪܥܶܟ݂ܝ ܐܰܝܟ݂ ܢܰܗܪܳܐ ܒܰܪܬ݂ ܬܰܪܫܺܝܫ ܠܰܝܬ݁ ܬܽܘܒ ܕܕܳܚܶܩ ܠܶܟ݂ܝ.</VERS>
      <VERS vnumber="11">ܐܺܝܕܶܗ ܐܰܪܺܝܡ ܥܰܠ ܝܰܡܳܐ: ܘܰܐܪܓܶܙ ܡܰܠܟ̈ܘܳܬ݂ܳܐ. ܡܳܪܝܳܐ ܦܩܰܕ݂ ܥܰܠ ܟܢܰܥܢ ܕܢܳܘܒܶܕ݂ ܥܰܫܺܝ̈ܢܶܝܗ̇.</VERS>
      <VERS vnumber="12">ܘܶܐܡܰܪ: ܠܳܐ ܬܽܘܣܦܺܝܢ ܬܽܘܒ ܠܡܶܬ݂ܥܰܫܳܢܽܘ: ܛܠܺܝܡܬܳܐ ܒܬ݂ܽܘܠܬܳܐ ܒܰܪܬ݂ ܨܰܝܕܳܢ. ܩܽܘܡܝ ܥܒܰܪܝ ܠܟ݂ܳܬ݂ܺܝܡ ܐܳܦ ܬܰܡܳܢ ܠܳܐ ܢܢܺܝܚ ܠܶܟ݂ܝ.</VERS>
      <VERS vnumber="13">ܗܳܐ ܐܰܪܥܳܐ ܕܟܰܠ̈ܕܳܝܶܐ: ܗܳܢܳܐ ܗ̱ܘ̣ ܥܰܡܳܐ ܕܠܳܐ ܗ̱ܘܳܐ ܐܳܬ݂ܽܘܪܳܝܳܐ ܥܰܒܕܶܗ ܠܪܽܘܚܳܐ. ܘܰܐܩܺܝܡܘ ܒܳܨܽܘܝ̈ܶܐ. ܒܨ̣ܰܘ ܣܳܚܖ̈ܳܬܶܗ̇: ܘܥܰܒܕܽܘܗ̇ ܠܡܰܦܽܘܠܬܳܐ.</VERS>
      <VERS vnumber="14">ܐܰܝ̈ܠܠܺܝܢ ܐܰܠ̈ܦܶܐ ܕܬܰܪܫܺܝܫ: ܡܶܛܽܠ ܕܶܐܬ݂ܒܙܶܙ ܥܽܘܫܢܟܶܝܢ.</VERS>
      <VERS vnumber="15">ܢܶܗܘܶܐ ܕܶܝܢ ܒܝܰܘܡܳܐ ܗܰܘ: ܬܶܬ݁ܛܥܶܐ ܨܽܘܪ ܫܰܒܥܺܝܢ ܫܢܺܝ̈ܢ: ܐܰܝܟ݂ ܝܰܘܡܰܝ̈ ܡܰܠܟܳܐ ܚܰܕ݂. ܘܡ̣ܶܢ ܒܳܬܰܪ ܫܰܒܥܺܝܢ ܫܢܺܝ̈ܢ: ܢܶܙܡܪܽܘܢ ܠܨܽܘܪ ܙܡܺܝܪܬܳܐ ܕܙܳܢܺܝܬ݂ܳܐ.</VERS>
      <VERS vnumber="16">ܣܰܒܝ ܟܶܢܳܪܳܐ: ܘܶܐܬ݂ܟܪܰܟܝ ܩܪܺܝܬ݂ܳܐ: ܙܳܢܺܝܬ݂ܳܐ ܕܶܐܬ݁ܛܰܥܝܰܬ. ܩܽܘܫܝ ܫܰܦܺܝܪ: ܐܰܣܓܳܝ ܙܡܳܪܳܐ: ܕܬܶܬ݁ܕܰܟ݂ܪܺܝܢ.</VERS>
      <VERS vnumber="17">ܘܢܶܗܘܶܐ ܡ̣ܶܢ ܒܳܬܰܪ ܫܰܒܥܺܝܢ ܫܢܺܝ̈ܢ: ܢܶܦܩܽܘܕ݂ ܡܳܪܝܳܐ ܠܨܽܘܪ: ܘܢܰܗܦܟ݂ܺܝܗ̇ ܠܰܐܓܺܝܖ̈ܳܬ݂ܳܗ̇. ܘܰܬ݂ܙܰܢܶܐ ܒܟܽܠܗܶܝܢ ܡܰܠ̈ܟܘܳܬ݂ܳܐ ܕܥܰܠ ܐܰܦܰܝ̈ ܐܰܪܥܳܐ.</VERS>
      <VERS vnumber="18">ܘܬܶܗܘܶܐ ܬܶܐܓܽܘܪܬܳܗ̇ ܘܰܐܓܖ̈ܳܬ݂ܳܗ̇ ܩܽܘܕ݂ܫܳܐ ܠܡܳܪܝܳܐ. ܠܳܐ ܢܶܬ݁ܬ݁ܣܺܝ̈ܡܳܢ ܒܶܝܬ݂ ܓܰܙܳܐ: ܘܠܳܐ ܢܶܬ݂ܢܰܛܖ̈ܳܢ. ܐܶܠܳܐ ܠܰܕ݂ܥܳܡܪܺܝܢ ܩܕ݂ܳܡ ܡܳܪܝܳܐ ܬܶܗܘܶܐ ܬܶܐܓܽܘܪܬܳܗ̇: ܠܡܶܐܟܰܠ: ܘܰܠܡܶܣܒܰܥ: ܘܠܰܡܟܰܣܳܝܽܘ ܥܰܬ݁ܺܝܩܶܝ̈ܗ̇.</VERS>
    </CHAPTER>
    <CHAPTER cnumber="24">
      <VERS vnumber="1">ܗܳܐ ܡܳܪܝܳܐ ܡܚܰܒܶܠ ܐܰܪܥܳܐ: ܘܰܡܬܰܪܰܥ ܠܳܗ̇. ܘܣܳܚܶܦ ܐܰܦܶܝ̈ܗ̇: ܘܰܡܒܰܕܰܪ ܥܳܡܽܘܖ̈ܶܝܗ̇.</VERS>
      <VERS vnumber="2">ܘܢܶܗܘܶܐ ܥܰܡܳܐ ܐܰܝܟ݂ ܟܳܗܢܳܐ: ܘܥܰܒܕܳܐ ܐܰܝܟ݂ ܡܳܪܶܗ: ܘܰܐܡܬ݂ܳܐ ܐܰܝܟ݂ ܡܳܪܬܳܗ̇: ܩܰܢܳܝܳܐ ܐܰܝܟ݂ ܡܙܰܒܢܳܢܳܐ: ܘܝܳܙܽܘܦܳܐ ܐܰܝܟ݂ ܡܰܘܙܦܳܢܳܐ: ܐܰܝܟ݂ ܡܳܪܶܐ ܚܳܘܒܬܶܗ ܕܚܰܝܳܒ ܠܶܗ.</VERS>
      <VERS vnumber="3">ܡܶܬ݂ܚܰܒܳܠܽܘ ܬܶܬ݂ܚܰܒܰܠ ܐܰܪܥܳܐ: ܘܡܶܬ݂ܒܙܳܙܽܘ ܬܶܬ݂ܒܙܶܙ. ܡܶܛܽܠ ܕܡܳܪܝܳܐ ܡܰܠܶܠ̣ ܦܶܬ݂ܓ݂ܳܡܳܐ ܗܳܢܳܐ.</VERS>
      <VERS vnumber="4">ܐܰܠܰܬ ܘܝܶܬ݂ܒܰܬ ܒܶܐܒܠܳܐ ܐܰܪܥܳܐ. ܐܰܠܰܬ ܘܝܶܬ݂ܒܰܬ: ܘܶܐܬ݂ܰܐܒܠܰܬ ܬܺܒܶܝܠ. ܐܶܠܳܐ ܪܰܘܡܳܗ̇ ܕܰܐܪܥܳܐ.</VERS>
      <VERS vnumber="5">ܘܰܐܪܥܳܐ ܐܶܬ݁ܕܰܡܝܰܬ ܠܥܳܡܽܘܖ̈ܶܝܗ̇. ܡܶܛܽܠ ܕܰܥܒܰܪܘ ܢܳܡܽܘܣܳܐ: ܘܚܰܠܶܦܘ ܦܽܘܩܕܳܢܳܐ: ܘܒܰܛܶܠܘ ܩܝܳܡܳܐ ܕܥܳܠܰܡ.</VERS>
      <VERS vnumber="6">ܡܶܛܽܠ ܗܳܠܶܝܢ ܬܶܬ݁ܶܒ ܒܶܐܒܠܳܐ ܐܰܪܥܳܐ. ܘܢܶܬ݂ܚܰܝܒܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܡܶܛܽܠ ܗܳܢܳܐ ܢܶܬ݂ܚܰܪܒܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܘܢܶܫܬܰܚܪܽܘܢ ܐ̱ܢܳܫܳܐ ܩܰܠܺܝܠ.</VERS>
      <VERS vnumber="7">ܝܺܬܶܒ ܒܶܐܒܠܳܐ ܥܳܒܽܘܪܳܐ. ܘܰܐܠܰܝ̈ ܓܽܘܦ̈ܢܶܐ ܘܶܐܬ݁ܬܰܢܰܚܘ ܟܠ ܚܳܕ݂ܝ݂ܰܝ݂̈ ܠܶܒܳܐ.</VERS>
      <VERS vnumber="8">ܒܶܛܠܰܬ ܚܰܕ݂ܽܘܬ݂ܳܐ ܘܰܦ̈ܠܰܓܶܐ. ܘܰܫܠܺܝ ܩܳܠܳܐ ܕܰܕ݂ܝܳܨܳܐ. ܒܶܛܠܰܬ ܚܰܕ݂ܽܘܬ݂ܳܐ ܘܟܶܢܳܖ̈ܶܐ.</VERS>
      <VERS vnumber="9">ܒܰܙܡܳܪܳܐ ܠܳܐ ܢܶܫܬ݁ܽܘܢ ܚܰܡܪܳܐ. ܢܶܡܰܪ ܫܰܟ݂ܪܳܐ ܠܫܳܬ݂ܝܰܘ̈ܗܝ.</VERS>
      <VERS vnumber="10">ܐܶܬ݂ܒܰܙܙܰܬ ܩܪܺܝܬ݂ܳܐ: ܘܶܐܬ݁ܬ݁ܚܶܕ݂ܘ ܟܠ ܒܶܝܬ݂ ܡܰܕܳܢ̈ܶܐ.</VERS>
      <VERS vnumber="11">ܝܺܠܰܠܬܳܐ ܥܰܠ ܚܰܡܪܳܐ ܒܫܽܘܩܳܐ. ܒܶܛܠܰܬ ܟܠܳܗ̇ ܚܰܕ݂ܽܘܬ݂ܳܐ. ܘܰܥܒܰܪ ܕܝܳܨܳܗ̇ ܕܰܐܪܥܳܐ.</VERS>
      <VERS vnumber="12">ܘܶܐܫܬ݁ܚܰܪ ܒܰܩܪܺܝܬ݂ܳܐ ܚܒܳܠܳܐ ܘܕ݂ܽܘܘܳܢܳܐ ܢܦܰܣܶܩ ܬܰܖ̈ܥܶܝܗ̇.</VERS>
      <VERS vnumber="13">ܗܳܟ݂ܰܢܳܐ ܢܶܗܘܶܐ ܒܓܰܘܳܗ̇ ܕܰܐܪܥܳܐ ܒܰܝܢܳܬ݂ ܥܰܡ̈ܡܶܐ: ܐܰܝܟ݂ ܚܒܳܛܳܐ ܕܙܰܝܬܳܐ: ܘܰܐܝܟ݂ ܒܽܘܥܳܪܳܐ ܡܳܐ ܕܰܓܡܰܪ ܩܛܳܦܳܐ.</VERS>
      <VERS vnumber="14">ܗܶܢܽܘܢ ܢܪܺܝܡܽܘܢ ܩܳܠܗܽܘܢ ܘܰܢܫܰܒܚܽܘܢ ܒܓܰܐܝܽܘܬܶܗ ܕܡܳܪܝܳܐ. ܘܢܶܨܗܠܽܘܢ ܡ̣ܶܢ ܝܰܡܳܐ.</VERS>
      <VERS vnumber="15">ܡܶܛܽܠ ܗܳܢܳܐ ܒܬܶܫܒܽܘܚܬܳܐ ܫܰܒܰܚܘ ܠܡܳܪܝܳܐ: ܘܰܒܓܰܙܖ̈ܳܬ݂ܳܐ ܕܝܰܡܳܐ ܫܡܶܗ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="16">ܡ̣ܶܢ ܟܶܢ̈ܦܶܝܗ̇ ܕܰܐܪܥܳܐ ܙܡܺܝܖ̈ܳܬ݂ܳܐ ܫ̣ܡܰܥܢ: ܚܰܝܠܳܐ ܕܙܰܕܺܝܩܳܐ ܕܳܐܡܰܪ: ܐ̱ܪܳܙ ܠܺܝ: ܐ̱ܪܳܙ ܠܺܝ: ܐܽܘܝ ܠܺܝ: ܥܳܘܳܠܳܐ ܐܰܥܠܺܝܘ: ܥܳܘܳܠܳܐ ܥܰܘܠܳܐ ܐܰܥܠܺܝܘ.</VERS>
      <VERS vnumber="17">ܕܶܚܠܬܳܐ ܘܓܽܘܡܳܨܳܐ: ܘܦܰܚܳܐ ܥܠܰܝܟ: ܥܰܡܽܘܪܳܐ ܕܰܐܪܥܳܐ.</VERS>
      <VERS vnumber="18">ܘܡܰܢ ܕܢܶܥܪܽܘܩ ܡ̣ܶܢ ܩܳܠܳܐ ܕܕܶܚܠܬ݂ܳܐ: ܢܶܦܶܠ ܒܓܽܘܡܳܨܳܐ. ܘܡܰܢ ܕܢܶܣܰܩ ܡ̣ܶܢ ܓܰܘ ܓܽܘܡܳܨܳܐ: ܢܶܬ݁ܬ݁ܚܶܕ݂ ܒܦܰܚܳܐ. ܡܶܛܽܠ ܕܡܰܣܘ̈ܟܶܐ ܡ̣ܶܢ ܡܪܰܘܡܳܐ ܐܶܬ݂ܦܬܰܚܘ: ܘܙܳܥ ܫܶܬܶܐܣܶܝ̈ܗ̇ ܕܰܐܪܥܳܐ.</VERS>
      <VERS vnumber="19">ܡܙܳܥ ܬܙܽܘܥ ܐܰܪܥܳܐ: ܘܰܡܕ݂ܳܠ ܬܕ݂ܽܘܠ ܐܰܪܥܳܐ: ܘܰܡܡܳܛ ܬܡܽܘܛ ܐܰܪܥܳܐ.</VERS>
      <VERS vnumber="20">ܘܰܡܙܳܥ ܬܙܽܘܥ ܐܰܪܥܳܐ ܐܰܝܟ݂ ܪܰܘܝܳܐ ܘܰܬ݂ܢܽܘܕ݂ ܐܰܝܟ݂ ܥܰܪܙܳܠܳܐ. ܘܢܶܥܫܰܢ ܥܠܶܝܗ̇ ܥܳܘܠܳܗ̇: ܘܬܶܦܶܠ ܘܠܳܐ ܬܰܘܣܶܦ ܠܰܡܩܳܡ.</VERS>
      <VERS vnumber="21">ܒܶܗ ܒܝܰܘܡܳܐ ܗܰܘ: ܢܶܦܩܽܘܕ݂ ܡܳܪܝܳܐ ܥܰܠ ܚܰܝ̈ܠܶܐ ܕܪܰܘܡܳܐ ܒܪܰܘܡܳܐ: ܘܥܰܠ ܡܰܠ̈ܟܶܐ ܕܰܐܪܥܳܐ ܒܰܐܪܥܳܐ.</VERS>
      <VERS vnumber="22">ܘܢܶܟ݂ܢܫܽܘܢ ܟܢܽܘܫܝܳܐ ܥܰܠ ܐܰܣܺܝܪ ܓܽܘܒܳܐ. ܘܢܶܬ݂ܚܰܫܒܽܘܢ ܥܰܠ ܚܒܺܝܫܳܐ. ܘܰܠܣܽܘܓ݂ܳܐܐ ܕܝܰܘ̈ܡܳܬܳܐ ܢܶܬ݂ܦܰܪܩܽܘܢ.</VERS>
      <VERS vnumber="23">ܘܢܶܚܦܽܘܪ ܣܰܗܪܳܐ: ܘܢܶܒܗܰܬ݂ ܫܶܡܫܳܐ. ܡܶܛܽܠ ܕܰܐܡܠܶܟ݂ ܡܳܪܝܳܐ ܚܰܝܠܬ݂ܳܢܳܐ: ܒܛܽܘܪܳܐ ܕܨܶܗܝܽܘܢ: ܘܒܽܐܘܪܺܫܠܶܡ ܘܰܩܕ݂ܳܡ ܩܰܕܺܝܫܰܘ̈ܗܝ ܢܶܫܬܰܒܰܚ.</VERS>
    </CHAPTER>
    <CHAPTER cnumber="25">
      <VERS vnumber="1">ܡܳܪܝܳܐ ܐܰܠܳܗܝ ܐܰܢ̱ܬ݁: ܐܶܪܰܡܪܡܳܟ݂: ܘܰܐܘܕܶܐ ܠܰܫܡܳܟ݂. ܕܰܥܒܰܕܬ݁ ܕܽܘܡܳܪܳܐ ܘܬܰܪܥܺܝܬ݂ܳܐ ܡܗܰܝܡܰܢܬܳܐ. ܡ̣ܶܢ ܪܽܘܚܩܳܐ ܐܰܡܶܝܢ.</VERS>
      <VERS vnumber="2">ܡܶܛܽܠ ܕܰܥܒܰܕܬ݁ ܩܪܺܝܬ݂ܳܐ ܠܝܰܓܪܳܐ: ܘܰܩܪܺܝܬ݂ܳܐ ܥܰܫܺܝܢܬܳܐ ܠܡܰܦܽܘܠܬܳܐ ܢܳܘܣܳܐ ܕܢܽܘܟ݂ܖ̈ܳܝܶܐ ܠܥܳܠܰܡ ܡ̣ܶܢ ܩܪܺܝܬ݂ܳܐ ܠܳܐ ܢܶܬ݂ܒܢܶܐ.</VERS>
      <VERS vnumber="3">ܡܶܛܽܠ ܗܳܢܳܐ ܢܫܰܒܚܽܘܢܳܟ݂ ܥܰܡ̈ܡܶܐ ܣܰܓܺܝ̈ܐܶܐ. ܘܰܩܪܺܝܬ݂ܳܐ ܕܥܰܡ̈ܡܶܐ ܥܰܫܺܝ̈ܢܶܐ ܢܶܕ݂ܚܠܽܘܢ ܠܳܟ݂.</VERS>
      <VERS vnumber="4">ܡܶܛܽܠ ܕܰܗܘܰܝܬ݁ ܡܣܰܝܥܳܢܳܐ ܠܡܶܣܟܺܢܳܐ: ܘܥܳܕ݂ܽܘܪܳܐ ܠܒܳܝܫܳܐ ܒܽܐܘܠܨܳܢܶܗ: ܣܶܬܳܪܳܐ ܡ̣ܶܢ ܙܳܪܺܝܦܬܳܐ: ܘܛܶܠܳܠܳܐ ܡ̣ܶܢ ܫܰܘܒܳܐ.</VERS>
      <VERS vnumber="5">ܡܶܛܽܠ ܕܪܽܘܚܳܐ ܕܥܰܫܺܝܢܳܐ ܐܰܝܟ݂ ܙܳܪܺܝܦܬܳܐ ܒܶܐܣܬ݂ܳܐ: ܘܰܐܝܟ݂ ܛܶܠܳܠܳܐ ܒܫܰܘܒܳܐ. ܪܳܡܽܘܬ݂ܳܐ ܕܢܽܘܟ݂ܖ̈ܳܝܶܐ ܬܶܬ݂ܡܰܟܰܟ݂: ܘܫܰܘܒܳܐ ܒܛܶܠܳܠܳܐ ܕܰܥܢܳܢ̈ܶܐ. ܫܰܒܽܘܩܳܐ ܕܥܰܫܺܝܢ̈ܶܐ ܢܶܬ݂ܡܰܟܰܟ݂.</VERS>
      <VERS vnumber="6">ܘܢܶܥܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܟܽܠܗܽܘܢ ܥܰܡ̈ܡܶܐ ܒܛܽܘܪܳܐ ܗܳܢܳܐ: ܡܰܫܬ݁ܝܳܐ ܫܰܡܺܝܢܳܐ: ܘܡܰܫܬ݁ܝܳܐ ܢܛܺܝܪܳܐ ܘܫܰܡܺܝܢܳܐ: ܕܡܰܚܝܳܢܰܢ ܫܡܰܝܳܐ ܘܥܰܫܺܝܢܳܐ.</VERS>
      <VERS vnumber="7">ܘܢܶܬ݂ܒܠܰܥ ܒܛܽܘܪܳܐ ܗܳܢܳܐ: ܐܰܦܰܝ̈ ܫܰܠܺܝܛܳܐ ܕܫܰܠܺܝܛ ܗ̱ܘܳܐ ܥܰܠ ܟܽܠܗܽܘܢ ܥܰܡ̈ܡܶܐ. ܘܢܶܟ݂ܣܬ݂ܳܐ ܕܶܐܬ݂ܢܰܟ݂ܣܰܬ ܥܰܠ ܐܰܦܰܝ̈ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="8">ܘܢܶܬ݂ܒܰܠܥ ܡܰܘܬܳܐ ܠܙܳܟܽܘ ܠܥܳܠܡܺܝܢ. ܘܢܰܥܒܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܕܶܡܥܬ݂ܳܐ ܡ̣ܶܢ ܟܽܠ ܐܰܦܺܝ̈ܢ. ܘܚܶܣܕܳܐ ܕܥܰܡܶܗ ܢܰܥܒܰܪ ܡ̣ܶܢ ܟܽܠܳܗ̇ ܐܰܪܥܳܐ: ܡܶܛܽܠ ܕܡܳܪܝܳܐ ܡܰܠܶܠ.</VERS>
      <VERS vnumber="9">ܘܬܺܐܡܰܪ ܒܝܰܘܡܳܐ ܗܰܘ: ܗܳܢܰܘ ܡܳܪܝܳܐ ܐܰܠܳܗܰܢ: ܕܣܰܟܺܝܢ ܠܶܗ ܘܢܶܦܪܩܰܢ ܗܳܢܰܘ ܡܳܪܝܳܐ ܐܰܠܳܗܰܢ ܕܣܰܟܺܝܢ ܠܶܗ: ܢܕ݂ܽܘܨ ܢܶܚܕܶܐ ܒܦܽܘܪܩܳܢܶܗ.</VERS>
      <VERS vnumber="10">ܡܶܛܽܠ ܕܬܶܬ݁ܢܺܝܚ ܐܺܝܕܶܗ ܕܡܳܪܝܳܐ ܒܛܽܘܪܳܐ ܗܳܢܳܐ: ܘܢܶܬ݁ܬ݁ܕܺܝܫ ܡܽܘܐܳܒ ܬܚܽܘܬ݂ܰܘܗܝ: ܐܰܝܟ݂ ܕܡܶܬ݁ܬ݁ܕܺܝܫ ܬܶܒܢܳܐ ܒܓܰܪܓܳܪܳܐ.</VERS>
      <VERS vnumber="11">ܘܰܢܦܰܪܶܣ ܐܺܝܕ݂ܰܘ̈ܗܝ ܒܓܰܘܶܗ: ܐܰܝܟ݂ ܕܰܡܦܰܪܶܣ ܣܰܚܳܝܳܐ ܠܡܶܣܚܳܐ ܘܢܶܡܰܟ ܥܽܘܫܢܶܗ ܥܰܡ ܫܽܘܘܳܛܳܐ ܕܺܐܝܕ݂ܰܘ̈ܗܝ.</VERS>
      <VERS vnumber="12">ܘܒܶܝܬ݂ ܡܶܪܕܳܐ ܕܥܽܘܫܢܳܐ ܕܫܽܘܖ̈ܰܝܟܝ ܢܡܰܟܶܟ݂: ܘܰܢܫܰܦܶܠ: ܘܰܢܡܰܛܶܐ ܠܰܐܪܥܳܐ ܥܕܰܡܳܐ ܠܥܰܦܪܳܐ.</VERS>
    </CHAPTER>
    <CHAPTER cnumber="26">
      <VERS vnumber="1">ܒܶܗ ܒܝܰܘܡܳܐ ܗܰܘ: ܬܶܙܕܰܡܰܪ ܙܡܺܝܪܬܳܐ ܗܳܕܶܐ ܒܰܐܪܥܳܐ ܕܰܝܗܽܘܕ݂: ܩܪܺܝܬ݂ܳܐ ܕܰܥܫܶܢ ܦܽܘܪܩܳܢܳܗ̇: ܣܳܡܘ ܫܽܘܪܳܐ ܘܒܰܪ ܫܽܘܪܳܐ.</VERS>
      <VERS vnumber="2">ܦܬܰܚܘ ܬܰܖ̈ܥܶܐ: ܢܶܥܽܘܠ ܥܰܡܳܐ ܙܰܕܺܝܩܳܐ: ܕܢܳܛܰܪ ܗܰܝܡܳܢܽܘܬ݂ܳܐ: ܕܢܳܛܰܪ ܒܰܫܪܳܪܳܐ.</VERS>
      <VERS vnumber="3">ܬܶܛܰܪ ܠܰܢ ܫܠܳܡܳܐ: ܡܶܛܽܠ ܕܒܳܟ݂ ܣܰܒܰܪܢ ܡܳܪܝܳܐ: ܠܥܳܠܰܡ ܥܰܠܡܺܝܢ.</VERS>
      <VERS vnumber="4">ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܬܰܩܺܝܦܳܐ ܠܥܳܠܡܺܝܢ.</VERS>
      <VERS vnumber="5">ܡܶܛܽܠ ܕܢܰܡܶܟ ܠܰܕ݂ܥܳܡܪܺܝܢ ܒܪܰܘܡܳܐ. ܘܰܩܪܺܝܬ݂ܳܐ ܥܰܫܺܝܢܬܳܐ ܢܡܰܟܟ݂ܺܝܗ̇ ܥܕܰܡܳܐ ܠܰܐܪܥܳܐ. ܘܰܢܡܰܛܶܝܗ ܥܕܰܡܳܐ ܠܥܰܦܪܳܐ.</VERS>
      <VERS vnumber="6">ܬܕ݂ܽܘܫܶܝܗ̇ ܪܶܓܠܳܐ ܕܒܺܝ̈ܫܶܐ: ܘܗܶܠܰܟ݂ܬ݂ܳܐ ܕܡܶܣܟܺܢ̈ܶܐ.</VERS>
      <VERS vnumber="7">ܫܒܺܝܠܳܐ ܬܪܺܝܨ ܠܡܶܣܟܺܢ̈ܶܐ. ܘܰܬ݂ܪܺܝܨܳܐ ܘܫܰܦܝܳܐ ܐܽܘܪܚܳܐ ܕܙܰܕܺܝ̈ܩܶܐ.</VERS>
      <VERS vnumber="8">ܘܳܐܦ ܠܽܐܘܪܚܳܐ ܕܕ݂ܺܝܢܰܝ̈ܟ ܡܳܪܝܳܐ ܣܰܟܺܝܢ ܠܰܫܡܳܟ݂ ܘܰܠܕ݂ܽܘܟ݂ܪܳܢܳܟ݂ ܪܶܓܰܬ ܢܰܦܫܳܟ݂.</VERS>
      <VERS vnumber="9">ܢܰܦܫܝ ܐܶܬ݂ܰܐܘܒܰܬ ܠܳܟ݂ ܒܠܺܠܝܳܐ: ܐܳܦ ܪܽܘܚܝ ܒܓܰܘܝ ܡܩܰܕܡܳܐ ܠܘܳܬ݂ܳܟ݂. ܡܶܛܽܠ ܕܰܐܝܟ݂ ܕܺܝܢܰܝ̈ܟ ܥܰܠ ܐܰܪܥܳܐ ܙܰܕܺܝܩܽܘܬܳܐ ܝܺܠܶܦܘ ܥܳܡܽܘܖ̈ܶܝܗ̇ ܕܬܺܒܶܝܠ.</VERS>
      <VERS vnumber="10">ܐܶܬ݂ܪܰܚܰܩ ܥܳܘܳܠܳܐ ܕܠܳܐ ܢܺܐܠܰܦ ܙܰܕܺܝܩܽܘܬܳܐ. ܡܰܟܣܺܢܽܘܬ݂ܳܐ ܒܰܐܪܥܳܐ ܡܟܰܘܢܳܐ. ܘܠܳܐ ܢܶܚܙܽܘܢ ܒܓܰܐܝܽܘܬܶܗ ܕܡܳܪܝܳܐ.</VERS>
      <VERS vnumber="11">ܡܳܪܝܳܐ ܒܪܳܡܽܘܬ݂ܳܐ ܕܺܐܝܕܰܝ̈ܟ ܠܳܐ ܢܶܚܙܽܘܢ. ܢܶܚܙܽܘܢ ܘܢܶܒܗܬ݂ܽܘܢ ܛܢܳܢܶܗ ܕܥܰܡܳܐ. ܘܰܐܝܟ݂ ܬܰܢܽܘܪܳܐ ܬܶܐܟ݂ܽܘܠ ܐܶܢܽܘܢ ܠܰܒܥܶܠܕܒܳܒܰܝ̈ܟ.</VERS>
      <VERS vnumber="12">ܡܳܪܝܳܐ ܬܶܛܰܪ ܠܰܢ ܫܠܳܡܳܐ: ܡܶܛܽܠ ܕܰܐܝܟ݂ ܟܽܠܗܽܘܢ ܥܒܳܕܰܝ̈ܢ ܥܰܬ݁ܕܶܬ݀݁ ܠܰܢ.</VERS>
      <VERS vnumber="13">ܡܳܪܝܳܐ ܐܰܠܳܗܰܢ: ܗܘܰܘ ܥܠܰܝܢ ܡܳܪܝܳܐ ܠܒܰܪ ܡܶܢܳܟ݂. ܒܰܠܚܽܘܕ݂ ܫܡܳܟ݂ ܕܺܝܠܳܟ݂ ܢܶܬ݂ܕܟܰܪ.</VERS>
      <VERS vnumber="14">ܡܺܝ̈ܬܶܐ ܠܳܐ ܡܰܚܶܝܢ: ܘܓܰܢ̱ܒܳܖ̈ܶܐ ܠܳܐ ܡܩܺܝܡܺܝܢ ܡܶܛܽܠ ܗܳܢܳܐ ܦܩܰܕܬ݁ ܘܕܰܢܶܒܬ݁ ܐܶܢܽܘܢ. ܘܰܐܘܒܶܕܬ݁ ܟܽܠܶܗ ܕܽܘܟ݂ܪܳܢܗܽܘܢ.</VERS>
      <VERS vnumber="15">ܐܰܘܣܶܦܬ݁ ܡܳܪܝܳܐ ܥܰܠ ܥܰܡܳܐ: ܐܰܘܣܶܦܬ݁ ܥܰܠ ܥܰܡܳܐ. ܐܶܬܪܰܚܰܩܬ݁ ܘܰܕ݂ܚܰܩܬ݁ ܟܽܠܗܽܘܢ ܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="16">ܡܳܪܝܳܐ ܒܽܐܘܠܨܳܢܳܐ ܦܰܩܕܽܘܟ݂: ܘܒܰܚܒܽܘܫܝܳܐ ܠܰܚܶܫܘ ܡܰܪܕܽܘܬ݂ܳܟ݂.</VERS>
      <VERS vnumber="17">ܐܰܝܟ݂ ܒܰܛܢܬ݂ܳܐ ܕܩܰܪܺܝܒܳܐ ܠܡܶܐܠܰܕ݂: ܘܰܡܚܰܒܠܳܐ ܘܡܰܝܠܠܳܐ ܒܚܶܒܠܶܝ̈ܗ̇: ܗܳܟ݂ܰܢܳܐ ܗܘܰܝܢ ܡ̣ܶܢ ܩܕ݂ܳܡܰܝܟ ܡܳܪܝܳܐ.</VERS>
      <VERS vnumber="18">ܒܛܶܢܢ ܘܚܰܒܠܢ ܐܰܝܟ݂ ܗܳܢܶܝܢ ܕܝܳܠ̈ܕܳܢ ܖ̈ܽܘܚܶܐ. ܦܪܽܘܩܰܝܢ ܕܠܳܐ ܢܺܐܒܰܕ݂ ܒܰܐܪܥܳܐ: ܘܠܳܐ ܢܶܦܠܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ.</VERS>
      <VERS vnumber="19">ܢܺܚܽܘܢ ܡܺܝܬܰܝ̈ܟ: ܘܰܫܠܰܕܰܝ̈ܗܽܘܢ ܢܩܽܘ̈ܡܳܢ. ܘܢܶܬ݁ܬ݁ܥܺܝܪܽܘܢ ܘܰܢܫܰܒܚܽܘܢ ܫܳܟ݂ܒܰܝ̈ ܥܰܦܪܳܐ. ܡܶܛܽܠ ܕܛܰܠܳܟ݂ ܛܰܠܳܐ ܗ̱ܘ̣ ܕܢܽܘܗܪܳܐ: ܘܰܐܪܥܳܐ ܕܓܰܢ̱ܒܳܖ̈ܶܐ ܬܣܰܚܶܦ.</VERS>
      <VERS vnumber="20">ܙܶܠ ܥܰܡܝ: ܥܽܘܠ ܠܬ݂ܰܘܳܢܰܝ̈ܟ. ܘܰܐܚܽܘܕ݂ ܬܰܖ̈ܥܰܝܟ ܒܰܐܦܰܝ̈ܟ ܘܶܐܬ݁ܛܰܫܳܐ ܩܰܠܺܝܠ ܙܥܽܘܪ: ܥܰܕ݂ ܥܳܒܰܪ ܪܽܘܓܙܝ.</VERS>
      <VERS vnumber="21">ܡܶܛܽܠ ܕܗܳܐ ܡܳܪܝܳܐ ܢܳܦܶܩ ܡ̣ܶܢ ܐܰܬ݂ܪܶܗ: ܘܦܳܩܶܕ݂ ܥܰܘܠܶܗ ܕܥܳܡܽܘܪܳܐ ܕܰܐܪܥܳܐ ܥܠܰܘܗ̱ܝ. ܘܬܶܓܠܶܐ ܐܰܪܥܳܐ ܕܡܳܗ̇: ܘܠܳܐ ܬܟܰܣܶܐ ܬܽܘܒ ܥܰܠ ܩܛܺܝ̈ܠܶܝܗ̇.</VERS>
    </CHAPTER>
    <CHAPTER cnumber="27">
      <VERS vnumber="1">ܒܝܰܘܡܳܐ ܗܰܘ: ܢܶܦܩܽܘܕ݂ ܡܳܪܝܳܐ ܒܚܰܪܒܶܗ ܩܫܺܝܬ݂ܳܐ ܘܪܰܒܬ݂ܳܐ ܘܥܰܫܺܝܢܬܳܐ: ܥܰܠ ܠܶܘܝܳܬ݂ܰܢ ܚܶܘܝܳܐ ܚܰܪܡܳܢܳܐ: ܘܥܰܠ ܠܶܘܝܳܬ݂ܰܢ ܚܶܘܝܳܐ ܥܩܰܠܩܠܳܐ. ܘܢܶܩܛܽܘܠ ܠܬܰܢܺܝܢܳܐ ܕܰܒܝܰܡܳܐ.</VERS>
      <VERS vnumber="2">ܒܝܰܘܡܳܐ ܗܰܘ: ܟܰܪܡܳܐ ܕܚܰܡܪܳܐ ܥܢܰܘ ܠܶܗ.</VERS>
      <VERS vnumber="3">ܐܶܢܳܐ ܡܳܪܝܳܐ ܢܳܛܰܪ ܐ̱ܢܳܐ ܠܶܗ: ܐܰܡܺܝܢܳܐܺܝܬ݂ ܐܰܫܩܶܝܘܗܝ: ܘܶܐܦܩܽܘܕ݂ ܥܠܰܘܗ̱ܝ ܒܠܺܠܝܳܐ ܘܒܺܐܝܡܳܡܳܐ ܐܶܛܪܺܝܘܗܝ.</VERS>
      <VERS vnumber="4">ܫܽܘܪܳܐ ܠܰܝܬ݁ ܠܶܟ݂ܝ: ܡܰܢ ܕܶܝܢ ܝܰܗ̱ܒ ܒܶܟ݂ܝ ܝܰܥܪܳܐ ܘܟ݂ܽܘܒܳܐ. ܒܩܽܘܪܒܳܐ ܐܶܦܽܘܚ ܒܶܗ: ܘܰܐܘܩܕ݂ܺܝܘܗܝ ܐܰܟ݂ܚܕ݂ܳܐ.</VERS>
      <VERS vnumber="5">ܐܰܘ ܢܶܐܚܽܘܕ݂ ܒܥܽܘܫܢܝ: ܘܶܐܥܒܶܕ݂ ܠܶܗ ܫܠܳܡܳܐ. ܫܠܳܡܳܐ ܐܶܥܒܶܕ݂ ܠܶܗ.</VERS>
      <VERS vnumber="6">ܐܰܝܠܶܝܢ ܕܡ̣ܶܢ ܥܶܩܳܪܶܗ ܕܝܰܥܩܽܘܒ. ܢܶܓܦܶܐ ܘܢܰܦܪܰܥ ܝܺܣܪܳܐܶܝܠ ܘܢܶܡܠܽܘܢ ܐܰܦܰܝ̈ ܬܺܒܶܝܠ ܦܺܐܖ̈ܶܐ.</VERS>
      <VERS vnumber="7">ܐܰܝܟ݂ ܡܚܽܘܬ݂ܳܐ ܕܰܡܚܳܝܗܝ: ܡܚܳܝܗܝ. ܘܰܐܝܟ݂ ܩܶܛܠܳܐ ܕܩܰܛܠܶܗ: ܩܰܛܠܶܗ.</VERS>
      <VERS vnumber="8">ܒܣܰܐܬ݂ܳܐ ܕܰܐܟܺܝܠ: ܬܕܽܘܢܺܝܘܗܝ: ܒܕܰܪܢܳܐ ܒܪܽܘܚܶܗ ܫܩܺܝܬ݂ܳܐ ܒܝܰܘܡܳܐ ܚܰܡܺܝܡܳܐ.</VERS>
      <VERS vnumber="9">ܡܶܛܽܠ ܗܳܢܳܐ: ܒܗܳܕܶܐ ܢܶܫܬ݁ܒܶܩ ܥܰܘܠܶܗ ܕܝܰܥܩܽܘܒ ܘܰܒܗܳܠܶܝܢ ܟܽܠܗܽܘܢ ܦܺܐܖ̈ܶܐ ܬܶܥܒܰܪ ܚܛܺܝܬܶܗ: ܡܳܐ ܕܣܳܐܶܡ ܟܽܠܗܶܝܢ ܟܺܐܦ̈ܶܐ ܕܡܰܕܒܚܳܐ: ܐܰܝܟ݂ ܟܺܐܦ̈ܶܐ ܕܟܶܠܫܳܐ ܕܡܶܬ݂ܦܰܟ̈ܟܳܢ: ܗܳܟ݂ܰܢܳܐ ܠܳܐ ܢܶܬ݂ܩܰܝܡܽܘܢ ܦܬܰܟ݂ܖ̈ܶܐ ܘܕܶܚ̈ܠܳܬ݂ܳܐ.</VERS>
      <VERS vnumber="10">ܡܶܛܽܠ ܕܰܩܪܺܝܬ݂ܳܐ ܥܰܫܺܝܢܬܳܐ: ܒܰܠܚܽܘܕܶܝܗ̇ ܚܳܪܒܳܐ ܘܡܶܫܬܰܒܩܳܐ: ܘܚܳܪܒܳܐ ܐܰܝܟ݂ ܡܕ݂ܰܒܪܳܐ. ܬܰܡܳܢ ܢܶܪܥܶܐ ܥܶܓܠܳܐ: ܘܬܰܡܳܢ ܢܶܪܥܶܐ ܘܰܢܓܰܡܰܪ ܬܶܕ݂ܐܶܝ̈ܗ̇.</VERS>
      <VERS vnumber="11">ܒܝܰܒܫܳܐ ܕܰܚܨܳܕ݂ܳܐ: ܢܶܬ݁ܬܰܒܖ̈ܳܢ ܢܶܫ̈ܶܐ ܕܳܐܬ݂ܝܳܢ ܡܰܢܗܖ̈ܳܢ ܠܳܗ̇: ܡܶܛܽܠ ܕܠܳܐ ܗ̱ܘܳܐ ܥܰܡܳܐ ܣܰܟܽܘܠܬ݂ܢܳܐ. ܡܶܛܽܠ ܗܳܢܳܐ ܠܳܐ ܢܪܰܚܶܡ ܥܠܰܘܗ̱ܝ ܥܳܒܽܘܕܶܗ ܘܓܳܒܽܘܠܶܗ ܠܳܐ ܢܪܰܚܶܦ ܥܠܰܘܗ̱ܝ.</VERS>
      <VERS vnumber="12">ܘܢܶܗܘܶܐ ܒܝܰܘܡܳܐ ܗܰܘ: ܢܶܚܒܽܘܛ ܡܳܪܝܳܐ ܡ̣ܶܢ ܫܶܒܠܬ݂ܳܐ ܕܢܰܗܪܳܐ: ܥܕܰܡܳܐ ܠܢܰܚܠܳܐ ܕܡܶܨܪܶܝܢ. ܘܰܐܢ̱ܬ݁ܽܘܢ ܬܶܬ݂ܠܰܩܛܽܘܢ ܚܰܕ݂ ܠܘܳܬ݂ ܚܰܕ݂: ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="13">ܘܢܶܗܘܶܐ ܒܝܰܘܡܳܐ ܗܰܘ: ܢܶܬ݂ܩܪܶܐ ܫܺܝܦܽܘܪܳܐ ܪܰܒܳܐ: ܘܢܺܐܬ݂ܽܘܢ ܕܶܐܒܰܕ݂ܘ ܒܰܐܪܥܳܐ ܕܡܶܨܪܶܝܢ: ܘܕܶܐܬ݂ܒܰܕܰܪܘ ܒܰܐܪܥܳܐ ܕܳܐܬ݂ܽܘܪ. ܘܢܶܣܓܕ݂ܽܘܢ ܒܰܐܪܥܶܗ ܕܡܳܪܝܳܐ ܠܡܳܪܝܳܐ: ܒܛܽܘܪܶܗ ܩܰܕܺܝܫܳܐ ܒܽܐܘܪܺܫܠܶܡ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܳܝ ܠܰܟ݂ܠܺܝܠܳܐ ܓܰܐܝܳܐ ܕܪܳܘܝܳܐ ܐܰܦܪܶܝܡ: ܘܠܰܓܕ݂ܳܠܳܐ ܡܨܰܥܪܳܐ ܚܰܝܠܳܐ ܕܫܽܘܒܚܶܗ ܕܰܒܪܺܝܫ ܢܰܚܠܳܐ ܕܫܰܡܺܝ̈ܢܶܐ: ܕܬ݂ܰܘܺܝܪܺܝܢ ܒܚܰܡܪܳܐ.</VERS>
      <VERS vnumber="2">ܗܳܐ ܚܰܝܠܳܐ ܘܥܽܘܫܢܳܐ ܕܡܳܪܝܳܐ: ܐܰܝܟ݂ ܙܳܪܺܝܦܬܳܐ ܕܒܰܪܕ݂ܳܐ: ܘܰܐܝܟ݂ ܥܰܠܥܳܠܳܐ ܕܰܬ݂ܒܳܪܳܐ: ܘܰܐܝܟ݂ ܙܳܪܺܝܦܬܳܐ ܕܡܰܝ̈ܳܐ ܣܰܓܺܝ̈ܐܶܐ ܕܓܳܪܦܺܝܢ.</VERS>
      <VERS vnumber="3">ܐܰܢܺܝܚ ܠܰܐܪܥܳܐ ܒܺܐܝܕ݂ܳܟ݂. ܘܰܒܪܶܓܠܳܐ ܢܶܬ݁ܬ݁ܕܺܝܫ ܟܠܺܝܠܳܐ ܓܰܐܝܳܐ ܕܪܳܘܝܳܐ ܐܰܦܪܶܝܡ.</VERS>
      <VERS vnumber="4">ܢܶܗܘܶܐ ܓܕ݂ܳܠܳܐ ܡܨܰܥܪܳܐ: ܚܰܝܠܳܐ ܕܫܽܘܒܚܶܗ ܕܰܒܪܺܝܫ ܢܰܚܠܳܐ ܕܫܰܡܺܝ̈ܢܶܐ: ܐܰܝܟ݂ ܒܰܟܰܪܬܳܐ ܕܰܩܕ݂ܳܡ ܩܰܝܛܳܐ: ܕܡܳܐ ܕܰܚܙܳܘ ܡܰܢ ܕܚܳܙܶܐ ܠܳܗ̇: ܥܰܕ݂ ܗܺܝ ܒܺܐܝܕܶܗ: ܒܳܠܰܥ ܠܳܗ̇.</VERS>
      <VERS vnumber="5">ܒܝܰܘܡܳܐ ܗܰܘ: ܢܶܗܘܶܐ ܡܳܪܝܳܐ ܚܰܝܠܬ݂ܳܢܳܐ ܠܰܟ݂ܠܺܝܠܳܐ ܕܚܰܝܠܳܐ: ܘܠܰܓܕ݂ܳܠܳܐ ܡܫܰܒܚܳܐ ܠܫܰܪܟܳܐ ܕܥܰܡܶܗ.</VERS>
      <VERS vnumber="6">ܠܪܽܘܚܳܐ ܕܕܺܝܢܳܐ: ܠܡܰܢ ܕܝܳܬܶܒ ܥܰܠ ܕܺܝܢܳܐ ܘܓܰܢ̱ܒܳܪܽܘܬ݂ܳܐ: ܕܡܰܗܦܟܺܝܢ ܩܪܳܒܳܐ ܡ̣ܶܢ ܬܰܪܥܳܐ.</VERS>
      <VERS vnumber="7">ܐܳܦ ܗܳܠܶܝܢ ܒܚܰܡܪܳܐ ܛܥܰܘ: ܘܰܒܫܰܟ݂ܪܳܐ ܛܥܰܘ. ܟܳܗ̈ܢܶܐ ܘܰܢܒܺܝ̈ܶܐ ܛܥܰܘ ܒܫܰܟ݂ܪܳܐ. ܐܶܬ݂ܒܠܰܥܘ ܡ̣ܶܢ ܚܰܡܪܳܐ. ܙܳܥܘ ܡ̣ܶܢ ܫܰܟ݂ܪܳܐ. ܛܥܰܘ ܒܪܰܘܳܝܽܘܬ݂ܳܐ ܐܶܟܰܠܘ ܐܳܣܽܘܛܳܐܺܝܬ݂.</VERS>
      <VERS vnumber="8">ܡܶܛܽܠ ܕܟܽܠܗܽܘܢ ܦܳܬ݂ܽܘܖ̈ܶܐ ܐܶܬ݂ܡܠܺܝܘ ܬܝܽܘܒܳܐ ܘܬܶܒܬܳܐ ܡ̣ܶܢ ܒܠܰܝ ܐܰܬ݂ܪܳܐ.</VERS>
      <VERS vnumber="9">ܠܡܰܢ ܢܰܠܶܦ ܝܺܕܰܥܬ݂ܳܐ ܘܰܠܡܰܢ ܢܣܰܟܶܠ ܫܶܡܥܳܐ: ܠܕܰܚܣܺܝܠܺܝܢ ܡ̣ܶܢ ܚܰܠܒܳܐ: ܘܰܢܓܺܝܕ݂ܺܝܢ ܡ̣ܶܢ ܬܕܰܝ̈ܳܐ.</VERS>
      <VERS vnumber="10">ܡܶܛܽܠ ܬܶܒܬܳܐ ܥܰܠ ܬܶܒܬܳܐ: ܘܬܶܒܬܳܐ ܥܰܠ ܬܶܒܬܳܐ. ܘܰܬ݂ܝܽܘܒܳܐ ܥܰܠ ܬܝܽܘܒܳܐ: ܘܰܬ݂ܝܽܘܒܳܐ ܥܰܠ ܬܝܽܘܒܳܐ. ܩܰܠܺܝܠ ܠܬܰܡܳܢ: ܘܩܰܠܺܝܠ ܠܬܰܡܳܢ.</VERS>
      <VERS vnumber="11">ܡܶܛܽܠ ܕܰܒܡܰܡܠܠܳܐ ܥܰܛܠܳܐ ܘܰܒܠܶܫܳܢܳܐ ܐ̱ܚܪܺܢܳܐ ܐܶܡܰܠܶܠ ܥܰܡܶܗ ܥܰܡ ܥܰܡܳܐ ܗܳܢܳܐ.</VERS>
      <VERS vnumber="12">ܕܶܐܡܪܶܬ݂ ܠܗܽܘܢ: ܗܳܕܳܐ ܗ̱ܝ ܢܝܳܚܬ݁ܝ: ܐܰܢܺܝܚܘ ܠܰܡܛܰܖ̈ܦܳܐ ܘܗܳܢܰܘ ܫܶܠܝܳܐ ܘܠܳܐ ܨܒܰܘ ܠܡܶܫܡܰܥ.</VERS>
      <VERS vnumber="13">ܘܰܗܘܳܬ݂ ܠܗܽܘܢ ܡܶܠܬ݂ܶܗ ܕܡܳܪܝܳܐ: ܬܶܒܬܳܐ ܥܰܠ ܬܶܒܬܳܐ: ܘܬܶܒܬܳܐ ܥܰܠ ܬܶܒܬܳܐ: ܘܰܬ݂ܝܽܘܒܐ ܥܰܠ ܬܝܽܘܒܳܐ: ܘܰܬ݂ܝܽܘܒܳܐ ܥܰܠ ܬܝܽܘܒܳܐ: ܩܰܠܺܝܠ ܠܬܰܡܳܢ: ܘܩܰܠܺܝܠ ܠܬܰܡܳܢ ܕܢܶܗܦܟܽܘܢ ܘܢܶܣܬܰܚܦܽܘܢ ܠܒܶܣܬܰܪܗܽܘܢ: ܘܢܶܬ݁ܬܰܒܪܽܘܢ ܘܢܶܬ݁ܬ݁ܨܺܝܕ݂ܽܘܢ ܘܢܶܬ݁ܬܰܚܕܽܘܢ.</VERS>
      <VERS vnumber="14">ܡܶܛܽܠ ܗܳܢܳܐ ܫܡܰܥܘ ܦܶܬܓܳܡܶܗ ܕܡܳܪܝܳܐ ܓܰܒܖ̈ܶܐ ܡܡܰܝܩܳܢ̈ܶܐ: ܫܰܠܺܝܛܰܘ̈ܗܝ ܕܥܰܡܳܐ ܗܳܢܳܐ ܕܒܽܐܘܪܺܫܠܶܡ.</VERS>
      <VERS vnumber="15">ܡܶܛܽܠ ܕܶܐܡܰܪܬ݁ܽܘܢ ܕܰܐܩܺܝܡܢ ܩܝܳܡܳܐ ܥܰܡ ܡܰܘܬܳܐ: ܘܥܰܡ ܫܝܽܘܠ ܥܒܰܕ݂ܢ ܚܶܙܘܳܐ. ܫܰܘܛܳܐ ܕܰܓܪܽܘܦܝܳܐ ܟܰܕ݂ ܢܶܥܒܰܪ: ܠܳܐ ܢܺܐܬܶܐ ܥܠܰܝܢ. ܡܶܛܽܠ ܕܣܳܡܢ ܒܕܰܓܳܠܽܘܬ݂ܳܐ ܬܽܘܟ݂ܠܳܢܰܢ: ܘܰܒܫܽܘܩܪܳܐ ܐܶܣܬܰܬܰܪܢ.</VERS>
      <VERS vnumber="16">ܡܶܛܽܠ ܗܳܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܐܶܢܳܐ ܡܰܬ݂ܩܶܢ ܐ̱ܢܳܐ ܒܨܶܗܝܽܘܢ ܟܺܐܦܳܐ: ܟܺܐܦܳܐ ܒܚܺܝܪܬܳܐ ܒܙܳܘܺܝܬ݂ܳܐ ܝܰܩܺܝܪܬܳܐ: ܪܺܝܫ ܐܶܣܬ݂ܳܐ ܕܫܶܬܶܐܣܬܳܐ. ܕܰܡܗܰܝܡܶܢ ܠܳܐ ܢܶܕ݂ܚܰܠ.</VERS>
      <VERS vnumber="17">ܘܶܐܣܺܝܡ ܕܺܝܢܳܐ ܠܰܡܫܽܘܚܬ݂ܳܐ: ܘܙܰܕܺܝܩܽܘܬܳܐ ܠܡܰܬ݂ܩܳܠܳܐ. ܘܢܶܚܒܽܘܛ ܒܰܪܕ݂ܳܐ ܠܣܰܒܪܳܐ ܕܰܓܳܠܳܐ: ܘܰܠܣܶܬܳܪܳܐ ܡܰܝ̈ܳܐ ܢܶܓܪܦܽܘܢ.</VERS>
      <VERS vnumber="18">ܘܢܶܬ݂ܟܰܦܰܪ ܩܝܳܡܟ݂ܽܘܢ ܕܥܰܡ ܡܰܘܬܳܐ. ܘܚܶܙܘܟ݂ܽܘܢ ܕܥܰܡ ܫܝܽܘܠ ܠܳܐ ܢܩܽܘܡ. ܫܰܘܛܳܐ ܓܳܪܽܘܦܳܐ ܟܰܕ݂ ܢܶܥܒܰܪ: ܬܶܗܘܢ ܠܶܗ ܠܰܕܝܳܫܳܐ.</VERS>
      <VERS vnumber="19">ܘܰܒܙܰܒܢܳܐ ܕܥܳܒܰܪ ܢܶܕ݂ܒܰܪܟ݂ܽܘܢ. ܡܶܛܽܠ ܕܰܒܨܰܦܪܳܐ ܒܨܰܦܪܳܐ ܢܶܥܒܰܪ ܒܺܐܝܡܳܡܳܐ ܘܰܒܠܺܠܝܳܐ ܗܳܘܝܳܐ ܙܳܘܥܬ݂ܳܐ. ܒܰܠܚܽܘܕ݂ ܐܶܣܬܰܟܰܠ ܫܳܡܽܘܥܳܐ.</VERS>
      <VERS vnumber="20">ܡܶܛܽܠ ܕܟܰܪܺܝ ܡܳܐܢܳܐ ܠܡܶܣܬܪܶܗ. ܘܡܶܫܬ݁ܺܝܬ݂ܳܐ ܩܶܛܢܰܬ: ܘܠܳܐ ܡܡܰܠܝܳܐ.</VERS>
      <VERS vnumber="21">ܡܶܛܽܠ ܕܰܒܛܽܘܪܳܐ ܒܬ݂ܽܘܪܰܥܬ݂ܳܐ ܢܩܽܘܡ ܡܳܪܝܳܐ: ܐܰܝܟ݂ ܥܽܘܡܩܳܐ ܕܓܶܒܥܽܘܢ ܢܶܪܓܰܙ ܠܡܶܥܒܰܕ݂ ܥܒܳܕ݂ܰܘ̈ܗܝ: ܢܽܘܟ݂ܖ̈ܳܝ݂ܺܝ݂ܢ ܥܒܳܕ݂ܰܘ̈ܗܝ. ܘܰܠܡܶܥܒܰܕ݂ ܥܒܺܝ̈ܕ݂ܳܬܶܗ: ܢܽܘܟ݂ܖ̈ܳܝܳܢ ܥܒܺܝ̈ܕܳܬܶܗ.</VERS>
      <VERS vnumber="22">ܘܗܳܫܳܐ ܠܳܐ ܬܡܰܝܩܽܘܢ: ܕܠܳܐ ܢܶܥܫ̈ܢܳܢ ܡܰܖ̈ܕܘܳܬ݂ܟ݂ܽܘܢ ܡܶܛܽܠ ܕܰܓܡܽܘܪܝܳܐ ܘܦܳܣܺܝ̈ܩܳܬ݂ܳܐ ܫܶܡܥܶܬ݂ ܡ̣ܶܢ ܡܳܪܝܳܐ ܚܰܝܠܬ݂ܳܢܳܐ: ܥܰܠ ܟܠܳܗ̇ ܐܰܪܥܳܐ.</VERS>
      <VERS vnumber="23">ܨܽܘܬ݂ܘ ܘܰܫܡܰܥܘ ܩܳܠܝ: ܨܽܘܬܘ ܘܰܫܡܰܥܘ ܡܶܐܡܰܪܝ.</VERS>
      <VERS vnumber="24">ܕܰܠܡܳܐ ܝܰܘܡܳܐ ܟܽܠܶܗ ܕܳܒܰܪ ܐܰܟܳܪܳܐ ܠܡܶܙܪܰܥ: ܘܙܳܩܶܦ ܘܫܳܦܶܢ ܐܰܪܥܶܗ</VERS>
      <VERS vnumber="25">ܠܳܐ ܗ̱ܘܳܐ ܡܳܐ ܕܰܐܫܘܺܝ ܐܰܦܶܝ̈ܗ̇: ܒܰܕܰܪ ܫܰܒܽܘܒܢܳܐ: ܘܟܰܡܽܘܢܳܐ ܙܳܪܰܥ. ܘܪܳܡܶܐ ܚܶܛ̈ܶܐ ܘܰܣܥܳܖ̈ܶܐ ܘܟ݂ܽܘ̈ܢܳܬܳܐ ܒܰܬ݂ܚܽܘܡܶܝ̈ܗ̇.</VERS>
      <VERS vnumber="26">ܢܶܪܕܶܝܘܗܝ ܒܕܺܝܢܳܐ ܕܰܐ‌ܠܳܗܳܐ ܘܰܢܫܰܒܚܺܝܘܗܝ.</VERS>
      <VERS vnumber="27">ܡܶܛܽܠ ܕܠܳܐ ܗ̱ܘܳܐ ܒܰܕܪܳܫܳܐ ܡܶܬ݁ܕܰܪܰܟ݂ ܫܰܒܽܘܒܢܳܐ. ܘܳܐܦܠܳܐ ܡܶܬ݂ܟܪܶܟ݂ ܓܰܪܓܪܳܐ ܥܰܠ ܟܰܡܽܘܢܳܐ. ܡܶܛܽܠ ܕܰܒܚܽܘܛܪܳܐ ܡܶܬ݂ܚܰܒܰܛ ܫܰܒܽܘܒܢܳܐ: ܘܟܰܡܽܘܢܳܐ ܒܙܶܩܬܳܐ.</VERS>
      <VERS vnumber="28">ܥܒܽܘܪܳܐ ܡܶܬ݁ܕܰܪܰܟ݂ ܡܶܛܽܠܬܰܢ. ܡܶܛܽܠ ܕܠܳܐ ܗ̱ܘܳܐ ܠܙܳܟ݂ܽܘ ܡܰܕ݂ܪܳܟܽܘ ܐܰܕܪܶܟ݂ܢܳܝܗܝ ܘܰܒܣܽܘܓ݂ܳܐܐ ܕܓܺܝ̈ܓܠܶܐ ܕܓܰܪܓܖ̈ܽܘܗܝ: ܘܰܒܦܰܖ̈ܣܰܘܗܝ ܢܕܰܩܽܘܢܶܗ.</VERS>
      <VERS vnumber="29">ܘܳܐܦ ܗܳܕܶܐ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ ܢܶܦܩܰܬ ܕܽܘܡܳܪܳܐ ܕܬܰܪܥܺܝܬ݂ܳܐ ܐܰܘܪܶܒ ܬܰܪܒܺܝܬ݂ܳܐ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܳܝ ܐܰܪܺܝܠ ܐܰܪܺܝܠ ܩܪܺܝܬ݂ܳܐ ܕܰܫܪܳܐ ܕܰܘܺܝܕ݂. ܐܰܘܣܶܦܘ ܫܰܢ̱ܬܳܐ ܥܰܠ ܫܰܢ̱ܬܳܐ: ܥܰܕ݂ܥ̈ܺܐܕܶܐ ܢܶܬ݂ܥܰܒܕܽܘܢ.</VERS>
      <VERS vnumber="2">ܘܰܐܥܺܝܩ ܠܰܐܪܺܝܠ: ܘܬܶܗܘܶܐ ܢܽܘܗܳܡܳܐ ܐܘܠܺܝܬ݂ܳܐ: ܘܬܶܗܘܶܐ ܐܰܝܟ݂ ܐܰܪܺܝܠ.</VERS>
      <VERS vnumber="3">ܘܶܐܫܪܶܐ ܐܰܝܟ݂ ܐܶܣܦܺܪܳܐ ܥܠܰܝܟܝ ܘܰܐܠܨܶܟ݂ܝ ܒܡܰܩܰܒܬܳܐ ܘܰܐܩܺܝܡ ܥܠܰܝܟܝ ܡܰܛܰܪܬܳܐ.</VERS>
      <VERS vnumber="4">ܘܬܶܬ݂ܡܰܟܟܺܝܢ ܘܡ̣ܶܢ ܥܰܦܪܳܐ ܬܡܰܠܠܺܝܢ. ܘܡ̣ܶܢ ܥܰܦܪܳܐ ܢܢܰܨܖ̈ܳܢ ܡܶܠܰܝ̈ܟܝ ܘܢܶܫܬ݁ܡܰܥ ܩܳܠܶܟ݂ܝ ܡ̣ܶܢ ܐܰܪܥܳܐ ܐܰܝܟ݂ ܙܰܟܽܘܪܳܐ. ܘܡ̣ܶܢ ܥܰܦܪܳܐ ܢܢܰܨܖ̈ܳܢ ܡܶܠܰܝ̈ܟܝ.</VERS>
      <VERS vnumber="5">ܘܢܶܗܘܶܐ ܐܰܝܟ݂ ܚܶܠܳܐ ܕܰܩܺܝܩܳܐ ܣܽܘܓ݂ܳܐܐ ܕܕܳܝܽܘܫܰܝ̈ܟܝ ܘܰܐܝܟ݂ ܥܽܘܪܳܐ ܕܥܳܒܰܪ ܣܽܘܓ݂ܳܐܐ ܕܥܰܫܺܝܢܰܝ̈ܟܝ. ܘܢܶܗܘܶܐ ܡ̣ܶܢ ܫܶܠܝܳܐ ܒܰܥܓܰܠ.</VERS>
      <VERS vnumber="6">ܡ̣ܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ: ܬܶܬ݂ܦܩܶܕ݂ ܒܙܰܘ̈ܥܶܐ: ܘܰܒܖ̈ܰܥܡܶܐ ܘܰܒܩܳܠܳܐ ܪܰܒܳܐ: ܘܰܒܩܽܘܕ݂ܚܳܬ݂ܳܐ: ܘܰܒܥܰܠܥܳܠܳܐ: ܘܰܒܫܰܠܗܶܒܺܝܬ݂ܳܐ ܕܢܽܘܪܳܐ ܕܡܰܘܩܕ݂ܳܐ.</VERS>
      <VERS vnumber="7">ܘܢܶܗܘܶܐ ܐܰܝܟ݂ ܚܶܠܡܳܐ ܒܚܶܙܘܳܐ ܕܠܺܠܝܳܐ: ܣܽܘܓ݂ܳܐܐ ܕܟܽܠܗܽܘܢ ܥܰܡ̈ܡܶܐ ܕܡܶܬ݂ܚܰܝܠܺܝܢ ܥܰܠ ܨܶܗܝܽܘܢ: ܘܟ݂ܽܠ ܚܰܝ̈ܠܶܐ ܘܟܶܢ̈ܫܶܐ ܕܰܡܥܺܝܩܺܝܢ ܠܳܗ̇.</VERS>
      <VERS vnumber="8">ܘܢܶܗܘܶܐ ܐܰܝܟ݂ ܟܰܦܢܳܐ ܕܚܳܙܶܐ ܒܚܶܠܡܶܗ ܕܳܐܟܶܠ ܘܡܳܐ ܕܶܐܬ݁ܬ݁ܥܺܝܪ: ܡܛܰܪܰܦ: ܘܰܣܪܺܝܩܳܐ ܢܰܦܫܶܗ. ܘܰܐܝܟ݂ ܨܶܗܝܳܐ ܕܚܳܙܶܐ ܒܚܶܠܡܶܗ ܕܫܳܬܶܐ. ܘܡܳܐ ܕܶܐܬ݁ܬ݁ܥܺܝܪ: ܡܛܰܪܰܦ ܘܰܣܪܺܝܩܳܐ ܢܰܦܫܶܗ. ܗܳܟ݂ܰܢܳܐ ܢܶܗܘܶܐ ܣܽܘܓ݂ܳܐܐ ܕܟܽܠܗܽܘܢ ܥܰܡ̈ܡܶܐ ܕܡܶܬ݂ܚܰܝܠܺܝܢ ܥܰܠ ܛܽܘܪܳܐ ܕܨܶܗܝܽܘܢ.</VERS>
      <VERS vnumber="9">ܬܡܰܗܘ ܘܶܐܬ݁ܕܰܡܰܪܘ: ܘܶܐܬ݁ܛܰܪܰܦܘ ܘܰܬ݂ܘܰܪܘ: ܕܰܪܘܶܝܢ ܠܳܐ ܡ̣ܶܢ ܚܰܡܪܳܐ: ܘܰܕܛܳܥܶܝܢ ܠܳܐ ܡ̣ܶܢ ܫܰܟܪܳܐ.</VERS>
      <VERS vnumber="10">ܡܶܛܽܠ ܕܰܢܣܰܟ݂ ܥܠܰܝܗܽܘܢ ܡܳܪܝܳܐ ܪܽܘܚܳܐ ܛܰܒܺܝܥܬܳܐ ܘܥܶܫܢܰܬ ܥܰܠ ܥܰܝܢܰܝ̈ܗܽܘܢ ܘܥܰܠ ܢܒܺܝ̈ܶܐ: ܘܥܰܠ ܖ̈ܺܝܫܰܝܗܽܘܢ ܕܚܳܙܶܝܢ ܟܰܣ̈ܝܳܬ݂ܳܐ.</VERS>
      <VERS vnumber="11">ܘܢܶܗܘܶܐ ܒܗܽܘܢ ܚܶܙܘܳܐ ܕܟܽܠܗܽܘܢ ܐܰܝܟ݂ ܡ̈ܶܠܶܐ ܕܰܟ݂ܬ݂ܒܳܐ ܕܰܚܬ݂ܺܝܡ ܕܡܳܐ ܕܝܰܗܒܽܘܗܝ ܠܡܰܢ ܕܝܳܕܰܥ ܣܶܦܪܳܐ: ܢܺܐܡܪܽܘܢ ܠܶܗ ܩܪܺܝ ܗܳܢܳܐ: ܘܢܺܐܡܰܪ ܠܳܐ ܡܶܫܟܰܚ ܐ̱ܢܳܐ: ܡܶܛܽܠ ܕܰܚܬ݂ܺܝܡ ܗ̱ܘ̣</VERS>
      <VERS vnumber="12">ܘܢܶܬ݁ܠܽܘܢܶܗ ܠܰܟ݂ܬ݂ܒܳܐ ܠܡܰܢ ܕܠܳܐ ܝܳܕܰܥ ܣܶܦܪܳܐ. ܘܢܺܐܡܪܽܘܢ ܠܶܗ ܩܪܺܝ ܗܳܢܳܐ. ܘܢܺܐܡܰܪ ܠܳܐ ܝܳܕܰܥ ܐ̱ܢܳܐ ܣܶܦܪܳܐ.</VERS>
      <VERS vnumber="13">ܘܶܐܡܰܪ ܡܳܪܝܳܐ: ܥܰܠ ܕܰܩܪܶܒ ܥܰܡܳܐ ܗܳܢܳܐ ܒܦܽܘܡܶܗ: ܘܰܒܣܶܦ̈ܘܳܬܶܗ ܝܰܩܪܰܢܝ: ܘܠܶܒܶܗ ܪܰܚܺܝܩ ܡܶܢܝ: ܘܰܗܘܳܬ݂ ܕܶܚܠܰܬ݂ܗܽܘܢ ܡܶܢܝ ܒܦܽܘܩܕܳܢܳܐ ܘܰܒܝܽܘܠܦܳܢܳܐ ܕܐ̱ܢܳܫܳܐ.</VERS>
      <VERS vnumber="14">ܡܶܛܽܠ ܗܳܢܳܐ: ܗܳܐ ܡܰܘܣܶܦ ܐ̱ܢܳܐ ܠܡܶܦܪܫܶܗ ܠܥܰܡܳܐ ܗܳܢܳܐ: ܒܬܶܕ݂ܡܽܘܪܬܳܐ ܘܰܒܕ݂ܽܘܡܳܪܳܐ. ܘܬܺܐܒܰܕ݂ ܚܶܟ݂ܡܬ݂ܳܐ ܕܚܰܟܺܝܡܰܘ̈ܗܝ. ܘܣܽܘܟܳܠܳܐ ܕ݂ܣܰܟܽܘܠܬ݂ܳܢܰܘ̈ܗܝ ܢܶܬ݂ܓܠܶܙ.</VERS>
      <VERS vnumber="15">ܘܳܝ ܠܰܕ݂ܡܶܬ݂ܥܰܩܡܺܝܢ ܡ̣ܶܢ ܡܳܪܝܳܐ: ܠܰܡܛܰܫܳܝܘ ܬܰܪܥܺܝܬ݂ܳܐ. ܘܗܳܘܶܝܢ ܒܚܶܫܽܘܟ݂ܳܐ ܥܒܳܕܰܝ̈ܗܽܘܢ ܘܳܐܡܪܺܝܢ ܡܰܢܘ ܚܳܙܶܐ ܠܰܢ: ܐܰܘ ܡܰܢܽܘ ܝܳܕܰܥ ܡܳܢܳܐ ܡܶܬ݂ܗܰܦܟ݂ܺܝܢܰܢ.</VERS>
      <VERS vnumber="16">ܐܰܝܟ݂ ܛܺܝܢܳܐ ܕܦܰܚܳܪܳܐ ܚܫܺܝܒܺܝܢ ܐ̱ܢܬ݁ܽܘܢ. ܕܰܠܡܳܐ ܐܳܡܰܪ ܥܒܳܕ݂ܳܐ ܠܥܳܒܽܘܕܶܗ ܠܳܐ ܥܒܰܕܬܳܢܝ. ܘܰܓܒܺܝܠܬܳܐ ܐܳܡ̇ܪܳܐ ܠܓܳܒܽܘܠܳܗ̇: ܕܚܰܟܺܝܡܳܐܺܝܬ݂ ܠܳܐ ܓܒܰܠܬܳܢܝ.</VERS>
      <VERS vnumber="17">ܗܳܐ ܥܰܕ݂ ܩܰܠܺܝܠ ܙܥܽܘܪ: ܘܢܶܗܦܽܘܟ݂ ܠܶܒܢܳܢ ܠܟܰܪܡܠܳܐ: ܘܟܰܪܡܠܳܐ ܠܥܳܒܳܐ ܢܶܬ݂ܚܫܶܒ.</VERS>
      <VERS vnumber="18">ܘܢܶܫܡܥܽܘܢ ܒܝܰܘܡܳܐ ܗܰܘ ܚܰܖ̈ܫܶܐ ܡ̈ܶܠܶܐ ܕܰܟ݂ܬ݂ܒܳܐ. ܘܡ̣ܶܢ ܚܶܫܽܘܟ݂ܳܐ ܘܥܰܡܛܳܢܳܐ: ܥܰܝ̈ܢܶܐ ܕܰܥܘܺܝܖ̈ܶܐ ܢܶܚ̈ܙܝܳܢ.</VERS>
      <VERS vnumber="19">ܘܢܰܘܣܦܽܘܢ ܡܰܟܺܝ̈ܟܶܐ ܒܡܳܪܝܳܐ ܒܚܰܕ݂ܽܘܬ݂ܳܐ. ܘܐ̱ܢܳܫܳܐ ܒܳܝ̈ܫܶܐ ܒܩܰܕ݁ܺܝܫܳܐ ܕܺܝܣܪܳܐܶܝܠ ܢܕ݂ܽܘܨܽܘܢ.</VERS>
      <VERS vnumber="20">ܡܶܛܽܠ ܕܰܥܒܰܪ ܕܳܝܽܘܫܳܐ: ܘܰܓܡܰܪ ܡܡܰܝܩܳܢܳܐ. ܘܶܐܒܰܕ݂ܘ ܟܽܠ ܕܰܡܓܰܪܓܺܝܢ ܥܰܘܠܳܐ.</VERS>
      <VERS vnumber="21">ܘܡܰܚܛܶܝܢ ܠܐ̱ܢܳܫܳܐ ܒܡܶܠܬ݂ܳܐ. ܘܠܰܕ݂ܡܰܟܶܣ ܣܳܝܡܺܝܢ ܠܶܗ ܬܽܘܩܠܬ݂ܳܐ: ܘܨܳܠܶܝܢ ܒܚܶܫܽܘܟ݂ܳܐ ܠܙܰܕܺܝܩܳܐ.</VERS>
      <VERS vnumber="22">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܥܰܠ ܒܰܝܬ݁ܶܗ ܕܝܰܥܩܽܘܒ: ܕܰܦܪܰܩ ܠܰܐܒܪܳܗܳܡ: ܠܳܐ ܡܶܟܺܝܠ ܢܶܒܗܰܬ݂ ܝܰܥܩܽܘܒ: ܘܠܳܐ ܡܶܟܺܝܠ ܢܰܚܦܖ̈ܳܢ ܐܰܦܰܘ̈ܗܝ.</VERS>
      <VERS vnumber="23">ܡܳܐ ܕܰܚܙܳܘ ܒܢܰܘ̈ܗܝ ܥܒܳܕ݂ ܐܺܝܕܰܝ̈: ܒܓܰܘܶܗ ܢܩܰܕܫܽܘܢ ܫܶܡܝ. ܘܰܢܩܰܕܫܽܘܢ ܠܩܰܕ݁ܺܝܫܳܐ ܕܝܰܥܩܽܘܒ. ܘܠܰܐܠܳܗܳܐ ܕܺܝܣܪܳܐܶܝܠ ܢܥܰܫܢܽܘܢ.</VERS>
      <VERS vnumber="24">ܘܢܶܕܥܽܘܢ ܣܰܟ݂̈ܠܶܐ ܐܰܝܠܶܝܢ ܕܛܳܥܝܳܐ ܗ̱ܘܳܬ݂ ܪܽܘܚܗܽܘܢ. ܘܫܳܛܰܝ̈ܳܐ ܢܺܐܠܦܽܘܢ ܠܡܶܫܬܡܳܥܽܘ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܳܝ ܠܰܒܢܰܝܳܐ ܡܳܖ̈ܽܘܕܶܐ: ܐܳܡܰܪ ܡܳܪܝܳܐ: ܕܰܥܒܰܕ݂ܘ ܬܰܪܥܺܝܬ݂ܳܐ ܘܠܳܐ ܡܶܢܝ. ܘܢܰܩܺܝܘ ܢܽܘܩܳܝ̈ܶܐ: ܕܠܳܐ ܡ̣ܶܢ ܪܽܘܚܝ. ܕܢܰܘܣܦܽܘܢ ܚܛܳܗ̈ܶܐ ܥܰܠ ܚܛܳܗ̈ܶܐ.</VERS>
      <VERS vnumber="2">ܕܶܐܙܰܠܘ ܠܡܶܚܰܬ݂ ܠܡܶܨܪܶܝܢ: ܘܡ̣ܶܢ ܦܽܘܡܝ ܠܳܐ ܫܐܶܠܘ ܕܢܶܬ݂ܥܰܫܢܽܘܢ ܒܥܽܘܫܢܶܗ ܕܦܶܪܥܽܘܢ. ܘܢܶܣܬܰܬ݁ܪܽܘܢ ܒܛܶܠܳܠܳܗ̇ ܕܡܶܨܪܶܝܢ.</VERS>
      <VERS vnumber="3">ܢܶܗܘܶܐ ܠܟ݂ܽܘܢ ܥܽܘܫܢܶܗ ܕܦܶܪܥܽܘܢ ܠܒܶܗܬܬ݂ܳܐ: ܘܣܶܬܳܪܳܐ ܕܛܶܠܳܠܳܗ̇ ܕܡܶܨܪܶܝܢ ܠܬܰܚܦܺܝܬ݂ܳܐ.</VERS>
      <VERS vnumber="4">ܡܶܛܽܠ ܕܗܽܘ ܒܨܳܥܳܢ: ܘܪܰܘܖ̈ܒܳܢܰܘܗܝ ܘܡܰܠܰܐܟ݂ܰܘ̈ܗܝ ܚܰܠܦ̈ܶܐ ܢܶܠܐܽܘܢ.</VERS>
      <VERS vnumber="5">ܠܘܳܬ݂ ܥܰܡܳܐ ܕܠܳܐ ܡܰܘܬܰܪ ܠܗܽܘܢ: ܠܳܐ ܠܥܽܘܕ݂ܪܳܢܳܐ ܘܠܳܐ ܠܗܶܢܝܳܢܳܐ: ܐܶܠܳܐ ܠܒܶܗܬܬ݂ܳܐ ܘܰܠܚܶܣܕܳܐ. </VERS>
      <VERS vnumber="6">ܡܰܫܩܠܳܐ ܕܰܒܥܺܝܪܳܐ ܕܬܰܝܡܢܳܐ ܒܰܐܪܥܳܐ ܐܰܠܺܝܨܬܳܐ ܘܰܡܥܳܩܬܳܐ. ܐܰܪܝܳܐ ܘܓܽܘܪܝܳܐ ܕܰܐܪܝܳܐ: ܘܡܶܢܗܽܘܢ ܐܶܣܦܶܣ ܘܚܰܪܡܳܢܳܐ ܕܦܳܪܰܚ. ܢܶܫܩܠܽܘܢ ܥܰܠ ܚܰܨܳܐ ܕܥܺܝ̈ܠܶܐ ܥܽܘܬ݂ܪܗܽܘܢ: ܘܥܰܠ ܓܰܒܳܐ ܕܓܰܡ̈ܠܶܐ ܓܰܙܰܝ̈ܗܽܘܢ: ܠܘܳܬ݂ ܥܰܡܳܐ ܕܠܳܐ ܡܰܗܢܶܐ ܠܗܽܘܢ.</VERS>
      <VERS vnumber="7">ܘܡܶܨܖ̈ܳܝܶܐ ܒܰܣܪܺܝܩܽܘܬ݂ܳܐ ܘܰܒܕܰܓܳܠܽܘܬ݂ܳܐ ܡܥܰܕܪܺܝܢ ܡܶܛܽܠ ܗܳܢܳܐ ܩܪܺܝܬ݂ ܠܗܽܘܢ: ܕܰܣܪܺܝܩ ܗ̱ܘ̣ ܬܽܘܟ݂ܠܳܢܗܽܘܢ ܗܳܢܳܐ.</VERS>
      <VERS vnumber="8">ܡܶܟܺܝܠ ܬܳܐ ܟܬ݂ܽܘܒ ܥܰܠ ܠܽܘ̈ܚܶܐ ܗܳܠܶܝܢ: ܘܥܰܠ ܟܬ݂ܳܒܳܐ ܕܰܩܝܳܡܗܽܘܢ: ܕܢܶܗܘܶܐ ܠܝܰܘܡܳܐ ܐ̱ܚܪܳܝܳܐ ܠܣܳܗܕܽܘܬ݂ܳܐ ܠܥܳܠܰܡ ܥܳܠܡܺܝܢ.</VERS>
      <VERS vnumber="9">ܡܶܛܽܠ ܕܥܰܡܳܐ ܗ̱ܘ̣ ܡܡܰܪܡܪܳܢܳܐ: ܒܢܰܝ̈ܳܐ ܐܶܢܽܘܢ ܕܰܓ̈ܳܠܶܐ: ܒܢܰܝ̈ܳܐ ܕܠܳܐ ܨܒܰܘ ܠܡܶܫܡܰܥ ܢܳܡܽܘܣܶܗ ܕܡܳܪܝܳܐ.</VERS>
      <VERS vnumber="10">ܕܶܐܡܰܪܘ ܠܚܰܙܳܝ̈ܶܐ ܕܠܳܐ ܬܶܚܙܽܘܢ: ܘܠܰܢܒܺܝ̈ܶܐ ܕܠܳܐ ܬܶܬ݂ܢܰܒܽܘܢ ܠܰܢ ܡܰܟܣܳܢܽܘܬ݂ܳܐ ܡܰܠܶܠܘ ܠܰܢ ܦܳܠܓܽܘܬ݂ܳܐ: ܘܰܚܙܳܘ ܠܰܢ ܟܰܕܳܒܽܘܬ݂ܳܐ.</VERS>
      <VERS vnumber="11">ܘܰܐܣܛܰܐܽܘܢ ܡ̣ܶܢ ܐܽܘܪܚܳܐ. ܘܰܐܗܦܟܽܘܢ ܡ̣ܶܢ ܫܒܺܝ̈ܠܶܐ. ܘܒܰܛܶܠܘ ܡܶܢܰܢ ܠܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="12">ܡܶܛܽܠ ܗܳܢܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܥܰܠ ܕܰܐܣܠܺܝܬ݁ܽܘܢ ܡܶܠܬ݂ܳܐ ܗܳܕܶܐ: ܘܶܐܬ݁ܬ݁ܟܶܠܬ݁ܽܘܢ ܒܰܛܠܽܘܡܝܳܐ: ܘܰܪܛܰܢܬ݁ܽܘܢ ܘܶܐܬ݁ܬ݁ܟܶܠܬ݁ܽܘܢ ܥܠܰܘܗ̱ܝ.</VERS>
      <VERS vnumber="13">ܡܶܛܽܠ ܗܳܢܳܐ ܬܶܗܘܶܐ ܠܟ݂ܽܘܢ ܚܛܺܝܬ݂ܳܐ ܗܳܕܶܐ ܐܰܝܟ݂ ܬܽܘܪܥܬ݂ܳܐ ܕܢܶܦܠܰܬ: ܘܰܐܝܟ݂ ܫܽܘܪܳܐ ܪܳܡܳܐ ܕܡ̣ܶܢ ܫܶܠܝܳܐ ܗܘܳܐ ܬܒܳܪܶܗ.</VERS>
      <VERS vnumber="14">ܘܰܬ݂ܒܪܶܗ ܐܰܝܟ݂ ܬܒܳܪܳܐ ܕܡܳܐܢܳܐ ܕܦܰܚܳܪܳܐ ܕܰܬ݂ܒܺܝܪ ܕܠܳܐ ܚܰܘܣܳܢ. ܕܠܳܐ ܡܶܫܬܰܟܰܚ ܒܬܶܒܖ̈ܰܘܗܝ ܚܶܨܦܳܐ ܠܡܶܣܰܒ ܒܶܗ ܢܽܘܪܳܐ ܡ̣ܶܢ ܝܰܩܕܳܢܳܐ: ܘܳܐܦܠܳܐ ܠܡܶܓ̣ܪܰܦ ܒܶܗ ܡܰܝ̈ܳܐ ܡ̣ܶܢ ܓܽܘܒܳܐ.</VERS>
      <VERS vnumber="15">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܡܳܐ ܕܬ݂ܳܒܬ݁ܽܘܢ ܘܶܐܬ݁ܬܰܢܰܚܬ݁ܽܘܢ: ܬܶܬ݂ܦܰܪܩܽܘܢ. ܘܰܒܫܶܠܝܳܐ ܘܰܒܣܰܒܪܳܐ ܬܶܗܘܶܐ ܓܰܢ̱ܒܳܪܽܘܬ݂ܟ݂ܽܘܢ ܘܠܳܐ ܐܶܬܛܦܺܝܣܬ݁ܽܘܢ.</VERS>
      <VERS vnumber="16">ܘܶܐܡܰܪܬ݁ܽܘܢ ܠܳܐ ܗܳܟ݂ܰܢܳܐ: ܥܰܠ ܖ̈ܰܟܫܳܐ ܢܶܪܟܰܒ. ܘܥܰܠ ܩܰܠܺܝܠܳܐ ܢܶܥܪܽܘܩ. ܡܶܛܽܠ ܗܳܢܳܐ ܬܶܥܪܩܽܘܢ: ܘܢܶܗܘܽܘܢ ܩܰܠܺܝܠܺܝܢ ܖ̈ܳܕܽܘܦܰܝܟܽܘܢ.</VERS>
      <VERS vnumber="17">ܐܰܠܶܦ ܡ̣ܶܢ ܟܐܳܬ݂ܳܐ ܕܚܰܕ݂: ܘܡ̣ܶܢ ܟܐܳܬ݂ܳܐ ܕܚܰܡܫܳܐ ܬܶܥܪܩܽܘܢ: ܥܕܰܡܳܐ ܕܬܶܫܬܰܚܪܽܘܢ ܐܰܝܟ݂ ܥܪܳܪܳܐ ܥܰܠ ܪܺܝܫ ܛܽܘܪܳܐ: ܘܰܐܝܟ݂ ܐܳܬܳܐ ܥܰܠ ܪܳܡܬ݂ܳܐ.</VERS>
      <VERS vnumber="18">ܡܶܛܽܠ ܕܰܢܫܰܪܶܐ ܡܳܪܝܳܐ ܠܰܡܪܰܚܳܡܘ ܥܠܰܝܟܽܘܢ. ܘܢܶܬ݁ܬ݁ܪܺܝܡ ܠܰܡܪܰܚܳܦܘ ܥܠܰܝܟܽܘܢ ܡܶܛܽܠ ܕܰܐ‌ܠܳܗܳܐ ܗ̱ܘ̣ ܕܰܝܳܢܳܐ ܡܳܪܝܳܐ. ܘܛܽܘܒܰܝܗܽܘܢ ܠܟܽܠ ܕܰܡܣܰܟܶܝܢ ܠܶܗ.</VERS>
      <VERS vnumber="19">ܡܶܛܽܠ ܕܥܰܡܳܐ ܒܨܶܗܝܽܘܢ ܝܳܬܶܒ: ܘܒܽܐܘܪܺܫܠܶܡ ܡܶܒܟܶܐ ܠܳܐ ܬܶܒܟܽܘܢ ܡܪܰܚܳܡܽܘ ܢܪܰܚܶܡ ܥܰܠ ܩܳܠܳܐ ܕܰܓ̣ܥܳܬ݂ܟ݂ܽܘܢ: ܘܡܳܐ ܕܰܫܡܰܥ ܢܶܥܢܶܝܟ݂ܽܘܢ.</VERS>
      <VERS vnumber="20">ܘܢܶܬ݁ܶܠ ܠܟ݂ܽܘܢ ܡܳܪܝܳܐ ܠܰܚܡܳܐ ܒܽܐܘܠܨܳܢܳܐ: ܘܡܰܝ̈ܳܐ ܒܽܐܘܠܨܳܢܳܐ. ܘܠܳܐ ܢܟܰܢܶܫ ܬܽܘܒ ܠܡܰܛܥܝܳܢܰܝ̈ܟܽܘܢ ܘܢܶܚܙ̈ܝܳܢ ܥܰܝܢܰܝ̈ܟܽܘܢ ܒܡܰܛܥܝܳܢܰܝ̈ܟܽܘܢ.</VERS>
      <VERS vnumber="21">ܘܶܐܕ݂ܢܰܝ̈ܟܽܘܢ ܢܶܫܡ̈ܥܳܢ ܡܶܠܬ݂ܳܐ ܡ̣ܶܢ ܒܶܣܬܰܪܟ݂ܽܘܢ. ܕܳܐܡܪܳܐ: ܗܳܕܳܐ ܗ̱ܝ ܐܽܘܪܚܳܐ: ܙܶܠܘ ܒܳܗ̇. ܘܠܳܐ ܬܶܣܛܽܘܢ ܠܝܰܡܺܝܢܳܐ ܘܰܠܣܶܡܳܠܳܐ.</VERS>
      <VERS vnumber="22">ܘܰܬ݁ܛܰܘܫܽܘܢ ܣܺܐܡܳܐ ܕܰܩܪܺܝܡ ܠܰܦܬܰܟ݂ܖ̈ܰܝܟܽܘܢ: ܘܦܶܕܬܳܐ ܕܢܶܣܟܬ݂ܳܐ ܕܕܰܗܒܗܽܘܢ. ܘܬܶܕ݂ܪܽܘܢ ܐܶܢܽܘܢ ܐܰܝܟ݂ ܡܰܝ̈ܳܐ ܕܟܶܦܣܳܢܺܝܬ݂ܳܐ. ܘܰܐܝܟ݂ ܢܦܳܬ݂ܳܐ ܬܰܦܩܽܘܢ ܐܶܢܽܘܢ.</VERS>
      <VERS vnumber="23">ܘܢܶܬ݂ܺܝܗܶܒ ܡܶܛܪܳܐ ܠܙܰܪܥܟ݂ܽܘܢ: ܕܬܶܙܪܥܽܘܢ ܒܰܐܪܥܳܐ: ܘܰܥܒܽܘܪܳܐ ܕܙܰܪܥܳܐ ܕܰܐܪܥܳܐ. ܢܶܗܘܶܐ ܕܰܗܺܝܢ ܘܫܰܡܺܝܢ: ܪܶܥܝܳܐ ܕܰܒܥܺܝܪܟ݂ܽܘܢ ܒܝܰܘܡܳܐ ܗܰܘ ܒܰܐܬ݂ܪܳܐ ܫܰܡܺܝܢܳܐ.</VERS>
      <VERS vnumber="24">ܘܒܰܩܖ̈ܶܐ ܘܰܐܖ̈ܘܳܢܶܐ ܕܦܳܠܚܺܝܢ ܒܰܐܪܥܳܐ: ܒܠܺܝܠܳܐ ܚܰܡܺܝܡܳܐ ܢܶܐܟ݂ܠܽܘܢ: ܕܰܡܣܰܠܰܩ ܒܪܰܦܫܳܐ ܘܰܒܡܰܕ݂ܪܝܳܐ.</VERS>
      <VERS vnumber="25">ܘܢܶܗܘܶܐ ܥܰܠ ܟܠ ܛܽܘܪ ܕܪܳܡ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܢܶܪܕܽܘܢ ܬܰܦ̈ܶܐ ܕܡܰܝ̈ܳܐ ܒܝܰܘܡܳܐ ܕܩܶܛܠܳܐ ܪܰܒܳܐ: ܘܰܒܣܽܘܚܳܦܳܐ ܕܡܰܓ̈ܕܠܶܐ.</VERS>
      <VERS vnumber="26">ܘܢܶܗܘܶܐ ܢܽܘܗܪܶܗ ܕܣܰܗܪܳܐ ܐܰܝܟ݂ ܢܽܘܗܪܶܗ ܕܫܶܡܫܳܐ. ܘܢܽܘܗܪܶܗ ܕܫܶܡܫܳܐ ܢܶܗܘܶܐ ܚܰܕ݂ ܒܫܰܒܥܳܐ: ܐܰܝܟ݂ ܢܽܘܗܪܳܐ ܕܫܰܒܥܳܐ ܝܳܘ̈ܡܺܝܢ: ܒܝܰܘܡܳܐ ܕܢܶܥܨܽܘܒ ܡܳܪܝܳܐ ܬܒܪܳܐ ܕܥܰܡܶܗ: ܘܟܺܐܒܳܐ ܕܰܡܚܽܘܬܶܗ ܢܰܐܣܶܐ.</VERS>
      <VERS vnumber="27">ܗܳܐ ܫܡܶܗ ܕܡܳܪܝܳܐ ܐܳܬ݁ܶܐ ܡ̣ܶܢ ܪܽܘܚܩܳܐ ܝܳܩܶܕ݂ ܪܽܘܓܙܶܗ: ܘܰܫܒܺܝܚ ܡܰܫܩܠܶܗ. ܘܣܶܦ̈ܘܳܬܶܗ ܡܰܠ̈ܝܳܢ ܪܓܙܳܐ ܘܠܶܫܳܢܶܗ ܐܰܝܟ݂ ܢܽܘܪܳܐ ܕܝܳܩܕܳܐ.</VERS>
      <VERS vnumber="28">ܘܪܽܘܚܶܗ ܐܰܝܟ݂ ܢܰܚܠܳܐ ܕܓܳܪܶܦ. ܥܕܰܡܳܐ ܠܨܰܘܪܳܐ ܢܶܦܣܽܘܩ: ܠܡܶܕ݂ܠܰܚ ܥܰܡ̈ܡܶܐ ܡܶܛܽܠ ܛܳܠܝܽܘܬ݂ܗܽܘܢ ܣܪܺܝܩܬܳܐ: ܘܠܰܦܓܽܘܕܬܳܐ ܡܰܛܥܝܳܢܺܝܬ݂ܳܐ ܕܥܰܠ ܦܰܟܰܝ̈ܗܽܘܢ ܕܥܰܡ̈ܡܶܐ.</VERS>
      <VERS vnumber="29">ܬܶܫܒܽܘܚܬܳܐ ܢܶܗܘܶܐ ܠܟ݂ܽܘܢ ܟܠܺܝܠܳܐ ܕܶܐܬ݂ܩܰܕܰܫ ܒܚܰܓܳܐ. ܘܚܰܕ݂ܽܘܬܶܗ ܕܠܶܒܳܐ ܐܰܝܟ݂ ܗܰܘ ܕܰܡܗܰܠܶܟ݂ ܒܚܰܕ݂ܽܘܬ݂ܳܐ: ܠܡܶܐܬ݂ܳܐ ܠܛܽܘܪܶܗ ܕܡܳܪܝܳܐ: ܠܘܳܬ݂ ܬܰܩܺܝܦܳܐ ܕܝܰܥܩܽܘܒ.</VERS>
      <VERS vnumber="30">ܘܢܰܫܡܰܥ ܡܳܪܝܳܐ ܫܽܘܒܚܳܐ ܕܩܳܠܶܗ. ܘܰܡܚܽܘܬ݂ܳܐ ܕܰܕ݂ܪܥܶܗ ܢܚܳܘܶܐ ܒܚܶܡܬ݂ܳܐ ܕܪܽܘܓܙܳܐ: ܘܰܒܫܰܠܗܶܒܺܝܬ݂ܳܐ ܕܢܽܘܪܳܐ ܕܳܐܟ݂ܠܳܐ: ܒܙܳܪܺܝܦܬܳܐ ܕܚܳܒܛܳܐ ܘܟܺܐܦ̈ܶܐ ܕܒܰܪܕ݂ܳܐ.</VERS>
      <VERS vnumber="31">ܡܶܛܽܠ ܕܡ̣ܶܢ ܩܕ݂ܳܡ ܪܰܒܽܘܬܶܗ ܕܡܳܪܝܳܐ ܢܶܬ݁ܬ݁ܒܰܪ ܐܳܬ݂ܽܘܪܳܝܳܐ: ܘܰܒܫܰܒܛܳܐ ܢܶܒܠܰܥ.</VERS>
      <VERS vnumber="32">ܘܢܶܗܘܶܐ ܒܟܽܠܗܽܘܢ ܥܒܳܕ݂ܘ̈ܗܝ: ܚܽܘܛܪܳܐ ܕܫܽܘܥܒܳܕ݂ܳܐ ܕܰܢܢܺܝܚ ܡܳܪܝܳܐ ܥܠܰܘܗ̱ܝ: ܒܰܦܠܰܓ̈ܶܐ: ܘܰܒܟܶܢܳܖ̈ܶܐ ܘܒܰܩܪܳܒܳܐ ܥܰܫܺܝܢܳܐ ܢܶܬ݂ܟܰܬܰܫ ܒܶܗ.</VERS>
      <VERS vnumber="33">ܡܶܛܽܠ ܕܰܡܛܰܝܶܒ ܡ̣ܶܢ ܩܕ݂ܳܡ ܝܰܘ̈ܡܳܬܳܐ ܡܶܐܟ݂ܽܘܠܬܶܗ ܐܳܦ ܗܺܝ ܐܶܬ݁ܛܰܝܒܰܬ ܕܬܰܡܠܶܟ݂: ܘܥܰܡܩܰܬ݂ ܘܪܰܘܚܰܬ ܒܶܝܬ݂ ܡܰܥܡܪܳܗ̇ ܣܰܓܺܝܐܺܝܢ ܩܰܝ̈ܣܶܐ ܘܢܽܘܪܳܐ. ܘܰܢܫܰܡܬܶܗ ܕܡܳܪܝܳܐ ܐܰܝܟ݂ ܢܰܚܠܳܐ ܕܟܶܒܪܺܝܬ݂ܳܐ ܕܝܳܩܕܳܐ ܒܶܗ.</VERS>
    </CHAPTER>
    <CHAPTER cnumber="31">
      <VERS vnumber="1">ܘܳܝ ܠܰܕ݂ܢܳܚܬ݁ܺܝܢ ܠܡܶܨܪܶܝܢ ܠܡܶܬ݂ܥܰܕܳܪܽܘ: ܘܥܰܠ ܖ̈ܰܟ݂ܫܳܐ ܡܶܬ݁ܬܰܟ݂ܠܺܝܢ: ܘܡܶܬ݁ܬܰܟ݂ܠܺܝܢ ܥܰܠ ܡܰܖ̈ܟܒܳܬ݂ܳܐ ܣܰܓ̈ܝܳܐܬ݂ܳܐ: ܘܥܰܠ ܦܰܖ̈ܳܫܶܐ ܕܛܳܒ ܥܰܫܺܝܢܺܝܢ. ܘܠܳܐ ܐܶܬ݁ܬ݁ܟܶܠܘ ܥܰܠ ܩܰܕ݁ܺܝܫܳܐ ܕܺܝܣܪܳܐܶܝܠ: ܘܰܠܡܳܪܝܳܐ ܠܳܐ ܒܥܰܘ</VERS>
      <VERS vnumber="2">: ܘܰܒܚܶܟ݂ܡܬܶܗ ܐܰܝܬ݁ܺܝ ܒܺܝܫܬܳܐ: ܘܡܶܠܰܘ̈ܗܝ ܠܳܐ ܐܰܥܒܰܪ. ܘܩܳܡ ܥܰܠ ܒܰܝܬܳܐ ܕܒܺܝܫ̈ܶܐ: ܘܥܰܠ ܥܽܘܕ݂ܪܳܢܳܐ ܕܥܳܒܕܰܝ̈ ܥܰܘܠܳܐ.</VERS>
      <VERS vnumber="3">ܘܡܶܨܖ̈ܳܝܶܐ ܐ̱ܢܳܫ̈ܳܐ ܐܶܢܽܘܢ: ܘܠܳܐ ܗܘܰܘ ܐܰܠܳܗ̈ܶܐ ܘܖ̈ܶܟ݂ܫܗܽܘܢ ܕܒܶܣܪܳܐ ܐܶܢܽܘܢ: ܘܠܳܐ ܗܘܰܘ ܕܪܽܘܚܳܐ. ܘܡܳܪܝܳܐ ܢܰܪܟܶܢ ܐܺܝܕܶܗ: ܘܢܶܣܬ݁ܚܶܦ ܡܥܰܕܪܳܢܳܐ. ܘܢܶܦܶܠ ܐܳܦ ܗܰܘ ܕܡܶܬ݂ܥܰܘܰܪ ܘܟܽܠܗܽܘܢ ܐܰܟ݂ܚܕ݂ܳܐ ܢܣܽܘܦܽܘܢ.</VERS>
      <VERS vnumber="4">ܡܶܛܽܠ ܕܗܳܟ݂ܰܢܳܐ ܐܶܡܰܪ ܠܺܝ ܡܳܪܝܳܐ: ܐܰܝܟ݂ ܕܢܳܗܶܡ ܐܰܪܝܳܐ ܘܓܽܘܪܝܳܐ ܕܰܐܪܝܳܐ ܥܰܠ ܡܶܕܶܡ ܕܰܬܒܰܪ: ܘܩܳܥܶܝܢ ܒܶܗ ܣܽܘܓ݂ܳܐܐ ܕܖ̈ܳܥܳܘܳܬ݂ܳܐ ܘܡ̣ܶܢ ܩܳܠܗܽܘܢ ܠܳܐ ܕܳܚܶܠ: ܘܡ̣ܶܢ ܣܽܘܓܐܗܽܘܢ ܠܳܐ ܡܶܬ݁ܬ݁ܙܺܝܥ. ܗܳܟ݂ܰܢܳܐ ܢܶܚܽܘܬ݂ ܡܳܪܝܳܐ ܚܰܝܠܬ݂ܳܢܳܐ ܠܡܶܬ݂ܚܰܝܳܠܽܘ ܥܰܠ ܛܽܘܪܳܐ ܕܨܶܗܝܽܘܢ: ܘܥܰܠ ܖ̈ܳܡܳܬ݂ܳܗ̇.</VERS>
      <VERS vnumber="5">ܐܰܝܟ݂ ܨܶܦܖ̈ܶܐ ܕܦܳܖ̈ܚܳܢ: ܗܳܟ݂ܰܢܳܐ ܢܰܓܶܢ ܡܳܪܝܳܐ ܚܰܝܠܬ݂ܳܢܳܐ ܥܰܠ ܐܽܘܪܺܫܠܶܡ: ܢܰܓܶܢ ܘܰܢܦܰܨܶܐ: ܘܰܢܣܰܝܰܥ ܘܰܢܥܰܕܰܪ.</VERS>
      <VERS vnumber="6">ܬܽܘܒܘ ܒܢܰܝ̈ ܝܺܣܪܳܐܶܝܠ: ܕܰܐܥܫܶܢܬ݁ܽܘܢ ܡܰܪܕܽܘܬ݂ܳܐ.</VERS>
      <VERS vnumber="7">ܡܶܛܽܠ ܕܰܒܝܰܘܡܳܐ ܗܰܘ: ܢܰܣܠܽܘܢ ܐ̱ܢܳܫ̈ܳܐ ܦܬܰܟ݂ܖ̈ܶܐ ܕܕܰܗܒܳܐ ܘܰܕ݂ܣܺܐܡܳܐ: ܕܰܥܒܰܕ݂ ܠܟ݂ܽܘܢ ܐܺܝܕܰܝ̈ܟܽܘܢ ܚܛܺܝܬ݂ܳܐ.</VERS>
      <VERS vnumber="8">ܘܢܶܦܶܠ ܐܳܬ݂ܽܘܪܳܝܳܐ ܒܚܰܪܒܳܐ: ܚܰܪܒܳܐ ܠܳܐ ܕܓܰܒܖ̈ܶܐ: ܘܚܰܪܒܳܐ ܠܳܐ ܕܓܰܢ̱ܒܳܖ̈ܶܐ ܬܶܐܟ݂ܠܺܝܘܗܝ ܘܢܶܥܪܽܘܩ ܠܶܗ ܡ̣ܶܢ ܩܕ݂ܳܡ ܚܰܪܒܳܐ: ܘܰܥܠܰܝܡܰܘ̈ܗܝ ܠܳܐܬܳܐ ܢܶܗܘܽܘܢ.</VERS>
      <VERS vnumber="9">ܘܒܰܫܩܺܝܦܳܐ ܕܡܰܥܡܪܶܗ ܢܶܥܡܰܪ. ܘܢܶܬ݁ܬܰܒܪܽܘܢ ܡ̣ܶܢ ܐܳܬܳܐ ܪܰܘܖ̈ܒܳܢܰܘܗܝ. ܐܳܡܰܪ ܡܳܪܝܳܐ ܕܢܽܘܗܪܶܗ ܒܨܶܗܝܽܘܢ: ܘܬܰܢܽܘܪܶܗ ܒܽܐܘܪܺܫܠܶܡ.</VERS>
    </CHAPTER>
    <CHAPTER cnumber="32">
      <VERS vnumber="1">ܗܳܐ ܒܙܰܕ݁ܺܝܩܽܘܬ݂ܳܐ ܡܰܠܟܳܐ. ܘܪܰܘܖ̈ܒܳܢܶܐ ܒܕ݂ܺܝܢܳܐ ܢܶܫܬܰܠܛܽܘܢ.</VERS>
      <VERS vnumber="2">ܘܢܶܗܘܶܐ ܓܰܒܪܳܐ ܐܰܝܟ݂ ܓܶܢܝܳܐ ܠܪܽܘܚܳܐ. ܘܰܐܝܟ݂ ܣܶܬܳܪܳܐ ܠܙܳܪܺܝܦܬܳܐ: ܘܰܐܝܟ݂ ܬܰܦܳܐ ܕܡܰܝ̈ܳܐ ܒܨܶܗܝܳܐ: ܘܰܐܝܟ݂ ܛܶܠܳܠܳܐ ܕܟܺܐܦܳܐ ܥܰܫܺܝܢܬܳܐ ܒܰܐܪܥܳܐ ܡܛܰܪܦܬܳܐ.</VERS>
      <VERS vnumber="3">ܘܠܳܐ ܢܶܬ݁ܬ݁ܫܺܝ̈ܥܳܢ ܥܰܝܢܰܝ̈ܗܽܘܢ ܕܰܐܝܠܶܝܢ ܕܚܳܙܶܝܢ. ܘܶܐܕ݂ܢܰܝ̈ܗܽܘܢ ܕܰܐܝܠܶܝܢ ܕܫܳܡܥܺܝܢ: ܢܨܽܘ̈ܬ݂ܳܢ.</VERS>
      <VERS vnumber="4">ܘܠܶܒܳܐ ܕܰܣܟܰܠ ܢܶܣܬܰܟܰܠ ܝܺܕܰܥܬ݂ܳܐ: ܘܠܶܫܳܢܳܐ ܕܠܰܥܓܳܐ ܢܶܣܬܰܪܗܰܒ ܠܰܡܡܰܠܳܠܘ ܫܠܳܡܳܐ.</VERS>
      <VERS vnumber="5">ܘܠܳܐ ܢܶܩܪܽܘܢ ܬܽܘܒ ܠܫܳܛܝܳܐ ܫܰܠܺܝܛܳܐ. ܐܳܦܠܳܐ ܠܰܣܪܺܝܩܳܐ ܢܶܩܪܽܘܢ ܦܳܪܽܘܩܳܐ.</VERS>
      <VERS vnumber="6">ܡܶܛܽܠ ܕܫܳܛܝܳܐ ܫܳܛܝܽܘܬ݂ܳܐ ܡܡܰܠܶܠ ܘܠܶܒܶܗ ܚܳܫܶܠ ܥܰܘܠܳܐ. ܕܢܶܥܒܶܕ݂ ܚܰܠܦܽܘܬ݂ܳܐ: ܘܰܢܡܰܠܶܠ ܥܰܠ ܛܳܥܝܽܘܬ݂ܳܐ: ܘܰܢܣܰܪܶܩ ܢܰܦܫܳܐ ܕܟܰܦܢܳܐ: ܘܡܰܫܬ݁ܝܳܐ ܕܨܶܗܝܳܐ ܢܓܰܝܶܙ.</VERS>
      <VERS vnumber="7">ܒܺܝܫܺܝܢ ܐܶܢܽܘܢ ܡܳܐܢܰܘ̈ܗܝ ܕܰܣܪܺܝܩܳܐ. ܘܗܽܘ ܬܰܪܥܺܝܬ݂ܳܐ ܡܶܬ݂ܚܰܫܰܒ: ܠܰܡܚܰܒܳܠܘ ܡܶܣܟܺܢ̈ܶܐ ܒܡܶܐܡܪܳܐ ܕܫܽܘܩܪܳܐ: ܘܡܶܠܬ݂ܶܗ ܕܒܺܝܫܳܐ ܒܕܺܝܢܳܐ.</VERS>
      <VERS vnumber="8">ܘܪܰܒܳܐ ܪܰܒܽܘܬ݂ܳܐ ܡܶܬ݂ܪܰܥܶܐ ܘܗܽܘ ܥܰܠ ܪܰܒܽܘܬ݂ܳܐ ܢܩܽܘܡ.</VERS>
      <VERS vnumber="9">ܢܶܫ̈ܶܐ ܥܰܬ݁ܺܝܖ̈ܳܬ݂ܳܐ: ܩܽܘ̈ܡܶܝܢ ܫܡܰܥܶܝ̈ܢ ܩܳܠܝ. ܒܢ̈ܳܬ݂ܳܐ ܕܰܡܣܰܒܖ̈ܳܢ: ܨܽܘ̈ܬܶܝܢ ܡܶܠܰܝ̈.</VERS>
      <VERS vnumber="10">ܝܰܘ̈ܡܳܬܳܐ ܕܫܰܢ̱ܬܳܐ ܢܶܖ̈ܓܙܳܢ ܐܰܝܠܶܝܢ ܕܰܡܣܰܒܖ̈ܳܢ. ܡܶܛܽܠ ܕܰܓܡܰܪ ܩܛܳܦܳܐ: ܘܶܐܬ݂ܚܡܶܠ: ܘܠܳܐ ܐܶܬ݂ܳܐ.</VERS>
      <VERS vnumber="11">ܙܽܘܥܶܝ̈ܢ ܥܰܬ݁ܺܝܖ̈ܳܬ݂ܳܐ: ܘܰܪܓܰܙܶܝܢ ܐܰܝܠܶܝܢ ܕܰܡܣܰܒܖ̈ܳܢ ܫܠܰܚܶܝ̈ܢ ܥܰܪܛܶܠ: ܡܚܳܝ݂ܶܝ݂̈ܢ ܣܰܩ̈ܶܐ ܒܚܰܨܰܝܟܶܝ̈ܢ.</VERS>
      <VERS vnumber="12">ܘܥܰܠ ܬܕܰܝ̈ܟܶܝܢ ܐܰܖ̈ܩܶܕܶܝܢ: ܥܰܠ ܬܰܕ݂ܐܳܐ ܕܚܰܩܠܳܐ: ܘܥܰܠ ܓܦܶܬܳܐ ܕܦܺܐܖ̈ܶܝܗ̇.</VERS>
      <VERS vnumber="13">ܘܥܰܠ ܐܰܪܥܶܗ ܕܥܰܡܝ ܟܽܘ̈ܒܶܐ ܘܝܰܥܪܳܐ ܢܺܐܥܽܘܢ: ܘܰܒܟܽܠܗܽܘܢ ܒ̈ܳܬ݁ܶܐ ܕܚܰܕ݂ܽܘܬ݂ܳܐ: ܘܒܰܩܪܺܝܬ݂ܳܐ ܥܰܫܺܝܢܬܳܐ.</VERS>
      <VERS vnumber="14">ܡܶܛܽܠ ܕܢܳܘܣܳܐ ܐܶܬ݁ܛܥܺܝ. ܘܚܰܝܠܳܐ ܕܰܩܪܺܝܬ݂ܳܐ ܐܶܫܬ݁ܒܶܩ. ܘܫܽܘܦܪܗܽܘܢ ܕܒ̈ܳܬ݁ܶܐ ܗܘܳܐ ܠܰܡܥܰܖ̈ܶܐ ܥܕܰܡܳܐ ܠܥܳܠܰܡ. ܟܽܘ̈ܒܶܐ ܘܚܰܕ݂ܽܘܬ݂ܳܐ ܠܰܥܖ̈ܳܕܶܐ: ܘܒܶܝܬ݂ ܪܶܥܝܳܐ ܠܰܓܙܳܖ̈ܶܐ ܕܥܳܢ̈ܳܐ.</VERS>
      <VERS vnumber="15">ܥܕܰܡܳܐ ܕܬܶܬ݁ܥܺܝܪ ܥܠܰܝܢ ܪܽܘܚܳܐ ܡ̣ܶܢ ܡܪܰܘܡܳܐ: ܘܢܶܗܘܶܐ ܡܰܘܒܪܳܐ ܐܰܝܟ݂ ܟܰܪܡܠܳܐ: ܘܟܰܪܡܠܳܐ ܐܰܝܟ݂ ܥܳܒܳܐ ܢܶܬ݂ܚܫܶܒ.</VERS>
      <VERS vnumber="16">ܘܢܶܫܪܶܐ ܕܺܝܢܳܐ ܒܡܰܕ݂ܒܪܳܐ: ܘܙܰܕܺܝܩܽܘܬܳܐ ܒܟܰܪܡܠܳܐ ܬܶܬ݂ܺܝܗܶܒ.</VERS>
      <VERS vnumber="17">ܘܢܶܗܘܶܐ ܥܒܳܕ݂ܳܗ̇ ܕܙܰܕܺܝܩܽܘܬܳܐ ܫܠܳܡܳܐ: ܘܦܽܘܠܚܳܢܳܗ̇ ܕܙܰܕܺܝܩܽܘܬܳܐ ܫܶܠܝܳܐ: ܘܣܰܒܪܳܐ ܠܥܳܠܰܡ ܥܳܠܡܺܝܢ.</VERS>
      <VERS vnumber="18">ܘܢܶܬܶܒ ܥܰܡܝ ܒܕܰܝܪܳܐ ܕܰܫܠܳܡܳܐ: ܘܰܒܡܰܫܟܢܳܐ ܕܣܰܒܪܳܐ: ܘܒܶܝܬ݂ ܡܰܫܪܝܳܐ ܕܣܰܒܪܳܐ.</VERS>
      <VERS vnumber="19">ܘܒܰܪܕ݂ܳܐ ܢܶܚܽܘܬ݂ ܥܰܠ ܥܳܒܳܐ: ܘܰܐܝܟ݂ ܦܩܰܥܬ݂ܳܐ ܬܶܬ݂ܡܰܟܰܟ݂ ܡܕ݂ܺܝܢ̱ܬܳܐ.</VERS>
      <VERS vnumber="20">ܛܽܘܒܰܝܟܽܘܢ ܕܙܳܪܥܺܝܢ ܥܰܠ ܟܽܠ ܡܺܝ̈ܢ: ܟܰܪ ܕܕܰܪܶܟ݂ ܬܰܘܪܳܐ ܘܰܚܡܳܪܳܐ.</VERS>
    </CHAPTER>
    <CHAPTER cnumber="33">
      <VERS vnumber="1">ܘܳܝ ܠܰܕ݂ܒܳܐܶܙ ܐܰܢ̱ܬ݁ܽܘܢ ܠܳܐ ܬܶܒܙܽܘܢ. ܘܕܰܓܳܠܳܐ ܠܳܐ ܢܕܰܓܶܠ ܒܟ݂ܽܘܢ. ܡܳܐ ܕܰܨܒܰܝܬ݁ܽܘܢ ܠܡܶܒܰܙ: ܬܶܬ݂ܒܰܙܽܘܢ. ܘܡܳܐ ܕܰܨܒܰܝܬ݁ܽܘܢ ܠܰܡܕܰܓܠܽܘ: ܢܶܬ݁ܕܰܠܰܓ ܒܟ݂ܽܘܢ.</VERS>
      <VERS vnumber="2">ܡܳܪܝܳܐ: ܪܰܚܶܡ ܥܠܰܝܢ: ܡܶܛܽܠ ܕܰܥܠܰܝܟܽܘ ܣܰܒܪܰܢ. ܗܘܺܝ ܥܳܕ݂ܽܘܪܰܢ ܒܨܰܦܪܳܐ: ܘܦܳܪܽܘܩܰܢ ܒܙܰܒܢܳܐ ܕܽܐܘܠܨܳܢܳܐ.</VERS>
      <VERS vnumber="3">ܡ̣ܶܢ ܩܳܠ ܕܶܚܠܬܳܟ݂ ܢܳܕ݂ܘ ܥܰܡ̈ܡܶܐ ܘܡ̣ܶܢ ܪܳܡܽܘܬ݂ܳܟ݂ ܐܶܬ݂ܒܰܕܰܪܘ ܥܰܡ̈ܡܶܐ.</VERS>
      <VERS vnumber="4">ܡܶܟܺܝܠ ܬܶܬ݂ܟܢܶܫ ܒܶܙܬܟ݂ܽܘܢ ܐܰܝܟ݂ ܟܢܽܘܫܝܳܐ ܕܙܳܚܠܳܐ: ܘܰܐܝܟ݂ ܟܢܽܘܫܝܳܐ ܕܩܰܡܨܳܐ ܕܰܟ݂ܢܺܝܫ.</VERS>
      <VERS vnumber="5">ܐܶܬ݁ܬ݁ܪܺܝܡ ܡܳܪܝܳܐ ܕܥܳܡܰܪ ܒܰܡܖ̈ܰܘܡܶܐ. ܘܰܡܠܳܗ̇ ܠܨܶܗܝܽܘܢ ܕܺܝܢܳܐ ܘܙܰܕܺܝܩܽܘܬܳܐ.</VERS>
      <VERS vnumber="6">ܘܢܶܗܘܶܐ ܙܰܒܢܳܟ݂ ܗܰܝܡܳܢܽܘܬ݂ܳܐ: ܘܦܽܘܪܩܳܢܳܟ݂ ܒܣܶܬܳܪܳܐ. ܚܶܟ݂ܡܬ݂ܳܐ ܘܺܝܕܰܥܬ݂ܳܐ: ܕܶܚܠܬ݂ܳܐ ܕܡܳܪܝܳܐ ܗܺܝ ܗ̱ܝ ܓܰܙܶܗ.</VERS>
      <VERS vnumber="7">ܐܶܢ ܢܶܬ݂ܚܙܶܐ ܠܗܽܘܢ: ܢܰܝܠܠܽܘܢ ܩܰܫܝܳܐܺܝܬ݂. ܘܡܰܠܰܐܟ̈ܶܐ ܕܰܫܠܳܡܳܐ ܢܶܒܟܽܘܢ ܡܰܪܺܝܪܳܐܺܝܬ݂.</VERS>
      <VERS vnumber="8">ܨܕ݂ܰܘ ܫܒܺܝ̈ܠܶܐ: ܘܰܒܛܶܠܘ ܥܳܒܖ̈ܰܝ ܐܽܘܪܚܳܐ. ܘܰܒܛܶܠ ܩܝܳܡܳܐ. ܘܩܽܘܖ̈ܝܳܐ ܐܶܣܬ݁ܠܺܝ ܘܐ̱ܢܳܫܳܐ ܠܳܐ ܐܶܬ݂ܚܫܶܒܘ</VERS>
      <VERS vnumber="9">: ܐܰܠܰܬ ܘܝܶܬ݂ܒܰܬ ܒܶܐܒܠܳܐ ܐܰܪܥܳܐ. ܘܰܐܚܦܰܪ ܠܶܒܢܳܢ ܘܰܒܗܶܬ݂. ܘܰܗܘܳܐ ܫܰܪܘܳܢܳܐ ܐܰܝܟ݂ ܦܩܰܥܬ݂ܳܐ. ܚܶܪܒܰܬ ܒܰܝܫܳܢ ܘܟܰܪܡܠܳܐ.</VERS>
      <VERS vnumber="10">ܡܶܟܺܝܠ ܐܶܩܽܘܡ ܐܳܡܰܪ ܡܳܪܝܳܐ: ܡܶܟܺܝܠ ܐܶܬ݁ܬ݁ܪܺܝܡ: ܘܡܶܟܺܝܠ ܐܶܫܬܰܩܰܠ.</VERS>
      <VERS vnumber="11">ܘܬܶܒܛܢܽܘܢ ܟܽܘ̈ܒܶܐ: ܘܬܺܐܠܕܽܘܢ ܩܶܫܬ݂ܳܐ ܒܪܽܘܚܟ݂ܽܘܢ. ܢܽܘܪܳܐ ܬܶܐܟ݂ܽܘܠܟ݂ܽܘܢ</VERS>
      <VERS vnumber="12">ܘܢܶܗܘܽܘܢ ܥܰܡ̈ܡܶܐ ܡܰܘܩܕ݂ܺܝܢ ܐܰܝܟ݂ ܟܶܠܫܳܐ. ܘܰܐܝܟ݂ ܟܽܘ̈ܒܶܐ ܕܰܟ݂ܢܺܝܫܺܝܢ ܒܢܽܘܪܳܐ ܢܺܐܩܕܽܘܢ</VERS>
      <VERS vnumber="13">ܫܡܰܥܘ ܖ̈ܰܚܺܝܩܶܐ ܡܶܕܶܡ ܕܥܶܒܕܶܬ݂ ܘܕܰܥܘ ܩܰܖ̈ܺܝܒܶܐ ܓܰܢ̱ܒܳܪܽܘܬ݂ܝ.</VERS>
      <VERS vnumber="14">ܐܶܬ݂ܪܗܶܒܘ ܚܰܛܳܝ̈ܶܐ ܒܨܶܗܝܽܘܢ. ܘܰܪܬܺܝܬ݂ܳܐ ܢܦܰܠ ܒܚܰܢ̈ܦܶܐ. ܡܰܢܘ ܢܶܥܡܰܪ ܠܰܢ ܥܰܡ ܢܽܘܪܳܐ ܐܳܟܶܠܬ݂ܳܐ. ܘܡܰܢܽܘ ܢܶܥܡܰܪ ܠܰܢ ܥܰܡ ܡܰܘܩܕܰܬ݂ ܥܳܠ̈ܡܶܐ.</VERS>
      <VERS vnumber="15">ܕܰܡܗܰܠܶܟ݂ ܒܙܰܕܺܝܩܽܘܬܳܐ: ܘܰܡܡܰܠܶܠ ܬܪܺܝܨܽܘܬ݂ܳܐ: ܘܣܳܢܶܐ ܢܶܟ݂ܠܳܐ ܘܰܛܠܽܘܡܝܳܐ: ܘܢܳܦܶܨ ܐܺܝܕܶܗ ܡ̣ܶܢ ܕܰܠܡܶܣܰܒ ܫܽܘܚܕܳܐ: ܘܰܡܣܰܟܰܪ ܐܶܕ݂ܢܰܘ̈ܗܝ ܕܠܳܐ ܢܶܫܡܰܥ: ܘܰܡܥܰܡܶܨ ܥܰܝܢܰܘ̈ܗܝ ܕܠܳܐ ܢܶܚܙܶܐ ܒܺܝܫܬܳܐ.</VERS>
      <VERS vnumber="16">ܗܳܢܳܐ ܒܰܡܪܰܘܡܳܐ ܢܶܥܡܰܪ. ܘܰܒܥܽܘܫܢܳܐ ܕܰܫܩܺܝܦܳܐ ܡܰܫܪܝܶܗ. ܠܰܚܡܶܗ ܝܺܗܺܝܒ: ܘܡܰܘ̈ܗܝ ܡܗܰܝܡܢܺܝܢ.</VERS>
      <VERS vnumber="17">ܠܡܰܠܟܳܐ ܒܫܽܘܦܪܶܗ ܢܶܚ̈ܙܝܳܢ ܥܰܝܢܰܝ̈ܟ: ܒܰܐܖ̈ܥܳܬ݂ܳܐ ܖ̈ܰܚܺܝܩܳܬ݂ܳܐ. ܘܠܶܒܳܟ݂ ܢܶܬ݂ܝܰܠܰܦ ܕܶܚܠܬ݂ܳܐ.</VERS>
      <VERS vnumber="18">ܐܰܝܟܳܐ ܗ̱ܘ̣ ܣܳܦܪܳܐ ܐܰܝܟܳܐ ܗ̱ܘ̣ ܬܳܩܽܘܠܳܐ ܐܰܝܟܰܘ ܕܡܳܢܳܐ ܡܰܓ̈ܕܠܶܐ ܠܥܰܡܳܐ ܥܰܫܺܝܢܳܐ.</VERS>
      <VERS vnumber="19">ܠܳܐ ܢܚܽܘܪ ܠܥܰܡܳܐ ܕܰܥܛܶܠ ܫܶܡܥܶܗ: ܘܰܠܥܶܓ ܠܶܫܳܢܶܗ: ܘܠܳܐ ܡܶܣܬܰܟܰܠ.</VERS>
      <VERS vnumber="20">ܚܙܺܝ ܠܨܶܗܝܽܘܢ ܩܪܺܝܬ݂ܳܐ ܕܥܰܕ݂ܥܺܕܰܝ̈ܢ. ܘܥܰܝܢܰܝ̈ܟ ܢܚܽܘܖ̈ܳܢ ܒܽܐܘܪܺܫܠܶܡ ܕܰܝܪܳܐ ܥܰܬ݁ܺܝܪܬܳܐ. ܡܰܫܟܢܳܐ ܕܠܳܐ ܙܳܐܰܥ: ܘܠܳܐ ܡܶܬ݂ܥܰܩܖ̈ܳܢ ܣܶܟܰܘ̈ܗܝ ܠܥܳܠܡܺܝܢ: ܘܟܽܠܗܽܘܢ ܛܽܘܢܒܰܘ̈ܗܝ ܠܳܐ ܡܶܬ݂ܦܰܣܩܺܝܢ.</VERS>
      <VERS vnumber="21">ܡܶܛܽܠ ܕܡܳܪܝܳܐ ܫܡܳܐ ܗ̱ܘ̣ ܠܰܢ ܡܫܰܒܚܳܐ ܘܗܽܘ ܢܶܗܘܶܐ ܠܰܢ ܐܰܬ݂ܪܳܐ ܢܰܗܺܝܪܳܐ: ܘܢܰܗܺܝܪܽܘܬ݂ܳܐ ܘܰܪܘܰܚܬ݂ܳܐ ܕܺܐܝ̈ܕܰܝܳܐ. ܕܠܳܐ ܬܰܡܠܶܟ݂ ܡܳܪܽܘܬ݂ܳܐ ܕܫܰܠܺܝܛܳܐ ܘܥܰܫܺܝܢܳܐ ܕܢܶܫܬ݁ܟܰܚ: ܠܳܐ ܢܶܥܒܰܪ ܒܳܗ̇.</VERS>
      <VERS vnumber="22">ܡܶܛܽܠ ܕܡܳܪܝܳܐ ܗ̱ܘ̣ ܕܰܝܳܢܳܐ ܘܡܳܪܝܳܐ ܗ̱ܘ̣ ܡܒܰܕܩܳܢܳܐ. ܘܡܳܪܝܳܐ ܗ̱ܘ̣ ܡܰܠܟܰܢ: ܘܗܽܘܝܽܘ ܦܳܪܽܘܩܰܢ.</VERS>
      <VERS vnumber="23">ܐܶܫܬ݁ܪܺܝܘ ܚܰܒܠܰܝ̈ܟܝ ܕܠܳܐ ܐܶܫܬܰܪܰܪܘ ܘܶܐܬ݂ܪܟܶܢܘ ܥܰܡܽܘܕܰܝ̈ܟܝ ܕܠܳܐ ܦܫܰܛܘ ܐܳܬܳܐ: ܥܕܰܡܳܐ ܕܦܰܠܶܓܘ ܒܶܙܬ݂ܳܐ: ܘܣܽܘܓ݂ܳܐܐ ܕܰܚܓܺܝܖ̈ܶܐ ܫܒܰܘ ܫܒܺܝܬ݂ܳܐ.</VERS>
      <VERS vnumber="24">ܘܠܳܐ ܢܺܐܡܰܪ ܥܳܡܽܘܪܳܐ ܕܰܟ݂ܪܺܝܗ ܐ̱ܢܳܐ ܥܰܡܳܐ ܕܝܳܬܶܒ ܒܳܗ̇: ܩܰܒܶܠ ܚܛܳܗܳܐ.</VERS>
    </CHAPTER>
    <CHAPTER cnumber="34">
      <VERS vnumber="1">ܐܰܬ݂ܪܳܐ ܕܕܺܝܢܳܐ. ܩܪܽܘܒܘ ܥܰܡ̈ܡܶܐ ܠܡܶܫܡܰܥ: ܘܨܽܘܬܶܝܢ ܐܶܡ̈ܘܳܬ݂ܳܐ. ܬܶܫܡܰܥ ܐܰܪܥܳܐ ܒܰܡܠܳܐܳܗ̇: ܘܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="2">ܡܶܛܽܠ ܕܪܽܘܓܙܶܗ ܕܡܳܪܝܳܐ ܥܰܠ ܟܽܠܗܽܘܢ ܥܰܡ̈ܡܶܐ. ܘܚܶܡܬܶܗ ܥܰܠ ܟܽܠܶܗ ܚܰܝܠܗܽܘܢ ܕܢܶܚܪܽܘܒ ܐܶܢܽܘܢ: ܘܢܰܫܠܶܡ ܐܶܢܽܘܢ ܠܩܶܛܠܳܐ.</VERS>
      <VERS vnumber="3">ܘܢܶܫܬ݁ܕ݂ܽܘܢ ܩܛܺܝܠܰܝ̈ܗܽܘܢ. ܘܢܶܡܚܶܐ ܪܺܝܚܳܐ ܕܰܫܠܰܕܰܝ̈ܗܽܘܢ. ܘܢܶܬ݂ܡܣܽܘܢ ܛܽܘܖ̈ܶܐ ܡ̣ܶܢ ܕܶܡܗܽܘܢ.</VERS>
      <VERS vnumber="4">ܘܢܶܬ݂ܡܣܽܘܢ ܟܠ ܚܰܝ̈ܠܰܘܳܬ݂ܳܐ ܕܰܫܡܰܝܳܐ. ܘܢܶܬ݂ܟܰܪܟܽܘܢ ܫܡܰܝܳܐ ܐܰܝܟ݂ ܡܓܰܠܬ݂ܳܐ. ܘܟ݂ܽܠܶܗ ܚܰܝܠܗܽܘܢ ܢܶܬܰܪ: ܐܰܝܟ݂ ܛܰܪܦܳܐ ܕܢܳܬܰܪ ܡ̣ܶܢ ܓܦܶܬܳܐ: ܘܰܐܝܟ݂ ܦܰܩܽܘܥܳܐ ܡ̣ܶܢ ܬܺܬܳܐ.</VERS>
      <VERS vnumber="5">ܡܶܛܽܠ ܕܬܶܬ݂ܪܘܶܐ ܚܰܪܒܝ ܒܰܫܡܰܝܳܐ. ܗܳܐ ܥܰܠ ܐܰܕ݂ܽܘܡܳܝ̈ܶܐ ܬܶܚܽܘܬ݂: ܥܰܠ ܥܰܡܳܐ ܕܶܐܬ݂ܚܰܝܰܒ ܒܕܺܝܢܳܐ.</VERS>
      <VERS vnumber="6">ܚܰܪܒܶܗ ܕܡܳܪܝܳܐ ܡܰܠܝܳܐ ܕܡܳܐ. ܐܶܬ݁ܕܰܗܢܰܬ ܡ̣ܶܢ ܕܡܳܐ ܘܡ̣ܶܢ ܬܰܪܒܳܐ ܕܰܡܦܰܛ̈ܡܶܐ: ܘܕܰܓ̣ܕܰܝ̈ܳܐ: ܘܬܰܪܒܳܐ ܕܟ݂ܽܘܠ̈ܝܳܬ݂ܳܐ ܕܕܶܟ݂ܖ̈ܶܐ. ܡܶܛܽܠ ܕܕܶܒܚܬ݂ܳܐ ܠܡܳܪܝܳܐ ܒܒܽܘܨܳܪ: ܘܩܶܛܠܳܐ ܪܰܒܳܐ ܒܰܐܪܥܳܐ ܕܰܐܕ݂ܽܘܡ.</VERS>
      <VERS vnumber="7">ܘܢܶܦܠܽܘܢ ܖ̈ܰܝܡܶܐ ܥܰܡܗܽܘܢ: ܘܬܰܘܖ̈ܶܐ ܥܰܡ ܐܰܖ̈ܘܳܢܶܐ. ܘܬܶܬܪܘܶܐ ܐܰܪܥܳܐ ܡ̣ܶܢ ܕܶܡܗܽܘܢ. ܘܥܰܦܪܳܐ ܡ̣ܶܢ ܬܰܪܒܗܽܘܢ ܢܶܕ݂ܗܰܢ</VERS>
      <VERS vnumber="8">ܡܶܛܽܠ ܕܝܰܘܡܳܐ ܕܰܬ݂ܒܰܥܬ݂ܳܐ ܠܡܳܪܝܳܐ: ܘܫܰܢ̱ܬܳܐ ܕܦܽܘܪܥܳܢܳܐ ܠܕܰܝܳܢܳܐ ܕܨܶܗܝܽܘܢ</VERS>
      <VERS vnumber="9">ܘܢܶܬ݂ܗܰܦܟܽܘܢ ܢܰܚ̈ܠܶܝܗ̇ ܠܙܶܦܬܳܐ: ܘܥܰܦܪܳܗ̇ ܠܟܶܒܪܺܝܬ݂ܳܐ ܘܬܶܗܘܶܐ ܐܰܪܥܳܗ̇ ܙܶܦܬܳܐ ܕܝܳܩܕܳܐ</VERS>
      <VERS vnumber="10">ܘܠܳܐ ܬܶܕ݂ܥܰܟ݂ ܠܺܠܝܳܐ ܘܺܐܝܡܳܡܳܐ ܘܰܠܥܳܠܰܡ ܢܶܣܰܩ ܬܶܢܳܢܳܗ̇ ܘܬܶܚܪܰܒ ܠܕ݂ܳܪܕܳܖ̈ܺܝܢ. ܘܰܠܥܳܠܰܡ ܥܰܠܡܺܝܢ ܐ̱ܢܳܫ ܠܳܐ ܢܶܥܒܰܪ ܒܳܗ̇.</VERS>
      <VERS vnumber="11">ܕܢܺܐܪܬ݁ܽܘܢܳܗ̇ ܩܳܩ̈ܶܐ ܘܩܽܘ̈ܦܕܶܐ. ܘܩܰܦܽܘ̈ܦܶܐ ܘܢܰܥ̈ܒܶܐ ܢܶܫܪܽܘܢ ܒܳܗ̇.</VERS>
      <VERS vnumber="12">ܘܢܶܬ݂ܡܬܰܚ ܥܠܶܝܗ̇ ܚܽܘܛܳܐ ܕܚܰܪܒܳܐ ܘܠܳܐ ܬܶܗܘܶܐ ܬܰܡܳܢ ܚܰܕ݂ܽܘܬ݂ܳܐ. ܐܳܦܠܳܐ ܢܶܩܪܽܘܢ ܬܰܡܳܢ ܡܰܠܟܽܘܬ݂ܳܐ. ܘܟܽܠܗܽܘܢ ܪܰܘܖ̈ܒܳܢܶܝܗ̇ ܢܶܗܘܽܘܢ ܠܰܐܒܕܳܢܳܐ.</VERS>
      <VERS vnumber="13">ܘܢܺܐܥܽܘܢ ܟܽܘ̈ܒܶܐ ܒܣܳܚܖ̈ܳܬܳܗ̇: ܘܩܽܘܖ̈ܛܒܶܐ ܘܕܰܕܖ̈ܶܐ ܒܥܽܘܫܢܳܗ̇. ܘܬܶܗܘܶܐ ܕܰܝܪܳܐ ܕܝܳܪܽܘܖ̈ܶܐ: ܘܒܶܝܬ݂ ܪܶܥܝܳܐ ܠܰܒ̈ܢܳܬ݂ ܢܰܥ̈ܡܶܐ.</VERS>
      <VERS vnumber="14">ܘܢܶܐܪܥܽܘܢ ܒܳܗ̇ ܖ̈ܽܘܚܶܐ ܒܦܶܓܥ̈ܶܐ. ܘܫܺܐܕ݂ܳܐ ܠܚܰܒܪܶܗ ܢܶܩܪܶܐ. ܬܰܡܳܢ ܐܶܬ݁ܬ݁ܢܺܝܚܰܬ݂ ܐܶܠܺܝܬ݂ܳܐ. ܘܶܐܫܟܚܰܬ ܠܳܗ̇ ܢܝܳܚܳܐ.</VERS>
      <VERS vnumber="15">ܘܬܰܡܳܢ ܐܰܩܢܰܬ ܩܽܘܦܕܳܐ: ܘܶܐܬ݂ܢܰܦܨܰܬ ܘܚܶܠܕܰܬ݂ ܘܒܶܙܥܰܬ݂ ܒܛܶܠܳܠܳܗ̇. ܘܬܰܡܳܢ ܐܶܬ݂ܟܰܢܰܫ ܕܰܝ̈ܬ݂ܶܐ ܚܕ݂ܳܐ ܠܘܳܬ݂ ܚܕ݂ܳܐ.</VERS>
      <VERS vnumber="16">ܒܥܰܘ ܒܰܟ݂ܬ݂ܳܒܶܗ ܕܡܳܪܝܳܐ ܘܰܩܪܰܘ. ܕܰܚܕ݂ܳܐ ܡܶܢܗܶܝܢ ܠܳܐ ܛܥܳܬ. ܘܰܚܕ݂ܳܐ ܠܰܚܕ݂ܳܐ ܠܳܐ ܒܥܰܝ̈. ܐܶܠܳܐ ܗܽܘ ܦܩܰܕ݂ ܒܦܽܘܡܶܗ. ܘܪܽܘܚܶܗ ܟܰܢܫܰܬ ܐܶܢܶܝܢ.</VERS>
      <VERS vnumber="17">ܘܗܽܘ ܐܰܪܡܺܝ ܠܗܶܝܢ ܦܶܨ̈ܶܐ. ܘܺܐܝܕܶܗ ܦܰܠܓܰܬ ܠܗܶܝܢ ܡܽܘܫ̈ܚܳܬ݂ܳܐ: ܕܰܥܕܰܡܳܐ ܠܥܳܠܰܡ ܢܺܐܖ̈ܬܳܢܳܗ̇: ܘܰܠܕ݂ܳܪܕܳܖ̈ܺܝܢ ܢܶܫܖ̈ܝܳܢ ܒܳܗ̇.</VERS>
    </CHAPTER>
    <CHAPTER cnumber="35">
      <VERS vnumber="1">ܢܶܚܕܶܐ ܡܰܕ݂ܒܪܳܐ ܨܶܗܝܳܐ. ܘܰܬ݁ܕ݂ܽܘܨ ܦܩܰܥܬ݂ܳܐ: ܘܬܰܦܪܰܥ ܐܰܝܟ݂ ܚܰܡܨܰܠܳܝܬܳܐ.</VERS>
      <VERS vnumber="2">ܘܰܬ݁ܕ݂ܽܘܨ ܐܰܝܟ݂ ܕܰܝܨܳܐ. ܘܰܒܫܽܘܒܚܳܐ ܐܺܝܩܳܪܳܐ ܕܠܶܒܢܳܢ ܢܶܬ݂ܺܝܗܶܒ ܠܳܗ̇. ܘܗܶܕܪܶܗ ܕܟܰܪܡܠܳܐ ܘܰܕ݂ܫܰܪܘܳܢܳܐ. ܗܶܢܽܘܢ ܢܶܚܙܽܘܢ ܐܺܝܩܳܪܶܗ ܕܡܳܪܝܳܐ: ܘܗܶܕ݂ܪܽܗ ܕܰܐܠܳܗܰܢ.</VERS>
      <VERS vnumber="3">ܙܽܘܗܳܪܳܐ ܘܠܽܘܒܳܒܳܐ ܕܰܡܚܺܝ̈ܠܶܐ ܕܳܐܬܶܐ ܦܳܪܽܘܩܳܐ ܘܦܳܪܶܩ ܠܗܽܘܢ. ܐܶܬ݂ܚܰܝܰܠܶܝ̈ܢ ܐܺܝ̈ܕܰܝܳܐ ܕܡܰܖ̈ܦܝܳܢ. ܘܒܽܘܖ̈ܟܳܐ ܕܖ̈ܳܥܠܳܢ ܐܶܫܬܰܪܰܖ̈ܶܝܢ.</VERS>
      <VERS vnumber="4">ܐܶܡܰܪܘ ܠܰܙܥܽܘܖ̈ܰܝ ܠܶܒܳܐ: ܐܶܬ݂ܚܰܝܰܠܘ ܘܠܳܐ ܬܶܕ݂ܚܠܽܘܢ ܗܳܐ ܐܰܠܳܗܟ݂ܽܘܢ ܬܳܒܽܘܥܳܐ ܐܳܬ݁ܶܐ. ܐܰ‌ܠܳܗܳܐ ܦܳܪܽܘܩܳܐ ܐܳܬ݁ܶܐ: ܘܦܳܪܶܩ ܠܟ݂ܽܘܢ.</VERS>
      <VERS vnumber="5">ܗܳܝܕܶܝܢ ܢܶܬ݂ܦܰܬ݁ܚ̈ܳܢ ܥܰܝܢܰܝ̈ܗܽܘܢ ܕܰܥܘܺܝܖ̈ܶܐ. ܘܶܐܕ݂ܢܰܝ̈ܗܽܘܢ ܕܚܰܖ̈ܫܶܐ ܢܶܬ݂ܦܰܬ݁ܚ̈ܳܢ.</VERS>
      <VERS vnumber="6">ܗܳܝܕܶܝܢ ܢܩܰܝܶܙ ܚܓܺܝܖ̈ܶܐ ܐܰܝܟ݂ ܐܰܝܠܳܐ. ܘܢܶܬ݂ܦܫܶܛ ܠܶܫܳܢܶܗ ܕܦܺܐܩܳܐ. ܡܶܛܽܠ ܕܶܐܬ݁ܬ݁ܪܰܥܘ ܡܰܝ̈ܳܐ ܒܡܰܕ݂ܒܪܳܐ: ܘܢܰܚ̈ܠܶܐ ܒܰܦܩܰܥܬ݂ܳܐ.</VERS>
      <VERS vnumber="7">ܢܶܗܘܽܘܢ ܐܰܓ̈ܡܶܐ ܒܰܐܬ݂ܪܳܐ ܚܽܘܪܒܳܐ: ܘܡܰܒܽܘܥܳܐ ܕܡܰܝ̈ܳܐ ܒܶܝܬ݂ ܨܰܗ̈ܘܳܢܶܐ. ܢܺܐܥܶܐ ܥܡܺܝܪܳܐ ܘܩܰܢܝܳܐ ܘܰܐܪܒܢܳܐ ܒܕܰܝܪܳܐ ܕܝܳܪܽܘܖ̈ܶܐ.</VERS>
      <VERS vnumber="8">ܘܢܶܗܘܶܐ ܬܰܡܳܢ ܫܒܺܝܠܳܐ: ܐܘܪܚܳܐ ܩܰܕܺܝܫܬܳܐ ܢܶܬ݂ܩܪܶܐ: ܘܠܳܐ ܬܶܥܒܰܪ ܒܶܗ ܛܰܢܦܽܘܬ݂ܳܐ. ܘܠܳܐ ܬܶܗܘܶܐ ܒܶܗ ܐܽܘܪܚܳܐ. ܘܣܰܟ݂̈ܠܐ ܠܳܐ ܢܶܛܥܽܘܢ ܬܰܡܳܢ.</VERS>
      <VERS vnumber="9">ܘܠܳܐ ܢܶܗܘܶܐ ܬܰܡܳܢ ܐܰܪܝܳܐ. ܘܚܰܝ̈ܘܳܬ݂ܳܐ ܒܺܝ̈ܫܳܬܳܐ ܠܳܐ ܢܶܣ̈ܩܳܢ: ܘܠܳܐ ܢܶܫܬܰܟ݂̈ܚܳܢ ܬܰܡܳܢ.</VERS>
      <VERS vnumber="10">ܘܢܺܐܙܽܠܘܢ ܦܖ̈ܺܝܩܶܐ: ܦܖ̈ܺܝܩܰܘܗܝ ܕܡܳܪܝܳܐ. ܘܢܶܬ݂ܦܢܽܘܢ ܘܢܶܥܠܽܘܢ ܠܨܶܗܝܽܘܢ ܒܫܽܘܒܚܳܐ. ܘܰܠܥܳܠܡܺܝܢ ܬܶܗܘܶܐ ܚܰܕ݂ܽܘܬ݂ܳܐ ܥܰܠ ܖ̈ܺܝܫܰܝܗܽܘܢ. ܒܽܘܣܳܡܳܐ ܘܚܰܕ݂ܽܘܬ݂ܳܐ ܢܰܕ݂ܪܟ݂ܽܘܢ. ܘܢܶܥܪܩܽܘܢ ܕܽܘ̈ܘܳܢܶܐ ܘܬܶܢ̈ܚܳܬ݂ܳܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܗܘܳܬ݂ ܒܰܫܢܰܬ݂ ܐܰܪܒܰܥܶܣܖ̈ܶܐ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕܳܐ: ܣܠܶܩ ܣܰܢܚܶܪܺܝܒ ܡܰܠܟܳܐ ܕܳܐܬ݂ܽܘܪ: ܥܰܠ ܟܽܠܗܶܝܢ ܡܕ݂ܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ ܕܺܝܗܽܘܕ݂ܳܐ. ܘܶܐܚܰܕ݂ ܐܶܢܶܝܢ.</VERS>
      <VERS vnumber="2">ܘܫܰܕܰܪ ܡܰܠܟܳܐ ܕܳܐܬ݂ܽܘܪ ܡ̣ܶܢ ܠܟ݂ܺܝܫ ܠܪܰܒ ܫܳܩ̈ܶܐ: ܠܘܳܬ݂ ܚܶܙܰܩܝܳܐ ܡܰܠܟܳܐ ܠܽܐܘܪܺܫܠܶܡ: ܒܚܰܝܠܳܐ ܣܰܓܺܝܐܳܐ. ܘܩܳܡ̣ ܒܡܰܣܰܩܬ݂ܳܐ ܕܝܰܡܬ݂ܳܐ ܥܶܠܳܝܬܳܐ ܕܒܽܐܘܪܚܳܐ ܕܚܰܩܠܶܗ ܕܩܰܨܪܳܐ.</VERS>
      <VERS vnumber="3">ܘܰܢܦܰܩ ܠܘܳܬܶܗ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ: ܘܫܰܒܢܳܐ ܣܳܦܪܳܐ: ܘܝܽܘܐܳܚ ܒܰܪ ܐܳܣܳܦ ܡܓܰܗܕ݂ܳܢܳܐ.</VERS>
      <VERS vnumber="4">ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ: ܐܶܡܰܪܘ ܠܚܶܙܰܩܝܳܐ: ܗܳܟ݂ܰܢܳܐ ܐܳܡܰܪ ܡܰܠܟܳܐ ܪܰܒܳܐ ܡܰܠܟܳܐ ܕܳܐܬ݂ܽܘܪ: ܡܳܢܳܐ ܗ̱ܘ̣ ܬܽܘܟܠܳܢܳܐ ܗܳܢܳܐ ܕܶܐܬ݁ܬ݁ܟܶܠܬ݁.</VERS>
      <VERS vnumber="5">ܘܶܐܡܰܪܬ݁ ܕܺܐܝܬ݂ ܒܳܟ݂ ܡܰܡܠܠܳܐ ܕܣܶܦ̈ܘܳܬ݂ܳܐ: ܘܬܰܪܥܺܝܬ݂ܳܐ ܘܓܰܢ̱ܒܳܪܽܘܬ݂ܳܐ ܠܰܩܪܳܒܳܐ. ܗܳܫܳܐ ܥܰܠ ܡܰܢܽܘ ܐܶܬ݁ܬ݁ܟܶܠܬ݁: ܕܰܡ̣ܪܰܕܬ݁ ܥܠܰܝ.</VERS>
      <VERS vnumber="6">ܗܳܐ ܐܶܬ݁ܬ݁ܟܶܠܬ݁ ܥܰܠ ܣܳܡ̇ܟܳܐ ܕܩܰܢܝܳܐ ܪܥܺܝܥܳܐ: ܥܰܠ ܡܶܨܪܳܝܳܐ. ܕܡܳܐ ܕܶܐܣܬ݁ܡܶܟ݂ ܓܰܒܪܳܐ ܥܠܰܘܗ̱ܝ: ܥܳܐܶܠ ܒܺܐܝܕܶܗ ܘܒܰܙܰܥ ܠܳܗ̇. ܗܳܟ݂ܰܢܳܐ ܗ̱ܘ̣ ܦܶܪܥܽܘܢ ܡܰܠܟܳܐ ܕܡܶܨܪܶܝܢ ܠܟ݂ܽܠ ܕܡܶܬ݁ܬܰܟ݂ܠܺܝܢ ܥܠܰܘܗ̱ܝ.</VERS>
      <VERS vnumber="7">ܘܶܐܢ ܬܺܐܡܰܪ ܠܺܝ ܕܥܰܠ ܡܳܪܝܳܐ ܐܰܠܳܗܰܢ ܐܶܬ݁ܬ݁ܟܶܠܢ: ܡܳܢܳܐ ܐܰܘܬܰܪ ܚܶܙܰܩܝܳܐ ܕܰܐܥܒܰܪ ܥܳܠܰܘ̈ܳܬ݂ܳܐ ܘܡܰܕ݂ܒܚ̈ܶܐ ܘܶܐܡܰܪ ܠܺܝܗܽܘܕ݂ܳܐ ܘܠܽܐܘܪܺܫܠܶܡ: ܕܰܩܕ݂ܳܡ ܡܰܕܒܚܳܐ ܚܰܕ݂ ܬܶܣܓܕ݂ܽܘܢ.</VERS>
      <VERS vnumber="8">ܘܗܳܫܳܐ ܐܶܬ݂ܚܰܠܰܛ ܥܰܡ ܡܳܪܝ ܡܰܠܟܳܐ ܐܳܬ݂ܽܘܪܳܝܳܐ. ܘܶܐܬ݁ܶܠ ܠܳܟ݂ ܬܪܶܝܢ ܐܰܠܦܺܝ̈ܢ ܖ̈ܰܟ݂ܫܳܐ: ܐܶܢ ܐܺܝܬ݂ ܠܳܟ݂ ܦܰܖ̈ܳܫܶܐ ܕܬܰܪܟܶܒ ܥܠܰܝܗܽܘܢ.</VERS>
      <VERS vnumber="9">ܘܰܐܝܟܰܢܳܐ ܡܰܗܦܶܟ݂ ܐܰܢ̱ܬ݁ ܐܰܦ̈ܶܐ ܕܚܰܕ݂ ܡ̣ܶܢ ܥܰܒܕܰܘ̈ܗܝ ܙܥܽܘܖ̈ܶܐ ܕܡܳܪܝ. ܘܶܐܬ݁ܬ݁ܟܶܠܬ݁ ܠܳܟ݂ ܥܰܠ ܡܶܨܪܳܝܳܐ: ܕܢܶܬ݁ܶܠ ܠܳܟ݂ ܡܰܖ̈ܟܒܳܬ݂ܳܐ ܘܦܰܖ̈ܳܫܶܐ.</VERS>
      <VERS vnumber="10">ܗܳܫܳܐ ܓܶܝܪ ܒܶܠܥܳܕ݂ ܡ̣ܶܢ ܡܳܪܝܳܐ ܣܶܠܩܶܬ݂ ܠܰܐܪܥܳܐ ܗܳܕܶܐ ܠܡܰܚܪܳܒܽܘܬ݂ܳܗ̇. ܡܳܪܝܳܐ ܗ̱ܘ̣ ܐܶܡܰܪ ܠܺܝ ܕܶܐܣܰܩ ܥܰܠ ܐܰܪܥܳܐ ܗܳܕܶܐ ܘܶܐܚ̱ܪܒܺܝܗ̇.</VERS>
      <VERS vnumber="11">ܘܶܐܡܰܪ ܐܶܠܺܝܰܩܺܝܡ ܘܫܰܒܢܳܐ ܘܝܽܘܐܳܚ ܠܪܰܒ ܫܳܩ̈ܶܐ: ܡܰܠܶܠ ܥܰܡ ܥܰܒܕܰܝ̈ܟ ܐܳܪܳܡܳܐܺܝܬ݂ ܡܶܛܽܠ ܕܫܳܡܥܺܝܢ ܚܢܰܢ. ܘܠܳܐ ܬܡܰܠܶܠ ܥܰܡܰܢ ܝܺܗ̱ܘܕܳܐܺܝܬ݂ ܩܕ݂ܳܡ ܥܰܡܳܐ ܕܩܳܝܡܺܝܢ ܥܰܠ ܫܽܘܪܳܐ.</VERS>
      <VERS vnumber="12">ܘܶܐܡܰܪ ܠܗܽܘܢ ܪܰܒ ܫܳܩ̈ܶܐ: ܠܳܐ ܗ̱ܘܳܐ ܠܘܳܬ݂ܟ݂ܽܘܢ ܘܰܠܘܳܬ݂ ܡܳܪܟ݂ܽܘܢ: ܫܰܕܪܰܢܝ ܡܳܪܝ ܠܡܶܐܡܰܪ ܡ̈ܶܠܶܐ ܗܳܠܶܝܢ: ܐܶܠܳܐ ܠܓܰܒܖ̈ܶܐ ܕܝܳܬ݂ܒܺܝܢ. ܥܰܠ ܫܽܘܪܳܐ: ܕܠܳܐ ܢܶܐܟ݂ܠܽܘܢ ܬܶܒܬ݁ܗܽܘܢ: ܘܢܶܫܬ݁ܽܘܢ ܬܺܝܢܰܝ̈ܗܽܘܢ ܥܰܡܟ݂ܽܘܢ.</VERS>
      <VERS vnumber="13">ܘܩܳܡ ܪܰܒ ܫܳܩ̈ܶܐ. ܘܰܩܪܳܐ ܒܩܳܠܳܐ ܪܳܡܳܐ ܝܺܗ̱ܘܕ݂ܳܐܺܝܬ݂: ܘܶܐܡܰܪ ܫܡܰܥܘ ܡܶܠܰܘ̈ܗܝ ܕܡܰܠܟܳܐ ܪܰܒܳܐ ܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="14">ܗܳܟ݂ܰܢܳܐ ܐܳܡܰܪ ܡܰܠܟܳܐ ܕܳܐܬ݂ܽܘܪ: ܠܳܐ ܢܰܛܥܶܝܟ݂ܽܘܢ ܚܶܙܰܩܝܳܐ: ܡܶܛܽܠ ܕܠܳܐ ܡܶܫܟܰܚ ܠܰܡܦܰܨܳܝܽܘܬ݂ܟ݂ܽܘܢ.</VERS>
      <VERS vnumber="15">ܘܠܳܐ ܢܰܬ݂ܟ݂ܶܠܟ݂ܽܘܢ ܚܶܙܰܩܝܳܐ ܥܰܠ ܡܳܪܝܳܐ. ܘܢܺܐܡܰܪ ܕܰܡܦܰܨܳܝܽܘ ܡܦܰܨܶܐ ܠܰܢ ܡܳܪܝܳܐ: ܘܠܳܐ ܡܶܫܬܰܠܡܳܐ ܩܪܺܝܬ݂ܳܐ ܗܳܕܶܐ ܒܺܐܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="16">ܠܳܐ ܬܶܫܡܥܽܘܢ ܠܚܶܙܰܩܝܳܐ. ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܰܠܟܳܐ ܕܳܐܬ݂ܽܘܪ: ܥܒܶܕ݂ܘ ܥܰܡܝ ܒܽܘܪܟܬ݂ܳܐ: ܘܦܽܘܩܘ ܠܘܳܬ݂ܝ ܘܰܐܟ݂ܽܘܠܘ ܐ̱ܢܳܫ ܓܽܘܦܢܰܘ̈ܗܝ: ܘܐ̱ܢܳܫ ܬܺܐܢܰܘ̈ܗܝ ܘܶܐܫܬܰܘ ܐ̱ܢܳܫ ܡܰܝ̈ܳܐ ܕܓܽܘܒܶܗ.</VERS>
      <VERS vnumber="17">ܥܰܕ݂ ܐܺܬܶܐ ܘܶܐܕ݂ܒܰܪܟ݂ܽܘܢ ܠܰܐܪܥܳܐ ܕܰܐܝܟ݂ ܐܰܪܥܟ݂ܽܘܢ: ܐܰܪܥܳܐ ܕܰܥܒܽܘܪܳܐ ܘܰܕ݂ܡܶܫܚܳܐ: ܐܰܪܥܳܐ ܕܙܰܝ̈ܬ݁ܶܐ ܘܰܕ݂ܟܰܖ̈ܡܶܐ.</VERS>
      <VERS vnumber="18">ܠܳܐ ܢܰܛܥܶܝܟ݂ܽܘܢ ܚܶܙܰܩܝܳܐ ܘܢܺܐܡܰܪ ܕܡܳܪܝܳܐ ܡܦܰܨܶܐ ܠܰܢ. ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ: ܐ̱ܢܳܫ ܐܰܪܥܶܗ ܡ̣ܶܢ ܐܺܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="19">ܐܰܝܟܳܐ ܐܶܢܽܘܢ ܐܰܠܳܗ̈ܶܐ ܕܰܚܡܳܬ݂ ܘܕܰܪܦܳܕ݂ ܘܰܐܝܟܳܐ ܐܶܢܽܘܢ ܐܰܠܳܗ̈ܶܐ ܕܰܣܦܰܪܘܶܝܡ ܕܰܠܡܳܐ ܦܰܨܺܝܘ ܠܫܳܡܪܺܝܢ ܡ̣ܶܢ ܐܺܝܕܰܝ̈.</VERS>
      <VERS vnumber="20">ܡܰܢ ܡ̣ܶܢ ܟܽܠܗܽܘܢ ܐܰܠܳܗ̈ܶܐ ܕܰܐܖ̈ܥܳܬ݂ܳܐ ܗܳܠܶܝܢ ܦܰܨܺܝ ܐܰܪܥܶܗ ܡ̣ܶܢ ܐܺܝܕܰܝ̈: ܕܰܡܦܰܨܶܐ ܡܳܪܝܳܐ ܠܽܐܘܪܺܫܠܶܡ ܡ̣ܶܢ ܐܺܝ̈ܕܰܝ.</VERS>
      <VERS vnumber="21">ܘܰܫܬܶܒܩ ܠܗܽܘܢ: ܘܐ̱ܢܳܫ ܠܳܐ ܝܰܗܒ ܠܶܗ ܦܶܬ݂ܓܶܡ. ܡܶܛܽܠ ܕܰܦܩܰܕ݂ ܡܰܠܟܳܐ ܘܶܐܡܰܪ: ܠܳܐ ܬܶܬ݁ܠܽܘܢ ܒܶܗ ܦܶܬ݂ܓ݂ܳܡܳܐ.</VERS>
      <VERS vnumber="22">ܘܶܐܬ݂ܳܐ ܐܶܠܝܳܩܺܝܡ ܒܰܪ ܚܶܠܰܩܝܳܐ ܪܰܒܒܰܝܬܳܐ: ܘܫܰܒܢܳܐ ܣܳܦܪܳܐ: ܘܝܽܘܐܳܚ ܒܰܪ ܐܳܣܳܦ ܡܥܰܗܕ݂ܳܢܳܐ: ܠܘܳܬ݂ ܚܶܙܰܩܝܳܐ ܟܰܕ݂ ܡܨܶܪܶܝܢ ܢܰܚܬܰܝ̈ܗܽܘܢ ܘܚܰܘܺܝܘܗܝ ܡܶܠܰܘ̈ܗܝ ܕܪܰܒ ܫܳܩ̈ܶܐ.</VERS>
    </CHAPTER>
    <CHAPTER cnumber="37">
      <VERS vnumber="1">ܘܰܗܘܳܐ ܕܟܰܕ݂ ܫܡܰܥ ܚܶܙܰܩܝܳܐ ܡܰܠܟܳܐ: ܨܰܪܺܝ ܢܰܚܬܰܘ̈ܗܝ: ܘܶܐܬ݂ܟܰܣܺܝ ܣܰܩܳܐ. ܘܥܰܠ ܠܒܰܝܬ݁ܶܗ ܕܡܳܪܝܳܐ.</VERS>
      <VERS vnumber="2">ܘܫܰܕܰܪ ܠܶܐܠܺܝܳܩܺܝܡ ܪܰܒܒܰܝܬܳܐ: ܘܰܠܫܰܒܢܳܐ ܣܳܦܪܳܐ: ܘܰܠܣܳܒ̈ܶܐ ܕܟ݂ܳܗ̈ܢܶܐ ܟܰܕ݂ ܡܟܰܣܶܝܢ ܣܰܩ̈ܶܐ: ܠܘܳܬ݂ ܐܶܫܰܥܝܳܐ ܢܒܺܝܳܐ ܒܰܪ ܐܰܡܽܘܨ.</VERS>
      <VERS vnumber="3">ܘܶܐܡܰܪܘ ܠܶܗ: ܗܳܟ݂ܰܢܳܐ ܐܳܡܰܪ ܚܶܙܰܩܝܳܐ: ܝܰܘܡܳܐ ܗ̱ܘ̣ ܕܽܐܘܠܨܳܢܳܐ: ܘܰܕ݂ܡܰܟܣܳܢܽܘܬ݂ܳܐ: ܘܰܕ݂ܪܽܘܓܙܳܐ: ܝܳܘܡܳܢܳܐ. ܡܶܛܽܠ ܕܡܰܛܺܝܘ ܚܶܒ̈ܠܶܐ ܕܰܒܢܰܝ̈ܳܐ. ܘܠܰܝܬ݁ ܚܰܝܠܳܐ ܒܝܳܠܶܕܬܳܐ.</VERS>
      <VERS vnumber="4">ܟܒܰܪ ܢܶܫܡܰܥ ܡܳܪܝܳܐ ܐܰܠܳܗܳܟ݂ ܡܶܠܰܘ̈ܗܝ ܕܪܰܒ ܫܳܩ̈ܶܐ. ܘܫܰܕܪܶܗ ܡܳܪܶܗ ܡܰܠܟܳܐ ܐܳܬ݂ܽܘܪܳܝܳܐ: ܕܰܢܚܰܣܶܕ݂ ܠܰܐܠܳܗܳܐ ܚܰܝܳܐ. ܘܢܰܟܣܺܝܘܗܝ ܒܡ̈ܶܠܶܐ ܕܰܫܡܰܥ ܡܳܪܝܳܐ ܐܰܠܳܗܳܟ݂. ܘܬܶܒܥܶܐ ܘܰܬܨܰܠܶܐ ܥܰܠ ܫܰܪܟܳܐ ܕܶܐܫܬ݁ܚܰܪܘ.</VERS>
      <VERS vnumber="5">ܘܶܐܬ݂ܰܘ ܥܰܒܕܰܘ̈ܗܝ ܕܚܶܙܰܩܝܳܐ ܡܰܠܟܳܐ ܠܘܳܬ݂ ܐܶܫܰܥܝܳܐ.</VERS>
      <VERS vnumber="6">ܘܶܐܡܰܪ ܠܗܽܘܢ ܐܶܫܰܥܝܳܐ: ܗܳܟ݂ܰܢܳܐ ܐܶܡܰܪܘ ܠܡܳܪܟ݂ܽܘܢ: ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܳܐ ܬܶܕ݂ܚܰܠ ܡ̣ܶܢ ܡ̈ܶܠܶܐ ܕܰܫܡܰܥܬ݁: ܕܓܰܕܶܦܘ ܩܕ݂ܳܡܰܝ ܐܺܝܙܓܰܕܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="7">ܗܳܐ ܝܳܗܶܒ ܐ̱ܢܳܐ ܥܠܰܘܗ̱ܝ ܪܽܘܚܳܐ ܘܢܶܫܡܰܥ ܛܶܒܳܐ: ܘܢܶܗܦܽܘܟ݂ ܠܰܐܪܥܶܗ. ܘܰܐܪܡܶܝܘܗܝ ܒܚܰܪܒܳܐ ܒܰܐܪܥܶܗ.</VERS>
      <VERS vnumber="8">ܘܰܗܦܰܟ݂ ܪܰܒ ܫܳܩ̈ܶܐ. ܘܶܐܫܟܰܚ ܠܡܰܠܟܳܐ ܕܳܐܬ݂ܽܘܪ ܟܰܕ݂ ܡܶܬ݂ܟܰܬܰܫ ܥܰܠ ܠܶܒܢܳܐ: ܟܰܕ݂ ܫܡܰܥ ܕܰܫܩܰܠ ܡ̣ܶܢ ܠܟܺܝܫ.</VERS>
      <VERS vnumber="9">ܘܰܫܡܰܥ ܥܰܠ ܬܰܪܗܰܦ ܡܰܠܟܳܐ ܕܟ݂ܽܘܫ: ܕܰܢܦܰܩ ܠܡܶܬ݂ܟܰܬܳܫܽܘ ܥܰܡܶܗ. ܘܰܫܡܰܥ ܘܫܰܕܰܪ ܐܺܝܙ̈ܓܰܕܶܐ ܠܘܳܬ݂ ܚܶܙܰܩܝܳܐ.</VERS>
      <VERS vnumber="10">ܗܳܟ݂ܰܢܳܐ ܐܶܡܰܪܘ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕܳܐ ܠܡܶܐܡܰܪ: ܠܳܐ ܢܰܛܥܝܶܟ݂ ܐܰܠܳܗܳܟ݂: ܕܰܬ݂ܟ݂ܺܝܠ ܐܰܢ̱ܬ݁ ܥܠܰܘܗ̱ܝ. ܘܳܐܡܰܪ ܐܰܢ̱ܬ݁ ܕܠܳܐ ܡܶܫܬܰܠܡܳܐ ܐܽܘܪܺܫܠܶܡ ܒܺܐܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ.</VERS>
      <VERS vnumber="11">ܗܳܐ ܐܰܢ̱ܬ݁ ܫܡܰܥܬ݁ ܠܟ݂ܽܠ ܕܰܥܒܰܕ݂ܘ ܡܰܠ̈ܟܶܐ ܕܳܐܬ݂ܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ ܠܡܰܚܪܳܒܽܘ ܐܶܢܶܝܢ. ܘܰܐܢ̱ܬ݁ ܡܶܬ݂ܦܰܨܶܐ ܐܰܢ̱ܬ݁.</VERS>
      <VERS vnumber="12">ܕܰܠܡܳܐ ܦܰܨܺܝܘ ܐܰܠܳܗܰܝ̈ܗܽܘܢ ܕܥܰܡ̈ܡܶܐ ܕܰܚܪܰܒܘ ܐܰܒܳܗܰܝ̈: ܠܓܳܘܙܳܢ ܘܰܠܚܳܪܳܢ ܘܰܠܪܳܨܳܦ: ܘܠܰܒܢܰܝ̈ ܥܰܕܳܢ ܘܕܰܒܕ݂ܳܠܳܣܰܪ.</VERS>
      <VERS vnumber="13">ܐܰܝܟܰܘ ܡܰܠܟܳܐ ܕܰܚܡܳܬ݂: ܘܡܰܠܟܳܐ ܕܰܪܦܳܕ݂: ܘܡܰܠܟܳܐ ܕܰܩܪܺܝܬ݂ܳܐ ܣܦܰܪܘܺܝܡ: ܘܰܕ݂ܢܳܥ: ܘܰܕ݂ܥܳܩܳܐ.</VERS>
      <VERS vnumber="14">ܘܩܰܒܠ ܚܶܙܰܩܝܳܐ ܐܶܓܖ̈ܳܬ݂ܳܐ ܡ̣ܶܢ ܐܺܝܕ݂ܳܐ ܕܺܐܝܙ̈ܓܰܕܶܐ ܘܰܩܪܳܐ ܐܶܢܶܝܢ ܘܰܣܠܶܩ ܠܒܰܝܬ݁ܶܗ ܕܡܳܪܝܳܐ. ܘܰܦܪܰܣ ܐܶܢܶܝܢ. ܚܶܙܰܩܝܳܐ ܩܕ݂ܳܡ ܡܳܪܝܳܐ.</VERS>
      <VERS vnumber="15">ܨܰܠܺܝ ܚܶܙܰܩܝܳܐ ܩܕ݂ܳܡ ܡܳܪܝܳܐ: ܘܶܐܡܰܪ.</VERS>
      <VERS vnumber="16">ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ ܝܳܬܶܒ ܥܰܠ ܟܖ̈ܽܘܒܶܐ. ܐܰܢ̱ܬ݁ ܗ̱ܘ̣ ܐܰ‌ܠܳܗܳܐ ܒܰܠܚܽܘܕܰܝܟ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ. ܐܰܢ̱ܬ݁ ܥܒܰܕܬ݁ ܫܡܰܝܳܐ ܘܰܐܪܥܳܐ.</VERS>
      <VERS vnumber="17">ܨܠܺܝ ܡܳܪܝܳܐ ܐܶܕ݂ܢܳܟ݂ ܘܰܫܡܰܥ ܦܬܰܚ ܡܳܪܝܳܐ ܥܰܝܢܰܝ̈ܟ ܘܰܚܙܺܝ ܘܰܫܡܰܥ ܡܶܠܰܘ̈ܗܝ ܕܣܰܢܚܶܪܺܝܒ: ܕܰܫܠܰܚ ܠܰܡܚܰܣܳܕ݂ܽܘ ܠܰܐܠܳܗܳܐ ܚܰܝܳܐ.</VERS>
      <VERS vnumber="18">ܫܰܪܺܝܪܳܐܺܝܬ݂ ܡܳܪܝܳܐ: ܚܪܰܒܘ ܡܰܠ̈ܟܶܐ ܕܳܐܬ݂ܽܘܪ ܠܟܽܠܗܶܝܢ ܐܰܖ̈ܥܳܬ݂ܳܐ.</VERS>
      <VERS vnumber="19">ܘܰܐܪܥܗܽܘܢ ܘܰܐܠܳܗܰܝ̈ܗܽܘܢ ܐܰܘܩܶܕ݂ܘ ܒܢܽܘܪܳܐ ܡܶܛܽܠ ܕܠܳܐ ܗܘܰܘ ܐܰܠܗ̈ܶܐ. ܐܶܠܳܐ ܥܒܳܕ݂ ܐܺܝ̈ܕܰܝܳܐ ܕܐ̱ܢܳܫ̈ܳܐ: ܕܩܰܝܣܳܐ: ܘܰܕ݂ܟܶܣܦܳܐ: ܘܰܕ݂ܟܺܐܦܳܐ. ܘܰܐܘܒܶܕ݂ܘ ܐܶܢܽܘܢ.</VERS>
      <VERS vnumber="20">ܘܗܳܫܳܐ ܡܳܪܝܳܐ ܐܰܠܳܗܰܢ: ܦܪܽܘܩܰܝܢ ܡ̣ܶܢ ܐܺܝܕ݂ܰܘ̈ܗܝ: ܕܢܶܕܥ̈ܳܢ ܟܽܠܗܶܝܢ ܡܰܠܟ̈ܘܳܬ݂ܳܐ ܕܰܐܪܥܳܐ: ܕܰܐܢ̱ܬ݁ܽܘ ܐܰ‌ܠܳܗܳܐ ܒܰܠܚܽܘܕܰܝܟ.</VERS>
      <VERS vnumber="21">ܘܶܐܫܬ݁ܠܰܚ ܐܶܫܰܥܝܳܐ ܒܰܪ ܐܰܡܽܘܨ ܠܘܳܬ݂ ܚܶܙܰܩܝܳܐ: ܘܶܐܡܰܪ ܠܶܗ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܽܠ ܕܨܰܠܺܝܬ݁ ܩܕ݂ܳܡܝ ܥܰܠ ܣܰܢܚܶܪܺܝܒ ܡܰܠܟܳܐ ܕܳܐܬ݂ܽܘܪ: ܫܶܡܥܶܬ݂.</VERS>
      <VERS vnumber="22">ܗܳܢܳܐ ܦܶܬ݂ܓ݂ܳܡܳܐ ܕܶܐܡܰܪ ܥܠܰܘܗ̱ܝ ܡܳܪܝܳܐ. ܫܳܝܛܳܐ ܠܳܟ݂: ܘܰܡܡܰܝܩܳܐ ܒܳܟ݂ ܒܬ݂ܽܘܠܬܳܐ ܒܰܪܬ݂ ܨܶܗܝܽܘܢ ܘܰܡܢܺܝܕ݂ܳܐ ܪܺܝܫܳܗ̇ ܒܳܬ݂ܪܳܟ݂ ܒܰܪܬ݂ ܐܽܘܪܺܫܠܶܡ.</VERS>
      <VERS vnumber="23">ܠܡܰܢ ܚܰܣܶܕܬ݁ ܘܓܰܕܶܦܬ݁. ܘܥܰܠ ܡܰܢ ܐܰܪܺܝܡܬ݁ ܩܳܠܳܟ݂ ܐܰܪܺܝܡܬ݁ ܥܰܝܢܰܝ̈ܟ ܠܰܡܪܰܘܡܳܐ ܥܰܠ ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="24">ܘܒܺܐܝܕ݂ܳܐ ܕܺܐܝܙܓܰܕܰܝ̈ܟ ܚܰܣܶܕܬ݁ ܠܡܳܪܝܳܐ: ܘܶܐܡܰܪܬ݁: ܕܰܒܣܽܘܓ݂ܳܐܐ ܕܡܰܖ̈ܟܒܳܬ݂ܝ: ܐܶܢܳܐ ܐܶܣܰܩ ܠܪܰܘܡܳܐ ܕܛܽܘܖ̈ܶܐ: ܘܠܰܫܦܽܘܠܰܘ̈ܗܝ ܕܠܶܒܢܳܢ. ܘܶܐܦܣܽܘܩ ܩܰܘ̈ܡܳܬ݂ܳܐ ܕܰܐܖ̈ܙܰܘܗܝ: ܘܰܓ̣ܒܰܝ̈ܳܐ ܕܫܰܖ̈ܘܰܝܢܰܘܗܝ ܘܶܐܥܽܘܠ ܠܪܰܘܡܳܐ ܕܣܳܟܶܗ ܕܥܳܒܳܐ ܕܟܰܪܡܠܳܐ.</VERS>
      <VERS vnumber="25">ܐܶܢܳܐ ܐܶܚܦܽܘܪ ܘܶܐܫܬ݁ܶܐ ܡܰܝ̈ܳܐ: ܘܰܐܘܒܶܫ ܒܦܰܖ̈ܣܳܬ݂ܳܐ ܕܖ̈ܰܟ݂ܫܰܝ: ܟܽܠܗܽܘܢ ܢܰܗܖ̈ܰܘܳܬ݂ܳܐ ܥܰܫܺܝܢ̈ܶܐ.</VERS>
      <VERS vnumber="26">ܠܳܐ ܫܡܰܥܬ݁ ܕܡ̣ܶܢ ܪܽܘܚܩܳܐ ܠܳܗ̇ ܥܶܒܕܶܬ݂ ܘܡ̣ܶܢ ܝܰܘ̈ܡܳܬܳܐ ܩܰܕ݂ܡܳܝ̈ܶܐ ܠܳܗ̇ ܥܰܬ݁ܕܶܬ݂. ܘܗܳܫܳܐ ܐܰܝܬ݁ܺܝܬܳܗ̇ ܕܬܶܗܘܶܐ ܠܚܽܘܪܒܳܐ: ܘܰܠܨܰܕ݂ܝܳܐ: ܐܰܝܟ݂ ܡܕܺܝ̈ܢܳܬ݂ܳܐ ܥܰܫܺܝ̈ܢܳܬ݂ܳܐ.</VERS>
      <VERS vnumber="27">ܕܥܳܡܽܘܖ̈ܰܝܗܶܝܢ ܐܰܪܦܺܝܘ ܒܗܶܝܢ ܐܺܝ̈ܕܰܝܳܐ. ܘܶܐܬ݁ܬ݁ܰܒܰܪܘ ܘܰܒܗܶܬ݂ܘ ܘܰܗܘܰܘ ܐܰܝܟ݂ ܥܶܣܒܳܐ ܕܚܰܩܠܳܐ: ܘܰܐܝܟ݂ ܝܽܘܪܳܩܳܐ ܕܬܰܕ݂ܐܳܐ: ܘܰܐܝܟ݂ ܫܶܒܠܳܐ ܕܶܐܓܳܪܳܐ: ܘܰܐܝܟ݂ ܒܽܘܚܫܺܝܢܳܐ ܩܕ݂ܳܡ ܩܳܝܳܡܬ݂ܳܐ.</VERS>
      <VERS vnumber="28">ܡܰܘܬ݁ܒܳܟ݂ ܘܡܰܥܠܳܟ݂ ܘܡܰܦܩܳܟ݂ ܝܳܕܰܥ ܐ̱ܢܳܐ: ܘܕܰܐܡܪܰܚܬ݁ ܩܕ݂ܳܡܝ.</VERS>
      <VERS vnumber="29">ܥܰܠ ܕܰܐܡܪܰܚܬ݁ ܩܕ݂ܳܡܝ: ܘܓܽܘܕܳܦܳܟ݂ ܣܠܶܩ ܒܶܐܕ݂ܢܰܝ̈: ܐܰܪܡܶܐ ܩܠܳܕ݂ܳܐ ܒܰܢܚܺܝܪܳܟ݂: ܘܰܒܥܳܡܳܐ ܒܣܶܦ̈ܘܳܬ݂ܳܟ݂ ܘܰܐܗܦܟ݂ܳܟ݂ ܒܽܐܘܪܚܳܐ ܕܶܐܬܰܝ̣ܬ݁ ܒܳܗ̇.</VERS>
      <VERS vnumber="30">ܘܗܳܕܶܐ ܠܳܟ݂ ܐܳܬܳܐ: ܐܳܟܶܠ ܐܰܢ̱ܬ݁ ܫܰܢ̱ܬܳܐ ܗܳܕܶܐ ܟܳܬ݂ܳܐ. ܘܫܰܢ̱ܬܳܐ ܕܬܰܪܬ݁ܶܝܢ ܟܳܬ݂ ܟܳܬ݂ܳܐ. ܘܫܰܢ̱ܬܳܐ ܬܠܺܝܬܳܝܬܳܐ ܙܳܪܥܺܝܢ ܐܢ̱ܬ݁ܽܘܢ ܘܚܳܨܕܺܝܢ ܐܢ̱ܬ݁ܽܘܢ: ܘܢܳܨܒܺܝܢ ܐܢ̱ܬ݁ܽܘܢ ܟܰܖ̈ܡܶܐ: ܘܐܳܟ݂ܠܺܝܢ ܐܢ̱ܬ݁ܽܘܢ ܦܺܐܖ̈ܰܝܗܽܘܢ.</VERS>
      <VERS vnumber="31">ܘܢܶܬ݂ܗܰܦܟܽܘܢ ܫܰܪܟܳܐ ܕܒܶܝܬ݂ ܝܺܗܽܘܕ݂ܳܐ ܕܶܐܫܬܰܚܰܪܘ: ܐܰܝܟ݂ ܥܶܩܳܪܳܐ ܕܰܪܡܶܐ ܠܬܰܚܬ݁: ܘܥܳܒܶܕ݂ ܦܺܐܖ̈ܶܐ ܠܥܶܠ.</VERS>
      <VERS vnumber="32">ܡܶܛܽܠ ܕܡ̣ܶܢ ܐܽܘܪܺܫܠܶܡ ܢܳܦܶܩ ܫܰܪܟܳܢܳܐ. ܘܢܶܫܬܰܘܙܰܒ ܡ̣ܶܢ ܛܽܘܪܳܐ ܕܨܶܗܝܽܘܢ. ܛܢܳܢܶܗ ܕܡܳܪܝܳܐ ܚܰܝܠܬ݂ܳܢܳܐ ܥܳܒܶܕ݂ ܗܳܕܶܐ.</VERS>
      <VERS vnumber="33">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܥܰܠ ܡܰܠܟܳܐ ܕܳܐܬ݂ܽܘܪ: ܠܳܐ ܢܶܥܽܘܠ ܠܰܩܪܺܝܬ݂ܳܐ ܗܳܕܶܐ. ܘܠܳܐ ܢܶܫܕܶܐ ܬܰܡܳܢ ܓܶܐܪܶܐ. ܘܠܳܐ ܢܶܐܪܥܶܝܗ̇ ܒܣܰܟܖ̈ܶܐ. ܘܠܳܐ ܢܰܟ݂ܡܶܢ ܥܠܶܝܗ̇ ܟܡܶܐܢ̈ܶܐ.</VERS>
      <VERS vnumber="34">ܐܶܠܳܐ ܒܽܐܘܪܚܳܐ ܕܶܐܬ݂ܳܐ ܒܳܗ̇: ܢܶܗܦܽܘܟ݂ ܘܠܰܩܪܺܝܬ݂ܳܐ ܗܳܕܶܐ ܠܳܐ ܢܶܥܽܘܠ: ܐܳܡܰܪ ܡܳܪܝܳܐ.</VERS>
      <VERS vnumber="35">ܘܰܐܓܶܢ ܥܰܠ ܩܪܺܝܬ݂ܳܐ ܗܳܕܶܐ ܘܶܐܦܪܩܺܝܗ̇: ܡܶܛܽܠܳܬ݂ܝ ܘܡܶܛܽܠ ܕܰܘܺܝܕ݂ ܥܰܒܕܝ.</VERS>
      <VERS vnumber="36">ܘܰܢܦܰܩ ܡܰܠܰܐܟܶܗ ܕܡܳܪܝܳܐ. ܘܰܩܛܰܠ ܒܡܰܫܪܺܝܬܶܗ ܕܳܐܬ݂ܽܘܪܳܝܳܐ. ܡܳܐܐ ܘܰܬ݂ܡܳܢܺܝܢ ܘܚܰܡܫܳܐ ܐܰܠܦܺܝ̈ܢ. ܘܩܰܕܶܡܘ ܒܨܰܦܪܳܐ: ܘܗܳܐ ܟܽܠܗܽܘܢ ܫ̈ܠܰܕܶܐ ܡܺܝ̈ܬ݂ܳܬ݂ܳܐ.</VERS>
      <VERS vnumber="37">ܘܰܫܩܰܠ ܣܰܢܚܶܪܺܝܒ: ܘܰܗܦܰܟ݂ ܐܶܙܰܠ ܝܺܬܶܒ ܒܢܺܝܢܘܶܐ.</VERS>
      <VERS vnumber="38">ܘܟܰܕ݂ ܣܳܓܶܕ݂ ܗ̱ܘܳܐ ܒܶܝܬ݂ ܢܳܣܪܳܟ݂ ܐܰܠܳܗܶܗ: ܐܰܕ݂ܪܰܡܠܶܟ݂ ܘܫܳܪܳܐܨܰܐܪ ܒܢܰܘ̈ܗܝ ܩܰܛܠܽܘܗܝ ܒܚܰܪܒܳܐ. ܘܗܶܢܽܘܢ ܥܪܰܩܘ ܠܰܐܪܥܳܐ ܕܩܰܖ̈ܕܘܳܝܶܐ. ܘܰܐܡܠܶܟ݂ ܣܰܪܚܰܕܽܘܡ ܒܪܶܗ ܒܳܬ݂ܪܶܗ.</VERS>
    </CHAPTER>
    <CHAPTER cnumber="38">
      <VERS vnumber="1">ܒܗܽܘܢ ܒܝܰܘ̈ܡܳܬܳܐ ܗܳܢܽܘܢ: ܐܶܬ݂ܟܪܰܗ ܚܶܙܰܩܝܳܐ ܠܰܡܡܳܬ݂. ܘܶܐܬ݂ܳܐ ܠܘܳܬܶܗ ܐܶܫܰܥܝܳܐ ܢܒܝܳܐ ܒܰܪ ܐܰܡܽܘܨ: ܘܶܐܡܰܪ ܠܶܗ: ܗܳܟ݂ܰܢܳܐ ܐܳܡܰܪ ܡܳܪܝܳܐ. ܦܰܩܶܕ݂ ܥܰܠ ܒܰܝܬܳܟ݂: ܡܶܛܽܠ ܕܡܳܐܶܬ݂ ܐܰܢ̱ܬ݁: ܘܠܳܐ ܚܳܝܶܐ ܐܰܢ̱ܬ݁.</VERS>
      <VERS vnumber="2">ܘܰܐܦܢܺܝ ܚܶܙܰܩܝܳܐ ܐܰܦܰܘ̈ܗܝ ܠܐܶܣܬ݂ܳܐ. ܘܨܰܠܺܝ ܩܕ݂ܳܡ ܡܳܪܝܳܐ ܘܶܐܡܰܪ.</VERS>
      <VERS vnumber="3">ܐܽܘܢ ܡܳܪܝܳܐ: ܐܶܬ݁ܕܰܟ݂ܪ ܕܗܰܠܟܶܬ݂ ܩܕ݂ܳܡܰܝܟ ܒܩܽܘܫܬܳܐ: ܘܰܒܠܶܒܳܐ ܫܰܠܡܳܐ: ܘܰܕ݂ܫܰܦܺܝܪ ܩܕ݂ܳܡܰܝܟ ܥܶܒܕܶܬ݂ ܘܰܒܟ݂ܳܐ ܚܶܙܰܩܝܳܐ ܒܟ݂ܳܬ݂ܳܐ ܪܰܒܬ݂ܳܐ.</VERS>
      <VERS vnumber="4">ܘܰܗܘܳܐ ܦܶܬ݂ܓܳܡܶܗ ܕܡܳܪܝܳܐ ܥܰܠ ܐܶܫܰܥܝܳܐ ܢܒܺܝܳܐ: ܠܡܶܐܡܰܪ.</VERS>
      <VERS vnumber="5">ܙܶܠ ܐܶܡܰܪ ܠܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰܠܳܗܶܗ ܕܕܰܘܺܝܕ݂ ܐܰܒܽܘܟ݂: ܫܶܡܥܶܬ݂ ܨܠܽܘܬ݂ܳܟ݂: ܘܰܚܙܺܝܬ݂ ܕܶܡܥܰܝ̈ܟ ܗܳܐ ܡܰܘܣܶܦ ܐ̱ܢܳܐ ܥܰܠ ܝܰܘ̈ܡܳܬ݂ܳܟ݂ ܚܰܡܫܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="6">ܘܡ̣ܶܢ ܐܺܝܕ݂ܰܘ̈ܗܝ ܕܡܰܠܟܳܐ ܕܳܐܬ݂ܽܘܪ ܐܶܦܰܨܶܝܟ݂: ܘܠܰܡܕ݂ܺܝܢ̱ܬܳܐ ܗܳܕܶܐ. ܘܰܐܓܶܢ ܥܰܠ ܡܕ݂ܺܝܢ̱ܬܳܐ ܗܳܕܶܐ: ܘܶܐܦܪܩܺܝܗ̇.</VERS>
      <VERS vnumber="7">ܘܗܳܕܶܐ ܠܳܟ݂ ܐܳܬܳܐ ܡ̣ܶܢ ܩܕ݂ܳܡ ܡܳܪܝܳܐ ܕܥܳܒܶܕ݂ ܡܳܪܝܳܐ ܦܶܬ݂ܓ݂ܳܡܳܐ ܗܳܢܳܐ ܕܶܐܡܰܪ.</VERS>
      <VERS vnumber="8">ܗܳܐ ܡܰܗܦܶܟ݂ ܐ̱ܢܳܐ ܛܶܠܳܠܳܐ ܕܕܰܖ̈ܓܶܐ ܕܢܳܚܶܬ݂ ܒܕܰܖ̈ܓܶܐ ܕܳܐܚܳܙ ܐܰܒܽܘܟ݂: ܫܶܡܫܳܐ ܠܒܶܣܬ݁ܪܶܗ ܥܶܣܪܳܐ ܕܰܖ̈ܓܺܝܢ ܘܰܗܦܰܟ݂ ܫܶܡܫܳܐ ܠܒܶܣܬ݁ܪܶܗ ܥܶܣܪܳܐ ܕܰܖ̈ܓܺܝܢ: ܒܕܰܖ̈ܓܶܐ ܕܰܢܚܶܬ݂.</VERS>
      <VERS vnumber="9">ܟܬ݂ܳܒܶܗ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܟܰܕ݂ ܐܶܬ݂ܟܪܰܗ: ܘܰܚܝܳܐ ܡ̣ܶܢ ܟܽܘܪܗܳܢܶܗ.</VERS>
      <VERS vnumber="10">ܐܶܢܳܐ ܐܶܡܪܶܬ݂ ܕܰܒܦܶܠܓܽܘܬ݂ ܝܰܘ̈ܡܰܝ ܐܶܙܰܠ: ܒܬܰܪܥܳܐ ܕܰܫܝܽܘܠ ܫܶܒܩܶܬ݂ ܫܰܪܟܳܐ ܕܰܫܢܰܝ̈.</VERS>
      <VERS vnumber="11">ܐܶܡܪܶܬ݂ ܕܠܳܐ ܐܶܚܙܶܐ ܠܡܳܪܝܳܐ ܒܰܐܪܥܳܐ ܕܚܰܝ̈ܶܐ ܘܬܽܘܒ ܠܳܐ ܐܶܚܙܶܐ ܐ̱ܢܳܫܳܐ ܥܰܡ ܥܳܡܖ̈ܰܝ ܚܶܦܪܳܐ.</VERS>
      <VERS vnumber="12">ܕܳܪܝ ܫܩܰܠ ܘܰܥܒܰܪ ܡܶܢܝ: ܐܰܝܟ݂ ܡܰܫܟܢܳܐ ܕܖ̈ܳܥܰܘܳܬ݂ܳܐ. ܐܶܬ݂ܩܦܶܕ݂ܘ ܐܰܝܟ݂ ܣܺܝܪܳܣ ܚܰܝ݂ܰܝ݂̈. ܘܰܐܝܟ݂ ܢܰܘܠܳܐ ܕܩܰܪܺܝܒ ܠܡܶܬ݂ܓܕ݂ܕ݂ܽܘ. ܡ̣ܶܢ ܐܺܝܡܳܡܳܐ ܘܰܥܕܰܡܳܐ ܠܠܺܠܝܳܐ ܐܰܫܠܶܡܬܳܢܝ.</VERS>
      <VERS vnumber="14">ܐܰܝܟ݂ ܣܢܽܘܢܺܝܬ݂ܳܐ ܕܰܡܢܰܨܪܳܐ ܢܰܨܪܰܬ݂ ܘܰܐܝܟ݂ ܝܳܘܢܳܐ ܢܰܗܡܶܬ݂ ܐܰܪܺܝܡܶܬ݂ ܥܰܝܢܰܝ̈ ܠܰܡܪܰܘܡܳܐ. ܡܳܪܝܳܐ ܦܰܨܳܢܝ: ܘܒܰܣܶܡܰܝܢܝ.</VERS>
      <VERS vnumber="15">ܘܡܳܢܳܐ ܐܶܡܰܠܶܠ: ܐܶܡܰܪ ܠܺܝ ܘܗܽܘ ܥܒܰܪ ܘܰܐܢܶܕ݂ ܟܽܠܳܗ̇ ܫܶܢܰܬ݂ܝ: ܥܰܠ ܡܪܳܖ̈ܶܐ ܕܢܰܦܫܝ. ܡܳܪܝܳܐ ܥܠܰܝܗܽܘܢ ܢܶܚܽܘܢ.</VERS>
      <VERS vnumber="16">ܡܶܛܽܠ ܗܳܠܶܝܢ ܚܰܝ̈ܶܐ ܕܪܽܘܚܝ ܐܰܚܠܶܡܰܝܢܝ ܘܰܐܚܳܢܝ.</VERS>
      <VERS vnumber="17">ܗܳܐ ܠܰܫܠܳܡܳܐ ܡܰܪܘ ܠܺܝ ܡܪܳܖ̈ܶܐ. ܘܰܐܢ̱ܬ݁ ܨܒܰܝܬ݁ ܒܢܰܦܫܝ ܕܠܳܐ ܬܶܒܠܶܐ ܒܰܚܒܠܳܐ ܡܶܛܽܠ ܕܰܫܕܰܝܬ݁ ܒܶܣܬܰܪ ܓܽܘܫܡܳܟ݂ ܟܽܠܗܽܘܢ ܚܛܳܗܰܝ̈.</VERS>
      <VERS vnumber="18">ܡܶܛܽܠ ܕܠܳܐ ܫܝܽܘܠ ܬܶܪܕܶܐ ܠܳܟ݂. ܘܳܐܦܠܳܐ ܡܰܘܬܳܐ ܢܫܰܒܚܳܟ݂ ܘܠܳܐ ܢܣܰܒܪܽܘܢ ܠܩܽܘܫܬܳܟ݂ ܐܰܝܠܶܝܢ ܕܢܳܚܬ݁ܺܝܢ ܠܓܽܘܒܳܐ.</VERS>
      <VERS vnumber="19">ܐܶܠܳܐ ܢܰܘܕܽܘܢ ܠܳܟ݂ ܚܰܝ̈ܶܐ ܕܰܐܟ݂ܘܳܬ݂ܝ ܝܳܘܡܳܢܳܐ ܘܰܐܒܳܐ ܠܰܒܢܰܝ̈ܳܐ ܢܚܳܘܶܐ ܗܰܝܡܳܢܽܘܬ݂ܳܟ݂.</VERS>
      <VERS vnumber="20">ܡܳܪܝܳܐ ܢܶܦܪܩܰܢ: ܘܬܶܫ̈ܒܚܳܬܶܗ ܢܫܰܒܰܚ: ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈ܢ: ܒܒܰܝܬ݁: ܕܡܳܪܝܳܐ.</VERS>
      <VERS vnumber="21">ܘܶܐܡܰܪ ܚܶܙܰܩܝܳܐ: ܡܳܢܳܐ ܗ̱ܝ ܐܳܬܳܐ ܕܣܳܠܶܩ ܐ̱ܢܳܐ ܠܒܰܝܬ݁ܶܗ ܕܡܳܪܝܳܐ.</VERS>
      <VERS vnumber="22">ܘܶܐܡܰܪ ܐܶܫܰܥܝܳܐ: ܢܶܣܒܽܘܢ ܕܒܰܠܬ݂ܳܐ ܕܬܺܐܢ̈ܶܐ. ܘܰܢܣܺܝܡܽܘܢ ܥܰܠ ܫܽܘܚܢܳܐ: ܘܡܶܬ݂ܚܠܶܡ.</VERS>
    </CHAPTER>
    <CHAPTER cnumber="39">
      <VERS vnumber="1">ܒܙܰܒܢܳܐ ܗܰܘ: ܫܰܕܰܪ ܡܪܽܘܕܳܟ݂ ܒܶܠܕܳܢ ܒܰܪ ܒܶܠܕܳܢ ܡܰܠܟܳܐ ܕܒܳܒܶܠ: ܐܶܓܖ̈ܳܬ݂ܳܐ ܘܩܽܘܖ̈ܒܳܢܶܐ ܠܚܶܙܰܩܝܳܐ: ܡܶܛܽܠ ܕܰܫܡܰܥ ܕܶܐܬ݂ܟܪܰܗ: ܘܰܚܣܰܢ: ܘܶܐܬ݂ܚܠܶܡ.</VERS>
      <VERS vnumber="2">ܘܰܚܕ݂ܺܝ ܒܗܽܘܢ ܚܶܙܰܩܝܳܐ ܘܚܳܘܺܝ ܐܶܢܽܘܢ ܒܶܝܬ݂ ܓܰܙܶܗ: ܟܶܣܦܳܐ: ܘܕܰܗܒܳܐ: ܘܒܶܣ̈ܡܶܐ: ܘܡܶܫܚܳܐ ܛܳܒܳܐ: ܘܟܽܠܗܽܘܢ ܒܶܝܬ݂ ܡܳܐܢܰܘ̈ܗܝ: ܘܟ݂ܽܠ ܕܶܐܫܬ݁ܟܰܚ ܒܓܰܙܩܘ̈ܗܝ ܘܠܳܐ ܫܒܰܩ ܡܶܕܶܡ ܚܶܙܰܩܝܳܐ ܕܠܳܐ ܚܳܘܺܝ ܐܶܢܽܘܢ: ܒܒܰܝܬ݁ܶܗ ܘܰܒܟ݂ܽܠܶܗ ܒܶܝܬ݂ ܫܽܘܠܛܳܢܶܗ.</VERS>
      <VERS vnumber="3">ܘܶܐܬ݂ܳܐ ܐܶܫܰܥܝܳܐ ܢܒܺܝܳܐ ܠܘܳܬ݂ ܚܶܙܰܩܝܳܐ ܡܰܠܟܳܐ: ܘܶܐܡܰܪ ܠܶܗ: ܡܳܢܳܐ ܐܶܡܰܪܘ ܠܳܟ݂ ܗܳܠܶܝܢ ܓܰܒܖ̈ܶܐ. ܘܡ̣ܶܢ ܐܰܝܡܶܟܳܐ ܐܶܬ݂ܰܘ ܠܘܳܬ݂ܳܟ݂ ܘܶܐܡܰܪ ܚܶܙܰܩܝܳܐ: ܡ̣ܶܢ ܐܰܪܥܳܐ ܪܰܚܺܝܩܬܳܐ ܕܒܳܒܶܠ ܐܶܬ݂ܰܘ ܠܘܳܬ݂ܝ.</VERS>
      <VERS vnumber="4">ܘܶܐܡܰܪ ܡܳܢܳܐ ܚܙܰܘ ܒܒܰܝܬܳܟ݂ ܘܶܐܡܰܪ ܚܶܙܰܩܝܳܐ ܟܽܠ ܕܺܐܝܬ݂ ܒܒܰܝܬ݁ܝ ܚܙܰܘ: ܘܠܳܐ ܫܶܒܩܶܬ݂ ܡܶܕܶܡ ܒܒܰܝܬ݁ܝ ܕܠܳܐ ܚܳܘܺܝܬ݂ ܐܶܢܽܘܢ.</VERS>
      <VERS vnumber="5">ܘܶܐܡܰܪ ܐܶܫܰܥܝܳܐ ܠܚܶܙܰܩܝܳܐ: ܫܡܰܥ ܦܶܬ݂ܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="6">ܗܳܐ ܝܰܘ̈ܡܳܬܳܐ ܐܳܬ݁ܶܝܢ: ܘܢܶܫܬ݁ܩܶܠ ܟܽܠ ܕܺܐܝܬ݂ ܒܒܰܝܬܳܟ݂ ܘܓܰܙܳܐ ܕܰܐܒܳܗܰܝ̈ܟ ܕܰܥܕܰܡܳܐ ܠܝܳܘܡܳܢܳܐ ܠܒܳܒܶܠ ܢܺܐܙܰܠ. ܘܡܶܕܶܡ ܠܳܐ ܢܶܫܬ݁ܚܰܪ ܠܳܟ݂: ܐܳܡܰܪ ܡܳܪܝܳܐ.</VERS>
      <VERS vnumber="7">ܘܡ̣ܶܢ ܒܢܰܝ̈ܟ ܕܢܳܦܩܺܝܢ ܡܶܢܳܟ݂: ܕܡܰܘܠܶܕ݂ ܐܰܢ̱ܬ݁: ܢܶܬ݁ܕܰܒܪܽܘܢ: ܘܢܶܗܘܽܘܢ ܡܗܰܝܡܢ̈ܶܐ ܒܗܰܝܟܠܶܗ ܕܡܰܠܟܳܐ ܕܒܳܒܶܠ.</VERS>
      <VERS vnumber="8">ܘܶܐܡܰܪ ܚܶܙܰܩܝܳܐ ܠܶܐܫܰܥܝܳܐ: ܫܰܦܺܝܪ ܦܶܬ݂ܓܶܡܶܗ ܕܡܳܪܝܳܐ ܕܶܐܡܰܪܬ݁: ܢܶܗܘܶܐ ܫܠܳܡܳܐ ܘܩܽܘܫܬܳܐ ܒܝܰܘ̈ܡܰܝ.</VERS>
    </CHAPTER>
    <CHAPTER cnumber="40">
      <VERS vnumber="1">ܒܰܝܰܐܗܝ ܒܰܝܰܐܗܝ ܠܥܰܡܝ: ܐܳܡܰܪ ܐܰܠܳܗܟ݂ܽܘܢ.</VERS>
      <VERS vnumber="2">ܡܠܰܘ ܒܠܶܒܳܗ̇ ܕܽܐܘܪܺܫܠܶܡ: ܘܰܩܪܰܘ ܠܳܗ̇. ܡܶܛܽܠ ܕܶܐܬ݂ܡܰܠܝܰܬ ܚܰܝܠܳܐ: ܘܰܨܒܳܬ ܒܰܚܛܺܝܬ݂ܳܐ. ܘܩܰܒܠܰܬ݂ ܡ̣ܶܢ ܐܺܝܕܶܗ ܕܡܳܪܝܳܐ ܐܰܥܦܳܐ ܕܟܽܠܗܽܘܢ ܚܛܳܗܶܝ̈ܗ̇.</VERS>
      <VERS vnumber="3">ܩܳܠܳܐ ܕܩܳܪܶܐ ܒܡܰܕ݂ܒܪܳܐ: ܦܰܢܰܘ ܐܽܘܪܚܳܐ ܠܡܳܪܝܳܐ: ܘܰܬ݂ܪܽܘܨܘ ܒܰܦܩܰܥܬ݂ܳܐ ܫܒܺܝ̈ܠܶܐ ܠܰܐܠܳܗܰܢ.</VERS>
      <VERS vnumber="4">ܟܽܠܗܽܘܢ ܢܰܚ̈ܠܶܐ ܢܶܬ݂ܡܰܠܽܘܢ ܘܟܽܠܗܽܘܢ ܛܽܘܖ̈ܶܐ ܘܖ̈ܳܡܳܬ݂ܳܐ ܢܶܬ݂ܡܰܟܟ݂ܽܘܢ. ܘܢܶܗܘܶܐ ܥܰܪܡܳܐ ܠܫܰܦܝܳܐ: ܘܰܐܬ݂ܪܳܐ ܥܰܣܩܳܐ ܠܰܦܩܰܥܬ݂ܳܐ.</VERS>
      <VERS vnumber="5">ܘܢܶܬ݂ܓܠܶܐ ܐܺܝܩܳܪܶܗ ܕܡܳܪܝܳܐ. ܘܢܶܚܙܽܘܢܶܗ ܐܰܟܚܕ݂ܳܐ ܟܽܠ ܒܣܰܪ. ܡܶܛܽܠ ܕܦܽܘܡܶܗ ܕܡܳܪܝܳܐ ܡܰܠܶܠ.</VERS>
      <VERS vnumber="6">ܩܳܠܳܐ ܕܳܐܡܰܪ ܩܪܺܝ ܘܶܐܡܰܪ ܡܳܢܳܐ ܐܶܩܪܶܐ. ܟܽܠ ܒܣܰܪ ܥܡܺܝܪܳܐ: ܘܟܽܠܳܗ̇ ܝܳܐܝܽܘܬܶܗ ܐܰܝܟ݂ ܥܽܘܦܝܳܐ ܕܚܰܩܠܳܐ.</VERS>
      <VERS vnumber="7">ܝܺܒܶܫ ܥܡܺܝܪܳܐ: ܘܰܚܡܳܐ ܥܽܘܦܝܳܐ ܡܶܛܽܠ ܕܪܽܘܚܗ ܕܡܳܪܝܳܐ ܢܶܫܒܰܬ ܒܶܗ. ܗܳܟ݂ܰܢܳܐ ܗ̱ܘ̣ ܥܡܺܝܪܶܗ ܕܥܰܡܳܐ ܗܳܢܳܐ.</VERS>
      <VERS vnumber="8">ܝܳܒܶܫ ܥܡܺܝܪܳܐ: ܘܚܳܡܶܐ ܥܽܘܦܝܳܐ ܘܡܶܠܬ݂ܶܗ ܕܰܐܠܳܗܰܢ ܩܰܝܳܡܳܐ ܠܥܳܠܡܺܝܢ.</VERS>
      <VERS vnumber="9">ܥܰܠ ܛܽܘܖ̈ܶܐ ܖ̈ܳܡܶܐ ܣܰܩܝ ܠܶܟ݂ܝ ܨܶܗܝܽܘܢ ܡܣܰܒܰܪܬܳܐ ܐܰܪܺܝܡܝ ܩܳܠܶܟ݂ܝ ܒܚܰܝܠܳܐ: ܐܽܘܪܺܫܠܶܡ ܡܣܰܒܰܪܬܳܐ ܐܰܪܺܝܡܝ: ܘܠܳܐ ܬܶܕܚܠܺܝܢ ܐܶܡܰܪܝ ܠܩܽܘܖ̈ܝܳܐ ܕܺܝܗܽܘܕ݂ܳܐ: ܗܳܐ ܐܰܠܳܗܟܶܝܢ.</VERS>
      <VERS vnumber="10">ܗܳܐ ܡܳܪܝܳܐ ܐܰ‌ܠܳܗܳܐ ܐܳܬ݁ܶܐ ܒܥܽܘܫܢܳܐ: ܘܰܕ݂ܪܳܥܶܗ ܒܚܰܝܠܳܐ. ܗܳܐ ܐܰܓܪܶܗ ܥܰܡܶܗ: ܘܰܥܒܳܕܶܗ ܩܕ݂ܳܡܰܘܗܝ.</VERS>
      <VERS vnumber="11">ܐܰܝܟ݂ ܪܳܥܝܳܐ ܕܪܳܥܶܐ ܠܰܓܙܳܪܶܗ: ܘܒܰܕ݂ܪܳܥܶܗ ܡܟܰܢܶܫ ܐܶܡܖ̈ܶܐ. ܘܰܒܚܰܢܶܗ ܫܳܩܶܠ ܠܗܽܘܢ. ܘܠܰܕ݂ܡܰܝ̈ܢܩܳܢ ܡܬܰܪܣܶܐ.</VERS>
      <VERS vnumber="12">ܡܰܢܘ ܐܰܟܺܝܠ ܡܰܝ̈ܳܐ ܒܫܽܘܥܠܶܗ: ܘܰܫܡܰܝܳܐ ܡܫܰܚ ܒܙܰܪܬ݁ܶܗ. ܘܰܐܟܺܝܠ ܒܰܙܘܳܪܶܗ ܥܰܦܪܳܗ̇ ܕܰܐܪܥܳܐ. ܘܰܬ݂ܩܰܠ ܛܽܘܖ̈ܶܐ ܒܡܰܬ݂ܩܳܠܳܐ: ܘܖ̈ܳܡܳܬ݂ܳܐ ܒܡܰܣܰܐܬ݂ܳܐ.</VERS>
      <VERS vnumber="13">ܡܰܢܽܘ ܬܰܩܶܢ ܪܽܘܚܶܗ ܕܡܳܪܝܳܐ ܐܰܘ ܡܰܢܽܘ ܗܘܳܐ ܠܶܗ ܡܳܠܶܟ݂ ܡܶܠܟܳܐ.</VERS>
      <VERS vnumber="14">ܒܡܰܢܽܘ ܐܶܬ݂ܡܰܠܰܟ݂: ܘܰܐܠܦܶܗ ܘܣܰܟܠܶܗ ܐܽܘܪܚܳܐ ܕܕܺܝܢܳܐ ܘܰܐܠܦܶܗ ܝܺܕܰܥܬ݂ܳܐ. ܐܘܪܚܳܐ ܕܣܽܘܟܳܠܳܐ ܚܰܘܝܶܗ.</VERS>
      <VERS vnumber="15">ܗܳܐ ܥܰܡ̈ܡܶܐ ܐܰܝܟ݂ ܢܽܘܛܦܬܳܐ ܡ̣ܶܢ ܩܰܕ݂ܣܳܐ: ܘܰܐܝܟ݂ ܢܶܙܠܳܐ ܕܡܰܣܰܐܬ݂ܳܐ. ܘܓܳܙܖ̈ܳܬ݂ܳܐ ܐܰܝܟ݂ ܕܰܚܺܝܚܳܐ ܢܶܫ̈ܕ݂ܝܳܢ.</VERS>
      <VERS vnumber="16">ܘܠܶܒܢܳܢ ܠܳܐ ܚܫܺܝܒ ܠܶܗ ܠܝܰܩܕܳܢܳܐ. ܘܚܰܝܘܬܶܗ ܠܳܐ ܚܫܺܝܒܳܐ ܠܶܗ ܠܳܥܠܳܬ݂ܳܐ.</VERS>
      <VERS vnumber="17">ܘܟܽܠܗܽܘܢ ܥܰܡ̈ܡܶܐ ܐܰܝܟ݂ ܠܳܐ ܡܶܕܶܡ ܚܫܺܝܒܺܝܢ ܠܶܗ. ܠܰܐܒܕܳܢܳܐ ܘܰܠܚܰܪܒܳܐ ܚܫܺܝܒܺܝܢ ܠܶܗ.</VERS>
      <VERS vnumber="18">ܠܡܰܢ ܕܰܡܺܝܬ݁ܽܘܢܳܝܗܝ ܠܰܐܠܳܗܳܐ. ܘܠܰܐܝܕܳܐ ܕܡܽܘܬ݂ ܕܰܡܺܝܬ݁ܽܘܢܳܝܗܝ.</VERS>
      <VERS vnumber="19">ܨܰܠܡܳܐ ܗ̱ܘ̣ ܕܰܥܒܰܕ݂ ܢܰܓܳܪܳܐ ܘܩܰܝܢܳܝܳܐ ܒܕܰܗܒܳܐ ܩܰܪܡܶܗ. ܘܣܺܐܡܳܐ ܨܪܺܝܦܳܐ ܩܒܰܥ ܒܶܗ.</VERS>
      <VERS vnumber="20">ܦܪܰܫ ܗܽܘ ܩܰܝܣܳܐ ܕܠܳܐ ܡܰܒܠܰܛ ܘܰܓܒܳܐ ܢܰܓܳܪܳܐ. ܘܰܒܚܶܡܬܶܗ ܓܰܠܦܶܗ ܘܡܰܬ݂ܩܶܢ ܨܰܠܡܳܐ ܕܠܳܐ ܙܳܐܰܥ.</VERS>
      <VERS vnumber="21">ܠܳܐ ܫܡܰܥܬ݁ܽܘܢ: ܘܠܳܐ ܝܺܕܰܥ̣ܬ݁ܽܘܢ ܘܠܳܐ ܐܶܬ݂ܶܐܡܰܪ ܠܟ݂ܽܘܢ ܡ̣ܶܢ ܪܺܫܺܝܬ݂ܳܐ. ܘܠܳܐ ܐܶܣܬܰܟܰܠܬ݁ܽܘܢ: ܫܶܬܶܐܣܶܝ̈ܗ̇ ܕܰܐܪܥܳܐ.</VERS>
      <VERS vnumber="22">ܘܰܠܡܰܢ ܕܝܳܬܶܒ ܥܰܠ ܚܽܘܓܬ݂ܳܗ̇ ܕܰܐܪܥܳܐ: ܘܥܳܡܽܘܖ̈ܶܝܗ̇ ܐܰܝܟ݂ ܩܰܡܨܳܐ ܕܰܡܬܰܚ ܫܡܰܝܳܐ ܐܰܝܟ݂ ܟܶܦܬ݂ܳܐ. ܘܰܡܬܰܚ ܐܶܢܽܘܢ ܐܰܝܟ݂ ܡܰܫܟܢܳܐ ܠܝܰܬ݂ܒܳܐ.</VERS>
      <VERS vnumber="23">ܕܰܥ̣ܒܰܕ݂ ܫܰܠܺܝܛܳܢ̈ܶܐ ܠܳܐ ܡܶܕܶܡ: ܘܕܰܝܳܢ̈ܶܐ ܕܰܐܪܥܳܐ ܐܰܝܟ݂ ܕܠܰܝܬ݁ ܐܶܢܽܘܢ.</VERS>
      <VERS vnumber="24">ܠܳܐ ܢܶܨܒܽܘܢ: ܘܠܳܐ ܢܶܙܪܥܽܘܢ. ܘܠܳܐ ܢܰܪܡܽܘܢ ܥܶܩܳܪܳܐ ܒܰܐܪܥܳܐ. ܢܶܦܽܘܚ ܒܗܽܘܢ ܘܢܺܐܒܫܽܘܢ. ܘܥܰܠܥܳܠܳܐ ܬܶܫܩܽܘܠ ܐܶܢܽܘܢ ܐܰܝܟ݂ ܕܰܠܚܰܒܬ݂ܳܐ.</VERS>
      <VERS vnumber="25">ܠܡܰܢ ܕܰܡܺܝܬ݁ܽܘܢܳܢܝ ܕܦܳܚܶܡ ܐ̱ܢܳܐ ܠܶܗ: ܐܳܡܰܪ ܩܰܕ݁ܺܝܫܳܐ.</VERS>
      <VERS vnumber="26">ܐܰܪܺܝܡܘ ܥܰܝܢܰܝ̈ܟܽܘܢ ܠܰܡܪܰܘܡܳܐ. ܘܰܚܙܳܘ ܡܰܢܽܘ ܒܪܳܐ ܗܳܠܶܝܢ. ܕܡܰܦܶܩ ܒܡܶܢܝܳܢܳܐ ܚܰܝ̈ܠܰܘܳܬ݂ܗܽܘܢ: ܘܰܠܟܽܠܗܽܘܢ ܩܪܳܐ ܫܡܳܗ̈ܶܐ ܒܣܽܘܓ݂ܳܐܐ ܕܺܐܝܩܳܪܶܗ: ܘܰܒܥܽܘܫܢܳܐ ܕܚܰܝܠܶܗ ܐ̱ܢܳܫ ܠܳܐ ܛܳܥܶܐ.</VERS>
      <VERS vnumber="27">ܠܡܳܢܳܐ ܡܡܰܠܶܠ ܐܰܢ̱ܬ݁ ܝܰܥܩܽܘܒ: ܘܳܐܡܰܪ ܐܰܢ̱ܬ݁ ܝܺܣܪܳܐܶܝܠ. ܕܰܡܛܰܫ̈ܝܳܢ ܐܽܘܖ̈ܚܳܬ݂ܝ ܡ̣ܶܢ ܡܳܪܝܳܐ: ܘܡܰܥܒܰܪ ܕܺܝܢܝ ܡ̣ܶܢ ܐܰܠܳܗܝ.</VERS>
      <VERS vnumber="28">ܠܳܐ ܝܺܕܰܥܬ݁: ܘܠܳܐ ܫܶܡܰܥܬ݁: ܕܰܐ‌ܠܳܗܳܐ ܠܥܳܠܰܡ ܡܳܪܝܳܐ ܗ̱ܘ̣ ܕܰܒܪܳܐ ܣܰܘ̈ܦܶܝܗ̇ ܕܰܐܪܥܳܐ. ܠܳܐ ܡܶܬ݁ܛܰܪܰܦ: ܘܠܳܐ ܠܳܐܶܐ: ܘܠܰܝܬ݁ ܒܽܘܕܳܩܳܐ ܠܣܽܘܟܳܠܶܗ.</VERS>
      <VERS vnumber="29">ܝܳܗܶܒ ܚܰܝܠܳܐ ܠܰܡܛܰܖ̈ܦܶܐ ܘܰܠܡܰܟ݂ܐܒܰܝ̈ ܟܺܐܒܳܐ ܡܰܣܓܶܐ ܥܽܘܫܢܳܐ.</VERS>
      <VERS vnumber="30">ܢܶܬ݁ܛܰܪܦܽܘܢ ܥܠܰܝ̈ܡܶܐ ܘܢܶܠܐܽܘܢ ܘܓܰܕܽܘ̈ܕܶܐ ܡܶܬ݁ܬܰܩܳܠܽܘ ܢܶܬܰܩܠܽܘܢ.</VERS>
      <VERS vnumber="31">ܘܰܐܝܠܶܝܢ ܕܰܡܣܰܒܪܺܝܢ ܒܡܳܪܝܳܐ: ܢܚܰܠܦܽܘܢ ܚܰܝܠܗܽܘܢ. ܘܢܰܘܥܽܘܢ ܓܶܦ̈ܶܐ ܐܰܝܟ݂ ܕܝܳܘܢܳܐ. ܘܢܶܪܗܛܽܘܢ: ܘܠܳܐ ܢܶܠܐܽܘܢ ܘܰܢܗܰܠܟ݂ܽܘܢ: ܘܠܳܐ ܢܶܬ݁ܛܰܪܦܽܘܢ.</VERS>
    </CHAPTER>
    <CHAPTER cnumber="41">
      <VERS vnumber="1">ܫܬ݂ܽܘܩܺܝ̈ܢ ܓܳܙܖ̈ܳܬ݂ܳܐ. ܘܶܐܡ̈ܘܳܬ݂ܳܐ ܢܚܰܠ̈ܦܳܢ ܚܰܝܠܳܐ. ܢܶܩܖ̈ܒܳܢ: ܘܗܳܝܕܶܝܢ ܢܡܰܠ̈ܠܳܢ ܘܰܐܟ݂ܚܕ݂ܳܐ ܠܕܺܝܢܳܐ ܢܶܩܖ̈ܒܳܢ.</VERS>
      <VERS vnumber="2">ܡܰܢܽܘ ܐܰܥܺܝܪ ܙܰܕܺܝܩܽܘܬܳܐ ܡ̣ܶܢ ܡܰܕ݂ܢܚܳܐ: ܘܰܩܪܳܗ̇ ܠܪܶܓܠܶܗ. ܢܶܫܬܰܠܡܽܘܢ ܩܕ݂ܳܡܰܘܗܝ ܥܰܡ̈ܡܶܐ ܘܡܰܠ̈ܟܶܐ ܢܶܬܘܪܽܘܢ ܢܶܬܶܠ ܐܰܝܟ݂ ܥܰܦܪܳܐ ܚܰܪܒܶܗ: ܘܰܐܝܟ݂ ܕܢܳܬ݂ܪܳܐ ܩܶܫܬ݁ܶܗ.</VERS>
      <VERS vnumber="3">ܢܶܪܕܽܘܦ ܐܶܢܽܘܢ: ܘܢܶܥܒܶܕ݂ ܫܠܳܡܳܐ. ܐܘܪܚܳܐ ܒܖ̈ܶܓܠܰܘܗܝ ܠܳܐ ܢܰܥܶܠ.</VERS>
      <VERS vnumber="4">ܡܰܢܽܘ ܥܰܬ݁ܶܕ݂ ܘܰܥܒܰܕ݂ ܡܰܢ ܕܰܩܪܳܐ ܠܕ݂ܳܖ̈ܶܐ ܡ̣ܶܢ ܪܺܫܺܝܬ݂ܳܐ. ܐܶܢܳܐ ܐ̱ܢܳܐ ܡܳܪܝܳܐ ܩܰܕ݂ܡܳܝܳܐ ܘܰܐ̱ܚܪܳܝܳܐ: ܐܶܢܳܐ ܐ̱ܢܳܐ.</VERS>
      <VERS vnumber="5">ܚܙܰܝܳܢ̈ܝ ܓܳܙܖ̈ܳܬ݂ܳܐ. ܘܰܕ݂ܚܶܠܘ ܣܰܘ̈ܦܶܝܗ̇ ܕܰܐܪܥܳܐ. ܕܚܶܠܘ ܘܰܩܪܶܒܘ ܘܶܐܬ݂ܰܘ.</VERS>
      <VERS vnumber="6">ܘܰܓܒܰܪ ܠܚܰܒܪܶܗ ܡܥܰܕܪܺܝܢ ܘܠܰܐܚܰܘ̈ܗܝ ܐܳܡܰܪ ܐܶܬ݂ܚܰܝܰܠ.</VERS>
      <VERS vnumber="7">ܘܠܰܒܶܒ ܢܰܓܳܪܳܐ ܠܩܰܝܢܳܝܳܐ ܕܳܐܪܶܫ ܒܩܽܘܪܢܳܣܳܐ: ܘܦܳܠܰܚ. ܘܳܐܡܰܪ ܥܰܠ ܕܶܒܩܳܐ ܕܫܰܦܺܝܪ ܗ̱ܘ̣. ܘܩܳܒܥܺܝܢ ܠܶܗ ܒܨܶܨ̈ܶܐ: ܕܠܳܐ ܢܶܬ݁ܬ݁ܙܺܝܥ.</VERS>
      <VERS vnumber="8">ܗܳܫܳܐ ܝܺܣܪܳܐܶܝܠ ܥܰܒܕܝ: ܝܰܥܩܽܘܒ ܕܰܓܒܶܝܬ݂ܳܟ݂: ܙܰܪܥܶܗ ܕܰܐܒܪܳܗܳܡ ܪܳܚܡܝ ܕܚܰܝܶܠܬܳܟ݂.</VERS>
      <VERS vnumber="9">ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ: ܘܡ̣ܶܢ ܕܰܘܩܶܝ̈ܗ̇ ܩܪܺܝܬ݂ܳܟ݂ ܘܶܐܡܪܶܬ݂ ܠܳܟ݂ ܥܰܒܕܝ ܠܳܟ݂ ܥܰܒܕܝ ܐܰܢ̱ܬ݁ ܓܒܶܝܬ݂ܳܟ݂ ܘܠܳܐ ܐܰܣܠܺܝܬܳܟ݂.</VERS>
      <VERS vnumber="10">ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ. ܘܠܳܐ ܬܶܬ݂ܪܗܶܒ ܡܶܛܽܠ ܕܶܐܢܳܐ ܐ̱ܢܳܐ ܐܰܠܳܗܳܟ݂. ܚܰܝܶܠܬܳܟ݂: ܐܳܦ ܥܰܕܰܪܬܳܟ݂ ܐܳܦ ܣܰܡܶܟ݂ܬܳܟ݂ ܒܝܰܡܺܝܢܝ ܙܰܕܺܝܩܬܳܐ.</VERS>
      <VERS vnumber="11">ܢܶܒܗܬ݂ܽܘܢ ܘܢܰܚܦܪܽܘܢ ܐܰܝܠܶܝܢ ܕܣܳܩܪܺܝܢ ܠܳܟ݂: ܢܶܗܘܽܘܢ ܐܰܝܟ݂ ܠܳܐ ܡܶܕܶܡ. ܘܢܺܐܒܕܽܘܢ ܓܰܒܖ̈ܶܐ ܕܢܳܨܶܝܢ ܥܰܡܳܟ݂.</VERS>
      <VERS vnumber="12">ܬܶܒܥܶܐ ܐܶܢܽܘܢ: ܘܠܳܐ ܬܶܫܟܰܚ ܐܶܢܽܘܢ ܠܓܰܒܖ̈ܶܐ ܕܢܳܨܶܝܢ ܥܰܡܳܟ݂. ܢܶܗܘܽܘܢ ܐܰܝܟ݂ ܕܠܳܐ ܐܺܝܬܰܝܗܽܘܢ: ܓܰܒܖ̈ܶܐ ܕܡܶܬ݂ܟܰܬ݁ܫܺܝܢ ܥܰܡܳܟ݂.</VERS>
      <VERS vnumber="13">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂: ܡܚܰܝܠܳܢܳܐ ܕܝܰܡܺܝܢܳܟ݂: ܐܶܡܪܶܬ݂ ܠܳܟ݂ ܠܳܐ ܬܶܕ݂ܚܰܠ. ܐܶܢܳܐ ܐ̱ܢܐ ܥܳܕ݂ܽܘܪܳܟ݂.</VERS>
      <VERS vnumber="14">ܠܳܐ ܬܶܕ݂ܚܠܺܝܢ ܬܰܘܠܥܶܗ ܕܝܰܥܩܽܘܒ: ܘܰܡܢܺܝܢܶܗ ܕܺܝܣܪܳܐܶܝܠ ܐܶܢܳܐ ܐ̱ܢܳܐ ܥܳܕ݂ܽܘܪܶܟ݂ܝ: ܐܳܡܰܪ ܡܳܪܝܳܐ. ܘܦܳܪܽܘܩܶܟ݂ܝ ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="15">ܗܳܐ ܥܒܰܕܬܳܟ݂ ܐܰܝܟ݂ ܓܰܪܓܰܪܳܟ݂ ܚܰܕ݂ܬ݂ܳܐ: ܕܫܳܚܶܩ ܘܡܰܕܶܩ ܬܕ݂ܽܘܫ ܛܽܘܖ̈ܶܐ: ܘܬܰܕܶܩ ܘܖ̈ܳܡܳܬ݂ܳܐ ܬܶܥܒܶܕ݂ ܐܰܝܟ݂ ܥܽܘܪܳܐ.</VERS>
      <VERS vnumber="16">ܬܶܕ݂ܕܶܐ ܐܶܢܽܘܢ. ܘܪܽܘܚܳܐ ܬܶܫܩܽܘܠ ܐܶܢܽܘܢ ܘܥܰܠܥܳܠܳܐ ܬܒܰܕܰܪ ܐܶܢܽܘܢ. ܘܰܐܢ̱ܬ݁ ܬܕ݂ܽܘܨ ܒܡܳܪܝܳܐ. ܘܰܒܩܰܕ݁ܺܝܫܳܐ ܕܺܝܣܪܳܐܶܝܠ ܬܶܫܬܰܒܰܚ.</VERS>
      <VERS vnumber="17">ܡܶܣܟܺܢ̈ܶܐ ܘܒܳܝ̈ܫܶܐ ܒܳܥܶܝܢ ܡܰܝ̈ܳܐ ܘܠܰܝܬ݁ ܘܠܶܫܳܢܗܽܘܢ ܒܨܶܗܝܳܐ ܝܺܒܶܫ ܐܶܢܳܐ ܡܳܪܝܳܐ ܐܶܥܢܶܐ ܐܶܢܽܘܢ ܐܰܠܳܗܶܗ ܕܺܝܣܪܳܐܶܝܠ: ܘܠܳܐ ܐܶܫܒܽܘܩ ܐܶܢܽܘܢ.</VERS>
      <VERS vnumber="18">ܐܶܦܬܰܚ ܢܰܗܖ̈ܰܘܳܬ݂ܳܐ ܒܛܽܘܖ̈ܶܐ: ܘܰܒܓܰܘ ܦܰܩ̈ܥܳܬ݂ܳܐ ܡܰܒܽܘ̈ܥܶܐ: ܐܶܥܒܶܕ݂ ܡܰܕ݂ܒܪܳܐ ܠܰܐܓ̈ܡܶܐ ܕܡܰܝ̈ܳܐ: ܘܰܐܪܥܳܐ ܨܗܺܝܬ݂ܳܐ ܠܡܰܒܽܘ̈ܥܶܐ ܕܡܰܝ̈ܳܐ.</VERS>
      <VERS vnumber="19">ܐܶܬ݁ܶܠ ܒܡܰܕ݂ܒܪܳܐ ܐܰܖ̈ܙܶܐ ܘܶܐܫܟܳܖ̈ܥܶܐ: ܘܳܐܣܳܐ ܘܩܰܝܣܳܐ ܕܡܶܫܚܳܐ. ܐܶܣܺܝܡ ܒܰܦܩܰܥܬ݂ܳܐ ܫܰܖ̈ܘܰܝܢܶܐ ܗܕ݂ܺܝܖ̈ܶܐ ܐܰܟ݂ܚܕ݂ܳܐ.</VERS>
      <VERS vnumber="20">ܕܢܶܚܙܽܘܢ ܘܢܶܕܥܽܘܢ ܘܢܶܬ݂ܒܰܝܢܽܘܢ. ܘܢܶܣܬܰܟܠܽܘܢ ܐܰܟ݂ܚܕ݂ܳܐ: ܕܺܐܝܕܶܗ ܕܡܳܪܝܳܐ ܥܶܒܕܰܬ ܗܳܕܶܐ: ܘܩܰܕ݁ܺܝܫܳܐ ܕܺܝܣܪܳܐܶܝܠ ܒܪܳܗ̇.</VERS>
      <VERS vnumber="21">ܩܰܪܶܒܘ ܕܺܝܢܰܝ̈ܟܽܘܢ: ܐܳܡܰܪ ܡܳܪܝܳܐ. ܩܰܪܶܒܘ ܬܰܖ̈ܥܝܳܬ݂ܟ݂ܽܘܢ ܐܳܡܰܪ ܡܰܠܟܶܗ ܕܝܰܥܩܽܘܒ.</VERS>
      <VERS vnumber="22">ܢܶܩܪܒܽܘܢ: ܘܰܢܚܳܘܢ ܐܰܝܠܶܝܢ ܕܰܥܬ݂ܺܝ̈ܕ݂ܳܢ ܩܰܕ݂ܡܳܝ̈ܳܬ݂ܳܐ ܡܳܢܳܐ ܐܶܢܶܝܢ: ܚܳܘܰܐܢܝ. ܘܰܢܣܺܝܡ ܒܠܶܒܰܢ: ܘܢܶܕܰܥ ܐ̱ܚܖ̈ܳܝܳܬ݁ܗܶܝܢ. ܐܰܘ ܕܳܐܬ݂ܝ̈ܳܢ ܐܰܫܡܥܽܘܢ.</VERS>
      <VERS vnumber="23">ܚܳܘܰܐܢܝ ܐܳܬܘ̈ܳܬܳܐ ܕܰܥܬ݂ܺܝ̈ܕ݂ܳܢ ܘܢܶܕܰܥ ܕܰܐܠܳܗ̈ܶܐ ܐܰܢ̱ܬ݁ܽܘܢ ܐܳܦ ܡܰܛܐܒܺܝܢ ܐ̱ܢܬ݁ܽܘܢ ܐܳܦ ܡܰܒܐܫܺܝܢ ܐ̱ܢܬ݁ܽܘܢ ܘܢܶܫܬܰܥܶܐ: ܘܢܶܚܙܶܐ ܐܰܟ݂ܚܕ݂ܳܐ.</VERS>
      <VERS vnumber="24">ܗܳܐ ܐܰܢ̱ܬ݁ܽܘܢ ܠܳܐ ܡܶܕܶܡ ܐܰܢ̱ܬ݁ܽܘܢ. ܘܰܥܒܳܕܰܝ̈ܟܽܘܢ ܡ̣ܶܢ ܚܰܪܒܳܐ. ܘܛܰܢܦܽܘܬ݂ܳܐ ܗ̱ܝ ܓܒܺܝܬ݂ܟܽܘܢ.</VERS>
      <VERS vnumber="25">ܐܰܥܺܝܪܶܬ݂ ܡ̣ܶܢ ܓܰܪܒܝܳܐ: ܕܢܺܐܬܶܐ ܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ: ܘܢܶܩܪܶܐ ܒܫܶܡܝ. ܘܢܺܐܬ݂ܽܘܢ ܫܰܠܺܝ̈ܛܳܢܶܐ ܘܢܶܬ݁ܬ݁ܕܺܝܫܽܘܢ: ܐܰܝܟ݂ ܛܺܝܢܳܐ ܕܕܳܐܶܫ ܦܰܚܳܪܳܐ.</VERS>
      <VERS vnumber="26">ܡܰܢܽܘ ܕܰܢܚܳܘܶܐ ܡ̣ܶܢ ܪܺܝܫܺܝܬ݂ܳܐ: ܘܢܶܕܰܥ ܘܢܺܐܡܰܪ ܕܙܰܕܺܝܩ. ܠܰܝܬ݁ ܕܰܡܚܳܘܶܐ ܐܳܦܠܳܐ ܕܡܰܫܡܰܥ: ܐܳܦܠܳܐ ܕܫܳܡܰܥ ܡܶܠܰܝ̈ܟܽܘܢ.</VERS>
      <VERS vnumber="27">ܖ̈ܺܝܫܳܝܳܬ݂ܳܐ ܕܨܶܗܝܽܘܢ ܗܳܠܶܝܢ ܐܶܢܶܝܢ. ܘܠܽܐܘܪܺܫܠܶܡ ܡܣܰܒܪܳܢܳܐ ܐܶܬ݁ܶܠ.</VERS>
      <VERS vnumber="28">ܚܳܪܶܬ݂ ܘܠܰܝܬ݁ ܐ̱ܢܳܫ ܕܡܶܬ݂ܪܰܥܶܐ ܥܰܠ ܗܳܠܶܝܢ: ܕܶܐܫܰܐܶܠ ܐܶܢܽܘܢ: ܘܢܶܬ݁ܠܽܘܢ ܠܺܝ ܦܶܬ݂ܓ݂ܳܡܳܐ.</VERS>
      <VERS vnumber="29">ܗܳܐ ܟܽܠܗܽܘܢ ܠܳܐ ܡܶܕܶܡ ܐܶܢܽܘܢ: ܘܰܥܒܳܕܰܝ̈ܗܽܘܢ ܣܪܺܝܩܺܝܢ ܘܪܽܘܚܳܐ ܪܰܝܩܳܢܺܝܬ݂ܳܐ ܥܒܳܕܰܝ̈ܗܽܘܢ.</VERS>
    </CHAPTER>
    <CHAPTER cnumber="42">
      <VERS vnumber="1">ܗܳܐ ܠܥܰܒܕܝ ܣܰܡܟܶܬ. ܘܰܒܓܰܒܺܝ ܨܒܳܬ ܢܰܦܫܝ. ܘܝܶܗܒܶܬ݂ ܪܽܘܚܝ ܥܠܰܘܗ̱ܝ: ܕܢܰܦܶܩ ܕܺܝܢܳܐ ܠܥܰܡ̈ܡܶܐ.</VERS>
      <VERS vnumber="2">ܠܳܐ ܢܶܩܥܶܐ: ܘܠܳܐ ܢܪܺܝܒ ܘܠܳܐ ܢܰܫܡܰܥ ܩܳܠܶܗ ܒܫܽܘܩܳܐ.</VERS>
      <VERS vnumber="3">ܩܰܢܝܳܐ ܪܥܺܝܥܳܐ ܠܳܐ ܢܶܬ݂ܒܰܪ. ܘܰܫܪܳܓܳܐ ܕܰܡܛܰܦܛܶܦ ܠܳܐ ܢܰܕ݂ܥܶܟ݂. ܒܩܽܘܫܬܳܐ ܢܰܦܶܩ ܕܺܝܢܳܐ.</VERS>
      <VERS vnumber="4">ܠܳܐ ܢܶܕ݂ܥܰܟ݂ ܘܠܳܐ ܢܛܰܦܛܶܦ: ܥܕܰܡܳܐ ܕܰܢܣܺܝܡ ܕܺܝܢܳܐ ܒܰܐܪܥܳܐ. ܘܰܠܢܳܡܽܘܣܶܗ ܓܳܙܖ̈ܳܬ݂ܳܐ ܢܣܰܟ̈ܝܳܢ.</VERS>
      <VERS vnumber="5">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܕܰܒܪܳܐ ܫܡܰܝܳܐ ܘܰܡܬܰܚ ܐܶܢܽܘܢ. ܘܰܪܩܰܥ ܐܰܪܥܳܐ ܘܟ݂ܽܠ ܕܒܳܗ̇. ܘܝܰܗܒ ܢܫܰܡܬ݂ܳܐ ܠܥܰܡܳܐ ܕܰܥܠܶܝܗ̇: ܘܪܽܘܚܳܐ ܠܕܰܡܗܰܠܟ݂ܺܝܢ ܒܳܗ̇.</VERS>
      <VERS vnumber="6">ܐܶܢܳܐ ܡܳܪܝܳܐ ܩܪܺܝܬܳܟ݂ ܒܙܰܕܺܝܩܽܘܬ݂ܳܐ: ܘܶܐܚܕܶܬ݂ ܒܺܐܝܕ݂ܳܟ݂ ܘܚܰܝܶܠܬܳܟ݂. ܘܝܰܗܒܬܳܟ݂ ܩܝܳܡܳܐ ܠܥܰܡܳܐ: ܘܢܽܘܗܪܳܐ ܠܥܰܡ̈ܡܶܐ.</VERS>
      <VERS vnumber="7">ܕܰܬ݂ܦܰܬܰܚ ܥܰܝ̈ܢܶܐ ܕܰܥܘܺܝܖ̈ܶܐ: ܘܬܰܦܶܩ ܠܰܐܣܺܝܖ̈ܶܐ ܡ̣ܶܢ ܒܶܝܬ݂ ܚܒܽܘܫܝܳܐ: ܘܡ̣ܶܢ ܒܶܝܬ݂ ܐܰܣܺܝܖ̈ܶܐ ܠܰܕ݂ܝܳܬ݂ܒܺܝܢ ܒܚܶܫܽܘܟ݂ܳܐ.</VERS>
      <VERS vnumber="8">ܐܶܢܳܐ ܐ̱ܢܳܐ ܡܳܪܝܳܐ: ܘܗܳܢܰܘ ܫܶܡܝ. ܘܺܐܝܩܳܪܝ ܠܰܐܚܪܺܝܢ ܠܳܐ ܐܶܬܶܠ: ܘܳܐܦܠܳܐ ܬܶܫܒܽܘܚܬ݁ܝ ܠܰܓܠܺܝ̈ܦܶܐ.</VERS>
      <VERS vnumber="9">ܚܰܕ݂̈ܳܬܳܬ݂ܳܐ ܐܶܢܳܐ ܡܚܳܘܶܐ. ܘܩܰܕ݂ܡܳܝ̈ܳܬ݂ܳܐ ܗܳܐ ܐܶܬܰܝ̈. ܘܥܰܕ݂ܠܳܐ ܢܶܨܡ̈ܚܳܢ: ܐܰܫܡܥܶܬ݂ ܐܶܢܶܝܢ ܠܟ݂ܽܘܢ. ܬܶܫܒܽܘܚܬܳܐ ܕܶܐܫܰܥܝܳܐ.</VERS>
      <VERS vnumber="10">ܫܰܒܰܚܘ ܠܡܳܪܝܳܐ ܬܶܫܒܽܘܚܬܳܐ ܚܕܰܬܳܐ. ܬܶܫܒܽܘܚܬܶܗ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ. ܢܳܚܬܰܝ̈ ܝܰܡܳܐ ܒܰܡܠܳܐܶܗ: ܘܓܳܙܖ̈ܳܬ݂ܳܐ ܕ݂ܥܳܡܪܺܝܢ ܒܗܶܝܢ.</VERS>
      <VERS vnumber="11">ܢܶܚܕܶܐ ܡܰܕ݂ܒܪܳܐ ܘܩܽܘܖ̈ܶܝܗ̇: ܘܡܰܖ̈ܓܶܐ ܬܶܗܘܶܐ ܩܶܕ݂ܳܪ. ܢܫܰܒܚܽܘܢ ܝܳܬ݂ܒܰܝ̈ ܫܩܺܝ̈ܦܶܐ: ܘܡ̣ܶܢ ܪܺܝܫܳܐ ܕܛܽܘܖ̈ܶܐ ܢܶܩܥܽܘܢ.</VERS>
      <VERS vnumber="12">ܘܢܶܬ݁ܠܽܘܢ ܬܶܫܒܽܘܚܬܳܐ ܠܡܳܪܝܳܐ: ܘܬܶܫ̈ܒܚܳܬܶܗ ܢܚܰܘܢ ܒܓܳܙܖ̈ܳܬ݂ܳܐ.</VERS>
      <VERS vnumber="13">ܡܳܪܝܳܐ ܐܰܝܟ݂ ܓܰܢ̱ܒܳܪܳܐ ܢܶܦܽܘܩ. ܘܰܐܝܟ݂ ܓܰܒܪܳܐ ܩܪܰܒܬ݂ܳܢܳܐ ܢܓܰܪܶܓ ܛܢܳܢܳܐ. ܢܶܩܥܶܐ ܘܢܶܬ݂ܓܰܢ̱ܒܰܪ: ܘܢܶܩܛܽܘܠ ܠܰܒܥܶܠܕܒܳܒܰܘ̈ܗܝ.</VERS>
      <VERS vnumber="14">ܫܶܬ݂ܩܶܬ݂: ܡ̣ܶܢ ܥܳܠܰܡ ܐܶܫܬ݁ܽܘܩ ܣܰܝܒܪܶܬ݂ ܐܰܝܟ݂ ܝܳܠܶܕܬܳܐ. ܐܰܬ݂ܡܰܗ ܘܰܐܬ݂ܘܰܪ ܐܰܟ݂ܚܕ݂ܳܐ.</VERS>
      <VERS vnumber="15">ܐܰܚܪܶܒ ܛܽܘܖ̈ܶܐ ܘܖ̈ܳܡܳܬ݂ܳܐ: ܘܟ݂ܽܠܶܗ ܥܽܘܫܢܗܽܘܢ ܐܰܘܒܶܫ. ܐܶܥܒܶܕ݂ ܢܰܗܖ̈ܰܘܳܬ݂ܳܐ ܠܓܳܙܖ̈ܳܬ݂ܳܐ: ܘܰܐܓܡ̈ܶܐ ܐܰܘܒܶܫ.</VERS>
      <VERS vnumber="16">ܐܶܕ݂ܒܰܪ ܥܘܺܝܖ̈ܶܐ ܒܽܐܘܪܚܳܐ ܕܠܳܐ ܝܳܕ݂ܥܺܝܢ. ܘܒܰܫܒܺܝ̈ܠܶܐ ܕܠܳܐ ܝܳܕ݂ܥܺܝܢ ܗ̱ܘܰܘ: ܐܶܗܰܠܶܟ݂ ܐܶܢܽܘܢ. ܐܶܥܒܶܕ݂ ܚܶܫܽܘܟ݂ܳܐ ܩܕ݂ܳܡܰܝܗܽܘܢ ܢܽܘܗܪܳܐ. ܘܥܰܪܡܳܐ ܐܶܫܰܦܶܐ. ܗܳܠܶܝܢ ܦܶܬ݂ܓܳܡ̈ܶܐ ܥܶܒܕܶܬ݂ ܠܗܽܘܢ. ܘܠܳܐ ܫܶܒܩܶܬ݂ ܐܶܢܽܘܢ.</VERS>
      <VERS vnumber="17">ܢܶܗܦܟ݂ܽܘܢ ܠܒܶܣܬܰܪܗܽܘܢ: ܘܢܶܒܗܬ݂ܽܘܢ ܒܒܶܗܬܬ݂ܳܐ: ܐܰܝܠܶܝܢ ܕܰܬ݂ܟ݂ܺܝܠܺܝܢ ܥܰܠ ܓܠܺܝ̈ܦܶܐ: ܘܐܳܡܪܺܝܢ ܠܰܢܣܺܝ̈ܟܶܐ: ܕܰܐܢ̱ܬ݁ܽܘܢ ܐܶܢܽܘܢ ܐܰܠܳܗܰܝ̈ܢ.</VERS>
      <VERS vnumber="18">ܚܰܖ̈ܫܶܐ ܫܡܰܥܘ. ܘܰܥܘܺܝܖ̈ܶܐ ܐܶܣܬܰܟܰܠܘ: ܘܰܚܙܳܘ.</VERS>
      <VERS vnumber="19">ܡܰܢܘ ܥܘܺܝܪܳܐ ܐܶܠܳܐ ܥܰܒܕܝ: ܘܚܰܪܫܳܐ ܐܰܝܟ݂ ܡܰܠܰܐܟ݂ܝ ܕܶܐܫܰܕܰܪ ܡܰܢܽܘ ܥܘܺܝܪܳܐ ܐܰܝܟ݂ ܫܰܠܺܝܛܳܐ: ܘܰܥܘܺܝܪܳܐ ܐܰܝܟ݂ ܥܰܒܕܶܗ ܕܡܳܪܝܳܐ.</VERS>
      <VERS vnumber="20">ܚܳܪܶܬ݂ ܣܰܓܺܝ ܘܠܳܐ ܢܳܛܪܺܝܢ ܐ̱ܢܬ݁ܽܘܢ ܘܦܶܬ݂ܚܶܬ݂ ܐܶܕܢ̈ܶܐ: ܘܠܳܐ ܫܳܡܥܺܝܢ ܐ̱ܢܬ݁ܽܘܢ.</VERS>
      <VERS vnumber="21">ܡܳܪܝܳܐ ܨܒܳܐ ܡܶܛܽܠ ܙܰܕܺܝܩܽܘܬܶܗ: ܕܢܰܘܪܶܒ ܢܳܡܽܘܣܳܐ ܘܰܢܫܰܒܚܺܝܘܗܝ.</VERS>
      <VERS vnumber="22">ܘܗܽܘ ܥܰܡܳܐ ܒܙܺܝܙܳܐ ܘܕ݂ܺܝܫܳܐ ܦܰܚ̈ܶܐ ܐܶܢܽܘܢ ܟܽܠܗܽܘܢ ܓܰܕ݂ܽܘ̈ܕܶܐ ܘܰܒ̈ܒܳܬ݁ܶܐ ܐܰܣܺܝܖ̈ܶܐ ܛܰܫܺܝܘ. ܗܘܰܘ ܠܒܶܙܬ݂ܳܐ: ܘܠܰܝܬ݁ ܕܰܡܦܰܨܶܐ ܘܠܰܕ݂ܝܳܫܳܐ: ܘܠܰܝܬ݁ ܕܡܰܦܢܶܐ.</VERS>
      <VERS vnumber="23">ܡܰܢܘ ܐܺܝܬ݂ ܒܟ݂ܽܘܢ ܕܢܰܫܡܰܥ ܗܳܕܶܐ. ܘܰܢܨܽܘܬ݂ ܘܢܶܫܡܰܥ ܠܰܐܚܪܺܬ݂ܳܐ.</VERS>
      <VERS vnumber="24">ܡܰܢܽܘ ܝܰܗܒ ܠܝܰܥܩܽܘܒ ܠܰܕ݂ܝܳܫܳܐ: ܘܠܺܝܣܪܳܐܶܝܠ ܠܰܒܙܳܙܳܐ. ܠܳܐ ܗ̱ܘܳܐ ܡܳܪܝܳܐ ܥܰܠ ܕܰܚܛܰܝܢ ܠܶܗ: ܘܠܳܐ ܨܒܰܝܢ ܠܰܡܗܰܠܳܟ݂ܘ ܒܽܐܘܖ̈ܚܳܬܶܗ: ܘܠܳܐ ܫܡܰܥܢ ܢܳܡܽܘܣܶܗ.</VERS>
      <VERS vnumber="25">ܐܶܫܰܕ݂ ܥܠܰܝܗܽܘܢ ܚܶܡܬ݂ܳܐ ܕܪܽܘܓܙܶܗ. ܘܥܽܘܫܢܳܐ ܕܰܩܪܳܒܳܐ ܐܰܘܩܶܕ݂ ܐܶܢܽܘܢ ܡ̣ܶܢ ܚܕ݂ܳܖ̈ܰܝܗܽܘܢ ܘܠܳܐ ܝܺܕܰܥܘ ܘܚܶܒܰܬ ܒܗܽܘܢ ܢܽܘܪܳܐ: ܘܠܳܐ ܐܰܝܬܺܝܘ ܥܰܠ ܒܳܠܗܽܘܢ.</VERS>
    </CHAPTER>
    <CHAPTER cnumber="43">
      <VERS vnumber="1">ܗܳܫܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܰܒܪܳܟ݂ ܝܰܥܩܽܘܒ ܘܓܰܒܠܳܟ݂ ܝܺܣܪܳܐܶܝܠ ܠܳܐ ܬܶܕ݂ܚܰܠ ܕܰܦܪܰܩܬ݂ܳܟ݂: ܘܰܩܪܺܝܬ݂ܳܟ݂ ܒܰܫܡܳܟ݂: ܕܕ݂ܺܝܠܝ ܐܰܢ̱ܬ݁.</VERS>
      <VERS vnumber="2">ܐܶܢ ܬܶܥܒܰܪ ܒܝܰܡܳܐ: ܥܰܡܳܟ݂ ܐ̱ܢܳܐ ܘܢܰܗܖ̈ܰܘܳܬ݂ܳܐ ܠܳܐ ܢܶܓܪܦܽܘܢܳܟ݂. ܐܶܢ ܬܗܰܠܶܟ݂ ܥܰܠ ܢܽܘܪܳܐ ܠܳܐ ܬܶܬ݂ܟܰܘܶܐ: ܘܫܰܠܗܶܒܺܝܬ݂ܳܐ ܠܳܐ ܬܰܘܩܕܳܟ݂.</VERS>
      <VERS vnumber="3">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂: ܩܰܕ݁ܺܝܫܳܐ ܕܺܝܣܪܳܐܶܝܠ ܦܳܪܽܘܩܳܟ݂ ܝܶܗܒܶܬ݂ ܠܡܶܨܪܶܝܢ ܚܠܳܦܰܝܟ: ܘܰܠܟ݂ܽܘܫ ܘܠܰܫܒܳܐ ܥܰܠ ܐܰܦܰܝ̈ܟ.</VERS>
      <VERS vnumber="4">ܡ̣ܶܢ ܕܝܰܩܺܝܪ ܐܰܢ̱ܬ݁ ܒܥܰܝ̈ܢܰܝ ܐܶܫܬܰܒܰܚܬ݁: ܘܶܐܢܳܐ ܪܚܶܡܬ݂ܳܟ݂ ܝܶܗܒܶܬ݂ ܐ̱ܢܳܫܳܐ ܚܠܳܦܰܝܟ: ܘܶܐܡ̈ܘܳܬ݂ܳܐ ܚܠܳܦ ܢܰܦܫܳܟ݂.</VERS>
      <VERS vnumber="5">ܠܳܐ ܬܶܕ݂ܚܰܠ ܡܶܛܽܠ ܕܥܰܡܳܟ݂ ܐ̱ܢܳܐ ܡ̣ܶܢ ܡܰܕ݂ܢܚܳܐ ܐܰܝܬ݁ܐ ܙܰܪܥܳܟ݂. ܘܡ̣ܶܢ ܡܰܥܪܒܳܐ ܐܶܟܰܢܫܳܟ݂.</VERS>
      <VERS vnumber="6">ܐܶܡܰܪ ܠܓܰܪܒܝܳܐ ܕܗܰܒܝ. ܘܰܠܬܰܝܡܢܳܐ ܕܠܳܐ ܬܶܟ݂ܠܺܝܢ ܐܰܝܬ݁ܶܐ ܒܢܰܝ̈ ܡ̣ܶܢ ܪܽܘܚܩܳܐ: ܘܰܒ̈ܢܳܬ݂ܝ ܡ̣ܶܢ ܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="7">ܟܠ ܕܩܳܪܶܐ ܒܫܶܡܝ: ܠܺܐܝܩܳܪܝ ܒܪܺܝܬܶܗ ܘܰܓܒܰܠܬ݁ܶܗ ܘܰܥܒܰܕܬ݁ܶܗ.</VERS>
      <VERS vnumber="8">ܐܰܦܶܩ ܥܰܡܳܐ ܥܘܺܝܪܳܐ: ܕܥܰܝ̈ܢܶܐ ܐܺܝܬ݂ ܠܗܽܘܢ: ܘܶܐܕܢ̈ܶܐ ܐܺܝܬ݂ ܠܗܽܘܢ ܘܚܰܪܫܺܝܢ.</VERS>
      <VERS vnumber="9">ܟܽܠܗܽܘܢ ܥܰܡ̈ܡܶܐ ܢܶܬ݂ܟܰܢܫܽܘܢ ܐܰܟ݂ܚܕ݂ܳܐ. ܘܢܶܬ݂ܟܰܢ̈ܫܳܢ ܐܶܡ̈ܘܳܬ݂ܳܐ ܡܰܢܽܘ ܐܺܝܬ݂ ܒܟ݂ܽܘܢ ܕܰܢܚܳܘܶܐ ܗܳܕܶܐ: ܘܩܰܕ݂ܡܳܝ̈ܳܬ݂ܳܐ ܢܰܫܡܰܥ ܢܰܝܬ݁ܽܘܢ ܣܳܗܕܰܝ̈ܗܽܘܢ ܘܢܶܙܕܰܕܩܽܘܢ: ܘܢܶܫܡܥܽܘܢ ܘܢܺܐܡܪܽܘܢ.</VERS>
      <VERS vnumber="10">ܒܩܽܘܫܬܳܐ ܐܰܢ̱ܬ݁ܽܘܢ ܣܳܗ̈ܕܰܝ: ܐܳܡܰܪ ܡܳܪܝܳܐ: ܘܥܰܒ̈ܕܰܝ ܕܰܓܒܶܝܬ݂ ܘܬܶܕܥܽܘܢ ܘܰܬ݂ܗܰܝܡܢܽܘܢ ܒܺܝ ܘܬܶܣܬܰܟܠܽܘܢ ܕܶܐܢܳܐ ܗ̱ܘ̣. ܘܰܩܕ݂ܳܡܝ ܠܳܐ ܐܶܬ݂ܒܪܺܝ ܐܰܠܳܗ ܘܒܳܬܰܪܝ ܠܳܐ ܢܶܗܘܶܐ.</VERS>
      <VERS vnumber="11">ܐܶܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ ܠܒܰܪ ܡܶܢܝ.</VERS>
      <VERS vnumber="12">ܐܶܢܳܐ ܚܳܘܺܝܬ݂ ܘܦܶܪܩܶܬ݂ ܘܰܐܫܡܥܶܬ݂: ܘܠܰܝܬ݁ ܒܟ݂ܽܘܢ ܢܽܘܟ݂ܪܳܝܳܐ: ܘܰܐܢ̱ܬ݁ܽܘܢ ܣܳܗ̈ܕܰܝ: ܐܳܡܰܪ ܡܳܪܝܳܐ. ܘܶܐܢܳܐ ܐܰ‌ܠܳܗܳܐ.</VERS>
      <VERS vnumber="13">ܘܳܐܦ ܡ̣ܶܢ ܝܰܘܡܳܐ ܩܰܕ݂ܡܳܝܳܐ ܐܶܢܳܐ ܐ̱ܢܳܐ: ܘܠܰܝܬ݁ ܕܡܶܬ݂ܦܰܨܶܐ ܡ̣ܶܢ ܐܺܝܕܰܝ̈. ܘܡܶܕܶܡ ܕܥܳܒܶܕ݂ ܐ̱ܢܳܐ: ܡܰܢܽܘ ܡܰܗܦܶܟ݂.</VERS>
      <VERS vnumber="14">ܗܳܟ݂ܰܢܳܐ ܐܳܡܰܪ ܡܳܪܝܳܐ ܦܳܪܽܘܩܟ݂ܽܘܢ ܩܰܕ݁ܺܝܫܳܐ ܕܺܝܣܪܳܐܶܝܠ. ܡܶܛܽܠܳܬ݂ܟ݂ܽܘܢ ܫܰܕܪܶܬ݂ ܠܒܳܒܶܠ. ܘܰܐܝܬ݁ܺܝܬ݂ ܠܟܽܠܗܽܘܢ ܥܳܖ̈ܽܘܩܶܐ: ܘܰܠܟܰܠܕܳܝ̈ܶܐ ܕܒܰܣܦܺܝ̈ܢܶܐ ܡܶܫܬܰܒܚܺܝܢ.</VERS>
      <VERS vnumber="15">ܐܶܢܳܐ ܐ̱ܢܳܐ ܡܳܪܝܳܐ ܩܰܕܺܝܫܟ݂ܽܘܢ: ܕܰܒܪܺܝܬ݁ ܠܺܝܣܪܳܐܶܝܠ ܡܰܠܟܟ݂ܽܘܢ.</VERS>
      <VERS vnumber="16">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܝܰܗܒ ܐܽܘܪܚܳܐ ܒܝܰܡܳܐ: ܘܰܫܒܺܝܠܳܐ ܒܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="17">ܕܡܰܦܶܩ ܡܰܖ̈ܟܒܬ݂ܳܐ ܖ̈ܰܟ݂ܫܳܐ ܘܚܰܝܠܳܐ ܥܰܫܺܝܢܳܐ. ܘܰܐܟ݂ܚܕ݂ܳܐ ܢܶܫܟܒܽܘܢ ܘܠܳܐ ܢܩܽܘܡܽܘܢ. ܘܢܶܕ݂ܥܟ݂ܽܘܢ ܐܰܝܟ݂ ܫܪܳܓܳܐ ܕܰܡܛܰܦܛܶܦ.</VERS>
      <VERS vnumber="18">ܠܳܐ ܬܶܬ݁ܕܰܟ݂ܪܽܘܢ ܩܰܕ݂ܡܳܝ̈ܳܬ݂ܳܐ: ܘܰܕܡ̣ܶܢ ܪܺܝܫܺܝܬ݂ܳܐ ܠܳܐ ܬ݂ܶܣܬܰܟܠܽܘܢ.</VERS>
      <VERS vnumber="19">ܗܳܐ ܥܳܒܶܕ݂ ܐ̱ܢܳܐ ܚܕܰܬܳܐ ܘܗܳܫܳܐ ܬܺܐܥܶܐ ܘܬܶܕܥܽܘܢܳܗ̇. ܘܶܐܥܒܶܕ݂ ܐܽܘܪܚܳܐ ܒܡܰܕ݂ܒܪܳܐ: ܘܢܰܗܖ̈ܰܘܳܬ݂ܳܐ ܒܰܐܫܺܝܡܽܘܢ.</VERS>
      <VERS vnumber="20">ܬܫܰܒܚܰܢܝ ܚܰܝܽܘܬ݂ܳܐ ܕܕܰܒܪܳܐ: ܝܳܪܽܘܖ̈ܶܐ ܘܰܒ̈ܢܳܬ݂ ܢܰܥ̈ܡܶܐ: ܡܶܛܽܠ ܕܝܶܗܒܶܬ݂ ܡܰܝ̈ܳܐ ܒܡܰܕ݂ܒܪܳܐ: ܘܢܰܗܖ̈ܰܘܳܬ݂ܳܐ ܒܰܐܫܺܝܡܽܘܢ: ܕܢܶܫܬ݁ܶܐ ܥܰܡܝ ܓܰܒܝܳܐ.</VERS>
      <VERS vnumber="21">ܥܰܡܳܐ ܗܳܢܳܐ ܕܰܓܒܶܝܬ݂ ܠܺܝ: ܢܶܫܬ݁ܽܘܢ.</VERS>
      <VERS vnumber="22">ܠܳܐ ܗ̱ܘܳܐ ܠܺܝ ܩܪܰܝܬ݁ ܝܰܥܩܽܘܒ: ܕܰܩܪܺܝܬ݂ܳܟ݂ ܝܺܣܪܳܐܶܝܠ.</VERS>
      <VERS vnumber="23">ܠܳܐ ܐܰܝܬ݁ܺܝܬ݁ ܠܺܝ ܐܶܡܖ̈ܶܐ ܕܝܰܩܕܰܝ̈ܟ. ܘܰܒܕܶܒܚܰܝ̈ܟ ܠܳܐ ܝܰܩܰܪܬܳܢܝ ܠܳܐ ܫܰܥܒܶܕܬܳܟ݂ ܒܩܽܘܪܒܳܢܳܐ: ܘܠܳܐ ܐܰܠܐܺܝܬܳܟ݂ ܒܰܠܒܽܘܢ̱ܬܳܐ.</VERS>
      <VERS vnumber="24">ܠܳܐ ܙܒܰܢܬ݁ ܠܺܝ ܒܟܶܣܦܳܐ ܩܰܢܝܳܐ ܕܒܶܣܡܳܐ. ܘܰܒܬܰܪܒܳܐ ܕܕܶܒܚܰܝ̈ܟ ܠܳܐ ܐܰܪܘܺܝܬܳܢܝ ܐܶܠܳܐ ܫܰܥܒܰܕܬܳܢܝ ܒܰܚܛܳܗܰܝ̈ܟ: ܘܰܒܥܰܘܠܳܟ݂ ܐܰܠܐܺܝܬܳܢܝ.</VERS>
      <VERS vnumber="25">ܐܶܢܳܐ ܐ̱ܢܳܐ ܕܥܳܛܶܐ ܐ̱ܢܳܐ ܥܰܘܠܳܟ݂ ܡܶܛܽܠܳܬܝ. ܘܰܚܛܳܗܰܝ̈ܟ ܠܳܐ ܐܶܬ݁ܕܟܰܪ.</VERS>
      <VERS vnumber="26">ܐܶܬ݁ܕܰܟ݂ܪܰܝܢܝ: ܢܶܬ݁ܬ݁ܕܺܝܢ ܐܰܟ݂ܚܕ݂ܳܐ. ܐܶܡ̇ܪܶܬ݂ ܕܬܶܙܕܰܕܰܩ.</VERS>
      <VERS vnumber="27">ܐܰܒܽܘܟ݂ ܩܰܕ݂ܡܳܝܳܐ ܚܛܳܐ ܫܰܠܺܝܛܳܢܰܝ̈ܟ ܐܰܥܠܺܝܘ ܒܺܝ.</VERS>
      <VERS vnumber="28">ܛܰܘܶܫܘ ܪܰܘܖ̈ܒܢܰܝܟ ܩܽܘܕ݂ܫܳܐ. ܝܶܗܒܶܬ݂ ܠܝܰܥܩܽܘܒ ܠܚܰܪܡܳܐ: ܘܠܺܝܣܪܳܐܶܝܠ ܠܚܶܣܕܳܐ.</VERS>
    </CHAPTER>
    <CHAPTER cnumber="44">
      <VERS vnumber="1">ܡܶܟܺܝܠ ܫܡܰܥܰܝܢܝ ܝܰܥܩܽܘܒ ܥܰܒܕܝ: ܘܺܝܣܪܳܐܶܝܠ ܕܰܓܒܶܝܬ݂</VERS>
      <VERS vnumber="2">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܥܰܒܕܳܟ݂ ܘܓܰܒܠܳܟ݂ ܒܡܰܪܒܥܳܐ ܘܥܰܕ݂ܪܳܟ݂ ܠܳܐ ܬܶܕ݂ܚܶܠ ܥܰܒܕܝ ܝܰܥܩܽܘܒ: ܘܺܝܣܪܳܐܶܝܠ ܕܰܩܪܺܝܬ݂.</VERS>
      <VERS vnumber="3">ܡܶܛܽܠ ܕܶܐܬ݁ܶܠ ܡܰܝ̈ܳܐ ܒܰܐܬ݂ܪܳܐ ܨܶܗܝܳܐ: ܘܖ̈ܳܕܰܝܳܐ ܒܝܰܒܫܳܐ ܐܶܫܽܘܕ݂ ܪܽܘܚܝ ܥܰܠ ܙܰܪܥܳܟ݂: ܘܒܽܘܖ̈ܟܳܬ݂ܝ ܥܰܠ ܒܢܰܝ̈ܟ.</VERS>
      <VERS vnumber="4">ܘܢܺܐܥܽܘܢ ܡ̣ܶܢ ܒܰܝܢܳܬ݂ ܥܡܺܝܪܳܐ: ܐܰܝܟ݂ ܥܰܖ̈ܒܶܐ ܕܥܰܠ ܬܰܦ̈ܶܐ ܕܡܰܝ̈ܳܐ.</VERS>
      <VERS vnumber="5">ܗܳܢܳܐ ܢܺܐܡܰܪ ܕܡܳܪܝܳܐ ܐ̱ܢܳܐ: ܘܗܳܢܳܐ ܢܶܩܪܶܐ ܒܰܫܡܶܗ ܕܝܰܥܩܽܘܒ ܘܗܳܢܳܐ ܢܰܟ݂ܬ݁ܶܒ ܐܺܝܕܶܗ ܠܡܳܪܝܳܐ. ܘܰܒܫܶܡ ܝܺܣܪܳܐܶܝܠ ܢܶܬ݂ܟܰܢܶܐ.</VERS>
      <VERS vnumber="6">ܗܳܟ݂ܰܢܳܐ ܐܳܡܰܪ ܡܳܪܝܳܐ ܡܰܠܟܶܗ ܕܺܝܣܪܳܐܶܝܠ ܘܦܳܪܽܘܩܶܗ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܐܶܢܳܐ ܐ̱ܢܳܐ ܩܰܕ݂ܡܳܝܳܐ: ܘܶܐܢܳܐ ܐ̱ܢܳܐ ܐ̱ܚܪܳܝܳܐ. ܘܠܰܝܬ݁ ܐܰܠܳܗ ܠܒܰܪ ܡܶܢܝ.</VERS>
      <VERS vnumber="7">ܘܡܰܢܽܘ ܐܰܟ݂ܘܳܬ݂ܝ ܢܶܩܪܶܐ: ܘܢܶܬ݁ܛܰܝܰܒ ܘܰܢܚܳܘܶܐ: ܡ̣ܶܢ ܕܣܳܡܶܬ݂ ܥܰܡܳܐ ܠܥܳܠܰܡ: ܘܶܐܬܘ̈ܳܬܳܐ ܕܳܐܬ݂ܝܳܢ ܢܚܰܘܢ.</VERS>
      <VERS vnumber="8">ܠܳܐ ܬܶܕ݂ܚܠܽܘܢ ܘܠܳܐ ܬܶܬ݂ܪܰܗܒܽܘܢ: ܠܳܐ ܐܰܫܡܰܥܬܟ݂ܽܘܢ ܡ̣ܶܢ ܩܕ݂ܺܝܡ ܘܚܰܘܺܝܬ݁ܟ݂ܽܘܢ ܘܰܐܢ̱ܬ݁ܽܘܢ ܣܳܗ̈ܕܰܝ. ܕܠܰܝܬ݁ ܐܰܠܳܗ ܠܒܰܪ ܡܶܢܝ: ܘܠܰܝܬ݁ ܕܬܰܩܺܝܦ ܕܠܳܐ ܝܳܕܰܥ ܐ̱ܢܳܐ.</VERS>
      <VERS vnumber="9">ܣܪܺܝܩܺܝܢ ܐܶܢܽܘܢ ܟܽܠܗܽܘܢ ܐܽܘܡܳܢ̈ܶܐ ܕܥܳܒܕܺܝܢ ܨܰܠ̈ܡܶܐ. ܘܠܰܝܬ݁ ܝܽܘܬ݂ܪܳܢ ܒܰܥܒܳܕܰܝ̈ܗܽܘܢ ܕܪܰܓܘ ܠܡܶܥܒܰܕ݂ ܘܣܳܗܕܺܝܢ ܐܽܘܡܳܢ̈ܶܐ ܕܰܥܒܰܕ݂ܘ ܐܶܢܽܘܢ: ܕܠܳܐ ܚܳܙܶܝܢ: ܘܠܳܐ ܫܳܡܥܺܝܢ: ܘܠܳܐ ܝܳܕ݂ܥܺܝܢ.</VERS>
      <VERS vnumber="10">ܡܶܛܽܠ ܗܳܢܳܐ ܢܶܒܗܬ݂ܽܘܢ ܐܰܝܠܶܝܢ ܕܥܳܒܕܺܝܢ ܐܰܠܳܗ̈ܶܐ: ܘܓܳܠܦܺܝܢ ܢܣܺܝ̈ܟܶܐ ܕܝܽܘܬ݂ܪܳܢ ܠܰܝܬ݁ ܒܗܽܘܢ.</VERS>
      <VERS vnumber="11">ܗܳܐ ܟܽܠܗܽܘܢ ܐܽܘܡܳܢܰܝ̈ܗܽܘܢ: ܚܰܪܫܺܝܢ ܐܶܢܽܘܢ ܡ̣ܶܢ ܒܢܰܝ̈ܢܳܫܳܐ. ܢܶܬ݂ܟܰܢܫܽܘܢ ܟܽܠܗܽܘܢ ܘܰܢܩܽܘܡܽܘܢ ܘܢܶܒܗܬ݂ܽܘܢ ܘܢܰܚܦܪܽܘܢ ܐܰܟ݂ܚܕ݂ܳܐ.</VERS>
      <VERS vnumber="12">ܕܰܠܛܰܫ ܦܰܪܙܠܳܐ ܢܰܓܳܪܳܐ: ܘܰܒܥܶܫܦܳܐ ܫܰܦܝܶܗ. ܘܰܒܡܰܩܳܪܳܐ ܓܰܠܦܶܗ ܘܥܰܒܕܶܗ ܒܚܰܝܠܳܐ ܕܰܕܪܳܥܶܗ. ܐܳܦ ܟܦܶܢ ܐܳܦ ܨܗܺܝ. ܘܠܳܐ ܐܶܫܬ݁ܺܝ ܡܰܝ̈ܳܐ ܘܶܐܬ݁ܛܰܪܰܦ.</VERS>
      <VERS vnumber="13">ܓܒܳܐ ܢܰܓܳܪܳܐ ܩܰܝܣܳܐ: ܘܡܰܫܚܶܗ ܘܰܒܬ݁ܳܬܳܐ ܕܰܒܩܶܗ. ܘܓܰܠܦܶܗ ܘܥܰܒܕܶܗ ܒܰܕ݂ܡܽܘܬ݂ܳܐ ܕܓܰܒܪܳܐ: ܐܰܝܟ݂ ܝܳܐܝܽܘܬ݂ܳܐ ܕܒܰܪܢܳܫܳܐ.</VERS>
      <VERS vnumber="14">ܘܰܐܩܺܝܡܶܗ ܒܒܰܝܬܳܐ ܠܩܰܝܣܳܐ ܕܰܦܣܺܝܩ ܡ̣ܶܢ ܥܳܒܐ: ܕܰܒܡܶܛܪܳܐ ܐܶܬ݂ܪܰܒܺܝ. ܕܢܶܗܘܶܐ ܠܐ̱ܢܳܫܳܐ ܠܝܰܩܕܳܢܳܐ.</VERS>
      <VERS vnumber="15">ܘܰܢܣܰܒܘ ܡܶܢܶܗ: ܘܰܐܚܶܡ̣ܘ: ܘܰܐܦܰܘ ܠܰܚܡܳܐ. ܘܳܐܦ ܥܒܰܕ݂ܘ ܐܰ‌ܠܳܗܳܐ: ܘܣܳܓܕܺܝܢ ܠܶܗ. ܥܒܰܕ݂ܘ ܓܠܺܝܦܳܐ ܘܰܣܓܶܕ݂ܘ ܠܶܗ.</VERS>
      <VERS vnumber="16">ܦܶܠܓܶܗ ܐܰܘܩܶܕ݂ܘ ܒܢܽܘܪܳܐ. ܘܛܰܘܺܝܘ ܒܶܣܪܳܐ ܥܰܠ ܓܽܘܡܖ̈ܰܘܗܝ. ܘܶܐܟܰܠܘ ܘܰܣܒܰܥܘ ܘܳܐܦ ܫܚܶܢܘ ܘܶܐܡܰܪܘ ܐܰܚܳܢ: ܫܶܚܢܶܬ݂: ܘܰܚܙܺܝܬ݂ ܢܽܘܪܳܐ.</VERS>
      <VERS vnumber="17">ܘܫܰܪܟܳܐ ܥܒܰܕ݂ܘ ܐܰ‌ܠܳܗܳܐ ܓܠܺܝܦܳܐ: ܘܰܣܓܶܕ݂ܘ ܠܶܗ: ܘܨܰܠܺܝܘ ܠܶܗ: ܘܶܐܡܰܪܘ ܦܰܨܳܢ: ܡܶܛܽܠ ܕܰܐܢ̱ܬ݁ ܗܽܘ ܐܰܠܳܗܰܢ.</VERS>
      <VERS vnumber="18">ܘܠܳܐ ܝܺܕܰܥܘ ܘܠܳܐ ܐܶܣܬܰܟܰܠܘ: ܕܫܺܝܥ ܗ̱ܘ̣ ܚܶܙܘܳܐ ܕܥܰܝܢܰܝ̈ܗܽܘܢ. ܘܣܽܘܟܳܠܳܐ ܕܠܶܒܗܽܘܢ.</VERS>
      <VERS vnumber="19">ܘܠܳܐ ܐܰܝܬ݁ܺܝܘ ܥܰܠ ܒܳܠܗܽܘܢ: ܘܠܳܐ ܝܺܕܰܥܘ ܘܠܳܐ ܐܶܬ݂ܪܰܥܺܝܘ ܘܶܐܡܰܪܘ: ܕܦܶܠܓܶܗ ܐܰܘܩܶܕ݂ܘ ܒܢܽܘܪܳܐ. ܘܥܰܠ ܓܽܘܡܖ̈ܰܘܗܝ ܐܰܦܰܘ ܠܰܚܡܳܐ. ܘܛܰܘܺܝܘ ܒܶܣܪܳܐ ܘܶܐܟܰܠܘ ܘܫܰܪܟܳܐ ܥܒܰܕ݂ܘ ܠܗܽܘܢ ܦܬܰܟ݂ܪܳܐ ܕܩܰܝܣܳܐ: ܘܰܣܓܶܕ݂ܘ ܠܶܗ.</VERS>
      <VERS vnumber="20">ܪܳܥܶܐ ܗ̱ܘ̣ ܒܩܶܛܡܳܐ ܠܶܒܗܽܘܢ. ܘܡܶܛܥܳܐ ܗ̱ܘ̣ ܛܳܥܶܝܢ: ܘܠܳܐ ܡܦܰܨܶܝܢ ܢܰܦܫܗܽܘܢ. ܘܠܳܐ ܐܳܡܪܺܝܢ ܕܕܰܓܳܠܽܘܬ݂ܳܐ ܥܶܒܕܰܬ ܝܰܡܺܝܢܰܢ.</VERS>
      <VERS vnumber="21">ܐܶܬ݁ܕܰܟ݂ܪ ܗܳܠܶܝܢ ܝܰܥܩܽܘܒ: ܘܺܝܣܪܳܐܶܝܠ ܕܥܰܒܕܝ ܐܰܢ̱ܬ݁. ܓܒܰܠܬܳܟ݂ ܠܺܝ ܥܰܒܕ݂ܳܐ: ܡܶܟܺܝܠ ܝܺܣܪܳܐܶܝܠ ܠܳܐ ܬܶܛܥܶܝܢܝ.</VERS>
      <VERS vnumber="22">ܐܰܥܒܪܶܬ݂ ܥܳܘܠܳܟ݂ ܐܰܝܟ݂ ܥܰܪܦܶܠܳܐ: ܘܰܚܛܳܗܰܝ̈ܟ ܐܰܝܟ݂ ܥܢܳܢܳܐ. ܐܶܬ݂ܦܰܢܝ ܠܘܳܬ݂ܝ ܕܰܦܪܰܩܬܳܟ݂.</VERS>
      <VERS vnumber="23">ܫܰܒܰܚܘ ܫܡܰܝܳܐ ܡܶܛܽܠ ܕܰܥܒܰܕ݂ ܡܳܪܝܳܐ: ܝܰܒܒܶܝ̈ܢ ܫܶܬܶܐܣܶܝ̈ܗ̇ ܕܰܐܪܥܳܐ. ܐܶܬ݂ܦܰܨܚܘ ܛܽܘܖ̈ܶܐ ܒܬܶܫܒܽܘܚܬܳܐ: ܘܥܳܒܳܐ ܘܟ݂ܽܠ ܐܺܝ̈ܠܳܢܶܐ ܕܒܶܗ. ܕܰܦܪܰܩ̣ ܡܳܪܝܳܐ ܠܝܰܥܩܽܘܒ: ܘܒܺܝܣܪܳܐܶܝܠ ܐܶܫܬܰܒܰܚ.</VERS>
      <VERS vnumber="24">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܦܰܪܩܳܟ݂ ܘܓܰܒܠܳܟ݂ ܒܡܰܪܒܥܳܐ ܘܥܰܕܪܳܟ݂. ܐܶܢܳܐ ܐ̱ܢܳܐ ܡܳܪܝܳܐ ܕܥܶܒܕܶܬ݂ ܟܽܠ. ܡܶܬܚܶܬ݂ ܫܡܰܝܳܐ ܒܰܠܚܽܘܕܰܝ. ܘܪܶܩܥܶܬ݂ ܐܰܪܥܳܐ ܡܶܢܝ ܘܠܺܝ.</VERS>
      <VERS vnumber="25">ܡܒܰܛܶܠ ܐܳܬܘ̈ܳܬܳܐ ܕܙܰܟܽܘܖ̈ܶܐ ܘܩܶܨܡܰܝ̈ܗܽܘܢ ܡܰܫܛܶܐ ܐ̱ܢܳܐ. ܡܰܗܦܶܟ݂ ܚܰܟܺܝܡܶܐ ܠܒܶܣܬܰܪܗܽܘܢ ܘܺܝܕܰܥܬ݂ܗܽܘܢ ܡܣܰܟܶܠ ܐ̱ܢܳܐ.</VERS>
      <VERS vnumber="26">ܘܰܡܩܺܝܡ ܡܶܠܬ݂ܳܐ ܕܥܰܒܕܶܗ: ܘܬܰܪܥܺܝܬ݂ܳܐ ܕܡܰܠܰܐܟܰܘ̈ܗܝ ܡܫܰܠܶܡ. ܕܶܐܡܰܪ ܠܽܐܘܪܺܫܠܶܡ: ܕܬܶܬ݂ܝܰܬܰܒ. ܘܰܠܩܽܘܖ̈ܝܳܐ ܕܺܝܗܽܘܕܳܐ: ܕܢܶܬ݂ܒܰܢ̈ܝܳܢ. ܘܰܠܚܰܖ̈ܒܬ݂ܳܗ̇ ܐܰܩܺܝܡ.</VERS>
      <VERS vnumber="27">ܕܶܐܡܰܪ ܠܥܽܘܡܩܳܐ ܚܪܰܒ. ܘܢܰܗܖ̈ܰܘܳܬ݂ܳܟ݂ ܐܰܘܒܶܫ.</VERS>
      <VERS vnumber="28">ܕܶܐܡܰܪ ܠܟ݂ܽܘܪܶܫ ܪܳܥܺܝ݂ܝ݂: ܕܟ݂ܽܠܶܗ ܨܶܒܝܳܢܝ ܢܫܰܠܶܡ: ܠܡܶܐܡܰܪ ܠܽܐܘܪܺܫܠܶܡ ܕܬܶܬ݂ܒܢܶܐ ܘܗܰܝܟܠܳܐ ܢܶܫܬܰܟ݂ܠܰܠ.</VERS>
    </CHAPTER>
    <CHAPTER cnumber="45">
      <VERS vnumber="1">ܗܳܟ݂ܰܢܳܐ ܐܳܡܰܪ ܡܳܪܝܳܐ ܠܰܡܫܺܝܚܶܗ: ܠܟ݂ܽܘܪܶܫ ܕܶܐܚܕܶܬ݂ ܒܝܰܡܺܝܢܶܗ. ܢܶܫܬܰܥܒܕ݂ܽܘܢ ܩܕ݂ܳܡܰܘܗܝ ܥܰܡ̈ܡܶܐ. ܘܚܰܨܳܐ ܕܡܰܠ̈ܟܶܐ ܐܶܫܰܪܶܐ ܠܡܶܦܬܰܚ ܩܕ݂ܳܡܰܘܗܝ ܬܰܖ̈ܥܶܐ: ܘܬܰܖ̈ܥܶܐ ܠܳܐ ܢܶܬ݁ܬܰܚܕܽܘܢ.</VERS>
      <VERS vnumber="2">ܐܶܢܳܐ ܩܕ݂ܳܡܰܝܟ ܐܶܙܰܠ. ܘܥܰܪܡܳܐ ܐܶܫܰܦܶܐ. ܬܰܖ̈ܥܶܐ ܕܰܢܚܳܫܳܐ ܐܶܬܰܒܰܪ. ܘܡܽܘܟ݂̈ܠܶܐ ܕܦܰܪܙܠܳܐ ܐܶܓܰܕܶܡ.</VERS>
      <VERS vnumber="3">ܘܶܐܬ݁ܶܠ ܠܳܟ݂ ܣܺܝ̈ܡܳܬ݂ܳܐ ܕܰܒܚܶܫܽܘܟ݂ܳܐ: ܘܰܛܡܺܝܖ̈ܳܬ݂ܳܐ ܡܣܰܬ݁ܖ̈ܳܬ݂ܳܐ. ܕܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ ܕܰܩܪܺܝܬ݂ܳܟ݂ ܒܰܫܡܳܟ݂: ܐܰܠܳܗܶܗ ܕܺܝܣܪܳܐܶܝܠ.</VERS>
      <VERS vnumber="4">ܡܶܛܽܠ ܥܰܒܕܰܝ ܝܰܥܩܽܘܒ: ܘܺܝܣܪܳܐܶܝܠ ܓܰܒܝ: ܩܪܺܝܬ݂ܳܟ݂ ܒܰܫܡܳܟ ܘܟܰܢܺܝܬ݂ܳܟ݂: ܘܠܳܐ ܝܺܕܰܥܬܳܢܝ.</VERS>
      <VERS vnumber="5">ܐܶܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ ܠܒܰܪ ܡܶܢܝ: ܘܠܰܝܬ݁ ܐܰܠܳܗ. ܐܰܥܫܶܢܬܳܟ݂: ܘܠܳܐ ܝܺܕܰܥܬܳܢܝ.</VERS>
      <VERS vnumber="6">ܕܢܶܕܥܽܘܢ ܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ. ܘܡ̣ܶܢ ܡܰܥܖ̈ܳܒܰܘܗܝ: ܕܠܰܝܬ݁ ܠܒܰܪ ܡܶܢܝ. ܐܶܢܳܐ ܐ̱ܢܳܐ ܡܳܪܝܳܐ ܘܠܰܝܬ݁ ܬܽܘܒ.</VERS>
      <VERS vnumber="7">ܕܰܓܒܰܠ ܢܽܘܗܪܳܐ: ܘܰܒܪܳܐ ܚܶܫܽܘܟ݂ܳܐ. ܥܒܰܕ݂ ܫܠܳܡܳܐ: ܘܰܒܪܳܐ ܒܺܝܫܬܳܐ ܐܶܢܳܐ ܐ̱ܢܳܐ ܡܳܪܝܳܐ ܕܥܶܒܕܶܬ݂ ܗܳܠܶܝܢ ܟܽܠܗܶܝܢ.</VERS>
      <VERS vnumber="8">ܐܶܬ݂ܒܰܣܰܡܘ ܫܡܰܝܳܐ ܡ̣ܶܢ ܠܥܶܠ ܘܰܥܢܳܢ̈ܶܐ ܢܶܖ̈ܣܳܢ ܙܰܕܺܝܩܽܘܬܳܐ. ܬܶܬ݂ܦܬܰܚ ܐܰܪܥܳܐ: ܘܢܶܣܓܶܐ ܦܽܘܪܩܳܢܳܐ. ܘܙܰܕܺܝܩܽܘܬܳܐ ܬܶܫܘܰܚ ܐܰܟ݂ܚܕ݂ܳܐ. ܐܶܢܳܐ ܐ̱ܢܳܐ ܡܳܪܝܳܐ ܕܰܒܪܺܝܬ݂ ܗܳܠܶܝܢ.</VERS>
      <VERS vnumber="9">ܘܳܝ ܠܰܕ݂ܕ݂ܳܐܶܢ ܥܰܡ ܓܳܒܽܘܠܶܗ: ܚܶܨܦܳܐ ܡ̣ܶܢ ܚܶܨܦܶܝ̈ܗ̇ ܕܰܐܪܥܳܐ ܕܰܠܡܳܐ ܐܳܡܰܪ ܛܺܝܢܳܐ ܠܦܰܚܳܪܳܐ ܡܳܢܳܐ ܥܳܒܶܕ݂ ܐܰܢ̱ܬ݁. ܘܠܳܐ ܗܘܺܝܬ݂ ܥܒܳܕ݂ܳܐ ܕܺܐܝܕܰܝ̈ܟ.</VERS>
      <VERS vnumber="10">ܘܳܝ ܠܰܕ݂ܐܳܡܰܪ ܠܰܐܒܳܐ: ܡܳܢܳܐ ܡܰܘܠܶܕ݂ ܐܰܢ̱ܬ݁ ܘܠܰܐܢ̱ܬ݁ܬ݂ܳܐ: ܕܡܳܢܳܐ ܒܳܛܢܰܬ݁ܝ.</VERS>
      <VERS vnumber="11">ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ ܘܓܳܒܽܘܠܶܗ. ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܫܰܐܠܽܘܢܝ ܐܳܬܘ̈ܳܬܳܐ ܥܰܠ ܒܢܰܝ̈. ܘܥܰܠ ܥܒܳܕ݂ ܐܺܝܕܰܝ̈ ܦܽܘܩܕܽܘܢܝ.</VERS>
      <VERS vnumber="12">ܐܶܢܳܐ ܥܶܒܕܶܬ݂ ܐܰܪܥܳܐ: ܘܒܰܪܢܳܫܳܐ ܥܠܶܝܗ̇ ܐܶܢܳܐ ܒܺܐܝܕܰܝ̈ ܡܶܬ݂ܚܶܬ݂ ܫܡܰܝܳܐ. ܘܦܶܩܕܶܬ݂ ܠܟ݂ܽܠܶܗ ܚܰܝܠܗܽܘܢ.</VERS>
      <VERS vnumber="13">ܐܶܢܳܐ ܐܰܥܺܝܪܬ݁ܶܗ ܒܙܰܕܺܝܩܽܘܬܳܐ ܘܟܽܠܗܶܝܢ ܐܽܘܖ̈ܚܳܬܶܗ ܐܶܫܰܦܶܐ. ܗܽܘ ܢܶܒܢܶܐ ܩܪܺܝܬ݂ܝ ܘܰܫܒܺܝܬܝ ܢܫܰܕܰܪ ܠܳܐ ܒܰܕ݂ܡܰܝ̈ܳܐ: ܘܠܳܐ ܒܫܽܘܚܕܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ</VERS>
      <VERS vnumber="14">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܐܶܘܬ݂ܳܗ̇ ܕܡܶܨܪܶܝܢ: ܬܰܓܳܖ̈ܶܐ ܕܟ݂ܽܘܫ ܘܕܰܫܒܳܐ. ܓܰܒܖ̈ܶܐ ܕܰܡܫܽܘܚܬ݂ܳܐ ܥܠܰܝܟܝ ܢܶܥܒܪܽܘܢ. ܘܕ݂ܺܝܠܶܟ݂ܝ ܢܶܗܘܽܘܢ: ܘܒܬ݂ܰܪܶܟ݂ܝ ܢܺܐܙܽܠ̄ܘܢ. ܘܰܒܫܺܫ̈ܠܳܬ݂ܳܐ ܢܶܥܒܪܽܘܢ. ܘܠܶܟ݂ܝ ܢܶܣܓܕ݂ܽܘܢ. ܘܒܶܟ݂ܝ ܢܨܰܠܽܘܢ ܕܒܶܟ݂ܝ ܗ̱ܘ̣ ܐܰ‌ܠܳܗܳܐ: ܘܠܰܝܬ݁ ܬܽܘܒ ܐܰܠܳܗ ܐ̱ܚܪܺܝܢ.</VERS>
      <VERS vnumber="15">ܫܰܪܪܝܪܳܐܺܝܬ݂ ܐܰܢ̱ܬ݁ ܗ̱ܘ̣ ܡܣܰܬ݁ܪܳܐ: ܐܰܠܳܗܶܗ ܕܺܝܣܪܳܐܶܝܠ ܘܦܳܪܽܘܩܶܗ.</VERS>
      <VERS vnumber="16">ܒܗܶܬ݂ܘ ܘܰܐܚܦܰܪܘ ܟܽܠܗܽܘܢ ܐܰܟ݂ܚܕ݂ܳܐ. ܕܰܡܗܰܠܟ݂ܺܝܢ ܒܚܶܦܪܳܐ: ܘܓܳܠܦܺܝܢ ܦܬܰܟ݂ܖ̈ܶܐ.</VERS>
      <VERS vnumber="17">ܦܽܘܪܩܳܢܶܗ ܕܺܝܣܪܳܐܶܝܠ ܒܡܳܪܝܳܐ ܗ̱ܘ̣ ܦܳܪܽܘܩܳܐ ܕܥܳܠ̈ܡܶܐ ܠܳܐ ܬܶܒܗܬ݂ܽܘܢ: ܘܠܳܐ ܬܰܚܦܪܽܘܢ ܠܥܳܠܰܡ ܥܳܠܡܺܝܢ.</VERS>
      <VERS vnumber="18">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ ܕܰܒܪܳܐ ܫܡܰܝܳܐ: ܘܗܽܘܝܽܘ ܐܰ‌ܠܳܗܳܐ ܕܰܓܒܰܠ ܐܰܪܥܳܐ: ܘܥܰܒܕܳܗ̇ ܘܗܽܘܝܽܘ ܬܰܩܢܳܗ̇. ܠܳܐ ܗ̱ܘܳܐ ܣܪܺܝܩܳܐܺܝܬ݂ ܒܪܳܗ̇ ܐܶܠܳܐ ܕܬܶܬ݁ܶܒ ܒܳܗ̇ ܒܪܺܝܬܶܗ. ܐܶܢܳܐ ܐ̱ܢܳܐ ܡܳܪܝܳܐ ܘܠܰܝܬ݁ ܬܽܘܒ.</VERS>
      <VERS vnumber="19">ܠܳܐ ܗ̱ܘܳܐ ܒܛܽܘܫܝܳܐ ܡܰܠܠܶܬ݂ ܒܰܐܬ݂ܪܳܐ ܕܰܐܪܥܳܐ ܚܶܫܽܘܟ݂ܬܳܐ: ܘܠܳܐ ܐܶܡܪܶܬ݂ ܠܙܰܪܥܳܐ ܕܝܰܥܩܽܘܒ ܕܰܣܪܺܝܩܳܐܺܝܬ݂ ܒܥܳܐܽܘܢܝ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܡܰܠܶܠ ܐ̱ܢܳܐ ܙܰܕܺܝܩܽܘܬܳܐ: ܘܰܡܚܳܘܶܐ ܐ̱ܢܳܐ ܬܪܺܝܨܽܘܬ݂ܳܐ.</VERS>
      <VERS vnumber="20">ܐܶܬ݂ܟܰܢܰܫܘ: ܘܬ݂ܰܘ: ܘܶܐܬ݂ܩܰܪܰܒܘ ܐܰܟ݂ܚܕ݂ܳܐ: ܐܰܝܠܶܝܢ ܕܡܶܬ݂ܦܰܨܶܝܢ ܡ̣ܶܢ ܥܰܡ̈ܡܶܐ. ܘܠܳܐ ܝܺܕ݂ܰܥܘ ܕܰܫܩܰܠܘ ܩܰܝܣܳܐ ܓܠܺܝܦܳܐ ܘܨܰܠܺܝܘ ܠܰܐܠܳܗܳܐ ܕܠܳܐ ܦܳܪܶܩ.</VERS>
      <VERS vnumber="21">ܚܰܘܰܘ ܘܰܩܪܽܘܒܘ: ܘܶܐܬ݂ܡܰܠܰܟܘ ܐܰܟ݂ܚܕ݂ܳܐ. ܡܰܢܽܘ ܐܰܫܡܰܥ ܗܳܕܶܐ ܡ̣ܶܢ ܩܕ݂ܺܝܡ. ܘܡ̣ܶܢ ܪܺܝܫܺܝܬ݂ܳܐ ܐܶܢܳܐ ܐ̱ܢܳܐ ܡܳܪܝܳܐ. ܘܠܰܝܬ݁ ܬܽܘܒ ܐܰܠܳܗ ܠܒܰܪ ܡܶܢܝ. ܐܰ‌ܠܳܗܳܐ ܙܰܕܺܝܩܳܐ ܘܦܳܪܽܘܩܳܐ: ܘܠܰܝܬ݁ ܠܒܰܪ ܡܶܢܝ.</VERS>
      <VERS vnumber="22">ܐܶܬ݂ܩܰܪܰܒܘ ܠܘܳܬ݂ܝ ܟܽܠܟ݂ܽܘܢ ܥܶܒܖ̈ܶܝܗ̇ ܕܰܐܪܥܳܐ: ܕܬܶܬ݂ܦܰܪܩܽܘܢ ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ: ܘܠܰܝܬ݁ ܬܽܘܒ.</VERS>
      <VERS vnumber="23">ܒܺܝ ܝܺܡܺܝܬ݂: ܘܢܶܦܩܰܬ ܡ̣ܶܢ ܦܽܘܡܝ ܡܶܠܬ݂ܳܐ ܕܙܰܕܺܝܩܽܘܬܳܐ: ܘܠܳܐ ܬܶܗܦܽܘܟ݂ ܕܠܺܝ ܬܶܟܽܘܦ ܟܽܠ ܒܪܽܘܟ ܘܒܺܝ ܢܺܐܡܶܐ ܟܽܠ ܠܶܫܳܢ.</VERS>
      <VERS vnumber="24">ܘܢܺܐܡܪܽܘܢ ܒܡܳܪܝܳܐ ܗ̱ܝ ܙܰܕܺܝܩܽܘܬܳܐ. ܘܥܰܫܺܝ̈ܢܶܐ ܠܘܳܬܶܗ ܢܺܐܙܽܠ̱ܘܢ. ܘܢܶܒܗܬ݂ܽܘܢ ܟܽܠ ܕܣܳܩܪܺܝܢ ܠܳܟ݂.</VERS>
      <VERS vnumber="25">ܒܺܝ ܢܶܫܬܰܒܰܚ ܘܢܶܙܕܰܕܰܩ ܟܽܠܶܗ ܙܰܪܥܶܗ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="46">
      <VERS vnumber="1">ܢܦܰܠ ܒܺܝܠ: ܘܶܐܣܬ݁ܚܶܦ ܢܳܒܽܘ ܘܰܗܘܰܘ ܦܬܰܟ݂ܖ̈ܰܝܗܽܘܢ ܓܠܺܝ̈ܦܶܐ ܛܰܥܢ̈ܶܐ ܥܕ݂ܺܝ̈ܕܶܐ: ܠܚܰܝܽܘܬ݂ܳܐ ܘܠܰܒܥܺܝܪܳܐ ܟܦܰܢܬܳܐ.</VERS>
      <VERS vnumber="2">ܐܶܣܬ݁ܚܶܦܘ ܘܰܢܦܰܠܘ ܐܰܟܚܕ݂ܳܐ. ܘܠܳܐ ܐܶܫܟܰܚܘ ܠܰܡܫܰܘܙܳܒܽܘ ܛܳܥܽܘܢܝ̈ܗܽܘܢ ܘܶܐܙܰܠ ܒܫܶܒܝܳܐ ܢܰܦ̈ܫܳܬ݂ܗܽܘܢ.</VERS>
      <VERS vnumber="3">ܫܽܘܡܥܽܘܢܝ ܕܒܶܝܬ݂ ܝܰܥܩܽܘܒ: ܘܟ݂ܽܠܶܗ ܫܰܪܟܶܗ ܕܺܝܣܪܳܐܶܝܠ ܕܡܶܫܬܰܩܠܺܝܢ ܒܟܰܪܣܳܐ: ܘܡܶܫܬܰܩܠܺܝܢ ܒܡܰܪܒܥܳܐ.</VERS>
      <VERS vnumber="4">ܥܕܰܡܳܐ ܠܣܰܝܒܽܘܬ݂ܳܐ ܐܶܢܳܐ ܗ̱ܘ̣ ܘܰܥܕܰܡܳܐ ܠܩܰܫܺܝܫܽܘܬ݂ܳܐ ܐܶܢܳܐ ܐܶܣܒܽܘܠ ܐܶܢܳܐ ܥܶܒܕܶܬ݂: ܘܶܐܢܳܐ ܐܶܫܩܽܘܠ ܘܶܐܢܳܐ ܐܶܣܒܽܘܠ ܘܶܐܦܰܨܶܐ.</VERS>
      <VERS vnumber="5">ܠܡܰܢ ܕܰܡܺܝܬ݁ܽܘܢܳܢܝ ܘܦܰܚܶܡܬ݁ܽܘܢܳܢܝ.</VERS>
      <VERS vnumber="6">ܠܰܕ݂ܛܳܥܶܝܢ ܘܡܰܦܩܺܝܢ ܕܰܗܒܳܐ ܡ̣ܶܢ ܟܺܝܣܰܝ̈ܗܽܘܢ ܘܣܺܐܡܳܐ ܒܡܰܣܰܐܬ݂ܳܐ ܬܳܩܠܺܝܢ. ܘܐܳܓܪܺܝܢ ܩܰܢܝܳܢܳܐ. ܘܥܳܒܕܺܝܢ ܐܰ‌ܠܳܗܳܐ ܘܣܳܓܕܺܝܢ ܠܶܗ: ܘܳܐܦ ܡܨܰܠܶܝܢ ܠܶܗ.</VERS>
      <VERS vnumber="7">ܘܫܳܩܠܺܝܢ ܠܶܗ ܥܰܠ ܟܰܬ݂ܦ̈ܳܬ݂ܗܽܘܢ: ܘܰܡܗܰܠܟ݂ܺܝܢ ܠܶܗ. ܘܣܳܝܡܺܝܢ ܠܶܗ ܥܰܠ ܕܽܘܟܬܶܗ. ܘܠܳܐ ܡܶܫܟܰܚ ܠܰܡܩܳܡ ܡ̣ܶܢ ܕܽܘܟܬܶܗ ܘܳܐܦ ܡܨܰܠܶܝܢ ܠܶܗ: ܘܠܳܐ ܥܳܢܶܐ ܠܗܽܘܢ. ܘܠܳܐ ܦܳܪܶܩ ܠܗܽܘܢ ܡ̣ܶܢ ܐܽܘܠܨܳܢܰܝ̈ܗܽܘܢ.</VERS>
      <VERS vnumber="8">ܐܶܬ݁ܕܰܟ݂ܪܘ ܗܳܠܶܝܢ ܘܶܐܬ݂ܒܰܝܰܢܘ ܘܰܐܝܬܰܘ ܥܰܘ̈ܳܠܶܐ ܥܰܠ ܠܶܒܟ݂ܽܘܢ.</VERS>
      <VERS vnumber="9">ܐܶܬܰܕܰܟ݂ܪܘ ܩܰܕ݂ܡܳܝ̈ܳܬ݂ܳܐ ܕܡ̣ܶܢ ܥܳܠܰܡ. ܕܶܐܢܳܐ ܐ̱ܢܳܐ ܐܰ‌ܠܳܗܳܐ: ܘܠܰܝܬ݁ ܬܽܘܒ ܐܰܠܳܗ: ܘܠܰܝܬ݁ ܐܰܟ݂ܘܳܬ݂ܝ.</VERS>
      <VERS vnumber="10">ܘܰܡܚܳܘܶܐ ܐ̱ܢܳܐ ܡ̣ܶܢ ܪܺܝܫܺܝܬ݂ܳܐ ܐ̱ܚܖ̈ܳܝܳܬܳܐ: ܘܡ̣ܶܢ ܩܕܺܝܡ ܐܰܝܠܶܝܢ ܕܠܳܐ ܐܶܬ݂ܥܒܶܕ݂ ܐܳܡܰܪ ܐ̱ܢܳܐ. ܬܰܪܥܺܝܬܝ ܡܩܺܝܡ ܐ̱ܢܳܐ. ܘܟ݂ܽܠܶܗ ܨܶܒܝܳܢܝ ܥܳܒܶܕ݂ ܐ̱ܢܳܐ.</VERS>
      <VERS vnumber="11">ܩܳܪܶܐ ܐ̱ܢܳܐ ܡ̣ܶܢ ܡܰܕ݂ܢܚܳܐ ܛܰܝܪܳܐ: ܘܡ̣ܶܢ ܐܰܪܥܳܐ ܪܰܚܺܝܩܬܳܐ ܓܰܒܪܳܐ ܕܬܰܪܥܺܝܬ݂ܝ. ܐܶܢܳܐ ܡܡܰܠܶܠ ܐ̱ܢܳܐ: ܐܳܦ ܡܰܝܬܶܐ ܐ̱ܢܳܐ. ܓܶܒܠܶܬ݂: ܐܳܦ ܥܳܒܶܕ݂ ܐ̱ܢܳܐ.</VERS>
      <VERS vnumber="12">ܫܽܘܡܥܽܘܢܝ ܥܰܫܺܝ̈ܢܰܝ ܠܶܒܳܐ: ܖ̈ܰܚܺܝܩܰܝ ܡ̣ܶܢ ܙܰܕܺܝܩܽܘܬܳܐ.</VERS>
      <VERS vnumber="13">ܩܶܪܒܰܬ ܙܰܕܺܝܩܽܘܬ݂ܝ ܠܡܶܐܬ݂ܳܐ: ܘܦܽܘܪܩܳܢܝ ܠܳܐ ܢܳܘܚܰܪ ܘܶܐܬܶ݁ܠ ܒܨܶܗܝܽܘܢ ܦܽܘܪܩܳܢܳܐ: ܘܠܺܝܣܪܳܐܶܝܠ ܬܶܫܒܽܘܚܬ݁ܝ.</VERS>
    </CHAPTER>
    <CHAPTER cnumber="47">
      <VERS vnumber="1">: ܚܽܘܬ݂ܝ ܘܬܶܒܝ ܥܰܠ ܥܰܦܪܳܐ ܒܬ݂ܽܘܠܬܳܐ ܒܰܪܬ݂ ܒܳܒܶܠ. ܬܶܒܝ ܥܰܠ ܐܰܪܥܳܐ ܒܰܪܬ݂ ܟܰܠܕ݂ܳܝ̈ܶܐ. ܠܰܝܬ݁ ܟܽܘܪܣܝܳܐ. ܡܶܛܽܠ ܕܠܳܐ ܢܰܘܣܦܽܘܢ ܬܽܘܒ ܠܡܶܩܪܶܝܟ݂ܝ ܡܥܰܕܰܢܬܳܐ ܘܰܡܦܰܢܰܩܬܳܐ.</VERS>
      <VERS vnumber="2">ܣܰܒܝ ܪܰܚܝܳܐ: ܛܚܰܢܝ ܩܰܡܚܳܐ ܓܠܳܝ ܬܰܚܦܺܝܬܶܟ݂ܝ ܓܽܘܙܝ ܚܶܘܳܖ̈ܳܬܶܟ݂ܝ ܓܠܳܝ ܫܳܩܰܝ̈ܟܝ ܥܒܰܪܝ ܢܰܗܖ̈ܰܘܳܬ݂ܳܐ.</VERS>
      <VERS vnumber="3">ܢܶܬ݂ܓܠܶܐ ܦܽܘܪܣܳܝܶܟ݂ܝ: ܘܢܶܬ݂ܚܙܶܐ ܚܶܣܕܰܟ݂ܝ ܐܶܣܰܒ ܡܶܢܶܟ݂ܝ ܬܒܰܥܬ݂ܳܐ. ܘܠܳܐ ܐܰܦܓܰܥ ܒܶܟ݂ܝ ܐ̱ܢܳܫ.</VERS>
      <VERS vnumber="4">ܦܳܪܽܘܩܰܢ ܡܳܪܝܳܐ ܚܰܝܠܬ݂ܳܢܳܐ ܫܡܶܗ: ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="5">ܬܶܒܝ ܒܰܬ݂ܘܳܪܳܐ. ܥܽܘܠܝ ܒܚܶܫܽܘܟ݂ܳܐ ܒܰܪܬ݂ ܟܰܠܕ݂ܳܝ̈ܶܐ. ܡܶܛܽܠ ܕܠܳܐ ܢܰܘܣܦܽܘܢ ܬܽܘܒ ܠܡܶܩܪܶܝܟ݂ܝ ܓܰܢ̱ܒܳܪܰܬ݂ ܡܰܠ̈ܟܘܳܬ݂ܳܐ.</VERS>
      <VERS vnumber="6">ܪܶܓܙܶܬ݂ ܥܰܠ ܥܰܡܝ: ܕܛܰܘܶܫܘ ܝܳܪܬ݁ܽܘܬ݂ܝ ܘܰܐܫܠܡܶܬ݂ ܐܶܢܽܘܢ ܒܺܐܝܕܰܝ̈ܟܝ ܘܠܳܐ ܥܒܰܕܬܝ ܥܠܰܝܗܽܘܢ ܖ̈ܰܚܡܶܐ. ܘܥܰܠ ܣܳܒ̈ܶܐ ܐܰܥܫܶܢܬ݁ܝ ܢܺܝܪܶܟ݂ܝ ܛܳܒ.</VERS>
      <VERS vnumber="7">ܘܶܐܡܰܪܬ݁ܝ ܕܰܠܥܳܠܰܡ ܐܶܗܘܶܐ ܓܰܢ̱ܒܳܪܬܳܐ. ܘܠܳܐ ܣܳܡܬ݁ܝ ܒܠܶܒܶܟ݂ܝ ܗܳܠܶܝܢ. ܘܠܳܐ ܐܶܬ݁ܕܟܰܪܬ݁ܝ ܚܰܪܬ݂ܳܐ.</VERS>
      <VERS vnumber="8">ܗܳܫܳܐ ܫܡܰܥܝ ܗܳܠܶܝܢ ܡܥܰܕܢܬܳܐ: ܕܝܳܬ݂ܒܳܐ ܒܫܶܠܝܳܐ: ܘܳܐܡܪܳܐ ܒܠܶܒܳܗ̇: ܐܶܢܳܐ ܐ̱ܢܳܐ ܘܠܰܝܬ݁ ܬܽܘܒ. ܠܳܐ ܐܶܬܶܒ ܐܰܪܡܰܠܬܳܐ: ܘܠܳܐ ܐܶܕܰܥ ܬܟ݂ܳܠܳܐ.</VERS>
      <VERS vnumber="9">ܢܺܐܬ݂ܝ̈ܳܢ ܥܠܰܝܟܝ ܗܳܠܶܝܢ ܬܰܖ̈ܬܰܝܗܶܝܢ ܡܰܚ̈ܘܳܬ݂ܳܐ ܒܝܰܘܡܳܐ ܚܰܕ݂. ܬܟܳܠܳܐ ܘܰܐܪܡܠܽܘܬ݂ܳܐ ܡ̣ܶܢ ܫܶܠܝܳܐ ܢܺܐܬ݂ܝ̈ܳܢ ܥܠܰܝܟܝ: ܒܣܽܘܓܳܐܐ ܕܚܰܖ̈ܳܫܰܝܟܝ: ܘܰܒܣܽܘܓ݂ܳܐܐ ܕܰܡܓܽܘܫܰܝ̈ܟܝ.</VERS>
      <VERS vnumber="10">ܕܶܐܬ݁ܬ݁ܟܶܠܬ݁ܝ ܥܰܠ ܒܺܝܫܽܘܬܶܟ݂ܝ ܘܶܐܡܰܪܬ݁ܝ ܕܠܰܝܬ݁ ܕܚܳܙ̇ܶܐ ܠܺܝ. ܚܶܟ݂ܡܬܶܟ݂ܝ ܘܺܝܕܰܥܬܶܟ݂ܝ. ܗܺܝ ܐܰܛܥܝܰܬܶܟ݂ܝ ܘܶܐܡܰܪܬ݁ܝ ܒܠܶܒܶܟ݂ܝ ܕܶܐܢܳܐ ܐ̱ܢܳܐ ܘܠܰܝܬ݁ ܬܽܘܒ.</VERS>
      <VERS vnumber="11">ܬܺܐܬ݂ܶܐ ܥܠܰܝܟܝ ܒܺܝܫܬܳܐ ܒܫܰܦܪܳܐ: ܘܠܳܐ ܬܶܕܥܺܝܢ ܘܬܶܦܶܠ ܥܠܰܝܟܝ ܬܳܘܶܗܬ݂ܳܐ: ܘܠܳܐ ܬܶܫܟܚܺܝܢ ܠܡܰܥܒܳܪܽܘܬ݂ܳܗ̇ ܘܢܺܐܬܶܐ ܥܠܰܝܟܝ ܡ̣ܶܢ ܫܶܠܝܳܐ ܕܠܽܘܚܝܳܐ ܘܠܳܐ ܬܶܕܥܺܝܢ.</VERS>
      <VERS vnumber="12">ܩܽܘܡܝ ܢܺܐ ܒܰܡܓܽܘܫܰܝ̈ܟܝ: ܘܰܒܚܰܖ̈ܳܫܰܝܟܝ ܣܰܓܝ̈ܐܶܐ ܕܰܠܐܰܝܬ݁ܝ ܒܗܽܘܢ ܡ̣ܶܢ ܛܰܠܝܽܘܬܶܟ݂ܝ. ܛܳܟ݂ ܬܶܫܟܚܺܝܢ ܬܰܘܬ݁ܪܺܝܢ: ܛܳܟ݂ ܬܶܬ݂ܥܰܫܢܺܝܢ.</VERS>
      <VERS vnumber="13">ܠܐܰܝܬ݁ܝ ܒܣܽܘܓ݂ܳܐܐ ܕܡܰܚܫ̈ܒܳܬܶܟ݂ܝ. ܢܩܽܘܡܽܘܢ ܢܶܦܪܩܽܘܢܶܟ݂ܝ ܟܰܠܕܳܝ̈ܶܐ ܕܚܳܝܪܺܝܢ ܒܰܫܡܰܝܳܐ ܘܰܒܟ݂ܰܘܟ̈ܒܶܐ: ܘܡܰܘܕܥܺܝܢ ܠܶܟ݂ܝ ܒܝܰܪܚܳܐ ܡܶܕܶܡ ܕܳܐܬܶܐ ܥܠܰܝܟܝ.</VERS>
      <VERS vnumber="14">ܗܳܐ ܗܘܰܘ ܐܰܝܟ݂ ܓ̈ܶܠܶܐ ܕܰܐܘܩܕܰܬ ܐܶܢܽܘܢ ܢܽܘܪܳܐ. ܘܠܳܐ ܢܦܰܨܽܘܢ ܢܰܦܫܗܽܘܢ ܡ̣ܶܢ ܐܺܝܕܳܐ ܕܫܰܠܗܶܒܺܝܬ݂ܳܐ. ܠܰܝܬ݁ ܓܽܘܡܖ̈ܶܐ ܠܢܽܘܪܗܽܘܢ: ܐܳܦܠܳܐ ܙܰܗܪܳܐ ܠܡܶܬܰܒ ܠܩܽܘܒܠܶܗ.</VERS>
      <VERS vnumber="15">ܗܳܟ݂ܰܢܳܐ ܗܘܰܘ ܠܶܟ݂ܝ ܬܰܓܳܖ̈ܰܝܟܝ ܕܰܠܐܰܝܬ݁ܝ ܒܗܽܘܢ ܡ̣ܶܢ ܛܰܠܝܽܘܬܶܟ݂ܝ ܘܐ̱ܢܳܫ ܠܣܶܛܪܶܗ ܛܥܰܘ: ܘܠܰܝܬ݁ ܕܦܳܪܶܩ ܠܶܟ݂ܝ.</VERS>
    </CHAPTER>
    <CHAPTER cnumber="48">
      <VERS vnumber="1">ܫܡܰܥܘ ܗܳܠܶܝܢ ܕܒܶܝܬ݂ ܝܰܥܩܽܘܒ: ܕܡܶܬ݂ܩܪܶܝܢ ܒܰܫܡܶܗ ܕܺܝܣܪܳܐܶܝܠ: ܘܡ̣ܶܢ ܡܰܝ̈ܳܐ ܕܺܝܗܽܘܕܳܐ ܢܦܰܩܘ: ܕܝܳܡܶܝܢ ܒܰܫܡܶܗ ܕܡܳܪܝܳܐ: ܘܒܰܐܠܳܗܳܐ ܕܺܝܣܪܳܐܶܝܠ ܡܰܕ݂ܟܪܺܝܢ: ܠܳܐ ܒܩܽܘܫܬܳܐ ܘܠܳܐ ܒܙܰܕܺܝܩܽܘܬܳܐ.</VERS>
      <VERS vnumber="2">ܡܶܛܽܠ ܕܡ̣ܶܢ ܩܪܺܝܬ݂ܳܐ ܕܩܽܘܕ݂ܫܳܐ ܐܶܬ݂ܩܪܺܝܘ: ܘܥܰܠ ܐܰ‌ܠܳܗܳܐ ܕܺܝܣܪܳܐܶܝܠ ܐܶܣܬ݁ܡܶܟ݂ܘ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="3">ܩܰܕ݂ܡܳܝ̈ܳܬ݂ܳܐ ܕܡ̣ܶܢ ܪܺܝܫܺܝܬ݂ܳܐ ܚܰܘܺܝܬ݂. ܘܡ̣ܶܢ ܦܽܘܡܝ ܢܦܰܩ: ܘܰܐܫܡܥܶܬ݂ ܐܶܢܶܝܢ ܠܟ݂ܽܘܢ. ܘܡ̣ܶܢ ܫܶܠܝܳܐ ܥܳܒܶܕ݂ ܐ̱ܢܳܐ ܘܐܳܬ݂ܝ̈ܳܢ.</VERS>
      <VERS vnumber="4">ܝܳܕܰܥ ܕܰܩܫܶܐ ܐܰܢ̱ܬ݁ ܘܰܩܕܳܠܳܟ݂ ܓܝܳܕܳܐ ܗ̱ܘ̣ ܕܦܰܪܙܠܳܐ. ܘܒܶܝܬ݂ ܥܰܝܢܰܝ̈ܟ ܢܚܳܫܳܐ.</VERS>
      <VERS vnumber="5">ܘܚܳܘܺܝܬ݂ܳܟ݂ ܡ̣ܶܢ ܩܕܺܝܡ. ܘܥܰܕ݂ܠܳܐ ܬܺܐܬܶܐ ܐܰܫܡܰܥܬܳܟ݂ ܕܠܳܐ ܬܺܐܡܰܪ ܦܬ݂ܰܟ݂ܖ̈ܰܝ ܥܒܰܕ݂ܘ: ܘܰܓܠܺܝܦܰܝ̈ ܘܰܢܣܺܝܟܰܝ̈ ܦܰܪܩܽܘܢܝ.</VERS>
      <VERS vnumber="6">ܫܶܡܥܶܬ݂ ܘܰܚܙܺܝܬ݂ ܟܽܠܗܶܝܢ ܘܰܐܢ̱ܬ݁ܽܘܢ ܠܳܐ ܬܚܰܘܢ. ܐܰܫܡܰܥܬܳܟ݂ ܚܰܕ݂̈ܬܳܬ݂ܳܐ ܕܡ̣ܶܢ ܗܳܫܳܐ ܢܛܺܝܖ̈ܳܢ: ܘܠܳܐ ܝܺܕܰܥܬ݁.</VERS>
      <VERS vnumber="7">ܘܡܶܟܺܝܠ ܡܶܬ݂ܒܰܖ̈ܝܳܢ ܘܠܳܐ ܡ̣ܶܢ ܩܕܺܝܡ. ܘܡ̣ܶܢ ܩܕ݂ܳܡ ܝܰܘܡܳܐ ܠܳܐ ܫܡܰܥܬ݁ ܐܶܢܶܝܢ: ܕܠܳܐ ܬܺܐܡܰܪ ܕܝܳܕܰܥ ܐ̱ܢܳܐ ܠܗܶܝܢ.</VERS>
      <VERS vnumber="8">ܠܳܐ ܫܡܰܥܬ݁ ܐܳܦܠܳܐ ܝܳܕܰܥ ܐܰܢ̱ܬ݁ ܠܗܶܝܢ. ܘܡ̣ܶܢ ܩܕܺܝܡ ܠܳܐ ܐܶܬ݂ܦܬܰܚ ܐܶܕ݂ܢܰܝ̈ܟ ܝܳܕܰܥ ܐ̱ܢܳܐ ܕܰܡܕܰܓܳܠܽܘ ܡܕܰܓܶܠ ܐܰܢ̱ܬ݁. ܘܥܰܘܳܠܳܐ ܡ̣ܶܢ ܟܰܪܣܳܐ ܐܶܬ݂ܩܪܺܝܬ݁.</VERS>
      <VERS vnumber="9">ܡܶܛܽܠ ܫܶܡܝ ܐܰܘܪܶܟ݂ ܪܽܘܓܙܝ ܘܬܶܫܒܽܘܚܬ݁ܝ ܐܶܛܰܪ ܠܳܟ݂: ܘܠܳܐ ܐܰܘܒܕ݂ܳܟ݂.</VERS>
      <VERS vnumber="10">ܗܳܐ ܨܪܰܦܬܳܟ݂ ܘܠܳܐ ܒܟܶܣܦܳܐ. ܘܰܒܚܰܪܬܳܟ݂ ܒܟ݂ܽܘܪܳܐ ܕܡܶܣܟܺܢܽܘܬ݂ܳܐ.</VERS>
      <VERS vnumber="11">ܡܶܛܽܠܳܬ݂ܝ ܐܶܥܒܶܕ݂ ܕܠܳܐ ܐܶܬ݁ܛܰܘܰܫ ܘܺܐܝܩܳܪܝ ܠܰܐܚܪܺܝܢ ܠܳܐ ܐܶܬ݁ܶܠ.</VERS>
      <VERS vnumber="12">ܫܡܰܥܰܝܢܝ ܝܰܥܩܽܘܒ ܘܺܝܣܪܳܐܶܝܠ ܕܰܩܪܺܝܬ݂. ܐܶܢܳܐ ܐ̱ܢܳܐ ܩܰܕ݂ܡܳܝܳܐ: ܘܶܐܢܳܐ ܐ̱ܢܳܐ ܐ̱ܚܪܳܝܳܐ.</VERS>
      <VERS vnumber="13">ܘܺܐܝܕ݂ܝ ܐܰܬ݂ܩܢܰܬ ܫܶܬܶܐܣܶܝ̈ܗ̇ ܕܰܐܪܥܳܐ. ܘܝܰܡܺܝܢܝ ܛܶܦܚܰܬ ܫܡܰܝܳܐ. ܩܳܪܶܐ ܐ̱ܢܳܐ ܠܗܽܘܢ: ܘܩܳܝܡܺܝܢ ܐܰܟܚܕ݂ܳܐ.</VERS>
      <VERS vnumber="14">ܐܶܬ݂ܟܰܢܰܫܘ ܟܽܠܟ݂ܽܘܢ ܘܰܫܡܰܥܘ ܡܰܢܽܘ ܐܺܝܬ݂ ܒܟ݂ܽܘܢ ܕܰܡܚܳܘܶܐ ܗܳܠܶܝܢ. ܡܳܪܝܳܐ ܪܳܚܶܡ ܕܢܶܥܒܶܕ݂ ܨܶܒܝܳܢܶܗ ܒܒܳܒܶܠ: ܘܰܒܙܰܪܥܳܐ ܕܟܰܠܕ݂ܳܝ̈ܶܐ.</VERS>
      <VERS vnumber="15">ܐܶܢܳܐ ܡܰܠܠܶܬ݂ ܘܳܐܦ ܩܪܺܝܬ݂ ܘܰܐܝܬ݁ܺܝܬܳܗ̇ ܘܰܐܨܠܚܶܬ݂ ܐܽܘܪܚܶܗ.</VERS>
      <VERS vnumber="16">ܩܪܽܘܒܘ ܠܘܳܬ݂ܝ ܘܰܫܡܰܥܘ ܗܳܕܶܐ. ܕܡ̣ܶܢ ܪܺܝܫܺܝܬ݂ܳܐ ܒܛܽܘܫܝܳܐ ܠܳܐ ܡܰܠܠܶܬ݂ ܘܡ̣ܶܢ ܙܰܒܢܳܐ ܕܰܗܘܳܬ݂ ܬܰܡܳܢ ܐ̱ܢܳܐ. ܘܗܳܫܳܐ ܡܳܪܝܳܐ ܐܰ‌ܠܳܗܳܐ ܫܰܕܪܰܢܝ ܘܪܽܘܚܶܗ.</VERS>
      <VERS vnumber="17">ܗܳܟ݂ܰܢܳܐ ܐܳܡܰܪ ܡܳܪܝܳܐ ܦܳܪܽܘܩܳܟ݂ ܩܰܕ݁ܺܝܫܳܐ ܕܺܝܣܪܳܐܶܝܠ ܐܶܢܳܐ ܡܳܪܝܳܐ ܐܰܠܳܗܳܟ݂ ܡܰܠܶܦ ܐ̱ܢܳܐ ܠܳܟ݂ ܕܠܳܐ ܬܰܥܠܶܐ ܘܰܡܚܳܘܶܐ ܐ̱ܢܳܐ ܠܳܟ݂ ܐܽܘܪܚܳܐ ܕܬܺܐܙܰܠ ܒܳܗ̇.</VERS>
      <VERS vnumber="18">ܠܘܰܝ ܕܶܝܢ ܨܳܐܶܬ݂ ܐܰܢ̱ܬ݁ ܦܽܘܩܕܳܢܰܝ̈. ܘܗܳܘܶܐ ܫܠܳܡܳܟ݂ ܐܰܝܟ݂ ܢܰܗܪܳܐ: ܘܙܰܕܺܝܩܽܘܬ݂ܳܟ݂ ܐܰܝܟ݂ ܓ̈ܰܠܠܶܐ ܕܝܰܡܳܐ.</VERS>
      <VERS vnumber="19">ܘܗܳܘܶܐ ܙܰܪܥܳܟ݂ ܐܰܝܟ݂ ܚܳܠܳܐ: ܘܝܰܠܕܳܐ ܕܰܡܥܰܝ̈ܟ ܐܰܝܟ݂ ܚܨܳܨܰܘ̈ܗܝ ܘܠܳܐ ܢܣܽܘܦ ܘܠܳܐ ܢܺܐܒܰܕ݂ ܫܡܶܗ ܡ̣ܶܢ ܩܕ݂ܳܡܝ.</VERS>
      <VERS vnumber="20">ܦܽܘܩܘ ܡ̣ܶܢ ܒܳܒܶܠ: ܥܪܽܘܩܘ ܡ̣ܶܢ ܟܰܠܕܳܝ̈ܶܐ ܒܩܳܠܳܐ ܕܬܶܫܒܽܘܚܬܳܐ ܚܰܘܰܘ ܗܳܕܶܐ. ܘܰܐܫܡܥܽܘܗ̇ ܘܰܐܦܩܽܘܗ̇ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ. ܘܶܐܡܰܪܘ: ܦܪܰܩ ܡܪܝܳܐ ܠܝܰܥܩܽܘܒ ܥܰܒܕܶܗ.</VERS>
      <VERS vnumber="21">ܒܚܰܖ̈ܒܳܬ݂ܳܐ ܗܰܠܶܟ݂ ܐܶܢܽܘܢ. ܘܡܰܝ̈ܳܐ ܡ̣ܶܢ ܛܰܪܳܢܳܐ ܐܰܪܕܺܝ ܠܗܽܘܢ ܒܰܙܰܥ ܟܺܐܦܳܐ ܘܰܪܕܰܘ ܡܰܝ̈ܳܐ.</VERS>
      <VERS vnumber="22">ܠܰܝܬ݁ ܫܠܳܡܳܐ ܠܖ̈ܰܫܺܝܥܶܐ: ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="49">
      <VERS vnumber="1">ܫܡܰܥܰܝ̈ܢ ܓܳܙܖ̈ܳܬ݂ܳܐ: ܘܨܽܘܬܶܝ̈ܢ ܐܶܡ̈ܘܳܬ݂ܳܐ. ܡ̣ܶܢ ܪܽܘܚܩܳܐ ܡܳܪܝܳܐ ܩܪܳܢܝ. ܘܡ̣ܶܢ ܡܰܪܒܥܳܐ ܘܡ̣ܶܢ ܟܰܪܣܳܗ̇ ܕܶܐܡܝ ܕܟܰܪ ܫܶܡܝ.</VERS>
      <VERS vnumber="2">ܥܒܰܕ݂ ܦܽܘܡܝ ܐܰܝܟ݂ ܣܰܝܦܳܐ ܚܰܪܺܝܦܳܐ ܘܰܒܛܶܠܳܠܳܐ ܕܺܐܝܕܶܗ ܛܰܫܝܰܢܝ ܥܰܒܕܰܢܝ ܐܰܝܟ݂ ܓܶܐܪܳܐ ܓܰܒܝܳܐ: ܘܒܰܩܛܺܪܩܶܗ ܣܰܬ݁ܪܰܢܝ.</VERS>
      <VERS vnumber="3">ܘܶܐܡܰܪ ܠܺܝ܆ ܥܰܒܕܝ ܐܰܢ̱ܬ݁: ܝܺܣܪܳܐܶܝܠ ܕܒܳܟ݂ ܡܶܫܬܰܒܰܚ ܐ̱ܢܳܐ.</VERS>
      <VERS vnumber="4">ܘܠܳܐ ܐܶܡܪܶܬ݂ ܠܙܰܪܥܶܗ ܕܝܰܥܩܽܘܒ ܕܰܣܪܺܝܩܳܐܺܝܬ݂ ܠܺܐܝܬ݁ ܘܝܶܗܒܶܬ݂ ܚܠܰܝ ܠܰܣܪܺܝܩܽܘܬ݂ܳܐ. ܫܰܪܺܝܪܳܐܺܝܬ݂ ܕܺܝܢܝ ܩܕ݂ܳܡ ܡܳܪܝܳܐ: ܘܰܥܒܳܕ݂ܝ ܩܕ݂ܳܡ ܐܰܠܳܗܝ.</VERS>
      <VERS vnumber="5">ܗܳܫܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܓܰܒܠܰܢܝ ܒܡܰܪܒܥܳܐ ܕܶܐܗܘܶܐ ܠܶܗ ܥܰܒܕܳܐ: ܘܰܐܦܢܶܐ ܠܝܰܥܩܽܘܒ ܠܘܳܬܶܗ: ܘܠܺܝܣܪܳܐܶܝܠ ܐܶܟܰܢܶܫ ܐܶܫܬܰܒܚܶܬ݂ ܩܕ݂ܳܡ ܡܳܪܝܳܐ. ܘܰܐܠܳܗܝ ܗܘܳܐ ܥܽܘܫܢܝ.</VERS>
      <VERS vnumber="6">ܘܶܐܡܰܪ ܙܥܽܘܪܳܐ ܗ̱ܝ ܕܬܶܗܘܶܐ ܠܺܝ ܥܰܒܕܳܐ: ܘܰܬ݂ܩܺܝܡ ܫܰܒܛܳܐ ܕܝܰܥܩܽܘܒ: ܘܬܰܦܢܶܐ ܢܽܘܪܒܶܗ ܕܺܝܣܪܳܐܶܝܠ. ܝܰܗܒܬܳܟ݂ ܢܽܘܗܪܳܐ ܠܥܰܡ̈ܡܶܐ: ܕܬܶܗܘܶܐ ܦܽܘܪܩܳܢܝ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="7">ܗܳܟ݂ܰܢܳܐ ܐܳܡܰܪ ܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ: ܘܦܳܪܽܘܩܶܗ: ܠܰܕ݂ܡܶܣܬܰܠܝܳܐ ܢܰܦܫܶܗ: ܠܰܕ݂ܡܰܣܠܰܝ ܡ̣ܶܢ ܥܰܡܳܐ ܘܡ̣ܶܢ ܥܰܒ̈ܕܶܐ ܕܫܰܠܺܝܛܳܢ̈ܶܐ: ܡܰܠ̈ܟܶܐ ܢܶܚܙܽܘܢ ܘܰܢܩܽܘܡܽܘܢ: ܘܫܰܠܺܝܛܳܢ̈ܶܐ ܢܶܣܓܕ݂ܽܘܢ ܠܶܗ. ܡܶܛܽܠ ܡܳܪܝܳܐ ܕܰܡܗܰܝܡܰܢ: ܩܰܕ݁ܺܝܫܳܐ ܕܺܝܣܪܳܐܶܝܠ ܕܰܓܒܳܟ݂.</VERS>
      <VERS vnumber="8">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܒܙܰܒܢܳܐ ܕܨܶܒܝܳܢܳܐ ܥܢܺܝܬ݂ܳܟ݂ ܘܰܒܝܰܘܡܳܐ ܕܦܽܘܪܩܳܢܳܐ ܥܰܕܰܪܬܳܟ݂. ܘܰܓܒܰܠܬܳܟ݂: ܘܝܰܗܒܬܳܟ݂ ܩܝܳܡܳܐ ܠܥܰܡܳܐ: ܘܢܽܘܗܪܳܐ ܠܥܰܡ̈ܡܶܐ. ܕܰܬ݂ܩܺܝܡ ܐܰܪܥܳܐ: ܘܬܺܐܪܰܬ݂ ܝܳܪܬ݁ܽܘܬ݂ܳܐ ܕܚܰܖ̈ܒܳܬ݂ܳܐ.</VERS>
      <VERS vnumber="9">ܘܬܺܐܡܰܪ ܠܰܐܣܺܝܖ̈ܶܐ ܕܦܽܘܩܘ: ܘܠܰܚܒܺܝ̈ܫܶܐ ܕܶܐܬ݂ܓܠܰܘ. ܥܰܠ ܐܽܘܖ̈ܚܳܬ݂ܳܐ ܢܶܪܥܽܘܢ: ܘܰܒܟܽܠܗܽܘܢ ܫܒܺܝ̈ܠܶܐ ܡܰܖ̈ܥܝܳܬ݂ܗܽܘܢ.</VERS>
      <VERS vnumber="10">ܠܳܐ ܢܶܟ݂ܦܢܽܘܢ: ܘܠܳܐ ܢܶܨܗܽܘܢ. ܘܠܳܐ ܢܰܟܶܐ ܐܶܢܽܘܢ ܫܰܘܒܳܐ ܘܫܶܡܫܳܐ. ܡܶܛܽܠ ܕܰܡܪܰܚܡܳܢܗܽܘܢ ܢܕܰܒܰܪ ܐܶܢܽܘܢ. ܘܰܠܡܰܒܽܘܥ̈ܶܐ ܕܡܰܝ̈ܳܐ ܢܰܝܬ݁ܶܐ ܐܶܢܽܘܢ.</VERS>
      <VERS vnumber="11">ܐܶܥܒܶܕ݂ ܟܽܠܗܽܘܢ ܛܽܘܖ̈ܶܐ ܐܽܘܖ̈ܚܳܬ݂ܳܐ: ܘܰܫܒܺܝ̈ܠܶܐ ܢܶܬ݁ܬ݁ܪܺܝܡܽܘܢ.</VERS>
      <VERS vnumber="12">ܗܳܠܶܝܢ ܢܺܐܬ݂ܽܘܢ ܡ̣ܶܢ ܪܽܘܚܩܳܐ: ܘܗܳܠܶܝܢ ܡ̣ܶܢ ܓܰܪܒܝܳܐ ܘܗܳܠܶܝܢ ܡ̣ܶܢ ܝܰܡܳܐ: ܘܗܳܠܶܝܢ ܡ̣ܶܢ ܝܰܡܳܐ ܕܣܰܢܝܰܡ.</VERS>
      <VERS vnumber="13">ܫܰܒܰܚܘ ܫܡܰܝܳܐ: ܘܕ݂ܽܘܨܝ ܐܰܪܥܳܐ. ܐܶܬ݂ܦܰܨܚܘ ܛܽܘܖ̈ܶܐ ܒܬܶܫܒܽܘܚܬܳܐ. ܡܶܛܽܠ ܕܒܰܝܰܐ ܡܳܪܝܳܐ ܠܥܰܡܶܗ: ܘܪܰܚܶܡ ܥܰܠ ܒܳܝܫܰܘ̈ܗܝ.</VERS>
      <VERS vnumber="14">ܘܶܐܡܪܰܬ ܨܶܗܝܽܘܢ ܕܫܰܒܩܰܢܝ ܡܳܪܝܳܐ: ܘܡܳܪܝܳܐ ܛܥܳܢܝ.</VERS>
      <VERS vnumber="15">ܐܶܢ ܛܳܥܝܳܐ ܐܰܢ̱ܬ݁ܬ݂ܳܐ ܥܽܘܠܳܗ̇: ܘܠܳܐ ܡܪܰܚܡܳܐ ܥܰܠ ܒܰܪ ܡܥܶܝ̈ܗ̇: ܐܳܦܶܢ ܗܳܠܶܝܢ ܢܶܛܥ̈ܝܳܢ: ܐܶܢܳܐ ܠܳܐ ܐܶܛܥܶܝܟ݂ܝ.</VERS>
      <VERS vnumber="16">ܗܳܐ ܥܰܠ ܦܰܣ̈ܶܐ ܕܺܐܝܕܰܝ̈ ܪܫܰܡ̇ܬ݁ܶܟ݂ܝ ܘܫܽܘܖ̈ܰܝܟܝ ܠܽܘܩܒܰܠܝ ܐܶܢܽܘܢ ܐܰܡܺܝܢܳܐܺܝܬ݂.</VERS>
      <VERS vnumber="17">ܒܰܥܓܰܠ ܒܢܰܝ̈ܟܝ ܡܣܰܚܦܳܢܰܝ̈ܟܝ ܘܡܰܚܖ̈ܒܳܢܰܝܟܝ ܡܶܢܶܟ݂ܝ ܢܶܦܩܽܘܢ.</VERS>
      <VERS vnumber="18">ܐܰܪܺܝܡܝ ܥܰܝܢܰܝ̈ܟܝ ܠܰܚܕ݂ܳܖ̈ܰܝܟܝ. ܘܰܚܙܳܝ ܕܟܽܠܗܽܘܢ ܡܶܬ݂ܟܰܢܫܺܝܢ ܘܳܐܬ݁ܶܝܢ ܠܶܟ݂ܝ: ܚܰܝ ܐ̱ܢܳܐ ܐܳܡܰܪ ܡܳܪܝܳܐ: ܕܟܽܠܗܽܘܢ ܐܰܝܟ݂ ܨܶܒܬܳܐ ܬܶܠܒܫܺܝܢ: ܘܬܶܬ݂ܟܰܠܠܺܝܢ ܐܰܝܟ݂ ܟܰܠܬ݂ܳܐ.</VERS>
      <VERS vnumber="19">ܡܶܛܽܠ ܕܚܰܖ̈ܒܳܬܶܟ݂ܝ: ܘܨܳܕ݂̈ܝܳܬܶܟ݂ܝ: ܘܰܐܪܥܳܐ ܕܰܣܚܺܝܦܽܘܬܶܟ݂ܝ ܡܶܟܺܝܠ ܬܶܬ݂ܶܐܠܶܨ ܡ̣ܶܢ ܝܰܬ݂ܒܳܐ: ܘܢܶܥܪܩܽܘܢ ܒܳܠܽܘܥܰܝ̈ܟܝ.</VERS>
      <VERS vnumber="20">ܘܬܽܘܒ ܢܺܐܡܪܽܘܢ ܒܶܐܕ݂ܢܰܝ̈ܟܝ ܒܢܰܝ̈ ܡܓܰܙܝܽܘܬܶܟ݂ܝ: ܐܰܠܺܝܨ ܗ̱ܘ̣ ܠܰܢ ܐܰܬ݂ܪܳܐ ܐܶܬ݂ܩܰܪܰܒ ܠܰܢ: ܢܶܬ݁ܶܒ.</VERS>
      <VERS vnumber="21">ܘܬܺܐܡܪܺܝܢ ܒܠܶܒܶܟ݂ܝ ܡܰܢܽܘ ܝܺܠܶܕ݂ ܠܺܝ ܗܳܠܶܝܢ. ܕܗܳܐ ܐܶܢܳܐ ܡܓܰܙܰܝܬܳܐ ܐ̱ܢܳܐ ܘܰܡܫܰܘܚܰܕܬܳܐ: ܓܳܠܺܝܬ݂ܳܐ ܘܰܡܕ݂ܰܘܰܕܬܳܐ. ܗܳܠܶܝܢ ܡܰܢ ܪܰܒܺܝ ܐܶܢ ܐܶܢܳܐ ܗܳܐ ܐܶܫܬܰܚܪܶܬ݂ ܒܰܠܚܽܘܕ݂ܰܝ: ܗܳܠܶܝܢ ܐܰܝܟܳܐ ܗܘܰܘ.</VERS>
      <VERS vnumber="22">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܥܰܡ̈ܡܶܐ. ܘܰܠܥܰܡ̈ܡܶܐ ܐܰܪܺܝܡ ܐܳܬܳܐ. ܘܢܰܝܬ݁ܽܘܢ ܠܰܒܢܰܝ̈ܟܝ ܥܰܠ ܐܺܝܕܰܝ̈ܗܽܘܢ. ܘܠܰܒ̈ܢܳܬܶܟ݂ܝ ܥܰܠ ܟܰܬ݂ܦ̈ܳܬ݂ܗܽܘܢ ܢܶܫܩܠܽܘܢ.</VERS>
      <VERS vnumber="23">ܘܢܶܗܘܽܘܢ ܡܰܠ̈ܟܶܐ ܡܖ̈ܰܒܝܳܢܰܝܟܝ: ܘܪܰܘܖ̈ܒܳܢܺܝܬ݂ܗܽܘܢ ܡܰܝܢܩܳܢ̈ܝܳܬܶܟܝ ܘܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ ܢܶܣܛܕ݂ܽܘܢ ܠܶܟ݂ܝ. ܘܥܰܦܪܳܐ ܕܖ̈ܶܓܠܰܝܟܝ ܢܶܠܚܟ݂ܽܘܢ ܘܬܶܕܰܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܠܳܐ ܒܳܗܳܬܺܝܢ ܐܰܝܠܶܝܢ ܕܰܡܣܰܟܶܝܢ ܠܺܝ.</VERS>
      <VERS vnumber="24">ܠܡܳܐ ܡܶܬ݁ܕܰܒܪܳܐ ܕܒܰܪܬ݁ܶܗ ܕܓܰܢ̱ܒܳܪܳܐ. ܐܰܘ ܫܒܺܝܬܶܗ ܕܥܰܫܺܝܢܳܐ ܡܶܬ݂ܦܰܨܝܳܐ.</VERS>
      <VERS vnumber="25">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܰܕ݂ܒܰܪܬ݁ܶܗ ܕܓܰܢ̱ܒܳܪܳܐ ܬܶܬ݁ܕ̇ܒܰܪ ܘܰܫܒܺܝܬܶܗ ܕܥܰܫܺܝܢܳܐ ܬܶܬ݂ܦܰܨܶܐ. ܘܕ݂ܺܝܢܰܝ̈ܟܝ ܐܶܢܳܐ ܐܶܕܽܘܢ. ܘܠܰܒܢܰܝ̈ܟܝ ܐܶܢܳܐ ܐܶܦܪܽܘܩ.</VERS>
      <VERS vnumber="26">ܘܰܐܘܟܶܠ ܠܳܐܠܽܘܨܰܝ̈ܟܝ ܒܶܣܪܗܽܘܢ. ܘܰܐܝܟ݂ ܡܶܐܪܺܝܬ݂ܳܐ ܢܶܪܘܢ ܡ̣ܶܢ ܕܶܡܗܽܘܢ. ܘܢܶܕܥܽܘܢ ܟܽܠ ܒܣܰܪ ܕܶܐܢܳܐ ܐ̱ܢܳܐ ܡܳܪܝܳܐ ܦܳܪܽܘܩܶܟ݂ܝ: ܘܰܡܣܰܝܥܳܢܶܟ݂ܝ ܬܰܩܺܝܦܶܗ ܕܝܰܥܩܽܘܒ.</VERS>
    </CHAPTER>
    <CHAPTER cnumber="50">
      <VERS vnumber="1">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܝܢܰܘ ܟܬ݂ܳܒܳܐ ܕܫܽܘܒܩܳܢܳܐ ܕܫܶܒܩܶܬ݂ ܠܐܶܡܟ݂ܽܘܢ. ܐܳܘ ܡܰܢܽܘ ܡܳܪܶܐ ܚܳܘܒܰܬ݂ܝ ܕܙܰܒܢܬ݁ܟ݂ܽܘܢ ܠܶܗ. ܗܳܐ ܒܰܚܛܳܗܰܝ̈ܟܽܘܢ ܐܶܙܕܰܒܰܢܬܽܘܢ. ܘܰܒܥܳܘܠܟ݂ܽܘܢ ܐܶܫܬܰܒܩܰܬ ܐܶܡܟ݂ܽܘܢ.</VERS>
      <VERS vnumber="2">ܠܡܳܢܳܐ ܐܶܬܺܝܬ݂: ܘܠܰܝܬ݁ ܐ̱ܢܳܫ ܘܰܩܪܺܝܬ݂ ܘܠܰܝܬ݁ ܕܥܳܢܶܐ ܚܨܳܕ݂ܳܐ ܚܶܨܕܰܬ ܐܺܝܕ݂ܝ ܘܦܶܕܰܬ ܐܰܘ ܠܰܝܬ݁ ܒܺܝ ܚܰܝܠܳܐ ܠܰܡܦܰܨܳܝܽܘ ܗܳܐ ܒܰܟ݂ܐܳܬ݂ܝ ܡܰܚܪܶܒ ܐ̱ܢܳܐ ܝܰܡܳܐ. ܘܥܳܒܶܕ݂ ܐ̱ܢܳܐ ܢܰܗܖ̈ܰܘܳܬ݂ܳܐ ܐܰܝܟ݂ ܡܰܕ݂ܒܪܳܐ: ܘܣܳܪܶܝܢ ܢܽܘܢܰܝ̈ܗܽܘܢ ܡ̣ܶܢ ܒܠܰܝ ܡܰܝ̈ܳܐ: ܘܡܳܝܬ݁ܺܝܢ.</VERS>
      <VERS vnumber="3">ܘܡܰܠܒܶܫ ܐ̱ܢܳܐ ܠܰܫܡܰܝܳܐ ܚܶܫܽܘܟ݂ܳܐ. ܘܣܰܩܳܐ ܥܳܒܕ݂ ܐ̱ܢܳܐ ܬܰܟ݂ܣܺܝܬܗܽܘܢ.</VERS>
      <VERS vnumber="4">ܡܳܪܝܳܐ ܐܰ‌ܠܳܗܳܐ ܝܰܗܒ ܠܺܝ ܠܶܫܳܢܳܐ ܕܝܽܘܠܦܳܢܳܐ. ܕܰܐܘܕܰܥ ܘܶܐܚܳܘܶܐ ܠܰܡܛܰܖ̈ܦܶܐ ܡܶܠܬ݂ܳܐ. ܐܰܥܺܝܪ ܒܨܰܦܪܳܐ. ܒܨܰܦܪܳܐ ܢܶܥܒܶܕ݂ ܠܺܝ ܐܶܕܢ̈ܶܐ ܠܡܶܫܡܰܥ ܝܽܘܠܦܳܢܳܐ.</VERS>
      <VERS vnumber="5">ܡܳܪܝܳܐ ܐܰ‌ܠܳܗܳܐ ܦܬܰܚ ܠܺܝ ܐܶܕܢ̈ܶܐ. ܘܶܐܢܳܐ ܠܳܐ ܗܶܦܟܶܬ݂ ܠܒܶܣܬܰܪܝ: ܐܳܦܠܳܐ ܩܳܡܶܬ݂ ܒܚܶܪܝܳܢܳܐ.</VERS>
      <VERS vnumber="6">ܓܽܘܫܡܝ ܝܶܗܒܶܬ݂ ܠܡܰܚ̈ܘܳܬ݂ܳܐ: ܘܦܰܟܰܝ̈ ܠܫܽܘ̈ܩܳܦܶܐ. ܘܰܐܦܰܝ̈ ܠܳܐ ܐܰܦܢܺܝܬ݂ ܡ̣ܶܢ ܒܶܗܬܬ݂ܳܐ ܘܡ̣ܶܢ ܪܽܘܩܳܐ.</VERS>
      <VERS vnumber="7">ܘܡܳܪܝܳܐ ܐܰ‌ܠܳܗܳܐ ܥܰܕܰܪܰܢܝ. ܡܶܛܽܠ ܗܳܢܳܐ ܠܳܐ ܒܶܗܬܶܬ݂: ܡܶܛܽܠ ܗܳܢܳܐ ܥܶܒܕܶܬ݂ ܐܰܦܰܝ̈ ܐܰܝܟ݂ ܟܺܐܦܳܐ: ܘܝܶܕ݂ܥܶܬ݂ ܕܠܳܐ ܒܳܗܳܬ݂ ܐ̱ܢܳܐ.</VERS>
      <VERS vnumber="8">ܕܩܰܪܺܝܒ ܗ̱ܘ̣ ܡܙܰܕܩܳܢܝ. ܡܰܢܽܘ ܕܕܳܐܶܢ ܥܰܡܝ: ܢܩܽܘܡ ܐܰܟܚܕ݂ܳܐ. ܐܰܘ ܡܰܢܽܘ ܒܥܶܠ ܕܺܝܢܝ: ܢܶܬ݂ܩܰܪܰܒ ܠܘܳܬ݂ܝ.</VERS>
      <VERS vnumber="9">ܗܳܐ ܡܳܪܝܳܐ ܐܰ‌ܠܳܗܳܐ ܡܥܰܕܰܪ ܠܺܝ: ܡܰܢܽܘ ܡܚܰܝܶܒ ܠܺܝ. ܗܳܐ ܟܽܠܗܽܘܢ ܐܰܝܟ݂ ܠܒܽܘܫܳܐ ܒܳܠܶܝܢ: ܘܣܳܣܳܐ ܢܶܐܟ݂ܽܘܠ ܐܶܢܽܘܢ.</VERS>
      <VERS vnumber="10">ܡܰܢܽܘ ܒܟ݂ܽܘܢ ܕܕ݂ܳܚܶܠ ܡ̣ܶܢ ܡܳܪܝܳܐ: ܢܶܫܡܰܥ ܒܩܳܠܳܐ ܕܥܰܒܕܶܗ ܕܰܡܗܰܠܶܟ݂ ܒܚܶܫܽܘܟ݂ܳܐ: ܘܠܰܝܬ݁ ܠܶܗ ܢܽܘܗܪܳܐ. ܢܣܰܒܰܪ ܒܰܫܡܶܗ ܕܡܳܪܝܳܐ: ܘܢܶܬ݂ܦܪܶܩ ܒܰܐܠܳܗܶܗ.</VERS>
      <VERS vnumber="11">ܗܳܐ ܟܽܠܟ݂ܽܘܢ ܫܳܒܩܰܝ̈ ܢܽܘܪܳܐ ܐܰܢ̱ܬ݁ܽܘܢ: ܘܰܡܓܰܘ̈ܙܠܰܝ ܫܰܠܗܶܒܺܝܬ݂ܳܐ. ܙܶܠܘ ܒܙܰܗܪܳܐ ܕܢܽܘܪܟ݂ܽܘܢ: ܘܰܒܫܰܠܗܶܒܺܝܬ݂ܳܐ ܕܓܰܘܙܰܠܬ݁ܟ݂ܽܘܢ. ܡ̣ܶܢ ܐܺܝܕܰܝ̈ ܗܶܘܰܬ݂ܟ݂ܽܘܢ ܗܳܕܶܐ: ܕܰܒܟܰܪܝܽܘܬ݂ܳܐ ܬܶܕ݂ܡܟ݂ܽܘܢ.</VERS>
    </CHAPTER>
    <CHAPTER cnumber="51">
      <VERS vnumber="1">ܫܽܘܡܥܽܘܢܝ ܕܪܳܗܛܺܝܢ ܒܙܰܕܺܝܩܽܘܬܳܐ: ܘܒܳܥܶܝܢ ܠܡܳܪܝܳܐ. ܚܽܘܪܘ ܠܛܽܘܪܳܐ ܕܶܐܬܓܙܰܪܬ݁ܽܘܢ ܡܶܢܶܗ: ܘܰܠܓܽܘܒܳܐ ܕܶܐܬ݂ܢܰܩܰܪܬ݁ܽܘܢ ܡܶܢܶܗ.</VERS>
      <VERS vnumber="2">ܚܽܘܪܘ ܠܰܐܒܪܳܗܳܡ ܐܰܒܘܟ݂ܽܘܢ: ܘܰܠܣܰܪܳܐ ܕܰܒܛܶܢܬ݂ܟ݂ܽܘܢ ܕܚܰܕ݂ ܗ̱ܘܳܐ: ܘܰܩܪܺܝܬܶܗ: ܘܒܰܪܶܟ݂ܬܶܗ: ܘܰܐܣܺܓܝܬ݁ܶܗ.</VERS>
      <VERS vnumber="3">ܡܶܛܽܠ ܕܰܒܢܳܐ ܡܳܪܝܳܐ ܠܨܶܗܝܽܘܢ: ܘܰܡܒܰܢܶܐ ܠܟܽܠܗܶܝܢ ܚܰܖ̈ܒܳܬ݂ܳܗ̇. ܘܥܳܒܶܕ݂ ܡܰܕ݂ܒܪܳܗ̇ ܐܰܝܟ݂ ܥܕܶܢ: ܘܰܦܩܰܥܬ݂ܳܗ̇ ܐܰܝܟ݂ ܦܰܪܕܰܝܣܶܗ ܕܡܳܪܝܳܐ. ܕܝܳܨܳܐ ܘܚܰܕ݂ܽܘܬ݂ܳܐ ܢܶܫܬ݁ܡܰܥ ܒܓܰܘܳܗ̇: ܬܰܘܕܺܝܬ݂ܳܐ ܘܩܳܠܳܐ ܕܰܙܡܳܪܳܐ.</VERS>
      <VERS vnumber="4">ܫܽܘܡܥܽܘܢܝ ܥܰܡ̈ܡܶܐ: ܘܨܽܘܬܰܝܢܳܢ̈ܝ ܐܶܡ̈ܘܳܬ݂ܳܐ. ܡܶܛܽܠ ܕܢܳܡܽܘܣܳܐ ܡ̣ܶܢ ܩܕ݂ܳܡܝ ܢܳܦܶܩ ܘܕ݂ܺܝܢܝ ܢܽܘܗܪܳܐ ܗ̱ܘ̣ ܠܥܰܡ̈ܡܶܐ.</VERS>
      <VERS vnumber="5">ܩܶܪܒܰܬ ܙܰܕܺܝܩܽܘܬ݂ܝ: ܘܰܢܦܰܩ ܦܽܘܪܩܳܢܝ. ܘܒܰܕ݂ܪܳܥܝ ܥܰܡ̈ܡܶܐ ܢܶܬ݁ܬ݁ܕܺܝܢܽܘܢ. ܠܺܝ ܢܣܰܟ̈ܝܳܢ ܓܳܙܖ̈ܳܬ݂ܳܐ. ܘܠܰܕ݂ܪܳܥܝ ܢܣܰܒܖ̈ܳܢ.</VERS>
      <VERS vnumber="6">ܐܰܪܺܝܡܘ ܥܰܝܢܰܝ̈ܟܽܘܢ ܠܰܫܡܰܝܳܐ: ܘܚܽܘܪܘ ܐܳܦ ܠܬܰܚܬ݁ ܒܰܐܪܥܳܐ. ܡܶܛܽܠ ܕܰܫܡܰܝܳܐ ܐܰܝܟ݂ ܬܶܢܳܢܳܐ ܢܶܥܒܪܽܘܢ: ܘܰܐܪܥܳܐ ܐܰܝܟ݂ ܠܒܽܘܫܳܐ ܬܶܒܠܶܐ. ܘܥܳܡܽܘܖ̈ܶܝܗ̇ ܐܰܟ݂ܘܳܬ݂ܳܗ̇ ܢܶܗܘܽܘܢ. ܘܦܽܘܪܩܳܢܝ ܠܥܳܠܰܡ ܢܶܗܘܶܐ: ܘܙܰܕܺܝܩܽܘܬ݂ܝ ܠܳܐ ܬܶܥܒܰܪ.</VERS>
      <VERS vnumber="7">ܫܽܘܡܥܽܘܢܝ ܝܳܕ݂ܥܰܝ̈ ܙܰܕܺܝܩܽܘܬܳܐ: ܥܰܡܳܐ ܕܢܳܡܽܘܣܝ ܒܠܶܒܗܽܘܢ. ܠܳܐ ܬܶܕ݂ܚܠܽܘܢ ܡ̣ܶܢ ܚܶܣܕܳܐ ܕܐ̱ܢܳܫܳܐ. ܘܡ̣ܶܢ ܓܽܘܕܳܦܗܽܘܢ ܠܳܐ ܬܽܙܘܥܽܘܢ.</VERS>
      <VERS vnumber="8">ܡܶܛܽܠ ܕܰܐܝܟ݂ ܕܰܠܥܰܡܪܳܐ ܘܰܐܝܟ݂ ܕܠܰܠܒܘܫܳܐ ܢܶܐܟ݂ܽܘܠ ܐܶܢܽܘܢ ܣܳܣܳܐ. ܘܙܰܕܺܝܩܽܘܬ݂ܝ ܠܥܳܠܰܡ ܬܶܗܘܶܐ. ܘܦܽܘܪܩܳܢܝ ܠܕ݂ܳܪܕܳܖ̈ܺܝܢ.</VERS>
      <VERS vnumber="9">ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܘܰܠܒܰܫܝ ܥܽܘܫܢܳܐ ܕܰܕ݂ܪܳܥܶܗ ܕܡܳܪܝܳܐ. ܐܶܬ݁ܬ݁ܥܺܝܪܝ ܐܰܝܟ݂ ܕܰܒܝܰܘ̈ܡܳܬܳܐ ܩܰܕ݂ܡܳܝ̈ܶܐ: ܘܰܐܝܟ݂ ܕܳܖ̈ܶܐ ܕܡ̣ܶܢ ܥܳܠܡܺܝܢ. ܐܰܢ̱ܬ݁ܝ ܐܰܢ̱ܬ݁ܝ ܕܰܦܣܰܩܬ݁ܝ ܦܣܳܩܳܐ ܪܰܒܳܐ: ܘܰܩܛܰܠܬ݁ܝ ܠܬܰܢܺܝܢܳܐ.</VERS>
      <VERS vnumber="10">ܐܰܢ̱ܬ݁ܝ ܗ̄ܝ ܕܰܐܚܪܶܒܬ݁ܝ ܝܰܡܳܐ: ܘܡܰܝ̈ܳܐ ܕܰܬ݂ܗܽܘܡܳܐ ܪܰܒܳܐ. ܘܰܒܥܽܘܡܩܳܐ ܕܡܰܝ̈ܳܐ ܥܒܰܕܬ݁ܝ ܐܽܘܪܚܳܐ. ܕܢܶܥܒܪܽܘܢ ܦܖ̈ܺܝܩܶܐ ܦܖ̈ܺܝܩܰܘܗܝ ܕܡܳܪܝܳܐ.</VERS>
      <VERS vnumber="11">ܘܢܶܗܦܟ݂ܽܘܢ ܘܢܶܥܠܽܘܢ ܠܨܶܗܝܽܘܢ ܒܫܽܘܒܚܳܐ. ܘܰܠܥܳܠܡܺܝܢ ܬܶܗܘܶܐ ܚܰܕ݂ܽܘܬ݂ܳܐ ܥܰܠ ܖ̈ܺܝܫܰܝܗܽܘܢ. ܒܽܘܣܳܡܳܐ ܘܚܰܕ݂ܽܘܬ݂ܳܐ ܢܰܕ݂ܪܟ݂ܽܘܢ. ܘܢܶܥܪܩܽܘܢ ܕܽܘܘܳܢܳܐ ܘܬܶܢ̈ܚܳܬ݂ܳܐ.</VERS>
      <VERS vnumber="12">ܐܶܢܳܐ ܐ̱ܢܳܐ ܡܒܰܝܳܐܢܟ݂ܽܘܢ ܐܳܡܰܪ ܡܳܪܝܳܐ. ܡܰܢ ܐܰܢ̱ܬ݁ܝ ܕܰܕ݂ܚܶܠܬ݁ܝ ܡ̣ܶܢ ܐ̱ܢܳܫܳܐ ܕܡܳܐܶܬ݂: ܘܡ̣ܶܢ ܒܰܪܢܳܫܳܐ ܕܰܐܝܟ݂ ܥܳܡܺܝܪܳܐ ܝܳܒܶܫ.</VERS>
      <VERS vnumber="13">ܘܰܛܥܰܝܬ݁ܝ ܠܡܳܪܝܳܐ ܕܥܰܒܕܰܟ݂ܝ. ܕܰܡܬܰܚ ܫܡܰܝܳܐ: ܘܰܐܬ݂ܩܶܢ ܫܶܬܶܐܣܶܝ̈ܗ̇ ܕܰܐܪܥܳܐ. ܘܰܕ݂ܚܶܠܬ݁ܝ ܐܰܡܺܝܢܳܐܺܝܬ݂ ܟܽܠܝܽܘܡ ܡ̣ܶܢ ܩܕ݂ܳܐ ܚܶܡܬܶܗ ܕܳܐܠܽܘܨܳܐ: ܕܰܡܛܰܝܰܒ ܗ̱ܘܳܐ ܠܰܡܚܰܒܳܠܽܘ ܐܰܝܟܳܐ ܗ̱ܝ ܚܶܡܬܶܗ ܕܳܐܠܽܘܨܳܐ.</VERS>
      <VERS vnumber="14">ܕܰܡܣܰܪܗܶܒ ܗ̱ܘܳܐ ܥܰܫܺܝܢ̈ܶܐ ܠܰܡܚܰܒܳܠܽܘ ܠܳܐ ܢܡܽܘܬ݂ܽܘܢ ܠܰܚܒܳܠܳܐ. ܘܠܳܐ ܢܶܚܣܰܪ ܠܰܚܡܶܗ.</VERS>
      <VERS vnumber="15">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܶܟ݂ܝ ܕܟܳܐܶܐ ܒܝܰܡܳܐ ܘܫܳܠܶܝܢ ܓܰܠܠܰܘ̈ܗܝ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="16">ܕܣܳܡܶܬ݂ ܡܶܠܰܝ̈ ܒܦܽܘܡܶܟ݂ܝ. ܘܰܒܛܶܠܳܠܳܐ ܕܺܐܝܕ݂ܝ ܟܰܣܺܝܬ݁ܶܟ݂ܝ ܒܗܳܝ ܕܡܶܬ݂ܚܶܬ݂ ܫܡܰܝܳܐ: ܘܰܐܬ݂ܩܢܶܬ݂ ܫܶܬܶܐܣܶܝ̈ܗ̇ ܕܰܐܪܥܳܐ: ܘܶܐܡܪܶܬ݂ ܠܨܶܗܝܽܘܢ ܕܥܰܡܝ ܐܰܢ̱ܬ݁ܝ.</VERS>
      <VERS vnumber="17">ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܘܩܽܘܡܝ ܐܽܘܪܺܫܠܶܡ ܕܶܐܫܬܺܝܬܝ ܡ̣ܶܢ ܐܺܝܕܶܗ ܕܡܳܪܝܳܐ ܟܳܣܳܐ ܕܪܽܘܓܙܶܗ ܘܶܐܫܬ݁ܺܝܬ݁ܝ ܘܰܐܡܨܺܝܬ݁ܝ ܟܳܣܳܐ ܕܪܶܥܠܳܐ.</VERS>
      <VERS vnumber="18">ܘܠܰܝܬ݁ ܕܰܡܒܰܝܰܐ ܠܳܗ̇ ܡ̣ܶܢ ܟܽܠܗܽܘܢ ܒܢܰܝ̈ܳܐ ܕܝܶܠܕܰܬ. ܘܠܰܝܬ݁ ܕܳܐܚܶܕ݂ ܒܺܐܝܕ݂ܳܗ̇ ܘܰܡܩܺܝܡ ܠܳܗ̇: ܡ̣ܶܢ ܟܽܠܗܽܘܢ ܒܢܰܝ̈ܳܐ ܕܪܰܒܝܰܬ.</VERS>
      <VERS vnumber="19">ܬܰܪܬ݁ܶܝܢ ܐܶܢܶܝܢ ܡܰܛ̈ܝܶܟ݂ܝ ܠܡܰܢ ܬܶܟ݂ܪܶܐ ܥܠܰܟܝ ܒܶܙܬ݂ܳܐ ܘܰܬ݂ܒܳܪܳܐ: ܘܟܰܦܢܳܐ ܘܚܰܪܒܳܐ ܡܰܢ ܢܒܰܝܐܶܟ݂ܝ.</VERS>
      <VERS vnumber="20">ܒܢܰܝ̈ܟܝ ܬܰܘܺܝܪܺܝܢ: ܘܕ݂ܳܡܟܺܝܢ ܒܪܺܝܫ ܟܽܠܗܽܘܢ ܫܽܘ̈ܩܶܐ: ܐܰܝܟ݂ ܣܶܠܩܳܐ ܕܰܟ݂ܡܺܝܕ݂. ܘܰܡܠܶܝܢ ܪܽܘܓܙܶܗ ܕܡܳܪܝܳܐ: ܘܰܟ݂ܐܳܬܶܗ ܕܰܐܠܳܗܶܟ݂ܝ.</VERS>
      <VERS vnumber="21">ܡܶܛܽܠ ܗܳܢܳܐ ܫܡܰܥܝ ܗܳܠܶܝܢ ܡܡܰܟܰܟ݂ܬܳܐ: ܕܪܰܘܝܳܐ ܠܳܐ ܡ̣ܶܢ ܚܰܡܪܳܐ.</VERS>
      <VERS vnumber="22">ܗܳܟ݂ܰܢܳܐ ܐܳܡܰܪ ܡܳܪܶܟ݂ܝ ܡܳܪܝܳܐ: ܘܰܐܠܳܗܶܟ݂ܝ ܢܕ݂ܽܘܢ ܠܥܰܡܶܗ. ܗܳܐ ܢܶܣܒܶܬ݂ ܡ̣ܶܢ ܐܺܝܕܰܝ̈ܟܝ ܟܳܣܳܐ ܕܰܪܥܳܠܳܐ. ܘܟܳܣܳܐ ܕܪܽܘܓܙܝ ܠܳܐ ܬܰܘܣܦܺܝܢ ܬܽܘܒ ܠܡܶܫܬ݁ܝܶܗ.</VERS>
      <VERS vnumber="23">ܘܶܐܣܺܝܡܺܝܘܗܝ ܒܝܰܕ݂ ܡܡܰܟܟ݂ܳܢܰܝ̈ܟܝ ܕܶܐܡܰܪܘ ܠܢܰܦܫܶܟ݂ܝ ܐܶܬ݂ܡܰܟܰܟ݂ܝ: ܘܢܶܥܒܰܪ. ܘܰܥܒܰܕܬ݁ܝ ܠܥܰܡܶܟ݂ܝ ܐܰܝܟ݂ ܐܰܪܥܳܐ: ܘܰܐܝܟ݂ ܫܽܘܩܳܐ ܠܰܕ݂ܥܳܒܪܺܝܢ.</VERS>
    </CHAPTER>
    <CHAPTER cnumber="52">
      <VERS vnumber="1">ܐܶܬ݁ܬ݁ܥܺܝܪܝ: ܐܶܬ݁ܬ݁ܥܺܝܪܝ: ܨܶܗܝܽܘܢ ܘܰܠܒܰܫܝ ܠܒܽܘܫܳܐ ܕܬܶܫܒܽܘܚܬܳܐ: ܐܽܘܪܺܫܠܶܡ ܩܪܺܝܬ݂ܳܐ ܩܰܕܺܝܫܬܳܐ. ܡܶܛܽܠ ܕܠܳܐ ܢܰܘܣܶܦ ܬܽܘܒ ܠܡܶܥܰܠ ܠܶܟ݂ܝ ܥܽܘܪܠܳܐ ܘܛܰܡܳܐܐ.</VERS>
      <VERS vnumber="2">ܐܶܬ݂ܢܰܦܨܝ ܡ̣ܶܢ ܥܰܦܪܳܐ ܘܩܽܘܡܝ ܬܶܒܝ ܐܽܘܪܺܫܠܶܡ ܫܪܳܝ ܢܺܝܪܳܐ ܡ̣ܶܢ ܨܰܘܪܶܟ݂ܝ ܫܒܺܝܬ݂ܳܐ: ܒܰܪܬ݂ ܨܶܗܝܽܘܢ.</VERS>
      <VERS vnumber="3">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܡܰܓܳܢ ܐܶܙܕܰܒܰܢܬ݁ܽܘܢ: ܘܠܳܐ ܒܟܶܣܦܳܐ ܬܶܬ݂ܦܰܪܩܽܘܢ.</VERS>
      <VERS vnumber="4">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܡܶܨܪܶܝܢ ܢܚܶܬ ܥܰܡܝ ܒܩܰܕ݂ܡܳܝܬܳܐ ܠܡܶܥܡܰܪ ܬܰܡܳܢ. ܘܳܐܬ݂ܽܘܪܳܝܳܐ ܒܰܩܛܺܝܪܳܐ ܕܰܒܪܶܗ.</VERS>
      <VERS vnumber="5">ܘܗܳܫܳܐ ܡܳܐ ܠܺܝ ܗܳܪܟܳܐ ܐܳܡܰܪ ܡܳܪܝܳܐ: ܕܶܐܬ݁ܕܒܰܪ ܥܰܡܝ ܡܰܓܳܢ. ܫܰܠܺܝܛܳܢܰܝ̈ܗܽܘܢ ܡܰܝܠܠܺܝܢ: ܐܳܡܰܪ ܡܳܪܝܳܐ. ܘܰܐܡܺܝܢܳܐܺܝܬ݂ ܟܽܠܝܽܘܡ ܥܰܠ ܫܶܡܝ ܡܓܰܕܦܺܝܢ.</VERS>
      <VERS vnumber="6">ܡܶܛܽܠ ܗܳܢܳܐ ܢܶܕܰܥ ܥܰܡܝ ܫܶܡܝ ܒܝܰܘܡܳܐ ܗܰܘ. ܡܶܛܽܠ ܕܶܐܢܳܐ ܗ̱ܘ̣ ܡܡܰܠܶܠ: ܘܺܐܝܬ݁ܰܝ.</VERS>
      <VERS vnumber="7">ܡܳܐ ܝܳܐܝ̈ܳܢ ܥܰܠ ܛܽܘܖ̈ܶܐ ܖ̈ܶܓܠܰܘܗܝ ܕܰܡܣܰܒܰܪ ܫܠܳܡܳܐ: ܘܕܰܡܣܰܒܰܪ ܛܳܒ̈ܳܬ݂ܳܐ: ܘܰܕ݂ܡܰܫܡܰܥ ܦܽܘܪܩܳܢܳܐ. ܕܳܐܡܰܪ ܠܨܶܗܝܽܘܢ: ܐܰܡܠܶܟ݂ ܐܰܠܳܗܶܟ݂ܝ.</VERS>
      <VERS vnumber="8">ܩܳܠܳܐ ܕܕ݂ܰܘܩܰܝ̈ܟܝ ܐܰܪܺܝܡܘ ܩܳܠܳܐ. ܘܰܐܟ݂ܚܕ݂ܳܐ ܡܫܰܒܚܺܝܢ ܡܶܛܽܠ ܕܥܺܝܢ ܒܥܺܝܢ ܢܶܚܙܽܘܢ ܟܰܕ݂ ܡܰܦܢܶܐ ܡܳܪܝܳܐ ܠܨܶܗܝܽܘܢ.</VERS>
      <VERS vnumber="9">ܕܽܘܨܺܝ̈ܢ ܘܫܰܒܰܚ̈ܶܝܢ ܐܰܟ݂ܚܕ݂ܳܐ ܚܰܖ̈ܒܳܬ݂ܳܐ ܕܽܐܘܪܺܫܠܶܡ ܡܶܛܽܠ ܕܒܰܝܰܐ ܡܳܪܝܳܐ ܠܥܰܡܶܗ: ܘܰܦܪܰܩ ܠܽܐܘܪܺܫܠܶܡ.</VERS>
      <VERS vnumber="10">ܓܠܳܐ ܡܳܪܝܳܐ ܕܪܳܥܶܗ ܩܰܕ݁ܺܝܫܳܐ ܠܥܺܝܢ ܟܽܠܗܽܘܢ ܥܰܡ̈ܡܶܐ. ܘܢܶܚܙܽܘܢ ܟܽܠܗܽܘܢ ܥܶܒܖ̈ܶܝܗ̇ ܕܰܐܪܥܳܐ ܦܽܘܪܩܳܢܶܗ ܕܰܐܠܳܗܰܢ.</VERS>
      <VERS vnumber="11">ܥܒܰܪܘ: ܥܒܰܪܘ ܦܽܘܩܘ ܡ̣ܶܢ ܬܰܡܳܢ: ܘܰܠܛܰܡ̈ܶܐܐ ܠܳܐ ܬܶܬ݂ܩܰܪܒܽܘܢ. ܦܽܘܩܘ ܡ̣ܶܢ ܓܰܘܳܗ̇: ܘܶܐܬ݂ܓܰܒܳܘ: ܫܩܺܝ̈ܠܰܝ ܡܳܐܢܰܘ̈ܗܝ ܕܡܳܪܝܳܐ.</VERS>
      <VERS vnumber="12">ܡܶܛܽܠ ܕܠܳܐ ܒܣܽܘܪܗܳܒܳܐ ܬܶܦܩܽܘܢ. ܘܒܰܥܪܽܘܩܝܳܐ ܠܳܐ ܬܺܐܙܽܠ̱ܘܢ ܡܶܛܽܠ ܕܡܳܪܝܳܐ ܐܳܙܶܠ ܩܕ݂ܳܡܰܝܟܽܘܢ: ܘܰܡܟܰܢܫܳܢܟ݂ܽܘܢ ܐܰܠܳܗܶܗ ܕܺܝܣܪܳܐܶܝܠ.</VERS>
      <VERS vnumber="13">ܗܳܐ ܡܶܣܬܰܟܰܠ ܥܰܒܕܝ. ܘܡܶܬ݁ܬ݁ܪܺܝܡ: ܘܡܶܫܬܰܩܰܠ: ܘܡܶܬ݂ܥܰܠܶܐ ܛܳܒ.</VERS>
      <VERS vnumber="14">ܐܰܝܟ݂ ܕܢܶܬ݂ܡܗܽܘܢ ܥܠܰܘܗ̱ܝ ܣܰܓܺܝ̈ܐܶܐ ܗܳܟ݂ܰܢܳܐ ܡܚܰܒܰܠ ܚܶܙܘܶܗ ܡ̣ܶܢ ܕܓܰܒܪܳܐ: ܘܩܽܘܒܳܠܠܶܗ ܡ̣ܶܢ ܕܰܒܢܰܝ̈ܢܳܫܳܐ.</VERS>
      <VERS vnumber="15">ܗܳܢܳܐ ܡܕܰܟܶܐ ܥܰܡ̈ܡܶܐ ܣܰܓܺܝ̈ܐܶܐ: ܘܰܥܠܰܘܗܝ ܢܶܐܚܕܽܘܢ ܡܰܠ̈ܟܶܐ ܦܽܘܡܗܽܘܢ ܡܶܛܽܠ ܕܰܕ݂ܠܳܐ ܐܶܬ݂ܶܐܡܰܪ ܠܗܽܘܢ ܚܙܰܘ: ܘܰܕ݂ܠܳܐ ܫܡܰܥܘ ܐܶܣܬܰܟܰܠܘ.</VERS>
    </CHAPTER>
    <CHAPTER cnumber="53">
      <VERS vnumber="1">ܡܰܢ ܗܰܝܡܶܢ ܠܫܶܡܥܰܢ. ܘܰܕ݂ܪܳܥܶܗ ܕܡܳܪܝܳܐ ܠܡܰܢ ܐܶܬ݂ܓܠܺܝ.</VERS>
      <VERS vnumber="2">ܣܠܶܩ ܐܰܝܟ݂ ܝܰܠܽܘܕ݂ܳܐ ܩܕ݂ܳܡܰܘܗܝ: ܘܰܐܝܟ݂ ܥܶܩܳܪܳܐ ܡ̣ܶܢ ܐܰܪܥܳܐ ܨܗܺܝܬ݂ܳܐ ܠܰܝܬ݁ ܗ̱ܘܳܐ ܠܶܗ ܚܶܙܘܳܐ: ܘܠܳܐ ܙܺܝܘܳܐ ܘܰܚܙܰܝܢܳܝܗܝ ܕܠܰܝܬ݁ ܗ̱ܘܳܐ ܠܶܗ ܚܶܙܘܳܐ ܘܕܰܓܶܠܢܳܝܗܝ.</VERS>
      <VERS vnumber="3">ܫܺܝܛܳܐ ܘܡܰܟܺܝܟܳܐ ܕܐ̱ܢܳܫܳܐ: ܓܰܒܪܳܐ ܗ̱ܘ̣ ܕܟܺܐܒ̈ܶܐ: ܘܝܳܕܰܥ ܚܰܫ̈ܶܐ. ܐܰܦܢܺܝܢ ܐܰܦܶܝ̈ܢ ܡܶܢܶܗ. ܘܫܳܛܢܳܝܗܝ ܘܠܳܐ ܚܫܰܒܢܳܝܗܝ.</VERS>
      <VERS vnumber="4">ܫܰܪܺܝܪܳܐܺܝܬ݂ ܚܰܫܰܝ̈ܢ ܗܽܘ ܣܰܝܒܰܪ ܘܟܺܐܒܰܝ̈ܢ ܗܽܘ ܣܒܰܠ. ܘܰܚܢܰܢ ܚܫܰܒܢܳܝܗܝ ܟܬ݂ܺܝܫܳܐ: ܘܰܡܡܰܚܝܳܐ ܕܰܐ‌ܠܳܗܳܐ: ܘܰܡܡܰܟܟ݂ܳܐ.</VERS>
      <VERS vnumber="5">ܗܽܘ ܡܶܬܩܛܶܠ ܡܶܛܽܠ ܚܛܳܗܰܝ̈ܢ. ܘܡܶܬ݂ܡܰܟܰܟ݂ ܡܶܛܽܠ ܥܳܘܠܰܢ ܡܰܪܽܕܘܬ݂ܳܐ ܕܰܫܠܳܡܰܢ ܥܠܰܘܗ̱ܝ. ܘܰܒܫܽܘܡܬܶܗ ܢܶܬ݂ܰܐܣܶܐ.</VERS>
      <VERS vnumber="6">ܟܽܠܰܢ ܐܰܝܟ݂ ܥܳܢ̈ܳܐ ܛܥܰܝܢ. ܘܐ̱ܢܳܫ ܠܣܶܛܪܶܗ ܦܢܰܝܢ ܘܡܳܪܝܳܐ ܐܰܦܓܰܥ ܒܶܗ ܚܛܳܗ̈ܶܐ ܕܟ݂ܽܠܰܢ.</VERS>
      <VERS vnumber="7">ܩܪܶܒ ܘܶܐܬ݂ܡܰܟܰܟ݂: ܘܠܳܐ ܦܬܰܚ ܦܽܘܡܶܗ. ܐܰܝܟ݂ ܐܶܡܪܶܐ ܠܢܶܟ݂ܣܬ݂ܳܐ ܐܶܬ݁ܕܰܒܰܪ. ܘܰܐܝܟ݂ ܢܶܩܝܳܐ ܩܕ݂ܳܡ ܓܳܙܽܘܙܳܐ ܫܰܬ݂ܺܝܩ ܗ̱ܘܳܐ: ܘܠܳܐ ܦܬܰܚ ܦܽܘܡܶܗ.</VERS>
      <VERS vnumber="8">ܘܡ̣ܶܢ ܚܒܽܘܫܝܳܐ ܘܡ̣ܶܢ ܕܺܝܢܳܐ ܐܶܬ݁ܕ̇ܒܰܪ ܘܕ݂ܳܪܶܗ ܡܰܢܘ ܢܶܫܬܰܥܶܐ. ܡܶܛܽܠ ܕܶܐܬ݂ܓܰܙܰܪ ܡ̣ܶܢ ܐܰܪܥܳܐ ܕܚܰܝ̈ܶܐ: ܘܡ̣ܶܢ ܥܳܘ̈ܳܠܶܐ ܕܥܰܡܝ ܩܪܶܒܘ ܠܶܗ.</VERS>
      <VERS vnumber="9">ܝܰܗܒ ܪܰܫܺܝܥܳܐ ܩܰܒܪܶܗ: ܘܥܰܬ݁ܺܝܪܳܐ ܒܡܰܘܬ݁ܶܗ ܥܰܠ ܕܠܳܐ ܥܒܰܕ݂ ܥܰܘܠܳܐ: ܘܠܰܝܬ݁ ܢܶܟ݂ܠܳܐ ܒܦܽܘܡܶܗ.</VERS>
      <VERS vnumber="10">ܘܡܳܪܝܳܐ ܨܒܳܐ ܕܰܢܡܰܟܟ݂ܺܝܘܗܝ ܘܢܰܚܫܺܝܘܗܝ ܐܶܬ݁ܬ݁ܣܺܝܡ ܚܛܳܗܳܐ ܒܢܰܦܫܶܗ. ܕܢܶܚܙܶܐ ܙܰܪܥܳܐ: ܘܢܰܓܰܪ ܝܰܘ̈ܡܳܬܳܐ. ܘܨܶܒܝܳܢܶܗ ܕܡܳܪܝܳܐ ܒܺܐܝܕܶܗ ܢܰܨܠܰܚ.</VERS>
      <VERS vnumber="11">ܘܡ̣ܶܢ ܥܰܡܠܳܐ ܕܢܰܦܫܶܗ ܢܶܚܙܶܐ: ܘܰܢܣܰܒܰܥ ܒܺܝܕܰܥܬ݂ܳܐ: ܘܰܢܙܰܟܐ ܠܙܰܕܺܝ̈ܩܶܐ. ܥܰܒܕܳܐ ܗ̱ܘ̣ ܕܣܰܓܺܝ̈ܐܶܐ. ܘܰܚܛܳܗܰܝ̈ܗܽܘܢ ܗܽܘ ܢܶܣܒܽܘܠ.</VERS>
      <VERS vnumber="12">ܡܶܛܽܠ ܗܳܢܳܐ ܐܶܦܰܠܓܺܝܘܗܝ ܒܣܰܓܺܝ̈ܐܶܐ. ܘܰܠܥܰܫܺܝ̈ܢܶܐ ܢܦܰܠܶܓ ܒܶܙܬ݂ܳܐ. ܚܠܳܦ ܕܰܫܕ݂ܳܐ ܢܰܦ݂ܫܶܗ ܠܡܰܘܬܳܐ: ܘܥܰܡ ܥܳܘ̈ܳܠܶܐ ܐܶܬ݂ܡܢܺܝ ܘܗܽܘ ܚܛܳܗ̈ܶܐ ܕܣܰܓܺܝ̈ܐܶܐ ܫܩܰܠ: ܘܰܒܥܳܘ̈ܳܠܶܐ ܦܓܰܥ.</VERS>
    </CHAPTER>
    <CHAPTER cnumber="54">
      <VERS vnumber="1">ܫܰܒܰܚܝ ܥܩܰܪܬ݂ܳܐ ܕܠܳܐ ܝܶܠܕܰܬ ܘܶܐܬ݂ܦܰܨܚܝ ܒܬܶܫܒܽܘܚܬܳܐ: ܘܕ݂ܽܘܨܝ ܠܳܐ ܚܰܒܠܰܬ. ܡܶܛܽܠ ܕܰܣܓܺܝܘ ܒܢܶܝ̈ܗ̇ ܕܨܳܕ݂ܺܝܬ݂ܳܐ: ܝܰܬ݁ܺܝܪ ܡ̣ܶܢ ܒܢܶܝ̈ܗ̇ ܕܰܒܥܺܝܠܬܳܐ: ܐܳܡܰܪ ܡܳܪܝܳܐ.</VERS>
      <VERS vnumber="2">ܐܰܦܬܳܝ ܐܰܬ݂ܪܳܐ ܕܡܰܫܟܢܰܝ̈ܟܝ. ܘܝܳܖ̈ܺܝܥܳܬ݂ܳܐ ܕܡܰܫܟܢܰܝ̈ܟܝ ܡܬ݂ܽܘܚܝ: ܘܠܳܐ ܬܚܽܘܣܺܝܢ. ܐܰܘܪܶܟ݂ܝ ܛܽܘܢܒܰܝ̈ܟܝ ܘܣܶܟܰܝ̈ܟܝ ܫܰܪܰܪܝ.</VERS>
      <VERS vnumber="3">ܡܶܛܽܠ ܕܰܠܝܰܡܺܝܢܳܐ ܘܰܠܣܶܡܳܠܳܐ ܬܶܣܓܺܝܢ. ܘܙܰܪܥܶܟ݂ܝ ܢܺܐܪܰܬ݂ ܥܰܡ̈ܡܶܐ. ܘܩܽܘܖ̈ܝܳܐ ܕܨܳܕ݂̈ܝܳܢ ܢܰܘܬ݁ܒܽܘܢ.</VERS>
      <VERS vnumber="4">ܠܳܐ ܬܶܕ݂ܚܠܺܝܢ ܡܶܛܽܠ ܕܠܳܐ ܒܳܗܬܰܬ݁ܝ. ܘܠܳܐ ܬܶܬܟ݂ܰܣܶܝܢ: ܡܶܛܽܠ ܕܠܳܐ ܡܰܚܦܪܰܬ݁ܝ. ܡܶܛܽܠ ܕܒܶܗܬ݁ܬ݂ܳܐ ܕܛܰܠܝܽܘܬܶܟ݂ܝ ܬܶܛܥܶܝܢ: ܘܚܶܣܕܳܐ ܕܰܐܪܡܠܽܘܬܶܟ݂ܝ ܬܽܘܒ ܠܳܐ ܬܶܬ݁ܕܰܟ݂ܪܺܝܢ.</VERS>
      <VERS vnumber="5">ܡܶܛܽܠ ܕܡܳܪܶܟ݂ܝ ܥܳܒܶܕ݂ ܠܶܟ݂ܝ ܗܳܟ݂ܰܢܳܐ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. ܘܦܳܪܽܘܩܶܟ݂ܝ ܩܰܕ݁ܺܝܫܳܐ ܕܺܝܣܪܳܐܶܝܠ. ܐܰ‌ܠܳܗܳܐ ܕܟ݂ܽܠܳܗ̇ ܐܰܪܥܳܐ ܢܶܬ݂ܩܪܶܐ.</VERS>
      <VERS vnumber="6">ܡܶܛܽܠ ܕܰܐܝܟ݂ ܕܠܰܐ̱ܢܬ݁ܬ݂ܳܐ ܫܒܺܝܩܬܳܐ ܘܥܰܝ݂ܝ݂ܩܰܬ݂ ܪܽܘܚܳܐ ܩܪܳܟ݂ܝ ܡܳܪܝܳܐ ܘܰܐܝܟ݂ ܐܰܢ̱ܬ݁ܬ݂ ܛܰܠܝܽܘܬ݂ܳܐ ܕܡܶܫܬܰܒܩܳܐ: ܐܳܡܰܪ ܐܰܠܳܗܶܟ݂ܝ.</VERS>
      <VERS vnumber="7">ܒܪܽܘܓܙܳܐ ܙܥܽܘܪܳܐ ܫܒܰܩܬ݁ܶܟ݂ܝ: ܘܰܒܖ̈ܰܚܡܰܝ ܣܰܓܺܝ̈ܐܶܐ ܐܶܟܰܢܫܶܟܝ.</VERS>
      <VERS vnumber="8">ܒܪܽܘܓܙܳܐ ܪܰܒܳܐ ܐܰܦܢܺܝܬ݂ ܐܰܦܰܝ̈ ܡܶܢܶܟ݂ܝ. ܘܰܒܖ̈ܰܚܡܰܝ ܕܰܠܥܳܠܰܡ ܪܰܚܡܶܬ݂ ܥܠܰܝܟܝ: ܐܳܡܰܪ ܡܳܪܝܳܐ ܦܳܪܽܘܩܶܟ݂ܝ.</VERS>
      <VERS vnumber="9">ܗܳܕܶܐ ܐܰܝܟ݂ ܝܰܘ̈ܡܳܬܳܐ ܗ̱ܝ ܠܺܝ ܕܢܽܘܚ: ܕܺܝܡܺܝܬ݂ ܕܠܳܐ ܢܶܥܒܪܽܘܢ ܬܽܘܒ ܡܰܝ̈ܳܐ ܕܢܽܘܚ ܥܰܠ ܐܰܪܥܳܐ. ܗܳܟ݂ܰܢܳܐ ܝܺܡܺܝܬ݂ ܕܠܳܐ ܐܶܪܓܰܙ ܥܠܰܝܟܝ: ܘܠܳܐ ܐܶܟ݂ܐܶܐ ܒܟܶܝ.</VERS>
      <VERS vnumber="10">ܡܶܛܽܠ ܕܛܽܘܖ̈ܶܐ ܢܶܬ݂ܡܰܟܟܽܘܢ: ܘܖ̈ܳܡܳܬ݂ܳܐ ܢܶܬ݂ܖ̈ܰܟܢܳܢ. ܘܛܰܝܒܽܘܬ݂ܝ ܡܶܢܶܟܝ ܠܳܐ ܬܶܥܒܰܪ. ܘܰܩܝܳܡܳܐ ܕܰܫܠܳܡܶܟܝ ܠܳܐ ܢܶܥܒܰܪ: ܐܳܡܰܪ ܡܳܪܝܳܐ ܡܪܰܚܡܳܢܳܐ.</VERS>
      <VERS vnumber="11">ܡܡܰܟܰܟ݂ܬܳܐ ܘܰܡܥܰܠܥܰܠܬܳܐ ܕܠܳܐ ܐܶܬ݂ܒܰܝܐܰܬ. ܗܳܐ ܐܶܢܳܐ ܥܳܒܶܕ݂ ܐ̱ܢܳܐ: ܟܺܐܦܰܝ̈ܟܝ ܒܶܖ̈ܽܘܠܶܐ. ܘܰܐܬ݂ܩܶܢ ܫܶܬܶܐܣܰܝ̈ܟܝ ܒܟܺܐܦ̈ܶܐ ܕܣܰܦܺܝܠܳܐ.</VERS>
      <VERS vnumber="12">ܘܶܐܒܢܶܐ ܐܶܣܰܝ̈ܟܝ ܒܟܺܐܦ̈ܶܐ ܕܺܐܝܳܣܦܳܘܢ: ܘܬܰܖ̈ܥܰܝܟܝ ܒܟܺܐܦ̈ܶܐ ܕܰܩܪܽܘܣܛܶܠܳܘܣ: ܘܰܬ݂ܚܽܘܡܰܝ̈ܟܝ ܒܟܺܐܦ̈ܶܐ ܓܰܒܝܳܬ݂ܳܐ.</VERS>
      <VERS vnumber="13">ܘܟܽܠܗܽܘܢ ܒܢܰܝ̈ܟܝ ܢܶܠܦܽܘܢܳܢܝ. ܘܢܶܣܓܶܐ ܫܠܳܡܳܐ ܕܰܒܢܰܝ̈ܟܝ.</VERS>
      <VERS vnumber="14">ܘܰܒܙܰܕܺܝܩܽܘܬܳܐ ܬܶܬ݂ܩܢܶܝܢ. ܐܶܬ݂ܪܰܚܰܩܝ ܡ̣ܶܢ ܥܫܽܘܩܝܳܐ: ܡܶܛܽܠ ܕܠܳܐ ܬܶܕ݂ܚܠܺܝܢ. ܘܡ̣ܶܢ ܬܒܳܪܳܐ: ܡܶܛܽܠ ܕܠܳܐ ܩܳܪܶܒ ܠܶܟ݂ܝ.</VERS>
      <VERS vnumber="15">ܘܟ݂ܽܠ ܕܡܶܬ݂ܦܢܶܝܢ ܡ̣ܶܢ ܐܺܝܕܰܝ̈: ܢܶܥܠܽܘܢ ܠܶܟ݂ܝ. ܘܬܶܗܘܶܝܢ ܒܶܝܬ݂ ܓܰܘܣܳܐ ܠܥܳܡܽܘܖ̈ܰܝܟܝ.</VERS>
      <VERS vnumber="16">ܗܳܐ ܐܶܢܳܐ ܒܪܺܝܬ݂ ܐܽܘܡܳܢܳܐ ܕܢܳܦܰܚ ܒܢܽܘܪܳܐ ܡܰܦܽܘܚܳܐ: ܘܓܳܡܰܪ ܡܳܐܢܳܐ ܠܰܥܒܕܶܗ. ܘܶܐܢܳܐ ܒܪܺܝܬ݂ ܡܚܰܒܠܳܢܳܐ ܠܰܡܚܰܒܳܠܘ.</VERS>
      <VERS vnumber="18">ܟܠ ܡܳܐܢ ܕܡܶܬ݁ܬܰܩܰܢ ܥܠܰܝܟܝ: ܠܳܐ ܢܶܣܰܩ ܠܪܺܝܫ. ܘܟ݂ܽܠ ܠܶܫܳܢ ܕܰܢܩܽܘܡ ܥܰܡܶܟ݂ܝ ܒܕܺܝܢܳܐ: ܬܚܰܝܒܺܝܢܶܗ ܗܳܕܳܐ ܗ̱ܝ ܝܳܪܬ݁ܽܘܬ݂ܳܐ ܕܥܰܒܕܰܘ̈ܗܝ ܕܡܳܪܝܳܐ. ܘܙܰܕܺܝܩܽܘܬ݂ܗܽܘܢ ܡ̣ܶܢ ܩܕܰܡܰܝ: ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="55">
      <VERS vnumber="1">ܐܳܘܝ ܟܽܠ ܕܰܨܗܶܝܢ: ܙܶܠܘ ܠܡܰܝ̈ܳܐ: ܕܠܰܝܬ݁ ܠܶܗ ܟܶܣܦܳܐ. ܙܶܠܘ ܡܽܘܪܘ: ܘܰܐܟ݂ܽܘܠܘ ܕܠܳܐ ܟܶܣܦܳܐ: ܘܰܕ݂ܠܳܐ ܕܡܺܝ̈ܢ: ܚܰܡܪܳܐ ܘܚܰܠܒܳܐ.</VERS>
      <VERS vnumber="2">ܠܡܳܐ ܬܳܩܠܺܝܢ ܐ̱ܢܬ݁ܽܘܢ ܟܶܣܦܳܐ ܕܠܳܐ ܠܠܰܚܡܳܐ: ܘܠܶܐܘܰܬ݂ܟܽܘܢ ܕܠܳܐ ܠܡܶܣܒܰܥ ܫܽܘܡܥܽܘܢܝ ܡܶܫܡܰܥ: ܘܬܶܐܟ݂ܠܽܘܢ ܛܳܒ̈ܳܬ݂ܳܐ. ܘܬܶܬ݂ܦܰܢܰܩ ܢܰܦܫܟܽܘܢ ܒܕ݂ܽܘܗܳܢܳܐ.</VERS>
      <VERS vnumber="3">ܨܠܰܘ ܐܶܕ݂ܢܰܝ̈ܟܽܘܢ: ܘܬ݂ܰܘ ܠܘܳܬ݂ܝ ܫܽܘܡܥܽܘܢܝ ܘܬܶܚܶܐ ܢܰܦܫܟܽܘܢ. ܘܰܐܩܽܝܡ ܠܟ݂ܽܘܢ ܩܝܳܡܳܐ ܕܥܳܠܰܡ: ܛܰܝܒܽܘܬܶܗ ܕܕܰܘܺܝܕ݂ ܡܗܰܝܡܰܢܬܳܐ.</VERS>
      <VERS vnumber="4">ܗܳܐ ܣܳܗܕܳܐ ܠܥܰܡ̈ܡܶܐ ܝܰܗܒܬܳܟ݂: ܫܰܠܺܝܛܳܐ ܘܰܡܕܰܒܪܳܢܳܐ ܠܐܶܡ̈ܘܳܬ݂ܳܐ.</VERS>
      <VERS vnumber="5">ܕܬܶܩܪܶܐ ܥܰܡ̈ܡܶܐ ܕܠܳܐ ܝܺܕܰܥܬ݁. ܘܥܰܡ̈ܡܶܐ ܕܠܳܐ ܝܳܕ݂ܥܺܝܢ ܠܳܟ݂ ܠܘܳܬܳܟ݂ ܢܶܪܗܛܽܘܢ. ܡܶܛܽܠ ܡܳܪܝܳܐ ܐܰܠܳܗܳܟ݂: ܘܩܰܕ݁ܺܝܫܳܐ ܕܺܝܣܪܳܐܶܝܠ ܕܫܰܒܚܳܟ݂.</VERS>
      <VERS vnumber="6">ܒܥܰܘ ܠܡܳܪܝܳܐ. ܘܡܳܐ ܕܶܐܫܟܰܚܬ݁ܽܘܢܳܝܗܝ: ܩܪܰܐܗܝ.</VERS>
      <VERS vnumber="7">ܘܡܳܐ ܕܰܩܪܶܒ: ܢܶܫܒܽܘܩ ܚܰܛܳܝܳܐ ܐܽܘܪܚܶܗ: ܘܓܰܒܪܳܐ ܥܳܘܳܠܳܐ ܬܰܪܥܺܝܬܶܗ. ܘܢܶܬ݂ܦܢܶܐ ܠܘܳܬ݂ܝ: ܘܶܐܪܰܚܶܡ ܥܠܰܘܗ̱ܝ: ܘܰܠܘܳܬ݂ ܐܰܠܳܗܰܢ ܕܡܰܣܓܶܐ ܠܡܶܫܒܰܩ.</VERS>
      <VERS vnumber="8">ܡܶܛܽܠ ܕܬܰܖ̈ܥܝܳܬ݂ܝ ܠܳܐ ܗ̱ܘܰܝ̈ ܐܰܝܟ݂ ܬܰܖ̈ܥܝܳܬ݂ܟ݂ܽܘܢ. ܐܘܖ̈ܚܳܬ݂ܝ ܠܳܐ ܗ̱ܘܰܝ̈ ܐܰܝܟ݂ ܐܽܘܖ̈ܚܳܬ݂ܟ݂ܽܘܢ: ܐܳܡܰܪ ܡܳܪܝܳܐ.</VERS>
      <VERS vnumber="9">ܡܶܛܽܠ ܕܰܐܝܟ݂ ܕܪܳܡܺܝܢ ܫܡܰܝܳܐ ܡ̣ܶܢ ܐܰܪܥܳܐ: ܗܳܟ݂ܰܢܳܐ ܖ̈ܳܡܳܢ ܐܽܘܖ̈ܚܳܬ݂ܝ ܡ̣ܶܢ ܐܽܘܖ̈ܚܳܬ݂ܟ݂ܽܘܢ. ܘܬܰܖ̈ܥܝܳܬ݂ܝ ܡ̣ܶܢ ܬܰܖ̈ܥܝܳܬ݂ܟ݂ܽܘܢ.</VERS>
      <VERS vnumber="10">ܡܶܛܽܠ ܕܰܐܝܟܰܢܳܐ ܕܳܢܚܶܬ݂ ܡܶܛܪܳܐ ܘܬܰܠܓܳܐ ܡ̣ܶܢ ܫܡܰܝܳܐ: ܘܰܠܬܰܡܳܢ ܠܳܐ ܗܳܦܶܟ݂: ܐܶܠܳܐ ܡܰܪܘܶܐ ܠܰܐܪܥܳܐ: ܘܡܰܘܠܶܕ݂ ܠܳܗ̇: ܘܡܰܘܥܶܐ ܠܳܗ̇: ܘܝܳܗܶܒ ܙܰܪܥܳܐ ܠܙܳܪܽܘܥܳܐ: ܘܠܰܚܡܳܐ ܠܡܶܐܟ݂ܽܘܠܬܳܐ.</VERS>
      <VERS vnumber="11">ܗܳܟ݂ܰܢܳܐ ܢܶܗܘܶܐ ܦܶܬ݂ܓܳܡܝ ܕܰܢܦܰܩ ܡ̣ܶܢ ܦܽܘܡܝ: ܘܠܳܐ ܢܶܗܦܽܘܟ݂ ܠܘܳܬ݂ܝ ܣܪܺܝܩܳܐܺܝܬ݂: ܐܶܠܳܐ ܐܶܢ ܥܒܰܕ݂ ܡܶܕܶܡ ܕܨܳܒܐ ܐ̱ܢܳܐ: ܘܫܰܠܶܡ ܕܫܰܕܰܪܬܶܗ.</VERS>
      <VERS vnumber="12">ܡܶܛܽܠ ܕܰܒܚܰܕ݂ܽܘܬ݂ܳܐ ܬܶܦܩܽܘܢ: ܘܒܰܫܠܳܡܳܐ ܬܺܐܙܽܠ̱ܘܢ ܘܛܽܘܖ̈ܶܐ ܘܖ̈ܳܡܳܬ݂ܳܐ ܢܶܬ݂ܦܰܨܚܽܘܢ ܩܕ݂ܳܡܝܟܽܘܢ. ܘܬܶܫܒܽܘܚܬܳܐ ܕܟܽܠܗܽܘܢ ܐܺܝ̈ܠܳܢܶܐ ܕܚܰܩܠܳܐ ܢܶܩܫܽܘܢ ܟܰܦܳܐ.</VERS>
      <VERS vnumber="13">ܚܠܳܦ ܚܳܓܬ݂ܳܐ ܬܺܐܥܶܐ ܒܪܽܘܬ݂ܳܐ ܘܰܚܠܳܦ ܨܳܬ݂ܪܳܐ ܢܺܐܥܶܐ ܐܳܣܳܐ. ܘܢܶܗܘܶܐ ܠܡܳܪܝܳܐ ܠܰܫܡܳܐ: ܘܠܳܐܬܳܐ ܕܰܠܥܳܠܰܡ ܕܠܳܐ ܓܳܡܪܳܐ.</VERS>
    </CHAPTER>
    <CHAPTER cnumber="56">
      <VERS vnumber="1">ܗܳܟ݂ܰܢܳܐ ܐܳܡܰܪ ܡܳܪܝܳܐ. ܛܰܪܘ ܕܺܝܢܳܐ ܘܰܥܒܶܕ݂ܘ ܙܰܕܺܝܩܽܘܬܳܐ. ܡܶܛܽܠ ܕܩܰܪܺܝܒܽ ܗ̱ܘ ܦܽܘܪܩܳܢܝ ܠܡܶܐܬ݂ܳܐ: ܘܙܰܕܺܝܩܽܘܬ݂ܝ ܠܡܶܬ݂ܓܠܳܝܽܘ.</VERS>
      <VERS vnumber="2">ܛܽܘܒܰܘܗܝ ܠܓܰܒܪܳܐ ܕܢܶܥܒܶܕ݂ ܗܳܕܶܐ: ܘܒܰܪܢܳܫܳܐ ܕܢܶܬ݂ܚܰܝܰܠ ܒܳܗ̇. ܘܢܶܛܰܪ ܐܳܦ ܫܰܒܬ݂ܳܐ ܕܠܳܐ ܢܰܚܠܺܝܗ̇ ܘܢܶܛܰܪ ܐܺܝܕܰܘ̈ܗܝ ܕܠܳܐ ܢܶܥܒܶܕ݂ ܕܒܺܝܫ.</VERS>
      <VERS vnumber="3">ܘܠܳܐ ܢܺܐܡܰܪ ܒܰܪ ܢܽܘܟ݂ܖ̈ܳܝܶܐ ܕܡܶܬ݂ܠܳܘܶܐ ܠܡܳܪܝܳܐ: ܕܡܶܦܪܰܫ ܦܳܪܶܫ ܠܺܝ ܡܳܪܝܳܐ ܡ̣ܶܢ ܥܰܡܶܗ. ܘܠܳܐ ܢܺܐܡܰܪ ܡܗܰܝܡܢܳܐ: ܕܩܰܝܣܳܐ ܐ̱ܢܳܐ ܝܰܒܺܝܫܳܐ.</VERS>
      <VERS vnumber="4">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܰܡܗܰܝܡ̈ܢܶܐ ܕܢܳܛܪܺܝܢ ܫܰܒܰܝ̈: ܘܓܳܒܶܝܢ ܡܶܕܶܡ ܕܨܳܒܶܐ ܐ̱ܢܳܐ: ܘܡܶܬ݂ܚܰܝܠܺܝܢ ܒܰܩܝܳܡܝ.</VERS>
      <VERS vnumber="5">ܐܶܬ݁ܶܠ ܠܗܽܘܢ ܒܒܰܝܬ݁ܝ ܘܰܒܫܽܘܖ̈ܳܝ ܐܰܬ݂ܪܳܐ. ܘܰܫܡܳܐ ܕܛܳܒ ܡ̣ܶܢ ܒܢܰܝ̈ܳܐ ܘܡ̣ܶܢ ܒ̈ܢܳܬ݂ܳܐ: ܫܡܳܐ ܕܰܠܥܳܠܰܡ ܐܶܬ݁ܶܠ ܠܗܽܘܢ ܕܠܳܐ ܓܳܡܰܪ.</VERS>
      <VERS vnumber="6">ܘܠܰܒܢܰܝ̈ ܢܽܘܟ݂ܖ̈ܳܝܶܐ ܕܡܶܬ݂ܠܰܘܶܝܢ ܠܡܳܪܝܳܐ ܠܰܡܫܰܡܳܫܽܘܬ݂ܶܗ: ܘܰܠܡܶܪܚܰܡ ܫܡܶܗ ܕܡܳܪܝܳܐ: ܘܰܕ݂ܢܶܗܘܽܘܢ ܠܶܗ ܥܰܒ̈ܕܶܐ. ܟܽܠ ܕܢܳܛܰܪ ܫܰܒܬ݂ܳܐ ܕܠܳܐ ܢܰܚܠܺܝܗ̇: ܘܡܶܬ݂ܚܰܠܺܝܢ ܒܰܩܝܳܡܝ.</VERS>
      <VERS vnumber="7">ܐܰܝܬ݁ܶܐ ܐܶܢܽܘܢ ܠܛܽܘܪܝ ܩܰܕܺܝܫܳܐ ܘܶܐܚܰܕ݂ܶܐ ܐܶܢܽܘܢ ܒܒܰܝܬܳܐ ܕܰܨܠܽܘܬ݂ܝ ܥܳܠܰܘ̈ܳܬ݂ܗܽܘܢ ܘܕܶܒܚܰܝ̈ܗܽܘܢ ܠܨܶܒܝܳܢܳܐ ܠܡܰܕ݂ܒܰܚܝ. ܡܶܛܽܠ ܕܒܰܝܬ݁ܝ: ܒܶܝܬ݂ ܨܠܽܘܬ݂ܳܐ ܢܶܬ݂ܩܪܶܐ: ܠܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="8">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܕܰܡܟܰܢܶܫ ܠܰܡܒܰܕܖ̈ܶܐ ܕܺܝܣܪܳܐܶܝܠ: ܬܽܘܒ ܐܶܟܰܢܶܫ ܥܠܰܘܗ̱ܝ ܠܰܡܟܰܢ̈ܫܶܐ.</VERS>
      <VERS vnumber="9">ܟܽܠ ܚܰܝܽܘܬ݂ܳܐ ܕܕܰܒܪܳܐ: ܬܳܝ ܐܰܟ݂ܽܘܠܝ ܠܟ݂ܽܠܳܗ̇ ܚܰܝܽܘܬ݂ܳܐ ܕܥܳܒܳܐ.</VERS>
      <VERS vnumber="10">ܚܳܙܶܝܢ ܟܽܠܗܽܘܢ ܥܘܺܝܖ̈ܶܐ ܘܠܳܐ ܝܳܕ݂ܥܺܝܢ. ܟܽܠܗܽܘܢ ܟܰܠ̈ܒܶܐ ܐܶܢܽܘܢ ܦܺܐܩ̈ܶܐ: ܘܠܳܐ ܡܶܫܟܺܚܝܢ ܠܡܶܒܰܚ. ܚܳܙܶܝܢ ܘܕ݂ܳܡܟܺܝܢ: ܘܪܳܚܡܺܝܢ ܠܰܡܢܳܡ.</VERS>
      <VERS vnumber="11">ܘܟܰܠ̈ܒܶܐ ܐܶܢܽܘܢ ܕܝܰܥܢܳܐ ܢܰܦܫܗܽܘܢ: ܘܠܳܐ ܝܳܕ݂ܥܺܝܢ ܠܡܶܣܒܰܥ. ܢܶܗܘܽܘܢ ܒܺܝܫܺܝܢ ܘܠܳܐ ܝܳܕ݂ܥܺܝܢ ܣܽܘܟܳܠܳܐ ܟܽܠܗܽܘܢ ܠܽܐܘܪܚܗܽܘܢ ܦܢܰܘ: ܘܐ̱ܢܳܫ ܠܣܶܛܪܶܗ ܘܰܠܓܰܒܶܗ.</VERS>
      <VERS vnumber="12">ܬܰܘ ܢܶܣܰܒ ܚܰܡܪܳܐ: ܘܢܶܣܰܒ ܫܰܟ݂ܪܳܐ ܘܢܶܗܘܶܐ ܐܰܝܟ݂ ܕܝܳܘܡܳܢܳܐ: ܘܢܰܘܬܰܪ ܠܰܢ ܣܽܘܓ݂ܳܐܐ ܕܛܳܒ.</VERS>
    </CHAPTER>
    <CHAPTER cnumber="57">
      <VERS vnumber="1">: ܗܳܐ ܙܰܕܺܝܩܳܐ ܐܶܒܰܕ݂. ܘܠܰܝܬ݁ ܐ̱ܢܳܫ ܕܡܰܝܬ݁ܶܐ ܥܰܠ ܒܳܠܶܗ. ܘܓܰܒܖ̈ܶܐ ܚܣܰܝ̈ܳܐ ܡܶܬ݂ܟܰܢܫܺܝܢ ܕܠܳܐ ܣܽܘܟܳܠܳܐ: ܡܶܛܽܠ ܕܡ̣ܶܢ ܩܕ݂ܳܡ ܒܺܝܫܬܳܐ ܡܶܬ݂ܟܰܢܰܫ ܙܰܕܺܝܩܳܐ.</VERS>
      <VERS vnumber="2">ܘܢܺܐܬ݂ܳܐ ܫܠܳܡܳܐ: ܘܢܶܬ݁ܬ݁ܢܺܝܚܽܘܢ ܥܰܠ ܡܰܫܟܰܒܗܽܘܢ: ܘܢܺܐܙܽܠ̱ܘܢ ܠܽܘܩܒܰܠܗܽܘܢ.</VERS>
      <VERS vnumber="3">ܘܰܐܢ̱ܬ݁ܽܘܢ ܩܪܽܘܒܘ ܠܟܳܐ: ܒܢܰܝ̈ ܡܡܰܟܰܟ݂ܬܳܐ: ܙܰܪܥܳܐ ܓܰܝܳܪܳܐ ܘܙܰܢܳܝܳܐ.</VERS>
      <VERS vnumber="4">ܥܰܠ ܡܰܢ ܐܶܬ݂ܠܰܥܰܒܬ݁ܘܢ ܘܥܰܠ ܡܰܢ ܦܬܰܚܬ݁ܽܘܢ ܦܽܘܡܟܽܘܢ: ܘܰܐܘܪܶܟ݂ܬ݁ܽܘܢ ܠܶܫܳܢܟܽܘܢ. ܕܗܳܐ ܐܰܢ̱ܬ݁ܽܘܢ ܝܰܠܕܳܐ ܕܥܰܘܠܳܐ: ܘܙܰܪܥܳܐ ܕܰܓܳܠܳܐ.</VERS>
      <VERS vnumber="5">ܕܡܶܬ݂ܒܰܝܰܐܺܝܢ ܒܰܦܬܰܟ݂ܖ̈ܶܐ ܬܚܶܝܬ݂ ܟܽܠ ܐܺܝܠܳܢ ܕܥܳܒܳܐ. ܘܰܢܟܰܣܬ݁ܽܘܢ ܛܠܳܝ̈ܶܐ ܒܢܰܚ̈ܠܶܐ ܬܚܶܝܬ݂ ܫܩܺܝ̈ܦܶܐ ܕܟܺܐܦܳܐ.</VERS>
      <VERS vnumber="6">ܡܢܳܬ݂ܟܶܝ ܘܝܳܪܬ݁ܽܘܬܶܟ݂ܝ ܥܰܡ ܡܢܳܬ݂ܳܐ ܗ̱ܝ ܕܢܰܚ̈ܠܶܐ. ܐܳܦ ܥܠܰܝܗܽܘܢ ܢܰܩܺܝܬ݁ܝ ܢܽܘܩܳܝ̈ܶܐ: ܘܰܐܣܶܩܬ݁ܝ ܩܽܘܪܒܳܢܳܐ. ܥܰܠ ܗܳܠܶܝܢ ܐܶܬ݂ܒܰܝܰܐ.</VERS>
      <VERS vnumber="7">ܥܰܠ ܛܽܘܖ̈ܶܐ ܖ̈ܳܡܶܐ ܘܰܡܫܰܩ̈ܠܶܐ ܥܒܰܕܬ݁ܝ ܡܰܫܟܒܶܟ݂ܝ. ܐܳܦ ܠܬܰܡܳܢ ܣܠܶܩܬ݁ ܠܡܶܕ݂ܒܰܚ ܕܶܒܚ̈ܶܐ.</VERS>
      <VERS vnumber="8">ܘܒܶܣܬܰܪ ܬܰܖ̈ܥܶܐ ܥܰܠ ܦܖ̈ܽܘܣܬ݁ܕܶܐ ܪܫܰܡܬܝ ܕܽܘܟ݂ܪܳܢܶܟ݂ܝ ܡܶܛܽܠ ܕܡ̣ܶܢ ܠܘܳܬ݂ܝ ܓܰܠܺܝܬ݁ܝ ܘܰܣܠܶܩܬ݁ܝ ܘܰܐܪܘܰܚܬ݁ܝ ܡܰܫܟܒܶܟ݂ܝ. ܘܰܗܘܰܝܬ݁ܝ ܠܶܟ݂ܝ ܡܶܢܗܽܘܢ. ܘܰܪܚܶܡܬ݁ܝ ܡܰܫܟܰܒܗܽܘܢ: ܘܰܐܬ݂ܪܳܐ ܚܙܰܝܬ݁ܝ.</VERS>
      <VERS vnumber="9">ܘܶܐܫܬܰܒܰܚܬ݁ܝ ܠܡܰܠ̈ܟܶܐ ܒܡܶܫܚܳܐ. ܘܰܐܣܓܺܝܬ݁ܝ ܒܶܣܡܰܝ̈ܟܝ ܘܫܰܕܰܪܬ݁ܝ ܐܺܝܙܓܰܕܰܝ̈ܟܝ ܠܪܽܘܚܩܳܐ. ܘܶܐܬ݂ܡܰܟܰܟ݂ܬ݁ܝ ܥܕܰܡܳܐ ܠܰܫܝܽܘܠ.</VERS>
      <VERS vnumber="10">ܒܣܽܘܓܐܰܬ݂ ܐܽܘܖ̈ܚܳܬܶܟ݂ܝ ܠܐܰܝܬ݁ܝ ܘܠܳܐ ܐܶܡܰܪܬ݁ܝ ܕܶܐܫܠܶܐ. ܒܚܰܘܒܬ݂ܳܐ ܕܺܐܝܕܰܝ̈ܟܝ ܐܰܫܚܺܝܬ݁ܝ ܡܶܛܽܠ ܗܳܢܳܐ ܠܳܐ ܐܶܬ݂ܟܰܫܰܦܬ݁ܝ.</VERS>
      <VERS vnumber="11">ܡ̣ܶܢ ܡܰܢ ܐܶܬ݂ܪܗܶܒܬ݁ܝ ܘܰܕ݂ܚܶܠܬ݁ܝ. ܕܟܰܕܶܒܬ݁ܝ ܒܺܝ. ܘܠܳܐ ܐܶܬ݁ܕܟܰܪܬ݁ܺܝܢܝ: ܘܠܳܐ ܚܫܰܒܬ݁ܺܝܢܝ ܒܠܶܒܶܟ݂ܝ ܗܳܐ ܐܶܢܳܐ ܗ̱ܘ ܚܰܣܝܳܐ ܕܡ̣ܶܢ ܥܳܠܰܡ. ܘܡܶܢܝ ܠܳܐ ܕܚܶܠܬ݁ܝ.</VERS>
      <VERS vnumber="12">ܐܶܢܳܐ ܐܶܚܳܘܶܐ ܙܰܕܺܝܩܽܘܬ݂ܝ ܘܰܥܒܳܕܰܝ̈ܟܝ ܠܳܐ ܢܰܘܬ݁ܪܽܘܢܶܟ݂ܝ.</VERS>
      <VERS vnumber="13">ܒܰܓܥܳܬܶܟ݂ܝ ܢܦܰܨܽܘܢܶܟ݂ܝ ܐܰܝܠܶܝܢ ܕܡܶܬ݂ܟܰܢܫܺܝܢ ܠܶܟܝ. ܠܟܽܠܗܽܘܢ ܬܶܫܩܽܘܠ ܐܶܢܽܘܢ ܪܽܘܚܳܐ. ܘܬܶܣܰܒ ܐܶܢܽܘܢ ܥܰܠܥܳܠܳܐ ܘܰܐܝܠܶܝܢ ܕܰܡܣܰܒܪܺܝܢ ܒܺܝ: ܢܺܐܪܬ݁ܽܘܢ ܐܰܪܥܳܐ: ܘܢܺܐܪܬ݁ܽܘܢ ܛܽܘܪܝ ܩܰܕ݁ܺܝܫܳܐ.</VERS>
      <VERS vnumber="14">ܘܢܺܐܡܪܽܘܢ ܫܰܦܰܘ ܫܰܦܰܘ: ܦܰܢܰܘ ܐܽܘܪܚܳܐ ܘܰܐܪܺܝܡܘ ܬܽܘܩ̈ܠܳܬ݂ܳܐ ܡ̣ܶܢ ܐܽܘܪܚܶܗ ܕܥܰܡܝ.</VERS>
      <VERS vnumber="15">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܪܰܝܡܳܐ ܘܰܡܫܰܩܠܳܐ: ܕܰܫܪܶܐ ܠܥܳܠܡܺܝܢ: ܘܩܰܕܺܝܫ ܫܡܶܗ: ܡܪܰܝܡܳܐ: ܘܩܰܕܺܝܫ ܡܰܫܪܝܶܗ: ܠܡܰܟܺܝܟ̈ܶܐ ܘܰܠܥܰܝ݂ܝ݂ܰܩܰܝ ܪܽܘܚܳܐ: ܠܡܰܚܳܝܽܘ ܪܽܘܚܳܐ ܕܡܰܟܺܝ̈ܟܶܐ: ܘܰܠܡܰܚܳܝܘ ܠܶܒܳܐ ܕܡܰܟܰܐܒ̈ܶܐ.</VERS>
      <VERS vnumber="16">ܡܶܛܽܠ ܕܠܳܐ ܠܥܳܠܰܡ ܐܳܠܶܡ ܐ̱ܢܳܐ. ܘܠܳܐ ܠܥܳܠܰܡ ܪܳܓܶܙ ܐ̱ܢܳܐ. ܡܶܛܽܠ ܕܪܽܘܚܳܐ ܡ̣ܶܢ ܩܕ݂ܳܡܝ ܢܳܦܩܳܐ ܘܰܢܫܰܡܬ݂ܳܐ ܐܶܢܳܐ ܥܶܒܕܶܬ݂.</VERS>
      <VERS vnumber="17">ܒܥܰܘܠܳܐ ܕܢܶܟ݂ܠܳܗ̇ ܪܶܓܙܶܬ݂ ܘܰܡܚܺܝܬܳܗ̇. ܘܶܐܬ݂ܦܰܢܝܰܬ݂ ܘܪܶܓܙܰܬ݂: ܘܶܐܙܰܠ̱ܬ ܚܢܰܓܬ݂ܳܗ̇ ܒܽܐܘܪܚܳܐ ܕܠܶܒܳܗ̇.</VERS>
      <VERS vnumber="18">ܐܽܘܖ̈ܚܳܬ݂ܳܗ̇ ܚܙܺܝܬ݂: ܘܰܐܣܺܝܬܳܗ̇ ܘܒܰܝܰܐܬܳܗ̇ ܘܦܶܪܥܶܬ݂ ܒܽܘܝܳܐܐ ܠܳܗ̇ ܘܠܰܐܒܺܝ̈ܠܶܝܗ̇.</VERS>
      <VERS vnumber="19">ܒܪܶܐ ܡܰܡܠܠܳܐ ܕܣܶܦ̈ܘܳܬ݂ܳܐ ܫܠܳܡܳܐ: ܫܠܳܡܳܐ: ܠܖ̈ܰܚܺܝܩܶܐ ܘܰܠܩܰܖ̈ܺܝܒܶܐ: ܐܳܡܰܪ ܡܳܪܝܳܐ ܘܰܐܣܶܐ ܐܶܢܽܘܢ.</VERS>
      <VERS vnumber="20">ܘܖ̈ܰܫܺܝܥܶܐ ܐܰܝܟ݂ ܝܰܡܳܐ ܡܶܬ݁ܕܰܠܚܺܝܢ. ܡܶܛܽܠ ܕܫܶܠܝܳܐ ܠܳܐ ܡܶܫܟܚܺܝܢ ܘܗܳܦܟܺܝܢ ܡܰܘ̈ܗܝ ܖ̈ܰܚܫܳܐ ܘܰܣܝܳܢܳܐ. ܠܰܝܬ݁ ܫܠܳܡܳܐ ܠܖ̈ܰܫܺܝܥܶܐ: ܐܳܡܰܪ ܐܰܠܳܗܝ.</VERS>
    </CHAPTER>
    <CHAPTER cnumber="58">
      <VERS vnumber="1">ܩܪܺܝ ܒܓܰܓܰܪܬܳܟ݂ ܘܠܳܐ ܬܚܽܘܣ ܘܰܐܪܺܝܡ ܩܳܠܳܟ݂ ܐܰܝܟ݂ ܫܺܝܦܽܘܪܳܐ ܘܚܰܘܳܐ ܠܥܰܡܝ ܥܰܘܠܗܽܘܢ: ܘܠܰܕ݂ܒܶܝܬ݂ ܝܰܥܩܽܘܒ ܚܛܳܗܰܝ̈ܗܽܘܢ.</VERS>
      <VERS vnumber="2">ܘܠܺܝ ܒܳܥܶܝܢ ܒܟ݂ܽܠܝܽܘܡ ܘܨܳܒܶܝܢ ܠܡܶܕܰܥ ܐܽܘܖ̈ܚܳܬ݂ܝ: ܐܰܝܟ݂ ܥܰܡܳܐ ܕܰܥܒܰܕ݂ ܙܰܕܺܝܩܽܘܬܳܐ: ܘܠܳܐ ܫܒܰܩ ܕܺܝܢܳܐ ܕܰܐܠܳܗܶܗ. ܫܳܐܠܺܝܢ ܠܺܝ ܕܺܝܢܳܐ ܘܙܰܕܺܝܩܽܘܬ݂ܳܐ: ܨܳܒܶܝܢ ܠܡܶܬ݂ܩܰܪܳܒܽܘ ܠܰܐܠܳܗܳܐ.</VERS>
      <VERS vnumber="3">ܠܡܳܢܳܐ ܨܳܡܢ: ܘܠܳܐ ܚܙܰܝܬ݁ ܘܡܰܟܶܟܢ ܢܰܦܫܰܢ: ܘܠܳܐ ܝܺܕܰܥܬ݁ ܗܳܐ ܒܝܰܘܡܳܐ ܕܨܰܘܡܟܽܘܢ ܥܳܒܕܺܝܬ݁ܽܘܢ ܨܶܒܝܳܢܰܝ̈ܟܽܘܢ: ܘܰܡܩܰܪܒܺܝܢ ܐ̱ܢܬ݁ܽܘܢ ܦܬܰܟ݂ܖ̈ܰܝܟܽܘܢ ܟܽܠܗܽܘܢ.</VERS>
      <VERS vnumber="4">ܗܳܐ ܠܚܶܪܝܳܢܳܐ ܘܰܠܡܰܨܽܘܬ݂ܳܐ ܨܳܝܡܺܝܬ݁ܽܘܢ: ܘܰܠܡܶܡܚܳܐ ܒܰܩܛܺܝܪܳܐ ܕܥܰܘܠܳܐ. ܠܳܐ ܬܨܽܘܡܽܘܢ ܐܰܝܟ݂: ܕܝܳܘܡܳܢܳܐ: ܘܬܰܫܡܥܽܘܢ ܩܳܠܟ݂ܽܘܢ ܒܰܡܪܰܘܡܳܐ.</VERS>
      <VERS vnumber="5">ܗܳܢܰܘ ܨܰܘܡܰܐ ܕܰܓܒܶܝܬ݂: ܕܢܰܡܶܟ ܐ̱ܢܳܫ ܢܰܦܫܶܗ. ܘܢܶܟܽܘܦ ܨܰܘܪܶܗ ܐܰܝܟ݂ ܟܪܽܘܠܳܐ ܘܣܰܩܳܐ ܘܩܶܛܡܳܐ ܡܳܐܶܟ ܠܶܗ. ܠܗܳܢܳܐ ܬܶܩܪܽܘܢ ܨܰܘܡܳܐ: ܘܝܰܘܡܳܐ ܕܨܶܒܝܳܢܶܗ ܕܡܳܪܝܳܐ.</VERS>
      <VERS vnumber="6">ܗܳܢܰܘ ܨܰܘܡܳܐ ܕܰܓܒܶܝܬ݂: ܕܬܶܫܪܶܐ ܩܶܛܖ̈ܶܐ ܕܥܰܘܠܳܐ: ܘܰܬ݂ܦܰܣܶܩ ܡܶܐܣܰܖ̈ܝܳܬ݂ܳܐ ܕܢܶܟ݂ܠܳܐ. ܘܬܶܫܪܶܐ ܟܒܺܝ̈ܫܶܐ ܠܚܺܐܪܽܘܬ݂ܳܐ ܘܟܽܠܗܶܝܢ ܡܶܐܣܰܖ̈ܝܳܬ݂ܳܐ ܬܶܦܣܩܽܘܢ.</VERS>
      <VERS vnumber="7">ܘܬܶܩܨܶܐ ܠܰܚܡܳܟ݂ ܠܟܰܦܢܳܐ. ܘܠܰܐܟ݂ܣܢܳܝܳܐ ܬܰܥܶܠ ܠܒܰܝܬܳܟ݂ ܟܰܕ݂ ܬܶܚܙܶܐ ܥܰܪܛܶܠܳܝܳܐ: ܘܰܬ݂ܟܰܣܶܝܘܗܝ ܘܠܳܐ ܬܰܗܡܶܐ ܡ̣ܶܢ ܒܰܪ ܒܶܣܪܳܟ݂.</VERS>
      <VERS vnumber="8">ܗܳܝܕܶܝܢ ܢܶܬ݂ܦܬܰܚ ܢܽܘܗܪܳܟ݂ ܐܰܝܟ݂ ܨܰܦܪܳܐ. ܘܙܰܕܺܝܩܽܘܬ݂ܳܟ݂ ܒܰܥܓܰܠ ܬܶܕ݂ܢܰܚ. ܘܬܺܐܙܰܠ ܩܕ݂ܳܡܰܝܟ ܙܰܕܺܝܩܽܘܬ݂ܳܟ݂. ܘܺܐܝܩܳܪܶܗ ܕܡܳܪܝܳܐ ܢܟܰܢܫܳܟ݂.</VERS>
      <VERS vnumber="9">ܗܳܝܕܶܝܢ ܬܶܩܪܶܐ: ܘܢܶܥܢܶܝܟ݂ ܡܳܪܝܳܐ. ܘܬܶܓܥܶܐ: ܘܢܺܐܡܰܪ ܗܳܐ ܐܶܢܳܐ ܐܶܢ ܬܰܥܒܰܪ ܡ̣ܶܢ ܓܰܘܳܟ݂ ܢܶܟ݂ܠܳܐ: ܘܬܶܫܪܶܐ ܠܰܟ݂ܒܺܝ̈ܫܶܐ ܘܡ̣ܶܢ ܡܰܡܠܠܳܐ ܕܰܓܳܠܳܐ ܬܰܪܚܶܩ.</VERS>
      <VERS vnumber="10">ܘܬܶܬ݁ܶܠ ܠܰܚܡܳܟ݂ ܠܟܰܦܢܳܐ. ܘܰܬ݂ܣܰܒܰܥ ܢܰܦܫܳܟ݂ ܕܟܰܦܢܳܐ: ܢܶܕ݂ܢܰܚ ܢܽܘܗܪܳܟ݂ ܒܚܶܫܽܘܟ݂ܳܐ: ܘܚܶܫܽܘܟ݂ܳܐ ܐܰܝܟ݂ ܛܰܗܪܳܐ.</VERS>
      <VERS vnumber="11">ܘܰܢܕܰܒܪܳܟ݂ ܡܳܪܝܳܐ ܐܰܡܺܝܢܳܐܺܝܬ݂ ܘܰܢܣܰܒܰܥ ܢܰܦܫܳܟ݂ ܒܕ݂ܽܘܗܳܢܳܐ. ܘܢܰܫܰܪ ܓܰܖ̈ܡܰܝܟ ܘܬܶܗܘܶܐ ܐܰܝܟ݂ ܦܰܪܕܰܝܣܳܐ ܕܰܪܘܶܐ: ܘܰܐܝܟ݂ ܡܰܒܽܘܥܳܐ ܕܡܰܝ̈ܳܐ ܕܠܳܐ ܓܳܝܙܺܝܢ ܡܰܘ̈ܗܝ.</VERS>
      <VERS vnumber="12">ܘܢܶܒܢܽܘܢ ܡܶܢܳܟ݂ ܚܰܖ̈ܒܳܬ݂ܳܐ ܕܡ̣ܶܢ ܥܳܠܰܡ. ܘܫܶܬܶܐܣ̈ܶܐ ܕܕܳܪܕܳܖ̈ܺܝܢ ܬܩܺܝܡ ܘܢܶܩܪܽܘܢܳܟ݂ ܣܳܐܶܓ ܬܽܘܖ̈ܥܳܬ݂ܳܐ: ܘܡܰܗܦܶܟ݂ ܫܒܺܝ̈ܠܶܐ ܠܝܰܬ݂ܒܳܐ.</VERS>
      <VERS vnumber="13">ܐܶܢ ܬܰܗܦܶܟ݂ ܪܶܓܠܳܟ݂ ܡ̣ܶܢ ܫܰܒܬ݂ܳܐ: ܕܠܳܐ ܬܶܥܒܶܕ݂ ܨܶܒܝܳܢܳܟ݂ ܒܝܰܘܡܳܐ ܕܩܽܘܕ݂ܫܝ. ܘܬܶܩܪܶܐ ܠܫܰܒܬ݂ܳܐ ܡܦܰܢܰܩܬ݂ܳܐ: ܘܩܽܘܕܫܶܗ ܕܡܳܪܝܳܐ ܡܝܰܩܪܳܐ. ܘܰܬ݂ܝܰܩܪܶܝܗ̇ ܕܠܳܐ ܬܶܥܒܶܕ݂ ܒܳܗ̇ ܐܽܘܪܚܳܟ݂: ܘܠܳܐ ܬܶܥܒܶܕ݂ ܒܳܗ̇ ܨܶܒܝܳܢܳܟ݂: ܘܠܳܐ ܬܡܰܠܶܠ ܡܶܠܬ݂ܳܐ.</VERS>
      <VERS vnumber="14">ܗܳܝܕܶܝܢ ܬܶܬ݁ܟܶܠ ܥܰܠ ܡܳܪܝܳܐ. ܕܰܐܪܟܒܳܟ݂ ܥܰܠ ܥܽܘܫܢܳܗ̇ ܕܰܐܪܥܳܐ. ܘܰܐܘܟܠܳܟ݂ ܝܳܪܬ݁ܽܘܬܶܗ ܕܝܰܥܩܽܘܒ ܐܰܒܽܘܟ݂ ܡܶܛܽܠ ܕܦܽܘܡܶܗ ܕܡܳܪܝܳܐ ܡܰܠܶܠ.</VERS>
    </CHAPTER>
    <CHAPTER cnumber="59">
      <VERS vnumber="1">ܗܳܐ ܠܳܐ ܙܥܽܘܪܝܳܐ ܐܺܝܕ݂ܶܗ ܕܡܳܪܝܳܐ ܠܡܶܦܪܰܩ ܘܠܳܐ ܝܰܩܺܝܪܳܐ ܐܶܕ݂ܢܶܗ ܠܡܶܫܡܰܥ.</VERS>
      <VERS vnumber="2">ܐܶܠܳܐ ܚܰܘ̈ܒܰܝܟܽܘܢ ܗ̱ܘ̣ ܦܪܰܫܘ ܒܰܝܢܳܝܟܽܘܢ ܠܰܐܠܳܗܟ݂ܽܘܢ ܘܰܚܛܳܗܰܝ̈ܟܽܘܢ ܐܰܗܦܶܟܘ ܐܰܦܰܘ̈ܗܝ ܡܶܢܟ݂ܽܘܢ ܕܠܳܐ ܢܶܫܡܰܥ.</VERS>
      <VERS vnumber="3">ܡܶܛܽܠ ܕܺܐܝܕܰܝ̈ܟܽܘܢ ܡܛܰܢ̈ܦܳܢ ܒܰܕ݂ܡܳܐ: ܘܨܶܒ̈ܥܳܬ݂ܟ݂ܽܘܢ ܒܥܰܘܠܳܐ ܘܣܶܦ̈ܘܳܬ݂ܟ݂ܽܘܢ ܡܡܰܠ̈ܠܳܢ ܫܽܘܩܪܳܐ. ܘܠܶܫܳܢܟ݂ܽܘܢ ܪܳܢܶܐ ܒܥܰܘܠܳܐ.</VERS>
      <VERS vnumber="4">ܘܠܰܝܬ݁ ܕܩܳܪܶܐ ܒܙܰܕܺܝܩܽܘܬܳܐ ܘܠܰܝܬ݁ ܕܕ݂ܳܐܶܢ ܒܗܰܝܡܢܽܘܬ݂ܳܐ ܐܶܬ݁ܬ݁ܟܶܠܘ ܥܰܠ ܣܪܺܝܩܽܘܬ݂ܳܐ: ܘܡܰܠܶܠܘ ܪܺܝܩܳܢܽܘܬ݂ܳܐ ܒܛܶܢܘ ܥܶܬܳܐ: ܘܺܝܠܶܕ݂ ܟܺܐܒ̈ܶܐ.</VERS>
      <VERS vnumber="5">ܒ̈ܢܳܬ݂ܳܐ ܕܚܰܪܡܳܢܳܐ ܐܰܦܰܥܘ ܘܢܰܘܠܳܐ ܕܰܓܘܳܓܰܝ ܙܩܰܪܘ. ܕܳܐܟܶܠ ܡ̣ܶܢ ܒ̈ܢܳܬ݂ܗܽܘܢ: ܢܡܽܘܬ݂ ܘܰܕܬܰܒܪܳܗ̇: ܡܶܫܟܰܚ ܫܰܥܛܳܐ.</VERS>
      <VERS vnumber="6">ܢܰܘܠܗܽܘܢ ܠܳܐ ܢܶܗܘܶܐ ܠܰܠܒܽܘܫܳܐ. ܘܠܳܐ ܢܶܬ݂ܟܰܣܽܘܢ ܒܰܥܒܳܕܰܝ̈ܗܽܘܢ ܥܒܳܕܰܝ̈ܗܽܘܢ ܥܒܳܕ̈ܶܐ ܐܶܢܽܘܢ ܕܥܶܬܳܐ. ܘܰܥܒܳܕ̈ܶܐ ܕܥܰܘܠܳܐ ܒܺܐܝܕܰܝ̈ܗܽܘܢ.</VERS>
      <VERS vnumber="7">ܖ̈ܶܓܠܰܝܗܽܘܢ ܖ̈ܳܗܛܳܢ ܠܒܺܝܫܬܳܐ. ܘܡܶܣܬܰܪܗܒܺܝܢ ܠܡܶܐܫܰܕ݂ ܕܡܳܐ ܙܰܟܳܝܳܐ. ܬܰܖ̈ܥܝܳܬ݂ܗܽܘܢ ܬܰܖ̈ܥܝܳܬ݂ܳܐ ܐܶܢܶܝܢ ܕܥܶܬܳܐ. ܘܒܶܙܬ݂ܳܐ ܘܰܬ݂ܒܳܪܳܐ ܒܰܫܒܺܝ̈ܠܰܝܗܽܘܢ.</VERS>
      <VERS vnumber="8">ܐܽܘܪܚܳܐ ܕܰܫܠܳܡܳܐ ܠܳܐ ܝܺܕܰܥܘ ܘܠܰܝܬ݁ ܕܺܝܢܳܐ ܒܗܰܠ̈ܟ݂ܳܬ݂ܗܽܘܢ ܫܒܺܝ̈ܠܰܝܗܽܘܢ ܡܥܰܩܡܺܝܢ. ܘܟ݂ܽܠ ܕܰܡܗܰܠܶܟ݂ ܒܗܽܘܢ: ܠܳܐ ܝܳܕܰܥ ܫܠܳܡܳܐ.</VERS>
      <VERS vnumber="9">ܡܶܛܽܠ ܗܳܢܳܐ ܐܶܬ݂ܪܰܚܰܩ ܡܶܢܰܢ ܕܺܝܢܳܐ. ܘܙܰܕܺܝܩܽܘܬܳܐ ܠܳܐ ܬܶܕ݂ܪܟܰܢ ܣܰܟܺܝܢ ܠܢܽܘܗܪܳܐ: ܘܰܗܘܳܐ ܚܶܫܽܘܟ݂ܳܐ ܘܰܠܙܰܗܪܳܐ ܘܰܒܥܰܡܛܳܢܳܐ ܗܰܠܶܟܢ.</VERS>
      <VERS vnumber="10">ܡܳܫܢ ܐܶܣܬ݂ܳܐ ܐܰܝܟ݂ ܥܘܺܝܖ̈ܶܐ. ܘܡܳܫܢ ܐܰܝܟ݂ ܗܳܢܽܘܢ ܕܠܰܝܬ݁ ܠܗܽܘܢ ܥܰܝ̈ܢܶܐ ܐܶܬ݁ܬܰܩܰܠܢ ܒܛܰܗܪܳܐ ܐܰܝܟ݂ ܕܰܒܪܰܡܫܳܐ. ܘܶܐܬ݁ܬܰܢܰܚܢ ܐܰܝܟ݂ ܗܳܢܽܘܢ ܕܩܰܪܺܝܒܺܝܢ ܠܳܡܡܳܬ݂.</VERS>
      <VERS vnumber="11">ܢܰܗܶܡܢ ܟܠܰܢ ܐܰܝܟ݂ ܕܶܒܳܐ ܘܰܐܝܟ݂ ܝܳܘ̈ܢܶܐ ܢܰܗܶܡܢ ܣܰܟܺܝܢ ܠܕܺܝܢܳܐ: ܘܠܰܝܬ݁ ܘܰܠܦܽܘܪܩܳܢܳܐ: ܘܶܐܬ݂ܪܰܚܰܩ ܡܶܢܰܢ.</VERS>
      <VERS vnumber="12">ܡܶܛܽܠ ܕܰܣܓܺܝ ܥܰܘܠܰܢ ܩܕ݂ܳܡܰܝܟ: ܘܰܚܛܳܗܰܝ̈ܢ ܣܰܗܕܽܘܢ ܡܶܛܽܠ ܕܥܰܘܠܰܢ ܥܰܡܰܢ ܗ̱ܘ. ܘܰܚܛܳܗܰܝ̈ܢ ܝܺܕ݂ܺܝܥܺܝܢ ܐܶܢܽܘܢ.</VERS>
      <VERS vnumber="13">ܐܰܥܠܺܝܢ ܘܕܰܓܶܠܢ ܒܡܳܪܝܳܐ ܘܰܗܦܰܟ݂ܢ ܡ̣ܶܢ ܒܳܬ݂ܪܶܗ ܕܰܐܠܳܗܰܢ. ܡܰܠܶܠܢ ܛܠܽܘܡܝܳܐ ܘܰܡܪܰܕ݂ܢ. ܒܛܶܢܢ: ܘܰܪܢܰܝܢ ܡ̣ܶܢ ܠܶܒܰܢ ܡ̈ܶܠܶܐ ܕܫܽܘܩܪܳܐ.</VERS>
      <VERS vnumber="14">ܐܰܗܦܶܟ݂ܢ ܕܺܝܢܳܐ ܠܒܶܣܬܪܶܗ: ܘܙܰܕܺܝܩܽܘܬܳܐ ܐܰܩܺܝܡܢ ܒܪܽܘܚܩܳܐ ܡܶܛܽܠ ܕܶܐܬ݁ܬ݁ܩܶܠ ܩܽܘܫܬܳܐ ܒܰܪܘܰܚܬ݂ܳܐ. ܘܡܰܟܣܳܢܽܘܬ݂ܳܐ ܠܳܐ ܡܶܫܟܚܳܐ ܠܡܶܐܬ݂ܳܐ.</VERS>
      <VERS vnumber="15">ܘܰܗܘܳܐ ܩܽܘܫܬܳܐ ܒܟܶܣܝܳܐ. ܘܰܥܒܰܪ ܣܽܘܟܳܠܳܐ ܡ̣ܶܢ ܪܶܥܝܳܢܰܢ. ܘܰܚܙܳܐ ܡܳܪܝܳܐ ܕܠܰܝܬ݁ ܕܺܝܢܳܐ: ܘܶܐܬ݂ܒܐܶܫ ܒܥܰܝܢܰܘ̈ܗܝ.</VERS>
      <VERS vnumber="16">ܘܰܚܙܳܐ ܕܠܰܝܬ݁ ܐ̱ܢܳܫ. ܘܶܐܬ݁ܕܰܡܰܪ ܕܠܰܝܬ݁ ܕܰܡܥܰܕܰܪ. ܘܦܰܪܩܶܗ ܕܪܳܥܶܗ ܘܙܰܕܺܝܩܽܘܬܶܗ ܗܺܝ ܣܡܰܟ݂ܬܶܗ.</VERS>
      <VERS vnumber="17">ܠܒܶܫ ܙܰܕܺܝܩܽܘܬܳܐ ܐܰܝܟ݂ ܫܶܪܝܳܢܳܐ: ܘܣܰܢܘܰܪܬ݂ܳܐ ܕܦܽܘܪܩܳܢܳܐ ܒܪܺܫܶܗ. ܘܰܠܒܶܫ ܠܒܽܘܫܳܐ ܕܦܽܘܪܥܳܢܳܐ.</VERS>
      <VERS vnumber="18">ܕܢܶܬ݁ܬܰܒܰܥ ܡ̣ܶܢ ܣܳܢܰܐܘ̈ܗܝ: ܘܢܶܦܪܽܘܥ ܠܰܒܥܶܠܕܒܳܒܰܘ̈ܗܝ ܘܰܠܓܳܙܖ̈ܳܬ݂ܳܐ ܢܶܦܪܽܘܥ ܦܽܘܪܥܳܢܳܐ.</VERS>
      <VERS vnumber="19">ܢܶܕ݂ܚܠܽܘܢ ܡ̣ܶܢ ܡܰܥܪܒܳܐ ܠܰܫܡܶܗ ܕܡܳܪܝܳܐ. ܘܡ̣ܶܢ ܡܰܕ݂ܢܳܚܰܝ̈ ܫܶܡܫܳܐ ܠܺܐܝܩܳܪܶܗ. ܡܶܛܽܠ ܕܢܺܐܬܶܐ ܐܳܠܽܘܨܳܐ ܢܰܗܪܳܐ ܘܪܽܘܚܶܗ ܕܡܳܪܝܳܐ ܬܡܰܟܟ݂ܺܝܘܗܝ.</VERS>
      <VERS vnumber="20">ܘܢܺܐܬܶܐ ܠܨܶܗܝܽܘܢ ܦܳܪܽܘܩܳܐ: ܘܰܐܝܠܶܝܢ ܕܡܰܦܢܶܝܢ ܥܰܘܠܳܐ ܡ̣ܶܢ ܝܰܥܩܽܘܒ: ܐܳܡܰܪ ܡܳܪܝܳܐ.</VERS>
      <VERS vnumber="21">ܘܶܐܢܳܐ ܗܳܢܰܘ ܩܝܳܡܝ ܕܥܰܡܟ݂ܽܘܢ: ܐܳܡܰܪ ܡܳܪܝܳܐ: ܪܽܘܚܝ ܕܰܥܠܰܝܟ ܘܡܶܠܰܝ̈ ܕܣܳܡܶܬ݂ ܒܦܽܘܡܳܟ݂: ܠܳܐ ܢܶܥܢ̈ܕ݂ܳܢ ܡ̣ܶܢ ܦܽܘܡܳܟ݂ ܘܡ̣ܶܢ ܦܽܘܡܶܗ ܕܙܰܪܥܳܟ݂: ܘܡ̣ܶܢ ܦܽܘܡܳܐ ܕܙܰܪܥܳܐ ܕܙܰܪܥܳܟ݂: ܐܳܡܰܪ ܡܳܪܝܳܐ: ܡ̣ܶܢ ܗܳܫܳܐ ܘܰܥܕܰܡܳܐ ܠܥܳܠܰܡ.</VERS>
    </CHAPTER>
    <CHAPTER cnumber="60">
      <VERS vnumber="1">ܩܽܘܡܝ ܐܰܢܗܰܪܝ ܡܶܛܽܠ ܕܰܡܛܳܐ ܢܽܘܗܪܶܟ݂ܝ. ܘܺܐܝܩܳܪܶܗ ܕܡܳܪܝܳܐ ܥܠܰܝܟܝ ܢܶܕ݂ܢܰܚ.</VERS>
      <VERS vnumber="2">ܡܶܛܽܠ ܕܗܳܐ ܚܶܫܽܘܟ݂ܳܐ ܡܟܰܣܶܐ ܠܰܐܪܥܳܐ: ܘܥܰܪܦܶܠܳܐ ܠܐܶܡܘ̈ܳܬ݂ܳܐ. ܘܰܥܠܰܝܟܝ ܢܶܕ݂ܢܰܚ ܡܳܪܝܳܐ. ܘܺܐܝܩܳܪܶܗ ܥܠܰܝܟܝ ܢܶܬ݂ܚܙܶܐ.</VERS>
      <VERS vnumber="3">ܘܢܺܐܬ݂ܽܘܢ ܥܰܡ̈ܡܶܐ ܠܢܽܘܗܪܶܟ݂ܝ: ܘܡܰܠ̈ܟܶܐ ܠܢܽܘܗܪܳܐ ܕܕܶܢܚܶܟ݂ܝ.</VERS>
      <VERS vnumber="4">ܐܰܪܺܝܡܝ ܥܰܝܢܰܝ̈ܟܝ ܠܰܚܕ݂ܳܖ̈ܰܝܟܝ ܘܰܚܙܳܝ ܕܟܽܠܗܽܘܢ ܡܶܬ݂ܟܰܢܫܺܝܢ ܘܳܐܬ݁ܶܝܢ ܠܶܟ݂ܝ. ܒܢܰܝ̈ܟܝ ܡ̣ܶܢ ܪܽܘܚܩܳܐ ܢܺܐܬ݂ܽܘܢ ܘܰܒܢܳܬܶܟ݂ܝ ܥܰܠ ܦܶܖ̈ܝܰܘܳܬ݂ܳܐ ܢܶܬ݂ܖ̈ܰܒܝܳܢ.</VERS>
      <VERS vnumber="5">ܗܳܝܕܶܝܢ ܬܶܚܙܶܝܢ: ܘܬܶܢܗܪܺܝܢ ܘܬܶܚܕܺܝܢ: ܘܰܢܪܘܰܚ ܠܶܒܶܟ݂ܝ. ܡܶܛܽܠ ܕܗܳܦܶܟ݂ ܠܶܟ݂ܝ ܥܽܘܬ݂ܪܶܗ ܕܝܰܡܳܐ. ܘܚܰܝ̈ܠܶܐ ܕܥܰܡ̈ܡܶܐ ܢܺܐܬ݂ܽܘܢ ܠܶܟ݂ܝ.</VERS>
      <VERS vnumber="6">ܐܰܒܰܠܬܳܐ ܕܓܰܡ̈ܠܶܐ ܬܟܰܣܶܝܟ݂ܝ ܒܽܘܟ݂ܖ̈ܶܐ ܕܡܶܕ݂ܝܰܢ ܘܕܰܐܥܦܳܐ: ܟܽܠܗܽܘܢ ܡ̣ܶܢ ܫܰܒܰܐ ܢܺܐܬ݂ܽܘܢ. ܕܰܗܒܳܐ ܘܰܠܒܽܘܢܬܳܐ ܢܶܫܩܠܽܘܢ ܘܬܶܫ̈ܒܚܳܬܶܗ ܕܡܳܪܝܳܐ ܢܣܰܒܪܽܘܢ.</VERS>
      <VERS vnumber="7">ܟܽܠܳܗ̇ ܥܳܢ̈ܳܐ ܕܩܶܕ݂ܳܪ ܢܟܰܢܫܽܘܢ ܠܶܟ݂ܝ ܘܕܶܟ݂ܖ̈ܶܐ ܕܢܰܒܐܽܘܬ݂ ܢܫܰܡܫܽܘܢܶܟ݂ܝ. ܘܢܶܣܩܽܘܢ ܠܨܶܒܝܳܢܳܐ ܥܰܠ ܡܰܕ݂ܒܰܚܝ ܘܒܰܝܬܳܐ ܕܬܶܫܒܽܘܚܬ݁ܝ ܐܶܫܰܒܰܚ.</VERS>
      <VERS vnumber="8">ܡܰܢ ܐܶܢܽܘܢ ܗܳܠܶܝܢ ܕܰܐܝܟ݂ ܥܢܳܢ̈ܶܐ ܦܳܪܚܺܝܢ: ܘܰܐܝܟ݂ ܝܰܘ̈ܢ̈ܶܐ ܠܟ݂ܰܘܰܝ̈ܗܶܝܢ.</VERS>
      <VERS vnumber="9">ܡܶܛܽܠ ܕܠܺܝ ܢܣܰܟ̈ܝܳܢ ܓܳܙܖ̈ܳܬ݂ܳܐ: ܘܶܐܠܦ̈ܶܐ ܕܬܰܪܫܺܝܫ ܐܰܝܟ݂ ܕܰܒܩܰܕ݂ܡܳܝܬܳܐ. ܠܡܰܝܬܳܝܽܘ ܒܢܰܝ̈ܟܝ ܡ̣ܶܢ ܪܽܘܚܩܳܐ: ܘܣܶܐܡܗܽܘܢ ܘܕܰܗܒܗܽܘܢ ܥܰܡܗܽܘܢ: ܠܰܫܡܶܗ ܕܡܳܪܝܳܐ ܐܰܠܳܗܶܟ݂ܝ: ܘܩܰܕ݁ܺܝܫܳܐ ܕܺܝܣܪܳܐܶܝܠ ܕܫܰܒܚܶܟ݂ܝ.</VERS>
      <VERS vnumber="10">ܘܢܶܒܢܽܘܢ ܒܢܰܝ̈ ܢܽܘܟ݂ܖ̈ܳܝܶܐ ܫܽܘܖ̈ܰܝܟܝ. ܘܡܰܠܟܰܝ̈ܗܽܘܢ ܢܫܰܡܫܽܘܢܶܟ݂ܝ ܡܶܛܽܠ ܕܰܒܪܽܘܓܙܝ ܡܚܺܝܬ݂ܶܟ݂ܝ. ܘܰܒܨܶܒܝܳܢܝ ܪܰܚܡܶܬ݂ ܥܠܰܝܟܝ.</VERS>
      <VERS vnumber="11">ܢܶܬ݂ܦܰܬ݂ܚܽܘܢ ܬܰܖ̈ܥܰܝܟܝ ܐܰܡܺܝܢܳܐܺܝܬ݂: ܒܺܐܝܡܳܡܳܐ ܘܰܒܠܺܠܝܳܐ: ܘܠܳܐ ܢܶܬ݁ܬܰܚܕܽܘܢ. ܘܢܶܥܠܽܘܢ ܠܶܟ݂ܝ ܚܰܝ̈ܠܶܐ ܕܥܰܡ̈ܡܶܐ: ܘܡܰܠܟܰܝ̈ܗܽܘܢ ܟܰܕ݂ ܕܒܺܝܪܺܝܢ.</VERS>
      <VERS vnumber="12">ܡܶܛܽܠ ܕܥܰܡܳܐ ܘܡܰܠܟܽܘܬ݂ܳܐ ܕܠܳܐ ܢܶܦܠܚܽܘܢܶܟ݂ܝ: ܢܺܐܒܕܽܘܢ ܘܥܰܡ̈ܡܶܐ ܒܚܰܪܒܳܐ ܢܶܬ݂ܚܰܪܒܽܘܢ.</VERS>
      <VERS vnumber="13">ܐܺܝܩܳܪܳܐ ܕܠܶܒܢܳܢ ܢܺܐܬܶܐ ܠܶܟ݂ܝ: ܒܪܽܘܬ݂ܳܐ ܗܕ݂ܺܝܪܬܳܐ ܘܫܰܖ̈ܘܰܝܢܶܐ ܐܰܟܚܕ݂ܳܐ: ܠܰܡܫܰܒܳܚܽܘ ܐܰܬ݂ܪܳܐ ܕܡܰܩܕܰܫܝ: ܘܠܰܐܬ݂ܪܳܐ ܕܖ̈ܶܓܠܰܝ ܐܺܝܩܳܪܝ.</VERS>
      <VERS vnumber="14">ܘܢܺܐܬ݂ܽܘܢ ܠܶܟ݂ܝ ܟܰܕ݂ ܡܡܰܟܟܺܝܢ ܒܢܰܝ̈ ܡܡܰܟܟܳܢܰܝ̈ܟܝ ܘܢܶܣܓܽܕ݂ܽܘܢ ܠܦܰܣ̈ܶܐ ܕܖ̈ܶܓܠܰܝܟܝ ܟܽܠܗܽܘܢ ܡܰܖ̈ܓܙܳܢܰܝܟܝ ܘܢܶܩܪܽܘܢܶܟ݂ܝ ܨܶܗܝܽܘܢ ܩܪܺܝܬܶܗ ܕܡܳܪܝܳܐ ܩܰܕ݁ܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="15">ܚܠܳܦ ܕܰܗܘܰܝܬ݁ܝ ܫܒܺܝܩܬ݂ܳܐ ܘܰܣܢܺܝܐܬ݂ܳܐ ܡ̣ܶܢ ܒܠܰܝ ܕܥܳܒܰܪ: ܐܶܥܒܕܶܟ݂ܝ ܐܺܝܩܳܪܳܐ ܠܥܳܠܰܡ: ܘܚܰܕ݂ܽܘܬ݂ܳܐ ܠܕ݂ܳܪܕܳܖ̈ܺܝܢ.</VERS>
      <VERS vnumber="16">ܘܬܶܐܢܩܺܝܢ ܚܰܠܒܳܐ ܕܥܰܡ̈ܡܶܐ ܘܒܶܙܬ݂ܳܐ ܕܡܰܠ̈ܟܶܐ ܬܺܐܢܩܺܝܢ. ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ ܦܳܪܽܘܩܶܟ݂ܝ: ܘܰܡܦܰܨܝܳܢܶܟ݂ܝ ܬܰܩܺܝܦܶܗ ܕܝܰܥܩܽܘܒ.</VERS>
      <VERS vnumber="17">ܚܠܳܦ ܢܚܳܫܳܐ ܐܰܝܬ݁ܶܐ ܕܰܗܒܳܐ. ܘܰܚܠܳܦ ܦܰܪܙܠܳܐ ܐܰܝܬ݁ܶܐ ܣܺܐܡܳܐ. ܘܰܚܠܳܦ ܩܰܝ݁ܣܶܐ ܢܚܳܫܳܐ. ܘܰܚܠܳܦ ܟܺܐܦ̈ܶܐ ܦܰܪܙܠܳܐ. ܘܶܐܥܒܶܕ݂ ܫܠܳܡܳܐ ܦܳܩܽܘܕܰܟ݂ܝ: ܘܫܰܠܺܝܛܶܟ݂ܝ ܙܰܕܺܝܩܽܘܬܳܐ. ܘܠܳܐ ܢܶܫܬ݁ܡܰܥ ܬܽܘܒ ܥܰܘܠܳܐ ܒܰܐܪܥܶܟ݂ܝ.</VERS>
      <VERS vnumber="18">ܘܒܶܙܬ݂ܳܐ ܘܰܬ݂ܒܪܳܐ ܒܰܬ݂ܚܽܘܡܰܝ̈ܟܝ ܘܢܶܩܪܽܘܢ ܫܽܘܖ̈ܰܝܟܝ ܦܽܘܪܩܳܢܳܐ: ܘܬܰܖ̈ܥܰܝܟܝ ܬܶܫܒܽܘܚܬܳܐ.</VERS>
      <VERS vnumber="19">ܘܠܳܐ ܢܶܗܘܶܐ ܠܶܟܝ ܬܽܘܒ ܫܶܡܫܳܐ ܠܢܽܘܗܪܳܐ ܕܺܐܝܡܳܡܳܐ. ܘܢܽܘܗܪܶܗ ܕܣܰܗܪܳܐ ܠܳܐ ܢܶܢܗܰܪ ܠܶܟ݂ܝ. ܡܶܛܽܠ ܕܢܶܗܘܶܐ ܠܶܟ݂ܝ ܡܳܪܝܳܐ ܢܽܘܗܪܳܐ ܠܥܳܠܰܡ.</VERS>
      <VERS vnumber="20">ܘܢܶܫܠܡܽܘܢ ܝܰܘ̈ܡܳܬܳܐ ܕܶܐܒܠܶܟ݂ܝ.</VERS>
      <VERS vnumber="21">ܘܟ݂ܽܠܶܗ ܥܰܡܶܟ݂ܝ ܙܰܕܺܝܩܳܐ ܠܥܳܠܰܡ ܢܺܐܪܬ݁ܽܘܢ ܐܰܪܥܳܐ. ܢܽܘܪܒܳܐ ܕܢܶܨܒܶܬ݂: ܥܒܳܕ݂ ܐܺܝ̈ܕܰܝ ܢܶܫܬܰܒܰܚ.</VERS>
      <VERS vnumber="22">ܙܥܽܘܪܳܐ ܢܶܗܘܶܐ ܒܰܐܠܦ̈ܶܐ: ܘܰܒܨܺܝܪܳܐ ܒܥܰܡܳܐ ܥܰܫܺܝܢܳܐ ܐܶܢܳܐ ܡܳܪܝܳܐ ܠܙܰܒܢܶܗ ܐܶܛܪܺܝܘܗܝ.</VERS>
    </CHAPTER>
    <CHAPTER cnumber="61">
      <VERS vnumber="1">ܪܽܘܚܶܗ ܕܡܳܪܝܳܐ ܐܰ‌ܠܳܗܳܐ ܥܠܰܝ. ܚܠܳܦ ܕܡܰܫܚܰܢܝ ܡܳܪܝܳܐ ܘܫܰܕܰܪܰܢܝ ܕܶܐܣܰܒܰܪ ܠܡܰܟܺܝ̈ܟܶܐ: ܘܶܐܥܨܽܘܒ ܠܰܬ݂ܒܺܝܖ̈ܰܝ ܠܶܒܳܐ: ܘܶܐܩܪܶܐ ܚܺܐܪܽܘܬ݂ܳܐ ܠܰܫ̈ܒܰܝܳܐ: ܘܰܫܪܳܝܳܐ ܠܰܐܣܺܝܖ̈ܶܐ.</VERS>
      <VERS vnumber="2">ܘܶܐܩܪܶܐ ܫܰܢ̱ܬܳܐ ܕܨܶܒܝܳܢܳܐ ܠܡܳܪܝܳܐ: ܘܝܰܘܡܳܐ ܕܦܽܘܪܩܳܢܳܐ ܠܰܐܠܳܗܰܢ: ܠܰܡܒܰܝܳܐܘ ܠܟܽܠܗܽܘܢ ܐܰܒܺܝ̈ܠܶܐ.</VERS>
      <VERS vnumber="3">ܠܡܶܬܰܠ ܠܰܐܒܺܝ̈ܠܶܐ ܕܨܶܗܝܽܘܢ ܫܽܘܒܚܳܐ: ܚܠܳܦ ܩܶܛܡܳܐ ܡܶܫܚܳܐ ܒܰܣܺܝܡܳܐ: ܘܰܚܠܳܦ ܐܶܒܠܳܐ ܥܛܳܦܳܐ ܕܬܶܫܒܽܘܚܬܳܐ. ܘܰܚܠܳܦ ܪܽܘܚܳܐ ܡܰܟ݂ܐܰܒܬܳܐ: ܢܶܬ݂ܩܪܽܘܢ ܕܶܟ݂ܖ̈ܶܐ ܕܙܰܕܺܝܩܽܘܬܳܐ: ܢܶܨܒܬܶܗ ܕܡܳܪܝܳܐ ܡܫܰܒܰܚܬܳܐ.</VERS>
      <VERS vnumber="4">ܘܢܶܒܢܽܘܢ ܚܰܖ̈ܒܳܬ݂ܳܐ ܕܡ̣ܶܢ ܥܳܠܰܡ: ܘܨܰܕ݂̈ܝܳܬ݂ܳܐ ܕܡ̣ܶܢ ܪܺܝܫܺܝܬ݂ܳܐ ܢܩܺܝܡܽܘܢ ܘܰܢܚܰܕܬ݂ܽܘܢ ܩܽܘܖ̈ܝܳܐ ܚܰܖ̈ܒܳܬ݂ܳܐ: ܘܨܰܕ݂̈ܝܳܬ݂ܳܐ ܕܕ݂ܳܪܕܳܖ̈ܺܝܢ.</VERS>
      <VERS vnumber="5">ܘܰܢܩܽܘܡܽܘܢ ܢܽܘܟ݂ܖ̈ܳܝܶܐ: ܘܢܶܪܥܽܘܢ ܥܳܢ̈ܗܽܘܢ. ܘܰܒܢܰܝ̈ ܢܽܘܟ݂ܖ̈ܳܝܶܐ ܢܶܗܘܽܘܢ ܠܗܽܘܢ ܐܰܟܳܖ̈ܶܐ ܘܟ݂ܰܖ̈ܡܶܐ.</VERS>
      <VERS vnumber="6">ܘܰܐܢ̱ܬ݁ܽܘܢ ܟܽܘܡܖ̈ܰܘܗܝ ܕܡܳܪܝܳܐ ܬܶܬ݂ܩܪܽܘܢ. ܘܰܡܫܰܡܫܳܢܰܘ̈ܗܝ ܕܰܐܠܳܗܰܢ ܢܶܬ݂ܶܐܡܰܪ ܠܟ݂ܽܘܢ. ܢܶܟ݂ܣܰܝ̈ܗܽܘܢ ܕܥܰܡ̈ܡܶܐ ܬܶܐܟ݂ܠܽܘܢ ܘܒܺܐܝܩܳܪܗܽܘܢ ܬܶܫܬܰܒܚܽܘܢ.</VERS>
      <VERS vnumber="7">ܚܠܳܦ ܒܶܗܬ݁ܬ݂ܟ݂ܽܘܢ: ܘܰܚܠܳܦ ܚܶܦܪܟ݂ܽܘܢ: ܝܽܘܪܬܳܢܳܐ ܬܶܢܝܳܢܳܐ ܬܺܐܪܬ݁ܽܘܢ ܒܰܐܪܥܗܽܘܢ. ܘܬܶܫܬܰܒܚܽܘܢ ܒܦܳܠܓܽܘܬ݂ܗܽܘܢ. ܚܰܕ݂ܽܘܬ݂ܳܐ ܠܥܳܠܰܡ ܬܶܗܘܶܐ ܠܟ݂ܽܘܢ.</VERS>
      <VERS vnumber="8">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܕܪܳܚܶܡ ܐ̱ܢܳܐ ܕܺܝܢܳܐ. ܘܣܳܢܶܐ ܐ̱ܢܳܐ ܚܛܽܘܦܝܳܐ ܘܥܰܘܠܳܐ ܘܶܐܬ݁ܶܠ ܥܰܡܠܟ݂ܽܘܢ ܒܩܽܘܫܬܳܐ. ܘܰܩܝܳܡܳܐ ܕܥܳܠܰܡ ܐܰܩܺܝܡ ܠܟ݂ܽܘܢ.</VERS>
      <VERS vnumber="9">ܘܢܶܬ݂ܺܝܕܰܥ ܙܰܪܥܟ݂ܽܘܢ ܒܥܰܡ̈ܡܶܐ: ܘܙܰܪܥܳܐ ܕܙܰܪܥܟ݂ܽܘܢ ܒܶܐܡ̈ܘܳܬ݂ܳܐ. ܟܽܠ ܚܳܙ̈ܝ݂ܳܝ݂ܟܽܘܢ ܢܶܫܬܰܘܕܥܽܘܢܳܟ݂ܽܘܢ: ܕܙܰܪܥܳܐ ܐܰܢ̱ܬ݁ܽܘܢ ܕܒܰܪܶܟ݂ ܡܳܪܝܳܐ.</VERS>
      <VERS vnumber="10">ܡܶܬ݂ܒܰܣܳܡܽܘ ܐܶܬ݂ܒܰܣܰܡ ܒܡܳܪܝܳܐ. ܘܰܬ݁ܕ݂ܽܘܨ ܢܰܦܫܝ ܒܰܐܠܳܗܝ. ܡܶܛܽܠ ܕܰܐܠܒܶܫܰܢܝ ܠܒܽܘܫܳܐ ܕܦܽܘܪܩܳܢܳܐ: ܘܰܐܥܛܦܰܢܝ ܦܪܺܝܣܳܐ ܕܙܰܕܺܝܩܽܘܬܳܐ: ܐܰܝܟ݂ ܚܰܬ݂ܢܳܐ ܫܒܺܝܚܳܐ ܘܰܐܝܟ݂ ܟܰܠܬ݂ܳܐ ܡܨܰܒܰܬ݁ܬܳܐ.</VERS>
      <VERS vnumber="11">ܘܰܐܝܟ݂ ܐܰܪܥܳܐ ܕܡܰܦܩܳܐ ܥܽܘܦܝܳܐ: ܘܰܐܝܟ݂ ܓܰܢܬ݂ܳܐ ܕܡܰܘܥܝܳܐ ܙܰܪܥܳܐ: ܗܳܟ݂ܰܢܳܐ ܢܰܘܥܶܐ ܡܳܪܝܳܐ ܐܰ‌ܠܳܗܳܐ ܙܰܕܺܝܩܽܘܬܳܐ: ܘܬܶܫܒܽܘܚܬܳܐ ܩܕ݂ܳܡ ܟܽܠܗܽܘܢ ܥܰܡ̈ܡܶܐ.</VERS>
    </CHAPTER>
    <CHAPTER cnumber="62">
      <VERS vnumber="1">ܡܶܛܽܠ ܨܶܗܝܽܘܢ ܠܳܐ ܐܶܫܬ݁ܽܘܩ ܘܡܶܛܽܠ ܐܽܘܪܺܫܠܶܡ ܠܳܐ ܐܶܫܠܶܐ ܥܕܰܡܳܐ ܕܬܶܦܽܘܩ ܙܰܕܺܝܩܽܘܬܳܗ̇ ܐܰܝܟ݂ ܢܽܘܗܪܳܐ: ܘܦܽܘܪܩܳܢܳܗ̇ ܐܰܝܟ݂ ܠܰܡܦܺܝܕ݂ܳܐ ܢܶܕ݂ܠܰܩ.</VERS>
      <VERS vnumber="2">ܘܢܶܚܙܽܘܢ ܥܰܡ̈ܡܶܐ ܙܰܕܺܝܩܽܘܬܶܟ݂ܝ: ܘܟܽܠܗܽܘܢ ܡܰܠ̈ܟܶܐ ܐܺܝܩܳܪܶܟ݂ܝ. ܘܢܶܬ݂ܩܪܶܐ ܠܶܟܝ ܫܡܳܐ ܚܰܕ݂ܬ݂ܳܐ: ܕܦܽܘܡܶܗ ܕܡܳܪܝܳܐ ܢܣܺܝܡܺܝܘܗܝ.</VERS>
      <VERS vnumber="3">ܘܬܶܗܘܶܝܢ ܟܠܺܝܠܳܐ ܕܬܶܫܒܽܘܚܬܳܐ ܒܺܐܝܕ݂ܶܗ ܕܡܳܪܝܳܐ: ܘܬ݂ܳܓܳܐ ܕܡܰܠܟܽܘܬ݂ܳܐ ܒܺܐܝܕ݂ܶܗ ܕܰܐܠܳܗܶܟ݂ܝ.</VERS>
      <VERS vnumber="4">ܘܬܽܘܒ ܠܳܐ ܬܶܬ݂ܩܪܶܝܢ ܫܒܺܝܬܳܐ. ܘܰܐܪܥܶܟ݂ܝ ܬܽܘܒ ܠܳܐ ܬܶܬ݂ܩܪܶܐ ܨܳܕ݂ܺܝܬ݂ܳܐ. ܐܶܠܳܐ ܬܶܬ݂ܩܪܶܝܢ ܨܶܒܝܳܢܝ: ܘܰܐܪܥܶܟ݂ܝ ܒܥܺܝܠܬܳܐ. ܡܶܛܽܠ ܕܰܨܒܳܐ ܒܶܟܝ ܡܳܪܝܳܐ. ܘܰܐܪܥܶܟ݂ܝ ܬܶܬ݂ܒܰܥܰܠ.</VERS>
      <VERS vnumber="5">ܡܶܛܽܠ ܕܰܐܝܟ݂ ܕܰܒܥܶܠ ܓܰܕܽܘܕ݂ܳܐ ܠܰܒܬ݂ܽܘܠܬܳܐ: ܗܳܟ݂ܰܢܳܐ ܢܶܒܥܠܽܘܢܶܟ݂ܝ ܒܢܰܝ̈ܟܝ. ܘܰܐܝܟ݂ ܕܚܳܕܶܐ ܚܰܬ݂ܢܳܐ ܒܟܰܠܬ݂ܳܐ: ܢܶܚܕܶܐ ܒܶܟ݂ܝ ܐܰܠܳܗܶܟ݂ܝ.</VERS>
      <VERS vnumber="6">ܥܰܠ ܫܽܘܖ̈ܰܝܟܝ ܐܽܘܪܺܫܠܶܡ ܐܰܩܺܝܡܶܬ݂ ܢܳܛܽܘܖ̈ܶܐ ܟܽܠܝܽܘܡ: ܒܺܐܝܡܳܡܳܐ ܘܰܒܠܺܠܝܳܐ ܐܰܡܺܝܢܳܐܺܝܬ݂. ܕܠܳܐ ܢܶܫܬ݁ܩܽܘܢ: ܘܠܳܐ ܢܶܫܠܽܘܢ ܡܰܕ݂ܟܖ̈ܳܢܶܝܗ̇ ܩܕ݂ܳܡ ܡܳܪܝܳܐ.</VERS>
      <VERS vnumber="7">ܘܠܳܐ ܬܶܬ݁ܠܺܝܢ ܠܗܽܘܢ ܫܶܠܝܳܐ ܥܕܰܡܳܐ ܕܢܰܬ݂ܩܢܶܟ݂ܝ: ܘܰܥܕܰܡܳܐ ܕܢܰܥܒܕܶܟ݂ܝ ܐܽܘܪܺܫܠܶܡ ܬܶܫܒܽܘܚܬܳܐ ܒܰܐܪܥܳܐ.</VERS>
      <VERS vnumber="8">ܝܺܡܳܐ ܡܳܪܝܳܐ ܒܝܰܡܺܝܢܶܗ ܘܒܰܕ݂ܪܳܥܶܗ ܥܰܫܺܝܢܳܐ: ܕܠܳܐ ܐܶܬ݁ܶܠ ܬܽܘܒ ܥܒܽܘܪܶܟ݂ܝ ܡܶܐܟ݂ܽܘܠܬܳܐ ܠܰܒܥܶܠܕܒܳܒܰܝ̈ܟܝ ܘܠܳܐ ܢܶܫܬ݁ܽܘܢ ܒܢܰܝ̈ ܢܽܘܟ݂ܖ̈ܳܝܶܐ ܚܰܡܪܶܟ݂ܝ ܕܰܠܐܰܝܬ݁ܝ ܒܶܗ.</VERS>
      <VERS vnumber="9">ܐܶܠܳܐ ܡܟܰܢܫܳܢܰܘ̈ܗܝ ܢܶܐܟ݂ܠܽܘܢܶܗ. ܘܰܢܫܰܒܚܽܘܢ ܠܡܳܪܝܳܐ. ܘܰܡܟܰܢܫܳܢܰܘ̈ܗܝ ܢܶܫܬ݁ܽܘܢܶܗ ܒܕ݂ܳܖ̈ܰܝ ܩܰܕܺܝ̈ܫܳܬ݂ܳܐ.</VERS>
      <VERS vnumber="10">ܥܒܰܪܘ ܥܒܰܪܘ ܒܬܰܪܥܳܐ ܦܰܢܰܘ ܐܽܘܪܚܳܐ ܠܥܰܡܳܐ. ܕܪܽܘܫܘ ܫܒܺܝܠܳܐ. ܘܩܽܘܠܘ ܟܺܐܦܰܘ̈ܗܝ ܐܰܪܺܝܡܘ ܐܳܬܳܐ ܠܥܰܡ̈ܡܶܐ.</VERS>
      <VERS vnumber="11">ܗܳܐ ܡܳܪܝܳܐ ܐܰܫܡܰܥ ܠܣܰܘ̈ܦܶܝܗ̇ ܕܰܐܪܥܳܐ. ܐܶܡܰܪܘ ܠܒܰܪܬ݂ ܨܶܗܝܽܘܢ ܕܗܳܐ ܐܳܬ݁ܶܐ ܦܳܪܽܘܩܶܟ݂ܝ. ܗܳܐ ܐܰܓܪܶܗ ܥܰܡܶܗ: ܘܰܥܒܳܕܶܗ ܩܕ݂ܳܡܰܘܗܝ.</VERS>
      <VERS vnumber="12">ܘܢܶܩܪܽܘܢ ܐܶܢܽܘܢ ܥܰܡܳܐ ܩܰܕ݁ܺܝܫܳܐ: ܦܖ̈ܺܝܩܰܘܗܝ ܕܡܳܪܝܳܐ. ܘܰܐܢ̱ܬ݁ܝ ܬܶܬ݂ܩܪܶܝܢ ܬܒܺܝܥܬܳܐ: ܩܪܺܝܬ݂ܳܐ ܕܠܳܐ ܐܶܫܬܰܒܩܰܬ.</VERS>
    </CHAPTER>
    <CHAPTER cnumber="63">
      <VERS vnumber="1">ܡܰܢܘ ܗܳܢܳܐ ܕܳܐܬܶ݁ܐ ܡ̣ܶܢ ܐܰܕܽܘܡ. ܘܣܽܘܡܳܩܺܝܢ ܢܰܚܬܰܘ̈ܗܝ ܡ̣ܶܢ ܒܽܘܨܳܪ ܘܰܗܕ݂ܺܝܪ ܒܰܠܒܽܘܫܰܘ̈ܗܝ ܘܥܰܫܺܝܢ ܒܣܽܘܓ݂ܳܐܐ ܕܚܰܝܠܶܗ. ܐܶܢܳܐ ܡܡܰܠܶܠ ܒܙܰܕܺܝܩܽܘܬܳܐ: ܘܡܰܣܓܶܐ ܠܡܶܦܪܰܩ.</VERS>
      <VERS vnumber="2">ܠܡܳܢܳܐ ܣܽܘܡܳܩܺܝܢ ܢܰܚ̈ܬܰܝܟ ܘܰܠܒܽܘܫܰܝ̈ܟ: ܐܰܝܟ݂ ܗܰܘ ܕܰܥܨܰܪ ܒܡܰܥܨܰܪܬܳܐ.</VERS>
      <VERS vnumber="3">ܡܰܥܨܰܪܬܳܐ ܕܳܫܶܬ݂ ܒܰܠܚܽܘܕܰܝ ܘܐ̱ܢܳܫ ܡ̣ܶܢ ܥܰܡ̈ܡܶܐ ܠܰܝܬ݁ ܗ̱ܘܳܐ ܥܰܡܝ. ܥܶܨܪܶܬ݂ ܐܶܢܽܘܢ ܒܪܽܘܓܙܝ ܘܕ݂ܳܫܶܬ ܐܶܢܽܘܢ ܒܚܶܡܬ݂ܝ. ܘܰܢܕ݂ܳܐ ܕܶܡܗܽܘܢ ܥܰܠ ܠܒܽܘܫܰܝ ܘܟܽܠܗܽܘܢ ܢܰܚ̈ܬܰܝ ܦܰܠܦܠܶܬ݂.</VERS>
      <VERS vnumber="4">ܡܶܛܽܠ ܕܝܰܘܡܳܐ ܕܰܬ݂ܒܰܥܬ݂ܳܐ ܒܠܶܒܝ. ܘܫܰܢ̱ܬܳܐ ܕܦܽܘܪܩܳܢܝ ܡܛܳܬ.</VERS>
      <VERS vnumber="5">ܚܳܪܶܬ݂ ܘܠܰܝܬ݁ ܕܰܡܥܰܕܰܪ ܘܶܐܬ݁ܕܰܡܪܶܬ݂ ܘܠܰܝܬ݁ ܕܣܳܡܶܟ݂ ܘܦܰܪܩܰܢܝ ܕܪܳܥܝ ܘܚܶܡܬ݂ܳܐ ܗܺܝ ܣܡܰܟ݂ܬܰܢܝ.</VERS>
      <VERS vnumber="6">ܕܳܫܶܬ݂ ܥܰܡ̈ܡܶܐ ܒܪܽܘܓܙܝ ܘܕ݂ܰܘܺܝܬ݂ ܐܶܢܽܘܢ ܒܚܶܡܬ݂ܝ ܘܰܐܚܬ݁ܶܬ݂ ܠܰܐܪܥܳܐ ܥܽܘܫܢܗܽܘܢ.</VERS>
      <VERS vnumber="7">ܛܰܝܒܽܘܬܶܗ ܕܡܳܪܝܳܐ ܐܶܬ݁ܕ̇ܟܰܪ. ܘܶܬܫܒܽܘܚܬ݁ܶܗ ܕܡܳܪܝܳܐ ܥܰܠ ܕܟ݂ܽܠ ܕܦܰܪܥܰܝܢܝ ܡܳܪܝܳܐ. ܘܰܐܣܓܺܝ ܛܰܝܒܽܘܬܶܗ ܥܰܠ ܕܒܶܝܬ݂ ܝܺܣܪܳܐܶܝܠ ܕܦܰܪܥܰܢܝ ܐܰܝܟ݂ ܖ̈ܰܚܡܰܘܗܝ: ܘܰܐܝܟ݂ ܣܽܘܓ݂ܳܐܐ ܕܛܰܝܒܽܘܬܶܗ.</VERS>
      <VERS vnumber="8">ܘܶܐܡܰܪ ܕܥܰܡܝ ܐܶܢܽܘܢ ܒ̈ܢܰܝܳܐ ܕܠܳܐ ܡܕܰܓܠܺܝܢ ܘܰܗܘܳܐ ܠܗܽܘܢ ܦܳܪܽܘܩܳܐ.</VERS>
      <VERS vnumber="9">ܒܟ݂ܽܠ ܐܽܘܠܨܳܢܰܝ̈ܗܽܘܢ ܠܳܐ ܐܰܠܶܨ ܐܶܢܽܘܢ. ܘܡܰܠܰܐܟ݂ܳܐ ܕܰܐܦܰܘ̈ܗܝ ܦܪܰܩ ܐܶܢܽܘܢ. ܒܰܡܪܰܚܡܳܢܽܘܬܶܗ ܘܰܒܪܽܘܚܳܦܶܗ ܦܪܰܩ ܐܶܢܽܘܢ. ܘܰܐܪܺܝܡ ܐܶܢܽܘܢ ܘܫܰܩܶܠ ܐܶܢܽܘܢ: ܟܽܠܗܽܘܢ ܝܳܘ̈ܡܳܬܶܗ ܕܥܳܠܡܳܐ.</VERS>
      <VERS vnumber="10">ܘܗܶܢܽܘܢ ܡܰܪܡܰܪܘ: ܘܰܐܟ݂ܶܐܒܘ ܠܪܽܘܚܳܐ ܕܩܽܘܕ݂ܫܶܗ. ܘܰܗܦܰܟ݂ ܗܘܳܐ ܠܗܽܘܢ ܒܥܶܠܕܒܳܒܳܐ. ܘܗܽܘ ܐܶܬ݂ܟܰܬܰܫ ܥܰܡܗܽܘܢ.</VERS>
      <VERS vnumber="11">ܘܶܐܬ݁ܕ̇ܟܰܪ ܝܰܘ̈ܡܳܬܳܐ ܕܥܳܠܰܡ ܕܡܽܘܫܶܐ ܥܰܒܕܶܗ: ܐܰܝܟ݂ ܕܰܐܣܶܩ ܡ̣ܶܢ ܝܰܡܳܐ ܠܪܳܥܝܳܐ ܕܥܳܢ̈ܶܗ: ܘܰܐܝܟ݂ ܕܣܳܡ ܒܓܰܘܶܗ ܪܽܘܚܳܐ ܕܩܽܘܕ݂ܫܶܗ.</VERS>
      <VERS vnumber="12">ܡܕܰܒܰܪ ܠܝܰܡܺܝܢܶܗ ܕܡܽܘܫܶܐ ܕܪܳܥܳܐ ܕܬܶܫܒܽܘܚܬ݁ܶܗ. ܬܪܰܥ ܝܰܡܳܐ ܡ̣ܶܢ ܩܕ݂ܳܡܰܝܗܽܘܢ. ܘܰܥܒܰܕ݂ ܠܗܽܘܢ ܫܡܳܐ ܠܥܳܠܰܡ.</VERS>
      <VERS vnumber="13">ܕܰܒܰܪ ܐܶܢܽܘܢ ܒܰܬ݂ܗܽܘܡܳܐ ܐܰܝܟ݂ ܣܽܘܣܝܳܐ ܒܡܰܕ݂ܒܪܳܐ. ܘܠܳܐ ܐܶܬ݁ܬ݁ܩܶܠܘ.</VERS>
      <VERS vnumber="14">ܐܰܝܟ݂ ܒܥܺܝܪܳܐ ܕܢܳܚܬܳܐ ܒܰܦܩܰܥܬ݂ܳܐ: ܪܽܘܚܶܗ ܕܡܳܪܝܳܐ ܕܰܒܪܰܬ ܐܶܢܽܘܢ. ܗܳܟ݂ܰܢܳܐ ܕܰܒܰܪܬ݁ ܐܶܢܽܘܢ ܠܥܰܡܳܟ݂: ܘܰܥܒܰܕܬ݁ ܠܳܟ݂ ܫܡܳܐ ܡܫܰܒܚܳܐ.</VERS>
      <VERS vnumber="15">ܚܽܘܪ ܡ̣ܶܢ ܫܡܰܝܳܐ. ܘܰܚܙܺܝ ܡ̣ܶܢ ܡܶܕ݂ܝܳܪܳܟ݂ ܩܰܕ݁ܺܝܫܳܐ ܘܰܡܫܰܒܚܳܐ ܐܰܝܟܰܘ ܛܢܳܢܳܟ݂ ܘܓܰܢ̱ܒܳܪܽܘܬ݂ܳܟ݂: ܘܗܽܘܦܳܟܳܐ ܕܰܡܥܰܝ̈ܟ ܘܰܕ݂ܖ̈ܰܚܡܰܝܟ ܕܶܐܬ݂ܗܦܶܟ݂ܘ ܥܠܰܝܢ.</VERS>
      <VERS vnumber="16">ܡܶܛܽܠ ܕܰܐܢ̱ܬ݁ ܗ̱ܘ ܐܰܒܘܢ. ܐܰܒܪܳܗܳܡ ܠܳܐ ܝܺܕܰܥܢ ܘܺܝܣܪܳܐܶܝܠ ܠܳܐ ܐܶܫܬܰܘܕܥܢ ܘܰܐܢ̱ܬ݁ ܗ̱ܘ ܡܳܪܝܳܐ ܐܰܒܽܘܢ ܦܳܪܽܘܩܰܢ ܘܡ̣ܶܢ ܥܳܠܰܡ ܫܡܳܟ݂.</VERS>
      <VERS vnumber="17">ܠܡܳܢܳܐ ܐܰܛܥܺܝܬܳܢ ܡܳܪܝܳܐ ܡ̣ܶܢ ܐܽܘܪܚܳܟ݂. ܘܩܰܫܺܝܬ݁ ܠܶܒܰܢ ܡ̣ܶܢ ܕܶܚܠܬ݂ܳܟ݂. ܐܶܬ݂ܦܰܢܝ ܡܶܛܽܠ ܥܰܒܕܰܝ̈ܟ ܫܰܒܛܳܐ ܕܝܳܪܬ݁ܽܘܬ݂ܳܟ݂.</VERS>
      <VERS vnumber="18">ܩܰܠܺܝܠ ܢܺܐܪܰܬ݂ ܥܰܡܳܐ ܕܩܽܘܕ݂ܫܳܟ݂. ܐܳܠܽܘܨܰܝ̈ܢ ܕܳܫܘ ܡܰܩܕܫܳܟ݂.</VERS>
      <VERS vnumber="19">ܗܘܰܝܢ ܡ̣ܶܢ ܥܳܠܰܡ: ܥܰܕ݂ܠܳܐ ܐܶܫܬܰܠܰܛܬ݁ ܥܠܰܝܗܽܘܢ. ܘܠܳܐ ܐܶܬ݂ܩܪܺܝ ܫܡܳܟ݂ ܥܠܰܝܗܽܘܢ.</VERS>
    </CHAPTER>
    <CHAPTER cnumber="64">
      <VERS vnumber="1">ܠܳܐ ܦܬܰܚܬ݁ ܫܡܰܝܳܐ ܘܰܢܚܶܬ݁ܬ݁ ܘܡܢ ܩܕ݂ܳܡܰܝܟ ܕܳܠܘ ܛܽܘܖ̈ܶܐ. ܘܶܐܬ݂ܦܰܫܰܪܘ ܐܰܝܟ݂ ܕܡܶܬ݂ܦܰܫܪܳܐ ܫܥܽܘܬ݂ܳܐ ܡ̣ܶܢ ܩܕ݂ܳܡ ܢܽܘܪܳܐ.</VERS>
      <VERS vnumber="2">ܘܬܰܘܩܶܕ݂ ܢܽܘܪܳܐ ܠܰܒܥܶܠܕܒܳܒܰܝ̈ܟ. ܘܢܶܬ݂ܺܝܕܰܥ ܫܡܳܟ݂ ܠܰܒܥܶܠܕܒܳܒܰܝ̈ܟ. ܘܢܶܬ݁ܕܰܠܚܽܘܢ ܥܰܡ̈ܡܶܐ ܡ̣ܶܢ ܩܕ݂ܳܡܰܝܟ.</VERS>
      <VERS vnumber="3">ܟܰܕ݂ ܥܒܰܕܬ݁ ܕܚܺܝ̈ܠܳܬ݂ܳܐ ܕܠܳܐ ܣܰܟܺܝܢ ܠܳܟ݂: ܢܚܶܬ݁ܬ݁: ܘܡ̣ܶܢ ܩܕ݂ܳܡܰܝܟ ܕܳܠܘ ܛܽܘܖ̈ܶܐ.</VERS>
      <VERS vnumber="4">ܡ̣ܶܢ ܥܳܠܰܡ ܠܳܐ ܨܳܬ݂ܘ ܘܠܳܐ ܫܡܰܥܘ ܘܥܺܝܢ ܠܳܐ ܚܙܳܬ ܐܰܠܳܗ ܠܒܰܪ ܡܶܢܳܟ݂. ܕܥܳܒܶܕ݂ ܐܰܢ̱ܬ݁ ܠܰܐܝܠܶܝܢ ܕܰܡܣܰܟܝܢ ܠܳܟ݂.</VERS>
      <VERS vnumber="5">ܘܦܳܓܰܥ ܐܰܢ̱ܬ݁ ܒܒܽܘܣܳܡܳܐ ܒܰܐܝܠܶܝܢ ܕܥܳܒܕܺܝܢ ܙܰܕܺܝܩܽܘܬܳܐ ܒܽܐܘܖ̈ܚܳܬ݂ܳܟ݂ ܢܶܬ݁ܕܰܟ݂ܪܽܘܢܳܟ݂. ܗܳܐ ܐܰܢ̱ܬ݁ ܪܓܶܙܬ݁ ܘܰܚܛܰܝܢ ܒܗܶܝܢ. ܒܥܳܠܰܡ ܢܶܬ݂ܦܪܶܩ.</VERS>
      <VERS vnumber="6">ܕܰܗܘܰܝܢ ܐܰܝܟ݂ ܛܰܡܰܐܐ ܟܽܠܰܢ. ܘܰܐܝܟ݂ ܐܽܘܪܩܰܥܬ݂ܳܐ ܕܟܶܦܣܳܢܺܝܬ݂ܳܐ ܟܽܠܳܗ̇ ܙܰܕܺܝܩܽܘܬܰܢ. ܢܬܰܪܢ ܐܰܝܟ݂ ܛܰܖ̈ܦܶܐ ܟܽܠܰܢ. ܘܰܐܝܟ݂ ܥܰܠܥܳܠܳܐ ܫܰܩܠܽܘܢ ܚܛܳܗܰܝ̈ܢ.</VERS>
      <VERS vnumber="7">ܘܠܰܝܬ݁ ܕܩܳܪܶܐ ܒܰܫܡܳܟ݂: ܘܰܕ݂ܥܳܗܶܕ݂ ܠܰܡܚܰܡܣܳܢܽܘ ܒܳܟ݂. ܡܶܛܽܠ ܕܰܐܗܦܶܟ݂ܬ݁ ܐܰܦܰܝ̈ܟ ܡܶܢܰܢ: ܘܰܐܫܠܶܡ̣ܬܳܢ ܒܝܰܕ݂ ܚܛܳܗܰܝ̈ܢ.</VERS>
      <VERS vnumber="8">ܗܳܫܳܐ ܡܳܪܝܳܐ ܐܰܒܽܘܢ ܐܰܢ̱ܬ݁ ܚܢܰܢ ܛܺܝܢܳܐ: ܘܰܐܢ̱ܬ݁ ܓܳܒܽܘܠܰܢ ܘܰܥܒܳܕ݂ ܐܺܝܕܰܝ̈ܟ ܚܢܰܢ ܟܽܠܰܢ.</VERS>
      <VERS vnumber="9">ܠܳܐ ܬܶܪܓܰܙ ܡܳܪܝܳܐ ܛܳܒ ܠܥܳܠܰܡ. ܘܠܳܐ ܬܶܬ݁ܕܟܰܪ ܠܥܳܠܰܡ ܚܛܳܗܰܝ̈ܢ ܚܙܺܝ ܕܥܰܡܳܟ݂ ܚܢܰܢ ܟܽܠܰܢ.</VERS>
      <VERS vnumber="10">ܩܽܘܖ̈ܝܳܐ ܕܩܽܘܕ݂ܫܳܟ݂ ܗܘܰܝ̈ ܡܰܕ݂ܒܪܳܐ. ܘܨܶܗܝܽܘܢ ܗܘܳܬ݂ ܡܰܕ݂ܒܪܳܐ: ܐܘܪܺܫܠܶܡ ܚܰܪܒܬ݂ܳܐ.</VERS>
      <VERS vnumber="11">ܒܶܝܬ݂ ܩܽܘܕ݂ܫܰܢ ܘܬܶܫܒܽܘܚܬܰܢ: ܕܫܰܒܚܽܘܟ݂ ܐܰܒܗܰܝ̈ܢ: ܗܘܳܐ ܠܝܰܩܕܳܢܳܐ ܕܢܽܘܪܳܐ. ܘܟ݂ܽܠܳܗ̇ ܪܶܓܬܰܢ ܗܘܳܬ݂ ܠܚܽܘܪܒܳܐ.</VERS>
      <VERS vnumber="12">ܥܰܠ ܗܳܠܶܝܢ ܚܰܡܣܶܢܬ݁ ܡܳܪܝܳܐ. ܘܰܫܬܶܩܬ݁ ܘܡܰܟܰܟ݂ܬܳܢ ܛܳܒ.</VERS>
    </CHAPTER>
    <CHAPTER cnumber="65">
      <VERS vnumber="1">ܐܶܬ݂ܒܥܺܝܬ݂ ܠܰܐܝܠܶܝܢ ܕܠܳܐ ܫܰܐܠܽܘܢܝ ܘܶܐܫܬܰܟ݂ܚܶܬ݂ ܠܰܐܝܠܶܝܢ ܕܠܳܐ ܒܥܳܐܽܘܢܝ. ܐܶܡ̇ܪܶܬ݂ ܗܳܐ ܐܶܢܳܐ: ܠܥܰܡܳܐ ܕܠܳܐ ܩܪܳܐ ܫܶܡܝ.</VERS>
      <VERS vnumber="2">ܦܶܫܛܶܬ݂ ܐܺܝ̈ܕܰܝ ܝܰܘܡܳܐ ܟܽܠܶܗ: ܥܰܠ ܥܰܡܳܐ ܕܠܳܐ ܡܶܬ݁ܛܦܺܝܣ: ܕܰܡܗܰܠܟ݂ܺܝܢ ܒܳܬܰܪ ܬܰܖ̈ܥܝܳܬ݂ܗܽܘܢ: ܒܽܐܘܪܚܳܐ ܕܠܳܐ ܫܰܦܺܝܪܳܐ.</VERS>
      <VERS vnumber="3">ܥܰܡܳܐ ܕܡܰܪܓܙܺܝܢ ܠܺܝ ܐܰܡܺܝܢܳܐܺܝܬ݂: ܕܕܳܒܚܺܝܢ ܒܓܰ̈ܢܶܐ: ܘܣܳܝܡܺܝܢ ܒܶܣ̈ܡܶܐ ܥܰܠ ܐܰܒܳܢ̈ܶܐ.</VERS>
      <VERS vnumber="4">ܘܝܳܬ݂ܒܺܝܢ ܒܩܰܒܖ̈ܶܐ: ܘܒܳܝܬ݁ܺܝܢ ܒܰܡܥܰܖ̈ܶܐ. ܘܐܳܟ݂ܠܺܝܢ ܒܶܣܪܳܐ ܕܰܚܙܺܝܪܳܐ. ܘܰܡܛܰܘܫܺܝܢ ܒܰܫ̈ܠܰܕܶܐ ܡܳܐܢܰܝ̈ܗܽܘܢ.</VERS>
      <VERS vnumber="5">ܘܳܐܡܪܺܝܢ ܦܪܽܘܩ ܠܗܰܠ: ܠܳܐ ܬܶܬ݂ܩܰܪܰܒ ܠܺܝ ܡܶܛܽܠ ܕܰܡܩܰܕܰܫ ܐ̱ܢܳܐ ܗܳܠܶܝܢ ܗܘܰܝ̈ ܬܶܢܳܢܳܐ ܒܪܽܘܓܙܝ: ܘܢܽܘܪܳܐ ܕܝܳܩܕܳܐ ܒܟ݂ܽܠܝܽܘܡ.</VERS>
      <VERS vnumber="6">ܗܳܐ ܟܬ݂ܺܝܒܐ ܩܕ݂ܳܡܝ. ܠܳܐ ܐܶܫܬ݁ܽܘܩ: ܥܕܰܡܳܐ ܕܶܐܦܪܽܘܩ ܐܶܢܽܘܢ ܐܰܥܦܳܐ ܒܥܽܘܒܗܽܘܢ.</VERS>
      <VERS vnumber="7">ܚܛܳܗܰܝ̈ܗܽܘܢ ܘܰܚܛܳܗ̈ܶܐ ܕܰܐܒܗܰܝ̈ܗܽܘܢ: ܚܰܫ ܩܒܽܘܠ ܐܶܢܽܘܢ: ܐܳܡܰܪ ܡܳܪܝܳܐ. ܕܣܳܡܘ ܒܶܣ̈ܡܶܐ ܥܰܠ ܛܽܘܖ̈ܶܐ. ܘܥܰܠ ܖ̈ܳܡܳܬ݂ܳܐ ܚܰܣܕ݂ܽܘܢܝ ܐܶܡܫܽܘܚ ܥܒܳܕܰܝ̈ܗܽܘܢ ܠܽܘܩܕܰܡ ܒܥܽܘܒܗܽܘܢ.</VERS>
      <VERS vnumber="8">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܡܶܫܬܰܟ݂ܚܳܐ ܛܽܘܛܺܝܬ݂ܳܐ ܒܰܣܓܽܘܠܳܐ: ܘܳܐܡܰܪ ܐ̱ܢܳܫ ܠܚܰܒܪܶܗ: ܠܳܐ ܬܚܰܒܠܺܝܘܗܝ: ܡܶܛܽܠ ܕܒܽܘܪܟܬ݂ܳܐ ܐܺܝܬ݂ ܒܶܗ. ܗܳܟ݂ܰܢܳܐ ܐܶܥܒܶܕ݂ ܡܶܛܽܠ ܥܰܒܕܰܝ̈: ܘܠܳܐ ܐܶܚܰܒܰܠ ܠܟܽܠܗܽܘܢ.</VERS>
      <VERS vnumber="9">ܘܰܐܦܶܩ ܙܰܪܥܳܐ ܡ̣ܶܢ ܝܰܥܩܽܘܒ: ܘܡ̣ܶܢ ܝܺܗܽܘܕ݂ܳܐ ܝܳܪܬܳܐ ܕܛܽܘܪܝ ܘܢܺܐܪܬ݁ܽܘܢܶܗ ܓܒܰܝ̈. ܘܥܰܒܕܰܝ̈ ܢܶܥܡܪܽܘܢ ܬܰܡܳܢ.</VERS>
      <VERS vnumber="10">ܘܢܶܗܘܶܐ ܫܰܪܘܳܢܳܐ ܕܰܝܪܳܐ ܠܥܳܢ̈ܳܐ. ܘܥܽܘܡܩܳܐ ܕܥܳܟ݂ܳܪ ܠܡܰܪܒܳܥܳܐ ܕܒܰܩܖ̈ܶܐ ܠܥܰܡܝ ܕܰܒܥܰܐܽܘܢܝ.</VERS>
      <VERS vnumber="11">ܘܰܐܢ̱ܬ݁ܽܘܢ ܕܰܫܒܰܩܬ݁ܽܘܢ ܠܡܳܪܝܳܐ: ܘܰܛ̣ܥܰܝܬ݁ܽܘܢ ܠܛܽܘܪܶܗ ܩܰܕ݁ܺܝܫܳܐ. ܘܰܡ̣ܠܰܝܬ݁ܽܘܢ ܦܳܬ݂ܽܘܖ̈ܶܐ ܠܓܰܕ̈ܶܐ: ܘܰܡ̣ܙܰܓܬ݁ܽܘܢ ܠܗܽܘܢ ܐܰܓܳܢ̈ܶܐ.</VERS>
      <VERS vnumber="12">ܐܶܡܚܶܟ݂ܽܘܢ ܒܚܰܪܒܳܐ. ܘܟ݂ܽܠܟ݂ܽܘܢ ܒܩܶܛܠܳܐ ܐܶܬ݂ܒܰܪܟ݂ܽܘܢ. ܥܰܠ ܕܰܩܪܺܝܬ݂ܟ݂ܽܘܢ ܘܠܳܐ ܥ̣ܢܰܝܬ݁ܽܘܢ. ܘܡܰܠܠܶܬ݂ ܘܠܳܐ ܫܡܰܥܬ݁ܽܘܢ. ܘܰܥܒܰܕܬ݁ܽܘܢ ܕܒܺܝܫ ܩܕ݂ܳܡܝ ܘܰܓܒܰܝܬ݁ܽܘܢ ܡܶܕܶܡ ܕܠܳܐ ܨܳܒܶܐ ܐ̱ܢܳܐ.</VERS>
      <VERS vnumber="13">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ. ܗܳܐ ܥܰܒܕܰܝ̈ ܢܶܐܟ݂ܠܽܘܢ: ܘܰܐܢ̱ܬ݁ܽܘܢ ܬܶܟ݂ܦܢܽܘܢ ܗܳܐ ܥܰܒܕܰܝ̈ ܢܶܫܬ݁ܽܘܢ: ܘܰܐܢ̱ܬ݁ܽܘܢ ܬܶܨܗܽܘܢ ܗܳܐ ܥܰܒܕܰܝ̈ ܢܶܚܕܽܘܢ: ܘܰܐܢ̱ܬ݁ܽܘܢ ܬܶܒܟܘܢ.</VERS>
      <VERS vnumber="14">ܗܳܐ ܥܰܒܕܰܝ̈ ܢܫܰܒܚܽܘܢ ܡ̣ܶܢ ܛܳܒ̈ܳܬ݂ܳܐ ܕܠܶܒܗܽܘܢ: ܘܰܐܢ̱ܬ݁ܽܘܢ ܬܒܰܓܢܽܘܢ ܡ̣ܶܢ ܟܺܐܒܶܗ ܕܠܶܒܟ݂ܽܘܢ: ܘܡ̣ܶܢ ܬܒܳܪܳܗ̇ ܕܪܽܘܚܟ݂ܽܘܢ.</VERS>
      <VERS vnumber="15">ܘܬܶܫܒܩܽܘܢ ܫܶܡܟ݂ܽܘܢ ܡܰܘܡܳܬܳܐ ܠܰܓܒܰܝ̈ ܘܰܢܡܺܝܬ݂ܳܟ݂ ܡܳܪܝܳܐ ܐܰ‌ܠܳܗܳܐ ܘܰܠܥܰܒܕܰܘ̈ܗܝ ܢܶܩܪܶܐ ܫܡܳܐ ܐ̱ܚܪܺܢܳܐ.</VERS>
      <VERS vnumber="16">ܕܡܶܬ݂ܒܰܪܰܟ݂ ܒܰܐܪܥܳܐ: ܡܶܬ݂ܒܰܪܰܟ݂ ܒܰܐܠܳܗܳܐ ܐܰܡܶܝܢ. ܘܰܕ݂ܝܳܡܶܐ ܒܰܐܪܥܳܐ: ܝܳܡܶܐ ܒܰܐܠܳܗܳܐ ܐܰܡܶܝܢ. ܡܶܛܽܠ ܕܢܶܬ݁ܛܰܥ̈ܝܳܢ ܥܳܩ̈ܳܬ݂ܳܐ ܩܰܕ݂ܡܳܝ̈ܳܬ݂ܳܐ: ܘܢܶܬ݂ܟܰܣ̈ܝܳܢ ܡ̣ܶܢ ܩܕ݂ܳܡܝ.</VERS>
      <VERS vnumber="17">ܡܶܛܽܠ ܕܗܳܐ ܐܶܢܳܐ ܒܳܪܶܐ ܐ̱ܢܳܐ ܫܡܰܝ̈ܳܐ ܚܰܕ݂ܳܬܳܐ ܘܰܐܪܥܳܐ ܚܕܰܬܳܐ. ܘܠܳܐ ܢܶܬ݁ܕܰܟ݂ܪܽܘܢ ܩܰܕ݂ܡܳܝ̈ܳܬ݂ܳܐ. ܘܠܳܐ ܢܶܣ̈ܩܳܢ ܥܰܠ ܠܶܒܳܐ.</VERS>
      <VERS vnumber="18">ܐܶܠܳܐ ܢܶܚܕܽܘܢ ܘܰܢܕ݂ܘܨܽܘܢ ܠܥܳܠܰܡ ܥܳܠܡܺܝܢ ܕܒܳܪܶܐ ܐ̱ܢܳܐ. ܡܶܛܽܠ ܕܗܳܐ ܒܳܪܶܐ ܐ̱ܢܳܐ ܠܽܐܘܪܺܫܠܶܡ ܕܝܳܨܳܐ: ܘܒܳܗ̇ ܐܶܚܕܶܐ.</VERS>
      <VERS vnumber="19">ܘܶܐܚܕܶܐ ܒܽܐܘܪܺܫܠܶܡ: ܘܶܐܕܽܘܨ ܒܥܰܡܝ. ܘܬܽܘܒ ܠܳܐ ܢܶܫܬ݁ܡܰܥ ܒܳܗ̇ ܩܳܠܳܐ ܕܰܒܟܳܬ݂ܳܐ: ܘܩܳܠܳܐ ܕܺܝܠܰܠܬܳܐ.</VERS>
      <VERS vnumber="20">ܘܬܽܘܒ ܠܳܐ ܢܶܗܘܶܐ ܬܰܡܳܢ ܛܠܶܐ ܝܰܘ̈ܡܳܬܳܐ: ܘܣܳܒܳܐ ܕܠܳܐ ܢܡܰܠܶܐ ܝܳܘ̈ܡܳܬܶܗ. ܡܶܛܽܠ ܕܛܰܠܝܳܐ ܒܰܪ ܡܳܐܐ ܫܢܺܝ̈ܢ ܢܡܽܘܬ݂. ܘܰܐܝܢܳܐ ܕܚܳܛܶܐ ܒܰܪ ܡܳܐܐ ܫܢܺܝ̈ܢ: ܢܶܬ݁ܬ݁ܠܺܝܛ.</VERS>
      <VERS vnumber="21">ܘܢܶܒܢܽܘܢ ܒ̈ܳܬܶܐ: ܘܢܶܬ݁ܒܽܘܢ ܘܢܶܨܒܽܘܢ ܟܰܖ̈ܡܶܐ ܘܢܶܐܟ݂ܠܽܘܢ ܦܺܐܖ̈ܰܝܗܽܘܢ.</VERS>
      <VERS vnumber="22">ܠܳܐ ܢܶܒܢܽܘܢ: ܘܰܐ̱ܚܖ̈ܳܢܶܐ ܢܶܬ݁ܒܽܘܢ ܘܠܳܐ ܢܶܨܒܽܘܢ: ܘܰܐ̱ܚܖ̈ܳܢܶܐ ܢܶܐܟ݂ܠܽܘܢ. ܡܶܛܽܠ ܕܝܳܘ̈ܡܳܬܶܗ ܕܥܰܡܝ ܐܰܝܟ݂ ܝܰܘ̈ܡܳܬܳܐ ܐܶܢܽܘܢ ܕܺܐܝ̈ܠܳܢܶܐ. ܘܰܥܒܳܕ݂ ܐܺܝܕܰܝ̈ܗܽܘܢ ܢܶܐܟ݂ܠܽܘܢ ܓܒܰܝ̈.</VERS>
      <VERS vnumber="23">ܠܳܐ ܢܶܠܐܽܘܢ ܠܰܣܪܺܝܩܽܘܬ݂ܳܐ: ܘܠܳܐ ܢܳܘܠܕ݂ܽܘܢ ܠܠܰܘܛܬ݂ܳܐ: ܡܶܛܽܠ ܕܙܰܪܥܳܐ ܐܶܢܽܘܢ ܒܪܺܝܟܶܗ ܕܡܳܪܝܳܐ: ܗܶܢܽܘܢ ܘܰܒܢܰܝ̈ܗܽܘܢ ܥܰܡܗܽܘܢ.</VERS>
      <VERS vnumber="24">ܘܥܰܕ݂ܠܳܐ ܢܶܩܪܽܘܢ: ܐܶܥܢܶܐ ܐܶܢܽܘܢ ܘܥܰܕ݂ܠܳܐ ܢܡܰܠܠܽܘܢ: ܐܶܫܡܰܥ ܐܶܢܽܘܢ.</VERS>
      <VERS vnumber="25">ܕܺܐܒܳܐ ܘܶܐܡܪܳܐ ܐܰܟܚܕ݂ܳܐ ܢܶܪܥܽܘܢ. ܘܰܐܪܝܳܐ ܐܰܝܟ݂ ܬܰܘܪܳܐ ܢܶܐܟ݂ܽܘܠ ܬܶܒܢܳܐ. ܘܚܶܘܝܳܐ ܥܰܦܪܳܐ ܠܰܚܡܶܗ: ܘܠܳܐ ܢܰܒܐܫܽܘܢ ܘܠܳܐ ܢܚܰܒܠܽܘܢ ܒܟ݂ܽܠܶܗ ܛܽܘܪܳܐ ܕܩܽܘܕ݂ܫܝ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="66">
      <VERS vnumber="1">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܫܡܰܝܳܐ ܟܽܘܪܣܰܝ: ܘܰܐܪܥܳܐ ܟܽܘܒܫܳܐ ܕܖ̈ܶܓܠܰܝ: ܐܰܝܢܳܘ ܒܰܝܬܳܐ ܕܒܳܢܶܝܢ ܐ̱ܢܬ݁ܽܘܢ ܠܺܝ: ܐܰܘ ܐܰܝܢܰܘ ܐܰܬ݂ܪܐ ܕܰܢܝܳܚܬ݁ܝ.</VERS>
      <VERS vnumber="2">ܗܳܠܶܝܢ ܟܽܠܗܶܝܢ ܐܺܝܕ݂ܝ ܥܶܒܕܰܬ: ܘܕ݂ܺܝܠܝ ܐܶܢܶܝܢ ܗܳܠܶܝܢ ܟܽܠܗܶܝܢ ܐܳܡܰܪ ܡܳܪܝܳܐ. ܘܰܒܡܰܢ ܐܶܚܽܘܪ ܘܶܐܥܡܰܪ: ܐܶܠܳܐ ܒܢܺܝܚܳܐ ܘܰܒܡܰܟܺܝܟ݂ ܪܽܘܚܳܐ ܕܙܳܐܰܥ ܡ̣ܶܢ ܡܶܠܰܬ݂ܝ.</VERS>
      <VERS vnumber="3">ܕܢܳܟܶܣ ܬܰܘܪܳܐ ܐܰܝܟ݂ ܗܰܘ ܕܩܳܛܶܠ ܓܰܒܪܳܐ: ܕܕ݂ܳܒܰܚ ܐܶܡܪܳܐ ܐܰܝܟ݂ ܗܰܘ ܕܩܳܛܶܠ ܟܰܠܒܳܐ: ܕܰܡܩܰܪܶܒ ܣܡܺܝܕ݂ܳܐ ܐܰܝܟ݂ ܕܡܳܐ ܕܰܚܙܺܝܪܳܐ: ܕܰܡܩܰܪܶܒ ܠܒܽܘܢܬܳܐ ܐܰܝܟ݂ ܗܰܘ ܕܰܡܒܰܪܶܟ݂ ܠܰܦܬܰܟ݂ܖ̈ܶܐ: ܐܳܦ ܗܶܢܽܘܢ ܐܶܬ݂ܪܰܥܺܝܘ ܒܽܐܘܖ̈ܚܳܬ݂ܗܽܘܢ: ܘܰܨܒܳܬ ܢܰܦܫܗܽܘܢ ܒܰܦܬܰܟ݂ܖ̈ܰܝܗܽܘܢ.</VERS>
      <VERS vnumber="4">ܐܳܦ ܐܶܢܳܐ ܐܶܨܒܶܐ ܒܒܽܘܙܳܚܗܽܘܢ: ܘܶܐܦܪܽܘܥ ܐܶܢܽܘܢ ܥܒܳܕܰܝ̈ܗܽܘܢ: ܥܰܠ ܕܰܩܪܺܝܬ݂ ܘܠܰܝܬ݁ ܕܥܳܢܶܐ: ܘܡܰܠܠܶܬ݂ ܘܠܳܐ ܫܡܰܥܘ: ܘܰܥܒܰܕ݂ܘ ܕܒܺܝܫ ܩܕ݂ܳܡܝ: ܘܰܓܒܰܘ ܡܶܕܶܡ ܕܠܳܐ ܨܒܺܝܬ݂.</VERS>
      <VERS vnumber="5">ܫܡܰܥܘ ܦܶܬ݂ܓܳܡܶܗ ܕܡܳܪܝܳܐ ܐܰܝܠܶܝܢ ܕܙܳܝܥܺܝܢ ܡ̣ܶܢ ܡܶܠܬ݂ܶܗ. ܐܶܡܰܪܘ ܠܰܐܚܰܝ̈ܟܽܘܢ ܣܳܢܐܰܝ̈ܟܽܘܢ ܡܰܣܠܝܳܢܰܝ̈ܟܘܢ ܡܶܛܽܠ ܫܶܡܝ. ܢܶܫܬܰܒܰܚ ܡܳܪܝܳܐ ܘܢܶܚܕܶܐ ܒܚܰܕ݂ܽܘܬ݂ܟܽܘܢ: ܘܗܶܢܽܘܢ ܢܶܒܗܬ݂ܽܘܢ.</VERS>
      <VERS vnumber="6">ܩܳܠܳܐ ܕܰܕ݂ܠܽܘܚܝܳܐ ܡ̣ܶܢ ܩܪܺܝܬ݂ܳܐ: ܘܩܳܠܳܐ ܡ̣ܶܢ ܗܰܝܟܠܳܐ: ܩܳܠܶܗ ܕܡܳܪܝܳܐ ܕܦܳܪܰܥ ܦܽܘܪܥܳܢܳܐ ܠܰܒܥܶܠܕܒܳܒܰܘ̈ܗܝ.</VERS>
      <VERS vnumber="7">ܥܰܕ݂ܠܳܐ ܬܚܰܒܶܠ ܕܝܳܠܕܳܐ: ܘܥܰܕ݂ܠܳܐ ܢܶܡܛܽܘܢ ܚܶܒܠܶܝܗ̇ ܘܬܶܦܠܰܛ ܕܶܟ݂ܪܳܐ.</VERS>
      <VERS vnumber="8">ܡܰܢ ܫܡܰܥ ܐܰܝܟ݂ ܗܳܕܶܐ: ܘܡܰܢ ܚܙܳܐ ܐܰܝܟ݂ ܗܳܠܶܝܢ: ܕܰܡܚܰܒܠܳܐ ܐܰܪܥܳܐ ܒܝܰܘܡܳܐ ܚܰܕ݂: ܘܡܶܬ݂ܺܝܠܶܕ݂ ܥܰܡܳܐ ܒܫܳܥܬ݂ܳܐ ܚܕ݂ܳܐ: ܡܶܛܽܠ ܕܚܰܒܠܰܬ ܘܝܶܠܕܰܬ݂ ܨܶܗܝܽܘܢ ܠܰܒܢܶܝ̈ܗ̇.</VERS>
      <VERS vnumber="9">ܐܶܢܳܐ ܝܶܗܒܬ݂ ܣܽܘܟܳܝܳܐ ܗܳܢܳܐ: ܘܠܳܐ ܡܰܘܠܶܕ݂ ܐ̱ܢܳܐ ܐܳܡܰܪ ܡܳܪܝܳܐ ܕܰܠܡܳܐ ܠܳܐ ܗ̱ܘܳܐ ܐܶܢܳܐ ܡܰܘܠܶܕ݂ ܐ̱ܢܳܐ ܘܟ݂ܳܠܶܐ ܐ̱ܢܳܐ ܐܳܡܰܪ ܐܰܠܳܗܶܟ݂ܝ.</VERS>
      <VERS vnumber="10">ܚܕ݂ܰܘ ܒܽܐܘܪܺܫܠܶܡ ܘܕ݂ܽܘܨܘ ܒܳܗ̇ ܟܠ ܖ̈ܳܚܡܶܝܗ̇. ܐܶܬ݂ܒܰܣܰܡܘ ܥܰܡܳܗ̇ ܒܒܽܘܣܳܡܳܐ ܟܠ ܕܰܗܘܰܘ ܒܶܐܒܠܳܐ ܥܠܶܝܗ̇.</VERS>
      <VERS vnumber="11">ܘܬܺܐܢܩܽܘܢ ܘܬܶܣܒܠܽܘܢ ܡ̣ܶܢ ܬܕ݂ܳܐ ܕܒܽܘܝܳܐܳܗ̇: ܘܬܺܐܢܩܽܘܢ ܘܬܶܬ݂ܦܰܢܩܽܘܢ ܡ̣ܶܢ ܥܽܘܫܢܳܐ ܕܺܐܝܩܳܪܳܗ̇.</VERS>
      <VERS vnumber="12">ܡܶܛܽܠ ܕܗܳܟ݂ܰܢܳܐ ܐܳܡܰܪ ܡܳܪܝܳܐ: ܕܗܳܐ ܪܳܡܶܐ ܐ̱ܢܳܐ ܥܠܶܝܗ̇ ܫܠܳܡܳܐ ܐܰܝܟ݂ ܢܰܗܪܳܐ: ܘܰܐܝܟ݂ ܢܰܚܠܳܐ ܕܓܳܪܶܦ. ܘܺܐܝܩܳܪܳܐ ܕܥܰܡ̈ܡܶܐ ܬܺܐܢܩܽܘܢ: ܘܥܰܠ ܦܶܖ̈ܝܳܘܳܬ݂ܳܐ ܬܶܫܬܰܩܠܽܘܢ: ܘܥܰܠ ܒܽܘܖ̈ܟܶܐ ܬܶܬ݂ܪܰܒܽܘܢ.</VERS>
      <VERS vnumber="13">ܐܰܝܟ݂ ܓܰܒܪܳܐ ܕܰܡܒܰܝܐܰܐ ܠܶܗ ܐܶܡܶܗ: ܗܳܟ݂ܰܢܳܐ ܐܶܢܳܐ ܐܶܒܰܝܰܐܟ݂ܽܘܢ: ܘܒܽܐܘܪܺܫܠܶܡ ܬܶܬ݂ܒܰܝܐܽܘܢ.</VERS>
      <VERS vnumber="14">ܘܬܶܚܙܽܘܢ ܘܢܶܚܕܶܐ ܠܶܒܟܽܘܢ: ܘܓܰܖ̈ܡܰܝܟܽܘܢ ܐܰܝܟ݂ ܬܰܕ݂ܐܳܐ ܢܶܪܘܙܽܘܢ. ܘܬܶܬ݂ܺܝܕܰܥ ܐܺܝܕܶܗ ܕܡܳܪܝܳܐ ܥܰܠ ܥܰܒܕܰܘ̈ܗܝ: ܘܬ݂ܰܘܒܶܕ݂ ܠܰܒܥܶܠܕܒܳܒܰܘ̈ܗܝ.</VERS>
      <VERS vnumber="15">ܡܶܛܽܠ ܕܗܳܐ ܡܳܪܝܳܐ ܒܢܽܘܪܳܐ ܐܳܬ݁ܶܐ: ܘܰܐܝܟ݂ ܥܰܠܥܳܠܳܐ ܡܰܪܟܰܒܬܶܗ. ܕܢܶܗܦܽܘܟ݂ ܒܚܶܡܬ݂ܳܐ ܕܪܽܘܓܙܶܗ. ܘܰܟ݂ܐܳܬܶܗ ܫܰܠܗܶܒܺܝܬ݂ܳܐ ܕܢܽܘܪܳܐ.</VERS>
      <VERS vnumber="16">ܡܶܛܽܠ ܕܰܒܢܽܘܪܳܐ ܕܳܐܶܢ ܡܳܪܝܳܐ: ܘܒܳܚܰܪ ܒܳܗ̇ ܠܟ݂ܽܠ ܒܣܰܪ: ܘܢܶܣܓܽܘܢ ܩܛܺܝܠܰܘ̈ܗܝ ܕܡܳܪܝܳܐ.</VERS>
      <VERS vnumber="17">ܕܡܶܬ݂ܩܰܕܫܺܝܢ ܘܡܶܬ݁ܕܰܟܶܝܢ ܒܓܰܢ̈ܶܐ: ܚܰܕ݂ ܒܳܬܰܪ ܚܰܕ݂ ܒܰܡܨܰܥܬ݂ܳܐ: ܘܐܳܟ݂ܠܺܝܢ ܒܶܣܪܳܐ ܕܰܚܙܺܝܪܳܐ: ܘܫܶܪܨܳܐ ܘܥܽܘܩܒܖ̈ܶܐ. ܐܰܟܚܕ݂ܳܐ ܢܣܽܘܦܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="18">ܘܶܐܢܳܐ ܝܳܕܰܥ ܐ̱ܢܳܐ ܥܒܳܕܰܝ̈ܗܽܘܢ ܘܬܰܖ̈ܥܝܳܬ݂ܗܽܘܢ: ܡܳܐ ܕܶܐܬ݁ܺܝܬ݂ ܠܰܡܟܰܢܳܫܽܘ ܠܟܽܠܗܽܘܢ ܥܰܡ̈ܡܶܐ ܘܰܠܶܠܫܳܢ̈ܶܐ: ܘܢܺܐܬ݂ܽܘܢ ܘܢܶܚܙܽܘܢ ܐܺܝܩܳܪܝ.</VERS>
      <VERS vnumber="19">ܘܶܐܣܺܝܡ ܒܗܽܘܢ ܐܳܬܳܐ: ܘܶܐܫܰܕܰܪ ܡܶܢܗܽܘܢ ܡܫܰܘܙ̈ܒܶܐ ܠܥܰܡ̈ܡܶܐ: ܠܬܰܪܫܺܝܫ: ܘܰܠܦܳܘܠ: ܘܰܠܠܳܘܕ݂: ܕܢܳܓܕܺܝܢ ܒܩܶܫܬܳܐ: ܘܰܠܬ݂ܽܘܒܶܝܠ: ܘܰܠܝܳܘܳܢ: ܘܰܠܓܳܙܖ̈ܳܬ݂ܳܐ ܖ̈ܰܚܺܝܩܳܬ݂ܳܐ: ܕܠܳܐ ܫܡܰܥܘ ܫܶܡܝ ܘܠܳܐ ܚܙܰܘ ܐܺܝܩܳܪܝ: ܘܰܢܚܰܘܢ ܐܺܝܩܳܪܝ ܒܥܰܡ̈ܡܶܐ.</VERS>
      <VERS vnumber="20">ܘܢܰܝܬ݁ܽܘܢ ܠܟܽܠܗܽܘܢ ܐܰܚܰܝ̈ܟܘܢ ܡ̣ܶܢ ܟܽܠܗܽܘܢ ܥܰܡ̈ܡܶܐ ܩܽܘܪܒܳܢܳܐ ܠܡܳܪܝܳܐ: ܒܖ̈ܰܟܫܳܐ: ܘܰܒܡܰܖ̈ܟܒܳܬ݂ܳܐ: ܘܰܒܩܳܖ̈ܽܘܟܶܐ: ܠܛܽܘܪܳܐ ܕܩܽܘܕ݂ܫܝ: ܠܽܐܘܪܺܫܠܶܡ ܐܳܡܰܪ ܡܳܪܝܳܐ: ܐܰܝܟ݂ ܕܡܰܝܬ݁ܶܝܢ ܒܢܰܝ̈ ܝܺܣܪܳܐܶܝܠ ܣܡܺܝܕܳܐ ܒܡܳܐܢ̈ܶܐ ܕܟܰܝ̈ܳܐ ܠܒܰܝܬ݁ܶܗ ܕܡܳܪܝܳܐ.</VERS>
      <VERS vnumber="21">ܐܳܦ ܡܶܢܗܽܘܢ ܐܶܣܰܒ ܠܟܳܗ̈ܢܶܐ: ܘܰܠܠܶܘܳܝ̈ܶܐ: ܐܳܡܰܪ ܡܳܪܝܳܐ.</VERS>
      <VERS vnumber="22">ܐܰܝܟ݂ ܫܡܰܝ̈ܳܐ ܚܰܕ݂̈ܳܬܳܐ ܘܰܐܪܥܳܐ ܚܕܰܬܳܐ ܕܥܳܒܶܕ݂ ܐ̱ܢܳܐ: ܕܩܳܝܡܺܝܢ ܩܕ݂ܳܡܝ ܐܳܡܰܪ ܡܳܪܝܳܐ: ܗܳܟ݂ܰܢܳܐ ܢܶܬ݂ܩܰܝܰܡ ܙܰܪܥܟ݂ܽܘܢ ܘܫܶܡܟ݂ܽܘܢ.</VERS>
      <VERS vnumber="23">ܘܢܶܗܘܶܐ ܡ̣ܶܢ ܙܒܰܢ ܝܺܪܰܚ ܒܺܝܪܰܚ: ܘܡ̣ܶܢ ܙܒܰܢ ܫܰܒܳܐ ܠܫܰܒܳܐ: ܢܺܐܬ݂ܽܘܢ ܟܠ ܒܣܰܪ ܠܡܶܣܓܰܕ݂ ܩܕ݂ܳܡܝ ܐܳܡܰܪ ܡܳܪܝܳܐ.</VERS>
      <VERS vnumber="24">ܘܢܶܦܩܽܘܢ ܘܢܶܚܙܽܘܢ ܫܠܰܕܰܝ̈ܗܽܘܢ ܕܓܰܒܖ̈ܶܐ ܕܰܐܥܠܺܝܘ ܒܺܝ: ܕܠܳܐ ܡܳܝܬܳܐ ܬܰܘܠܰܥܗܽܘܢ: ܘܢܽܘܪܗܽܘܢ ܠܳܐ ܕܳܥܟܳܐ: ܘܢܶܗܘܽܘܢ ܕܽܘܡܳܪܳܐ ܠܟ݂ܽܠ ܒܣܰܪ.</VERS>
    </CHAPTER>
  </BIBLEBOOK>
  <BIBLEBOOK bname="Jeremiah" bnumber="24" bsname="Jer">
    <CHAPTER cnumber="1">
      <VERS vnumber="1">ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ ܒܰܪ ܚܶܠܰܩܝܳܐ: ܡܶܢ ܟܳܗܢܳܐ ܕܒܰܥܢܳܬܽܘܬ ܕܒܰܐܪܥܳܐ ܕܒܶܢܝܳܡܶܝܢ.</VERS>
      <VERS vnumber="2">ܕܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܠܰܘܗܝ: ܒܝܰܘܡܰܘ̈ܗܝ ܕܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕ݂ܳܐ: ܒܰܬ݂ܠܳܬܰܥܶܣܖ̈ܶܐ ܫܢܺܝ̈ܢ ܠܡܰܠܟܽܘܬܶܗ.</VERS>
      <VERS vnumber="3">ܘܰܗܘܳܐ ܒܝܰܘܡܰܘ̈ܗܝ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܥܕ݂ܰܡܳܐ ܕܰܫܠܶܡ ܚܕܰܥܶܣܖ̈ܶܐ ܫܢܺܝ̈ܢ ܠܨܶܕܩܝܳܐ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܥܕ݂ܰܡܳܐ ܕܶܐܫܬܰܒ݂ܝܰܬ ܐܽܘܪܺܫܠܶܡ ܒܝܰܪܚܳܐ ܚܡܺܝܫܳܝܳܐ.</VERS>
      <VERS vnumber="4">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="5">ܥܰܕܠܳܐ ܐܶܨܽܘܪܳܟ݂ ܒܟܰܪܣܳܐ ܝܺܕܰܥܬ݂ܳܟ݂: ܘܥܰܕܠܳܐ ܬܶܦܽܘܩ ܡܶܢ ܡܰܪܒܥܳܐ ܩܰܕܶܫܬܳܟ݂: ܘܰܢܒܺܝܳܐ ܠܥܰܡ̈ܡܶܐ ܝܰܗܒܬܳܟ݂.</VERS>
      <VERS vnumber="6">ܘܶܐܡܪܶܬ݂ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܗܳܐ ܠܳܐ ܝܳܕܰܥ ܐ̱ܢܳܐ ܠܰܡܡܰܠܳܠܽܘ ܡܶܛܽܠ ܕܰܛܠܶܐ ܐ̱ܢܳܐ.</VERS>
      <VERS vnumber="7">ܘܶܐܡܰܪ ܠܺܝ ܡܳܪܝܳܐ: ܠܳܐ ܬܺܐܡܰܪ ܕܰܛܠܶܐ ܐ̱ܢܳܐ: ܡܶܛܽܠ ܕܥܰܠ ܟܠ ܕܶܐܫܰܕܪܳܟ݂ ܬܺܐܙܰܠ: ܘܟ݂ܽܠ ܕܶܐܦܰܩܕܳܟ݂ ܬܡܰܠܶܠ.</VERS>
      <VERS vnumber="8">ܠܳܐ ܬܶܕ݂ܚܰܠ ܡܶܢ ܩܕ݂ܳܡܰܝܗܽܘܢ: ܡܶܛܽܠ ܕܥܰܡܳܟ݂ ܐ̱ܢܳܐ ܠܰܡܦܰܨܳܝܽܘܬܳܟ݂. ܐܳܡܰܪ ܡܳܪܝܳܐ.</VERS>
      <VERS vnumber="9">ܘܰܐܘܫܶܛ ܡܳܪܝܳܐ ܐܺܝܕܶܗ ܘܰܩܪܶܒ݂ ܠܦܽܘܡܝ. ܘܶܐܡܰܪ ܠܺܝ ܡܳܪܝܳܐ: ܗܳܐ ܝܶܗܒܶܬ݂ ܦܶܬܓ݂ܳܡܰܝ̈ ܒܦܽܘܡܳܟ݂.</VERS>
      <VERS vnumber="10">ܚܙܺܝ ܕܰܐܫܠܶܛܬܳܟ݂ ܝܰܘܡܳܢܳܐ: ܥܰܠ ܥܰܡ̈ܡܶܐ ܘܥܰܠ ܡܰܠܟ̈ܘܳܬܳܐ: ܠܡܶܥܩܰܪ: ܘܰܠܡܶܣܬܰܪ: ܘܠܰܡܣܰܚܳܦܽܘ: ܘܰܠܡܰܘܒܳܕ݂ܽܘ ܘܰܠܡܶܒ݂ܢܳܐ: ܘܰܠܡܶܨܰܒ݂.</VERS>
      <VERS vnumber="11">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ: ܡܳܢܳܐ ܚܙܰܝܬ ܐܶܪܰܡܝܳܐ. ܘܶܐܡܪܶܬ݂ ܚܽܘܛܪܳܐ ܕܠܽܘܙܳܐ ܚܳܙܶܐ ܐ̱ܢܳܐ.</VERS>
      <VERS vnumber="12">ܘܶܐܡܰܪ ܠܺܝ ܡܳܪܝܳܐ ܫܰܦܺܝܪ ܚܙܰܝܬ: ܡܶܛܽܠ ܕܰܡܣܰܪܗܶܒ݂ ܐ̱ܢܳܐ ܥܰܠ ܦܶܬ݂ܓܳܡܝ ܠܡܶܥܒܕܶܗ.</VERS>
      <VERS vnumber="13">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܕܬܰܪܬܶܝܢ ܙܰܒܢܺܝ̈ܢ: ܘܶܐܡܰܪ: ܡܳܢܳܐ ܚܳܙܶܐ ܐܰܢܬ: ܘܶܐܡܪܶܬ݂ ܩܰܕ݂ܣܳܐ ܕܰܬ݂ܦܶܐ ܚܳܙܶܐ ܐ̱ܢܳܐ: ܘܰܐܦܰܘ̈ܗܝ ܡܶܢ ܐܰܦܰܝ̈ ܓܰܪܒܝܳܐ.</VERS>
      <VERS vnumber="14">ܘܶܐܡܰܪ ܠܺܝ ܡܳܪܝܳܐ: ܡܶܢ ܓܰܪܒܝܳܐ ܬܶܬ݂ܦܬܰܚ ܒܺܝܫܬܳܐ ܥܰܠ ܟܽܠܗܽܘܢ ܝܳܬ݂ܒܰܝ̈ ܐܰܪܥܳܐ.</VERS>
      <VERS vnumber="15">ܡܶܛܽܠ ܕܗܳܐ ܡܫܰܕܰܪ ܐ̱ܢܳܐ: ܘܩܳܪܶܐ ܐ̱ܢܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܡܰܠܟ̈ܘܳܬܳܐ ܕܓܰܪܒܝܳܐ ܐܳܡܰܪ ܡܳܪܝܳܐ. ܘܢܺܐܬܽܘܢ ܘܢܰܪܡܽܘܢ ܓܒܰܪ ܟܽܘܪܣܝܶܗ: ܒܡܰܥܠܳܢܳܐ ܕܬܰܖ̈ܥܶܐ ܕܽܐܘܪܺܫܠܶܡ: ܘܥܰܠ ܟܽܠܗܽܘܢ ܫܽܘܖ̈ܝܶܗ̇ ܟܰܕ݂ ܚܳܕ݂ܪܳܐ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ.</VERS>
      <VERS vnumber="16">ܘܶܐܡܰܠܶܠ ܕܺܝܢܰܝ̈ ܥܰܡܗܽܘܢ: ܡܶܛܽܠ ܟܽܠܗܶܝܢ ܒܺܝ̈ܫܳܬܗܽܘܢ: ܕܫܰܒܩܽܘܢܝ ܘܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܘܰܣܓܶܕ݂ܘ ܠܰܥܒ݂ܳܕ݂ ܐܺܝܕܰܝ̈ܗܽܘܢ.</VERS>
      <VERS vnumber="17">ܘܰܐܢ̱ܬ ܐܰܣܽܘܪ ܚܰܨܰܝ̈ܟ: ܘܩܽܘܡ ܐܶܡܰܪ ܠܗܽܘܢ ܟܽܠܡܶܕܶܡ ܕܰܡܦܰܩܶܕ݂ ܐ̱ܢܳܐ ܠܳܟ݂. ܠܳܐ ܬܶܕ݂ܚܰܠ ܡܶܢܗܽܘܢ: ܕܰܠܡܳܐ ܐܶܬ݂ܒܪܳܟ݂ ܩܕܳܡܰܝܗܽܘܢ.</VERS>
      <VERS vnumber="18">ܘܶܐ̱ܢܳܐ ܗܳܐ ܥܒܰܕܬܳܟ݂ ܐܰܝܟ݂ ܩܪܺܝܬ݂ܳܐ ܬܰܩܺܝܦܬܳܐ: ܘܰܐܝܟ ܥܰܡܽܘܕܳܐ ܕܦܰܪܙܠܳܐ: ܘܰܐܝܟ ܫܽܘܪܳܐ ܕܰܢܚܳܫܳܐ ܥܰܠ ܟܽܠܳܗ̇ ܐܰܪܥܳܐ: ܥܰܠ ܡܰܠ̈ܟܶܐ ܕܺܝܗܽܘܕ݂ܳܐ ܘܥܰܠ ܪܰܘܖ̈ܒܳܢܰܝܗܽܘܢ: ܘܥܰܠ ܟܳܗܢܰܝ̈ܗܽܘܢ: ܘܥܰܠ ܢܒܺܝܰܝ̈ܗܽܘܢ: ܘܥܰܠ ܟܽܠܶܗ ܥܰܡܳܐ ܕܰܐܪܥܳܐ.</VERS>
      <VERS vnumber="19">ܘܢܶܬ݂ܟܰܬܫܽܘܢ ܥܰܡܳܟ݂: ܘܠܳܐ ܢܶܙܟܽܘܢܳܟ݂: ܡܶܛܽܠ ܕܥܰܡܳܟ݂ ܐ̱ܢܳܐ ܠܰܡܦܰܨܳܝܽܘܬ݂ܳܟ݂: ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.</VERS>
      <VERS vnumber="2">ܙܶܠ ܘܰܐܟܪܶܙ ܒܶܐܕ݂ܢܰܝ̈ ܐܽܘܪܺܫܠܶܡ: ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ: ܐܶܬܕܟ݂ܪܶܬ݂ ܠܶܟ݂ܝ ܛܰܝܒܽܘܬ݂ܳܐ ܕܛܰܠܝܽܘܬܶܟ݂ܝ: ܪܶܚܡܬܳܐ ܕܰܡܣܰܝܒܪܳܢܽܘܬܶܟ݂ܝ: ܕܗܰܠܶܟ݂ܬ ܒܳܬܰܪܝ ܒܡܰܕ݂ܒܪܳܐ: ܒܰܐܪܥܳܐ ܕܠܳܐ ܡܶܙܕܰܪܥܳܐ.</VERS>
      <VERS vnumber="3">ܩܰܕܶܫ ܝܺܣܪܳܐܶܝܠ ܠܡܳܪܝܳܐ ܪܺܝܫ ܥܰܠ̈ܠܳܬܶܗ: ܟܽܠ ܐܳܟ݂ܽܘܠܰܝ̈ܗܽܘܢ ܢܶܬ݂ܚܰܝܒܽܘܢ. ܒܺܝܫܬܳܐ ܬܺܐܬܶܐ ܥܠܰܝܗܽܘܢ: ܐܳܡܰܪ ܡܳܪܝܳܐ.</VERS>
      <VERS vnumber="4">ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܒܰܝܬܶܗ ܕܝܰܥܩܽܘܒ: ܘܟܽܠܗܶܝܢ ܫܰܖ̈ܒܳܬ݂ܳܐ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܝܳܐ: ܡܳܢܰܘ ܥܰܘܠܳܐ ܕܶܐܫܟܰܚܘ ܒܺܝ ܐܰܒܳܗܰܝ̈ܟܽܘܢ ܕܰܐܪܚܶܩܘ ܡܶܢܝ: ܘܶܐܙܰܠܘ ܒܳܬ݂ܰܪ ܠܳܐ ܡܶܕܶܡ: ܘܡܶܕܶܡ ܠܳܐ ܝܺܬܰܪܘ.</VERS>
      <VERS vnumber="6">ܘܠܳܐ ܐܶܡܰܪܘ ܐܰܝܟܰܘ ܡܳܪܝܳܐ ܕܰܐܣܩܰܢ ܡܶܢ ܐܰܪܥܳܐ ܕܡܶܨܪܶܝܢ: ܕܕܰܒܪܰܢ ܒܡܰܕܒܪܳܐ ܒܰܐܪܥܳܐ ܚܪܰܒܬܳܐ ܘܰܫܗܺܝܬ݂ܳܐ: ܒܰܐܪܥܳܐ ܨܳܕ݂ܺܝܬܳܐ ܕܛܶܠܳܠܰܝ̈ ܡܰܘܬܳܐ: ܒܰܐܪܥܳܐ ܕܠܳܐ ܥܒܰܪ ܒܳܗ̇ ܓܒܰܪ: ܘܠܳܐ ܝܺܬܶܒ ܒܰܪܢܳܫ ܬܰܡܳܢ.</VERS>
      <VERS vnumber="7">ܘܰܐܝܬܺܝܬܟܽܘܢ ܠܰܐܪܥܳܐ ܕܟܰܪܡܠܳܐ: ܠܡܶܐܟܰܠ ܦܺܐܖ̈ܶܝܗ̇ ܘܛܳܒ̈ܳܬܳܗ̇. ܘܶܐܬܰܝܬܽܘܢ ܘܛܰܡܰܐܬܽܘܢ ܐܰܪܥܝ. ܘܝܳܪܬܽܘܬ݂ܝ ܣܳܡܬܽܘܢ ܠܛܰܢܦܽܘܬܳܐ.</VERS>
      <VERS vnumber="8">ܟܳܗ̈ܢܶܐ ܠܳܐ ܐܶܡܰܪܘ ܐܰܝܟܰܘ ܡܳܪܝܳܐ. ܘܰܐܚܺܝܕܰܝ̈ ܢܳܡܽܘܣܳܐ ܠܳܐ ܝܰܕ݂ܥܽܘܢܝ. ܘܖ̈ܳܥܰܘܳܬ݂ܳܐ ܕܰܓܶܠܘ ܒܺܝ. ܘܰܢܒܺܝ̈ܶܐ ܐܶܬ݂ܢܰܒܺܝܘ ܒܒܰܥܠܳܐ. ܘܒܳܬ݂ܰܪ ܡܶܕܶܡ ܕܠܰܝܬ ܒܶܗ ܝܽܘܬ݂ܪܳܢ ܐܶܙܰܠܘ.</VERS>
      <VERS vnumber="9">ܡܶܛܽܠ ܗܳܢܳܐ ܐܶܬܬܕܺܝܢ ܥܰܡܟܽܘܢ ܐܳܡܰܪ ܡܳܪܝܳܐ: ܘܥܰܡ ܒܢܰܝ̈ ܒܢܰܝ̈ܟܽܘܢ ܐܶܬܬܕܺܝܢ.</VERS>
      <VERS vnumber="10">ܥܒܰܪܘ ܠܓܳܙܖ̈ܳܬ݂ܳܐ ܕܟܶܬܳܝ̈ܶܐ ܘܰܚܙܰܘ: ܘܰܠܩܶܕܰܪ ܫܰܕܰܪܘ: ܘܛܳܒ ܐܶܣܬܰܟܰܠܘ: ܘܰܚܙܰܘ ܐܶܢ ܗܘܳܬ݂ ܐܰܝܟ݂ ܗܳܕܶܐ.</VERS>
      <VERS vnumber="11">ܡܚܰܠܦܺܝܢ ܥܰܡ̈ܡܶܐ ܐܰܠܳܗܰܝ̈ܗܽܘܢ ܐܰܝܠܶܝܢ ܕܠܳܐ ܗܘܰܘ ܐܰܠܳܗ̈ܶܐ ܘܥܰܡܝ ܚܰܠܶܦ ܐܺܝܩܳܪܶܗ ܒܰܕܠܳܐ ܝܽܘܬܪܳܢ.</VERS>
      <VERS vnumber="12">ܬܡܰܗܘ ܫܡܰܝܳܐ ܥܰܠ ܗܳܕܶܐ: ܘܙܽܘܥܘ ܘܰܕ݂ܚܰܠܘ ܛܳܒ݂ ܐܳܡܰܪ ܡܳܪܝܳܐ.</VERS>
      <VERS vnumber="13">ܡܶܛܽܠ ܕܬܰܪܬܶܝܢ ܒܺܝ̈ܫܳܢ ܥܒܰܕ݂ܘ ܥܰܡܝ: ܠܺܝ ܫܒܰܩܘ ܡܰܒܽܘܥܳܐ ܕܡܰܝ̈ܳܐ ܚܰܝ̈ܶܐ: ܘܶܐܙܰܠܘ ܚܦܰܪܘ ܠܗܽܘܢ ܓܽܘ̈ܒܶܐ: ܓܽܘ̈ܒܶܐ ܖ̈ܥܺܝܥܶܐ ܕܠܳܐ ܡܶܫܟܚܺܝܢ ܠܡܶܩܒܳܐ ܒܗܽܘܢ ܡܰܝ̈ܳܐ. </VERS>
      <VERS vnumber="14">܆ ܕܰܠܡܳܐ ܥܰܒ݂ܕܰܐ ܗ̱ܘ ܝܺܣܪܳܐܶܝܠ: ܐܶܢ ܝܺܠܺܝܕ݂ ܒܰܝܬܰܐ ܗ̱ܘ: ܡܶܛܽܠ ܡܳܢܳܐ ܗܘܳܐ ܠܒܶܙܬ݂ܳܐ.</VERS>
      <VERS vnumber="15">ܥܠܰܘܗܝ ܢܢܰܗܡܽܘܢ ܐܰܖ̈ܝܰܘܳܬܳܐ: ܘܰܢܪܺܝܡܽܘܢ ܩܳܠܗܽܘܢ: ܘܢܶܥܒܕ݂ܽܘܢ ܐܰܪܥܶܗ ܠܚܽܘܪܒܳܐ: ܘܩܽܘܖ̈ܝܶܗ ܢܶܨ̈ܕܝܳܢ ܡܶܢ ܒܠܰܝ ܕܝܳܬܶܒ.</VERS>
      <VERS vnumber="16">ܐܳܦ ܒܢܰܝ̈ ܡܰܦܰܣ ܘܬܰܚܦܺܝܣ: ܢܶܪܥܽܘܢܶܟ݂ܝ ܪܺܝܫܳܐ ܪܺܝܫܳܐ.</VERS>
      <VERS vnumber="17">ܗܳܐ ܗܳܟܰܢܳܐ ܢܶܬ݂ܥܒܶܕ݂ ܠܶܟ݂ܝ: ܥܰܠ ܕܰܫܒܰܩܬܝ ܠܡܳܪܝܳܐ ܐܰܠܳܗܶܟ݂ܝ ܒܙܰܒܢܳܐ ܕܰܡܕܰܒܰܪ ܗ̱ܘܳܐ ܠܶܟ݂ܝ ܒܽܐܘܪܚܳܐ.</VERS>
      <VERS vnumber="18">ܘܗܳܫܳܐ ܡܳܐ ܠܶܟ݂ܝ ܠܡܺܐܙܰܠ ܠܽܐܘܪܚܳܐ ܕܡܶܨܪܶܝܢ ܠܡܶܫܬܳܐ ܡܰܝ̈ܳܐ ܕܫܺܝܚܽܘܪ: ܘܡܳܐ ܠܶܟ݂ܝ ܠܡܺܐܙܰܠ ܠܽܐܘܪܚܳܐ ܕܳܐܬܽܘܪ: ܠܡܶܫܬܳܐ ܡܰܝ̈ܳܐ ܕܢܰܗܪܳܐ.</VERS>
      <VERS vnumber="19">ܬܶܪܕܶܝܟ݂ܝ ܒܺܝܫܬܶܟ݂ܝ: ܘܰܬܝܳܒܽܘܬܶܟ݂ܝ ܬܰܟܣܶܟ݂ܝ. ܘܕܰܥܝ ܘܰܚܙܳܝ ܕܒܺܝܫ ܘܡܰܪܺܝܪ: ܥܰܠ ܕܰܫܒܰܩܬܝ ܠܡܳܪܝܳܐ ܐܰܠܳܗܶܟ݂ܝ ܘܠܳܐ ܕܚܶܠܬܝ ܡܶܢܝ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ.</VERS>
      <VERS vnumber="20">ܡܶܛܽܠ ܕܡܶܢ ܥܳܠܰܡ ܬܶܒܪܶܬ ܢܺܝܪܶܟ݂ܝ. ܘܦܰܣܩܶ݀ܬ ܚܢܳܩܰܝ̈ܟܝ. ܘܶܐܡܰܪܬܝ ܕܬܽܘܒ ܠܰܐܠܳܗ ܐ̱ܚܪܺܝܢ ܠܳܐ ܐܶܦܠܽܘܚ. ܘܗܳܐ ܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܐܰܢ̱ܬܝ ܛܳܥܝܳܐ ܘܰܡܙܰܢܝܳܐ.</VERS>
      <VERS vnumber="21">ܘܶܐ̱ܢܳܐ ܢܨܰܒ݂ܬܶܟ݂ܝ ܫܰܒܽܘܩܳܐ ܕܟܽܠܶܗ ܙܰܪܥܳܐ ܕܩܽܘܫܬܳܐ. ܘܰܐܝܟܰܢܳܐ ܐܶܬܗܦܶܟ݂ܬܝ ܥܠܰܝ: ܘܰܡܪܰܕܬܝ ܐܰܝܟ݂ ܓܦܶܬܳܐ ܢܽܘܟܪܳܝܬܳܐ.</VERS>
      <VERS vnumber="22">ܘܶܐܢ ܬܶܬܚܰܘܪܺܝܢ ܒܢܶܬ݂ܪܳܐ: ܘܬܰܣܓܶܝܢ ܠܶܟ݂ܝ ܟܶܒܪܺܝܬܳܐ: ܟܬܰܡܘ ܠܗܽܘܢ ܒܶܟ݂ܝ ܚܛܳܗܰܝ̈ܟܝ ܩܕ݂ܳܡܝ ܐܳܡܰܪ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="23">ܐܰܝܟܰܢܳܐ ܬܺܐܡܪܺܝܢ ܕܠܳܐ ܐܶܬܛܰܡܐܶܬ: ܘܒܳܬ݂ܰܪ ܒܰܥܠܳܐ ܠܳܐ ܐܶܙܶܠ̱ܬ. ܚܙܳܝ ܐܽܘܖ̈ܚܳܬ݂ܶܟ݂ܝ ܒܢܰܚ̈ܠܶܐ: ܘܕܰܥܝ ܡܳܢܳܐ ܥܒܰܕܬܝ: ܐܰܪܺܝܡܬܝ ܒܩܳܠܶܟ݂ܝ ܡܥܰܩܡܰܬ ܐܽܘܖ̈ܚܳܬ݂ܳܐ.</VERS>
      <VERS vnumber="24">ܐܰܝܟ݂ ܥܪܳܕ݂ܳܐ ܕܡܶܬܝܰܠܰܦ ܒܡܰܕܒܪܳܐ ܒܨܶܒܝܳܢܰܝ̈ ܢܰܦܫܶܗ: ܣܳܩܬܝ ܪܽܘܚܳܐ ܐܰܝܟ݂ ܝܳܪܽܘܪܳܐ. ܡܶܢ ܢܰܗܦܟ݂ܺܝܗ̇. ܟܽܠ ܡܶܢ ܕܒܳܥܶܐ ܠܳܗ̇ ܠܳܐ ܢܶܬܛܰܪܰܦ: ܒܽܐܘܖ̈ܚܳܬܳܗ̇ ܢܶܫܟܚܺܝܗ̇.</VERS>
      <VERS vnumber="25">ܟܠܳܝ ܖ̈ܶܓ݂ܠܰܝܟܝ ܡܶܢ ܚܶܦܝܳܝܽܘܬܳܐ: ܘܓܰܓܰܪܬܶܟ݂ܝ ܡܶܢ ܨܶܗܝܳܐ. ܘܶܐܡܰܪܬܝ ܐܶܬܚܰܝܠܶܬ ܠܳܐ ܨܳܒܝܳܐ ܐ̱ܢܳܐ. ܡܶܛܽܠ ܕܪܶܚܡܶܬ ܢܽܘܟܖ̈ܳܝܶܐ: ܘܒܳܬ݂ܰܪܗܽܘܢ ܐܺܙܰܠ.</VERS>
      <VERS vnumber="26">ܐܰܝܟ݂ ܒܶܗܬܰܬ݂ ܓܰܢܳܒܳܐ ܟܰܪ ܕܡܶܫܬܟܰܚ: ܗܳܟܰܢܳܐ ܒܗܶܬܘ ܒܢܰܝ̈ ܝܺܣܪܳܐܶܝܠ: ܗܶܢܽܘܢ ܘܡܰܠܟܰܝ̈ܗܽܘܢ: ܘܪܰܘܖ̈ܒܳܢܰܝܗܽܘܢ: ܘܟܳܗܢܰܝ̈ܗܽܘܢ ܘܰܢܒܺܝܰܝ̈ܗܽܘܢ.</VERS>
      <VERS vnumber="27">ܕܳܐܡܪܺܝܢ ܠܩܰܝܣܳܐ ܐܰܒܽܘܢ ܐܰܢ̱ܬ: ܘܰܠܟܺܐܦܳܐ ܕܰܐܢ̱ܬܝ ܝܺܠܶܕܬܺܝܢ. ܡܶܛܽܠ ܕܰܐܦܢܺܝܘ ܠܺܝ ܩܕ݂ܳܠܗܽܘܢ: ܘܠܳܐ ܐܰܦܰܝ̈ܗܽܘܢ. ܘܰܒܙܰܒܢܳܐ ܕܒܺܝܫܽܘܬܗܽܘܢ ܐܳܡܪܺܝܢ: ܩܽܘܡ ܥܰܕܰܪܰܝܢ ܘܰܦܪܽܘܩܰܝܢ.</VERS>
      <VERS vnumber="28">ܘܰܐܝܟܳܐ ܐܶܢܽܘܢ ܐܰܠܳܗܰܝ̈ܟ ܕܰܥܒܰܕܬ ܠܳܟ݂: ܢܩܽܘܡܽܘܢ ܘܢܶܦܪܩܽܘܢܳܟ݂ ܒܰܙܒܰܢ ܒܺܝܫܬܳܟ݂. ܡܶܛܽܠ ܕܰܐܝܟ݂ ܡܶܢܝܳܢܳܐ ܕܩܽܘܖ̈ܝܳܝܟ ܗܘܰܘ ܐܰܠܳܗܰܝ̈ܟ ܝܺܗܽܘܕ݂ܳܐ.</VERS>
      <VERS vnumber="29">ܠܡܳܢܳܐ ܕܳܝܢܺܝܢ ܐܢ̱ܬܽܘܢ ܥܰܡܝ ܟܽܠܟܽܘܢ ܕܰܓܶܠܬܽܘܢ ܒܺܝ: ܐܳܡܰܪ ܡܳܪܝܳܐ.</VERS>
      <VERS vnumber="30">ܣܪܺܝܩܳܐܺܝܬ ܡܚܺܝܬ ܠܰܒܢܰܝ̈ܟܽܘܢ. ܘܡܰܪܕܽܘܬܳܐ ܠܳܐ ܩܰܒܶܠܘ. ܐܶܟ݂ܠܰܬ ܚܰܪܒܳܐ ܠܰܢܒܺܝܰܝ̈ܟܽܘܢ: ܐܰܝܟ݂ ܐܰܪܝܳܐ ܡܚܰܒܠܳܢܳܐ.</VERS>
      <VERS vnumber="31">ܐܰܢ̱ܬܽܘܢ ܕܳܪܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ: ܕܰܠܡܳܐ ܡܰܕܒܪܳܐ ܗܘܺܝ݀ܬ ܠܺܝܣܪܳܐܶܝܠ: ܐܰܘ ܐܰܝܟ݂ ܐܰܪܝܳܐ ܚܰܪܒܬܳܐ: ܡܶܛܽܠ ܡܳܢܳܐ ܐܶܡܰܪ ܥܰܡܝ: ܢܚܶܬܢ ܠܳܐ ܢܺܐܬܶܐ ܬܽܘܒ ܠܘܳܬܳܟ݂.</VERS>
      <VERS vnumber="32">ܕܰܠܡܳܐ ܛܳܥܝܳܐ ܒܬܽܘܠܬܳܐ ܥܽܘܕܳܢܳܗ̇: ܘܟܰܠܬ݂ܳܐ ܬܰܨܒܺܝܬܳܗ̇: ܥܰܡܝ ܕܶܝܢ ܛܥܰܐܢܝ ܝܰܘ̈ܡܳܬܳܐ ܕܠܰܝܬ ܠܗܽܘܢ ܡܶܢܝܳܢ.</VERS>
      <VERS vnumber="33">ܡܳܢܳܐ ܬܽܘܒ ܡܰܬܩܢܰܬ݂ܝ ܐܽܘܖ̈ܚܳܬ݂ܶܟ݂ܝ ܠܡܶܒܥܳܐ ܪܶܚܡܬܳܐ: ܕܗܳܐ ܐܳܦ ܒܺܝܫܬܳܐ ܝܺܠܶܦܬܝ ܒܽܐܘܖ̈ܚܳܬ݂ܶܟ݂ܝ.</VERS>
      <VERS vnumber="34">ܘܳܐܦ ܒܺܐܝܕܰܝ̈ܟܝ ܐܶܫܬܟܰܚ ܕܡܳܐ ܕܢܰܦ̈ܫܳܬܳܐ ܡܶܣ̈ܟܺܢܶܐ ܙܰܟܳܝ̈ܶܐ: ܠܳܐ ܗ̱ܘܳܐ ܒܦܽܘܠܫܬܳܐ ܐܶܫܟܰܚܬܝ ܐܶܢܽܘܢ: ܐܶܠܳܐ ܬܚܶܝܬ ܟܽܠ ܐܺܝܠܳܢ.</VERS>
      <VERS vnumber="35">ܘܶܐܡܰܪܬܝ ܕܰܡܚܰܣܝܳܐ ܐ̱ܢܳܐ: ܡܶܛܽܠ ܗܳܢܳܐ ܐܰܗܦܶܟ݂ ܪܽܘܓ݂ܙܶܗ ܡܶܢܝ: ܗܳܐ ܕܳܐܶܢ ܐ̱ܢܳܐ ܠܶܟ݂ܝ ܥܰܠ ܕܶܐܡܰܪܬܝ ܕܠܳܐ ܚܛܺܝ݀ܬ.</VERS>
      <VERS vnumber="36">ܡܳܢܳܐ ܡܶܙܕܰܠܠܰܬܝ ܛܳܒ ܠܡܶܬܢܳܐ ܐܽܘܖ̈ܚܳܬ݂ܶܟ݂ܝ: ܐܳܦ ܡܶܢ ܡܶܨܪܶܝܢ ܬܶܒܗܬܺܝܢ ܐܰܝܟ݂ ܕܰܒܗܶܬܬܝ ܡܶܢ ܐܳܬܽܘܪ.</VERS>
      <VERS vnumber="37">ܐܳܦ ܡܶܢ ܠܘܳܬ݂ ܗܳܢܳܐ ܬܶܦܩܺܝܢ ܟܰܕ݂ ܐܺܝܕܰܝ̈ܟܝ ܥܰܠ ܪܺܝܫܶܟ݂ܝ: ܕܰܪܓܶܙ ܡܳܪܝܳܐ ܥܰܠ ܡܰܬܟܠܳܢܰܝ̈ܟܝ: ܘܠܳܐ ܬܰܨܠܚܺܝܢ ܒܗܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܐܶܢ ܢܶܫܒܽܘܩ ܓܰܒܪܳܐ ܐܰܢ̱ܬܬܶܗ: ܘܬܺܐܙܰܠ ܡܶܢ ܠܘܳܬ݂ܶܗ ܘܬܶܗܘܶܐ ܠܓܰܒܪܳܐ ܐ̱ܚܪܺܢܳܐ: ܐܶܢ ܡܶܬܦܢܶܐ ܠܘܳܬ݂ܳܗ̇ ܬܽܘܒ: ܗܳܐ ܡܶܬܛܰܢܳܦܽܘ ܬܶܬܛܰܢܰܦ ܐܰܪܥܳܐ ܗܳܝ. ܘܰܐܢ̱ܬܝ ܙܰܢܺܝܬܝ ܒܖ̈ܳܥܰܘܳܬ݂ܳܐ ܣܰܓܺܝ̈ܐܶܐ: ܬܽܘܒܝ ܠܘܳܬ݂ܝ. ܐܳܡܰܪ ܡܳܪܝܳܐ.</VERS>
      <VERS vnumber="2">ܐܰܪܺܝܡܝ ܥܰܝܢܰܝ̈ܟܝ ܥܰܠ ܫܒܺܝ̈ܠܶܐ܆ ܘܰܚܙܳܝ ܐܰܝܟܳܐ ܠܳܐ ܐܶܬܛܰܢܰܦܬܝ: ܥܰܠ ܐܽܘܖ̈ܚܳܬ݂ܳܐ ܝܺܬܶܒܬܝ ܠܗܽܘܢ ܐܰܝܟ݂ ܢܰܥܒܳܐ ܒܡܰܕܒܪܳܐ: ܘܛܰܢܶܦـܬܝ ܐܰܪܥܳܐ ܒܙܳܢܝܽܘܬܶܟ݂ܝ.</VERS>
      <VERS vnumber="3">ܘܰܒܒܺܝܫܽܘܬܶܟ݂ܝ ܐܶܬܟܠܺܝܘ ܖ̈ܣܺܝܣܶܐ: ܘܰܪܒܺܝܥܳܐ ܠܳܐ ܗܘܳܐ: ܘܒܶܝܬ݂ ܥܰܝ̈ܢܶܐ ܕܰܐܢ̱ܬܬܳܐ ܙܳܢܺܝܬ݂ܳܐ ܗܘܳܐ ܠܶܟ݂ܝ: ܘܠܳܐ ܨܒܰܝܬܝ ܠܡܶܬܬܟ݂ܳܣܽܘ.</VERS>
      <VERS vnumber="4">ܗܳܐ ܡܶܟܺܝܠ ܩܳܪܝܳܐ ܐܰܢ̱ܬܝ ܠܺܝ: ܐܳܒܝ: ܘܰܡܪܰܒܝܳܢܝ ܕܡܶܢ ܛܰܠܝܽܘܬܝ ܐܰܢ̱ܬ.</VERS>
      <VERS vnumber="5">ܕܰܠܡܳܐ ܢܶܬܢܛܰܪ ܠܥܳܠܰܡ: ܐܰܘ ܢܶܬܢܛܰܪ ܠܥܳܠܡܺܝܢ: ܗܳܐ ܡ̣ܰܠܶܠܬܝ ܘܰܥ̣ܒܰܕܬܝ ܒܺܝܫܬܳܐ ܘܶܐܬܚܰܝܰܠܬܝ.</VERS>
      <VERS vnumber="6">ܘܶܐܡܰܪ ܠܺܝ ܡܳܪܝܳܐ ܒܝܰܘܡܰܘ̈ܗܝ ܕܝܽܘܫܺܝܳܐ ܡܰܠܟܳܐ: ܚ̣ܙܰܝܬ ܡܶܕܶܡ ܕܥ̣ܶܒܕܰܬ ܥܳܡܽܘܪܬܳܐ ܕܺܝܣܪܳܐܶܝܠ: ܐܶܙܰܠܬ݂ ܗܺܝ ܠܟ݂ܽܠ ܛܽܘܪ ܕܪܳܡ: ܘܰܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܘܙܰܢܝܰܬ݂ ܬܰܡܳܢ.</VERS>
      <VERS vnumber="7">ܘܶܐܡܪܶܬ ܡܶܢ ܒܳܬ݂ܰܪ ܕܥܶܒܕܰܬ݂ ܗܳܠܶܝܢ ܟܽܠܗܶܝܢ: ܕܬܽܘܒܝ ܠܘܳܬ݂ܝ ܘܠܳܐ ܬܳܒܰܬ݂: ܘܰܚܙܳܬ݂ ܫܽܘܩܪܳܗ̇ ܚܳܬ݂ܳܗ̇ ܝܺܗܽܘܕ݂ܳܐ.</VERS>
      <VERS vnumber="8">ܘܰܚܙܳܬ݂ ܟܽܠܗܶܝܢ ܨܶܒ̈ܘܳܬ݂ܳܗ̇. ܘܥܰܠ ܕܓܳܪܰܬ݂ ܥܳܡܽܘܪܬܳܐ ܕܺܝܣܪܳܐܶܝܠ ܫܒܰܩܬ݂ܳܗ̇: ܘܝܶܗܒܶܬ݂ ܠܳܗ̇ ܟܬܳܒܳܐ ܕܫܽܘܒܩܳܢܳܐ: ܘܠܳܐ ܕܶܚܠܰܬ݂ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ: ܘܶܐܙܰܠ̱ܬ݂ ܘܙܰܢܝܰܬ݂ ܐܳܦ ܗܺܝ.</VERS>
      <VERS vnumber="9">ܘܡܶܛܽܠ ܕܙܰܠܺܝܠܳܐ ܗ̱ܘܳܬ݂ ܙܳܢܝܽܘܬ݂ܳܗ̇ ܛܰܢܦܰܬ݂ ܐܰܪܥܳܐ: ܘܓܳܪܰܬ݂ ܒܟܺܐܦ̈ܶܐ ܘܰܒܩܰܝ̈ܣܶܐ.</VERS>
      <VERS vnumber="10">ܘܳܐܦ ܡܶܢ ܒܳܬ݂ܰܪ ܗܳܠܶܝܢ ܟܽܠܗܶܝܢ: ܠܳܐ ܬܳܒܰܬ݂ ܠܘܳܬ݂ܝ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ ܡܶܢ ܟܽܠܶܗ ܠܶܒܳܗ̇: ܐܶܠܳܐ ܐܶܢ ܒܕܰܓܳܠܽܘܬܳܐ ܐܳܡܰܪ ܡܳܪܝܳܐ.</VERS>
      <VERS vnumber="11">ܘܶܐܡܰܪ ܠܺܝ ܡܳܪܝܳܐ: ܙܰܕܩܰܬ݂ ܢܰܦܫܳܗ̇ ܥܳܡܽܘܪܬܳܐ ܕܺܝܣܪܳܐܶܝܠ: ܡܶܢ ܫܰܩܳܪܬܳܐ ܚܳܬ݂ܳܗ̇ ܝܺܗܽܘܕ݂ܳܐ.</VERS>
      <VERS vnumber="12">ܙܶܠ ܘܰܐܟܪܶܙ ܦܶܬܓ݂ܳܡ̈ܶܐ ܗܳܠܶܝܢ ܒܓܰܪܒܝܳܐ: ܘܶܐܡܰܪ: ܬܽܘܒܝ ܥܳܡܽܘܪܬܳܐ ܕܺܝܣܪܳܐܶܝܠ ܐܳܡܰܪ ܡܳܪܝܳܐ: ܘܠܳܐ ܐܶܩܰܫܶܐ ܐܰܦܰܝ̈ ܒܟܽܘܢ: ܡܶܛܽܠ ܕܛܳܒ ܐ̱ܢܳܐ ܐܳܡܰܪ ܡܳܪܝܳܐ: ܘܠܳܐ ܐܳܠܶܡ ܐ̱ܢܳܐ ܠܥܳܠܰܡ.</VERS>
      <VERS vnumber="13">ܒܪܰܡ ܕܰܥܝ ܚܛܳܗܰܝ̈ܟܝ: ܕܰܒܡܳܪܝܳܐ ܐܰܠܳܗܶܟ݂ܝ ܚ̣ܛܰܝܬܝ. ܘܒܰܕܰܪܬܝ ܐܽܘܖ̈ܚܳܬ݂ܶܟ݂ܝ ܠܢܽܘܟܖ̈ܳܝܶܐ ܬܚܶܝܬ ܟܽܠ ܐܺܝܠܳܢ ܕܥܰܒܺܝܛ: ܘܰܒܩܳܠܝ ܠܳܐ ܫܡܰܥܬܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="14">ܬܽܘܒܘ ܒ̈ܢܰܝܳܐ ܬܰܝܳܒ̈ܶܐ ܐܳܡܰܪ ܡܳܪܝܳܐ: ܕܶܐܢܳܐ ܨܒܺܝܬ݂ ܒܟܽܘܢ: ܘܰܕ݂ܒܰܪܬܟܽܘܢ ܚܰܕ݂ ܡܶܢ ܩܪܺܝܬ݂ܳܐ: ܘܰܬܪܶܝܢ ܡܶܢ ܫܰܪܒܬܳܐ: ܘܰܐܝܬܺܝܬܟܽܘܢ ܠܨܶܗܝܽܘܢ.</VERS>
      <VERS vnumber="15">ܘܶܐܬܶܠ ܠܟܽܘܢ ܖ̈ܳܥܰܘܳܬܳܐ ܐܰܝܟ݂ ܠܶܒܝ: ܘܢܶܪܥܽܘܢܳܟܽܘܢ ܒܺܝܕܰܥܬ݂ܳܐ ܘܰܒܣܽܘܟܳܠܳܐ.</VERS>
      <VERS vnumber="16">ܘܢܶܗܘܶܐ ܟܰܕ݂ ܬܶܦܪܽܘܢ ܘܬܶܣܓܽܘܢ ܒܰܐܪܥܳܐ: ܒܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ: ܠܳܐ ܢܺܐܡܪܽܘܢ ܬܽܘܒ ܩܺܒܽܘܬܳܐ ܕܕ݂ܺܝܰܬܺܩܺܐ ܕܡܳܪܝܳܐ: ܘܠܳܐ ܬܶܣܰܩ ܥܰܠ ܠܶܒܳܐ: ܘܠܳܐ ܢܶܬܕܰܟ݂ܪܽܘܢܳܗ̇ ܘܠܳܐ ܢܶܦܩܕ݂ܽܘܢܳܗ̇: ܘܠܳܐ ܬܶܬܥܒܶܕ݂ ܬܽܘܒ.</VERS>
      <VERS vnumber="17">ܒܶܗ ܒܙܰܒܢܳܐ ܗܰܘ: ܢܶܩܪܽܘܢܳܗ̇ ܠܽܐܘܪܺܫܠܶܡ ܟܽܘܪܣܝܶܗ ܕܡܳܪܝܳܐ: ܘܰܢܣܰܟܽܘܢ ܟܽܠܗܽܘܢ ܥܰܡ̈ܡܶܐ ܠܰܫܡܶܗ ܕܡܳܪܝܳܐ: ܘܠܳܐ ܢܺܐܙܽܠܘܢ ܬܽܘܒ ܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ.</VERS>
      <VERS vnumber="18">ܒܝܰܘ̈ܡܳܬܳܐ ܗܳܢܽܘܢ: ܢܺܐܙܽܠܘܢ ܕܒܶܝܬ݂ ܝܺܗܽܘܕ݂ܳܐ ܥܰܡ ܕܒܶܝܬ݂ ܝܺܣܪܳܐܶܝܠ: ܘܢܺܐܬܽܘܢ ܐܰܟ݂ܚܕ݂ܳܐ ܡܶܢ ܐܰܪܥܳܐ ܕܓܰܪܒܝܳܐ: ܠܰܐܪܥܳܐ ܕܰܐܘܪܬܶܬ ܠܰܐܒܳܗܰܝ̈ܗܽܘܢ.</VERS>
      <VERS vnumber="19">ܘܶܐ̱ܢܳܐ ܐܶܡܪܶܬ݂ ܕܶܐܚܫܒܳܟ݂ ܒܰܒ̈ܢܰܝܳܐ: ܘܶܐܬܶܠ ܠܳܟ݂ ܐܰܪܥܳܐ ܓܒܺܝܬ݂ܳܐ ܘܝܳܪܬܽܘܬ݂ܳܐ ܕܚܰܝ̈ܠܶܐ ܕܚܰܝ̈ܠܘܳܬ݂ܐ ܕܥܰܡ̈ܡܶܐ: ܘܶܐܡܪܶܬ ܐܳܒܝ ܬܶܩܪܽܘܢܳܢܝ: ܘܡܶܢ ܒܳܬ݂ܰܪܝ ܠܳܐ ܬܶܗܦܟ݂ܽܘܢ.</VERS>
      <VERS vnumber="20">ܫܰܪܺܝܪܳܐܺܝܬ݂ ܐܰܝܟ݂ ܕܰܡܕܰܓܠܳܐ ܐܰܢ̱ܬܬܳܐ ܒܚܰܒܪܳܗ̇: ܗܳܟܰܢܳܐ ܕܰܓܶܠܘ ܒܺܝ ܒܢܰܝ̈ ܝܺܣܪܳܐܶܝܠ: ܐܳܡܰܪ ܡܳܪܝܳܐ.</VERS>
      <VERS vnumber="21">ܩܳܠܳܐ ܥܰܠ ܫܒܺܝ̈ܠܶܐ ܐܶܫܬܡܰܥ: ܒܟ݂ܳܬܳܐ ܘܒܳܥܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܥܰܩܶܡܘ ܐܽܘܖ̈ܚܳܬܗܽܘܢ: ܘܰܛܥܰܘ ܠܡܳܪܝܳܐ ܐܰܠܳܗܗܽܘܢ.</VERS>
      <VERS vnumber="22">ܬܽܘܒܘ ܒ̈ܢܰܝܳܐ ܬܰܝܳܒ̈ܶܐ: ܘܰܐܣܶܐ ܬܝܳܒܽܘܬܟܽܘܢ: ܘܶܐܡܰܪܘ ܗܶܢܽܘܢ ܗܳܐ ܚܢܰܢ ܕܺܝܠܳܟ݂: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܐܰܠܳܗܰܢ.</VERS>
      <VERS vnumber="23">ܫܰܪܺܝܪܳܐܺܝܬ݂ ܠܕܰܓܳܠܽܘܬܳܐ. ܖ̈ܳܡܳܬܳܐ ܘܥܽܘܫܢܳܐ ܕܛܽܘܖ̈ܶܐ: ܫܰܪܺܝܪܳܐܺܝܬ݂ ܒܡܳܪܝܳܐ ܐܰܠܳܗܰܢ ܦܽܘܪܩܳܢܶܗ ܕܺܝܣܪܳܐܶܝܠ.</VERS>
      <VERS vnumber="24">ܘܒܶܗܬܬܳܐ ܐܶܟ݂ܠܰܬ݂ ܠܶܐܘܰܬ ܐܰܒܳܗܰܝ̈ܢ ܡܶܢ ܛܰܠܝܽܘܬܗܽܘܢ: ܘܰܠܥܳܢ̈ܗܽܘܢ: ܘܰܠܬܰܘܖ̈ܰܝܗܽܘܢ: ܘܠܰܒܢܰܝ̈ܗܽܘܢ: ܘܠܰܒ̈ܢܳܬܗܽܘܢ.</VERS>
      <VERS vnumber="25">ܢܶܕ݂ܡܰܟ݂ ܒܒܶܗܬܬܰܢ: ܘܰܢܟܰܣܶܝܢ ܚܶܦܪܰܢ ܡܶܛܽܠ ܕܰܠܡܳܪܝܳܐ ܐܰܠܳܗܰܢ ܚܛܰܝܢ: ܚܢܰܢ ܘܰܐܒܳܗܰܝ̈ܢ ܡܶܢ ܛܰܠܝܽܘܬܰܢ ܘܰܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܫܡܰܥܢ ܒܩܳܠܶܗ ܕܡܳܪܝܳܐ ܐܰܠܳܗܰܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܐܶܢ ܬܬܽܘܒ ܝܺܣܪܳܐܶܝܠ ܐܳܡܰܪ ܡܳܪܝܳܐ: ܠܘܳܬ݂ܝ ܬܬܽܘܒ. ܘܶܐܢ ܬܰܥܒܰܪ ܛܰܢܦܽܘܬ݂ܳܟ݂ ܡܶܢ ܩܕ݂ܳܡܝ ܠܳܐ ܬܙܽܘܥ.</VERS>
      <VERS vnumber="2">ܘܬܺܐܡܶܐ ܚܰܝ ܗ̱ܘ̣ ܡܳܪܝܳܐ: ܒܩܽܘܫܬܳܐ ܘܰܒܕܺܝܢܳܐ ܘܰܒܙܰܕܺܝܩܽܘܬ݂ܳܐ: ܘܢܶܬܒܰܪܟ݂ܽܘܢ ܒܶܗ ܥܰܡ̈ܡܶܐ ܘܒܶܗ ܢܶܫܬܰܒܚܽܘܢ.</VERS>
      <VERS vnumber="3">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܓܰܒܖ̈ܶܐ ܕܺܝܗܽܘܕ݂ܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܐܰܢܗܰܪܘ ܠܟܽܘܢ ܫܪܳܓ݂ܳܐ: ܘܠܳܐ ܬܶܙܪܥܽܘܢ ܥܰܠ ܟܽܘ̈ܒܶܐ.</VERS>
      <VERS vnumber="4">ܓܙܽܘܪܘ ܠܡܳܪܝܳܐ ܘܰܐܥܒܰܪܘ ܥܽܘܪܠܽܘܬ݂ܳܐ ܕܠܶܒܟܽܘܢ: ܓܰܒܖ̈ܶܐ ܕܺܝܗܽܘܕ݂ܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܰܠܡܳܐ ܬܶܦܽܘܩ ܐܰܝܟ݂ ܢܽܘܪܳܐ ܚܶܡܬܝ: ܘܬܰܘܩܶܕ݂ ܘܠܰܝܬ ܕܰܡܕܰܥܶܟ݂: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟܽܘܢ.</VERS>
      <VERS vnumber="5">ܚܰܘܰܘ ܒܺܝܗܽܘܕ݂ܳܐ: ܘܒܽܐܘܪܺܫܠܶܡ ܐܰܫܡܰܥܘ: ܘܶܐܡܰܪܘ: ܩܪܰܘ ܫܺܝܦܽܘܪܳܐ ܒܰܐܪܥܳܐ: ܩܪܰܘ ܒܩܳܠܳܐ ܪܳܡܳܐ: ܘܶܐܡܰܪܘ: ܐܶܬܟܰܢܰܫܘ ܘܢܶܥܽܘܠ ܠܩܽܘܖ̈ܝܳܐ ܥܰܫܺܝ̈ܢܳܬܳܐ.</VERS>
      <VERS vnumber="6">ܫܩܽܘܠܘ ܐܳܬܳܐ ܠܨܶܗܝܽܘܢ: ܐܶܬܥܰܫܢܘ ܘܠܳܐ ܬܩܽܘܡܽܘܢ: ܡܶܛܽܠ ܕܒܺܝܫܬܳܐ ܡܰܝܬܶܐ ܐ̱ܢܳܐ ܡܶܢ ܓܰܪܒܝܳܐ ܘܰܬܒܳܪܳܐ ܪܰܒܳܐ.</VERS>
      <VERS vnumber="7">ܡܠܶܟ݂ ܬܰܩܺܝܦ ܣܳܠܶܩ ܐܰܝܟ݂ ܐܰܪܥܳܐ ܡܶܢ ܥܳܒܶܗ: ܘܰܡܚܰܒܶܠ ܥܰܡ̈ܡܶܐ. ܫ̣ܩܰܠ ܘܰܢ̣ܦܰܩ ܡܶܢ ܐܰܬܪܶܗ: ܠܡܶܥܒܰܕ݂ ܐܰܪܥܳܟ݂ ܠܚܽܘܪܒܳܐ: ܘܩܽܘܖ̈ܝܳܝܟ ܢܶܨ̈ܕܝܳܢ ܡܶܢ ܒܠܰܝ ܕܝܳܬܶܒ.</VERS>
      <VERS vnumber="8">ܥܰܠ ܗܳܕܶܐ ܐܶܬܟܰܒܢܘ ܣܰܩ̈ܶܐ: ܘܰܐܪܩܶܕ݂ܘ ܘܰܐܝܠܶܠܘ: ܡܶܛܽܠ ܕܠܳܐ ܗܶܦܟܰܬ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܡܶܢܟܽܘܢ.</VERS>
      <VERS vnumber="9">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܢܺܐܒܰܕ݂ ܠܶܒܳܐ ܕܡܰܠ̈ܟܶܐ: ܘܠܶܒܳܐ ܕܫܰܠܺܝܛܳܢ̈ܶܐ. ܘܢܶܬܡܗܽܘܢ ܟܳܗ̈ܢܶܐ: ܘܰܢܒܺܝ̈ܶܐ ܢܶܬܕܰܡܪܽܘܢ.</VERS>
      <VERS vnumber="10">ܘܶܐܡܪܶܬ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܫܰܪܺܝܪܳܐܺܝܬ݂ ܡܰܛܥܳܝܽܘ ܐܰܛܥܺܝܬ ܠܥܰܡܳܐ ܗܳܢܳܐ: ܘܠܽܐܘܪܺܫܠܶܡ: ܕܶܐܡܪܶܬ݂ ܫܠܳܡܳܐ ܢܶܗܘܶܐ ܠܟܽܘܢ: ܘܗܳܐ ܩܶܪܒܰܬ݂ ܚܰܪܒܳܐ ܥܕ݂ܰܡܳܐ ܠܢܰܦܫܳܐ.</VERS>
      <VERS vnumber="11">ܒܶܗ ܒܙܰܒܢܳܐ ܗܰܘ: ܢܶܬܐܡܰܪ ܠܥܰܡܳܐ ܗܳܢܳܐ: ܘܠܽܐܘܪܺܫܠܶܡ: ܐܰܝܟ݂ ܪܽܘܚܳܐ ܛܳܥܺܝܬܳܐ ܕܒܰܫܒܺܝ̈ܠܶܐ ܕܡܰܕܒܪܳܐ ܐܽܘܪܚܳܗ̇ ܕܒܰܪܬ݂ܝ ܥܰܡܝ: ܠܳܐ ܠܡܶܕ݂ܪܳܐ ܘܠܳܐ ܠܡܶܚܡܰܠ.</VERS>
      <VERS vnumber="12">ܪܽܘܚܳܐ ܕܡܰܠܝܳܐ ܡܶܢ ܗܳܠܶܝܢ ܬܺܐܬܶܐ ܠܺܝ: ܡܶܟܺܝܠ ܐܳܦ ܐܶܢܳܐ ܐܶܡܰܠܶܠ ܕܺܝܢܰܝ̈ ܥܰܡܗܽܘܢ.</VERS>
      <VERS vnumber="13">ܗܳܐ ܐܰܝܟ݂ ܥܢܳܢܳܐ ܢܶܣܰܩ: ܘܰܐܝܟ ܥܰܠܥܳܠܳܐ ܡܰܪܟܰܒܬܶܗ: ܩܰܠܺܝܠܺܝܢ ܡܶܢ ܢܶܫܖ̈ܶܐ ܖ̈ܰܟ݂ܫܶܗ: ܘܳܝ ܠܰܢ ܕܶܐܬܒܙܶܙܢ.</VERS>
      <VERS vnumber="14">ܐܰܫܺܝܓܝ ܠܶܒܶܟ݂ܝ ܡܶܢ ܒܺܝܫܬܳܐ ܐܽܘܪܺܫܠܶܡ: ܡܶܛܽܠ ܕܬܶܬܦܰܪܩܺܝܢ: ܥܕ݂ܰܡܳܐ ܠܶܐܡܰܬܝ ܢܒܽܘ̈ܬ݂ܳܢ ܒܓ݂ܰܘܶܟ݂ܝ ܡܰܚܫ̈ܒܳܬܶܟ݂ܝ ܒܺܝ̈ܫܳܬ݂ܳܐ.</VERS>
      <VERS vnumber="15">ܡܶܛܽܠ ܩܳܠܳܐ ܕܰܡܚܰܘܶܐ ܡܶܢ ܕܳܢ: ܘܡܰܫܡܰܥ ܟܺܐܒܳܐ ܡܶܢ ܛܽܘܪܳܐ ܕܰܐܦܪܶܝܡ.</VERS>
      <VERS vnumber="16">ܐܰܕ݂ܟܰܪܘ ܠܥܰܡ̈ܡܶܐ: ܘܰܐܫܡܰܥܘ ܠܽܐܘܪܺܫܠܶܡ: ܗܳܐ ܟܶܢ̈ܫܶܐ ܕܥܰܡ̈ܡܶܐ ܐܳܬܶܝܢ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܘܰܢܪܺܝܡܽܘܢ ܩܳܠܗܽܘܢ ܥܰܠ ܩܽܘܖ̈ܝܳܐ ܕܺܝܗܽܘܕ݂ܳܐ.</VERS>
      <VERS vnumber="17">ܐܰܝܟ݂ ܢܳܛܖ̈ܰܝ ܚܰܩ̈ܠܳܬ݂ܳܐ ܗܘܰܘ ܥܠܶܝܗ̇ ܡܶܢ ܚܕ݂ܳܖ̈ܶܝܗ̇: ܡܶܛܽܠ ܕܠܺܝ ܡܰܪܡܪܰܬ݂ ܐܳܡܰܪ ܡܳܪܝܳܐ.</VERS>
      <VERS vnumber="18">ܐܽܘܖ̈ܚܳܬ݂ܶܟ݂ܝ ܘܰܥܒܳܕܰܝ̈ܟܝ ܥ̣ܒܰܕ݂ܘ ܠܶܟ݂ܝ ܗܳܠܶܝܢ: ܗܳܕܳܐ ܗ̱ܝ ܒܺܝܫܬܶܟ݂ܝ ܕܡܶܪܰܬ݂ ܘܩܶܪܒܰܬ݂ ܥܕ݂ܰܡܳܐ ܠܠܶܒܶܟ݂ܝ.</VERS>
      <VERS vnumber="19">ܡܥܰܝ̈ ܡܥܰܝ̈ ܟܳܝ݁ܒܺܝܢ ܠܺܝ ܘܰܬ݂ܠܰܘܳܬ݂ܝ̈. ܠܶܒܝ: ܡܫܰܘܰܪ ܠܺܝ ܠܶܒܝ ܘܠܳܐ ܫܳܬܶܩ: ܡܶܛܽܠ ܕܩܳܠܳܐ ܕܫܺܝܦܽܘܪܳܐ ܫܶܡܥܰܬ݂ ܢܰܦܫܝ: ܘܝܽܘܒܳܒܳܐ ܕܰܩܪܳܒܳܐ.</VERS>
      <VERS vnumber="20">ܬܒܳܪܳܐ ܥܰܠ ܬܒܳܪܳܐ ܢܺܐܬ݂ܶܐ: ܡܶܛܽܠ ܕܶܐܬܒܰܙܙܰܬ݂ ܟܽܠܳܗ̇ ܐܰܪܥܳܐ: ܡܶܢ ܫܶܠܝ ܐܶܬܒܙܶܙ ܡܰܫܟܰܢܝ: ܘܰܢܦܰܠ̈ܝ ܝܳܖ̈ܺܝܥܳܬܝ.</VERS>
      <VERS vnumber="21">ܥܕ݂ܰܡܳܐ ܠܶܐܡܰܬܝ ܐܶܚܙܶܐ ܠܰܕ݂ܥܳܪܶܩ: ܘܶܐܫܡܰܥ ܩܳܠܳܐ ܕܫܺܝܦܽܘܪܳܐ.</VERS>
      <VERS vnumber="22">ܡܶܛܽܠ ܕܰܫ̣ܛܰܘ ܥܰܡܝ: ܘܠܺܝ ܠܳܐ ܝܺܕܰܥܘ ܒܢܰܝ̈ܳܐ. ܐܶܢܽܘܢ ܣܰܟ݂̈ܠܶܐ: ܘܠܳܐ ܗܘܰܘ ܚܰܟܺܝ̈ܡܶܐ. ܚܰܟܺܝܡܺܝܢ ܐܶܢܽܘܢ ܠܒܺܝܫܬܳܐ: ܘܛܳܒܬܳܐ ܠܳܐ ܝܳܕ݂ܥܺܝܢ.</VERS>
      <VERS vnumber="23">ܚܳܪܶܬ ܒܰܐܪܥܳܐ: ܘܗܳܐ ܬܽܘܗ̇ ܘܒܽܘܗ̇: ܘܠܰܫܡܰܝܳܐ ܘܠܰܝܬ ܢܽܘܗܪܗܽܘܢ.</VERS>
      <VERS vnumber="24">ܚܙܺܝ݀ܬ ܛܽܘܖ̈ܶܐ ܘܗܳܐ ܙܳܝܥܺܝܢ: ܘܟܽܠܗܶܝܢ ܖ̈ܳܡܳܬܳܐ ܐܶܬܦܰܖ̈ܰܩܝ.</VERS>
      <VERS vnumber="25">ܚܳܪܶܬ݂ ܘܗܳܐ ܠܰܝܬ ܒܰܪܢܳܫ: ܘܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ ܦܶܪܕܰܬ݂.</VERS>
      <VERS vnumber="26">ܚܙܺܝ݀ܬ ܘܗܳܐ ܟܰܪܡܠܳܐ ܚܪܶܒ ܐܰܝܟ݂ ܡܰܕܒܪܳܐ: ܘܟܽܠܗܶܝܢ ܩܽܘܖ̈ܝܳܗ̇ ܐܶܬܥܩܰܖ̈ܝ: ܡܶܢ ܩܕ݂ܳܡ ܡܳܪܝܳܐ: ܘܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ.</VERS>
      <VERS vnumber="27">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܠܰܚܒܳܠܳܐ ܬܶܗܘܶܐ ܟܽܠܳܗ̇ ܐܰܪܥܳܐ: ܘܰܓܡܽܘܪܝܳܐ ܠܳܐ ܐܶܥܒܶܕ݂.</VERS>
      <VERS vnumber="28">ܡܶܛܽܠ ܗܳܠܶܝܢ ܬܶܬܐܒܶܠ ܐܰܪܥܳܐ: ܘܢܶܚܫܟ݂ܽܘܢ ܫܡܰܝ̈ܳܐ ܡܶܢ ܠܥܶܠ. ܟܽܠ ܕܡܰܠܠܶܬ ܘܶܐܬܪܰܥܺܝܬ: ܠܳܐ ܐܶܬܬܘܶܐ ܘܠܳܐ ܐܰܗܦܶܟ݂ ܡܶܢܳܗ̇.</VERS>
      <VERS vnumber="29">ܡܶܢ ܩܳܠܳܐ ܕܦܰܖ̈ܳܫܶܐ ܘܰܕ݂ܫܳܕܶܝܢ ܒܩܶܫܬܳܐ: ܥܶܪܩܰܬ݂ ܟܽܠܳܗ̇ ܩܪܺܝܬ݂ܳܐ: ܥ̣ܰܠܘ ܒܥܳܒ̈ܶܐ: ܘܒܰܫܩܺܝ̈ܦܶܐ ܣ̣ܠܶܩܘ: ܟܽܠܗܶܝܢ ܩܽܘܖ̈ܝܳܐ ܐܶܫܬܒܶܩ̈ܝ: ܘܠܰܝܬ ܒܰܪܢܳܫ ܕܝܳܬܶܒ ܒܗܶܝܢ.</VERS>
      <VERS vnumber="30">ܘܰܐܢ̱ܬܝ ܒܙܺܝܙܬܳܐ ܡܳܢܳܐ ܬܶܥܒܕ݂ܺܝܢ: ܟܰܕ݂ ܬܶܠܒܫܺܝܢ ܙܚܽܘܖ̈ܝܳܬ݂ܳܐ: ܟܰܕ݂ ܬܶܨܛܰܒܬܺܝܢ ܒܬܰܨܒܺܝܬܳܐ ܕܕܰܗܒܳܐ: ܟܰܕ݂ ܬܶܟ݂ܚܠܺܝܢ ܒܰܨܕ݂ܺܝܕ݂ܳܐ ܥܰܝܢܰܝ̈ܟܝ: ܠܰܣܪܺܝܩܽܘܬܰܐ ܗ̱ܘ ܡܶܨܛܰܒܬܳܐ ܐܰܢ̱ܬܝ: ܫܰܒܩܽܘܟ݂ܝ ܚܰܒܖ̈ܰܝܟܝ: ܘܢܰܦܫܶܟ݂ܝ ܒܳܥܶܝܢ.</VERS>
      <VERS vnumber="31">ܡܶܛܽܠ ܕܩܳܠܳܐ ܐܰܝܟ݂ ܟܪܺܝܗܬܳܐ ܫܶܡܥܶ݀ܬ: ܘܥܳܩܬܳܐ ܐܰܝܟ݂ ܐܰܢ̱ܬܬܳܐ ܕܰܡܚܰܒܠܳܐ ܠܡܺܐܠܰܕ݂: ܩܳܠܳܐ ܕܒܰܪܬ ܨܶܗܝܽܘܢ ܕܡܶܬܛܰܪܦܳܐ: ܘܰܡܦܰܪܣܳܐ ܐܺܝ̈ܕܶܝܗ̇ ܘܳܐܡܪܳܐ: ܘܳܝ ܠܺܝ ܕܶܐܬܛܰܪܦܰܬ݂ ܢܰܦܫܝ ܥܰܠ ܩܛܺܝ̈ܠܰܝ.</VERS>
  </CHAPTER>
    <CHAPTER cnumber="5">
      <VERS vnumber="1">ܐܶܬܟܰܪܟܘ ܒܫܽܘ̈ܩܶܝܗ̇ ܕܽܐܘܪܺܫܠܶܡ ܘܰܚܙܰܘ: ܘܕܰܥܘ: ܘܰܒܥܰܘ ܒܰܦ̈ܠܳܛܘܳܬܳܗ̇: ܐܶܢ ܬܶܫܟܚܽܘܢ ܓܰܒܪܳܐ: ܐܶܢ ܐܺܝܬ ܕܥܳܒܶܕ݂ ܕܺܝܢܳܐ: ܘܒܳܥܶܐ ܗܰܝܡܳܢܽܘܬ݂ܳܐ: ܐܶܫܒܽܘܩ ܠܳܗ̇.</VERS>
      <VERS vnumber="2">ܘܶܐܢ ܚܰܝ ܡܳܪܝܳܐ ܢܺܐܡܪܽܘܢ: ܫܰܪܺܝܪܳܐܺܝܬ݂ ܒܕܰܓܳܠܽܘܬܳܐ ܝܳܡܶܝܢ.</VERS>
      <VERS vnumber="3">ܡܳܪܝܳܐ ܥܰܝܢܰܝ̈ܟ ܥܰܠ ܗܰܝܡܳܢܽܘܬ݂ܳܐ: ܡܚܰܝܬ ܐܶܢܽܘܢ ܘܠܳܐ ܐܶܬܟܪܰܗܘ: ܓ̣ܰܡܰܪܬ݂ ܐܶܢܽܘܢ ܘܠܳܐ ܨܒ̣ܰܘ ܠܰܡܩܰܒܳܠܽܘ ܡܰܪܕܽܘܬ݂ܳܐ: ܩܰܫ̣ܺܝܘ ܐܰܦܰܝ̈ܗܽܘܢ ܡܶܢ ܟܺܐܦܳܐ: ܘܠܳܐ ܨܒܰܘ ܠܰܡܬܳܒ.</VERS>
      <VERS vnumber="4">ܘܶܐ̱ܢܳܐ ܐܶܡܪܶܬ݂ ܡܶܛܽܠ ܕܡܶܣܟܺܢܺܝܢ ܐܶܢܽܘܢ ܣܛܰܘ: ܡܶܛܽܠ ܕܠܳܐ ܝܺܕ݂ܰܥܘ ܐܽܘܪܚܶܗ ܕܡܳܪܝܳܐ ܘܕܺܝܢܳܐ ܕܰܐܠܳܗܽܘܢ.</VERS>
      <VERS vnumber="5">ܐܺܙܰܠ ܠܺܝ ܠܘܳܬ݂ ܪܰܘܖ̈ܒܳܢܶܐ ܘܶܐܡܰܠܶܠ ܥܰܡܗܽܘܢ: ܡܶܛܽܠ ܕܗܶܢܽܘܢ ܝܺܕ݂ܰܥܘ ܐܽܘܪܚܶܗ ܕܡܳܪܝܳܐ: ܘܕܺܝܢܳܐ ܕܰܐܠܳܗܗܽܘܢ: ܫܰܪܺܝܪܳܐܺܝܬ݂ ܟܽܠܗܽܘܢ ܐܰܟ݂ܚܕ݂ܳܐ: ܬܒܰܪܘ ܢܺܝܪܳܐ ܘܦ̣ܰܣܶܩܘ ܚܢܳܩ̈ܶܐ.</VERS>
      <VERS vnumber="6">ܡܶܛܽܠ ܗܳܢܳܐ ܢܶܬ݂ܒܰܪ ܐܶܢܽܘܢ ܐܰܪܝܳܐ ܡܶܢ ܥܳܒܳܐ: ܘܕܺܐܒܰܝ̈ ܪܰܡܫܳܐ ܢܒܰܙܥܽܘܢ ܐܶܢܽܘܢ: ܢܶܡܪܳܐ ܢܶܟ݂ܡܶܢ ܥܰܠ ܩܽܘܖ̈ܺܝܗܽܘܢ: ܟܽܠ ܕܢܶܦܽܘܩ ܡܶܢܗܽܘܢ ܢܶܬܬܒܰܪ: ܡܶܛܽܠ ܕܰܣܓܺܝܘ ܚܰܘ̈ܒܰܝܗܽܘܢ ܘܰܥ̣ܫܶܢܘ ܕܠܳܐ ܢܬܽܘܒܽܘܢ.</VERS>
      <VERS vnumber="7">ܥܰܠ ܐܰܝܕܳܐ ܐܶܫܒܽܘܩ ܠܶܟ݂ܝ: ܒܢܰܝ̈ܟܝ ܫܰܒܩܽܘܢܝ ܘܺܝܡ̣ܘ ܒܰܐܝܠܶܝܢ ܕܠܳܐ ܗܘܰܘ ܐܰܠܳܗ̈ܶܐ ܘܣܰܒܥܶ݀ܬ݂ ܐܶܢܽܘܢ ܘܓܳܪܘ: ܘܒܶܝܬ݂ ܙܳܢ̈ܝܳܬܳܐ ܐܶܬܟܰܬܰܫܘ.</VERS>
      <VERS vnumber="8">ܐܰܝܟ݂ ܖ̈ܰܟ݂ܫܳܐ ܐܽܘܫ̈ܢܶܐ ܥܳܗܖ̈ܶܐ ܗܘܰܘ: ܓܒܰܪ ܥܰܠ ܐܰܢ̱ܬܰܬ݂ ܚܰܒܪܶܗ ܨܳܗܠܺܝܢ ܗܘܰܘ.</VERS>
      <VERS vnumber="9">ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܰܡ ܢܰܦܫܝ.</VERS>
      <VERS vnumber="10">ܣܰܩܘ ܒܫܽܘܖ̈ܶܝܗ̇ ܘܰܥܩܽܘܪܘ: ܘܰܓܡܽܘܪܝܳܐ ܠܳܐ ܬܶܥܒܕܽܘܢ: ܫܒܽܘܩܘ ܫܶܬܶܐܣܶܝ̈ܗ̇ ܡܶܛܽܠ ܕܰܕ݂ܡܳܪܝܳܐ ܐܶܢܶܝܢ.</VERS>
      <VERS vnumber="11">ܡܶܛܽܠ ܕܰܡܕܰܓܳܠܽܘ ܕܰܓܶܠܘ ܒܺܝ ܒܢܰܝ̈ ܝܺܣܪܳܐܶܝܠ ܘܰܒ݂ܢܰܝ̈ ܝܺܗܽܘܕܳܐ. ܐܳܡܰܪ ܡܳܪܝܳܐ.</VERS>
      <VERS vnumber="12">ܕܰܓܶܠܘ ܒܡܳܪܝܳܐ ܘܳܐܡܪܺܝܢ ܠܳܐ ܗܘܳܐ ܗܽܘ: ܠܳܐ ܬܺܐܬܶܐ ܥܠܰܝܢ ܒܺܝܫܬܳܐ: ܘܚܰܪܒܳܐ ܘܟܰܦܢܳܐ ܠܳܐ ܢܶܚܙܶܐ.</VERS>
      <VERS vnumber="13">ܘܰܢܒܺܝ̈ܶܐ ܢܶܗܘܽܘܢ ܠܥܰܠܥܳܠܳܐ: ܘܰܐܝܠܶܝܢ ܕܡܶܠܬܳܐ ܠܰܝܬ ܠܗܽܘܢ: ܗܳܟܰܢܳܐ ܢܶܬ݂ܥܒܶܕ݂ ܠܗܽܘܢ.</VERS>
      <VERS vnumber="14">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܚܠܳܦ ܕܡܰܠܶܠܬܽܘܢ ܡܶܠܬ݂ܳܐ ܗܳܕܶܐ: ܗܳܐ ܝܳܗܶܒ ܐ̱ܢܳܐ ܦܶܬܓ݂ܳܡܰܝ̈ ܒܦܽܘܡܳܟ݂ ܢܽܘܪܳܐ: ܘܥܰܡܳܐ ܗܳܢܳܐ ܩܰܝ̈ܣܶܐ. ܘܬܶܐܟ݂ܽܘܠ ܐܶܢܽܘܢ.</VERS>
      <VERS vnumber="15">ܗܳܐ ܡܰܝܬܶܐ ܐ̱ܢܳܐ ܥܠܰܝܟܽܘܢ ܒܶܝܬ݂ ܝܺܣܪܳܐܶܝܠ: ܥܰܡܳܐ ܡܶܢ ܪܽܘܚܩܳܐ ܐܳܡܰܪ ܡܳܪܝܳܐ: ܥܰܡܰܐ ܗ̱ܘ ܥܰܫܺܝܢܳܐ: ܥܰܡܰܐ ܗ̱ܘ ܡܶܢ ܥܳܠܡܳܐ: ܥܰܡܳܐ ܕܠܳܐ ܬܶܕܰܥ ܠܶܫܳܢܶܗ: ܘܠܳܐ ܬܶܫܡܰܥ ܡܶܕܶܡ ܕܰܡܡܰܠܶܠ.</VERS>
      <VERS vnumber="16">ܓܰܓܖ̈ܳܬܶܗ ܐܰܝܟ݂ ܩܰܒܖ̈ܶܐ ܦܬܺܝ̈ܚܳܢ: ܘܟܽܠܗܽܘܢ ܓܰܢ̱ܒܳܪܺܝܢ.</VERS>
      <VERS vnumber="17">ܢܶܐܟܽܘܠ ܚܨܳܕ݂ܳܟ݂ ܘܠܰܚܡܳܟ݂: ܢܶܐܟܽܘܠ ܒܢܰܝ̈ܟ ܘܰܒ̈ܢܳܬܳܟ݂: ܢܶܐܟܽܘܠ ܥܳܢ̈ܳܟ݂ ܘܬܰܘܖ̈ܰܝܟ: ܢܶܐܟܽܘܠ ܓܽܘܦ̈ܢܰܝܟ ܘܬܺܐܢܰܝ̈ܟ: ܢܡܰܣܟܶܢ ܩܽܘܖ̈ܝܳܐ ܕܬܽܘܩܦܳܟ݂ ܕܰܐܢ̱ܬ ܬܟ݂ܺܝܠ ܥܠܰܝܗܶܝܢ ܒܚܰܪܒܳܐ. </VERS>
      <VERS vnumber="18">ܘܳܐܦ ܒܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ ܠܳܐ ܐܰܣܺܝܦܟܽܘܢ.</VERS>
      <VERS vnumber="19">ܘܢܶܗܘܶܐ ܟܰܕ݂ ܬܺܐܡܪܽܘܢ ܡܶܛܽܠ ܡܳܢܳܐ ܥܒܰܕ݂ ܠܰܢ ܡܳܪܝܳܐ ܐܰܠܳܗܰܢ ܗܳܠܶܝܢ ܟܽܠܗܶܝܢ: ܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܕܰܫܒܰܩܬܽܘܢܳܢܝ ܘܰܦܠܰܚܬܽܘܢ ܠܰܐܠܳܗ̈ܶܐ ܢܽܘܟܖ̈ܳܝܶܐ ܒܰܐܪܥܟܽܘܢ: ܗܳܟܰܢܳܐ ܬܶܦܠܚܽܘܢ ܠܢܽܘܟܖ̈ܳܝܶܐ ܒܰܐܪܥܳܐ ܕܠܳܐ ܕܺܝܠܟܽܘܢ.</VERS>
      <VERS vnumber="20">ܚܰܘܰܘ ܗܳܕܶܐ ܒܒܶܝܬ݂ ܝܰܥܩܽܘܒ: ܘܰܐܫܡܥܽܘܗ̇ ܒܺܝܗܽܘܕ݂ܳܐ: ܘܶܐܡܰܪܘ.</VERS>
      <VERS vnumber="21">ܫܡܰܥܘ ܗܳܕܶܐ ܥܰܡܳܐ ܣܰܟ݂ܠܳܐ ܕܠܰܝܬ ܒܶܗ ܠܶܒܳܐ: ܕܥܰܝ̈ܢܶܐ ܐܺܝܬ ܠܗܽܘܢ ܘܠܳܐ ܚܳܙܶܝܢ: ܘܶܐܕ݂ܢ̈ܶܐ ܐܺܝܬ ܠܗܽܘܢ ܘܠܳܐ ܫܳܡܥܺܝܢ.</VERS>
      <VERS vnumber="22">ܡܶܢܝ ܠܳܐ ܬܶܕ݂ܚܠܽܘܢ ܐܳܡܰܪ ܡܳܪܝܳܐ: ܘܡܶܢ ܩܕ݂ܳܡܝ ܠܳܐ ܬܙܽܘܥܽܘܢ: ܕܣܳܡܶ݀ܬ݂ ܚܳܠܳܐ ܬܚܽܘܡܳܐ ܠܝܰܡܳܐ: ܢܳܡܽܘܣܳܐ ܠܥܳܠܰܡ ܘܠܳܐ ܥܳܒܰܪ ܠܶܗ: ܘܡܶܬܟܰܬܰܫ ܘܠܳܐ ܡܶܫܟܰܚ: ܘܡܶܬܬܪܺܝܡܺܝܢ ܓܰܠܰܘ̈ܗܝ ܘܠܳܐ ܥܳܒܪܺܝܢ ܠܶܗ.</VERS>
      <VERS vnumber="23">ܘܰܠܥܰܡܳܐ ܗܳܢܳܐ: ܗܘܳܐ ܠܶܒܳܐ ܡܳܪܽܘܕܳܐ ܘܰܡܡܰܪܡܪܳܢܳܐ: ܣܛܰܘ ܘܶܐܙܰܠܘ.</VERS>
      <VERS vnumber="24">ܘܠܳܐ ܐܶܡܰܪܘ ܒܠܶܒܗܽܘܢ ܢܶܕ݂ܚܰܠ ܠܡܳܪܝܳܐ ܐܰܠܳܗܰܢ: ܕܝܳܗܶܒ ܡܶܛܪܳܐ ܒܟ݂ܺܝܪܳܝܳܐ ܘܰܠܩܺܝܫܳܝܳܐ ܒܙܰܒܢܶܗ: ܘܥܰܠ̈ܠܳܬܳܐ ܕܩܰܝܛܳܐ ܠܣܰܬܘܳܐ ܢܛܰܪ ܠܰܢ.</VERS>
      <VERS vnumber="25">ܚܰܘ̈ܒܰܝܟܽܘܢ ܨܠܰܘ ܥܠܰܝܟܽܘܢ ܗܳܠܶܝܢ: ܘܰܚܛܳܗܰܝ̈ܟܽܘܢ ܟܠܰܘ ܛܳܒܬܳܐ ܡܶܢܟܽܘܢ.</VERS>
      <VERS vnumber="27">ܘܰܐܝܟ ܩܠܽܘܒܝܳܐ ܕܰܡܠܶܐ ܦܳܪܰܚܬܳܐ: ܗܳܟܰܢܳܐ ܒܳܬܰܝ̈ܗܽܘܢ ܡܠܶܝܢ ܢܶܟ݂ܠܳܐ.</VERS>
      <VERS vnumber="28">ܡܶܛܽܠ ܗܳܢܳܐ ܝܺܪܶܒܘ ܘܰܥܬܰܪܘ ܘܰܥ̣ܒܰܪܘ ܥܰܠ ܕܺܝܢܳܐ: ܕܺܝܢܳܐ ܠܳܐ ܕܳܢ̣ܘ: ܘܕܺܝܢܳܐ ܕܝܰܬܡ̈ܶܐ ܠܳܐ ܬܰܪܶܨܘ: ܘܕܺܝܢܳܐ ܕܒܳܝ̈ܫܶܐ ܠܳܐ ܕܳܢ̣ܘ.</VERS>
      <VERS vnumber="29">ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܡ ܢܰܦܫܝ.</VERS>
      <VERS vnumber="30">ܬܶܡܗܳܐ ܘܫܳܛܝܽܘܬܳܐ ܗܘܳܐ ܒܰܐܪܥܳܐ.</VERS>
      <VERS vnumber="31">ܢܒܺܝ̈ܶܐ ܐܶܬܢܰܒܺܝܘ ܫܽܘܩܪܳܐ: ܘܟܳܗ̈ܢܶܐ ܐܶܚܰܕ݂ܘ ܐܺܝܕܰܝ̈ܗܽܘܢ: ܘܥܰܡܝ ܪܚܶܡܘ ܗܳܟܰܢܳܐ: ܘܡܳܢܳܐ ܬܶܥܒܕ݂ܽܘܢ ܠܚܰܪܬܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܓܳܙܘ ܒܢܰܝ̈ ܒܶܢܝܳܡܶܝܢ ܡܶܢ ܓܰܘ ܐܽܘܪܺܫܠܶܡ: ܘܰܒܩܳܠܳܐ ܩܪܰܘ ܫܺܝܦܽܘܪܳܐ: ܘܥܰܠ ܒܶܝܬ݂ ܟܪܰܡ ܫ̣ܩܰܠܘ ܐܳܬܳܐ: ܡܶܛܽܠ ܕܒܺܝܫܬܳܐ ܡܰܝܬܶܐ ܐ̱ܢܳܐ ܡܶܢ ܓܰܪܒܝܳܐ ܘܰܬܒܳܪܳܐ ܪܰܒܳܐ.</VERS>
      <VERS vnumber="2">ܠܰܡܥܰܕܰܢܬܳܐ ܘܠܰܡܦܰܢܰܩܬܳܐ ܕܡܺܝܬܝ ܒܰܪܬ ܨܶܗܝܽܘܢ.</VERS>
      <VERS vnumber="3">ܥܠܶܝܗ̇ ܢܺܐܬܽܘܢ ܖ̈ܳܥܰܘܳܬܳܐ ܘܰܓܙܳܖ̈ܰܝܗܽܘܢ ܐܰܟ݂ܚܕ݂ܳܐ: ܘܢܶܩܫܽܘܢ ܥܠܶܝܗ̇ ܡܰܫܟܢܰܝ̈ܗܽܘܢ ܟܰܕ݂ ܚܳܕ݂ܪܳܐ: ܘܢܶܪܥܽܘܢ ܓܒܰܪ ܠܓܰܒܶܗ.</VERS>
      <VERS vnumber="4">ܛܰܝܶܒܘ ܥܠܶܝܗ̇ ܩܪܳܒܳܐ: ܘܶܐܡܰܪܘ ܩܽܘܡܘ ܢܶܣܰܩ ܒܛܰܗܪܳܐ: ܘܳܝ ܠܰܢ ܕܰܦܢܳܐ ܝܰܘܡܳܐ ܘܰܪܟܶܢܘ ܛܶܠܳܠܰܝ̈ ܪܰܡܫܳܐ.</VERS>
      <VERS vnumber="5">ܩܽܘܡܘ ܢܶܣܰܩ ܥܠܶܝܗ̇ ܒܠܺܠܝܳܐ ܘܰܢܚܰܒܶܠ ܣܳܚܖ̈ܳܬܳܗ̇.</VERS>
      <VERS vnumber="6">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܦܣܽܘܩܘ ܩܰܝ̈ܣܶܝܗ̇: ܘܰܐܟܡܶܢܘ ܥܰܠ ܐܽܘܪܺܫܠܶܡ ܟܡܺܐܢ̈ܶܐ: ܗܳܝ ܩܪܺܝܬ݂ܳܐ ܕܶܐܬ݂ܦܰܩܕܰܬ݂. ܘܟܽܠܶܗ ܥܽܘܫܩܳܗ̇ ܒܓ݂ܰܘܳܗ̇.</VERS>
      <VERS vnumber="7">ܐܰܝܟ݂ ܕܟܳܢܶܫ ܓܽܘܒܳܐ ܡܰܘ̈ܗܝ: ܗܳܟܰܢܳܐ ܟܰܢܫܰܬ݂ ܒܺܝܫܬܳܗ̇: ܚܛܽܘܦܝܳܐ ܘܒܶܙܬܳܐ ܡܶܫܬܡܰܥ ܒܳܗ̇ ܩܕ݂ܳܡ ܐܰܦܰܝ̈ ܐܰܡܺܝܢܳܐܺܝܬ݂.</VERS>
      <VERS vnumber="8">ܒܟܺܐܒ̈ܶܐ ܘܒܡܰܚ̈ܘܳܬ݂ܳܐ ܐܶܬܪܕ݂ܳܝ ܐܽܘܪܺܫܠܶܡ: ܕܰܠܡܳܐ ܬܶܢܰܕ݂ ܢܰܦܫܝ ܡܶܢܟ݂ܝ: ܕܰܠܡܳܐ ܐܶܥܒܕܶܟ݂ܝ ܠܚܽܘܪܒܳܐ ܐܰܝܟ݂ ܐܰܪܥܳܐ ܕܠܳܐ ܐܶܬܝܰܬܒܰܬ݂.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܬܒܰܥܳܪܽܘ ܢܶܬܒܰܥܪܽܘܢ: ܐܰܝܟ݂ ܓܶܦܬܳܐ ܫܰܪܟܶܗ ܕܺܝܣܪܳܐܶܝܠ: ܐܰܗܦܶܟ݂ ܐܺܝܕ݂ܳܟ݂ ܐܰܝܟ݂ ܩܳܛܽܘܦܳܐ ܥܰܠ ܒܽܘܟܪܳܐ.</VERS>
      <VERS vnumber="10">ܠܡܰܢ ܐܺܡܰܪ ܘܶܐܣܰܗܶܕ݂ ܕܢܶܫܡܥܽܘܢ: ܗܳܐ ܐܶܕ݂ܢܰܝ̈ܗܽܘܢ ܥܽܘܖ̈ܠܳܢ: ܘܠܳܐ ܡܶܫܟܚܺܝܢ ܠܰܡܨܳܬ݂: ܗܳܐ ܦܶܬܓ݂ܳܡܶܗ ܕܡܳܪܝܳܐ ܗܘܳܐ ܠܗܽܘܢ ܠܚܶܣܕܳܐ ܘܠܳܐ ܨܳܒܶܝܢ ܒܶܗ.</VERS>
      <VERS vnumber="11">ܘܰܐܢ̱ܬܝ ܚܶܡܬܶܗ ܕܡܳܪܝܳܐ ܐܶܬܡܠܺܝܬܝ: ܘܰܠܐܺܝܬܝ: ܐܰܟܺܝܠܝ ܘܰܐܫܽܘܕ݂ܝ ܥܰܠ ܛܠܳܝ̈ܶܐ ܒܫܽܘ̈ܩܶܐ: ܘܥܰܠ ܟܢܽܘ̈ܫܳܬ݂ܳܐ ܕܓܰܕܽܘ̈ܕܶܐ ܐܰܟܚܕ݂ܳܐ: ܡܶܛܽܠ ܕܳܐܦ ܓܰܒܖ̈ܶܐ ܥܰܡ ܢܶܫ̈ܶܐ ܢܶܬܬܰܚܕܽܘܢ: ܘܣܳܒܳܐ ܥܰܡ ܛܠܶܐ ܝܰܘ̈ܡܳܬ݂ܳܐ.</VERS>
      <VERS vnumber="12">ܢܶܬܝܰܗܒܽܘܢ ܒܳܬܰܝ̈ܗܽܘܢ ܠܐ̱ܚܖ̈ܳܢܶܐ: ܘܚܰܩ̈ܠܳܬ݂ܳܐ ܘܢܶܫ̈ܶܐ ܐܰܟܚܕ݂ܳܐ: ܡܶܛܽܠ ܕܰܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ.</VERS>
      <VERS vnumber="13">ܡܶܛܽܠ ܕܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܪܰܒܗܽܘܢ: ܟܽܠܗܽܘܢ ܢܳܟ݂ܠܺܝܢ ܢܶܟ݂ܠܳܐ: ܘܡܶܢ ܢܒܺܝ̈ܶܐ ܕܰܓ̈ܳܠܶܐ ܘܰܥܕ݂ܰܡܳܐ ܠܟܳܗܢܳܐ: ܟܽܠܗܽܘܢ ܥܳܒܕܺܝܢ ܫܽܘܩܪܳܐ.</VERS>
      <VERS vnumber="14">ܘܡܰܐܣܶܝܢ ܬܒܳܪܳܗ̇ ܕܒܰܪܬ ܥܰܡܝ ܒܒܶܙܚܳܐ: ܘܳܐܡܪܺܝܢ: ܫܠܳܡܳܐ: ܫܠܳܡܳܐ: ܘܠܰܝܬ ܫܠܳܡܳܐ.</VERS>
      <VERS vnumber="15">ܒـ̣ܗܶܬܘ ܡܶܛܽܠ ܕܛܰܢܦܽܘܬܳܐ ܥ̣ܒܰܕ݂ܘ: ܘܒܰܗܺܝ̈ܬܳܐ ܠܳܐ ܒܳܗܬܺܝܢ: ܘܰܠܡܶܬܬܟ݂ܳܣܽܘ ܠܳܐ ܝܳܕ݂ܥܺܝܢ: ܡܶܛܽܠ ܗܳܢܳܐ ܢܶܦܠܽܘܢ ܥܰܡ ܢܳܦ̈ܠܶܐ: ܘܰܒܙܰܒܢܳܐ ܕܡܶܬܦܰܩܕܺܝܢ ܢܶܣܬܰܚܦܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="16">ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡܘ ܥܰܠ ܐܽܘܖ̈ܚܳܬ݂ܳܐ: ܘܰܚܙܰܘ: ܘܫܰܐܶܠܘ ܥܰܠ ܫܒܺܝ̈ܠܰܝ ܥܳܠܡܳܐ: ܘܰܚܙܰܘ ܐܰܝܕܳܐ ܐܽܘܪܚܳܐ ܫܰܦܺܝܪܳܐ ܙܶܠܘ ܒܳܗ̇: ܘܶܐܫܟܰܚܘ ܢܝܳܚܳܐ ܠܢܰܦ̈ܫܳܬܟܽܘܢ: ܘܶܐܡܰܪܬܽܘܢ ܠܳܐ ܐܳܙܺܠܝܢܰܢ.</VERS>
      <VERS vnumber="17">ܘܰܐܩܺܝܡܶ݀ܬ ܥܠܰܝܟܽܘܢ ܕܰܘ̈ܩܶܐ ܕܬܶܫܡܥܽܘܢ ܠܩܳܠ ܫܺܝܦܽܘܪܳܐ: ܘܳܐܡܪܺܝܢ ܐܢ̱ܬܽܘܢ ܠܳܐ ܫܳܡܥܺܝܢܰܢ.</VERS>
      <VERS vnumber="18">ܡܶܛܽܠ ܗܳܢܳܐ ܫܡܰܥܘ ܥܰܡ̈ܡܶܐ. ܘܕܰܥܝ ܥܺܕܬܳܐ ܕܰܒܗܽܘܢ.</VERS>
      <VERS vnumber="19">ܫܡܰܥܝ ܐܰܪܥܳܐ: ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܥܰܡܳܐ ܗܳܢܳܐ ܐܰܝܟ݂ ܦܺܐܖ̈ܰܝ ܡܰܚܫ̈ܒܳܬܗܽܘܢ: ܕܰܠܦܶܬܓ݂ܳܡܰܝ̈ ܠܳܐ ܫ̣ܡܰܥܘ: ܘܰܠܢܳܡܽܘܣܝ ܐܰܣܠܺܝܘ.</VERS>
      <VERS vnumber="20">ܠܡܳܢܳܐ ܗܳܘܝܳܐ ܠܺܝ ܠܒܽܘܢܬܳܐ ܕܡܰܝܬܶܝܢ ܐܢ̱ܬܽܘܢ ܡܶܢ ܫܰܒܳܐ: ܘܩܰܢܝܳܐ ܕܒܶܣܡܳܐ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܒܰܥ̈ܠܰܘܳܬ݂ܟܽܘܢ ܠܳܐ ܨܒܺܝܬ݂: ܘܕܶܒܚܰܝ̈ܟܽܘܢ ܠܳܐ ܒ̣ܣܶܡܘ ܠܺܝ.</VERS>
      <VERS vnumber="21">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܝܳܗܶܒ ܐ̱ܢܳܐ ܠܥܰܡܳܐ ܗܳܢܳܐ ܬܽܘܩ̈ܠܳܬ݂ܳܐ: ܘܢܶܬܬܰܩܠܽܘܢ ܒܗܶܝܢ ܐܰܒܳܗ̈ܶܐ ܘܰܒܢܰܝ̈ܳܐ ܐܰܟܚܕ݂ܳܐ: ܘܰܫܒܳܒܳܐ ܘܪܳܚܡܶܗ ܢܺܐܒܕ݂ܽܘܢ.</VERS>
      <VERS vnumber="22">ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܥܰܡܳܐ ܐܳܬܶܐ ܡܶܢ ܐܰܪܥܳܐ ܕܓܰܪܒܝܳܐ: ܘܥܰܡܳܐ ܪܰܒܳܐ ܢܕ݂ܽܘܠ ܡܶܢ ܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="23">ܒܩܶܫ̈ܬܳܬܳܐ ܘܰܒܢܰܝܙܟ̈ܶܐ ܡܙܰܝܢܺܝܢ: ܒܺܝܫܺܝܢ ܐܶܢܽܘܢ ܘܠܳܐ ܡܪܰܚܡܳܢܺܝܢ: ܘܩܳܠܗܽܘܢ ܐܰܝܟ݂ ܝܰܡܳܐ ܕܡܶܬܟܬܶܫ: ܘܥܰܠ ܖ̈ܰܟܫܳܐ ܪܟ݂ܺܝܒܺܝܢ: ܘܰܡܛܰܝܒܺܝܢ ܐܰܝܟ݂ ܓܰܢ̱ܒܳܖ̈ܶܐ ܠܰܩܪܳܒܳܐ: ܥܠܰܝܟܝ ܒܰܪܬ ܨܶܗܝܽܘܢ.</VERS>
      <VERS vnumber="24">ܫـ̣ܡܰܥܢ ܫܶܡܥܗܽܘܢ ܘܶܐܬܖ̈ܰܦܺܝ ܐܺܝܕܰܝ̈ܢ: ܘܥܳܩܬ݂ܳܐ ܐܶܚܰܕ݂ܬܰܢ: ܘܚܶܒ̈ܠܶܐ ܐܰܝܟ݂ ܕܝܳܠܶܕܬܳܐ.</VERS>
      <VERS vnumber="25">ܠܳܐ ܬܶܦܩܽܘܢ ܠܚܰܩܠܳܐ: ܘܒܽܐܘܪܚܳܐ ܠܳܐ ܬܺܐܙܽܠܘܢ: ܡܶܛܽܠ ܚܰܪܒܳܐ ܕܰܒܥܶܠܕܒܳܒ̈ܶܐ ܕܰܟ݂ܪܺܝܟ݂ܳܐ ܡܶܢ ܚܕܳܖ̈ܰܝܟܝ ܒܰܪܬ ܥܰܡܝ.</VERS>
      <VERS vnumber="26">ܐܬܶܟܰܒܢܝ ܣܰܩ̈ܶܐ ܘܶܐܬܬܦܺܝܠܝ ܒܩܶܛܡܳܐ: ܐܶܒܠܳܐ ܐܰܝܟ݂ ܕܥܰܠ ܝܺܚܺܝܕ݂ܳܐ ܥܒܶܕ݂ܝ ܠܶܟ݂ܝ: ܘܡܰܪܩܽܘܕܬܳܐ ܡܰܪܺܝܪܬܳܐ: ܡܶܛܽܠ ܕܡܶܢ ܫܶܠܝܳܐ ܢܺܐܬܽܘܢ ܥܠܰܝܟܝ ܒܳܙܽܘ̈ܙܶܐ.</VERS>
      <VERS vnumber="27">ܒܳܚܽܘܪܳܐ ܝܰܗܒܬܳܟ݂ ܒܥܰܡܝ ܥܰܫܺܝܢܳܐ: ܕܬܶܕܰܥ ܘܰܬܒܰܚܶܢ ܐܽܘܖ̈ܚܳܬ݂ܗܽܘܢ.</VERS>
      <VERS vnumber="28">ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܡܳܪܽܘܕܺܝܢ: ܘܰܡܗܰܠܟ݂ܺܝܢ ܒܢܶܟ݂ܠܳܐ: ܘܰܐܝܟ ܢܚܳܫܳܐ ܘܦܰܪܙܠܳܐ ܟܽܠܗܽܘܢ ܡܚܰܒܠܳܢܺܝܢ.</VERS>
      <VERS vnumber="29">ܓܰܪܕܺܝ ܡܰܦܽܘܚܳܐ ܡܶܢ ܢܽܘܪܗܽܘܢ: ܘܰܐܒܳܪܳܐ: ܘܰܣܪܺܝܩܳܐܺܝܬ݂ ܨܳܪܶܦ ܨܳܪܽܘܦܳܐ: ܘܒܺܝܫܬܗܽܘܢ ܠܳܐ ܓܳܡܪܳܐ.</VERS>
      <VERS vnumber="30">ܟܶܣܦܳܐ ܡܰܣܠܝܳܐ ܩ̣ܪܰܘ ܐܶܢܽܘܢ: ܡܶܛܽܠ ܕܰܐܣܠܺܝ ܐܶܢܽܘܢ ܡܳܪܝܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܠܡܺܐܡܰܪ.</VERS>
      <VERS vnumber="2">ܩܽܘܡ ܒܰܬܪܰܥ ܒܰܝܬܶܗ ܕܡܳܪܝܳܐ: ܘܰܩܪܺܝ ܬܰܡܳܢ ܦܶܬܓ݂ܳܡܳܐ ܗܳܢܳܐ: ܘܶܐܡܰܪ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܗܽܘܢ ܕܒܶܝܬ݂ ܝܺܗܽܘܕܳܐ: ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ ܠܡܶܣܓܰܕ݂ ܠܡܳܪܝܳܐ.</VERS>
      <VERS vnumber="3">ܗܳܟܰܢܳܐ ܐܰܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܰܐܫܪܶܝܟܽܘܢ ܒܰܐܬܪܳܐ ܗܳܢܳܐ.</VERS>
      <VERS vnumber="4">ܘܠܳܐ ܬܶܬܰܟ݂ܠܽܘܢ ܠܟܽܘܢ ܥܰܠ ܦܶܬܓ݂ܳܡ̈ܶܐ ܕܫܽܘܩܪܳܐ: ܕܳܐܡܪܺܝܢ ܠܟܽܘܢ: ܗܰܝܟܠܶܗ ܕܡܳܪܝܳܐ: ܗܰܝܟܠܶܗ ܕܡܳܪܝܳܐ.</VERS>
      <VERS vnumber="5">ܗܰܝܟܠܶܗ ܐܰܢ̱ܬܽܘܢ ܕܡܳܪܝܳܐ ܐܶܢ ܬܰܫܦܪܽܘܢ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܶܐܢ ܬܶܥܒܕܽܘܢ ܕܺܝܢܳܐ ܒܶܝܬ݂ ܓܰܒܪܳܐ ܠܚܰܒܪܶܗ.</VERS>
      <VERS vnumber="6">ܘܰܠܥܳܡܽܘܖ̈ܶܐ ܘܰܠܝܰܬܡ̈ܶܐ ܘܠܰܐܖ̈ܡܠܳܬܳܐ: ܠܳܐ ܬܶܥܠܒܽܘܢ ܘܠܳܐ ܬܶܛܠܡܽܘܢ: ܘܰܕ݂ܡܳܐ ܙܰܟܳܝܳܐ ܠܳܐ ܬܶܐܫܕܽܘܢ ܒܰܐܬܪܳܐ ܗܳܢܳܐ: ܘܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܳܐ ܬܺܐܙܽܠܘܢ ܕܢܶܒܐܰܫ ܠܟܽܘܢ.</VERS>
      <VERS vnumber="7">ܘܰܐܫܪܶܝܟܽܘܢ ܒܰܐܬܪܳܐ ܗܳܢܳܐ ܒܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܟܽܘܢ: ܡܶܢ ܥܳܠܰܡ ܘܰܥܕ݂ܰܡܳܐ ܠܥܳܠܰܡ.</VERS>
      <VERS vnumber="8">ܘܗܳܐ ܐܰܢ̱ܬܽܘܢ ܡܶܬܬܰܟ݂ܠܺܝܢ ܥܰܠ ܦܶܬܓ݂ܳܡ̈ܶܐ ܕܫܽܘܩܪܳܐ ܕܠܳܐ ܡܰܘܬܪܺܝܢ.</VERS>
      <VERS vnumber="9">ܓܰܢܳܒܺܝܢ ܐܢ̱ܬܽܘܢ: ܘܩܳܛܽܘܠܺܝܢ ܐܢ̱ܬܽܘܢ: ܘܓܰܝܳܪܺܝܢ ܐܢ̱ܬܽܘܢ: ܘܝܳܡܶܝܢ ܐܢ̱ܬܽܘܢ ܒܫܽܘܩܪܳܐ: ܘܣܳܝܡܺܝܢ ܐܢ̱ܬܽܘܢ ܒܶܣ̈ܡܶܐ ܠܒܰܥܠܳܐ: ܘܳܐܙܺܠܝܢ ܐܢ̱ܬܽܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܕܠܳܐ ܝܺܕܰܥܬܽܘܢ.</VERS>
      <VERS vnumber="10">ܘܳܐܬܶܝܢ ܐܢ̱ܬܽܘܢ ܘܩܳܝܡܺܝܢ ܐܢ̱ܬܽܘܢ ܩܕ݂ܳܡܝ ܒܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ: ܘܳܐܡܪܺܝܬܽܘܢ ܦܰܨܳܢ: ܘܥܳܒܕܺܝܬܽܘܢ ܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܳܐ.</VERS>
      <VERS vnumber="11">ܕܰܠܡܳܐ ܡܥܰܪܬܳܐ ܕܓܰܢܳܒ̈ܶܐ ܗܘܳܐ ܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ ܒܥܰܝ̈ܢܰܝܟܽܘܢ: ܘܳܐܦ ܐܶܢܳܐ ܗܳܐ ܚܙܺܝ݀ܬ ܐܳܡܰܪ ܡܳܪܝܳܐ.</VERS>
      <VERS vnumber="12">ܡܶܛܽܠ ܗܳܢܳܐ ܙܶܠܘ ܠܰܐܬ݂ܪܝ ܕܰܒܫܺܝܠܽܘ ܕܰܐܫܪܺܝ݀ܬ݂ ܫܶܡܝ ܬܰܡܳܢ ܒܩܰܕ݂ܡܳܝܬܳܐ: ܘܰܚܙܰܘ ܡܶܕܶܡ ܕܥܶܒܕܶܬ݂ ܠܶܗ: ܡܶܛܽܠ ܒܺܝܫܽܘܬܶܗ ܕܥܰܡܝ ܝܺܣܪܳܐܶܝܠ.</VERS>
      <VERS vnumber="13">ܘܗܳܫܳܐ ܚܠܳܦ ܕܰܥܒܰܕܬܽܘܢ ܥܒܳܕ̈ܶܐ ܗܳܠܶܝܢ ܟܽܠܗܽܘܢ ܐܳܡܰܪ ܡܳܪܝܳܐ: ܘܩܰܕܡܶ݀ܬ݂ ܘܶܐܡܪܶܬ݂ ܠܟܽܘܢ ܘܠܳܐ ܫܡܰܥܬܽܘܢ: ܘܰܩܪܺܝ݀ܬ݂ ܠܟܽܘܢ ܘܠܳܐ ܥܢܰܝܬܽܘܢ.</VERS>
      <VERS vnumber="14">ܐܶܥܒܕ݂ܺܝܘܗܝ ܠܒܰܝܬܳܐ ܗܳܢܳܐ ܕܶܐܬܩܪܺܝ ܫܶܡܝ ܥܠܰܘܗܝ ܕܰܐܢ̱ܬܽܘܢ ܬܟ݂ܺܝܠܺܝܢ ܥܠܰܘܗܝ: ܘܠܰܩܪܺܝܬܳܐ ܗܳܕܶܐ ܕܝܶܗܒܶ݀ܬ݂ ܠܟܽܘܢ ܘܠܰܐܒܳܗܰܝ̈ܟܽܘܢ: ܐܰܝܟ݂ ܕܥܶܒܕܶܬ݂ ܠܫܺܝܠܽܘ.</VERS>
      <VERS vnumber="15">ܘܶܐܫܕܶܝܟܽܘܢ ܡܶܢ ܩܕ݂ܳܡ ܐܰܦܰܝ̈: ܐܰܝܟ݂ ܕܰܫܕ݂ܺܝ݀ܬ݂ ܠܟܽܠܗܽܘܢ ܐܰܚܰܝ̈ܟܽܘܢ ܠܟܽܠܶܗ ܙܰܪܥܶܗ ܕܰܐܦܪܶܝܡ.</VERS>
      <VERS vnumber="16">ܘܰܐܢ̱ܬ ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ: ܘܠܳܐ ܬܶܒܥܶܐ ܥܠܰܝܗܽܘܢ: ܘܠܳܐ ܬܶܒܥܶܐ ܡܶܢܝ: ܡܶܛܽܠ ܕܠܳܐ ܫܳܡܰܥ ܐ̱ܢܳܐ ܠܳܟ݂.</VERS>
      <VERS vnumber="17">ܠܳܐ ܚܳܙܶܐ ܐܰܢ̱ܬ ܡܶܕܶܡ ܕܥܳܒ݁ܕܺܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ.</VERS>
      <VERS vnumber="18">ܒܢܰܝ̈ܳܐ ܡܠܰܩܛܺܝܢ ܩܰܝ̈ܣܶܐ: ܘܰܐܒܳܗ̈ܶܐ ܡܰܘܩܕ݂ܺܝܢ ܢܽܘܪܳܐ: ܘܢܶܫ̈ܶܐ ܠܳܝ̈ܫܳܢ ܠܰܝܫܳܐ: ܠܡܶܥܒܰܕ݂ ܙܽܘܬܖ̈ܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܢܰܪܓܙܽܘܢܳܢܝ.</VERS>
      <VERS vnumber="19">ܠܳܐ ܗ̱ܘܳܐ ܠܺܝ ܡܰܪܓܙܺܝܢ ܐܳܡܰܪ ܡܳܪܝܳܐ: ܐܶܠܳܐ ܠܢܰܦܫܗܽܘܢ ܕܢܶܒ̈ܗܬܳܢ ܐܰܦܰܝ̈ܗܽܘܢ.</VERS>
      <VERS vnumber="20">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܪܽܘܓܙܝ ܘܚܶܡܬܝ ܡܶܬܬܢܺܝܚܺܝܢ ܥܰܠ ܐܰܬ݂ܪܳܐ ܗܳܢܳܐ: ܥܰܠ ܒܢܰܝ̈ܢܳܫܳܐ ܘܥܰܠ ܒܥܺܝܪܳܐ: ܘܥܰܠ ܐܺܝ̈ܠܳܢܶܐ ܕܕܰܒܪܳܐ ܘܥܰܠ ܦܺܐܖ̈ܶܐ ܕܰܐܪܥܳܐ: ܘܬܰܘܩܶܕ݂ ܘܠܳܐ ܬܶܕ݂ܥܰܟ݂.</VERS>
      <VERS vnumber="21">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܠܰܘ̈ܳܬ݂ܗܽܘܢ ܐܰܘܣܶܦܘ ܥܰܠ ܕܶܒܚܰܝ̈ܗܽܘܢ: ܘܶܐܟܰܠܘ ܒܶܣܪܳܐ ܕܠܳܐ ܐܶܡܪܶܬ݂ ܠܰܐܒܳܗܰܝ̈ܗܽܘܢ.</VERS>
      <VERS vnumber="22">ܘܠܳܐ ܦܰܩܕܶܬ݂ ܐܶܢܽܘܢ ܒܝܰܘܡܳܐ ܕܰܐܣܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܳܐ ܥܰܠ ܥܠܳܬܳܐ: ܘܠܳܐ ܥܰܠ ܕܶܒܚ̈ܶܐ.</VERS>
      <VERS vnumber="23">ܐܶܠܳܐ ܐܶܢܳܐ ܗܳܢܳܐ ܦܶܬܓ݂ܳܡܳܐ ܦܶܩܕܶܬ ܐܶܢܽܘܢ: ܘܶܐܡܪܶܬ݂ ܫܡܰܥܘ ܒܩܳܠܝ: ܘܶܐܗܘܶܐ ܠܟܽܘܢ ܐܰ‌ܠܳܗܳܐ: ܘܰܐܢ̱ܬܽܘܢ ܬܶܗܘܢ ܠܺܝ ܥܰܡܳܐ: ܘܗܰܠܶܟ݂ܘ ܒܟܽܠܳܗ̇ ܐܽܘܪܚܳܐ ܕܰܡܦܰܩܶܕ݂ ܐ̱ܢܳܐ ܠܟܽܘܢ ܕܢܶܛܐܰܒ ܠܟܽܘܢ.</VERS>
      <VERS vnumber="24">ܘܠܳܐ ܫܡܰܥܘ: ܘܠܳܐ ܐܪܟܶܢܘ ܐܶܕ݂ܢܗܽܘܢ ܠܡܶܫܡܰܥ: ܐܶܠܳܐ ܐܶܙܰܠܘ ܒܳܬ݂ܰܪ ܬܰܖ̈ܥܝܳܬܗܽܘܢ: ܘܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ: ܘܰܗܦܰܟ݂ܘ ܠܒܶܣܬܰܪܗܽܘܢ ܘܠܳܐ ܠܰܩܕ݂ܳܡܝܗܽܘܢ.</VERS>
      <VERS vnumber="25">ܡܶܢ ܝܰܘܡܳܐ ܕܰܢ̣ܦܰܩܘ ܐܰܒܳܗܰܝ̈ܗܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕ݂ܰܡܳܐ ܠܝܰܘܡܳܢܳܐ: ܘܫܰܕܪܶܬ݂ ܠܘܳܬ݂ܗܽܘܢ ܟܽܠܗܽܘܢ ܥܰܒ̈ܕܰܝ ܢܒܺܝ̈ܶܐ ܒܟ݂ܽܠܝܽܘܡ.</VERS>
      <VERS vnumber="26">ܩܰܕܡܶ݀ܬ ܘܫܰܕܪܶܬ݂ ܘܠܳܐ ܫܡܰܥܘ܆ ܘܠܳܐ ܐܰܪܟܶܢܘ ܐܶܕ݂ܢܗܽܘܢ ܠܘܳܬ݂ܝ: ܘܩܰܫܺܝܘ ܩܕ݂ܳܠܗܽܘܢ ܛܳܒ ܡܶܢ ܐܰܒܳܗܰܝ̈ܗܽܘܢ.</VERS>
      <VERS vnumber="27">ܘܬܺܐܡܰܪ ܠܗܽܘܢ ܗܳܠܶܝܢ ܟܽܠܗܽܘܢ ܦܶܬܓ݂ܳܡ̈ܶܐ ܘܠܳܐ ܢܶܫܡܥܽܘܢܳܟ݂: ܘܩܳܪܶܐ ܐܰܢ̱ܬ ܠܗܽܘܢ ܘܠܳܐ ܥܳܢܶܝܢ ܠܳܟ݂.</VERS>
      <VERS vnumber="28">ܐܶܒܕܰܬ݂ ܗܰܝܡܳܢܽܘܬ݂ܳܐ: ܘܓܳܙܰܬ݂ ܡܶܢ ܦܽܘܡܗܽܘܢ.</VERS>
      <VERS vnumber="29">ܓܽܘܙܝ ܣܰܥܪܶܟ݂ܝ ܘܰܫܕ݂ܳܝ: ܘܰܫܩܽܘܠܝ ܥܰܠ ܫܒܺܝ̈ܠܶܐ ܐܽܘܠܺܝܬܳܐ ܕܰܪܓܶܙ ܡܳܪܝܳܐ ܘܫܰܒܩܶܗ ܠܕܳܪܳܐ ܥܳܒܽܘܪܳܐ.</VERS>
      <VERS vnumber="30">ܡܶܛܽܠ ܕܰܥܒܰܕ݂ܘ ܒܢܰܝ̈ ܝܺܗܽܘܕܳܐ ܕܒܺܝܫ ܩܕ݂ܳܡܝ ܐܳܡܰܪ ܡܳܪܝܳܐ: ܘܣܳܡܘ ܛܰܢܦܽܘܬܗܽܘܢ ܒܒܰܝܬܳܐ ܕܶܐܬܩܪܺܝ ܫܶܡܝ ܥܠܰܘܗܝ ܘܛܰܢܦܽܘܗܝ.</VERS>
      <VERS vnumber="31">ܘܰܒ̣ܢܰܘ ܥܠܰܘ̈ܳܬ݂ܳܐ ܒܬܰܦܰܬ ܕܰܒܢܰܚܠܳܐ ܕܒܰܪܗܳܢܽܘܡ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܘܰܒܢ̈ܳܬܗܽܘܢ ܒܢܽܘܪܳܐ: ܕܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܣܶܠܩܰܬ݂ ܥܰܠ ܠܶܒܝ.</VERS>
      <VERS vnumber="32">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܬܰܦܰܬ ܘܢܰܚܠܳܐ ܕܒܰܪܗܳܢܽܘܡ: ܐܶܠܳܐ ܐܶܢ ܢܰܚܠܳܐ ܕܰܩܛܺܝ̈ܠܶܐ܆ ܘܢܶܩܒܪܽܘܢ ܒܬܰܦܰܬ ܡܶܢ ܒܠܰܝ ܐܰܬ݂ܪܳܐ.</VERS>
      <VERS vnumber="33">ܘܢܶܗ̈ܘܝܳܢ ܫܠܰܕܰܝ̈ܗܽܘܢ ܕܥܰܡܳܐ ܗܳܢܳܐ ܡܶܐܟܽܘܠܬܳܐ: ܠܦܳܪܰܚܬ݂ܳܐ ܕܰܫܡܰܝܳܐ: ܘܰܠܚܰܝܽܘܬܳܐ ܕܰܐܪܥܳܐ: ܘܠܰܝܬ ܡܦܰܨܝܳܢܳܐ.</VERS>
      <VERS vnumber="34">ܘܶܐܒܰܛܶܠ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ: ܘܡܶܢ ܫܽܘ̈ܩܶܝܗ̇ ܕܽܐܘܪܺܫܠܶܡ: ܩܳܠܳܐ ܕܰܕ݂ܝܳܨܳܐ: ܘܩܳܠܳܐ ܕܚܰܕܽܘܬܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ: ܡܶܛܽܠ ܕܰܠܚܽܘܪܒܳܐ ܬܶܗܘܶܐ ܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ ܢܰܦܩܽܘܢ ܓܰܖ̈ܡܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܘܓܰܖ̈ܡܶܐ ܕܪܰܘܖ̈ܒܳܢܰܝܗܽܘܢ: ܘܓܰܖ̈ܡܶܐ ܕܟ݂ܳܗܢܰܝ̈ܗܽܘܢ: ܘܓܰܖ̈ܡܶܐ ܕܰܢܒܝܰܝ̈ܗܽܘܢ: ܘܓܰܖ̈ܡܶܐ ܕܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܡܶܢ ܩܰܒܖ̈ܰܝܗܽܘܢ.</VERS>
      <VERS vnumber="2">ܘܢܶܫܛܚܽܘܢ ܐܶܢܽܘܢ ܠܫܶܡܫܳܐ ܘܰܠܣܰܗܪܳܐ: ܘܰܠܟ݂ܽܠ ܚܰܝ̈ܠܘܳܬ݂ܳܐ ܕܰܫܡܰܝܳܐ: ܕܰܪܚܶܡܘ ܐܶܢܽܘܢ: ܘܰܦܠܰܚܘ ܐܶܢܽܘܢ: ܘܶܐܙܰܠܘ ܒܳܬ݂ܰܪܗܽܘܢ: ܘܰܫܐܶܠܘ ܒܗܽܘܢ: ܘܰܣܓܶܕ݂ ܠܗܽܘܢ: ܠܳܐ ܢܶܬܟܰܢܫܽܘܢ ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ.</VERS>
      <VERS vnumber="3">ܘܢܶܓܒܽܘܢ ܠܗܽܘܢ ܡܰܘܬܳܐ ܡܶܢ ܚܰܝ̈ܶܐ: ܟܽܠ ܫܰܪܟܳܐ ܕܶܐܫܬܚܰܪܘ ܡܶܢ ܫܰܪܒܬܳܐ ܗܳܕܶܐ ܒܺܝܫܬܳܐ: ܒܟ݂ܽܠ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="4">ܘܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܢܶܦܠܽܘܢ ܘܠܳܐ ܢܩܽܘܡܽܘܢ: ܘܶܐܢ ܢܬܽܘܒܽܘܢ ܠܳܐ ܢܬܽܘܒܽܘܢ.</VERS>
      <VERS vnumber="5">ܡܶܛܽܠ ܡܳܢܳܐ ܬܳܒ̣ܘ ܥܰܡܳܐ ܗܳܢܳܐ ܕܽܐܘܪܺܫܠܶܡ ܬܝܳܒܽܘܬ݂ܳܐ ܚܰܨܺܝܦܬܳܐ: ܚܰܡܣܶܢܘ ܒܢܶܟ݂ܠܳܐ ܘܠܳܐ ܨܒܰܘ ܠܰܡܬܳܒ.</VERS>
      <VERS vnumber="6">ܐܰܨܬܶܬ ܘܫܶܡܥܶ݀ܬ݂ ܘܠܳܐ ܗ̱ܘܳܐ ܟܺܐܢܳܐܺܝܬ݂ ܡܡܰܠܠܺܝܢ: ܠܰܝܬ ܓܶܝܪ ܕܢܶܬܬܘܶܐ ܥܰܠ ܒܺܝܫܬܶܗ: ܘܢܺܐܡܰܪ ܡܳܢܳܐ ܥܶܒܕܶܬ݂: ܟܽܠܗܽܘܢ ܡܗܰܠܟ݂ܺܝܢ ܒܨܶܒܝܳܢܗܽܘܢ: ܐܰܝܟ݂ ܣܽܘܣܝܳܐ ܕܢܳܓܶܕ݂ ܒܰܩܪܳܒܳܐ.</VERS>
      <VERS vnumber="7">ܐܳܦ ܚܽܘܪܒܳܐ ܒܰܫܡܰܝܳܐ ܝܳܕ݂ܥܳܐ ܙܰܒܢܳܗ̇: ܘܫܽܘܦܢܺܝܢܳܐ ܘܟ݂ܽܘܪܟܝܳܐ ܘܰܣܢܽܘܢܺܝܬܳܐ: ܢܳܛ݁ܪܺܝܢ ܙܰܒܢܳܐ ܕܡܰܥܰܠܗܽܘܢ: ܘܥܰܡܝ ܠܳܐ ܝܺܕܰܥܘ ܕܺܝܢܶܗ ܕܡܳܪܝܳܐ.</VERS>
      <VERS vnumber="8">ܐܰܝܟܰܢܳܐ ܐܳܡܪܺܝܢ ܐܢ̱ܬܽܘܢ ܕܚܰܟܺܝ̈ܡܶܐ ܚܢܰܢ: ܘܢܳܡܽܘܣܶܗ ܕܡܳܪܝܳܐ ܥܰܡܰܢ: ܫܰܪܺܝܪܳܐܺܝܬ݂ ܠܕܰܓܳܠܽܘܬ݂ܳܐ ܥܒܺܝܕ݂ ܩܰܢܝܳܐ ܕܰܓܳܠܳܐ ܠܣܳܦܪܳܐ.</VERS>
      <VERS vnumber="9">ܒܗܶܬܘ ܚܰܟܺܝ̈ܡܶܐ ܘܶܐܬܬܒܰܪܘ ܘܶܐܬܬܚܶܕ݂ܘ: ܡܶܛܽܠ ܕܦܶܬܓ݂ܳܡܶܗ ܕܡܳܪܝܳܐ ܐܰܣܠܺܝܘ: ܘܚܶܟ݂ܡܬܳܐ ܠܳܐ ܗܘܳܬ݂ ܒܗܽܘܢ.</VERS>
      <VERS vnumber="10">ܡܶܛܽܠ ܗܳܢܳܐ ܐܶܬܶܠ ܢܶܫܰܝ̈ܗܽܘܢ ܠܐ̱ܚܖ̈ܳܢܶܐ: ܘܚܰܩ̈ܠܳܬܗܽܘܢ ܠܒܶܙܬܳܐ: ܡܶܛܽܠ ܕܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܪܰܒܗܽܘܢ: ܟܽܠܗܽܘܢ ܢܳܟ݂ܠܺܝܢ ܢܶܟ݂ܠܳܐ: ܘܡܶܢ ܢܒܺܝ̈ܶܐ ܕܰܓ̈ܳܠܶܐ ܘܰܥܕ݂ܰܡܳܐ ܠܟܳܗܢܳܐ: ܟܽܠܗܽܘܢ ܥܳܒܕܺܝܢ ܫܽܘܩܪܳܐ.</VERS>
      <VERS vnumber="11">ܘܡܰܐܣܶܝܢ ܬܒܳܪܳܗ̇ ܕܒܰܪܬ ܥܰܡܝ ܒܒܶܙܚܳܐ: ܘܳܐܡܪܺܝܢ: ܫܠܳܡܳܐ: ܫܠܳܡܳܐ: ܘܠܰܝܬ ܫܠܳܡܳܐ.</VERS>
      <VERS vnumber="12">ܒܗܶܬ݂ܘ ܡܶܛܽܠ ܕܛܰܢܦܽܘܬܳܐ ܥܒܰܕ݂ܘ: ܘܒܰܗܺܝ̈ܬܳܐ ܠܳܐ ܒܳܗܬܺܝܢ: ܘܰܠܡܶܬܬܟ݂ܳܣܽܘ ܠܳܐ ܝܳܕ݂ܥܺܝܢ: ܡܶܛܽܠ ܗܳܢܳܐ ܢܶܦܠܽܘܢ ܥܰܡ ܢܳܦ̈ܠܶܐ: ܘܰܒܙܰܒܢܳܐ ܕܡܶܬܦܰܩܕܺܝܢ ܢܶܣܬܰܚܦܽܘܢ ܐܳܡܰܪ ܡܳܪܝܳܐ: ܡܣܳܦܽܘ ܐܰܣܺܝܦ ܐܶܢܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="13">ܠܰܝܬ ܥܶܢ̈ܒܶܐ ܒܰܓܦܶܬܳܐ: ܘܠܰܝܬ ܬܺܐܢ̈ܶܐ ܒܬܺܬܳܐ: ܘܛܰܖ̈ܦܶܐ ܢܬܰܪܘ: ܘܝܶܗܒܶ݀ܬ݂ ܠܗܽܘܢ ܘܰܥ̣ܒܰܪܘ ܐܶܢܽܘܢ.</VERS>
      <VERS vnumber="14">ܘܢܺܐܡܪܽܘܢ ܥܰܠ ܡܳܢܳܐ ܝܳܬܒܺܝܢܰܢ: ܐܶܬܟܰܢܰܫܘ ܘܢܶܥܽܘܠ ܠܩܽܘܖ̈ܝܳܐ ܥܰܫܺܝ̈ܢܳܬܳܐ ܘܢܶܫܬܽܘܩ ܬܰܡܳܢ: ܡܶܛܽܠ ܕܡܳܪܝܳܐ ܐܰܠܳܗܰܢ ܫܰܬܩܰܢ: ܘܰܐܫܩܝܰܢ ܡܰܝ̈ܳܐ ܡܰܪܺܝܖ̈ܶܐ ܥܰܠ ܕܰܚܛܰܝܢ ܠܡܳܪܝܳܐ.</VERS>
      <VERS vnumber="15">ܣܰܟܺܝܢ ܠܰܫܠܳܡܳܐ ܘܠܰܝܬ ܛܳܒܬܳܐ: ܘܰܠܙܰܒܢܳܐ ܕܳܐܣܝܽܘܬ݂ܳܐ ܘܰܗܘܳܬ ܠܰܢ ܥܳܩܬ݂ܳܐ. </VERS>
      <VERS vnumber="16">ܡܶܢ ܕܳܢ ܐܶܫܬܡܰܥ ܨܰܗܠܳܐ ܕܖ̈ܰܟ݂ܫܶܗ: ܡܶܢ ܩܳܠܳܐ ܕܡܰܡܠܠܳܐ ܕܓܰܢ̱ܒܳܖ̈ܰܘܗܝ: ܙܳܥܰܬ݂ ܟܽܠܳܗ̇ ܐܰܪܥܳܐ: ܘܶܐܬ݂ܰܘ ܘܶܐܟܰܠܘ ܐܰܪܥܳܐ ܘܰܡܠܳܐܳܗ̇: ܩܪܺܝܬ݂ܳܐ ܘܥܳܡܽܘܖ̈ܶܝܗ̇.</VERS>
      <VERS vnumber="17">ܡܶܛܽܠ ܕܗܳܐ ܡܫܰܕܰܪ ܐ̱ܢܳܐ ܥܠܰܝܟܽܘܢ ܚ̈ܘܰܘܳܬ݂ܳܐ ܚܰܖ̈ܡܳܢܳܐ ܕܠܳܐ ܡܩܰܒܠܺܝܢ ܠܽܘܚ̈ܫܳܬ݂ܳܐ: ܘܰܢܢܰܟܬ݂ܽܘܢܟܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="18">ܒܠܺܝܬ݂ ܒܥܳܩܰܬܝ: ܘܠܶܒܝ ܕܘܶܐ ܥܠܰܝ. </VERS>
      <VERS vnumber="19">ܗܳܐ ܩܳܠ ܓܥܳܬ݂ܳܗ̇ ܕܒܰܪܬ ܥܰܡܝ ܡܶܢ ܐܰܪܥܳܐ ܪܰܚܺܝܩܬ݂ܳܐ: ܕܳܐܡܪܺܝܢ ܡܳܪܝܳܐ ܠܰܝܬ ܒܨܶܗܝܽܘܢ: ܐܰܘ ܡܰܠܟܳܗ̇ ܠܰܝܬ ܒܳܗ̇: ܡܶܛܽܠ ܕܰܐܪܓܙܽܘܢܝ ܒܰܓܠܺܝܦܰܝ̈ܗܽܘܢ ܘܰܒܕܶܚ̈ܠܳܬ݂ܳܐ ܢܽܘܟ݂ܖ̈ܳܝܳܬ݂ܳܐ.</VERS>
      <VERS vnumber="20">ܥ̣ܒܰܪ ܚܨܳܕ݂ܳܐ ܘܰܓ̣ܡܰܪ ܩܛܳܦܳܐ: ܘܰܚܢܰܢ ܠܳܐ ܐܶܬܦܪܶܩܢ.</VERS>
      <VERS vnumber="21">ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ ܐܶܬܟܰܡܪܶܬ݂ ܘܬܶܡܗܳܐ ܐܰܚܕܰܢܝ.</VERS>
      <VERS vnumber="22">ܫܥܽܘܬ݂ܳܐ ܠܰܝܬ ܒܓܶܠܥܳܕ݂: ܐܰܘ ܐܳܣܝܳܐ ܠܰܝܬ ܬܰܡܳܢ: ܡܶܛܽܠ ܡܳܢܳܐ ܠܳܐ ܣܶܠܩܰܬ݂ ܐܳܣܝܽܘܬ݂ܳܗ̇ ܕܒܰܪܬ ܥܰܡܝ.</VERS>
    </CHAPTER>
    <CHAPTER cnumber="9">
      <VERS vnumber="1">ܡܰܢ ܕܶܝܢ ܝܰܗܒ ܪܺܝܫܝ ܡܰܝ̈ܳܐ: ܘܥܰܝ̈ܢܰܝ ܡܰܒܽܘ̈ܥܶܐ ܕܕܶܡܥܬ݂ܳܐ: ܘܰܒܟܺܝ݀ܬ݂ ܕܶܝܢ ܒܺܐܝܡܳܡܳܐ ܘܰܒܠܺܠܝܳܐ ܥܰܠ ܩܛܺܝ̈ܠܶܐ ܕܒܰܪܬ݂ ܥܰܡܝ. </VERS>
      <VERS vnumber="2">ܡܰܢ ܕܶܝܢ ܫܰܒܩܰܢܝ ܒܡܰܕܒܪܳܐ ܒܶܝܬ݂ ܒܰܘܬ݂ܳܐ ܕܥܳܒܖ̈ܰܝ ܐܽܘܪܚܳܐ: ܘܫܶܒܩܶ݀ܬ݂ ܠܥܰܡܝ ܘܶܐܙܶܠ̱ܬ݂ ܠܺܝ ܡܶܢ ܠܘܳܬ݂ܗܽܘܢ: ܡܶܛܽܠ ܕܟܽܠܗܽܘܢ ܓܰܝܳܪܺܝܢ: ܘܰܟ݂ܢܽܘܫܬ݂ܳܐ ܐܶܢܽܘܢ ܕܕܰܓ̈ܳܠܶܐ. </VERS>
      <VERS vnumber="3">ܘܰܫܕ݂ܰܘ ܠܶܫܳܢܗܽܘܢ ܐܰܝܟ݂ ܕܰܒܩܶܫܬܗܽܘܢ: ܒܫܽܘܩܪܳܐ ܘܠܳܐ ܒܗܰܝܡܳܢܽܘܬ݂ܳܐ ܥܫܶܢܘ ܒܰܐܪܥܳܐ: ܡܶܛܽܠ ܕܡܶܢ ܒܺܝܫܬܳܐ ܠܒܺܝܫܬܳܐ ܢܦܰܩܘ: ܘܠܺܝ ܠܳܐ ܝܺܕ݂ܰܥܘ ܐܳܡܰܪ ܡܳܪܝܳܐ. </VERS>
      <VERS vnumber="4">ܓܒܰܪ ܡܶܢ ܚܰܒܪܶܗ ܐܰܙܕܰܗܪܘ: ܘܥܰܠ ܟܽܠ ܐܳܚ ܠܳܐ ܬܶܬܰܟ݂ܠܽܘܢ: ܡܶܛܽܠ ܕܟ݂ܽܠ ܐܳܚ ܡܶܟܰܠ ܢܳܟܶܠ: ܘܟ݂ܽܠ ܪܳܚ̇ܡܳܐ ܒܢܶܟ݂ܠܳܐ ܡܗܰܠܶܟ݂. </VERS>
      <VERS vnumber="5">ܘܰܓܒܰܪ ܒܚܰܒܪܶܗ ܡܕܰܓܠܺܝܢ: ܘܩܽܘܫܬܳܐ ܠܳܐ ܡܡܰܠܠܺܝܢ: ܐܰܠܶܦܘ ܠܶܫܳܢܗܽܘܢ ܠܰܡܡܰܠܳܠܽܘ ܫܽܘܩܪܳܐ: ܘܶܐܬܛܰܪܰܦܘ ܘܰܠܐܺܝܘ. </VERS>
      <VERS vnumber="6">ܡܰܘܬܒܳܟ݂ ܒܓ݂ܰܘ ܢܶܟ݂ܠܳܐ: ܒܢܶܟܠܗܽܘܢ ܠܳܐ ܨܒܰܘ ܠܡܶܕܥܰܢܝ ܐܳܡܰܪ ܡܳܪܝܳܐ. </VERS>
      <VERS vnumber="7">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܨܳܪܶܦ ܐ̱ܢܳܐ ܠܗܽܘܢ ܘܒܳܚܰܪ ܐ̱ܢܳܐ ܠܗܽܘܢ: ܡܶܛܽܠ ܕܰܐܝܟܰܢܳܐ ܐܶܥܒܶܕ݂ ܡܶܢ ܩܕ݂ܳܡ ܒܰܪܬ ܥܰܡܝ. </VERS>
      <VERS vnumber="8">ܐܰܝܟ݂ ܓܶܐܪܳܐ ܫܢܺܝܢܳܐ ܠܶܫܳܢܗܽܘܢ: ܘܢܶܟ݂ܠܳܐ ܡܡܰܠܶܠ: ܒܦܽܘܡܶܗ ܫܠܳܡܳܐ ܓܒܰܪ ܥܰܡ ܚܰܒܪܶܗ ܡܡܰܠܶܠ: ܘܰܒܓܰܘܶܗ ܟܡܺܝܢ ܟܡܺܐܢܳܐ. </VERS>
      <VERS vnumber="9">ܥܰܠ ܗܳܠܶܝܢ ܠܳܐ ܐܶܦܩܽܘܕ݂ ܐܳܡܰܪ ܡܳܪܝܳܐ: ܘܰܒܥܰܡܳܐ ܕܗܳܟܰܢܳܐ ܠܳܐ ܬܶܬܢܰܩܰܡ ܢܰܦܫܝ. </VERS>
      <VERS vnumber="10">ܥܰܠ ܛܽܘܖ̈ܶܐ ܫܩܽܘܠܘ ܒܟ݂ܳܬ݂ܳܐ ܐܘܠܺܝܬ݂ܳܐ: ܘܥܰܠ ܕܰܝܖ̈ܶܐ ܕܡܰܕ݂ܒܪܳܐ ܐܽܘܠܺܝܬ݂ܳܐ: ܕܰܨܕܰܝ̈ ܡܶܢ ܒܠܰܝ ܐ̱ܢܳܫ ܕܥܳܒܰܪ: ܘܠܳܐ ܫܡܰܥܘ ܩܳܠܳܐ ܕܩܶܢܝܳܢܳܐ. ܡܶܢ ܦܳܪܰܚܬܳܐ ܕܰܫܡܰܝܳܐ ܘܰܥܕ݂ܰܡܳܐ ܠܰܒܥܺܝܪܳܐ ܐܶܬܒܰܕܰܪܘ ܘܶܐܙܰܠܘ. </VERS>
      <VERS vnumber="11">ܘܶܐܥܒܕ݂ܺܝܗ̇ ܠܽܐܘܪܺܫܠܶܡ ܚܰܪܒܬ݂ܳܐ ܡܰܥܡܪܳܐ ܠܝܳܪܽܘܖ̈ܶܐ: ܘܩܽܘܖ̈ܝܳܐ ܕܺܝܗܽܘܕ݂ܳܐ ܐܶܬܶܠ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ. </VERS>
      <VERS vnumber="12">ܡܰܢܽܘ ܓܰܒܪܳܐ ܕܚܰܟܺܝܡ ܢܶܣܬܰܟܰܠ ܗܳܕܶܐ: ܘܰܕ݂ܡܶܠܰܬ ܦܽܘܡܶܗ ܕܡܳܪܝܳܐ ܥܠܰܘܗܝ ܢܚܰܘܶܝܗ̇: ܥܰܠ ܡܳܢܳܐ ܐܶܒܕܰܬ݂ ܐܰܪܥܳܐ: ܘܨܶܕ݂ܝܰܬ݂ ܐܰܝܟ݂ ܡܰܕ݂ܒܪܳܐ ܡܶܢ ܒܠܰܝ ܕܥܳܒܰܪ. </VERS>
      <VERS vnumber="13">ܘܶܐܡܰܪ ܡܳܪܝܳܐ: ܥܰܠ ܕܰܫܒܰܩܘ ܢܳܡܽܘܣܝ ܕܝܶܗܒܶܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ: ܘܠܳܐ ܫܡܰܥܘ ܒܩܳܠܝ ܘܠܳܐ ܗܰܠܶܟ݂ܘ ܒܶܗ. </VERS>
      <VERS vnumber="14">ܘܶܐܙܰܠܘ ܒܳܬ݂ܰܪ ܨܶܒܝܳܢܰܝ̈ ܠܶܒܗܽܘܢ ܒܺܝܫܳܐ: ܘܒܳܬ݂ܰܪ ܦܬܰܟܖ̈ܶܐ ܕܰܐܠܶܦܘ ܐܶܢܽܘܢ ܐܰܒܳܗܰܝ̈ܗܽܘܢ. </VERS>
      <VERS vnumber="15">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܘܟܶܠ ܐ̱ܢܳܐ ܠܗܽܘܢ ܠܥܰܡܳܐ ܗܳܢܳܐ ܡܪܳܖ̈ܶܐ: ܘܰܐܫܩܶܐ ܐܶܢܽܘܢ ܡܰܝ̈ܳܐ ܡܰܪܺܝܖ̈ܶܐ. </VERS>
      <VERS vnumber="16">ܘܶܐܒܰܕܰܪ ܐܶܢܽܘܢ ܒܥܰܡ̈ܡܶܐ ܕܠܳܐ ܝܺܕ݂ܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܶܐܫܰܕܰܪ ܒܳܬܪܗܽܘܢ ܚܰܪܒܳܐ ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ. </VERS>
      <VERS vnumber="17">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܩܪܰܘ ܠܰܐܠܳܝ̈ܳܬ݂ܳܐ: ܘܢܺܐܬܝ̈ܳܢ: ܘܥܰܠ ܚܰܟܺܝ̈ܡܳܬ݂ܳܐ ܫܰܕܰܪܘ: ܘܢܺܐܬܝ̈ܳܢ. </VERS>
      <VERS vnumber="18">ܘܢܶܣܬܰܖ̈ܗܒܳܢ ܘܢܶܫܩ̈ܠܳܢ ܥܠܰܝܢ ܐܽܘܠ̈ܝܳܬ݂ܳܐ: ܘܢܰܚ̈ܬ݂ܳܢ ܥܰܝ̈ܢܰܝܢ ܕܶܡ̈ܥܶܐ: ܘܒܳܒ̈ܳܬܰܢ ܢܰܖ̈ܕܝܳܢ ܡܰܝ̈ܳܐ. </VERS>
      <VERS vnumber="19">ܡܶܛܽܠ ܩܳܠܳܐ ܕܽܐܘܠܺܝܬ݂ܳܐ ܐܶܫܬܡܰܥ ܡܶܢ ܨܶܗܝܽܘܢ: ܕܳܐܡܰܪ ܐܰܝܟܰܢܳܐ ܐܶܬܒܙܶܙܢ: ܒܗܶܬ݂ܢ ܛܳܒ ܛܳܒ: ܕܰܫܒܰܩܢ ܐܰܪܥܳܐ ܘܰܢܦܰܠܘ ܡܰܫ̈ܟܢܰܝܢ. </VERS>
      <VERS vnumber="20">ܡܶܛܽܠ ܗܳܢܳܐ ܫܡܰܥܶܝ̈ܢ ܢܶܫ̈ܶܐ ܦܶܬܓ݂ܳܡܶܗ ܕܡܳܪܝܳܐ: ܘܰܢܩܰܒ̈ܠܳܢ ܐܶܕ݂ܢܰܝ̈ܟܶܝܢ ܡܶܠܰܬ݂ ܦܽܘܡܶܗ: ܘܰܐܠܶܦܶܝ̈ܢ ܒܢܳܬܟܶܝ̈ܢ ܐܽܘܠܝ̈ܳܬ݂ܳܐ: ܘܰܐܢ̱ܬܬ݂ܳܐ ܠܰܚܒܰܪܬ݂ܳܗ̇ ܩܺܝܢܬ݂ܳܐ. </VERS>
      <VERS vnumber="21">ܡܶܛܽܠ ܕܰܣܠܶܩ ܡܰܘܬܳܐ ܠܟܰܘܰܝ̈ܢ܆ܘܥ̣ܰܠ ܒܣܳܚܖ̈ܳܬܰܢ: ܠܡܰܘܒܳܕ݂ܽܘ ܛܠܳܝ̈ܶܐ ܡܶܢ ܫܽܘ̈ܩܶܐ: ܘܰܥܠܰܝ̈ܡܶܐ ܡܶܢ ܦܳܠܰܛܘ̈ܳܬ݂ܳܐ. </VERS>
      <VERS vnumber="22">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܢܶܦ̈ܠܳܢ ܫܠܰܕܰܝ̈ܗܽܘܢ ܕܰܒܢܰܝ̈ܢܳܫܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܚܰܩܠܳܐ: ܘܰܐܝܟ ܥܡܺܝܪܳܐ ܒܳܬ݂ܰܪ ܚܳܨܽܘܕܳܐ: ܘܠܰܝܬ ܡܟܰܢܫܳܢܳܐ. </VERS>
      <VERS vnumber="23">ܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܢܶܫܬܰܒܗܰܪ ܚܰܟܺܝܡܳܐ ܒܚܶܟ݂ܡܬܶܗ: ܘܠܳܐ ܢܶܫܬܰܒܗܰܪ ܓܰܢ̱ܒܳܪܳܐ ܒܓܰܢ̱ܒܳܪܽܘܬܶܗ: ܘܠܳܐ ܢܶܫܬܰܒܗܰܪ ܥܰܬܺܝܪܳܐ ܒܥܽܘܬܪܶܗ. </VERS>
      <VERS vnumber="24">ܐܶܠܳܐ ܒܗܳܕܶܐ ܢܶܫܬܰܒܗܰܪ ܡܰܢ ܕܡܶܫܬܰܒܗܰܪ: ܡܰܢ ܕܡܶܣܬܰܟܰܠ ܘܝܳܕܰܥ ܠܺܝ ܕܶܐܢܳܐ ܐ̱ܢܳܐ ܡܳܪܝܳܐ: ܥܳܒܶܕ݂ ܛܰܝܒܽܘܬ݂ܳܐ ܘܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ: ܘܰܒܗܳܠܶܝܢ ܨܒܺܝܬ݂ ܐܳܡܰܪ ܡܳܪܝܳܐ. </VERS>
      <VERS vnumber="25">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܟܠ ܕܓܳܙܰܪ ܒܥܽܘܪܠܽܘܬ݂ܳܐ. </VERS>
      <VERS vnumber="26">ܥܰܠ ܡܶܨܖ̈ܳܝܶܐ: ܘܥܰܠ ܝܽܘܕ݂ܳܝ̈ܶܐ: ܘܥܰܠ ܐܰܕ݂ܽܘܡ ܘܥܰܠ ܒܢܰܝ̈ ܥܰܡܽܘܢ: ܘܥܰܠ ܡܽܘܐܳܒ ܘܥܰܠ ܟܠ ܩܨܺܝܨܰܝ̈ ܦܰܐܬ݂ܳܐ ܕܝܳܬܒܺܝܢ ܒܡܰܕܒܪܳܐ: ܡܶܛܽܠ ܕܟܽܠܗܽܘܢ ܥܰܡ̈ܡܶܐ ܥܽܘܪܠܺܝܢ ܒܒܶܣܪܗܽܘܢ: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܥܽܘܪܠܺܝܢ ܒܠܶܒܗܽܘܢ.</VERS>
    </CHAPTER>
    <CHAPTER cnumber="10">
      <VERS vnumber="1">ܫܡܰܥܘ ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܥܠܰܝܟܽܘܢ ܕܒܶܝܬ݂ ܝܺܣܪܳܐܶܝܠ. </VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ: ܐܽܘܪܚܳܐ ܕܥܰܡ̈ܡܶܐ ܠܳܐ ܬܺܐܠܦܽܘܢ: ܘܡܶܢ ܐܳܬܘ̈ܳܬ݂ܳܐ ܕܰܫܡܰܝܳܐ ܠܳܐ ܬܶܕ݂ܚܠܽܘܢ: ܡܶܛܽܠ ܕܥܰܡ̈ܡܶܐ ܗ̱ܘ̣ ܕܳܚܠܺܝܢ ܡܶܢܗܶܝܢ. </VERS>
      <VERS vnumber="3">ܡܶܛܽܠ ܕܕ݂ܶܚ̈ܠܳܬ݂ܳܐ ܕܥܰܡ̈ܡܶܐ ܠܳܐ ܡܶܕܶܡ ܐܶܢܶܝܢ: ܡܶܛܽܠ ܕܩܰܝܣܳܐ ܡܶܢ ܥܳܒܳܐ ܦܣܺܝܩ: ܥܒܳܕ݂ ܐܺܝܕܰܝ̈ ܢܰܓܳܪܳܐ ܒܥܶܫܦܳܐ. </VERS>
      <VERS vnumber="4">ܒܟܶܣܦܳܐ ܘܰܒܕܰܗܒܳܐ ܩܪܺܝܡܺܝܢ: ܒܩܰܦ̈ܠܽܘܛܶܐ ܘܰܒܨܶܨ̈ܶܐ ܡܫܰܪܪܺܝܢ ܠܗܽܘܢ ܕܠܳܐ ܢܶܬܦܰܪܩܽܘܢ. </VERS>
      <VERS vnumber="5">ܐܰܝܟ݂ ܕܶܩ̈ܠܶܐ ܙܩܺܝܦܺܝܢ ܘܠܳܐ ܡܡܰܠܠܺܝܢ: ܡܶܫܩܰܠ ܫܳܩܠܺܝܢ ܠܗܽܘܢ ܡܶܛܽܠ ܕܠܳܐ ܡܗܰܠܟ݂ܺܝܢ. ܠܳܐ ܬܶܕ݂ܚܠܽܘܢ ܡܶܢܗܽܘܢ: ܡܶܛܽܠ ܕܠܳܐ ܡܰܒܐܫܺܝܢ ܐܳܦܠܳܐ ܡܰܛܐܒܺܝܢ. </VERS>
      <VERS vnumber="6">ܠܰܝܬ ܐܰܟ݂ܘܳܬܳܟ݂ ܡܳܪܝܳܐ: ܕܪܰܒ ܐܰܢ̱ܬ ܘܪܰܒ ܫܡܳܟ݂ ܒܓܰܢ̱ܒܳܪܽܘܬ݂ܳܐ. </VERS>
      <VERS vnumber="7">ܡܰܢ ܠܳܐ ܢܶܕ݂ܚܰܠ ܠܳܟ݂ ܡܰܠܟܳܐ ܕܟܽܠܗܽܘܢ ܥܳܠ̈ܡܶܐ: ܕܠܳܟ݂ ܗ̱ܘ ܝܳܐܝܳܐ ܡܰܠܟܽܘܬܳܐ: ܡܶܛܽܠ ܕܰܒܟܽܠܗܽܘܢ ܚܰܟܺܝ̈ܡܶܐ ܕܥܰܡ̈ܡܶܐ: ܘܰܒܟܽܠܳܗ̇ ܡܰܠܟܽܘܬܗܽܘܢ ܠܰܝܬ ܐܰܟ݂ܘܳܬܳܟ݂. </VERS>
      <VERS vnumber="8">ܘܰܐܟܚܕ݂ܳܐ ܢܺܐܒܕ݂ܽܘܢ ܘܰܢܣܽܘܦܽܘܢ ܝܽܘܠܦܳܢ̈ܶܐ ܣܖ̈ܺܝܩܶܐ ܕܕܶܚ̈ܠܳܬ݂ܳܐ ܕܩܰܝܣܳܐ. </VERS>
      <VERS vnumber="9">ܣܺܐܡܳܐ ܛܳܒܳܐ ܡܶܢ ܬܰܪܫܺܝܫ ܐܳܬܶܐ: ܘܕܰܗܒܳܐ ܡܶܢ ܐܰܘܦܺܝܪ: ܒܰܕ݂ ܢܰܓܳܪܳܐ ܘܺܐܝܕܰܝ̈ ܩܰܝܢܳܝܳܐ: ܬܶܟ݂ܠܬ݂ܳܐ ܘܰܐܪܓܘܳܢܳܐ ܠܒܽܘܫܗܽܘܢ: ܙܩܽܘܪܳܐ ܕܚܰܟܺܝ̈ܡܶܐ. </VERS>
      <VERS vnumber="10">ܘܡܳܪܝܳܐ ܐܰ‌ܠܳܗܳܐ ܕܩܽܘܫܬܳܐ܆ ܗܽܘܝܽܘ ܐܰ‌ܠܳܗܳܐ ܕܚܰܝ̈ܶܐ: ܘܡܰܠܟܳܐ ܕܥܳܠ̈ܡܶܐ: ܡܶܢ ܪܽܘܓܙܳܐ ܙܳܝܥܳܐ ܐܰܪܥܳܐ: ܘܠܳܐ ܡܚܰܡܣܢܺܝܢ ܥܰܡ̈ܡܶܐ ܪܽܘܓܙܳܐ. </VERS>
      <VERS vnumber="11">ܗܳܟܰܢܳܐ ܐܶܡܰܪ ܠܗܽܘܢ: ܐܰܠܳܗ̈ܶܐ ܕܰܫܡܰܝܳܐ ܘܰܐܪܥܳܐ ܠܳܐ ܥܒܰܕ݂ܘ: ܢܺܐܒܕ݂ܽܘܢ ܡܶܢ ܐܰܪܥܳܐ: ܘܡܶܢ ܬܚܶܝܬ݂ ܫܡܰܝܳܐ ܗܳܠܶܝܢ. </VERS>
      <VERS vnumber="12">ܡܳܪܝܳܐ ܥ̣ܒܰܕ݂ ܐܰܪܥܳܐ ܒܚܰܝܠܶܗ: ܘܰܐܬ݂ܩܶܢ ܬܶܒܺܝܠ ܒܚܶܟ݂ܡܬܶܗ: ܘܰܒܬܰܪܥܺܝܬܶܗ ܡܬܰܚ ܫܡܰܝܳܐ. </VERS>
      <VERS vnumber="13">ܝܳܗܶܒ ܩܳܠܳܐ ܕܰܪܓܽܘܫܝܳܐ ܕܡܰܝ̈ܳܐ ܒܰܫܡܰܝܳܐ: ܡܰܣܶܩ ܥܢܳܢ̈ܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܒܰܖ̈ܩܶܐ ܠܡܶܛܪܳܐ ܥ̣ܒܰܕ݂: ܡܰܦܶܩ ܖ̈ܘܚܶܐ ܡܶܢ ܐܰܘܨܖ̈ܰܘܗܝ. </VERS>
      <VERS vnumber="14">ܫ̣ܛܳܐ ܟܽܠ ܒܰܪܢܳܫܳܐ ܡܶܢ ܝܺܕܰܥܬ݂ܳܐ: ܒܗܶܬܘ ܟܽܠ ܥܳܒܕܰܝ̈ ܕܰܗܒܳܐ ܡܶܢ ܓܠܺܝ̈ܦܶܐ ܕܰܥܒܰܕ݂ܘ: ܡܶܛܽܠ ܕܫܽܘܩܪܳܐ ܢܣܰܟܘ: ܘܪܽܘܚܳܐ ܠܰܝܬ ܒܗܽܘܢ. </VERS>
      <VERS vnumber="15">ܠܳܐ ܡܶܕܶܡ ܐܶܢܽܘܢ: ܘܰܥܒܳܕ̈ܶܐ ܐܶܢܽܘܢ ܫܳܛܰܝ̈ܳܐ: ܒܙܰܒܢܳܐ ܕܡܶܬܦܰܩܕܺܝܢ ܢܺܐܒܕ݂ܽܘܢ. </VERS>
      <VERS vnumber="16">ܠܳܐ ܐܰܝܟ݂ ܕܗܳܠܶܝܢ ܡܢܳܬܶܗ ܕܝܰܥܩܽܘܒ: ܡܶܛܽܠ ܕܡܰܢ ܕܰܒܪܳܐ ܟܽܠ: ܗܽܘܝܽܘ ܡܶܢܬܗܽܘܢ: ܘܺܝܣܪܳܐܶܝܠ ܫܰܒܛܳܐ ܕܝܳܪܬܽܘܬܶܗ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ. </VERS>
      <VERS vnumber="17">ܟܰܢܶܫܝ ܡܶܢ ܐܰܪܥܳܐ ܨܰܥܪܶܝܟܝ ܝܳܬܒܰܬ ܒܽܐܘܠܨܳܢܳܐ. </VERS>
      <VERS vnumber="18">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܥܰܪܩܶܠ ܐ̱ܢܳܐ ܠܥܳܡܽܘܖ̈ܶܝܗ̇ ܕܰܐܪܥܳܐ ܗܳܕܶܐ ܒܙܰܒܢܳܐ ܗܳܢܳܐ: ܕܢܶܒܥܽܘܢܳܢܝ ܘܢܶܫܟܚܽܘܢܳܢܝ. </VERS>
      <VERS vnumber="19">ܘܳܝ ܠܺܝ ܥܰܠ ܬܒܳܪܝ: ܟܳܝܒܳܐ ܗ̱ܝ ܡܚܽܘܬ݂ܝ: ܘܶܐ̱ܢܳܐ ܐܶܡܪܶܬ݂ ܗܳܢܰܘ ܟܺܐܒܝ ܐܶܣܰܝܒܪܺܝܘܗܝ. </VERS>
      <VERS vnumber="20">ܡܰܫܟܰܢܝ ܐܶܬܒܙܶܙ: ܘܟܽܠܗܽܘܢ ܛܽܘܢܒܰܘ̈ܗܝ ܐܶܬܦܰܣܰܩܘ: ܒܢܰܝ̈ ܢܦܰܩܘ ܡܶܢܝ ܘܠܰܝܬ ܐܶܢܽܘܢ: ܠܰܝܬ ܕܢܳܩܶܫ ܬܽܘܒ ܡܰܫܟܰܢܝ ܘܰܢܩܺܝܡ ܝܳܖ̈ܺܝܥܳܬܝ. </VERS>
      <VERS vnumber="21">ܡܶܛܽܠ ܕܰܫܛܰܘ ܖ̈ܳܥܰܘܳܬܳܐ: ܘܰܠܡܳܪܝܳܐ ܠܳܐ ܒܥܰܘ. ܡܶܛܽܠ ܕܠܳܐ ܐܰܟ݂ܫܰܪܘ: ܟܽܠܳܗ̇ ܡܰܪܥܺܝܬܗܽܘܢ ܐܶܬܒܰܕܪܰܬ݂. </VERS>
      <VERS vnumber="22">ܩܳܠܳܐ ܕܰܫܡܽܘܥܬ݂ܳܐ ܗܳܐ ܐܶܬ݂ܳܐ: ܘܙܰܘܥܳܐ ܪܰܒܳܐ ܡܶܢ ܐܰܪܥܳܐ ܕܓܰܪܒܝܳܐ: ܠܡܶܥܒܰܕ݂ ܩܽܘܖ̈ܝܳܐ ܕܺܝܗܽܘܕ݂ܳܐ ܠܚܽܘܪܒܳܐ ܡܰܥܡܪܳܐ ܠܝܳܪܽܘܖ̈ܶܐ. </VERS>
      <VERS vnumber="23">ܝܳܕܰܥ ܐ̱ܢܳܐ ܕܽܐܘܖ̈ܚܳܬܶܗ ܕܡܳܪܝܳܐ ܠܳܐ ܗܘܰܝ̈ ܐܰܝܟ݂ ܕܒܰܪܢܳܫܳܐ: ܘܠܳܐ ܐܰܝܟ݂ ܓܰܒܪܳܐ ܕܳܐܙܶܠ ܘܡܰܬܩܶܢ ܨܒܽܘܬܶܗ. </VERS>
      <VERS vnumber="24">ܪܕ݂ܺܝܢܝ ܡܳܪܝܳܐ ܒܕܺܝܢܳܐ ܘܠܳܐ ܒܪܽܘܓܙܳܟ݂: ܕܰܠܡܳܐ ܬܰܙܥܪܰܢܝ. </VERS>
      <VERS vnumber="25">ܐܰܫܽܘܕ݂ ܚܶܡܬܳܟ݂ ܥܰܠ ܥܰܡ̈ܡܶܐ ܕܠܳܐ ܝܰܕ݂ܥܽܘܟ݂: ܘܥܰܠ ܫܰܖ̈ܒܳܬ݂ܳܐ ܕܒܰܫܡܳܟ݂ ܠܳܐ ܩܖ̈ܰܝ: ܕܰܐܟ݂ܠܽܘܗܝ ܠܝܰܥܩܽܘܒ: ܐܰܟ݂ܠܽܘܗܝ ܘܓܰܡܪܽܘܗܝ: ܘܕܰܝܪܶܗ ܐܰܚܪܶܒܘ.</VERS>
    </CHAPTER>
    <CHAPTER cnumber="11">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܫܡܰܥ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ: ܘܶܐܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="3">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܺܝܛ ܗ̱ܘ̣ ܓܰܒܪܳܐ ܕܠܳܐ ܢܶܫܡܰܥ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ.</VERS>
      <VERS vnumber="4">ܕܦ̣ܶܩܕܶܬ݂ ܠܰܐܒܳܗܰܝ̈ܟܽܘܢ: ܒܝܰܘܡܳܐ ܕܰܐܦܶܩܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܟܽܘܪܳܐ ܕܦܰܪܙܠܳܐ: ܘܶܐܡܪܶܬ݂ ܫܡܰܥܘ ܒܩܳܠܝ: ܘܬܶܥܒܕܽܘܢ ܐܰܢ̱ܬܽܘܢ ܟܽܠ ܕܶܐܦܰܩܶܕ݂ܟܽܘܢ: ܘܬܶܗܘܢ ܠܺܝ ܥܰܡܳܐ܆ ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ.</VERS>
      <VERS vnumber="5">ܘܰܐܩܺܝܡ ܡܰܘܡܳܬܳܐ ܕܺܝܡܺܝ݀ܬ݂ ܠܰܐܒܳܗܰܝ̈ܟܽܘܢ: ܠܡܶܬܰܠ ܠܟܽܘܢ ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ ܐܰܝܟ݂ ܕܝܰܘܡܳܢܳܐ: ܘܰܥܢܺܝ݀ܬ ܘܶܐܡܪܶܬ݂: ܐܰܡܺܝܢ: ܡܳܪܝܳܐ.</VERS>
      <VERS vnumber="6">ܘܶܐܡܰܪ ܠܺܝ ܡܳܪܝܳܐ: ܩܪܺܝ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܶܐܡܰܪ: ܫܡܰܥܘ ܦܶܬܓ݂ܳܡ̈ܶܐ ܕܕܺܝܰܬܺܩ̈ܺܐ ܗܳܕܶܐ ܘܬܶܥܒܕܽܘܢ ܐܶܢܽܘܢ.</VERS>
      <VERS vnumber="7">ܡܶܛܽܠ ܕܰܡܣܰܗܳܕ݂ܽܘ ܣܰܗܕܶܬ݂ ܒܰܐܒܳܗܰܝ̈ܟܽܘܢ: ܒܝܰܘܡܳܐ ܕܰܐܣܩܶܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܘܰܥܕ݂ܰܡܳܐ ܠܝܰܘܡܳܢܳܐ: ܩܰܕ݂ܡܶ݀ܬ݂ ܘܫܰܕܪܶܬ݂ ܘܶܐܡܪܶܬ݂ ܫܡܰܥܘ ܒܩܳܠܝ.</VERS>
      <VERS vnumber="8">ܘܠܳܐ ܫܡܰܥܘ: ܘܠܳܐ ܐܰܪܟܶܢܘ ܐܶܕ݂ܢܗܽܘܢ: ܘܗܰܠܶܟ݂ܘ ܓܒܰܪ ܒܨܶܒ̈ܝܳܢܰܝ ܠܶܒܗܽܘܢ ܒܺܝܫܳܐ. ܘܰܐܝܬܺܝܬ ܥܠܰܝܗܽܘܢ ܟܠ ܦܶܬܓ݂ܳܡܰܝ̈ ܩܝܳܡܳܐ ܗܳܢܳܐ: ܕܦܰܩܕܶܬ ܠܡܶܫܡܰܥ ܘܠܳܐ ܫܡܰܥܘ.</VERS>
      <VERS vnumber="9">ܘܶܐܡܰܪ ܠܺܝ ܡܳܪܝܳܐ: ܐܶܫܬܟܰܚ ܡܶܪܕܳܐ ܒܓܰܒܖ̈ܶܐ ܕܺܝܗܽܘܕ݂ܳܐ: ܘܰܒܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="10">ܬܳܒܘ ܠܰܚܛܳܗ̈ܶܐ ܕܰܐܒܳܗܰܝ̈ܗܽܘܢ ܩܰܕ݂ܡܳܝ̈ܶܐ: ܘܠܳܐ ܨܒܰܘ ܠܡܶܫܡܰܥ ܦܶܬܓ݂ܳܡܰܝ̈: ܘܗܶܢܽܘܢ ܐܶܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܡܶܦܠܰܚ ܐܶܢܽܘܢ: ܘܒܰܛܶܠܘ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕܳܐ ܕܺܝܰܬܺܩܺܐ ܕܺܝܠܝ: ܕܰܐܩܺܝܡܶ݀ܬ ܥܰܡ ܐܰܒܳܗܰܝ̈ܗܽܘܢ.</VERS>
      <VERS vnumber="11">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܠܰܝܗܽܘܢ ܒܺܝܫܬܳܐ: ܕܠܳܐ ܢܶܫܟܚܽܘܢ ܠܡܶܦܰܩ ܡܶܢܳܗ̇: ܘܢܶܓܥܽܘܢ ܠܘܳܬ݂ܝ ܘܠܳܐ ܐܶܫܡܰܥ ܐܶܢܽܘܢ.</VERS>
      <VERS vnumber="12">ܘܢܺܐܙܳܠ̱̈ܢ ܩܽܘܖ̈ܝܳܐ ܕܺܝܗܽܘܕ݂ܳܐ ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܢܶܓܥܽܘܢ ܠܘܳܬ݂ ܐܰܠܳܗ̈ܶܐ ܕܣܳܝܡܺܝܢ ܗܘܰܘ ܠܗܽܘܢ ܒܶܣ̈ܡܶܐ: ܘܡܶܦܪܰܩ ܠܳܐ ܢܶܦܪܩܽܘܢ ܐܶܢܽܘܢ ܒܙܰܒܢܳܐ ܕܒܺܝܫܬܗܽܘܢ.</VERS>
      <VERS vnumber="13">ܡܶܛܽܠ ܕܰܐܝܟ݂ ܡܶܢܝܳܢܳܐ ܕܩܽܘܖ̈ܝܳܝܟ ܗܘܰܘ ܐܰܠܳܗܰܝ̈ܟ ܝܺܗܽܘܕܳܐ: ܘܰܐܝܟ ܡܶܢܝܳܢܳܐ ܕܫܽܘ̈ܩܶܝܗ̇ ܕܽܐܘܪܺܫܠܶܡ: ܣܳܡܬܽܘܢ ܡܰܕ݂ܒܚ̈ܶܐ ܠܒܶܗܬܬ݂ܳܐ: ܡܰܕ݂ܒܚ̈ܶܐ ܠܰܡܣܳܡ ܒ݂ܶܣ̈ܡܶܐ ܠܒܰܥܠܳܐ.</VERS>
      <VERS vnumber="14">ܘܰܐܢ̱ܬ ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ: ܘܠܳܐ ܬܶܒܥܶܐ ܥܠܰܝܗܽܘܢ ܒܳܥܽܘܬ݂ܳܐ ܘܰܨܠܽܘܬ݂ܳܐ: ܡܶܛܽܠ ܕܠܳܐ ܫܳܡܰܥ ܐ̱ܢܳܐ ܒܙܰܒܢܳܐ ܕܩܳܪܶܝܢ ܠܺܝ ܒܰܙܒܰܢ ܒܺܝܫܬܗܽܘܢ.</VERS>
      <VERS vnumber="15">ܠܡܳܢܳܐ ܚܰܒܺܝܒܬܝ ܒܒܰܝܬܝ ܥܒܰܕܬܝ ܛܰܢܦܽܘܬ݂ܳܐ ܣܰܓܺܝܐܬ݂ܳܐ: ܘܰܒܣܰܪ ܩܽܘܕ݂ܫܳܐ ܢܰܥܒܪܽܘܢ ܡܶܢܟ݂ܝ: ܡܶܛܽܠ ܒܺܝܫܬܶܟ݂ܝ ܕܥܶܫܢܰܬ݂.</VERS>
      <VERS vnumber="16">ܙܰܝܬ݂ܳܐ ܥܰܒܺܝܛܳܐ ܫܰܦܺܝܪ ܦܺܐܖ̈ܶܐ ܘܫܰܦܺܝܪ ܚܶܙܘܳܐ ܩ̣ܪܳܐ ܡܳܪܝܳܐ ܫܡܶܟ݂ܝ: ܠܩܳܠܳܐ ܕܰܓܙܺܝܪܬ݂ܳܐ ܪܰܒܳܬ݂ܳܐ: ܫܒܽܘܩܘ ܢܽܘܪܳܐ ܥܠܶܝܗ̇ ܘܰܬ݂ܚܰܒܶܠ ܣܰܘ̈ܟܶܝܗ̇.</VERS>
      <VERS vnumber="17">ܘܡܳܪܝܳܐ ܨܒܰܐܬ݂ ܕܢܰܨܒܶܟ݂ܝ: ܡܰܠܶܠ ܥܠܰܝܟܝ ܒܺܝܫܬܳܐ: ܡܶܛܽܠ ܒܺܝܫܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ ܘܰܕ݂ܒܶܝܬ݂ ܝܺܗܽܘܕܳܐ: ܕܰܥܒܰܕ݂ܘ ܠܗܽܘܢ ܠܡܰܪܓܳܙܽܘܬܰܢܝ: ܠܰܡܣܳܡ ܒܶܣ̈ܡܶܐ ܠܒܰܥܠܳܐ.</VERS>
      <VERS vnumber="18">ܡܳܪܝܳܐ ܚܰܘܳܢܝ ܘܶܐܕܰܥ ܫܰܪܺܝܪܳܐܺܝܬ݂. ܚܰܘܺܝܬܳܢܝ ܥܒܳܕܰܝ̈ܗܽܘܢ.</VERS>
      <VERS vnumber="19">ܘܶܐ̱ܢܳܐ ܐܰܝܟ݂ ܐܶܡܪܳܐ ܒܪܺܝܪܳܐ ܕܡܶܬܕܒܰܪ ܠܢܶܟ݂ܣܬ݂ܳܐ: ܘܠܳܐ ܝܶܕ݂ܥܶܬ݂ ܕܰܥܠܰܝ ܐܶܬ݂ܚܰܫܰܒܘ ܡܰܚܫܰܒܬ݂ܳܐ: ܘܶܐܡܰܪܘ ܢܰܚܒܶܠ ܩܰܝܣܳܐ ܒܠܰܚܡܶܗ: ܘܢܰܘܒܕ݂ܺܝܘܗܝ ܡܶܢ ܐܰܪܥܳܐ ܕܚܰܝ̈ܶܐ: ܘܰܫܡܶܗ ܬܽܘܒ ܠܳܐ ܢܶܬܕܟܰܪ.</VERS>
      <VERS vnumber="20">ܘܡܳܪܝܳܐ ܚܰܝܠܬ݂ܳܢܳܐ ܕܰܝܳܢܳܐ ܕܩܽܘܫܬܳܐ: ܒܳܚܰܪ ܟܽܘܠ̈ܝܳܬ݂ܳܐ ܘܠܶܒܳܐ: ܐܶܚܙܶܐ ܦܽܘܪܥܳܢܳܟ݂ ܡܶܢܗܽܘܢ: ܡܶܛܽܠ ܕܠܳܟ݂ ܓܠܺܝ݀ܬ݂ ܕܺܝܢܰܝ̈.</VERS>
      <VERS vnumber="21">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܐ̱ܢܳܫܝ̈ ܥܢܳܬܽܘܬ ܕܒܳܥܶܝܢ ܢܰܦܫܳܟ݂: ܘܳܐܡܪܺܝܢ ܠܳܐ ܬܶܬܢܰܒܶܐ ܒܰܫܡܶܗ ܕܡܳܪܝܳܐ ܕܠܳܐ ܬܡܽܘܬ݂ ܒܺܐܝ̈ܕܰܝܢ.</VERS>
      <VERS vnumber="22">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܨܒܰܐܬ݂: ܗܳܐ ܦܳܩܶܕ݂ ܐ̱ܢܳܐ ܥܠܰܝܗܽܘܢ: ܥܠܰܝ̈ܡܶܐ ܢܡܽܘܬ݂ܽܘܢ ܒܚܰܪܒܳܐ: ܘܳܐܦ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܢܡܽܘܬܽܘܢ ܒܟܰܦܢܳܐ.</VERS>
      <VERS vnumber="23">ܘܚܰܪܬ݂ܳܐ ܠܳܐ ܬܶܗܘܶܐ ܠܗܽܘܢ: ܡܶܛܽܠ ܕܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐ̱ܢܳܫܰܝ̈ ܥܢܳܬܽܘܬ ܫܰܢ̱ܬܳܐ ܕܦܽܘܩܕܳܢܗܽܘܢ.</VERS>
    </CHAPTER>
    <CHAPTER cnumber="12">
      <VERS vnumber="1">ܙܰܕܺܝܩ ܐܰܢ̱ܬ ܡܳܪܝܳܐ ܕܶܐܕܽܘܢ ܥܰܡܳܟ݂: ܒܪܰܡ ܕܺܝܢܳܐ ܡܡܰܠܶܠ ܐ̱ܢܳܐ ܩܕ݂ܳܡܰܝܟ: ܡܶܛܽܠ ܡܳܢܳܐ ܐܽܘܪܚܶܗ ܕܪܰܫܺܝܥܳܐ ܡܰܨܠܚܳܐ: ܘܟܰܗܺܝܢܺܝܢ ܟܽܠܗܽܘܢ ܫܰܩܳܖ̈ܶܐ.</VERS>
      <VERS vnumber="2">ܢܨܰܒܬ ܐܶܢܽܘܢ: ܘܰܐܫܰܪܘ ܥܶܩܳܖ̈ܰܝܗܽܘܢ: ܩܢܰܘ ܘܳܐܦ ܥܒܰܕ݂ܘ ܦܺܐܖ̈ܶܐ: ܩܰܪܺܝܒ ܐܰܢ̱ܬ ܒܦܽܘܡܗܽܘܢ: ܘܪܰܚܺܝܩ ܐܰܢ̱ܬ ܡܶܢ ܟܽܘܠ̈ܝܳܬܗܽܘܢ.</VERS>
      <VERS vnumber="3">ܘܰܐܢ̱ܬ ܡܳܪܝܳܐ ܝܺܕܰܥܬܳܢܝ ܘܰܚܙܰܝܬܳܢܝ. ܘܰܒܚܰܪܬ ܠܶܒܝ ܩܕ݂ܳܡܰܝܟ: ܛܰܝܶܒ ܐܶܢܽܘܢ ܐܰܝܟ݂ ܥܳܢ̈ܳܐ ܠܢܶܟ݂ܣܬ݂ܳܐ: ܘܙܰܡܶܢ ܐܶܢܽܘܢ ܠܝܽܘܡ ܩܶܛܠܳܐ.</VERS>
      <VERS vnumber="4">ܥܕ݂ܰܡܳܐ ܠܶܐܡܰܬܝ ܬܶܬܐܒܶܠ ܐܰܪܥܳܐ: ܘܥܶܣܒܳܐ ܟܽܠܶܗ ܕܚܰܩܠܳܐ ܝܺܒܶܫ: ܡܶܢ ܒܺܝܫܬܳܐ ܕܥܳܡܽܘܖ̈ܶܝܗ̇: ܣܳܦܰܬ݂ ܒܥܺܝܪܳܐ ܘܦܳܪܰܚܬܳܐ: ܕܶܐܡܰܪܘ ܠܳܐ ܢܶܚܙܶܐ ܚܰܪܬܰܢ.</VERS>
      <VERS vnumber="5">ܗܳܐ ܥܰܡ ܖ̈ܶܓܠܳܝܶܐ ܪܗܶܛ݀ܬ݂ ܘܰܐܠܐܝܽܘܟ݂: ܘܰܐܝܟܰܢܳܐ ܡܶܬ݂ܚܪܶܐ ܐܰܢ̱ܬ ܥܰܡ ܖ̈ܰܟܫܳܐ: ܘܒܰܐܪܥܳܐ ܕܰܫܠܳܡܳܐ ܬܟ݂ܺܝܠ ܐܰܢ̱ܬ: ܘܰܐܝܟܰܢܳܐ ܥܳܒܰܪ ܐܰܢ̱ܬ ܒܥܽܘܫܢܶܗ ܕܝܽܘܪܕܢܳܢ.</VERS>
      <VERS vnumber="6">ܡܶܛܽܠ ܕܳܐܦ ܐܰܚܰܝ̈ܟ ܘܒܶܝܬ݂ ܐܰܒܽܘܟ݂: ܐܳܦ ܗܶܢܽܘܢ ܕܰܓܶܠܘ ܒܳܟ݂: ܐܳܦ ܗܶܢܽܘܢ ܐܶܡܰܪܘ ܒܳܬ݂ܪܳܟ݂ ܡ̈ܶܠܶܐ: ܠܳܐ ܬܗܰܝܡܶܢ ܐܶܢܽܘܢ ܟܰܕ݂ ܢܡܰܠܠܽܘܢ ܥܠܰܝܟ ܛܳܒܬܳܐ.</VERS>
      <VERS vnumber="7">ܫܶܒܩܶ݀ܬ݂ ܒܰܝܬܝ: ܫܶܒܩܶ݀ܬ݂ ܝܳܪܬܽܘܬ݂ܝ: ܝܶܗܒܶ݀ܬ݂ ܚܰܒܺܝܒܰܬ ܢܰܦܫܝ ܒܺܐܝܕ݂ܳܐ ܕܰܒܥܶܠܕܒܳܒܶܝ̈ܗ̇.</VERS>
      <VERS vnumber="8">ܗܘܳܬ݂ ܠܺܝ ܝܳܪܬܽܘܬ݂ܝ ܐܰܝܟ݂ ܐܰܪܝܳܐ ܒܥܳܒܳܐ: ܐܰܪܺܝܡܰܬ݂ ܥܠܰܝ ܒܩܳܠܳܗ̇: ܡܶܛܽܠ ܗܳܢܳܐ ܣܢܺܝܬ݂ܳܗ̇.</VERS>
      <VERS vnumber="9">ܛܰܝܪܳܐ ܡܨܰܝܰܪܬ݂ܳܐ ܗܘܳܬ݂ ܠܺܝ ܝܳܪܬܽܘܬ݂ܝ: ܘܛܰܝܪܳܐ ܚܳܕ݂ܪܳܐ ܠܳܗ̇: ܙܶܠܘ ܟܰܢܶܫܘ ܟܽܠܳܗ̇ ܚܰܝܘܬ݂ܳܐ ܕܕܰܒܪܳܐ ܐܰܝܬܰܘ ܠܡܶܐܟܠܳܗ̇.</VERS>
      <VERS vnumber="10">ܖ̈ܳܥܰܘܳܬ݂ܳܐ ܣܶܓܺܝ̈ܐܶܐ ܚܰܒܶܠܘ ܟܰܪܡܝ: ܕܳܫܘ ܦܳܠܓܽܘܬ݂ܝ: ܥ̣ܒܰܕ݂ܘ ܦܳܠܓܽܘܬ݂ܳܐ: ܕܪܶܓܰܬ݂ܝ ܐܰܝܟ݂ ܡܰܕ݂ܒܪܳܐ ܚܰܪܒܳܐ.</VERS>
      <VERS vnumber="11">ܐܰܨܕܺܝܘ ܘܰܐܚܪܒܽܘܗ̇: ܐܶܬ݂ܐܰܒܠܰܬ݂ ܥܠܰܝ ܚܰܪܒܬ݂ܳܐ: ܨܶܕ݂ܝܰܬ݂ ܟܽܠܳܗ̇ ܐܰܪܥܳܐ: ܡܶܛܽܠ ܕܠܰܝܬ ܐ̱ܢܳܫ ܕܡܰܝܬܶܐ ܥܰܠ ܒܳܠܶܗ.</VERS>
      <VERS vnumber="12">ܥܰܠ ܟܽܠܗܽܘܢ ܫܒܺܝ̈ܠܶܐ ܕܡܰܕ݂ܒܪܳܐ ܐܶܬ݂ܰܘ ܒܳܙܽܘ̈ܙܶܐ: ܡܶܛܽܠ ܕܚܰܪܒܶܗ ܕܡܳܪܝܳܐ ܐܳܟ݂ܠܳܐ: ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܘܠܰܝܬ ܫܠܳܡܳܐ ܠܟ݂ܠ ܒܣܰܪ.</VERS>
      <VERS vnumber="13">ܙܪܽܘܥܘ ܚ̈ܶܛܶܐ ܘܰܚܨܽܘܕ݂ܘ ܟܽܘ̈ܒܶܐ: ܘܰܠܐܰܘ ܘܡܶܕܶܡ ܠܳܐ ܡܰܘܬܪܺܝܢ ܐܢ̱ܬܽܘܢ: ܘܰܒ̣ܗܰܬ݂ܘ ܡܶܢ ܥܰܠ̈ܠܳܬ݂ܟܽܘܢ: ܡܶܛܽܠ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.</VERS>
      <VERS vnumber="14">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܟܽܠܗܽܘܢ ܫܒܳܒܰܝ̈ ܖ̈ܳܥܰܘܳܬ݂ܳܐ: ܕܰܩܪܶܒܘ ܒܝܳܪܬܽܘܬ݂ܳܐ ܕܰܐܘܪܬܶܬ݂ ܠܥܰܡܝ ܝܺܣܪܳܐܶܝܠ: ܗܳܐ ܥܳܩܰܪ ܐ̱ܢܳܐ ܠܗܽܘܢ ܡܶܢ ܐܰܬ݂ܪܗܽܘܢ: ܘܠܰܕ݂ܒܶܝܬ݂ ܝܺܗܽܘܕܳܐ ܐܶܥܩܽܘܪ ܡܶܢ ܒܰܝܢܳܬ݂ܗܽܘܢ.</VERS>
      <VERS vnumber="15">ܘܡܶܢ ܒܳܬ݂ܰܪ ܕܶܐܥܩܽܘܪ ܐܶܢܽܘܢ: ܐܶܬܽܘܒ ܘܶܐܪܰܚܶܡ ܥܠܰܝܗܽܘܢ: ܘܰܐܗܦܶܟ݂ ܐܶܢܽܘܢ ܓܒܰܪ ܠܝܳܪܬܽܘܬܶܗ: ܘܰܓܒܰܪ ܠܰܐܪܥܶܗ.</VERS>
      <VERS vnumber="16">ܘܶܐܢ ܢܰܠܦܽܘܢ ܐܽܘܖ̈ܚܳܬ݂ܝ ܠܥܰܡܝ: ܕܢܺܐܡܽܘܢ ܒܫܶܡܝ ܚܰܝ ܗ̱ܘ̣ ܡܳܪܝܳܐ: ܐܰܝܟ݂ ܕܰܐܠܶܦܘ ܐܶܢܽܘܢ ܕܢܺܐܡܽܘܢ ܒܒܰܥܠܳܐ: ܢܶܬܒܽܘܢ ܒܓ݂ܰܘ ܥܰܡܝ.</VERS>
      <VERS vnumber="17">ܘܶܐܢ ܠܳܐ ܢܶܫܡܥܽܘܢ ܐܶܥܩܪܺܝܘܗܝ ܠܥܰܡܳܐ ܗܳܢܳܐ ܡܶܥܩܰܪ: ܘܡܰܘܒܳܕ݂ܽܘ ܐܰܘܒܕ݂ܺܝܘܗܝ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܙܶܠ ܙܒܶܢ ܠܳܟ݂ ܣܽܘܕܳܪܳܐ ܕܟܶܬܳܢܳܐ ܘܰܐܣܽܘܪܳܝܗܝ ܒܚܰܨܰܝ̈ܟ: ܘܰܒܡܰܝ̈ܳܐ ܠܳܐ ܬܶܨܒܥܺܝܘܗܝ.</VERS>
      <VERS vnumber="2">ܘܙܶܒܢܶ݀ܬ݂ ܣܽܘܕܳܪܳܐ: ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ ܘܶܐܣܪܶܬ݂ ܒܚܰܨܰܝ̈.</VERS>
      <VERS vnumber="3">ܘܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܕܬܰܪܬܶܝܢ ܙܰܒ̈ܢܺܝܢ: ܘܶܐܡܰܪ ܠܺܝ.</VERS>
      <VERS vnumber="4">ܣܰܒ ܣܽܘܕܳܪܳܐ ܕܰܙܒ̣ܰܢܬ ܕܰܒܚܰܨܰܝ̈ܟ: ܘܩܽܘܡ ܙܶܠ ܠܰܦܪܳܬ݂: ܘܰܛܡܽܘܪܳܝܗܝ ܬܰܡܳܢ ܒܨܶܪܝܳܐ ܕܟܺܐܦܳܐ.</VERS>
      <VERS vnumber="5">ܘܶܐܙܶܠ̱ܬ݂ ܘܰܛܡܰܪܬ݂ܶܗ ܒܰܦܪܳܬ݂ ܐܰܝܟ݂ ܕܦܰܩܕܰܢܝ ܡܳܪܝܳܐ.</VERS>
      <VERS vnumber="6">ܘܡܶܢ ܒܳܬ݂ܰܪ ܝܰܘ̈ܡܳܬ݂ܳܐ ܣܰܓܺܝ̈ܐܶܐ ܐܶܡܰܪ ܠܺܝ ܡܳܪܝܳܐ: ܩܽܘܡ ܙܶܠ ܠܰܦܪܳܬ݂: ܘܣ̣ܰܒ ܡܶܢ ܬܰܡܳܢ ܣܽܘܕܳܪܳܐ ܕܦܰܩܶܕܬܳܟ݂ ܕܬܶܛܡܪܺܝܘܗܝ ܬܰܡܳܢ.</VERS>
      <VERS vnumber="7">ܘܶܐܙܶܠ̱ܬ݂ ܠܰܦܪܳܬ݂: ܘܚܶܦܪܶܬ݂ ܘܰܢܣܰܒܬܶܗ ܠܣܽܘܕܳܪܳܐ ܡܶܢ ܟܰܪ ܕܰܛܡܰܪܬ݂ܶܗ: ܘܗܳܐ ܐܶܬܚܰܒܶܠ ܣܽܘܕܳܪܳܐ: ܘܰܠܡܶܕܶܡ ܠܳܐ ܟܳܫܰܪ.</VERS>
      <VERS vnumber="8">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܠܰܝ: ܘܶܐܡܰܪ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟܰܢܳܐ ܐܶܚܰܒܶܠ ܠܰܓ̈ܐܰܝܳܐ ܕܺܝܗܽܘܕ݂ܳܐ: ܘܠܰܓ̈ܐܰܝܳܐ ܕܽܐܘܪܺܫܠܶܡ ܣܰܓܺܝ̈ܐܶܐ.</VERS>
      <VERS vnumber="10">ܥܰܡܳܐ ܗܳܢܳܐ ܒܺܝܫܳܐ ܕܠܳܐ ܨܒ̣ܰܘ ܠܡܶܫܡܰܥ ܦܶܬܓ݂ܳܡܰܝ̈: ܕܰܡܗܰܠܟ݂ܺܝܢ ܒܨܶܒܝܳܢܳܐ ܕܠܶܒܗܽܘܢ: ܘܶܐܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܠܡܶܦܠܰܚ ܐܶܢܽܘܢ: ܘܰܠܡܶܣܓܰܕ݂ ܠܗܽܘܢ܆ ܢܶܗܘܽܘܢ ܐܰܝܟ݂ ܣܽܘܕܳܪܳܐ ܗܳܢܳܐ ܕܰܠܡܶܕܶܡ ܠܳܐ ܟܳܫܰܪ.</VERS>
      <VERS vnumber="11">ܡܶܛܽܠ ܕܰܐܝܟܰܢܳܐ ܕܢܳܩܶܦ ܣܽܘܕܳܪܳܐ ܠܚܰܨܰܘ̈ܗܝ ܕܓܰܒܪܳܐ: ܗܳܟܰܢܳܐ ܐܰܩܦܶܬ݂ ܠܺܝ ܠܟܽܠܶܗ ܒܶܝܬ݂ ܝܺܣܪܳܐܶܝܠ: ܘܰܠܟܽܠܶܗ ܒܶܝܬ݂ ܝܺܗܽܘܕܳܐ ܐܳܡܰܪ ܡܳܪܝܳܐ: ܕܢܶܗܘܽܘܢ ܠܺܝ ܥܰܡܳܐ: ܘܠܰܫܡܳܐ: ܘܠܺܐܝܩܳܪܳܐ: ܘܰܠܬܶܫܒܽܘܚܬܳܐ: ܘܠܳܐ ܫܡܰܥܘ.</VERS>
      <VERS vnumber="12">ܘܶܐܡܰܪ ܠܗܽܘܢ ܦܶܬܓ݂ܳܡܳܐ ܗܳܢܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܽܠ ܓܪܳܒ ܢܶܬܡܠܶܐ ܚܰܡܪܳܐ: ܗܳܐ ܐܳܡܪܺܝܢ ܠܳܟ݂: ܡܶܕܰܥ ܓܶܝܪ ܠܳܐ ܝܳܕ݂ܥܺܝܢܢ ܕܟܽܠܗܽܘܢ ܓܖ̈ܳܒܶܐ ܡܶܬܡܠܶܝܢ ܚܰܡܪܳܐ.</VERS>
      <VERS vnumber="13">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܳܠܶܐ ܐ̱ܢܳܐ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܗܳܕܶܐ: ܘܰܠܡܰܠ̈ܟܶܐ ܕܝܳܬܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܰܠܟܳܗ̈ܢܶܐ ܘܠܰܢܒܺܝ̈ܶܐ: ܘܰܠܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܪܰܘܳܝܽܘܬ݂ܳܐ.</VERS>
      <VERS vnumber="14">ܘܶܐܒܰܕܰܪ ܐܶܢܽܘܢ ܓܒܰܪ ܡܶܢ ܠܘܳܬ ܐܰܚܽܘܗܝ: ܘܰܐܒܳܗ̈ܶܐ ܘܰܒܢܰܝ̈ܳܐ ܐܰܟܚܕ݂ܳܐ ܐܳܡܰܪ ܡܳܪܝܳܐ: ܠܳܐ ܐܶܪܰܚܶܡ ܘܠܳܐ ܐܶܪܰܚܶܦ: ܘܠܳܐ ܐܶܚܽܘܣ ܠܰܡܚܰܒܳܠܽܘ ܐܶܢܽܘܢ. </VERS>
      <VERS vnumber="15">ܫܡܰܥܘ ܘܨܽܘܬ݂ܘ ܘܠܳܐ ܬܶܬܪܺܝܡܽܘܢ: ܡܶܛܽܠ ܕܡܳܪܝܳܐ ܡܰܠܶܠ.</VERS>
      <VERS vnumber="16">ܗܰܒܘ ܠܡܳܪܝܳܐ ܐܰܠܳܗܟܽܘܢ ܐܺܝܩܳܪܳܐ ܥܰܕܠܳܐ ܢܶܚܫܰܟ݂: ܘܥܰܕܠܳܐ ܢܶܬܬܰܒܖ̈ܳܢ ܖ̈ܶܓܠܰܝܟܽܘܢ ܥܰܠ ܛܽܘܖ̈ܶܐ ܒܚܶܫܽܘܟܳܐ: ܘܰܬܣܰܟܽܘܢ ܠܢܽܘܗܪܳܐ ܘܢܶܥܒܕ݂ܺܝܘܗܝ ܚܶܫܽܘܟܳܐ ܘܛܶܠܳܠܰܝ̈ ܡܰܘܬܳܐ.</VERS>
      <VERS vnumber="17">ܘܶܐܢ ܠܳܐ ܬܶܫܡܥܽܘܢܗ: ܡܰܛܫܝܳܐܺܝܬ݂ ܬܶܒܟܶܐ ܢܰܦܫܝ ܡܶܢ ܩܕ݂ܳܡ ܥܳܩܬ݂ܳܐ: ܘܰܡܕܰܡܳܥܽܘ ܐܶܕܡܰܥ: ܘܢܶܫܚ̈ܠܳܢ ܥܰܝܢܰܝ̈ ܕܶܡ̈ܥܶܐ: ܥܰܠ ܕܶܐܫܬܒܺܝ ܓܙܳܪܶܗ ܕܡܳܪܝܳܐ.</VERS>
      <VERS vnumber="18">ܐܶܡܰܪ ܠܡܰܠܟܳܐ ܘܰܠܪܰܘܖ̈ܒܳܢܶܐ: ܐܶܬ݂ܡܰܟܰܟ݂ܘ: ܘܬܽܘܒܘ: ܡܶܛܽܠ ܕܰܢܦܰܠ ܡܶܢ ܪܺܝܫܟܽܘܢ ܟܠܺܝܠܳܐ ܕܬܶܫܒܽܘܚܬܟܽܘܢ.</VERS>
      <VERS vnumber="19">ܩܽܘܖ̈ܝܳܐ ܕܬܰܝܡܢܳܐ ܐܶܬܬܚܶܕ݂̈ܝ: ܘܠܰܝܬ ܕܦܳܬܰܚ: ܐܶܫܬܰܒܝܰܬ݂ ܝܺܗܽܘܕܳܐ ܟܽܠܳܗ̇ ܫܒܺܝܬ݂ܳܐ ܫܰܠܡܬ݂ܳܐ.</VERS>
      <VERS vnumber="20">ܐܰܪܺܝܡܘ ܥܰܝܢܰܝ̈ܟܽܘܢ ܘܰܚܙܰܘ ܠܕ݂ܳܐܬܶܝܢ ܡܶܢ ܓܰܪܒܝܳܐ: ܐܰܝܢܰܘ ܓܙܳܪܳܐ ܕܶܐܬܺܝܗܶܒ ܠܶܟ݂ܝ ܥܳܢ̈ܳܐ ܕܬܶܫܒܽܘܚܬܶܟ݂ܝ.</VERS>
      <VERS vnumber="21">ܡܳܢܳܐ ܬܺܐܡܪܺܝܢ ܟܰܕ݂ ܢܶܦܩܽܘܕ݂ ܥܠܰܝܟܝ: ܘܰܐܢ̱ܬܝ ܐܰܠܶܦܬܝ ܐܶܢܽܘܢ ܝܽܘܠܦܳܢܳܐ ܕܢܶܗܘܽܘܢ ܠܰܕ݂ܝܳܫܳܐ: ܗܳܐ ܚܶܒ̈ܠܶܐ ܢܶܐܚܕܽܘܢܶܟ݂ܝ: ܐܰܝܟ݂ ܐܰܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.</VERS>
      <VERS vnumber="22">ܘܶܐܢ ܬܺܐܡܪܺܝܢ ܒܠܶܒܶܟ݂ܝ ܡܶܛܽܠ ܡܳܢܳܐ ܓܕܰܫ ܠܺܝ ܗܳܠܶܝܢ: ܒܣܽܘܓܰܐܬ݂ ܚܰܘ̈ܒܰܝܟܝ ܐܶܬܓܰܠܰܓܘ ܫܦܽܘܠܰܝ̈ܟܝ: ܘܶܐܬܓܠܺܝ̈ ܥܶܩܒܰܝ̈ܟܝ.</VERS>
      <VERS vnumber="23">ܘܰܐܝܟ ܕܠܳܐ ܡܶܫܟܰܚ ܗܶܢܕܘܳܝܳܐ ܕܰܢܫܰܚܠܶܦ ܡܶܫܟܶܗ: ܘܢܶܡܪܳܐ ܟܳܟ̈ܠܳܬܶܗ: ܘܳܐܦ ܐܰܢ̱ܬܽܘܢ ܠܳܐ ܡܶܫܟܚܺܝܢ ܐܰܢ̱ܬܽܘܢ ܠܡܰܛܐܳܒܽܘ: ܡܶܛܽܠ ܕܺܝܠܶܦܬܽܘܢ ܒܺܝܫܬܳܐ.</VERS>
      <VERS vnumber="24">ܘܶܐܒܰܕܰܪ ܐܶܢܽܘܢ ܐܰܝܟ݂ ܓܶܠܳܐ ܕܥܳܒܰܪ ܩܕ݂ܳܡ ܪܽܘܚܳܐ ܒܡܰܕܒܪܳܐ.</VERS>
      <VERS vnumber="25">ܗܳܕܳܐ ܗ̱ܝ ܦܶܨܬܶܟ݂ܝ ܘܰܡܢܳܬ݂ܳܐ ܕܝܳܪܬܽܘܬܶܟ݂ܝ ܡܶܢ ܩܕ݂ܳܡܝ ܐܳܡܰܪ ܡܳܪܝܳܐ: ܥܰܠ ܕܰܛܥܰܝܬܺܝܢܝ ܘܶܐܬܬܟܶܠܬܝ ܥܰܠ ܫܽܘܩܪܳܐ.</VERS>
      <VERS vnumber="26">ܘܳܐܦ ܐ̱ܢܳܐ ܐܶܓܰܠܶܓ ܫܦܽܘܠܰܝ̈ܟܝ ܘܰܐܪܡܶܐ ܥܰܠ ܐܰܦܰܝ̈ܟܝ: ܘܢܶܬܚܙܶܐ ܨܰܥܪܶܟ݂ܝ.</VERS>
      <VERS vnumber="27">ܘܓܰܘܪܶܟ݂ܝ: ܘܰܨܗܳܠܶܟ݂ܝ: ܘܙܳܢܝܽܘܬ݂ܳܐ ܕܙܳܢܝܽܘܬܶܟ݂ܝ: ܥܰܠ ܖ̈ܳܡܳܬܳܐ ܒܡܰܕܒܪܳܐ ܚܙܺܝ݀ܬ ܛܰܢܦܽܘܬܶܟ݂ܝ: ܘܳܝ ܠܶܟ݂ܝ ܐܽܘܪܺܫܠܶܡ ܕܠܳܐ ܬܶܬܕܰܟܶܝܢ: ܥܕ݂ܰܡܳܐ ܠܶܐܡܰܬ݂ܝ: ܬܽܘܒܝ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܥܰܠ ܒܨܺܝܪܽܘܬ݂ ܡܶܛܪܳܐ.</VERS>
      <VERS vnumber="2">ܐܶܬ݂ܐܰܒܠܰܬ݂ ܝܺܗܽܘܕܳܐ: ܘܬܰܖ̈ܥܶܝܗܝ ܨܕ݂ܺܝܘ ܘܰܢܦܰܠܘ ܒܰܐܪܥܳܐ: ܘܰܨܘܰܚܬ݂ܳܗ̇ ܕܽܐܘܪܺܫܠܶܡ ܣܶܠܩܰܬ݂.</VERS>
      <VERS vnumber="3">ܪܰܘܖ̈ܒܳܢܰܝܗܽܘܢ ܫܰܕܰܪܘ ܒܨܺܝܖ̈ܰܝܗܽܘܢ ܠܡܰܝ̈ܳܐ: ܐܶܬ݂ܰܘ ܠܓܽܘ̈ܒܶܐ ܘܠܳܐ ܐܶܫܟܰܚܘ ܡܰܝ̈ܳܐ: ܗܦܰܟ݂ܘ ܡܳܐܢܰܝ̈ܗܽܘܢ ܣܪܺܝܩܳܐܺܝܬ݂: ܒܗܶܬ݂ܘ ܘܶܐܬܬܟܶܣܘ ܘܚܰܦܺܝܘ ܖ̈ܺܝܫܰܝܗܽܘܢ.</VERS>
      <VERS vnumber="4">ܡܶܛܽܠ ܥܒܳܕܶܝ̈ܗ̇ ܕܰܐܪܥܳܐ ܠܳܐ ܗܘܳܐ ܡܶܛܪܳܐ: ܒܗܶܬ݂ܘ ܐܰܟܳܖ̈ܶܐ ܘܚܰܦܺܝܘ ܖ̈ܺܝܫܰܝܗܽܘܢ.</VERS>
      <VERS vnumber="5">ܘܳܐܦ ܐܰܝ̈ܠܳܬ݂ܳܐ ܒܕܰܒܪܳܐ ܝܺܠܕ݂ ܘܰܫܒܰܩ ܒܢܰܝ̈ܗܶܝܢ: ܡܶܛܽܠ ܕܠܳܐ ܗܘܳܐ ܬܰܕ݂ܐܳܐ.</VERS>
      <VERS vnumber="6">ܘܰܥܖ̈ܳܕܶܐ ܩ̣ܳܡܘ ܥܰܠ ܫܒܺܝ̈ܠܶܐ: ܣܳܩܘ ܪܽܘܚܳܐ ܐܰܝܟ݂ ܝܳܪܽܘܖ̈ܶܐ: ܚܫܶܟ݂̈ܝ ܥܰܝܢܰܝ̈ܗܽܘܢ ܡܶܛܽܠ ܕܠܰܝܬ ܥܶܣܒܳܐ.</VERS>
      <VERS vnumber="7">ܐܶܢ ܚܛܳܗܰܝ̈ܢ ܣܗܶܕ݂ܘ ܒܰܢ: ܡܳܪܝܳܐ ܚܽܘܣ ܡܶܛܽܠ ܫܡܳܟ݂: ܡܶܛܽܠ ܕܣܰܓܺܝܐܳܐ ܗ̱ܝ ܛܰܝܒܽܘܬܳܟ݂: ܘܠܳܟ݂ ܚܛܰܝܢ.</VERS>
      <VERS vnumber="8">ܣܰܒܪܶܗ ܕܺܝܣܪܳܐܶܝܠ ܘܦܳܪܽܘܩܶܗ ܒܙܰܒܢܳܐ ܕܽܐܘܠܨܳܢܳܐ: ܠܳܐ ܬܶܗܘܶܐ ܐܰܝܟ݂ ܬܰܘܬܳܒܳܐ ܒܰܐܪܥܳܐ: ܘܰܐܝܟ ܐܳܪܚܳܐ ܕܣܳܛܶܐ ܠܰܡܒܳܬ݂.</VERS>
      <VERS vnumber="9">ܠܳܐ ܬܶܗܘܶܐ ܐܰܝܟ݂ ܓܰܒܪܳܐ ܒܨܺܝܪܳܐ: ܘܰܐܝܟ ܓܰܒܪܳܐ ܕܠܳܐ ܡܶܫܟܰܚ ܠܡܶܦܪܰܩ: ܘܰܐܢ̱ܬ ܡܳܪܝܳܐ ܒܓܰܘܰܢ ܐܰܢ̱ܬ: ܘܰܫܡܳܟ݂ ܐܶܬ݂ܩܪܺܝ ܥܠܰܝܢ ܠܳܐ ܬܶܫܒܩܰܢ.</VERS>
      <VERS vnumber="10">ܗܳܟܰܢܳܐ ܐܳܡܰܪ ܡܳܪܝܳܐ ܠܥܰܡܳܐ ܗܳܢܳܐ: ܗܶܢܽܘܢ ܪܚܶܡܘ ܠܰܡܙܳܥ: ܖ̈ܶܓܠܰܝܗܽܘܢ ܠܳܐ ܚܣܰܟ݂ܘ: ܘܡܳܪܝܳܐ ܠܳܐ ܨܳܒܶܐ ܒܗܽܘܢ: ܡܶܟܺܝܠ ܢܶܬ݂ܕܟܰܪ ܥܰܘܠܗܽܘܢ ܘܢܶܦܩܽܘܕ݂ ܚܛܳܗܰܝ̈ܗܽܘܢ.</VERS>
      <VERS vnumber="11">ܘܶܐܡܰܪ ܠܺܝ ܡܳܪܝܳܐ: ܠܳܐ ܬܨܰܠܶܐ ܥܰܠ ܥܰܡܳܐ ܗܳܢܳܐ ܠܛܳܒܬܳܐ.</VERS>
      <VERS vnumber="12">ܡܶܛܽܠ ܕܶܐܢ ܨܳܝܡܺܝܢ ܠܳܐ ܫܳܡܰܥ ܐ̱ܢܳܐ ܨܠܽܘܬܗܽܘܢ. ܘܶܐܢ ܡܰܣܩܺܝܢ ܝܰܩ̈ܕܶܐ ܘܩܽܘܖ̈ܒܳܢܶܐ ܠܳܐ ܨܳܒܶܐ ܐ̱ܢܳܐ ܒܗܽܘܢ: ܡܶܛܽܠ ܕܰܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܐܶܢܳܐ ܡܓܰܡܰܪ ܐ̱ܢܳܐ ܠܗܽܘܢ.</VERS>
      <VERS vnumber="13">ܘܶܐܡܪܶܬ݂ ܒܒܳܥܽܘ ܡܳܪܝܳܐ ܐܰ‌ܠܳܗܳܐ: ܗܳܐ ܢܒܺܝ̈ܶܐ ܗ̱ܘ̣ ܐܳܡܪܺܝܢ ܠܗܽܘܢ ܕܠܳܐ ܬܶܚܙܽܘܢ ܚܰܪܒܳܐ: ܘܟܰܦܢܳܐ ܠܳܐ ܢܶܗܘܶܐ ܠܟܽܘܢ: ܐܶܠܳܐ ܫܠܳܡܳܐ ܘܩܽܘܫܬܳܐ ܐܶܬܶܠ ܠܟܽܘܢ ܒܰܐܬܪܳܐ ܗܳܢܳܐ.</VERS>
      <VERS vnumber="14">ܘܶܐܡܰܪ ܠܺܝ ܡܳܪܝܳܐ: ܒܕܰܓܳܠܽܘܬ݂ܳܐ ܢܒܺܝ̈ܶܐ ܡܶܬܢܰܒܶܝܢ ܒܫܶܡܝ: ܕܶܐܢܳܐ ܠܳܐ ܫܰܕܪܶܬ݂ ܐܶܢܽܘܢ: ܘܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܐܶܡܪܶܬ݂ ܠܗܽܘܢ: ܚܶܙ̈ܘܳܢܶܐ ܕܰܓ̈ܳܠܶܐ: ܘܩܶܨܡ̈ܶܐ: ܘܢܶܚܫ̈ܶܐ. ܘܢܶܟ݂ܠܳܐ ܕܠܶܒܗܽܘܢ ܗܶܢܽܘܢ ܡܶܬܢܰܒܶܝܢ ܠܟܽܘܢ.</VERS>
      <VERS vnumber="15">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܢܒܺܝ̈ܶܐ ܕܡܶܬܢܰܒܶܝܢ ܒܫܶܡܝ: ܕܶܐܢܳܐ ܠܳܐ ܫܰܕܪܶܬ݂ ܐܶܢܽܘܢ: ܘܗܶܢܽܘܢ ܐܳܡܪܺܝܢ ܚܰܪܒܳܐ ܘܟܰܦܢܳܐ ܠܳܐ ܢܶܗܘܶܐ ܒܰܐܪܥܳܐ ܗܳܕܶܐ: ܒܚܰܪܒܳܐ ܘܰܒܟܰܦܢܳܐ ܢܣܽܘܦܽܘܢ ܢܒܺܝ̈ܶܐ ܗܳܢܽܘܢ.</VERS>
      <VERS vnumber="16">ܘܥܰܡܳܐ ܕܗܶܢܽܘܢ ܡܶܬܢܰܒܶܝܢ ܠܗܽܘܢ: ܢܶܗܘܽܘܢ ܪܡܶܝܢ ܒܫܽܘ̈ܩܶܝܗ̇ ܕܽܐܘܪܺܫܠܶܡ: ܡܶܢ ܩܕ݂ܳܡ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܘܠܰܝܬ ܠܗܽܘܢ ܩܳܒܽܘܪ: ܗܶܢܽܘܢ ܘܢܶܫܰܝ̈ܗܽܘܢ: ܘܰܒܢܰܝ̈ܗܽܘܢ: ܘܰܒ̈ܢܳܬܗܽܘܢ: ܘܶܐܫܽܘܕ݂ ܥܠܰܝܗܽܘܢ ܒܺܝܫܽܘܬ݂ܗܽܘܢ.</VERS>
      <VERS vnumber="17">ܘܶܐܡܰܪ ܠܗܽܘܢ ܦܶܬܓܳܡܳܐ ܗܳܢܳܐ: ܢܶܫܚ̈ܠܳܢ ܥܰܝ̈ܢܰܝܢ ܕܶܡ̈ܥܶܐ ܒܺܐܝܡܳܡܳܐ ܘܰܒܠܺܠܝܳܐ ܘܠܳܐ ܢܶܫ̈ܬܩܳܢ: ܡܶܛܽܠ ܕܰܬܒܳܪܳܐ ܪܰܒܳܐ ܐܶܬܬܰܒܪܰܬ݂ ܒܬܽܘܠܬܳܐ ܒܰܪܬ݂ ܥܰܡܝ: ܡܚܽܘܬ݂ܳܐ ܘܟ݂ܳܝܒܳܐ ܛܳܒ.</VERS>
      <VERS vnumber="18">ܐܶܢ ܢܶܦܩܶܬ ܠܡܰܕܒܪܳܐ ܗܳܐ ܩܛܺܝܠܰܝ̈ ܚܰܪܒܳܐ: ܘܶܐܢ ܥܶܠܶܬ݂ ܠܰܩܪܺܝܬ݂ܳܐ: ܗܳܐ ܡܛܰܖ̈ܦܰܝ ܟܰܦܢܳܐ: ܡܶܛܽܠ ܕܳܐܦ ܢܒܺܝ̈ܶܐ ܘܳܐܦ ܟܳܗ̈ܢܶܐ: ܚܕܰܪܘ ܒܰܐܪܥܳܐ ܘܠܳܐ ܝܺܕ݂ܰܥܘ.</VERS>
      <VERS vnumber="19">ܡܰܣܠܳܝܽܘ ܐܰܣܠܺܝ݀ܬ݂ ܠܺܝܗܽܘܕ݂ܳܐ: ܐܰܘ ܒܨܶܗܝܽܘܢ ܓܶܥܨܰܬ݂ ܢܰܦܫܳܟ݂: ܡܶܛܽܠ ܡܳܢܳܐ ܡܚܰܝܬܳܢ ܘܠܰܝܬ ܠܰܢ ܐܳܣܝܽܘܬ݂ܳܐ: ܣܰܟܺܝܢ ܠܰܫܠܳܡܳܐ ܘܠܰܝܬ ܛܳܒܬܳܐ: ܘܰܠܙܰܒܢܳܐ ܕܳܐܣܝܽܘܬ݂ܳܐ ܘܗܳܐ ܕܶܚܠܬ݂ܳܐ.</VERS>
      <VERS vnumber="20">ܝܳܕ݂ܥܺܝܢܰܢ ܡܳܪܝܳܐ ܚܛܳܗܰܝ̈ܢ: ܘܰܚܛܳܗ̈ܶܐ ܕܰܐܒܳܗܰܝ̈ܢ: ܡܶܛܽܠ ܕܰܚܛܰܝܢ ܠܳܟ݂.</VERS>
      <VERS vnumber="21">ܠܳܐ ܬܶܪܓܰܙ ܡܶܛܽܠ ܫܡܳܟ݂: ܘܠܳܐ ܬܨܰܥܰܪ ܟܽܘܪܣܝܳܐ ܕܺܐܝܩܳܪܳܟ݂: ܐܶܬܕܰܟ݂ܪ ܘܠܳܐ ܬܒܰܛܶܠ ܩܝܳܡܳܟ݂ ܕܥܰܡܰܢ.</VERS>
      <VERS vnumber="22">ܠܳܐ ܓܶܝܪ ܡܶܫ̈ܟܚܳܢ ܕܶܚ̈ܠܳܬ݂ܳܐ ܕܥܰܡ̈ܡܶܐ ܕܢܰܚ̈ܬ݂ܳܢ ܡܶܛܪܳܐ: ܐܳܦܠܳܐ ܫܡܰܝ̈ܳܐ ܕܢܶܬܠܽܘܢ ܖ̈ܣܺܝܣܶܐ: ܐܶܠܳܐ ܐܰܢ̱ܬ ܗ̱ܘ̣ ܡܳܪܝܳܐ ܐܰܠܳܗܰܢ ܘܰܢܣܰܟܶܐ ܠܳܟ݂. ܕܰܐܢ̱ܬ ܥܳܒܶܕ݂ ܐܰܢ̱ܬ ܗܳܠܶܝܢ ܟܽܠܗܶܝܢ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܶܐܡܰܪ ܠܺܝ ܡܳܪܝܳܐ: ܐܶܢ ܢܩܽܘܡ ܡܽܘܫܶܐ ܘܰܫܡܽܘܐܶܝܠ ܩܕ݂ܳܡܝ: ܠܳܐ ܨܳܒܝܳܐ ܢܰܦܫܝ ܒܥܰܡܳܐ ܗܳܢܳܐ: ܐܰܦܶܩ ܐܶܢܽܘܢ ܡܶܢ ܩܕ݂ܳܡ ܐܰܦܰܝ̈ ܘܢܶܦܩܽܘܢ.</VERS>
      <VERS vnumber="2">ܘܶܐܢ ܢܺܐܡܪܽܘܢ ܠܳܟ݂ ܠܰܐܝܟܳܐ ܢܶܦܽܘܩ: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܕܰܠܡܰܘܬܳܐ ܠܡܰܘܬܳܐ: ܘܕܰܠܚܰܪܒܳܐ ܠܚܰܪܒܳܐ: ܘܕܰܠܟܰܦܢܳܐ ܠܟܰܦܢܳܐ: ܘܕܰܠܫܶܒܝܳܐ ܠܫܶܒܝܳܐ.</VERS>
      <VERS vnumber="3">ܘܶܐܦܩܽܘܕ݂ ܥܠܰܝܗܽܘܢ ܐܰܪܒܰܥ ܡܰܚ̈ܘܳܢ ܐܳܡܰܪ ܡܳܪܝܳܐ: ܚܰܪܒܳܐ ܠܡܶܩܛܰܠ: ܘܟܰܠ̈ܒܶܐ ܠܡܶܓܰܪ: ܘܦܳܪܰܚܬ݂ܳܐ ܕܰܫܡܰܝܳܐ: ܘܚܰܝܽܘܬ݂ܳܐ ܕܰܐܪܥܳܐ ܠܡܶܐܟܰܠ ܘܠܰܡܚܰܒܳܠܽܘ.</VERS>
      <VERS vnumber="4">ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ ܒܰܝܢܳܬ݂ ܟܽܠܗܶܝܢ ܡܰܠ̈ܟܘܳܬ݂ܳܐ ܕܰܐܪܥܳܐ: ܡܶܛܽܠ ܚܰܘ̈ܒܰܘܗܝ ܕܰܡܶܢܫܶܐ ܒܰܪ ܚܶܙܰܩܝܳܐ ܡܰܠܟܳܐ ܕܺܝܗܽܘܕ: ܥܰܠ ܟܠ ܡܶܕܶܡ ܕܰܥ̣ܒܰܕ݂ ܒܽܐܘܪܺܫܠܶܡ.</VERS>
      <VERS vnumber="5">ܡܰܢܽܘ ܢܚܽܘܣ ܥܠܰܝܟܝ ܐܽܘܪܺܫܠܶܡ: ܘܰܠܡܶܢ ܬܶܟ݂ܪܶܐ ܥܠܰܝܟܝ: ܘܡܰܢܽܘ ܢܶܣܛܶܐ ܠܡܶܫܐܰܠ ܒܰܫܠܳܡܶܟ݂ܝ.</VERS>
      <VERS vnumber="6">ܐܰܢ̱ܬܝ ܫܒܰܩܬܺܝܢܝ ܐܳܡܰܪ ܡܳܪܝܳܐ: ܘܰܠܒܶܣܬܪܶܟ݂ܝ ܐܶܙܰܠܬܝ: ܘܰܐܪܺܝܡ ܐܺܝܕ݂ܝ ܥܠܰܝܟܝ ܘܶܐܚܰܒܠܶܟ݂ܝ: ܘܬܽܘܒ ܠܳܐ ܐܶܫܒܽܘܩ ܠܗܽܘܢ.</VERS>
      <VERS vnumber="7">ܘܶܐܕ݂ܪܶܐ ܐܶܢܽܘܢ ܒܡܰܕ݂ܪܝܳܐ ܒܩܽܘܖ̈ܝܳܗ̇ ܕܰܐܪܥܳܐ: ܓܰܙܺܝ݀ܬ݂ ܘܰܐܘܒܕܶܬ݂ ܥܰܡܝ: ܡܶܢ ܐܽܘܖ̈ܚܳܬ݂ܗܽܘܢ ܠܳܐ ܬܳܒܘ.</VERS>
      <VERS vnumber="8">ܣܓܺܝ̈ ܐܰܖ̈ܡܠܳܬܗܽܘܢ ܡܶܢ ܚܳܠܳܐ ܕܝܰܡܳܐ: ܐܰܝܬܺܝ݀ܬ݂ ܥܠܰܝܗܽܘܢ ܥܰܠ ܐܶܡܳܐ ܘܥܰܠ ܥܠܰܝ̈ܡܶܐ ܒܳܙܽܘ̈ܙܶܐ ܒܛܰܗܪܳܐ: ܐܰܪܡܺܝ݀ܬ݂ ܥܠܰܝܗܽܘܢ ܡܶܢ ܫܶܠܝܳܐ ܕܠܽܘܚܝܳܐ ܘܰܪܬܺܝܬ݂ܳܐ.</VERS>
      <VERS vnumber="9">ܐܶܠܰܬ݂ ܝܳܠܕܰܬ݂ ܫܰܒܥܳܐ: ܢܶܦܚܰܬ݂ ܟܰܪܣܳܗ̇: ܥܶܪܒܰܬ݂ ܫܶܡܫܳܗ̇ ܒܦܳܠܓܽܘܬ݂ ܝܰܘ̈ܡܶܝܗ̇: ܒܶܗܬܰܬ݂ ܘܰܐܚܦܪܰܬ݂: ܘܫܰܪܟܗܽܘܢ ܠܚܰܪܒܳܐ ܐܰܫܠܶܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="10">ܘܳܝ ܠܺܝ ܐܶܡܝ ܕܺܝܠܶܕܬܺܝܢܝ: ܓܒܰܪ ܕܶܝܢ: ܘܰܓܒܰܪ ܡܰܟܣܳܢ ܒܟܽܠܳܗ̇ ܐܰܪܥܳܐ: ܠܳܐ ܚܰܝܳܒ ܐ̱ܢܳܐ ܘܠܳܐ ܚܰܝܳܒܺܝܢ ܠܺܝ: ܘܟܽܠܗܽܘܢ ܡܨܰܚܶܝܢ ܠܺܝ.</VERS>
      <VERS vnumber="11">ܐܳܡܰܪ ܡܳܪܝܳܐ ܠܳܐ ܐܶܫܒܩܳܟ݂ ܒܛܳܒܬܳܐ: ܐܶܠܳܐ ܐܰܦܓܰܥ ܒܳܟ݂ ܒܥܶܠܕܒܳܒܳܐ ܡܶܢ ܓܰܪܒܝܳܐ: ܒܙܰܒܢܳܐ ܕܽܐܘܠܨܳܢܳܐ: ܒܙܰܒܢܳܐ ܕܒܺܝܫܬܳܐ.</VERS>
      <VERS vnumber="12">ܕܰܩܫܶܐ ܐܰܝܟ݂ ܦܰܪܙܠܳܐ ܘܰܐܝܟ ܢܚܳܫܳܐ: </VERS>
      <VERS vnumber="13">ܢܶܟ݂ܣܰܝ̈ܟ ܘܓܰܙܰܝ̈ܟ ܘܟܽܠܶܗ ܬܚܽܘܡܳܟ݂: ܠܒܶܙܬ݂ܳܐ ܐܶܬܶܠ ܡܶܛܽܠ ܚܛܳܗܰܝ̈ܟ.</VERS>
      <VERS vnumber="14">ܘܶܐܫܰܥܒܕ݂ܳܟ݂ ܠܰܒܥܶܠܕܒܳܒܰܝ̈ܟ ܒܰܐܪܥܳܐ ܕܠܳܐ ܝܳܕܰܥ ܐܰܢ̱ܬ: ܡܶܛܽܠ ܕܢܽܘܪܳܐ ܩܶܕ݂ܚܰܬ݂ ܒܪܽܘܓ݂ܙܝ ܥܠܰܝܟܽܘܢ ܘܬܺܐܩܰܕ݂.</VERS>
      <VERS vnumber="15">ܐܰܢ̱ܬܝ ܡܳܪܝܳܐ ܝܳܕܰܥ ܐܰܢ̱ܬ: ܐܶܬܕܰܟ݂ܪܰܝܢܝ ܘܰܦܪܽܘܩܰܝܢܝ: ܘܶܐܬܢܰܩܰܡ ܠܺܝ ܡܶܢ ܖ̈ܳܕ݂ܽܘܦܰܝ: ܠܳܐ ܒܢܰܓܺܝܪܽܘܬ݂ ܪܽܘܚܳܟ݂ ܬܕܰܒܪܰܢܝ. ܕܰܥ ܕܩܰܒܠܶ݀ܬ ܥܰܠ ܐܰܦܰܝ̈ܟ ܚܶܣܕܳܐ. </VERS>
      <VERS vnumber="16">ܘܢܶܛܪܶܬ݂ ܦܽܘ̈ܩܕܳܢܰܝܟ ܘܥܶܒܕܶܬ݂ ܐܶܢܽܘܢ: ܘܰܗܘܳܐ ܠܺܝ ܦܶܬܓ݂ܳܡܳܟ݂ ܠܒܽܘܣܳܡܳܐ ܘܰܠܚܰܕ݂ܽܘܬܶܗ ܕܠܶܒܝ: ܡܶܛܽܠ ܕܶܐܬܩܪܺܝ ܫܡܳܟ݂ ܥܠܰܝ. </VERS>
      <VERS vnumber="17">ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܠܳܐ ܝܶܬܒܶ݀ܬ݂ ܒܰܟ݂ܢܽܘܫܬ݂ܳܐ ܕܰܡܒܰܙܚܳܢ̈ܶܐ: ܐܶܠܳܐ ܕܶܚܠܶܬ݂ ܡܶܢ ܩܕ݂ܳܡ ܐܺܝܕ݂ܳܟ݂ ܘܒܰܠܚܽܘܕܰܝ ܝܶܬܒܶ݀ܬ݂: ܡܶܛܽܠ ܕܪܽܘܓܙܳܐ ܡܠܰܝܬܳܢܝ.</VERS>
      <VERS vnumber="18">ܠܡܳܢܳܐ ܗܘܳܐ ܟܺܐܒܝ ܥܰܫܺܝܢ: ܘܰܡܚܽܘܬ݂ܝ ܚܰܣܺܝܢܳܐ ܘܠܳܐ ܨܳܒܝܳܐ ܠܡܶܬܰܐܣܳܝܽܘ: ܘܰܗܘܺܝ݀ܬ݂ ܠܺܝ ܐܰܝܟ݂ ܡܰܝ̈ܳܐ ܟܰܕܳܒ̈ܶܐ ܕܠܳܐ ܡܶܬܗܰܝܡܢܺܝܢ.</VERS>
      <VERS vnumber="19">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܬܬܽܘܒ ܐܰܦܢܶܝܟ݂ ܘܰܩܕ݂ܳܡܝ ܬܩܽܘܡ. ܘܶܐܢ ܬܰܦܶܩ ܝܰܩܺܝܪܳܐ ܡܶܢ ܙܰܠܺܝܠܳܐ: ܐܰܝܟ݂ ܦܽܘܡܝ ܬܶܗܘܶܐ ܐܳܡܰܪ ܡܳܪܝܳܐ: ܘܢܶܬܦܢܽܘܢ ܗܶܢܽܘܢ ܠܘܳܬܳܟ݂: ܘܰܐܢ̱ܬ ܠܳܐ ܬܶܬܦܢܶܐ ܠܘܳܬ݂ܗܽܘܢ.</VERS>
      <VERS vnumber="20">ܝܰܗܒܬܳܟ݂ ܠܥܰܡܳܐ ܗܳܢܳܐ: ܐܰܝܟ݂ ܫܽܘܪܳܐ ܥܰܫܺܝܢܳܐ ܕܰܢܚܳܫܳܐ: ܘܢܶܬܟܰܬܫܽܘܢ ܥܰܡܳܟ݂ ܘܠܳܐ ܢܶܙܟܽܘܢܳܟ݂: ܡܶܛܽܠ ܕܥܰܡܳܟ݂ ܐ̱ܢܳܐ: ܠܡܶܦܪܩܳܟ݂ ܘܠܰܡܦܰܨܳܝܽܘܬܳܟ݂ ܐܳܡܰܪ ܡܳܪܝܳܐ.</VERS>
      <VERS vnumber="21">ܘܶܐܦܰܨܶܝܟ݂ ܡܶܢ ܐܺܝܕ݂ܳܐ ܕܒܺܝ̈ܫܶܐ: ܘܶܐܦܪܩܳܟ݂ ܡܶܢ ܐܺܝܕ݂ܳܐ ܕܥܰܫܺܝ̈ܢܶܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܠܳܐ ܬܶܣܰܒ ܠܳܟ݂ ܐܰܢ̱ܬܬ݂ܳܐ: ܘܠܳܐ ܢܶܗܘܽܘܢ ܠܳܟ݂ ܒܢܰܝ̈ܳܐ ܘܒ̈ܢܳܬ݂ܳܐ ܒܰܐܬܪܳܐ ܗܳܢܳܐ.</VERS>
      <VERS vnumber="3">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܒܢܰܝ̈ܳܐ ܘܥܰܠ ܒ̈ܢܳܬ݂ܳܐ ܕܡܶܬܝܰܠܕܺܝܢ ܒܰܐܬܪܳܐ ܗܳܢܳܐ: ܘܥܰܠ ܐܶܡ̈ܗܳܬܗܽܘܢ ܕܝܳܠ̈ܕܳܢ ܠܗܽܘܢ: ܘܥܰܠ ܐܰܒܳܗܰܝ̈ܗܽܘܢ ܕܡܰܘܠܕ݂ܺܝܢ ܠܗܽܘܢ ܒܰܐܬܪܳܐ ܗܳܢܳܐ.</VERS>
      <VERS vnumber="4">ܡܰܘܬܳܐ ܕܰܡܛܰܖ̈ܦܰܝ ܟܰܦܢܳܐ ܢܡܽܘܬ݂ܽܘܢ: ܘܠܳܐ ܢܰܪܩܕܽܘܢ ܥܠܰܝܗܽܘܢ: ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ: ܘܰܒܚܰܪܒܳܐ ܘܰܒܟܰܦܢܳܐ ܢܣܽܘܦܽܘܢ: ܘܢܶܗܘ̈ܝܳܢ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.</VERS>
      <VERS vnumber="5">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܬܺܐܙܰܠ ܠܒܶܝܬ݂ ܡܰܪܩܽܘܕܬ݂ܳܐ: ܘܠܳܐ ܬܺܐܙܰܠ ܠܡܰܪܩܳܕ݂ܽܘ: ܘܠܳܐ ܬܢܽܘܕ݂ ܥܠܰܝܗܽܘܢ: ܡܶܛܽܠ ܕܰܐܥܒܪܶܬ݂ ܫܠܳܡܝ ܡܶܢ ܥܰܡܳܐ ܗܳܢܳܐ ܐܳܡܰܪ ܡܳܪܝܳܐ: ܘܛܰܝܒܽܘܬ݂ܳܐ ܘܖ̈ܰܚܡܶܐ.</VERS>
      <VERS vnumber="6">ܘܰܢܡܽܘܬ݂ܽܘܢ ܪܰܘܖ̈ܒܳܢܶܐ ܘܕܰܩ̈ܕܩܶܐ ܒܰܐܪܥܳܐ ܗܳܕܶܐ: ܠܳܐ ܢܶܬܩܰܒܪܽܘܢ: ܘܠܳܐ ܢܰܪܩܕܽܘܢ ܥܠܰܝܗܽܘܢ: ܘܠܳܐ ܢܰܝܠܠܽܘܢ: ܘܠܳܐ ܢܶܩܕܚܽܘܢ ܥܠܰܝܗܽܘܢ.</VERS>
      <VERS vnumber="7">ܘܠܳܐ ܢܶܩܨܽܘܢ ܥܠܰܝܗܽܘܢ ܒܶܐܒܠܳܐ: ܕܢܶܬܒܰܝܐܽܘܢ ܥܰܠ ܡܺܝܬ݂ܳܐ: ܘܠܳܐ ܢܰܫܩܽܘܢ ܐܶܢܽܘܢ ܟܳܣܳܐ ܕܒܽܘܝܳܐܳܐ: ܥܰܠ ܐܰܒܳܗܰܝ̈ܗܽܘܢ ܘܥܰܠ ܐܶܡ̈ܗܳܬܗܽܘܢ.</VERS>
      <VERS vnumber="8">ܘܰܠܒܶܝܬ݂ ܡܰܫܬܝܳܐ ܠܳܐ ܬܶܥܽܘܠ: ܠܡܶܬܰܒ ܥܰܡܗܽܘܢ ܠܡܶܠܥܰܣ ܘܰܠܡܶܫܬ݂ܳܐ.</VERS>
      <VERS vnumber="9">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܒܰܛܶܠ ܐ̱ܢܳܐ ܡܶܢ ܐܰܬ݂ܪܳܐ ܗܳܢܳܐ ܠܥܺܢܰܝ̈ܟܽܘܢ ܘܰܒܝܰܘ̈ܡܳܬܟܽܘܢ: ܩܳܠܳܐ ܕܰܕ݂ܝܳܨܳܐ ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ.</VERS>
      <VERS vnumber="10">ܘܶܐܢ ܬܚܰܘܶܐ ܠܥܰܡܳܐ ܗܳܢܳܐ ܗܳܠܶܝܢ ܟܽܠܗܽܘܢ ܦܶܬܓ݂ܳܡ̈ܶܐ: ܢܺܐܡܪܽܘܢ ܠܳܟ݂: ܡܶܛܽܠ ܡܳܢܳܐ ܐܶܡܰܪ ܡܳܪܝܳܐ ܥܠܰܝܢ ܟܽܠܳܗ̇ ܒܺܝܫܬܳܐ ܗܳܕܶܐ ܪܰܒܬ݂ܳܐ: ܡܳܢܳܐ ܚ̣ܳܒܢ: ܘܡܳܢܳܐ ܗ̱ܝ ܚܛܺܝܬܰܢ ܕܰܚܛܰܝܢ ܠܡܳܪܝܳܐ ܐܰܠܳܗܰܢ.</VERS>
      <VERS vnumber="11">ܐܶܡܰܪ ܠܗܽܘܢ: ܥܰܠ ܕܫܰܒܩܽܘܢܝ ܐܰܒܳܗܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܙܰܠܘ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܘܰܦܠܰܚܘ ܐܶܢܽܘܢ ܘܰܣܓܶܕ݂ܘ ܠܗܽܘܢ: ܘܠܺܝ ܫܒܰܩܘ ܘܢܳܡܽܘܣܝ ܠܳܐ ܢܛܰܪܘ.</VERS>
      <VERS vnumber="12">ܘܰܐܢ̱ܬܽܘܢ ܐܰܒܐܶܫܬܽܘܢ ܠܡܶܥܒܰܕ݂ ܝܰܬܺܝܪ ܡܶܢ ܐܰܒܳܗܰܝ̈ܟܽܘܢ: ܘܗܳܐ ܐܳܙܺܠܝܢ ܐܢ̱ܬܽܘܢ ܓܒܰܪ ܒܳܬ݂ܰܪ ܨܶܒܝܳܢܰܝ̈ ܠܶܒܶܗ ܒܺܝܫܳܐ ܕܠܳܐ ܬܶܫܡܥܽܘܢܳܢܝ.</VERS>
      <VERS vnumber="13">ܘܶܐܫܕܶܝܟܽܘܢ ܡܶܢ ܐܰܪܥܳܐ ܗܳܕܶܐ: ܠܰܐܪܥܳܐ ܕܠܳܐ ܝܺܕܰܥܬܽܘܢ ܐܢ̱ܬܽܘܢ ܘܰܐܒܳܗܰܝ̈ܟܽܘܢ: ܘܬܶܦܠܚܽܘܢ ܬܰܡܳܢ ܠܰܐܠܳܗ̈ܶܐ ܐ̱ܚܖ̈ܳܢܶܐ ܒܺܐܝܡܳܡܳܐ ܘܰܒܠܺܠܝܳܐ: ܘܠܳܐ ܐܶܬܶܠܟܽܘܢ ܠܖ̈ܰܚܡܶܐ.</VERS>
      <VERS vnumber="14">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܚܰܝ ܗܽܘ ܡܳܪܝܳܐ ܕܰܐܣܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="15">ܐܶܠܳܐ ܚܰܝ ܗܽܘ ܡܳܪܝܳܐ: ܕܢܰܣܶܩ ܘܢܰܝܬܶܐ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܓܰܪܒܝܳܐ: ܡܶܢ ܟܽܠ ܐܰܬܖ̈ܰܘܳܬ݂ܳܐ ܕܕܶܚܩܶܬ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܐܶܢܽܘܢ ܠܰܐܪܥܗܽܘܢ ܕܝܶܗܒܶ݀ܬ݂ ܠܰܐܒܳܗܰܝ̈ܗܽܘܢ.</VERS>
      <VERS vnumber="16">ܗܳܐ ܡܫܰܕܪ ܐ̱ܢܳܐ ܠܨܰܝܳܕ̈ܶܐ ܣܰܓܺܝ̈ܐܶܐ ܐܳܡܰܪ ܡܳܪܝܳܐ: ܘܰܢܨܽܘܕܽܘܢ ܐܶܢܽܘܢ: ܘܒܳܬ݂ܰܪܟܶܢ ܐܶܫܰܕܰܪ ܠܨܰܝܳܕ̈ܶܐ ܣܰܓܺܝ̈ܐܶܐ ܘܰܢܨܽܘܕܽܘܢ ܐܶܢܽܘܢ: ܡܶܢ ܟܽܠ ܛܽܘܪ ܘܡܶܢ ܟܽܠ ܪܳܡܳܐ: ܘܡܶܢ ܢܶܩܥ̈ܶܐ ܕܰܫܩܺܝ̈ܦܶܐ.</VERS>
      <VERS vnumber="17">ܡܶܛܽܠ ܕܥܰܝܢܰܝ̈ ܥܰܠ ܟܽܠܗܶܝܢ ܐܽܘܖ̈ܚܳܬ݂ܗܽܘܢ: ܘܠܳܐ ܛܳܫܶܝܢ ܡܶܢ ܩܕ݂ܳܡܝ: ܘܠܳܐ ܡܶܬܛܰܫܶܐ ܥܰܘܠܗܽܘܢ ܡܶܢ ܩܕ݂ܳܡ ܥܰܝܢܰܝ̈.</VERS>
      <VERS vnumber="18">ܘܶܐܦܪܽܘܥ ܐܶܢܽܘܢ ܩܰܕ݂ܡܳܝܰܬ݂ ܚܰܕ݂ ܬܪܶܝܢ: ܚܰܘ̈ܒܰܝܗܽܘܢ ܘܰܚܛܳܗܰܝ̈ܗܽܘܢ: ܥܰܠ ܕܛܰܘܶܫܘ ܐܰܪܥܝ ܒܕܶܒ̈ܚܶܐ ܕܰܦܬܰܟ݂ܖ̈ܰܝܗܽܘܢ: ܘܰܒܛܰܢܦܽܘܬܗܽܘܢ ܡܠܰܘ ܝܳܪܬܽܘܬܝ.</VERS>
      <VERS vnumber="19">ܡܳܪܝܳܐ ܚܰܝܠܝ ܘܰܡܥܰܕܪܢܳܝ: ܘܒܶܝܬ݂ ܓܰܘܣܝ ܒܝܰܘܡܳܐ ܕܽܐܘܠܨܳܢܳܐ: ܠܘܳܬܳܟ݂ ܥܰܡ̈ܡܶܐ ܢܺܐܬܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܢܺܐܡܪܽܘܢ: ܫܰܪܺܝܪܳܐܺܝܬ݂ ܦܬܰܟܖ̈ܶܐ ܕܕܰܓܳܠܽܘܬ݂ܳܐ ܕܰܐܘܪܬ݂ܽܘܢ ܐܰܒܳܗܰܝ̈ܢ ܠܳܐ ܡܶܕܶܡ ܐܶܢܽܘܢ: ܘܠܰܝܬ ܒܗܽܘܢ ܝܽܘܬ݂ܪܳܢ.</VERS>
      <VERS vnumber="20">ܗܳܐ ܒܢܰܝ̈ܢܳܫܳܐ ܥܳܒܕܺܝܢ ܠܗܽܘܢ ܐܰܠܳܗ̈ܶܐ ܘܗܶܢܽܘܢ ܠܳܐ ܗܘܰܘ ܐܰܠܳܗ̈ܶܐ.</VERS>
      <VERS vnumber="21">ܡܶܛܽܠ ܗܳܢܳܐ ܗܳܐ ܡܚܰܘܶܐ ܐ̱ܢܳܐ ܠܗܽܘܢ: ܘܰܒܙܰܒܢܳܐ ܗܳܢܳܐ ܐܰܘܕܰܥ ܐܶܢܽܘܢ ܐܺܝܕ݂ܝ ܘܓܰܢ̱ܒܳܪܽܘܬܝ: ܘܢܶܕܥܽܘܢ ܕܡܳܪܝܳܐ ܫܶܡܝ.</VERS>
    </CHAPTER>
    <CHAPTER cnumber="17">
      <VERS vnumber="1">ܚܛܺܝܬܶܗ ܕܺܝܗܽܘܕ݂ܳܐ ܟܬܺܝܒܳܐ ܒܩܰܢܝܳܐ ܕܦܰܪܙܠܳܐ: ܘܰܒܛܶܦܪܳܐ ܕܫܳܡܺܝܪܳܐ: ܘܰܪܫܺܝܡܳܐ ܥܰܠ ܠܽܘܚ̈ܶܐ ܕܠܶܒܗܽܘܢ: ܘܥܰܠ ܩܰܖ̈ܢܳܬ݂ܳܐ ܕܡܰܕ݂ܒܚܰܝ̈ܗܽܘܢ.</VERS>
      <VERS vnumber="2">ܡܳܐ ܕܡܶܬܕܰܟ݂ܪܺܝܢ ܒܠܶܒܗܽܘܢ ܡܰܕ݂ܒܚܰܝ̈ܗܽܘܢ ܘܕܶܚ̈ܠܳܬܗܽܘܢ: ܬܚܶܝܬ݂ ܟܽܠ ܐܺܝܠܳܢ ܕܥܰܒܺܝܛ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܒܛܽܘܖ̈ܶܐ ܘܰܒܕܰܒܪܳܐ.</VERS>
      <VERS vnumber="3">ܢܶܟ݂ܣܰܝ̈ܟ ܘܟܽܠܗܽܘܢ ܓܰܙܰܝ̈ـܟ: ܘܰܬܚܽܘܡܰܝ̈ܟ ܠܒܶܙܬ݂ܳܐ ܐܶܬܶܠ ܡܶܛܽܠ ܚܛܳܗܰܝ̈ـܟ.</VERS>
      <VERS vnumber="4">ܘܰܐܥܒܪܳܟ݂ ܡܶܢ ܝܳܪܬܽܘܬ݂ܳܐ ܕܝܶܗܒܶ݀ܬ݂ ܠܳܟ݂: ܘܶܐܫܰܥܒܕ݂ܳܟ݂ ܠܰܒܥܶܠܕܒܳܒܰܝ̈ـܟ ܒܰܐܪܥܳܐ ܕܠܳܐ ܝܳܕܰܥ ܐܰܢ̱ܬ: ܡܶܛܽܠ ܕܢܽܘܪܳܐ ܐܰܩܕܰܚܬܽܘܢ ܒܪܽܘܓ݂ܙܝ: ܥܕ݂ܰܡܳܐ ܠܥܳܠܰܡ ܬܺܐܩܰܕ݂.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܝܳܐ: ܠܺܝܛ ܗ̱ܘ ܓܰܒܪܳܐ ܕܢܶܬܬܟܶܠ ܥܰܠ ܒܰܪܢܳܫܳܐ: ܘܢܶܥܒܶܕ ܒܰܪ ܒܶܣܪܳܐ ܕܪܳܥܶܗ: ܘܡܶܢ ܡܳܪܝܳܐ ܢܶܣܛܶܐ ܠܶܒܶܗ.</VERS>
      <VERS vnumber="6">ܢܶܗܘܶܐ ܐܰܝܟ݂ ܥܶܩܳܪܳܐ ܒܰܦܩܰܥܬ݂ܳܐ: ܘܠܳܐ ܢܶܚܙܶܐ ܟܰܕ݂ ܬܺܐܬܶܐ ܛܳܒܬܳܐ: ܘܢܶܫܪܶܐ ܒܚܽܘܠܳܢ̈ܶܐ ܒܡܰܕܒܪܳܐ: ܒܰܐܪܥܳܐ ܡܳܠܰܚܬ݂ܳܐ ܕܠܳܐ ܐܶܬܝܰܬܒܰܬ݂. </VERS>
      <VERS vnumber="7">ܒܪܺܝܟ݂ ܗ̱ܘ ܓܰܒܪܳܐ ܕܢܶܬܬܟܶܠ ܥܰܠ ܡܳܪܝܳܐ: ܘܢܶܗܘܶܐ ܡܳܪܝܳܐ ܬܽܘܟ݂ܠܳܢܶܗ.</VERS>
      <VERS vnumber="8">ܢܶܗܘܶܐ ܐܰܝܟ݂ ܐܺܝܠܳܢܳܐ ܕܰܢܨܺܝܒ ܥܰܠ ܡܰܝ̈ܳܐ: ܘܥܰܠ ܝܰܒܠܳܐ ܡܫܰܕܰܪ ܥܶܩܳܖ̈ܰܘܗܝ: ܘܠܳܐ ܢܶܕ݂ܚܰܠ ܟܰܕ݂ ܢܺܐܬܶܐ ܚܽܘܡܳܐ: ܘܢܶܗܘܽܘܢ ܛܰܖ̈ܦܰܘܗܝ ܪܳܘܙܺܝܢ: ܘܰܒܫܰܢ̱ܬܳܐ ܕܰܒܨܺܝܪ ܒܳܗ̇ ܡܶܛܪܳܐ ܠܳܐ ܢܶܕܚܰܠ: ܘܠܳܐ ܢܶܬܒܰܨܰܪ ܡܶܢ ܕܰܠܡܶܥܒܰܕ݂ ܦܺܐܖ̈ܶܐ. </VERS>
      <VERS vnumber="9">ܥܰܫܺܝܢ ܠܶܒܳܐ ܡܶܢ ܟܽܠ ܐ̱ܢܳܫܰܐ ܗ̱ܘ: ܡܰܢܽܘ ܝܳܕܰܥ ܠܶܗ.</VERS>
      <VERS vnumber="10">ܐܶܢܳܐ ܡܳܪܝܳܐ ܒܳܨܶܐ ܠܶܒܳܐ ܘܒܳܚܰܪ ܟܽܘܠܝ̈ܳܬ݂ܳܐ: ܘܝܳܗܶܒ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ: ܘܰܐܝܟ ܦܺܐܖ̈ܰܝ ܥܒܳܕ݂ܰܘ̈ܗܝ.</VERS>
      <VERS vnumber="11">ܐܰܝܟ݂ ܚܰܓܠܳܐ ܕܩܳܪܶܐ ܠܰܐܝܠܶܝܢ ܕܠܳܐ ܝܳܠܶܕ݂: ܗܳܟܰܢܳܐ ܡܰܢ ܕܩܳܢܶܐ ܥܽܘܬ݂ܪܳܐ ܕܠܳܐ ܒܕܺܝܢܳܐ: ܒܦܶܠܓܽܘܬ݂ ܝܰܘ̈ܡܰܘܗܝ ܢܶܫܒܩܺܝܘܗܝ: ܘܚܰܪܬ݂ܶܗ ܬܶܗܘܶܐ ܡܨܰܥܪܳܐ.</VERS>
      <VERS vnumber="12">ܟܽܘܪܣܝܳܐ ܕܺܐܝܩܳܪܳܐ ܐܶܬܬܪܺܝܡ ܡܶܢ ܠܽܘܩܕܰܡ܆ ܡܶܢ ܐܰܬ݂ܪܳܐ ܕܡܰܩܕܫܰܢ.</VERS>
      <VERS vnumber="13">ܣܰܒܪܶܗ ܕܺܝܣܪܳܐܶܝܠ ܡܳܪܝܰܐ ܗ̱ܘ: ܟܽܠ ܕܫܰܒܩܽܘܟ݂ ܢܶܒܗܬܗܽܘܢ: ܘܡܰܖ̈ܕܘܳܬ݂ܳܐ ܒܰܐܪܥܳܐ ܢܶܬܟܰܬܒܽܘܢ: ܡܶܛܽܠ ܕܰܫܒܰܩܘ ܠܡܳܪܝܳܐ ܡܰܒܽܘܥܳܐ ܕܡܰܝ̈ܳܐ ܚܰܝ̈ܶܐ.</VERS>
      <VERS vnumber="14">ܐܰܣܳܢܝ ܡܳܪܝܳܐ ܘܶܐܬܰܐܣܶܐ: ܦܪܽܘܩܰܝܢܝ ܘܶܐܬܦܪܶܩ: ܡܶܛܽܠ ܕܬܶܫܒܽܘܚܬܝ ܐܰܢ̱ܬ ܗ̱ܘ.</VERS>
      <VERS vnumber="15">ܗܳܐ ܗܶܢܽܘܢ ܐܳܡܪܺܝܢ ܠܺܝ: ܐܰܝܟܰܘ ܦܶܬܓ݂ܳܡܶܗ ܕܡܳܪܝܳܐ: ܢܺܐܬܶܐ ܗܳܫܳܐ.</VERS>
      <VERS vnumber="16">ܘܶܐ̱ܢܳܐ ܒܒܺܝܫܬܳܐ ܠܳܐ ܦܳܫܶ݀ܬ ܡܶܢܟ݂: ܐܰܢ̱ܬ ܝܳܕܰܥ ܐܰܢ̱ܬ ܕܝܰܘܡܶܗ ܕܒܰܪܢܳܫܳܐ ܠܳܐ ܪܶܓܶ݀ܬ݂: ܘܡܶܕܶܡ ܕܰܢܦܰܩ ܡܶܢ ܣܶܦ̈ܘܳܬ݂ܝ ܩܕ݂ܳܡ ܐܰܦܰܝ̈ܟ ܗܘܳܐ.</VERS>
      <VERS vnumber="17">ܠܳܐ ܬܶܗܘܶܐ ܠܺܝ ܠܰܬܒܳܪܳܐ: ܐܶܠܳܐ ܐܰܓܶܢ ܥܠܰܝ ܒܝܰܘܡܳܐ ܒܺܝܫܳܐ.</VERS>
      <VERS vnumber="18">ܢܶܒܗܬܗܽܘܢ ܖ̈ܳܕ݂ܘܦܰܝ ܘܠܳܐ ܐܶܒܗܰܬ݂ ܐܶܢܳܐ: ܢܶܬܬܒܪܽܘܢ ܗܶܢܽܘܢ ܘܠܳܐ ܐܶܬܬܒܰܪ ܐܶܢܳܐ: ܐܰܝܬ݂ܳܐ ܥܠܰܝܗܽܘܢ ܝܰܘܡܳܐ ܕܒܺܝܫܬܳܐ: ܘܚܰܕ݂ ܬܪܶܝܢ ܬܒܳܪܳܐ ܬܒܰܪ ܐܶܢܽܘܢ.</VERS>
      <VERS vnumber="19">ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܙܶܠ ܩܽܘܡ ܒܬܰܪܥܳܐ ܕܰܒܢܰܝ̈ ܥܰܡܳܐ: ܕܥܳܐܠܺܝܢ ܒܶܗ ܡܰܠ̈ܟܶܐ ܕܺܝܗܽܘܕ݂ܳܐ ܘܰܕ݂ܢܳܦܩܺܝܢ ܒܶܗ: ܘܰܒܟܽܠܗܽܘܢ ܬܰܖ̈ܥܶܝܗ̇ ܕܽܐܘܪܺܫܠܶܡ.</VERS>
      <VERS vnumber="20">ܘܶܐܡܰܪ ܠܗܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܡܰܠ̈ܟܶܐ ܕܺܝܗܽܘܕ݂ܳܐ: ܘܟܽܠܶܗ ܒܶܝܬ݂ ܝܺܗܽܘܕܳܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ.</VERS>
      <VERS vnumber="21">ܗܳܟܰܢܳܐ ܐܳܡܰܪ ܡܳܪܝܳܐ: ܐܶܙܕܰܗܪܘ ܒܢܰܦܫܟܽܘܢ: ܘܠܳܐ ܬܶܫܩܠܽܘܢ ܫܩܽܘܠܬ݂ܳܐ ܒܝܰܘܡܳܐ ܕܫܰܒܬ݂ܳܐ: ܘܬܰܥܠܽܘܢ ܒܬܰܖ̈ܶܥܝܗ̇ ܕܽܐܘܪܺܫܠܶܡ. </VERS>
      <VERS vnumber="22">ܘܠܳܐ ܬܰܦܩܽܘܢ ܫܩܽܘܠܬ݂ܳܐ ܡܶܢ ܒܳܬܰܝ̈ܟܽܘܢ ܒܝܰܘܡܳܐ ܕܫܰܒܬ݂ܳܐ: ܘܟܽܠ ܥܒܳܕ݂ ܠܳܐ ܬܶܥܒܕܽܘܢ: ܘܰܬܩܰܕܫܽܘܢ ܝܰܘܡܳܐ ܕܫܰܒܬ݂ܳܐ: ܐܰܝܟ݂ ܕܦܰܩܕܶܬ݂ ܠܰܐܒܳܗܰܝ̈ܟܽܘܢ.</VERS>
      <VERS vnumber="23">ܘܠܳܐ ܫܡܰܥܘ: ܘܠܳܐ ܐܰܪܟܶܢܘ ܐܶܕ݂ܢܗܽܘܢ ܠܡܶܫܡܰܥ: ܘܩܰܫܺܝܘ ܩܕ݂ܳܠܗܽܘܢ ܕܠܳܐ ܢܶܫܡܥܽܘܢ: ܘܠܳܐ ܢܩܰܒܠܽܘܢ ܡܰܪܕܽܘܬ݂ܳܐ.</VERS>
      <VERS vnumber="24">ܘܶܐܢ ܡܶܫܡܰܥ ܬܶܫܡܥܽܘܢܳܢܝ ܐܳܡܰܪ ܡܳܪܝܳܐ: ܕܠܳܐ ܬܰܥܠܽܘܢ ܫܩܽܘܠܬ݂ܳܐ ܒܬܰܖ̈ܥܶܝܗ̇ ܕܰܩܪܺܝܬ݂ܳܐ ܗܳܕܶܐ ܒܝܰܘܡܳܐ ܕܫܰܒܬ݂ܳܐ: ܘܰܬܩܰܕܫܽܘܢ ܝܰܘܡܳܐ ܕܫܰܒܬ݂ܳܐ: ܘܠܳܐ ܬܶܥܒܕܽܘܢ ܒܶܗ ܟܽܠ ܥܒܳܕ݂.</VERS>
      <VERS vnumber="25">ܢܶܥܠܽܘܢ ܒܬܰܖ̈ܥܶܝܗ̇ ܕܰܩܪܺܝܬ݂ܳܐ ܗܳܕܶܐ: ܡܰܠ̈ܟܶܐ ܘܪܰܘܖ̈ܒܳܢܶܐ ܕܝܳܬܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܟܰܕ݂ ܪܟ݂ܺܝܒܺܝܢ ܒܡܰܖ̈ܟܒܳܬ݂ܳܐ ܘܰܒܖ̈ܟ݂ܫܳܐ: ܗܶܢܽܘܢ ܘܪܰܘܖ̈ܒܳܢܰܝܗܽܘܢ: ܘܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܬܶܬܶܒ ܩܪܺܝܬ݂ܳܐ ܗܳܕܶܐ ܠܥܳܠܰܡ.</VERS>
      <VERS vnumber="26">ܘܢܺܐܬܽܘܢ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ ܡܶܢ ܚܕܳܖ̈ܰܝ ܐܽܘܪܺܫܠܶܡ: ܘܡܶܢ ܐܰܪܥܳܐ ܕܒܶܢܝܳܡܶܝܢ ܘܡܶܢ ܦܩܰܥܬ݂ܳܐ: ܘܡܶܢ ܛܽܘܖ̈ܶܐ ܘܡܶܢ ܬܰܝܡܢܳܐ: ܕܡܰܝܬܶܝܢ ܕܶܒ̈ܚܶܐ ܘܩܽܘܖ̈ܒܳܢܶܐ ܘܰܠܒܽܘܢܬ݂ܳܐ: ܘܡܰܝܬܶܝܢ ܬܰܘܕܺܝܬ݂ܳܐ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="27">ܘܶܐܢ ܠܳܐ ܬܶܫܡܥܽܘܢܳܢܝ ܠܰܡܩܰܕܳܫܽܘ ܝܰܘܡܳܐ ܕܫܰܒܬ݂ܳܐ: ܕܠܳܐ ܬܶܫܩܠܽܘܢ ܫܩܽܘܠܬ݂ܳܐ ܘܬܶܥܠܽܘܢ ܒܬܰܖ̈ܥܶܝܗ̇ ܕܽܐܘܪܺܫܠܶܡ ܒܝܰܘܡܳܐ ܕܫܰܒܬ݂ܳܐ: ܐܶܫܒܽܘܩ ܢܽܘܪܳܐ ܒܬܰܖ̈ܥܶܝܗ̇: ܘܬܶܐܟ݂ܽܘܠ ܣܳܚܖ̈ܳܬ݂ܳܗ̇ ܕܽܐܘܪܺܫܠܶܡ ܘܠܳܐ ܬܶܕ݂ܥܰܟ݂.</VERS>
    </CHAPTER>
    <CHAPTER cnumber="18">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܠܡܺܐܡܰܪ.</VERS>
      <VERS vnumber="2">ܩܽܘܡ ܚܽܘܬ݂ ܠܒܶܝܬ݂ ܦܰܚܳܪܳܐ: ܘܬܰܡܳܢ ܐܰܫܡܥܳܟ݂ ܦܶܬܓ݂ܳܡܰܝ̈.</VERS>
      <VERS vnumber="3">ܘܢܶܚܬܶܬ݂ ܠܒܶܝܬ݂ ܦܰܚܳܪܳܐ ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ: ܘܗܳܐ ܗܽܘ ܥܳܒܶܕ݂ ܥܒܳܕ݂ܳܐ ܥܰܠ ܣܰܕܳܢܳܐ.</VERS>
      <VERS vnumber="4">ܘܶܐܬܚܰܒܰܠ ܗ̱ܘܳܐ ܡܳܐܢܳܐ ܕܛܺܝܢܳܐ ܕܥܳܒ݁ܶܕ݂ ܗ̱ܘܳܐ ܒܺܐܝܕ݂ܶܗ ܕܦܰܚܳܪܳܐ: ܘܰܗܦܰܟ݂ ܘܥܰܒܕܶܗ ܡܳܐܢܳܐ ܐ̱ܚܪܺܢܳܐ ܐܰܝܟ݂ ܕܰܨܒܳܐ.</VERS>
      <VERS vnumber="5">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.</VERS>
      <VERS vnumber="6">ܐܰܝܟ݂ ܦܰܚܳܪܳܐ ܗܳܢܳܐ ܠܳܐ ܡܶܫܟܰܚ ܐ̱ܢܳܐ ܕܶܐܥܒܶܕ݂ ܠܟܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܝܳܐ: ܗܳܐ ܐܰܝܟ݂ ܛܺܝܢܳܐ ܒܺܐܝܕܰܝ̈ ܦܰܚܳܪܳܐ: ܗܳܟܰܢܳܐ ܐܰܢ̱ܬܽܘܢ ܒܺܐܝܕܰܝ̈ ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܐܶܢ ܡܶܢ ܫܶܠܝܳܐ ܐܺܡܰܪ ܥܰܠ ܥܰܡܳܐ ܘܥܰܠ ܡܰܠܟܽܘܬ݂ܳܐ: ܠܡܶܥܩܰܪ ܘܰܠܡܶܣܬܰܪ: ܘܠܰܡܣܰܚܳܦܽܘ ܘܰܠܡܰܘܒܳܕ݂ܽܘ.</VERS>
      <VERS vnumber="8">ܘܰܢܬܽܘܒ ܥܰܡܳܐ ܗܰܘ ܡܶܢ ܒܺܝܫܬܶܗ: ܐܰܗܦܶܟ݂ ܡܶܢܗ ܒܺܝܫܬܳܐ ܕܶܐܬ݂ܚܰܫܒܶ݀ܬ݂ ܠܡܶܥܒܰܕ݂ ܠܶܗ.</VERS>
      <VERS vnumber="9">ܘܶܐܢ ܐܺܡܰܪ ܥܰܠ ܥܰܡܳܐ ܘܥܰܠ ܡܰܠܟܽܘܬ݂ܳܐ ܠܡܶܒܢܳܐ ܘܰܠܡܶܨܰܒ.</VERS>
      <VERS vnumber="10">ܘܢܶܥܒܶܕ݂ ܕܒܺܝܫ ܩܕ݂ܳܡܝ: ܘܠܳܐ ܢܶܫܡܰܥ ܒܩܳܠܝ: ܐܰܗܦܶܟ݂ ܡܶܢܶܗ ܛܳܒܬܳܐ ܕܶܐܡܪܶܬ݂ ܠܡܰܛܐܳܒܽܘ ܠܶܗ.</VERS>
      <VERS vnumber="11">ܘܗܳܫܳܐ ܐܶܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܒܳܪܶܐ ܐ̱ܢܳܐ ܥܠܰܝܟܽܘܢ ܒܺܝܫܬܳܐ: ܘܡܶܬܚܰܫܰܒ ܐ̱ܢܳܐ ܥܠܰܝܟܽܘܢ ܡܰܚܫܰܒܬ݂ܳܐ: ܬܽܘܒܘ ܘܶܐܬܦܢܰܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܐܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ.</VERS>
      <VERS vnumber="12">ܘܶܐܡܰܪܘ ܗܶܢܽܘܢ ܢܶܬܚܰܝܰܠ: ܘܒܳܬ݂ܰܪ ܡܰܚ̈ܫܒܳܬܰܢ ܢܺܐܙܰܠ: ܘܐ̱ܢܳܫ ܨܶܒܝܳܢܰܝ̈ ܠܶܒܶܗ ܒܺܝܫܳܐ ܢܶܥܒܶܕ݂.</VERS>
      <VERS vnumber="13">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܫܰܐܶܠܘ ܒܶܝܬ݂ ܥܰܡ̈ܡܶܐ ܡܰܢܽܘ ܥ̣ܒܰܕ݂ ܐܰܝܟ݂ ܗܳܠܶܝܢ: ܫܳܛܝܽܘܬ݂ܳܐ ܪܰܒܬ݂ܳܐ ܥܶܒ̣ܕܰܬ݂ ܒܬܽܘܠܬܳܐ ܕܺܝܣܪܳܐܶܝܠ.</VERS>
      <VERS vnumber="14">ܐܶܢ ܥܳܢܶܕ݂ ܡܶܢ ܛܽܘܪ ܬܕܰܝ̈ܳܐ ܬܰܠܓܳܐ ܘܡܶܢ ܠܶܒܢܳܢ: ܘܶܐܢ ܡܶܬܟܠܶܝܢ ܡܰܝ̈ܳܐ ܩܰܪܺܝܖ̈ܶܐ ܢܽܘܟܖ̈ܳܝܶܐ ܕܪܳܕܶܝܢ.</VERS>
      <VERS vnumber="15">ܡܶܛܽܠ ܕܰܛܥܰܐܢܝ ܥܰܡܝ: ܘܠܰܣܪܺܝܩܽܘܬ݂ܳܐ ܣ̣ܳܡܘ ܒܶܣ̈ܡܶܐ: ܘܶܐܬܬܩܶܠܘ ܒܽܐܘܖ̈ܚܳܬ݂ܗܽܘܢ ܒܰܫܒܺܝ̈ܠܶܐ ܕܥܳܠܰܡ: ܠܡܺܐܙܰܠ ܒܰܫܒܺܝ̈ܠܶܐ ܒܽܐܘܪܚܳܐ ܕܠܳܐ ܕܪܺܝܫܳܐ.</VERS>
      <VERS vnumber="16">ܠܡܶܥܒܰܕ݂ ܐܰܪܥܗܽܘܢ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ ܠܥܳܠܰܡ: ܘܟܽܠ ܕܢܶܥܒܰܪ ܥܠܶܝܗ̇: ܢܶܬܡܰܗ ܘܰܢܢܺܝܕ݂ ܒܪܺܝܫܶܗ.</VERS>
      <VERS vnumber="17">ܐܰܝܟ݂ ܪܽܘܚܳܐ ܕܫܰܘܒܳܐ: ܐܶܒܰܕܰܪ ܐܶܢܽܘܢ ܩܕ݂ܳܡ ܒܥܶܠܕܒܳܒ̈ܶܐ: ܩܕܠܳܐ ܘܠܳܐ ܐܰܦ̈ܶܐ ܐܶܚܰܘܶܐ ܐܶܢܽܘܢ ܒܝܰܘܡܳܐ ܕܥܳܩܰܬܗܽܘܢ.</VERS>
      <VERS vnumber="18">ܘܶܐܡܰܪܘ ܬܰܘ ܢܶܬܚܰܫܰܒ ܡܰܚܫܰܒܬܳܐ ܥܰܠ ܐܶܪܰܡܝܳܐ: ܕܠܳܐ ܢܺܐܒܰܕ݂ ܢܳܡܽܘܣܳܐ ܡܶܢ ܟܳܗ̈ܢܶܐ: ܘܬܰܪܥܺܝܬ݂ܳܐ ܡܶܢ ܚܰܟܺܝ̈ܡܶܐ: ܘܡܶܠܬ݂ܳܐ ܡܶܢ ܢܒܺܝ̈ܶܐ: ܬܰܘ ܢܶܡܚܶܝܘܗܝ ܒܠܶܫܳܢܶܗ: ܘܠܳܐ ܢܨܽܘܬ݂ ܟܽܠܗܽܘܢ ܦܶܬܓ݂ܳܡܰܘ̈ܗܝ.</VERS>
      <VERS vnumber="19">ܨܽܘܬܰܝܢܝ ܡܳܪܝܳܐ ܘܰܫܡܰܥ ܩܳܠ ܥܽܘܠܒܳܢܝ.</VERS>
      <VERS vnumber="20">ܐܶܬ݂ܦܪܰܥ ܒܺܝܫܬܳܐ ܚܠܳܦ ܛܳܒܬܳܐ: ܕܰܚ̣ܦܰܪܘ ܓܽܘܡܳܨܳܐ ܠܢܰܦܫܝ: ܐܶܬܕܰܟ݂ܪ ܕܩܳܡܶ݀ܬ݂ ܩܕ݂ܳܡܰܝܟ ܘܡܰܠܠܶ݀ܬ݂ ܥܠܰܝܗܽܘܢ ܛܳܒܬܳܐ: ܠܡܰܗܦܳܟ݂ܽܘ ܚܶܡܬ݂ܳܟ݂ ܡܶܢܗܽܘܢ.</VERS>
      <VERS vnumber="21">ܡܶܛܽܠ ܗܳܢܳܐ ܗܰܒ ܒܢܰܝ̈ܗܽܘܢ ܠܟܰܦܢܳܐ: ܘܰܐܫܠܶܡ ܐܶܢܽܘܢ ܠܺܐܝܕܰܝ̈ ܚܰܪܒܳܐ: ܢܶܗܘ̈ܝܳܢ ܢܶܫܰܝ̈ܗܽܘܢ ܡܓܰܙ̈ܝܳܢ ܘܰܐܖ̈ܡܠܳܢ: ܘܓܰܒܖ̈ܰܝܗܽܘܢ ܢܶܗܘܽܘܢ ܩܛܺܝܠܰܝ̈ ܡܰܘܬܳܐ: ܘܰܥܠܰܝܡܰܝ̈ܗܽܘܢ ܩܛܺܝܠܰܝ̈ ܚܰܪܒܳܐ ܒܰܩܪܒܳܐ.</VERS>
      <VERS vnumber="22">ܬܶܫܬܡܰܥ ܝܺܠܶܠܬܳܐ ܡܶܢ ܒܳܬܰܝ̈ܗܽܘܢ: ܟܰܕ݂ ܬܰܝܬܶܐ ܥܠܰܝܗܽܘܢ ܓܰܝܣܳܐ ܡܶܢ ܫܶܠܝܳܐ: ܡܶܛܽܠ ܕܰܚܦܰܪܘ ܓܽܘܡܳܨܳܐ ܠܢܰܦܫܝ ܠܡܶܐܚܕܰܢܝ: ܘܦܰܚ̈ܶܐ ܛܡܰܪܘ ܠܖ̈ܶܓܠܰܝ.</VERS>
      <VERS vnumber="23">ܘܰܐܢ̱ܬ ܡܳܪܝܳܐ ܝܳܕܰܥ ܐܰܢ̱ܬ ܟܽܠ ܕܶܐܬܪܰܥܺܝܘ ܥܠܰܝ ܠܡܰܘܬܳܐ: ܠܳܐ ܬܚܰܣܶܐ ܥܰܠ ܥܰܘܠܗܽܘܢ: ܘܰܚܛܳܗܰܝ̈ܗܽܘܢ ܡܶܢ ܩܕ݂ܳܡܝܟ ܠܳܐ ܬܶܥܛܶܐ: ܢܶܗܘܽܘܢ ܪܡܶܝܢ ܩܕ݂ܳܡܝܟ: ܘܒܰܙܒܰܢ ܪܽܘܓܙܳܟ݂ ܥܒܶܕ݂ ܒܗܽܘܢ.</VERS>
    </CHAPTER>
    <CHAPTER cnumber="19">
      <VERS vnumber="1">ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ: ܙܶܠ ܘܰܙܒܶܢ ܒܰܓ݂ܒܽܘܓܳܐ ܕܦܰܚܳܪܳܐ: ܘܰܕ݂ܒܰܪ ܥܰܡܳܟ݂ ܡܶܢ ܣܳܒ̈ܶܐ ܕܥܰܡܳܐ: ܘܡܶܢ ܣܳܒ̈ܶܐ ܕܟܳܗ̈ܢܶܐ.</VERS>
      <VERS vnumber="2">ܘܦܽܘܩ ܠܢܰܚܠܳܐ ܕܒܰܪ ܗܳܢܽܘܡ: ܕܰܒܡܰܥܠܳܢܳܐ ܕܬܰܪܥܳܐ ܕܚܰܕ݂ܣܺܝ݀ܬ݂: ܘܰܐܟܪܶܙ ܬܰܡܳܢ ܦܶܬܓ݂ܳܡ̈ܶܐ ܕܺܐܡܰܪ ܠܳܟ݂.</VERS>
      <VERS vnumber="3">ܘܶܐܡܰܪ: ܫܡܰܥܘ ܦܳܬܓܳܡܶܗ ܕܡܳܪܝܳܐ ܡܰܠ̈ܟܶܐ ܕܺܝܗܽܘܕ݂ܳܐ: ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܐܰܬ݂ܪܳܐ ܗܳܢܳܐ: ܕܟܽܠ ܕܢܶܫܡܥܺܝܗ̇ ܢܶܨ̈ܠܳܢ ܐܶܕ݂ܢܰܘܗܝ.</VERS>
      <VERS vnumber="4">ܥܰܠ ܕܫܰܒܩܽܘܢܝ ܘܛܰܢܦܽܘܗܝ ܠܰܐܬ݂ܪܳܐ ܗܳܢܳܐ ܘܣܳܡܘ ܒܶܗ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܕܠܳܐ ܝܺܕܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܡܰܠ̈ܟܶܐ ܕܺܝܗܽܘܕ݂ܳܐ: ܘܰܡܠܰܐܗܝ ܠܰܐܬ݂ܪܳܐ ܗܳܢܳܐ ܕܡܳܐ ܙܰܟܳܝܳܐ.</VERS>
      <VERS vnumber="5">ܘܰܒܢܰܘ ܥܰܠ̈ܘܳܬ݂ܐ ܠܒܰܥܠܳܐ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܒܢܽܘܪܳܐ ܝܰܩܕܳܐ ܠܒܰܥܠܳܐ: ܕܠܳܐ ܦܰܩܕܶܬ݂: ܘܠܳܐ ܐܶܡܪܶܬ݂: ܘܠܳܐ ܣ̣ܶܠܩܰܬ ܥܰܠ ܠܶܒܝ.</VERS>
      <VERS vnumber="6">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܕܠܳܐ ܢܶܬܩܪܶܐ ܬܽܘܒ ܐܰܬ݂ܪܳܐ ܗܳܢܳܐ ܬܰܦܰܬ ܘܢܰܚܠܳܐ ܕܒܰܪ ܗܳܢܽܘܡ: ܐܶܠܳܐ ܐܶܢ ܢܰܚܠܳܐ ܕܰܩܛܺܝ̈ܠܶܐ.</VERS>
      <VERS vnumber="7">ܘܶܐܒܰܛܶܠ ܬܰܪܥܺܝܬ݂ܳܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ ܒܰܐܬܪܳܐ ܗܳܢܳܐ: ܘܰܐܪܡܶܐ ܐܶܢܽܘܢ ܒܚܰܪܒܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܶܐܬܶܠ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.</VERS>
      <VERS vnumber="8">ܘܶܐܥܒܕ݂ܺܝܗ̇ ܠܰܩܪܺܝܬ݂ܳܐ ܗܳܕܶܐ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ: ܘܟܽܠ ܡܶܢ ܕܢܶܥܒܰܪ ܥܠܶܝܗ̇. ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬ݂ܳܗ̇.</VERS>
      <VERS vnumber="9">ܘܰܐܘܟܶܠ ܐܶܢܽܘܢ ܒܶܣܪܳܐ ܕܰܒܢܰܝ̈ܗܽܘܢ ܘܕܰܒ̈ܢܳܬܗܽܘܢ: ܘܰܓܒܰܪ ܒܣܰܪ ܚܰܒܪܶܗ ܢܶܐܟ݂ܠܽܘܢ: ܒܽܐܘܠܨܳܢܳܐ ܘܰܒܥܳܩܬ݂ܳܐ ܕܰܢܥܺܝܩܽܘܢ ܠܗܽܘܢ ܒܥܶܠܕܒܳܒܰܝ̈ܗܽܘܢ: ܘܰܐܝܠܶܝܢ ܕܒܳܥܶܝܢ ܢܰܦܫܗܽܘܢ.</VERS>
      <VERS vnumber="10">ܘܰܬܒܰܪܳܝܗܝ ܠܒܰܓ݂ܒܽܘܓܳܐ ܠܥܺܝܢ ܓܰܒܖ̈ܶܐ ܕܳܐܙܺܠܝܢ ܥܰܡܳܟ݂.</VERS>
      <VERS vnumber="11">ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܟܰܢܳܐ ܐܶܬܒܪܺܝܘܗܝ ܠܥܰܡܳܐ ܗܳܢܳܐ: ܘܠܰܩܪܺܝܬ݂ܳܐ ܗܳܕܶܐ. ܐܰܝܟ݂ ܕܶܐܬܬܒܰܪ ܡܳܐܢܳܐ ܗܳܢܳܐ ܕܦܰܚܳܪܳܐ: ܕܬܽܘܒ ܠܳܐ ܡܶܫܟܰܚ ܠܡܶܬܐܰܣܳܝܽܘ: ܘܰܒܬܰܦܰܬ݂ ܢܶܩܪܒܽܘܢ ܡܶܢ ܒܠܰܝ ܐܰܬ݂ܪܳܐ ܠܡܶܩܒܰܪ.</VERS>
      <VERS vnumber="12">ܗܳܟܰܢܳܐ ܐܶܥܒܶܕ݂ ܠܰܐܬ݂ܪܳܐ ܗܳܢܳܐ ܘܰܠܥܳܡܽܘܖ̈ܰܘܗܝ ܐܳܡܰܪ ܡܳܪܝܳܐ: ܘܶܐܥܒܕ݂ܺܝܗ̇ ܠܰܩܪܺܝܬ݂ܳܐ ܗܳܕܶܐ ܐܰܝܟ݂ ܬܰܦܰܬ݂.</VERS>
      <VERS vnumber="13">ܘܢܶܗܘܽܘܢ ܒ̈ܳܬܶܐ ܕܽܐܘܪܺܫܠܶܡ: ܘܒ̈ܳܬܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܐܰܝܟ݂ ܐܰܬ݂ܪܳܐ ܕܬܰܦܰܬ݂ ܡܛܰܡܐܺܝܢ: ܟܽܠ ܒ̈ܳܬܶܐ ܕܣ̣ܳܡܘ ܒܶܣ̈ܡܶܐ ܥܰܠ ܐܶܓܳܖ̈ܰܝܗܽܘܢ ܠܟܽܠ ܚܰܝ̈ܠܘܳܬ݂ܐ ܕܰܫܡܰܝܳܐ: ܘܢܰܩ̣ܺܝܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="14">ܘܶܐܬ݂ܳܐ ܐܶܪܰܡܝܳܐ ܡܶܢ ܬܰܦܰܬ݂ ܕܫܰܕܪܶܗ ܡܳܪܝܳܐ: ܠܡܶܬܢܰܒܳܝܽܘ ܬܰܡܳܢ: ܘܩܳܡ ܒܕ݂ܳܪܬ݂ܳܐ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܠܟܽܠܶܗ ܥܰܡܳܐ.</VERS>
      <VERS vnumber="15">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܰܠ ܡܕܺܝܢ̱ܬܳܐ ܗܳܕܶܐ ܘܥܰܠ ܟܽܠܗܶܝܢ ܩܽܘܖ̈ܝܳܗ̇: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܶܝܗ̇: ܥܰܠ ܕܩܰܫܺܝܘ ܩܕ݂ܳܠܗܽܘܢ ܕܠܳܐ ܢܶܫܡܥܽܘܢ ܦܶܬܓ݂ܳܡܰܝ̈.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܫܡܰܥ ܦܶܫܚܽܘܪ ܒܰܪ ܐܰܡܳܪܝܳܐ ܟܳܗܢܳܐ: ܘܗܽܘ ܦܳܩܽܘܕ݂ܳܐ ܗ̱ܘܳܐ ܘܫܰܠܺܝܛܳܐ ܒܒܰܝܬܶܗ ܕܡܳܪܝܳܐ: ܠܶܐܪܰܡܝܳܐ ܢܒܺܝܳܐ ܟܰܕ݂ ܡܶܬܢܰܒܶܐ ܦܶܬܓ݂ܳܡ̈ܶܐ ܗܳܠܶܝܢ.</VERS>
      <VERS vnumber="2">ܘܰܡܚܳܝܗܝ ܦܶܫܚܽܘܪ ܠܶܐܪܰܡܝܳܐ ܢܒܺܝܳܐ: ܘܰܐܪܡܝܶܗ ܒܚܳܕܰܪܬ݂ܳܐ ܕܰܒܬܰܪܥܳܐ ܕܒܶܝܬ݂ ܒܶܢܝܳܡܶܝܢ ܥܶܠܳܝܳܐ: ܕܰܒܒܰܝܬܶܗ ܕܡܳܪܝܳܐ.</VERS>
      <VERS vnumber="3">ܘܰܗܘܳܐ ܠܒܳܬ݂ܰܪ ܝܰܘܡܳܐ: ܘܰܐܦܩܶܗ ܦܶܫܚܽܘܪ ܠܶܐܪܰܡܝܳܐ ܡܶܢ ܚܳܕܰܪܬ݂ܳܐ: ܘܶܐܡܰܪ ܠܶܗ ܐܶܪܰܡܝܳܐ: ܠܳܐ ܗ̱ܘܳܐ ܦܶܫܚܽܘܪ ܩ̣ܪܳܐ ܡܳܪܝܳܐ ܫܡܳܟ݂: ܐܶܠܳܐ ܬܰܘܬܳܒܳܐ ܘܚܳܕܽܘܪܳܐ.</VERS>
      <VERS vnumber="4">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܥܳܒܶܕ݂ ܐ̱ܢܳܐ ܠܳܟ݂: ܬܰܘܬܳܒܳܐ ܠܳܟ݂ ܘܰܠܟܽܠܗܽܘܢ ܖ̈ܳܚܡܰܝܟ: ܘܢܶܦܠܽܘܢ ܒܚܰܪܒܳܐ ܕܰܒܥܶܠܕܒܳܒܰܝ̈ܗܽܘܢ: ܘܥܰܝܢܰܝ̈ܟ ܢܶܚܙ̈ܝܳܢ: ܘܰܠܟܽܠܶܗ ܝܺܗܽܘܕܳܐ ܐܰܫܠܶܡ ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܘܢܶܫܒܶܐ ܐܶܢܽܘܢ ܠܒܳܒܶܠ: ܘܰܢܩܰܛܶܠ ܐܶܢܽܘܢ ܒܚܰܪܒܳܐ.</VERS>
      <VERS vnumber="5">ܘܰܐܫܠܶܡ ܟܽܠܗܽܘܢ ܚܶܣܢܰܝ̈ ܩܪܺܝܬ݂ܳܐ ܗܳܕܶܐ: ܘܟܽܠܳܗ̇ ܠܶܐܘܬ݂ܳܗ̇: ܘܟܽܠܶܗ ܐܺܝܩܳܪܳܗ̇: ܘܟܽܠܗܽܘܢ ܓܰܙ̈ܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܐܰܫܠܶܡ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܢܶܫܒܽܘܢ ܐܶܢܽܘܢ: ܘܢܶܒܙܽܘܢ ܐܶܢܽܘܢ: ܘܢܰܘܒܠܽܘܢ ܐܶܢܽܘܢ ܠܒܳܒܶܠ.</VERS>
      <VERS vnumber="6">ܘܰܐܢ̱ܬ ܦܶܫܚܽܘܪ ܘܟܽܠܗܽܘܢ ܐ̱ܢܳܫܰܝ̈ ܒܰܝܬܳܟ݂ ܬܺܐܙܽܠܘܢ ܒܫܶܒܝܳܐ: ܘܰܠܒܳܒܶܠ ܬܺܐܙܰܠ: ܘܬܰܡܳܢ ܬܡܽܘܬ݂: ܘܬܰܡܳܢ ܬܶܬܩܒܰܪ: ܐܰܢ̱ܬ ܘܟܽܠܗܽܘܢ ܖ̈ܳܚܡܰܝܟ ܕܶܐܬܢܰܒܺܝܬ ܠܗܽܘܢ ܒܫܽܘܩܪܳܐ.</VERS>
      <VERS vnumber="7">ܫܰܕܶܠܬܳܢܝ ܡܳܪܝܳܐ ܘܶܐܫܬܰܕܠܶܬ݂: ܚܣܰܢܬܳܢܝ ܘܰܙܟܰܝܬܳܢܝ: ܗܘܺܝܬ݂ ܓܽܘܚܟܳܐ ܟܽܠܝܽܘܡ: ܘܟܽܠܗܽܘܢ ܡܡܰܝܩܺܝܢ ܒܺܝ.</VERS>
      <VERS vnumber="8">ܘܒܰܙܒܰܢ ܕܰܡܡܰܠܶܠ ܗܘܺܝ݀ܬ ܘܡܰܙܥܶܩ: ܥܰܠ ܚܳܛܽܘܦ̈ܶܐ ܘܥܰܠ ܒܳܙܽܘ̈ܙܶܐ ܩܳܪܶܐ ܗܘܺܝ݀ܬ: ܡܶܛܽܠ ܕܰܗܘܳܐ ܠܺܝ ܦܶܬܓ݂ܳܡܶܗ ܕܡܳܪܝܳܐ ܠܚܶܣܕܳܐ ܘܰܠܡܽܘܝܳܩܳܐ ܟܽܠܝܽܘܡ.</VERS>
      <VERS vnumber="9">ܘܶܐܡܪܶܬ݂ ܕܠܳܐ ܐܶܕܟ݂ܪܺܝܘܗܝ: ܘܠܳܐ ܐܶܡܰܠܶܠ ܬܽܘܒ ܒܰܫܡܶܗ: ܘܰܗܘܳܐ ܒܠܶܒܝ ܐܰܝܟ݂ ܢܽܘܪܳܐ ܕܝܳܩܕ݂ܳܐ ܘܚܳܒܳܐ ܒܓܰܖ̈ܡܰܝ: ܘܰܒܥܺܝ݀ܬ݂ ܠܰܡܣܰܝܒܳܪܽܘ ܘܠܳܐ ܐܶܫܟܚܶ݀ܬ݂.</VERS>
      <VERS vnumber="10">ܡܶܛܽܠ ܕܫܶܡܥܶ݀ܬ݂ ܪܶܢܝܳܐ ܕܣܰܓܺܝ̈ܐܶܐ ܕܡܶܬܟܰܢܫܺܝܢ ܡܶܢ ܚܕ݂ܳܖ̈ܰܝ: ܘܳܐܡܪܺܝܢ ܟܽܠܗܽܘܢ ܕܫܳܐܠܺܝܢ ܒܰܫܠܳܡܝ ܒܦܽܘܡܗܽܘܢ: ܘܣܳܢܶܝܢ ܠܺܝ ܒܠܶܒܗܽܘܢ: ܚܰܘܰܐܗܝ ܠܰܢ ܘܰܢܩܽܘܡ ܥܠܰܘܗܝ: ܟܒܰܪ ܢܶܫܬܰܕܰܠ ܠܰܢ: ܘܢܶܬ݂ܒܰܥ ܥܝܳܪܬܰܢ ܡܶܢܗ.</VERS>
      <VERS vnumber="11">ܘܡܳܪܝܳܐ ܥܰܡܝ ܐܰܝܟ݂ ܓܰܢ̱ܒܳܪܳܐ ܥܰܫܺܝܢܳܐ: ܡܶܛܽܠ ܗܳܢܳܐ ܟܽܠܗܽܘܢ ܖ̈ܳܕ݂ܽܘܦܰܝ ܢܶܒܗܬ݂ܽܘܢ ܘܠܳܐ ܢܶܫܬܰܟ݂ܚܽܘܢ: ܒܗܶܬ݂ܘ ܛܳܒ ܡܶܛܽܠ ܕܠܳܐ ܐܶܣܬܰܟܰܠܘ: ܒܶܗܬܬ݂ܳܐ ܕܥܳܠܰܡ ܕܠܳܐ ܡܶܬܛܰܥܝܳܐ.</VERS>
      <VERS vnumber="12">ܘܡܳܪܝܳܐ ܚܰܝܠܬ݂ܳܢܳܐ ܒܳܚܰܪ ܙܶܕ݂ܩܳܐ: ܚܳܙܶܐ ܟܽܘܠ̈ܝܳܬ݂ܳܐ ܘܠܶܒܳܐ: ܐܶܚܙܶܐ ܦܽܘܪܥܳܢܳܟ݂ ܡܶܢܗܽܘܢ: ܡܶܛܽܠ ܕܠܳܟ݂ ܓܠܺܝ݀ܬ݂ ܕܺܝ̈ܢܰܝ.</VERS>
      <VERS vnumber="13">ܫܰܒܰܚܘ ܠܡܳܪܝܳܐ ܫܰܒܰܚܘ ܠܡܳܪܝܳܐ: ܕܦܰܨܺܝ ܢܰܦܫܶܗ ܕܡܶܣܟܺܢܳܐ ܡܶܢ ܐܺܝܕ݂ܳܐ ܕܡܰܒܐܫܳܢ̈ܶܐ.</VERS>
      <VERS vnumber="14">ܠܺܝܛ ܗ̱ܘ ܝܰܘܡܳܐ ܕܶܐܬ݂ܝܰܠܕܶܬ݂ ܒܶܗ: ܝܰܘܡܳܐ ܕܺܝܠܶܕ݂ܬܰܢܝ ܐܶܡܝ ܠܳܐ ܢܶܗܘܶܐ ܒܪܺܝܟ݂.</VERS>
      <VERS vnumber="15">ܠܺܝܛ ܗ̱ܘ ܓܰܒܪܳܐ ܕܣܰܒܰܪ ܠܳܐܒܝ: ܘܶܐܡܰܪ ܠܶܗ ܕܶܐܬܺܝܠܶܕ݂ ܠܳܟ݂ ܒܪܳܐ ܕܶܟ݂ܪܳܐ: ܘܰܣܒܰܪ ܕܰܡܚܰܕܳܝܽܘ ܚܰܕܝܶܗ.</VERS>
      <VERS vnumber="16">ܢܶܗܘܶܐ ܓܰܒܪܳܐ ܗܰܘ ܐܰܝܟ݂ ܩܽܘܖ̈ܝܳܐ ܕܰܗܦܰܟ݂ ܡܳܪܝܳܐ: ܘܠܳܐ ܐܶܬ݂ܪܰܥܺܝ ܠܗܶܝܢ: ܢܶܫܡܰܥ ܝܺܠܶܠܬܳܐ ܒܨܰܦܪܳܐ: ܘܝܽܘܒܳܒܳܐ ܒܛܰܗܪܳܐ.</VERS>
      <VERS vnumber="17">ܕܠܳܐ ܐܰܡܺܝܬܰܢܝ ܒܡܰܪܒܥܳܐ: ܘܰܗܘܳܬ݂ ܠܺܝ ܕܶܝܢ ܐܶܡܝ ܩܰܒܪܳܐ: ܘܰܒܡܰܪܒܥܳܐ ܒܰܛܢܽܘܬ݂ܝ ܠܥܳܠܰܡ.</VERS>
      <VERS vnumber="18">ܠܡܳܢܳܐ ܢܶܦܩܶ݀ܬ݂ ܡܶܢ ܡܰܪܒܥܳܐ: ܠܡܶܚܙܳܐ ܥܰܡܠܳܐ ܘܕ݂ܽܘܘܳܢܳܐ: ܘܰܓܡܰܪܘ ܒܒܶܗܬܬ݂ܳܐ ܝܰܘ̈ܡܰܝ.</VERS>
    </CHAPTER>
    <CHAPTER cnumber="21">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܟܰܕ݂ ܫܰܕܰܪ ܠܘܳܬ݂ܶܗ ܨܶܕܰܩܝܳܐ ܡܰܠܟܳܐ: ܠܦܶܫܚܽܘܪ ܒܰܪ ܡܠܰܟ݂ܝܳܐ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܠܡܺܐܡܰܪ.</VERS>
      <VERS vnumber="2">ܒܥܺܝ ܥܠܰܝܢ ܡܶܢ ܩܕ݂ܳܡ ܡܳܪܝܳܐ: ܡܶܛܽܠ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܡܶܬܟܰܬܰܫ ܥܰܡܰܢ: ܛܳܟ݂ ܢܶܥܒܶܕ݂ ܥܰܡܰܢ ܡܳܪܝܳܐ ܐܰܝܟ݂ ܟܽܠܗܶܝܢ ܬܶܕܡܖ̈ܳܬ݂ܶܗ: ܘܢܶܦܪܩܺܝܘܗܝ ܡܶܢܢ.</VERS>
      <VERS vnumber="3">ܘܶܐܡܰܪ ܠܗܽܘܢ ܐܶܪܰܡܝܳܐ: ܗܳܟܰܢܳܐ ܬܺܐܡܪܽܘܢ ܠܨܶܕܰܩܝܳܐ ܡܰܠܟܳܐ.</VERS>
      <VERS vnumber="4">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܗܦܶܟ݂ ܐ̱ܢܳܐ ܡܳܐܢܰܝ̈ ܩܪܳܒܳܐ ܕܒܺܐܝܕܰܝ̈ܟܽܘܢ ܕܡܶܬܟܰܬܫܺܝܢ ܐܢ̱ܬܽܘܢ ܒܗܽܘܢ ܥܰܡ ܡܰܠܟܳܐ ܕܒܳܒܶܠ: ܘܥܰܡ ܟܰܠܕܳܝ̈ܶܐ ܕܰܟ݂ܪܺܝܟ݂ܺܝܢ ܠܟܽܘܢ ܠܒܰܪ ܡܶܢ ܩܪܺܝܬ݂ܳܐ: ܘܶܐܟܰܢܶܫ ܐܶܢܽܘܢ ܠܓܰܘ ܩܪܺܝܬ݂ܳܐ ܗܳܕܶܐ.</VERS>
      <VERS vnumber="5">ܘܶܐܬ݂ܟܰܬܰܫ ܐܶܢܳܐ ܥܰܡܟܽܘܢ: ܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ: ܒܪܽܘܓܙܳܐ ܘܰܒܚܶܡܬ݂ܳܐ. </VERS>
      <VERS vnumber="6">ܘܰܒܪܽܘܓܙܳܐ ܪܰܒܳܐ ܐܶܡܚܶܐ ܠܝܳܬܒܰܝ̈ ܩܪܺܝܬ݂ܳܐ ܗܳܕܶܐ: ܒܢܰܝ̈ܢܳܫܳܐ ܘܰܒܥܺܝܪܳܐ ܒܡܰܘܬܳܐ ܪܰܒܳܐ ܢܡܽܘܬ݂ܽܘܢ.</VERS>
      <VERS vnumber="7">ܘܒܳܬ݂ܪܟܶܢ ܐܳܡܰܪ ܡܳܪܝܳܐ: ܐܰܫܠܡܺܝܘܗܝ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܥܰܒܕܰܘ̈ܗܝ: ܘܰܠܥܰܡܳܐ ܕܶܐܫܬܚܰܪ ܒܰܩܪܺܝܬ݂ܳܐ ܗܳܕܶܐ: ܡܶܢ ܚܰܪܒܳܐ: ܘܡܶܢ ܟܰܦܢܳܐ: ܘܡܶܢ ܡܰܘܬܳܢܳܐ: ܐܰܫܠܶܡ ܒܺܐܝܕ݂ܳܐ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܢܶܡܚܶܐ ܐܶܢܽܘܢ ܒܦܽܘܡܳܐ ܕܚܰܪܒܳܐ: ܘܠܳܐ ܢܚܽܘܣ ܥܠܰܝܗܽܘܢ: ܘܠܳܐ ܢܪܰܚܶܦ ܘܠܳܐ ܢܪܰܚܶܡ ܥܠܰܝܗܽܘܢ.</VERS>
      <VERS vnumber="8">ܘܰܠܥܰܡܳܐ ܗܳܢܳܐ ܐܶܡܰܪ: ܗܰܟܰܢܳܐ ܐܳܡܰܪ ܡܳܪܝܳܐ: ܗܳܐ ܝܳܗܶܒ ܐ̱ܢܳܐ ܩܕ݂ܳܡܝܟܽܘܢ ܐܽܘܪܚܳܐ ܕܚܰܝ̈ܶܐ ܐܘܪܚܳܐ ܕܡܰܘܬܳܐ.</VERS>
      <VERS vnumber="9">ܡܰܢ ܕܝܳܬܶܒ ܒܰܩܪܺܝܬ݂ܳܐ ܗܳܕܶܐ: ܢܡܽܘܬ݂ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܡܰܢ ܕܢܳܦܶܩ ܠܘܳܬ݂ ܟܰܠܕ݂ܳܝ̈ܶܐ ܕܰܟ݂ܪܺܝܟܺܝܢ ܠܟܽܘܢ: ܚܳܝܶܐ ܘܰܡܫܰܘܙܶܒ ܢܰܦܫܶܗ.</VERS>
      <VERS vnumber="10">ܡܶܛܽܠ ܕܣܳܡܶ݀ܬ݂ ܐܰܦܰܝ̈ ܒܰܩܪܺܝܬ݂ܳܐ ܗܳܕܶܐ ܠܒܺܝܫܬܳܐ ܘܠܳܐ ܠܛܳܒܬܳܐ ܐܳܡܰܪ ܡܳܪܝܳܐ: ܘܒܺܐܝܕ݂ܶܗ ܕܡܰܠܟܳܐ ܕܒܳܒܶܠ ܬܶܫܬܠܶܡ: ܘܢܰܘܩܕ݂ܺܝܗ̇ ܒܢܽܘܪܳܐ.</VERS>
      <VERS vnumber="11">ܘܰܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܕܒܶܝܬ݂ ܕܰܘܺܝܕ݂: ܗܳܟܰܢܳܐ ܐܳܡܰܪ ܡܳܪܝܳܐ.</VERS>
      <VERS vnumber="12">ܕܽܘܢܘ ܒܨܰܦܪܳܐ ܕܺܝܢܳܐ: ܘܦܰܨܰܘ ܠܰܛܠܺܝܡܳܐ ܡܶܢ ܡܰܢ ܕܛܳܠܶܡ ܠܶܗ: ܕܰܠܡܳܐ ܬܶܦܽܘܩ ܐܰܝܟ݂ ܢܽܘܪܳܐ ܚܶܡܬ݂ܝ: ܘܬܰܘܩܶܕ݂ ܘܠܰܝܬ ܕܰܡܕܰܥܶܟ݂: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܟܽܘܢ.</VERS>
      <VERS vnumber="13">ܗܳܐ ܐܶܢܳܐ ܥܠܰܝܟܝ ܝܳܬܒܰܬ݂ ܒܥܽܘܡܩܳܐ: ܥܰܡܺܝܩܰܬ݂ ܦܩܰܥܬ݂ܳܐ ܐܳܡܰܪ ܡܳܪܝܳܐ: ܕܳܐܡܪܺܝܢ ܡܰܢ ܢܺܐܬܶܐ ܥܠܰܝܢ. ܘܡܰܢܽܘ ܢܶܥܽܘܠ ܠܡܰܥܡܪܰܢ.</VERS>
      <VERS vnumber="14">ܐܶܦܩܽܘܕ݂ ܥܠܰܝܟܽܘܢ ܐܰܝܟ݂ ܦܺܐܖ̈ܰܝ ܥܒܳܕܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܫܒܽܘܩ ܢܽܘܪܳܐ ܒܩܽܘܖ̈ܝܳܗ̇: ܘܬܶܐܟ݂ܽܘܠ ܟܽܠܗܽܘܢ ܚܕܳܖ̈ܶܝܗ̇.</VERS>
    </CHAPTER>
    <CHAPTER cnumber="22">
      <VERS vnumber="1">ܗܳܟܰܢܳܐ ܐܳܡܰܪ ܡܳܪܝܳܐ: ܚܽܘܬ݂ ܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܡܰܠܶܠ ܬܰܡܳܢ ܦܶܬܓ݂ܳܡܳܐ ܗܳܢܳܐ: ܘܶܐܡܰܪ.</VERS>
      <VERS vnumber="2">ܫܡܰܥ ܦܶܬܓ݂ܳܡܶܗ ܕܡܳܪܝܳܐ ܡܰܠܟܳܐ ܕܺܝܗܽܘܕ݂ܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܐܰܢ̱ܬ ܘܥܰܒܕܰܝ̈ـܟ ܘܥܰܡܳܟ݂ ܕܥܳܐܠܺܝܢ ܒܬܰܖ̈ܥܶܐ ܗܳܠܶܝܢ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܝܳܐ: ܥܒܶܕ݂ܘ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܦܰܨܰܘ ܠܰܛܠܺܝܡܳܐ ܡܶܢ ܡܰܢ ܕܛܳܠܶܡ ܠܶܗ: ܘܰܠܥܳܡܽܘܖ̈ܶܐ ܘܰܠܝܰܬܡ̈ܶܐ ܘܠܰܐܖ̈ܡܠܳܬ݂ܳܐ: ܠܳܐ ܬܶܥܠܒܽܘܢ ܘܠܳܐ ܬܶܛܠܡܽܘܢ: ܘܰܕ݂ܡܳܐ ܙܰܟܳܝܳܐ ܠܳܐ ܬܶܐܫܕܽܘܢ ܒܰܐܬܪܳܐ ܗܳܢܳܐ.</VERS>
      <VERS vnumber="4">ܘܶܐܢ ܡܶܥܒܰܕ݂ ܬܶܥܒܕܽܘܢ ܦܶܬܓ݂ܳܡܳܐ ܗܳܢܳܐ: ܢܶܥܠܽܘܢ ܒܬܰܖ̈ܥܰܘܗܝ ܕܒܰܝܬܳܐ ܗܳܢܳܐ: ܡܰܠ̈ܟܶܐ ܘܪܰܘܖ̈ܒܳܢܶܐ ܕܝܳܬ݂ܒܺܝܢ ܥܰܠ ܟܽܘܪܣܝܶܗ ܕܕܰܘܺܝܕ݂: ܟܰܕ݂ ܪܟܺܝܒܺܝܢ ܒܡܰܖ̈ܟܒܳܬ݂ܳܐ ܘܰܒܖ̈ܰܟܫܳܐ: ܗܽܘ ܘܥܰܒܕܰܘ̈ܗܝ ܘܥܰܡܶܗ.</VERS>
      <VERS vnumber="5">ܘܶܐܢ ܠܳܐ ܬܶܫܡܥܽܘܢ ܦܶܬܓ݂ܳܡܳܐ ܗܳܢܳܐ: ܒܺܝ ܝܺܡܺܝ݀ܬ݂ ܐܳܡܰܪ ܡܳܪܝܳܐ: ܕܰܠܚܽܘܪܒܳܐ ܢܶܗܘܶܐ ܒܰܝܬܳܐ ܗܳܢܳܐ.</VERS>
      <VERS vnumber="6">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܓܶܠܥܳܕ݂ ܐܰܢ̱ܬ ܗ̱ܘ ܪܺܝܫ ܠܶܒܢܳܢ: ܐܶܠܳܐ ܐܶܥܒܕ݂ܳܟ݂ ܡܰܕ݂ܒܪܳܐ ܐܰܝܟ݂ ܩܽܘܖ̈ܝܳܐ ܕܠܳܐ ܐܶܬܝܰܬܰܒ̈ܝ.</VERS>
      <VERS vnumber="7">ܘܶܐܛܰܝܶܒ ܥܠܰܝܟ ܡܚܰܒܠܳܢ̈ܶܐ: ܓܰܒܪܳܐ ܘܢܳܪܓܶܗ ܒܺܐܝܕ݂ܶܗ: ܘܢܶܦܣܩܽܘܢ ܓܒܰܝ̈ܳܐ ܕܰܐܖ̈ܙܰܝܟ ܘܢܰܪܡܽܘܢ ܒܢܽܘܪܳܐ.</VERS>
      <VERS vnumber="8">ܘܢܶܥܒܪܽܘܢ ܥܰܡ̈ܡܶܐ ܣܰܓܺܝ̈ܐܶܐ ܥܰܠ ܩܪܺܝܬ݂ܳܐ ܗܳܕܶܐ ܪܰܒܬ݂ܳܐ: ܘܢܺܐܡܪܽܘܢ ܓܒܰܪ ܠܚܰܒܪܶܗ: ܥܰܠ ܡܳܢܳܐ ܥ̣ܒܰܕ݂ ܡܳܪܝܳܐ ܗܳܟܰܢܳܐ ܠܰܩܪܺܝܬ݂ܳܐ ܗܳܕܶܐ ܪܰܒܬ݂ܳܐ.</VERS>
      <VERS vnumber="9">ܘܢܺܐܡܪܽܘܢ ܥܰܠ ܕܰܫ̣ܒܰܩܘ ܩܝܳܡܶܗ ܕܡܳܪܝܳܐ ܐܰܠܳܗܗܽܘܢ: ܘܰܣܓܶܕ݂ܘ ܠܰܐܠܳܗ̈ܶܐ ܐ̱ܚܖ̈ܳܢܶܐ ܘܰܦ̣ܠܰܚܘ ܐܶܢܽܘܢ.</VERS>
      <VERS vnumber="10">ܠܳܐ ܬܶܒܟܽܘܢ ܥܰܠ ܡܺܝܬ݂ܳܐ: ܘܠܳܐ ܬܢܽܘܕܽܘܢ ܥܠܰܘܗܝ: ܡܶܒܟܳܐ ܒܟ݂ܰܘ ܥܰܠ ܡܰܢ ܕܶܐܙܰܠ ܘܬܽܘܒ ܠܳܐ ܗܳܦܶܟ݂: ܘܠܳܐ ܚܳܙܶܐ ܐܰܪܥܳܐ ܕܶܐܬ݂ܺܝܠܶܕ݂ ܒܳܗ̇.</VERS>
      <VERS vnumber="11">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܫܳܠܽܘܡ ܒܰܪ ܝܽܘܫܺܝܳܐ ܕܰܐܡܠܶܟ݂ ܚܠܳܦ ܝܽܘܫܺܝܳܐ ܐܰܒܽܘܗܝ: ܕܰܢ̣ܦܰܩ ܡܶܢ ܐܰܬ݂ܪܳܐ ܗܳܢܳܐ: ܠܳܐ ܢܶܗܦܽܘܟ݂ ܠܬܰܡܳܢ ܬܽܘܒ.</VERS>
      <VERS vnumber="12">ܐܶܠܳܐ ܒܰܐܬܪܳܐ ܕܶܐܫܬܒܺܝ ܬܰܡܳܢ ܢܡܽܘܬ݂: ܘܰܐܪܥܳܐ ܗܳܕܶܐ ܬܽܘܒ ܠܳܐ ܢܶܚܙܶܐ.</VERS>
      <VERS vnumber="13">ܘܳܝ ܠܰܕ݂ܒܳܢܶܐ: ܒܰܝܬܶܗ ܕܠܳܐ ܒܙܶܕ݂ܩܳܐ: ܘܥܶܠܳܝ̈ܳܬܶܗ ܕܠܳܐ ܒܕܺܝܢܳܐ: ܚܰܒܪܶܗ ܦܳܠܰܚ ܠܶܗ ܡܰܓܳܢ: ܘܰܐܓܪܶܗ ܠܳܐ ܝܳܗܶܒ ܠܶܗ.</VERS>
      <VERS vnumber="14">ܕܳܐܡܰܪ ܐܶܒܢܶܐ ܠܺܝ ܒ̈ܳܬܶܐ ܕܡܽܘܫ̈ܚܳܬ݂ܳܐ: ܘܥܶܠܳܝ̈ܳܬ݂ܳܐ ܡܖ̈ܰܘܚܳܬ݂ܳܐ: ܘܦܳܬܰܚ ܠܗܶܝܢ ܟܰܘ̈ܶܐ: ܘܰܡܛܰܠܶܠ ܠܗܶܝܢ ܒܰܐܖ̈ܙܶܐ: ܘܨܳܐܰܪ ܠܗܶܝܢ ܨܽܘܖ̈ܳܬ݂ܳܐ.</VERS>
      <VERS vnumber="15">ܡܰܡܠܶܟ݂ ܐܰܢ̱ܬ: ܘܡܶܬܚܰܕܶܐ ܒܰܐܖ̈ܙܶܐ: ܐܰܒܽܘܟ݂ ܐܶܟܰܠ ܘܶܐܫܬܺܝ: ܘܰܥܒܰܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܡܶܛܽܠ ܗܳܢܳܐ ܐܰܛܐܒܶ݀ܬ݂ ܠܶܗ.</VERS>
      <VERS vnumber="16">ܕܳܢ ܕܺܝܢܳܐ ܕܡܶܣ̈ܟܺܢܶܐ ܘܰܕܒܳܝ̈ܫܶܐ: ܘܰܥ̣ܒܰܕ݂ ܕܫܰܦܺܝܪ: ܡܰܢ ܕܗܳܠܶܝܢ ܥܳܒܶܕ݂: ܝܳܕܰܥ ܠܺܝ ܐܳܡܰܪ ܡܳܪܝܳܐ.</VERS>
      <VERS vnumber="17">ܕܺܝܠܳܟ݂ ܕܶܝܢ ܥܰܝܢܰܝ̈ܟ ܘܠܶܒܳܟ݂: ܠܰܝܬ ܥܰܠ ܡܶܕܶܡ ܐ̱ܚܪܺܝܢ: ܐܶܠܳܐ ܥܰܠ ܩܶܢܝܳܢܳܟ݂: ܘܥܰܠ ܕܡܳܐ ܙܰܟܳܝܳܐ ܠܡܶܐܫܰܕ݂: ܘܥܰܠ ܥܫܽܘܩܝܳܐ: ܘܥܰܠ ܛܠܽܘܡܝܳܐ ܠܡܶܥܒܰܕ݂.</VERS>
      <VERS vnumber="18">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܰܪܩܕܽܘܢ ܥܠܰܘܗܝ: ܘܠܳܐ ܢܺܐܡܪܽܘܢ: ܘܳܝ ܐܳܚܝ: ܘܳܝ ܐܳܚܝ: ܘܠܳܐ ܢܰܪܩܕܽܘܢ ܥܠܰܘܗܝ: ܘܳܝ ܡܳܪܳܐ: ܘܳܝ ܡܳܪܳܐ.</VERS>
      <VERS vnumber="19">ܩܒܽܘܪܰܬ݂ ܚܡܳܪ ܢܶܬ݂ܩܒܰܪ ܘܢܶܓܪܽܘܢ ܘܢܶܫܕܽܘܢܶܗ ܠܗܰܠ ܡܶܢ ܬܰܖ̈ܥܶܝܗ̇ ܕܽܐܘܪܺܫܠܶܡ.</VERS>
      <VERS vnumber="20">ܣܰܩܝ ܠܶܠܒܢܳܢ ܘܰܐܙܥܶܩܝ: ܘܰܒܡܰܬܢܺܝܢ ܐܰܪܺܝܡܝ ܩܳܠܶܟ݂ܝ: ܘܰܐܙܥܶܩܝ ܡܶܢ ܥܶܒܖ̈ܰܝ ܝܰܡܳܐ: ܕܶܐܬܬܒܰܪܘ ܟܽܠܗܽܘܢ ܖ̈ܳܚܡܰܝܟܝ.</VERS>
      <VERS vnumber="21">ܘܶܐܡܪܶܬ݂ ܠܶܟ݂ܝ ܒܟܰܗܺܝܢܽܘܬܶܟ݂ܝ: ܘܶܐܡܰܪܬܝ ܕܠܳܐ ܐܶܫܡܰܥ: ܗܳܕܳܐ ܗ̱ܝ ܐܽܘܪܚܶܟ݂ܝ: ܡܶܢ ܛܰܠܝܽܘܬܶܟ݂ܝ: ܘܠܳܐ ܫܡܰܥܬܝ ܒܩܳܠܝ.</VERS>
      <VERS vnumber="22">ܠܟܽܠܗܽܘܢ ܖ̈ܳܥܰܘܳܬܶܟ݂ܝ ܬܶܪܥܶܐ ܐܶܢܽܘܢ ܪܽܘܚܳܐ: ܘܖ̈ܳܚܡܰܝܟܝ ܒܫܶܒܝܳܐ ܢܺܐܙܽܠܘܢ: ܘܗܳܝܕܶܝܢ ܬܶܒܗܬܺܝܢ ܘܬܶܬܰܟ݂ܣܺܝܢ ܡܶܢ ܟܽܠܗܶܝܢ ܒܺܝ̈ܫܳܬܶܟ݂ܝ.</VERS>
      <VERS vnumber="23">ܝܳܬܒܰܬ݂ ܒܠܶܒܢܳܢ: ܡܰܩܢܰܬ݂ ܒܰܐܖ̈ܙܶܐ: ܡܳܢܳܐ ܡܶܬܬܰܢܚܳܐ ܐܰܢ̱ܬܝ ܟܰܕ݂ ܢܺܐܬܽܘܢ ܥܠܰܝܟܝ ܚܶܒ̈ܠܶܐ ܘܙܰܘܥܬ݂ܳܐ ܐܰܝܟ݂ ܕܝܳܠܶܕܬ݂ܳܐ.</VERS>
      <VERS vnumber="24">ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܐܶܢ ܢܶܗܘܶܐ ܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܚܳܬܡܳܐ ܥܰܠ ܐܺܝܕ݂ܝ ܕܝܰܡܺܝܢܳܐ: ܐܶܠܳܐ ܡܶܢ ܬܰܡܳܢ ܐܶܥܩܪܳܟ݂.</VERS>
      <VERS vnumber="25">ܘܰܐܫܠܡܳܟ݂ ܒܝܰܕ݂ ܐ̱ܢܳܫ̈ܳܐ ܐܰܝܠܶܝܢ ܕܒܳܥܶܝܢ ܢܰܦܫܳܟ݂ ܘܒܺܐܝܕ݂ܳܐ ܕܰܐܝܠܶܝܢ ܕܕ݂ܳܚܶܠ ܐܰܢ̱ܬ ܡܶܢ ܩܕ݂ܳܡܝܗܽܘܢ: ܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܟܰܠܕ݂ܳܝ̈ܶܐ.</VERS>
      <VERS vnumber="26">ܘܶܐܫܕܶܝܟ ܠܳܟ݂ ܘܠܶܐܡܳܟ݂ ܕܺܝܠܶܕ݂ܬܳܟ݂: ܠܰܐܪܥܳܐ ܐ̱ܚܪܺܬ݂ܳܐ ܕܠܳܐ ܐܶܬ݂ܺܝܠܶܕܬܽܘܢ ܬܰܡܳܢ: ܘܬܰܡܳܢ ܬܡܽܘܬ݂ܽܘܢ.</VERS>
      <VERS vnumber="27">ܘܠܰܐܪܥܳܐ ܕܣܳܒܖ̈ܳܢ ܢܰܦ̈ܫܳܬܟܽܘܢ ܠܡܶܗܦܰܟ݂ ܠܬܰܡܳܢ: ܠܳܐ ܬܶܗܦܟܽܘܢ.</VERS>
      <VERS vnumber="28">ܒܨܺܝܪܳܐ ܘܫܺܝܛܳܐ ܓܰܒܪܳܐ ܗܳܢܳܐ ܝܽܘܟܰܢܝܳܐ: ܐܰܝܟ݂ ܡܳܐܢܳܐ ܕܠܰܝܬ ܒܶܗ ܚܰܫܚܽܘ: ܡܶܛܽܠ ܗܳܢܳܐ ܐܶܫܬܩܶܠ ܗܽܘ ܘܙܰܪܥܶܗ: ܘܶܐܫܬܕ݂ܺܝܘ ܠܰܐܪܥܳܐ: ܕܠܳܐ ܝܳܕ݂ܥܺܝܢ.</VERS>
      <VERS vnumber="29">ܐܰܪܥܳܐ: ܐܰܪܥܳܐ: ܐܰܪܥܳܐ: ܫܡܰܥܝ ܦܶܬܓ݂ܳܡܶܗ ܕܡܳܪܝܳܐ.</VERS>
      <VERS vnumber="30">ܗܳܟܰܢܳܐ ܐܳܡܰܪ ܡܳܪܝܳܐ: ܟܽܘܬܒܽܘܗܝ ܠܓܰܒܪܳܐ ܗܳܢܳܐ ܡܰܟ݂ܪܙܳܐ ܕܠܳܐ ܒܢܺܝ̈ܢ: ܡܶܛܽܠ ܕܓܰܒܪܳܐ ܒܝܰܘ̈ܡܳܬܶܗ: ܠܳܐ ܢܰܨܠܰܚ ܡܶܢ ܙܰܪܥܶܗ ܓܰܒܪܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܡܶܫܬܰܠܰܛ ܬܽܘܒ ܒܺܝܗܽܘܕܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܐܳܘ ܖ̈ܳܥܰܘܳܬ݂ܳܐ ܕܡܰܘܒܕ݂ܺܝܢ ܘܰܡܒܰܕܪܺܝܢ ܥܳܢ̈ܳܐ ܕܡܰܪܥܺܝܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="2">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܖ̈ܳܥܰܘܳܬ݂ܳܐ ܕܪܳܥܶܝܢ ܠܥܰܡܝ: ܐܰܢ̱ܬܽܘܢ ܒܰܕܰܪܬܽܘܢ ܠܥܳܢܝ̈: ܘܰܐܛܥܺܝܬܽܘܢ ܐܶܢܶܝܢ ܘܠܳܐ ܦܰܩܶܕܬܽܘܢ ܐܶܢܶܝܢ: ܗܳܐ ܦܳܩܶܕ݂ ܐ̱ܢܳܐ ܥܠܰܝܟܽܘܢ: ܐܰܝܟ݂ ܒܺܝܫܽܘܬ݂ ܥܒܳܕܰܝ̈ܟܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="3">ܘܶܐ̱ܢܳܐ ܐܶܟܰܢܶܫ ܫܰܪܟܳܐ ܕܥܳܢܝ̈ ܡܶܢ ܟܽܠܗܽܘܢ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܐܶܢܽܘܢ ܠܕܰܝܪܗܽܘܢ: ܘܢܶܟ݂ܒܪܽܘܢ ܘܢܶܣܓܽܘܢ. </VERS>
      <VERS vnumber="4">ܘܰܐܩܺܝܡ ܥܠܰܝܗܽܘܢ ܖ̈ܳܥܰܘܳܬ݂ܳܐ ܘܢܶܪܥܽܘܢ ܐܶܢܽܘܢ: ܘܠܳܐ ܢܶܕ݂ܚܠܽܘܢ ܬܽܘܒ ܘܠܳܐ ܢܶܬܒܰܕܪܽܘܢ: ܘܠܳܐ ܢܶܛܥܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="5">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܠܕܰܘܺܝܕ݂ ܨܶܡܚܳܐ ܕܙܰܕܺܝܩܽܘܬ݂ܳܐ: ܘܢܰܡܠܶܟ݂ ܒܡܰܠܟܽܘܬ݂ܳܐ ܘܢܶܣܬܰܟܰܠ: ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ.</VERS>
      <VERS vnumber="6">ܒܝܰܘܡܰܘ̈ܗܝ ܢܶܬܦܪܶܩ ܝܺܗܽܘܕܳܐ: ܘܺܝܣܪܳܐܶܝܠ ܢܶܫܪܶܐ ܒܫܶܠܝܳܐ: ܘܗܳܢܰܘ ܫܡܶܗ ܕܢܶܩܪܽܘܢܶܗ ܡܳܪܝܳܐ ܙܶܕ݂ܩܰܢ.</VERS>
      <VERS vnumber="7">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܠܳܐ ܢܶܬܶܐܡܰܪ ܬܽܘܒ ܚܰܝ ܗ̱ܘ ܡܳܪܝܳܐ ܕܰܐܣܶܩ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="8">ܐܶܠܳܐ ܚܰܝ ܗ̱ܘ ܡܳܪܝܳܐ: ܕܢܰܣܶܩ ܘܢܰܝܬܶܐ ܠܰܒܢܰܝ̈ ܝܺܣܪܳܐܶܝܠ ܡܶܢ ܐܰܪܥܳܐ ܕܓܰܪܒܝܳܐ: ܘܡܶܢ ܟܽܠܗܽܘܢ ܐܰܬܖ̈ܰܘܳܬ݂ܳܐ ܕܶܐܬܒܰܕܰܪܘ ܒܗܽܘܢ: ܘܢܶܬܒܽܘܢ ܒܰܐܪܥܗܽܘܢ. </VERS>
      <VERS vnumber="9">ܥܰܠ ܢܒܺܝ̈ܶܐ ܐܶܬܬܰܒܰܪ ܠܶܒܝ ܒܓ݂ܰܘܝ: ܘܙܳܥܘ ܟܽܠܗܽܘܢ ܓܰܖ̈ܡܰܝ: ܘܰܗܘܺܝ݀ܬ݂ ܐܰܝܟ݂ ܓܰܒܪܳܐ ܪܰܘܳܝܳܐ: ܘܰܐܝܟ ܓܰܒܪܳܐ ܕܥܰܒܪܶܗ ܚܰܡܪܶܗ: ܡܶܢ ܩܕ݂ܳܡ ܡܳܪܝܳܐ ܘܡܶܢ ܩܕ݂ܳܡ ܦܶܬܓ݂ܳܡܰܝ̈ ܩܽܘܕ݂ܫܶܗ.</VERS>
      <VERS vnumber="10">ܡܶܛܽܠ ܕܓܰܝܳܖ̈ܶܐ ܘܚܳܛܽܘܦ̈ܶܐ ܐܶܬܡܰܠܝܰܬ݂ ܐܰܪܥܳܐ: ܡܶܛܽܠ ܗܳܠܶܝܢ ܐܶܬܐܰܒܠܰܬ݂ ܐܰܪܥܳܐ: ܘܺܝܒܶܫܘ ܕܰܝܖ̈ܶܐ ܕܡܰܕܒܪܳܐ: ܘܰܗܘܳܐ ܪܰܗܛܳܢܗܽܘܢ ܒܺܝܫ: ܘܰܒܓܰܢ̱ܒܳܪܽܘܬܗܽܘܢ ܠܳܐ ܐܰܟ݂ܫܰܪܘ.</VERS>
      <VERS vnumber="11">ܡܶܛܽܠ ܕܳܐܦ ܢܒܺܝ̈ܶܐ ܘܳܐܦ ܟܳܗ̈ܢܶܐ ܐܶܬܚܰܢܰܦܘ: ܘܳܐܦ ܒܒܰܝܬܝ ܐܶܫܟܚܶ݀ܬ݂ ܒܺܝܫܽܘܬ݂ܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="12">ܡܶܛܽܠ ܗܳܢܳܐ ܢܶܗܘ̈ܝܳܢ ܠܗܽܘܢ ܐܽܘܖ̈ܚܳܬ݂ܗܽܘܢ ܡܰܫܖ̈ܽܘܥܝܳܬ݂ܳܐ: ܘܰܠܚܶܫܽܘܟܳܐ ܢܶܬܕܚܽܘܢ ܘܢܶܦܠܽܘܢ ܒܗܶܝܢ: ܡܶܛܽܠ ܕܡܰܝܬܶܐ ܐ̱ܢܳܐ ܥܠܰܝܗܽܘܢ ܒܺܝܫܬܳܐ: ܫܰܢ̱ܬܳܐ ܕܦܽܘܩܕܳܢܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="13">ܘܒܰܢ̈ܒܝ݂ܰܝ݂ ܫܳܡܪܺܝܢ ܚܙܺܝ݀ܬ݂ ܕܰܓܳܠܽܘܬ݂ܳܐ: ܐܶܬܢܰܒܺܝܘ ܒܒܰܥܠܳܐ ܘܰܐܛܥܺܝܘ ܥܰܡܝ ܝܺܣܪܳܐܶܝܠ.</VERS>
      <VERS vnumber="14">ܘܒܰܢ̈ܒܝ݂ܰܝ݂ ܐܽܘܪܺܫܠܶܡ ܚܙܺܝ݀ܬ݂ ܫܳܛܝܽܘܬ݂ܳܐ: ܓܰܝܳܪܺܝܢ ܘܰܡܗܰܠܟ݂ܺܝܢ ܒܫܽܘܩܪܳܐ: ܘܰܡܚܰܡܣܢܺܝܢ ܐܺܝܕܰܝ̈ܗܽܘܢ ܡܶܢ ܖ̈ܳܚܡܰܝܗܽܘܢ: ܕܠܳܐ ܢܶܗܦܟܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܗܘܰܘ ܠܺܝ ܟܽܠܗܽܘܢ ܐܰܝܟ݂ ܣܕ݂ܽܘܡ: ܘܝܰܬܳܒܶܝ̈ܗ̇ ܐܰܝܟ݂ ܥܳܡܽܘܪܳܐ.</VERS>
      <VERS vnumber="15">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܥܰܠ ܢܒܺܝ̈ܶܐ: ܗܳܐ ܡܰܘܟܶܠ ܐ̱ܢܳܐ ܠܗܽܘܢ ܡܪܳܖ̈ܶܐ: ܘܰܐܫܩܶܐ ܐܶܢܽܘܢ ܡܰܝ̈ܳܐ ܡܰܪܺܝܖ̈ܶܐ: ܡܶܛܽܠ ܕܡܶܢ ܠܘܳܬ݂ ܢܒܺܝ̈ܶܐ ܕܽܐܘܪܺܫܠܶܡ ܢܶܦܩܰܬ݂ ܚܰܢܦܽܘܬ݂ܳܐ ܒܟܽܠܳܗ̇ ܐܰܪܥܳܐ.</VERS>
      <VERS vnumber="16">ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܠܳܐ ܬܶܫܡܥܽܘܢ ܠܦܶܬܓ݂ܳܡ̈ܶܐ ܕܰܢܒܺܝ̈ܶܐ ܕܰܓ̈ܳܠܶܐ: ܕܡܶܬܢܰܒܶܝܢ ܠܟܽܘܢ ܘܡܰܛܥܶܝܢ ܠܟܽܘܢ: ܚܶܙܘܰܐ ܗ̱ܘ ܕܠܶܒܗܽܘܢ ܡܡܰܠܠܺܝܢ: ܘܠܳܐ ܗ̱ܘܳܐ ܡܶܢ ܦܽܘܡ ܡܳܪܝܳܐ.</VERS>
      <VERS vnumber="17">ܘܳܐܡܪܺܝܢ ܠܰܐܝܠܶܝܢ ܕܡܰܪܓܙܺܝܢ: ܒܦܶܬܓ݂ܳܡܶܗ ܕܡܳܪܝܳܐ ܫܠܳܡܳܐ ܢܶܗܘܶܐ ܠܟܽܘܢ: ܘܟܽܠ ܕܰܡܗܰܠܶܟ݂ ܒܨܶܒܝܳܢܳܐ ܕܠܶܒܶܗ ܐܳܡܪܺܝܢ ܠܶܗ: ܠܳܐ ܬܺܐܬܶܐ ܥܠܰܝܟܽܘܢ ܒܺܝܫܬܳܐ. </VERS>
      <VERS vnumber="18">ܡܰܢܽܘ ܓܶܝܪ ܩܳܡ ܒܐ̱ܪܳܙܶܗ ܕܡܳܪܝܳܐ: ܘܰܚܙܳܝܗܝ ܘܰܫ̣ܡܰܥ ܦܶܬܓ݂ܳܡܶܗ: ܐܰܘ ܡܰܢܽܘ ܨܳܬ݂ ܦܶܬܓ݂ܳܡܶܗ ܘܫܰܡܥܶܗ.</VERS>
      <VERS vnumber="19">ܗܳܐ ܣܽܘܥܪܳܢܶܗ ܕܡܳܪܝܳܐ ܒܪܽܘܓܙܳܐ ܢܳܦܶܩ: ܘܣܽܘܥܪܳܢܳܐ ܡܶܬܓܰܘܙܰܠ: ܥܰܠ ܪܺܝܫܳܐ ܕܖ̈ܰܫܺܝܥܶܐ ܢܶܬܬܢܺܝܚ.</VERS>
      <VERS vnumber="20">ܠܳܐ ܬܶܗܦܽܘܟ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܥܕ݂ܰܡܳܐ ܕܢܶܥܒܶܕ݂: ܘܰܥܕ݂ܰܡܳܐ ܕܰܢܩܺܝܡ ܬܰܪܥܺܝܬ݂ܳܐ ܕܠܶܒܶܗ: ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܬܶܬܒܰܝܢܽܘܢ ܒܶܗ.</VERS>
      <VERS vnumber="21">ܠܳܐ ܫܰܕܪܶܬ݂ ܠܰܢܒܺܝ̈ܶܐ ܘܗܶܢܽܘܢ ܐܶܙܰܠܘ: ܘܠܳܐ ܐܶܡܪܶܬ݂ ܠܗܽܘܢ ܘܗܶܢܽܘܢ ܐܶܬܢܰܒܺܝܘ.</VERS>
      <VERS vnumber="22">ܘܠܳܐ ܩܳܡܘ ܒܐ̱ܖ̈ܳܙܰܝ: ܘܰܐܫܡܰܥܘ ܦܶܬܓ݂ܳܡܰܝ̈ ܠܥܰܡܝ: ܘܰܐܬܺܝܒܘ ܐܶܢܽܘܢ ܡܶܢ ܐܽܘܖ̈ܚܳܬ݂ܗܽܘܢ ܒܺܝ̈ܫܳܬ݂ܳܐ: ܘܡܶܢ ܒܺܝܫܽܘܬ݂ ܥܒܳܕܰܝ̈ܗܽܘܢ.</VERS>
      <VERS vnumber="23">ܐܰ‌ܠܳܗܳܐ ܐ̱ܢܳܐ ܕܡܶܢ ܩܽܘܪܒܳܐ ܐܳܡܰܪ ܡܳܪܝܳܐ: ܘܠܳܐ ܗܘܺܝ݀ܬ ܐܰ‌ܠܳܗܳܐ ܕܡܶܢ ܪܽܘܚܩܳܐ.</VERS>
      <VERS vnumber="24">ܐܶܢ ܢܶܛܫܶܐ ܓܰܒܪܳܐ ܒܛܽܘܫܝܰܝ: ܐܶܢܳܐ ܚܳܙܶܐ ܐ̱ܢܳܐ ܠܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="25">ܫܶܡܥܶ݀ܬ݂ ܡܶܕܶܡ ܕܶܐܡܰܪܘ ܢܒܺܝ̈ܶܐ ܕܡܶܬܢܰܒܶܝܢ ܒܫܶܡܝ ܒܕܰܓܳܠܽܘܬ݂ܳܐ: ܘܳܐܡܪܺܝܢ ܚܶܠܡܳܐ ܚܶܠܡܶ݀ܬ݂.</VERS>
      <VERS vnumber="26">ܥܕ݂ܰܡܳܐ ܠܶܐܡܰܬ݂ܝ ܐܺܝܬ݂ ܒܦܽܘܡܗܽܘܢ ܕܰܢܒܺܝ̈ܶܐ ܕܰܓ̈ܳܠܶܐ ܢܒܺܝܰܘ̈ܳܬ݂ܳܐ ܕܰܓܳܠ̈ܳܬ݂ܳܐ: ܢܒܺܝܰܘ̈ܳܬ݂ܳܐ ܕܢܶܟ݂ܠܳܐ ܕܠܶܒܗܽܘܢ.</VERS>
      <VERS vnumber="27">ܕܡܶܬܚܰܫܒܺܝܢ ܠܡܰܛܥܳܝܽܘ ܒܫܶܡܝ ܠܥܰܡܝ: ܒܚܶܠܡܰܝ̈ܗܽܘܢ ܕܡܶܫܬܰܥܶܝܢ ܓܒܰܪ ܠܚܰܒܪܶܗ: ܐܰܝܟ݂ ܕܰܛܥܰܘ ܐܰܒܳܗܰܝ̈ܗܽܘܢ ܫܶܡܝ ܘܰܦܠܰܚܘ ܠܒܰܥܠܳܐ.</VERS>
      <VERS vnumber="28">ܢܒܺܝܳܐ ܕܚܳܙܶܐ ܚܶܠܡܳܐ ܢܶܫܬܰܥܶܐ ܚܶܠܡܳܐ: ܘܰܕ݂ܦܶܬܓ݂ܳܡܰܝ̈ ܥܰܡܶܗ ܢܡܰܠܶܠ ܦܶܬܓ݂ܳܡܰܝ̈ ܒܩܽܘܫܬܳܐ: ܠܡܳܢܳܐ ܚܳܠܛܺܝܢ ܐܢ̱ܬܽܘܢ ܬܶܒܢܳܐ ܒܰܥܒܽܘܪܳܐ ܐܳܡܰܪ ܡܳܪܝܳܐ.</VERS>
      <VERS vnumber="29">ܗܳܐ ܦܶܬܓ݂ܳܡܰܝ̈ ܐܰܝܟ݂ ܢܽܘܪܳܐ ܢܳܦܩܺܝܢ ܐܳܡܰܪ ܡܳܪܝܳܐ: ܘܰܐܝܟ ܦܰܪܙܠܳܐ ܕܓܳܙܰܪ ܟܺܐܦܳܐ.</VERS>
      <VERS vnumber="30">ܡܶܛܽܠ ܗܳܢܳܐ ܗܳܐ ܐܶܢܳܐ ܥܰܠ ܢܒܺܝ̈ܶܐ ܐܳܡܰܪ ܡܳܪܝܳܐ: ܕܰܡܓܰܢܒܺܝܢ ܦܶܬܓ݂ܳܡܰܝ̈ ܐ̱ܢܳܫ ܡܶܢ ܚܰܒܪܶܗ.</VERS>
      <VERS vnumber="31">ܗܳܐ ܐܶܢܳܐ ܥܰܠ ܢܒܺܝ̈ܶܐ ܐܳܡܰܪ ܡܳܪܝܳܐ: ܕܰܡܗܰܦܟ݂ܺܝܢ ܠܶܫܳܢܰܝ̈ܗܽܘܢ ܘܳܐܡܪܺܝܢ ܡܳܪܝܳܐ ܐܶܡܰܪ ܗܳܟܰܢܳܐ.</VERS>
      <VERS vnumber="32">ܗܳܐ ܐܶܢܳܐ ܥܰܠ ܢܒܺܝ̈ܶܐ ܕܚܳܙܶܝܢ ܚܶܠ̈ܡܶܐ ܕܰܓ̈ܳܠܶܐ ܐܳܡܰܪ ܡܳܪܝܳܐ: ܘܡܶܫܬܰܥܶܝܢ ܠܗܽܘܢ: ܘܡܰܛܥܶܝܢ ܠܥܰܡܝ ܒܕܰܓܳܠܽܘܬܗܽܘܢ ܘܰܒܦܰܚܙܽܘܬܗܽܘܢ: ܘܶܐ̱ܢܳܐ ܠܳܐ ܦܰܩܕܶܬ݂ ܐܶܢܽܘܢ ܘܠܳܐ ܫܰܕܪܶܬ݂ ܐܶܢܽܘܢ: ܘܡܶܕܶܡ ܠܳܐ ܡܰܘܬܪܺܝܢ ܠܥܰܡܳܐ ܗܳܢܳܐ.</VERS>
      <VERS vnumber="33">ܘܟܰܕ݂ ܢܫܰܐܠܳܟ݂ ܥܰܡܳܐ ܗܳܢܳܐ: ܐܰܘ ܢܒܺܝܳܐ: ܐܰܘ ܟܳܗܢܳܐ: ܘܢܺܐܡܰܪ ܠܳܟ݂ ܡܳܢܰܘ ܦܶܬܓ݂ܳܡܶܗ ܕܡܳܪܝܳܐ: ܐܶܡܰܪ ܠܗܽܘܢ ܐܰܢ̱ܬ: ܗܳܢܰܘ ܦܶܬܓ݂ܳܡܶܗ ܕܡܳܪܝܳܐ: ܕܶܐܥܩܽܘܪܟܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="34">ܘܰܢܒܺܝܳܐ: ܐܰܘ ܟܳܗܢܳܐ: ܐܰܘ ܥܰܡܳܐ: ܕܢܺܐܡܰܪ ܦܶܬܓ݂ܳܡܶܗ ܕܡܳܪܝܳܐ: ܐܶܦܩܽܘܕ݂ ܥܰܠ ܓܰܒܪܳܐ ܗܰܘ ܘܥܰܠ ܒܰܝܬܶܗ.</VERS>
      <VERS vnumber="35">ܗܳܟܰܢܳܐ ܬܺܐܡܪܽܘܢ ܓܒܰܪ ܠܚܰܒܪܶܗ ܘܰܓܒܰܪ ܠܰܐܚܽܘܗܝ: ܡܳܢܳܐ ܥ̣ܢܳܐ ܡܳܪܝܳܐ ܘܡܳܢܳܐ ܡܰܠܶܠ ܡܳܪܝܳܐ.</VERS>
      <VERS vnumber="36">ܘܦܶܬܓ݂ܳܡܶܗ ܕܡܳܪܝܳܐ ܠܳܐ ܬܶܬܕܰܟܪܽܘܢ ܬܽܘܒ: ܡܶܛܽܠ ܕܦܶܬܓ݂ܳܡܳܐ ܢܶܗܘܶܐ ܠܓܰܒܪܳܐ ܢܒܺܝܽܘܬܶܗ: ܘܗܳܦܟܺܝܢ ܐܰܢ̱ܬܽܘܢ ܦܶܬܓ݂ܳܡܰܘ̈ܗܝ ܕܰܐ‌ܠܳܗܳܐ ܚܰܝܳܐ ܡܳܪܝܳܐ ܚܰܝܠܬ݂ܳܢܳܐ ܐܰܠܳܗܰܢ.</VERS>
      <VERS vnumber="37">ܗܳܟܰܢܳܐ ܬܺܐܡܪܽܘܢ ܠܓܰܒܪܳܐ: ܡܳܢܳܐ ܥܢܳܟ݂ ܡܳܪܝܳܐ ܘܡܳܢܳܐ ܡܰܠܶܠ ܡܳܪܝܳܐ.</VERS>
      <VERS vnumber="38">ܘܶܐܢ ܦܶܬܓ݂ܳܡܶܗ ܕܡܳܪܝܳܐ ܬܺܐܡܪܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܕܶܐܡܰܪܬܽܘܢ ܦܶܬܓ݂ܳܡܳܐ ܗܳܢܳܐ: ܘܫܶܠܚܶ݀ܬ݂ ܠܟܽܘܢ ܕܠܳܐ ܬܺܐܡܪܽܘܢ.</VERS>
      <VERS vnumber="39">ܡܶܛܽܠ ܗܳܢܳܐ ܐܶܫܩܽܘܠܟܽܘܢ ܡܶܫܩܰܠ ܘܶܐܫܕܶܝܟܽܘܢ: ܘܠܰܩܪܺܝܬ݂ܳܐ ܕܝܶܗ̱ܒܶ݀ܬ݂ ܠܟܽܘܢ ܘܠܰܐܒܳܗܰܝ̈ܟܽܘܢ ܡܶܢ ܩܕ݂ܳܡ ܐܰܦܰܝ̈.</VERS>
      <VERS vnumber="40">ܘܶܐܬܶܠ ܥܠܰܝܟܽܘܢ ܚܶܣܕܳܐ ܕܥܳܠܰܡ: ܘܒܶܗܬܬ݂ܳܐ ܕܰܠܥܳܠܰܡ ܕܠܳܐ ܡܶܬܛܰܥܝܐ. </VERS>
    </CHAPTER>
    <CHAPTER cnumber="24">
      <VERS vnumber="1">ܚܰܘܝܰܢܝ ܡܳܪܝܳܐ ܬܰܪܬܶܝܢ ܡܣܰܢ̈ܶܐ ܕܬܺܐܢ̈ܶܐ: ܣܺܝ̈ܡܳܢ ܩܕ݂ܳܡ ܗܰܝܟܠܶܗ ܕܡܳܪܝܳܐ: ܡܶܢ ܒܳܬ݂ܰܪ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܠܝܽܘܟܰܢܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܘܠܽܐܘܡܳܢ̈ܶܐ ܘܰܠܕܰܚ̈ܫܶܐ ܡܶܢ ܐܽܘܪܺܫܠܶܡ: ܘܰܐܘܒܶܠ ܐܶܢܽܘܢ ܠܒܳܒܶܠ.</VERS>
      <VERS vnumber="2">ܡܣܰܢܬ݂ܳܐ ܚܕ݂ܳܐ ܕܬܺܐܢ̈ܶܐ ܕܛܳܒ̈ܳܢ ܛܳܒ: ܐܰܝܟ݂ ܬܺܐܢ̈ܶܐ ܒܰܟܳܖ̈ܳܬ݂ܳܐ. ܘܰܡܣܰܢܬ݂ܳܐ ܐ̱ܚܪܺܬ݂ܳܐ ܕܬܶܐܢ̈ܶܐ: ܕܒܺܝ̈ܫܳܢ ܛܳܒ: ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.</VERS>
      <VERS vnumber="3">ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚ̣ܙܰܝܬ ܐܶܪܰܡܝܳܐ: ܘܶܐܡܪܶܬ݂: ܬܺܐܢ̈ܶܐ ܕܛܳܒ̈ܳܢ: ܛܳܒ̈ܳܢ ܛܳܒ ܘܰܕ݂ܒܺܝ̈ܫܳܢ: ܒܺܝ̈ܫܳܢ ܛܳܒ: ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.</VERS>
      <VERS vnumber="4">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟ݂ ܬܺܐܢ̈ܶܐ ܛܳܒ̈ܳܬ݂ܳܐ ܗܳܠܶܝܢ: ܗܳܟܰܢܳܐ ܐܶܫܬܰܘܕܥܺܝܗ̇ ܠܰܫܒܺܝܬ݂ܳܐ ܕܺܝܗܽܘܕ݂ܳܐ ܕܫܰܕܪܶܬ݂ ܡܶܢ ܐܰܬ݂ܪܳܐ ܗܳܢܳܐ: ܠܰܐܪܥܳܐ ܕܟܰܠܕ݂ܳܝ̈ܶܐ ܠܛܳܒܬܳܐ.</VERS>
      <VERS vnumber="6">ܘܶܐܣܺܝܡ ܥܰܝ̈ܢܰܝ ܥܠܰܝܗܽܘܢ ܠܛܳܒܬܳܐ ܘܠܳܐ ܠܒܺܝܫܬܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ: ܘܶܐܒܢܶܐ ܐܶܢܽܘܢ ܘܠܳܐ ܐܶܣܚܽܘܦ: ܘܶܐܨܽܘܒ ܐܶܢܽܘܢ ܘܠܳܐ ܐܶܥܩܽܘܪ.</VERS>
      <VERS vnumber="7">ܘܶܐܬܶܠ ܠܗܽܘܢ ܠܶܒܳܐ ܕܢܶܕܥܽܘܢܳܢܝ ܕܶܐܢܳܐ ܐ̱ܢܳܐ ܡܳܪܝܳܐ: ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܟܰܕ݂ ܢܬܽܘܒܽܘܢ ܠܘܳܬܝ ܡܶܢ ܟܽܠܶܗ ܠܶܒܗܽܘܢ.</VERS>
      <VERS vnumber="8">ܘܰܐܝܟ ܬܺܐܢ̈ܶܐ ܒܺܝ̈ܫܳܬܳܐ ܕܠܳܐ ܡܶܬܰܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ: ܗܳܟܰܢܳܐ ܐܶܡܰܪ ܡܳܪܝܳܐ: ܗܳܟܰܢܳܐ ܐܰܫܠܡܺܝܘܗܝ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܪܰܘܖ̈ܒܳܢܰܘܗܝ: ܘܰܠܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕܶܐ: ܘܰܕ݂ܝܳܬܒܺܝܢ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="9">ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ: ܘܠܰܢܝܳܕ݂ܳܐ: ܘܰܠܒܺܝܫܬܳܐ: ܒܰܝܢܳܬ ܟܽܠܗܶܝܢ ܡܰܠܟܘ̈ܳܬ݂ܳܐ ܕܰܐܪܥܳܐ: ܠܚܶܣܕܳܐ: ܘܰܠܡܰܬܠܳܐ: ܘܰܠܬ݂ܽܘܢܳܝܳܐ: ܘܰܠܠܰܘܛܬ݂ܳܐ: ܒܟܽܠܗܽܘܢ ܐܰܬܖ̈ܰܘܳܬ݂ܳܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ.</VERS>
      <VERS vnumber="10">ܘܶܐܫܰܕܰܪ ܒܳܬ݂ܰܪܗܽܘܢ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ ܡܶܢ ܐܰܪܥܳܐ: ܕܝܶܗܒܶ݀ܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ.</VERS>
    </CHAPTER>
    <CHAPTER cnumber="25">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܥܰܠ ܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܺܝ ܗܺܝ ܫܰܢ̱ܬܳܐ ܩܰܕ݂ܡܳܝܬ݂ܳܐ ܕܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ.</VERS>
      <VERS vnumber="2">ܕܶܐܡܰܪ ܐܶܪܰܡܝܳܐ ܢܒܺܝܳܐ ܥܰܠ ܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܘܥܰܠ ܟܽܠܗܽܘܢ ܥܰܡܽܘܖ̈ܶܝܗ̇ ܕܽܐܘܪܺܫܠܶܡ ܠܡܺܐܡܰܪ.</VERS>
      <VERS vnumber="3">ܡܶܢ ܬܠܳܬܰܥܶܣܖ̈ܶܐ ܫܢܺܝ̈ܢ ܠܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕ݂ܳܐ: ܘܰܥܕ݂ܰܡܳܐ ܠܝܰܘܡܳܐ ܗܳܢܳܐ: ܗܳܐ ܥܶܣܪܺܝܢ ܘܰܬܠܳܬ ܫܢܺܝ̈ܢ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܘܶܐܡܪܶܬ݂ ܠܟܽܘܢ: ܩܰܕܡܶ݀ܬ݂ ܟܽܠܝܽܘܡ ܘܶܐܡܪܶܬ݂ ܘܠܳܐ ܫܡܰܥܬܽܘܢ.</VERS>
      <VERS vnumber="4">ܘܫܰܕܰܪ ܡܳܪܝܳܐ ܠܘܳܬ݂ܟܽܘܢ ܟܽܠܗܽܘܢ ܥܰܒܕܰܘ̈ܗܝ ܢܒܺܝ̈ܳܐ: ܘܠܳܐ ܐܰܪܟܶܢܬܽܘܢ ܐܶܕ݂ܢܟܽܘܢ ܠܡܫܡܰܥ.</VERS>
      <VERS vnumber="5">ܘܰܠܡܺܐܡܰܪ ܬܽܘܒܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܡܶܢ ܒܺܝܫܽܘܬ݂ ܥܒܳܕܰܝ̈ܟܽܘܢ: ܘܬܶܒܘ ܒܰܐܪܥܳܐ ܕܝܰܗܒ ܡܳܪܝܳܐ ܠܟܽܘܢ ܘܠܰܐܒܳܗܰܝ̈ܟܽܘܢ: ܡܶܢ ܥܳܠܰܡ ܘܰܥܕ݂ܰܡܳܐ ܠܥܳܠܰܡ.</VERS>
      <VERS vnumber="6">ܘܠܳܐ ܬܺܐܙܽܠܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܠܡܶܦܠܰܚ ܐܶܢܽܘܢ ܘܰܠܡܶܣܓܰܕܪ ܠܗܽܘܢ: ܘܠܳܐ ܬܰܪܓܙܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ: ܕܠܳܐ ܐܰܒܐܶܫ ܠܟܽܘܢ.</VERS>
      <VERS vnumber="7">ܘܠܳܐ ܫܡܰܥܬܽܘܢܳܢܝ ܐܳܡܰܪ ܡܳܪܝܳܐ: ܘܰܐܪܓܶܙܬܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ ܕܢܶܒܐܶܫ ܠܟܽܘܢ.</VERS>
      <VERS vnumber="8">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܥܰܠ ܕܠܳܐ ܫܡܰܥܬܽܘܢ ܦܶܬܓ݂ܳܡܰܝ̈.</VERS>
      <VERS vnumber="9">ܗܳܐ ܡܫܰܕܰܪ ܐ̱ܢܳܐ ܘܕܳܒܰܪ ܐ̱ܢܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܡܰܠ̈ܟܘܳܬ݂ܳܐ ܕܓܰܪܒܝܳܐ ܐܳܡܰܪ ܡܳܪܝܳܐ: ܘܰܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ: ܘܰܐܝܬܶܐ ܐܶܢܽܘܢ ܥܰܠ ܐܰܪܥܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܘܥܰܠ ܟܽܠܗܽܘܢ ܥܰܡ̈ܡܶܐ ܗܳܠܶܝܢ ܕܒܰܚܕ݂ܳܖ̈ܶܝܗ̇: ܘܶܐܚܪܽܘܒ ܐܶܢܽܘܢ: ܘܶܐܥܒܶܕ ܐܶܢܽܘܢ ܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ: ܘܰܠܚܽܘܪܒܳܐ ܠܥܳܠܰܡ.</VERS>
      <VERS vnumber="10">ܘܰܐܘܒܶܕ݂ ܡܶܢܗܽܘܢ ܩܳܠܳܐ ܕܰܕ݂ܝܳܨܳܐ: ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ ܘܩܳܠܳܐ ܕܟܰܠܬ݂ܳܐ: ܩܳܠܳܐ ܕܪܰܚܝܳܐ: ܘܢܽܘܗܪܳܐ ܕܰܫܪܳܓ݂ܳܐ.</VERS>
      <VERS vnumber="11">ܘܬܶܗܘܶܐ ܐܰܪܥܳܐ ܗܳܕܶܐ ܟܽܠܗ̇ ܠܚܽܘܪܒܳܐ ܘܰܠܬܶܡܗܳܐ: ܘܢܶܦܠܚܽܘܢ ܥܰܡ̈ܡܶܐ ܗܳܠܶܝܢ ܠܡܰܠܟܳܐ ܕܒܳܒܶܠ ܫܰܒܥܺܝܢ ܫܢܺܝ̈ܢ.</VERS>
      <VERS vnumber="12">ܘܡܳܐ ܕܰܫܠܶܡ̈ܝ ܫܰܒܥܺܝܢ ܫܢܺܝ̈ܢ: ܐܶܦܩܽܘܕ݂ ܥܰܠ ܡܰܠܟܳܐ ܕܒܳܒܶܠ ܘܥܰܠ ܥܰܡܶܗ ܚܰܘ̈ܒܰܝܗܽܘܢ ܐܳܡܰܪ ܡܳܪܝܳܐ: ܘܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܘܶܐܥܒܕ݂ܺܝܗ̇ ܠܬܶܡܗܳܐ ܠܥܳܠܰܡ.</VERS>
      <VERS vnumber="13">ܘܰܐܝܬܶܐ ܥܰܠ ܐܰܪܥܳܐ ܗܳܝ: ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ݂ ܥܠܶܝܗ̇: ܟܽܠ ܡܶܕܶܡ ܕܰܟ݂ܬܺܝܒ ܒܣܶܦܪܳܐ ܗܳܢܳܐ: ܕܶܐܬܢܰܒܺܝ ܐܶܪܰܡܝܳܐ ܥܰܠ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="14">ܡܶܛܽܠ ܕܫܰܥܒܶܕ݂ܘ ܐܶܢܽܘܢ ܐܳܦ ܠܗܽܘܢ: ܥܰܡ̈ܡܶܐ ܣܰܓܺܝ̈ܐܶܐ: ܘܡܰܠ̈ܟܶܐ ܪܰܘܖ̈ܒܶܐ: ܘܶܐܦܪܽܘܥ ܐܶܢܽܘܢ ܐܰܝܟ݂ ܦܶܥܠܗܽܘܢ: ܘܰܐܝܟ ܥܒܳܕ݂ܳܐ ܕܺܐܝܕܰܝ̈ܗܽܘܢ.</VERS>
      <VERS vnumber="15">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܣܰܒ ܟܳܣܳܐ ܕܚܰܡܪܳܐ ܕܚܶܡܬ݂ܳܐ ܗܳܕܶܐ ܡܶܢ ܐܺܝܕܝ: ܘܰܐܫܩܳܝܗܝ ܠܟܽܠܗܽܘܢ ܥܰܡ̈ܡܶܐ ܐܰܝܠܶܝܢ ܕܰܡܫܰܕܰܪ ܐ̱ܢܳܐ ܠܳܟ݂ ܥܠܰܝܗܽܘܢ.</VERS>
      <VERS vnumber="16">ܘܢܶܫܬܽܘܢ ܘܢܶܬܘܪܽܘܢ: ܘܢܶܬܛܰܪܦܽܘܢ: ܡܶܢ ܩܕ݂ܳܡ ܚܰܪܒܳܐ ܕܰܡܫܰܕܰܪ ܐ̱ܢܳܐ ܒܰܝܢܳܬ݂ܗܽܘܢ.</VERS>
      <VERS vnumber="17">ܘܢܶܣܒܶ݀ܬ݂ ܟܳܣܳܐ ܡܶܢ ܐܺܝܕ݂ܶܗ ܕܡܳܪܝܳܐ: ܘܰܐܫܩܺܝ݀ܬ݂ ܠܟܽܠܗܽܘܢ ܥܰܡ̈ܡܶܐ ܕܫܰܕܪܰܢܝ ܡܳܪܝܳܐ ܥܠܰܝܗܽܘܢ.</VERS>
      <VERS vnumber="18">ܠܽܐܘܪܺܫܠܶܡ ܘܰܠܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܠܡܰܠܟܶܝ̈ܗ̇ ܘܰܠܪܰܘܪܒܳܢܶܝܗ̇: ܠܡܶܥܒܰܕ݂ ܐܶܢܽܘܢ ܠܚܽܘܪܒܳܐ ܘܰܠܬܶܡܗܳܐ: ܘܰܠܡܰܫܪܽܘܩܺܝܬ݂ܳܐ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="19">ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ ܘܰܠܟܽܠܗܽܘܢ ܥܰܒܕܰܘ̈ܗܝ: ܘܰܠܪܰܘܖ̈ܒܳܢܰܘܗܝ ܘܰܠܟܽܠܶܗ ܥܰܡܶܗ.</VERS>
      <VERS vnumber="20">ܘܰܠܟܽܠܗܽܘܢ ܬܚܽܘܡܰܘ̈ܗܝ: ܘܠܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܥܽܘܨ: ܘܰܠܟܽܠܗܽܘܢ ܡܰܠ̈ܟܶܐ ܕܰܐܪܥܳܐ ܕܰܦܶܠܫܬܳܝ̈ܶܐ: ܘܠܰܐܫܩܳܠܽܘܢ ܘܰܠܥܳܐܙܳܐ: ܘܰܠܥܶܩܪܽܘܢ ܘܰܠܫܰܪܟܳܐ ܕܰܐܫܕܽܘܕ݂.</VERS>
      <VERS vnumber="21">ܘܠܰܐܕ݂ܽܘܡ ܘܰܠܡܽܘܐܳܒ ܘܠܰܒܢܰܝ̈ ܥܰܡܽܘܢ.</VERS>
      <VERS vnumber="22">ܘܰܠܟܽܠܗܽܘܢ ܡܰܠ̈ܟܶܐ ܕܨܽܘܪ: ܘܰܠܟܽܠܗܽܘܢ ܡܰܠ̈ܟܶܐ ܕܨܰܝܕܳܢ: ܘܰܠܡܰܠ̈ܟܶܐ ܕܓܳܙܖ̈ܳܬ݂ܳܐ ܕܰܒܥܶܒܪܳܐ ܕܝܰܡܳܐ.</VERS>
      <VERS vnumber="23">ܘܰܠܕ݂ܳܪܳܢ: ܘܰܠܬܰܝܡܢܳܐ: ܘܰܠܒܽܘܙ: ܘܰܠܟܽܠܗܽܘܢ ܩܨܺܝ̈ܨܰܝ ܦܰܐܬ݂ܳܐ.</VERS>
      <VERS vnumber="24">ܘܰܠܟܽܠܗܽܘܢ ܡܰܠ̈ܟܶܐ ܕܰܡܬܰܚܡܺܝܢ ܚܰܕ݂ ܥܰܡ ܚܰܕ݂: ܘܰܠܟܽܠܗܽܘܢ ܡܰܠ̈ܟܶܐ ܕܥܰܖ̈ܰܒܳܝܶܐ ܕܰܫܪܶܝܢ ܒܡܰܕܒܪܳܐ.</VERS>
      <VERS vnumber="25">ܘܰܠܟܽܠܗܽܘܢ ܡܰܠ̈ܟܶܐ ܕܙܰܡܪܳܢ ܘܰܠܟܽܠܗܽܘܢ ܡܰܠ̈ܟܶܐ ܕܥܺܝܠܰܡ: ܘܰܠܟܽܠܗܽܘܢ ܡܰܠ̈ܟܶܐ ܕܡܳܕܰܝ.</VERS>
      <VERS vnumber="26">ܘܠܟܽܠܗܽܘܢ ܡܰܠ̈ܟܶܐ ܕܓܰܪܒܝܳܐ ܕܪܰܚܺܝܩܺܝܢ ܘܰܕ݂ܩܰܪܺܝܒܺܝܢ ܓܒܰܪ ܠܚܰܒܪܶܗ: ܘܰܠܟܽܠܗܶܝܢ ܡܰܠܟܘ̈ܳܬ݂ܳܐ ܕܺܐܝܬ ܥܰܠ ܐܰܦܰܝ̈ ܐܰܪܥܳܐ ܟܽܠܳܗ̇: ܘܡܰܠܟܳܐ ܐܰܪܺܝܫܟ݂ܳܝܳܐ ܢܶܫܬܶܐ ܒܳܬ݂ܰܪܗܽܘܢ.</VERS>
      <VERS vnumber="27">ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܫܬܰܘ ܘܰܪܘܰܘ ܘܶܐܬܛܰܪܰܦܘ ܘܦܶܠܘ ܘܠܳܐ ܬܩܽܘܡܽܘܢ: ܡܶܢ ܩܕ݂ܳܡ ܚܰܪܒܳܐ ܕܰܡܫܰܕܰܪ ܐ̱ܢܳܐ ܒܰܝܢܳܬ݂ܟܽܘܢ.</VERS>
      <VERS vnumber="28">ܘܶܐܠܳܐ ܢܶܨܒܽܘܢ ܠܡܶܣܰܒ ܟܳܣܳܐ ܡܶܢ ܐܺܝܕܳܟ݂ ܠܡܶܫܬ݂ܳܐ: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܫܬ݂ܳܐ ܬܶܫܬܽܘܢ.</VERS>
      <VERS vnumber="29">ܡܶܛܽܠ ܕܗܳܐ ܩܪܺܝܬ݂ܳܐ ܕܶܐܬܩܪܺܝ ܫܶܡܝ ܥܠܶܝܗ̇: ܡܶܢܗ̇ ܡܫܰܪܶܐ ܐ̱ܢܳܐ ܠܡܰܒܐܳܫܽܘ ܠܳܗ̇: ܘܰܐܢ̱ܬܽܘܢ ܡܶܙܟܳܐ ܬܶܙܟܽܘܢ: ܠܳܐ ܬܶܙܟܽܘܢ: ܡܶܛܽܠ ܕܚܰܪܒܳܐ ܩܳܪܶܐ ܐ̱ܢܳܐ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="30">ܘܰܐܢ̱ܬ ܬܶܬܢܰܒܶܐ ܥܠܰܝܗܽܘܢ ܟܽܠܗܽܘܢ ܦܶܬܓ݂̈ܳܡܶܐ ܗܳܠܶܝܢ: ܘܬܺܐܡܰܪ ܠܗܽܘܢ: ܡܳܪܝܳܐ ܡܶܢ ܪܰܘܡܳܐ ܢܶܢܗܰܡ: ܘܡܶܢ ܡܰܥܡܪܳܐ ܕܩܽܘܕ݂ܫܶܗ ܢܶܬܶܠ ܩܳܠܶܗ: ܡܶܢܗܰܡ ܢܶܢܗܰܡ ܥܰܠ ܕܰܝܪܶܗ: ܝܳܗܳܝ ܝܳܗܳܝ ܐܰܝܟ݂ ܥܳܨܽܘܪܳܐ ܢܶܥܢܶܐ: ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.</VERS>
      <VERS vnumber="31">ܡ̣ܛܳܐ ܪܓܽܘܫܝܳܐ ܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܡܶܛܽܠ ܕܕܺܝܢܳܐ ܠܡܳܪܝܳܐ ܥܰܡ ܥܰܡ̈ܡܶܐ: ܘܕܳܐܶܢ ܗ̱ܘ ܠܟܽܠ ܒܣܰܪ: ܘܖ̈ܰܫܺܝܥܶܐ ܐܰܫܠܶܡ ܐܶܢܽܘܢ ܠܚܰܪܒܳܐ: ܐܳܡܰܪ ܡܳܪܝܳܐ.</VERS>
      <VERS vnumber="32">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܒܺܝܫܬܳܐ ܢܳܦܩܳܐ ܡܶܢ ܥܰܡܳܐ ܠܥܰܡܳܐ: ܘܥܰܠܥܳܠܳܐ ܪܰܒܬ݂ܳܐ ܬܕ݂ܽܘܠ ܡܶܢ ܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="33">ܘܢܶܗܘܽܘܢ ܩܛܺܝܠܰܘ̈ܗܝ ܕܡܳܪܝܳܐ ܒܝܰܘܡܳܐ ܗܰܘ: ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ: ܠܳܐ ܢܰܝܠܠܽܘܢ ܘܠܳܐ ܢܰܪܩܕܽܘܢ: ܘܠܳܐ ܢܶܒܟܽܘܢ ܥܠܰܝܗܽܘܢ: ܘܠܳܐ ܢܶܬܟܰܢܫܽܘܢ ܘܠܳܐ ܢܶܬܩܰܒܪܽܘܢ: ܐܶܠܳܐ ܐܰܝܟ݂ ܙܶܒܠܳܐ ܥܰܠ ܐܰܦܰܝ̈ ܐܰܪܥܳܐ ܢܶܗܘܽܘܢ.</VERS>
      <VERS vnumber="34">ܐܰܝܠܶܠܘ ܖ̈ܳܥܰܘܳܬ݂ܳܐ ܘܰܐܙܥܶܩܘ: ܘܶܐܬܦܰܠܦܰܠܘ ܥܰܫܺܝܢܰܝ̈ ܥܳܢ̈ܳܐ: ܕܰܡܠܰܘ ܝܰܘ̈ܡܳܬܟܽܘܢ ܠܩܶܛܠܳܐ: ܘܬܶܬܒܽܘܢ ܘܬܶܦܠܽܘܢ ܐܰܝܟ݂ ܡܳܐܢܰܝ̈ ܪܶܓܬ݂ܳܐ.</VERS>
      <VERS vnumber="35">ܘܢܺܐܒܰܕ݂ ܒܶܝܬ݂ ܥܪܽܘܩܝܳܐ ܡܶܢ ܖ̈ܳܥܰܘܳܬ݂ܳܐ: ܘܦܽܘܠܳܛܳܐ ܡܶܢ ܕܶܟ݂ܖ̈ܶܐ ܕܥܳܢ̈ܳܐ.</VERS>
      <VERS vnumber="36">ܩܳܠ ܙܥܳܩܬ݂ܳܐ ܕܖ̈ܳܥܰܘܳܬ݂ܳܐ: ܘܺܝܠܶܠܬܳܐ ܕܕܶܟ݂ܖ̈ܶܐ ܕܥܳܢ̈ܳܐ ܕܒܰܙ ܡܳܪܝܳܐ ܡܰܖ̈ܥܝܳܬܗܽܘܢ.</VERS>
      <VERS vnumber="37">ܘܢܶܬܬܰܒܖ̈ܳܢ ܕܰܝܖ̈ܶܐ ܕܰܫܠܳܡܳܐ: ܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.</VERS>
      <VERS vnumber="38">ܡܶܛܽܠ ܕܰܫ̣ܒܰܩܘ ܕܰܝܪܶܗ: ܐܰܝܟ݂ ܐܰܪܝܳܐ ܕܫܳܒܶܩ ܡܰܪܒܽܘܥܺܝܬܶܗ: ܡܶܛܽܠ ܕܰܗܘܳܬ݂ ܐܰܪܥܗܽܘܢ ܠܚܽܘܪܒܳܐ ܡܶܢ ܩܕ݂ܳܡ ܪܽܘܓ݂ܙܶܗ ܕܡܳܪܝܳܐ: ܘܡܶܢ ܩܕ݂ܳܡ ܚܶܡܬ݂ܳܐ ܕܪܽܘܓ݂ܙܶܗ.</VERS>
    </CHAPTER>
    <CHAPTER cnumber="26">
      <VERS vnumber="1">ܒܪܺܝܫ ܡܰܠܟܽܘܬܶܗ ܕܝܽܘܝܰܩܺܝܪ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡ ܒܕ݂ܳܪܬ݂ܳܐ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܠܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܕܳܐܬܶܝܢ ܠܡܶܣܓܰܕ݂ ܒܒܰܝܬܶܗ ܕܡܳܪܝܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܦܰܩܶܕܬܳܟ݂ ܠܡܺܐܡܰܪ ܠܗܽܘܢ: ܠܳܐ ܬܒܰܨܰܪ ܐܳܦܠܳܐ ܚܕ݂ܳܐ ܡܶܠܳܐ.</VERS>
      <VERS vnumber="3">ܛܳܟ݂ ܢܶܫܡܥܽܘܢ ܘܰܢܬܽܘܒܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܶܐܫܠܶܐ ܡܶܢ ܒܺܝܫܬܳܐ ܕܶܐܬܚܰܫܒܶ݀ܬ݂ ܠܡܶܥܒܰܕ݂ ܠܗܽܘܢ: ܡܶܛܽܠ ܒܺܝܫܽܘܬ݂ܳܐ ܕܰܥܒܳܕܰܝ̈ܗܽܘܢ.</VERS>
      <VERS vnumber="4">ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܠܳܐ ܬܶܫܡܥܽܘܢܳܢܝ ܘܰܬܗܰܠܟܽܘܢ ܒܢܳܡܽܘܣܝ ܕܝܶܗܒܶ݀ܬ݂ ܩܕ݂ܳܡܝܟܽܘܢ.</VERS>
      <VERS vnumber="5">ܘܬܶܫܡܥܽܘܢ ܠܦܶܬܓ݂ܳܡ̈ܶܐ ܕܥܰܒ̈ܕܰܝ ܢܒܺܝ̈ܶܐ ܕܶܐܢܳܐ ܡܫܰܕܰܪ ܠܘܳܬ݂ܟܽܘܢ: ܩܰܕܡܶ݀ܬ݂ ܟܽܠܝܽܘܡ ܘܫܰܕܪܶܬ݂ ܘܠܳܐ ܫܡܰܥܬܽܘܢ.</VERS>
      <VERS vnumber="6">ܐܶܥܒܕ݂ܺܝܘܗܝ ܠܒܰܝܬܳܐ ܗܳܢܳܐ ܐܰܝܟ݂ ܫܺܝܠܽܘ: ܘܠܰܩܪܺܝܬ݂ܳܐ ܗܳܕܶܐ ܐܶܬܶܠ ܠܠܰܘܛܬ݂ܳܐ ܠܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="7">ܘܰܫܡܰܥܘ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܘܟܽܠܶܗ ܥܰܡܳܐ: ܠܶܐܪܰܡܝܳܐ ܢܒܺܝܳܐ ܟܰܕ݂ ܡܡܰܠܶܠ ܦܶܬܓ݂ܳܡ̈ܶܐ ܗܳܠܶܝܢ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="8">ܘܟܰܕ݂ ܫܰܠܶܡ ܐܶܪܰܡܝܳܐ ܠܡܺܐܡܰܪ ܟܽܠܡܶܕܶܡ ܕܦܰܩܕܶܗ ܡܳܪܝܳܐ ܠܡܺܐܡܰܪ ܠܟܽܠܶܗ ܥܰܡܳܐ: ܐܰܚܕܽܘܗܝ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܘܟܽܠܶܗ ܥܰܡܳܐ: ܘܶܐܡܰܪܘ.</VERS>
      <VERS vnumber="9">ܢܶܬܩܛܶܠ ܕܶܐܬܢܰܒܺܝ ܒܰܫܡܶܗ ܕܡܳܪܝܳܐ: ܘܶܐܡܰܪ: ܕܰܐܝܟ݂ ܫܺܝܠܽܘ ܢܶܗܘܶܐ ܒܰܝܬܳܐ ܗܳܢܳܐ: ܘܰܩܪܺܝܬ݂ܳܐ ܗܳܕܶܐ ܬܶܚܪܰܒ ܡܶܢ ܒܠܰܝ ܕܝܳܬܶܒ: ܘܶܐܬܟܰܢܰܫܘ ܟܽܠܶܗ ܥܰܡܳܐ ܥܰܠ ܐܶܪܰܡܝܳܐ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="10">ܘܰܫܡܰܥܘ ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܦܶܬܓ݂ܳܡ̈ܶܐ ܗܳܠܶܝܢ ܘܰܣܠܶܩܘ ܡܶܢ ܒܶܝܬ݂ ܡܰܠܟܳܐ ܠܒܰܝܬܶܗ ܕܡܳܪܝܳܐ: ܘܺܝܬܶܒܘ ܒܡܰܥܠܳܢܳܐ ܕܬܰܪܥܳܐ ܚܰܕ݂ܬ݂ܳܐ ܕܒܰܝܬܶܗ ܕܡܳܪܝܳܐ.</VERS>
      <VERS vnumber="11">ܘܶܐܡܰܪܘ ܟܳܗ̈ܢܶܐ ܘܰܢܒܺܝ̈ܶܐ ܕܰܓ̈ܳܠܶܐ ܠܪܰܘܖ̈ܒܳܢܶܐ: ܘܰܠܟܽܠܶܗ ܥܰܡܳܐ ܠܡܺܐܡܰܪ: ܕܺܝܢܳܐ ܕܡܰܘܬܳܐ ܚܰܝܳܒ ܓܰܒܪܳܐ ܗܳܢܳܐ: ܕܶܐܬܢܰܒܺܝ ܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܐܰܝܟ݂ ܡܶܕܶܡ ܕܰܫܡܰܥܬܽܘܢ ܒܶܐܕ݂ܢܰܝ̈ܟܽܘܢ.</VERS>
      <VERS vnumber="12">ܘܶܐܡܰܪ ܐܶܪܰܡܝܳܐ ܠܟܽܠܗܽܘܢ ܪܰܘܖ̈ܒܳܢܶܐ ܘܰܠܟܽܠܶܗ ܥܰܡܳܐ: ܡܳܪܝܰܐ ܗ̱ܘ ܫܰܕܪܰܢܝ ܠܡܶܬܢܰܒܳܝܽܘ ܥܰܠ ܒܰܝܬܳܐ ܗܳܢܳܐ ܘܥܰܠ ܩܪܺܝܬ݂ܳܐ ܗܳܕܶܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܰܫܡܰܥܬܽܘܢ.</VERS>
      <VERS vnumber="13">ܘܗܳܫܳܐ ܐܰܛܐܶܒܘ ܐܽܘܖ̈ܚܳܬܟܽܘܢ ܘܰܥܒܳܕܰܝ̈ܟܽܘܢ: ܘܰܫܡܰܥܘ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ: ܘܢܶܬܬܢܺܝܚ ܡܳܪܝܳܐ ܡܶܢ ܒܺܝܫܬܳܐ ܕܺܐܡܰܪ ܥܠܰܝܟܽܘܢ.</VERS>
      <VERS vnumber="14">ܘܶܐ̱ܢܳܐ ܗܳܐ ܒܺܐܝܕܰܝ̈ܟܽܘܢ ܐ̱ܢܳܐ: ܥܒܶܕܘ ܠܺܝ ܐܰܝܟ݂ ܕܛܳܒ ܘܰܐܝܟ ܕܫܰܦܺܝܪ ܒܥܰܝ̈ܢܰܝܟܽܘܢ.</VERS>
      <VERS vnumber="15">ܒܪܰܡ ܡܶܕܰܥ ܬܶܕܥܽܘܢ: ܕܶܐܢ ܩܳܛܠܺܝܢ ܐܢ̱ܬܽܘܢ ܠܺܝ: ܕܡܳܐ ܗ̱ܘ ܙܰܟܳܝܳܐ ܚܳܫܒܺܝܢ ܐ̱ܢܬܽܘܢ ܥܠܰܝܟܽܘܢ ܘܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܥܳܡܽܘܖ̈ܶܝܗ̇: ܡܶܛܽܠ ܕܰܒܩܽܘܫܬܰܐ ܗ̱ܘ ܫܰܕܪܰܢܝ ܡܳܪܝܳܐ ܥܠܰܝܟܽܘܢ: ܕܺܐܡܰܪ ܒܶܐܕܢܰܝ̈ܟܽܘܢ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.</VERS>
      <VERS vnumber="16">ܘܶܐܡܰܪܘ ܪܰܘܖ̈ܒܳܢܶܐ ܘܟܽܠܶܗ ܥܰܡܳܐ ܠܟܳܗ̈ܢܶܐ ܘܠܰܢܒܺܝ̈ܶܐ ܕܰܓ̈ܳܠܶܐ: ܠܳܐ ܚܰܝܳܒ ܓܰܒܪܳܐ ܗܳܢܳܐ ܡܰܘܬܳܐ: ܡܶܛܽܠ ܕܒܰܫܡܶܗ ܗ̱ܘ ܕܡܳܪܝܳܐ ܐܰܠܳܗܰܢ ܐܶܡܰܪ ܠܰܢ.</VERS>
      <VERS vnumber="17">ܘܩܳܡܘ ܓܰܒܖ̈ܶܐ ܡܶܢ ܣܳܒ̈ܶܐ ܕܰܐܪܥܳܐ: ܘܶܐܡܰܪܘ ܠܟܽܠܶܗ ܟܶܢܫܳܐ ܕܥܰܡܳܐ.</VERS>
      <VERS vnumber="18">ܡܺܝܟ݂ܳܐ ܡܶܐܪܫܳܝܳܐ ܐܶܬ݂ܢܰܒܺܝ ܗ̱ܘܳܐ ܒܝܰܘܡܰܘ̈ܗܝ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܶܐܡܰܪ ܠܟܽܠܶܗ ܥܰܡܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܨܶܗܝܽܘܢ ܚܰܩܠܳܐ ܬܶܬܒܰܪ: ܐܘܪܺܫܠܶܡ ܚܰܪܒܬ݂ܳܐ ܬܶܗܘܶܐ: ܘܛܽܘܪ ܒܰܝܬܳܐ ܠܒܶܝܬ݂ ܥܳܒܳܐ.</VERS>
      <VERS vnumber="19">ܕܰܠܡܳܐ ܡܶܩܛܰܠ ܩܰܛܠܶܗ ܗ̱ܘܳܐ ܚܶܙܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܟܽܠܶܗ ܝܺܗܽܘܕܳܐ: ܐܶܠܳܐ ܕܚܶܠܘ ܡܶܢ ܡܳܪܝܳܐ: ܘܨܰܠܺܝܘ ܩܕ݂ܳܡܰܘܗܝ: ܘܶܐܬܬܢܺܝܚ ܡܳܪܝܳܐ ܡܶܢ ܒܺܝܫܬܳܐ ܕܶܐܡܰܪ ܥܠܰܝܗܽܘܢ: ܘܰܚܢܰܢ ܕܶܝܢ ܒܳܥܶܝܢܰܢ ܠܡܶܥܒܰܕ݂ ܒܺܝܫܬܳܐ ܪܰܒܬ݂ܳܐ ܥܰܠ ܢܰܦ̈ܫܳܬܰܢ.</VERS>
      <VERS vnumber="20">ܘܳܐܦ ܓܰܒܪܳܐ ܐܺܝܬ݂ ܗ̱ܘܳܐ ܕܡܶܬܢܰܒܶܐ ܒܰܫܡܶܗ ܕܡܳܪܝܳܐ: ܐܽܘܪܺܝܳܐ ܒܰܪ ܫܡܰܥܝܳܐ ܡܶܢ ܩܽܘܪܝܰܬ ܢܰܥܪܺܝܢ: ܘܶܐܬܢܰܒܺܝ ܥܰܠ ܩܪܺܝܬ݂ܳܐ ܗܳܕܶܐ ܘܥܰܠ ܐܰܪܥܳܐ ܗܳܕܶܐ: ܐܰܝܟ݂ ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ.</VERS>
      <VERS vnumber="21">ܘܰܫ̣ܡܰܥ ܡܰܠܟܳܐ ܝܽܘܝܰܩܺܝܡ ܘܟܽܠܗܽܘܢ ܥܰܒܕܰܘ̈ܗܝ ܘܟܽܠܗܽܘܢ ܪܰܘܖ̈ܒܳܢܘܗܝ ܦܶܬܓ݂ܳܡܰܘ̈ܗܝ: ܘܰܒ̣ܥܳܐ ܡܰܠܟܳܐ ܠܡܶܩܛܠܶܗ: ܘܰܫ̣ܡܰܥ ܐܽܘܪܺܝܳܐ ܘܰܕ݂ܚܶܠ̣: ܘܰܥܪܰܩ ܘܶܐܙܰܠ ܠܡܶܨܪܶܝܢ.</VERS>
      <VERS vnumber="22">ܘܫܰܕܰܪ ܡܰܠܟܳܐ ܝܽܘܝܰܩܺܝܡ ܠܐ̱ܢܳܫܐ ܡܶܨܖ̈ܳܝܶܐ: ܠܶܐܠܳܝܬܰܢ ܒܰܪ ܥܒܰܟܽܘܪ ܘܐ̱ܢܳܫ̈ܳܐ ܥܰܡܶܗ ܠܡܶܨܪܶܝܢ.</VERS>
      <VERS vnumber="23">ܘܰܐܦܩܽܘܗܝ ܠܽܐܘܪܺܝܳܐ ܡܶܢ ܡܶܨܪܶܝܢ: ܘܰܐܝܬܝܽܘܗܝ ܠܘܳܬ݂ ܡܰܠܟܳܐ ܝܽܘܝܰܩܺܝܡ: ܘܩܰܛܠܶܗ ܒܚܰܪܒܳܐ: ܘܰܐܪܡܺܝ ܫܠܰܕܶܗ ܥܰܠ ܩܰܒܖ̈ܶܐ ܕܰܒܢܰܝ̈ ܥܰܡܳܐ.</VERS>
      <VERS vnumber="24">ܒܪܰܡ ܐܺܝܕ݂ܶܗ ܕܰܐܚܺܝܩܰܡ ܒܰܪ ܫܳܦܳܢ ܗܘܳܬ݂ ܥܰܠ ܐܶܪܰܡܝܳܐ: ܕܠܳܐ ܢܰܫܠܡܺܝܘܗܝ ܒܺܐܝܕ݂ܳܐ ܕܥܰܡܳܐ ܠܡܶܩܛܠܶܗ.</VERS>
    </CHAPTER>
    <CHAPTER cnumber="27">
      <VERS vnumber="1">ܒܪܺܝܫ ܡܰܠܟܽܘܬ݂ܳܐ ܕܨܶܕܰܩܝܳܐ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.</VERS>
      <VERS vnumber="2">ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ: ܥܒܶܕ݂ ܠܳܟ݂ ܢܺܝܪܳܐ ܘܰܚܢܳܩ̈ܶܐ: ܘܰܐܪܡܳܐ ܐܶܢܽܘܢ ܒܨܰܘܪܳܟ݂.</VERS>
      <VERS vnumber="3">ܘܫܰܕܰܪ ܐܶܢܽܘܢ ܠܡܰܠܟܳܐ ܕܰܐܕ݂ܽܘܡ: ܘܰܠܡܰܠܟܳܐ ܕܡܽܘܐܳܒ: ܘܰܠܡܰܠܟܳܐ ܕܰܒܢܰܝ̈ ܥܰܡܽܘܢ: ܘܰܠܡܰܠܟܳܐ ܕܨܽܘܪ: ܘܰܠܡܰܠܟܳܐ ܕܨܰܝܕܳܢ: ܒܺܐܝܕ݂ܳܐ ܕܺܐܝܙ̈ܓܰܕܶܐ ܕܳܐܬܶܝܢ ܠܽܐܘܪܺܫܠܶܡ ܠܘܳܬ݂ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="4">ܘܦܰܩܶܕ݂ ܐܶܢܽܘܢ ܕܢܺܐܡܪܽܘܢ ܠܡܳܖ̈ܰܝܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟܰܢܳܐ ܬܺܐܡܪܽܘܢ ܠܡܳܖ̈ܰܝܟܽܘܢ.</VERS>
      <VERS vnumber="5">ܐܶܢܳܐ ܥܶܒܕܶܬ݂ ܐܰܪܥܳܐ ܘܰܒܢܰܝ̈ܢܳܫܳܐ: ܘܰܒܥܺܝܪܳܐ ܕܥܰܠ ܐܰܦܰܝ̈ ܐܰܪܥܳܐ: ܒܚܰܝܠܝ ܪܰܒܳܐ ܘܰܕ݂ܪܳܥܝ ܪܳܡܳܐ: ܘܝܰܗܒܬܳܗ̇ ܠܡܶܢ ܕܰܫܦܰܪ ܒܥܰܝ̈ܢܰܝ.</VERS>
      <VERS vnumber="6">ܘܗܳܫܳܐ ܐܶܢܳܐ ܝܶܗܒܶ݀ܬ݂ ܟܽܠܗܶܝܢ ܐܰܖ̈ܥܳܬ݂ܳܐ ܗܳܠܶܝܢ: ܠܡܶܦܠܰܚ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ ܘܠܡܶܦܠܚܶܗ.</VERS>
      <VERS vnumber="7">ܘܢܶܦܠܚܽܘܢܶܗ ܥܰܡ̈ܡܶܐ ܠܶܗ ܘܠܰܒܪܶܗ ܘܰܠܒܰܪ ܒܪܶܗ: ܥܕ݂ܰܡܳܐ ܕܢܶܡܛܶܐ ܙܰܒܢܳܐ ܕܰܐܪܥܶܗ ܐܳܦ ܕܺܝܠܶܗ: ܘܢܶܦܠܚܽܘܢܶܗ ܥܰܡ̈ܡܶܐ ܣܰܓܺܝ̈ܐܶܐ ܘܡܰܠ̈ܟܶܐ ܪܰܘܖ̈ܒܶܐ.</VERS>
      <VERS vnumber="8">ܘܥܰܡܳܐ ܘܡܰܠܟܽܘܬ݂ܳܐ ܕܠܳܐ ܢܶܦܠܚܽܘܢܶܗ ܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܡܰܢ ܕܠܳܐ ܢܰܥܶܠ ܨܰܘܪܶܗ ܒܢܺܝܪܶܗ ܕܡܰܠܟܳܐ ܕܒܳܒܶܠ: ܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܐܶܦܩܽܘܕ݂ ܥܰܠ ܥܰܡܳܐ ܗܰܘ ܐܳܡܰܪ ܡܳܪܝܳܐ: ܥܕ݂ܰܡܳܐ ܕܰܐܫܠܶܡ ܐܶܢܽܘܢ ܒܺܐܝܕ݂ܶܗ. </VERS>
      <VERS vnumber="9">ܘܰܐܢ̱ܬܽܘܢ ܠܳܐ ܬܶܫܡܥܽܘܢ ܠܰܢܒܺܝܰܝ̈ܟܽܘܢ ܕܰܓ̈ܳܠܶܐ: ܘܰܠܩܳܨܽܘܡܰܝ̈ܟܽܘܢ: ܘܰܠܚܳܠܡܰܝ̈ܟܽܘܢ: ܘܰܠܢܳܚܫܰܝ̈ܟܽܘܢ: ܘܰܠܚܰܖ̈ܳܫܰܝܟܽܘܢ: ܕܗܶܢܽܘܢ ܐܳܡܪܺܝܢ ܠܟܽܘܢ ܠܳܐ ܬܶܦܠܚܽܘܢ ܠܡܰܠܟܳܐ ܕܒܳܒܶܠ. </VERS>
      <VERS vnumber="10">ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ: ܕܶܐܕ݂ܚܽܘܩܟܽܘܢ ܡܶܢ ܐܰܪܥܟܽܘܢ: ܕܶܐܕ݂ܚܽܘܩܟܽܘܢ ܘܬܺܐܒܕܽܘܢ.</VERS>
      <VERS vnumber="11">ܘܥܰܡܳܐ ܕܢܰܥܶܠ ܨܰܘܪܶܗ ܒܢܺܝܪܳܐ ܕܡܰܠܟܳܐ ܕܒܳܒܶܠ: ܘܢܶܦܠܚܺܝܘܗܝ: ܢܶܫܒܩܺܝܘܗܝ ܒܰܐܪܥܶܗ ܐܳܡܰܪ ܡܳܪܝܳܐ: ܘܢܶܦܠܚܺܝܗ̇: ܘܢܶܬܶܒ ܒܳܗ̇.</VERS>
      <VERS vnumber="12">ܘܰܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܐܶܡܪܶܬ݂ ܐܰܝܟ݂ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ: ܘܶܐܡܪܶܬ݂ ܐܰܥܶܠܘ ܨܰܘܪܟܽܘܢ ܒܢܺܝܪܶܗ ܕܡܰܠܟܳܐ ܕܒܳܒܶܠ: ܘܦܽܘܠܚܽܘܗܝ ܠܶܗ ܘܰܠܥܰܡܶܗ: ܘܰܚܝܰܘ.</VERS>
      <VERS vnumber="13">ܘܠܳܐ ܬܡܽܘܬ݂ܽܘܢ: ܐܰܢ̱ܬ ܘܥܰܡܳܟ݂ ܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ: ܐܰܝܟ݂ ܕܶܐܡܰܪ ܡܳܪܝܳܐ ܥܰܠ ܥܰܡܳܐ ܕܠܳܐ ܢܶܦܠܽܘܚ ܠܡܰܠܟܳܐ ܕܒܳܒܶܠ.</VERS>
      <VERS vnumber="14">ܘܰܐܢ̱ܬܽܘܢ ܠܳܐ ܬܶܫܡܥܽܘܢ ܠܦܶܬܓ݂ܳܡ̈ܶܐ ܕܰܢܒܺܝ̈ܶܐ ܕܰܓ̈ܳܠܶܐ: ܕܳܐܡܪܺܝܢ ܠܟܽܘܢ ܠܳܐ ܬܶܦܠܚܽܘܢ ܠܡܰܠܟܳܐ ܕܒܳܒܶܠ: ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ.</VERS>
      <VERS vnumber="15">ܠܳܐ ܫܰܕܪܶܬ݂ ܐܶܢܽܘܢ ܐܳܡܰܪ ܡܳܪܝܳܐ: ܘܗܶܢܽܘܢ ܡܶܬܢܰܒܶܝܢ ܒܫܶܡܝ ܒܫܽܘܩܪܳܐ: ܕܶܐܕ݂ܚܽܘܩܟܽܘܢ ܘܬܺܐܒܕܽܘܢ ܐܰܢ̱ܬܽܘܢ ܘܰܢܒܺܝ̈ܶܐ ܕܡܶܬܢܰܒܶܝܢ ܠܟܽܘܢ. </VERS>
      <VERS vnumber="16">ܘܰܠܟܳܗ̈ܢܶܐ ܘܠܟܽܠܶܗ ܥܰܡܳܐ ܗܳܢܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܠܳܐ ܬܶܫܡܥܗܽܘܢ ܠܦܶܬܓ݂ܳܡ̈ܶܐ ܕܰܢܒܺܝܰܝ̈ܟܽܘܢ ܕܡܶܬܢܰܒܶܝܢ ܠܟܽܘܢ: ܘܳܐܡܪܺܝܢ: ܗܳܐ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ ܗܳܦܟܺܝܢ ܡܶܢ ܒܳܒܶܠ ܒܰܥܓܰܠ. ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬܢܰܒܶܝܢ ܠܟܽܘܢ.</VERS>
      <VERS vnumber="17">ܠܳܐ ܬܶܫܡܥܽܘܢ ܐܶܢܽܘܢ ܐܳܡܰܪ ܡܳܪܝܳܐ: ܦܠܽܘܚܘ ܠܡܰܠܟܳܐ ܕܒܳܒܶܠ: ܘܰܚܝܰܘ: ܘܠܳܐ ܬܶܗܘܶܐ ܩܪܺܝܬ݂ܳܐ ܗܳܕܶܐ ܚܰܪܒܬܳܐ.</VERS>
      <VERS vnumber="18">ܘܶܐܢ ܢܒܺܝ̈ܶܐ ܐܶܢܽܘܢ ܘܺܐܝܬ݂ ܦܶܬܓ݂ܳܡܶܗ ܕܡܳܪܝܳܐ ܒܗܽܘܢ: ܢܶܒܥܽܘܢ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܕܠܳܐ ܢܺܐܙܽܠܘܢ ܡܳܐܢ̈ܶܐ ܕܶܐܫܬܚܰܪܘ ܒܒܰܝܬܶܗ ܕܡܳܪܝܳܐ: ܘܰܒܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ ܘܒܽܐܘܪܺܫܠܶܡ ܠܒܳܒܶܠ. </VERS>
      <VERS vnumber="19">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܥܰܡܽܘ̈ܕܶܐ: ܘܥܰܠ ܝܰܡܳܐ: ܘܥܰܠ ܡܰܓܣ̈ܶܐ: ܘܥܰܠ ܫܰܪܟܳܐ ܕܡܳܐܢ̈ܶܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕܶܐ.</VERS>
      <VERS vnumber="20">ܕܠܳܐ ܢ̣ܣܰܒ ܐܶܢܽܘܢ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܟܰܕ݂ ܫ̣ܒܳܐ ܠܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܡܶܢ ܐܽܘܪܺܫܠܶܡ ܠܒܳܒܶܠ: ܘܰܠܟܽܠܗܽܘܢ ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ.</VERS>
      <VERS vnumber="21">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܡܳܐܢ̈ܶܐ ܕܶܐܫܬܚܰܪܘ ܒܒܰܝܬܶܗ ܕܡܳܪܝܳܐ: ܘܰܒܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܕܽܐܘܪܺܫܠܶܡ.</VERS>
      <VERS vnumber="22">ܠܒܳܒܶܠ ܢܺܐܙܽܠܘܢ: ܘܬܰܡܳܢ ܢܶܗܘܽܘܢ ܥܕ݂ܰܡܳܐ ܠܝܰܘܡܳܐ ܕܶܐܦܩܽܘܕ݂ ܐܶܢܽܘܢ ܐܳܡܰܪ ܡܳܪܝܳܐ: ܘܰܐܣܶܩ ܐܶܢܽܘܢ ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܰܗܘܳܐ ܒܫܰܢ̱ܬܳܐ ܗܳܝ: ܒܪܺܝܫ ܡܰܠܟܽܘܬܶܗ ܕܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܒܝܰܪܚܳܐ ܕܚܰܡܫܳܐ: ܐܶܡܰܪ ܠܺܝ ܚܰܢܰܢܝܳܐ ܒܰܪ ܥܳܙܽܘܪ ܢܒܺܝܳܐ ܕܰܓܳܠܳܐ ܕܡܶܢ ܓܶܒܥܽܘܢ: ܒܒܰܝܬܶܗ ܕܡܳܪܝܳܐ: ܠܥܺܝܢ ܟܳܗ̈ܢܶܐ ܘܰܠܥܺܝܢ ܟܽܠܶܗ ܥܰܡܳܐ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܬܶܒܪܶܬ݂ ܢܺܝܪܶܗ ܕܡܰܠܟܳܐ ܕܒܳܒܶܠ.</VERS>
      <VERS vnumber="3">ܡܶܟܳܐ ܠܬܰܪܬܶܝܢ ܫܢܺܝ̈ܢ: ܡܰܗܦܶܟ݂ ܐ̱ܢܳܐ ܠܰܐܬ݂ܪܳܐ ܗܳܢܳܐ: ܟܽܠܗܽܘܢ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ: ܕܰܢ̣ܣܰܒ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܡܶܢ ܐܰܬ݂ܪܳܐ ܗܳܢܳܐ: ܘܰܐܘܒܶܠ ܐܶܢܽܘܢ ܠܒܳܒܶܠ.</VERS>
      <VERS vnumber="4">ܥܰܡ ܝܽܘܟܰܢܝܳܐ ܒܰܪ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܘܰܠܟܽܠܳܗ̇ ܫܒܺܝܬ݂ܳܐ ܕܺܝܗܽܘܕ݂ܳܐ ܕܶܐܙܰܠܘ ܠܒܳܒܶܠ: ܡܰܗܦܶܟ݂ ܐ̱ܢܳܐ ܠܰܐܬ݂ܪܳܐ ܗܳܢܳܐ ܐܳܡܰܪ ܡܳܪܝܳܐ: ܡܶܛܽܠ ܕܬܳܒܰܪ ܐ̱ܢܳܐ ܢܺܝܪܶܗ ܕܡܰܠܟܳܐ ܕܒܳܒܶܠ.</VERS>
      <VERS vnumber="5">ܘܶܐܡܰܪ ܐܶܪܰܡܝܳܐ ܢܒܺܝܳܐ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܠܥܺܝܢ ܟܳܗ̈ܢܶܐ ܘܰܠܥܺܝܢ ܟܽܠܶܗ ܥܰܡܳܐ ܕܩܳܝܡܺܝܢ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܘܶܐܡܰܪ ܐܶܪܰܡܝܳܐ ܐܰܡܺܝܢ: ܗܳܟܰܢܳܐ ܢܶܥܒܶܕ݂ ܡܳܪܝܳܐ܆ ܢܩܺܝܡ ܡܳܪܝܳܐ ܦܶܬܓ݂ܳܡ̈ܶܐ ܕܶܐܬܢܰܒܺܝܬ: ܠܡܰܗܦܳܟ݂ܽܘ ܡܳܐܢ̈ܶܐ ܕܒܰܝܬܶܗ ܕܡܳܪܝܳܐ: ܘܟܽܠܳܗ̇ ܫܒܺܝܬ݂ܳܐ ܡܶܢ ܒܳܒܶܠ ܠܰܐܬ݂ܪܳܐ ܗܳܢܳܐ.</VERS>
      <VERS vnumber="7">ܒܪܰܡ ܫܡܰܥ ܦܶܬܓܳܡܳܐ ܗܳܢܳܐ ܕܳܐܡܰܪ ܐ̱ܢܳܐ ܩܕ݂ܳܡܝܟ: ܘܰܩܕ݂ܳܡ ܟܽܠܶܗ ܥܰܡܳܐ ܗܳܢܳܐ.</VERS>
      <VERS vnumber="8">ܢܒܺܝ̈ܶܐ ܕܰܗܘܰܘ ܩܕ݂ܳܡܝ ܘܰܩܕ݂ܳܡܝܟ ܡܶܢ ܥܳܠܰܡ: ܘܶܐܬܢܰܒܺܝܘ ܥܰܠ ܐܰܖ̈ܥܳܬ݂ܳܐ ܣܰܓܝ̈ܐܳܬ݂ܳܐ ܘܥܰܠ ܡܰܠܟܘ̈ܳܬܳܐ ܪܰܘܖ̈ܒܳܬ݂ܳܐ: ܠܰܩܪܳܒܳܐ ܘܰܠܒܺܝܫܬܳܐ ܘܰܠܡܰܘܬܳܢܳܐ. </VERS>
      <VERS vnumber="9">ܢܒܺܝܳܐ ܕܡܶܬܢܰܒܶܐ ܫܠܳܡܳܐ: ܡܳܐ ܕܰܗܘܳܐ ܦܶܬܓ݂ܳܡܶܗ ܕܰܢܒܺܝܳܐ: ܐܶܬܺܝܕܰܥ ܢܒܺܝܳܐ ܗܰܘ ܕܫܰܕܪܶܗ ܡܳܪܝܳܐ ܒܩܽܘܫܬܳܐ.</VERS>
      <VERS vnumber="10">ܘܰܢܣܰܒ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܚܢܳܩ̈ܶܐ: ܡܶܢ ܨܰܘܪܶܗ ܕܶܐܪܰܡܝܳܐ ܢܒܺܝܳܐ: ܘܬܰܒܰܪ ܐܶܢܽܘܢ.</VERS>
      <VERS vnumber="11">ܘܶܐܡܰܪ ܚܰܢܰܢܝܳܐ ܠܥܺܝܢ ܟܽܠܶܗ ܥܰܡܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܟܰܢܳܐ ܐܶܬܒܪܺܝܘܗܝ ܠܢܺܝܪܶܗ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܡܶܟܳܐ ܠܬܰܪܬܶܝܢ ܫܢܺܝ̈ܢ ܡܶܢ ܨܰܘܪܳܐ ܕܟܽܠܗܽܘܢ ܥܰܡ̈ܡܶܐ: ܘܶܐܙܰܠ ܐܶܪܰܡܝܳܐ ܢܒܺܝܳܐ ܠܽܐܘܪܚܶܗ.</VERS>
      <VERS vnumber="12">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܡܶܢ ܒܳܬ݂ܰܪ ܕܬܰܒܰܪ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܚܢܳܩ̈ܶܐ ܡܶܢ ܨܰܘܪܶܗ ܕܶܐܪܰܡܝܳܐ ܢܒܺܝܳܐ.</VERS>
      <VERS vnumber="13">ܙܶܠ ܘܶܐܡܰܪ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܚܢܳܩ̈ܶܐ ܕܩܰܝܣܳܐ ܕܬܰܒܰܪܬ: ܥܒܶܕ݂ ܚܠܳܦܝܗܽܘܢ ܢܺܝܪܳܐ ܕܦܰܪܙܠܳܐ.</VERS>
      <VERS vnumber="14">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܢܺܝܪܳܐ ܕܦܰܪܙܠܳܐ ܝܶܗܒܶ݀ܬ݂ ܥܰܠ ܨܰܘܪܳܐ ܕܟܽܠܗܽܘܢ ܥܰܡ̈ܡܶܐ ܗܳܠܶܝܢ: ܠܡܶܦܠܰܚ ܠܰܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܢܶܦܠܚܽܘܢܶܗ. ܘܳܐܦ ܚܰܝܽܘܬ݂ܳܐ ܕܕܰܒܪܳܐ ܝܶܗܒܶ݀ܬ݂ ܠܶܗ ܠܡܶܦܠܚܶܗ.</VERS>
      <VERS vnumber="15">ܘܶܐܡܰܪ ܐܶܪܰܡܝܳܐ ܢܒܺܝܳܐ ܠܚܰܢܰܢܝܳܐ ܢܒܺܝܳܐ ܕܰܓܳܠܳܐ: ܫܡܰܥ ܚܰܢܰܢܝܳܐ: ܫܰܕܪܳܟ݂ ܡܳܪܝܳܐ: ܘܰܐܢ̱ܬ ܐܰܬܟܶܠܬܳܝܗܝ ܠܥܰܡܳܐ ܗܳܢܳܐ ܥܰܠ ܫܽܘܩܪܳܐ. </VERS>
      <VERS vnumber="16">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܫܳܕܶܐ ܐ̱ܢܳܐ ܠܳܟ݂ ܡܶܢ ܐܰܦܰܝ̈ ܐܰܪܥܳܐ: ܫܰܢ̱ܬܳܐ ܗܳܕܶܐ ܡܳܐܶܬ ܐܰܢ̱ܬ: ܕܥܰܘܠܳܐ ܡܰܠܶܠܬ ܩܕ݂ܳܡ ܡܳܪܝܳܐ.</VERS>
      <VERS vnumber="17">ܘܡܺܝܬ݂ ܚܰܢܰܢܝܳܐ ܢܒܺܝܳܐ ܕܰܓܳܠܳܐ ܒܫܰܢ̱ܬܳܐ ܗܳܝ ܒܝܰܪܚܳܐ ܕܫܰܒܥܳܐ.</VERS>
    </CHAPTER>
    <CHAPTER cnumber="29">
      <VERS vnumber="1">ܘܗܳܠܶܝܢ ܦܶܬܓ݂ܳܡܰܝ̈ ܐܶܓܰܪܬ݂ܳܐ ܕܫܰܕܰܪ ܐܶܪܰܡܝܳܐ ܢܒܺܝܳܐ ܡܶܢ ܐܽܘܪܺܫܠܶܡ ܠܒܳܒܶܠ: ܠܘܳܬ݂ ܫܰܪܟܳܐ ܕܣܳܒ̈ܶܐ ܕܰܫܒܺܝܬ݂ܳܐ: ܘܰܠܘܳܬ݂ ܟܳܗ̈ܢܶܐ: ܘܰܠܘܳܬ݂ ܢܒܺܝ̈ܶܐ ܕܰܓ̈ܳܠܶܐ: ܘܰܠܘܳܬ݂ ܟܽܠܶܗ ܥܰܡܳܐ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܡܶܢ ܐܽܘܪܺܫܠܶܡ ܠܒܳܒܶܠ.</VERS>
      <VERS vnumber="2">ܡܶܢ ܒܳܬ݂ܰܪ ܕܰܢ̣ܦܰܩ ܝܽܘܟܰܢܝܳܐ ܡܰܠܟܳܐ ܘܡܰܠܟܬ݂ܳܐ: ܘܰܡܗܰܝܡܳܢܳܐ ܘܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ: ܐܘܡܳܢ̈ܶܐ ܘܕܰܚ̈ܫܶܐ ܡܶܢ ܐܽܘܪܺܫܠܶܡ.</VERS>
      <VERS vnumber="3">ܒܝܰܕ݂ ܐܰܠܥܳܣ ܒܰܪ ܫܳܦܳܢ: ܘܰܓܡܳܪܝܳܐ ܒܰܪ ܚܶܠܰܩܝܳܐ: ܕܫܰܕܰܪ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܠܘܳܬ݂ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܠܒܳܒܶܠ.</VERS>
      <VERS vnumber="4">ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܠܟܽܠܳܗ̇ ܫܒܺܝܬ݂ܳܐ ܕܶܐܫܬܰܒܝܰܬ݂ ܡܶܢ ܐܽܘܪܺܫܠܶܡ ܠܒܳܒܶܠ.</VERS>
      <VERS vnumber="5">ܒܢܰܘ ܒ̈ܳܬܶܐ ܘܬܶܒܘ: ܘܨܽܘܒܘ ܓܰܢ̈ܶܐ ܘܰܐܟ݂ܽܘܠܘ ܦܺܐܖ̈ܰܝܗܶܝܢ.</VERS>
      <VERS vnumber="6">ܘܣܰܒܘ ܢܶܫ̈ܶܐ ܘܰܐܘܠܶܕ݂ܘ ܒܢܰܝ̈ܳܐ ܘܰܒ̈ܢܳܬ݂ܳܐ: ܣܰܒܘ ܠܰܒܢܰܝ̈ܟܽܘܢ ܢܶܫ̈ܶܐ: ܘܰܒ̈ܢܳܬܟܽܘܢ ܗܰܒܘ ܠܓܰܒܖ̈ܶܐ: ܘܢܰܘܠܕܽܘܢ ܒܢܰܝ̈ܳܐ ܘܰܒ̈ܢܳܬ݂ܳܐ: ܘܰܣܓܰܘ ܬܰܡܳܢ ܘܠܳܐ ܬܶܙܥܪܽܘܢ.</VERS>
      <VERS vnumber="7">ܘܰܫܐܰܠܘ ܒܰܫܠܳܡܶܗ̇ ܕܰܩܪܺܝܬ݂ܳܐ ܕܰܫܒܺܝܬܟܽܘܢ ܬܰܡܳܢ: ܘܨܰܠܰܘ ܥܠܶܝܗ̇ ܩܕ݂ܳܡ ܡܳܪܝܳܐ: ܕܒܰܫܠܳܡܳܗ̇ ܢܶܗܘܶܐ ܠܟܽܘܢ ܫܠܳܡܳܐ.</VERS>
      <VERS vnumber="8">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܳܐ ܢܰܛܥܽܘܢܟܽܘܢ ܢܒܺܝ̈ܶܐ ܕܒܰܝܢܳܬ݂ܟܽܘܢ: ܘܩܳܨܽܘܡܰܝ̈ܟܽܘܢ: ܘܠܳܐ ܬܶܫܡܥܽܘܢ ܠܚܶܠܡܰܝ̈ܟܽܘܢ ܕܰܐܢ̱ܬܽܘܢ ܚܳܠܡܺܝܢ.</VERS>
      <VERS vnumber="9">ܡܶܛܽܠ ܕܫܽܘܩܪܳܐ ܗܶܢܽܘܢ ܡܶܬ݂ܢܰܒܶܝܢ ܠܟܽܘܢ ܒܫܶܡܝ: ܘܶܐ̱ܢܳܐ ܠܳܐ ܫܰܕܪܶܬ݂ ܐܶܢܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="10">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܐܶܡܰܬܝ ܕܡܰܠ̈ܝܳܢ ܠܒܳܒܶܠ ܫܰܒܥܺܝܢ ܫܢܺܝ̈ܢ: ܐܶܦܪܽܘܩܟܽܘܢ ܘܰܐܩܺܝܡ ܥܠܰܝܟܽܘܢ ܦܶܬܓ݂ܳܡ̈ܶܐ ܛܳܒ̈ܶܐ: ܠܡܰܗܦܳܟ݂ܽܘܬܟܽܘܢ ܠܰܐܬ݂ܪܳܐ ܗܳܢܳܐ.</VERS>
      <VERS vnumber="11">ܡܶܛܽܠ ܕܶܐܢܳܐ ܝܳܕܰܥ ܐ̱ܢܳܐ ܡܰܚܫܰܒܬ݂ܳܐ ܕܡܶܬ݂ܚܰܫܰܒ ܐ̱ܢܳܐ ܥܠܰܝܟܽܘܢ ܐܳܡܰܪ ܡܳܪܝܳܐ: ܡܰܚܫܰܒܬ݂ܳܐ ܕܰܫܠܳܡܳܐ ܘܠܳܐ ܕܒܺܝܫܬܳܐ: ܠܡܶܬܰܠ ܠܟܽܘܢ ܠܚܰܪܬ݂ܳܐ ܣܰܒܪܳܐ.</VERS>
      <VERS vnumber="12">ܘܬܶܩܪܽܘܢܳܢܝ ܘܰܬܨܰܠܽܘܢ ܩܕ݂ܳܡܝ.</VERS>
      <VERS vnumber="13">ܘܟܰܕ݂ ܬܶܒܥܽܘܢܳܢܝ ܡܶܢ ܟܽܠܶܗ ܠܶܒܟܽܘܢ: ܬܶܫܟܚܽܘܢܳܢܝ ܐܳܡܰܪ ܡܳܪܝܳܐ.</VERS>
      <VERS vnumber="14">ܘܰܐܗܦܶܟ݂ ܫܒܺܝܬܟܽܘܢ: ܘܶܐܟܰܢܶܫܟܽܘܢ ܡܶܢ ܟܽܠܗܽܘܢ ܥܰܡ̈ܡܶܐ: ܘܡܶܢ ܟܽܠ ܐܰܖ̈ܥܳܬ݂ܳܐ ܕܒܰܕܰܪܬܟܽܘܢ ܠܬܰܡܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ܟܽܘܢ ܠܰܐܬ݂ܪܳܐ ܕܰܐܫܒܺܝܬܟܽܘܢ ܡܶܢ ܬܰܡܳܢ.</VERS>
      <VERS vnumber="15">ܡܶܛܽܠ ܕܶܐܡܰܪܬܽܘܢ ܕܰܐܩܺܝܡ ܠܰܢ ܡܳܪܝܳܐ ܢܒܺܝ̈ܶܐ ܒܒܳܒܶܠ.</VERS>
      <VERS vnumber="16">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܡܰܠܟܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܥܰܠ ܟܽܠܶܗ ܥܰܡܳܐ ܕܝܳܬܶܒ ܒܰܩܪܺܝܬ݂ܳܐ ܗܳܕܶܐ: ܐܰܚܰܝ̈ܟܽܘܢ ܐܰܝܠܶܝܢ ܕܠܳܐ ܢܦܰܩܘ ܥܰܡܟܽܘܢ ܒܰܫܒܺܝܬ݂ܳܐ.</VERS>
      <VERS vnumber="17">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܡܫܰܕܰܪ ܐ̱ܢܳܐ ܥܠܰܝܗܽܘܢ ܚܰܪܒܳܐ: ܘܟܰܦܢܳܐ: ܘܡܰܘܬܳܢܳܐ: ܘܶܐܥܒܶܕ݂ ܐܶܢܽܘܢ ܐܰܝܟ݂ ܬܺܐܢ̈ܶܐ ܒܺܝ̈ܫܳܬ݂ܳܐ ܕܠܳܐ ܡܶܬ݂ܐܟ݂̈ܠܳܢ ܡܶܢ ܒܺܝܫܽܘܬ݂ܗܶܝܢ.</VERS>
      <VERS vnumber="18">ܘܶܐܪܕܽܘܦ ܒܳܬ݂ܰܪܗܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܶܐܬܶܠ ܐܶܢܽܘܢ ܠܙܰܘܥܬ݂ܳܐ ܠܟܽܠܗܶܝܢ ܡܰܠ̈ܟܘܳܬ݂ܳܐ ܕܰܐܪܥܳܐ: ܠܬܶܡܗܳܐ ܘܰܠܠܰܘܛܬ݂ܳܐ: ܘܰܠܚܶܣܕܳܐ: ܘܰܠܡܰܫܪܽܘܩܺܝܬ݂ܳܐ: ܒܟܽܠܗܽܘܢ ܥܰܡ̈ܡܶܐ ܕܒܰܕܪܶܬ݂ ܐܶܢܽܘܢ ܠܬܰܡܳܢ</VERS>
      <VERS vnumber="19">ܥܰܠ ܕܠܳܐ ܫܡܰܥܘ ܦܶܬܓ݂ܳܡܰܝ̈: ܘܫܰܕܪܶܬ݂ ܠܘܳܬ݂ܗܽܘܢ ܟܽܠܗܽܘܢ ܥܰܒܕܰܝ̈ ܢܒܺܝ̈ܶܐ: ܩܰܕܡܶ݀ܬ݂ ܘܫܰܕܪܶܬ݂: ܘܠܳܐ ܫܡܰܥܘ ܐܶܢܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="20">ܘܰܐܢ̱ܬܽܘܢ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܳܗ̇ ܫܒܺܝܬ݂ܳܐ ܕܶܐܫܬܰܒܝܰܬ݂ ܡܶܢ ܐܽܘܪܺܫܠܶܡ ܠܒܳܒܶܠ.</VERS>
      <VERS vnumber="21">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܐܳܚܳܒ ܒܰܪ ܩܽܘܠܺܝܳܐ: ܘܥܰܠ ܨܶܕܰܩܝܳܐ ܒܰܪ ܡܥܰܣܝܳܐ: ܕܡܶܬܢܰܒܶܝܢ ܠܟܽܘܢ ܒܫܶܡܝ ܒܫܽܘܩܪܳܐ: ܗܳܐ ܡܰܫܠܶܡ ܐ̱ܢܳܐ ܠܗܽܘܢ ܒܺܐܝܕ݂ܶܐ ܕܰܢܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܰܢܩܰܛܶܠ ܐܶܢܽܘܢ ܒܚܰܪܒܳܐ ܠܥܺܢܰܝ̈ܟܽܘܢ.</VERS>
      <VERS vnumber="22">ܘܢܶܗܘܽܘܢ ܠܠܰܘܛܬ݂ܳܐ ܠܟܽܠܳܗ̇ ܫܒܺܝܬ݂ܳܐ ܕܺܝܗܽܘܕ݂ܳܐ ܕܰܒܒܳܒܶܠ: ܘܢܺܐܡܪܽܘܢ. ܥܰܒܕܳܟ݂ ܡܳܪܝܳܐ ܐܰܝܟ݂ ܨܶܕܰܩܝܳܐ ܘܰܐܝܟ ܐܳܚܳܒ: ܕܛܰܓܶܢ ܐܶܢܽܘܢ ܡܰܠܟܳܐ ܕܒܳܒܶܠ ܒܢܽܘܪܳܐ.</VERS>
      <VERS vnumber="23">ܥܰܠ ܕܰܥܒܰܕ݂ܘ ܥܰܘܠܳܐ ܒܺܝܣܪܳܐܶܝܠ: ܘܓܳܪܘ ܢܶܫܰܝ̈ ܚܰܒܖ̈ܰܝܗܽܘܢ: ܘܡܰܠܶܠܘ ܦܶܬܓ݂ܳܡ̈ܶܐ ܒܫܶܡܝ ܒܫܽܘܩܪܳܐ ܕܠܳܐ ܦܰܩܕܶܬ ܐܶܢܽܘܢ: ܘܶܐ̱ܢܳܐ ܝܳܕܰܥ ܐ̱ܢܳܐ ܘܣܳܗܶܕ݂ ܐ̱ܢܳܐ ܐܳܡܰܪ ܡܳܪܝܳܐ.</VERS>
      <VERS vnumber="24">ܘܰܫܡܰܥܝܳܐ ܢܰܚܡܠܳܝܳܐ ܐܶܡܰܪ.</VERS>
      <VERS vnumber="25">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܫܰܕܰܪ ܒܰܫܡܶܗ ܐܶܓܰܪܬ݂ܳܐ ܠܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܘܰܠܟܳܗ̈ܢܶܐ. </VERS>
      <VERS vnumber="26">ܡܳܪܝܳܐ ܐܰܩܺܝܡܳܟ݂ ܟܳܗܢܳܐ ܚܠܳܦ ܝܽܘܝܳܕ݂ܳܥ ܟܳܗܢܳܐ: ܕܬܶܗܘܶܐ ܦܳܩܽܘܕ݂ܳܐ ܒܒܰܝܬܶܗ ܕܡܳܪܝܳܐ: ܥܰܠ ܟܽܠ ܐ̱ܢܳܫ ܕܡܶܬܢܰܒܶܐ ܘܡܶܫܬܰܛܶܐ ܒܕܰܓܳܠܽܘܬ݂ܳܐ: ܘܬܰܪܡܶܝܘܗܝ ܒܶܝܬ݂ ܐܰܣܺܝܖ̈ܶܐ: ܘܒܰܚܒܽܘܫܝܳܐ.</VERS>
      <VERS vnumber="27">ܘܗܳܫܳܐ ܠܡܳܢܳܐ ܠܳܐ ܟܳܐܶܐ ܐܰܢ̱ܬ ܒܶܐܪܰܡܝܳܐ ܕܡܶܢ ܥܢܳܬܽܘܬ݂ ܕܡܶܬܢܰܒܶܐ ܠܟܽܘܢ.</VERS>
      <VERS vnumber="28">ܡܶܛܽܠ ܕܗܳܐ ܫܳܠܰܚ ܠܰܢ ܠܒܳܒܶܠ: ܕܢܽܘܓܪܳܐ ܗܰܘܝܢ ܐܰܢ̱ܬܽܘܢ ܬܰܡܳܢ: ܒܢܰܘ ܒ̈ܳܬܶܐ ܘܬܶܒܘ: ܘܨܽܘܒܘ ܓܰܢ̈ܶܐ ܘܰܐܟ݂ܽܘܠܘ ܦܺܐܖ̈ܰܝܗܶܝܢ. </VERS>
      <VERS vnumber="29">ܘܰܩ̣ܪܳܐ ܨܦܰܢܝܳܐ ܟܳܗܢܳܐ ܐܶܓܰܪܬ݂ܳܐ ܗܳܕܶܐ ܒܶܐܕ݂ܢܰܘ̈ܗܝ ܕܶܐܪܰܡܝܳܐ ܢܒܺܝܳܐ.</VERS>
      <VERS vnumber="30">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.</VERS>
      <VERS vnumber="31">ܫܠܽܘܚ ܠܟܽܠܳܗ̇ ܫܒܺܝܬ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܠܰܫܡܰܥܝܳܐ ܢܰܚܡܠܳܝܳܐ: ܥܰܠ ܕܶܐܬܢܰܒܺܝ ܠܟܽܘܢ ܫܡܰܥܝܳܐ ܡܶܕܶܡ ܕܶܐܢܳܐ ܠܳܐ ܫܰܕܰܪܬܶܗ: ܘܰܐܬܟܶܠܟܽܘܢ ܥܰܠ ܫܽܘܩܪܳܐ.</VERS>
      <VERS vnumber="32">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܦܳܩܶܕ݂ ܐ̱ܢܳܐ ܥܰܠ ܫܡܰܥܝܳܐ ܢܰܚܡܠܳܝܳܐ: ܘܥܰܠ ܙܰܪܥܶܗ: ܕܠܳܐ ܢܶܗܘܶܐ ܠܶܗ ܓܒܰܪ ܕܝܳܬܶܒ ܒܓ݂ܰܘ ܥܰܡܳܐ ܗܳܢܳܐ: ܘܠܳܐ ܢܶܚܙܶܐ ܒܛܳܒܬܳܐ ܕܥܳܒܶܕ݂ ܐ̱ܢܳܐ ܠܥܰܡܝ ܐܳܡܰܪ ܡܳܪܝܳܐ: ܡܶܛܽܠ ܕܥܰܘܠܳܐ ܡܰܠܶܠ ܥܰܠ ܡܳܪܝܳܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܦܶܬܓܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܟܬܽܘܒ ܠܳܟ݂ ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ ܠܳܟ݂ ܥܰܠ ܣܶܦܪܳܐ.</VERS>
      <VERS vnumber="3">ܡܶܛܽܠ ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܗܦܶܟ݂ ܫܒܺܝܬ݂ܳܐ ܕܥܰܡܝ ܝܺܣܪܳܐܶܝܠ: ܘܕܺܝܗܽܘܕ݂ܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܗܽܘܢ: ܘܢܺܐܪܬܽܘܢܳܗ̇.</VERS>
      <VERS vnumber="4">ܘܗܳܠܶܝܢ ܦܶܬܓ݂ܳܡ̈ܶܐ ܕܶܐܡܰܪ ܡܳܪܝܳܐ ܥܰܠ ܝܺܣܪܳܐܶܝܠ: ܘܥܰܠ ܝܺܗܽܘܕ݂ܳܐ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܝܳܐ: ܩܳܠܳܐ ܕܙܰܘܥܬ݂ܳܐ ܫܡܰܥܢ: ܕܶܚܠܬ݂ܳܐ ܘܠܰܝܬ ܫܠܳܡܳܐ.</VERS>
      <VERS vnumber="6">ܫܰܐܶܠܘ ܘܰܚܙܰܘ ܐܶܢ ܝܳܠܶܕ݂ ܕܶܟ݂ܪܳܐ܆ ܡܶܛܽܠ ܡܳܢܳܐ ܚܙܺܝ݀ܬ݂ ܟܽܠ ܓܒܰܪ ܣܺܝ̈ܡܶܢ ܐܺܝܕܰܘ̈ܗܝ ܥܰܠ ܓܶܣܰܘ̈ܗܝ ܐܰܝܟ݂ ܝܳܠܶܕܬ݂ܳܐ: ܘܶܐܬܗܦܶܟ݂̈ܝ ܟܽܠܗܶܝܢ ܐܰܦ̈ܶܐ ܠܝܰܩܕܳܢܳܐ.</VERS>
      <VERS vnumber="7">ܘܳܝ ܕܪܰܒ ܗ̱ܘ ܝܰܘܡܳܐ ܗܰܘ ܘܠܰܝܬ ܐܰܟ݂ܘܳܬܶܗ: ܘܰܙܒܰܢ ܥܳܩܬ݂ܳܐ ܗ̱ܘ ܠܝܰܥܩܽܘܒ: ܘܡܶܢܗ ܢܶܬܦܪܶܩ.</VERS>
      <VERS vnumber="8">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܨܒܰܐܬ݂: ܐܶܬܒܰܪ ܢܺܝܪܶܗ ܡܶܢ ܨܰܘܪܳܟ݂: ܘܰܚܢܳܩܰܝ̈ܟ ܐܶܦܰܣܶܩ: ܘܠܳܐ ܢܫܰܥܒܕܽܘܢ ܐܶܢܽܘܢ ܬܽܘܒ ܢܽܘܟܖ̈ܳܝܶܐ.</VERS>
      <VERS vnumber="9">ܐܶܠܳܐ ܢܶܦܠܚܽܘܢ ܠܡܳܪܝܳܐ ܐܰܠܳܗܗܽܘܢ: ܘܰܠܕܰܘܺܝܕ݂ ܡܰܠܟܗܽܘܢ ܕܰܐܩܺܝܡ ܠܗܽܘܢ.</VERS>
      <VERS vnumber="10">ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܘܠܳܐ ܬܶܬܒܰܪ ܝܺܣܪܳܐܶܝܠ: ܕܗܳܐ ܦܳܪܶܩ ܐ̱ܢܳܐ ܠܳܟ݂ ܡܶܢ ܪܽܘܚܩܳܐ: ܘܰܠܙܰܪܥܳܟ݂ ܡܶܢ ܐܰܪܥܳܐ ܕܰܫܒܺܝܬܗܽܘܢ: ܘܢܶܬܶܒ ܝܰܥܩܽܘܒ ܘܢܶܫܠܶܐ ܘܢܶܫܟܰܬ݂ ܘܢܶܬܬܢܺܝܚ: ܘܠܳܐ ܢܶܗܘܶܐ ܠܶܗ ܡܰܗܪܳܢܳܐ.</VERS>
      <VERS vnumber="11">ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܳܟ݂ ܐ̱ܢܳܐ ܠܡܶܦܪܩܳܟ݂ ܐܳܡܰܪ ܡܳܪܝܳܐ: ܡܶܛܽܠ ܕܶܐܥܒܶܕ݂ ܓܡܽܘܪܝܳܐ ܒܟܽܠܗܽܘܢ ܥܰܡ̈ܡܶܐ ܕܒܰܕܰܪܬܳܟ݂ ܬܰܡܳܢ: ܘܠܳܟ݂ ܠܳܐ ܐܶܥܒܶܕ݂ ܓܡܽܘܪܝܳܐ: ܘܶܐܪܕܶܝܟ݂ ܒܕܺܝܢܳܐ ܘܰܡܙܰܟܳܝܽܘ ܠܳܐ ܐܶܙܰܟܶܝܟ݂.</VERS>
      <VERS vnumber="12">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܟܳܐܶܒ ܗ̱ܘ ܬܒܳܪܶܟ݂ܝ: ܘܚܰܣܺܝܢܳܐ ܗ̱ܝ ܡܚܽܘܬܶܟ݂ܝ.</VERS>
      <VERS vnumber="13">ܘܠܰܝܬ ܕܕܳܐܶܢ ܕܺܝܢܶܟ݂ܝ: ܕܰܢܥܰܕܪܶܟ݂ܝ ܘܢܰܐܣܶܝܟ݂ܝ.</VERS>
      <VERS vnumber="14">ܟܽܠܗܽܘܢ ܖ̈ܳܚܡܰܝܟܝ ܛܥܰܐܟ݂ܝ: ܘܢܰܦܫܶܟ݂ܝ ܒܳܥܶܝܢ. ܡܶܛܽܠ ܕܰܡܚܽܘܬ݂ܳܐ ܕܰܒܥܶܠܕܒܳܒ̈ܶܐ ܡܚܺܝܬܶܟ݂ܝ: ܘܡܰܪܕܽܘܬ݂ܳܐ ܬܰܩܺܝܦܬܳܐ: ܥܰܠ ܕܰܣܓܺܝܘ ܚܰܘܒܰܝ̈ܟܝ: ܘܰܥܫܶܢܘ ܚܛܳܗܰܝ̈ܟܝ ܕܠܳܐ ܬܬܽܘܒܺܝܢ.</VERS>
      <VERS vnumber="15">ܡܳܢܳܐ ܡܰܝܠܠܰܬܝ ܥܰܠ ܬܒܳܪܶܟ݂ܝ. ܟܳܐܶܒ ܗ̱ܘ ܟܺܐܒܶܟ݂ܝ: ܥܰܠ ܣܽܘܓܰܐܬ݂ ܚܰܘܒܰܝ̈ܟܝ: ܘܕܰܥܫܶܢܘ ܚܛܳܗܰܝ̈ܟܝ: ܥܶܒܕܶܬ݂ ܠܶܟ݂ܝ ܗܳܠܶܝܢ.</VERS>
      <VERS vnumber="16">ܡܶܛܽܠ ܗܳܢܳܐ ܟܽܠ ܐܳܟ݂ܽܘܠܰܝ̈ܟܝ ܢܶܬܰܐܟ݂ܠܽܘܢ: ܘܟܽܠܗܽܘܢ ܒܥܶܠܕܒܳܒܰܝ̈ܟܝ ܒܫܶܒܝܳܐ ܢܺܐܙܽܠܘܢ: ܘܢܶܗܘܽܘܢ ܕܳܝܽܘܫܰܝ̈ܟܝ ܠܰܕܝܳܫܳܐ: ܘܟܽܠܗܽܘܢ ܒܳܙܽܘܙܰܝ̈ܟܝ ܐܶܬܶܠ ܠܒܶܙܬ݂ܳܐ.</VERS>
      <VERS vnumber="17">ܡܶܛܽܠ ܕܰܐܣܶܩ ܠܶܟ݂ܝ ܐܳܣܝܽܘܬ݂ܳܐ: ܘܡܶܢ ܡܚܽܘܬܶܟ݂ܝ ܐܰܣܶܝܟ݂ܝ ܐܳܡܰܪ ܡܳܪܝܳܐ: ܡܶܛܽܠ ܕܰܕ݂ܚܺܝܩܬ݂ܳܐ ܩܪܰܐܟ݂ܝ: ܨܶܗܝܽܘܢ ܗܳܝ ܕܬܳܒܽܘܥܳܐ ܠܰܝܬ ܠܳܗ̇.</VERS>
      <VERS vnumber="18">ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܗܦܶܟ݂ ܐ̱ܢܳܐ ܫܒܺܝܬ݂ܳܐ ܕܡܰܫܟܢܶܗ ܕܝܰܥܩܽܘܒ: ܘܥܳܒܶܕ݂ ܐ̱ܢܳܐ ܠܶܗ ܐܰܝܟ݂ ܕܡܶܢ ܩܕ݂ܺܝܡ: ܘܥܰܠ ܡܰܫܟܢܰܘ̈ܗܝ ܐܶܪܰܚܶܡ: ܘܬܶܬܒܢܶܐ ܩܪܺܝܬ݂ܳܐ ܥܰܠ ܬܶܠܠܳܗ̇: ܘܢܰܘܣܳܐ ܒܙܶܕ݂ܩܶܗ ܢܶܬܩܰܢ.</VERS>
      <VERS vnumber="19">ܘܬܶܦܽܘܩ ܡܶܢܗܽܘܢ ܬܰܘܕܺܝܬ݂ܳܐ: ܘܩܳܠܳܐ ܕܰܡܫܰܒܚܳܢ̈ܶܐ: ܘܰܐܣܓܶܐ ܐܶܢܽܘܢ ܘܠܳܐ ܢܶܙܥܪܽܘܢ: ܘܰܐܥܫܶܢ ܐܶܢܽܘܢ ܘܠܳܐ ܢܶܒܨܪܽܘܢ.</VERS>
      <VERS vnumber="20">ܘܢܶܗܘܽܘܢ ܒܢܰܝ̈ܗܽܘܢ ܐܰܝܟ݂ ܕܡܶܢ ܩܕ݂ܺܝܡ: ܘܥܺܕܬܗܽܘܢ ܩܕ݂ܳܡܝ ܬܶܬܩܰܢ: ܘܶܐܦܩܽܘܕ݂ ܥܰܠ ܟܽܠܗܽܘܢ ܐܳܠܽܘܨܰܝ̈ܗܽܘܢ.</VERS>
      <VERS vnumber="21">ܘܢܶܗܘܶܐ ܡܰܠܟܗܽܘܢ ܡܶܢܗܽܘܢ: ܘܫܰܠܺܝܛܗܽܘܢ ܡܶܢ ܒܰܝܢܳܬ݂ܗܽܘܢ ܢܶܦܽܘܩ: ܘܶܐܩܰܪܒܺܝܘܗܝ ܘܢܶܬܩܰܪܰܒ ܠܘܳܬ݂ܝ: ܡܶܛܽܠ ܕܰܐܦܢܶܐ ܠܶܒܶܗ ܐܳܡܰܪ ܡܳܪܝܳܐ.</VERS>
      <VERS vnumber="22">ܘܬܶܗܘܢ ܠܺܝ ܥܰܡܳܐ܆ ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ.</VERS>
      <VERS vnumber="23">ܡܰܢܽܘ ܓܶܝܪ ܐܰܦܢܺܝ ܠܶܒܶܗ ܠܕܶܚܠܰܬܝ ܘܶܐ̱ܢܳܐ ܕܚܰܩܬ݂ܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܗܳܐ ܥܰܠܥܳܠܶܗ ܒܚܶܡܬ݂ܳܐ ܢܳܦܩܳܐ: ܘܥܰܠܥܳܠܳܐ ܡܶܬ݂ܓܰܘܙܠܳܐ: ܥܰܠ ܪܺܝܫܳܐ ܕܖ̈ܰܫܺܝܥܶܐ ܬܶܬܢܺܝܚ.</VERS>
      <VERS vnumber="24">ܠܳܐ ܬܶܗܦܽܘܟ݂ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ ܥܕ݂ܰܡܳܐ ܕܢܶܥܒܶܕ݂: ܘܰܥܕ݂ܰܡܳܐ ܕܰܢܩܺܝܡ ܬܰܪܥܺܝܬ݂ܳܐ ܕܠܶܒܶܗ: ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܬܶܬܒܰܝܢܽܘܢ ܒܶܗ.</VERS>
    </CHAPTER>
    <CHAPTER cnumber="31">
      <VERS vnumber="1">ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܐܶܗܘܶܐ ܐܰ‌ܠܳܗܳܐ ܠܟܽܠܗܶܝܢ ܫܰܖ̈ܒܳܬ݂ܳܐ ܕܺܝܣܪܳܐܶܝܠ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ: ܐܶܫܟܰܚ ܖ̈ܰܚܡܶܐ ܒܡܰܕܒܪܳܐ ܥܰܡܳܐ ܕܶܐܬ݂ܦܰܨܺܝ ܡܶܢ ܚܰܪܒܳܐ: ܐܶܙܰܠ ܒܫܶܒܝܳܐ ܝܺܣܪܳܐܶܝܠ.</VERS>
      <VERS vnumber="3">ܡܶܢ ܪܽܘܚܩܳܐ ܡܳܪܝܳܐ ܐܶܬ݂ܚܙܺܝ ܠܺܝ: ܘܶܐܡܰܪ ܠܺܝ: ܪܶܚܡܬܳܐ ܕܥܳܠܡܳܐ ܪܚܶܡܬܶܟ݂ܝ: ܡܶܛܽܠ ܗܳܢܳܐ ܢܓܰܕܬܶܟ݂ܝ ܠܛܰܝܒܽܘܬ݂ܳܐ.</VERS>
      <VERS vnumber="4">ܬܽܘܒ ܐܶܒܢܶܝܟ݂ܝ ܘܬܶܬܒܢܶܝܢ ܒܬܽܘܠܬܳܐ ܕܺܝܣܪܳܐܶܝܠ: ܬܽܘܒ ܬܶܨܛܰܒܬ݂ܺܝܢ ܒܬܰܨܒܺܝܬ݂ܳܐ: ܘܬܶܦܩܺܝܢ ܒܰܟ݂ܢܽܘܫܬ݂ܳܐ ܕܰܡܫܰܒܚܳܢ̈ܶܐ.</VERS>
      <VERS vnumber="5">ܬܽܘܒ ܬܶܨܒܺܝܢ ܟܰܪܡܳܐ ܒܛܽܘܪܳܐ ܕܫܳܡܪܺܝܢ ܨܽܘܒܝ ܢܶܨܒܬ݂ܳܐ ܘܫܰܒܰܚܝ.</VERS>
      <VERS vnumber="6">ܡܶܛܽܠ ܕܰܥܬܺܝܕ݂ ܗ̱ܘ ܝܰܘܡܳܐ ܕܢܶܩܪܽܘܢ ܢܳܛܽܘܖ̈ܶܐ ܒܛܽܘܪܳܐ ܕܰܐܦܪܶܝܡ: ܘܢܺܐܡܪܽܘܢ: ܩܽܘܡܘ ܢܶܣܰܩ ܠܨܶܗܝܽܘܢ ܠܘܳܬ݂ ܡܳܪܝܳܐ ܐܰܠܳܗܰܢ.</VERS>
      <VERS vnumber="7">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܫܰܒܰܚܘ ܕܒܶܝܬ݂ ܝܰܥܩܽܘܒ ܒܚܰܕܽܘܬ݂ܳܐ: ܘܕ݂ܽܘܨܘ ܒܪܺܝܫ ܥܰܡ̈ܡܶܐ: ܐܰܫܡܰܥܘ ܘܫܰܒܰܚܘ: ܘܶܐܡܰܪܘ: ܦܪܽܘܩ ܡܳܪܝܳܐ ܠܥܰܡܳܟ݂ ܠܫܰܪܟܶܗ ܕܺܝܣܪܳܐܶܝܠ.</VERS>
      <VERS vnumber="8">ܗܳܐ ܡܰܝܬܶܐ ܐ̱ܢܳܐ ܠܗܽܘܢ ܡܶܢ ܐܰܪܥܳܐ ܕܓܰܪܒܝܳܐ: ܘܶܐܟܰܢܶܫ ܐܶܢܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܳܐܦ ܚܓܺܝܖ̈ܶܐ ܘܰܥܘܺܝܖ̈ܶܐ ܕܺܐܝܬ ܒܗܽܘܢ: ܘܰܕ݂ܒܰܛܢܳܐ ܘܰܕ݂ܝܳܠܕܳܐ ܐܰܟܚܕ݂ܳܐ: ܟܶܢܫܳܐ ܪܰܒܳܐ ܢܶܗܦܟܽܘܢ ܠܗܳܪܟܳܐ.</VERS>
      <VERS vnumber="9">ܒܰܒܟܳܬ݂ܳܐ ܢܺܐܙܽܠܘܢ: ܘܰܒܬܰܚܢܰܢܬ݂ܳܐ ܢܺܐܬܽܘܢ: ܐܶܕܰܒܰܪ ܐܶܢܽܘܢ ܥܰܠ ܫܒܺܝ̈ܠܶܐ ܕܡܰܝ̈ܳܐ: ܒܽܐܘܖ̈ܚܳܬ݂ܳܐ ܬܖ̈ܺܝܨܳܬ݂ܳܐ ܕܠܳܐ ܢܶܬܬܰܩܠܽܘܢ ܒܗܶܝܢ: ܡܶܛܽܠ ܕܰܗܘܺܝ݀ܬ݂ ܠܺܝܣܪܳܐܶܝܠ ܠܰܐܒܳܐ: ܘܰܐܦܪܶܝܡ ܗܘܳܐ ܒܽܘܟ݂ܪܝ.</VERS>
      <VERS vnumber="10">ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܥܰܡܶܗ: ܘܚܰܘܰܘ ܒܓܳܙܖ̈ܳܬ݂ܳܐ ܖ̈ܰܚܺܝܩܳܬ݂ܳܐ: ܘܶܐܡܰܪܘ: ܡܰܢ ܕܒܰܕܪܶܗ ܠܺܝܣܪܳܐܶܝܠ ܢܟܰܢܫܺܝܘܗܝ: ܘܰܢܢܰܛܪܺܝܘܗܝ ܐܰܝܟ݂ ܪܳܥܝܳܐ ܠܰܓܙܳܪܶܗ.</VERS>
      <VERS vnumber="11">ܡܶܛܽܠ ܕܰܦܪܰܩ ܡܳܪܝܳܐ ܠܝܰܥܩܽܘܒ ܥܰܒܕܶܗ: ܘܦܰܨܝܶܗ ܡܶܢ ܐܺܝܕܰܝ̈ ܡܰܢ ܕܥܰܫܺܝܢ ܡܶܢܗ.</VERS>
      <VERS vnumber="12">ܘܢܺܐܬܽܘܢ ܘܰܢܫܰܒܚܽܘܢ ܒܪܰܘܡܳܗ̇ ܕܨܶܗܝܽܘܢ: ܘܢܶܬ݂ܒܰܣܡܽܘܢ ܡܶܢ ܛܳܒ̈ܳܬܶܗ ܕܡܳܪܝܳܐ: ܡܶܢ ܥܒܽܘܪܳܐ: ܘܡܶܢ ܚܰܡܪܳܐ: ܘܡܶܢ ܡܶܫܚܳܐ: ܘܡܶܢ ܒܢܰܝ̈ ܥܳܢ̈ܳܐ: ܘܬܰܘܖ̈ܶܐ: ܘܬܶܗܘܶܐ ܢܰܦܫܗܽܘܢ ܐܰܝܟ݂ ܓܰܢܰܬ݂ ܫܶܩܝܳܐ: ܘܠܳܐ ܢܰܘܣܦܽܘܢ ܬܽܘܒ ܠܡܶܣܬܰܪܳܩܽܘ.</VERS>
      <VERS vnumber="13">ܗܳܝܕܶܝܢ ܬܶܚܕܶܐ ܒܬܽܘܠܬܳܐ ܒܚܰܕܽܘܬ݂ܳܐ: ܘܓܰܕܽܘ̈ܕܶܐ ܘܣܳܒ̈ܶܐ ܐܰܟ݂ܚܕܳܐ ܢܶܚܕܽܘܢ. ܘܰܐܗܦܶܟ݂ ܐܶܒܠܗܽܘܢ ܠܚܰܕܽܘܬ݂ܳܐ: ܘܶܐܒܰܝܰܐ ܐܶܢܽܘܢ ܘܶܐܚܰܕܶܐ ܐܶܢܽܘܢ ܡܶܢ ܕܽܘܘܳܢܗܽܘܢ.</VERS>
      <VERS vnumber="14">ܘܰܐܪܘܶܐ ܢܰܦܫܳܐ ܕܟܳܗ̈ܢܶܐ ܕܽܘܗܳܢܳܐ: ܘܥܰܡܝ ܡܶܢ ܛܽܘܒܝ ܢܶܣܒܥܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="15">ܗܳܟܰܢܳܐ ܐܳܡܰܪ ܡܳܪܝܳܐ: ܩܳܠܳܐ ܒܪܳܡܬ݂ܳܐ ܐܶܫܬܡܰܥ: ܐܶܠܝܳܐ ܘܰܒܟ݂ܳܬ݂ܳܐ ܡܰܪܺܝܪܬ݂ܳܐ: ܪܳܚܶܝܠ ܒܳܟ݂ܝܳܐ ܥܰܠ ܒܢܶܝ̈ܗ̇: ܘܠܳܐ ܨܳܒܝܳܐ ܠܡܶܬܒܰܝܳܐܽܘ ܡܶܛܽܠ ܕܠܰܝܬ ܐܶܢܽܘܢ.</VERS>
      <VERS vnumber="16">ܗܳܟܰܢܳܐ ܐܳܡܰܪ ܡܳܪܝܳܐ: ܟܠܳܝ ܩܳܠܶܟ݂ܝ ܡܶܢ ܒܶܟ݂ܝܳܐ: ܘܥܰܝ̈ܢܰܝܟܝ ܡܶܢ ܕܶܡܥܬ݂ܳܐ: ܡܶܛܽܠ ܕܺܐܝܬ ܐܰܓ݂ܪܳܐ ܠܕܶܡܥܰܝ̈ܟܝ ܐܳܡܰܪ ܡܳܪܝܳܐ: ܘܢܶܗܦܟܽܘܢ ܡܶܢ ܐܰܪܥܳܐ ܕܰܒܥܶܠܕܒܳܒ̈ܶܐ.</VERS>
      <VERS vnumber="17">ܘܺܐܝܬ݂ ܣܰܒܪܳܐ ܠܚܰܪܬܶܟ݂ܝ ܐܳܡܰܪ ܡܳܪܝܳܐ: ܘܢܶܗܦܟܽܘܢ ܒܢܰܝ̈ܳܐ ܠܰܬܚܽܘܡܗܽܘܢ.</VERS>
      <VERS vnumber="18">ܡܶܫܡܰܥ ܫܶܡܥܶ݀ܬ݂ ܠܰܐܦܪܶܝܡ ܕܶܐܠܳܐ: ܘܳܐܡܰܪ: ܪܕܰܝܬܳܢܝ ܡܳܪܝܳܐ ܘܶܐܬܪܕ݂ܺܝ݀ܬ݂: ܐܰܝܟ ܥܶܓܠܳܐ ܗܘܺܝ݀ܬ݂ ܕܠܳܐ ܡܟܰܒܰܫ: ܐܰܬܺܝܒܰܝܢܝ ܘܶܐܬܽܘܒ: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ ܐܰܠܳܗܝ.</VERS>
      <VERS vnumber="19">ܡܶܛܽܠ ܕܡܶܢ ܒܳܬ݂ܰܪ ܕܬܳܒܶ݀ܬ݂ ܐܶܬܒܰܝܐܶܬ݂: ܘܡܶܢ ܒܳܬ݂ܰܪ ܕܝܶܕ݂ܥܶ݀ܬ݂ ܐܶܬܬܢܺܝܚܶ݀ܬ݂: ܒܶܗܬܶܬ݂ ܘܳܐܦ ܐܶܬܬܰܟܣܶ݀ܬ݂: ܕܩܰܒܠܶܬ݂ ܚܶܣܕܳܐ ܕܛܰܠܝܽܘܬ݂ܝ.</VERS>
      <VERS vnumber="20">ܒܪܳܐ ܗ̱ܘ ܠܺܝ ܝܰܩܺܝܪܳܐ ܐܰܦܪܶܝܡ: ܘܝܰܠܕܳܐ ܚܰܒܺܝܒܳܐ: ܡܶܛܽܠ ܕܰܒܙܰܒܢܳܐ ܕܰܡܡܰܠܶܠ ܐ̱ܢܳܐ ܒܶܗ ܡܶܬܕܟܰܪ ܐ̱ܢܳܐ ܠܶܗ: ܡܶܛܽܠ ܗܳܢܳܐ ܗܘܰܘ ܖ̈ܰܚܡܰܝ ܥܠܰܘܗܝ: ܘܶܐܪܰܚܶܡ ܥܠܰܘܗܝ ܐܳܡܰܪ ܡܳܪܝܳܐ.</VERS>
      <VERS vnumber="21">ܐܰܩܺܝܡܝ ܠܶܟ݂ܝ ܐܳܬ݂ܳܐ ܘܬܶܒܝ ܒܡܰܕܒܪܳܐ: ܗܰܒܝ ܠܶܒܶܟ݂ܝ ܠܽܐܘܪܚܳܐ ܬܪܺܝܨܬ݂ܳܐ: ܬܽܘܒܝ ܒܬܽܘܠܬܳܐ ܕܺܝܣܪܳܐܶܝܠ ܐܳܡܰܪ ܡܳܪܝܳܐ: ܘܬܶܒܝ ܒܩܽܘܖ̈ܰܝܝܟܝ ܗܳܠܶܝܢ.</VERS>
      <VERS vnumber="22">ܥܕ݂ܰܡܳܐ ܠܶܐܡܰܬܝ ܡܶܬܦܰܠܓܳܐ ܐܰܢ̱ܬܝ ܒܰܪܬ݂ܳܐ ܬܰܝܳܒܬ݂ܳܐ: ܡܶܛܽܠ ܕܒܳܪܶܐ ܡܳܪܝܳܐ ܚܕܰܬ݂ܳܐ ܒܰܐܪܥܳܐ: ܢܶܩܒܬ݂ܳܐ ܬܚܰܒܶܒ ܓܰܒܪܳܐ.</VERS>
      <VERS vnumber="23">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܟܺܝܠ ܢܺܐܡܪܽܘܢ ܦܶܬܓܳܡܳܐ ܗܳܢܳܐ ܒܰܐܪܥܳܐ ܕܺܝܗܽܘܕ݂ܳܐ: ܘܰܒܩܽܘܖ̈ܝܳܗ̇: ܡܳܐ ܕܡܰܗܦܶܟ ܐ̱ܢܳܐ ܫܒܺܝܬܗܽܘܢ: ܢܒܰܪܟ݂ܳܟ݂ ܡܳܪܝܳܐ ܕܰܝܪܳܐ ܙܰܕܺܝܩܳܐ ܛܽܘܪܳܐ ܩܰܕܺܝܫܳܐ.</VERS>
      <VERS vnumber="24">ܘܢܶܬܒܽܘܢ ܒܳܗ̇ ܝܺܗܽܘܕ݂ܳܐ: ܘܟܽܠܗܶܝܢ ܩܽܘܖ̈ܝܳܗ̇ ܐܰܟ݂ܚܕ݂ܳܐ: ܐܰܟܳܖ̈ܶܐ ܘܖ̈ܳܥܝ݂ܰܝ݂ ܓܙܳܖ̈ܶܐ.</VERS>
      <VERS vnumber="25">ܡܶܛܽܠ ܕܰܐܪܘܺܝ݀ܬ݂ ܢܰܦܫܳܐ ܕܨܶܗܝܳܐ: ܘܟܽܠ ܢܰܦܫܳܐ ܕܟܰܦܢܳܐ ܣܰܒܥܶܬ.</VERS>
      <VERS vnumber="26">ܡܶܛܽܠ ܗܳܢܳܐ ܐܶܬܬܥܺܝܪܶܬ݂ ܘܰܚܙܺܝ݀ܬ݂: ܘܫܶܢܰܬܝ ܒܶܣܡܰܬ݂ ܠܺܝ.</VERS>
      <VERS vnumber="27">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܙܪܽܘܥ ܠܰܕ݂ܒܶܝܬ݂ ܝܺܣܪܳܐܶܝܠ: ܘܠܰܕ݂ܒܶܝܬ݂ ܝܺܗܽܘܕ݂ܳܐ: ܙܰܪܥܳܐ ܕܰܒܢܰܝ̈ ܐ̱ܢܳܫܳܐ: ܘܙܰܪܥܳܐ ܕܰܒܥܺܝܪܳܐ.</VERS>
      <VERS vnumber="28">ܘܰܐܝܟ ܕܶܐܬܪܰܥܺܝ݀ܬ݂ ܥܠܰܝܗܽܘܢ ܠܡܶܥܩܰܪ ܐܶܢܽܘܢ: ܘܰܠܡܶܣܬܰܪ: ܘܠܰܡܣܰܚܳܦܽܘ: ܘܰܠܡܰܘܒܳܕ݂ܽܘ: ܘܰܠܡܰܒܐܳܫܽܘ: ܗܳܟܰܢܳܐ ܐܶܥܗܰܕ݂ ܥܠܰܝܗܽܘܢ ܠܡܶܒܢܳܐ ܘܰܠܡܶܨܰܒ ܐܳܡܰܪ ܡܳܪܝܳܐ.</VERS>
      <VERS vnumber="29">ܒܝܰܘ̈ܡܳܬܳܐ ܗܳܢܽܘܢ: ܠܳܐ ܢܺܐܡܪܽܘܢ ܬܽܘܒ ܐܰܒܳܗ̈ܶܐ ܐܶܟܰܠܘ ܒܶܣܖ̈ܶܐ: ܘܫܶܢ̈ܶܐ ܕܰܒܢܰܝ̈ܳܐ ܩܰܗ̈ܝܳܢ.</VERS>
      <VERS vnumber="30">ܐܶܠܳܐ ܐ̱ܢܳܫ ܒܰܚܛܳܗܰܘ̈ܗܝ ܢܡܽܘܬ݂: ܟܽܠ ܒܰܪܢܳܫܳܐ ܕܳܐܟܶܠ ܒܶܣܖ̈ܶܐ: ܫܶܢܰܘ̈ܗܝ ܕܺܝܠܶܗ ܢܶܩܗ̈ܝܳܢ.</VERS>
      <VERS vnumber="31">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܠܰܕ݂ܒܶܝܬ݂ ܝܺܣܪܳܐܶܝܠ: ܘܠܰܕ݂ܒܶܝܬ݂ ܝܺܗܽܘܕ݂ܳܐ ܕܺܝܰܬܺܩܺܐ ܚܕܰܬ݂ܳܐ.</VERS>
      <VERS vnumber="32">ܠܳܐ ܐܰܝܟ݂ ܗܳܝ ܕܺܝܰܬܺܩܺܐ ܕܰܐܩܺܝܡܶ݀ܬ݂ ܥܰܡ ܐܰܒܳܗܰܝ̈ܗܽܘܢ: ܒܝܰܘܡܳܐ ܕܶܐܚܕܶܬ݂ ܒܺܐܝܕܗܽܘܢ ܘܰܐܦܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܡܶܛܽܠ ܕܗܶܢܽܘܢ ܒܰܛܶܠܘ ܕܺܝܰܬܺܩܺܐ ܕܺܝܠܝ: ܘܳܐܦ ܐܶܢܳܐ ܒܣܺܝܬ݂ ܒܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="33">ܐܶܠܳܐ ܗܳܕܶܐ ܕܺܝܰܬܺܩܺܐ ܕܶܐܣܺܝܡ ܠܰܕ݂ܒܶܝܬ݂ ܝܺܣܪܳܐܶܝܠ: ܒܳܬ݂ܰܪ ܝܰܘ̈ܡܳܬܳܐ ܗܳܢܽܘܢ ܐܳܡܰܪ ܡܳܪܝܳܐ: ܐܶܬܠܺܝܘܗܝ ܠܢܳܡܽܘܣܝ ܒܓ݂ܰܘܗܽܘܢ: ܘܥܰܠ ܠܶܒܰܘ̈ܳܬܗܽܘܢ ܐܶܟ݂ܬܒܺܝܘܗܝ: ܘܶܐܗܘܶܐ ܠܗܽܘܢ ܐܰ‌ܠܳܗܳܐ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.</VERS>
      <VERS vnumber="34">ܘܠܳܐ ܢܰܠܦܽܘܢ ܬܽܘܒ ܓܒܰܪ ܠܰܐܚܽܘܗܝ: ܘܰܓܒܰܪ ܠܚܰܒܪܶܗ: ܘܢܺܐܡܪܽܘܢ ܕܕܰܥܘ ܠܡܳܪܝܳܐ: ܡܶܛܽܠ ܕܟܽܠܗܽܘܢ ܢܶܕܥܽܘܢܳܢܝ: ܡܶܢ ܙܥܽܘܪܗܽܘܢ ܘܰܥܕ݂ܰܡܳܐ ܠܩܰܫܺܝܫܗܽܘܢ ܐܳܡܰܪ ܡܳܪܝܳܐ: ܡܶܛܽܠ ܕܶܐܫܒܽܘܩ ܠܚܰܘܒܰܝ̈ܗܽܘܢ: ܘܰܚܛܳܗܰܝ̈ܗܽܘܢ ܬܽܘܒ ܠܳܐ ܐܶܬܕܟܰܪ.</VERS>
      <VERS vnumber="35">ܗܳܟܰܢܳܐ ܐܳܡܰܪ ܡܳܪܝܳܐ: ܕܝܳܗܶܒ ܫܶܡܫܳܐ ܠܢܽܘܗܪܳܐ ܕܺܐܝܡܳܡܳܐ: ܘܕ݂ܽܘܒܳܪܳܐ ܕܣܰܗܪܳܐ ܘܰܕ݂ܟܰܘܟ̈ܒܶܐ ܠܢܽܘܗܪܳܐ ܕܠܺܠܝܳܐ: ܕܟ݂ܳܐܶܐ ܒܝܰܡܳܐ ܘܫܳܠܶܝܢ ܓܰܠܠܰܘ̈ܗܝ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="36">ܐܶܢ ܢܶܥܒܕܽܘܢ ܕܽܘܒܳܖ̈ܶܐ ܗܳܠܶܝܢ ܡܶܢ ܩܕ݂ܳܡܝ ܐܳܡܰܪ ܡܳܪܝܳܐ: ܘܳܐܦ ܙܰܪܥܳܐ ܕܺܝܣܪܳܐܶܝܠ ܢܶܒܛܠܽܘܢ: ܕܠܳܐ ܢܶܗܘܽܘܢ ܥܰܡܳܐ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="37">ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܢܶܬ݂ܡܰܫܚܽܘܢ ܫܡܰܝܳܐ ܡܶܢ ܠܥܶܠ: ܘܢܶܬ݂ܒ̈ܰܕܩܳܢ ܫܶܬܶܐܣܶܝ̈ܗ̇ ܕܰܐܪܥܳܐ ܡܶܢ ܠܬܰܚܬ: ܐܳܦ ܐܶܢܳܐ ܐܰܣܠܶܐ ܠܟܽܠܶܗ ܙܰܪܥܶܗ ܕܺܝܣܪܳܐܶܝܠ: ܥܰܠ ܟܽܠ ܡܶܕܶܡ ܕܰܥܒܰܕ݂ܘ ܐܳܡܰܪ ܡܳܪܝܳܐ.</VERS>
      <VERS vnumber="38">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܬܶܬܒܢܶܐ ܩܪܺܝܬ݂ܳܐ ܠܡܳܪܝܳܐ܆ ܡܶܢ ܡܰܓܕܠܳܐ ܕܰܚܢܳܢܳܐܶܝܠ: ܥܕ݂ܰܡܳܐ ܠܬܰܪܥܳܐ ܕܙܳܘܺܝܬ݂ܳܐ.</VERS>
      <VERS vnumber="39">ܘܢܶܦܽܘܩ ܬܽܘܒ ܚܽܘܛܳܐ ܕܰܡܫܽܘܚܬ݂ܳܐ ܠܩܽܘܒܠܶܗ: ܥܰܠ ܪܳܡܬ݂ܳܐ ܕܰܓܪܳܒ: ܘܢܶܬ݂ܟܪܶܟ݂ ܠܪܳܡܬ݂ܳܐ.</VERS>
      <VERS vnumber="40">ܘܟܽܠܶܗ ܥܽܘܡܩܳܐ ܕܫܳܕܶܝܢ ܒܶܗ ܦܶܪܬ݂ܳܐ ܘܩܶܛܡܳܐ: ܥܕ݂ܰܡܳܐ ܠܢܰܚܠܳܐ ܕܩܶܕ݂ܪܽܘܢ: ܘܰܥܕ݂ܰܡܳܐ ܠܙܳܘܺܝܬ݂ܳܐ ܕܬܰܪܥܳܐ ܕܖ̈ܰܟܫܳܐ ܡܰܕ݂ܢܚܳܝܳܐ ܩܽܘܕ݂ܫܳܐ ܠܡܳܪܝܳܐ: ܠܳܐ ܢܶܬ݂ܥܩܰܪ ܘܠܳܐ ܢܶܣܬܚܶܦ ܬܽܘܒ ܠܥܳܠܰܡ.</VERS>
    </CHAPTER>
    <CHAPTER cnumber="32">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ: ܡܶܢ ܩܕ݂ܳܡ ܡܳܪܝܳܐ: ܒܫܰܢܬ݂ܳܐ ܥܣܺܝܪܳܝܬܳܐ ܘܰܕܨܶܕܰܩܝܳܐ ܡܰܠܟܳܐ ܕܺܝܗܽܘܕܳܐ. ܗܺܝ ܗܺܝ ܬܡܳܢܰܥܶܣܖ̈ܶܐ ܠܢܰܒܽܘܒܟܰܕ݂ܢܳܨܰܪ ܡܰܠܟܳܐ ܕܒܳܒܶܠ.</VERS>
      <VERS vnumber="2">ܘܗܳܝܕܶܝܢ ܚܰܝ̈ܠܶܐ ܕܡܰܠܟܳܐ ܕܒܳܒܶܠ ܟܪܺܝܟ݂ܺܝܢ ܠܽܐܘܪܺܫܠܶܡ: ܘܶܐܪܰܡܝܳܐ ܢܒܺܝܳܐ ܟܠܶܐ ܗ̱ܘܳܐ ܒܕ݂ܳܪܰܬ݂ ܡܰܛܰܪܬ݂ܳܐ ܕܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="3">ܕܰܟ݂ܠܳܝܗܝ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܶܐܡܰܪ: ܡܶܛܽܠ ܡܳܢܳܐ ܡܶܬܢܰܒܶܐ ܐܰܢ̱ܬ ܘܳܐܡܰܪ ܐܰܢ̱ܬ: ܗܳܟܰܢܳܐ ܐܳܡܰܪ ܡܳܪܝܳܐ ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ ܒܺܐܝ̈ܕܰܘܗܝ ܕܡܰܠܟܳܐ ܕܒܳܒܶܠ: ܘܢܶܟ݂ܒܫܺܝܗ̇.</VERS>
      <VERS vnumber="4">ܘܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܶܬ݂ܦܰܠܰܛ ܡܶܢ ܐܺܝܕ݂ܳܐ ܕܟܰܠܕܳܝ̈ܶܐ: ܡܶܛܽܠ ܕܡܶܫܬܠܳܡܽܘ ܢܶܫܬܠܶܡ ܒܺܐܝ̈ܕܰܘܗܝ ܕܡܰܠܟܳܐ ܕܒܳܒܶܠ: ܘܰܢܡܰܠܶܠ ܦܽܘܡܶܗ ܥܰܡ ܦܽܘܡܶܗ: ܘܥܰܝ̈ܢܰܘܗܝ ܠܥܰܝ̈ܢܰܘܗܝ ܢܶܚ̈ܙܝܳܢ.</VERS>
      <VERS vnumber="5">ܘܰܠܒܳܒܶܠ ܢܰܘܒܠܺܝܘܗܝ ܠܨܶܕܰܩܝܳܐ: ܘܬܰܡܳܢ ܢܶܗܘܶܐ ܥܕ݂ܰܡܳܐ ܠܝܰܘܡܳܐ ܕܦܳܩܶܕ݂ ܐ̱ܢܳܐ ܠܶܗ ܐܳܡܰܪ ܡܳܪܝܳܐ: ܡܶܛܽܠ ܕܬܶܬܟܰܬܫܽܘܢ ܥܰܡ ܟܰܠܕ݂ܳܝ̈ܶܐ ܘܠܳܐ ܬܶܙܟܽܘܢ.</VERS>
      <VERS vnumber="6">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.</VERS>
      <VERS vnumber="7">ܗܳܐ ܢܰܚܡܳܐܶܝܠ ܒܰܪ ܫܳܠܽܘܡ ܕܳܕ݂ܳܟ݂ ܐܳܬܶܐ ܠܘܳܬܳܟ݂: ܘܳܐܡܰܪ: ܙܒܶܢ ܠܳܟ݂ ܚܰܩܠܝ ܕܒܰܥܢܳܬܽܘܬ݂ ܕܒܰܐܪܥܳܐ ܕܒܶܢܝܳܡܶܝܢ: ܡܶܛܽܠ ܕܠܳܟ݂ ܙܳܕ݂ܩܳܐ ܝܳܪܬܽܘܬ݂ܳܐ ܠܡܶܙܒܰܢ.</VERS>
      <VERS vnumber="8">ܘܶܐܬ݂ܳܐ ܠܘܳܬ݂ܝ ܢܰܚܡܳܐܶܝܠ ܒܰܪ ܕܳܕ݂ܝ: ܐܰܝܟ݂ ܦܶܬܓ݂ܳܡܶܗ ܕܡܳܪܝܳܐ ܠܕ݂ܳܪܰܬ݂ ܡܰܛܰܪܬ݂ܳܐ: ܘܶܐܡܰܪ ܠܺܝ: ܙܒܶܢ ܠܳܟ݂ ܚܰܩܠܝ ܕܒܰܥܢܳܬܽܘܬ݂ ܕܒܰܐܪܥܳܐ ܕܒܶܢܝܳܡܶܝܢ: ܡܶܛܽܠ ܕܠܳܟ݂ ܙܳܕ݂ܩܳܐ ܝܳܪܬܽܘܬ݂ܳܐ: ܘܠܳܟ݂ ܘܳܠܝܳܐ. ܙܒܶܢܶܝܗ̇ ܠܳܟ݂.</VERS>
      <VERS vnumber="9">ܘܝܶܕ݂ܥܶ݀ܬ݂ ܕܦܶܬܓ݂ܳܡܶܗ ܗ̱ܘ ܕܡܳܪܝܳܐ: ܘܙܶܒܢܶ݀ܬ݂ ܚܰܩܠܳܐ ܡܶܢ ܢܰܚܡܳܐܶܝܠ ܒܰܪ ܕܳܕ݂ܝ ܕܒܰܥܢܳܬܽܘܬ݂: ܘܬܶܩܠܶܬ݂ ܠܶܗ ܟܶܣܦܳܐ: ܫܰܒܥܳܐ ܡܰܬ݂ܩܳܠܺܝ̈ܢ ܘܥܶܣܪܳܐ ܕܟܶܣܦܳܐ.</VERS>
      <VERS vnumber="10">ܘܟܶܬܒܶ݀ܬ݂ ܫܛܳܖ̈ܶܐ ܘܚܰܬܡܶ݀ܬ݂ ܘܣܰܗܕܶܬ ܣܳܗ̈ܕܶܐ: ܘܬܶܩܠܶܬ݂ ܟܶܣܦܳܐ ܒܡܰܣܰܐܬ݂ܳܐ.</VERS>
      <VERS vnumber="11">ܘܢܶܣܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ: ܕܰܚܬܺܝܡ ܒܦܽܘܩܕܳܢܳܐ ܘܰܒܢܳܡܽܘܣܳܐ ܘܰܕܠܳܐ ܡܚܰܬܰܡ.</VERS>
      <VERS vnumber="12">ܘܝܶܗܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ ܠܒܰܪܽܘܟ݂ ܒܰܪ ܢܺܪܝܳܐ: ܒܰܪ ܡܥܰܣܝܳܐ: ܠܥܺܝܢ ܢܰܚܡܳܐܶܝܠ ܒܰܪ ܕܳܕ݂ܝ: ܘܰܠܥܺܝܢ ܣܳܗ̈ܕܶܐ ܕܰܟ݂ܬܺܝܒܺܝܢ ܒܰܫܛܳܖ̈ܶܐ ܕܰܙܒܺܝܢܬ݂ܳܐ: ܘܰܠܥܺܝܢ ܟܽܠܗܽܘܢ ܝܽܘ̈ܕܳܝܶܐ ܕܝܳܬܒܺܝܢ ܒܕ݂ܳܪܰܬ݂ ܡܰܛܰܪܬ݂ܳܐ.</VERS>
      <VERS vnumber="13">ܘܦܰܩܕܶܬ݂ ܠܒܰܪܽܘܟ݂ ܠܥܺܢܰܝ̈ܗܽܘܢ ܘܶܐܡܪܶܬ݂.</VERS>
      <VERS vnumber="14">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܣܰܒ ܫܛܳܖ̈ܶܐ ܗܳܠܶܝܢ: ܫܛܳܪܳܐ ܗܳܢܳܐ ܕܰܙܒܺܝܢܬ݂ܳܐ ܕܰܚܬܺܝܡ: ܘܰܫܛܳܪܳܐ ܗܳܢܳܐ ܕܠܳܐ ܡܚܰܬܰܡ: ܘܰܐܪܡܳܐ ܐܶܢܽܘܢ ܒܡܳܐܢܳܐ ܕܦܰܚܳܪܳܐ: ܕܢܶܬܢܰܛܪܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="15">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܡܶܟܺܝܠ ܢܶܙܕܰܒܢܽܘܢ ܒ̈ܳܬܶܐ ܘܚܰܩ̈ܠܳܬ݂ܳܐ: ܘܟܰܖ̈ܡܶܐ ܒܰܐܪܥܳܐ ܗܳܕܶܐ.</VERS>
      <VERS vnumber="16">ܘܨܰܠܺܝܬ݂ ܩܕ݂ܳܡ ܡܳܪܝܳܐ: ܡܶܢ ܒܳܬܰܪ ܕܝܶܗܒܶ݀ܬ݂ ܫܛܳܖ̈ܶܐ ܕܰܙܒܺܝܢܬ݂ܳܐ ܠܒܰܪܽܘܟ݂ ܒܰܪ ܢܶܪܝܳܐ.</VERS>
      <VERS vnumber="17">ܘܨܰܠܺܝ݀ܬ݂ ܩܕ݂ܳܡ ܡܳܪܝܳܐ ܘܶܐܡܪܶܬ݂: ܒܒܳܥܘ ܡܳܪܝܳܐ ܐܰ‌ܠܳܗܳܐ: ܗܳܐ ܐܰܢ̱ܬ ܥܒܰܕܬ ܫܡܰܝܳܐ ܘܰܐܪܥܳܐ: ܒܚܰܝܠܳܟ݂ ܪܰܒܳܐ ܘܒܰܕܪܳܥܳܟ݂ ܪܳܡܳܐ: ܘܠܳܐ ܛܫܶܐ ܡܶܢ ܩܕ݂ܳܡܝܟ ܟܠ ܦܶܬܓܳܡ.</VERS>
      <VERS vnumber="18">ܥܳܒܶܕ݂ ܛܰܝܒܽܘܬ݂ܳܐ ܠܰܐܠܦ̈ܶܐ ܕܕ݂ܳܖ̈ܶܐ: ܦܳܪܰܥ ܚܛܳܗ̈ܶܐ ܕܰܐܒܳܗ̈ܶܐ ܠܥܽܘܒܳܐ ܕܰܒܢܰܝ̈ܗܽܘܢ ܒܳܬ݂ܰܪܗܽܘܢ: ܐܰ‌ܠܳܗܳܐ ܪܰܒܳܐ: ܘܓܰܢ̱ܒܳܪܳܐ: ܘܰܕ݂ܚܺܝܠܳܐ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="19">ܕܪܰܒܳܐ ܬܰܪܥܺܝܬܶܗ ܘܣܰܓܺܝܐܺܝܢ ܥܒܳܕ݂ܰܘ̈ܗܝ: ܘܥܰܝ̈ܢܰܘܗܝ ܦܬܺܝ̈ܚܳܢ ܥܰܠ ܟܽܠܗܶܝܢ ܐܽܘܖ̈ܚܳܬ݂ܗܽܘܢ ܕܰܒܢܰܝ̈ܢܳܫܳܐ: ܕܬܶܬܶܠ ܠܓܰܒܪܳܐ ܐܰܝܟ݂ ܐܽܘܖ̈ܚܳܬܶܗ: ܘܰܐܝܟ ܦܺܐܖ̈ܰܝ ܥܒܳܕ݂ܰܘ̈ܗܝ.</VERS>
      <VERS vnumber="20">ܕܰܥܒܰܕܬ ܐܳܬܘ̈ܳܬ݂ܳܐ ܪܰܘܖ̈ܒܳܬ݂ܳܐ: ܘܬܶܕ݂ܡܖ̈ܳܬ݂ܳܐ ܒܰܐܪܥܳܐ ܕܡܶܨܪܶܝܢ ܥܕ݂ܰܡܳܐ ܠܝܰܘܡܳܢܳܐ: ܠܺܝܣܪܳܐܶܝܠ ܒܶܝܬ݂ ܒܢܰܝ̈ ܐ̱ܢܳܫܳܐ: ܘܰܥܒܰܕܬ ܠܳܟ݂ ܫܡܳܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="21">ܘܰܐܦܩܶܬ ܠܥܰܡܳܟ݂ ܝܺܣܪܳܐܶܝܠ ܡܶܢ ܐܰܪܥܳܐ ܕܡܶܨܪܶܝܢ: ܒܳܐܬܘ̈ܳܬ݂ܳܐ ܘܰܒܬܶܕܡܖ̈ܳܬ݂ܳܐ: ܘܒܺܐܝܕ݂ܳܐ ܬܰܩܺܝܦܬܳܐ: ܘܒܰܕ݂ܪܳܥܳܐ ܪܳܡܳܐ: ܘܰܒܚܶܙܘܳܐ ܪܰܒܳܐ.</VERS>
      <VERS vnumber="22">ܘܝܰܗܒܬ ܠܗܽܘܢ ܐܰܪܥܳܐ ܗܳܕܶܐ ܕܺܝܡܰܝܬ ܠܰܐܒܳܗܰܝ̈ܗܽܘܢ ܠܡܶܬܰܠ ܠܗܽܘܢ: ܐܰܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ.</VERS>
      <VERS vnumber="23">ܘܶܐܬܰܘ ܘܝܰܪܬܽܘܗ̇: ܘܠܳܐ ܫܡܰܥܘ ܒܩܳܠܳܟ݂: ܘܰܒܢܳܡܽܘܣܳܟ݂ ܠܳܐ ܗܰܠܶܟ݂ܘ: ܘܟ݂ܽܠ ܕܦܰܩܶܕܬ ܐܶܢܽܘܢ ܠܡܶܥܒܰܕ݂ ܠܳܐ ܥ̣ܒܰܕ݂ܘ: ܘܡܰܛܝܰܬ݂ ܐܶܢܽܘܢ ܟܽܠܳܗ̇ ܗܳܕܶܐ ܒܺܝܫܬܳܐ.</VERS>
      <VERS vnumber="24">ܗܳܐ ܟܡܺܐܢ̈ܶܐ ܐܶܬܰܘ ܥܰܠ ܩܪܺܝܬ݂ܳܐ ܗܳܕܶܐ ܠܡܶܐܚܕܳܗ̇: ܘܰܩܪܺܝܬ݂ܳܐ ܐܶܫܬܰܠܡܰܬ݂ ܠܳܗ̇ ܒܺܐܝܕ݂ܳܐ ܕܟܰܠܕܳܝ̈ܶܐ ܕܡܶܬܟܰܬܫܺܝܢ ܥܠܶܝܗ̇܆ ܡܶܢ ܩܕ݂ܳܡ ܚܰܪܒܳܐ: ܘܟܰܦܢܳܐ ܘܡܰܘܬܳܢܳܐ: ܘܡܶܕܶܡ ܕܶܐܡܰܪܬ ܗܘܳܐ ܘܗܳܐ ܚܙܺܝ݀ܬ݂.</VERS>
      <VERS vnumber="25">ܘܰܐܢ̱ܬ ܐܶܡܰܪܬ ܠܝܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܙܒܶܢ ܠܳܟ݂ ܚܰܩܠܳܐ ܒܟܶܣܦܳܐ: ܘܣܰܗܶܕ݂ ܣܳܗ̈ܕܶܐ: ܘܗܳܐ ܩܪܺܝܬ݂ܳܐ ܐܶܫܬܰܠܡܰܬ݂ ܠܳܗ̇ ܒܺܐܝܕ݂ܳܐ ܕܟܰܠܕ݂ܳܝ̈ܶܐ.</VERS>
      <VERS vnumber="26">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.</VERS>
      <VERS vnumber="27">ܐܶܢܳܐ ܐ̱ܢܳܐ ܡܳܪܝܳܐ ܐܰ‌ܠܳܗܳܐ ܕܟ݂ܽܠ ܒܣܰܪ ܕܰܠܡܳܐ ܡܶܢ ܩܕ݂ܳܡܝ ܛܫܶܐ ܡܶܕܶܡ.</VERS>
      <VERS vnumber="28">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ ܒܺܐܝܕ݂ܳܐ ܕܟܰܠܕܳܝ̈ܶܐ: ܘܒܺܐܝܕ݂ܶܗ ܕܰܢܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܘܢܶܟ݂ܒܫܺܝܗ̇.</VERS>
      <VERS vnumber="29">ܘܢܺܐܬܽܘܢ ܟܰܠܕܳܝ̈ܶܐ ܘܢܶܥܒܕܽܘܢ ܩܪܳܒܳܐ ܥܰܠ ܩܪܺܝܬ݂ܳܐ ܗܳܕܶܐ: ܘܢܶܥܩܪܽܘܢܳܗ̇ ܠܰܩܪܺܝܬ݂ܳܐ ܗܳܕܶܐ: ܘܢܰܘܩܕܽܘܢܳܗ̇ ܒܢܽܘܪܳܐ: ܘܒ̈ܳܬܶܐ ܕܣ̣ܳܡܘ ܒܶܣ̈ܡܶܐ ܥܰܠ ܐܶܓܳܖ̈ܰܝܗܽܘܢ ܠܒܰܥܠܳܐ: ܘܢܰܩ̣ܺܝܘ ܢܽܘܩܳܝ̈ܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ ܕܢܰܪܓܙܽܘܢܳܢܝ.</VERS>
      <VERS vnumber="30">ܡܶܛܽܠ ܕܰܗܘܰܘ ܒܢܰܝ̈ ܝܺܣܪܳܐܶܝܠ: ܘܰܒܢܰܝ̈ ܝܺܗܽܘܕܳܐ: ܥܳܒܕܺܝܢ ܕܒܺܝܫ ܩܕ݂ܳܡܝ ܡܶܢ ܛܰܠܝܽܘܬܗܽܘܢ: ܡܶܛܽܠ ܕܰܒܢܰܝ̈ ܝܺܣܪܳܐܶܝܠ ܡܰܪܓܙܺܝܢ ܠܺܝ ܒܰܥܒܳܕ݂ ܐܺܝܕܰܝ̈ܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="31">ܘܡܶܛܽܠܬܗܽܘܢ ܗܘܳܐ ܪܽܘܓ݂ܙܝ ܘܚܶܡܬ݂ܝ ܥܰܠ ܩܪܺܝܬ݂ܳܐ ܗܳܕܶܐ: ܡܶܢ ܝܰܘܡܳܐ ܕܰܒܢܰܐܗ̇ ܘܰܥܕ݂ܰܡܳܐ ܠܝܰܘܡܳܢܳܐ: ܠܡܰܥܒܳܪܽܘܬ݂ܳܗ̇ ܡܶܢ ܩܕ݂ܳܡ ܐܰܦܰܝ̈.</VERS>
      <VERS vnumber="32">ܥܰܠ ܟܽܠܗܶܝܢ ܒܺܝ̈ܫܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ: ܘܕܰܒܢܰܝ̈ ܝܺܗܽܘܕܳܐ ܕܰܥܒܰܕ݂ܘ ܠܡܰܪܓܳܙܽܘܬ݂ܰܢܝ: ܗܶܢܽܘܢ ܘܡܰܠܟܰܝ̈ܗܽܘܢ: ܘܪܰܘܖ̈ܒܳܢܰܝܗܽܘܢ: ܘܟ݂ܳܗܢܰܝ̈ܗܽܘܢ: ܘܰܢܒܺܝܰܝ̈ܗܽܘܢ: ܘܓܰܒܖ̈ܶܐ ܕܺܝܗܽܘܕ݂ܳܐ: ܘܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="33">ܘܰܐܦܢܺܝܘ ܠܺܝ ܩܕ݂ܳܠܗܽܘܢ ܘܠܳܐ ܐܰܦܰܝ̈ܗܽܘܢ: ܘܰܐܠܦܶ݀ܬ݂ ܐܶܢܽܘܢ: ܩܰܕܡܶܬ݂ ܘܰܐܠܦܶ݀ܬ: ܘܠܳܐ ܫܳܡܥܺܝܢ ܠܰܡܩܰܒܳܠܽܘ ܡܰܪܕܽܘܬ݂ܳܐ.</VERS>
      <VERS vnumber="34">ܘܣ̣ܳܡܘ ܛܰܢܦܽܘܬ݂ܗܽܘܢ ܒܒܰܝܬܳܐ ܕܶܐܬܩܪܺܝ ܫܶܡܝ ܥܠܰܘܗܝ: ܘܛܰܡܐܗܝ.</VERS>
      <VERS vnumber="35">ܘܰܒ̣ܢܰܘ ܥܠܰܘ̈ܳܬ݂ܳܐ ܠܒܰܥܠܳܐ ܒܬܰܦܰܬ݂ ܕܰܒܢܰܚܠܳܐ ܕܒܰܪ ܗܳܢܽܘܡ: ܠܡܰܘܩܳܕ݂ܽܘ ܒܢܰܝ̈ܗܽܘܢ ܘܰܒ̈ܢܳܬܗܽܘܢ ܠܰܐܡܠܶܟ݂: ܕܠܳܐ ܦܰܩܕܶܬ݂ ܘܠܳܐ ܣܶܠܩܰܬ݂ ܥܰܠ ܠܶܒܝ: ܕܢܶܥܒܕܽܘܢ ܛܰܢܦܽܘܬ݂ܳܐ ܗܳܕܶܐ ܘܢܰܚܛܽܘܢ ܠܺܝܗܽܘܕܳܐ.</VERS>
      <VERS vnumber="36">ܗܳܫܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ. ܥܰܠ ܩܪܺܝܬ݂ܳܐ ܗܳܕܶܐ ܕܳܐܡܪܺܝܢ ܐܢ̱ܬܽܘܢ ܐܶܫܬܰܠܡܰܬ݂ ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܒܚܰܪܒܳܐ ܘܒܟܰܦܢܳܐ ܘܒܡܰܘܬܳܢܳܐ.</VERS>
      <VERS vnumber="37">ܗܳܐ ܡܟܰܢܶܫ ܐ̱ܢܳܐ ܠܗܽܘܢ ܡܶܢ ܟܽܠܗܶܝܢ ܐܰܖ̈ܥܳܬ݂ܳܐ ܕܒܰܕܪܶܬ ܐܶܢܽܘܢ ܠܬܰܡܳܢ: ܒܪܽܘܓ݂ܙܝ ܘܰܒܚܶܡܬ݂ܝ ܒܪܽܘܓܙܳܐ ܪܰܒܳܐ: ܘܰܐܗܦܶܟ݂ ܐܶܢܽܘܢ ܠܰܐܬ݂ܪܳܐ ܗܳܢܳܐ: ܘܰܐܘܬܶܒ ܐܶܢܽܘܢ ܒܫܶܠܝܳܐ.</VERS>
      <VERS vnumber="38">ܘܢܶܗܘܽܘܢ ܠܺܝ ܥܰܡܳܐ: ܘܶܐܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ.</VERS>
      <VERS vnumber="39">ܘܶܐܬܶܠ ܠܗܽܘܢ ܠܶܒܳܐ ܚܰܕ݂ܬ݂ܳܐ܆ ܘܪܽܘܚܳܐ ܚܕܰܬ݂ܳܐ: ܠܡܶܕ݂ܚܰܠ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ: ܘܢܰܛܐܶܒ ܠܗܽܘܢ ܠܗܽܘܢ ܘܠܰܒܢܰܝ̈ܗܽܘܢ ܒܳܬ݂ܰܪܗܽܘܢ.</VERS>
      <VERS vnumber="40">ܘܰܐܩܺܝܡ ܠܗܽܘܢ ܩܝܳܡܳܐ ܠܥܳܠܰܡ: ܕܠܳܐ ܐܶܗܦܽܘܟ݂ ܡܶܢܗܽܘܢ ܠܡܰܛܐܳܒܽܘ ܠܗܽܘܢ: ܘܕܶܚܠܰܬܝ ܐܶܬܶܠ ܒܠܶܒܗܽܘܢ ܕܠܳܐ ܢܶܣܛܽܘܢ ܡܶܢܝ.</VERS>
      <VERS vnumber="41">ܘܶܐܚܰܕܶܐ ܐܶܢܽܘܢ ܘܢܰܛܐܶܒ ܠܗܽܘܢ: ܘܶܐܨܽܘܒ ܐܶܢܽܘܢ ܒܰܐܪܥܳܐ ܗܳܕܶܐ ܒܩܽܘܫܬܳܐ: ܒܟܽܠܶܗ ܠܶܒܝ ܘܰܒܟܽܠܳܗ̇ ܢܰܦܫܝ.</VERS>
      <VERS vnumber="42">ܗܳܟܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܰܐܝܬܺܝ݀ܬ݂ ܥܰܠ ܥܰܡܳܐ ܗܳܢܳܐ ܟܽܠܳܗ̇ ܒܺܝܫܬܳܐ ܗܳܕܶܐ ܪܰܒܬ݂ܳܐ: ܗܳܟܰܢܳܐ ܡܰܝܬܶܐ ܐ̱ܢܳܐ ܥܠܰܝܗܽܘܢ. ܟܽܠܳܗ̇ ܛܳܒܬܳܐ ܕܳܐܡܰܪ ܐ̱ܢܳܐ ܥܠܰܝܗܽܘܢ.</VERS>
      <VERS vnumber="43">ܘܢܶܙܕܰܒ̈ܢܳܢ ܚܰܩ̈ܠܳܬ݂ܳܐ ܒܰܐܪܥܳܐ ܗܳܕܶܐ: ܕܳܐܡܪܺܝܬܽܘܢ ܚܰܪܒܳܐ ܗ̱ܝ ܡܶܢ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܶܐܫܬܰܠܡܰܬ݂ ܒܺܐܝܕ݂ܳܐ ܕܟܰܠܕܳܝ̈ܶܐ.</VERS>
      <VERS vnumber="44">ܚܰܩ̈ܠܳܬ݂ܳܐ ܒܟܶܣܦܳܐ ܢܶܙܒܢܽܘܢ: ܘܢܶܟ݂ܬܒܽܘܢ ܫܛܳܖ̈ܶܐ ܘܰܢܚܰܬܡܽܘܢ: ܘܰܢܣܰܗܕܽܘܢ ܣܳܗ̈ܕܶܐ: ܒܰܐܪܥܳܐ ܕܒܶܢܝܳܡܶܝܢ: ܘܒܰܚܕ݂ܳܖ̈ܶܝܗ̇ ܕܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕ݂ܳܐ ܘܒܩܽܘܖ̈ܝܳܐ ܕܛܽܘܖ̈ܶܐ: ܘܰܒܩܽܘܖ̈ܝܳܐ ܕܦܰܩ̈ܥܳܬ݂ܳܐ: ܘܒܩܽܘܖ̈ܝܳܐ ܕܬܰܝܡܢܳܐ: ܘܰܐܗܦܶܟ݂ ܫܒܺܝܬܗܽܘܢ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="33">
      <VERS vnumber="1">ܘܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܕܬܰܪܬܶܝܢ ܙܰܒܢܺܝ̈ܢ: ܟܰܕ݂ ܟܠܶܐ ܗ̱ܘܳܐ ܥܕܰܟܺܝܠ ܒܕ݂ܳܪܰܬ݂ ܡܰܛܰܪܬ݂ܳܐ: ܘܶܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ: ܕܥܰܒܕܳܟ݂ ܘܓܰܒܠܳܟ݂ ܘܰܐܬ݂ܩܢܳܟ݂ ܡܳܪܝܳܐ ܫܡܶܗ.</VERS>
      <VERS vnumber="3">ܩܪܺܝܢܝ ܘܶܐܥܢܶܝܟ݂: ܘܶܐܚܰܘܶܝܟ݂ ܪܰܘܖ̈ܒܳܬ݂ܳܐ ܘܥܰܫܺܝ̈ܢܳܬ݂ܳܐ ܕܠܳܐ ܝܺܕܰܥܬܽܘܢ.</VERS>
      <VERS vnumber="4">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܰܠ ܒ̈ܳܬܶܐ ܕܰܩܪܺܝܬ݂ܳܐ ܗܳܕܶܐ: ܘܥܰܠ ܒ̈ܳܬܶܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܕܰܥ̣ܩܰܪܘ ܐܶܢܽܘܢ ܓܰܝܳܣ̈ܶܐ ܒܚܰܪܒܳܐ.</VERS>
      <VERS vnumber="5">ܕܶܐܬ݂ܰܘ ܠܡܶܬܟܰܬܳܫܽܘ ܥܰܡ ܟܰܠܕܳܝ̈ܶܐ: ܘܰܠܡܶܡܠܳܐ ܐܶܢܽܘܢ ܦܰܓܖ̈ܶܐ ܕܰܒܢܰܝ̈ܢܳܫܳܐ: ܕܩܰܛܠܶܬ݂ ܒܪܽܘܓܙܝ ܘܰܒܚܶܡܬܝ: ܘܰܐܗܦܟܶ݀ܬ݂ ܐܰܦܰܝ̈ ܡܶܢ ܩܪܺܝܬ݂ܳܐ ܗܳܕܶܐ: ܥܰܠ ܟܽܠܳܗ̇ ܒܺܝܫܬܳܐ ܕܰܥ̣ܒܰܕ݂ܘ ܩܕ݂ܳܡܝ.</VERS>
      <VERS vnumber="6">ܗܳܐ ܡܰܣܶܩ ܐ̱ܢܳܐ ܠܳܗ̇ ܠܢܽܘܓܪܳܐ ܐܳܣܝܳܐ ܘܰܐܣܶܐ ܐܶܢܽܘܢ: ܘܶܐܓܠܶܐ ܠܗܽܘܢ ܫܒܺܝ̈ܠܶܐ ܕܰܫܠܳܡܳܐ ܘܕ݂ܗܰܝܡܳܢܽܘܬ݂ܳܐ.</VERS>
      <VERS vnumber="7">ܘܰܐܗܦܶܟ݂ ܫܒܺܝܬ݂ܳܐ ܕܺܝܗܽܘܕ݂ܳܐ: ܘܰܫܒܺܝܬ݂ܳܐ ܕܺܝܣܪܳܐܶܝܠ: ܘܶܐܒܢܶܐ ܐܶܢܽܘܢ ܐܰܝܟ݂ ܕܡܶܢ ܩܕ݂ܺܝܡ: ܘܰܐܛܐܶܒ ܠܗܽܘܢ ܐܰܝܟ݂ ܕܡܶܢ ܪܺܝܫܺܝܬ݂ܳܐ.</VERS>
      <VERS vnumber="8">ܘܶܐܕܰܟܶܐ ܐܶܢܽܘܢ ܡܶܢ ܟܽܠܶܗ ܥܰܘܠܗܽܘܢ ܕܰܚ̣ܛܰܘ ܠܺܝ: ܘܶܐܫܒܽܘܩ ܠܟܽܠܗܽܘܢ ܚܰܘ̈ܒܰܝܗܽܘܢ ܕܰܚ̣ܛܰܘ ܠܺܝ ܘܕܰܐܥܠܺܝܘ ܒܺܝ.</VERS>
      <VERS vnumber="9">ܘܬܶܗܘܶܐ ܠܺܝ ܠܰܫܡܳܐ ܘܰܠܒܽܘܣܳܡܳܐ: ܘܰܠܚܰܕܽܘܬ݂ܳܐ ܘܰܠܫܽܘܒܗܳܪܳܐ ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܘܢܶܫܡܥܽܘܢ ܟܽܠܳܗ̇ ܛܳܒܬܳܐ ܕܥܳܒܶܕ݂ ܐ̱ܢܳܐ ܥܰܡܗܽܘܢ: ܘܢܶܕ݂ܚܠܽܘܢ ܘܢܶܪܓܙܽܘܢ ܥܰܠ ܟܽܠܳܗ̇ ܛܳܒܬܳܐ: ܘܥܰܠ ܟܽܠܶܗ ܫܠܳܡܳܐ ܕܥܳܒܶܕ݂ ܐ̱ܢܳܐ ܠܗܽܘܢ.</VERS>
      <VERS vnumber="10">ܗܳܟܰܢܳܐ ܐܳܡܰܪ ܡܳܪܝܳܐ: ܬܽܘܒ ܢܶܫܬܡܰܥ ܒܰܐܬܪܳܐ ܗܳܢܳܐ: ܕܳܐܡܪܺܝܢ ܐܢ̱ܬܽܘܢ ܚܪܶܒ ܗ̱ܘ ܡܶܢ ܒܠܰܝ ܐ̱ܢܳܫܳܐ ܘܡܶܢ ܒܠܰܝ ܒܥܺܝܪܳܐ: ܒܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܝܶܗ̇ ܕܽܐܘܪܺܫܠܶܡ: ܕܚܰܪܒܺܝܢ ܡܶܢ ܒܠܰܝ ܐ̱ܢܳܫܳܐ: ܘܡܶܢ ܒܠܰܝ ܕܝܳܬܶܒ ܘܡܶܢ ܒܠܰܝ ܒܥܺܝܪܳܐ.</VERS>
      <VERS vnumber="11">ܩܳܠܳܐ ܕܰܕ݂ܝܳܨܳܐ ܘܩܳܠܳܐ ܕܚܰܕܽܘܬ݂ܳܐ: ܩܳܠܳܐ ܕܚܰܬܢܳܐ: ܘܩܳܠܳܐ ܕܟܰܠܬ݂ܳܐ: ܩܳܠܳܐ ܕܳܐܡܪܺܝܢ ܐܰܘܕܰܘ ܠܡܳܪܝܳܐ ܚܰܝܠܬ݂ܳܢܳܐ: ܕܛܳܒ ܗ̱ܘ ܡܳܪܝܳܐ ܘܒܰܣܺܝܡ ܗ̱ܘ̣: ܘܠܥܳܠܰܡ ܛܰܝܒܽܘܬܶܗ: ܘܡܰܝܬܶܝܢ ܬܰܘܕܺܝܬ݂ܳܐ ܠܒܰܝܬܶܗ ܕܡܳܪܝܳܐ: ܡܶܛܽܠ ܕܰܐܗܦܶܟ݂ ܫܒܺܝܬܶܗ ܕܰܐܪܥܳܐ ܐܰܝܟ݂ ܕܰܒܩܰܕ݂ܡܳܝܬ݂ܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="12">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܡܶܟܺܝܠ ܢܶܗܘܶܐ ܒܰܐܬܪܳܐ ܗܳܢܳܐ: ܕܰܚܪܶܒ ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ ܘܒܟܽܠܗܶܝܢ ܩܽܘܖ̈ܝܶܗ: ܕܰܝܖ̈ܶܐ ܕܖ̈ܳܥܰܘܳܬ݂ܳܐ ܘܡܰܪܒܥܳܐ ܕܥܳܢ̈ܳܐ.</VERS>
      <VERS vnumber="13">ܒܩܽܘܖ̈ܝܳܐ ܕܛܽܘܖ̈ܶܐ: ܘܒܩܽܘܖ̈ܝܳܐ ܕܦܰܩ̈ܥܳܬ݂ܳܐ: ܘܰܒܩܽܘܖ̈ܝܳܐ ܕܬܰܝܡܢܳܐ: ܘܒܰܐܪܥܳܐ ܕܒܶܢܝܳܡܶܝܢ: ܘܒܰܚܕ݂ܖ̈ܶܝܗ̇ ܕܽܐܘܪܺܫܠܶܡ: ܘܰܒܩܽܘܖ̈ܝܳܐ ܕܺܝܗܽܘܕ݂ܳܐ: ܡܶܟܺܝܠ ܬܶܥܒܰܪ ܥܳܢ̈ܳܐ ܥܰܠ ܐܺܝܕܰܝ̈ ܡܰܢܳܝܳܐ ܐܳܡܰܪ ܡܳܪܝܳܐ.</VERS>
      <VERS vnumber="14">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܩܺܝܡ ܦܶܬܓ݂ܳܡ̈ܶܐ ܛܳܒ̈ܶܐ ܕܶܐܡܪܶܬ݂ ܥܰܠ ܕܒܶܝܬ݂ ܝܺܣܪܳܐܶܝܠ ܘܥܰܠ ܕܒܶܝܬ݂ ܝܺܗܽܘܕ݂ܳܐ ܐܳܡܰܪ ܡܳܪܝܳܐ.</VERS>
      <VERS vnumber="15">ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ: ܐܰܨܡܰܚ ܠܕܰܘܺܝܕ݂ ܨܶܡܚܳܐ ܕܙܰܕܺܝܩܽܘܬ݂ܳܐ: ܘܢܰܡܠܶܟ݂ ܒܡܰܠܟܽܘܬ݂ܳܐ: ܘܢܶܣܬܰܟܰܠ: ܘܢܶܥܒܰܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܰܐܪܥܳܐ.</VERS>
      <VERS vnumber="16">ܒܝܰܘ̈ܡܳܬܳܐ ܗܳܢܽܘܢ ܢܶܬܦܪܶܩ ܝܺܗܽܘܕ݂ܳܐ: ܐܘܪܺܫܠܶܡ ܬܶܫܪܶܐ ܒܫܶܠܝܳܐ: ܘܗܳܢܰܘ ܫܡܶܗ ܕܢܶܩܪܽܘܢܶܗ: ܡܳܪܝܳܐ ܙܶܕ݂ܩܰܢ.</VERS>
      <VERS vnumber="17">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܠܳܐ ܢܶܥܢܰܕ ܠܕܰܘܺܝܕ݂ ܒܪܳܐ ܕܝܳܬܶܒ ܥܰܠ ܟܽܘܪܣܝܳܐ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="18">ܘܰܠܟܳܗ̈ܢܶܐ ܘܰܠܠܶܘܳܝ̈ܶܐ: ܠܳܐ ܢܶܥܢܰܕ݂ ܓܰܒܪܳܐ ܡܶܢ ܩܕ݂ܳܡܝ: ܕܡܰܣܶܩ ܥܠܳܬ݂ܳܐ ܘܥܳܒܶܕ݂ ܕܶܒܚܬ݂ܳܐ: ܘܣܳܐܶܡ ܒܶܣ̈ܡܶܐ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
      <VERS vnumber="19">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.</VERS>
      <VERS vnumber="20">ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܡܶܫܟܚܺܝܢ ܐܢ̱ܬܽܘܢ ܠܰܡܒܰܛܳܠܽܘ ܕܽܘܒܳܖ̈ܰܝ ܕܺܐܝܡܳܡܳܐ: ܘܕ݂ܽܘܒܳܖ̈ܰܝ ܕܠܺܠܝܳܐ: ܕܠܳܐ ܢܶܗܘܶܐ ܐܺܝܡܳܡܳܐ ܘܠܺܠܝܳܐ ܒܙܰܒܢܗܽܘܢ.</VERS>
      <VERS vnumber="21">ܐܳܦ ܩܝܳܡܝ ܕܡܶܠܟܶ݀ܬ݂ ܠܕܰܘܺܝܕ݂ ܥܰܒܕܝ ܢܶܬܒܰܛܰܠ: ܕܠܳܐ ܢܶܗܘܶܐ ܠܶܗ ܒܪܳܐ ܕܢܰܡܠܶܟ݂ ܥܰܠ ܟܽܘܪܣܝܶܗ: ܘܰܠܟܳܗ̈ܢܶܐ ܘܰܠܠܶܘܳܝ̈ܶܐ ܡܫܰܡܫܳܢܰܝ̈.</VERS>
      <VERS vnumber="22">ܐܰܝܟ݂ ܕܠܳܐ ܡܶܬܡܢܶܐ ܚܰܝܠܳܐ ܕܰܫܡܰܝܳܐ: ܘܠܳܐ ܡܶܬܬܟ݂ܺܝܠ ܚܳܠܳܐ ܕܝܰܡܳܐ: ܗܳܟܰܢܳܐ ܐܰܣܓܶܐ ܙܰܪܥܶܗ ܕܕܰܘܺܝܕ݂ ܥܰܒܕܝ: ܘܰܕ݂ܠܶܘܳܝ̈ܶܐ ܕܰܡܫܰܡܫܺܝܢ ܠܺܝ.</VERS>
      <VERS vnumber="23">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.</VERS>
      <VERS vnumber="24">ܠܳܐ ܚܳܙܶܐ ܐܰܢ̱ܬ ܡܶܕܶܡ ܕܳܐܡܪܺܝܢ ܥܰܡܳܐ: ܕܬܰܪܬܶܝܢ ܫܰܖ̈ܒܳܢ ܕܰܓܒܳܐ ܡܳܪܝܳܐ ܐܰܣܠܺܝ ܐܶܢܶܝܢ: ܘܰܠܥܰܡܝ ܡܰܪܓܙܺܝܢ ܕܠܳܐ ܢܶܗܘܶܐ ܥܰܡܳܐ ܩܕ݂ܳܡܝ.</VERS>
      <VERS vnumber="25">ܗܳܟܰܢܳܐ ܐܳܡܰܪ ܡܳܪܝܳܐ: ܐܶܢ ܠܳܐ ܗܘܳܐ ܩܝܳܡܝ ܕܺܐܝܡܳܡܳܐ ܘܰܕ݂ܠܺܠܝܳܐ: ܘܢܳܡܽܘܣ̈ܶܐ ܕܰܫܡܰܝܳܐ ܘܰܐܪܥܳܐ ܠܳܐ ܣܳܡܶ݀ܬ݂.</VERS>
      <VERS vnumber="26">ܐܳܦ ܙܰܪܥܶܗ ܕܝܰܥܩܽܘܒ ܘܰܕ݂ܕܰܘܺܝܕ݂ ܥܰܒܕܝ ܐܰܣܠܶܐ: ܕܶܐܣܰܒ ܡܶܢ ܙܰܪܥܶܗ ܫܰܠܺܝܛܳܐ: ܥܰܠ ܒܰܝܬܶܗ ܕܰܐܒܪܳܗܳܡ ܘܕ݂ܺܐܝܣܚܳܩ ܘܰܕ݂ܝܰܥܩܽܘܒ: ܟܰܕ݂ ܐܰܗܦܶܟ݂ ܫܒܺܝܬܗܽܘܢ ܘܶܐܪܰܚܶܡ ܥܠܰܝܗܽܘܢ. </VERS>
    </CHAPTER>
    <CHAPTER cnumber="34">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܘܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܟܽܠܶܗ ܚܰܝܠܶܗ: ܘܟܽܠܗܶܝܢ ܡܰܠܟ̈ܘܳܬܳܐ ܕܰܐܪܥ ܫܽܘܠܛܳܢ ܐܺܝܕ݂ܶܗ܆ ܘܟܽܠܗܽܘܢ ܥܰܡ̈ܡܶܐ ܡܶܬܟܰܬܫܺܝܢ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܗ̇.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܙܶܠ ܘܶܐܡܰܪ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܫܠܶܡ ܐ̱ܢܳܐ ܠܳܗ̇ ܠܰܩܪܺܝܬ݂ܳܐ ܗܳܕܶܐ: ܒܺܐܝܕ݂ܶܗ ܕܡܰܠܟܳܐ ܕܒܳܒܶܠ: ܘܢܰܘܩܕ݂ܺܝܗ̇ ܒܢܽܘܪܳܐ.</VERS>
      <VERS vnumber="3">ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܘ̈ܗܝ: ܐܶܠܳܐ ܡܶܬܬܚܳܕ݂ܽܘ ܬܶܬܚܶܕ݂: ܘܒܺܐܝܕܰܘ̈ܗܝ ܬܶܫܬܠܶܡ. ܘܥܰܝܢܰܝ̈ܟ ܠܥܰܝܢܰܘ̈ܗܝ ܕܡܰܠܟܳܐ ܕܒܳܒܶܠ ܢܶܚܙ̈ܝܳܢ: ܘܦܽܘܡܳܟ݂ ܥܰܡ ܦܽܘܡܶܗ ܢܡܰܠܶܠ: ܘܰܠܒܳܒܶܠ ܬܺܐܙܰܠ.</VERS>
      <VERS vnumber="4">ܒܪܰܡ ܫܡܰܥ ܦܶܬܓ݂ܳܡܶܗ ܕܡܳܪܝܳܐ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܥܠܰܝܟ: ܠܳܐ ܬܡܽܘܬ݂ ܒܚܰܪܒܳܐ: ܐܶܠܳܐ ܒܰܫܠܳܡܳܐ ܬܡܽܘܬ݂.</VERS>
      <VERS vnumber="5">ܘܰܐܝܟ ܕܰܐܪܩܶܕ݂ܘ ܥܰܠ ܐܰܒܳܗܰܝ̈ܟ ܡܰܠ̈ܟܶܐ ܩܰܕ݂ܡܳܝ̈ܶܐ ܕܰܗܘܰܘ ܩܕ݂ܳܡܝܟ܆ ܗܳܟܰܢܳܐ ܢܰܪܩܕܽܘܢ ܥܠܰܝܟ: ܘܳܝ ܡܳܪܳܐ ܢܰܪܩܕܽܘܢ ܥܠܰܝܟ: ܡܶܛܽܠ ܕܦܶܬܓ݂ܳܡܳܐ ܗܳܢܳܐ ܡܰܠܠܶܬ݂ ܐܳܡܰܪ ܡܳܪܝܳܐ.</VERS>
      <VERS vnumber="6">ܘܶܐܡܰܪ ܐܶܪܰܡܝܳܐ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܒܽܐܘܪܺܫܠܶܡ.</VERS>
      <VERS vnumber="7">ܘܚܰܝܠܳܐ ܕܡܰܠܟܳܐ ܕܒܳܒܶܠ ܡܶܬܟܰܬܫܺܝܢ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ ܕܶܐܫܬܚܰܪ: ܥܰܠ ܠܟ݂ܺܝܫ: ܘܥܰܠ ܥܰܙܩܳܐ. ܡܶܛܽܠ ܕܗܶܢܶܝܢ ܐܶܫܬܚܰܪ ܒܩܽܘܖ̈ܝܳܐ ܕܺܝܗܽܘܕ݂ܳܐ ܩܽܘܖ̈ܝܳܐ ܥܰܫܺܝ̈ܢܳܬ݂ܳܐ.</VERS>
      <VERS vnumber="8">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ ܠܡܺܐܡܰܪ: ܡܶܢ ܒܳܬ݂ܰܪ ܕܰܐܩܺܝܡ ܡܰܠܟܳܐ ܨܶܕܰܩܝܳܐ ܩܝܳܡܳܐ ܥܰܡ ܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܕܢܶܬܩܪܽܘܢ ܡܚܰܪܖ̈ܶܐ.</VERS>
      <VERS vnumber="9">ܕܢܶܫܒܽܘܩ ܓܒܰܪ ܥܰܒܕܶܗ: ܘܰܓܒܰܪ ܐܰܡܬܶܗ ܥܶܒܪܳܝܳܐ ܘܥܶܒܪܳܝܬ݂ܳܐ ܒܢܰܝ̈ ܚܺܐܖ̈ܶܐ: ܕܠܳܐ ܢܫܰܥܒܕܽܘܢ ܓܒܰܪ ܠܰܐܚܽܘܗܝ ܝܽܗܘܕ݂ܳܝܳܐ.</VERS>
      <VERS vnumber="10">ܘܰܫܡܰܥܘ ܟܽܠܗܽܘܢ ܪܰܘܖ̈ܒܳܢܶܐ ܘܟܽܠܶܗ ܥܰܡܳܐ: ܘܩܰܒܶܠܘ ܥܠܰܝܗܽܘܢ ܕܢܶܫܒܽܘܩ ܓܒܰܪ ܥܰܒܕܶܗ: ܘܰܓܒܰܪ ܐܰܡܬܶܗ ܒܢܰܝ̈ ܚܺܐܖ̈ܶܐ: ܕܠܳܐ ܢܶܦܠܚܽܘܢ ܐܶܢܽܘܢ ܬܽܘܒ. ܘܚܰܪܰܪܘ ܐܶܢܽܘܢ.</VERS>
      <VERS vnumber="11">ܘܰܗܦܰܟ݂ܘ ܡܶܢ ܒܳܬ݂ܰܪܟܶܢ: ܘܫܰܥܒܶܕ݂ܘ ܐܶܢܽܘܢ ܠܰܡܚܰܪܖ̈ܶܐ ܘܰܥ̣ܒܰܕ݂ܘ ܐܶܢܽܘܢ ܥܰܒ̈ܕܶܐ.</VERS>
      <VERS vnumber="12">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܠܡܺܐܡܰܪ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢܳܐ ܐܰܩܺܝܡܶ݀ܬ ܩܝܳܡܳܐ ܥܰܡ ܐܰܒܳܗܰܝ̈ܟܽܘܢ: ܒܝܰܘܡܳܐ ܕܰܐܦܩܶ݀ܬ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ ܡܶܢ ܒܶܝܬ݂ ܥܰܒܕܽܘܬ݂ܳܐ ܠܡܺܐܡܰܪ.</VERS>
      <VERS vnumber="14">ܡܶܢ ܒܳܬ݂ܰܪ ܫܒܰܥ ܫܢܺܝ̈ܢ: ܬܶܫܒܩܽܘܢ ܓܒܰܪ ܠܰܐܚܽܘܗܝ ܥܶܒܪܳܝܳܐ ܕܢܶܙܕܰܒܰܢ ܠܳܟ݂: ܘܢܶܦܠܚܳܟ݂ ܫܶܬ݂ ܫܢܺܝ̈ܢ: ܘܬܶܫܒܩܺܝܘܗܝ ܒܰܪ ܚܺܐܖ̈ܶܐ ܡܶܢ ܠܘܳܬܳܟ݂: ܘܠܳܐ ܫܰܡܥܽܘܢܝ ܐܰܒܳܗܰܝ̈ܟܽܘܢ: ܘܠܳܐ ܨܠܰܘ ܐܶܕ݂ܢܗܽܘܢ ܠܘܳܬ݂ܝ.</VERS>
      <VERS vnumber="15">ܘܰܗܦܰܟ݂ܬܽܘܢ ܐܰܢ̱ܬܽܘܢ ܝܰܘܡܳܢܳܐ: ܘܰܥܒܰܕܬܽܘܢ ܡܶܕܶܡ ܕܫܰܦܺܝܪ ܒܥܰܝ̈ܢܰܝ: ܠܡܶܩܪܳܐ ܚܺܐܪܽܘܬ݂ܳܐ ܓܒܰܪ ܠܚܰܒܪܶܗ: ܘܰܐܩܺܝܡܬܽܘܢ ܩܝܳܡܳܐ ܩܕ݂ܳܡܝ ܒܒܰܝܬܳܐ ܕܶܐܬ݂ܩܪܺܝ ܫܶܡܝ ܥܠܰܘܗܝ.</VERS>
      <VERS vnumber="16">ܘܰܗܦܰܟ݂ܬܽܘܢ ܘܛܰܘܶܫܬܽܘܢ ܫܶܡܝ: ܘܰܐܗܦܶܟ݂ܬܽܘܢ ܓܒܰܪ ܥܰܒܕܶܗ ܘܰܓܒܰܪ ܐܰܡܬܶܗ ܕܰܫܒܰܩܬܽܘܢ ܒܢܰܝ̈ ܚܺܐܖ̈ܶܐ ܠܢܰܦܫܗܽܘܢ: ܘܟܰܒܶܫܬܽܘܢ ܐܶܢܽܘܢ ܕܢܶܗܘܽܘܢ ܠܟܽܘܢ ܥܰܒ̈ܕܶܐ ܘܰܐܡ̈ܗܳܬ݂ܳܐ.</VERS>
      <VERS vnumber="17">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܠܳܐ ܫܡܰܥܬܽܘܢܳܢܝ ܠܡܶܩܪܳܐ ܚܺܐܪܽܘܬ݂ܳܐ ܓܒܰܪ ܠܚܰܒܪܶܗ܆ ܗܳܐ ܩܳܪܶܐ ܐ̱ܢܳܐ ܠܟܽܘܢ ܚܺܐܪܽܘܬ݂ܳܐ ܠܚܰܪܒܳܐ: ܘܰܠܟܰܦܢܳܐ: ܘܰܠܡܰܘܬܳܢܳܐ: ܐܳܡܰܪ ܡܳܪܝܳܐ: ܘܶܐܬܶܠܟܽܘܢ ܠܙܰܘܥܬ݂ܳܐ ܠܟܽܠܗܶܝܢ ܡܰܠܟ̈ܘܳܬܳܐ ܕܰܐܪܥܳܐ.</VERS>
      <VERS vnumber="18">ܘܶܐܬܶܠ ܠܓܰܒܖ̈ܶܐ ܕܰܥ̣ܒܰܪܘ ܥܰܠ ܩܝܳܡܝ: ܕܠܳܐ ܐܰܫܰܪܘ ܦܶܬܓ݂ܳܡܰܝ̈ ܩܝܳܡܳܐ ܕܰܐܩܺܝܡܘ ܩܕ݂ܳܡܝ: ܥܶܓܠܳܐ ܕܰܦ̣ܣܰܩܘ ܠܰܬܪܶܝܢ ܘܰܥ̣ܒܰܪܘ ܒܶܝܬ݂ ܦܶܠܓܰܘ̈ܗܝ.</VERS>
      <VERS vnumber="19">ܪܰܘܖ̈ܒܳܢܶܐ ܕܺܝܗܽܘܕ݂ܳܐ ܘܕܽܐܘܪܺܫܠܶܡ: ܘܰܡܗܰܝܡܳܢ̈ܶܐ ܘܟܳܗ̈ܢܶܐ: ܘܟܽܠܶܗ ܥܰܡܳܐ ܕܰܐܪܥܳܐ: ܕܰܥ̣ܒܰܪܘ ܒܶܝܬ݂ ܦܶܠܓܰܘ̈ܗܝ ܕܥܶܓܠܳܐ.</VERS>
      <VERS vnumber="20">ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܢܶܗܘ̈ܝܳܢ ܫܠܰܕܰܝ̈ܗܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ: ܘܰܠܚܰܝܽܘܬ݂ܳܐ ܕܰܐܪܥܳܐ.</VERS>
      <VERS vnumber="21">ܘܰܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܘܰܠܪܰܘܖ̈ܒܳܢܰܘܗܝ: ܐܰܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܰܒܝܰܕ݂ ܚܰܝ̈ܠܶܐ ܕܡܰܠܟܳܐ ܕܒܳܒܶܠ ܕܣܳܠܩܺܝܢ ܥܠܰܝܗܽܘܢ.</VERS>
      <VERS vnumber="22">ܗܳܐ ܐܶܢܳܐ ܦܳܩܶܕ݂ ܐ̱ܢܳܐ ܐܳܡܰܪ ܡܳܪܝܳܐ: ܘܰܐܗܦܶܟ݂ ܐܶܢܽܘܢ ܠܰܩܪܺܝܬ݂ܳܐ ܗܳܕܶܐ: ܘܢܶܬܟܰܬܫܽܘܢ ܥܠܶܝܗ̇ ܘܢܶܟ݂ܒܫܽܘܢܳܗ̇ ܘܢܰܘܩܕܽܘܢܳܗ̇ ܒܢܽܘܪܳܐ: ܘܰܠܩܽܘܖ̈ܝܳܐ ܕܺܝܗܽܘܕ݂ܳܐ: ܐܶܬܶܠ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ.</VERS>
    </CHAPTER>
    <CHAPTER cnumber="35">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܒܝܰܘܡܰܘ̈ܗܝ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܠܡܺܐܡܰܪ.</VERS>
      <VERS vnumber="2">ܙܶܠ ܠܒܶܝܬ ܒܢܰܝ̈ ܪܟܶܒܝܰܡ: ܘܡܰܠܶܠ ܥܰܡܗܽܘܢ: ܘܰܐܥܶܠ ܐܶܢܽܘܢ ܠܒܰܝܬܶܗ ܕܡܳܪܝܳܐ ܠܰܚܕ݂ܳܐ ܡܶܢ ܚܳܢ̈ܘܳܬ݂ܳܐ: ܘܰܐܫܩܳܐ ܐܶܢܽܘܢ ܚܰܡܪܳܐ.</VERS>
      <VERS vnumber="3">ܘܕܶܒܪܶܬ݂ ܠܝܰܙܰܢܝܳܐ: ܒܰܪ ܐܰܡܳܪܝܳܐ: ܒܰܪ ܚܰܒܨܰܢܝܳܐ: ܘܠܰܐܚܰܘ̈ܗܝ: ܘܰܠܟܽܠܗܽܘܢ ܒܢܰܘ̈ܗܝ܆ ܘܰܠܟܽܠܶܗ ܒܶܝܬ݂ ܪܟܶܒܝܰܡ.</VERS>
      <VERS vnumber="4">ܘܰܐܥܠܶܬ݂ ܐܶܢܽܘܢ ܠܒܰܝܬܶܗ ܕܡܳܪܝܳܐ: ܠܒܰܝܬܳܐ ܕܰܒܢܰܝ̈ ܚܰܢܳܢ ܒܰܪ ܓܕܰܠܝܳܐ ܢܒܺܝܶܗ ܕܰܐ‌ܠܳܗܳܐ: ܕܩܰܪܺܝܒ ܒܰܝܬܶܗ ܠܪܰܘܖ̈ܒܳܢܶܐ: ܕܝܳܬܒܺܝܢ ܠܥܶܠ ܡܶܢ ܒܰܝܬܶܗ ܕܰܡܥܰܣܝܳܐ ܒܰܪ ܫܳܠܽܘܡ ܢܳܛܰܪ ܬܰܪܥܳܐ.</VERS>
      <VERS vnumber="5">ܘܣܳܡܶ݀ܬ݂ ܩܕ݂ܳܡ ܒܢܰܝ̈ ܒܶܝܬ݂ ܪܟܶܒܝܰܡ: ܐܰܓܳܢ̈ܶܐ ܕܡܰܠ̈ܝܳܢ ܚܰܡܪܳܐ: ܘܟ݂ܳܣ̈ܶܐ: ܘܶܐܡܪܶܬ݂ ܠܗܽܘܢ ܐܶܫܬܰܘ ܚܰܡܪܳܐ.</VERS>
      <VERS vnumber="6">ܘܶܐܡܰܪܘ ܠܳܐ ܫܳܬܶܝܢܰܢ ܚܰܡܪܳܐ: ܡܶܛܽܠ ܕܝܽܘܢܳܕ݂ܳܒ ܒܰܪ ܪܳܟܳܒ ܐܰܒܽܘܢ ܦܰܩ̣ܕܰܢ ܘܶܐܡܰܪ ܠܰܢ: ܠܳܐ ܬܶܫܬܽܘܢ ܚܰܡܪܳܐ ܐܰܢ̱ܬܽܘܢ ܘܰܒܢܰܝ̈ܟܽܘܢ ܥܕ݂ܰܡܳܐ ܠܥܳܠܰܡ.</VERS>
      <VERS vnumber="7">ܘܒ̈ܳܬܶܐ ܠܳܐ ܬܶܒܢܽܘܢ ܠܟܽܘܢ܆ ܘܙܰܪܥܳܐ ܠܳܐ ܬܶܙܪܥܽܘܢ: ܘܟܰܖ̈ܡܶܐ ܠܳܐ ܬܶܨܒܽܘܢ: ܘܠܳܐ ܢܶܗܘܶܐ ܠܟܽܘܢ: ܐܶܠܳܐ ܒܡܰܫܟܢ̈ܶܐ ܬܶܬܒܽܘܢ ܟܽܠܗܽܘܢ ܝܰܘ̈ܡܳܬ݂ܳܐ: ܡܶܛܽܠ ܕܺܬܚܽܘܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ: ܥܰܠ ܐܰܦܰܝ̈ ܐܰܪܥܳܐ ܕܥܳܡܪܺܝܢ ܐܢ̱ܬܽܘܢ ܒܳܗ̇.</VERS>
      <VERS vnumber="8">ܘܰܫ̣ܡܰܥܢ ܒܦܽܘܩܕܳܢܶܗ ܕܝܽܘܢܳܕ݂ܳܒ ܒܰܪ ܪܳܟܳܒ ܐܰܒܽܘܢ ܟܽܠ ܕܦܰܩܕܰܢ: ܕܠܳܐ ܢܶܫܬܶܐ ܚܰܡܪܳܐ ܟܽܠܗܽܘܢ ܝܰܘ̈ܡܳܬ݂ܳܐ: ܠܳܐ ܚܢܰܢ ܘܠܳܐ ܢܶܫܰܝ̈ܢ: ܘܠܳܐ ܒܢܰܝ̈ܢ ܘܠܳܐ ܒ̈ܢܳܬ݂ܰܢ.</VERS>
      <VERS vnumber="9">ܘܠܳܐ ܢܶܒܢܶܐ ܒ̈ܳܬܶܐ ܠܡܰܘܬܒܰܢ: ܘܟܰܖ̈ܡܶܐ ܘܚܰܩ̈ܠܳܬ݂ܳܐ ܘܙܰܪܥܳܐ ܠܳܐ ܢܶܗܘܶܐ ܠܰܢ.</VERS>
      <VERS vnumber="10">ܘܺܝܬܶܒܢ ܒܡܰܫܟܢ̈ܶܐ: ܘܰܫ̣ܡܰܥܢ ܘܰܥ̣ܒܰܕ݂ܢ ܟܽܠ ܕܦ̣ܰܩܕܰܢ ܝܽܘܢܳܕ݂ܳܒ ܐܰܒܽܘܢ.</VERS>
      <VERS vnumber="11">ܘܟܰܕ݂ ܣܠܶܩ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܠ ܐܰܪܥܳܐ: ܐܶܡܰܪܢ ܕܢܶܥܽܘܠ ܠܽܐܘܪܺܫܠܶܡ: ܡܶܢ ܩܕ݂ܳܡ ܚܰܝܠܳܐ ܕܟܰܠܕܳܝ̈ܶܐ ܘܡܶܢ ܩܕ݂ܳܡ ܚܰܝܠܳܐ ܕܰܐܕ݂ܽܘܡ: ܘܺܝܬܶܒܢ ܒܽܐܘܪܺܫܠܶܡ.</VERS>
      <VERS vnumber="12">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂ ܐܰ‌ܠܳܗܳܐ ܕܺܝܣܪܳܐܶܝܠ: ܙܶܠ ܐܶܡܰܪ ܠܓܰܒܖ̈ܶܐ ܕܺܝܗܽܘܕ݂ܳܐ: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܠܳܐ ܡܩܰܒܠܺܝܢ ܐܢ̱ܬܽܘܢ ܡܰܪܕܽܘܬ݂ܳܐ ܠܡܶܫܡܰܥ ܦܶܬܓ݂ܳܡܰܝ̈ ܐܳܡܰܪ ܡܳܪܝܳܐ.</VERS>
      <VERS vnumber="14">ܫܰܪܘ ܦܶܬܓ݂ܳܡܰܘ̈ܗܝ ܕܝܽܘܢܳܕ݂ܳܒ ܒܰܪ ܪܳܟܳܒ: ܕܦ̣ܰܩܶܕ݂ ܠܰܒܢܰܘ̈ܗܝ ܕܠܳܐ ܢܶܫܬܽܘܢ ܚܰܡܪܳܐ: ܘܠܳܐ ܐܶܫܬܺܝܘ ܥܕ݂ܰܡܳܐ ܠܝܰܘܡܳܢܳܐ: ܡܶܛܽܠ ܕܰܫ̣ܡܰܥܘ ܦܽܘܩܕܳܢܳܐ ܕܰܐܒܽܘܗܽܘܢ܆ ܘܶܐ̱ܢܳܐ ܐܶܡܪܶܬ݂ ܠܟܽܘܢ: ܩܰܕܡܶ݀ܬ ܘܶܐܡܪܶܬ݂ ܘܠܳܐ ܫ̣ܡܰܥܬܽܘܢ.</VERS>
      <VERS vnumber="15">ܘܫܰܕܪܶܬ݂ ܠܘܳܬ݂ܟܽܘܢ ܠܟܽܠܗܽܘܢ ܥܰܒ̈ܕܰܝ ܢܒܺܝ̈ܶܐ: ܩܰܕܡܶ݀ܬ݂ ܘܫܰܕܪܶܬ݂ ܘܶܐܡܪܶܬ݂: ܬܽܘܒܘ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܰܐܛܐܶܒܘ ܥܒܳܕܰܝ̈ܟܽܘܢ: ܘܠܳܐ ܬܺܐܙܽܠܘܢ ܒܳܬ݂ܰܪ ܐܰܠܳܗ̈ܶܐ ܐ̱ܚܖ̈ܳܢܶܐ ܠܡܶܦܠܰܚ ܐܶܢܽܘܢ: ܘܬܶܒ̣ܘ ܒܰܐܪܥܳܐ ܕܝܶܗܒܶ݀ܬ ܠܟܽܘܢ ܘܠܰܐܒܳܗܰܝ̈ܟܽܘܢ: ܘܠܳܐ ܨܠܰܝܬܽܘܢ ܐܶܕ݂ܢܟܽܘܢ ܘܠܳܐ ܫܡܰܥܬܽܘܢܳܢܝ.</VERS>
      <VERS vnumber="16">ܗܳܐ ܐܰܫܰܪܘ ܒܢܰܘ̈ܗܝ ܕܝܽܘܢܳܕ݂ܳܒ ܒܰܪ ܪܳܟܳܒ ܦܽܘܩܕܳܢܳܐ ܕܰܐܒܽܘܗܽܘܢ ܕܦܰܩܶܕ݂ ܐܶܢܽܘܢ: ܘܥܰܡܳܐ ܗܳܢܳܐ ܠܳܐ ܫܰܡ̣ܥܽܘܢܝ.</VERS>
      <VERS vnumber="17">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܥܰܠ ܝܺܗܽܘܕ݂ܳܐ ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܰܝܗܽܘܢ: ܥܰܠ ܕܶܐܡܪܶܬ݂ ܠܗܽܘܢ ܘܠܳܐ ܫ̣ܡܰܥܘ: ܘܰܩܪܺܝ݀ܬ݂ ܠܗܽܘܢ ܘܠܳܐ ܥܢܳܐܢܝ.</VERS>
      <VERS vnumber="18">ܘܰܠܒܶܝܬ݂ ܪܟ݂ܶܒܝܰܡ ܐܶܡܰܪ ܐܶܪܰܡܝܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܚܠܳܦ ܕܰܫ̣ܡܰܥܬܽܘܢ ܦܽܘܩܕܳܢܳܐ ܕܝܽܘܢܳܕ݂ܳܒ ܐܰܒܽܘܟܽܘܢ ܘܰܢ̣ܛܰܪܬܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ: ܘܰܥ̣ܒܰܕܬܽܘܢ ܟܠܡܶܕܶܡ ܕܦܰܩܶܕ݂ܟܽܘܢ.</VERS>
      <VERS vnumber="19">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܳܐ ܢܶܥܢܰܕ݂ ܓܰܒܪܳܐ ܠܝܽܘܢܳܕ݂ܳܒ ܒܰܪ ܪܳܟܳܒ: ܕܩܳܐܶܡ ܩܕ݂ܳܡܝ ܟܽܠܗܽܘܢ ܝܰܘ̈ܡܳܬ݂ܳܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܗܘܳܐ ܒܫܰܢ̱ܬܳܐ ܪܒܺܝܥܳܝܬ݂ܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܗܘܳܐ ܦܶܬܓ݂ܳܡܳܐ ܗܳܢܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܣܰܒ ܠܳܟ݂ ܡܓ݂ܰܠܬ݂ܳܐ ܕܣܶܦܪܳܐ: ܘܰܟܬ݂ܽܘܒ ܥܠܶܝܗ̇ ܟܽܠܗܽܘܢ ܦܶܬܓ݂ܳܡ̈ܶܐ ܕܶܐܡܪܶܬ݂ ܠܳܟ݂: ܥܰܠ ܝܺܣܪܳܐܶܝܠ: ܘܥܰܠ ܝܺܗܽܘܕ݂ܳܐ: ܘܥܰܠ ܟܽܠܗܽܘܢ ܥܰܡ̈ܡܶܐ: ܡܶܢ ܝܰܘܡܳܐ ܕܶܐܡܪܶܬ݂ ܠܳܟ݂: ܡܶܢ ܝܰܘܡܰܘ̈ܗܝ ܕܝܽܘܫܺܝܳܐ ܘܰܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="3">ܛܳܟ݂ ܢܶܫܡܥܽܘܢ ܕܒܶܝܬ݂ ܝܺܗܽܘܕ݂ܳܐ: ܟܽܠܳܗ̇ ܒܺܝܫܬܳܐ ܕܡܶܬܚܰܫܰܒ ܐ̱ܢܳܐ ܠܡܶܥܒܰܕ ܠܗܽܘܢ: ܘܢܶܗܦܟ݂ܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܶܐܫܒܽܘܩ ܠܚܰܘܒܰܝ̈ܗܽܘܢ ܘܠܰܚܛܳܗܰܝ̈ܗܽܘܢ.</VERS>
      <VERS vnumber="4">ܘܰܩܪܳܐ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ: ܘܰܟܬ݂ܰܒ ܒܰܪܽܘܟ݂ ܡܶܢ ܦܽܘܡܶܗ ܕܶܐܪܰܡܝܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܠܶܗ ܥܰܠ ܡܓ݂ܰܠܬ݂ܳܐ ܕܣܶܦܪܳܐ.</VERS>
      <VERS vnumber="5">ܘܰܦܩܰܕ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ ܘܶܐܡܰܪ ܠܶܗ: ܐܶܢܳܐ ܟܠܶܐ ܐ̱ܢܳܐ: ܘܠܳܐ ܡܶܫܟܰܚ ܐ̱ܢܳܐ ܕܶܐܥܽܘܠ ܠܒܶܝܬ݂ܗ ܕܡܳܪܝܳܐ.</VERS>
      <VERS vnumber="6">ܥܽܘܠ ܐܰܢ̱ܬ ܘܰܩܪܺܝ ܒܰܡܓ݂ܰܠܬ݂ܳܐ ܕܰܟܬ݂ܰܒܬ ܡܶܢ ܦܽܘܡܝ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܩܕ݂ܳܡ ܥܰܡܳܐ ܒܒܶܝܬ݂ܗ ܕܡܳܪܝܳܐ: ܒܝܰܘܡܳܐ ܕܨܰܘܡܳܐ: ܘܳܐܦ ܩܕ݂ܳܡ ܟܽܠܶܗ ܥܰܡܳܐ ܕܺܝܗܽܘܕ݂ܳܐ ܕܳܐܬ݂ܶܝܢ ܡܶܢ ܩܽܘܖ̈ܺܝܗܽܘܢ ܬܶܩܪܶܐ ܐܶܢܽܘܢ.</VERS>
      <VERS vnumber="7">ܛܳܟ݂ ܬܶܦܶܠ ܒܳܥܽܘܬ݂ܗܽܘܢ ܩܕ݂ܳܡ ܡܳܪܝܳܐ: ܘܢܶܗܦܟ݂ܽܘܢ ܓܒܰܪ ܡܶܢ ܐܽܘܪܚܶܗ ܒܺܝܫܬܳܐ: ܘܢܶܫܠܶܐ ܡܳܪܝܳܐ ܡܶܢ ܒܺܝܫܬܳܐ ܕܶܐܡܰܪ ܥܠܰܝܗܽܘܢ: ܡܶܛܽܠ ܕܪܰܒ ܗܽܘ ܪܽܘܓܙܳܐ ܘܚܶܡܬ݂ܳܐ ܕܡܰܠܶܠ ܡܳܪܝܳܐ ܥܰܠ ܥܰܡܳܐ ܗܳܢܳܐ.</VERS>
      <VERS vnumber="8">ܘܰܥܒܰܕ ܒܰܪܽܘܟ݂ ܒܰܪ ܢܺܪܝܳܐ ܟܽܠ ܕܦܰܩܕ݂ܶܗ ܐܶܪܰܡܝܳܐ ܢܒܺܝܳܐ: ܠܡܶܩܪܳܐ ܒܣܶܦܪܳܐ ܦܶܬܓ݂ܳܡܰܘ̈ܗܝ ܕܡܳܪܝܳܐ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="9">ܘܰܗܘܳܐ ܒܫܰܢ̱ܬܳܐ ܚܡܺܝܫܳܝܬܳܐ ܕܝܽܘܝܰܩܺܝܡ ܒܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܝܰܪܚܳܐ ܕܬܶܫܥܳܐ: ܓܙܰܪܘ ܨܰܘܡܳܐ ܩܕ݂ܳܡ ܡܳܪܝܳܐ ܟܽܠܶܗ ܥܰܡܳܐ ܕܒܽܐܘܪܺܫܠܶܡ: ܘܰܩܪܳܐ ܒܰܪܽܘܟ݂ ܩܕ݂ܳܡ ܟܽܠܶܗ ܥܰܡܳܐ ܕܳܐܬܶܝܢ ܡܶܢ ܩܽܘܖ̈ܝܳܐ ܕܺܝܗܽܘܕ݂ܳܐ ܠܽܐܘܪܺܫܠܶܡ.</VERS>
      <VERS vnumber="10">ܘܰܩܪܳܐ ܒܰܪܽܘܟ݂ ܣܳܦܪܳܐ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܐܶܪܰܡܝܳܐ ܢܒܺܝܳܐ ܒܒܰܝܬ݂ܶܗ ܕܡܳܪܝܳܐ: ܒܚܳܢܽܘܬܶܗ ܕܓܡܳܪܝܳܐ ܒܰܪ ܫܳܦܳܢ ܣܳܦܪܳܐ ܒܕܳܪܬ݂ܳܐ ܥܶܠܳܝܬܳܐ: ܒܡܰܥܠܳܢܳܐ ܕܬܰܪܥܳܐ ܚܰܕܬ݂ܳܐ ܕܒܰܝܬ݂ܶܗ ܕܡܳܪܝܳܐ: ܩܕ݂ܳܡ ܟܽܠܶܗ ܥܰܡܳܐ.</VERS>
      <VERS vnumber="11">ܘܰܫܡܰܥ ܡܺܝܟܳܐ ܒܰܪ ܓܡܳܪܝܳܐ: ܒܰܪ ܫܳܦܳܢ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܡܶܢ ܣܶܦܪܳܐ.</VERS>
      <VERS vnumber="12">ܘܰܢܚܶܬ ܡܶܢ ܒܶܝܬ݂ ܡܰܠܟܳܐ ܠܚܳܢܽܘܬܶܗ ܕܣܳܦܪܳܐ: ܘܰܚܙܳܐ ܬܰܡܳܢ ܟܽܠܗܽܘܢ ܪܰܘܖ̈ܒܳܢܶܐ ܝܳܬܒܺܝܢ: ܐܶܠܺܝܫܡܰܥ ܣܳܦܪܳܐ: ܘܕܰܠܝܳܐ ܒܰܪ ܫܡܳܥܝܳܐ: ܘܰܐܠܺܝܬܰܢ ܒܰܪ ܥܰܒܟܽܘܪ: ܘܰܓܡܳܪܝܳܐ ܒܰܪ ܫܳܦܳܢ: ܘܨܶܕ݂ܰܩܝܳܐ ܒܰܪ ܚܰܢܰܢܝܳܐ: ܘܟܽܠܗܽܘܢ ܪܰܘܖ̈ܒܳܢܶܐ.</VERS>
      <VERS vnumber="13">ܘܚܰܘܺܝ ܐܶܢܽܘܢ ܡܺܝܟܳܐ ܟܽܠܗܽܘܢ ܦܶܬܓ݂ܳܡܳܐ ܕܰܫܡܰܥ: ܟܰܕ݂ ܩܪܳܐ ܒܰܪܽܘܟ݂ ܣܳܦܪܳܐ ܒܶܐܕܢܰܘ̈ܗܝ ܕܥܰܡܳܐ.</VERS>
      <VERS vnumber="14">ܘܫܰܕܰܪܘ ܟܽܠܗܽܘܢ ܪܰܘܖ̈ܒܳܢܶܐ ܠܘܳܬ݂ ܒܰܪܽܘܟ݂: ܠܺܝܗܽܘܕܺܝ ܒܰܪ ܢܬܰܢܝܳܐ: ܒܰܪ ܫܠܰܡܝܳܐ: ܒܰܪ ܟܽܘܫܺܝ: ܘܶܐܡܰܪܘ ܠܶܗ: ܡܓ݂ܰܠܬ݂ܳܐ ܕܰܩܪܰܝܬ ܒܳܗ̇ ܩܕ݂ܳܡ ܥܰܡܳܐ: ܣܰܒܶܝܗ̇ ܒܺܐܝܕ݂ܳܟ݂ ܘܬܳܐ: ܘܰܢܣܰܒ ܒܰܪܽܘܟ݂ ܒܰܪ ܢܺܪܝܳܐ ܡܓ݂ܰܠܬ݂ܳܐ ܒܺܐܝܕ݂ܶܗ: ܘܶܐܬܳܐ ܠܘܳܬ݂ܗܽܘܢ.</VERS>
      <VERS vnumber="15">ܘܶܐܡܰܪܘ ܠܶܗ ܪܰܘܖ̈ܒܳܢܶܐ: ܬܶܒ ܘܰܩܪܺܝܗ̇ ܩܕ݂ܳܡܰܝܢ: ܘܰܩܪܳܗ̇ ܒܰܪܽܘܟ݂ ܩܕ݂ܳܡܝܗܽܘܢ.</VERS>
      <VERS vnumber="16">ܘܟܰܕ݂ ܫܡܰܥܘ ܦܶܬܓ݂ܳܡܰܘ̈ܗܝ ܬܘܰܗܘ ܓܒܰܪ ܥܰܠ ܚܰܒܪܶܗ: ܘܶܐܡܰܪܘ ܠܒܰܪܽܘܟ݂: ܡܚܰܘܶܝܢ ܚܢܰܢ ܠܡܰܠܟܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.</VERS>
      <VERS vnumber="17">ܘܰܠܒܰܪܽܘܟ݂ ܫܰܐܠܽܘܗܝ ܘܶܐܡܰܪܘ ܠܶܗ: ܚܰܘܳܢ ܐܰܝܟܰܢܳܐ ܟ̣ܬܰܒܬ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ ܡܶܢ ܦܽܘܡܶܗ.</VERS>
      <VERS vnumber="18">ܘܶܐܡܰܪ ܠܗܽܘܢ ܒܰܪܽܘܟ݂: ܡܶܢ ܦܽܘܡܶܗ ܐܳܡܰܪ ܗ̱ܘܳܐ ܠܺܝ ܐܶܪܡܰܝܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ: ܘܶܐܢܳܐ ܟܳܬܶܒ ܗܘܺܝ݀ܬ݂ ܥܰܠ ܣܶܦܪܳܐ ܒܰܕܝܽܘܬܳܐ.</VERS>
      <VERS vnumber="19">ܘܶܐܡܰܪܘ ܪܰܘܖ̈ܒܳܢܶܐ ܠܒܰܪܽܘܟ݂: ܙܶܠ ܘܶܐܬܛܰܫܳܐ ܐܰܢ̱ܬ ܘܶܐܪܡܰܝܳܐ: ܘܐ̱ܢܳܫ ܠܳܐ ܢܶܕܰܥ ܐܰܝܟܳܐ ܐܰܢ̱ܬܽܘܢ.</VERS>
      <VERS vnumber="20">ܘܶܐܬ݂ܰܘ ܠܘܳܬ݂ ܡܰܠܟܳܐ ܠܕܳܪܬ݂ܳܐ: ܘܰܡܓ݂ܰܠܬ݂ܳܐ ܣܳܡܽܘܗ̇ ܒܚܳܢܽܘܬ݂ܶܗ ܕܶܐܠܺܝܫܡܰܥ ܣܳܦܪܳܐ: ܘܚܰܘܺܝܘ ܩܕ݂ܳܡ ܡܰܠܟܳܐ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.</VERS>
      <VERS vnumber="21">ܘܫܰܕܰܪ ܡܰܠܟܳܐ ܠܝܰܗܽܘܕܺܝ ܕܢܰܝܬܶܝܗ̇ ܠܰܡܓ݂ܰܠܬ݂ܳܐ: ܘܢܰܣܒܳܗ̇ ܡܶܢ ܚܳܢܽܘܬܶܗ ܕܶܐܠܺܝܫܰܡܥ ܣܳܦܪܳܐ: ܘܩܳܪܳܗ̇ ܝܰܗܽܘܕܺܝ ܩܕ݂ܳܡ ܡܰܠܟܳܐ: ܘܰܩܕ݂ܳܡ ܟܽܠܗܽܘܢ ܪܰܘܖ̈ܒܳܢܶܐ ܕܩܳܝܡܺܝܢ ܩܕ݂ܳܡ ܡܰܠܟܳܐ.</VERS>
      <VERS vnumber="22">ܘܡܰܠܟܳܐ ܝܳܬܶܒ ܗ̱ܘܳܐ ܒܶܝܬ݂ ܣܰܬ݂ܘܳܐ ܒܝܰܪܚܳܐ ܕܬܶܫܥܳܐ: ܘܢܽܘܪܳܐ ܣܳܝܡܺܝܢ ܗ̱ܘܰܘ ܩܕ݂ܳܡܰܘܗܝ.</VERS>
      <VERS vnumber="23">ܘܟܰܕ݂ ܩܪܳܐ ܝܰܗܽܘܕܺܝ ܬܠܳܬ ܦܶܨܝ̈ܢ ܘܰܐܪܒܰܥ: ܨܪܳܗ̇ ܒܰܙܡܺܠܝܳܐ ܕܣܳܦܪܳܐ: ܘܰܫܕܳܗ̇ ܒܓ݂ܽܘܡܖ̈ܶܐ ܕܢܽܘܪܳܐ: ܘܝܶܩܕܰܬ݂ ܟܽܠܳܗ̇ ܡܓ݂ܰܠܬ݂ܳܐ ܒܢܽܘܪܳܐ ܕܥܰܠ ܩܳܡܺܝܢܳܐ.</VERS>
      <VERS vnumber="24">ܘܠܳܐ ܕܚܶܠܘ ܘܠܳܐ ܨܰܪܺܝܘ ܠܒܽܘܫܰܝ̈ܗܽܘܢ ܡܰܠܟܳܐ ܘܟܽܠܗܽܘܢ ܥܰܒܕܰܘ̈ܗܝ: ܟܰܕ݂ ܫ̣ܡܰܥܘ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ. </VERS>
      <VERS vnumber="25">ܘܳܐܦ ܐܰܠܺܝܬܳܢ: ܘܰܓܡܳܪܝܳܐ: ܘܕܰܠܝܳܐ: ܒܥܰܘ ܡܶܢ ܡܰܠܟܳܐ ܕܠܳܐ ܢܰܘܩܕܺܝܗ̇ ܠܰܡܓ݂ܰܠܬ݂ܳܐ ܒܢܽܘܪܳܐ ܘܠܳܐ ܫܡܰܥ ܐܶܢܽܘܢ.</VERS>
      <VERS vnumber="26">ܘܰܦܩܰܕ ܡܰܠܟܳܐ ܠܺܝܪܰܚܡܐܶܝܠ ܒܰܪ ܡܰܠܟܳܐ: ܘܰܠܫܰܪܝܳܐ ܒܰܪ ܥܰܙܪܳܐܶܝܠ: ܘܠܰܫܠܰܡܝܳܐ ܒܰܪ ܥܰܒܕܐܶܝܠ: ܠܡܶܐܚܰܕ݂ ܠܶܐܪܰܡܝܳܐ ܢܒܺܝܳܐ ܘܰܠܒܰܪܽܘܟ݂ ܣܳܦܪܳܐ: ܘܛܰܫܺܝ ܐܶܢܽܘܢ ܡܳܪܝܳܐ.</VERS>
      <VERS vnumber="27">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܡܶܢ ܒܳܬ݂ܰܪ ܕܰܐܘܩܶܕ ܡܰܠܟܳܐ ܡܓ݂ܰܠܬ݂ܳܐ: ܘܦܶܬܓ݂ܳܡ̈ܶܐ ܕܰܟܬܰܒ ܒܰܪܽܘܟ݂ ܡܶܢ ܦܽܘܡܶܗ ܕܶܐܪܰܡܝܳܐ ܠܡܺܐܡܰܪ.</VERS>
      <VERS vnumber="28">ܗܦܽܘܟ݂ ܣܰܒ ܠܳܟ݂ ܡܓ݂ܰܠܬ݂ܳܐ ܐ̱ܚܺܪܬܳܐ: ܘܰܟܬܽܘܒ ܥܠܶܝܗ̇ ܟܽܠܗܽܘܢ ܦܶܬܓ݂ܳܡ̈ܶܐ ܩܰܕ݂ܡܰܝ̈ܳܐ: ܕܺܐܝܬ݂ ܗ̱ܘܰܘ ܥܰܠ ܡܓ݂ܰܠܬ݂ܳܐ ܕܰܐܘܩܶܕ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܒܢܽܘܪܳܐ.</VERS>
      <VERS vnumber="29">ܘܰܠܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܬܺܐܡܰܪ: ܗܳܟ݂ܰܢܳܐ ܐܳܡܰܪ ܡܳܪܝܳܐ: ܐܰܢ̱ܬ ܐܰܘܩܶܕ݂ܬ ܡܓ݂ܰܠܬ݂ܳܐ ܗܳܕ݂ܶܐ: ܘܶܐܡܰܪܬ: ܡܶܛܽܠ ܡܳܢܳܐ ܟܶܬܒܶ݀ܬ݂ ܥܠܶܝܗ̇: ܕܢܺܐܬܶܐ ܡܰܠܟܳܐ ܕܒܳܒܶܠ ܘܢܰܚܪܒܺܝܗ̇ ܠܰܐܪܥܳܐ ܗܳܕ݂ܶܐ: ܘܰܢܒܰܛܶܠ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="30">ܡܶܛܽܠ ܗܳܢܳܐ ܗܳܟ݂ܰܢܳܐ ܐܳܡܰܪ ܡܳܪܝܳܐ ܥܰܠ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ: ܠܳܐ ܢܶܗܘܶܐ ܠܶܗ ܓܰܒܪܳܐ ܕܝܳܬܶܒ ܥܰܠ ܟܽܘܪܣܝܶܗ ܕܕܰܘܺܝܕ݂: ܘܰܫܠܰܕܶܗ ܬܶܗܘܶܐ ܪܰܡܝܳܐ ܒܫܰܘܒܳܐ ܒܺܐܝܡܳܡܳܐ: ܘܒܰܓܠܺܝܕ݂ܳܐ ܒܠܺܠܝܳܐ.</VERS>
      <VERS vnumber="31">ܘܶܐܦܩܽܘܕ݂ ܥܠܰܘܗܝ: ܘܥܰܠ ܙܰܪܥܶܗ: ܘܥܰܠ ܥܰܒܕܰܘ̈ܗܝ ܥܰܘܠܗܽܘܢ: ܘܰܐܝܬ݂ܶܐ ܥܠܰܝܗܽܘܢ ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܥܰܠ ܐ̱ܢܳܫ̈ܳܐ ܕܺܝܗܽܘܕ݂ܳܐ: ܟܽܠܳܗ̇ ܒܺܝܫܬܳܐ ܕܶܐܡܪܶܬ݂ ܥܠܰܝܗܽܘܢ: ܥܰܠ ܕܠܳܐ ܫܡܰܥܘ ܒܩܳܠܝ.</VERS>
      <VERS vnumber="32">ܘܶܐܪܰܡܝܳܐ ܢܣܰܒ ܡܓ݂ܰܠܬ݂ܳܐ ܐ̱ܚܺܪܬܳܐ: ܘܝܰܗܒܳܗ̇ ܠܒܰܪܽܘܟ݂ ܒܰܪ ܢܺܪܝܳܐ ܣܳܦܪܳܐ: ܘܰܟܬ݂ܰܒ ܥܠܶܝܗ̇ ܡܶܢ ܦܽܘܡܶܗ ܕܶܐܪܰܡܝܳܐ: ܟܽܠܗܽܘܢ ܦܶܬܓ݂ܳܡ̈ܶܐ ܕܰܟܬܺܝܒܺܝܢ ܗ̱ܘܰܘ ܒܣܶܦܪܳܐ: ܕܰܐܘܩܶܕ ܝܽܘܝܰܩܺܝܡ ܡܰܠܟܳܐ ܕܺܝܗܽܘܕ݂ܳܐ ܒܢܽܘܪܳܐ: ܘܬܽܘܒ ܐܰܘܣܶܦ ܥܠܰܝܗܽܘܢ ܦܶܬܓ݂ܳܡ̈ܶܐ ܕܣܰܓܺܝ̈ܐܺܝܢ ܐܰܟܘܳܬܗܽܘܢ. </VERS>
    </CHAPTER>
    <CHAPTER cnumber="37">
      <VERS vnumber="1">ܘܰܐܡܠܶܟ݂ ܡܰܠܟܳܐ ܨܶܕ݂ܰܩܝܳܐ ܒܰܪ ܝܽܘܫܺܝܳܐ: ܚܠܳܦ ܝܽܘܟ݂ܰܢܝܳܐ ܒܪ ܝܽܘܝܰܩܺܝܡ: ܕܰܐܡܠܶܟ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.</VERS>
      <VERS vnumber="2">ܘܠܳܐ ܫܡܰܥ ܗܽܘ ܘܥܰܒܕܰܘ̈ܗܝ ܘܥܰܡܳܐ ܕܰܐܪܥܳܐ: ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܶܐܡܰܪ ܒܝܰܕ ܐܶܪܰܡܝܳܐ ܢܒܺܝܳܐ.</VERS>
      <VERS vnumber="3">ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ ܠܝܽܘܒܳܠ ܒܰܪ ܫܠܰܡܝܳܐ: ܘܠܰܨܦܰܢܝܳܐ ܒܰܪ ܡܥܰܣܝܳܐ ܟܳܗܢܳܐ: ܠܘܳܬ݂ ܐܶܪܰܡܝܳܐ ܢܒܺܝܳܐ ܠܡܺܐܡܰܪ: ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܳܟ݂.</VERS>
      <VERS vnumber="4">ܘܶܐܪܰܡܝܳܐ ܢܳܦܶܩ ܗ̱ܘܳܐ ܘܥܳܐܶܠ ܒܓ݂ܰܘ ܥܰܡܳܐ: ܘܠܳܐ ܐܰܪܡܝܽܘܗܝ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="5">ܘܚܰܝܠܶܗ ܕܦܶܪܥܽܘܢ ܢܦܰܩ ܡܶܢ ܡܶܨܪܶܝܢ: ܘܰܫܡܰܥܘ ܟܰܠܕܳܝ̈ܶܐ ܕܰܟܪܺܝܟ݂ܺܝܢ ܠܽܐܘܪܺܫܠܶܡ ܫܶܡܥܗܽܘܢ: ܘܫܰܢܺܝܘ ܠܗܽܘܢ ܡܶܢ ܐܽܘܪܺܫܠܶܡ.</VERS>
      <VERS vnumber="6">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ ܠܡܺܐܡܰܪ.</VERS>
      <VERS vnumber="7">ܗܳܟ݂ܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܟ݂ܰܢܳܐ ܬܺܐܡܪܽܘܢ ܠܡܰܠܟܳܐ ܕܺܝܗܽܘܕ݂ܳܐ ܕܫܰܕܰܪܟܽܘܢ ܠܘܳܬ݂ܝ ܕܬܶܒܥܽܘܢ ܡܶܢܝ: ܗܳܐ ܚܰܝܠܶܗ ܕܦܶܪܥܽܘܢ ܕܰܢܦܰܩ ܠܰܡܥܰܕܳܪܽܘܬ݂ܟܽܘܢ: ܗܦܰܟ݂ ܠܰܐܪܥܶܗ ܠܡܶܨܪܶܝܢ.</VERS>
      <VERS vnumber="8">ܘܢܶܗܦܟ݂ܽܘܢ ܟܰܠܕܳܝ̈ܶܐ ܘܢܶܬܟܰܬܫܽܘܢ ܥܰܠ ܩܪܺܝܬ݂ܳܐ ܗܳܕ݂ܶܐ: ܘܢܶܟܒܽܫܘܢܳܗ̇ ܘܢܰܘܩܕ݂ܽܘܢܳܗ̇ ܒܢܽܘܪܳܐ.</VERS>
      <VERS vnumber="9">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܠܳܐ ܬܶܣܒܪܽܘܢ ܒܢܰܦܫܟ݂ܽܘܢ ܘܬܺܐܡܪܽܘܢ ܕܳܐܙܺܠܝܢ ܡܶܢܰܢ ܟܰܠܕܳܝ̈ܶܐ: ܡܶܛܽܠ ܕܠܳܐ ܐܳܙܺܠܝܢ.</VERS>
      <VERS vnumber="10">ܡܶܛܽܠ ܕܶܐܢ ܬܶܚܪܒܽܘܢ ܟܽܠܶܗ ܚܰܝܠܳܐ ܕܟܰܠܕܳܝ̈ܶܐ ܕܡܶܬܟܰܬܫܺܝܢ ܥܰܡܟ݂ܽܘܢ: ܘܢܶܫܬܰܚܪܽܘܢ ܒܗܽܘܢ ܐ̱ܢܳܫ̈ܳܐ ܕܰܡܡܰܚܶܝܢ: ܓܒܰܪ ܡܶܢ ܡܰܫܟܢܶܗ ܢܩܽܘܡܽܘܢ: ܘܢܰܘܩܕ݂ܽܘܢܳܗ̇ ܠܰܩܪܺܝܬ݂ܳܐ ܗܳܕ݂ܶܐ ܒܢܽܘܪܳܐ.</VERS>
      <VERS vnumber="11">ܘܫܰܢܺܝ ܠܶܗ ܚܰܝܠܳܐ ܕܟܰܠܕܳܝ̈ܶܐ ܡܶܢ ܐܽܘܪܺܫܠܶܡ ܡܶܢ ܩܕ݂ܳܡ ܚܰܝܠܶܗ ܕܦܶܪܥܽܘܢ.</VERS>
      <VERS vnumber="12">ܘܰܢܦܰܩ ܐܶܪܰܡܝܳܐ ܡܶܢ ܐܽܘܪܺܫܠܶܡ ܠܡܺܐܙܰܠ ܠܰܐܪܥܳܐ ܕܒܶܢܝܳܡܶܝܢ: ܠܰܡܦܰܠܳܓܽܘ ܬܰܡܳܢ ܡܢܳܬ݂ܳܐ ܥܰܡ ܥܰܡܳܐ.</VERS>
      <VERS vnumber="13">ܘܟܰܕ݂ ܩܳܐܶܡ ܗ̱ܘܳܐ ܒܬܰܪܥܳܐ ܕܒܶܢܝܳܡܶܝܢ: ܐܺܝܬ݂ ܗ̱ܘܳܐ ܬܰܡܳܢ ܓܰܒܪܳܐ ܦܳܩܽܘܕܳܐ: ܘܰܫܡܶܗ ܢܺܪܝܳܐ ܒܰܪ ܫܠܰܡܝܳܐ: ܒܰܪ ܚܰܢܰܢܝܳܐ: ܘܰܐܚܕ݂ܶܗ ܠܶܐܪܰܡܝܳܐ ܢܒܺܝܳܐ: ܘܶܐܡܰܪ ܠܶܗ: ܠܘܳܬ݂ ܟܰܠܕܳܝ̈ܶܐ ܥܳܪܶܩ ܐܰܢ̱ܬ.</VERS>
      <VERS vnumber="14">ܘܶܐܡܰܪ ܠܶܗ ܐܶܪܰܡܝܳܐ ܡܰܕܓܶܠ ܐܰܢ̱ܬ: ܠܳܐ ܥܳܪܶܩ ܐ̱ܢܳܐ ܠܘܳܬ݂ ܟܰܠܕܳܝ̈ܶܐ: ܘܠܳܐ ܫܰܡܥܶܗ: ܘܰܐܚܕ݂ܶܗ ܢܺܪܝܳܐ ܠܶܐܪܰܡܝܳܐ ܘܰܐܝܬܝܶܗ̇ ܠܘܳܬ݂ ܪܰܘܖ̈ܒܳܢܶܐ.</VERS>
      <VERS vnumber="15">ܘܰܪܓܶܙܘ ܪܰܘܖ̈ܒܳܢܶܐ ܥܰܠ ܐܶܪܰܡܝܳܐ ܘܢܰܓܕܽܘܗܝ: ܘܰܐܪܡܝܽܘܗܝ ܒܶܝܬ݂ ܐܰܣܺܝܖ̈ܶܐ ܒܶܝܬ݂ ܝܽܘܢܳܬ݂ܳܢ ܣܳܦܪܳܐ: ܡܶܛܽܠ ܕܠܶܗ ܥܒܰܕܘ ܪܰܒ ܐܰܣܺܝܖ̈ܶܐ.</VERS>
      <VERS vnumber="16">ܘܰܐܪܡܝܽܘܗܝ ܠܶܐܪܰܡܝܳܐ ܡܶܢ ܟܰܘܰܬ݂ ܓܽܘܒܳܐ ܠܓܽܘܒܳܐ: ܘܰܗܘܳܐ ܬܰܡܳܢ ܐܶܪܰܡܝܳܐ ܝܰܘ̈ܡܳܬ݂ܳܐ ܣܰܓܺܝ̈ܐܶܐ.</VERS>
      <VERS vnumber="17">ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ ܘܰܐܣܩܶܗ: ܘܫܰܐܠܶܗ ܡܰܠܟܳܐ ܒܒܰܝܬ݂ܳܐ ܡܛܰܫܝܳܐܺܝܬ݂: ܘܶܐܡܰܪ ܠܶܗ: ܢܦܰܩ ܦܶܬܓ݂ܳܡܳܐ ܡܶܢ ܩܕ݂ܳܡ ܡܳܪܝܳܐ: ܘܶܐܡܰܪ ܐܶܪܰܡܝܳܐ ܢܦܰܩ: ܘܶܐܡܰܪ ܡܰܠܟܳܐ ܐܰܝܟܰܢܳܐ ܢܦܰܩ: ܘܶܐܡܰܪ ܕܒܺܐܝܕܰܘ̈ܗܝ ܕܡܰܠܟܳܐ ܕܒܳܒܶܠ ܬܶܫܬܠܶܡ.</VERS>
      <VERS vnumber="18">ܘܶܐܡܰܪ ܐܶܪܰܡܝܳܐ ܠܡܰܠܟܳܐ ܨܶܕ݂ܰܩܝܳܐ: ܡܳܢܳܐ ܚܛܺܝ݀ܬ ܠܳܟ݂ ܘܰܠܥܰܒ̈ܕܰܝܟ݂ ܘܰܠܥܰܡܳܐ ܗܳܢܳܐ: ܕܰܐܪܡܺܝܬܽܘܢܳܢܝ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="19">ܘܰܐܝܟܳܐ ܐܶܢܽܘܢ ܢܺܒܝܰܝ̈ܟܽܘܢ ܕܡܶܬ݂ܢܰܒܶܝܢ ܗ̱ܘܰܘ ܠܟ݂ܽܘܢ ܘܳܐܡܪܺܝܢ: ܕܠܳܐ ܐܳܬܶܐ ܡܰܠܟܳܐ ܕܒܳܒܶܠ ܥܠܰܝܟܽܘܢ ܘܥܰܠ ܐܰܪܥܳܐ ܗܳܕ݂ܶܐ.</VERS>
      <VERS vnumber="20">ܗܳܫܳܐ ܫܡܰܥܰܝܢܝ ܡܳܪܝ ܡܰܠܟܳܐ: ܘܬܶܦܶܠ ܒܳܥܽܘܬ݂ܝ ܩܕ݂ܳܡܰܝܟ݂: ܘܠܳܐ ܬܰܗܦܟܰܢܝ ܠܒܶܝܬ݂ ܝܽܘܢܳܬ݂ܳܢ ܣܳܦܪܳܐ ܕܠܳܐ ܐܶܡܽܘܬ ܬܰܡܳܢ.</VERS>
      <VERS vnumber="21">ܘܰܦܩܰܕ݂ ܡܰܠܟܳܐ ܨܶܕ݂ܰܩܝܳܐ: ܘܫܰܒܩܽܘܗܝ ܠܶܐܪܰܡܝܳܐ ܢܒܺܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܘܝܳܗܒܺܝܢ ܗ̱ܘܰܘ ܠܶܗ ܓܪܺܝܨܬ݂ܳܐ ܕܠܰܚܡܳܐ ܒܝܰܘܡܳܐ ܡܶܢ ܫܽܘܩܳܐ ܕܢܰܚܬܽܘܡܳܐ: ܥܕ݂ܰܡܳܐ ܕܰܓ݂ܡܰܪ ܟܽܠܶܗ ܠܰܚܡܳܐ ܡܶܢ ܩܪܺܝܬ݂ܳܐ: ܘܺܝܬ݂ܶܒ ܐܶܪܰܡܝܳܐ ܒܕܳܪܬ݂ܳܐ ܕܒܶܝܬ݂ ܐܰܣܺܝܖ̈ܶܐ.</VERS>
    </CHAPTER>
    <CHAPTER cnumber="38">
      <VERS vnumber="1">ܘܰܫܡܰܥ ܫܦܰܛܝܳܐ ܒܰܪ ܡܳܬ݂ܳܢ: ܘܓܰܕ݂ܠܝܳܐ ܒܰܪ ܦܰܫܚܽܘܪ: ܘܝܽܘܒܳܠ ܒܰܪ ܫܠܰܡܝܳܐ: ܘܦܰܫܚܽܘܪ ܒܰܪ ܡܠܰܟܝܳܐ: ܦܶܬܓ݂ܳܡ̈ܶܐ ܕܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ.</VERS>
      <VERS vnumber="2">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܡܰܢ ܕܝܳܬ݂ܶܒ ܒܰܩܪܺܝܬ݂ܳܐ ܗܳܕ݂ܶܐ: ܢܡܽܘܬ݂ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬ݂ܳܢܳܐ: ܘܡܰܢ ܕܢܳܦܶܩ ܠܘܳܬ݂ ܟܰܠܕܳܝ̈ܶܐ: ܚܳܝܶܐ ܘܰܡܫܰܘܙܶܒ ܢܰܦܫܶܗ.</VERS>
      <VERS vnumber="3">ܗܳܟ݂ܰܢܳܐ ܐܳܡܰܪ ܡܳܪܝܳܐ: ܬܶܫܬܠܶܡ ܩܪܺܝܬ݂ܳܐ ܗܳܕ݂ܶܐ ܒܺܐܝܕ݂ܳܐ ܕܚܰܝܠܶܗ ܕܡܰܠܟܳܐ ܕܒܳܒܶܠ: ܘܢܶܟܒܫܺܝܗ̇. </VERS>
      <VERS vnumber="4">ܘܶܐܡܰܪܘ ܪܰܘܖ̈ܒܳܢܶܐ ܠܡܰܠܟܳܐ: ܢܶܬܩܛܶܠ ܓܰܒܪܳܐ ܗܳܢܳܐ: ܡܶܛܽܠ ܕܗܽܘܝܽܘ ܡܪܰܦܶܐ ܐܺܝܕ݂ܰܝ̈ܳܐ ܕܓܰܒܖ̈ܶܐ ܥܳܒ̈ܕ݂ܰܝ ܩܪܳܒܳܐ ܕܶܐܫܬܚܰܪܘ ܒܰܩܪܺܝܬ݂ܳܐ ܗܳܕ݂ܶܐ: ܘܺܐܝܕ݂ܰܝ̈ܳܐ ܕܟܽܠܶܗ ܥܰܡܳܐ ܕܶܐܡܰܪ ܠܗܽܘܢ ܦܶܬܓ݂ܳܡܳܐ ܗܳܢܳܐ: ܡܶܛܽܠ ܕܓܰܒܪܳܐ ܗܳܢܳܐ: ܠܳܐ ܨܳܒܶܐ ܫܠܳܡܳܐ ܠܥܰܡܳܐ ܗܳܢܳܐ: ܐܶܠܳܐ ܐܶܢ ܒܺܝܫܬܳܐ.</VERS>
      <VERS vnumber="5">ܘܶܐܡܰܪ ܡܰܠܟܳܐ ܨܶܕ݂ܰܩܝܳܐ: ܗܳܐ ܡܰܫܠܰܡ ܒܺܐܝ̈ܕ݂ܰܝܟܽܘܢ: ܡܶܛܽܠ ܕܡܰܠܟܳܐ ܠܳܐ ܡܶܫܟܰܚ ܠܡܺܐܡܰܪ ܠܟ݂ܽܘܢ ܡܶܕ݂ܶܡ.</VERS>
      <VERS vnumber="6">ܘܕܰܒܪܽܘܗܝ ܠܶܐܪܰܡܝܳܐ: ܘܰܐܪܡܝܽܘܗܝ ܒܓ݂ܽܘܒܳܐ ܕܡܰܠܟܝܳܐ ܒܰܪ ܡܰܠܟܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܘܫܰܒܽܘܗܝ ܠܶܐܪܰܡܝܳܐ ܒܚܰܒܠܳܐ ܠܓ݂ܽܘܒܳܐ: ܘܰܒܓ݂ܽܘܒܳܐ ܠܰܝܬ ܡܰܝ̈ܳܐ ܐܶܠܳܐ ܐܶܢ ܣܝܳܢܳܐ: ܘܰܛܒܰܥ ܐܶܪܰܡܝܳܐ ܒܰܣܝܳܢܳܐ.</VERS>
      <VERS vnumber="7">ܘܰܫܡܰܥ ܥܰܒܕ݂ܡܰܠܟ݂ ܟܽܘܫܳܝܳܐ ܓܰܒܪܳܐ ܡܗܰܝܡܳܢܳܐ: ܘܗܽܘ ܒܒܶܝܬ݂ ܡܰܠܟܳܐ ܗ̱ܘܳܐ: ܕܰܐܪܡܝܽܘܗܝ ܠܶܐܪܰܡܝܳܐ ܒܓ݂ܽܘܒܳܐ: ܘܡܰܠܟܳܐ ܝܳܬܶܒ ܗ̱ܘܳܐ ܒܬܰܪܥܳܐ ܕܒܶܢܝܳܡܶܝܢ.</VERS>
      <VERS vnumber="8">ܘܰܢܦܰܩ ܥܒܰܕܡܠܰܟ݂ ܡܶܢ ܒܶܝܬ݂ ܡܰܠܟܳܐ: ܘܶܐܡܰܪ ܠܡܰܠܟܳܐ.</VERS>
      <VERS vnumber="9">ܡܳܪܝ ܒܺܝܫ ܥܒܰܕ݂ܘ ܓܰܒܖ̈ܶܐ ܗܳܠܶܝܢ: ܡܶܕ݂ܶܡ ܕܰܥܒܰܕܘ ܠܶܐܪܰܡܝܳܐ ܢܒܺܝܳܐ: ܕܰܐܪܡܝܽܘܗܝ ܒܓ݂ܽܘܒܳܐ: ܘܗܳܐ ܡܳܐܶܬ ܠܟܰܦܢܳܐ: ܡܶܛܽܠ ܕܠܰܝܬ ܠܰܚܡܳܐ ܒܰܩܪܺܝܬ݂ܳܐ.</VERS>
      <VERS vnumber="10">ܘܰܦܩܰܕ݂ ܡܰܠܟܳܐ ܠܥܰܒܕܡܠܰܟ ܟܽܘܫܳܝܳܐ: ܘܶܐܡܰܪ ܠܶܗ: ܕܒܰܪ ܥܰܡܳܟ݂ ܡܶܟܳܐ ܬܠܳܬ݂ܺܝܢ ܓܰܒܖ̈ܺܝܢ: ܘܙܶܠ ܐܰܣܶܩܳܝܗܝ ܠܶܐܪܰܡܝܳܐ ܡܶܢ ܓܽܘܒܳܐ ܥܰܕ݂ܠܳܐ ܢܡܽܘܬ݂.</VERS>
      <VERS vnumber="11">ܘܰܕ݂ܒܰܪ ܥܒܰܕܡܠܰܟ ܟܽܘܫܳܝܳܐ ܓܰܒܖ̈ܶܐ ܡܶܢ ܒܶܝܬ݂ ܡܰܠܟܳܐ ܥܰܡܶܗ: ܘܥ̣ܰܠ ܠܒܶܝܬ݂ ܓܰܙܳܐ ܕܰܠܬܰܚܬ ܡܶܢ ܒܶܝܬ݂ ܡܰܠܟܳܐ: ܘܰܢܣܰܒ ܡܶܢ ܬܰܡܳܢ ܒܠܳܝ̈ܶܐ ܕܰܣܚ̈ܰܘܳܬ݂ܳܐ: ܘܰܒܠܳܝ̈ܶܐ ܕܖ̈ܽܘܩܥܶܐ: ܘܫܰܒ ܐܶܢܽܘܢ ܠܶܐܪܰܡܝܳܐ ܒܚܰܒܠܳܐ ܠܓܽܘܒܳܐ.</VERS>
      <VERS vnumber="12">ܘܶܐܡܰܪ ܥܒܰܕܡܠܰܟ ܟܽܘܫܳܝܳܐ ܠܶܐܪܰܡܝܳܐ: ܒܠܳܝ̈ܶܐ ܕܰܣܚ̈ܰܘܳܬ݂ܳܐ ܘܰܕܖ̈ܽܘܩܥܶܐ: ܣܺܝܡ ܬܚܶܝܬ݂ ܫܰܚܘ̈ܳܬ݂ܳܟ݂ ܠܬ݂ܰܚܬ ܡܶܢ ܚܰܒܠܳܐ: ܘܰܥܒܰܕ ܐܶܪܰܡܝܳܐ ܗܳܟ݂ܰܢܳܐ.</VERS>
      <VERS vnumber="13">ܘܢܰܓܕܽܘܗܝ ܠܶܐܪܰܡܝܳܐ ܒܚܰܒܠܳܐ: ܘܰܐܣܩܽܘܗܝ ܡܶܢ ܓܽܘܒܳܐ: ܘܺܝܬ݂ܶܒ ܐܶܪܰܡܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="14">ܘܫܰܕܰܪ ܡܰܠܟܳܐ ܨܶܕ݂ܰܩܝܳܐ: ܘܕܰܒܪܶܗ ܠܶܐܪܰܡܝܳܐ ܢܒܺܝܳܐ ܠܘܳܬ݂ܶܗ: ܠܓܰܘ ܡܶܢ ܬܠܳܬ݂ܳܐ ܡܰܥܠܳܢܺܝ̈ܢ ܕܒܰܝܬܶܗ ܕܡܳܪܝܳܐ: ܘܶܐܡܰܪ ܡܰܠܟܳܐ ܠܶܐܪܰܡܝܳܐ: ܫܳܐܶܠ ܐ̱ܢܳܐ ܠܳܟ݂ ܡܶܠܬ݂ܳܐ: ܠܳܐ ܬܟ݂ܰܣܶܐ ܡܶܢܝ ܡܶܠܬ݂ܳܐ.</VERS>
      <VERS vnumber="15">ܘܶܐܡܰܪ ܐܶܪܰܡܝܳܐ ܠܨܶܕ݂ܰܩܝܳܐ: ܐܶܢ ܡܚܰܘܶܐ ܐ̱ܢܳܐ ܠܳܟ݂ ܗܳܐ ܩܳܛܶܠ ܐܰܢ̱ܬ ܠܺܝ: ܘܶܐܢ ܡܳܠܶܟ݂ ܐ̱ܢܳܐ ܠܳܟ݂ ܠܳܐ ܫܳܡܰܥ ܐܰܢ̱ܬ ܠܺܝ.</VERS>
      <VERS vnumber="16">ܘܺܝܡܳܐ ܡܰܠܟܳܐ ܨܶܕ݂ܰܩܝܳܐ ܠܶܐܪܰܡܝܳܐ ܡܰܛܫܝܳܐܺܝܬ݂ ܒܒܰܝܬܳܐ: ܘܶܐܡܰܪ: ܚܰܝ ܗ̱ܘ ܡܳܪܝܳܐ ܕܰܥܒܰܕ݂ ܒܰܢ ܢܰܦܫܳܐ ܕܠܳܐ ܐܶܩܛܠܳܟ݂: ܘܠܳܐ ܐܰܫܠܡܳܟ݂ ܒܝܰܕ ܐ̱ܢܳܫ̈ܳܐ ܐܰܝܠܶܝܢ ܕܒܳܥܶܝܢ ܢܰܦܫܳܟ݂.</VERS>
      <VERS vnumber="17">ܘܶܐܡܰܪ ܐܶܪܰܡܝܳܐ ܠܨܶܕ݂ܰܩܝܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢ ܬܶܦܽܘܩ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܡܰܚܶܐ ܐܰܢ̱ܬ ܢܰܦܫܳܟ݂: ܘܰܩܪܺܝܬ݂ܳܐ ܗܳܕ݂ܶܐ ܠܳܐ ܝܳܩܕ݂ܳܐ ܒܢܽܘܪܳܐ: ܘܚܳܝܶܐ ܐܰܢ̱ܬ ܘܒܰܝܬܳܟ݂</VERS>
      <VERS vnumber="18">ܘܶܐܢ ܠܳܐ ܢܳܦܶܩ ܐܰܢ̱ܬ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܡܶܫܬܰܠܡܳܐ ܩܪܺܝܬ݂ܳܐ ܗܳܕ݂ܶܐ ܒܺܐܝܕ݂ܳܐ ܕܟܰܠܕܳܝ̈ܶܐ: ܘܡܰܘܩܕ݂ܺܝܢ ܠܳܗ̇ ܒܢܽܘܪܳܐ: ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="19">ܘܶܐܡܰܪ ܡܰܠܟܳܐ ܨܶܕ݂ܰܩܝܳܐ ܠܶܐܪܰܡܝܳܐ: ܕܳܚܶܠ ܐ̱ܢܳܐ ܡܶܢ ܝܽܘ̈ܕ݂ܳܝܶܐ ܕܶܐܦܽܘܩ ܠܘܳܬ݂ ܟܰܠܕܳܝ̈ܶܐ: ܕܰܠܡܳܐ ܢܰܫܠܡܽܘܢܳܢܝ ܒܺܐܝܕܰܝ̈ܗܽܘܢ ܘܰܢܒܰܙܚܽܘܢ ܒܺܝ.</VERS>
      <VERS vnumber="20">ܘܶܐܡܰܪ ܐܶܪܰܡܝܳܐ ܠܳܐ ܡܰܫܠܡܺܝܢ ܠܳܟ݂: ܫܡܰܥ ܕܶܝܢ ܡܶܠܬ݂ܶܗ ܕܡܳܪܝܳܐ ܕܳܐܡܰܪ ܐ̱ܢܳܐ ܠܳܟ݂: ܕܢܰܛܐܶܒ ܠܳܟ݂: ܘܬܺܚܶܐ ܢܰܦܫܳܟ݂.</VERS>
      <VERS vnumber="21">ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܦܰܩ: ܗܳܢܰܘ ܦܶܬܓ݂ܳܡܳܐ ܕܚܰܘܝܰܢܝ ܡܳܪܝܳܐ.</VERS>
      <VERS vnumber="22">ܕܟܽܠܗܶܝܢ ܢܶܫ̈ܶܐ ܕܶܐܫܬܚܰܖ̈ܝ ܒܒܰܝܬܶܗ ܕܡܰܠܟܳܐ ܕܺܝܗܽܘܕ݂ܳܐ: ܢܳܦ̈ܩܳܢ ܠܘܳܬ݂ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܘܗܶܢܶܝܢ ܐܳܡܖ̈ܳܢ: ܐܰܛܥܝܽܘܟ݂ ܘܰܙܟܰܐܟ݂ ܐ̱ܢܳܫ̈ܳܐ ܕܫܳܐܠܺܝܢ ܗ̱ܘܰܘ ܒܰܫܠܳܡܳܟ݂: ܘܛܰܒܰܥܘ ܒܰܣܝܳܢܳܐ ܖ̈ܶܓܠܰܝܟ ܘܰܗܦܰܟܘ ܠܶܒܣܬܰܪܗܽܘܢ.</VERS>
      <VERS vnumber="23">ܘܟܽܠܗܶܝܢ ܢܶܫܰܝ̈ܟ ܘܰܒܢܰܝ̈ܟ ܡܰܦܩܺܝܢ ܠܘܳܬ݂ ܟܰܠܕܳܝ̈ܶܐ: ܘܰܐܢ̱ܬ ܠܳܐ ܬܶܬܦܰܠܰܛ ܡܶܢ ܐܺܝܕܰܝ̈ܗܽܘܢ: ܐܶܠܳܐ ܒܺܐܝܕܰܘ̈ܗܝ ܕܡܰܠܟܳܐ ܕܒܳܒܶܠ ܬܶܫܬܠܶܡ: ܘܰܩܪܺܝܬ݂ܳܐ ܗܳܕ݂ܶܐ ܬܺܐܩܰܕ ܒܢܽܘܪܳܐ.</VERS>
      <VERS vnumber="24">ܘܶܐܡܰܪ ܨܶܕ݂ܰܩܝܳܐ ܠܶܐܪܰܡܝܳܐ: ܐ̱ܢܳܫ ܠܳܐ ܢܶܕܰܥ ܒܗܳܠܶܝܢ ܡ̈ܶܠܶܐ ܕܠܳܐ ܬܡܽܘܬ.</VERS>
      <VERS vnumber="25">ܘܟܰܕ݂ ܢܶܫܡܥܽܘܢ ܪܰܘܖ̈ܒܳܢܶܐ ܕܡܰܠܠܶܬ݂ ܥܰܡܳܟ݂: ܘܢܺܐܬܽܘܢ ܠܘܳܬ݂ܳܟ݂ ܘܢܺܐܡܪܽܘܢ ܠܳܟ݂: ܚܰܘܳܢ ܡܳܢܳܐ ܡܰܠܶܠܬ ܥܰܡ ܡܰܠܟܳܐ: ܘܡܳܢܳܐ ܐܶܡܰܪ ܠܳܟ݂ ܡܰܠܟܳܐ: ܠܳܐ ܬܟܰܣܶܐ ܡܶܢܰܢ ܕܠܳܐ ܢܶܩܛܠܳܟ݂.</VERS>
      <VERS vnumber="26">ܐܶܡܰܪ ܠܗܽܘܢ: ܡܶܒܥܳܐ ܒܥܺܝ݀ܬ݂ ܡܶܢ ܡܰܠܟܳܐ: ܕܠܳܐ ܢܰܗܦܟܰܢܝ ܠܒܶܝܬ݂ ܝܽܘܢܳܬ݂ܳܢ ܣܳܦܪܳܐ ܕܠܳܐ ܐܶܡܽܘܬ݂ ܬܡܶܢ.</VERS>
      <VERS vnumber="27">ܘܶܐܬ݂ܰܘ ܟܽܠܗܽܘܢ ܪܰܘܖ̈ܒܳܢܶܐ ܠܘܳܬ݂ ܐܶܪܰܡܝܳܐ ܘܫܰܐܠܽܘܗܝ ܘܚܰܘܺܝ ܐܶܢܽܘܢ ܟܽܠܗܶܝܢ ܡ̈ܶܠܶܐ ܕܦܰܩܕ݂ܶܗ ܡܰܠܟܳܐ ܘܰܫܬܶܩܘ ܠܗܽܘܢ ܡܶܢܶܗ: ܡܶܛܽܠ ܕܠܳܐ ܐܶܫܬܰܡܥܰܬ݂ ܡܶܠܬ݂ܳܐ.</VERS>
      <VERS vnumber="28">ܘܺܝܬ݂ܶܒ ܐܶܪܰܡܝܳܐ ܒܕܳܪܬܳܐ ܕܒܶܝܬ݂ ܐܰܣܺܝܖ̈ܶܐ: ܥܕ݂ܰܡܳܐ ܠܝܰܘܡܳܐ ܕܶܐܬܟܰܒܫܰܬ݂ ܐܽܘܪܺܫܠܶܡ.</VERS>
    </CHAPTER>
    <CHAPTER cnumber="39">
      <VERS vnumber="1">ܒܫܰܢ̱ܬܳܐ ܕܰܬܫܰܥ ܕܨܶܕ݂ܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܒܝܰܪܚܳܐ ܕܥܶܣܪܳܐ: ܐܶܬ݂ܳܐ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ: ܘܰܫܪܰܘ ܥܠܶܝܗ̇.</VERS>
      <VERS vnumber="2">ܘܒܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܳܐ ܨܶܕ݂ܰܩܝܳܐ: ܒܝܰܪܚܳܐ ܚܡܺܝܫܳܝܳܐ ܒܰܬܫܰܥܬܳܐ ܒܶܗ ܒܝܰܪܚܳܐ: ܐܶܬܬܰܪܥܰܬ݂ ܩܪܺܝܬ݂ܳܐ.</VERS>
      <VERS vnumber="3">ܘܶܐܬ݂ܰܘ ܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ: ܘܺܝܬ݂ܶܒܘ ܒܬܰܪܥܳܐ ܡܶܨܥܳܝܳܐ: ܢܰܪܓ݂ܶܠ: ܫܰܪܐܨܰܪ: ܘܣܰܡܓܶܕܢܽܒܘ: ܘܣܰܪܣܟܺܝܡ: ܪܰܒ ܡܗܰܝܡܳܢ̈ܶܐ: ܢܰܪܓܶܠ: ܫܰܪܐܨܰܪ: ܪܰܒܡܰܓ: ܘܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ.</VERS>
      <VERS vnumber="4">ܘܟܰܕ݂ ܚܙܳܐ ܐܶܢܽܘܢ ܨܶܕ݂ܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬ݂ܳܢܶܐ: ܥܪܰܩܘ ܘܰܢ̣ܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ: ܒܽܐܘܪܚܳܐ ܕܓ݂ܰܢܬ݂ܳܐ ܕܡܰܠܟܳܐ ܒܬܰܪܥܳܐ ܕܒܶܝܬ݂ ܫܽܘܖ̈ܶܐ. ܘܰܢ̣ܦܰܩܘ ܒܽܐܘܪܚܳܐ ܕܰܦܩܰܥܬ݂ܳܐ.</VERS>
      <VERS vnumber="5">ܘܰܪܕ݂ܰܦܘ ܚܰܝܠܳܐ ܕܟܰܠܕܳܝ̈ܶܐ ܒܳܬܰܪܗܽܘܢ: ܘܰܐܕܪܟܽܘܗܝ ܠܨܶܕ݂ܰܩܝܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ: ܘܟܽܠܶܗ ܚܰܝܠܶܗ ܐܶܬܒܰܕܰܪ ܡܶܢܶܗ: ܘܕܰܒܪܽܘܗܝ ܘܰܐܣܩܽܘܗܝ ܠܘܳܬ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܡܰܠܶܠ ܥܰܡܶܗ ܕܺܝܢܳܐ.</VERS>
      <VERS vnumber="6">ܘܰܢܟ݂ܰܣ ܡܰܠܟܳܐ ܕܒܳܒܶܠܠ ܠܰܒܢܰܘ̈ܗܝ ܕܨܶܕ݂ܰܩܝܳܐ ܒܕܶܒܠܰܬ݂ ܠܥܺܢܰܘ̈ܗܝ: ܘܰܠܟܽܠܗܽܘܢ ܪܰܘܖ̈ܒܳܢܶܐ ܕܺܝܗܽܘܕ݂ܳܐ: ܢܟ݂ܰܣ ܡܰܠܟܳܐ ܕܒܳܒܶܠ ܒܕܶܒܠܰܬ݂.</VERS>
      <VERS vnumber="7">ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ: ܘܰܐܣܪܶܗ ܒܫܺܫ̈ܠܳܬ݂ܳܐ ܠܡܰܘܒܠܽܘܬ݂ܶܗ ܠܒܳܒܶܠ.</VERS>
      <VERS vnumber="8">ܘܰܠܒܶܝܬ݂ ܡܰܠܟܳܐ ܘܰܠܒ̈ܳܬܶܐ ܕܥܰܡܳܐ: ܐܰܘܩܶܕ݂ܘ ܟܰܠܕܳܝ̈ܶܐ ܒܢܽܘܪܳܐ: ܘܰܠܫܽܘܪܳܐ ܕܽܐܘܪܺܫܠܶܡ ܟܰܕ݂ ܚܳܕܪܳܐ ܥܩܰܪܘ.</VERS>
      <VERS vnumber="9">ܘܫܰܪܟܶܗ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ: ܘܐ̱ܢܳܫܳܐ ܕܰܥܪܰܩܘ ܠܘܳܬ݂ܶܗ: ܘܫܰܪܟܶܗ ܕܥܰܡܳܐ ܕܶܐܫܬܚܰܪܘ: ܫܒܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܰܐܘܒܶܠ ܐܶܢܽܘܢ ܠܒܳܒܶܠ.</VERS>
      <VERS vnumber="10">ܘܡܶܢ ܡܶܣܟܺܢ̈ܶܐ ܕܥܰܡܳܐ ܕܠܰܝܬ ܠܗܽܘܢ ܡܶܕ݂ܶܡ: ܫܒܰܩ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܒܰܐܪܥܳܐ ܕܺܝܗܽܘܕ݂ܳܐ: ܘܝܰܗܒ ܠܗܽܘܢ ܟܰܖ̈ܡܶܐ ܘܦܽܘܠܚܳܢܳܐ ܒܝܰܘܡܳܐ ܗܰܘ.</VERS>
      <VERS vnumber="11">ܘܰܦܩܰܕ݂ ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܥܰܠ ܐܶܪܰܡܝܳܐ: ܠܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܶܐܡܰܪ ܠܶܗ.</VERS>
      <VERS vnumber="12">ܕܒܰܪܳܝܗܝ ܠܶܐܪܰܡܝܳܐ: ܘܥܰܝ̈ܢܰܝܟ ܢܶܗܘܳܝܢ ܥܠܰܘܗܝ: ܘܠܳܐ ܬܶܥܒܶܕ ܠܶܗ ܡܶܕ݂ܶܡ ܕܒܺܝܫ: ܘܟܽܠ ܡܶܕ݂ܶܡ ܕܳܐܡܰܪ ܠܳܟ݂ ܥܒܶܕ ܠܶܗ.</VERS>
      <VERS vnumber="13">ܘܫܰܕܰܪ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܢܰܒܽܘܫܰܙܒܰܢ ܪܰܒ ܡܗܰܝܡ̈ܢܶܐ: ܘܢܰܪܓܶܠ: ܫܰܪܐܨܰܪ: ܪܰܒܡܰܓ: ܘܟܽܠܗܽܘܢ ܪܰܘܖ̈ܒܳܢܶܐ ܕܡܰܠܟܳܐ ܕܒܳܒܶܠ.</VERS>
      <VERS vnumber="14">ܫܰܕܰܪܘ ܕܰܒܪܽܘܗܝ ܠܶܐܪܰܡܝܳܐ ܡܶܢ ܕܳܪܬ݂ܳܐ ܕܒܶܝܬ݂ ܐܰܣܺܝܖ̈ܶܐ: ܘܰܐܫܠܡܽܘܗܝ ܠܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܡܰܗܦܳܟ݂ܽܘܬ݂ܶܗ ܠܒܰܝܬܶܗ: ܘܺܝܬ݂ܶܒ ܒܓ݂ܰܘ ܥܰܡܳܐ.</VERS>
      <VERS vnumber="15">ܘܥܰܠ ܐܶܪܰܡܝܳܐ ܗܘܳܐ ܦܶܬܓ݂ܳܡܶܗ ܕܡܳܪܝܳܐ: ܟܰܕ݂ ܗܽܘ ܟܠܶܐ ܗ̱ܘܳܐ ܒܕ݂ܳܪܰܬ݂ ܡܛܰܪܬ݂ܳܐ.</VERS>
      <VERS vnumber="16">ܙܶܠ ܘܶܐܡܰܪ ܠܥܰܒܕ݂ܡܠܰܟ ܟܽܘܫܳܝܳܐ: ܗܳܟ݂ܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܰܝܬܶܐ ܐ̱ܢܳܐ ܦܶܬܓ݂ܳܡ̈ܶܐ ܥܰܠ ܩܪܺܝܬ݂ܳܐ ܗܳܕ݂ܶܐ: ܠܒܺܝܫܬܳܐ ܘܠܳܐ ܠܛܳܒܬ݂ܳܐ: ܘܢܶܗܘܽܘܢ ܩܕ݂ܳܡܰܝܟ ܒܝܰܘܡܳܐ ܗܰܘ.</VERS>
      <VERS vnumber="17">ܘܶܐܦܰܨܝܶܟ݂ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܘܠܳܐ ܬܶܫܬܠܶܡ ܒܺܐܝܕ݂ܳܐ ܕܓܰܒܖ̈ܶܐ ܕܕܳܚܶܠ ܐܰܢ̱ܬ ܡܶܢܗܽܘܢ.</VERS>
      <VERS vnumber="18">ܘܶܐܦܰܨܝܶܟ݂ ܘܰܒܚܰܪܒܳܐ ܠܳܐ ܬܶܦܶܠ: ܘܰܬܫܰܘܙܶܒ ܢܰܦܫܳܟ݂: ܥܰܠ ܕܶܐܬܬܟ݂ܶܠܬ ܥܠܰܝ ܐܳܡܰܪ ܡܳܪܝܳܐ. </VERS>
    </CHAPTER>
    <CHAPTER cnumber="40">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܡܶܢ ܒܳܬ݂ܰܪ ܕܫܰܕܪܶܗ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܡܶܢ ܪܳܡܬ݂ܳܐ: ܟܰܕ݂ ܕܰܒܪܶܗ ܟܰܕ݂ ܐܰܣܺܝܪ ܒܫܺܫ̈ܠܳܬ݂ܳܐ: ܒܓ݂ܰܘ ܟܽܠܳܗ̇ ܫܒܺܝܬ݂ܳܐ ܕܽܐܘܪܺܫܠܶܡ ܘܕܺܝܗܽܘܕ݂ܳܐ ܕܶܐܫܬܒܺܝܘ ܠܒܳܒܶܠ.</VERS>
      <VERS vnumber="2">ܘܕܰܒܪܶܗ ܪܰܒ ܕܰܚ̈ܫܶܐ ܠܶܐܪܰܡܝܳܐ: ܘܶܐܡܪ ܠܶܗ: ܡܳܪܝܳܐ ܐܰܠܳܗܳܟ݂ ܐܶܡܰܪ: ܒܺܝܫܬܳܐ ܗܳܕ݂ܶܐ ܥܰܠ ܐܰܬ݂ܪܳܐ ܗܳܢܳܐ.</VERS>
      <VERS vnumber="3">ܘܰܐܝܬܺܝ ܘܰܥܒܰܕ ܡܳܪܝܳܐ ܐܰܝܟ݂ ܕܶܐܡܰܪ: ܥܰܠ ܕܰܚܛܰܝܬܽܘܢ ܠܡܳܪܝܳܐ: ܘܠܳܐ ܫܡܰܥܬܽܘܢ ܒܩܳܠܶܗ: ܗܘܳܐ ܠܟ݂ܽܘܢ ܦܶܬܓ݂ܳܡܳܐ ܗܳܢܳܐ.</VERS>
      <VERS vnumber="4">ܠܳܟ݂ ܕܶܝܢ ܗܳܐ ܫܪܺܝܬ݂ܳܟ݂ ܝܰܘܡܳܢܳܐ ܡܶܢ ܫܺܫ̈ܠܳܬܳܐ ܕܒܺܐܝ̈ܕܰܝܟ: ܐܶܢ ܨܳܒܶܐ ܐܰܢ̱ܬ ܠܡܶܐܬ݂ܳܐ ܥܰܡܝ ܠܒܳܒܶܠ. ܬܳܐ: ܘܬܶܗܘܶܐ ܥܰܝ̈ܢܰܝ ܥܠܰܝܟ: ܘܶܐܢ ܠܳܐ ܨܳܒܶܐ ܐܰܢ̱ܬ ܠܡܶܐܬ݂ܳܐ ܥܰܡܝ ܠܒܳܒܶܠ: ܦܽܘܫ: ܗܳܐ ܟܽܠܳܗ̇ ܐܰܪܥܳܐ ܩܕ݂ܳܡܰܝܟ: ܟܰܪ ܕܛܳܒ ܘܟܰܪ ܕܫܰܦܺܝܪ ܒܥܰܝ̈ܢܰܝܟ ܠܡܺܐܙܰܠ: ܠܬܰܡܳܢ ܙܶܠ.</VERS>
      <VERS vnumber="5">ܘܶܐܡܰܪ ܠܶܗ: ܐܶܢ ܦܳܐܶܫ ܐܰܢ̱ܬ ܬܶܒ ܠܘܳܬ݂ ܓܰܕ݂ܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܒܓ݂ܰܘ ܥܰܡܳܐ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܩܽܘܖ̈ܝܳܐ ܕܺܝܗܽܘܕ݂ܳܐ: ܐܰܘ ܟܰܪ ܕܫܰܦܺܝܪ ܒܥܰܝ̈ܢܰܝܟ ܠܡܺܐܙܰܠ: ܙܶܠ: ܘܝܰܗܒ ܠܶܗ ܢܰܒܽܘܙܰܪܕܳܢ ܡܰܘܗ̈ܒܳܬ݂ܳܐ ܒܽܐܘܪܚܳܐ: ܘܰܫܪܳܝܗܝ.</VERS>
      <VERS vnumber="6">ܘܶܐܬ݂ܳܐ ܐܶܪܰܡܝܳܐ ܠܘܳܬ݂ ܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܡܰܨܦܝܳܐ: ܘܺܝܬ݂ܶܒ ܠܘܳܬ݂ܶܗ ܒܓ݂ܰܘ ܥܰܡܳܐ ܕܶܐܫܬܚܰܪܘ ܒܰܐܪܥܳܐ.</VERS>
      <VERS vnumber="7">ܘܰܫܡܰܥܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܰܒܩܽܘܖ̈ܝܳܐ: ܗܳܢܽܘܢ ܘܓܰܒܖ̈ܶܐ ܕܥܰܡܗܽܘܢ: ܕܰܐܫܠܶܛ ܡܰܠܟܳܐ ܕܒܳܒܶܠ ܠܓܰܕܠܝܳܐ ܒܰܪ ܐܰܚܺܝܩܰܡ ܒܰܐܪܥܳܐ: ܘܕܰܐܫܠܶܡ ܠܶܗ ܓܰܒܖ̈ܶܐ ܘܢܶܫ̈ܶܐ ܘܰܛܠܳܝ̈ܶܐ: ܘܡܶܢ ܡܶܣܟܺܢ̈ܶܐ ܕܰܐܪܥܳܐ ܐܰܝܠܶܝܢ ܕܠܳܐ ܐܶܫܬܒܺܝܘ ܠܒܳܒܶܠ.</VERS>
      <VERS vnumber="8">ܘܶܐܬ݂ܰܘ ܠܘܳܬ݂ ܓܰܕܠܝܳܐ ܠܡܰܨܦܝܳܐ: ܐܺܫܡܳܥܺܝܠ ܒܰܪ ܢܰܬܢܝܳܐ: ܘܝܽܘܚܰܢܳܢ: ܘܝܽܘܢܳܬ݂ܳܢ: ܒܢܰܝ̈ ܩܽܘܪܰܚ: ܘܫܰܪܝܳܐ ܒܰܪ ܬܢܰܚܡܶܬ݂: ܘܰܒܢܰܝ̈ ܥܺܝܦܺܝ ܕܡܶܢ ܢܛܽܘܦܰܬ݂: ܘܺܝܙܰܢܝܳܐ ܒܰܪ ܡܰܥܟܳܬ݂: ܗܶܢܽܘܢ ܘܓܰܒܖ̈ܰܝܗܽܘܢ.</VERS>
      <VERS vnumber="9">ܘܺܝܡܳܐ ܠܗܽܘܢ ܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܘܰܠܓܰܒܖ̈ܶܐ ܕܥܰܡܗܽܘܢ: ܘܶܐܡܰܪ: ܠܳܐ ܬܶܕ݂ܚܠܽܘܢ ܠܡܶܦܠܰܚ ܠܟܰܠܕܳܝ̈ܶܐ: ܬܶܒܘ ܒܰܐܪܥܳܐ: ܘܰܦܠܽܘܚܘ ܠܡܰܠܟܳܐ ܕܒܳܒܶܠ ܘܢܶܛܐܰܒ ܠܟ݂ܽܘܢ.</VERS>
      <VERS vnumber="10">ܘܶܐܢܳܐ ܗܳܐ ܝܳܬܶܒ ܐ̱ܢܳܐ ܒܡܰܨܦܝܳܐ: ܠܰܡܩܳܡ ܩܕ݂ܳܡ ܟܰܠܕܳܝ̈ܶܐ ܕܳܐܬ݂ܶܝܢ ܥܠܰܝܢ: ܘܰܐܢ̱ܬܽܘܢ ܚܡܽܘܠܘ ܥܒܽܘܪܳܐ: ܘܚܰܡܪܳܐ ܘܡܶܫܚܳܐ: ܘܶܐܒܳܐ ܕܩܰܝܛܳܐ: ܘܰܐܪܡܰܘ ܒܡܳܐܢܰܝ̈ܟ݂ܽܘܢ: ܘܬܶܒ ܒܩܽܘܖ̈ܺܝܟ݂ܽܘܢ ܕܶܐܚܰܕܬܽܘܢ.</VERS>
      <VERS vnumber="11">ܘܳܐܦ ܟܽܠܗܽܘܢ ܝܽܘ̈ܕ݂ܳܝܶܐ ܕܺܐܝܬ݂ ܒܰܐܕ݂ܽܘܡ: ܘܰܒܡܽܘܐܳܒ: ܒܰܒܢܰܝ̈ ܥܰܡܽܘܢ: ܘܰܒܟܽܠܗܶܝܢ ܐܰܖ̈ܥܳܬ݂ܳܐ: ܫܡܰܥܘ ܕܰܫܒܰܩ ܡܰܠܟܳܐ ܕܒܳܒܶܠ ܫܰܪܟܳܢܳܐ ܠܝܽܘ̈ܕ݂ܳܝܶܐ: ܘܕܰܐܫܠܶܛ ܥܠܰܝܗܽܘܢ ܠܓܰܕܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ.</VERS>
      <VERS vnumber="12">ܘܰܗܦܰܟܘ ܟܽܠܗܽܘܢ ܝܽܘ̈ܕ݂ܳܝܶܐ: ܡܶܢ ܟܽܠܗܽܘܢ ܐܰܬ݂ܖ̈ܰܘܳܬܳܐ ܕܶܐܬܒܰܕܰܪܘ ܬܰܡܳܢ: ܘܶܐܬ݂ܰܘ ܠܰܐܪܥܳܐ ܕܺܝܗܽܘܕ݂ܳܐ ܠܘܳܬ݂ ܓܰܕܠܝܳܐ ܠܡܰܨܦܝܳܐ: ܘܰܚܡܰܠܘ ܚܰܡܪܳܐ ܘܥܰܠ̈ܠܳܬ݂ܳܐ ܕܩܰܝܛܳܐ ܣܽܘܓ݂ܳܐܐ ܕܛܳܒ.</VERS>
      <VERS vnumber="13">ܘܝܽܘܚܰܢܳܢ ܒܰܪ ܩܽܘܪܰܚ ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܰܒܩܽܘܖ̈ܝܳܐ: ܐܶܬ݂ܰܘ ܠܘܳܬ݂ ܓܰܕܠܝܳܐ ܠܡܰܨܦܝܳܐ.</VERS>
      <VERS vnumber="14">ܘܶܐܡܰܪܘ ܠܶܗ: ܠܳܐ ܝܳܕܰܥ ܐܰܢ̱ܬ ܕܒܰܠܥܺܝܣܺܝ ܡܰܠܟܳܐ ܕܰܒܢܰܝ̈ ܥܰܡܽܘܢ: ܫܰܕܰܪ ܠܺܐܫܡܳܥܺܝܠ ܒܰܪ ܢܰܬܢܝܳܐ ܠܡܶܩܛܠܳܟ݂: ܘܠܳܐ ܗܰܝܡܶܢ ܐܶܢܽܘܢ ܓܰܕܠܝܳܐ ܒܰܪ ܐܰܚܺܝܩܰܡ.</VERS>
      <VERS vnumber="15">ܘܝܽܘܚܰܢܳܢ ܒܰܪ ܩܽܘܪܰܚ ܐܶܡܰܪ ܠܓܰܕܠܝܳܐ ܡܛܰܫܝܳܐܺܝܬ݂ ܒܡܰܨܦܝܳܐ: ܐܺܙܶܠ ܐܶܩܛܠܺܝܘܗܝ ܠܺܐܫܡܳܥܺܝܠ ܒܰܪ ܢܰܬܢܝܳܐ: ܘܐ̱ܢܳܫ ܠܳܐ ܢܶܕܰܥ: ܕܰܠܡܳܐ ܢܶܩܛܠܳܟ݂: ܘܢܶܬ݂ܒܰܕܪܽܘܢ ܟܽܠܗܽܘܢ ܕܒܶܝܬ݂ ܝܺܗܽܘܕ݂ܳܐ ܕܡܶܬܟܰܢܫܺܝܢ ܠܘܳܬ݂ܳܟ݂: ܘܢܺܐܒܰܕ݂ ܫܰܪܟܳܢܳܐ ܕܝܽܘܕ݂ܳܝ̈ܶܐ.</VERS>
      <VERS vnumber="16">ܘܶܐܡܰܪ ܓܰܕܠܝܳܐ ܒܰܪ ܐܰܚܺܝܩܰܡ ܠܝܽܘܚܰܢܳܢ ܒܰܪ ܩܽܘܪܰܚ: ܠܳܐ ܬܶܥܒܶܕ݂ ܦܶܬܓ݂ܳܡܳܐ ܗܳܢܳܐ: ܡܶܛܽܠ ܕܕܰܓ݂ܳܠܽܘܬ݂ܳܐ ܡ̣ܰܠܶܠܬ ܥܰܠ ܐܺܫܡܳܥܺܝܠ.</VERS>
    </CHAPTER>
    <CHAPTER cnumber="41">
      <VERS vnumber="1">ܘܰܒܝܰܪܚܳܐ ܕܫܰܒܥܳܐ ܐܶܬ݂ܳܐ ܐܺܝܫܡܳܥܺܝܠ: ܒܰܪ ܢܬܰܢܝܳܐ: ܒܰܪ ܐܺܫܡܳܥܺܝܠ: ܡܶܢ ܙܰܪܥܳܐ ܕܡܰܠܟܽܘܬ݂ܳܐ: ܘܪܰܘܖ̈ܒܳܢܰܝ ܡܰܠܟܳܐ: ܘܥܶܣܪܺܝܢ ܓܰܒܖ̈ܺܝܢ ܥܰܡܶܗ: ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ ܠܡܰܨܦܝܳܐ: ܘܶܐܟ݂ܰܠܘ ܬܰܡܳܢ ܠܰܚܡܳܐ ܐܰܟܚܕ݂ܳܐ ܒܡܰܨܦܝܳܐ.</VERS>
      <VERS vnumber="2">ܘܩܳܡ ܐܺܫܡܳܥܺܝܠ ܒܰܪ ܢܬܰܢܝܳܐ ܗܽܘ ܘܥܶܣܪܺܝܢ ܓܰܒܖ̈ܺܝܢ ܕܶܐܬ݂ܰܘ ܥܰܡܶܗ: ܘܰܡܚܰܐܗܝ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܒܚܰܪܒܳܐ ܘܩܰܛܠܽܘܗܝ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.</VERS>
      <VERS vnumber="3">ܘܰܠܟܽܠܗܽܘܢ ܝܽܘܕ݂ܳܝ̈ܶܐ ܕܺܐܝܬ ܗܘܰܘ ܥܰܡܶܗ ܥܰܡ ܓܕܰܠܝܳܐ ܒܡܰܨܦܝܳܐ: ܘܰܠܟܰܠܕ݂ܳܝ̈ܶܐ ܕܶܐܫܬܟܰܚܘ ܬܰܡܳܢ: ܘܳܐܦ ܠܓܰܒܖ̈ܶܐ ܩܖ̈ܰܒܬ݂ܳܢܶܐ ܩܰܛܶܠ ܐܺܫܡܳܥܺܝܠ: ܘܐ̱ܢܳܫ ܠܳܐ ܫܡܰܥ.</VERS>
      <VERS vnumber="4">ܘܰܒܝܰܘܡܳܐ ܕܰܬܪܶܝܢ ܒܳܬ݂ܰܪ ܕܶܐܬ݂ܩܛܶܠ ܓܕܰܠܝܳܐ.</VERS>
      <VERS vnumber="5">ܐܶܬ݂ܰܘ ܓܰܒܖ̈ܶܐ ܡܶܢ ܫܟܺܝܡ: ܘܡܶܢ ܫܺܝܠܽܘ: ܘܡܶܢ ܫܳܡܪܺܝܢ: ܬܡܳܢܺܝܢ ܓܰܒܖ̈ܺܝܢ: ܓܪܺܝܥܺܝܢ ܕܰܩܢܰܝ̈ܗܽܘܢ: ܘܰܡܨܰܪܶܝܢ ܠܒܽܘܫܰܝ̈ܗܽܘܢ: ܘܡܶܬܟܰܬܫܺܝܢ: ܘܩܽܘܪܒܳܢܳܐ ܘܰܠܒܽܘܢܬ݂ܳܐ ܒܺܐܝܕܰܝ̈ܗܽܘܢ: ܠܡܰܥܳܠܽܘ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="6">ܘܰܢܦܰܩ ܐܺܝܫܡܳܥܺܝܠ ܒܰܪ ܢܬܰܢܝܳܐ ܠܽܐܘܪܥܗܽܘܢ ܡܶܢ ܡܰܨܦܝܳܐ: ܡܗܰܠܶܟ݂ ܘܳܐܙܶܠ ܘܒܳܟ݂ܶܐ: ܘܟܰܕ݂ ܦܓܰܥ ܒܗܽܘܢ: ܐܶܡܰܪ ܠܗܽܘܢ ܬܰܘ ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ.</VERS>
      <VERS vnumber="7">ܘܟܰܕ݂ ܥܰܠܘ ܠܰܩܪܺܝܬ݂ܳܐ: ܢܰܟܶܣ ܐܶܢܽܘܢ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܰܐܪܡܺܝ ܐܶܢܽܘܢ ܒܓܽܘܒܳܐ ܗܽܘ ܘܓܰܒܖ̈ܶܐ ܕܥܰܡܶܗ.</VERS>
      <VERS vnumber="8">ܘܥܶܣܪܳܐ ܓܰܒܖ̈ܺܝܢ ܐܶܫܬ̇ܟܰܚܘ ܒܗܽܘܢ: ܘܳܐܡܪܺܝܢ ܠܺܐܫܡܳܥܺܝܠ ܠܳܐ ܬܶܩܛܠܰܢ: ܡܶܛܽܠ ܕܺܐܝܬ ܠܰܢ ܚܰܕ݂̈ܘܳܬ݂ܳܐ ܒܚܰܩܠܳܐ ܕܚ̈ܶܛܶܐ ܘܕܰܣܥܳܖ̈ܶܐ: ܘܡܶܫܚܳܐ ܘܕܶܒܫܳܐ. ܘܰܫ̣ܒܰܩ ܐܶܢܽܘܢ ܘܠܳܐ ܩܰܛܶܠ ܐܶܢܽܘܢ ܥܰܡ ܐܰܚܰܝ̈ܗܽܘܢ.</VERS>
      <VERS vnumber="9">ܘܓܽܘܒܳܐ ܕܰܫܕ݂ܳܐ ܒܶܗ ܐܺܫܡܳܥܺܝܠ ܟܽܠܗܶܝܢ ܫܠ̈ܰܕܶܐ ܕܓܰܒܖ̈ܶܐ ܕܩܰܛܶܠ ܥܰܡ ܓܕܰܠܝܳܐ: ܗܰܘ ܗܽܘ ܕܰܥܒܰܕ݂ ܐܳܣܳܐ ܡܰܠܟܳܐ ܕܺܝܗܽܘܕ݂ܳܐ: ܡܶܢ ܩܕ݂ܳܡ ܒܰܥܫܳܐ ܡܰܠܟܳܐ ܕܺܝܣܪܳܐܶܝܠ: ܠܶܗ ܠܓܽܘܒܳܐ ܗܰܘ ܡܠܳܝܗܝ ܐܺܫܡܳܥܺܝܠ ܒܰܪ ܢܬܰܢܝܳܐ ܩܛܺܝ̈ܠܶܐ.</VERS>
      <VERS vnumber="10">ܘܰܫܒܳܐ ܐܺܫܡܳܥܺܝܠ ܟܽܠܶܗ ܫܰܪܟܶܗ ܕܥܰܡܳܐ ܕܰܒܡܰܨܦܝܳܐ ܕܰܐܫܠܶܡ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܘܰܫܒܳܐ ܐܶܢܽܘܢ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܶܐܙܰܠ ܠܥܶܒܪܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="11">ܘܰܫܩܰܠ ܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܥܰܠ ܟܽܠܳܗ̇ ܫܒܺܝܬ݂ܳܐ ܕܰܕ݂ܒܰܪ ܐܺܫܡܳܥܺܝܠ ܒܰܪ ܢܬܰܢܝܳܐ.</VERS>
      <VERS vnumber="12">ܘܰܕ݂ܒܰܪ ܟܽܠܗܽܘܢ ܓܰܒܖ̈ܶܐ: ܘܶܐܙܰܠ ܠܡܶܬ݂ܟܰܬܳܫܽܘ ܥܰܡ ܐܺܫܡܳܥܺܝܠ ܒܰܪ ܢܬܰܢܝܳܐ: ܘܶܐܫܟܚܽܘܗܝ ܥܰܠ ܡܰܝ̈ܳܐ ܣܰܓܺܝ̈ܐܶܐ ܕܺܐܝܬ ܒܓܶܒܥܽܘܢ. </VERS>
      <VERS vnumber="13">ܘܟܰܕ݂ ܚ̣ܙܳܐ ܟܽܠܶܗ ܥܰܡܳܐ ܕܥܰܡ ܐܺܫܡܳܥܺܝܠ ܠܝܽܘܚܰܢܳܢ ܒܰܪ ܩܽܘܪܰܚ: ܘܰܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ ܚܕ݂ܺܝܘ.</VERS>
      <VERS vnumber="14">ܘܰܗܦܰܟ݂ܘ ܟܽܠܶܗ ܥܰܡܳܐ ܕܰܫܒܳܐ ܐܺܫܡܳܥܺܝܠ ܡܶܢ ܡܰܨܦܝܳܐ: ܘܶܐܬ݂ܰܘ ܠܘܳܬ݂ ܝܽܘܚܰܢܳܢ ܒܰܪ ܩܽܘܪܰܚ.</VERS>
      <VERS vnumber="15">ܘܺܐܫܡܳܥܺܝܠ ܒܰܪ ܢܬܰܢܝܳܐ ܐܶܫܬܰܘܙܰܒ: ܒܰܬܡܳܢܝܳܐ ܐ̱ܢܳܫܺܝ̈ܢ ܡܶܢ ܩܕ݂ܳܡ ܝܽܘܚܰܢܳܢ: ܘܶܐܙܰܠ ܠܘܳܬ݂ ܒܢܰܝ̈ ܥܰܡܽܘܢ.</VERS>
      <VERS vnumber="16">ܘܰܕ݂ܒܰܪ ܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܟܠ ܫܰܪܟܳܐ ܕܥܰܡܳܐ ܕܰܐܗܦܶܟ݂ ܡܶܢ ܠܘܳܬ݂ ܐܺܫܡܳܥܺܝܠ ܒܰܪ ܢܬܰܢܝܳܐ ܡܶܢ ܡܰܨܦܝܳܐ: ܡܶܢ ܒܳܬ݂ܰܪ ܕܰܩܛܰܠ ܐܺܫܡܳܥܺܝܠ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܘܰܕ݂ܒܰܪ ܓܰܒܖ̈ܶܐ ܩܖ̈ܰܒܬ݂ܳܢܶܐ ܘܢܶܫ̈ܶܐ ܘܰܛܠܳܝ̈ܶܐ ܘܰܡܗܰܝܡܳܢ̈ܶܐ ܕܰܐܗܦܶܟ݂ ܡܶܢ ܓܶܒܥܽܘܢ.</VERS>
      <VERS vnumber="17">ܘܶܐܙܰܠܘ ܘܺܝܬ݂ܶܒܘ ܒܶܐܕܖ̈ܶܐ ܕܒܶܡܗܰܡ ܕܥܰܠ ܓܶܢ̱ܒ ܒܶܝܬ݂ ܠܚܶܡ: ܠܡܺܐܙܰܠ ܠܡܶܥܰܠ ܠܡܶܨܪܶܝܢ.</VERS>
      <VERS vnumber="18">ܡܶܢ ܩܕ݂ܳܡ ܟܰܠܕ݂ܳܝ̈ܶܐ ܕܰܕܚܶܠܘ ܡܶܢܗܽܘܢ: ܥܰܠ ܕܰܩ̣ܛܰܠ ܐܺܫܡܳܥܺܝܠ ܒܰܪ ܢܬܰܢܝܳܐ ܠܰܓܕܰܠܝܳܐ ܒܰܪ ܐܰܚܺܝܩܰܡ: ܗܰܘ ܕܰܐܫܠܛܶܗ ܡܰܠܟܳܐ ܕܒܳܒܶܠ ܒܰܐܪܥܳܐ ܕܺܝܗܽܘܕ݂ܳܐ.</VERS>
    </CHAPTER>
    <CHAPTER cnumber="42">
      <VERS vnumber="1">ܘܰܩ̣ܪܶܒܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܝܽܘܚܰܢܳܢ ܒܰܪ ܩܽܘܪܰܚ: ܘܝܰܙܰܢܝܳܐ ܒܰܪ ܗܽܘܫܰܥܝܳܐ: ܘܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕ݂ܰܡܳܐ ܠܩܰܫܺܝܫܳܐ.</VERS>
      <VERS vnumber="2">ܘܶܐܡܰܪܘ ܠܶܐܪܰܡܝܳܐ ܒܳܥܶܝܢܢ ܡܶܢܟ݂ ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܳܟ݂: ܡܶܛܽܠ ܕܶܐܫܬܚܰܪܢ ܩܰܠܺܝܠ ܡܶܢ ܣܽܘܓ݂ܐܳܐ: ܐܰܝܟ݂ ܕܥܰܝܢܰܝ̈ܟ ܚܳܙ̈ܝܳܢ ܠܰܢ.</VERS>
      <VERS vnumber="3">ܘܰܢܚܰܘܶܝܢ ܡܳܪܝܳܐ ܐܰܠܳܗܰܢ ܐܽܘܪܚܳܐ ܕܢܺܐܙܰܠ ܒܳܗ̇: ܘܦܶܬܓ݂ܳܡ̈ܶܐ ܕܢܶܥܒܶܕ݂.</VERS>
      <VERS vnumber="4">ܘܶܐܡܰܪ ܠܗܽܘܢ ܐܶܪܰܡܝܳܐ ܢܒܺܝܳܐ ܫܶܡܥܶ݀ܬ݂: ܗܳܐ ܡܨܰܠܶܐ ܐ̱ܢܳܐ ܩܕ݂ܳܡ ܡܳܪܝܳܐ ܐܰܠܳܗܟܽܘܢ: ܐܰܝܟ݂ ܦܶܬܓ݂ܳܡܟܽܘܢ: ܘܟ݂ܽܠ ܦܶܬܓ݂ܳܡܳܐ ܕܢܶܥܢܶܝܟܽܘܢ ܡܳܪܝܳܐ ܐܰܠܳܗܟܽܘܢ ܐܶܚܰܘܶܝܟܽܘܢ: ܘܠܳܐ ܐܶܛܰܫܶܐ ܡܶܢܟܽܘܢ ܡܶܠܳܐ.</VERS>
      <VERS vnumber="5">ܘܗܶܢܽܘܢ ܐܶܡܰܪܘ ܠܶܐܪܰܡܝܳܐ: ܢܶܗܘܶܐ ܒܰܢ ܡܳܪܝܳܐ ܣܳܗܕܳܐ ܫܰܪܺܝܪܳܐ ܘܰܡܗܰܝܡܳܢܳܐ: ܐܶܠܳܐ ܐܰܝܟ݂ ܦܶܬܓ݂ܳܡܳܐ ܕܰܢܫܰܕܪܳܟ݂ ܡܳܪܝܳܐ ܐܰܠܳܗܳܟ݂ ܠܘܳܬܰܢ ܗܳܟܰܢܳܐ ܢܶܥܒܶܕ݂.</VERS>
      <VERS vnumber="6">ܐܶܢ ܕܛܳܒ ܘܶܐܢ ܕܒܺܝܫ: ܒܩܳܠܶܗ ܕܡܳܪܝܳܐ ܐܰܠܳܗܰܢ ܢܶܫܡܰܥ: ܕܰܡܫܰܕܪܺܝܢܰܢ ܠܳܟ݂ ܠܘܳܬ݂ܶܗ: ܘܢܶܛܐܰܒ ܠܰܢ ܟܰܕ݂ ܢܶܫܡܰܥ ܒܩܳܠܶܗ ܕܡܳܪܝܳܐ ܐܰܠܳܗܰܢ.</VERS>
      <VERS vnumber="7">ܘܡܶܢ ܒܳܬ݂ܰܪ ܥܶܣܪܳܐ ܝܰܘܡܺܝ̈ܢ: ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ.</VERS>
      <VERS vnumber="8">ܘܰܩ̣ܪܳܐ ܠܝܽܘܚܰܢܳܢ ܒܰܪ ܩܽܘܪܰܚ: ܘܰܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܕܥܰܡܶܗ: ܘܰܠܟܽܠܶܗ ܥܰܡܳܐ ܡܶܢ ܙܥܽܘܪܳܐ ܘܰܥܕ݂ܰܡܳܐ ܠܩܰܫܺܝܫܳܐ: ܘܶܐܡܰܪ ܠܗܽܘܢ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܕܫܰܕܰܪܬܽܘܢܢܝ ܠܘܳܬ݂ܶܗ ܠܡܰܪܡܳܝܽܘ ܒܳܥܽܘܬ݂ܟܽܘܢ ܩܕ݂ܳܡܰܘܗܝ.</VERS>
      <VERS vnumber="10">ܐܶܢ ܬܶܬܒܽܘܢ ܒܰܐܪܥܳܐ ܗܳܕܶܐ: ܐܶܒܢܶܝܟܽܘܢ ܘܠܳܐ ܐܶܣܚܽܘܦܟܽܘܢ: ܘܶܐܨܽܘܒܟܽܘܢ ܘܠܳܐ ܐܶܥܩܽܘܪܟܽܘܢ: ܘܶܐܫܠܶܐ ܡܶܢ ܒܺܝܫܬܳܐ ܕܥܶܒܕܶܬ݂ ܠܟܽܘܢ.</VERS>
      <VERS vnumber="11">ܘܠܳܐ ܬܶܕ݂ܚܠܽܘܢ ܡܶܢ ܩܕ݂ܳܡ ܡܰܠܟܳܐ ܕܒܳܒܶܠ ܕܰܐܢ̱ܬܽܘܢ ܕܳܚܠܺܝܢ ܡܶܢܗ: ܠܳܐ ܬܶܕ݂ܚܠܽܘܢ ܡܶܢܗ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܟܽܘܢ ܐ̱ܢܳܐ ܐܳܡܰܪ ܡܳܪܝܳܐ: ܠܡܶܦܪܰܩܟܽܘܢ ܘܠܰܡܦܰܨܳܝܽܘܬ݂ܟܽܘܢ ܡܶܢ ܐܺܝܕܰܘ̈ܗܝ.</VERS>
      <VERS vnumber="12">ܘܶܐܬܶܠ ܥܠܰܝܟܽܘܢ ܖ̈ܰܚܡܶܐ ܘܶܐܪܚܰܡܟܽܘܢ: ܘܰܐܘܬܶܒܟܽܘܢ ܒܰܐܪܥܟܽܘܢ.</VERS>
      <VERS vnumber="13">ܘܶܐܢ ܐܳܡܪܺܝܬܽܘܢ ܠܳܐ ܝܳܬ݂ܒܺܝܢܰܢ ܒܰܐܪܥܳܐ ܗܳܕܶܐ: ܡܶܛܽܠ ܕܠܳܐ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="14">ܘܶܐܡܰܪܬܽܘܢ ܠܳܐ ܗܳܟܰܢܳܐ: ܠܰܐܪܥܳܐ ܕܡܶܨܪܶܝܢ ܢܶܥܽܘܠ: ܕܠܳܐ ܢܶܚܙܶܐ ܩܪܳܒܳܐ: ܘܩܳܠܳܐ ܕܫܺܝܦܽܘܪܳܐ ܠܳܐ ܢܶܫܡܰܥ: ܘܰܠܠܰܚܡܳܐ ܠܳܐ ܢܶܟ݂ܦܰܢ: ܘܬܰܡܳܢ ܢܶܬܶܒ.</VERS>
      <VERS vnumber="15">ܗܳܫܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܫܰܪܟܳܐ ܕܺܝܗܽܘܕ݂ܳܐ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܶܢ ܐܰܢ̱ܬܽܘܢ ܬܣܺܝܡܽܘܢ ܐܰܦܰܝ̈ܟܽܘܢ ܠܡܶܥܰܠ ܠܡܶܨܪܶܝܢ: ܘܬܶܥܠܽܘܢ ܠܡܶܥܡܰܪ ܬܰܡܳܢ.</VERS>
      <VERS vnumber="16">ܗܳܝ ܚܰܪܒܳܐ ܕܕ݂ܳܚܠܺܝܢ ܐܢ̱ܬܽܘܢ ܡܶܢܳܗ̇: ܬܰܡܳܢ ܬܰܕ݂ܪܶܟܟܽܘܢ ܒܰܐܪܥܳܐ ܕܡܶܨܪܶܝܢ: ܘܟܰܦܢܳܐ ܕܰܐܢ̱ܬܽܘܢ ܕܳܚܠܺܝܢ ܡܶܢܗ: ܬܰܡܳܢ ܢܶܪܕܽܘܦ ܒܳܬ݂ܰܪܟܽܘܢ ܠܡܶܨܪܶܝܢ: ܘܬܰܡܳܢ ܬܡܽܘܬ݂ܽܘܢ.</VERS>
      <VERS vnumber="17">ܘܢܶܗܘܽܘܢ ܟܽܠܗܽܘܢ ܓܰܒܖ̈ܶܐ ܕܣܳܡܘ ܐܰܦܰܝ̈ܗܽܘܢ ܠܡܶܥܰܠ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܢܡܽܘܬ݂ܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܠܳܐ ܢܶܗܘܶܐ ܠܗܽܘܢ ܣܪܺܝܕ݂ܳܐ ܕܡܶܫܬܰܘܙܰܒ: ܡܶܢ ܩܕ݂ܳܡ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܠܰܝܗܽܘܢ.</VERS>
      <VERS vnumber="18">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܝܟ݂ ܕܶܐܬܬܢܺܝܚ ܪܽܘܓ݂ܙܝ ܘܚܶܡܬ݂ܝ ܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܗܳܟܰܢܳܐ ܬܶܬܢܺܝܚ ܚܶܡܬ݂ܝ ܥܠܰܝܟܽܘܢ ܡܳܐ ܕܥܰܠܬܽܘܢ ܠܡܶܨܪܶܝܢ: ܘܬܶܗܘܢ ܠܡܰܘܡܳܬܳܐ: ܘܰܠܬܶܡܗܳܐ ܘܰܠܠܰܘܛܬ݂ܳܐ: ܘܰܠܚܶܣܕܳܐ: ܘܠܳܐ ܬܶܚܙܽܘܢ ܬܽܘܒ ܐܰܬ݂ܪܳܐ ܗܳܢܳܐ: ܐܳܡܰܪ ܡܳܪܝܳܐ ܥܠܰܝܟܽܘܢ ܫܰܪܟܳܐ ܕܺܝܗܽܘܕ݂ܳܐ.</VERS>
      <VERS vnumber="19">ܠܳܐ ܬܶܥܠܽܘܢ ܠܡܶܨܪܶܝܢ: ܘܕܰܥܘ ܕܣܰܗܕܶܬ ܒܟܽܘܢ ܝܰܘܡܳܢܳܐ. </VERS>
      <VERS vnumber="20">ܕܰܐܢ̱ܬܽܘܢ ܐܰܛܥܺܝܬܽܘܢ ܒܢܰܦܫܟܽܘܢ: ܘܫܰܕܰܪܬܽܘܢܳܢܝ ܠܘܳܬ݂ ܡܳܪܝܳܐ ܐܰܠܳܗܟܽܘܢ: ܘܶܐܡܰܪܬܽܘܢ ܨܰܠܳܐ ܥܠܰܝܢ ܩܕ݂ܳܡ ܡܳܪܝܳܐ ܐܰܠܳܗܰܢ: ܘܟ݂ܽܠܡܶܕܶܡ ܕܳܐܡܰܪ ܠܳܟ݂ ܡܳܪܝܳܐ ܐܰܠܳܗܰܢ ܚܰܘܳܢ: ܘܢܶܥܒܶܕ݂.</VERS>
      <VERS vnumber="21">ܘܚܰܘܺܝܬܟܽܘܢ ܝܰܘܡܳܢܳܐ: ܘܠܳܐ ܫܡܰܥܬܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟܽܘܢ: ܘܥܰܠ ܟܠ ܕܫܰܕܪܰܢܝ ܠܘܳܬ݂ܟܽܘܢ ܠܳܐ ܥܒܰܕܬܽܘܢ.</VERS>
      <VERS vnumber="22">ܗܳܫܳܐ ܕܰܥܘ: ܕܰܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܬܡܽܘܬܽܘܢ: ܒܰܐܬܪܳܐ ܕܰܨܒܰܝܬܽܘܢ ܠܡܶܥܰܠ ܠܶܗ ܠܡܶܥܡܰܪ ܬܰܡܳܢ. </VERS>
    </CHAPTER>
    <CHAPTER cnumber="43">
      <VERS vnumber="1">ܘܟܰܕ݂ ܫܰܠܶܡ ܐܶܪܰܡܝܳܐ ܠܡܺܐܡܰܪ ܠܟܽܠܶܗ ܥܰܡܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܐܰܠܳܗܗܽܘܢ: ܕܫܰܕܪܶܗ ܡܳܪܝܳܐ ܐܰܠܳܗܗܽܘܢ ܠܘܳܬ݂ܗܽܘܢ: ܠܡܺܐܡܰܪ ܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ.</VERS>
      <VERS vnumber="2">ܐܶܡܰܪ ܝܰܙܰܢܝܳܐ ܒܰܪ ܗܽܘܫܰܥܝܳܐ: ܘܝܽܘܚܰܢܳܢ ܒܰܪ ܩܽܘܪܰܚ: ܘܟܽܠܗܽܘܢ ܓܰܒܖ̈ܶܐ ܖ̈ܰܫܺܝܥܶܐ ܐܶܡܰܪܘ ܠܶܐܪܰܡܝܳܐ: ܕܰܓܳܠܳܐܺܝܬ݂ ܐܶܡܰܪܬ: ܠܳܐ ܫܰܕܪܳܟ݂ ܡܳܪܝܳܐ ܐܰܠܳܗܰܢ ܕܬܺܐܡܰܪ ܠܰܢ: ܕܠܳܐ ܬܶܥܠܽܘܢ ܠܡܶܨܪܶܝܢ ܠܡܶܥܡܰܪ ܬܰܡܳܢ.</VERS>
      <VERS vnumber="3">ܡܶܛܽܠ ܕܒܰܪܽܘܟ݂ ܒܰܪ ܢܺܪܝܳܐ ܡܓܰܪܶܐ ܠܳܟ݂ ܒܰܢ: ܕܢܰܫܠܡܰܢ ܒܺܐܝܕ݂ܳܐ ܕܟܰܠܕ݂ܳܝ̈ܶܐ: ܕܢܶܩܛܠܽܘܢܳܢ ܘܢܶܫܒܽܘܢܳܢ ܠܒܳܒܶܠ.</VERS>
      <VERS vnumber="4">ܘܠܳܐ ܫ̣ܡܰܥ ܝܽܘܚܰܢܳܢ ܒܰܪ ܩܽܘܪܰܚ ܘܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܟܽܠܶܗ ܥܰܡܳܐ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ: ܕܢܶܬܒܽܘܢ ܒܰܐܪܥܳܐ ܕܺܝܗܽܘܕ݂ܳܐ.</VERS>
      <VERS vnumber="5">ܘܰܕ݂ܒܰܪ ܝܽܘܚܰܢܳܢ ܒܰܪ ܩܽܘܪܰܚ ܠܟܽܠܗܽܘܢ ܖ̈ܰܒܰܝ ܚܰܝ̈ܠܶܐ: ܘܰܠܟܽܠܶܗ ܫܰܪܟܳܐ ܕܶܐܫܬܚܰܪܘ ܡܶܢ ܕܒܶܝܬ݂ ܝܺܗܽܘܕ݂ܳܐ.</VERS>
      <VERS vnumber="6">ܠܓܰܒܖ̈ܶܐ: ܘܰܠܢܶܫ̈ܶܐ: ܘܠܰܛܠܳܝ̈ܶܐ: ܘܰܠܒܶܝܬ݂ ܡܰܠܟܳܐ: ܟܽܠܗܶܝܢ ܢܰܦ̈ܫܳܬܳܐ ܕܰܫܒܰܩ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܠܘܳܬ݂ ܓܕܰܠܝܳܐ ܒܰܪ ܐܰܚܺܝܩܰܡ: ܒܰܪ ܫܳܦܳܢ: ܠܶܐܪܰܡܝܳܐ ܢܒܺܝܳܐ: ܘܰܠܒܰܪܽܘܟ݂ ܒܰܪ ܢܶܪܝܳܐ. </VERS>
      <VERS vnumber="7">ܘܶܐܬ݂ܰܘ ܠܰܐܪܥܳܐ ܕܡܶܨܪܶܝܢ: ܡܶܛܽܠ ܕܠܳܐ ܫܡܰܥܘ ܒܩܳܠܶܗ ܕܡܳܪܝܳܐ: ܘܶܐܬܰܘ ܥܕ݂ܰܡܳܐ ܠܬܰܚܦܺܝܣ.</VERS>
      <VERS vnumber="8">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܒܬܰܚܦܺܝܣ ܠܡܺܐܡܰܪ.</VERS>
      <VERS vnumber="9">ܣܰܒ ܒܺܐܝܕ݂ܳܟ݂ ܟܺܐܦ̈ܶܐ ܪܰܘܖ̈ܒܳܬ݂ܳܐ: ܘܰܛܡܽܘܪ ܐܶܢܶܝܢ ܒܰܡܠܳܛܳܐ ܒܡܰܠܒܳܢܳܐ: ܒܬܰܪܥܳܐ ܕܒܶܝܬ݂ ܦܶܪܥܽܘܢ ܒܬܰܚܦܺܝܣ: ܠܥܺܝܢ ܓܰܒܖ̈ܶܐ ܕܺܝܗܽܘܕ݂ܳܐ.</VERS>
      <VERS vnumber="10">ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܡܫܰܕܰܪ ܐ̱ܢܳܐ ܘܕ݂ܳܒܰܪ ܐ̱ܢܳܐ ܠܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܥܰܒܕܝ: ܘܢܰܪܡܶܐ ܟܽܘܪܣܝܶܗ ܠܥܶܠ ܡܶܢ ܟܺܐܦ̈ܶܐ ܗܳܠܶܝܢ ܕܰܛܡܰܪܬ: ܘܢܶܫܩܽܘܠ ܙܰܝܢܶܗ ܥܠܰܝܗܶܝܢ.</VERS>
      <VERS vnumber="11">ܘܢܺܐܬ݂ܶܐ ܘܢܶܡܚܶܗ ܠܰܐܪܥܳܐ ܕܡܶܨܪܶܝܢ: ܕܰܠܡܰܘܬܳܐ ܠܡܰܘܬܳܐ: ܘܕܰܠܫܶܒܝܳܐ ܠܫܶܒܝܳܐ: ܘܕܰܠܚܰܪܒܳܐ ܠܚܰܪܒܳܐ.</VERS>
      <VERS vnumber="12">ܘܢܶܫܒܽܘܩ ܢܽܘܪܳܐ ܒܒ̈ܳܬܶܐ ܕܐܠܳܗ̈ܶܐ ܕܡܶܨܖ̈ܳܝܶܐ ܘܢܰܘܩܶܕ݂ ܐܶܢܽܘܢ ܘܢܶܫܒܶܐ ܐܶܢܽܘܢ: ܘܢܶܬܥܰܛܦܺܝܗ̇ ܠܰܐܪܥܳܐ: ܐܰܝܟ݂ ܕܡܶܬ݂ܥܰܛܰܦ ܪܳܥܝܳܐ ܠܓܽܘܠܬܶܗ ܘܢܶܦܽܘܩ ܡܶܢ ܬܰܡܳܢ ܒܰܫܠܳܡܳܐ.</VERS>
      <VERS vnumber="13">ܘܢܶܬ݂ܒܰܪ ܩܳܝܶܡܬ݂ܳܐ ܕܒܶܝܬ݂ ܫܡܶܫ ܕܒܰܐܪܥܳܐ ܕܡܶܨܪܶܝܢ: ܘܒ̈ܳܬܶܐ ܕܰܐܠܳܗ̈ܶܐ ܕܡܶܨܪܳܝܶܐ ܢܰܘܩܶܕ݂ ܒܢܽܘܪܳܐ.</VERS>
    </CHAPTER>
    <CHAPTER cnumber="44">
      <VERS vnumber="1">ܦܶܬܓ݂ܳܡܳܐ ܕܰܗܘܳܐ ܥܰܠ ܐܶܪܰܡܝܳܐ ܡܶܢ ܩܕ݂ܳܡ ܡܳܪܝܳܐ: ܕܢܶܬ݂ܢܰܒܶܐ ܥܰܠ ܟܽܠܗܽܘܢ ܝܽܘܕ݂ܳܝ̈ܶܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܘܰܕ݂ܝܳܬ݂ܒܺܝܢ ܒܡܰܓܕܽܘܠ ܘܰܒܬܰܚܦܺܝܣ: ܘܰܒܡܰܦܰܣ: ܘܒܰܐܪܥܳܐ ܕܦܰܬܪܽܘܣ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܚܙܰܝܬܽܘܢ ܟܽܠܳܗ̇ ܒܺܝܫܬܳܐ ܕܰܐܝܬܺܝ݀ܬ݂ ܥܰܠ ܐܽܘܪܺܫܠܶܡ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܺܝܗܽܘܕ݂ܳܐ: ܘܗܶܢܶܝܢ ܚܰܖ̈ܒܳܢ ܝܰܘܡܳܢܳܐ: ܘܠܰܝܬ ܒܗܶܝܢ ܐ̱ܢܳܫ ܕܝܳܬܶܒ.</VERS>
      <VERS vnumber="3">ܡܶܛܽܠ ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܘܰܐܪܓܙܽܘܢܝ: ܘܶܐܙܰܠܘ ܣܳܡܘ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܐܰܝܠܶܝܢ ܕܠܳܐ ܝܺܕ݂ܰܥܘ ܐܶܢܽܘܢ ܗܶܢܽܘܢ ܘܰܐܒܳܗܰܝ̈ܗܽܘܢ.</VERS>
      <VERS vnumber="4">ܘܫܰܕܪܶܬ݂ ܠܘܳܬ݂ܗܽܘܢ ܠܟܽܠܗܽܘܢ ܥܰܒܕܰܝ̈ ܢܒܺܝ̈ܶܐ: ܩܰܕ݂ܡܶܬ݂ ܘܫܰܕܪܶܬ݂ ܘܶܐܡܪܶܬ݂: ܠܳܐ ܬܶܥܒܕ݂ܽܘܢ ܛܰܢܦܽܘܬ݂ܳܐ ܗܳܕܶܐ ܕܰܣܢܺܝ݀ܬ݂.</VERS>
      <VERS vnumber="5">ܘܠܳܐ ܫ̣ܡܰܥܘ ܘܠܳܐ ܨܠܰܘ ܐܶܕ݂ܢܗܽܘܢ ܕܢܶܗܦܟܽܘܢ ܡܶܢ ܒܺܝ̈ܫܳܬ݂ܗܽܘܢ: ܕܠܳܐ ܢܣܺܝܡܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ.</VERS>
      <VERS vnumber="6">ܘܶܐܬܬܢܺܝܚܘ ܪܽܘܓ݂ܙܝ ܘܚܶܡܬ݂ܝ: ܘܶܐܚܕܰܬ݂ ܢܽܘܪܳܐ ܒܩܽܘܖ̈ܝܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܰܗܘܰܝ̈ ܠܚܽܘܪܒܳܐ ܘܰܠܬܶܡܗܳܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="7">ܘܗܳܫܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܠܡܳܢܳܐ ܥܳܒܕ݂ܺܝܬܽܘܢ ܒܺܝܫܬܳܐ ܪܰܒܬ݂ܳܐ ܥܰܠ ܢܰܦ̈ܫܳܬ݂ܟܽܘܢ: ܕܬܰܘܒܕܽܘܢ ܡܶܢܟܽܘܢ ܓܰܒܖ̈ܶܐ ܘܢܶܫ̈ܶܐ: ܘܰܥܠܰܝ̈ܡܶܐ ܘܝܰܠܽܘ̈ܕܶܐ ܡܶܢ ܓܰܘ ܝܺܗܽܘܕ݂ܳܐ: ܕܠܳܐ ܬܶܫܒܩܽܘܢ ܠܟܽܘܢ ܚܰܪܬ݂ܳܐ.</VERS>
      <VERS vnumber="8">ܡܶܛܽܠ ܕܰܐܪܓܶܙܬܽܘܢܳܢܝ ܒܰܥܒܳܕ݂ ܐܺܝܕܰܝ̈ܟܽܘܢ: ܘܣܳܡܬܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܒܰܐܪܥܳܐ ܕܡܶܨܪܶܝܢ ܕܥܰܠܬܽܘܢ ܠܡܶܥܡܰܪ ܬܰܡܳܢ: ܕܰܐܘܒܶܕ݂ܟܽܘܢ ܘܬܶܗܘܢ ܠܠܰܘܛܬ݂ܳܐ ܘܰܠܚܶܣܕܳܐ: ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="9">ܠܡܳܐ ܛܥܰܝܬܽܘܢ ܒܺܝܫܬܳܐ ܕܰܐܒܳܗܰܝ̈ܟܽܘܢ: ܘܒܺܝܫܬܳܐ ܕܡܰܠ̈ܟܶܐ ܕܺܝܗܽܘܕ݂ܳܐ: ܘܒܺܝܫܬܳܐ ܕܢܶܫܰܝ̈ܗܽܘܢ: ܕܰܥܒܰܕ݂ܘ ܒܰܐܪܥܳܐ ܕܺܝܗܽܘܕ݂ܳܐ: ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ.</VERS>
      <VERS vnumber="10">ܘܠܳܐ ܐܶܬܕܰܟܺܝܘ ܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܕܚܶܠܘ: ܘܠܳܐ ܦܰܠܚܽܘܢܝ: ܘܠܳܐ ܗܰܠܶܟܘ ܒܢܳܡܽܘܣܝ ܘܒܰܩܝܳܡܝ ܕܝܶܗܒܶ݀ܬ݂ ܠܗܽܘܢ ܘܠܰܐܒܳܗܰܝ̈ܗܽܘܢ.</VERS>
      <VERS vnumber="11">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܣܳܐܶܡ ܐ̱ܢܳܐ ܐܰܦܰܝ̈ ܒܟܽܘܢ ܠܒܺܝܫܬܳܐ: ܘܰܠܡܰܘܒܳܕ݂ܽܘ ܠܟܽܠܗܽܘܢ ܕܒܶܝܬ݂ ܝܺܗܽܘܕ݂ܳܐ.</VERS>
      <VERS vnumber="12">ܘܶܐܬ݂ܒܰܪ ܫܰܪܟܳܐ ܕܺܝܗܽܘܕ݂ܳܐ: ܕܣ̣ܳܡܘ ܐܰܦܰܝ̈ܗܽܘܢ ܠܡܶܥܰܠ ܠܡܶܨܪܶܝܢ ܠܡܶܥܡܰܪ ܬܰܡܳܢ: ܘܰܢܣܽܘܦܽܘܢ ܟܽܠܗܽܘܢ ܒܰܐܪܥܳܐ ܕܡܶܨܪܶܝܢ. ܘܰܢܡܽܘܬ݂ܽܘܢ ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܘܢܶܗܘܽܘܢ ܠܡܰܘܡܳܬܳܐ: ܘܰܠܬܶܡܗܳܐ: ܘܰܠܠܰܘܛܬ݂ܳܐ ܘܰܠܚܶܣܕܳܐ.</VERS>
      <VERS vnumber="13">ܘܶܐܦܩܽܘܕ݂ ܥܰܠ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܐܰܝܟ݂ ܕܦܶܩܕܶܬ݂ ܥܰܠ ܐܽܘܪܺܫܠܶܡ: ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ.</VERS>
      <VERS vnumber="14">ܘܠܳܐ ܢܶܗܘܶܐ ܠܗܽܘܢ ܦܰܠܺܝܛܳܐ ܘܰܣܪܺܝܕ݂ܳܐ: ܠܫܰܪܟܳܐ ܕܺܝܗܽܘܕ݂ܳܐ ܕܥܳܐܠܺܝܢ ܠܡܶܥܡܰܪ ܬܰܡܳܢ ܒܰܐܪܥܳܐ ܕܡܶܨܪܶܝܢ: ܘܰܠܡܶܗܦܰܟ݂ ܠܰܐܪܥܳܐ ܕܺܝܗܽܘܕ݂ܳܐ: ܕܗܶܢܽܘܢ ܣܳܒܪܺܝܢ ܒܢܰܦܫܗܽܘܢ ܠܡܶܗܦܰܟ݂ ܠܬܰܡܳܢ: ܠܳܐ ܢܶܗܦܟܽܘܢ ܐܶܠܳܐ ܐܶܢ ܙܥܽܘܖ̈ܶܐ.</VERS>
      <VERS vnumber="15">ܘܰܥܢܰܘ ܘܶܐܡܰܪܘ ܠܶܐܪܰܡܝܳܐ: ܟܠ ܓܰܒܖ̈ܶܐ ܕܝܳܕ݂ܥܺܝܢ ܗܘܰܘ ܕܣܳܝ̈ܡܳܢ ܗܘܰܝ̈ ܢܶܫܰܝ̈ܗܽܘܢ ܒܶܣ̈ܡܶܐ ܠܰܐܠܳܗ̈ܶܐ ܐ̱ܚܖ̈ܳܢܶܐ: ܘܟܽܠܗܶܝܢ ܢܶܫ̈ܶܐ ܕܩܳܝ̈ܡܳܢ ܟܶܢܫܳܐ ܪܰܒܳܐ: ܘܟܽܠܶܗ ܥܰܡܳܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ ܘܰܒܦܰܬܪܽܘܣ.</VERS>
      <VERS vnumber="16">ܘܶܐܡܰܪܘ ܠܶܗ: ܦܶܬܓ݂ܳܡܳܐ ܕܶܐܡܰܪܬ ܠܰܢ ܒܫܶܡ ܡܳܪܝܳܐ: ܠܳܐ ܫܳܡܥܺܝܢܰܢ ܠܳܟ݂.</VERS>
      <VERS vnumber="17">ܐܶܠܳܐ ܥܳܒܕܺܝܢܰܢ ܟܠ ܦܶܬܓ݂ܳܡܳܐ ܕܰܢܦܰܩ ܡܶܢ ܦܽܘܡܶܢ: ܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܳܗ̇ ܢܽܘ̈ܩܳܝܶܐ: ܐܰܝܟ݂ ܕܰܥܒܰܕ݂ܢ ܚܢܰܢ: ܘܰܐܒܳܗܰܝ̈ܢ: ܘܡܰܠ̈ܟܰܝܢ: ܘܪܰܘܖ̈ܒܳܢܰܝܢ: ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ ܘܣܳܒܥܺܝܢ ܗܘܰܝܢ ܠܰܚܡܳܐ: ܘܛܳܒ ܗ̱ܘܳܐ ܠܰܢ: ܘܒܺܝܫܬܳܐ ܠܳܐ ܚܙܰܝܢ. </VERS>
      <VERS vnumber="18">ܘܗܳܐ ܡܶܢ ܕܦܳܫܢ ܡܶܢ ܕܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܳܗ̇ ܢܽܘ̈ܩܳܝܶܐ: ܚܣܰܪ ܠܰܢ ܟܠ ܡܶܕܶܡ: ܘܰܒܚܰܪܒܳܐ ܘܰܒܟܰܦܢܳܐ ܣܳܦܢ. </VERS>
      <VERS vnumber="19">ܘܰܥܢܰܝ̈ ܟܽܠܗܶܝܢ ܢܶܫ̈ܶܐ ܘܳܐܡܖ̈ܳܢ: ܟܰܕ݂ ܚܢܰܢ ܣܳܝ̈ܡܳܢ ܗܘܰܝܢ ܒܶܣ̈ܡܶܐ ܠܡܰܠܟܰܬ݂ ܫܡܰܝܳܐ: ܘܡܶܢܩ̈ܝܳܢ ܗܘܰܝܢ ܠܳܗ̇ ܢܽܘ̈ܩܳܝܶܐ: ܠܳܐ ܗ̱ܘܳܐ ܒܶܠܥܳܕ݂ ܡܶܢ ܓܰܒܖ̈ܰܝܢ ܥ̣ܒܰܕ݂ܢ ܠܳܗ̇ ܙܽܘܬܖ̈ܶܐ: ܘܢܰܩܺܝܢ ܠܳܗ̇ ܢܽܘ̈ܩܳܝܶܐ.</VERS>
      <VERS vnumber="20">ܘܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ ܠܓܰܒܖ̈ܶܐ ܘܰܠܢܶܫ̈ܶܐ: ܘܰܠܟܽܠܶܗ ܥܰܡܳܐ ܕܶܐܡܰܪܘ ܠܶܗ ܡ̈ܶܠܶܐ ܗܳܠܶܝܢ.</VERS>
      <VERS vnumber="21">ܗܰܘ ܥܶܛܪܳܐ ܕܒܶܣ̈ܡܶܐ ܕܣܳܡܬܽܘܢ ܒܩܽܘܖ̈ܝܳܐ ܕܺܝܗܽܘܕ݂ܳܐ ܘܰܒܫܽܘ̈ܩܶܝܗ̇ ܕܽܐܘܪܺܫܠܶܡ: ܐܰܢ̱ܬܽܘܢ ܘܰܐܒܳܗܰܝ̈ܟܽܘܢ: ܘܡܰܠܟܰܝ̈ܟܽܘܢ: ܘܪܰܘܖ̈ܒܳܢܰܝܟܽܘܢ: ܘܥܰܡܳܐ ܕܰܐܪܥܳܐ: ܠܗܰܘ ܐܶܬܕܟܰܪ ܡܳܪܝܳܐ ܘܰܣܠܶܩ ܥܰܠ ܠܶܒܶܗ.</VERS>
      <VERS vnumber="22">ܘܠܳܐ ܡܶܫܟܰܚ ܬܽܘܒ ܡܳܪܝܳܐ ܠܡܶܫܒܰܩ ܠܟܽܘܢ: ܡܶܛܽܠ ܒܺܝܫܽܘܬ݂ܐ ܕܰܥܒܳܕܰܝ̈ܟܽܘܢ ܘܡܶܛܽܠ ܛܰܢܦܽܘܬ݂ܳܐ ܕܰܥܒܰܕܬܽܘܢ: ܘܰܗܘܳܬ݂ ܐܰܪܥܟܽܘܢ ܠܬܶܡܗܳܐ: ܘܰܠܠܰܘܛܬ݂ܳܐ: ܘܰܠܚܽܘܪܒܳܐ ܡܶܢ ܒܠܰܝ ܕܝܳܬܶܒ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="23">ܥܰܠ ܕܣܳܡܬܽܘܢ ܒܶܣ̈ܡܶܐ ܘܰܚܛܰܝܬܽܘܢ ܠܡܳܪܝܳܐ: ܘܠܳܐ ܫܡܰܥܬܽܘܢ ܒܩܳܠܶܗ ܕܡܳܪܝܳܐ: ܘܰܒܢܳܡܽܘܣܶܗ ܘܒܰܩܝܳܡܶܗ ܘܰܒܣܳܗ̈ܕܘܳܬܶܗ ܠܳܐ ܗܰܠܶܟ݂ܬܽܘܢ: ܡܶܛܽܠ ܗܳܢܳܐ ܐܰܕܪܟܰܬ݂ܟܽܘܢ ܒܺܝܫܬܳܐ ܗܳܕܶܐ ܐܰܝܟ݂ ܕܝܰܘܡܳܢܳܐ.</VERS>
      <VERS vnumber="24">ܘܶܐܡܰܪ ܐܶܪܰܡܝܳܐ ܠܟܽܠܶܗ ܥܰܡܳܐ ܠܓܰܒܖ̈ܶܐ ܘܰܠܢܶܫ̈ܶܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ ܟܽܠܶܗ ܝܺܗܽܘܕ݂ܳܐ ܕܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="25">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܐܰܢ̱ܬܽܘܢ ܘܢܶܫܰܝ̈ܟܽܘܢ ܐܶܡܰܪܬܽܘܢ ܒܦܽܘܡܟܽܘܢ ܘܒܺܐܝ̈ܕܰܝܟܽܘܢ: ܫܰܡܠܺܝܬܽܘܢ: ܘܶܐܡܰܪܬܽܘܢ ܢܰܫܰܪ ܢܶܕ݂ܖ̈ܰܝܢ ܕܰܢܕܰܪܢ ܠܰܡܣܳܡ ܒܶܣ̈ܡܶܐ ܠܦܽܘܠܚܳܢ ܫܡܰܝܳܐ: ܘܠܰܡܢܰܩܳܝܽܘ ܠܶܗ ܢܽܘ̈ܩܳܝܶܐ: ܐܰܫܰܪܬܽܘܢ ܡܰܘܡܳܬ݂ܟܽܘܢ: ܘܰܥܒܰܕܬܽܘܢ ܢܶܕܖ̈ܰܝܟܽܘܢ. </VERS>
      <VERS vnumber="26">ܡܶܛܽܠ ܗܳܢܳܐ ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ: ܟܽܠܶܗ ܝܺܗܽܘܕ݂ܳܐ ܕܝܳܬ݂ܒܺܝܢ ܒܰܐܪܥܳܐ ܕܡܶܨܪܶܝܢ: ܗܳܐ ܐܶܢܳܐ ܝܺܡܺܝ݀ܬ݂ ܒܫܶܡܝ ܪܰܒܳܐ ܐܳܡܰܪ ܡܳܪܝܳܐ: ܕܠܳܐ ܢܶܗܘܶܐ ܬܽܘܒ ܫܶܡܝ ܒܦܽܘܡܗܽܘܢ ܕܒܶܝܬ݂ ܝܺܗܽܘܕ݂ܳܐ ܕܰܒܟܽܠܳܗ̇ ܐܰܪܥܳܐ ܕܡܶܨܪܶܝܢ: ܘܠܳܐ ܢܺܐܡܪܽܘܢ ܚܰܝ ܗܽܘ ܡܳܪܝܳܐ ܐܰ‌ܠܳܗܳܐ.</VERS>
      <VERS vnumber="27">ܐܶܢܳܐ ܓܶܝܪ ܡܣܰܪܗܶܒ ܐ̱ܢܳܐ ܥܠܰܝܗܽܘܢ ܒܺܝܫܬܳܐ ܐܳܡܰܪ ܡܳܪܝܳܐ: ܘܰܢܣܽܘܦܽܘܢ ܟܽܠܗܽܘܢ ܓܰܒܖ̈ܶܐ ܕܺܝܗܽܘܕ݂ܳܐ ܕܒܰܐܪܥܳܐ ܕܡܶܨܪܶܝܢ: ܒܚܰܪܒܳܐ: ܘܰܒܟܰܦܢܳܐ: ܘܰܒܡܰܘܬܳܢܳܐ: ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ.</VERS>
      <VERS vnumber="28">ܘܦܰܠܺܝܛܰܝ̈ ܚܰܪܒܳܐ ܢܶܗܦܟܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܰܐܪܥܳܐ ܕܺܝܗܽܘܕ݂ܳܐ ܩܰܠܺܝܠ ܒܡܶܢܝܳܢܳܐ: ܘܢܶܕܥܽܘܢ ܟܽܠܶܗ ܫܰܪܟܳܐ ܕܺܝܗܽܘܕ݂ܳܐ ܕܶܐܙܰܠܘ ܠܡܶܥܡܰܪ ܒܰܐܪܥܳܐ ܕܡܶܨܪܶܝܢ: ܦܶܬܓ݂ܳܡܳܐ ܕܡܶܢ ܢܶܫܰܪ: ܕܺܝܠܝ ܐܰܘ ܕܺܝܠܗܽܘܢ.</VERS>
      <VERS vnumber="29">ܘܗܳܕܶܐ ܠܟܽܘܢ ܐܳܬ݂ܳܐ ܐܳܡܰܪ ܡܳܪܝܳܐ: ܕܦܳܩܶܕ݂ ܐ̱ܢܳܐ ܥܠܰܝܟܽܘܢ ܒܰܐܬܪܳܐ ܗܳܢܳܐ: ܕܬܶܕܥܽܘܢ ܕܫܳܖ̈ܳܢ ܡܶܠܰܝ̈ ܥܠܰܝܟܽܘܢ ܠܒܺܝܫܬܳܐ.</VERS>
      <VERS vnumber="30">ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܫܠܶܡ ܐ̱ܢܳܐ ܠܶܗ ܠܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܒܺܐܝܕ݂ܳܐ ܕܰܒܥܶܠܕܒܳܒܰܘ̈ܗܝ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܶܗ: ܐܰܝܟ݂ ܕܰܐܫܠܡܶ݀ܬ݂ ܠܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ: ܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܒܥܶܠܕܒܳܒܶܗ ܘܒܳܥܶܐ ܢܰܦܫܶܗ.</VERS>
    </CHAPTER>
    <CHAPTER cnumber="45">
      <VERS vnumber="1">ܦܶܬܓ݂ܳܡܳܐ ܕܶܐܡܰܪ ܐܶܪܰܡܝܳܐ ܠܒܰܪܽܘܟ݂ ܒܰܪ ܢܺܪܝܳܐ: ܟܰܕ݂ ܟܬܰܒ ܦܶܬܓ݂ܳܡ̈ܶܐ ܗܳܠܶܝܢ ܥܰܠ ܣܶܦܪܳܐ ܡܶܢ ܦܽܘܡܶܗ ܕܶܐܪܰܡܝܳܐ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ ܠܡܺܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܥܠܰܝܟ ܒܰܪܽܘܟ݂.</VERS>
      <VERS vnumber="3">ܐܶܡܰܪܬ ܘܳܝ ܕܰܐܘܣܶܦ ܡܳܪܝܳܐ ܕܽܘܘܳܢܳܐ ܥܰܠ ܟܺܐܒܝ: ܠܺܐܝܬ݂ ܒܬܶܢ̈ܚܳܬ݂ܝ ܘܰܢܝܳܚܳܐ ܠܳܐ ܐܶܫܟܚܶ݀ܬ݂.</VERS>
      <VERS vnumber="4">ܗܳܟܰܢܳܐ ܐܶܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܶܕܶܡ ܕܰܒܢܰܝܬ: ܐܶܢܳܐ ܣܳܚܶܦ ܘܡܶܕܶܡ ܕܰܢܨܰܒܬ: ܐܶܢܳܐ ܥܳܩܰܪ. ܘܰܠܟܽܠܳܗ̇ ܐܰܪܥܳܐ ܡܰܚܪܶܒ ܐ̱ܢܳܐ.</VERS>
      <VERS vnumber="5">ܘܰܐܢ̱ܬ ܕܶܝܢ ܕܰܒܥܰܝܬ ܠܳܟ݂ ܪܰܘܖ̈ܒܳܬ݂ܳܐ: ܠܳܐ ܬܶܒܥܶܐ ܕܰܡܝܰܬܖ̈ܳܢ ܡܶܢܟ݂: ܡܶܛܽܠ ܕܗܳܐ ܡܰܝܬܶܐ ܐ̱ܢܳܐ ܒܺܝܫܬܳܐ ܥܰܠ ܟܽܠ ܒܣܰܪ ܐܳܡܰܪ ܡܳܪܝܳܐ: ܘܶܐܬܶܠ ܠܳܟ݂ ܕܰܬܫܰܘܙܶܒ ܢܰܦܫܳܟ݂: ܒܟܽܠܗܽܘܢ ܐܰܬ݂ܖ̈ܰܘܳܬ݂ܳܐ ܕܺܬܐܙܰܠ ܠܬܰܡܳܢ.</VERS>
    </CHAPTER>
    <CHAPTER cnumber="46">
      <VERS vnumber="1">ܡܫܰܩܠܳܐ ܡܶܨܪܶܝܢ. ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܕܢܶܬ݂ܢܰܒܶܐ ܥܰܠ ܥܰܡ̈ܡܶܐ.</VERS>
      <VERS vnumber="2">ܘܥܰܠ ܡܶܨܖ̈ܳܝܶܐ: ܘܥܰܠ ܚܰܝܠܶܗ ܕܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܕܰܫܪܶܐ ܗ̱ܘܳܐ ܥܰܠ ܢܰܗܪܳܐ ܦܪܳܬ݂ ܒܟܰܪܟܡܽܘܫ: ܕܰܩܛܰܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܒܫܰܢ̱ܬܳܐ ܪܒܺܝܥܳܝܬܳܐ ܕܝܽܘܝܰܩܺܝܡ ܒܰܪ ܝܽܘܫܺܝܳܐ ܡܰܠܟܳܐ ܕܺܝܗܽܘܕ݂ܳܐ ܠܡܺܐܡܰܪ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܫܩܽܘܠܘ ܙܰܝܢܳܐ ܘܣܰܟܖ̈ܶܐ: ܘܰܩܪܽܘܒܘ ܠܰܩܪܳܒܳܐ.</VERS>
      <VERS vnumber="4">ܦܰܓܶܕ݂ܘ ܖ̈ܟ݂ܫܳܐ: ܐܰܪܟܶܒܘ ܦܰܖ̈ܳܫܶܐ: ܣܺܝܡܘ ܣܰܢܘܖ̈ܳܬ݂ܳܐ: ܡܪܽܘܩܘ ܖ̈ܽܘܡܚܶܐ: ܠܒܰܫܘ ܫܶܖ̈ܝܳܢܶܐ.</VERS>
      <VERS vnumber="5">ܡܶܛܽܠ ܕܰܚܙܺܝ݀ܬ݂ ܕܗܶܢܽܘܢ ܡܶܬܬܰܒܪܺܝܢ ܘܗܳܦܟܺܝܢ ܠܒܶܣܬܰܪܗܽܘܢ: ܘܓܰܢ̱ܒܳܖ̈ܰܝܗܽܘܢ ܐܶܬܡܰܚܺܝܘ ܘܰܥܪܰܩܘ: ܘܠܳܐ ܐܶܬܦܢܺܝܘ: ܡܶܛܽܠ ܕܰܟ݂ܪܺܝܟܺܝܢ ܗܘܰܘ ܠܗܽܘܢ ܡܶܢ ܚܕ݂ܳܖ̈ܰܝܗܽܘܢ: ܐܳܡܰܪ ܡܳܪܝܳܐ.</VERS>
      <VERS vnumber="6">ܠܳܐ ܢܶܥܪܽܘܩ ܐܰܝܢܳܐ ܕܩܰܠܺܝܠ: ܘܠܳܐ ܢܶܬܦܰܠܰܛ ܐܰܝܢܳܐ ܕܓܰܢ̱ܒܳܪ ܒܓܰܢ̱ܒܳܖ̈ܶܐ: ܥܰܠ ܝܰܕ݂ ܢܰܗܪܳܐ ܦܪܳܬ݂ ܐܶܬܬܩܶܠܘ ܘܰܢܦܰܠܘ ܟܽܠܗܽܘܢ.</VERS>
      <VERS vnumber="7">ܡܰܢܽܘ ܗܳܢܳܐ ܕܰܐܝܟ݂ ܢܰܗܪܳܐ ܣܳܠܶܩ: ܘܰܐܝܟ ܢܰܗܖ̈ܰܘܳܬ݂ܳܐ ܡܶܬ݂ܪܰܓܫܺܝܢ ܡܰܘ̈ܗܝ.</VERS>
      <VERS vnumber="8">ܡܰܠܟܳܐ ܕܡܶܨܪܶܝܢ ܐܰܝܟ݂ ܢܰܗܪܳܐ ܣܳܠܶܩ: ܘܰܐܝܟ ܢܰܗܖ̈ܰܘܳܬ݂ܳܐ ܡܶܬ݂ܪܰܓ݂ܫܺܝܢ ܡܰܘ̈ܗܝ: ܘܳܐܡܰܪ ܐܶܣܰܩ ܘܶܐܟܰܣܶܐ ܠܰܐܪܥܳܐ: ܘܰܐܘܒܶܕ݂ ܩܪܺܝܬ݂ܳܐ ܘܥܳܡܽܘܖ̈ܶܝܗ̇.</VERS>
      <VERS vnumber="9">ܪܟܰܒܘ ܖ̈ܰܟ݂ܫܳܐ: ܐܶܫܬܰܒܰܚܘ ܒܡܰܖ̈ܟܒܳܬ݂ܳܐ: ܢܶܦܩܽܘܢ ܓܰܒܖ̈ܶܐ ܟܽܘܫܳܝܶܐ ܘܦܽܘܛܝ̈ܶܐ ܐܰܚܺܝܕܰܝ̈ ܣܰܟܖ̈ܶܐ: ܘܠܽܘ̈ܕܳܝܶܐ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ.</VERS>
      <VERS vnumber="10">ܘܢܶܗܘܶܐ ܝܰܘܡܳܐ ܗܰܘ ܠܡܳܪܝܳܐ ܚܰܝܠܬ݂ܳܢܳܐ: ܝܰܘܡܳܐ ܕܦܽܘܪܥܳܢܳܐ ܕܦܳܪܰܥ ܠܰܒܥܶܠܕܒܳܒܰܘ̈ܗܝ: ܘܬܶܐܟ݂ܽܘܠ ܚܰܪܒܳܐ ܘܬܶܣܒܰܥ: ܘܬܶܪܘܶܐ ܡܶܢ ܕܶܡܗܽܘܢ: ܡܶܛܽܠ ܕܚܰܪܒܳܐ ܢܶܥܒܶܕ݂ ܡܳܪܝܳܐ ܚܰܝܠܬ݂ܳܢܳܐ ܒܰܐܪܥܳܐ ܕܓܰܪܒܝܳܐ ܥܰܠ ܢܰܗܪܳܐ ܦܪܳܬ݂.</VERS>
      <VERS vnumber="11">ܣܰܩܝ ܠܓܶܠܥܳܕ݂ ܘܣܰܒܝ ܖ̈ܗܶܛܢܶܐ ܒܬܽܘܠܬܳܐ ܒܰܪܬ݂ ܡܶܨܪܶܝܢ: ܐܺܝܩܺܐ ܐܰܣܓܺܝܬܝ ܐܳܣܝܽܘܬ݂ܳܐ: ܘܥܽܘܕ݂ܪܳܢܳܐ ܠܳܐ ܗܘܳܐ ܠܶܟ݂ܝ.</VERS>
      <VERS vnumber="12">ܫܡܰܥܘ ܥܰܡ̈ܡܶܐ ܨܰܥܪܶܟ݂ܝ: ܘܺܝܠܶܠܬܶܟ݂ܝ ܐܶܬ݂ܡܰܠܝܰܬ݂ ܐܰܪܥܳܐ: ܡܶܛܽܠ ܕܓܰܒܪܳܐ ܒܓܰܒܪܳܐ ܐܶܬܛܪܺܝܘ: ܘܰܬܖ̈ܰܝܗܽܘܢ ܒܚܰܪܒܳܐ ܢܦܰܠܘ.</VERS>
      <VERS vnumber="13">ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܠܶܐܪܰܡܝܳܐ ܢܒܺܝܳܐ: ܕܢܺܐܬ݂ܶܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܘܢܶܚܪܒܺܝܗ̇ ܠܰܐܪܥܳܐ ܕܡܶܨܪܶܝܢ.</VERS>
      <VERS vnumber="14">ܚܰܘܰܘ ܒܡܶܨܪܶܝܢ ܘܰܐܫܡܰܥܘ ܒܡܰܓܕܽܘܠ: ܘܰܐܫܡܰܥܘ ܒܡܰܦܰܣ: ܘܰܒܬܰܚܦܺܝܣ ܐܶܡܰܪܘ: ܐܶܬܛܰܝܰܒܘ ܘܶܐܬܬܰܩܰܢܘ: ܡܶܛܽܠ ܕܶܐܟ݂ܠܰܬ݂ ܚܰܪܒܳܐ ܚܕ݂ܳܖ̈ܰܝܟܝ.</VERS>
      <VERS vnumber="15">ܡܶܛܽܠ ܡܳܢܳܐ ܐܶܣܬܰܚܦܘ ܥܰܫܺܝ̈ܢܰܝܟܝ ܘܰܢܦܰܠܘ ܘܠܳܐ ܩܳܡܘ: ܡܶܛܽܠ ܕܡܳܪܝܳܐ ܣܚܰܦ ܐܶܢܽܘܢ.</VERS>
      <VERS vnumber="16">ܣܽܘܓܐܗܽܘܢ ܐܶܣܬܚܶܦܘ: ܐܳܦ ܢܦܰܠܘ ܓܰܒܪܳܐ ܥܰܠ ܚܰܒܪܶܗ ܘܶܐܡܰܪܘ: ܩܽܘܡܘ ܢܶܗܦܽܘܟ݂ ܠܥܰܡܰܢ ܘܠܰܐܪܥܳܐ ܕܶܐܬܺܝܠܶܕ݂ܢ ܒܳܗ̇: ܡܶܢ ܩܕ݂ܳܡ ܚܰܪܒܳܐ ܕܡܰܕ݂ܘܝܳܐ.</VERS>
      <VERS vnumber="17">ܘܰܩܪܰܘ ܬܰܡܳܢ ܫܡܶܗ ܕܦܶܪܥܽܘܢ ܚܓܺܝܪܳܐ ܡܰܠܟܳܐ ܕܡܶܨܪܶܝܢ: ܕܳܠܽܘܚܳܐ ܘܡܰܥܒܰܪ ܙܰܒܢ̈ܶܐ.</VERS>
      <VERS vnumber="18">ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܡܰܠܟܳܐ ܨܒܰܐܬ݂ ܫܡܶܗ: ܐܶܠܳܐ ܢܶܦܶܠ ܦܶܪܥܽܘܢ ܐܰܝܟ݂ ܬܒܳܪܳܐ ܕܛܽܘܪܳܐ: ܘܰܐܝܟ ܟܰܪܡܠܳܐ ܒܓ݂ܰܘ ܝܰܡܳܐ.</VERS>
      <VERS vnumber="19">ܡܳܐܢ̈ܶܐ ܕܰܫܒܺܝܬ݂ܳܐ ܥܒܶܕ݂ܝ ܠܶܟ݂ܝ ܒܬܽܘܠܬܳܐ ܒܰܪܬ݂ ܡܶܨܪܶܝܢ: ܡܶܛܽܠ ܕܡܰܦܰܣ ܬܶܗܘܶܐ ܠܚܽܘܪܒܳܐ: ܘܬܶܨܕܶܐ ܡܶܢ ܒܠܰܝ ܕܝܳܬܶܒ.</VERS>
      <VERS vnumber="20">ܡܶܨܪܶܝܢ ܥܓܶܠܬ݂ܳܐ ܫܰܦܺܝܪܬ݂ܳܐ ܡܨܰܝܰܪܬ݂ܳܐ: ܚܰܝܠܳܐ ܡܶܢ ܓܰܪܒܝܳܐ ܐܶܬ݂ܳܐ ܥܠܶܝܗ̇.</VERS>
      <VERS vnumber="21">ܐܰܓܺܝܖ̈ܶܝܗ̇ ܒܓ݂ܰܘܳܗ̇ ܐܰܝܟ݂ ܥܶܓ̈ܠܶܐ ܕܦܶܛܡܳܐ: ܘܳܐܦ ܗܶܢܽܘܢ ܐܶܬܦܺܢܝܘ: ܘܰܥܪܰܩܘ ܐܰܟܚܕ݂ܳܐ ܘܠܳܐ ܩܳܡܘ: ܡܶܛܽܠ ܕܝܰܘܡܳܐ ܕܰܬܒܳܪܗܽܘܢ ܐܶܬ݂ܳܐ ܥܠܰܝܗܽܘܢ ܙܰܒܢܳܐ ܕܦܽܘܩܕܳܢܗܽܘܢ.</VERS>
      <VERS vnumber="22">ܩܳܠܶܗ ܕܚܰܝܠܳܐ ܕܰܐܝܟ݂ ܚܶܘܝܳܐ ܕܪܳܫܶܦ: ܡܶܛܽܠ ܕܥܰܠ ܚܰܝܠܳܐ ܢܺܐܙܽܠܘܢ: ܘܰܒܟ݂ܽܘܠ̈ܒܶܐ ܢܺܐܬܽܘܢ ܥܠܶܝܗ̇ ܐܰܝܟ݂ ܦܳܣܩܰܝ̈ ܩܰܝ̈ܣܶܐ.</VERS>
      <VERS vnumber="23">ܦܣܽܘܩܘ ܥܳܒܶܝ̈ܗ̇ ܐܳܡܰܪ ܡܳܪܝܳܐ: ܡܶܛܽܠ ܕܣܳܟ݂ܳܐ ܠܰܝܬ ܠܗܽܘܢ: ܡܶܛܽܠ ܕܣܰܓܺܝܐܺܝܢ ܡܶܢ ܩܰܡܨܳܐ ܘܠܰܝܬ ܠܗܽܘܢ ܡܶܢܝܳܢ.</VERS>
      <VERS vnumber="24">ܒܶܗܬܰܬ݂ ܒܰܪܬ݂ ܡܶܨܪܶܝܢ: ܘܶܐܫܬܰܠܡܰܬ݂ ܒܝܰܕ݂ ܥܰܡܳܐ ܕܓܰܪܒܝܳܐ.</VERS>
      <VERS vnumber="25">ܐܳܡܰܪ ܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܐܶܢܳܐ ܦܳܩܶܕ݂ ܐ̱ܢܳܐ ܥܰܠ ܐܰܡܽܘܢ ܕܡܰܝ̈ܳܐ: ܘܥܰܠ ܦܶܪܥܽܘܢ: ܘܥܰܠ ܡܶܨܪܶܝܢ: ܘܥܰܠ ܐܰܠܳܗܶܝ̈ܗ̇: ܘܥܰܠ ܚܰܝܠܳܗ̇: ܘܥܰܠ ܡܰܠܟܶܝ̈ܗ̇: ܘܥܰܠ ܦܶܪܥܽܘܢ ܘܥܰܠ ܟܠ ܕܰܬܟ݂ܺܝܠܺܝܢ ܥܠܰܘܗܝ.</VERS>
      <VERS vnumber="26">ܘܰܐܫܠܶܡ ܐܶܢܽܘܢ ܒܺܐܝܕ݂ܳܐ ܕܰܒܥܶܠܕܒܳܒܰܝ̈ܗܽܘܢ: ܘܒܺܐܝܕ݂ܳܐ ܕܰܐܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܒܺܐܝܕ݂ܳܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܒܺܐܝܕ݂ܳܐ ܕܥܰܒܕܰܘ̈ܗܝ: ܘܒܳܬ݂ܰܪܟܶܢ ܬܶܫܪܶܐ ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܩܕ݂ܺܝܡ: ܐܳܡܰܪ ܡܳܪܝܳܐ.</VERS>
      <VERS vnumber="27">ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܘܠܳܐ ܬܶܬܒܰܪ ܝܺܣܪܳܐܶܝܠ: ܕܗܳܐ ܦܳܪܶܩ ܐ̱ܢܳܐ ܠܳܟ݂ ܡܶܢ ܪܽܘܚܩܳܐ: ܘܰܠܙܰܪܥܳܟ݂ ܡܶܢ ܐܰܪܥܳܐ ܕܰܫܒܰܝܬܗܽܘܢ: ܘܢܶܬܶܒ ܝܰܥܩܽܘܒ ܘܢܶܫܠܶܐ: ܘܢܶܫܟܰܬ݂ ܘܢܶܬܬܢܺܝܚ ܡܰܢ ܕܡܰܗܰܪ ܠܶܗ.</VERS>
      <VERS vnumber="28">ܘܰܐܢ̱ܬ ܠܳܐ ܬܶܕ݂ܚܰܠ ܥܰܒܕܝ ܝܰܥܩܽܘܒ ܐܳܡܰܪ ܡܳܪܝܳܐ: ܡܶܛܽܠ ܕܥܰܡܳܟ݂ ܐ̱ܢܳܐ: ܡܶܛܽܠ ܕܶܐܥܒܶܕ݂ ܣܰܘܦܳܢܳܐ ܒܟܽܠܗܽܘܢ ܥܰܡ̈ܡܶܐ ܕܒܰܕܰܪܬܳܟ݂ ܬܰܡܳܢ: ܘܠܳܟ݂ ܠܳܐ ܐܰܣܺܝܦ: ܘܶܐܪܕܶܝܟ݂ ܒܕܺܝܢܳܐ: ܘܰܡܙܰܟܳܝܽܘ ܠܳܐ ܐܶܙܰܟܶܝܟ݂. </VERS>
    </CHAPTER>
    <CHAPTER cnumber="47">
      <VERS vnumber="1">ܥܰܠ ܦܠܶܫܬ. ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܐܶܪܰܡܝܳܐ ܢܒܺܝܳܐ: ܕܢܶܬ݂ܢܰܒܶܐ ܥܰܠ ܦܠܶܫ̈ܬܳܝܶܐ: ܥܰܕܠܳܐ ܢܶܡܚܶܐ ܦܶܪܥܽܘܢ ܠܥܳܐܙܳܐ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܡܰܝܬܶܐ ܐ̱ܢܳܐ ܥܠܰܝ̈ܡܶܐ ܡܶܢ ܓܰܪܒܝܳܐ: ܘܢܶܗܘܽܘܢ ܐܰܝܟ݂ ܢܰܚܠܳܐ ܕܓ݂ܳܪܶܦ: ܘܢܶܓ݂ܪܦܽܘܢ ܐܰܪܥܳܐ ܘܰܡܠܳܐܳܗ̇: ܩܪܺܝܬ݂ܳܐ ܘܥܳܡܽܘܖ̈ܶܝܗ̇: ܘܰܢܒܰܓܢܽܘܢ ܒܢܰܝ̈ܢܳܫܳܐ: ܘܢܰܝܠܠܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.</VERS>
      <VERS vnumber="3">ܡܶܢ ܩܳܠܳܐ ܕܗܶܠܰܟ݂ܬ݂ܳܐ ܕܦܰܖ̈ܣܳܬ݂ܳܐ ܕܓܰܢ̱ܒܳܖ̈ܰܘܗܝ: ܘܡܶܢ ܙܰܘܥܳܐ ܕܡܰܖ̈ܟܒܳܬܶܗ: ܘܡܶܢ ܩܳܠܳܐ ܕܓܺܝܓܠܰܘ̈ܗܝ: ܠܳܐ ܐܶܬܦܢܺܝܘ ܐܰܒܳܗ̈ܶܐ ܥܰܠ ܒܢܰܝ̈ܳܐ: ܡܶܛܽܠ ܕܶܐܬܖ̈ܰܦܺܝ ܐܺܝܕܰܝ̈ܗܽܘܢ.</VERS>
      <VERS vnumber="4">ܗܳܐ ܝܰܘܡܳܐ ܐܶܬ݂ܳܐ ܠܡܶܒܰܙ ܠܟܽܠܗܽܘܢ ܦܶܠܫܬܳܝ̈ܶܐ: ܘܰܠܡܰܘܒܳܕܽܘ ܠܨܽܘܪ ܘܰܠܨܰܝܕܳܢ: ܘܰܠܟ݂ܽܠ ܕܶܐܫܬܚܰܪ ܠܰܡܥܰܕܳܪܽܘ: ܡܶܛܽܠ ܕܚܳܪܶܒ ܡܳܪܝܳܐ ܠܰܦܶܠܫܬܳܝ̈ܶܐ: ܠܫܰܪܟܳܐ ܕܓܳܙܖ̈ܳܬ݂ܳܐ ܕܩܰܦܽܘܕܩܳܝ̈ܶܐ.</VERS>
      <VERS vnumber="5">ܡܛܳܬ݂ ܡܚܽܘܬ݂ܳܐ ܠܥܶܐܙܳܐ: ܐܶܬܬܰܒܪܰܬ݂ ܐܰܫܩܳܠܽܘܢ: ܘܟ݂ܽܠ ܕܶܐܫܬܚܰܪ ܒܝܰܬܒܗܽܘܢ.</VERS>
      <VERS vnumber="6">ܐܳܘ ܣܰܦܣܺܪܶܗ ܕܡܳܪܝܳܐ ܥܕ݂ܰܡܳܐ ܠܶܐܡܰܬ݂ܝ ܠܳܐ ܬܶܫܠܶܝܢ: ܘܠܳܐ ܬܶܬܢܺܝܚܺܝܢ ܡܶܢ ܕܰܠܡܶܚܪܰܒ ܐܶܬ݂ܚܰܡܠܝ ܒܚܶܠܬܶܟ݂ܝ: ܐܶܬ݂ܚܰܡܠܝ ܘܰܫܠܳܝ.</VERS>
      <VERS vnumber="7">ܐܰܝܟܰܢܳܐ ܬܶܫܠܶܐ ܕܡܳܪܝܳܐ ܦܰܩܕܳܗ̇ ܥܰܠ ܐܰܫܩܳܠܽܘܢ: ܘܥܰܠ ܣܦܳܖ̈ܰܝ ܝܰܡܳܐ: ܬܰܡܳܢ ܐܰܫܠܛܳܗ̇.</VERS>
    </CHAPTER>
    <CHAPTER cnumber="48">
      <VERS vnumber="1">ܥܰܠ ܡܽܘܐܳܒ. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܳܝ ܠܢܳܒܽܘ ܕܶܐܬ݂ܒܰܙܙܰܬ݂: ܒܶܗܬܰܬ݂ ܘܰܐܚܦܪܰܬ݂ ܩܽܘܪܝܰܬܺܝܡ: ܒܗܶܬ݂ ܥܽܘܫܢܳܗ̇ ܘܶܐܬܒܰܕܰܪ. </VERS>
      <VERS vnumber="2">ܘܠܰܝܬ ܬܽܘܒ ܬܶܫܒܽܘܚܬܳܐ ܠܡܽܘܐܳܒ: ܒܚܶܫܒܽܘܢ ܐܶܬ݂ܚܰܫܰܒܘ ܥܠܶܝܗ̇ ܒܺܝܫܬܳܐ: ܘܶܐܡܰܪܘ ܬܰܘ ܢܰܘܒܕ݂ܺܝܗ̇ ܡܶܢ ܥܰܡܳܐ: ܐܳܦܶܢ ܡܶܫܬܰܩ ܐܶܢ ܬܶܫܬܩܺܝܢ: ܒܳܬ݂ܪܶܟ݂ܝ ܬܺܐܙܰܠ ܚܰܪܒܳܐ.</VERS>
      <VERS vnumber="3">ܩܳܠ ܝܺܠܶܠܬܳܐ ܡܶܢ ܚܽܘܪܢܺܝܡ. ܒܶܙܬ݂ܳܐ ܘܰܬܒܳܪܳܐ ܪܰܒܳܐ.</VERS>
      <VERS vnumber="4">ܐܶܬܬܰܒܪܰܬ݂ ܡܽܘܐܳܒ: ܐܰܫܡܰܥܘ ܝܺܠܶܠܬܳܐ ܡܶܣܟܺܢܶܝ̈ܗ̇.</VERS>
      <VERS vnumber="5">ܒܡܰܣܩܳܢܳܐ ܕܠܽܘܚܝܰܬ݂ ܟܰܕ݂ ܒܳܟܶܝܢ ܢܶܣܩܽܘܢ: ܘܰܒܡܰܚܰܬܬ݂ܳܐ ܕܚܽܘܪܢܺܝܡ: ܐܽܘܠܨܳܢܳܐ ܘܰܓ݂ܥܳܬ݂ܳܐ ܕܰܬܒܳܪܳܐ ܢܶܥܒܕܽܘܢ.</VERS>
      <VERS vnumber="6">ܫܡܰܥܘ ܘܰܥܪܽܘܩܘ ܘܦܰܨܰܘ ܢܰܦܫܟܽܘܢ: ܘܰܗܘܰܘ ܐܰܝܟ݂ ܥܶܩܳܪܳܐ ܒܡܰܕܒܪܳܐ.</VERS>
      <VERS vnumber="7">ܥܰܠ ܕܶܐܬܬܟܶܠܬܝ ܥܰܠ ܚܶܣܢܰܝ̈ܟܝ ܘܥܰܠ ܓܰܙܰܝ̈ܟܝ: ܐܳܦ ܐܰܢ̱ܬܝ ܬܶܬ݂ܰܚܕܺܝܢ: ܘܢܶܦܽܘܩ ܟܳܡܽܘܫ ܒܰܫܒܺܝܬ݂ܳܐ: ܘܟܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟܚܕ݂ܳܐ.</VERS>
      <VERS vnumber="8">ܘܢܺܐܬ݂ܶܐ ܒܳܙܽܘܙܳܐ ܥܰܠ ܟܽܠܗܶܝܢ ܩܽܘܖ̈ܝܳܝܟ ܘܠܳܐ ܢܶܬܦܰܨ̈ܝܳܢ: ܘܢܺܐܒܰܕ݂ ܥܽܘܡܩܳܐ ܘܬܶܚܪܰܒ ܦܩܰܥܬ݂ܳܐ: ܐܰܝܟܰܢܳܐ ܕܶܐܡܰܪ ܡܳܪܝܳܐ.</VERS>
      <VERS vnumber="9">ܗܰܒܘ ܟܠܺܝܠܳܐ ܠܡܽܘܐܳܒ ܡܶܛܽܠ ܕܡܶܚܪܰܒ ܚܳܪܒܳܐ: ܘܟܽܠܗܶܝܢ ܩܽܘܖ̈ܝܳܗ̇ ܢܶܗܘ̈ܝܳܢ ܠܚܽܘܪܒܳܐ ܡܶܢ ܒܠܰܝ ܕܝܳܬܶܒ.</VERS>
      <VERS vnumber="10">ܠܺܝܛ ܗ̱ܘ ܡܰܢ ܕܢܶܥܒܶܕ݂ ܥܒܳܕܶܗ ܕܡܳܪܝܳܐ ܒܢܶܟ݂ܠܳܐ: ܘܠܺܝܛ ܗ̱ܘ ܡܶܢ ܕܢܶܟܠܶܐ ܚܰܪܒܶܗ ܡܶܢ ܕܡܳܐ.</VERS>
      <VERS vnumber="11">ܫܠܶܝܢ ܡܽܘܐܳܒܝ̈ܶܐ ܡܶܢ ܛܰܠܝܽܘܬ݂ܗܽܘܢ: ܘܫܰܟܽܘܬܺܝܢ ܥܰܠ ܬܶܛܖ̈ܰܝܗܽܘܢ: ܘܠܳܐ ܣܰܪܶܩܘ ܡܶܢ ܡܳܐܢܳܐ ܠܡܳܐܢܳܐ: ܘܒܰܫܒܺܝܬ݂ܳܐ ܠܳܐ ܐܶܙܰܠܘ: ܡܶܛܽܠ ܗܳܢܳܐ ܩܰܝܳܡ ܛܰܥܡܗܽܘܢ ܒܗܽܘܢ: ܘܪܺܝܚܗܽܘܢ ܠܳܐ ܦܳܓ݂. </VERS>
      <VERS vnumber="12">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܫܰܕܰܪ ܥܠܰܝܗܽܘܢ ܒܳܙܽܘ̈ܙܶܐ ܘܢܶܒܙܽܘܢ ܐܶܢܽܘܢ: ܘܡܳܐܢܰܝ̈ܗܽܘܢ ܢܣܰܪܩܽܘܢ: ܘܰܓܖ̈ܳܒܰܝܗܽܘܢ ܢܫܰܚܩܽܘܢ.</VERS>
      <VERS vnumber="13">ܘܢܶܒܗܰܬ݂ ܡܽܘܐܳܒ ܡܶܢ ܟܳܡܽܘܫ: ܐܰܝܟ݂ ܕܰܒܗܶܬ݂ܘ ܒܢܰܝ̈ ܝܺܣܪܳܐܶܝܠ ܡܶܢ ܒܶܝܬ݂ ܐܺܝܠ ܬܽܘܟ݂ܠܳܢܗܽܘܢ.</VERS>
      <VERS vnumber="14">ܐܰܝܟܰܢܳܐ ܐܳܡܪܺܝܬܽܘܢ ܕܓܰܢ̱ܒܳܖ̈ܶܐ ܚܢܰܢ: ܘܓܰܒܖ̈ܶܐ ܚܰܝܠܬ݂ܳܢ̈ܶܐ ܠܰܩܪܳܒܳܐ.</VERS>
      <VERS vnumber="15">ܐܶܬ݂ܒܙܶܙ ܡܽܘܐܳܒ ܘܩܽܘܖ̈ܝܳܗ̇ ܣܠܶܩ̈ܝ: ܘܰܓ݂ܒܰܝ̈ܳܐ ܕܓܰܢ̱ܒܳܖ̈ܰܘܗܝ ܐܶܫܬܠܶܡܘ ܠܩܶܛܠܳܐ: ܐܳܡܰܪ ܡܰܠܟܳܐ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="16">ܩܰܪܺܝܒܽ ܗ̱ܘ ܬܒܳܪܶܗ ܕܡܽܘܐܳܒ ܠܡܶܐܬ݂ܳܐ: ܘܒܺܝܫܬܶܗ ܡܣܰܪܗܒܳܐ ܛܳܒ.</VERS>
      <VERS vnumber="17">ܐܶܬܕܰܠܰܚܘ ܘܙܳܥܘ ܟܽܠ ܕܰܚܕ݂ܳܖ̈ܰܘܗܝ: ܘܟ݂ܽܠ ܕܝܳܕ݂ܥܺܝܢ ܫܡܶܗ ܐܶܡܰܪܘ: ܐܰܝܟܰܢܳܐ ܐܶܬܬܒܰܪ ܚܽܘܛܪܳܐ ܥܰܫܺܝܢܳܐ ܘܓܽܘܙܥܳܐ ܕܬܶܫܒܽܘܚܬܳܐ.</VERS>
      <VERS vnumber="18">ܚܽܘܬ݂ܝ ܡܶܢ ܐܺܝܩܳܪܳܐ ܘܬܶܒܝ ܒܨܰܥܪܳܐ: ܥܳܡܽܘܪܬܳܐ ܕܒܰܪܬ݂ ܪܺܝܒܽܘܢ: ܡܶܛܽܠ ܕܒܳܙܽܘܙܳܐ ܕܡܽܘܐܳܒ ܣܠܶܩ ܥܠܰܝܟܝ ܘܰܐܚܪܶܒ ܟܰܖ̈ܟܰܝܟܝ.</VERS>
      <VERS vnumber="19">ܥܰܠ ܐܽܘܖ̈ܚܳܬ݂ܳܐ ܩܽܘܡܝ ܘܚܽܘܪܝ ܥܳܡܽܘܪܬܳܐ ܕܥܰܕ݂ܘܳܥܺܝܪ: ܫܰܐܶܠܝ ܠܰܕ݂ܥܳܪܶܩ: ܘܠܰܕ݂ܡܶܬ݂ܦܰܠܰܛ ܐܶܡܰܪܝ ܡܳܢܳܐ ܗܘܳܐ.</VERS>
      <VERS vnumber="20">ܒܗܶܬ݂ ܡܽܘܐܳܒ ܡܶܛܽܠ ܕܶܐܬܬܒܰܪ: ܘܰܐܝܠܶܠܘ ܘܰܐܙܥܶܩܘ ܒܰܐܪܢܽܘܢ: ܡܶܛܽܠ ܕܶܐܬܬܒܰܪ ܡܽܘܐܳܒ. </VERS>
      <VERS vnumber="21">ܘܕܺܝܢܳܐ ܐܶܬ݂ܳܐ ܥܰܠ ܐܰܪܥܳܐ ܕܡܰܫܽܘܪ: ܘܥܰܠ ܚܰܠܽܘܢ: ܘܥܰܠ ܝܳܗܳܨ: ܘܥܰܠ ܡܦܺܝܥܰܬ݂.</VERS>
      <VERS vnumber="22">ܘܥܰܠ ܪܺܝܒܽܘܢ ܘܥܰܠ ܢܳܒܽܘ: ܘܥܰܠ ܒܶܝܬ݂ ܕܰܒܠܰܬܺܝܡ.</VERS>
      <VERS vnumber="23">ܘܥܰܠ ܩܽܘܪܝܰܬܺܝܡ ܘܥܰܠ ܒܶܝܬ݂ ܓܳܡܽܘܠ: ܘܥܰܠ ܒܶܝܬ݂ ܡܥܽܘܢ.</VERS>
      <VERS vnumber="24">ܘܥܰܠ ܩܶܪܝܽܘܬ݂: ܘܥܰܠ ܒܽܘܨܳܪ: ܘܥܰܠ ܟܽܠܗܶܝܢ ܩܽܘܖ̈ܝܳܐ ܕܰܐܪܥܳܐ ܕܡܽܘܐܳܒ ܕܖ̈ܰܚܺܝܩܳܢ ܘܰܕ݂ܩܰܖ̈ܺܝܒܳܢ.</VERS>
      <VERS vnumber="25">ܐܶܬ݂ܓܰܕ݂ܡܰܬ݂ ܩܰܪܢܶܗ ܕܡܽܘܐܳܒ: ܘܰܕ݂ܪܳܥܶܗ ܐܶܬܬܒܰܪ ܐܳܡܰܪ ܡܳܪܝܳܐ.</VERS>
      <VERS vnumber="26">ܕܰܘܐܗܝ ܡܶܛܽܠ ܕܥܰܠ ܡܳܪܝܳܐ ܐܶܬܬܪܺܝܡ: ܘܢܶܬܛܰܪܰܦ ܡܽܘܐܳܒ ܒܰܬܝܳܒܬܶܗ: ܘܢܶܗܘܶܐ ܠܓܽܘܚܟܳܐ ܐܳܦ ܗܽܘ.</VERS>
      <VERS vnumber="27">ܘܶܐܢ ܠܳܐ ܗ̱ܘܳܐ ܠܓܽܘܚܟܳܐ ܗܘܳܐ ܠܳܟ݂ ܝܺܣܪܳܐܶܝܠ: ܘܰܒܓܰܢܳܒ̈ܶܐ ܐܶܫܬܟܰܚ ܟܰܕ݂ ܥܳܒܶܕ݂ ܗ̱ܘܰܝܬ ܥܰܡܶܗ ܩܪܳܒܳܐ.</VERS>
      <VERS vnumber="28">ܫܒܽܘܩܘ ܩܽܘܖ̈ܝܳܐ: ܘܰܫܪܰܘ ܒܰܫܩܺܝ̈ܦܶܐ ܝܳܬܒܰܝ̈ ܡܽܘܐܳܒ: ܘܰܗܘܰܘ ܐܰܝܟ݂ ܝܰܘܢܳܐ ܕܡܰܩܢܳܐ ܒܰܓܕ݂ܳܢܦܳܐ.</VERS>
      <VERS vnumber="29">ܫܡܰܥܢ ܪܰܘܖ̈ܒܳܢܶܐ ܕܡܽܘܐܳܒ ܕܡܶܬܓܰܐܶܝܢ ܛܳܒ: ܓܰܐܝܽܘܬ݂ܗܽܘܢ ܘܪܳܡܽܘܬ݂ܗܽܘܢ ܘܪܳܡܽܘܬ݂ ܠܶܒܗܽܘܢ: ܐܶܢܳܐ ܝܳܕܰܥ ܐ̱ܢܳܐ ܐܳܡܰܪ ܡܳܪܝܳܐ.</VERS>
      <VERS vnumber="30">ܥܒܳܕܰܝ̈ܗܽܘܢ ܕܠܳܐ ܗܘܰܘ ܟܺܐܢܺܝ̈ܢ܆ ܘܩܳܨܽܘܡܰܘ̈ܗܝ ܠܳܐ ܗ̱ܘܳܐ ܗܳܟܰܢܳܐ ܒܰܕܶܩܘ ܥܠܰܘܗܝ.</VERS>
      <VERS vnumber="31">ܡܶܛܽܠ ܗܳܢܳܐ ܥܰܠ ܡܽܘܐܳܒ ܐܰܝܠܶܠܘ: ܘܥܰܠ ܡܽܘܐܳܒ ܟܽܠܶܗ ܡܶܢ ܟܠ ܐܰܬܰܪ ܩܥܰܘ: ܘܥܰܠ ܐ̱ܢܳܫ̈ܳܐ ܕܥܳܡܪܺܝܢ ܒܒܰܝܬܶܗ: ܒܺܝܫܬܳܐ ܢܶܗܘܽܘܢ ܪܳܢܶܝܢ.</VERS>
      <VERS vnumber="32">ܡܶܢ ܒܟ݂ܳܬ݂ܳܐ ܕܝܰܥܙܺܝܪ ܐܶܒܰܟܶܝܟ݂ܝ ܓܦܶܬ݂ܳܐ ܕܣܰܒܡܳܐ: ܫܰܒܽܘܩܰܝ̈ܟܝ ܥ̣ܒܰܪܘ ܝܰܡܳܐ: ܘܰܥܕ݂ܰܡܳܐ ܠܝܰܡܳܐ ܕܝܰܥܙܺܝܪ ܡ̣ܛܰܘ: ܡܶܛܽܠ ܕܥܰܠ ܚܨܳܕܶܟ݂ܝ ܘܥܰܠ ܩܛܳܦܶܟ݂ܝ ܒܳܙܽܘܙܳܐ ܢ̣ܦܰܠ.</VERS>
      <VERS vnumber="33">ܘܬܶܥܒܰܪ ܚܰܕܽܘܬ݂ܳܐ ܘܰܕ݂ܝܳܨܳܐ ܡܶܢ ܐܰܪܥܳܐ ܕܟܰܪܡܠܳܐ: ܘܡܶܢ ܐܰܪܥܳܐ ܕܡܽܘܐܳܒ: ܘܚܰܡܪܳܐ ܡܶܢ ܡܰܥܨܰܪܬ݂ܳܐ ܢܶܒܛܰܠ: ܘܠܳܐ ܢܶܥܨܪܽܘܢ ܥܳܨܽܘܖ̈ܶܐ: ܘܠܳܐ ܢܶܥܢܽܘܢ ܘܠܳܐ ܢܺܐܡܪܽܘܢ ܝܳܗܳܝ ܝܳܗܳܝ. </VERS>
      <VERS vnumber="34">ܡܶܢ ܝܺܠܶܠܬܳܐ ܕܚܶܫܒܽܘܢ ܘܰܥܕ݂ܰܡܳܐ ܠܰܐܠܥܳܠܳܐ: ܘܰܥܕ݂ܰܡܳܐ ܠܝܳܗܳܨ ܐܰܪܺܝܡܘ ܩܳܠܗܽܘܢ: ܡܶܢ ܨܰܥܰܪ ܘܰܥܕ݂ܰܡܳܐ ܠܚܽܘܪܢܺܝܡ: ܘܰܥܕ݂ܰܡܳܐ ܠܟܰܪܟ݂ܳܐ ܕܰܐܠܶܣ ܥܓܶܠܬ݂ܳܐ ܬܽܘܠܬ݂ܳܐ: ܡܶܛܽܠ ܕܡܰܝ̈ܳܐ ܕܢܰܡܪܺܝܡ ܢܓ݂ܽܘܙܽܘܢ.</VERS>
      <VERS vnumber="35">ܘܶܐܒܰܛܶܠ ܡܶܢ ܡܽܘܐܳܒ ܐܳܡܰܪ ܡܳܪܝܳܐ: ܕܡܰܣܶܩ ܥܠܳܬ݂ܳܐ ܘܣܳܐܶܡ ܒܶܣ̈ܡܶܐ ܠܰܐܠܳܗܶܗ.</VERS>
      <VERS vnumber="36">ܡܶܛܽܠ ܗܳܢܳܐ ܠܶܒܝ ܥܰܠ ܡܽܘܐܳܒ ܐܰܝܟ݂ ܟܶܢܳܪܳܐ ܢܡܰܠܶܠ: ܡܶܛܽܠ ܕܒܺܝܫܬܳܐ ܥܒܰܕ݂ܘ ܘܶܐܒܰܕ݂ܘ.</VERS>
      <VERS vnumber="37">ܖ̈ܺܝܫܰܝܗܽܘܢ ܓܶܝܪ ܡܣܰܦܪܺܝܢ: ܘܕܰܩܢܰܝ̈ܗܽܘܢ ܓܪܺܝܥܺܝܢ: ܘܥܰܠ ܟܽܠܗܶܝܢ ܐܺܝܕܰܝ̈ܗܽܘܢ ܡܰܖ̈ܩܕ݂ܳܬ݂ܳܐ: ܘܥܰܠ ܚܰܨ̈ܶܐ ܣܰܩ̈ܶܐ.</VERS>
      <VERS vnumber="38">ܘܥܰܠ ܟܽܠ ܐܶܓܳܖ̈ܶܐ ܕܡܽܘܐܳܒ ܘܰܒܫܽܘܩ̈ܶܐ ܟܽܠܗܽܘܢ ܡܰܖ̈ܩܕ݂ܳܬ݂ܳܐ: ܡܶܛܽܠ ܕܬܶܒܪܶܬ݂ ܠܡܽܘܐܳܒ: ܐܰܝܟ݂ ܡܳܐܢܳܐ ܕܠܰܝܬ ܒܶܗ ܚܰܫܚܽܘ ܐܳܡܰܪ ܡܳܪܝܳܐ.</VERS>
      <VERS vnumber="39">ܐܰܝܟܰܢܳܐ ܐܶܬܬܒܰܪܘ ܘܰܐܝܠܶܠܘ ܐܰܝܟܰܢܳܐ ܐܰܦܢܺܝ ܩܕ݂ܳܠܶܗ ܡܽܘܐܳܒ ܘܰܒܗܶܬ݂. ܘܢܶܗܘܶܐ ܡܽܘܐܳܒ ܠܓܽܘܚܟܳܐ ܘܠܰܬܒܳܪܳܐ ܠܟܽܠܗܽܘܢ ܕܰܚܕ݂ܳܖ̈ܰܘܗܝ.</VERS>
      <VERS vnumber="40">ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܐܰܝܟ݂ ܢܶܫܪܳܐ ܢܶܣܰܩ ܘܰܢܛܽܘܣ: ܘܢܶܦܪܽܘܣ ܓܶܦܰܘ̈ܗܝ ܥܰܠ ܡܽܘܐܳܒ.</VERS>
      <VERS vnumber="41">ܐܶܬܬܰܚܕܰܬ݂ ܩܶܪܝܽܘܬ݂ ܘܡܶܨܪܽܘܬ݂ ܐܶܬ݂ܟܰܒܫܰܬ݂: ܘܢܶܗܘܶܐ ܠܶܒܗܽܘܢ ܕܓܰܢ̱ܒܳܖ̈ܰܝ ܡܽܘܐܳܒ ܒܝܰܘܡܳܐ ܗܰܘ: ܐܰܝܟ݂ ܠܶܒܳܐ ܕܰܐܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.</VERS>
      <VERS vnumber="42">ܘܢܺܐܒܰܕ݂ ܡܽܘܐܳܒ ܡܶܢ ܥܰܡܳܐ: ܡܶܛܽܠ ܕܥܰܠ ܡܳܪܝܳܐ ܐܶܬܬܪܺܝܡ.</VERS>
      <VERS vnumber="43">ܕܶܚܠܬ݂ܳܐ ܘܓܽܘܡܳܨܳܐ ܘܦܰܚܳܐ ܥܠܰܝܟ ܥܳܡܽܘܪܳܐ ܕܡܽܘܐܳܒ ܐܳܡܰܪ ܡܳܪܝܳܐ.</VERS>
      <VERS vnumber="44">ܘܡܰܢ ܕܢܶܥܪܽܘܩ ܡܶܢ ܩܳܠܳܐ ܕܕܶܚܠܬ݂ܳܐ ܢܶܦܶܠ ܒܓܽܘܡܳܨܳܐ: ܘܡܰܢ ܕܢܶܣܰܩ ܡܶܢ ܓܰܘ ܓܽܘܡܳܨܳܐ ܢܶܬܬܚܶܕ݂ ܒܦܰܚܳܐ: ܡܶܛܽܠ ܕܡܰܝܬܶܐ ܐ̱ܢܳܐ ܗܳܠܶܝܢ ܥܰܠ ܡܽܘܐܳܒ: ܫܰܢ̱ܬܳܐ ܕܦܽܘܩܕܳܢܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="45">ܡܶܛܽܠ ܕܢܽܘܪܳܐ ܢܶܦܩܰܬ݂ ܡܶܢ ܚܶܫܒܽܘܢ: ܘܫܰܠܗܶܒܺܝܬ݂ܳܐ ܡܶܢ ܟܰܪܟ݂ܳܐ ܕܣܺܝܚܽܘܢ: ܘܬܶܐܟ݂ܽܘܠ ܦܰܐܬܶܗ ܕܡܽܘܐܳܒ: ܘܖ̈ܺܝܫܳܢܶܐ ܕܰܒܢܰܝ̈ ܫܳܐܽܘܢ.</VERS>
      <VERS vnumber="46">ܘܳܝ ܠܳܟ݂ ܡܽܘܐܳܒ: ܐܶܒܰܕܬ ܥܰܡܳܐ ܕܟ݂ܳܡܽܘܫ: ܕܶܐܬ݂ܒܰܕܰܪܘ ܒܢܰܝ̈ܟ ܘܰܒ̈ܢܳܬܳܟ݂ ܒܫܶܒܝܳܐ.</VERS>
      <VERS vnumber="47">ܘܰܐܗܦܶܟ݂ ܫܒܺܝܬܶܗ ܕܡܽܘܐܳܒ ܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܐܳܡܰܪ ܡܳܪܝܳܐ. ܥܕ݂ܰܡܳܐ ܠܗܳܪܟܳܐ ܕܺܝܢܶܗ ܕܡܽܘܐܳܒ.</VERS>
    </CHAPTER>
    <CHAPTER cnumber="49">
      <VERS vnumber="1">ܥܰܠ ܒܢ̈ܝ ܥܡܽܘܢ. ܗܳܟܰܢܳܐ ܐܳܡܰܪ ܡܳܪܝܳܐ: ܒܢܰܝ̈ܳܐ ܠܰܝܬ ܠܺܝܣܪܳܐܶܝܠ: ܐܰܘ ܝܳܪܽܘܬ݂ܳܐ ܠܰܝܬ ܠܶܗ: ܡܶܛܽܠ ܡܳܢܳܐ ܝܺܪܶܬ݂ ܡܰܠܟܽܘܡ ܠܓܳܕ݂: ܘܥܰܡܶܗ ܒܩܽܘܖ̈ܝܳܗ̇ ܝܺܬܶܒ.</VERS>
      <VERS vnumber="2">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܰܐܫܡܰܥ ܥܰܠ ܪܰܒܰܬ݂ ܕܰܒܢܰܝ̈ ܥܰܡܽܘܢ ܩܳܠܳܐ ܕܰܩܪܳܒܳܐ: ܘܬܶܗܘܶܐ ܠܬܶܠܳܐ ܚܰܪܒܳܐ: ܘܟܰܦܖ̈ܽܘܢܶܝܗ̇ ܒܢܽܘܪܳܐ ܢܺܐܩܕ݂ܽܘܢ: ܘܢܺܐܪܰܬ݂ ܝܺܣܪܳܐܶܝܠ ܠܝܳܖ̈ܽܘܬܰܘܗܝ ܐܳܡܰܪ ܡܳܪܝܳܐ.</VERS>
      <VERS vnumber="3">ܬܰܝܠܶܠ ܚܶܫܒܽܘܢ ܡܶܛܽܠ ܕܶܐܬܬܰܒܪܰܬ݂ ܥܳܝ: ܒܰܓܶܢܘ ܟܰܦܖ̈ܽܘܢܶܝܗ̇ ܕܪܰܒܰܬ݂: ܐܶܬ݂ܟܰܒܢܘ ܣܰܩ̈ܶܐ: ܐܰܪܩܶܕ݂ܘ ܘܶܐܬ݂ܟܰܬܫܘ ܒܰܚ̈ܕ݂ܳܕܶܐ: ܡܶܛܽܠ ܕܡܰܠܟܽܘܡ ܢܺܐܙܰܠ ܒܰܫܒܺܝܬ݂ܳܐ: ܘܟ݂ܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟܚܕ݂ܳܐ ܐܳܡܰܪ ܡܳܪܝܳܐ.</VERS>
      <VERS vnumber="4">ܡܳܢܳܐ ܡܶܫܬܰܒܚܰܬܝ ܒܥܽܘܡܩܰܝ̈ܟܝ: ܘܰܬ݂ܟ݂ܺܝܠܰܬܝ ܥܰܠ ܐܽܘܠܽܘܢܰܝ̈ܟܝ ܒܰܪܬ݂ܳܐ ܚܰܒܺܝܒܬ݂ܳܐ: ܕܰܬܟ݂ܺܝܠܳܐ ܥܰܠ ܓܰܙܶܝ̈ܗ̇ ܘܳܐܡܪܳܐ ܡܰܢܽܘ ܢܺܐܬ݂ܶܐ ܥܠܰܝ.</VERS>
      <VERS vnumber="5">ܗܳܐ ܡܰܝܬܶܐ ܐ̱ܢܳܐ ܥܠܰܝܟܝ ܕܶܚܠܬ݂ܳܐ: ܡܶܢ ܟܽܠܗܽܘܢ ܚܕ݂ܳܖ̈ܰܝܟܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܘܶܐܒܰܕܰܪ ܐܶܢܽܘܢ ܓܒܰܪ ܠܓܰܒܶܗ: ܘܠܰܝܬ ܕܰܡܟܰܢܶܫ ܠܰܡܒܰܕܖ̈ܶܐ.</VERS>
      <VERS vnumber="6">ܘܒܳܬ݂ܰܪܟܶܢ ܐܰܗܦܶܟ݂ ܫܒܺܝܬ݂ܳܐ ܕܰܒܢܰܝ̈ ܥܰܡܽܘܢ: ܐܳܡܰܪ ܡܳܪܝܳܐ.</VERS>
      <VERS vnumber="7">ܥܰܠ ܐܰܕܽܘܡ. ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܰܝܬ ܬܽܘܒ ܚܶܟ݂ܡܬ݂ܳܐ ܒܬܰܝܡܰܢ: ܐܶܒܰܕ݂ ܡܶܠܟ݂ܳܐ ܡܶܢ ܣܰܟܽܘܠܬܳܢ̈ܶܐ: ܐܶܫܬܰܩܠܰܬ݂ ܚܶܟ݂ܡܰܬ݂ܗܽܘܢ.</VERS>
      <VERS vnumber="8">ܥܪܰܩܘ ܘܶܐܬܗܦܶܟ݂ܘ: ܘܥ̣ܰܡܶܩܘ ܠܡܶܬܰܒ ܥܳܡܽܘܖ̈ܶܐ ܕܕ݂ܳܪܳܢ: ܡܶܛܽܠ ܕܰܬܒܳܪܶܗ ܕܥܺܣܽܘ ܐܰܝܬܺܝܬ݂ ܥܠܰܘܗܝ: ܙܰܒܢܳܐ ܕܦܽܘܩܕܳܢܶܗ ܐܳܡܰܪ ܡܳܪܝܳܐ.</VERS>
      <VERS vnumber="9">ܐܶܢ ܩܳܛܽܘܦ̈ܶܐ ܐܶܬܰܘ ܥܠܰܝܟ: ܠܳܐ ܫܳܒܩܺܝܢ ܗܘܰܘ ܒܳܥܽܘܪܳܐ: ܘܶܐܢ ܓܰܢܳܒ̈ܶܐ: ܒܠܺܠܝܳܐ ܚܰܒܶܠܘ ܐܰܝܟ݂ ܕܰܨܒܰܘ.</VERS>
      <VERS vnumber="10">ܐܶܢܳܐ ܓܶܝܪ ܒܨܺܝܬ݂ ܠܥܺܣܽܘ: ܘܰܓܠܺܝܬ݂ ܡܣܰܬܖ̈ܳܬܶܗ: ܘܶܐܬܛܰܫܺܝ ܘܠܳܐ ܐܶܫܬܟܰܚ: ܘܶܐܬ݂ܒܰܕܰܪ ܙܰܪܥܶܗ: ܘܰܐܚܰܘ̈ܗܝ ܘܰܫܒܳܒܰܘ̈ܗܝ ܘܠܰܝܬ ܐܶܢܽܘܢ.</VERS>
      <VERS vnumber="11">ܫܒܽܘܩ ܝܰܬܡܰܝ̈ܟ ܐܶܢܳܐ ܐܰܚܶܐ: ܘܰܐܖ̈ܡܠܳܬܳܟ݂ ܥܠܰܝ ܢܶܬܬܰܟ݂̈ܠܳܢ.</VERS>
      <VERS vnumber="12">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܕܠܳܐ ܙܳܕܶܩ ܗ̱ܘܳܐ ܠܗܽܘܢ ܠܡܶܫܬ݂ܳܐ ܟܳܣܳܐ ܐܶܫܬܺܝܘ: ܘܰܐܢ̱ܬ ܣܒܰܪܬ ܕܬܶܙܟܶܐ ܠܳܐ ܬܶܙܟܶܐ: ܐܶܠܳܐ ܐܳܦ ܬܶܫܬܶܐ ܟܳܣܳܐ.</VERS>
      <VERS vnumber="13">ܡܶܛܽܠ ܕܒܺܝ ܝܺܡܺܝ݀ܬ݂ ܐܳܡܰܪ ܡܳܪܝܳܐ: ܕܰܠܬܶܡܗܳܐ: ܘܰܠܚܽܘܪܒܳܐ: ܘܰܠܚܶܣܕܳܐ: ܘܰܠܠܰܘܛܬ݂ܳܐ: ܬܶܗܘܶܐ ܒܽܘܨܳܪ. ܘܟܽܠܗܶܝܢ ܩܽܘܖ̈ܝܳܗ̇ ܠܚܽܘܪܒܳܐ ܢܶܗܘ̈ܝܳܢ ܠܥܳܠܰܡ.</VERS>
      <VERS vnumber="14">ܛܶܒܳܐ ܫܶܡܥܶ݀ܬ݂ ܡܶܢ ܩܕ݂ܳܡ ܡܳܪܝܳܐ: ܘܺܐܝܙܓܰܕܳܐ ܠܥܰܡ̈ܡܶܐ ܐܶܫܬܠܰܚ: ܩܽܘܡܘ ܢܶܣܰܩ ܥܠܶܝܗ̇ ܠܰܩܪܳܒܳܐ.</VERS>
      <VERS vnumber="15">ܡܶܛܽܠ ܕܗܳܐ ܙܥܽܘܪܳܐ ܝܰܗܒܬܳܟ݂ ܒܥܰܡ̈ܡܶܐ: ܘܫܺܝܛܳܐ ܒܶܝܬ݂ ܒܢܰܝ̈ܢܳܫܳܐ.</VERS>
      <VERS vnumber="16">ܥܰܘܠܳܟ݂ ܐܰܛܥܝܳܟ݂ ܘܫܽܘܒܗܳܪܶܗ ܕܠܶܒܳܟ݂: ܕܰܫܪܶܐ ܒܰܫܩܺܝܦܳܐ ܕܟܺܐܦܳܐ: ܘܰܐܚܺܝܕ݂ ܒܪܰܘܡܳܐ ܕܪܳܡܬ݂ܳܐ: ܘܳܐܡܰܪ ܒܠܶܒܶܗ ܡܰܢܽܘ ܢܰܚܬܰܢܝ ܠܰܐܪܥܳܐ. ܐܶܢ ܒܶܝܬ݂ ܟܰܘ̈ܟܒܶܐ ܬܣܺܝܡ ܩܶܢܳܟ݂: ܘܶܐܢ ܬܪܺܝܡ ܐܰܝܟ݂ ܢܶܫܪܳܐ ܩܶܢܳܟ݂: ܡܶܢ ܬܰܡܳܢ ܐܰܚܬ݂ܳܟ݂ ܐܳܡܰܪ ܡܳܪܝܳܐ.</VERS>
      <VERS vnumber="17">ܘܬܶܗܘܶܐ ܐܰܕ݂ܽܘܡ ܠܚܽܘܪܒܳܐ: ܘܟ݂ܽܠ ܕܢܶܥܒܰܪ ܥܠܶܝܗ̇: ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬ݂ܳܗ̇.</VERS>
      <VERS vnumber="18">ܘܬܶܬܗܦܶܟ݂ ܐܰܝܟ݂ ܕܰܗܦܰܟ݂ ܐܰ‌ܠܳܗܳܐ ܠܰܣܕ݂ܽܘܡ ܘܰܠܥܳܡܽܘܪܳܐ ܐܳܡܰܪ ܡܳܪܝܳܐ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ.</VERS>
      <VERS vnumber="19">ܗܳܐ ܐܰܝܟ݂ ܐܰܪܝܳܐ ܢܶܣܰܩ ܡܶܢ ܥܽܘܫܢܳܐ ܕܝܽܘܪܕܢܳܢ ܠܕܰܝܪܳܐ ܕܳܐܬ݂ܳܢ: ܘܒܰܥܓܰܠ ܐܶܪܕܽܘܦ ܐܶܢܽܘܢ ܡܶܢܳܗ̇: ܘܓܰܕܽܘ̈ܕܶܐ ܥܠܶܝܗ̇ ܐܶܦܩܽܘܕ݂: ܡܰܢܽܘ ܓܶܝܪ ܐܰܟ݂ܘܳܬ݂ܝ: ܐܰܘ ܡܰܢܽܘ ܢܣܰܗܕܰܢܝ: ܐܰܘ ܐܰܝܢܳܐ ܪܳܥܝܳܐ ܕܰܢܩܽܘܡ ܩܕ݂ܳܡܝ.</VERS>
      <VERS vnumber="20">ܡܶܛܽܠ ܗܳܢܳܐ ܫܡܰܥܘ ܬܰܪܥܺܝܬܶܗ ܕܡܳܪܝܳܐ ܕܶܐܬܪܰܥܺܝ ܥܰܠ ܐܰܕ݂ܽܘܡ: ܘܡܰܚܫܰܒܬܶܗ ܕܶܐܬ݂ܚܰܫܰܒ ܥܰܠ ܝܳܬܒܰܝ̈ ܬܰܝܡܰܢ: ܕܢܶܓܪܽܘܢ ܐܶܢܽܘܢ ܒܨܺܝܖ̈ܶܐ ܕܥܳܢ̈ܳܐ: ܘܢܰܨܕܽܘܢ ܥܠܝܗܽܘܢ ܕܰܝܪܗܽܘܢ.</VERS>
      <VERS vnumber="21">ܡܶܢ ܩܳܠܳܐ ܕܡܰܦܽܘܠܬܗܽܘܢ ܙܳܥܰܬ݂ ܐܰܪܥܳܐ: ܝܺܠܶܠܬܳܗ̇ ܡܶܢ ܝܰܡܳܐ ܕܣܽܘܦ ܐܶܫܬܡܰܥ ܩܳܠܳܗ̇.</VERS>
      <VERS vnumber="22">ܗܳܐ ܐܰܝܟ݂ ܢܶܫܪܳܐ ܘܰܢܛܽܘܣ: ܘܢܶܦܪܽܘܣ ܓܶܦܰܘ̈ܗܝ ܥܰܠ ܒܽܘܨܳܪ: ܘܢܶܗܘܶܐ ܠܶܒܗܽܘܢ ܕܓܰܢ̱ܒܳܖ̈ܰܝ ܐܰܕ݂ܽܘܡ ܒܝܰܘܡܳܐ ܗܰܘ: ܐܰܝܟ݂ ܠܶܒܳܐ ܕܰܐܢ̱ܬܬ݂ܳܐ ܕܰܡܚܰܒܠܳܐ ܠܡܺܐܠܰܕ݂.</VERS>
      <VERS vnumber="23">ܥܰܠ ܕܰܪܡܣܽܘܩ ܒܶܗܬܰܬ݂ ܚܡܳܬ݂ ܘܰܪܦܳܕ݂: ܡܶܛܽܠ ܕܰܫܡܽܘܥܬ݂ܳܐ ܒܺܝܫܬܳܐ ܫ̣ܡܰܥܘ ܘܶܐܬܬܰܒܰܪܘ: ܒܝܰܡܳܐ ܕܶܚܠܬ݂ܳܗ̇: ܘܰܢܝܳܚܳܐ ܠܳܐ ܐܶܫܟܚܰܬ݂.</VERS>
      <VERS vnumber="24">ܐܶܬܪܰܦܝܰܬ݂ ܕܰܪܡܣܽܘܩ ܘܶܐܬܦܰܢܝܰܬ݂ ܠܡܶܥܪܰܩ: ܘܰܪܬܺܝܬ݂ܳܐ ܐܰܚܕܳܗ̇: ܘܥܳܩܬ݂ܳܐ ܘܚܶܒ̈ܠܶܐ ܐܰܚܕܽܘܗ̇ ܐܰܝܟ݂ ܕܝܳܠܶܕܬ݂ܳܐ.</VERS>
      <VERS vnumber="25">ܐܰܝܟܰܢܳܐ ܠܳܐ ܐܶܫܬܰܒܩܰܬ݂ ܩܪܺܝܬ݂ܳܐ ܕܬܶܫܒܽܘܚܬܳܐ ܩܪܺܝܬ݂ܳܐ ܕܚܰܕܽܘܬ݂ܳܐ.</VERS>
      <VERS vnumber="26">ܡܶܛܽܠ ܗܳܢܳܐ ܢܶܦܠܽܘܢ ܓܰܕܽܘ̈ܕܶܐ ܒܫܽܘܩܶܝ̈ܗ̇: ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܢܶܫܬܰܬܩܽܘܢ.</VERS>
      <VERS vnumber="27">ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܫܒܽܘܩ ܢܽܘܪܳܐ ܒܫܽܘܩܶܝ̈ܗ̇ ܕܕܰܪܡܣܽܘܩ: ܘܬܶܐܟ݂ܽܘܠ ܣܳܚܖ̈ܳܬܶܗ ܕܒܰܪ ܗܳܕ݂ܳܕ݂.</VERS>
      <VERS vnumber="28">ܕܥܰܠ ܩܶܕ݂ܳܪ ܘܥܰܠ ܡܰܠ̈ܟܘܳܬ݂ܳܐ ܕܚܳܨܽܘܪ ܕܩܰܛܶܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ. ܗܳܟܰܢܳܐ ܐܳܡܰܪ ܡܳܪܝܳܐ: ܩܽܘܡܘ ܣܰܩܘ ܥܰܠ ܩܶܕ݂ܳܪ: ܘܒܽܘܙܘ ܠܰܒܢܰܝ̈ ܡܰܕ݂ܢܚܳܐ.</VERS>
      <VERS vnumber="29">ܡܰܫ̈ܟܢܰܝܗܽܘܢ ܘܥܳܢ̈ܗܽܘܢ ܢܶܣܒܽܘܢ: ܘܝܳܖ̈ܺܝܥܳܬ݂ܗܽܘܢ ܘܟܽܠܗܽܘܢ ܡܳܐܢܰܝ̈ܗܽܘܢ ܘܓܰܡܠܰܝ̈ܗܽܘܢ ܢܶܕ݂ܒܪܽܘܢ ܠܗܽܘܢ: ܘܢܶܩܪܽܘܢ ܥܠܰܝܗܽܘܢ ܡܓܰܖ̈ܝܳܢܶܐ ܡܶܢ ܚܕ݂ܳܖ̈ܰܝܗܽܘܢ.</VERS>
      <VERS vnumber="30">ܥܪܰܩܘ ܘܢܳܕ݂ܘ: ܘܥ̣ܰܡܶܩܘ ܠܡܶܬܰܒ ܝܳܬܒܰܝ̈ ܚܳܨܽܘܪ ܐܳܡܰܪ ܡܳܪܝܳܐ: ܡܶܛܽܠ ܕܶܐܬܡܰܠܰܟ݂ ܥܠܰܝܗܽܘܢ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܘܶܐܬ݂ܚܰܫܰܒ ܥܠܰܝܗܽܘܢ ܡܰܚܫܰܒܬ݂ܳܐ: ܘܶܐܡܰܪ.</VERS>
      <VERS vnumber="31">ܩܽܘܡܘ ܣܰܩܘ ܥܰܠ ܥܰܡܳܐ ܟܰܗܺܝܢܳܐ ܕܝܳܬܶܒ ܒܫܶܠܝܳܐ ܐܳܡܰܪ ܡܳܪܝܳܐ: ܕܠܳܐ ܬܰܖ̈ܥܶܐ ܘܠܳܐ ܣܽܘܟܖ̈ܶܐ ܠܶܗ: ܘܒܰܠܚܽܘܕ݂ܰܘܗܝ ܝܳܬܶܒ.</VERS>
      <VERS vnumber="32">ܘܢܶܗܘ̈ܝܳܢ ܓܰܡ̈ܠܰܝܗܽܘܢ ܠܒܶܙܬ݂ܳܐ: ܘܣܽܘܓܰܐܬ݂ ܩܶܢܝܳܢܗܽܘܢ ܠܰܕ݂ܒܳܪܬ݂ܳܐ: ܘܶܐܕ݂ܪܶܐ ܐܶܢܽܘܢ ܒܟ݂ܽܠ ܪܽܘܚ ܒܶܝܬ݂ ܩܨܺܝܨܰܝ̈ ܦܰܐܬ݂ܳܐ: ܘܡܶܢ ܟܽܠܗܽܘܢ ܥܶܒܖ̈ܰܝܗܽܘܢ ܐܰܝܬܶܐ ܬܒܳܪܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="33">ܘܬܶܗܘܶܐ ܚܳܨܽܘܪ ܡܰܥܡܪܳܐ ܠܝܳܪܽܘܖ̈ܶܐ: ܘܚܽܘܪܒܳܐ ܥܕ݂ܰܡܳܐ ܠܥܳܠܰܡ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ. ܥܰܠ ܥܺܝܠܰܡ</VERS>
      <VERS vnumber="34">ܦܶܬܓ݂ܳܡܶܗ ܕܡܳܪܝܳܐ ܕܰܗܘܳܐ ܥܰܠ ܐܶܪܰܡܝܳܐ ܢܒܺܝܳܐ ܕܢܶܬܢܰܒܶܐ ܥܰܠ ܥܺܝܠܰܡ: ܒܪܺܝܫ ܡܰܠܟܽܘܬ݂ܶܗ ܕܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="35">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܬܳܒܰܪ ܐ̱ܢܳܐ ܩܶܫܬܶܗ ܕܥܺܝܠܰܡ ܪܺܝܫ ܓܰܢ̱ܒܳܪܽܘܬ݂ܗܽܘܢ.</VERS>
      <VERS vnumber="36">ܘܰܐܝܬܶܐ ܥܰܠ ܥܺܝܠܰܡ ܐܰܪܒܰܥ ܖ̈ܽܘܚܶܐ. ܡܶܢ ܐܰܪܒܰܥ ܙܳܘ̈ܝܳܬ݂ ܫܡܰܝܳܐ: ܘܶܐܒܰܕܰܪ ܐܶܢܽܘܢ ܒܟܽܠܗܶܝܢ ܖ̈ܽܘܚܳܬ݂ܳܐ ܗܳܠܶܝܢ: ܘܠܳܐ ܢܶܗܘܶܐ ܥܰܡܳܐ ܕܠܳܐ ܢܶܗܘܽܘܢ ܬܰܡܳܢ ܡܒܰܕܖ̈ܶܐ ܕܥܺܝܠܰܡ.</VERS>
      <VERS vnumber="37">ܘܶܐܬܒܰܪ ܠܥܺܝܠܰܡ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܘܰܩܕ݂ܳܡ ܐܰܝܠܶܝܢ ܕܒܳܥܶܝܢ ܢܰܦܫܗܽܘܢ: ܘܰܐܝܬܶܐ ܥܠܰܝܗܽܘܢ ܒܺܝܫܬܳܐ: ܚܶܡܬ݂ܳܐ ܕܪܽܘܓ݂ܙܝ ܐܳܡܰܪ ܡܳܪܝܳܐ: ܘܶܐܫܰܕܰܪ ܒܗܽܘܢ ܚܰܪܒܳܐ ܥܕ݂ܰܡܳܐ ܕܶܐܓܰܡܰܪ ܐܶܢܽܘܢ.</VERS>
      <VERS vnumber="38">ܘܰܐܪܡܶܐ ܟܽܘܪܣܰܝ ܒܥܺܝܠܰܡ: ܘܰܐܘܒܶܕ݂ ܡܶܢ ܬܰܡܳܢ ܡܰܠ̈ܟܶܐ ܘܫܰܠܺܝܛܳܢ̈ܶܐ ܐܳܡܰܪ ܡܳܪܝܳܐ.</VERS>
      <VERS vnumber="39">ܘܒܰܐ̱ܚܪܳܝܰܬ݂ ܝܰܘ̈ܡܳܬ݂ܳܐ ܐܰܗܦܶܟ݂ ܫܒܺܝܬܳܗ̇ ܕܥܺܝܠܰܡ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="50">
      <VERS vnumber="1">ܥܰܠ ܒܳܒܠ. ܦܶܬܓ݂ܳܡܳܐ ܕܶܐܡܰܪ ܡܳܪܝܳܐ ܥܰܠ ܒܳܒܶܠ ܘܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܒܺܐܝܕ݂ܶܗ ܕܶܐܪܰܡܝܳܐ ܢܒܺܝܳܐ.</VERS>
      <VERS vnumber="2">ܚܰܘܰܘ ܒܥܰܡ̈ܡܶܐ ܘܰܐܫܡܰܥܘ: ܘܰܫܩܽܘܠܘ ܐܳܬܳܐ: ܐܰܫܡܰܥܘ ܘܠܳܐ ܬܟ݂ܰܣܽܘܢ: ܐܶܡܰܪܘ ܐܶܬܬܰܚܕܰܬ݂ ܒܳܒܶܠ: ܢܦܰܠ ܒܺܝܠ: ܘܰܐܚܦܰܪ ܡܪܽܘܕܰܟ݂: ܒܗܶܬ݂ܘ ܦܬܰܟ݂ܖ̈ܶܝܗ̇: ܘܶܐܬܬܰܒܰܪܘ ܓܠܺܝ̈ܦܶܝܗ̇.</VERS>
      <VERS vnumber="3">ܡܶܛܽܠ ܕܰܣܠܶܩ ܥܠܶܝܗ̇ ܥܰܡܳܐ ܡܶܢ ܓܰܪܒܝܳܐ: ܗܽܘ ܢܶܥܒܶܕ݂ ܐܰܪܥܳܗ̇ ܠܚܽܘܪܒܳܐ: ܘܠܳܐ ܢܶܗܘܶܐ ܒܳܗ̇ ܕܝܳܬܶܒ: ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ ܢܳܕ݂ܘ ܘܶܐܙܰܠܘ.</VERS>
      <VERS vnumber="4">ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܢܺܐܬܽܘܢ ܒܢܰܝ̈ ܝܺܣܪܳܐܶܝܠ ܗܶܢܽܘܢ ܘܰܒܢܰܝ̈ ܝܺܗܽܘܕ݂ܳܐ ܐܰܟܚܕ݂ܳܐ: ܡܗܰܠܟ݂ܺܝܢ ܘܒܳܟܶܝܢ ܘܰܠܡܳܪܝܳܐ ܐܰܠܳܗܗܽܘܢ ܒܳܥܶܝܢ.</VERS>
      <VERS vnumber="5">ܥܰܠ ܐܽܘܖ̈ܚܳܬ݂ܳܗ̇ ܕܨܶܗܝܽܘܢ ܢܫܰܐܠܽܘܢ ܒܰܐܦܰܝ̈ܗܽܘܢ: ܬܰܘ ܢܶܬܠܰܘܶܐ ܠܡܳܪܝܳܐ ܩܝܳܡܳܐ ܕܰܠܥܳܠܰܡ ܕܠܳܐ ܡܶܬܛܥܶܐ.</VERS>
      <VERS vnumber="6">ܐܰܝܟ݂ ܥܳܢ̈ܳܐ ܐܰܒܺܝܕܬ݂ܳܐ ܗܘܳܐ ܥܰܡܝ: ܖ̈ܳܥܰܘܳܬ݂ܗܽܘܢ ܐܰܛܥܺܝܘ ܐܶܢܽܘܢ: ܘܥܰܠ ܛܽܘܖ̈ܶܐ ܒܰܕܰܪܘ ܐܶܢܽܘܢ: ܡܶܢ ܛܽܘܖ̈ܶܐ ܠܖ̈ܳܡܳܬ݂ܳܐ ܐܶܙܰܠܘ: ܘܰܛܥܰܘ ܒܡܰܪܒܰܥܗܽܘܢ.</VERS>
      <VERS vnumber="7">ܟܽܠ ܡܶܢ ܕܶܐܫܟܰܚ ܐܶܢܽܘܢ ܐܶܟܰܠ ܐܶܢܽܘܢ: ܘܰܒܥܶܠܕܒܳܒܰܝ̈ܗܽܘܢ ܐܳܡܪܺܝܢ ܠܳܐ ܢܶܫܒܽܘܩ ܐܶܢܽܘܢ: ܥܰܠ ܕܰܚܛܰܘ ܠܡܳܪܝܳܐ ܘܰܠܕܰܝܪܶܗ ܙܰܕܺܝܩܬ݂ܳܐ: ܘܣܰܒܪܳܐ ܕܰܐܒܳܗܰܝ̈ܗܽܘܢ: ܡܳܪܝܰܐ ܗ̱ܘ.</VERS>
      <VERS vnumber="8">ܥܪܽܘܩܘ ܡܶܢ ܓܰܘ ܒܳܒܶܠ: ܘܡܶܢ ܐܰܪܥܳܐ ܕܟܰܠܕ݂ܳܝ̈ܶܐ ܦܽܘܩܘ: ܘܰܗܘܰܘ ܐܰܝܟ݂ ܬܰܝ̈ܫܶܐ ܩܕ݂ܳܡ ܥܳܢ̈ܳܐ.</VERS>
      <VERS vnumber="9">ܡܶܛܽܠ ܕܗܳܐ ܡܕ݂ܺܝܠ ܐ̱ܢܳܐ ܘܡܰܣܶܩ ܐ̱ܢܳܐ ܥܰܠ ܒܳܒܶܠ: ܟܶܢܫܳܐ ܕܥܰܡ̈ܡܶܐ ܣܰܓܺܝ̈ܐܶܐ ܡܶܢ ܐܰܪܥܳܐ ܕܓܰܪܒܝܳܐ: ܘܢܶܣܬܰܕ݂ܪܽܘܢ ܥܠܶܝܗ̇: ܘܡܶܢ ܬܰܡܳܢ ܬܶܬܚܶܕ݂: ܓܶܐܖ̈ܰܝܗܽܘܢ ܐܰܝܟ݂ ܓܰܒܪܳܐ ܕܡܰܨܠܰܚ ܘܠܳܐ ܗܳܦܶܟ݂ ܣܪܺܝܩܳܐܺܝܬ݂.</VERS>
      <VERS vnumber="10">ܘܬܶܗܘܶܐ ܐܰܪܥܳܐ ܕܟܰܠܕ݂ܳܝ̈ܶܐ ܠܒܶܙܬ݂ܳܐ: ܘܟܽܠܗܽܘܢ ܒܳܙܽܘܙܶܝ̈ܗ̇ ܢܶܣܒܥܽܘܢ ܐܳܡܰܪ ܡܳܪܝܳܐ. </VERS>
      <VERS vnumber="11">ܡܶܛܽܠ ܕܬܶܚܕܽܘܢ ܘܡܶܛܽܠ ܕܰܬܕ݂ܽܘܨܽܘܢ: ܪܺܝܫ ܝܳܪܬܽܘܬ݂ܝ: ܘܰܬܕ݂ܽܘܨܽܘܢ ܐܰܝܟ݂ ܥܶܓ̈ܠܶܐ ܕܦܶܛܡܳܐ: ܘܰܬܪܰܩܕܽܘܢ ܐܰܝܟ݂ ܕܶܟ݂ܖ̈ܶܐ ܕܥܳܢ̈ܳܐ.</VERS>
      <VERS vnumber="12">ܒܶܗܬܰܬ݂ ܐܶܡܟܽܘܢ ܛܳܒ: ܘܰܐܚܦܪܰܬ݂ ܝܳܠܶܕܬܟܽܘܢ: ܗܳܐ ܚܰܪܬ݂ܳܐ ܕܥܰܡ̈ܡܶܐ ܐܰܝܟ݂ ܡܰܕܒܪܳܐ ܚܰܪܒܳܐ ܘܨܰܕ݂ܝܳܐ.</VERS>
      <VERS vnumber="13">ܡܶܢ ܪܽܘܓ݂ܙܶܗ ܕܡܳܪܝܳܐ ܠܳܐ ܬܶܬܶܒ: ܘܬܶܗܘܶܐ ܨܰܕ݂ܝܳܐ ܟܽܠܳܗ̇. ܘܟ݂ܽܠ ܕܢܶܥܒܰܪ ܥܰܠ ܒܳܒܶܠ: ܢܶܬܡܰܗ ܘܢܰܫܪܶܩ ܥܰܠ ܟܽܠܗܶܝܢ ܡܰܚ̈ܘܳܬܳܗ̇.</VERS>
      <VERS vnumber="14">ܐܶܣܬܰܕ݂ܪܘ ܥܰܠ ܒܳܒܶܠ: ܟܽܠ ܐܰܝܠܶܝܢ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ ܫܕ݂ܰܘ ܥܠܶܝܗ̇: ܠܳܐ ܬܚܽܘܣܽܘܢ ܥܰܠ ܓܶܐܖ̈ܶܐ: ܡܶܛܽܠ ܕܰܠܡܳܪܝܳܐ ܚܛܳܬ݂.</VERS>
      <VERS vnumber="15">ܝܰܒܶܒܘ ܥܠܶܝܗ̇ ܡܶܢ ܚܕܳܪܶܝܗ̇: ܝܶܗܒܰܬ݂ ܐܺܝܕ݂ܳܐ: ܢ̣ܦܰܠ ܫܶܬܶܐܣܶܝ̈ܗ̇: ܐܶܣܬܚܶܦܘ ܫܽܘܖ̈ܶܝܗ̇: ܡܶܛܽܠ ܕܦܽܘܪܥܳܢܶܗ ܕܡܳܪܝܳܐ ܐܶܬܢܰܩܰܡܘ ܒܳܗ̇. ܐܰܟ݂ܡܳܐ ܕܥܶܒܕܰܬ݂ ܥܒܶܕ݂ܘ ܠܳܗ̇.</VERS>
      <VERS vnumber="16">ܘܰܐܘܒܶܕ݂ܘ ܙܳܪܽܘܥܳܐ ܡܶܢ ܒܳܒܶܠ: ܘܳܐܚܶܕ݂ ܡܰܓܠܳܐ ܒܙܰܒܢܳܐ ܕܰܚܨܳܕ݂ܳܐ: ܡܶܛܽܠ ܚܰܪܒܳܐ ܕܡܰܕ݂ܘܝܳܐ: ܐ̱ܢܳܫ ܠܥܰܡܶܗ ܢܶܬ݂ܦܢܽܘܢ: ܘܰܓܒܰܪ ܠܰܐܪܥܶܗ ܢܶܥܪܩܽܘܢ.</VERS>
      <VERS vnumber="17">ܢܶܩܝܳܐ ܛܳܥܺܝܬ݂ܳܐ ܝܺܣܪܳܐܶܝܠ: ܐܰܖ̈ܝܰܘܳܬ݂ܳܐ ܐܰܛܥܺܝܘ ܐܶܢܽܘܢ: ܩܰܕ݂ܡܳܝܳܐ ܐܰܟܠܶܗ ܡܰܠܟܳܐ ܕܳܐܬܽܘܪ: ܘܗܳܢܳܐ ܐ̱ܚܪܳܝܳܐ ܥܫܶܢ ܡܶܢܗ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.</VERS>
      <VERS vnumber="18">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܗܳܐ ܦܳܩܶܕ݂ ܐ̱ܢܳܐ ܥܰܠ ܡܰܠܟܳܐ ܕܒܳܒܶܠ: ܘܥܰܠ ܐܰܪܥܶܗ: ܐܰܝܟ݂ ܕܦܶܩܕܶܬ݂ ܥܰܠ ܡܰܠܟܳܐ ܕܳܐܬܽܘܪ. </VERS>
      <VERS vnumber="19">ܘܰܐܗܦܶܟ݂ ܠܳܐܝܣܪܳܐܶܝܠ ܠܕܰܝܪܗܽܘܢ: ܘܢܶܪܥܽܘܢ ܒܟܰܪܡܠܳܐ ܘܰܒܡܰܬܢܺܝܢ: ܘܰܒܛܽܘܪܳܐ ܕܰܐܦܪܶܝܡ: ܘܰܒܓܶܠܥܳܕ݂: ܘܬܶܣܒܰܥ ܢܰܦܫܗܽܘܢ. </VERS>
      <VERS vnumber="20">ܒܝܰܘ̈ܡܳܬܳܐ ܗܳܢܽܘܢ ܘܰܒܙܰܒܢܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܢܶܬܒܥܶܐ ܥܰܘܠܶܗ ܕܺܝܣܪܳܐܶܝܠ ܘܠܰܝܬܰܘܗܝ: ܘܰܚܛܺܝܬܶܗ ܕܺܝܗܽܘܕ݂ܳܐ: ܘܠܳܐ ܬܶܫܬܟܰܚ: ܡܶܛܽܠ ܕܶܐܫܒܽܘܩ ܠܫܰܪܟܳܐ ܕܶܐܫܬܚܰܪܘ ܡܶܢܗܽܘܢ.</VERS>
      <VERS vnumber="21">ܣܰܩܘ ܥܰܠ ܐܰܪܥܳܐ ܡܡܰܪܡܪܳܢܺܝܬ݂ܳܐ: ܣܰܩܘ ܥܠܶܝܗ̇ ܘܥܰܠ ܥܳܡܽܘܖ̈ܶܝܗ̇: ܐܶܬܬܥܺܝܪܝ ܚܰܪܒܳܐ ܘܰܚܪܽܘܒܝ ܐܶܢܽܘܢ ܐܳܡܰܪ ܡܳܪܝܳܐ: ܘܰܥܒܶܕ݂ܝ ܐܰܝܟ݂ ܕܦܰܩܶܕܬܶܟ݂ܝ.</VERS>
      <VERS vnumber="22">ܩܳܠܳܐ ܕܰܩܪܳܒܳܐ ܒܰܐܪܥܳܐ ܘܰܬܒܳܪܳܐ ܪܰܒܳܐ.</VERS>
      <VERS vnumber="23">ܐܰܝܟܰܢܳܐ ܐܶܬܬܰܒܪܰܬ݂ ܘܶܐܫܬܰܩܠܰܬ݂ ܬܰܩܺܝܦܬܳܐ ܕܟܽܠܳܗ̇ ܐܰܪܥܳܐ ܐܰܝܟܰܢܳܐ ܗܘܳܬ݂ ܠܬܶܡܗܳܐ ܒܳܒܶܠ ܒܥܰܡ̈ܡܶܐ.</VERS>
      <VERS vnumber="24">ܐܶܬܬܰܩܠܰܬ݂ ܒܳܒܶܠ ܘܳܐܦ ܐܶܬܬܰܚܕܰܬ݂: ܘܠܳܐ ܝܶܕܥܰܬ݂ ܕܠܽܘܩܒܰܠ ܡܳܪܝܳܐ ܩܳܡܰܬ݂.</VERS>
      <VERS vnumber="25">ܦܬܰܚ ܡܳܪܝܳܐ ܐܰܘܨܪܶܗ: ܘܰܐܦܶܩ ܡܳܐܢ̈ܶܐ ܕܪܽܘܓ݂ܙܶܗ: ܡܶܛܽܠ ܕܰܥܒܳܕ݂ܰܐ ܗ̱ܘ ܠܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܒܰܐܪܥܳܐ ܕܟܰܠܕ݂ܳܝ̈ܶܐ.</VERS>
      <VERS vnumber="26">ܬܰܘ ܥܠܶܝܗ̇ ܡܶܢ ܚܕܳܖ̈ܶܝܗ̇: ܦܬܰܚܘ ܬܰܖ̈ܥܶܝܗ̇: ܒܨܰܐܗ̇ ܐܰܝܟ݂ ܥܰܪܛܶܠܳܝܬ݂ܳܐ: ܘܚܽܘܪܒܽܘܗ̇ ܘܠܳܐ ܬܶܫܒܩܽܘܢ ܠܳܗ̇ ܚܰܪܬ݂ܳܐ.</VERS>
      <VERS vnumber="27">ܚܽܘܪܒܽܘܗ̇ ܘܟܽܠܗܽܘܢ ܦܺܐܖ̈ܶܝܗ̇ ܢܶܫܬܰܠܡܽܘܢ ܠܩܶܛܠܳܐ: ܘܳܝ ܥܠܰܝܗܽܘܢ ܕܡܰܛܺܝ ܝܰܘܡܗܽܘܢ: ܙܰܒܢܳܐ ܕܦܽܘܩܕܳܢܗܽܘܢ.</VERS>
      <VERS vnumber="28">ܩܳܠܳܐ ܕܥܳܪܩܺܝܢ ܘܰܕ݂ܡܶܬܦܰܠܛܺܝܢ ܡܶܢ ܐܰܪܥܳܐ ܕܒܳܒܶܠ: ܠܰܡܚܰܘܳܝܽܘ ܒܨܶܗܝܽܘܢ ܢܩܰܡܬܶܗ ܕܡܳܪܝܳܐ: ܐܰܠܳܗܰܢ: ܘܰܢܩܰܡܬ݂ܳܐ ܕܗܰܝܟܠܶܗ.</VERS>
      <VERS vnumber="29">ܐܰܫܡܰܥܘ ܥܰܠ ܒܳܒܶܠ. ܣܰܓܺܝ̈ܐܶܐ: ܟܠ ܕܝܳܕ݂ܥܺܝܢ ܠܡܶܫܕܳܐ ܒܩܶܫܬܳܐ ܫܕ݂ܰܘ ܥܠܶܝܗ̇ ܡܶܢ ܚܕܳܖ̈ܶܝܗ̇: ܠܳܐ ܬܶܫܒܩܽܘܢ ܠܳܗ̇ ܚܰܪܬ݂ܳܐ: ܦܽܘܪܥܽܘܗ̇ ܐܰܝܟ݂ ܐܰܓ݂ܪܳܗ̇: ܘܰܐܝܟ ܕܥܶܒܕܰܬ݂ ܥܒܶܕ݂ܘ ܠܳܗ̇: ܡܶܛܽܠ ܕܥܰܠ ܡܳܪܝܳܐ ܐܰܡܪܚܰܬ݂ ܘܥܰܠ ܩܰܕܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="30">ܡܶܛܽܠ ܗܳܢܳܐ ܢܶܦܠܽܘܢ ܓܰܕܽܘܕܶܝ̈ܗ̇: ܒܓ݂ܰܘܳܗ̇: ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܢܶܫܬܰܬܩܽܘܢ ܒܝܰܘܡܳܐ ܗܰܘ. </VERS>
      <VERS vnumber="31">ܗܳܐ ܐܶܢܳܐ ܥܠܰܝܟ ܡܰܪܳܚܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܡܶܛܽܠ ܕܰܡܛܳܐ ܝܰܘܡܳܟ݂: ܙܰܒܢܳܐ ܕܦܽܘܩܕܳܢܳܟ݂.</VERS>
      <VERS vnumber="32">ܘܢܶܣܬܚܶܦ ܡܰܪܳܚܳܐ ܘܢܶܦܶܠ: ܘܠܰܝܬ ܡܰܢ ܕܰܡܩܺܝܡ ܠܶܗ: ܘܶܐܫܒܽܘܩ ܢܽܘܪܳܐ ܒܩܽܘܖ̈ܝܳܗ̇: ܘܬܶܐܟ݂ܽܘܠ ܟܽܠܗܽܘܢ ܚܕ݂ܳܖ̈ܰܘܗܝ.</VERS>
      <VERS vnumber="33">ܗܳܟܰܢܳܐ ܐܳܡܰܪ ܡܳܪܝܳܐ ܨܒܰܐܬ݂: ܛܠܺܝܡܺܝܢ ܒܢܰܝ̈ ܝܺܣܪܳܐܶܝܠ ܘܰܒܢܰܝ̈ ܝܺܗܽܘܕ݂ܳܐ ܐܰܟܚܕ݂ܳܐ: ܘܟ݂ܽܠ ܕܰܫܒܰܘ ܐܶܢܽܘܢ ܚܰܡܣܶܢܘ ܒܗܽܘܢ: ܘܠܳܐ ܨܳܒܶܝܢ ܠܡܫܰܕܳܪܽܘ ܐܶܢܽܘܢ.</VERS>
      <VERS vnumber="34">ܦܳܪܽܘܩܗܽܘܢ ܬܰܩܺܝܦ ܗ̱ܘ: ܡܳܪܝܳܐ ܚܰܝܠܬ݂ܳܢܳܐ ܫܡܶܗ: ܡܕ݂ܳܢ ܢܕܽܘܢ ܕܺܝܢܗܽܘܢ: ܘܰܢܫܰܠܶܐ ܠܰܐܪܥܳܐ: ܘܢܰܪܓܶܙ ܠܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ.</VERS>
      <VERS vnumber="35">ܚܰܪܒܳܐ ܥܰܠ ܟܰܠܕ݂ܳܝ̈ܶܐ ܐܳܡܰܪ ܡܳܪܝܳܐ: ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܒܳܒܶܠ: ܘܥܰܠ ܪܰܘܖ̈ܒܳܢܶܝܗ̇ ܘܥܰܠ ܚܰܟܺܝ̈ܡܶܝܗ̇. </VERS>
      <VERS vnumber="36">ܚܰܪܒܳܐ ܥܰܠ ܩܳܨܽܘܡܶܝ̈ܗ̇ ܘܢܶܬܛܰܪܦܽܘܢ: ܚܰܪܒܳܐ ܥܰܠ ܓܰܢ̱ܒܳܖ̈ܶܝܗ̇ ܘܢܶܬܬܰܒܪܽܘܢ.</VERS>
      <VERS vnumber="37">ܚܰܪܒܳܐ ܥܰܠ ܖ̈ܰܟ݂ܫܳܗ̇ ܘܥܰܠ ܡܰܖ̈ܟܒܳܬ݂ܳܗ̇: ܘܥܰܠ ܟܽܠܗܽܘܢ ܬܰܘܬܳܒ̈ܶܐ ܕܰܒܓ݂ܰܘܳܗ̇: ܘܢܶܗܘܽܘܢ ܐܰܝܟ݂ ܢܶܫ̈ܶܐ: ܚܰܪܒܳܐ ܥܰܠ ܓܰܙܶܝ̈ܗ̇ ܘܢܶܬ݂ܒܰܙܙܽܘܢ.</VERS>
      <VERS vnumber="38">ܚܰܪܒܳܐ ܥܰܠ ܡܶܝ̈ܗ̇ ܘܢܺܐܒܫܽܘܢ: ܡܶܛܽܠ ܕܰܐܪܥܳܐ ܗ̱ܝ ܕܓܳܠܦܰܝ̈ ܨܰܠ̈ܡܶܐ: ܘܒܰܦܬܰܟ݂ܖ̈ܶܐ ܡܶܫܬܰܒܗܪܺܝܢ.</VERS>
      <VERS vnumber="39">ܡܶܛܽܠ ܗܳܢܳܐ ܢܶܥܡܖ̈ܳܢ ܒܳܗ̇ ܣܺܝܖ̈ܺܢܳܣ. ܘܢܶܬܒ̈ܳܢ ܒܳܗ̇ ܒ̈ܢܳܬ݂ ܢܰܥܡ̈ܶܐ: ܠܳܐ ܬܶܬܶܒ ܠܥܳܠܰܡ: ܘܠܳܐ ܬܶܫܪܶܐ ܠܕ݂ܳܪܕܳܖ̈ܺܝܢ.</VERS>
      <VERS vnumber="40">ܘܬܶܗܘܶܐ ܐܰܝܟ݂ ܣܕ݂ܽܘܡ ܘܰܐܝܟ ܥܳܡܽܘܪܳܐ: ܕܰܗܦܰܟ݂ ܐܶܢܶܝܢ ܐܰ‌ܠܳܗܳܐ ܘܰܠܥܳܡܽܘܖ̈ܰܝܗܶܝܢ: ܠܳܐ ܢܶܬܶܒ ܬܰܡܳܢ ܓܒܰܪ: ܘܠܳܐ ܢܶܥܡܰܪ ܬܰܡܳܢ ܒܰܪܢܳܫ.</VERS>
      <VERS vnumber="41">ܗܳܐ ܥܰܡܳܐ ܐܳܬܶܐ ܡܶܢ ܓܰܪܒܝܳܐ: ܥܰܡܳܐ ܪܰܒܳܐ: ܘܡܰܠ̈ܟܶܐ ܣܰܓܺܝ̈ܐܶܐ ܢܕ݂ܽܘܠܽܘܢ ܡܶܢ ܣܰܘܦܶܝ̈ܗ̇ ܕܰܐܪܥܳܐ.</VERS>
      <VERS vnumber="42">ܒܩܶܫ̈ܬܳܬ݂ܳܐ ܘܰܒܢܰܝܙܟ̈ܶܐ ܡܙܰܝܢܺܝܢ: ܒܺܝܫܺܝܢ ܐܶܢܽܘܢ ܘܠܳܐ ܡܪܰܚܡܳܢܺܝܢ: ܩܳܠܗܽܘܢ ܐܰܝܟ݂ ܝܰܡܳܐ ܕܡܶܬ݂ܟܬܶܫ: ܘܥܰܠ ܖ̈ܟ݂ܫܳܐ ܪܟ݂ܺܝܒܺܝܢ: ܘܰܡܛܰܝܒܺܝܢ ܐܰܝܟ݂ ܓܰܢ̱ܒܳܖ̈ܶܐ ܠܰܩܪܳܒܳܐ: ܥܠܰܝܟܝ ܒܰܪܬ݂ ܒܳܒܶܠ.</VERS>
      <VERS vnumber="43">ܫܡܰܥ ܡܰܠܟܳܐ ܕܒܳܒܶܠ ܫܶܡܥܗܽܘܢ ܘܶܐܬܪܰܫܰܠ ܐܺܝܕܰܘ̈ܗܝ: ܘܥܳܩܬ݂ܳܐ ܐܶܚܰܕܬ݂ܶܗ ܘܚܶܒ̈ܠܶܐ ܐܰܝܟ݂ ܕܝܳܠܶܕܬ݂ܳܐ: ܗܳܐ ܐܰܝܟ݂ ܐܰܪܝܳܐ ܢܶܣܰܩ ܡܶܢ ܥܽܘܫܢܳܐ ܕܝܽܘܪܕܢܳܢ ܠܕܰܝܪܳܐ ܕܳܐܬ݂ܳܢ: ܡܶܛܽܠ ܕܒܰܥܓܰܠ ܐܶܪܕܽܘܦ ܐܶܢܽܘܢ ܡܶܢܳܗ̇: ܘܓܰܕܽܘ̈ܕܶܐ ܐܶܦܩܽܘܕ݂ ܥܠܶܝܗ̇: ܡܰܢܽܘ ܓܶܝܪ ܐܰܟ݂ܘܳܬ݂ܝ: ܐܰܘ ܡܰܢܽܘ ܕܢܶܬܛܪܶܐ ܒܺܝ: ܐܰܘ ܐܰܝܢܰܘ ܪܳܥܝܳܐ ܕܰܢܩܽܘܡ ܠܽܘܩܒܰܠܝ.</VERS>
      <VERS vnumber="44">ܡܶܛܽܠ ܗܳܢܳܐ ܫܡܰܥܘ ܬܰܪܥܺܝܬܶܗ ܕܡܳܪܝܳܐ ܕܶܐܬ݂ܪܰܥܺܝ ܥܰܠ ܒܳܒܶܠ: ܘܡܰܚܫܰܒܬܶܗ ܕܶܐܬ݂ܚܰܫܰܒ ܥܰܠ ܐܰܪܥܳܐ ܕܟܰܠܕ݂ܳܝ̈ܶܐ: ܕܢܶܓܪܽܘܢ ܐܶܢܽܘܢ ܒܨܺܝܖ̈ܶܐ ܕܥܳܢ̈ܳܐ: ܘܢܰܨܕܽܘܢ ܥܠܰܝܗܽܘܢ ܕܰܝܪܗܽܘܢ.</VERS>
      <VERS vnumber="45">ܡܶܢ ܩܳܠܳܐ ܕܶܐܬܬܰܚܕܰܬ݂ ܒܳܒܶܠ ܙܳܥܰܬ݂ ܐܰܪܥܳܐ: ܘܺܝܠܶܠܬ݂ܳܗ̇ ܒܥܰܡ̈ܡܶܐ ܐܶܫܬܰܡܥܰܬ݂.</VERS>
    </CHAPTER>
    <CHAPTER cnumber="51">
      <VERS vnumber="1">ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܗܳܐ ܡܕ݂ܺܝܠ ܐ̱ܢܳܐ ܥܰܠ ܒܳܒܶܠ ܘܥܰܠ ܥܳܡܽܘܖ̈ܶܝܗ̇: ܠܶܒܳܐ ܩܰܫܝܳܐ ܘܪܽܘܚܳܐ ܡܚܰܒܠܳܢܳܐ.</VERS>
      <VERS vnumber="2">ܘܶܐܫܰܕܰܪ ܥܰܠ ܒܳܒܶܠ ܒܳܙܽܘ̈ܙܶܐ: ܘܢܶܒܙܽܘܢܳܗ̇ ܘܰܢܕ݂ܽܘܫܽܘܢ ܐܰܪܥܳܗ̇: ܘܢܶܬ݂ܟܰܢܫܽܘܢ ܥܠܶܝܗ̇ ܡܶܢ ܚܕܳܖ̈ܶܝܗ̇ ܒܝܰܘܡܳܐ ܕܒܺܝܫܬܳܐ.</VERS>
      <VERS vnumber="3">ܠܳܐ ܢܶܫܠܶܐ ܡܰܢ ܕܫܳܕܶܐ ܒܩܶܫܬܳܐ: ܘܠܳܐ ܢܶܫܠܰܚ ܫܶܪܝܳܢܶܗ ܩܪܰܒܬܳܢܳܐ: ܘܠܳܐ ܬܚܽܘܣܽܘܢ ܥܰܠ ܓܰܕܽܘ̈ܕܶܝܗ̇: ܚܪܽܘܒܘ ܟܽܠܶܗ ܚܰܝܠܳܗ̇.</VERS>
      <VERS vnumber="4">ܘܢܶܦܠܽܘܢ ܩܛܺܝ̈ܠܶܐ ܒܰܐܪܥܳܐ ܕܟܰܠܕ݂ܳܝ̈ܶܐ: ܘܕܰܡܡܰܚܶܝܢ ܒܫܽܘ̈ܩܶܝܗ̇.</VERS>
      <VERS vnumber="5">ܡܶܛܽܠ ܕܠܳܐ ܐܰܪܡܶܠܘ ܝܺܣܪܳܐܶܝܠ ܘܺܝܗܽܘܕ݂ܳܐ ܡܶܢ ܐܰܠܳܗܗܽܘܢ: ܡܶܢ ܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ: ܡܶܛܽܠ ܕܰܐܪܥܗܽܘܢ ܐܶܬ݂ܡܰܠܝܰܬ݂ ܥܰܘܠܳܐ ܩܕ݂ܳܡ ܩܰܕܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="6">ܥܪܽܘܩܘ ܡܶܢ ܓܰܘ ܒܳܒܶܠ: ܘܦܰܨܰܘ ܓܒܰܪ ܢܰܦܫܶܗ: ܠܳܐ ܬܶܒܠܥܽܘܢ ܒܰܚܛܳܗܶܝ̈ܗ̇: ܡܶܛܽܠ ܕܙܰܒܢܰܐ ܗ̱ܘ ܕܦܽܘܪܥܳܢܳܗ̇ ܡܶܢ ܡܳܪܝܳܐ: ܐܰܝܟ݂ ܥܒܳܕܶܝ̈ܗ̇ ܗ̱ܘ̣ ܦܳܪܰܥ ܠܳܗ̇. </VERS>
      <VERS vnumber="7">ܟܳܣܳܐ ܕܕܰܗܒܳܐ ܒܳܒܶܠ ܒܺܐܝܕ݂ܶܗ ܕܡܳܪܝܳܐ: ܕܡܰܪܘܶܐ ܠܟܽܠܳܗ̇ ܐܰܪܥܳܐ ܡܶܢ ܚܰܡܪܶܗ: ܐܶܫܬܺܝܘ ܟܽܠܗܽܘܢ ܥܰܡ̈ܡܶܐ ܘܶܐܬܛܰܪܰܦܘ.</VERS>
      <VERS vnumber="8">ܡܶܢ ܫܶܠܝܳܐ ܢܶܦܠܰܬ݂ ܒܳܒܶܠ ܘܶܐܬ݂ܒܰܙܰܬ݂: ܐܰܝܠܶܠܘ ܥܠܶܝܗ̇: ܣ̣ܰܒܘ ܣܰܡ̈ܡܳܢܶܐ ܠܟܺܐܒܶܝ̈ܗ̇: ܛܳܟ݂ ܬܶܬ݂ܐܰܣܶܐ.</VERS>
      <VERS vnumber="9">ܐܰܣܺܝܢܳܗ̇ ܠܒܳܒܶܠ ܘܠܳܐ ܐܶܬ݂ܐܰܣܝܰܬ݂: ܢܶܫܒܩܺܝܗ̇ ܘܢܺܐܙܰܠ ܓܒܰܪ ܠܰܐܪܥܶܗ: ܡܶܛܽܠ ܕܰܩܪܶܒ ܥܕ݂ܰܡܳܐ ܠܰܫܡܰܝܳܐ ܕܺܝܢܳܗ̇: ܘܶܐܬܬܪܺܝܡ ܥܕ݂ܰܡܳܐ ܠܰܥܢܳܢ̈ܶܐ.</VERS>
      <VERS vnumber="10">ܐܰܦܶܩ ܡܳܪܝܳܐ ܙܳܟ݂ܽܘܬܰܢ: ܬܰܘ ܢܶܫܬܰܥܶܐ ܒܨܶܗܝܽܘܢ ܥܒܳܕ݂ܰܘ̈ܗܝ ܕܡܳܪܝܳܐ ܐܰܠܳܗܰܢ.</VERS>
      <VERS vnumber="11">ܟܰܢܶܫܘ ܫܳܠ̈ܛܶܐ: ܡܠܰܘ ܓܶܐܖ̈ܶܐ: ܐܰܕ݂ܺܝܠ ܡܳܪܝܳܐ ܪܽܘܚܳܐ ܕܡܰܠܟܳܐ ܕܡܳܕܰܝ: ܡܶܛܽܠ ܕܥܰܠ ܒܳܒܶܠ ܬܰܪܥܺܝܬܶܗ ܠܰܡܚܰܒܳܠܽܘܬ݂ܶܗ̇: ܡܶܛܽܠ ܕܦܽܘܪܥܳܢܶܗ ܗ̱ܘ ܕܡܳܪܝܳܐ: ܘܰܬ݂ܒܰܥܬ݂ܳܐ ܕܗܰܝܟܠܶܗ.</VERS>
      <VERS vnumber="12">ܥܰܠ ܫܽܘܖ̈ܶܝܗ̇ ܕܒܳܒܶܠ ܫܩܽܘܠܘ ܐܳܬ݂ܳܐ: ܐܰܩܺܝܡܘ ܡܰܛܰܪܬ݂ܳܐ ܘܛܰܒܥܽܘܗ̇ ܒܡܰܝ̈ܳܐ: ܡܶܛܽܠ ܕܰܥܒܰܕ݂ ܡܳܪܝܳܐ ܡܶܕܶܡ ܕܶܐܬܪܰܥܺܝ ܒܒܳܒܶܠ.</VERS>
      <VERS vnumber="13">ܕܫܰܪܝܳܐ ܗ̱ܘܳܬ݂ ܒܡܰܝ̈ܳܐ ܣܰܓܺܝ̈ܐܶܐ: ܣܰܓܺܝܐܺܝܢ ܓܰܙܰܝ̈ܟܝ: ܡܛܳܐ ܩܶܨܶܟ݂ܝ ܘܥܶܫܢܰܬ݂ ܡܚܽܘܬܶܟ݂ܝ.</VERS>
      <VERS vnumber="14">ܝܺܡܳܐ ܡܳܪܝܳܐ ܚܰܝܠܬ݂ܳܢܳܐ ܒܢܰܦܫܶܗ: ܕܶܐܡܠܶܝܟ݂ܝ ܐ̱ܢܳܫ̈ܳܐ ܐܰܝܟ݂ ܩܰܡܨܳܐ: ܘܢܶܥܢܽܘܢ ܥܠܰܝܟܝ ܘܢܺܐܡܪܽܘܢ: ܗܳܘܳܝ ܗܳܘܳܝ.</VERS>
      <VERS vnumber="15">ܡܳܪܝܳܐ ܥܒܰܕ݂ ܐܰܪܥܳܐ ܒܚܰܝܠܶܗ: ܘܰܐܬ݂ܩܶܢ ܬܺܒܶܝܠ ܒܚܶܟ݂ܡܬܶܗ: ܘܰܒܣܽܘܟܠܶܗ ܡ̣ܬܰܚ ܫܡܰܝܳܐ.</VERS>
      <VERS vnumber="16">ܝܳܗܶܒ ܩܳܠܳܐ ܕܰܪܓܽܘܫܝܳܐ ܕܡܰܝ̈ܳܐ ܒܰܫܡܰܝܳܐ: ܡܰܣܶܩ ܥܢܳܢ̈ܶܐ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܒܰܖ̈ܩܶܐ ܠܡܶܛܪܳܐ ܥܒܰܕ: ܡܰܦܶܩ ܖ̈ܽܘܚܶܐ ܡܶܢ ܐܰܘܨܖ̈ܰܘܗܝ.</VERS>
      <VERS vnumber="17">ܫܛܳܐ ܟܠ ܒܰܪܢܳܫ ܡܶܢ ܝܺܕܰܥܬ݂ܳܐ: ܒܗܶܬ݂ܘ ܟܽܠ ܩܰܝܢܳܝ̈ܶܐ ܡܶܢ ܓܠܺܝܦ̈ܶܐ ܕܰܥ̣ܒܰܕ݂ܘ: ܡܶܛܽܠ ܕܕܰܓܳܠܽܘܬ݂ܳܐ ܢܣܰܟ݂ܘ ܘܠܰܝܬ ܒܗܽܘܢ ܪܽܘܚܳܐ.</VERS>
      <VERS vnumber="18">ܠܳܐ ܡܶܕܶܡ ܐܶܢܽܘܢ: ܘܰܥܒܳܕ̈ܶܐ ܐܶܢܽܘܢ ܫܳܛܰܝ̈ܳܐ: ܒܙܰܒܢܳܐ ܕܡܶܬܦܰܩܕܺܝܢ ܢܺܐܒܕ݂ܽܘܢ.</VERS>
      <VERS vnumber="19">ܠܳܐ ܐܰܝܟ݂ ܕܗܳܠܶܝܢ ܡܢܳܬܶܗ ܕܝܰܥܩܽܘܒ: ܐܶܠܳܐ ܡܰܢ ܕܰܒܪܳܐ ܟܽܠ ܗܽܘܝܽܘ ܡܢܳܬܗܽܘܢ: ܘܫܰܒܛܳܐ ܕܝܳܪܬܽܘܬ݂ܗܽܘܢ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="20">ܛܰܝܶܒܘ ܠܺܝ ܡܳܐܢ̈ܶܐ ܕܰܩܪܳܒܳܐ: ܐܶܒܰܕܰܪ ܒܶܟ݂ܝ ܥܰܡ̈ܡܶܐ: ܘܶܐܚܰܒܶܠ ܒܶܟ݂ܝ ܡܰܠ̈ܟܘܳܬ݂ܳܐ.</VERS>
      <VERS vnumber="21">ܘܶܐܒܰܕܰܪ ܒܶܟ݂ܝ ܖ̈ܟ݂ܫܳܐ ܘܖ̈ܳܟ݂ܒܰܝܗܽܘܢ.</VERS>
      <VERS vnumber="22">ܘܶܐܒܰܕܰܪ ܒܶܟ݂ܝ ܡܰܖ̈ܟܒܳܬ݂ܳܐ ܘܖ̈ܳܟ݂ܒܰܝܗܶܝܢ: ܘܶܐܒܰܕܰܪ ܒܶܟ݂ܝ ܓܰܒܖ̈ܶܐ ܘܢܶܫ̈ܶܐ: ܘܶܐܒܰܕܰܪ ܒܶܟ݂ܝ ܣܳܒ̈ܶܐ ܘܰܥܠܰܝܡ̈ܶܐ: ܘܶܐܒܰܕܰܪ ܒܶܟ݂ܝ ܓܰܕܽܘ̈ܕܶܐ ܘܰܒܬܽܘ̈ܠܳܬܳܐ.</VERS>
      <VERS vnumber="23">ܘܶܐܒܰܕܰܪ ܒܶܟ݂ܝ ܪܳܥܝܳܐ ܘܰܓܙܳܪܶܗ: ܘܶܐܒܰܕܰܪ ܒܶܟ݂ܝ ܐܰܟܳܪܳܐ ܘܦܰܕܳܢܶܗ: ܘܶܐܒܰܕܰܪ ܒܶܟ݂ܝ ܛܖ̈ܽܘܢܶܐ ܘܫܰܠܺܝܛܳܢ̈ܶܐ. </VERS>
      <VERS vnumber="24">ܘܶܐܦܪܽܘܥ ܠܒܳܒܶܠ ܘܰܠܟܽܠܗܽܘܢ ܥܳܡܽܘܖ̈ܶܐ ܕܟܰܠܕ݂ܳܝ̈ܶܐ: ܟܽܠܳܗ̇ ܒܺܝܫܬܳܐ ܕܰܥܒܰܕ݂ܘ ܒܨܶܗܝܽܘܢ ܠܥܺܢܰܝ̈ܟܽܘܢ ܐܳܡܰܪ ܡܳܪܝܳܐ. </VERS>
      <VERS vnumber="25">ܗܳܐ ܐܶܢܳܐ ܥܠܰܝܟ ܛܽܘܪܳܐ ܡܚܰܒܠܳܢܳܐ ܐܳܡܰܪ ܡܳܪܝܳܐ: ܕܚܰܒܶܠ ܠܟܽܠܳܗ̇ ܐܰܪܥܳܐ: ܘܰܐܪܺܝܡ ܐܺܝܕ݂ܝ ܥܠܰܝܟ: ܘܶܐܩܠܳܟ݂ ܡܶܢ ܟܺܐܦܳܐ: ܘܶܐܥܒܕ݂ܳܟ݂ ܠܛܽܘܪܳܐ ܝܰܩܺܝܕ݂ܳܐ.</VERS>
      <VERS vnumber="26">ܘܠܳܐ ܢܶܣܒܽܘܢ ܡܶܢܟ݂ ܟܺܐܦܳܐ ܠܙܳܘܺܝܬ݂ܳܐ: ܘܟܺܐܦܳܐ ܠܫܶܬܶܐܣܬܳܐ: ܐܶܠܳܐ ܠܚܽܘܪܒܳܐ ܠܥܳܠܰܡ ܬܶܗܘܶܐ ܐܳܡܰܪ ܡܳܪܝܳܐ.</VERS>
      <VERS vnumber="27">ܫܩܽܘܠܘ ܐܳܬ݂ܳܐ ܒܰܐܪܥܳܐ: ܩܪܰܘ ܫܺܝܦܽܘܪܳܐ ܒܥܰܡ̈ܡܶܐ: ܛܰܝܶܒܘ ܥܠܶܝܗ̇ ܥܰܡ̈ܡܶܐ: ܐܰܫܡܰܥܘ ܥܠܶܝܗ̇ ܡܰܠ̈ܟܘܳܬ݂ܳܐ ܕܰܐܪܕܰܛ: ܘܕܰܐܪܡܶܢܝ: ܘܕܰܐܫܟܢܰܙ: ܦܩܽܘܕ݂ܘ ܥܠܶܝܗ̇ ܐܰܒܕܳܢܳܐ: ܐܰܣܶܩܘ ܖ̈ܟ݂ܫܳܐ ܐܰܝܟ݂ ܙܳܚܠܳܐ.</VERS>
      <VERS vnumber="28">ܛܰܝܶܒܘ ܥܠܶܝܗ̇ ܥܰܡ̈ܡܶܐ: ܠܡܰܠܟܳܐ ܕܡܳܕܰܝ ܘܰܠܚܺܐܖ̈ܰܘܗܝ: ܘܰܠܟܽܠܗܽܘܢ ܫܰܠܺܝܛܳܢܰܘ̈ܗܝ.</VERS>
      <VERS vnumber="29">ܘܰܬܙܽܘܥ ܐܰܪܥܳܐ ܘܬܶܬܘܰܪ: ܡܶܛܽܠ ܕܩܳܡܰܬ݂ ܥܰܠ ܒܳܒܶܠ ܡܰܚܫܰܒܬܶܗ: ܕܡܳܪܝܳܐ: ܠܡܰܚܪܳܒܽܘ ܐܰܪܥܳܐ ܕܒܳܒܶܠ ܡܶܢ ܒܠܰܝ ܕܝܳܬܶܒ.</VERS>
      <VERS vnumber="30">ܣܳܦܘ ܓܰܒܖ̈ܶܐ ܕܒܳܒܶܠ ܠܡܶܬ݂ܟܰܬܳܫܽܘ ܥܰܡ ܝܳܬܒܰܝ̈ ܡܶܨܪܽܘܬ݂: ܐܶܬܬܰܒܪܰܬ݂ ܓܰܢ̱ܒܳܪܽܘܬ݂ܗܽܘܢ ܘܰܗܘܰܘ ܐܰܝܟ݂ ܢܶܫ̈ܶܐ: ܥܩܽܘܪܘ ܡܰܫܟܢܶܝ̈ܗ̇: ܬܰܒܰܪܘ ܬܰܖ̈ܥܶܝܗ̇.</VERS>
      <VERS vnumber="31">ܕܪܳܗܶܛ ܠܽܘܩܒܰܠ ܕܪܳܗܶܛ ܢܶܪܗܰܛ: ܘܕܰܡܚܰܘܶܐ ܠܽܘܩܒܰܠ ܕܰܡܚܰܘܶܐ: ܠܰܡܚܰܘܳܝܽܘ ܠܡܰܠܟܳܐ ܕܒܳܒܶܠ: ܕܶܐܬܬܰܚܕܰܬ݂ ܡܕ݂ܺܝܢ̱ܬܶܗ ܡܶܢ ܚܕܳܖ̈ܶܝܗ̇.</VERS>
      <VERS vnumber="32">ܘܡܰܥܒܖ̈ܳܬ݂ܳܗ̇ ܐܶܬܬܚܶܕ݂̈ܝ: ܘܶܐܓܡܶܝ̈ܗ̇ ܝܺܩܶܕ݂ܘ ܒܢܽܘܪܳܐ. ܘܟܽܠܗܽܘܢ ܓܰܒܖ̈ܶܝܗ̇ ܩܖ̈ܰܒܬܳܢܶܐ ܐܶܬܕܰܠܰܚܘ.</VERS>
      <VERS vnumber="33">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܒܰܪܬ݂ ܒܳܒܶܠ ܐܰܝܟ݂ ܐܶܕܪܳܐ ܕܰܡ̣ܛܳܐ ܙܒܰܢ ܕܪܳܟ݂ܬܶܗ: ܥܰܕ݂ ܩܰܠܺܝܠ ܘܰܡ̣ܛܳܐ ܩܛܳܦܳܗ̇.</VERS>
      <VERS vnumber="34">ܐܶܡܪܰܬ݂ ܐܽܘܪܺܫܠܶܡ: ܐܰܟ݂ܠܰܢܝ ܘܒܰܙܰܢܝ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܐܰܩܺܝܡܰܢܝ ܐܰܝܟ݂ ܡܳܐܢܳܐ ܣܪܺܝܩܳܐ: ܒܰܠܥܰܢܝ ܐܰܝܟ݂ ܬܰܢܺܝܢܳܐ: ܡ̣ܠܳܐ ܟܰܪܣܶܗ ܡܶܢ ܥܽܘܕܳܢܝ ܘܰܐܛܥܝܰܢܝ.</VERS>
      <VERS vnumber="35">ܒܶܙܰܬ݂ܝ ܘܩܶܢܝܳܢܝ ܠܒܳܒܶܠ ܐܶܫܬܒܺܝܘ: ܘܕܶܡܝ ܥܰܠ ܥܳܡܽܘܖ̈ܶܐ ܕܟܰܠܕ݂ܳܝ̈ܶܐ ܬܺܐܡܰܪ ܐܽܘܪܺܫܠܶܡ.</VERS>
      <VERS vnumber="36">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܗܳܐ ܕܳܐܶܢ ܐ̱ܢܳܐ ܕܺܝܢܶܟ݂ܝ: ܘܡܶܬ݂ܢܰܩܰܡ ܐ̱ܢܳܐ ܢܩܰܡܬܶܟ݂ܝ: ܘܰܐܚܪܶܒ ܝܰܡܳܐ ܕܒܳܒܶܠ: ܘܰܐܘܒܶܫ ܡܰܒܽܘܥܰܘ̈ܗܝ.</VERS>
      <VERS vnumber="37">ܘܬܶܗܘܶܐ ܒܳܒܶܠ ܚܰܪܒܬܳܐ: ܡܰܥܡܪܳܐ ܠܝܳܪܽܘܖ̈ܶܐ: ܘܰܠܬܶܡܗܳܐ ܘܰܠܡܰܫܪܽܘܩܺܝܬ݂ܳܐ ܡܶܢ ܒܠܰܝ ܕܝܳܬܶܒ ܒܳܗ̇.</VERS>
      <VERS vnumber="38">ܐܰܝܟ݂ ܐܰܖ̈ܝܰܘܳܬ݂ܳܐ ܢܢܰܗܡܽܘܢ: ܘܢܶܥܪܽܘܢ ܐܰܝܟ݂ ܓܖ̈ܰܝܳܐ ܕܰܐܖ̈ܝܰܘܳܬ݂ܳܐ. </VERS>
      <VERS vnumber="39">ܒܚܶܡܬ݂ܳܐ ܐܶܥܒܶܕ݂ ܡܰܫܬܰܝܗܽܘܢ: ܘܰܐܪܘܶܐ ܐܶܢܽܘܢ ܘܢܶܬܬܰܒܪܽܘܢ: ܘܢܶܕ݂ܡܟܽܘܢ ܫܶܢܬ݂ܳܐ ܠܥܳܠܰܡ: ܘܠܳܐ ܢܶܬܬܥܺܝܪܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="40">ܘܰܐܫܠܶܡ ܐܶܢܽܘܢ ܐܰܝܟ݂ ܡܦܰܛܡ̈ܶܐ ܠܩܶܛܠܳܐ: ܘܰܐܝܟ ܕܶܟ݂ܖ̈ܶܐ ܘܰܓ̈ܕܰܝܳܐ ܠܢܶܟ݂ܣܬ݂ܳܐ.</VERS>
      <VERS vnumber="41">ܐܰܝܟܰܢܳܐ ܐܶܬܬܰܚܕܰܬ݂ ܐܰܪܺܫܟ݂ܳܝܬ݂ܳܐ ܬܶܫܒܽܘܚܬܳܐ ܕܟܽܠܳܗ̇ ܐܰܪܥܳܐ: ܐܰܝܟܰܢܳܐ ܗܘܳܬ݂ ܠܬܶܡܗܳܐ ܒܳܒܶܠ ܒܥܰܡ̈ܡܶܐ.</VERS>
      <VERS vnumber="42">ܣܠܶܩ ܥܰܠ ܒܳܒܶܠ ܝܰܡܳܐ ܘܰܒܣܽܘܓ݂ܳܐܐ ܕܓܰܠܠܰܘ̈ܗܝ ܐܶܬ݂ܟܰܣܝܰܬ݂.</VERS>
      <VERS vnumber="43">ܗܘܰܝ̈ ܩܽܘܖ̈ܝܳܗ̇ ܠܬܶܡܗܳܐ: ܐܰܝܟ݂ ܐܰܪܥܳܐ ܚܰܪܒܬܳܐ ܘܨܳܕ݂ܺܝܬ݂ܳܐ: ܠܳܐ ܢܶܬܶܒ ܒܗܶܝܢ ܓܒܰܪ: ܘܠܳܐ ܢܶܥܡܰܪ ܒܗܶܝܢ ܒܰܪܢܳܫ.</VERS>
      <VERS vnumber="44">ܘܶܐܦܩܽܘܕ݂ ܥܰܠ ܒܺܝܠ ܒܒܳܒܶܠ: ܘܰܐܦܶܩ ܙܽܘܬܖ̈ܰܘܗܝ ܡܶܢ ܦܽܘܡܶܗ: ܘܠܳܐ ܢܶܕ݂ܚܠܽܘܢ ܠܶܗ ܬܽܘܒ ܥܰܡ̈ܡܶܐ: ܘܳܐܦ ܫܽܘܖ̈ܶܝܗ̇ ܕܒܳܒܶܠ ܖ̈ܘܺܝܚܶܐ ܢܶܦܠܽܘܢ.</VERS>
      <VERS vnumber="45">ܦܽܘܩܘ ܡܶܢ ܓܰܘܳܗ̇ ܥܰܡܝ: ܘܦܰܠܶܛܘ ܓܒܰܪ ܢܰܦܫܶܗ: ܡܶܢ ܚܶܡܬ݂ܳܐ ܕܪܽܘܓ݂ܙܶܗ ܕܡܳܪܝܳܐ.</VERS>
      <VERS vnumber="46">ܕܰܠܡܳܐ ܢܶܬܬܒܰܪ ܠܶܒܟܽܘܢ: ܘܬܶܕ݂ܚܠܽܘܢ ܡܶܢ ܛܶܒܳܐ ܕܡܶܫܬܡܰܥ ܒܰܐܪܥܳܐ: ܘܢܺܐܬ݂ܶܐ ܒܳܗ̇ ܒܫܰܢ̱ܬܳܐ ܗܳܝ ܛܶܒܳܐ: ܘܒܳܬ݂ܪܳܗ̇ ܕܫܰܢ̱ܬܳܐ ܛܶܒܳܐ ܐ̱ܚܪܺܢܳܐ: ܘܢܶܗܘܶܐ ܚܛܽܘܦܝܳܐ ܒܰܐܪܥܳܐ: ܘܰܢܩܽܘܡ ܫܰܠܺܝܛܳܐ ܥܰܠ ܫܰܠܺܝܛܳܐ.</VERS>
      <VERS vnumber="47">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܓܠܺܝ̈ܦܺܝܗ̇ ܕܒܳܒܶܠ: ܘܟܽܠܳܗ̇ ܐܰܪܥܳܐ ܬܺܐܒܰܕ݂: ܘܟܽܠܗܽܘܢ ܩܛܺܝܠܶܝ̈ܗ̇ ܢܶܦܠܽܘܢ ܒܓ݂ܰܘܳܗ̇.</VERS>
      <VERS vnumber="48">ܘܢܶܚܕܽܘܢ ܥܰܠ ܒܳܒܶܠ ܫܡܰܝܳܐ ܘܰܐܪܥܳܐ ܘܟ݂ܽܠ ܕܰܒܗܽܘܢ: ܡܶܛܽܠ ܕܡܶܢ ܓܰܪܒܝܳܐ ܢܺܐܬܽܘܢ ܥܠܶܝܗ̇: ܒܳܙܽܘ̈ܙܶܐ ܐܳܡܰܪ ܡܳܪܝܳܐ.</VERS>
      <VERS vnumber="49">ܘܳܐܦ ܒܒܳܒܶܠ ܢܶܦܠܽܘܢ ܩܛܺܝ̈ܠܶܐ ܕܺܝܣܪܳܐܶܝܠ: ܘܳܐܦ ܡܶܢ ܒܳܒܶܠ ܢܶܦܠܽܘܢ ܩܛܺܝ̈ܠܶܐ ܒܟܽܠܳܗ̇ ܐܰܪܥܳܐ.</VERS>
      <VERS vnumber="50">ܐܰܝܠܶܝܢ ܕܶܐܬ݂ܦܰܠܰܛܘ ܡܶܢ ܚܰܪܒܳܐ: ܙܶܠܘ ܘܠܳܐ ܬܩܽܘܡܽܘܢ: ܐܶܬܕܰܟ݂ܪܘ ܡܶܢ ܪܽܘܚܩܳܐ ܠܡܳܪܝܳܐ: ܐܘܪܺܫܠܶܡ ܬܶܣܰܩ ܥܰܠ ܠܶܒܟܽܘܢ.</VERS>
      <VERS vnumber="51">ܘܢܺܐܡܪܽܘܢ ܕܒܶܝܬ݂ ܝܺܣܪܳܐܶܝܠ ܒܗܶܬ݂ܢ ܛܳܒ: ܡܶܛܽܠ ܕܰܫܡܰܥܢ ܚܶܣܕܳܐ: ܘܟܰܣܝܰܬ݂ ܒܶܗܬܬ݂ܳܐ ܠܰܐܦܰܝ̈ܢ: ܡܶܛܽܠ ܕܥ̣ܰܠܘ ܢܽܘܟܖ̈ܳܝܶܐ ܠܡܰܩܕܫܶܗ ܕܡܳܪܝܳܐ.</VERS>
      <VERS vnumber="52">ܡܶܛܽܠ ܗܳܢܳܐ ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܦܩܽܘܕ݂ ܥܰܠ ܒܳܒܶܠ ܘܥܰܠ ܓܠܺܝ̈ܦܶܝܗ̇: ܘܰܒܟܽܠܳܗ̇ ܐܰܪܥܳܐ ܢܶܦܠܽܘܢ ܩܛܺܝ̈ܠܶܝܗ̇.</VERS>
      <VERS vnumber="53">ܐܶܢ ܬܶܣܰܩ ܒܳܒܶܠ ܠܰܫܡܰܝܳܐ: ܘܶܐܢ ܬܣܺܝܡ ܒܪܰܘܡܳܐ ܥܽܘܫܢܳܗ̇: ܡܶܢ ܩܕ݂ܳܡܝ ܢܺܐܬܽܘܢ ܥܠܶܝܗ̇ ܒܳܙܽܘ̈ܙܶܐ ܐܳܡܰܪ ܡܳܪܝܳܐ.</VERS>
      <VERS vnumber="54">ܩܳܠܳܐ ܕܺܝܠܶܠܬܳܐ ܡܶܢ ܒܳܒܶܠ: ܘܰܬܒܳܪܳܐ ܪܰܒܳܐ ܡܶܢ ܐܰܪܥܳܐ: ܕܟܰܠܕ݂ܳܝ̈ܶܐ.</VERS>
      <VERS vnumber="55">ܡܶܛܽܠ ܕܒܰܙ ܡܳܪܝܳܐ ܠܒܳܒܶܠ: ܘܰܐܘܒܶܕ݂ ܡܶܢܳܗ̇ ܒܢܰܝ̈ ܐ̱ܢܳܫܳܐ ܘܰܒܥܺܝܪܳܐ: ܩܳܠܳܐ ܪܰܒܳܐ ܐܰܝܟ݂ ܡܰܝ̈ܳܐ ܣܰܓܺܝ̈ܐܶܐ ܕܳܐܙܶܠ ܩܳܠܗܽܘܢ.</VERS>
      <VERS vnumber="56">ܡܶܛܽܠ ܕܶܐܬ݂ܰܘ ܥܰܠ ܒܳܒܶܠ ܒܳܙܽܘ̈ܙܶܐ: ܘܶܐܬܬܚܶܕ݂ܘ ܓܰܢ̱ܒܳܖ̈ܶܝܗ̇ ܘܶܐܬܬܒܰܖ̈ܝ ܩܶܫ̈ܬܳܬܗܽܘܢ: ܡܶܛܽܠ ܕܰܐ‌ܠܳܗܳܐ ܦܳܪܽܘܥܳܐ ܡܳܪܝܳܐ: ܡܶܦܪܰܥ ܢܶܦܪܽܘܥ ܐܶܢܽܘܢ.</VERS>
      <VERS vnumber="57">ܘܰܐܪܘܶܐ ܪܰܘܖ̈ܒܳܢܶܝܗ̇ ܘܚܰܟܺܝ̈ܡܶܝܗ̇: ܚܺܐܖ̈ܶܝܗ̇ ܘܫܰܠܺܝ̈ܛܳܢܶܝܗ̇ ܘܓܰܢ̱ܒܳܖ̈ܶܝܗ̇: ܘܢܶܕ݂ܡܟܽܘܢ ܫܶܢܬ݂ܳܐ ܠܥܳܠܰܡ ܘܠܳܐ ܢܶܬܬܥܺܝܪܽܘܢ: ܐܳܡܰܪ ܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="58">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܫܽܘܖ̈ܶܝܗ̇ ܕܒܳܒܶܠ ܖ̈ܘܺܝܚܶܐ ܡܶܬ݂ܥܩܳܪܽܘ ܢܶܬ݂ܥܰܩܪܽܘܢ: ܘܬܰܖ̈ܥܶܝܗ̇ ܖ̈ܳܡܶܐ ܒܢܽܘܪܳܐ ܢܺܐܩܕ݂ܽܘܢ: ܘܢܶܠܐܽܘܢ ܥܰܡ̈ܡܶܐ ܣܪܺܝܩܳܐܺܝܬ݂: ܘܶܐܡ̈ܘܳܬ݂ܳܐ ܒܢܽܘܪܳܐ ܢܶܬܛܰܖ̈ܦܳܢ.</VERS>
      <VERS vnumber="59">ܦܶܬܓ݂ܳܡܳܐ ܕܦܰܩܶܕ݂ ܐܶܪܰܡܝܳܐ ܢܒܺܝܳܐ: ܠܫܶܪܝܳܐ ܒܰܪ ܢܶܪܝܳܐ ܒܰܪ ܡܥܰܣܝܳܐ: ܟܰܕ݂ ܐܶܙܰܠ ܥܰܡ ܨܶܕܰܩܝܳܐ ܡܰܠܟܳܐ ܕܺܝܗܽܘܕ݂ܳܐ ܠܒܳܒܶܠ: ܒܰܫܢܰܬ݂ ܚܕܰܥܶܣܖ̈ܶܐ ܕܡܰܠܟܽܘܬ݂ܶܗ: ܘܫܶܪܝܳܐ ܪܰܒ ܡܰܫܪܺܝܬ݂ܳܐ ܗ̱ܘܳܐ.</VERS>
      <VERS vnumber="60">ܘܰܟ݂ܬܰܒ ܐܶܪܰܡܝܳܐ ܟܽܠܳܗ̇ ܒܺܝܫܬܳܐ ܕܳܐܬ݂ܝܳܐ ܥܰܠ ܒܳܒܶܠ ܒܣܶܦܪܳܐ ܚܰܕ݂: ܡ̈ܶܠܶܐ ܗܳܠܶܝܢ ܕܰܟ݂ܬܺܝ̈ܒܳܢ ܥܰܠ ܒܳܒܶܠ. </VERS>
      <VERS vnumber="61">ܘܶܐܡܰܪ ܐܶܪܰܡܝܳܐ ܠܫܶܪܝܳܐ: ܡܳܐ ܕܥ̣ܰܠܬ ܠܓ݂ܰܘ ܒܳܒܶܠ: ܩܪܺܝ ܘܰܚܙܺܝ ܟܽܠܗܽܘܢ ܦܶܬܓ݂ܳܡ̈ܶܐ ܗܳܠܶܝܢ. </VERS>
      <VERS vnumber="62">: ܘܶܐܡܰܪ ܡܳܪܝܳܐ: ܐܰܢ̱ܬ ܐܶܡ̣ܰܪܬ ܥܰܠ ܐܰܬ݂ܪܳܐ ܗܳܢܳܐ ܠܡܰܘܒܳܕ݂ܽܘܬ݂ܶܗ: ܕܠܳܐ ܢܶܗܘܶܐ ܒܶܗ ܕܝܳܬܶܒ ܡܶܢ ܒܢܰܝ̈ܢܳܫܳܐ ܘܰܥܕ݂ܰܡܳܐ ܠܰܒܥܺܝܪܳܐ: ܡܶܛܽܠ ܕܰܠܚܽܘܪܒܳܐ ܠܥܳܠܰܡ ܢܶܗܘܶܐ. </VERS>
      <VERS vnumber="63">: ܘܡܳܐ ܕܫ̣ܰܠܶܡܬ ܠܡܶܩܪܳܐ ܒܣܶܦܪܳܐ ܗܳܢܳܐ: ܩܛܽܘܪ ܒܶܗ ܟܺܐܦܳܐ ܘܰܫܕ݂ܺܝܘܗܝ ܒܰܦܪܳܬ݂. </VERS>
      <VERS vnumber="64">: ܘܶܐܡܰܪ ܗܳܟܰܢܳܐ ܬܶܦܶܠ ܒܳܒܶܠ ܘܠܳܐ ܬܩܽܘܡ: ܡܶܢ ܩܕ݂ܳܡ ܒܺܝܫܬܳܐ ܕܡܰܝܬܶܐ ܐ̱ܢܳܐ ܥܠܰܝܗܽܘܢ ܘܢܶܬܛܰܪܦܽܘܢ. ܥܕܰܡܳܐ ܠܗܳܪܟܳܐ ܦܶܬܓ݂ܳܡܰܘ̈ܗܝ ܕܶܐܪܰܡܝܳܐ.</VERS>
    </CHAPTER>
    <CHAPTER cnumber="52">
      <VERS vnumber="1">ܒܰܪ ܥܶܣܪܺܝܢ ܗ̱ܘܳܐ ܘܰܚܕ݂ܳܐ ܫܢܺܝ̈ܢ ܨܶܕܰܩܝܳܐ ܟܰܕ݂ ܐܰܡܠܶܟ݂: ܘܰܚܕܰܥܶܣܖ̈ܶܐ ܫܢܺܝ̈ܢ ܐܰܡܠܶܟ݂ ܒܽܐܘܪܺܫܠܶܡ: ܘܰܫܡܳܐ ܕܶܐܡܶܗ: ܚܰܡܛܽܘܠ ܒܰܪܬ݂ ܐܶܪܰܡܝܳܐ ܡܶܢ ܠܶܒܢܳܐ.</VERS>
      <VERS vnumber="2">ܘܰܥܒܰܕ݂ ܕܒܺܝܫ ܩܕ݂ܳܡ ܡܳܪܝܳܐ: ܐܰܝܟ݂ ܕܰܥܒܰܕ݂ ܝܽܘܝܰܩܺܝܡ.</VERS>
      <VERS vnumber="3">ܡܶܛܽܠ ܗܳܠܶܝܢ ܗܘܳܐ ܪܽܘܓܙܳܐ ܕܡܳܪܝܳܐ ܥܰܠ ܐܽܘܪܺܫܠܶܡ: ܘܥܰܠ ܝܺܗܽܘܕ݂ܳܐ: ܥܕ݂ܰܡܳܐ ܕܰܫܕ݂ܳܐ ܐܶܢܽܘܢ ܡܶܢ ܩܕ݂ܳܡ ܐܰܦܰܘ̈ܗܝ: ܘܰܡܪܰܕ݂ ܨܶܕܰܩܝܳܐ ܡܰܠܟܳܐ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.</VERS>
      <VERS vnumber="4">ܘܰܒܫܰܢ̱ܬܳܐ ܕܰܬܫܰܥ ܠܡܰܠܟܽܘܬ݂ܶܗ ܒܝܰܪܚܳܐ ܕܥܶܣܪܳܐ: ܒܶܗ ܒܝܰܪܚܳܐ ܗܳܢܳܐ: ܐܶܬ݂ܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ ܗܽܘ ܘܟܽܠܶܗ ܚܰܝܠܶܗ ܥܰܠ ܐܽܘܪܺܫܠܶܡ: ܘܰܫܪܰܘ ܥܠܶܝܗ̇: ܘܰܒ̣ܢܰܘ ܥܠܶܝܗ̇ ܩܰܠܩܽܘܡ̈ܶܐ ܟܰܕ݂ ܚܳܕ݂ܪܳܐ.</VERS>
      <VERS vnumber="5">ܘܥܶܠܰܬ݂ ܩܪܺܝܬ݂ܳܐ ܒܽܐܘܠܨܳܢܳܐ: ܥܕ݂ܰܡܳܐ ܠܰܫܢܰܬ݂ ܚܕܰܥܶܣܖ̈ܶܐ ܠܡܰܠܟܳܐ ܨܶܕܰܩܝܳܐ.</VERS>
      <VERS vnumber="6">ܘܰܒܝܰܪܚܳܐ ܕܚܰܡܫܳܐ ܒܰܬܫܰܥܬ݂ܳܐ ܒܶܗ ܒܝܰܪܚܳܐ: ܥܫܶܢ ܟܰܦܢܳܐ ܒܰܩܪܺܝܬ݂ܳܐ: ܘܠܰܝܬ ܗ̱ܘܳܐ ܠܰܚܡܳܐ ܠܥܰܡܳܐ ܕܰܐܪܥܳܐ.</VERS>
      <VERS vnumber="7">ܘܶܐܬܬܰܪܥܰܬ݂ ܩܪܺܝܬ݂ܳܐ. ܘܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ: ܥ̣ܪܰܩܘ ܘܰܢ̣ܦܰܩܘ ܡܶܢ ܩܪܺܝܬ݂ܳܐ ܒܠܺܠܝܳܐ: ܒܽܐܘܪܚܳܐ ܕܬܰܪܥܳܐ ܕܒܶܝܬ݂ ܫܽܘܖ̈ܶܐ ܕܥܰܠ ܓܶܢ̱ܒ ܓܰܢܬ݂ܳܐ ܕܡܰܠܟܳܐ: ܘܟܰܠܕ݂ܳܝ̈ܶܐ ܟܪܺܝܟ݂ܺܝܢ ܥܰܠ ܩܪܺܝܬ݂ܳܐ: ܘܶܐܙܰܠܘ ܒܽܐܘܪܚܳܐ ܕܰܦܩܰܥܬ݂ܳܐ.</VERS>
      <VERS vnumber="8">ܘܰܪܕܰܦܘ ܚܰܝܠܳܐ ܕܟܰܠܕ݂ܳܝ̈ܶܐ ܒܳܬ݂ܰܪ ܡܰܠܟܳܐ: ܘܰܐܕ݂ܪܟ݂ܽܘܗܝ ܠܨܶܕܰܩܝܳܐ ܒܰܦܩܰܥܬ݂ܳܐ ܕܺܐܝܪܺܝܚܽܘ: ܘܟܽܠܶܗ ܚܰܝܠܶܗ ܐܶܬ݂ܒܰܕܰܪ ܡܶܢܗ.</VERS>
      <VERS vnumber="9">ܘܰܐܚܕܽܘܗܝ ܠܡܰܠܟܳܐ: ܘܰܐܣܩܽܘܗܝ ܠܘܳܬ݂ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܡܰܠܶܠ ܥܰܡܶܗ ܕܺܝܢܳܐ.</VERS>
      <VERS vnumber="10">ܘܢܰܟܶܣ ܡܰܠܟܳܐ ܕܒܳܒܶܠ ܠܰܒܢܰܘ̈ܗܝ ܕܨܶܕܰܩܝܳܐ ܠܥܺܢܰܘ̈ܗܝ: ܘܰܠܟܽܠܗܽܘܢ ܚܺܐܖ̈ܶܐ ܕܺܝܗܽܘܕ݂ܳܐ ܚܪܰܒ ܒܕܶܒܠܰܬ݂.</VERS>
      <VERS vnumber="11">ܘܥܰܝܢܰܘ̈ܗܝ ܕܨܶܕ݂ܰܩܝܳܐ ܥܰܘܰܪ: ܘܰܐܣܪܶܗ ܒܫܺܫ̈ܠܳܬ݂ܳܐ: ܘܰܐܘܒܠܶܗ ܡܰܠܟܳܐ ܕܒܳܒܶܠ ܠܒܳܒܶܠ ܘܰܐܫܠܡܶܗ ܠܒܶܝܬ݂ ܢܛܽܘܪܬ݂ܳܐ ܥܕ݂ܰܡܳܐ ܠܝܰܘܡܳܐ ܕܡܺܝܬ݂.</VERS>
      <VERS vnumber="12">ܘܰܒܝܰܪܚܳܐ ܕܚܰܡܫܳܐ ܒܰܥܣܰܪܬ݂ܳܐ ܒܶܗ ܒܝܰܪܚܳܐ: ܗܺܝ ܗܺܝ ܫܢܰܬ݂ ܬܫܰܥܶܣܖ̈ܶܐ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܐܶܬ݂ܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܩܳܡ ܩܕ݂ܳܡ ܡܰܠܟܳܐ ܕܒܳܒܶܠ ܒܽܐܘܪܺܫܠܶܡ.</VERS>
      <VERS vnumber="13">ܘܰܐܘܩܶܕ݂ ܠܒܰܝܬܶܗ ܕܡܳܪܝܳܐ ܘܰܠܒܶܝܬ݂ ܡܰܠܟܳܐ ܕܺܝܗܽܘܕ݂ܳܐ: ܘܰܠܟܽܠܗܽܘܢ ܒ̈ܳܬܶܐ ܕܽܐܘܪܺܫܠܶܡ: ܘܰܠܟܽܠܗܽܘܢ ܒ̈ܳܬܶܐ ܕܪܰܘܖ̈ܒܳܢܶܐ ܐܰܘܩܶܕ݂ ܒܢܽܘܪܳܐ.</VERS>
      <VERS vnumber="14">ܘܰܠܟܽܠܗܽܘܢ ܫܽܘܖ̈ܶܝܗ̇ ܕܽܐܘܪܺܫܠܶܡ ܟܰܕ݂ ܚܳܕ݂ܪܳܐ: ܥܩܰܪܘ ܟܽܠܶܗ ܚܰܝܠܳܐ ܕܟܰܠܕ݂ܳܝ̈ܶܐ ܕܥܰܡ ܪܰܒ ܕܰܚ̈ܫܶܐ.</VERS>
      <VERS vnumber="15">ܘܡܶܢ ܡܶܣܟܺܢ̈ܶܐ ܕܥܰܡܳܐ: ܘܫܰܪܟܳܐ ܕܥܰܡܳܐ ܕܶܐܫܬܚܰܪܘ ܒܰܩܪܺܝܬ݂ܳܐ. ܘܗܳܢܽܘܢ ܕܰܥܪܰܩܘ ܠܘܳܬ݂ ܡܰܠܟܳܐ ܕܒܳܒܶܠ: ܘܫܰܪܟܳܐ ܕܥܰܡܳܐ ܫܒܳܐ ܢܰܒܽܘܙܰܪܕܳܢ.</VERS>
      <VERS vnumber="16">ܘܡܶܢ ܡܶܣܟܺܢ̈ܶܐ ܕܰܐܪܥܳܐ: ܫܒܰܩ ܢܰܒܽܘܙܰܪܕܳܢ ܪܰܒ ܕܰܚܫ̈ܶܐ ܠܟ݂ܰܖ̈ܡܶܐ ܘܰܠܦܽܘܠܚܳܢܳܐ.</VERS>
      <VERS vnumber="17">ܘܥܰܡܽܘ̈ܕ݂ܶܐ ܕܰܢܚܳܫܳܐ ܘܰܐܓܳܢ̈ܶܐ: ܘܝܰܡܳܐ ܕܰܢܚܳܫܳܐ ܕܰܒܒܰܝܬܶܗ ܕܡܳܪܝܳܐ ܬܰܒܰܪܘ ܟܰܠܕ݂ܳܝ̈ܶܐ: ܘܰܫܩܰܠܘ ܟܽܠܶܗ ܢܚܳܫܗܽܘܢ ܘܰܐܘܒܠܽܘܗܝ ܠܒܳܒܶܠ.</VERS>
      <VERS vnumber="18">ܘܩܰܕ݂ܣ̈ܶܐ: ܘܺܐܝܖ̈ܶܐ: ܘܩܰܖ̈ܕܳܠܶܐ: ܘܫܳܚ̈ܠܶܐ: ܘܟܰܦ̈ܶܐ: ܘܟܽܠܗܽܘܢ ܡܳܐܢ̈ܶܐ ܕܰܢܚܳܫܳܐ ܕܰܡܫܰܡܫܺܝܢ ܒܗܽܘܢ ܢ̣ܣܰܒܘ.</VERS>
      <VERS vnumber="19">ܘܩܰܛܖ̈ܽܘܩܶܐ: ܘܦܺܝܖ̈ܡܶܐ: ܘܡܰܫ̈ܠܘܳܬ݂ܳܐ: ܘܩܰܕ݂ܣ̈ܶܐ: ܘܡܰܙܡܟ̈ܶܐ: ܘܰܡܢܳܖ̈ܳܬ݂ܳܐ: ܘܟܰܦ̈ܶܐ: ܘܰܡܢܶܩ̈ܝܳܬܳܐ: ܕܕܰܗܒܳܐ: ܘܰܕ݂ܣܺܐܡܳܐ. ܘܰܢ̣ܣܰܒ ܪܰܒ ܕܰܚ̈ܫܶܐ.</VERS>
      <VERS vnumber="20">ܥܰܡܽܘ̈ܕ݂ܶܐ ܬܪܶܝܢ ܕܰܢܚܳܫܳܐ: ܘܝܰܡܳܐ ܚܰܕ݂: ܘܬܰܘܖ̈ܶܐ ܬܪܶܥܣܰܪ ܕܰܢܚܳܫܳܐ ܕܰܬܚܶܝܬ݂ ܓܶܣܰܘ̈ܗܝ ܕܝܰܡܳܐ: ܕܰܥܒܰܕ݂ ܡܰܠܟܳܐ ܫܠܶܝܡܽܘܢ ܠܒܰܝܬܶܗ ܕܡܳܪܝܳܐ: ܘܠܰܝܬ ܗ̱ܘܳܐ ܡܰܬܩܳܠܳܐ ܠܰܢܚܳܫܗܽܘܢ ܕܡܳܐܢ̈ܶܐ ܗܳܠܶܝܢ.</VERS>
      <VERS vnumber="21">ܘܥܰܡܽܘ̈ܕ݂ܶܐ ܗܳܢܽܘܢ ܬܪܶܝܢ: ܬܡܳܢܰܥܶܣܖ̈ܶܐ ܐܰܡܺܝ̈ܢ ܪܰܘܡܶܗ ܕܥܰܡܽܘܕ݂ܳܐ ܚܰܕ݂ ܡܶܢܗܽܘܢ: ܘܚܽܘܛܳܐ ܕܬܰܪܬܰܥܶܣܖ̈ܶܐ ܐܰܡܺܝ̈ܢ ܟܳܪܶܟ݂ ܠܶܗ: ܟܰܕ݂ ܚܳܕܰܪ: ܘܰܥܒܳܝܶܗ ܐܰܪܒܰܥ ܨܶܒܥܺܝ̈ܢ ܘܰܚܠܺܝܠ ܓܰܘܶܗ.</VERS>
      <VERS vnumber="22">ܘܰܐܓܳܢܳܐ ܥܠܰܘܗܝ ܕܰܢܚܳܫܳܐ: ܘܪܰܘܡܳܗ̇ ܕܰܐܓܳܢܳܐ ܚܕ݂ܳܐ ܚܰܡܶܫ ܐܰܡܺܝ̈ܢ: ܘܰܡܨܺܝܕܬ݂ܳܐ ܘܖ̈ܽܘܡܳܢܶܐ ܥܰܠ ܐܰܓܳܢܳܐ ܟܰܕ݂ ܚܳܕ݂ܪܳܐ: ܘܟܽܠܳܗ̇ ܕܰܢܚܳܫܳܐ: ܘܰܐܝܟ ܗܳܠܶܝܢ ܠܥܰܡܽܘܕ݂ܳܐ ܐ̱ܚܪܺܢܳܐ ܘܖ̈ܽܘܡܳܢܶܐ.</VERS>
      <VERS vnumber="23">ܘܰܗܘܰܘ ܖ̈ܽܘܡܳܢܶܐ ܬܶܫܥܺܝܢ ܘܶܫܬ݂ܳܐ: ܘܟܽܠܗܽܘܢ ܖ̈ܽܘܡܳܢܶܐ ܡܳܐܐ ܥܰܠ ܡܨܺܝܕܬ݂ܳܐ ܟܰܕ݂ ܚܳܕ݂ܪܳܐ.</VERS>
      <VERS vnumber="24">ܘܰܕ݂ܒܰܪ ܪܰܒ ܕܰܚ̈ܫܶܐ ܠܫܶܪܝܳܐ ܟܳܗܢܳܐ ܪܰܒܳܐ: ܘܠܰܨܦܰܢܝܳܐ ܟܳܗܢܳܐ ܕܒܳܬ݂ܪܶܗ: ܘܠܰܬܠܳܬ݂ܳܐ ܢܳܛܖ̈ܰܝ ܬܰܖ̈ܥܶܐ.</VERS>
      <VERS vnumber="25">ܘܡܶܢ ܩܪܺܝܬ݂ܳܐ ܕܒܰܪ ܡܗܰܝܡܳܢܳܐ ܚܰܕ݂: ܕܗܽܘ ܡܫܰܠܰܛ ܗ̱ܘܳܐ ܥܰܠ ܓܰܒܖ̈ܶܐ ܩܖ̈ܰܒܬܳܢܶܐ: ܘܫܰܒܥܳܐ ܓܰܒܖ̈ܺܝܢ ܝܺܕ݂ܺܝܥ̈ܶܐ ܕܡܶܬ݂ܚܙܶܝܢ ܗܘܰܘ ܩܕ݂ܳܡ ܡܰܠܟܳܐ ܕܶܐܫܬܚܰܪܘ ܒܰܩܪܺܝܬ݂ܳܐ: ܘܣܳܦܪܳܐ ܘܪܰܒ ܚܰܝܠܳܐ ܕܥܰܡܳܐ ܕܰܐܪܥܳܐ. ܘܶܫܬܺܝܢ ܓܰܒܖ̈ܺܝܢ ܡܶܢ ܥܰܡܳܐ ܕܰܐܪܥܳܐ: ܕܶܐܫܬܟܰܚܘ ܒܓ݂ܰܘ ܩܪܺܝܬ݂ܳܐ.</VERS>
      <VERS vnumber="26">ܕܒܰܪ ܐܶܢܽܘܢ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܘܰܐܘܒܶܠ ܐܶܢܽܘܢ ܠܘܳܬ݂ ܡܰܠܟܳܐ ܕܒܳܒܶܠ ܠܕܶܒܠܰܬ݂ ܒܰܐܪܥܳܐ ܕܰܚܡܳܬ݂.</VERS>
      <VERS vnumber="27">ܘܰܡ̣ܚܳܐ ܐܶܢܽܘܢ ܡܰܠܟܳܐ ܕܒܳܒܶܠ: ܘܩ̣ܰܛܶܠ ܐܶܢܽܘܢ ܒܕܶܒܠܰܬ݂ ܒܰܐܪܥܳܐ ܕܰܚܡܳܬ݂: ܘܶܐܫܬܒܺܝ ܝܺܗܽܘܕ݂ܳܐ ܡܶܢ ܐܰܪܥܶܗ.</VERS>
      <VERS vnumber="28">ܗܳܢܰܘ ܥܰܡܳܐ ܕܰܫܒܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܒܰܫܢܰܬ݂ ܫܒܰܥ ܕܡܰܠܟܽܘܬ݂ܶܗ: ܝܽܘ̈ܕ݂ܳܝܶܐ ܬܠܳܬ݂ܳܐ ܐܰܠܦܺܝ̈ܢ ܘܥܶܣܪܺܝܢ ܘܰܬܠܳܬ݂ܳܐ.</VERS>
      <VERS vnumber="29">ܘܒܰܫܢܰܬ݂ ܬܡܳܢܰܥܶܣܖ̈ܶܐ ܕܡܰܠܟܽܘܬ݂ܶܗ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܫܒܳܐ ܡܶܢ ܐܽܘܪܺܫܠܶܡ ܢܰܦ̈ܫܳܬܳܐ ܬܡܳܢܶܡܳܐܐ: ܘܰܬܠܳܬܝܢ ܘܬܰܪܬܶܝܢ.</VERS>
      <VERS vnumber="30">ܘܒܰܫܢܰܬ݂ ܥܶܣܪܺܝܢ ܘܰܬܠܳܬ ܫܢܺܝ̈ܢ ܕܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ: ܫܒܳܐ ܢܰܒܽܘܙܰܪܕܳܢ ܪܰܒ ܕܰܚ̈ܫܶܐ: ܝܽܘ̈ܕ݂ܳܝܶܐ ܢܰܦ̈ܫܳܬܳܐ ܫܒܰܥܡܳܐܐ ܘܰܐܪܒܥܺܝܢ ܘܚܰܡܶܫ: ܟܽܠܗܶܝܢ ܢܰܦ̈ܫܳܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܫܶܬܡܳܐܐ.</VERS>
      <VERS vnumber="31">ܒܰܫܢܰܬ݂ ܬܠܳܬ݂ܺܝܢ ܘܰܫܒܰܥ ܕܰܫܒܺܝܬܶܗ ܕܝܽܘܝܳܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ: ܒܝܰܪܚܳܐ ܕܰܬܪܶܥܣܰܪ ܒܚܰܡܫܳܐ ܘܥܶܣܪܺܝܢ ܒܶܗ ܒܝܰܪܚܳܐ: ܐܰܪܺܝܡ ܐܽܘܠ ܡܪܽܘܕܳܟ݂ ܡܰܠܟܳܐ ܕܒܳܒܶܠ ܒܫܰܢ̱ܬܳܐ ܕܡܰܠܟܽܘܬ݂ܶܗ: ܒܪܺܝܫܶܗ ܕܝܽܘܝܳܟ݂ܺܝܢ ܡܰܠܟܳܐ ܕܺܝܗܽܘܕ݂ܳܐ: ܘܰܐܦܩܶܗ ܡܶܢ ܒܶܝܬ݂ ܐܰܣܺܝܖ̈ܶܐ.</VERS>
      <VERS vnumber="32">ܘܡܰܠܶܠ ܥܰܡܶܗ ܫܰܦܺܝܖ̈ܳܬ݂ܳܐ ܘܰܐܪܡܺܝ ܟܽܘܪܣܝܶܗ ܠܥܶܠ ܡܶܢ ܟܽܘܖ̈ܣܰܘܳܬ݂ܳܐ ܕܡܰܠ̈ܟܶܐ ܕܺܐܝܬ ܥܰܡܶܗ ܒܒܳܒܶܠ.</VERS>
      <VERS vnumber="33">ܘܚܰܠܶܦ ܠܒܽܘܫ̈ܶܐ ܕܰܐܣܽܘܪܶܗ: ܘܶܐܟܰܠ ܠܰܚܡܳܐ ܩܕ݂ܳܡܰܘܗܝ: ܐܰܡܺܝܢܳܐܺܝܬ݂ ܟܽܠ ܝܰܘ̈ܡܰܝ ܚܰܝܰܘ̈ܗܝ.</VERS>
      <VERS vnumber="34">ܘܰܫܩܳܠܶܗ ܢܳܦܶܩ ܗ̱ܘܳܐ ܡܶܢ ܩܕ݂ܳܡ ܡܰܠܟܳܐ ܕܒܳܒܶܠ ܟܠܽܝܽܘܡ ܐܰܡܺܝܢܳܐܺܝܬ݂: ܥܕ݂ܰܡܳܐ ܠܝܰܘܡܳܐ ܕܡܺܝܬ݂: ܟܽܠܗܽܘܢ ܝܰܘ̈ܡܰܝ ܚܰܝܰܘ̈ܗܝ. </VERS>
    </CHAPTER>
  </BIBLEBOOK>
  <BIBLEBOOK bname="Lamentations" bnumber="25" bsname="Lam">
    <CHAPTER cnumber="1">
      <VERS vnumber="1">ܐܰܝܟܰܢܳܐ ܝܶܬ݂ܒܰܬ݂ ܒܰܠܚܽܘ̈ܕܶܝܗ̇ ܡܕܺܝܢ̱ܬܳܐ ܣܰܓܝܐܰܬ݂ ܒܥܰܡܳܐ: ܗܘܳܬ݂ ܐܰܝܟ݂ ܐܰܪܡܰܠܬ݂ܳܐ ܣܰܓܺܝܐܰܬ ܒܥܰܡ̈ܡܶܐ: ܪܺܝܫܳܐ ܕܰܡܕ݂ܺܝ̈ܢܳܬ݂ܳܐ ܗܘܳܬ݂ ܠܡܰܕܰܐܬ݂ܳܐ.</VERS>
      <VERS vnumber="2">ܒ: ܒܟ݂ܳܬ݂ ܒܠܺܠܝܳܐ ܘܕܶܡ̈ܥܶܝܗ̇ ܫ̣ܚܶܠ̈ܝ ܥܰܠ ܦܰܟܶܝ̈ܗ̇: ܘܠܰܝܬ ܠܳܗ̇ ܡܒܰܝܐܳܢܳܐ ܡܶܢ ܟܽܠܗܽܘܢ ܖ̈ܳܚܡܶܝܗ̇. ܟܽܠܗܽܘܢ ܖ̈ܳܚܡܶܝܗ̇ ܕܰܓܶܠܘ ܒܳܗ̇ ܘܰܗܘܰܘ ܠܳܗ̇ ܒܥܶܠܕܒܳܒ̈ܶܐ.</VERS>
      <VERS vnumber="3">ܓ: ܓܰܠܝܰܬ݂ ܝܺܗܽܘܕ݂ܳܐ ܡܶܢ ܫܽܘܥܒܳܕ݂ܳܐ ܘܡܶܢ ܣܽܘܓܰܐܬ݂ ܥܰܒܕܽܘܬ݂ܳܐ: ܗܺܝ ܝܶܬ݂ܒܰܬ݂ ܒܶܝܬ݂ ܥܰܡ̈ܡܶܐ: ܘܠܳܐ ܐܶܫܟܚܰܬ݂ ܠܳܗ̇ ܢܝܳܚܳܐ: ܟܽܠܗܽܘܢ ܖ̈ܳܕ݂ܽܘܦܶܝܗ̇ ܐܰܕܪܟ݂ܽܘܗ̇ ܒܶܝܬ݂ ܐܽܘܠܨܳܢܳܐ.</VERS>
      <VERS vnumber="4">ܕ: ܐܽܘܖ̈ܚܳܬ݂ܳܗ̇ ܕܨܶܗܝܽܘܢ ܒܶܐܒܠܳܐ: ܡܶܢ ܒܠܰܝ ܕܳܐܬܶܝܢ ܠܥܰܕ݂ܥܺܐܕ݂ܳܐ: ܟܽܠܗܽܘܢ ܬܰܖ̈ܥܶܝܗ̇ ܨܕܶܝܢ: ܘܟܳܗܢܶܝ̈ܗ̇ ܡܶܬܬܰܢܚܺܝܢ: ܘܰܒܬܽܘ̈ܠܳܬ݂ܳܗ̇ ܡܡܰܟܟ݂ܳܢ: ܘܗܺܝ ܡܰܪܺܝܪ ܠܳܗ̇.</VERS>
      <VERS vnumber="5">ܗ: ܗܘܰܘ ܐܳܠܽܘܨܶܝ̈ܗ̇ ܠܪܺܝܫ: ܘܰܒܥܶܠܕܒܳܒܶܝ̈ܗ̇ ܫܠܺܝܘ: ܡܶܛܽܠ ܕܡܳܪܝܳܐ ܡܰܟܟ݂ܳܗ̇ ܥܰܠ ܣܽܘܓܰܐܬ ܚܛܳܗܶܝ̈ܗ̇: ܘܝܰܠܽܘܕܶܝ̈ܗ̇ ܐܶܙܰܠܘ ܒܫܶܒܝܳܐ ܩܕ݂ܳܡ ܐܳܠܽܘܨܳܐ.</VERS>
      <VERS vnumber="6">ܘ: ܘܰܢ̣ܦܰܩ ܡܶܢ ܒܰܪܬ݂ ܨܶܗܝܽܘܢ ܟܽܠܶܗ ܗܶܕ݂ܪܳܗ̇: ܗܘܰܘ ܪܰܘܖ̈ܒܳܢܶܝܗ̇ ܐܰܝܟ݂ ܐܰܝ̈ܠܶܐ: ܘܠܳܐ ܐܶܫܟܰܚܘ ܡܰܪܥܺܝܬ݂ܳܐ: ܘܶܐܙܰܠܘ ܕܠܳܐ ܚܰܝܠܳܐ ܩܕ݂ܳܡ ܪܳܕ݂ܽܘܦܳܐ.</VERS>
      <VERS vnumber="7">ܙ: ܐܶܬܕܰܟ݂ܪܰܬ݂ ܐܽܘܪܺܫܠܶܡ ܝܰܘ̈ܡܰܝ ܫܽܘܥܒܳܕ݂ܳܗ̇ ܘܡܰܪܕܽܘܬ݂ܳܗ̇: ܘܟܽܠܗܶܝܢ ܖ̈ܓܺܝܓܳܬܳܗ̇ ܕܰܗܘܰܝ̈ ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ: ܟܰܕ݂ ܢܦܰܠ ܥܰܡܳܗ̇ ܒܝܰܕ݂ ܐܳܠܽܘܨܳܐ ܘܠܰܝܬ ܠܳܗ̇ ܡܥܰܕܪܳܢܳܐ: ܚܙܰܐܗ̇ ܐܳܠܽܘ̈ܨܶܝܗ̇ ܘܰܓܚܶܟ݂ܘ ܥܰܠ ܬܒܳܪܳܗ̇.</VERS>
      <VERS vnumber="8">ܚ: ܚܛܳܗܳܐ ܚܛܳܬ݂ ܐܽܘܪܺܫܠܶܡ: ܡܶܛܽܠ ܗܳܢܳܐ ܗܘܳܬ݂ ܢܶܕܬ݂ܳܐ: ܟܽܠܗܽܘܢ ܡܝܰܩܖ̈ܳܢܶܝܗ̇ ܨܰܥܪܽܘܗ̇ ܡܶܛܽܠ ܕܰܚܙܰܘ ܦܽܘܪܣܳܝܳܗ̇: ܐܳܦ ܗܺܝ ܐܶܬܬܰܢܚܰܬ݂: ܘܗܶܦܟܰܬ݂ ܠܒܶܣܬܪܳܗ̇.</VERS>
      <VERS vnumber="9">ܛ: ܛܰܡܽܐܘܬ݂ܳܗ̇ ܒܰܫܦܽܘ̈ܠܶܝܗ̇ ܘܠܳܐ ܐܶܬܕܰܟ݂ܪܰܬ݂ ܚܰܪܬ݂ܳܗ̇: ܘܢܶܚܬܰܬ݂ ܬܶܫܒܽܘܚܬܳܗ̇ ܘܠܰܝܬ ܠܳܗ̇ ܡܒܰܝܐܢܳܐ. ܚܙܺܝ ܡܳܪܝܳܐ ܫܽܘܥܒܳܕ݂ܝ ܕܶܐܬܬܪܺܝܡ ܒܥܶܠܕܒܳܒܳܐ.</VERS>
      <VERS vnumber="10">ܝ: ܐܺܝ̈ܕܰܘܗܝ ܦܪܰܣ ܐܳܠܽܘܨܳܐ ܥܰܠ ܟܽܠܗܶܝܢ ܖ̈ܓܺܝܓܳܬܳܗ̇: ܘܰܚܙܺܝ݀ܬ݂ ܥܰܡ̈ܡܶܐ ܕܥܰܠܘ ܠܡܰܩܕܫܳܟ݂: ܕܦ̣ܰܩܶܕܬ ܕܠܳܐ ܢܶܥܠܽܘܢ ܒܰܟ݂ܢܽܘܫܬܳܟ݂.</VERS>
      <VERS vnumber="11">ܟܟ: ܟܽܠܶܗ ܥܰܡܳܐ ܡܶܬܬܰܢܚܺܝܢ ܘܒܳܥܶܝܢ ܠܰܚܡܳܐ: ܝܰܗܒܘ ܪܶܓܰܬ݂ܗܽܘܢ ܒܡܶܐܟܽܘܠܬܳܐ ܠܡܰܦܢܳܝܽܘ ܢܰܦܫܳܐ: ܚܙܺܝ ܡܳܪܝܳܐ ܘܚܽܘܪ ܕܰܗܘܺܝܬ ܙܰܠܺܝܠܬ݂ܳܐ.</VERS>
      <VERS vnumber="12">ܠ: ܠܳܐ ܠܟ݂ܽܘܢ ܟܽܠ ܥܳܒܖ̈ܰܝ ܐܽܘܪܚܳܐ: ܐܶܣܬܰܟܰܠܘ ܘܰܚܙܰܘ: ܐܶܢ ܐܺܝܬ݂ ܟܺܐܒܳܐ ܐܰܝܟ݂ ܟܺܐܒܝ ܕܰܥ̣ܒܰܕ݂ ܠܺܝ ܡܳܪܝܳܐ: ܘܡܰܟܟ݂ܰܢܝ ܡܳܪܝܳܐ ܒܝܰܘܡܳܐ ܕܚܶܡܬ݂ܳܐ ܕܪܽܘܓ݂ܙܶܗ.</VERS>
      <VERS vnumber="13">ܡ: ܡܶܢ ܡܪܰܘܡܳܐ ܫܰܕܰܪ ܢܽܘܪܳܐ ܒܓܰܖ̈ܡܰܝ ܘܰܐܚܬܰܢܝ: ܦ̣ܪܰܣ ܡܨܺܝܕ݂ܬ݂ܳܐ ܠܖ̈ܶܓܠܰܝ ܘܰܐܗܦܟܰܢܝ ܠܒܶܣܬܰܪܝ: ܘܝܰܗܒܰܢܝ ܠܚܰܪܒܳܐ ܘܟ݂ܽܠܝܽܘܡ ܕܳܘܝܳܐ ܐ̱ܢܳܐ.</VERS>
      <VERS vnumber="14">ܢܢ: ܐܶܬܬܥܺܝܪܘ ܥܠܰܝ ܚܛܳܗܰܝ̈: ܘܒܺܐܝ̈ܕܰܘܗܝ ܐܶܣܬܪܶܓܘ ܢܺܝܖ̈ܰܘܗܝ ܥܰܠ ܨܰܘܪܝ: ܘܶܐܬ݂ܟܪܰܗ ܚܰܝܠܝ ܘܰܐܫܠܡܰܢܝ ܡܳܪܝܳܐ ܒܺܐܝܕ݂ܳܐ ܕܡܶܢ ܕܠܳܐ ܡܰܨܝܳܐ ܐ̱ܢܳܐ ܚܰܝܠܶܗ.</VERS>
      <VERS vnumber="15">ܣ: ܟܒܰܫ ܟܽܠܗܽܘܢ ܥܰܫܺܝ̈ܢܰܝ ܡܳܪܝܳܐ ܒܓ݂ܰܘܝ: ܩ̣ܪܳܐ ܥܠܰܝ ܥܰܕ݂ܥܺܐܕ݂ܳܐ ܠܡܰܘܒܳܕ݂ܽܘ ܓܰܕܽܘ̈ܕܰܝ: ܡܰܥܨܰܪܬ݂ܳܐ ܕܳܫ̣ ܡܳܪܝܳܐ ܠܰܒܬܽܘܠܬܳܐ ܒܰܪܬ݂ ܝܺܗܽܘܕ݂ܳܐ.</VERS>
      <VERS vnumber="16">ܥ: ܥܰܠ ܗܳܠܶܝܢ ܒܳܟ݂ܝܳܐ ܐ̱ܢܳܐ ܘܥܰܝ̈ܢܰܝ ܡܰܖ̈ܕܝܳܢ ܡܰܝ̈ܳܐ: ܕܰܐܪܚܶܩ ܡܶܢܝ ܡܒܰܝܐܳܢܳܐ ܡܰܦܢܶܐ ܢܰܦܫܝ. ܗܘܰܘ ܒܢܰܝ̈ ܫܰܩܡܺܝܢ: ܡܶܛܽܠ ܕܰܥܫܶܢ ܒܥܶܠܕܒܳܒܳܐ.</VERS>
      <VERS vnumber="17">ܦ: ܦܶܪܣܰܬ݂ ܨܶܗܝܽܘܢ ܐܺܝ̈ܕܶܝܗ̇ ܘܠܰܝܬ ܠܳܗ̇ ܡܒܰܝܰܐܢܳܐ: ܦ̣ܩܰܕ݂ ܡܳܪܝܳܐ ܥܰܠ ܝܰܥܩܽܘܒ ܘܚܰܕ݂ܪܽܘܗܝ ܐܳܠܽܘܨܰܘ̈ܗܝ: ܗܘܳܬ݂ ܐܽܘܪܺܫܠܶܡ ܢܶܕܬ݂ܳܐ ܒܰܝܢܳܬ݂ܗܽܘܢ.</VERS>
      <VERS vnumber="18">ܨ: ܙܰܕܺܝܩ ܗ̱ܘ ܡܳܪܝܳܐ ܕܠܶܗ ܡܰܪܡܪܶܬ݂: ܫܡܰܥܘ ܟܽܠܟܽܘܢ ܥܰܡ̈ܡܶܐ ܘܰܚܙܰܘ ܟܺܐܒܝ: ܒܬܽܘ̈ܠܳܬܝ ܘܓܰܕܽܘ̈ܕܰܝ ܐܶܙܰܠܘ ܒܫܶܒܝܳܐ.</VERS>
      <VERS vnumber="19">ܩ: ܩܪܺܝ݀ܬ݂ ܠܖ̈ܳܚܡܰܝ ܘܗܶܢܽܘܢ ܢܰܟ݂ܠܽܘܢܝ: ܟܳܗ̈ܢܰܝ ܘܩܰܫܺܝ̈ܫܰܝ ܣܳܦ̣ܘ ܒܓ݂ܰܘ: ܕܰܒ̣ܥܰܘ ܠܗܽܘܢ ܡܶܐܟܽܘܠܬܳܐ ܕܢܰܦܢܽܘܢ ܢܰܦܫܗܽܘܢ ܘܠܳܐ ܐܶܫܟܰܚܘ.</VERS>
      <VERS vnumber="20">ܪ: ܚܙܺܝ ܡܳܪܝܳܐ: ܕܥܳܩܰܬ݂ ܠܺܝ: ܘܰܡܥܰܝ̈ ܐܶܬ݂ܕܰܠܰܚܘ ܐܶܬ݂ܗܦܶܟ݂ ܠܶܒܝ ܒܓ݂ܰܘܝ: ܡܶܛܽܠ ܕܰܡܡܰܪܡܳܪܽܘ ܡܰܪܡܪܶܬ݂ ܡܶܢ ܠܒܰܪ ܐܰܘܒܕܰܬ݂ ܚܰܪܒܳܐ: ܘܕܰܒܒܰܝܬܳܐ ܡܰܘܬܳܐ.</VERS>
      <VERS vnumber="21">ܫ: ܫ̣ܡܰܥ ܕܡܶܬܬܰܢܚܳܐ ܐ̱ܢܳܐ: ܘܠܰܝܬ ܠܺܝ ܡܒܰܝܐܳܢܳܐ. ܟܽܠܗܽܘܢ ܒܥܶܠܕܒܳܒܰܝ̈ ܫܡ̣ܰܥܘ ܒܒܺܝܫܬܝ: ܘܰܚܕ݂ܺܝܘ ܕܰܐܢܬ ܥ̣ܒܰܕܬ ܠܺܝ: ܐܰܝܬ݂ܳܐ ܝܰܘܡܳܐ ܕܰܩ̣ܪܰܝܬ ܘܢܶܗܘܽܘܢ ܐܰܟ݂ܘܳܬ݂ܝ.</VERS>
      <VERS vnumber="22">ܬ: ܬܶܥܽܘܠ ܟܽܠܳܗ̇ ܒܺܝܫܽܘܬ݂ܗܽܘܢ ܩܕ݂ܳܡܰܝܟ: ܛܰܪܶܦ ܐܶܢܽܘܢ ܐܰܝܟܰܢܳܐ ܕܛܰܪܶܦܬܳܢܝ ܥܰܠ ܟܽܠܗܽܘܢ ܚܛܳܗܰܝ̈: ܡܶܛܽܠ ܕܰܣ̈ܓܺܝ ܬܶܢ̈ܚܳܬ݂ܝ ܘܠܶܒܝ ܕܳܘܶܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܐ: ܐܰܝܟܰܢܳܐ ܐܰܥܺܝܒ ܡܳܪܝܳܐ ܒܪܽܘܓ݂ܙܶܗ ܠܒܰܪܬ݂ ܨܶܗܝܽܘܢ: ܐܰܪܡܺܝ ܡܶܢ ܫܡܰܝܳܐ ܠܰܐܪܥܳܐ ܬܶܫܒܽܘܚܬܶܗ ܕܺܝܣܪܳܐܶܝܠ: ܘܠܳܐ ܐܶܬܕܟܰܪ ܟܽܘܒܫܳܐ ܕܖ̈ܶܓ݂ܠܰܘܗܝ ܒܝܰܘܡܳܐ ܕܚܶܡܬ݂ܳܐ ܕܪܽܘܓ݂ܙܶܗ.</VERS>
      <VERS vnumber="2">ܒ: ܛܰܒܰܥ ܡܳܪܝܳܐ ܘܠܳܐ ܚܳܣ ܠܟܽܠܳܗ̇ ܕܰܝܪܶܗ ܕܝܰܥܩܽܘܒ: ܣ̣ܚܰܦ ܒܚܶܡܬܶܗ ܠܟܰܪܟ݂ܳܐ ܕܒܰܪܬ݂ ܝܺܗܽܘܕ݂ܳܐ: ܐܰܪܡܺܝ ܥܰܠ ܐܰܪܥܳܐ ܩܛܺܝ̈ܠܶܝܗ̇ ܡܰܠܟܶܝ̈ܗ̇ ܘܪܰܘܖ̈ܒܳܢܶܝܗ̇.</VERS>
      <VERS vnumber="3">ܓ: ܓܕܰܡ ܒܚܶܡܬ݂ܳܐ ܕܪܽܘܓ݂ܙܶܗ ܟܽܠܳܗ̇ ܩܰܪܢܶܗ ܕܺܝܣܪܳܐܶܝܠ: ܐܰܗܦܶܟ݂ ܝܰܡܺܝܢܶܗ ܠܒܶܣܬܪܶܗ ܡܶܢ ܩܕ݂ܳܡ ܒܥܶܠܕܒܳܒܳܐ: ܘܰܫ̣ܒܰܩ ܢܽܘܪܳܐ ܒܝܰܥܩܽܘܒ: ܘܫܰܠܗܶܒܺܝܬ݂ܳܐ ܐܶܟ݂ܠܰܬ݂ ܐܺܝܕ݂ܰܘ̈ܗܝ.</VERS>
      <VERS vnumber="4">ܕ: ܡ̣ܠܳܐ ܩܶܫܬܶܗ ܐܰܝܟ݂ ܐܳܠܽܘܨܳܐ: ܐܰܩܺܝܡ ܝܰܡܺܝܢܶܗ ܐܰܝܟ݂ ܒܥܶܠܕܒܳܒܳܐ: ܘܩܰܛܶܠ ܟܽܠ ܪܶܓܰܬ݂ ܥܰܝ̈ܢܶܐ ܒܡܰܫܟܢܳܐ ܕܒܰܪܬ݂ ܨܶܗܝܽܘܢ: ܘܶܐܫܰܕ݂ ܐܰܝܟ݂ ܢܽܘܪܳܐ ܪܽܘܓ݂ܙܶܗ.</VERS>
      <VERS vnumber="5">ܗ: ܗܘܳܐ ܡܳܪܝܳܐ ܒܥܶܠܕܒܳܒܳܐ ܘܛܰܒܥܶܗ ܠܺܝܣܪܳܐܶܝܠ: ܘܛܰܒܰܥ ܟܽܠܗܶܝܢ ܣܳܚܖ̈ܳܬܶܗ ܘܚܰܒܶܠ ܟܰܖ̈ܟ݂ܰܘ̈ܗܝ. ܘܰܐܣܓܺܝ ܒܒܰܪܬ݂ ܝܺܗܽܘܕ݂ܳܐ ܬܽܘܢܳܝܳܐ ܐܘܠ̈ܝܳܬ݂ܳܐ.</VERS>
      <VERS vnumber="6">ܘ: ܘܰܥ̣ܩܰܪ ܐܰܝܟ݂ ܓܰܢܬ݂ܳܐ ܡܛܰܠܬ݂ܳܗ̇: ܘܚܰܒܶܠ ܥܰܕ݂ܥܺܐܕܶܝ̈ܗ̇: ܘܰܐܛܥܺܝ ܡܳܪܝܳܐ ܡܶܢ ܨܶܗܝܽܘܢ ܥܰܕ݂ܥܺܐܕ݂̈ܶܐ ܘܫܰܒܬ݂ܳܐ: ܘܰܐܣܠܺܝ ܒܚܶܡܬ݂ܳܐ ܕܪܽܘܓ݂ܙܶܗ ܡܰܠ̈ܟܶܐ ܘܟܳܗ̈ܢܶܐ.</VERS>
      <VERS vnumber="7">ܙܙ: ܛ̣ܥܳܐ ܡܳܪܝܳܐ ܡܰܩܕܫܶܗ: ܘܰܐܣܠܺܝ ܡܰܕ݂ܒܚܶܗ: ܘܰܐܫܠܶܡ ܒܺܐܝܕ݂ܳܐ ܕܰܒܥܶܠܕܒܳܒ̈ܶܐ ܫܽܘܖ̈ܶܐ ܕܣܳܚܖ̈ܳܬ݂ܳܗ̇: ܩܳܠܳܐ ܝ̣ܰܗܒܘ ܒܒܰܝܬܶܗ ܕܡܳܪܝܳܐ ܐܰܝܟ݂ ܕܰܒܝܰܘܡܳܐ ܕܥܰܕ݂ܥܺܐܕ݂ܳܐ.</VERS>
      <VERS vnumber="8">ܚ: ܐܶܬ݂ܚܰܫܰܒ ܡܳܪܝܳܐ ܠܰܡܚܰܒܳܠܽܘ ܫܽܘܖ̈ܶܐ ܕܒܰܪܬ݂ ܨܶܗܝܽܘܢ: ܐܰܪܡܺܝ ܚܽܘܛܳܐ ܘܠܳܐ ܐܰܗܦܶܟ݂ ܐܺܝܕ݂ܶܗ ܡܶܢ ܛܽܘܒܳܥܳܗ̇: ܘܰܐܘܬܶܒ ܒܶܐܒܠܳܐ ܚܰܝܠܳܗ̇: ܘܫܽܘܖ̈ܶܝܗ̇ ܐܰܟܚܕ݂ܳܐ ܨܕ݂ܺܝܘ.</VERS>
      <VERS vnumber="9">ܛ: ܛܰܒܰܥܘ ܒܰܐܪܥܳܐ ܬܰܖ̈ܥܶܝܗ̇: ܐܰܘܒܶܕ݂ܘ ܘܬܰܒܰܪܘ ܣܽܘܟܖ̈ܶܝܗ̇: ܡܰܠ̈ܟܶܝܗ̇ ܘܪܰܘܖ̈ܒܳܢܶܝܗ̇ ܒܥܰܡ̈ܡܶܐ: ܠܰܝܬ ܢܳܡܽܘܣܳܐ: ܘܳܐܦ ܢܒܺܝܶܝ̈ܗ̇ ܠܳܐ ܐܶܫ̣ܟܰܚܘ ܚܶܙܘܳܐ ܡܶܢ ܡܳܪܝܳܐ.</VERS>
      <VERS vnumber="10">ܝ: ܝܺܬܶܒܘ ܒܰܐܪܥܳܐ ܘܰܫܬܶܩܘ ܩܰܫܺܝ̈ܫܶܐ ܕܒܰܪܬ݂ ܨܶܗܝܽܘܢ: ܐܰܪܡܺܝܘ ܥܰܦܪܳܐ ܒܖ̈ܺܝܫܰܝܗܽܘܢ ܘܶܐܬ݂ܟܒܶܢܘ ܣܰܩ̈ܶܐ: ܣ̣ܡܰܟ݂̈ܝ ܠܰܐܪܥܳܐ ܖ̈ܺܝܫܰܝܗܶܝܢ ܒܬܽܘ̈ܠܳܬܳܐ ܕܽܐܘܪܺܫܠܶܡ.</VERS>
      <VERS vnumber="11">ܟܟ: ܚ̣ܫܶܟ݂̈ܝ ܒܕܶܡ̈ܥܶܐ ܥܰܝ̈ܢܰܝ ܘܶܐܬ݂ܕܰܠܰܚܘ ܡܥܰܝ̈: ܐܶܬ݂ܗܦܶܟ݂ ܠܰܐܪܥܳܐ ܐܺܝܩܳܪܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ: ܟܰܕ݂ ܐܶܬܛܰܪܰܦܘ ܛܠܳܝ̈ܶܐ ܘܝܰܠܽܘ̈ܕܶܐ ܒܫܽܘܩܶܝ̈ܗ̇ ܕܰܩܪܺܝܬ݂ܳܐ.</VERS>
      <VERS vnumber="12">ܠ: ܠܶܐܡ̈ܗܳܬ݂ܗܽܘܢ ܐܳܡܪܺܝܢ: ܐܰܝܟܰܘ ܥܒܽܘܪܳܐ ܘܚܰܡܪܳܐ ܘܡܶܫܚܳܐ: ܟܰܕ݂ ܐܶܬܛܰܪܰܦܘ ܐܰܝܟ݂ ܩܛܺܝ̈ܠܶܐ ܒܫܽܘܩܶܝ̈ܗ̇ ܕܰܩܪܺܝܬ݂ܳܐ: ܟܰܕ݂ ܐܶܬ݂ܐܫܶܕ݂̈ܝ ܢܰܦ̈ܫܳܬ݂ܗܽܘܢ ܒܥܽܘܒܳܐ ܕܶܐܡ̈ܗܳܬ݂ܗܽܘܢ.</VERS>
      <VERS vnumber="13">ܡ: ܡܳܢܳܐ ܐܶܣܗܕܶܟ݂ܝ ܘܰܠܡܰܢ ܐܶܕܰܡܶܐ ܠܶܟ݂ܝ ܒܰܪܬ݂ ܐܽܘܪܺܫܠܶܡ: ܡܰܢ ܐܶܦܰܚܶܡ ܠܶܟ݂ܝ ܘܶܐܒܰܝܐܶܟ݂ܝ ܒܬܽܘܠܬܳܐ ܒܰܪܬ݂ ܨܶܗܝܽܘܢ: ܕܰܣܓܺܝ ܐܰܝܟ݂ ܝܰܡܳܐ ܬܒܳܪܶܟ݂ܝ ܡܰܢܽܘ ܢܶܣܟܽܘܪ.</VERS>
      <VERS vnumber="14">ܢܢ: ܢܒܺܝܰܝ̈ܟܝ ܚ̣ܙܰܘ ܠܶܟ݂ܝ ܕܰܓܳܠܽܘܬ݂ܳܐ ܘܡܰܛܥܝܳܢܽܘܬ݂ܳܐ: ܘܠܳܐ ܓܠܰܘ ܠܶܟ݂ܝ ܥܰܠ ܚܛܳܗܰܝ̈ܟܝ ܕܰܬܬܽܘܒܺܝܢ. ܘܰܐܗܦܶܟ݂ ܫܒܺܝܬܶܟ݂ܝ: ܘܰܚܙܰܘ ܠܶܟ݂ܝ ܢܒܺܝܰܘ̈ܳܬ݂ܳܐ ܕܰܓܳܠ̈ܳܬ݂ܳܐ ܘܡܰܛܥܝܳܢ̈ܝܳܬ݂ܳܐ.</VERS>
      <VERS vnumber="15">ܣ: ܛܰܪܶܦܘ ܥܠܰܝܟܝ ܐܺܝܕܰܝ̈ܗܽܘܢ ܟܽܠ ܥܳܒܖ̈ܰܝ ܐܽܘܪܚܳܐ: ܐܰܫܪܶܩܘ ܘܰܐܢܺܝܕ݂ܘ ܖ̈ܺܝܫܰܝܗܽܘܢ ܥܰܠ ܒܰܪܬ݂ ܐܽܘܪܺܫܠܶܡ: ܘܶܐܡܰܪܘ: ܗܳܕܳܐ ܗ̱ܝ ܩܪܺܝܬ݂ܳܐ ܕܳܐܡܪܺܝܢ ܗܘܰܘ ܓܡܺܝܪܰܬ݂ ܫܽܘܦܪܳܐ ܘܚܰܕܽܘܬ݂ܳܐ ܕܟܽܠܳܗ̇ ܐܰܪܥܳܐ.</VERS>
      <VERS vnumber="16">ܥ:ܥ̣ܒܰܕ݂ ܡܳܪܝܳܐ ܡܶܕܶܡ ܕܶܐܬ݂ܚܰܫܰܒ: ܘܫܰܡ̣ܠܺܝ ܡܶܠܬܶܗ: ܐܰܝܟ݂ ܕܰܦ̣ܩܰܕ݂ ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ: ܣܰܚܦܳܗ̇ ܘܠܳܐ ܚܳܣ: ܘܰܐܚܕܺܝ ܥܠܰܝܟܝ ܒܥܶܠܕܒܳܒ̈ܶܐ: ܘܰܐܪܺܝܡ ܩܰܪܢܳܐ ܕܳܐܠܽܘܨܰܝ̈ܟܝ.</VERS>
      <VERS vnumber="17">ܦ: ܦܬܰܚܘ ܥܠܰܝܟܝ ܦܽܘܡܗܽܘܢ ܟܽܠܗܽܘܢ ܒܥܶܠܕܒܳܒܰܝ̈ܟܝ: ܐܰܫܪܶܩܘ ܘܚܰܪܶܩܘ ܫܶܢܰܝ̈ܗܽܘܢ: ܘܳܐܡܪܺܝܢ ܒܠܰܥܢܳܗ̇: ܒܪܰܡ ܗܳܢܰܘ ܝܰܘܡܳܐ ܕܣܰܟܺܝܢ: ܐܶܫܟܰܚܢ ܘܰܚܙܰܝܢ.</VERS>
      <VERS vnumber="18">ܨ: ܓܥܳܐ ܠܶܒܗܽܘܢ ܠܘܳܬ݂ ܡܳܪܝܳܐ ܕܫܽܘܖ̈ܶܐ ܕܒܰܪܬ݂ ܨܶܗܝܽܘܢ: ܐܰܪܕܳܝ ܐܰܝܟ݂ ܢܰܚܠܳܐ ܕܶܡܥܬܳܐ ܒܺܐܝܡܳܡܳܐ ܘܰܒܠܺܠܝܳܐ: ܠܳܐ ܬܶܬܠܺܝܢ ܠܶܟ݂ܝ ܦܽܘܝܳܓ݂ܳܐ: ܘܠܳܐ ܬܶܫܠܶܐ ܒܳܒܰܬ݂ ܥܰܝܢܶܟ݂ܝ.</VERS>
      <VERS vnumber="19">ܩ: ܩܽܘܡܝ ܫܰܒܰܚܝ ܒܠܺܠܝܳܐ ܒܪܺܝܫ ܡܰܛܰܪܬ݂ܳܐ: ܐܰܫܽܘܕ݂ܝ ܐܰܝܟ݂ ܡܰܝ̈ܳܐ ܠܶܒܟ݂ܝ ܠܽܘܩܒܰܠ ܐܰܦܰܝ̈ ܡܳܪܝܳܐ: ܐܰܪܺܝܡܝ ܠܘܳܬ݂ܶܗ ܐܺܝܕܰܝ̈ܟܝ ܥܰܠ ܢܰܦ̈ܫܳܬܳܐ ܕܝܰܠܽܘܕܰܝ̈ܟܝ: ܕܡܶܬܛܰܪܦܺܝܢ ܠܟܰܦܢܳܐ ܒܪܺܝܫ ܟܽܠܗܽܘܢ ܫܽܘ̈ܩܶܐ:</VERS>
      <VERS vnumber="20">ܪ: ܚܙܺܝ ܡܳܪܝܳܐ ܘܚܽܘܪ ܠܡܳܢ ܥ̣ܒܰܕܬ ܗܳܟܰܢܳܐ: ܐܺܝܢ ܢܶܐܟ݂̈ܠܳܢ ܢܶܫ̈ܶܐ ܦܺܐܖ̈ܰܝܗܶܝܢ ܘܝܰܠܽܘ̈ܕܶܐ ܕܡܶܫܬܰܩܦܺܝܢ: ܐܺܝܢ ܢܶܬ݂ܩܛܶܠ ܒܡܰܫܟܢܶܗ ܕܡܳܪܝܳܐ ܟܳܗܢܳܐ ܘܰܢܒܺܝܳܐ.</VERS>
      <VERS vnumber="21">ܫ: ܫܟܶܒܘ ܥܰܠ ܐܰܪܥܳܐ ܒܫܽܘ̈ܩܶܐ ܛܠܳܝ̈ܶܐ ܘܣܳܒ̈ܶܐ: ܒܬܽܘ̈ܠܳܬܝ ܘܓܰܕܽܘ̈ܕܰܝ ܢ̣ܦܰܠܘ ܒܚܰܪܒܳܐ: ܩ̣ܰܛܶܠܬ ܒܝܰܘܡܳܐ ܕܪܽܘܓ݂ܙܳܟ݂: ܛܰܒܰܚܬ ܘܠܳܐ ܚܳܣܬ.</VERS>
      <VERS vnumber="22">ܬ: ܩܪܰܝܬ ܐܰܝܟ݂ ܝܰܘܡܳܐ ܕܥܰܕ݂ܥܺܐܕ݂ܳܐ ܒܥܶܠܕܒܳܒܰܝ̈ ܡܶܢ ܚܕ݂ܳܪܰܝ: ܘܠܳܐ ܗܘܳܐ ܒܝܰܘܡܳܐ ܕܪܽܘܓ݂ܙܶܗ ܕܡܳܪܝܳܐ ܦܠܺܝܛܳܐ ܘܰܣܪܺܝܕ݂ܳܐ: ܕܫܶܩܠܶܬ݂ ܘܪܰܒܺܝܬ݂ ܒܥܶܠܕܒܳܒܰܝ̈ ܓܰܡܰܪܘ ܐܶܢܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܐ: ܐܺܝܠ ܓܰܢ̱ܒܳܪܳܐ ܚܙܺܝ ܫܽܘܥܒܳܕ݂ܝ: ܒܫܰܒܛܳܐ ܕܪܽܘܓ݂ܙܶܗ.</VERS>
      <VERS vnumber="2">ܠܺܝ ܕܒܰܪ: ܘܗܰܠܟܰܢܝ ܒܚܶܫܽܘܟܳܐ ܘܠܳܐ ܒܢܰܗܺܝܪܳܐ.</VERS>
      <VERS vnumber="3">ܒܪܰܡ ܒܺܝ ܢܬܽܘܒ: ܘܢܰܗܦܶܟ݂ ܐܺܝܕ݂ܶܗ ܟܽܠܶܗ ܝܰܘܡܳܐ.</VERS>
      <VERS vnumber="4">ܒ: ܒܰܠܺܝ ܡܶܫܟܝ ܘܒܶܣܪܝ: ܘܬܰܒܰܪ ܓܰܖ̈ܡܰܝ.</VERS>
      <VERS vnumber="5">ܒܢܳܐ ܥܠܰܝ: ܘܰܐܟ݂ܪܟܰܢܝ ܡܶܪܕܳܐ ܘܚܽܘܪܒܳܐ.</VERS>
      <VERS vnumber="6">ܒܚܶܫܽܘܟܳܐ ܐܰܘܬܒܰܢܝ ܐܰܝܟ݂ ܡܺܝܬ݂ܳܐ ܠܥܳܠܰܡ.</VERS>
      <VERS vnumber="7">ܣܳܓ ܒܰܐܦܰܝ̈ ܕܠܳܐ ܐܶܦܽܘܩ: ܘܰܐܥܫܶܢ ܐܰܣܽܘܖ̈ܰܝ.</VERS>
      <VERS vnumber="8">ܘܳܐܦܶܢ ܐܶܒܥܶܐ ܘܶܐܨܰܠܶܐ ܠܳܐ ܫܳܡܰܥ ܨܠܽܘܬ݂ܝ.</VERS>
      <VERS vnumber="9">ܓ: ܣܳܓ ܐܽܘܖ̈ܚܳܬ݂ܝ ܒܟ݂ܽܘ̈ܒܶܐ: ܘܰܫܒܺܝ̈ܠܰܝ ܥܰܩܶܡ.</VERS>
      <VERS vnumber="10">ܕ: ܕܺܐܒܳܐ ܟܰܡܳܢܳܐ ܗܘܳܐ ܠܺܝ: ܘܰܐܪܝܳܐ ܒܛܽܘܫܝܳܐ.</VERS>
      <VERS vnumber="11">ܐܽܘܖ̈ܚܳܬ݂ܝ ܥܰܩܶܡ: ܦܰܫܚܰܢܝ ܘܣܳܡܰܢܝ ܠܰܚܒܳܠܳܐ.</VERS>
      <VERS vnumber="12">ܡ̣ܠܳܐ ܩܶܫܬܶܗ ܘܰܐܩܺܝܡܰܢܝ ܐܰܝܟ݂ ܢܺܝܫܳܐ ܠܓܶܐܖ̈ܶܐ.</VERS>
      <VERS vnumber="13">ܗ: ܗܳܐ ܐܰܥܶܠ ܒܟ݂ܽܘܠ̈ܝܳܬ݂ܝ ܓܶܐܖ̈ܰܘܗܝ.</VERS>
      <VERS vnumber="14">ܗܘܺܝ݀ܬ݂ ܓܽܘܚܟܳܐ ܒܟܽܠܗܽܘܢ ܥܰܡ̈ܡܶܐ: ܘܰܙܡܺܝܖ̈ܳܬ݂ܗܽܘܢ ܟܽܠܶܗ ܝܰܘܡܳܐ.</VERS>
      <VERS vnumber="15">ܐܰܣܒܥܰܢܝ ܡܪܳܖ̈ܶܐ: ܘܰܐܪܘܝܰܢܝ ܓܶܕܕ̈ܶܐ.</VERS>
      <VERS vnumber="16">ܘ: ܘܬܰܒܰܪ ܒܟܺܐܦܳܐ ܫܶܢܰܝ̈: ܘܦܳܠܰܢܝ ܒܩܶܛܡܳܐ.</VERS>
      <VERS vnumber="17">ܘܶܐܬܛܰܥܝܰܬ݂ ܡܶܢ ܫܠܳܡܳܐ ܢܰܦܫܝ: ܘܰܛܥܺܝ݀ܬ݂ ܛܳܒܬܳܐ.</VERS>
      <VERS vnumber="18">ܘܶܐܡܪܶܬ݂ ܕܶܐܒܰܕ݂ܘ ܢܶܨܚܳܢܰܝ̈: ܘܣܰܒܪܝ ܡܶܢ ܡܳܪܝܳܐ.</VERS>
      <VERS vnumber="19">ܙܙ: ܐܶܬܕܰܟ݂ܪ ܫܽܘܥܒܳܕ݂ܝ ܘܡܰܪܕܽܘܬ݂ܝ: ܕܰܡܪܳܖ̈ܶܐ ܘܰܕ݂ܓܶܕܕ̈ܶܐ.</VERS>
      <VERS vnumber="20">ܐܶܬܕܰܟ݂ܪ ܘܰܐܦܢܳܐ ܢܰܦܫܝ ܥܠܰܝ.</VERS>
      <VERS vnumber="21">ܗܳܕܶܐ ܐܰܬܺܝܒ ܥܰܠ ܠܶܒܝ: ܡܶܛܽܠ ܗܳܢܳܐ ܐܶܣܰܟܶܐ ܠܶܗ.</VERS>
      <VERS vnumber="22">ܚ: ܚܶܣܕ݂ܰܘ̈ܗܝ ܕܡܳܪܝܳܐ ܕܠܳܐ ܛܳܠܩܺܝܢ: ܘܠܳܐ ܓܳܡܪܺܝܢ ܖ̈ܰܚܡܰܘܗܝ.</VERS>
      <VERS vnumber="23">ܒܚܽܘܕܳܬ݂ܳܐ ܕܨܰܦܪܳܐ ܣܰܓܺܝܐܳܐ ܗܰܝܡܢܽܘܬܳܟ݂ ܡܳܪܝܳܐ.</VERS>
      <VERS vnumber="24">ܐܶܡܪܰܬ݂ ܢܰܦܫܝ ܡܢܳܬ݂ܝ ܗ̱ܘ. ܡܶܛܽܠ ܗܳܢܳܐ ܐܶܣܰܟܶܐ ܠܶܗ.</VERS>
      <VERS vnumber="25">ܛ: ܛܳܒ ܡܳܪܝܳܐ ܠܡܰܢ ܕܰܡܣܰܟܶܐ ܠܶܗ ܘܰܠܢܰܦܫܳܐ ܕܒܳܥܝܳܐ ܠܶܗ.</VERS>
      <VERS vnumber="26">ܛܳܒ ܠܡܰܢ ܕܰܡܣܰܒܰܪ ܒܩܽܘܫܬܳܐ ܠܦܽܘܪܩܳܢܶܗ ܕܡܳܪܝܳܐ.</VERS>
      <VERS vnumber="27">ܛܳܒ ܠܓܰܒܪܳܐ ܟܰܕ݂ ܢܶܫܩܽܘܠ ܢܺܝܪܳܟ݂ ܒܛܰܠܝܽܘܬܶܗ.</VERS>
      <VERS vnumber="28">ܝ: ܘܢܶܬܶܒ ܒܰܠܚܽܘܕ݂ܰܘܗܝ ܘܢܶܫܬܽܘܩ: ܡܶܛܽܠ ܕܩܰܒܶܠ ܥܠܰܘܗܝ ܢܺܝܪܳܟ݂.</VERS>
      <VERS vnumber="29">ܢܶܬܶܠ ܒܥܰܦܪܳܐ ܦܽܘܡܶܗ ܡܶܛܽܠ ܕܺܐܝܬ ܣܰܒܪܳܐ.</VERS>
      <VERS vnumber="30">ܢܶܬܶܠ ܦܰܟܶܗ ܠܡܰܢ ܕܡܳܚܶܐ ܠܶܗ: ܘܢܶܣܒܰܥ ܚܶܣܕܳܐ.</VERS>
      <VERS vnumber="31">ܟܟ: ܡܶܛܽܠ ܕܠܳܐ ܛܳܥܶܐ ܡܳܪܝܳܐ ܠܥܳܠܰܡ.</VERS>
      <VERS vnumber="32">ܐܶܠܳܐ ܡܡܰܟܶܟ݂ ܘܰܡܪܰܚܶܡ: ܐܰܝܟ݂ ܣܽܘܓܰܐܬ݂ ܖ̈ܰܚܡܰܘܗܝ.</VERS>
      <VERS vnumber="33">ܡܶܛܽܠ ܕܠܳܐ ܥܳܢܶܐ ܡܶܢ ܠܶܒܶܗ: ܘܰܡܡܰܟܶܟ݂ ܒܢܰܝ̈ ܓܰܢ̱ܒܳܖ̈ܶܐ.</VERS>
      <VERS vnumber="34">ܠ: ܠܰܡܟܰܒܳܫܽܘ ܬܚܶܝܬ݂ ܖ̈ܶܓ݂ܠܰܘܗܝ ܟܽܠܗܽܘܢ ܐܰܣܺܝܖ̈ܶܐ ܕܰܐܪܥܳܐ.</VERS>
      <VERS vnumber="35">ܠܡܶܨܠܳܐ ܕܺܝܢܳܐ ܕܓܰܒܪܳܐ ܠܽܘܩܒܰܠ ܐܰܦܰܝ̈ ܥܶܠܳܝܳܐ.</VERS>
      <VERS vnumber="36">ܠܰܡܚܰܝܳܒܽܘ ܒܰܪܢܳܫܳܐ ܒܕܺܝܢܶܗ ܡܳܪܝܳܐ ܠܳܐ ܚܳܙܶܐ.</VERS>
      <VERS vnumber="37">ܡ: ܡܰܢܽܘ ܗܳܢܳܐ ܕܶܐܡܰܪ ܘܰܗܘܳܐ: ܕܡܳܪܝܳܐ ܠܳܐ ܦܩܰܕ݂.</VERS>
      <VERS vnumber="38">ܡܶܢ ܦܽܘܡܶܗ ܕܥܶܠܳܝܳܐ ܠܳܐ ܢܳܦ̈ܩܳܢ ܒܺܝ̈ܫܳܬ݂ܳܐ ܘܛܳܒ̈ܳܬܳܐ.</VERS>
      <VERS vnumber="39">ܡܳܢܳܐ ܡܶܬ݂ܚܰܫܰܒ ܒܰܪܢܳܫܳܐ ܕܚܰܝ: ܘܓܰܒܪܳܐ ܥܰܠ ܚܛܳܗܰܘ̈ܗܝ.</VERS>
      <VERS vnumber="40">ܢܢ: ܢܶܒܨܶܐ ܐܽܘܖ̈ܚܳܬܰܢ ܘܢܶܒܕܽܘܩ: ܘܢܶܬ݂ܦܢܶܐ ܠܘܳܬ݂ ܡܳܪܝܳܐ.</VERS>
      <VERS vnumber="41">ܢܶܫܩܽܘܠ ܠܶܒܰܝ̈ܢ ܥܰܠ ܐܺܝܕܰܝ̈ܢ ܠܘܳܬ݂ ܐܰ‌ܠܳܗܳܐ ܠܰܫܡܰܝܳܐ. </VERS>
      <VERS vnumber="42">ܚܢܰܢ ܐܰܥܠܺܝܢ ܘܡܰܪܡܰܪܢܳܟ݂: ܘܰܐܢ̱ܬ ܠܳܐ ܫܒܰܩܬ.</VERS>
      <VERS vnumber="43">ܣ: ܛܰܠܶܠܬ ܒܪܽܘܓ݂ܙܳܟ݂ ܘܰܪܕܰܦܬܳܢ: ܘܩܰܛܶܠܬ ܘܠܳܐ ܚܳܣܬ. </VERS>
      <VERS vnumber="44">ܛܰܠܶܠܬ ܒܰܥܢܳܢܳܟ݂: ܘܰܐܥ̣ܒܰܪܬ ܨܠܽܘܬܰܢ.</VERS>
      <VERS vnumber="45">ܥܩܺܝܖ̈ܶܐ ܘܡܰܣ̈ܠܰܝܳܐ ܥ̣ܒܰܕܬܳܢ ܒܶܝܬ݂ ܥܰܡ̈ܡܶܐ.</VERS>
      <VERS vnumber="46">ܥ: ܥܰܝܢܝ ܕܳܡܥܳܐ ܘܠܳܐ ܫܳܠܝܳܐ: ܡܶܢ ܕܠܰܝܬ ܦܽܘܝܳܓ݂ܳܐ.</VERS>
      <VERS vnumber="47">ܥܕ݂ܰܡܳܐ ܕܰܢܕ݂ܺܝܩ ܘܢܶܚܙܶܐ ܡܳܪܝܳܐ ܡܶܢ ܫܡܰܝܳܐ.</VERS>
      <VERS vnumber="48">ܥܰܝܢܝ ܐܶܬܛܰܪܦܰܬ݂ ܥܰܠ ܢܰܦܫܝ: ܡܶܢ ܟܽܠܗܶܝܢ ܒ̈ܢܳܬ݂ ܩܽܘܖ̈ܝܳܐ ܕܺܝܠܝ.</VERS>
      <VERS vnumber="49">ܦ: ܦܬܰܚܘ ܥܠܰܝܢ ܦܽܘܡܗܽܘܢ ܟܽܠܗܽܘܢ ܒܥܶܠܕܒܳܒܰܝ̈ܢ. </VERS>
      <VERS vnumber="50">ܕܶܚܠܬ݂ܳܐ ܘܙܰܘܥܬ݂ܳܐ ܗܘܳܬ݂ ܠܰܢ ܓܽܘܡܳܨܳܐ ܘܰܬܒܳܪܳܐ.</VERS>
      <VERS vnumber="51">ܬܰܦ̈ܶܐ ܕܡܰܝ̈ܳܐ ܐܰܖ̈ܕܺܝ ܥܰܝ̈ܢܰܝ ܥܰܠ ܬܒܳܪܳܗ̇ ܕܒܰܪܬ݂ ܥܰܡܝ.</VERS>
      <VERS vnumber="52">ܨ: ܡܨܳܕ݂ ܨܳܕܽܘܢܝ ܐܰܝܟ݂ ܨܶܦܪܳܐ ܒܥܶܠܕܒܳܒܰܝ̈ ܡܰܓܳܢ.</VERS>
      <VERS vnumber="53">ܫܰܬܶܩܘ ܒܓܽܘܒܳܐ ܚܰܝܰܝ̈: ܫܕ݂ܰܘ ܒܺܝ ܟܺܐܦ̈ܶܐ. </VERS>
      <VERS vnumber="54">ܛܳܦܘ ܡܰܝ̈ܳܐ ܠܥܶܠ ܡܶܢ ܪܺܝܫܝ: ܐܶܡܪܶܬ݂ ܐܶܬ݂ܪܰܚܩܶ݀ܬ݂.</VERS>
      <VERS vnumber="55">ܩ: ܩܪܺܝ݀ܬ݂ ܫܡܳܟ݂ ܡܳܪܝܳܐ: ܡܶܢ ܓܽܘܒܳܐ ܬܰܚܬܳܝܳܐ.</VERS>
      <VERS vnumber="56">ܩܳܠܝ ܫ̣ܡܰܥܬ: ܠܳܐ ܬܰܪܟܶܢ ܐܶܕ݂ܢܳܟ݂. ܐܶܠܳܐ ܐܰܪܘܰܚ ܠܺܝ ܘܰܦܪܽܘܩܰܝܢܝ.</VERS>
      <VERS vnumber="57">ܩ̣ܪܶܒܬ ܒܝܰܘܡܳܐ ܕܰܩܪܺܝܬ݂ܳܟ݂: ܘܶܐܡܰܪܬ ܠܺܝ ܠܳܐ ܬܶܕ݂ܚܰܠ.</VERS>
      <VERS vnumber="58">ܪ: ܕܳܢ̣ܬ ܡܳܪܝܳܐ ܕܺܝܢܳܐ ܕܢܰܦܫܝ ܘܰܦܪܰܩ̣ܬ ܚܰܝܰܝ̈.</VERS>
      <VERS vnumber="59">ܚ̣ܙܰܝܬ ܡܳܪܝܳܐ ܡܽܘܟܳܟ݂ܝ ܘܕ݂ܳܢ̣ܬ ܕܺܝܢܝ.</VERS>
      <VERS vnumber="60">ܚ̣ܙܰܝܬ ܟܽܠܳܗ̇ ܢܩܰܡܬ݂ܗܽܘܢ: ܘܟ݂ܽܠ ܕܶܐܬ݂ܚܰܫܰܒܘ ܥܠܰܝ. </VERS>
      <VERS vnumber="61">ܫ: ܫ̣ܡܰܥܬ ܚܶܣܕܗܽܘܢ ܡܳܪܝܳܐ: ܘܟ݂ܽܠ ܕܶܐܬ݂ܚܰܫܰܒܘ ܥܠܰܝ. </VERS>
      <VERS vnumber="62">: ܣܶܦ̈ܘܳܬ݂ܳܐ ܕܩܳܝ̈ܡܳܢ: ܘܖ̈ܳܢܝܳܢ ܥܠܰܝ ܟܽܠܶܗ ܝܰܘܡܳܐ. </VERS>
      <VERS vnumber="63">: ܡܰܘܬܰܒܗܽܘܢ ܘܰܡܩܳܡܗܽܘܢ: ܐܶܣܬܰܟܠܶܬ݂ ܐܶܢܳܐ ܡܶܢ ܪܶܢܝܗܽܘܢ. </VERS>
      <VERS vnumber="64">: ܬ: ܬܰܗܦܶܟ݂ ܠܗܽܘܢ ܦܽܘܪܥܳܢܗܽܘܢ ܡܳܪܝܳܐ: ܐܰܝܟ݂ ܡܰܥܒܰܕ݂ ܐܺܝܕܰܝ̈ܗܽܘܢ. </VERS>
      <VERS vnumber="65">: ܬܶܬܶܠ ܠܗܽܘܢ ܟܰܪܝܽܘܬ݂ܳܐ ܕܠܶܒܳܐ: ܘܰܡܚܽܘܬܳܟ݂ ܠܗܽܘܢ ܬܶܪܕܽܘܦ. </VERS>
      <VERS vnumber="66">: ܘܰܒܪܽܘܓ݂ܙܳܟ݂ ܬܰܘܒܶܕ݂ ܐܶܢܽܘܢ ܡܶܢ ܬܚܶܝܬ݂ ܫܡܰܝ̈ܟ ܡܳܪܝܳܐ. </VERS>
    </CHAPTER>
    <CHAPTER cnumber="4">
      <VERS vnumber="1">ܐ: ܐܰܝܟܰܢܳܐ ܡܶܣܬܠܶܐ ܕܰܗܒܳܐ ܛܳܒܳܐ: ܘܫܳܢܶܐ ܨܽܘܒܳܥܳܐ ܫܰܦܺܝܪܳܐ: ܡܶܫ̈ܬܰܕ݂ܝܳܢ ܟܺܐܦ̈ܶܐ ܕܩܽܘܕܫܳܐ ܒܪܺܝܫ ܟܽܠܗܽܘܢ ܫܽܘ̈ܩܶܐ.</VERS>
      <VERS vnumber="2">ܒ: ܒܢܰܝ̈ ܨܶܗܝܽܘܢ ܝܰܩܺܝܖ̈ܶܐ ܕܰܡܝܰܬܪܺܝܢ ܗܘܰܘ ܡܶܢ ܟܺܐܦ̈ܶܐ ܛܳܒ̈ܳܬܳܐ: ܐܰܝܟܰܢܳܐ ܐܶܬ݂ܚܫܶܒܘ ܐܰܝܟ݂ ܡܳܐܢ̈ܶܐ ܕܚܶܨܦܳܐ: ܥܒܳܕ݂ ܐܺܝ̈ܕ݂ܰܝܳܐ ܕܦܰܚܳܪܳܐ.</VERS>
      <VERS vnumber="3">ܓ: ܓܠܰܝ̈ ܐܰܝܟ݂ ܝܳܪܽܘܖ̈ܶܐ ܬܕܰܝ̈ܗܶܝܢ: ܘܰܐܝܢܶܩ̈ܝ ܓܖ̈ܰܝܗܶܝܢ. ܗܘܳܬ݂ ܥܰܡܝ ܠܰܡܚܽܘܬ݂ܳܐ ܕܠܰܝܬ ܠܳܗ̇ ܐܳܣܝܽܘܬ݂ܳܐ: ܘܰܐܝܟ ܢܰܥܡܳܐ ܒܡܰܕܒܪܳܐ.</VERS>
      <VERS vnumber="4">ܕ: ܕܒܶܩ ܠܶܫܳܢܶܗ ܕܝܰܠܽܘܕ݂ܳܐ ܠܰܫܡܰܝ̈ ܚܶܟܶܗ ܒܨܶܗܝܳܐ: ܛܠܳܝ̈ܶܐ ܫܐܶܠܘ ܠܰܚܡܳܐ: ܘܠܰܝܬ ܕܩܳܨܶܐ ܘܝܳܗܶܒ ܠܗܽܘܢ.</VERS>
      <VERS vnumber="5">ܗ: ܗܳܢܽܘܢ ܕܳܐܟ݂ܠܺܝܢ ܗܘܰܘ ܦܽܘܢܳܩ̈ܶܐ: ܗܳܐ ܣܺܝܡܺܝܢ ܒܫܽܘ̈ܩܶܐ. ܕܶܐܬ݂ܪܰܒܺܝܘ ܥܰܠ ܙܚܽܘܖ̈ܝܳܬ݂ܳܐ: ܗܳܐ ܕܳܡܟܺܝܢ ܒܩܺܩ̈ܠܳܬ݂ܳܐ.</VERS>
      <VERS vnumber="6">ܘ: ܘܰܣܓܺܝ ܥܰܘܠܳܗ̇ ܕܒܰܪܬ݂ ܥܰܡܝ ܡܶܢ ܚܛܺܝܬ݂ܳܗ̇ ܕܰܣܕ݂ܽܘܡ: ܕܶܐܬ݂ܗܰܦܟܰܬ݂ ܡܶܢ ܫܶܠܝܳܐ ܘܠܳܐ ܠܺܐܝ̈ ܒܳܗ̇ ܐܺܝ̈ܕ݂ܰܝܳܐ.</VERS>
      <VERS vnumber="7">ܙܙ: ܕܟ݂ܺܝܘ ܢܙܺܝܖ̈ܶܝܗ̇ ܡܶܢ ܬܰܠܓܳܐ: ܘܰܚܘܰܪܘ ܡܶܢ ܚܰܠܒܳܐ ܒܡܰܖ̈ܥܝܳܬܗܽܘܢ: ܣ̣ܡܰܩܘ ܓܰܖ̈ܡܰܝܗܽܘܢ ܡܶܢ ܣܰܪܕܽܘܢ ܘܡܶܢ ܣܰܦܺܝܠܳܐ ܓܽܘܫܡܗܽܘܢ.</VERS>
      <VERS vnumber="8">ܚ: ܚܫܶܟ݂ ܡܶܢ ܫܽܘܚܳܖ̈ܶܐ ܚܶܙܘܗܽܘܢ: ܘܠܳܐ ܐܶܬܺܝܕܰܥܘ ܒܫܽܘ̈ܩܶܐ: ܩܦܽܘܕ݂ ܡܶܫܟܗܽܘܢ ܥܰܠ ܓܰܖ̈ܡܰܝܗܽܘܢ: ܝܺܒܶܫ ܘܰܗܘܳܐ ܐܰܝܟ݂ ܩܰܝܣܳܐ.</VERS>
      <VERS vnumber="9">ܛ: ܛܳܒܺܝܢ ܗܘܰܘ ܩܛܺܝ̈ܠܰܝ ܚܰܪܒܳܐ ܡܶܢ ܩܛܺܝܠܰܝ̈ ܟܰܦܢܳܐ: ܕܕ݂ܳܒܘ ܐܰܝܟ݂ ܗܳܢܽܘܢ ܕܰܡܡܰܚܶܝܢ ܘܰܫܕܶܝܢ ܒܚܰܩܠܳܐ.</VERS>
      <VERS vnumber="10">ܝ: ܐܺܝܕܰܝ̈ ܢܶܫ̈ܶܐ ܡܖ̈ܰܚܡܳܢܝܳܬ݂ܳܐ ܒܰܫܶܠ̈ܝ ܒܢܰܝ̈ܗܶܝܢ: ܘܰܗܘܰܘ ܠܗܶܝܢ ܠܡܶܐܟܽܘܠܬܳܐ ܒܰܬܒܳܪܳܗ̇ ܕܒܰܪܬ݂ ܥܰܡܝ.</VERS>
      <VERS vnumber="11">ܟܟ: ܫܰܡܠܺܝ ܡܳܪܝܳܐ ܚܶܡܬܶܗ: ܘܶܐܫܰܕ݂ ܚܶܡܬ݂ܳܐ ܕܪܽܘܓ݂ܙܶܗ: ܘܰܫܒܰܩ ܢܽܘܪܳܐ ܒܨܶܗܝܽܘܢ: ܘܫܰܠܗܶܒܺܝܬ݂ܳܐ ܐܶܟ݂ܠܰܬ݂ ܫܶܬܶܐܣܶܝ̈ܗ̇.</VERS>
      <VERS vnumber="12">ܠ: ܠܳܐ ܗܰܝܡܶܢܘ ܡܰܠ̈ܟܶܐ ܕܰܐܪܥܳܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܬܺܒܶܝܠ: ܕܳܐܬܶܐ ܘܥܳܐܶܠ ܒܥܶܠܕܒܳܒܳܐ ܘܳܐܠܽܘܨܳܐ ܒܬܰܖ̈ܥܶܝܗ̇ ܕܽܐܘܪܺܫܠܶܡ.</VERS>
      <VERS vnumber="13">ܡ: ܡܶܛܽܠ ܚܛܳܗ̈ܶܐ ܕܰܢܒ̈ܝܶܝܗ̇: ܘܥܰܘܠܳܐ ܕܟ݂ܳܗ̈ܢܶܝܗ̇: ܕܶܐܫܰܕ݂ܘ ܒܓ݂ܰܘܳܗ̇ ܕܡܳܐ ܕܙܰܕܺܝ̈ܩܶܐ.</VERS>
      <VERS vnumber="14">ܢܢ: ܢܰܕ݂ܘ ܪܰܘܖ̈ܒܳܢܶܝܗ̇ ܒܫܽܘ̈ܩܶܝܗ̇: ܘܶܐܬ݂ܦܰܠܦܰܠܘ ܒܰܕ݂ܡܳܐ: ܘܠܳܐ ܐܶܫܟܰܚܘ ܕܢܶܩܪܒܽܘܢ ܠܰܠܒܽܘܫܰܝ̈ܗܽܘܢ.</VERS>
      <VERS vnumber="15">ܣ: ܦܪܽܘܩܘ ܡܶܢܗܽܘܢ: ܘܛܰܡ̈ܶܐܐ ܩܪܰܘ ܐܶܢܽܘܢ. ܥܒܰܪܘ ܥܒܰܪܘ ܘܠܳܐ ܬܶܬܩܰܪܒܽܘܢ ܠܗܽܘܢ: ܡܶܛܽܠ ܕܰܐܪܓܶܙܘ ܐܳܦ ܐܶܬܛܰܪܰܦܘ: ܐܶܡܰܪܘ ܒܶܝܬ݂ ܥܰܡ̈ܡܶܐ ܕܬܽܘܒ ܠܳܐ ܢܰܘܣܦܽܘܢ ܠܡܶܥܡܰܪ.</VERS>
      <VERS vnumber="16">ܥ: ܥܰܕ݂ ܩܳܝܡܺܝܢ ܚܢܰܢ ܚ̣ܫܶܟ݂̈ܝ ܥܰܝܢܰܝ̈ܢ ܡܶܢ ܥܽܘܕ݂ܪܳܢܰܢ: ܣܪܺܝܩܳܐܺܝܬ݂ ܕܳܩܘ ܕܰܘ̈ܩܰܝܢ ܠܘܳܬ݂ ܥܰܡܳܐ ܕܠܳܐ ܦܳܪܶܩ.</VERS>
      <VERS vnumber="17">ܦ: ܦܰܪܨܽܘܦܶܗ ܕܡܳܪܝܳܐ ܦܰܠܶܓ ܐܶܢܽܘܢ: ܘܠܳܐ ܢܰܘܣܶܦ ܠܰܡܚܳܪ ܒܗܽܘܢ: ܒܰܐܦܰܝ̈ ܟܳܗ̈ܢܶܐ ܠܳܐ ܢܣܰܒܘ: ܘܥܰܠ ܣܳܒ̈ܶܐ ܠܳܐ ܪܰܚܶܡܘ.</VERS>
      <VERS vnumber="18">ܨ: ܨܳܕ݂ܘ ܠܰܕܕܰܩܕܩܺܝܢ ܠܕܰܡܗܰܠܟ݂ܺܝܢ ܒܫܽܘ̈ܩܶܐ. ܩ̣ܪܶܒ ܩܶܨܰܢ: ܡܠܰܘ ܝܰܘ̈ܡܰܝܢ: ܡܶܛܽܠ ܕܶܐܬ݂ܳܐ ܥܶܕܳܢܰܢ.</VERS>
      <VERS vnumber="19">ܩ: ܩܰܠܺܝܠܺܝܢ ܗܘܰܘ ܖ̈ܳܕ݂ܽܘܦܰܝܢ ܡܶܢ ܢܶܫܖ̈ܰܝ ܫܡܰܝܳܐ: ܥܰܠ ܛܽܘܖ̈ܶܐ ܪܰܕ݂ܦܽܘܢ: ܘܰܒܡܰܕ݂ܒܪܳܐ ܐܶܬ݂ܟܰܡܶܢܘ ܠܰܢ.</VERS>
      <VERS vnumber="20">ܪ: ܪܽܘܚܳܐ ܕܰܐܦܰܝ̈ܢ ܡܫܺܝܚܶܗ ܕܡܳܪܝܳܐ: ܐܶܬܬܚܶܕ݂ ܒܓ݂ܽܘܡܳܨܗܽܘܢ: ܗܰܘ ܕܶܐܡܰܪܢ ܕܰܒܛܶܠܳܠܶܗ ܢܺܚܶܐ ܒܶܝܬ݂ ܥܰܡ̈ܡܶܐ.</VERS>
      <VERS vnumber="21">ܫ: ܕܽܘܨܝ ܘܰܚܕ݂ܳܝ ܒܰܪܬ݂ ܐܰܕ݂ܽܘܡ ܕܝܳܬ݂ܒܳܐ ܒܰܐܪܥܳܐ ܕܥܽܘܨ: ܐܳܦ ܠܶܟ݂ܝ ܢܶܡܛܶܐ ܟܳܣܳܐ: ܬܶܪܘܶܝܢ ܘܬܶܬܛܰܪܦܺܝܢ.</VERS>
      <VERS vnumber="22">ܬ: ܓܡܰܪܘ ܚܛܳܗܰܝ̈ܟܝ ܒܰܪܬ݂ ܨܶܗܝܽܘܢ: ܬܽܘܒ ܠܳܐ ܢܰܘܣܶܦ ܠܰܡܓܰܠܳܝܽܘܬ݂ܶܟ݂ܝ ܐܶܬܦܩܶܕ݂ܘ ܚܰܘܒܰܝ̈ܟܝ ܒܰܪܬ݂ ܐܰܕ݂ܽܘܡ: ܘܶܐܬ݂ܓܠܺܝܘ ܚܛܳܗܰܝ̈ܟܝ.</VERS>
    </CHAPTER>
    <CHAPTER cnumber="5">
      <VERS vnumber="1">ܐܶܬܕܰܟ݂ܪ ܡܳܪܝܳܐ ܡܳܢܳܐ ܗܘܳܐ ܠܰܢ: ܚܽܘܪ ܘܰܚܙܺܝ ܚܶܣܕܰܢ.</VERS>
      <VERS vnumber="2">ܝܳܪܬܽܘܬ݂ܰܢ ܐܶܬ݂ܗܰܦܟܰܬ݂ ܠܢܽܘܟܖ̈ܳܝܶܐ: ܘܒܳܬܰܝ̈ܢ ܠܢܽܘܟܖ̈ܳܝܶܐ.</VERS>
      <VERS vnumber="3">ܝܰܬ݂ܡ̈ܶܐ ܗܘܰܝܢ ܕܠܳܐ ܐܰܒܳܐ: ܘܶܐܡ̈ܗܳܬ݂ܰܢ ܐܰܝܟ݂ ܐܰܖ̈ܡܠܳܬ݂ܳܐ. </VERS>
      <VERS vnumber="4">ܡܰܝ̈ܢ ܒܟܶܣܦܳܐ ܐܶܫܬܺܝܢ: ܘܩܰܝ̈ܣܰܝܢ ܒܰܕ݂ܡܰܝ̈ܳܐ.</VERS>
      <VERS vnumber="5">ܐܶܬ݂ܰܘ ܥܰܠ ܨܰܘܪܰܢ: ܐܶܬ݂ܪܕܶܦܢ ܘܰܠܐܺܝܢ ܘܠܳܐ ܐܶܬܬܢܺܝܚܰܢ.</VERS>
      <VERS vnumber="6">ܡܶܨܖ̈ܳܝܶܐ ܝܰܗܒܘ ܐܺܝܕ݂ܳܐ: ܘܳܐܬܽܘܖ̈ܳܝܶܐ ܠܰܡܣܰܒܳܥܽܘ ܠܰܚܡܳܐ.</VERS>
      <VERS vnumber="7">ܐܰܒܳܗܰܝ̈ܢ ܚܛܰܘ ܘܠܰܝܬ ܐܶܢܽܘܢ: ܘܰܚܢܰܢ ܚܛܳܗܰܝ̈ܗܽܘܢ ܣܒܰܠܢ.</VERS>
      <VERS vnumber="8">ܥܰܒ̈ܕܶܐ ܐܶܫܬܰܠܰܛܘ ܒܰܢ: ܘܠܰܝܬ ܕܦܳܪܶܩ ܠܰܢ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="9">ܒܢܰܦܫܰܢ ܢܰܥܶܠ ܠܰܚܡܳܐ ܡܶܢ ܩܕ݂ܳܡ ܚܰܪܒܳܐ ܕܰܒܡܰܕܒܪܳܐ.</VERS>
      <VERS vnumber="10">ܡܶܫܟܰܝ̈ܢ ܐܰܝܟ݂ ܕܡܶܢ ܬܰܢܽܘܪܳܐ ܐܶܬ݂ܩܦܶܕ݂ܘ: ܘܰܩܢܰܐܘ ܡܶܢ ܩܕ݂ܳܡ ܛܽܘܪܳܦܳܐ ܕܟܰܦܢܳܐ.</VERS>
      <VERS vnumber="11">ܢܶܫ̈ܶܐ ܒܨܶܗܝܽܘܢ ܨܰܥܰܪܘ: ܘܰܒܬܽܘ̈ܠܳܬܳܐ ܒܩܽܘܖ̈ܝܳܐ ܕܺܝܗܽܘܕ݂ܳܐ.</VERS>
      <VERS vnumber="12">ܪܰܘܖ̈ܒܳܢܶܐ ܒܺܐܝܕܰܝ̈ܗܽܘܢ ܐܶܬܬܠܺܝܘ: ܘܰܐܦܰܝ̈ ܣܳܒ̈ܶܐ ܠܳܐ ܝܰܩܰܪܘ.</VERS>
      <VERS vnumber="13">ܓܰܕܽܘ̈ܕܶܐ ܛܚܶܢܘ ܪܰܚܝܳܐ: ܘܰܥܠܰܝ̈ܡܶܐ ܒܩܰܝ̈ܣܶܐ ܐܶܬܬܰܩܰܠܘ.</VERS>
      <VERS vnumber="14">ܣܳܒ̈ܶܐ ܡܶܢ ܬܰܪܥܳܐ ܒܛܶܠܘ: ܘܓܰܕܽܘ̈ܕܶܐ ܡܶܢ ܚܰܕ݂ܘܰܬ݂ܗܽܘܢ.</VERS>
      <VERS vnumber="15">ܒܶܛܠܰܬ݂ ܚܰܕܽܘܬ݂ܳܐ ܕܠܶܒܰܢ: ܐܶܬܗܰܦܟܰܬ݂ ܠܶܐܒܠܳܐ ܚܰܕ݂ܽܘܬ݂ܰܢ.</VERS>
      <VERS vnumber="16">ܢܦܰܠ ܟܠܺܝܠܳܐ ܕܪܺܝܫܰܢ: ܘܳܝ ܠܰܢ ܥܰܠ ܕܰܚܛܰܝܢ.</VERS>
      <VERS vnumber="17">ܡܶܛܽܠ ܗܳܢܳܐ ܗܳܐ ܕܳܘܶܐ ܠܶܒܰܢ: ܡܶܛܽܠ ܗܳܢܳܐ ܗܳܐ ܚܶܫܽܘ̈ܟ݂ܳܢ ܥܰܝ̈ܢܰܝܢ.</VERS>
      <VERS vnumber="18">ܥܰܠ ܛܽܘܪܳܐ ܕܨܶܗܝܽܘܢ ܕܰܚܪܶܒ: ܘܬܰܥ̈ܠܶܐ ܗܰܠܶܟ݂ܘ ܒܶܗ.</VERS>
      <VERS vnumber="19">ܘܰܐܢ̱ܬ ܡܳܪܝܳܐ ܠܥܳܠܰܡ ܐܺܝܬܰܝܟ: ܘܟ݂ܽܘܪܣܝܳܟ݂ ܠܕ݂ܳܪܕܳܖ̈ܺܝܢ.</VERS>
      <VERS vnumber="20">ܠܳܐ ܠܥܳܠܰܡ ܬܶܫܒܩܰܢ: ܘܬܶܛܥܶܝܢ ܢܽܘܓ݂ܪܳܐ ܕܝܰܘ̈ܡܳܬ݂ܳܐ.</VERS>
      <VERS vnumber="21">ܐܰܦܢܳܢ ܡܳܪܝܳܐ ܠܘܳܬܳܟ݂ ܘܢܶܬ݂ܦܢܶܐ: ܚܰܕܶܬ݂ ܝܰܘ̈ܡܳܬܰܢ ܐܰܝܟ݂ ܕܡܶܢ ܩܕ݂ܺܝܡ.</VERS>
      <VERS vnumber="22">ܡܶܛܽܠ ܕܡܰܣܠܳܝܽܘ ܐܰܣܠܺܝܬܳܢ: ܘܰܪܓܶܙܬ ܥܠܰܝܢ ܛܳܒ. </VERS>
    </CHAPTER>
  </BIBLEBOOK>
  <BIBLEBOOK bname="Ezekiel" bnumber="26" bsname="Eze">
    <CHAPTER cnumber="1">
      <VERS vnumber="1">ܘܰܗܘܳܐ ܒܰܫܢܰܬ݂ ܬܠܳܬ݂ܺܝܢ ܒܚܰܡܶܫܬ݂ܳܐ ܒܝܰܪܚܳܐ ܪܒܺܝܥܳܝܳܐ: ܘܶܐ̱ܢܳܐ ܒܓ݂ܰܘ ܫܒܺܝܬ݂ܳܐ ܗܘܺܝ݀ܬ: ܥܰܠ ܢܗܰܪ ܟܒܰܪ: ܘܶܐܬ݂ܦܬܰܚܘ ܫܡܰܝ̈ܳܐ: ܘܰܚܙܺܝ݀ܬ݂ ܚܶܙܘܳܐ ܕܰܐ‌ܠܳܗܳܐ</VERS>
      <VERS vnumber="2">ܒܚܰܡܶܫܬ݂ܳܐ ܒܝܰܪܚܳܐ: ܒܰܫܢܰܬ݂ ܚܰܡܶܫ ܕܰܫܒܺܝܬܶܗ ܕܝܽܘܝܳܟܺܝܢ ܡܰܠܟܳܐ ܕܺܝܗܽܘܕ݂ܳܐ.</VERS>
      <VERS vnumber="3">ܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܚܰܙܩܺܝܐܶܝܠ ܒܰܪ ܒܽܘܙܺܝ ܟܳܗܢܳܐ: ܒܰܐܪܥܳܐ ܕܟܰܠܕ݂ܳܝ̈ܶܐ ܥܰܠ ܢܗܰܪ ܟܒܰܪ: ܘܰܗܘܳܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܝܳܐ.</VERS>
      <VERS vnumber="4">ܘܰܚܙܺܝ݀ܬ݂ ܘܗܳܐ ܪܽܘܚܳܐ ܕܥܰܠܥܳܠܳܐ ܐܳܬ݂ܝܳܐ ܡܶܢ ܓܰܪܒܝܳܐ: ܥܢܳܢܳܐ ܪܰܒܬ݂ܳܐ: ܘܢܽܘܪܳܐ ܕܡܶܬ݂ܓܰܘܙܠܳܐ ܘܡܰܙܗܪܳܐ ܚܕ݂ܳܪܶܝܗ̇: ܘܡܶܢ ܓܰܘܳܗ̇ ܐܰܝܟ ܚܶܙܘܳܐ ܡܶܢ ܓܰܘ ܢܽܘܪܳܐ.</VERS>
      <VERS vnumber="5">ܘܡܶܢ ܓܰܘܳܗ̇ ܕܡܽܘܬ݂ܳܐ ܕܰܐܪܒܰܥ ܚܰܝ̈ܘܳܢ: ܘܗܳܢܰܘ ܚܶܙܘܗܶܝܢ: ܐܰܝܟ ܕܡܽܘܬ݂ܳܐ ܕܰܒܢܰܝ̈ܢܳܫܳܐ.</VERS>
      <VERS vnumber="6">ܘܰܐܪܒܰܥ ܐܰܦܺܝ̈ܢ ܠܰܚܕ݂ܳܐ: ܘܰܐܪܒܥܳܐ ܓܶܦܺܝ̈ܢ.</VERS>
      <VERS vnumber="7">ܘܖ̈ܶܓ݂ܠܰܝܗܶܝܢ ܦܫܺܝ̈ܛܳܢ: ܘܦܰܖ̈ܣܳܬ݂ܳܐ ܕܖ̈ܶܓ݂ܠܰܝܗܶܝܢ: ܐܰܝܟ ܦܰܖ̈ܣܳܬ݂ܳܐ ܕܥܶܓ݂̈ܠܶܐ: ܘܡܰܒܖ̈ܩܳܢ ܐܰܝܟ ܢܚܳܫܳܐ ܕܡܰܒܪܶܩ.</VERS>
      <VERS vnumber="8">ܘܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܶܝܢ ܡܶܢ ܐܰܪܒܥܳܐ ܓܰܒܰܝ̈ܗܶܝܢ: ܘܰܐܦܰܝ̈ܗܶܝܢ ܘܓܶܦܰܝ̈ܗܶܝܢ ܒܓܰܒܰܝ̈ܗܶܝܢ.</VERS>
      <VERS vnumber="9">ܘܓܶܦܰܝ̈ܗܶܝܢ ܢܰܩܺܝܦܺܝܢ ܗܘܰܘ ܚܰܕ݂ ܠܚܰܕ݂: ܘܡܳܐ ܕܳܐܙܳܠ̱̈ܢ ܗ̱ܘܰܝ̈ ܠܽܘܩܒܰܠܗܶܝܢ ܐܳܙܳܠ̱̈ܢ ܗ̱ܘܰܝ̈: ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.</VERS>
      <VERS vnumber="10">ܘܰܕ݂ܡܽܘܬ݂ܳܐ ܕܰܐܦܰܝ̈ܗܶܝܢ: ܐܰܦ̈ܶܐ ܕܒܰܪܢܳܫܳܐ: ܘܰܐܦ̈ܶܐ ܕܰܐܪܝܳܐ ܒܓܰܒܰܝ̈ܗܶܝܢ: ܕܝܰܡܺܝܢܳܐ: ܘܰܐܦ̈ܶܐ ܕܬܰܘܪܳܐ: ܘܰܐܦ̈ܶܐ ܕܢܶܫܪܳܐ: ܒܓܰܒܰܝ̈ܗܶܝܢ ܕܣܶܡܳܠܳܐ.</VERS>
      <VERS vnumber="11">ܘܰܐܦܰܝ̈ܗܶܝܢ ܘܓܶܦܰܝ̈ܗܶܝܢ ܦܪܺܝܣܺܝܢ ܗܘܰܘ ܡܶܢ ܠܥܶܠ: ܬܪܶܝܢ ܢܰܩܺܝܦܺܝܢ ܚܰܕ݂ ܠܚܰܕ݂: ܘܰܬܪܶܝܢ ܡܟܰܣܶܝܢ ܓܽܘܫܡܗܶܝܢ.</VERS>
      <VERS vnumber="12">ܘܠܽܘܩܒܰܠܗܶܝܢ ܐܳܙܳܠ̱̈ܢ ܗ̱ܘܰܝ̈ ܠܰܐܬ݂ܪܳܐ ܕܳܐܙܳܠ̱ܐ ܗܘܳܬ݂ ܪܽܘܚܳܐ: ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.</VERS>
      <VERS vnumber="13">ܘܰܕ݂ܡܽܘܬ݂ܳܐ ܕܚܰܝ̈ܘܳܬ݂ܳܐ: ܐܰܝܟ ܚܶܙܘܳܐ ܕܓܽܘܡܖ̈ܶܐ ܕܢܽܘܪܳܐ ܕܝܳܩ̈ܕܳܢ: ܘܰܐܝܟ ܚܶܙܘܳܐ ܕܠܰܡܦܺܝܕ݂ܳܐ ܡܗܰܠܟ݂ܳܐ ܗܘܳܬ݂ ܒܶܝܬ݂ ܚܰܝ̈ܘܳܬ݂ܳܐ: ܘܡܰܙܗܪܳܐ ܗܘܳܬ݂ ܢܽܘܪܳܐ: ܘܒܰܪܩܳܐ ܢܳܦܶܩ ܗ̱ܘܳܐ ܡܶܢܳܗ̇.</VERS>
      <VERS vnumber="14">ܘܚܰܝ̈ܘܳܬ݂ܳܐ ܖ̈ܳܗܛܳܢ ܗ̱ܘܰܝ̈ ܘܠܳܐ ܡܶܬ݂ܦܰܢ̈ܝܳܢ ܗ̱ܘܰܝ̈: ܐܰܝܟ ܚܶܙܘܳܐ ܕܙܺܝܩܬ݂ܳܐ.</VERS>
      <VERS vnumber="15">ܘܰܚܙܺܝ݀ܬ݂ ܚܰܝ̈ܘܳܬ݂ܳܐ: ܘܗܳܐ ܓܺܝ̈ܓ݂ܠܶܐ ܒܰܐܪܥܳܐ ܥܰܠ ܓܶܢ̱ܒ ܐܰܖ̈ܒܥܳܬܰܝܗܶܝܢ ܚܰܝ̈ܘܳܬ݂ܳܐ.</VERS>
      <VERS vnumber="16">ܘܚܶܙܘܳܐ ܕܓܺܝ̈ܓ݂ܠܶܐ ܘܰܥܒܳܕ݂ܗܶܝܢ: ܐܰܝܟ ܚܶܙܘܳܐ ܕܬܰܪܫܺܝܫ: ܘܰܕܡܽܘܬ݂ܳܐ ܚܕ݂ܳܐ ܠܰܐܖ̈ܒܰܥܬܰܝܗܶܝܢ: ܘܚܶܙܘܗܶܝܢ ܘܰܥܒܳܕܗܶܝܢ ܐܰܝܟ ܓܺܝܓ݂ܠܳܐ ܒܓ݂ܰܘ ܓܺܝܓ݂ܠܳܐ.</VERS>
      <VERS vnumber="17">ܥܰܠ ܐܰܪܒܥܳܐ ܓܰܒܰܝ̈ܗܶܝܢ ܐܳܙܳܠ̱̈ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈: ܘܠܰܐܬ݂ܪܐ ܕܦܳܢܝܳܐ ܗܘܳܬ݂ ܪܺܝܫܺܝܬܗܶܝܢ ܠܡܺܐܙܰܠ ܒܳܬ݂ܪܳܗ̇ ܐܳܙܳܠ̱̈ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.</VERS>
      <VERS vnumber="18">ܘܪܰܘܡܳܐ ܐܺܝܬ݂ ܠܚܰܨܰܝ̈ܗܶܝܢ ܘܚܳܙ̈ܝܳܢ ܗ̱ܘܰܝ̈: ܘܚܰܨܰܝ̈ܗܶܝܢ ܡܠܶܐ ܥܰܝ̈ܢܶܐ ܗ̱ܘܳܐ: ܕܰܐܖ̈ܒܥܳܬܰܝܗܶܝܢ ܟܰܕ݂ ܡܶܬ݂ܟܰܖ̈ܟܳܢ.</VERS>
      <VERS vnumber="19">ܘܟܰܕ݂ ܐܳܙܳܠ̱̈ܢ ܗ̱ܘܰܝ̈ ܚܰܝ̈ܘܳܬ݂ܳܐ: ܐܳܙܳܠ̱̈ܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ: ܘܡܳܐ ܕܫܳܩ̈ܠܳܢ ܗ̄ܘܰܝ ܚܰܝ̈ܘܳܬ݂ܳܐ ܡܶܢ ܐܰܪܥܳܐ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ.</VERS>
      <VERS vnumber="20">ܘܠܰܐܬܰܪ ܕܳܐܙܳ̄ܠ̱ܐ ܗܘܳܬ݂ ܪܽܘܚܳܐ ܐܳܙܳܠ̱̈ܢ ܗ̱ܘܰܝ̈: ܘܓܺܝ̈ܓ݂ܠܶܐ ܫܳܩ̈ܠܳܢ ܗ̱ܘܰܝ̈ ܥܰܡܗܶܝܢ: ܡܶܛܽܠ ܕܪܽܘܚܳܐ ܚܰܝܬ݂ܳܐ ܐܺܝܬ݂ ܗܘܳܬ݂ ܒܓܺܝ̈ܓ݂ܠܶܐ.</VERS>
      <VERS vnumber="21">ܘܡܳܐ ܕܳܐܙܳܠ̱ܢ ܗ̱ܘܰܝ̈ ܐܳܙܳܠ̱̈ܢ ܗ̱ܘܰܝ̈: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܩܳܝ̈ܡܳܢ ܗ̱ܘܰܝ̈: ܘܡܳܐ ܕܫܳܩ̈ܠܳܢ ܗ̱ܘܰܝ̈ ܡܶܢ ܐܰܪܥܳܐ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܶܝܢ. ܡܶܛܽܠ ܕܪܽܘܚܳܐ ܚܰܝܬ݂ܳܐ ܐܺܝܬ݂ ܗܘܳܬ݂ ܒܓܺܝ̈ܓ݂ܠܶܐ.</VERS>
      <VERS vnumber="22">ܘܰܡܬܺܝܚ ܠܥܶܠ ܡܶܢ ܪܺܝܫܳܐ ܕܚܰܝ̈ܘܳܬ݂ܳܐ: ܐܰܝܟ ܕܡܽܘܬ݂ܳܐ ܕܚܶܙܘܳܐ ܕܰܩܪܽܘܣܛܶܠܳܘܣ ܕܚܺܝܠܳܐ.</VERS>
      <VERS vnumber="23">ܘܰܬ݂ܚܽܘܬ݂ܰܘܗܝ ܓܶܦܰܝ̈ܗܶܝܢ ܬܪܺܝܨܺܝܢ ܗܘܰܘ ܚܰܕ݂ ܠܽܘܩܒܰܠ ܚܰܕ݂: ܡܶܢ ܠܥܶܠ ܘܡܶܢ ܠܬܰܚܬ: ܬܪܶܝܢ ܡܟܰܣܝܢ ܠܗܶܝܢ: ܘܰܬܪܶܝܢ ܡܟܰܣܶܝܢ ܓܽܘܫܡܗܶܝܢ.</VERS>
      <VERS vnumber="24">ܘܫܶܡܥܶ݀ܬ݂ ܩܳܠܳܐ ܕܓܶܦܰܝ̈ܗܶܝܢ: ܐܰܝܟ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ: ܘܰܐܝܟ ܩܳܠܳܐ ܕܰܐ‌ܠܳܗܳܐ ܡܳܐ ܕܳܐܙܳܠ̱̈ܢ ܗ̱ܘܰܝ̈: ܘܰܐܝܟ ܩܳܠܳܐ ܕܡܰܡܠܠܳܐ ܒܓ݂ܰܘ ܡܰܫܪܺܝܬ݂ܳܐ: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܡܰܫ̈ܠܝܳܢ ܗ̱ܘܰܝ̈ ܓܶܦܰܝ̈ܗܶܝܢ.</VERS>
      <VERS vnumber="25">ܘܰܗܘܳܐ ܩܳܠܳܐ ܥܰܠ ܡܰܛܠܠܳܐ ܕܰܠܥܶܠ ܡܶܢ ܖ̈ܺܝܫܰܝܗܶܝܢ: ܘܡܳܐ ܕܩܳܝ̈ܡܳܢ ܗ̱ܘܰܝ̈ ܡܰܫ̈ܠܝܳܢ ܗ̱ܘܰܝ̈ ܓܶܦܰܝ̈ܗܶܝܢ.</VERS>
      <VERS vnumber="26">ܘܰܠܥܶܠ ܡܶܢ ܡܰܛܠܠܳܐ ܕܰܠܥܶܠ ܡܶܢ ܖ̈ܺܝܫܰܝܗܶܝܢ: ܐܰܝܟ ܚܶܙܘܳܐ ܕܟܺܐܦܳܐ ܕܣܰܦܺܝܠܳܐ: ܘܰܐܝܟ ܕܡܽܘܬ݂ܳܐ ܕܟܽܘܪܣܝܳܐ: ܘܥܰܠ ܕܡܽܘܬ݂ܳܐ ܕܟܽܘܪܣܝܳܐ: ܐܰܝܟ ܕܡܽܘܬ݂ܳܐ ܘܰܐܝܟ݂ ܚܶܙܘܳܐ ܕܒܰܪܢܳܫܳܐ ܐܺܝܬ݂ ܥܠܰܘܗܝ ܡܶܢ ܠܥܶܠ.</VERS>
      <VERS vnumber="27">ܘܰܚܙܺܝ݀ܬ݂ ܐܰܝܟ ܚܶܙܘܳܐ ܕܰܐ‌ܠܳܗܳܐ: ܘܰܐܝܟ ܚܶܙܘܳܐ ܕܢܽܘܪܳܐ ܡܶܢ ܠܓ݂ܰܘ ܚܳܕ݂ܰܪ ܠܶܗ: ܡܶܢ ܚܶܙܘܳܐ ܕܚܰܨܰܘ̈ܗܝ ܘܰܠܥܶܠ: ܘܡܶܢ ܚܰܨܰܘ̈ܗܝ ܘܰܠܬܰܚܬ: ܚܙܺܝ݀ܬ݂ ܐܰܝܟ ܚܶܙܘܳܐ ܕܢܽܘܪܳܐ: ܘܙܰܗܪܳܐ ܟܳܪܶܟ݂ ܠܶܗ.</VERS>
      <VERS vnumber="28">ܐܰܝܟ݂ ܚܶܙܘܳܐ ܕܩܶܫܬܳܐ ܕܗܳܘܝܳܐ ܒܰܥܢܳܢ̈ܶܐ ܒܝܰܘܡܳܐ ܕܡܶܛܪܳܐ: ܗܳܟ݂ܰܢܳܐ ܗ̱ܘܳܐ ܚܶܙܘܳܐ ܕܙܰܗܪܳܐ ܕܟ݂ܳܪܶܟ݂ ܠܶܗ. ܘܗܳܟܰܢܳܐ ܗ̱ܘܳܐ ܕܰܕ݂ܡܽܘܬ݂ܳܐ ܕܺܐܝܩܳܪܶܗ ܕܡܳܪܝܳܐ.</VERS>
      <VERS vnumber="29">ܘܰܚܙܺܝܬ݂ܶܗ ܘܢܶܦܠܶ݀ܬ݂ ܥܰܠ ܐܰܦܰܝ̈: ܘܫܶܡܥܶ݀ܬ݂ ܩܳܠܳܐ ܕܰܡܡܰܠܶܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܡܰܪ ܠܺܝ: ܒܰܪܢܳܫܳܐ: ܩܽܘܡ ܥܰܠ ܖ̈ܶܓ݂ܠܰܝܟ ܐܶܡܰܠܶܠ ܥܰܡܳܟ݂.</VERS>
      <VERS vnumber="2">ܘܥܶܠܰܬ݂ ܒܺܝ ܪܽܘܚܳܐ ܟܰܕ݂ ܡܡܰܠܶܠ ܥܰܡܝ: ܘܰܐܩܺܝܡܬܰܢܝ ܥܰܠ ܖ̈ܶܓ݂ܠܰܝ: ܘܫܶܡܥܶ݀ܬ݂ ܕܰܡܡܰܠܶܠ ܥܰܡܝ.</VERS>
      <VERS vnumber="3">ܘܶܐܡܰܪ ܠܺܝ: ܒܰܪܢܳܫܳܐ: ܡܫܰܕܰܪ ܐ̱ܢܳܐ ܠܳܟ݂ ܥܰܠ ܒܢܰܝ̈ ܝܺܣܪܳܐܶܝܠ: ܥܰܠ ܥܰܡܳܐ ܡܳܪܽܘܕ݂ܳܐ ܕܰܡܪܰܕ݂ܘ ܥܠܰܝ ܗܶܢܽܘܢ ܘܰܐܒܳܗܰܝ̈ܗܽܘܢ: ܘܰܐܥܠܺܝܘ ܒܺܝ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="4">ܘܥܰܠ ܒܢܰܝ̈ܳܐ ܕܩܰܫ̈ܝܳܢ ܐܰܦܰܝ̈ܗܽܘܢ: ܘܥܰܫܺܝܢ ܠܶܒܗܽܘܢ ܡܫܰܕܰܪ ܐ̱ܢܳܐ ܠܳܟ݂: ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="5">ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ: ܘܢܶܕܥܽܘܢ ܕܰܢܒܺܝܳܐ ܐܰܢ̱ܬ ܒܰܝܢܳܬ݂ܗܽܘܢ.</VERS>
      <VERS vnumber="6">ܘܰܐܢ̱ܬ ܒܰܪܢܳܫܳܐ ܠܳܐ ܬܶܕ݂ܚܰܠ ܡܶܢܗܽܘܢ: ܘܡܶܢ ܡܶܠܰܝ̈ܗܽܘܢ ܠܳܐ ܬܙܽܘܥ: ܕܣܳܪܒܺܝܢ ܘܡܰܣܠܶܝܢ ܠܳܟ݂: ܡܶܛܽܠ ܕܒܰܝܢܳܬ݂ ܥܶܩܰܖ̈ܒܶܐ ܥܳܡܰܪ ܐܰܢ̱ܬ: ܠܳܐ ܬܶܕ݂ܚܰܠ ܡܶܢ ܡܶܠܰܝ̈ܗܽܘܢ: ܘܡܶܢ ܐܰܦܰܝ̈ܗܽܘܢ ܠܳܐ ܬܙܽܘܥ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="7">ܐܶܠܳܐ ܐܶܡܰܪ ܠܗܽܘܢ ܦܶܬܓ݂ܳܡܰܝ̈: ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="8">ܐܰܢ̱ܬ ܕܶܝܢ ܒܰܪܢܳܫܳܐ: ܫܡܰܥ ܡܶܕܶܡ ܕܳܐܡܰܪ ܐ̱ܢܳܐ ܠܳܟ݂: ܠܳܐ ܬܶܗܘܶܐ ܡܰܪܡܪܳܢ ܐܰܝܟ ܒܰܝܬܳܐ ܡܡܰܪܡܪܳܢܳܐ: ܐܶܠܳܐ ܦܬܰܚ ܦܽܘܡܳܟ݂: ܘܰܐܟ݂ܽܘܠ ܡܶܕܶܡ ܕܝܳܗܶܒ ܐ̱ܢܳܐ ܠܳܟ݂.</VERS>
      <VERS vnumber="9">ܘܰܚܙܺܝ݀ܬ݂ ܘܗܳܐ ܐܺܝܕ݂ܳܐ ܐܶܬ݂ܦܰܫܛܰܬ݂ ܠܘܳܬ݂: ܘܺܐܝܬ݂ ܒܳܗ̇ ܟܶܪܟܳܐ ܕܣܶܦܪܳܐ.</VERS>
      <VERS vnumber="10">ܘܦܰܫܛܶܗ ܩܕ݂ܳܡܝ: ܘܰܟ݂ܬܺܝܒ ܡܶܢ ܩܕ݂ܳܡܰܘܗܝ ܘܡܶܢ ܒܶܣܬܪܶܗ: ܘܰܟ݂ܬܺܝ̈ܒܳܢ ܒܶܗ ܩܺܝ̈ܢܳܬ݂ܳܐ: ܘܚܶܫ̈ܒܳܬ݂ܳܐ: ܐܘܠ̈ܝܳܬ݂ܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܶܐܡܰܪ ܠܺܝ: ܒܰܪܢܳܫܳܐ: ܡܶܕܶܡ ܕܡܶܫܟܰܚ ܐܰܢ̱ܬ ܐܰܟ݂ܽܘܠ: ܐܰܟ݂ܽܘܠܳܝܗܝ ܠܟܶܪܟܳܐ ܗܳܢܳܐ: ܘܙܶܠ ܡܰܠܶܠ ܥܰܡ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܘܦܶܬܚܶ݀ܬ݂ ܦܽܘܡܝ ܘܰܐܘܟܠܰܢܝ ܟܶܪܟܳܐ ܗܰܘ.</VERS>
      <VERS vnumber="3">ܘܶܐܡܰܪ ܠܺܝ: ܒܰܪܢܳܫܳܐ: ܡܠܺܝ ܟܰܪܣܳܟ݂ ܘܰܡܥܰܝ̈ܟ ܡܶܢ ܟܶܪܟܳܐ ܗܳܢܳܐ ܕܝܳܗܶܒ ܐ̱ܢܳܐ ܠܳܟ݂: ܘܶܐܟ݂ܰܠܬ݂ܶܗ ܘܰܗܘܳܐ ܒܦܽܘܡܝ ܐܰܝܟ ܕܶܒܫܳܐ ܚܰܠܝܳܐ.</VERS>
      <VERS vnumber="4">ܘܶܐܡܰܪ ܠܺܝ: ܒܰܪܢܳܫܳܐ: ܙܶܠ ܥܽܘܠ ܠܰܫܒܺܝܬ݂ܳܐ ܠܘܳܬ݂ ܒܢܰܝ̈ ܝܺܣܪܳܐܶܝܠ: ܘܶܐܡܰܪ ܠܗܽܘܢ ܦܶܬܓ݂ܳܡܰܝ̈.</VERS>
      <VERS vnumber="5">ܡܶܛܽܠ ܕܠܳܐ ܗ̱ܘܳܐ ܥܰܠ ܥܰܡܳܐ ܥܰܡܺܝܩ ܡܰܡܠܠܳܐ ܘܰܠܥܶܓ ܠܶܫܳܢܳܐ ܫܰܕ݂ܰܪܬܳܟ݂: ܥܰܠ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="6">ܘܳܐܦܠܳܐ ܥܰܠ ܥܰܡ̈ܡܶܐ ܣܰܓܺܝ̈ܐܶܐ ܕܠܳܐ ܫܳܡܰܥ ܐܰܢ̱ܬ ܡܰܡܠܠ̱ܗܽܘܢ: ܘܶܐܠܽܘ ܥܠܰܝܗܽܘܢ ܫܰܕ݂ܰܪܬ݂ܳܟ݂ ܫܳܡܥܺܝܢ ܗܘܰܘ ܠܳܟ݂.</VERS>
      <VERS vnumber="7">ܕܒܶܝܬ݂ ܝܺܣܪܳܐܶܝܠ ܕܶܝܢ ܠܳܐ ܫܳܡܥܺܝܢ ܠܳܟ݂: ܡܶܛܽܠ ܕܠܳܐ ܨܳܒܶܝܢ ܠܡܶܫܡܥܰܢܝ ܕܟܽܠܶܗ ܓܶܝܪ ܒܶܝܬ݂ ܝܺܣܪܳܐܶܝܠ: ܥܰܫܺܝܢ ܒܶܝܬ݂ ܥܰܝܢܰܝ̈ܗܽܘܢ ܘܰܩܫܶܐ ܠܶܒܗܽܘܢ.</VERS>
      <VERS vnumber="8">ܗܳܐ ܐܰܥܫܢܶ݀ܬ݂ ܐܰܦܰܝ̈ܟ ܠܽܘܩܒܰܠ ܐܰܦܰܝ̈ܗܽܘܢ: ܘܒܶܝܬ݂ ܥܰܝܢܰܝ̈ܟ ܐܰܫܪܶܬ݂ ܠܽܘܩܒܰܠ ܒܶܝܬ݂ ܥܰܝܢܰܝ̈ܗܽܘܢ.</VERS>
      <VERS vnumber="9">ܐܰܝܟ݂ ܫܳܡܺܝܪܳܐ ܕܥܰܫܺܝܢ ܡܶܢ ܛܰܪܳܢܳܐ ܥܶܒܕܶܬ݂ ܒܶܝܬ݂ ܥܰܝܢܰܝ̈ܟ: ܠܳܐ ܬܶܕ݂ܚܰܠ ܡܶܢܗܽܘܢ: ܘܠܳܐ ܬܙܽܘܥ ܡܶܢ ܩܕ݂ܳܡܝܗܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="10">ܘܶܐܡܰܪ ܠܺܝ: ܒܰܪܢܳܫܳܐ: ܟܽܠ ܦܶܬܓ݂ܳܡܰܝ̈ ܕܳܐܡܰܪ ܐ̱ܢܳܐ ܠܳܟ݂ ܩܰܒܶܠ ܒܠܶܒܳܟ݂ ܘܰܫܡܰܥ ܒܶܐܕ݂ܢܰܝ̈ܟ.</VERS>
      <VERS vnumber="11">ܘܙܶܠ ܥܽܘܠ ܠܰܫܒܺܝܬ݂ܳܐ ܠܘܳܬ݂ ܒܢܰܝ̈ ܥܰܡܳܟ݂: ܘܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܒܰܪ ܢܶܫܡܥܽܘܢ ܘܰܢܙܽܘܥܽܘܢ.</VERS>
      <VERS vnumber="12">ܘܰܫܩܰܠܬܰܢܝ ܪܽܘܚܳܐ: ܘܫܶܡܥܶ݀ܬ݂ ܒܳܬ݂ܰܪܝ ܩܳܠܳܐ ܕܙܰܘܥܳܐ ܪܰܒܳܐ ܕܳܐܡܰܪ: ܒܪܺܝܟܽܘ ܐܺܝܩܳܪܶܗ ܕܡܳܪܝܳܐ ܡܶܢ ܐܰܬ݂ܪܶܗ.</VERS>
      <VERS vnumber="13">ܘܩܳܠܳܐ ܕܓܶܦ̈ܶܐ ܕܚܰܝ̈ܘܳܬ݂ܳܐ ܕܛܳܪܦܺܝܢ ܚܰܕ݂ ܠܚܰܕ݂: ܘܩܳܠܳܐ ܕܓܺܝ̈ܓ݂ܠܶܐ ܥܰܡܗܽܘܢ: ܘܩܳܠܳܐ ܕܙܰܘܥܳܐ ܪܰܒܳܐ.</VERS>
      <VERS vnumber="14">ܘܰܫܩܰܠܬܰܢܝ ܪܽܘܚܳܐ ܘܰܐܘܒܶܠܬ݂ܰܢܝ: ܘܶܐܙܶܠ̱ܬ݂ ܒܚܺܐܦܳܐ ܕܪܽܘܚܝ: ܘܺܐܝܕ݂ܶܗ ܕܡܳܪܝܳܐ ܥܶܫܢܰܬ݂ ܥܠܰܝ.</VERS>
      <VERS vnumber="15">ܘܥܶܠ̣ܶ݀ܬ݂ ܠܰܫܒܺܝܬ݂ܳܐ ܠܬܶܠܳܐ ܟܺܝܒ ܕܝܳܬܶܒ ܥܰܠ ܢܗܰܪ ܟܒܰܪ: ܘܝܶܬܒܶ݀ܬ݂ ܬܰܡܳܢ ܫܰܒܥܳܐ ܝܰܘܡܺܝ̈ܢ: ܟܰܕ݂ ܬܰܡܺܝܗ ܐ̱ܢܳܐ ܒܰܝܢܳܬ݂ܗܽܘܢ.</VERS>
      <VERS vnumber="16">ܘܡܶܢ ܒܳܬ݂ܰܪ ܫܰܒܥܳܐ ܝܰܘܡܺܝ̈ܢ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="17">ܒܰܪܢܳܫܳܐ: ܕܰܘܩܳܐ ܝܰܗܒܬ݂ܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ: ܕܬܶܗܘܶܐ ܫܳܡܰܥ ܡܶܢ ܦܽܘܡܝ ܦܶܬܓ݂ܳܡ̈ܶܐ: ܘܰܬ݂ܙܰܗܰܪ ܐܶܢܽܘܢ ܡܶܢܝ.</VERS>
      <VERS vnumber="18">ܡܳܐ ܕܳܐܡܰܪ ܐ̱ܢܳܐ ܠܚܰܛܳܝܳܐ ܕܰܡܡܳܬ݂ ܬܡܽܘܬ݂: ܘܠܳܐ ܙܰܗܰܪܬܳܝܗܝ ܘܠܳܐ ܐܶܡ̣ܰܪܬ ܠܶܗ ܠܚܰܛܳܝܳܐ ܕܢܶܙܕܗܰܪ ܡܶܢ ܐܽܘܪܚܶܗ ܘܢܺܚܶܐ: ܗܰܘ ܚܰܛܳܝܳܐ ܒܥܰܘܠܶܗ ܢܡܽܘܬ݂: ܘܰܕ݂ܡܶܗ ܡܶܢ ܐܺܝܕ݂ܳܟ݂ ܐܶܬ݂ܒܰܥ.</VERS>
      <VERS vnumber="19">ܐܶܢ ܬܙܰܗܰܪ ܕܶܝܢ ܠܚܰܛܳܝܳܐ: ܘܠܳܐ ܢܶܗܦܽܘܟ݂ ܡܶܢ ܚܛܺܝܬܶܗ ܘܡܶܢ ܐܽܘܪܚܶܗ ܒܺܝܫܬ݂ܳܐ: ܗܽܘ ܒܰܚܛܳܗܰܘ̈ܗܝ ܢܡܽܘܬ݂: ܘܰܐܢ̱ܬ ܢܰܦܫܳܟ݂ ܬܦܰܨܶܐ.</VERS>
      <VERS vnumber="20">ܘܟܰܕ݂ ܙܰܕܺܝܩܳܐ ܢܶܗܦܽܘܟ݂ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ݂ ܥܰܘܠܳܐ: ܐܶܬܶܠ ܬܽܘܩܠܬ݂ܳܐ ܩܕ݂ܳܡܰܘܗܝ ܘܰܢܡܽܘܬ݂: ܥܰܠ ܕܠܳܐ ܙܰܗܰܪܬܳܝܗܝ ܒܰܚܛܳܗܰܘ̈ܗܝ ܢܡܽܘܬ݂: ܘܠܳܐ ܬܶܬܕܟܰܪ ܠܶܗ ܙܰܕܺܝܩܽܘܬ݂ܶܗ ܕܰܥܒܰܕ݂: ܘܰܕ݂ܡܶܗ ܡܶܢ ܐܺܝܕ݂ܰܝ̈ܟ ܐܶܬ݂ܒܰܥ.</VERS>
      <VERS vnumber="21">ܐܶܢ ܕܶܝܢ ܬܙܰܗܪ ܠܙܰܕܺܝܩܳܐ: ܕܠܳܐ ܢܶܚܛܶܐ ܘܠܳܐ ܚ̣ܛܳܐ: ܙܰܕܺܝܩܳܐ ܢܺܚܶܐ ܕܶܐܙܕܗܰܪ: ܘܰܐܢ̱ܬ ܢܰܦܫܳܟ݂ ܬܦܰܨܶܐ.</VERS>
      <VERS vnumber="22">ܘܰܗܘܳܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܝܳܐ: ܘܶܐܡܰܪ ܠܺܝ: ܩܽܘܡ ܦܽܘܩ ܠܰܦܩܰܥܬ݂ܳܐ: ܘܬܰܡܳܢ ܐܶܡܰܠܶܠ ܥܰܡܳܟ݂.</VERS>
      <VERS vnumber="23">ܘܩܳܡܶ݀ܬ݂ ܢܶܦܩܶ݀ܬ݂ ܠܰܦܩܰܥܬ݂ܳܐ: ܘܬܰܡܳܢ ܩܳܐܶܡ ܗ̱ܘܳܐ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܐܰܝܟ ܫܽܘܒܚܳܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܢܶܦܠܶ݀ܬ݂ ܥܰܠ ܐܰܦܰܝ̈.</VERS>
      <VERS vnumber="24">ܘܥܶܠܰܬ݂ ܒܺܝ ܪܽܘܚܳܐ: ܘܰܐܩܺܝܡܬܰܢܝ ܥܰܠ ܖ̈ܶܓ݂ܠܰܝ: ܘܡܰܠܶܠ ܥܰܡܝ ܘܶܐܡܰܪ ܠܺܝ: ܥܽܘܠ ܐܶܬ݂ܚܰܒܫ ܒܒܰܝܬܳܟ݂.</VERS>
      <VERS vnumber="25">ܘܰܐܢ̱ܬ ܒܰܪܢܳܫܳܐ: ܗܳܐ ܪܳܡܶܝܢ ܥܠܰܝܟ ܫܺܫ̈ܠܳܬ݂ܳܐ: ܘܳܐܣܪܺܝܢ ܠܳܟ݂ ܒܗܶܝܢ: ܕܠܳܐ ܬܶܦܽܘܩ ܒܰܝܢܳܬ݂ܗܽܘܢ.</VERS>
      <VERS vnumber="26">ܘܠܶܫܳܢܳܟ݂ ܐܰܕ݂ܒܶܩ ܠܰܫܡܰܝ̈ ܚܶܟܳܟ݂: ܘܬܶܚܪܰܫ ܘܠܳܐ ܬܶܗܘܶܐ ܠܗܽܘܢ ܓܰܒܪܳܐ ܡܶܣܟܺܢܳܐ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="27">ܘܡܳܐ ܕܰܡܡܰܠܶܠ ܐ̱ܢܳܐ ܥܰܡܳܟ݂: ܦܳܬܰܚ ܐ̱ܢܳܐ ܦܽܘܡܳܟ݂ ܕܬܺܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܫܳܡܰܥ ܢܶܫܡܰܥ: ܘܰܕ݂ܙܳܐܰܥ: ܢܙܽܘܥ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܐܰܢ̱ܬ ܕܶܝܢ ܒܰܪܢܳܫܳܐ: ܣܰܒ ܠܳܟ݂ ܠܒܶܬ݂ܳܐ ܘܣܺܝܡܶܝܗ̇ ܩܕ݂ܳܡܰܝܟ: ܘܰܪܫܽܘܡ ܥܠܶܝܗ̇ ܡܕܺܝܢ̱ܬ݂ܳܐ ܐܽܘܪܺܫܠܶܡ.</VERS>
      <VERS vnumber="2">ܘܰܥܒܶܕ݂ ܥܠܶܝܗ̇ ܐܽܘܠܨܳܢܳܐ: ܘܰܒܢܺܝ ܥܠܶܝܗ̇ ܩܰܠܩܽܘ̈ܡܶܐ: ܘܰܐܟ݂ܡܶܢ ܥܠܶܝܗ̇ ܟܡܺܐܢ̈ܶܐ: ܘܰܐܫܪܳܐ ܥܠܶܝܗ̇ ܡܰܫܖ̈ܝܳܬ݂ܳܐ: ܘܰܥܒܶܕ݂ ܠܳܗ̇ ܙܘܺܝܕܢ̈ܶܐ ܟܰܕ݂ ܚܳܕ݂ܪܳܐ.</VERS>
      <VERS vnumber="3">ܘܰܐܢ̱ܬ ܣܰܒ ܠܳܟ݂ ܛܺܓܢܳܐ ܕܦܰܪܙܠܳܐ: ܘܰܥܒܶܕܳܝܗܝ ܐܶܣܬ݂ܳܐ ܕܦܰܪܙܠܳܐ ܒܰܝ̈ܢܰܝܟ ܠܰܡܕܺܝܢ̱ܬ݂ܳܐ: ܘܛܰܝܶܒ ܐܰܦܰܝ̈ܟ ܥܠܶܝܗ̇: ܘܬܶܗܘܶܐ ܒܰܚܒܽܘܫܝܳܐ ܘܬ݂ܶܐܠܨܺܝܗ̇: ܗܳܕܶܐ ܐܳܬܶܐ ܗܺܝ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="4">ܘܰܐܢ̱ܬ ܕܡܰܟ݂ ܥܰܠ ܣܶܛܪܳܐ ܕܣܶܡܳܠܳܐ: ܘܣܺܝܡ ܥܰܘܠܳܐ ܕܒܶܝܬ݂ ܝܺܣܪܳܐܶܝܠ ܥܠܰܘܗܝ: ܡܶܢܝܳܢ ܝܰܘ̈ܡܳܬ݂ܳܐ ܕܕ݂ܳܡܶܟ݂ ܐܰܢ̱ܬ ܥܠܰܘܗܝ ܬܶܫܩܽܘܠ ܥܰܘܠܗܽܘܢ.</VERS>
      <VERS vnumber="5">ܘܶܐ̱ܢܳܐ ܝܶܗܒܶ݀ܬ݂ ܠܳܟ݂ ܬܪܶܝܢ ܥܰܘ̈ܠܺܝܢ ܠܡܶܢܝܳܢܳܐ ܕܝܰܘ̈ܡܳܬ݂ܳܐ: ܬܠܳܬ݂ܡܳܐܐ ܘܬܶܫܥܺܝܢ ܝܰܘܡܺܝ̈ܢ: ܘܬܶܫܩܽܘܠ ܥܰܘܠܳܐ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="6">ܘܰܬ݂ܫܰܡܠܶܐ ܗܳܠܶܝܢ: ܘܬܶܕ݂ܡܰܟ݂ ܥܰܠ ܣܶܛܪܳܟ݂ ܕܝܰܡܺܝܢܳܐ: ܘܬܶܫܩܽܘܠ ܥܰܘܠܳܐ ܕܒܶܝܬ݂ ܝܺܗܽܘܕ݂ܳܐ ܐܰܪܒܥܺܝܢ ܝܰܘܡܺܝ̈ܢ: ܝܰܘܡܳܐ ܠܫܰܢ̱ܬܳܐ ܝܶܗܒܶ݀ܬ݂ ܠܳܟ݂.</VERS>
      <VERS vnumber="7">ܘܥܰܠ ܐܽܘܠܨܳܢܳܗ̇ ܕܽܐܘܪܺܫܠܶܡ ܬܛܰܝܶܒ ܐܰܦܰܝ̈ܟ: ܘܰܕ݂ܪܳܥܳܟ݂ ܬܰܥܫܶܢ: ܘܬܶܬܢܰܒܶܐ ܥܠܶܝܗ̇.</VERS>
      <VERS vnumber="8">ܗܳܐ ܐܰܪܡܺܝ݀ܬ݂ ܥܠܰܝܟ ܫܺܫ̈ܠܳܬ݂ܳܐ: ܘܠܳܐ ܬܶܬ݂ܗܦܰܟ݂ ܡܶܢ ܣܶܛܪܳܟ݂ ܠܣܶܛܪܳܟ݂: ܥܕ݂ܰܡܳܐ ܕܢܶܫܠܡܽܘܢ ܝܰܘ̈ܡܳܬ݂ܳܐ ܕܰܚܒܽܘܫܝܳܟ݂.</VERS>
      <VERS vnumber="9">ܘܣܰܒ ܠܳܟ݂ ܚ̈ܶܛܶܐ ܘܰܣܥܳܖ̈ܶܐ: ܘܓ݂ܽܘܡ̈ܶܐ ܘܰܛܠܰܦ̈ܚܶܐ: ܘܕ݂ܽܘܚܢܳܐ ܘܟܽܘ̈ܢܬܶܐ: ܘܰܐܪܡܳܐ ܐܶܢܽܘܢ ܒܡܳܐܢܳܐ ܚܰܕ݂: ܘܰܥܒܶܕ݂ ܐܶܢܽܘܢ ܠܳܟ݂ ܠܰܚܡܳܐ: ܠܡܶܢܝܳܢܳܐ ܕܝܰܘ̈ܡܳܬ݂ܳܐ ܕܕ݂ܳܡܶܟ݂ ܐܰܢ̱ܬ ܥܰܠ ܣܶܛܪܳܟ݂: ܬܠܳܬ݂ܡܳܐܐ ܘܬܶܫܥܺܝܢ ܝܰܘܡܺܝ̈ܢ ܬܶܐܟܠܺܝܘܗܝ.</VERS>
      <VERS vnumber="10">ܘܡܶܐܟ݂ܽܘܠܬ݂ܳܟ݂ ܬܶܗܘܶܐ ܥܶܣܪܺܝܢ ܡܰܬ݂ܩܳܠܺܝ̈ܢ ܒܝܰܘܡܳܐ: ܡܶܢ ܥܶܕ݂ܳܢܳܐ ܠܥܶܕ݂ܳܢܳܐ.</VERS>
      <VERS vnumber="11">ܘܡܰܝ̈ܳܐ ܒܰܟ݂ܝܳܠܬ݂ܳܐ ܬܶܫܬܶܐ. ܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܗܶܡܺܝܢܳܐ: ܡܶܢ ܥܶܕ݂ܳܢܳܐ ܠܥܶܕ݂ܳܢܳܐ ܬܶܫܬܶܐ.</VERS>
      <VERS vnumber="12">ܘܪܰܥܦܳܐ ܕܰܣܥܳܖ̈ܶܐ ܬܶܐܟܽܘܠ: ܕܰܡܛܰܘܰܝ ܥܰܠ ܟܒܳܝ̈ܶܐ ܕܒܰܪܢܳܫܳܐ ܠܥܺܢܰܝܗܽܘܢ.</VERS>
      <VERS vnumber="13">ܐܳܡܰܪ ܡܳܪܝܳܐ: ܗܳܟܰܢܳܐ ܢܶܐܟ݂ܠܽܘܢ ܒܢܰܝ̈ ܝܺܣܪܳܐܶܝܠ ܠܰܚܡܗܽܘܢ ܒܛܰܢܦܽܘܬ݂ܳܐ: ܒܶܝܬ݂ ܥܰܡ̈ܡܶܐ ܕܶܐܕ݂ܚܽܘܩ ܐܶܢܽܘܢ ܠܬܰܡܳܢ.</VERS>
      <VERS vnumber="14">ܘܶܐܡܪܶܬ݂ ܐܰ‌ܠܳܗܳܐ ܡܳܪܶܐ ܡܳܖ̈ܰܘܳܬ݂ܳܐ: ܢܰܦܫܝ ܠܳܐ ܗܘܳܬ݂ ܡܛܰܢܦܳܐ: ܘܰܕ݂ܡܰܪܥܳܐ ܘܕܰܬ݂ܒܺܝܪܳܐ ܠܚܰܝܘܬ݂ܳܐ ܠܳܐ ܐܶܟ̣ܠܶܬ݂ ܡܶܢ ܛܰܠܝܽܘܬ݂ܝ ܘܰܥܕ݂ܰܡܳܐ ܠܝܰܘܡܳܢܳܐ: ܘܠܳܐ ܥܰܠ ܠܦܽܘܡܝ ܒܶܣܪܳܐ ܛܰܢܦܳܐ.</VERS>
      <VERS vnumber="15">ܘܶܐܡܰܪ ܠܺܝ: ܗܳܐ ܝܶܗܒܶ݀ܬ݂ ܠܳܟ݂ ܟܒܳܝ̈ܶܐ ܕܬ݂ܰܘܖ̈ܶܐ ܚܠܳܦ ܟܒܳܝ̈ܶܐ ܕܰܒܢܰܝ̈ܢܳܫܳܐ: ܕܬܶܥܒܶܕ݂ ܠܰܚܡܳܟ݂ ܥܠܰܝܗܶܝܢ.</VERS>
      <VERS vnumber="16">ܘܶܐܡܰܪ ܠܺܝ ܒܰܪܢܳܫܳܐ: ܗܳܐ ܬܳܒܰܪ ܐ̱ܢܳܐ ܩܰܢܝܳܐ ܕܰܥܒܽܘܪܳܐ ܒܽܐܘܪܺܫܠܶܡ: ܘܢܶܐܟ݂ܠܽܘܢ ܠܰܚܡܳܐ ܒܡܰܬ݂ܩܳܠܳܐ: ܘܡܰܝ̈ܳܐ ܒܨܰܗܳܘ̈ܢܶܐ ܒܰܟ݂ܝܳܠܬ݂ܳܐ ܢܶܫܬܽܘܢ.</VERS>
      <VERS vnumber="17">ܘܢܶܗܘܽܘܢ ܨܪܺܝܟ݂ܺܝܢ ܠܠܰܚܡܳܐ ܘܰܠܡܰܝ̈ܳܐ: ܘܰܢܣܽܘܦܽܘܢ ܓܒܰܪ ܘܰܐܚܽܘܗܝ: ܘܢܶܬ݂ܡܣܽܘܢ ܒܥܰܘܠܗܽܘܢ.</VERS>
    </CHAPTER>
    <CHAPTER cnumber="5">
      <VERS vnumber="1">ܐܰܢ̱ܬ ܕܶܝܢ ܒܰܪܢܳܫܳܐ ܣܰܒ ܠܳܟ݂: ܣܰܝܦܳܐ ܕܚܰܪܺܝܦ ܐܰܝܟ ܡܕܰܟܝܳܐ ܕܓ݂ܰܪܳܥܳܐ: ܘܰܐܥܒܰܪܳܝܗܝ ܥܰܠ ܪܺܝܫܳܟ݂ ܘܥܰܠ ܕܰܩܢܳܟ݂: ܘܣܰܒ ܠܳܟ݂ ܡܰܣܰܐܬ݂ܳܐ ܕܡܰܬ݂ܩ̈ܳܠܶܐ: ܘܦܰܠܶܓ ܐܶܢܽܘܢ ܠܰܬܠܳܬ ܡܢܰܘ̈ܳܢ.</VERS>
      <VERS vnumber="2">ܘܰܚܕ݂ܳܐ ܡܶܢ ܬܠܳܬ݂ ܡܢܰܘ̈ܳܢ: ܐܰܘܩܶܕ݂ ܒܢܽܘܪܳܐ ܒܓ݂ܰܘ ܡܕܺܝܢ̱ܬ݂ܳܐ: ܡܳܐ ܕܰܫܠܶܡܘ ܝܰܘ̈ܡܳܬ݂ܳܐ ܕܰܚܒܽܘܫܝܳܟ: ܘܬܶܣܰܒ ܡܢܳܬ݂ܳܐ ܐ̱ܚܪܺܬ݂ܳܐ: ܘܬܶܦܣܽܘܩ ܒܣܰܝܦܳܐ ܚܕ݂ܳܪܶܝܗ̇ ܕܰܡܕܺܝܢ̱ܬ݂ܳܐ: ܘܰܡܢܳܬ݂ܳܐ ܕܰܬܠܳܬ ܬܶܕ݂ܪܶܐ ܒܪܽܘܚܳܐ: ܘܣܰܝܦܳܐ ܢܶܚܪܽܘܒ ܒܳܬ݂ܰܪܗܽܘܢ.</VERS>
      <VERS vnumber="3">ܘܬܶܣܰܒ ܡܶܢ ܬܰܡܳܢ ܙܥܽܘܖ̈ܶܐ ܒܡܶܢܝܳܢܳܐ: ܘܬܶܨܽܘܪ ܐܶܢܽܘܢ ܒܟ݂ܶܢܦܳܟ݂.</VERS>
      <VERS vnumber="4">ܘܡܶܢܗܽܘܢ ܬܽܘܒ ܬܶܣܰܒ: ܘܬܰܪܡܶܐ ܐܶܢܽܘܢ ܒܓ݂ܰܘ ܢܽܘܪܳܐ: ܘܬ݂ܰܘܩܶܕ݂ ܐܶܢܽܘܢ ܒܢܽܘܪܳܐ: ܘܡܶܢܗܽܘܢ ܬܶܦܽܘܩ ܢܽܘܪܳܐ ܥܰܠ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܕܶܐ ܐܽܘܪܺܫܠܶܡ ܒܰܝܢܳܬ݂ ܥܰܡ̈ܡܶܐ ܣܳܡܬ݂ܳܗ̇: ܘܟܽܠܗܶܝܢ ܡܕ݂ܺܝ̈ܢܳܬ݂ܳܐ ܚܕ݂ܺܝܖ̈ܳܢ ܠܳܗ̇.</VERS>
      <VERS vnumber="6">ܘܚܰܠܦܰܬ݂ ܕܺܝܢܰܝ̈ ܒܰܚܛܺܝܬ݂ܳܐ ܡܶܢ ܥܰܡ̈ܡܶܐ: ܘܦܽܘܩܕܳܢܰܝ̈ ܡܶܢ ܡܕ݂ܺܝ̈ܢܳܬ݂ܳܐ ܕܰܚܕ݂ܺܝܖ̈ܳܢ ܠܳܗ̇: ܡܶܛܽܠ ܕܕ݂ܺܝܢܰܝ̈ ܐܰܣܠܺܝܘ: ܘܰܒܦܽܘܩ̈ܕ݂ܳܢܰܝ ܠܳܐ ܗܰܠܶܟ݂ܘ.</VERS>
      <VERS vnumber="7">ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܚܫܶܒܬܽܘܢ ܡܶܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ: ܘܰܒܦܽܘܩ̈ܕ݂ܳܢܰܝ ܠܳܐ ܗܰܠܶܟ݂ܬܽܘܢ: ܘܕ݂ܺܝܢܰܝ̈ ܠܳܐ ܥܒܰܕܬܽܘܢ. ܕܺܝ̈ܢܶܐ ܕܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ ܥܒܰܕ݂ܬܽܘܢ.</VERS>
      <VERS vnumber="8">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ: ܘܶܐܥܒܶܕ݂ ܒܓ݂ܰܘܟ݂ܝ ܕܺܝ̈ܢܶܐ ܠܥܺܝܢ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="9">ܘܶܐܥܒܶܕ݂ ܒܶܟ݂ܝ ܡܶܕ݂ܶܡ ܕܠܳܐ ܥܶܒܕ݂ܶܬ݂: ܘܡܶܕ݂ܶܡ ܕܠܳܐ ܐܶܥܒܶܕ݂ ܬܽܘܒ ܐܰܟ݂ܘܳܬ݂ܶܗ: ܡܶܛܽܠ ܟܽܠܳܗ̇ ܛܰܢܦܽܘܬ݂ܶܟ݂ܝ.</VERS>
      <VERS vnumber="10">ܡܶܛܽܠ ܗܳܢܳܐ ܐܰܒܳܗ̈ܶܐ ܢܶܐܟ݂ܠܽܘܢ ܒܢܰܝ̈ܗܽܘܢ ܒܓ݂ܰܘܶܟ݂ܝ: ܘܰܒܢܰܝ̈ܳܐ ܢܶܐܟ݂ܠܽܘܢ ܠܰܐܒܳܗܰܝ̈ܗܽܘܢ: ܘܶܐܥܒܶܕ݂ ܒܶܟ݂ܝ ܕܺܝ̈ܢܶܐ: ܘܶܐܕ݂ܪܶܐ ܠܰܐܝܠܶܝܢ ܕܡܶܫܬܰܚܪܺܝܢ ܒܓ݂ܰܘܟ݂ܝ ܠܟ݂ܽܠ ܪܽܘܚ.</VERS>
      <VERS vnumber="11">ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܛܰܢܶܦܬܝ ܡܩܕܰܫܝ ܒܟܽܠ ܛܰܢܦ̈ܘܳܬ݂ܶܟ݂ܝ: ܘܰܒܟ݂ܽܠܳܗ̇ ܛܰܡܐܽܘܬ݂ܶܟ݂ܝ: ܐܳܦ ܐܶܢܳܐ ܐܶܕ݂ܚܩܶܟ݂ܝ: ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܶܪܰܚܶܡ.</VERS>
      <VERS vnumber="12">ܚܕ݂ܳܐ ܡܢܳܬ݂ܶܟ݂ܝ ܒܡܰܘܬܳܐ ܢܡܽܘܬ݂ܽܘܢ. ܘܰܒܟܰܦܢܳܐ ܢܣܽܘܦܽܘܢ ܒܓ݂ܰܘܟ݂ܝ: ܘܰܐ̱ܚܪܺܬܳܐ ܒܚܰܪܒܳܐ ܢܶܦܠܽܘܢ ܚܕ݂ܳܖ̈ܰܝܟܝ: ܘܕܰܬܠܳܬ ܠܟܽܠ ܪܽܘܚ ܐܶܕ݂ܪܶܐ: ܘܣܰܝܦܳܐ ܢܶܚܪܽܘܒ ܒܳܬ݂ܰܪܗܽܘܢ.</VERS>
      <VERS vnumber="13">ܘܶܐܫܰܡܠܶܐ ܪܽܘܓ݂ܙܝ: ܘܰܐܢܺܝܚ ܚܶܡܬ݂ܝ ܒܗܽܘܢ ܘܶܐܬ݂ܒܰܝܰܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܕܡ̣ܰܠܠܶܬ݂ ܒܰܛܢܳܢܝ: ܡܳܐ ܕܫܰܡܠܺܝ݀ܬ݂ ܒܗܽܘܢ ܪܽܘܓ݂ܙܝ.</VERS>
      <VERS vnumber="14">ܘܶܐܬ݂ܠܶܟ݂ܝ ܠܚܰܪܒܳܐ: ܘܰܠܚܶܣܕ݂ܳܐ ܒܥܰܡ̈ܡܶܐ ܕܰܚܕ݂ܺܝܪܺܝܢ ܠܶܟ݂ܝ ܩܕ݂ܳܡ ܟܠ ܕܥܳܒܰܪ.</VERS>
      <VERS vnumber="15">ܘܬܶܗܘܶܝܢ ܠܚܶܣܕ݂ܳܐ ܘܰܠܓܽܘܕܳܦܳܐ: ܘܰܠܡܰܪܕ݂ܽܘܬ݂ܳܐ ܘܰܠܬܶܡܗܳܐ ܠܥܰܡ̈ܡܶܐ ܕܰܚܕܺܝܪܺܝܢ ܠܶܟ݂ܝ: ܡܳܐ ܕܥܶܒܕ݂ܶܬ݂ ܒܶܟ݂ܝ ܕܺܝ̈ܢܶܐ: ܒܪܽܘܓܙܳܐ ܘܰܒܚܶܡܬ݂ܳܐ ܘܰܒܡܰܟܣܳܢܽܘܬ݂ܳܐ ܕܪܽܘܓ݂ܙܝ: ܐܶܢܳܐ ܡܳܪܝܳܐ ܐܶܡܪܶܬ݂.</VERS>
      <VERS vnumber="16">ܡܳܐ ܕܫܰܕܪܶܬ݂ ܥܠܰܝܟܽܘܢ ܓܶܐܖ̈ܰܝ ܒܺܝ̈ܫܶܐ ܕܟܰܦܢܳܐ ܕܰܗܘܰܘ ܠܰܚܒܳܠܳܐ: ܕܶܐܫܰܕܰܪ ܐܶܢܽܘܢ ܠܰܡܚܰܒܳܠܽܘܬ݂ܟ݂ܽܘܢ: ܘܟ݂ܰܦܢܳܐ ܐܰܘܣܶܦ ܥܠܰܝܟܽܘܢ: ܘܶܐܬܒܰܪ ܩܰܢܝܳܐ ܕܰܥܒܽܘܪܟ݂ܽܘܢ.</VERS>
      <VERS vnumber="17">ܘܶܐܫܰܕ݂ܰܪ ܥܠܰܝܟܽܘܢ ܟܰܦܢܳܐ ܘܚܰܝܽܘܬ݂ܳܐ ܒܺܝܫܬ݂ܳܐ ܘܰܐܘܒܶܕ݂ܟ݂ܽܘܢ: ܘܡܰܘܬܳܐ ܘܰܕ݂ܡܳܐ ܢܶܥܒܰܪ ܒܟ݂ܽܘܢ: ܘܚܰܪܒܳܐ ܐܰܝܬܶܐ ܥܠܰܝܟܽܘܢ: ܐܶܢܳܐ ܡܳܪܝܳܐ ܐܶܡܪܶܬ݂.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܛܽܘܖ̈ܶܐ ܕܺܝܣܪܳܐܶܝܠ: ܘܶܐܬ݂ܢܰܒܳܐ ܥܠܰܝܗܽܘܢ.</VERS>
      <VERS vnumber="3">ܘܶܐܡܰܪ: ܛܽܘܖ̈ܶܐ ܕܺܝܣܪܳܐܶܝܠ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ: ܘܰܠܢܰܚ̈ܠܶܐ ܘܠܰܦܨܺܝ̈ܕ݂ܶܐ: ܗܳܐ ܡܰܝܬܶܐ ܐ̱ܢܳܐ ܥܠܰܝܟܽܘܢ ܚܰܪܒܳܐ: ܘܰܐܘܒܶܕ݂ ܦܖ̈ܰܟ݂ܰܝܟܽܘܢ.</VERS>
      <VERS vnumber="4">ܘܢܶܨܕܽܘܢ ܡܰܕ݂ܒܚܰܝ̈ܟܽܘܢ: ܘܢܶܬܬܰܒܪܽܘܢ ܦܬܰܟܖ̈ܰܝܟܽܘܢ: ܘܰܐܪܡܶܐ ܚܖ̈ܺܝܒܰܝܟܽܘܢ ܩܕ݂ܳܡ ܕܶܚ̈ܠܳܬ݂ܟ݂ܽܘܢ.</VERS>
      <VERS vnumber="5">ܘܰܐܪܡܶܐ ܫ̈ܠܰܕܶܐ ܕܒܶܝܬ݂ ܝܺܣܪܳܐܶܝܠ ܩܕ݂ܳܡ ܦܬܰܟܖ̈ܰܝܗܽܘܢ: ܘܶܐܕ݂ܪܶܐ ܓܰܖ̈ܡܰܝܟܽܘܢ ܚܕ݂ܳܪ ܡܰܕ݂ܒܚܰܝ̈ܟܽܘܢ.</VERS>
      <VERS vnumber="6">ܘܰܡܕܺܝ̈ܢܳܬܳܐ ܕܟܽܠܶܗ ܝܰܬ݂ܒܟ݂ܽܘܢ ܢܶܚܖ̈ܒܳܢ: ܘܰܦܖ̈ܰܟܶܐ ܢܶܨ̈ܕ݂ܝܳܢ: ܡܶܛܽܠ ܕܢܶܚܪܒܽܘܢ ܘܢܶܨܕܽܘܢ ܡܰܕ݂ܒܚܰܝ̈ܟܽܘܢ: ܘܢܶܬܬܰܒܪܽܘܢ ܘܢܶܬ݂ܒܰܛܠܽܘܢ ܦܬܰܟ݂ܖ̈ܰܝܟܽܘܢ: ܘܢܶܬܓܰܕܡܽܘܢ ܓܠܺܝܦܰܝ̈ܟܽܘܢ: ܘܢܶܬ݂ܥܛܽܘܢ ܥܒܳܕܰܝ̈ܟܽܘܢ.</VERS>
      <VERS vnumber="7">ܘܢܶܦܠܽܘܢ ܚܖ̈ܺܝܒܶܐ ܒܰܝܢܳܬ݂ܟܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="8">ܐܰܘܬ݂ܰܪ ܡܶܢܟܽܘܢ ܒܶܝܬ݂ ܥܰܡ̈ܡܶܐ: ܐܰܝܠܶܝܢ ܕܶܐܬ݂ܦܰܨܺܝܘ ܡܶܢ ܚܰܪܒܳܐ: ܘܶܐܬ݂ܒܰܕܰܪܘ ܒܰܡܕ݂ܺܝ̈ܢܳܬ݂ܳܐ.</VERS>
      <VERS vnumber="9">ܘܢܶܬܕܰܟ݂ܪܽܘܢܳܢܝ ܐܰܝܠܶܝܢ ܕܶܐܬ݂ܦܰܨܺܝܘ ܡܶܢܟܽܘܢ: ܒܶܝܬ݂ ܥܰܡ̈ܡܶܐ ܕܶܐܫܬܒܺܝܘ ܠܬܰܡܳܢ: ܡܳܐ ܕܬ݂ܶܒܪܶܬ݂ ܠܠܶܒܗܽܘܢ ܙܰܢܳܝܳܐ ܕܰܣܛܰܘ ܡܶܢܝ: ܘܥܰܝ̈ܢܰܝܗܽܘܢ ܕܰܛܥܰܝ̈ ܒܳܬ݂ܰܪ ܦܬܰܟ݂ܖ̈ܰܝܗܽܘܢ: ܘܢܶܬܩܰܡ̈ܛܳܢ ܐܰܦܰܝ̈ܗܽܘܢ ܒܒܺܝܫܬܳܐ ܕܰܥܒܰܕ݂ܘ: ܘܰܒܟ݂ܽܠܳܗ̇ ܛܰܢܦܽܘܬ݂ܗܽܘܢ.</VERS>
      <VERS vnumber="10">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܘܠܳܐ ܗ̱ܘܳܐ ܣܪܺܝܩܳܐܺܝܬ݂ ܐܶܡܪܶܬ݂ ܕܶܐܥܒܶܕ݂ ܠܗܽܘܢ ܒܺܝܫܬ݂ܳܐ ܗܳܕܶܐ.</VERS>
      <VERS vnumber="11">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܩܽܘܫ ܒܟܰܦܳܟ݂ ܘܰܪܦܽܘܣ ܒܪܶܓ݂ܠܳܟ݂: ܘܶܐܡܰܪ. ܐܰܚܳܢ ܥܰܠ ܟܽܠܳܗ̇ ܛܰܢܦܽܘܬ݂ܳܐ ܘܒܺܝܫܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܰܒܚܰܪܒܳܐ ܘܰܒܟܰܦܢܳܐ ܘܰܒܡܰܘܬܳܢܳܐ ܢܶܦܠܽܘܢ.</VERS>
      <VERS vnumber="12">ܕܪܰܚܺܝܩ ܢܡܽܘܬ݂ ܒܡܰܘܬܳܢܳܐ: ܘܰܕܩܰܪܺܝܒ ܒܚܰܪܒܳܐ ܢܶܦܶܠ: ܘܰܕ݂ܡܶܫܬܰܚܰܪ ܘܰܕ݂ܡܶܬ݂ܦܰܨܶܐ ܒܟܰܦܢܳܐ ܢܡܽܘܬ݂: ܘܶܐܫܰܡܠܶܐ ܪܽܘܓ݂ܙܝ ܒܗܽܘܢ.</VERS>
      <VERS vnumber="13">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܗܘܰܘ ܩܛܺܝܠܰܝ̈ܗܽܘܢ ܒܰܝܢܳܬ݂ ܦܬܰܟ݂ܖ̈ܰܝܗܽܘܢ ܚܕ݂ܳܪ ܡܰܕ݂ܒܚܰܝ̈ܗܽܘܢ: ܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܬ݂ܚܶܝܬ݂ ܟܽܠ ܖ̈ܺܝܫܰܝ ܛܽܘܖ̈ܶܐ: ܘܰܬܚܶܝܬ݂ ܟܽܠ ܐܺܝܠܳܢ ܕܡܰܛܰܠ: ܘܰܬܚܶܝܬ݂ ܟܠ ܒܶܛܡܬ݂ܳܐ ܥܰܒܺܝܛܬ݂ܳܐ: ܒܰܐܬܪܳܐ ܕܣܳܡܘ ܬܰܡܳܢ ܒܶܣ̈ܡܶܐ ܠܟܽܠܗܽܘܢ ܦܬܰܟܖ̈ܰܝܗܽܘܢ.</VERS>
      <VERS vnumber="14">ܘܰܐܪܺܝܡ ܐܺܝܕ݂ܝ ܥܠܰܝܗܽܘܢ: ܘܶܐܥܒܕ݂ܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ ܡܶܢ ܡܰܕ݂ܒܪܳܐ ܕܕܶܒܠܰܬ݂: ܘܟܽܠܶܗ ܒܶܝܬ݂ ܡܰܥܡܰܪܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܛܺܝ ܩܶܨܳܐ ܥܰܠ ܐܰܪܥܳܐ ܕܺܝܣܪܳܐܶܝܠ: ܘܡܰܛܺܝ ܣܰܘܦܳܐ ܥܰܠ ܐܰܪܒܰܥ ܟܶܢ̈ܦܶܝܗ̇ ܕܰܐܪܥܳܐ.</VERS>
      <VERS vnumber="3">ܡܶܟܺܝܠ ܩܶܨܳܐ ܥܠܰܝܟܝ: ܕܶܐܫܽܘܕ݂ ܥܠܰܝܟܝ ܪܽܘܓ݂ܙܝ: ܘܶܐܕ݂ܽܘܢܶܟ݂ܝ ܐܰܝܟ ܐܽܘܖ̈ܚܳܬܶܟ݂ܝ: ܘܰܐܝܬܶܐ ܥܠܰܝܟܝ ܟܽܠܳܗ̇ ܛܰܢܦܽܘܬܶܟ݂ܝ.</VERS>
      <VERS vnumber="4">ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܶܪܰܚܶܡ: ܡܶܛܽܠ ܕܽܐܘܖ̈ܚܳܬ݂ܶܟ݂ܝ ܥܠܰܝܟܝ ܐܶܬ݂ܶܠ: ܘܛܰܢܦܽܘܬ݂ܶܟ݂ܝ ܒܓ݂ܰܘܶܟ݂ܝ ܬܶܗܘܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܳܬ݂ܝܳܐ ܒܺܝܫܬ݂ܳܐ ܚܠܳܦ ܒܺܝܫܬܳܐ.</VERS>
      <VERS vnumber="6">ܕܩܶܨܳܐ ܐܳܬܶܐ ܘܰܐܥܺܝܩ ܥܠܰܝܟܝ.</VERS>
      <VERS vnumber="7">ܘܳܐܬܶܐ ܨܺܦܪܳܝܳܐ ܥܳܡܽܘܪܳܐ ܕܰܐܪܥܳܐ ܥܠܰܝܟܝ: ܡܰܛܺܝ ܙܰܒܢܳܐ ܘܰܩܪܶܒ ܝܰܘܡܳܐ ܕܰܕ݂ܠܽܘܚܝܳܐ.</VERS>
      <VERS vnumber="8">ܡܶܟܺܝܠ ܡܶܢ ܩܽܘܪܒܳܐ ܐܶܫܽܘܕ݂ ܚܶܡܬ݂ܝ ܥܠܰܝܟܝ: ܘܶܐܫܽܘܕ݂ ܪܽܘܓ݂ܙܝ ܥܠܰܝܟܝ: ܘܶܐܕܽܘܢܶܟ݂ܝ ܐܰܝܟ ܐܽܘܖ̈ܚܳܬܶܟ݂ܝ: ܘܶܐܬܶܠ ܥܠܰܝܟܝ ܟܽܠܳܗ̇ ܛܰܢܦܽܘܬܶܟ݂ܝ.</VERS>
      <VERS vnumber="9">ܘܠܳܐ ܬܚܽܘܣ ܥܰܝܢܝ ܥܠܰܝܟܝ ܘܠܳܐ ܐܰܪܰܚܶܡ: ܐܶܠܳܐ ܐܰܝܟ ܐܽܘܖ̈ܚܳܬܶܟ݂ܝ ܐܶܦܪܥܶܟ݂ܝ: ܘܛܰܢܦܽܘܬܶܟ݂ܝ ܒܓ݂ܰܘܟܶܝ ܬܶܗܘܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܚܳܟܝ.</VERS>
      <VERS vnumber="10">ܗܳܐ ܝܰܘܡܳܐ ܐܶܬ݂ܳܐ: ܢ̣ܦܰܩ ܨܺܦܪܳܝܳܐ ܘܰܒ̣ܠܰܨ ܚܽܘܛܪܳܐ: ܘܰܦܪܰܥ ܨܰܥܪܳܐ.</VERS>
      <VERS vnumber="11">ܘܥܰܘܠܳܐ ܩܳܡ ܥܰܠ ܚܽܘܛܪܶܗ ܕܥܰܘܳܠܳܐ: ܠܳܐ ܡܶܢܗܽܘܢ ܘܠܳܐ ܡܶܢ ܕܠܽܘܚܝܗܽܘܢ: ܘܠܳܐ ܡܶܢ ܡܰܥܒܕ݂ܳܢܽܘܬ݂ܗܽܘܢ: ܘܠܳܐ ܐܶܬܬܢܺܝܚ ܒܗܽܘܢ.</VERS>
      <VERS vnumber="12">ܡܰܛܺܝ ܙܰܒܢܳܐ ܘܰܩܪܶܒ ܝܰܘܡܳܐ: ܕܩܳܢܶܐ ܠܳܐ ܢܶܚܕܶܐ: ܘܕܰܡܙܰܒܶܢ ܠܳܐ ܬܶܟܪܶܐ ܠܶܗ: ܡܶܛܽܠ ܕܪܽܘܓܙܳܐ ܥܰܠ ܟܽܠܶܗ ܩܶܢܝܳܢܗܽܘܢ.</VERS>
      <VERS vnumber="13">ܘܙܳܒܽܘܢܳܐ ܠܳܐ ܗܳܦܶܟ ܥܰܠ ܡܙܰܒܢܳܢܳܐ: ܘܬܽܘܒ ܠܰܝܬ ܚܰܝ̈ܶܐ ܒܚܰܝܰܝ̈ܗܽܘܢ: ܡܶܛܽܠ ܕܚܶܙܘܳܐ ܠܳܐ ܢܶܗܦܽܘܟ݂ ܥܰܠ ܟܽܠܶܗ ܩܶܢܝܳܢܗܽܘܢ: ܘܓܰܒܪܳܐ ܒܥܰܘܠܶܗ ܠܳܐ ܢܚܰܡܣܶܢ ܚܰܝܰܘ̈ܗܝ.</VERS>
      <VERS vnumber="14">ܩ̣ܪܰܘ ܒܩܰܪܢܳܐ ܘܛܰܝܶܒ ܟܽܠ: ܘܠܰܝܬ ܕܳܐܙܶܠ ܠܰܩܪܳܒܳܐ: ܡܶܛܽܠ ܕܪܽܘܓ݂ܙܝ ܥܰܠ ܟܽܠܶܗ ܩܶܢܝܳܢܗܽܘܢ.</VERS>
      <VERS vnumber="15">ܚܰܪܒܳܐ ܒܫܽܘ̈ܩܶܐ: ܘܡܰܘܬܳܢܳܐ ܘܟܰܦܢܳܐ ܒܒ̈ܳܬܶܐ: ܐܰܝܢܳܐ ܕܰܒܕܰܒܪܰܐ ܗ̱ܘ ܢܡܽܘܬ݂ ܒܚܰܪܒܳܐ: ܘܰܐܝܢܳܐ ܕܒܰܡܕܺܝܢ̱ܬ݂ܰܐ ܗ̱ܘ ܟܰܦܢܳܐ ܘܡܰܘܬܳܢܳܐ ܢܶܐܟܠܺܝܘܗܝ.</VERS>
      <VERS vnumber="16">ܘܢܶܬ݂ܦܰܨܽܘܢ ܐܰܝܠܶܝܢ ܕܡܶܬ݂ܦܰܨܶܝܢ ܡܶܢܗܽܘܢ ܒܛܽܘܖ̈ܶܐ: ܐܰܝܟ ܝܰܘ̈ܢܶܐ ܒܰܓܕ݂ܳܢܦ̈ܶܐ: ܟܽܠܗܽܘܢ ܢܡܽܘܬ݂ܽܘܢ ܐ̱ܢܳܫ ܒܰܚܛܳܗܰܘ̈ܗܝ.</VERS>
      <VERS vnumber="17">ܟܽܠܗܶܝܢ ܐܺܝܕܰܝܳܐ ܢܶܬ݂ܖ̈ܰܫܠܳܢ: ܘܟܽܠܗܶܝܢ ܒܽܘܖ̈ܟ݂ܶܐ ܢܰܖ̈ܕܝܳܢ ܡܰܝ̈ܳܐ.</VERS>
      <VERS vnumber="18">ܘܢܶܬ݂ܟܰܒܢܽܘܢ ܣܰܩ̈ܶܐ: ܘܰܢܟܰܣܽܘܢ ܐܶܢܽܘܢ ܨܰܘܖ̈ܳܢܶܐ: ܒܶܗܬܬ݂ܳܐ ܒܟܽܠ ܐܰܦܰܝ̈ܗܽܘܢ: ܘܩܽܘ̈ܕ݂ܚܳܬ݂ܳܐ ܒܟܽܠ ܖ̈ܺܝܫܰܝܗܽܘܢ.</VERS>
      <VERS vnumber="19">ܣܺܐܡܗܽܘܢ ܒܫܽܘ̈ܩܶܐ ܢܶܫܕܽܘܢ: ܘܕܰܗܒܗܽܘܢ ܡܰܣܠܝܳܐ ܢܶܗܘܶܐ: ܣܺܐܡܗܽܘܢ. ܘܕܰܗܒܗܽܘܢ ܠܳܐ ܢܶܫܟܰܚ ܠܰܡܦܰܨܳܝܽܘ ܐܶܢܽܘܢ ܒܝܰܘܡܳܐ ܕܪܽܘܓ݂ܙܶܗ ܕܡܳܪܝܳܐ: ܢܰܦ̈ܫܳܬ݂ܗܽܘܢ ܠܳܐ ܢܣܰܒܥܽܘܢ: ܘܟܰܖ̈ܣܳܬ݂ܗܽܘܢ ܠܳܐ ܢܶܡܠܽܘܢ ܗܳܢܳܐ ܫܽܘܢܳܩܳܐ: ܦܽܘܪܥܳܢܳܐ ܕܥܰܘܠܗܽܘܢ.</VERS>
      <VERS vnumber="20">ܘܫܽܘܒܚܳܐ ܕܨܶܒܬܗܽܘܢ ܕܰܥܒܰܕ݂ܘ ܒܓ݂ܰܐܝܽܘܬ݂ܳܐ: ܠܨܰܠ̈ܡܶܐ ܕܛܰܢܦ̈ܘܳܬ݂ܗܽܘܢ ܘܰܕܕܶܚ̈ܠܳܬ݂ܗܽܘܢ: ܡܶܛܽܠ ܗܳܢܳܐ ܥܒܰܕܬܶܗ ܡܰܣܠܝܳܐ.</VERS>
      <VERS vnumber="21">ܘܶܐܬܠܺܝܘܗܝ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ ܠܒܶܙܬ݂ܳܐ: ܘܰܠܚܰܛܳܝܶܝ̈ܗ̇ ܕܰܐܪܥܳܐ ܠܰܫܒܺܝܬ݂ܳܐ ܘܰܢܛܰܘܫܽܘܢܶܗ.</VERS>
      <VERS vnumber="22">ܘܰܐܦܢܶܐ ܐܰܦܰܝ̈ ܡܶܢܗܽܘܢ ܘܰܢܛܰܘܫܽܘܢ ܕܰܘ̈ܩܰܝ: ܘܢܶܥܠܽܘܢ ܒܳܗ̇ ܬܳܖ̈ܽܘܥܶܐ ܘܰܢܛܰܘܫܽܘܢܳܗ̇.</VERS>
      <VERS vnumber="23">ܘܢܶܥܒܪܽܘܢ ܒܠܶܒ̈ܢܶܐ: ܡܶܛܽܠ ܕܰܐܪܥܳܐ ܐܶܬܡܰܠܝܰܬ݂ ܕܺܝܢܳܐ ܕܰܕ݂ܡܳܐ: ܘܰܡܕܺܝܢ̱ܬ݂ܳܐ ܐܶܬܡܰܠܝܰܬ݂ ܥܰܘܠܳܐ.</VERS>
      <VERS vnumber="24">ܘܰܐܝܬܶܐ ܖ̈ܳܥܰܘܳܬ݂ܳܐ ܕܥܰܡ̈ܡܶܐ ܘܢܺܐܪܬܽܘܢ ܒܳܬܰܝ̈ܗܽܘܢ: ܘܰܐܗܦܶܟ ܓܰܐܝܽܘܬ݂ܳܐ ܕܥܰܫܺܝ̈ܢܶܐ: ܘܢܺܐܪܬܽܘܢ ܡܰܩܕܫܗܽܘܢ.</VERS>
      <VERS vnumber="25">ܪܽܘܓܙܳܐ ܐܳܬ݂ܶܐ: ܘܢܶܒܥܽܘܢ ܫܠܳܡܳܐ ܘܠܳܐ ܢܶܫܬܟܰܚ.</VERS>
      <VERS vnumber="26">ܘܳܝܳܐ ܥܰܠ ܘܳܝܳܐ ܢܺܐܬ݂ܶܐ: ܘܰܫܡܽܘܥܬ݂ܳܐ ܥܰܠ ܫܡܽܘܥܬ݂ܳܐ ܬܶܫܬܡܰܥ: ܘܢܶܒܥܽܘܢ ܚܶܙܘܳܐ ܡܶܢ ܢܒܺܝ̈ܶܐ: ܘܢܳܡܽܘܣܳܐ ܢܺܐܒܰܕ݂ ܡܶܢ ܟܳܗ̈ܢܶܐ: ܘܡܶܠܟܳܐ ܡܶܢ ܣܳܒ̈ܶܐ.</VERS>
      <VERS vnumber="27">ܡܰܠܟܳܐ ܢܶܬ݂ܶܒ ܒܶܐܒܠܳܐ: ܘܪܰܒܳܐ ܢܶܠܒܰܫ ܚܒܳܠܳܐ: ܘܺܐܝܕ݂ܰܘ̈ܗܝ ܕܥܰܡܳܐ ܕܰܐܪܥܳܐ ܢܶܬܖ̈ܰܫܠܳܢ: ܐܰܝܟ ܐܽܘܖ̈ܚܳܬܗܽܘܢ ܐܶܥܒܶܕ݂ ܠܗܽܘܢ: ܘܰܒܕ݂ܺܝ̈ܢܰܝܗܽܘܢ ܐܶܕ݂ܽܘܢ ܐܶܢܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܒܫܰܢ̱ܬܳܐ ܫܬܺܝܬ݂ܳܝܬ݂ܳܐ: ܒܚܰܡܶܫܬ݂ܳܐ ܒܝܰܪܚܳܐ ܫܬܺܝܬܳܝܳܐ: ܐܶܢܳܐ ܝܳܬܶܒ ܗܘܺܝ݀ܬ ܒܒܰܝܬܝ: ܘܣܳܒ̈ܶܐ ܕܺܝܗܽܘܕ݂ܳܐ ܝܳܬ݂ܒܺܝܢ ܗܘܰܘ ܩܕ݂ܳܡܰܝ: ܘܢܶܦܠܰܬ݂ ܥܠܰܝ ܬܰܡܳܢ ܐܺܝܕ݂ܶܗ ܕܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="2">ܘܰܚܙܺܝ݀ܬ݂ ܘܗܳܐ ܕܡܽܘܬ݂ܳܐ ܐܰܝܟ ܚܶܙܘܳܐ ܕܢܽܘܪܳܐ: ܡܶܢ ܚܶܙܘܳܐ ܕܚܰܨܰܘ̈ܗܝ ܘܰܠܬܰܚܬ ܢܽܘܪܳܐ: ܘܡܶܢ ܚܰܨܰܘ̈ܗܝ ܘܰܠܥܶܠ: ܚܙܺܝ݀ܬ݂ ܐܰܝܟ ܚܶܙܘܳܐ ܕܙܰܗܪܳܐ: ܘܰܐܝܟ ܚܶܙܘܳܐ ܕܰܐ‌ܠܳܗܳܐ</VERS>
      <VERS vnumber="3">ܘܰܐܘܫܶܛ ܒܰܕ݂ܡܽܘܬܳܐ ܕܺܐܝܕ݂ܳܐ ܘܰܐܚܕܰܢܝ ܒܥܶܕ݂ܩ̈ܶܐ ܕܪܺܝܫܝ: ܘܰܫܩܰܠܬܰܢܝ ܪܽܘܚܳܐ ܒܶܝܬ݂ ܐܰܪܥܳܐ ܠܰܫܡܰܝܳܐ: ܘܰܐܝܬܝܰܬܰܢܝ ܠܽܐܘܪܺܫܠܶܡ ܒܚܶܙܘܳܐ ܕܰܐ‌ܠܳܗܳܐ: ܠܡܰܥܠܳܢܳܐ ܕܬܰܪܥܳܐ ܕܙܳܘܺܝܬ݂ܳܐ ܕܚܳܐܰܪ ܠܓܰܪܒܝܳܐ: ܘܬܰܡܳܢ ܩܳܝܡܳܐ ܩܳܝܶܡܬ݂ܳܐ ܕܰܛܢܳܢܳܐ.</VERS>
      <VERS vnumber="4">ܘܗܳܐ ܬܰܡܳܢ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܐܰܝܟ ܚܶܙܘܳܐ ܕܰܚܙܺܝ݀ܬ݂ ܒܰܦܩܰܥܬ݂ܳܐ.</VERS>
      <VERS vnumber="5">ܘܶܐܡܰܪ ܠܺܝ: ܒܰܪܢܳܫܳܐ: ܐܰܪܺܝܡ ܥܰܝ̈ܢܰܝܟ ܠܽܐܘܪܚܳܐ ܕܓܰܪܒܝܳܐ ܘܰܐܪܺܝܡܶ݀ܬ݂ ܥܰܝܢܰܝ̈ ܠܽܐܘܪܚܳܐ ܕܓܰܪܒܝܳܐ: ܘܗܳܐ ܡܶܢ ܓܰܪܒܝܳܝܶܗ ܕܬܰܪܥܳܐ ܡܰܕܢܚܳܝܳܐ: ܩܳܝܡܳܐ ܩܳܝܶܡܬ݂ܳܐ ܕܰܛܢܳܢܳܐ ܒܡܰܥܠܳܢܶܗ.</VERS>
      <VERS vnumber="6">ܘܶܐܡܰܪ ܠܺܝ: ܒܰܪܢܳܫܳܐ: ܚܙܰܝܬ ܡܳܢܳܐ ܥܳܒܕܺܝܢ: ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕ݂ܺܝܢ ܕܒܶܝܬ݂ ܝܺܣܪܳܐܶܝܠ: ܕܶܐܬܪܰܚܰܩܘ ܡܶܢ ܡܰܩܕܫܝ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕ݂ܺܝܢ. ܕܥܰܠ ܦܽܘܪܣܳܝ ܥܰܘܠܗܽܘܢ.</VERS>
      <VERS vnumber="7">ܘܰܐܥܠܰܢܝ ܒܬܰܪܥܳܐ ܕܕ݂ܳܪܬ݂ܳܐ: ܘܰܚܙܺܝ݀ܬ݂ ܢܶܩܒܳܐ ܚܰܕ݂ ܒܶܐܣܬ݂ܳܐ.</VERS>
      <VERS vnumber="8">ܘܶܐܡܰܪ ܠܺܝ: ܒܰܪܢܳܫܳܐ: ܚܦܽܘܪ ܒܶܐܣܬ݂ܳܐ: ܘܚܶܦܪܶܬ݂ ܒܶܐܣܬ݂ܳܐ: ܘܶܐܫܟܚܶ݀ܬ݂ ܬܰܪܥܳܐ ܚܰܕ݂.</VERS>
      <VERS vnumber="9">ܘܶܐܡܰܪ ܠܺܝ: ܥܽܘܠ: ܘܰܚܙܺܝ ܛܰܢܦ̈ܘܳܬ݂ܳܐ ܘܒܺܝ̈ܫܳܬ݂ܳܐ ܥܳܒܕ݂ܺܝܢ ܗܳܪܟܳܐ.</VERS>
      <VERS vnumber="10">ܘܥܶܠܶܬ݂ ܘܰܚܙܺܝ݀ܬ݂ ܟܠ ܕ݂ܶܡ̈ܘܳܬ݂ܳܐ ܕܖ̈ܰܚܫܳܐ ܘܕܰܒܥܺܝܪܳܐ ܘܰܕ݂ܛܰܢܦ̈ܘܳܬ݂ܳܐ. ܘܟܽܠܗܶܝܢ ܕܶܚ̈ܠܳܬ݂ܳܐ ܕܒܶܝܬ݂ ܝܺܣܪܳܐܶܝܠ: ܕܨܺܝܖ̈ܳܢ ܥܰܠ ܐܶܣܬ݂ܳܐ ܟܰܕ݂ ܚܳܕ݂ܪܳܐ.</VERS>
      <VERS vnumber="11">ܘܫܰܒܥܺܝܢ ܓܰܒܖ̈ܺܝܢ ܡܶܢ ܣܳܒ̈ܶܐ ܕܒܶܝܬ݂ ܝܺܣܪܳܐܶܝܠ: ܘܝܰܥܙܰܢܝܳܐ ܒܰܪ ܫܳܦܳܢ ܩܳܐܶܡ ܗ̱ܘܳܐ ܒܰܝܢܳܬ݂ܗܽܘܢ ܘܗܶܢܽܘܢ ܩܳܝܡܺܝܢ ܗܘܰܘ ܩܕ݂ܳܡܰܘܗܝ: ܘܐ̱ܢܳܫ ܦܺܝܪܡܶܗ ܒܺܐܝܕ݂ܶܗ: ܘܥܶܛܪܳܐ ܕܬܶܢܳܢܳܐ ܕܒܶܣ̈ܡܶܐ ܣܳܠܶܩ.</VERS>
      <VERS vnumber="12">ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܡܶܕܶܡ ܕܥܳܒܕ݂ܺܝܢ ܣܳܒ̈ܶܐ ܕܒܶܝܬ݂ ܝܺܣܪܳܐܶܝܠ ܒܚܶܫܽܘܟ݂ܳܐ: ܐ̱ܢܳܫ ܒܬ݂ܰܘܳܢܶܗ ܟܰܣܝܳܐ: ܘܳܐܡܪܺܝܢ ܠܳܐ ܚܳܙܶܐ ܠܰܢ ܡܳܪܝܳܐ: ܡܶܛܽܠ ܕܫܰܒܩܳܗ̇ ܡܳܪܝܳܐ ܠܰܐܪܥܳܐ.</VERS>
      <VERS vnumber="13">ܘܶܐܡܰܪ ܠܺܝ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܪܰܘܖ̈ܒܳܬ݂ܳܐ ܕܥܳܒܕܺܝܢ.</VERS>
      <VERS vnumber="14">ܘܰܐܝܬܝܰܢܝ ܠܡܰܥܠܳܢܳܐ ܕܬܰܪܥܳܐ ܕܒܰܝܬܶܗ ܕܡܳܪܝܳܐ ܕܰܒܓܰܪܒܝܳܐ: ܘܰܚܙܺܝ݀ܬ݂ ܬܰܡܳܢ ܢܶܫ̈ܶܐ ܟܕ݂ ܝܳܬ݂ܒ̈ܳܢ ܘܰܡܒܰܟ̈ܝܳܢ ܠܬܰܡܽܘܙܳܐ.</VERS>
      <VERS vnumber="15">ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܬܽܘܒ ܬܶܗܦܽܘܟ݂ ܬܶܚܙܶܐ ܛܰܢܦ̈ܘܳܬ݂ܳܐ ܕܪܰܘܖ̈ܒܳܢ ܡܶܢ ܗܳܠܶܝܢ.</VERS>
      <VERS vnumber="16">ܘܰܐܥܠܰܢܝ ܠܕ݂ܳܪܰܬ݂ ܒܰܝܬܶܗ ܕܡܳܪܝܳܐ ܓܰܘܳܝܬ݂ܳܐ: ܘܰܚܙܺܝ݀ܬ݂ ܒܬܰܪܥܳܐ ܕܗܰܝܟܠܶܗ ܕܡܳܪܝܳܐ ܒܶܝܬ݂ ܩܶܣܛܪܽܘܡܳܐ ܠܡܰܕ݂ܒܚܳܐ: ܐܰܝܟ݂ ܥܶܣܪܺܝܢ ܘܚܰܡܫܳܐ ܓܰܒܖ̈ܺܝܢ ܩܳܝܡܺܝܢ: ܘܚܰܨܰܝ̈ܗܽܘܢ ܠܽܘܩܒܰܠ ܗܰܝܟܠܶܗ ܕܡܳܪܝܳܐ: ܘܰܐܦܰܝ̈ܗܽܘܢ ܠܡܰܕܢܚܳܐ: ܘܰܡܩܰܕ݂ܡܺܝܢ ܘܣܳܓ݂ܕ݂ܺܝܢ ܠܫܶܡܫܳܐ.</VERS>
      <VERS vnumber="17">ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ: ܕܰܠܡܳܐ ܙܥܽܘܪܝܳܐ ܗ̱ܝ ܠܰܕ݂ܒܶܝܬ݂ ܝܺܗܽܘܕ݂ܳܐ ܛܰܢܦܽܘܬ݂ܳܐ ܗܳܕܶܐ ܕܥܳܒܕ݂ܺܝܢ ܗܳܪܟܳܐ: ܕܰܡܠܳܐܗ̇ ܠܰܐܪܥܳܐ ܥܰܘܠܳܐ ܘܰܗܦܰܟܘ ܠܡܰܪܓܳܙܽܘܬܰܢܝ. ܘܗܶܢܽܘܢ ܡܰܦܩܥܺܝܢ ܒܰܢܚܺܝܖ̈ܰܝܗܽܘܢ.</VERS>
      <VERS vnumber="18">ܐܳܦ ܐܶܢܳܐ ܐܶܥܒܶܕ݂ ܒܚܶܡܬ݂ܳܐ: ܘܠܳܐ ܬܚܽܘܣ ܥܰܝܢܝ ܘܠܳܐ ܐܰܪܰܚܶܡ: ܘܢܶܩܪܽܘܢ ܒܶܐܕ݂ܢܰܝ̈ ܒܩܳܠܳܐ ܪܳܡܳܐ ܘܠܳܐ ܐܶܫܡܰܥ ܐܶܢܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܩ̣ܪܳܐ ܒܶܐܕ݂ܢܰܝ̈ ܒܩܳܠܳܐ ܪܳܡܳܐ ܘܶܐܡܰܪ. ܩܪܽܘܒܘ ܦܳܖ̈ܽܘܥܶܝܗ̇ ܕܰܡܕܺܝܢ̱ܬ݂ܳܐ: ܘܐ̱ܢܳܫ ܡܳܐܢ̈ܶܐ ܕܦܽܘܪܥܳܢܶܗ ܒܺܐܝܕ݂ܶܗ.</VERS>
      <VERS vnumber="2">ܘܰܚܙܺܝ݀ܬ݂ ܫܬ݂ܳܐ ܓܰܒܖ̈ܺܝܢ ܐܳܬܶܝܢ ܡܶܢ ܐܽܘܪܚܳܐ ܕܬܰܪܥܳܐ ܥܶܠܳܝܳܐ ܕܚܳܐܰܪ ܠܓܰܪܒܝܳܐ: ܘܐ̱ܢܳܫ ܡܳܐܢܰܝ̈ ܦܽܘܪܥܳܢܶܗ ܒܺܐܝܕ݂ܶܗ: ܘܓܰܒܪܳܐ ܚܰܕ݂ ܒܰܝܢܳܬ݂ܗܽܘܢ ܘܰܠܒܺܝܫ ܒܽܘܨܳܐ: ܘܶܐܣܳܪ ܚܰܨ̈ܶܐ ܕܣܰܦܺܝܠܳܐ ܒܚܰܨܰܘ̈ܗܝ: ܘܶܐܬ݂ܰܘ ܘܩܳܡܘ ܥܰܠ ܓܶܢ̱ܒ ܡܰܕ݂ܒܚܳܐ ܕܰܢܚܳܫܳܐ.</VERS>
      <VERS vnumber="3">ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܣܠܶܩ ܡܶܢ ܟܪܽܘܒܳܐ ܕܩܳܐܶܡ ܗ̱ܘܳܐ ܥܰܠ ܙܳܘܺܝܬ݂ܳܐ ܕܒܰܝܬܳܐ: ܘܰܩ̣ܪܳܐ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܘܶܐܣܳܪ ܚܰܨ̈ܶܐ ܕܣܰܦܺܝܠܳܐ ܒܚܰܨܰܘ̈ܗܝ.</VERS>
      <VERS vnumber="4">ܘܶܐܡܰܪ ܠܶܗ ܡܳܪܝܳܐ: ܥܒܰܪ ܒܓ݂ܰܘ ܡܕܺܝܢ̱ܬ݂ܳܐ ܒܓ݂ܰܘ ܐܽܘܪܺܫܠܶܡ: ܘܰܪܫܽܘܡ ܪܽܘܫܡܳܐ ܥܰܠ ܒܶܝܬ݂ ܥܰܝ̈ܢܰܝܗܽܘܢ ܕܓܰܒܖ̈ܶܐ ܕܡܶܬܬܰܢܚܺܝܢ ܘܡܶܬܕܰܢܩܺܝܢ: ܥܰܠ ܟܽܠܗܶܝܢ ܛܰܢܦ̈ܘܳܬ݂ܳܐ ܘܒܺܝ̈ܫܳܬ݂ܳܐ ܕܡܶܬ݂ܥܰܒ̈ܕܳܢ ܒܓ݂ܰܘܳܗ̇.</VERS>
      <VERS vnumber="5">ܘܰܠܗܳܢܽܘܢ ܕܥܰܡܶܗ ܐܶܢܽܘܢ: ܐܶܡܰܪ ܠܗܽܘܢ ܠܥܺܢܰܝ̈: ܥܒܰܪܘ ܒܓ݂ܰܘ ܡܕܺܝܢ̱ܬ݂ܳܐ ܒܳܬ݂ܰܪܝ: ܘܰܚܪܽܘܒܘ. ܘܠܳܐ ܢܚܽܘ̈ܣܳܢ ܥܰܝܢܰܝ̈ܟܽܘܢ ܘܠܳܐ ܬܪܰܚܡܽܘܢ.</VERS>
      <VERS vnumber="6">ܘܰܠܣܳܒ̈ܶܐ ܘܰܠܓܰܕܽܘ̈ܕܶܐ ܘܠܰܒܬܽܘ̈ܠܳܬܳܐ: ܘܠܰܛܠܳܝ̈ܶܐ ܘܰܠܢܶܫ̈ܶܐ ܩܰܛܶܠܘ ܠܰܚܒܳܠܳܐ: ܘܰܠܟܽܠ ܐ̱ܢܳܫ ܕܺܐܝܬ ܥܠܰܘܗܝ ܪܽܘܫܡܳܐ ܠܳܐ ܬܶܩܪܒܽܘܢ: ܘܡܶܢ ܡܰܩܕܰܫܝ ܫܰܪܰܘ. ܘܫܰܪܺܝܘ ܒܓܰܒܖ̈ܶܐ ܣܳܒ̈ܶܐ ܕܩܳܝܡܺܝܢ ܗܘܰܘ ܩܕ݂ܳܡ ܒܰܝܬܳܐ.</VERS>
      <VERS vnumber="7">ܘܶܐܡܰܪ ܠܗܽܘܢ ܛܰܡܐܽܘܗܝ ܠܒܰܝܬܳܐ: ܘܰܡܠܰܘ ܕܳܖ̈ܶܐ ܚܖ̈ܺܝܒܶܐ: ܦܽܘܩܘ ܩܰܛܶܠܘ ܒܰܡܕܺܝܢ̱ܬ݂ܳܐ.</VERS>
      <VERS vnumber="8">ܘܟܰܕ݂ ܚܪܰܒܘ ܐܶܢܽܘܢ: ܐܶܫܬܰܚܪܶܬ݂ ܐܶܢܳܐ ܘܢܶܦܠܶ݀ܬ݂ ܥܰܠ ܐܰܦܰܝ̈: ܘܰܐܝܠܠܶܬ݂ ܒܩܳܠܳܐ ܪܳܡܳܐ ܘܶܐܡܪܶܬ݂: ܐܽܘܗ ܡܳܪܶܐ ܡܳܖ̈ܰܘܳܬ݂ܳܐ: ܡܚܰܒܶܠ ܐܰܢ̱ܬ ܠܟ݂ܽܠ ܕܶܐܫܬܰܚܰܪ ܡܶܢ ܝܺܣܪܳܐܶܝܠ: ܘܳܐܫܶܕ݂ ܐܰܢ̱ܬ ܪܽܘܓ݂ܙܳܟ ܥܰܠ ܐܽܘܪܺܫܠܶܡ.</VERS>
      <VERS vnumber="9">ܘܶܐܡܰܪ ܠܺܝ: ܥܰܘܠܳܐ ܕܒܶܝܬ݂ ܝܺܣܪܳܐܶܝܠ ܘܕܺܝܗܽܘܕ݂ܳܐ ܣܓ݂ܺܝ ܛܳܒ: ܘܶܐܬ݂ܡܰܠܝܰܬ݂ ܐܰܪܥܳܐ ܕܡܳܐ: ܘܰܡܕ݂ܺܝܢ̱ܬ݂ܳܐ ܐܶܬ݂ܡܰܠܝܰܬ݂ ܢܶܟ݂ܠܳܐ: ܘܶܐܡܰܪܘ ܫܰܒܩܳܗ̇ ܡܳܪܝܳܐ ܠܰܐܪܥܳܐ: ܘܠܳܐ ܚܳܙܶܐ ܠܰܢ ܡܳܪܝܳܐ.</VERS>
      <VERS vnumber="10">ܘܶܐ̱ܢܳܐ ܠܳܐ ܐܶܚܽܘܣ ܥܠܰܝܗܽܘܢ ܘܠܳܐ ܐܰܪܰܚܶܡ: ܐܽܘܖ̈ܚܳܬܗܽܘܢ ܒܪܺܝܫܗܽܘܢ ܐܶܦܪܽܘܥ.</VERS>
      <VERS vnumber="11">ܘܰܚܙܺܝ݀ܬ݂ ܠܓܰܒܪܳܐ ܕܰܠܒܺܝܫ ܒܽܘܨܳܐ ܕܰܥܢܳܐ ܘܶܐܡܰܪ: ܥܶܒܕܶܬ݂ ܐܰܝܟܰܢܳܐ ܕܦܰܩܶܕܬܳܢܝ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܚܙܺܝ݀ܬ݂ ܡܰܛܠܠܳܐ ܕܰܠܥܶܠ ܡܶܢ ܪܺܝܫ ܟܖ̈ܽܘܒܶܐ: ܐܰܝܟ ܚܶܙܘܳܐ ܕܟܺܐܦܳܐ ܕܣܰܦܺܝܠܳܐ: ܘܰܐܝܟ݂ ܚܶܙܘܳܐ ܕܰܕ݂ܡܽܘܬ݂ܳܐ ܕܟܽܘܪܣܝܳܐ ܠܥܶܠ ܡܶܢܗܽܘܢ.</VERS>
      <VERS vnumber="2">ܘܰܩ̣ܪܳܐ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܘܶܐܡܰܪ ܠܶܗ: ܥܽܘܠ ܠܒܰܝܢܳܬ݂ ܓܺܝ̈ܓ݂ܠܶܐ ܠܰܬ݂ܚܶܝܬ݂ ܟܖ̈ܽܘܒܶܐ: ܘܰܡܠܺܝ ܚܽܘܦܢܰܝ̈ܟ ܓܽܘܡܖ̈ܶܐ ܕܢܽܘܪܳܐ ܡܶܢ ܒܰܝܢܳܬ݂ ܟܖ̈ܽܘܒܶܐ: ܘܰܕ݂ܪܺܝ ܥܰܠ ܡܕܺܝܢ̱ܬ݂ܳܐ: ܘܥ̣ܰܠ ܠܥܺܢܰܝ̈.</VERS>
      <VERS vnumber="3">ܘܰܟܖ̈ܽܘܒܶܐ ܩܳܝܡܺܝܢ ܗܘܰܘ ܡܶܢ ܝܰܡܺܝܢܶܗ ܕܒܰܝܬܳܐ: ܟܰܕ݂ ܥܳܐܶܠ ܓܰܒܪܳܐ ܗܰܘ: ܘܕ݂ܳܪܬ݂ܳܐ ܓܰܘܳܝܬ݂ܳܐ ܐܶܬ݂ܡܰܠܝܰܬ݂ ܗܘܳܬ݂ ܥܢܳܢܳܐ.</VERS>
      <VERS vnumber="4">ܘܶܐܬܬܪܺܝܡ ܫܽܘܒܚܶܗ ܕܰܐ‌ܠܳܗܳܐ ܡܶܢ ܟܪܽܘܒܳܐ ܕܰܠܥܶܠ ܡܶܢ ܙܳܘܺܝܬ݂ܳܐ ܕܒܰܝܬܳܐ: ܘܶܐܬ݂ܡܠܺܝ ܒܰܝܬܳܐ ܥܢܳܢܳܐ: ܘܕ݂ܳܪܬ݂ܳܐ ܓܰܘܳܝܬ݂ܳܐ ܐܶܬ݂ܡܰܠܝܰܬ݂ ܗܘܳܬ݂ ܙܰܗܪܳܐ ܕܫܽܘܒܚܶܗ ܕܡܳܪܝܳܐ.</VERS>
      <VERS vnumber="5">ܘܩܳܠܳܐ ܕܓܶܦܰܝ̈ܗܽܘܢ ܕܰܟܖ̈ܽܘܒܶܐ ܡܶܫܬܡܰܥ ܗ̱ܘܳܐ: ܥܕ݂ܰܡܳܐ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܐܰܝܟ ܩܳܠܶܗ ܕܰܐ‌ܠܳܗܳܐ ܡܳܐ ܕܰܡܡܰܠܶܠ.</VERS>
      <VERS vnumber="6">ܘܟܰܕ݂ ܦ̣ܩܰܕ݂ ܠܓܰܒܪܳܐ ܕܰܠܒܺܝܫ ܒܽܘܨܳܐ: ܐܶܡܰܪ ܠܶܗ: ܣܰܒ ܢܽܘܪܳܐ ܡܶܢ ܒܶܝܬ݂ ܓܺܝ̈ܓ݂ܠܶܐ ܡܶܢ ܒܰܝܢܳܬ݂ ܟܖ̈ܽܘܒܶܐ: ܘܶܐܬ݂ܳܐ ܘܩܳܡ ܥܰܠ ܓܶܢ̱ܒ ܓܺܝ̈ܓ݂ܠܶܐ.</VERS>
      <VERS vnumber="7">ܘܰܐܘܫܶܛ ܟܪܽܘܒܳܐ ܐܺܝܕ݂ܶܗ ܡܶܢ ܒܰܝܢܳܬ݂ ܟܖ̈ܽܘܒܶܐ ܠܢܽܘܪܳܐ ܕܒܰܝܢܳܬ݂ ܟܖ̈ܽܘܒܶܐ: ܘܰܫ̣ܩܰܠ ܐܰܪܡܺܝ ܒܚܽܘܦܢܰܘ̈ܗܝ ܕܓܰܒܪܳܐ ܕܰܠܒܺܝܫ ܒܽܘܨܳܐ: ܘܰܢ̣ܣܰܒ ܘܰܢ̣ܦܰܩ.</VERS>
      <VERS vnumber="8">ܘܰܚܙܺܝ݀ܬ݂ ܠܰܟܖ̈ܽܘܒܶܐ: ܕܡܽܘܬ݂ܳܐ ܕܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܽܘܢ.</VERS>
      <VERS vnumber="9">ܘܰܚܙܺܝ݀ܬ݂ ܐܰܪܒܰܥ ܓܺܝ̈ܓ݂ܠܺܝܢ ܥܰܠ ܓܶܢ̱ܒ ܟܖ̈ܽܘܒܶܐ: ܚܕ݂ܳܐ ܚܕ݂ܳܐ ܓܺܝܓ݂ܠܳܐ ܥܰܠ ܓܶܢ̱ܒ ܟܪܽܘܒܳܐ ܚܰܕ݂: ܘܚܶܙܘܗܶܝܢ ܕܓܺܝ̈ܓ݂ܠܶܐ: ܐܰܝܟ ܚܶܙܘܳܐ ܕܟܺܐܦܳܐ ܕܬ݂ܰܪܫܺܝܫ.</VERS>
      <VERS vnumber="10">ܘܚܰܕ݂ ܗ̱ܘܳܐ ܚܶܙܘܗܶܝܢ ܘܰܕ݂ܡܽܘܬ݂ܗܶܝܢ ܕܰܐܖ̈ܒܥܳܬܰܝܗܶܝܢ: ܐܰܝܟ ܓܺܝܓ݂ܠܳܐ ܒܓ݂ܰܘ ܓܺܝܓ݂ܠܳܐ.</VERS>
      <VERS vnumber="11">ܘܡܳܐ ܕܳܐܙܳܠ̱̈ܢ ܗ̱ܘܰܝ̈ ܥܰܠ ܐܰܪܒܥܳܐ ܓܰܒܰܝ̈ܗܶܝܢ ܐܳܙܳܠ̱̈ܢ ܗ̱ܘܰܝ̈: ܘܠܳܐ ܗܳܦ̈ܟܳܢ ܗ̱ܘܰܝ̈: ܐܶܠܳܐ ܠܰܐܬ݂ܪܳܐ ܕܳܐܙܳܠ̱ܐ ܗܘܳܬ݂ ܪܺܝܫܺܝܬܗܶܝܢ: ܒܳܬ݂ܪܳܗ̇ ܐܳܙܳܠ̱ܢ ܗ̱ܘܰܝ̈ ܘܠܳܐ ܡܶܬ݂ܗܰܦ̈ܟܳܢ ܗ̱ܘܰܝ̈.</VERS>
      <VERS vnumber="12">ܘܟܽܠܶܗ ܒܶܣܪܗܶܝܢ ܘܚܰܨܰܝ̈ܗܶܝܢ ܘܺܐܝܕܰܝ̈ܗܶܝܢ ܘܓܶܦܰܝ̈ܗܶܝܢ ܕܓܺܝ̈ܓ݂ܠܶܐ: ܡܠܶܐ ܥܰܝ̈ܢܶܐ ܗ̱ܘܰܝ̈ ܟܰܕ݂ ܚܳܕ݂ܖ̈ܳܢ ܗ̱ܘܰܝ̈ ܠܓܰܒܰܝ̈ܗܶܝܢ.</VERS>
      <VERS vnumber="13">ܘܰܠܐܽܘܦܢ̈ܶܐ ܩ̣ܪܳܐ ܐܶܢܽܘܢ ܓܺܝ̈ܓ݂ܠܶܐ ܩܕ݂ܳܡܝ.</VERS>
      <VERS vnumber="14">ܘܰܐܪܒܰܥ ܐܰܦܺܝ̈ܢ ܠܚܰܕ݂ ܚܰܕ݂ ܡܶܢܗܽܘܢ: ܚܕ݂ܳܐ ܐܰܦܰܝ̈ ܟܪܽܘܒܳܐ: ܘܰܐ̱ܚܪܺܬ݂ܳܐ ܐܰܦ̈ܶܐ ܕܒܰܪܢܳܫܳܐ: ܘܰܐ̱ܚܪܳܬ݂ܳܐ ܐܰܦ̈ܶܐ ܕܰܐܪܝܳܐ: ܘܰܐ̱ܚܪܺܬ݂ܳܐ ܐܰܦ̈ܶܐ ܕܢܶܫܪܳܐ.</VERS>
      <VERS vnumber="15">ܘܶܐܬܬܪܺܝܡܘ ܟܖ̈ܽܘܒܶܐ: ܗܳܝ ܚܰܝܘܬ݂ܳܐ ܕܰܚܙܺܝ݀ܬ݂ ܒܰܢܗܰܪ ܟܒܰܪ.</VERS>
      <VERS vnumber="16">ܘܡܳܐ ܕܳܐܙܺܠܝܢ ܗܘܰܘ ܟܖ̈ܽܘܒܶܐ: ܐܳܙܳܠ̱̈ܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܽܘܢ: ܘܡܳܐ ܕܫܳܩܠܺܝܢ ܗܘܰܘ ܟܖ̈ܽܘܒܶܐ ܓܶܦܰܝ̈ܗܽܘܢ ܠܡܶܬܬܪܳܡܽܘ ܡܶܢ ܐܰܪܥܳܐ: ܠܳܐ ܗܳܦ̈ܟܳܢ ܗ̱ܘܝ̈ ܓܺܝ̈ܓ݂ܠܶܐ ܡܶܢܗܽܘܢ.</VERS>
      <VERS vnumber="17">ܘܡܳܐ ܕܩܳܝܡܺܝܢ ܗܘܰܘ ܩܳܝ̈ܡܳܢ ܗ̱ܘܰܝ̈: ܘܡܳܐ ܕܡܶܬܬܪܺܝܡܺܝܢ ܗܘܰܘ ܡܶܬܬܖ̈ܺܝܡܳܢ ܗ̱ܘܰܝ̈: ܘܡܳܐ ܕܫܳܩܠܺܝܢ ܗܘܰܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܫܳܩ̈ܠܳܢ ܗ̱ܘܰܝ̈ ܓܺܝ̈ܓ݂ܠܶܐ ܥܰܡܗܽܘܢ: ܡܶܛܽܠ ܕܪܽܘܚܳܐ ܕܚܰܝ̈ܶܐ ܐܺܝܬ݂ ܗܘܳܬ݂ ܒܗܶܝܢ.</VERS>
      <VERS vnumber="18">ܘܰܢ̣ܦܰܩ ܫܽܘܒܚܶܗ ܕܡܳܪܝܳܐ ܡܶܢ ܙܳܘܺܝܬ݂ܳܐ ܕܒܰܝܬܳܐ: ܘܩܳܡ ܥܰܠ ܟܖ̈ܽܘܒܶܐ.</VERS>
      <VERS vnumber="19">ܘܰܫܩܰܠܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܘܶܐܬܬܪܺܝܡܘ ܡܶܢ ܐܰܪܥܳܐ ܠܥܺܢܰܝ̈: ܘܟܰܕ݂ ܢ̣ܦܰܩܘ ܓܺܝ̈ܓ݂ܠܶܐ ܥܰܡܗܽܘܢ ܗ̱ܘܰܝ̈: ܘܩܳܡܘ ܒܡܰܥܠܳܢܳܐ ܕܬܰܪܥܳܐ ܡܰܕܢܚܳܝܳܐ ܕܒܰܝܬܶܗ ܕܡܳܪܝܳܐ: ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ: ܠܥܶܠ ܡܶܢܗܽܘܢ.</VERS>
      <VERS vnumber="20">ܗܳܕܳܐ ܗ̱ܝ ܚܰܝܽܘܬ݂ܳܐ ܕܰܚܙܺܝ݀ܬ݂ ܬܚܶܝܬ݂ ܐܰ‌ܠܳܗܳܐ ܕܺܝܣܪܳܐܶܝܠ ܥܰܠ ܢܗܰܪ ܟܒܰܪ: ܘܝܶܕ݂ܥܶܬ݂ ܕܰܟܖ̈ܽܘܒܶܐ ܐܶܢܽܘܢ.</VERS>
      <VERS vnumber="21">ܐܰܪܒܰܥ ܐܰܪܒܰܥ ܐܰܦܺܝ̈ܢ ܠܚܰܕ݂ ܚܰܕ݂ ܡܶܢܗܽܘܢ: ܘܰܐܪܒܥܳܐ ܓܶܦܺܝ̈ܢ ܠܚܰܕ݂ ܡܶܢܗܽܘܢ: ܘܰܕ݂ܡܽܘܬ݂ܳܐ ܕܺܐܝܕ݂ܳܐ ܕܒܰܪܢܳܫܳܐ ܬܚܶܝܬ݂ ܓܶܦܰܝ̈ܗܽܘܢ.</VERS>
      <VERS vnumber="22">ܘܰܕ݂ܡܽܘܬ݂ܳܐ ܕܰܐܦܰܝ̈ܗܽܘܢ: ܐܰܝܟ ܗܳܠܶܝܢ ܐܰܦ̈ܶܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܗܳܟ݂ܘܳܬ݂ ܚܶܙܘܗܽܘܢ. ܘܚܰܕ݂ ܚܰܕ݂ ܠܓܰܒܶܗ ܐܳܙܺܠܝܢ ܗܘܰܘ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܫܩܰܠܬܰܢܝ ܪܽܘܚܳܐ: ܘܰܐܝܬܝܰܬܰܢܝ ܠܬܰܪܥܳܐ ܡܰܕܢܚܳܝܳܐ ܕܒܰܝܬܶܗ ܕܡܳܪܝܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝ݀ܬ݂ ܒܡܰܥܠܳܢܳܐ ܕܬܰܪܥܳܐ ܥܶܣܪܺܝܢ ܘܚܰܡܫܳܐ ܓܰܒܖ̈ܺܝܢ: ܘܰܚܙܺܝ݀ܬ݂ ܒܰܝܢܳܬ݂ܗܽܘܢ ܠܝܰܥܙܰܢܝܳܐ ܒܰܪ ܥܳܙܽܘܪ: ܘܠܰܦܠܰܛܝܳܐ ܒܰܪ ܒܢܳܝܳܐ ܪܰܘܖ̈ܒܳܢܶܐ ܕܥܰܡܳܐ.</VERS>
      <VERS vnumber="2">ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܗܳܠܶܝܢ ܐܶܢܽܘܢ ܓܰܒܖ̈ܶܐ ܕܡܶܬ݂ܚܰܫܒܺܝܢ ܥܶܬ݂ܳܐ: ܘܡܳܠܟܺܝܢ ܡܶܠ̈ܟ݂ܶܐ ܒܺܝ̈ܫܶܐ ܒܰܡܕܺܝܢ̱ܬ݂ܳܐ ܗܳܕܶܐ.</VERS>
      <VERS vnumber="3">ܘܳܐܡܪܺܝܢ: ܠܳܐ ܗ̱ܘܳܐ ܒܓ݂ܰܘܳܗ̇ ܒܢܰܝܢ ܒ̈ܳܬܶܐ: ܗܺܝ ܩܰܕ݂ܣܳܐ ܘܰܚܢܰܢ ܒܶܣܪܳܐ.</VERS>
      <VERS vnumber="4">ܡܶܟܺܝܠ ܐܶܬ݂ܢܰܒܳܐ ܥܠܰܝܗܽܘܢ: ܐܶܬ݂ܢܰܒܳܐ ܒܰܪܢܳܫܳܐ.</VERS>
      <VERS vnumber="5">ܘܢܶܦܠܰܬ݂ ܥܠܰܝ ܪܽܘܚܶܗ ܕܡܳܪܝܳܐ: ܘܶܐܡܰܪ ܠܺܝ: ܐܶܡܰܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܪܚܶܡܬܽܘܢ ܒܢܰܝ̈ ܝܺܣܪܳܐܶܝܠ: ܘܬܰܖ̈ܥܝܳܬ݂ܳܐ ܕܪܽܘܚܟ݂ܽܘܢ ܐܶܢܳܐ ܝܳܕܰܥ ܐ̱ܢܳܐ ܠܗܶܝܢ.</VERS>
      <VERS vnumber="6">ܐܰܣܓܺܝܬܽܘܢ ܩܛܺܝܠܰܝ̈ܟܽܘܢ ܒܰܡܕܺܝܢ̱ܬ݂ܳܐ ܗܳܕܶܐ: ܘܰܡܠܰܝܬܽܘܢ ܫܽܘ̈ܩܶܝܗ̇ ܚܖ̈ܺܝܒܶܐ.</VERS>
      <VERS vnumber="7">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܖ̈ܺܝܒܰܝܟܽܘܢ ܕܰܐܪܡܺܝܬܽܘܢ ܒܓ݂ܰܘܳܗ̇: ܗܶܢܽܘܢ ܐܶܢܽܘܢ ܒܶܣܪܳܐ ܘܗܺܝ ܩܰܕ݂ܣܳܐ: ܘܰܠܟܽܘܢ ܡܰܦܶܩ ܐ̱ܢܳܐ ܡܶܢ ܓܰܘܳܗ̇.</VERS>
      <VERS vnumber="8">ܡܶܢ ܚܰܪܒܳܐ ܕܚܶܠܬܽܘܢ: ܘܚܰܪܒܳܐ ܐܰܝܬܶܐ ܥܠܰܝܟܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="9">ܘܰܐܦܶܩܟܽܘܢ ܡܶܢ ܓܰܘܳܗ̇: ܘܰܐܫܠܶܡܟܽܘܢ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ: ܘܶܐܥܒܶܕ݂ ܡܶܢܟܽܘܢ ܕܺܝ̈ܢܶܐ.</VERS>
      <VERS vnumber="10">ܒܚܰܪܒܳܐ ܬܶܦܠܽܘܢ: ܘܥܰܠ ܬܚܽܘܡܳܐ ܕܺܝܣܪܳܐܶܝܠ ܐܶܕܽܘܢܟܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="11">ܘܗܺܝ ܠܳܐ ܬܶܗܘܶܐ ܠܟܽܘܢ ܩܰܕ݂ܣܳܐ: ܘܰܐܢ̱ܬܽܘܢ ܠܳܐ ܬܶܗܘܢ ܒܓ݂ܰܘܳܗ̇ ܒܶܣܪܳܐ: ܥܰܠ ܬܚܽܘܡܳܐ ܕܺܝܣܪܳܐܶܝܠ ܐܶܕܽܘܢܟ݂ܽܘܢ.</VERS>
      <VERS vnumber="12">ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܬܽܘܢ: ܘܕ݂ܺܝܢܰܝ̈ ܠܳܐ ܥܒܰܕ݂ܬܽܘܢ: ܘܰܐܝܟ݂ ܕܺܝ̈ܢܶܐ ܕܥܰܡ̈ܡܶܐ ܕܰܚܕ݂ܳܖ̈ܰܝܟܽܘܢ ܥܒܰܕܬܽܘܢ.</VERS>
      <VERS vnumber="13">ܘܟܰܕ݂ ܐܶܬܢܰܒܺܝ݀ܬ݂: ܡܺܝܬ݂ ܦܠܰܛܝܳܐ ܒܰܪ ܒܢܳܝܳܐ: ܘܢܶܦܠܶ݀ܬ݂ ܥܰܠ ܐܰܦܰܝ̈: ܘܰܐܝܠܠܶܬ݂ ܒܩܳܠܳܐ ܪܳܡܳܐ: ܘܶܐܡܪܶܬ݂: ܐܽܘܗ ܡܳܪܶܐ ܡܳܖ̈ܰܘܳܬ݂ܳܐ: ܣܰܘܦܳܢܳܐ ܥܳܒܶܕ݂ ܐܰܢ̱ܬ ܠܫܰܪܟܶܗ ܕܺܝܣܪܳܐܶܝܠ.</VERS>
      <VERS vnumber="14">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="15">ܒܰܪܢܳܫܳܐ: ܐܰܚܰܝ̈ܟ ܐܰܚܰܝ̈ܟ ܐ̱ܢܳܫ̈ܳܐ ܕܰܫܒܺܝܬ݂ܳܟ݂: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܢܣܽܘܦܽܘܢ: ܕܶܐܡܰܪܘ ܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܐܶܬܪܰܚܰܩܘ ܡܶܢ ܡܳܪܝܳܐ: ܠܰܢ ܗ̱ܘ ܓܶܝܪ ܐܬܝܰܗܒܰܬ݂ ܐܰܪܥܳܐ ܠܝܳܪܬܽܘܬ݂ܳܐ.</VERS>
      <VERS vnumber="16">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܕ݂ܚܽܘܩ ܐܶܢܽܘܢ ܒܥܰܡ̈ܡܶܐ: ܘܶܐܒܰܕܰܪ ܐܶܢܽܘܢ ܒܰܐܖ̈ܥܳܬ݂ܳܐ: ܘܶܐܗܘܶܐ ܠܗܽܘܢ ܠܡܰܩܕܫܳܐ ܙܥܽܘܪܳܐ ܒܰܐܖ̈ܥܳܬ݂ܳܐ ܕܶܐܙܰܠܘ ܠܗܶܝܢ.</VERS>
      <VERS vnumber="17">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܟܰܢܫܟ݂ܽܘܢ ܡܶܢ ܥܰܡ̈ܡܶܐ: ܘܶܐܩܰܪܶܒܟ݂ܽܘܢ ܡܶܢ ܐܰܖ̈ܥܳܬ݂ܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܶܐܬܶܠ ܠܟܽܘܢ ܐܰܪܥܳܐ ܕܺܝܣܪܳܐܶܝܠ.</VERS>
      <VERS vnumber="18">ܘܢܶܥܠܽܘܢ ܠܳܗ̇: ܘܢܰܥܒܪܽܘܢ ܟܽܠܗܶܝܢ ܕܶܚ̈ܠܳܬ݂ܳܗ̇: ܘܟܽܠܗܶܝܢ ܛܰܢܦ̈ܘܳܬ݂ܳܗ̇ ܡܶܢܳܗ̇.</VERS>
      <VERS vnumber="19">ܘܶܐܬܶܠ ܠܗܽܘܢ ܠܶܒܳܐ ܚܰܕ݂ܬ݂ܳܐ: ܘܪܽܘܚܳܐ ܚܕܰܬ݂ܳܐ ܐܶܬܶܠ ܒܗܽܘܢ: ܘܰܐܥܒܰܪ ܠܶܒܳܐ ܕܟܺܐܦܳܐ ܡܶܢ ܒܶܣܪܗܽܘܢ: ܘܶܐܬܶܠ ܠܗܽܘܢ ܠܶܒܳܐ ܕܒܶܣܪܳܐ.</VERS>
      <VERS vnumber="20">ܘܰܢܗܰܠܟܽܘܢ ܒܦܽܘܩ̈ܕܳܢܰܝ: ܘܢܶܛܪܽܘܢ ܕܺܝܢܰܝ̈ ܘܢܶܥܒܕܽܘܢ ܐܶܢܽܘܢ: ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ</VERS>
      <VERS vnumber="21">ܒܪܶܥܝܳܢܳܐ ܓܶܝܪ ܕܰܦܬܰܟܖ̈ܰܝܗܽܘܢ ܘܰܕ݂ܛܰܢܦ̈ܘܳܬ݂ܗܽܘܢ ܐܳܙܶܠ ܗ̱ܘܳܐ ܠܶܒܗܽܘܢ: ܐܽܘܖ̈ܚܳܬܗܽܘܢ ܐܶܦܪܽܘܥ ܒܪܺܝܫܗܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="22">ܘܰܐܪܺܝܡܘ ܟܖ̈ܽܘܒܶܐ ܓܶܦܰܝ̈ܗܽܘܢ: ܘܓܺܝ̈ܓ݂ܠܶܐ ܥܰܡܗܽܘܢ: ܘܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܠܥܶܠ ܡܶܢܗܽܘܢ.</VERS>
      <VERS vnumber="23">ܘܶܐܬܬܪܺܝܡ ܫܽܘܒܚܶܗ ܕܡܳܪܝܳܐ ܡܶܢ ܓܰܘ ܡܕܺܝܢ̱ܬ݂ܳܐ: ܘܩܳܡ ܥܰܠ ܛܽܘܪܳܐ ܕܰܒܡܰܕ݂ܢܚܳܝܳܗ̇ ܕܰܡܕܺܝܢ̱ܬ݂ܳܐ.</VERS>
      <VERS vnumber="24">ܘܪܽܘܚܳܐ ܫܩܰܠܬܰܢܝ: ܘܰܐܝܬܝܰܬܰܢܝ ܠܰܐܪܥܳܐ ܕܟܰܠܕ݂ܳܝ̈ܶܐ ܠܰܫܒܺܝܬ݂ܳܐ: ܒܚܶܙܘܳܐ ܘܰܒܪܽܘܚܳܐ ܕܰܐ‌ܠܳܗܳܐ: ܘܰܦܪܰܩ ܠܶܗ ܡܶܢܝ ܚܶܙܘܳܐ ܕܰܚܙܺܝ݀ܬ݂.</VERS>
      <VERS vnumber="25">ܘܡܰܠܠܶܬ݂ ܥܰܡ ܫܒܺܝܬ݂ܳܐ: ܟܽܠܗܽܘܢ ܦܶܬܓ݂ܳܡܰܘ̈ܗܝ ܕܡܳܪܝܳܐ ܕܚܰܘܝܰܢܝ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܒܓ݂ܰܘ ܒܰܝܬܳܐ ܡܡܰܪܡܪܳܢܳܐ ܝܳܬܶܒ ܐܰܢ̱ܬ: ܕܥܰܝ̈ܢܶܐ ܐܺܝܬ݂ ܠܗܽܘܢ ܘܠܳܐ ܚܳܙܶܝܢ: ܘܶܐܕ݂ܢ̈ܶܐ ܐܺܝܬ݂ ܠܗܽܘܢ ܘܠܳܐ ܫܳܡܥܺܝܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="3">ܐܰܢ̱ܬ ܕܶܝܢ ܒܰܪܢܳܫܳܐ: ܥܒܶܕ݂ ܠܳܟ݂ ܡܳܐܢ̈ܶܐ ܕܰܫܒܺܝܬ݂ܳܐ: ܘܶܐܫܬܒܰܝ ܒܺܐܝܡܳܡܳܐ ܠܥܺܢܰܝ̈ܗܽܘܢ: ܡܶܢ ܐܰܬ݂ܪܳܟ ܠܰܐܬ݂ܪܳܐ ܐ̱ܚܪܺܢܳܐ ܕܢܶܚܙܽܘܢ: ܡܶܛܽܠ ܕܒܰܝܬܳܐ ܐܶܢܽܘܢ ܡܡܰܪܡܪܳܢܳܐ.</VERS>
      <VERS vnumber="4">ܘܰܐܦܶܩ ܡܳܐܢܰܝ̈ܟ ܐܰܝܟ ܡܳܐܢ̈ܶܐ ܕܰܫܒܺܝܬ݂ܳܐ ܒܺܐܝܡܳܡܳܐ ܠܥܺܢܰܝ̈ܗܽܘܢ: ܘܰܐܢ̱ܬ ܦܽܘܩ ܒܪܰܡܫܳܐ ܐܰܝܟ ܕܰܒܫܶܒܝܳܐ.</VERS>
      <VERS vnumber="5">ܘܰܬ݂ܽܪܘܥ ܐܶܣܬ݂ܳܐ ܠܥܺܢܰܝ̈ܗܽܘܢ ܘܦܽܘܩ ܒܳܗ̇.</VERS>
      <VERS vnumber="6">ܘܰܫܩܽܘܠ ܫܩܽܘܠܬ݂ܳܐ ܥܰܠ ܟܰܬ݂ܦܳܟ݂: ܘܦܽܘܩ ܒܥܰܡܛܳܢܳܐ: ܘܟܰܣܳܐ ܐܰܦܰܝ̈ܟ ܘܠܳܐ ܬܶܚܙܶܐ ܠܰܐܪܥܳܐ: ܡܶܛܽܠ ܕܳܐܬ݂ܳܐ ܝܰܗܒܬܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܘܥܶܒܕܶܬ݂ ܗܳܟܰܢܳܐ ܐܰܝܟ ܕܦܰܩܕ݂ܰܢܝ: ܡܳܐܢܰܝ̈ ܐܰܦܩܶ݀ܬ݂ ܒܺܐܝܡܳܡܳܐ: ܐܰܝܟ ܡܳܐܢ̈ܶܐ ܕܰܫܒܺܝܬ݂ܳܐ: ܘܶܐܣܬ݂ܳܐ ܬܶܪܥܶܬ ܒܪܰܡܫܳܐ: ܘܰܒܥܰܡܛܳܢܳܐ ܢܶܦܩܶ݀ܬ݂: ܘܥܰܠ ܟܰܬ݂ܦܝ ܫܶܩܠܶܬ݂ ܠܥܺܢܰܝ̈ܗܽܘܢ.</VERS>
      <VERS vnumber="8">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܒܨܰܦܪܳܐ ܠܡܺܐܡܰܪ.</VERS>
      <VERS vnumber="9">ܒܰܪܢܳܫܳܐ: ܐܶܢ ܐܳܡܪܺܝܢ ܠܳܟ݂ ܕܒܶܝܬ݂ ܝܺܣܪܳܐܶܝܠ ܒܰܝܬܳܐ ܡܡܰܪܡܪܳܢܳܐ: ܡܳܢܳܐ ܥܳܒܶܕ݂ ܐܰܢ̱ܬ.</VERS>
      <VERS vnumber="10">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܪܰܒܳܐ ܢܶܫܩܽܘܠ ܫܩܽܘܠܬ݂ܳܐ ܗܳܕܶܐ ܒܽܐܘܪܺܫܠܶܡ: ܘܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܥܰܡܶܗ.</VERS>
      <VERS vnumber="11">ܘܶܐܡܰܪ ܠܗܽܘܢ: ܐܶܢܳܐ ܐ̱ܢܳܐ ܐܳܬ݂ܟܽܘܢ: ܐܰܝܟ ܕܥܶܒܕܶܬ݂ ܗܳܟܰܢܳܐ ܢܶܬܥܒܶܕ݂ ܠܟܽܘܢ: ܘܒܰܫܒܺܝܬ݂ܳܐ ܬܺܐܙܽܠܘܢ.</VERS>
      <VERS vnumber="12">ܘܪܰܒܳܐ ܕܰܒܟܽܘܢ ܥܰܠ ܟܰܬ݂ܦܶܗ ܢܶܫܩܽܘܠ: ܘܰܒܥܰܡܛܳܢܳܐ ܢܶܦܽܘܩ: ܘܢܶܬ݂ܪܽܘܥ ܐܶܣܬ݂ܳܐ ܕܢܶܦܽܘܩ ܒܳܗ̇: ܘܰܢܚܰܦܶܐ ܐܰܦܰܘ̈ܗܝ ܕܠܳܐ ܢܶܚܙܶܝܗ̇ ܠܰܐܪܥܳܐ.</VERS>
      <VERS vnumber="13">ܘܶܐܦܪܽܘܣ ܡܨܺܝܕܬܝ ܥܠܰܘܗܝ ܘܢܶܬܬܨܺܝܕ݂ ܒܳܗ̇: ܘܰܐܝܬܶܝܘܗܝ ܠܒܳܒܶܠ ܠܰܐܪܥܳܐ ܕܟܰܠܕ݂ܳܝ̈ܶܐ: ܘܠܳܐ ܢܶܚܙܶܝܗ̇: ܘܬܰܡܳܢ ܢܡܽܘܬ݂.</VERS>
      <VERS vnumber="14">ܘܟܽܠܗܽܘܢ ܕܰܚܕ݂ܺܝܪܺܝܢ ܠܶܗ ܘܰܡܥܰܕܪܺܝܢ ܠܶܗ ܘܰܡܥܰܫܢܺܝܢ ܠܶܗ: ܐܶܕ݂ܪܶܐ ܠܟܠ ܪܽܘܚ: ܘܚܰܪܒܳܐ ܐܶܫܰܕܰܪ ܒܳܬ݂ܰܪܗܽܘܢ.</VERS>
      <VERS vnumber="15">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܒܰܕܪܶܬ݂ ܐܶܢܽܘܢ ܒܶܝܬ݂ ܥܰܡ̈ܡܶܐ: ܘܰܕ݂ܪܺܝ݀ܬ݂ ܐܶܢܽܘܢ ܒܰܐܖ̈ܥܳܬ݂ܳܐ.</VERS>
      <VERS vnumber="16">ܘܰܐܘܬ݂ܰܪ ܡܶܢܗܽܘܢ ܓܰܒܖ̈ܶܐ ܒܡܶܢܝܳܢܳܐ: ܡܶܢ ܚܰܪܒܳܐ ܘܡܶܢ ܟܰܦܢܳܐ ܘܡܶܢ ܡܰܘܬܳܐ: ܕܢܶܫܬܰܥܽܘܢ ܟܽܠܳܗ̇ ܛܰܢܦܽܘܬ݂ܗܽܘܢ ܒܶܝܬ݂ ܥܰܡ̈ܡܶܐ ܕܶܐܙܰܠܘ ܠܘܳܬ݂ܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="17">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="18">ܒܰܪܢܳܫܳܐ: ܠܰܚܡܳܟ݂ ܒܙܰܘܥܬ݂ܳܐ ܬܶܐܟܽܘܠ: ܘܡܰܝ̈ܟ ܒܙܰܘܥܬ݂ܳܐ ܘܰܒܕܶܚܠܬ݂ܳܐ ܬܶܫܬܶܐ.</VERS>
      <VERS vnumber="19">ܘܶܐܡܰܪ ܠܥܰܡܳܐ ܕܰܐܪܥܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܠܰܐܪܥܳܐ ܕܺܝܣܪܳܐܶܝܠ: ܠܰܚܡܗܽܘܢ ܒܕܶܚܠܬ݂ܳܐ ܢܶܐܟ݂ܠܽܘܢ: ܘܡܰܝ̈ܗܽܘܢ ܒܬܶܡܗܳܐ ܢܶܫܬܽܘܢ: ܡܶܛܽܠ ܕܚܳܪܒܳܐ ܐܰܪܥܳܐ ܒܰܡܠܳܐܳܗ̇: ܡܶܢ ܥܰܘܠܳܐ ܕܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="20">ܘܰܡܕܺܝ̈ܢܳܬܳܐ ܕܝܳܬ݂ܒ̈ܳܢ ܢܶܚܖ̈ܒܳܢ: ܘܰܐܪܥܳܐ ܠܰܚܒܳܠܳܐ ܬܶܗܘܶܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="21">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="22">ܒܰܪܢܳܫܳܐ: ܡܳܢܰܘ ܡܰܬ݂ܠܳܐ ܗܳܢܳܐ ܕܡܰܡܬܠܺܝܢ ܥܠܰܝܟܽܘܢ ܒܰܐܪܥܳܐ ܕܺܝܣܪܳܐܶܝܠ: ܘܳܐܡܪܺܝܢ ܢܶܓܪܽܘܢ ܝܰܘ̈ܡܳܬ݂ܳܐ: ܘܢܺܐܒܰܕ݂ ܟܽܠܶܗ ܚܶܙܘܳܐ.</VERS>
      <VERS vnumber="23">ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܒܰܛܶܠ ܐ̱ܢܳܐ ܠܶܗ ܠܡܰܬ݂ܠܳܐ ܗܳܢܳܐ: ܘܠܳܐ ܢܰܡܬܠܽܘܢܶܗ ܬܽܘܒ ܒܺܝܣܪܳܐܶܝܠ: ܐܶܠܳܐ ܐܶܡܰܪ ܠܗܽܘܢ: ܢܶܩܪܒܽܘܢ ܝܰܘ̈ܡܳܬ݂ܳܐ ܘܢܶܗܘܶܐ ܟܽܠܶܗ ܚܶܙܘܳܐ.</VERS>
      <VERS vnumber="24">ܘܬܽܘܒ ܠܳܐ ܢܶܗܘܶܐ ܟܠ ܚܶܙܘܳܐ ܕܰܓܳܠܳܐ: ܘܩܶܨܡܳܐ ܕܦܳܠܓܽܘܬ݂ܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="25">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܐܶܡܪܶܬ݂: ܘܳܐܡܰܪ ܐ̱ܢܳܐ ܡܶܠܬ݂ܳܐ ܘܥܳܒܶܕ݂ ܐ̱ܢܳܐ ܠܳܗ̇: ܘܠܳܐ ܡܫܰܘܚܰܪ ܐ̱ܢܳܐ: ܘܰܒܝܰܘ̈ܡܳܬ݂ܟ݂ܽܘܢ ܒܰܝܬܳܐ ܡܡܰܪܡܪܳܢܳܐ: ܐܺܡܰܪ ܡܶܠܬ݂ܳܐ ܘܶܐܥܒܕ݂ܺܝܗ̇ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="26">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="27">ܒܰܪܢܳܫܳܐ: ܗܳܐ ܕܒܶܝܬ݂ ܝܺܣܪܳܐܶܝܠ ܐܳܡܪܺܝܢ: ܚܶܙܘܳܐ ܕܚܳܙܶܐ ܗܳܢܳܐ: ܠܝܰܘ̈ܡܳܬ݂ܳܐ ܗ̱ܘ ܣܰܓܺܝ̈ܐܶܐ ܘܰܠܙܰܒܢ̈ܶܐ ܖ̈ܰܚܺܝܩܶܐ ܡܶܬ݂ܢܰܒܶܐ.</VERS>
      <VERS vnumber="28">ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܠܳܐ ܢܶܗܘܶܐ ܦܰܘܫܳܐ ܠܡܶܠܰܝ̈: ܡܶܠܬ݂ܳܐ ܕܳܐܡܰܪ ܐ̱ܢܳܐ ܥܳܒܶܕ݂ ܐ̱ܢܳܐ ܠܳܗ̇ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܢܒܺܝ̈ܶܐ ܕܺܝܣܪܳܐܶܝܠ ܕܡܶܬ݂ܢܰܒܶܝܢ ܠܗܽܘܢ: ܘܶܐܡܰܪ ܠܰܐܝܠܶܝܢ ܕܡܶܬ݂ܢܰܒܶܝܢ ܡܶܢ ܠܶܒܗܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܳܝ ܠܰܢܒܺܝ̈ܶܐ ܫܳܛܰܝ̈ܳܐ: ܕܳܐܙܺܠܝܢ ܒܳܬ݂ܰܪ ܪܽܘܚܗܽܘܢ ܕܠܳܐ ܚ̣ܙܰܘ ܚܶܙܘܳܐ.</VERS>
      <VERS vnumber="4">ܐܰܝܟ ܬܰܥ̈ܠܶܐ ܒܚܰܖ̈ܒܳܬ݂ܳܐ ܗܘܰܘ ܢܒܺܝܰܝ̈ܟ ܝܺܣܪܳܐܶܝܠ.</VERS>
      <VERS vnumber="5">ܠܳܐ ܣܠܶܩܬܽܘܢ ܒܬܽܘܪܥܬ݂ܳܐ: ܐܳܦ ܠܳܐ ܣܳܓ݂ܬܽܘܢ ܣܝܳܓ݂ܳܐ ܥܰܠ ܕܒܶܝܬ݂ ܝܺܣܪܳܐܶܝܠ: ܠܰܡܩܳܡ ܒܰܩܪܳܒܳܐ ܒܝܰܘܡܶܗ ܕܡܳܪܝܳܐ.</VERS>
      <VERS vnumber="6">ܕܳܐܡܪܺܝܢ ܗܳܟܰܢܳܐ ܐܳܡܰܪ ܡܳܪܝܳܐ: ܘܡܳܪܝܳܐ ܠܳܐ ܫܰܕܰܪ ܐܶܢܽܘܢ: ܘܫܰܪܺܝܘ ܠܰܡܩܳܡܽܘ ܡܶܠܬ݂ܳܐ ܕܰܓܳܠܬ݂ܳܐ.</VERS>
      <VERS vnumber="7">ܚܶܙܘܳܐ ܣܪܺܝܩܳܐ ܚܙܰܝܬܽܘܢ: ܘܩܶܨܡܳܐ ܕܰܓܳܠܳܐ ܐܶܡܰܪܬܽܘܢ: ܘܳܐܡܪܺܝܢ ܐܢ̱ܬܽܘܢ ܐܶܡܰܪ ܡܳܪܝܳܐ: ܘܶܐ̱ܢܳܐ ܠܳܐ ܐܶܡܪܶܬ݂.</VERS>
      <VERS vnumber="8">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܚܙܰܝܬܽܘܢ ܣܪܺܝܩܽܘܬ݂ܳܐ ܘܡܰܠܶܠܬܽܘܢ ܕܰܓܳܠܽܘܬ݂ܳܐ: ܗܳܐ ܐܶܢܳܐ ܥܠܰܝܟܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="9">ܘܬܶܗܘܶܐ ܐܺܝܕ݂ܝ ܥܰܠ ܢܒܺܝ̈ܶܐ ܕܚܳܙܶܝܢ ܣܪܺܝܩܽܘܬ݂ܳܐ ܘܩܳܨܡܺܝܢ ܕܰܓܳܠܽܘܬ݂ܳܐ: ܒܓ݂ܰܘ ܥܰܡܝ ܠܳܐ ܢܶܗܘܽܘܢ: ܘܒܰܟܬ݂ܳܒܳܐ ܕܒܶܝܬ݂ ܝܺܣܪܳܐܶܝܠ ܠܳܐ ܢܶܬ݂ܟܰܬ݂ܒܽܘܢ: ܘܠܰܐܪܥܳܐ ܕܺܝܣܪܳܐܶܝܠ ܠܳܐ ܢܶܥܠܽܘܢ: ܘܬܶܕ݂ܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="10">ܥܰܠ ܕܰܐܛܥܺܝܘ ܠܥܰܡܝ: ܘܶܐܡܰܪܘ ܫܠܳܡܳܐ ܘܠܰܝܬ ܫܠܳܡܳܐ: ܘܗܽܘ ܒܳܢܶܐ ܗ̱ܘܳܐ ܐܶܣܬ݂ܳܐ ܘܗܶܢܽܘܢ ܛܳܪܶܝܢ ܗܘܰܘ ܠܳܗ̇ ܕܬܶܦܶܠ.</VERS>
      <VERS vnumber="11">ܐܶܡܰܪ ܠܗܳܢܽܘܢ ܕܛܳܪܶܝܢ ܠܳܗ̇ ܕܬܶܦܶܠ: ܗܳܐ ܐܶܢܳܐ ܝܳܗܶܒ ܐ̱ܢܳܐ ܡܶܛܪܳܐ ܕܓܳܪܶܦ: ܘܟܺܐܦ̈ܶܐ ܕܕܰܚܪܳܐ ܢܶܦ̈ܠܳܢ: ܘܪܽܘܚܳܐ ܕܥܰܠܥܳܠܳܐ.</VERS>
      <VERS vnumber="12">ܘܬܶܬܪܰܥ ܘܬܶܦܶܠ ܐܶܣܬ݂ܳܐ: ܘܢܶܬ݂ܐܡܰܪ ܠܟܽܘܢ: ܐܰܝܟܰܘ ܛܪܳܝܳܐ ܕܰܛܪܰܝܬܽܘܢ.</VERS>
      <VERS vnumber="13">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܫܶܒ ܪܽܘܚܳܐ ܕܥܰܠܥܳܠܳܐ ܒܚܶܡܬ݂ܝ: ܘܡܶܛܪܳܐ ܕܓ݂ܳܪܶܦ ܢܶܗܘܶܐ ܒܪܽܘܓ݂ܙܝ: ܘܟܺܐܦ̈ܶܐ ܕܕܰܚܪܳܐ ܒܚܶܡܬ݂ܝ ܢܰܘ̈ܒܕ݂ܳܢ.</VERS>
      <VERS vnumber="14">ܘܶܐܣܚܦܺܝܗ̇ ܠܶܐܣܬ݂ܳܐ ܕܰܛܪܰܝܬܽܘܢ ܘܬܶܦܶܠ: ܘܰܐܪܡܶܝܗ̇ ܒܰܐܪܥܳܐ ܘܢܶܬ݂ܓܰܠ̈ܝܳܢ ܫܶܬܶܐܣܶܝ̈ܗ̇: ܘܬܶܦܠܽܘܢ ܘܬܶܣܬܰܚܦܽܘܢ ܒܓ݂ܰܘܳܗ̇: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="15">ܘܶܐܫܰܡܠܶܐ ܪܽܘܓ݂ܙܝ ܒܶܐܣܬ݂ܳܐ: ܘܒܰܐܝܠܶܝܢ ܕܛܳܪܶܝܢ ܗܘܰܘ ܠܳܗ̇ ܟܰܕ݂ ܬܶܦܶܠ. ܘܢܶܬ݂ܐܡܰܪ ܠܟܽܘܢ ܐܰܝܟܳܐ ܗ̱ܝ ܐܶܣܬ݂ܳܐ: ܘܰܐܝܟܳܐ ܐܶܢܽܘܢ ܗܳܢܽܘܢ ܕܛܳܪܶܝܢ ܗܘܰܘ ܠܳܗ̇.</VERS>
      <VERS vnumber="16">ܗܳܠܶܝܢ ܐܶܢܽܘܢ ܢܒܺܝ̈ܶܐ ܕܺܝܣܪܳܐܶܝܠ ܕܡܶܬ݂ܢܰܒܶܝܢ ܥܰܠ ܐܽܘܪܺܫܠܶܡ: ܘܚܳܙܶܝܢ ܠܳܗ̇ ܚܶܙ̈ܘܶܐ ܕܰܫܠܳܡܳܐ: ܘܠܰܝܬ ܫܠܳܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="17">ܘܰܐܢ̱ܬ ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܒ̈ܢܳܬ݂ ܥܰܡܳܟ݂ ܕܡܶܬ݂ܢܰܒ̈ܝܳܢ ܡܶܢ ܠܶܒܗܶܝܢ: ܐܶܬ݂ܢܰܒܳܐ ܥܠܰܝܗܶܝܢ ܘܶܐܡܰܪ ܠܗܶܝܢ.</VERS>
      <VERS vnumber="18">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܳܝ ܠܰܕ݂ܚܳܝ̈ܛܳܢ ܒܣܳܕ݂ܘ̈ܳܬ݂ܳܐ ܠܝܰܨܺܝ̈ܠܶܐ ܕܺܐܝ̈ܕ݂ܰܝܳܐ: ܘܥܳܒ̈ܕ݂ܳܢ ܬܰܟ݂ܣ̈ܝܳܬ݂ܳܐ ܠܟܽܠ ܪܺܝܫ ܘܰܠܟ݂ܽܠ ܩܰܘܡܳܐ: ܠܰܡܨܳܕ݂ ܢܰܦ̈ܫܳܬܳܐ. ܢܰܦ̈ܫܳܬܶܗ ܕܥܰܡܝ ܨܳܝ̈ܕ݂ܳܢ ܐܢ̱ܬܶܝܢ: ܘܢܰܦ̈ܫܳܬ݂ܟܶܝܢ ܕܺܝܠܟܶܝܢ ܡܰܚ̈ܝܳܢ ܐܰܢ̱ܬܶܝܢ.</VERS>
      <VERS vnumber="19">ܘܛܰܘܶܫ̈ܬܶܢܳܝܗܝ ܠܥܰܡܝ ܒܚܽܘܦܢ̈ܶܐ ܕܰܣܥܳܖ̈ܶܐ: ܘܒܰܩܨܳܝ̈ܶܐ ܕܠܰܚܡܳܐ: ܠܡܶܩܛܰܠ ܢܰܦ̈ܫܳܬܳܐ ܐܰܝܠܶܝܢ ܕܠܳܐ ܚܰܝܳܒ̈ܳܢ ܗ̱ܘܰܝ̈ ܠܰܡܡܳܬ݂ ܘܰܠܡܰܚܳܝܽܘ ܢܰܦ̈ܫܳܬܳܐ ܕܰܐܝܠܶܝܢ ܕܠܳܐ ܚܰܝܳܒ̈ܳܢ ܗ̱ܘܰܝ̈ ܠܡܶܚܳܐ: ܘܟܰܕܶܒ̈ܬܶܝܢ ܠܥܰܡܳܐ ܕܰܫܡܰܥ ܟܰܕ݂ܳܒܽܘܬ݂ܳܐ.</VERS>
      <VERS vnumber="20">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܒܶܣܳܕ݂ܘ̈ܳܬ݂ܟܶܝܢ ܕܨܳܝ̈ܕܳܢ ܐܰܢ̱ܬܶܝܢ ܒܗܽܘܢ ܢܰܦ̈ܫܳܬܳܐ: ܘܶܐܨܪܶܐ ܐܶܢܽܘܢ ܡܶܢ ܕܖ̈ܳܥܰܝܟܶܝܢ: ܘܶܐܫܪܶܐ ܢܰܦ̈ܫܳܬܳܐ ܐܰܝܠܶܝܢ ܕܨܳܝ̈ܕܳܢ ܐܰܢ̱ܬܶܝܢ: ܘܰܐܦܪܰܚ ܐܶܢܶܝܢ.</VERS>
      <VERS vnumber="21">ܘܶܐܨܪܶܐ ܡܳܐܢܰܝ̈ܟܶܝܢ: ܘܶܐܦܰܨܶܐ ܠܥܰܡܝ ܡܶܢ ܐܺܝܕܰܝ̈ܟܶܝܢ: ܘܬܽܘܒ ܠܳܐ ܢܶܫܬܰܠܡܽܘܢ ܒܰܡܨܺܝܕ݂ܬ݂ܳܐ ܒܺܐܝܕܰܝ̈ܟܶܝܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="22">ܥܰܠ ܕܰܡܚܰܝ̈ܬܶܝܢ ܠܶܒܶܗ ܕܙܰܕܺܝܩܳܐ ܒܕܰܓܳܠܽܘܬ݂ܳܐ: ܘܶܐ̱ܢܳܐ ܠܳܐ ܐܰܟܐܶܒܬܶܗ: ܘܚܰܡܣܶܢܬܶܝ̈ܢ ܐܺܝ̈ܕ݂ܰܝܳܐ ܕܥܰܘ̈ܳܠܳܐ: ܕܠܳܐ ܢܶܗܦܟ݂ܽܘܢ ܡܶܢ ܐܽܘܖ̈ܚܳܬܗܽܘܢ ܒܺܝ̈ܫܳܬ݂ܳܐ ܘܢܺܚܽܘܢ.</VERS>
      <VERS vnumber="23">ܡܶܟܺܝܠ ܣܪܺܝܩܽܘܬ݂ܳܐ ܠܳܐ ܬܶܚ̈ܙܝܳܢ: ܘܬܽܘܒ ܩܶܨܡܳܐ ܠܳܐ ܬܶܩܨ̈ܡܶܢ: ܘܶܐܦܰܨܶܐ ܠܥܰܡܝ ܡܶܢ ܐܺܝܕܰܝ̈ܟܶܝܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܶܐܬ݂ܰܘ ܠܘܳܬ݂ܝ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ ܠܡܶܫܐܰܠ ܡܶܢ ܡܳܪܝܳܐ: ܘܺܝܬܶܒܘ ܩܕ݂ܳܡܝ.</VERS>
      <VERS vnumber="2">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="3">ܒܰܪܢܳܫܳܐ: ܓܰܒܖ̈ܶܐ ܗܳܠܶܝܢ ܐܰܣܶܩܘ ܕܶܚܠܰܬ݂ܗܽܘܢ ܥܰܠ ܠܶܒܗܽܘܢ: ܘܬܽܘܩܰܠܬ݂ܳܐ ܕܥܰܘܠܗܽܘܢ ܣ̣ܳܡܘ ܠܽܘܩܒܰܠ ܐܰܦܰܝ̈ܗܽܘܢ: ܐܶܥܒܶܕ݂ ܦܽܘܪܥܳܢܳܐ ܡܶܢܗܽܘܢ.</VERS>
      <VERS vnumber="4">ܡܶܟܺܝܠ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܓܒܰܪ ܓܒܰܪ ܡܶܢ ܒܶܝܬ݂ ܝܺܣܪܳܐܶܝܠ: ܕܢܰܣܶܩ ܕܶܚܠܬ݂ܶܗ ܥܰܠ ܠܶܒܶܗ: ܘܬܽܘܩܰܠܬ݂ܳܐ ܕܥܰܘܠܶܗ ܢܣܺܝܡ ܠܽܘܩܒܰܠ ܐܰܦܰܘ̈ܗܝ: ܘܢܺܐܬ݂ܶܐ ܠܘܳܬ݂ ܢܒܺܝܳܐ: ܐܶܢܳܐ ܡܳܪܝܳܐ ܐܶܗܘܶܐ ܠܶܗ ܣܳܗܕܳܐ ܒܗܶܝܢ ܒܣܽܘܓ݂ܳܐܐ ܕܕܶܚ̈ܠܳܬ݂ܶܗ.</VERS>
      <VERS vnumber="5">ܡܶܛܽܠ ܕܶܐܚܽܘܕ݂ ܠܰܕ݂ܒܶܝܬ݂ ܝܺܣܪܳܐܶܝܠ ܒܠܶܒܗܽܘܢ: ܕܰܦܪܰܩܘ ܡܶܢܝ ܒܟܽܠܗܶܝܢ ܕܶܚ̈ܠܳܬ݂ܗܽܘܢ.</VERS>
      <VERS vnumber="6">ܡܶܟܺܝܠ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒܘ ܘܶܐܬ݂ܦܢܰܘ ܡܶܢ ܟܽܠܗܶܝܢ ܕܶܚ̈ܠܳܬ݂ܟܽܘܢ: ܘܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ ܐܰܦܢܰܘ ܐܰܦܰܝ̈ܟܽܘܢ.</VERS>
      <VERS vnumber="7">ܡܶܛܽܠ ܕܓܰܒܪܳܐ ܡܶܢ ܝܺܣܪܳܐܶܝܠ: ܘܡܶܢ ܐܰܝܠܶܝܢ ܕܡܶܬ݂ܦܢܶܝܢ ܠܘܳܬ݂ܝ ܕܥܳܡܪܺܝܢ ܒܺܝܣܪܳܐܶܝܠ: ܕܢܶܗܦܽܘܟ݂ ܡܶܢܝ ܘܢܰܣܶܩ ܕܶܚܠܬܶܗ ܥܰܠ ܠܶܒܶܗ: ܘܬܽܘܩܰܠܬ݂ܳܐ ܕܥܰܘܠܶܗ ܢܣܺܝܡ ܠܽܘܩܒܰܠ ܐܰܦܰܘ̈ܗܝ: ܘܢܺܐܬ݂ܶܐ ܠܘܳܬ݂ ܢܒܺܝܳܐ ܠܰܡܫܰܐܳܠܽܘܬܶܗ: ܐܶܢܳܐ ܡܳܪܝܳܐ ܐܶܗܘܶܐ ܠܶܗ ܣܳܗܕܳܐ.</VERS>
      <VERS vnumber="8">ܘܶܐܬܶܠ ܪܽܘܓ݂ܙܝ ܥܰܠ ܓܰܒܪܳܐ ܗܰܘ: ܘܶܐܥܒܕ݂ܺܝܘܗܝ ܠܳܐܬ݂ܳܐ ܘܰܠܡܰܬ݂ܠܳܐ: ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܝ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="9">ܘܰܢܒܺܝܳܐ ܟܰܕ݂ ܢܶܛܥܶܐ ܘܰܢܡܰܠܶܠ ܡܶܠܬ݂ܳܐ: ܐܶܢܳܐ ܡܳܪܝܳܐ ܐܰܛܥܺܝܬܶܗ ܠܰܢܒܺܝܳܐ ܗܰܘ: ܘܰܐܪܺܝܡ ܐܺܝܕ݂ܝ ܥܠܰܘܗܝ: ܘܰܐܘܒܕ݂ܺܝܘܗܝ ܡܶܢ ܓܰܘ ܥܰܡܝ ܝܺܣܪܳܐܶܝܠ.</VERS>
      <VERS vnumber="10">ܘܢܶܫܩܠܽܘܢ ܥܰܘܠܗܽܘܢ: ܥܰܘܠܶܗ ܕܗܰܘ ܕܰܡܫܰܐܶܠ: ܐܰܝܟ ܥܰܘܠܶܗ ܕܰܢܒܺܝܳܐ ܢܶܗܘܶܐ.</VERS>
      <VERS vnumber="11">ܘܬܽܘܒ ܠܳܐ ܢܶܛܥܽܘܢ ܕܒܶܝܬ݂ ܝܺܣܪܳܐܶܝܠ ܡܶܢܝ: ܘܬܽܘܒ ܠܳܐ ܢܶܬܛܰܢܦܽܘܢ ܒܟܽܠܶܗ ܥܰܘܠܗܽܘܢ: ܐܶܠܳܐ ܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="12">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="13">ܒܰܪܢܳܫܳܐ: ܐܰܪܥܳܐ ܐܶܢ ܬܶܚܛܶܐ ܠܺܝ ܘܬܶܥܒܶܕ݂ ܥܰܘܠܳܐ ܩܕ݂ܳܡܝ: ܐܰܪܺܝܡ ܐܺܝܕ݂ܝ ܥܠܶܝܗ̇: ܘܶܐܬ݂ܒܰܪ ܒܳܗ̇ ܩܰܢܝܳܐ ܕܰܥܒܽܘܪܳܐ: ܘܶܐܫܰܕܰܪ ܥܠܶܝܗ̇ ܟܰܦܢܳܐ: ܘܰܐܘܒܶܕ݂ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="14">ܘܶܐܢ ܢܶܗܘܽܘܢ ܒܳܗ̇ ܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ: ܢܽܘܚ ܘܕ݂ܳܢܺܝܐܶܝܠ: ܘܺܐܝܽܘܒ: ܗܶܢܽܘܢ ܒܙܰܕܺܝܩܽܘܬ݂ܗܽܘܢ ܢܦܰܨܽܘܢ ܢܰܦܫܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܘܶܐܢ ܐܰܝܬܶܐ ܚܰܝܽܘܬ݂ܳܐ ܒܺܝܫܬܳܐ ܥܰܠ ܐܰܪܥܳܐ ܘܬ݂ܰܘܒܕ݂ܺܝܗ̇: ܘܬܶܗܘܶܐ ܠܰܚܒܳܠܳܐ ܡܶܢ ܒܠܰܝ ܕܥܳܒܰܪ ܡܶܢ ܚܰܝܽܘܬ݂ܳܐ.</VERS>
      <VERS vnumber="16">ܘܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܐܺܝܬ݂ ܒܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܢܦܰܨܽܘܢ ܠܳܐ ܠܰܒܢܰܝ̈ܳܐ ܘܠܳܐ ܠܰܒܢ̈ܳܬ݂ܳܐ: ܐܶܠܳܐ ܗܶܢܽܘܢ ܒܰܠܚܽܘܕܰܝܗܽܘܢ ܢܶܬ݂ܦܰܨܽܘܢ: ܘܰܐܪܥܳܐ ܬܶܗܘܶܐ ܠܰܚܒܳܠܳܐ.</VERS>
      <VERS vnumber="17">ܘܶܐܢ ܐܰܝܬܶܐ ܚܰܪܒܳܐ ܥܰܠ ܐܰܪܥܳܐ ܗܳܝ: ܘܺܐܡܰܪ ܕܬܶܥܒܰܪ ܚܰܪܒܳܐ ܒܰܐܪܥܳܐ ܗܳܝ: ܘܰܐܘܒܶܕ݂ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="18">ܘܗܳܠܶܝܢ ܬܠܳܬ݂ܳܐ ܓܰܒܖ̈ܺܝܢ ܐܺܝܬ݂ ܒܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܢܦܰܨܽܘܢ ܠܳܐ ܠܰܒܢܰܝ̈ܳܐ ܘܠܳܐ ܠܰܒܢ̈ܳܬ݂ܳܐ: ܐܶܠܳܐ ܗܶܢܽܘܢ ܒܰܠܚܽܘܕܰܝܗܽܘܢ ܢܶܬ݂ܦܰܨܽܘܢ.</VERS>
      <VERS vnumber="19">ܘܶܐܢ ܐܶܫܰܕܰܪ ܡܰܘܬܳܢܳܐ ܥܰܠ ܐܰܪܥܳܐ ܗܳܝ: ܘܶܐܫܽܘܕ݂ ܚܶܡܬ݂ܝ ܥܠܶܝܗ̇ ܒܰܕ݂ܡܳܐ: ܘܰܐܘܒܶܕ݂ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="20">ܘܢܽܘܚ ܘܕ݂ܳܢܺܝܐܶܝܠ ܘܺܐܝܽܘܒ ܐܺܝܬ݂ ܒܓ݂ܰܘܳܗ̇: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܒܪܳܐ ܘܠܳܐ ܒܰܪܬ݂ܳܐ ܢܦܰܨܽܘܢ: ܐܶܠܳܐ ܗܶܢܽܘܢ ܒܙܰܕܺܝܩܽܘܬ݂ܗܽܘܢ ܢܦܰܨܽܘܢ ܢܰܦܫܗܽܘܢ.</VERS>
      <VERS vnumber="21">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܪܒܥܳܐ ܕܺܝ̈ܢܺܝܢ ܒܺܝ̈ܫܺܝܢ ܫܰܕܪܶܬ݂ ܥܰܠ ܐܽܘܪܺܫܠܶܡ: ܚܰܪܒܳܐ: ܘܟܰܦܢܳܐ: ܘܚܰܝܽܘܬ݂ܳܐ ܒܺܝܫܬܳܐ: ܘܡܰܘܬܳܢܳܐ: ܘܰܐܘܒܶܕ݂ ܡܶܢܳܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="22">ܘܢܶܫܬܰܚܪܽܘܢ ܒܳܗ̇ ܐܰܝܠܶܝܢ ܕܡܶܬ݂ܦܰܨܶܝܢ ܕܡܰܦܩܺܝܢ ܒܢܰܝ̈ܳܐ ܘܰܒܢ̈ܳܬ݂ܳܐ: ܘܗܶܢܽܘܢ ܢܶܦܩܽܘܢ ܠܘܳܬ݂ܟܽܘܢ: ܘܬܶܚܙܽܘܢ ܐܽܘܖ̈ܚܳܬܗܽܘܢ ܘܨܶܢ̈ܥܳܬ݂ܗܽܘܢ: ܘܬܶܬܒܰܝܐܽܘܢ ܡܶܢ ܒܺܝܫܬܳܐ ܕܰܐܝܬܺܝܬ݂ ܥܰܠ ܐܽܘܪܺܫܠܶܡ: ܘܟܽܠܡܶܕܶܡ ܕܰܐܝܬܺܝܬ݂ ܥܠܶܝܗ̇.</VERS>
      <VERS vnumber="23">ܘܰܢܒܰܝܐܽܘܢܳܟ݂ܽܘܢ ܟܰܕ݂ ܬܶܚܙܽܘܢ ܐܽܘܖ̈ܚܳܬܗܽܘܢ ܘܨܶܢ̈ܥܳܬ݂ܗܽܘܢ: ܘܬܶܕܥܽܘܢ ܕܠܳܐ ܗ̱ܘܳܐ ܡܰܓܳܢ ܥܶܒܕܶܬ݂ ܟܽܠ ܕܥܶܒܕܶܬ݂ ܒܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܡܳܢܳܐ ܢܶܗܘܶܐ ܠܩܰܝܣܳܐ ܕܰܓܦܶܬ݂ܳܐ ܡܶܢ ܟܠ ܩܺܝܣ: ܫܒܺܫܬܳܐ ܕܰܗܘܳܬ݂ ܒܩܰܝ̈ܣܶܐ ܕܥܳܒܳܐ.</VERS>
      <VERS vnumber="3">ܕܰܠܡܳܐ ܡܶܬ݂ܢܣܶܒ ܡܶܢܳܗ̇ ܩܰܝܣܳܐ ܠܡܶܥܒܰܕ ܡܶܢܳܗ̇ ܥܒܳܕ݂ܳܐ: ܐܰܘ ܢܳܣܒܺܝܢ ܡܶܢܳܗ̇ ܣܶܟܬ݂ܳܐ ܠܡܶܬ݂ܠܳܐ ܒܳܗ̇ ܡܳܐܢ̈ܶܐ.</VERS>
      <VERS vnumber="4">ܐܶܠܳܐ ܐܶܬܝܰܗܒܰܬ݂ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܘܬܰܪܬܶܝܢ ܣܰܘ̈ܟܶܝܗ̇ ܐܶܟܠܰܬ݂ ܢܽܘܪܳܐ: ܘܓܰܘܳܗ̇ ܚܪܶܒ: ܕܰܠܡܳܐ ܐܳܙܳܠܐ ܠܰܥܒܳܕܳܐ.</VERS>
      <VERS vnumber="5">ܘܟܰܕ ܕܰܕܠܳܐ ܡܽܘܡ ܗܘܳܬ݂ ܠܳܐ ܐܳܙܳܠܐ ܗܘܳܬ݂ ܠܰܥܒܳܕ݂ܳܐ: ܗܳܫܳܐ ܕܶܐܟܰܠܬ݂ܳܗ̇ ܢܽܘܪܳܐ ܘܚܶܪܒܰܬ݂: ܐܰܝܟܰܢܳܐ ܐܳܙܳܠܐ ܠܰܥܒܳܕ݂ܳܐ.</VERS>
      <VERS vnumber="6">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܝܟ ܕܝܶܗܒܶ݀ܬ݂ ܩܰܝܣܳܐ ܕܰܓ݂ܦܶܬ݂ܳܐ ܡܶܢ ܟܽܠܗܽܘܢ ܩܰܝ̈ܣܶܐ ܕܥܳܒܳܐ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܗܳܟܰܢܳܐ ܝܶܗܒܶ݀ܬ݂ ܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ.</VERS>
      <VERS vnumber="7">ܘܶܐܬܶܠ ܪܽܘܓ݂ܙܝ ܒܗܽܘܢ: ܡܶܢ ܢܽܘܪܳܐ ܢ̣ܦܰܩܘ ܘܢܽܘܪܳܐ ܬܶܐܟܽܘܠ ܐܶܢܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܣܳܡܶ݀ܬ݂ ܪܽܘܓ݂ܙܝ ܥܠܰܝܗܽܘܢ.</VERS>
      <VERS vnumber="8">ܘܶܐܬܠܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܥܰܠ ܕܰܥ̣ܒܰܕ݂ܘ ܥܰܘܠܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܰܘܕܰܥܶܝܗ̇ ܠܽܐܘܪܺܫܠܶܡ ܛܰܢܦܽܘܬ݂ܳܗ̇.</VERS>
      <VERS vnumber="3">ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܽܐܘܪܺܫܠܶܡ: ܥܶܩܳܪܶܟ݂ܝ ܘܡܰܘܠܳܕܶܟ݂ܝ ܡܶܢ ܐܰܪܥܳܐ ܕܰܟܢܰܥܢ: ܐܰܒܽܘܟ݂ܝ ܐܰܡܽܘܪܳܝܳܐ ܘܶܐܡܶܟ݂ܝ ܚܺܝܬ݂ܳܝܬ݂ܳܐ.</VERS>
      <VERS vnumber="4">ܘܡܰܘܠܕ݂ܳܢܺܝܬܶܟ݂ܝ ܒܝܰܘܡܳܐ ܕܺܝܠܶܕ݂ܬܶܟ݂ܝ: ܠܳܐ ܦܶܣܩܰܬ݂ ܫܶܪܶܟ݂ܝ: ܘܰܒܡܰܝ̈ܳܐ ܠܳܐ ܐܰܣܚܝܰܬܶܟ݂ܝ: ܘܰܒܡܶܠܚܳܐ ܠܳܐ ܡܠܰܚܬܶܟ݂ܝ ܘܰܒܥܰܙܪܽܘܖ̈ܶܐ ܠܳܐ ܟܪܰܟ݂ܬܶܟ݂ܝ. </VERS>
      <VERS vnumber="5">ܘܠܳܐ ܚܳܣܰܬ݂ ܥܠܰܝܟܝ ܥܰܝܢܳܗ̇: ܕܬ݂ܶܥܒܶܕ݂ ܠܶܟ݂ܝ ܚܕ݂ܳܐ ܡܶܢ ܗܳܠܶܝܢ: ܘܰܬ݂ܪܰܚܶܡ ܥܠܰܝܟܝ: ܐܶܠܳܐ ܐܶܫܬܕ݂ܺܝܬܝ ܒܕܰܒܪܳܐ ܒܰܥܫܺܝܩܽܘܬ݂ܳܗ̇ ܕܢܰܦܫܶܟ݂ܝ: ܒܝܰܘܡܳܐ ܕܺܝܠܶܕ݂ܬܶܟ݂ܝ.</VERS>
      <VERS vnumber="6">ܘܥܶܒܪܶܬ݂ ܥܠܰܝܟܝ: ܘܰܚܙܺܝܬܶܟ݂ܝ ܕܰܡܦܰܠܦܰܠܬܝ ܒܰܕ݂ܡܶܟ݂ܝ: ܘܶܐܡܪܶܬ݂ ܠܶܟ݂ܝ ܒܰܕ݂ܡܶܟ݂ܝ ܚܝܳܝ.</VERS>
      <VERS vnumber="7">ܘܰܣܓܳܝ ܐܰܝܟ ܡܰܘܥܺܝܬ݂ܳܐ ܕܚܰܩܠܳܐ: ܘܰܣܓܰܝܬܝ ܘܰܪܒܰܝܬܝ ܘܥܰܠܬܝ ܠܰܡܕܺܝ̈ܢܳܬܳܐ: ܬܕܰܝ̈ܟܝ ܩܳܡܘ ܘܣܰܥܪܶܟ݂ܝ ܝܺܥܳܐ: ܘܰܗܘܰܝܬܝ ܥܰܪܛܶܠ ܘܥܰܪܝܰܬ݂.</VERS>
      <VERS vnumber="8">ܘܥܶܒܪܶܬ݂ ܥܠܰܝܟܝ ܘܰܚܙܺܝܬܶܟ݂ܝ ܘܰܚܙܺܝ݀ܬ݂ ܙܰܒܢܶܟ݂ܝ ܙܰܒܢܳܐ ܕܥܰܙܪܳܪܬ݂ܳܐ: ܘܦܶܪܣܶ݀ܬ݂ ܐܺܝܕ݂ܝ ܥܠܰܝܟܝ: ܘܟܰܣܺܝ݀ܬ ܦܽܘܪܣܳܝܶܟ݂ܝ: ܘܺܝܡܺܝ݀ܬ݂ ܠܶܟ݂ܝ: ܘܥܶܠܶܬ݂ ܥܰܡܶܟ݂ܝ ܒܰܩܝܳܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܰܗܘܰܝܬܝ ܠܺܝ.</VERS>
      <VERS vnumber="9">ܘܰܐܣܚܺܝܬ݂ܶܟ݂ܝ ܒܡܰܝ̈ܳܐ: ܘܰܐܫܺܝܓܶ݀ܬ݂ ܕܡܶܟ݂ܝ ܡܶܢܶܟ݂ܝ: ܘܰܡܫܰܚܬܶܟ݂ܝ ܒܡܶܫܚܳܐ.</VERS>
      <VERS vnumber="10">ܘܰܐܠܒܶܫܬܶܟ݂ܝ ܦܶܬ݂ܟܳܐ: ܘܰܐܣܐܶܢܬܶܟ݂ܝ ܡܣܳܢ̈ܶܐ ܘܶܐܣܪܶܬ݂ ܒܚܰܨܰܝ̈ܟܝ ܒܽܘܨܳܐ: ܘܟܰܣܺܝܬܶܟ݂ܝ: ܚܶܠܳܐ.</VERS>
      <VERS vnumber="11">ܘܨܰܒܶܬܬܶܟ݂ܝ ܨܶܒܬ݂ܳܐ: ܘܰܐܪܡܺܝ݀ܬ݂ ܫܶܐܖ̈ܶܐ ܒܺܐܝܕܰܝ̈ܟܝ ܘܗܰܡܶܢܺܝܟ݂ܳܐ ܒܨܰܘܪܶܟ݂ܝ.</VERS>
      <VERS vnumber="12">ܘܒܶܖ̈ܽܘܠܶܐ ܒܶܝܬ݂ ܥܰܝܢܰܝ̈ܟܝ: ܘܰܩܕ݂ܳܫ̈ܶܐ ܒܶܐܕ݂ܢܰܝ̈ܟ̇ܝ: ܘܰܟܠܺܝܠܳܐ ܕܫܽܘܒܚܳܐ ܒܪܺܝܫܶܟ݂ܝ.</VERS>
      <VERS vnumber="13">ܘܶܐܨܛܰܒܰܬܬܝ ܒܕܰܗܒܳܐ ܘܒܰܚܡܽܘܪܬ݂ܳܐ: ܘܶܐܬܠܒܶܫܬܝ ܒܽܘܨܳܐ: ܘܬ݂ܶܟ݂ܠܬ݂ܳܐ ܘܦܶܬ݂ܟܳܐ: ܘܢܰܫܺܝܦܳܐ ܘܕܶܒܫܳܐ ܘܡܶܫܚܳܐ ܐܶܟܰܠܬܝ: ܘܰܫܦܰܪܬܝ ܛܳܒ ܛܳܒ: ܘܰܐܨܠܰܚܬܝ ܒܡܰܠ̈ܟܘܳܬܳܐ.</VERS>
      <VERS vnumber="14">ܘܰܢ̣ܦܰܩ ܫܡܳܐ ܠܫܽܘܦܪܶܟ݂ܝ ܒܥܰܡ̈ܡܶܐ: ܡܶܛܽܠ ܟܠܺܝܠܳܐ ܕܫܽܘܒܚܝ ܕܣܳܡܶ݀ܬ݂ ܥܠܰܝܟܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܘܶܐܬܬܟܶܠܬܝ ܥܰܠ ܫܽܘܦܪܶܟ݂ܝ: ܘܙܰܢܺܝܬܝ ܥܰܠ ܫܡܶܟ݂ܝ: ܘܶܐܫܰܕܬܝ ܙܳܢܝܽܘܬ݂ܶܟ݂ܝ ܥܰܠ ܟܽܠ ܕܥܳܒܰܪ.</VERS>
      <VERS vnumber="16">ܘܰܢܣܰܒܬܝ ܡܶܢ ܠܒܽܘܫܰܝ̈: ܘܰܥܒܰܕܬܝ ܠܶܟ݂ܝ ܩ̈ܢܳܝܳܬ݂ܳܐ ܘܙܰܢܺܝܬܝ ܒܗܶܝܢ: ܠܳܐ ܬܰܥܠܺܝܢ ܘܠܳܐ ܢܶܗܘ̈ܝܳܢ ܕܺܝܠܶܟ݂ܝ.</VERS>
      <VERS vnumber="17">ܘܰܢܣܰܒܬܝ ܡܳܐܢ̈ܶܐ ܕܫܽܘܒܚܶܟ݂ܝ: ܡܶܢ ܕܰܗܒܳܐ ܘܡܶܢ ܣܺܐܡܳܐ ܕܝܶܗܒܶ݀ܬ݂ ܠܶܟ݂ܝ: ܘܰܥ̣ܒܰܕ݂ܬܝ ܠܶܟ݂ܝ ܨܰܠ̈ܡܶܐ ܕܶܟܖ̈ܶܐ: ܘܙܰܢܺܝܬܝ ܒܗܽܘܢ.</VERS>
      <VERS vnumber="18">ܘܰܢ̣ܣܰܒܬܝ ܡܳܐܢ̈ܶܐ ܕܨܶܒܬܶܟ݂ܝ ܘܟ݂ܰܣܝܬܝ ܐܶܢܽܘܢ: ܘܡܶܫܚܝ ܘܒܶܣܡܰܝ̈ ܣܳܡ̣ܬܝ ܩܕ݂ܳܡܝܗܽܘܢ.</VERS>
      <VERS vnumber="19">ܘܠܰܚܡܳܐ ܕܝܶܗܒܶ݀ܬ݂ ܠܶܟ݂ܝ ܢܰܫܺܝܦܳܐ ܘܕܶܒܫܳܐ ܘܡܶܫܚܳܐ ܠܡܶܐܟ݂ܽܘܠܬ݂ܳܐ: ܣܳܡܬܺܝܘܗܝ ܩܕ݂ܳܡܝܗܽܘܢ ܠܪܺܝܚܳܐ ܕܰܣܘܳܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="20">ܘܰܢ̣ܣܰܒܬܝ ܒܢܰܝ̈ܟܝ ܘܰܒ̈ܢܳܬܶܟ݂ܝ ܕܺܝܠܶܕܬܝ ܠܺܝ: ܘܕܰܒܰܚܬܝ ܠܗܽܘܢ ܠܡܶܐܟ݂ܽܘܠܬ݂ܳܐ: ܣܛܰܪ ܡܶܢ ܙܳܢܝܽܘܬ݂ܶܟ݂ܝ.</VERS>
      <VERS vnumber="21">ܘܰܢ̣ܟܰܣܬܝ ܒܢܰܝ̈ ܝܰܗܒ̣ܬܝ ܠܗܽܘܢ: ܟܰܕ݂ ܐܶܫܬܰܪܰܚܬܝ ܒܗܽܘܢ.</VERS>
      <VERS vnumber="22">ܘܰܒܟܽܠܳܗ̇ ܛܰܢܦܽܘܬܶܟ݂ܝ ܘܙܳܢܝܽܘܬ݂ܶܟ݂ܝ: ܠܳܐ ܐܶܬ݂ܕܟܰܪܬܝ ܝܰܘ̈ܡܳܬ݂ܳܐ ܕܛܰܠܝܽܘܬ݂ܶܟ݂ܝ: ܟܰܕ݂ ܥܰܪܛܶܠܳܝܳܐ ܗܘܰܝܬܝ ܘܥܰܪܝܳܐ ܘܰܡܦܰܠܦܠܳܐ ܒܰܕ݂ܡܳܐ.</VERS>
      <VERS vnumber="23">ܘܡܶܢ ܒܳܬ݂ܰܪ ܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܶܟ݂ܝ: ܘܳܝ ܠܶܟ݂ܝ ܘܳܝ ܠܶܟ݂ܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="24">ܒܢܰܝܬܝ ܠܶܟ݂ܝ ܒܰܝܬܳܐ ܕܓܰܝܒܳܐ: ܘܰܥ̣ܒܰܕܬܝ ܠܶܟ݂ܝ ܥܠܰܘ̈ܳܬ݂ܳܐ ܒܟܽܠ ܫܽܘܩ.</VERS>
      <VERS vnumber="25">ܘܰܒܟ݂ܽܠ ܪܺܝܫ ܐܽܘܖ̈ܚܳܬ݂ܳܐ ܒܢܰܝܬܝ ܦܖ̈ܰܟܰܝܟܝ: ܘܛܰܢܶܦܬܝ ܫܽܘܦܪܶܟ݂ܝ: ܘܰܦ̣ܫܰܛܬܝ ܖ̈ܶܓ݂ܠܰܝܟܝ: ܥܰܠ ܟܽܠ ܕܥܳܒܰܪ: ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ.</VERS>
      <VERS vnumber="26">ܘܙܰܢܺܝܬܝ ܒܰܒܢܰܝ̈ ܡܶܨܪܶܝܢ ܫܒܳܒܰܝ̈ܟܝ ܪܰܘܖ̈ܒܰܝ ܒܶܣܪܳܐ: ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ ܘܰܐܪܓܶܙܬܺܝܢܝ.</VERS>
      <VERS vnumber="27">ܘܰܐܪܺܝܡܶ݀ܬ݂ ܐܺܝܕ݂ܝ ܥܠܰܝܟܝ ܘܰܐܘܒܕܶܬ݂ ܦܽܘܩܕܳܢܰܝ̈ܟܝ: ܘܰܐܫܠܶܡܬ݂ܶܟ݂ܝ ܒܝܰܕ݂ ܣܳܢ̈ܳܐܬܶܟ݂ܝ ܒ̈ܢܳܬ݂ ܦܶܠܫܬܳܝ̈ܶܐ: ܕܬܳܟ݂̈ܣܳܢ ܗ̱ܘܰܝ̈ ܠܶܟ݂ܝ ܡܶܢ ܐܽܘܖ̈ܚܳܬܶܟ݂ܝ ܕܙܳܢܝܽܘܬ݂ܳܐ.</VERS>
      <VERS vnumber="28">ܘܙܰܢܺܝܬܝ ܒܰܒܢܰܝ̈ ܐܳܬܽܘܪ: ܘܠܳܐ ܣ̣ܒܰܥܬܝ.</VERS>
      <VERS vnumber="29">ܘܰܐܣܓܺܝܬܝ ܙܳܢܝܽܘܬ݂ܶܟ݂ܝ ܥܰܠ ܐܰܪܥܳܐ ܕܰܟܢܰܥܢ ܘܰܕ݂ܟܰܠܕ݂ܳܝ̈ܶܐ: ܘܳܐܦ ܒܗܳܠܶܝܢ ܠܳܐ ܣܒܰܥܬܝ.</VERS>
      <VERS vnumber="30">ܡܳܢܳܐ ܐܶܕܽܘܢ ܠܒܰܪܬܶܟ݂ܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܰܥܒܰܕ݂ܬܝ ܗܳܠܶܝܢ ܟܽܠܗܽܘܢ ܥܒܳܕ݂̈ܶܐ ܕܰܐܢ̱ܬܬ݂ܳܐ ܙܳܢܺܝܬ݂ܳܐ ܘܡܰܪܳܚܬ݂ܳܐ.</VERS>
      <VERS vnumber="31">ܟܰܕ݂ ܒܢܰܝܬܝ ܓܰܝܒܰܝ̈ܟܝ ܒܟ݂ܽܠ ܪܺܝܫ ܐܽܘܖ̈ܚܳܬ݂ܳܐ: ܘܰܥܠܰܘ̈ܳܬܶܟ݂ܝ ܒܟܽܠ ܫܽܘܩ. ܘܠܳܐ ܗܘܰܝܬܝ ܐܳܦܠܳܐ ܐܰܝܟ ܙܳܢܺܝܬ݂ܳܐ ܕܰܡܟܰܢܫܳܐ ܐܰܓ݂ܪܳܐ.</VERS>
      <VERS vnumber="32">ܐܳܦܠܳܐ ܐܰܝܟ ܐܰܢ̱ܬܰܬ݂ ܓܰܒܪܳܐ ܓܰܝܳܪܬ݂ܳܐ ܕܢܳܣܒܳܐ ܡܶܢ ܢܽܘܟ݂ܖ̈ܳܝܶܐ.</VERS>
      <VERS vnumber="33">ܠܟܽܠܗܶܝܢ ܙܳܢ̈ܝܳܬ݂ܳܐ ܝܳܗܒܺܝܢ ܐܰܓ݂ܪܳܐ: ܘܰܐܢ̱ܬܝ ܝܰܗܒܬܝ ܐܰܓ݂ܪܳܐ ܠܟܽܠܗܽܘܢ ܖ̈ܳܚܡܰܝܟܝ: ܘܰܫܚܰܕܬܝ ܐܶܢܽܘܢ ܒܙܳܢܝܽܘܬ݂ܶܟ݂ܝ: ܕܢܺܐܬܽܘܢ ܠܘܳܬܶܟ݂ܝ ܡܶܢ ܟܽܠܗܽܘܢ ܚܕ݂ܳܪܰܝܟܝ.</VERS>
      <VERS vnumber="34">ܘܶܐܬ݂ܦܪܶܫܬܝ ܡܶܢ ܢܶܫ̈ܶܐ ܒܙܳܢܝܽܘܬ݂ܶܟ݂ܝ: ܒܗܳܝ ܕܝܳܗܒܳܐ ܗܘܰܝܬܝ ܐܰܓ݂ܪܳܐ: ܘܰܐܓ݂ܪܳܐ ܠܳܐ ܝܰܗܒܘ ܠܶܟ݂ܝ.</VERS>
      <VERS vnumber="35">ܡܶܛܽܠ ܗܳܢܳܐ ܙܳܢܺܝܬ݂ܳܐ ܫܡܰܥܝ ܦܶܬܓ݂ܳܡܶܗ ܕܡܳܪܝܳܐ.</VERS>
      <VERS vnumber="36">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܝܰܗܒܬܝ ܢܚܳܫܶܟ݂ܝ: ܘܰܓܠܰܝܬܝ ܦܽܘܪܣܳܝܶܟ݂ܝ ܒܙܳܢܝܽܘܬ݂ܶܟ݂ܝ ܥܰܠ ܖ̈ܳܚܡܰܝܟܝ: ܘܥܰܠ ܟܽܠܗܽܘܢ ܦܬܰܟ݂ܖ̈ܶܐ ܛܰܢܦܽܘܬܶܟ݂ܝ: ܘܰܕܡܳܐ ܕܰܒܢܰܝ̈ܟܝ ܝܰܗܒܬܝ ܠܗܽܘܢ.</VERS>
      <VERS vnumber="37">ܡܶܛܽܠ ܗܳܢܳܐ ܗܳܐ ܡܟܰܢܶܫ ܐ̱ܢܳܐ ܠܟܽܠܗܽܘܢ ܖ̈ܳܚܡܰܝܟܝ ܕܰܨܒܰܝܬܝ ܒܗܽܘܢ: ܘܰܠܟ݂ܽܠ ܕܰܪܚܶܡܬܝ ܥܰܡ ܕܰܣܢܰܝܬܝ: ܘܶܐܟܰܢܶܫ ܐܶܢܽܘܢ ܥܠܰܝܟܝ ܡܶܢ ܚܕ݂ܳܖ̈ܰܝܟܝ: ܘܶܐܓ݂ܠܶܐ ܦܽܘܪܣܳܝܶܟ݂ܝ ܠܥܺܢܰܝ̈ܗܽܘܢ: ܘܢܶܚܙܽܘܢ ܟܽܠܶܗ ܦܽܘܪܣܳܝܶܟ݂ܝ.</VERS>
      <VERS vnumber="38">ܘܶܐܕܽܘܢܶܟ݂ܝ ܕܺܝܢܳܐ ܕܓܰܝܳܖ̈ܳܬ݂ܳܐ: ܘܕܺܝܢܳܐ ܕܰܐܝܠܶܝܢ ܕܳܐܫ̈ܕܳܢ ܕܡܳܐ: ܘܶܐܬ݂ܠܶܟ݂ܝ ܠܰܕܡܳܐ: ܘܰܠܚܶܡܬ݂ܳܐ ܘܠܰܛܢܳܢܳܐ.</VERS>
      <VERS vnumber="39">ܘܰܐܫܠܡܶܟ݂ܝ ܒܺܐܝܕܰܝ̈ܗܽܘܢ: ܘܢܶܣܚܦܽܘܢ ܒܶܝܬ݂ ܓܰܝܒܰܝ̈ܟܝ: ܘܢܶܥܩܪܽܘܢ ܦܖ̈ܰܟܰܝܟܝ: ܘܢܰܫܠܚܽܘܢ ܠܒܽܘܫܰܝ̈ܟܝ: ܘܢܶܣܒܽܘܢ ܡܳܐܢ̈ܶܐ ܕܫܽܘܒܚܶܟ݂ܝ: ܘܢܶܫܒܩܽܘܢܶܟ݂ܝ ܥܰܪܛܶܠ.</VERS>
      <VERS vnumber="40">ܘܢܶܣܩܽܘܢ ܥܠܰܝܟܝ ܟܶܢ̈ܫܶܐ ܘܢܶܪܓܡܽܘܢܶܟ݂ܝ ܒܟܺܐܦ̈ܶܐ: ܘܢܶܡܚܽܘܢܶܟ݂ܝ ܒܣܰܝܦܰܝ̈ܗܽܘܢ.</VERS>
      <VERS vnumber="41">ܘܢܰܘܩܕܽܘܢܶܟ݂ܝ ܒܓ݂ܰܘ ܢܽܘܪܳܐ: ܘܢܶܥܒܕ݂ܽܘܢ ܡܶܢܶܟ݂ܝ ܕܺܝ̈ܢܶܐ ܠܥܺܝܢ ܢܶܫ̈ܶܐ ܣܰܓܺܝ̈ܐܳܬ݂ܳܐ: ܘܶܐܒܰܛܠܶܟ݂ܝ ܡܶܢ ܙܳܢܝܽܘܬ݂ܳܐ: ܘܬܽܘܒ ܠܳܐ ܬܶܬܠܺܝܢ ܐܰܓ݂ܪܳܐ.</VERS>
      <VERS vnumber="42">ܘܰܐܢܺܝܚ ܚܶܡܬ݂ܝ ܥܠܰܝܟܝ: ܘܢܶܥܒܰܪ ܛܢܳܢܝ ܡܶܢܶܟ݂ܝ: ܘܶܐܬܬܢܺܝܚ ܘܠܳܐ ܐܶܪܓܰܙ ܬܽܘܒ.</VERS>
      <VERS vnumber="43">ܥܰܠ ܕܠܳܐ ܐܶܬܕܟܰܪܬܝ ܝܰܘ̈ܡܳܬ݂ܳܐ ܕܛܰܠܝܽܘܬܶܟ݂ܝ: ܘܰܐܪܓܶܙܬܺܝܢܝ ܒܗܳܠܶܝܢ ܟܽܠܗܶܝܢ: ܐܳܦ ܐܶܢܳܐ ܗܳܐ ܦܶܪܥܶ݀ܬ݂ ܐܽܘܖ̈ܚܳܬܶܟ݂ܝ ܒܪܺܝܫܶܟ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥ̣ܒܰܕܬܝ ܛܰܢܦܽܘܬ݂ܳܐ ܘܙܳܢܝܽܘܬ݂ܳܐ.</VERS>
      <VERS vnumber="44">ܘܟ݂ܽܠ ܡܶܢ ܕܡܰܡܬܶܠ ܡܰܬ݂ܠܳܐ ܥܠܰܝܟܝ ܢܰܡܬܶܠ: ܘܢܺܐܡܰܪ ܒܰܪܬ݂ܳܐ ܐܰܝܟ ܐܶܡܳܐ.</VERS>
      <VERS vnumber="45">ܒܰܪܬ݂ ܐܶܡܶܟ݂ܝ ܐܰܢ̱ܬܝ: ܫܶܒܩܰܬ݂ ܒܰܥܠܳܗ̇ ܘܰܒ̈ܢܶܝܗ̇: ܘܚܳܬ݂ܳܐ ܐܰܢ̱ܬܝ ܕܰܐܚ̈ܘܳܬ݂ܳܐ ܕܰܫܒܰܩ̈ܝ ܓܰܒܖ̈ܰܝܗܶܝܢ ܘܰܒܢܰܝ̈ܗܶܝܢ: ܐܶܡܟܶܝܢ ܚܺܝܬܳܝܬ݂ܳܐ ܘܰܐܒܽܘܟܶܝܢ ܐܰܡܽܘܪܳܝܳܐ.</VERS>
      <VERS vnumber="46">ܘܚܳܬܶܟ݂ܝ ܩܰܫܺܝܫܬ݂ܳܐ ܫܳܡܪܺܝܢ: ܗܺܝ ܘܰܒ̈ܢܳܬ݂ܳܗ̇ ܕܝܳܬ݂ܒܳܐ ܡܶܢ ܣܶܡܳܠܶܟ݂ܝ: ܘܚܳܬܶܟ݂ܝ ܙܥܽܘܪܬ݂ܳܐ ܕܝܳܬ݂ܒܳܐ ܡܶܢ ܝܰܡܺܝܢܶܟ݂ܝ: ܣܕܽܘܡ ܘܰܒ̈ܢܳܬ݂ܳܗ̇.</VERS>
      <VERS vnumber="47">ܘܠܳܐ ܗ̱ܘܳܐ ܐܰܝܟ ܐܽܘܖ̈ܚܳܬ݂ܗܶܝܢ ܗܰܠܶܟܬܝ: ܘܠܳܐ ܗ̱ܘܳܐ ܐܰܝܟ ܛܰܢܦ̈ܘܳܬ݂ܗܶܝܢ ܥ̣ܒܰܕܬܝ: ܥܰܕ ܩܰܠܺܝܠ ܘܝܰܬܺܝܪ ܡܶܢܗܶܝܢ ܚ̣ܰܒܶܠܬܝ: ܒܟܽܠܗܶܝܢ ܐܽܘܖ̈ܚܳܬܶܟ݂ܝ.</VERS>
      <VERS vnumber="48">ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܥܶܒ̣ܕܰܬ݂ ܣܕ݂ܽܘܡ ܚܳܬ݂ܶܟ݂ܝ ܗܺܝ ܘܰܒ̈ܢܳܬ݂ܳܗ̇: ܐܰܝܟ ܕܰܥ̣ܒܰܕܬܝ ܐܰܢ̱ܬܝ ܘܰܒ̈ܢܳܬܶܟ݂ܝ.</VERS>
      <VERS vnumber="49">ܗܳܢܰܘ ܥܰܘܠܳܐ ܕܰܣܕܽܘܡ ܚܳܬܶܟ݂ܝ ܓܰܐܺܝܬ݂ܳܐ: ܕܣܳܒܥܳܐ ܗܘܳܬ݂ ܠܰܚܡܳܐ: ܘܝܳܬ݂ܒܳܐ ܗܘܳܬ݂ ܒܫܶܠܝܳܐ ܗܺܝ ܘܰܒ̈ܢܳܬ݂ܳܗ̇: ܘܒܺܐܝܕ݂ܳܐ ܕܒܳܝ̈ܫܶܐ ܘܰܕܡܶܣܟܺܢ̈ܶܐ ܠܳܐ ܐܶܚܰܕ݂̈ܝ.</VERS>
      <VERS vnumber="50">ܐܶܠܳܐ ܐܶܬܬܖ̈ܺܝܡܝ ܘܰܥܒܰܕ̈ܝ ܒܺܝܫܬܳܐ ܩܕ݂ܳܡܝ: ܘܟܰܕ݂ ܗܳܠܶܝܢ ܚܙܺܝ݀ܬ݂ ܒܗܶܝܢ ܗܶܦܟܶ݀ܬ݂ ܐܶܢܶܝܢ.</VERS>
      <VERS vnumber="51">ܫܳܡܪܺܝܢ ܐܰܝܟ ܦܶܠܓ݂ܳܐ ܕܰܚܛܳܗܰܝ̈ܟܝ ܠܳܐ ܚܛܳܬ݂: ܐܰܣܓܺܝܬܝ ܛܰܢܦܽܘܬܶܟ݂ܝ ܡܶܢܗܶܝܢ: ܘܰܙܟܰܝܬܝ ܠܰܐܚ̈ܘܳܬܶܟ݂ܝ ܒܟܽܠܳܗ̇ ܛܰܢܦܽܘܬܶܟ݂ܝ ܕܰܥ̣ܒܰܕܬܝ.</VERS>
      <VERS vnumber="52">ܘܳܐܦ ܐܰܢ̱ܬܝ ܩܰܒܶܠܝ ܒܶܗܬܬܶܟ݂ܝ: ܕܰܙܟܰܝܬܝ ܠܰܐܚ̈ܘܳܬܶܟ݂ܝ ܒܰܚܛܳܗܰܝ̈ܟܝ: ܘܶܐܬ݂ܛܰܢܦܬܝ ܝܰܬܺܝܪ ܡܶܢܗܶܝܢ: ܘܗܶܢܶܝܢ ܐܶܙܕܕܰܩ̈ܝ ܝܰܬܺܝܪ ܡܶܢܶܟ݂ܝ: ܘܳܐܦ ܐܰܢ̱ܬܝ ܒܗܰܬ݂ܝ: ܘܩܰܒܶܠܝ ܚܶܦܪܶܟ݂ܝ: ܕܶܐܙܕܰܕܰܩ̈ܝ ܐܰܚ̈ܘܳܬܶܟ݂ܝ ܝܰܬܺܝܪ ܡܶܢܶܟ݂ܝ.</VERS>
      <VERS vnumber="53">ܘܰܐܗܦܶܟ݂ ܫܒܺܝܬ݂ܗܶܝܢ: ܫܒܺܝܬ݂ܳܐ ܕܰܣܕܽܘܡ ܘܕܰܒ̈ܢܳܬ݂ܳܗ̇: ܘܰܫܒܺܝܬ݂ܳܐ ܕܫܳܡܪܺܝܢ ܘܕܰܒ̈ܢܳܬ݂ܳܗ̇: ܘܰܐܫܒܶܐ ܫܒܺܝܬܶܟ݂ܝ ܒܰܝܢܳܬ݂ܗܶܝܢ.</VERS>
      <VERS vnumber="54">ܕܰܬ݂ܩܰܒܠܺܝܢ ܒܶܗܬܬ݂ܳܐ: ܘܬܰܚܦܪܺܝܢ ܒܟ݂ܽܠ ܡܶܕ݂ܶܡ ܕܰܥ̣ܒܰܕܬܝ ܕܬܰܪܓܙܺܝܢܳܢܝ.</VERS>
      <VERS vnumber="55">ܘܚܳܬܶܟ݂ܝ ܣܕܽܘܡ ܘܰܒ̈ܢܳܬ݂ܳܗ̇ ܢܶܬ݂ܩ̈ܢܳܢ ܐܰܝܟ݂ ܕܡܶܢ ܩܕ݂ܺܝܡ: ܘܫܳܡܪܺܝܢ ܘܰܒ̈ܢܳܬ݂ܳܗ̇ ܢܶܬ݂ܩ̈ܢܳܢ ܐܰܝܟ ܕܡܶܢ ܩܕ݂ܺܝܡ: ܘܰܐܢ̱ܬܝ ܘܰܒ̈ܢܳܬܶܟ݂ܝ ܬܶܗܘܶܝܢ ܐܰܝܟ ܕܡܶܢ ܩܕ݂ܺܝܡ.</VERS>
      <VERS vnumber="56">ܘܠܳܐ ܗܘܳܬ݂ ܣܕܽܘܡ ܚܳܬܶܟ݂ܝ ܠܛܶܒܳܐ ܒܦܽܘܡܶܟ݂ܝ ܒܝܰܘܡܳܐ ܕܓܰܐܝܽܘܬܶܟ݂ܝ.</VERS>
      <VERS vnumber="57">ܡܶܢ ܩܕ݂ܳܡ ܕܬܶܬܓܠܶܐ ܒܺܝܫܬܶܟ݂ܝ: ܐܰܝܟ ܚܶܣܕ݂ܳܐ ܕܰܒ̈ܢܳܬ݂ ܐܰܕܽܘܡ: ܘܟܽܠܗܶܝܢ ܒ̈ܢܳܬ݂ ܦܶܠܫܬܳܝ̈ܶܐ ܕܰܚܕܺܝܖ̈ܳܢ ܗ̱ܘܰܝ̈ ܠܳܗ̇: ܘܫܳܝ̈ܛܳܢ ܗ̱ܘܰܝ̈ ܠܳܗ̇.</VERS>
      <VERS vnumber="58">ܘܰܚܛܳܗܰܝ̈ܟܝ ܘܛܰܢܦ̈ܘܳܬܶܟ݂ܝ ܐܰܢ̱ܬܝ ܫܩ̣ܰܠܬܝ ܐܶܢܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="59">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܳܒܶܕ݂ ܐ̱ܢܳܐ ܠܶܟ݂ܝ ܐܰܝܟ ܕܰܥ̣ܒܰܕܬܝ: ܥܰܠ ܕܫ̣ܳܛܬܝ ܡܰܘܡܳܬܝ ܘܒ̣ܰܛܠܶܬܝ ܩܝܳܡܝ.</VERS>
      <VERS vnumber="60">ܐܶܢܳܐ ܕܶܝܢ ܐܶܬܕܟܰܪ ܩܝܳܡܝ ܕܥܰܡܶܟ݂ܝ ܕܰܒܝܰܘ̈ܡܳܬܳܐ ܕܛܰܠܝܽܘܬܶܟ݂ܝ: ܘܰܐܩܺܝܡ ܠܶܟ݂ܝ ܩܝܳܡܳܐ ܕܥܳܠܰܡ. </VERS>
      <VERS vnumber="61">ܘܬܶܥ̱ܗܕܺܝܢ ܐܽܘܖ̈ܚܳܬܶܟ݂ܝ ܘܬܶܒܗܬܺܝܢ: ܕܢܶܣܒܶ݀ܬ݂ ܠܰܐܚ̈ܘܳܬܶܟ݂ܝ ܠܩܰܫܺܝܫܬ݂ܳܐ ܘܠܰܙܥܽܘܪܬ݂ܳܐ: ܘܝܶܗܒܶ݀ܬ݂ ܐܶܢܶܝܢ ܠܶܟ݂ܝ ܒ̈ܢܳܬ݂ܳܐ ܠܳܐ ܡܶܢ ܩܝܳܡܶܟ݂ܝ. </VERS>
      <VERS vnumber="62">: ܘܰܐܩܺܝܡ ܐܶܢܳܐ ܩܝܳܡܝ ܥܰܡܶܟ݂ܝ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ. </VERS>
      <VERS vnumber="63">: ܡܶܛܽܠ ܕܬܶܬܕܰܟ݂ܪܺܝܢ ܘܬ݂ܶܒܗܬ݂ܺܝܢ: ܘܬܽܘܒ ܠܳܐ ܬܶܦܬܚܺܝܢ ܦܽܘܡܶܟ݂ܝ ܡܶܢ ܒܶܗܬܬܶܟ݂ܝ: ܡܳܐ ܕܫܶܒܩܶ݀ܬ݂ ܠܶܟ݂ܝ ܟܽܠܡܶܕܶܡ ܕܰܥ̣ܒܰܕܬܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="17">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܰܚܽܘܕ݂ ܐܽܘܚܰܕܬ݂ܳܐ: ܘܰܐܡܬܶܠ ܡܰܬ݂ܠܳܐ ܥܰܠ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="3">ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܫܪܳܐ ܪܰܒܳܐ ܕܪܰܘܪܒܺܝܢ ܓܶܦܰܘ̈ܗܝ: ܘܰܐܪܺܝܟ݂ܺܝܢ ܓܶܠܦܳܢܰܘ̈ܗܝ: ܘܡܰܠ̈ܝܳܢ ܛܶܦܖ̈ܰܘܗܝ: ܘܥܰܒܺܝܛ ܡܶܠܓܶܗ: ܐܶܬ݂ܳܐ ܠܠܶܒܢܳܢ: ܘܰܢ̣ܣܰܒ ܡܶܢ ܓܒܰܝ̈ܳܐ ܕܥܰܖ̈ܩܶܐ.</VERS>
      <VERS vnumber="4">ܘܰܩ̣ܛܰܡ ܪܺܝܫ ܡܰܪܒܺܝܬܶܗ: ܘܰܐܝܬܝܶܗ ܠܰܐܪܥܳܐ ܕܰܟܢܰܥܢ: ܘܣܳܡܶܗ ܒܰܡܕܺܝܢ̱ܬ݂ܳܐ ܕܬܰܓܳܖ̈ܶܐ. </VERS>
      <VERS vnumber="5">ܘܰܢ̣ܣܰܒ ܡܶܢ ܙܰܪܥܳܐ ܕܰܐܪܥܳܐ: ܘܰܐܪܡܺܝ ܒܡܰܕ݂ܒܪܳܐ: ܢܶܨܒܬ݂ܳܐ ܥܰܠ ܡܰܝ̈ܳܐ ܣܰܓܺܝ̈ܐܶܐ: ܘܣܳܡܳܗ̇ ܠܕܰܘܩܳܐ.</VERS>
      <VERS vnumber="6">ܘܺܝܥܳܬ݂ ܘܰܗܘܳܬ݂ ܓܦܶܬ݂ܳܐ ܡܪܰܥܰܕܬ݂ܳܐ ܘܡܰܟܺܝܟܰܬ݂ ܩܰܘܡܬ݂ܳܐ: ܕܢܶܬ݂ܚܙܽܘܢ ܫܰܒܽܘ̈ܩܶܝܗ̇ ܥܠܰܘܗܝ: ܘܥܶܩܳܖ̈ܶܝܗ̇ ܢܶܗܘܽܘܢ ܬܚܽܘܬ݂ܰܘܗܝ: ܘܰܗܘܳܬ݂ ܓܦܶܬ݂ܳܐ ܘܥܶܒܕܰܬ݂ ܫܰܒܽܘ̈ܩܶܐ: ܘܦ̣ܶܫܛܰܬ݂ ܥܢܳܩܶܝ̈ܗ̇.</VERS>
      <VERS vnumber="7">ܗܳܐ ܢܶܫܪܳܐ ܐ̱ܚܪܺܢܳܐ ܪܰܒܳܐ ܕܪܰܘܪܒܺܝܢ ܓܶܦܰܘ̈ܗܝ: ܘܣܰܓܺܝ̈ܐܳܢ ܛܶܦܖ̈ܰܘܗܝ: ܘܰܓܦܶܬ݂ܳܐ ܗܳܕܶܐ ܐܰܟܪܟܰܬ݂ ܥܶܩܳܖ̈ܶܝܗ̇ ܥܠܰܘܗܝ: ܘܕ݂ܳܠ̈ܝܳܬ݂ܳܗ̇ ܐܰܪܡܝܰܬ݂ ܥܠܰܘܗܝ: ܕܢܰܫܩܶܝܗ̇ ܡܶܢ ܡܶܕܪܳܐ ܕܢܶܨܒܬ݂ܳܗ̇.</VERS>
      <VERS vnumber="8">ܒܚܰܩܠܳܐ ܫܰܦܺܝܪܬ݂ܳܐ ܘܰܒܡܰܝ̈ܳܐ ܣܰܓܺܝ̈ܐܶܐ ܢܨܺܝܒܳܐ: ܕܬܶܥܒܶܕ ܛܰܖ̈ܦܶܐ ܘܬܶܛܥܰܢ ܦܺܐܖ̈ܶܐ: ܘܬܶܗܘܶܐ ܓܦܶܬ݂ܳܐ ܫܒܺܝܚܬ݂ܳܐ.</VERS>
      <VERS vnumber="9">ܐܶܡܰܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܬܰܟܫܰܪ. ܐܶܠܳܐ ܥܶܩܳܖ̈ܶܝܗ̇ ܢܶܬ݂ܦܰܣܩܽܘܢ: ܘܦܺܐܖ̈ܶܝܗ̇ ܢܶܬ݂ܡܣܽܘܢ ܘܢܺܐܒܫܽܘܢ: ܘܟܽܠܗܽܘܢ ܛܰܖ̈ܦܶܐ ܕܡܰܘܥܺܝܬ݂ܳܗ̇ ܢܺܐܒܫܽܘܢ: ܘܠܳܐ ܒܰܕܪܳܥܳܐ ܪܳܡܳܐ ܘܠܳܐ ܒܥܰܡ̈ܡܶܐ ܣܰܓܺܝ̈ܐܶܐ: ܢܶܥܩܪܺܝܗ̇ ܡܶܢ ܥܶܩܳܪܳܗ̇.</VERS>
      <VERS vnumber="10">ܗܳܐ ܢܨܺܝܒܳܐ ܐܶܠܳܐ ܠܳܐ ܬܰܟܫܰܪ: ܘܡܳܐ ܕܢܶܫܒܰܬ݂ ܒܳܗ̇ ܪܽܘܚܳܐ ܕܫܰܘܒܳܐ: ܝܳܒܫܳܐ ܒܡܶܕܪܳܐ ܕܡܰܘܥܺܝܬ݂ܳܗ̇.</VERS>
      <VERS vnumber="11">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="12">ܒܰܪܢܳܫܳܐ: ܐܶܡܰܪ ܠܒܰܝܬܳܐ ܡܡܰܪܡܪܳܢܳܐ: ܠܳܐ ܝܳܕ݂ܥܺܝܬܽܘܢ ܡܳܢܳܐ ܐܶܢܶܝܢ ܗܳܠܶܝܢ: ܐܶܡܰܪ ܠܗܽܘܢ: ܗܳܐ ܐܳܬܶܐ ܡܰܠܟܳܐ ܕܒܳܒܶܠ ܠܽܐܘܪܺܫܠܶܡ: ܘܕ݂ܳܒܰܪ ܠܡܰܠܟܳܗ̇ ܘܰܠܪܰܘܖ̈ܒܳܢܶܝܗ̇ ܘܡܰܘܒܶܠ ܠܗܽܘܢ ܠܒܳܒܶܠ.</VERS>
      <VERS vnumber="13">ܘܢܳܣܶܒ ܡܶܢ ܙܰܪܥܳܐ ܕܡܰܠܟܽܘܬܳܐ: ܘܰܡܩܺܝܡ ܥܰܡܶܗ ܩܝܳܡܳܐ: ܘܥܳܐܶܠ ܥܰܡܶܗ ܒܡܰܘܡܳܬܳܐ: ܘܕ݂ܳܒܰܪ ܠܫܰܠܺܝ̈ܛܶܐ ܕܰܐܪܥܳܐ ܕܠܳܐ ܢܶܬܬܪܺܝܡܽܘܢ.</VERS>
      <VERS vnumber="14">ܐܶܠܳܐ ܬܶܗܘܶܐ ܡܰܠܟܽܘܬ݂ܗܽܘܢ ܡܰܟܺܝܟܳܐ: ܘܢܶܛܪܽܘܢ ܩܝܳܡܶܗ: ܘܰܢܩܺܝܡܽܘܢ ܥܰܡܶܗ.</VERS>
      <VERS vnumber="15">ܘܢܶܡܪܰܕ ܥܠܰܘܗܝ: ܘܰܢܫܰܕܰܪ ܐܺܝܙܓܰܕܰܘ̈ܗܝ ܠܡܶܨܪܶܝܢ: ܕܢܶܬܠܽܘܢ ܠܶܗ ܖ̈ܰܟܫܳܐ ܘܥܰܡܳܐ ܣܰܓܺܝܐܳܐ: ܠܳܐ ܢܰܟܫܰܪ ܘܠܳܐ ܢܶܬ݂ܦܰܨܶܐ ܡܰܢ ܕܗܳܟܰܢܳܐ ܥ̣ܒܰܕ.</VERS>
      <VERS vnumber="16">ܚܰܝ ܐ̱ܢܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܒܰܐܬ݂ܪܳܐ ܕܰܐܩܺܝܡܺܝܘܗܝ ܡܰܠܟܳܐ: ܘܫ̣ܳܛ ܡܰܘܡܳܬܝ ܘܒܰܛܶܠ ܩܝܳܡܝ: ܒܓ݂ܰܘ ܒܳܒܶܠ ܢܡܽܘܬ݂.</VERS>
      <VERS vnumber="17">ܘܠܳܐ ܒܚܰܝܠܳܐ ܪܰܒܳܐ: ܘܳܐܦܠܳܐ ܒܖ̈ܰܟܫܳܐ ܣܰܓܺܝܐܳܐ: ܢܶܥܒܶܕ ܥܰܡܶܗ ܦܶܪܥܽܘܢ ܩܪܳܒܳܐ: ܐܶܠܳܐ ܒܰܟܡܺܐܢ̈ܶܐ ܘܰܒܕ݂ܰܘ̈ܩܶܐ ܢܰܘܒܶܕ ܢܰܦ̈ܫܳܬܳܐ ܣܰܓܺܝ̈ܐܳܬ݂ܳܐ.</VERS>
      <VERS vnumber="18">ܥܰܠ ܕܫ̣ܳܛ ܡܰܘܡܳܬܳܐ ܘܒ̣ܰܛܶܠ ܩܝܳܡܳܐ: ܢܰܫܠܶܡ ܐܺܝܕ݂ܶܗ ܘܠܳܐ ܢܶܬܦܰܨܶܐ: ܥܰܠ ܕܰܥ̣ܒܰܕ ܗܳܠܶܝܢ ܟܽܠܗܶܝܢ.</VERS>
      <VERS vnumber="19">ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܚܰܝ ܐ̱ܢܳܐ: ܥܰܠ ܕܫ̣ܳܛ ܡܰܘܡܳܬܝ: ܘܒܰܛܶܠ ܩܝܳܡܝ: ܐܰܣܩܺܝܗ̇ ܒܪܺܝܫܶܗ.</VERS>
      <VERS vnumber="20">ܘܶܐܦܪܽܘܣ ܡܨܺܝܕܬܝ ܥܠܰܘܗܝ ܘܢܶܬܬܚܶܕ݂ ܒܳܗ̇: ܘܰܐܘܒܠܺܝܘܗܝ ܠܒܳܒܶܠ ܠܰܐܪܥܳܐ ܕܟܰܠܕ݂ܳܝ̈ܶܐ: ܘܶܐܕܽܘܢܺܝܘܗܝ ܬܰܡܳܢ ܥܰܠ ܥܰܘܠܳܐ ܕܰܐܥܠܺܝ ܒܺܝ.</VERS>
      <VERS vnumber="21">ܘܟܽܠܗܽܘܢ ܚܺܐܖ̈ܰܘܗܝ ܘܟܽܠܗܽܘܢ ܩܰܖ̈ܺܝܒܰܘܗܝ ܢܶܦܠܽܘܢ ܒܚܰܪܒܳܐ: ܘܰܐܝܠܶܝܢ ܕܡܶܫܬܰܚܪܺܝܢ ܢܶܬܕܪܽܘܢ ܠܟܽܠ ܪܽܘܚ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܡ̣ܰܠܠܶܬ݂.</VERS>
      <VERS vnumber="22">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܣܰܒ ܡܶܢ ܓܒܰܝ̈ܳܐ ܕܥܰܖ̈ܩܶܐ ܪܳܡܳܐ: ܘܡܶܢ ܪܺܝܫܶܗ ܐܶܩܛܽܘܡ ܠܶܒܶܗ: ܘܶܐܨܽܘܒ ܥܰܠ ܛܽܘܖ̈ܶܐ ܖ̈ܳܡܶܐ ܘܰܡܥܰܠܰܝ̈ܳܐ.</VERS>
      <VERS vnumber="23">ܒܛܽܘܖ̈ܶܐ ܕܺܝܣܪܳܐܶܝܠ ܐܶܨܒܺܝܘܗܝ: ܘܢܶܛܥܰܢ ܛܰܖ̈ܦܶܐ ܘܢܶܥܒܶܕ ܦܺܐܖ̈ܶܐ: ܘܢܶܗܘܶܐ ܐܰܪܙܳܐ ܫܒܺܝܚܳܐ: ܘܬܶܫܟܰܢ ܒܶܗ ܟܽܠܳܗ̇ ܦܳܪܰܚܬܳܐ ܕܓܶܦܳܐ: ܘܰܒܛܶܠܳܠܳܐ ܕܣܰܘ̈ܟܰܘܗܝ ܢܶܫܟܢܽܘܢ.</VERS>
      <VERS vnumber="24">ܘܢܶܕܥܽܘܢ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ: ܕܶܐܢܳܐ ܡܳܪܝܳܐ ܐܰܡܟܶ݀ܬ݂ ܩܰܝܣܳܐ ܪܳܡܳܐ: ܘܰܐܪܺܝܡܶ݀ܬ݂ ܩܰܝܣܳܐ ܡܰܟܺܝܟܳܐ: ܘܰܐܘܒܫܶ݀ܬ݂ ܩܰܝܣܳܐ ܪܰܛܺܝܒܳܐ: ܘܰܐܘܥܺܝ݀ܬ݂ ܩܰܝܣܳܐ ܝܰܒܺܝܫܳܐ: ܐܶܢܳܐ ܡܳܪܝܳܐ ܡ̣ܰܠܠܶܬ݂ ܘܥ̣ܶܒܕܶܬ݂.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ: ܒܰܪܢܳܫܳܐ.</VERS>
      <VERS vnumber="2">ܠܡܳܢܳܐ ܡܰܡܬܠܺܝܢ ܐܢ̱ܬܽܘܢ ܡܰܬ݂ܠܳܐ ܗܳܢܳܐ ܒܰܐܪܥܳܐ ܕܺܝܣܪܳܐܶܝܠ: ܘܳܐܡܪܺܝܢ ܐܢ̱ܬܽܘܢ: ܐܰܒܳܗ̈ܶܐ ܐܶܟܰܠܘ ܒܶܣܖ̈ܶܐ: ܘܫܶܢ̈ܶܐ ܕܰܒܢܰܝ̈ܳܐ ܩܰܗ̈ܝܳܢ.</VERS>
      <VERS vnumber="3">ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܢܶܗܘܶܐ ܬܽܘܒ ܕܡܰܡܬܶܠ ܡܰܬ݂ܠܳܐ ܗܳܢܳܐ ܒܺܝܣܪܳܐܶܝܠ.</VERS>
      <VERS vnumber="4">ܡܶܛܽܠ ܕܟܽܠܗܶܝܢ ܢܰܦ̈ܫܳܬ݂ܳܐ ܕܺܝܠܝ ܐܶܢܶܝܢ: ܢܰܦܫܳܐ ܕܰܐܒܳܐ ܘܢܰܦܫܳܐ ܕܰܒܪܳܐ ܕܺܝܠܝ ܐܶܢܶܝܢ: ܢܰܦܫܳܐ ܕܚܳܛܝܳܐ ܗܺܝ ܬܡܽܘܬ݂.</VERS>
      <VERS vnumber="5">ܘܓܰܒܪܳܐ ܐܶܢ ܢܶܗܘܶܐ ܙܰܕܺܝܩ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ.</VERS>
      <VERS vnumber="6">ܘܥܰܠ ܛܽܘܖ̈ܶܐ ܠܳܐ ܐܶܟܰܠ: ܘܠܳܐ ܐܰܪܺܝܡ ܥܰܝܢܰܘ̈ܗܝ ܠܰܦܬܰܟ݂ܖ̈ܶܐ ܘܰܠܕܶܚ̈ܠܳܬ݂ܳܐ ܕܰܒܢܰܝ̈ ܝܺܣܪܳܐܶܝܠ: ܘܠܰܐܢ̱ܬܰܬ݂ ܚܰܒܪܶܗ ܠܳܐ ܛܰܢܶܦ: ܘܠܰܐܢ̱ܬܬ݂ܳܐ ܒܟܶܦܣܳܗ̇ ܠܳܐ ܐܶܬܩܰܪܰܒ.</VERS>
      <VERS vnumber="7">ܘܰܠܐ̱ܢܳܫ ܠܳܐ ܛܠܰܡ ܘܰܠܐ̱ܢܳܫ ܠܳܐ ܬܰܟ: ܘܦܰܢܺܝ ܡܶܫܟܳܢܳܐ ܕܰܢܣܰܒ: ܘܝܰܗܒ ܠܰܚܡܶܗ ܠܟܰܦܢܳܐ: ܘܰܠܥܰܪܛܶܠܳܝܳܐ ܐܰܠܒܶܫ ܬܰܟܣܺܝܬ݂ܳܐ.</VERS>
      <VERS vnumber="8">ܘܰܒܪܶܒܺܝܬ݂ܳܐ ܠܳܐ ܐܰܘܙܶܦ: ܘܒܰܩܨܳܨܳܐ ܠܳܐ ܝܰܗܒ: ܘܡܶܢ ܥܰܘܠܳܐ ܐܰܗܦܶܟ ܐܺܝܕ݂ܶܗ: ܘܕܳܢ ܕܺܝܢܳܐ ܕܩܽܘܫܬܳܐ ܒܶܝܬ݂ ܓܰܒܪܳܐ ܠܚܰܒܪܶܗ.</VERS>
      <VERS vnumber="9">ܘܰܒܦܽܘܩ̈ܕܳܢܰܝ ܗܰܠܶܟ: ܘܕܺܝܢܰܝ̈ ܢ̣ܛܰܪ ܘܰܥ̣ܒܰܕ ܩܽܘܫܬܳܐ: ܡܰܢ ܕܗܳܟܰܢܳܐ ܥ̣ܒܰܕ ܙܰܕܺܝܩܳܐ ܗ̱ܘ: ܘܡܶܚܳܐ ܢܺܚܶܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="10">ܘܶܐܢ ܢܰܘܠܶܕ ܒܪܳܐ ܥܰܘܳܠܳܐ ܐܳܫܶܕ݂ ܕܡܳܐ: ܘܢܶܥܒܶܕ ܚܕܳܐ ܡܶܢ ܗܳܠܶܝܢ.</VERS>
      <VERS vnumber="11">ܘܢܶܐܟܽܘܠ ܥܰܠ ܛܽܘܖ̈ܶܐ: ܘܰܢܛܰܢܶܦ ܐܰܢ̱ܬܰܬ݂ ܚܰܒܪܶܗ.</VERS>
      <VERS vnumber="12">ܘܢܶܛܠܽܘܡ ܠܡܶܣܟܺܢܳܐ ܘܰܠܒܳܝܫܳܐ: ܘܢܶܬܽܘܟ ܠܚܰܒܪܶܗ: ܘܠܳܐ ܢܦܰܢܶܐ ܡܶܫܟܳܢܳܐ ܠܡܳܖ̈ܰܘܗܝ: ܘܠܰܦܬܰܟ݂ܖ̈ܶܐ ܢܪܺܝܡ ܥܰܝܢܰܘ̈ܗܝ ܘܢܶܥܒܶܕ݂ ܛܰܢܦܽܘܬ݂ܳܐ.</VERS>
      <VERS vnumber="13">ܘܰܒܪܶܒܺܝܬ݂ܳܐ ܢܰܘܙܶܦ: ܘܒܰܩܨܳܨܳܐ ܢܶܣܰܒ: ܕܰܠܡܳܐ ܚܳܝܶܐ ܠܳܐ ܢܺܚܶܐ: ܡܶܛܽܠ ܕܗܳܠܶܝܢ ܟܽܠܗܶܝܢ ܒܺܝ̈ܫܳܬ݂ܳܐ ܥ̣ܒܰܕ݂: ܐܶܠܳܐ ܡܡܳܬ݂ ܢܡܽܘܬ݂: ܘܰܕ݂ܡܶܗ ܥܠܰܘܗܝ ܢܶܗܘܶܐ.</VERS>
      <VERS vnumber="14">ܘܶܐܢ ܢܰܘܠܶܕ ܒܪܳܐ: ܘܢܶܚܙܶܐ ܟܽܠܗܽܘܢ ܚܛܳܗ̈ܶܐ ܕܰܥ̣ܒܰܕ݂ ܐܰܒܽܘܗܝ: ܘܠܳܐ ܢܶܥܒܶܕ݂ ܐܰܟ݂ܘܳܬ݂ܗܽܘܢ.</VERS>
      <VERS vnumber="15">ܘܥܰܠ ܛܽܘܖ̈ܶܐ ܠܳܐ ܢܶܐܟ݂ܽܘܠ: ܘܠܳܐ ܢܪܺܝܡ ܥܰܝ̈ܢܰܘܗܝ ܠܰܦܬܰܟ݂ܖ̈ܶܐ ܕܰܒܢܰܝ̈ ܝܺܣܪܳܐܶܝܠ: ܘܠܰܐܢ̱ܬܰܬ݂ ܚܰܒܪܶܗ ܠܳܐ ܢܛܰܢܶܦ.</VERS>
      <VERS vnumber="16">ܘܰܠܐ̱ܢܳܫ ܠܳܐ ܢܶܛܠܘܡ: ܘܡܶܫܟܳܢܳܐ ܠܐ̱ܢܳܫ ܠܳܐ ܢܶܫܩܽܘܠ: ܘܬ݂ܽܘܟܳܐ ܠܳܐ ܢܶܬܽܘܟ݂. ܘܠܰܚܡܶܗ ܢܶܬܶܠ ܠܟܰܦܢܳܐ: ܘܰܠܥܰܪܛܠܳܝܳܐ ܢܰܠܒܶܫ.</VERS>
      <VERS vnumber="17">ܘܡܶܢ ܡܶܣܟܺܢܳܐ ܠܳܐ ܢܰܗܦܶܟ ܐܺܝܕ݂ܶܗ: ܘܪܶܒܺܝܬ݂ܳܐ ܠܳܐ ܢܶܫܩܽܘܠ: ܘܝܰܬܺܝܪܳܐ ܠܳܐ ܢܶܣܰܒ: ܘܕܺܝܢܰܝ̈ ܢܶܥܒܶܕ: ܘܰܒܦܽܘܩ̈ܕܳܢܰܝ ܢܗܰܠܶܟ݂: ܠܳܐ ܢܡܽܘܬ݂ ܒܥܰܘܠܶܗ ܕܰܐܒܽܘܗܝ: ܐܶܠܳܐ ܡܶܚܳܐ ܢܺܚܶܐ.</VERS>
      <VERS vnumber="18">ܐܰܒܽܘܗܝ ܕܶܝܢ ܥܰܠ ܕܰܛܠܰܡ ܛܠܽܘܡܝܳܐ: ܘܬܰܟ݂ ܬܽܘܟܳܐ ܠܰܐܚܽܘܗܝ: ܘܡܶܕܶܡ ܕܫܰܦܝܪ ܠܳܐ ܥ̣ܒܰܕ ܒܥܰܡܶܗ: ܡܺܝܬ݂ ܒܰܚܛܳܗܰܘ̈ܗܝ.</VERS>
      <VERS vnumber="19">ܘܶܐܢ ܐܳܡܪܺܝܢ ܐܰܝܟܰܘ ܠܳܐ ܡܶܬ݂ܦܪܰܥ ܒܪܳܐ ܚܛܳܗ̈ܶܐ ܕܰܐܒܽܘܗܝ: ܐܶܡܰܪ ܠܗܽܘܢ: ܡܶܛܽܠ ܕܰܥܒܰܕ ܒܪܳܐ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܰܢܛܰܪ ܟܽܠܗܽܘܢ ܦܽܘܩ̈ܕܳܢܰܝ̈: ܡܶܚܳܐ ܢܺܚܶܐ.</VERS>
      <VERS vnumber="20">ܢܰܦܫܳܐ ܕܚܳܛܝܳܐ ܗܺܝ ܬܡܽܘܬ݂. ܠܳܐ ܢܶܬ݂ܦܪܰܥ ܒܪܳܐ ܚܛܳܗ̈ܶܐ ܕܰܐܒܽܘܗܝ: ܐܳܦܠܳܐ ܐܰܒܳܐ ܢܶܬ݂ܦܪܰܥ ܚܛܳܗ̈ܶܐ ܕܰܒܪܶܗ: ܙܳܟܽܘܬܶܗ ܕܙܰܟܳܝܳܐ ܥܠܰܘܗܝ ܬܶܗܘܶܐ: ܘܰܚܛܺܝܬܶܗ ܕܚܰܛܳܝܳܐ ܥܠܰܘܗܝ ܬܶܗܘܶܐ.</VERS>
      <VERS vnumber="21">ܥܰܘܳܠܳܐ ܕܶܝܢ ܐܶܢ ܢܶܗܦܽܘܟ݂ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܰܥܒܰܕ: ܘܢܶܛܰܪ ܦܽܘܩ̈ܕܳܢܰܝ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.</VERS>
      <VERS vnumber="22">ܘܟܽܠܗܽܘܢ ܚܛܳܗܰܘ̈ܗܝ ܕܰܥ̣ܒܰܕ ܠܳܐ ܢܶܬܕܰܟܪܽܘܢ ܠܶܗ: ܐܶܠܳܐ ܒܙܰܕܺܝܩܽܘܬ݂ܳܐ ܕܰܥ̣ܒܰܕ ܢܺܚܶܐ.</VERS>
      <VERS vnumber="23">ܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܚܰܛܳܝܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܠܳܐ ܕܢܶܗܦܽܘܟ݂ ܡܶܢ ܐܽܘܪܚܶܗ ܒܺܝܫܬܳܐ ܘܢܺܚܶܐ.</VERS>
      <VERS vnumber="24">ܘܶܐܢ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ: ܘܢܶܥܒܶܕ ܥܰܘܠܳܐ ܘܛܰܢܦܽܘܬ݂ܳܐ ܐܰܝܟ ܗܳܠܶܝܢ ܕܰܥ̣ܒܰܕ ܚܰܛܳܝܳܐ: ܟܽܠܳܗ̇ ܙܰܕܺܝܩܽܘܬ݂ܶܗ ܕܰܥܒܰܕ ܠܳܐ ܬܶܬܕܟܰܪ ܠܶܗ: ܐܶܠܳܐ ܒܥܰܘܠܳܐ ܕܰܥܒܰܕ: ܘܒܰܚܛܳܗ̈ܶܐ ܕܰܚܛܳܐ: ܒܗܽܘܢ ܢܡܽܘܬ݂.</VERS>
      <VERS vnumber="25">ܘܶܐܡܰܪܬܽܘܢ ܠܳܐ ܫܰܦܺܝܖ̈ܳܢ ܐܽܘܖ̈ܚܳܬ݂ܶܗ ܕܡܳܪܝܳܐ: ܫܡܰܥܘ ܗܳܟ݂ܺܝܠ ܕܒܶܝܬ݂ ܝܺܣܪܳܐܶܝܠ: ܐܽܘܖ̈ܚܳܬ݂ܝ ܕܺܝܠܝ ܫܰܦܺܝܖ̈ܳܢ ܐܶܢܶܝܢ: ܐܶܠܳܐ ܐܽܘܖ̈ܚܳܬܟܽܘܢ ܗܽܘ ܕܺܝܠܟܽܘܢ ܠܳܐ ܫܰܦܺܝܖ̈ܳܢ.</VERS>
      <VERS vnumber="26">ܘܶܐܢ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ ܥܰܘܠܳܐ: ܒܶܗ ܒܥܰܘܠܳܐ ܕܰܥܒܰܕ ܢܡܽܘܬ݂.</VERS>
      <VERS vnumber="27">ܘܶܐܢ ܢܶܗܦܽܘܟ݂ ܥܰܘܠܳܐ ܡܶܢ ܥܰܘܳܠܽܘܬܶܗ: ܘܢܶܥܒܶܕ ܕܺܝܢܳܐ ܘܙܰܕܺܝܩܽܘܬ݂ܳܐ: ܢܰܚܶܐ ܢܰܦܫܶܗ.</VERS>
      <VERS vnumber="28">ܘܶܐܢ ܢܶܚܙܶܐ ܘܢܶܗܦܽܘܟ݂ ܡܶܢ ܟܽܠܗܽܘܢ ܚܛܳܗܰܘ̈ܗܝ ܕܰܥ̣ܒܰܕ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.</VERS>
      <VERS vnumber="29">ܘܳܐܡܪܺܝܢ ܕܒܶܝܬ݂ ܝܺܣܪܳܐܶܝܠ ܠܳܐ ܫܰܦܺܝܖ̈ܳܢ ܐܽܘܖ̈ܚܳܬ݂ܶܗ ܕܡܳܪܝܳܐ: ܐܽܘܖ̈ܚܳܬ݂ܝ ܕܺܝܠܝ ܫܰܦܺܝܖ̈ܳܢ ܐܶܢܶܝܢ ܕܒܶܝܬ݂ ܝܺܣܪܳܐܶܝܠ: ܐܶܠܳܐ ܐܽܘܖ̈ܚܳܬܟܽܘܢ ܗܽܘ ܕܺܝܠܟܽܘܢ ܠܳܐ ܫܰܦܺܝܖ̈ܳܢ.</VERS>
      <VERS vnumber="30">ܡܶܛܽܠ ܗܳܢܳܐ ܐ̱ܢܳܫ ܐܰܝܟ ܐܽܘܖ̈ܚܳܬ݂ܶܗ ܐܶܕܽܘܢܟܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܬܽܘܒܘ ܘܶܐܬ݂ܦܢܰܘ ܡܶܢ ܟܽܠܶܗ ܥܰܘܠܟܽܘܢ: ܘܠܳܐ ܬܶܗܘܶܐ ܠܟܽܘܢ ܬܽܘܩܠܬ݂ܳܐ ܠܰܚܛܳܗܰܝ̈ܟܽܘܢ.</VERS>
      <VERS vnumber="31">ܘܰܫܕ݂ܰܘ ܡܶܢܟܽܘܢ ܟܽܠܶܗ ܥܰܘܠܳܐ ܕܰܥܒܰܕ݂ܬܽܘܢ: ܘܰܥܒܶܕ݂ܘ ܠܟ݂ܽܘܢ ܠܶܒܳܐ ܚܰܕܬ݂ܳܐ: ܘܪܽܘܚܳܐ ܚܕܰܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="32">ܡܶܛܽܠ ܕܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܡܺܝܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܠܳܐ ܬܽܘܒܘ ܘܰܚܝܰܘ.</VERS>
    </CHAPTER>
    <CHAPTER cnumber="19">
      <VERS vnumber="1">ܐܰܢ̱ܬ ܕܶܝܢ ܒܰܪܢܳܫܳܐ ܫܩܽܘܠ ܐܽܘܠܺܝܬ݂ܳܐ ܥܰܠ ܪܰܘܖ̈ܒܳܢܶܐ ܕܺܝܣܪܳܐܶܝܠ.</VERS>
      <VERS vnumber="2">ܘܶܐܡܰܪ: ܡܳܢܳܐ ܗ̱ܝ ܐܶܡܳܟ ܓܽܘܪܝܳܐ ܕܰܐܪܝܳܐ: ܕܒܰܝܢܳܬ݂ ܐܰܖ̈ܝܰܘܳܬ݂ܳܐ ܪܰܒܺܝܥܳܐ: ܘܒܰܝܢܳܬ݂ ܐܰܖ̈ܝܰܘܳܬ݂ܳܐ ܪܰܒܝܰܬ݂ ܓܖ̈ܶܝܗ̇.</VERS>
      <VERS vnumber="3">ܘܰܪܒܳܐ ܚܰܕ݂ ܡܶܢ ܓܖ̈ܶܝܗ̇ ܘܰܗܘܳܐ ܐܰܪܝܳܐ: ܘܺܝܠܶܦ ܠܡܶܬ݂ܒܰܪ ܬܒܳܪܳܐ: ܘܶܐܟܰܠ ܒܰܪܢܳܫܳܐ.</VERS>
      <VERS vnumber="4">ܘܰܫ̣ܡܰܥܘ ܛܶܒܶܗ ܥܰܡ̈ܡܶܐ: ܘܒܰܡܨܺܝܕܬܗܽܘܢ ܐܶܬܬܚܶܕ݂: ܘܰܐܝܬܝܽܘܗܝ ܒܰܒܠܳܡܳܐ ܠܰܐܪܥܳܐ ܕܡܶܨܪܶܝܢ.</VERS>
      <VERS vnumber="5">ܘܟܰܕ݂ ܚܙܳܬ݂ ܐܶܡܶܗ ܕܶܐܬܟܰܪܗܰܬ݂ ܘܶܐܒܰܕ݂ ܠܶܗ ܣܰܒܪܳܗ̇: ܢܶܣܒܰܬ݂ ܡܶܢ ܓܖ̈ܶܝܗ̇ ܘܰܥܒܰܕ݂ܬ݂ܶܗ ܐܰܪܝܳܐ.</VERS>
      <VERS vnumber="6">ܘܗܰܠܶܟ݂ ܒܰܝܢܳܬ݂ ܐܰܖ̈ܝܰܘܳܬ݂ܳܐ: ܘܰܗܘܳܐ ܐܰܪܝܳܐ: ܘܺܝܠܶܦ ܠܡܶܬ݂ܒܰܪ ܬܒܳܪܳܐ: ܘܶܐܟܰܠ ܒܰܪܢܳܫܳܐ.</VERS>
      <VERS vnumber="7">ܘܗܰܠܶܟ݂ ܒܥܽܘܫܢܶܗ: ܘܰܡܕܺܝ̈ܢܳܬ݂ܳܐ ܐܰܚܪܶܒ: ܘܚܰܒܶܠ ܐܰܪܥܳܐ ܒܰܡܠܳܐܳܗ̇ ܒܩܳܠܳܐ ܕܢܶܗܡܬܶܗ.</VERS>
      <VERS vnumber="8">ܘܶܐܬ݂ܟܰܢܰܫܘ ܥܠܰܘܗܝ ܥܰܡ̈ܡܶܐ ܡܶܢ ܡܕܺܝ̈ܢܳܬܳܐ ܕܰܚܕ݂ܳܖ̈ܰܘܗܝ: ܘܰܦܪܰܣܘ ܥܠܰܘܗܝ ܡܨܺܝܕܬܗܽܘܢ: ܘܒܳܗ̇ ܐܶܬܬܚܶܕ݂.</VERS>
      <VERS vnumber="9">ܘܚܰܒܫܽܘܗܝ ܒܢܳܡܰܪܬ݂ܳܐ: ܘܰܐܘܒܠܽܘܗܝ ܠܡܰܠܟܳܐ ܕܒܳܒܶܠ: ܘܰܐܥܠܶܗ ܠܒܶܝܬ݂ ܚܒܽܘܫܝܳܐ: ܕܬܽܘܒ ܠܳܐ ܢܶܫܬܡܰܥ ܩܳܠܶܗ ܒܛܽܘܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="10">ܐܶܡܳܟ݂ ܐܰܝܟ ܓܦܶܬ݂ܳܐ ܒܰܕ݂ܡܳܟ݂: ܥܰܠ ܡܰܝ̈ܳܐ ܢܨܺܝܒܳܐ. ܦܺܐܖ̈ܶܝܗ̇ ܘܥܰܘ̈ܦܶܝܗ̇ ܗܘܰܘ ܒܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="11">ܘܰܗܘܰܘ ܠܳܗ̇ ܚܽܘܛܖ̈ܶܐ ܥܰܫܺܝ̈ܢܶܐ ܥܰܠ ܫܰܒ̈ܛܶܐ ܕܪܰܘܖ̈ܒܳܢܶܐ: ܘܶܬܬܪܺܝܡܰܬ݂ ܩܰܘܡܰܬ݂ܗܽܘܢ ܡܶܢ ܒܰܝܢܳܬ݂ ܢܽܘܖ̈ܒܶܝܗ̇: ܘܶܐܬܚܙܺܝܘ ܒܪܰܘܡܗܽܘܢ ܘܰܒܣܽܘܓ݂ܳܐܐ ܕܕ݂ܳܠ̈ܝܳܬ݂ܗܽܘܢ.</VERS>
      <VERS vnumber="12">ܘܶܐܬ݂ܥܩܰܪܘ ܒܚܶܡܬ݂ܳܐ ܘܒܰܐܪܥܳܐ ܐܶܫܬܕ݂ܺܝܘ: ܘܪܽܘܚܳܐ ܕܫܰܘܒܳܐ ܐܰܘܒܫܰܬ݂ ܦܺܐܖ̈ܶܝܗ̇: ܘܶܐܬ݂ܦܰܪܰܩܘ ܘܺܝܒܶܫܘ ܚܽܘܛܖ̈ܶܐ ܕܥܽܘܫܢܳܗ̇: ܘܢܽܘܪܳܐ ܐܶܟ݂ܰܠܬ݂ܳܗ̇.</VERS>
      <VERS vnumber="13">ܡܶܟܺܝܠ ܐܶܬ݂ܢܰܨܒܰܬ݂ ܒܡܰܕ݂ܒܪܳܐ: ܒܰܐܪܥܳܐ ܨܗܺܝܬ݂ܳܐ ܘܨܳܕ݂ܺܝܬ݂ܳܐ.</VERS>
      <VERS vnumber="14">ܘܢܶܦܩܰܬ݂ ܢܽܘܪܳܐ ܡܶܢ ܚܽܘܛܖ̈ܶܝܗ̇ ܓܒܰܝ̈ܳܐ ܘܶܐܟ݂ܰܠܬ݂ ܦܺܐܖ̈ܶܝܗ̇: ܘܠܳܐ ܐܶܫܬܟܰܚ ܒܳܗ̇ ܬܽܘܒ ܚܽܘܛܪܳܐ ܥܰܫܺܝܢܳܐ: ܐܰܘ ܫܰܒܛܳܐ ܕܢܶܗܘܶܐ ܫܰܠܺܝܛܳܐ. ܐܽܘܠܺܝܬ݂ܳܐ ܗ̄ܝ ܘܬܶܗܘܶܐ ܠܽܐܘܠܺܝܬ݂ܳܐ.</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܗܘܳܐ ܒܫܰܢ̱ܬܳܐ ܫܒܺܝܥܳܝܬ݂ܳܐ ܒܰܥܣܰܪܬ݂ܳܐ ܒܝܰܪܚܳܐ ܚܡܺܝܫܳܝܳܐ: ܐܶܬ݂ܰܘ ܓܰܒܖ̈ܶܐ ܡܶܢ ܣܳܒ̈ܶܐ ܕܺܝܣܪܳܐܶܝܠ: ܠܡܶܫܐܰܠ ܡܶܢ ܡܳܪܝܳܐ: ܘܺܝܬܶܒܘ ܩܕ݂ܳܡܰܝ.</VERS>
      <VERS vnumber="2">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="3">ܒܰܪܢܳܫܳܐ: ܡܰܠܶܠ ܥܰܡ ܣܳܒ̈ܶܐ ܕܰܒܢܰܝ̈ ܝܺܣܪܳܐܶܝܠ: ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܰܡܫܰܐܳܠܽܘܬܰܢܝ ܐܳܬ݂ܶܝܢ ܐܢ̱ܬܽܘܢ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܐܶܬ݂ܶܠ ܠܟܽܘܢ ܦܶܬܓ݂ܳܡܳܐ.</VERS>
      <VERS vnumber="4">ܕܽܘܢ ܐܶܢܽܘܢ: ܕܽܘܢ ܐܶܢܽܘܢ ܒܰܪܢܳܫܳܐ: ܘܚܰܘܳܐ ܐܶܢܽܘܢ ܛܰܢܦܽܘܬ݂ܳܐ ܕܰܐܒܳܗܰܝ̈ܗܽܘܢ: ܘܶܐܡܰܪ ܠܗܽܘܢ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܓ݂ܒܺܝܬ݂ ܠܺܝܣܪܳܐܶܝܠ ܐܰܪܝܡܺ݀ܬ݂ ܐܺܝܕ݂ܝ ܥܰܠ ܙܰܪܥܳܐ ܕܒܶܝܬ݂ ܝܰܥܩܽܘܒ: ܘܶܐܬ݂ܓܠܺܝ݀ܬ݂ ܠܗܽܘܢ ܒܰܐܪܥܳܐ ܕܡܶܨܪܶܝܢ: ܘܰܐܪܺܝܡܶ݀ܬ݂ ܐܺܝܕ݂ܝ ܘܶܐܡܪܶܬ݂ ܠܗܽܘܢ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟ݂ܽܘܢ.</VERS>
      <VERS vnumber="6">ܒܶܗ ܒܝܰܘܡܳܐ ܗܰܘ: ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܠܰܐܪܥܳܐ ܕܝܶܗܒܶ݀ܬ݂ ܠܗܽܘܢ: ܕܡܰܪܕܝܳܐ ܚܰܠܒܳܐ ܘܕܒܫܳܐ: ܫܽܘܒܚܳܐ ܗ̱ܝ ܕܟܽܠܗܶܝܢ ܡܕܺܝ̈ܢܳܬܳܐ.</VERS>
      <VERS vnumber="7">ܘܶܐܡܪܶܬ݂ ܠܗܽܘܢ: ܐܰܥܒܰܪܘ ܐ̱ܢܳܫ ܦܬܰܟܪܶܗ ܡܶܢ ܥܰܝܢܰܘ̈ܗܝ: ܘܰܒܕܶܚ̈ܠܳܬ݂ܳܐ ܕܡܶܨܪܶܝܢ ܠܳܐ ܬܶܬܛܰܢܦܽܘܢ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ.</VERS>
      <VERS vnumber="8">ܘܡܰܪܡܪܽܘܢܝ ܘܠܳܐ ܨܒܰܘ ܠܡܶܫܡܰܥ: ܘܠܳܐ ܐܰܥܒܰܪܘ ܦܬܰܟ݂ܖ̈ܶܐ ܡܶܢ ܥܺܢܰܝ̈ܗܽܘܢ: ܘܠܳܐ ܫܒܰܩܘ ܕܶܚ̈ܠܳܬ݂ܳܐ ܕܡܶܨܪܶܝܢ: ܘܶܐܡܪܶܬ݂ ܕܶܐܫܽܘܕ݂ ܚܶܡܬ݂ܝ ܥܠܰܝܗܽܘܢ: ܘܶܐܫܰܡܠܶܐ ܪܽܘܓ݂ܙܝ ܒܗܽܘܢ ܒܓ݂ܰܘ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="9">ܘܚܳܣܶ݀ܬ݂ ܡܶܛܽܠ ܫܶܡܝ ܕܠܳܐ ܢܶܬܛܰܘܰܫ ܒܶܝܬ݂ ܥܰܡ̈ܡܶܐ: ܕܶܐܬ݂ܓܠܺܝ݀ܬ݂ ܥܠܰܝܗܽܘܢ ܠܥܰܝܢܰܝ̈ܗܽܘܢ: ܕܰܐܦܶܩ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="10">ܘܰܐܦܩܶ݀ܬ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܰܐܝܬܺܝ݀ܬ݂ ܐܶܢܽܘܢ ܠܡܰܕ݂ܒܪܳܐ.</VERS>
      <VERS vnumber="11">ܘܝܶܗܒܶ݀ܬ݂ ܠܗܽܘܢ ܦܽܘܩ̈ܕܳܢܰܝ: ܘܕ݂ܺܝܢܰܝ̈ ܐܰܘܕܥܶ݀ܬ݂ ܐܶܢܽܘܢ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ.</VERS>
      <VERS vnumber="12">ܘܳܐܦ ܫܰܒܰܝ̈ ܝܶܗܒܶ݀ܬ݂ ܠܗܽܘܢ: ܕܢܶܗܘ̈ܝܳܢ ܐܳܬ݂ܳܐ ܒܰܝ̈ܢܰܝ ܘܰܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܠܗܽܘܢ.</VERS>
      <VERS vnumber="13">ܘܡܰܪܡܪܽܘܢܝ ܕܒܶܝܬ݂ ܝܺܣܪܳܐܶܝܠ ܒܡܰܕ݂ܒܪܳܐ: ܘܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܘ. ܘܕ݂ܺܝܢܰܝ̈ ܐܰܣܠܺܝܘ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ: ܘܫܰܒܰܝ̈ ܛܰܘܶܫܘ: ܘܶܐܡܪܶܬ݂ ܕܶܐܫܽܘܕ݂ ܪܽܘܓ݂ܙܝ ܥܠܰܝܗܽܘܢ ܒܡܰܕ݂ܒܪܳܐ ܘܰܐܘܒܶܕ݂ ܐܶܢܽܘܢ.</VERS>
      <VERS vnumber="14">ܘܚܳܣܶ݀ܬ݂ ܡܶܛܽܠ ܫܶܡܝ: ܕܠܳܐ ܢܶܬܛܰܘܰܫ ܠܥܺܝܢ ܥܰܡ̈ܡܶܐ ܕܰܐܦܩܶ݀ܬ݂ ܐܶܢܽܘܢ ܠܥܺܢܰܝ̈ܗܽܘܢ.</VERS>
      <VERS vnumber="15">ܐܳܦ ܐܶܢܳܐ ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܒܡܰܕ݂ܒܪܳܐ: ܕܠܳܐ ܐܰܥܶܠ ܐܶܢܽܘܢ ܠܰܐܪܥܳܐ ܕܝܶܗܒܶ݀ܬ݂ ܠܗܽܘܢ: ܕܡܰܪܕܝܳܐ ܚܰܠܒܳܐ ܘܕܶܒܫܳܐ: ܫܽܘܒܚܳܐ ܗ̱ܝ ܕܟܽܠܗܶܝܢ ܡܕܺܝ̈ܢܳܬܳܐ.</VERS>
      <VERS vnumber="16">ܥܰܠ ܕܰܐܣܠܺܝܘ ܕܺܝܢܰܝ̈: ܘܫܰܒܰܝ̈ ܛܳܒ ܛܰܘܶܫܘ: ܘܒܳܬ݂ܰܪ ܦܬܰܟܖ̈ܰܝܗܽܘܢ ܐܶܙܰܠ ܠܶܒܗܽܘܢ.</VERS>
      <VERS vnumber="17">ܘܚܳܣܰܬ݂ ܥܰܝܢܝ ܥܠܰܝܗܽܘܢ: ܕܠܳܐ ܐܶܚܰܒܶܠ ܐܶܢܽܘܢ: ܘܠܳܐ ܐܰܣܺܝܦ ܐܶܢܽܘܢ ܒܡܰܕ݂ܒܪܳܐ.</VERS>
      <VERS vnumber="18">ܘܶܐܡܪܶܬ݂ ܠܰܒܢܰܝ̈ܗܽܘܢ ܒܡܰܕ݂ܒܪܳܐ: ܒܦܽܘܩ̈ܕܳܢܶܐ ܕܰܐܒܳܗܰܝ̈ܟܽܘܢ ܠܳܐ ܬܗܰܠܟܽܘܢ: ܘܕ݂ܺܝܢܰܝ̈ܗܽܘܢ ܠܳܐ ܬܶܛܪܽܘܢ: ܘܒܰܦܬܰܟܖ̈ܰܝܗܽܘܢ ܠܳܐ ܬܶܬܛܰܢܦܽܘܢ.</VERS>
      <VERS vnumber="19">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܟܽܘܢ: ܒܦܽܘܩ̈ܕܳܢܰܝ ܗܰܠܶܟ݂ܘ: ܘܕ݂ܺܝܢܰܝ̈ ܛܰܪܘ ܘܰܥܒܶܕ݂ܘ ܐܶܢܽܘܢ.</VERS>
      <VERS vnumber="20">ܘܩܰܕܶܫܘ ܫܰܒܰܝ̈ ܘܢܶܗܘ̈ܝܳܢ ܐܳܬ݂ܳܐ ܒܰܝ̈ܢܰܝ ܘܰܠܟ݂ܽܘܢ: ܘܬ݂ܶܕ݂ܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܟ݂ܽܘܢ.</VERS>
      <VERS vnumber="21">ܘܡܰܪܡܪܽܘܢܝ ܒܢܰܝ̈ܳܐ ܘܰܒܦܽܘܩ̈ܕܳܢܰܝ ܠܳܐ ܗܰܠܶܟ݂ܘ: ܘܕ݂ܺܝܢܰܝ̈ ܠܳܐ ܢ̣ܛܰܪܘ: ܘܠܳܐ ܥܒܰܕ݂ܘ ܐܶܢܽܘܢ: ܕܶܐܢ ܥܳܒܶܕ݂ ܠܗܽܘܢ ܒܰܪܢܳܫܳܐ ܚܳܝܶܐ ܒܗܽܘܢ: ܘܫܰܒܰܝ̈ ܛܰܘܶܫܘ: ܘܶܐܡܪܶܬ݂ ܕܶܐܫܽܘܕ݂ ܚܶܡܬ݂ܝ: ܘܶܐܫܰܡܠܶܐ ܥܠܰܝܗܽܘܢ ܪܽܘܓ݂ܙܝ ܒܡܰܕ݂ܒܪܳܐ.</VERS>
      <VERS vnumber="22">ܘܚܳܣܶ݀ܬ݂ ܡܶܛܽܠ ܫܶܡܝ: ܕܠܳܐ ܢܶܬܛܰܘܰܫ ܒܶܝܬ݂ ܥܰܡ̈ܡܶܐ ܕܰܐܦܩܶ݀ܬ݂ ܐܶܢܽܘܢ ܠܥܺܢܰܝ̈ܗܽܘܢ.</VERS>
      <VERS vnumber="23">ܐܶܠܳܐ ܐܰܪܺܝܡܶ݀ܬ݂ ܠܗܽܘܢ ܐܺܝܕ݂ܝ ܒܡܰܕ݂ܒܪܳܐ: ܕܶܐܒܰܕܰܪ ܐܶܢܽܘܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܐܖ̈ܥܳܬ݂ܳܐ.</VERS>
      <VERS vnumber="24">ܥܰܠ ܕܠܳܐ ܥ̣ܒܰܕ݂ܘ ܕܺܝܢܰܝ̈: ܘܰܐܣܠܺܝܘ ܦܽܘܩ̈ܕܳܢܰܝ ܘܛܰܘܶܫܘ ܫܰܒܰܝ̈: ܘܒܳܬ݂ܰܪ ܦܬܰܟ݂ܖ̈ܶܐ ܕܰܐܒܳܗܰܝ̈ܗܽܘܢ ܐܶܙܰܠ̈ܝ ܥܰܝܢܰܝ̈ܗܽܘܢ.</VERS>
      <VERS vnumber="25">ܘܶܐ̱ܢܳܐ ܝܶܗܒܶ݀ܬ݂ ܠܗܽܘܢ ܦܽܘܩܕܳܢ̈ܶܐ ܕܠܳܐ ܫܰܦܺܝܪܺܝܢ: ܘܕܺܝ̈ܢܶܐ ܕܠܳܐ ܢܺܚܽܘܢ ܒܗܽܘܢ.</VERS>
      <VERS vnumber="26">ܘܛܰܢܦܶ݀ܬ݂ ܐܶܢܽܘܢ ܒܡܰܘ̈ܗܒܳܬ݂ܗܽܘܢ: ܡܳܐ ܕܰܡܩܰܪܒܺܝܢ ܒܽܘܟ݂ܖ̈ܶܐ: ܘܰܐܘܒܶܕ݂ ܐܶܢܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="27">ܡܶܛܽܠ ܗܳܢܳܐ ܒܰܪܢܳܫܳܐ: ܡܰܠܶܠ ܥܰܡ ܕܒܶܝܬ݂ ܝܺܣܪܳܐܶܝܠ ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܒܗܳܕܶܐ ܓܰܕܶܦܘ ܩܕ݂ܳܡܝ ܐܰܒܳܗܰܝ̈ܟܽܘܢ: ܒܥܰܘܠܗܽܘܢ ܕܰܐܥܠܺܝܘ ܒܺܝ.</VERS>
      <VERS vnumber="28">ܘܰܐܝܬܺܝ݀ܬ݂ ܐܶܢܽܘܢ ܠܰܐܪܥܳܐ ܕܰܐܪܺܝܡ̇ܬ݂ ܐܺܝܕ݂ܝ ܠܡܶܬܠܳܗ̇ ܠܗܽܘܢ: ܘܰܚܙܰܘ ܟܽܠ ܪܳܡܬ݂ܳܐ ܕܪܳܡܳܐ: ܘܟ݂ܽܠ ܐܺܝܠܳܢ ܕܡܰܛܰܠ: ܘܕܰܒܰܚܘ ܬܰܡܳܢ ܕܶܒܚܰܝ̈ܗܽܘܢ: ܘܩܰܪܶܒܘ ܬܰܡܳܢ ܩܽܘܖ̈ܒܳܢܰܝܗܽܘܢ: ܘܣ̣ܳܡܘ ܬܰܡܳܢ ܪܺܝܚܳܐ ܕܰܣܘܳܬ݂ܗܽܘܢ: ܘܢܰܩܺܝܘ ܬܰܡܳܢ ܢܽܘܩܳܝܗܽܘܢ.</VERS>
      <VERS vnumber="29">ܘܶܐܡܪܶܬ݂ ܠܗܽܘܢ: ܡܳܢܳܐ ܗ̱ܝ ܦܪܰܟܳܐ ܕܳܐܬܶܝܢ ܐܢ̱ܬܽܘܢ ܠܬܰܡܳܢ: ܘܶܐܬ݂ܩܪܺܝ ܫܡܳܗ̇ ܦܪܰܟܳܐ ܥܕ݂ܰܡܳܐ ܠܝܰܘܡܳܢܳܐ.</VERS>
      <VERS vnumber="30">ܡܶܛܽܠ ܗܳܢܳܐ: ܒܰܪܢܳܫܳܐ: ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܒܽܐܘܪܚܳܐ ܕܰܐܒܳܗܰܝ̈ܟܽܘܢ ܡܶܬܛܰܢܦܺܝܢ ܐܢ̱ܬܽܘܢ: ܘܒܳܬ݂ܰܪ ܦܬܰܟܖ̈ܰܝܗܽܘܢ ܛܳܥܶܝܢ ܐܢ̱ܬܽܘܢ.</VERS>
      <VERS vnumber="31">ܘܰܡܩܰܪܒܺܝܢ ܐܢ̱ܬܽܘܢ ܡܰܘܗ̈ܒܳܬ݂ܟܽܘܢ: ܘܡܰܥܒܪܺܝܢ ܐܢ̱ܬܽܘܢ ܒܢܰܝ̈ܟܽܘܢ ܒܢܽܘܪܳܐ: ܘܡܶܬܛܰܢܦܺܝܢ ܐܢ̱ܬܽܘܢ ܒܰܦܬܰܟܖ̈ܰܝܟܽܘܢ ܥܕ݂ܰܡܳܐ ܠܝܰܘܡܳܢܳܐ: ܘܨܳܒܶܝܢ ܐܢ̱ܬܽܘܢ ܕܬܶܫܐܠܽܘܢ ܡܶܢܝ ܒܶܝܬ݂ ܝܺܣܪܳܐܶܝܠ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܐܶܬܶܠ ܠܟ݂ܽܘܢ ܦܶܬܓ݂ܳܡܳܐ.</VERS>
      <VERS vnumber="32">ܘܗܳܝ ܕܰܒܪܶܥܝܳܢܟܽܘܢ ܠܳܐ ܬܶܗܘܶܐ: ܕܳܐܡܪܺܝܬܽܘܢ ܢܶܗܘܶܐ ܐܰܝܟ ܥܰܡ̈ܡܶܐ ܘܰܐܝܟ݂ ܫܰܖ̈ܒܳܬ݂ܳܐ ܕܰܐܪܥܳܐ: ܘܰܢܫܰܡܶܫ ܠܩܰܝ̈ܣܶܐ ܘܰܠܟܺܐܦ̈ܶܐ.</VERS>
      <VERS vnumber="33">ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܒܺܐܝܕ݂ܳܐ ܬܰܩܺܝܦܬܳܐ ܘܒܰܕ݂ܪܳܥܳܐ ܪܳܡܳܐ: ܘܰܒܪܽܘܓ݂ܙܳܐ ܐܰܫܺܝܕ݂ܳܐ ܐܰܡܠܟ݂ ܥܠܰܝܟܽܘܢ.</VERS>
      <VERS vnumber="34">ܘܰܐܦܶܩܟ݂ܽܘܢ ܡܶܢ ܥܰܡ̈ܡܶܐ: ܘܶܐܟܰܢܶܫܟ݂ܽܘܢ ܡܶܢ ܐܰܖ̈ܥܳܬ݂ܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܒܺܐܝܕ݂ܳܐ ܥܰܫܺܝܢܬ݂ܳܐ ܘܒܰܕ݂ܪܳܥܳܐ ܪܳܡܳܐ: ܘܰܒܪܽܘܓܙܳܐ ܐܰܫܺܝܕ݂ܳܐ.</VERS>
      <VERS vnumber="35">ܐܰܝܬܶܝܟ݂ܽܘܢ ܠܡܰܕ݂ܒܪܳܐ ܕܥܰܡ̈ܡܶܐ: ܘܶܐܕܽܘܢܟ݂ܽܘܢ ܬܰܡܳܢ ܐܰܦܺܝ̈ܢ ܠܽܘܩܒܰܠ ܐܰܦܺܝ̈ܢ.</VERS>
      <VERS vnumber="36">ܐܰܝܟ݂ ܕܕܳܢܶ݀ܬ݂ ܥܰܡ ܐܰܒܳܗܰܝ̈ܟܽܘܢ ܒܡܰܕ݂ܒܪܳܐ ܕܰܐܪܥܳܐ ܕܡܶܨܪܶܝܢ: ܗܳܟܰܢܳܐ ܐܶܕܽܘܢ ܥܰܡܟܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="37">ܘܰܐܥܒܰܪܟ݂ܽܘܢ ܬܚܶܝܬ݂ ܫܰܒܛܳܐ: ܘܰܐܥܶܠܟ݂ܽܘܢ ܒܡܰܪܕܽܘܬ݂ܳܐ ܕܕ݂ܺܝܰܬܺܩܺܐ.</VERS>
      <VERS vnumber="38">ܘܶܐܓ݂ܒܶܐ ܡܶܢܟ݂ܽܘܢ ܐܰܝܠܶܝܢ ܕܡܳܪܕܺܝܢ ܘܡܰܥܠܶܝܢ ܒܺܝ: ܡܶܢ ܐܰܪܥܳܐ ܕܒܶܝܬ݂ ܡܰܥܡܰܪܗܽܘܢ ܐܰܦܶܩ ܐܶܢܽܘܢ: ܘܠܰܐܪܥܳܐ ܕܺܝܣܪܳܐܶܝܠ ܠܳܐ ܢܶܥܠܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="39">ܐܰܢ̱ܬܽܘܢ ܕܶܝܢ ܕܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܢ ܠܳܐ ܫܳܡܥܺܝܢ ܐܢ̱ܬܽܘܢ ܠܺܝ: ܙܶܠܘ ܦܠܽܘܚܘ ܐ̱ܢܳܫ ܦܬܰܟܖ̈ܰܘܗܝ: ܘܬܽܘܒ ܠܳܐ ܬܛܰܘܫܽܘܢ ܫܡܳܐ ܕܩܽܘܕܫܝ: ܒܡܰܘ̈ܗܒܳܬ݂ܟܽܘܢ ܘܒܰܦܬܰܟܖ̈ܰܝܟܽܘܢ.</VERS>
      <VERS vnumber="40">ܡܶܛܽܠ ܕܰܒܛܽܘܪܳܐ ܕܩܽܘܕܫܝ: ܒܛܽܘܖ̈ܶܐ ܖ̈ܳܡܶܐ ܕܺܝܣܪܳܐܶܝܠ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܰܡܳܢ ܢܶܦܠܚܽܘܢܳܢܝ ܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ ܓܡܺܝܪܳܐܺܝܬ݂: ܬܰܡܳܢ ܐܶܨܛܒܶܐ ܒܗܽܘܢ: ܘܬܰܡܳܢ ܐܶܦܩܽܘܕ݂ ܪܺܝܫܝܳܬ݂ܗܽܘܢ ܘܪܺܝܫ ܥܰܠ̈ܠܳܬ݂ܗܽܘܢ: ܘܪܺܝܫ ܡܰܘ̈ܗܒܳܬ݂ܗܽܘܢ ܒܟܽܠ ܩܽܘܕܫܰܝ̈ܗܽܘܢ.</VERS>
      <VERS vnumber="41">ܒܪܺܝܚܳܐ ܒܰܣܺܝܡܳܐ ܐܶܩܰܒܶܠܟ݂ܽܘܢ: ܡܳܐ ܕܰܐܦܶܩܬܟ݂ܽܘܢ ܡܶܢ ܥܰܡ̈ܡܶܐ: ܘܟܰܢܶܫܬܟ݂ܽܘܢ ܡܶܢ ܡܕܺܝ̈ܢܳܬܳܐ ܕܶܐܬ݂ܒܰܕܰܪܬܽܘܢ ܒܗܶܝܢ: ܘܶܐܬ݂ܩܰܕܫܶ݀ܬ݂ ܒܟ݂ܽܘܢ ܠܥܺܝܢ ܥܰܡ̈ܡܶܐ.</VERS>
      <VERS vnumber="42">ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܐܥܶܠܬܟ݂ܽܘܢ ܠܰܐܪܥܳܐ ܕܺܝܣܪܳܐܶܝܠ: ܠܰܐܪܥܳܐ ܕܰܐܪܺܝܡܶ݀ܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܳܗܰܝ̈ܟܽܘܢ.</VERS>
      <VERS vnumber="43">ܘܬܶܬܕܰܟܪܽܘܢ ܬܰܡܳܢ ܐܽܘܖ̈ܚܳܬܟܽܘܢ: ܘܟܽܠܗܶܝܢ ܨܶܢ̈ܥܳܬ݂ܟ݂ܽܘܢ ܕܶܐܬ݂ܛܰܢܰܦܬܽܘܢ ܒܗܶܝܢ: ܘܢܶܬ݂ܩܰܡ̈ܛܳܢ ܐܰܦܰܝ̈ܟܽܘܢ ܒܟܽܠܗܶܝܢ ܒܺܝ̈ܫܳܬ݂ܳܐ ܕܰܥܒܰܕܬܽܘܢ.</VERS>
      <VERS vnumber="44">ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܚܳܣܶ݀ܬ݂ ܥܠܰܝܟܽܘܢ ܡܶܛܽܠ ܫܶܡܝ: ܘܠܳܐ ܐܰܝܟ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܠܳܐ ܐܰܝܟ ܨܶܢ̈ܥܳܬ݂ܟ݂ܽܘܢ ܫܳܛ̈ܝܳܬ݂ܳܐ ܥܶܒܕܶܬ݂ ܠܟ݂ܽܘܢ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="45">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="46">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܽܐܘܪܚܳܐ ܕܬܰܝܡܢܳܐ: ܘܚܽܘܪ ܠܬܰܝܡܢܳܐ: ܘܶܐܬ݂ܢܰܒܳܐ ܥܰܠ ܥܳܒܳܐ ܕܰܒܬܰܝܡܢܳܐ.</VERS>
      <VERS vnumber="47">ܘܶܐܡܰܪ ܠܥܳܒܳܐ ܕܰܒܬܰܝܡܢܳܐ: ܫܡܰܥ ܦܶܬܓ݂ܳܡܶܗ ܕܡܳܪܝܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܫܳܒܶܩ ܐ̱ܢܳܐ ܒܳܟ݂ ܢܽܘܪܳܐ: ܘܬܶܐܟܽܘܠ ܟܽܠܗܽܘܢ ܩܰܝܣܰܝ̈ܟ ܖ̈ܓܰܝܳܐ ܘܝܰܒܺܝ̈ܫܶܐ: ܘܠܳܐ ܬܶܕ݂ܥܰܟ݂ ܫܰܠܗܶܒܺܝܬ݂ܳܐ ܕܡܶܬ݂ܓܰܘܙܠܳܐ: ܘܢܺܐܩ̈ܕܳܢ ܒܳܗ̇ ܟܽܠ ܐܰܦܺܝ̈ܢ: ܡܶܢ ܬܰܝܡܢܳܐ ܘܰܥܕ݂ܰܡܳܐ ܠܓܰܪܒܝܳܐ.</VERS>
      <VERS vnumber="48">ܘܢܶܚܙܽܘܢܳܗ̇ ܟܽܠ ܒܣܰܪ: ܕܶܐܢܳܐ ܡܳܪܝܳܐ ܐܰܘܚܶܕܬܳܗ̇ ܘܠܳܐ ܬܶܕ݂ܥܰܟ݂.</VERS>
      <VERS vnumber="49">ܘܶܐܡܪܶܬ݂ ܐܳܘ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܗܶܢܽܘܢ ܐܳܡܪܺܝܢ ܠܺܝ ܡܰܡܬܶܠ ܡ̈ܰܬܠܶܐ ܐܰܢ̱ܬ.</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܽܐܘܪܺܫܠܶܡ: ܘܚܽܘܪ ܒܡܰܩܕܫܗܽܘܢ: ܘܶܐܬ݂ܢܰܒܳܐ ܥܰܠ ܐܰܪܥܳܐ ܕܺܝܣܪܳܐܶܝܠ.</VERS>
      <VERS vnumber="3">ܘܶܐܡܰܪ ܠܰܐܪܥܳܐ ܕܺܝܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ: ܘܰܐܦܶܩ ܣܰܦܣܺܪܝ ܡܶܢ ܚܶܠܬ݂ܳܗ̇: ܘܰܐܘܒܶܕ݂ ܡܶܢܶܟ݂ܝ ܙܰܕܺܝܩܳܐ ܘܚܰܛܳܝܳܐ.</VERS>
      <VERS vnumber="4">ܘܥܰܠ ܕܰܐܘܒܕ݂ܶܬ ܡܶܢܶܟ݂ܝ ܙܰܕܺܝܩܳܐ ܘܚܰܛܳܝܳܐ: ܡܶܛܽܠܗܳܢܳܐ ܬܶܦܽܘܩ ܣܰܦܣܺܪܝ ܡܶܢ ܚܶܠܬ݂ܳܗ̇ ܥܰܠ ܟܽܠ ܒܣܰܪ: ܡܶܢ ܬܰܝܡܢܳܐ ܘܰܥܕ݂ܰܡܳܐ ܠܓܰܪܒܝܳܐ.</VERS>
      <VERS vnumber="5">ܘܢܶܕܥܽܘܢ ܟܽܠ ܒܣܰܪ: ܕܶܐܢܳܐ ܡܳܪܝܳܐ ܐܰܦܩܶ݀ܬ݂ ܣܰܦܣܺܪܝ ܡܶܢ ܚܶܠܬ݂ܳܗ̇: ܘܬܽܘܒ ܠܳܐ ܬܶܗܦܽܘܟ݂.</VERS>
      <VERS vnumber="6">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܬܬܰܢܰܚ ܒܰܬܒܳܪܳܐ ܕܚܰܨܳܐ: ܘܰܒܡܰܪܺܝܪܽܘܬ݂ܳܐ ܐܶܬܬܰܢܰܚ ܠܥܺܢܰܝ̈ܗܽܘܢ.</VERS>
      <VERS vnumber="7">ܘܶܐܢ ܐܳܡܪܺܝܢ ܠܳܟ݂ ܠܡܳܢܳܐ ܡܶܬܬܰܢܰܚ ܐܰܢ̱ܬ: ܐܶܡܰܪ ܠܗܽܘܢ: ܥܰܠ ܛܶܒܳܐ ܕܳܐܬܶܐ: ܘܡܶܬ݂ܡܣܶܝܢ ܟܽܠܗܽܘܢ ܠܶܒܰܘ̈ܳܬ݂ܳܐ: ܘܡܶܬ݂ܖ̈ܰܫܠܳܢ ܟܽܠܗܶܝܢ ܐܺܝ̈ܕ݂ܰܝܳܐ: ܘܟ݂ܳܝ̈ܒܳܢ ܟܽܠܗܶܝܢ ܖ̈ܽܘܚܳܬ݂ܳܐ: ܘܟܽܠܗܶܝܢ ܒܽܘܖ̈ܟܶܐ ܡܰܖ̈ܕܝܳܢ ܡܰܝ̈ܳܐ: ܗܳܐ ܐܶܬܳܬ݂ ܘܗܳܘܝܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="8">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="9">ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܝܦܳܐ ܣܰܝܦܳܐ ܐܶܬ݂ܠܰܛܫ.</VERS>
      <VERS vnumber="10">ܘܶܐܬ݂ܛܰܝܰܒ ܕܬܶܩܛܽܘܠ ܩܶܛܠܳܐ: ܕܬܰܒܪܶܩ ܘܶܐܬ݂ܛܰܝܰܒ ܠܡܰܪܬܳܥܽܘ ܠܫܰܪܒܬܶܗ ܕܒܶܪܝ: ܘܰܐܣܠܳܐ ܟܽܠ ܩܺܝܣ.</VERS>
      <VERS vnumber="11">ܘܝܰܗܒܶܗ ܠܛܽܘܝܳܒܳܐ: ܘܰܠܡܶܐܚܰܕ݂ ܐܺܝܕ݂ܳܐ ܕܣܰܝܦܳܐ ܠܛܺܝܫܳܐ ܘܰܡܛܰܝܒܳܐ: ܕܢܰܫܠܡܺܝܘܗܝ ܒܺܐܝܕ݂ܳܐ ܕܩܳܛܽܘ̈ܠܶܐ.</VERS>
      <VERS vnumber="12">ܓܥܺܝ ܘܰܐܝܠܶܠ ܒܰܪܢܳܫܳܐ: ܡܶܛܽܠ ܕܗܽܘ ܗܘܳܐ ܥܰܠ ܥܰܡܝ: ܘܥܰܠ ܟܽܠܗܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ.</VERS>
      <VERS vnumber="13">ܩܽܘܫ ܟܰܦܳܐ ܡܶܛܽܠ ܕܶܐܙܕܰܕܩܰܬ݂ ܗܳܕܶܐ: ܘܶܐܢ ܫܰܪܒܬܳܐ ܐܶܣܬܰܠܝܰܬ݂: ܠܳܐ ܬܶܗܘܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="14">ܐܰܢ̱ܬ ܕܶܝܢ ܒܰܪܢܳܫܳܐ ܐܶܬ݂ܢܰܒܳܐ: ܘܩܽܘܫ ܟܰܦܳܐ ܐܺܝܕ݂ܳܐ ܥܰܠ ܐܺܝܕ݂ܳܐ: ܘܢܶܬ݂ܐܥܶܦ ܣܰܝܦܳܐ: ܘܣܰܝܦܳܐ ܕܰܬܠܳܬ݂ܳܐ ܕܰܩܛܺܝ̈ܠܶܐ ܗ̱ܘ: ܘܣܰܝܦܳܐ ܕܰܩܛܺܝ̈ܠܶܐ ܕܪܰܒܰܐ ܗ̱ܘ ܕܰܡܙܺܝܥ ܠܗܽܘܢ.</VERS>
      <VERS vnumber="15">ܕܢܶܬܬܒܰܪ ܠܶܒܗܽܘܢ: ܘܢܶܣܓܽܘܢ ܟܖ̈ܺܝܗܶܐ ܒܟ݂ܽܠ ܬܰܖ̈ܥܰܝܗܽܘܢ: ܐܰܫܠܡܶ݀ܬ݂ ܐܶܢܽܘܢ ܠܣܰܝܦܳܐ ܕܰܠܛܺܝܫ ܘܡܰܒܪܶܩ: ܘܰܡܛܰܝܰܒ ܠܩܶܛܠܳܐ.</VERS>
      <VERS vnumber="16">ܚܰܡܣܶܢܝ ܝܰܡܺܝܢܝ ܘܚܰܡܣܶܢܝ ܣܶܡܳܠܝ: ܠܰܐܬܰܪ ܕܰܡܛܰܝ̈ܒܳܢ ܐܰܦܰܝ̈.</VERS>
      <VERS vnumber="17">ܐܳܦ ܐܶܢܳܐ ܐܶܩܽܘܫ ܟܰܦܳܐ ܐܺܝܕ݂ܝ ܥܰܠ ܐܺܝܕ݂ܝ: ܘܰܐܢܺܝܚ ܚܶܡܬ݂ܝ: ܐܶܢܳܐ ܡܳܪܝܳܐ ܐܶܡܪܶܬ݂.</VERS>
      <VERS vnumber="18">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="19">ܐܰܢ̱ܬ ܕܶܝܢ ܒܰܪܢܳܫܳܐ: ܥܒܶܕ݂ ܠܳܟ݂ ܬܰܪܬܶܝܢ ܐܽܘܖ̈ܚܳܢ: ܕܢܺܐܬ݂ܶܐ ܣܰܝܦܶܗ ܕܡܰܠܟܳܐ ܕܒܳܒܶܠ: ܘܡܶܢ ܐܰܪܥܳܐ ܚܕ݂ܳܐ ܢܶܦܩܽܘܢ ܬܖ̈ܰܝܗܽܘܢ: ܘܺܐܝܕ݂ܳܐ ܓܒܺܝܬ݂ܳܐ ܥܰܠ ܪܺܝܫ ܐܽܘܪܚܳܐ ܕܰܡܕܺܝܢ̱ܬ݂ܳܐ ܓܒܺܝܬ݂ܳܐ.</VERS>
      <VERS vnumber="20">ܘܰܥܒܶܕ݂ ܐܽܘܪܚܳܐ ܕܢܺܐܬ݂ܶܐ ܣܰܝܦܳܐ ܥܰܠ ܪܰܒܬ ܕܰܒܢܰܝ̈ ܥܰܡܽܘܢ: ܘܥܰܠ ܝܺܗܽܘܕ݂ܳܐ ܘܥܰܠ ܐܽܘܪܺܫܠܶܡ ܥܰܫܺܝܢܬ݂ܳܐ.</VERS>
      <VERS vnumber="21">ܡܶܛܽܠ ܕܩܳܡ ܡܰܠܟܳܐ ܕܒܳܒܶܠ: ܥܰܠ ܪܺܝܫ ܐܽܘܪܚܳܐ ܕܦܳܠܫܰܬ݂ ܐܽܘܖ̈ܚܳܬ݂ܳܐ ܠܡܶܩܨܰܡ ܩܶܨܡܳܐ: ܫܕ݂ܳܐ ܓܶܐܪܳܐ: ܘܰܫܐܶܠ ܒܰܦܬܰܟ݂ܪܶܗ: ܚܙܰܘ ܒܫܽܘܒܚܶܗ.</VERS>
      <VERS vnumber="22">ܘܰܒܝܰܡܺܝܢܶܗ ܗܘܳܐ ܩܶܨܡܳܐ ܥܰܠ ܐܽܘܪܺܫܠܶܡ: ܕܢܰܟ݂ܡܶܢ ܥܠܶܝܗ̇ ܟܡܺܐܢ̈ܶܐ: ܘܢܶܦܬܰܚ ܦܽܘܡܶܗ ܒܥܽܘܫܢܶܗ: ܘܰܢܪܺܝܡ ܩܳܠܶܗ ܒܰܩܥܳܬ݂ܳܐ: ܘܰܢܩܺܝܡ ܬܶܠ̈ܶܐ ܠܽܘܩܒܰܠ ܬܰܖ̈ܥܶܝܗ̇: ܘܢܰܟ݂ܡܶܢ ܟܡܺܐܢ̈ܶܐ ܘܢܶܒܢܶܐ ܕܰܘ̈ܩܶܐ.</VERS>
      <VERS vnumber="23">ܘܢܶܗܘܶܐ ܠܗܽܘܢ ܐܰܝܟ ܩܶܨܡܳܐ ܣܪܺܝܩܳܐ ܠܽܘܩܒܰܠ ܥܰܝܢܰܝ̈ܗܽܘܢ: ܘܗܽܘ ܢܶܬܕܟܰܪ ܥܰܘܠܳܐ ܘܢܶܬܬܚܶܕ݂.</VERS>
      <VERS vnumber="24">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܕܟܪܬܽܘܢ ܥܰܘܠܟܽܘܢ ܒܰܫܒܺܝܬ݂ܳܐ ܕܰܚܛܳܗܰܝ̈ܟܽܘܢ: ܘܰܚܙܰܝܬܽܘܢ ܚܛܳܗܰܝ̈ܟܽܘܢ ܘܟܽܠܗܶܝܢ ܨܶܢ̈ܥܳܬܟܽܘܢ: ܒܺܐܝܕ݂ܳܐ ܬܶܬܰܚܕܽܘܢ.</VERS>
      <VERS vnumber="25">ܐܰܢ̱ܬ ܕܶܝܢ ܛܰܢܦܳܐ ܚܰܛܳܝܳܐ ܪܰܒܳܐ ܕܺܝܣܪܳܐܶܝܠ: ܕܰܡ̣ܛܳܐ ܝܰܘܡܳܟ݂ ܘܙܰܒܢܳܐ ܕܥܰܘܠܳܟ݂ ܘܚܰܪܬܳܟ݂.</VERS>
      <VERS vnumber="26">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܒ ܡܶܢܳܟ݂ ܡܰܨܢܰܦܬ݂ܳܐ: ܘܰܐܢܺܝܚ ܡܶܢܳܟ݂ ܟܠܺܝܠܳܐ: ܡܰܟܺܝܟ݂ܳܐ ܐܰܪܺܝܡ: ܘܪܳܡܳܐ ܐܰܡܶܟ݂.</VERS>
      <VERS vnumber="27">ܐܳܦ ܗܳܕܶܐ ܠܥܰܘܠܳܐ ܘܰܠܥܶܬ݂ܳܐ ܐܶܥܒܕ݂ܺܝܗ̇: ܥܕ݂ܰܡܳܐ ܕܢܺܐܬ݂ܶܐ ܡܰܢ ܕܕ݂ܺܝܠܶܗ ܗܽܘ ܕܺܝܢܳܐ ܘܰܐܫܠܡܺܝܘܗܝ ܠܶܗ.</VERS>
      <VERS vnumber="28">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܒܢܰܝ̈ ܥܰܡܽܘܢ ܘܥܰܠ ܚܶܣܕܗܽܘܢ: ܘܶܐܡܰܪ: ܣܰܝܦܳܐ ܣܰܝܦܳܐ: ܕܰܡܛܰܝܰܒ ܠܩܶܛܠܳܐ: ܘܰܠܛܺܝܫ ܘܡܰܒܪܶܩ.</VERS>
      <VERS vnumber="29">ܥܰܠ ܚܶܙܘܟܽܘܢ ܣܪܺܝܩܳܐ: ܘܥܰܠ ܩܶܨܡܟܽܘܢ ܕܰܓܳܠܳܐ: ܠܡܶܬ݂ܠܳܟ݂ ܥܰܠ ܨܰܘܖ̈ܰܝܗܽܘܢ ܕܚܰܛܳܝ̈ܶܐ ܥܰܘ̈ܳܠܶܐ: ܕܰܡ̣ܛܳܐ ܝܰܘܡܗܽܘܢ ܘܙܰܒܢܳܐ ܕܥܰܘܠܗܽܘܢ ܘܩܶܨܗܽܘܢ.</VERS>
      <VERS vnumber="30">ܐܶܬ݂ܚܰܡܠ ܒܚܶܠܬܳܟ݂ ܒܰܐܬܪܳܐ ܕܶܐܬܺܝܠܶܕܬ ܒܶܗ: ܘܬܰܡܳܢ ܐܶܕܽܘܢܳܟ݂.</VERS>
      <VERS vnumber="31">ܘܶܐܫܽܘܕ݂ ܥܠܰܝܟ ܪܽܘܓ݂ܙܝ: ܘܰܒܢܽܘܪܳܐ ܕܚܶܡܬ݂ܝ ܐܶܦܽܘܚ ܒܳܟ݂: ܘܰܐܫܠܡܳܟ݂ ܒܺܐܝܕ݂ܳܐ ܕܓܰܒܖ̈ܶܐ ܒܰܥܪܺܝܖ̈ܳܝܶܐ ܕܣܳܥܪܺܝܢ ܚܒܳܠܳܐ.</VERS>
      <VERS vnumber="32">ܘܬܶܗܘܶܐ ܡܶܐܟ݂ܽܘܠܬ݂ܳܐ ܠܢܽܘܪܳܐ: ܘܰܕ݂ܡܳܟ݂ ܢܶܗܘܶܐ ܒܓ݂ܰܘ ܐܰܪܥܳܐ: ܘܠܳܐ ܬܶܬܕܟܰܪ. ܡܶܛܽܠ ܕܶܐܢܳܐ ܡܳܪܝܳܐ ܡܰܠܠܶܬ݂.</VERS>
    </CHAPTER>
    <CHAPTER cnumber="22">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ: ܠܡܺܐܡܰܪ.</VERS>
      <VERS vnumber="2">ܐܰܢ̱ܬ ܕܶܝܢ ܒܰܪܢܳܫܳܐ: ܕܽܘܢ ܠܰܡܕܺܝܢ̱ܬ݂ܳܐ ܕܰܕ݂ܡܳܐ: ܘܰܐܘܕܰܥܶܝܗ̇ ܟܽܠܳܗ̇ ܛܰܢܦܽܘܬ݂ܳܗ̇.</VERS>
      <VERS vnumber="3">ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܺܝܢ̱ܬ݂ܳܐ ܕܶܐܬܐܫܶܕ݂ ܕܡܳܐ ܒܓ݂ܰܘܳܗ̇: ܡܰܛܺܝ ܙܰܒܢܳܗ̇: ܘܥܶܒ̣ܕܰܬ݂ ܦܬܰܟ݂ܖ̈ܶܐ ܒܓ݂ܰܘܳܗ̇ ܘܶܐܬܛܰܢܦܰܬ݂.</VERS>
      <VERS vnumber="4">ܒܰܕ݂ܡܳܐ ܕܶܐܫܰܕܬܝ ܐܶܬ݂ܚܰܝܰܒܬܝ: ܘܒܰܦܬܰܟ݂ܖ̈ܶܐ ܕܰܥܒܰܕܬܝ ܐܶܬܛܰܡܰܐܬܝ: ܩ̣ܪܶܒܘ ܝܰܘܡܰܝ̈ܟܝ ܘܡܰܛܺܝ ܙܰܒܢܳܐ ܕܰܫܢܰܝ̈ܟܝ: ܡܶܛܽܠ ܗܳܢܳܐ ܝܰܗܒܬܶܟ݂ܝ ܚܶܣܕܳܐ ܠܥܰܡ̈ܡܶܐ: ܘܡܽܘܝܳܩܳܐ ܠܟܽܠܗܶܝܢ ܡܕܺܝ̈ܢܳܬܳܐ.</VERS>
      <VERS vnumber="5">ܐܰܝܠܶܝܢ ܕܖ̈ܰܚܺܝܩܳܢ ܡܶܢܶܟ݂ܝ: ܘܰܐܝܠܶܝܢ ܕܩܰܖ̈ܺܝܒܳܢ ܠܶܟ݂ܝ: ܢܡܰܝ̈ܩܳܢ ܒܶܟ݂ܝ ܘܢܺܐܡܖ̈ܳܢ: ܛܰܢܦܬ݂ܳܐ ܕܰܫ̈ܡܳܗܳܬ݂ܳܗ̇: ܘܣܰܓܺܝܐܰܬ݂ ܒܥܰܘ̈ܠܶܝܗ̇.</VERS>
      <VERS vnumber="6">ܗܳܐ ܪܰܘܖ̈ܒܳܢܶܐ ܕܺܝܣܪܳܐܶܝܠ: ܐ̱ܢܳܫ ܠܫܰܪܒ̇ܬܶܗ ܗܘܰܘ ܒܶܟ݂ܝ ܕܢܶܐܫܕ݂ܽܘܢ ܕܡܳܐ.</VERS>
      <VERS vnumber="7">ܠܰܐܒܳܐ ܘܠܶܐܡܳܐ ܨܰܚܺܝܘ ܒܶܟ݂ܝ: ܘܠܰܐܝܢܳܐ ܕܡܶܬ݂ܦܢܶܐ ܠܘܳܬ݂ܝ ܛܠܰܡܘ ܒܓ݂ܰܘܶܟ݂ܝ: ܘܰܠܝܰܬܡ̈ܶܐ ܘܠܰܐܖ̈ܡܠܳܬ݂ܳܐ ܥ̣ܠܰܒܘ ܒܶܟ݂ܝ.</VERS>
      <VERS vnumber="8">ܘܩܽܘܕܫܝ ܐܰܣܠܺܝܬܝ: ܘܫܰܒܰܝ̈ ܛܰܘܶܫܬܝ.</VERS>
      <VERS vnumber="9">ܘܓܰܒܖ̈ܶܐ ܬܰܓܳܖ̈ܶܐ ܗܘܰܘ ܒܶܟ݂ܝ: ܕܢܶܐܫܕܽܘܢ ܕܡܳܐ: ܘܥܰܠ ܛܽܘܖ̈ܶܐ ܐܶܟܰܠܘ ܒܶܟ݂ܝ: ܘܰܚܛܺܝܬ݂ܳܐ ܥ̣ܒܰܕ݂ܘ ܒܓ݂ܰܘܶܟ݂ܝ.</VERS>
      <VERS vnumber="10">ܘܦܽܘܪܣܳܝܳܐ ܕܰܐܒܳܐ ܓܠܰܘ ܒܶܟ݂ܝ: ܘܛܰܢܦܽܘܬ݂ܳܐ ܕܟܶܦܣܳܢܺܝܬ݂ܳܐ ܥ̣ܒܰܕ݂ܘ ܒܓܰܘܶܟ݂ܝ.</VERS>
      <VERS vnumber="11">ܘܰܓ݂ܒܰܪ ܠܰܐܢ̱ܬܬ݂ ܚܰܒܪܶܗ ܛܰܢܶܦܘ: ܘܰܓ݂ܒܰܪ ܠܟܰܠܬ݂ܶܗ ܛܰܢܶܦܘ ܒܙܳܢܝܽܘܬ݂ܳܐ: ܘܰܓ݂ܒܰܪ ܠܚܳܬ݂ܶܗ ܒܰܪܬ݂ ܐܰܒܽܘܗܝ ܨܰܥܰܪܘ ܒܶܟ݂ܝ.</VERS>
      <VERS vnumber="12">ܘܫܽܘܚܕܳܐ ܢܣܰܒܘ ܒܶܟ݂ܝ ܕܢܶܐܫܕܽܘܢ ܕܡܳܐ: ܘܪܶܒܺܝܬ݂ܳܐ ܢܣܰܒܘ ܒܶܟ݂ܝ: ܘܝܰܬܺܝܪܳܐ ܫ̣ܩܰܠܘ ܒܶܟ݂ܝ: ܘܰܢ̣ܟܰܠܘ ܠܖ̈ܳܚܡܰܝܗܽܘܢ ܒܰܛܠܽܘܡܝܳܐ: ܘܠܺܝ ܛܥܰܝܬܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="13">ܐܳܦ ܐܶܢܳܐ ܐܶܛܰܪܶܦ ܐܺܝܕ݂ܝ ܥܰܠ ܐܺܝܕ݂ܝ: ܥܰܠ ܥܰܘܠܳܐ ܕܰܥܒܰܕܬܝ: ܘܥܰܠ ܕܡܳܐ ܕܶܐܬ݂ܐܫܶܕ݂ ܒܓ݂ܰܘܶܟ݂ܝ.</VERS>
      <VERS vnumber="14">ܐܶܢ ܩܳܐܶܡ ܠܶܒܶܟ݂ܝ: ܘܶܐܢ ܡܚܰܡܣ̈ܢܳܢ ܐܺܝܕܰܝ̈ܟܝ ܠܝܰܘ̈ܡܳܬ݂ܳܐ ܕܥܳܒܶܕ݂ ܐ̱ܢܳܐ: ܐܶܢܳܐ ܡܳܪܝܳܐ ܡܰܠܠܶܬ݂ ܘܥܶܒܕܶܬ݂.</VERS>
      <VERS vnumber="15">ܘܶܐܒܰܕܪܶܟ݂ܝ ܒܥܰܡ̈ܡܶܐ ܘܶܐܕ݂ܪܶܝܟ݂ܝ ܒܰܡܕܺܝ̈ܢܳܬܳܐ.</VERS>
      <VERS vnumber="16">ܘܰܐܪܬ݂ܶܟ݂ܝ ܠܥܺܝܢ ܥܰܡ̈ܡܶܐ: ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="17">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="18">ܒܰܪܢܳܫܳܐ ܗܘܰܘ ܠܺܝ ܕܒܶܝܬ݂ ܝܺܣܪܳܐܶܝܠ ܡܰܣ̈ܠܰܝܳܐ ܟܽܠܗܽܘܢ: ܐܰܝܟ ܢܚܳܫܳܐ ܘܰܐܝܟ݂ ܐܰܢܟ݂ܳܐ: ܘܰܐܝܟ݂ ܦܰܪܙܠܳܐ: ܘܰܐܝܟ݂ ܐܰܒܳܪܳܐ ܒܓ݂ܰܘ ܟܽܘܪܳܐ ܕܰܚܠܺܝܛܺܝܢ ܒܣܺܐܡܳܐ.</VERS>
      <VERS vnumber="19">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬ݂ܚܠܶܛܬܽܘܢ ܟܠܟܽܘܢ: ܗܳܐ ܡܟܰܢܶܫ ܐ̱ܢܳܐ ܠܟܽܘܢ ܠܓ݂ܰܘ ܐܽܘܪܺܫܠܶܡ.</VERS>
      <VERS vnumber="20">ܐܰܝܟ ܕܡܶܬ݂ܟܰܢܰܫ ܣܺܐܡܳܐ: ܘܰܢܚܳܫܳܐ: ܘܦܰܪܙܠܳܐ: ܘܰܐܢܟ݂ܳܐ: ܘܰܐܒܳܪܳܐ: ܒܓ݂ܰܘ ܟܽܘܪܳܐ: ܘܢܳܦܚܺܝܢ ܒܗܽܘܢ ܢܽܘܪܳܐ ܕܢܶܬ݂ܦܰܫܪܽܘܢ: ܗܳܟܰܢܳܐ ܐܶܟܰܢܶܫܟܽܘܢ ܒܪܽܘܓ݂ܙܝ: ܘܰܒܚܶܡܬ݂ܝ ܐܶܦܰܫܰܪܟܽܘܢ.</VERS>
      <VERS vnumber="21">ܘܶܐܦܽܘܚ ܥܠܰܝܟܽܘܢ ܢܽܘܪܳܐ ܕܪܽܘܓ݂ܙܝ: ܘܶܐܦܰܫܰܪܟܽܘܢ ܒܓ݂ܰܘܳܗ̇.</VERS>
      <VERS vnumber="22">ܐܰܝܟ ܕܡܶܬܦܰܫܰܪ ܣܺܐܡܳܐ ܒܓ݂ܰܘ ܟܽܘܪܳܐ: ܗܳܟܰܢܳܐ ܬܶܬ݂ܦܰܫܪܽܘܢ ܒܓ݂ܰܘܳܗ̇: ܘܬܶܕܥܽܘܢ ܕܶܐܢܳܐ ܡܳܪܝܳܐ ܐܶܫܕܶܬ݂ ܚܶܡܬ݂ܝ ܥܠܰܝܟܽܘܢ.</VERS>
      <VERS vnumber="23">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="24">ܒܰܪܢܳܫܳܐ: ܐܶܡܰܪ ܠܳܗ̇ ܐܰܢ̱ܬܝ ܐܰܪܥܳܐ ܠܳܐ ܗܘܰܝܬܝ ܕܰܟ݂ܝܳܐ: ܘܠܳܐ ܐܶܨܛܰܒܰܥܬܝ ܘܠܳܐ ܢܚܶܬ݂ ܥܠܰܝܟܝ ܡܶܛܪܳܐ.</VERS>
      <VERS vnumber="25">ܡܪܰܕܘ ܢܒܺܝܶܝ̈ܗ̇ ܒܓ݂ܰܘܳܗ̇: ܐܰܝܟ ܐܰܪܝܳܐ ܕܢܳܗܶܡ ܘܬܳܒܰܪ ܬܒܳܪܳܐ: ܐܶܟ݂ܰܠܘ ܢܰܦ̈ܫܳܬܳܐ ܒܥܰܫܺܝܢܽܘܬ݂ܗܽܘܢ: ܘܺܐܝܩܳܪܳܐ ܕܣܳܚܖ̈ܳܬ݂ܗܽܘܢ ܢ̣ܣܰܒܘ.</VERS>
      <VERS vnumber="26">ܟܳܗ̈ܢܶܝܗ̇ ܐܰܥܠܺܝܘ ܒܢܳܡܽܘܣܝ ܘܛܰܘܶܫܘ ܩܽܘܕܫܝ: ܘܒܶܝܬ݂ ܩܽܘܕܫܳܐ ܠܛܰܢܦܳܐ ܠܳܐ ܦܪܰܫܘ: ܘܒܶܝܬ݂ ܡܣܰܝܒܳܐ ܠܕܰܟ݂ܝܳܐ ܠܳܐ ܝܺܕ݂ܰܥܘ: ܘܡܶܢ ܫܰܒܰܝ̈ ܐܰܡܶܟ݂ܘ ܥܰܝܢܰܝ̈ܗܽܘܢ: ܘܶܐܬܛܰܘܫܶܬ݂ ܒܰܝܢܳܬ݂ܗܽܘܢ.</VERS>
      <VERS vnumber="27">ܪܰܘܖ̈ܒܳܢܶܝܗ̇ ܒܓ݂ܰܘܳܗ̇ ܐܰܝܟ ܕܺܐܒ̈ܶܐ ܚܳܛܦܺܝܢ ܠܡܶܐܫܰܕ݂ ܕܡܳܐ: ܘܰܠܡܰܘܒܳܕ݂ܽܘ ܢܰܦ̈ܫܳܬܳܐ ܕܢܶܩܢܽܘܢ ܩܶܢܝܳܢܳܐ.</VERS>
      <VERS vnumber="28">ܘܰܢܒܺܝܶܝ̈ܗ̇ ܛܪܰܘ ܠܳܗ̇ ܛܪܳܝܳܐ ܕܰܬܦܶܠ: ܚܙܰܘ ܠܗܽܘܢ ܣܪܺܝܩܽܘܬ݂ܳܐ: ܘܰܩܨܰܡܘ ܠܗܽܘܢ ܕܰܓܳܠܽܘܬ݂ܳܐ: ܘܳܐܡܪܺܝܢ: ܗܳܟܰܢܳܐ ܐܳܡܰܪ ܡܳܪܝܳܐ: ܘܡܳܪܝܳܐ ܠܳܐ ܐܶܡܰܪ.</VERS>
      <VERS vnumber="29">ܠܥܰܡܳܐ ܕܰܐܪܥܳܐ ܛܠܰܡܘ ܘܬܰܟܘ: ܘܰܥܠܰܒܘ ܠܡܶܣܟܺܢ̈ܶܐ ܘܰܠܒܳܝ̈ܫܶܐ: ܘܠܰܕ݂ܡܶܬ݂ܦܢܶܐ ܠܘܳܬ݂ܝ ܛܠܰܡܘ ܕܠܳܐ ܒܕܺܝܢܳܐ.</VERS>
      <VERS vnumber="30">ܘܰܒܥܺܝ݀ܬ݂ ܒܗܽܘܢ ܓܰܒܪܳܐ ܕܣܳܐܶܓ ܣܝܳܓܳܐ: ܘܩܳܐܶܡ ܒܬ݂ܽܘܪܰܥܬ݂ܳܐ ܩܕ݂ܳܡܝ ܥܰܠ ܐܰܦܶܝ̈ܗ̇ ܕܰܐܪܥܳܐ ܕܠܳܐ ܐܶܚܰܒܠܺܝܗ̇: ܘܠܳܐ ܐܶܫܟܚܶ݀ܬ݂.</VERS>
      <VERS vnumber="31">ܘܶܐܫܕܶܬ݂ ܥܠܰܝܗܽܘܢ ܪܽܘܓ݂ܙܝ: ܘܰܒܢܽܘܪܳܐ ܕܚܶܡܬ݂ܝ ܐܰܣܺܝܦܶ݀ܬ݂ ܐܶܢܽܘܢ: ܐܽܘܖ̈ܚܳܬܗܽܘܢ ܦܶܪܥܶ݀ܬ݂ ܒܪܺܝܫܗܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="23">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܬܰܪܬܶܝܢ ܢܶܫܺܝ̈ܢ ܐܺܝܬ݂ ܗ̱ܘܰܝ̈ ܒ̈ܢܳܬ݂ ܚܕ݂ܳܐ ܐܶܡܳܐ.</VERS>
      <VERS vnumber="3">ܘܙܰܢܺܝ̈ ܒܡܶܨܪܶܝܢ ܒܛܰܠܝܽܘܬ݂ܗܶܝܢ: ܬܰܡܳܢ ܡܰܪܶܣܘ ܬܕܰܝ̈ܗܶܝܢ: ܘܬܰܡܳܢ ܐܶܬ݂ܒܰܬܰܠܝ̈.</VERS>
      <VERS vnumber="4">ܫܡܳܗ̇ ܕܩܰܫܺܝܫܬ݂ܳܐ ܐܰܗܠܳܐ: ܘܰܫܡܳܗ̇ ܕܰܐ̱ܚܪܺܬ݂ܳܐ ܐܰܗܠܺܝܒܳܐ: ܘܰܗܘܰܝ̈ ܠܺܝ: ܘܺܝܠܶܕ݂ܝ̈ ܒܢܰܝ̈ܳܐ ܘܰܒܢ̈ܳܬ݂ܳܐ: ܫܡܳܗ̇ ܕܫܳܡܪܺܝܢ ܐܰܗܠܳܐ: ܘܕܽܐܘܪܺܫܠܶܡ ܐܰܗܠܺܝܒܳܐ.</VERS>
      <VERS vnumber="5">ܘܙܰܢܝܰܬ݂ ܐܰܗܠܳܐ ܡܶܢܝ: ܘܢܶܩܦܰܬ݂ ܠܖ̈ܳܚܡܶܝܗ̇: ܠܳܐܬܽܘܖ̈ܝܶܐ ܕܩܰܪܺܝܒܺܝܢ ܠܳܗ̇.</VERS>
      <VERS vnumber="6">ܕܰܠܒܺܝܫܺܝܢ ܬܶܟ݂ܠܬ݂ܳܐ ܡܳܖ̈ܰܘܳܬ݂ܳܐ ܘܫܰܠܺܝܛܳܢ̈ܶܐ: ܓܰܕܽܘ̈ܕܶܐ ܕܪܶܓܬ݂ܳܐ: ܟܽܠܗܽܘܢ ܦܰܖ̈ܳܫܶܐ ܖ̈ܳܟ݂ܒܰܝ ܖ̈ܰܟܫܳܐ.</VERS>
      <VERS vnumber="7">ܘܰܐܪܡܝܰܬ݂ ܙܳܢܝܽܘܬ݂ܳܗ̇ ܥܠܰܝܗܽܘܢ: ܥܰܠ ܟܽܠܗܽܘܢ ܓܒܰܝ̈ܳܐ ܕܰܒܢܰܝ̈ ܐܳܬ݂ܽܘܪ: ܘܥܰܠ ܟܽܠ ܕܶܐܬ݂ܢܰܩܦܰܬ݂ ܒܰܦܬܰܟܖ̈ܰܝܗܽܘܢ ܘܶܐܬܛܰܘܫܰܬ݂.</VERS>
      <VERS vnumber="8">ܘܙܳܢܝܽܘܬ݂ܳܗ̇ ܕܰܒܡܶܨܪܶܝܢ ܠܳܐ ܫܶܒ̣ܩܰܬ݂: ܡܶܛܽܠ ܕܠܳܗ̇ ܨܰܥܰܪܘ ܒܛܰܠܝܽܘܬ݂ܳܗ̇: ܘܗܶܢܽܘܢ ܒܰܬܠܽܘܗ̇: ܘܰܐܪܡܺܝܘ ܥܠܶܝܗ̇ ܙܳܢܝܽܘܬ݂ܗܽܘܢ.</VERS>
      <VERS vnumber="9">ܡܶܛܽܠ ܗܳܢܳܐ ܗܳܐ ܐܰܫܠܶܡܬ݂ܳܗ̇ ܒܺܐܝܕ݂ܳܐ ܕܖ̈ܳܚܡܶܝܗ̇: ܒܺܐܝܕ݂ܳܐ ܕܰܒ̈ܢܰܝ ܐܳܬ݂ܽܘܪ ܕܶܐܬ݂ܢܰܩܦܰܬ݂ ܠܗܽܘܢ.</VERS>
      <VERS vnumber="10">ܘܗܶܢܽܘܢ ܓܠܰܘ ܦܽܘܪܣܳܝܳܗ̇: ܘܰܕ݂ܒܰܪܘ ܒܢܶܝ̈ܗ̇ ܘܰܒ̈ܢܳܬ݂ܳܗ̇: ܘܠܳܗ̇ ܩ̣ܛܰܠܘ ܒܚܰܪܒܳܐ: ܘܰܗܘܳܬ݂ ܬܰܡܳܢ ܡܡܰܠܠܳܐ ܠܢܶܫ̈ܶܐ: ܘܕܺܝ̈ܢܶܐ ܥ̣ܒܰܕ݂ܘ ܒܳܗ̇.</VERS>
      <VERS vnumber="11">ܘܰܚܙܳܬ݂ ܚܳܬ݂ܳܗ̇ ܐܰܗܠܺܝܒܳܐ: ܘܚܰܒܠܰܬ݂ ܢܶܩܦܳܗ̇ ܝܰܬܺܝܪ ܡܶܢܳܗ̇: ܘܙܳܢܝܽܘܬ݂ܳܗ̇ ܝܰܬܺܝܪ ܡܶܢ ܙܳܢܝܽܘܬ݂ܳܐ ܕܚܳܬ݂ܳܗ̇.</VERS>
      <VERS vnumber="12">ܠܰܒܢܰܝ̈ ܐܳܬ݂ܽܘܪ ܢܶܩܦܰܬ݂: ܠܡܳܖ̈ܰܘܳܬ݂ܳܐ ܘܰܠܫܰܠܺܝܛܳܢ̈ܶܐ ܕܩܰܪܺܝܒܺܝܢ ܠܳܗ̇: ܦܰܖ̈ܳܫܶܐ ܠܒܺܝܫܰܝ̈ ܬܶܟ݂ܠܬ݂ܳܐ ܘܖ̈ܳܟ݂ܒܰܝ ܖ̈ܰܟܫܳܐ: ܟܽܠܗܽܘܢ ܓܰܕܽܘ̈ܕܶܐ ܐܶܢܽܘܢ ܕܪܶܓܬ݂ܳܐ.</VERS>
      <VERS vnumber="13">ܘܰܚܙܺܝ݀ܬ݂ ܕܶܐܬܛܰܢܦܰܬ݂ ܐܽܘܪܚܳܐ ܕܬܰܖ̈ܬܰܝܗܶܝܢ.</VERS>
      <VERS vnumber="14">ܘܶܐܬܬܰܘܣܰܦ ܥܰܠ ܙܳܢܝܽܘܬ݂ܗܶܝܢ: ܘܰܚܙܰܝ̈ ܓܰܒܖ̈ܶܐ ܕܨܺܝܪܺܝܢ ܒܶܐܣܬ݂ܳܐ: ܨܰܠ̈ܡܶܐ ܕܟܰܠܕ݂ܳܝ̈ܶܐ ܕܨܺܝܪܺܝܢ ܒܣܰܡ̈ܡܳܢܶܐ.</VERS>
      <VERS vnumber="15">ܘܰܚܙܺܝܩܺܝܢ ܡܰܚ̈ܙܩܳܬ݂ܳܐ ܒܚܰܨܰܝ̈ܗܽܘܢ: ܘܥܰܖ̈ܩܶܐ ܩܛܺܝܖ̈ܳܢ ܒܖ̈ܺܝܫܰܝܗܽܘܢ: ܚܶܙܘܳܐ ܐܶܢܽܘܢ ܕܓܰܒܖ̈ܶܐ ܟܽܠܗܽܘܢ: ܕܡܽܘܬ݂ܳܐ ܐܶܢܽܘܢ ܕܰܒܢܰܝ̈ ܒܳܒܶܠ ܟܽܠܗܽܘܢ: ܕܡܽܘܬ݂ܳܐ ܐܶܢܽܘܢ ܕܰܒܢܰܝ̈ ܒܳܒܶܠ ܘܰܕ݂ܟܰܠܕ݂ܳܝ̈ܶܐ: ܐܰܪܥܳܐ ܕܶܐܬܺܝܠܶܕ݂ܘ ܒܳܗ̇.</VERS>
      <VERS vnumber="16">ܘܶܐܬ݂ܢܰܩܦܰܬ݂ ܠܗܽܘܢ ܒܚܶܙܘܳܐ ܕܥܰܝ̈ܢܶܝܗ̇: ܘܫܰܕܪܰܬ݂ ܥܠܰܝܗܽܘܢ ܡܰܠܰܐܟ̈ܶܐ ܠܰܐܪܥܳܐ ܕܟܰܠܕ݂ܳܝ̈ܶܐ.</VERS>
      <VERS vnumber="17">ܘܶܐܬ݂ܰܘ ܠܘܳܬ݂ܳܗ̇ ܒܢܰܝ̈ ܒܳܒܶܠ ܠܡܶܕ݂ܡܰܟ݂ ܥܰܡܳܗ̇: ܘܛܰܢܦܽܘܗ̇ ܒܙܳܢܝܽܘܬ݂ܗܽܘܢ: ܘܶܐܬܛܰܢܦܰܬ݂ ܒܗܽܘܢ: ܘܢܶܕܰܬ݂ ܢܰܦܫܳܗ̇ ܡܶܢܗܽܘܢ.</VERS>
      <VERS vnumber="18">ܘܰܓ̣ܠܳܬ݂ ܙܳܢܝܽܘܬ݂ܳܗ̇: ܘܰܓ̣ܠܳܬ݂ ܦܽܘܪܣܳܝܳܗ̇: ܘܢܶܕܰܬ݂ ܢܰܦܫܝ ܡܶܢܳܗ̇: ܐܰܝܟ ܕܢܶܕܰܬ݂ ܢܰܦܫܝ ܡܶܢ ܚܳܬ݂ܳܗ̇.</VERS>
      <VERS vnumber="19">ܘܰܐܣܓܝܰܬ݂ ܙܳܢܝܽܘܬ݂ܳܗ̇: ܘܶܐܬܕܰܟܪܰܬ݂ ܝܰܘ̈ܡܳܬ݂ܳܐ ܕܛܰܠܝܽܘܬ݂ܳܗ̇: ܕܙܰܢܝܰܬ݂ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="20">ܘܶܐܬ݂ܢܰܩܦܰܬ݂ ܠܥܰܒܕܰܝ̈ܗܽܘܢ: ܕܒܶܣܪܗܽܘܢ ܐܰܝܟ ܒܶܣܪܳܐ ܗ̱ܘ ܕܚܶܡܖ̈ܶܐ. ܘܚܰܢܰܝ̈ܗܽܘܢ ܐܰܝܟ ܚܰܢ̈ܶܐ ܕܖ̈ܰܟܫܳܐ.</VERS>
      <VERS vnumber="21">ܘܰܦܩܰܕ݂ܬܶܟ݂ܝ ܥܰܘܠܳܐ ܕܛܰܠܝܽܘܬܶܟ݂ܝ: ܟܰܕ݂ ܐܶܬ݂ܒܰܬܰܠܬܝ ܒܡܶܨܪܶܝܢ: ܘܶܐܬ݂ܡܰܪܰܣܘ ܬܕܰܝ̈ ܛܰܠܝܽܘܬ݂ܶܟ݂ܝ.</VERS>
      <VERS vnumber="22">ܡܶܛܽܠ ܗܳܢܳܐ ܐܰܗܠܺܝܒܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܥܺܝܪ ܐ̱ܢܳܐ ܥܠܰܝܟܝ ܠܟܽܠܗܽܘܢ ܖ̈ܳܚܡܰܝܟܝ ܕܢܶܕܰܬ݂ ܢܰܦܫܶܟ݂ܝ ܡܶܢܗܽܘܢ: ܘܰܐܝܬܶܐ ܐܶܢܽܘܢ ܥܠܰܝܟܝ.</VERS>
      <VERS vnumber="23">ܘܢܶܚܕܪܽܘܢܶܟ݂ܝ ܒܢܰܝ̈ ܒܳܒܶܠ: ܘܟܽܠܗܽܘܢ ܟܰܠܕ݂ܳܝ̈ܶܐ: ܘܦܽܘܛ: ܘܠܽܘܕ݂: ܘܩܽܘܥ: ܘܟܽܠܗܽܘܢ ܒܢܰܝ̈ ܐܳܬ݂ܽܘܪ ܥܰܡܗܽܘܢ: ܓܰܕܽܘ̈ܕܶܐ ܕܪܶܓܬ݂ܳܐ: ܡܳܖ̈ܰܘܳܬ݂ܳܐ ܘܫܰܠܺܝܛܳܢ̈ܶܐ: ܟܽܠܗܽܘܢ ܓܰܒܖ̈ܶܐ ܕܩܶܕ݂ܳܪ ܖ̈ܳܟ݂ܒܰܝ ܖ̈ܰܟܫܳܐ.</VERS>
      <VERS vnumber="24">ܢܺܐܬܽܘܢ ܥܠܰܝܟܝ ܟܰܕ݂ ܡܙܰܝܢܺܝܢ: ܒܡܰܖ̈ܟܒܳܬ݂ܳܐ ܘܰܒܓܺܝ̈ܓ݂ܠܶܐ: ܘܰܒܟܶܢ̈ܫܶܐ ܕܥܰܡ̈ܡܶܐ: ܒܢܰܝܙܟ̈ܶܐ ܘܰܒܣܰܟܖ̈ܶܐ ܘܰܒܣܰܢܘܖ̈ܳܬ݂ܳܐ ܢܶܟ݂ܪܟܽܘܢܶܟ݂ܝ: ܘܶܐܬܶܠ ܩܕ݂ܳܡܝܗܽܘܢ ܕܺܝ̈ܢܶܐ: ܘܰܢܕܽܘܢܽܘܢܶܟ݂ܝ ܒܕ݂ܺܝܢܰܝ̈ܗܽܘܢ.</VERS>
      <VERS vnumber="25">ܘܶܐܬܶܠ ܒܶܟ݂ܝ ܛܢܳܢܝ: ܘܰܢܬܰܒܪܽܘܢ ܢܚܺܝܖ̈ܰܝܟܝ ܒܚܶܡܬ݂ܳܐ: ܘܶܐܕ݂ܢܰܝ̈ܟܝ ܢܥܰܩܪܽܘܢ: ܘܚܰܪܬܶܟ݂ܝ ܒܚܰܪܒܳܐ ܬܶܦܶܠ: ܗܶܢܽܘܢ ܢܶܕ݂ܒܪܽܘܢ ܒܢܰܝ̈ܟܝ ܘܰܒ̈ܢܳܬܶܟ݂ܝ: ܘܚܰܪܬܶܟ݂ܝ ܬܶܬܐܟ݂ܶܠ ܒܢܽܘܪܳܐ.</VERS>
      <VERS vnumber="26">ܘܢܶܣܒܽܘܢ ܡܳܐܢ̈ܶܐ ܕܫܽܘܒܚܶܟܝ: ܘܢܰܫܠܚܽܘܢܶܟ݂ܝ ܠܒܽܘܫܰܝ̈ܟܝ.</VERS>
      <VERS vnumber="27">ܘܶܐܒܰܛܶܠ ܬܰܪܥܺܝܬܶܟ݂ܝ ܡܶܢܶܟ݂ܝ: ܘܙܳܢܝܽܘܬ݂ܶܟ݂ܝ ܡܶܢ ܐܰܪܥܳܐ ܕܡܶܨܪܶܝܢ: ܘܠܳܐ ܬܪܺܝܡܺܝܢ ܥܰܝܢܰܝ̈ܟܝ ܥܠܰܝܗܽܘܢ: ܘܰܠܡܶܨܪܶܝܢ ܬܽܘܒ ܠܳܐ ܬܶܬܕܰܟܪܺܝܢ.</VERS>
      <VERS vnumber="28">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܰܫܠܶܡ ܐ̱ܢܳܐ ܠܶܟ݂ܝ ܒܝܰܕ݂ ܐܰܝܠܶܝܢ ܕܰܣܢܰܝܬܝ: ܒܝܰܕ݂ ܐܳܬ݂ܽܘܖ̈ܳܝܶܐ ܕܢܶܕܰܬ݂ ܢܰܦܫܶܟ݂ܝ ܡܶܢܗܽܘܢ.</VERS>
      <VERS vnumber="29">ܘܢܶܡܚܽܘܢܶܟ݂ܝ ܒܣܶܢܰܐܬ݂ܗܽܘܢ: ܘܢܶܣܒܽܘܢ ܟܽܠܳܗ̇ ܠܶܐܘܬ݂ܶܟ݂ܝ: ܘܢܶܫܒܩܽܘܢܶܟܝ ܥܰܪܛܶܠ ܘܥܰܪܝܰܬ݂: ܘܢܶܬܓܠܶܐ ܦܽܘܪܣܳܝܳܐ ܕܙܳܢܝܽܘܬ݂ܶܟ݂ܝ ܘܰܕ݂ܥܰܘܠܶܟ݂ܝ.</VERS>
      <VERS vnumber="30">ܘܰܒܙܳܢܝܽܘܬ݂ܶܟ݂ܝ ܐܶܬ݂ܥܒܶܕ݂ܘ ܠܶܟ݂ܝ ܗܳܠܶܝܢ: ܕܙܰܢܺܝܬܝ ܒܳܬ݂ܰܪ ܥܰܡ̈ܡܶܐ: ܘܶܐܬ݂ܛܰܢܦܬܝ ܒܰܦܬܰܟ݂ܖ̈ܰܝܗܽܘܢ.</VERS>
      <VERS vnumber="31">ܘܥܰܠ ܕܗܰܠܶܟ݂ܬܝ ܒܽܐܘܖ̈ܚܳܬ݂ܳܗ̇ ܕܚܳܬܶܟܝ: ܐܶܬ݂ܶܠ ܟܳܣܳܗ̇ ܒܺܐܝܕܰܝ̈ܟܝ.</VERS>
      <VERS vnumber="32">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܳܣܳܐ ܕܚܳܬܶܟ݂ܝ ܬܶܫܬܶܝܢ: ܥܰܡܺܝܩܳܐ ܘܰܪܘܺܝܚܳܐ: ܘܬܶܗܘܶܝܢ ܠܓܽܘܚܟ݂ܳܐ ܘܰܠܡܽܘܝܳܩܳܐ ܪܰܒܳܐ ܘܰܓܡܺܝܪܳܐ.</VERS>
      <VERS vnumber="33">ܪܰܘܳܝܽܘܬ݂ܳܐ ܘܕܽܘܘܳܢܳܐ ܬܶܬ݂ܡܠܶܝܢ: ܟܳܣܳܐ ܕܬܶܡܗܳܐ ܘܕܰܚܒܳܠܳܐ: ܟܳܣܳܐ ܕܚܳܬܶܟ݂ܝ ܫܳܡܪܺܝܢ.</VERS>
      <VERS vnumber="34">ܬܶܫܬܺܝܢܶܗ ܘܬܰܡܨܺܝܢܶܗ. ܘܣܰܥܪܶܟ݂ܝ ܬܶܓܙܺܝܢ: ܘܰܬܕܰܝ̈ܟܝ ܬܩܰܛܥܺܝܢ: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="35">ܥܰܠ ܕܰܛܥܰܝܬܺܝܢܝ ܘܶܐܫܬܕ݂ܺܝܬܝ ܒܳܬ݂ܰܪ ܕܶܚ̈ܠܳܬ݂ܶܟ݂ܝ: ܘܳܐܦ ܐܰܢ̱ܬܝ ܩܰܒܶܠܝ ܥܰܘܠܶܟ݂ܝ ܘܙܳܢܝܽܘܬ݂ܶܟ݂ܝ.</VERS>
      <VERS vnumber="36">ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܕܽܘܢ ܠܰܐܗܠܳܐ ܘܠܰܐܗܠܺܝܒܳܐ: ܘܚܰܘܳܐ ܐܶܢܶܝܢ ܛܰܢܦܽܘܬ݂ܗܶܝܢ.</VERS>
      <VERS vnumber="37">ܕܓܳܖ̈ܝ ܘܰܕ݂ܡܳܐ ܐܺܝܬ݂ ܒܺܐܝܕܰܝ̈ܗܶܝܢ: ܘܒܰܦܬܰܟ݂ܖ̈ܰܝܗܶܝܢ ܓܳܖ̈ܝ: ܘܰܒܢܰܝ̈ܗܶܝܢ ܕܺܝܠܶܕ݂̈ܝ ܠܺܝ: ܐܰܘܩܶܕܶܝ̈ܢ ܠܗܽܘܢ ܒܢܽܘܪܳܐ.</VERS>
      <VERS vnumber="38">ܘܗܳܕܶܐ ܐ̱ܚܪܺܬ݂ܳܐ ܕܰܥܒܰܕ݂̈ܝ ܠܺܝ: ܛܰܢܶܦ̈ܝ ܡܰܩܕܰܫܝ ܒܶܗ ܒܝܰܘܡܳܐ ܗܰܘ: ܘܫܰܒܰܝ̈ ܛܰܘܶܫܝ̈.</VERS>
      <VERS vnumber="39">ܘܟܰܕ݂ ܢܟܰܣܝ̈ ܗ̱ܘܰܝ̈ ܒܢܰܝ̈ܗܶܝܢ ܠܰܦܬܰܟ݂ܖ̈ܰܝܗܶܝܢ: ܥܰܠ ܠܡܰܩܕܫܝ ܒܶܗ ܒܝܰܘܡܳܐ ܗܰܘ ܘܛܰܘܫܳܝ̈ܗܝ: ܗܳܟܰܢܳܐ ܥܒܰܕ݂ܝ̈ ܒܓ݂ܰܘ ܒܰܝܬ̇ܝ.</VERS>
      <VERS vnumber="40">ܘܳܐܦ ܫܠܰܚܝ̈ ܥܰܠ ܓܰܒܖ̈ܶܐ ܕܳܐܬܶܝܢ ܠܘܳܬ݂ܗܶܝܢ ܡܶܢ ܪܽܘܚܩܳܐ: ܗܳܢܽܘܢ ܕܫܰܕܰܪ ܥܠܰܝܗܽܘܢ ܡܰܠܰܐܟ̈ܶܐ: ܘܟܰܕ݂ ܐܶܬ݂ܰܘ ܒܰܪ ܫܳܥܬܶܗ ܣܚܰܝ̈ ܘܰܟ݂ܚܰܠܝ̈ ܥܰܝܢܰܝ̈ܗܶܝܢ: ܘܶܐܨܛܰܒܰܬܝ̈ ܨܶܒܬܗܶܝܢ.</VERS>
      <VERS vnumber="41">ܘܺܝܬܶܒܝ̈ ܥܰܠ ܥܰܖ̈ܣܳܬ݂ܳܐ ܕܰܩܖ̈ܺܝܡܶܢ: ܘܦܳܬܽܘܖ̈ܶܐ ܐܶܣܬܕܰܪܘ ܩܕ݂ܳܡܰܝܗܶܝܢ: ܘܡܶܫܚܝ ܘܒܶܣܡܰܝ̈ ܫܩܰܠܝ̈ ܥܠܰܝܗܶܝܢ.</VERS>
      <VERS vnumber="42">ܘܩܳܠܳܐ ܕܚܰܕ݂ܽܘܬ݂ܗܶܝܢ ܐܳܙܶܠ ܗ̱ܘܳܐ: ܘܳܐܦ ܕܓܰܒܖ̈ܶܐ ܕܶܐܬ݂ܰܘ ܡܶܢ ܫܒܳܐ ܘܡܶܢ ܡܰܕ݂ܒܪܳܐ: ܘܰܐܪܡܺܝܘ ܫܶܐܖ̈ܶܐ ܒܺܐܝܕܰܝ̈ܗܶܝܢ: ܘܰܟܠܺܝܠܳܐ ܕܫܽܘܒܚܳܐ ܒܖ̈ܺܝܫܰܝܗܶܝܢ.</VERS>
      <VERS vnumber="43">ܘܶܐܡܪܶܬ݂ ܒܗܳܠܶܝܢ ܓܳܖ̈ܝ: ܘܒܰܥܒܳܕ̈ܶܐ ܕܙܳܢ̈ܝܳܬ݂ܳܐ ܙܰܢܺܝ̈.</VERS>
      <VERS vnumber="44">ܘܥܳܐܠܺܝܢ ܗܘܰܘ ܠܘܳܬ݂ܗܶܝܢ: ܐܰܝܟ ܕܥܳܐܠܺܝܢ ܠܘܳܬ݂ ܐܰܢ̱ܬܬ݂ܳܐ ܙܳܢܺܝܬ݂ܳܐ: ܗܳܟܰܢܳܐ ܥܳܐܠܺܝܢ ܗܘܰܘ ܥܰܠ ܐܰܗܠܳܐ ܘܥܰܠ ܐܰܗܠܺܝܒܳܐ: ܢܶܫ̈ܶܐ ܙܳܢ̈ܝܳܬ݂ܳܐ.</VERS>
      <VERS vnumber="45">ܘܓܰܒܖ̈ܶܐ ܙܰܕܺܝ̈ܩܶܐ ܢܕܽܘܢܽܘܢ ܐܶܢܶܝܢ: ܕܺܝܢܳܐ ܕܓܰܝܳܖ̈ܳܬ݂ܳܐ: ܘܕܺܝܢܳܐ ܕܰܐܝܠܶܝܢ ܕܳܐܫ̈ܕܳܢ ܕܡܳܐ: ܡܶܛܽܠ ܕܓܰܝܳܖ̈ܳܬ݂ܳܐ ܐܶܢܶܝܢ: ܘܰܕ݂ܡܳܐ ܐܺܝܬ݂ ܒܺܐܝܕܰܝ̈ܗܶܝܢ.</VERS>
      <VERS vnumber="46">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܣܶܩ ܥܠܰܝܗܶܝܢ ܟܢܽܘܫܝܳܐ: ܘܗܰܒ ܐܶܢܶܝܢ ܠܙܰܘܥܬ݂ܳܐ ܘܰܠܒܶܙܬ݂ܳܐ.</VERS>
      <VERS vnumber="47">ܘܢܶܪܓܽܘܡ ܐܶܢܶܝܢ ܟܶܢܫܳܐ ܒܟܺܐܦ̈ܶܐ: ܘܢܶܡܚܽܘܢ ܐܶܢܶܝܢ ܒܣܰܝܦܰܝ̈ܗܽܘܢ: ܘܠܰܒ̈ܢܰܝܗܶܝܢ ܘܠܰܒ̈ܢܳܬ݂ܗܶܝܢ ܢܩܰܛܠܽܘܢ: ܘܒܳܬܰܝ̈ܗܶܝܢ ܢܰܘܩܕ݂ܽܘܢ ܒܢܽܘܪܳܐ.</VERS>
      <VERS vnumber="48">ܘܶܐܒܰܛܶܠ ܥܰܘܠܳܐ ܡܶܢ ܐܰܪܥܳܐ: ܘܢܶܬ݂ܖ̈ܰܕ݂ܝܳܢ ܟܽܠܗܶܝܢ ܢܶܫ̈ܶܐ: ܘܠܳܐ ܢܶܥ̈ܒܕܳܢ ܐܰܝܟ ܙܳܢܝܽܘܬ݂ܟ݂ܶܝܢ.</VERS>
      <VERS vnumber="49">ܘܶܐܬܶܠ ܙܳܢܝܽܘܬ݂ܟ݂ܶܝܢ ܥܠܰܝܟܶܝܢ: ܘܰܚܛܳܗ̈ܶܐ ܕܰܦܬܰܟܖ̈ܰܝܟ݂ܶܝܢ ܬܩܰܒ̈ܠܳܢ: ܘܬܶܕܥ̈ܳܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="24">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܒܫܰܢ̱ܬܳܐ ܬܫܺܝܥܳܝܬ݂ܳܐ: ܒܰܥܣܰܪܬ݂ܳܐ ܒܝܰܪܚܳܐ ܕܥܶܣܪܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܟܬܽܘܒ ܠܳܟ݂ ܫܡܶܗ ܕܝܰܘܡܳܐ ܗܳܢܳܐ: ܕܣܳܡܶܟ݂ ܡܰܠܟܳܐ ܕܒܳܒܶܠ ܠܽܐܘܪܺܫܠܶܡ ܒܶܗ ܒܝܰܘܡܳܐ ܗܳܢܳܐ.</VERS>
      <VERS vnumber="3">ܘܰܐܡܬܶܠ ܡܰܬ݂ܠܳܐ ܥܰܠ ܒܰܝܬܳܐ ܡܡܰܪܡܪܳܢܳܐ: ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܦܺܝ ܩܰܕ݂ܣܳܐ ܘܣܽܘܟ ܒܶܗ ܡܰܝ̈ܳܐ.</VERS>
      <VERS vnumber="4">ܘܰܐܪܡܳܐ ܒܶܗ ܢܶܟܣ̈ܶܐ ܕܛܳܒܺܝܢ ܘܫܰܡܺܝܢܺܝܢ: ܟܰܬ݂ܦܳܐ ܕܰܫܡܺܝܛ ܓܰܪܡܳܗ̇ ܡܶܢ ܓܒܰܝ̈ܳܐ ܕܥܳܢ̈ܳܐ.</VERS>
      <VERS vnumber="5">ܘܓܰܖ̈ܡܶܐ ܬܚܶܝܬ݂ ܩܰܕ݂ܣܳܐ ܫܓܽܘܪ ܐܶܢܽܘܢ: ܘܰܐܘܩܶܕ݂ ܐܶܢܽܘܢ ܬܚܽܘܬ݂ܰܘܗܝ.</VERS>
      <VERS vnumber="6">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܡܕܺܝܢ̱ܬ݂ܳܐ ܕܰܕ݂ܡܳܐ ܕܩܰܕ݂ܣܳܐ ܬܦܶܐ ܒܳܗ̇: ܘܥܰܘܠܳܗ̇ ܠܳܐ ܢ̣ܦܰܩ ܡܶܢܗ̇: ܗܰܕܳܡ ܗܰܕܳܡ ܦܽܘܣܩܽܘܗ̇: ܘܦܶܣܳܐ ܠܳܐ ܢܶܦܶܠ ܥܠܶܝܗ̇.</VERS>
      <VERS vnumber="7">ܡܶܛܽܠ ܕܰܕ݂ܡܳܗ̇ ܒܓ݂ܰܘܳܗ̇ ܗܘܳܐ: ܘܥܰܠ ܟܺܐܦܳܐ ܣܳܡܬ݂ܶܗ: ܘܠܳܐ ܐܶܫܰܕܬ݂ܶܗ ܒܰܐܪܥܳܐ ܕܠܳܐ ܢܶܬ݂ܟܰܣܶܐ ܥܠܰܘܗܝ ܥܰܦܪܳܐ.</VERS>
      <VERS vnumber="8">ܕܬܶܣܰܩ ܚܶܡܬ݂ܳܐ ܠܦܽܘܪܥܳܢܽܘܬ݂ܳܐ: ܝܶܗܒܶ݀ܬ݂ ܕܡܳܗ̇ ܥܰܠ ܟܺܐܦܳܐ ܫܰܥܺܝܥܬ݂ܳܐ ܕܠܳܐ ܢܶܬ݂ܟܰܣܶܐ.</VERS>
      <VERS vnumber="9">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܡܕܺܝܢ̱ܬ݂ܳܐ ܕܰܕ݂ܡܳܐ: ܐܶܢܳܐ ܐܰܘܪܶܒ ܡܰܥܡܪܳܐ: ܘܰܐܣܓܶܐ ܩܰܝ̈ܣܶܐ.</VERS>
      <VERS vnumber="10">ܘܶܐܫܒܽܘܩ ܢܽܘܪܳܐ: ܘܢܶܒܫܰܠ ܒܶܣܪܳܐ: ܘܰܐܪܬܰܚ ܪܰܬ݂ܚܳܐ ܘܓܰܖ̈ܡܶܐ ܢܺܐܩܕ݂ܽܘܢ.</VERS>
      <VERS vnumber="11">ܘܰܐܩܺܝܡܺܝܘܗܝ ܪܰܬ݂ܚܳܐ ܥܰܠ ܓܽܘܡܖ̈ܶܐ: ܕܢܶܚܰܡ ܘܢܶܬ݂ܦܰܫܰܪ ܢܚܳܫܳܗ̇: ܘܬܶܬ݂ܡܣܶܐ ܒܓ݂ܰܘܳܗ̇ ܛܰܢܦܽܘܬ݂ܳܗ̇: ܘܢܶܫܠܰܡ ܦܽܘܪܥܳܢܳܗ̇.</VERS>
      <VERS vnumber="12">ܐܰܝܟ ܬܺܐܢ̈ܶܐ ܟܖ̈ܺܝܗܳܬ݂ܳܐ: ܘܠܳܐ ܢܶܦܽܘܩ ܡܶܢܳܗ̇ ܣܽܘܓ݂ܳܐܐ ܕܥܰܘܠܳܗ̇: ܐܶܠܳܐ ܒܢܽܘܪܳܐ ܢܶܗܘܶܐ ܦܽܘܪܥܳܢܳܗ̇.</VERS>
      <VERS vnumber="13">ܥܰܠ ܕܶܐܬܛܰܢܰܦܬܝ ܒܙܳܢܝܽܘܬ݂ܳܐ: ܘܥܰܠ ܕܕܰܟܺܝܬܶܟ݂ܝ ܘܠܳܐ ܐܶܬܕܰܟܺܝܬܝ ܡܶܢ ܛܰܢܦܽܘܬܶܟ݂ܝ: ܬܽܘܒ ܠܳܐ ܬܶܬܕܰܟܶܝܢ: ܥܕ݂ܰܡܳܐ ܕܰܐܢܺܝܚ ܒܶܟ݂ܝ ܚܶܡܬ݂ܝ.</VERS>
      <VERS vnumber="14">ܐܶܢܳܐ ܡܳܪܝܳܐ ܐܶܡܪܶܬ݂: ܘܡܰܝܬܶܐ ܐ̱ܢܳܐ ܘܥܳܒܶܕ݂ ܐ̱ܢܳܐ: ܘܠܳܐ ܐܶܪܰܚܶܦ: ܘܠܳܐ ܐܶܚܽܘܣ ܘܠܳܐ ܐܰܪܰܚܶܡ: ܘܰܐܝܟ݂ ܐܽܘܖ̈ܚܳܬܶܟ݂ܝ ܘܰܐܝܟ݂ ܨܶܢ̈ܥܳܬܶܟ݂ܝ ܐܶܕܽܘܢܶܟ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="16">ܒܰܪܢܳܫܳܐ: ܗܳܐ ܢܳܣܶܒ ܐ̱ܢܳܐ ܡܶܢܳܟ݂ ܪܶܓܬ݂ܳܐ ܕܥܰܝ̈ܢܰܝܟ ܒܰܡܚܽܘܬ݂ܳܐ ܕܡܶܢܫܶܠܝ: ܘܠܳܐ ܬܰܪܩܶܕ݂ ܘܠܳܐ ܬܶܒܟ݂ܶܐ: ܘܠܳܐ ܬܰܫܚܶܠ ܕܶܡܥܬ݂ܳܟ݂.</VERS>
      <VERS vnumber="17">ܐܶܠܳܐ ܐܶܫܬܰܢܰܩ ܒܰܕ݂ܡܳܐ ܕܡܺܝ̈ܬܶܐ: ܘܒܶܝܬ݂ ܒܳܟܶܐ ܠܳܐ ܬܶܥܒܶܕ݂: ܘܡܳܐܢܰܝ̈ܟ ܚܙܽܘܩ ܥܠܰܝܟ: ܘܰܡܣܳܢܰܝ̈ܟ ܣܺܝܡ ܒܖ̈ܶܓܠܰܝܟ: ܘܠܳܐ ܬܶܬܥܰܛܰܦ ܥܰܠ ܣܶܦ̈ܘܳܬ݂ܳܟ݂: ܘܠܰܚܡܳܐ ܕܰܒܢܰܝ̈ܢܳܫܳܐ ܠܳܐ ܬܶܐܟ݂ܽܘܠ.</VERS>
      <VERS vnumber="18">ܘܶܐܡܪܶܬ݂ ܒܨܰܦܪܳܐ ܠܥܰܡܳܐ: ܘܡܺܝܬܰܬ݂ ܐܰܢ̱ܬܰܬ݂ܝ ܒܪܰܡܫܳܐ: ܘܰܠܨܰܦܪܶܗ ܕܝܰܘܡܳܐ ܐ̱ܚܪܺܢܳܐ ܐܶܪܢܳܐ: ܥܶܒܕܰܬ݂ ܐܰܝܟ ܕܶܐܬ݂ܦܰܩܕܶܬ݂.</VERS>
      <VERS vnumber="19">ܘܶܐܡܰܪܘ ܠܺܝ ܥܰܡܳܐ: ܠܳܐ ܡܚܰܘܶܐ ܐܰܢ̱ܬ ܠܰܢ ܡܳܢܰܘ ܗܳܢܳܐ ܕܥܳܒܶܕ݂ ܐܰܢ̱ܬ.</VERS>
      <VERS vnumber="20">ܘܶܐܡܪܶܬ݂ ܠܗܽܘܢ: ܕܦܶܬܓ݂ܳܡܶܗ ܗ̱ܘ ܕܡܳܪܝܳܐ ܗܘܳܐ ܥܠܰܝ ܠܡܺܐܡܰܪ.</VERS>
      <VERS vnumber="21">ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬܶܐ: ܗܳܐ ܡܛܰܘܶܫ ܐ̱ܢܳܐ ܡܰܩܕܫܝ ܫܽܘܒܚܳܐ ܕܥܽܘܫܢܟܽܘܢ: ܘܪܶܓܬ݂ܳܐ ܕܥܰܝܢܰܝ̈ܟܽܘܢ: ܘܚܽܘܣܳܝܳܐ ܕܢܰܦ̈ܫܳܬ݂ܟ݂ܽܘܢ: ܘܰܒܢܰܝ̈ܟܽܘܢ ܘܰܒ̈ܢܳܬ݂ܟܽܘܢ ܕܫܳܒܩܺܝܢ ܐܢ̱ܬܽܘܢ: ܒܚܰܪܒܳܐ ܢܶܦܠܽܘܢ.</VERS>
      <VERS vnumber="22">ܘܬܶܥܒܕܽܘܢ ܐܰܝܟ ܕܥܶܒܕ݂ܶܬ݂: ܘܥܰܠ ܣܶܦ̈ܘܳܬ݂ܟ݂ܽܘܢ ܠܳܐ ܬܶܬܥܰܛܦܽܘܢ: ܘܠܰܚܡܳܐ ܕܰܒܢܰܝ̈ܢܳܫܳܐ ܠܳܐ ܬܶܐܟ݂ܠܽܘܢ.</VERS>
      <VERS vnumber="23">ܘܣܰܥܪܟܽܘܢ ܠܳܐ ܢܶܣܬܰܦܰܪ: ܘܰܡܣܳܢܰܝ̈ܟܽܘܢ ܢܶܗܘܽܘܢ ܒܖ̈ܶܓܠܰܝܟܽܘܢ: ܘܠܳܐ ܬܶܒܟ݂ܽܘܢ ܘܠܳܐ ܬܰܪܩܕܽܘܢ: ܘܬܶܬܡܣܽܘܢ ܒܥܰܘܠܟܽܘܢ: ܘܬܶܬܒܰܝܐܽܘܢ ܐ̱ܢܳܫ ܥܰܠ ܐܰܚܽܘܗܝ.</VERS>
      <VERS vnumber="24">ܘܢܶܗܘܶܐ ܠܟܽܘܢ ܚܰܙܩܺܝܐܶܝܠ ܐܳܬ݂ܳܐ: ܘܰܐܝܟ݂ ܕܰܥܒܰܕ݂ ܗܳܟܰܢܳܐ ܬܶܥܒܕܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="25">ܐܰܢ̱ܬ ܕܶܝܢ ܒܰܪܢܳܫܳܐ: ܒܝܰܘܡܳܐ ܕܢܳܣܶܒ ܐ̱ܢܳܐ ܡܶܢܗܽܘܢ ܥܽܘܫܢܳܐ ܕܚܰܕ݂ܽܘܬ݂ܳܐ ܕܫܽܘܒܚܗܽܘܢ: ܘܪܶܓܬ݂ܳܐ ܕܥܰܝܢܰܝ̈ܗܽܘܢ: ܘܚܽܘܣܳܝܳܐ ܕܢܰܦ̈ܫܳܬ݂ܗܽܘܢ: ܘܰܒܢܰܝ̈ܗܽܘܢ ܘܰܒ̈ܢܳܬ݂ܗܽܘܢ.</VERS>
      <VERS vnumber="26">ܒܶܗ ܒܝܰܘܡܳܐ ܗܰܘ: ܢܺܐܬ݂ܶܐ ܠܘܳܬ݂ܳܟ݂ ܡܶܬ݂ܦܰܨܝܳܢܳܐ: ܘܢܰܫܡܥܳܟ݂ ܒܶܐܕ݂ܢܰܝ̈ܟ.</VERS>
      <VERS vnumber="27">ܘܢܶܦܬܰܚ ܦܽܘܡܳܟ݂ ܡܶܬܦܰܨܝܳܢܳܐ ܒܶܗ ܒܝܰܘܡܳܐ ܗܰܘ: ܘܰܬܡܰܠܶܠ ܘܬܽܘܒ ܠܳܐ ܬܶܚܪܰܫ: ܘܬܶܗܘܶܐ ܠܗܽܘܢ ܐܳܬ݂ܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܒܢܰܝ̈ ܥܰܡܽܘܢ.</VERS>
    </CHAPTER>
    <CHAPTER cnumber="25">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܒܢܰܝ̈ ܥܰܡܽܘܢ: ܘܶܐܬ݂ܢܰܒܳܐ ܥܠܰܝܗܽܘܢ.</VERS>
      <VERS vnumber="3">ܘܶܐܡܰܪ ܠܰܒܢܰܝ̈ ܥܰܡܽܘܢ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪܬܽܘܢ ܐܰܚܳܢ ܥܰܠ ܡܰܩܕܫܝ ܕܶܐܬܛܰܘܰܫ: ܘܥܰܠ ܐܰܪܥܳܐ ܕܺܝܣܪܳܐܶܝܠ ܕܚܶܪܒܰܬ݂: ܘܥܰܠ ܕܒܶܝܬ݂ ܝܺܗܽܘܕ݂ܳܐ ܕܶܐܙܰܠܘ ܒܰܫܒܺܝܬ݂ܳܐ.</VERS>
      <VERS vnumber="4">ܡܶܛܽܠ ܗܳܢܳܐ ܗܳܐ ܝܳܗܶܒ ܐ̱ܢܳܐ ܠܶܟ݂ܝ ܠܰܒܢܰܝ̈ ܡܰܕܢܚܳܐ ܠܝܽܘܪܬ݂ܳܢܳܐ: ܘܢܶܥܡܰܪ ܒܶܟ݂ܝ ܚܰܝܠܗܽܘܢ: ܘܢܶܩܫܽܘܢ ܒܶܟ݂ܝ ܡܰܫܟܢܰܝ̈ܗܽܘܢ: ܗܶܢܽܘܢ ܢܶܐܟ݂ܠܽܘܢ ܦܺܐܖ̈ܰܝܟܝ: ܘܗܶܢܽܘܢ ܢܶܫܬܽܘܢ ܚܰܠܒܶܟ݂ܝ.</VERS>
      <VERS vnumber="5">ܘܶܐܬܠܺܝܗ̇ ܠܪܰܒܰܬ݂ ܠܰܪܒܳܥܳܐ ܕܓܰܡ̈ܠܶܐ: ܘܠܰܒܢܰܝ̈ ܥܰܡܽܘܢ ܠܡܰܪܒܥܳܐ ܕܥܳܢ̈ܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="6">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܢܩܰܫܬܝ ܒܺܐܝܕܰܝ̈ܟܝ: ܘܰܪܦܰܣܬܝ ܒܖ̈ܶܓܠܰܝܟܝ: ܘܰܚܕ݂ܺܝܬܝ ܒܢܰܦܫܶܟ݂ܝ ܥܰܠ ܐܰܪܥܳܐ ܕܺܝܣܪܳܐܶܝܠ.</VERS>
      <VERS vnumber="7">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܠܰܝܟܝ: ܘܶܐܬܠܶܟ݂ܝ ܒܶܙܬ݂ܳܐ ܠܥܰܡ̈ܡܶܐ ܘܰܐܣܺܝܦܶܟ݂ܝ ܡܶܢ ܥܰܡ̈ܡܶܐ: ܘܰܐܘܒܕܶܟ݂ܝ ܡܶܢ ܡܕܺܝ̈ܢܳܬܳܐ: ܘܰܐܚܪܒܶܟ݂ܝ ܘܬܶܕܥܺܝܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܡܽܘܐܳܒ.</VERS>
      <VERS vnumber="8">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪ ܡܽܘܐܳܒ ܘܣܳܥܺܝܪ: ܗܳܐ ܒܟܽܠܗܽܘܢ ܥܰܡ̈ܡܶܐ ܕܒܶܝܬ݂ ܝܺܗܽܘܕ݂ܳܐ.</VERS>
      <VERS vnumber="9">ܡܶܛܽܠ ܗܳܢܳܐ ܗܳܐ ܡܰܪܬ݂ܰܥ ܐ̱ܢܳܐ ܟܰܬ݂ܦܶܗ ܕܡܽܘܐܳܒ ܡܶܢ ܡܕܺܝ̈ܢܳܬܳܐ: ܡܶܢ ܡܕ݂ܺܝ̈ܢܳܬܶܗ ܘܡܶܢ ܚܕ݂ܳܪܰܘܗܝ: ܫܽܘܒܚܳܐ ܕܰܐܪܥܳܐ ܕܒܶܝܬ݂ ܐܰܫܺܝܡܽܘܢ ܘܕܰܒܥܶܠܡܽܘܢ ܘܰܕ݂ܩܽܘܪܝܰܬܺܝܡ.</VERS>
      <VERS vnumber="10">ܕܰܒܢܰܝ̈ ܡܰܕܢܚܳܐ: ܘܕܰܒܢܰܝ̈ ܥܰܡܽܘܢ: ܐܶܬܠܺܝܗ̇ ܠܝܽܘܪܬ݂ܳܢܳܐ: ܕܠܳܐ ܬܶܬܕܟܰܪ ܪܰܒܰܬ݂ ܕܰܒܢܰܝ̈ ܥܰܡܽܘܢ ܒܥܰܡ̈ܡܶܐ.</VERS>
      <VERS vnumber="11">ܘܰܒܡܽܘܐܳܒ ܐܶܥܒܶܕ݂ ܕܺܝܢܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ. ܥܰܠ ܐܰܕܽܘܡ.</VERS>
      <VERS vnumber="12">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥܒܰܕ݂ ܐܰܕܽܘܡ ܦܽܘܪܥܳܢܳܐ ܠܰܕ݂ܒܶܝܬ݂ ܝܺܗܽܘܕ݂ܳܐ: ܘܶܐܠܰܡ ܐܶܠܡܳܐ ܘܛܰܢ ܒܗܽܘܢ.</VERS>
      <VERS vnumber="13">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܐܰܕܽܘܡ: ܘܡܰܘܒܶܕ݂ ܐ̱ܢܳܐ ܡܶܢܗ̇ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܶܐܥܒܕ݂ܺܝܗ̇ ܠܚܽܘܪܒܳܐ ܡܶܢ ܬܰܝܡܰܢ ܘܕ݂ܳܪܳܢ: ܘܰܒܚܰܪܒܳܐ ܬܶܦܶܠ.</VERS>
      <VERS vnumber="14">ܘܶܐܥܒܶܕ݂ ܦܽܘܪܥܳܢܝ ܒܰܐܕܽܘܡ: ܒܝܰܕ݂ ܥܰܡܝ ܝܺܣܪܳܐܶܝܠ: ܘܢܶܬ݂ܦܰܪܥܽܘܢ ܡܶܢ ܐܰܕܽܘܡ ܐܰܝܟ ܪܽܘܓ݂ܙܝ ܘܰܐܝܟ݂ ܚܶܡܬ݂ܝ: ܘܢܶܕܥܽܘܢܶܗ ܠܦܽܘܪܥܳܢܝ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܥܰܠ ܦܠܶܫܬ.</VERS>
      <VERS vnumber="15">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܥܒܰܕ݂ܘ ܦܶܠܫܬܳܝ̈ܶܐ ܦܽܘܪܥܳܢܳܐ: ܘܶܐܬ݂ܦܪܰܥܘ ܦܽܘܪܥܳܢܳܐ ܒܪܶܓܬ݂ܳܐ ܕܢܰܦܫܗܽܘܢ: ܕܰܢܚܰܒܠܽܘܢ ܪܳܚܡܽܘܬܳܐ ܕܥܳܠܰܡ.</VERS>
      <VERS vnumber="16">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܰܠ ܦܶܠܫܬܳܝ̈ܶܐ: ܘܡܰܘܒܶܕ݂ ܐ̱ܢܳܐ ܠܰܩܪܺܛܺܐ: ܘܡܰܘܒܶܕ݂ ܐ̱ܢܳܐ ܫܰܪܟܳܐ ܕܰܣܦܳܖ̈ܰܝ ܝܰܡܳܐ.</VERS>
      <VERS vnumber="17">ܘܶܐܥܒܶܕ݂ ܡܶܢܗܽܘܢ ܦܽܘܖ̈ܥܳܢܰܝ ܪܰܘܖ̈ܒܶܐ ܒܡܰܟܣܳܢܽܘܬ݂ܳܐ ܘܰܒܪܽܘܓܙܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܥܶܒܕܶܬ݂ ܡܶܢܗܽܘܢ ܦܽܘܖ̈ܥܳܢܰܝ.</VERS>
    </CHAPTER>
    <CHAPTER cnumber="26">
      <VERS vnumber="1">ܥܰܠ ܨܽܘܪ. ܒܰܫܢܰܬ݂ ܚܕܰܥܶܣܖ̈ܶܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܥܰܠ ܕܶܐܡܪܰܬ݂ ܨܽܘܪ ܥܰܠ ܐܽܘܪܺܫܠܶܡ ܐܰܚܳܢ: ܐܶܬܬܰܒܰܪܘ ܬܰܖ̈ܥܶܐ ܕܥܰܡ̈ܡܶܐ ܘܰܦܢܰܘ ܠܘܳܬ݂ܝ: ܘܚܶܪܒܰܬ݂ ܘܨܶܕ݂ܝܰܬ݂.</VERS>
      <VERS vnumber="3">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ ܨܽܘܪ: ܘܰܐܣܶܩ ܥܠܰܝܟܝ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ ܕܣܳܠܶܩ ܝܰܡܳܐ ܒܓܰܠܠܰܘ̈ܗܝ.</VERS>
      <VERS vnumber="4">ܘܰܢܚܰܒܠܽܘܢ ܫܽܘܖ̈ܶܝܗ̇ ܕܨܽܘܪ: ܘܢܶܣܚܦܽܘܢ ܡܰܓܕܠܶܝ̈ܗ̇: ܘܢܶܥܩܪܽܘܢ ܥܰܦܪܳܗ̇ ܡܶܢܳܗ̇: ܘܶܐܥܒܕ݂ܺܝܗ̇ ܐܰܝܟ ܟܺܐܦܳܐ ܫܰܥܺܝܥܬ݂ܳܐ.</VERS>
      <VERS vnumber="5">ܘܒܶܝܬ݂ ܡܰܫܛܚ̈ܶܐ ܬܶܗܘܶܐ ܠܰܡܨܝ̈ܕ݂ܳܬ݂ܳܐ ܒܓ݂ܰܘ ܝܰܡܳܐ: ܡܶܛܽܠ ܕܶܐܢܳܐ ܡ̣ܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܬܶܗܘܶܐ ܒܶܙܬ݂ܳܐ ܠܥܰܡ̈ܡܶܐ.</VERS>
      <VERS vnumber="6">ܘܰܒ̈ܢܳܬ݂ܳܗ̇ ܕܰܒܕܰܒܪܳܐ ܒܚܰܪܒܳܐ ܢܶܬ݂ܩܰܛ̈ܠܳܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="7">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡܰܝܬܶܐ ܐ̱ܢܳܐ ܥܰܠ ܨܽܘܪ: ܠܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ ܡܶܢ ܓܰܪܒܝܳܐ: ܡܠܶܟ݂ ܡܰܠ̈ܟܶܐ: ܒܖ̈ܰܟܫܳܐ: ܘܰܒܡܰܖ̈ܟܒܳܬ݂ܳܐ: ܘܰܒܦܰܖ̈ܳܫܶܐ: ܘܰܒܟ݂ܢܽܘܫܝܳܐ: ܘܰܒܥܰܡܳܐ ܣܰܓܺܝܐܳܐ.</VERS>
      <VERS vnumber="8">ܒ̈ܢܳܬ݂ܶܟ݂ܝ ܕܰܒܚܰܩܠܳܐ ܒܚܰܪܒܳܐ ܢܩܰܛܶܠ: ܘܰܢܩܺܝܡ ܥܠܰܝܟܝ ܕܰܘ̈ܩܶܐ: ܘܢܰܟ݂ܡܶܢ ܥܠܰܝܟܝ ܟܡܺܐܢ̈ܶܐ: ܘܰܢܩܺܝܡ ܥܠܰܝܟܝ ܣܰܟܪܳܐ.</VERS>
      <VERS vnumber="9">ܘܰܫܢܳܢ̈ܶܐ ܕܢܰܝܙܟ݂ܰܘ̈ܗܝ ܢܶܬܶܠ ܒܫܽܘܖ̈ܰܝܟܝ: ܘܡܰܓܕܠܰܝ̈ܟܝ ܢܶܥܩܪܽܘܢ ܒܣܰܝܦܰܝ̈ܗܽܘܢ.</VERS>
      <VERS vnumber="10">ܡܶܢ ܗܶܠܰܟ݂ܬ݂ܳܐ ܕܖ̈ܰܟ݂ܫܶܗ ܢܟܰܣܶܟ݂ܝ ܚܶܠܳܐ: ܘܡܶܢ ܩܳܠܳܐ ܕܦܰܖ̈ܳܫܰܘܗܝ ܘܰܕ݂ܓܺܝ̈ܓ݂ܠܶܐ ܕܡܰܖ̈ܟܒܳܬܶܗ ܢܙܽܘܥܽܘܢ ܫܽܘܖ̈ܰܝܟܝ: ܘܡܳܐ ܕܥܳܐܶܠ ܒܬܰܖ̈ܥܰܝܟܝ: ܐܰܝܟ݂ ܗܰܘ ܕܥܳܐܶܠ ܠܰܡܕܺܝܢ̱ܬ݂ܳܐ ܡܬܰܪܰܥܬ݂ܳܐ.</VERS>
      <VERS vnumber="11">ܘܰܒܦܰܖ̈ܣܳܬ݂ܳܐ ܕܖ̈ܰܟ݂ܫܶܗ ܢܕ݂ܽܘܫ ܟܽܠܗܽܘܢ ܫܽܘܩܰܝ̈ܟܝ: ܘܰܢܩܰܛܶܠ ܥܰܡܶܟ݂ܝ ܒܚܰܪܒܳܐ: ܘܰܥ̈ܠܘܳܬ݂ܳܐ ܕܥܽܘܫܢܶܟ݂ܝ ܒܰܐܪܥܳܐ ܢܶܣܚܽܘܦ.</VERS>
      <VERS vnumber="12">ܘܢܶܒܙܽܘܢ ܢܶܟ݂ܣܰܝ̈ܟܝ ܘܢܶܫܒܽܘܢ ܩܶܢܝܳܢܶܟ݂ܝ: ܘܢܶܣܚܦܽܘܢ ܫܽܘܖ̈ܰܝܟܝ: ܘܢܶܥܩܪܽܘܢ ܒ̈ܳܬܶܐ ܕܪܶܓܬ݂ܶܟ݂ܝ: ܘܟܺܐܦܰܝ̈ܟܝ ܘܩܰܝܣܰܝ̈ܟܝ ܘܥܽܘܬ݂ܪܶܟ݂ܝ ܢܶܫܕܽܘܢ ܒܝܰܡܳܐ.</VERS>
      <VERS vnumber="13">ܘܶܐܒܰܛܶܠ ܣܽܘܓ݂ܳܐܐ ܕܰܙܡܳܪܶܟ݂ܝ: ܘܬܽܘܒ ܠܳܐ ܢܶܫܬܡܰܥ ܩܳܠܳܐ ܕܟܶܢܳܪܶܟ݂ܝ.</VERS>
      <VERS vnumber="14">ܘܶܐܥܒܕܶܟ݂ܝ ܟܺܐܦܳܐ ܫܰܥܺܝܥܬ݂ܳܐ: ܘܡܰܫܛܳܚ̈ܶܐ ܕܰܡܨܝ̈ܕ݂ܳܬ݂ܳܐ: ܘܬܽܘܒ ܠܳܐ ܬܶܬܒܢܶܝܢ: ܡܶܛܽܠ ܕܶܐܢܳܐ ܡ̣ܰܠܠܶܬ݂: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܨܽܘܪ: ܡܶܢ ܩܳܠܳܐ ܕܡܰܦܽܘܠܬܶܟ݂ܝ ܘܡܶܢ ܫܽܘܢܳܩܳܐ ܕܰܩܛܺܝܠܰܝ̈ܟܝ: ܘܩܶܛ̈ܠܶܐ ܕܡܶܬ݂ܩܰܛܠܺܝܢ ܒܓ݂ܰܘܟ݂ܝ: ܢܙܽܘ̈ܥܳܢ ܓܳܙܖ̈ܳܬ݂ܳܐ.</VERS>
      <VERS vnumber="16">ܘܢܶܚܬ݂ܽܘܢ ܡܶܢ ܟܽܘܖ̈ܣܰܘܳܬ݂ܗܽܘܢ ܟܽܠܗܽܘܢ ܪܰܘܖ̈ܒܳܢܶܐ ܕܝܰܡܳܐ: ܘܢܶܫܩܠܽܘܢ ܡܶܢܗܽܘܢ ܐܶܣܛܠܰܝ̈ܗܽܘܢ: ܘܢܶܫܠܚܽܘܢ ܡܳܐܢ̈ܶܐ ܕܨܶܒܬܗܽܘܢ: ܘܢܶܠܒܫܽܘܢ ܙܰܘܥܬ݂ܳܐ: ܘܢܶܬܒܽܘܢ ܒܰܐܪܥܳܐ ܘܢܶܬ݂ܘܪܽܘܢ ܘܠܳܐ ܢܶܬܬܢܺܝܚܽܘܢ: ܘܢܶܬ݂ܡܗܽܘܢ ܥܠܰܝܟܝ.</VERS>
      <VERS vnumber="17">ܘܢܺܐܠܽܘܢ ܥܠܰܝܟܝ ܐܽܘܠ̈ܝܳܬ݂ܳܐ: ܘܢܺܐܡܪܽܘܢ ܠܶܟ݂ܝ: ܐܰܝܟܰܢܳܐ ܐܶܒܰܕܬܝ ܥܳܡܽܘܪܬܳܐ ܕܝܰܡ̈ܡܶܐ: ܡܕܺܝܢ̱ܬ݂ܳܐ ܥܰܫܺܝܢܬ݂ܳܐ ܕܥܰܫܺܝܢܳܐ ܗܘܳܬ݂ ܒܝܰܡܳܐ ܗܺܝ ܘܥܳܡܽܘܖ̈ܶܝܗ̇: ܕܝܰܗܒܘ ܕܶܚܠܰܬ݂ܗܽܘܢ ܒܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="18">ܡܶܟܺܝܠ ܢܙܽܘ̈ܥܳܢ ܓܳܙܖ̈ܳܬ݂ܳܐ ܒܝܰܘܡܳܐ ܕܡܰܦܽܘܠܬܶܟ݂ܝ: ܘܢܶܬܕܰܠ̈ܚܳܢ ܓܳܙܖ̈ܳܬ݂ܳܐ ܒܝܰܘܡܳܐ ܕܡܰܦܽܘܠܬܶܟ݂ܝ.</VERS>
      <VERS vnumber="19">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܨܽܘܪ: ܡܳܐ ܕܰܥܒܰܕܬܶܟ݂ܝ ܡܕܺܝܢ̱ܬ݂ܳܐ ܚܰܪܒܬܳܐ ܐܰܝܟ ܡܕܺܝ̈ܢܳܬܳܐ ܕܠܳܐ ܐܶܬ݂ܝܰܬܰܒ̈ܝ: ܡܰܣܶܩ ܐ̱ܢܳܐ ܥܠܰܝܟܝ ܬܗܽܘܡܳܐ: ܘܰܢܟܰܣܽܘܢܶܟ݂ܝ ܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="20">ܘܰܐܚܬܶܟ݂ܝ ܥܰܡ ܢܳܚ̈ܬܰܝ ܓܽܘܒܳܐ ܠܘܳܬ݂ ܥܰܡܳܐ ܕܥܳܠܰܡ: ܘܰܐܘܬܒܶܟ݂ܝ ܒܰܐܪܥܳܐ ܬܰܚܬܳܝܬ݂ܳܐ: ܒܚܰܖ̈ܒܳܬ݂ܳܐ ܕܡܶܢ ܥܳܠܰܡ ܥܰܡ ܢܳܚ̈ܬܰܝ ܓܽܘܒܳܐ: ܘܠܳܐ ܬܶܬܝܰܬܒܺܝܢ: ܘܠܳܐ ܐܶܥܒܶܕ݂ ܩܝܳܡܶܟ݂ܝ ܒܰܐܪܥܳܐ ܕܚܰܝ̈ܶܐ.</VERS>
      <VERS vnumber="21">ܠܰܐܒܕܳܢܳܐ ܐܶܬܠܶܟ݂ܝ: ܘܬܶܬܒܥܶܝܢ ܘܠܳܐ ܬܶܫܬܰܟܚܺܝܢ ܬܽܘܒ ܠܥܳܠܰܡ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܨܽܘܪ.</VERS>
      <VERS vnumber="3">ܘܶܐܡܰܪ ܠܨܽܘܪ ܕܝܳܬ݂ܒܳܐ ܒܡܰܥܠܳܢܳܐ ܕܝܰܡܳܐ: ܬܶܐܓܽܘܪܬ݂ܳܐ ܕܥܰܡ̈ܡܶܐ ܘܰܕ݂ܓܳܙܖ̈ܳܬ݂ܳܐ ܣܰܓܺܝ̈ܐܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܨܽܘܪ: ܐܰܢ̱ܬܝ ܐܶܡܰܪܬܝ ܕܶܐܢܳܐ ܐ̱ܢܳܐ ܟܠܺܝܠܳܐ ܕܫܽܘܒܚܳܐ.</VERS>
      <VERS vnumber="4">ܬܚܽܘܡܰܝ̈ܟܝ ܒܠܶܒܳܐ ܕܝܰܡ̈ܡܶܐ: ܘܰܒܢܰܝ̈ܟܝ ܫܰܟ̣ܠܶܠܘ ܫܽܘܦܪܶܟ݂ܝ.</VERS>
      <VERS vnumber="5">ܥܰܖ̈ܩܶܐ ܘܕܰܦ̈ܶܐ ܐܰܝܬܺܝܘ ܠܶܟ݂ܝ ܡܶܢ ܣܳܢܺܝܪ: ܘܰܐܖ̈ܙܶܐ ܡܶܢ ܠܶܒܢܳܢ ܢ̣ܣܰܒܘ: ܕܢܶܥܒܕܽܘܢ ܠܶܟ݂ܝ ܥܳܕ݂ܖ̈ܶܐ.</VERS>
      <VERS vnumber="6">ܘܡܶܢ ܒܰܠܽܘ̈ܛܶܐ ܕܒܰܝܫܳܢ ܥ̣ܒܰܕ݂ܘ ܠܺܩܰܝ̈ܟܝ: ܘܕܰܦܰܝ̈ܟܝ ܥ̣ܒܰܕ݂ܘ ܕܫܶܢܳܐ ܕܦܺܝܠܳܐ: ܡܶܢ ܓܳܙܖ̈ܳܬ݂ܳܐ ܕܟܶܬܳܝ̈ܶܐ.</VERS>
      <VERS vnumber="7">ܘܰܩܖ̈ܳܡܶܐ ܕܒܽܘܨܳܐ ܕܨܶܒܬܶܟ݂ܝ ܐܰܝܬܺܝܘ ܡܶܢ ܡܶܨܪܶܝܢ: ܕܢܶܗܘܶܐ ܠܶܟ݂ܝ ܐܳܬ݂ܳܐ: ܘܬܶܟܠܬ݂ܳܐ ܘܰܐܪܓܘܳܢܳܐ: ܐܰܝܬܺܝܘ ܠܶܟ݂ܝ ܡܶܢ ܓܳܙܪܳܬ݂ܳܐ ܕܰܐܠܶܣ ܠܬܰܟܣܺܝܬܶܟ݂ܝ.</VERS>
      <VERS vnumber="8">ܥܳܡܽܘܖ̈ܶܐ ܕܨܰܝܕܳܢ ܘܕܰܐܪܘܰܕ݂ ܗܘܰܘ ܕܳܒܖ̈ܰܝ ܠܺܩܰܝ̈ܟܝ: ܚܰܟܺܝܡܰܝ̈ܟܝ ܨܽܘܪ ܗܘܰܘ ܡܰܠܳܚܰܝ̈ܟܝ.</VERS>
      <VERS vnumber="9">ܣܳܒ̈ܶܐ ܕܰܓܒܶܠ ܘܚܰܟܺܝܡܶܝ̈ܗ̇: ܗܘܰܘ ܒܳܕ݂ܩܰܝ̈ ܒܕ݂ܳܩܰܝܟܝ̈: ܣܦܺܝܢ̈ܶܐ ܟܽܠܗܶܝܢ ܕܝܰܡܳܐ: ܘܡܰܠܳܚܰܝ̈ܗܶܝܢ ܗܘܰܘ ܡܶܢ ܡܰܥܖ̈ܳܒܰܝܟܝ.</VERS>
      <VERS vnumber="10">ܦܳܖ̈ܣܳܝܶܐ: ܘܠܽܘ̈ܕ݂ܳܝܶܐ: ܘܦܽܘܛܳܝ̈ܶܐ: ܓܰܒܖ̈ܶܐ ܩܖ̈ܰܒܬ݂ܳܢܶܐ ܗܘܰܘ ܒܚܰܝ̈ܠܰܝܟܝ: ܣܰܟܖ̈ܶܐ ܘܣܰܢܘܖ̈ܳܬ݂ܳܐ ܬܠܰܘ ܒܶܟ݂ܝ: ܘܰܗܘܰܘ ܠܶܟ݂ܝ: ܫܽܘܒܚܳܐ.</VERS>
      <VERS vnumber="11">ܒܢܰܝ̈ ܐܳܪܘܰܕ݂ ܘܚܰܝܠܰܝܟܝ̈ ܩܳܝܡܺܝܢ ܗܘܰܘ ܥܰܠ ܫܽܘܖ̈ܝܟܝ: ܘܢܳܛܪܺܝܢ ܡܰܓܕܠܰܝܟܝ̈: ܫܳܠܛܰܝ̈ܗܽܘܢ ܬܠܰܘ ܥܰܠ ܫܽܘܖ̈ܰܝܟܝ ܟܰܕ݂ ܚܳܕ݂ܪܺܝܢ: ܘܫܰܡܠܺܝܘ ܫܽܘܦܪܶܟ݂ܝ.</VERS>
      <VERS vnumber="12">ܬܰܪܫܺܝܫ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܥܽܘܬ݂ܪܶܟ݂ܝ: ܣܺܐܡܳܐ ܘܦܰܪܙܠܳܐ: ܘܰܐܢܟ݂ܳܐ ܘܰܐܒܳܪܳܐ: ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="13">ܝܳܘܳܢ ܘܬܽܘܒܺܝܠ ܘܡܳܫܳܟ ܬܰܓܳܖ̈ܰܝܟܝ: ܒܢܰܦ̈ܫܳܬܳܐ ܕܰܒܢܰܝ̈ܢܳܫܳܐ ܘܡܳܐܢ̈ܶܐ ܕܰܢܚܳܫܳܐ.</VERS>
      <VERS vnumber="14">ܡܶܢ ܒܶܝܬ݂ ܬܽܘܓܰܪܡܳܐ: ܖ̈ܰܟܫܳܐ ܘܦܰܖ̈ܳܫܶܐ ܘܟܽܘܕܢܰܘ̈ܳܬ݂ܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="15">ܒܢܰܝ̈ ܕܳܪܳܢ ܬܰܓܳܖ̈ܰܝܟܝ: ܘܓܳܙܖ̈ܳܬ݂ܳܐ ܣܰܓܺܝ̈ܐܳܬ݂ܳܐ: ܒܶܝܬ݂ ܬܶܐܓܽܘܪܬ݂ܳܐ ܕܺܐܝܕܰܝ̈ܟܝ: ܩܰܖ̈ܢܳܬ݂ܳܐ ܕܡܶܫܚܳܐ ܘܰܠܒܽܘܢܬ݂ܳܐ ܐܰܝܬܺܝܘ ܠܶܟ݂ܝ ܩܽܘܖ̈ܒܳܢܶܐ.</VERS>
      <VERS vnumber="16">ܐܰܕܽܘܡ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܰܥܒܳܕܰܝ̈ܟܝ: ܐܰܪܓܘܳܢܳܐ ܘܒܽܘܨܳܐ ܘܦܶܬ݂ܟܳܐ ܘܬܶܟܠܬ݂ܳܐ ܘܫܶܐܖ̈ܳܝܶܐ ܦܬܽܘܬܟܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="17">ܝܺܗܽܘܕ݂ܳܐ ܘܰܐܪܥܳܐ ܕܺܝܣܪܳܐܶܝܠ: ܗܶܢܽܘܢ ܐܶܢܽܘܢ ܬܰܓܳܖ̈ܰܝܟܝ: ܚ̈ܶܛܶܐ: ܘܪܽܘܙܳܐ: ܘܕ݂ܽܘܚܢܳܐ: ܘܕܶܒܫܳܐ: ܘܡܶܫܚܳܐ: ܘܰܖ̈ܗܶܛܢܶܐ: ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="18">ܕܰܪܡܣܽܘܩ ܒܶܝܬ݂ ܬܶܐܓܽܘܪܬܶܟ݂ܝ ܘܣܽܘܓ݂ܳܐܐ ܕܰܥܒܳܕܰܝ̈ܟܝ ܘܣܽܘܓ݂ܳܐܐ ܕܥܽܘܬ݂ܪܶܟ݂ܝ: ܒܚܰܡܪܳܐ ܫܰܡܺܝܢܳܐ ܘܥܰܡܪܳܐ ܚܶܘܳܪܳܐ.</VERS>
      <VERS vnumber="19">ܘܕ݂ܳܢ ܘܝܳܘܳܢ: ܡܶܢ ܐܽܘܙܶܠ ܐܰܝܬܺܝܘ ܠܶܟ݂ܝ ܠܙܶܒܢܳܐ: ܦܰܪܙܠܳܐ ܕܬܶܦܠܚܺܝܢ. ܘܰܩ̈ܣܰܝܳܐ ܘܰܩ̈ܢܰܝܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="20">ܕܳܪܳܢ ܒܶܝܬ݂ ܬܶܐܓܽܘܪܬܶܟ݂ܝ: ܐܰܝܬܺܝܘ ܠܶܟ݂ܝ ܣܽܘܓ݂ܳܐܐ ܕܰܒܥܺܝܪܳܐ ܛܰܪܩܬ݂ܳܐ.</VERS>
      <VERS vnumber="21">ܘܕܶܟ݂ܖ̈ܶܐ ܘܶܐܡܖ̈ܶܐ ܘܰܓ̈ܕܰܝܳܐ ܐܰܝܬܺܝܘ ܠܶܟ݂ܝ.</VERS>
      <VERS vnumber="22">ܬܰܓܳܖ̈ܶܐ ܕܰܫܒܳܐ ܘܰܕ݂ܪܰܥܡܳܐ: ܒܶܣ̈ܡܳܢܶܐ ܛܰܖ̈ܩܶܐ ܘܟܺܐܦ̈ܶܐ ܛܳܒ̈ܳܬܳܐ ܘܕܰܗܒܳܐ ܐܰܝܬܺܝܘ ܠܶܟ݂ܝ ܠܙܶܒܢܳܐ.</VERS>
      <VERS vnumber="23">ܚܳܪܳܢ ܘܟ݂ܰܢܳܐ ܘܥܰܕܰܢ ܬܰܓܳܖ̈ܰܝ ܫܰܒܳܐ: ܘܳܐܬ݂ܽܘܪ ܒܶܝܬ݂ ܬܶܐܓܽܘܪܬܶܟ݂ܝ.</VERS>
      <VERS vnumber="24">ܗܳܠܶܝܢ ܐܶܢܽܘܢ ܬܰܓܳܖ̈ܰܝܟܝ: ܕܡܰܝܬܶܝܢ ܠܶܟ݂ܝ ܡܳܐܢ̈ܶܐ ܕܬܶܟ݂ܠܬ݂ܳܐ ܘܰܕ݂ܦܶܬ݂ܟܳܐ: ܘܣܺܝ̈ܡܳܬ݂ܳܐ ܛܳܒ̈ܳܬܳܐ ܟܕ ܚܙܺܝ̈ܩܳܢ ܒܚܰܒ̈ܠܶܐ ܘܒܶܐܠܦ̈ܶܐ ܕܥܰܪܩܳܐ.</VERS>
      <VERS vnumber="25">ܒܢܰܝ̈ ܬܰܪܫܺܝܫ ܕܰܒܡܰܥܖ̈ܳܒܰܝܟܝ ܐܰܝܬܺܝܘ ܠܶܟ݂ܝ ܡܰܘ̈ܒܠܶܐ: ܘܶܐܬ݂ܡܠܺܝܬܝ ܘܰܥܫܶܢܬܝ ܛܳܒ ܛܳܒ.</VERS>
      <VERS vnumber="26">ܘܰܒܠܶܒܳܐ ܕܝܰܡ̈ܡܶܐ: ܘܰܒܡܰܝ̈ܳܐ ܣܰܓܺܝ̈ܐܶܐ ܐܰܥܠܽܘܟ݂ܝ ܕܳܒܖ̈ܰܝ ܠܺܩܰܝ̈ܟܝ: ܪܽܘܚܳܐ ܕܫܰܘܒܳܐ ܬܒܰܪܬܶܟ݂ܝ ܒܠܶܒܳܐ ܕܝܰܡ̈ܡܶܐ.</VERS>
      <VERS vnumber="27">ܘܥܽܘܬ݂ܪܶܟ݂ܝ ܘܰܐܓܪܶܟ݂ܝ ܕܡܶܢ ܡܰܥܖ̈ܳܒܰܝܟܝ: ܟܽܠܗܽܘܢ ܓܒܰܝ̈ܳܐ ܩܖ̈ܰܒܬ݂ܳܢܰܝܟܝ ܘܡܰܠܳܚܰܝ̈ܟܝ ܘܒܳܕ݂ܩܰܝ̈ ܒܕ݂ܳܩܰܝ̈ܟܝ ܕܡܶܢ ܡܰܥܖ̈ܳܒܰܝܟܝ: ܟܽܠܗܽܘܢ ܓܰܒܖ̈ܶܐ ܩܖ̈ܰܒܬ݂ܳܢܰܝܟܝ: ܘܟܽܠܶܗ ܟܶܢܫܳܐ ܕܰܒܓ݂ܰܘܟ݂ܝ: ܢܶܦܠܽܘܢ ܒܠܒܳܐ ܕܝܰܡ̈ܡܶܐ ܒܝܰܘܡܳܐ ܕܡܰܦܽܘܠܬܶܟ݂ܝ.</VERS>
      <VERS vnumber="28">ܠܩܳܠܳܐ ܕܺܝܠܶܠܬܳܐ ܕܣܰܦܳܢܰܝ̈ܟܝ ܢܙܽܘܥܽܘܢ ܕܰܚܕ݂ܳܖ̈ܰܝܟܝ.</VERS>
      <VERS vnumber="29">ܘܢܶܚܬ݂ܽܘܢ ܡܶܢ ܣܦܺܝ̈ܢܰܝܗܽܘܢ ܟܽܠܗܽܘܢ ܕܳܒܖ̈ܰܝ ܠܺܩ̈ܶܐ: ܘܡܰܠܳܚ̈ܶܐ ܘܟܽܠܗܽܘܢ ܣܰܦܳܢ̈ܶܐ ܕܝܰܡܳܐ ܒܰܐܪܥܳܐ ܢܩܽܘܡܽܘܢ.</VERS>
      <VERS vnumber="30">ܘܢܰܝܠܠܽܘܢ ܥܠܰܝܟܝ ܝܺܠܠܬ݂ܳܐ ܪܰܒܬ݂ܳܐ ܘܡܰܪܺܝܪܬ݂ܳܐ: ܘܢܰܪܡܽܘܢ ܥܰܦܪܳܐ ܒܖ̈ܺܝܫܰܝܗܽܘܢ: ܘܢܶܬ݂ܦܰܠܦܠܽܘܢ ܒܩܶܛܡܳܐ.</VERS>
      <VERS vnumber="31">ܘܢܶܓܙܽܘܢ ܥܠܰܝܟܝ ܖ̈ܺܝܫܰܝܗܽܘܢ: ܘܢܶܬ݂ܟܰܒܢܽܘܢ ܣܰܩ̈ܶܐ: ܘܢܶܒܟܽܘܢ ܥܠܰܝܟܝ ܡܰܪܺܝܪܳܐܺܝܬ݂ ܒܡܰܖ̈ܩܕ݂ܳܬ݂ܳܐ.</VERS>
      <VERS vnumber="32">ܘܢܶܐܠܽܘܢ ܥܠܰܝܟܝ ܒܢܰܝ̈ܗܽܘܢ ܐܽܘܠ̈ܝܳܬ݂ܳܐ: ܘܢܺܐܡܪܽܘܢ: ܡܰܢ ܗܺܝ ܐܺܝܬ݂ ܗܘܳܬ݂ ܐܰܝܟ ܨܽܘܪ ܕܝܳܬ݂ܒܳܐ ܗܘܳܬ݂ ܒܓ݂ܰܘ ܝܰܡܳܐ.</VERS>
      <VERS vnumber="33">ܟܰܕ݂ ܢ̣ܦܰܩ ܩܶܢܝܳܢܶܟ݂ܝ ܡܶܢ ܝܰܡܳܐ: ܐܰܣܒܰܥܬܝ ܥܰܡ̈ܡܶܐ ܣܰܓܺܝ̈ܐܶܐ: ܘܡܶܢ ܣܽܘܓ݂ܳܐܐ ܕܥܽܘܬ݂ܪܶܟ݂ܝ ܘܰܕܬܶܐܓܽܘܪܬܶܟ݂ܝ: ܐܰܥܬܰܪܬܝ ܡܰܠ̈ܟܶܐ ܕܰܐܪܥܳܐ.</VERS>
      <VERS vnumber="34">ܒܙܰܒܢܳܐ ܕܶܐܬܬܒܰܪܬܝ ܘܰܢ̣ܦܰܠܬܝ ܒܥܽܘܡܩܰܘ̈ܗܝ ܕܝܰܡܳܐ: ܬܶܐܓܽܘܪܬܶܟ݂ܝ ܘܟܽܠܶܗ ܟܶܢܫܶܟܝ ܢ̣ܦܰܠܘ ܒܓ݂ܰܘܟ݂ܝ.</VERS>
      <VERS vnumber="35">ܟܽܠܗܽܘܢ ܥܳܡܖ̈ܰܝ ܓܳܙܖ̈ܳܬ݂ܳܐ ܬܡܰܗܘ ܥܠܰܝܟܝ: ܘܡܰܠܟܰܝ̈ܗܽܘܢ ܬܘܰܪܘ ܘܕܰܡܰܥ̈ܝ ܐܰܦܰܝ̈ܗܽܘܢ.</VERS>
      <VERS vnumber="36">ܬܰܓܳܖ̈ܶܐ ܕܥܰܡ̈ܡܶܐ ܐܰܫܪܶܩܘ ܥܠܰܝܟܝ: ܠܰܐܒܕܳܢܳܐ ܗܘܰܝܬܝ ܘܠܰܝܬ ܐܰܢ̱ܬܝ ܠܥܳܠܰܡ.</VERS>
    </CHAPTER>
    <CHAPTER cnumber="28">
      <VERS vnumber="1">ܥܰܠ ܡܰܠܟܳܐ ܕܨܽܘܪ. ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܡܰܪ ܠܪܰܒܳܐ ܕܨܽܘܪ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܬܪܺܝܡ ܠܶܒܳܟ݂ ܘܶܐܡ̣ܰܪܬ ܕܰܐ‌ܠܳܗܳܐ ܐ̱ܢܳܐ: ܘܡܰܘܬܒܳܐ ܕܰܐ‌ܠܳܗܳܐ ܝܶܬ݂ܒܶܬ ܒܠܶܒܳܐ ܕܝܰܡ̈ܡܶܐ: ܘܒܰܪܢܳܫܳܐ ܐܰܢ̱ܬ ܘܠܳܐ ܗܘܰܝܬ ܐܰ‌ܠܳܗܳܐ: ܘܰܚ̣ܫܰܒܬ ܠܶܒܳܟ݂ ܐܰܝܟ݂ ܠܶܒܳܐ ܕܰܐ‌ܠܳܗܳܐ</VERS>
      <VERS vnumber="3">ܕܰܠܡܳܐ ܚܰܟܺܝܡ ܐܰܢ̱ܬ ܡܶܢ ܕܳܢܺܝܐܶܝܠ: ܐܰܘ ܟܰܣ̈ܝܳܬ݂ܳܐ ܚܙܰܝܬ ܒܚܰܟܺܝܡܽܘܬ݂ܳܟ݂.</VERS>
      <VERS vnumber="4">ܘܰܒܣܽܘܟܳܠܳܟ݂ ܥ̣ܒܰܕܬ ܠܳܟ݂ ܚܰܝܠܳܐ: ܘܰܚ̣ܡܰܠܬ ܣܺܐܡܳܐ ܘܕܰܗܒܳܐ ܒܶܝܬ݂ ܓܰܙܰܝ̈ܟ.</VERS>
      <VERS vnumber="5">ܒܣܽܘܓ݂ܳܐܐ ܕܚܶܟ݂ܡܬ݂ܳܟ݂ ܘܰܕܬܶܐܓܽܘܪܬܳܟ݂ ܐܰܣܓܺܝܬ ܥܽܘܬ݂ܪܳܟ݂: ܘܶܐܬܬܪܺܝܡ ܠܶܒܳܟ ܒܥܽܘܬ݂ܪܳܟ݂.</VERS>
      <VERS vnumber="6">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܚ̣ܫܰܒܬ ܠܶܒܳܟ ܐܰܝܟ ܠܶܒܳܐ ܕܰܐ‌ܠܳܗܳܐ</VERS>
      <VERS vnumber="7">ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܢܽܘܟ݂ܖ̈ܳܝܶܐ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܶܫܡܛܽܘܢ ܣܰܝܦܰܝ̈ܗܽܘܢ ܥܰܠ ܫܽܘܦܪܳܗ̇ ܕܚܶܟ݂ܡܬ݂ܳܟ݂: ܘܰܢܛܰܢܦܽܘܢ ܫܽܘܒܚܳܟ݂.</VERS>
      <VERS vnumber="8">ܘܢܰܚܬ݂ܽܘܢܳܟ݂ ܠܰܚܒܳܠܳܐ: ܘܰܬ݂ܡܽܘܬ݂ ܡܰܘܬܳܐ ܕܰܩܛܺܝ̈ܠܶܐ ܒܠܶܒܳܐ ܕܝܰܡ̈ܡܶܐ.</VERS>
      <VERS vnumber="9">ܕܰܠܡܳܐ ܐܳܡܰܪ ܐܰܢ̱ܬ ܩܕ݂ܳܡ ܩܳܛܽܘܠܰܝ̈ܟ ܕܰܐ‌ܠܳܗܳܐ ܐ̱ܢܳܐ: ܡܶܛܽܠ ܕܒܰܪܢܳܫܳܐ ܐܰܢ̱ܬ ܒܺܐܝܕ݂ܳܐ ܕܩܳܛܽܘܠܰܝ̈ܟ: ܘܠܳܐ ܗܘܰܝܬ ܐܰ‌ܠܳܗܳܐ</VERS>
      <VERS vnumber="10">ܒܺܐܝܕ݂ܳܐ ܕܥܽܘܖ̈ܠܶܐ ܢܽܘܟ݂ܖ̈ܳܝܶܐ ܬܡܽܘܬ݂: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="11">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="12">ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܡܰܠܟܳܐ ܕܨܽܘܪ: ܘܶܐܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܢ̱ܬ ܛܰܒܥܳܐ ܐܰܢ̱ܬ ܕܰܕ݂ܡܽܘܬ݂ܳܐ ܕܰܡܠܶܐ ܚܶܟ݂ܡܬ݂ܳܐ: ܘܰܟܠܺܝܠܳܐ ܕܫܽܘܒܚܳܐ.</VERS>
      <VERS vnumber="13">ܒܰܥܕܶܢ ܦܰܪܕܰܝܣܶܗ ܕܰܐ‌ܠܳܗܳܐ ܗܘܰܝܬ: ܘܟܽܠܗܶܝܢ ܟܺܐܦ̈ܶܐ ܛܳܒ̈ܳܬܳܐ ܐܶܬ݂ܚܰܙܰܩܬ: ܣܰܪܕܽܘܢ: ܘܩܰܪܟܶܕ݂ܢܳܐ: ܘܰܙܡܰܪܓܕ݂ܳܐ: ܘܒܶܪܽܘܠܳܐ: ܘܣܰܦܺܝܠܳܐ: ܘܺܐܝܣܦܽܘܢ: ܘܰܩܪܽܘܣܛܶܠܽܘܣ: ܘܡܰܖ̈ܓܳܢܝܳܬ݂ܳܐ ܘܕܰܗܒܳܐ ܡ̣ܠܰܝܬ ܒܶܝܬ݂ ܒܶܝܬ݂ ܓܰܙܰܝ̈ܟ: ܘܟܺܐܦ̈ܶܐ ܛܳܒ̈ܳܬܳܐ ܒܶܝܬ݂ ܚܡܳܠܰܝ̈ܟ: ܡܶܢ ܝܰܘܡܳܐ ܕܶܐܬ݂ܒܪܺܝܬ.</VERS>
      <VERS vnumber="14">ܘܰܗܘܰܝܬ ܥܰܡ ܟܪܽܘܒܳܐ ܕܰܡܫܺܝܚ .ܡܰܛܰܠ: ܘܝܰܗܒܬ݂ܳܟ݂ ܒܛܽܘܪܳܐ ܕܩܽܘܕ݂ܫܶܗ ܕܰܐ‌ܠܳܗܳܐ: ܘܰܗܘܰܝܬ ܒܰܝܢܳܬ݂ ܟܺܐܦ̈ܶܐ ܕܢܽܘܪܳܐ.</VERS>
      <VERS vnumber="15">ܘܗܰܠܶܟܬ ܕܠܳܐ ܡܽܘܡ ܒܽܐܘܖ̈ܚܳܬ݂ܳܟ݂: ܡܶܢ ܝܰܘܡܳܐ ܕܶܐܬܒܪܺܝܬ ܥܕ݂ܰܡܳܐ ܕܶܐܫܬܟܰܚ ܒܳܟ݂ ܥܰܘܠܳܐ.</VERS>
      <VERS vnumber="16">ܒܣܽܘܓ݂ܳܐܐ ܕܬܶܐܓܽܘܪܬ݂ܳܟ݂ ܡ̣ܠܰܝܬ ܓܰܘܳܟ ܥܰܘܠܳܐ: ܘܰܚ̣ܛܰܝܬ ܘܰܩܛܰܠܬ݂ܳܟ݂ ܡܶܢ ܛܽܘܪܶܗ ܕܰܐ‌ܠܳܗܳܐ: ܘܰܐܘܒܕ݂ܳܟ݂ ܟܪܽܘܒܳܐ ܕܡܰܛܰܠ ܡܶܢ ܓܰܘ ܟܺܐܦ̈ܶܐ ܕܢܽܘܪܳܐ.</VERS>
      <VERS vnumber="17">ܥܰܠ ܕܶܐܬܬܪܺܝܡ ܠܶܒܳܟ݂ ܒܫܽܘܦܪܳܟ: ܐܶܬ݂ܚܰܒܠܰܬ݂ ܚܶܟ݂ܡܬܳܟ݂ ܥܰܡ ܫܽܘܦܪܳܟ݂: ܘܒܰܐܪܥܳܐ ܫܕ݂ܺܝܬܳܟ݂ ܩܕ݂ܳܡ ܡܰܠ̈ܟܶܐ: ܘܝܰܗܒܬܳܟ݂ ܠܗܽܘܢ ܠܚܶܙܘܳܐ.</VERS>
      <VERS vnumber="18">ܒܣܽܘܓ݂ܳܐܐ ܕܥܶܬܳܟ݂ ܘܰܒܥܰܘܠܳܐ ܕܬܶܐܓܽܘܪܬܳܟ݂ ܛܰܢܶܦ̣ܬ ܡܰܩܕܫܳܟ݂: ܐܰܦܶܩ ܢܽܘܪܳܐ ܡܶܢ ܓܰܘܳܟ݂ ܘܗܺܝ ܬܶܐܟ݂ܠܳܟ݂: ܘܶܐܥܒܕ݂ܳܟ݂ ܩܶܛܡܳܐ ܒܰܐܪܥܳܐ: ܠܥܺܝܢ ܟܽܠ ܕܚܳܙܶܝܢ ܠܳܟ݂.</VERS>
      <VERS vnumber="19">ܘܟܽܠ ܕܝܳܕ݂ܥܺܝܢ ܠܳܟ݂ ܒܶܝܬ݂ ܥܰܡ̈ܡܶܐ: ܢܶܬܡܗܽܘܢ ܥܠܰܝܟ: ܘܗܳܘܶܐ ܐܰܢ̱ܬ ܠܰܐܒܕ݂ܳܢܳܐ: ܘܠܰܝܬ ܐܰܢ̱ܬ ܠܥܳܠܰܡ. ܥܰܠ ܨܰܝܕܳܢ.</VERS>
      <VERS vnumber="20">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="21">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܨܰܝܕܳܢ: ܘܶܐܬ݂ܢܰܒܳܐ ܥܠܶܝܗ̇.</VERS>
      <VERS vnumber="22">ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟܝ ܨܰܝܕܳܢ: ܘܶܐܫܬܰܒܰܚ ܒܶܟ݂ܝ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܥܶܒܕܶܬ݂ ܒܳܗ̇ ܕܺܝܢܰܝ̈ ܘܶܐܬܩܰܕܫܶ݀ܬ݂ ܒܳܗ̇.</VERS>
      <VERS vnumber="23">ܘܫܰܕܪܶܬ݂ ܥܠܶܝܗ̇ ܡܰܘܬܳܢܳܐ ܘܰܕ݂ܡܳܐ ܒܫܽܘ̈ܩܶܝܗ̇: ܘܢܶܦܠܽܘܢ ܚܖ̈ܺܝܒܶܝܗ̇ ܒܓ݂ܰܘܳܗ̇ ܒܚܰܪܒܳܐ ܕܬܶܚܕܪܺܝܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="24">ܘܬܽܘܒ ܠܳܐ ܢܶܗܘܶܐ ܠܰܕ݂ܒܶܝܬ݂ ܝܺܣܪܳܐܶܝܠ: ܓܶܕܕ̈ܶܐ ܡܰܪܺܝܖ̈ܳܬ݂ܳܐ ܘܟܺܐܒܳܐ ܕܰܡܢܰܘܶܠ: ܡܶܢ ܟܽܠܗܽܘܢ ܕܰܚܕ݂ܺܝܪܺܝܢ ܠܗܽܘܢ: ܘܰܡܨܰܥܪܺܝܢ ܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="25">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܳܐ ܕܟܰܢܫܶ݀ܬ݂ ܠܰܕ݂ܒܶܝܬ݂ ܝܺܣܪܳܐܶܝܠ ܡܶܢ ܥܰܡ̈ܡܶܐ ܕܶܐܬ݂ܒܰܕܰܪܘ ܒܰܝܢܳܬ݂ܗܽܘܢ: ܘܶܐܬ݂ܩܰܕܫܶ݀ܬ݂ ܒܗܽܘܢ ܠܥܺܝܢ ܥܰܡ̈ܡܶܐ: ܘܢܶܬܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܥܰܒܕܝ ܝܰܥܩܽܘܒ.</VERS>
      <VERS vnumber="26">ܘܢܶܬܒܽܘܢ ܒܳܗ̇ ܒܫܶܠܝܳܐ: ܘܢܶܒܢܽܘܢ ܒ̈ܳܬܶܐ ܘܢܶܨܒܽܘܢ ܟܰܖ̈ܡܶܐ: ܘܢܶܬܒܽܘܢ ܒܣܰܒܪܳܐ: ܡܳܐ ܕܥܶܒܕܶܬ݂ ܕܺܝ̈ܢܶܐ ܡܶܢ ܟܽܠܗܽܘܢ ܥܰܡ̈ܡܶܐ ܕܰܚܕ݂ܳܖ̈ܰܝܗܽܘܢ: ܕܡܰܗܪܺܝܢ ܠܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ.</VERS>
    </CHAPTER>
    <CHAPTER cnumber="29">
      <VERS vnumber="1">ܥܰܠ ܡܶܨܪܶܝܢ. ܒܫܰܢ̱ܬܳܐ ܥܣܺܝܪܳܝܬ݂ܳܐ ܒܝܰܪܚܳܐ ܕܥܶܣܪܳܐ ܒܬܰܪܬܰܥܶܣܖ̈ܶܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܬ݂ܢܰܒܳܐ ܥܠܰܘܗܝ: ܘܥܰܠ ܟܽܠܳܗ̇ ܡܶܨܪܶܝܢ.</VERS>
      <VERS vnumber="3">ܡܰܠܶܠ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܬܰܢܺܝܢܳܐ ܪܰܒܳܐ ܕܪܰܒܺܝܥ ܒܓ݂ܰܘ ܢܰܗܖ̈ܰܘܳܬ݂ܳܐ: ܘܳܐܡܰܪ ܕܕ݂ܺܝܠܝ ܗ̱ܘ ܢܰܗܪܳܐ ܘܶܐ̱ܢܳܐ ܥܒܰܕܬܶܗ.</VERS>
      <VERS vnumber="4">ܐܶܢܳܐ ܐܰܪܡܶܐ ܒܠܳܡܳܐ ܒܦܰܟܰܝ̈ܟ: ܘܰܐܕ݂ܒܶܩ ܒܓܶܦܰܝ̈ܟ ܢܽܘܢ̈ܶܐ ܕܢܰܗܪܳܟ݂: ܘܰܐܣܩܳܟ ܡܶܢ ܓܰܘ ܢܰܗܪܳܟ݂: ܘܟܽܠܗܽܘܢ ܢܽܘܢ̈ܶܐ ܕܢܰܗܪܳܟ݂: ܒܓܶܦܰܝ̈ܟ ܢܶܕ݂ܒܩܽܘܢ.</VERS>
      <VERS vnumber="5">ܘܰܐܪܡܶܝܟ ܒܡܰܕ݂ܒܪܳܐ ܠܳܟ݂ ܘܰܠܟܽܠܗܽܘܢ ܢܽܘܢ̈ܶܐ ܕܢܰܗܪܳܟ݂: ܘܥܰܠ ܐܰܦܰܝ̈ ܚܰܩܠܳܐ ܬܶܦܶܠ: ܘܠܳܐ ܬܶܬܟܢܶܫ ܘܠܳܐ ܬܶܬܚܡܶܠ ܠܚܰܝܽܘܬ݂ܳܐ ܕܕܰܒܪܳܐ ܘܰܠܦܳܪܰܚܬܳܐ ܕܰܫܡܰܝܳܐ ܝܰܗܒܬܳܟ݂ ܠܡܶܐܟ݂ܽܘܠܬ݂ܳܐ.</VERS>
      <VERS vnumber="6">ܕܢܶܕܥܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܡܶܨܪܶܝܢ ܕܶܐܢܳܐ ܐ̱ܢܳܐ ܡܳܪܝܳܐ: ܥܰܠ ܕܰܗܘܰܝܬ ܐܰܝܟ ܚܽܘܛܪܳܐ ܕܩܰܢܝܳܐ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܟܰܕ݂ ܐܰܚܕܽܘܟ݂ ܒܺܐܝܕܰܝ̈ܗܽܘܢ ܒ̣ܙܰܥܬ ܐܺܝܕܰܝ̈ܗܽܘܢ: ܘܟܰܕ݂ ܐܶܣܬܡܶܟ݂ܘ ܥܠܰܝܟ: ܐܶܬܬܒܰܪܬ ܘܰܐܪܥܶܠܬ ܚܰܨܰܝ̈ܗܽܘܢ.</VERS>
      <VERS vnumber="8">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܡܰܝܬܶܐ ܐ̱ܢܳܐ ܥܠܰܝܟ ܚܰܪܒܳܐ: ܘܰܐܘܒܶܕ݂ ܡܶܢܟ ܒܢܰܝ̈ܢܳܫܳܐ ܘܰܒܥܺܝܪܳܐ.</VERS>
      <VERS vnumber="9">ܘܬܶܗܘܶܐ ܐܰܪܥܳܐ ܕܡܶܨܪܶܝܢ ܠܰܚܒܳܠܳܐ ܘܰܠܚܽܘܪܒܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܥܰܠ ܕܶܐܡܰܪܬ ܕܕ݂ܺܝܠܝ ܗ̱ܘ ܢܰܗܪܳܐ: ܘܶܐ̱ܢܳܐ ܥܒܰܕܬܶܗ.</VERS>
      <VERS vnumber="10">ܡܶܛܽܠ ܗܳܢܳܐ ܐܶܢܳܐ ܥܠܰܝܟ ܘܥܰܠ ܢܰܗܪܳܟ݂: ܘܶܐܬܠܺܝܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ ܘܰܠܚܽܘܪܒܳܐ: ܡܶܢ ܡܰܓܕܠܳܐ ܕܣܽܘܢܳܐ ܘܰܥܕ݂ܰܡܳܐ ܠܰܬܚܽܘܡܳܐ ܕܟ݂ܽܘܫ.</VERS>
      <VERS vnumber="11">ܠܳܐ ܬܶܥܒܰܪ ܒܳܗ̇ ܪܶܓܠܳܐ ܕܒܰܪܢܳܫܳܐ: ܐܳܦܠܳܐ ܦܰܪܣܬ݂ܳܐ ܕܰܒܥܺܝܪܳܐ: ܘܠܳܐ ܬܶܬܶܒ ܐܰܪܒܥܺܝܢ ܫܢܺܝ̈ܢ.</VERS>
      <VERS vnumber="12">ܘܶܐܬܠܺܝܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ: ܒܰܝܢܳܬ݂ ܡܕܺܝ̈ܢܳܬܳܐ ܕܨܰܕ݂ܝ̈ܳܢ: ܘܢܶܗܘ̈ܝܳܢ ܡܕ݂ܝ̈ܢܳܬ݂ܳܗ̇ ܠܰܚܒܳܠܳܐ ܐܰܪܒܥܺܝܢ ܫܢܺܝ̈ܢ: ܒܰܝܢܳܬ݂ ܡܕܺܝ̈ܢܳܬܳܐ ܕܚܰܖ̈ܒܳܢ: ܘܶܐܒܰܕܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܳܬ݂ܰܪ ܐܰܪܒܥܺܝܢ ܫܢܺܝ̈ܢ: ܐܶܟܰܢܶܫ ܐܶܢܽܘܢ ܠܡܶܨܖ̈ܳܝܶܐ ܡܶܢ ܥܰܡ̈ܡܶܐ ܕܶܐܬ݂ܒܰܕܰܪܘ ܒܰܝܢܳܬ݂ܗܽܘܢ.</VERS>
      <VERS vnumber="14">ܘܰܐܗܦܶܟ݂ ܫܒܺܝܬ݂ܳܗ̇ ܕܡܶܨܪܶܝܢ: ܘܰܐܘܬܶܒ ܐܶܢܽܘܢ ܒܰܐܪܥܳܐ ܕܦܰܬܪܽܘܣ: ܒܰܐܪܥܳܐ ܕܶܐܙܕܰܒܰܢܘ ܡܶܢܳܗ̇: ܘܢܶܗܘܽܘܢ ܬܰܡܳܢ ܡܰܠܟܽܘܬܳܐ ܡܰܟܺܝܟ݂ܳܬ݂ܳܐ.</VERS>
      <VERS vnumber="15">ܘܬܶܗܘܶܐ ܡܰܟܺܝܟܳܐ ܡܶܢ ܟܽܠܗܶܝܢ ܡܰܠܟ̈ܘܳܬܳܐ: ܘܬܽܘܒ ܠܳܐ ܬܶܫܬܩܰܠ ܥܰܠ ܥܰܡ̈ܡܶܐ: ܘܰܐܙܥܰܪ ܐܶܢܽܘܢ ܕܠܳܐ ܢܫܰܥܒܕܽܘܢ ܠܥܰܡ̈ܡܶܐ.</VERS>
      <VERS vnumber="16">ܘܬܽܘܒ ܠܳܐ ܢܶܗܘܽܘܢ ܠܰܕ݂ܒܶܝܬ݂ ܝܺܣܪܳܐܶܝܠ ܠܣܰܒܪܳܐ ܘܰܠܥܽܘܗܕܳܢܳܐ ܕܥܰܘܠܳܐ: ܥܰܠ ܕܶܐܙܰܠܘ ܒܳܬ݂ܰܪܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="17">ܒܥܶܣܪܺܝܢ ܘܰܫܒܰܥ ܫܢܺܝ̈ܢ: ܒܝܰܪܚܳܐ ܩܰܕ݂ܡܳܝܳܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="18">ܒܰܪܢܳܫܳܐ: ܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܫܰܥ̣ܒܶܕ݂ ܠܟܽܠܶܗ ܚܰܝܠܶܗ ܫܽܘܥܒܳܕ݂ܳܐ ܪܰܒܳܐ ܥܰܠ ܨܽܘܪ: ܒܟ݂ܽܠ ܪܺܝܫ ܩܽܘܕ݂ܚ̈ܳܬ݂ܳܐ: ܘܟܽܠ ܟܬܶܦ ܚܠܺܝܨܳܐ: ܘܰܐܓ݂ܪܳܐ ܠܳܐ ܐܶܬ݂ܺܝܗܶܒ ܠܶܗ ܘܰܠܚܰܝܠܶܗ ܡܶܢ ܨܽܘܪ: ܥܰܠ ܫܽܘܥܒܳܕ݂ܳܐ ܕܫܰܥܒܕ݂ܳܗ̇.</VERS>
      <VERS vnumber="19">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܝܳܗܶܒ ܐ̱ܢܳܐ ܠܢܰܒܽܘܟܰܕ݂ܢܳܨܰܪ ܡܰܠܟܳܐ ܕܒܳܒܶܠ: ܐܰܪܥܳܐ ܕܡܶܨܪܶܝܢ: ܘܢܶܫܩܽܘܠ ܩܶܢܝܳܢܳܗ̇ ܘܢܶܫܒܶܐ ܫܒܺܝܬ݂ܳܗ̇ ܘܢܶܒܽܘܙ ܒܶܙܬ݂ܳܗ̇: ܘܬܶܗܘܶܐ ܐܰܓ݂ܪܳܐ ܠܚܰܝܠܶܗ.</VERS>
      <VERS vnumber="20">ܘܰܚܠܳܦ ܦܳܥܠܽܘܬ݂ܳܐ ܕܰܥܒܰܕ݂ ܒܨܽܘܪ: ܝܶܗܒܶ݀ܬ݂ ܠܶܗ ܠܰܐܪܥܳܐ ܕܡܶܨܪܶܝܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="21">ܒܶܗ ܒܝܰܘܡܳܐ ܗܰܘ: ܐܰܕ݂ܢܰܚ ܩܰܪܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܘܶܐܦܬܰܚ ܦܽܘܡܳܟ݂ ܒܰܝܢܳܬ݂ܗܽܘܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܝܠܶܠܘ ܘܶܐܡܰܪܘ ܐܽܘܗ̇ ܠܝܰܘܡܳܐ.</VERS>
      <VERS vnumber="3">ܕܩܰܪܺܝܒܽ ܗ̱ܘ ܝܰܘܡܳܐ ܩܰܪܺܝܒܽ ܗ̱ܘ ܝܰܘܡܶܗ: ܕܡܳܪܝܳܐ: ܝܰܘܡܳܐ ܕܰܥܢܳܢܳܐ ܘܙܰܒܢܳܐ ܕܥܰܡ̈ܡܶܐ.</VERS>
      <VERS vnumber="4">ܘܬܺܐܬ݂ܶܐ ܚܰܪܒܳܐ ܥܰܠ ܡܶܨܪܶܝܢ: ܘܢܶܗܘܶܐ ܒܽܘܠܗܳܝܳܐ ܒܟ݂ܽܘܫ: ܡܳܐ ܕܰܢ̣ܦܰܠܘ ܚܖ̈ܺܝܒܶܐ ܒܡܶܨܪܶܝܢ: ܘܢܶܣܒܽܘܢ ܥܽܘܬ݂ܪܳܗ̇ ܘܢܶܥܩܪܽܘܢ ܫܶܬܶܐܣܶܝ̈ܗ̇.</VERS>
      <VERS vnumber="5">ܘܟ݂ܽܘܫܳܝ̈ܶܐ: ܘܦܽܘܛܳܝ̈ܶܐ: ܘܠܽܘܒܳܝ̈ܶܐ: ܘܟܽܠܳܗ̇ ܥܰܪܳܒܳܝܳܐ ܘܟܽܘܒ: ܘܰܒܢܰܝ̈ ܐܰܪܥܳܐ ܕܰܩܝܳܡܳܐ ܥܰܡܗܽܘܢ ܒܚܰܪܒܳܐ ܢܶܦܠܽܘܢ.</VERS>
      <VERS vnumber="6">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܦܠܽܘܢ ܣܳܡܟܶܝ̈ܗ̇ ܕܡܶܨܪܶܝܢ: ܘܢܶܬܬܒܰܪ ܚܰܝܠܳܐ ܕܥܽܘܫܢܳܗ̇: ܡܶܢ ܡܰܓܕ݂ܠܳܐ ܕܣܽܘܢܳܐ ܒܚܰܪܒܳܐ ܢܶܦܠܽܘܢ ܒܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="7">ܘܢܶܚܖ̈ܒܳܢ ܒܰܝܢܳܬ݂ ܐܰܖ̈ܥܳܬ݂ܳܐ ܕܚܰܖ̈ܒܳܢ: ܘܰܡܕ݂ܝ̈ܢܳܬ݂ܗܶܝܢ ܒܰܝܢܳܬ݂ ܡܕܺܝ̈ܢܳܬܳܐ ܚܰܖ̈ܒܳܬ݂ܳܐ ܢܶܗܘ̈ܝܳܢ.</VERS>
      <VERS vnumber="8">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܕܫܶܒܩܶ݀ܬ݂ ܢܽܘܪܳܐ ܒܡܶܨܪܶܝܢ: ܘܶܐܬܬܒܰܪܘ ܟܽܠܗܽܘܢ ܡܥܰܕܖ̈ܳܢܶܝܗ̇.</VERS>
      <VERS vnumber="9">ܒܶܗ ܒܝܰܘܡܳܐ ܗܰܘ: ܢܶܦܩܽܘܢ ܡܰܠܰܐܟ̈ܶܐ ܡܶܢ ܩܕ݂ܳܡܰܝ̈ ܡܣܰܪܗܒܳܐܺܝܬ݂: ܠܰܡܚܰܒܳܠܽܘ ܠܟ݂ܽܘܫ ܕܝܳܬ݂ܒܳܐ ܒܫܶܠܝܳܐ: ܘܢܶܗܘܶܐ ܒܗܽܘܢ ܕܠܽܘܚܝܳܐ ܒܝܰܘܡܳܗ̇ ܕܡܶܨܪܶܝܢ: ܘܗܳܐ ܡܰܛܺܝ.</VERS>
      <VERS vnumber="10">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܫܠܶܡ ܐ̱ܢܳܐ ܥܽܘܬ݂ܪܳܗ̇ ܕܡܶܨܪܶܝܢ: ܒܝܰܕ݂ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܠ.</VERS>
      <VERS vnumber="11">ܠܶܗ ܘܰܠܥܰܫܺܝ̈ܢܶܐ ܕܥܰܡܶܗ ܕܳܐܬܶܝܢ ܠܰܡܚܰܒܳܠܽܘ ܠܰܐܪܥܳܐ: ܘܢܶܫܡܛܽܘܢ ܣܰܝܦܰܝ̈ܗܽܘܢ ܥܰܠ ܡܶܨܪܶܝܢ: ܘܢܶܡܠܽܘܢܳܗ̇ ܠܰܐܪܥܳܐ ܚܖ̈ܺܝܒܶܐ.</VERS>
      <VERS vnumber="12">ܘܶܐܥܒܶܕ݂ ܢܰܗܖ̈ܰܘܳܬ݂ܳܐ ܠܰܚܒܳܠܳܐ: ܘܰܐܫܠܡܺܝܗ̇ ܠܰܐܪܥܳܐ ܒܺܐܝܕ݂ܳܐ ܕܒܺܝ̈ܫܶܐ: ܘܰܐܚܪܒܺܝܗ̇ ܠܰܐܪܥܳܐ ܒܰܡܠܳܐܳܗ̇ ܒܺܐܝܕ݂ܳܐ ܕܢܽܘܟ݂ܖ̈ܳܝܶܐ: ܐܶܢܳܐ ܡܳܪܝܳܐ ܡܰܠܠܶܬ݂.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܰܘܒܶܕ݂ ܐ̱ܢܳܐ ܦܬܰܟ݂ܖ̈ܶܐ: ܘܰܡܒܰܛܶܠ ܐ̱ܢܳܐ ܕܶܚ̈ܠܳܬ݂ܳܐ ܡܶܢ ܡܰܦܰܣ: ܘܬܽܘܒ ܠܳܐ ܢܶܗܘܶܐ ܪܰܒܳܐ ܒܰܐܪܥܳܐ ܕܡܶܨܪܶܝܢ.</VERS>
      <VERS vnumber="14">ܘܶܐܒܰܛܠܺܝܗ̇ ܠܰܐܪܥܳܐ ܕܦܰܬܪܽܘܣ: ܘܶܐܫܒܽܘܩ ܢܽܘܪܳܐ ܒܨܳܥܳܢ: ܘܶܐܥܒܶܕ݂ ܕܺܝܢܳܐ ܒܢܳܘ.</VERS>
      <VERS vnumber="15">ܘܶܐܫܽܘܕ݂ ܪܽܘܓ݂ܙܝ ܥܰܠ ܣܺܝܢ ܥܽܘܫܢܳܗ̇ ܕܡܶܨܪܶܝܢ: ܘܰܐܘܒܶܕ݂ ܥܽܘܬ݂ܪܳܗ̇ ܕܢܳܘ.</VERS>
      <VERS vnumber="16">ܘܶܐܫܒܽܘܩ ܢܽܘܪܳܐ ܒܡܶܨܪܶܝܢ: ܘܢܶܬܕܰܠܰܚ ܣܺܝܢ: ܘܢܳܘ ܬܶܬܪܰܥ: ܘܡܰܦܰܣ ܬܶܗܘܶܐ ܠܡܰܦܽܘܠܬ݂ܳܐ.</VERS>
      <VERS vnumber="17">ܘܰܐܝܟ݂ ܡܰܝ̈ܳܐ ܢܶܗܘܽܘܢ ܓܰܕܽܘ̈ܕܶܐ ܕܡܰܦܺܝܒܰܣܬ: ܘܰܒܚܰܪܒܳܐ ܢܶܦܠܽܘܢ: ܘܰܒܫܶܒܝܳܐ ܢܺܐܙܽܠܘܢ.</VERS>
      <VERS vnumber="18">ܘܰܒܬܰܚܦܺܝܣ ܢܶܥܪܰܒ ܝܰܘܡܳܐ: ܡܳܐ ܕܬܶܒܪܶܬ݂ ܬܰܡܳܢ ܚܽܘܛܪܳܗ̇ ܕܡܶܨܪܶܝܢ: ܘܰܒ̣ܛܶܠ ܡܶܢܳܗ̇ ܫܽܘܒܚܳܐ ܕܥܽܘܫܢܳܗ̇: ܘܰܬ݂ܟܰܣܶܝܗ̇ ܥܢܳܢܳܐ: ܘܰܒ̈ܢܳܬ݂ܳܗ̇ ܢܺܐܙܳܠ̈ܢ ܒܫܶܒܝܳܐ.</VERS>
      <VERS vnumber="19">ܘܶܐܥܒܶܕ݂ ܕܺܝܢܳܐ ܒܡܶܨܪܶܝܢ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="20">ܒܰܫܢܰܬ݂ ܚܕܰܥܣܰܖ̈ܶܐ: ܒܰܫܒܰܥܬ݂ܳܐ ܒܝܰܪܚܳܐ ܩܰܕ݂ܡܳܝܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="21">ܒܰܪܢܳܫܳܐ: ܕܪܳܥܶܗ ܕܦܶܪܥܽܘܢ ܡܰܠܟܳܐ ܕܡܶܨܪܶܝܢ ܬܶܒ̣ܪܶܬ݂: ܘܠܳܐ ܡܶܬ݂ܥܨܶܒ ܕܬܶܗܘܶܐ ܠܶܗ ܐܳܣܝܽܘܬ݂ܳܐ: ܘܠܳܐ ܢܶܬܬܣܺܝܡ ܥܠܰܘܗܝ ܡܳܠܰܓܡܳܐ: ܘܠܳܐ ܢܶܬ݂ܥܨܶܒ ܘܠܳܐ ܢܶܬ݂ܚܠܶܡ: ܕܢܶܐܚܽܘܕ݂ ܣܰܝܦܳܐ.</VERS>
      <VERS vnumber="22">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܬܰܒܰܪ ܕܖ̈ܳܥܰܘܗܝ ܥܰܫܺܝ̈ܢܶܐ: ܘܰܐܪܡܶܐ ܣܰܝܦܳܐ ܡܶܢ ܐܺܝܕ݂ܰܘ̈ܗܝ.</VERS>
      <VERS vnumber="23">ܘܶܐܒܰܕܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ.</VERS>
      <VERS vnumber="24">ܘܶܐܚܰܝܶܠ ܕܖ̈ܳܥܰܘܗܝ ܕܡܰܠܟܳܐ ܕܒܳܒܶܠ: ܘܶܐܬܶܠ ܣܰܝܦܝ ܒܺܐܝ̈ܕ݂ܰܘܗܝ: ܘܢܶܦܣܽܘܩ ܕܖ̈ܳܥܰܘܗܝ ܕܦܶܪܥܽܘܢ: ܘܢܶܬܬܰܢܰܚ ܬܶܢ̈ܚܳܬ݂ܳܐ ܕܰܩܛܺܝ̈ܠܶܐ ܩܕ݂ܳܡܰܘܗܝ.</VERS>
      <VERS vnumber="25">ܘܶܐܥܰܫܶܢ ܕܖ̈ܳܥܰܘܗܝ ܕܡܰܠܟܳܐ ܕܒܳܒܶܠ: ܘܰܕ݂ܖ̈ܳܥܰܘܗܝ ܕܦܶܪܥܽܘܢ ܢܶܦܠܽܘܢ: ܘܢܶܕܥܽܘܢ ܕܶܐܢܳܐ ܡܳܪܝܳܐ: ܡܳܐ ܕܝܶܗܒܶ݀ܬ݂ ܣܰܝܦܝ ܒܺܐܝ̈ܕ݂ܰܘܗܝ ܕܡܰܠܟܳܐ ܕܒܳܒܶܠ: ܘܫܰܡ̣ܛܶܗ ܥܰܠ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="26">ܘܶܐܒܰܕ̇ܪܺܝܗ̇ ܠܡܶܨܪܶܝܢ ܒܥܰܡ̈ܡܶܐ: ܘܶܐܕ݂ܪܶܐ ܐܶܢܽܘܢ ܒܰܡܕܺܝ̈ܢܳܬܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="31">
      <VERS vnumber="1">ܒܰܫܢܰܬ݂ ܚܕܰܥܶܣܖ̈ܶܐ ܒܝܰܪܚܳܐ ܬܠܺܝܬܳܝܳܐ ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܡܰܪ ܠܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܰܠܥܽܘܫܢܶܗ: ܠܡܰܢ ܕܳܡܶܝܬ ܒܪܰܒܽܘܬܳܟ݂.</VERS>
      <VERS vnumber="3">ܗܳܐ ܐܳܬܽܘܪܝܳܐ ܐܰܪܙܳܐ ܕܠܶܒܢܳܢ: ܕܫܰܦܺܝܖ̈ܳܢ ܣܰܘ̈ܟܰܘܗܝ: ܘܥܰܒܺܝܛ ܛܶܠܳܠܶܗ: ܘܪܳܡܳܐ ܩܰܘܡܬ݂ܶܗ: ܘܒܰܝܢܳܬ݂ ܥܰܒܺܝ̈ܛܶܐ ܗܘܳܬ݂ ܡܰܘܥܺܝܬ݂ܶܗ.</VERS>
      <VERS vnumber="4">ܡܰܝ̈ܳܐ ܪܰܒܝܽܘܗܝ: ܘܰܬ݂ܗܽܘܡܳܐ ܐܰܪܺܝܡܶܗ: ܘܥܰܠ ܢܰܗܖ̈ܰܘܳܬ݂ܳܐ ܚܶܕ݂ܪܰܬ݂ ܢܶܨܒܬ݂ܶܗ: ܘܣܰܘܟܰܘ̈ܗܝ ܐܰܪܡܺܝ ܥܰܠ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ.</VERS>
      <VERS vnumber="5">ܡܶܛܽܠ ܗܳܢܳܐ ܐܶܬܬܪܺܝܡܰܬ݂ ܩܰܘܡܬ݂ܶܗ ܛܳܒ ܡܶܢ ܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ: ܘܰܣܓܺܝ̈ ܣܰܖ̈ܥܶܦܝܳܬ݂ܶܗ ܘܺܝܖ̈ܶܟܝ ܣܰܘ̈ܟܰܘܗܝ: ܡܶܢ ܣܽܘܓ݂ܳܐܐ ܕܡܰܝ̈ܳܐ ܕܪܰܒܝܽܘܗܝ.</VERS>
      <VERS vnumber="6">ܒܣܰܘ̈ܟܰܘܗܝ ܐܰܩܢܰܬ݂ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܬܚܶܝܬ݂ ܥܰܘܦܰܘ̈ܗܝ ܝܶܠܕܰܬ݂ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܘܰܒܛܶܠܳܠܶܗ ܝܺܬܶܒܘ ܥܰܡ̈ܡܶܐ ܣܰܓܺܝ̈ܐܶܐ.</VERS>
      <VERS vnumber="7">ܘܫܰܦܺܝܪ ܗ̱ܘܳܐ ܒܪܰܒܽܘܬܶܗ ܘܰܒܣܽܘܓ݂ܳܐܐ ܕܣܰܘ̈ܟܰܘܗܝ: ܡܶܛܽܠ ܕܰܗܘܰܘ ܥܶܩܳܖ̈ܰܘܗܝ ܒܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="8">ܐܰܖ̈ܙܶܐ ܠܳܐ ܥܰܒܪܽܘܗܝ ܒܦܰܪܕܰܝܣܶܗ ܕܰܐ‌ܠܳܗܳܐ: ܘܥܰܖ̈ܩܶܐ ܠܳܐ ܕܡܺܝܘ ܠܣܰܘ̈ܟܰܘܗܝ: ܘܕ݂ܽܘ̈ܠܒܶܐ ܠܳܐ ܗܘܰܘ ܐܰܝܟ ܥܰܘܦܰܘ̈ܗܝ: ܘܟ݂ܽܠ ܐܺܝܠܳܢ ܒܦܰܪܕܰܝܣܶܗ ܕܰܐ‌ܠܳܗܳܐ ܠܳܐ ܕܳܡܶܐ ܠܶܗ ܒܫܽܘܦܪܶܗ.</VERS>
      <VERS vnumber="9">ܫܰܦܺܝܪܳܐ ܥܒܰܕܬܶܗ ܒܣܽܘܓ݂ܳܐܐ ܕܣܰܘܟܰܘ̈ܗܝ: ܘܛܰܢܘ ܒܶܗ ܟܽܠܗܽܘܢ ܐܺܝ̈ܠܳܢܶܐ ܕܰܥܕܶܢ ܦܰܪܕܰܝܣܶܗ ܕܰܐ‌ܠܳܗܳܐ</VERS>
      <VERS vnumber="10">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܬܬܪܺܝܡ ܒܩܰܘܡܬܶܗ: ܘܫܶܘܚܰܬ݂ ܡܰܘܥܺܝܬܶܗ ܒܰܝܢܳܬ݂ ܥܰܒܺܝ̈ܛܶܐ: ܘܶܐܬܬܪܺܝܡ ܠܶܒܶܗ ܒܪܳܡܽܘܬܶܗ.</VERS>
      <VERS vnumber="11">ܐܰܫܠܡܺܝܘܗܝ ܒܝܰܕ݂ ܬܰܩܺܝܦܳܐ ܕܥܰܡ̈ܡܶܐ: ܘܢܶܥܒܶܕ݂ ܠܶܗ ܐܰܝܟ ܚܛܺܝܬܶܗ ܘܢܰܘܒܕ݂ܺܝܘܗܝ.</VERS>
      <VERS vnumber="12">ܘܢܰܘܒܕܽܘܢܶܗ ܢܽܘܟ݂ܖ̈ܳܝܶܐ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܰܪܡܽܘܢܶܗ ܒܛܽܘܖ̈ܶܐ: ܘܰܒܟܽܠܗܽܘܢ ܢܰܚ̈ܠܶܐ ܢܶܦ̈ܠܳܢ ܣܰܘ̈ܟܰܘܗܝ: ܘܢܶܬܬܰܒܖ̈ܳܢ ܣܰܖ̈ܥܶܦܝܳܬ݂ܶܗ ܒܟܽܠܗܽܘܢ ܢܰܚ̈ܠܶܐ ܕܰܐܪܥܳܐ: ܘܢܶܚܬ݂ܽܘܢ ܡܶܢ ܛܶܠܳܠܶܗ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܘܢܶܫܒܩܽܘܢܶܗ.</VERS>
      <VERS vnumber="13">ܘܡܳܐ ܕܰܢܦܰܠ: ܬܶܫܟܰܢ ܥܠܰܘܗܝ ܟܽܠܳܗ̇ ܦܳܪܰܚܬ݂ܳܐ ܕܰܫܡܰܝܳܐ: ܘܰܬܚܶܝܬ݂ ܣܰܖ̈ܥܶܦܝܳܬ݂ܶܗ ܬܶܗܘܶܐ ܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ.</VERS>
      <VERS vnumber="14">ܕܠܳܐ ܢܶܬܬܪܺܝܡܽܘܢ ܒܩܰܘ̈ܡܳܬ݂ܗܽܘܢ ܟܽܠܗܽܘܢ ܐܺܝ̈ܠܳܢܶܐ ܕܡܰܝ̈ܳܐ: ܘܠܳܐ ܢܶܫܘ̈ܚܳܢ ܡܰܘ̈ܥܝܳܬ݂ܗܽܘܢ ܒܰܝܢܳܬ݂ ܥܰܒܺܝ̈ܛܶܐ: ܘܠܳܐ ܢܩܽܘܡܽܘܢ ܘܠܳܐ ܢܶܗܘܽܘܢ ܐܰܟ݂ܘܳܬ݂ܗܽܘܢ ܟܽܠ ܕܫܳܬܶܝܢ ܡܰܝ̈ܳܐ: ܡܶܛܽܠ ܕܟܽܠܗܽܘܢ ܠܡܰܘܬܳܐ ܐܶܫܬܠܶܡܘ: ܒܰܐܪܥܳܐ ܬܰܚܬܳܝܬ݂ܳܐ: ܒܰܝܢܳܬ݂ ܒܢܰܝ̈ܢܳܫܳܐ ܕܢܳܚܬܺܝܢ ܠܓܽܘܒܳܐ.</VERS>
      <VERS vnumber="15">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܢ̣ܚܶܬ݂ ܠܰܫܝܽܘܠ: ܥܶܒܕܶܬ݂ ܐܶܒܠܳܐ: ܘܟܰܣܺܝ݀ܬ݂ ܥܠܰܘܗܝ ܬܗܽܘܡܳܐ: ܘܰܟܠܺܝ݀ܬ݂ ܢܰܗܖ̈ܰܘܳܬܶܗ: ܘܶܐܬ݂ܟ݂ܠܺܝܘ ܡܰܝ̈ܳܐ ܣܰܓܺܝ̈ܐܶܐ: ܘܰܐܟ݂ܡܪܶܬ݂ ܥܠܰܘܗܝ ܠܠܶܒܢܳܢ: ܘܟܽܠܗܽܘܢ ܐܺܝ̈ܠܳܢܶܐ ܕܕܰܒܪܳܐ ܐܶܬ݂ܥܰܝܰܦܘ.</VERS>
      <VERS vnumber="16">ܡܶܢ ܩܳܠܳܐ ܕܡܰܦܽܘܠܬ݂ܶܗ ܐܶܬܬܙܺܝܥܰܬ݂ ܐܰܪܥܳܐ: ܘܟܰܕ݂ ܐܰܚܶܬܬ݂ܶܗ ܠܰܫܝܽܘܠ ܥܰܡ ܢܳܚ̈ܬܰܝ ܓܽܘܒܳܐ: ܐܶܬ݂ܒܰܝܰܐܘ ܒܰܐܪܥܳܐ ܬܰܚܬܳܝܬ݂ܳܐ: ܟܽܠܗܽܘܢ ܐܺܝ̈ܠܳܢܶܐ ܕܰܥܕܶܢ: ܘܰܓ݂ܒܰܝ̈ܳܐ ܫܰܦܺܝܖ̈ܶܐ ܕܠܶܒܢܳܢ ܕܫܳܬܶܝܢ ܡܰܝ̈ܳܐ.</VERS>
      <VERS vnumber="17">ܐܳܦ ܗܶܢܽܘܢ ܢܚܶܬ݂ܘ ܥܰܡܶܗ ܠܰܫܝܽܘܠ ܠܘܳܬ݂ ܩܛܺܝܠܰܝ̈ ܣܰܝܦܳܐ: ܘܙܰܪܥܶܗ ܝܺܬ݂ܶܒ ܒܛܶܠܳܠܶܗ ܒܰܝܢܳܬ݂ ܥܰܡ̈ܡܶܐ.</VERS>
      <VERS vnumber="18">ܠܰܐܝܢܳܐ ܡܶܢ ܐܺܝ̈ܠܳܢܶܐ ܕܰܥܕ݂ܶܢ ܐܶܬܕܰܡܺܝܬ ܒܫܽܘܒܚܳܐ ܘܰܒܪܰܒܽܘܬ݂ܳܐ: ܘܰܢܚܶܬܬ ܥܰܡ ܐܺܝ̈ܠܳܢܶܐ ܕܰܥܕ݂ܶܢ ܠܰܐܪܥܳܐ ܬܰܚܬܳܝܬ݂ܳܐ: ܒܰܝܢܳܬ݂ ܥܽܘܖ̈ܠܶܐ ܬܶܫܟܰܒ: ܥܰܡ ܐܰܝܠܶܝܢ ܕܰܩܛܺܝܠܺܝܢ ܒܣܰܝܦܳܐ: ܗܳܢܰܘ ܦܶܪܥܽܘܢ ܘܟܽܠܶܗ ܚܰܝܠܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="32">
      <VERS vnumber="1">ܒܰܫܢܰܬ݂ ܚܕܰܥܶܣܖ̈ܶܐ ܒܝܰܪܚܳܐ ܕܰܬ݂ܪܶܥܣܰܪ: ܒܚܰܕ݂ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܦܶܪܥܽܘܢ ܡܰܠܟܳܐ ܕܡܶܨܪܶܝܢ: ܘܶܐܡܰܪ ܠܶܗ: ܠܰܐܪܥܳܐ ܕܥܰܡ̈ܡܶܐ ܐܶܬܕܰܡܺܝܬ: ܘܰܐܢ̱ܬ ܐܰܝܟ ܬܰܢܺܝܢܳܐ ܐܰܢ̱ܬ ܕܝܰܡ̈ܡܶܐ: ܕܰܩܰܪܬ ܒܢܰܗܖ̈ܰܘܳܬ݂ܳܟ݂: ܘܕܰܠ̣ܰܚܬ ܡܰܝ̈ܳܐ ܒܖ̈ܶܓܠܰܝܟ: ܘܕ݂ܳܫܬ ܢܰܗܖ̈ܰܘܳܬ݂ܗܽܘܢ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܦܳܪܶܣ ܐ̱ܢܳܐ ܥܠܰܝܟ ܡܨܺܝܕܬܝ: ܒܰܟ݂ܢܽܘܫܝܳܐ ܕܥܰܡ̈ܡܶܐ ܣܰܓܺܝ̈ܐܶܐ: ܘܢܰܣܩܽܘܢܳܟ݂ ܒܰܡܨܺܝܕܬܝ.</VERS>
      <VERS vnumber="4">ܘܶܐܫܕܶܝܟ ܒܰܐܪܥܳܐ: ܘܥܰܠ ܐܰܦܰܝ̈ ܚܰܩܠܳܐ ܐܶܣܚܦܳܟ: ܘܰܐܫܟܶܢ ܥܠܰܝܟ ܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܶܐܣܰܒܰܥ ܡܶܢܟ ܟܽܠܳܗ̇ ܚܰܝܽܘܬ݂ܳܐ ܕܰܐܪܥܳܐ.</VERS>
      <VERS vnumber="5">ܘܰܐܪܡܶܐ ܒܶܣܪܳܟ݂ ܥܰܠ ܛܽܘܖ̈ܶܐ: ܘܢܶܬ݂ܡܠܽܘܢ ܢܰܚ̈ܠܶܐ ܡܶܢ ܪܶܡܬ݂ܳܟ݂.</VERS>
      <VERS vnumber="6">ܘܰܐܫܩܶܐ ܐܰܪܥܳܐ ܕܕܰܘܩܰܝ̈ܟ ܡܶܢ ܕܡܳܟ݂: ܘܛܽܘܖ̈ܶܐ ܘܢܰܚ̈ܠܶܐ ܢܶܬ݂ܡܠܽܘܢ ܡܶܢܳܟ݂.</VERS>
      <VERS vnumber="7">ܘܶܐܟܰܣܶܐ ܒܰܕ݂ܥܳܟ݂ܳܟ݂ ܫܡܰܝܳܐ: ܘܰܐܥܡܶܛ ܟܰܘܟܒܰܝ̈ܗܽܘܢ: ܘܫܶܡܫܳܐ ܒܰܥܢܳܢ̈ܶܐ ܢܶܬ݂ܟܰܣܶܐ: ܘܣܰܗܪܳܐ ܠܳܐ ܢܰܢܗܰܪ ܢܽܘܗܪܶܗ.</VERS>
      <VERS vnumber="8">ܘܟܽܠܗܽܘܢ ܢܰܗܺܝܖ̈ܶܐ ܕܡܰܢܗܪܺܝܢ ܒܰܫܡܰܝܳܐ ܐܰܥܡܶܛ ܐܶܢܽܘܢ ܥܠܰܝܟ: ܘܶܐܥܒܶܕ݂ ܚܶܫܽܘܟ݂ܳܐ ܒܰܐܪܥܳܟ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="9">ܘܰܐܚܡܶܬ݂ ܠܶܒܳܐ ܕܥܰܡ̈ܡܶܐ ܣܰܓܺܝ̈ܐܶܐ: ܡܳܐ ܕܰܐܝܬܺܝܬ ܬܒܳܪܳܟ݂ ܒܶܝܬ݂ ܥܰܡ̈ܡܶܐ: ܘܒܰܡܕ݂ܺܝ̈ܢܳܬ݂ܳܐ ܕܠܳܐ ܝܳܕܰܥ ܐܰܢ̱ܬ ܠܗܶܝܢ.</VERS>
      <VERS vnumber="10">ܘܰܐܬ݂ܡܰܗ ܥܠܰܝܟ ܥܰܡ̈ܡܶܐ ܣܰܓܺܝ̈ܐܶܐ: ܘܡܰܠܟܰܝ̈ܗܽܘܢ ܢܶܕ݂ܚܠܽܘܢ: ܡܳܐ ܕܰܐܒܪܩܶܬ݂ ܣܰܝܦܝ ܥܰܠ ܐܰܦܰܝ̈ܗܽܘܢ: ܘܢܶܕ݂ܚܠܽܘܢ ܘܢܶܬ݂ܪܰܗܒܽܘܢ ܐ̱ܢܳܫ ܒܢܰܦܫܶܗ: ܒܝܰܘܡܳܐ ܕܡܰܦܽܘܠܬܳܟ݂.</VERS>
      <VERS vnumber="11">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܰܪܒܶܗ ܕܡܰܠܟܳܐ ܕܒܳܒܶܠ ܬܺܐܬ݂ܶܐ ܥܠܰܝܟ.</VERS>
      <VERS vnumber="12">ܒܚܰܪܒܳܐ ܕܓܰܢ̱ܒܳܖ̈ܶܐ ܐܰܪܡܶܐ ܥܽܘܫܢܳܟ: ܘܰܕ݂ܟܽܠܗܽܘܢ ܥܰܫܺܝ̈ܢܶܐ ܕܥܰܡ̈ܡܶܐ: ܘܢܶܒܙܽܘܢ ܥܽܘܫܢܳܗ̇ ܕܡܶܨܪܶܝܢ: ܘܢܶܬܒܙܶܙ ܟܽܠܶܗ ܥܽܘܬ݂ܪܳܗ̇.</VERS>
      <VERS vnumber="13">ܘܰܐܘܒܶܕ݂ ܒܥܺܝܪܳܗ̇ ܡܶܢ ܡܰܝ̈ܳܐ ܣܰܓܺܝ̈ܐܶܐ: ܘܬܽܘܒ ܪܶܓܠܳܐ ܕܒܰܪܢܳܫܳܐ ܠܳܐ ܬܕܰܠܰܚ ܐܶܢܽܘܢ: ܐܳܦܠܳܐ ܦܰܪܣܬ݂ܳܐ ܕܰܒܥܺܝܪܳܐ.</VERS>
      <VERS vnumber="14">ܗܳܝܕܶܝܢ ܐܰܬ݂ܩܶܢ ܡܰܝ̈ܗܽܘܢ: ܘܢܰܗܖ̈ܰܘܳܬ݂ܗܽܘܢ ܐܰܪܕܶܐ ܐܰܝܟ ܡܶܫܚܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܡܳܐ ܕܰܥܒܰܕܬ݂ܳܗ̇ ܠܰܐܪܥܳܐ ܕܡܶܨܪܶܝܢ ܠܰܚܒܳܠܳܐ: ܘܬܶܚܪܰܒ ܐܰܪܥܳܐ ܒܰܡܠܳܐܳܗ̇. ܡܳܐ ܕܰܡܚܺܝ݀ܬ݂ ܠܟܽܠܗܽܘܢ ܥܳܡܽܘܖ̈ܶܝܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="16">ܐܽܘܠܺܝܬ݂ܳܐ ܗ̱ܝ ܘܰܒ̈ܢܳܬ݂ܗܽܘܢ ܕܥܰܡ̈ܡܶܐ ܐܳܠܶܝܢ ܠܳܗ̇: ܥܰܠ ܡܶܨܪܶܝܢ ܘܥܰܠ ܟܽܠܶܗ ܥܽܘܬ݂ܪܳܗ̇ ܢܶܐܠ̈ܝܳܢܳܗ̇: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="17">ܒܰܫܢܰܬ݂ ܚܕܰܥܶܣܖ̈ܶܐ ܒܚܰܡܶܫܰܥܶܣܪܳܐ ܒܝܰܪܚܳܐ: ܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="18">ܒܰܪܢܳܫܳܐ: ܐܶܠܺܝ ܐܽܘܠܺܝܬ݂ܳܐ ܥܰܠ ܚܰܝܠܳܗ̇ ܕܡܶܨܪܶܝܢ: ܘܰܐܚܶܬ݂ܳܝܗܝ ܥܰܡܳܗ̇ ܠܒܶܝܬ݂ ܥܰܡ̈ܡܶܐ ܥܰܫܺܝ̈ܢܶܐ: ܠܰܐܪܥܳܐ ܬܰܚܬܳܝܬܳܐ ܥܰܡ ܢܳܚܬܰܝ̈ ܓܽܘܒܳܐ.</VERS>
      <VERS vnumber="19">ܡܶܢ ܡܰܝ̈ܳܐ ܒܰܣܺܝ̈ܡܶܐ ܚܽܘܬ݂ ܘܰܕ݂ܡܳܟ݂ ܥܰܡ ܥܽܘܖ̈ܠܶܐ.</VERS>
      <VERS vnumber="20">ܘܥܰܡ ܩܛܺܝܠܰܝ̈ ܣܰܝܦܳܐ ܢܶܦܠܽܘܢ: ܘܰܠܟܽܠܶܗ ܚܰܝܠܶܗ.</VERS>
      <VERS vnumber="21">ܘܰܢܡܰܠܠܽܘܢ ܥܰܡ ܓܰܕܽܘܕܰܝ̈ܗܽܘܢ ܫܰܠܺܝܛܳܢ̈ܶܐ ܕܥܰܡ̈ܡܶܐ ܡܶܢ ܓܰܘ ܫܝܽܘܠ: ܘܢܶܚܬܽܘܢ ܘܢܶܫܟܒܽܘܢ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ.</VERS>
      <VERS vnumber="22">ܬܰܡܳܢ ܐܳܬ݂ܽܘܪ ܘܟܽܠܶܗ ܟܶܢܫܳܗ̇ ܚܕ݂ܳܪ ܩܰܒܪܶܗ: ܟܽܠܗܽܘܢ ܩܛܺܝ̈ܠܶܐ ܕܰܢܦܰܠܘ ܒܣܰܝܦܳܐ.</VERS>
      <VERS vnumber="23">ܕܰܥ̣ܒܰܕ݂ܘ ܩܰܒܪܶܗ ܒܰܫܦܽܘ̈ܠܰܝ ܓܽܘܒܳܐ: ܘܰܗܘܳܐ ܟܶܢܫܶܗ ܚܕ݂ܳܪ ܩܰܒܪܶܗ: ܟܽܠܗܽܘܢ ܩܛܺܝ̈ܠܶܐ ܕܰܢ̣ܦܰܠܘ ܒܣܰܝܦܳܐ: ܥܰܠ ܕܰܥܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.</VERS>
      <VERS vnumber="24">ܬܰܡܳܢ ܥܺܝܠܰܡ ܘܟܽܠܶܗ ܚܰܝܠܳܗ̇ ܚܕ݂ܳܪ ܩܰܒܪܶܗ ܟܽܠܗܽܘܢ ܩܛܺܝ̈ܠܶܐ ܕܰܢܦܰܠܘ ܒܣܰܝܦܳܐ: ܘܰܢ̣ܚܶܬ݂ܘ ܥܽܘܖ̈ܠܶܐ ܠܰܐܪܥܳܐ ܬܰܚܬܳܝܬ݂ܳܐ: ܥܰܠ ܕܰܥ̣ܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ: ܘܩܰܒܶܠܘ ܨܰܥܪܗܽܘܢ ܥܰܡ ܢܳܚܬܰܝ̈ ܓܽܘܒܳܐ.</VERS>
      <VERS vnumber="25">ܘܒܰܝܢܳܬ݂ ܩܛܺܝ̈ܠܶܐ ܥ̣ܒܰܕ݂ܘ ܠܶܗ ܡܰܫܟܒܳܐ ܡܶܨܥܰܬ݂ ܚܰܝܠܶܗ: ܘܰܚܕ݂ܺܝܪܺܝܢ ܠܩܰܒܪܶܗ ܟܽܠܗܽܘܢ ܥܽܘܖ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܥܰܠ ܕܰܥ̣ܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ: ܘܩܰܒܶܠܘ ܨܰܥܪܗܽܘܢ ܥܰܡ ܢܳܚܬܰܝ̈ ܓܽܘܒܳܐ: ܘܒܰܝܢܳܬ݂ ܩܛܺܝ̈ܠܶܐ ܐܶܬ݂ܚܫܶܒܘ.</VERS>
      <VERS vnumber="26">ܬܰܡܳܢ ܡܳܫܳܟ: ܘܬܽܘܒܺܝܠ ܘܟܽܠܶܗ ܚܰܝܠܳܗ̇ ܚܕ݂ܳܪ ܩܰܒܪܶܗ: ܟܽܠܗܽܘܢ ܥܽܘܖ̈ܠܶܐ ܕܰܩܛܺܝܠܺܝܢ ܒܣܰܝܦܳܐ: ܥܰܠ ܕܰܥܒܰܕ݂ܘ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.</VERS>
      <VERS vnumber="27">ܠܳܐ ܢܶܫܟܒܽܘܢ ܥܰܡ ܓܰܢ̱ܒܳܖ̈ܶܐ ܕܢܳܦܠܺܝܢ ܡܶܢ ܥܽܘܖ̈ܠܶܐ: ܕܰܢ̣ܚܶܬ݂ܘ ܠܰܫܝܽܘܠ ܒܡܳܐܢܰܝ̈ ܩܪܳܒܗܽܘܢ: ܘܣ̣ܳܡܘ ܣܰܝܦܰܝ̈ܗܽܘܢ ܬܚܶܝܬ݂ ܖ̈ܺܝܫܰܝܗܽܘܢ: ܘܰܗܘܳܐ ܥܰܘܠܗܽܘܢ ܥܰܠ ܓܰܖ̈ܡܰܝܗܽܘܢ: ܥܰܠ ܕܰܥܒܰܕ݂ܘ ܒܓܰܢ̱ܒܳܪܽܘܬ݂ܗܽܘܢ ܬܒܳܪܳܐ ܒܰܐܪܥܳܐ ܕܚܰܝ̈ܶܐ.</VERS>
      <VERS vnumber="28">ܐܰܢ̱ܬ ܕܶܝܢ ܒܰܝܢܳܬ݂ ܥܽܘܖ̈ܠܶܐ ܬܶܫܟܰܒ: ܘܬܶܕ݂ܡܰܟ݂ ܥܰܡ ܩܛܺܝ̈ܠܰܝ ܣܰܝܦܳܐ.</VERS>
      <VERS vnumber="29">ܬܰܡܳܢ ܐܰܕܽܘܡ ܘܡܰܠܟܶܝ̈ܗ̇ ܘܟܽܠܗܽܘܢ ܪܰܘܖ̈ܒܳܢܶܝܗ̇: ܕܶܐܬܚܫܶܒܘ ܒܓܰܢ̱ܒܳܪܽܘܬ݂ܗܽܘܢ ܥܰܡ ܩܛܺܝ̈ܠܰܝ ܣܰܝܦܳܐ: ܥܰܡ ܥܽܘܖ̈ܠܶܐ ܢܶܕ݂ܡܟ݂ܽܘܢ ܘܥܰܡ ܢܳܚܬܰܝ̈ ܓܽܘܒܳܐ.</VERS>
      <VERS vnumber="30">ܬܰܡܳܢ ܫܰܠܺܝܛܳܢ̈ܶܐ ܕܓܰܪܒܝܳܐ ܘܟܽܠܗܽܘܢ ܨܰܝ̈ܕܢܳܝܶܐ: ܕܰܢܚܶܬ݂ܘ ܥܰܡ ܩܛܺܝܠܰܝ̈ ܣܰܝܦܳܐ: ܟܰܕ݂ ܒܗܶܬ݂ܘ ܘܶܐܬܬܒܰܪܘ ܡܶܢ ܓܰܢ̱ܒܳܪܽܘܬ݂ܗܽܘܢ: ܘܰܕ݂ܡܶܟ݂ܘ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ: ܘܩ̣ܰܒܶܠܘ ܒܶܗܬܰܬܗܽܘܢ ܥܰܡ ܢܳܚܬܰܝ̈ ܓܽܘܒܳܐ.</VERS>
      <VERS vnumber="31">ܠܗܳܠܶܝܢ ܢܶܚܙܶܐ ܦܶܪܥܽܘܢ ܘܢܶܬ݂ܒܰܝܰܐ ܥܰܠ ܟܽܠܶܗ ܚܰܝܠܶܗ ܩܛܺܝܠܰܝ̈ ܣܰܝܦܳܐ: ܦܶܪܥܽܘܢ ܗܽܘ ܘܟܽܠܶܗ ܚܰܝܠܶܗ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="32">ܥܶܒܕܶܬ݂ ܓܶܝܪ ܬܒܳܪܶܗ ܒܰܐܪܥܳܐ ܕܚܰܝ̈ܶܐ: ܘܰܐܕ݂ܡܶܟ݂ܬ݂ܶܗ ܒܰܝܢܳܬ݂ ܥܽܘܖ̈ܠܶܐ ܥܰܡ ܩܛܺܝܠܰܝ̈ ܣܰܝܦܳܐ: ܦܶܪܥܽܘܢ ܗܽܘ ܘܟܽܠܶܗ ܚܰܝܠܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="33">
      <VERS vnumber="1">ܙܽܘܗܳܪܳܐ ܘܠܽܘܒܳܒܳܐ. ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܡܰܠܶܠ ܥܰܡ ܒܢܰܝ̈ ܥܰܡܳܟ݂: ܘܶܐܡܰܪ ܠܗܽܘܢ: ܐܰܪܥܳܐ ܡܳܐ ܕܡܰܝܬܶܐ ܐ̱ܢܳܐ ܥܠܶܝܗ̇ ܚܰܪܒܳܐ: ܢܶܕ݂ܒܪܽܘܢ ܥܰܡܳܐ ܕܰܐܪܥܳܐ ܓܰܒܪܳܐ ܚܰܕ݂ ܡܶܢܗܽܘܢ: ܘܢܶܥܒܕܽܘܢܶܗ ܠܗܽܘܢ ܕܰܘܩܳܐ.</VERS>
      <VERS vnumber="3">ܘܡܳܐ ܕܰܚܙܳܐ ܚܰܪܒܳܐ ܕܳܐܬ݂ܝܳܐ ܥܠܰܝܗܽܘܢ: ܢܶܩܪܶܐ ܒܩܰܪܢܳܐ ܘܰܢܙܰܗܰܪ ܠܥܰܡܳܐ.</VERS>
      <VERS vnumber="4">ܘܡܰܢ ܕܫܳܡܰܥ ܩܳܠܳܐ ܕܩܰܪܢܳܐ ܘܠܳܐ ܡܶܙܕܗܰܪ: ܘܳܐܬ݂ܝܳܐ ܚܰܪܒܳܐ ܘܢܳܣܒܳܐ ܠܶܗ: ܕܡܶܗ ܒܪܺܝܫܗ.</VERS>
      <VERS vnumber="5">ܘܶܐܢ ܢܶܙܕܗܰܪ: ܢܰܦܫܶܗ ܡܦܰܨܶܐ.</VERS>
      <VERS vnumber="6">ܕܰܘܩܳܐ ܕܶܝܢ ܡܳܐ ܕܰܚܙܳܐ ܚܰܪܒܳܐ ܕܳܐܬ݂ܝܳܐ: ܘܠܳܐ ܩ̣ܪܳܐ ܒܩܰܪܢܳܐ: ܘܰܠܥܰܡܳܐ ܠܳܐ ܙܰܗܰܪ: ܘܶܐܬ݂ܳܬ݂ ܚܰܪܒܳܐ ܘܢܶܣܒܰܬ݂ ܡܶܢܗܽܘܢ ܢܰܦܫܳܐ: ܗܳܝ ܢܰܦܫܳܐ ܒܰܚܛܳܗܶܝ̈ܗ̇ ܐܶܬ݂ܢܰܣܒܰܬ݂: ܘܰܕ݂ܡܳܗ̇ ܡܶܢ ܐܺܝܕ݂ܰܘ̈ܗܝ ܕܕܰܘܩܳܐ ܐܶܬ݂ܒܰܥ.</VERS>
      <VERS vnumber="7">ܐܰܢ̱ܬ ܕܶܝܢ ܒܰܪܢܳܫܳܐ: ܕܰܘܩܳܐ ܝܰܗܒܬ݂ܳܟ݂ ܠܰܕ݂ܒܶܝܬ݂ ܝܺܣܪܳܐܶܝܠ: ܕܬܶܗܘܶܐ ܫܳܡܰܥ ܡܶܢ ܦܽܘܡܝ ܡܶܠܬ݂ܳܐ ܘܰܬ݂ܙܰܗܰܪ ܐܶܢܽܘܢ ܡܶܢܝ.</VERS>
      <VERS vnumber="8">ܡܳܐ ܕܶܐܡܪܶܬ݂ ܠܥܰܘܳܠܳܐ ܕܰܡܡܳܬ݂ ܬܡܽܘܬ݂: ܘܠܳܐ ܐܶܡ̣ܰܪܬ ܠܶܗ ܠܥܰܘܳܠܳܐ ܕܢܶܙܕܗܰܪ ܡܶܢ ܐܽܘܪܚܶܗ: ܗܰܘ ܥܰܘܳܠܳܐ ܒܥܰܘܠܶܗ ܢܡܽܘܬ݂: ܘܰܕ݂ܡܶܗ ܡܶܢ ܐܺܝܕ݂ܰܝ̈ܟ ܐܶܬ݂ܒܰܥ.</VERS>
      <VERS vnumber="9">ܐܰܢ̱ܬ ܕܶܝܢ ܐܶܢ ܙܰܗܰܪܬܳܝܗܝ ܠܥܰܘܳܠܳܐ ܕܢܶܗܦܽܘܟ݂ ܡܶܢ ܐܽܘܪܚܶܗ ܘܠܳܐ ܗܦܰܟ: ܗܽܘ ܒܥܰܘܠܶܗ ܢܡܽܘܬ݂: ܘܰܐܢ̱ܬ ܢܰܦܫܳܟ݂ ܦ̣ܰܨܺܝܬ.</VERS>
      <VERS vnumber="10">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܶܡܰܪܬܽܘܢ: ܕܥܰܘܠܰܢ ܘܰܚܛܳܗܰܝ̈ܢ ܥܠܰܝܢ ܐܶܢܽܘܢ: ܘܰܒܗܽܘܢ ܡܶܬܡܣܶܝܢ ܚܢܰܢ ܐܰܝܟܰܢܳܐ ܚܳܐܶܝܢ ܚܢܰܢ.</VERS>
      <VERS vnumber="11">ܐܶܡܰܪ ܠܗܽܘܢ: ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܳܐ ܨܳܒܶܐ ܐ̱ܢܳܐ ܒܡܰܘܬܶܗ ܕܥܰܘܳܠܳܐ: ܐܶܠܳܐ ܕܰܢܬܽܘܒ ܥܰܘܳܠܳܐ ܡܶܢ ܥܰܘܠܶܗ ܘܢܺܚܶܐ: ܬܽܘܒܘ ܘܶܐܬ݂ܦܢܰܘ ܡܶܢ ܐܽܘܖ̈ܚܳܬܟ݂ܽܘܢ ܒܺܝ̈ܫܳܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="12">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܰܒܢܰܝ̈ ܥܰܡܳܟ݂: ܙܰܕܺܝܩܽܘܬܶܗ ܕܙܰܕܺܝܩܳܐ ܠܳܐ ܡܦܰܨܝܳܐ ܠܶܗ ܒܝܰܘܡܳܐ ܕܚܳܛܶܐ: ܘܥܰܘܳܠܳܐ ܠܳܐ ܡܶܬܬܩܶܠ ܒܥܰܘܠܶܗ ܒܝܰܘܡܳܐ ܕܡܶܬ݂ܦܢܶܐ ܡܶܢ ܥܰܘܠܶܗ: ܘܙܰܕܺܝܩܳܐ ܠܳܐ ܚܳܝܶܐ ܒܝܰܘܡܳܐ ܕܚܳܛܶܐ.</VERS>
      <VERS vnumber="13">ܡܳܐ ܕܶܐܡܪܶܬ݂ ܠܙܰܕܺܝܩܳܐ ܕܡܶܚܳܐ ܢܺܚܶܐ: ܘܶܐܬܬܟܶܠ ܥܰܠ ܙܰܕܺܝܩܽܘܬ݂ܶܗ ܘܒܳܬ݂ܰܪܟܶܢ ܥ̣ܒܰܕ݂ ܥܰܘܠܳܐ: ܟܽܠܳܗ̇ ܙܰܕܺܝܩܽܘܬ݂ܶܗ ܕܰܥܒܰܕ݂ ܠܳܐ ܬܶܬܕܟܰܪ ܠܶܗ: ܐܶܠܳܐ ܒܥܰܘܠܳܐ ܕܰܥܒܰܕ݂ ܢܡܽܘܬ݂.</VERS>
      <VERS vnumber="14">ܘܡܳܐ ܕܶܐܡܪܶܬ݂ ܠܥܰܘܳܠܳܐ ܕܰܡܡܳܬ݂ ܬܡܽܘܬ݂: ܘܢܶܗܦܽܘܟ݂ ܡܶܢ ܚܛܳܗܰܘ̈ܗܝ ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ.</VERS>
      <VERS vnumber="15">ܘܡܶܫܟܳܢܳܐ ܕܰܢ̣ܣܰܒ ܢܦܰܢܶܐ: ܘܡܶܕܶܡ ܕܰܛܠܰܡ ܢܶܦܪܽܘܥ: ܘܰܒܦܽܘܩ̈ܕܳܢܶܐ ܕܚܰܝ̈ܶܐ ܢܗܰܠܶܟ݂: ܘܠܳܐ ܢܶܥܒܶܕ݂ ܥܰܘܠܳܐ: ܡܶܚܳܐ ܢܺܚܶܐ ܘܠܳܐ ܢܡܽܘܬ݂.</VERS>
      <VERS vnumber="16">ܘܰܚܛܳܗ̈ܶܐ ܟܽܠܗܽܘܢ ܕܰܥܒܰܕ݂ ܠܳܐ ܢܶܬܕܰܟ݂ܪܽܘܢ ܠܶܗ: ܐܶܠܳܐ ܒܕܺܝܢܳܐ ܘܰܒܙܰܕܺܝܩܽܘܬ݂ܳܐ ܕܰܥܒܰܕ݂ ܢܺܚܶܐ.</VERS>
      <VERS vnumber="17">ܘܳܐܡܪܺܝܢ ܒܢܰܝ̈ ܥܰܡܳܟ݂: ܠܳܐ ܫܰܦܺܝܪܳܐ ܐܽܘܪܚܶܗ ܕܡܳܪܝܳܐ: ܐܽܘܖ̈ܚܳܬܗܽܘܢ ܗ̱ܘ ܕܺܝܠܗܽܘܢ ܠܳܐ ܫܰܦܺܝܖ̈ܳܢ.</VERS>
      <VERS vnumber="18">ܘܟܰܕ݂ ܢܶܗܦܽܘܟ݂ ܙܰܕܺܝܩܳܐ ܡܶܢ ܙܰܕܺܝܩܽܘܬ݂ܶܗ ܘܢܶܥܒܶܕ݂ ܥܰܘܠܳܐ ܒܥܰܘܠܶܗ ܢܡܽܘܬ݂.</VERS>
      <VERS vnumber="19">ܘܟܰܕ݂ ܢܶܗܦܽܘܟ݂ ܥܰܘܳܠܳܐ ܡܶܢ ܥܰܘܳܠܽܘܬ݂ܶܗ: ܘܢܶܥܒܶܕ݂ ܕܺܝܢܳܐ ܘܙܰܕܺܝܩܽܘܬ݂ܳܐ ܒܗܽܘܢ ܢܺܚܶܐ.</VERS>
      <VERS vnumber="20">ܘܳܐܡܪܺܝܢ ܐܢ̱ܬܽܘܢ ܠܳܐ ܫܰܦܺܝܪܳܐ ܐܽܘܪܚܶܗ ܕܡܳܪܝܳܐ: ܐ̱ܢܳܫ ܐܰܝܟ ܐܽܘܖ̈ܚܳܬ݂ܶܗ ܐܶܕܽܘܢܟ݂ܽܘܢ ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="21">ܒܰܫܢܰܬ݂ ܚܕܰܥܶܣܖ̈ܶܐ ܒܚܰܡܶܫܬ݂ܳܐ ܒܝܰܪܚܳܐ ܕܥܶܣܪܳܐ ܕܰܫܒܺܝܬܰܢ: ܐܶܬ݂ܳܐ ܠܘܳܬ݂ܝ ܕܶܐܬ݂ܦܰܨܺܝ ܡܶܢ ܐܽܘܪܺܫܠܶܡ: ܘܶܐܡܰܪ ܠܺܝ: ܐܶܬ݂ܚܰܪܒܰܬ݂ ܡܕܺܝܢ̱ܬ݂ܳܐ.</VERS>
      <VERS vnumber="22">ܘܥܰܕܠܳܐ ܢܺܐܬ݂ܶܐ ܠܘܳܬ݂ܝ ܗܰܘ ܕܶܐܬ݂ܦܰܨܺܝ: ܗܘܳܬ݂ ܐܺܝܕ݂ܶܗ ܕܡܳܪܝܳܐ ܥܠܰܝ ܒܪܰܡܫܳܐ: ܘܰܦܬܰܚ ܦܽܘܡܝ ܥܕ݂ܰܡܳܐ ܕܶܐܬ݂ܳܐ ܠܘܳܬ݂ܝ ܗܰܘ ܕܶܐܬ݂ܦܰܨܺܝ ܒܨܰܦܪܳܐ: ܘܟܰܕ݂ ܐܶܬ݂ܦܬܰܚ ܦܽܘܡܝ ܬܽܘܒ ܠܳܐ ܐܶܬܬܚܶܕ݂.</VERS>
      <VERS vnumber="23">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="24">ܒܰܪܢܳܫܳܐ: ܐܰܝܠܶܝܢ ܕܥܳܡܪܺܝܢ ܒܚܰܖ̈ܒܳܬ݂ܳܐ ܗܳܠܶܝܢ ܕܰܐܪܥܳܐ ܕܺܝܣܪܳܐܶܝܠ ܐܳܡܪܺܝܢ: ܐܰܒܪܳܗܳܡ ܕܚܰܕ݂ ܗܘܳܐ ܝܺܪܶܬ݂ ܐܰܪܥܳܐ: ܚܢܰܢ ܕܣܰܓܺܝ̈ܐܶܐ ܚܢܰܢ ܠܳܐ ܝܳܪܬܺܝܢܰܢ ܠܳܗ̇.</VERS>
      <VERS vnumber="25">ܡܶܛܽܠ ܗܳܢܳܐ ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܡܳܐ ܐܳܟ݂ܠܺܝܢ ܐܢ̱ܬܽܘܢ: ܘܥܰܝ̈ܢܰܝܟܽܘܢ ܠܰܦܬܰܟ݂ܖ̈ܰܝܟܽܘܢ ܡܪܺܝܡܺܝܢ ܐܢ̱ܬܽܘܢ: ܘܰܕ݂ܡܳܐ ܫܳܬܶܝܢ ܐ̄ܢܬܽܘܢ: ܘܨܳܒܶܝܢ ܐܢ̱ܬܽܘܢ ܠܡܺܐܪܰܬ݂ ܐܰܪܥܳܐ.</VERS>
      <VERS vnumber="26">ܩܳܝܡܺܝܢ ܐܢ̱ܬܽܘܢ ܥܰܠ ܣܰܝܦܰܝ̈ܟܽܘܢ: ܘܥܳܒܕܺܝܢ ܐܢ̱ܬܽܘܢ ܛܰܢܦܽܘܬ݂ܳܐ: ܘܐ̱ܢܳܫ ܐܰܢ̱ܬܰܬ݂ ܚܰܒܪܶܗ ܡܛܰܢܦܺܝܢ ܐܢ̱ܬܽܘܢ: ܘܨܳܒܶܝܢ ܐܢ̱ܬܽܘܢ ܠܡܺܐܪܰܬ݂ ܐܰܪܥܳܐ.</VERS>
      <VERS vnumber="27">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܚܰܝ ܐ̱ܢܳܐ: ܕܟܽܠ ܕܰܒܚܰܖ̈ܒܳܬ݂ܳܐ ܐܶܢܽܘܢ ܒܚܰܪܒܳܐ ܢܶܦܠܽܘܢ: ܘܟ݂ܽܠ ܕܰܒܚܰܩܠܳܐ ܡܶܐܟ݂ܽܘܠܬ݂ܳܐ ܠܚܰܝܽܘܬ݂ܳܐ ܐܶܬ݂ܶܠ ܐܶܢܽܘܢ: ܘܟ݂ܽܠ ܕܰܒܦܶܥܖ̈ܶܐ ܘܒܰܡܥܰܖ̈ܶܐ ܒܡܰܘܬܳܢܳܐ ܢܡܽܘܬ݂ܽܘܢ.</VERS>
      <VERS vnumber="28">ܘܶܐܥܒܕ݂ܺܝܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܘܢܶܒܛܰܠ ܡܶܢܳܗ̇ ܫܽܘܒܚܳܐ ܕܥܽܘܫܢܳܗ̇: ܘܢܶܨܕܽܘܢ ܛܽܘܖ̈ܶܐ ܕܺܝܣܪܳܐܶܝܠ ܡܶܢ ܒܠܰܝ ܕܥܳܒܰܪ.</VERS>
      <VERS vnumber="29">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܰܥܒܰܕ̇ܬ݂ܳܗ̇ ܠܰܐܪܥܳܐ ܠܰܚܒܳܠܳܐ ܘܰܠܬܶܡܗܳܐ: ܡܶܛܽܠ ܟܽܠܳܗ̇ ܛܰܢܦܽܘܬ݂ܳܐ ܕܰܥ̣ܒܰܕ݂ܘ.</VERS>
      <VERS vnumber="30">ܐܰܢ̱ܬ ܕܶܝܢ ܒܰܪܢܳܫܳܐ: ܒܢܰܝ̈ ܥܰܡܳܟ݂ ܕܪܳܢܶܝܢ ܒܳܟ݂ ܥܰܠ ܓܶܢ̱ܒ ܐܶܣ̈ܶܐ: ܘܰܒܬܰܖ̈ܥܶܐ ܕܒ̈ܳܬܶܐ: ܘܰܡܡܰܠܠܺܝܢ ܚܰܕ݂ ܥܰܡ ܚܰܕ݂: ܓܰܒܪܳܐ ܥܰܡ ܐܰܚܽܘܗܝ: ܘܳܐܡܪܺܝܢ: ܬܰܘ ܫܡܰܥܘ ܡܳܢܳܐ ܦܶܬܓ݂ܳܡܳܐ ܢ̣ܦܰܩ ܡܶܢ ܩܕ݂ܳܡ ܡܳܪܝܳܐ.</VERS>
      <VERS vnumber="31">ܘܳܐܬܶܝܢ ܠܘܳܬ݂ܟ ܥܰܡܳܐ ܘܝܳܬ݂ܒܺܝܢ ܩܕ݂ܳܡܰܝܟ: ܘܫܳܡܥܺܝܢ ܦܶܬܓ݂ܳܡܰܝ̈ܟ: ܘܠܳܐ ܥܳܒܕܺܝܢ ܠܗܽܘܢ: ܡܶܛܽܠ ܕܕܰܓܳܠܽܘܬ݂ܳܐ ܒܦܽܘܡܗܽܘܢ: ܘܒܳܬ݂ܰܪ ܬܰܖ̈ܥܝܳܬ݂ܳܐ ܗ̱ܘ ܕܠܶܒܗܽܘܢ ܐܳܙܺܠܝܢ.</VERS>
      <VERS vnumber="32">ܘܰܚܫܺܝܒ ܐܰܢ̱ܬ ܠܗܽܘܢ ܐܰܝܟ݂ ܙܡܺܝܪܬ݂ܳܐ: ܘܰܐܝܟ݂ ܩܳܠܳܐ ܫܰܦܺܝܪܳܐ: ܘܰܐܝܟ݂ ܟܶܢܳܪܳܐ ܚܰܠܝܳܐ: ܘܫܳܡܥܺܝܢ ܦܶܬܓ݂ܳܡܰܝ̈ܟ ܘܠܳܐ ܥܳܒܕܺܝܢ ܠܗܽܘܢ.</VERS>
      <VERS vnumber="33">ܡܳܐ ܕܰܗܘܰܘ ܕܶܝܢ ܦܶܬܓ݂ܳܡܰܝ̈ܟ: ܗܳܝܕܶܝܢ ܢܶܕܥܽܘܢ ܕܰܢܒܺܝܳܐ ܐܰܢ̱ܬ ܒܰܝܢܳܬ݂ܗܽܘܢ.</VERS>
    </CHAPTER>
    <CHAPTER cnumber="34">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܖ̈ܳܥܰܘܳܬ݂ܳܐ ܕܺܝܣܪܳܐܶܝܠ: ܐܶܬ݂ܢܰܒܳܐ ܘܶܐܡܰܪ ܠܗܽܘܢ: ܖ̈ܳܥܰܘܳܬ݂ܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܳܘ ܖ̈ܳܥܰܘܳܬ݂ܳܐ ܕܺܝܣܪܳܐܶܝܠ ܕܪܳܥܶܝܢ ܠܗܽܘܢ: ܠܳܐ ܗ̱ܘܳܐ ܠܥܳܢ̈ܳܐ ܪܳܥܶܝܢ ܖ̈ܳܥܰܘܳܬ݂ܳܐ.</VERS>
      <VERS vnumber="3">ܫܰܡܺܝܢ̈ܶܐ ܐܳܟ݂ܠܺܝܢ ܐܢ̱ܬܽܘܢ: ܘܥܰܡܪܗܽܘܢ ܠܳܒܫܺܝܢ ܐܢ̱ܬܽܘܢ: ܘܰܡܦܰܛܡ̈ܶܐ ܕܳܒܚܺܝܢ ܐܢ̱ܬܽܘܢ: ܘܥܳܢ̈ܳܐ ܠܳܐ ܪܳܥܶܝܢ ܐܢ̱ܬܽܘܢ.</VERS>
      <VERS vnumber="4">ܠܕܰܟܪܺܝܗܳܐ ܠܳܐ ܚܰܝܶܠܬܽܘܢ: ܘܰܕ݂ܡܰܪܥܳܐ ܠܳܐ ܐܰܣܺܝܬܽܘܢ: ܘܕܰܬ݂ܒܺܝܪܳܐ ܠܳܐ ܥܨܰܒܬܽܘܢ: ܘܰܕ݂ܛܳܥܝܳܐ ܠܳܐ ܐܰܗܦܶܟ݂ܬܽܘܢ: ܘܕܰܐܒܺܝܕ݂ܳܐ ܠܳܐ ܒܥܰܝܬܽܘܢ: ܐܶܠܳܐ ܒܰܩܛܺܝܪܳܐ ܫܰܥܒܶܕܬܽܘܢ ܐܶܢܶܝܢ.</VERS>
      <VERS vnumber="5">ܘܶܐܬܒܰܕܪܰܬ݂ ܥܳܢ̈ܝ ܡܶܢ ܒܠܰܝ ܪܳܥܝܳܐ: ܘܰܗܘܰܝ̈ ܡܶܐܟ݂ܽܘܠܬ݂ܳܐ ܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ.</VERS>
      <VERS vnumber="6">ܘܰܛܥܳܬ݂ ܥܳܢܝ̈ ܒܟܽܠܗܽܘܢ ܛܽܘܖ̈ܶܐ: ܘܥܰܠ ܟܽܠ ܪܳܡܬ݂ܳܐ ܕܪܳܡܳܐ: ܘܰܒܟܽܠܳܗ̇ ܐܰܪܥܳܐ ܐܶܬ݂ܒܰܕܪܰܬ݂ ܥܳܢ̈ܝ: ܘܠܰܝܬ ܕܬܳܒܰܥ ܐܳܦܠܳܐ ܕܰܡܟܰܢܶܫ.</VERS>
      <VERS vnumber="7">ܡܶܛܽܠ ܗܳܢܳܐ ܫܡܰܥܘ ܖ̈ܳܥܰܘܳܬ݂ܳܐ ܦܶܬܓ݂ܳܡܶܗ ܕܡܳܪܝܳܐ.</VERS>
      <VERS vnumber="8">ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܰܗܘܳܬ݂ ܥܳܢ̈ܝ ܠܒܶܙܬ݂ܳܐ: ܘܰܗܘܳܬ݂ ܥܳܢ̈ܝ ܡܶܐܟ݂ܽܘܠܬ݂ܳܐ ܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ ܡܶܢ ܒܠܰܝ ܪܳܥܝܳܐ: ܘܠܳܐ ܪܥܰܘ ܖ̈ܳܥܰܘܳܬ݂ܳܐ ܠܥܳܢ̈ܝ: ܐܶܠܳܐ ܪܥܰܘ ܖ̈ܳܥܰܘܳܬ݂ܳܐ ܠܢܰܦܫܗܽܘܢ: ܘܰܠܥܳܢ̈ܝ ܠܳܐ ܪܥܰܘ.</VERS>
      <VERS vnumber="9">ܡܶܛܽܠ ܗܳܢܳܐ ܖ̈ܳܥܰܘܳܬ݂ܳܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ.</VERS>
      <VERS vnumber="10">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܰܠ ܖ̈ܳܥܰܘܳܬ݂ܳܐ: ܘܶܐܬ݂ܒܰܥ ܥܳܢ̈ܝ ܒܺܐܝܕܰܝ̈ܗܽܘܢ: ܘܶܐܒܰܛܶܠ ܐܶܢܽܘܢ ܕܠܳܐ ܢܶܪܥܽܘܢ ܬܽܘܒ ܠܥܳܢ̈ܝ: ܘܶܐܦܰܨܶܐ ܠܥܳܢ̈ܝ ܡܶܢ ܦܽܘܡܗܽܘܢ: ܘܬܽܘܒ ܠܳܐ ܢܶܗܘ̈ܝܳܢ ܠܗܽܘܢ ܠܡܶܐܟ݂ܽܘܠܬ݂ܳܐ.</VERS>
      <VERS vnumber="11">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܬܳܒܰܥ ܐ̱ܢܳܐ ܠܥܳܢ̈ܝ: ܘܣܳܥܰܪ ܐ̱ܢܳܐ ܠܗܶܝܢ.</VERS>
      <VERS vnumber="12">ܐܰܝܟ ܕܣܳܥܰܪ ܪܳܥܝܳܐ ܠܰܓܙܳܪܶܗ ܒܝܰܘܡܳܐ ܕܙܺܝܩܳܐ: ܗܳܟܰܢܳܐ ܐܶܣܥܪܺܝܗ̇ ܠܥܳܢ̈ܝ: ܘܶܐܟܰܢܶܫ ܐܶܢܶܝܢ ܡܶܢ ܟܠ ܐܰܬ݂ܖ̈ܰܘܳܬ݂ܳܐ ܕܶܐܬ݂ܒܰܕܰܖ̈ܝ ܒܗܽܘܢ: ܒܝܰܘܡܳܐ ܕܰܥܢܳܢܳܐ ܘܰܕ݂ܥܰܪܦܶܠܳܐ.</VERS>
      <VERS vnumber="13">ܘܰܐܦܶܩ ܐܶܢܶܝܢ ܡܶܢ ܥܰܡ̈ܡܶܐ: ܘܶܐܟܰܢܶܫ ܐܶܢܶܝܢ ܡܶܢ ܡܕܺܝ̈ܢܳܬܳܐ: ܘܰܐܝܬܶܐ ܐܶܢܶܝܢ ܠܰܐܪܥܗܶܝܢ: ܘܶܐܪܥܶܐ ܐܶܢܶܝܢ ܒܛܽܘܖ̈ܶܐ ܕܺܝܣܪܳܐܶܝܠ: ܘܰܒܢܰܚ̈ܠܶܐ ܘܰܒܟܽܠܶܗ ܝܰܬ݂ܒܳܐ ܕܰܐܪܥܳܐ.</VERS>
      <VERS vnumber="14">ܒܶܝܬ݂ ܪܶܥܝܳܐ ܛܳܒܳܐ ܐܶܪܥܶܐ ܐܶܢܶܝܢ: ܘܰܒܛܽܘܖ̈ܶܐ ܖ̈ܳܡܶܐ ܕܺܝܣܪܳܐܶܝܠ ܢܶܗܘܶܐ ܕܰܝܪܗܶܝܢ: ܬܰܡܳܢ ܢܶܖ̈ܒܥܳܢ ܒܕܰܝܪܳܐ ܛܳܒܳܐ: ܘܪܶܥܝܳܐ ܫܰܡܺܝܢܳܐ ܢܶܖ̈ܥܝܳܢ ܒܛܽܘܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="15">ܐܶܢܳܐ ܐܶܪܥܶܐ ܠܥܳܢ̈ܝ: ܘܶܐ̱ܢܳܐ ܐܰܪܒܰܥ ܐܶܢܶܝܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="16">ܕܰܐܒܺܝܕ݂ܳܐ ܐܶܒܥܶܐ: ܘܰܕ݂ܛܰܥܝܳܐ ܐܰܗܦܶܟ: ܘܕܰܬ݂ܒܺܝܪܳܐ ܐܶܥܨܽܘܒ: ܘܕܰܟܪܺܝܗܳܐ ܐܶܚܰܝܶܠ: ܘܰܕ݂ܫܰܡܺܝܢܳܐ ܘܰܕ݂ܥܰܫܺܝܢܳܐ ܐܶܛܰܪ: ܘܶܐܪܥܶܐ ܐܶܢܶܝܢ ܒܕܺܝܢܳܐ.</VERS>
      <VERS vnumber="17">ܠܟܶܝܢ ܕܶܝܢ ܥܳܢ̈ܝ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܕܳܐܶܢ ܐ̱ܢܳܐ ܒܶܝܬ݂ ܢܶܩܝܳܐ ܠܢܶܩܝܳܐ ܘܒܶܝܬ݂ ܕܶܟ݂ܪܳܐ ܠܕܶܟ݂ܪܳܐ.</VERS>
      <VERS vnumber="18">ܠܳܐ ܣܳܦܶܩ ܠܟܽܘܢ ܖ̈ܳܥܰܘܳܬ݂ܳܐ: ܪܶܥܝܳܐ ܛܳܒܳܐ ܕܪܳܥܶܝܢ ܐܢ̱ܬܽܘܢ: ܘܫܰܪܟܳܐ ܕܪܶܥܺܝܟܽܘܢ ܕܳܝܫܺܝܢ ܐܢ̱ܬܽܘܢ ܒܖ̈ܶܓܠܰܝܟܽܘܢ: ܘܡܰܝ̈ܳܐ ܫܳܬܶܝܢ ܐܢ̱ܬܽܘܢ. ܘܫܰܪܟܳܐ ܕܡܰܘܬܪܺܝܢ ܐܢ̱ܬܽܘܢ ܕܳܠܚܺܝܢ ܐܢ̱ܬܽܘܢ ܒܖ̈ܶܓܠܰܝܟܽܘܢ.</VERS>
      <VERS vnumber="19">ܘܥܳܢ̈ܝ ܖ̈ܥܰܝ ܕܰܘܫܳܐ ܕܖ̈ܶܓܠܰܝܟܽܘܢ: ܘܶܐܫ̈ܬܺܝ ܡܰܝ̈ܳܐ ܕܕܰܠܰܚ̈ܝ ܖ̈ܶܓܠܰܝܟܽܘܢ.</VERS>
      <VERS vnumber="20">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܕܳܐܶܢ ܐ̱ܢܳܐ ܒܶܝܬ݂ ܢܶܩܝܳܐ ܫܰܡܺܝܢܬ݂ܳܐ ܠܢܶܩܝܳܐ ܡܚܺܝܠܬ݂ܳܐ.</VERS>
      <VERS vnumber="21">ܥܰܠ ܕܣܳܚ̈ܦܳܢ ܗ̱ܘܰܝ̈ ܒܓܰܒܰܝ̈ܗܶܝܢ ܘܰܒܟܰܬ݂ܦ̈ܳܬ݂ܗܶܝܢ: ܘܰܒܩܰܖ̈ܢܳܬ݂ܗܶܝܢ ܡܕܰܩܖ̈ܳܢ ܗ̱ܘܰܝ̈ ܠܟܽܠܗܶܝܢ ܟܖ̈ܺܝܗܳܬ݂ܳܐ: ܥܕ݂ܰܡܳܐ ܕܒܰܕܰܪ ܐܶܢܶܝܢ ܠܒܰܪ.</VERS>
      <VERS vnumber="22">ܘܶܐܦܪܩܺܝܗ̇ ܠܥܳܢ̈ܝ: ܘܬܽܘܒ ܠܳܐ ܬܶܗܘܶܐ ܠܗܽܘܢ ܠܒܶܙܬ݂ܳܐ: ܘܶܐܕܽܘܢ ܒܶܝܬ݂ ܢܶܩܝܳܐ ܠܢܶܩܝܳܐ: ܘܒܶܝܬ݂ ܕܶܟ݂ܪܳܐ ܠܕܶܟ݂ܪܳܐ.</VERS>
      <VERS vnumber="23">ܘܰܐܩܺܝܡ ܥܠܰܝܗܶܝܢ ܪܳܥܝܳܐ: ܘܢܶܪܥܶܐ ܐܶܢܶܝܢ: ܕܰܘܺܝܕ݂ ܥܰܒܕܝ ܗܽܘ ܢܶܪܥܶܐ ܐܶܢܶܝܢ: ܘܗܽܘ ܢܶܗܘܶܐ ܠܗܶܝܢ ܪܳܥܝܳܐ.</VERS>
      <VERS vnumber="24">ܘܶܐ̱ܢܳܐ ܡܳܪܝܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܘܕܰܘܺܝܕ݂ ܥܰܒܕܝ ܢܶܗܘܶܐ ܫܰܠܺܝܛܳܐ ܒܰܝܢܳܬ݂ܗܽܘܢ.</VERS>
      <VERS vnumber="25">ܘܰܐܩܺܝܡ ܠܗܽܘܢ ܩܝܳܡܳܐ ܕܰܫܠܳܡܳܐ: ܘܶܐܒܰܛܶܠ ܚܰܝܽܘܬ݂ܳܐ ܒܺܝܫܬܳܐ ܡܶܢ ܐܰܪܥܳܐ: ܘܢܶܥܡܪܽܘܢ ܒܡܰܕ݂ܒܪܳܐ ܒܫܶܠܝܳܐ: ܘܢܶܕ݂ܡܟܽܘܢ ܒܥܳܒܳܐ.</VERS>
      <VERS vnumber="26">ܘܶܐܬܶܠ ܠܗܽܘܢ ܒܽܘܪܟܰܬܝ ܚܕ݂ܳܪ ܪܳܡܰܬܝ: ܘܰܐܚܶܬ݂ ܡܶܛܪܳܐ ܒܙܰܒܢܶܗ: ܘܢܶܗܘܶܐ ܡܶܛܪܳܐ ܕܒܽܘܪܟܬ݂ܳܐ.</VERS>
      <VERS vnumber="27">ܘܺܐܝ̈ܠܳܢܶܐ ܕܰܐܪܥܳܐ ܢܶܥܒܕܽܘܢ ܦܺܐܖ̈ܶܐ: ܘܰܐܪܥܳܐ ܬܶܬܶܠ ܥܰܠ̈ܠܳܬ݂ܳܗ̇: ܘܢܶܬܒܽܘܢ ܒܰܐܪܥܗܽܘܢ ܒܣܰܒܪܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܬܶܒܪܶܬ݂ ܢܺܝܪܗܽܘܢ: ܘܦܰܨܺܝ݀ܬ ܐܶܢܽܘܢ ܡܶܢ ܐܺܝܕ݂ܳܐ ܕܰܡܫܰܥܒܕ݂ܳܢܰܝ̈ܗܽܘܢ.</VERS>
      <VERS vnumber="28">ܘܬܽܘܒ ܠܳܐ ܢܶܗܘܽܘܢ ܒܶܙܬ݂ܳܐ ܠܥܰܡ̈ܡܶܐ: ܐܳܦܠܳܐ ܬܶܐܟܽܘܠ ܐܶܢܽܘܢ ܚܰܝܘܰܬ݂ ܒܰܪܳܐ: ܘܢܶܬܒܽܘܢ ܒܣܰܒܪܳܐ: ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ.</VERS>
      <VERS vnumber="29">ܘܰܐܩܺܝܡ ܠܗܽܘܢ ܢܶܨܒܬ݂ܳܐ ܕܰܫܠܳܡܳܐ: ܘܬܽܘܒ ܠܳܐ ܢܶܫܬܰܢܩܽܘܢ ܒܟܰܦܢܳܐ ܒܰܐܪܥܳܐ: ܘܬܽܘܒ ܠܳܐ ܢܩܰܒܠܽܘܢ ܚܶܣܕܳܐ ܕܥܰܡ̈ܡܶܐ.</VERS>
      <VERS vnumber="30">ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ: ܘܗܶܢܽܘܢ ܐܶܢܽܘܢ ܥܰܡܝ ܕܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="31">ܐܰܢ̱ܬܶܝ̈ܢ ܕܶܝܢ ܥܳܢ̈ܝ ܥܳܢ̈ܳܐ ܕܡܰܪܥܺܝܬܝ: ܒܢܰܝ̈ܢܳܫܳܐ ܐܰܢ̱ܬܶܝ̈ܢ: ܘܶܐ̱ܢܳܐ ܐ̱ܢܳܐ ܡܳܪܝܳܐ ܐܰܠܳܗܟܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="35">
      <VERS vnumber="1">ܘܰܗܘܳܐ ܥܠܰܝ ܦܶܬ݂ܓܶܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܠܛܽܘܪܳܐ ܕܣܳܥܺܝܪ: ܘܶܐܬ݂ܢܰܒܳܐ ܥܠܰܘܗܝ.</VERS>
      <VERS vnumber="3">ܘܶܐܡܰܪ ܠܶܗ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܛܽܘܪܳܐ ܕܣܳܥܺܝܪ: ܘܰܐܪܺܝܡ ܐܺܝܕ݂ܝ ܥܠܰܝܟ: ܘܶܐܥܒܕ݂ܳܟ ܠܰܚܒܳܠܳܐ ܘܰܠܬܶܡܗܳܐ.</VERS>
      <VERS vnumber="4">ܘܰܡܕ݂ܺܝ̈ܢܳܬܳܟ݂ ܐܶܥܒܶܕ݂ ܠܚܽܘܪܒܳܐ: ܘܰܐܢ̱ܬ ܬܶܗܘܶܐ ܠܰܚܒܳܠܳܐ: ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="5">ܥܰܠ ܕܰܗܘܳܬ݂ ܠܳܟ݂ ܒܥܶܠܕܒܳܒܽܘܬ݂ܳܐ ܠܥܳܠܰܡ: ܘܰܐܫܠܶܡܬ ܠܰܒܢܰܝ̈ ܝܺܣܪܳܐܶܝܠ ܠܺܐܝܕ݂ܳܐ ܕܣܰܝܦܳܐ ܒܙܰܒܢܳܐ ܕܥܳܩܰܬ݂ܗܽܘܢ: ܘܰܒܙܰܒܢܳܐ ܕܥܰܘܠܳܐ ܕܩܶܨܗܽܘܢ.</VERS>
      <VERS vnumber="6">ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܠܰܕ݂ܡܳܐ ܐܶܥܒܕ݂ܳܟ: ܘܰܕ݂ܡܳܐ ܢܶܪܕܦܳܟ݂: ܕܡܳܐ ܕܰܣܢܰܝܬ: ܗܽܘ ܕܡܳܐ ܢܶܪܕܦܳܟ݂.</VERS>
      <VERS vnumber="7">ܘܶܐܥܒܕ݂ܺܝܘܗܝ ܠܛܽܘܪܳܐ ܕܣܳܥܺܝܪ ܠܰܚܒܳܠܳܐ ܘܰܠܬܶܡܗܳܐ: ܘܰܐܘܒܶܕ݂ ܡܶܢܗ ܕܥܳܒܰܪ ܘܰܕܬ݂ܳܐܶܒ.</VERS>
      <VERS vnumber="8">ܘܶܐܡܠܶܐ ܛܽܘܖ̈ܰܘܗܝ ܡܶܢ ܚܖ̈ܺܝܒܰܘܗܝ: ܫܩܺܝܦܰܝ̈ܟ ܘܖ̈ܳܡܳܬ݂ܳܟ݂ ܘܢܰܚܠܰܝ̈ܟ: ܚܖ̈ܺܝܒܶܐ ܕܣܰܝܦܳܐ ܢܶܦܠܽܘܢ ܒܗܽܘܢ.</VERS>
      <VERS vnumber="9">ܘܶܐܥܒܕ݂ܳܟ݂ ܚܽܘܪܒܳܐ ܠܥܳܠܰܡ: ܘܰܡܕ݂ܺܝ̈ܢܳܬ݂ܳܟ݂ ܠܳܐ ܢܶܬܝ̈ܰܬܒܳܢ: ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="10">ܥܰܠ ܕܶܐܡܰܪܬ ܕܰܬܪܶܝܢ ܥܰܡ̈ܡܺܝܢ ܘܬܰܪܬܶܝܢ ܡܰܠ̈ܟܽܘܢ ܕܺܝܠܝ ܐܶܢܶܝܢ: ܘܶܐ̱ܢܳܐ ܐܺܪܰܬ݂ ܐܶܢܶܝܢ: ܘܡܳܪܝܳܐ ܬܰܡܳܢ ܗ̱ܘܳܐ.</VERS>
      <VERS vnumber="11">ܡܶܛܽܠ ܗܳܢܳܐ ܚܰܝ ܐ̱ܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܕܶܐܥܒܶܕ݂ ܠܳܟ݂ ܐܰܝܟ݂ ܪܽܘܓܙܳܟ݂: ܘܰܐܝܟ݂ ܒܥܶܠܕܒܳܒܽܘܬ݂ܳܟ݂ ܕܰܥ̣ܒܰܕܬ ܘܰܣ̣ܢܰܝܬ ܐܶܢܽܘܢ: ܘܶܐܬ݂ܓܠܶܐ ܒܗܽܘܢ ܡܳܐ ܕܕܳܐܶܢ ܐ̱ܢܳܐ ܠܳܟ݂.</VERS>
      <VERS vnumber="12">ܘܬܶܕܰܥ ܕܶܐܢܳܐ ܐ̱ܢܳܐ ܡܳܪܝܳܐ: ܫܶܡܥܶ݀ܬ݂ ܟܽܠܶܗ ܓܽܘܕܳܦܳܟ: ܕܶܐܡܰܪܬ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܕܚܰܪܒܺܝܢ ܐܶܢܽܘܢ: ܘܡܶܐܟ݂ܽܘܠܬ݂ܳܐ ܐܶܢܽܘܢ ܕܺܝܠܰܢ.</VERS>
      <VERS vnumber="13">ܘܰܐܘܪܶܟ݂ܬܽܘܢ ܥܠܰܝ ܦܽܘܡܟܽܘܢ: ܘܰܐܣܓܺܝܬܽܘܢ ܥܠܰܝ ܡܶܠܰܝ̈ܟܽܘܢ: ܘܶܐ̱ܢܳܐ ܫܶܡܥܶ݀ܬ݂.</VERS>
      <VERS vnumber="14">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܪܳܐ ܕܣܳܥܺܝܪ ܕܰܫܪܶܐ ܒܚܰܕ݂ܽܘܬ݂ܳܐ ܕܟܽܠܳܗ̇ ܐܰܪܥܳܐ: ܠܰܚܒܳܠܳܐ ܐܶܥܒܕ݂ܳܟ݂.</VERS>
      <VERS vnumber="15">ܥܰܠ ܕܰܚܕ݂ܺܝܬ ܠܝܳܪܬܽܘܬ݂ܳܐ ܕܒܶܝܬ݂ ܝܺܣܪܳܐܶܝܠ ܕܚܶܪܒܰܬ݂: ܗܳܟܰܢܳܐ ܐܶܥܒܶܕ݂ ܠܳܟ݂: ܠܰܚܒܳܠܳܐ ܬܶܗܘܶܐ ܛܽܘܪܳܐ ܕܣܳܥܺܝܪ: ܘܰܐܕܽܘܡ ܟܽܠܳܗ̇: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܘܰܐܢ̱ܬ ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܘܶܐܡܰܪ ܠܛܽܘܖ̈ܶܐ ܕܺܝܣܪܳܐܶܝܠ: ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܡܰܪ ܥܠܰܝܟܽܘܢ ܒܥܶܠܕܒܳܒܳܐ ܐܰܚܳܢ: ܘܶܐܡܰܪ ܕܖ̈ܳܡܳܬ݂ܳܐ ܕܡܶܢ ܥܳܠܰܡ ܕܺܝܠܰܢ ܐܶܢܶܝܢ ܝܽܘܪܬ݂ܳܢܳܐ.</VERS>
      <VERS vnumber="3">ܡܶܛܽܠ ܗܳܢܳܐ ܐܶܬ݂ܢܰܒܳܐ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܶܐܨܛܰܥܰܪܬܽܘܢ ܘܶܐܬ݂ܚܪܶܒܬܽܘܢ: ܘܶܐܬ݂ܓܰܕܰܦܬܽܘܢ ܡܶܢ ܐܰܝܠܶܝܢ ܕܰܚܕ݂ܺܝܪܺܝܢ ܠܟ݂ܽܘܢ: ܘܰܗܘܰܝܬܽܘܢ ܝܽܘܪܬ݂ܳܢܳܐ ܠܫܰܪܟܳܐ ܕܥܰܡ̈ܡܶܐ: ܘܰܢܦܰܠܬܽܘܢ ܒܡܰܡܠܠܳܐ ܕܠܶܫܳܢ̈ܶܐ ܘܰܒܪܶܢܝܳܐ ܕܥܰܡ̈ܡܶܐ.</VERS>
      <VERS vnumber="4">ܡܶܛܽܠ ܗܳܢܳܐ ܫܡܰܥܘ ܦܶܬܓ݂ܳܡܶܗ ܕܡܳܪܶܐ ܡܳܖ̈ܰܘܳܬ݂ܳܐ: ܛܽܘܖ̈ܶܐ ܕܺܝܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ ܘܰܠܢܰܚ̈ܠܶܐ: ܘܰܠܥܽܘܡ̈ܩܶܐ ܘܰܠܚܰܖ̈ܒܳܬ݂ܳܐ ܕܨܰܕ݂ܝ̈ܳܢ: ܘܠܰܡܕܺܝ̈ܢܳܬܳܐ ܕܶܐܫܬܒܶܩ̈ܝ: ܘܰܗܘܰܝ̈ ܠܒܶܙܬ݂ܳܐ ܘܰܠܡܽܘܝܳܩܳܐ ܠܫܰܪܟܳܐ ܕܥܰܡ̈ܡܶܐ ܕܰܚܕ݂ܺܝܪܺܝܢ ܠܗܽܘܢ.</VERS>
      <VERS vnumber="5">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܢܽܘܪܳܐ ܕܰܛܢܳܢܝ ܡܰܠܠܶܬ݂ ܥܰܠ ܫܰܪܟܳܐ ܕܥܰܡ̈ܡܶܐ ܘܥܰܠ ܟܽܠܳܗ̇ ܐܰܕܽܘܡ: ܥܰܠ ܕܰܥܒܰܕ݂ܘ ܠܗܽܘܢ ܐܰܪܥܝ ܝܽܘܪܬ݂ܳܢܳܐ: ܒܚܰܕ݂ܽܘܬ݂ܳܐ ܕܠܶܒܗܽܘܢ ܨܰܥܰܪܘ ܢܰܦ̈ܫܳܬܳܐ: ܕܢܶܫܒܽܘܢ ܐܶܢܶܝܢ ܘܢܶܒܙܽܘܢ ܐܶܢܶܝܢ.</VERS>
      <VERS vnumber="6">ܡܶܛܽܠ ܗܳܢܳܐ ܐܶܬ݂ܢܰܒܳܐ ܥܰܠ ܐܰܪܥܳܐ ܕܺܝܣܪܳܐܶܝܠ: ܘܶܐܡܰܪ ܠܛܽܘܖ̈ܶܐ ܘܰܠܖ̈ܳܡܳܬ݂ܳܐ ܘܰܠܢܰܚ̈ܠܶܐ ܘܰܠܥܽܘܡ̈ܩܶܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܡ̣ܰܠܠܶܬ݂ ܒܰܛܢܳܢܝ ܘܰܒܚܶܡܬ݂ܝ: ܥܰܠ ܕܩܰܒܶܠܬܽܘܢ ܚܶܣܕܳܐ ܕܥܰܡ̈ܡܶܐ.</VERS>
      <VERS vnumber="7">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܐܰܪܺܝܡܶ݀ܬ݂ ܐܺܝܕ݂ܝ ܥܰܠ ܥܰܡ̈ܡܶܐ ܕܰܚܕ݂ܺܝܪܺܝܢ ܠܟ݂ܽܘܢ: ܕܰܢܩܰܒܠܽܘܢ ܚܶܣܕܗܽܘܢ.</VERS>
      <VERS vnumber="8">ܐܰܢ̱ܬܽܘܢ ܕܶܝܢ ܛܽܘܖ̈ܶܐ ܕܺܝܣܪܳܐܶܝܠ: ܥܰܘܦܰܝ̈ܟܽܘܢ ܬܶܬܠܽܘܢ: ܘܦܺܐܖ̈ܰܝܟܽܘܢ ܬܪܰܒܽܘܢ ܠܥܰܡܝ ܝܺܣܪܳܐܶܝܠ: ܡܶܛܽܠ ܕܰܩܪܶܒܘ ܠܡܶܐܬ݂ܳܐ.</VERS>
      <VERS vnumber="9">ܘܗܳܐ ܡܶܬ݂ܦܢܶܐ ܐ̱ܢܳܐ ܥܠܰܝܟܽܘܢ: ܘܬܶܬܦܰܠܚܽܘܢ ܘܬܶܙܕܰܪܥܽܘܢ.</VERS>
      <VERS vnumber="10">ܘܰܐܣܓܶܐ ܥܠܰܝܟܽܘܢ ܒܢܰܝ̈ܢܳܫܳܐ ܕܟܽܠܶܗ ܒܶܝܬ݂ ܝܺܣܪܳܐܶܝܠ: ܘܢܶܬ݂ܝܰܬܒ̈ܳܢ ܡܕܺܝ̈ܢܳܬܳܐ ܘܚܰܖ̈ܒܳܬ݂ܳܐ ܢܶܬ݂ܒܰܢ̈ܝܳܢ.</VERS>
      <VERS vnumber="11">ܘܰܐܣܓܶܐ ܥܠܰܝܟܽܘܢ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܢܶܟ݂ܒܪܽܘܢ ܘܢܶܣܓܽܘܢ: ܘܰܐܘܬܶܒܟ݂ܽܘܢ ܐܰܝܟ ܕܡܶܢ ܩܕ݂ܺܝܡ: ܘܰܐܛܐܶܒ ܠܟ݂ܽܘܢ ܐܰܝܟ ܕܡܶܢ ܪܺܝܫܺܝܬ݂ܳܐ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="12">ܘܶܐܗܰܠܶܟ ܒܟܽܘܢ ܒܢܰܝ̈ܢܳܫܳܐ ܠܥܰܡܝ ܝܺܣܪܳܐܶܝܠ: ܘܢܺܐܪܬܽܘܢܳܟܽܘܢ ܘܬܶܗܘܢ ܠܗܽܘܢ ܠܝܽܘܪܬ݂ܳܢܳܐ: ܘܬܽܘܒ ܠܳܐ ܬܰܘܣܦܽܘܢ ܠܡܶܬ݂ܓܰܙܳܝܽܘ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܥܰܠ ܕܳܐܡܪܺܝܢ ܠܶܟ݂ܝ ܐܳܟ݂ܠܰܬ݂ ܒܢܰܝ̈ܢܳܫܳܐ ܐܰܢ̱ܬܝ: ܘܰܡܓܰܙܝܰܬ݂ ܥܰܡܳܗ̇.</VERS>
      <VERS vnumber="14">ܡܶܟܺܝܠ ܒܢܰܝ̈ܢܳܫܳܐ ܠܳܐ ܬܶܐܟ݂ܠܺܝܢ: ܘܥܰܡܶܟ݂ܝ ܬܽܘܒ ܠܳܐ ܬܶܓܙܺܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="15">ܘܬܽܘܒ ܠܳܐ ܐܰܫܡܰܥ ܥܠܰܝܟܝ ܚܶܣܕܳܐ ܕܥܰܡ̈ܡܶܐ: ܘܨܰܥܪܗܽܘܢ ܬܽܘܒ ܠܳܐ ܬܩܰܒܠܺܝܢ: ܘܥܰܡܶܟ݂ܝ ܬܽܘܒ ܠܳܐ ܬܓܰܙܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="16">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="17">ܒܰܪܢܳܫܳܐ: ܕܒܶܝܬ݂ ܝܺܣܪܳܐܶܝܠ ܝܳܬ݂ܒܺܝܢ ܒܰܐܪܥܗܽܘܢ: ܘܛܰܢܦܽܘܗ̇ ܒܽܐܘܖ̈ܚܳܬܗܽܘܢ ܘܰܒܨܶܢ̈ܥܳܬ݂ܗܽܘܢ: ܘܰܐܝܟ݂ ܛܰܡܽܐܘܬ݂ܳܐ ܕܟܶܦܣܳܢܺܝܬ݂ܳܐ: ܗܳܟܰܢܳܐ ܗܘܳܬ݂ ܩܕ݂ܳܡܝ ܐܽܘܪܚܗܽܘܢ.</VERS>
      <VERS vnumber="18">ܘܶܐܫܕܶܬ ܪܽܘܓ݂ܙܝ ܥܠܰܝܗܽܘܢ: ܡܶܛܽܠ ܕܡܳܐ ܕܶܐܫܰܕ݂ܘ ܒܰܐܪܥܳܐ: ܘܛܰܢܦܽܘܗ̇ ܒܰܦܬܰܟ݂ܖ̈ܰܝܗܽܘܢ.</VERS>
      <VERS vnumber="19">ܘܒܰܕܪܶܬ݂ ܐܶܢܽܘܢ ܒܥܰܡ̈ܡܶܐ: ܘܰܕ݂ܪܺܝ݀ܬ݂ ܐܶܢܽܘܢ ܒܰܡܕܺܝ̈ܢܳܬܳܐ: ܘܰܐܝܟ݂ ܐܽܘܖ̈ܚܳܬܗܽܘܢ ܘܰܐܝܟ݂ ܨܶܢ̈ܥܳܬ݂ܗܽܘܢ ܕܳܢܶ݀ܬ ܐܶܢܽܘܢ.</VERS>
      <VERS vnumber="20">ܘܶܐܙܰܠ̣ܘ ܠܒܶܝܬ݂ ܥܰܡ̈ܡܶܐ: ܘܛܰܘܶܫܘ ܫܡܳܐ ܕܩܽܘܕܫܝ: ܘܳܐܡܪܺܝܢ ܗܘܰܘ ܠܗܽܘܢ ܥܰܡ̈ܡܶܐ: ܗܳܠܶܝܢ ܥܰܡܶܗ ܐܶܢܽܘܢ ܕܰܐ‌ܠܳܗܳܐ ܘܡܶܢ ܐܰܪܥܶܗ ܢ̣ܦܰܩܘ.</VERS>
      <VERS vnumber="21">ܘܚܳܣܶ݀ܬ݂ ܥܰܠ ܫܡܳܐ ܕܩܽܘܕܫܝ: ܕܛܰܘܫܽܘܗܝ ܕܒܶܝܬ݂ ܝܺܣܪܳܐܶܝܠ ܒܶܝܬ݂ ܥܰܡ̈ܡܶܐ ܕܶܐܙܰܠ̣ܘ ܠܘܳܬ݂ܗܽܘܢ.</VERS>
      <VERS vnumber="22">ܡܶܛܽܠ ܗܳܢܳܐ ܐܶܡܰܪ ܠܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܗ̱ܘܳܐ ܡܶܛܽܠܬ݂ܟܽܘܢ ܥܳܒܶܕ݂ ܐ̱ܢܳܐ ܒܶܝܬ݂ ܝܺܣܪܳܐܶܝܠ: ܐܶܠܳܐ ܡܶܛܽܠ ܫܡܳܐ ܕܩܽܘܕܫܝ: ܕܛܰܘܶܫܬܽܘܢ ܒܶܝܬ݂ ܥܰܡ̈ܡܶܐ ܕܶܐܙܰܠܬܽܘܢ ܠܘܳܬ݂ܗܽܘܢ.</VERS>
      <VERS vnumber="23">ܕܶܐܩܰܕܶܫ ܫܶܡܝ ܪܰܒܳܐ: ܕܶܐܬܛܰܘܰܫ ܒܶܝܬ݂ ܥܰܡ̈ܡܶܐ ܕܛܰܘܶܫܬܽܘܢܳܝܗܝ ܒܰܝܢܳܬ݂ܗܽܘܢ: ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܳܐ ܕܶܐܬ݂ܩܰܕܫܶܬ ܒܟܽܘܢ ܠܥܺܢܰܝ̈ܗܽܘܢ.</VERS>
      <VERS vnumber="24">ܘܶܐܕ݂ܒܰܪܟܽܘܢ ܡܶܢ ܥܰܡ̈ܡܶܐ: ܘܶܐܟܰܢܶܫܟܽܘܢ ܡܶܢ ܡܕܺܝ̈ܢܳܬܳܐ: ܘܰܐܝܬܶܝܟ݂ܽܘܢ ܠܰܐܪܥܟܽܘܢ.</VERS>
      <VERS vnumber="25">ܘܶܐܪܽܘܣ ܥܠܰܝܟܽܘܢ ܡܰܝ̈ܳܐ ܕܟܰܝ̈ܳܐ: ܘܶܐܕܰܟܶܝܟ݂ܽܘܢ ܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ: ܘܡܶܢ ܟܽܠܗܽܘܢ ܦܬܰܟܖ̈ܰܝܟܽܘܢ.</VERS>
      <VERS vnumber="26">ܘܶܐܬܶܠ ܠܟܽܘܢ ܠܶܒܳܐ ܚܰܕ݂ܬ݂ܳܐ: ܘܪܽܘܚܳܐ ܚܕܰܬ݂ܳܐ ܐܶܬܶܠ ܒܓ݂ܰܘܟܽܘܢ: ܘܰܐܥܒܰܪ ܠܶܒܳܐ ܕܟܺܐܦܳܐ ܡܶܢ ܒܶܣܪܟܽܘܢ: ܘܶܐܬܶܠ ܠܟܽܘܢ ܠܶܒܳܐ ܕܒܶܣܪܳܐ.</VERS>
      <VERS vnumber="27">ܘܶܐܬܶܠ ܪܽܘܚܝ ܒܓ݂ܰܘܟܽܘܢ: ܘܶܐܥܒܶܕ݂ ܕܰܒܦܽܘܩ̈ܕܳܢܰܝ ܬܗܰܠܟܽܘܢ: ܘܕ݂ܺܝ̈ܢܰܝ ܬܶܛܪܽܘܢ ܘܬܶܥܒܕܽܘܢ ܐܶܢܽܘܢ.</VERS>
      <VERS vnumber="28">ܘܬܶܬܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܰܐܒܳܗܰܝ̈ܟܽܘܢ: ܘܬܶܗܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܟܽܘܢ ܐܰ‌ܠܳܗܳܐ</VERS>
      <VERS vnumber="29">ܘܶܐܦܪܽܘܩܟܽܘܢ ܡܶܢ ܟܽܠܳܗ̇ ܛܰܢܦܽܘܬ݂ܟܽܘܢ: ܘܶܐܩܪܶܐ ܠܰܥܒܽܘܪܳܐ ܘܰܐܣܓܶܝܘܗܝ: ܘܠܳܐ ܐܰܝܬܶܐ ܥܠܰܝܟܽܘܢ ܟܰܦܢܳܐ.</VERS>
      <VERS vnumber="30">ܘܰܐܣܓܶܐ ܦܺܐܖ̈ܶܐ ܕܺܐܝ̈ܠܳܢܶܐ: ܘܥܰܠ̈ܠܳܬ݂ܳܐ ܕܰܐܪܥܳܐ: ܘܬܽܘܒ ܠܳܐ ܬܩܰܒܠܽܘܢ ܚܶܣܕܳܐ ܕܟܰܦܢܳܐ ܒܶܝܬ݂ ܥܰܡ̈ܡܶܐ.</VERS>
      <VERS vnumber="31">ܘܬܶܬܕܰܟ݂ܪܽܘܢ ܬܰܡܳܢ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܨܶܢ̈ܥܳܬ݂ܟܽܘܢ ܫܳܛ̈ܝܳܬ݂ܳܐ: ܘܢܶܬ݂ܩܰܡ̈ܛܳܢ ܐܰܦܰܝ̈ܟܽܘܢ ܒܥܰܘܠܟܽܘܢ ܘܰܒܛܰܢܦ̈ܘܳܬ݂ܟܽܘܢ.</VERS>
      <VERS vnumber="32">ܘܕܰܥܘ ܕܠܳܐ ܗ̱ܘܳܐ ܡܶܛܽܠܬ݂ܟܽܘܢ ܥܳܒܶܕ݂ ܐ̱ܢܳܐ ܗܳܠܶܝܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܗܰܬ݂ܘ ܘܶܐܬܬܰܟܣܘ ܡܶܢ ܐܽܘܖ̈ܚܳܬܟܽܘܢ ܒܺܝ̈ܫܳܬ݂ܳܐ: ܘܠܳܐ ܬܡܽܘܬ݂ܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="33">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܝܰܘܡܳܐ ܕܰܡܕܟܶܐ ܐ̱ܢܳܐ ܠܟܽܘܢ ܡܶܢ ܟܽܠܶܗ ܥܰܘܠܟܽܘܢ: ܡܰܘܬܶܒ ܐ̱ܢܳܐ ܡܕܺܝ̈ܢܳܬܳܐ ܘܒܳܢܶܐ ܚܰܖ̈ܒܳܬ݂ܳܐ.</VERS>
      <VERS vnumber="34">ܘܰܐܪܥܳܐ ܕܚܰܪܒܳܐ ܗܘܳܬ݂ ܬܶܬܦܠܰܚ: ܕܨܰܕ݂ܝܳܐ ܗܘܳܬ݂ ܒܥܰܝ̈ܢܰܝ ܟܠ ܕܥܳܒܰܪ.</VERS>
      <VERS vnumber="35">ܘܢܺܐܡܪܽܘܢ ܐܰܪܥܳܐ ܗܳܝ ܚܰܪܒܬܳܐ: ܗܘܳܬ݂ ܐܰܝܟ ܦܰܪܕܰܝܣܳܐ ܕܰܥܕ݂ܶܢ: ܘܰܡܕܺܝ̈ܢܳܬܳܐ ܕܚܰܖ̈ܒܳܢ ܗ̱ܘܰܝ̈ ܘܰܡܣܰܚ̈ܦܳܢ: ܗܘܰܝ̈ ܟܰܖ̈ܟܶܐ ܥܰܫܺܝ̈ܢܶܐ.</VERS>
      <VERS vnumber="36">ܘܢܶܕܥܽܘܢ ܥܰܡ̈ܡܶܐ ܕܡܶܫܬܰܚܪܺܝܢ ܚܕ݂ܳܖ̈ܰܝܟܽܘܢ: ܕܶܐܢܳܐ ܡܳܪܝܳܐ ܒܳܢܶܐ ܐ̱ܢܳܐ ܡܣܰܚ̈ܦܳܬ݂ܳܐ: ܘܢܳܨܶܒ ܐ̱ܢܳܐ ܚܰܖ̈ܒܳܬ݂ܳܐ: ܐܶܢܳܐ ܡܳܪܝܳܐ ܐܶܡܪܶܬ݂ ܘܥܳܒܶܕ݂ ܐ̱ܢܳܐ.</VERS>
      <VERS vnumber="37">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܽܘܒ ܒܗܳܕܶܐ ܬܳܒܰܥ ܐ̱ܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܕܶܐܥܒܶܕ݂ ܠܗܽܘܢ ܘܰܐܣܓܶܐ ܐܶܢܽܘܢ: ܐܰܝܟ ܥܳܢ̈ܳܐ ܕܰܒܢܰܝ̈ܢܳܫܳܐ.</VERS>
      <VERS vnumber="38">ܐܰܝܟ ܥܳܢ̈ܳܐ ܩܰܕܺܝܫܬ݂ܳܐ: ܘܰܐܝܟ݂ ܥܳܢ̈ܳܐ ܕܽܐܘܪܺܫܠܶܡ ܒܙܰܒܢܳܐ ܕܥܰܕ݂ܥܺܐܕܶܝ̈ܗ̇: ܗܳܟܰܢܳܐ ܢܶܗܘ̈ܝܳܢ ܡܕܺܝ̈ܢܳܬܳܐ ܕܚܰܖ̈ܒܳܢ ܗ̱ܘܰܝ̈: ܘܢܶܬ݂ܡܰܠ̈ܝܳܢ ܥܳܢ̈ܳܐ ܕܰܒܢܰܝ̈ܢܳܫܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="37">
      <VERS vnumber="1">ܥܰܠ ܚܰܝܰܬ ܡܺܝ̈ܬܶܐ. ܘܰܗܘܳܬ݂ ܥܠܰܝ ܐܺܝܕ݂ܶܗ ܕܡܳܪܝܳܐ: ܘܰܐܦܩܰܢܝ ܒܪܽܘܚܶܗ ܡܳܪܝܳܐ: ܘܰܐܫܪܝܰܢܝ ܒܰܦܩܰܥܬ݂ܳܐ: ܘܡܰܠܝܳܐ ܗܘܳܬ݂ ܓܰܖ̈ܡܶܐ.</VERS>
      <VERS vnumber="2">ܘܰܐܥܒܪܰܢܝ ܥܠܰܝܗܽܘܢ ܚܕ݂ܳܖ̈ܳܝܗܽܘܢ: ܘܰܚܙܺܝ݀ܬ݂ ܕܣܰܓܺܝܐܺܝܢ ܛܳܒ ܒܰܦܩܰܥܬ݂ܳܐ: ܘܛܳܒ ܝܰܒܺܝܫܺܝܢ.</VERS>
      <VERS vnumber="3">ܘܶܐܡܰܪ ܠܺܝ: ܒܰܪܢܳܫܳܐ: ܚܳܐܶܝܢ ܓܰܖ̈ܡܶܐ ܗܳܠܶܝܢ: ܘܶܐܡܪܶܬ݂ ܐܰܢ̱ܬ ܗܽܘ ܝܳܕܰܥ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="4">ܘܶܐܡܰܪ ܠܺܝ ܐܶܬ݂ܢܰܒܳܐ ܥܰܠ ܓܰܖ̈ܡܶܐ ܗܳܠܶܝܢ ܘܶܐܡܰܪ ܠܗܽܘܢ ܓܰܖ̈ܡܶܐ ܝܰܒܺܝ̈ܫܶܐ: ܫܡܰܥܘ ܦܶܬܓ݂ܳܡܶܗ ܕܡܳܪܝܳܐ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܓܰܖ̈ܡܶܐ ܗܳܠܶܝܢ: ܗܳܐ ܐܶܢܳܐ ܡܰܥܶܠ ܐ̱ܢܳܐ ܒܟܽܘܢ ܪܽܘܚܳܐ ܘܬܺܚܽܘܢ.</VERS>
      <VERS vnumber="6">ܘܶܐܬܶܠ ܥܠܰܝܟܽܘܢ ܓܝܳܕ݂̈ܶܐ: ܘܰܐܣܶܩ ܥܠܰܝܟܽܘܢ ܒܶܣܪܳܐ: ܘܶܐܩܪܽܘܡ ܥܠܰܝܟܽܘܢ ܡܶܫܟܳܐ: ܘܶܐܬܶܠ ܒܟܽܘܢ ܪܽܘܚܳܐ ܘܬܺܚܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="7">ܘܶܐܬ݂ܢܰܒܺܝ݀ܬ݂ ܐܰܝܟ݂ ܕܦܰܩܕ݂ܰܢܝ: ܘܟܰܕ݂ ܐܶܬ݂ܢܰܒܺܝ݀ܬ݂: ܗܘܳܐ ܩܳܠܳܐ ܘܙܰܘܥܳܐ: ܘܰܩ̣ܪܶܒܘ ܓܰܖ̈ܡܶܐ ܓܰܪܡܳܐ ܠܘܳܬ݂ ܫܳܪܺܝܬܶܗ.</VERS>
      <VERS vnumber="8">ܘܰܚܙܺܝ݀ܬ݂ ܕܰܣܠܶܩܘ ܥܠܰܝܗܽܘܢ ܓܝܳܕ݂̈ܶܐ ܘܒܶܣܪܳܐ: ܘܶܐܬ݂ܩܪܶܡ ܥܠܰܝܗܽܘܢ ܡܶܫܟܳܐ ܡܶܢ ܠܥܶܠ: ܘܪܽܘܚܳܐ ܠܰܝܬ ܗܘܳܬ݂ ܒܗܽܘܢ.</VERS>
      <VERS vnumber="9">ܘܶܐܡܰܪ ܠܺܝ: ܐܶܬ݂ܢܰܒܳܐ ܥܰܠ ܪܽܘܚܳܐ: ܐܶܬ݂ܢܰܒܳܐ ܒܰܪܢܳܫܳܐ: ܘܶܐܡܰܪ ܠܪܽܘܚܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܳܝ ܪܽܘܚܳܐ ܡܶܢ ܐܰܪܒܰܥ ܖ̈ܽܘܚܶܐ: ܘܦܽܘܚܝ ܒܗܳܠܶܝܢ ܩܛܺܝ̈ܠܶܐ ܘܢܺܚܽܘܢ.</VERS>
      <VERS vnumber="10">ܘܶܐܬ݂ܢܰܒܺܝ݀ܬ݂ ܐܰܝܟ ܕܦܰܩܕ݂ܰܢܝ: ܘܥܶܠܰܬ݂ ܒܗܽܘܢ ܪܽܘܚܳܐ ܘܰܚܝܰܘ: ܘܩܳܡܘ ܥܰܠ ܖ̈ܶܓܠܰܝܗܽܘܢ: ܚܰܝܠܳܐ ܕܛܳܒ ܣܰܓܺܝ.</VERS>
      <VERS vnumber="11">ܘܶܐܡܰܪ ܠܺܝ: ܒܰܪܢܳܫܳܐ: ܗܳܠܶܝܢ ܓܰܖ̈ܡܶܐ ܟܽܠܗܽܘܢ ܕܰܒܢܰܝ̈ ܝܺܣܪܳܐܶܝܠ ܐܶܢܽܘܢ: ܕܳܐܡܪܺܝܢ ܗܘܰܘ ܝܺܒܶܫܘ ܓܰܖ̈ܡܰܝܢ: ܘܶܐܒܰܕ݂ ܣܰܒܪܰܢ: ܘܰܒܛܶܠܢ ܠܰܢ.</VERS>
      <VERS vnumber="12">ܡܶܛܽܠ ܗܳܢܳܐ ܐܶܬ݂ܢܰܒܳܐ ܘܶܐܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܦܳܬܰܚ ܐ̱ܢܳܐ ܩܰܒܖ̈ܰܝܟܽܘܢ: ܘܡܰܝܬܶܐ ܐ̱ܢܳܐ ܠܟܽܘܢ ܠܰܐܪܥܳܐ ܕܺܝܣܪܳܐܶܝܠ.</VERS>
      <VERS vnumber="13">ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܡܳܐ ܕܦܶܬܚܶ݀ܬ݂ ܩܰܒܖ̈ܰܝܟܽܘܢ: ܘܡܳܐ ܕܰܐܣܶܩܬܟ݂ܽܘܢ ܡܶܢ ܩܰܒܖ̈ܰܝܟܽܘܢ.</VERS>
      <VERS vnumber="14">ܐܶܬܶܠ ܪܽܘܚܝ ܒܟܽܘܢ ܘܬܺܚܽܘܢ: ܘܶܐܫܒܽܘܩܟܽܘܢ ܒܰܐܪܥܟ݂ܽܘܢ: ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ: ܐܶܡܪܶܬ݂ ܘܥܳܒܶܕ݂ ܐ̱ܢܳܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. ܥܰܠ ܕܣܳܠܩܺܝܢ ܘܗܳܘܶܝܢ ܚܰܕ ܥܰܡܳܐ ܘܰܚܕ݂ܳܐ ܡܰܠܟܽܘܬ݂ܳܐ</VERS>
      <VERS vnumber="15">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="16">ܐܰܢ̱ܬ ܕܶܝܢ ܒܰܪܢܳܫܳܐ: ܣܰܒ ܠܳܟ݂ ܩܰܝܣܳܐ ܚܰܕ݂: ܘܰܟܬܽܘܒ ܥܠܰܘܗܝ ܝܺܗܽܘܕ݂ܳܐ ܘܰܒܢܰܝ̈ ܝܺܣܪܳܐܶܝܠ ܚܰܒܖ̈ܰܘܗܝ: ܘܣܰܒ ܩܰܝܣܳܐ ܐ̱ܚܪܺܢܳܐ: ܘܰܟܬܽܘܒ ܥܠܰܘܗܝ ܝܰܘܣܶܦ ܒܩܰܝܣܳܐ ܕܰܐܦܪܶܝܡ: ܘܟܽܠܗܽܘܢ ܒܢܰܝ̈ ܝܺܣܪܳܐܶܝܠ ܚܰܒܖ̈ܰܘܗܝ.</VERS>
      <VERS vnumber="17">ܘܩܰܪܶܒ ܐܶܢܽܘܢ ܚܰܕ݂ ܠܘܳܬ݂ ܚܰܕ݂: ܘܢܶܗܘܽܘܢ ܚܰܕ݂ ܩܺܝܣ ܒܺܐܝܕ݂ܳܟ݂.</VERS>
      <VERS vnumber="18">ܘܶܐܢ ܐܶܡܰܪܘ ܠܳܟ݂ ܒܢܰܝ̈ ܥܰܡܳܟ݂ ܚܰܘܳܢ ܡܳܢܳܐ ܐܶܢܶܝܢ ܗܳܠܶܝܢ.</VERS>
      <VERS vnumber="19">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܢܳܣܶܒ ܐ̱ܢܳܐ ܩܰܝܣܳܐ ܕܝܰܘܣܶܦ ܕܒܺܐܝܕ݂ܶܗ ܕܰܐܦܪܶܝܡ: ܘܫܰܒ̈ܛܶܐ ܕܺܝܣܪܳܐܶܝܠ ܚܰܒܖ̈ܰܘܗܝ: ܘܶܐܬܶܠ ܐܶܢܽܘܢ ܥܰܡ ܩܰܝܣܳܐ ܕܺܝܗܽܘܕ݂ܳܐ: ܘܶܐܥܒܶܕ݂ ܐܶܢܽܘܢ ܚܰܕ݂ ܩܰܝܣ: ܘܢܶܗܘܽܘܢ ܚܰܕ݂ ܒܺܐܝܕ݂ܝ.</VERS>
      <VERS vnumber="20">ܘܩܰܝ̈ܣܶܐ ܕܟܳܬܶܒ ܐܰܢ̱ܬ ܥܠܰܝܗܽܘܢ: ܐܰܚܽܘܕ݂ ܐܶܢܽܘܢ ܒܺܐܝܕ݂ܳܟ݂ ܠܥܺܢܰܝ̈ܗܽܘܢ.</VERS>
      <VERS vnumber="21">ܘܶܐܡܰܪ ܠܗܽܘܢ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܢܳܣܶܒ ܐ̱ܢܳܐ ܠܰܒܢܰܝ̈ ܝܺܣܪܳܐܶܝܠ: ܡܶܢ ܒܰܝܢܳܬ݂ ܥܰܡ̈ܡܶܐ ܕܶܐܙܰܠܘ ܠܘܳܬ݂ܗܽܘܢ: ܘܶܐܟܰܢܶܫ ܐܶܢܽܘܢ ܘܰܐܝܬܶܐ ܐܶܢܽܘܢ ܠܰܐܪܥܗܽܘܢ.</VERS>
      <VERS vnumber="22">ܘܶܐܥܒܶܕ݂ ܐܶܢܽܘܢ ܥܰܡܳܐ ܚܰܕ݂ ܒܰܐܪܥܳܐ ܒܛܽܘܖ̈ܶܐ ܕܺܝܣܪܳܐܶܝܠ: ܘܚܰܕ݂ ܡܰܠܟܳܐ ܢܶܗܘܶܐ ܠܟܽܠܗܽܘܢ: ܘܬܽܘܒ ܠܳܐ ܢܶܗܘܽܘܢ ܬܪܶܝܢ ܥܰܡ̈ܡܺܝܢ: ܘܬܽܘܒ ܠܳܐ ܢܶܬ݂ܦܰܠܓܽܘܢ ܠܬܰܪܬܶܝܢ ܡܰܠ̈ܟܘܳܢ.</VERS>
      <VERS vnumber="23">ܘܬܽܘܒ ܠܳܐ ܢܶܬܛܰܢܦܽܘܢ ܒܰܦܬܰܟܖ̈ܰܝܗܽܘܢ: ܘܰܒܛܰܢ̈ܦܘܳܬ݂ܗܽܘܢ ܘܰܒܟܽܠܶܗ ܥܰܘܠܗܽܘܢ: ܘܶܐܦܪܽܘܩ ܐܶܢܽܘܢ ܡܶܢ ܟܽܠܶܗ ܒܶܝܬ݂ ܡܰܥܡܰܪܗܽܘܢ ܕܰܚܛܰܘ ܒܶܗ: ܘܶܐܕܰܟܶܐ ܐܶܢܽܘܢ ܘܢܶܗܘܽܘܢ ܠܺܝ ܥܰܡܳܐ: ܘܶܐ̱ܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ</VERS>
      <VERS vnumber="24">ܘܥܰܒܕܝ ܕܰܘܺܝܕ݂ ܢܰܡܠܶܟ݂ ܥܠܰܝܗܽܘܢ: ܘܪܳܥܝܳܐ ܚܰܕ݂ ܢܶܗܘܶܐ ܠܟܽܠܗܽܘܢ: ܘܰܒܕ݂ܺܝ̈ܢܰܝ ܢܗܰܠܟ݂ܽܘܢ: ܘܦܽܘܩܕܳܢܰܝ̈ ܢܶܛܪܽܘܢ ܘܢܶܥܒܕܽܘܢ ܐܶܢܽܘܢ.</VERS>
      <VERS vnumber="25">ܘܢܶܬ݂ܒܽܘܢ ܒܰܐܪܥܳܐ ܕܝܶܗܒܶ݀ܬ݂ ܠܥܰܒܕܝ ܝܰܥܩܽܘܒ: ܕܺܝܬܶܒܘ ܒܳܗ̇ ܐܰܒܳܗܰܝ̈ܗܽܘܢ: ܘܢܶܬ݂ܒܽܘܢ ܒܳܗ̇ ܗܶܢܽܘܢ ܘܰܒܢܰܝ̈ܗܽܘܢ: ܘܰܒܢܰܝ̈ ܒܢܰܝ̈ܗܽܘܢ ܠܥܳܠܰܡ: ܘܕ݂ܰܘܺܝܕ݂ ܥܰܒܕܝ ܢܶܗܘܶܐ ܠܗܽܘܢ ܡܕܰܒܪܳܢܳܐ ܠܥܳܠܰܡ.</VERS>
      <VERS vnumber="26">ܘܰܐܩܺܝܡ ܠܗܽܘܢ ܩܝܳܡܳܐ ܕܰܫܠܳܡܳܐ ܘܰܩܝܳܡܳܐ ܕܥܳܠܰܡ ܢܶܗܘܶܐ ܥܰܡܗܽܘܢ: ܘܰܐܣܓܶܐ ܐܶܢܽܘܢ: ܘܶܐܬܶܠ ܡܰܩܕܫܝ ܒܰܝܢܳܬ݂ܗܽܘܢ ܠܥܳܠܰܡ.</VERS>
      <VERS vnumber="27">ܘܢܶܗܘܶܐ ܒܶܝܬ݂ ܡܰܫܪܰܝ ܒܗܽܘܢ: ܘܶܐܗܘܶܐ ܠܗܽܘܢ ܐܰ‌ܠܳܗܳܐ: ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ.</VERS>
      <VERS vnumber="28">ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܕܰܡܩܰܕܶܫ ܐ̱ܢܳܐ ܠܺܝܣܪܳܐܶܝܠ: ܡܳܐ ܕܰܗܘܳܐ ܒܗܽܘܢ ܡܰܩܕܫܝ ܠܥܳܠܰܡ.</VERS>
    </CHAPTER>
    <CHAPTER cnumber="38">
      <VERS vnumber="1">ܘܰܗܘܳܐ ܥܠܰܝ ܦܶܬܓ݂ܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="2">ܒܰܪܢܳܫܳܐ: ܣܺܝܡ ܐܰܦܰܝ̈ܟ ܥܰܠ ܓܽܘܓ: ܘܥܰܠ ܐܰܪܥܳܐ ܕܡܰܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ ܘܰܕܬܽܘܒܺܝܠ: ܘܶܐܬ݂ܢܰܒܳܐ ܥܠܰܘܗܝ ܘܶܐܡܰܪ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ݂ ܘܰܕܬܽܘܒܺܝܠ.</VERS>
      <VERS vnumber="4">ܘܶܐܟܰܢܫܳܟ݂ ܘܰܐܪܡܶܐ ܒܠܳܡܳܐ ܒܦܰܟܰܝ̈ܟ: ܘܰܐܦܩܳܟ݂ ܡܶܢ ܐܰܬ݂ܪܳܟ ܠܳܟ݂ ܘܰܠܟܽܠܶܗ ܚܰܝܠܳܟ݂: ܘܖ̈ܰܟܫܳܐ ܘܦܰܖ̈ܳܫܶܐ ܕܰܠܒܺܝܫܺܝܢ ܙܰܝܢܳܐ: ܟܽܠܗܽܘܢ. ܟܶܢܫܳܐ ܪܰܒܳܐ: ܒܢܰܝ̈ܙܟܶܐ ܘܰܒܣܰܟܖ̈ܶܐ ܘܰܐܚܺܝܕܰܝ̈ ܣܰܝ̈ܦܶܐ.</VERS>
      <VERS vnumber="5">ܟܽܠܗܽܘܢ ܦܳܖ̈ܣܳܝܶܐ: ܘܟܽܘ̈ܫܳܝܶܐ: ܘܦܽܘܛܳܝ̈ܶܐ: ܥܰܡܗܽܘܢ ܒܣܰܟܖ̈ܶܐ: ܘܰܒܣܰܢܘܖ̈ܳܬ݂ܳܐ.</VERS>
      <VERS vnumber="6">ܓܳܡܰܪ ܘܟܽܠܶܗ ܚܰܝܠܳܗ̇: ܘܒܶܝܬ݂ ܬܽܘܓܶܪܡܳܐ: ܘܰܫܦܽܘܠܰܝ̈ ܓܰܪܒܝܳܐ ܘܟܽܠܶܗ ܚܰܝܠܗܽܘܢ: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ.</VERS>
      <VERS vnumber="7">ܐܶܬܛܰܝܰܒ ܐܰܢ̱ܬ ܘܟܽܠܶܗ ܟܶܢܫܳܟ ܕܰܟܢܺܝܫ ܥܰܡܳܟ: ܘܰܗܘܺܝ ܠܗܽܘܢ ܡܰܛܰܪܬ݂ܳܐ.</VERS>
      <VERS vnumber="8">ܡܶܢ ܝܰܘ̈ܡܳܬ݂ܳܐ ܩܰܕ݂ܡܳܝ̈ܶܐ ܐܶܬ݂ܦܩܶܕܬ: ܘܰܒܚܰܪܬ݂ܳܐ ܕܰܫܢܰܝ̈ܳܐ ܬܺܐܬ݂ܶܐ ܥܰܠ ܛܽܘܖ̈ܶܐ ܕܺܝܣܪܳܐܶܝܠ: ܘܥܰܠ ܐܰܪܥܳܐ ܕܶܐܫܬܰܝܢܰܬ݂ ܡܶܢ ܚܰܪܒܳܐ: ܘܶܐܬ݂ܟܰܢܫܰܬ݂ ܡܶܢ ܥܰܡ̈ܡܶܐ ܣܰܓܺܝ̈ܐܶܐ: ܘܺܝܬܶܒܘ ܒܳܗ̇ ܟܽܠܗܽܘܢ ܒܫܶܠܝܳܐ.</VERS>
      <VERS vnumber="9">ܘܬܶܣܰܩ ܐܰܝܟ ܕܠܽܘܚܝܳܐ: ܘܰܐܝܟ݂ ܥܢܳܢܳܐ ܕܰܡܟܰܣܝܳܐ ܠܰܐܪܥܳܐ: ܐܰܢ̱ܬ ܘܟܽܠܶܗ ܚܰܝܠܳܟ݂: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ.</VERS>
      <VERS vnumber="10">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܶܗ ܒܝܰܘܡܳܐ ܗܰܘ: ܢܶܣ̈ܩܳܢ ܡ̈ܶܠܶܐ ܥܰܠ ܠܶܒܳܟ: ܘܬܶܬܚܰܫܰܒ ܡܰܚܫܰܒܬ݂ܳܐ ܒܺܝܫܬܳܐ: ܘܬܺܐܡܰܪ.</VERS>
      <VERS vnumber="11">ܐܶܣܰܩ ܥܰܠ ܐܰܪܥܳܐ ܟܰܗܺܝܢܬ݂ܳܐ: ܘܺܐܙܰܠ ܥܰܠ ܐܰܝܠܶܝܢ ܕܝܳܬ݂ܒܺܝܢ ܒܫܶܠܝܳܐ: ܕܠܳܐ ܫܽܘܖ̈ܶܐ: ܘܠܳܐ ܣܽܘܟܖ̈ܶܐ: ܘܠܳܐ ܬܰܖ̈ܥܶܐ ܐܺܝܬ݂ ܠܗܽܘܢ.</VERS>
      <VERS vnumber="12">ܕܬܶܫܒܶܐ ܫܒܺܝܬ݂ܳܐ: ܘܬܶܒܽܘܙ ܒܶܙܬ݂ܳܐ: ܘܬܰܗܦܶܟ ܐܺܝܕ݂ܳܟ݂ ܥܰܠ ܚܰܖ̈ܒܳܬ݂ܳܐ ܕܶܐܬ݂ܝܰܬܰܒ̈ܝ: ܘܥܰܠ ܥܰܡܳܐ ܕܶܐܬ݂ܟܰܢܰܫ ܡܶܢ ܥܰܡ̈ܡܶܐ: ܕܰܩ̣ܢܰܘ ܒܥܺܝܪܳܐ ܘܩܶܢܝܳܢܳܐ: ܘܝܳܬ݂ܒܺܝܢ ܥܰܠ ܫܽܘܦܪܳܗ̇ ܕܰܐܪܥܳܐ.</VERS>
      <VERS vnumber="13">ܫܒܳܐ ܘܕ݂ܳܪܳܢ ܘܬܰܓܳܖ̈ܐ ܕܬ݂ܰܪܫܺܝܫ: ܘܟܽܠܗܶܝܢ ܩܽܘܖ̈ܝܳܐ ܢܺܐܡܖ̈ܳܢ ܠܳܟ݂: ܐܶܬܰܝܬ ܠܡܶܫܒܳܐ ܫܒܺܝܬ݂ܳܐ: ܘܰܠܡܶܒܰܙ ܒܶܙܬ݂ܳܐ: ܘܟ̣ܰܢܶܫܬ ܟܢܽܘܫܝܳܟ ܕܬܶܫܩܽܘܠ ܣܺܐܡܳܐ ܘܕܰܗܒܳܐ: ܘܬܶܣܰܒ ܒܥܺܝܪܳܐ ܘܩܶܢܝܳܢܳܐ: ܘܬܶܕ݂ܒܰܪ ܕܒܳܪܬ݂ܳܐ ܪܰܒܬ݂ܳܐ.</VERS>
      <VERS vnumber="14">ܡܶܛܽܠ ܗܳܢܳܐ ܐܶܬ݂ܢܰܒܳܐ ܒܰܪܢܳܫܳܐ: ܘܶܐܡܰܪ ܠܓܽܘܓ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܶܗ ܒܝܰܘܡܳܐ ܕܢܶܬܶܒ ܥܰܡܝ ܝܺܣܪܳܐܶܝܠ ܒܫܶܠܝܳܐ: ܬܶܕܰܥ.</VERS>
      <VERS vnumber="15">ܘܬܺܐܬ݂ܶܐ ܡܶܢ ܐܰܬ݂ܪܳܟ ܡܶܢ ܫܦܽܘܠܰܝ̈ ܓܰܪܒܝܳܐ: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ݂: ܟܽܠܗܽܘܢ ܖ̈ܳܟ݂ܒܰܝ ܖ̈ܰܟܫܳܐ: ܟܢܽܘܫܝܳܐ ܪܰܒܳܐ ܘܚܰܝܠܳܐ ܣܰܓܺܝܐܳܐ.</VERS>
      <VERS vnumber="16">ܘܬܶܣܰܩ ܥܰܠ ܥܰܡܝ ܝܺܣܪܳܐܶܝܠ: ܐܰܝܟ ܥܢܳܢܳܐ ܕܰܡܟܰܣܝܳܐ ܠܰܐܪܥܳܐ: ܠܚܰܪܬ݂ܳܐ ܕܝܰܘ̈ܡܳܬ݂ܳܐ ܬܺܐܬ݂ܶܐ: ܘܰܐܝܬܶܝܟ݂ ܠܰܐܪܥܝ: ܘܢܶܕܥܽܘܢܳܢܝ ܥܰܡ̈ܡܶܐ ܡܳܐ ܕܶܐܬ݂ܩܰܕܫܶܬ݂ ܒܳܟ ܠܥܺܢܰܝ̈ܗܽܘܢ.</VERS>
      <VERS vnumber="17">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܰܢ̱ܬ ܗ̱ܘ̣ ܕܶܐܡܪܶܬ݂ ܥܠܰܝܟ ܒܝܰܘ̈ܡܳܬܳܐ ܩܰܕ݂ܡܳܝ̈ܶܐ: ܒܺܐܝܕ݂ܳܐ ܕܥܰܒ̈ܕܰܝ ܢܒܺܝ̈ܶܐ ܕܺܝܣܪܳܐܶܝܠ: ܕܡܶܬ݂ܢܰܒܶܝܢ ܗܘܰܘ ܒܝܰܘ̈ܡܳܬܳܐ ܗܳܢܽܘܢ: ܘܒܰܫܢܰܝ̈ܳܐ ܗܳܠܶܝܢ: ܕܰܐܝܬܶܝܟ ܥܠܰܝܗܽܘܢ.</VERS>
      <VERS vnumber="18">ܒܶܗ ܒܝܰܘܡܳܐ ܗܰܘ ܕܢܺܐܬ݂ܶܐ ܓܽܘܓ: ܥܰܠ ܐܰܪܥܳܐ ܕܺܝܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܺܐܩܰܕ݂ ܪܽܘܓ݂ܙܝ ܒܚܶܡܬ݂ܝ ܘܒܰܛܢܳܢܝ.</VERS>
      <VERS vnumber="19">ܒܢܽܘܪܳܐ ܕܪܽܘܓ݂ܙܝ ܡ̣ܰܠܠܶܬ: ܕܒܶܗ ܒܝܰܘܡܳܐ ܗܰܘ: ܢܶܗܘܶܐ ܙܰܘܥܳܐ ܪܰܒܳܐ ܒܰܐܪܥܳܐ ܕܺܝܣܪܳܐܶܝܠ.</VERS>
      <VERS vnumber="20">ܘܰܢܙܽܘܥܽܘܢ ܩܕ݂ܳܡܰܘܗܝ ܢܽܘܢ̈ܶܐ ܕܝܰܡܳܐ: ܘܦܳܪܰܚܬܳܐ ܕܰܫܡܰܝܳܐ: ܘܚܰܝܽܘܬ݂ܳܐ ܕܕܰܒܪܳܐ: ܘܟ݂ܽܠ ܖ̈ܰܚܫܳܐ ܕܪܳܚܶܫ ܒܰܐܪܥܳܐ: ܘܟܽܠܗܽܘܢ ܒܢܰܝ̈ܢܳܫܳܐ ܕܥܰܠ ܐܰܦܰܝ̈ ܐܰܪܥܳܐ: ܘܢܶܣܬܰܚܦܽܘܢ ܛܽܘܖ̈ܶܐ: ܘܢܶܦܠܽܘܢ ܡܰܓ̈ܕܠܶܐ.</VERS>
      <VERS vnumber="21">ܘܟܽܠܗܽܘܢ ܫܽܘܖ̈ܶܐ ܒܰܐܪܥܳܐ ܢܶܦܠܽܘܢ: ܘܶܐܩܪܶܐ ܥܠܰܘܗܝ ܚܰܪܒܳܐ ܒܟܽܠܗܽܘܢ ܛܽܘܖ̈ܰܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܣܰܝܦܶܗ ܕܓܰܒܪܳܐ ܒܰܐܚܽܘܗܝ ܢܶܗܘܶܐ.</VERS>
      <VERS vnumber="22">ܘܶܐܕܽܘܢܺܝܘܗܝ ܒܡܰܘܬܳܐ ܘܒܰܕ݂ܡܳܐ: ܘܡܶܛܪܳܐ ܕܓܳܪܶܦ ܘܟܺܐܦ̈ܶܐ ܕܕܰܚܪܳܐ: ܘܢܽܘܪܳܐ ܘܟܶܒܪܺܝܬ݂ܳܐ ܐܰܚܶܬ݂ ܥܠܰܘܗܝ ܘܥܰܠ ܪܰܘܖ̈ܒܳܢܰܘܗܝ: ܘܥܰܠ ܥܰܡ̈ܡܶܐ ܣܰܓܺܝ̈ܐܶܐ ܕܥܰܡܶܗ.</VERS>
      <VERS vnumber="23">ܘܺܐܪܰܒ ܘܶܐܬ݂ܩܰܕܰܫ ܠܥܺܝܢ ܥܰܡ̈ܡܶܐ ܣܰܓܺܝ̈ܐܶܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
    </CHAPTER>
    <CHAPTER cnumber="39">
      <VERS vnumber="1">ܘܰܐܢ̱ܬ ܒܰܪܢܳܫܳܐ: ܐܶܬ݂ܢܰܒܳܐ ܥܰܠ ܓܽܘܓ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܐ ܐܶܢܳܐ ܥܠܰܝܟ ܓܽܘܓ: ܡܕܰܒܪܳܢܳܐ ܘܪܺܝܫܳܐ ܕܡܳܫܳܟ ܘܰܕܬܽܘܒܺܝܠ.</VERS>
      <VERS vnumber="2">ܘܶܐܫܰܝܢܳܟ ܘܶܐܟܰܢܫܳܟ: ܘܰܐܣܩܳܟ ܡܶܢ ܫܦܽܘܠܰܝ̈ ܓܰܪܒܝܳܐ: ܘܰܐܝܬܶܝܟ ܠܛܽܘܖ̈ܶܐ ܕܺܝܣܪܳܐܶܝܠ.</VERS>
      <VERS vnumber="3">ܘܰܐܦܶܕ݂ ܩܶܫܬܳܟ݂ ܡܶܢ ܣܶܡܳܠܳܟ݂: ܘܓܶܐܖ̈ܰܝܟ ܡܶܢ ܝܰܡܺܝܢܳܟ.</VERS>
      <VERS vnumber="4">ܘܰܒܛܽܘܖ̈ܶܐ ܕܺܝܣܪܳܐܶܝܠ ܬܶܦܶܠ: ܐܰܢ̱ܬ ܘܟܽܠܶܗ ܚܰܝܠܳܟ݂: ܘܥܰܡ̈ܡܶܐ ܣܰܓܺܝ̈ܐܶܐ ܕܥܰܡܳܟ: ܠܦܳܪܰܚܬܳܐ ܕܰܫܡܰܝܳܐ ܘܰܠܚܰܝܽܘܬ݂ܳܐ ܕܰܐܪܥܳܐ: ܝܰܗܒܬܳܟ݂ ܠܡܶܐܟ݂ܽܘܠܬ݂ܳܐ.</VERS>
      <VERS vnumber="5">ܘܥܰܠ ܐܰܦܰܝ̈ ܕܰܒܪܳܐ ܬܶܦܶܠ: ܡܶܛܽܠ ܕܶܐܢܳܐ ܡܰܠܠܶܬ݂ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="6">ܘܶܐܫܰܕܰܪ ܢܽܘܪܳܐ ܥܰܠ ܡܳܓܽܘܓ: ܘܥܰܠ ܝܳܬܒܰܝ̈ ܓܳܙܖ̈ܳܬ݂ܳܐ ܕܰܒܫܶܠܝܳܐ: ܘܢܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ.</VERS>
      <VERS vnumber="7">ܘܰܫܡܳܐ ܕܩܽܘܕܫܝ ܐܰܘܕܰܥ ܒܓ݂ܰܘ ܥܰܡܝ ܝܺܣܪܳܐܶܝܠ: ܘܬܽܘܒ ܠܳܐ ܐܶܛܰܘܶܫ ܫܡܳܐ ܕܩܽܘܕܫܝ: ܘܢܶܕܥܽܘܢ ܥܰܡ̈ܡܶܐ ܕܶܐܢܳܐ ܐ̱ܢܳܐ ܡܳܪܝܳܐ ܩܰܕܺܝܫܳܐ ܕܺܝܣܪܳܐܶܝܠ.</VERS>
      <VERS vnumber="8">ܗܳܐ ܡܛܳܐ ܠܡܶܐܬ݂ܳܐ ܝܰܘܡܳܐ ܕܶܐܡܪܶܬ݂: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="9">ܘܢܶܦܩܽܘܢ ܥܳܡܽܘܖ̈ܶܐ ܕܩܽܘܖ̈ܝܳܐ ܕܺܝܣܪܳܐܶܝܠ: ܘܢܶܫܒܩܽܘܢ ܢܽܘܪܳܐ ܒܙܰܝܢܳܐ ܘܰܒܣܰܟܖ̈ܶܐ ܘܰܒܢܰܝ̈ܙܟܶܐ: ܘܰܒܩܶܫ̈ܬܳܬ݂ܳܐ ܘܰܒܓܶܐܖ̈ܶܐ: ܘܰܒܚܽܘܛܖ̈ܶܐ ܕܺܐܝ̈ܕ݂ܰܝܳܐ: ܘܰܒܖ̈ܽܘܡܚܶܐ: ܘܢܰܘܩܕܽܘܢ ܡܶܢܗܽܘܢ ܒܢܽܘܪܳܐ: ܫܒܰܥ ܫܢܺܝ̈ܢ.</VERS>
      <VERS vnumber="10">ܘܠܳܐ ܢܶܣܬܰܢܩܽܘܢ ܥܰܠ ܩܰܝ̈ܣܶܐ ܕܚܰܩܠܳܐ ܘܰܕ݂ܥܳܒܳܐ: ܐܶܠܳܐ ܡܶܢ ܙܰܝܢܗܽܘܢ ܢܰܘܩܕܽܘܢ ܒܢܽܘܪܳܐ ܘܢܶܫܒܽܘܢ ܠܰܐܝܠܶܝܢ ܕܰܫܒܰܘ ܐܶܢܽܘܢ: ܘܢܶܒܙܽܘܢ ܠܰܐܝܠܶܝܢ ܕܒܰܙܘ ܐܶܢܽܘܢ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="11">ܒܶܗ ܒܝܰܘܡܳܐ ܗܰܘ: ܐܶܬܶܠ ܬܰܡܳܢ ܕܽܘܟܬ݂ܳܐ ܠܓܽܘܓ ܠܩܰܒܪܳܐ ܒܺܝܣܪܳܐܶܝܠ: ܢܰܚܠܳܐ ܪܰܒܳܐ ܕܰܒܡܰܕ݂ܢܚܳܝܶܗ ܕܝܰܡܳܐ: ܘܢܶܣܟܪܽܘܢܶܗ ܠܢܰܚܠܳܐ: ܘܢܶܩܒܪܽܘܢܶܗ ܬܰܡܳܢ ܠܓܽܘܓ: ܘܰܠܟܽܠܶܗ ܚܰܝܠܶܗ: ܘܢܶܬ݂ܩܪܶܐ ܢܰܚܠܳܐ ܕܣܰܘܦܳܢܶܗ ܕܓܽܘܓ.</VERS>
      <VERS vnumber="12">ܘܰܠܫܰܒܥܳܐ ܝܰܖ̈ܚܺܝܢ: ܢܶܩܒܪܽܘܢ ܐܶܢܽܘܢ ܕܒܶܝܬ݂ ܝܺܣܪܳܐܶܝܠ: ܘܬܶܬܕܰܟܶܐ ܐܰܪܥܳܐ.</VERS>
      <VERS vnumber="13">ܘܢܶܩܒܪܽܘܢ ܐܶܢܽܘܢ ܟܽܠܶܗ ܥܰܡܳܐ ܕܰܐܪܥܳܐ: ܘܢܶܗܘܶܐ ܠܗܽܘܢ ܫܡܳܐ ܒܝܰܘܡܳܐ ܕܡܶܫܬܰܒܰܚ ܐ̱ܢܳܐ ܐܳܡܰܪ ܡܳܪܝܳܐ.</VERS>
      <VERS vnumber="14">ܘܡܶܢ ܒܳܬ݂ܰܪ ܫܰܒܥܳܐ ܝܰܖ̈ܚܺܝܢ: ܢܶܗܘܽܘܢ ܓܰܒܖ̈ܶܐ ܡܗܰܠܟܺܝܢ ܐܰܡܺܝܢܳܐܺܝܬ݂ ܒܰܐܪܥܳܐ: ܘܩܳܒܪܺܝܢ ܠܰܐܝܠܶܝܢ ܕܶܐܫܬܚܰܪܘ ܒܰܐܪܥܳܐ: ܕܬܶܬܕܰܟܶܐ.</VERS>
      <VERS vnumber="15">ܘܟܽܠ ܕܥܳܒܰܪ ܒܰܐܪܥܳܐ: ܘܚܳܙܶܐ ܓܰܪܡܳܐ ܕܒܰܪܢܳܫܳܐ: ܢܰܨܘܶܐ ܥܰܠ ܓܰܒܶܗ ܨܘܳܝܳܐ: ܥܕ݂ܰܡܳܐ ܕܳܐܬܶܝܢ ܫܳܩܠܺܝܢ ܠܶܗ ܗܳܢܽܘܢ ܕܩܳܒܪܺܝܢ ܒܢܰܚܠܳܐ ܕܓܽܘܓ.</VERS>
      <VERS vnumber="16">ܘܢܶܫܬܰܡܰܗ ܫܡܳܗ̇ ܕܰܡܕܺܝܢ̱ܬ݂ܳܐ ܥܰܫܺܝܢܬ݂ܳܐ: ܘܰܢܕܰܟܽܘܢܳܗ̇ ܠܰܐܪܥܳܐ.</VERS>
      <VERS vnumber="17">ܐܰܢ̱ܬ ܕܶܝܢ ܒܰܪܢܳܫܳܐ: ܐܶܡܰܪ ܠܟܽܠܳܗ̇ ܦܳܪܰܚܬܳܐ ܕܰܫܡܰܝܳܐ: ܘܰܠܟܽܠܳܗ̇ ܚܰܝܽܘܬ݂ܳܐ ܕܕܰܒܪܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܐܶܬ݂ܟܰܢܰܫܘ ܘܬܰܘ ܡܶܢ ܟܠ ܕܽܘܟܳܐ: ܠܕܶܒܚܬ݂ܳܐ ܪܰܒܬ݂ܳܐ ܕܕ݂ܳܒܰܚ ܐ̱ܢܳܐ ܠܟܽܘܢ ܒܛܽܘܖ̈ܶܐ ܕܺܝܣܪܳܐܶܝܠ: ܘܬܶܐܟ݂ܠܽܘܢ ܒܶܣܪܳܐ ܘܬܶܫܬܽܘܢ ܕܡܳܐ.</VERS>
      <VERS vnumber="18">ܒܶܣܪܳܐ ܕܓܰܢ̱ܒܳܖ̈ܶܐ ܬܶܐܟ݂ܠܽܘܢ: ܘܰܕ݂ܡܳܐ ܕܪܰܘܖ̈ܒܳܢܶܐ ܕܰܐܪܥܳܐ ܬܶܫܬܽܘܢ: ܕܕܶܟܖ̈ܶܐ ܘܕܰܡܦܰܛܡ̈ܶܐ. ܘܰܕܬܰܝܫ̈ܶܐ ܘܰܕܬܰܘܖ̈ܶܐ: ܘܕܰܐܖ̈ܘܳܢܶܐ ܕܒܰܝܫܳܢ ܟܽܠܗܽܘܢ.</VERS>
      <VERS vnumber="19">ܘܬܶܐܟ݂ܠܽܘܢ ܒܶܣܪܳܐ ܘܬܶܣܒܥܽܘܢ: ܘܬܶܫܬܽܘܢ ܕܡܳܐ ܘܬܶܪܘܢ: ܡܶܢ ܕܶܒܚܬ݂ܳܐ ܪܰܒܬ݂ܳܐ ܕܕ݂ܳܒܰܚ ܐ̱ܢܳܐ ܠܟܽܘܢ.</VERS>
      <VERS vnumber="20">ܘܬܶܣܒܥܽܘܢ ܡܶܢ ܦܳܬܽܘܪܝ: ܒܶܣܪܳܐ ܕܖ̈ܰܟܫܳܐ ܘܰܕ݂ܖ̈ܳܟܒܰܝܗܽܘܢ: ܘܰܕ݂ܓܰܢ̱ܒܳܖ̈ܶܐ: ܘܰܕ݂ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="21">ܘܶܐܥܒܶܕ݂ ܫܽܘܒܚܝ ܒܥܰܡ̈ܡܶܐ: ܘܢܶܚܙܽܘܢ ܟܽܠܗܽܘܢ ܥܰܡ̈ܡܶܐ ܕܺܝܢܳܐ ܕܥܶܒܕܶܬ݂: ܘܺܐܝܕ݂ܝ ܕܣܳܡܶ݀ܬ݂ ܒܗܽܘܢ.</VERS>
      <VERS vnumber="22">ܘܢܶܕܥܽܘܢ ܕܒܶܝܬ݂ ܝܺܣܪܳܐܶܝܠ: ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܗܽܘܢ: ܡܶܢ ܝܰܘܡܳܐ ܗܰܘ ܘܰܠܗܰܠ.</VERS>
      <VERS vnumber="23">ܘܢܶܕܥܽܘܢ ܥܰܡ̈ܡܶܐ: ܕܡܶܛܽܠ ܥܰܘܠܗܽܘܢ ܐܶܫܬܒܺܝܘ ܒܢܰܝ̈ ܝܺܣܪܳܐܶܝܠ: ܕܰܐܥܠܺܝܘ ܒܺܝ: ܘܰܐܗܦܟܶ݀ܬ݂ ܐܰܦܰܝ̈ ܡܶܢܗܽܘܢ: ܘܰܐܫܠܡܶ݀ܬ݂ ܐܶܢܽܘܢ ܒܺܐܝܕ݂ܳܐ ܕܣܳܢܰܐܝ̈ܗܽܘܢ: ܘܰܢܦܰܠ̣ܘ ܟܽܠܗܽܘܢ ܒܚܰܪܒܳܐ.</VERS>
      <VERS vnumber="24">ܘܰܐܝܟ݂ ܛܰܢܦܽܘܬ݂ܗܽܘܢ ܘܰܐܝܟ݂ ܥܰܘܠܗܽܘܢ ܦܶܪܥܶ݀ܬ݂ ܐܶܢܽܘܢ: ܘܰܐܗܦܟܶ݀ܬ݂ ܐܰܦܰܝ̈ ܡܶܢܗܽܘܢ.</VERS>
      <VERS vnumber="25">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܶܟܺܝܠ ܡܰܦܢܶܐ ܐ̱ܢܳܐ ܫܒܺܝܬܶܗ ܕܝܰܥܩܽܘܒ: ܘܰܡܪܰܚܶܡ ܐ̱ܢܳܐ ܥܰܠ ܟܽܠܶܗ ܒܶܝܬ݂ ܝܺܣܪܳܐܶܝܠ: ܘܛܳܐܶܢ ܐ̱ܢܳܐ ܡܶܛܽܠ ܫܡܳܐ ܕܩܽܘܕܫܝ.</VERS>
      <VERS vnumber="26">ܘܰܢܩܰܒܠܽܘܢ ܟܽܠܳܗ̇ ܒܶܗܬܰܬܗܽܘܢ ܘܥܰܘܠܗܽܘܢ ܕܰܐܥܠܺܝܘ ܒܺܝ: ܡܳܐ ܕܺܝܬܶܒܘ ܒܰܐܪܥܗܽܘܢ ܒܫܶܠܝܳܐ: ܘܠܰܝܬ ܠܗܽܘܢ ܡܰܗܪܳܢܳܐ.</VERS>
      <VERS vnumber="27">ܡܳܐ ܕܟܰܢܫܶܬ݂ ܐܶܢܽܘܢ ܡܶܢ ܥܰܡ̈ܡܶܐ: ܘܩܰܪܒܶ݀ܬ݂ ܐܶܢܽܘܢ ܡܶܢ ܡܕܺܝ̈ܢܳܬܳܐ ܕܰܒܥܶܠܕܒܳܒܰܝ̈ܗܽܘܢ: ܘܶܐܬ݂ܩܰܕܫܶ݀ܬ݂ ܒܗܽܘܢ ܠܥܺܝܢ ܥܰܡ̈ܡܶܐ ܣܰܓܺܝ̈ܐܶܐ.</VERS>
      <VERS vnumber="28">ܘܢܶܕܥܽܘܢ ܕܶܐܢܳܐ ܡܳܪܝܳܐ ܐܰܠܳܗܗܽܘܢ: ܐܰܫܒܺܝ݀ܬ݂ ܐܶܢܽܘܢ ܠܒܶܝܬ݂ ܥܰܡ̈ܡܶܐ: ܘܶܐ̱ܢܳܐ ܐܶܟܰܢܶܫ ܐܶܢܽܘܢ ܠܰܐܪܥܗܽܘܢ: ܘܠܳܐ ܐܰܘܬܰܪ ܡܶܢܗܽܘܢ ܬܰܡܳܢ.</VERS>
      <VERS vnumber="29">ܘܠܳܐ ܐܰܗܦܶܟ ܐܰܦܰܝ̈ ܡܶܢܗܽܘܢ: ܐܶܠܳܐ ܐܶܫܽܘܕ݂ ܪܽܘܚܝ ܥܰܠ ܟܽܠܶܗ ܒܶܝܬ݂ ܝܺܣܪܳܐܶܝܠ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="40">
      <VERS vnumber="1">ܒܶܢܝܳܢܳܐ ܕܒܰܝܬܳܐ. ܒܰܫܢܰܬ ܥܶܣܪܺܝܢ ܘܚܰܡܶܫ ܕܰܫܒܺܝܬ݂ܰܢ: ܒܪܺܝܫ ܫܰܢ̱ܬܳܐ ܒܰܥܣܰܪܬ݂ܳܐ ܒܝܰܪܚܳܐ: ܒܰܫܢܰܬ݂ ܐܰܪܒܰܥܶܣܖ̈ܶܐ ܒܳܬ݂ܰܪ ܕܶܐܬ݂ܚܰܪܒܰܬ݂ ܡܕܺܝܢ̱ܬ݂ܳܐ: ܒܶܗ ܒܝܰܘܡܳܐ ܗܳܢܳܐ: ܗܘܳܬ݂ ܥܠܰܝ ܐܺܝܕ݂ܶܗ ܕܡܳܪܝܳܐ.</VERS>
      <VERS vnumber="2">ܘܰܐܝܬܝܰܢܝ ܠܰܐܪܥܳܐ ܕܺܝܣܪܳܐܶܝܠ: ܒܚܶܙܘܳܐ ܕܰܐ‌ܠܳܗܳܐ: ܘܰܐܫܪܝܰܢܝ ܥܰܠ ܛܽܘܪܳܐ ܕܛܳܒ ܪܳܡ: ܘܺܐܝܬ݂ ܗ̱ܘܳܐ ܥܠܰܘܗܝ ܒܬܰܝܡܢܳܝܶܗ ܐܰܝܟ ܒܶܢܝܳܢܳܐ ܕܰܡܕܺܝܢ̱ܬ݂ܳܐ.</VERS>
      <VERS vnumber="3">ܘܰܐܝܬܝܰܢܝ ܠܬܰܡܳܢ: ܘܰܚܙܺܝ݀ܬ݂ ܓܰܒܪܳܐ: ܘܚܶܙܘܶܗ ܐܰܝܟ ܚܶܙܘܳܐ ܕܰܢܚܳܫܳܐ: ܘܰܫܘܳܝܬ݂ܳܐ ܕܟܶܬܳܢܳܐ ܒܺܐܝܕ݂ܶܗ ܘܩܰܢܝܳܐ ܕܰܡܫܽܘܚܬ݂ܳܐ: ܘܩܳܐܶܡ ܗ̱ܘܳܐ ܒܬܰܪܥܳܐ.</VERS>
      <VERS vnumber="4">ܘܶܐܡܰܪ ܠܺܝ ܓܰܒܪܳܐ ܗܰܘ: ܒܰܪܢܳܫܳܐ: ܚܙܺܝ ܒܥܰܝ̈ܢܰܝܟ: ܘܰܫܡܰܥ ܒܶܐܕܢܰܝ̈ܟ: ܘܣܺܝܡ ܒܠܶܒܳܟ ܟܽܠ ܡܶܕܶܡ ܕܰܡܚܰܘܶܐ ܐ̱ܢܳܐ ܠܳܟ: ܡܶܛܽܠ ܕܠܰܡܚܰܘܳܝܽܘܬ݂ܳܟ݂ ܗ̱ܘ ܐܶܬܺܝܬ݂ ܠܗܳܪܟܳܐ: ܘܟܽܠ ܡܶܕܶܡ ܕܚܳܙܶܐ ܐܰܢ̱ܬ ܚܰܘܳܐ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="5">ܘܰܚܙܺܝ݀ܬ݂ ܫܽܘܪܳܐ ܕܟܳܪܶܟ݂ ܠܶܗ ܠܒܰܝܬܳܐ ܗܰܘ: ܘܩܰܢܝܳܐ ܕܰܡܫܽܘܚܬ݂ܳܐ ܒܺܐܝܕ݂ܶܗ ܕܓܰܒܪܳܐ ܗܰܘ: ܘܫܶܬ݂ ܐܰܡܺܝ̈ܢ ܗܳܘܶܐ ܗ̱ܘܳܐ ܘܰܦܫܶܟ݂: ܘܰܡܫܰܚ ܦܬ݂ܳܝܶܗ ܕܒܶܢܝܳܢܳܐ ܩܰܢܝܳܐ ܚܰܕ: ܘܪܰܘܡܶܗ ܩܰܢܝܳܐ ܚܰܕ.</VERS>
      <VERS vnumber="6">ܘܶܐܬ݂ܳܐ ܠܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܰܣܠܶܩ ܒܕܰܖ̈ܓܰܘܗܝ: ܘܰܡܫܰܚ ܣܶܦܳܐ ܕܬܰܪܥܳܐ ܩܰܢܝܳܐ ܚܰܕ ܠܰܦܬ݂ܳܝܶܗ: ܘܣܶܦܳܐ ܐ̱ܚܪܺܢܳܐ: ܩܰܢܝܳܐ ܚܰܕ ܠܰܦܬ݂ܳܝܶܗ.</VERS>
      <VERS vnumber="7">ܘܰܦܪܽܘܣܬܕ݂ܳܐ ܩܰܢܝܳܐ ܚܰܕ ܠܽܐܘܪܟܶܗ: ܘܩܰܢܝܳܐ ܚܰܕ ܠܰܦܬ݂ܳܝܶܗ: ܘܒܶܝܬ݂ ܦܖ̈ܽܘܣܬܕ݂ܶܐ ܚܰܡܶܫ ܐܰܡܺܝ̈ܢ.</VERS>
      <VERS vnumber="8">ܘܣܶܦܶܗ ܕܬܰܪܥܳܐ ܡܶܢ ܠܓܰܘ ܡܶܢ ܦܖ̈ܽܘܣܬܕ݂ܳܐ ܕܬܰܪܥܳܐ: ܩܰܢܝܳܐ ܚܰܕ.</VERS>
      <VERS vnumber="9">ܘܰܡܫܰܚ ܠܰܦܖ̈ܽܘܣܬܕ݂ܶܐ ܕܬܰܪܥܳܐ: ܬܡܳܢܶܐ ܐܰܡܺܝܢ: ܘܶܐܣܟܽܘܦܬ݂ܶܗ ܕܬܰܪܥܳܐ ܡܶܢ ܠܓܰܘ ܬܰܪܬܶܝܢ ܐܰܡܺܝ̈ܢ.</VERS>
      <VERS vnumber="10">ܘܓܰܘܶܗ ܕܬܰܪܥܳܐ ܡܰܕܢܚܳܝܳܐ: ܬܠܳܬ݂ܳܐ ܡܶܟܳܐ ܘܰܬܠܳܬ݂ܳܐ ܡܶܟܳܐ: ܘܰܡܫܽܘܚܬ݂ܳܐ ܚܕ݂ܳܐ ܠܰܬܠܳܬܰܝ̈ܗܽܘܢ: ܘܰܡܫܽܘܚܬ݂ܳܐ ܚܕ݂ܳܐ ܠܰܦܖ̈ܽܘܣܬܕ݂ܶܐ: ܕܡܶܟܳܐ ܘܡܶܟܳܐ.</VERS>
      <VERS vnumber="11">ܘܰܡܫܰܚ ܦܬ݂ܳܝܶܗ ܕܡܰܥܠܳܢܳܐ ܕܬܰܪܥܳܐ ܥܣܰܪ ܐܰܡܺܝ̈ܢ: ܐܽܘܪܟܶܗ ܕܬܰܪܥܳܐ ܬܠܬܰܥܶܣܖ̈ܶܐ ܐܰܡܺܝ̈ܢ.</VERS>
      <VERS vnumber="12">ܘܰܬܚܽܘܡܳܐ ܕܰܩܕ݂ܳܡ ܐܶܣܟܽܘܦܬ݂ܳܐ: ܐܰܡܳܐ ܐܰܡܳܐ ܡܶܟܳܐ ܘܡܶܟܳܐ: ܘܓܰܘܳܗ̇ ܫܶܬ݂ ܐܰܡܺܝ̈ܢ ܡܶܟܳܐ: ܘܫܶܬ݂ ܐܰܡܺܝ̈ܢ ܡܶܟܳܐ.</VERS>
      <VERS vnumber="13">ܘܡܰܫܚܶܗ ܠܬܰܪܥܳܐ ܡܶܢ ܐܶܓܳܪܶܗ ܠܶܐܓܳܪܶܗ: ܦܬ݂ܳܝܳܐ ܥܶܣܪܺܝܢ ܘܚܰܡܶܫ ܐܰܡܺܝ̈ܢ: ܘܬܰܪܥܳܐ ܠܽܘܩܒܰܠ ܬܰܪܥܳܐ.</VERS>
      <VERS vnumber="14">ܘܰܥܒܰܕ ܩܕ݂ܳܡ ܐܰܦܰܝ̈ ܬܰܪܥܳܐ ܫܬܺܝܢ ܐܰܡܺܝ̈ܢ: ܘܰܩܕ݂ܳܡ ܐܰܦܰܝ̈ ܬܰܪܥܳܐ ܐ̱ܚܪܺܢܳܐ ܒܰܪܳܝܳܐ ܫܬܺܝܢ ܐܰܡܺܝ̈ܢ.</VERS>
      <VERS vnumber="15">ܘܰܩܕ݂ܳܡ ܬܰܪܥܳܐ ܓܰܘܳܝܳܐ ܚܰܡܫܺܝܢ ܐܰܡܺܝ̈ܢ. </VERS>
      <VERS vnumber="16">ܘܟܰܘ̈ܶܐ ܕܰܫܛܺܝ̈ܦܳܢ ܡܶܢ ܠܓ݂ܰܘ ܘܩܰܛܺܝ̈ܢܳܢ ܡܶܢ ܠܒܰܪ: ܥܰܠ ܚ̈ܶܬܶܐ ܘܥܰܠ ܦܖ̈ܽܘܣܬܕ݂ܶܐ ܕܬܰܪܥܳܐ: ܘܟܰܘ̈ܶܐ ܚܳܕܖ̈ܳܢ ܗ̱ܘܰܝ̈ ܠܗܽܘܢ ܡܶܢ ܠܓ݂ܰܘ.</VERS>
      <VERS vnumber="17">ܘܰܐܥܠܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܘܰܚܙܺܝ݀ܬ݂ ܕܰܖ̈ܓܶܐ ܟܰܕ ܚܳܕܪܳܐ: ܬܠܳܬ݂ܺܝܢ ܕܰܖ̈ܓܺܝܢ ܚܰܕ ܠܥܶܠ ܡܶܢ ܚܰܕ.</VERS>
      <VERS vnumber="18">ܘܕܰܖ̈ܓܶܐ ܕܥܰܠ ܓܶܢ̱ܒ ܬܰܪܥܳܐ ܕܠܽܘܩܒܰܠ ܐܽܘܪܟܗܽܘܢ ܕܕܰܖ̈ܓܶܐ.</VERS>
      <VERS vnumber="19">ܘܰܡܫܰܚ ܦܬ݂ܳܝܶܗ ܡܶܢ ܩܕ݂ܳܡ ܬܰܪܥܳܐ ܕܕ݂ܳܪܬ݂ܳܐ: ܡܳܐܐ ܐܰܡܺܝ̈ܢ ܠܡܰܕܢܚܳܐ ܘܰܠܓܰܪܒܝܳܐ.</VERS>
      <VERS vnumber="20">ܘܬܰܪܥܳܐ ܕܰܩܕ݂ܳܡܰܘܗܝ ܡܶܢ ܓܰܪܒܝܳܝܳܗ̇ ܕܕ݂ܳܪܬ݂ܳܐ: ܡܫܰܚ ܐܽܘܪܟ݂ܶܗ ܘܰܦܬ݂ܳܝܶܗ.</VERS>
      <VERS vnumber="21">ܘܰܡܫܽܘܚܬܶܗ ܬܠܳܬ݂ܳܐ ܡܶܟܳܐ ܘܰܬܠܳܬ݂ܳܐ ܡܶܟܳܐ. ܐܰܝܟ ܡܫܽܘܚܬܶܗ ܕܬܰܪܥܳܐ ܩܰܕܡܳܝܳܐ: ܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ ܘܚܰܡܶܫ.</VERS>
      <VERS vnumber="22">ܘܟܰܘܰܘ̈ܗܝ ܘܰܦܖ̈ܽܘܣܬܕ݂ܰܘܗܝ: ܐܰܝܟ ܡܫܽܘܚܬ݂ܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܰܒܫܰܒܥܳܐ ܕܰܖ̈ܓܺܝܢ ܣܳܠܩܺܝܢ ܠܶܗ: ܘܶܐܣܟܽܘܦܬ݂ܳܐ ܐܺܝܬ݂ ܩܕ݂ܳܡܰܝܗܽܘܢ.</VERS>
      <VERS vnumber="23">ܘܬܰܖ̈ܥܶܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܠܽܘܩܒܰܠ ܬܰܪܥܳܐ ܕܓܰܪܒܰܝ ܡܰܕܢܰܚ: ܡ̣ܫܰܚ ܡܶܢ ܬܰܪܥܳܐ ܠܬܰܪܥܳܐ: ܡܳܐܐ ܐܰܡܺܝ̈ܢ.</VERS>
      <VERS vnumber="24">ܘܰܐܘܒܠܰܢܝ ܠܽܐܘܪܚܳܐ ܕܬܰܝܡܢܳܐ: ܘܰܚܙܺܝܬ݂ܶܗ ܠܬܰܪܥܳܐ ܕܬܰܝܡܢܳܐ: ܘܰܡܫܰܚ ܦܖ̈ܽܘܣܬܕ݂ܰܘܗܝ ܘܩܳܝ̈ܡܳܬܶܗ: ܐܰܝܟ ܗܳܠܶܝܢ ܡܽܘܫ̈ܚܳܬܳܐ.</VERS>
      <VERS vnumber="25">ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕ݂ܰܘܗܝ ܟܰܕ ܚܳܕܪܺܝܢ: ܐܰܝܟ ܗܳܠܶܝܢ ܟܰܘ̈ܶܐ: ܘܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܥܶܣܪܺܝܢ ܘܚܰܡܶܫ ܦܬ݂ܳܝܶܗ.</VERS>
      <VERS vnumber="26">ܘܰܒܫܰܒܥܳܐ ܕܰܖ̈ܓܺܝܢ ܣܳܠܩܺܝܢ ܠܶܗ. ܘܶܐܣܟܽܘܦܬ݂ܳܐ ܐܺܝܬ݂ ܩܕ݂ܳܡܰܘܗܝ: ܘܕܶܩ̈ܠܶܐ ܐܺܝܬ݂ ܠܶܗ ܚܰܕ݂ ܡܶܟܳܐ ܘܚܰܕ݂ ܡܶܟܳܐ ܥܰܠ ܦܖ̈ܽܘܣܬܕ݂ܰܘܗܝ.</VERS>
      <VERS vnumber="27">ܘܬܰܖ̈ܥܶܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܒܽܐܘܪܚܳܐ ܕܬܰܝܡܢܳܐ: ܡܫܰܚ ܡܶܢ ܬܰܪܥܳܐ ܠܬܰܪܥܳܐ ܡܳܐܐ ܐܰܡܺܝ̈ܢ.</VERS>
      <VERS vnumber="28">ܘܰܐܥܠܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ ܒܬܰܪܥܳܐ ܕܬܰܝܡܢܳܐ: ܘܡܰܫܚܶܗ ܠܬܰܪܥܳܐ ܬܰܝܡܢܳܝܳܐ: ܐܰܝܟ ܗܳܠܶܝܢ ܡܽܘܫ̈ܚܳܬܳܐ.</VERS>
      <VERS vnumber="29">ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܐܰܝܟ ܗܳܠܶܝܢ ܐܶܢܶܝܢ ܡܽܘܫ̈ܚܳܬܳܐ: ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕܰܘܗܝ ܟܰܕ݂ ܚܳܕ݂ܰܪ: ܚܰܡܫܺܝܢ ܐܰܡܺܝ̈ܢ ܐܽܘܪܟ݂ܶܗ: ܘܥܶܣܪܺܝܢ ܘܚܰܡܶܫ ܦܬ݂ܳܝܶܗ.</VERS>
      <VERS vnumber="30">ܘܰܬܝܳܟ݂ܰܘ̈ܗܝ ܚܳܕ݂ܪܺܝܢ ܠܶܗ: ܐܽܘܪܟܗܽܘܢ ܥܶܣܪܺܝܢ ܘܚܰܡܶܫ ܐܰܡܺܝ̈ܢ: ܘܰܦܬ݂ܳܝܗܽܘܢ ܚܰܡܶܫ ܐܰܡܺܝ̈ܢ.</VERS>
      <VERS vnumber="31">ܘܰܦܖ̈ܽܘܣܬܕ݂ܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܕܶܩ̈ܠܶܐ ܐܺܝܬ݂ ܒܗܽܘܢ: ܘܕܰܖ̈ܓܰܝܗܽܘܢ ܬܡܳܢܝܳܐ.</VERS>
      <VERS vnumber="32">ܘܰܐܥܠܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ ܒܽܐܘܪܚܳܐ ܕܡܰܕܢܚܳܐ: ܘܡܰܫܚܶܗ ܠܬܰܪܥܳܐ ܐܰܝܟ ܗܳܠܶܝܢ ܡܽܘܫ̈ܚܳܬܳܐ.</VERS>
      <VERS vnumber="33">ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܘܟܰܘ̈ܶܐ ܐܺܝܬ݂ ܠܶܗ ܘܠܰܦܖ̈ܽܘܣܬܕܰܘܗܝ ܟܰܕ݂ ܚܳܕ݂ܰܪ: ܐܽܘܪܟ݂ܳܐ ܚܰܡܫܺܝܢ ܐܰܡܺܝ̈ܢ: ܘܰܦܬ݂ܳܝܳܐ ܥܶܣܪܺܝܢ ܘܚܰܡܶܫ.</VERS>
      <VERS vnumber="34">ܘܶܐܣܟܽܘܦܬ݂ܳܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܘܕܶܩ̈ܠܶܐ ܐܺܝܬ݂ ܒܰܦܖ̈ܽܘܣܬܕ݂ܶܐ ܡܶܟܳܐ ܘܡܶܟܳܐ: ܘܰܬܡܳܢܝܳܐ ܠܶܗ ܕܰܖ̈ܓܺܝܢ.</VERS>
      <VERS vnumber="35">ܘܰܐܥܠܰܢܝ ܠܬܰܪܥܳܐ ܕܓܰܪܒܝܳܐ: ܘܰܡ̣ܫܰܚ ܐܰܝܟ ܗܳܠܶܝܢ ܡܽܘܫ̈ܚܳܬܳܐ.</VERS>
      <VERS vnumber="36">ܘܓܰܘܶܗ ܘܰܦܖ̈ܽܘܣܬܕ݂ܰܘܗܝ ܘܶܐܣ̈ܟܦܳܬ݂ܶܗ: ܘܟܰܘ̈ܶܐ ܚܳܕ݂ܖ̈ܳܢ ܠܶܗ: ܐܽܘܪܟ݂ܶܗ ܚܰܡܫܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܘܚܰܡܶܫ.</VERS>
      <VERS vnumber="37">ܘܰܦܖ̈ܽܘܣܬܕ݂ܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܘܕܶܩ̈ܠܶܐ ܐܺܝܬ݂ ܒܰܦܖ̈ܽܘܣܬܕ݂ܶܐ ܡܶܟܳܐ ܘܡܶܟܳܐ: ܘܰܬܡܳܢܝܳܐ ܠܶܗ ܕܰܖ̈ܓܺܝܢ.</VERS>
      <VERS vnumber="38">ܘܰܐܟ݂ܣܶܕ݂ܪܳܐ ܬܰܪܥܶܗ ܒܰܦܖ̈ܽܘܣܬܕ݂ܶܐ ܕܬܰܪܥܳܐ: ܘܬܰܡܳܢ ܣܳܝܡܺܝܢ ܝܰܩ̈ܕ݂ܶܐ ܫܰܠ̈ܡܶܐ.</VERS>
      <VERS vnumber="39">ܘܒܰܦܖ̈ܽܘܣܬܕ݂ܶܐ ܕܬܰܪܥܳܐ: ܬܪܶܝܢ ܦܳܬܽܘܖ̈ܺܝܢ ܡܶܟܳܐ: ܘܰܬܪܶܝܢ ܦܳܬܽܘܖ̈ܺܝܢ ܡܶܟܳܐ: ܠܡܶܟܰܣ ܥܠܰܝܗܽܘܢ ܝܰܩ̈ܕ݂ܶܐ ܫܰܠ̈ܡܶܐ: ܘܩܽܘܖ̈ܒܳܢܶܐ ܘܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.</VERS>
      <VERS vnumber="40">ܘܰܒܣܶܛܪܶܗ ܕܬܰܪܥܳܐ ܓܰܪܒܝܳܝܳܐ: ܕܰܠܒܰܪ ܡܶܢ ܝܰܩ̈ܕ݂ܶܐ ܫܰܠ̈ܡܶܐ: ܬܪܶܝܢ ܦܳܬܽܘܖ̈ܺܝܢ: ܘܰܒܣܶܛܪܳܐ ܐ̱ܚܪܺܢܳܐ ܕܰܦܪܽܘܣܬܕܳܐ ܬܪܶܝܢ ܦܳܬܽܘܖ̈ܺܝܢ.</VERS>
      <VERS vnumber="41">ܐܰܪܒܥܳܐ ܦܳܬܽܘܖ̈ܺܝܢ ܡܶܟܳܐ: ܘܰܐܪܒܥܳܐ ܦܳܬܽܘܖ̈ܺܝܢ ܡܶܟܳܐ: ܒܰܦܖ̈ܽܘܣܬܕ݂ܰܘܗܝ ܕܬܰܪܥܳܐ: ܘܰܬܡܳܢܝܳܐ ܐܶܢܽܘܢ ܦܳܬܽܘܖ̈ܺܝܢ ܕܢܳܟ݂ܣܺܝܢ ܥܠܰܝܗܽܘܢ.</VERS>
      <VERS vnumber="42">ܘܰܐܪܒܥܳܐ ܦܳܬܽܘܖ̈ܺܝܢ ܕܰܦܣܺܝܠܬ݂ܳܐ ܠܝܰܩ̈ܕ݂ܶܐ ܫܰܠ̈ܡܶܐ: ܐܽܘܪܟܗܽܘܢ ܐܰܡܳܐ ܘܰܦܠܶܓ: ܘܰܦܬ݂ܳܝܗܽܘܢ ܐܰܡܳܐ ܘܰܦܠܶܓ: ܘܰܥܠܰܝܗܽܘܢ ܣܳܝܡܺܝܢ ܡܳܐܢ̈ܶܐ ܕܢܳܟ݂ܣܺܝܢ ܗܘܰܘ ܒܗܽܘܢ ܝܰܩ̈ܕ݂ܶܐ ܫܰܠ̈ܡܶܐ ܘܕܶܒܚܬ݂ܳܐ.</VERS>
      <VERS vnumber="43">ܣܶܦ̈ܘܳܬ݂ܗܽܘܢ ܦܫܶܟ ܦܫܶܟ ܟܰܕ݂ ܚܳܕ݂ܪܺܝܢ: ܘܥܰܠ ܦܳܬܽܘܖ̈ܶܐ ܣܳܝܡܺܝܢ ܗܘܰܘ ܒܶܣܪܳܐ ܕܩܽܘܖ̈ܒܳܢܶܐ.</VERS>
      <VERS vnumber="44">ܘܰܠܒܰܪ ܡܶܢ ܬܰܪܥܳܐ ܓܰܘܳܝܳܐ ܚܳܢ̈ܘܳܬ݂ܳܐ ܕܪܰܘܖ̈ܒܳܢܶܐ: ܒܕ݂ܳܪܬ݂ܳܐ ܓܰܘܳܝܬ݂ܳܐ ܕܰܒܣܶܛܪܳܐ ܕܬܰܪܥܳܐ ܓܰܪܒܝܳܝܳܐ: ܘܰܐܦܰܝ̈ܗܽܘܢ ܠܬܰܝܡܢܳܐ: ܡܶܢ ܣܶܛܪܳܐ ܕܬܰܪܥܳܐ ܡܕܢܚܳܝܳܐ ܕܠܽܘܩܒܰܠ ܪܽܘܚܳܐ ܕܓܰܪܒܝܳܐ.</VERS>
      <VERS vnumber="45">ܘܶܐܡܰܪ ܠܺܝ: ܗܳܕܶܐ ܐܰܟ݂ܣܶܕ݂ܪܳܐ ܕܚܳܝܪܳܐ ܠܬܰܝܡܢܳܐ: ܠܟܳܗ̈ܢܶܐ ܕܢܳܛܪܺܝܢ ܡܰܛܰܪܬ݂ܳܐ ܕܒܰܝܬܳܐ.</VERS>
      <VERS vnumber="46">ܘܰܐܟ݂ܣܶܕ݂ܪܳܐ ܕܚܳܝܪܳܐ ܠܓܰܪܒܝܳܐ: ܠܟܳܗ̈ܢܶܐ ܒܢܰܝ̈ ܨܳܕ݂ܽܘܩ ܕܢܳܛܪܺܝܢ ܡܰܛܰܪܬ݂ܳܐ ܕܡܰܕ݂ܒܚܳܐ: ܕܡܶܬ݂ܩܰܪܒܺܝܢ ܡܶܢ ܒܢܰܝ̈ ܠܶܘܺܝ: ܠܰܡܫܰܡܳܫܽܘ ܬܶܫܡܶܫܬܶܗ ܕܡܳܪܝܳܐ.</VERS>
      <VERS vnumber="47">ܘܰܡܫܰܚ ܠܕ݂ܳܪܬ݂ܳܐ ܐܽܘܪܟ݂ܳܐ ܡܳܐܐ ܐܰܡܺܝ̈ܢ: ܘܰܦܬ݂ܳܝܳܗ̇ ܡܳܐܐ ܐܰܡܺܝ̈ܢ ܡܪܰܒܥܳܐܺܝܬ݂: ܘܡܰܕ݂ܒܚܳܐ ܐܺܝܬ݂ ܗ̱ܘܳܐ ܩܕ݂ܳܡ ܒܰܝܬܳܐ.</VERS>
      <VERS vnumber="48">ܘܰܐܝܬܝܰܢܝ ܠܶܐܣܟܽܘܦܬܶܗ ܕܒܰܝܬܳܐ: ܘܡܰܫܚܳܗ̇ ܠܶܐܣܟܽܘܦܬ݂ܳܐ: ܚܰܡܶܫ ܐܰܡܺܝ̈ܢ ܡܶܟܳܐ: ܘܚܰܡܶܫ ܐܰܡܺܝ̈ܢ ܡܶܟܳܐ: ܘܰܦܬ݂ܳܝܶܗ ܕܬܰܪܥܳܐ: ܬܠܳܬ݂ ܐܰܡܺܝ̈ܢ ܡܶܟܳܐ ܘܰܬܠܳܬ ܐܰܡܺܝ̈ܢ ܡܶܟܳܐ.</VERS>
      <VERS vnumber="49">ܐܘܪܟ݂ܳܗ̇ ܕܶܐܣܟܽܘܦܬ݂ܳܐ ܥܶܣܪܺܝܢ ܐܰܡܺܝ̈ܢ: ܘܰܦܬ݂ܳܝܳܗ̇ ܚܕܰܥܶܣܖ̈ܶܐ ܐܰܡܺܝ̈ܢ: ܘܰܒܕܰܖ̈ܓܶܐ ܣܳܠܩܺܝܢ ܠܳܗ̇: ܘܥܰܡܽܘ̈ܕ݂ܶܐ ܩܳܝܡܺܝܢ ܥܰܠ ܦܖ̈ܽܘܣܬܕܶܝܗ̇: ܚܰܕ݂ ܡܶܟܳܐ ܘܚܰܕ݂ ܡܶܟܳܐ.</VERS>
    </CHAPTER>
    <CHAPTER cnumber="41">
      <VERS vnumber="1">ܘܰܐܥܠܰܢܝ ܠܗܰܝܟܠܳܐ: ܘܡܰܫܚܶܗ ܠܰܦܪܽܘܣܬܕ݂ܳܐ: ܫܶܬ݂ ܐܰܡܺܝ̈ܢ ܦܬ݂ܳܝܶܗ ܡܶܟܳܐ: ܘܫܶܬ݂ ܐܰܡܺܝ̈ܢ ܦܬ݂ܳܝܶܗ ܡܶܟܳܐ.</VERS>
      <VERS vnumber="2">ܘܰܦܬ݂ܳܝܶܗ ܕܡܰܫܟܢܳܐ ܘܰܦܬ݂ܳܝܶܗ ܕܬܰܪܥܳܐ ܥܣܰܪ ܐܰܡܺܝ̈ܢ: ܘܣܶܛܖ̈ܰܘܗܝ ܕܬܰܪܥܳܐ: ܚܰܡܶܫ ܐܰܡܺܝ̈ܢ ܡܶܟܳܐ: ܘܰܡܫܰܚ ܐܽܘܪܟ݂ܶܗ ܐܰܪܒܥܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ.</VERS>
      <VERS vnumber="3">ܘܥܰܠ ܠܓ݂ܰܘ: ܘܡܰܫܚܶܗ ܠܰܦܪܽܘܣܬܕ݂ܳܐ ܕܬܰܪܥܳܐ: ܬܰܪܬܶܝܢ ܐܰܡܺܝ̈ܢ: ܘܬܰܪܥܳܐ ܫܶܬ݂ ܐܰܡܺܝ̈ܢ: ܘܰܦܬ݂ܳܝܶܗ ܫܒܰܥ ܐܰܡܺܝ̈ܢ.</VERS>
      <VERS vnumber="4">ܘܰܡܫܰܚ ܐܽܘܪܟ݂ܶܗ ܥܶܣܪܺܝܢ ܐܰܡܺܝ̈ܢ: ܘܰܦܬ݂ܳܝܶܗ ܥܶܣܪܺܝܢ ܐܰܡܺܝ̈ܢ ܠܽܘܩܒܰܠ ܗܰܝܟܠܳܐ: ܘܶܐܡܰܪ ܠܺܝ ܗܳܢܰܘ ܩܕ݂ܽܘܫ ܩܽܘܕ݂ܫ̈ܶܐ.</VERS>
      <VERS vnumber="5">ܘܰܡܫܰܚ ܐܶܣܬܶܗ ܕܒܰܝܬܳܐ ܫܶܬ݂ ܐܰܡܺܝ̈ܢ: ܘܰܦܬ݂ܳܝܳܗ̇ ܕܕܰܦܢܳܐ ܫܒܰܥ ܐܰܡܺܝ̈ܢ ܟܰܕ݂ ܚܳܕ݂ܰܪ ܒܰܝܬܳܐ.</VERS>
      <VERS vnumber="6">ܘܕܰܦ̈ܢܳܬ݂ܳܐ ܕܰܦܢܳܐ ܥܰܠ ܕܰܦܢܳܐ: ܬܠܳܬ݂ܺܝܢ ܘܰܬܠܳܬ ܙܰܒ̈ܢܺܝܢ: ܘܥܳܐܠ̈ܳܢ ܒܶܐܣܬܶܗ ܕܒܰܝܬܳܐ ܕܰܦ̈ܢܳܬ݂ܳܐ ܟܰܕ݂ ܚܳܕ݂ܖ̈ܳܢ: ܕܢܶܗܘ̈ܝܳܢ ܐܰܚܺܝ̈ܕ݂ܳܢ ܘܡܰܦܖ̈ܩܳܢ ܡܶܢ ܐܶܣܬ݂ܳܐ.</VERS>
      <VERS vnumber="7">ܘܢܳܩ̈ܦܳܢ ܠܥܶܠ ܗܶܢܶܝܢ ܕܰܦ̈ܢܳܬ݂ܳܐ: ܕܢܶܬ݂ܟܰܖ̈ܟܳܢ ܡܶܢ ܠܥܶܠ ܠܒܰܝܬܳܐ: ܕܢܶܪܘܰܚ ܒܰܝܬܳܐ ܡܶܢ ܠܥܶܠ: ܘܡܶܢ ܠܬܰܚܬ ܢܶܗܘܽܘܢ ܣܳܠܩܺܝܢ ܠܡܶܨ̈ܥܳܝܳܬ݂ܳܐ: ܘܡܶܢ ܡܶܨ̈ܥܳܝܳܬ݂ܳܐ ܠܥܶܠܳܝ̈ܳܬ݂ܳܐ.</VERS>
      <VERS vnumber="8">ܘܰܚܙܺܝ݀ܬ݂ ܪܰܘܡܶܗ ܕܒܰܝܬܳܐ ܟܰܕ݂ ܚܳܕ݂ܰܪ: ܘܦܰܖ̈ܺܝܩܳܢ ܗ̱ܘܰܝ̈ ܕܰܦ̈ܢܳܬ݂ܳܐ ܚܕ݂ܳܐ ܡܶܢ ܚܕ݂ܳܐ: ܡܠܶܐ ܩܰܢܝܳܐ ܫܶܬ݂ ܐܰܡܺܝ̈ܢ.</VERS>
      <VERS vnumber="9">ܘܰܦܬ݂ܳܝܳܗ̇ ܕܶܐܣܬ݂ܳܐ ܕܕܰܦܢܳܐ ܕܰܠܒܰܪ ܚܰܡܶܫ ܐܰܡܺܝ̈ܢ: ܘܰܕ݂ܡܶܢ ܠܓ݂ܰܘ ܚܰܡܶܫ ܐܰܡܺܝ̈ܢ.</VERS>
      <VERS vnumber="10">ܘܒܶܝܬ݂ ܐܰܟ݂ܣܶܕ݂ܖ̈ܶܐ ܦܬܳܝܳܐ ܥܶܣܪܺܝܢ ܐܰܡܺܝ̈ܢ ܟܰܕ݂ ܚܳܕ݂ܖ̈ܳܢ ܠܒܰܝܬܳܐ.</VERS>
      <VERS vnumber="11">ܘܬܰܪܥܳܐ ܕܕܰܦܢܳܐ ܕܰܫܒܺܝܩ: ܚܰܕ݂ ܠܬܰܝܡܢܳܐ: ܘܚܰܕ݂ ܠܓܰܪܒܝܳܐ: ܘܰܦܬ݂ܳܝܶܗ ܕܬܰܪܥܳܐ ܕܰܫܒܺܝܩ ܚܰܡܶܫ ܐܰܡܺܝ̈ܢ.</VERS>
      <VERS vnumber="12">ܘܒܶܢܝܳܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܕܰܒܬܰܪܥܳܐ ܡܰܥܪܒܳܝܳܐ: ܦܬ݂ܳܝܶܗ ܫܰܒܥܺܝܢ ܐܰܡܺܝ̈ܢ: ܘܶܐܣܬܶܗ ܕܒܶܢܝܳܢܳܐ ܚܰܡܶܫ ܐܰܡܺܝ̈ܢ ܦܬ݂ܳܝܳܐ ܟܰܕ݂ ܚܳܕ݂ܰܪ: ܐܘܪܟܶܗ ܬܶܫܥܺܝܢ ܐܰܡܺܝ̈ܢ.</VERS>
      <VERS vnumber="13">ܘܡܰܫܚܶܗ ܠܒܰܝܬܳܐ: ܡܳܐܐ ܐܰܡܺܝ̈ܢ ܐܽܘܪܟܶܗ: ܘܰܓܙܺܝܪܬ݂ܳܐ ܕܒܶܢܝܳܢܳܐ ܕܶܐܣ̈ܶܐ: ܐܽܘܪܟ݂ܳܐ ܡܳܐܐ ܐܰܡܺܝ̈ܢ.</VERS>
      <VERS vnumber="14">ܘܰܦܬ݂ܳܝܳܐ ܠܽܘܩܒܰܠ ܒܰܝܬܳܐ: ܘܰܓܙܺܝܪܬ݂ܳܐ ܡܰܕ݂ܢܚܳܝܬ݂ܳܐ ܡܳܐܐ ܐܰܡܺܝ̈ܢ.</VERS>
      <VERS vnumber="15">ܘܰܡܫܰܚ ܐܽܘܪܟܶܗ ܕܒܶܢܝܳܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܘܒܶܣܬܪܶܗ ܘܰܬܝܳܟ݂ܰܘ̈ܗܝ ܡܶܟܳܐ ܘܡܶܟܳܐ: ܡܳܐܐ ܐܰܡܺܝ̈ܢ: ܘܗܰܝܟܠܳܐ ܓܰܘܳܝܳܐ: ܘܰܦܖ̈ܽܘܣܬܕ݂ܶܐ ܕܬܰܪܥܳܐ ܕܕ݂ܳܪܬ݂ܳܐ.</VERS>
      <VERS vnumber="16">ܘܣܶܦ̈ܶܐ ܘܟܰܘ̈ܶܐ ܘܰܬ݂ܝܳܟ̈ܶܐ ܟܰܕ݂ ܚܳܕܪܺܝܢ: ܘܠܰܬ݂ܠܳܬܰܝ̈ܗܽܘܢ ܬܰܖ̈ܥܶܐ ܩܪܰܡ ܩܰܝܣܳܐ: ܟܰܕ݂ ܚܳܕ݂ܪܺܝܢ: ܐܘܪܟ݂ܶܗ ܥܕ݂ܰܡܳܐ ܠܟܰܘ̈ܶܐ.</VERS>
      <VERS vnumber="17">ܘܟܰܘ̈ܶܐ ܡܟܰܣ̈ܝܳܢ ܠܥܶܠ ܡܶܢ ܬܰܪܥܳܐ ܕܒܰܝܬܳܐ ܓܰܘܳܝܳܐ: ܘܰܠܒܰܪ ܠܟܽܠܗܶܝܢ ܐܶܣ̈ܶܐ ܟܰܕ݂ ܚܳܕ݂ܰܪ: ܡܫܰܚ ܡܶܢ ܠܒܰܪ ܘܡܶܢ ܠܓ݂ܰܘ.</VERS>
      <VERS vnumber="18">ܘܰܥܒܰܕ݂ ܟܖ̈ܽܘܒܶܐ ܘܕܶܩ̈ܠܶܐ: ܘܕܶܩܠܳܐ ܒܶܝܬ݂ ܟܪܽܘܒܳܐ ܠܰܟܪܽܘܒܳܐ: ܘܬܰܪܬܶܝܢ ܐܰܦܺܝ̈ܢ ܠܰܟܪܽܘܒܳܐ.</VERS>
      <VERS vnumber="19">ܘܰܐܦ̈ܶܐ ܕܒܰܪܢܳܫܳܐ ܥܰܠ ܕܶܩ̈ܠܶܐ ܡܶܟܳܐ ܘܡܶܟܳܐ: ܥܒܺܝܕ݂ ܠܟܽܠܶܗ ܒܰܝܬܳܐ ܟܰܕ݂ ܚܳܕ݂ܰܪ.</VERS>
      <VERS vnumber="20">ܡܶܢ ܐܰܪܥܳܐ ܘܰܥܕ݂ܰܡܳܐ ܠܥܶܠ ܡܶܢ ܬܰܖ̈ܥܶܐ: ܟܖ̈ܽܘܒܶܐ ܘܕܶܩ̈ܠܶܐ ܥܒܺܝܕ݂ܺܝܢ.</VERS>
      <VERS vnumber="21">ܘܶܐܣܬܶܗ ܕܗܰܝܟܠܳܐ ܡܪܰܒܥܳܐ ܗܘܳܬ݂: ܘܰܐܦܰܝ̈ ܩܽܘܕ݂ܫܳܐ ܕܚܶܙܘܳܐ: ܐܰܝܟ ܚܶܙܘܶܗ ܕܡܰܕ݂ܒܚܳܐ ܕܩܰܝܣܳܐ.</VERS>
      <VERS vnumber="22">ܬܠܳܬ݂ ܐܰܡܺܝ̈ܢ ܪܰܘܡܶܗ: ܐܘܪܟ݂ܶܗ ܬܰܪܬܶܝܢ ܐܰܡܺܝ̈ܢ: ܘܩܰܖ̈ܢܳܬ݂ܳܐ ܐܺܝܬ݂ ܠܶܗ: ܐܘܪܟ݂ܶܗ ܘܰܬ݂ܝܳܟܰܘ̈ܗܝ ܕܩܰܝܣܳܐ: ܘܶܐܡܰܪ ܠܺܝ: ܗܳܢܰܘ ܦܳܬ݂ܽܘܪܳܐ ܕܰܩܕ݂ܳܡ ܡܳܪܝܳܐ.</VERS>
      <VERS vnumber="23">ܘܰܬܪܶܝܢ ܬܪܶܝܢ ܬܰܖ̈ܥܺܝܢ ܠܡܰܪܒܳܒܳܐ.</VERS>
      <VERS vnumber="24">ܬܪܶܝܢ ܠܡܰܪܒܳܒܳܐ ܚܰܕ݂: ܘܰܬܪܶܝܢ ܠܡܰܪܒܳܒܳܐ ܐ̱ܚܪܺܢܳܐ.</VERS>
      <VERS vnumber="25">ܘܰܥܒܺܝܕ݂ ܥܠܰܝܗܽܘܢ ܥܰܠ ܬܰܖ̈ܥܶܐ ܕܗܰܝܟܠܳܐ: ܟܖ̈ܽܘܒܶܐ ܘܕܶܩ̈ܠܶܐ ܐܰܝܟ ܕܰܥܒܺܝܕ݂ܺܝܢ ܒܶܐܣ̈ܶܐ.</VERS>
      <VERS vnumber="26">ܘܰܐܦܰܘ̈ܗܝ ܕܰܦܪܽܘܣܬܕ݂ܳܐ ܩܖ̈ܺܝܡܳܢ ܩܰܝܣܳܐ ܡܶܢ ܠܒܰܪ: ܘܟܰܘ̈ܶܐ ܫܛܺܝ̈ܦܳܢ: ܘܕܶܩ̈ܠܶܐ ܐܺܝܬ݂ ܡܶܟܳܐ ܘܡܶܟܳܐ ܥܰܠ ܣܶܛܖ̈ܰܘܗܝ ܕܰܦܪܽܘܣܬܕ݂ܳܐ: ܘܕܰܦ̈ܢܳܬܶܗ ܕܒܰܝܬܳܐ ܩܖ̈ܺܝܡܳܢ ܕܰܦ̈ܶܐ.</VERS>
    </CHAPTER>
    <CHAPTER cnumber="42">
      <VERS vnumber="1">ܘܰܐܦܩܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ ܠܽܐܘܪܚܳܐ ܕܓܰܪܒܝܳܐ: ܘܰܐܥܠܰܢܝ ܠܰܐܟ݂ܣܶܕ݂ܪܳܐ ܕܠܽܘܩܒܰܠ ܓܙܺܝܪܬ݂ܳܐ ܘܠܽܘܩܒܰܠ ܒܶܢܝܳܢܳܐ ܓܰܪܒܝܳܝܳܐ.</VERS>
      <VERS vnumber="2">ܠܽܘܩܒܰܠ ܐܽܘܪܟ݂ܳܐ ܕܰܐܡ̈ܶܐ ܕܬܰܪܥܳܐ ܓܰܪܒܝܳܝܳܐ: ܘܰܦܬ݂ܳܝܳܐ ܚܰܡܫܺܝܢ ܐܰܡܺܝ̈ܢ.</VERS>
      <VERS vnumber="3">ܠܽܘܩܒܰܠ ܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ: ܘܠܽܘܩܒܰܠ ܕܰܖ̈ܓܶܐ ܕܕ݂ܳܪܬ݂ܳܐ ܒܰܪܳܝܬ݂ܳܐ: ܕܰܒܢܶܝܢ ܚܰܕ݂ ܥܰܠ ܚܰܕ݂ ܥܰܠ ܬܠܳܬ݂ܳܐ ܣܶܕ݂ܖ̈ܺܝܢ.</VERS>
      <VERS vnumber="4">ܘܰܩܕ݂ܳܡ ܐܰܟ݂ܣܶܕ݂ܖ̈ܶܐ ܒܶܝܬ݂ ܗܶܠܰܟܬ݂ܳܐ: ܥܣܰܪ ܐܰܡܺܝ̈ܢ ܦܬ݂ܳܝܳܐ: ܐܘܪܟ݂ܳܐ ܡܳܐܐ ܐܰܡܺܝ̈ܢ: ܘܬܰܪܥܳܐ ܕܒܶܝܬ݂ ܗܶܠܰܟܬ݂ܳܐ ܠܓܰܪܒܝܳܐ.</VERS>
      <VERS vnumber="5">ܘܰܐܟ݂ܣܶܕ݂ܖ̈ܶܐ ܥܶܠܳܝ̈ܳܬ݂ܳܐ ܙܥܽܘܖ̈ܺܝܢ ܗ̱ܘܰܝ̈: ܡܶܛܽܠ ܕܥܳܐܠܺܝܢ ܗܘܰܘ ܒܗܶܝܢ ܕܰܖ̈ܓܶܐ.</VERS>
      <VERS vnumber="6">ܡܬܰܠ̈ܬ݂ܳܢ ܗ̱ܘܰܝ̈ ܓܶܝܪ: ܘܠܰܝܬ ܗܘܰܘ ܠܗܶܝܢ ܥܰܡܽܘ̈ܕ݂ܶܐ ܐܰܝܟ ܥܰܡܽܘ̈ܕ݂ܶܐ ܕܕܳܪܬ݂ܳܐ: ܡܶܛܽܠ ܗܳܢܳܐ ܙܥܽܘܖ̈ܝܳܢ ܗ̱ܘܰܝ̈ ܡܶܢ ܬܰܚ̈ܬܳܝܬ݂ܳܐ ܘܡܶܢ ܡܶܨ̈ܥܳܝܳܬ݂ܳܐ.</VERS>
      <VERS vnumber="7">ܘܒܶܐܣܬ݂ܳܐ ܕܰܠܒܰܪ ܕܠܽܘܩܒܰܠ ܐܰܟ݂ܣܶܕ݂ܖ̈ܶܐ: ܐܽܘܪܟ݂ܳܐ ܚܰܡܫܺܝܢ ܐܰܡܺܝ̈ܢ.</VERS>
      <VERS vnumber="8">ܡܶܛܽܠ ܕܽܐܘܪܟ݂ܳܐ ܕܰܐܟ݂ܣܕ݂ܪܳܐ ܕܕ݂ܳܪܬ݂ܳܐ ܒܰܪܳܝܬ݂ܳܐ ܚܰܡܫܺܝܢ ܐܰܡܺܝ̈ܢ: ܘܠܽܘܩܒܰܠ ܗܰܝܟܠܳܐ ܡܳܐܐ ܐܰܡܺܝ̈ܢ.</VERS>
      <VERS vnumber="9">ܘܬܰܪܥܳܐ ܕܰܐܟ݂ܣܶܕ݂ܪܳܐ ܕܡܰܥܠܳܢܳܐ ܡܰܕܢܚܳܝܳܐ: ܕܥܳܐܶܠ ܠܕ݂ܳܪܬ݂ܳܐ ܒܰܪܳܝܬ݂ܳܐ.</VERS>
      <VERS vnumber="10">ܒܰܦܬ݂ܳܝܳܗ̇ ܕܶܐܣܬ݂ܳܐ ܕܕ݂ܳܪܬ݂ܳܐ: ܒܡܰܥܠܳܢܳܐ ܡܰܕܢܚܳܝܳܐ ܩܕ݂ܳܡ ܓܙܺܝܪܬ݂ܳܐ: ܘܰܩܕ݂ܳܡ ܒܶܢܝܳܢܳܐ ܕܰܐܟ݂ܣܶܕ݂ܖ̈ܶܐ.</VERS>
      <VERS vnumber="11">ܐܘܪܚܳܐ ܩܕ݂ܳܡܰܝܗܶܝܢ: ܘܚܶܙܘܳܐ ܕܰܐܟ݂ܣܶܕ݂ܖ̈ܶܐ ܕܒܽܐܘܪܚܳܐ ܕܓܰܪܒܝܳܐ: ܐܽܘܪܟܗܶܝܢ ܐܰܝܟ ܦܬ݂ܳܝܗܶܝܢ: ܘܟܽܠܗܽܘܢ ܡܰܦܩܳܢܰܝ̈ܗܶܝܢ: ܘܡܰܥܠܳܢܰܝ̈ܗܶܝܢ: ܘܚܶܙܘܗܶܝܢ: ܘܬܰܖ̈ܥܰܝܗܶܝܢ.</VERS>
      <VERS vnumber="12">ܐܰܝܟ ܬܰܖ̈ܥܶܐ ܕܰܐܟ݂ܣܶܕ݂ܖ̈ܶܐ ܕܒܽܐܘܪܚܳܐ ܕܬܰܝܡܢܳܐ: ܬܰܪܥܳܐ ܒܪܺܝܫ ܐܽܘܪܚܳܐ: ܐܽܘܪܚܳܐ ܒܰܐܦܰܝ̈ ܐܶܣܬ݂ܳܐ: ܕܒܽܐܘܪܚܳܐ ܕܢܰܚܠܳܐ ܡܰܕܢܚܳܝܳܐ ܐܰܝܟ ܕܳܐܬܶܐ.</VERS>
      <VERS vnumber="13">ܘܶܐܡܰܪ ܠܺܝ: ܐܰܟ݂ܣܶܕ݂ܖ̈ܶܐ ܕܓܰܪܒܝܳܐ: ܘܰܐܟ݂ܣܶܕ݂ܖ̈ܶܐ ܕܬܰܝܡܢܳܐ ܕܰܩܕ݂ܳܡ ܓܙܺܝܪܬ݂ܳܐ: ܗܳܠܶܝܢ ܐܶܢܶܝܢ ܐܰܟ݂ܣܶܕ݂ܖ̈ܶܐ ܐܰܬܰܪ ܕܳܐܟܠܺܝܢ ܟܳܗ̈ܢܶܐ ܕܰܡܩܰܪܒܺܝܢ ܠܡܳܪܝܳܐ ܩܕ݂ܽܘܫ ܩܽܘܕ݂ܫ̈ܶܐ: ܬܰܡܳܢ ܣܳܝܡܺܝܢ ܩܕ݂ܽܘܫ ܩܽܘܕ݂ܫ̈ܶܐ: ܘܰܣܡܺܝܕ݂ܳܐ ܘܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܡܶܛܽܠ ܕܰܐܬ݂ܪܰܐ ܗ̱ܘ ܩܰܕܺܝܫܳܐ.</VERS>
      <VERS vnumber="14">ܘܡܳܐ ܕܥܳܐܠܺܝܢ ܟܳܗ̈ܢܶܐ: ܠܳܐ ܢܳܦܩܺܝܢ ܡܶܢ ܩܽܘܕ݂ܫܳܐ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܐܶܠܳܐ ܬܰܡܳܢ ܣܳܝܡܺܝܢ ܡܳܐܢܰܝ̈ܗܽܘܢ ܗܳܢܽܘܢ ܕܰܡܫܰܡܫܺܝܢ ܒܗܽܘܢ: ܡܶܛܽܠ ܕܩܽܘܕ݂ܫܳܐ ܐܶܢܽܘܢ: ܘܠܳܒܫܺܝܢ ܡܳܐܢ̈ܶܐ ܐ̱ܚܖ̈ܳܢܶܐ: ܘܰܡܩܰܪܒܺܝܢ ܩܽܘܖ̈ܒܳܢܶܐ ܚܠܳܦ ܥܰܡܳܐ.</VERS>
      <VERS vnumber="15">ܘܰܫܠܶܡ̈ܝ ܡܽܘܫ̈ܚܳܬܶܗ ܕܒܰܝܬܳܐ ܓܰܘܳܝܳܐ. ܘܰܐܦܩܰܢܝ ܠܽܐܘܪܚܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ: ܘܡܰܫܚܶܗ ܟܰܕ݂ ܚܳܕ݂ܰܪ.</VERS>
      <VERS vnumber="16">ܘܰܡܫܰܚ ܠܪܽܘܚܳܐ ܕܡܰܕܢܚܳܐ: ܒܩܰܢܝܳܐ ܕܰܡܫܽܘܚܬ݂ܳܐ ܚܰܡܶܫܡܳܐܐ ܩܢܺܝ̈ܢ.</VERS>
      <VERS vnumber="17">ܘܰܡ̣ܫܰܚ ܠܪܽܘܚܳܐ ܕܓܰܪܒܝܳܐ: ܒܩܰܢܝܳܐ ܕܰܡܫܽܘܚܬ݂ܳܐ: ܚܰܡܶܫܡܳܐܐ ܩܢܺܝ̈ܢ ܟܰܕ݂ ܚܳܕ݂ܰܪ.</VERS>
      <VERS vnumber="18">ܘܰܡܫܰܚ ܠܪܽܘܚܳܐ ܕܬܰܝܡܢܳܐ: ܚܰܡܶܫܡܳܐܐ ܩܢܺܝ̈ܢ: ܒܩܰܢܝܳܐ ܕܰܡܫܽܘܚܬ݂ܳܐ.</VERS>
      <VERS vnumber="19">ܘܰܡܫܰܚ ܠܪܽܘܚܳܐ ܕܡܰܥܪܒܳܐ: ܚܰܡܶܫܡܳܐܐ ܩܢܺܝ̈ܢ: ܒܩܰܢܝܳܐ ܕܰܡܫܽܘܚܬ݂ܳܐ.</VERS>
      <VERS vnumber="20">ܠܰܐܪܒܰܥ ܖ̈ܽܘܚܰܘܗܝ ܡܰܫܚܶܗ: ܘܫܽܘܪܳܐ ܟܰܕ݂ ܚܳܕ݂ܰܪ: ܐܽܘܪܟ݂ܶܗ ܚܰܡܶܫܡܳܐܐ ܘܰܦܬ݂ܳܝܶܗ ܚܰܡܶܫܡܳܐܐ: ܕܢܶܦܪܽܘܫ ܒܶܝܬ݂ ܩܽܘܕ݂ܫܳܐ ܠܚܽܘܠܳܐ.</VERS>
    </CHAPTER>
    <CHAPTER cnumber="43">
      <VERS vnumber="1">ܘܰܐܘܒܠܰܢܝ ܠܬܰܪܥܳܐ ܕܚܳܐܰܪ ܠܡܰܕ݂ܢܚܳܐ.</VERS>
      <VERS vnumber="2">ܘܗܳܐ ܫܽܘܒܚܶܗ ܕܰܐ‌ܠܳܗܳܐ ܕܺܝܣܪܳܐܶܝܠ ܐܳܬܶܐ ܡܶܢ ܐܽܘܪܚܳܐ ܕܡܰܕܢܚܳܐ: ܘܩܳܠܶܗ ܐܰܝܟ ܩܳܠܳܐ ܕܡܰܝ̈ܳܐ ܣܰܓܺܝ̈ܐܶܐ: ܘܰܐܪܥܳܐ ܢܶܗܪܰܬ݂ ܡܶܢ ܫܽܘܒܚܶܗ.</VERS>
      <VERS vnumber="3">ܐܰܝܟ ܚܶܙܘܳܐ ܕܰܚܙܺܝ݀ܬ݂ ܟܰܕ݂ ܐܶܬܺܝ̇ܬ݂ ܠܰܡܚܰܒܳܠܽܘ ܠܰܡܕܺܝܢ̱ܬ݂ܳܐ: ܘܰܐܝܟ݂ ܚܶܙܘܳܐ ܕܰܚܙܺܝ݀ܬ݂ ܥܰܠ ܢܗܰܪ ܟܒܰܪ: ܘܢܶܦܠܶ݀ܬ݂ ܥܰܠ ܐܰܦܰܝ̈.</VERS>
      <VERS vnumber="4">ܘܫܽܘܒܚܶܗ ܕܡܳܪܝܳܐ ܥܰܠ ܠܒܰܝܬܳܐ: ܒܽܐܘܪܚܳܐ ܕܬܰܪܥܳܐ ܕܚܳܐܰܪ ܠܡܰܕܢܚܳܐ.</VERS>
      <VERS vnumber="5">ܘܰܫܩܰܠܬܰܢܝ ܪܽܘܚܳܐ ܘܰܐܥܶܠܬܰܢܝ ܠܕ݂ܳܪܬ݂ܳܐ ܓܰܘܳܝܬ݂ܳܐ: ܘܰܚܙܺܝ݀ܬ݂ ܕܶܐܬܡܠܺܝ ܒܰܝܬܶܗ ܕܡܳܪܝܳܐ ܫܽܘܒܚܶܗ.</VERS>
      <VERS vnumber="6">ܘܫܶܡܥܶ݀ܬ݂ ܡܶܕܶܡ ܕܶܐܡܰܪ ܠܺܝ ܡܶܢ ܓܰܘ ܒܰܝܬܳܐ: ܘܓܰܒܪܳܐ ܩܳܐܶܡ ܗ̱ܘܳܐ ܠܘܳܬ݂ܝ.</VERS>
      <VERS vnumber="7">ܘܶܐܡܰܪ ܠܺܝ: ܒܰܪܢܳܫܳܐ: ܐܰܬ݂ܪܳܐ ܕܟܽܘܪܣܰܝ ܘܰܐܬ݂ܪܳܐ ܕܦܰܖ̈ܣܳܬ݂ܳܐ ܕܖ̈ܶܓ݂ܠܰܝ: ܕܫܳܪܶܐ ܐ̱ܢܳܐ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ ܠܥܳܠܰܡ: ܘܬܽܘܒ ܠܳܐ ܢܶܬܛܰܢܦܽܘܢ ܕܒܶܝܬ݂ ܝܺܣܪܳܐܶܝܠ: ܘܬܽܘܒ ܠܳܐ ܢܛܰܢܦܽܘܢ ܫܡܳܐ ܕܩܽܘܕܫܝ: ܗܶܢܽܘܢ ܘܡܰܠܟܰܝ̈ܗܽܘܢ ܒܙܳܢܝܽܘܬ݂ܗܽܘܢ: ܘܒܰܫ̈ܠܰܕܶܐ ܕܡܰܠܟܰܝ̈ܗܽܘܢ ܘܒܰܦܬܰܟ݂ܖ̈ܰܝܗܽܘܢ.</VERS>
      <VERS vnumber="8">ܥܳܒܕ݂ܺܝܢ ܗܘܰܘ ܬܰܖ̈ܥܰܝܗܽܘܢ ܥܰܠ ܓܶܢ̱ܒ ܬܰܖ̈ܥܰܝ: ܘܣܶܦܰܝ̈ܗܽܘܢ ܥܰܠ ܓܶܢ̱ܒ ܣܶܦܰܝ̈: ܘܶܐܣܬ݂ܳܐ ܗܘܳܬ݂ ܒܰܝ̈ܢܰܝ ܘܰܠܗܽܘܢ: ܘܛܰܢܶܦܘ ܫܡܳܐ ܕܩܽܘܕܫܝ ܒܥܰܘܠܳܐ ܕܰܥܒܰܕ݂ܘ: ܘܰܐܣܺܝܦܶ݀ܬ݂ ܐܶܢܽܘܢ ܒܪܽܘܓ݂ܙܝ.</VERS>
      <VERS vnumber="9">ܡܶܟܺܝܠ ܢܰܪܚܩܽܘܢ ܙܳܢܽܝܘܬ݂ܗܽܘܢ ܘܰܫ̈ܠܰܕܶܐ ܕܡܰܠܟܰܝ̈ܗܽܘܢ ܡܶܢ ܩܕ݂ܳܡܝ: ܘܶܐܫܪܶܐ ܒܰܝܢܳܬ݂ܗܽܘܢ ܠܥܳܠܰܡ.</VERS>
      <VERS vnumber="10">ܘܰܐܢ̱ܬ ܕܶܝܢ ܒܰܪܢܳܫܳܐ: ܚܰܘܳܝܗܝ ܠܒܰܝܬܳܐ ܗܳܢܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܘܢܶܬܬܰܟܣܽܘܢ ܡܶܢ ܥܰܘܠܗܽܘܢ ܕܰܐܥܠܺܝܘ ܒܺܝ: ܘܢܶܡܫܚܽܘܢܳܗ̇ ܠܰܕ݂ܡܽܘܬܶܗ.</VERS>
      <VERS vnumber="11">ܘܶܐܢ ܐܶܬܬܰܟܶܣܘ ܡܶܢ ܡܶܕܶܡ ܕܰܥܒܰܕ݂ܘ: ܨܽܘܖ̈ܳܬ݂ܶܗ ܕܒܰܝܬܳܐ ܘܛܽܘܝܳܒܶܗ: ܘܡܰܥ̈ܠܳܢܰܘܗܝ ܘܡܰܦܩܳܢܰܘ̈ܗܝ: ܘܟܽܠܳܗ̇ ܨܽܘܪܬܶܗ: ܘܟܽܠܗܽܘܢ ܢܳܡܽܘܣܰܘ̈ܗܝ ܘܟܽܠܗܶܝܢ ܨܽܘܖ̈ܳܬܶܗ ܚܰܘܳܐ ܐܶܢܽܘܢ: ܘܰܪܫܽܘܡ ܠܥܺܢܰܝ̈ܗܽܘܢ: ܕܢܶܛܪܽܘܢ ܟܽܠܗܶܝܢ ܨܽܘܖ̈ܳܬܶܗ: ܘܟܽܠܶܗ ܪܽܘܫܡܶܗ ܘܢܶܥܒܕܽܘܢ ܐܶܢܽܘܢ.</VERS>
      <VERS vnumber="12">ܗܳܢܰܘ ܚܶܙܘܳܐ ܕܒܰܝܬܳܐ ܥܰܠ ܪܺܝܫ ܛܽܘܪܳܐ: ܘܟܽܠܗܽܘܢ ܬܚܽܘܡܰܘ̈ܗܝ ܟܰܕ݂ ܚܳܕ݂ܪܺܝܢ: ܩܕ݂ܽܘܫ ܩܽܘܕ݂ܫ̈ܶܐ ܐܶܢܽܘܢ.</VERS>
      <VERS vnumber="13">ܗܳܠܶܝܢ ܡܽܘܫ̈ܚܳܬܶܗ ܕܡܰܕ݂ܒܚܳܐ ܒܰܐܡܬ݂ܳܐ: ܕܰܐܡܳܐ ܘܰܦܫܶܟ݂: ܥܽܘܒܳܗ̇ ܕܰܐܡܬ݂ܳܐ ܐܰܡܳܐ: ܘܰܬ݂ܝܳܟ݂ܳܐ ܐܺܝܬ݂ ܠܣܶܦܬ݂ܶܗ ܙܪܶܬ݂ ܟܰܕ݂ ܚܳܕ݂ܰܪ: ܘܗܳܟܰܢܳܐ ܒܓܰܒܶܗ.</VERS>
      <VERS vnumber="14">ܘܡܶܢ ܐܰܪܥܳܐ ܘܰܥܕ݂ܰܡܳܐ ܠܰܬ݂ܝܳܟܳܐ ܬܰܚܬܳܝܳܐ: ܬܰܪܬܶܝܢ ܐܰܡܺܝ̈ܢ: ܘܰܦܬ݂ܳܝܶܗ ܐܰܡܬ݂ܳܐ ܚܕ݂ܳܐ: ܘܡܶܢ ܬܝܳܟ݂ܳܐ ܬܰܚܬܳܝܳܐ: ܘܰܥܕ݂ܰܡܳܐ ܠܥܶܠܳܝܳܐ ܐܰܪܒܰܥ ܐܰܡܺܝ̈ܢ: ܘܰܦܬ݂ܳܝܳܐ ܐܰܡܳܐ.</VERS>
      <VERS vnumber="15">ܘܰܗܕܳܐܶܝܠ(ܗܢܰܘ ܡܰܕ݂ܒܚܳܐ) ܐܰܪܒܰܥ ܐܰܡܺܝ̈ܢ: ܘܡܶܢ ܗܕܳܐܶܝܠ ܘܰܠܥܶܠ ܩܰܖ̈ܢܳܬ݂ܳܐ ܐܰܪܒܰܥ.</VERS>
      <VERS vnumber="16">ܐܘܪܟ݂ܶܗ ܕܰܗܕ݂ܳܐܶܝܠ ܬܰܪܬܰܥܶܣܖ̈ܶܐ ܐܰܡܺܝ̈ܢ: ܘܰܦܬ݂ܳܝܶܗ ܬܰܪܬܰܥܶܣܖ̈ܶܐ: ܡܪܰܒܰܥ ܠܰܐܪܒܥܳܐ ܣܶܛܖ̈ܰܘܗܝ.</VERS>
      <VERS vnumber="17">ܘܰܬ݂ܝܳܟ݂ܶܗ ܐܰܪܒܰܥܶܣܖ̈ܶܐ ܐܰܡܺܝ̈ܢ ܐܽܘܪܟ݂ܶܗ: ܘܰܐܪܒܰܥܶܣܖ̈ܶܐ ܦܬ݂ܳܝܶܗ: ܥܰܠ ܐܰܪܒܥܳܐ ܣܶܛܖ̈ܰܘܗܝ: ܘܰܬ݂ܝܳܟܶܗ ܘܰܬܚܽܘܡܳܐ ܕܚܳܕ݂ܰܪ ܠܶܗ ܦܶܠܓܽܘܬ݂ ܐܰܡܳܐ: ܘܥܽܘܒܳܐ ܐܺܝܬ݂ ܠܶܗ ܟܰܕ݂ ܚܳܕ݂ܰܪ: ܘܕܰܖ̈ܓܰܘܗܝ ܚܳܝܪܺܝܢ ܠܡܰܕܢܚܳܐ.</VERS>
      <VERS vnumber="18">ܘܶܐܡܰܪ ܠܺܝ: ܒܰܪܢܳܫܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܗܳܠܶܝܢ ܢܳܡܽܘܣܰܘ̈ܗܝ ܕܡܰܕ݂ܒܚܳܐ ܒܝܰܘܡܳܐ ܕܡܶܬ݂ܥܒܶܕ݂: ܢܩܰܪܒܽܘܢ ܥܠܰܘܗܝ ܥܠܳܬ݂ܳܐ: ܘܢܶܐܫܕܽܘܢ ܥܠܰܘܗܝ ܕܡܳܐ.</VERS>
      <VERS vnumber="19">ܘܶܐܬܶܠ ܠܟܳܗ̈ܢܶܐ ܘܰܠܠܶܘܳܝ̈ܶܐ ܕܡܶܢ ܙܰܪܥܶܗ ܕܨܳܕ݂ܽܘܩ: ܕܡܶܬ݂ܩܰܪܒܺܝܢ ܠܘܳܬ݂ܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܰܡܫܰܡܳܫܽܘܬܰܢܝ: ܬܰܘܪܳܐ ܒܰܪ ܒܰܩܪܳܐ ܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.</VERS>
      <VERS vnumber="20">ܘܬܶܣܰܒ ܡܶܢ ܕܡܶܗ: ܘܬܶܪܽܘܣ ܒܰܐܪܒܰܥ ܩܰܖ̈ܢܳܬ݂ܶܗ ܕܡܰܕ݂ܒܚܳܐ: ܘܒܰܐܪܒܰܥ ܙܳܘ̈ܝܳܬ݂ܳܐ ܕܰܬ݂ܝܳܟܶܗ: ܘܒܰܬܚܽܘܡܳܐ ܕܚܳܕ݂ܰܪ ܠܶܗ: ܘܬܶܪܽܘܣ ܥܠܰܘܗܝ ܘܢܶܬܕܰܟܶܐ.</VERS>
      <VERS vnumber="21">ܘܬܶܣܰܒ ܬܰܘܪܳܐ ܕܬܰܕ݂ܟܺܝܬ݂ܳܐ: ܘܢܰܣܩܽܘܢܶܗ ܥܰܠ ܓܰܒܶܗ ܕܒܰܝܬܳܐ: ܠܒܰܪ ܡܶܢ ܡܰܩܕܫܳܐ.</VERS>
      <VERS vnumber="22">ܘܰܒܝܰܘܡܳܐ ܕܰܬܪܶܝܢ: ܩܰܪܶܒ ܠܬܰܕ݂ܟܺܝܬ݂ܳܐ: ܨܺܦܪܳܝܳܐ ܕܥܶܙ̈ܶܐ ܕܠܰܝܬ ܒܶܗ ܡܽܘܡܳܐ: ܘܰܢܕܰܟܽܘܢܶܗ ܠܡܰܕ݂ܒܚܳܐ: ܐܰܝܟ ܕܕܰܟܝܽܘܗܝ ܒܬܰܘܪܳܐ.</VERS>
      <VERS vnumber="23">ܘܡܳܐ ܕܫ̣ܰܡܠܺܝܬ ܠܰܡܕܰܟܳܝܽܘ: ܩܰܪܶܒ ܬܰܘܪܳܐ ܒܰܪ ܒܰܩܪܳܐ ܕܠܰܝܬ ܒܶܗ ܡܽܘܡܳܐ: ܘܕܶܟ݂ܪܳܐ ܡܶܢ ܥܳܢ̈ܳܐ ܕܠܰܝܬ ܒܶܗ ܡܽܘܡܳܐ.</VERS>
      <VERS vnumber="24">ܘܩܰܪܶܒ ܐܶܢܽܘܢ ܩܕ݂ܳܡ ܡܳܪܝܳܐ: ܘܢܰܪܡܽܘܢ ܥܠܰܝܗܽܘܢ ܟܳܗ̈ܢܶܐ ܡܶܠܚܳܐ: ܘܰܢܩܰܪܒܽܘܢ ܐܶܢܽܘܢ ܝܰܩ̈ܕ݂ܶܐ ܫܰܠ̈ܡܶܐ ܠܡܳܪܝܳܐ.</VERS>
      <VERS vnumber="25">ܘܰܬ݂ܩܰܪܒܽܘܢ ܫܰܒܥܳܐ ܝܰܘܡܺܝ̈ܢ: ܨܺܦܪܳܝܳܐ ܚܰܕ݂ ܒܝܰܘܡܳܐ ܠܬܰܕ݂ܟܺܝܬ݂ܳܐ: ܘܬܰܘܪܳܐ ܚܰܕ݂ ܒܰܪ ܒܰܩܪܳܐ: ܘܕܶܟ݂ܪܳܐ ܡܶܢ ܥܳܢ̈ܳܐ ܕܠܰܝܬ ܒܶܗ ܡܽܘܡܳܐ.</VERS>
      <VERS vnumber="26">ܢܶܗܘܽܘܢ ܡܩܰܪܒܺܝܢ ܫܰܒܥܳܐ ܝܰܘܡܺܝ̈ܢ: ܘܰܢܕܰܟܽܘܢܶܗ ܠܡܰܕ݂ܒܚܳܐ ܘܰܢܫܰܠܡܽܘܢ ܐܺܝܕܰܝ̈ܗܽܘܢ.</VERS>
      <VERS vnumber="27">ܘܡܳܐ ܕܰܫܠܶܡܘ ܝܰܘ̈ܡܳܬ݂ܳܐ ܡܶܢ ܝܰܘܡܳܐ ܕܫܰܒܥܳܐ ܘܰܠܗܰܠ: ܗܳܝܕܶܝܢ ܢܩܰܪܒܽܘܢ ܟܳܗ̈ܢܶܐ ܥܰܠ ܡܰܕ݂ܒܚܳܐ: ܝܰܩܕܰܝ̈ܗܽܘܢ ܫܰܠ̈ܡܶܐ ܘܩܽܘܖ̈ܒܳܢܰܝܗܽܘܢ: ܘܶܐܨܛܒܶܐ ܒܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="44">
      <VERS vnumber="1">ܘܰܐܗܦܟܰܢܝ ܠܽܐܘܪܚܳܐ ܕܬܰܪܥܳܐ ܒܰܪܳܝܳܐ ܕܡܰܩܕܫܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝܬܶܗ ܕܰܐܚܺܝܕ݂.</VERS>
      <VERS vnumber="2">ܘܶܐܡܰܪ ܠܺܝ ܡܳܪܝܳܐ: ܬܰܪܥܳܐ ܗܳܢܳܐ ܢܶܗܘܶܐ ܐܰܚܺܝܕ݂: ܘܠܳܐ ܢܶܬܦܬܰܚ: ܘܐ̱ܢܳܫ ܠܳܐ ܢܶܥܽܘܠ ܒܶܗ: ܡܶܛܽܠ ܕܡܳܪܝܳܐ ܐܰ‌ܠܳܗܳܐ ܕܺܝܣܪܳܐܶܝܠ ܥܳܐܶܠ ܒܶܗ: ܢܶܗܘܶܐ ܐܰܚܺܝܕ݂.</VERS>
      <VERS vnumber="3">ܡܕܰܒܪܳܢܳܐ ܢܶܬܶܒ ܒܶܗ: ܘܢܶܐܟܽܘܠ ܠܰܚܡܳܐ ܩܕ݂ܳܡ ܡܳܪܝܳܐ: ܡܶܢ ܐܽܘܪܚܳܐ ܕܶܐܣܟܽܘܦܬ݂ܳܐ ܕܬܰܪܥܳܐ ܢܶܥܽܘܠ ܘܡܶܢܳܗ̇ ܢܶܦܽܘܩ.</VERS>
      <VERS vnumber="4">ܘܰܐܥܠܰܢܝ ܠܽܐܘܪܚܳܐ ܕܬܰܪܥܳܐ ܓܰܪܒܝܳܝܳܐ ܕܰܩܕ݂ܳܡ ܒܰܝܬܳܐ: ܘܰܚܙܺܝ݀ܬ݂ ܕܶܐܬ݂ܡܠܺܝ ܒܰܝܬܳܐ ܫܽܘܒܚܶܗ ܕܡܳܪܝܳܐ: ܘܢܶܦܠܶ݀ܬ݂ ܥܰܠ ܐܰܦܝ̈.</VERS>
      <VERS vnumber="5">ܘܶܐܡܰܪ ܠܺܝ ܡܳܪܝܳܐ: ܒܰܪܢܳܫܳܐ: ܣܺܝܡ ܒܠܶܒܳܟ݂ ܘܰܚܙܺܝ ܒܥܰܝܢܰܝ̈ܟ: ܘܰܫܡܰܥ ܒܶܐܕ݂ܢܰܝ̈ܟ ܟܽܠ ܡܶܕܶܡ ܕܰܡܡܰܠܶܠ ܐ̱ܢܳܐ ܥܰܡܳܟ݂: ܘܟܽܠܗܽܘܢ ܢܳܡܽܘܣܰܘ̈ܗܝ ܕܒܰܝܬܳܐ: ܘܟܽܠܗܶܝܢ ܨܽܘܖ̈ܳܬܶܗ: ܘܣܺܝܡ ܠܒܳܠܳܟ݂ ܡܰܥܠܳܢܰܘ̈ܗܝ ܕܒܰܝܬܳܐ: ܘܡܰܦܩܳܢܰܘ̈ܗܝ ܕܡܰܩܕܫܳܐ.</VERS>
      <VERS vnumber="6">ܘܶܐܡܰܪ ܠܒܰܝܬܳܐ ܕܺܝܣܪܳܐܶܝܠ ܡܡܰܪܡܪܳܢܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܠܳܐ ܟܰܕܽܘ ܠܟܽܘܢ ܟܽܠܳܗ̇ ܛܰܢܦܽܘܬ݂ܟܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܐܶܠܳܐ ܐܳܦ ܡܰܝܬܶܝܢ ܐܰܢ̱ܬܽܘܢ ܡܶܢ ܒܢܰܝ̈ ܢܽܘܟ݂ܖ̈ܳܝܶܐ ܕܥܽܘܪܠܺܝܢ ܒܠܶܒܗܽܘܢ: ܘܥܽܘܪܠܺܝܢ ܒܒܶܣܪܗܽܘܢ: ܘܗܳܘܶܝܢ ܒܡܰܩܕܫܝ: ܘܰܡܛܰܢܦܺܝܢ ܒܰܝܬܝ: ܘܰܡܩܰܪܒܺܝܢ ܐܢ̱ܬܽܘܢ ܥܰܠ ܠܰܚܡܝ ܬܰܪܒܳܐ ܘܰܕ݂ܡܳܐ: ܘܰܡܒܰܛܠܺܝܢ ܐܢ̱ܬܽܘܢ ܩܝܳܡܝ ܒܟܽܠܳܗ̇ ܛܰܢܦܽܘܬ݂ܟܽܘܢ.</VERS>
      <VERS vnumber="8">ܘܠܳܐ ܢܳܛܪܺܝܢ ܐܢ̱ܬܽܘܢ ܢܛܽܘܖ̈ܳܬ݂ܳܐ ܕܡܰܩܕܫܝ: ܐܶܠܳܐ ܥܒܰܕܬܽܘܢ ܢܳܛܖ̈ܰܝ ܡܰܛܰܪܬ݂ܳܐ ܕܡܰܩܕܫܝ ܢܳܛܽܘܖ̈ܰܝܟܽܘܢ ܕܺܝܠܟܽܘܢ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܽܠ ܒܰܪ ܢܽܘܟ݂ܖ̈ܳܝܶܐ ܕܥܪܽܘܠ ܒܠܶܒܶܗ ܘܥܽܘܪܠܳܐ ܒܒܶܣܪܶܗ: ܠܳܐ ܢܶܥܽܘܠ ܠܡܰܩܕܫܝ: ܘܠܳܐ ܒܰܪ ܢܽܘܟ݂ܖ̈ܳܝܶܐ ܕܺܐܝܬ ܒܰܝܢܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="10">ܐܳܦܠܳܐ ܠܶܘܳܝ̈ܶܐ ܕܰܦܪܰܩܘ ܡܶܢܝ: ܟܰܕ݂ ܛܥܰܘ ܒܢܰܝ̈ ܝܺܣܪܳܐܶܝܠ ܡܶܢܝ ܒܳܬ݂ܰܪ ܦܬܰܟܖ̈ܰܝܗܽܘܢ: ܘܩܰܒܶܠܘ ܥܰܘܠܗܽܘܢ.</VERS>
      <VERS vnumber="11">ܘܰܗܘܰܘ ܒܡܰܩܕܫܝ: ܘܰܡܫܰܡܫܺܝܢ ܗܘܰܘ ܒܬܰܪܥܳܐ ܕܒܰܝܬܳܐ: ܗܶܢܽܘܢ ܢܶܟܣܽܘܢ ܝܰܩ̈ܕ݂ܶܐ ܫܰܠ̈ܡܶܐ ܘܕܶܒܚ̈ܶܐ ܕܥܰܡܳܐ: ܘܗܶܢܽܘܢ ܢܩܽܘܡܽܘܢ ܩܕ݂ܳܡܰܝܗܽܘܢ ܘܰܢܫܰܡܫܽܘܢ ܐܶܢܽܘܢ.</VERS>
      <VERS vnumber="12">ܥܰܠ ܕܫܰܡܶܫܘ ܐܶܢܽܘܢ ܩܕ݂ܳܡ ܦܬܰܟܖ̈ܰܝܗܽܘܢ: ܘܰܗܘܰܘ ܠܬܽܘܩܰܠܬ݂ܳܐ ܕܥܰܘܠܳܐ ܠܰܒܢܰܝ̈ ܝܺܣܪܳܐܶܝܠ: ܡܶܛܽܠܗܳܢܳܐ ܐܰܪܺܝܡܶ݀ܬ݂ ܐܺܝܕ݂ܝ ܥܠܰܝܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܘܩܰܒܶܠܘ ܥܰܘܠܗܽܘܢ.</VERS>
      <VERS vnumber="13">ܘܠܳܐ ܢܶܩܪܒܽܘܢ ܩܕ݂ܳܡܰܝ ܠܰܡܫܰܡܳܫܽܘܬܰܢܝ: ܘܠܳܐ ܢܶܬ݂ܩܰܪܒܽܘܢ ܠܟܽܠܗܽܘܢ ܩܽܘ̈ܕܫܰܝ ܒܶܝܬ݂ ܩܕ݂ܽܘܫ ܩܽܘܕ݂ܫ̈ܶܐ: ܘܰܢܩܰܒܠܽܘܢ ܟܽܠܳܗ̇ ܒܶܗܬܰܬܗܽܘܢ ܘܟܽܠܳܗ̇ ܛܰܢܦܽܘܬ݂ܗܽܘܢ ܕܰܥܒܰܕ݂ܘ.</VERS>
      <VERS vnumber="14">ܘܶܐܥܒܶܕ݂ ܐܶܢܽܘܢ ܢܳܛܖ̈ܰܝ ܡܰܛܰܪܬ݂ܳܐ ܕܒܰܝܬܳܐ: ܘܥܳܒܕܰܝ̈ ܥܒܳܕ݂ܳܐ ܕܟܽܠܡܶܕܶܡ ܕܗܰܘܳܐ ܒܶܗ.</VERS>
      <VERS vnumber="15">ܘܟܳܗ̈ܢܶܐ ܘܠܶܘܳܝ̈ܶܐ ܒܢܰܝ̈ ܨܳܕ݂ܽܘܩ: ܕܰܢܛܰܪܘ ܡܰܛܰܪܬ݂ܳܐ ܕܡܰܩܕܫܝ: ܟܰܕ݂ ܛܥܰܘ ܒܢܰܝ̈ ܝܺܣܪܳܐܶܝܠ ܡܶܢܝ: ܗܶܢܽܘܢ ܢܶܩܪܒܽܘܢ ܠܘܳܬ݂ܝ ܠܰܡܫܰܡܳܫܽܘܬܰܢܝ: ܘܗܶܢܽܘܢ ܢܩܽܘܡܽܘܢ ܩܕ݂ܳܡܰܝ: ܘܰܢܩܰܪܒܽܘܢ ܠܺܝ ܬܰܪܒܳܐ ܘܰܕ݂ܡܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="16">ܗܶܢܽܘܢ ܢܶܥܠܽܘܢ ܠܡܰܩܕܫܝ: ܘܗܶܢܽܘܢ ܢܶܩܪܒܽܘܢ ܠܦܳܬܽܘܪܝ: ܕܰܢܫܰܡܫܽܘܢܳܢܝ: ܘܢܶܛܪܽܘܢ ܢܛܽܘܖ̈ܳܬܝ.</VERS>
      <VERS vnumber="17">ܘܡܳܐ ܕܥܳܐܠܺܝܢ ܒܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ: ܡܳܐܢ̈ܶܐ ܕܟܶܬܳܢܳܐ ܢܶܠܒܫܽܘܢ: ܘܰܕ݂ܥܰܡܪܳܐ ܠܳܐ ܢܶܠܒܫܽܘܢ: ܘܡܳܐ ܕܰܡܫܰܡܫܺܝܢ ܒܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ.</VERS>
      <VERS vnumber="18">ܐܳܦ ܠܓ݂ܰܘ ܡܰܨܢ̈ܦܳܬ݂ܳܐ ܕܟܶܬܳܢܳܐ ܢܣܺܝܡܽܘܢ ܒܖ̈ܺܝܫܰܝܗܽܘܢ: ܘܦܰܖ̈ܙܽܘܡܶܐ ܕܟܶܬܳܢܳܐ ܢܶܐܣܪܽܘܢ ܒܚܰܨܰܝ̈ܗܽܘܢ.</VERS>
      <VERS vnumber="19">ܘܡܳܐ ܕܢܳܦܩܺܝܢ ܠܕ݂ܳܪܬ݂ܳܐ ܒܰܪܳܝܬ݂ܳܐ ܠܘܳܬ݂ ܥܰܡܳܐ: ܢܶܫܠܚܽܘܢ ܡܳܐܢܰܝ̈ܗܽܘܢ ܕܰܡܫܰܡܫܺܝܢ ܒܗܽܘܢ: ܘܢܶܫܒܩܽܘܢ ܐܶܢܽܘܢ ܒܰܐܟ݂ܣܶܕ݂ܖ̈ܶܐ ܕܩܽܘܕ݂ܫܳܐ: ܘܢܶܠܒܫܽܘܢ ܡܳܐܢ̈ܶܐ ܐ̱ܚܖ̈ܳܢܶܐ: ܕܠܳܐ ܢܩܰܕܫܽܘܢܶܗ ܠܥܰܡܳܐ ܒܡܳܐܢܰܝ̈ܗܽܘܢ.</VERS>
      <VERS vnumber="20">ܖ̈ܺܝܫܰܝܗܽܘܢ ܠܳܐ ܢܶܓܪܥܽܘܢ: ܘܩܽܘ̈ܨܳܬ݂ܗܽܘܢ ܠܳܐ ܢܪܰܒܽܘܢ: ܐܶܠܳܐ ܡܣܰܦܳܪܽܘ ܢܣܰܦܪܽܘܢ ܖ̈ܺܝܫܰܝܗܽܘܢ.</VERS>
      <VERS vnumber="21">ܘܚܰܡܪܳܐ ܠܳܐ ܢܶܫܬܽܘܢ ܟܳܗ̈ܢܶܐ ܡܳܐ ܕܥܳܐܠܺܝܢ ܠܕ݂ܳܪܬ݂ܳܐ ܓܰܘܳܝܬ݂ܳܐ.</VERS>
      <VERS vnumber="22">ܘܰܐܪܡܰܠܬ݂ܳܐ ܘܰܫܒܺܝܩܬ݂ܳܐ ܠܳܐ ܢܶܣܒܽܘܢ ܠܗܽܘܢ ܢܶܫ̈ܶܐ: ܐܶܠܳܐ ܐܶܢ ܒܬܽܘܠܬܳܐ ܡܶܢ ܙܰܪܥܳܐ ܕܺܝܣܪܳܐܶܝܠ: ܐܰܘ ܐܰܪܡܰܠܬ݂ܳܐ ܕܡܰܪܡܠܳܐ ܡܶܢ ܟܳܗܢܳܐ ܢܶܣܒܽܘܢ.</VERS>
      <VERS vnumber="23">ܘܢܰܠܦܽܘܢ ܠܥܰܡܝ ܒܶܝܬ݂ ܩܽܘܕ݂ܫܳܐ ܠܚܽܘܠܳܐ: ܘܢܰܘܕܥܽܘܢܶܗ ܒܶܝܬ݂ ܡܣܰܝܒܳܐ ܠܕܰܟܝܳܐ.</VERS>
      <VERS vnumber="24">ܘܥܰܠ ܕܺܝ̈ܢܶܐ ܗܶܢܽܘܢ ܢܩܽܘܡܽܘܢ ܠܰܡܕ݂ܳܢ: ܘܰܒܕ݂ܺܝ̈ܢܰܝ ܢܕܽܘܢܽܘܢ: ܘܢܳܡܽܘܣܰܝ̈ ܘܦܽܘܩ̈ܕܳܢܰܝ ܢܶܛܪܽܘܢ: ܒܟܽܠܗܽܘܢ ܙܰܒܢ̈ܶܐ ܕܡܰܘ̈ܥܕܰܝ: ܘܫܰܒܰܝ̈ ܢܩܰܕܫܽܘܢ.</VERS>
      <VERS vnumber="25">ܘܥܰܠ ܡܺܝܬ݂ܳܐ ܕܒܰܪܢܳܫܳܐ ܠܳܐ ܢܶܥܠܽܘܢ ܕܠܳܐ ܢܶܣܬܰܝܒܽܘܢ: ܐܶܠܳܐ ܐܶܢ ܒܰܐܒܽܘܗܝ ܐܰܘ ܒܶܐܡܶܗ: ܐܰܘ ܒܰܒܪܶܗ: ܐܰܘ ܒܒܰܪܬ݂ܶܗ: ܐܰܘ ܒܰܐܚܽܘܗܝ: ܐܰܘ ܒܚܳܬ݂ܶܗ ܒܬܽܘܠܬܳܐ ܕܠܳܐ ܗܘܳܬ݂ ܠܓܰܒܪܳܐ ܢܶܣܬܰܝܒܽܘܢ.</VERS>
      <VERS vnumber="26">ܘܡܶܢ ܒܳܬ݂ܰܪ ܕܡܶܣܬܰܝܰܒ: ܢܶܡܢܶܐ ܠܶܗ ܫܰܒܥܳܐ ܝܰܘܡܺܝ̈ܢ: ܘܗܳܝܕܶܝܢ ܢܶܬܕܰܟܶܐ.</VERS>
      <VERS vnumber="27">ܘܰܒܝܰܘܡܳܐ ܕܥܳܐܶܠ ܠܡܰܩܕܫܳܐ ܠܕ݂ܳܪܬ݂ܳܐ ܓܰܘܳܝܬ݂ܳܐ ܠܰܡܫܰܡܳܫܽܘ ܒܩܽܘܕ݂ܫܳܐ: ܢܩܰܪܶܒ ܬܰܕ݂ܟܺܝܬܶܗ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="28">ܘܬܶܗܘܶܐ ܠܗܽܘܢ ܠܝܽܘܪܬ݂ܳܢܳܐ: ܐܶܢܳܐ ܐ̱ܢܳܐ ܝܽܘܪܬܳܢܗܽܘܢ: ܘܰܡܢܳܬ݂ܳܐ ܠܳܐ ܬܶܬܠܽܘܢ ܠܗܽܘܢ ܒܺܝܣܪܳܐܶܝܠ: ܐܶܢܳܐ ܐ̱ܢܳܐ ܡܢܳܬ݂ܗܽܘܢ.</VERS>
      <VERS vnumber="29">ܣܡܺܝܕ݂ܳܐ ܘܬܰܕܟܺܝܬ݂ܳܐ ܕܰܚܛܳܗ̈ܶܐ ܗܶܢܽܘܢ ܢܶܐܟ݂ܠܽܘܢ: ܘܟܽܠ ܚܶܪܡܳܐ ܕܒܺܝܣܪܳܐܶܝܠ ܕܺܝܠܗܽܘܢ ܢܶܗܘܶܐ.</VERS>
      <VERS vnumber="30">ܘܪܺܝܫ ܟܠ ܒܽܘܟ݂ܖ̈ܶܐ ܕܟܽܠܶܗ ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ: ܕܟܳܗ̈ܢܶܐ ܢܶܗܘܶܐ. ܘܪܺܝܫ ܐܳܨܘ̈ܳܬ݂ܟܽܘܢ ܗܰܒܘ ܠܟܳܗ̈ܢܶܐ: ܕܬܶܗܘܶܐ ܒܽܘܪܟܬ݂ܳܐ ܒܒܳܬܰܝ̈ܟܽܘܢ.</VERS>
      <VERS vnumber="31">ܘܟܽܠ ܕܰܡܫܰܢܰܩ ܘܰܬܒܺܝܪ ܡܶܢ ܦܳܪܰܚܬ݂ܳܐ ܘܡܶܢ ܚܰܝܽܘܬ݂ܳܐ: ܠܳܐ ܢܶܐܟ݂ܠܽܘܢ ܟܳܗ̈ܢܶܐ.</VERS>
    </CHAPTER>
    <CHAPTER cnumber="45">
      <VERS vnumber="1">ܘܡܳܐ ܕܰܡܦܰܠܓܺܝܢ ܐܢ̱ܬܽܘܢ ܐܰܪܥܳܐ: ܦܪܽܘܫܘ ܦܽܘܪܫܳܢܳܐ ܠܡܳܪܝܳܐ: ܘܩܰܪܶܒܘ ܡܶܢ ܐܰܪܥܳܐ: ܘܢܶܗܘܶܐ ܐܽܘܪܟ݂ܳܗ̇ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܗ̇ ܥܶܣܪܳܐ ܐܰܠܦܺܝ̈ܢ: ܘܢܶܗܘܽܘܢ ܩܰܕܺܝ̈ܫܺܝܢ ܟܽܠܗܽܘܢ ܬܚܽܘܡܶܝܗ̇ ܟܰܕ݂ ܚܳܕ݂ܪܺܝܢ ܠܳܗ̇.</VERS>
      <VERS vnumber="2">ܘܬܶܗܘܶܐ ܠܡܰܩܕܫܳܐ ܚܰܡܶܫܡܳܐܐ ܒܚܰܡܶܫܡܳܐܐ: ܘܬܶܗܘܶܐ ܡܪܰܒܥܳܐ ܟܰܕ݂ ܚܳܕ݂ܪܳܐ: ܘܚܰܡܫܺܝܢ ܐܰܡܺܝ̈ܢ ܫܶܛܚܳܗ̇.</VERS>
      <VERS vnumber="3">ܘܡܶܢ ܗܳܕܶܐ ܡܫܽܘܚܬ݂ܳܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ ܘܒܳܗ̇ ܢܶܗܘܶܐ ܩܕ݂ܽܘܫ ܩܽܘܕ݂ܫ̈ܶܐ.</VERS>
      <VERS vnumber="4">ܘܩܽܘܕ݂ܫܳܐ ܕܰܐܪܥܳܐ: ܢܶܗܘܶܐ ܠܟܳܗ̈ܢܶܐ ܕܰܡܫܰܡܫܺܝܢ ܡܰܩܕܫܶܗ ܕܡܳܪܝܳܐ: ܘܡܶܬ݂ܩܰܪܒܺܝܢ ܠܰܡܫܰܡܳܫܽܘܬܶܗ ܠܡܳܪܝܳܐ: ܘܢܶܗܘܶܐ ܠܗܽܘܢ ܐܰܬ݂ܪܳܐ ܠܒ̈ܳܬܶܐ: ܘܡܰܩܕܫܳܐ ܠܡܰܩܕܫܳܐ.</VERS>
      <VERS vnumber="5">ܘܢܶܗܘܶܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܐܽܘܪܟ݂ܳܐ: ܘܥܶܣܪܺܝܢ ܐܰܠܦܺܝ̈ܢ ܦܬ݂ܳܝܳܐ: ܘܢܶܗܘܶܐ ܝܽܘܪܬ݂ܳܢܳܐ ܠܠܶܘܳܝ̈ܶܐ ܕܰܡܫܰܡܫܺܝܢ ܒܒܰܝܬܳܐ: ܥܶܣܪܺܝܢ ܒܳܬܺܝ̈ܢ.</VERS>
      <VERS vnumber="6">ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ ܚܰܡܫܳܐ ܐܰܠܦܺܝ̈ܢ ܦܬ݂ܳܝܳܐ: ܐܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܠܽܘܩܒܰܠ ܦܽܘܪܫܳܢܳܐ ܕܡܰܩܕܫܳܐ: ܢܶܗܘܶܐ ܠܟܽܠܗܽܘܢ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="7">ܘܠܰܡܕܰܒܪܳܢܳܐ ܕܥܰܡܳܐ: ܠܦܽܘܪܫܳܢܳܐ ܕܩܽܘܕ݂ܫܳܐ: ܘܠܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ: ܡܶܢ ܡܰܕܢܚܳܐ ܘܡܶܢ ܡܰܥܪܒܳܐ: ܐܘܪܟ݂ܳܐ ܢܶܗܘܶܐ ܠܽܘܩܒܰܠ ܦܳܠܓܽܘܬ݂ܳܐ: ܡܶܢ ܡܰܕܢܚܳܐ ܠܡܰܥܪܒܳܐ.</VERS>
      <VERS vnumber="8">ܢܶܗܘܶܐ ܝܽܘܪܬ݂ܳܢܳܐ ܠܰܒܢܰܝ̈ ܝܺܣܪܳܐܶܝܠ: ܘܬܽܘܒ ܠܳܐ ܢܰܗܪܽܘܢ ܐܶܢܽܘܢ ܡܕܰܒܖ̈ܳܢܶܐ ܕܥܰܡܝ: ܘܰܐܪܥܳܐ ܢܶܬܠܽܘܢ ܠܰܒܢܰܝ̈ ܝܺܣܪܳܐܶܝܠ ܠܫܰܖ̈ܒܳܬ݂ܗܽܘܢ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܟܰܕܽܘ ܠܟܽܘܢ ܪܰܘܖ̈ܒܳܢܶܐ ܕܺܝܣܪܳܐܶܝܠ: ܐܰܥܒܰܪܘ ܡܶܢܟܽܘܢ ܚܛܽܘܦܝܳܐ ܘܒܶܙܬ݂ܳܐ: ܘܰܥܒܶܕ݂ܘ ܕܺܝܢܳܐ ܘܙܰܕܺܝܩܽܘܬ݂ܳܐ: ܘܰܐܦܪܶܩܘ ܫܽܘܥܒܳܕ݂ܟܽܘܢ ܡܶܢ ܥܰܡܝ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="10">ܡܰܣܰܐܬ݂ܳܐ ܕܩܽܘܫܬܳܐ: ܘܡܰܬ݂ܩ̈ܳܠܶܐ ܕܩܽܘܫܬܳܐ ܘܰܟܝܳܠܬܳܐ ܕܩܽܘܫܬܳܐ: ܢܶܗܘܽܘܢ ܠܟܽܘܢ.</VERS>
      <VERS vnumber="11">ܟܝܳܠܬ݂ܳܐ ܘܡܰܬ݂ܩܳܠܳܐ ܬܰܩܶܢܘ: ܕܬܶܗܘܢ ܫܳܩܠܺܝܢ ܡܰܥܣܳܖ̈ܶܐ ܚܰܕ݂ ܡܶܢ ܥܶܣܪܳܐ ܫܰܘܝܳܐܺܝܬ݂.</VERS>
      <VERS vnumber="12">ܘܡܰܬ݂ܩ̈ܳܠܶܐ ܢܶܗܘܽܘܢ ܥܶܣܪܺܝܢ: ܡܰܬ݂ܩܳܠܳܐ ܡܶܢܗܽܘܢ ܥܶܣܪܺܝܢ ܘܚܰܡܶܫ ܡܳܥܺܝ̈ܢ: ܘܡܰܬ݂ܩܳܠܳܐ ܕܚܰܡܶܫܬܰܥܣܰܪ ܢܶܗܘܶܐ ܠܟ݂ܽܘܢ ܡܰܢܝܳܐ.</VERS>
      <VERS vnumber="13">ܗܳܢܳܐ ܦܽܘܪܫܳܢܳܐ ܦܪܽܘܫܘ: ܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܟܽܘܪܳܐ ܕܚ̈ܶܛܶܐ: ܘܰܚܕ݂ܳܐ ܡܶܢ ܫܶܬ݂ ܡܢܰܘ̈ܳܬ݂ܶܗ ܕܟܽܘܪܳܐ ܕܰܣܥܳܖ̈ܶܐ.</VERS>
      <VERS vnumber="14">ܘܡܶܫܚܳܐ ܡܶܢ ܥܣܰܪ ܟܰܝ̈ܠܳܢ ܕܗܳܘܶܐ ܟܽܘܪܳܐ: ܢܶܣܒܽܘܢ ܡܰܥܣܳܖ̈ܶܐ ܟܝܳܠܬ݂ܳܐ ܚܕ݂ܳܐ.</VERS>
      <VERS vnumber="15">ܘܰܚܕ݂ܳܐ ܢܶܩܝܳܐ ܡܶܢ ܡܰܐܬ݂ܶܝܢ ܥܳܢ̈ܳܐ ܕܺܝܣܪܳܐܶܝܠ: ܠܰܣܡܺܝܕ݂ܳܐ ܘܰܠܩܽܘܪܒܳܢܳܐ ܘܰܠܝܰܩܕ݂ܳܐ ܫܰܠܡܳܐ: ܕܰܢܕܰܟܶܐ ܐܶܢܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="16">ܟܽܠܶܗ ܥܰܡܳܐ ܕܰܐܪܥܳܐ: ܢܶܦܪܫܽܘܢ ܦܽܘܪܫܳܢܳܐ ܗܳܢܳܐ ܠܰܡܕܰܒܪܳܢܳܐ ܕܺܝܣܪܳܐܶܝܠ.</VERS>
      <VERS vnumber="17">ܘܕܰܡܕܰܒܪܳܢܳܐ ܢܶܗܘܽܘܢ ܝܰܩ̈ܕ݂ܶܐ ܫܰܠ̈ܡܶܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܒܪܺܝܫ ܝܰܖ̈ܚܶܐ ܘܰܒܫܰܒ̈ܶܐ: ܘܰܒܟܽܠܗܽܘܢ ܥܰܕ݂ܥܺܐܕ݂ܳܐ ܕܒܶܝܬ݂ ܝܺܣܪܳܐܶܝܠ ܗܽܘ ܢܩܰܪܶܒ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܘܝܰܩܕ݂ܳܐ ܫܰܠܡܳܐ: ܩܽܘܪܒܳܢܳܐ ܕܰܡܕܰܟܶܐ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="18">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܒܚܰܕ݂ ܒܝܰܪܚܳܐ ܩܰܕ݂ܡܳܝܳܐ: ܣܰܒ ܬܰܘܪܳܐ ܚܰܕ݂ ܒܰܪ ܒܰܩܪܳܐ: ܕܠܰܝܬ ܒܶܗ ܡܽܘܡܳܐ: ܘܕܰܟܳܝܗܝ ܠܡܰܩܕܫܳܐ.</VERS>
      <VERS vnumber="19">ܘܢܶܣܰܒ ܟܳܗܢܳܐ ܡܶܢ ܕܡܳܐ ܕܬܰܕ݂ܟܺܝܬ݂ܳܐ: ܘܢܶܪܽܘܣ ܥܰܠ ܐܶܣ̈ܟܦܳܬ݂ܶܗ ܕܒܰܝܬܳܐ: ܘܥܰܠ ܐܰܪܒܰܥ ܙܳܘ̈ܝܳܬ݂ܶܗ ܕܡܰܕ݂ܒܚܳܐ: ܘܥܰܠ ܐܶܣܟܽܘܦܬܶܗ ܕܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ.</VERS>
      <VERS vnumber="20">ܘܗܳܟܰܢܳܐ ܢܶܗܘܶܐ ܥܳܒܶܕ݂ ܒܰܫܒܰܥܬ݂ܳܐ ܒܝܰܪܚܳܐ: ܓܰܒܪܳܐ ܕܫܳܛܶܐ: ܘܰܢܕܰܟܽܘܢܶܗ ܠܒܰܝܬܳܐ.</VERS>
      <VERS vnumber="21">ܘܒܰܐܪܒܰܥܶܣܖ̈ܶܐ ܒܝܰܪܚܳܐ: ܩܰܕ݂ܡܳܝܐ: ܢܶܗܘܶܐ ܠܟܽܘܢ ܦܶܨܚܳܐ ܘܥܰܕ݂ܥܺܐܕ݂ܳܐ: ܘܫܰܒܥܳܐ ܝܰܘܡܺܝ̈ܢ ܦܰܛܺܝܪܳܐ ܬܶܐܟ݂ܠܽܘܢ.</VERS>
      <VERS vnumber="22">ܘܰܢܩܰܪܶܒ ܡܕܰܒܪܳܢܳܐ ܒܶܗ ܒܝܰܘܡܳܐ ܗܰܘ: ܥܰܠ ܐܰܦܰܝ̈ ܢܰܦܫܶܗ: ܘܥܰܠ ܐܰܦܰܝ̈ ܟܽܠܶܗ ܥܰܡܳܐ ܕܰܐܪܥܳܐ: ܬܰܘܪܳܐ ܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ.</VERS>
      <VERS vnumber="23">ܘܫܰܒܥܳܐ ܝܰܘܡܰܘ̈ܗܝ ܕܥܰܕ݂ܥܺܐܕ݂ܳܐ: ܢܩܰܪܶܒ ܝܰܩ̈ܕ݂ܶܐ ܫܰܠ̈ܡܶܐ ܠܡܳܪܝܳܐ: ܫܰܒܥܳܐ ܬܰܘܖ̈ܺܝܢ: ܘܫܰܒܥܳܐ ܕܶܟܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܰܠܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܨܺܦܪܳܝܳܐ ܕܥܶܙ̈ܶܐ ܒܝܰܘܡܳܐ.</VERS>
      <VERS vnumber="24">ܘܰܣܡܺܝܕ݂ܳܐ ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܡܶܫܚܳܐ ܗܶܡܺܝܢܳܐ ܠܣܰܐܬ݂ܳܐ.</VERS>
      <VERS vnumber="25">ܘܰܒܚܰܡܫܰܥܶܣܖ̈ܶܐ ܒܝܰܪܚܳܐ ܕܫܰܒܥܳܐ: ܢܶܥܒܶܕ݂ ܥܰܕ݂ܥܺܐܕ݂ܳܐ ܐܰܝܟ݂ ܗܳܠܶܝܢ ܫܰܒܥܳܐ ܝܰܘܡܺܝ̈ܢ: ܐܰܝܟ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܰܐܝܟ݂ ܝܰܩ̈ܕܶܐ ܫܰܠ̈ܡܶܐ: ܘܰܐܝܟ݂ ܣܡܺܝܕ݂ܳܐ ܘܰܐܝܟ݂ ܡܶܫܚܳܐ.</VERS>
    </CHAPTER>
    <CHAPTER cnumber="46">
      <VERS vnumber="1">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܬܰܪܥܳܐ ܕܕ݂ܳܪܬ݂ܳܐ ܓܰܘܳܝܬ݂ܳܐ ܕܚܳܐܰܪ ܠܡܰܕܢܚܳܐ: ܢܶܗܘܶܐ ܐܰܚܺܝܕ݂ ܫܬ݂ܳܐ ܝܰܘܡܺܝ̈ܢ ܕܡܶܬ݂ܥܒܶܕ݂ ܒܗܽܘܢ ܥܒܳܕ݂ܳܐ: ܘܰܒܝܰܘܡܳܐ ܕܫܰܒܬ݂ܳܐ ܢܶܬ݂ܦܬܰܚ: ܘܰܒܝܰܘܡܳܐ ܕܪܺܝܫ ܝܰܪܚܳܐ ܢܶܬ݂ܦܬܰܚ.</VERS>
      <VERS vnumber="2">ܘܢܶܥܽܘܠ ܡܕܰܒܪܳܢܳܐ ܒܡܰܥܠܳܢܳܐ ܕܶܐܣܟܽܘܦܬ݂ܳܐ ܕܬܰܪܥܳܐ ܡܶܢ ܠܒܰܪ: ܘܰܢܩܽܘܡ ܥܰܠ ܐܶܣܟܽܘܦܬܶܗ ܕܬܰܪܥܳܐ: ܘܰܢܩܰܪܒܽܘܢ ܟܳܗ̈ܢܶܐ ܝܰܩܕܰܘ̈ܗܝ ܫܰܠ̈ܡܶܐ ܘܩܽܘܖ̈ܒܳܢܰܘܗܝ: ܘܢܶܣܓܽܘܕ݂ ܒܶܐܣܟܽܘܦܬ݂ܳܐ ܕܬܰܪܥܳܐ ܘܢܶܦܽܘܩ: ܘܬܰܪܥܳܐ ܠܳܐ ܢܶܬܬܚܶܕ݂ ܥܕ݂ܰܡܳܐ ܠܪܰܡܫܳܐ.</VERS>
      <VERS vnumber="3">ܘܢܶܣܓܕܽܘܢ ܥܰܡܳܐ ܕܰܐܪܥܳܐ ܒܡܰܥܠܳܢܶܗ ܕܬܰܪܥܳܐ ܗܰܘ: ܒܫܰܒ̈ܶܐ ܘܰܒܪܺܝܫ ܝܰܖ̈ܚܶܐ ܩܕ݂ܳܡ ܡܳܪܝܳܐ.</VERS>
      <VERS vnumber="4">ܘܝܰܩ̈ܕ݂ܶܐ ܫܰܠ̈ܡܶܐ ܕܰܡܩܰܪܶܒ ܡܕܰܒܪܳܢܳܐ ܩܕ݂ܳܡ ܡܳܪܝܳܐ ܒܝܰܘܡܳܐ ܕܫܰܒܬ݂ܳܐ: ܫܬ݂ܳܐ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܕܶܟ݂ܪܳܐ ܕܠܰܝܬ ܒܶܗ ܡܽܘܡܳܐ.</VERS>
      <VERS vnumber="5">ܘܰܣܡܺܝܕ݂ܳܐ ܢܶܥܒܶܕ݂: ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐܰܝܟ ܕܡܳܛܶܐ ܒܺܐܝ̈ܕ݂ܰܘܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.</VERS>
      <VERS vnumber="6">ܘܰܒܝܰܘܡܳܐ ܕܪܺܝܫ ܝܰܪܚܳܐ: ܬܰܘܪܳܐ ܕܠܰܝܬ ܒܶܗ ܡܽܘܡܳܐ: ܘܶܫܬ݂ܳܐ ܐܶܡܖ̈ܺܝܢ ܕܠܰܝܬ ܒܗܽܘܢ ܡܽܘܡܳܐ: ܘܕܶܟ݂ܪܳܐ ܕܠܰܝܬ ܒܶܗ ܡܽܘܡܳܐ.</VERS>
      <VERS vnumber="7">ܘܰܣܡܺܝܕ݂ܳܐ ܢܶܥܒܶܕ݂: ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐܰܝܟ ܕܡܳܛܶܐ ܒܺܐܝܕܰܘ̈ܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.</VERS>
      <VERS vnumber="8">ܘܡܳܐ ܕܥܳܐܶܠ ܡܕܰܒܪܳܢܳܐ: ܒܶܐܣܟܽܘܦܬܶܗ ܕܬܰܪܥܳܐ ܢܶܥܽܘܠ ܘܒܳܗ̇ ܢܶܦܽܘܩ.</VERS>
      <VERS vnumber="9">ܘܡܳܐ ܕܥܳܐܠܺܝܢ ܥܰܡܳܐ ܕܰܐܪܥܳܐ ܩܕ݂ܳܡ ܡܳܪܝܳܐ ܒܙܰܒܢܳܐ ܕܥܰܕ݂ܥܺܐܕ݂ܳܐ: ܡܰܢ ܕܥܳܐܶܠ ܒܬܰܪܥܳܐ ܓܰܪܒܝܳܝܳܐ ܠܡܶܣܓܰܕ݂: ܢܶܦܽܘܩ ܠܶܗ ܒܬܰܪܥܳܐ ܬܰܝܡܢܳܝܳܐ: ܘܡܰܢ ܕܥܳܐܶܠ ܒܬܰܪܥܳܐ ܬܰܝܡܢܳܝܳܐ: ܢܶܦܽܘܩ ܠܶܗ ܒܬܰܪܥܳܐ ܓܰܪܒܝܳܝܳܐ: ܘܠܳܐ ܢܶܗܦܽܘܟ݂ ܒܬܰܪܥܳܐ ܕܥܳܐܶܠ: ܐܶܠܳܐ ܠܩܽܘܒܠܶܗ ܢܶܦܽܘܩ.</VERS>
      <VERS vnumber="10">ܡܕܰܒܪܳܢܳܐ ܕܶܝܢ ܕܒܰܝܢܳܬ݂ܟܽܘܢ: ܒܬܰܪܥܳܐ ܕܥܳܐܶܠ ܒܶܗ ܢܶܦܽܘܩ.</VERS>
      <VERS vnumber="11">ܘܰܒܙܰܒܢܳܐ ܕܥܰܕ݂ܥܺܐܕ݂ܳܐ: ܢܶܗܘܶܐ ܣܡܺܝܕ݂ܳܐ ܣܰܐܬ݂ܳܐ ܠܬܰܘܪܳܐ: ܘܣܰܐܬ݂ܳܐ ܠܕܶܟ݂ܪܳܐ: ܘܠܶܐܡܪܳܐ ܐ̱ܢܳܫ ܐܰܝܟ ܕܡܳܛܶܐ ܒܺܐܝ̈ܕ݂ܰܘܗܝ: ܡܶܫܚܳܐ ܕܶܝܢ ܗܶܡܺܝܢܳܐ ܠܣܰܐܬ݂ܳܐ.</VERS>
      <VERS vnumber="12">ܘܡܳܐ ܕܰܡܩܰܪܶܒ ܡܕܰܒܪܳܢܳܐ ܝܰܩ̈ܕ݂ܶܐ ܫܰܠ̈ܡܶܐ: ܐܰܘ ܩܽܘܖ̈ܒܳܢܶܐ ܦܽܘܪܫܳܢܳܐ ܠܡܳܪܝܳܐ: ܢܶܬ݂ܦܬܰܚ ܠܶܗ ܬܰܪܥܳܐ ܕܚܳܐܰܪ ܠܡܰܕܢܚܳܐ ܕܰܐܚܺܝܕ݂: ܘܰܢܩܰܪܶܒ ܝܰܩܕܰܘ̈ܗܝ ܫܰܠ̈ܡܶܐ ܘܩܽܘܖ̈ܒܳܢܰܘܗܝ: ܘܢܶܐܚܕܺܝܘܗܝ ܠܬܰܪܥܳܐ ܘܗܳܝܕܶܝܢ ܢܶܦܽܘܩ: ܐܰܝܟ ܕܥܳܒܶܕ݂ ܒܝܰܘܡܳܐ ܕܫܰܒܬ݂ܳܐ.</VERS>
      <VERS vnumber="13">ܘܶܐܡܪܳܐ ܒܰܪ ܫܰܢ̱ܬܳܐ ܕܠܰܝܬ ܒܗ ܡܽܘܡܳܐ: ܢܶܗܘܶܐ ܡܩܰܪܶܒ ܒܝܰܘܡܳܐ: ܝܰܩܕܳܐ ܫܰܠܡܳܐ ܠܡܳܪܝܳܐ: ܡܶܢ ܨܦܰܪ ܠܰܨܦܰܪ.</VERS>
      <VERS vnumber="14">ܘܰܣܡܺܝܕ݂ܳܐ ܢܩܰܪܶܒ ܥܠܰܘܗܝ ܡܶܢ ܨܦܰܪ ܠܰܨܦܰܪ: ܚܰܕ݂ ܡܶܢ ܫܬ݂ܳܐ ܠܣܰܐܬ݂ܳܐ: ܘܡܶܫܚܳܐ ܚܕ݂ܳܐ ܡܶܢ ܬܠܳܬ݂ ܡܢܰܘ̈ܳܬ݂ܶܗ ܕܗܶܡܺܝܢܳܐ: ܠܰܡܦܳܠܶܗ ܠܰܣܡܺܝܕ݂ܳܐ ܠܡܳܪܝܳܐ: ܢܳܡܽܘܣܳܐ ܠܥܳܠܰܡ ܐܰܡܺܝܢܳܐܺܝܬ݂.</VERS>
      <VERS vnumber="15">ܘܰܢܩܰܪܒܽܘܢ ܐܶܡܖ̈ܶܐ ܘܰܣܡܺܝܕ݂ܳܐ ܘܡܶܫܚܳܐ ܡܶܢ ܨܦܰܪ ܠܰܨܦܰܪ: ܝܰܩܕܳܐ ܫܰܠܡܳܐ ܐܰܡܺܝܢܳܐܺܝܬ݂.</VERS>
      <VERS vnumber="16">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܰܒܪܳܢܳܐ ܟܰܕ݂ ܢܶܬܶܠ ܡܰܘܗܰܒܬ݂ܳܐ ܠܚܰܕ݂ ܡܶܢ ܒܢܰܘ̈ܗܝ: ܝܳܪܬܽܘܬܶܗ ܠܰܒܢܰܘ̈ܗܝ ܬܶܗܘܶܐ.</VERS>
      <VERS vnumber="17">ܘܟܰܕ݂ ܢܶܬܶܠ ܡܰܘܗܰܒܬ݂ܳܐ ܡܶܢ ܝܳܪܬܽܘܬܶܗ ܠܚܰܕ݂ ܡܶܢ ܥܰܒܕܰܘ̈ܗܝ: ܬܶܗܘܶܐ ܠܶܗ ܥܕ݂ܰܡܳܐ ܠܫܰܢ̱ܬܳܐ ܕܡܶܬܚܰܪܰܪ: ܘܬܶܗܘܶܐ ܠܶܗ ܠܰܡܕܰܒܪܳܢܳܐ: ܝܳܪܬܽܘܬ݂ܳܐ ܕܶܝܢ ܕܰܒܢܰܘ̈ܗܝ ܠܗܽܘܢ ܬܶܗܘܶܐ.</VERS>
      <VERS vnumber="18">ܘܠܳܐ ܢܶܣܰܒ ܡܕܰܒܪܳܢܳܐ ܡܶܢ ܝܳܪܬܽܘܬܶܗ ܕܥܰܡܳܐ: ܘܠܳܐ ܢܶܥܠܽܘܒ ܐܶܢܽܘܢ ܡܶܢ ܝܽܘܪܬܳܢܗܽܘܢ: ܐܶܠܳܐ ܡܶܢ ܝܳܪܬܽܘܬܶܗ ܢܰܘܪܶܬ݂ ܠܰܒܢܰܘ̈ܗܝ: ܕܠܳܐ ܢܶܬ݂ܒܰܕܪܽܘܢ ܥܰܡܝ ܐ̱ܢܳܫ ܡܶܢ ܝܳܪܬܽܘܬ݂ܶܗ.</VERS>
      <VERS vnumber="19">ܘܰܐܥܠܰܢܝ ܒܡܰܥܠܳܢܳܐ ܕܥܰܠ ܓܶܢ̱ܒ ܬܰܪܥܳܐ ܕܰܐܟ݂ܣܶܕ݂ܪܳܐ ܓܰܘܳܝܬ݂ܳܐ ܕܩܽܘܕ݂ܫܳܐ ܕܟܳܗ̈ܢܶܐ: ܕܚܳܝܪܳܐ ܠܓܰܪܒܝܳܐ: ܘܰܚܙܺܝ݀ܬ݂ ܕܺܐܝܬ ܬܰܡܳܢ ܐܰܬ݂ܪܳܐ ܒܰܫܦܽܘܠܶܝ̈ܗ̇ ܡܶܢ ܡܰܥܪܒܳܐ.</VERS>
      <VERS vnumber="20">ܘܶܐܡܰܪ ܠܺܝ: ܗܳܢܰܘ ܐܰܬ݂ܪܳܐ ܕܰܡܒܰܫܠܺܝܢ ܒܶܗ ܟܳܗ̈ܢܶܐ ܬܰܕ݂ܟܺܝܬ݂ܳܐ ܕܰܚܛܳܗ̈ܶܐ: ܘܳܐܦܶܝܢ ܒܶܗ ܣܡܺܝܕ݂ܳܐ: ܕܠܳܐ ܢܶܦܩܽܘܢ ܠܕ݂ܳܪܬ݂ܳܐ ܒܰܪܳܝܬ݂ܳܐ ܘܰܢܩܰܕܫܽܘܢܶܗ ܠܥܰܡܳܐ.</VERS>
      <VERS vnumber="21">ܘܰܐܦܩܰܢܝ ܠܕ݂ܳܪܬ݂ܳܐ ܒܰܪܳܝܬ݂ܳܐ: ܘܰܐܥܒܪܰܢܝ ܥܰܠ ܐܰܪܒܥܳܐ ܣܶܛܖ̈ܶܝܗ̇ ܕܕ݂ܳܪܬ݂ܳܐ: ܘܰܚܙܺܝ݀ܬ݂ ܕܳܪܬ݂ܳܐ ܒܰܣܛܰܪ ܕܳܪܬ݂ܳܐ: ܘܕ݂ܳܪܬ݂ܳܐ ܐ̱ܚܪܺܬ݂ܳܐ ܒܣܶܛܪܳܐ ܐ̱ܚܪܺܢܳܐ ܕܕ݂ܳܪܬ݂ܳܐ.</VERS>
      <VERS vnumber="22">ܒܰܐܪܒܥܳܐ ܣܶܛܖ̈ܶܝܗ̇ ܕܕ݂ܳܪܬ݂ܳܐ ܕܳܖ̈ܶܐ ܕܰܩ̈ܕܩܳܬ݂ܳܐ: ܐܰܪܒܥܺܝܢ ܐܰܡܺܝ̈ܢ ܐܽܘܪܟܗܶܝܢ: ܘܰܬܠܳܬܺܝܢ ܦܬܳܝܗܶܝܢ.</VERS>
      <VERS vnumber="23">ܘܰܐܟ݂ܣܶܕ݂ܖ̈ܶܐ ܚܳܕ݂ܖ̈ܳܢ ܠܰܐܖ̈ܒܰܥܬܰܝܗܶܝܢ.</VERS>
      <VERS vnumber="24">ܘܶܐܡܰܪ ܠܺܝ: ܗܳܢܰܘ ܒܶܝܬ݂ ܛܰܒܳܚ̈ܶܐ: ܕܰܡܒܰܫܠܺܝܢ ܒܶܗ ܕܶܒܚܬ݂ܳܐ ܕܥܰܡܳܐ ܡܫܰܡܫܳܢܰܘ̈ܗܝ ܕܒܰܝܬܳܐ.</VERS>
    </CHAPTER>
    <CHAPTER cnumber="47">
      <VERS vnumber="1">ܘܰܗܦܰܟ ܐܰܥܠܰܢܝ ܠܬܰܪܥܶܗ ܕܒܰܝܬܳܐ: ܘܰܚܙܺܝ݀ܬ݂ ܡܰܝ̈ܳܐ ܕܢܳܦܩܺܝܢ ܡܶܢ ܬܚܶܝܬ݂ ܐܶܣܟܽܘܦܬ݂ܳܐ ܡܰܕ݂ܢܚܳܝܬ݂ܳܐ ܕܒܰܝܬܳܐ: ܘܗܶܢܽܘܢ ܡܰܝ̈ܳܐ ܢܳܚܬܺܝܢ: ܡܶܢ ܣܶܛܪܶܗ ܕܒܰܝܬܳܐ: ܡܶܢ ܬܰܝܡܶܢܳܝܶܗ ܕܡܰܕ݂ܒܚܳܐ.</VERS>
      <VERS vnumber="2">ܘܰܐܦܩܰܢܝ ܒܬܰܪܥܳܐ ܓܰܪܒܝܳܝܳܐ: ܘܰܐܟܪܟܰܢܝ ܡܶܢ ܠܒܰܪ ܥܰܠ ܬܰܪܥܳܐ ܕܕ݂ܳܪܬ݂ܳܐ ܕܚܳܐܰܪ ܠܡܰܕܢܚܳܐ: ܘܰܚܙܺܝ݀ܬ݂ ܡܰܝ̈ܳܐ ܕܢܳܦܩܺܝܢ ܡܶܢ ܣܶܛܪܶܗ ܕܝܰܡܺܝܢܳܐ.</VERS>
      <VERS vnumber="3">ܘܟܰܕ݂ ܢ̣ܦܰܩ ܓܰܒܪܳܐ ܡܫܰܒܰܚ: ܘܰܡܫܽܘܚܬ݂ܳܐ ܒܺܐܝܕ݂ܶܗ: ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܩܽܘܖ̈ܨܠܶܐ.</VERS>
      <VERS vnumber="4">ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܒܽܘܖ̈ܟܶܐ: ܘܰܡܫܰܚ ܐܳܠܶܦ ܐܰܡܺܝ̈ܢ: ܘܰܐܥܒܪܰܢܝ ܒܡܰܝ̈ܳܐ ܥܕ݂ܰܡܳܐ ܠܚܰܨ̈ܶܐ.</VERS>
      <VERS vnumber="5">ܘܰܡܫܰܚ ܐܳܠܶܦ ܐܰܡܺܝ̈ܢ: ܪܓܶܠܬ݂ܳܐ: ܕܠܳܐ ܐ̱ܢܳܫ ܡܶܫܟܰܚ ܠܡܶܥܒܪܳܗ̇: ܡܶܛܽܠ ܕܰܣܓܺܝܘ ܡܰܝ̈ܳܐ ܘܥܶܫܢܰܬ݂ ܪܓܶܠܬ݂ܳܐ: ܘܠܳܐ ܐ̱ܢܳܫ ܡܶܫܟܰܚ ܠܡܶܥܒܪܳܗ̇.</VERS>
      <VERS vnumber="6">ܘܶܐܡܰܪ ܠܺܝ: ܚܳܙܶܐ ܐܰܢ̱ܬ ܒܰܪܢܳܫܳܐ. ܘܰܐܘܒܠܰܢܝ ܘܰܐܘܬܒܰܢܝ ܥܰܠ ܣܶܦܬ݂ܳܗ̇ ܕܰܪܓܶܠܬ݂ܳܐ.</VERS>
      <VERS vnumber="7">ܘܟܰܕ݂ ܝܶܬܒܶ݀ܬ݂: ܚܙܺܝ݀ܬ݂ ܥܰܠ ܣܶܦܬ݂ܳܗ̇ ܕܰܪܓܶܠܬ݂ܳܐ: ܐܺܝ̈ܠܳܢܶܐ ܕܛܳܒ ܣܰܓܺܝܐܺܝܢ ܡܶܟܳܐ ܘܡܶܟܳܐ.</VERS>
      <VERS vnumber="8">ܘܶܐܡܰܪ ܠܺܝ: ܡܰܝ̈ܳܐ ܗܳܠܶܝܢ ܕܢܳܦܩܺܝܢ ܠܰܓܠܺܝܠܳܐ ܕܰܒܡܰܕܢܚܳܐ: ܘܢܳܚܬܺܝܢ ܠܓܰܪܒܝܳܐ: ܘܢܳܦܠܺܝܢ ܒܝܰܡܳܐ ܒܡܰܝ̈ܳܐ ܣܖ̈ܰܝܳܐ: ܘܒܳܣܡܺܝܢ ܡܰܝ̈ܳܐ.</VERS>
      <VERS vnumber="9">ܘܟܽܠ ܢܰܦܫܳܐ ܚܰܝܬ݂ܳܐ ܕܡܰܘܠܕ݂ܳܐ ܐܰܬܰܪ ܕܺܐܝܬ ܡܰܝ̈ܳܐ ܕܰܪܓܶܠܬ݂ܳܐ: ܚܳܐܶܝܢ ܘܗܳܘܶܝܢ ܢܽܘܢ̈ܶܐ ܣܰܓܺܝ̈ܐܶܐ: ܡܶܛܽܠ ܡܰܝ̈ܳܐ ܕܢܳܦܠܺܝܢ ܬܰܡܳܢ ܘܒܳܣܡܺܝܢ ܡܰܝ̈ܳܐ.</VERS>
      <VERS vnumber="10">ܘܩܳܝܡܺܝܢ ܥܠܰܘܗܝ ܨܰܝ̈ܳܕܶܐ: ܡܶܢ ܥܺܝܢ ܓܳܕ݂ ܘܰܥܕ݂ܰܡܳܐ ܠܥܺܝܢ ܥܶܓܠܺܝܢ: ܡܰܫܛܚ̈ܶܐ ܠܰܡܨܝ̈ܕ݂ܳܬ݂ܳܐ ܢܶܗܘܶܐ: ܘܢܶܗܘܽܘܢ ܒܶܗ ܢܽܘܢ̈ܶܐ ܣܰܓܺܝ̈ܐܶܐ ܐܰܝܟ ܕܝܰܡܳܐ ܪܰܒܳܐ.</VERS>
      <VERS vnumber="11">ܘܡܰܦܩܳܢܰܘ̈ܗܝ ܘܡܰܥܠܳܢܰܘ̈ܗܝ ܠܳܐ ܢܶܒܣܡܽܘܢ: ܐܶܠܳܐ ܢܶܗܘܽܘܢ ܡܶܠܚܳܐ.</VERS>
      <VERS vnumber="12">ܘܒܳܗ̇ ܒܰܪܓܶܠܬ݂ܳܐ ܢܶܫܘܚܽܘܢ ܥܰܠ ܣܦܳܖ̈ܶܝܗ̇: ܡܶܟܳܐ ܘܡܶܟܳܐ: ܟܽܠ ܐܺܝܠܳܢ ܕܡܶܐܟ݂ܽܘܠܬ݂ܳܐ: ܠܳܐ ܢܶܬܪܽܘܢ ܛܰܖ̈ܦܰܝܗܽܘܢ: ܘܠܳܐ ܢܶܓܡܪܽܘܢ ܦܺܐܖ̈ܰܝܗܽܘܢ: ܘܰܒܟܽܠ ܪܺܝܫ ܝܰܪܚܳܐ ܢܶܗܘܽܘܢ ܡܒܰܟܪܺܝܢ: ܡܶܛܽܠ ܕܡܰܝ̈ܳܐ ܕܫܳܬܶܝܢ ܡܶܢ ܡܰܩܕܫܳܐ ܢܳܦܩܺܝܢ: ܢܶܗܘܽܘܢ ܦܺܐܖ̈ܰܝܗܽܘܢ ܠܡܶܐܟܰܠ: ܘܛܰܖ̈ܦܰܝܗܽܘܢ ܠܳܐܣܝܽܘܬ݂ܳܐ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܰܚ̈ܠܶܐ ܕܰܬܚܽܘ̈ܡܶܐ ܕܝܳܪܬܺܝܢ ܠܳܗ̇ ܠܰܐܪܥܳܐ: ܠܰܬܪܶܥܣܰܪ ܫܰܒ̈ܛܶܐ ܕܺܝܣܪܳܐܶܝܠ: ܘܰܕ݂ܝܰܘܣܶܦ ܠܚܰܒܠܳܐ.</VERS>
      <VERS vnumber="14">ܕܬܺܐܪܬܽܘܢܳܗ̇ ܐ̱ܢܳܫ ܡܶܢ ܐܰܚܰܘ̈ܗܝ: ܕܰܐܪܺܝܡܶ݀ܬ݂ ܐܺܝܕ݂ܝ ܠܡܶܬܠܳܗ̇ ܠܰܐܒܳܗܰܝ̈ܟܽܘܢ: ܘܬܶܬܦܰܠܰܓ ܠܟ݂ܽܘܢ ܐܰܪܥܳܐ ܠܝܽܘܪܬ݂ܳܢܳܐ.</VERS>
      <VERS vnumber="15">ܘܗܳܢܰܘ ܬܚܽܘܡܳܐ ܕܰܐܪܥܳܐ: ܠܓܰܪܒܝܳܐ ܡܶܢ ܝܰܡܳܐ ܪܰܒܳܐ: ܐܽܘܪܚܳܐ ܕܚܶܬ݂ܪܽܘܢ ܕܥܳܐܠܳܐ ܠܨܰܕܰܕ݂.</VERS>
      <VERS vnumber="16">ܘܰܚܡܳܬ݂ ܘܒܶܪܽܘܬ݂: ܘܰܣܦܰܪܘܺܝܡ ܕܒܰܝܢܳܬ݂ ܬܚܽܘ̈ܡܶܐ ܕܕܰܪܡܣܽܘܩ: ܘܒܰܝܢܳܬ݂ ܬܚܽܘ̈ܡܶܐ ܕܰܚܡܳܬ݂: ܘܰܚܨܳܪ ܡܶܨܥܳܝܬ݂ܳܐ ܕܒܰܬܚܽܘܡܳܐ ܕܚܰܘܪܳܢ.</VERS>
      <VERS vnumber="17">ܘܢܶܗܘܶܐ ܬܚܽܘܡܳܐ ܡܶܢ ܝܰܡܳܐ ܠܰܚܨܳܪ ܥܺܝܢܳܢ ܕܒܰܬܚܽܘܡܳܐ ܕܕܰܪܡܣܽܘܩ: ܘܨܶܦܽܘܢ ܕܰܒܓܰܪܒܝܳܐ ܕܒܰܬܚܽܘܡܳܐ ܕܰܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܓܰܪܒܝܳܐ.</VERS>
      <VERS vnumber="18">ܘܡܶܢ ܪܽܘܚܳܐ ܕܡܰܕܢܚܳܐ: ܡܶܢ ܒܶܝܬ݂ ܚܰܘܪܳܢ: ܘܡܶܢ ܒܶܝܬ݂ ܕܰܪܡܣܽܘܩ: ܘܡܶܢ ܒܶܝܬ݂ ܓܶܠܥܳܕ݂: ܘܡܶܢ ܒܶܝܬ݂ ܐܰܪܥܳܐ ܕܺܝܣܪܳܐܶܝܠ: ܘܝܽܘܪܕܢܳܢ ܡܬܰܚܰܡ ܥܰܠ ܝܰܡܳܐ ܡܰܕܢܚܳܝܳܐ ܕܬ݂ܳܡܰܪ: ܗܳܕܳܐ ܗ̱ܝ ܪܽܘܚܳܐ ܕܡܰܕܢܚܳܐ.</VERS>
      <VERS vnumber="19">ܘܪܽܘܚܳܐ ܕܬܰܝܡܢܳܐ: ܡܶܢ ܬܳܡܳܪ ܘܰܥܕ݂ܰܡܳܐ ܠܡܰܝ̈ ܡܪܺܝܒܬ݂: ܩܰܕܺܝܫ ܝܽܘܪܬ݂ܳܢܶܗ ܕܝܰܡܳܐ ܪܰܒܳܐ.</VERS>
      <VERS vnumber="20">ܘܰܡܬܰܚܰܡ ܥܕ݂ܰܡܳܐ ܠܰܢܟܳܚ ܕܺܐܝܬ ܒܡܰܥܠܳܢܳܐ ܕܰܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܡܰܥܪܒܳܐ.</VERS>
      <VERS vnumber="21">ܘܰܬܦܰܠܓܽܘܢܳܗ̇ ܠܰܐܪܥܳܐ ܗܳܕܶܐ ܠܫܰܖ̈ܒܳܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="22">ܘܡܳܐ ܕܦܰܠܶܓܬܽܘܢܳܗ̇ ܝܳܪܬܽܘܬ݂ܳܐ ܠܟܽܘܢ: ܘܠܰܐܝܠܶܝܢ ܕܡܶܬܦܢܶܝܢ ܠܘܳܬ݂ܝ ܕܥܳܡܪܺܝܢ ܒܰܝܢܳܬ݂ܟܽܘܢ: ܘܰܐܘܠܶܕ݂ܘ ܒܢܰܝ̈ܳܐ ܒܰܝܢܳܬ݂ܟܽܘܢ: ܢܶܗܘܽܘܢ ܐܰܝܟ ܒܢܰܝ̈ ܝܺܣܪܳܐܶܝܠ: ܘܥܰܡܟܽܘܢ ܢܦܰܠܓܽܘܢ ܝܳܪܬܽܘܬ݂ܳܐ ܒܰܝܢܳܬ݂ ܫܰܖ̈ܒܳܬ݂ܳܐ: ܕܺܝܣܪܳܐܶܝܠ.</VERS>
      <VERS vnumber="23">ܘܫܰܪܒܬܳܐ ܕܺܐܝܬ ܒܳܗ̇ ܐܰܝܢܳܐ ܕܡܶܬ݂ܦܢܶܐ ܠܘܳܬ݂ܝ: ܒܳܗ̇ ܢܶܬܠܽܘܢ ܠܶܗ ܝܳܪܬܽܘܬ݂ܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
    </CHAPTER>
    <CHAPTER cnumber="48">
      <VERS vnumber="1">ܗܳܠܶܝܢ ܫܡܳܗ̈ܶܐ ܕܫܰܒ̈ܛܶܐ: ܡܶܢ ܚܰܪܬ݂ܳܐ ܕܓܰܪܒܝܳܐ: ܥܰܠ ܝܰܕ݂ ܐܽܘܪܚܳܐ ܕܚܶܬ݂ܪܽܘܢ ܕܰܒܡܰܥܠܳܢܳܐ ܕܰܚܡܳܬ ܘܕܰܚܨܳܪ ܥܺܝܢܳܢ: ܘܰܬܚܽܘܡܳܐ ܕܕܰܪܡܣܽܘܩ ܕܰܒܓܰܪܒܝܳܐ ܕܥܰܠ ܝܰܕ݂ ܚܡܳܬ݂: ܗܳܕܳܐ ܗ̱ܝ ܪܽܘܚܳܐ ܕܡܰܕ݂ܢܳܚܰܝ̈ ܝܰܡܳܐ ܕܕ݂ܳܢ.</VERS>
      <VERS vnumber="2">ܘܥܰܠ ܬܚܽܘܡܳܐ ܕܕ݂ܳܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܳܐܫܺܝܪ.</VERS>
      <VERS vnumber="3">ܘܥܰܠ ܬܚܽܘܡܳܐ ܕܳܐܫܺܝܪ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܢܰܦܬܳܠܺܝ.</VERS>
      <VERS vnumber="4">ܘܥܰܠ ܬܚܽܘܡܳܐ ܕܢܰܦܬܳܠܺܝ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܡܢܰܫܶܐ.</VERS>
      <VERS vnumber="5">ܘܥܰܠ ܬܚܽܘܡܳܐ ܕܰܡܢܰܫܶܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܪܽܘܒܺܝܠ.</VERS>
      <VERS vnumber="6">ܘܥܰܠ ܬܚܽܘܡܳܐ ܕܪܽܘܒܺܝܠ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܐܦܪܶܝܡ.</VERS>
      <VERS vnumber="7">ܘܥܰܠ ܬܚܽܘܡܳܐ ܕܰܐܦܪܶܝܡ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܺܝܗܽܘܕ݂ܳܐ.</VERS>
      <VERS vnumber="8">ܥܰܠ ܬܚܽܘܡܳܐ ܕܺܝܗܽܘܕ݂ܳܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ: ܢܶܗܘܶܐ ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ: ܦܬ݂ܳܝܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܐܘܪܟ݂ܳܐ ܐܰܝܟ ܚܕ݂ܳܐ ܡܶܢ ܡܢܰܘ̈ܳܬ݂ܳܐ: ܘܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܢܶܗܘܶܐ ܡܰܩܕܫܳܐ ܒܓ݂ܰܘܶܗ.</VERS>
      <VERS vnumber="9">ܦܽܘܪܫܳܢܳܐ ܕܦܳܪܫܺܝܢ ܐܢ̱ܬܽܘܢ ܠܡܳܪܝܳܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ</VERS>
      <VERS vnumber="10">ܘܰܠܟܳܗ̈ܢܶܐ ܢܶܗܘܶܐ ܦܽܘܪܫܳܢܳܐ ܕܩܽܘܕ݂ܫܳܐ: ܠܓܰܪܒܝܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ: ܘܰܠܡܰܥܪܒܳܐ ܥܶܣܪܳܐ ܐܰܠܦܺܝ̈ܢ ܘܰܠܡܰܕܢܚܳܐ ܥܶܣܪܳܐ ܐܰܠܦܺܝ̈ܢ ܘܰܠܬܰܝܡܢܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܢܶܗܘܶܐ ܡܰܩܕܫܶܗ ܕܡܳܪܝܳܐ ܒܓ݂ܰܘܶܗ.</VERS>
      <VERS vnumber="11">ܘܢܶܗܘܶܐ ܠܟܳܗ̈ܢܶܐ ܕܡܶܬܩܰܕܫܺܝܢ ܡܶܢ ܒܢܰܝ̈ ܨܳܕ݂ܽܘܩ ܕܰܢܛܰܪܘ ܢܛܽܘܖ̈ܳܬܝ: ܘܠܳܐ ܛܥܰܘ ܐܰܝܟ ܕܰܛܥܰܘ ܒܢܰܝ̈ ܝܺܣܪܳܐܶܝܠ: ܘܰܐܝܟ݂ ܕܰܛܥܰܘ ܠܶܘܳܝ̈ܶܐ.</VERS>
      <VERS vnumber="12">ܘܢܶܗܘܶܐ ܠܗܽܘܢ ܦܽܘܪܫܳܢܳܐ ܡܶܢ ܦܽܘܪܫܳܢܳܗ̇ ܕܰܐܪܥܳܐ: ܩܕ݂ܽܘܫ ܩܽܘܕ݂ܫ̈ܶܐ ܒܰܬܚܽܘܡܳܐ ܕܠܶܘܳܝ̈ܶܐ.</VERS>
      <VERS vnumber="13">ܘܠܶܘܳܝ̈ܶܐ ܠܽܘܩܒܰܠ ܬܚܽܘܡܳܐ ܕܟܳܗ̈ܢܶܐ: ܐܽܘܪܟ݂ܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ ܟܽܠܶܗ ܐܰܬ݂ܪܗܽܘܢ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܬ݂ܳܝܳܐ ܥܶܣܪܳܐ ܐܰܠܦܺܝ̈ܢ</VERS>
      <VERS vnumber="14">ܠܳܐ ܢܙܰܒܢܽܘܢ ܡܶܢܶܗ ܘܠܳܐ ܢܚܰܠܦܽܘܢ: ܘܠܳܐ ܢܰܥܒܪܽܘܢ ܖ̈ܺܝܫܝܳܬ݂ܳܐ ܕܰܐܪܥܳܐ: ܡܶܛܽܠ ܕܩܽܘܕ݂ܫܰܐ ܗ̱ܘ ܕܡܳܪܝܳܐ.</VERS>
      <VERS vnumber="15">ܘܚܰܡܫܳܐ ܐܰܠܦܺܝ̈ܢ ܕܡܶܫܬܚܰܪ ܥܰܠ ܦܽܘܡ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܕܽܘܟܬ݂ܳܐ ܗ̱ܝ ܠܰܡܕܺܝܢ̱ܬ݂ܳܐ ܠܝܰܬܒܳܐ ܘܰܠܫܶܛܚܳܐ: ܕܬܶܗܘܶܐ ܡܕܺܝܢ̱ܬ݂ܳܐ ܒܓ݂ܰܘܳܗ̇.</VERS>
      <VERS vnumber="16">ܘܗܳܠܶܝܢ ܡܽܘܫ̈ܚܳܬܳܐ: ܠܪܽܘܚܳܐ ܕܓܰܪܒܝܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܡܰܕܢܚܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܬܰܝܡܢܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܠܡܰܥܪܒܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="17">ܘܢܶܗܘܶܐ ܫܶܛܚܳܗ̇ ܕܰܡܕܺܝܢ̱ܬ݂ܳܐ: ܠܓܰܪܒܝܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܬܰܝܡܢܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܡܰܥܪܒܳܐ ܡܰܐܬ݂ܶܝܢ ܘܚܰܡܫܺܝܢ: ܘܰܠܡܰܕܢܚܳܐ ܡܰܐܬ݂ܶܝܢ ܘܚܰܡܫܺܝܢ.</VERS>
      <VERS vnumber="18">ܘܰܕ݂ܡܶܫܬܚܰܪ ܠܽܘܩܒܰܠ ܦܽܘܪܫܳܢܳܐ ܕܩܽܘܕ݂ܫܳܐ: ܥܶܣܪܳܐ ܐܰܠܦܺܝ̈ܢ ܠܡܰܕܢܚܳܐ: ܘܥܶܣܪܳܐ ܐܰܠܦܺܝ̈ܢ ܠܡܰܥܪܒܳܐ: ܘܢܶܗܘܶܐ ܠܽܘܩܒܰܠ ܦܽܘܪܫܳܢܳܐ ܕܩܽܘܕ݂ܫܳܐ: ܘܬܶܗܘܶܐ ܥܠܰܠܬ݂ܳܗ̇ ܡܶܐܟ݂ܽܘܠܬ݂ܳܐ ܠܰܐܝܠܶܝܢ ܕܦܳܠܚܺܝܢ ܠܰܡܕܺܝܢ̱ܬ݂ܳܐ.</VERS>
      <VERS vnumber="19">ܘܰܐܝܢܳܐ ܕܦܳܠܰܚ ܠܰܡܕܺܝܢ̱ܬ݂ܳܐ: ܢܶܬ݂ܦܠܰܚ ܡܶܢ ܟܽܠܗܶܝܢ ܫܰܖ̈ܒܳܬ݂ܳܐ ܕܺܝܣܪܳܐܶܝܠ.</VERS>
      <VERS vnumber="20">ܟܽܠܶܗ ܦܽܘܪܫܳܢܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܒܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܦܪܽܘܫܘ ܦܽܘܪܫܳܢܳܐ ܕܩܽܘܕ݂ܫܳܐ ܡܶܢ ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ.</VERS>
      <VERS vnumber="21">ܘܰܕ݂ܡܶܫܬܰܚܰܪ ܢܶܗܘܶܐ ܠܰܡܕܰܒܪܳܢܳܐ ܕܰܡܕܺܝܢ̱ܬ݂ܳܐ: ܘܡܶܢ ܦܽܘܪܫܳܢܳܐ ܕܩܽܘܕ݂ܫܳܐ ܘܡܶܢ ܝܽܘܪܬ݂ܳܢܳܐ ܕܰܡܕܺܝܢ̱ܬ݂ܳܐ: ܠܰܬܚܽܘܡܳܐ ܕܡܰܕܢܚܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܘܰܠܡܰܥܪܒܳܐ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ ܒܰܬܚܽܘܡܳܐ ܕܡܰܥܪܒܳܐ: ܠܽܘܩܒܰܠ ܦܳܠܓܽܘܬ݂ܶܗ ܕܰܡܕܰܒܪܳܢܳܐ: ܘܢܶܗܘܶܐ ܦܽܘܪܫܳܢܳܐ ܕܩܽܘܕ݂ܫܳܐ: ܘܡܰܩܕܫܳܐ ܕܒܰܝܬܳܐ ܒܓ݂ܰܘܶܗ.</VERS>
      <VERS vnumber="22">ܘܡܶܢ ܝܳܪܬܽܘܬ݂ܳܐ ܕܠܶܘܳܝ̈ܶܐ ܘܡܶܢ ܝܳܪܬܽܘܬ݂ܳܐ ܕܰܡܕܺܝܢ̱ܬ݂ܳܐ: ܡܢܳܬܶܗ ܕܰܡܕܰܒܪܳܢܳܐ ܬܶܗܘܶܐ ܒܰܡܕܺܝܢ̱ܬ݂ܳܐ ܒܰܝܢܳܬ݂ ܬܚܽܘܡܳܐ ܕܺܝܗܽܘܕ݂ܳܐ ܠܰܬܚܽܘܡܳܐ ܕܒܶܢܝܳܡܶܝܢ.</VERS>
      <VERS vnumber="23">ܫܰܪܟܳܐ ܕܶܝܢ ܕܫܰܒ̈ܛܶܐ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܒܶܢܝܳܡܶܝܢ.</VERS>
      <VERS vnumber="24">ܘܥܰܠ ܬܚܽܘܡܳܐ ܕܒܶܢܝܳܡܶܝܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܫܶܡܥܽܘܢ.</VERS>
      <VERS vnumber="25">ܘܥܰܠ ܬܚܽܘܡܳܐ ܕܫܶܡܥܽܘܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܺܐܝܣܳܟ݂ܳܪ.</VERS>
      <VERS vnumber="26">ܘܥܰܠ ܬܚܽܘܡܳܐ ܕܺܐܝܣܳܟ݂ܳܪ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܰܙܒܽܘܠܽܘܢ.</VERS>
      <VERS vnumber="27">ܘܥܰܠ ܬܚܽܘܡܳܐ ܕܰܙܒܽܘܠܽܘܢ: ܡܶܢ ܪܽܘܚܳܐ ܕܡܰܕܢܚܳܐ ܘܰܥܕ݂ܰܡܳܐ ܠܪܽܘܚܳܐ ܕܡܰܥܪܒܳܐ ܕܓܳܕ݂.</VERS>
      <VERS vnumber="28">ܘܥܰܠ ܬܚܽܘܡܳܐ ܕܓܳܕ݂: ܡܶܢ ܪܽܘܚܳܐ ܕܬܰܝܡܢܳܐ: ܢܶܗܘܶܐ ܬܚܽܘܡܶܗ ܡܶܢ ܬܳܡܳܪ ܘܰܥܕ݂ܰܡܳܐ ܠܡܰܝ̈ ܡܪܺܝܒܰܬ݂: ܩܰܕܺܝܫ ܝܽܘܪܬ݂ܳܢܶܗ ܥܰܠ ܝܰܡܳܐ ܪܰܒܳܐ.</VERS>
      <VERS vnumber="29">ܗܳܕܳܐ ܗ̱ܝ ܐܰܪܥܳܐ ܕܰܬܦܰܠܓܽܘܢ ܝܳܪܬܽܘܬ݂ܳܐ ܠܫܰܒ̈ܛܶܐ ܕܺܝܣܪܳܐܶܝܠ: ܘܗܳܠܶܝܢ ܐܶܢܶܝܢ ܦܳܠܰܓܘ̈ܳܬܗܽܘܢ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ.</VERS>
      <VERS vnumber="30">ܘܗܳܠܶܝܢ ܡܰܦܩܳܢܶܝ̈ܗ̇ ܕܰܡܕܺܝܢ̱ܬ݂ܳܐ: ܡܶܢ ܪܽܘܚܳܐ ܕܓܰܪܒܝܳܐ: ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ.</VERS>
      <VERS vnumber="31">ܘܬܰܖ̈ܥܶܝܗ̇ ܕܰܡܕܺܝܢ̱ܬ݂ܳܐ: ܥܰܠ ܫܡܳܗ̈ܶܐ ܕܫܰܒ̈ܛܶܐ ܕܰܒܢܰܝ̈ ܝܺܣܪܳܐܶܝܠ: ܒܓܰܪܒܝܳܐ ܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܪܽܘܒܺܝܠ: ܘܚܰܕ݂ ܕܺܝܗܽܘܕ݂ܳܐ: ܘܚܰܕ݂ ܕܠܶܘܺܝ.</VERS>
      <VERS vnumber="32">ܘܰܒܡܰܕܢܚܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܝܰܘܣܶܦ: ܘܚܰܕ݂ ܕܒܶܢܝܳܡܶܝܢ: ܘܚܰܕ݂ ܕܕ݂ܳܢ.</VERS>
      <VERS vnumber="33">ܘܰܒܬܰܝܡܢܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܫܶܡܥܽܘܢ: ܘܚܰܕ݂ ܕܺܐܝܣܳܟ݂ܳܪ: ܘܚܰܕ݂ ܕܰܙܒܽܘܠܽܘܢ.</VERS>
      <VERS vnumber="34">ܘܰܒܡܰܥܪܒܳܐ ܡܫܽܘܚܬ݂ܳܐ ܐܰܪܒܥܳܐ ܐܰܠܦܺܝ̈ܢ ܘܚܰܡܶܫܡܳܐܐ: ܘܰܬܠܳܬ݂ܳܐ ܬܰܖ̈ܥܺܝܢ: ܚܰܕ݂ ܕܓܳܕ݂: ܘܚܰܕ݂ ܕܳܐܫܺܝܪ: ܘܚܰܕ݂ ܕܢܰܦܬܳܠܺܝ.</VERS>
      <VERS vnumber="35">ܘܰܚܕ݂ܳܪܶܝܗ̇ ܬܡܳܢܬܰܥܣܰܪ ܐܰܠܦܺܝ̈ܢ ܘܰܫܡܳܗ̇ ܕܰܡܕܺܝܢ̱ܬ݂ܳܐ ܡܶܢ ܝܰܘ̈ܡܶܝܗ̇ ܡܳܪܝܳܐ ܫܰܡܗܳܗ̇.</VERS>
    </CHAPTER>
  </BIBLEBOOK>
  <BIBLEBOOK bname="Daniel" bnumber="27" bsname="Dan">
    <CHAPTER cnumber="1">
      <VERS vnumber="1">ܒܰܫܢܰܬ ܬܠܳܬ ܕܡܰܠܟܽܘܬܶܗ ܕܝܽܘܝܳܩܺܝܡ ܡܰܠܟܳܐ ܕܺܝܗܽܘܕܳܐ܇ ܐܶܬܳܐ ܢܰܒܽܘܟܰܕܢܳܨܰܪ ܡܰܠܟܳܐ ܕܒܳܒܶܝܠ ܠܽܐܘܪܺܫܠܶܡ. ܘܚܰܕܪܳܗ̇.</VERS>
      <VERS vnumber="2">ܘܰܐܫܠܡܳܗ̇ ܡܳܪܝܳܐ ܒܺܐܝܕܶܗ. ܘܰܠܝܽܘܝܳܩܺܝܡ ܡܰܠܟܳܐ ܕܺܝܗܽܘܕܳܐ. ܘܰܠܡ̈ܳܐܢܶܐ ܕܒܰܝܬܶܗ ܕܡܳܪܝܳܐ܇ ܐܰܘܒܶܠ ܐܶܢܽܘܢ ܠܰܐܪܥܳܐ ܕܣܰܢܥܰܪ ܠܒܶܝܬ ܦܬܰܟܪܶܗ. ܘܡ̈ܳܐܢܶܐ ܐܰܥܶܠ ܠܒܶܝܬ ܓܰܙܳܐ ܕܰܦܬܰܟܪܶܗ</VERS>
      <VERS vnumber="3">ܘܶܐܡܰܪ ܡܰܠܟܳܐ ܠܳܐܫܦܳܙ ܪܰܒ ܡܗܰܝܡܢ̈ܶܐ܇ ܕܢܰܝܬܶܐ ܡܶܢ ܒܢܰܝ̈ ܝܺܣܪܳܐܶܝܠ܇ ܘܡܶܢ ܙܰܪܥ ܡܰܠ̈ܟܘܳܬܳܐ. ܘܡܶܢ ܦܰܖ̈ܬܘܳܝܶܐ܇</VERS>
      <VERS vnumber="4">ܛܠܳܝ̈ܶܐ ܕܡܽܘܡܳܐ ܠܰܝܬ ܒܗܽܘܢ. ܐܰܝܠܶܝܢ ܕܫܰܦܺܝܪܺܝܢ ܒܚܶܙܘܗܽܘܢ. ܘܣܰܟܽܘܠܬܳܢܺܝܢ ܒܚܶܟܡܬܳܐ. ܘܝܳܕ̈ܥܰܝ ܝܺܕܰܥܬܳܐ. ܘܡܶܬܒܰܝܢ̈ܰܝ ܒܡܰܕܥܳܐ. ܐܰܝܠܶܝܢ ܕܰܡܨܶܝܢ ܒܚܰܝܠܳܐ ܠܰܡܩܳܡ ܒܗܰܝܟܠܳܐ ܕܡܰܠܟܳܐ ܠܰܡܫܰܡܳܫܽܘܬܶܗ. ܘܰܠܡܰܠܳܦܽܘ ܐܶܢܽܘܢ ܣܶܦܪܳܐ. ܘܠܶܫܳܢܳܐ ܕܟܰܠܕ̈ܳܝܶܐ.</VERS>
      <VERS vnumber="5">ܘܰܐܩܺܝܡ ܠܗܽܘܢ ܡܰܠܟܳܐ ܩܝܳܡܬܳܐ ܕܝܰܘܡܳܐ܇ ܡܶܢ ܦܰܛܒܳܓ̈ܶܐ ܕܡܰܠܟܳܐ. ܘܡܶܢ ܚܰܡܪܳܐ ܕܫܳܬܶܐ. ܘܠܰܡܪܰܒܳܝܽܘ ܐܶܢܽܘܢ ܫܢ̈ܺܝܢ ܬܠܳܬ܇ ܘܗܳܝܕܶܝܢ ܢܩܽܘܡܽܘܢ ܩܕܳܡ ܡܰܠܟܳܐ.</VERS>
      <VERS vnumber="6">ܘܰܗܘܰܘ ܒܗܽܘܢ ܡ̣ܶܢ ܒܢܰܝ̈ ܝܺܗܽܘܕܳܐ܇ ܕܳܢܺܝܐܶܝܠ. ܘܚܰܢܰܢܝܳܐ. ܘܡܺܝܫܰܐܶܝܠ ܘܥܶܙܰܪܝܳܐ. </VERS>
      <VERS vnumber="7">ܘܫܰܡܺܝ ܠܗܽܘܢ ܪܰܒ ܡܗܰܝܡܢ̈ܶܐ ܫܡܳܗ̈ܶܐ. ܩܪܳܐ ܠܕܳܢܺܝܐܶܝܠ ܒܰܠܛܰܫܨܰܪ. ܘܰܠܚܰܢܢܰܝܳܐ. ܫܰܕܪܶܟ. ܘܰܠܡܺܝܫܰܐܶܝܠ ܡܺܝܫܰܟ܇ ܘܰܠܥܶܙܪܰܝܳܐ. ܥܰܒܕܢܳܓܽܘ.</VERS>
      <VERS vnumber="8">ܘܣܳܡ ܕܳܢܺܝܐܶܝܠ ܒܪܶܥܝܳܢܶܗ܇ ܕܠܳܐ ܢܶܐܟܽܘܠ ܡܶܢ ܦܰܛܒܳܓ̈ܶܐ܇ ܕܡܰܠܟܳܐ܇ ܘܠܳܐ ܢܶܫܬܶܐ ܡܶܢ ܚܰܡܪܳܐ ܕܫܳܬܶܐ. ܘܰܒܥܳܐ ܡܶܢ ܪܰܒ ܡܗܰܝܡܢ̈ܶܐ. ܕܠܳܐ ܢܰܘܟܠܺܝܘܗ̱ܝ.</VERS>
      <VERS vnumber="9">ܘܝܰܗܒ ܐܰ‌ܠܳܗܳܐ ܛܰܝܒܽܘܬܳܐ ܘܖ̈ܰܚܡܶܐ ܠܕܳܢܺܝܐܶܝܠ ܩܕܳܡ ܪܰܒ ܡܗܰܝܡܢ̈ܶܐ.</VERS>
      <VERS vnumber="10">ܘܶܐܡܰܪ ܪܰܒ ܡܗܰܝܡܢ̈ܶܐ ܠܕܳܢܺܝܐܶܝܠ. ܕܳܚܶܠ ܐܢܳܐ ܡܶܢ ܡܳܪܝ ܡܰܠܟܳܐ܇ ܕܰܦܩܰܕ ܥܰܠ ܡܶܐܟܽܘܠܬܟܽܘܢ ܘܥܰܠ ܡܰܫܬܝܟܽܘܢ. ܕܰܠܡܳܐ ܢܶܚܙܶܐ ܐܰܦܰܝ̈ܟܽܘܢ ܡܰܟܐܖ̈ܳܢ ܡܶܢ ܕܰܛܠܳܝ̈ܶܐ ܒܢܰܝ̈ ܫܶܢܟܽܘܢ. ܘܢܶܦܣܽܘܩ ܪܺܝܫܝ ܡܰܠܟܳܐ. </VERS>
      <VERS vnumber="11">ܘܶܐܡܰܪ ܕܳܢܺܝܐܶܝܠ ܠܰܡܫܝܨܪ. ܕܰܐܫܠܛܶܗ ܪܰܒ ܡܗܰܝܡܢ̈ܶܐ ܥܰܠ ܕܳܢܺܝܐܶܝܠ ܘܥܰܠ ܚܰܢܰܢܝܳܐ܇ ܘܥܰܠ ܡܺܝܫܰܐܶܝܠ. ܘܥܰܠ ܥܶܙܰܪܝܳܐ.</VERS>
      <VERS vnumber="12">ܢܰܣܳܐ ܐܶܢܽܘܢ ܠܥܰܒܕ̈ܰܝܟ ܝܰܘܡܺܝ̈ܢ ܥܶܣܪܳܐ. ܘܢܶܬܠܽܘܢ ܠܰܢ ܙܰܖ̈ܥܽܘܢܶܐ ܠܡܶܐܟܰܠ. ܘܡܰܝ̈ܳܐ ܠܡܶܫܬܳܐ. </VERS>
      <VERS vnumber="13">ܘܬܶܚܙܶܐ ܫܺܝܽܘܬܰܢ ܘܫܺܝܽܘܬܳܐ ܕܰܛܠܳܝ̈ܶܐ ܕܳܐܟܠܺܝܢ ܡܶܢ ܦܰܛܒܳܓ̈ܶܐ ܕܡܰܠܟܳܐ܇ ܘܰܐܝܟ ܕܳܚܙܶܐ ܐܰܢ̱ܬ ܗܳܟܰܢܳܐ ܥܒܶܕ ܥܰܡ ܥܰܒܕ̈ܰܝܟ.</VERS>
      <VERS vnumber="14">ܘܶܐܫܬܡܰܥ ܠܡܶܠܬܗܽܘܢ ܗܳܕܶܐ. ܘܢܰܣܺܝ ܐܶܢܽܘܢ. ܝܰܘܡܺܝ̈ܢ ܥܶܣܪܳܐ.</VERS>
      <VERS vnumber="15">ܘܡܶܢ ܒܳܬܰܪ ܥܶܣܪܳܐ ܝܰܘܡܺܝ̈ܢ܇ ܚܙܳܐ ܐܰܦ̈ܰܝܗܽܘܢ ܫܰܦܺܝܖ̈ܳܢ ܘܫܰܡܺܝܢ ܒܶܣܪܗܽܘܢ܇ ܛܳܒ ܡܶܢ ܕܛܠܳܝ̈ܶܐ ܟܽܠܗܽܘܢ ܕܳܐܟܠܺܝܢ ܡܶܢ ܦܰܛܒܳܓ̈ܶܐ ܕܡܰܠܟܳܐ. </VERS>
      <VERS vnumber="16">ܘܰܡܢܺܝܨܳܪ ܢܳܣܶܒ ܗܘܳܐ ܠܶܗ ܫܶܩܠܗܽܘܢ. ܘܚܰܡܪܳܐ ܕܡܰܫܬܝܗܽܘܢ. ܘܝܳܗܶܒ ܗܘܳܐ ܠܗܽܘܢ ܙܰܖ̈ܥܽܘܢܶܐ ܠܡܶܐܟܰܠ. ܘܡܰܝ̈ܳܐ ܠܡܶܫܬܳܐ.</VERS>
      <VERS vnumber="17">ܘܰܠܛܠܳܝ̈ܶܐ ܗܳܠܶܝܢ ܐܰܖ̈ܒܥܳܬܰܝܗܽܘܢ ܝܰܗܒ ܠܗܽܘܢ ܐܰ‌ܠܳܗܳܐ ܝܺܕܰܥܬܳܐ ܘܣܽܘܟܳܠܳܐ ܒܟܽܠ ܣܦܰܪ. ܘܚܶܟܡܳܐ. ܘܕܳܢܺܝܐܶܠ ܡܶܬܒܰܝܰܢ ܗܘܳܐ ܒܟܽܠ ܚ̈ܶܙܘܺܝܢ. ܘܚܶܠ̈ܡܺܝܢ.</VERS>
      <VERS vnumber="18">ܘܡܶܢ ܒܳܬܰܪ ܕܰܫܠܶܡܘ ܝܰܘ̈ܡܳܬ݂ܳܐ ܕܰܦܩܰܕ ܡܰܠܟܳܐ܇ ܐܰܝܬܺܝ ܐܶܢܽܘܢ ܪܰܒ ܡܗܰܝܡܢ̈ܶܐ ܩܕܳܡ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="19">ܘܡܰܠܶܠ ܥܰܡܗܽܘܢ ܡܰܠܟܳܐ܇ ܘܠܳܐ ܐܶܫܟܰܚ ܒܟܽܠܗܽܘܢ ܐܰܝܟ ܕܳܢܺܝܐܶܝܠ ܘܚܰܢܰܢܝܳܐ܇ ܘܡܺܝܫܰܐܶܝܠ ܘܥܶܙܰܪܝܳܐ. ܘܩܳܡܘ ܩܕܳܡ ܡܰܠܟܳܐ.</VERS>
      <VERS vnumber="20">ܘܟܽܠ ܡ̈ܶܠܶܐ ܕܚܶܟܡܬܳܐ ܘܰܕܣܽܘܟܳܠܳܐ ܕܫܰܐܶܠ ܐܶܢܽܘܢ ܡܰܠܟܳܐ܇ ܐܶܫܟܰܚ ܐܶܢܽܘܢ ܝܰܬܺܝܪܺܝܢ ܥܣܰܪ ܡܢ̈ܰܘܳܢ܇ ܥܰܠ ܟܽܠ ܚܰܖ̈ܫܶܐ ܘܳܐܫܽܘܦ̈ܶܐ ܕܺܐܝܬ ܒܡܰܠܟܽܘܬܶܗ.</VERS>
      <VERS vnumber="21">ܘܰܗܘܳܐ ܕܳܢܺܝܐܶܝܠ. ܥܕܰܡܳܐ ܠܰܫܢܰܬ ܚܕܳܐ ܕܟܽܘܪܳܫ ܡܰܠܟܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܒܰܫܢܰܬ ܬܰܪܬܶܝܢ ܕܡܰܠܟܽܘܬܶܗ ܕܢܰܒܘܟܰܕܢܳܨܰܪ. ܚܠܶܡ ܢܰܒܘܟܰܕܢܳܨܰܪ ܚܶܠ̈ܡܶܐ. ܘܶܐܫܬܰܢܝܰܬ ܪܽܘܚܶܗ. ܘܫܶܢܬܶܗ. ܗܘܳܬ݂ ܥܠܰܘܗܝ. </VERS>
      <VERS vnumber="2">ܘܶܐܡܰܪ ܡܰܠܟܳܐ ܠܡܶܩܪܳܐ ܠܚܰܖ̈ܳܫܶܐ ܘܠܳܐܫܽܘܦ̈ܶܐ܇ ܘܠܰܡܓܽܘܫ̈ܶܐ ܘܰܠܟܰܠܕ̈ܳܝܶܐ܇ ܠܰܡܚܰܘܳܝܽܘ ܠܡܰܠܟܳܐ ܚܶܠܡܶܗ. ܘܶܐܬܰܘ ܘܩܳܡܘ ܩܕܳܡ ܡܰܠܟܳܐ.</VERS>
      <VERS vnumber="3">ܘܶܐܡܰܪ ܠܗܽܘܢ ܡܰܠܟܳܐ. ܚܶܠܡܳܐ ܚܙܺܝܬ݂܇ ܘܶܐܫܰܬܢܝܰܬ݂ ܪܽܘܚܝ̱ ܠܡܶܕܥܶܗ ܠܚܶܠܡܳܐ.</VERS>
      <VERS vnumber="4">ܘܡܰܠܶܠܘ ܟܰܠܕ̈ܳܝܶܐ ܩܕܳܡ ܡܰܠܟܳܐ ܐܳܪܳܡܳܐܺܝܬ. ܘܳܐܡܪܺܝܢ. ܡܰܠܟܳܐ ܠܥܳܠܰܡ ܚܺܝܝ. ܐܶܡܰܪ ܚܶܠܡܳܐ ܠܥܰܒܕ̈ܰܝܟ܇ ܘܰܦܫܳܪܶܗ ܚܢܰܢ ܢܚܰܘܶܐ.</VERS>
      <VERS vnumber="5">ܥܢܳܐ ܡܰܠܟܳܐ ܘܶܐܡܰܪ ܠܟܰܠܕ̈ܳܝܶܐ. ܫܰܪܺܝܪܳܐ ܗ̱ܝ ܡܶܠܬܳܐ ܐܶܡܪܶܬ. ܕܶܐܢ ܠܳܐ ܬܚܰܘܢܳܢܝ ܚܶܠܡܳܐ ܘܰܦܫܳܪܶܗ܇ ܗܰܕܳܡ ܗܰܕܳܡ ܬܶܬܦܰܣܩܽܘܢ. ܘܒ̈ܳܬܰܝܟܽܘܢ ܢܶܬܒܰܙܙܽܘܢ.</VERS>
      <VERS vnumber="6">ܐܶܢ ܕܶܝܢ ܚܶܠܡܳܐ ܘܰܦܫܳܪܶܗ ܬܚܰܘܢܳܢܝ܇ ܡܰܘܗ̈ܒܳܬܳܐ ܘܥܽܘܬܪܳܐ. ܘܺܐܝܩܳܪܳܐ ܣܰܓܺܝܐܳܐ. ܬܩܰܒܠܽܘܢ ܡܶܢܝ. ܒܰܠܚܽܘܕ ܚܶܠܡܳܐ ܘܰܦܫܳܪܶܗ ܚܰܘܰܐܢܝ.</VERS>
      <VERS vnumber="7">ܥܢܰܘ ܬܽܘܒ ܘܳܐܡܪܺܝܢ ܠܶܗ. ܡܰܠܟܳܐ ܚܶܠܡܳܐ ܢܺܐܡܰܪ ܠܥܰܒܕ̈ܰܘܗܝ܇ ܘܰܦܫܳܪܶܗ ܚܢܰܢ ܢܚܰܘܶܐ.</VERS>
      <VERS vnumber="8">ܥܢܳܐ ܡܰܠܟܳܐ. ܘܶܐܡܰܪ. ܫܰܪܺܝܪܳܐܺܝܬ ܝܳܕܰܥ ܐܢܳܐ ܕܙܰܒܢܳܐ ܗ̱ܘ ܫܳܐܠܺܝܢ ܐܢܬܽܘܢ. ܡܶܛܽܠ ܕܰܚܙܰܝܬܽܘܢ. ܕܫܰܪܺܝܪܳܐ ܗ̱ܝ ܡܶܠܰܬܝ̱.</VERS>
      <VERS vnumber="9">ܕܶܐܢ ܚܶܠܡܳܐ ܠܳܐ ܬܚܰܘܢܳܢܝ܇ ܚܕܳܐ ܗ̱ܝ ܕܳܬܟ݂ܽܘܢ. ܘܡܶܠܬܳܐ ܟܰܕܳܒܬܳܐ ܘܰܣܪܺܝܩܬܳܐ ܐܶܬܪܰܥܺܝܬܽܘܢ ܠܡܺܐܡܰܪ ܩܕܳܡܰܝ܇ ܥܰܕ ܙܰܒܢܳܐ ܢܶܥܒܰܪ. ܐܶܠܳܐ ܚܶܠܡܳܐ ܐܶܡܰܪܘ ܠܺܝ܇ ܕܶܐܕܰܥ ܕܳܐܦ ܦܫܳܪܶܗ ܡܚܰܘܶܝܬܽܘܢ ܠܺܝ.</VERS>
      <VERS vnumber="10">ܥܢܰܘ ܟܰܠܕ̈ܳܝܶܐ ܘܳܐܡܪܺܝܢ ܩܕܳܡ ܡܰܠܟܳܐ ܠܰܝܬ ܐܢܳܫ ܥܰܠ ܐܰܪܥܳܐ ܕܡܶܠܰܬ ܡܰܠܟܳܐ ܡܶܫܟܰܚ ܠܰܡܚܰܘܳܝܽܘ. ܐܳܦܠܳܐ ܡܶܢ ܡܶܬܽܘܡ ܡܠܶܟ ܪܰܒ ܘܫܰܠܺܝܛ ܡܶܠܬܳܐ ܐܰܝܟ ܗܳܕܶܐ ܫܐܶܠ܇ ܠܟܽܠ ܚܰܪܳܫ ܘܳܐܫܽܘܦ ܘܟܰܠܕܳܝ.</VERS>
      <VERS vnumber="11">ܘܡܶܠܬܳܐ ܕܡܰܠܟܳܐ ܫܐܶܠ܇ ܝܰܩܺܝܪܳܐ ܗ̱ܝ. ܘܐܢܳܫ ܠܰܝܬ ܕܰܢܚܰܘܶܝܗ̇ ܩܕܳܡ ܡܰܠܟܳܐ܇ ܐܶܠܳܐ ܐܶܢ ܐܰܠܳܗ̈ܺܝܢ ܕܠܰܝܬ ܡܰܥܡܪܗܽܘܢ ܥܰܡ ܒܢܰܝ̈ ܒܶܣܪܳܐ.</VERS>
      <VERS vnumber="12">ܗܳܝܕܶܝܢ ܡܰܠܟܳܐ ܐܶܬܚܰܡܰܬ ܪܰܘܪܒܳܐܺܝܬ܇ ܘܰܒܪܽܘܓܙܳܐ ܣܰܓܺܝܐܳܐ ܐܶܡܰܪ܇ ܠܡܰܘܒܳܕܽܘ ܠܟܽܠܗܽܘܢ ܚܰܟܺܝ̈ܡܶܐ ܕܒܳܒܶܝܠ.</VERS>
      <VERS vnumber="13">ܘܦܽܘܩܕܳܢܳܐ ܢܦܰܩ. ܘܚܰܟܺܝ̈ܡܶܐ ܡܶܬܩܰܛܠܺܝܢ. ܘܰܒܥܰܘ ܕܶܢܩܛܠܽܘܢ ܠܕܳܢܺܝܐܶܝܠ ܘܰܠܚܰܒܖ̈ܰܘܗܝ.</VERS>
      <VERS vnumber="14">ܗܳܝܕܶܝܢ ܕܳܢܺܝܐܶܝܠ ܐܶܬܪܰܥܺܝ ܘܶܐܬܡܰܠܰܟ܇ ܘܶܐܡܰܪ ܠܰܐܪܝܽܘܟ ܪܰܒ ܕܰܚܫ̈ܶܐ ܕܡܰܠܟܳܐ܇ ܗܰܘ ܕܰܢܦܰܩ ܠܰܡܩܰܛܳܠܽܘ ܠܚܰܟܺܝ̈ܡܶܐ ܕܒܳܒܶܝܠ.</VERS>
      <VERS vnumber="15">ܥܰܠ ܡܳܢܳܐ ܗܳܢܳܐ ܦܽܘܩܕܳܢܳܐ ܡܰܚܨܶܦ ܡܶܢ ܩܕܳܡ ܡܰܠܟܳܐ ܘܰܓܠܳܗ̇ ܡܶܠܬܳܐ ܐܰܪܝܽܘܟ ܠܕܳܢܺܝܐܶܝܠ.</VERS>
      <VERS vnumber="16">ܘܕܳܢܺܝܐܶܝܠ ܒܥܳܐ ܡܶܢ ܡܰܠܟܳܐ ܕܙܰܒܢܳܐ ܢܶܬܶܠ ܠܶܗ܇ ܘܰܦܫܳܪܳܐ ܠܡܰܠܟܳܐ ܢܚܰܘܶܐ.</VERS>
      <VERS vnumber="17">ܗܳܝܕܶܝܢ ܕܳܢܺܝܐܶܝܠ ܠܒܰܝܬܶܗ ܐܶܙܰܠ ܘܰܠܚܰܢܰܢܝܳܐ ܘܰܠܡܺܝܰܫܐܶܠ ܘܰܠܥܶܙܰܪܝܳܐ ܚܰܒܖ̈ܰܘܗܝ. ܡܶܠܬܳܐ ܗܳܕܶܐ ܓ̣ܠܳܐ܇</VERS>
      <VERS vnumber="18">ܕܢܶܒܥܽܘܢ ܖ̈ܰܚܡܶܐ ܡܶܢ ܩܕܳܡ ܐܰ‌ܠܳܗܳܐ ܕܰܫܡܰܝܳܐ ܥܰܠ ܐܪܳܙܳܐ ܗܳܢܳܐ܇ ܕܠܳܐ ܢܺܐܒܕܽܘܢ ܕܳܢܺܝܐܶܝܠ ܘܚܰܒܖ̈ܰܘܗܝ ܥܰܡ ܫܰܪܟܳܐ ܕܚܰܟܺܝ̈ܡܶܐ ܕܒܳܒܶܝܠ.</VERS>
      <VERS vnumber="19">ܗܳܝܕܶܝܢ ܠܕܳܢܺܝܐܶܝܠ ܒܚܶܙܘܳܐ ܕܠܺܠܝܳܐ. ܐ̱ܪܳܙܳܐ ܐܶܬܓܺܠܝ. ܘܕܳܢܺܝܐܶܝܠ ܒܰܪܶܟ ܠܰܐܠܳܗܳܐ ܕܰܫܡܰܝܳܐ.</VERS>
      <VERS vnumber="20">ܥܢܳܐ ܕܳܢܺܝܐܶܝܠ. ܘܶܐܡܰܪ. ܢܶܗܘܶܐ ܫܡܶܗ ܕܡܳܪܝܳܐ ܡܒܰܪܰܟ. ܡܶܢ ܥܳܠܰܡ. ܘܰܥܕܰܡܳܐ ܠܥܳܠܰܡ. ܕܚܶܟܡܬܳܐ ܘܓܰܢ̱ܒܳܪܽܘܬܳܐ. ܕܺܝܠܶܗ ܗܺܝ.</VERS>
      <VERS vnumber="21">ܘܗܽܘ ܡܚܰܠܶܦ ܙܰܒܢ̈ܶܐ. ܘܥܶܕܳܢ̈ܶܐ. ܡܰܥܒܰܪ ܡ̈ܰܠܟܺܝܢ. ܘܰܡܩܺܝܡ ܡ̈ܰܠܟܺܝܢ. ܝܳܗܶܒ ܚܶܟܡܬܳܐ ܠܚܰܟܺܝ̈ܡܶܐ܇ ܘܡܰܕܥܳܐ ܠܝܳܕ̈ܥܰܝ ܣܽܘܟܳܠܳܐ.</VERS>
      <VERS vnumber="22">ܘܗܽܘ ܓܳܠܶܐ ܥܰܡܺܝ̈ܩܳܬܳܐ ܘܟܰܣ̈ܝܳܬܳܐ. ܘܝܳܕܰܥ ܡܳܐ ܕܰܒܚܶܫܽܘܟܳܐ. ܘܢܰܗܺܝܪܳܐ ܥܰܡܶܗ ܗܽܘ.</VERS>
      <VERS vnumber="23">ܠܳܟ ܐܰ‌ܠܳܗܳܐ ܕܰܐܒܳܗ̈ܰܝ ܡܰܘܕܶܐ ܐܢܳܐ. ܘܰܡܫܰܒܰܚ ܐܢܳܐ. ܕܚܶܟܡܬܳܐ ܘܓܰܢ̱ܒܳܪܽܘܬܳܐ. ܝܰܗܒܬ ܠܺܝ. ܘܗܳܫܳܐ. ܐܰܘܕܰܥܬܳܢܝ ܕܰܒܥܰܝܢ ܡܶܢܳܟ. ܘܡܶܠܬܳܐ ܕܡܰܠܟܳܐ. ܐܰܘܕܰܥܬܳܢܝ</VERS>
      <VERS vnumber="24">ܘܒܳܗ̇ ܒܫܳܥܬܳܐ ܥܰܠ ܕܳܢܺܝܐܶܝܠ ܠܘܳܬ ܐܰܪܝܽܘܟ܇ ܗܰܘ ܕܰܦܩܰܕ ܠܶܗ ܡܰܠܟܳܐ ܠܰܡܩܰܛܳܠܽܘ ܠܚܰܟܺܝ̈ܡܶܐ ܕܒܳܒܶܝܠ. ܘܶܐܙܰܠ ܘܗܳܟܰܢܳܐ ܐܶܡܰܪ ܠܶܗ. ܠܚܰܟܺܝ̈ܡܶܐ ܕܒܳܒܶܝܠ. ܠܳܐ ܬܰܘܒܶܕ. ܐܶܠܳܐ ܐܰܥܶܠܰܝܢܝ ܩܕܳܡ ܡܰܠܟܳܐ܇ ܘܰܦܫܳܪܳܐ ܠܡܰܠܟܳܐ ܐܶܚܰܘܶܐ.</VERS>
      <VERS vnumber="25">ܗܳܝܕܶܝܢ ܐܰܪܝܽܘܟ. ܚܦܺܝܛܳܐܺܝܬ ܐܰܥܠܶܗ ܠܕܳܢܺܝܐܶܝܠ ܩܕܳܡ ܡܰܠܟܳܐ. ܘܶܐܡܰܪ ܠܶܗ ܐܶܫܟܚܶܬ ܓܰܒܪܳܐ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕܳܐ܇ ܕܰܦܫܳܪܳܐ ܠܡܰܠܟܳܐ ܢܰܘܕܰܥ.</VERS>
      <VERS vnumber="26">ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ ܕܰܫܡܶܗ ܒܰܠܛܰܫܨܰܪ܇ ܡܶܫܟܰܚ ܐܰܢܬ ܠܰܡܚܰܘܳܝܽܘܬܰܢܝ܇ ܚܶܠܡܳܐ ܕܰܚܙܺܝܬ ܘܰܦܫܳܪܶܗ܇ </VERS>
      <VERS vnumber="27">ܥܢܳܐ ܕܳܢܺܝܐܶܝܠ. ܘܶܐܡܰܪ ܩܕܳܡ ܡܰܠܟܳܐ. ܐ̱ܪܳܙܳܐ ܕܡܰܠܟܳܐ ܫܐܶܠ܇ ܠܳܐ ܚܰܟܺܝ̈ܡܶܐ. ܘܠܳܐ ܡܓܽܘܫ̈ܶܐ ܘܠܳܐ ܚܰܖ̈ܫܶܐ. ܘܠܳܐ ܐܳܫܽܘܦ̈ܶܐ ܡܶܫܟܚܺܝܢ ܠܰܡܚܰܘܳܝܽܘ ܠܡܰܠܟܳܐ.</VERS>
      <VERS vnumber="28">ܐܶܠܳܐ ܐܺܝܬ ܐܰ‌ܠܳܗܳܐ ܕܰܫܡܰܝܳܐ ܓܳܠܶܐ ܐ̱ܖ̈ܳܙܶܐ܇ ܕܢܰܘܕܰܥ ܠܡܰܠܟܳܐ ܢܰܒܽܘܟܰܕܢܳܨܰܪ ܡܳܐ ܕܢܶܗܘܐ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ. ܚܶܠܡܳܟ ܘܚܶܙܘܳܐ ܕܪܺܝܫܳܟ ܕܥܰܠ ܡܰܫܟܒܳܟ ܗܳܢܰܘ.</VERS>
      <VERS vnumber="29">ܐܰܢ̱ܬ ܡܰܠܟܳܐ ܡܰܚ̈ܫܒܳܬܳܟ ܥܰܠ ܠܶܒܳܟ ܣܠ̈ܶܩܝ܇ ܥܰܠ ܡܳܐ ܕܢܶܗܘܶܐ ܒܰܐ̱ܚܪܳܝܬܳܐ. ܘܓܳܠܶܐ ܐ̱ܖ̈ܳܙܶܐ ܐܰܘܕܥܳܟ ܡܳܐ ܕܢܶܗܘܶܐ.</VERS>
      <VERS vnumber="30">ܘܶܐܢܳܐ ܠܳܐ ܗܘܳܐ ܡܶܛܽܠ ܕܺܐܝܬ ܒܺܝ ܚܶܟܡܬܳܐ ܝܰܬܺܝܪ ܡܶܢ ܟܽܠܗܽܘܢ ܚܰܝ̈ܶܐ܇ ܐܶܬܓܺܠܝ ܠܺܝ ܐ̱ܪܳܙܳܐ ܗܳܢܳܐ. ܐܶܠܳܐ ܡܶܛܽܠ ܕܰܦܫܳܪܳܐ ܢܶܬܺܝܕܰܥ ܠܡܰܠܟܳܐ܇ ܘܡܶܕܶܡ ܕܶܐܬܚܰܫܰܒܬ ܒܶܠܒܳܟ. ܬܶܕܰܥ</VERS>
      <VERS vnumber="31">ܐܰܢ̱ܬ ܡܰܠܟܳܐ ܚܳܙܶܐ ܗܘܰܝܬ܇ ܘܗܳܐ ܨܰܠܡܳܐ ܚܰܕ ܪܰܒܳܐ. ܕܛܳܒ ܙܺܝܘܶܗ ܝܰܬܺܝܪ. ܘܩܳܐܶܡ ܠܩܽܘܒܠܳܟ.</VERS>
      <VERS vnumber="32">ܚܶܙܘܶܗ. ܕܚܺܝܠ. ܪܺܝܫܶܗ. ܕܕܰܗܒܳܐ ܛܳܒܳܐ. ܘܚܰܕܝܶܗ ܘܰܕܖ̈ܳܥܰܘܗ̱ܝ ܕܣܺܐܡܳܐ. ܟܰܪܣܶܗ ܘܥܰܛܡ̈ܳܬܶܗ ܕܰܢܚܳܫܳܐ. </VERS>
      <VERS vnumber="33">ܫܳܩ̈ܰܘܗܝ ܕܦܰܪܙܠܳܐ. ܖ̈ܶܓܠܰܘܗ̱ܝ ܡܶܢܗܶܝܢ ܕܦܰܪܙܠܳܐ ܘܡܶܢܗܶܝܢ ܕܚܶܨܦܳܐ.</VERS>
      <VERS vnumber="34">ܘܰܚܙܰܝܬ ܕܶܐܬܓܰܙܪܰܬ ܟܺܐܦܳܐ ܕܠܳܐ ܒܺܐܝܕ̈ܺܝܢ܇ ܘܰܡܚܳܬܶܗ ܠܨܰܠܡܳܐ ܥܰܠ ܖ̈ܶܓܠܰܘܗ̱ܝ ܕܦܰܪܙܠܳܐ ܘܰܕܚܶܨܦܳܐ܇ ܘܕܰܩܩܰܬ ܐܶܢܶܝܢ ܛܳܒ.</VERS>
      <VERS vnumber="35">ܘܶܐܬܕܰܩܰܩܘ̱ ܐܰܟܚܕܳܐ ܦܰܪܙܠܳܐ܇ ܘܰܢܚܳܫܳܐ܇ ܘܚܶܨܦܳܐ ܘܣܺܐܡܳܐ. ܘܕܰܗܒܳܐ. ܘܰܗܘܰܘ ܐܰܝܟ ܥܽܘܪܳܐ ܕܡܶܢ ܐܶܕܪܳܐ ܕܩܰܝܛܳܐ. ܘܢܶܣܒܰܬ ܐܶܢܽܘܢ ܪܽܘܚܳܐ ܬܰܩܺܝܦܬܳܐ܇ ܘܰܐܬܰܪ ܠܳܐ ܐܶܫܬܟܰܚ ܠܗܽܘܢ. ܘܟܺܐܦܳܐ ܕܰܡܚܳܬܶܗ ܠܨܰܠܡܳܐ܇ ܗܘܳܬ ܠܛܽܘܪܳܐ ܪܰܒܳܐ. ܘܰܡܠܳܬ ܡܶܢܳܗ̇. ܟܽܠܳܗ̇ ܐܰܪܥܳܐ</VERS>
      <VERS vnumber="36">ܗܳܢܰܘ ܚܶܠܡܳܐ. ܘܰܦܫܳܪܶܗ. ܐܶܡܰܪ ܩܕܳܡ ܡܰܠܟܳܐ.</VERS>
      <VERS vnumber="37">ܐܰܢ̱ܬ ܡܰܠܟܳܐ ܡܠܶܟ ܡܰܠܟ̈ܶܐ܇ ܐܰ‌ܠܳܗܳܐ ܡܪܰܝܡܳܐ܇ ܡܰܠܟܽܘܬܳܐ ܚܰܣܺܝܢܬܳܐ ܘܺܐܝܩܳܪܳܐ. ܝܰܗܒܠܳܟ</VERS>
      <VERS vnumber="38">ܘܟܽܠ ܐܰܬܰܪ ܥܳܡܪܺܝܢ ܒܶܗ ܒܢܰܝ̈ܢܳܫܳܐ܇ ܘܦܳܪܰܚܬܳܐ ܕܰܫܡܰܝܳܐ ܘܚܰܝܽܘܬܳܐ ܕܕܰܒܪܳܐ. ܝܰܗܒ ܒܺܐܝܕ̈ܰܝܟ. ܘܰܐܫܠܛܳܟ. ܥܰܠ ܟܽܠܗܽܘܢ. ܐܰܢ̱ܬ ܗܽܘ ܪܺܝܫܳܐ ܕܕܰܗܒܳܐ.</VERS>
      <VERS vnumber="39">ܘܒܳܬܪܳܟ ܬܩܽܘܡ ܡܰܠܟܽܘܬܳܐ ܐ̱ܚܪܺܬܳܐ. ܕܡܰܟܺܝܟܳܐ ܡܶܢܳܟ. ܘܡܰܠܟܽܘܬܳܐ ܐ̱ܚܪܺܬܳܐ ܕܰܬܠܳܬ ܕܺܐܝܬܶܝܗ̇ ܕܰܢܚܳܫܳܐ܇ ܬܶܫܠܰܛ ܒܟܽܠܳܗ̇ ܐܰܪܥܳܐ.</VERS>
      <VERS vnumber="40">ܘܡܰܠܟܽܘܬܳܐ ܪܒܺܝܥܳܝܬܳܐ ܬܶܗܘܶܐ ܚܰܣܺܝܢܳܐ ܐܰܝܟ ܦܰܪܙܠܳܐ. ܘܰܐܝܟ ܕܦܰܪܙܠܳܐ ܐܳܪܶܫ ܘܡܰܕܶܩ ܟܽܠ܇ ܗܳܟܰܢܳܐ ܐܳܦ ܗܺܝ ܬܶܫܚܽܘܩ ܘܬܶܟܒܽܘܫ ܟܽܠ.</VERS>
      <VERS vnumber="41">ܘܕܰܚܙܰܝܬ ܖ̈ܶܓܠܶܐ ܘܨܶܒ̈ܥܳܬܳܐ܇ ܕܡܶܢܗܶܝܢ ܕܚܶܨܦܳܐ ܕܦܰܚܳܪܳܐ ܘܡܶܢܗܶܝܢ ܕܦܰܪܙܠܳܐ܇ ܡܰܠܟܽܘܬܳܐ ܬܶܗܘܶܐ ܦܠܺܝܓܳܐ. ܘܡܶܢ ܥܶܩܳܪܳܐ ܕܦܰܪܙܠܳܐ ܢܶܗܘܶܐ ܒܳܗ̇. ܐܰܝܟܰܢܳܐ ܕܰܚܙܰܝܬ ܦܰܪܙܠܳܐ ܕܰܡܚܰܠܰܛ ܒܚܶܨܦܳܐ ܕܛܺܝܢܳܐ</VERS>
      <VERS vnumber="42">ܘܨܶܒ̈ܥܳܬܳܐ ܕܖ̈ܶܓܠܶܐ ܕܰܚܙܰܝܬ܇ ܕܡܶܢܗܶܝܢ ܕܦܰܪܙܠܳܐ ܘܡܶܢܗܶܝܢ ܕܚܶܨܦܳܐ܇ ܡܶܢܳܗ̇ ܡܶܢ ܡܰܠܟܽܘܬܳܐ ܬܶܗܘܶܐ ܥܰܫܺܝܢܳܐ܇ ܘܡܶܢܳܗ̇ ܬܶܗܘܶܐ ܬܒܺܝܪܳܐ.</VERS>
      <VERS vnumber="43">ܘܕܰܚܙܰܝܬ ܦܰܪܙܠܳܐ ܕܰܡܚܰܠܰܛ ܒܚܶܨܦܳܐ ܕܛܺܝܢܳܐ܇ ܗܳܟܰܢܳܐ ܢܶܬܚܰܠܛܽܘܢ ܒܰܙܪܰܥ ܐܢܳܫܳܐ. ܘܠܳܐ ܢܶܗܘܽܘܢ ܕܳܒܩܺܝܢ ܚܰܕ ܠܚܰܕ܇ ܐܰܝܟ ܦܰܪܙܠܳܐ ܕܠܳܐ ܡܶܬܚܰܠܰܛ ܥܰܡ ܛܺܝܢܳܐ</VERS>
      <VERS vnumber="44">ܘܰܒܝܰܘܡ̈ܳܬܗܽܘܢ ܕܡܰܠ̈ܟܶܐ ܗܳܢܽܘܢ܇ ܢܩܺܝܡ ܐܰܠܳܗ ܫܡܰܝܳܐ܇ ܡܰܠܟܽܘܬܳܐ ܕܰܠܥܳܠܡܺܝܢ ܠܳܐ ܬܶܬܚܰܒܰܠܝ. ܘܡܰܠܟܽܘܬܳܐ ܠܥܰܡܳܐ ܐܚܪܺܢܳܐ. ܠܳܐ ܬܶܫܒܽܘܩ. ܐܶܠܳܐ ܬܕܰܩܶܩ ܘܰܬܣܺܝܦ. ܟܽܠܗܶܝܢ ܡܰܠ̈ܟܘܳܬܳܐ ܗܳܠܶܝܢ. ܘܗܺܝ ܬܩܽܘܡ ܠܥܳܠܡܺܝܢ.</VERS>
      <VERS vnumber="45">ܐܰܝܟܰܢܳܐ ܕܰܚܙܰܝܬ ܕܡܶܢ ܛܽܘܪܳܐ ܐܶܬܓܰܙܪܰܬ ܟܺܐܦܳܐ ܕܠܳܐ ܒܺܐܝ̈ܕܺܝܢ܇ ܘܕܰܩܩܰܬ ܦܰܪܙܠܳܐ ܘܰܢܚܳܫܳܐ ܘܚܶܨܦܳܐ ܘܣܺܐܡܳܐ ܘܕܰܗܒܳܐ. ܐܰ‌ܠܳܗܳܐ ܪܰܒܳܐ ܐܰܘܕܥܳܟ ܡܳܐ ܕܢܶܗܘܶܐ ܒܝܰܘ̈ܡܳܬ݂ܳܐ ܐܚܖ̈ܳܝܶܐ. ܫܰܪܺܝܪ ܚܶܠܡܳܐ ܘܰܡܗܰܝܡܰܢ ܦܫܳܪܶܗ.</VERS>
      <VERS vnumber="46">ܗܳܝܕܶܝܢ ܢܰܒܽܘܟܰܕܢܰܨܰܪ ܡܰܠܟܳܐ܇ ܢܦܰܠ ܥܰܠ ܐܰܦ̈ܰܘܗܝ ܠܕܳܢܺܝܐܶܝܠ ܣܓܶܕ. ܘܒܶܣ̈ܡܺܝܢ ܘܩܽܘܖ̈ܒܳܢܺܝܢ ܐܶܡܰܪ ܠܰܡܩܰܪܳܒܽܘ ܠܶܗ.</VERS>
      <VERS vnumber="47">ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ. ܒܩܽܘܫܬܳܐ ܐܰܠܳܗܟܽܘܢ ܗܽܘܝܽܘ ܐܰܠܳܗ ܐܰܠܳܗ̈ܺܝܢ. ܘܡܳܪܶܐ ܡܰܠ̈ܟܺܝܢ. ܘܳܓܠܶܐ ܐܖ̈ܳܙܺܝܢ. ܕܶܐܫܟܰܚܬ ܠܡܶܓܠܳܐ ܐܪܳܙܳܐ ܗܳܢܳܐ.</VERS>
      <VERS vnumber="48">ܗܳܝܕܶܝܢ ܡܰܠܟܳܐ ܐܰܘܪܶܒ ܠܕܳܢܺܝܐܶܝܠ. ܘܡܰܘܗ̈ܒܳܬܳܐ ܣܰܓܺܝ̈ܐܳܬ݂ܳܐ. ܝܰܗܒ ܠܶܗ. ܘܰܐܫܠܛܶܗ ܥܰܠ ܟܽܠܳܗ̇ ܐܰܪܥܳܐ ܕܒܳܒܶܝܠ. ܘܰܐܩܺܝܡܶܗ ܪܺܝܫܳܐ ܥܰܠ ܟܽܠܗܽܘܢ ܖ̈ܰܒܚܰܝܠܶܐ܇ ܘܥܰܠ ܟܽܠܗܽܘܢ ܚܰܟܺܝ̈ܡܶܐ ܕܒܳܒܶܝܠ.</VERS>
      <VERS vnumber="49">ܘܕܳܢܺܝܐܶܝܠ ܒܥܳܐ ܡܶܢ ܡܰܠܟܳܐ܇ ܘܰܐܫܠܶܛ ܥܰܠ ܥܒܳܕܳܐ ܕܰܡܕܺܝܢܰܬ ܒܳܒܶܝܠ܇ ܠܫܰܕܪܰܟ ܡܺܝܫܶܟ ܘܥܰܒܕܢܳܓܽܘ. ܘܕܳܢܺܝܐܶܝܠ ܗܘܳܐ ܒܬܰܪܥܳܐ ܕܡܰܠܟܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܢܰܒܽܘܟܰܕܢܳܨܰܪ ܡܰܠܟܳܐ܇ ܥܒܰܕ ܨܰܠܡܳܐ ܚܰܕ ܕܕܰܗܒܳܐ. ܪܰܘܡܶܗ ܐܰܡ̈ܺܝܢ ܫܬܺܝܢ. ܘܰܦܬ݂ܳܝܶܗ ܐܰܡܺܝ̈ܢ ܫܶܬ ܘܰܐܩܺܝܡܶܗ ܒܦܰܩܥܰܬ ܕܽܘܪܳܐ ܒܰܐܪܥܳܐ ܕܒܳܒܶܝܠ.</VERS>
      <VERS vnumber="2">ܢܰܒܘܟܰܕܢܳܨܰܪ ܡܰܠܟܳܐ܇ ܫܰܕܰܪ ܠܰܡܟܰܢܳܫܽܘ ܠܖ̈ܰܒܰܝ ܚܰܝܠܳܐ ܘܡܳܖ̈ܰܘܳܬܳܐ ܘܰܠܫܰܠܺܝܛܳܢ̈ܶܐ. ܘܰܠܐܓܰܖ̈ܕܳܝܶܐ ܘܰܠܓܰܖ̈ܒܕܳܝܶܐ. ܘܰܠܬܰܪܒܕ̈ܳܝܶܐ ܘܰܠܬܺܒ̈ܶܬܳܝܶܐ. ܘܰܠܟܽܠ ܫܽܘܠܛܳܢ ܡܕ̈ܺܝܢܳܬܳܐ. ܠܡܶܐܬܳܐ ܠܥܺܐܕܳܐ ܕܨܰܠܡܳܐ ܚܰܕܬܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="3">ܗܳܝܕܶܝܢ ܐܶܬܟܰܢܰܫܘ ܟܽܠܗܽܘܢ ܖ̈ܰܒܰܝ ܚܰܝ̈ܠܶܐ ܘܡܳܖ̈ܰܘܳܬܳܐ ܘܫܰܠܺܝܛܳܢ̈ܶܐ ܘܰܐܖ̈ܓܕܳܝܶܐ ܘܓܰܖ̈ܒܕܳܝܶܐ ܘܬܰܖ̈ܒܕܳܝܶܐ ܘܬܺܒ̈ܶܬܳܝܶܐ ܘܟܽܠ ܫܽܘܠܛܳܢ ܡܕܺܝ̈ܢܳܬܳܐ܆ ܘܶܐܬܰܘ ܠܥܺܐܕܳܐ ܕܨܰܠܡܳܐ ܚܰܕܬܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ</VERS>
      <VERS vnumber="4">ܘܩܳܝܡܺܝܢ ܗܘܰܘ ܠܽܘܩܒܰܠ ܨܰܠܡܳܐ ܕܰܐܩܺܝܡ ܢܰܒܘܟܰܕܢܳܨܰܪ ܡܰܠܟܳܐ. ܘܟܳܪܽܘܙܳܐ ܩܪܳܐ ܒܚܺܝܠ ܘܶܐܡܰܪ. ܠܟܽܘܢ ܐܳܡܪܺܝܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫ̈ܳܢܶܐ.</VERS>
      <VERS vnumber="5">ܒܫܳܥܬܳܐ ܕܫܳܡܥܺܝܢ ܐܢܬܽܘܢ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ. ܘܩܺܝܬܳܪܳܐ ܘܟܶܢܳܪܳܐ. ܘܨܶܦܽܘܢܝܳܐ. ܘܟܽܠ ܙܢ̈ܰܝ ܙܳܡܪܳܐ܇ ܬܶܦܠܽܘܢ ܘܬܶܣܓܽܕܘܢ ܠܨܰܠܡܳܐ ܕܕܰܗܒܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="6">ܘܡܰܢ ܕܠܳܐ ܢܳܦܶܠ ܢܶܣܓܽܘܕ܇ ܒܳܗ̇ ܒܫܳܥܬܳܐ ܢܶܫܬܕܶܐ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="7">ܘܰܒܫܳܥܬܳܐ ܕܫܳܡܥܺܝܢ ܗܘܰܘ ܥܰܡ̈ܡܶܐ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܢܳܦܠܺܝܢ ܗܘܰܘ ܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ܇ ܘܣܳܓܕܺܝܢ ܠܨܰܠܡܳܐ ܕܕܰܗܒܳܐ ܕܰܐܩܺܝܡ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="8">ܘܒܳܗ̇ ܒܫܳܥܬܳܐ ܩܪܶܒܘ ܓܰܒܖ̈ܶܐ ܟܰܠܕ̈ܳܝܶܐ܇ ܘܶܐܟܰܠܘ ܩܰܖ̈ܨܰܝܗܽܘܢ ܕܝܽܘܕ̈ܳܝܶܐ.</VERS>
      <VERS vnumber="9">ܘܳܐܡܪܺܝܢ ܢܰܒܘܟܰܕܢܳܨܰܪ ܡܰܠܟܳܐ. ܡܰܠܟܳܐ ܠܥܳܠܰܡ ܚܺܝܝ</VERS>
      <VERS vnumber="10">ܐܰܢ̱ܬ ܡܰܠܟܳܐ ܦܩܰܕܬ܇ ܕܟܽܠܢܳܫ ܕܢܶܫܡܰܥ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܢܶܦܶܠ ܘܢܶܣܓܽܘܕ ܠܨܰܠܡܳܐ ܕܕܰܗܒܳܐ ܕܰܐܩܺܝܡܬ.</VERS>
      <VERS vnumber="11">ܘܡܰܢ ܕܠܳܐ ܢܳܦܶܠ ܢܶܣܓܽܘܕ܇ ܒܳܗ ܒܫܳܥܬܳܐ ܢܶܫܬܕܶܐ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="12">ܐܺܝܬ ܬܢܳܢ ܓܰܒܖ̈ܶܐ ܝܽܘܕ̈ܳܝܶܐ܇ ܕܰܐܩܺܝܡܬ ܐܶܢܽܘܢ ܥܰܠ ܨܶܒ̈ܘܳܬܳܐ ܕܰܡܕܺܝܢܰܬ ܒܳܒܶܝܠ܇ ܫܰܕܪܟ ܡܺܝܫܳܟ ܘܥܰܒܕܢܳܓܽܘ܇ ܓܰܒܖ̈ܶܐ ܗܳܢܽܘܢ ܠܳܐ ܚܰܫܒܽܘܟ ܡܰܠܟܳܐ. ܘܠܰܐܠܳܗܳܟ. ܠܳܐ ܦܳܠܚܺܝܢ܇ ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܬ ܠܳܐ ܣܳܓܕܺܝܢ. </VERS>
      <VERS vnumber="13">ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ܇ ܒܪܽܘܓܙܳܐ ܘܰܒܚܶܡܬܳܐ ܐܶܡܰܪ܇ ܠܡܰܝܬܳܝܽܘ ܠܫܰܕܪܟ ܡܺܝܫܳܟ ܘܥܰܒܕܢܳܓܽܘ. ܘܰܐܝܬܺܝܘ ܐܶܢܽܘܢ ܩܕܳܡ ܡܰܠܟܳܐ.</VERS>
      <VERS vnumber="14">ܥܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܶܐܡܰܪ ܠܗܽܘܢ. ܒܩܽܘܫܬܳܐ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܠܰܐܠܳܗܝ ܠܳܐ ܦܳܠܚܺܝܢ ܐܢ̱ܬܽܘܢ܇ ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܶܬ ܠܳܐ ܣܳܓܕܺܝܢ ܐܢܬܽܘܢ.</VERS>
      <VERS vnumber="15">ܗܳܫܳܐ ܐܶܢ ܥܬܺܝܕܺܝܢ ܐܢ̱ܬܽܘܢ ܕܰܒܫܳܥܬܳܐ ܕܬܶܫܡܥܽܘܢ ܩܳܠ ܩܰܪܢܳܐ ܘܡܰܫܪܽܘܩܺܝܬܳܐ܇ ܘܩܺܝܬܳܪܳܐ ܘܟܶܢܳܪܳܐ ܘܨܶܦܽܘܢܝܳܐ ܘܟܽܠ ܙܢ̈ܰܝ ܙܡܳܪܳܐ܇ ܬܶܦܠܽܘܢ ܘܬܶܣܓܽܕܘܢ ܠܨܰܠܡܳܐ ܕܥܶܒܕܶܬ. ܘܶܐܢ ܠܳܐ ܬܶܣܓܕܽܘܢ܇ ܒܳܗ̇ ܒܫܳܥܬܳܐ ܬܶܫܬܕܽܘܢ ܠܓܰܘ ܐܰܬܽܘܢܳܐ ܕܢܽܘܪܐ ܝܳܩܶܕܬܳܐ. ܘܡܰܢܽܘ ܐܰܠܳܗܟܽܘܢ ܕܰܢܦܰܨܶܝܟܽܘܢ ܡܶܢ ܐܺܝܕ̈ܰܝ. </VERS>
      <VERS vnumber="16">ܥܢܰܘ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܘܳܐܡܪܺܝܢ ܠܢܰܒܘܟܰܕܢܳܨܰܪ ܡܰܠܟܳܐ. ܠܳܐ ܚܳܫܚܺܝܢܰܢ ܥܰܠ ܗܳܕܶܐ ܡܶܠܬܳܐ ܦܶܬܓܳܡܳܐ ܠܰܡܬܳܒܽܘܬܳܟ.</VERS>
      <VERS vnumber="17">ܡܶܛܽܠ ܕܺܐܝܬܰܘܗܝ ܐܰܠܳܗܰܢ ܕܰܚܢܰܢ ܦܳܠܚܺܝܢ ܠܶܗ܇ ܕܗܽܘ ܡܨܶܐ ܒܚܰܝܠܳܐ ܠܰܡܦܰܨܳܝܽܘܬܰܢ ܡܶܢ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ. ܘܡܶܢ ܐܺܝܕ̈ܰܝܟ ܡܰܠܟܳܐ ܢܫܰܘܙܒܰܢ܇</VERS>
      <VERS vnumber="18">ܬܗܘܐ ܕܝܢ ܝܕܥ ܡܠܟܐ܆ ܕܠܰܐܠܳܗܳܟ. ܠܳܐ ܦܳܠܚܺܝܢܰܢ. ܘܰܠܨܰܠܡܳܐ ܕܕܰܗܒܳܐ ܕܰܐܩܺܝܡܬ ܠܳܐ ܣܳܓܕܺܝܢܰܢ.</VERS>
      <VERS vnumber="19">ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ ܐܶܬܡܠܺܝ ܚܶܡܬܳܐ. ܘܙܺܝܘܳܐ ܕܰܐܦ̈ܰܘܗܝ ܐܶܫܬܰܢܺܝ ܥܰܠ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ. ܘܶܐܡܰܪ ܠܡܶܫܓܰܪ ܐܰܬܽܘܢܳܐ. ܚܰܕ ܒܫܰܒܥܳܐ ܥܰܠ ܡܳܐ ܕܡܶܫܬܓܰܪ ܗܘܳܐ.</VERS>
      <VERS vnumber="20">ܘܰܠܓܰܒܖ̈ܶܐ ܕܥܰܫܺܝܢܺܝܢ ܒܚܰܝܠܳܐ܇ ܐܶܡܰܪ ܕܢܶܦܟܪܽܘܢ ܐܶܢܽܘܢ ܠܫܰܕܪܶܟ ܡܺܝܫܳܟ ܘܥܰܒܕܢܳܓܽܘ. ܘܰܠܡܰܪܡܳܝܽܘ ܐܶܢܽܘܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="21">ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܦܟܰܪܘ ܐܶܢܽܘܢ ܒܫܰܖ̈ܒܳܠܰܝܗܽܘܢ. ܘܰܒܦܶܛܫܰܝ̈ܗܽܘܢ. ܘܰܒܢ̈ܰܚܬܰܝܗܽܘܢ ܘܰܒܩܽܘܒ̈ܥܰܝܗܽܘܢ. ܘܰܐܪܡܺܝܘ ܐܶܢܽܘܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="22">ܡܶܛܽܠ ܕܡܶܠܰܬ ܡܰܠܟܳܐ ܣܰܪܗܒܰܬ. ܘܰܐܬܽܘܢܳܐ ܫܓܺܝܪ ܗܘܳܐ. ܝܰܬܺܝܪܳܐܺܝܬ. ܘܰܠܓܰܒܖ̈ܶܐ ܗܳܢܽܘܢ. ܕܶܐܟܰܠܘ ܩܰܖ̈ܨܰܝܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܩܶܛܠܰܬ ܐܶܢܽܘܢ ܫܰܠܗܶܒܺܝܬܳܐ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="23">ܘܓܰܒܖ̈ܶܐ ܗܳܢܽܘܢ ܬܠ̈ܳܬܰܝܗܽܘܢ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܢܦܰܠܘ ܡܶܨܥܰܬ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ ܟܰܕ ܦܟܺܝܪܺܝܢ.</VERS>
      <VERS vnumber="24">ܗܳܝܕܶܝܢ ܢܰܒܘܟܰܕܢܳܨܰܪ ܡܰܠܟܳܐ܇ ܬܘܰܗ ܘܩܳܡ ܒܕܶܚܠܬܳܐ ܪܰܒܬܳܐ. ܘܰܥܢܳܐ ܘܶܐܡܰܪ ܠܖ̈ܰܘܪܒܳܢܰܘܗܝ. ܠܳܐ ܓܰܒܖ̈ܶܐ ܬܠܳܬܳܐ ܐܰܪܡܺܝܢ ܒܓܰܘ ܐܰܬܽܘܢܳܐ ܕܢܽܘܪܳܐ ܝܳܩܶܕܬܳܐ ܟܰܕ ܦܟܺܝܪܺܝܢ܇ ܥܢܰܘ ܘܳܐܡܪܺܝܢ ܠܡܰܠܟܳܐ. ܐܺܝܢ ܒܩܽܘܫܬܳܐ ܡܰܠܟܳܐ.</VERS>
      <VERS vnumber="25">ܥܢܳܐ ܡܰܠܟܳܐ. ܘܶܐܡܰܪ ܗܳܐ ܚܳܙܶܐ ܐܢܳܐ ܓܰܒܖ̈ܶܐ ܟܰܕ ܫܪܶܝܢ. ܘܰܡܗܰܠܟܺܝܢ ܒܓܰܘ ܢܽܘܪܳܐ. ܘܚܰܒܠܳܐ ܠܰܝܬ ܒܗܽܘܢ. ܘܚܶܙܘܶܗ ܕܰܪܒܺܝܥܳܝܳܐ ܕܳܡܶܐ ܠܒܰܪ ܐܰܠܳܗ̈ܺܝܢ.</VERS>
      <VERS vnumber="26">ܗܳܝܕܶܝܢ ܩܪܶܒ ܢܰܒܘܟܰܕܢܳܨܰܪ ܡܰܠܟܳܐ ܠܬܰܪܥܳܐ ܕܰܐܬܽܘܢܳܐ ܕܢܽܘܪܳܐ ܝܳܩܶܕܬܳܐ܇ ܘܰܥܢܳܐ ܘܶܐܡܰܪ. ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܥܰܒܕ̈ܰܘܗܝ ܕܰܐ‌ܠܳܗܳܐ ܡܪܰܝܡܳܐ. ܦܽܘܩܘ ܬܰܘ. ܗܳܝܕܶܝܢ ܢܦܰܩܘ ܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܡܶܢ ܓܰܘ ܐܰܬܽܘܢܳܐ ܕܢܽܘܪܳܐ</VERS>
      <VERS vnumber="27">ܘܶܐܬܟܰܢܰܫܘ ܥܰܡ̈ܡܶܐ. ܟܽܠܗܽܘܢ. ܘܖ̈ܰܒܰܝ ܚܰܝ̈ܠܶܐ ܘܫܰܠܺܝܛܳܢ̈ܶܐ. ܘܡܳܖ̈ܰܘܳܬܳܐ. ܘܪܰܘܖ̈ܒܳܢܶܐ ܕܡܰܠܟܳܐ. ܘܚܳܙܶܝܢ ܗܘܰܘ ܠܓܰܒܖ̈ܶܐ ܗܳܢܽܘܢ܇ ܕܠܳܐ ܐܶܫܬܰܠܛܰܬ ܢܽܘܪܳܐ ܒܒܶܣܪܗܽܘܢ. ܘܣܰܥܪܳܐ ܕܪܺܝܫܗܽܘܢ. ܠܳܐ ܐܶܬܚܰܪܰܟ. ܘܫܰܖ̈ܒܳܠܰܝܗܽܘܢ. ܠܳܐ ܝܺܩܶܕܘ. ܘܪܺܝܚܳܐ ܕܢܽܘܪܳܐ ܠܳܐ ܥܕܳܐ ܒܗܽܘܢ.</VERS>
      <VERS vnumber="28">ܥܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܶܐܡܰܪ ܡܒܰܪܰܟ ܗܽܘ ܐܰܠܳܗܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܕܫܰܕܰܪ ܡܰܠܰܐܟܶܗ ܘܦܰܨܺܝ ܠܥܰܒܕ̈ܰܘܗܝ ܕܶܐܬܬܟܶܠܘ ܥܠܰܘܗܝ. ܘܡܶܠܰܬ ܡܰܠܟܳܐ܇ ܐܰܣܠܺܝܘ. ܘܝܰܗܒܘ ܓܽܘܫܡܗܽܘܢ ܕܠܳܐ ܢܶܦܠܚܽܘܢ ܘܠܳܐ ܢܶܣܓܽܕܘܢ ܠܟܽܠ ܐܰܠܳܗ. ܐܶܠܳܐ ܐܶܢ ܠܰܐܠܳܗܗܽܘܢ.</VERS>
      <VERS vnumber="29">ܘܗܳܟܰܢܳܐ ܦܳܩܶܕ ܐܢܳܐ. ܕܟܽܠ ܥܰܡ̈ܡܶܐ ܘܶܐܡܘ̈ܳܬܳܐ ܘܠܶܫܳܢ̈ܶܐ܇ ܕܰܢܓܰܕܶܦ ܥܰܠ ܐܰܠܳܗܗܽܘܢ ܕܫܰܕܪܶܟ ܡܺܝܫܳܟ ܘܥܰܒܕܢܳܓܽܘ܇ ܗܰܕܳܡ ܗܰܕܳܡ ܢܶܬܦܰܣܩܽܘܢ. ܘܒܳܬܰܝ̈ܗܽܘܢ. ܢܶܬܒܰܙܙܽܘܢ. ܡܶܛܽܠ ܕܠܰܝܬ ܐܰܠܳܗ ܐܚܪܺܝܢ ܕܡܶܫܟܰܚ ܠܰܡܫܰܘܙܳܒܽܘ ܗܳܟܰܢܳܐ.</VERS>
      <VERS vnumber="30">ܗܳܝܕܶܝܢ ܐܰܘܪܶܒ ܡܰܠܟܳܐ ܠܫܰܕܪܶܟ ܡܺܝܫܳܟ ܘܥܰܒܕܢܳܓܽܘ ܥܰܠ ܐܰܬܪܳܐ ܕܒܳܒܶܝܠ.</VERS>
    </CHAPTER>
    <CHAPTER cnumber="4">
      <VERS vnumber="1">ܢܰܒܟܰܕܢܳܨܰܪ ܡܰܠܟܳܐ܇ ܟܬܰܒ ܠܟܽܠ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܕܥܳܡܪܺܝܢ ܒܟܽܠܳܗ̇ ܐܰܪܥܳܐ. ܫܰܝܢܳܐ ܢܶܣܓܶܐ ܠܟܽܘܢ.</VERS>
      <VERS vnumber="2">ܐܳܬܘ̈ܳܬܳܐ ܘܬܶܕܡܖ̈ܳܬܳܐ ܕܰܥܒܰܕ ܐܰ‌ܠܳܗܳܐ ܡܪܰܝܡܳܐ ܫܦܰܪ ܩܕܳܡܰܝ ܠܰܡܚܰܘܳܝܽܘ. </VERS>
      <VERS vnumber="3">ܐܳܬܘ̈ܳܬܶܗ. ܟܡܳܐ ܪܰܘܖ̈ܒܳܢ. ܘܬܶܕܡܖ̈ܳܬܶܗ ܟܡܳܐ ܥܰܫܺܝ̈ܢܳܢ. ܡܰܠܟܽܘܬܶܗ ܡܰܠܟܽܘܬ ܥܳܠܰܡ. ܘܫܽܘܠܛܳܢܶܗ ܠܕܳܪܕܳܖ̈ܺܝܢ. </VERS>
      <VERS vnumber="4">ܐܶܢܳܐ ܢܰܒܽܘܟܰܕܢܳܨܰܪ܇ ܫܠܶܐ ܗܘܺܝܬ ܒܒܰܝܬܝ. ܘܢܺܝܚ ܒܗܰܝܟܰܠܝ. </VERS>
      <VERS vnumber="5">ܘܚܶܠܡܳܐ ܚܙܺܝܬ ܘܶܐܬܕܰܠܚܶܬ܇ ܘܚ̈ܶܙܘܶܐ ܕܪܺܝܫܝ ܕܰܠܚܽܘܢܝ. </VERS>
      <VERS vnumber="6">ܘܶܐܢܳܐ ܦܶܩܕܶܬ ܠܡܰܥܳܠܽܘ ܩܕܳܡܝ ܠܟܽܠܗܽܘܢ ܚܰܟܺܝ̈ܡܶܐ ܒܒܳܒܶܝܠ܇ ܕܰܦܫܳܪܳܐ ܕܚܶܠ̈ܡܶܐ ܢܚܰܘܢܳܢܝ. </VERS>
      <VERS vnumber="7">ܘܥܰܠܘ ܩܳܕܰܡܝ ܚܰܖ̈ܳܫܶܐ ܘܳܐܫܽܘܦ̈ܶܐ ܘܰܡܓܽܘܫ̈ܶܐ ܘܟܰܠܕ̈ܳܝܶܐ. ܘܶܐܡܰܪܬܶܗ ܠܚܶܠܡܳܐ ܩܕܳܡܰܝܗܽܘܢ܇ ܘܰܦܫܳܪܶܗ ܠܳܐ ܐܰܘܕܥܽܘܢܝ. </VERS>
      <VERS vnumber="8">ܥܕܰܡܳܐ ܕܥܰܠ ܩܕܳܡܰܝ ܕܳܢܺܝܐܶܝܠ ܗܳܢܳܐ ܕܰܫܡܶܗ ܒܰܠܛܰܫܨܰܪ ܥܰܠ ܫܶܡ ܐܰܠܳܗܝ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܶܗ. ܘܚܶܠܡܳܐ ܩܕܳܡܰܘܗܝ ܐܶܡܪܶܬ݂.</VERS>
      <VERS vnumber="9">ܒܰܠܛܰܫܨܰܪ ܪܰܒ ܚܰܟܺܝ̈ܡܶܐ܆ ܕܶܐܢܳܐ ܝܳܕܰܥ ܐ̱ܢܳܐ ܕܪܽܘܚ ܐܰܠܳܗܺܝ̈ܢ ܩܰܕܺܝ̈ܫܺܝܢ ܐܺܝܬ ܒܳܟ. ܘܟܽܠ ܐ̱ܪܳܙܳܐ ܠܳܐ ܐܶܬܟܰܣܺܝ ܡܶܢܳܟ. ܒܚܶܙܘܳܐ ܕܚܶܠܡܝ ܚܳܙܶܐ ܐ̱ܢܳܐ ܚܶܙܘܳܐ ܕܪܺܝܫܝ. ܘܰܦܫܳܪܶܗ ܐܰܢܬ ܐܶܡܰܪ ܠܺܝ.</VERS>
      <VERS vnumber="10">ܚܳܙܶܐ ܗܘܺܝܬ ܒܡܰܫܟܒܝ܇ ܐܺܝܠܳܢܳܐ ܡܶܨܥܰܬ ܐܰܪܥܳܐ. ܪܰܘܡܶܗ ܣܰܓܺܝ.</VERS>
      <VERS vnumber="11">ܘܶܐܬܬܪܺܝܡ ܐܺܝܠܳܢܳܐ ܘܰܥܫܶܢ. ܘܪܰܘܡܶܗ ܡܛܳܐ ܥܕܰܡܳܐ ܠܰܫܡܰܝܳܐ. ܘܚܶܙܘܶܗ ܠܟܽܠ ܣܰܘܦ̈ܶܝܗ̇ ܕܰܐܪܥܳܐ.</VERS>
      <VERS vnumber="12">ܛܰܖ̈ܦܰܘܗ̱ܝ ܫܰܦܺܝܪܺܝܢ܇ ܘܶܐܒܶܗ ܣܰܓܺܝ. ܘܡܶܐܟܽܘܠܬܳܐ ܠܟܽܠ ܒܣܰܪ. ܐܺܝܬ ܒܶܗ. ܬܚܽܘܬܰܘܗ̱ܝ ܥܳܡܖ̈ܳܢ ܟܽܠܗܶܝܢ ܚܰܝ̈ܘܳܬܳܐ ܕܒܰܪܳܐ. ܘܰܒܣ̈ܰܘܟܰܘܗ̱ܝ ܫܟܺܝܢ ܟܽܠܶܗ ܥܰܘܦܳܐ ܕܰܫܡܰܝܳܐ. ܘܡܶܢܶܗ ܡܶܬܬܰܪܣܶܐ ܗܘܳܐ ܟܽܠܒܰܣܪ.</VERS>
      <VERS vnumber="13">ܚܳܙܶܐ ܗܘܺܝܬ ܒܚܶܙܘܳܐ ܕܪܺܝܫܝ ܕܥܰܠ ܡܰܫܟܒܝ܇ ܥܺܝܪܳܐ ܘܩܰܕܺܝܫܳܐ ܕܰܢܚܶܬ ܡܶܢ ܫܡܰܝܳܐ.</VERS>
      <VERS vnumber="14">ܘܰܩܪܳܐ ܒܚܺܝܠ. ܘܗܳܟܰܢܳܐ ܐܶܡܰܪ. ܦܣܽܘܩܘ ܐܺܝܠܳܢܳܐ ܘܰܦܫܰܚܘ ܣܰܘ̈ܟܰܘܗܝ. ܘܰܐܬܰܪܘ ܛܰܖ̈ܦܰܘܗ̱ܝ ܘܒܰܕܰܪܘ ܐܶܒܶܗ. ܢܶܦܖ̈ܩܳܢ ܚܰܝ̈ܘܳܬܳܐ ܡܶܢ ܬܽܚܘܬܰܘܗ̱ܝ܇ ܘܥܰܘܦܳܐ ܕܰܫܡܰܝܳܐ ܡܶܢ ܣܰܘ̈ܟܰܘܗ̱ܝ.</VERS>
      <VERS vnumber="15">ܥܶܩܳܪ ܫܶܖ̈ܫܰܘܗ̱ܝ ܕܶܝܢ ܒܰܐܪܥܳܐ ܫܒܽܘܩܘ. ܒܶܐܣܳܪ ܦܰܪܙܠܳܐ ܘܰܢܚܳܫܳܐ. ܒܬܰܕܐܳܐ ܕܒܰܪܳܐ. ܘܡܶܢ ܛܰܐܳܠܐ ܕܰܫܡܰܝܳܐ ܢܶܨܛܒܰܥ. ܘܥܰܡ ܚܰܝܘܰܬ݂ ܒܰܪܳܐ ܡܰܥܡܪܶܗ ܒܥܶܣܒܳܐ ܕܰܐܪܥܳܐ.</VERS>
      <VERS vnumber="16">ܘܠܶܒܶܗ ܡܶܢ ܒܢܰܝ̈ܢܳܫܳܐ ܢܫܰܢܶܐ. ܘܠܶܒܳܐ ܕܚܰܝܽܘܬܳܐ ܢܶܬܝܗܶܒ ܠܶܗ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܘܗ̱ܝ.</VERS>
      <VERS vnumber="17">ܒܦܽܘܩܕܳܢ ܥܺܝܪܳܐ ܦܶܬܓܳܡܳܐ. ܘܰܒܡܺܐܡܰܪ ܩܰܕܺܝܫܳܐ ܫܶܐܠܬܳܐ. ܕܢܶܕܥܽܘܢ ܚܰܝ̈ܶܐ ܕܫܰܠܺܝܛ ܗܽܘ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐܢܳܫ̈ܺܝܢ ܢܩܺܝܡ ܥܠܶܝܗ̇.</VERS>
      <VERS vnumber="18">ܗܳܢܳܐ ܚܶܠܡܳܐ ܚܙܺܝܬ ܐܶܢܳܐ ܢܰܒܘܟܰܕܢܳܨܰܪ ܡܰܠܟܳܐ. ܘܰܐܢܬ ܒܰܠܛܰܫܨܰܪ ܦܫܳܪܶܗ ܐܶܡܰܪ ܠܺܝ. ܡܶܛܽܠ ܕܟܽܠܗܽܘܢ ܚܰܟܺܝ̈ܡܶܐ ܕܡܰܠܟܽܘܬܝ܇ ܠܳܐ ܡܶܫܟܚܺܝܢ ܠܡܰܘܕܳܥܽܘܬܰܢܝ. ܘܰܐܢܬ ܕܳܢܺܝܐܶܝܠ ܡܶܫܟܰܚ ܐܰܢܬ. ܡܶܛܽܠ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܳܟ.</VERS>
      <VERS vnumber="19">ܗܳܝܕܶܝܢ ܕܳܢܺܝܐܶܝܠ ܕܰܫܡܶܗ ܒܰܠܛܰܫܨܰܪ܇ ܬܡܰܗ ܐܰܝܟ ܫܳܥܳܐ ܚܕܳܐ. ܘܡܰܚ̈ܫܒܳܬܶܗ ܕܰܠܚܳܝ̈ܗܝ. ܥܢܳܐ ܡܰܠܟܳܐ ܘܶܐܡܰܪ. ܒܰܠܛܰܫܨܰܪ܇ ܚܶܠܡܳܐ ܘܰܦܫܳܪܶܗ ܠܳܐ ܢܕܰܠܚܽܘܢܳܟ. ܥܢܳܐ ܕܳܢܺܝܐܶܝܠ ܘܶܐܡܰܪ ܡܳܪܝ܇ ܚܶܠܡܳܐ ܠܣܳܢ̈ܰܐܝܟ ܘܰܦܫܳܪܶܗ ܠܰܒܥܶܠܕ̈ܒܳܒܰܝܟ܇</VERS>
      <VERS vnumber="20">ܐܺܝܠܳܢܳܐ ܕܰܚܙܰܝܬ ܕܰܪܒܳܐ ܘܰܥܫܶܢ܇ ܘܪܰܘܡܶܗ ܡܛܳܐ ܥܕܰܡܳܐ ܠܰܫܡܰܝܳܐ܇ ܘܚܶܙܘܶܗ ܠܟܽܠ ܣܰܘܦ̈ܶܝܗ̇ ܕܰܐܪܥܳܐ܇</VERS>
      <VERS vnumber="21">ܛܰܖ̈ܦܰܘܗ̱ܝ ܫܰܦܺܝܪܺܝܢ ܘܶܐܒܶܗ ܣܰܓܺܝ܇ ܘܡܶܐܟܽܘܠܬܳܐ ܠܟܽܠܒܣܰܪ ܐܺܝܬ ܒܶܗ܇ ܘܬܽܚܘܬܰܘܗ̱ܝ ܥܳܡܖ̈ܳܢ ܟܽܠܗܶܝܢ ܚܰܝ̈ܘܳܬܳܐ ܕܕܰܒܪܳܐ܇ ܘܰܒܣ̈ܰܘܟܰܘܗ̱ܝ ܫܟܺܝܢ ܟܽܠܶܗ ܥܰܘܦܳܐ ܕܰܫܡܰܝܳܐ܇ ܘܡܶܢܶܗ ܡܶܬܬܰܪܣܶܐ ܗܘܳܐ ܟܽܠܒܣܰܪ܇</VERS>
      <VERS vnumber="22">ܐܰܢܬ ܗܽܘ ܡܰܠܟܳܐ ܕܰܥܫܶܢܬ ܘܺܝܪܶܒܬ. ܪܒܰܝܬ ܘܰܡܛܰܝܬ ܠܰܫܡܰܝܳܐ. ܘܫܽܘܠܛܳܢܳܟ. ܠܟܽܠ ܣܰܘܦ̈ܶܝܗ̇ ܕܰܐܪܥܳܐ.</VERS>
      <VERS vnumber="23">ܘܕܰܚܙܳܐ ܡܰܠܟܳܐ ܠܥܺܝܪܳܐ ܘܩܰܕܺܝܫܳܐ. ܕܰܢܚܶܬ ܡܶܢ ܫܡܰܝܳܐ. ܘܰܩܪܳܐ ܒܚܺܝܠ ܘܶܐܡܰܪ܇ ܦܣܽܘܩܘ ܐܺܝܠܳܢܳܐ ܘܚܰܒܠܽܘܗܝ܇ ܥܶܩܳܪ ܫܶܖ̈ܫܰܘܗܝ ܕܶܝܢ ܒܰܐܪܥܳܐ ܫܒܽܘܩܘ. ܒܶܐܣܳܪ ܦܰܪܙܠܳܐ ܘܰܢܚܳܫܳܐ ܒܬܰܕܐܳܐ ܕܒܰܪܳܐ܇ ܘܡܶܢ ܛܰܐܠܳܐ ܕܰܫܡܰܝܳܐ ܢܶܨܛܒܰܥ܇ ܘܥܰܡ ܚܰܝܘܰܬ݂ ܒܰܪܳܐ ܡܰܥܡܪܶܗ ܒܥܶܣܒܳܐ ܕܰܐܪܥܳܐ܇ ܘܠܶܒܶܗ ܡܶܢ ܒܢܰܝ̈ܢܳܫܳܐ ܢܫܰܢܶܐ܇ ܘܠܶܒܳܐ ܕܚܰܝܽܘܬܳܐ ܢܶܬܝܗܶܒ ܠܶܗ܇ ܥܕܰܡܳܐ ܕܫܰܒܥܳܐ ܥܶܕܳܢܺܝ̈ܢ ܢܶܬܚܰܠܦܽܘܢ ܥܠܰܘܗܝ܇</VERS>
      <VERS vnumber="24">ܗܳܢܰܘ ܦܫܳܪܳܐ ܡܰܠܟܳܐ. ܓܙܺܝܪܰܬ ܡܪܰܝܡܳܐ ܡܛܳܬ ܥܰܠ ܡܳܪܝ ܡܰܠܟܳܐ.</VERS>
      <VERS vnumber="25">ܘܡܶܢ ܐܢܳܫܳܐ ܪܳܕܦܺܝܢ ܠܳܟ. ܘܥܰܡ ܚܰܝܘܰܬ݂ ܒܰܪܳܐ ܢܶܗܘܶܐ ܡܰܥܡܪܳܟ. ܘܥܶܣܒܳܐ ܐܰܝܟ ܬܰܘܪܳܐ ܢܰܘܟܠܽܘܢܳܟ. ܘܡܶܢ ܛܰܐܠܳܐ ܕܰܫܡܰܝܳܐ ܬܶܨܛܒܰܥ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܝܟ. ܥܕܰܡܳܐ ܕܬܶܕܰܥ ܕܫܰܠܺܝܛ ܗܽܘ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇. </VERS>
      <VERS vnumber="26">ܘܕܶܐܡܰܪ ܠܡܶܫܒܰܩ ܥܶܩܳܪ ܫܶܖ̈ܫܰܘܗܝ ܕܺܐܝܠܳܢܳܐ܇ ܡܰܠܟܽܘܬܳܟ. ܠܳܟ ܩܳܝܡܳܐ. ܡܳܐ ܕܺܝܕܰܥܬ ܕܫܽܘܠܛܳܢܳܐ ܡܶܢ ܫܡܰܝܳܐ ܗ̱ܘ.</VERS>
      <VERS vnumber="27">ܡܶܛܽܠܗܳܢܳܐ ܡܶܠܟ݂ܝ ܢܶܫܦܰܪ ܥܠܰܝܟ. ܘܰܚ̈ܛܳܗܰܝܟ ܒܙܶܕ̈ܩܳܬܳܐ ܦܪܽܘܩ. ܘܥܰܘܳܠܽܘܬܳܟ. ܒܰܡܪܰܚܳܡܳܢܽܘܬܳܐ ܕܰܡܚ̈ܺܝܠܶܐ. ܥܕܰܡܳܐ ܕܢܰܪܚܶܩ ܡܶܢܳܟ ܣ̈ܰܟܠܘܳܬܳܟ.</VERS>
      <VERS vnumber="28">ܗܳܠܶܝܢ ܟܽܠܗܶܝܢ ܡ̈ܛܰܝ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="29">ܘܡܶܢ ܒܳܬܰܪ ܬܖ̈ܶܥܣܰܪ ܝܰܖ̈ܚܺܝܢ܇ ܥܰܠ ܗܰܝܟܰܠ ܡܰܠܟܽܘܬܶܗ ܕܰܒܒܳܒܶܝܠ. ܡܗܰܠܶܟ ܗܘܳܐ ܢܰܒܽܘܟܰܕܢܳܨܰܪ ܡܰܠܟܳܐ.</VERS>
      <VERS vnumber="30">ܘܰܥܢܳܐ ܘܶܐܡܰܪ. ܠܳܐ ܗܘܳܬ ܗܳܕܶܐ ܒܳܒܶܝܠ ܪܰܒܬܳܐ ܕܶܐܢܳܐ ܒܢܺܝܬܳܗ̇ ܠܒܶܝܬ ܡܰܠܟܽܘܬܝ. ܘܠܽܐܘܚܕܳܢܝ ܥܰܫܺܝܢܳܐ ܘܠܺܐܝܩܳܪܝ܇</VERS>
      <VERS vnumber="31">ܘܥܰܕ ܡܶܠܬܳܐ ܒܦܽܘܡܶܗ ܕܡܰܠܟܳܐ܇ ܩܳܠܳܐ ܐܶܬܳܐ ܡܶܢ ܫܡܰܝܳܐ. ܠܳܟ ܐܳܡܪܺܝܢ ܢܰܒܽܘܟܰܕܢܳܨܰܪ ܡܰܠܟܳܐ. ܕܡܰܠܟܽܘܬܳܟ ܥܶܒܪܰܬ ܡܶܢܳܟ.</VERS>
      <VERS vnumber="32">ܘܡܶܢ ܐ̱ܢܳܫ̈ܳܐ ܪܳܕܦܺܝܢ ܠܳܟ. ܘܥܰܡ ܚܰܝܘܰܬ݂ ܒܰܪܳܐ ܢܶܗܘܶܐ ܡܰܥܡܪܳܟ. ܘܥܶܣܒܳܐ ܐܰܝܟ ܬܰܘܪܳܐ ܢܰܘܟܠܽܘܢܳܟ. ܘܡܶܢ ܛܰܐܠܳܐ ܕܰܫܡܰܝܳܐ ܬܶܨܛܒܰܥ. ܘܫܰܒܥܳܐ ܥܶܕ̈ܳܢܺܝܢ ܢܶܬܚܰܠܦܽܘܢ ܥܠܰܝܟ. ܥܕܰܡܳܐ ܕܬܶܕܰܥ ܕܫܰܠܺܝܛ ܗܽܘ ܐܰ‌ܠܳܗܳܐ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐ̱ܢܳܫ̈ܺܝܢ ܢܩܺܝܡ ܥܠܶܝܗ̇.</VERS>
      <VERS vnumber="33">ܒܳܗ̇ ܒܫܳܥܬܳܐ ܡܶܠܬܳܐ ܫܶܠܡܰܬ ܥܰܠ ܢܰܒܽܘܟܰܕܢܳܨܰܪ ܡܰܠܟܳܐ. ܘܡܶܢ ܒܢܰܝ̈ܢܳܫܳܐ ܐܶܬܪܕܶܦ܇ ܘܥܶܣܒܳܐ ܐܰܝܟ ܬܰܘܪܳܐ ܐܶܟܰܠ ܘܡܶܢ ܛܰܐܠܳܐ ܕܰܫܡܰܝܳܐ ܐܶܨܛܒܰܥ. ܥܕܰܡܳܐ ܕܣܰܥܪܶܗ ܪܒܳܐ ܐܰܝܟ ܕܢܶܫܪܳܐ. ܘܛܶܦܖ̈ܰܘܗܝ ܐܰܝܟ ܕܥܰܘܦܳܐ.</VERS>
      <VERS vnumber="34">ܘܟܰܕ ܫܠܶܡܘ ܝܰܘ̈ܡܳܬ݂ܳܐ܇ ܐܶܢܳܐ ܢܰܒܽܘܟܰܕܢܳܨܰܪ ܡܰܠܟܳܐ܇ ܥܰܝܢܰܝ̈ ܠܰܫܡܰܝܳܐ. ܫܶܩܠܶܬ. ܘܡܰܕܰܥܝ ܬܳܒ ܥܠܰܝ. ܘܠܰܡܪܰܝܡܳܐ ܒܰܪܟܶܬ. ܘܰܠܚܰܝ ܥܳܠܡ̈ܶܐ ܫܰܒܚܶܬ. ܘܗܰܕܪܶܬ܇ ܕܫܽܘܠܛܳܢܶܗ ܫܽܘܠܛܳܢ ܥܳܠܰܡ. ܘܡܰܠܟܽܘܬܶܗ ܠܕܳܪܕܳܖ̈ܺܝܢ.</VERS>
      <VERS vnumber="35">ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ܇ ܐܰܝܟ ܠܳܐ ܡܶܕܶܡ ܚܫܺܝܒܺܝܢ ܩܕܳܡܰܘܗܝ. ܘܟܽܠܡܳܐ ܕܨܳܒܶܐ. ܥܳܒܶܕ ܒܚ̈ܰܝܠܰܝ ܫܡܰܝܳܐ ܘܰܒܥܳܡܽܘܖ̈ܶܝܗ̇ ܕܰܐܪܥܳܐ. ܘܠܰܝܬ ܕܢܶܪܫܶܐ ܒܺܐܝܕܶܗ ܘܢܺܐܡܰܪ ܠܶܗ ܡܳܢܳܐ ܥܳܒܶܕ ܐܰܢܬ.</VERS>
      <VERS vnumber="36">ܒܶܗ ܒܙܰܒܢܳܐ ܡܰܕܥܝ ܦܢܳܐ ܥܠܰܝ. ܘܪܰܘܖ̈ܒܳܢܰܝ ܘܖ̈ܰܒܰܝ ܚܰܝ̈ܠܰܝ ܒܥܰܐܘܳܢܝ. ܘܥܰܠ ܡܰܠܟܽܘܬܝ ܬܶܩܢܶܬ. ܘܪܰܒܽܘܬܳܐ ܝܰܬܺܝܪܬܳܐ. ܐܶܬܬܰܘܣܦܰܬ ܠܺܝ.</VERS>
      <VERS vnumber="37">ܡܶܟܺܝܠ ܐܶܢܳܐ ܢܰܒܽܘܟܰܕܢܳܨܰܪ ܇ ܡܫܰܒܰܚ ܘܰܡܪܰܡܪܶܡ. ܘܰܡܗܰܕܰܪ ܠܡܰܠܟܳܐ ܕܰܫܡܰܝܳܐ. ܕܟܽܠܗܽܘܢ ܥܒܳܕ̈ܰܘܗܝ ܒܩܽܘܫܬܳܐ. ܐܘܖ̈ܚܳܬܶܗ ܕܺܝܢܳܐ. ܘܠܰܐܝܠܶܝܢ ܕܰܡܗܰܠܟܺܝܢ ܒܓܰܐܝܽܘܬܳܐ ܡܶܫܟܰܚ ܕܰܢܡܰܟܶܟ.</VERS>
    </CHAPTER>
    <CHAPTER cnumber="5">
      <VERS vnumber="1">ܒܠܺܝܛܰܫܨܰܪ ܡܰܠܟܳܐ܇ ܥܒܰܕ ܠܰܚܡܳܐ ܪܰܒܳܐ ܠܳܐܠܶܦ ܪܰܘܖ̈ܒܳܢܰܘܗܝ. ܘܠܽܘܩܒܰܠ ܐܰܠܦܳܐ܇ ܚܰܡܪܳܐ ܫܳܬܶܐ ܗܘܳܐ. </VERS>
      <VERS vnumber="2">ܘܶܐܡܰܪ ܒܠܺܝܛܰܫܨܰܪ ܒܰܛܥܳܡ ܚܰܡܪܶܗ ܠܡܰܝܬܳܝܽܘ ܡ̈ܳܐܢܶܐ ܕܕܰܗܒܳܐ ܘܰܕܣܺܐܡܳܐ܇ ܕܰܐܦܶܩ ܡܶܢ ܗܰܝܟܠܳܐ ܢܰܒܽܘܟܰܕܢܳܨܰܪ ܐܰܒܽܘܗܝ ܡܶܢ ܐܽܘܪܺܫܠܶܡ. ܕܢܶܫܬܽܘܢ ܒܗܽܘܢ ܡܰܠܟܳܐ ܘܪܰܘܖ̈ܒܳܢܰܘܗܝ. ܘܢܶܫ̈ܰܘܗܝ ܘܰܕܖ̈ܽܘܟܳܬܶܗ. </VERS>
      <VERS vnumber="3">ܗܳܝܕܶܝܢ ܐܰܝܬܺܝܘ ܡ̈ܳܐܢܶܐ ܕܕܰܗܒܳܐ ܕܰܐܦܶܩ ܡܶܢ ܗܰܝܟܠܳܐ ܕܰܐ‌ܠܳܗܳܐ ܕܒܽܐܘܪܺܫܠܶܡ. ܘܶܐܫܬܺܝܘ ܒܗܽܘܢ ܡܰܠܟܳܐ ܘܪܰܘܖ̈ܒܳܢܰܘܗܝ. ܘܢܶܫ̈ܰܘܗܝ ܘܕܳܖ̈ܽܘܟܳܬܶܗ. </VERS>
      <VERS vnumber="4">ܐܶܫܬܺܝܘ ܚܰܡܪܳܐ. ܘܫܰܒܰܚܘ ܠܰܐܠܳܗ̈ܶܐ ܕܕܰܗܒܳܐ ܘܰܕܣܺܐܡܳܐ܇ ܘܕܰܢܚܳܫܳܐ ܘܰܕܦܰܪܙܠܳܐ. ܘܰܕܩܰܝܣܳܐ ܘܰܕܟܺܐܦܳܐ. </VERS>
      <VERS vnumber="5">ܘܒܳܗ̇ ܒܫܳܥܬܳܐ܇ ܢܦܰܩ̈ܝ ܨܶܒ̈ܥܳܬܳܐ ܕܺܐܝܕܳܐ ܕܐ̱ܢܳܫܳܐ܇ ܘܟܳܬܒ̈ܳܢ ܠܽܘܩܒܰܠ ܫܪܳܓܳܐ܇ ܥܰܠ ܟܶܠܫܳܐ ܕܶܐܣܬܳܐ ܕܒܗܰܝܟܠܳܐ ܕܡܰܠܟܳܐ. ܘܡܰܠܟܳܐ ܚܙܳܐ ܦܰܣܬܳܐ ܕܺܐܝܕܳܐ ܕܟܳܬܒܳܐ. </VERS>
      <VERS vnumber="6">ܗܳܝܕܶܝܢ ܡܰܠܟܳܐ ܙܺܝܘܶܗ ܫܢܳܐ. ܘܪܶܥܝܳܢܶܗ. ܐܶܬܕܰܠܰܚ܇ ܘܩܶܛܖ̈ܰܝ ܚܰܨܶܗ ܐܶܫܬܪܺܝܘ. ܘܒܽܘܖ̈ܟܰܘܗܝ ܚܕܳܐ ܠܰܚܕܳܐ ܢܩܰܫ̈ܝ. </VERS>
      <VERS vnumber="7">ܘܰܩܪܳܐ ܡܰܠܟܳܐ ܒܚܺܝܠ܇ ܠܰܡܥܳܠܽܘ ܠܳܐܫܽܘ̈ܦܶܐ ܘܰܠܟܰܠܕ̈ܳܝܶܐ܇ ܘܠܰܡܓܽܘܫ̈ܶܐ ܘܰܠܚܰܟܺܝ̈ܡܶܐ. ܥܢܳܐ ܡܰܠܟܳܐ ܘܶܐܡܰܪ ܠܚܰܟܺܝ̈ܡܶܐ ܕܒܳܒܶܝܠ. ܟܽܠܢܳܫ ܕܢܶܩܪܶܐ ܟܬܳܒܳܐ ܗܳܢܳܐ ܘܰܦܫܳܪܶܗ ܢܚܰܘܶܝܢܝ܇ ܐܰܖ̈ܓܘܳܢܶܐ ܢܶܠܒܰܫ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܶܗ ܘܬܽܘܠܬܳܐ ܒܡܰܠܟܽܘܬܳܐ ܢܶܫܠܰܛ. </VERS>
      <VERS vnumber="8">ܗܳܝܕܶܝܢ ܥܳܐܠܺܝܢ ܗܘܰܘ ܚܰܟܺܝ̈ܡܶܐ ܕܡܰܠܟܳܐ܇ ܘܠܳܐ ܡܶܫܟܚܺܝܢ ܗܘܰܘ ܟܬܳܒܳܐ ܠܡܶܩܪܳܐ. ܘܰܦܫܳܪܶܗ ܠܡܰܘܕܳܥܽܘ ܠܡܰܠܟܳܐ. </VERS>
      <VERS vnumber="9">ܗܳܝܕܶܝܢ ܡܰܠܟܳܐ ܒܰܠܛܰܫܨܰܪ ܣܰܓܺܝ ܐܶܬܕܰܠܰܚ. ܘܙܺܝܘܶܗ. ܐܶܫܬܢܺܝ ܘܪܰܘܖ̈ܒܳܢܰܘܗܝ ܡܶܬܒܰܠܗܺܝܢ ܗܘܰܘ. </VERS>
      <VERS vnumber="10">ܘܡܰܠܟܬܳܐ ܡܶܛܽܠ ܡܶܠ̈ܰܝ ܡܰܠܟܳܐ ܘܪܰܘܖ̈ܒܳܢܰܘܗܝ. ܠܒܶܝܬ ܡܶܫܬܝܳܐ ܥܶܠܰܬ. ܘܰܥܢܳܬ ܘܶܐܡܪܰܬ ܠܡܰܠܟܳܐ. ܡܰܠܟܳܐ. ܠܥܳܠܰܡ ܚܺܝܝ ܖ̈ܶܥܝܳܢܰܝܟ. ܠܳܐ ܢܰܕܚܠܽܘܢܳܟ. ܘܙܺܝܘܰܝ̈ܟ. ܠܳܐ ܢܶܫܬܰܢܽܘܢ. </VERS>
      <VERS vnumber="11">ܐܺܝܬ ܓܰܒܪܳܐ ܒܡܰܠܟܽܘܬܳܟ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܶܗ. ܘܰܒܝܰܘܡܰܝ̈ ܐܰܒܽܘܟ܇ ܢܰܗܺܝܪܽܘܬܳܐ ܘܣܽܘܟܳܠܳܐ ܘܚܶܟܡܬܳܐ ܣܰܓܺܝܐܬܳܐ܇ ܐܰܝܟ ܚܶܟܡܰܬ ܐܰܠܳܗ̈ܺܝܢ ܐܶܫܬܰܟܚܰܬ ܒܶܗ. ܘܡܰܠܟܳܐ ܢܰܒܽܘܟܰܕܢܳܨܰܪ ܐܰܒܽܘܟ܇ ܪܰܒ ܚܰܖ̈ܫܶܐ ܘܳܐܫܽܘܦ̈ܶܐ ܘܰܡܓܽܘܫ̈ܶܐ ܘܟܰܠܕ̈ܳܝܶܐ. ܐܰܩܺܝܡܶܗ. </VERS>
      <VERS vnumber="12">ܡܶܛܽܠ ܕܪܽܘܚܳܐ ܘܡܰܕܥܳܐ ܘܣܽܘܟܳܠܳܐ ܝܰܬܺܝܪܳܐ ܐܶܫܬܟܰܚ ܒܶܗ. ܦܳܫܰܪ ܚܶܠܡܺܝ̈ܢ ܘܳܐܚܶܕ ܐܽܘܚܕ̈ܳܢ. ܘܫܳܪܶܐ ܩܶܛܖ̈ܺܝܢ. ܕܳܢܺܝܐܶܝܠ ܕܡܰܠܟܳܐ ܫܰܡܺܝ ܫܡܶܗ ܒܰܠܛܰܫܨܰܪ. ܡܶܟܺܝܠ ܕܳܢܺܝܐܶܝܠ ܢܶܬܩܪܶܐ ܘܰܦܫܳܪܳܐ ܢܚܰܘܶܐ. </VERS>
      <VERS vnumber="13">ܗܳܝܕܶܝܢ ܕܳܢܺܝܐܶܝܠ ܥܰܠ ܩܕܳܡ ܡܰܠܟܳܐ. ܥܢܳܐ ܡܰܠܟܳܐ. ܘܶܐܡܰܪ ܠܕܳܢܺܝܐܶܝܠ. ܐܰܢܬ ܗܽܘ ܕܳܢܺܝܐܶܝܠ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕ܇ ܕܰܐܝܬܺܝ ܐܳܒܝ ܡܰܠܟܳܐ ܡܶܢ ܝܺܗܽܘܕ. </VERS>
      <VERS vnumber="14">ܫܶܡܥܶܬ ܥܠܰܝܟ܇ ܕܪܽܘܚ ܐܰܠܳܗ̈ܺܝܢ ܩܰܕ̈ܺܝܫܺܝܢ ܐܺܝܬ ܒܳܟ. ܘܢܰܗܺܝܪܽܘܬܳܐ ܘܣܽܘܟܳܠܳܐ. ܘܚܶܟܡܬܳܐ ܝܰܬܺܝܪܬܳܐ ܐܶܫܬܰܟܚܰܬ ܒܳܟ. </VERS>
      <VERS vnumber="15">ܘܥܰܠܘ ܩܕܳܡܰܝ ܚܰܖ̈ܳܫܶܐ ܘܳܐܫܽܘܦ̈ܶܐ܇ ܕܰܟܬܳܒܳܐ ܗܳܢܳܐ ܢܶܩܪܽܘܢ ܘܰܦܫܳܪܶܗ ܢܚܰܘܢܳܢܝ܇ ܘܠܳܐ ܐܶܫܟܰܚܘ ܦܫܳܪܳܐ ܕܡܶܠܬܳܐ ܠܡܰܘܕܳܥܽܘܬܰܢܝ. </VERS>
      <VERS vnumber="16">ܘܶܐܢܳܐ ܫܶܡܥܶܬ ܥܠܰܝܟ܇ ܕܡܶܫܟܰܚ ܐܰܢܬ ܦܫܳܖ̈ܺܝܢ ܠܡܶܦܫܰܪ. ܘܩܶܛܖ̈ܺܝܢ ܠܡܶܫܪܳܐ. ܐܶܢ ܬܶܫܟܰܚ ܟܬܳܒܳܐ ܗܳܢܳܐ ܠܡܶܩܪܳܐ ܘܰܦܫܳܪܶܗ ܠܡܰܘܕܳܥܽܘܬܰܢܝ܇ ܐܰܖ̈ܓܘܳܢܶܐ ܬܶܠܒܰܫ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܳܟ. ܘܬܽܘܠܬܳܐ ܒܡܰܠܟܽܘܬܳܐ ܬܶܫܠܰܛܝ. </VERS>
      <VERS vnumber="17">ܗܳܝܕܶܝܢ ܥܢܳܐ ܕܳܢܺܝܐܶܝܠ. ܘܶܐܡܰܪ ܠܡܰܠܟܳܐ. ܡܰܘܗ̈ܒܳܬܳܟ. ܠܳܟ ܢܶܗܘ̈ܝܳܢ. ܘܺܐܝܩܳܪ ܒܰܝܬܳܟ. ܠܰܐܚܖ̈ܳܢܺܝܢ ܗܰܒ ܒܪܰܡ ܟܬܳܒܳܐ ܐܶܢܳܐ ܐܶܩܪܶܐ ܠܡܰܠܟܳܐ܇ ܘܰܦܫܳܪܶܗ ܐܶܚܰܘܶܝܘܗܝ.</VERS>
      <VERS vnumber="18">ܐܰܢܬ ܡܰܠܟܳܐ܇ ܐܰ‌ܠܳܗܳܐ ܡܪܰܝܡܳܐ܇ ܡܰܠܟܽܘܬܳܐ܇ ܘܪܰܒܽܘܬܳܐ ܘܺܐܝܩܳܪܳܐ ܘܫܽܘܒܚܳܐ. ܝܰܗܒ ܠܢܰܒܽܘܟܰܕܢܳܨܰܪ ܐܰܒܽܘܟ. </VERS>
      <VERS vnumber="19">ܘܡܶܢ ܪܰܒܽܘܬܳܐ ܕܝܰܗܒ ܠܶܗ܇ ܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ܇ ܙܳܝܥܺܝܢ ܗܘܰܘ ܘܕܳܚܠܺܝܢ ܡܶܢ ܩܕܳܡܰܘܗܝ. ܐܰܝܠܶܝܢ ܕܨܳܒܶܐ ܗܘܳܐ. ܩܳܛܶܠ. ܘܰܐܝܠܶܝܢ ܕܨܳܒܶܐ ܗܘܳܐ. ܡܰܐܚܶܐ. ܘܰܕܨܳܒܶܐ ܡܪܺܝܡ. ܘܰܕܨܳܒܶܐ ܡܡܰܟܶܟ. </VERS>
      <VERS vnumber="20">ܘܟܰܕ ܐܶܬܬܪܺܝܡ ܠܶܒܶܗ܇ ܘܪܽܘܚܶܗ ܥܶܫܢܰܬ ܠܡܰܥܠܳܝܽܘ܇ ܢܚܶܬ ܡܶܢ ܟܽܘܪܣܝܳܐ ܕܡܰܠܟܽܘܬܶܗ. ܘܺܐܝܩܳܪܶܗ ܥܒܰܪ ܡܶܢܶܗ.</VERS>
      <VERS vnumber="21">ܘܡܶܢ ܒܢܰܝ̈ܢܳܫܳܐ. ܐܶܬܪܕܶܦ. ܘܠܶܒܶܗ ܥܰܡ ܕܚܰܝ̈ܘܳܬܳܐ ܐܶܫܬܘܺܝ. ܘܥܰܡ ܥܖ̈ܳܕܶܐ. ܡܰܥܡܪܶܗ. ܘܥܶܣܒܳܐ ܐܰܝܟ ܬܰܘܪܳܐ ܐܰܘܟܠܽܘܗܝ. ܘܡܶܢ ܛܰܐܠܳܐ ܕܰܫܡܰܝܳܐ ܓܽܘܫܡܶܗ ܐܶܨܛܒܰܥ. ܥܕܰܡܳܐ ܕܣܰܥܪܶܗ ܪܒܳܐ ܐܰܝܟ ܕܢܶܫܪܳܐ܇ ܘܛܶܦܖ̈ܰܘܗܝ ܐܰܝܟ ܕܥܰܘܦܳܐ. ܥܕܰܡܳܐ ܕܺܝܕܰܥ ܕܫܰܠܺܝܛ ܐܰ‌ܠܳܗܳܐ ܡܪܰܝܡܳܐ ܒܡܰܠܟܽܘܬܳܐ ܕܐܢܳܫܳܐ. ܕܰܠܡܰܢ ܕܨܳܒܶܐ ܢܶܬܠܺܝܗ̇܇ ܘܠܰܫܦܰܠ ܐ̱ܢܳܫ̈ܺܝܢ ܢܩܺܝܡ ܥܠܶܝܗ̇. </VERS>
      <VERS vnumber="22">ܘܰܐܢ̱ܬ ܒܪܶܗ ܒܰܠܛܰܫܨܰܪ. ܠܳܐ ܐܰܡܶܟܬ ܠܶܒܳܟ ܟܰܕ ܗܳܠܶܝܢ ܟܽܠܗܶܝܢ ܝܺܕܰܥܬ. </VERS>
      <VERS vnumber="23">ܘܥܰܠ ܡܳܪܶܐ ܫܡܰܝܳܐ ܐܶܬܬܪܺܝܡܬ ܘܰܠܡ̈ܳܐܢܶܐ ܕܒܰܝܬܶܗ ܐܰܝܬܺܝܘ ܩܕܳܡܰܝܟ. ܘܰܐܢܬ ܘܪܰܘܖ̈ܒܳܢܰܝܟ ܘܢܶܫ̈ܰܝܟ ܘܕܳܖ̈ܽܘܟܳܬܳܟ܇ ܚܰܡܪܳܐ ܐܶܫܬܺܝܬܽܘܢ ܒܗܽܘܢ. ܘܠܰܐܠܳܗ̈ܶܐ ܕܕܰܗܒܳܐ ܘܰܕܣܺܐܡܳܐ܇ ܘܕܰܢܚܳܫܳܐ ܘܰܕܦܰܪܙܠܳܐ ܘܰܕܩܰܝܣܳܐ ܘܰܕܟܺܐܦܳܐ܇ ܕܠܳܐ ܚܳܙܶܝܢ ܘܠܳܐ ܫܳܡܥܺܝܢ ܘܠܳܐ ܝܳܕܥܺܝܢ ܫܰܒܰܚܬ. ܘܠܰܐܠܳܗܳܐ ܕܰܢܫܰܡܬܳܟ ܒܺܐܝܕ̈ܰܘܗܝ܇ ܘܟܽܠܗܶܝܢ ܐܽܘܖ̈ܚܳܬܳܟ܇ ܠܶܗ ܠܳܐ ܫܰܒܰܚܬ ܘܠܳܐ ܝܰܩܰܪܬ. </VERS>
      <VERS vnumber="24">ܗܳܝܕܶܝܢ ܡܶܢ ܩܕܳܡܰܘܗܝ ܐܶܫܬܰܠܚܰܬ ܦܰܣܰܬ ܐܺܝܕܳܐ܇ </VERS>
      <VERS vnumber="25">ܘܰܟܬܳܒܳܐ ܗܳܢܳܐ ܪܶܫܡܰܬ܇ ܘܰܟܬܳܒܳܐ ܗܳܢܳܐ ܕܰܪܫܺܝܡ ܡܢܶܐ ܡܢܶܐ ܬܩܰܠ ܘܦܰܪܣܺܝܢ. </VERS>
      <VERS vnumber="26">ܗܳܢܰܘ ܦܫܳܪܳܗ̇ ܕܡܶܠܬܳܐ. ܡܢܶܐ܇ ܡܶܢܳܗ̇ ܐܰ‌ܠܳܗܳܐ ܠܡܰܠܟܽܘܬܳܟ. ܘܰܐܫܠܡܳܗ̇.</VERS>
      <VERS vnumber="27">ܬܩܰܠ܇ ܬܩܺܝܠ ܐܰܢ̱ܬ ܒܡܰܣܰܐܬܳܐ. ܘܶܐܫܬܟܰܚܬ ܚܰܣܺܝܪ. </VERS>
      <VERS vnumber="28">ܦܪܰܣ܇ ܦܪܺܝܣܳܐ ܗܝ ܡܰܠܟܽܘܬܳܟ ܘܺܝܗܺܝܒܳܐ ܗܝ ܠܡܳܕܳܝ ܘܰܠܦܳܪܶܣ. </VERS>
      <VERS vnumber="29">ܗܳܝܕܶܝܢ ܐܶܡܰܪ ܡܰܠܟܳܐ ܒܰܠܛܰܫܨܰܪ܇ ܘܰܐܠܒܫܽܘܗܝ ܠܕܳܢܺܝܐܶܝܠ ܐܰܖ̈ܓܘܳܢܶܐ. ܘܗܰܡܢܺܝܟܳܐ ܕܕܰܗܒܳܐ ܒܨܰܘܪܶܗ. ܘܰܐܟܪܶܙܘ ܥܠܰܘܗܝ ܕܢܶܗܘܶܐ ܫܰܠܺܝܛ ܬܽܘܠܬܳܐ ܒܡܰܠܟܽܘܬܳܐ</VERS>
      <VERS vnumber="30">ܒܶܗ ܒܠܺܠܝܳܐ ܩܛܺܝܠ ܒܰܠܛܰܫܨܰܪ ܡܰܠܟܳܐ ܟܰܠܕܳܝܳܐ. ܘܕܳܪܺܝܳܘܫ ܡܳܕܳܝܳܐ ܩܰܒܶܠ ܡܰܠܟܽܘܬܳܐ܇ ܐܰܝܟ ܒܰܪ ܫܢ̈ܺܝܢ ܫܬܺܝܢ ܘܬܰܪܬܶܝܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܫܦܪ ܩܕܳܡ ܕܳܪܺܝܳܘܫ܇ ܘܰܐܩܺܝܡ ܒܡܰܠܟܽܘܬܶܗ ܖ̈ܰܒܰܝ ܚܰܝ̈ܠܶܐ ܡܳܐܐ ܘܥܶܣܪܺܝܢ. ܕܢܶܗܘܽܘܢ ܒܟܽܠܳܗ̇ ܡܰܠܟܽܘܬܶܗ.</VERS>
      <VERS vnumber="2">ܘܰܠܥܶܠ ܡܶܢܗܽܘܢ ܫܰܠܺܝܛܺܝܢ ܬܠܳܬܳܐ. ܘܕܳܢܺܝܐܶܝܠ ܚܰܕ ܡܶܢܗܽܘܢ. ܕܢܶܗܘܽܘܢ ܖ̈ܰܒܰܝ ܚܰܝ̈ܠܶܐ ܗܳܠܶܝܢ ܝܳܗܒܺܝܢ ܠܗܽܘܢ ܚܽܘܫܒܳܢܳܐ܇ ܘܰܠܡܰܠܟܳܐ ܠܳܐ ܢܶܗܘܽܘܢ ܡܰܗܪܺܝܢ.</VERS>
      <VERS vnumber="3">ܗܳܝܕܶܝܢ ܕܳܢܺܝܐܶܝܠ ܡܝܰܬܰܪ ܗܘܳܐ ܡܶܢ ܟܽܠܗܽܘܢ. ܡܶܛܽܠ ܕܪܽܘܚܳܐ ܝܰܬܺܝܪܬܳܐ ܐܺܝܬ ܗܘܳܬ ܒܶܗ܇ ܘܡܰܠܟܳܐ ܐܶܬܚܰܫܰܒ ܠܰܡܩܳܡܽܘܬܶܗ. ܥܰܠ ܟܽܠܳܗ̇ ܡܰܠܟܽܘܬܶܗ.</VERS>
      <VERS vnumber="4">ܗܳܝܕܶܝܢ ܫܰܠܺܝܛܳܢ̈ܶܐ ܘܖ̈ܰܒܰܝ ܚܰܝ̈ܠܶܐ܇ ܒܳܥܶܝܢ ܗܘܰܘ ܥܶܠܬܳܐ ܕܢܶܫܟܚܽܘܢ ܥܰܠ ܕܳܢܺܝܐܶܝܠ ܡܶܢ ܨܒܽܘܬ ܡܰܠܟܽܘܬܳܐ. ܘܟܽܠ ܣܰܟܠܽܘ ܘܥܶܠܳܐ. ܠܳܐ ܐܶܫܟܰܚܘ ܒܳܬܪܶܗ. ܡܶܛܽܠ ܕܰܡܗܰܝܡܰܢ ܗܘܳܐ ܒܰܐܠܳܗܶܗ. ܘܣܽܘܪܚܳܢܳܐ ܕܣܰܟܠܽܘܬܳܐ. ܠܳܐ ܐܶܫܟܰܚܘ ܥܠܰܘܗܝ.</VERS>
      <VERS vnumber="5">ܘܳܐܡܪܺܝܢ ܓܰܒܖ̈ܶܐ ܗܳܢܽܘܢ. ܠܳܐ ܡܶܫܟܺܚܝܢܰܢ ܥܰܠ ܕܳܢܺܝܐܶܝܠ ܗܳܢܳܐ ܥܶܠܬܳܐ܇ ܐܶܠܳܐ ܐܶܢ ܐܶܫܟܰܚܢ ܥܠܰܘܗܝ ܒܕܺܝܢܳܐ ܕܰܐܠܳܗܶܗ.</VERS>
      <VERS vnumber="6">ܗܳܝܕܶܝܢ ܩܪܶܒܘ ܫܰܠܺܝܛܳܢ̈ܶܐ ܘܖ̈ܰܒܰܝܚܰܝ̈ܠܶܐ ܠܘܳܬ ܡܰܠܟܳܐ. ܘܳܐܡܪܺܝܢ ܠܶܗ. ܕܳܪܺܝܳܘܫ ܡܰܠܟܳܐ. ܠܥܳܠܰܡ ܚܝܺܝ.</VERS>
      <VERS vnumber="7">ܐܶܬܚܰܫܰܒܘ ܟܽܠܗܽܘܢ ܫ̈ܰܠܺܝܛܰܝ ܡܰܠܟܽܘܬܳܐ܇ ܘܪܰܘܖ̈ܒܳܢܶܐ ܘܪܰܒܰܝ̈ܚܰܝܠܶܐ ܘܡܳܖ̈ܰܘܳܬܳܐ܇ ܠܰܡܩܳܡܽܘ ܩܝܳܡܳܐ ܠܡܰܠܟܳܐ. ܘܰܠܡܰܫܳܪܽܘ ܐܶܣܳܪܳܐ. ܕܟܽܠܢܳܫ ܕܢܶܒܥܶܐ ܒܳܥܽܘ ܡܶܢ ܟܽܠ ܐܰܠܳܗ ܘܐ̱ܢܳܫ܇ ܥܕܰܡܳܐ ܠܝܰܘܡܺܝ̈ܢ ܬܠܳܬܺܝܢ܇ ܐܶܠܳܐ ܐܶܢ ܡܶܢܳܟ ܡܰܠܟܳܐ܇ ܢܶܫܬܕܶܐ ܒܓܽܘܒܳܐ ܕܰܐܖ̈ܝܰܘܳܬܳܐ.</VERS>
      <VERS vnumber="8">ܡܶܟܺܝܠ ܡܰܠܟܳܐ܇ ܬܶܦܩܽܘܕ ܦܽܘܩܕܳܢܳܐ ܗܳܢܳܐ ܘܬܶܟܬܽܘܒ ܟܬܳܒܳܐ. ܕܠܳܐ ܢܫܰܢܶܐ ܒܢܳܡܽܘܣ ܡܳܕ݂ܳܝ ܘܦܳܪܶܣ. ܘܠܳܐ ܢܶܬܚܰܠܰܦ.</VERS>
      <VERS vnumber="9">ܗܳܝܕܶܝܢ ܕܳܪܺܝܳܘܫ ܡܰܠܟܳܐ܇ ܪܫܰܡ ܟܬܳܒܳܐ ܘܰܦܩܰܕ ܦܽܘܩܕܳܢܳܐ.</VERS>
      <VERS vnumber="10">ܘܟܰܕ ܝܺܕܰܥ ܕܳܢܺܝܐܶܝܠ ܕܶܐܬܪܫܶܡ ܟܬܳܒܳܐ܇ ܥܰܠ ܠܶܗ ܠܒܰܝܬܶܗ. ܘܟܰܘ̈ܶܐ ܦܬܺܝܚ̈ܳܢ ܗܘܰܝ ܠܥܶܠܺܝܬܶܗ ܠܽܘܩܒܰܠ ܐܽܘܪܺܫܠܶܡ. ܘܰܬܠܳܬ ܙܰܒܢ̈ܺܝܢ ܒܝܰܘܡܳܐ ܒܳܪܶܟ ܗܘܳܐ ܥܰܠ ܒܽܘܖ̈ܟܰܘܗܝ܇ ܘܰܡܨܰܠܶܐ ܘܡܰܘܕܶܐ ܩܕܳܡ ܐܰܠܳܗܶܗ. ܐܰܝܟܰܢܳܐ ܕܳܥܒܶܕ ܗܘܳܐ ܡܶܢ ܩܕܺܝܡ</VERS>
      <VERS vnumber="11">ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܢܛܰܪܘ ܘܶܐܫܟܚܽܘܗܝ ܠܕܳܢܺܝܐܶܝܠ܇ ܟܰܕ ܒܳܥܶܐ ܘܡܶܬܚܰܢܰܢ ܩܕܳܡ ܐܰܠܳܗܶܗ.</VERS>
      <VERS vnumber="12">ܗܳܝܕܶܝܢ ܩܪܶܒܘ ܘܳܐܡܪܺܝܢ ܩܕܳܡ ܡܰܠܟܳܐ. ܡܰܠܟܳܐ ܠܥܳܠܰܡ ܚܺܝܝ. ܠܳܐ ܦܣܳܩܳܐ ܦܣܰܩܬ ܡܰܠܟܳܐ ܘܰܪܫܰܡܬ܇ ܕܟܽܠܢܳܫ ܕܢܶܒܥܶܐ ܒܳܥܽܘ ܡܶܢ ܟܽܠ ܐܰܠܳܗ ܘܐ̱ܢܳܫ܇ ܥܕܰܡܳܐ ܠܰܬܠܳܬܺܝܢ ܝܰܘܡ̈ܺܝܢ܇ ܐܶܠܳܐ ܐܶܢ ܡܶܢܳܟ ܡܰܠܟܳܐ܇ ܢܶܫܬܕܶܐ ܒܓܽܘܒܳܐ ܕܰܐܖ̈ܝܰܘܳܬܳܐ܇ ܥܢܳܐ ܡܰܠܟܳܐ. ܘܶܐܡܰܪ. ܒܩܽܘܫܬܳܐ ܗܝ ܡܶܠܬܳܐ܇ ܐܰܝܟ ܢܳܡܽܘܣ ܡܳܕ݂ܳܝ ܘܦܳܪܶܣ ܕܠܳܐ ܥܳܒܰܪ.</VERS>
      <VERS vnumber="13">ܗܳܝܕܶܝܢ ܥܰܢܘ. ܘܳܐܡܪܺܝܢ ܩܕܳܡ ܡܰܠܟܳܐ. ܕܳܢܺܝܐܶܝܠ ܡܶܢ ܒܢܰܝ̈ ܫܒܺܝܬܳܐ ܕܺܝܗܽܘܕ܇ ܠܳܐ ܐܰܩܺܝܡ ܥܠܰܝܟ ܘܥܰܠ ܦܣܳܩܳܐ ܕܰܦܣܰܩܬ. ܘܙܰܒܢ̈ܺܝܢ ܬܠܳܬ ܒܥܳܐ ܒܳܥܽܘܬܶܗ.</VERS>
      <VERS vnumber="14">ܗܳܝܕܶܝܢ ܡܰܠܟܳܐ ܟܰܕ ܡܶܠܬܳܐ ܗܳܕܶܐ ܫܡܰܥ܇ ܣܰܓܺܝ ܟܶܪܝܰܬ ܠܶܗ. ܘܣܳܡ ܒܪܶܥܝܳܢܶܗ ܕܰܢܦܰܨܶܝܘܗܝ ܠܕܳܢܺܝܐܶܝܠ. ܘܰܥܕܰܡܳܐ ܠܡܰܥܖ̈ܳܒܰܝ ܫܶܡܫܳܐ ܡܶܬܟܰܬܰܫ ܗܘܳܐ ܕܰܢܦܰܨܶܝܘܗܝ.</VERS>
      <VERS vnumber="15">ܗܳܝܕܶܝܢ ܓܰܒܖ̈ܶܐ ܗܳܢܽܘܢ܇ ܐܰܪܺܝܒܘ ܥܰܠ ܡܰܠܟܳܐ܇ ܘܳܐܡܪܺܝܢ ܠܶܗ. ܕܰܥ ܡܰܠܟܳܐ܇ ܕܢܳܡܽܘܣܳܐ ܐܺܝܬ ܠܡܳܕ݂ܳܝ ܘܰܠܦܳܪܶܣ. ܕܟܽܠ ܦܣܳܩ ܘܰܩܝܳܡ ܕܰܢܩܺܝܡ ܡܰܠܟܳܐ. ܠܳܐ ܢܫܰܢܶܐ.</VERS>
      <VERS vnumber="16">ܗܳܝܕܶܝܢ ܐܶܡܰܪ ܡܰܠܟܳܐ܇ ܘܰܐܝܬܝܽܘܗܝ ܠܕܳܢܺܝܐܶܝܠ ܘܰܐܪܡܝܽܘܗܝ ܒܓܽܘܒܳܐ ܕܰܐܖ̈ܝܰܘܳܬܳܐ. ܥܢܳܐ ܡܰܠܟܳܐ. ܘܶܐܡܰܪ ܠܕܳܢܺܝܐܶܝܠ. ܐܰܠܳܗܳܟ ܕܰܐܢ̱ܬ ܦܳܠܰܚ ܐܰܢ̱ܬ ܠܶܗ ܐܰܡܺܝܢܳܐܺܝܬ. ܗܽܘ ܢܫܰܘܙܒܳܟ.</VERS>
      <VERS vnumber="17">ܘܰܐܝܬܺܝܘ ܟܺܐܦܳܐ ܚܕܳܐ ܪܰܒܬܳܐ܇ ܘܣܳܡܘ ܥܰܠ ܦܽܘܡܶܗ ܕܓܽܘܒܳܐ. ܘܚܰܬܡܶܗ ܡܰܠܟܳܐ ܒܥܶܙܩܬܶܗ. ܘܰܒܥܶܙܩܰܬ ܪܰܘܖ̈ܒܳܢܰܘܗܝ. ܕܠܳܐ ܬܫܰܢܶܐ ܨܽܒܘ ܒܕܳܢܺܝܐܶܝܠ.</VERS>
      <VERS vnumber="18">ܗܳܝܕܶܝܢ ܐܶܙܰܠ ܡܰܠܟܳܐ ܠܗܰܝܟܠܶܗ ܘܒܳܬ ܛܘܳܬ. ܘܡܶܐܟܽܘܠܬܳܐ. ܠܳܐ ܐܰܥܶܠܘ ܩܕܳܡܰܘܗܝ. ܘܫܶܢܬܶܗ. ܦܶܪܕܰܬ ܡܶܢܶܗ</VERS>
      <VERS vnumber="19">ܗܳܝܕܶܝܢ ܡܰܠܟܳܐ ܒܨܰܦܪܳܐ ܩܳܡ ܡܣܰܪܗܒܳܐܺܝܬ܇ ܘܒܰܥܓܰܠ ܠܓܽܘܒܳܐ ܕܰܐܖ̈ܝܰܘܳܬܳܐ ܐܶܙܰܠ.</VERS>
      <VERS vnumber="20">ܘܟܰܕ ܩܪܶܒ ܠܓܽܘܒܳܐ܇ ܠܕܳܢܺܝܐܶܝܠ ܒܩܳܠܳܐ ܪܳܡܳܐ ܩܪܳܐ.ܥܢܳܐ ܡܰܠܟܳܐ ܘܶܐܡܰܪ ܠܕܳܢܺܝܐܶܝܠ. ܕܳܢܺܝܐܶܝܠ ܥܰܒܕܶܗ ܕܰܐ‌ܠܳܗܳܐ ܚܰܝܳܐ܇ ܐܰܠܳܗܳܟ ܕܰܐܢܬ ܦܳܠܰܚ ܠܶܗ ܐܰܡܺܝܢܳܐܺܝܬ܇ ܐܶܫܟܰܚ ܦܰܨܝܳܟ ܡܶܢ ܐܰܖ̈ܝܰܘܳܬܳܐ</VERS>
      <VERS vnumber="21">ܗܳܝܕܶܝܢ ܕܳܢܺܝܐܶܝܠ ܥܰܡ ܡܰܠܟܳܐ ܡܰܠܶܠ. ܘܶܐܡܰܪ. ܡܰܠܟܳܐ ܠܥܳܠܰܡ ܚܺܝܝ܇</VERS>
      <VERS vnumber="22">ܐܰܠܳܗܝ ܫܰܕܰܪ ܡܰܠܰܐܟܶܗ܇ ܘܰܣܟܰܪ ܦܽܘܡܗܽܘܢ ܕܰܐܖ̈ܝܰܘܳܬܳܐ. ܘܠܳܐ ܚܰܒܠܽܘܢܝ. ܡܶܛܽܠ ܕܙܳܟܽܘܬܳܐ ܩܕܳܡܰܘܗܝ ܐܶܫܬܟܚܰܬ ܠܺܝ. ܘܳܐܦ ܩܕܳܡܰܝܟ ܡܰܠܟܳܐ ܣܰܟܠܽܘ. ܠܳܐ ܥܶܒܕܶܬ.</VERS>
      <VERS vnumber="23">ܗܳܝܕܶܝܢ ܥܰܠ ܡܰܠܟܳܐ. ܣܰܓܺܝ ܫܦܰܪ ܥܠܰܘܗܝ. ܘܶܐܡܰܪ ܠܰܡܣܳܩܽܘܬܶܗ ܠܕܳܢܺܝܐܶܝܠ ܡܶܢ ܓܽܘܒܳܐ. ܘܰܐܣܩܽܘܗܝ ܠܕܳܢܺܝܐܶܝܠ ܡܶܢ ܓܽܘܒܳܐ܇ ܘܡܶܕܶܡ ܚܒܳܠܳܐ ܠܳܐ ܐܶܫܬܟܰܚ ܒܶܗ. ܡܶܛܽܠ ܕܰܡܗܰܝܡܰܢ ܗܘܳܐ ܒܰܐܠܳܗܶܗ.</VERS>
      <VERS vnumber="24">ܘܶܐܡܰܪ ܡܰܠܟܳܐ. ܐܰܝܬܰܘ ܐܶܢܽܘܢ ܠܓܰܒܖ̈ܶܐ ܗܳܢܽܘܢ ܕܶܐܟܰܠܘ ܩܰܖ̈ܨܰܘܗܝ ܕܕܳܢܺܝܐܶܝܠ܇ ܘܰܐܪܡܰܘ ܐܶܢܽܘܢ ܒܓܽܘܒܳܐ ܕܰܐܖ̈ܝܰܘܳܬܳܐ. ܠܗܽܘܢ ܘܰܠܢ̈ܶܫܰܝܗܽܘܢ. ܘܠܰܒܢܰܝ̈ܗܽܘܢ. ܘܰܐܪܡܺܝܘ ܐܶܢܽܘܢ ܒܓܽܘܒܳܐ. ܘܠܳܐ ܡܛܰܘ ܠܶܐܫܬܶܗ ܕܓܽܘܒܳܐ܇ ܘܰܫܠܰܛܘ ܒܗܽܘܢ ܐܰܖ̈ܝܰܘܳܬܳܐ. ܘܟܽܠ ܓܰܖ̈ܡܰܝܗܽܘܢ ܕܰܩܶܩܘ.</VERS>
      <VERS vnumber="25">ܗܳܝܕܶܝܢ ܕܳܪܺܝܳܘܫ ܡܰܠܟܳܐ܇ ܟܬܰܒ. ܠܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܕܥܳܡܪܺܝܢ ܒܟܽܠܳܗ̇ ܐܰܪܥܳܐ. ܫܠܳܡܳܐ ܢܶܣܓܶܐ ܠܟܽܘܢ.</VERS>
      <VERS vnumber="26">ܡܶܢ ܩܕܳܡܰܝ ܐܶܬܬܣܺܝܡ ܢܳܡܽܘܣܳܐ. ܕܰܒܟܽܠ ܫܽܘܠܛܳܢ ܡܰܠܟܽܘܬܝ܇ ܢܶܗܘܽܘܢ ܙܳܝܥܺܝܢ ܘܕܳܚܠܺܝܢ ܡܶܢܩܕܳܡ ܐܰܠܳܗܶܗ ܕܕܳܢܺܝܐܶܝܠ. ܕܗܽܘܝܽܘ ܐܰ‌ܠܳܗܳܐ ܚܰܝܳܐ. ܘܩܰܝܳܡ ܠܥܳܠܡܺܝܢ. ܘܡܰܠܟܽܘܬܶܗ. ܠܳܐ ܡܶܬܚܰܒܠܳܐ. ܘܫܽܘܠܛܳܢܶܗ ܥܕܰܡܳܐ ܠܣܰܘܦܳܐ.</VERS>
      <VERS vnumber="27">ܦܳܪܶܩ ܘܰܡܫܰܘܙܶܒ. ܘܰܡܦܰܨܶܐ. ܘܥܳܒܶܕ ܐܳܬܘ̈ܳܬܳܐ ܘܬܶܕܡܖ̈ܳܬܳܐ ܒܰܫܡܰܝܳܐ. ܘܒܰܐܪܥܳܐ. ܕܫܰܘܙܶܒ ܠܕܳܢܺܝܐܶܝܠ ܡܶܢ ܐܰܖ̈ܝܰܘܳܬܳܐ.</VERS>
      <VERS vnumber="28">ܘܕܳܢܺܝܐܶܝܠ ܝܺܪܶܒ ܒܡܰܠܟܽܘܬܶܗ ܕܕܳܪܺܝܳܘܫ܇ ܘܰܒܡܰܠܟܽܘܬܶܗ ܕܟܽܘܪܳܫ ܦܳܪܣܳܝܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܒܰܫܢܰܬ ܚܕܳܐ ܠܡܰܠܟܽܘܬܶܗ ܕܒܰܠܛܰܫܨܰܪ ܡܰܠܟܳܐ ܕܒܳܒܶܝܠ܇ ܕܳܢܺܝܐܶܝܠ ܚܶܠܡܳܐ ܚܙܳܐ. ܘܚܶܙ̈ܘܰܝ ܪܺܝܫܶܗ ܕܥܰܠ ܡܰܫܟܒܶܗ. ܗܳܝܕܶܝܢ ܚܶܠܡܳܐ ܟܬܰܒ ܘܪܺܝܫ ܡ̈ܰܠܰܘܗܝ ܐܶܡܰܪ.</VERS>
      <VERS vnumber="2">ܥܢܳܐ ܕܳܢܺܝܐܶܝܠ ܘܶܐܡܰܪ. ܚܳܙܶܐ ܗܘܺܝܬ ܒܚܶܙܘܳܐ ܕܠܺܠܝܳܐ܇ ܘܗܳܐ ܐܰܪܒܰܥ ܖ̈ܽܘܚܰܝ ܫܡܰܝܳܐ ܡܓܺܝ̈ܚܳܢ ܠܝܰܡܳܐ ܪܰܒܳܐ.</VERS>
      <VERS vnumber="3">ܘܰܐܪܒܰܥ ܚܰܝ̈ܘܳܢ ܪܰܘܖ̈ܒܳܢ ܣ̈ܳܠܩܳܢ ܡܶܢ ܝܰܡܳܐ. ܘܰܡܫ̈ܰܓܢܝܳܢ ܚܕܳܐ ܡܶܢ ܚܕܳܐ.</VERS>
      <VERS vnumber="4">ܩܰܕܡܳܝܬܳܐ ܐܰܝܟ ܐܰܪܝܳܐ. ܘܓ̈ܶܦܶܐ ܕܢܶܫܪܳܐ ܐܺܝܬ ܠܳܗ̇. ܚܳܙܶܐ ܗܘܺܝܬ ܕܶܐܬܡܪܰܛܘ ܓܶܦܶܝ̈ܗ̇ ܘܶܐܬܬܪܺܝܡܰܬ ܡܶܢ ܐܰܪܥܳܐ. ܘܥܰܠ ܖ̈ܶܓܠܶܝܗ̇ ܐܰܝܟ ܐ̱ܢܳܫܳܐ ܩܳܡܰܬ݂ ܘܠܶܒܳܐ ܕܐ̱ܢܳܫܳܐ ܐܶܬܝܗܶܒ ܠܳܗ̇.</VERS>
      <VERS vnumber="5">ܘܚܰܝܽܘܬܳܐ ܕܬܰܪܬܶܝܢ ܕܳܡܝܳܐ ܠܕܶܒܳܐ. ܘܰܠܚܰܕ ܤܛܰܪ ܩܳܡܰܬ݂. ܘܰܬܠܳܬ ܐܶܠܥܺܝ̈ܢ ܒܦܽܘܡܳܗ̇ ܒܶܝܬ ܫܶܢ̈ܶܝܗ̇. ܘܗܳܟܰܢܳܐ ܐܳܡܪܺܝܢ ܠܳܗ̇. ܩܽܘܡܝ ܐܰܟܽܘܠܝ ܒܶܣܪܳܐ ܣܰܓܺܝܐܳܐ. </VERS>
      <VERS vnumber="6">ܒܳܬܰܪ ܗܳܠܶܝܢ ܚܳܙܶܐ ܗܘܺܝܬ ܚܰܝܽܘܬܳܐ ܐܚܪܺܬܳܐ ܐܰܝܟ ܢܶܡܪܳܐ. ܘܺܐܝܬ ܠܳܗ̇ ܓܶܦ̈ܶܐ ܐܰܪܒܥܳܐ ܕܦܳܪܰܚܬܳܐ ܥܰܠ ܓܰܒ̈ܶܝܗ̇. ܘܰܐܪܒܥܳܐ ܖ̈ܺܝܫܺܢ ܐܺܝܬ ܠܳܗ̇ ܠܚܰܝܽܘܬܳܐ ܗܳܝ. ܘܫܽܘܠܛܳܢܳܐ ܐܶܬܝܗܶܒ ܠܳܗ̇. </VERS>
      <VERS vnumber="7">ܒܳܬܰܪ ܗܳܠܶܝܢ܇ ܚܳܙܶܐ ܗܘܺܝܬ ܒܚܶܙܘܳܐ ܕܠܺܠܝܳܐ ܚܰܝܽܘܬܳܐ ܪܒܺܝܥܳܝܬܳܐ. ܕܚܺܝܠܳܐ ܘܥܰܫܺܝܢܳܐ. ܘܬܰܩܺܝܦܳܐ ܝܰܬܺܝܪܳܐܺܝܬ. ܘܫܶܢ̈ܶܐ ܪܰܘܖ̈ܒܳܬܳܐ ܕܦܰܪܙܠܳܐ ܐܺܝܬ ܠܳܗ̇. ܐܳܟܠܳܐ ܘܡܰܕܩܳܐ. ܘܡܶܕܶܡ ܕܡܰܘܬܪܳܐ. ܒܖ̈ܶܓܠܶܝܗ̇ ܕܳܝܫܳܐ. ܘܗܺܝ ܡܫܰܓܢܝܳܐ. ܡܶܢ ܟܽܠܗܶܝܢ ܚܰܝ̈ܘܳܬܳܐ ܕܰܩܕܳܡܶܝܗ̇. ܘܩܰܖ̈ܢܳܬܳܐ ܥܣܰܪ ܐܺܝܬ ܠܳܗ̇.</VERS>
      <VERS vnumber="8">ܘܡܶܣܬܰܟܰܠ ܗܘܺܝܬ ܒܩܰܖ̈ܢܳܬܳܗ̇. ܘܰܩܪܢܳܐ ܚܕܳܐ ܙܥܽܘܪܬܳܐ ܣܶܠܩܰܬ ܡܶܢ ܒܰܝܢܳܬܗܶܝܢ܇ ܘܰܬܠܳܬ ܡܶܢ ܩܰܖ̈ܢܳܬܳܐ ܩܰܕ̈ܡܳܝܳܬܳܐ ܐܶܬܥܩܰܖ̈ܝ ܡܶܢ ܩܕܳܡܶܝܗ̇. ܘܥܰܝܢ̈ܶܐ. ܐܰܝܟ ܥܰܝܢ̈ܰܝ ܒܰܪܢܳܫܳܐ ܒܩܰܪܢܳܐ ܗܳܝ. ܘܦܽܘܡܳܗ̇ ܡܰܡܠܶܠ ܪܰܘܖ̈ܒܳܬܳܐ.</VERS>
      <VERS vnumber="9">ܚܳܙܶܐ ܗܘܺܝܬ ܟܽܘܖ̈ܣܰܘܳܬܳܐ ܐܶܬܬܣܺܝܡܘ. ܘܥܰܬܺܝܩ ܝܰܘ̈ܡܳܬ݂ܳܐ ܝܳܬܶܒ. ܠܒܽܘܫܶܗ. ܐܰܝܟ ܬܰܠܓܳܐ ܚܶܘܳܪܳܐ. ܘܣܰܥܪܳܐ ܕܪܺܝܫܶܗ ܐܰܝܟ ܥܰܡܪܳܐ ܕܰܟܝܳܐ. ܟܽܘܪܣܝܶܗ ܫܰܠܗܶܒܺܝܬܳܐ ܕܢܽܘܪܳܐ. ܘܓܺܝܓ̈ܠܰܘܗܝ ܕܢܽܘܪܳܐ ܝܳܩܶܕܬܳܐ.</VERS>
      <VERS vnumber="10">ܢܰܗܪܳܐ ܕܢܽܘܪܳܐ ܪܳܕܶܐ. ܘܢܳܦܶܩ ܡܶܢ ܩܕܳܡܰܘܗܝ. ܐܳܠܶܦ ܐܰܠܦ̈ܺܝܢ ܡܫܰܡܫܺܝܢ ܠܳܗ̇. ܘܖ̈ܒܽܘ ܖ̈ܶܒܘܳܢ ܩܳܝܡܺܝܢ ܩܕܳܡܰܘܗܝ. ܕܰܝܳܢܳܐ ܝܺܬܶܒ. ܘܣܶܦܖ̈ܶܐ ܐܶܬܦܬܰܚܘ</VERS>
      <VERS vnumber="11">ܚܳܙܶܐ ܗܘܺܝܬ ܕܶܐܬܩܰܛܠܰܬ ܚܰܝܽܘܬܳܐ ܗܳܝ. ܘܶܐܒܰܕ ܓܽܘܫܡܳܗ̇. ܘܶܐܬܝܰܗܒܰܬ ܠܝܰܩܕܳܢܳܐ ܕܢܽܘܪܳܐ.</VERS>
      <VERS vnumber="12">ܘܫܰܪܟܗܶܝܢ ܕܚܰܝ̈ܘܳܬܳܐ ܐܶܫܬܩ̈ܶܠܝ ܡܶܢ ܫܽܘܠܛܳܢܗܶܝܢ. ܘܢܽܘܓܪܳܐ ܘܚܰܝ̈ܶܐ ܐܶܬܝܗܶܒ ܠܗܶܝܢ ܥܰܕ ܙܒܰܢ ܘܥܶܕܳܢ. </VERS>
      <VERS vnumber="13">ܚܳܙܶܐ ܗܘܺܝܬ ܥܰܠ ܥܢܳܢ̈ܰܝ ܫܡܰܝܳܐ ܐܰܝܟ ܒܰܖ̈ܢܳܫܺܝܢ ܐܳܬܶܐ. ܘܰܡܛܳܐ ܥܕܰܡܳܐ ܠܥܰܬܺܝܩ ܝܰܘ̈ܡܳܬ݂ܳܐ܇ ܘܰܩܕܳܡܰܘܗܝ ܩܰܪܒܽܘܗܝ.</VERS>
      <VERS vnumber="14">ܘܠܶܗ ܝܰܗܒ ܫܽܘܠܛܳܢܳܐ܇ ܘܺܐܝܩܳܪܳܐ ܘܡܰܠܟܽܘܬܳܐ. ܕܟܽܠܗܽܘܢ ܥܰܡ̈ܡܶܐ ܘܶܐܡ̈ܘܳܬܳܐ ܘܠܶܫܳܢ̈ܶܐ ܠܳܗ ܢܶܦܠܚܽܘܢ. ܫܽܘܠܛܳܢܳܗ̇ ܫܽܘܠܛܳܢ ܥܳܠܰܡ. ܘܠܳܐ ܥܳܒܰܪ. ܘܡܰܠܟܽܘܬܳܗ ܠܳܐ ܡܶܬܚܰܒܠܳܐ.</VERS>
      <VERS vnumber="15">ܐܶܬܟܰܪܝܰܬ ܪܽܘܚܝ ܐܶܢܳܐ ܕܳܢܺܝܐܶܝܠ ܒܓܰܘ ܡܰܫܟܒܝ. ܘܚ̈ܶܙܘܰܝ ܪܺܝܫܝ ܕܰܠܚܽܘܢܝ.</VERS>
      <VERS vnumber="16">ܘܩܶܪܒܶܬ ܠܘܳܬ ܚܰܕ ܡܶܢ ܡܫܰܡܫܳܢ̈ܶܐ܆ܘܥܰܠ ܫܪܳܪܳܐ ܥܰܩܶܒܬܶܗ ܥܰܠ ܗܳܠܶܝܢ ܟܽܠܗܶܝܢ. ܘܶܐܡܰܪ ܠܺܝ ܒܰܫܪܳܪܳܐ. ܘܰܦܫܳܪ ܡ̈ܶܠܰܝ ܐܰܘܕܥܰܢܝ.</VERS>
      <VERS vnumber="17">ܘܶܐܡܰܪ ܠܺܝ. ܗܳܠܶܝܢ ܚܰܝ̈ܘܳܬܳܐ ܪܰܘܖ̈ܒܳܬܳܐ ܐܰܪܒܰܥ ܕܰܚܙܰܝܬ܇ ܐܰܪܒܥܳܐ ܡ̈ܰܠܟܺܝܢ ܢܩܽܘܡܽܘܢ ܥܰܠ ܐܰܪܥܳܐ.</VERS>
      <VERS vnumber="18">ܘܰܢܩܰܒܠܽܘܢ ܡܰܠܟܽܘܬܳܐ ܩܰܕ̈ܺܝܫܶܐ ܕܰܡܪܰܝܡܳܐ܇ ܘܢܺܐܪܬܽܘܢܳܗ̇ ܠܡܰܠܟܽܘܬܳܐ ܠܥܳܠܰܡ. ܘܰܠܥܳܠܰܡ ܥܳܠܡܺܝܢ.</VERS>
      <VERS vnumber="19">ܗܳܝܕܶܝܢ ܨܒܺܝܬ ܐܶܢܳܐ ܕܳܢܺܝܐܶܝܠ ܠܰܡܥܰܩܳܒܽܘ ܥܰܠ ܚܰܝܽܘܬܳܐ ܪܒܺܝܥܳܝܬܳܐ܇ ܕܰܡܫܰܓܢܝܳܐ ܗܘܳܬ ܡܶܢ ܟܽܠܗܶܝܢ ܚܰܝ̈ܘܳܬܳܐ ܘܰܕܚܺܝܠܳܐ ܪܰܘܪܒܳܐܺܝܬ. ܫܶܢ̈ܶܝܗ̇ ܕܦܰܪܙܠܳܐ ܘܛܶܦܖ̈ܶܝܗ̇ ܕܰܢܚܳܫܳܐ ܐܳܟܠܳܐ ܘܡܰܕܩܳܐ. ܘܡܶܕܶܡ ܕܡܰܘܬܪܳܐ ܒܖ̈ܶܓܠܶܝܗ̇ ܕܳܝܫܳܐ.</VERS>
      <VERS vnumber="20">ܘܥܰܠ ܩܰܖ̈ܢܳܬܳܐ ܥܣܰܪ ܕܰܒܪܺܝܫܳܗ̇. ܘܥܰܠ ܐ̱ܚܪܺܬܳܐ ܕܣܶܠܩܰܬ ܡܶܢ ܒܰܝܢܳܬܗܶܝܢ܇ ܘܰܢܦܰܠ ܡܶܢ ܩܕܳܡܶܝܗ̇ ܬܠܳܬ. ܘܩܰܪܢܳܐ ܗܳܝ ܥܰܝܢ̈ܶܐ ܐܺܝܬ ܠܳܗ̇. ܘܦܽܘܡܳܗ̇ ܡܡܰܠܶܠ. ܪܰܘܖ̈ܒܳܢ ܘܚܶܙܘܳܗ̇ ܪܰܒ ܡܶܢ ܕܚܰܒܖ̈ܳܬܳܗ̇.</VERS>
      <VERS vnumber="21">ܚܳܙܶܐ ܗܘܺܝܬ ܩܰܪܢܳܐ ܗܳܝ܇ ܥܳܒܕܳܐ ܩܪܳܒܳܐ ܥܰܡ ܩܰܕ̈ܺܝܫܶܐ ܘܡܰܨܝܳܐ ܚܰܝܠܗܽܘܢ</VERS>
      <VERS vnumber="22">ܥܕܰܡܳܐ ܕܶܐܬܳܐ ܥܰܬܺܝܩ ܝܰܘ̈ܡܳܬ݂ܳܐ܇ ܘܕܺܝܢܳܐ ܝܰܗܒ ܠܩܰܕ̈ܺܝܫܶܐ ܕܰܡܪܰܝܡܳܐ. ܘܙܰܒܢܳܐ ܡܛܳܐ܇ ܘܡܰܠܟܽܘܬܳܐ ܝܺܪܶܬܘ ܩܰܕ̈ܺܝܫܶܐ.</VERS>
      <VERS vnumber="23">ܘܗܳܟܰܢܳܐ ܐܶܡܰܪ ܠܺܝ. ܚܰܝܽܘܬܳܐ ܪܒܺܝܥܳܝܬܳܐ܇ ܡܰܠܟܽܘܬܳܐ ܪܒܺܝܥܳܝܬܳܐ ܬܶܗܘܶܐ ܒܰܐܪܥܳܐ. ܘܬܶܬܝܰܬܰܪ ܥܰܠ ܟܽܠܗܶܝܢ ܡܰܠܟ̈ܘܳܬ݂ܳܐ. ܘܬܶܐܟܽܘܠ ܐܰܪܥܳܐ ܟܽܠܳܗ̇. ܘܬܕܽܘܫܺܝܗ̇ ܘܬܰܕܩܺܝܗ̇.</VERS>
      <VERS vnumber="24">ܘܩܰܖ̈ܢܳܬܳܐ ܥܣܰܪ܇ ܡܶܢ ܡܰܠܟܽܘܬܳܐ ܥܶܣܪܳܐ ܡܰܠ̈ܟܺܝܢ ܢܩܽܘܡܽܘܢ. ܘܰܐ̱ܚܪܺܢܳܐ. ܢܩܽܘܡ ܒܳܬܪܗܽܘܢ. ܘܗܽܘ ܢܶܬܝܰܬܰܪ ܡܶܢ ܩܰܕ̈ܡܳܝܶܐ. ܘܰܬܠܳܬܳܐ ܡܰܠ̈ܟܺܝܢ ܢܡܰܟܶܟ.</VERS>
      <VERS vnumber="25">ܘܡ̈ܶܠܶܐ ܥܰܠ ܡܪܰܝܡܳܐ ܢܡܰܠܶܠ. ܘܥܰܠ ܩܰܕ̈ܝܺܫܶܐ ܕܰܡܪܰܝܡܳܐ. ܢܶܟܠܳܐ ܘܢܰܣܒܰܪ ܠܰܡܚܰܠܳܦܽܘ ܙܰܒܢ̈ܶܐ ܘܥܶܕ̈ܳܢܶܐ ܘܢܳܡܽܘܣ̈ܶܐ. ܘܢܶܬܝܰܗܒܽܘܢ ܒܺܐܝܕܶܗ܇ ܥܰܕ ܥܶܕܳܢ ܥܶܕ̈ܳܢܺܝܢ ܘܦܶܠܓܽܘܬ݂ ܥܶܕܳܢ</VERS>
      <VERS vnumber="26">ܘܕܰܝܳܢܳܐ ܝܺܬܶܒ ܘܫܽܘܠܛܳܢܶܗ ܫܩܰܠܘ ܡܶܢܶܗ. ܕܰܢܚܰܒܠܽܘܢܶܗ ܘܢܰܘܒܕܽܘܢܶܗ. ܥܕܰܡܳܐ ܠܣܰܘܦܳܐ ܕܡܰܠܟܽܘܬܳܐ.</VERS>
      <VERS vnumber="27">ܘܫܽܘܠܛܳܢܳܐ ܘܪܰܒܽܘܬܳܐ. ܘܡܰܠܟܽܘܬܳܐ ܕܰܬܚܶܝܬ ܫܡܰܝܳܐ܇ ܐܶܬܝܰܗܒܰܬ ܠܥܰܡܳܐ ܩܰܕܺܝܫܳܐ ܕܰܡܪܰܝܡܳܐ. ܡܰܠܟܽܘܬܶܗ ܡܰܠܟܽܘܬ ܥܳܠܰܡ ܘܟܽܠ ܫܽܘܠܛܳܢ̈ܺܝܢ ܠܶܗ ܢܶܦܠܚܽܘܢ. ܘܢܶܫܬܰܡܥܽܘܢ.</VERS>
      <VERS vnumber="28">ܥܕܰܡܳܐ ܠܗܳܪܟܳܐ. ܣܰܘܦܳܗ̇ ܕܡܶܠܬܳܐ. ܐܶܢܳܐ ܕܳܢܺܝܐܶܝܠ. ܣܰܓܺܝ ܖ̈ܶܥܝܳܢܝ ܕܰܠܚܽܘܢܝ. ܘܙܺܝ̈ܘܰܝ ܐܶܫܬܰܢܺܝܘ ܥܠܰܝ. ܘܡܶܠܬܳܐ ܒܠܶܒܝ ܢܶܛܪܶܬ.</VERS>
    </CHAPTER>
    <CHAPTER cnumber="8">
      <VERS vnumber="1">ܒܰܫܢܰܬ ܬܠܳܬ ܕܡܰܠܟܽܘܬܶܗ ܕܒܰܠܛܰܫܨܰܪ ܡܰܠܟܳܐ܇ ܚܶܙܘܳܐ ܐܶܬܚܙܺܝ ܠܺܝ. ܚܙܺܝܬ ܒܚܶܠܡܝ܇ ܕܰܒܫܽܘܫܰܢ ܗܘܺܝܬ ܒܺܝܪܬܳܐ ܕܰܒܥܺܝܠܰܡ ܡܕܺܝܢܬܳܐ.</VERS>
      <VERS vnumber="2">ܚܙܺܝܬ ܒܚܶܠܡܝ܇ ܕܩܳܐܶܡ ܐܢܳܐ ܥܰܠ ܐܰܒܽܘܠ ܐܽܘܠܝ.</VERS>
      <VERS vnumber="3">ܘܰܐܪܺܝܡܶܬ ܥܰܝܢ̈ܰܝ ܘܰܚܙܺܝܬ܇ ܘܗܳܐ ܕܶܟܪܳܐ ܚܰܕ ܩܳܐܶܡ ܩܕܳܡ ܐܰܒܽܘܠ܇ ܘܺܐܝܬ ܠܶܗ ܩܰܖ̈ܢܳܬܳܐ. ܘܩܰܖ̈ܢܳܬܶܗ܇ ܖ̈ܳܡܳܢ ܘܰܚܕܳܐ ܪܳܡܳܐ ܡܶܢ ܚܒܰܪܬܳܗ̇. ܘܗܳܝ ܪܳܡܬܳܐ ܐܚܪܳܝܰܬ ܝܺܥܳܬ܇</VERS>
      <VERS vnumber="4">ܚܙܺܝܬ ܕܶܟܪܳܐ ܡܕܰܩܰܪ ܠܡܰܥܪܒܳܐ ܘܰܠܓܰܪܒܝܳܐ ܘܰܠܬܰܝܡܢܳܐ. ܘܟܽܠܗܶܝܢ ܚܰܝ̈ܘܳܬܳܐ. ܠܳܐ ܩܳܝ̈ܡܳܢ ܩܕܳܡܰܘܗ̱ܝ. ܘܠܰܝܬ ܕܡܶܫܬܰܘܙܰܒ ܡܶܢ ܐܺܝܕ݂ܰܘ̈ܗܝ. ܘܰܥܒܰܕ ܐܰܝܟ ܕܰܨܒܳܐ ܘܶܐܬܬܪܺܝܡ܇ ܘܶܐܢܳܐ ܡܶܬܒܰܝܢ ܗܘܺܝܬ</VERS>
      <VERS vnumber="5">ܘܨܺܦܪܳܝܳܐ ܕܥܶܙ̈ܶܐ ܐܶܬܳܐ ܡܶܢ ܡܰܥܪܒܳܐ ܥܰܠ ܐܰܦ̈ܰܝ ܟܽܠܳܗ̇ ܐܰܪܥܳܐ. ܘܠܳܐ ܢܳܟܶܐ ܗܘܳܐ ܒܰܐܪܥܳܐ. ܘܨܺܦܪܳܝܰܐ. ܩܰܪܢܳܐ ܡܶܬܚܰܙܝܳܐ ܒܶܝܬ ܥܰܝܢܰܘ̈ܗ̱ܝ.</VERS>
      <VERS vnumber="6">ܘܶܐܬܳܐ ܘܰܡܛܳܐ ܥܕܰܡܳܐ ܠܕܶܟܪܳܐ ܗܰܘ ܕܺܐܝܬ ܠܶܗ ܩܰܖ̈ܢܳܬܳܐ܇ ܕܰܚܙܺܝܬ ܕܩܳܐܶܡ ܩܕܳܡ ܐܰܒܽܘܠ.</VERS>
      <VERS vnumber="7">ܘܰܪܗܶܛ ܥܠܰܘܗܝ ܒܚܺܐܦܶܗ܇ ܘܰܡܛܳܝܗܝ ܠܕܶܟܪܳܐ ܘܶܐܬܡܰܪܡܰܪ ܥܠܰܘܗܝ. ܘܰܡܚܳܝܗܝ ܠܕܶܟܪܳܐ. ܘܰܬܒܰܪ ܠܬܰܖ̈ܬܰܝܗܶܝܢ ܩܰܖ̈ܢܳܬܶܗ. ܘܠܳܐ ܗܘܳܐ ܒܶܗ ܚܰܝܠܳܐ ܒܕܶܟܪܳܐ. ܠܰܡܩܳܡ ܩܕܳܡܰܘܗܝ. ܘܰܐܪܡܶܝܗ ܥܰܠ ܐܰܪܥܳܐ ܘܕܳܫܳܗ̇. ܘܠܳܐ ܗܘܳܐ ܕܰܡܦܰܨܶܐ ܠܶܗ ܠܕܶܟܪܳܐ ܡܶܢ ܐܺܝܕ݂ܰܘ̈ܗܝ ܕܨܺܦܪܳܝܳܐ ܕܥܶܙ̈ܶܐ.</VERS>
      <VERS vnumber="8">ܘܨܺܦܪܳܝܳܐ ܕܥܶܙ̈ܶܐ ܪܒܳܐ ܣܰܓܺܝ. ܘܟܰܕ ܥܫܶܢ ܐܶܬܬܰܒܪܰܬ ܩܰܪܢܶܗ ܪܰܒܬܳܐ. ܘܰܣ̈ܠܶܩܝ ܕܡ̈ܶܬܚܰܙܝܳܢ ܐܰܪܒܰܥ ܡܶܢ ܬܽܚܘܬܰܘܗܝ ܠܰܐܪܒܰܥ ܖ̈ܽܘܚܰܝ ܫܡܰܝܳܐ.</VERS>
      <VERS vnumber="9">ܘܡܶܢ ܚܕܳܐ ܡܶܢܗܶܝܢ ܢܶܦܩܰܬ ܩܰܪܢܳܐ ܚܕܳܐ ܙܥܽܘܪܬܳܐ܇ ܘܰܪܒܳܬ ܝܰܬܺܝܪܳܐܺܝܬ ܠܬܰܝܡܢܳܐ ܘܰܠܡܰܕܢܚܳܐ.</VERS>
      <VERS vnumber="10">ܘܰܪܒܳܬ ܥܕܰܡܳܐ ܠܚܰܝ̈ܠܶܐ ܕܰܫܡܰܝܳܐ. ܘܰܐܦܠܰܬ ܥܰܠ ܐܰܪܥܳܐ ܘܡܶܢ ܚܰܝ̈ܠܶܐ ܘܡܶܢ ܟܰܘܟ̈ܒܶܐ. ܘܕܳܫܰܬ ܐܶܢܽܘܢ.</VERS>
      <VERS vnumber="11">ܘܰܥܕܰܡܳܐ ܠܖ̈ܰܒܰܝ ܚܰܝ̈ܠܶܐ ܡܛܳܬ. ܘܡܶܢܶܗ ܐܰܪܺܝܡ ܐܰܡܺܝܢܽܘܬܳܐ܇ ܘܰܫܪܳܐ ܡܰܬܩܰܢ ܡܰܩܕܫܶܗ.</VERS>
      <VERS vnumber="12">ܘܚܰܝܠܳܐ ܐܶܬܝܗܶܒ ܥܰܠ ܐܰܡܺܝܢܽܘܬܳܐ ܒܚܰܘ̈ܒܶܐ. ܘܶܐܫܬܕܺܝ ܩܽܘܕܫܳܐ ܥܰܠ ܐܰܪܥܳܐ. ܘܰܥܒܰܪ ܘܰܐܨܠܰܚ.</VERS>
      <VERS vnumber="13">ܘܫܶܡܥܶܬ ܚܰܕ ܩܰܕܺܝܫܳܐ ܕܰܡܡܰܠܶܠ. ܘܶܐܡܰܪ ܚܰܕ ܩܰܕܺܝܫܳܐ ܠܰܦܠܽܘܡܢܺܝ ܕܰܡܡܰܠܶܠ. ܥܕܰܡܳܐ ܠܶܐܡܰܬܝ ܚܶܙܘܳܐ ܕܰܐܡܺܝܢܽܘܬܳܐ܇ ܘܥܰܘܠܳܐ ܘܰܚܒܳܠܳܐ ܢܶܫܬܰܠܰܡ ܘܩܽܘܕܫܳܐ ܘܚܰܝܠܳܐ ܢܶܬܬܕܺܝܫ.</VERS>
      <VERS vnumber="14">ܘܶܐܡܰܪ ܠܶܗ. ܥܰܕ ܪܡܶܫ ܨܦܰܪ܇ ܬܪܶܝܢ ܐܰܠܦܺܝ̈ܢ ܘܰܬܠܳܬ ܡܳܐܐ ܘܢܶܙܟܶܐ ܙܶܕܩܳܐ.</VERS>
      <VERS vnumber="15">ܘܟܰܕ ܚܙܺܝܬ ܐܶܢܳܐ ܕܳܢܺܝܐܶܝܠ ܚܶܙܘܳܐ ܗܳܢܳܐ܇ ܒܥܺܝܬ ܠܡܶܣܬܰܟܳܠܽܘ. ܘܗܳܐ ܩܳܐܶܡ ܠܽܘܩܒܰܠܝ ܐܰܝܟ ܚܶܙܘܳܐ ܕܓܰܒܪܳܐ.</VERS>
      <VERS vnumber="16">ܘܫܶܡܥܶܬ ܩܳܠܳܐ ܕܐ̱ܢܳܫܳܐ ܡܶܢ ܒܰܝܢܳܬ ܐܽܘܠܺܝ. ܕܩܳܪܶܐ ܘܳܐܡܰܪ. ܓܰܒܪܺܐܶܝܠ܇ ܣܟܶܠ ܠܗܳܢܳܐ܇ ܚܶܙܘܳܐ ܗܳܢܳܐ</VERS>
      <VERS vnumber="17">ܘܶܐܬܳܐ ܠܘܳܬܝ ܐܰܬܰܪ ܕܩܳܐܶܡ ܐܢܳܐ. ܘܟܰܕ ܐܶܬܳܐ܇ ܕܶܚܠܶܬ ܘܢܶܦܠܶܬ ܥܰܠ ܐܰܦ̈ܰܝ. ܘܶܐܡܰܪ ܠܺܝ. ܐܶܣܬܰܟܠ ܒܰܪܢܳܫܳܐ܇ ܡܶܛܽܠ ܕܰܠܥܶܕܳܢ ܣܰܘܦܳܐ ܚܶܙܘܳܐ ܗܳܢܳܐ.</VERS>
      <VERS vnumber="18">ܘܟܰܕ ܡܡܰܠܶܠ ܥܰܡܝ܇ ܐܶܬܓܰܪܓܚܶܬ ܥܰܠ ܐܰܦ̈ܰܝ ܥܰܠ ܐܰܪܥܳܐ. ܘܰܩܪܶܒ ܠܺܝ ܘܰܐܩܺܝܡܰܢܝ ܥܰܠ ܩܝܳܡܝ.</VERS>
      <VERS vnumber="19">ܘܶܐܡܰܪ ܠܺܝ. ܗܳܐ ܐܶܢܳܐ ܡܚܰܘܶܐ ܐܢܳܐ ܠܳܟ܇ ܡܳܐ ܕܢܶܗܘܶܐ ܒܣܽܘܦ ܪܽܘܓܙܳܐ ܒܰܙܒܰܢ ܣܰܘܦܳܐ</VERS>
      <VERS vnumber="20">ܕܶܟܪܳܐ ܕܰܚܙܰܝܬ ܕܺܐܝܬ ܠܶܗ ܩܰܖ̈ܢܳܬܳܐ܇ ܡܠܶܟ ܡܳܕ݂ܳܝ ܘܦܳܪܶܣ.</VERS>
      <VERS vnumber="21">ܘܨܺܦܪܳܝܳܐ ܕܥܶܙ̈ܶܐ ܡܰܠܟܳܐ ܕܝܰܘܢܳܝ̈ܶܐ. ܘܩܰܪܢܳܐ ܪܰܒܬܳܐ ܕܺܐܝܬ ܒܶܝܬ ܥܰܝܢ̈ܰܘܗܝ܇ ܗܽܘܝܽܘ ܩܰܕܡܳܝܳܐ ܡܰܠܟܳܐ.</VERS>
      <VERS vnumber="22">ܘܕܶܐܬܬܰܒܪܰܬ ܘܩܳܡܝ̈ ܐܰܪܒܰܥ ܡܶܢ ܬܽܚܘܬܶܝܗ܇ ܐܰܪܒܥܳܐ ܡܰܠܟܺܝ̈ܢ ܡܶܢ ܥܰܡܳܐ ܢܩܽܘܡܽܘܢ ܘܠܳܐ ܒܚܰܝܠܗܽܘܢ.</VERS>
      <VERS vnumber="23">ܘܰܒܣܽܘܦ ܡܰܠܟܽܘܬܗܽܘܢ ܡܳܐ ܕܰܫܠܶܡܘ ܚܰܘܒ̈ܶܐ܇ ܢܩܽܘܡ ܡܰܠܟܳܐ ܬܰܩܺܝܦ ܐܰܦ̈ܶܐ ܘܡܶܣܬܰܟܰܠ ܐܽܘܚܕܳܢ</VERS>
      <VERS vnumber="24">ܘܬܰܩܺܝܦ ܚܰܝܠܶܗ. ܘܠܳܐ ܒܚܰܝܠܳܐ ܕܢܰܦܫܶܗ. ܘܬܶܕܡܖ̈ܳܬܳܐ ܢܚܰܒܶܠ. ܘܢܰܨܠܰܚ. ܘܢܶܥܒܰܪ ܘܰܢܚܰܒܶܠ ܥܰܫܺܝܢ̈ܶܐ. ܘܥܰܡܳܐ ܕܩܰܕ̈ܺܝܫܶܐ.</VERS>
      <VERS vnumber="25">ܘܒܽܐܘܚܕܳܢܶܗ ܢܰܨܠܰܚ ܢܶܟܠܳܐ ܒܺܐܝܕܶܗ. ܘܠܶܒܶܗ ܢܶܬܬܪܺܝܡ. ܘܰܒܫܶܠܝܳܐ ܢܚܰܒܶܠ ܣܰܓܺܝ̈ܐܶܐ. ܘܥܰܠ ܫܰܠܺܝܛ ܫܰܠܺܝܛܳܢ̈ܶܐ ܢܩܽܘܡ. ܘܰܒܡܶܐܚܰܕ ܐܺܝܕܳܐ ܢܶܬܬܒܰܪ.</VERS>
      <VERS vnumber="26">ܘܚܶܙܘܳܐ ܕܨܰܦܪܳܐ ܘܰܕܪܰܡܫܳܐ ܕܶܐܬܶܐܡܰܪ ܩܽܘܫܬܳܐ ܗܘ. ܘܰܐܢܬ ܕܶܝܢ ܕܳܢܺܝܐܶܝܠ܇ ܟܣܺܝܘܗܝ ܠܚܶܙܘܳܐ ܗܳܢܳܐ. ܡܶܛܽܠ ܕܰܠܝܰܘ̈ܡܳܬܳܐ ܗܘ ܣܰܓܺܝ̈ܐܶܐ.</VERS>
      <VERS vnumber="27">ܘܶܐܢܳܐ ܕܳܢܺܝܐܶܝܠ܆ ܙܳܥܶܬ ܘܶܐܬܕܰܠܚܶܬ ܝܰܘ̈ܡܳܬ݂ܳܐ. ܘܩܳܡܶܬ ܘܣܶܥܪܶܬ ܥܒܺܝ̈ܕܳܬܳܐ ܕܡܰܠܟܳܐ. ܘܶܐܬܕܰܡܪܶܬ ܒܚܶܙܘܳܐ. ܘܠܰܝܬ ܕܡܶܬܒܰܝܰܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܒܰܫܢܰܬ ܚܕܳܐ ܕܕܳܪܺܝܳܘܫ ܒܰܪ ܐܰܚܫܺܝܪܰܫ ܡܶܢ ܙܰܪܥܳܐ ܕܡܳܕ̈ܳܝܶܐ܇ ܕܰܐܡܠܶܟ ܒܡܰܠܟܽܘܬܳܐ ܕܟܰܠܕ̈ܳܝܶܐ.</VERS>
      <VERS vnumber="2">ܒܰܫܢܰܬ ܚܕܳܐ ܠܡܰܠܟܽܘܬܶܗ܇ ܐܶܢܳܐ ܕܳܢܺܝܐܶܝܠ ܐܶܬܒܰܝܢܶܬ ܒܣܶܦܪܳܐ ܒܡܶܢܝܳܢ ܫܢ̈ܰܝܳܐ. ܚܙܺܝܬ ܕܰܗܘܳܐ ܦܶܬܓܳܡܶܗ ܕܡܳܪܝܳܐ ܕܶܐܡܰܪ ܐܶܪܰܡܝܳܐ ܢܒܺܝܳܐ܇ ܟܰܕ ܫܠܶܡ̈ܝ ܠܚܽܘܪܒܳܗ̇ ܕܽܐܘܪܺܫܠܶܡ ܫܰܒܥܺܝܢ ܫܢܺܝ̈ܢ.</VERS>
      <VERS vnumber="3">ܐܰܪܝܡܺܬ ܐܰܦܰܝ̈ ܩܕܳܡ ܡܳܪܝܳܐ ܐܰ‌ܠܳܗܳܐ܇ ܠܡܶܒܥܳܐ ܒܰܨܠܽܘܬܳܐ ܘܰܒܬܰܟܫܶܦܬܳܐ܇ ܘܰܒܨܰܘܡܳܐ. ܘܰܒܣܰܩܳܐ ܘܰܒܩܶܛܡܳܐ.</VERS>
      <VERS vnumber="4">ܘܨܰܠܺܝܬ ܩܕܳܡ ܡܳܪܝܳܐ ܐܰܠܳܗܝ ܘܰܐܘܕܺܝܬ ܘܶܐܡܪܶܬ. ܒܳܒܥܽܘ ܡܳܪܝܳܐ ܐܰ‌ܠܳܗܳܐ ܪܰܒܳܐ ܘܰܕܚܺܝܠܳܐ܇ ܢܳܛܰܪ ܩܝܳܡܳܐ ܘܛܰܝܒܽܘܬܳܐ ܠܖ̈ܳܚܡܰܘܗܝ ܘܠܰܐܝܠܶܝܢ ܕܢܳܛܪܺܝܢ ܦܽܘܩܕ̈ܳܢܰܘܗܝ܇</VERS>
      <VERS vnumber="5">ܚܛܰܝܢ ܘܰܐܣܟܶܠܢ ܘܰܐܪܫܰܥܢ ܘܰܡܪܰܕܢ. ܘܰܤܛܰܝܢ ܡܶܢ ܦܽܘܩܕ̈ܳܢܰܝܟ. ܘܡܶܢ ܕܺܝܢܰܝ̈ܟ.</VERS>
      <VERS vnumber="6">ܘܠܳܐ ܫܡܰܥܢ ܠܥܰܒܕ̈ܰܝܟ ܢܒܺܝ̈ܶܐ ܕܡܰܠܶܠܘ ܒܰܫܡܳܟ܇ ܥܰܠ ܡ̈ܰܠܟܰܝܢ ܘܪܰܘܖ̈ܒܳܢܰܝܢ. ܘܥܰܠ ܐܰܒܳܗ̈ܰܝܢ܇ ܘܥܰܠ ܟܽܠܶܗ ܥܰܡܳܐ ܕܰܐܪܥܳܐ.</VERS>
      <VERS vnumber="7">ܕܺܝܠܳܟ ܡܳܪܝܳܐ ܙܳܟܽܘܬܳܐ܇ ܘܕܺܝܠܰܢ ܒܶܗܬܰܬ ܐܰܦ̈ܶܐ. ܐܰܝܟ ܕܝܰܘܡܳܢܳܐ. ܠܐܳܢܫ̈ܰܝ ܝܺܗܽܘܕܳܐ ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ. ܘܰܠܟܽܠܶܗ ܝܺܣܪܳܐܶܝܠ ܕܰܩܖ̈ܺܝܒܺܝܢ ܘܰܕܖ̈ܰܚܺܝܩܺܝܢ܇ ܒܟܽܠ ܐܰܖ̈ܥܳܬܳܐ ܕܒܰܕܰܪܬ ܐܶܢܽܘܢ ܠܬܰܡܳܢ܇ ܒܥܰܘܠܗܽܘܢ ܕܰܐܥܠܺܝܘ ܒܳܟ.</VERS>
      <VERS vnumber="8">ܡܳܪܝܳܐ ܕܺܝܠܰܢ ܒܶܗܬܰܬ ܐܰܦ̈ܶܐ ܠܡܰܠ̈ܟܰܝܢ ܘܰܠܪܰܘܖ̈ܒܳܢܰܝܢ ܘܠܰܐܒܳܗܰܝ̈ܢ. ܥܰܠ ܕܰܚܛܰܝܢ ܠܳܟ.</VERS>
      <VERS vnumber="9">ܕܡܳܪܝܳܐ ܐܰ‌ܠܳܗܳܐ ܖ̈ܰܚܡܶܐ. ܘܫܽܘܒܩܳܢ ܚܛܳܗ̈ܶܐ. ܕܰܡܪܰܕܢ ܒܶܗ.</VERS>
      <VERS vnumber="10">ܘܠܳܐ ܫܡܰܥܢ ܒܩܳܠܶܗ ܕܡܳܪܝܳܐ ܐܰܠܳܗܰܢ܇ ܠܰܡܗܰܠܳܟܽܘ ܒܢܳܡܽܘܣܰܘ̈ܗܝ. ܕܝܰܗܒ ܩܕܳܡܰܝܢ ܒܝܰܕ ܥܰܒܕܰܘ̈ܗܝ ܢܒܺܝ̈ܶܐ</VERS>
      <VERS vnumber="11">ܘܟܽܠܶܗ ܝܺܣܪܳܐܶܝܠ ܥܒܰܪܘ ܥܰܠ ܢܳܡܽܘܣܳܟ. ܘܰܤܛܰܘ ܘܠܳܐ ܫܡܰܥܘ ܒܩܳܠܳܟ. ܘܰܐܝܬܺܝܬ ܥܠܰܝܗܽܘܢ ܠܰܘ̈ܛܳܬܳܐ ܘܡܰܘܡܳܬܳܐ܇ ܕܰܟܬܺܝ̈ܒܳܢ ܒܢܳܡܽܘܣܳܐ ܕܡܽܘܫܶܐ ܥܰܒܕܶܗ ܕܰܐ‌ܠܳܗܳܐ. ܥܰܠ ܕܰܚܛܰܝܢ ܩܕܳܡܰܘܗܝ</VERS>
      <VERS vnumber="12">ܘܰܐܩܺܝܡ ܡܶܠܰܘ̈ܗܝ ܕܡܰܠܶܠ ܥܠܰܝܢ. ܘܥܰܠ ܕܰܝܳܢܰܝ̈ܢ ܕܕܳܢܽܘܢ. ܠܡܰܝܬܳܝܽܘ ܥܠܰܝܢ ܒܺܝܫܬܳܐ ܪܰܒܬܳܐ܇ ܕܠܳܐ ܐܶܬܥܰܒܕܰܬ ܐܰܟܘܳܬܳܗ̇ ܬܚܶܝܬ ܫܡܰܝܳܐ܇ ܐܰܝܟ ܕܶܐܬܥܰܒܕܰܬ ܒܽܐܘܪܺܫܠܶܡ.</VERS>
      <VERS vnumber="13">ܐܰܝܟ ܕܰܟܬܺܝܒ ܒܢܳܡܽܘܣܳܐ ܕܡܽܘܫܶܐ. ܟܽܠܳܗ̇ ܒܺܝܫܬܳܐ ܗܳܕܶܐ ܐܶܬܳܬ ܥܠܰܝܢ. ܘܠܳܐ ܨܰܠܺܝܢ ܩܕܳܡ ܡܳܪܝܳܐ ܐܰܠܳܗܰܢ܇ ܕܰܢܬܽܘܒ ܡܶܢ ܥܰܘܠܰܢ ܘܢܶܣܬܰܟܰܠ ܗܰܝܡܳܢܽܘܬܳܟ ܘܰܐܥܺܝܪ ܡܳܪܝܳܐ ܒܺܝܫܬܳܐ. ܘܰܐܝܬܝܳܗ̇ ܥܠܰܝܢ.</VERS>
      <VERS vnumber="14">ܡܶܛܽܠ ܕܙܰܕܺܝܩ ܗܽܘ ܡܳܪܝܳܐ ܐܰܠܳܗܰܢ. ܒܟܽܠܗܽܘܢ ܥܒܳܕ̈ܰܘܗܝ ܕܰܥܒܰܕ. ܘܠܳܐ ܫܡܰܥܢ ܒܩܳܠܶܗ.</VERS>
      <VERS vnumber="15">ܡܶܟܺܝܠ ܡܳܪܝܳܐ ܐܰܠܳܗܰܢ܇ ܕܰܐܦܶܩܬ ܠܥܰܡܳܟ ܡܶܢ ܐܰܪܥܳܐ ܕܡܶܨܪܶܝܢ ܒܺܐܝܕܳܐ ܥܰܫܺܝܢܬܳܐ܇ ܘܰܥܒܰܕܬ ܠܳܟ ܫܡܳܐ ܐܰܝܟ ܕܝܰܘܡܳܢܳܐ ܚܛܰܝܢ ܘܰܐܪܫܰܥܢ</VERS>
      <VERS vnumber="16">ܡܳܪܝܳܐ ܐܰܝܟ ܟܽܠܳܗ̇ ܙܰܕܺܝܩܽܘܬܳܟ ܕܰܥܒܰܕܬ ܥܰܡܰܢ ܢܶܗܦܽܘܟ ܪܽܘܓܙܳܟ ܘܚܶܡܬܳܟ ܡܶܢ ܡܕܺܝܢܬܳܟ ܐܽܘܪܺܫܠܶܡ. ܘܡܶܢ ܛܽܘܪܳܟ ܩܰܕܺܝܫܳܐ. ܡܶܛܽܠ ܕܒܰܚ̈ܛܳܗܰܝܢ ܘܰܒܥܰܘܠܳܐ ܕܰܐܒܳܗ̈ܰܝܢ܇ ܥܰܡܳܟ ܐܶܬܒܰܕܰܪ ܒܟܽܠ ܐܰܬܰܪ. ܘܰܗܘܳܬ ܐܽܘܪܺܫܠܶܡ ܚܶܣܕܳܐ. ܠܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="17">ܡܶܟܺܝܠ ܫܡܰܥ ܐܰ‌ܠܳܗܳܐ ܒܰܨܠܽܘܬܶܗ ܕܥܰܒܕܳܟ ܘܰܒܬܰܟܫܶܦܬܰܢ܇ ܘܰܐܢܗܰܪ ܐܰܦܰܝ̈ܟ ܒܡܰܩܕܫܳܟ ܕܰܚܪܶܒ. ܡܶܛܽܠ ܫܡܳܟ ܡܳܪܝܳܐ܇</VERS>
      <VERS vnumber="18">ܐܰܪܟܶܢ ܐܰܠܳܗܝ ܐܶܕܢܳܟ ܘܰܫܡܰܥ. ܘܰܦܬܰܚ ܥܰܝܢ̈ܰܝܟ. ܘܰܚܙܺܝ. ܚܰܖ̈ܒܳܬܰܢ ܘܨܳܕܝ̈ܳܬܰܢ. ܘܰܡܕܺܝܢܬܳܐ ܕܶܐܬܩܪܺܝ ܫܡܳܟ ܥܠܶܝܗ̇. ܠܳܐ ܗܘܳܐ ܓܶܝܪ ܥܰܠ ܙܰܕܺܝܩܽܘܬܰܢ ܬܺܟܝܠܺܝܢܰܢ. ܘܰܡܨܰܠܶܝܢܰܢ ܩܕܳܡܰܝܟ. ܐܶܠܳܐ ܥܰܠ ܖ̈ܰܚܡܰܝܟ ܣܰܓܺܝ̈ܐܶܐ.</VERS>
      <VERS vnumber="19">ܡܳܪܝܳܐ ܫܡܰܥ ܡܳܪܝܳܐ ܚܰܣܳܢ. ܡܳܪܝܳܐ ܨܽܘܬ ܘܰܥܒܶܕ. ܘܠܳܐ ܬܰܘܚܰܪ ܡܶܛܽܠ ܫܡܳܟ ܐܰܠܳܗܝ ܡܶܛܽܠ ܕܰܫܡܳܟ ܐܶܬܩܪܺܝ ܥܰܠ ܡܕܺܝܢܬܳܟ ܘܥܰܠ ܥܰܡܳܟ</VERS>
      <VERS vnumber="20">ܘܥܰܕ ܐܶܢܳܐ ܡܨܰܠܶܐ ܘܡܰܘܕܶܐ ܚܰܘ̈ܒܰܝ ܘܚܰܘ̈ܒܰܝ ܥܰܡܝ ܝܺܣܪܳܐܶܝܠ܇ ܘܪܳܡܶܐ ܐܢܳܐ ܬܰܟܫܶܦܬܝ ܩܕܳܡ ܡܳܪܝܳܐ ܐܰ‌ܠܳܗܳܐ܇ ܥܰܠ ܛܽܘܪܶܗ ܩܰܕܺܝܫܳܐ ܕܰܐ‌ܠܳܗܝ܇</VERS>
      <VERS vnumber="21">ܘܥܰܕ ܐܶܢܳܐ ܡܡܰܠܶܠ ܒܰܨܠܽܘܬܳܐ܇ ܘܓܰܒܪܳܐ ܓܰܒܪܺܐܶܝܠ ܕܰܚܙܺܝܬ ܒܚܶܙܘܳܐ ܡܶܢ ܩܕܺܝܡ܇ ܦܪܰܚ ܡܶܦܪܰܚ ܘܛܳܣ ܘܶܐܬܳܐ ܡܶܢ ܫܡܰܝܳܐ. ܘܰܩܪܶܒ ܠܘܳܬܝ ܒܙܰܒܢܳܐ ܕܩܽܘܪܒܳܢܳܐ ܕܪܰܡܫܳܐ.</VERS>
      <VERS vnumber="22">ܘܶܐܬܳܐ ܘܡܰܠܶܠ ܥܰܡܝ. ܘܶܐܡܰܪ ܠܺܝ. ܕܳܢܺܝܐܶܝܠ܆ ܗܳܫܳܐ ܢܶܦܩܶܬ ܕܰܐܠܦܳܟ ܕܬܶܣܬܰܟܰܠ.</VERS>
      <VERS vnumber="23">ܒܪܺܝܫ ܨܠܽܘܬܳܟ. ܢܦܰܩ ܦܶܬܓܳܡܳܐ. ܘܶܐܢܳܐ ܐܶܬܺܝܬ ܠܰܡܚܰܘܳܝܽܘܬܳܟ܇ ܡܶܛܽܠ ܕܰܪܓܺܝܓ ܐܰܢܬ. ܐܶܬܒܰܝܰܢ ܒܦܶܬܓܳܡܳܐ. ܘܶܐܣܬܰܟܠ ܒܚܶܙܘܳܐ.</VERS>
      <VERS vnumber="24">ܫܰܒܥܺܝܢ ܫܳܒܽܘܥ̈ܺܝܢ ܢܶܬܬܢܺܝܚܽܘܢ ܥܰܠ ܥܰܡܳܟ ܘܥܰܠ ܩܪܺܝܬܳܐ ܕܩܽܘܕܫܳܟ. ܠܡܶܫܠܰܡ ܚܰܘܒ̈ܶܐ. ܘܰܠܡܶܓܡܰܪ ܚܛܳܗ̈ܶܐ. ܠܫܽܘܒܩܳܢ ܥܰܘܠܳܐ. ܘܰܠܡܰܝܬܳܝܽܘ ܙܶܕܩܳܐ ܕܡܶܢ ܥܳܠܰܡ. ܘܰܠܡܶܫܠܰܡ ܚܶܙܘܳܐ ܘܰܢܒܺܝ̈ܶܐ. ܘܠܰܡܫܺܝܚܳܐ ܩܕܽܘܫ ܩܽܘܕ̈ܫܺܝܢ.</VERS>
      <VERS vnumber="25">ܘܬܶܕܰܥ ܘܬܶܣܬܰܟܰܠ܇ ܡܶܢ ܡܰܦܩܳܢܳܗ̇ ܕܡܶܠܬܳܐ ܠܡܶܗܦܰܟ ܘܠܰܡܒܰܢܳܝܽܘ ܠܽܐܘܪܺܫܠܶܡ. ܘܰܠܡܶܐܬܳܐ ܡܫܺܝܚܳܐ ܡܰܠܟܳܐ܇ ܫܳܒܽܘ̈ܥܶܐ ܫܰܒܥܳܐ. ܘܫܳܒܽܘ̈ܥܶܐ ܫ̈ܬܺܝܢ ܘܰܬܪܶܝܢ. ܢܶܗܦܽܘܟ. ܘܢܶܒܢܶܐ ܠܽܐܘܪܺܫܠܶܡ ܫܽܘ̈ܩܶܝܗ̇ ܘܦܳܠܰܛܘ̈ܳܬܳܗ̇. ܠܫܽܘܠܳܡ ܙܰܒܢܳܐ.</VERS>
      <VERS vnumber="26">ܘܒܳܬܰܪ ܫܳܒܽܘ̈ܥܶܐ ܫܬܺܝܢ ܘܰܬܪܶܝܢ. ܢܶܬܩܛܶܠ ܡܫܺܝܚܳܐ ܘܠܳܐ ܐܺܝܬ ܠܳܗ̇܇ ܘܰܩܪܺܝܬܳܐ ܕܩܽܘܕܫܳܐ ܬܶܬܚܰܒܰܠ ܥܰܡ ܡܰܠܟܳܐ ܕܳܐܬܶܐ. ܘܚܰܪܬܳܗ̇. ܒܰܓܪܽܘܦܝܳܐ. ܘܰܥܕܰܡܳܐ ܠܚܰܪܬܳܐ ܕܰܩܪܳܒܳܐ ܕܦܳܣ̈ܺܝܩܳܬܳܐ ܕܰܚܒܳܠܳܐ.</VERS>
      <VERS vnumber="27">ܘܰܢܥܰܫܶܢ ܕܺܝܰܬܺܝܩܺܝ ܠܣܰܓܺܝ̈ܐܶܐ. ܫܳܒܽܘܥܳܐ ܚܰܕ ܘܦܶܠܓܽܘܬ ܫܳܒܽܘܥܳܐ܇ ܘܰܢܒܰܛܶܠ ܕܶܒܚܬ݂ܳܐ ܘܩܽܘܪܒܳܢܳܐ. ܘܥܰܠ ܟܶܢܦ̈ܶܝܗ̇ ܕܛܰܢܦܽܘܬܳܐ. ܚܒܳܠܳܐ. ܥܕܰܡܳܐ ܠܰܓܡܽܘܪܝܳܐ ܕܦܳܣ̈ܺܝܩܳܬܳܐ ܬܶܬܢܺܝܚ ܥܰܠ ܚܒܳܠܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܒܰܫܢܰܬ ܬܠܳܬ ܕܟܽܘܪܳܫ ܡܰܠܟܳܐ ܕܦܳܪܶܣ܇ ܦܶܬܓܳܡܳܐ ܐܶܬܓܠܺܝ ܠܕܳܢܺܝܐܶܝܠ ܕܶܐܬܩܪܺܝ ܫܡܶܗ ܒܰܠܛܰܫܨܰܪ. ܘܫܰܪܺܝܪ ܦܶܬܓܳܡܳܐ. ܘܰܒܚܰܝܠܳܐ ܪܰܒܳܐ ܡܶܬܒܰܝܢ ܦܶܬܓܳܡܳܐ. ܘܶܐܣܬܰܟܰܠ ܒܶܗ ܒܚܶܙܘܳܐ.</VERS>
      <VERS vnumber="2">ܒܝܰܘ̈ܡܳܬܳܐ ܗܳܢܽܘܢ܇ ܐܶܢܳܐ ܕܳܢܺܝܐܶܝܠ ܗܘܺܝܬ ܝܳܬܶܒ ܒܶܐܒܠܳܐ܇ ܬܠܳܬܳܐ ܫܳܒܽܘ̈ܥܺܝܢ ܕܝܰܘ̈ܡܺܝܢ.</VERS>
      <VERS vnumber="3">ܠܰܚܡܳܐ ܕܪܶܓܬܳܐ ܠܳܐ ܐܶܟܠܶܬ. ܘܚܰܡܪܳܐ ܘܒܶܣܪܳܐ ܠܳܐ ܥܰܠ ܠܦܽܘܡܝ. ܘܡܶܫܚܳܐ ܠܳܐ ܡܶܫܚܶܬ. ܥܕܰܡܳܐ ܕܰܫܠܶܡܘ ܬܠܳܬܳܐ ܫܳܒܽܘܥ̈ܺܝܢ ܕܝܰܘ̈ܡܺܝܢ.</VERS>
      <VERS vnumber="4">ܒܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܩܰܕܡܳܝܳܐ܇ ܐܶܢܳܐ ܗܘܺܝܬ ܥܰܠ ܝܰܕ ܢܰܗܪܳܐ ܪܰܒܳܐ ܦܪܳܬ.</VERS>
      <VERS vnumber="5">ܘܰܐܪܺܝܡܶܬ ܥܰܝܢ̈ܰܝ ܘܰܚܙܺܝܬ܇ ܘܗܳܐ ܓܰܒܪܳܐ ܚܰܕ ܕܰܠܒܺܝܫ ܠܒܽܘܫ̈ܺܝܢ ܕܺܐܝܩܳܪ܇ ܘܚ̈ܰܨܰܘܗܝ ܚܙܺܝܩܺܝܢ ܒܺܐܝܩܳܪ ܬܶܫܒܽܘܚܬܳܐ.</VERS>
      <VERS vnumber="6">ܘܚܶܙܘܶܗ ܡܫܰܓܢܰܝ ܘܠܰܝܬ ܠܶܗ ܕܡܽܘ ܘܰܐܦܰܘ̈ܗܝ ܐܶܝܟ ܚܶܙܘܳܐ ܕܒܰܪܩܳܐ. ܘܥܰܝܢ̈ܰܘܗܝ. ܐܰܝܟ ܠܰܡܦܺܐܕ̈ܶܐ ܕܢܽܘܪܳܐ. ܘܰܕܖ̈ܳܥܰܘܗܝ ܘܟܰܬܦ̈ܳܬܶܗ ܐܰܝܟ ܥܰܝܢ̈ܶܐ ܕܰܢܚܳܫܳܐ ܕܡܰܒܪܶܩ. ܘܩܳܠܳܐ ܕܦܶܬܓܳܡ̈ܰܘܗܝ ܐܰܝܟ ܩܳܠ ܚܰܝ̈ܠܺܝܢ ܣܰܓܺܝܐܺܝܢ.</VERS>
      <VERS vnumber="7">ܘܰܚܙܺܝܬ ܐܶܢܳܐ ܕܳܢܺܝܐܶܝܠ ܒܰܠܚܽܘܕܰܝ ܚܶܙܘܳܐ ܗܳܢܳܐ. ܘܓܰܒܖ̈ܶܐ ܕܰܗܘܰܘ ܥܰܡܝ ܠܳܐ ܚܙܰܘ. ܐܶܠܳܐ ܕܶܚܠܬ݂ܳܐ ܪܰܒܬܳܐ ܢܶܦܠܰܬ ܥܠܰܝܗܽܘܢ܇ ܘܰܥܪܰܩܘ ܡܶܢ ܕܶܚܠܬܳܐ.</VERS>
      <VERS vnumber="8">ܘܶܐܢܳܐ ܒܰܠܚܽܘܕܰܝ ܐܶܫܬܰܚܪܶܬ ܘܰܚܙܺܝܬ ܚܶܙܘܳܐ ܗܳܢܳܐ ܪܰܒܳܐ. ܘܠܳܐ ܐܶܫܬܚܰܪ ܒܺܝ ܚܰܝܠܳܐ. ܘܓܰܘܝ ܐܶܬܗܰܦܟ ܠܡܶܬܚܰܒܳܠܽܘ. ܘܠܳܐ ܗܘܳܐ ܒܺܝ ܚܺܝܠ</VERS>
      <VERS vnumber="9">ܘܟܰܕ ܫܶܡܥܶܬ ܩܳܠܳܐ ܕܡܶܠܰܘ̈ܗܝ܇ ܢܶܦܠܶܬ ܥܰܠ ܐܰܦ̈ܰܝ ܥܰܠ ܐܰܪܥܳܐ</VERS>
      <VERS vnumber="10">ܘܗܳܐ ܐܺܝܕܳܐ ܩܶܪܒܰܬ ܠܺܝ܇ ܘܰܐܩܺܝܡܬܰܢܝ ܥܰܠ ܒܽܘܖ̈ܟܰܝ ܘܥܰܠ ܦܰܣܰܬ ܐܺܝܕ̈ܰܝ.</VERS>
      <VERS vnumber="11">ܘܶܐܡܰܪ ܠܺܝ. ܩܽܘܡ ܕܳܢܺܝܐܶܝܠ ܓܰܒܪܳܐ ܕܪܶܓܬܳܐ. ܘܶܐܣܬܰܟܠ ܦܶܬܓܳܡܳܐ ܕܰܡܡܰܠܶܠ ܐܢܳܐ ܥܰܡܳܟ. ܘܩܽܘܡ ܥܰܠ ܩܝܳܡܳܟ. ܡܶܛܽܠ ܕܗܳܫܳܐ ܐܶܫܬܰܕܪܶܬ ܥܠܰܝܟ. ܘܟܰܕ ܡܡܰܠܶܠ ܥܰܡܝ ܡܶܠܬܳܐ ܗܳܕܶܐ܇ ܩܳܐܶܡ ܗܘܺܝܬ ܘܪܳܐܶܬ݂</VERS>
      <VERS vnumber="12">ܘܶܐܡܰܪ ܠܺܝ. ܠܳܐ ܬܶܕܚܰܠ ܕܳܢܺܝܐܶܝܠ. ܡܶܛܽܠ ܕܡܶܢ ܝܰܘܡܳܐ ܩܰܕܡܳܝܳܐ ܕܝܰܗܒܬ ܠܶܒܳܟ ܠܺܝܕܰܥܬܳܐ܇ ܠܰܡܩܳܡ ܩܕܳܡ ܐܰܠܳܗܳܟ܇ ܐܶܫܬܡ̈ܰܥܝ ܡ̈ܶܠܰܝܟ. ܘܶܐܢܳܐ ܐܶܬܺܝܬ ܒܡ̈ܶܠܝܰܟ.</VERS>
      <VERS vnumber="13">ܘܫܰܠܺܝܛܳܐ ܕܡܰܠܟܽܘܬܳܐ ܕܦܳܪܶܣ܇ ܩܳܡ ܠܽܘܩܒܰܠܝ ܥܶܣܪܺܝܢ ܘܚܰܕ ܝܽܘܡ. ܘܗܳܐ ܡܺܝܟܳܐܶܝܠ ܚܰܕ ܡܶܢ ܪܰܘܖ̈ܒܳܢܶܐ ܩܰܕ̈ܡܳܝܶܐ܇ ܐܶܬܳܐ ܠܰܡܥܰܕܳܪܽܘܬܰܢܝ. ܘܶܐܫܬܰܘܚܪܶܬ ܬܰܡܳܢ ܠܽܘܩܒܰܠ ܫܰܠܺܝܛܳܐ ܕܦܳܪܶܣ.</VERS>
      <VERS vnumber="14">ܘܶܐܢܳܐ ܐܶܬܺܝܬ ܠܰܡܚܰܘܳܝܽܘܬܳܟ܇ ܡܶܕܶܡ ܕܓܳܕܶܫ ܠܥܰܡܳܟ ܒܚܰܪܬܳܐ ܕܝܰܘ̈ܡܳܬܳܐ. ܡܶܛܽܠ ܕܬܽܘܒ ܚܶܙܘܳܐ ܠܣܽܘܦ ܝܰܘ̈ܡܳܬܳܐ.</VERS>
      <VERS vnumber="15">ܘܟܰܕ ܡܡܰܠܶܠ ܥܰܡܝ ܡ̈ܶܠܶܐ ܗܳܠܶܝܢ܇ ܣܳܡܶܬ ܐܰܦܰܝ̈ ܒܰܐܪܥܳܐ. ܘܫܶܬܩܶܬ݂.</VERS>
      <VERS vnumber="16">ܘܗܳܐ ܐܰܝܟ ܕܡܽܘܬ݂ܳܐ ܕܐ̱ܢܳܫܳܐ܇ ܩܪܶܒ ܠܣܶܦ̈ܘܳܬܝ. ܘܰܦܬܰܚ ܦܽܘܡܝ ܘܡܰܠܠܶܬ ܘܶܐܡܪܶܬ ܠܗܰܘ ܕܩܳܐܶܡ ܠܽܘܩܒܰܠܝ. ܡܳܪܝ܇ ܒܚܶܙܘܳܐ ܐܶܬܗܦܶܟ ܓܰܘܝ ܥܠܰܝ܇ ܘܠܳܐ ܐܶܫܟܚܶܬ݂ ܠܰܡܩܳܡ܇</VERS>
      <VERS vnumber="17">ܘܰܐܝܟܰܢܳܐ ܡܶܫܟܰܚ ܥܰܒܕܶܗ ܕܡܳܪܝܳܐ ܗܳܢܳܐ ܠܰܡܡܰܠܳܠܽܘ ܥܰܡ ܡܳܪܝ ܗܳܢܳܐ܇ ܕܗܳܐ ܠܰܝܬ ܒܺܝ ܚܰܝܠܳܐ܇ ܘܰܢܫܰܡܬܳܐ ܠܳܐ ܐܶܫܬܰܚܪܰܬ݂ ܒܺܝ.</VERS>
      <VERS vnumber="18">ܘܰܐܘܣܶܦ ܩܪܶܒ ܠܺܝ ܐܰܝܟ ܚܶܙܘܳܐ ܕܐ̱ܢܳܫܳܐ ܘܚܰܝܠܰܢܝ܇</VERS>
      <VERS vnumber="19">ܘܶܐܡܰܪ ܠܺܝ. ܠܳܐ ܬܶܕܚܰܠ ܓܰܒܪܳܐ ܕܪܶܓܬܳܐ. ܫܠܳܡ ܠܳܟ. ܐܶܬ݂ܚܰܝܰܠ ܘܶܐܬܥܰܫܢ. ܘܟܰܕ ܡܡܰܠܶܠ ܥܰܡܝ ܐܶܬܚܰܝܠܶܬ. ܘܶܐܡܪܶܬ݂ ܢܡܰܠܶܠ ܡܳܪܝ܇ ܡܶܛܽܠ ܕܶܐܬ݂ܚܰܝܠܶܬ݂.</VERS>
      <VERS vnumber="20">ܘܶܐܡܰܪ ܠܺܝ. ܝܳܕܰܥ ܐܰܢ̱ܬ ܠܡܳܢܳܐ ܐܶܬܺܝܬ ܠܘܳܬܳܟ݂܇ ܗܳܫܳܐ ܐܶܗܦܽܘܟ ܠܡܶܥܒܰܕ݂ ܩܪܳܒܳܐ ܥܰܡ ܫܰܠܺܝܛܳܐ ܕܦܳܪܶܣ. ܘܶܐܢܳܐ ܢܶܦܩܶܬ݂܇ ܘܗܳܐ ܫܰܠܺܝܛܳܐ ܕܝܰܘܢܳܝ̈ܶܐ ܐܶܬܳܐ.</VERS>
      <VERS vnumber="21">ܒܪܰܡ ܐܶܚܰܘܶܝܟ ܡܶܕܶܡ ܕܰܪܫܺܝܡ ܒܰܟܬܳܒܳܐ ܕܩܽܘܫܬܳܐ. ܘܠܰܝܬ ܕܰܡܥܰܕܰܪ ܗܘܳܐ ܠܺܝ ܒܗܳܠܶܝܢ ܟܽܠܗܶܝܢ܇ ܐܶܠܳܐ ܐܶܢ ܡܺܝܟܳܐܶܝܠ ܫܰܠܺܝܛܟܽܘܢ ܘܶܐܢܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܒܰܫܢܰܬ ܚܕܳܐ ܕܕܳܪܺܝܳܘܫ ܡܳܕܳܝܳܐ܇ ܩܳܡ ܠܰܡܚܰܝܠܽܘܬܰܢܝ ܘܠܰܡܥܰܫܳܢܽܘܬܰܢܝ.</VERS>
      <VERS vnumber="2">ܡܶܟܺܝܠ ܒܩܽܘܫܬܳܐ ܐܶܚܰܘܶܝܟ. ܬܽܘܒ ܬܠܳܬܳܐ ܡܰܠ̈ܟܺܝܢ ܢܩܽܘܡܽܘܢ ܒܦܳܪܶܣ. ܘܰܪܒܺܝܥܳܝܳܐ ܢܶܥܬܰܪ ܥܽܘܬܪܳܐ ܪܰܒܳܐ. ܝܰܬܺܝܪ ܡܶܢ ܟܽܠܗܽܘܢ. ܘܡܳܐ ܕܰܥܫܶܢ ܒܰܐܬܪܶܗ܇ ܢܥܺܝܪ ܟܽܠ ܡܰܠܟܽܘܬܗܽܘܢ ܕܝܰܘܢܳܝ̈ܶܐ</VERS>
      <VERS vnumber="3">ܘܰܢܩܽܘܡ ܡܰܠܟܳܐ ܓܰܢ̱ܒܳܪܳܐ܇ ܘܢܶܫܠܰܛ ܫܽܘܠܛܳܢ. ܪܰܒ. ܘܢܶܥܒܶܕ. ܐܰܝܟ ܨܶܒܝܳܢܶܗ.</VERS>
      <VERS vnumber="4">ܘܟܰܕ ܩܳܐܶܡ. ܬܶܬܒܰܪ ܡܰܠܟܽܘܬܶܗ. ܘܬܶܬܒܰܕܰܪ ܠܰܐܖ̈ܒܰܥ ܖ̈ܽܘܚܰܝ ܫܡܰܝܳܐ. ܘܠܳܐ ܐܰܝܟ ܣܰܝܦܶܗ. ܘܠܳܐ ܐܰܝܟ ܫܽܘܠܛܳܢܶܗ ܕܶܐܫܬܰܠܰܛ. ܐܶܠܳܐ ܬܶܬܥܩܰܪ ܡܰܠܟܽܘܬܶܗ. ܘܠܰܝܬ ܐܚܪܺܝܢ ܠܒܰܪ ܡܶܢ ܗܳܠܶܝܢ.</VERS>
      <VERS vnumber="5">ܘܢܶܥܫܰܢ ܡܰܠܟܳܐ ܕܬܰܝܡܢܳܐ. ܘܪܰܘܖ̈ܒܳܢܰܘܗܝ. ܘܢܶܬܩܰܦ ܥܠܰܘܗܝ ܘܢܶܫܠܰܛ ܫܽܘܠܛܳܢ ܪܰܒ.</VERS>
      <VERS vnumber="6">ܘܰܠܣܽܘܦ ܫܢ̈ܰܝܳܐ ܢܶܫܬܘܢ. ܘܒܰܪܬ ܡܰܠܟܳܐ ܕܬܰܝܡܢܳܐ܇ ܬܺܐܙܰܠܝ ܠܘܳܬ ܡܰܠܟܳܐ ܕܓܪܰܒܝܳܐ܇ ܠܡܶܥܒܰܕ ܫܰܝܢܳܐ ܒܰܝܢܳܬܗܽܘܢ. ܘܠܳܐ ܢܶܗܘܶܐ ܒܳܗ̇ ܚܺܝܠ ܡܶܢ ܕܶܚܠܬܳܐ ܕܬܶܕܚܰܠ. ܘܬܶܫܬܠܰܡ ܗܺܝ ܘܡܰܝ̈ܬܝܳܢܶܝܗ̇. ܘܰܥܠܰܝ̈ܡܳܬܳܗ̇ ܘܰܡܬܰܩܦܳܢܶܝ̈ܗ̇ ܒܙܰܒܢܳܐ ܗܰܘ.</VERS>
      <VERS vnumber="7">ܘܰܢܩܽܘܡ ܡܶܢ ܥܶܩܳܪܳܐ ܕܙܰܪܥܶܗ. ܥܰܠ ܐܰܬܪܶܗ. ܘܢܺܐܬܶܐ ܒܚܰܝܠܳܐ ܘܢܺܐܬܶܐ ܒܬܽܘܩܦܳܐ. ܥܰܠ ܡܰܠܟܳܐ ܕܓܰܪܒܝܳܐ. ܘܢܶܥܒܰܪ ܒܗܽܘܢ ܘܢܶܬܩܰܦ.</VERS>
      <VERS vnumber="8">ܘܳܐܦ ܕܚ̈ܶܠܬܳܗܽܘܢ܇ ܘܡ̈ܳܐܢܰܝ ܪܶܓܬܽܗܘܢ܇ ܟܶܣܦܳܐ܇ ܘܕܰܗܒܳܐ ܘܫܺܒܝܬܳܐ܇ ܢܰܚܶܬ ܠܡܶܨܪܶܝܢ. ܘܗܽܘ ܚܰܕ ܬܪܶܝܢ ܢܩܽܘܡ ܥܰܠ ܡܰܠܟܳܐ ܕܓܰܪܒܝܳܐ.</VERS>
      <VERS vnumber="9">ܘܢܶܥܽܘܠ ܒܰܬܩܽܘܦ ܡܰܠܟܳܐ ܕܬܰܝܡܢܳܐ ܘܢܶܗܦܽܘܟ ܠܰܐܪܥܶܗ.</VERS>
      <VERS vnumber="10">ܘܰܒܢ̈ܰܘܗܝ ܢܶܬܓܪܽܘܢ܇ ܘܢܶܟܢܫܽܘܢ ܚܰܝ̈ܠܺܝܢ ܣܰܓ̈ܺܝܐܺܝܢ. ܘܢܶܥܠܽܘܢ ܥܠܰܘܗܝ. ܘܢܶܓܪܦܽܘܢ ܘܢܶܥܒܪܽܘܢ. ܘܢܶܗܦܟܽܘܢ ܘܢܶܬܓܪܽܘܢ ܥܕܰܡܳܐ ܠܥܽܘܫܢܳܐ.</VERS>
      <VERS vnumber="11">ܘܢܶܬܡܰܪܡܰܪ ܡܰܠܟܳܐ ܕܬܰܝܡܢܳܐ ܘܢܶܦܽܘܩ ܢܶܐܪܥܺܝܘܗܝ ܠܡܰܠܟܳܐ ܕܓܰܪܒܝܳܐ. ܘܰܢܩܺܝܡ ܚܺܝܠ ܪܰܒ. ܘܢܶܫܬܠܶܡ ܚܰܝܠܳܐ ܗܰܘ ܒܺܐܝܕܶܗ.</VERS>
      <VERS vnumber="12">ܘܢܰܘܒܕܺܝܘܗܝ ܠܚܰܝܠܳܐ. ܘܢܶܬܬܪܺܝܡ ܠܶܒܶܗ ܘܢܰܪܡܶܐ ܣܰܓ̈ܺܝܐܺܝܢ. ܘܠܳܐ ܢܶܬܩܰܦ.</VERS>
      <VERS vnumber="13">ܘܢܶܗܦܽܘܟ ܡܰܠܟܳܐ ܕܓܰܪܒܝܳܐ܇ ܘܰܢܩܺܝܡ ܚܰܝܠܳܐ ܕܣܰܓܺܝ ܡܶܢ ܩܰܕܡܳܝܳܐ. ܘܰܠܫܽܘܠܳܡ ܙܰܒܢܳܐ܇ ܚܰܕ ܬܪܶܝܢ ܢܺܐܬܶܐ ܒܡܶܐܬܝܶܗ ܒܚܺܝܠ ܣܰܓܺܝ ܘܰܒܦܳܖ̈ܫܺܝܢ ܬܰܩܺܝ̈ܦܺܝܢ.</VERS>
      <VERS vnumber="14">ܘܰܒܙܰܒܢܳܐ ܗܰܘ܇ ܣܰܓܺܝ̈ܐܶܐ ܢܩܽܘܡܽܘܢ ܥܰܠ ܡܰܠܟܳܐ ܕܓܰܪܒܝܳܐ. ܘܰܒܢܰܝ̈ ܥܰܘܠܳܐ ܥܰܡܳܟ܇ ܢܶܬܬܪܺܝܡܽܘܢ ܠܰܡܩܳܡܘ ܚܶܙܘܳܐ. ܘܢܶܣܬܰܚܦܽܘܢ. </VERS>
      <VERS vnumber="15">ܘܢܺܐܬܶܐ ܡܰܠܟܳܐ ܕܓܰܪܒܝܳܐ. ܘܢܶܟܡܰܢ ܟܡ̈ܺܐܢܶܐ ܘܢܶܟܒܽܘܫ ܚܶܣܢܺܝ̈ܢ. ܬܰܩܺܝ̈ܦܺܝܢ. ܘܰܕܪܳܥܳܐ ܕܬܰܝܡܢܳܐ. ܠܳܐ ܢܩܽܘܡ܇ ܡܶܛܽܠ ܕܠܰܝܬ ܒܗܽܘܢ ܚܰܝܠܳܐ ܠܰܡܩܳܡ. ܘܰܢܩܽܘܡܽܘܢ ܓܒ̈ܰܝܳܐ ܕܥܰܡܳܐ ܘܠܳܐ ܢܶܫܟܚܽܘܢ. ܡܶܛܽܠ ܕܠܰܝܬ ܒܗܽܘܢ ܚܰܝܠܳܐ ܠܰܡܩܳܡ.</VERS>
      <VERS vnumber="16">ܘܢܶܥܒܶܕ ܗܰܘ ܕܳܐܬܶܐ ܥܠܰܘܗܝ܇ ܐܰܝܟ ܨܶܒܝܳܢܶܗ. ܘܠܰܝܬ ܕܰܢܩܽܘܡ ܩܽܘܕܡܰܘܗܝ. ܘܰܢܩܽܘܡ ܒܰܐܪܥܳܐ ܕܺܝܣܪܳܐܶܝܠ. ܘܬܶܫܬܠܶܡ ܒܺܐܝܕ݂ܰܘ̈ܗܝ</VERS>
      <VERS vnumber="17">ܘܰܢܣܺܝܡ ܐܰܦܰܘ̈ܗܝ ܠܡܶܥܰܠ ܒܰܬܩܘܦ ܟܽܠ ܡܰܠ̈ܟܘܳܬܳܐ. ܘܟܽܠ ܥܰܡܶܗ ܢܶܥܒܰܪ. ܘܒܰܪܬ ܐܢܳܫ̈ܳܐ ܬܶܬܝܗܶܒ ܠܶܗ ܠܰܡܚܰܒܳܠܽܘܬܳܗ̇܇ ܘܳܠܐ ܬܩܽܘܡ. ܘܠܳܐ ܬܶܗܘܶܐ ܕܺܝܠܶܗ.</VERS>
      <VERS vnumber="18">ܘܢܰܗܦܶܟ ܐܰܦܰܘ̈ܗܝ ܥܰܠ ܓܳܙܖ̈ܳܬܳܐ ܕܝܰܡܳܐ. ܘܢܶܟܒܽܘܫ ܣܰܓܺܝ̈ܐܶܐ. ܘܢܒܰܛܶܠ ܫܰܠܺܝܛܳܐ ܕܰܡܚܰܣܶܕ ܗܘܳܐ ܠܶܗ. ܘܚܶܣܕܶܗ ܢܰܗܦܶܟ ܠܶܗ.</VERS>
      <VERS vnumber="19">ܘܰܢܣܺܝܡ ܐܰܦܰܘ̈ܗܝ ܥܰܠ ܬܽܘܩܦܳܗ̇ ܕܰܐܪܥܳܐ. ܘܢܶܣܬܚܶܦ ܘܢܶܦܶܠ ܘܠܳܐ ܢܶܫܬܟܰܚ</VERS>
      <VERS vnumber="20">ܘܰܢܩܽܘܡ ܥܰܠ ܡܰܬܩܢܶܗ܇ ܡܰܥܒܰܪ ܫܽܘܠܛܳܢ ܘܰܗܕܰܪ ܡܰܠܟ̈ܘܳܢ. ܘܰܒܝܰܘ̈ܡܳܬܳܐ ܙܥܽܘܖ̈ܶܐ ܢܶܬܬܒܰܪ܇ ܠܳܐ ܒܪܽܘܓܙܳܐ. ܘܠܳܐ ܒܩܺܐܪܣܳܐ. </VERS>
      <VERS vnumber="21">ܘܰܢܩܽܘܡ ܥܰܠ ܐܰܬܪܶܗ ܚܰܠܳܫܳܐ. ܘܠܳܐ ܢܶܬܝܗܶܒ ܥܠܰܘܗܝ ܗܕܰܪ ܡܰܠܟ̈ܘܳܬ݂ܳܐ. ܘܢܺܐܬܶܐ ܒܫܶܠܝܳܐ܇ ܘܢܶܐܚܽܘܕ ܡܰܠܟܽܘܬܳܐ ܒܫܳܖ̈ܥܳܬܳܐ.</VERS>
      <VERS vnumber="22">ܘܬܽܘܩܦܗܽܘܢ ܕܟܰܖ̈ܟܶܐ ܢܶܬܒܙܶܙ. ܘܢܶܬܬܰܒܪܽܘܢ ܡܶܢ ܩܕܳܡܰܘܗܝ ܐܳܦ ܡܕܰܒܖ̈ܳܢܶܐ ܕܕܺܝܰܬܺܝܩܺܝ.</VERS>
      <VERS vnumber="23">ܘܡܶܢ ܐܰܝܠܶܝܢ ܕܡܶܫܬܰܘܬܦܺܝܢ ܠܶܗ ܢܶܥܒܕܽܘܢ ܥܠܰܘܗܝ ܢܶܟ݂ܠܳܐ.</VERS>
      <VERS vnumber="24">ܘܢܶܣܰܩ ܘܢܶܬܩܰܦ ܒܥܰܡܳܐ ܙܥܽܘܪܳܐ. ܘܰܒܫܰܡ̈ܺܝܢܶܐ ܕܰܡܕܺܝ̈ܢܳܬܳܐ܇ ܘܢܶܥܒܶܕ ܡܶܕܶܡ ܕܠܳܐ ܥܒܰܕܘ ܐܰܒܳܗܰܘ̈ܗܝ ܘܰܐܒܳܗ̈ܶܐ ܕܰܐܒܳܗܰܘ̈ܗܝ. ܘܒܶܙܬܳܐ ܘܰܫܒܺܝܬܳܐ ܘܩܶܢܝܳܢܗܽܘܢ ܢܶܕܒܰܪ. ܘܥܰܠ ܟܰܖ̈ܟܰܝܗܽܘܢ ܢܶܬܚܰܫܰܒ ܡܰܚ̈ܫܒܳܢ. </VERS>
      <VERS vnumber="25">ܘܰܥܕܰܡܳܐ ܠܙܰܒܢܳܐ܇ ܢܶܬܬܥܺܝܪ ܚܰܝܠܶܗ ܘܠܶܒܶܗ. ܥܰܠ ܡܰܠܟܳܐ ܕܬܰܝܡܢܳܐ. ܒܚܺܝܠ ܪܰܒ ܘܬܰܩܺܝܦ. ܘܡܰܠܟܳܐ ܕܬܰܝܡܢܳܐ܇ ܢܶܬܓܰܪܰܓ ܠܰܩܪܳܒܳܐ ܒܰܚܝܠܳܐ ܪܰܒܳܐ. ܘܢܶܥܫܰܢ ܪܰܘܪܒܳܐܺܝܬ ܘܠܳܐ ܢܩܽܘܡ܇ ܡܶܛܽܠ ܕܢܶܬܚܰܫܒܽܘܢ ܥܠܰܘܗܝ ܡܰܚ̈ܫܒܳܢ. </VERS>
      <VERS vnumber="26">ܘܳܐܟ̈ܠܰܝ ܦܰܛܒܳܓܶܗ. ܢܶܬܒܪܽܘܢܶܗ. ܘܚܰܝܠܶܗ ܢܶܬܒܰܕܰܪ. ܘܢܶܦܠܽܘܢ ܚܖ̈ܺܝܒܶܐ ܣܰܓܺܝ̈ܐܶܐ. </VERS>
      <VERS vnumber="27">ܘܰܬܖ̈ܰܝܗܽܘܢ ܡܰܠ̈ܟܶܐ ܗܳܠܶܝܢ܇ ܠܶܒܗܽܘܢ ܠܒܺܝܫܬܳܐ. ܘܥܰܠ ܚܰܕ ܦܳܬܽܘܪܳܐ܇ ܢܶܟܠܳܐ ܢܡܰܠܠܽܘܢ. ܘܠܳܐ ܢܰܨܠܚܽܘܢ. ܡܶܛܽܠ ܕܡܰܛܺܝ ܩܶܨܳܐ ܠܙܰܒܢܶܗ܇</VERS>
      <VERS vnumber="28">ܘܢܶܗܦܽܘܟ ܠܰܐܪܥܶܗ ܒܚܰܝܠ. ܣܰܓܺܝ. ܘܠܶܒܶܗ ܥܰܠ ܩܝܳܡܳܐ ܩܰܕܺܝܫܳܐ܇</VERS>
      <VERS vnumber="29">ܘܢܶܥܒܶܕ ܐܰܝܟ ܕܰܒܩܰܕܡܳܝܬܳܐ. ܘܳܐܦ ܒܰܐܚܪܳܝܬܳܐ.</VERS>
      <VERS vnumber="30">ܘܢܺܐܬܝ̈ܳܢ ܥܠܰܘܗܝ ܡܰܫܖ̈ܝܳܬܳܐ ܕܟܬܝ̈ܐ ܘܢܶܬܒܪܽܘܢܳܗ̇. ܘܢܶܗܦܽܘܟ ܘܢܶܪܓܰܙ ܥܰܠ ܩܝܳܡܳܐ ܩܰܕܺܝܫܳܐ܇ ܘܢܶܬܒܰܝܰܢ ܒܰܐܝܠܶܝܢ ܕܰܫܒܰܩܘ ܩܝܳܡܳܐ ܩܰܕܺܝܫܳܐ.</VERS>
      <VERS vnumber="31">ܘܬܽܘܩܦܗܽܘܢ. ܡܶܢܗܽܘܢ ܢܩܽܘܡ. ܘܰܢܛܰܢܦܽܘܢ ܡܰܩܕܫܳܐ ܥܰܫܺܝܢܳܐ܇ ܘܢܰܥܒܪܽܘܢ ܩܽܘܖ̈ܒܳܢܶܐ. ܘܢܶܬܠܽܘܢ ܛܰܢܦܽܘܬܳܐ ܠܰܚܒܳܠܳܐ.</VERS>
      <VERS vnumber="32">ܘܰܐܝܠܶܝܢ ܕܡܰܥܠܶܝܢ ܥܰܠ ܩܝܳܡܳܐ ܢܚܰܝܶܒ ܐܶܢܽܘܢ. ܘܥܰܡܳܐ ܕܝܳܕܥܺܝܢ ܕܶܚܠܬ݂ܳܐ ܢܶܬܩܦܽܘܢ.</VERS>
      <VERS vnumber="33">ܘܙܰܕܺܝܩܰܘ̈ܗܝ ܕܥܰܡܳܐ ܢܰܠܦܽܘܢ ܠܣܰܓܺܝ̈ܐܶܐ. ܘܢܶܬܬܰܩܠܽܘܢ ܒܚܰܪܒܳܐ ܘܰܒܢܽܘܪܳܐ ܒܫܶܒܝܳܐ ܘܰܒܒܶܙܬܳܐ ܝܰܘܡ̈ܗܢ. ܐܳܠܶܦ.</VERS>
      <VERS vnumber="34">ܘܡܳܐ ܕܶܐܣܬܚܶܦܘ܇ ܢܶܬܥܰܕܪܽܘܢ ܥܽܘܕܪܳܢܳܐ ܩܰܠܺܝܠ. ܘܢܶܬܬܰܘܣܦܽܘܢ. ܥܠܰܝܗܽܘܢ ܣܰܓܺܝ ܒܦܳܠܓܽܘܬܳܐ.</VERS>
      <VERS vnumber="35">ܘܡܶܢ ܚܰܟܺܝ̈ܡܶܐ. ܢܶܣܬܰܚܦܽܘܢ. ܠܡܒܚܪ ܒܗܽܘܢ. ܘܰܠܡܶܬܒܰܝܳܢܽܘ ܥܰܕ ܩܶܨܳܐ. ܡܶܛܽܠ ܕܬܽܘܒ. ܐܺܝܬ ܢܽܘܓܪܳܐ ܠܙܰܒܢܳܐ.</VERS>
      <VERS vnumber="36">ܘܢܶܥܒܶܕ ܡܰܠܟܳܐ. ܐܰܝܟ ܨܶܒܝܳܢܶܗ. ܘܢܶܬܬܪܺܝܡ ܥܰܠ ܟܽܠ ܐܰܠܳܗ. ܘܥܰܠ ܐܰܠܳܗ ܐܰܠܳܗ̈ܺܝܢ ܢܡܰܠܶܠ ܪܰܘܖ̈ܒܳܢ. ܘܢܰܨܠܰܚ ܥܰܕ ܢܶܫܠܰܡ ܪܽܘܓܙܳܐ. ܡܶܛܽܠ ܕܦܳܣܺܝܩܬܳܐ ܐܶܬܥܰܒܕܰܬ.</VERS>
      <VERS vnumber="37">ܘܒܰܐܠܳܗܳܐ ܕܰܐܒܳܗ̈ܰܘܗܝ. ܠܳܐ ܢܶܬܒܰܝܰܢ. ܘܥܰܠ ܪܶܓܰܬ ܢܶܫ̈ܶܐ ܘܥܰܠ ܟܽܠ ܐܰܠܳܗ. ܠܳܐ ܢܶܬܚܰܫܰܒ. ܐܶܠܳܐ ܥܰܠ ܟܽܠ ܢܶܬܬܪܺܝܡ.</VERS>
      <VERS vnumber="38">ܘܠܰܐܠܳܗܳܐ ܥܰܫܺܝܢܳܐ ܥܰܠ ܡܰܬܩܢܶܗ ܢܝܰܩܰܪ. ܘܠܰܐܠܳܗܳܐ ܕܠܳܐ ܝܺܕܰܥܘ ܐܰܒܳܗ̈ܰܘܗܝ. ܢܝܰܩܰܪ. ܒܕܰܗܒܳܐ ܘܰܒܣܺܐܡܳܐ. ܘܰܒܚܽܘܡܖ̈ܶܐ ܛܳܒ̈ܳܬܳܐ ܘܰܒܪܶܓܬܳܐ.</VERS>
      <VERS vnumber="39">ܘܢܶܥܒܰܪ ܠܟܰܖ̈ܟܶܐ ܥܰܫܺܝ̈ܢܶܐ ܥܰܠ ܐܰܠܳܗ̈ܶܐ ܢܽܘܟܖ̈ܳܝܶܐ܇ ܕܢܶܚܙܶܐ ܘܢܶܫܠܰܛ ܒܣܰܓܺܝ̈ܐܶܐ. ܘܰܐܪܥܳܐ ܢܦܰܠܶܓ ܒܰܕܡܰܝ̈ܳܐ.</VERS>
      <VERS vnumber="40">ܘܰܒܥܶܕܳܢ ܩܶܨܳܐ ܢܶܬܟܰܬܰܫ ܥܰܡܶܗ ܡܰܠܟܳܐ ܕܬܰܝܡܢܳܐ. ܘܢܶܬܬܙܺܝܥ ܥܠܰܘܗܝ ܡܰܠܟܳܐ ܕܓܰܪܒܝܳܐ܇ ܒܙܰܘ̈ܓܶܐ ܘܰܒܦܰܖ̈ܳܫܶܐ. ܘܒܶܐܠܦ̈ܶܐ ܣܰܓܺܝ̈ܐܳܬܳܐ. ܘܢܶܥܽܘܠ ܒܰܐܪܥܳܐ. </VERS>
      <VERS vnumber="41">ܘܢܶܡܛܶܐ ܠܰܐܪܥܳܐ ܕܺܝܣܪܳܐܶܝܠ. ܘܣܰܓܺܝ̈ܐܶܐ ܢܶܬܩܰܛܠܽܘܢ. ܘܗܳܠܶܝܢ ܢܶܬܦܰܨܽܘܢ ܡܶܢ ܐܺܝܕ݂ܰܘ̈ܗܝ. ܐܰܕܽܘܡ ܘܡܽܘܐܳܒ. ܘܫܰܪܟܳܐ ܕܰܒܢܰܝ̈ ܥܰܡܽܘܢ.</VERS>
      <VERS vnumber="42">ܘܢܰܘܫܶܛ ܐܺܝܕܶܗ ܒܰܐܬܖ̈ܰܘܳܬܳܐ. ܘܰܐܪܥܳܐ ܕܡܶܨܪܶܝܢ. ܠܳܐ ܬܶܫܬܰܘܙܰܒ ܡܶܢ ܐܺܝܕ݂ܰܘ̈ܗܝ.</VERS>
      <VERS vnumber="43">ܘܢܶܫܠܰܛ ܒܶܝܬ ܓܰܙܳܐ ܕܕܰܗܒܳܐ ܘܰܕܣܺܐܡܳܐ ܘܰܕܟܽܠ ܪܶܓܰܬ ܡܶܨܪܶܝܢ. ܘܠܽܘܒܳܝ̈ܶܐ ܘܟܽܘܫܳܝ̈ܶܐ. ܢܶܗܘܽܘܢ ܒܥܽܘܕܪܳܢܶܗ</VERS>
      <VERS vnumber="44">ܘܛܶܒ̈ܶܐ ܢܣܰܪܗܒܽܘܢܶܗ ܡܶܢ ܡܰܕܢܚܳܐ ܘܡܶܢ ܓܰܪܒܝܳܐ. ܘܢܶܦܽܘܩ ܒܚܶܡܬܳܐ ܪܰܒܬܳܐ ܠܡܶܚܪܰܒ ܘܰܠܡܰܘܒܳܕܽܘ ܠܣܰܓܺܝ̈ܐܶܐ.</VERS>
      <VERS vnumber="45">ܘܢܶܩܽܘܫ ܡܰܫܟܢܶܗ. ܒܰܐܬܪܳܐ ܫܰܦܝܳܐ. ܒܶܝܬ ܝܰܡܳܐ ܠܛܽܘܪܳܐ ܘܢܶܛܰܪ ܩܽܘܕܫܶܗ. ܘܢܶܡܛܶܐ ܥܶܕܳܢ ܩܶܨܶܗ܇ ܘܠܳܐ ܢܶܗܘܶܐ ܠܶܗ ܡܥܰܕܪܳܢܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܒܶܗ ܒܙܰܒܢܳܐ ܗܰܘ܇ ܢܩܽܘܡ ܡܺܝܟܳܐܶܝܠ ܡܰܠܰܐܟܳܐ ܪܰܒܳܐ ܕܰܦܩܺܝܕ ܥܰܠ ܒܢܰܝ̈ ܥܰܡܳܟ. ܘܢܶܗܘܶܐ ܙܰܒܢܳܐ ܕܽܐܘܠܨܳܢܳܐ. ܕܠܳܐ ܗܘܳܐ ܐܰܟܘܳܬܶܗ ܡܶܢ ܝܰܘ̈ܡܳܬܳܐ ܥܳܠ̈ܡܶܐ. ܘܒܶܗ ܒܙܰܒܢܳܐ ܗܰܘ܇ ܢܶܫܬܰܘܙܰܒ ܡܶܢ ܒܢܰܝ̈ ܥܰܡܳܟ܇ ܟܽܠ ܕܢܶܫܬܟܰܚ ܕܰܟܬܺܝܒ ܒܣܶܦܪܳܐ</VERS>
      <VERS vnumber="2">ܘܣܰܓܺܝ̈ܐܶܐ ܐܰܝܠܶܝܢ ܕܕܳܡܟܺܝܢ ܒܥܰܦܪܳܐ. ܢܶܬܬܥܺܝܪܽܘܢ. ܗܳܠܶܝܢ ܠܚ̈ܰܝܰܝ ܥܳܠ̈ܡܶܐ. ܘܗܳܠܝܶܢ ܠܰܐܒܕܳܢܳܐ ܘܰܠܚܶܣܕܳܐ ܕܚܰܒܖ̈ܰܝܗܽܘܢ ܠܥܳܠܰܡ</VERS>
      <VERS vnumber="3">ܘܥܳܒܕ̈ܰܝ ܛܳܒ̈ܳܬܳܐ ܘܣܰܟܽܘܠ̈ܬܳܢܶܐ܇ ܢܢܰܗܪܽܘܢ ܐܰܝܟ ܢܽܘܗܪܶܗ ܕܰܪܩܺܝܥܳܐ. ܘܰܐܝܠܶܝܢ ܕܰܡܙܰܟܶܝܢ ܠܣܰܓܺܝ̈ܐܶܐ܇ ܢܶܗܘܽܘܢ ܡܰܙܗܖ̈ܺܝܢ ܘܩܳܝܡܺܝܢ ܐܰܝܟ ܟܰܘܟ̈ܒܶܐ ܕܒܰܫܡܰܝܳܐ. ܠܥܳܠܰܡ ܘܰܠܥܳܠܰܡ ܥܳܠܡܺܝܢ.</VERS>
      <VERS vnumber="4">ܘܰܐܢ̱ܬ ܕܶܝܢ ܕܳܢܺܝܐܶܝܠ܇ ܚܬܽܘܡ ܦܶܬܓܳܡ̈ܶܐ ܗܳܠܶܝܢ ܘܰܫܬܽܘܩ ܘܰܚܬܽܘܡ ܣܶܦܪܳܐ ܗܳܢܳܐ ܥܰܕ ܥܶܕܳܢ ܩܶܨܳܐ. ܘܢܶܒܥܽܘܢ ܣܰܓܺܝ̈ܐܶܐ. ܘܬܶܣܓܶܐ ܝܺܕܰܥܬܳܐ.</VERS>
      <VERS vnumber="5">ܘܰܚܙܺܝܬ ܐܶܢܳܐ ܕܳܢܺܝܐܶܝܠ܇ ܘܗܳܐ ܬܪܶܝܢ ܐܚܖ̈ܳܢܺܝܢ ܩܳܝܡܺܝܢ ܚܰܕ ܒܗܳܕܶܐ ܣܶܦܬܶܗ ܕܢܰܗܪܳܐ ܘܚܰܕ ܒܗܳܝ</VERS>
      <VERS vnumber="6">ܘܶܐܡܰܪܘ ܠܓܰܒܪܳܐ ܕܰܠܒܺܝܫ ܠܒܽܘܫ̈ܺܝܢ ܕܺܐܝܩܳܪ ܘܩܳܐܶܡ ܠܥܶܠ ܡܶܢ ܡܰܝ̈ܳܐ ܕܢܰܗܪܳܐ. ܥܕܰܡܳܐ ܠܶܐܡܰܬܝ ܩܶܨܳܐ ܗܳܢܳܐ</VERS>
      <VERS vnumber="7">ܘܫܶܡܥܶܬ ܠܓܰܒܪܳܐ ܕܰܠܒܺܝܫ ܠܒܽܘܫܺܝ̈ܢ ܕܺܐܝܩܳܪ ܘܩܳܐܶܡ ܠܥܶܠ ܡܶܢ ܡܰܝ̈ܳܐ ܕܢܰܗܪܳܐ. ܕܰܐܪܺܝܡ ܝܰܡܺܝܢܶܗ ܘܣܶܡܳܠܶܗ ܠܘܳܬ ܫܡܰܝܳܐ܇ ܘܺܝܡܳܐ ܒܚܰܝ ܥܳܠ̈ܡܶܐ. ܕܰܠܥܶܕܳܢ ܥܶܕ̈ܳܢܺܝܢ ܘܦܶܠܓܽܘܬ ܥܶܕܳܢ܇ ܘܰܒܥܶܕܳܢ ܕܢܶܬܦܰܨ̈ܝܳܢ ܐܺܝܕ̈ܰܝܳܐ ܕܟܽܠ ܥܰܡܳܐ ܩܰܕܺܝܫܳܐ܇ ܢܶܫ̈ܠܡܳܢ ܗܳܠܶܝܢ ܟܽܠܗܶܝܢ.</VERS>
      <VERS vnumber="8">ܘܶܐܢܳܐ ܕܳܢܺܝܐܶܝܠ ܫܶܡܥܶܬ ܘܠܳܐ ܐܶܫܬܰܘܕܥܶܬ. ܘܶܐܡܪܶܬ. ܡܳܪܝ ܡܳܢܳܐ ܒܳܬܰܪ ܗܳܠܶܝܢ. ܘܶܐܡܰܪ ܠܺܝ. ܙܶܠ ܕܳܢܺܝܐܶܝܠ.</VERS>
      <VERS vnumber="9">ܡܶܛܽܠ ܕܰܟܣܶܝܢ ܐܶܢܽܘܢ ܘܰܚܬܺܝܡܺܝܢ ܦܶܬܓܳܡ̈ܶܐ ܥܰܕ ܥܶܕܳܢ ܩܶܨܳܐ.</VERS>
      <VERS vnumber="10">ܢܶܬܓܒܽܘܢ ܘܢܶܬܚܰܘܪܽܘܢ ܘܢܶܬܒܰܚܪܽܘܢ ܣܰܓܺܝ̈ܐܶܐ. ܘܢܶܚܛܽܘܢ ܚܰܛܳܝ̈ܶܐ܇ ܘܠܳܐ ܢܶܣܬܰܟܠܽܘܢ ܟܽܠܗܽܘܢ ܚܰܛܳܝ̈ܶܐ. ܥܳܒܕ̈ܰܝ ܛܳܒ̈ܳܬܳܐ ܕܶܝܢ. ܢܶܣܬܰܟܠܽܘܢ</VERS>
      <VERS vnumber="11">ܘܡܶܢ ܙܰܒܢܳܐ܇ ܕܢܶܥܒܰܪ ܩܽܘܪܒܳܢܳܐ܇ ܬܶܬܝܗܶܒ ܛܰܢܦܽܘܬܳܐ ܠܰܚܒܳܠܳܐ ܝܰܘܡ̈ܺܝܢ ܐܳܠܶܦ ܘܡܰܐܬܶܝܢ ܘܬܶܫܥܺܝܢ.</VERS>
      <VERS vnumber="12">ܘܛܽܘܒܰܘܗܝ ܠܡܰܢ ܕܰܢܣܰܟܶܐ ܕܢܶܡܛܶܐ ܠܝܰܘܡܺܝ̈ܢ ܐܳܠܶܦ ܘܰܬܠܳܬܡܳܐܐ ܘܰܬܠܳܬܺܝܢ ܘܚܰܡܫܳܐ.</VERS>
      <VERS vnumber="13">ܘܰܐܢܬ ܕܳܢܺܝܐܶܝܠ܇ ܙܶܠ ܠܩܶܨܳܐ ܢܽܘܚ܇ ܘܰܬܩܽܘܡ ܠܙܰܒܢܳܟ. ܠܣܰܘܦ ܝܰܘ̈ܡܳܬ݂ܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Hosea" bnumber="28" bsname="Hos">
    <CHAPTER cnumber="1">
      <VERS vnumber="1">ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܗܽܘܫܰܥ ܒܰܪ ܒܶܪܝ: ܒܝܰܘܡܰܘ̈ܗܝ ܕܥܽܘܙܺܝܳܐ: ܘܰܕܝܽܘܬܳܡ: ܘܕܳܐܚܳܙ: ܘܰܕܚܶܙܰܩܝܳܐ: ܡܰܠ̈ܟܶܐ ܕܰܝܗܽܘܕܳܐ: ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܒܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ.</VERS>
      <VERS vnumber="2">ܪܺܝܫ ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܗܽܘܫܰܥ: ܐܶܡܰܪ ܡܳܪܝܳܐ ܠܗܽܘܫܰܥ: ܙܶܠ ܣܰܒ ܠܳܟ݂ ܐܰܢ̱ܬܬܳܐ ܕܰܡܙܰܢܝܳܐ: ܘܰܒ̈ܢܰܝܳܐ ܕܰܡܙܰܢܶܝܢ: ܡܶܛܽܠ ܕܰܡܙܰܢܳܝܽܘ ܬܙܰܢܶܐ ܐܰܪܥܳܐ ܡܶܢ ܒܳܬܪܶܗ ܕܡܳܪܝܳܐ.</VERS>
      <VERS vnumber="3">ܘܶܐܙܰܠ ܘܰܢܣܰܒ ܠܶܗ ܠܓܳܡܰܪ ܒܰܪܬ ܕܒܶܠܝܳܡ: ܘܒܶܛܢܰܬ ܘܝܶܠܕܰܬ ܠܶܗ ܒܪܳܐ.</VERS>
      <VERS vnumber="4">ܘܶܐܡܰܪ ܠܶܗ ܡܳܪܝܳܐ: ܩܪܺܝ ܫܡܶܗ ܐܺܝܙܰܪܥܺܝܠ: ܡܶܛܽܠ ܕܥܰܕ ܩܰܠܺܝܠ ܬܳܒܰܥ ܐ̱ܢܳܐ ܕܡܶܗ ܕܺܐܝܙܰܪܥܺܝܠ ܥܰܠ ܒܰܝܬܳܐ ܕܺܝܗܽܘ: ܘܶܐܒܰܛܶܠ ܡܰܠܟܽܘܬܳܐ ܕܒܶܝܬ݂ ܝܺܣܪܳܐܶܝܠ.</VERS>
      <VERS vnumber="5">ܒܶܗ ܒܝܰܘܡܳܐ ܗܰܘ: ܐܶܬܒܪܺܝܗ̇ ܠܩܶܫܬܳܐ ܕܺܝܣܪܳܐܶܝܠ ܒܥܽܘܡܩܳܐ ܕܺܐܝܙܰܪܥܺܝܠ.</VERS>
      <VERS vnumber="6">ܘܒܶܛܢܰܬ ܬܽܘܒ ܘܝܶܠܕܰܬ ܒܰܪܬܳܐ: ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܳܗ̇ ܠܳܐ ܐܶܬܪܰܚܡܰܬ: ܡܶܛܽܠ ܕܠܳܐ ܡܰܘܣܶܦ ܐ̱ܢܳܐ ܬܽܘܒ ܠܰܡܪܰܚܳܡܽܘ ܥܰܠ ܕܒܶܝܬ݂ ܝܺܣܪܳܐܶܝܠ: ܐܶܠܳܐ ܡܶܫܩܰܠ ܫܳܩܶܠ ܐ̱ܢܳܐ ܠܗܽܘܢ.</VERS>
      <VERS vnumber="7">ܥܰܠ ܒܰܝܬܳܐ ܕܶܝܢ ܕܺܝܗܽܘܕܳܐ ܐܶܪܰܚܶܡ: ܘܶܐܦܪܽܘܩ ܐܶܢܽܘܢ ܒܡܳܪܝܳܐ ܐܰܠܳܗܗܽܘܢ: ܠܳܐ ܒܩܶܫܬܳܐ ܐܶܦܪܽܘܩ ܐܶܢܽܘܢ: ܐܳܦܠܳܐ ܒܣܰܝܦܳܐ: ܐܳܦܠܳܐ ܒܰܩܪܳܒܳܐ: ܘܠܳܐ ܒܖ̈ܰܟܫܳܐ: ܐܳܦܠܳܐ ܒܦܰܖ̈ܳܫܶܐ. </VERS>
      <VERS vnumber="8">ܘܚܶܣܠܰܬ݂ ܠܰܕܠܳܐ ܐܶܬܪܰܚܡܰܬ݂: ܘܒܶܛܢܰܬ ܬܽܘܒ ܘܝܶܠܕܰܬ ܒܪܳܐ.</VERS>
      <VERS vnumber="9">ܘܶܐܡܰܪ ܠܺܝ ܡܳܪܝܳܐ: ܩܪܺܝ ܫܡܶܗ ܠܳܐ ܥܰܡܝ: ܡܶܛܽܠ ܕܰܐܢ̱ܬܽܘܢ ܠܳܐ ܥܰܡܝ ܐܰܢ̱ܬܽܘܢ: ܘܶܐܢܳܐ ܠܳܐ ܐܶܗܘܶܐ ܠܟܽܘܢ.</VERS>
      <VERS vnumber="10">ܘܶܐܢ ܢܶܗܘܶܐ ܡܶܢܝܳܢܳܐ ܕܰܒܢܰܝ̈ ܝܺܣܪܳܐܶܝܠ ܐܰܝܟ ܚܳܠܳܐ ܕܝܰܡܳܐ: ܕܠܳܐ ܡܶܬܬܟܺܝܠ ܘܠܳܐ ܡܶܬܡܢܶܐ: ܘܢܶܗܘܶܐ ܒܰܐܬܪܳܐ ܕܶܐܬܐܡܰܪ ܠܗܽܘܢ ܠܳܐ ܥܰܡܝ ܐܰܢ̱ܬܽܘܢ: ܬܰܡܳܢ ܢܶܬܩܪܽܘܢ ܒܢܰܝ̈ܳܐ ܠܰܐܠܳܗܳܐ ܚܰܝܳܐ.</VERS>
      <VERS vnumber="11">ܘܢܶܬܟܰܢܫܽܘܢ ܒܢܰܝ̈ ܝܺܗܽܘܕܳܐ: ܘܰܒܢܰܝ̈ ܝܺܣܪܳܐܶܝܠ ܐܰܟܚܕܳܐ: ܘܢܶܥܒܕܽܘܢ ܠܗܽܘܢ ܪܺܝܫܳܐ ܚܰܕ: ܘܢܶܣܩܽܘܢ ܡܶܢ ܐܰܪܥܳܐ: ܡܶܛܽܠ ܕܪܰܒܽ ܗ̱ܘ ܝܰܘܡܳܐ ܕܺܐܝܙܰܪܥܺܝܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܩ̣ܪܰܘ ܠܰܐܚܰܝ̈ܟܽܘܢ ܥܰܡܝ: ܘܠܰܐܚ̈ܘܳܬܟܽܘܢ ܖ̈ܚܺܝܡܳܬܳܐ.</VERS>
      <VERS vnumber="2">ܕܽܘܢܝ ܥܰܡ ܐܶܡܟܽܘܢ: ܕܽܘܢܘ: ܡܶܛܽܠ ܕܗܺܝ ܠܳܐ ܗܘܳܬ݂ ܐܰܢ̱ܬܰܬܝ: ܘܶܐܢܳܐ ܠܳܐ ܗܘܺܝܬ ܒܰܥܠܳܗ̇: ܬܰܥܒܰܪ ܙܳܢܝܽܘܬܳܗ̇ ܡܶܢ ܐܰܦܶܝ̈ܗ̇: ܘܓܰܘܪܳܗ̇ ܡܶܢ ܒܰܝܢܳܬ ܬܕܶܝ̈ܗ̇.</VERS>
      <VERS vnumber="3">ܕܠܳܐ ܐܰܫܠܚܺܝܗ̇ ܥܰܪܛܶܠ: ܘܶܐܫܒܩܺܝܗ̇ ܐܰܝܟ ܝܰܘܡܳܐ ܕܺܝܠܺܝܕܳܐ ܒܶܗ: ܘܶܐܥܒܕܺܝܗ̇ ܐܰܝܟ ܡܰܕܒܪܳܐ: ܘܰܐܝܟ݂ ܐܰܪܥܳܐ ܨܗܺܝܬܳܐ: ܘܰܐܡܺܝܬܶܝܗ̇ ܒܨܶܗܝܳܐ.</VERS>
      <VERS vnumber="4">ܘܥܰܠ ܒܢܶܝ̈ܗ̇ ܠܳܐ ܐܶܪܰܚܶܡ: ܡܶܛܽܠ ܕܰܒܢܰܝ̈ ܙܳܢܺܝܬܳܐ ܐܶܢܽܘܢ.</VERS>
      <VERS vnumber="5">ܡܶܛܽܠ ܕܙܰܢܝܰܬ ܐܶܡܗܽܘܢ: ܘܒܶܗܬܰܬ ܝܳܠܶܕܬܗܽܘܢ: ܘܶܐܡܪܰܬ ܐܺܙܰܠ ܒܳܬܰܪ ܖ̈ܳܚܡܰܝ: ܝܳܗ̱ܒܰܝ̈ ܠܰܚܡܝ ܘܡܰܝ̈ ܘܢܰܚܬܰܝ̈ ܘܟܶܬܳܢܰܝ̈: ܘܡܶܫܚܝ ܘܟܽܠ ܕܡܶܬܒܥܶܐ ܠܺܝ.</VERS>
      <VERS vnumber="6">ܡܶܛܽܠ ܗܳܠܶܝܢ ܗܳܐ ܣܳܐܶܓ ܐ̱ܢܳܐ ܐܽܘܪܚܳܬܳܗ̇ ܒܕܰܪܕܖ̈ܶܐ: ܘܶܐܣܽܘܓ ܫܒܺܝܠܶܝ̈ܗ̇: ܐܘܪܚܳܐ ܠܳܐ ܬܶܫܟܰܚ.</VERS>
      <VERS vnumber="7">ܘܬܺܐܙܰܠ ܒܳܬܰܪ ܖ̈ܳܚܡܶܝܗ̇ ܘܠܳܐ ܬܰܕܪܶܟ ܐܶܢܽܘܢ: ܘܬܶܒܥܶܐ ܐܶܢܽܘܢ ܘܠܳܐ ܬܶܫܟܰܚ ܐܶܢܽܘܢ: ܘܬܺܐܡܰܪ ܐܶܗܦܽܘܟ ܐܺܙܰܠ ܠܺܝ ܠܘܳܬ݂ ܒܰܥܠܝ ܩܰܕܡܳܝܳܐ: ܡܶܛܽܠ ܕܛܳܒ ܗ̱ܘܳܐ ܠܺܝ ܗܳܝܕܶܝܢ ܡܶܢ ܕܗܳܫܳܐ.</VERS>
      <VERS vnumber="8">ܗܺܝ ܕܶܝܢ ܠܳܐ ܝܶܕܥܰܬ ܕܶܐܢܳܐ ܝܶܗܒܶܬ ܠܶܗ ܥܒܽܘܪܳܐ: ܘܚܰܡܪܳܐ: ܘܡܶܫܚܳܐ: ܘܣܺܐܡܳܐ ܘܕܰܗܒܳܐ ܐܰܣܓܺܝܬ ܠܶܗ: ܘܡܶܢܶܗ ܥܒܰܕܘ ܒܰܥܠܳܐ.</VERS>
      <VERS vnumber="9">ܡܶܛܽܠ ܗܳܢܳܐ ܐܶܗܦܽܘܟ ܐܶܣܰܒ ܥܒܽܘܪܝ ܒܙܰܒܢܶܗ: ܘܚܰܡܪܝ ܒܙܰܒܢܶܗ: ܘܶܐܣܰܒ ܥܰܡܪܝ ܘܟܶܬܳܢܰܝ̈: ܕܝܶܗ̱ܒܶܬ ܠܶܗ ܕܰܬܟܰܣܶܐ ܦܽܘܪܣܳܝܳܗ̇.</VERS>
      <VERS vnumber="10">ܡܶܟܺܝܠ ܐܶܓܠܶܐ ܦܽܘܪܣܳܝܳܗ̇ ܩܕ݂ܳܡ ܖ̈ܳܚܡܶܝܗ̇: ܘܐ̱ܢܳܫ ܠܳܐ ܢܦܰܨܶܝܗ̇ ܡܶܢ ܐܺܝܕܰܝ̈.</VERS>
      <VERS vnumber="11">ܘܶܐܒܰܛܶܠ ܟܽܠܶܗ ܚܰܕܽܘܬܳܗ̇: ܥܰܐܥܺܐܕܶܝ̈ܗ̇ ܘܪܺܝܫ ܝܰܖ̈ܚܶܝܗ̇: ܘܫܰܒܬܳܗ̇ ܘܟܽܠܗܽܘܢ ܥܺܐܕܶܝ̈ܗ̇.</VERS>
      <VERS vnumber="12">ܘܰܐܚܪܶܒ ܓܽܘܦܢܶܝ̈ܗ̇ ܘܬܺܐܢܶܝ̈ܗ̇: ܕܶܐܡܪܰܬ ܕܡܰܘ̈ܗܒܳܬܳܐ ܐܶܢܶܝܢ ܕܝܰܗ̱ܒܘ ܠܺܝ ܖ̈ܳܚܡܰܝ: ܘܶܐܥܒܶܕ ܐܶܢܶܝܢ ܥܳܒܳܐ: ܘܬܶܐܟܽܘܠ ܐܶܢܶܝܢ ܚܰܝܽܘܬ ܒܰܪܳܐ.</VERS>
      <VERS vnumber="13">ܘܶܐܦܩܽܘܕ ܥܠܶܝܗ̇ ܝܰܘ̈ܡܳܬ݂ܳܐ ܕܒܰܥܠܳܐ ܕܣܳܝܡܳܐ ܗ̱ܘܳܬ݂ ܒܗܽܘܢ ܒܶܣ̈ܡܶܐ: ܘܫܶܩܠܰܬ ܩܕܳܫܶܝ̈ܗ̇ ܘܡܰܖ̈ܓܳܢܝܳܬܳܗ̇ ܘܶܐܙܰܠܬ ܒܳܬܰܪ ܖ̈ܳܚܡܶܝܗ̇: ܘܠܺܝ ܛܥܳܬ ܐܳܡܰܪ ܡܳܪܝܳܐ.</VERS>
      <VERS vnumber="14">ܡܶܛܽܠ ܗܳܠܶܝܢ ܗܳܐ ܡܫܰܕܶܠ ܐ̱ܢܳܐ ܠܳܗ̇ ܘܡܰܘܒܶܠ ܐ̱ܢܳܐ ܠܳܗ̇ ܠܡܰܕܒܪܳܐ: ܘܶܐܡܠܶܐ ܒܠܶܒܳܗ̇.</VERS>
      <VERS vnumber="15">ܘܶܐܬܶܠ ܠܳܗ̇ ܟܰܖ̈ܡܶܝܗ̇ ܡܶܢ ܬܰܡܳܢ: ܘܥܽܘܡܩܳܐ ܕܥܳܟܰܪ: ܕܢܶܬܦܬܰܚ ܣܽܘܟܽܠܶܗ: ܘܬܶܬܡܰܟܰܟ ܬܰܡܳܢ ܐܰܝܟ ܝܰܘ̈ܡܰܝ ܛܰܠܝܽܘܬܳܗ̇: ܘܰܐܝܟ݂ ܝܰܘܡܳܐ ܕܣܶܠܩܰܬ ܒܶܗ ܡܶܢ ܐܰܪܥܳܐ ܕܡܶܨܪܶܝܢ.</VERS>
      <VERS vnumber="16">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܬܶܩܪܶܝܢܝ ܓܰܒܪܝ ܘܠܳܐ ܬܽܘܒ ܬܶܩܪܶܝܢܝ ܒܰܥܠܝ.</VERS>
      <VERS vnumber="17">ܘܰܐܥܒܰܪ ܫܡܳܐ ܕܒܰܥܠܳܐ ܡܶܢ ܦܽܘܡܳܗ̇: ܘܠܳܐ ܢܬܕܰܟܪܽܘܢ ܬܽܘܒ ܫܡܶܗ.</VERS>
      <VERS vnumber="18">ܘܰܐܩܺܝܡ ܠܗܽܘܢ ܩܝܳܡܳܐ ܒܝܰܘܡܳܐ ܗܰܘ: ܥܰܡ ܚܰܝܽܘܬܳܐ ܕܕܰܒܪܳܐ: ܘܥܰܡ ܦܳܪܰܚܬܳܐ ܕܰܫܡܰܝܳܐ: ܘܖ̈ܰܚܫܳܐ ܕܰܐܪܥܳܐ: ܘܩܶܫܬܳܐ ܘܣܰܝܦܳܐ ܘܰܩܪܳܒܳܐ ܐܶܒܰܛܶܠ ܡܶܢ ܐܰܪܥܳܐ: ܘܰܐܫܪܶܐ ܐܶܢܽܘܢ ܒܣܰܒܪܳܐ.</VERS>
      <VERS vnumber="19">ܘܶܐܡܟ݂ܪܶܟ݂ܝ ܠܺܝ ܠܥܳܠܰܡ: ܘܶܐܡܟܪܶܟ݂ܶܝ ܠܺܝ ܒܙܰܕܺܝܩܽܘܬܳܐ: ܘܰܒܕܺܝܢܳܐ: ܘܰܒܛܰܝܒܽܘܬܳܐ: ܘܰܒܖ̈ܰܚܡܶܐ.</VERS>
      <VERS vnumber="20">ܘܶܐܡܟܪܶܟ݂ܝ ܠܺܝ ܒܗܰܝܡܳܢܽܘܬܳܐ: ܘܬܶܕܥܺܝܢ ܠܡܳܪܝܳܐ.</VERS>
      <VERS vnumber="21">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܥܢܶܐ ܠܰܫܡܰܝܳܐ: ܘܗܶܢܽܘܢ ܢܶܥܢܽܘܢ ܠܰܐܪܥܳܐ.</VERS>
      <VERS vnumber="22">ܘܰܐܪܥܳܐ ܬܶܥܢܶܐ ܠܰܥܒܽܘܪܳܐ: ܘܰܠܚܰܡܪܳܐ ܘܰܠܡܶܫܚܳܐ: ܘܗܶܢܽܘܢ ܢܶܥܢܽܘܢ ܠܺܐܝܙܰܪܥܺܝܠ.</VERS>
      <VERS vnumber="23">ܘܶܐܙܪܥܺܝܗ̇ ܠܺܝ ܒܰܐܪܥܳܐ: ܘܶܐܪܰܚܶܡ ܥܰܠ ܠܳܐ ܐܶܬܪܰܚܡܰܬ: ܘܶܐܩܪܶܐ ܠܠܳܐ ܥܰܡܝ ܥܰܡܝ: ܘܗܽܘ ܢܶܩܪܶܝܢܝ ܐܰܠܳܗܝ.</VERS>
    </CHAPTER>
    <CHAPTER cnumber="3">
      <VERS vnumber="1">:ܘܶܐܡܰܪ ܠܺܝ ܡܳܪܝܳܐ: ܬܽܘܒ ܙܶܠ ܪܚܰܡ ܐܰܢ̱ܬܬܳܐ ܓܰܝܳܪܬܳܐ ܕܪܳܚܡܳܐ ܒܺܝ̈ܫܳܬ݂ܳܐ: ܐܰܝܟ ܕܰܪܚܶܡ ܡܳܪܝܳܐ ܠܰܒܢܰܝ̈ ܝܺܣܪܳܐܶܝܠ: ܘܗܶܢܽܘܢ ܐܶܬܦܢܺܝ ܒܳܬܰܪ ܐܰܠܳܗ̈ܶܐ ܐ̱ܚܖ̈ܳܢܶܐ: ܘܰܪܚܶܡܘ ܕܰܒܽܘ̈ܫܶܐ ܕܰܐܦ̈ܫܳܬܳܐ.</VERS>
      <VERS vnumber="2">ܘܰܙܒܰܢܬܳܗ̇ ܠܺܝ ܒܚܰܡܫܰܥܶܣܖ̈ܶܐ ܕܰܟܣܶܦ: ܘܰܒܟܽܘܪ ܘܰܠܬܶܟ ܣܥܳܖ̈ܺܝܢ.</VERS>
      <VERS vnumber="3">ܘܶܐܡܪܶܬ ܠܳܗ̇ ܕܝܰܘ̈ܡܳܬ݂ܳܐ ܣܰܓܺܝ̈ܐܶܐ ܬܶܬܒܺܝܢ ܠܺܝ: ܠܳܐ ܬܙܰܢܺܝܢ: ܘܠܳܐ ܬܶܗܘܶܝܢ ܠܰܓܒܰܪ: ܘܶܐܢܳܐ ܐܶܗܘܶܐ ܠܘܳܬܶܟܝ.</VERS>
      <VERS vnumber="4">ܡܶܛܽܠ ܕܝܰܘ̈ܡܳܬ݂ܳܐ ܣܰܓܺܝ̈ܐܶܐ ܢܶܬܒܽܘܢ ܒܢܰܝ̈ ܝܺܣܪܳܐܶܝܠ: ܕܠܳܐ ܡܰܠܟܳܐ ܘܰܕܠܳܐ ܫܰܠܺܝܛܳܐ: ܘܰܕܠܳܐ ܕܶܒܚܬܳܐ: ܘܰܕܠܳܐ ܡܰܕܒܚܳܐ: ܘܰܕܠܳܐ ܠܳܒܶܫ ܐܰܦܽܘܕܳܐ: ܘܣܳܐܶܡ ܒܶܣ̈ܡܶܐ.</VERS>
      <VERS vnumber="5">ܘܡܶܢ ܒܳܬܰܪܟܶܢ ܢܶܬܦܢܽܘܢ ܒܢܰܝ̈ ܝܺܣܪܳܐܶܝܠ: ܘܢܶܒܥܽܘܢ ܠܡܳܪܝܳܐ ܐܰܠܳܗܗܽܘܢ: ܘܰܠܕܰܘܺܝܕ ܡܰܠܟܗܽܘܢ: ܘܢܶܕܥܽܘܢ ܠܡܳܪܝܳܐ ܘܰܠܛܰܝܒܽܘܬܶܗ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ.</VERS>
    </CHAPTER>
    <CHAPTER cnumber="4">
      <VERS vnumber="1">:ܫܡܰܥܘ ܦܶܬܓܳܡܶܗ ܕܡܳܪܝܳܐ ܒܢܰܝ̈ ܝܺܣܪܳܐܶܝܠ: ܡܶܛܽܠ ܕܕܺܝܢܳܐ ܠܡܳܪܝܳܐ ܥܰܡ ܥܳܡܽܘܖ̈ܶܝܗ̇ ܕܰܐܪܥܳܐ: ܥܰܠ ܕܠܰܝܬ ܩܽܘܫܬܳܐ ܐܳܦܠܳܐ ܛܰܝܒܽܘܬܳܐ: ܐܳܦܠܳܐ ܝܺܕܰܥܬܶܗ ܕܰܐ‌ܠܳܗܳܐ ܒܰܐܪܥܳܐ.</VERS>
      <VERS vnumber="2">ܠܰܘܛܬܳܐ: ܘܕܰܓܳܠܽܘܬܳܐ: ܘܩܶܛܠܳܐ: ܘܓܰܢܳܒܽܘܬܳܐ: ܘܓܰܘܪܳܐ: ܣܓܺܝܘ: ܘܰܕܡܳܐ ܒܰܕܡܳܐ ܚܠܰܛܘ.</VERS>
      <VERS vnumber="3">ܡܶܛܽܠ ܗܳܢܳܐ ܬܶܬܶܒ ܒܶܐܒܠܳܐ ܐܰܪܥܳܐ: ܘܢܺܐܠܽܘܢ ܟܽܠܗܽܘܢ ܥܳܡܽܘܖ̈ܶܝܗ̇: ܘܚܰܝܘܬܳܐ ܕܕܰܒܪܳܐ ܘܦܳܪܰܚܬܳܐ ܕܰܫܡܰܝܳܐ: ܘܳܐܦ ܢܽܘ̈ܢܶܐ ܕܰܒܝܰܡܳܐ ܢܣܽܘܦܽܘܢ.</VERS>
      <VERS vnumber="4">ܡܶܛܽܠ ܕܐ̱ܢܳܫ ܠܳܐ ܕܳܐܶܢ ܐܳܦܠܳܐ ܡܰܟܶܣ: ܘܥܰܡܳܟ݂ ܐܰܝܟ ܟܳܗܢܳܐ ܡܶܬܚܪܶܐ.</VERS>
      <VERS vnumber="5">ܘܶܐܬܬܩܶܠܬ ܒܺܐܝܡܳܡܳܐ: ܘܶܐܬܬܩܶܠ ܐܳܦ ܢܒܺܝܳܐ ܕܥܰܡܳܟ݂ ܒܠܺܠܝܳܐ: ܘܫܶܬܩܰܬ ܐܶܡܳܟ.</VERS>
      <VERS vnumber="6">ܫܬܶܩ ܥܰܡܝ ܡܶܛܽܠ ܕܠܰܝܬ ܒܶܗ ܝܺܕܰܥܬܳܐ: ܐܰܢ̱ܬ ܓܶܝܪ ܐܰܣܠܺܝܬ ܝܺܕܰܥܬܳܐ: ܘܰܐܣܠܶܟ݂ ܡܶܢ ܟܳܗܢܽܘܬܳܐ: ܘܰܛܥܰܝܬ ܢܳܡܽܘܣܶܗ ܕܰܐܠܳܗܳܟ: ܐܳܦ ܐܶܢܳܐ ܐܶܛܥܶܐ ܠܰܒܢܰܝ̈ܟ.</VERS>
      <VERS vnumber="7">ܐܰܝܟ ܣܽܘܓܳܐܗܽܘܢ ܗܳܟܰܢܳܐ ܚܛܰܘ: ܘܺܐܝܩܳܪܗܽܘܢ ܒܰܩܠܳܠܳܐ ܚܰܠܶܦܘ.</VERS>
      <VERS vnumber="8">ܚܛܺܝܬܶܗ ܕܥܰܡܝ ܐܶܟܰܠܘ: ܘܰܠܥܰܘܠܗܽܘܢ ܐܰܪܡܺܝܘ ܢܰܦܫܗܽܘܢ.</VERS>
      <VERS vnumber="9">ܘܰܗܘܳܐ ܟܳܗܢܳܐ ܐܰܝܟ ܥܰܡܳܐ: ܘܶܐܦܩܽܘܕ ܥܠܰܝܗܽܘܢ ܐܽܘܖ̈ܚܳܬܗܽܘܢ: ܘܰܥܒܳܕܰܝ̈ܗܽܘܢ ܐܶܦܪܽܘܥ ܐܶܢܽܘܢ.</VERS>
      <VERS vnumber="10">ܘܢܶܐܟܠܽܘܢ ܘܠܳܐ ܢܶܣܒܥܽܘܢ: ܙܰܢܺܝܘ ܘܠܳܐ ܣܓܺܝܘ: ܡܶܛܽܠ ܕܰܠܡܳܪܝܳܐ ܫܒܰܩܘ.</VERS>
      <VERS vnumber="11">ܘܰܪܚܶܡܘ ܙܳܢܝܽܘܬܳܐ: ܘܚܰܡܪܳܐ ܘܪܰܘܳܝܽܘܬܳܐ ܢܰܣܒܶܗ ܠܠܶܒܗܽܘܢ.</VERS>
      <VERS vnumber="12">ܥܰܡܝ ܒܬܰܪܥܺܝܬܶܗ ܫܐܶܠ: ܘܚܽܘܛܪܶܗ ܚܰܘܝܶܗ: ܡܶܛܽܠ ܕܪܽܘܚܳܐ ܕܙܳܢܝܽܘܬܳܐ ܐܰܛܥܝܰܬ ܐܶܢܽܘܢ: ܘܰܗܦܰܟܘ ܡܶܢ ܐܰܠܳܗܗܽܘܢ.</VERS>
      <VERS vnumber="13">ܥܰܠ ܪܺܝܫܝ ܛܽܘܖ̈ܶܐ ܕܰܒܰܚܘ: ܘܥܰܠ ܖ̈ܳܡܳܬܳܐ ܣܳܡܘ ܒܶܣ̈ܡܶܐ: ܬܚܶܝܬ ܒܰܠܽܘܛܳܐ ܘܚܶܘܪܳܐ: ܘܒܶܛܡܬܳܐ ܕܫܰܦܺܝܪ ܛܶܠܳܠܳܗ̇: ܡܶܛܽܠ ܗܳܢܳܐ ܢܙܰܢ̈ܝܳܢ ܒܢ̈ܳܬܟܽܘܢ: ܘܟܰܠ̈ܠܳܬܟܽܘܢ ܢܓܽܘܖ̈ܳܢ.</VERS>
      <VERS vnumber="14">ܠܳܐ ܐܶܣܥܽܘܪ ܒܢ̈ܳܬܟܽܘܢ ܟܰܕ ܢܙܰܢ̈ܝܳܢ: ܘܳܐܦܠܳܐ ܟܽܠ̈ܠܳܬܟܽܘܢ ܟܰܕ ܢܓܽܘܖ̈ܳܢ: ܡܶܛܽܠ ܕܗܶܢܶܝܢ ܥܰܡ ܙܰܢܳܝ̈ܶܐ ܚܠܺܝ̈ܛܳܢ: ܘܗܶܢܽܘܢ ܥܰܡ ܢܳܦܩܰܬ ܫܽܘ̈ܩܶܐ ܡܕܰܒܚܺܝܢ: ܥܰܡܳܐ ܕܠܳܐ ܡܶܣܬܰܟܰܠ ܥܰܦܶܩ ܙܳܢܺܝܬܳܐ.</VERS>
      <VERS vnumber="15">ܐܰܢ̱ܬ ܕܶܝܢ ܝܺܣܪܳܐܶܝܠ: ܠܳܐ ܬܚܰܝܶܒ ܠܺܝܗܽܘܕܳܐ: ܘܠܳܐ ܬܺܐܙܽܠ̱ܘܢ ܠܓܰܠܓܳܠܳܐ: ܘܠܳܐ ܬܶܣܩܽܘܢ ܠܒܶܝܬ݂ ܐܽܘܢ: ܘܠܳܐ ܬܺܐܡܪܽܘܢ ܚܰܝܽ ܗ̱ܘ ܡܳܪܝܳܐ.</VERS>
      <VERS vnumber="16">ܡܶܛܽܠ ܕܰܐܝܟ ܬܽܘܪܬܳܐ ܕܡܶܪܕܰܬ ܡܶܢ ܢܺܝܪܳܐ: ܗܳܟܰܢܳܐ ܡܪܰܕܘ ܒܢܰܝ̈ ܝܺܣܪܳܐܶܝܠ: ܘܡܶܟܺܝܠ ܢܶܪܥܶܐ ܐܶܢܽܘܢ ܡܳܪܝܳܐ: ܐܰܝܟ ܐܶܡܖ̈ܶܐ ܒܰܪܘܰܚܬܳܐ.</VERS>
      <VERS vnumber="17">ܫܰܘܬܳܦܰܐ ܗ̱ܘ ܕܰܦܬܰܟܖ̈ܶܐ ܐܰܦܪܶܝܡ: ܫܒܽܘܩ ܠܶܗ.</VERS>
      <VERS vnumber="18">ܟܽܠܗܽܘܢ ܙܰܢܺܝܘ ܘܰܪܚܶܡܘ ܨܰܥܪܳܐ ܘܕܶܚܠܬܳܐ.</VERS>
      <VERS vnumber="19">ܬܶܨܛܰܪܪܺܝ ܪܽܘܚܳܐ ܒܟܶܢܦܰܝ̈ܗܽܘܢ: ܘܢܶܒܗܬܽܘܢ ܡܶܢ ܡܰܕܒܚܰܝ̈ܗܽܘܢ.</VERS>
    </CHAPTER>
    <CHAPTER cnumber="5">
      <VERS vnumber="1">ܫܡܰܥܘ ܗܳܕ݂ܶܐ ܟܳܗ̈ܢܶܐ: ܘܨܽܘܬܘ ܒܶܝܬ݂ ܝܺܣܪܳܐܶܝܠ: ܘܒܶܝܬ݂ ܡܰܠܟܳܐ ܫܡܰܥܘ: ܡܶܛܽܠ ܕܕܺܝܠܟܽܘܢ ܗ̱ܘ ܕܺܝܢܳܐ: ܕܦܰܚ̈ܶܐ ܗܽܘܝܬܽܘܢ ܠܕܰܘ̈ܩܶܐ: ܘܰܡܨܺܝܕܬܳܐ ܕܰܦܪܺܝܣܳܐ ܥܰܠ ܬܳܒܽܘܪ.</VERS>
      <VERS vnumber="2">ܘܨܰܝ̈ܳܕܶܐ ܕܨܳܝܕܺܝܢ ܛܡܰܪܘ ܦܰܚ̈ܶܐ: ܐܶܢܳܐ ܕܶܝܢ ܐܶܪܕ̇ܶܐ ܠܟܽܠܗܽܘܢ.</VERS>
      <VERS vnumber="3">ܐܶܢܳܐ ܝܳܕܰܥ ܐ̱ܢܳܐ ܠܰܐܦܪܶܝܡ: ܘܺܝܣܪܳܐܶܝܠ ܠܳܐ ܟܣܶܐ ܡܶܢܝ: ܡܶܛܽܠ ܕܗܳܫܳܐ ܙܰܢܺܝ ܐܰܦܪܶܝܡ: ܘܶܐܬܛܰܢܰܦ ܝܺܣܪܳܐܶܝܠ.</VERS>
      <VERS vnumber="4">ܠܳܐ ܫܳܒ̈ܩܳܢ ܠܗܽܘܢ ܨܶܢ̈ܥܳܬܗܽܘܢ: ܕܢܶܬܦܢܽܘܢ ܠܘܳܬ݂ ܐܰܠܳܗܗܽܘܢ: ܡܶܛܽܠ ܕܪܽܘܚܳܐ ܕܙܳܢܝܽܘܬܳܐ ܒܓܰܘܗܽܘܢ: ܘܰܠܡܳܪܝܳܐ ܠܳܐ ܝܺܕܰܥܘ.</VERS>
      <VERS vnumber="5">ܘܢܶܬܡܰܟܰܟ݂ ܐܺܝܩܳܪܶܗ ܕܺܝܣܪܳܐܶܝܠ ܩܕ݂ܳܡܰܘܗܝ: ܘܺܝܣܪܳܐܶܝܠ ܘܰܐܦܪܶܝܡ ܢܶܬܬܰܩܠܽܘܢ ܒܥܰܘܠܗܽܘܢ: ܘܢܶܬܬܩܶܠ ܐܳܦ ܝܺܗܽܘܕܳܐ ܥܰܡܗܽܘܢ.</VERS>
      <VERS vnumber="6">ܒܥܳܢ̈ܗܽܘܢ ܘܰܒܬܰܘܖ̈ܰܝܗܽܘܢ ܢܺܐܙܽܠ̱ܘܢ ܠܡܶܒܥܶܝܗ̇ ܠܡܳܪܝܳܐ ܘܠܳܐ ܢܶܫܟܚܽܘܢܶܗ: ܡܶܛܽܠ ܕܰܦܪܰܩ ܠܶܗ ܡܶܢܗܽܘܢ.</VERS>
      <VERS vnumber="7">ܒܡܳܪܝܳܐ ܓܶܝܪ ܕܰܓܶܠܘ: ܡܶܛܽܠ ܕܰܒ̈ܢܰܝܳܐ ܢܽܘܟܖ̈ܳܝܶܐ ܐܰܘܠܶܕܘ.</VERS>
      <VERS vnumber="8">ܩܪܰܘ ܫܺܝܦܽܘܪܳܐ ܒܪܳܡܬܳܐ: ܘܩܰܪܢܳܐ ܒܪܳܡܬܳܐ: ܩܥܰܘ ܒܶܝܬ݂ ܐܽܘܢ: ܒܳܬ݂ܪܳܟ݂ ܒܶܢܝܳܡܶܝܢ.</VERS>
      <VERS vnumber="9">ܐܰܦܪܶܝܡ ܠܰܚܒܳܠܳܐ ܢܶܗܘܶܐ ܒܝܰܘܡܳܐ ܕܡܰܟܣܳܢܽܘܬܳܐ: ܒܫܰܪܒܬܳܐ ܕܺܝܣܪܳܐܶܝܠ ܐܰܘܕܥܶܬ ܗܰܝܡܳܢܽܘܬܳܐ.</VERS>
      <VERS vnumber="10">ܗܘܰܘ ܪܰܘܖ̈ܒܳܢܶܐ ܕܺܝܗܽܘܕܳܐ ܐܰܝܟ ܗܳܢܽܘܢ ܕܰܡܫܰܢܶܝܢ ܬܚܽܘܡܳܐ: ܐܶܫܽܘܕ ܪܽܘܓܙܝ ܥܠܰܝܗܽܘܢ ܐܰܝܟ ܡܰܝ̈ܳܐ.</VERS>
      <VERS vnumber="11">ܛܠܺܝܡ ܐܰܦܪܶܝܡ ܘܰܐܠܺܝܨ ܒܕܺܝܢܳܐ: ܡܶܛܽܠ ܕܰܨܒܳܐ ܠܡܺܐܙܰܠ ܒܳܬܰܪ ܣܖ̈ܺܝܩܳܬܳܐ.</VERS>
      <VERS vnumber="12">ܘܶܐܢܳܐ ܐܶܗܘܶܐ ܐܰܝܟ ܕܠܽܘܚܝܳܐ ܠܰܐܦܪܶܝܡ: ܘܰܐܝܟ݂ ܐܰܪܝܳܐ ܠܰܕܒܶܝܬ݂ ܝܺܗܽܘܕܳܐ.</VERS>
      <VERS vnumber="13">ܘܰܚ̣ܙܳܐ ܐܰܦܪܶܝܡ ܟܽܘܖ̈ܗܳܢܰܘܗܝ: ܘܺܝܗܽܘܕܳܐ ܟܺܐܒܰܘ̈ܗܝ: ܘܶܐܙܰܠ ܐܰܦܪܶܝܡ ܠܳܐܬܽܘܪ: ܘܫܰܕܰܪ ܠܘܳܬ݂ ܡܰܠܟܳܐ ܕܝܳܪܶܒ: ܘܗܽܘ ܠܳܐ ܡܶܫܟܰܚ ܠܡܰܐܣܳܝܽܘܬܟܽܘܢ: ܘܠܳܐ ܢܰܚܠܶܡ ܡܶܢܟܽܘܢ ܟܺܐܒܰܝ̈ܟܽܘܢ.</VERS>
      <VERS vnumber="14">ܡܶܛܽܠ ܕܶܐܢܳܐ ܐܰܝܟ݂ ܐܰܪܝܳܐ ܠܰܐܦܪܶܝܡ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܠܰܕܒܶܝܬ݂ ܝܺܗܽܘܕܳܐ: ܘܶܐܢܳܐ ܐܶܬܒܰܪ ܘܶܐܙܰܠ: ܘܶܐܫܩܽܘܠ ܘܠܰܝܬ ܕܰܡܦܰܨܶܐ.</VERS>
      <VERS vnumber="15">ܐܶܗܦܽܘܟ݂ ܐܺܙܰܠ ܠܰܐܬ݂ܪܝ: ܥܕܰܡܳܐ ܕܰܢܚܽܘܒܽܘܢ ܘܢܶܒܥܽܘܢ ܐܰܦܰܝ̈: ܘܒܽܐܘܠܨܳܢܗܽܘܢ ܢܩܰܕܡܽܘܢ ܠܘܳܬ݂ܝ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܢܺܐܡܪܽܘܢ ܢܶܗܦܽܘܟ݂ ܢܺܐܙܰܠ ܠܘܳܬ݂ ܡܳܪܝܳܐ ܕܰܡܚܳܢ: ܘܗܽܘ ܢܰܐܣܶܝܢ: ܘܬܰܒܪܰܢ: ܘܗܽܘ ܢܶܥܨܒܰܢ.</VERS>
      <VERS vnumber="2">ܘܢܰܚܶܝܢ ܝܰܘ̈ܡܳܬ݂ܳܐ: ܘܰܒܝܰܘܡܳܐ ܬܠܺܝܬܳܝܳܐ ܢܩܺܝܡܰܢ ܘܢܺܚܶܐ ܩܕ݂ܳܡܰܘܗܝ.</VERS>
      <VERS vnumber="3">ܘܢܶܕܰܥ ܠܡܺܐܙܰܠ ܠܺܝܕܰܥܬܶܗ ܕܡܳܪܝܳܐ: ܐܰܝܟ ܫܰܦܪܳܐ ܕܰܬܩܶܢ ܡܰܦܩܶܗ: ܘܢܺܐܬܶܐ ܠܰܢ ܐܰܝܟ ܡܶܛܪܳܐ: ܘܰܐܝܟ݂ ܪܒܺܝܥܳܐ ܕܡܰܪܘܶܐ ܠܰܐܪܥܳܐ.</VERS>
      <VERS vnumber="4">ܡܳܢܳܐ ܐܶܥܒܶܕ ܠܳܟ ܐܰܦܪܶܝܡ: ܘܡܳܢܳܐ ܐܶܥܒܶܕ ܠܳܟ ܝܺܗܽܘܕܳܐ: ܛܰܝܒܽܘܬܟܽܘܢ ܐܰܝܟ ܥܢܳܢܳܐ ܕܨܰܦܪܳܐ: ܘܰܐܝܟ݂ ܛܰܠܳܐ ܕܰܡܩܰܕܶܡ ܘܥܳܒܰܪ.</VERS>
      <VERS vnumber="5">ܡܶܛܽܠܶܗܢܳܐ ܦܰܣܩܶܬ ܢܒܺܝ̈ܶܐ: ܘܩܰܛܠܶܬ ܐܶܢܽܘܢ ܒܡܺܐܡܰܪ ܦܽܘܡܝ: ܘܕܺܝܢܝ ܐܰܝܟ ܢܽܘܗܪܳܐ ܢܶܦܽܘܩ.</VERS>
      <VERS vnumber="6">ܡܶܛܽܠ ܕܨܒܺܝܬ݂ ܒܛܰܝܒܽܘܬܳܐ ܘܠܳܐ ܒܕܶܒܚܬܳܐ: ܘܺܝܕܰܥܬܶܗ ܕܰܐ‌ܠܳܗܳܐ ܛܳܒ ܡܶܢ ܝܰܩ̈ܕܶܐ ܫܰܠܡ̈ܶܐ.</VERS>
      <VERS vnumber="7">ܘܗܶܢܽܘܢ ܐܰܝܟ ܒܰܪܢܳܫܳܐ ܥ̣ܒܰܪܘ ܥܰܠ ܩܝܳܡܝ: ܘܬܰܡܳܢ ܕܰܓܶܠܘ ܒܺܝ.</VERS>
      <VERS vnumber="8">ܓܶܠܥܳܕ ܡܕܺܝܢ̱ܬܳܐ ܗ̱ܝ ܕܥܳܒܕ݂ܰܝ̈ ܥܰܘܠܳܐ: ܘܰܡܦܰܠܦܠܳܐ ܒܰܕܡܳܐ: ܥܽܘܫܢܶܟܝ ܐܰܝܟ ܕܓܰܒܪܳܐ ܓܰܝܳܣܳܐ.</VERS>
      <VERS vnumber="9">ܐܶܫܬܰܘܬܰܦܘ ܟܳܗ̈ܢܶܐ ܒܽܐܘܪܚܳܐ: ܘܰܩܛܰܠܘ ܠܰܫܟܺܝܡ: ܡܶܛܽܠ ܕܥܰܘܠܳܐ ܥܰܒܰܕܘ.</VERS>
      <VERS vnumber="10">ܒܒܰܝܬܳܐ ܕܺܝܣܪܳܐܶܝܠ ܚܙܺܝܬ ܬܶܡܗܳܐ: ܬܰܡܳܢ ܙܰܢܺܝ ܐܰܦܪܶܝܡ: ܘܶܐܬܛܰܢܰܦ ܝܺܣܪܳܐܶܝܠ.</VERS>
      <VERS vnumber="11">ܘܳܐܦ ܝܺܗܽܘܕܳܐ ܥܒܶܕ ܠܳܟ݂ ܩܛܳܦܳܐ: ܡܳܐ ܕܡܰܦܢܶܐ ܐ̱ܢܳܐ ܫܒܺܝܬܶܗ ܕܥܰܡܝ.</VERS>
    </CHAPTER>
    <CHAPTER cnumber="7">
      <VERS vnumber="1">ܡܳܐ ܕܰܐܣܺܝܬ ܠܺܝܣܪܳܐܶܝܠ: ܘܶܐܬܓܠܺܝ ܥܰܘܠܶܗ ܕܰܐܦܪܶܝܡ: ܘܒܺܝܫܬܳܗ̇ ܕܫܳܡܪܺܝܢ: ܡܶܛܽܠ ܕܰܥܒܰܕܘ ܫܽܘܩܪܳܐ ܩܕ݂ܳܡܰܝ: ܘܓܰܢܳܒܳܐ ܥܳܐܠ ܗ̱ܘܳܐ: ܘܰܡܫܰܠܰܚ ܓܰܝܳܣܳܐ ܒܫܽܘ̈ܩܶܐ.</VERS>
      <VERS vnumber="2">ܘܠܳܐ ܐܳܡܪܺܝܢ ܒܠܶܒܗܽܘܢ ܕܟܽܠܗܽܘܢ ܕܟܽܠܗܶܝܢ ܒܺܝ̈ܫܳܬܗܽܘܢ ܥܳܗܶܕ ܐ̱ܢܳܐ: ܡܶܟܺܝܠ ܢܶܚܕܖ̈ܳܢ ܐܶܢܽܘܢ ܨܶܢ̈ܥܳܬܗܽܘܢ ܕܰܗܽܘܝ̈ ܩܕ݂ܳܡ ܐܰܦܰܝ̈.</VERS>
      <VERS vnumber="3">ܒܒܺܝܫܽܘܬܗܽܘܢ ܚܰܕܺܝܘ ܠܡܰܠ̈ܟܶܐ: ܘܰܒܕܰܓܳܠܽܘܬܗܽܘܢ.</VERS>
      <VERS vnumber="4">ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܓܳܝܪܺܝܢ: ܐܰܝܟ ܬܰܢܽܘܪܳܐ ܕܝܳܩܶܕ ܠܡܺܐܦܺܝܬܳܐ: ܢܶܒܛܰܠ ܡܶܢ ܡܕܺܝܢ̱ܬܳܐ ܠܳܐܶܫ ܠܰܝܫܳܐ ܥܕܰܡܳܐ ܕܚܳܡܰܥ.</VERS>
      <VERS vnumber="5">ܝܰܘܡܳܐ ܕܡܰܠܟܰܝ̈ܢ ܫܰܪܺܝܘ ܪܰܘܖ̈ܒܳܢܶܐ ܠܡܶܪܓܰܙ ܡܶܢ ܚܰܡܪܳܐ: ܢܓܰܕܘ ܐܺܝܕܰܝ̈ܗܽܘܢ ܥܰܡ ܒܺܝ̈ܫܶܐ.</VERS>
      <VERS vnumber="6">ܡܶܛܽܠ ܕܚܰܡ ܠܶܒܗܽܘܢ ܐܰܝܟ ܬܰܢܽܘܪܳܐ ܒܰܟܡܺܐܢܗܽܘܢ: ܘܟܽܠܶܗ ܠܺܠܝܳܐ ܥܬܶܩ ܪܽܘܓܙܗܽܘܢ: ܘܰܒܨܰܦܪܳܐ ܝܳܩܶܕ ܗ̱ܘܳܐ ܐܰܝܟ ܢܽܘܪܳܐ ܘܫܰܠܶܗܒܺܝܬܳܐ.</VERS>
      <VERS vnumber="7">ܟܽܠܗܽܘܢ ܚܰܡܘ ܐܰܝܟ ܬܰܢܽܘܪܳܐ: ܘܶܐܟܽܠܘ ܠܕܰܝܳܢܰܝ̈ܗܽܘܢ: ܟܽܠܗܽܘܢ ܡܰܠܟܰܝ̈ܗܽܘܢ ܢܦܰܠܘ: ܘܠܰܝܬ ܒܗܽܘܢ ܕܩܳܪܶܐ ܠܺܝ.</VERS>
      <VERS vnumber="8">ܐܰܦܪܶܝܡ ܒܥܰܡ̈ܡܶܐ ܐܶܬܚܰܠܰܛ: ܐܰܦܪܶܝܡ ܗܘܳܐ ܚܳܝܽܝܘܪܬܳܐ ܕܥܰܕܠܳܐ ܐܶܬܐܰܦܝܰܬ ܐܶܬܰܐܟܠܰܬ.</VERS>
      <VERS vnumber="9">ܗܳܟܰܢܳܐ ܐܶܟܰܠܘ ܢܽܘܟܖ̈ܳܝܶܐ ܚܰܝܠܶܗ ܘܠܳܐ ܝܺܕܰܥ: ܘܚܶܘܳܖ̈ܳܬܳܐ ܢܦܰܩ ܠܶܗ ܘܠܳܐ ܝܺܕܰܥ.</VERS>
      <VERS vnumber="10">ܘܶܐܬܡܰܟܰܟ ܐܺܝܩܳܪܶܗ ܕܺܝܣܪܳܐܶܝܠ ܩܕ݂ܳܡܰܘܗܝ: ܘܠܳܐ ܐܶܬܦܢܺܝܘ ܠܘܳܬ݂ ܡܳܪܝܳܐ ܐܰܠܳܗܗܽܘܢ: ܘܠܳܐ ܒܥܰܐܗܝ.</VERS>
      <VERS vnumber="11">ܘܰܗܘܳܐ ܐܰܦܪܶܝܡ ܐܰܝܟ ܝܰܘܢܳܐ ܫܒܰܪܬܳܐ ܕܠܰܝܬ ܒܳܗ̇ ܠܶܒܳܐ: ܠܡܶܨܪܶܝܢ ܐܶܬܰܘ: ܘܠܳܐܬܽܘܪ ܐܶܙܰܠܘ.</VERS>
      <VERS vnumber="12">ܠܰܐܬܰܪ ܕܢܺܐܙܽܠ̱ܘܢ ܐܶܦܪܽܘܣ ܥܠܰܝܗܽܘܢ ܡܨܺܝܕܬܝ: ܘܰܐܝܟ݂ ܦܳܪܰܚܬܳܐ ܕܰܫܡܰܝܳܐ ܐܰܚܶܬ ܐܶܢܽܘܢ: ܘܶܐܪܕܶܐ ܐܶܢܽܘܢ ܐܰܝܟ ܫܶܡܥܳܐ ܕܣܳܗܕܽܘܬܗܽܘܢ.</VERS>
      <VERS vnumber="13">ܘܳܝ ܠܗܽܘܢ ܕܢܳܕܘ ܡܶܢܝ: ܒܺܝܫܬܳܐ ܐܰܝܬܶܐ ܥܠܰܝܗܽܘܢ ܥܰܠ ܕܰܐܥܠܺܝܘ ܒܺܝ: ܐܶܢܳܐ ܓܶܝܪ ܦܶܪܩܶܬ ܐܶܢܽܘܢ: ܘܗܶܢܽܘܢ ܡܰܠܶܠܘ ܥܠܰܝ ܕܰܓܳܠܽܘܬܳܐ.</VERS>
      <VERS vnumber="14">ܘܠܳܐ ܓܥܰܘ ܠܘܳܬ݂ܝ ܡܶܢ ܟܽܠܶܗ ܠܶܒܗܽܘܢ: ܐܶܠܳܐ ܐܰܝܠܶܠܘ ܥܰܠ ܡܰܫܟܰܒܗܽܘܢ: ܥܰܠ ܥܒܽܘܪܐ ܘܥܰܠ ܚܰܡܪܳܐ ܡܶܬܟܰܬܫܺܝܢ: ܘܰܡܪܰܕܘ ܥܠܰܝ.</VERS>
      <VERS vnumber="15">ܘܶܐܢܳܐ ܪܕܺܝ݀ܬ݂ ܘܰܐܥܫܢܶܬ ܕܪܳܥܗܽܘܢ: ܘܰܥܠܰܝ ܐܶܬܚܰܫܰܒܘ ܒܺܝܫܬܳܐ.</VERS>
      <VERS vnumber="16">ܐܶܬܗܦܶܟܘ ܥܰܠ ܠܳܐ ܡܶܕܶܡ: ܘܰܗܘܰܘ ܐܰܝܟ ܩܶܫܬܳܐ ܢܟܺܝܠܬܳܐ: ܢܶܦܠܽܘܢ ܒܚܰܪܒܳܐ ܪܰܘܖ̈ܒܳܢܰܝܗܽܘܢ ܡܶܢ ܡܰܪܳܚܽܘܬܳܐ ܕܠܶܫܳܢܗܽܘܢ: ܗܳܢܰܘ ܥܽܘܪܙܳܠܗܽܘܢ ܕܒܰܐܪܥܳܐ ܕܡܶܨܪܶܝܢ.</VERS>
    </CHAPTER>
    <CHAPTER cnumber="8">
      <VERS vnumber="1">ܦܽܘܡܳܟ݂ ܐܰܝܟ ܩܰܪܢܳܐ: ܘܰܐܝܟ݂ ܢܶܫܪܳܐ ܥܰܠ ܒܰܝܬܶܗ ܕܡܳܪܝܳܐ: ܥܰܠ ܕܰܥܒܰܪܘ ܥܰܠ ܩܝܳܡܝ: ܘܥܰܠ ܢܳܡܽܘܣܝ ܐܰܥܠܺܝܘ.</VERS>
      <VERS vnumber="2">ܠܺܝ ܩ̣ܪܰܘ: ܘܶܐܡܰܪܘ: ܝܺܕܰܥܢܳܟ ܐܰܠܳܗܰܢ. </VERS>
      <VERS vnumber="3">ܛܥܳܐ ܝܺܣܪܳܐܶܝܠ ܛܳܒܬܳܐ: ܘܰܒܥܶܠܕܒܳܒܳܐ ܪܕܰܦ ܐܶܢܽܘܢ.</VERS>
      <VERS vnumber="4">ܐܰܡܠܶܟܘ ܐܶܠܳܐ ܠܳܐ ܡܶܢܝ: ܘܶܐܫܬܰܠܰܛܘ ܘܠܳܐ ܐܰܘܕܥܽܘܢܝ: ܣܺܐܡܗܽܘܢ ܘܕܰܗܒܗܽܘܢ: ܥܒܰܕܘ ܠܗܽܘܢ ܦܬܰܟܖ̈ܶܐ ܕܢܺܐܒܕܽܘܢ.</VERS>
      <VERS vnumber="5">ܛܥܰܘ ܒܥܰܓܠܶܟܝ ܫܳܡܪܺܝܢ: ܘܶܐܬܚܰܡܰܬ ܪܽܘܓܙܝ ܥܠܰܝܗܽܘܢ: ܥܕܰܡܳܐ ܠܶܐܡܰܬܝ ܠܳܐ ܡܶܫܟܚܺܝܢ ܠܡܶܙܟܳܐ.</VERS>
      <VERS vnumber="6">ܡܶܛܽܠ ܕܡܶܢ ܝܺܣܪܳܐܶܝܠ ܗ̱ܘ̣: ܘܢܰܓܳܪܳܐ ܗ̱ܘ ܥܰܒܕܶܗ: ܘܠܳܐ ܗ̱ܘܳܐ ܐܰ‌ܠܳܗܳܐ: ܐܶܠܳܐ ܠܛܳܥܝܽܘܬܳܐ ܗܘܳܐ ܥܶܓܠܶܟܝ ܫܳܡܪܺܝܢ.</VERS>
      <VERS vnumber="7">ܡܶܛܽܠ ܕܪܽܘܚܳܐ ܙܪܰܥܘ: ܘܥܰܠܥܳܠܳܐ ܚܨܰܕܘ: ܘܩܳܝܶܡܬܳܐ ܠܰܝܬ ܠܗܽܘܢ: ܘܳܐܦܠܳܐ ܫܶܒܠܳܐ ܕܥܳܒܶܕ݂ ܩܰܡܚܳܐ: ܘܶܐܠܽܘ ܐܺܝܬ݂ ܗ̱ܘܳܐ ܠܗܽܘܢ: ܢܽܘܟܖ̈ܳܝܶܐ ܐܰܟܽܠܺܝܢ ܗ̱ܘܰܘ ܠܶܗ.</VERS>
      <VERS vnumber="8">ܐܶܬܒܰܠܥ ܝܺܣܪܳܐܶܝܠ: ܘܡܶܟܺܝܠ ܗܘܰܘ ܒܥܰܡ̈ܡܶܐ: ܐܰܝܟ ܡܳܐܢܳܐ ܕܠܰܝܬ ܒܶܗ ܚܰܫܚܽܘ.</VERS>
      <VERS vnumber="9">ܡܶܛܽܠ ܕܗܶܢܽܘܢ ܣܠܶܩܘ ܠܳܐܬܽܘܪ ܐܰܝܟ ܥܪܳܕܳܐ ܝܺܚܺܝܕܳܝܳܐ: ܐܰܦܪܶܝܡ ܡܰܘ̈ܗܒܳܬ݂ܳܐ ܪܚܶܡ.</VERS>
      <VERS vnumber="10">ܐܳܦܶܢ ܢܶܫܬܰܠܡܽܘܢ ܒܥܰܡ̈ܡܶܐ: ܐܶܟܰܢܶܫ ܐܶܢܽܘܢ: ܘܢܶܬܬܢܺܝܚܽܘܢ ܩܰܠܺܝܠ ܡܶܢ ܫܶܩܠܳܐ ܕܡܰܠ̈ܟܶܐ ܘܰܕܫܰܠܺܝܛܳܢ̈ܶܐ.</VERS>
      <VERS vnumber="11">ܡܶܛܽܠ ܕܰܐܣܓܺܝ ܐܰܦܪܶܝܡ ܡܰܕܒ̈ܚܶܐ ܠܰܚܛܺܝܬܳܐ: ܘܰܗܘܰܘ ܠܶܗ ܡܰܕܒ̈ܚܶܐ ܠܰܚܛܳܗܳܐ ܪܰܒܳܐ.</VERS>
      <VERS vnumber="12">ܘܟܶܬܒܶܬ ܠܶܗ ܣܽܘܓܳܐܐ ܕܢܳܡܽܘܣܰܝ̈: ܘܰܐܝܟ݂ ܢܽܘܟܖ̈ܳܝܳܬܳܐ ܚܫܰܒ ܐܶܢܶܝܢ ܠܡܶܠܰܝ̈.</VERS>
      <VERS vnumber="13">ܕܶܒܚ̈ܶܐ ܕܓܰܒ̈ܝܳܬܳܐ ܡܕܰܒܚܺܝܢ: ܘܒܶܣܪܳܐ ܐܳܟܠܺܝܢ: ܘܡܳܪܝܳܐ ܠܳܐ ܨܳܒܶܐ ܒܗܽܘܢ: ܡܶܟܺܝܠ ܢܶܬܕܟܰܪ ܥܰܘܠܗܽܘܢ: ܘܢܶܦܩܽܘܕ ܚܛܳܗܰܝ̈ܗܽܘܢ: ܘܗܶܢܽܘܢ ܠܡܶܨܪܶܝܢ ܢܶܗܦܟܽܘܢ.</VERS>
      <VERS vnumber="14">ܛܥܳܐ ܝܺܣܪܳܐܶܝܠ ܠܡܰܢ ܕܥܰܒܕܶܗ: ܘܰܒܢܳܐ ܗܰܝܟܠܳܐ: ܘܺܝܗܽܘܕܳܐ ܐܰܣܓܺܝ ܡܕܺܝ̈ܢܳܬܳܐ ܥܰܫܺܝ̈ܢܳܬܳܐ: ܐܶܫܒܽܘܩ ܢܽܘܪܳܐ ܒܰܡܕܺܝ̈ܢܳܬܶܗ: ܘܬܶܐܟܽܘܠ ܣܳܚܖ̈ܳܬܶܗ.</VERS>
    </CHAPTER>
    <CHAPTER cnumber="9">
      <VERS vnumber="1">ܠܳܐ ܬܶܚܕܶܐ ܝܺܣܪܳܐܶܝܠ: ܘܠܳܐ ܬܕܽܘܨ ܐܰܝܟ ܥܰܡ̈ܡܶܐ: ܡܶܛܽܠ ܕܰܛܥܰܝܬ ܡܶܢ ܐܰܠܳܗܳܟ݂: ܘܰܪܚܶܡܬ ܡܰܘ̈ܗܒܳܬ݂ܳܐ ܡܶܢ ܟܽܠ ܐܶܕܖ̈ܶܐ.</VERS>
      <VERS vnumber="2">ܘܡܶܢ ܐܶܕܪܳܐ ܘܡܶܢ ܡܰܥܨܰܪܬܳܐ ܠܳܐ ܢܶܣܒܥܽܘܢ: ܘܡܶܫܚܳܐ ܢܟܰܕܶܒ ܒܗܽܘܢ.</VERS>
      <VERS vnumber="3">ܠܳܐ ܢܶܬܒܽܘܢ ܒܰܐܪܥܶܗ ܕܡܳܪܝܳܐ: ܐܶܠܳܐ ܢܶܗܦܽܘܟ ܐܰܦܪܶܝܡ ܠܡܶܨܪܶܝܢ: ܘܒܳܐܬܽܘܪ ܛܰܢܦܽܘܬܳܐ ܢܶܐܟܠܽܘܢ.</VERS>
      <VERS vnumber="4">ܘܠܳܐ ܢܢܰܩܽܘܢ ܠܡܳܪܝܳܐ ܚܰܡܪܳܐ: ܘܠܳܐ ܢܶܒܣܡܽܘܢ ܠܶܗ ܕܶܒܚܰܝ̈ܗܽܘܢ: ܐܰܝܟ ܠܰܚܡܰܐ ܗ̱ܘ ܠܗܽܘܢ ܕܽܐܘܠܨܳܢܳܐ: ܟܽܠ ܐܳܟܽܘܠܰܘ̈ܗܝ ܢܶܬܛܰܢܦܽܘܢ ܡܶܛܽܠ ܕܠܰܚܡܳܐ ܕܢܰܦܫܗܽܘܢ ܠܳܐ ܥܳܐܶܠ ܠܒܰܝܬܶܗ ܕܡܳܪܝܳܐ.</VERS>
      <VERS vnumber="5">ܡܳܢܳܐ ܬܶܥܒܕܽܘܢ ܠܝܰܘܡܳܐ ܕܥܺܐܕ݂ܳܐ: ܘܰܠܝܰܘܡܳܐ ܕܥܰܕܥܺܕܶܗ ܕܡܳܪܝܳܐ.</VERS>
      <VERS vnumber="6">ܡܶܛܽܠ ܕܗܶܢܽܘܢ ܐܶܙܰܠܘ ܒܒܶܙܬܳܐ: ܘܡܶܨܪܶܝܢ ܬܟܰܢܶܫ ܐܶܢܽܘܢ: ܘܡܰܦܰܣ ܬܶܩܒܽܘܪ ܐܶܢܽܘܢ: ܪܶܓܬܳܐ ܕܣܺܐܡܗܽܘܢ ܢܽܘܟܖ̈ܳܝܶܐ ܢܺܐܪܬܽܘܢܳܗ̇: ܘܟܽܘ̈ܒܶܐ ܒܡܰܫܟܢܰܝ̈ܗܽܘܢ.</VERS>
      <VERS vnumber="7">ܡܰܛܺܝܘ ܝܰܘ̈ܡܳܬ݂ܳܐ ܕܰܬܒܰܥܬܳܐ: ܩܪܶܒܘ ܝܰܘ̈ܡܳܬ݂ܳܐ ܕܦܽܘܪܥܳܢܳܐ: ܢܶܕܰܥ ܝܺܣܪܳܐܶܝܠ ܣܰܟܠܳܐ ܢܒܺܝܳܐ ܫܳܛܝܳܐ: ܓܰܒܪܳܐ ܕܰܠܒܺܝܫܳܐ ܒܶܗ ܪܽܘܚܳܐ ܕܫܳܛܝܽܘܬܳܐ: ܡܶܢ ܣܽܘܓܳܐܐ ܕܥܰܘܠܳܟ ܐܶܬܝܰܬܪܰܬ ܫܪܺܝܚܽܘܬܳܟ.</VERS>
      <VERS vnumber="8">ܕܰܘܩܳܐ ܐܰܦܪܶܝܡ ܥܰܡ ܐܰܠܳܗܝ: ܢܒܺܝܳܐ ܦܰܚܳܐ ܕܬܽܘܩܠܬܳܐ ܥܰܠ ܟܽܠܗܶܝܢ ܐܽܘܖ̈ܚܳܬܶܗ: ܘܰܫܪܺܝܚܽܘܬܳܐ ܒܒܰܝܬܶܗ ܕܰܐܠܶܗܐ.</VERS>
      <VERS vnumber="9">ܥܰܡܶܩܘ ܘܚܰܒܶܠܘ ܐܰܝܟ ܝܰܘ̈ܡܳܬ݂ܳܐ ܕܪܳܡܬܳܐ: ܡܶܟܺܝܠ ܢܶܬܕܟܰܪ ܥܰܘܠܗܽܘܢ ܘܢܶܦܩܽܘܕ ܚܛܳܗܰܝ̈ܗܽܘܢ.</VERS>
      <VERS vnumber="10">ܐܰܝܟ ܥܶܢ̈ܒܶܐ ܒܡܰܕܒܪܳܐ ܐܶܫܟܚܶܬ ܠܺܝܣܪܳܐܶܝܠ: ܘܰܐܝܟ݂ ܬܺܬܳܐ ܒܰܟܳܪܬܳܐ ܚܙܺܝܬ ܠܰܐܒܳܗܰܝ̈ܗܽܘܢ: ܘܗܶܢܽܘܢ ܥܰܠܘ ܠܘܳܬ݂ ܒܥܶܠܦܥܽܘܪ: ܘܶܐܬܢܙܰܪܘ ܠܒܶܗܬܬܳܐ: ܘܰܗܘܰܘ ܠܛܰܢܦܽܘܬܳܐ ܐܰܝܟ ܕܰܪܚܶܡܘ.</VERS>
      <VERS vnumber="11">ܐܰܦܪܶܝܡ ܐܰܝܟ ܦܳܪܰܚܬܳܐ ܦܪܰܚ ܐܺܝܩܳܪܗܽܘܢ: ܡܶܢ ܝܰܠܕܳܐ ܘܡܶܢ ܟܰܪܣܳܐ ܘܡܶܢ ܒܰܛܢܳܐ.</VERS>
      <VERS vnumber="12">ܐܳܦܶܢ ܢܪܰܒܽܘܢ ܒܢܰܝ̈ܳܐ: ܐܶܓܰܝܶܙ ܐܶܢܽܘܢ ܡܶܢ ܒܢܰܝ̈ ܐ̱ܢܳܫܳܐ: ܡܶܛܽܠ ܕܘܳܝ ܠܗܽܘܢ ܡܶܬܦܪܰܥ ܐ̱ܢܳܐ ܡܶܢܗܽܘܢ.</VERS>
      <VERS vnumber="13">ܐܰܦܪܶܝܡ ܐܰܝܟ ܕܰܚܙܰܝܬ ܠܨܽܘܪ ܕܰܫܬܺܝܠܳܐ ܒܒܶܢܝܳܢܶܝ̈ܗ̇: ܗܳܟܰܢܳܐ ܐܰܦܪܶܝܡ ܢܰܦܶܩ ܒܢܰܘ̈ܗܝ ܠܩܶܛܠܳܐ.</VERS>
      <VERS vnumber="14">ܗܰܒ ܠܗܽܘܢ ܡܳܪܝܳܐ ܡܶܕܶܡ ܕܝܳܗܶܒ ܐܰܢ̱ܬ: ܗܰܒ ܠܗܽܘܢ ܡܰܪܒܥܳܐ ܡܓܰܙܝܳܐ: ܘܰܬܕܰܝ̈ܳܐ ܝܰܒܺܝ̈ܫܶܐ.</VERS>
      <VERS vnumber="15">ܟܽܠܗܶܝܢ ܒܺܝ̈ܫܳܬܗܽܘܢ ܒܓܰܠܓܳܠܳܐ: ܡܶܛܽܠ ܕܬܰܡܳܢ ܣܢܺܝܬ ܐܶܢܽܘܢ ܒܒܺܝܫܽܘܬܳܐ ܕܨܶܢ̈ܥܳܬܗܽܘܢ: ܡܶܢ ܒܰܬ̇ܝ ܐܰܦܶܩ ܐܶܢܽܘܢ: ܘܠܳܐ ܐܰܘܣܶܦ ܠܰܡܪܰܚܳܡܽܘ ܥܠܰܝܗܽܘܢ: ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܡܳܪܽܘܕܺܝܢ.</VERS>
      <VERS vnumber="16">ܡܚܳܐ ܐܰܦܪܶܝܡ ܥܶܩܳܪܳܐ: ܘܺܝܒܶܫ ܕܠܳܐ ܢܶܬܶܠ ܦܺܐܖ̈ܶܐ: ܘܶܐܢ ܢܰܘܠܕܽܘܢ ܒܢܰܝ̈ܳܐ: ܐܰܡܺܝܬ ܪܶܓܬܳܐ ܕܶܡܥܰܝ̈ܗܽܘܢ.</VERS>
      <VERS vnumber="17">ܘܢܰܣܠܶܐ ܐܶܢܽܘܢ ܐܰܠܳܗܝ ܥܰܠ ܕܠܳܐ ܫܰܡܥܽܘܗܝ: ܘܢܶܗܘܽܘܢ ܛܳܥܶܝܢ ܒܶܝܬ݂ ܥܰܡ̈ܡܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܓܦܶܬܳܐ ܕܫܰܒܽܘ̈ܩܶܐ ܝܺܣܪܳܐܶܝܠ ܕܥܶܒܕܰܬ ܦܺܐܖ̈ܶܐ: ܐܰܝܟ ܣܽܘܓܳܐܐ ܕܦܺܐܖ̈ܶܝܗ̇ ܐܰܣܓܺܝܘ ܡܰܕܒܚ̈ܶܐ: ܘܰܐܝܟ݂ ܛܽܘܒܳܐ ܕܰܐܪܥܗܽܘܢ ܒܢܰܘ ܥܠܰܘ̈ܳܬܳܐ.</VERS>
      <VERS vnumber="2">ܐܶܬܦܠܶܓ ܠܶܒܗܽܘܢ ܘܡܶܢ ܗܳܫܳܐ ܢܶܬܚܰܝܒܽܘܢ: ܗܽܘ ܢܶܣܚܽܘܦ ܡܰܕܒܚܰܝ̈ܗܽܘܢ: ܘܢܶܒܽܘܙ ܥܠܰܘܳܬ݂ܗܽܘܢ.</VERS>
      <VERS vnumber="3">ܡܶܛܽܠ ܕܡܶܟܺܝܠ ܢܺܐܡܪܽܘܢ ܠܰܝܬ ܠܰܢ ܡܰܠܟܳܐ: ܡܶܢ ܡܳܪܝܳܐ ܠܳܐ ܕܚܶܠܢ: ܡܰܠܟܳܐ ܡܳܢܳܐ ܢܶܥܒܶܕ ܠܰܢ.</VERS>
      <VERS vnumber="4">ܡܰܠܶܠܘ ܡ̈ܶܠܶܐ ܕܥܶܠ̈ܠܳܬܳܐ ܕܰܓܳܠ̈ܳܬܳܐ: ܦܣܰܩܘ ܕܺܝܰܬܺܩܺܐ ܘܰܦܪܰܥܘ ܕܺܝܢܳܐ: ܐܰܝܟ ܝܰܥܪܳܐ ܒܚܰܩܠܳܐ ܕܰܐܪܥܳܐ ܒܰܝܳܪܬܳܐ.</VERS>
      <VERS vnumber="5">ܠܥܶܓܠܳܐ ܕܒܶܝܬ݂ ܐܽܘܢ ܢܶܗܘܽܘܢ ܬܰܘܬܳܒ̈ܶܐ ܥܳܡܽܘܖ̈ܶܐ ܕܫܳܡܪܺܝܢ: ܡܶܛܽܠ ܕܺܝܬܶܒܘ ܥܠܰܘܗܝ ܒܶܐܒܠܳܐ ܥܰܡܶܗ: ܘܟܽܘܡܖ̈ܰܘܗܝ: ܘܰܥܠܰܘܗܝ ܢܶܚܕܽܘܢ: ܘܥܰܠ ܐܺܝܩܳܪܶܗ ܕܰܥܒܰܪ ܡܶܢܗ.</VERS>
      <VERS vnumber="6">ܘܳܐܦ ܠܶܗ ܠܳܐܬܽܘܪ ܢܰܘܒܠܽܘܢ ܩܽܘܖ̈ܒܳܢܶܐ ܠܡܰܠܟܳܐ ܕܺܝܪܶܒ: ܒܶܗܬܬܳܐ ܢܩܰܒܶܠ ܐܰܦܪܶܝܡ: ܘܺܝܣܪܳܐܶܝܠ ܢܶܒܗܰܬ ܒܬܰܪܥܺܝܬܶܗ.</VERS>
      <VERS vnumber="7">ܫܕܳܬ ܫܳܡܪܺܝܢ ܡܰܠܟܳܗ̇ ܐܰܝܟ ܓܶܠܳܐ ܥܰܠ ܐܰܦܰܝ̈ ܡܰܝ̈ܳܐ.</VERS>
      <VERS vnumber="8">ܘܢܶܚܖ̈ܒܳܢ ܦܖ̈ܰܟܶܐ ܕܽܐܘܢ ܚܛܺܝܬܶܗ ܕܺܝܣܪܳܐܶܝܠ: ܟܽܘܒܳܐ ܘܕܰܪܕܖ̈ܶܐ ܢܺܐܥܽܘܢ ܒܡܰܕܒܚܰܝ̈ܗܽܘܢ: ܘܢܺܐܡܪܽܘܢ ܠܛܽܘܖ̈ܶܐ ܕܟܰܣܶܐܽܘܢ: ܘܰܠܖ̈ܳܡܳܬܳܐ ܕܢܶܦ̈ܠܳܢ ܥܠܰܝܗܽܘܢ.</VERS>
      <VERS vnumber="9">ܡܶܢ ܝܰܘ̈ܡܳܬ݂ܳܐ ܕܪܳܡܬܳܐ ܚܛܰܝܬ ܝܺܣܪܳܐܶܝܠ: ܬܰܡܳܢ ܢܩܽܘܡܽܘܢ ܘܠܳܐ ܢܰܕܪܶܟ ܐܶܢܽܘܢ ܩܪܳܒܳܐ ܒܪܳܡܬܳܐ ܥܰܠ ܒܢܰܝ̈ܳܐ ܕܥܰܘܠܳܐ.</VERS>
      <VERS vnumber="10">ܒܳܟܶܐܬܝ ܐܶܪܕܳܐ ܐܶܢܽܘܢ: ܘܢܶܬܟܰܢܫܽܘܢ ܥܠܰܝܗܽܘܢ ܥܰܡ̈ܡܶܐ: ܡܳܐ ܕܡܶܬܪܕܶܝܢ ܥܰܠ ܬܰܖ̈ܬܰܝܗܶܝܢ ܣܰܟܽܠܘܳܬ݂ܗܽܘܢ.</VERS>
      <VERS vnumber="11">ܐܰܦܪܶܝܡ ܥܓܶܠܬܳܐ ܡܰܠܰܦܬܳܐ ܕܪܳܚܡܳܐ ܠܡܰܕܪܳܟܽܘ: ܘܶܐܢܳܐ ܥܶܒܕ݂ܶܬ ܥܰܠ ܨܰܘܪܳܗ̇: ܐܶܪܟܰܒ ܠܰܐܦܪܶܝܡ: ܘܢܰܕܪܶܟ ܝܺܗܽܘܕܳܐ: ܘܢܶܒܽܘܙ ܝܰܥܩܽܘܒ.</VERS>
      <VERS vnumber="12">ܙܪܽܘܥܘ ܠܟܽܘܢ ܙܰܕܺܝܩܽܘܬܳܐ: ܘܰܚܨܽܘܕܘ ܦܽܘܡܳܗ̇ ܕܛܰܝܒܽܘܬܳܐ: ܐܰܢܗܰܪܘ ܠܟܽܘܢ ܫܪܳܓܳܐ: ܡܶܛܽܠ ܕܙܰܒܢܰܐ ܗ̱ܘ ܠܡܶܒܥܝܶܗ ܠܡܳܪܝܳܐ: ܥܰܕ ܐܳܬ݂ܶܐ ܘܰܡܚܰܘܶܐ ܠܟܽܘܢ ܙܰܕܺܝܩܽܘܬܶܗ.</VERS>
      <VERS vnumber="13">ܕܒܰܪܬܽܘܢ ܚܛܺܝܬܳܐ ܘܥܰܘܠܳܐ: ܘܰܚܨܰܕܬܽܘܢ ܘܶܐܟܶܠܬܽܘܢ ܦܺܐܖ̈ܶܐ ܕܕܰܓܳܠܽܘܬܳܐ ܡܶܛܽܠ ܕܶܐܬܬܟܶܠܬܽܘܢ ܒܽܐܘܖ̈ܚܳܬܟܽܘܢ: ܘܰܒܣܽܘܓܳܐܐ ܕܓܰܢ̱ܒܳܪܽܘܬܟܽܘܢ.</VERS>
      <VERS vnumber="14">ܢܩܽܘܡ ܐܰܒܕܳܢܳܐ ܒܥܰܡܳܟ: ܘܟܽܠܗܽܘܢ ܟܰܖ̈ܟܰܝܟ ܢܶܬܒܰܙܙܽܘܢ ܐܰܝܟ ܒܶܙܬܳܐ ܫܰܠܡܰܢܨܰܪ: ܡܶܢ ܒܶܝܬ݂ ܐܺܝܠ ܒܝܰܘܡܳܐ ܕܰܩܪܳܒܳܐ: ܐܶܡܳܐ ܥܰܠ ܒܢܶܝ̈ܗ̇ ܫܰܩܶܦܘ.</VERS>
      <VERS vnumber="15">ܗܳܟܰܢܳܐ ܥܒܰܕܘ ܠܟܽܘܢ ܒܶܝܬ݂ ܐܺܝܠ: ܡܶܢ ܩܕ݂ܳܡ ܒܺܝܫܽܘܬ ܒܺܝܫܽܘܬܟܽܘܢ. ܒܫܰܦܪܳܐ ܬܘܰܪ ܘܰܒܗܶܬ ܡܰܠܟܳܐ ܕܺܝܣܪܳܐܶܝܠ.</VERS>
    </CHAPTER>
    <CHAPTER cnumber="11">
      <VERS vnumber="1">ܡܶܛܽܠ ܕܟܰܕ݂ ܛܠܶܐ ܗ̱ܘܳܐ ܝܺܣܪܳܐܶܝܠ ܪܚܶܡܬܶܗ: ܘܡܶܢ ܡܶܨܪܶܝܢ ܩܪܺܝܬܶܗ ܒܶܪܝ.</VERS>
      <VERS vnumber="2">ܐܰܝܟ ܕܰܩܪܰܘ ܐܶܢܽܘܢ ܗܳܟܰܢܳܐ ܐܶܙܰܠܘ ܡܶܢ ܩܕ݂ܳܡܝ: ܘܰܠܒܰܥܠܳܐ ܕܰܒܰܚܘ: ܘܠܰܓܠܺܝܦܳܐ ܣܳܡܘ ܒܶܣ̈ܡܶܐ.</VERS>
      <VERS vnumber="3">ܘܶܐܢܳܐ ܕܰܒܪܶܬ ܠܰܐܦܪܶܝܡ: ܘܩܰܒܠܶܬ ܐܶܢܽܘܢ ܥܰܠ ܕܖ̈ܳܥܰܝ: ܘܠܳܐ ܝܺܕܰܥܘ ܕܰܐܣܺܝܬ ܐܶܢܽܘܢ.</VERS>
      <VERS vnumber="4">ܒܚܰܒ̈ܠܶܐ ܕܰܒܢܰܝ̈ܢܳܫܳܐ ܢܶܓܕܶܬ ܐܶܢܽܘܢ: ܘܰܒܫܶܫ̈ܠܳܬܳܐ ܕܪܶܚܡܬܳܐ: ܘܰܗܘܺܝܬ ܠܗܽܘܢ ܐܰܝܟ ܗܰܘ ܕܰܡܪܺܝܡ ܢܺܝܪܳܐ ܡܶܢ ܩܕܳܠܗܽܘܢ: ܘܰܐܪܟܢܶܬ ܠܗܽܘܢ ܘܶܐܟܰܠܘ.</VERS>
      <VERS vnumber="5">ܠܳܐ ܢܶܗܦܟܽܘܢ ܠܰܐܪܥܳܐ ܕܡܶܨܪܶܝܢ: ܘܐܳܬ݂ܽܘܪܳܝܰܐ ܗ̱ܘ ܡܰܠܟܗܽܘܢ: ܡܶܛܽܠ ܕܠܳܐ ܨܒܰܘ ܠܡܶܗܦܰܟ.</VERS>
      <VERS vnumber="6">ܢܶܬܟܪܰܗ ܣܰܝܦܳܐ ܒܰܡܕܺܝ̈ܢܳܬܗܽܘܢ: ܘܢܶܬܛܰܠܰܩ ܡܶܢ ܐܺܝܕܰܝ̈ܗܽܘܢ: ܘܢܶܐܟܠܽܘܢ ܡܶܢ ܬܰܖ̈ܥܝܳܬܗܽܘܢ.</VERS>
      <VERS vnumber="7">ܘܥܰܡܝ ܬܠܶܝܢ ܠܰܡܬܰܒ ܠܘܳܬ݂ܝ: ܘܠܰܐܠܳܗܳܐ ܢܶܩܪܽܘܢ: ܘܢܶܪܢܶܐ ܐܰܟܚܕܳܐ ܘܠܳܐ ܢܶܬܬܪܺܝܡ.</VERS>
      <VERS vnumber="8">ܐܰܝܟܰܢܳܐ ܐܶܣܰܝܥܳܟ ܐܰܦܪܶܝܡ: ܐܰܘ ܐܰܝܟܰܢܳܐ ܐܶܥܰܕܪܳܟ ܝܺܣܪܳܐܶܝܠ: ܐܰܘ ܐܰܝܟܰܢܳܐ ܐܶܥܒܕܳܟ ܐܰܝܟ ܐܳܕܳܡܳܐ (ܐܳܕܳܡܳܐ܆ ܘܨܒܽܘܐܺܝܡ ܬܰܪܬܶܝܢ ܡܶܢ ܚܰܡܶܫ ܡܕܺܝ̈ܢܳܬܳܐ ܕܶܐܬܗܰܦ̈ܟܶܝܢ܆ ܐܺܝܬܰܝܗܶܝܢ ܕܰܣܕܽܘܡ) : ܐܰܘ ܐܰܝܟ ܨܒܽܘܐܶܝܡ: ܐܶܬܗܦܶܟ ܠܶܒܝ ܘܓܳܠܘ ܖ̈ܰܚܡܰܝ.</VERS>
      <VERS vnumber="9">ܠܳܐ ܐܶܥܒܶܕ ܚܶܡܬܳܐ ܕܪܽܘܓܙܝ: ܘܠܳܐ ܐܶܗܦܽܘܟ ܠܰܡܚܰܒܳܠܽܘܬܶܗ ܠܰܐܦܪܶܝܡ: ܡܶܛܽܠ ܕܰܐܠܶܗܐ ܐ̱ܢܳܐ ܠܳܐ ܗܘܺܝܬ ܒܰܪܢܳܫܳܐ ܒܰܝܢܳܬܟܽܘܢ: ܩܰܕܺܝܫܳܐ ܐ̱ܢܳܐ ܘܠܳܐ ܐܶܥܽܘܠ ܠܰܡܕܺܝܢ̱ܬܳܐ.</VERS>
      <VERS vnumber="10">ܒܳܬܰܪ ܡܳܪܝܳܐ ܢܺܐܙܽܠ̱ܘܢ ܐܰܝܟ ܐܰܪܝܳܐ ܕܢܳܗܶܡ: ܡܶܛܽܠ ܕܗܽܘ ܢܶܢܗܰܡ: ܘܰܢܙܽܘܥܽܘܢ ܒܢܰܝ̈ܳܐ ܡܶܢ ܥܰܡܳܐ.</VERS>
      <VERS vnumber="11">ܘܰܢܕܽܘܠܽܘܢ ܐܰܝܟ ܛܰܝܪܳܐ ܡܶܢ ܡܶܨܪܶܝܢ: ܘܰܐܝܟ݂ ܝܰܘ̈ܢܶܐ ܡܶܢ ܐܰܪܥܳܐ ܕܳܐܬܽܘܪ: ܘܰܐܗܦܶܟ݂ ܐܶܢܽܘܢ ܠܝܰܬܒܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="12">ܚܰܕ݂ܪܰܢܝ ܒܕܰܓܳܠܽܘܬܳܐ ܐܰܦܪܶܝܡ: ܘܒܶܝܬ݂ ܝܺܣܪܳܐܶܝܠ ܘܰܝܗܽܘܕܳܐ ܒܢܶܟܠܳܐ: ܥܕܰܡܳܐ ܕܰܢܚܶܬ ܥܰܡܶܗ ܕܰܐܠܶܗܐ: ܥܰܡܳܐ ܩܰܕܺܝܫܳܐ ܘܰܡܗܰܝܡܢܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܐܰܦܪܶܝܡ ܪܥܳܐ ܪܽܘܚܳܐ: ܘܰܪܕܶܦ ܥܰܠܥܳܠܳܐ ܝܰܘܡܳܐ ܟܽܠܶܗ: ܕܰܓܳܠܽܘܬܳܐ ܘܒܶܙܬܰܐ ܐܰܣܓܺܝܘ: ܘܰܕܝܰܬܺܩܺܐ ܥܰܡ ܐܳܬ݂ܽܘܪܳܝܳܐ ܦܣܰܩܘ: ܘܡܶܫܚܳܐ ܠܡܶܨܪܶܝܢ ܐܰܘܒܶܠܘ.</VERS>
      <VERS vnumber="2">ܘܕܺܝܢܳܐ ܐܺܝܬ݂ ܠܡܳܪܝܳܐ ܥܰܡ ܝܺܗܽܘܕܳܐ: ܘܢܶܬܒܰܠ ܠܝܰܥܩܽܘܒ ܐܰܝܟ ܐܽܘܖ̈ܚܳܬܶܗ: ܘܰܐܝܟ݂ ܨܶܢ̈ܥܳܬܶܗ ܢܶܦܪܥܺܝܘܗܝ.</VERS>
      <VERS vnumber="3">ܒܡܰܪܒܥܳܐ ܓܶܝܪ ܢܶܟܽܠ ܠܰܐܚܽܘܗܝ:ܘܰܒܥܽܘܫܢܶܗ ܐܶܬܪܰܘܪܰܒ ܩܕ݂ܳܡ ܐܰ‌ܠܳܗܳܐ.</VERS>
      <VERS vnumber="4">ܘܶܐܬܡܨܺܝ ܚܺܝܠ ܡܰܠܰܐܟܳܐ ܘܰܒܥܳܐ ܡܶܢܗ: ܒܶܝܬ݂ ܐܺܝܠ ܐܶܫܟܚܶܗ: ܘܬܰܡܳܢ ܡܰܠܶܠ ܥܰܡܶܗ.</VERS>
      <VERS vnumber="5">ܘܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܐܶܬܕܰܟܪܶܗ. </VERS>
      <VERS vnumber="6">ܐܰܢ̱ܬ ܕܶܝܢ ܐܶܬܦܰܢܺܝ ܠܘܳܬ݂ ܐܰ‌ܠܳܗܳܐ: ܘܛܰܝܒܽܘܬܳܐ ܘܕܺܝܢܳܐ ܛܰܪ: ܣܰܟܳܐ ܠܰܐܠܳܗܳܟ݂ ܐܰܡܺܝܢܳܐܝܬ݂.</VERS>
      <VERS vnumber="7">ܡܰܣܰܐܬܳܐ ܕܢܶܟܠܳܐ ܒܺܐܝܕܶܗ ܕܰܟܢܰܥܢ: ܘܰܠܡܶܛܠܰܡ ܪܰܚܶܡ.</VERS>
      <VERS vnumber="8">ܘܶܐܡܰܪ ܐܰܦܪܶܝܡ ܕܥܶܬܪܶܬ ܘܶܐܫܟܚܶܬ ܠܺܝ ܟܺܐܒ̈ܶܐ: ܘܟܽܠܳܗ̇ ܠܶܐܘܰܬܝ ܠܳܐ ܣܳܦܩܳܐ ܠܺܝ ܠܰܚܛܳܗܳܐ ܕܰܚܛܺܝܬ.</VERS>
      <VERS vnumber="9">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ: ܬܽܘܒ ܐܰܘܬܒܳܟ ܒܡܰܫܟܢ̈ܶܐ ܐܰܝܟ ܝܰܘ̈ܡܳܬ݂ܳܐ ܕܥܰܕܥ̈ܺܕܶܐ.</VERS>
      <VERS vnumber="10">ܘܡܰܠܠܶܬ ܥܰܡ ܢܒܺܝ̈ܶܐ: ܘܶܐܢܳܐ ܚܶܙ̈ܘܳܢܰܝ ܐܰܣܓܺܝܬ: ܘܒܺܐܝܕܳܐ ܕܰܢܒܺܝ̈ܶܐ ܐܶܬܕܰܡܺܝܬ.</VERS>
      <VERS vnumber="11">ܒܓܶܠܥܳܕ ܟܺܐܒ̈ܶܐ ܘܰܒܓܰܠܓܳܠܳܐ ܠܰܣܪܺܝܩܽܘܬܳܐ ܕܰܒܰܚܬܽܘܢ ܬܰܘܖ̈ܶܐ: ܘܳܐܦ ܡܰܕܒܚܰܝ̈ܟܽܘܢ ܐܰܝܟ ܓ̈ܶܠܶܐ ܒܚܰܩܠܳܐ ܕܰܐܪܥܳܐ ܒܰܝܳܪܬܳܐ.</VERS>
      <VERS vnumber="12">ܘܰܥܪܰܩ ܝܰܥܩܽܘܒ ܠܰܐܪܥܳܐ ܕܳܐܪܳܡ: ܘܰܦܠܰܚ ܝܺܣܪܳܐܶܝܠ ܚܠܳܦ ܐܰܢ̱ܬܬܳܐ: ܘܥܰܠ ܐܰܦܰܝ̈ ܐܰܢ̱ܬܬܳܐ ܢܛܰܪ.</VERS>
      <VERS vnumber="13">ܘܒܰܢܒܺܝ̈ܶܐ ܐܰܣܶܩ ܡܳܪܝܳܐ ܠܺܝܣܪܳܐܶܝܠ ܡܶܢ ܡܶܨܪܶܝܢ: ܘܒܰܢܒܺܝ̈ܶܐ ܐܶܬܢܛܰܪ.</VERS>
      <VERS vnumber="14">ܐܰܪܓܶܙ ܐܰܦܪܶܝܡ ܘܡܰܪܡܰܪ: ܘܰܕܡܶܗ ܥܠܰܘܗܝ ܢܶܬܐܫܶܕ: ܘܚܶܣܕܶܗ ܢܦܰܢܶܐ ܠܶܗ ܡܳܪܶܗ.</VERS>
    </CHAPTER>
    <CHAPTER cnumber="13">
      <VERS vnumber="1">ܟܰܕ݂ ܡܡܰܠܶܠ ܐܰܦܪܶܝܡ ܪܳܐܶܬ ܗ̱ܘܳܐ: ܘܰܗܘܳܐ ܪܰܒܳܐ ܒܺܝܣܪܳܐܶܝܠ: ܘܶܐܬܚܰܝܰܒ ܒܒܰܥܠܳܐ ܘܡܺܝܬ.</VERS>
      <VERS vnumber="2">ܘܗܳܫܳܐ ܐܰܘܣܶܦܘ ܠܡܶܚܛܳܐ: ܘܰܥܒܰܕܘ ܠܗܽܘܢ ܢܣܺܝܟܳܐ ܡܶܢ ܣܺܐܡܗܽܘܢ: ܒܰܕܡܽܘܬܗܽܘܢ ܦܬܰܟܪܳܐ ܥܒܳܕ݂ܳܐ ܕܢܰܓܳܪܳܐ: ܘܳܐܡܪܺܝܢ ܗ̱ܘܰܘ ܠܗܽܘܢ: ܕܳܒܚܰܝ̈ ܒܢܰܝ̈ܢܳܫܳܐ ܘܰܠܥܶܓܠܳܐ ܡܢܰܫܩܺܝܢ.</VERS>
      <VERS vnumber="3">ܡܶܛܽܠ ܗܳܢܳܐ ܢܶܗܘܽܘܢ ܐܰܝܟ ܥܢܳܢܳܐ ܕܨܰܦܪܳܐ ܘܰܐܝܟ݂ ܛܰܠܳܐ ܕܰܡܩܰܕܶܡ ܘܥܳܒܰܪ: ܘܰܐܝܟ݂ ܓܶܠܳܐ ܕܦܳܪܰܚ ܡܶܢ ܐܶܕܪܳܐ: ܘܰܐܝܟ݂ ܬܶܢܳܢܳܐ ܡܶܢ ܟܰܘܬܳܐ.</VERS>
      <VERS vnumber="4">ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ ܕܰܐܣܶܩܬܳܟ ܡܶܢ ܐܰܪܥܳܐ ܕܡܶܨܪܶܝܢ: ܐܰܠܶܗ ܠܒܰܪ ܡܶܢܝ ܠܳܐ ܬܶܕܰܥ: ܘܠܰܝܬ ܕܦܳܪܶܩ ܐܶܠܳܐ ܐܶܢܳܐ.</VERS>
      <VERS vnumber="5">ܐܶܢܳܐ ܪܥܺܝܬܳܟ ܒܡܰܕܒܪܳܐ: ܒܰܐܪܥܳܐ ܚܰܪܒܬܳܐ ܕܠܳܐ ܝܰܬܒܳܐ.</VERS>
      <VERS vnumber="6">ܘܰܪܥܺܝܬ ܐܶܢܽܘܢ: ܘܰܡܠܰܘ ܟܰܪܣܗܽܘܢ: ܘܶܐܬܬܪܺܝܡ ܠܶܒܗܽܘܢ: ܡܶܛܽܠ ܗܳܢܳܐ ܛܥܳܐܽܘܢܝ.</VERS>
      <VERS vnumber="7">ܘܰܗܘܺܝܬ ܠܗܽܘܢ ܐܰܝܟ ܐܰܪܝܳܐ: ܘܰܐܝܟ݂ ܢܶܡܪܳܐ ܒܽܐܘܪܚܳܐ ܕܳܐܬܽܘܪ.</VERS>
      <VERS vnumber="8">ܐܶܦܓܰܥ ܒܗܽܘܢ ܐܰܝܟ ܕܶܒܳܐ ܕܰܬܒܳܪܳܐ: ܘܶܐܒܙܽܘܥ ܡܰܩܪܡܳܐ ܕܠܶܒܗܽܘܢ: ܘܢܶܐܟܽܘܠ ܐܶܢܽܘܢ ܬܰܡܳܢ ܐܰܪܝܳܐ: ܘܚܰܝܘܰܬ ܒܰܪܳܐ ܬܦܰܪܶܬ ܐܶܢܽܘܢ.</VERS>
      <VERS vnumber="9">ܚܰܒܶܠܬܳܟ ܝܺܣܪܳܐܶܝܠ. ܡܰܢܽܘ ܢܥܰܕܪܳܟ.</VERS>
      <VERS vnumber="10">ܐܰܝܟܰܘ ܗܳܟܺܝܠ ܡܰܠܟܳܟ: ܢܶܦܪܩܳܟ: ܘܰܠܟܽܠܗܶܝܢ ܡܕܺܝ̈ܢܳܬܳܟ: ܘܕܰܝܳܢܳܟ ܕܰܫܐܶܠܬܳܢܝ: ܘܶܐܡܰܪܬ ܗܰܒܠܺܝ ܡܰܠܟܳܐ ܘܫܰܠܺܝܛܳܐ.</VERS>
      <VERS vnumber="11">ܘܝܶܗܒܶܬ ܠܳܟ ܡܰܠܟܳܐ ܒܪܽܘܓܙܝ: ܘܰܢܣܰܒܬܶܗ ܒܚܶܡܬܝ.</VERS>
      <VERS vnumber="12">ܨܪܺܝܪ ܥܰܘܠܶܗ ܕܰܐܦܪܶܝܡ: ܘܰܡܛܰܫܝܳܐ ܚܛܺܝܬܶܗ.</VERS>
      <VERS vnumber="13">ܚܶܒ̈ܠܶܐ ܐܰܝܟ ܕܝܳܠܶܕܬܳܐ ܢܺܐܬܽܘܢ ܥܠܰܘܗܝ: ܡܶܛܽܠ ܕܰܒܪܰܐ ܗ̱ܘ ܕܠܳܐ ܚܰܟܺܝܡ: ܡܶܟܺܝܠ ܠܳܐ ܢܩܽܘܡ ܒܚܶܒ̈ܠܶܐ ܕܰܒܢܰܝ̈ܳܐ.</VERS>
      <VERS vnumber="14">ܡܶܢ ܝܰܕ ܫܝܽܘܠ ܐܶܦܪܽܘܩ ܐܶܢܽܘܢ: ܘܡܶܢ ܡܰܘܬܳܐ ܐܶܦܰܨܶܐ ܐܶܢܽܘܢ: ܐܰܝܟܳܐ ܗ̱ܝ ܗܳܟܺܝܠ ܙܳܟܽܘܬܳܟ ܡܰܘܬܳܐ: ܐܰܘ ܐܰܝܟܰܐ ܗ̱ܘ ܥܽܘܩܣܶܟܝ ܫܝܽܘܠ: ܒܽܘܝܳܐܳܐ ܛܫܶܐ ܡܶܢ ܥܰܝ̈ܢܰܝ.</VERS>
      <VERS vnumber="15">ܡܶܛܽܠ ܕܗܽܘ ܒܶܝܬ݂ ܐܰܚ̈ܶܐ ܢܶܦܪܽܘܫ: ܬܺܐܬܶܐ ܡܰܕܢܚܳܐ ܪܽܘܚܶܗ ܕܡܳܪܝܳܐ ܡܶܢ ܡܰܕܒܪܳܐ: ܬܶܣܰܩ ܘܬܰܚܪܶܒ ܡܥܺܝܢܰܘ̈ܗܝ: ܘܬܰܘܒܶܫ ܡܰܒܽܘܥܰܘ̈ܗܝ: ܘܗܽܘ ܢܶܒܽܘܙ ܓܰܙܳܐ ܕܟܽܠ ܡܳܐܢ̈ܶܐ ܕܪܶܓܬܳܐ.</VERS>
      <VERS vnumber="16">ܬܶܬܚܰܝܰܒ ܫܳܡܪܺܝܢ ܥܰܠ ܕܡܰܪܡܪܰܬ ܠܰܐܠܳܗܳܗ̇: ܒܚܰܪܒܳܐ ܢܶܦܠܽܘܢ: ܘܝܰܠܽܘܕܰܝ̈ܗܽܘܢ ܢܶܫܬܰܩܦܽܘܢ: ܘܒܰܛܢܳܬܗܽܘܢ ܢܶܬܦܰܖ̈ܬܳܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܐܶܬܦܰܢܝ ܝܺܣܪܳܐܶܝܠ ܠܘܳܬ݂ ܡܳܪܝܳܐ ܐܰܠܳܗܳܟ݂: ܡܶܛܽܠ ܕܶܐܬܬܩܶܠܬ ܒܥܰܘܠܳܟ.</VERS>
      <VERS vnumber="2">ܣܰܒܘ ܥܠܰܝܟܽܘܢ ܡ̈ܶܠܶܐ: ܘܶܐܬܦܢܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܘܶܐܡܰܪܘ ܠܶܗ ܕܢܶܫܒܽܘܩ ܠܟܽܘܢ ܥܰܘܠܟܽܘܢ: ܘܩܰܒܶܠܘ ܛܳܒ̈ܳܬܳܐ: ܘܢܶܦܪܽܘܥܟܽܘܢ ܦܺܐܖ̈ܶܐ ܕܣܶܦ̈ܘܳܬܟܽܘܢ.</VERS>
      <VERS vnumber="3">ܘܶܐܡܰܪܘ ܐܳܬ݂ܽܘܪܳܝܳܐ ܠܳܐ ܢܶܦܪܩܰܢ: ܘܥܰܠ ܖ̈ܰܟܫܳܐ ܠܳܐ ܢܶܪܟܶܒ: ܘܠܳܐ ܢܶܩܪܶܐ ܬܽܘܒ ܐܰ‌ܠܳܗܳܐ ܠܰܥܒܳܕ ܐܺܝܕܰܝ̈ܢ: ܡܶܛܽܠ ܕܰܐܢ̱ܬ ܡܪܰܚܶܡ ܐܰܢ̱ܬ ܥܰܠ ܝܰܬܡ̈ܶܐ.</VERS>
      <VERS vnumber="4">ܐܰܣܶܐ ܬܝܳܒܽܘܬܗܽܘܢ ܘܶܐܪܚܰܡ ܢܶܕܖ̈ܰܝܗܽܘܢ: ܘܢܶܗܦܽܘܟ ܪܽܘܓܙܝ ܡܶܢܗܽܘܢ.</VERS>
      <VERS vnumber="5">ܘܶܐܗܘܶܐ ܐܰܝܟ ܛܰܠܳܐ ܠܺܝܣܪܳܐܶܝܠ: ܘܢܰܦܪܰܥ ܐܰܝܟ ܫܽܘܫܰܢܬܳܐ: ܘܢܰܪܡܶܐ ܥܶܩܳܖ̈ܰܘܗܝ ܐܰܝܟ ܕܠܶܒܢܳܢ.</VERS>
      <VERS vnumber="6">ܘܢܶܫܽܘܚܽܘܢ ܥܰܘܦܰܘ̈ܗܝ: ܘܢܶܗܘܶܐ ܐܰܝܟ ܙܰܝܬܳܐ ܕܰܗܕܺܝܪ ܒܦܺܐܖ̈ܰܘܗܝ: ܘܪܺܝܚܶܗ ܐܰܝܟ ܕܠܶܒܢܳܢ.</VERS>
      <VERS vnumber="7">ܘܢܶܬܦܢܽܘܢ ܘܢܶܬܒܽܘܢ ܒܛܶܠܳܠܶܗ: ܘܢܶܚܽܘܢ ܡܶܢ ܥܒܽܘܪܳܐ: ܘܢܰܦܪܥܽܘܢ ܐܰܝܟ ܓܦܶܬܳܐ: ܘܕܽܘܟܪܳܢܗܽܘܢ ܐܰܝܟ ܚܰܡܪܳܐ ܕܠܶܒܢܳܢ.</VERS>
      <VERS vnumber="8">ܘܢܺܐܡܰܪ ܐܰܦܪܶܝܡ ܡܳܐ ܠܺܝ ܬܽܘܒ ܘܠܰܦܬܰܟܖ̈ܶܐ: ܐܶܢܳܐ ܡܰܟܶܟܬܶܗ: ܘܶܐܢܳܐ ܐܶܫܰܒܚܺܝܘܗܝ: ܐܰܝܟ ܩܳܛܰܪܩܳܐ (ܐܺܝܠܳܢܳܐ) ܥܰܒܺܝܛܳܐ: ܘܡܶܢܝ ܐܶܫܬܟܰܚܘ ܦܺܐܖ̈ܰܝܟܝ.</VERS>
      <VERS vnumber="9">ܡܰܢܽܘ ܕܚܰܟܺܝܡ ܢܶܣܬܰܟܽܠ ܗܳܠܶܝܢ: ܘܰܕܡܶܬܒܰܝܰܢ ܢܶܫܬܰܘܕܰܥ ܐܶܢܶܝܢ: ܕܰܬܖ̈ܺܝܨܳܢ ܐܽܘܖ̈ܚܳܬܶܗ ܕܡܳܪܝܳܐ: ܘܙܰܕܺܝ̈ܩܶܐ ܡܗܰܠܟܺܝܢ ܒܗܶܝܢ: ܘܥܰܘ̈ܳܠܳܐ ܡܶܬܬܰܩܠܺܝܢ ܒܗܶܝܢ.</VERS>
    </CHAPTER>
  </BIBLEBOOK>
  <BIBLEBOOK bname="Joel" bnumber="29" bsname="Joe">
    <CHAPTER cnumber="1">
      <VERS vnumber="1">ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܝܽܘܐܶܝܠ ܒܰܪ ܒܬܽܘܐܶܝܠ.</VERS>
      <VERS vnumber="2">ܫܡܰܥܘ ܗܳܕ݂ܶܐ ܩܰܫܺܝ̈ܫܶܐ: ܘܨܽܘܬܘ ܟܽܠ ܥܳܡܽܘܖ̈ܶܝܗ̇ ܕܰܐܪܥܳܐ: ܐܶܢ ܗܘܳܬ݂ ܐܰܝܟ݂ ܗܳܕ݂ܶܐ ܒܝܰܘܡܰܝ̈ܟܽܘܢ: ܐܰܘ ܒܝܰܘܡܰܝ ܐܰܒܳܗܰܝ̈ܟܽܘܢ.</VERS>
      <VERS vnumber="3">ܐܶܫܬܰܥܰܘ ܥܠܶܝܗ̇ ܠܰܒܢܰܝ̈ܟܽܘܢ: ܘܰܒܢܰܝ̈ܟܽܘܢ ܠܰܒܢܰܝ̈ܗܽܘܢ: ܘܰܒܢܰܝ̈ܗܽܘܢ ܠܕ݂ܳܪܳܐ ܐ̱ܚܪܺܢܳܐ.</VERS>
      <VERS vnumber="4">ܕܡܶܕܶܡ ܕܰܐܘܬܰܪ ܡܰܫܽܘܛܳܐ: ܐܶܟܶܠ ܩܰܡܨܳܐ ܦܳܪܚܳܐ: ܘܡܶܕܶܡ ܕܰܐܘܬܰܪ ܩܰܡܨܳܐ ܦܳܪܚܳܐ: ܐܰܟܽܠ ܩܰܡܨܳܐ ܙܳܚܠܳܐ: ܘܡܶܕܶܡ ܕܰܐܘܬܰܪ ܙܳܚܠܳܐ: ܐܶܟܽܠ ܨܰܪܨܽܘܪܳܐ.</VERS>
      <VERS vnumber="5">ܐܶܬܬܥܺܝܪܘ ܖ̈ܰܘܳܝܶܐ ܘܰܒܟܰܘ: ܘܰܐܝܠܶܠܘ ܟܽܠ ܫܳܬܝܰܝ̈ ܚܰܡܪܳܐ: ܥܰܠ ܚܰܡܪܳܐ ܕܰܥܒܰܪ ܡܶܢ ܦܽܘܡܟ݂ܽܘܢ.</VERS>
      <VERS vnumber="6">ܡܶܛܽܠ ܕܥܰܡܳܐ ܣܠܶܩ ܠܰܐܪܥܝ: ܥܰܫܺܝܢ ܘܠܰܝܬ ܠܶܗ ܡܶܢܝܳܢ: ܫܶܢܰܘ̈ܗܝ ܐܰܝܟ݂ ܫܶܢ̈ܶܐ ܕܰܐܪܝܳܐ: ܘܢܺܝܒܰܘ̈ܗܝ ܐܰܝܟ݂ ܢܺܝ̈ܒܶܐ ܕܓܽܘܪܝܳܐ ܕܰܐܪܝܳܐ.</VERS>
      <VERS vnumber="7">ܥܒܰܕ݂ ܓܦܶܬܝ ܠܚܽܘܪܒܳܐ: ܘܬܺܬܝ ܠܦܽܘܫܳܚܳܐ: ܦܰܫܚܳܗ̇ ܘܰܫܕ݂ܳܗ̇ ܘܰܚܘܰܪ ܣܰܘ̈ܟܶܝܗ̇.</VERS>
      <VERS vnumber="8">ܐܶܠܺܝ ܐܰܝܟ݂ ܒܬܽܘܠܬܳܐ ܕܰܟ݂ܒܺܝܢܳܐ ܣܰܩܳܐ ܥܰܠ ܒܥܶܠ ܛܰܠܝܽܘܬܳܗ̇.</VERS>
      <VERS vnumber="9">ܥܒܰܪ ܣܡܺܝܕ݂ܳܐ ܘܢܽܘܩܳܝܳܐ ܡܶܢ ܒܰܝܬܶܗ ܕܡܳܪܝܳܐ: ܝܺܬܶܒܘ ܡܰܠ̈ܟܶܐ ܒܶܐܒܠܳܐ: ܘܟܳܗ̈ܢܶܐ ܕܰܡܫܰܡܫܺܝܢ ܠܡܳܪܝܳܐ.</VERS>
      <VERS vnumber="10">ܐܶܬܒܰܙܙܰܬ ܚܰܩܠܳܐ: ܘܝܶܬܒܰܬ ܒܶܐܒܠܳܐ ܐܰܪܥܳܐ: ܡܶܛܽܠ ܕܶܐܬܒܙܶܙ ܥܒܽܘܪܳܐ: ܘܺܝܒܶܫ ܚܰܡܪܳܐ: ܘܰܚܪܶܒܘ ܙܰܝ̈ܬܶܐ.</VERS>
      <VERS vnumber="11">ܒܗܶܬܘ ܐܰܟܳܖ̈ܶܐ: ܘܰܐܝܠܶܠܘ ܟܰܖ̈ܡܶܐ: ܥܰܠ ܚܶܛ̈ܶܐ ܘܥܰܠ ܣܥܳܖ̈ܶܐ: ܕܰܥܒܰܪ ܚܨܳܕ݂ܳܐ ܕܚܰܩܠܳܐ.</VERS>
      <VERS vnumber="12">ܓܦܶܬܳܐ ܝܶܒܫܰܬ: ܘܬܺܐܬܳܐ ܚܶܪܒܰܬ: ܘܖ̈ܽܘܡܳܢܶܐ ܘܰܕ݂ܩ̈ܠܶܐ ܘܚܰܙܽܘܖ̈ܶܐ: ܘܟܽܠܗܽܘܢ ܐܺܝܠܳܢ̈ܶܐ ܕܚܰܩܠܳܐ ܝܺܒܶܫܘ: ܡܶܛܽܠ ܕܒܶܛܠܰܬ ܚܰܕ݂ܽܘܬ݂ܳܐ ܡܶܢ ܒܢܰܝ̈ܢܳܫܳܐ.</VERS>
      <VERS vnumber="13">ܟܳܗ̈ܢܶܐ ܐܶܬܟܰܒܢܘ ܣܰܩ̈ܶܐ: ܘܰܐܪܩܶܕ݂ܘ ܘܰܐܝܠܶܠܘ ܡܫܰܡܫܳܢܰܝ̈ ܡܰܕܒܚܳܐ: ܥܽܘܠܘ ܒܽܘܬܘ ܒܣܰܩ̈ܶܐ ܡܫܰܡܫܳܢܰܘ̈ܗܝ ܕܰܐ‌ܠܳܗܝ: ܡܶܛܽܠ ܕܶܐܬܟܠܺܝ ܡܶܢ ܒܰܝܬܶܗ ܕܰܐܠܳܗܳܟ݂ܽܘܢ ܣܡܺܝܕܳܐ ܘܢܽܘܩܳܝܳܐ.</VERS>
      <VERS vnumber="14">ܩܰܕܶܫܘ ܨܰܘܡܳܐ: ܩܪܰܘ ܟܢܽܘܫܝܳܐ: ܐܶܬܟܰܢܰܫܘ ܩܰܫܺܝ̈ܫܶܐ: ܘܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܠܒܰܝܬܶܗ ܕܡܳܪܝܳܐ ܐܰܠܳܗܟ݂ܽܘܢ: ܓܥܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܘܶܐܡܰܪܘ.</VERS>
      <VERS vnumber="15">ܐܽܘܗ: ܐܽܘܗ: ܠܝܰܘܡܳܐ ܕܩܰܪܺܝܒ ܗ̱ܘ̣ ܝܰܘܡܶܗ ܕܡܳܪܝܳܐ: ܘܒܶܙܬܳܐ ܡܶܢ ܐܰ‌ܠܳܗܳܐ ܬܺܐܬܶܐ.</VERS>
      <VERS vnumber="16">ܘܗܳܐ ܠܽܘܩܒܰܠ ܥܰܝܢܰܝ̈ܢ ܥܒܰܪ ܡܶܐܟܽܠܬܳܐ ܡܶܢ ܒܰܝܬܶܗ ܕܰܐܠܳܗܰܢ: ܘܚܰܕ݂ܽܘܬ݂ܳܐ ܘܰܕ݂ܝܳܨܳܐ.</VERS>
      <VERS vnumber="17">ܘܰܛܘܰܝ̈ ܡܽܘܫܚ̈ܶܐ ܥܰܠ ܐܽܘܖ̈ܰܘܳܬܗܶܝܢ: ܚܪܶܒܘ ܐܰܘܨܖ̈ܶܐ: ܘܶܐܣܬܚܶܦ ܡܰܥܨܖ̈ܳܬܳܐ: ܘܺܝܒܶܫ ܥܒܽܘܪܳܐ.</VERS>
      <VERS vnumber="18">ܠܡܳܢܳܐ ܡܶܬܬܰܢܚܳܐ ܒܥܺܝܪܳܐ ܘܒܳܟ݂̈ܝܳܢ ܒܰܩܖ̈ܶܐ ܕܬܰܘܖ̈ܶܐ: ܕܠܰܝܬ ܠܶܗܝܢ ܪܳܥܝܳܐ: ܐܳܦ ܓܙܳܖ̈ܶܐ ܕܥܳܢ̈ܳܐ ܣܳܦܘ.</VERS>
      <VERS vnumber="19">ܠܘܳܬ݂ܟ݂ ܡܳܪܝܳܐ ܐܶܩܪܶܐ: ܡܶܛܽܠ ܕܶܐܟܠܰܬ݂ ܢܽܘܪܳܐ ܠܕܰܝܖ̈ܶܐ ܕܡܰܕ݂ܒܪܳܐ: ܘܫܰܠܶܗܒܺܝܬܳܐ ܐܰܘܩܕܰܬ݂ ܠܟܽܠܗܽܘܢ ܐܺܝܠܳܢ̈ܶܐ ܕܕܰܒܪܳܐ.</VERS>
      <VERS vnumber="20">ܐܳܦ ܚܰܝܽܘܬܳܐ ܕܕܰܒܪܳܐ ܓܳܥܝܳܐ ܠܘܳܬ݂ܟ݂: ܡܶܛܽܠ ܕܺܝܒܶܫܘ ܦܨܺܝ̈ܕܶܐ ܕܡܰܝ̈ܳܐ: ܘܶܐܟܠܰܬ݂ ܢܽܘܪܳܐ ܠܕܰܝܖ̈ܶܐ ܕܡܰܕܒܪܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܩܪܰܘ ܫܺܝܦܽܘܪܳܐ ܒܨܶܗܝܽܘܢ: ܘܰܩܥܰܘ ܒܛܽܘܪܳܐ ܕܩܽܘܕ݂ܫܝ: ܢܙܽܘܥܽܘܢ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ: ܡܶܛܽܠ ܕܰܡ̣ܛܳܐ ܝܰܘܡܶܗ ܕܡܳܪܝܳܐ.</VERS>
      <VERS vnumber="2">ܘܰܩ̣ܪܶܒ ܝܰܘܡܳܐ ܕܚܶܫܽܘܟܳܐ ܘܰܕܥܰܡܛܳܢܳܐ: ܝܰܘܡܳܐ ܕܰܥܢܳܢܳܐ ܘܰܕܥܰܪܦܶܠܳܐ: ܐܰܝܟ݂ ܫܰܦܪܳܐ ܕܰܦܪܺܝܣ ܥܰܠ ܛܽܘܖ̈ܶܐ: ܥܰܡܳܐ ܣܰܓܺܝܐܳܐ ܘܥܰܫܺܝܢܳܐ ܕܰܐܟܘܳܬܶܗ ܠܳܐ ܗ̱ܘܳܐ ܡܶܢ ܥܳܠܰܡ: ܘܒܳܬܪܶܗ ܠܳܐ ܢܶܗܘܶܐ ܥܕܰܡܳܐ ܠܰܫܢܰܝ̈ ܕܳܪܕܳܖ̈ܺܝܢ.</VERS>
      <VERS vnumber="3">ܩܕ݂ܳܡܰܘܗܝ ܐܳܟܠܳܐ ܢܽܘܪܳܐ: ܘܒܳܬܪܶܗ ܡܰܘܩܕܳܐ ܫܰܠܶܗܒܺܝܬܳܐ: ܐܰܝܟ݂ ܦܰܪܕܰܝܣܳܐ ܕܰܥܕܶܢ ܐܰܪܥܳܐ ܩܕ݂ܳܡܰܘܗܝ: ܘܒܶܣܬܪܶܗ ܡܰܕ݂ܒܪܳܐ ܚܰܪܒܳܐ: ܘܠܰܝܬ ܕܡܶܫܬܰܘܙܰܒ ܡܶܢܗ.</VERS>
      <VERS vnumber="4">ܐܰܝܟ݂ ܚܶܙܘܳܐ ܕܖ̈ܰܟܫܳܐ ܚܶܙܘܶܗ: ܘܰܐܝܟ݂ ܦܰܖ̈ܳܫܶܐ ܗܳܟܰܢܳܐ ܪܳܗܛܺܝܢ.</VERS>
      <VERS vnumber="5">ܐܰܝܟ݂ ܩܳܠܳܐ ܕܡܰܖ̈ܟܒܳܬܳܐ ܕܰܡܢܰܗ̈ܙܳܢ ܥܰܠ ܖ̈ܺܝܫܝ ܛܽܘܖ̈ܶܐ: ܘܰܐܝܟ݂ ܩܳܠܳܐ ܕܫܰܠܶܗܒܺܝܬܳܐ ܕܢܽܘܪܳܐ ܕܳܐܟܠܳܐ ܚܰܒܬܳܐ: ܘܰܐܝܟ݂ ܥܰܡܳܐ ܥܰܫܺܝܢܳܐ ܕܰܣܕ݂ܺܝܪ ܠܰܩܪܳܒܳܐ.</VERS>
      <VERS vnumber="6">ܡܶܢ ܩܕ݂ܳܡܰܘܗܝ ܢܙܽܘܥܽܘܢ ܥܰܡ̈ܡܶܐ: ܘܟܽܠ ܐܰܦܺܝ̈ܢ ܢܺܐܟ̈ܡܳܢ ܐܰܝܟ݂ ܫܽܘܚܖ̈ܶܐ ܕܩܶܕܪܳܐ.</VERS>
      <VERS vnumber="7">ܐܰܝܟ݂ ܓܰܢ̱ܒܳܖ̈ܶܐ ܢܶܪܗܛܽܘܢ: ܘܰܐܝܟ݂ ܓܰܒܖ̈ܶܐ ܩܖ̈ܰܒܬܳܢܶܐ ܢܶܣܩܽܘܢ ܒܫܽܘܖ̈ܶܐ: ܘܰܓܒܰܪ ܒܽܐܘܪܚܶܗ ܢܺܐܙܽܠܘܢ: ܘܠܳܐ ܢܶܣܛܽܘܢ ܡܶܢ ܐܽܘܖ̈ܚܳܬܗܽܘܢ.</VERS>
      <VERS vnumber="8">ܘܰܓܒܰܪ ܠܰܐܚܽܘܗܝ ܠܳܐ ܢܶܕ݂ܚܩܽܘܢ: ܐܶܠܳܐ ܓܒܰܪ ܒܰܫܒܺܝܠܶܗ ܢܺܐܙܽܠܘܢ: ܡܶܢ ܝܽܘܩܪܳܐ ܕܙܰܝܢܗܽܘܢ ܢܶܦܠܽܘܢ: ܘܠܳܐ ܢܶܣܩܽܘܢ ܠܪܺܝܫ.</VERS>
      <VERS vnumber="9">ܒܰܡܕܺܝ̈ܢܳܬܳܐ ܢܶܣܩܽܘܢ: ܘܥܰܠ ܫܽܘܖ̈ܶܐ ܢܶܪܗܛܽܘܢ: ܘܥܰܠ ܒ̈ܳܬܶܐ ܢܶܣܩܽܘܢ: ܘܡܶܢ ܟܰܘ̈ܶܐ ܢܶܥܠܽܘܢ ܐܰܝܟ݂ ܓܰܢܳܒ̈ܶܐ.</VERS>
      <VERS vnumber="10">ܩܕ݂ܳܡܰܘܗܝ ܐܶܬܕܰܠܚܰܬ ܐܰܪܥܳܐ: ܘܙܳܥܘ ܫܡܰܝܳܐ: ܫܶܡܫܳܐ ܘܣܰܗܪܳܐ ܚܫܶܟܘ: ܘܰܥܪܰܒ ܢܽܘܗܪܳܐ ܕܟܰܘܟ̈ܒܶܐ.</VERS>
      <VERS vnumber="11">ܘܡܳܪܝܳܐ ܝܰܗܒ ܩܳܠܶܗ ܩܕ݂ܳܡ ܚܰܝܠܶܗ: ܡܶܛܽܠ ܕܣܰܓܺܝܐܳܐ ܗ̱ܝ ܛܳܒ ܡܰܫܪܺܝܬܶܗ: ܘܥܰܫܺܝܢ ܥܒܳܕ݂ܳܐ ܕܦܶܬܓܳܡܶܗ: ܡܶܛܽܠ ܕܪܰܒ ܗ̱ܘ ܝܰܘܡܶܗ ܕܡܳܪܝܳܐ ܘܰܕ݂ܚܺܝܠ ܛܳܒ: ܘܡܰܢܽܘ ܡܶܫܟܰܚ ܡܣܰܝܒܰܪ ܠܶܗ.</VERS>
      <VERS vnumber="12">ܡܶܟܺܝܠ ܐܳܡܰܪ ܡܳܪܝܳܐ: ܐܶܬܦܢܰܘ ܠܘܳܬ݂ܝ ܡܶܢ ܟܽܠܶܗ ܠܶܒܟܽܘܢ: ܒܨܰܘܡܳܐ: ܘܒܰܒܟܳܬܳܐ: ܘܰܒܡܰܖ̈ܩܕ݂ܳܬܳܐ.</VERS>
      <VERS vnumber="13">ܘܰܨܪܰܘ ܠܶܒܰܝ̈ܟܽܘܢ ܘܠܳܐ ܢܰܝ̈ܬܰܝܟܽܘܢ: ܘܶܐܬܦܢܰܘ ܠܘܳܬ݂ ܡܳܪܝܳܐ ܐܰܠܳܗܳܟ݂ܽܘܢ: ܡܶܛܽܠ ܕܰܡܪܰܚܡܳܢܰܐ ܗ̱ܘ ܘܰܡܪܰܚܦܳܢܳܐ: ܘܢܰܓܺܝܪܳܐ ܪܽܘܚܶܗ ܘܣܰܓܺܝܐܳܐ ܛܰܝܒܽܘܬܶܗ: ܘܡܰܗܦܶܟ݂ ܒܺܝܫܬܳܐ.</VERS>
      <VERS vnumber="14">ܡܰܢ ܝܳܕܰܥ ܐܶܢ ܡܶܬܦܢܶܐ ܘܰܡܪܰܚܶܡ ܥܠܰܝܢ: ܘܡܰܘܬܰܪ ܒܰܐܬܪܶܗ ܒܽܘܪܟܬܳܐ: ܘܰܣܡܺܝܕ݂ܳܐ ܘܢܽܘܩܳܝܳܐ ܠܡܳܪܝܳܐ ܐܰܠܳܗܳܟ݂ܽܘܢ.</VERS>
      <VERS vnumber="15">ܩܪܰܘ ܫܺܝܦܽܘܪܳܐ ܒܨܶܗܝܽܘܢ: ܩܰܕܶܫܘ ܨܰܘܡܳܐ: ܩܪܰܘ ܟܢܽܘܫܝܳܐ.</VERS>
      <VERS vnumber="16">ܟܢܽܘܫܘ ܥܰܡܳܐ: ܩܰܕܶܫܘ ܥܺܕܬܳܐ: ܟܢܽܘܫܘ ܣܳܒ̈ܶܐ: ܘܰܟܢܽܘܫܘ ܥܠܰܝ̈ܡܶܐ ܘܝܳܢܩܰܝ̈ ܬܕܰܝ̈ܳܐ: ܢܶܦܽܘܩ ܚܰܬܢܳܐ ܡܶܢ ܩܰܝܛܽܘܢܶܗ: ܘܟܰܠܬ݂ܳܐ ܡܶܢ ܒܶܝܬ݂ ܓܢܽܘܢܳܗ̇.</VERS>
      <VERS vnumber="17">ܒܰܝ̈ܢܰܝ ܩܶܣܛܪܽܘܡܳܐ ܠܡܰܕܒܚܳܐ ܢܶܒܟܽܘܢ ܟܳܗ̈ܢܶܐ ܡܫܰܡܫܳܢܰܘ̈ܗܝ ܕܡܳܪܝܳܐ: ܘܢܺܐܡܪܽܘܢ: ܚܽܘܣ ܡܳܪܝܳܐ ܥܰܠ ܥܰܡܳܟ݂: ܘܠܳܐ ܬܶܬܶܠ ܝܳܪܬܽܘܬܳܟ݂ ܠܚܶܣܕܳܐ ܘܰܠܫܽܘܠܛܳܢܳܐ ܕܥܰܡ̈ܡܶܐ: ܕܠܳܐ ܢܺܐܡܪܽܘܢ ܥܰܡ̈ܡܶܐ ܐܰܝܟܰܘ ܐܰܠܳܗܗܽܘܢ.</VERS>
      <VERS vnumber="18">ܘܛܰܢ ܡܳܪܝܳܐ ܒܰܐܪܥܶܗ: ܘܚܳܣ ܥܰܠ ܥܰܡܶܗ.</VERS>
      <VERS vnumber="19">ܘܰܥ̣ܢܳܐ ܡܳܪܝܳܐ ܘܶܐܡܰܪ ܠܥܰܡܶܗ: ܗܳܐ ܡܫܰܕܰܪ ܐ̱ܢܳܐ ܠܟ݂ܽܘܢ ܥܒܽܘܪܳܐ: ܘܚܰܡܪܳܐ: ܘܡܶܫܚܳܐ ܕܬܶܣܒܥܽܘܢ ܬܽܘܒ ܠܚܶܣܕܳܐ ܕܥܰܡ̈ܡܶܐ.</VERS>
      <VERS vnumber="20">ܘܰܠܓܰܪܒܝܳܐ ܐܶܕܚܽܘܩ ܡܶܢܟ݂ܽܘܢ: ܘܰܐܕ݂ܚܩܺܝܘܗܝ ܠܰܐܪܥܳܐ ܨܗܺܝܬܳܐ ܘܚܰܪܒܬܳܐ: ܐܰܦܰܘ̈ܗܝ ܠܝܰܡܳܐ ܩܰܕܡܳܝܳܐ: ܘܚܰܪܬܶܗ ܠܝܰܡܳܐ ܐ̱ܚܪܳܝܳܐ: ܘܢܶܡܚܶܐ ܪܺܝܚܶܗ ܘܬܶܣܰܩ ܣܘܳܬܶܗ: ܥܰܠ ܕܶܐܬܬܪܺܝܡ ܠܡܶܥܒܰܕ݂.</VERS>
      <VERS vnumber="21">ܠܳܐ ܬܶܕ݂ܚܠܺܝܢ ܐܰܪܥܳܐ: ܕܽܘܨܝ ܘܰܚܕ݂ܳܝ: ܡܶܛܽܠ ܕܶܐܬܬܪܺܝܡ ܡܳܪܝܳܐ ܠܡܶܥܒܰܕ݂. </VERS>
      <VERS vnumber="22">ܠܳܐ ܬܶܕܚܠܺܝܢ ܚܰܝܽܘܬܳܐ ܕܕܰܒܪܳܐ: ܡܶܛܽܠ ܕܺܝܥܳܐ ܬܰܕ݂ܐܳܐ ܒܕܰܝܖ̈ܶܐ ܕܡܰܕ݂ܒܪܳܐ: ܘܺܐܝܠܳܢܳܐ ܝܰܗܒ ܦܺܐܖ̈ܰܘܗܝ: ܘܰܓܦܶܬܳܐ ܘܬܺܬܳܐ ܝܰܗܒ ܚܰܝܠܗܶܝܢ.</VERS>
      <VERS vnumber="23">ܒܢܰܝ̈ ܨܶܗܝܽܘܢ ܕܽܘܨܘ ܘܰܚܕ݂ܰܘ ܒܡܳܪܝܳܐ: ܐܰܠܳܗܳܟ݂ܽܘܢ: ܕܝܳܗܶܒ ܠܟ݂ܽܘܢ ܡܶܐܟܽܘܠܬܳܐ ܕܙܰܕܺܝܩܽܘܬܳܐ: ܘܡܰܚܶܬ ܠܟ݂ܽܘܢ ܡܶܛܪܳܐ ܪܒܺܝܥܳܝܳܐ ܘܰܠܩܺܝܫܳܝܳܐ ܐܰܝܟ݂ ܕܡܶܢ ܠܽܘܩܕܰܡ.</VERS>
      <VERS vnumber="24">ܘܢܶܬܡܠܽܘܢ ܐܶܕܖ̈ܶܐ ܥܒܽܘܪܳܐ: ܘܢܰܫ̈ܦܥܳܢ ܡܰܥܨܖ̈ܳܬܳܐ ܚܰܡܪܳܐ ܘܡܶܫܚܳܐ. </VERS>
      <VERS vnumber="25">ܘܶܐܦܪܽܘܥܟ݂ܽܘܢ ܫܢܰܝ̈ܳܐ ܕܶܐܟܶܠ ܩܰܡܨܳܐ ܦܳܪܚܳܐ: ܘܙܳܚܠܳܐ ܘܨܰܪܨܽܘܪܳܐ ܘܡܳܫܽܘܛܳܐ: ܚܰܝܠܝ ܪܰܒܳܐ ܕܫܰܕܪܶܬ ܥܠܰܝܟܽܘܢ.</VERS>
      <VERS vnumber="26">ܘܬܺܐܟܠܽܘܢ ܘܬܶܣܒܥܽܘܢ: ܘܰܬܫܰܒܚܽܘܢ ܠܰܫܡܶܗ ܕܡܳܪܝܳܐ ܐܰܠܳܗܳܟ݂ܽܘܢ: ܕܥܳܒܶܕ ܥܰܡܟ݂ܽܘܢ ܬܶܕ݂ܡܖ̈ܳܬܳܐ: ܘܠܳܐ ܢܶܒܗܰܬ ܥܰܡܝ ܠܥܳܠܰܡ.</VERS>
      <VERS vnumber="27">ܘܬܶܕܥܽܘܢ ܕܰܒܓ݂ܰܘ ܝܺܣܪܳܐܶܝܠ ܐ̱ܢܳܐ: ܐܶܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ܽܘܢ: ܘܠܰܝܬ ܬܽܘܒ ܠܒܰܪ ܡܶܢܝ: ܘܠܳܐ ܢܶܒܗܰܬ ܥܰܡܝ ܠܥܳܠܰܡ.</VERS>
      <VERS vnumber="28">ܘܡܶܢ ܒܳܬܪܟܶܢ ܐܶܫܽܘܕ݂ ܪܽܘܚܝ ܥܰܠ ܟܽܠ ܒܣܰܪ: ܘܢܶܬܢܰܒܽܘܢ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ: ܘܣܳܒܰܝ̈ܟܽܘܢ ܚܶܠ̈ܡܶܐ ܢܶܚܠܡܽܘܢ: ܘܰܥܠܰܝ̈ܡܰܝܟܽܘܢ ܚܶܙܘܳܢ̈ܶܐ ܢܶܚܙܽܘܢ.</VERS>
      <VERS vnumber="29">ܘܳܐܦ ܥܰܠ ܥܰܒ̈ܕܶܐ ܘܥܰܠ ܐܰܡ̈ܗܳܬܳܐ: ܐܶܫܽܘܕ݂ ܪܽܘܚܝ ܒܝܰܘ̈ܡܳܬ݂ܳܐ ܗܳܢܽܘܢ.</VERS>
      <VERS vnumber="30">ܘܶܐܥܒܶܕ݂ ܬܶܕ݂ܡܖ̈ܳܬܳܐ ܒܰܫܡܰܝܳܐ ܘܒܰܐܪܥܳܐ: ܕܡܳܐ: ܘܢܽܘܪܳܐ: ܘܥܶܛܪܳܐ ܕܬܶܢܳܢܳܐ.</VERS>
      <VERS vnumber="31">ܫܶܡܫܳܐ ܢܶܬܗܦܶܟ݂ ܠܚܶܫܽܘܟ݂ܳܐ: ܘܣܰܗܪܳܐ ܠܰܕ݂ܡܳܐ: ܩܕ݂ܳܡ ܕܢܺܐܬܶܐ ܝܰܘܡܶܗ ܕܡܳܪܝܳܐ ܪܰܒܳܐ ܘܰܕܚܺܝܠܳܐ.</VERS>
      <VERS vnumber="32">ܘܟܽܠ ܕܢܶܩܪܶܐ ܫܡܶܗ ܕܡܳܪܝܳܐ ܢܶܬܦܰܨܶܐ: ܡܶܛܽܠ ܕܰܒܛܽܘܪܳܐ ܕܨܶܗܝܽܘܢ ܘܒܽܐܘܪܺܫܠܶܡ ܬܶܗܘܶܐ ܡܫܰܘܙܒܽܘܬܳܐ: ܐܰܝܟ݂ ܕܶܐܡܰܪ ܡܳܪܝܳܐ ܠܰܡܫܰܘܙ̈ܒܶܐ ܕܰܩ̣ܪܳܐ ܡܳܪܝܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܛܽܠ ܕܰܒܝܰܘ̈ܡܳܬ݂ܳܐ ܗܳܢܽܘܢ ܘܰܒܙܰܒܢܳܐ ܗܰܘ: ܕܡܰܗܦܶܟ݂ ܐ̱ܢܳܐ ܫܒܺܝܬ݂ܳܐ ܕܺܝܗܽܘܕܳܐ ܘܕܽܐܘܪܺܫܠܶܡ.</VERS>
      <VERS vnumber="2">ܐܶܟܰܢܶܫ ܠܟܽܠܗܽܘܢ ܥܰܡ̈ܡܶܐ: ܘܰܐܚܶܬ݂ ܐܶܢܽܘܢ ܠܢܰܚܠܳܐ ܕܝܽܘܫܳܦܳܛ: ܘܶܐܕܽܘܢ ܥܰܡܗܽܘܢ ܬܰܡܳܢ: ܥܰܠ ܐܰܦܰܝ̈ ܝܺܣܪܳܐܶܝܠ ܝܳܪܬܽܘܬ݂ܝ: ܕܶܐܬ݂ܒܰܕܰܪܘ ܒܶܝܬ݂ ܥܰܡ̈ܡܶܐ: ܥܰܠ ܕܦܰܠܶܓܘ ܐܰܪܥܝ.</VERS>
      <VERS vnumber="3">ܘܥܰܠ ܥܰܡܝ ܐܰܪܡܺܝܘ ܦܶܨ̈ܶܐ: ܘܝܰܗܒܘ ܛܠܳܝ̈ܶܐ ܒܰܐܓ݂ܰܪ ܙܳܢ̈ܝܳܬܳܐ: ܘܰܛ̈ܠܳܝܳܬܳܐ ܙܰܒܶܢܘ ܒܚܰܡܪܳܐ ܘܶܐܫܬܺܝܘ.</VERS>
      <VERS vnumber="4">ܡܳܢܳܐ ܚܫܺܝ̈ܒܳܢ ܐܢ̱ܬܶܝܢ ܠܺܝ ܨܽܘܪ ܘܨܰܝܕܳܢ: ܘܟܽܠܶܗ ܓܠܺܝܠܳܐ ܕܰܦܠܶܫܬ: ܕܰܠܡܳܐ ܦܽܘܪܥܳܢܳܐ ܦܳܪܥܺܝܢ ܐܢ̱ܬܽܘܢ ܠܺܝ: ܘܶܐܢ ܚܽܘܒ̈ܠܶܐ ܪܳܡܶܝܢ ܐܢ̱ܬܽܘܢ ܥܠܰܝ: ܒܰܥܓܰܠ ܘܰܡܣܰܪܗܒܳܐܺܝܬ݂ ܐܰܗܦܶܟ݂ ܦܽܘܪܥܢܟ݂ܽܘܢ ܒܪܺܝܫܟ݂ܽܘܢ.</VERS>
      <VERS vnumber="5">ܥܰܠ ܕܰܢܣܰܒܬܽܘܢ ܟܶܣܦܝ ܘܕܰܗܒܝ: ܘܡܳܐܢܰܝ̈ ܫܰܦܺܝܖ̈ܶܐ ܐܰܥܶܠܬܽܘܢ ܠܗܰܝ̈ܟܠܰܝܟܽܘܢ.</VERS>
      <VERS vnumber="6">ܘܰܒܢܰܝ̈ ܝܺܗܽܘܕܳܐ ܘܰܒܢܰܝ̈ ܐܽܘܪܺܫܠܶܡ ܙܰܒܶܢܬܽܘܢ ܠܰܒܢܰܝ̈ ܝܰܘ̈ܢܳܝܶܐ: ܕܬܰܪܚܩܽܘܢ ܐܶܢܽܘܢ ܡܶܢ ܬܚܽܘܡܗܽܘܢ.</VERS>
      <VERS vnumber="7">ܗܳܐ ܐܶܢܳܐ ܡܥܺܝܪ ܐ̱ܢܳܐ ܠܗܽܘܢ ܡܶܢ ܐܰܬ݂ܪܳܐ ܕܙܰܒܶܢܬܽܘܢ ܐܶܢܽܘܢ ܠܬܰܡܳܢ: ܘܰܐܗܦܶܟ݂ ܦܽܘܪܥܳܢܟ݂ܽܘܢ ܒܪܺܝܫܟ݂ܽܘܢ.</VERS>
      <VERS vnumber="8">ܘܰܐܫܠܶܡ ܒܢܰܝ̈ܟܽܘܢ ܘܰܒ̈ܢܳܬܟ݂ܽܘܢ ܒܝܰܕ݂ ܒܢܰܝ̈ ܝܺܗܽܘܕܳܐ: ܘܰܢܙܰܒܢܽܘܢ ܐܶܢܽܘܢ ܠܰܫܒܳܐ ܠܥܰܡܳܐ ܪܰܚܺܝܩܳܐ: ܡܶܛܽܠ ܕܡܳܪܝܳܐ ܡܰܠܶܠ.</VERS>
      <VERS vnumber="9">ܐܰܟ݂ܪܶܙܘ ܗܳܕ݂ܶܐ ܒܶܝܬ݂ ܥܰܡ̈ܡܶܐ: ܩܰܕܶܫܘ ܩܪܳܒܳܐ: ܐܰܥܺܝܪܘ ܠܓܰܢ̱ܒܳܖ̈ܶܐ: ܢܶܩܪܒܽܘܢ ܘܢܶܣܩܽܘܢ ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ.</VERS>
      <VERS vnumber="10">ܪܘܰܥܘ ܣܶܟܰܝ̈ ܦܰܕܳܢܰܝ̈ܟܽܘܢ ܠܣܰܝ̈ܦܶܐ: ܘܡܰܓܠܰܝ̈ܟܽܘܢ ܠܖ̈ܽܘܡܚܶܐ: ܘܡܰܢ ܕܚܰܠܳܫ ܢܺܐܡܰܪ ܕܓܰܢ̱ܒܳܪܳܐ ܐ̱ܢܳܐ.</VERS>
      <VERS vnumber="11">ܐܶܬܟܰܢܰܫܘ ܘܬܰܘ ܟܽܠܟ݂ܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ: ܐܶܬܩܰܪܰܒܘ ܘܬܰܡܳܢ ܬܳܒܰܪ ܡܳܪܝܳܐ ܓܰܢ̱ܒܳܪܽܘܬܟ݂ܽܘܢ.</VERS>
      <VERS vnumber="12">ܢܶܬܬܥܺܝܪܽܘܢ ܘܢܶܣܩܽܘܢ ܥܰܡ̈ܡܶܐ ܠܥܽܘܡܩܳܐ ܕܝܽܘܫܳܦܳܛ: ܡܶܛܽܠ ܕܬܰܡܳܢ ܐܶܬܶܒ ܠܰܡܕ݂ܳܢ ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ.</VERS>
      <VERS vnumber="13">ܫܰܕܰܪܘ ܡܰܓ̈ܠܶܐ ܡܶܛܽܠ ܕܰܒܫܶܠ ܩܛܳܦܳܐ: ܥܽܘܦܘ ܕܽܘܫܘ: ܡܶܛܽܠ ܕܰܡܥܰܘ ܓܽܘ̈ܒܶܐ ܘܰܫܦܰܥ ܡܰܥܨܖ̈ܳܬܳܐ: ܡܶܛܽܠ ܕܣܶܓܝܰܬ݂ ܒܺܝܫܽܘܬܗܽܘܢ.</VERS>
      <VERS vnumber="14">ܪܶܓܫܳܐ ܕܰܪܓܽܘܫܝܳܐ ܒܥܽܘܡܩܳܐ ܕܦܳܣܺܝ̈ܩܳܬܳܐ: ܡܶܛܽܠ ܕܩܰܪܺܝܒ ܗ̱ܘ ܝܰܘܡܶܗ ܕܡܳܪܝܳܐ ܒܥܽܘܡܩܳܐ ܕܦܳܣܺܝ̈ܩܳܬܳܐ.</VERS>
      <VERS vnumber="15">ܫܶܡܫܳܐ ܘܣܰܗܪܳܐ ܚܫܶܟ݂ܘ: ܘܰܥ̣ܪܰܒ ܢܽܘܗܪܳܐ ܕܟܰܘܟ̈ܒܶܐ.</VERS>
      <VERS vnumber="16">ܘܡܳܪܝܳܐ ܡܶܢ ܨܶܗܝܽܘܢ ܢܶܢܗܰܡ: ܘܡܶܢ ܐܽܘܪܺܫܠܶܡ ܢܶܬܶܠ ܩܳܠܶܗ: ܘܰܢܙܽܘܥܽܘܢ ܫܡܰܝܳܐ ܘܰܐܪܥܳܐ: ܘܡܳܪܝܳܐ ܢܚܽܘܣ ܥܰܠ ܥܰܡܶܗ: ܘܰܢܚܰܝܶܠ ܠܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="17">ܘܬܶܕܥܽܘܢ ܕܶܐܢܳܐ ܐ̱ܢܳܐ ܡܳܪܝܳܐ ܐܰܠܳܗܳܟ݂ܽܘܢ: ܕܥܳܡܰܪ ܐ̱ܢܳܐ ܒܨܶܗܝܽܘܢ ܛܽܘܪܳܐ ܕܩܽܘܕ݂ܫܝ: ܘܬܶܗܘܶܐ ܐܽܘܪܺܫܠܶܡ ܩܰܕܺܝܫܳܐ: ܘܢܽܘܟܖ̈ܳܝܶܐ ܬܽܘܒ ܠܳܐ ܢܶܥܡܪܽܘܢ ܒܳܗ̇.</VERS>
      <VERS vnumber="18">ܒܶܗ ܒܝܰܘܡܳܐ ܗܰܘ: ܢܰܛܦܽܘܢ ܛܽܘܖ̈ܶܐ ܚܰܠܝܽܘܬܳܐ: ܘܖ̈ܳܡܳܬܳܐ ܢܰܖ̈ܕܝܳܢ ܚܰܠܒܳܐ: ܘܟܽܠܗܽܘܢ ܦܨܺܝ̈ܕܶܐ ܕܺܝܗܽܘܕܳܐ ܢܰܪܕܽܘܢ ܡܰܝ̈ܳܐ: ܘܡܰܒܽܘܥܳܐ ܡܶܢ ܒܰܝܬܶܗ ܕܡܳܪܝܳܐ ܢܶܦܽܘܩ: ܘܢܰܫܩܶܐ ܠܢܰܚܠܳܐ ܕܣܳܛܺܝܡ.</VERS>
      <VERS vnumber="19">ܡܶܨܪܶܝܢ ܠܰܚܒܳܠܳܐ ܬܶܗܘܶܐ: ܘܰܐܕܽܘܡ ܠܡܰܕ݂ܒܪܳܐ ܚܰܪܒܳܐ: ܡܶܢ ܚܛܽܘܦܝܳܐ ܕܰܒܢܰܝ̈ ܝܺܗܽܘܕܳܐ: ܕܶܐܫܰܕ݂ܘ ܕܡܳܐ ܙܰܟܳܝܳܐ ܒܰܐܪܥܗܽܘܢ.</VERS>
      <VERS vnumber="20">ܝܺܗܽܘܕܳܐ ܠܥܳܠܰܡ ܬܶܬܶܒ: ܐܽܘܪܺܫܠܶܡ ܠܕܳܪܕܳܖ̈ܺܝܢ.</VERS>
      <VERS vnumber="21">ܘܶܐܬܒܰܥ ܕܶܡܗܽܘܢ ܘܠܳܐ ܐܶܚܰܣܶܐ: ܘܡܳܪܝܳܐ ܥܳܡܰܪ ܒܨܶܗܝܽܘܢ. </VERS>
    </CHAPTER>
  </BIBLEBOOK>
  <BIBLEBOOK bname="Amos" bnumber="30" bsname="Amo">
    <CHAPTER cnumber="1">
      <VERS vnumber="1">ܦܶܬܓܳܡܰܘ̈ܗܝ ܕܥܰܡܽܘܣ ܕܰܗܘܳܐ ܡܶܢ ܢܳܩ̈ܕܶܐ ܕܰܒܢܰܝ̈ ܬܩܽܘܥ: ܕܰܚܙܳܐ ܥܰܠ ܒܢܰܝ̈ ܝܺܣܪܳܐܶܝܠ: ܒܝܰܘܡܰܘ̈ܗܝ ܕܥܽܘܙܺܝܳܐ ܡܰܠܟܳܐ ܕܺܝܗܽܘܕܳܐ: ܘܰܒܝܰܘܡܰܘ̈ܗܝ ܕܝܽܘܪܰܒܥܰܡ ܒܰܪ ܝܽܘܐܳܫ ܡܰܠܟܳܐ ܕܺܝܣܪܳܐܶܝܠ: ܬܰܪܬܶܝܢ ܫܢܺܝ̈ܢ ܡܶܢ ܩܕ݂ܳܡ ܙܰܘܥܳܐ.</VERS>
      <VERS vnumber="2">ܘܶܐܡܰܪ ܡܳܪܝܳܐ ܡܶܢ ܨܶܗܝܽܘܢ ܢܶܢܗܰܡ: ܘܡܶܢ ܐܽܘܪܺܫܠܶܡ ܢܶܬܶܠ ܩܳܠܶܗ: ܘܢܶܬܒ̈ܳܢ ܒܶܐܒܠܳܐ ܕܰܝܖ̈ܶܐ ܕܖ̈ܳܥܰܘܳܬܳܐ: ܘܢܺܐܒܰܫ ܪܺܝܫܶܗ ܕܟܰܪܡܠܳܐ.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܕܰܪܡܣܽܘܩ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܕܳܫܘ ܒܣܶܟ̈ܶܐ ܕܦܰܪܙܠܳܐ ܠܓܶܠܥܳܕ݂.</VERS>
      <VERS vnumber="4">ܐܶܫܰܕܰܪ ܢܽܘܪܳܐ ܠܒܰܝܬܶܗ ܕܰܚܙܳܐܶܝܠ: ܘܬܶܐܟ݂ܽܘܠ ܣܳܚܖ̈ܳܬܶܗ ܕܒܰܪ ܗܕܳܕ.</VERS>
      <VERS vnumber="5">ܘܶܐܬܰܒܰܪ ܡܽܘ̈ܟܠܶܐ ܕܕܰܪܡܣܽܘܩ: ܘܰܐܘܒܶܕ݂ ܥܳܡܽܘܪܳܐ ܡܶܢ ܦܩܰܥܬܳܐ ܕܽܐܘܢ: ܘܣܳܡܶܟ݂ ܫܰܒܛܳܐ ܡܶܢ ܒܶܝܬ݂ ܥܰܕܳܢ: ܘܢܶܫܬܒܽܘܢ ܥܰܡܳܐ ܕܳܐܪܳܡ ܠܩܺܝܪ ܐܳܡܰܪ ܡܳܪܝܳܐ.</VERS>
      <VERS vnumber="6">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܥܳܐܙܳܐ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܫܒܰܘ ܫܒܺܝܬ݂ܳܐ ܫܰܠܡܬܳܐ ܕܢܰܫܠܡܽܘܢ ܠܰܐܕܽܘܡ.</VERS>
      <VERS vnumber="7">ܐܶܫܰܕܰܪ ܢܽܘܪܳܐ ܒܫܽܘܖ̈ܶܝܗ̇ ܕܥܳܐܙܳܐ: ܘܬܶܐܟ݂ܽܘܠ ܣܳܚܖ̈ܳܬܳܗ̇.</VERS>
      <VERS vnumber="8">ܘܰܐܘܒܶܕ݂ ܥܳܡܽܘܪܳܐ ܡܶܢ ܐܰܫܕܽܘܕ: ܘܣܳܡܳܟ݂ ܫܰܒܛܳܐ ܡܶܢ ܐܰܫܩܳܠܽܘܢ: ܘܰܐܗܦܶܟ݂ ܐܺܝܕ݂ܝ ܥܰܠ ܥܶܩܪܽܘܢ: ܘܢܺܐܒܕܽܘܢ ܫܰܪܟܳܐ ܕܰܦܠܶܫ̈ܬܳܝܶܐ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ. </VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܶܝܗ̇ ܕܨܽܘܪ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܶܐܫܠܶܡܘ ܫܒܺܝܬ݂ܳܐ ܫܰܠܡܬܳܐ ܠܰܐܕܽܘܡ: ܘܠܳܐ ܥܗܰܕ݂ܘ ܩܝܳܡܳܐ ܕܰܐܚܽܘܬܳܐ.</VERS>
      <VERS vnumber="10">ܐܶܫܰܕܰܪ ܢܽܘܪܳܐ ܒܫܽܘܖ̈ܶܝܗ̇ ܕܨܽܘܪ: ܘܬܶܐܟ݂ܽܘܠ ܣܳܚܖ̈ܳܬܳܗ̇.</VERS>
      <VERS vnumber="11">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܰܐܕܽܘܡ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܪܕܰܦ ܒܚܰܪܒܳܐ ܠܰܐܚܽܘܗܝ: ܘܚܰܒܶܠ ܖ̈ܰܚܡܰܘܗܝ: ܘܰܢܛܰܪ ܠܥܳܠܰܡ ܪܽܘܓܙܶܗ: ܘܰܐܟܬܶܗ ܢܛܰܪ ܠܥܳܠܡܺܝܢ.</VERS>
      <VERS vnumber="12">ܐܶܫܰܕܰܪ ܢܽܘܪܳܐ ܠܬܰܝܡܰܢ: ܘܬܶܐܟ݂ܽܘܠ ܣܳܚܖ̈ܳܬܳܗ̇ ܕܒܽܘܨܪ.</VERS>
      <VERS vnumber="13">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܰܝܗܽܘܢ ܕܰܒܢܰܝ̈ ܥܰܡܽܘܢ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܦܰܪܶܬܘ ܒܰܛ̈ܢܳܬܳܐ ܕܓܶܠܥܳܕ݂: ܕܢܰܪܘܚܽܘܢ ܬܚܽܘܡܗܽܘܢ.</VERS>
      <VERS vnumber="14">ܐܶܫܒܽܘܩ ܢܽܘܪܳܐ ܒܫܽܘ̈ܩܶܝܗ̇ ܕܪܰܒܰܬ: ܘܬܶܐܟ݂ܽܘܠ ܣܳܚܖ̈ܳܬܳܗ̇: ܒܰܩܥܳܬܳܐ ܒܝܰܘܡܳܐ ܕܰܩܪܳܒܳܐ: ܒܥܰܠܥܳܠܳܐ ܒܝܰܘܡܳܐ ܕܰܥܪܽܘܪܳܐ.</VERS>
      <VERS vnumber="15">ܘܢܺܐܙܰܠ ܡܰܠܟܽܘܡ ܒܰܫܒܺܝܬ݂ܳܐ: ܘܟܽܘܡܖ̈ܰܘܗܝ ܘܪܰܘܖ̈ܒܳܢܰܘܗܝ ܐܰܟ݂ܚܕܳܐ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘ̈ܒܰܘܗܝ ܕܡܽܘܐܳܒ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܐܘܩܶܕ݂ܘ ܓܰܖ̈ܡܰܘܗܝ ܕܡܰܠܟܳܐ ܕܰܐܕ݂ܽܘܡ ܠܣܰܝܕܳܐ.</VERS>
      <VERS vnumber="2">ܐܶܫܰܕܰܪ ܢܽܘܪܳܐ ܥܰܠ ܡܽܘܐܳܒ: ܘܬܶܐܟܽܘܠ ܣܳܚܖ̈ܳܬܳܗ̇ ܕܩܶܪܝܽܘܬ: ܘܰܢܡܽܘܬ ܡܽܘܐܳܒ ܒܰܕ݂ܠܽܘܚܝܳܐ: ܒܰܩܥܳܬܳܐ ܘܰܒܩܳܠܳܐ ܕܫܺܝܦܽܘܪܳܐ.</VERS>
      <VERS vnumber="3">ܘܰܐܘܒܶܕ݂ ܕܰܝܳܢܳܐ ܡܶܢ ܓܰܘܶܗ: ܘܟܽܠܗܽܘܢ ܪܰܘܖ̈ܒܳܢܰܘܗܝ ܐܶܚܪܽܘܒ ܥܰܡܶܗ ܐܳܡܰܪ ܡܳܪܝܳܐ.</VERS>
      <VERS vnumber="4">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܺܝܗܽܘܕܳܐ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܰܐܣܠܺܝܘ ܢܳܡܽܘܣܶܗ ܕܡܳܪܝܳܐ: ܘܦܽܘܩܕܳܢܰܘ̈ܗܝ ܠܳܐ ܢܛܰܪܘ: ܘܰܐܛܥܺܝ ܐܶܢܽܘܢ ܣܖ̈ܺܝܩܳܬܳܐ ܕܶܐܙܰܠܘ ܐܰܒܳܗܰܝ̈ܗܽܘܢ ܒܳܬܰܪܗܶܝܢ.</VERS>
      <VERS vnumber="5">ܐܶܫܰܕܰܪ ܢܽܘܪܳܐ ܒܰܝܗܽܘܕ݂ܳܐ: ܘܬܶܐܟ݂ܽܘܠ ܣܳܚܖ̈ܳܬܳܗ̇ ܕܽܐܘܪܺܫܠܶܡ.</VERS>
      <VERS vnumber="6">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܬܠܳܬܳܐ ܚܰܘܒܰܘ̈ܗܝ ܕܺܝܣܪܳܐܶܝܠ: ܘܕܰܐܪܒܥܳܐ ܠܳܐ ܐܰܗܦܶܟ݂ ܡܶܢܗܽܘܢ: ܥܰܠ ܕܙܰܒܶܢܘ ܠܙܰܕܺܝܩܳܐ ܒܟܶܣܦܳܐ: ܘܰܠܡܶܣܟܺܢܳܐ ܡܶܛܽܠ ܡܣܳܢ̈ܶܐ ܕܕܳܝܫܺܝܢ ܥܰܠ ܥܰܦܪܳܐ ܕܰܐܪܥܳܐ.</VERS>
      <VERS vnumber="7">ܘܰܡܩܰܦܚܺܝܢ ܠܡܶܣ̈ܟܺܢܶܐ: ܐܘܪܚܳܐ ܕܒܳܝ̈ܫܶܐ ܨܠܰܘ: ܘܓܰܒܪܳܐ ܘܰܐܒܽܘܗܝ ܐܳܙܺܠܝܢ ܠܘܳܬ݂ ܐܰܢ̱ܬܬܳܐ: ܡܶܛܽܠ ܕܰܢܛܰܢܦܽܘܢ ܫܡܳܐ ܕܩܽܘܕ݂ܫܝ.</VERS>
      <VERS vnumber="8">ܘܥܰܠ ܠܒܽܘ̈ܫܶܐ ܚܰܒ̈ܠܶܐ ܚܳܙܩܺܝܢ ܗ̱ܘܰܘ ܥܰܠ ܓܶܢ̱ܒ ܟܽܠ ܡܰܕ݂ܒܰܚ: ܘܚܰܡܪܳܐ ܥܰܬܺܝܩܳܐ ܫܳܬܶܝܢ ܗ̱ܘܰܘ ܒܶܝܬ݂ ܐܰܠܳܗܰܝ̈ܗܽܘܢ.</VERS>
      <VERS vnumber="9">ܘܶܐܢܳܐ ܐܰܘܒܕܶܬ ܠܰܐܡܽܘܪܳܝܳܐ ܡܶܢ ܩܕ݂ܳܡܝܗܽܘܢ: ܕܪܳܘܡܶܗ ܐܰܝܟ݂ ܪܰܘܡܳܐ ܕܰܐܪܙܳܐ: ܘܚܰܣܺܝܢ ܗ̱ܘܳܐ ܐܰܝܟ݂ ܒܰܠܽܘܛܳܐ: ܐܰܘܒܕܶܬ ܦܺܐܖ̈ܰܘܗܝ ܡܶܢ ܠܥܶܠ: ܘܥܶܩܳܖ̈ܰܘܗܝ ܡܶܢ ܠܬܰܚܬ.</VERS>
      <VERS vnumber="10">ܘܶܐܢܳܐ ܐܰܣܶܩܬܟ݂ܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܕܰܒܰܪܬܟ݂ܽܘܢ ܒܡܰܕ݂ܒܪܳܐ ܐܰܪܒܥܺܝܢ ܫܢܺܝ̈ܢ: ܘܰܐܝܬܺܝܬܟ݂ܽܘܢ ܠܰܐܬܪܳܐ ܗܳܢܳܐ: ܠܡܺܐܪܰܬ ܐܰܪܥܳܐ ܕܰܐܡܽܘܖ̈ܳܝܶܐ.</VERS>
      <VERS vnumber="11">ܘܰܐܩܺܝܡܶܬ ܡܶܢ ܒܢܰܝ̈ܟܽܘܢ ܢܒܺܝ̈ܶܐ: ܘܡܶܢ ܥܠܰܝܡܰܝ̈ܟܽܘܢ ܢܙܺܝܖ̈ܶܐ: ܕܰܠܡܳܐ ܐܺܝܬܰܝܗܽܘܢ ܗܳܠܶܝܢ ܒܢܰܝ̈ ܝܺܣܪܳܐܶܝܠ: ܐܳܡܰܪ ܡܳܪܝܳܐ.</VERS>
      <VERS vnumber="12">ܘܰܐܫܩܺܝܬܽܘܢ ܠܰܢܙܺܝܖ̈ܶܐ ܚܰܡܪܳܐ ܘܠܰܢܒܺܝ̈ܶܐ ܦܰܩܶܕܬܽܘܢ ܕܠܳܐ ܢܶܬܢܰܒܽܘܢ.</VERS>
      <VERS vnumber="13">ܗܳܐ ܐܶܢܳܐ ܡܥܺܝܩ ܐ̱ܢܳܐ ܬܚܽܘܬܰܝܟܽܘܢ: ܐܰܝܟ݂ ܕܰܡܥܺܝܩܳܐ ܥܳܓܶܠܬܳܐ ܕܡܰܠܝܳܐ ܫܶܒ̈ܠܶܐ.</VERS>
      <VERS vnumber="14">ܘܢܺܐܒܰܕ݂ ܪܰܗܛܳܐ ܡܶܢ ܩܰܠܺܝܠܳܐ: ܘܰܕ݂ܥܰܫܺܝܢ ܠܳܐ ܢܚܰܡܣܺܝܢ ܚܰܝܠܶܗ: ܘܰܕ݂ܓܰܢ̱ܒܳܪ ܠܳܐ ܢܦܰܨܶܐ ܢܰܦܫܶܗ.</VERS>
      <VERS vnumber="15">ܘܩܶܫܬܳܐ ܠܳܐ ܢܩܽܘܡ: ܘܰܕ݂ܩܰܠܺܝܠ ܒܪܰܗܛܶܗ ܠܳܐ ܢܶܬܦܰܨܶܐ: ܘܦܰܪܳܫܳܐ ܠܳܐ ܢܫܽܘܙܶܒ ܢܰܦܫܶܗ.</VERS>
      <VERS vnumber="16">ܘܰܕ݂ܥܰܫܺܝܢ ܠܶܒܶܗ ܐܰܝܟ݂ ܕܓܰܢ̱ܒܳܪܳܐ: ܥܰܪܛܶܠ ܢܶܥܪܽܘܩ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܫܡܰܥܘ ܡܶܠܬܳܐ ܗܳܕ݂ܶܐ ܕܶܐܡܰܪ ܡܳܪܝܳܐ ܥܠܰܝܟܽܘܢ ܒܢܰܝ̈ ܝܺܣܪܳܐܶܝܠ: ܥܰܠ ܟܽܠܶܗ ܫܰܪܒܬܳܐ ܕܰܐܣܩܶܬ ܡܶܢ ܐܰܪܥܳܐ ܕܡܶܨܪܶܝܢ. </VERS>
      <VERS vnumber="2">ܘܶܐܡܪܶܬ ܕܰܠܟ݂ܽܘܢ ܒܰܠܚܽܘܕ݂ ܝܶܕܥܶܬ ܡܶܢ ܟܽܠܗܽܘܢ ܥܰܡ̈ܡܶܐ: ܘܡܶܢ ܟܽܠܗܶܝܢ ܫܰܖ̈ܒܳܬܳܐ ܕܰܐܪܥܳܐ: ܡܶܛܽܠ ܗܳܢܳܐ ܐܶܦܩܽܘܕ݂ ܥܠܰܝܟܽܘܢ ܟܽܠܗܽܘܢ ܚܰܘ̈ܒܰܝܟܽܘܢ.</VERS>
      <VERS vnumber="3">ܕܰܠܡܳܐ ܐܳܙܺܠܝܢ ܬܪܶܝܢ: ܐܰܟ݂ܚܕܳܐ: ܐܶܠܳܐ ܐܶܢ ܐܶܬܘܰܥܰܕ݂ܘ.</VERS>
      <VERS vnumber="4">ܕܰܠܡܳܐ ܢܳܗܶܡ ܐܰܪܝܳܐ ܒܥܳܒܳܐ: ܡܳܐ ܕܠܰܝܬ ܠܶܗ ܓܶܙܪܳܐ: ܐܰܘ ܕܰܠܡܳܐ ܡܪܺܝܡ ܩܳܠܶܗ ܐܰܪܝܳܐ ܡܶܢ ܡܰܪܒܽܘܥܺܝܬܶܗ: ܐܶܠܳܐ ܐܶܢ ܬܳܒܰܪ. </VERS>
      <VERS vnumber="5">ܕܰܠܡܳܐ ܢܳܦܠܳܐ ܨܶܦܪܳܐ ܒܦܰܚܳܐ ܒܰܐܪܥܳܐ ܒܶܠܥܳܕ݂ ܡܶܢ ܨܰܝܳܕ݂ܳܐ: ܐܰܘ ܕܰܠܡܳܐ ܫܳܘܰܪ ܦܰܚܳܐ ܡܶܢ ܐܰܪܥܳܐ ܘܳܐܚܶܕ݂.</VERS>
      <VERS vnumber="6">ܕܰܠܡܳܐ ܡܶܬܩܪܶܐ ܫܺܝܦܽܘܪܳܐ ܒܰܡܕܺܝܢ̱ܬܳܐ: ܘܥܰܡܳܐ ܠܳܐ ܙܳܐܰܥ: ܐܰܘ ܕܰܠܡܳܐ ܗܳܘܝܳܐ ܒܺܝܫܬܳܐ ܒܰܡܕܺܝܢ̱ܬܳܐ ܕܡܳܪܝܳܐ ܠܳܐ ܥܳܒܶܕ.</VERS>
      <VERS vnumber="7">ܡܶܛܽܠ ܕܠܳܐ ܥܳܒܶܕ ܡܳܪܶܐ ܡܳܖ̈ܰܘܳܬ݂ܳܐ ܡܶܕܶܡ: ܐܶܠܳܐ ܐܶܢ ܓܠܳܐ ܐ̱ܪܳܙܶܗ ܠܥܰܒܕܰܘ̈ܗܝ ܢܒܺܝ̈ܶܐ.</VERS>
      <VERS vnumber="8">ܐܰܪܝܳܐ ܢܗܰܡ ܡܰܢ ܠܳܐ ܢܶܕ݂ܚܰܠ: ܡܳܪܶܐ ܡܳܖ̈ܰܘܳܬ݂ܳܐ ܡܰܠܶܠ ܡܰܢ ܠܳܐ ܢܶܬܢܰܒܶܐ.</VERS>
      <VERS vnumber="9">ܐܰܫܡܰܥܘ ܥܰܠ ܣܳܚܖ̈ܳܬܳܗ̇ ܕܶܐܫܕܽܘܕ݂: ܘܥܰܠ ܣܳܚܖ̈ܳܬܳܗ̇ ܕܰܐܪܥܳܐ ܕܡܶܨܪܶܝܢ: ܘܶܐܡܰܪܘ ܐܶܬܟܰܢܰܫܘ ܟܽܠܟ݂ܽܘܢ ܠܛܽܘܪܳܐ ܕܫܳܡܪܺܝܢ: ܘܰܚܙܰܘ ܕܠܽܘܚܝܳܐ ܣܰܓܺܝܐܳܐ ܕܰܒܓܰܘܳܗ̇: ܘܰܥܫܽܘܩܝܳܐ ܕܒܳܗ̇.</VERS>
      <VERS vnumber="10">ܘܠܳܐ ܝܳܕ݂ܥܺܝܢ ܠܡܶܥܒܰܕ݂ ܡܰܟܣܳܢܽܘܬܳܐ ܐܳܡܰܪ ܡܳܪܝܳܐ: ܘܚܳܡܠܺܝܢ ܚܛܽܘܦܝܳܐ ܘܒܶܙܬܳܐ ܒܣܳܚܖ̈ܳܬܗܽܘܢ.</VERS>
      <VERS vnumber="11">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ: ܐܽܘܠܨܳܢܳܐ ܢܶܚܕܪܺܝܗ̇ ܠܰܐܪܥܳܐ: ܘܢܶܚܽܘܬ ܡܶܢܳܗ̇ ܥܽܘܫܢܳܗ̇ ܘܢܶܬܒܰܙ̈ܙܳܢ ܣܳܚܖ̈ܳܬܳܗ̇.</VERS>
      <VERS vnumber="12">ܗܳܟܰܢܳܐ ܐܳܡܰܪ ܡܳܪܝܳܐ: ܐܰܝܟ݂ ܕܡܰܥܕܶܐ ܪܳܥܝܳܐ ܡܶܢ ܦܽܘܡܳܐ ܕܰܐܪܝܳܐ: ܬܰܪܬܶܝܢ ܟܖ̈ܳܥܺܝܢ ܐܰܘ ܛܰܪܦܳܐ ܕܶܐܕܢܳܐ: ܗܳܟܰܢܳܐ ܢܶܬܦܰܨܽܘܢ ܒܢܰܝ̈ ܝܺܣܪܳܐܶܝܠ ܕܝܳܬܒܺܝܢ ܒܫܳܡܪܺܝܢ: ܒܚܽܘܛܪܳܐ ܕܡܶܢ ܫܶܠܝ: ܘܰܒܥܰܡܳܐ ܕܡܶܢ ܕܰܪܡܣܽܘܩ.</VERS>
      <VERS vnumber="13">ܫܡܰܥܘ ܘܰܐܣܗܶܕ݂ܘ ܒܒܰܝܬܳܐ ܕܝܰܥܩܽܘܒ: ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ.</VERS>
      <VERS vnumber="14">ܡܶܛܽܠ ܕܰܒܝܰܘܡܳܐ ܕܦܳܩܶܕ݂ ܐ̱ܢܳܐ ܥܰܘܠܶܗ ܕܺܝܣܪܳܐܶܝܠ ܥܠܰܘܗܝ: ܐܶܦܩܽܘܕ݂ ܥܰܠ ܡܰܕ݂ܒܚ̈ܶܐ ܕܒܶܝܬ݂ ܐܶܝܠ: ܘܢܶܬܓܰܕܡ̈ܳܢ ܩܰܖ̈ܢܳܬܗܽܘܢ ܕܡܰܕ݂ܒܚ̈ܶܐ: ܘܢܶܦ̈ܠܳܢ ܥܰܠ ܐܰܪܥܳܐ.</VERS>
      <VERS vnumber="15">ܘܰܐܘܒܶܕ݂ ܒܶܝܬ݂ ܣܰܬ݂ܘܳܐ ܥܰܡ ܒܶܝܬ݂ ܩܰܝܛܳܐ: ܘܢܺܐܒܕܽܘܢ ܒ̈ܳܬܶܐ ܕܫܶܢܳܐ: ܘܰܢܣܽܘܦܽܘܢ ܒ̈ܳܬܶܐ ܣܰܓܺܝ̈ܐܶܐ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܫܡܰܥܶܝ̈ܢ ܦܶܬܓܳܡܳܐ ܗܳܢܳܐ ܡܽܘܫܚ̈ܶܐ ܕܒܰܝܫܳܢ: ܕܰܒܛܽܘܪܳܐ ܕܫܳܡܪܺܝܢ: ܕܛܳܠ̈ܡܳܢ ܠܡܶܣܟܺܢ̈ܶܐ ܘܐܳܠ̈ܨܳܢ ܠܒܳܝ̈ܫܶܐ: ܘܳܐܡܖ̈ܳܢ ܠܡܳܖ̈ܰܝܗܶܝܢ ܐܰܝܬܰܘ ܠܰܢ ܢܶܫܬܶܐ.</VERS>
      <VERS vnumber="2">ܝܺܡܳܐ ܡܳܪܶܐ ܡܳܖ̈ܰܘܳܬ݂ܳܐ ܒܩܰܕܺܝܫܽܘܬܶܗ: ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܥܠܰܝܟܶܝܢ: ܘܢܶܫܩܠܽܘܢܳܟܶܝܢ ܒܙܰܝܢܳܐ: ܘܚܰܪܬܟܶܝܢ ܒܩܰܕ݂ܣܳܐ ܕܨܰܝ̈ܳܕܶܐ.</VERS>
      <VERS vnumber="3">ܘܰܠܬܽܘܪܥܬܳܐ ܬܶܪܗܰܛ ܐܰܢ̱ܬܬܳܐ ܠܩܽܘܒܠܶܗ: ܘܢܶܫ̈ܬܰܕ݂ܝܳܢ ܠܛܽܘܪܳܐ ܕܰܐܪܡܶܢ ܐܳܡܰܪ ܡܳܪܝܳܐ.</VERS>
      <VERS vnumber="4">ܥܽܘܠܘ ܠܒܶܝܬ݂ ܐܶܝܠ ܘܰܐܥܶܠܘ: ܘܰܒܓܰܠܓܳܠܳܐ ܐܰܣܓܰܘ ܠܡܰܥܳܠܽܘ: ܐܰܝܬܰܘ ܠܨܰܦܪܳܐ ܕܶܒܚܰܝ̈ܟܽܘܢ: ܘܠܰܬܠܳܬܳܐ ܝܰܘ̈ܡܺܝܢ ܡܰܥܣܳܖ̈ܰܝܟܽܘܢ.</VERS>
      <VERS vnumber="5">ܘܰܐܣܶܩܘ ܡܶܢ ܚܰܡܺܝܥܳܐ ܬܰܘܕܺܝܬܳܐ: ܘܰܢܕ݂ܽܘܪܘ ܢܶܕ݂ܖ̈ܶܐ ܘܫܰܠܶܡܘ: ܡܶܛܽܠ ܕܗܳܟܰܢܳܐ ܪܚܶܡܬܽܘܢ ܒܢܰܝ̈ ܝܺܣܪܳܐܶܝܠ ܐܳܡܰܪ ܡܳܪܝܳܐ.</VERS>
      <VERS vnumber="6">ܘܳܐܦ ܐܶܢܳܐ ܝܶܗܒܶܬ ܠܟ݂ܽܘܢ ܩܰܗܝܽܘܬ ܫܶܢ̈ܶܐ: ܒܟܽܠܗܶܝܢ ܡܕ݂ܺܝ̈ܢܳܬܟ݂ܽܘܢ: ܘܚܰܣܺܝܪܽܘܬ ܠܰܚܡܳܐ ܒܟܽܠܗܽܘܢ ܐܰܬܖ̈ܰܘܳܬܟ݂ܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="7">ܐܳܦ ܐܶܢܳܐ ܟܠܺܝܬ ܡܶܢܟ݂ܽܘܢ ܡܶܛܪܳܐ: ܩܕ݂ܳܡ ܬܠܳܬܳܐ ܝܰܖ̈ܚܺܝܢ ܕܰܚܨܳܕܳܐ: ܘܰܐܚܶܬ ܡܶܛܪܳܐ ܥܰܠ ܡܕܺܝܢ̱ܬܳܐ ܚܕܳܐ ܘܥܰܠ ܚܕܳܐ ܠܳܐ: ܘܥܰܠ ܦܳܠܓܽܘܬܳܐ ܚܕܳܐ ܢܶܚܽܘܬ ܥܠܶܝܗ̇ ܡܶܛܪܳܐ: ܘܰܡܢܳܬܳܐ ܕܠܳܐ ܢܶܚܽܘܬ ܥܠܶܝܗ̇ ܡܶܛܪܳܐ ܬܺܐܒܰܫ.</VERS>
      <VERS vnumber="8">ܘܢܶܬܟܰܢ̈ܫܳܢ ܬܰܪܬܶܝܢ ܬܠܳܬ݂ ܡܕ݂ܺܝ̈ܢܳܢ ܠܰܡܕܺܝܢ̱ܬܳܐ ܚܕܳܐ: ܕܢܶܫ̈ܬܝܳܢ ܡܰܝ̈ܳܐ ܘܠܳܐ ܢܶܣ̈ܒܥܳܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="9">ܡܚܺܝܬܟ݂ܽܘܢ ܒܫܰܘܒܳܐ ܘܰܒܝܰܪܩܳܢܳܐ ܘܰܒܒܰܪܕܳܐ. ܘܣܽܘܓܳܐܐ ܕܦܰܖ̈ܕܰܝܣܰܝܟܽܘܢ ܘܰܕ݂ܟܰܖ̈ܡܰܝܟܽܘܢ: ܘܰܕܬܺܐܢܰܝ̈ܟܽܘܢ: ܘܰܕ݂ܙܰܝ̈ܬܰܝܟܽܘܢ: ܐܶܟܰܠ ܡܳܫܽܘܛܳܐ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="10">ܫܰܕܪܶܬ ܒܟ݂ܽܘܢ ܡܰܘܬܳܢܳܐ ܒܽܐܘܪܚܳܐ ܕܡܶܨܪܶܝܢ: ܘܩܰܛܠܶܬ ܒܚܰܪܒܳܐ ܥܠܰܝܡܰܝ̈ܟܽܘܢ ܥܰܡ ܫܒܺܝܬ݂ܳܐ ܕܖ̈ܰܟ݂ܫܟ݂ܽܘܢ: ܘܰܐܡܚܺܝܬ ܪܺܝܚ ܣܰܪܝܽܘܬܟ݂ܽܘܢ ܒܰܐܦܰܝ̈ܟܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="11">ܗܶܦܟܶܬ ܒܟ݂ܽܘܢ ܐܰܝܟ݂ ܕܰܗܦܶܟ݂ ܐܰ‌ܠܳܗܳܐ ܠܰܣܕܽܘܡ ܘܰܠܥܳܡܽܘܪܳܐ: ܘܰܗܽܘܝܬܽܘܢ ܐܰܝܟ݂ ܐܽܘܕܳܐ ܕܶܐܬܦܰܨܺܝ ܡܶܢ ܫܰܠܶܗܒܺܝܬܳܐ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="12">ܡܶܛܽܠ ܗܳܠܶܝܢ ܗܳܟܰܢܳܐ ܐܶܥܒܶܕ݂ ܠܳܟ݂ ܝܺܣܪܳܐܶܝܠ ܒܚܰܪܬܳܐ: ܡܶܛܽܠ ܕܗܳܕ݂ܶܐ ܥܳܒܶܕ ܐ̱ܢܳܐ ܠܳܟ݂: ܐܶܬܛܰܝܰܒ ܝܺܣܪܳܐܶܝܠ ܕܬܶܩܪܶܐ ܠܰܐܠܳܗܳܟ݂.</VERS>
      <VERS vnumber="13">ܡܶܛܽܠ ܕܡܰܢ ܕܰܒܪܳܐ ܖ̈ܽܘܚܶܐ ܘܰܒܪܳܐ ܛܽܘܖ̈ܶܐ: ܘܰܡܚܰܘܶܐ ܠܰܒܢܰܝ̈ܢܳܫܳܐ ܡܳܢܳܐ ܗ̱ܝ ܬܶܫܒܽܘܚܬܶܗ: ܥܳܒܶܕ ܫܰܦܪܳܐ ܥܰܡܛܳܢܳܐ: ܘܕܳܪܶܟ݂ ܥܰܠ ܪܰܘܡܳܗ̇ ܕܰܐܪܥܳܐ: ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.</VERS>
    </CHAPTER>
    <CHAPTER cnumber="5">
      <VERS vnumber="1">ܫܡܰܥܘ ܡܶܠܬܳܐ ܗܳܕ݂ܶܐ: ܕܶܐܢܳܐ ܫܳܩܶܠ ܥܠܰܝܟܽܘܢ ܐܽܘܠܺܝܬܳܐ ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="2">ܢܶܦܠܰܬ ܘܠܳܐ ܬܰܘܣܶܦ ܠܰܡܩܳܡ ܒܬܽܘܠܬܳܐ ܕܺܝܣܪܳܐܶܝܠ: ܐܶܫܬܰܒܩܰܬ ܥܰܠ ܐܰܪܥܳܐ ܘܠܰܝܬ ܕܰܡܩܺܝܡ ܠܶܗ.</VERS>
      <VERS vnumber="3">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܡܕܺܝܢ̱ܬܳܐ ܕܢܳܦܩܺܝܢ ܗ̱ܘܰܘ ܡܶܢܳܗ̇ ܐܳܠܶܦ: ܢܶܫܬܰܚܪܽܘܢ ܒܳܗ̇ ܡܳܐܐ: ܘܰܕ݂ܢܳܦܩܺܝܢ ܗ̱ܘܰܘ ܡܶܢܳܗ̇ ܡܳܐܐ: ܢܶܫܬܰܚܪܽܘܢ ܒܳܗ̇ ܥܶܣܪܳܐ ܠܰܕ݂ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="4">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܠܰܕ݂ܒܶܝܬ݂ ܝܺܣܪܳܐܶܝܠ: ܒܥܳܐܽܘܢܝ ܠܺܝ ܘܰܚܝܰܘ.</VERS>
      <VERS vnumber="5">ܘܠܳܐ ܬܶܒܥܽܘܢ ܠܒܶܝܬ݂ ܐܶܝܠ: ܘܰܠܓܰܠܓܳܠܳܐ ܠܳܐ ܬܶܥܠܽܘܢ: ܘܰܠܒܺܪܫܒܰܥ ܠܳܐ ܬܶܥܒܪܽܘܢ: ܡܶܛܽܠ ܕܓܰܠܓܳܠܳܐ ܡܶܫܬܒܳܝܽܘ ܬܶܫܬܒܶܐ: ܘܒܶܝܬ݂ ܐܶܝܠ ܢܶܗܘܶܐ ܐܰܝܟ݂ ܕܠܳܐ ܐܺܝܬܰܘܗܝ.</VERS>
      <VERS vnumber="6">ܒܥܰܘ ܠܡܳܪܝܳܐ ܘܰܚܝܰܘ: ܕܠܳܐ ܢܺܐܩܰܕ݂ ܐܰܝܟ݂ ܢܽܘܪܳܐ ܒܶܝܬ݂ ܝܰܘܣܶܦ. ܘܢܶܐܟܽܘܠ ܠܒܶܝܬ݂ ܐܶܝܠ ܘܠܰܝܬ ܕܰܡܕܰܥܶܟ݂.</VERS>
      <VERS vnumber="7">ܕܗܳܦܟܺܝܢ ܕܺܝܢܳܐ ܠܰܡܪܳܖ̈ܶܐ: ܘܙܰܕܺܝܩܽܘܬܳܐ ܠܰܐܪܥܳܐ.</VERS>
      <VERS vnumber="8">ܫܒܰܩܘ ܠܡܰܢ ܕܰܥܒܰܕ݂ ܟܺܝܡܳܐ ܘܥܺܝܽܘܬܳܐ: ܘܰܗܦܰܟ݂ ܠܨܰܦܪܳܐ ܛܶܠܳܠܰܝ̈ ܡܰܘܬܳܐ: ܘܺܐܝܡܳܡܳܐ ܠܺܠܝܳܐ ܐܰܚܫܶܟ݂: ܕܰܩ̣ܪܳܐ ܠܡܰܝ̈ܳܐ ܕܝܰܡܳܐ: ܘܶܐܫܰܕ݂ ܐܶܢܽܘܢ ܥܰܠ ܐܰܦܶܝ̈ܗ̇ ܕܰܐܪܥܳܐ ܡܳܪܝܳܐ ܫܡܶܗ.</VERS>
      <VERS vnumber="9">ܕܰܡܫܰܠܶܛ ܚܰܠܳܫܳܐ ܥܰܠ ܥܰܫܺܝܢܳܐ: ܘܡܰܟܺܝܟܳܐ ܥܰܠ ܪܳܡܳܐ ܡܥܰܠܶܐ.</VERS>
      <VERS vnumber="10">ܕܣܳܢܶܝܢ ܒܬܰܪܥܳܐ ܠܡܶܣܟܺܢܳܐ: ܘܰܠܡܰܢ ܕܰܡܡܰܠܶܠ ܬܖ̈ܺܝܨܳܬܳܐ ܡܰܣܠܶܝܢ.</VERS>
      <VERS vnumber="11">ܡܶܛܽܠ ܗܳܢܳܐ ܚܠܳܦ ܕܩܰܦܶܚܬܽܘܢ ܠܡܶܣܟܺܢܳܐ: ܘܩܽܘܖ̈ܒܳܢܶܐ ܓܒܰܝ̈ܳܐ ܢܣܰܒܬܽܘܢ ܡܶܢܗ: ܒ̈ܳܬܶܐ ܕܰܦܣܺܝܠܬܳܐ ܕܰܒܢܰܝܬܽܘܢ ܠܳܐ ܬܶܬܒܽܘܢ ܒܗܽܘܢ. ܘܟܰܖ̈ܡܶܐ ܕܪܶܓܬܳܐ ܕܰܢܨܰܒܬܽܘܢ ܠܳܐ ܬܶܫܬܽܘܢ ܚܰܡܪܗܽܘܢ.</VERS>
      <VERS vnumber="12">ܡܶܛܽܠ ܕܝܳܕܰܥ ܐ̱ܢܳܐ ܕܣܰܓܺܝܐܺܝܢ ܚܰܘܒܰܝ̈ܟܽܘܢ: ܘܥܰܫܺܝܢܺܝܢ ܚܛܳܗܰܝ̈ܟܽܘܢ: ܐܳܠܽܘܨܰܘ̈ܗܝ ܕܙܰܕܺܝܩܳܐ ܢܣܰܒܘ ܫܽܘܚܕܳܐ: ܘܰܠܡܶܣܟܺܢܳܐ ܒܬܰܪܥܳܐ ܨܠܰܘ.</VERS>
      <VERS vnumber="13">ܡܶܛܽܠ ܗܳܢܳܐ ܡܰܢ ܕܡܶܣܬܰܟܽܠ ܒܙܰܒܢܳܐ ܗܰܘ ܢܶܫܬܽܘܩ ܠܶܗ: ܡܶܛܽܠ ܕܙܰܒܢܰܐ ܗ̱ܘ ܕܒܺܝܫܬܳܐ.</VERS>
      <VERS vnumber="14">ܒܥܰܘ ܛܳܒ̈ܳܬܳܐ ܘܠܳܐ ܒܺܝ̈ܫܳܬ݂ܳܐ ܕܺܬܚܽܘܢ: ܘܢܶܗܘܶܐ ܗܳܟܰܢܳܐ ܡܳܪܝܳܐ ܚܰܝܠܬ݂ܳܢܳܐ ܥܰܡܟ݂ܽܘܢ: ܐܰܝܟ݂ ܕܶܐܡܰܪܬܽܘܢ.</VERS>
      <VERS vnumber="15">ܣܢܰܘ ܒܺܝ̈ܫܳܬ݂ܳܐ ܘܰܪܚܰܡܘ ܛܳܒ̈ܳܬܳܐ: ܘܰܐܩܺܝܡܘ ܒܬܰܪܥܳܐ ܕܺܝܢܳܐ: ܟܒܰܪ ܢܪܰܚܶܡ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܥܰܠ ܫܰܪܟܶܗ ܕܝܰܘܣܶܦ.</VERS>
      <VERS vnumber="16">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܒܟܽܠܗܽܘܢ ܫܽܘ̈ܩܶܐ ܡܰܖ̈ܩܕܳܬܳܐ: ܘܰܒܟܽܠܗܶܝܢ ܒܶܖ̈ܝܳܬܳܐ ܢܺܐܡܪܽܘܢ ܗܘܳܝ: ܗܘܳܝ: ܘܢܶܩܪܽܘܢ ܠܰܐܟܳܖ̈ܶܐ ܠܶܐܒܠܳܐ: ܘܰܠܡܰܖ̈ܩܕܳܬܳܐ ܠܝܳܕ݂ܥܰܝ̈ ܐܽܘܠ̈ܝܳܬܳܐ.</VERS>
      <VERS vnumber="17">ܘܰܒܟܽܠܗܽܘܢ ܟܰܖ̈ܡܶܐ ܡܰܖ̈ܩܕ݂ܳܬܳܐ: ܡܶܛܽܠ ܕܥܳܒܰܪ ܐ̱ܢܳܐ ܒܓܰܘܶܟ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="18">ܘܳܝ ܠܰܕ݂ܪܳܓܺܝܢ ܠܝܰܘܡܶܗ ܕܡܳܪܝܳܐ: ܠܡܳܢܳܐ ܗܳܘܶܐ ܝܰܘܡܶܗ ܕܡܳܪܝܳܐ: ܕܚܶܫܽܘܟ݂ܽ ܗ̱ܘ ܘܠܳܐ ܢܰܗܺܝܪ.</VERS>
      <VERS vnumber="19">ܐܰܝܟ݂ ܕܥܳܪܶܩ ܓܰܒܪܳܐ ܡܶܢ ܩܕ݂ܳܡ ܐܰܪܝܳܐ: ܘܦܳܓܥܳܐ ܒܶܗ ܕܶܒܳܐ: ܘܥܳܐܶܠ ܠܒܰܝܬܳܐ ܘܣܳܡܶܟ݂ ܐܺܝܕܶܗ ܥܰܠ ܐܶܣܬܳܐ: ܘܢܳܟܶܬ ܠܶܗ ܚܶܘܝܳܐ.</VERS>
      <VERS vnumber="20">ܗܳܟܰܢܰܐ ܗ̱ܘ ܝܰܘܡܶܗ ܕܡܳܪܝܳܐ: ܚܶܫܽܘܟ݂ܽ ܗ̱ܘ ܘܠܳܐ ܢܰܗܺܝܪ: ܥܰܡܽܘܛܽ ܗ̱ܘ ܘܠܰܝܬ ܒܶܗ ܙܰܗܪܳܐ.</VERS>
      <VERS vnumber="21">ܣܢܺܝܬ ܘܰܐܣܠܺܝܬ ܥܰܕ݂ܥܺܕܰܝ̈ܟܽܘܢ: ܘܠܳܐ ܐܰܪܺܝܚ ܒܶܥܨܳܖ̈ܳܬܟ݂ܽܘܢ.</VERS>
      <VERS vnumber="22">ܐܳܦܶܢ ܬܰܣܩܽܘܢ ܠܺܝ ܝܰܩ̈ܕܶܐ ܫܰܠ̈ܡܶܐ: ܒܩܽܘܖ̈ܒܳܢܰܝܟܽܘܢ ܠܳܐ ܐܶܨܛܒܶܐ: ܘܰܒܫܽܘܦܪܳܐ ܕܰܡܦܰܛܡܰܝ̈ܟܽܘܢ ܠܳܐ ܐܶܚܽܘܪ.</VERS>
      <VERS vnumber="23">ܐܰܥܒܰܪ ܡܶܢܝ ܩܳܠܳܐ ܕܰܙܡܳܪܳܟ݂: ܘܰܙܡܺܝܪܬܳܐ ܕܟܶܢܳܪܳܟ݂ ܬܽܘܒ ܠܳܐ ܐܶܫܡܰܥ.</VERS>
      <VERS vnumber="24">ܘܢܶܬܓܠܶܐ ܕܺܝܢܳܐ ܐܰܝܟ݂ ܡܰܝ̈ܳܐ: ܘܙܰܕܺܝܩܽܘܬܳܐ ܐܰܝܟ݂ ܪܓܶܠܬܳܐ ܥܰܫܺܝܢܬܳܐ.</VERS>
      <VERS vnumber="25">ܕܰܠܡܳܐ ܕܶܒܚ̈ܶܐ ܘܩܽܘܖ̈ܒܳܢܶܐ ܩܰܪܶܒܬܽܘܢ ܠܺܝ ܐܰܪܒܥܺܝܢ ܫܢܺܝ̈ܢ ܒܡܰܕ݂ܒܪܳܐ ܒܶܝܬ݂ ܝܺܣܪܳܐܶܝܠ.</VERS>
      <VERS vnumber="26">ܐܶܠܳܐ ܫܩܰܠܬܽܘܢ ܡܰܫܟܢܶܗ ܕܡܰܠܟܽܘܡ: ܘܟܶܐܽܘܢ ܨܰܠܡܟ݂ܽܘܢ: ܟܰܘܟܒܳܐ ܕܰܥܒܰܕܬܽܘܢ ܠܟ݂ܽܘܢ ܐܰ‌ܠܳܗܳܐ.</VERS>
      <VERS vnumber="27">ܐܶܫܒܶܝܟ݂ܽܘܢ ܠܶܗܠ ܡܶܢ ܕܰܪܡܣܽܘܩ: ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ ܫܡܶܗ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܳܝ ܠܰܕ݂ܫܳܝܛܺܝܢ ܠܨܶܗܝܽܘܢ: ܘܰܬܟ݂ܺܝܠܺܝܢ ܒܛܽܘܪܳܐ ܕܫܳܡܪܺܝܢ: ܦܳܖ̈ܫܰܝ ܠܪܺܝܫܳܐ ܕܥܰܡ̈ܡܶܐ: ܘܓܰܠܺܝܘ ܠܗܽܘܢ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="2">ܥܒܰܪܘ ܠܟܽܠܝܳܐ ܘܰܚܙܰܘ: ܘܙܶܠܘ ܡܶܢ ܬܰܡܳܢ ܠܰܚܡܳܬ ܪܰܒܳܐ: ܘܚܽܘܬܘ ܠܓܳܬ ܕܰܦܠܶܫ̈ܬܳܝܶܐ: ܕܛܳܒܳܐ ܗ̱ܝ ܡܶܢ ܟܽܠܗܶܝܢ ܡܰܠ̈ܟܘܳܬܳܐ ܗܳܠܶܝܢ: ܐܶܢ ܣܰܓܺܝ ܬܚܽܘܡܗܽܘܢ ܡܶܢ ܬܚܽܘܡܟ݂ܽܘܢ.</VERS>
      <VERS vnumber="3">ܕܰܡܣܰܟܶܝܢ ܠܝܰܘܡܳܐ ܒܺܝܫܳܐ: ܘܰܡܩܰܪܒܺܝܢ ܠܫܰܒܬܳܐ ܕܰܚܛܽܘܦܝܳܐ.</VERS>
      <VERS vnumber="4">ܘܫܳܟ݂ܒܺܝܢ ܥܰܠ ܥܰܖ̈ܣܳܬܳܐ ܕܫܶܢܳܐ: ܘܡܶܬܠܰܥܒܺܝܢ ܥܰܠ ܬܶܫܘ̈ܝܳܬܗܽܘܢ: ܕܳܐܟܠܺܝܢ ܡܦܰܛܡ̈ܶܐ ܡܶܢ ܥܳܢ̈ܳܐ: ܘܥܶܓ̈ܠܶܐ ܡܶܢ ܓܰܘ ܒܰܩܖ̈ܶܐ.</VERS>
      <VERS vnumber="5">ܕܢܳܩܫܺܝܢ ܥܰܠ ܦܽܘܡܳܐ ܕܟܶܢܳܖ̈ܶܐ: ܘܰܐܝܟ݂ ܕܰܘܺܝܕ݂ ܚܫܺܝܒܺܝܢ ܠܗܽܘܢ ܡܳܐܢܰܝ̈ ܙܡܳܪܳܐ.</VERS>
      <VERS vnumber="6">ܕܫܳܬܶܝܢ ܚܰܡܪܳܐ ܡܨܰܠܠܳܐ: ܘܡܶܫܚܳܢ̈ܶܐ ܖ̈ܺܝܫܳܝܶܐ ܡܳܫܚܺܝܢ: ܘܠܳܐ ܒܛܺܝܠ ܠܗܽܘܢ ܥܰܠ ܬܒܳܪܶܗ ܕܝܰܘܣܶܦ.</VERS>
      <VERS vnumber="7">ܡܶܛܽܠܶܗܳܢܳܐ ܢܶܫܬܒܽܘܢ ܒܪܺܝܫ ܫܒܺܝܬ݂ܳܐ: ܘܢܶܫܬܩܶܠ ܪܘܳܙܳܐ ܡܶܢ ܫܰܠܺܝܛܳܢܰܝ̈ܗܽܘܢ.</VERS>
      <VERS vnumber="8">ܝܺܡܳܐ ܡܳܪܶܐ ܡܳܖ̈ܰܘܳܬ݂ܳܐ ܒܢܰܦܫܶܗ: ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܕܡܰܣܠܶܐ ܐ̱ܢܳܐ ܠܺܐܝܩܳܪܶܗ ܕܝܰܥܩܽܘܒ: ܘܰܠܣܳܚܖ̈ܳܬܶܗ ܣܢܺܝܬ: ܘܰܐܫܠܶܡ ܡܕܺܝܢ̱ܬܳܐ ܒܰܡܠܳܐܳܗ̇.</VERS>
      <VERS vnumber="9">ܘܶܐܢ ܢܶܫܬܰܚܪܽܘܢ ܥܶܣܪܳܐ ܓܰܒܖ̈ܺܝܢ ܒܒܰܝܬܳܐ ܚܰܕ݂ ܢܡܽܘܬܽܘܢ.</VERS>
      <VERS vnumber="10">ܘܢܶܫܩܠܺܝܘܗܝ ܕܳܕܶܗ ܐܰܘ ܡܰܢ ܕܩܰܪܺܝܒ ܠܶܗ ܕܢܰܦܶܩ ܓܰܖ̈ܡܶܐ ܡܶܢ ܒܰܝܬܳܐ: ܘܢܺܐܡܰܪ ܠܡܰܢ ܕܺܐܝܬ݂ ܒܶܗ ܒܒܰܝܬܳܐ: ܐܺܝܬ݂ ܐ̱ܢܳܫ ܬܽܘܒ ܥܰܡܳܟ݂ ܒܒܰܝܬܳܐ: ܘܢܺܐܡܰܪ ܠܶܗ ܠܰܝܬ: ܡܶܛܽܠ ܕܣܳܦܘ ܠܗܽܘܢ: ܥܰܠ ܕܠܳܐ ܡܰܕ݂ܟܪܺܝܢ ܗ̱ܘܰܘ ܒܰܫܡܶܗ ܕܡܳܪܝܳܐ.</VERS>
      <VERS vnumber="11">ܡܶܛܽܠ ܕܗܳܐ ܡܳܪܝܳܐ ܢܳܦܶܩ: ܘܢܶܡܚܶܐ ܠܒܰܝܬܳܐ ܪܳܡܳܐ ܘܢܰܪܥܠܺܝܘܗܝ: ܘܰܠܒܰܝܬܳܐ ܙܥܽܘܪܳܐ ܘܢܰܨܕܺܝܘܗܝ.</VERS>
      <VERS vnumber="12">ܕܰܠܡܳܐ ܪܳܗܛܺܝܢ ܥܰܠ ܫܽܘܥܳܐ ܖ̈ܰܟܫܳܐ: ܐܰܘ ܕܳܒܪܺܝܢ ܒܗܽܘܢ ܦܰܕܳܢܳܐ: ܡܶܛܽܠ ܕܰܗܦܰܟ݂ܬܽܘܢ ܕܺܝܢܳܐ ܠܰܡܪܳܖ̈ܶܐ: ܘܦܺܐܖ̈ܶܐ ܕܙܰܕܺܝܩܽܘܬܳܐ ܠܓ̈ܶܕܕܶܐ.</VERS>
      <VERS vnumber="13">ܕܚܳܕܶܝܢ ܥܰܠ ܠܳܐ ܡܶܕܶܡ: ܘܳܐܡܪܺܝܢ: ܕܰܠܡܳܐ ܠܳܐ ܗ̱ܘܳܐ ܒܚܰܝܠܰܢ ܢܣܰܒܢ ܠܰܢ ܩܪܺܝܬܳܐ.</VERS>
      <VERS vnumber="14">ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܥܠܰܝܟܽܘܢ ܒܶܝܬ݂ ܝܺܣܪܳܐܶܝܠ: ܥܰܡܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ ܚܰܝܠܬ݂ܳܢܳܐ: ܘܢܶܕ݂ܚܩܽܘܢܳܟ݂ܽܘܢ ܡܶܢ ܡܰܥܠܳܢܳܐ ܕܰܚܡܳܬ: ܘܰܥܕܰܡܳܐ ܠܢܰܚܠܳܐ ܕܥܰܪܳܒܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ ܒܪܺܝܬܳܐ ܕܩܰܡܨܳܐ ܒܪܺܝܫ ܡܰܘܥܺܝܬܳܐ ܕܰܠܩܶܫܳܐ: ܘܗܽܘ ܠܶܩܫܳܐ ܒܳܬܰܪ ܓܰܙܳܐ ܗ̱ܘܳܐ ܕܡܰܠܟܳܐ. </VERS>
      <VERS vnumber="2">ܘܟܰܕ݂ ܓܰܡܰܪ ܠܡܶܐܟܠܶܗ ܠܥܶܣܒܳܐ ܕܰܐܪܥܳܐ ܐܶܡܪܶܬ: ܡܳܪܶܐ ܡܳܖ̈ܰܘܳܬ݂ܳܐ ܚܰܣܳܢ. ܡܰܢܽܘ ܢܩܺܝܡܺܝܘܗܝ ܠܝܰܥܩܽܘܒ: ܡܶܛܽܠ ܕܰܙܥܽܘܪܽ ܗ̱ܘ.</VERS>
      <VERS vnumber="3">ܐܰܗܦܶܟ݂ܶܝܗ̇ ܡܳܪܝܳܐ ܠܗܳܕܶܐ ܘܠܳܐ ܬܶܗܘܶܐ.</VERS>
      <VERS vnumber="4">ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ: ܘܗܳܐ ܩ̣ܪܳܐ ܠܰܡܕܳܢ ܒܢܽܘܪܳܐ ܡܳܪܶܐ ܡܳܖ̈ܰܘܳܬ݂ܳܐ: ܘܶܐܟܠܰܬ ܠܰܬܗܽܘܡܳܐ ܪܰܒܳܐ: ܘܶܐܟܠܰܬ ܠܦܳܠܓܽܘܬܳܐ.</VERS>
      <VERS vnumber="5">ܘܶܐܡܪܶܬ ܡܳܪܶܐ ܡܳܖ̈ܰܘܳܬ݂ܳܐ ܚܰܣܳܢ: ܡܰܢܽܘ ܢܩܺܝܡܺܝܘܗܝ ܠܝܰܥܩܽܘܒ: ܡܶܛܽܠ ܕܰܙܥܽܘܪܽ ܗ̱ܘ.</VERS>
      <VERS vnumber="6">ܐܰܗܦܶܟܶܝܗ̇ ܡܳܪܝܳܐ ܠܗܳܕܶܐ: ܘܳܐܦ ܗܺܝ ܠܳܐ ܬܶܗܘܶܐ.</VERS>
      <VERS vnumber="7">ܗܳܟܰܢܳܐ ܚܰܘܝܰܢܝ: ܘܗܳܐ ܡܳܪܝܳܐ ܩܳܐܶܡ ܥܰܠ ܫܽܘܪܳܐ ܕܰܐܕ݂ܰܡܽܘܣ: ܘܺܐܝܕܶܗ ܐܰܕܰܡܽܘܣ.</VERS>
      <VERS vnumber="8">ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚܙܰܝܬ ܥܰܡܽܘܣ: ܘܶܐܡܪܶܬ ܐܰܕܰܡܽܘܣ: ܘܶܐܡܰܪ ܠܺܝ ܡܳܪܝܳܐ: ܗܳܐ ܐܶܢܳܐ ܣܳܐܶܡ ܐ̱ܢܳܐ ܐܰܕܰܡܽܘܣ ܒܓ݂ܰܘ ܥܰܡܝ ܝܺܣܪܳܐܶܝܠ: ܘܠܳܐ ܐܰܘܣܶܦ ܬܽܘܒ ܕܰܐܥܒܰܪ ܐܶܢܽܘܢ.</VERS>
      <VERS vnumber="9">ܘܢܶܚܖ̈ܒܳܢ ܦܖ̈ܰܟܶܐ ܕܓܽܘܚܟܳܐ: ܘܡܰܩܕܫ̈ܶܐ ܕܺܝܣܪܳܐܶܝܠ ܢܶܚܪܒܽܘܢ: ܘܶܐܩܽܘܡ ܥܰܠ ܒܶܝܬ݂ ܝܽܘܪܰܒܥܰܡ ܒܚܰܪܒܳܐ.</VERS>
      <VERS vnumber="10">ܘܰܫܠܰܚ ܐܰܡܽܘܨܳܝܳܐ ܟܽܘܡܪܳܐ ܕܒܶܝܬ݂ ܐܶܝܠ: ܠܘܳܬ݂ ܝܽܘܪܰܒܥܰܡ ܡܰܠܟܳܐ ܕܺܝܣܪܳܐܶܝܠ: ܘܶܐܡܰܪ ܠܶܗ: ܡܪܰܕ݂ ܥܠܰܝܟ ܥܰܡܽܘܣ ܒܓ݂ܰܘ ܒܶܝܬ݂ ܝܺܣܪܳܐܶܝܠ: ܘܠܳܐ ܡܶܫܟܚܳܐ ܐܰܪܥܳܐ ܠܰܡܣܰܝܒܳܪܽܘ ܡܶܠܰܘ̈ܗܝ.</VERS>
      <VERS vnumber="11">ܡܶܛܽܠ ܕܗܳܟܰܢܳܐ ܐܳܡܰܪ ܥܰܡܽܘܣ: ܕܰܒܚܰܪܒܳܐ ܢܶܬܩܛܶܠ ܝܽܘܪܰܒܥܰܡ: ܘܺܝܣܪܳܐܶܝܠ ܒܫܶܒܝܳܐ ܢܶܫܬܒܶܐ ܡܶܢ ܐܰܪܥܶܗ.</VERS>
      <VERS vnumber="12">ܘܶܐܡܰܪ ܐܰܡܽܘܨܳܝܳܐ ܠܥܰܡܽܘܣ ܚܰܙܳܝܳܐ: ܥܪܽܘܩ ܙܶܠ ܠܳܟ݂ ܠܰܐܪܥܳܐ ܕܺܝܗܽܘܕܳܐ: ܘܰܐܟ݂ܽܘܠ ܬܰܡܳܢ ܠܰܚܡܳܐ: ܘܬܰܡܳܢ ܬܶܬܢܰܒܶܐ.</VERS>
      <VERS vnumber="13">ܘܒܶܝܬ݂ ܐܶܝܠ ܠܳܐ ܬܰܘܣܶܦ ܬܽܘܒ ܠܡܶܬܢܰܒܳܝܽܘ: ܡܶܛܽܠ ܕܡܰܩܕܫܰܐ ܗ̱ܘ ܕܡܰܠܟܳܐ ܘܒܶܝܬ݂ ܡܰܠܟܽܘܬܰܐ ܗ̱ܘ.</VERS>
      <VERS vnumber="14">ܘܰܥܢܳܐ ܥܰܡܽܘܣ ܘܶܐܡܰܪ ܠܰܐܡܽܘܨܳܝܳܐ: ܐܶܠܳܐ ܠܳܐ ܗܘܺܝܬ ܢܒܺܝܳܐ: ܐܳܦܠܳܐ ܒܰܪ ܢܒܺܝ̈ܶܐ: ܐܶܠܳܐ ܪܳܥܝܳܐ ܐ̱ܢܳܐ ܘܠܳܩܶܛ ܫܰܩܡ̈ܶܐ.</VERS>
      <VERS vnumber="15">ܘܕܰܒܪܰܢܝ ܡܳܪܝܳܐ ܡܶܢ ܒܶܣܬܰܪ ܥܳܢ̈ܳܐ: ܘܶܐܡܰܪ ܠܺܝ ܡܳܪܝܳܐ: ܙܶܠ ܐܶܬܢܰܒܳܐ ܥܰܠ ܥܰܡܝ ܝܺܣܪܳܐܶܝܠ.</VERS>
      <VERS vnumber="16">ܡܶܟܺܝܠ ܫܡܰܥ ܡܶܠܬܶܗ ܕܡܳܪܝܳܐ: ܐܰܢ̱ܬ ܐܶܡܰܪܬ ܕܠܳܐ ܬܶܬܢܰܒܶܐ ܥܰܠ ܕܒܶܝܬ݂ ܝܺܣܪܳܐܶܝܠ: ܘܠܳܐ ܬܰܠܶܦ ܠܰܕ݂ܒܶܝܬ݂ ܐܺܝܣܚܳܩ.</VERS>
      <VERS vnumber="17">ܡܶܛܽܠ ܗܳܢܳܐ ܗܳܟܰܢܳܐ ܐܳܡܰܪ ܡܳܪܝܳܐ: ܐܰܢ̱ܬܬ݂ܳܟ݂ ܒܰܡܕ݂ܺܝܢ̱ܬܳܟ݂ ܬܙܰܢܶܐ: ܘܰܒܢܰܝ̈ܟ ܘܰܒ̈ܢܳܬ݂ܳܟ݂ ܒܚܰܪܒܳܐ ܢܶܦܠܽܘܢ: ܘܰܐܪܥܳܟ݂ ܒܰܫܘܳܝܬܳܐ ܬܶܬܦܰܠܰܓ: ܘܰܐܢ̱ܬ ܒܰܐܪܥܳܐ ܛܰܡܐܬܳܐ ܬܡܽܘܬ: ܘܺܝܣܪܳܐܶܝܠ ܒܫܶܒܝܳܐ ܢܶܫܬܒܶܐ ܡܶܢ ܐܰܪܥܶܗ.</VERS>
    </CHAPTER>
    <CHAPTER cnumber="8">
      <VERS vnumber="1">ܗܳܟܰܢܳܐ ܚܰܘܝܰܢܝ ܡܳܪܶܐ ܡܳܖ̈ܰܘܳܬ݂ܳܐ: ܘܗܳܐ ܢܺܝܫܳܐ ܕܩܶܨܳܐ.</VERS>
      <VERS vnumber="2">ܘܶܐܡܰܪ ܠܺܝ ܡܳܪܝܳܐ: ܡܳܢܳܐ ܚܙܰܝܬ ܥܰܡܽܘܣ: ܘܶܐܡܪܶܬ݂ ܢܺܝܫܳܐ ܕܩܶܨܳܐ: ܘܶܐܡܰܪ ܠܺܝ ܡܳܪܝܳܐ: ܡܰܛܺܝ ܩܶܨܳܐ ܥܰܠ ܥܰܡܝ ܝܺܣܪܳܐܶܝܠ: ܘܠܳܐ ܐܰܘܣܶܦ ܬܽܘܒ ܠܡܰܥܒܳܪܽܘܬܶܗ ܡܶܢܗܽܘܢ.</VERS>
      <VERS vnumber="3">ܘܢܶܦ̈ܠܳܢ ܬܶܫܒ̈ܚܳܬܶܗ ܕܗܰܝܟܠܳܐ ܒܝܰܘܡܳܐ ܗܰܘ: ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ: ܢܶܣ̈ܓܝܳܢ ܫ̈ܠܰܕܶܐ ܒܟܽܠ ܐܰܬܰܪ: ܘܢܶܫ̈ܬܰܕ݂ܝܳܢ ܠܰܐܒܕܳܢܳܐ.</VERS>
      <VERS vnumber="4">ܫܡܰܥܘ ܗܳܠܶܝܢ ܕܫܳܝܛܺܝܢ ܠܡܶܣܟܺܢ̈ܶܐ: ܘܰܡܒܰܛܠܺܝܢ ܠܒܳܝ̈ܫܶܐ ܕܰܐܪܥܳܐ.</VERS>
      <VERS vnumber="5">ܘܳܐܡܪܺܝܢ ܕܶܐܡܰܬܝ ܢܶܥܒܰܪ ܝܰܪܚܳܐ ܘܰܢܙܰܒܶܢ ܥܒܽܘܪܳܐ: ܘܬܶܥܒܰܪ ܫܰܒܬܳܐ ܘܢܶܦܬܰܚ ܐܰܘܨܖ̈ܶܐ: ܘܢܰܙܥܰܪ ܟܝ̈ܳܠܳܬܳܐ: ܘܢܰܘܪܶܒ ܡܰܬܩ̈ܳܠܶܐ: ܘܢܶܥܒܶܕ݂ ܡܰܣܰܐܬܳܐ ܕܢܶܟܠܳܐ.</VERS>
      <VERS vnumber="6">ܘܰܢܙܰܒܶܢ ܒܟܶܣܦܳܐ ܠܡܶܣܟܺܢ̈ܶܐ ܘܒܳܝ̈ܫܶܐ ܚܠܳܦ ܡܫܳܝ̈ܶܐ: ܘܫܶܬ ܐܰܘܨܖ̈ܶܐ ܢܙܰܒܶܢ.</VERS>
      <VERS vnumber="7">ܘܺܝܡܳܐ ܡܳܪܝܳܐ ܬܰܩܺܝܦܶܗ ܕܝܰܥܩܽܘܒ: ܕܠܳܐ ܐܶܛܥܶܐ ܠܥܳܠܰܡ ܟܽܠܗܽܘܢ ܥܒܳܕܰܝ̈ܗܽܘܢ.</VERS>
      <VERS vnumber="8">ܡܶܛܽܠ ܗܳܠܶܝܢ ܠܳܐ ܬܙܽܘܥ ܐܰܪܥܳܐ: ܘܢܶܫܬܒܽܘܢ ܒܶܐܒܠܳܐ ܟܽܠܗܽܘܢ ܥܳܡܽܘܖ̈ܶܝܗ̇: ܘܢܶܣܰܩ ܩܶܨܳܗ̇ ܐܰܝܟ݂ ܢܰܗܪܳܐ: ܘܢܶܕ݂ܚܽܘܩ ܘܢܶܚܽܘܬ݂ ܐܰܝܟ݂ ܢܰܗܪܳܐ ܕܡܶܨܪܶܝܢ.</VERS>
      <VERS vnumber="9">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܥܪܶܒ ܫܶܡܫܳܐ ܒܛܰܗܪܳܐ: ܘܰܐܚܫܶܟ݂ ܠܰܐܪܥܳܐ ܒܝܰܘܡܳܐ ܢܰܗܺܝܪܳܐ.</VERS>
      <VERS vnumber="10">ܘܰܐܗܦܶܟ݂ ܥܰܕ݂ܺܥܕܰܝ̈ܟܽܘܢ ܠܶܐܒܠܳܐ: ܘܟܽܠܗܶܝܢ ܙܡܺܝܖ̈ܳܬܟ݂ܽܘܢ ܠܺܐܘܠ̈ܝܳܬܳܐ: ܘܶܐܚܙܽܘܩ ܣܰܩ̈ܶܐ ܒܟܽܠܗܽܘܢ ܚܰܨܰܝ̈ܟܽܘܢ: ܘܥܰܠ ܟܽܠܗܽܘܢ ܖ̈ܺܝܫܰܝܟܽܘܢ ܩܽܘܕ݂ܚ̈ܳܬܳܐ: ܘܶܐܥܒܕ݂ܺܝܗ̇ ܐܰܝܟ݂ ܐܶܒܠܳܐ ܕܺܝܚܺܝܕ݂ܳܝܳܐ: ܘܚܰܪܬܳܗ̇ ܐܰܝܟ݂ ܝܰܘܡܳܐ ܡܰܪܺܝܪܳܐ.</VERS>
      <VERS vnumber="11">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܶܐܫܰܕܰܪ ܟܰܦܢܳܐ ܒܰܐܪܥܳܐ: ܠܳܐ ܕܰܟ݂ܦܶܢ ܠܠܰܚܡܳܐ: ܘܠܳܐ ܕܰܨܗܶܐ ܠܡܰܝ̈ܳܐ: ܐܶܠܳܐ ܠܡܶܫܡܰܥ ܦܶܬܓܳܡܶܗ ܕܡܳܪܝܳܐ.</VERS>
      <VERS vnumber="12">ܘܢܶܬܟܰܢܫܽܘܢ ܡܶܢ ܝܰܡܳܐ ܘܰܥܕܰܡܳܐ ܠܝܰܡܳܐ: ܘܡܶܢ ܓܰܪܒܝܳܐ ܘܰܥܕܰܡܳܐ ܠܡܰܕ݂ܢܚܳܐ: ܘܢܶܪܗܛܽܘܢ ܠܡܶܒܥܳܐ ܦܶܬܓܳܡܶܗ ܕܡܳܪܝܳܐ ܘܠܳܐ ܢܶܫܟܚܽܘܢ.</VERS>
      <VERS vnumber="13">ܒܶܗ ܒܝܰܘܡܳܐ ܗܰܘ: ܢܶܬܛܰܖ̈ܦܳܢ ܒܬܽܘ̈ܠܳܬܳܐ ܫܰܦܺܝܖ̈ܳܬܳܐ: ܘܓܰܕܽܘ̈ܕܶܐ ܒܨܶܗܝܳܐ.</VERS>
      <VERS vnumber="14">ܕܝܳܡܶܝܢ ܗ̱ܘܰܘ ܒܰܦܬܰܟ݂ܖ̈ܶܐ ܕܫܳܡܪܺܝܢ ܘܳܐܡܪܺܝܢ: ܚܰܝ ܐܰܠܳܗܳܟ݂ ܕܳܢ: ܘܰܚܝܳܐ ܐܽܘܪܚܳܐ ܕܒܺܪܫܒܰܥ: ܘܢܶܦܠܽܘܢ ܘܠܳܐ ܢܩܽܘܡܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܚܙܺܝܬܶܗ ܠܡܳܪܝܳܐ ܕܩܳܐܶܡ ܥܰܠ ܡܰܕܒܚܳܐ: ܘܳܐܡܰܪ: ܡܚܺܝ ܠܚܰܙܽܘܪܳܐ: ܘܰܢܙܽܘ̈ܥܳܢ ܐܶܣ̈ܟܦܳܬܳܐ ܘܢܶܟܠܗܽܘܢ ܒܪܺܝܫ ܟܽܠܗܽܘܢ: ܘܚܰܪܬܗܽܘܢ ܒܚܰܪܒܳܐ ܐܶܩܰܛܶܠ: ܠܳܐ ܢܰܡܶܕ݂ ܡܶܢܗܽܘܢ ܕܥܳܪܶܩ: ܘܠܳܐ ܢܶܫܬܰܘܙܰܒ ܡܶܢܗܽܘܢ ܕܡܶܬܦܰܨܶܐ.</VERS>
      <VERS vnumber="2">ܐܶܢ ܢܶܚܬܽܘܢ ܠܰܫܝܽܘܠ ܡܶܢ ܬܰܡܳܢ ܬܰܣܶܩ ܐܶܢܽܘܢ ܐܺܝܕ݂ܝ: ܘܶܐܢ ܢܶܣܩܽܘܢ ܠܰܫܡܰܝܳܐ ܡܶܢ ܬܰܡܳܢ ܐܰܚܶܬ ܐܶܢܽܘܢ.</VERS>
      <VERS vnumber="3">ܘܶܐܢ ܢܶܛܫܽܘܢ ܒܪܺܝܫܶܗ ܕܟܰܪܡܠܳܐ: ܡܶܢ ܬܰܡܳܢ ܐܶܒܨܶܐ ܘܶܐܣܰܒ ܐܶܢܽܘܢ: ܘܶܐܢ ܢܶܛܫܽܘܢ ܡܶܢ ܩܕ݂ܳܡ ܥܰܝܢܰܝ̈ ܒܰܬܗܽܘܡܰܘ̈ܗܝ ܕܝܰܡܳܐ: ܬܰܡܳܢ ܐܶܦܩܽܘܕ݂ ܠܚܶܘܝܳܐ ܘܰܢܢܰܟܶܬ ܐܶܢܽܘܢ.</VERS>
      <VERS vnumber="4">ܘܶܐܢ ܢܺܐܙܽܠܘܢ ܒܫܶܒܝܳܐ ܩܕ݂ܳܡ ܒܥܶܠܕܒܳܒܰܝ̈ܗܽܘܢ: ܬܰܡܳܢ ܐܶܦܩܽܘܕ݂ ܠܣܰܝܦܳܐ ܘܰܢܩܰܛܶܠ ܐܶܢܽܘܢ: ܘܶܐܣܺܝܡ ܥܰܝܢܝ ܥܠܰܝܗܽܘܢ ܠܒܺܝܫܬܳܐ ܘܠܳܐ ܠܛܳܒܬܳܐ.</VERS>
      <VERS vnumber="5">ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܬ݂ܳܢܳܐ: ܕܩܳܪܶܒ ܠܰܐܪܥܳܐ ܘܙܳܝܥܳܐ: ܘܝܳܬܒܺܝܢ ܒܶܐܒܠܳܐ ܟܽܠܗܽܘܢ ܥܳܡܽܘܖ̈ܶܝܗ̇: ܘܣܳܠܶܩ ܩܶܨܳܗ̇ ܐܰܝܟ݂ ܢܰܗܪܳܐ: ܘܢܳܚܶܬ ܐܰܝܟ݂ ܢܰܗܪܳܐ ܕܡܶܨܪܶܝܢ.</VERS>
      <VERS vnumber="6">ܕܰܒܢܳܐ ܒܰܫܡܰܝܳܐ ܡܰܣܩܳܢܰܘ̈ܗܝ: ܘܡܽܘܠܟܳܢܶܗ ܒܰܐܪܥܳܐ ܡܰܬܩܰܢ: ܕܩܳܪܶܐ ܠܡܰܝ̈ܳܐ ܕܝܰܡܳܐ: ܘܳܐܫܶܕ݂ ܠܗܽܘܢ ܥܰܠ ܐܰܦܶܝ̈ܗ̇ ܕܰܐܪܥܳܐ ܡܳܪܝܳܐ ܚܰܝܠܬ݂ܳܢܳܐ ܫܡܶܗ.</VERS>
      <VERS vnumber="7">ܗܳܐ ܐܰܝܟ݂ ܒܢܰܝ̈ ܟܽܘܫܳܝ̈ܶܐ ܐܰܢ̱ܬܽܘܢ ܠܺܝ ܒܢܰܝ̈ ܝܺܣܪܳܐܶܝܠ ܐܳܡܰܪ ܡܳܪܝܳܐ: ܗܳܐ ܠܺܝܣܪܳܐܶܝܠ ܐܰܣܩܶܬ ܡܶܢ ܐܰܪܥܳܐ ܕܡܶܨܪܶܝܢ: ܘܠܰܦܠܶܫܬܳܝ̈ܶܐ ܡܶܢ ܩܰܦܰܕ݂ܽܘܩܺܝ: ܘܠܳܐܪܳܡ ܡܶܢ ܩܺܝܪ.</VERS>
      <VERS vnumber="8">ܗܳܐ ܥܰܝܢܰܘ̈ܗܝ ܕܡܳܪܶܐ ܡܳܖ̈ܰܘܳܬ݂ܳܐ ܒܡܰܠܟܽܘܬܳܐ ܚܰܛܳܝܬܳܐ: ܘܰܐܘܒܕܺܝܗ̇ ܡܶܢ ܐܰܦܶܝ̈ܗ̇ ܕܰܐܪܥܳܐ: ܒܪܰܡ ܠܳܐ ܗܳܟܰܢܳܐ ܐܰܘܒܕ݂ܺܝܘܗܝ ܠܒܰܝܬܶܗ ܕܝܰܥܩܽܘܒ ܐܳܡܰܪ ܡܳܪܝܳܐ.</VERS>
      <VERS vnumber="9">ܡܶܛܽܠ ܕܗܳܐ ܐܶܢܳܐ ܦܳܩܶܕ݂ ܐ̱ܢܳܐ: ܘܶܐܒܰܕܰܪ ܒܟܽܠܗܽܘܢ ܥܰܡ̈ܡܶܐ ܠܰܕ݂ܒܶܝܬ݂ ܝܺܣܪܳܐܶܝܠ: ܐܰܝܟ݂ ܕܥܳܪܒܺܝܢ ܒܥܰܪܒܳܠܳܐ: ܘܠܳܐ ܢܶܦܶܠ ܕܰܩܺܝܩܗܽܘܢ ܥܰܠ ܐܰܪܥܳܐ.</VERS>
      <VERS vnumber="10">ܒܚܰܪܒܳܐ ܢܶܦܠܽܘܢ ܟܽܠ ܚܰܛܳܝܰܘ̈ܗܝ ܕܥܰܡܝ: ܕܳܐܡܪܺܝܢ: ܠܳܐ ܬܶܩܪܽܘܒ ܘܠܳܐ ܬܶܡܛܶܝܢ ܒܺܝܫܬܳܐ.</VERS>
      <VERS vnumber="11">ܒܶܗ ܒܝܰܘܡܳܐ ܗܰܘ: ܐܰܩܺܝܡ ܡܰܫܟܢܶܗ ܕܕܰܘܺܝܕ݂ ܕܰܢܦܰܠ: ܐܶܣܽܘܓ ܬܽܘܖ̈ܥܳܬܗܽܘܢ: ܘܰܡܣܰܚ̈ܦܳܬܗܽܘܢ ܐܰܩܺܝܡ: ܘܶܐܒܢܺܝܗ̇ ܐܰܝܟ݂ ܝܰܘ̈ܡܳܬ݂ܳܐ ܕܥܳܠܰܡ: ܘܰܐܝܟ݂ ܫܢܰܝ̈ܳܐ ܕܕܳܪܕܳܖ̈ܺܝܢ.</VERS>
      <VERS vnumber="12">ܡܶܛܽܠ ܕܢܺܐܪܬܽܘܢ ܫܰܪܟܳܐ ܕܰܐܕܽܘܡ: ܘܟܽܠܗܽܘܢ ܥܰܡ̈ܡܶܐ ܕܶܐܬܩܪܺܝ ܫܶܡܝ ܥܠܰܝܗܽܘܢ: ܐܳܡܰܪ ܡܳܪܝܳܐ ܕܥܳܒܶܕ ܗܳܠܶܝܢ.</VERS>
      <VERS vnumber="13">ܗܳܐ ܝܰܘ̈ܡܳܬ݂ܳܐ ܐܳܬܶܝܢ ܐܳܡܰܪ ܡܳܪܝܳܐ: ܘܢܰܕ݂ܪܶܟ݂ ܐܶܕܪܳܐ ܠܰܩܛܳܦܳܐ: ܘܰܥܨܳܪܳܐ ܕܥܶܢ̈ܒܶܐ ܠܙܰܪܥܳܐ: ܘܢܰܪܕܽܘܢ ܛܽܘܖ̈ܶܐ ܚܰܠܝܽܘܬܳܐ: ܘܟܽܠܗܶܝܢ ܖ̈ܳܡܳܬܳܐ ܢܶܬܒܰܣ̈ܡܳܢ.</VERS>
      <VERS vnumber="14">ܘܰܐܗܦܶܟ݂ ܫܒܺܝܬ݂ܳܐ ܕܥܰܡܝ ܝܺܣܪܳܐܶܝܠ: ܘܢܶܒܢܽܘܢ ܡܕܺܝ̈ܢܳܬܳܐ ܚܰܖ̈ܒܳܬܳܐ ܘܢܶܬܒܽܘܢ: ܘܢܶܨܒܽܘܢ ܟܰܖ̈ܡܶܐ ܘܢܶܫܬܽܘܢ ܚܰܡܪܗܽܘܢ: ܘܢܶܫܬܠܽܘܢ ܦܰܖ̈ܕܰܝܣܳܐ ܘܢܶܐܟܠܽܘܢ ܦܺܐܖ̈ܰܝܗܽܘܢ.</VERS>
      <VERS vnumber="15">ܘܶܐܨܽܘܒ ܐܶܢܽܘܢ ܒܰܐܪܥܗܽܘܢ: ܘܠܳܐ ܢܶܬܥܰܩܪܽܘܢ ܬܽܘܒ ܡܶܢ ܐܰܪܥܗܽܘܢ ܕܝܶܗܒܶܬ ܠܗܽܘܢ: ܐܳܡܰܪ ܡܳܪܝܳܐ ܐܰܠܳܗܳܟ݂.</VERS>
    </CHAPTER>
  </BIBLEBOOK>
  <BIBLEBOOK bname="Obadiah" bnumber="31" bsname="Oba">
    <CHAPTER cnumber="1">
      <VERS vnumber="1">ܚܶܙܘܳܐ ܕܥܽܘܒܰܕ݂ܝܳܐ: ܗܳܟܰܢܳܐ ܐܳܡܰܪ ܡܳܪܶܐ ܡܳܖ̈ܰܘܳܬ݂ܳܐ ܠܰܐ݂ܕܽܘܡ: ܛܶܒܳܐ ܫܡܰܥܢ ܡܶܢ ܩܕ݂ܳܡ ܡܳܪܝܳܐ: ܘܺܐܝܙܓܰܕܳܐ ܠܥܰܡ̈ܡܶܐ ܐܶܫܬܠܰܚ: ܩܽܘܡ ܘܰܢܩܽܘܡ ܥܠܶܝܗ̇ ܠܰܩܪܳܒܳܐ.</VERS>
      <VERS vnumber="2">ܗܳܐ ܙܥܽܘܪܳܐ ܝܰܗܒܬܳܟ݂ ܒܥܰܡ̈ܡܶܐ: ܘܫܺܝܛ ܐܰܢ̱ܬ ܛܳܒ.</VERS>
      <VERS vnumber="3">ܫܽܘܒܗܳܪܶܗ ܕܠܶܒܳܟ݂ ܐܰܛܥܝܳܟ݂: ܕܥܳܡܰܪ ܒܥܽܘܫܢܳܐ ܕܰܫܩܺܝܦܳܐ ܘܰܒܪܰܘܡܳܐ ܡܰܘܬܒܶܗ: ܘܳܐܡܰܪ ܒܠܶܒܶܗ ܡܰܢܽܘ ܢܰܚܬܰܢܝ ܠܰܐܪܥܳܐ.</VERS>
      <VERS vnumber="4">ܐܶܢ ܬܶܬܪܺܝܡ ܐܰܝܟ݂ ܢܶܫܪܳܐ: ܘܶܐܢ ܒܶܝܬ݂ ܟܰܘܟ̈ܒܶܐ ܬܣܺܝܡ ܩܶܢܳܟ݂: ܡܶܢ ܬܰܡܳܢ ܐܰܚܬܳܟ݂ ܐܳܡܰܪ ܡܳܪܝܳܐ.</VERS>
      <VERS vnumber="5">ܐܶܢ ܓܰܢܳܒ̈ܶܐ ܐܶܬܰܘ ܥܠܰܝܟ: ܐܰܘ ܒܳܙܽܘ̈ܙܶܐ ܒܠܺܠܝܳܐ: ܐܰܝܟܰܢܳܐ ܫܬܶܩܬ ܥܕܰܡܳܐ ܕܰܓܢܰܒܘ ܡܶܣܬܗܽܘܢ: ܘܶܐܢ ܩܳܛܽܘ̈ܦܶܐ ܐܶܬ݂ܰܘ ܥܠܰܝܟ ܠܳܐ ܫܳܒܩܺܝܢ ܗ̱ܘܰܘ ܒܽܘܥܳܪܳܐ.</VERS>
      <VERS vnumber="6">ܐܰܝܟܰܢܳܐ ܐܶܬܒܨܺܝ ܥܺܣܽܘ ܘܰܢܒܰܥ̈ܝ ܡܰܛܫ̈ܝܳܬܶܗ. </VERS>
      <VERS vnumber="7">ܥܕܰܡܳܐ ܠܰܬܚܽܘܡܳܐ ܫܰܕܪܽܘܟ݂: ܟܽܠܗܽܘܢ ܓܰܒܖ̈ܶܐ ܕܰܩܝܳܡܳܟ݂ ܐܰܛܥܝܽܘܟ݂: ܘܶܐܬܡܨܺܝܘ ܚܰܝܠܳܟ݂: ܓܰܒܖ̈ܶܐ ܕܰܫܠܳܡܳܟ݂ ܘܰܕ݂ܠܰܚܡܳܟ݂ ܣܳܡܘ ܟܡܺܐܢ̈ܶܐ ܬܚܽܘܬܰܝܟ: ܕܠܰܝܬ ܒܶܗ ܣܽܘܟܳܠܳܐ.</VERS>
      <VERS vnumber="8">ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܘܒܶܕ݂ ܚܰܟܺܝܡܳܐ ܡܶܢ ܐܰܕ݂ܽܘܡ: ܘܣܰܟܽܘܠܬܳܢܳܐ ܡܶܢ ܛܽܘܪܳܐ ܕܥܺܣܽܘ.</VERS>
      <VERS vnumber="9">ܘܢܶܬܒܰܙܙܽܘܢ ܓܰܢ̱ܒܳܖ̈ܰܝܟܝ ܬܰܝܡܰܢ: ܘܢܺܐܒܰܕ݂ ܐ̱ܢܳܫܳܐ ܡܶܢ ܛܽܘܪܳܐ ܕܥܺܣܽܘ.</VERS>
      <VERS vnumber="10">ܡܶܢ ܩܶܛܠܳܐ ܘܡܶܢ ܚܛܽܘܦܝܳܐ ܕܰܐܚܽܘܟ݂ ܝܰܥܩܽܘܒ: ܬܟܰܣܶܝܟ݂ ܒܶܗܬܬܳܐ ܘܬܺܐܒܰܕ݂ ܠܥܳܠܰܡ.</VERS>
      <VERS vnumber="11">ܒܝܰܘܡܳܐ ܕܩܳܡܬ ܠܩܽܘܒܠܶܗ: ܒܝܰܘܡܳܐ ܕܰܫܒܰܘ ܢܽܘܟܖ̈ܳܝܶܐ ܚܰܝܠܶܗ: ܘܢܽܘܟܖ̈ܳܝܶܐ ܥܰܠܘ ܒܬܰܖ̈ܥܰܘܗܝ: ܘܥܰܠ ܐܽܘܪܺܫܠܶܡ ܐܰܪܡܺܝܘ ܦܶܨ̈ܶܐ: ܘܳܐܦ ܐܰܢ̱ܬ ܐܰܝܟ݂ ܚܰܕ݂ ܡܶܢܗܽܘܢ ܬܶܗܘܶܐ.</VERS>
      <VERS vnumber="12">ܘܠܳܐ ܬܶܚܙܶܐ ܒܝܰܘܡܳܐ ܕܰܐܚܽܘܟ݂ ܒܝܰܘܡܳܐ ܕܢܽܘܟܖ̈ܳܝܶܐ: ܘܠܳܐ ܬܶܚܕܶܐ ܠܰܒܢܰܝ̈ ܝܺܗܽܘܕܳܐ ܒܝܰܘܡܳܐ ܕܰܐܒܕܳܢܗܽܘܢ: ܘܠܳܐ ܬܰܘܪܶܒ ܦܽܘܡܳܟ݂ ܒܝܰܘܡܳܐ ܕܽܐܘܠܨܳܢܳܐ.</VERS>
      <VERS vnumber="13">ܘܠܳܐ ܬܶܥܽܘܠ ܒܬܰܪܥܶܗ ܕܥܰܡܝ ܒܝܰܘܡܳܐ ܕܥܳܩܰܬܗܽܘܢ: ܘܠܳܐ ܬܶܚܕܶܐ ܐܳܦ ܐܰܢ̱ܬ ܒܒܺܝܫܬܶܗ ܒܝܰܘܡܳܐ ܕܥܳܩܬܶܗ: ܘܠܳܐ ܬܣܰܪܕ݂ܺܝܘܗܝ ܒܚܰܝܠܶܗ ܒܝܰܘܡܳܐ ܕܥܳܩܬܶܗ.</VERS>
      <VERS vnumber="14">ܘܠܳܐ ܬܩܽܘܡ ܥܰܠ ܡܰܩܰܒܬܳܐ ܠܡܰܘܒܳܕܽܘ ܠܰܡܫܰܘܙܒܳܘ̈ܗܝ: ܘܠܳܐ ܬܰܫܠܶܡ ܣܖ̈ܺܝܕ݂ܰܘܗܝ ܒܝܰܘܡܳܐ ܕܽܐܘܠܨܳܢܳܐ.</VERS>
      <VERS vnumber="15">ܡܶܛܽܠ ܕܩܰܪܺܝܒܽ ܗ̱ܘ ܝܰܘܡܶܗ ܕܡܳܪܝܳܐ ܥܰܠ ܟܽܠܗܽܘܢ ܥܰܡ̈ܡܶܐ: ܐܰܝܟ݂ ܕܰܥܒܰܕܬ ܗܳܟܰܢܳܐ ܢܶܬܥܒܶܕ݂ ܠܳܟ݂: ܘܦܽܘܪܥܳܢܳܟ݂ ܢܶܗܦܽܘܟ݂ ܥܰܠ ܪܺܝܫܳܟ݂.</VERS>
      <VERS vnumber="16">ܡܶܛܽܠ ܕܰܐܝܟܰܢܳܐ ܕܶܐܫܬܺܝܬܽܘܢ ܥܰܠ ܛܽܘܪܳܐ ܕܩܽܘܕ݂ܫܝ: ܢܶܫܬܽܘܢ ܟܽܠܗܽܘܢ ܥܰܡ̈ܡܶܐ ܐܰܡܺܝܢܳܐܺܝܬ݂: ܢܶܫܬܽܘܢ ܘܢܶܬܘܪܽܘܢ ܘܢܶܬܛܰܪܦܽܘܢ: ܘܢܶܗܘܽܘܢ ܐܰܝܟ݂ ܕܠܳܐ ܗܘܰܘ.</VERS>
      <VERS vnumber="17">ܘܰܒܛܽܘܪܳܐ ܕܨܶܗܝܽܘܢ ܬܶܗܘܶܐ ܡܫܰܘܙܒܽܘܬܳܐ: ܘܢܶܗܘܶܐ ܩܰܕܺܝܫ: ܘܢܺܐܪܬܽܘܢ ܕܒܶܝܬ݂ ܝܰܥܩܽܘܒ ܠܰܐܝܠܶܝܢ ܕܺܝܪܶܬܘ ܐܶܢܽܘܢ.</VERS>
      <VERS vnumber="18">ܘܢܶܗܘܶܐ ܒܶܝܬ݂ ܝܰܥܩܽܘܒ ܢܽܘܪܳܐ: ܘܒܶܝܬ݂ ܝܰܘܣܶܦ ܫܰܠܶܗܒܺܝܬܳܐ: ܘܒܶܝܬ݂ ܥܺܣܽܘ ܚܰܒܬܳܐ: ܘܢܺܐܩܕܽܘܢ ܒܗܽܘܢ ܘܢܺܐܩܕܽܘܢ ܒܗܽܘܢ ܘܢܶܐܟܠܽܘܢ ܐܶܢܽܘܢ: ܘܠܳܐ ܢܶܗܘܶܐ ܣܪܺܝܕ݂ܳܐ ܠܒܰܝܬܳܐ ܕܥܺܣܽܘ: ܡܶܛܽܠ ܕܡܳܪܝܳܐ ܡܰܠܶܠ.</VERS>
      <VERS vnumber="19">ܘܢܺܐܪܬܽܘܢ ܕܬܰܝܡܢܳܐ ܠܛܽܘܪܳܐ ܕܥܺܣܽܘ: ܘܕܰܦܩܰܥܬܳܐ ܠܰܦܠܶܫܬܳܝ̈ܶܐ: ܘܢܺܐܪܬܽܘܢ ܚܰܩܠܳܐ ܕܰܐܦܪܶܝܡ: ܘܚܰܩܠܳܐ ܕܫܳܡܪܺܝܢ: ܘܒܶܢܝܳܡܶܝܢ ܠܓܶܠܥܳܕ݂.</VERS>
      <VERS vnumber="20">ܘܰܫܒܺܝܬ݂ܳܐ ܩܰܕ݂ܡܳܝܬܳܐ ܗܳܕ݂ܶܐ ܠܰܒܰܢܝ̈ ܝܺܣܪܳܐܶܝܠ: ܕܡܶܢ ܟܢܰܥܢ ܘܰܥܕܰܡܳܐ ܠܨܰܪܦܰܬ: ܘܰܫܒܺܝܬ݂ܳܐ ܕܽܐܘܪܺܫܠܶܡ ܕܒܶܐܣܦܳܢܝܳܐ: ܢܺܐܪܬܽܘܢ ܠܰܡܕܺܝ̈ܢܳܬܳܐ ܕܬܰܝܡܢܳܐ.</VERS>
      <VERS vnumber="21">ܘܢܶܣܩܽܘܢ ܦܖ̈ܺܝܩܶܐ ܠܛܽܘܪܳܐ ܕܨܶܗܝܽܘܢ: ܠܰܡܕ݂ܳܢ ܠܛܽܘܪܳܐ ܕܥܺܣܽܘ: ܘܬܶܗܘܶܐ ܡܰܠܟܽܘܬܳܐ ܕܡܳܪܝܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Jonah" bnumber="32" bsname="Jon">
    <CHAPTER cnumber="1">
      <VERS vnumber="1">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܝܰܘܢܳܢ ܒܰܪ ܡܰܬܰܝ ܠܡܺܐܡܰܪ.</VERS>
      <VERS vnumber="2">ܩܽܘܡ ܙܶܠ ܠܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܘܰܐܟ݂ܪܶܙ ܥܠܶܝܗ̇: ܡܶܛܽܠ ܕܣܶܠܩܰܬ݂ ܒܺܝܫܽܘܬܗܽܘܢ ܩܕ݂ܳܡܰܝ.</VERS>
      <VERS vnumber="3">ܘܩܳܡ ܝܰܘܢܳܢ ܠܡܶܥܪܰܩ ܠܬܰܪܫܺܝܫ ܡܶܢ ܩܕ݂ܳܡ ܡܳܪܝܳܐ: ܘܰܢܚܶܬ ܠܝܽܘܦܺܐ: ܘܶܐܫܟܰܚ ܐܶܠܦܳܐ ܕܥܳܐܠܳܐ ܠܬܰܪܫܺܝܫ: ܘܝܰܗܒ ܐܰܓܪܳܐ ܘܰܢܚܶܬ ܠܳܗ̇: ܠܡܶܥܰܠ ܥܰܡܗܽܘܢ ܠܬܰܪܫܺܝܫ: ܠܡܶܥܪܰܩ ܡܶܢ ܩܕ݂ܳܡ ܡܳܪܝܳܐ.</VERS>
      <VERS vnumber="4">ܘܡܳܪܝܳܐ ܐܰܪܡܺܝ ܪܽܘܚܳܐ ܪܰܒܬ݂ܳܐ ܒܝܰܡܳܐ: ܘܰܗܘܳܐ ܡܰܚܫܽܘܠܳܐ ܪܰܒܳܐ ܒܝܰܡܳܐ: ܘܶܐܠܦܳܐ ܡܶܬܗܰܦܟܳܐ ܗܘܳܬ݂ ܠܡܶܬܬܒܳܪܽܘ.</VERS>
      <VERS vnumber="5">ܘܰܕ݂ܚܶܠܘ ܡܰܠܳܚ̈ܶܐ: ܘܰܓܥܰܘ ܐ̱ܢܳܫ ܠܘܳܬ ܐܰܠܗܶܗ: ܘܰܫܕ݂ܰܘ ܡܳܐܢ̈ܶܐ ܡܶܢ ܐܶܠܦܳܐ ܒܝܰܡܳܐ: ܕܢܰܩܠܽܘܢ ܡܶܢܗܽܘܢ. ܝܰܘܢܳܢ ܕܶܝܢ ܢ̣ܚܶܬ݂ ܠܶܗ ܠܶܐܫܬܳܗ̇ ܕܶܐܠܦܳܐ ܘܰܕ݂ܡܶܟ݂.</VERS>
      <VERS vnumber="6">ܘܰܩ̣ܪܶܒ ܠܘܳܬ݂ܶܗ ܪܰܒ ܡܰܠܳܚ̈ܶܐ: ܘܶܐܡܰܪ ܠܶܗ: ܡܳܢܳܐ ܕܰܡܺܝܟ݂ ܐܰܢ̱ܬ: ܩܽܘܡ ܩܪܺܝ ܠܰܐܠܳܗܳܟ݂: ܟܒܰܪ ܢܦܰܨܶܝܢ ܐܰ‌ܠܳܗܳܐ: ܘܠܳܐ ܢܺܐܒܰܕ݂.</VERS>
      <VERS vnumber="7">ܘܶܐܡܰܪ ܓܒܰܪ ܠܚܰܒܪܶܗ: ܬܰܘ ܢܰܪܡܶܐ ܦܶܨ̈ܶܐ: ܘܢܶܕܰܥ ܒܺܝܫܬܳܐ ܗܳܕܶܐ ܡܶܛܽܠ ܡܰܢ ܐܶܬܳܬ݂ ܥܠܰܝܢ: ܘܰܐܪܡܺܝܘ ܦܶܨ̈ܶܐ: ܘܣܶܠܩܰܬ ܦܶܨܬܶܗ ܕܝܰܘܢܳܢ. </VERS>
      <VERS vnumber="8">ܘܶܐܡܰܪܘ ܠܶܗ: ܚܰܘܳܢ ܒܺܝܫܬܳܐ ܗܳܕܶܐ ܡܶܛܽܠ ܡܳܢܳܐ ܐܶܬܳܬ݂ ܥܠܰܝܢ: ܡܳܢܰܘ ܥܒܳܕ݂ܳܟ݂: ܘܡܶܢ ܐܰܝܡܶܟܳܐ ܐܰܢ̱ܬ: ܘܰܐܝܕܳܐ ܗ̱ܝ ܐܰܪܥܳܟ݂: ܘܡܶܢ ܐܰܝܢܳܐ ܐܰܢ̱ܬ ܥܰܡܳܐ.</VERS>
      <VERS vnumber="9">ܐܳܡܰܪ ܠܗܽܘܢ ܝܰܘܢܳܢ: ܥܶܒܪܳܝܳܐ ܐ̱ܢܳܐ: ܘܰܠܡܳܪܝܳܐ ܐܰ‌ܠܳܗܳܐ ܕܰܫܡܰܝܳܐ ܕܳܚܶܠ ܐ̱ܢܳܐ: ܕܰܥ̣ܒܰܕ݂ ܝܰܡܳܐ ܘܝܰܒܫܳܐ.</VERS>
      <VERS vnumber="10">ܘܰܕ݂ܚܶܠܘ ܓܰܒܖ̈ܶܐ ܗܳܢܽܘܢ ܕܶܚܠܬ݂ܳܐ ܪܰܒܬ݂ܳܐ: ܘܶܐܡܰܪܘ ܠܶܗ: ܡܳܢܳܐ ܥܒܰܕܬ: ܡܶܛܽܠ ܕܺܝܕܰܥܘ ܐ̱ܢܳܫ̈ܳܐ ܗܳܢܽܘܢ: ܕܡܶܢ ܩܕ݂ܳܡ ܡܳܪܝܳܐ ܥܪܰܩ.</VERS>
      <VERS vnumber="11">ܘܟܰܕ݂ ܚܰܘܺܝ ܐܶܢܽܘܢ: ܐܳܡܪܺܝܢ ܠܶܗ: ܡܳܢܳܐ ܢܶܥܒܶܕ݂ ܠܳܟ݂ ܘܢܶܫܠܶܐ ܝܰܡܳܐ ܡܶܢܢ: ܡܶܛܽܠ ܕܝܰܡܳܐ ܗܳܐ ܐܳܙܶܠ ܘܡܶܬܕܰܠܰܚ ܥܠܰܝܢ.</VERS>
      <VERS vnumber="12">ܐܶܡܰܪ ܠܗܽܘܢ ܝܰܘܢܳܢ: ܫܽܘܩܠܽܘܢܝ ܘܰܐܪܡܳܐܽܘܢܝ ܒܝܰܡܳܐ: ܘܢܶܫܠܶܐ ܝܰܡܳܐ ܡܶܢܟܽܘܢ: ܡܶܛܽܠ ܕܝܳܕܰܥ ܐ̱ܢܳܐ ܕܗܳܢܳܐ ܡܰܚܫܽܘܠܳܐ ܪܰܒܳܐ ܡܶܛܽܠܬܝ ܗ̱ܘ ܗܘܳܐ ܥܠܰܝܟܽܘܢ.</VERS>
      <VERS vnumber="13">ܘܶܐܬܟܰܬܰܫܘ ܐ̱ܢܳܫ̈ܳܐ ܗܳܢܽܘܢ ܕܢܶܗܦܟܽܘܢ ܠܝܰܒܫܳܐ ܘܠܳܐ ܐܶܫܟܰܚܘ: ܡܶܛܽܠ ܕܝܰܡܳܐ ܐܳܙܶܠ ܗ̱ܘܳܐ ܘܡܶܬܕܰܠܰܚ ܥܠܰܝܗܽܘܢ. </VERS>
      <VERS vnumber="14">ܘܰܩܪܰܘ ܠܡܳܪܝܳܐ: ܘܶܐܡܰܪܘ: ܐܽܘܢ ܡܳܪܝܳܐ: ܠܳܐ ܢܺܐܒܰܪ ܒܢܰܦܫܶܗ ܕܓܰܒܪܳܐ ܗܳܢܳܐ: ܘܠܳܐ ܬܶܚܫܽܘܒ ܥܠܰܝܢ ܕܡܳܐ ܙܰܟܝܳܐ: ܡܶܛܽܠ ܕܰܐܢ̱ܬ ܗ̱ܘ ܡܳܪܝܳܐ: ܘܰܐܝܟ݂ ܕܨܳܒܶܐ ܐܰܢ̱ܬ ܥܳܒܶܕ݂ ܐܰܢ̱ܬ.</VERS>
      <VERS vnumber="15">ܘܫܰܩܠܽܘܗܝ ܠܝܰܘܢܳܢ ܘܰܫܕ݂ܰܐܗܝ ܒܝܰܡܳܐ: ܘܶܐܬܬܢܺܝܚ ܝܰܡܳܐ ܡܶܢ ܡܰܚܫܽܘܠܰܘ̈ܗܝ.</VERS>
      <VERS vnumber="16">ܘܰܕ݂ܚܶܠܘ ܐ̱ܢܳܫ̈ܳܐ ܗܳܢܽܘܢ ܕܶܚܠܬ݂ܳܐ ܪܰܒܬ݂ܳܐ ܡܶܢ ܩܕ݂ܳܡ ܡܳܪܝܳܐ: ܘܕܰܒܰܚܘ ܕܶܒܚ̈ܶܐ ܠܡܳܪܝܳܐ: ܘܰܢܕܰܪܘ ܢܶܕ݂ܖ̈ܶܐ.</VERS>
      <VERS vnumber="17">ܘܛܰܝܶܒ ܡܳܪܝܳܐ ܢܽܘܢܳܐ ܪܰܒܳܐ ܘܒܰܠܥܶܗ ܠܝܰܘܢܳܢ: ܘܰܗܘܳܐ ܝܰܘܢܳܢ ܒܰܡܥܰܘ̈ܗܝ ܕܢܽܘܢܳܐ: ܬܠܳܬ݂ܳܐ ܐܺܝܡܳܡܺܝ̈ܢ ܘܰܬܠܳܬ݂ܳܐ ܠܰܝ̈ܠܰܘܳܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܨܰܠܝ ܝܰܘܢܳܢ ܩܕ݂ܳܡ ܡܳܪܝܳܐ ܐܰܠܳܗܶܗ: ܡܶܢ ܡܥܰܘ̈ܗܝ ܕܢܽܘܢܳܐ: ܘܶܐܡܰܪ.</VERS>
      <VERS vnumber="2">ܩܪܺܝܬ ܠܡܳܪܝܳܐ ܒܥܳܩܰܬܝ ܘܰܥܢܳܢܝ: ܡܶܢ ܟܰܪܣܳܗ̇ ܕܰܫܝܽܘܠ ܓܥܺܝ݀ܬ: ܘܰܫ̣ܡܰܥܬ ܒܩܳܠܝ.</VERS>
      <VERS vnumber="3">ܘܰܐܪܡܺܝܬܳܢܝ ܒܥܽܘܡܩܳܐ ܒܠܶܒܶܗ ܕܝܰܡܳܐ: ܘܢܰܗܪܳܐ ܚܰܕ݂ܪܰܢܝ: ܟܽܠܗܽܘܢ ܡܰܚܫܽܘܠܰܝ̈ܟ ܘܓܰܠܠܰܝ̈ܟ ܥܠܰܝ ܥ̣ܒܰܪܘ.</VERS>
      <VERS vnumber="4">ܐܶܢܳܐ ܕܶܝܢ ܐܶܡܪܶܬ݂ ܕܶܐܬܪܰܚܩܶ݀ܬ ܡܶܢ ܩܕ݂ܳܡ ܥܰܝܢܰܝ̈ܟ: ܡܶܟܺܝܠ ܡܰܘܣܶܦ ܐ̱ܢܳܐ ܠܡܶܚܙܳܐ ܗܰܝܟܠܳܟ݂ ܩܰܕܺܝܫܳܐ.</VERS>
      <VERS vnumber="5">ܚܰܕ݂ܪܽܘܢܝ ܡܰܝ̈ܳܐ ܥܕܰܡܳܐ ܠܢܰܦܫܳܐ. ܘܰܬܗܽܘܡܳܐ ܟܰܪܟܰܢܝ: ܘܒܶܐܫܬܶܗ ܕܝܰܡܳܐ ܐܶܬܚܒܶܫ ܪܺܫܝ.</VERS>
      <VERS vnumber="6">ܘܠܶܐܫܬܗܽܘܢ ܕܛܽܘܖ̈ܶܐ ܢܶܚܬܶܬ݂: ܘܰܐܪܥܳܐ ܐܶܚܕܰܬ݂ ܣܽܘܟܖ̈ܶܝܗ̇ ܒܰܐܦܰܝ̈ ܠܥܳܠܰܡ. ܘܰܐܣܶܩܬ ܚܰܝܰܝ̈ ܡܶܢ ܚܒܳܠܳܐ ܡܳܪܝܳܐ ܐܰܠܳܗܝ.</VERS>
      <VERS vnumber="7">ܟܰܕ݂ ܐܶܬܛܰܪܦܰܬ݂ ܢܰܦܫܝ ܠܡܳܪܝܳܐ ܐܶܬܕܰܟܪܶܬ݂: ܘܥܶܠܰܬ݂ ܩܕ݂ܳܡܝܟ ܨܠܽܘܬܝ ܠܗܰܝܟܠܳܟ݂ ܩܰܕܺܝܫܳܐ. </VERS>
      <VERS vnumber="8">ܟܽܠ ܕܢܳܛܪܺܝܢ ܕܶܚ̈ܠܳܬܳܐ ܣܖ̈ܺܝܩܳܬܳܐ ܡܪܰܚܡܳܢܽܘܬܳܟ݂ ܫܳܒܩܺܝܢ.</VERS>
      <VERS vnumber="9">ܐܶܢܳܐ ܕܶܝܢ ܒܩܳܠܳܐ ܕܬܰܘܕܰܝܬܺܐ ܐܶܕܰܒܰܚ ܠܳܟ݂: ܘܡܶܕܶܡ ܕܢܶܕܪܶܬ݂ ܐܶܫܰܠܶܡ ܦܽܘܪܥܳܢܳܐ ܠܡܳܪܝܳܐ.</VERS>
      <VERS vnumber="10">ܘܰܦܩܰܕ݂ ܡܳܪܝܳܐ ܠܢܽܘܢܳܐ: ܘܦܰܠܛܶܗ ܠܝܰܘܢܳܢ ܠܝܰܒܫܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܗܘܳܐ ܦܶܬܓ݂ܳܡܶܗ ܕܡܳܪܝܳܐ ܥܰܠ ܝܰܘܢܳܢ ܕܬܰܪܬܶܝܢ ܙܰܒܢܺܝ̈ܢ ܠܡܺܐܡܰܪ.</VERS>
      <VERS vnumber="2">ܩܽܘܡ ܙܶܠ ܠܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܘܰܐܟ݂ܪܶܙ ܥܠܶܝܗ̇ ܟܳܪܽܘܙܽܘܬܳܐ ܕܳܐܡܰܪ ܐ̱ܢܳܐ ܠܳܟ݂.</VERS>
      <VERS vnumber="3">ܘܩܳܡ ܝܰܘܢܳܢ ܘܶܐܙܰܠ ܠܢܺܝܢܘܶܐ ܐܰܝܟ݂ ܡܶܠܬܶܗ ܕܡܳܪܝܳܐ: ܘܢܺܝܢܘܶܐ ܡܕܺܝܢ̱ܬܳܐ ܗܘܳܬ݂ ܪܰܒܬ݂ܳܐ ܠܰܐܠܳܗܳܐ: ܡܰܪܕܳܐ ܬܠܳܬ݂ܳܐ ܝܰܘܡܺܝ̈ܢ.</VERS>
      <VERS vnumber="4">ܘܫܰܪܺܝ ܝܰܘܢܳܢ ܠܡܶܥܰܠ ܠܢܺܝܢܘܶܐ ܡܰܪܕܳܐ ܝܰܘܡܳܐ ܚܰܕ݂: ܘܰܐܟ݂ܪܶܙ ܘܶܐܡܰܪ: ܡܶܟܳܐ ܠܰܐܪܒܥܺܝܢ: ܝܰܘܡܺܝ̈ܢ ܢܺܝܢܘܶܐ ܡܶܬܗܰܦܟܳܐ.</VERS>
      <VERS vnumber="5">ܘܗܰܝܡܶܢܘ ܐ̱ܢܳܫܶܝ̈ܗ̇ ܕܢܺܝܢܘܶܐ ܒܰܐܠܳܗܳܐ: ܘܰܦܣܰܩܘ ܨܰܘܡܳܐ: ܘܰܠܒܶܫܘ ܣܰܩ̈ܶܐ: ܡܶܢ ܪܰܘܖ̈ܒܳܢܰܝܗܽܘܢ ܘܰܥܕܰܡܳܐ ܠܰܙܥܽܘܖ̈ܰܝܗܽܘܢ.</VERS>
      <VERS vnumber="6">ܘܰܡܛܳܬ݂ ܡܶܠܬܳܐ ܠܡܰܠܟܳܐ ܕܢܺܝܢܘܶܐ: ܘܩܳܡ ܡܶܢ ܟܽܘܪܣܝܶܗ: ܘܰܫܩܰܠ ܬܳܓܶܗ ܡܶܢܶܗ: ܘܰܠܒܶܫ ܣܰܩܳܐ: ܘܺܝܬܶܒ ܥܰܠ ܩܶܛܡܳܐ.</VERS>
      <VERS vnumber="7">ܘܰܐܟ݂ܪܶܙܘ ܘܶܐܡܰܪ ܒܢܺܝܢܘܶܐ: ܡܶܢ ܦܽܘܩܕܳܢܳܐ ܕܡܰܠܟܳܐ ܘܰܕ݂ܪܰܘܖ̈ܒܳܢܰܘܗܝ: ܒܢܰܝ̈ܢܳܫܳܐ ܘܰܒܥܺܝܪܳܐ ܘܬܰܘܖ̈ܶܐ ܘܥܳܢ̈ܳܐ: ܠܳܐ ܢܶܛܥܡܽܘܢ ܡܶܕܶܡ ܘܠܳܐ ܢܶܪܥܽܘܢ: ܐܳܦܠܳܐ ܡܰܝ̈ܳܐ ܢܶܫܬܽܘܢ.</VERS>
      <VERS vnumber="8">ܐܶܠܳܐ ܢܶܬܟܰܣܽܘܢ ܣܰܩ̈ܶܐ ܒܢܰܝ̈ܢܳܫܳܐ ܘܰܒܥܺܝܪܳܐ: ܘܢܶܩܪܽܘܢܶܗ ܠܰܐܠܳܗܳܐ ܒܰܚܢܰܓܬܳܐ: ܘܢܶܗܦܽܘܟ݂ ܐ̱ܢܳܫ ܡܶܢ ܐܽܘܪܚܶܗ ܒܺܝܫܬܳܐ: ܘܡܶܢ ܚܛܽܘܦܝܳܐ ܕܺܐܝܬ ܒܺܐܝܕ݂ܰܘ̈ܗܝ.</VERS>
      <VERS vnumber="9">ܡܰܢ ܝܳܕܰܥ ܐܶܢ ܡܶܬܦܢܶܐ ܐܰ‌ܠܳܗܳܐ ܘܰܡܪܰܚܶܡ ܥܠܰܝܢ: ܘܡܰܗܦܶܟ݂ ܡܶܢܰܢ ܚܶܡܬܳܐ ܕܪܽܘܓܙܶܗ ܕܠܳܐ ܢܺܐܒܰܕ݂.</VERS>
      <VERS vnumber="10">ܘܰܚܙܳܐ ܐܰ‌ܠܳܗܳܐ ܥܒܳܕܰܝ̈ܗܽܘܢ ܕܬܳܒܘ ܡܶܢ ܐܽܘܖ̈ܚܬܗܽܘܢ ܒܺܝ̈ܫܳܬܳܐ: ܘܰܐܦܶܟ݂ ܡܶܢܗܽܘܢ ܚܶܡܬܳܐ ܕܪܽܘܓܙܶܗ ܘܠܳܐ ܐܰܘܒܶܕ݂ ܐܶܢܽܘܢ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܟܶܪܝܰܬ ܠܝܰܘܢܳܢ ܟܰܪܝܽܘܬܳܐ ܪܰܒܬ݂ܳܐ: ܘܥܳܩܰܬ݂ ܠܶܗ ܛܳܒ.</VERS>
      <VERS vnumber="2">ܘܨܰܠܺܝ ܩܕ݂ܳܡ ܡܳܪܝܳܐ: ܘܶܐܡܰܪ: ܐܽܘܢ ܡܳܪܝܳܐ ܠܳܐ ܗܘܳܬ݂ ܗܳܕܶܐ ܡܶܠܰܬܝ ܟܰܕ݂ ܐܶܢܳܐ ܒܰܐܪܥܝ: ܘܡܶܛܽܠ ܗܳܢܳܐ ܩܰܕܡܶ݀ܬ ܗ̱ܘܺܝ݀ܬ ܥܶܪܩܶ݀ܬ ܠܺܝ ܠܬܰܪܫܺܝܫ: ܝܳܕܰܥ ܗܘܺܝ݀ܬ ܓܶܝܪ ܕܰܐ‌ܠܳܗܳܐ ܐܰܢ̱ܬ ܡܪܰܚܡܳܢܳܐ ܘܰܡܪܰܚܦܳܢܳܐ: ܘܢܰܓܺܝܪܳܐ ܪܽܘܚܳܟ݂: ܘܣܰܓܺܝܐܳܐ ܛܰܝܒܽܘܬ݂ܳܟ݂: ܘܡܰܗܦܶܟ݂ ܐܰܢ̱ܬ ܒܺܝܫܬܳܐ.</VERS>
      <VERS vnumber="3">ܡܶܟܺܝܠ ܡܳܪܝ ܣܰܒ ܢܰܦܫܝ ܡܶܢܝ: ܡܶܛܽܠ ܕܦܰܩܳܚ ܠܺܝ ܠܰܡܡܳܬ݂ ܛܳܒ ܡܶܢ ܕܰܠܡܶܚܳܐ.</VERS>
      <VERS vnumber="4">ܘܶܐܡܰܪ ܠܶܗ ܡܳܪܝܳܐ ܛܳܒ ܟܶܪܝܰܬ݂ ܠܳܟ݂.</VERS>
      <VERS vnumber="5">ܘܰܢ̣ܦܰܩ ܝܰܘܢܳܢ ܠܒܰܪ ܡܶܢ ܡܕܺܝܢ̱ܬܳܐ: ܘܺܝܬܶܒ ܠܶܗ ܒܡܰܕ݂ܢܚܳܝܳܗ̇ ܕܰܡܕܺܝܢ̱ܬܳܐ: ܘܰܥ̣ܒܰܕ݂ ܠܶܗ ܡܛܰܠܬܳܐ ܬܰܡܳܢ: ܘܺܝܬܶܒ ܬܚܽܘܬܶܝܗ̇ ܒܛܶܠܳܠܳܐ: ܕܢܶܚܙܶܐ ܡܳܢܳܐ ܓܳܕܶܫ ܠܳܗ̇ ܠܰܡܕܺܝܢ̱ܬܳܐ.</VERS>
      <VERS vnumber="6">ܘܰܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܰܫܪܽܘܪܳܐ ܕܩܰܪܐܳܐ: ܘܺܝܥ̣ܳܐ ܘܰܣܠܶܩ ܠܥܶܠ ܡܶܢ ܝܰܘܢܳܢ: ܘܰܗܘܳܐ ܛܶܠܳܠܳܐ ܥܰܠ ܪܺܝܫܶܗ: ܘܰܐܪܘܰܚ ܠܶܗ ܡܶܢ ܒܺܝܫܬܶܗ: ܘܰܚܕ݂ܺܝ ܝܰܘܢܳܢ ܒܶܗ ܒܰܫܪܽܘܪܳܐ ܕܩܰܪܐܳܐ ܚܰܕ݂ܽܘܬܳܐ ܪܰܒܬ݂ܳܐ.</VERS>
      <VERS vnumber="7">ܘܰܠܝܰܘܡܳܐ ܐ̱ܚܪܺܢܳܐ: ܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܬܰܘܠܥܳܐ ܒܡܰܣܩܰܝ̈ ܫܰܦܪܳܐ: ܘܰܡܚܳܬܶܗ ܠܰܫܪܽܘܪܳܐ ܕܩܰܪܐܳܐ ܘܰܩܛܰܡܬ݂ܶܗ.</VERS>
      <VERS vnumber="8">ܘܟܰܕ݂ ܕܶܢܚܰܬ݂ ܫܶܡܫܳܐ: ܦ̣ܩܰܕ݂ ܡܳܪܝܳܐ ܐܰ‌ܠܳܗܳܐ ܠܪܽܘܚܳܐ ܕܫܰܘܒܳܐ ܘܰܐܘܒܶܫܬ݂ܶܗ ܠܩܰܪܐܳܐ: ܘܨܶܚܰܬ݂ ܫܶܡܫܳܐ ܒܪܺܝܫܶܗ ܕܝܰܘܢܳܢ: ܘܶܐܬܛܰܪܰܦ: ܘܰܫ̣ܐܶܠ ܡܰܘܬܳܐ ܠܢܰܦܫܶܗ: ܘܶܐܡܰܪ: ܡܳܛܶܐ ܒܺܐܝܕܰܝ̈ܟ ܡܳܪܝܳܐ ܠܡܶܣܰܒ ܢܰܦܫܝ ܡܶܢܝ: ܡܶܛܽܠ ܕܠܳܐ ܗܘܺܝ݀ܬ݂ ܛܳܒ ܐ̱ܢܳܐ ܡܶܢ ܐܰܒܳܗܰܝ̈.</VERS>
      <VERS vnumber="9">ܘܶܐܡܰܪ ܡܳܪܝܳܐ ܐܰ‌ܠܳܗܳܐ ܠܝܰܘܢܳܢ ܛܳܒ ܟܶܪܝܰܬ݂ ܠܳܟ݂ ܥܰܠ ܫܪܽܘܪܳܐ ܕܩܰܪܐܳܐ: ܘܶܐܡܰܪ ܝܰܘܢܳܢ ܛܳܒ ܟܶܪܝܰܬ݂ ܠܺܝ ܥܕܰܡܳܐ ܠܡܘܬܳܐ.</VERS>
      <VERS vnumber="10">ܐܡܰܪ ܠܶܗ ܡܳܪܝܳܐ: ܐܰܢ̱ܬ ܚܳܣܬ ܥܰܠ ܫܪܽܘܪܳܐ ܕܩܰܪܐܳܐ: ܕܠܳܐ ܠܺܐܝܬ ܒܶܗ ܘܠܳܐ ܪܰܒܺܝܬܳܝܗܝ: ܕܒܰܪ ܠܺܠܝܶܗ ܝܺܥܳܐ ܘܒܰܪ ܠܺܠܝܶܗ ܝܺܒܶܫ.</VERS>
      <VERS vnumber="11">ܐܶܢܳܐ ܕܶܝܢ ܠܳܐ ܐܶܚܽܘܣ ܥܰܠ ܢܺܝܢܘܶܐ ܡܕܺܝܢ̱ܬܳܐ ܪܰܒܬ݂ܳܐ: ܕܺܐܝܬ ܒܳܗ̇ ܝܰܬܺܝܪ ܡܶܢ ܬܰܪܬܰܥܶܣܖ̈ܶܐ ܖ̈ܶܒܘܳܢ ܒܢܰܝ̈ܢܳܫܳܐ: ܕܠܳܐ ܝܳܕ݂ܥܺܝܢ ܒܶܝܬ݂ ܝܰܡܺܝܢܗܽܘܢ ܠܣܶܡܳܠܗܽܘܢ: ܘܣܽܘܓ݂ܳܐܐ ܕܰܒܥܺܝܪܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Micah" bnumber="33" bsname="Mic">
    <CHAPTER cnumber="1">
      <VERS vnumber="1">ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܡܺܝܟ݂ܳܐ ܡܶܐܪܫܳܝܳܐ: ܒܝܰܘܡܰܘ̈ܗܝ ܕܝܽܘܬܳܡ: ܘܕܳܐܚܳܙ: ܘܰܕ݂ܚܶܙܰܩܝܳܐ: ܡܰܠ̈ܟܶܐ ܕܺܝܗܽܘܕܳܐ: ܕܰܚܙܳܐ ܥܰܠ ܫܳܡܪܺܝܢ: ܘܥܰܠ ܐܽܘܪܺܫܠܶܡ.</VERS>
      <VERS vnumber="2">ܫܡܰܥܘ ܟܽܠܟ݂ܽܘܢ ܥܰܡ̈ܡܶܐ: ܘܨܽܘܬܝ ܐܰܪܥܳܐ ܒܰܡܠܳܐܳܗ̇: ܘܢܶܗܘܶܐ ܒܟ݂ܽܘܢ ܡܳܪܶܐ ܡܳܖ̈ܰܘܳܬ݂ܳܐ ܣܳܗܕܳܐ: ܡܳܪܝܳܐ ܡܶܢ ܗܰܝܟܠܳܐ ܕܩܽܘܕܫܶܗ.</VERS>
      <VERS vnumber="3">ܡܶܛܽܠ ܕܗܳܐ ܡܳܪܝܳܐ ܢܳܦܶܩ ܡܶܢ ܐܰܬܪܶܗ: ܘܢܳܚܶܬ ܘܕܳܪܶܟ݂ ܥܰܠ ܪܰܘܡܳܗ̇ ܕܰܐܪܥܳܐ.</VERS>
      <VERS vnumber="4">ܘܢܶܬܦܰܫܪܽܘܢ ܛܽܘܖ̈ܶܐ ܬܚܽܘܬܰܘܗܝ: ܘܥܽܘܡ̈ܩܶܐ ܢܶܬܬܰܠܚܽܘܢ ܐܰܝܟ݂ ܫܥܽܘܬܳܐ ܡܶܢ ܩܕ݂ܳܡ ܢܽܘܪܳܐ: ܘܰܐܝܟ݂ ܡܰܝ̈ܳܐ ܕܢܰܕ݂ܪܺܝܢ ܒܡܰܚܰܬܬܳܐ.</VERS>
      <VERS vnumber="5">ܗܳܠܶܝܢ ܟܽܠܗܶܝܢ ܡܶܛܽܠ ܥܰܘܠܶܗ ܕܝܰܥܩܽܘܒ: ܘܡܶܛܽܠ ܚܛܳܗ̈ܶܐ ܕܒܶܝܬ݂ ܝܺܣܪܳܐܶܝܠ: ܡܰܢܽܘ ܥܰܘܠܶܗ ܕܝܰܥܩܽܘܒ: ܐܶܠܳܐ ܐܶܢ ܫܳܡܪܺܝܢ: ܘܡܳܢܳܐ ܗ̱ܝ ܚܛܺܝܬܶܗ ܕܺܝܗܽܘܕܳܐ: ܐܶܠܳܐ ܐܶܢ ܐܽܘܪܺܫܠܶܡ.</VERS>
      <VERS vnumber="6">ܘܶܐܥܒܕ݂ܺܝܗ̇ ܠܫܳܡܪܺܝܢ ܒܶܝܬ݂ ܕܒܳܪܳܐ ܕܚܰܩܠܳܐ: ܘܢܶܨܒܬܳܐ ܕܟܰܪܡܳܐ: ܘܶܐܟ݂ܫܶܐ ܟܺܐܦܶܝ̈ܗ̇ ܒܝܰܓܪܳܐ: ܘܶܐܓܠܶܐ ܫܶܬܶܐܣܶܝ̈ܗ̇.</VERS>
      <VERS vnumber="7">ܘܟܽܠܗܽܘܢ ܓܠܺܝ̈ܦܶܝܗ̇ ܡܶܬܬܰܒܳܪܽܘ ܢܶܬܬܰܒܪܽܘܢ: ܘܟܽܠܗܶܝܢ ܕܶܚ̈ܠܳܬܳܗ̇ ܢܺܐܩ̈ܕܳܢ ܒܢܽܘܪܳܐ: ܘܟܽܠܗܽܘܢ ܦܬܰܟ݂ܖ̈ܶܝܗ̇ ܐܶܥܒܶܕ݂ ܠܰܚܒܳܠܳܐ: ܡܶܛܽܠ ܕܡܶܢ ܐܰܓܪܳܐ ܕܙܳܢܺܝܬܳܐ ܐܶܬܟܰܢܰܫܘ: ܘܠܰܐܓܪܳܐ ܕܙܳܢܺܝܬܳܐ ܢܶܗܦܟ݂ܽܘܢ.</VERS>
      <VERS vnumber="8">ܥܰܠ ܗܳܠܶܝܢ ܐܰܪܩܶܕ݂ܝ ܘܰܐܝܠܶܠܝ: ܘܗܰܠܶܟ݂ܝ ܚܶܦܝ݂ܳܝ݂ ܘܥܰܪܛܶܠ: ܘܰܥܒܶܕ݂ܝ ܡܰܪܩܽܘܕܬܳܐ ܐܰܝܟ݂ ܕܝܳܪܽܘܪܳܐ: ܘܶܐܒܠܳܐ ܐܰܝܟ݂ ܕܒܰܪܬ ܝܳܪܽܘܪܳܐ.</VERS>
      <VERS vnumber="9">ܡܶܛܽܠ ܕܟ݂ܳܝܒܳܐ ܗ̱ܝ ܡܚܽܘܬܳܗ̇: ܘܰܡܛܳܬ ܠܰܝܗܽܘܕܳܐ: ܘܩܶܪܒܰܬ ܥܕܰܡܳܐ ܠܬܰܪܥܶܗ ܕܥܰܡܝ ܠܽܐܘܪܺܫܠܶܡ.</VERS>
      <VERS vnumber="10">ܒܓܳܬ ܠܳܐ ܬܶܚܕܽܘܢ: ܘܡܶܒܟܳܐ ܠܳܐ ܬܶܒܟܽܘܢ: ܒܒ̈ܳܬܶܐ ܕܥܽܘܦܪܳܐ ܐܶܬܦܰܠܦܰܠܘ ܒܥܰܦܪܳܐ.</VERS>
      <VERS vnumber="11">ܥܒܶܕ݂ܝ ܠܶܟ݂ܝ ܥܳܡܽܘܪܬܳܐ ܕܫܰܦܺܝܪ: ܥܰܪܛܶܠ ܢܶܦܩܰܬ ܘܠܳܐ ܒܶܗܬܰܬ ܥܳܡܽܘܪܬܳܐ ܕܨܳܥܳܢ: ܡܰܪܩܽܘܕܬܳܐ ܕܒܶܝܬ݂ ܐܽܘܨܶܝܠ ܬܶܣܰܒ ܡܶܢܟ݂ܽܘܢ ܡܚܽܘܬܳܗ̇.</VERS>
      <VERS vnumber="12">ܡܶܛܽܠ ܕܶܐܬܟܰܪܗܰܬ ܠܛܰܒܬܳܐ ܥܳܡܽܘܪܬܳܐ ܕܡܶܪܕܰܬ: ܥܰܠ ܕܢܶܚܬܰܬ ܒܺܝܫܬܳܗ̇ ܡܶܢ ܩܕ݂ܳܡ ܡܳܪܝܳܐ ܥܰܠ ܬܰܖ̈ܥܶܝܗ̇ ܕܽܐܘܪܺܫܠܶܡ.</VERS>
      <VERS vnumber="13">ܦܰܓܕܰܬ ܡܰܖ̈ܟܒܳܬܳܐ ܕܖ̈ܰܟܫܳܐ: ܥܳܡܽܘܪܬܳܐ ܕܰܠܟ݂ܺܝܫ: ܪܺܝܫ ܚܛܺܝܬܳܐ ܗ̱ܝ ܠܒܰܪܬ ܨܶܗܝܽܘܢ: ܡܶܛܽܠ ܕܒܶܟ݂ܝ ܐܶܫܬܟܰܚܘ ܚܛܳܗܰܘ̈ܗܝ ܕܺܝܣܪܳܐܶܝܠ.</VERS>
      <VERS vnumber="14">ܡܶܛܽܠܶܗܢܳܐ ܬܶܬܠܺܝܢ ܫܽܘܒܩܳܢܳܐ ܠܝܳܪܬܽܘܬܳܐ ܕܓܳܬ: ܒ̈ܳܬܶܐ ܕܰܣܪܺܝܩܽܘܬܳܐ ܗܘܰܘ ܠܰܣܪܺܝܩܽܘܬܳܐ: ܠܡܰܠ̈ܟܶܐ ܕܺܝܣܪܳܐܶܝܠ.</VERS>
      <VERS vnumber="15">ܐܰܝܬܶܐ ܠܶܟ݂ܝ ܬܽܘܒ ܝܳܪܽܘܬܳܐ ܥܳܡܽܘܪܬܳܐ ܕܡܶܐܪܫܳܐ: ܥܕܰܡܳܐ ܠܥܳܠܰܡ ܢܥܰܠܶܐ ܐܺܝܩܳܪܶܗ ܕܺܝܣܪܳܐܶܝܠ.</VERS>
      <VERS vnumber="16">ܡܪܽܘܛܝ ܘܓܽܘܙܝ ܥܰܠ ܒܢܰܝ̈ ܡܦܰܢܩܽܘܬܶܟ݂ܝ: ܐܰܣܓܳܝ ܡܶܪܛܶܟܝ ܐܰܝܟ݂ ܕܢܶܫܪܳܐ: ܡܶܛܽܠ ܕܶܐܫܬܒܺܝܘ ܡܶܢܟ݂ܝ. </VERS>
    </CHAPTER>
    <CHAPTER cnumber="2">
      <VERS vnumber="1">ܘܳܝ ܠܰܐܝܠܶܝܢ ܕܡܶܬܚܰܫܒܺܝܢ ܥܶܬܳܐ: ܘܥܳܒܕܺܝܢ ܒܺܝܫܬܳܐ ܥܰܠ ܡܰܫܟܰܒܗܽܘܢ: ܘܰܡܩܰܕܡܺܝܢ ܒܨܰܦܪܳܐ ܘܥܳܒܕܺܝܢ ܡܶܕܶܡ ܕܶܐܬܚܰܫܰܒܘ: ܘܫܳܩܠܺܝܢ ܐܺܝܕܰܝ̈ܗܽܘܢ ܠܘܳܬ݂ ܐܰ‌ܠܳܗܳܐ.</VERS>
      <VERS vnumber="2">ܘܪܳܓܶܝܢ ܚܰܩ̈ܠܳܬܳܐ ܘܒ̈ܳܬܶܐ: ܘܢܳܣܒܺܝܢ ܠܗܽܘܢ ܒܰܩܛܺܝܪܳܐ: ܘܛܳܠܡܺܝܢ ܠܓܰܒܪܳܐ ܒܩܶܢܝܳܢܶܗ ܘܰܒܝܳܪܬܽܘܬܶܗ.</VERS>
      <VERS vnumber="3">ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܝܳܐ ܐܰ‌ܠܳܗܳܐ: ܗܳܐ ܡܶܬܚܰܫܰܒ ܐ̱ܢܳܐ ܒܺܝܫܬܳܐ ܥܰܠ ܫܰܪܒܬܳܐ ܗܳܕ݂ܶܐ: ܕܠܳܐ ܬܪܺܝܡܽܘܢ ܡܶܢܗ̇ ܨܰܘܪܟ݂ܽܘܢ: ܘܠܳܐ ܬܗܰܠܟ݂ܽܘܢ ܒܩܰܘܡܬܳܐ ܦܫܺܝܛܬܳܐ: ܡܶܛܽܠ ܕܙܰܒܢܰܐ ܗ̱ܘ ܕܒܺܝܫܬܳܐ.</VERS>
      <VERS vnumber="4">ܒܶܗ ܒܝܰܘܡܳܐ ܗܰܘ: ܢܶܫܩܽܘܠ ܥܠܰܝܟܽܘܢ ܡܰܬܠܳܐ: ܘܰܒܩܺܝܢܬܳܐ ܢܺܐܠܳܐ ܐܽܘܠܺܝܬܳܐ: ܘܢܺܐܡܰܪ: ܒܳܙܽܘܙܳܐ ܢܶܒܙܰܢ: ܘܦܳܠܓܽܘܬܶܗ ܕܥܰܡܝ ܒܰܫܘܳܝܬܳܐ ܢܦܰܠܶܓ: ܘܠܰܝܬ ܕܡܰܗܦܶܟ݂ ܚܰܩ̈ܠܳܬܰܢ ܒܰܫܘܳܝܬܳܐ.</VERS>
      <VERS vnumber="5">ܡܶܛܽܠ ܗܳܢܳܐ ܠܳܐ ܢܶܗܘܶܐ ܠܳܟ݂ ܕܡܳܫܰܚ ܒܰܫܘܳܝܬܳܐ: ܘܰܡܦܰܠܶܓ ܒܦܰܨ̈ܶܐ ܒܰܟܢܽܘܫܬܶܗ ܕܡܳܪܝܳܐ.</VERS>
      <VERS vnumber="6">ܠܳܐ ܬܕܰܡܥܽܘܢ ܕܶܡܥ̈ܶܐ: ܘܠܳܐ ܬܕܰܡܥܽܘܢ ܥܰܠ ܗܳܠܶܝܢ.</VERS>
      <VERS vnumber="7">ܕܠܳܐ ܢܰܕ݂ܪܶܟܟ݂ܽܘܢ ܚܶܣܕܳܐ ܕܰܐܡܺܝܪ ܥܰܠ ܒܰܝܬܶܗ ܕܝܰܥܩܽܘܒ: ܕܰܐܪܓܶܙ ܪܽܘܚܶܗ ܕܡܳܪܝܳܐ ܒܗܳܠܶܝܢ ܨܶܢ̈ܥܳܬܶܗ: ܗܳܐ ܡܶܠܰܝ̈ ܡܰܛ̈ܐܒܳܢ ܥܰܡ ܬܖ̈ܺܝܨܶܐ ܕܶܐܙܰܠܘ ܘܶܐܬܡܰܠܺܝ.</VERS>
      <VERS vnumber="8">ܥܰܡܝ ܐܰܝܟ݂ ܓܰܢܳܒܳܐ ܩܳܐܶܡ ܗ̱ܘܳܐ ܠܽܘܩܒܰܠ ܫܠܳܡܶܗ: ܡܶܫܟܶܗ ܬܶܫܛܽܘܢ ܕܬܰܥܒܪܽܘܢ ܣܰܒܪܶܗ: ܘܬܰܗܦܟ݂ܽܘܢ ܩܪܳܒܳܐ.</VERS>
      <VERS vnumber="9">ܢܶܫ̈ܶܐ ܕܥܰܡܝ ܬܶܫܕܽܘܢ ܡܶܢ ܒܶܝܬ݂ ܦܽܘܢܳܩܰܝ̈ܗܶܝܢ: ܘܡܶܢ ܝܰܠܽܘܕܰܝ̈ܗܶܝܢ ܬܶܣܒܽܘܢ ܫܽܘܒܚܳܐ ܠܥܳܠܰܡ.</VERS>
      <VERS vnumber="10">ܩܽܘܡܝ ܙܶܠܘ ܡܶܛܽܠ ܕܠܳܐ ܗ̱ܘܳܬ݂ ܗܳܕ݂ܶܐ ܢܚܳܝܬܳܐ: ܡܶܛܽܠ ܕܛܰܢܦܽܘܬܳܐ ܬܚܰܒܶܠ ܚܒܳܠܳܐ: ܘܰܚܒܳܠܶܗ ܢܶܥܫܰܢ.</VERS>
      <VERS vnumber="11">ܓܰܒܪܳܐ ܕܰܡܗܰܠܶܟ݂ ܒܪܽܘܚܳܐ ܕܰܓܳܠܳܐܺܝܬ݂ ܘܟܰܕܳܒܳܐܺܝܬ݂: ܐܰܛܶܦ ܠܳܟ݂ ܚܰܡܪܳܐ ܘܪܰܘܳܝܽܘܬܳܐ: ܘܬܶܗܘܶܐ ܡܶܢ ܡܰܛܽܘܦܺܝܬܶܗ ܕܥܰܡܳܐ ܗܳܢܳܐ.</VERS>
      <VERS vnumber="12">ܡܟܰܢܳܫܽܘ ܐܶܟܰܢܫܳܟ݂ ܠܟܽܠܟ݂ ܝܰܥܩܽܘܒ: ܘܰܡܩܰܪܳܒܽܘ ܐܶܩܰܪܒܳܟ݂ ܫܰܪܟܶܗ ܕܺܝܣܪܳܐܶܝܠ ܐܰܟ݂ܚܕܳܐ: ܘܶܐܥܒܕܺܝܘܗܝ ܐܰܝܟ݂ ܥܳܢ̈ܳܐ ܒܽܐܘܠܨܳܢܳܐ: ܘܰܐܝܟ݂ ܓܙܳܪܳܐ ܒܓ݂ܰܘ ܪܒܳܥܶܗ ܕܡܰܓܢܰܝ ܡܶܢ ܐ̱ܢܳܫ̈ܳܐ.</VERS>
      <VERS vnumber="13">ܣܠܶܩ ܬܳܪܽܘܥܳܐ ܩܕ݂ܳܡܝܗܽܘܢ: ܬܪܰܥ ܬܽܘܪܥܬܳܐ ܘܰܥܒܰܪܘ ܘܰܢܦܰܩܘ ܒܳܗ̇: ܘܰܥܒܰܪ ܡܰܠܟܗܽܘܢ ܩܕ݂ܳܡܝܗܽܘܢ ܘܡܳܪܝܳܐ ܒܪܺܝܫܗܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܶܐܡܰܪ: ܫܡܰܥܘ ܗܳܟܺܝܠ ܗܳܠܶܝܢ ܪܺܝܫܐ ܕܒܶܝܬ݂ ܝܰܥܩܽܘܒ: ܫܰܠܺܝܛܳܢ̈ܶܐ ܕܒܶܝܬ݂ ܝܺܣܪܳܐܶܝܠ: ܠܳܐ ܗ̱ܘܳܐ ܠܟ݂ܽܘܢ ܘܳܠܶܐ ܠܡܶܕܰܥ ܕܺܝܢܳܐ.</VERS>
      <VERS vnumber="2">ܣܳܢ̈ܝ݂ܰܝ݂ ܛܳܒܬܳܐ ܘܖ̈ܳܚܡܰܝ ܒܺܝ̈ܫܳܬ݂ܳܐ: ܕܚܳܛܦܺܝܢ ܐܢ̱ܬܽܘܢ ܡܶܫܟܗܽܘܢ ܡܶܢܗܽܘܢ ܘܒܶܣܪܗܽܘܢ ܡܶܢ ܓܰܖ̈ܡܰܝܗܽܘܢ.</VERS>
      <VERS vnumber="3">ܕܶܐܟܰܠܘ ܒܶܣܪܶܗ ܕܥܰܡܝ: ܘܡܶܫܟܗܽܘܢ ܡܶܢܗܽܘܢ ܐܰܫܠܰܚܘ: ܘܓܰܖ̈ܡܰܝܗܽܘܢ ܬܰܒܰܪܘ: ܘܰܐܪܡܺܝܘ ܐܝܟ݂ ܕܰܒܩܰܕ݂ܣܳܐ: ܘܰܐܝܟ݂ ܒܶܣܪܳܐ ܒܩܶܕ݂ܪܳܐ.</VERS>
      <VERS vnumber="4">ܗܳܝܕܶܝܢ ܢܶܓܥܽܘܢ ܠܘܳܬ݂ ܡܳܪܝܳܐ ܘܠܳܐ ܢܶܥܢܶܐ ܐܶܢܽܘܢ: ܘܢܰܗܦܶܟ݂ ܐܰܦܰܘ̈ܗܝ ܡܶܢܗܽܘܢ ܒܙܰܒܢܳܐ ܗܰܘ: ܥܰܠ ܕܰܐܒܶܐܫܘ ܥܒܳܕܰܝ̈ܗܽܘܢ.</VERS>
      <VERS vnumber="5">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܢܒܺܝ̈ܶܐ ܕܡܰܛܥܶܝܢ ܠܥܰܡܝ: ܕܢܳܟ݂ܬܺܝܢ ܒܫܶܢܰܝ̈ܗܽܘܢ ܘܡܰܟ݂ܪܙܺܝܢ ܫܠܳܡܳܐ: ܘܡܰܢ ܕܠܳܐ ܪܳܡܶܐ ܒܦܽܘܡܗܽܘܢ ܡܰܟ݂ܪܙܺܝܢ ܥܠܰܘܗܝ ܩܪܳܒܳܐ.</VERS>
      <VERS vnumber="6">ܡܶܛܽܠ ܗܳܢܳܐ ܠܺܠܝܳܐ ܠܟ݂ܽܘܢ ܡܶܢ ܚܶܙܘܳܐ: ܘܬܶܚܫܰܟ݂ ܠܟ݂ܽܘܢ ܡܶܢ ܩܶܨܡܳܐ: ܘܬܶܥܪܰܒ ܫܶܡܫܳܐ ܥܰܠ ܢܒܺܝ̈ܶܐ: ܘܢܶܥܡܰܛ ܥܠܰܝܗܽܘܢ ܝܰܘܡܳܐ.</VERS>
      <VERS vnumber="7">ܘܢܶܒܗܬܽܘܢ ܐܰܝܠܶܝܢ ܕܚܳܙܶܝܢ ܚܶܙܘܳܢ̈ܶܐ: ܘܢܰܚܦܪܽܘܢ ܩܳܨܽܘ̈ܡܶܐ: ܘܢܶܬܥܰܛܦܽܘܢ ܟܽܠܗܽܘܢ ܥܰܠ ܣܶܦ̈ܘܳܬܗܽܘܢ: ܡܶܛܽܠ ܕܠܳܐ ܥܳܢܶܐ ܠܗܽܘܢ ܐܰ‌ܠܳܗܳܐ.</VERS>
      <VERS vnumber="8">ܒܪܰܡ ܕܶܝܢ ܐܶܢܳܐ ܡܠܶܐ ܐ̱ܢܳܐ ܚܰܝܠܳܐ ܕܪܽܘܚܶܗ ܕܡܳܪܝܳܐ: ܘܕܺܝܢܳܐ ܘܓܰܢ̱ܒܳܪܽܘܬܳܐ: ܕܶܐܚܰܘܶܐ ܠܝܰܥܩܽܘܒ ܥܰܘܠܶܗ: ܘܠܺܝܣܪܳܐܶܝܠ ܚܛܺܝܬܶܗ.</VERS>
      <VERS vnumber="9">ܫܡܰܥܘ ܗܳܟܺܝܠ ܗܳܕ݂ܶܐ ܪܺܝܫܐ ܕܒܶܝܬ݂ ܝܰܥܩܽܘܒ: ܫܰܠܺܝܛܳܢ̈ܶܐ ܕܒܶܝܬ݂ ܝܺܣܪܳܐܶܝܠ: ܕܡܰܣܠܶܝܢ ܕܺܝܢܳܐ ܘܰܡܥܰܩܡܺܝܢ ܟܽܠܗܶܝܢ ܬܖ̈ܺܝܨܳܬܳܐ.</VERS>
      <VERS vnumber="10">ܕܒܳܢܶܝܢ ܠܨܶܗܝܽܘܢ ܒܰܕܡܳܐ: ܘܠܽܐܘܪܺܫܠܶܡ ܒܥܰܘܠܳܐ.</VERS>
      <VERS vnumber="11">ܖ̈ܺܝܫܶܝܗ̇ ܒܫܽܘܚܕܳܐ ܕܳܝܢܺܝܢ: ܘܟ݂ܳܗ̈ܢܶܝܗ̇ ܒܰܐܓܪܳܐ ܡܰܠܦܺܝܢ: ܘܰܢܒܺܝ̈ܝܶܗ̇ ܒܟܶܣܦܳܐ ܩܳܨܡܺܝܢ: ܘܥܰܠ ܡܳܪܝܳܐ ܡܶܬܬܰܟܠܺܝܢ: ܘܳܐܡܪܺܝܢ: ܗܳܐ ܡܳܪܝܳܐ ܒܰܝܢܳܬܰܢ ܠܳܐ ܐܳܬܝܳܐ ܥܠܰܝܢ ܒܺܝܫܬܳܐ.</VERS>
      <VERS vnumber="12">ܡܶܟܺܝܠ ܡܶܛܽܠܬܟ݂ܽܘܢ ܨܶܗܝܽܘܢ ܚܰܩܠܳܐ ܬܶܬܕܒܰܪ: ܐܘܪܺܫܠܶܡ ܚܰܪܒܬܳܐ ܬܶܗܘܶܐ: ܘܛܽܘܪ ܒܰܝܬܳܐ ܠܒܶܝܬ݂ ܥܳܒܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܢܶܗܘܶܐ ܒܝܰܘ̈ܡܳܬ݂ܳܐ ܐ̱ܚܖ̈ܳܝܶܐ: ܛܽܘܪ ܒܰܝܬܶܗ ܕܡܳܪܝܳܐ ܡܰܬܩܰܢ ܒܪܺܝܫ ܛܽܘܖ̈ܶܐ: ܘܪܳܡ ܡܶܢ ܖ̈ܳܡܳܬܳܐ: ܘܢܶܬܟܰܢܫܽܘܢ ܠܶܗ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="2">ܘܢܺܐܙܽܠܘܢ ܥܰܡ̈ܡܶܐ ܣܰܓܺܝ̈ܐܶܐ: ܘܢܺܐܡܪܽܘܢ: ܬܰܘ ܢܶܣܰܒ ܠܛܽܘܪܶܗ ܕܡܳܪܝܳܐ: ܘܰܠܒܶܝܬ݂ ܐܰܠܳܗܶܗ ܕܝܰܥܩܽܘܒ: ܘܢܰܠܦܰܢ ܡܶܢ ܐܽܘܖ̈ܚܳܬܶܗ: ܘܰܢܗܰܠܶܟ݂ ܒܰܫܒܺܝܠܰܘ̈ܗܝ: ܡܶܛܽܠ ܕܡܶܢ ܨܶܗܝܽܘܢ ܢܳܦܶܩ ܢܳܡܽܘܣܳܐ: ܘܡܶܠܬܶܗ ܕܡܳܪܝܳܐ ܡܶܢ ܐܽܘܪܺܫܠܶܡ.</VERS>
      <VERS vnumber="3">ܘܰܬܕܽܘܢ ܒܶܝܬ݂ ܥܰܡ̈ܡܶܐ: ܘܬܰܟܶܣ ܠܥܰܡ̈ܡܶܐ ܥܰܫܺܝ̈ܢܶܐ ܕܰܒܪܽܘܚܩܳܐ: ܘܢܶܪܥܽܘܢ ܣܰܦܣܺܖ̈ܰܝܗܽܘܢ ܠܣܶܟܰܝ̈ ܦܰܕܳܢ̈ܶܐ: ܘܖ̈ܽܘܡܚܰܝܗܽܘܢ ܠܡܰܓ̈ܠܶܐ: ܘܠܳܐ ܢܶܫܩܽܘܠ ܥܰܡܳܐ ܥܰܠ ܥܰܡܳܐ ܣܰܝܦܳܐ: ܘܬܽܘܒ ܠܳܐ ܢܺܐܠܦܽܘܢ ܩܪܳܒܳܐ.</VERS>
      <VERS vnumber="4">ܘܢܶܬܒܽܘܢ ܐ̱ܢܳܫ ܬܚܶܝܬ ܓܽܘܦܢܰܘ̈ܗܝ: ܘܰܬܚܶܝܬ ܬܺܐܢܰܘ̈ܗܝ: ܘܠܳܐ ܢܶܗܘܶܐ ܕܡܰܗܰܪ ܠܗܽܘܢ: ܡܶܛܽܠ ܕܦܽܘܡܶܗ ܕܡܳܪܝܳܐ ܚܰܝܠܬ݂ܳܢܳܐ ܡܰܠܶܠ.</VERS>
      <VERS vnumber="5">ܡܶܛܽܠ ܕܟܽܠܗܽܘܢ ܥܰܡ̈ܡܶܐ ܢܗܰܠܟ݂ܽܘܢ ܐ̱ܢܳܫ ܒܫܶܡ ܐܰܠܳܗܶܗ: ܘܰܚܢܰܢ ܢܗܰܠܶܟ݂ ܒܰܫܡܶܗ ܕܡܳܪܝܳܐ ܐܰܠܳܗܰܢ: ܠܥܳܠܰܡ ܘܰܠܥܳܠܰܡ ܥܳܠܡܺܝܢ.</VERS>
      <VERS vnumber="6">ܒܶܗ ܕܶܝܢ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܟܰܢܶܫ ܠܖ̈ܰܚܺܝܩܶܐ: ܘܠܰܡܒܰܕܖ̈ܶܐ ܐܶܩܰܪܶܒ: ܠܰܐܝܠܶܝܢ ܕܰܐܒܐܶܫܬ ܠܗܽܘܢ.</VERS>
      <VERS vnumber="7">ܘܶܐܥܒܶܕ݂ ܚܰܪܬܳܐ ܠܰܡܒܰܕܖ̈ܶܐ: ܘܖ̈ܰܚܺܝܩܶܐ ܠܥܰܡܳܐ ܥܰܫܺܝܢܳܐ: ܘܢܰܡܠܶܟ݂ ܡܳܪܝܳܐ ܥܠܰܝܗܽܘܢ ܒܛܽܘܪܳܐ ܕܨܶܗܝܽܘܢ ܘܒܽܐܘܪܺܫܠܶܡ: ܡܶܟܺܝܠ ܘܰܥܕܰܡܳܐ ܠܥܳܠܰܡ.</VERS>
      <VERS vnumber="8">ܐܰܢ̱ܬ ܕܶܝܢ ܡܰܓܕܠܳܐ ܪܳܥܝܳܐ ܥܰܡܽܘܛܳܐ ܕܒܰܪܬ ܨܶܗܝܽܘܢ: ܙܰܒܢܳܟ݂ ܡܰܛܺܝ: ܘܶܐܬܳܐ ܫܰܠܺܝܛܳܐ ܩܰܕܡܳܝܳܐ ܕܡܰܠܟܽܘܬܳܐ ܕܒܰܪܬ ܐܽܘܪܺܫܠܶܡ.</VERS>
      <VERS vnumber="9">ܡܶܟܺܝܠ ܠܡܳܢܳܐ ܥܒܰܕܬܝ ܒܺܝܫܬܳܐ: ܕܰܠܡܳܐ ܡܰܠܟܳܐ ܠܰܝܬ ܒܶܟ݂ܝ: ܐܰܘ ܡܳܠܽܘܟܰܝ̈ܟܝ ܐܶܒܰܕ݂ܘ: ܕܰܐܚܕܽܘܟ݂ܝ ܚܶܒ̈ܠܶܐ ܐܰܝܟ݂ ܕܝܳܠܶܕܬܳܐ.</VERS>
      <VERS vnumber="10">ܚܰܒܶܠܝ ܘܰܚܣܰܢܝ ܒܰܪܬ ܨܶܗܝܽܘܢ ܐܰܝܟ݂ ܝܳܠܶܕܬܳܐ: ܡܶܛܽܠ ܕܡܶܟܺܝܠ ܬܶܦܩܺܝܢ ܡܶܢ ܡܕܺܝܢ̱ܬܳܐ ܘܬܶܫܪܶܝܢ ܒܕܰܒܪܳܐ: ܘܬܺܐܙܺܠܝܢ ܥܕܰܡܳܐ ܠܒܳܒܶܠ: ܘܬܰܡܳܢ ܬܶܬܦܰܨܶܝܢ: ܘܬܰܡܳܢ ܢܶܦܪܩܶܟ݂ܝ ܡܳܪܝܳܐ ܡܶܢ ܐܺܝܕ݂ܳܐ ܕܰܒܥܶܠܕܒܳܒܶܟ݂ܝ.</VERS>
      <VERS vnumber="11">ܡܶܟܺܝܠ ܢܶܬܟܰܢܫܽܘܢ ܥܠܰܝܟܝ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܠܶܝܢ ܕܳܐܡܪܺܝܢ ܗ̱ܘܰܘ: ܬܶܬܛܰܢܰܦ ܨܶܗܝܽܘܢ ܘܬܶܚܙܶܐ ܒܳܗ̇ ܥܰܝܢܰܢ.</VERS>
      <VERS vnumber="12">ܗܶܢܽܘܢ ܕܶܝܢ ܠܳܐ ܝܺܕܰܥܘ ܡܰܚܫܰܒܬܶܗ ܕܡܳܪܝܳܐ: ܘܠܳܐ ܐܶܣܬܰܟܰܠܘ ܬܰܪܥܺܝܬܶܗ: ܕܟܰܢܶܫ ܐܶܢܽܘܢ ܐܰܝܟ݂ ܫܶܒ̈ܠܶܐ ܠܶܐܕܪܳܐ.</VERS>
      <VERS vnumber="13">ܩܽܘܡܝ ܘܰܐܕܪܶܟ݂ܝ ܐܶܢܽܘܢ ܒܰܪܬ ܨܶܗܝܽܘܢ: ܡܶܛܽܠ ܕܩܰܖ̈ܢܳܬܶܟ݂ܝ ܐܶܥܒܶܕ݂ ܕܦܰܪܙܠܳܐ: ܘܦܰܖ̈ܣܳܬܶܟ݂ܝ ܕܰܢܚܳܫܳܐ: ܘܬܰܕܩܺܝܢ ܥܰܡ̈ܡܶܐ ܣܰܓܺܝ̈ܐܶܐ: ܘܬܰܚܪܡܺܝܢ ܩܶܢܝܳܢܗܽܘܢ ܠܡܳܪܝܳܐ: ܘܢܶܟ݂ܣܰܝ̈ܗܽܘܢ ܠܡܳܪܳܐ ܕܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܡܶܟܺܝܠ ܬܶܦܩܺܝܢ ܒܓܰܝܣܳܐ ܒܰܪܬ ܓܰܝܳܣ̈ܶܐ ܥܰܫܺܝ̈ܢܶܐ: ܕܩܳܡܘ ܥܠܰܝܢ: ܘܰܡܚܰܘ ܒܫܰܒܛܳܐ ܥܰܠ ܦܶܟܶܗ ܠܪܳܥܝܳܐ ܕܺܝܣܪܳܐܶܝܠ.</VERS>
      <VERS vnumber="2">ܐܰܢ̱ܬܝ ܕܶܝܢ ܒܶܝܬ݂ ܠܚܶܡ ܐܳܦܰܪܬܳܐ: ܙܥܽܘܪܝܳܐ ܐܰܢ̱ܬܝ ܕܬܶܗܘܶܝܢ ܒܰܐܠܦ̈ܶܐ ܕܺܝܗܽܘܕܳܐ: ܡܶܢܶܟ݂ܝ ܢܶܦܽܘܩ ܫܰܠܺܝܛܳܐ ܕܢܶܗܘܶܐ ܥܰܠ ܝܺܣܪܳܐܶܝܠ. ܘܡܰܦܩܶܗ ܡܶܢ ܪܺܝܫܺܝܬܳܐ: ܡܶܢ ܝܰܘܡܰܝ̈ ܥܳܠܡܳܐ.</VERS>
      <VERS vnumber="3">ܡܶܟܺܝܠ ܢܰܫܠܶܡ ܐܶܢܽܘܢ ܥܕܰܡܳܐ ܠܙܰܒܢܳܐ ܕܝܳܠܕܳܐ ܝܳܠܶܕܬܳܐ: ܘܫܰܪܟܳܐ ܕܰܐܚܰܘ̈ܗܝ ܢܶܬܦܢܽܘܢ ܠܘܳܬ݂ ܒܢܰܝ̈ ܝܺܣܪܳܐܶܝܠ.</VERS>
      <VERS vnumber="4">ܘܰܢܩܽܘܡ ܘܢܶܪܥܶܐ ܒܥܽܘܫܢܶܗ ܕܡܳܪܝܳܐ: ܘܒܺܐܝܩܳܪܳܐ ܕܰܫܡܶܗ ܕܡܳܪܝܳܐ ܐܰܠܶܗܗ ܘܢܶܬܦܢܽܘܢ: ܡܶܛܽܠ ܕܡܶܟܺܝܠ ܢܺܐܪܰܒ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="5">ܘܢܶܗܘܶܐ ܫܠܳܡܳܐ: ܘܳܐܬ݂ܽܘܪܳܝܳܐ ܡܳܐ ܕܶܐܬ݂ܳܐ ܠܰܐܬܪܰܢ ܘܰܕܪܰܟ݂ ܒܣܳܚܖ̈ܳܬܰܢ: ܢܩܺܝܡ ܥܠܰܘܗܝ ܫܰܒܥܳܐ ܖ̈ܳܥܰܘܳܬܳܐ: ܘܰܬܡܳܢܝܳܐ ܪܰܘܖ̈ܒܳܢܶܐ ܕܐ̱ܢܳܫܳܐ.</VERS>
      <VERS vnumber="6">ܘܢܺܐܪܥܽܘܢ ܠܰܐܪܥܳܐ ܕܳܐܬܽܘܪ ܒܚܰܪܒܳܐ: ܘܠܰܐܪܥܳܐ ܕܢܶܡܪܽܘܕ݂ ܒܪܽܘܓܙܶܗ: ܘܰܢܦܰܨܶܝܢ ܡܶܢ ܐܳܬ݂ܽܘܪܳܝܳܐ ܕܠܳܐ ܢܺܐܬܶܐ ܠܰܐܬܪܰܝܢ: ܘܠܳܐ ܢܶܕ݂ܪܽܘܟ݂ ܒܰܬܚܽܘܡܰܝܢ.</VERS>
      <VERS vnumber="7">ܘܢܶܗܘܶܐ ܫܰܪܟܶܗ ܕܝܰܥܩܽܘܒ ܒܥܰܡܳܐ ܒܰܝܢܳܬ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ݂ ܛܰܠܳܐ ܡܶܢ ܩܕ݂ܳܡ ܡܳܪܝܳܐ: ܘܰܐܝܟ݂ ܖ̈ܣܺܝܣܶܐ ܕܥܰܠ ܥܶܣܒܳܐ: ܕܠܳܐ ܡܩܳܘܶܐ ܠܰܓܒܰܪ: ܘܠܳܐ ܡܟܰܬܰܪ ܠܒܰܪܢܳܫ.</VERS>
      <VERS vnumber="8">ܘܢܶܗܘܶܐ ܫܰܪܟܶܗ ܕܝܰܥܩܽܘܒ ܒܥܰܡܳܐ ܒܰܝܢܳܬ ܥܰܡ̈ܡܶܐ ܣܰܓܺܝ̈ܐܶܐ: ܐܰܝܟ݂ ܐܰܪܝܳܐ ܒܚܰܝܘܬܳܐ ܕܥܳܢ̈ܳܐ: ܘܰܐܝܟ݂ ܓܽܘܪܝܳܐ ܕܰܐܪܝܳܐ ܒܰܓܙܳܪܳܐ ܕܥܳܢ̈ܳܐ: ܕܡܳܐ ܕܰܦ̣ܪܰܫ ܘܰܦ̣ܣܰܩ: ܬܳܒܰܪ: ܘܠܰܝܬ ܕܰܡܦܰܨܶܐ.</VERS>
      <VERS vnumber="9">ܬܶܬܪܺܝܡ ܐܺܝܕ݂ܳܟ݂ ܥܰܠ ܣܳܢܐܰܝ̈ܟ: ܘܟܽܠܗܽܘܢ ܒܥܶܠܕܒܳܒܰܝ̈ܟ ܢܺܐܒܕܽܘܢ.</VERS>
      <VERS vnumber="10">ܒܶܗ ܕܶܝܢ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܰܘܒܶܕ݂ ܖ̈ܰܟ݂ܫܳܟ݂ ܡܶܢ ܓܰܘܳܟ݂: ܘܰܐܘܒܶܕ݂ ܡܰܖ̈ܟܒܳܬܳܟ݂.</VERS>
      <VERS vnumber="11">ܘܰܐܘܒܶܕ݂ ܩܽܘܖ̈ܝܳܐ ܕܰܐܪܥܳܟ݂: ܘܶܐܣܚܽܘܦ ܟܽܠܗܽܘܢ ܟܰܖ̈ܟܰܝܟ.</VERS>
      <VERS vnumber="12">ܘܰܐܘܒܶܕ݂ ܚܰܖ̈ܳܫܶܐ ܡܶܢ ܐܺܝܕܰܝ̈ܟ: ܘܙܰܟܽܘܖ̈ܶܐ ܬܽܘܒ ܠܳܐ ܢܶܗܘܽܘܢ ܠܳܟ݂.</VERS>
      <VERS vnumber="13">ܘܰܐܘܒܶܕ݂ ܓܠܺܝܦܰܝ̈ܟ ܘܰܥ̈ܠܰܘܳܬ݂ܳܟ݂ ܡܶܢ ܓܰܘܳܟ݂: ܘܬܽܘܒ ܠܳܐ ܬܶܣܓܽܘܕ݂ ܠܰܥܒܳܕ݂ ܐܺܝܕܰܝ̈ܟ.</VERS>
      <VERS vnumber="14">ܘܰܐܘܒܶܕ݂ ܫܶܬܠܳܬ݂ܳܟ݂ ܡܶܢ ܓܰܘܳܟ݂: ܘܰܐܚܪܶܒ ܡܕ݂ܺܝ̈ܢܳܬܳܟ݂.</VERS>
      <VERS vnumber="15">ܘܶܐܥܒܶܕ݂ ܒܪܽܘܓܙܳܐ ܘܰܒܚܶܡܬܳܐ ܦܽܘܪܥܳܢܳܐ ܡܶܢ ܥܰܡ̈ܡܶܐ ܐܰܝܠܶܝܢ ܕܠܳܐ ܫܡܰܥܘ.</VERS>
    </CHAPTER>
    <CHAPTER cnumber="6">
      <VERS vnumber="1">ܫܡܰܥܘ ܡܶܟܺܝܠ ܡܶܕܶܡ ܕܶܐܡܰܪ ܡܳܪܝܳܐ: ܩܽܘܡ ܕܽܘܢ ܥܰܡ ܛܽܘܖ̈ܶܐ: ܘܢܶܫܡ̈ܥܳܢ ܩܳܠܳܟ݂ ܖ̈ܳܡܳܬܳܐ.</VERS>
      <VERS vnumber="2">ܫܡܰܥܘ ܛܽܘܖ̈ܶܐ ܕܺܝܢܶܗ ܕܡܳܪܝܳܐ: ܘܥܽܘܡܩ̈ܶܐ ܕܫܶܬܶܐܣܶܝ̈ܗ̇ ܕܰܐܪܥܳܐ: ܕܕܳܐܶܢ ܡܳܪܝܳܐ ܥܰܡ ܥܰܡܶܗ. ܘܠܺܝܣܪܳܐܶܝܠ ܡܰܟܶܣ.</VERS>
      <VERS vnumber="3">ܥܰܡܝ ܡܳܢܳܐ ܥܶܒܕܶܬ ܠܳܟ݂: ܐܰܘ ܒܡܳܢܳܐ ܐܰܟ݂ܪܺܝܬ ܠܳܟ݂: ܐܰܣܗܶܕ݂ܰܝܢܝ.</VERS>
      <VERS vnumber="4">ܠܳܐ ܐܰܣܶܩܬܳܟ݂ ܡܶܢ ܐܰܪܥܳܐ ܕܡܶܨܪܶܝܢ: ܘܡܶܢ ܒܶܝܬ݂ ܥܰܒܕܽܘܬܳܐ ܦܪܰܩܬܳܟ݂: ܘܫܰܕܪܶܬ ܩܕ݂ܳܡܰܝܟ ܠܡܽܘܫܶܐ ܘܠܰܐܗܪܽܘܢ ܘܰܠܡܰܪܝܰܡ.</VERS>
      <VERS vnumber="5">ܥܰܡܝ ܐܶܬܕܰܟ݂ܪ ܗܳܟܺܝܠ ܡܳܢܳܐ ܐܶܬܪܰܥܺܝ ܥܠܰܝܟ ܒܳܠܳܩ ܡܰܠܟܳܐ ܕܡܽܘܐܳܒ: ܘܡܳܢܳܐ ܥܢܳܝܗܝ ܒܶܠܥܰܡ ܒܰܪ ܒܥܽܘܪ: ܡܶܢ ܣܳܛܺܝܡ ܘܰܥܕܰܡܳܐ ܠܓܰܠܓܳܠ: ܡܶܛܽܠ ܕܺܝܕܰܥ ܙܰܕܺܝܩܽܘܬܶܗ ܕܡܳܪܝܳܐ.</VERS>
      <VERS vnumber="6">ܒܡܳܢܳܐ ܐܶܩܰܕܶܡ ܠܡܳܪܝܳܐ: ܘܶܐܫܦܰܪ ܠܰܐܠܳܗܳܐ ܡܪܰܝܡܳܐ: ܐܶܩܰܕܡܺܝܘܗܝ ܒܝܰܩ̈ܕܶܐ ܫܰܠܡ̈ܶܐ: ܐܰܘ ܒܥܶܓ̈ܠܶܐ ܒܢܰܝ̈ ܫܰܢ̱ܬܳܐ.</VERS>
      <VERS vnumber="7">ܠܳܐ ܡܶܨܛܒܶܐ ܡܳܪܝܳܐ ܒܰܐܠܦ̈ܶܐ ܕܕܶܟ݂ܖ̈ܶܐ: ܐܳܦܠܳܐ ܒܖ̈ܶܒܘܳܬܳܐ ܕܚܰܝܠܳܐ ܕܡܽܘܫܚ̈ܶܐ. ܐܶܢ ܐܶܬܶܠ ܒܽܘܟ݂ܪܝ ܥܰܘܠܰܐ ܗ̱ܘ ܠܺܝ: ܘܦܺܐܖ̈ܶܐ ܕܟܰܪܣܝ ܚܛܺܝܬܳܐ ܐܶܢܽܘܢ ܕܢܰܦܫܝ.</VERS>
      <VERS vnumber="8">ܚܰܘܺܝܬܳܟ݂ ܒܰܪܢܳܫܳܐ ܡܶܕܶܡ ܕܰܡܥܰܕܰܪ ܕܬܳܒܰܥ ܠܳܟ݂ ܡܳܪܝܳܐ: ܕܬܶܥܒܶܕ݂ ܕܺܝܢܳܐ ܘܬܶܪܚܰܡ ܛܰܝܒܽܘܬܳܐ: ܘܬܶܗܘܶܐ ܥܬܺܝܕ݂ ܠܡܺܐܙܰܠ ܒܳܬܰܪ ܐܰܠܳܗܳܟ݂.</VERS>
      <VERS vnumber="9">ܩܳܠܶܗ ܕܡܳܪܝܳܐ ܥܰܠ ܡܕܺܝܢ̱ܬܳܐ: ܡܰܟ݂ܪܶܙ ܝܽܘܠܦܳܢܳܐ ܠܕ݂ܳܚܠܰܝ̈ ܫܡܶܗ: ܫܡܰܥ ܫܰܒ̈ܛܶܐ ܡܰܢ ܢܰܣܗܶܕ݂.</VERS>
      <VERS vnumber="10">ܕܬܽܘܒ ܢܽܘܪܳܐ ܒܒܰܝܬܶܗ ܕܥܰܘܳܠܳܐ: ܘܰܐܘܨܖ̈ܶܐ ܕܥܰܘܠܳܐ: ܘܰܟ݂ܝܳܠܬܳܐ ܙܥܽܘܪܬܳܐ ܕܥܶܬܳܐ.</VERS>
      <VERS vnumber="11">ܐܰܝܟܰܢܳܐ ܢܶܙܕܰܕܩܽܘܢ ܒܡܰܣܰܐܬܳܐ ܕܥܰܘܠܳܐ: ܘܰܒܡܰܪܣܽܘܦܳܐ ܕܡܰܬܩ̈ܳܠܶܐ ܕܢܶܟܠܳܐ.</VERS>
      <VERS vnumber="12">ܕܥܰܬܺܝܖ̈ܶܝܗ̇ ܡܠܶܝܢ ܥܶܬܳܐ: ܘܥܳܡܽܘܖ̈ܶܝܗ̇ ܡܡܰܠܠܺܝܢ ܕܰܓܳܠܽܘܬܳܐ: ܘܠܶܫܳܢܗܽܘܢ ܢܟ݂ܺܝܠ ܒܦܽܘܡܗܽܘܢ.</VERS>
      <VERS vnumber="13">ܐܳܦ ܐܶܢܳܐ ܐܶܫܰܪܶܐ ܠܡܶܡܚܝܳܟ݂: ܘܶܐܚܰܒܠܳܟ݂ ܡܶܛܽܠ ܚܛܳܗܰܝ̈ܟ.</VERS>
      <VERS vnumber="14">ܘܬܶܐܟ݂ܽܘܠ ܘܠܳܐ ܬܶܣܒܰܥ: ܘܥܳܒܰܪܬܳܐ ܬܶܗܘܶܐ ܒܓܰܘܟ݂: ܘܬܰܕ݂ܪܶܟ݂ ܘܠܳܐ ܬܦܰܨܶܐ: ܘܡܶܕܶܡ ܕܰܬܦܰܨܶܐ ܠܚܰܪܒܳܐ ܐܰܫܠܶܡ.</VERS>
      <VERS vnumber="15">ܐܰܢ̱ܬ ܬܶܙܪܽܘܥ ܘܠܳܐ ܬܶܚܨܽܘܕ݂: ܐܰܢ̱ܬ ܬܶܥܨܽܘܪ ܙܰܝ̈ܬܶܐ ܘܠܳܐ ܬܶܡܫܽܘܚ ܡܶܫܚܳܐ: ܘܬܶܥܨܽܘܪ ܚܰܡܪܳܐ ܘܠܳܐ ܬܶܫܬܶܐ.</VERS>
      <VERS vnumber="16">ܥܰܠ ܕܰܢܛܰܪܬ ܦܽܘܩܕܳܢܰܘ̈ܗܝ ܕܥܰܡܪܝ: ܘܟܽܠܗܽܘܢ ܥܒ̈ܳܕܶܐ ܕܒܶܝܬ݂ ܐܳܚܳܒ: ܘܗܰܠܶܟ݂ܬܽܘܢ ܒܬܰܖ̈ܥܝܳܬܗܽܘܢ: ܡܶܛܽܠ ܗܳܢܳܐ ܝܰܗܒܬܳܗ̇ ܒܬܶܡܗܳܐ: ܘܥܳܡܽܘܖ̈ܶܝܗ̇ ܒܡܰܫܪܽܘܩܺܝܬܳܐ: ܘܚܶܣܕܶܗ ܕܥܰܡܝ ܬܩܰܒܠܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܳܝܠܺܝ ܕܰܗܘܺܝ݀ܬ݂ ܐܰܝܟ݂ ܠܩܳܛܳܐ ܕܩܰܝܛܳܐ: ܘܰܐܝܟ݂ ܒܽܘܥܳܪܳܐ ܕܰܩܛܳܦܳܐ: ܠܰܝܬ ܣܓܽܘܠܳܐ ܠܡܶܐܟܰܠ: ܘܰܠܒܰܟܳܪܬܳܐ ܪܶܓܰܬ ܢܰܦܫܝ.</VERS>
      <VERS vnumber="2">ܐܶܒܰܕ݂ ܚܰܣܝܳܐ ܡܶܢ ܐܰܪܥܳܐ: ܘܠܰܝܬ ܕܰܬܪܺܝܨ ܒܰܒܢܰܝ̈ܢܳܫܳܐ: ܟܽܠܗܽܘܢ ܟܡܺܐܢ̈ܶܐ ܟܳܡܢܺܝܢ: ܘܰܓܒܰܪ ܠܰܐܚܽܘܗܝ ܨܳܝܕܺܝܢ ܠܰܐܒܕܳܢܳܐ.</VERS>
      <VERS vnumber="3">ܐܺܝܕܰܝ̈ܗܽܘܢ ܡܛܰܝ̈ܒܳܢ ܠܒܺܝܫܬܳܐ ܘܠܳܐ ܡܶܛܐܒܺܝܢ: ܫܰܠܺܝܛܳܐ ܫܳܐܶܠ ܕܗܰܒ: ܘܕܰܝܳܢܳܐ ܐܳܡܰܪ ܫܚܽܘܕ݂: ܘܪܰܒܳܐ ܡܡܰܠܶܠ ܨܶܒܝܳܢܳܐ ܕܢܰܦܫܶܗ.</VERS>
      <VERS vnumber="4">ܘܰܐܣܠܺܝܘ ܛܳܒܬܗܽܘܢ: ܐܰܝܟ݂ ܐܽܘܪܩܰܥܬܳܐ ܕܶܐܟܰܠ ܣܳܣܳܐ: ܝܰܘܡܳܐ ܕܕܰܘܩܰܝ̈ܟܝ ܘܰܕ݂ܦܽܘܪܩܳܢܶܟ݂ܝ ܐܶܬܳܐ: ܡܶܟܺܝܠ ܢܶܗܘܶܐ ܒܶܝܬ݂ ܒܳܟܰܝ̈ܗܽܘܢ.</VERS>
      <VERS vnumber="5">ܠܳܐ ܬܗܰܝܡܢܽܘܢ ܠܖ̈ܳܚܡܰܝܟܽܘܢ: ܘܠܳܐ ܬܶܬܰܐܟܠܽܘܢ ܥܰܠ ܩܰܖ̈ܺܝܒܰܝܟܽܘܢ: ܘܡܶܢ ܐܰܢ̱ܬܬܳܟ݂ ܛܰܪ ܡܶܠܰܝ̈ ܦܽܘܡܳܟ݂.</VERS>
      <VERS vnumber="6">ܡܶܛܽܠ ܕܰܒܪܳܐ ܡܨܰܥܰܪ ܠܰܐܒܽܘܗܝ: ܘܒܰܪܬܳܐ ܩܳܝܡܳܐ ܠܽܘܩܒܰܠ ܐܶܡܳܗ̇: ܘܟܰܠܬ݂ܳܐ ܠܽܘܩܒܰܠ ܚܡܳܬܳܗ̇: ܘܰܒܥܶܠܕܒܳܒܰܘ̈ܗܝ ܕܓܰܒܪܳܐ ܒܢܰܝ̈ ܒܰܝܬܶܗ.</VERS>
      <VERS vnumber="7">ܐܶܢܳܐ ܕܶܝܢ ܠܡܳܪܝܳܐ ܐܶܚܽܘܪ: ܘܶܐܣܰܟܶܐ ܠܰܐܠܳܗܳܐ ܦܳܪܽܘܩܝ: ܘܢܶܫܡܥܰܢܝ ܐܰܠܳܗܝ.</VERS>
      <VERS vnumber="8">ܠܳܐ ܬܶܚܕܶܝܢ ܠܺܝ ܒܥܶܠܕܒܳܒܬܝ ܕܢܶܦܠܶܬ: ܬܽܘܒ ܩܳܝܡܳܐ ܐ̱ܢܳܐ: ܘܰܕ݂ܝܶܬܒܶܬ ܒܚܶܫܽܘܟܳܐ ܡܳܪܝܳܐ ܡܰܢܗܰܪ ܠܺܝ.</VERS>
      <VERS vnumber="9">ܡܚܽܘܬܶܗ ܕܡܳܪܝܳܐ ܐܶܣܰܝܒܰܪ ܥܰܠ ܕܰܚܛܺܝܬ ܠܶܗ: ܥܕܰܡܳܐ ܕܰܢܕ݂ܽܘܢ ܕܺܝܢܝ ܘܢܶܥܒܶܕ݂ ܬܒܰܥܬܝ: ܘܢܰܦܩܰܢܝ ܠܢܽܘܗܪܳܐ ܘܶܐܚܙܶܐ ܒܙܰܕܺܝܩܽܘܬܶܗ.</VERS>
      <VERS vnumber="10">ܘܬܶܚܙܶܐ ܒܥܶܠܕܒܳܒܬܝ ܘܰܬܟܰܣܶܝܗ̇ ܒܶܗܬܬܳܐ: ܕܳܐܡܪܳܐ ܗ̱ܘܳܬ݂ ܠܺܝ ܐܰܝܟܰܐ ܗ̱ܘ ܡܳܪܝܳܐ ܐܰܠܳܗܳܟ݂ܝ: ܥܰܝܢܰܝ̈ ܢܶܚܙ̈ܝܳܢ ܒܶܗ: ܡܶܟܺܝܠ ܬܶܗܘܶܐ ܠܰܕ݂ܝܳܫܳܐ ܐܰܝܟ݂ ܣܝܳܢܳܐ ܕܫܽܘ̈ܩܶܐ.</VERS>
      <VERS vnumber="11">ܝܰܘܡܰܐ ܗ̱ܘ ܠܡܶܒܢܳܐ ܣܝܳܓܰܝ̈ܟܝ: ܝܰܘܡܰܐ ܗ̱ܘ ܕܬܶܫܬܰܩܠܺܝܢ.</VERS>
      <VERS vnumber="12">ܝܰܘܡܰܐ ܗ̱ܘ ܕܙܰܒܢܶܟ݂ܝ ܢܺܐܬܶܐ ܡܶܢ ܐܳܬܽܘܪ: ܘܡܶܢ ܡܕ݂ܺܝ̈ܢܳܬܳܐ ܥܰܫܺܝ̈ܢܳܬܳܐ: ܘܡܶܢ ܨܽܘܪ ܘܰܥܕܰܡܳܐ ܠܢܰܗܪܳܐ: ܘܡܶܢ ܝܰܡܳܐ ܘܰܥܕܰܡܳܐ ܠܝܰܡܳܐ: ܘܰܥܕܰܡܳܐ ܠܗܽܘܪ ܛܽܘܪܳܐ.</VERS>
      <VERS vnumber="13">ܘܬܶܗܘܶܐ ܐܰܪܥܳܐ ܠܰܚܒܳܠܳܐ ܠܥܳܡܽܘܖ̈ܶܝܗ̇: ܡܶܛܽܠ ܦܺܐܖ̈ܶܐ ܕܰܥܒܳܕܰܝ̈ܗܽܘܢ.</VERS>
      <VERS vnumber="14">ܪܥܺܝ ܠܥܰܡܳܟ݂ ܒܫܰܒܛܳܟ݂ ܘܰܠܥܳܢ̈ܳܐ ܕܝܳܪܬܽܘܬܳܟ݂: ܢܶܫܪܽܘܢ ܒܰܠܚܽܘܕܰܝܗܽܘܢ ܐܰܝܟ݂ ܥܳܢ̈ܳܐ ܒܓ݂ܰܘ ܟܰܪܡܠܳܐ: ܢܶܪܥܽܘܢ ܒܡܰܬܢܺܝܢ ܘܰܒܓܶܠܥܳܕ݂ ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܥܳܠܰܡ.</VERS>
      <VERS vnumber="15">ܘܰܐܝܟ݂ ܝܰܘܡܳܐ ܕܰܢܦܰܩܘ ܒܶܗ ܡܶܢ ܐܰܪܥܳܐ ܕܡܶܨܪܶܝܢ: ܐܶܚܰܘܶܐ ܐܶܢܽܘܢ ܬܶܕ݂ܡܖ̈ܳܬܳܐ.</VERS>
      <VERS vnumber="16">ܘܢܶܚܙܽܘܢ ܥܰܡ̈ܡܶܐ ܘܢܶܒܗܬܽܘܢ ܡܶܢ ܟܽܠܶܗ ܓܰܢ̱ܒܳܪܽܘܬܗܽܘܢ: ܢܣܺܝܡܽܘܢ ܐܺܝܕܰܝ̈ܗܽܘܢ ܥܰܠ ܦܽܘܡܗܽܘܢ: ܘܶܐܕ݂ܢܰܝ̈ܗܽܘܢ ܢܶܬܚܰܖ̈ܫܳܢ.</VERS>
      <VERS vnumber="17">ܘܢܶܠܚܟ݂ܽܘܢ ܥܰܦܪܳܐ ܐܰܝܟ݂ ܚܶܘܝܳܐ: ܘܰܐܝܟ݂ ܚܽܘܠܕܰܝ̈ ܐܰܪܥܳܐ ܢܶܪܓܙܽܘܢ ܡܶܢ ܫܒܺܝܠܰܝ̈ܗܽܘܢ: ܘܡܶܢ ܡܳܪܝܳܐ ܐܰܠܳܗܰܢ ܢܙܽܘܥܽܘܢ ܘܢܶܕ݂ܚܠܽܘܢ.</VERS>
      <VERS vnumber="18">ܠܰܝܬ ܐܰ‌ܠܳܗܳܐ ܐܰܟ݂ܘܳܬܳܟ݂: ܕܫܳܒܶܩ ܥܰܘܠܳܐ ܘܡܰܥܒܰܪ ܚܛܺܝܬܳܐ ܕܫܰܪܟܳܐ ܕܝܳܪܬܽܘܬܶܗ: ܘܠܳܐ ܐܳܚܶܕ݂ ܐܰܢ̱ܬ ܐܰܟܬܳܐ ܠܥܳܠܰܡ: ܡܶܛܽܠ ܕܰܒܛܰܝܒܽܘܬܳܐ ܨܒܰܝܬ.</VERS>
      <VERS vnumber="19">ܢܶܬܦܢܶܐ ܘܰܢܪܰܚܶܡ ܥܠܰܝܢ: ܘܢܶܟ݂ܢܽܘܫ ܟܽܠܶܗ ܥܰܘܠܰܢ: ܘܢܶܫܕܶܐ ܒܥܽܘܡܩܰܘ̈ܗܝ ܕܝܰܡܳܐ ܟܽܠܗܽܘܢ ܚܛܳܗܰܝ̈ܢ.</VERS>
      <VERS vnumber="20">ܬܶܬܶܠ ܩܽܘܫܬܳܐ ܠܝܰܥܩܽܘܒ: ܘܛܰܝܒܽܘܬܳܐ ܠܰܐܒܪܳܗܳܡ: ܕܺܝܡܰܝܬ ܠܰܐܒܳܗܰܝ̈ܢ ܡܶܢ ܝܰܘ̈ܡܳܬ݂ܳܐ ܕܡܶܢ ܥܳܠܰܡ.</VERS>
    </CHAPTER>
  </BIBLEBOOK>
  <BIBLEBOOK bname="Nahum" bnumber="34" bsname="Nah">
    <CHAPTER cnumber="1">
      <VERS vnumber="1">ܡܚܽܘܬܳܐ ܕܢܺܝܢܘܶܐ ܕܰܒܣܶܦܪܳܐ ܕܚܶܙܘܳܢ̈ܶܐ ܕܢܰܚܽܘܡ ܐܰܠܩܽܘܫܳܝܳܐ.</VERS>
      <VERS vnumber="2">ܐܰ‌ܠܳܗܳܐ ܛܢܳܢܳܐ ܘܬܳܒܽܘܥܳܐ ܡܳܪܝܳܐ: ܬܳܒܰܥ ܡܳܪܝܳܐ ܒܪܽܘܓܙܳܐ: ܬܳܒܰܥ ܡܳܪܝܳܐ ܡܶܢ ܣܳܢܐܰܘ̈ܗܝ: ܘܢܳܛܰܪ ܠܰܒܥܶܠܕܒܳܒܰܘ̈ܗܝ.</VERS>
      <VERS vnumber="3">ܢܰܓܺܝܪܳܐ ܪܽܘܚܶܗ ܕܡܳܪܝܳܐ: ܘܣܰܓܺܝ ܚܰܝܠܶܗ: ܘܰܡܙܰܟܳܝܽܘ ܠܳܐ ܡܙܰܟܶܐ: ܡܳܪܝܳܐ ܒܥܰܠܥܳܠܳܐ ܘܰܒܟ݂ܽܘܟ݂ܺܝܬܳܐ ܐܽܘܪܚܶܗ: ܘܰܥܢܳܢ̈ܶܐ ܚܶܠܳܐ ܕܖ̈ܶܓܠܰܘܗܝ.</VERS>
      <VERS vnumber="4">ܟܳܐܶܐ ܒܝܰܡܳܐ ܘܡܰܘܒܶܫ ܠܶܗ: ܘܟܽܠܗܽܘܢ ܢܰܗܖ̈ܰܘܳܬܳܐ ܡܰܚܪܶܒ: ܐܰܠܳܬ݂ ܡܰܬܢܶܝܢ ܘܟܰܪܡܠܳܐ: ܘܦܶܪܥܳܐ ܕܠܶܒܢܳܢ ܝܺܒܶܫ̣.</VERS>
      <VERS vnumber="5">ܛܽܘܖ̈ܶܐ ܙܳܥܘ ܡܶܢ ܩܕ݂ܳܡܰܘܗܝ ܘܖ̈ܳܡܳܬܳܐ ܐܶܬܦܰܪܰܩ: ܙܳܥܰܬ ܐܰܪܥܳܐ ܡܶܢ ܩܕ݂ܳܡܰܘܗܝ: ܬܺܒܶܝܠ ܘܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="6">ܩܕ݂ܳܡ ܪܽܘܓܙܶܗ ܡܰܢܽܘ ܩܳܐܶܡ: ܘܡܰܢܽܘ ܡܣܰܝܒܰܪ ܚܶܡܬܳܐ ܕܪܽܘܓܙܶܗ: ܚܶܡܬܶܗ ܝܳܩܕܳܐ ܐܰܝܟ݂ ܢܽܘܪܳܐ: ܘܛܽܘܖ̈ܶܐ ܐܶܬܦܰܫܰܪܘ ܡܶܢܗ.</VERS>
      <VERS vnumber="7">ܛܳܒ ܗ̱ܘ ܡܳܪܝܳܐ ܠܰܡܣܰܝܳܥܽܘ ܒܝܰܘܡܳܐ ܕܽܐܘܠܨܳܢܳܐ: ܘܝܳܕܰܥ ܠܰܐܝܠܶܝܢ ܕܰܬܟ݂ܺܝܠܺܝܢ ܥܠܰܘܗܝ.</VERS>
      <VERS vnumber="8">ܘܒܰܓܪܽܘܦܝܳܐ ܥܳܒܶܕ݂ ܓܡܽܘܪܝܳܐ. ܢܶܥܒܰܪ ܠܰܐܬܪܶܗ: ܘܠܰܒܥܶܠܕܒܳܒܰܘ̈ܗܝ ܢܶܪܕܽܘܦ ܚܶܫܽܘܟ݂ܳܐ.</VERS>
      <VERS vnumber="9">ܡܳܢܳܐ ܡܶܬܚܰܫܒܺܝܢ ܐܢ̱ܬܽܘܢ ܥܰܠ ܡܳܪܝܳܐ: ܕܰܓܡܽܘܪܝܳܐ ܥܳܒܶܕ݂: ܘܠܳܐ ܢܩܽܘܡ ܕܬܰܪܬܶܝܢ ܙܰܒܢܺܝ̈ܢ ܐܽܘܠܨܳܢܳܐ.</VERS>
      <VERS vnumber="10">ܡܶܛܽܠ ܕܰܥܕܰܡܳܐ ܠܫܰܠܺܝܛܳܢܰܝ̈ܗܽܘܢ ܡܳܪܽܘܕ݂ܺܝܢ: ܘܰܒܪܰܘܳܝܽܘܬܗܽܘܢ ܪܘܶܝܢ: ܘܶܐܟܰܠܘ ܘܶܐܬܡܠܺܝܘ ܚܰܒܬܳܐ ܝܰܒܺܝܫܬܳܐ.</VERS>
      <VERS vnumber="11">ܡܶܢܶܟ݂ܝ ܢܶܦܽܘܩ ܕܡܶܬܚܰܫܰܒ ܒܺܝܫܬܳܐ ܥܰܠ ܡܳܪܝܳܐ: ܘܡܶܬܪܰܥܶܐ ܥܰܘܠܳܐ.</VERS>
      <VERS vnumber="12">ܗܳܟܰܢܳܐ ܐܳܡܰܪ ܡܳܪܝܳܐ: ܥܰܠ ܖ̈ܺܝܫܰܝ ܡܰܝ̈ܳܐ ܣܰܓܺܝ̈ܐܶܐ ܕܓܰܪܘ ܘܰܥܒܰܪܘ: ܘܕܰܥܢܺܝܬܶܟ݂ܝ ܬܽܘܒ ܠܳܐ ܐܶܥܢܶܝܟ݂ܝ.</VERS>
      <VERS vnumber="13">ܡܶܟܺܝܠ ܐܶܬܒܰܪ ܢܺܝܪܶܗ ܡܶܢܟ݂ܝ: ܘܰܚܢܳܩܰܝ̈ܟܝ ܐܶܦܰܣܶܩ.</VERS>
      <VERS vnumber="14">ܘܢܶܦܩܽܘܕ݂ ܥܠܰܝܟܝ ܡܳܪܝܳܐ: ܘܠܳܐ ܢܶܙܕܪܰܥ ܬܽܘܒ ܡܶܢ ܫܡܶܟ݂ܝ ܒܶܝܬ݂ ܐܰܠܳܗܳܟ݂ܝ: ܘܰܐܘܒܶܕ݂ ܓܠܺܝ̈ܦܶܐ ܘܰܢܣܺܝ̈ܟܶܐ: ܘܶܐܥܒܕ݂ܺܝܘܗܝ ܩܰܒܰܪܶܟ݂ܝ ܒܰܥܓܰܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܗܳܐ ܥܰܠ ܛܽܘܖ̈ܶܐ ܖ̈ܶܓܠܰܘܗܝ ܕܰܡܣܰܒܪܳܢܳܐ: ܘܰܕ݂ܡܰܫܡܰܥ ܫܠܳܡܳܐ. ܥܒܶܕ݂ ܝܺܗܽܘܕܳܐ ܥܺܐܕܰܝ̈ܟ ܘܫܰܠܶܡ ܢܶܕ݂ܖ̈ܰܝܟ: ܡܶܛܽܠ ܕܠܳܐ ܡܰܘܣܶܦ ܬܽܘܒ ܠܡܶܥܒܰܕ݂ ܒܳܟ݂ ܥܰܘܠܳܐ: ܡܶܛܽܠ ܕܟܽܠܶܗ ܐܶܒܰܕ݂. </VERS>
      <VERS vnumber="2">ܣܠܶܩ ܡܕܰܒܪܳܢܳܐ ܩܕ݂ܳܡܝܟ: ܘܢܳܛܰܪ ܡܰܛܰܪܬܳܐ ܘܚܳܐܪ ܐܽܘܪܚܳܐ: ܘܳܐܚܶܕ݂ ܒܚܰܨ̈ܶܐ: ܘܛܳܒ ܚܰܣܺܝܢ ܚܰܝܠܶܗ.</VERS>
      <VERS vnumber="3">ܡܶܛܽܠ ܕܡܰܦܢܶܐ ܐ̱ܢܳܐ ܐܺܝܩܳܪܶܗ ܕܝܰܥܩܽܘܒ ܐܰܝܟ݂ ܐܺܝܩܳܪܶܗ ܕܺܝܣܪܳܐܶܝܠ: ܡܶܛܽܠ ܕܕܳܫܘ ܐܶܢܽܘܢ ܕܳܝܽܘ̈ܫܶܐ: ܘܚܰܒܶܠܘ ܫܰܒܽܘܩܰܝ̈ܗܽܘܢ.</VERS>
      <VERS vnumber="4">ܣܰܟܖ̈ܶܐ ܕܓܰܢ̱ܒܳܖ̈ܰܝܗܽܘܢ ܡܰܣܡ̈ܩܳܢ: ܘܓܰܒܖ̈ܶܐ ܓܰܢ̱ܒܳܖ̈ܶܐ ܡܶܫܬܰܥܶܝܢ ܒܠܰܡܦܺܝ̈ܕܶܐ ܕܢܽܘܪܳܐ: ܘܰܒܡܰܖ̈ܟܒܳܬܳܐ ܒܝܰܘܡܳܐ ܕܡܶܬܛܰܝܒܺܝܢ: ܘܦܰܖ̈ܳܫܶܐ ܕܡܶܬܒܰܠܶܗܝܢ.</VERS>
      <VERS vnumber="5">ܘܰܒܫܽܘ̈ܩܶܐ ܡܶܫܬܰܒܚܺܝܢ ܒܡܰܖ̈ܟܒܳܬܗܽܘܢ ܘܡܶܫܬܰܒܗܪܺܝܢ: ܘܚܶܙܘܗܽܘܢ ܐܰܝܟ݂ ܠܰܡܦܺܝ̈ܕܶܐ: ܘܰܐܝܟ݂ ܒܰܖ̈ܩܶܐ ܪܳܗܛܺܝܢ.</VERS>
      <VERS vnumber="6">ܢܺܐܚܕܽܘܢ ܠܫܰܠܺܝܛܳܢܰܝ̈ܗܽܘܢ: ܘܢܶܬܬܰܩܠܽܘܢ ܒܗܰܠ̈ܟܳܬܗܽܘܢ: ܘܢܶܣܬܰܪܗܒܽܘܢ ܠܫܽܘܪܳܐ: ܘܰܢܛܰܝܒܽܘܢ ܥܳܥ̈ܝܳܬܳܐ.</VERS>
      <VERS vnumber="7">ܬܰܖ̈ܥܶܐ ܕܺܝܗܽܘܕܳܐ ܐܶܬܦܰܬܰܚܘ: ܘܗܰܝܟܠܳܐ ܙܳܥ.</VERS>
      <VERS vnumber="8">ܘܰܐܩܺܝܡܰܬ ܦܰܖ̈ܳܫܶܝܗ̇ ܘܣܶܠܩܰܬ: ܘܰܐܡ̈ܗܳܬܳܗ̇ ܡܢܰܗ̈ܡܳܢ ܗ̱ܘܰܝ̈ ܒܠܶܒܰܝ̈ܗܶܝܢ ܐܰܝܟ݂ ܝܰܘܢ̈ܶܐ.</VERS>
      <VERS vnumber="9">ܘܢܺܝܢܘܶܐ ܐܰܝܟ݂ ܝܰܡܬܳܐ ܗ̱ܝ ܕܡܰܝ̈ܳܐ ܘܒܶܝܬ݂ ܡܰܝ̈ܳܐ ܗ̱ܝ: ܘܗܶܢܽܘܢ ܥܳܪܩܺܝܢ: ܐܰܩܺܝܡܘ: ܐܰܩܺܝܡܘ ܘܠܰܝܬ ܕܡܶܬܦܢܶܐ.</VERS>
      <VERS vnumber="10">ܒܰܙܘ ܣܺܐܡܳܐ ܘܒܰܙܘ ܕܰܗܒܳܐ: ܘܠܰܝܬ ܣܳܟܳܐ ܠܨܶܒܬܳܗ̇: ܥܰܫܺܝܢܺܝܢ ܟܽܠܗܽܘܢ ܡܳܐܢ̈ܶܐ ܕܪܶܓܬܳܗ̇.</VERS>
      <VERS vnumber="11">ܕܺܝܫܬܳܐ ܘܰܣܚܺܝܦܬܳܐ ܘܰܡܬܰܪܰܥܬܳܐ: ܘܠܶܒܳܐ ܬܒܺܝܪܳܐ ܘܦܳܘܪܶܩ ܒܽܘܖ̈ܟܶܐ: ܘܰܪܥܳܠܳܐ ܒܟܽܠ ܚܰܨܺܝ̈ܢ: ܘܰܐܦܰܝ̈ ܟܽܠܗܽܘܢ ܐܶܟܽܘܡ ܐܰܝܟ݂ ܫܽܘܚܳܖ̈ܶܐ ܕܩܶܕ݂ܪܳܐ.</VERS>
      <VERS vnumber="12">ܐܰܝܟܳܐ ܗ̱ܝ ܡܰܪܒܽܘܥܺܝܬܳܗ̇ ܕܰܐܪܝܽܘܬܳܐ: ܘܒܶܝܬ݂ ܪܶܥܝܳܐ ܕܓܽܘܪܝܳܐ ܕܰܐܪܝܽܘܬܳܐ: ܕܶܐܙܰܠ ܐܰܪܝܳܐ ܠܡܶܥܰܠ ܠܬܰܡܳܢ: ܘܓܽܘܪܝܳܐ ܕܰܐܪܝܳܐ ܘܠܰܝܬ ܕܡܰܗܰܪ.</VERS>
      <VERS vnumber="13">ܐܰܪܝܳܐ ܬܒܰܪ ܡܶܣܰܬ ܡܶܐܟܽܘܠܬܳܐ ܕܰܓܖ̈ܰܘܗܝ: ܘܰܦ̣ܣܰܩ ܐܳܦ ܠܬܶܢܝܳܢܰܘ̈ܗܝ: ܘܰܡܠܳܐ ܢܶܩܥܰܘ̈ܗܝ ܘܡܰܪܒܽܘܥܺܝܬܶܗ ܬܒܳܪܳܐ.</VERS>
      <VERS vnumber="14">ܗܳܐ ܐܶܢܳܐ ܥܠܰܝܟܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܰܐܘܒܶܕ݂ ܒܬܶܢܳܢܳܐ ܟܶܢܫܰܝ̈ܟܝ: ܘܰܓܖ̈ܰܝܟܝ ܬܶܐܟ݂ܽܘܠ ܚܰܪܒܳܐ: ܘܰܐܘܒܶܕ݂ ܡܶܢ ܐܰܪܥܳܐ ܬܒܳܪܶܟ݂ܝ: ܘܬܽܘܒ ܠܳܐ ܢܶܫܬܡܰܥ ܩܳܠܳܐ ܕܰܥܒܳܕܰܝ̈ܟܝ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܳܝ ܠܰܡܕܺܝܢ̱ܬܳܐ ܕܰܕ݂ܡܳܐ: ܕܟܽܠܳܗ̇ ܟܰܕܳܒܽܘܬܳܐ ܘܡܰܠܝܳܐ ܥܰܘܠܳܐ: ܘܠܳܐ ܡܶܬܬܡܺܝܫ ܒܳܗ̇ ܬܒܳܪܳܐ.</VERS>
      <VERS vnumber="2">ܩܳܠܳܐ ܕܫܰܘܛܳܐ ܘܩܳܠܳܐ ܕܙܰܘܥܳܐ ܕܓܺܝܓ̈ܠܶܐ: ܘܣܽܘܣܝܳܐ ܕܢܳܦܰܪ: ܘܡܰܪܟܰܒܬܳܐ ܕܰܡܢܰܕ݂ܝܳܐ.</VERS>
      <VERS vnumber="3">ܘܦܰܪܳܫܳܐ ܕܕܳܒܰܪ: ܘܣܰܝܦܳܐ ܕܡܰܙܗܰܪ: ܘܢܰܝܙܟ݂ܳܐ ܕܡܰܒܪܶܩ: ܘܣܽܘܓܳܐܐ ܕܰܩܛܺܝ̈ܠܶܐ: ܘܥܽܘܫܢܳܐ ܕܰܫ̈ܠܰܕܶܐ: ܘܠܰܝܬ ܣܳܟܳܐ ܠܰܫ̈ܠܰܕܶܐ: ܢܶܬܬܰܩܠܽܘܢ ܒܗܶܝܢ ܒܰܫܠܰܕܰܝ̈ܗܽܘܢ.</VERS>
      <VERS vnumber="4">ܡܶܢ ܣܽܘܓܰܐܬ ܙܳܢܝܽܘܬܳܗ̇ ܕܙܳܢܺܝܬܳܐ ܫܶܦܪܰܬ ܚܶܙܘܳܐ ܘܡܳܪܰܬ ܚܰܖ̈ܳܫܶܐ: ܕܰܡܪܰܒܝܳܐ ܥܰܡ̈ܡܶܐ ܒܙܳܢܝܽܘܬܳܗ̇: ܘܫܰܖ̈ܒܳܬܳܐ ܒܚܰܖ̈ܫܶܝܗ̇.</VERS>
      <VERS vnumber="5">ܗܳܐ ܐܶܢܳܐ ܥܠܰܝܟܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܣܚܽܘܦ ܫܦܽܘܠܰܝ̈ܟܝ ܥܰܠ ܐܰܦܰܝ̈ܟܝ: ܘܶܐܚܰܘܶܐ ܦܽܘܪܣܳܝܶܟ݂ܝ ܠܥܰܡ̈ܡܶܐ: ܘܨܰܥܪܶܟ݂ܝ ܠܡܰܠ̈ܟܘܳܬܳܐ.</VERS>
      <VERS vnumber="6">ܘܶܐܫܕܶܐ ܥܠܰܝܟܝ ܛܰܢܦܽܘܬܳܐ ܘܶܐܨܰܥܪܶܟ݂ܝ: ܘܶܐܥܒܕܶܟ݂ܝ ܠܚܶܙܘܳܐ.</VERS>
      <VERS vnumber="7">ܘܟܽܠ ܡܰܢ ܕܚܳܙܶܐ ܠܶܟ݂ܝ ܢܶܢܰܕ݂ ܡܶܢܟ݂ܝ: ܘܢܺܐܡܰܪ ܐܶܬܒܰܙܙܰܬ ܢܺܝܢܘܶܐ. ܠܡܰܢ ܬܶܟ݂ܪܶܐ ܥܠܰܝܟܝ: ܘܰܐܝܡܶܟܳܐ ܐܶܒܥܶܐ ܠܶܟ݂ܝ ܡܒܰܝܐܳܢܳܐ.</VERS>
      <VERS vnumber="8">ܕܰܠܡܳܐ ܛܳܒܐ ܐܰܢ̱ܬܝ ܡܶܢ ܝܽܘܢ ܕܰܐܡܽܘܢ: ܕܝܳܬܒܳܐ ܒܢܰܗܖ̈ܰܘܳܬܳܐ ܘܡܰܝ̈ܳܐ ܚܕ݂ܺܝܪܺܝܢ ܠܶܗ: ܕܚܰܝܠܶܗ ܝܰܡܳܐ ܘܡܰܝ̈ܳܐ ܫܽܘܪܳܗ̇.</VERS>
      <VERS vnumber="9">ܟܽܘܫ ܘܡܶܨܪܶܝܢ ܥܽܘܫܢܳܗ̇ ܘܠܰܝܬ ܠܶܗ ܣܳܟ݂: ܦܽܘܛܳܝ̈ܶܐ ܘܠܶܘܒܳܝ̈ܶܐ ܗܘܰܘ ܒܥܽܘܕ݂ܪܳܢܳܗ̇.</VERS>
      <VERS vnumber="10">ܐܳܦ ܗܺܝ ܒܰܫܒܺܝܬ݂ܳܐ ܐܶܙܰܠ̱ܬ: ܘܝܰܠܽܘܕܶܝ̈ܗ̇ ܐܶܫܬܰܩܰܦܘ ܒܪܺܝܫ ܟܽܠܗܽܘܢ ܫܽܘ̈ܩܶܝܗ̇: ܘܥܰܠ ܝܰܩܺܝܖ̈ܶܝܗ̇ ܐܰܪܡܺܝܘ ܦܶܨ̈ܶܐ: ܘܟܽܠܗܽܘܢ ܪܰܘܖ̈ܒܳܢܶܝܗ̇ ܐܶܬܶܐܣܰܪܘ ܒܫܶܫ̈ܠܳܬܳܐ.</VERS>
      <VERS vnumber="11">ܐܳܦ ܐܰܢ̱ܬܝ ܬܶܕ݂ܘܶܝܢ ܘܬܶܗܘܶܝܢ ܫܺܝܛܬܳܐ: ܐܳܦ ܐܰܢ̱ܬܝ ܬܶܒܥܺܝܢ ܥܽܘܕ݂ܪܳܢܳܐ ܡܶܢ ܒܥܶܠܕܒܳܒܰܝ̈ܟܝ.</VERS>
      <VERS vnumber="12">ܟܽܠܗܽܘܢ ܟܰܖ̈ܟܰܝܟܝ ܐܰܝܟ݂ ܬܺܐܢ̈ܶܐ ܐܶܢܽܘܢ ܒܰܟܳܖ̈ܳܬܳܐ: ܕܡܳܐ ܕܰܒܫܶܠ̈ܝ ܢܳܦ̈ܠܳܢ ܒܦܽܘܡܶܗ ܕܳܐܟ݂ܽܘܠܳܐ.</VERS>
      <VERS vnumber="13">ܘܥܰܡܟ݂ܝ ܐܰܝܟ݂ ܢܶܫ̈ܶܐ ܐܶܢܽܘܢ ܒܓ݂ܰܘܟ݂ܝ: ܢܶܬܦܰܬܚܽܘܢ ܬܰܖ̈ܥܶܐ ܕܰܐܪܥܶܟ݂ܝ ܠܰܒܥܶܠܕܒܳܒܰܝ̈ܟܝ: ܘܬܶܐܟ݂ܽܘܠ ܢܽܘܪܳܐ ܠܡܽܘܟ̈ܠܰܝܟܝ.</VERS>
      <VERS vnumber="14">ܡܰܝ̈ܳܐ ܒܽܐܘܠܨܳܢܳܐ ܡܠܳܝ ܠܶܟ݂ܝ: ܘܰܐܥܫܶܢܝ ܟܰܖ̈ܟܰܝܟܝ: ܥܽܘܠܝ ܒܰܣܝܳܢܳܐ ܘܕܽܘܫܝ ܒܛܺܝܢܳܐ: ܘܰܐܥܫܶܢܝ ܡܽܘܠܟܳܢܳܐ.</VERS>
      <VERS vnumber="15">ܬܰܡܳܢ ܬܶܐܟܠܶܟ݂ܝ ܢܽܘܪܳܐ: ܘܬܰܘܒܕܶܟ݂ܝ ܚܰܪܒܳܐ: ܘܬܶܐܟܠܶܟ݂ܝ ܐܰܝܟ݂ ܙܳܚܠܳܐ: ܥܰܠ ܕܰܥܫܶܢܬܝ ܐܰܝܟ݂ ܙܳܚܠܳܐ: ܘܰܣܓܰܝܬܝ ܐܰܝܟ݂ ܩܰܡܨܳܐ.</VERS>
      <VERS vnumber="16">ܘܰܐܣܓܰܝܬܝ ܬܰܓܳܖ̈ܰܝܟܝ ܛܳܒ ܡܶܢ ܟܰܘܟܒܰܝ̈ ܫܡܰܝܳܐ: ܙܳܚܠܳܐ ܫ̣ܠܰܚ ܘܰܦ̣ܪܰܚ.</VERS>
      <VERS vnumber="17">ܢܙܰܝܖ̈ܰܝܟܝ ܐܰܝܟ݂ ܩܰܡܨܳܐ: ܘܰܟ݂ܬܺܝܫܰܝ̈ܟܝ ܐܰܝܟ݂ ܩܰܡܨܳܐ ܕܰܣܒܺܝܟ݂ ܒܰܣܝܳܓܳܐ ܒܝܰܘܡܳܐ ܩܰܪܺܝܪܳܐ: ܡܳܐ ܕܕܶܢܚܰܬ ܫܶܡܫܳܐ: ܡܰܫܩܶܠ ܘܠܳܐ ܡܶܬܝܰܕ݂ܥܳܐ ܕܽܘܟܬܶܗ.</VERS>
      <VERS vnumber="18">ܢܳܡܘ ܚܰܒܖ̈ܰܝܟܝ ܡܰܠ̈ܟܶܐ ܕܳܐܬܽܘܪ: ܘܰܫ̣ܪܘ ܩܰܖ̈ܺܝܒܰܝܟܝ: ܐܶܬܒܰܕܰܪ ܥܰܡܶܟ݂ܝ ܥܰܠ ܛܽܘܖ̈ܶܐ: ܘܠܰܝܬ ܠܗܽܘܢ ܡܟܰܢܫܳܢܳܐ.</VERS>
      <VERS vnumber="19">ܘܠܰܝܬ ܕܟ݂ܳܐܶܒ ܠܶܗ ܥܰܠ ܬܒܳܪܶܟ݂ܝ: ܟܳܝܒܳܐ ܗ̱ܝ ܡܚܽܘܬܶܟ݂ܝ: ܟܽܠ ܕܰܫܡܰܥܘ ܫܶܡܥܶܟ݂ܝ ܢ̣ܩܰܫܘ ܟܰܦܳܐ ܥܠܰܝܟܝ: ܡܶܛܽܠ ܕܥܰܠ ܟܽܠ ܐ̱ܢܳܫ ܐܰܡܺܝܢܳܐܝܬ݂ ܥܶܒܪܰܬ݂ ܒܺܝܫܬܶܟ݂ܝ.</VERS>
    </CHAPTER>
  </BIBLEBOOK>
  <BIBLEBOOK bname="Habakkuk" bnumber="35" bsname="Hab">
    <CHAPTER cnumber="1">
      <VERS vnumber="1">ܚܶܙܘܳܐ ܕܰܚ̣ܙܳܐ ܚܰܒܩܽܘܩ ܢܒܺܝܳܐ.</VERS>
      <VERS vnumber="2">ܥܕܰܡܳܐ ܠܶܐܡܰܬܝ ܡܳܪܝܳܐ ܓܳܥܶܐ ܐ̱ܢܳܐ ܘܠܳܐ ܫܳܡܰܥ ܐܰܢ̱ܬ: ܘܩܳܥܳܐ ܐ̱ܢܳܐ ܠܘܳܬ݂ܳܟ݂ ܥܰܠ ܚܳܛܽܘ̈ܦܶܐ ܘܠܳܐ ܡܦܰܨܶܐ ܐܰܢ̱ܬ.</VERS>
      <VERS vnumber="3">ܠܡܳܢܳܐ ܚܰܘܺܝܬܳܢܝ ܥܰܘܠܳܐ ܘܥܶܬܳܐ: ܘܚܳܙܶܐ ܐ̱ܢܳܐ ܚܛܽܘܦܝܳܐ ܘܒܺܝܫܬܳܐ: ܩܕ݂ܳܡܝ ܗܘܳܐ ܕܺܝܢܳܐ: ܘܕܰܝܳܢܳܐ ܩܰܒܶܠ ܫܽܘܚܕܳܐ.</VERS>
      <VERS vnumber="4">ܡܶܛܽܠ ܗܳܢܳܐ ܦܳܓ ܢܳܡܽܘܣܳܐ: ܘܠܳܐ ܢ̣ܦܰܩ ܕܺܝܢܳܐ ܒܙܰܕܺܝܩܳܐ: ܘܰܢ̣ܦܰܩ ܕܺܝܢܳܐ ܕܒܰܪ ܒܺܝܫ ܒܺܝܫ ܠܙܰܕܺܝܩܳܐ: ܘܰܢ̣ܦܰܩ ܕܺܝܢܳܐ ܟܰܕ݂ ܡܥܰܩܰܡ.</VERS>
      <VERS vnumber="5">ܚܙܰܘ ܡܰܖ̈ܳܚܶܐ: ܘܚܽܘܪܘ ܘܶܐܬܕܰܡܰܪܘ: ܘܰܬܡܰܗܘ: ܡܶܛܽܠ ܕܰܥܒܳܕ݂ܳܐ ܥܳܒܶܕ ܐ̱ܢܳܐ ܒܝܰܘܡܰܝ̈ܟܽܘܢ: ܘܠܳܐ ܡܗܰܝܡܢܺܝܢ ܐܢ̱ܬܽܘܢ ܐܶܢ ܐ̱ܢܳܫ ܡܶܫܬܰܥܶܐ ܠܟ݂ܽܘܢ.</VERS>
      <VERS vnumber="6">ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܠܟܰܠܕܳܝ̈ܶܐ: ܥܰܡܳܐ ܡܰܪܳܚܳܐ ܘܡܰܪܺܝܪܳܐ: ܕܳܐܙܶܠ ܒܰܦܬܳܝܳܗ̇ ܕܰܐܪܥܳܐ ܠܡܺܐܪܰܬ ܡܰܫܟܢ̈ܶܐ ܕܠܳܐ ܕܺܝܠܶܗ.</VERS>
      <VERS vnumber="7">ܥܰܫܺܝܢܽ ܗ̱ܘ ܘܰܕ݂ܚܺܝܠ: ܘܕ݂ܺܝܢܶܗ ܡܶܢܶܗ: ܘܚܶܙܘܶܗ ܡܰܦܰܩ.</VERS>
      <VERS vnumber="8">ܩܰܠܺܝܠܺܝܢ ܖ̈ܰܟ݂ܫܶܗ ܡܶܢ ܢܶܫܖ̈ܶܐ: ܘܚܰܪܺܝܦܺܝܢ ܡܶܢ ܕܺܐܒ̈ܶܐ ܕܪܰܡܫܳܐ: ܘܰܢܛܽܘܣܽܘܢ ܦܰܖ̈ܳܫܰܘܗܝ ܘܢܺܐܬܽܘܢ ܦܰܖ̈ܳܫܰܘܗܝ ܡܶܢ ܪܽܘܚܩܳܐ: ܘܰܢܛܽܘܣܽܘܢ ܐܰܝܟ݂ ܢܶܫܪܳܐ ܕܰܟ݂ܦܶܢ ܠܡܶܐܟܽܘܠܬܳܐ.</VERS>
      <VERS vnumber="9">ܟܽܠܗܽܘܢ ܠܰܚܛܽܘܦܝܳܐ ܐܳܬܶܝܢ: ܚܶܙܘܳܐ ܕܰܐܦܰܝ̈ܗܽܘܢ ܥܰܫܺܝܢ: ܘܟ݂ܳܢܫܺܝܢ ܫܒܺܝܬ݂ܳܐ ܐܰܝܟ݂ ܚܳܠܳܐ.</VERS>
      <VERS vnumber="10">ܘܗܽܘ ܒܡܰܠ̈ܟܶܐ ܡܡܰܝܶܩ: ܘܰܒܫܰܠܺܝܛܳܢ̈ܶܐ ܡܒܰܙܰܚ: ܘܥܰܠ ܟܽܠ ܟܰܖ̈ܟܺܝܢ ܓܳܚܶܟ݂: ܘܰܡܩܰܒܰܪ ܥܰܦܪܳܐ ܘܳܐܚܶܕ݂ ܠܶܗ.</VERS>
      <VERS vnumber="11">ܗܳܝܕܶܝܢ ܬܶܚܠܰܦ ܪܽܘܚܶܗ ܘܬܶܥܒܰܪ: ܘܢܶܬܚܰܝܰܒ ܚܰܝܠܶܗ ܠܰܐܠܳܗܶܗ.</VERS>
      <VERS vnumber="12">ܡܶܛܽܠ ܕܰܐܢ̱ܬ ܗ̱ܘ ܡܶܢ ܪܺܝܫܺܝܬܳܐ ܡܳܪܝܳܐ ܐܰܠܳܗܝ ܩܰܕܺܝܫܳܐ: ܕܠܳܐ ܢܳܡܽܘܣ ܐܰܢ̱ܬ ܡܳܪܝܳܐ: ܣܳܡܬܳܝܗܝ ܠܕܺܝܢܳܐ ܘܰܓܒܰܠܬܳܢܝ ܠܡܰܟܳܣܽܘܬܶܗ.</VERS>
      <VERS vnumber="13">ܕܰܟ݂̈ܝܳܢ ܐܶܢܶܝܢ ܥܰܝܢܰܝ̈ܟ ܘܠܳܐ ܚܳܙ̈ܝܳܢ ܒܺܝܫܬܳܐ: ܘܠܰܡܚܳܪ ܒܥܰܘ̈ܳܠܶܐ ܠܳܐ ܡܶܫܟܰܚ ܐܰܢ̱ܬ: ܠܡܳܢܳܐ ܐܰܢ̱ܬ ܒܡܰܖ̈ܳܚܶܐ ܘܫܰܬܺܝܩ ܐܰܢ̱ܬ: ܟܰܕ݂ ܒܳܠܰܥ ܥܰܘܳܠܳܐ ܠܙܰܕܺܝܩܳܐ.</VERS>
      <VERS vnumber="14">ܘܰܥܒܰܕܬ ܐܶܢܽܘܢ ܠܰܒܢܰܝ̈ܢܳܫܳܐ ܐܰܝܟ݂ ܢܽܘ̈ܢܶܐ ܕܰܒܝܰܡܳܐ: ܘܰܐܝܟ݂ ܖ̈ܰܚܫܳܐ ܕܠܰܝܬ ܠܶܗ ܡܕܰܒܪܳܢܳܐ.</VERS>
      <VERS vnumber="15">ܕܟܽܠܶܗ ܒܨܶܢܳܪܬܳܐ ܣܳܠܶܩ: ܘܡܶܬܢܓܶܕ݂ ܒܰܡܨܺܝܕܬܳܐ ܘܡܶܬܟܢܶܫ ܒܓܰܘܦܳܐ: ܘܟܰܕ݂ ܟܢܰܫ ܚܕ݂ܺܝ ܘܕܳܨ.</VERS>
      <VERS vnumber="16">ܘܕܰܒܰܚ ܠܰܡܨܺܝܕܬܶܗ: ܘܣܳܡ ܒܶܣ̈ܡܶܐ ܠܓܰܘܦܶܗ: ܡܶܛܽܠ ܕܰܒܗܶܝܢ ܫܶܡܢܰܬ ܡܢܳܬܶܗ ܘܡܶܐܟܽܘܠܬܶܗ ܓܒܺܝܬܳܐ.</VERS>
      <VERS vnumber="17">ܡܶܛܽܠܗܳܢܳܐ ܫܳܕܶܐ ܡܨܺܝܕܬܶܗ ܒܟܽܠܙܒܰܢ: ܘܩܳܛܶܠ ܥܰܡ̈ܡܶܐ ܘܠܳܐ ܚܳܐܶܣ. </VERS>
    </CHAPTER>
    <CHAPTER cnumber="2">
      <VERS vnumber="1">ܥܰܠ ܕܽܘܟܰܬܝ ܐܶܩܽܘܡ: ܟܰܕ݂ ܕܰܪܺܝܟ݂ ܐ̱ܢܳܐ ܥܰܠ ܟܺܐܦܳܐ: ܐܶܚܽܘܪ ܘܶܐܚܙܶܐ ܡܳܢܳܐ ܡܡܰܠܶܠ ܥܰܡܝ: ܘܡܳܢܳܐ ܡܬܺܝܒ ܠܺܝ ܥܰܠ ܡܰܟܣܳܢܽܘܬܝ.</VERS>
      <VERS vnumber="2">ܘܰܥܢܳܢܝ ܡܳܪܝܳܐ ܘܶܐܡܰܪ: ܟܬܽܘܒ ܚܶܙܘܳܐ ܘܦܰܪܶܫ ܥܰܠ ܠܽܘ̈ܚܶܐ: ܕܢܶܪܗܰܛ ܒܶܗ ܡܰܢ ܕܩܳܪܶܐ ܠܶܗ.</VERS>
      <VERS vnumber="3">ܡܶܛܽܠ ܕܚܶܙܘܳܐ ܠܙܰܒܢܶܗ ܗܳܘܶܐ: ܘܳܐܬ݂ܶܐ ܩܶܨܳܐ ܘܠܳܐ ܡܟܰܕܶܒ: ܘܶܐܢ ܡܰܘܚܰܪ ܠܳܐ ܬܶܬܩܰܛܰܥ ܠܟ݂ܽܘܢ: ܡܶܛܽܠ ܕܒܰܥܓܰܠ ܐܳܬ݂ܶܐ ܘܠܳܐ ܡܰܘܚܰܪ.</VERS>
      <VERS vnumber="4">ܘܰܒܥܰܘܳܠܳܐ ܠܳܐ ܨܳܒܝܳܐ ܢܰܦܫܶܗ: ܘܙܰܕܺܝܩܳܐ ܒܗܰܝܡܳܢܽܘܬܳܐ ܢܺܚܶܐ.</VERS>
      <VERS vnumber="5">ܘܓܰܒܪܳܐ ܡܰܪܳܚܳܐ ܘܝܰܥܢܳܐ ܠܳܐ ܣܳܒܰܥ: ܕܰܐܦܬܺܝ ܢܰܦܫܶܗ ܐܰܝܟ݂ ܫܝܽܘܠ: ܘܠܳܐ ܣܳܒܰܥ ܐܰܝܟ݂ ܡܰܘܬܳܐ: ܟܰܢܶܫ ܠܘܳܬܶܗ ܟܽܠܗܽܘܢ ܥܰܡ̈ܡܶܐ: ܘܩܰܪܶܒ ܠܘܳܬܶܗ ܟܽܠܗܶܝܢ ܐܶܡ̈ܘܳܬܳܐ.</VERS>
      <VERS vnumber="6">ܗܳܠܶܝܢ ܟܽܠܗܽܘܢ ܡ̈ܰܬܠܶܐ ܢܶܣܒܽܘܢ ܥܠܰܘܗܝ: ܘܦ̈ܶܠܳܐܬܳܐ ܐܘܚ̈ܕܳܬܳܐ: ܘܢܺܐܡܪܽܘܢ: ܘܳܝ ܠܕܰܡܟܰܢܶܫ ܡܰܣܓܶܐ ܠܶܗ ܕܠܳܐ ܕܺܝܠܶܗ: ܥܕܰܡܳܐ ܠܶܐܡܰܬܝ ܡܰܥܫܶܢ ܥܠܰܘܗܝ ܥܢܳܢܳܐ ܕܰܣܝܳܢܳܐ.</VERS>
      <VERS vnumber="7">ܗܳܐ ܡܶܢ ܫܶܠܝܳܐ ܢܩܽܘܡܽܘܢ ܡܢܰܟܬܳܢܰܝ̈ܟ: ܘܢܶܬܬܥܺܝܪܽܘܢ ܡܙܰܥܙܥܳܢܰܝ̈ܟ: ܘܬܶܗܘܶܐ ܠܗܽܘܢ ܠܒܶܙܬܳܐ.</VERS>
      <VERS vnumber="8">ܡܶܛܽܠ ܕܰܐܢ̱ܬ ܒܰܙܬ ܥܰܡ̈ܡܶܐ ܣܰܓܺܝ̈ܐܶܐ: ܢܶܒܙܽܘܢܳܟ݂ ܥܰܡ̈ܡܶܐ ܕܶܐܫܬܚܰܪܘ: ܡܶܢ ܕܡܳܐ ܕܒܰܪܢܳܫܳܐ ܘܰܚܛܽܘܦܝܳܐ ܕܰܐܪܥܳܐ: ܕܰܡܕܺܝܢ̱ܬܳܐ ܘܰܕ݂ܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="9">ܘܳܝ ܠܰܕܥܳܠܶܒ ܘܰܡܟܰܢܶܫ ܒܺܝܫܬܳܐ ܠܢܰܦܫܶܗ: ܘܣܳܐܶܡ ܩܶܢܶܗ ܒܪܰܘܡܳܐ ܕܢܶܬܦܰܨܶܐ ܡܶܢ ܒܺܝܫܬܳܐ.</VERS>
      <VERS vnumber="10">ܐܶܬܪܰܥܺܝܬ ܒܶܗܬܬܳܐ ܠܒܰܝܬܳܟ݂: ܒܰܙܬ ܥܰܡ̈ܡܶܐ ܣܰܓܺܝ̈ܐܶܐ ܘܰܐܚܛܺܝܬ ܢܰܦܫܳܟ݂.</VERS>
      <VERS vnumber="11">ܡܶܛܽܠ: ܕܟܺܐܦܳܐ ܡܶܢ ܐܶܣܬܳܐ ܓܳܥܝܳܐ: ܘܣܶܟܬܳܐ ܡܶܢ ܩܰܝܣܳܐ ܥܳܢܝܳܐ.</VERS>
      <VERS vnumber="12">ܘܳܝ ܠܰܕ݂ܒܳܢܶܐ ܡܕܺܝܢ̱ܬܳܐ ܒܰܕ݂ܡܳܐ: ܘܡܰܬܩܶܢ ܩܪܺܝܬܳܐ ܒܥܰܘܠܳܐ.</VERS>
      <VERS vnumber="13">ܗܳܠܶܝܢ ܟܽܠܗܶܝܢ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܢܶܬܛܰܪܦܽܘܢ ܥܰܡ̈ܡܶܐ ܒܢܽܘܪܳܐ: ܘܶܐܡ̈ܘܳܬܳܐ ܒܰܣܪܺܝܩܽܘܬܳܐ ܢܶܠܐܳܝ̈ܢ.</VERS>
      <VERS vnumber="14">ܡܶܛܽܠ ܕܬܶܬܡܠܶܐ ܐܰܪܥܳܐ ܠܡܶܕܰܥ ܐܺܝܩܳܪܶܗ ܕܡܳܪܝܳܐ: ܐܰܝܟ݂ ܡܰܝ̈ܳܐ ܕܰܡܟܰܣܶܝܢ ܠܝܰܡܳܐ.</VERS>
      <VERS vnumber="15">ܘܳܝ ܠܰܕ݂ܡܰܫܩܶܐ ܠܚܰܒܪܶܗ ܬܶܛܪܳܐ ܕܪܽܘܓܙܳܐ ܘܡܰܪܘܶܐ ܠܶܗ: ܕܰܢܚܽܘܪ ܒܦܽܘܪܣܳܝܗܽܘܢ.</VERS>
      <VERS vnumber="16">ܣܒܰܥܬ ܨܰܥܪܳܐ ܡܶܢ ܐܺܝܩܳܪܳܐ: ܐܶܫܬܰܝ ܐܳܦ ܐܰܢ̱ܬ ܘܶܐܬܛܰܪܰܦ: ܢܶܗܦܽܘܟ݂ ܥܠܰܝܟ ܟܳܣܳܐ ܕܝܰܡܺܝܢܶܗ ܕܡܳܪܝܳܐ: ܘܨܰܥܪܳܐ ܥܰܠ ܐܺܝܩܳܪܳܟ݂.</VERS>
      <VERS vnumber="17">ܡܶܛܽܠ ܕܰܚܛܽܘܦܝܳܐ ܕܠܶܒܢܳܢ ܢܟܰܣܶܝܟ݂: ܘܒܶܙܬܳܐ ܕܚܰܝܘܬܳܐ ܬܕܰܠܚܳܟ݂: ܡܶܢ ܕܡܳܐ ܕܒܰܪܢܳܫܳܐ ܘܰܚܛܽܘܦܝܳܐ ܕܰܐܪܥܳܐ: ܕܰܡܕܺܝܢ̱ܬܳܐ ܘܰܕ݂ܟܽܠܗܽܘܢ ܥܳܡܽܘܖ̈ܶܝܗ̇.</VERS>
      <VERS vnumber="18">ܡܳܢܳܐ ܐܰܘܬܰܪ ܓܠܺܝܦܳܐ ܕܓܰܠܦܶܗ ܐܽܘܡܳܢܶܗ: ܘܰܢܣܺܝܟܰܐ ܗ̱ܘ ܝܽܘܠܦܳܢܳܐ ܕܰܓܳܠܳܐ: ܕܶܐܬܬܟܶܠ ܠܶܒܳܐ ܕܽܐܘܡܳܢܶܗ ܥܠܰܘܗܝ: ܠܡܶܥܒܰܕ݂ ܦܬܰܟ݂ܪܳܐ ܚܰܪܫܳܐ.</VERS>
      <VERS vnumber="19">ܘܳܝ ܠܕ݂ܳܐܡܰܪ ܠܩܰܝܣܳܐ ܐܶܬܬܥܺܝܪ: ܘܰܠܟܺܐܦܳܐ ܚܰܪܫܬܳܐ ܕܩܽܘܡܝ: ܣܪܺܝܩܺܝܢ ܐܶܢܽܘܢ ܘܕܰܗܒܳܐ ܩܪܺܝܡܺܝܢ: ܘܪܽܘܚܳܐ ܠܰܝܬ ܒܗܽܘܢ.</VERS>
      <VERS vnumber="20">ܘܡܳܪܝܳܐ ܒܗܰܝܟܠܳܐ ܕܩܽܘܕ݂ܫܶܗ: ܬܙܽܘܥ ܡܶܢ ܩܕ݂ܳܡܰܘܗܝ ܟܽܠܳܗ̇ ܐܰܪܥܳܐ. </VERS>
    </CHAPTER>
    <CHAPTER cnumber="3">
      <VERS vnumber="1">ܡܳܪܝܳܐ ܫܶܡܥܶ݀ܬ ܫܡܳܟ݂ ܘܕܶܚܠܶܬ. </VERS>
      <VERS vnumber="2">ܡܳܪܝܳܐ ܥܒܳܕܰܝ̈ܟ ܒܓ݂ܘ ܫܢܰܝ̈ܳܐ ܕܚܰܝ̈ܶܐ: ܒܓ݂ܰܘ ܫܢܰܝ̈ܳܐ ܬܶܬܺܝܕܰܥ: ܒܪܽܘܓܙܳܐ ܖ̈ܰܚܡܰܝܟ ܐܶܬܕܰܟ݂ܪ. </VERS>
      <VERS vnumber="3">ܐܰ‌ܠܳܗܳܐ ܡܶܢ ܬܰܝܡܢܳܐ ܐܶܬܳܐ: ܘܩܰܕܺܝܫܳܐ ܡܶܢ ܛܽܘܪܳܐ ܕܦܳܪܳܢ: ܐܶܬܟܰܣܺܝܘ ܫܡܰܝܳܐ ܡܶܢ ܙܺܝܘܶܗ ܕܰܡܫܰܒܚܳܐ: ܘܬܶܫܒܽܘܚܬܶܗ ܐܶܬܡܰܠܝܰܬ ܐܰܪܥܳܐ. </VERS>
      <VERS vnumber="4">ܘܙܰܗܪܶܗ ܐܰܝܟ݂ ܢܽܘܗܪܳܐ ܢܶܗܘܶܐ: ܒܰܩܪܺܝܬܳܐ ܕܺܐܝܕ݂ܰܘ̈ܗܝ ܢܣܺܝܡ ܥܽܘܫܢܶܗ ܒܠܰܩܚܳܐ.</VERS>
      <VERS vnumber="5">ܩܕ݂ܳܡܰܘܗܝ ܐܳܙܶܠ ܡܰܘܬܳܐ: ܘܢܳܦܩܳܐ ܛܰܝܪܳܐ ܠܪܶܓܠܶܗ. </VERS>
      <VERS vnumber="6">ܩܳܡ ܘܡܰܫܚܳܗ̇ ܠܰܐܪܥܳܐ: ܚܳܪ ܘܰܕ݂ܓܰܠܘ ܥܰܡ̈ܡܶܐ: ܐܶܬܒܰܕܰܪܘ ܛܽܘܖ̈ܶܐ ܕܡܶܢ ܥܳܠܰܡ: ܘܶܐܬܡܰܟܰܟ݂ ܖ̈ܳܡܳܬܳܐ ܕܡܶܢ ܥܳܠܡܺܝܢ: ܕܺܝܠܶܗ ܐܶܢܶܝܢ ܗܶܠ̈ܟܳܬܳܐ ܕܡܶܢ ܥܳܠܰܡ.</VERS>
      <VERS vnumber="7">ܬܚܶܝܬ ܐܽܘܢ ܚܙܺܝ݀ܬ ܡܰܫܟܢܳܐ ܕܟܽܘܫܳܢ: ܢܙܽܘ̈ܥܳܢ ܝܳܖ̈ܺܝܥܳܬܳܐ ܕܰܐܪܥܳܐ ܕܡܶܕ݂ܝܰܢ.</VERS>
      <VERS vnumber="8">ܥܰܠ ܢܰܗܖ̈ܰܘܳܬܳܐ ܪܓܶܙ ܡܳܪܝܳܐ: ܒܢܰܗܖ̈ܰܘܳܬܳܐ ܪܽܘܓܙܳܟ݂: ܘܰܒܝܰܡܳܐ ܚܺܐܦܳܟ݂: ܪܟܶܒܬ ܥܰܠ ܪܰܟܫܳܟ݂ ܘܥܰܠ ܡܰܪܟܰܒܬܳܐ ܕܦܽܘܪܩܳܢܳܟ݂.</VERS>
      <VERS vnumber="9">ܡܶܬܬܥܳܪܽܘ ܬܶܬܥܺܝܪ ܩܶܫܬܳܟ݂: ܘܢܶܣܒܥܽܘܢ ܓܶܐܖ̈ܶܐ ܒܡܺܐܡܪܳܟ݂ ܡܫܰܒܚܳܐ: ܘܰܐܪܥܳܐ ܒܢܰܗܖ̈ܰܘܳܬܳܐ ܬܶܬܚܰܪܰܬܝ.</VERS>
      <VERS vnumber="10">ܚܙܰܐܽܘܟ݂ ܛܽܘܖ̈ܶܐ ܘܙܳܥܳܘ: ܘܙܳܪܺܝܦܬܳܐ ܕܡܰܝ̈ܳܐ ܥܶܒܪܰܬ: ܘܰܐܪܺܝܡ ܬܗܽܘܡܳܐ ܩܳܠܶܗ: ܘܪܰܘܡܳܐ ܕܺܐܝܕ݂ܰܘ̈ܗܝ ܫܩܰܠܘ</VERS>
      <VERS vnumber="11">ܫܶܡܫܳܐ ܘܣܰܗܪܳܐ ܩܳܡܘ ܒܡܶܕ݂ܝܳܖ̈ܰܝܗܽܘܢ: ܘܰܒܢܽܘܗܪܳܐ ܕܓܶܐܖ̈ܰܝܟ ܡܗܰܠܟ݂ܺܝܢ: ܘܰܒܙܰܗܪܳܐ ܕܒܰܖ̈ܩܶܐ ܕܢܰܝ̈ܙܟܰܝܟ.</VERS>
      <VERS vnumber="12">ܒܚܶܡܬܳܟ݂ ܬܶܕ݂ܪܽܘܟ݂ ܥܰܠ ܐܰܪܥܳܐ: ܘܰܒܪܽܘܓܙܳܟ݂ ܬܕܽܘܫ ܥܰܡ̈ܡܶܐ.</VERS>
      <VERS vnumber="13">ܢܦܰܩܬ ܠܡܶܦܪܰܩ ܠܥܰܡܳܟ݂: ܘܰܠܡܶܦܪܰܩ ܠܰܡܫܺܝܚܳܟ݂: ܦܣܰܩܬ ܪܺܝܫܐ ܡܶܢ ܒܰܝܬܶܗ ܕܥܰܘܳܠܳܐ: ܘܰܐܫܠܰܚܬܳܝܗܝ ܡܶܢ ܫܶܬܶܐܣܰܘ̈ܗܝ ܘܰܥܕܰܡܳܐ ܠܨܰܘܪܶܗ ܠܥܳܠܡܺܝܢ.</VERS>
      <VERS vnumber="14">ܦܰܚܶܬܬ ܒܚܽܘܛܖ̈ܰܘܗܝ ܖ̈ܺܝܫܶܐ ܕܫܰܠܺܝܛܳܢܰܘܗܝ: ܕܶܐܬܬܟܶܠܘ ܒܫܰܚܺܝܢܽܘܬܗܽܘܢ ܕܢܶܐܟܠܽܘܢ ܒܛܽܘܫܝܳܐ ܠܡܶܣܟܺܢ̈ܶܐ.</VERS>
      <VERS vnumber="15">ܕܪܰܟ݂ܬ ܒܝܰܡܳܐ ܥܰܠ ܖ̈ܰܟ݂ܫܳܟ݂: ܘܟܶܢܫܳܐ ܕܡܰܝ̈ܳܐ ܣܰܓܺܝ̈ܐܶܐ.</VERS>
      <VERS vnumber="16">ܫܶܡܥܶ݀ܬ. ܘܙܳܥܰܬ ܟܰܪܣܝ ܠܽܘܩܒܰܠ ܡܰܡܠܠܳܐ ܕܣܶܦ̈ܘܳܬܝ: ܥ̣ܰܠ ܪܬܺܝܬܳܐ ܒܓܰܖ̈ܡܰܝ: ܘܒܽܘܖ̈ܟܰܝ ܙܳܥ ܕܒܰܕܶܩ ܠܺܝ ܘܚܰܘܝܰܢܝ ܝܰܘܡܳܐ ܕܽܐܘܠܨܳܢܳܐ ܕܳܐܬ݂ܶܐ ܥܰܠ ܥܰܡܳܐ.</VERS>
      <VERS vnumber="17">ܡܶܛܽܠ ܕܬܺܬܳܐ ܠܳܐ ܦܶܪܥܰܬ݂: ܘܠܰܝܬ ܛܰܖ̈ܦܶܐ ܒܰܓܦܶܬܳܐ: ܟܰܕܶܒ ܐܶܒܶܗ ܕܙܰܝܬܳܐ: ܘܶܐܕܖ̈ܶܐ ܥܒܰܕ݂ܘ ܥܒܽܘܪܳܐ: ܓܶܡܪܰܬ݂ ܥܳܢ̈ܳܐ ܡܶܢ ܓܙܳܖ̈ܶܐ: ܘܠܰܝܬ ܬܰܘܖ̈ܶܐ ܒܒܰܩܖ̈ܶܐ.</VERS>
      <VERS vnumber="18">ܐܶܢܳܐ ܕܶܝܢ ܒܡܳܪܝܳܐ ܐܶܕܽܘܨ: ܘܶܐܪܘܰܙ ܒܰܐܠܳܗܳܐ ܦܳܪܽܘܩܝ.</VERS>
      <VERS vnumber="19">ܡܳܪܶܐ ܡܳܖ̈ܰܘܳܬ݂ܳܐ ܚܰܝܠܝ: ܕܰܥܒܰܕ݂ ܖ̈ܶܓܠܰܝ ܐܰܝܟ݂ ܕܰܐܝܠܳܐ: ܘܥܰܠ ܪܰܘܡܝ ܐܰܩܺܝܡܰܢܝ: ܕܶܐܙܡܰܪ ܒܬܶܫ̈ܒܚܳܬܶܗ.</VERS>
    </CHAPTER>
  </BIBLEBOOK>
  <BIBLEBOOK bname="Zephaniah" bnumber="36" bsname="Zep">
    <CHAPTER cnumber="1">
      <VERS vnumber="1">ܦܶܬܓܳܡܶܗ ܕܡܳܪܝܳܐ ܕܰܗܘܳܐ ܥܰܠ ܨܦܰܢܝܳܐ ܒܰܪ ܟܽܘܫܺܝ: ܒܰܪ ܓܕܰܠܝܳܐ ܒܰܪ ܐܳܡܰܪܝܳܐ ܒܪܶܗ ܕܚܶܠܰܩܝܳܐ: ܒܝܰܘ̈ܡܳܬܶܗ ܕܝܽܘܫܺܝܳܐ ܒܰܪ ܐܰܡܽܘܢ ܡܰܠܟܳܐ ܕܺܝܗܽܘܕܳܐ.</VERS>
      <VERS vnumber="2">ܡܰܥܒܳܪܽܘ ܡܰܥܒܰܪ ܐ̱ܢܳܐ ܟܽܠ ܡܶܢ ܐܰܦܶܝ̈ܗ̇ ܕܰܐܪܥܳܐ ܐܳܡܰܪ ܡܳܪܝܳܐ.</VERS>
      <VERS vnumber="3">ܡܰܥܒܰܪ ܐ̱ܢܳܐ ܒܢܰܝ̈ܢܳܫܳܐ ܘܰܒܥܺܝܪܳܐ: ܡܰܥܒܰܪ ܐ̱ܢܳܐ ܦܳܪܰܚܬܳܐ ܕܰܫܡܰܝܳܐ: ܘܢܽܘ̈ܢܶܐ ܕܝܰܡܳܐ: ܘܬܽܘܩܠܬܳܐ ܐܰܝܬܶܐ ܥܰܠ ܚܰܛܳܝ̈ܶܐ: ܘܰܐܘܒܶܕ݂ ܒܢܰܝ̈ܢܳܫܳܐ ܡܶܢ ܐܰܦܶܝ̈ܗ̇ ܕܰܐܪܥܳܐ: ܐܳܡܰܪ ܡܳܪܝܳܐ.</VERS>
      <VERS vnumber="4">ܘܰܐܪܺܝܡ ܐܺܝܕ݂ܝ ܥܰܠ ܝܺܗܽܘܕܳܐ: ܘܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܰܐܘܒܶܕ݂ ܡܶܢ ܐܰܬܪܳܐ ܗܳܢܳܐ ܫܰܪܟܶܗ ܕܒܰܥܠܳܐ: ܘܰܫܡܳܐ ܕܟܽܘܡܖ̈ܶܐ ܥܰܡ ܕܟܳܗܢ̈ܶܐ.</VERS>
      <VERS vnumber="5">ܘܰܠܟܽܠ ܕܣܳܓܕܺܝܢ ܗ̱ܘܰܘ ܥܰܠ ܐܶܓܳܖ̈ܶܐ ܠܚܰܝ̈ܠܰܘܳܬܳܐ ܕܰܫܡܰܝܳܐ: ܘܰܠܟܽܠ ܕܣܳܓܕܺܝܢ ܗ̱ܘܰܘ ܘܝܳܡܶܝܢ ܒܡܳܪܝܳܐ: ܘܝܳܡܶܝܢ ܒܡܰܠܟܽܘܡ.</VERS>
      <VERS vnumber="6">ܘܰܠܟܽܠ ܕܗܳܦܟܺܝܢ ܡܶܢ ܡܳܪܝܳܐ: ܘܰܠܟܽܠ ܕܠܳܐ ܒܳܥܶܝܢ ܠܡܳܪܝܳܐ: ܘܠܳܐ ܡܥܰܩܒܺܝܢ ܥܠܰܘܗܝ.</VERS>
      <VERS vnumber="7">ܕܚܰܠܘ ܡܶܢ ܩܕ݂ܳܡ ܡܳܪܶܐ ܡܳܖ̈ܰܘܳܬ݂ܳܐ: ܡܶܛܽܠ ܕܩܰܪܺܝܒܽ ܗ̱ܘ ܝܰܘܡܶܗ ܕܡܳܪܝܳܐ: ܘܛܰܝܶܒ ܡܳܪܝܳܐ ܕܶܒܚ̈ܶܐ: ܘܙܰܡܶܢ ܩܖ̈ܰܘܗܝ.</VERS>
      <VERS vnumber="8">ܘܢܶܗܘܶܐ ܒܝܰܘܡܳܐ ܕܕܶܒܚܶܗ ܕܡܳܪܝܳܐ: ܐܶܦܩܽܘܕ݂ ܥܰܠ ܪܰܘܖ̈ܒܳܢܶܐ: ܘܥܰܠ ܒܢܰܝ̈ ܡܰܠ̈ܟܶܐ: ܘܥܰܠ ܟܽܠ ܕܠܳܒܫܺܝܢ ܗ̱ܘܰܘ ܠܒܽܘ̈ܫܶܐ ܢܽܘܟܖ̈ܳܝܶܐ.</VERS>
      <VERS vnumber="9">ܘܶܐܦܩܽܘܕ݂ ܥܰܠ ܟܽܠܗܽܘܢ ܚܳܛܽܘ̈ܦܶܐ ܘܒܳܙܽܘ̈ܙܶܐ ܒܝܰܘܡܳܐ ܗܰܘ: ܕܡܳܠܶܝܢ ܗ̱ܘܰܘ ܒܶܝܬ݂ ܡܰܕܳܢܰܝ̈ܗܽܘܢ ܚܛܽܘܦܝܳܐ ܘܢܶܟܠܳܐ.</VERS>
      <VERS vnumber="10">ܘܢܶܗܘܶܐ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܩܳܠܳܐ ܕܰܩܥܳܬܳܐ ܡܶܢ ܬܰܪܥܳܐ ܕܨܰܝ̈ܳܕܶܐ: ܘܺܝܠܰܠܬܳܐ ܡܶܢ ܐ̱ܚܪܺܢܳܐ: ܘܰܬܒܳܪܳܐ ܪܰܒܳܐ ܡܶܢ ܖ̈ܳܡܳܬܳܐ.</VERS>
      <VERS vnumber="11">ܐܰܝܠܶܠܘ ܥܳܡܽܘܖ̈ܶܝܗ̇ ܕܡܰܟܬܰܫ: ܡܶܛܽܠ ܕܰܬܘܰܪܘ ܟܽܠܶܗ ܥܰܡܳܐ ܕܰܟ݂ܢܰܥܢ: ܘܶܐܒܰܕ݂ܘ ܟܽܠ ܫܳܩܠܰܝ̈ ܣܺܐܡܳܐ.</VERS>
      <VERS vnumber="12">ܘܢܶܗܘܶܐ ܒܶܗ ܒܙܰܒܢܳܐ ܗܰܘ ܐܳܡܰܪ ܡܳܪܝܳܐ: ܐܶܒܨܶܝܗ̇ ܠܽܐܘܪܺܫܠܶܡ ܒܰܫܪܳܓܳܐ: ܘܶܐܦܩܽܘܕ݂ ܥܰܠ ܓܰܒܖ̈ܶܐ ܕܫܳܝܛܺܝܢ ܠܢܳܛܽܘܪܗܽܘܢ: ܘܳܐܡܪܺܝܢ ܒܠܶܒܗܽܘܢ: ܠܳܐ ܡܰܛܶܐܒ ܡܳܪܝܳܐ ܐܳܦ ܠܳܐ ܡܰܒܶܐܫ.</VERS>
      <VERS vnumber="13">ܢܶܗܘܶܐ ܩܶܢܝܳܢܗܽܘܢ ܠܒܶܙܬܳܐ: ܘܒܳܬܰܝ̈ܗܽܘܢ ܠܰܚܒܳܠܳܐ: ܘܢܶܒܢܽܘܢ ܒ̈ܳܬܶܐ ܘܠܳܐ ܢܶܬܒܽܘܢ ܒܗܽܘܢ: ܘܢܶܨܒܽܘܢ ܟܰܖ̈ܡܶܐ ܘܠܳܐ ܢܶܫܬܽܘܢ ܚܰܡܪܗܽܘܢ.</VERS>
      <VERS vnumber="14">ܩܰܪܺܝܒܽ ܗ̱ܘ ܝܰܘܡܶܗ ܪܰܒܳܐ ܕܡܳܪܝܳܐ: ܩܰܪܺܝܒܽ ܗ̱ܘ ܛܳܒ ܘܰܡܣܰܪܗܰܒ ܩܳܠܳܐ ܕܝܰܘܡܶܗ ܕܡܳܪܝܳܐ: ܡܰܪܺܝܪ ܘܰܩܫܶܐ ܘܥܰܫܺܝܢ.</VERS>
      <VERS vnumber="15">ܝܰܘܡܰܐ ܗ̱ܘ ܕܰܐܟܬܳܐ ܝܰܘܡܰܐ ܗ̱ܘ: ܝܰܘܡܰܐ ܗ̱ܘ ܕܽܐܘܠܨܳܢܳܐ ܘܰܕ݂ܥܳܩܬܳܐ: ܝܰܘܡܰܐ ܗ̱ܘ ܕܕܽܘܘܳܕ݂ܳܐ ܘܕܰܚܒܳܠܳܐ: ܝܰܘܡܰܐ ܗ̱ܘ ܕܚܶܫܽܘܟ݂ܳܐ ܘܰܕ݂ܥܰܡܛܳܢܳܐ: ܝܰܘܡܳܐ ܕܰܥܢܳܢܳܐ ܘܰܕ݂ܥܰܪܦܶܠܳܐ.</VERS>
      <VERS vnumber="16">ܝܰܘܡܰܐ ܗ̱ܘ ܕܩܰܪܢܳܐ ܘܕܰܩܥܳܬܳܐ ܥܰܠ ܡܕܺܝ̈ܢܳܬܳܐ ܥܰܫܺܝܢܳܬܳܐ: ܘܥܰܠ ܘܳܙ̈ܝܳܬܳܐ ܖ̈ܳܡܳܬܳܐ.</VERS>
      <VERS vnumber="17">ܘܳܐܠܶܨ ܠܰܒܢܰܝ̈ܢܳܫܳܐ ܕܰܢܗܰܠܟ݂ܽܘܢ ܐܰܝܟ݂ ܥܘܺܝܖ̈ܶܐ: ܥܰܠ ܕܰܚܛܰܘ ܠܡܳܪܝܳܐ: ܘܢܶܬܶܐܫܶܕ݂ ܕܶܡܗܽܘܢ ܐܰܝܟ݂ ܥܰܦܪܳܐ: ܘܒܶܣܪܗܽܘܢ ܐܰܝܟ݂ ܟܒܰܝ̈ܳܐ.</VERS>
      <VERS vnumber="18">ܘܰܕܗܒܗܽܘܢ ܘܣܺܐܡܗܽܘܢ ܠܳܐ ܢܶܫܟܰܚ ܠܰܡܦܰܨܳܝܽܘ ܐܶܢܽܘܢ ܒܝܰܘܡܳܐ ܕܪܽܘܓܙܶܗ ܕܡܳܪܝܳܐ: ܘܰܒܢܽܘܪܳܐ ܕܰܛܢܳܢܶܗ ܬܶܬܶܐܟܶܠ ܟܽܠܳܗ̇ ܐܰܪܥܳܐ: ܡܶܛܽܠ ܕܰܕ݂ܠܽܘܚܝܳܐ ܘܣܳܘܦܳܢܳܐ ܥܳܒܶܕ ܥܰܠ ܟܽܠܗܽܘܢ ܥܳܡܽܘܖ̈ܶܝܗ̇ ܕܰܐܪܥܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܐܶܬܟܰܢܰܫܘ ܘܶܐܬܶܐܣܰܪܘ ܥܰܡܳܐ. ܕܠܳܐ ܪܕܳܐ.</VERS>
      <VERS vnumber="2">ܘܥܰܕ݂ܠܳܐ ܬܶܗܘܢ ܐܰܝܟ݂ ܥܽܘܪܳܐ ܕܥܳܒܰܪ. ܘܥܰܕܠܳܐ ܬܺܐܬܶܐ ܥܠܰܝܟܽܘܢ ܚܶܡܬܳܐ ܕܪܽܘܓܙܶܗ ܕܡܳܪܝܳܐ: ܥܰܕ݂ܠܳܐ ܢܺܐܬܶܐ ܥܠܰܝܟܽܘܢ ܝܰܘܡܳܐ ܕܪܽܘܓܙܶܗ ܕܡܳܪܝܳܐ.</VERS>
      <VERS vnumber="3">ܒܥܰܐܗܝ ܠܡܳܪܝܳܐ ܟܽܠܟ݂ܽܘܢ ܡܰܟܺܝ̈ܟܶܝܗ̇ ܕܰܐܪܥܳܐ: ܘܰܥܒܶܕ݂ܘ ܕܺܝܢܳܐ: ܘܰܒܥܰܘ ܙܰܕܺܝܩܽܘܬܳܐ ܘܡܰܟܺܝܟܽܘܬܳܐ: ܟܒܰܪ ܬܶܣܬܰܬܪܽܘܢ ܒܝܰܘܡܳܐ ܕܪܽܘܓܙܶܗ ܕܡܳܪܝܳܐ.</VERS>
      <VERS vnumber="4">ܡܶܛܽܠ ܕܥܳܐܙܳܐ ܫܒܺܝܩܬܳܐ ܬܶܗܘܶܐ: ܘܰܐܫܩܳܠܽܘܢ ܠܰܚܒܳܠܳܐ: ܠܰܐܫܕܽܘܕ ܒܛܰܗܪܳܐ ܢܶܕ݂ܒܪܽܘܢ: ܘܥܶܩܪܽܘܢ ܬܶܬܥܩܰܪ.</VERS>
      <VERS vnumber="5">ܘܳܝ ܠܰܕ݂ܥܳܡܪܺܝܢ ܒܰܚܒܶܠ ܝܰܡܳܐ ܘܰܠܥܰܡܳܐ ܕܰܩܖ̈ܶܛܶܐ: ܦܶܬܓܳܡܶܗ ܕܡܳܪܝܳܐ ܥܠܰܝܟܶܝܢ ܟܢܰܥܢ ܘܰܐܪܥܳܐ ܕܰܦܠܶܫܬܳܝ̈ܶܐ: ܘܰܐܘܒܶܕ݂ܟܶܝܢ ܡܶܢ ܝܰܬܒܳܐ.</VERS>
      <VERS vnumber="6">ܘܢܶܗܘܶܐ ܚܒܶܠ ܝܰܡܳܐ ܕܰܝܖ̈ܶܐ: ܘܰܩܖ̈ܶܛܶܐ ܒܶܝܬ݂ ܡܰܪܥܺܝܬܳܐ ܠܰܓܙܳܖ̈ܶܐ ܕܥܳܢ̈ܳܐ.</VERS>
      <VERS vnumber="7">ܘܢܶܗܘܶܐ ܚܒܶܠ ܝܰܡܳܐ ܠܫܰܪܟܳܐ ܕܒܶܝܬ݂ ܝܺܗܽܘܕܳܐ: ܘܰܒܗܶܝܢ ܢܶܪܥܽܘܢ: ܘܰܒܒ̈ܳܬܶܐ ܕܰܐܫܩܳܠܽܘܢ ܒܪܰܡܫܳܐ ܢܶܪܒܥܽܘܢ: ܡܶܛܽܠ ܕܢܶܦܩܽܘܕ݂ ܐܶܢܽܘܢ ܡܳܪܝܳܐ ܐܰܠܳܗܗܽܘܢ: ܘܢܰܩܢܶܐ ܫܒܺܝܬܗܽܘܢ.</VERS>
      <VERS vnumber="8">ܫܶܡܥܶ݀ܬ ܚܶܣܕܳܐ ܕܡܽܘܐܳܒ: ܘܓܽܘܕܳܦܳܐ ܕܰܒܢܰܝ̈ ܥܰܡܽܘܢ: ܕܚܰܣܶܕ݂ܘ ܠܥܰܡܝ: ܘܶܐܬܪܰܘܪܰܒܘ ܥܰܠ ܬܚܽܘܡܗܽܘܢ.</VERS>
      <VERS vnumber="9">ܡܶܛܽܠ ܗܳܠܶܝܢ ܚܰܝ ܐ̱ܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܕܡܽܘܐܳܒ ܐܰܝܟ݂ ܣܕ݂ܽܘܡ ܬܶܗܘܶܐ: ܘܰܒܢܰܝ̈ ܥܰܡܽܘܢ ܐܰܝܟ݂ ܥܳܡܽܘܪܳܐ: ܕܶܐܬܚܰܒܠܰܬ݂ ܢܶܨܒܰܬܗܶܝܢ: ܘܶܐܒܰܕ݂ ܡܰܠܽܘܚܗܶܝܢ: ܘܰܗܘܰܝ̈ ܚܒܳܠܳܐ ܠܥܳܠܰܡ: ܫܰܪܟܶܗ ܕܥܰܡܝ ܒܶܒܙܽܘܢ ܐܶܢܶܝܢ: ܘܡܶܕܶܡ ܕܶܐܫܬܚܰܪ ܡܶܢ ܥܰܡܝ ܢܺܐܪܬܽܘܢ ܐܶܢܶܝܢ.</VERS>
      <VERS vnumber="10">ܗܳܕ݂ܶܐ ܬܶܗܘܶܐ ܠܗܽܘܢ ܚܠܳܦ ܓܰܐܝܽܘܬܗܽܘܢ: ܥܰܠ ܕܚܰܣܶܕ݂ܘ ܘܶܐܬܪܰܘܪܰܒܘ ܥܰܠ ܥܰܡܶܗ ܕܡܳܪܝܳܐ ܚܰܝܠܬ݂ܳܢܳܐ ܥܰܠ ܝܺܣܪܳܐܶܝܠ.</VERS>
      <VERS vnumber="11">ܐܶܬܓܠܺܝ ܡܳܪܝܳܐ ܥܠܰܝܗܽܘܢ: ܕܢܰܘܒܶܕ݂ ܠܟܽܠܗܽܘܢ ܡܰܠܟܶܝ̈ܗ̇ ܕܰܐܪܥܳܐ: ܘܢܶܣܓܕܽܘܢ ܠܶܗ ܐ̱ܢܳܫ ܡܶܢ ܐܰܬܪܶܗ: ܟܽܠܗܶܝܢ ܓܳܙܖ̈ܳܬܳܐ ܕܝܰܡ̈ܡܶܐ.</VERS>
      <VERS vnumber="12">ܐܳܦ ܐܰܢ̱ܬܽܘܢ ܟܽܘܫܳܝ̈ܶܐ ܩܛܺܝܠܰܝ̈ ܚܰܪܒܳܐ.</VERS>
      <VERS vnumber="13">ܘܰܢܪܺܝܡ ܐܺܝܕܶܗ ܥܰܠ ܓܰܪܒܝܳܝܳܐ: ܘܢܰܘܒܶܕ݂ ܠܳܐܬ݂ܽܘܪܳܝܳܐ: ܘܢܶܥܒܕܺܝܗ̇ ܠܢܺܝܢܘܶܐ ܠܰܚܒܳܠܳܐ ܘܰܠܨܰܕ݂ܝܳܐ ܐܰܝܟ݂ ܡܰܕ݂ܒܪܳܐ.</VERS>
      <VERS vnumber="14">ܘܢܶܪܒܥܽܘܢ ܒܓ݂ܰܘܳܗ̇ ܓܙܳܖ̈ܶܐ: ܘܟܽܠܗܶܝܢ ܚܰܝ̈ܘܳܬܳܐ ܕܥܰܡ̈ܡܶܐ: ܐܳܦ ܩܳܩ̈ܶܐ ܘܩܽܘ̈ܦܕܶܐ ܒܒܳܬܶܝ̈ܗ̇ ܢܒܽܘܬܽܘܢ: ܘܚܰܝ̈ܘܳܬܳܐ ܢܶܢܗ̈ܡܳܢ ܒܓ݂ܰܘܳܗ̇: ܘܚܰܪܒܳܐ ܒܬܰܖ̈ܥܶܝܗ̇: ܡܶܛܽܠ ܕܥܶܩܳܪܳܗ̇ ܐܶܬܦܰܪܣܺܝ.</VERS>
      <VERS vnumber="15">ܗܳܕܳܐ ܗ̱ܝ ܡܕܺܝܢ̱ܬܳܐ ܥܰܫܺܝܢܬܳܐ ܕܝܳܬܒܳܐ ܗ̱ܘܳܬ݂ ܒܫܶܠܝܳܐ: ܘܳܐܡܪܳܐ ܗ̱ܘܳܬ݂ ܒܠܶܒܳܗ̇ ܐܶܢܳܐ ܐ̱ܢܳܐ ܘܠܰܝܬ ܬܽܘܒ ܐܰܟ݂ܘܳܬܝ: ܐܰܝܟܰܢܳܐ ܗܘܳܬ݂ ܠܰܚܒܳܠܳܐ: ܘܒܶܝܬ݂ ܡܰܪܒܥܳܐ ܠܚܰܝ̈ܘܳܬܳܐ: ܟܰܠܡܰܢ ܕܢܶܥܒܰܪ ܥܠܶܝܗ̇ ܢܶܬܡܰܗ: ܘܢܰܫܪܶܩ: ܘܰܢܢܺܝܦ ܒܺܐܝܕܶܗ ܘܢܺܐܡܰܪ.</VERS>
    </CHAPTER>
    <CHAPTER cnumber="3">
      <VERS vnumber="1">ܐܽܘܝ ܡܕܺܝܢ̱ܬܳܐ ܝܺܕ݂ܺܝܥܬܳܐ ܘܰܦܪܺܝܩܬܳܐ: ܡܕ݂ܺܝܢ̱ܬܶܗ ܕܝܰܘܢܳܢ.</VERS>
      <VERS vnumber="2">ܕܠܳܐ ܫܶܡܥܰܬ݂ ܒܩܳܠܳܐ: ܘܠܳܐ ܩܰܒܠܰܬ݂ ܡܰܪܕܽܘܬܳܐ: ܘܰܒܡܳܪܝܳܐ ܠܳܐ ܣܰܒܪܰܬ݂: ܘܰܠܘܳܬ݂ ܐܰܠܳܗܳܗ̇ ܠܳܐ ܩܶܪܒܰܬ݂.</VERS>
      <VERS vnumber="3">ܪܰܘܖ̈ܒܳܢܶܝܗ̇ ܒܓ݂ܰܘܳܗ̇ ܐܰܝܟ݂ ܐܰܖ̈ܝܰܘܳܬܳܐ ܢܳܗܡܺܝܢ: ܘܕܰܝܳܢܶܝ̈ܗ̇ ܐܰܝܟ݂ ܕܶܐܒ̈ܶܐ ܕܪܰܡܫܳܐ: ܘܠܳܐ ܡܟܰܬܪܺܝܢ ܠܨܰܦܪܳܐ. </VERS>
      <VERS vnumber="4">ܢܒܺܝ̈ܝܶܗ̇ ܦܰܚܙܺܝܢ: ܘܓܰܒܖ̈ܶܐ ܐܶܢܽܘܢ ܥܰܘ̈ܳܠܶܐ: ܟܳܗ̈ܢܶܝܗ̇ ܛܰܘܶܫܘ ܡܰܩܕܫܳܐ: ܘܰܚܛܰܦܘ ܢܳܡܽܘܣܳܐ.</VERS>
      <VERS vnumber="5">ܘܡܳܪܝܳܐ ܙܰܕܺܝܩܳܐ ܒܓ݂ܰܘܳܗ̇ ܘܠܳܐ ܥܳܒܶܕ ܥܰܘܠܳܐ: ܒܨܰܦܪܳܐ ܘܰܒܨܰܦܪܳܐ ܕܺܝܢܰܘ̈ܗܝ: ܝܳܗܶܒ ܒܢܽܘܗܪܳܐ ܘܠܳܐ ܡܫܰܘܚܰܪ: ܘܥܰܘܳܠܳܐ ܠܳܐ ܝܳܕܰܥ ܒܶܗܬܬܳܐ.</VERS>
      <VERS vnumber="6">ܐܰܘܒܕܶܬ݂ ܥܰܡ̈ܡܶܐ: ܘܶܐܬܚܒܠܰܬ݂ ܕܳܘܺܝܬܳܐ: ܐܰܚܪܒܶ݀ܬ ܫܽܘܩܰܝ̈ܗܽܘܢ ܡܶܢ ܒܠܰܝ ܕܥܳܒܰܪ: ܨܕܰܝ̈ ܡܕ݂ܺܝ̈ܢܳܬܗܽܘܢ ܡܶܢ ܒܠܰܝ ܐ̱ܢܳܫ: ܘܡܶܢ ܒܠܰܝ ܕܝܳܬܶܒ.</VERS>
      <VERS vnumber="7">ܐܶܡܪܶܬ ܕܠܺܝ ܬܶܕ݂ܚܠܽܘܢ: ܘܡܶܢܝ ܬܩܰܒܠܽܘܢ ܡܰܪܕܽܘܬܳܐ: ܘܠܳܐ ܢܺܐܒܰܕ݂ ܡܶܢ ܥܰܝܢܶܝ̈ܗ̇ ܟܽܠܡܶܕܶܡ ܕܦܰܩܕܶܬ ܥܠܶܝܗ̇: ܐܶܬܛܰܝܰܒܘ ܘܰܩܪܽܘܒܘ ܘܚܰܒܶܠܘ ܟܽܠܗܶܝܢ ܨܶܢ̈ܥܳܬܗܽܘܢ.</VERS>
      <VERS vnumber="8">ܡܶܟܺܝܠ ܣܰܟܰܘ ܠܺܝ ܐܳܡܰܪ ܡܳܪܝܳܐ: ܠܝܰܘܡܳܐ ܕܩܳܐܶܡ ܐ̱ܢܳܐ ܠܣܳܗܕܽܘܬܳܐ: ܡܶܛܽܠ ܕܡܰܛܺܝ ܕܺܝܢܝ ܠܰܡܟܰܢܳܫܽܘ ܥܰܡ̈ܡܶܐ: ܘܠܰܡܩܰܪܳܒܽܘ ܡܰܠ̈ܟܘܳܬܳܐ: ܠܡܶܐܫܰܕ݂ ܥܠܰܝܗܽܘܢ ܪܽܘܓܙܝ: ܘܟܽܠܳܗ̇ ܚܶܡܬܳܐ ܕܪܽܘܓܙܝ: ܡܶܛܽܠ ܕܰܒܢܽܘܪܳܐ ܕܰܛܢܳܢܝ ܬܶܬܶܐܟܶܠ ܟܽܠܳܗ̇ ܐܰܪܥܳܐ.</VERS>
      <VERS vnumber="9">ܘܗܳܝܕܶܝܢ ܐܰܗܦܶܟ݂ ܥܰܠ ܥܰܡ̈ܡܶܐ ܣܶܦܬܳܐ ܓܒܺܝܬܳܐ: ܕܢܶܩܪܽܘܢ ܟܽܠܗܽܘܢ ܒܰܫܡܶܗ ܕܡܳܪܝܳܐ: ܘܢܶܦܠܚܽܘܢܶܗ ܒܢܺܝܪܳܐ ܚܰܕ݂.</VERS>
      <VERS vnumber="10">ܡܶܢ ܥܒܳܪ ܢܰܗܖ̈ܰܘܳܬܳܐ ܕܟܽܘܫ ܢܰܝܬܽܘܢ ܠܺܝ ܕܶܒܚ̈ܶܐ: ܒܝܰܘܡܳܐ ܗܰܘ.</VERS>
      <VERS vnumber="11">ܠܳܐ ܬܶܒܗܬܺܝܢ ܡܶܢ ܟܽܠܗܶܝܢ ܨܶܢ̈ܥܳܬܶܟ݂ܝ ܕܰܐܥܠܺܝܬܝ ܒܺܝ: ܘܗܳܝܕܶܝܢ ܐܰܥܒܰܪ ܡܶܢܶܟ݂ܝ ܥܽܘܫܢܳܐ ܕܓܰܐܝܽܘܬܶܟ݂ܝ: ܘܠܳܐ ܬܰܘܣܦܺܝܢ ܬܽܘܒ ܠܡܶܬܪܰܘܪܳܒܽܘ ܥܰܠ ܛܽܘܪܳܐ ܕܩܽܘܕ݂ܫܝ.</VERS>
      <VERS vnumber="12">ܘܰܐܘܬܰܪ ܒܓܰܘܶܟ݂ܝ ܥܰܡܳܐ ܡܶܣܟܺܢܳܐ ܘܡܰܟܺܝܟܳܐ: ܘܰܢܣܰܒܪܽܘܢ ܒܰܫܡܶܗ ܕܡܳܪܝܳܐ.</VERS>
      <VERS vnumber="13">ܘܰܐܝܠܶܝܢ ܕܶܐܫܬܚܰܪܘ ܡܶܢ ܒܶܝܬ݂ ܝܺܣܪܳܐܶܝܠ: ܠܳܐ ܢܶܥܒܕܽܘܢ ܥܰܘܠܳܐ: ܘܠܳܐ ܢܡܰܠܠܽܘܢ ܕܰܓܳܠܽܘܬܳܐ: ܘܠܳܐ ܢܶܫܬܟܰܚ ܒܦܽܘܡܗܽܘܢ ܠܶܫܳܢܳܐ ܕܢܶܟܠܳܐ: ܡܶܛܽܠ ܕܗܶܢܽܘܢ ܢܶܪܥܽܘܢ ܘܢܶܪܒܥܽܘܢ: ܘܠܳܐ ܢܶܗܘܶܐ ܠܗܽܘܢ ܡܰܗܪܳܢܳܐ. </VERS>
      <VERS vnumber="14">ܫܰܒܰܚܝ ܒܰܪܬ ܨܶܗܝܽܘܢ: ܘܝܰܒܶܒ ܝܺܣܪܳܐܶܝܠ: ܚܕ݂ܳܝ ܘܕܽܘܨܝ ܒܟܽܠܶܗ ܠܶܒܶܟ݂ܝ ܒܰܪܬ ܐܽܘܪܺܫܠܶܡ.</VERS>
      <VERS vnumber="15">ܐܰܥܒܰܪ ܡܳܪܝܳܐ ܕܺܝܢܰܝ̈ܟܝ: ܘܰܐܦܪܶܩ ܡܶܢܶܟ݂ܝ ܒܥܶܠܕܒܳܒܰܝ̈ܟܝ ܡܰܠܟܶܗ ܕܺܝܣܪܳܐܶܝܠ: ܡܳܪܝܳܐ ܒܓ݂ܰܘܶܟ݂ܝ ܬܽܘܒ ܠܳܐ ܬܶܚܙܶܝܢ ܒܺܝܫܬܳܐ.</VERS>
      <VERS vnumber="16">ܒܶܗ ܒܝܰܘܡܳܐ ܗܰܘ: ܢܶܬܶܐܡܰܪ ܠܽܐܘܪܺܫܠܶܡ ܠܳܐ ܬܶܕ݂ܚܠܺܝܢ: ܘܰܠܨܶܗܝܽܘܢ ܠܳܐ ܢܶܬܖ̈ܰܦܝܳܢ ܐܺܝܕܰܝ̈ܟܝ.</VERS>
      <VERS vnumber="17">ܡܳܪܝܳܐ ܐܰܠܳܗܳܟ݂ܝ ܒܓ݂ܰܘܶܟ݂ܝ: ܓܰܢ̱ܒܳܪܳܐ ܘܦܳܪܽܘܩܳܐ: ܢܒܰܣܡܶܟ݂ܝ ܒܚܰܕ݂ܽܘܬ݂ܳܐ ܘܰܢܚܰܕܬܶܟ݂ܝ ܒܚܽܘܒܶܗ: ܘܰܢܕܰܝܨܶܟ݂ܝ ܒܬܶܫܒܽܘܚܬܳܐ ܐܰܝܟ݂ ܕܰܒܝܰܘܡܳܐ ܕܥܰܕ݂ܥܶܕ݂ܳܐ.</VERS>
      <VERS vnumber="18">ܘܰܐܥܒܰܪ ܡܶܢܟ݂ܝ ܐܰܝܠܶܝܢ ܕܰܡܡܰܠܠܺܝܢ ܗ̱ܘܰܘ ܥܠܰܝܟܝ ܚܶܣܕܳܐ.</VERS>
      <VERS vnumber="19">ܗܳܐ ܥܳܒܶܕ ܐ̱ܢܳܐ ܠܟܽܠܗܽܘܢ: ܟܰܕ݂ ܡܡܰܟܟܺܝܢ ܒܓܰܘܶܟ݂ܝ ܒܙܰܒܢܳܐ ܗܰܘ: ܘܶܐܦܪܽܘܩ ܠܰܟܒܺܝܫܬܳܐ: ܘܰܠܪܰܚܺܝܩܬܳܐ ܐܶܟܰܢܶܫ: ܘܶܐܥܒܶܕ݂ ܐܶܢܽܘܢ ܠܰܫܡܳܐ ܘܰܠܬܶܫܒܽܘܚܬܳܐ ܒܟܽܠܳܗ̇ ܐܰܪܥܳܐ ܕܒܶܗܬܰܬܗܽܘܢ.</VERS>
      <VERS vnumber="20">ܒܶܗ ܒܙܰܒܢܳܐ ܗܰܘ ܐܰܝܬܺܝܟ݂ܽܘܢ: ܘܒܶܗ ܒܙܰܒܢܳܐ ܗܰܘ ܐܶܟܰܢܶܫܟ݂ܽܘܢ: ܘܶܐܬܶܠܟ݂ܽܘܢ ܠܰܫܡܳܐ ܘܰܠܬܶܫܒܽܘܚܬܳܐ ܒܟܽܠܗܽܘܢ ܥܰܡ̈ܡܶܐ ܕܰܐܪܥܳܐ: ܡܳܐ ܕܡܰܗܦܶܟ݂ ܐ̱ܢܳܐ ܫܒܺܝܬܟ݂ܽܘܢ ܠܥܰܝܢܰܝ̈ܗܽܘܢ ܐܳܡܰܪ ܡܳܪܝܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Haggai" bnumber="37" bsname="Hag">
    <CHAPTER cnumber="1">
      <VERS vnumber="1">ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ ܡܰܠܟܳܐ: ܒܝܰܪܚܳܐ ܫܬܺܝܬܝܳܐ ܒܚܰܕ݂ ܒܝܰܪܚܳܐ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ: ܥܰܠ ܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܥܰܠ ܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ ܠܡܺܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܥܰܡܳܐ ܗܳܢܳܐ ܐܳܡܪܺܝܢ ܠܳܐ ܡܰܛܺܝ ܙܰܒܢܳܐ ܕܢܶܬܒܢܶܐ ܒܰܝܬܶܗ ܕܡܳܪܝܳܐ.</VERS>
      <VERS vnumber="3">ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.</VERS>
      <VERS vnumber="4">ܙܰܒܢܰܐ ܗ̱ܘ ܠܟ݂ܽܘܢ ܗܳܢܳܐ: ܕܰܐܢ̱ܬܽܘܢ ܝܳܬܒܺܝܢ ܐܢ̱ܬܽܘܢ ܒܒܳܬܰܝ̈ܟܽܘܢ ܟܰܕ݂ ܡܛܰܠܠܺܝܢ: ܘܒܰܝܬܳܐ ܗܳܢܳܐ ܚܪܶܒ.</VERS>
      <VERS vnumber="5">ܡܶܟܺܝܠ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܣܺܝܡܘ ܠܶܒܰܘ̈ܳܬܟ݂ܽܘܢ ܥܰܠ ܐܽܘܖ̈ܚܳܬܟ݂ܽܘܢ.</VERS>
      <VERS vnumber="6">ܕܙܳܪܥܺܝܢ ܐܢ̱ܬܽܘܢ ܣܰܓܺܝ: ܘܚܳܡܠܺܝܢ ܐܢ̱ܬܽܘܢ ܩܰܠܺܝܠ: ܘܳܐܟܠܺܝܢ ܐܢ̱ܬܽܘܢ ܘܠܳܐ ܣܳܒܥܺܝܢ ܐܢ̱ܬܽܘܢ: ܘܫܳܬܶܝܢ ܐܢ̱ܬܽܘܢ ܘܠܳܐ ܪܳܘܶܝܢ ܐܢ̱ܬܽܘܢ: ܘܠܳܒܫܺܝܢ ܐܢ̱ܬܽܘܢ ܘܠܳܐ ܫܳܚܢܺܝܢ ܐܢ̱ܬܽܘܢ: ܘܰܐܝܢܳܐ ܕܺܐܝܬ݂ ܒܟ݂ܽܘܢ ܕܡܶܬܬܰܓܰܪ: ܡܶܬܬܰܓܰܪ ܠܰܨܪܳܪܳܐ ܢܩܺܝܒܳܐ.</VERS>
      <VERS vnumber="7">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܣܺܝܡܘ ܠܶܒܰܘ̈ܳܬܟ݂ܽܘܢ ܥܰܠ ܐܽܘܖ̈ܚܳܬܟ݂ܽܘܢ.</VERS>
      <VERS vnumber="8">ܣܰܩܘ ܠܛܽܘܪܳܐ: ܐܰܝܬܰܘ ܩܰܝ̈ܣܶܐ: ܘܰܒܢܰܘ ܒܰܝܬܳܐ ܗܳܢܳܐ: ܘܶܐܨܛܒܶܐ ܒܶܗ: ܘܶܐܫܬܰܒܰܚ ܒܶܗ: ܐܳܡܰܪ ܡܳܪܝܳܐ.</VERS>
      <VERS vnumber="9">ܚܳܝܪܺܝܢ ܐܢ̱ܬܽܘܢ ܒܣܽܘܓܳܐܐ: ܘܗܳܘܶܐ ܠܶܗ ܩܰܠܺܝܠ: ܘܡܰܥܠܺܝܢ ܐܢ̱ܬܽܘܢ ܠܓܰܘ ܒܰܝܬܳܐ ܘܢܳܦܰܚ ܐ̱ܢܳܐ ܒܶܗ: ܘܥܰܠ ܡܳܢܳܐ ܗܳܠܶܝܢ ܐܳܡܰܪ ܡܳܪܝܳܐ: ܥܰܠ ܕܰܚܪܶܒ ܒܰܝܬܝ: ܘܰܐܢ̱ܬܽܘܢ ܪܳܗܛܺܝܢ ܐܢ̱ܬܽܘܢ ܐ̱ܢܳܫ ܠܒܰܝܬܶܗ.</VERS>
      <VERS vnumber="10">ܡܶܛܽܠܳܬܟ݂ܽܘܢ ܐܶܬܟܠܺܝܘ ܫܡܰܝܳܐ ܡܶܢ ܛܰܠܳܐ: ܘܰܐܪܥܳܐ ܟܠܳܬ ܦܺܐܖ̈ܶܝܗ̇.</VERS>
      <VERS vnumber="11">ܘܰܩܪܺܝܬ݂ ܚܰܪܒܳܐ ܥܰܠ ܐܰܪܥܳܐ: ܘܥܰܠ ܛܽܘܖ̈ܶܐ: ܘܥܰܠ ܥܒܽܘܪܳܐ: ܘܥܰܠ ܚܰܡܪܳܐ: ܘܥܰܠ ܡܶܫܚܳܐ: ܘܥܰܠ ܟܽܠ ܡܶܕܶܡ ܕܡܰܦܩܳܐ ܐܰܪܥܳܐ: ܘܥܰܠ ܒܢܰܝ̈ ܐ̱ܢܳܫܳܐ: ܘܥܰܠ ܒܥܺܝܪܳܐ: ܘܥܰܠ ܟܽܠܳܗ̇ ܠܶܐܘܬܳܐ ܕܺܐܝܕܰܝ̈ܗܽܘܢ.</VERS>
      <VERS vnumber="12">ܘܰܫܡܰܥ ܙܽܘܪܒܳܒܶܠ ܒܰܪ ܫܶܠܰܬܐܶܝܠ: ܘܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܟܽܠܶܗ ܫܰܪܟܶܗ ܕܥܰܡܳܐ ܒܩܳܠܶܗ ܕܡܳܪܝܳܐ ܐܰܠܳܗܗܽܘܢ: ܘܰܠܦܶܬܓܳܡܰܘ̈ܗܝ ܕܚܰܓܰܝ ܢܒܺܝܳܐ ܕܫܰܕܪܶܗ ܡܳܪܝܳܐ ܐܰܠܳܗܗܽܘܢ ܠܘܳܬ݂ܗܽܘܢ: ܘܰܕ݂ܚܶܠܘ ܥܰܡܳܐ ܡܶܢ ܩܕ݂ܳܡ ܡܳܪܝܳܐ.</VERS>
      <VERS vnumber="13">ܘܶܐܡܰܪ ܚܰܓܰܝ ܡܰܠܰܐܟܶܗ ܕܡܳܪܝܳܐ ܒܡܰܠܰܐܟܽܘܬܶܗ ܕܡܳܪܝܳܐ ܠܥܰܡܳܐ: ܐܶܢܳܐ ܥܰܡܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="14">ܘܰܐܥܺܝܪ ܡܳܪܝܳܐ ܪܽܘܚܶܗ ܕܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܪܽܘܚܶܗ ܕܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܪܽܘܚܳܐ ܕܟܽܠܶܗ ܫܰܪܟܶܗ ܕܥܰܡܳܐ: ܘܶܐܙܰܠܘ ܘܰܥ̣ܒܰܕ݂ܘ ܥܒܳܕ݂ܳܐ ܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܒܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܫܬܺܝܬܝܳܐ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ ܡܰܠܟܳܐ.</VERS>
      <VERS vnumber="2">:ܘܰܒܝܰܪܚܳܐ ܫܒܺܝܥܳܝܳܐ ܒܚܰܕ݂ ܘܥܶܣܪܺܝܢ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.</VERS>
      <VERS vnumber="3">: ܐܶܡܰܪ ܠܙܽܘܪܒܳܒܶܠ ܒܰܪ ܫܶܠܰܬܐܶܝܠ ܪܰܒܳܐ ܕܺܝܗܽܘܕܳܐ: ܘܰܠܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܰܠܟܽܠܶܗ ܫܰܪܟܶܗ ܕܥܰܡܳܐ.</VERS>
      <VERS vnumber="4">ܡܰܢܽܘ ܐܶܫܬܚܰܪ ܒܟ݂ܽܘܢ ܕܰܚܙܳܝܗܝ ܠܒܰܝܬܳܐ ܗܳܢܳܐ ܒܫܽܘܒܚܶܗ ܩܰܕܡܳܝܳܐ: ܘܗܳܫܳܐ ܐܰܝܟܰܢܳܐ ܚܳܙܶܝܢ ܐܢ̱ܬܽܘܢ ܠܶܗ: ܠܳܐ ܗ̱ܘܳܐ ܐܰܝܟ݂ ܠܳܐ ܡܶܕܶܡ ܚܫܺܝܒ ܒܥܰܝܢܰܝ̈ܟܽܘܢ.</VERS>
      <VERS vnumber="5">ܡܶܟܺܝܠ ܐܶܬܚܰܝܰܠ ܙܽܘܪܒܳܒܶܠ ܐܳܡܰܪ ܡܳܪܝܳܐ: ܘܶܐܬܚܰܝܰܠ ܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ: ܘܶܐܬܚܰܝܰܠܘ ܟܽܠܶܗ ܥܰܡܳܐ ܕܰܐܪܥܳܐ ܐܳܡܰܪ ܡܳܪܝܳܐ ܘܰܥܒܶܕ݂ܘ: ܡܶܛܽܠ ܕܶܐܢܳܐ ܥܰܡܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="6">ܦܶܬܓܳܡܳܐ ܕܰܐܩܺܝܡܶܬ ܥܰܡܟ݂ܽܘܢ ܟܰܕ݂ ܢܦܰܩܬܽܘܢ ܡܶܢ ܡܶܨܪܶܝܢ: ܪܽܘܚܝ ܩܳܝܡܳܐ ܒܰܝܢܳܬܟ݂ܽܘܢ ܠܳܐ ܬܶܕ݂ܚܠܽܘܢ.</VERS>
      <VERS vnumber="7">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܽܘܒ ܚܕܳܐ ܙܒܰܢ ܡܙܺܝܥ ܐ̱ܢܳܐ ܫܡܰܝܳܐ ܘܰܐܪܥܳܐ: ܘܝܰܡܳܐ ܘܝܰܒܫܳܐ.</VERS>
      <VERS vnumber="8">ܘܰܐܙܺܝܥ ܠܟܽܠܗܽܘܢ ܥܰܡ̈ܡܶܐ: ܘܢܰܝܬܽܘܢ ܪܶܓܬܳܐ ܕܟܽܠܗܽܘܢ ܥܰܡ̈ܡܶܐ: ܘܶܐܡܠܺܝܘܗܝ ܠܒܰܝܬܳܐ ܗܳܢܳܐ ܫܽܘܒܚܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. </VERS>
      <VERS vnumber="9">ܕܺܝܠܝ ܗ̱ܘ ܣܺܐܡܳܐ ܘܕ݂ܺܝܠܝ ܗ̱ܘ ܕܰܗܒܳܐ ܐܳܡܰܪ ܡܰܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="10">ܘܢܶܗܘܶܐ ܪܰܒ ܫܽܘܒܚܶܗ ܕܒܰܝܬܳܐ ܗܳܢܳܐ ܐ̱ܚܪܳܝܳܐ: ܛܳܒ ܡܶܢ ܩܰܕܡܳܝܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܒܰܐܬܪܳܐ ܗܳܢܳܐ ܐܶܬܶܠ ܫܠܳܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="11">ܘܒܰܐܪܒܥܳܐ ܘܥܶܣܪܺܝܢ ܒܝܰܪܚܳܐ ܬܫܺܝܥܳܝܳܐ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܒܝܰܕ݂ ܚܰܓܰܝ ܢܒܺܝܳܐ ܠܡܺܐܡܰܪ.</VERS>
      <VERS vnumber="12">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܫܰܐܶܠܘ ܥܰܠ ܢܳܡܽܘܣܳܐ ܡܶܢ ܟܳܗ̈ܢܶܐ.</VERS>
      <VERS vnumber="13">ܐܶܢ ܫܳܩܶܠ ܓܰܒܪܳܐ ܒܶܣܪܳܐ ܕܩܽܘܕܫܳܐ ܒܟܶܢܦܳܐ ܕܡܰܪܛܽܘܛܶܗ: ܘܩܳܪܶܒ ܒܟܶܢܦܶܗ ܠܠܰܚܡܳܐ ܘܰܠܒܽܘܫܳܠܳܐ: ܘܰܠܚܰܡܪܳܐ ܘܰܠܡܶܫܚܳܐ ܘܰܠܟܽܠ ܡܶܐܟ݂ܠܳܐ: ܕܰܠܡܳܐ ܡܶܫܟܰܚ ܡܶܬܩܰܕܰܫ: ܥ̣ܢܰܘ ܟܳܗ̈ܢܶܐ: ܘܳܐܡܪܺܝܢ: ܠܳܐ.</VERS>
      <VERS vnumber="14">ܐܶܡܰܪ ܚܰܓܰܝ: ܐܶܢ ܩܳܪܶܒ ܐܰܝܢܳܐ ܕܛܰܡܳܐܐ ܢܰܦܫܶܗ ܠܶܗܠܶܝܢ ܟܽܠܗܶܝܢ ܠܳܐ ܡܶܣܬܰܝܰܒ: ܥ̣ܢܰܘ ܟܳܗ̈ܢܶܐ ܘܳܐܡܪܺܝܢ ܠܶܗ: ܡܶܣܬܰܝܰܒ.</VERS>
      <VERS vnumber="15">ܥܢܳܐ ܚܰܓܰܝ ܘܶܐܡܰܪ: ܗܳܟܰܢܰܐ ܗ̱ܘ ܥܰܡܳܐ ܗܳܢܳܐ: ܘܗܳܟܰܢܳܐ ܗ̱ܝ ܫܰܪܒܬܳܐ ܗܳܕ݂ܶܐ ܩܕ݂ܳܡܝ ܐܳܡܰܪ ܡܳܪܝܳܐ: ܘܗܳܟܰܢܳܐ ܐܶܢܽܘܢ ܟܽܠܗܽܘܢ ܥܒ̈ܳܕܶܐ ܕܺܐܝܕܰܝ̈ܗܽܘܢ: ܘܡܶܕܶܡ ܕܰܡܩܰܪܒܺܝܢ ܬܰܡܳܢ ܡܣܰܝܰܒܽ ܗ̱ܘ.</VERS>
      <VERS vnumber="16">ܡܶܟܺܝܠ ܣܺܝܡܘ ܠܶܒܟ݂ܽܘܢ ܡܶܢ ܝܰܘܡܳܐ ܗܳܢܳܐ ܘܰܠܶܗܠ: ܥܰܕ݂ܠܳܐ ܐܶܬܬܣܺܝܡܬ݂ ܟܺܐܦܳܐ ܥܰܠ ܟܺܐܦܳܐ ܒܗܰܝܟܠܶܗ ܕܡܳܪܝܳܐ.</VERS>
      <VERS vnumber="17">ܟܰܕ݂ ܥܳܐܠܺܝܢ ܗ̱ܘܰܝܬܽܘܢ ܥܰܠ ܟܰܪܝܳܐ ܕܥܶܣܪܺܝܢ ܘܗܳܘܶܐ ܥܶܣܪܳܐ: ܘܥܳܐܠܺܝܢ ܐܰܢ̱ܬܽܘܢ ܥܰܠ ܡܰܥܨܰܪܬܳܐ ܕܚܰܡܫܺܝܢ ܘܗܳܘܶܝܢ ܠܗܽܘܢ ܥܶܣܪܺܝܢ.</VERS>
      <VERS vnumber="18">ܡܚܺܝܬܟ݂ܽܘܢ ܒܫܰܘܒܳܐ: ܘܰܒܝܰܪܩܳܢܳܐ: ܘܰܒܒܰܪܕ݂ܳܐ: ܠܟܽܠܶܗ ܥܒܳܕ݂ܳܐ ܕܺܐܝܕܰܝ̈ܟܽܘܢ: ܘܠܳܐ ܐܶܬܦܢܺܝܬܽܘܢ ܠܘܳܬ݂ܝ ܐܳܡܰܪ ܡܳܪܝܳܐ.</VERS>
      <VERS vnumber="19">ܡܶܟܺܝܠ ܫܰܥܒܶܕ݂ܘ ܠܶܒܰܘ̈ܳܬܟ݂ܽܘܢ ܡܶܢ ܝܰܘܡܳܐ ܗܳܢܳܐ ܘܰܠܗܰܠ: ܡܶܢ ܝܽܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܕܬܶܫܥܳܐ: ܡܶܢ ܝܰܘܡܳܐ ܕܶܐܬܬܣܺܝܡܰܬ݂ ܫܶܬܶܐܣܬܳܐ ܕܗܰܝܟܠܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܶܬܒܢܳܝܽܘ.</VERS>
      <VERS vnumber="20">ܣܺܝܡܘ ܠܶܒܟ݂ܽܘܢ ܕܠܰܝܬ ܙܰܪܥܳܐ ܒܶܐܕܪܳܐ: ܘܰܓܦܶܬܳܐ ܘܬܺܬܳܐ ܘܖ̈ܽܘܡܳܢܶܐ: ܘܺܐܝܠܳܢ̈ܶܐ ܕܙܰܝܬܳܐ ܠܰܐ ܛܥܰܢܘ ܘܡܶܢ ܝܰܘܡܳܢܳܐ ܒܳܪܶܟ݂ ܐ̱ܢܳܐ ܠܗܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="21">ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܚܰܓܰܝ ܕܬܰܪܬܶܝܢ ܙܰܒ̈ܢܺܝܢ: ܒܰܐܪܒܥܳܐ ܘܥܶܣܪܺܝܢ ܒܝܰܪܚܳܐ ܠܡܺܐܡܰܪ.</VERS>
      <VERS vnumber="22">ܐܶܡܰܪ ܠܙܽܘܪܒܳܒܶܠ ܪܰܒܳܐ ܕܺܝܗܽܘܕܳܐ: ܐܶܢܳܐ ܐܰܙܺܝܥ ܫܡܰܝܳܐ ܘܰܐܪܥܳܐ.</VERS>
      <VERS vnumber="23">ܘܰܐܗܦܶܟ݂ ܟܽܘܪܣܝܳܐ ܕܡܰܠ̈ܟܘܳܬܳܐ: ܘܰܐܘܒܶܕ݂ ܥܽܘܫܢܳܐ ܕܡܰܠ̈ܟܘܳܬܳܐ ܕܥܰܡ̈ܡܶܐ: ܘܰܐܗܦܶܟ݂ ܡܰܖ̈ܟܒܳܬܳܐ ܥܰܠ ܖ̈ܳܟ݂ܒܰܝܗܶܝܢ: ܘܢܶܦܠܽܘܢ ܖ̈ܰܟܫܳܐ ܘܖ̈ܳܟ݂ܒܰܝܗܽܘܢ ܓܒܰܪ ܒܣܰܦܣܺܪܳܐ ܕܰܐܚܽܘܗܝ.</VERS>
      <VERS vnumber="24">ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܣܒܳܟ݂ ܙܽܘܪܒܳܒܶܠ ܒܰܪ ܫܶܠܰܬܐܶܝܠ ܥܰܒܕܝ ܐܳܡܰܪ ܡܳܪܝܳܐ: ܘܶܐܣܺܝܡܳܟ݂ ܐܰܝܟ݂ ܚܳܬܡܳܐ: ܡܶܛܽܠ ܕܠܳܟ݂ ܓܒܶܝܬ݂ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
    </CHAPTER>
  </BIBLEBOOK>
  <BIBLEBOOK bname="Zechariah" bnumber="38" bsname="Zec">
    <CHAPTER cnumber="1">
      <VERS vnumber="1">ܒܝܰܪܚܳܐ ܕܰܬܡܳܢܝܳܐ ܒܚܰܕ݂ ܒܝܰܪܚܳܐ: ܒܰܫܢܰܬ݂ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܒܰܪ ܒܪܰܟ݂ܝܳܐ: ܒܰܪ ܥܰܕܽܘ ܢܒܺܝܳܐ ܠܡܺܐܡܰܪ.</VERS>
      <VERS vnumber="2">ܪܓܶܙ ܡܳܪܝܳܐ ܥܰܠ ܐܰܒܳܗܰܝ̈ܟܽܘܢ ܪܽܘܓܙܳܐ ܪܰܒܳܐ.</VERS>
      <VERS vnumber="3">ܐܶܡܰܪ ܠܗܽܘܢ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܰܘ ܠܘܳܬ݂ܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܬܦܢܶܐ ܥܠܰܝܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="4">ܘܠܳܐ ܬܶܗܘܢ ܐܰܝܟ݂ ܐܰܒܳܗܰܝ̈ܟܽܘܢ: ܕܰܐܟ݂ܪܶܙܘ ܥܠܰܝܗܽܘܢ ܢܒܺܝ̈ܶܐ ܩܰܕܡܳܝ̈ܶܐ ܘܶܐܡܰܪܘ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܰܘ ܡܶܢ ܐܽܘܖ̈ܚܳܬܟ݂ܽܘܢ ܒܺܝ̈ܫܳܬ݂ܳܐ: ܘܡܶܢ ܥܒܳܕܰܝ̈ܟܽܘܢ ܒܺܝ̈ܫܶܐ: ܘܠܳܐ ܫܡܰܥܘ ܘܠܳܐ ܨܳܬܽܘܢܝ ܐܳܡܰܪ ܡܳܪܝܳܐ. </VERS>
      <VERS vnumber="5">ܐܰܝܟܳܐ ܐܶܢܽܘܢ ܐܰܒܳܗܰܝ̈ܟܽܘܢ ܘܰܢܒ̈ܝܰܝ ܕܰܠܡܳܐ ܠܥܳܠܰܡ ܚܰܝܝܺܢ.</VERS>
      <VERS vnumber="6">ܠܦܶܬܓܳܡܰܝ̈ ܕܶܝܢ ܘܰܠܦܽܘܩ̈ܕܳܢܰܝ ܕܦܰܩܕܶܬ ܠܥܰܒܕܰܝ̈ ܢܒܺܝ̈ܶܐ: ܐܶܬܕܟܰܪܘ ܐܶܢܽܘܢ ܐܰܒܳܗܰܝ̈ܟܽܘܢ ܘܶܐܬܪܰܥܺܝܘ: ܘܶܐܡܰܪܘ: ܐܰܝܟ݂ ܕܶܐܬܪܰܥܺܝ ܡܳܪܝܳܐ ܚܰܝܠܬ݂ܳܢܳܐ ܠܡܶܥܒܰܕ݂ ܠܰܢ: ܐܰܝܟ݂ ܐܽܘܖ̈ܚܳܬܰܢ ܘܰܐܝܟ݂ ܨܶܢ̈ܥܳܬܰܢ ܗܳܟܰܢܳܐ ܥܒܰܕ݂ ܠܰܢ.</VERS>
      <VERS vnumber="7">ܒܝܘܡ ܐܰܪܒܥܳܐ ܘܥܶܣܪܺܝܢ ܒܝܰܪܚܳܐ ܕܰܚܕܰܥܣܰܪ ܕܗܽܘ ܫܒܰܛ: ܒܰܫܢܰܬ ܬܰܪܬܶܝܢ ܕܕܰܪܝܳܘܳܫ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܒܰܪ ܒܪܰܟ݂ܝܳܐ: ܒܰܪ ܥܰܕܽܘ ܢܒܺܝܳܐ ܠܡܺܐܡܰܪ.</VERS>
      <VERS vnumber="8">ܚܙܺܝ݀ܬ ܒܠܺܠܝܳܐ ܓܰܒܪܳܐ ܕܰܪܟ݂ܺܝܒ ܥܰܠ ܣܽܘܣܝܳܐ ܣܽܘܡܳܩܳܐ: ܘܩܳܐܶܡ ܒܰܝܢܳܬ ܐܺܝܠܳܢ̈ܶܐ ܕܡܰܛܠܠܺܝܢ: ܘܒܳܬܪܶܗ ܖ̈ܰܟܫܳܐ ܣܽܘܡܳܩ̈ܶܐ: ܘܦܰܝܣ̈ܟ݂ܳܝܶܐ: ܘܚܶܘܳܖ̈ܶܐ.</VERS>
      <VERS vnumber="9">ܘܶܐܡܪܶܬ ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ: ܘܰܥܢܳܐ ܡܰܠܰܐܟ݂ܳܐ ܕܰܡܡܰܠܶܠ ܒܺܝ ܘܶܐܡܰܪ ܠܺܝ: ܐܶܢܳܐ ܐܶܚܰܘܶܝܟ݂ ܡܳܢܳܐ ܐܶܢܽܘܢ ܗܳܠܶܝܢ.</VERS>
      <VERS vnumber="10">ܥܢܳܐ ܓܰܒܪܳܐ ܕܩܳܐܶܡ ܒܰܝܢܳܬ ܐܺܝܠܳܢ̈ܶܐ: ܘܶܐܡܰܪ ܠܺܝ: ܗܳܠܶܝܢ ܐܶܢܽܘܢ ܕܫܰܕܰܪ ܡܳܪܝܳܐ ܠܰܡܗܰܠܳܟ݂ܽܘ ܒܰܐܪܥܳܐ.</VERS>
      <VERS vnumber="11">ܘܰܥܢܰܘ ܘܶܐܡܰܪܘ ܠܡܰܠܰܐܟܶܗ ܕܡܳܪܝܳܐ ܕܩܳܐܶܡ ܒܰܝܢܳܬ ܐܺܝܠܳܢ̈ܶܐ: ܗܰܠܺܝܢ ܒܰܐܪܥܳܐ: ܘܟܽܠܶܗ ܐܰܪܥܳܐ ܝܳܬܒܳܐ ܘܫܰܠܝܳܐ.</VERS>
      <VERS vnumber="12">ܘܰܥܢ̣ܳܐ ܡܰܠܰܐܟܶܗ ܕܡܳܪܝܳܐ: ܘܶܐܡܰܪ: ܡܳܪܝܳܐ ܚܰܝܠܬ݂ܳܢܳܐ: ܥܰܕ݂ ܐܶܡܰܬܝ ܠܳܐ ܡܪܰܚܶܡ ܐܰܢ̱ܬ ܥܰܠ ܐܽܘܪܺܫܠܶܡ: ܘܥܰܠ ܡܕ݂ܺܝ̈ܢܳܬܳܐ ܕܺܝܗܽܘܕܳܐ ܕܰܪܓܶܙܬ ܥܠܰܝܗܶܝܢ ܗܳܐ ܫܰܒܥܺܝܢ ܫܢܺܝ̈ܢ.</VERS>
      <VERS vnumber="13">ܘܰܥܢܳܐ ܡܳܪܝܳܐ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ ܡ̈ܶܠܶܐ ܫܰܦܺܝܖ̈ܳܬܳܐ: ܘܦܶܬܓܳܡ̈ܶܐ ܕܒܽܘܝܳܐܳܐ.</VERS>
      <VERS vnumber="14">ܘܶܐܡܰܪ ܠܺܝ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܐܰܟ݂ܪܶܙ ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܛܶܢܶܬ݂ ܒܽܐܘܪܺܫܠܶܡ ܘܰܒܨܶܗܝܽܘܢ ܛܢܳܢܳܐ ܪܰܒܳܐ.</VERS>
      <VERS vnumber="15">ܘܪܽܘܓܙܳܐ ܪܰܒܳܐ ܪܳܓܶܙ ܐ̱ܢܳܐ ܥܰܠ ܥܰܡ̈ܡܶܐ ܕܡܶܬܪܰܓܫܺܝܢ: ܐܶܢܳܐ ܓܶܝܪ ܪܶܓܙܶܬ ܩܰܠܺܝܠ: ܘܗܶܢܽܘܢ ܥܰܕܰܪܘ ܠܒܺܝܫܬܳܐ.</VERS>
      <VERS vnumber="16">ܡܶܛܽܠ ܗܳܠܶܝܢ ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܬܦܢܺܝܬ݂ ܥܰܠ ܐܽܘܪܺܫܠܶܡ ܒܖ̈ܰܚܡܺܝܢ: ܘܒܰܝܬܝ ܝܳܗܶܒ ܐ̱ܢܳܐ ܒܓ݂ܰܘܳܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܰܫܘܳܝܬܳܐ ܬܶܬܡܬܰܚ ܥܰܠ ܐܽܘܪܺܫܠܶܡ.</VERS>
      <VERS vnumber="17">ܬܽܘܒ ܐܰܟ݂ܪܶܙ: ܘܶܐܡܰܪ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܶܣܬܰܖ̈ܩܳܢ ܡܕܺܝ̈ܢܳܬܳܐ ܡܶܢ ܛܳܒ̈ܳܬܳܐ: ܘܢܶܒܢܶܐ ܬܽܘܒ ܡܳܪܝܳܐ ܠܨܶܗܝܽܘܢ: ܘܢܶܓܒܶܐ ܬܽܘܒ ܠܽܐܘܪܺܫܠܶܡ.</VERS>
      <VERS vnumber="18">ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝܬ ܘܗܳܐ ܐܰܪܒܰܥ ܩܰܖ̈ܢܳܢ.</VERS>
      <VERS vnumber="19">ܘܶܐܡܪܶܬ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܶܝܢ ܗܳܠܶܝܢ ܡܳܪܝ: ܘܶܐܡܰܪ ܠܺܝ ܗܳܠܶܝܢ ܐܶܢܶܝܢ ܩܰܖ̈ܢܳܬܳܐ ܕܒܰܕܰܪ ܠܰܝܗܽܘܕܳܐ ܘܠܺܝܣܪܳܐܶܝܠ ܘܠܽܐܘܪܺܫܠܶܡ.</VERS>
      <VERS vnumber="20">ܘܚܰܘܝܰܢܝ ܡܳܪܝܳܐ ܐܰܪܒܥܳܐ ܢܰܓܖ̈ܶܐ.</VERS>
      <VERS vnumber="21">ܘܶܐܡܪܶܬ ܡܳܢܳܐ ܐܳܬܶܝܢ ܗܳܠܶܝܢ ܠܡܶܥܒܰܕ݂: ܘܶܐܡܰܪ ܠܺܝ ܗܳܠܶܝܢ ܩܰܖ̈ܢܳܬܳܐ ܕܒܰܕܰܪ ܠܰܝܗܽܘܕܳܐ: ܐܰܝܟ݂ ܦܽܘܡܶܗ ܕܓܰܒܪܳܐ ܕܠܳܐ ܐܰܪܺܝܡ ܪܺܝܫܶܗ: ܘܶܐܬܘ ܗܳܠܶܝܢ ܕܰܢܙܺܝܥܽܘܢ ܐܶܢܶܝܢ: ܘܢܶܥܩܪܽܘܢ ܩܰܖ̈ܢܳܬܳܐ ܕܥܰܡ̈ܡܶܐ: ܕܰܡܪܺܝܡܺܝܢ ܗ̱ܘܰܘ ܩܰܪܢܳܐ ܥܰܠ ܐܰܪܥܳܐ ܕܺܝܗܽܘܕܳܐ ܠܰܡܒܰܕܳܪܽܘܬܳܗ̇.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ ܓܰܒܪܳܐ: ܘܒܺܐܝܕܶܗ ܫܘܳܝܬܳܐ ܕܰܡܫܽܘܚܬܳܐ.</VERS>
      <VERS vnumber="2">ܘܶܐܡܪܶܬ ܠܶܗ ܠܰܐܝܟܳܐ ܐܳܙܶܠ ܐܰܢ̱ܬ: ܘܶܐܡܰܪ ܠܺܝ ܕܶܐܡܫܚܺܝܗ̇ ܠܽܐܘܪܺܫܠܶܡ: ܘܶܐܚܙܶܐ ܟܡܳܐ ܐܽܘܪܟܳܗ̇: ܘܰܟ݂ܡܳܐ ܦܬܳܝܳܗ̇.</VERS>
      <VERS vnumber="3">ܘܰܢܦܰܩ ܡܰܠܰܐܟܳܐ ܕܰܡܡܰܠܶܠ ܒܺܝ: ܘܡܰܠܰܐܟܳܐ ܐ̱ܚܪܺܢܳܐ ܐܶܬܳܐ ܠܽܐܘܪܥܶܗ.</VERS>
      <VERS vnumber="4">ܘܶܐܡܰܪ ܠܶܗ: ܗܰܪܛ ܘܶܐܡܰܪ ܠܰܥܠܰܝܡܳܐ ܗܰܘ: ܐܰܓܽܘܖ̈ܣܶܐ ܬܶܬܶܒ ܐܽܘܪܺܫܠܶܡ: ܡܶܢ ܣܽܘܓܳܐܐ ܕܰܒܢܰܝ̈ܢܳܫܳܐ ܘܕܰܒܥܺܝܪܳܐ ܕܰܒܓܰܘܳܗ̇.</VERS>
      <VERS vnumber="5">ܘܶܐܢܳܐ ܐܶܗܘܶܐ ܒܓ݂ܰܘܳܗ̇ ܐܳܡܰܪ ܡܳܪܝܳܐ ܐܰܝܟ݂ ܫܽܘܪܳܐ ܕܢܽܘܪܳܐ: ܘܰܠܬܶܫܒܽܘܚܬܳܐ ܐܶܗܘܶܐ ܒܓ݂ܰܘܳܗ̇.</VERS>
      <VERS vnumber="6">ܐܰܘ ܐܰܘ ܥܪܽܘܩܘ ܡܶܢ ܐܰܪܥܳܐ ܕܓܰܪܒܝܳܐ ܐܳܡܰܪ ܡܳܪܝܳܐ: ܡܶܛܽܠ ܕܠܰܐܪܒܰܥ ܖ̈ܽܘܚܰܝ ܫܡܰܝܳܐ ܒܰܕܰܪܬܟ݂ܽܘܢ ܐܳܡܰܪ ܡܳܪܝܳܐ.</VERS>
      <VERS vnumber="7">ܐܰܘ ܨܶܗܝܽܘܢ ܐܶܫܬܰܘܙܰܒܝ: ܥܳܡܽܘܪܬܳܐ ܕܒܰܪܬ ܒܳܒܶܠ.</VERS>
      <VERS vnumber="8">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܒܳܬܰܪ ܐܺܝܩܳܪܳܐ ܫܰܕܪܰܢܝ ܥܰܠ ܥܰܡ̈ܡܶܐ ܕܒܳܙܶܝܢ ܠܟ݂ܽܘܢ: ܘܡܰܢ ܕܩܳܪܶܒ ܠܟ݂ܽܘܢ ܠܒܳܒܬܰܐ ܗ̱ܘ ܕܥܰܝܢܶܗ ܩܳܪܶܒ.</VERS>
      <VERS vnumber="9">ܡܶܛܽܠ ܕܗܳܐ ܐܶܢܳܐ ܡܪܺܝܡ ܐ̱ܢܳܐ ܐܺܝܕ݂ܝ ܥܠܰܝܗܽܘܢ: ܘܢܶܗܘܽܘܢ ܠܒܶܙܬܳܐ ܥܒܳܕܰܝ̈ܗܽܘܢ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ.</VERS>
      <VERS vnumber="10">ܫܰܒܰܚܝ ܘܰܚܕ݂ܳܝ ܒܰܪܬ ܨܶܗܝܽܘܢ: ܡܶܛܽܠ ܕܗܳܐ ܐܶܢܳܐ ܐܳܬ݂ܶܐ ܐ̱ܢܳܐ: ܘܫܳܪܶܐ ܐ̱ܢܳܐ ܒܓ݂ܰܘܟܶܝ ܐܳܡܰܪ ܡܳܪܝܳܐ.</VERS>
      <VERS vnumber="11">ܘܢܶܬܠܰܘܢ ܠܡܳܪܝܳܐ ܥܰܡ̈ܡܶܐ ܣܰܓܺܝ̈ܐܶܐ ܒܝܰܘܡܳܐ ܗܰܘ: ܘܢܶܗܘܽܘܢ ܠܶܗ ܥܰܡܳܐ: ܘܢܶܫܪܶܐ ܒܓ݂ܰܘܟܶܝ ܘܬܶܕܥܺܝܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܥܠܰܝܟܰܝ.</VERS>
      <VERS vnumber="12">ܘܢܺܐܪܰܬ ܡܳܪܝܳܐ ܠܺܝܗܽܘܕܳܐ ܡܢܳܬܶܗ ܥܰܠ ܐܰܪܥܳܐ ܕܩܽܘܕܫܶܗ: ܘܢܶܨܛܒܶܐ ܬܽܘܒ ܒܽܐܘܪܺܫܠܶܡ.</VERS>
      <VERS vnumber="13">ܘܢܶܕ݂ܚܰܠ ܟܽܠ ܒܣܰܪ ܡܶܢ ܩܕ݂ܳܡ ܡܳܪܝܳܐ: ܕܡܶܬܬܥܺܝܪ ܡܶܢ ܡܪܰܘܡܳܐ ܕܩܽܘܕܫܶܗ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܚܰܘܝܰܢܝ ܠܝܶܫܽܘܥ ܟܳܗܢܳܐ ܪܰܒܳܐ: ܟܰܕ݂ ܩܳܐܶܡ ܩܕ݂ܳܡ ܡܰܠܰܐܟܶܗ ܕܡܳܪܝܳܐ: ܘܣܳܛܳܢܳܐ ܩܳܐܶܡ ܗ̱ܘܳܐ ܡܶܢ ܝܰܡܺܝܢܶܗ ܕܢܰܟܶܝܘܗܝ.</VERS>
      <VERS vnumber="2">ܘܶܐܡܰܪ ܡܰܠܰܐܟܶܗ ܕܡܳܪܝܳܐ ܠܣܳܛܳܢܳܐ: ܣܳܛܳܢܳܐ: ܢܶܓܥܽܘܪ ܒܳܟ݂ ܡܳܪܝܳܐ: ܢܶܓܥܽܘܪ ܒܳܟ݂ ܡܳܪܝܳܐ ܕܰܓܒܳܗ̇ ܠܽܐܘܪܺܫܠܶܡ: ܗܳܢܰܘ ܐܽܘܕ݂ܳܐ ܕܶܐܬܦܰܠܰܛ ܡܶܢ ܢܽܘܪܳܐ.</VERS>
      <VERS vnumber="3">ܘܝܶܫܽܘܥ ܠܒܺܝܫ ܗ̱ܘܳܐ ܡܳܐܢ̈ܶܐ ܨܳܐܶܐ: ܘܩܳܐܶܡ ܗ̱ܘܳܐ ܩܕ݂ܳܡ ܡܰܠܰܐܟܶܗ ܕܡܳܪܝܳܐ.</VERS>
      <VERS vnumber="4">ܘܰܥܢܳܐ ܡܰܠܰܐܟܳܐ ܘܶܐܡܰܪ ܠܶܗܢܽܘܢ ܕܩܳܝܡܺܝܢ ܩܕ݂ܳܡܰܘܗܝ: ܐܰܥܒܰܪܘ ܡܶܢܗ ܡܳܐܢ̈ܶܐ ܨܳܐܶܐ: ܘܶܐܡܰܪ ܠܶܗ: ܚܙܺܝ ܕܰܐܥܒܪܶܬ ܡܶܢܟ݂ ܥܰܘܠܳܟ݂: ܘܰܐܠܒܶܫܬܳܟ݂ ܡܳܐܢ̈ܶܐ ܛܳܒ̈ܶܐ.</VERS>
      <VERS vnumber="5">ܘܶܐܡܰܪ ܢܣܺܝܡܽܘܢ ܟܠܺܝܠܳܐ ܕܰܟ݂ܝܳܐ ܒܪܺܝܫܶܗ: ܘܰܐܠܒܫܽܘܗܝ ܡܳܐܢ̈ܶܐ ܛܳܒ̈ܶܐ: ܘܡܰܠܰܐܟܶܗ ܕܡܳܪܝܳܐ ܩܳܐܶܡ.</VERS>
      <VERS vnumber="6">ܘܰܐܣܗܶܕ݂ ܡܰܠܰܐܟܶܗ ܕܡܳܪܝܳܐ ܒܝܶܫܽܘܥ: ܘܶܐܡܰܪ.</VERS>
      <VERS vnumber="7">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܢ ܒܽܐܘܪܚܝ ܬܺܐܙܰܠ ܘܦܽܘܩ̈ܕܳܢܰܝ ܬܶܛܰܪ: ܐܰܢ̱ܬ ܬܕܽܘܢܺܝܘܗܝ ܠܒܰܝܬܝ ܘܬܶܛܰܪ ܕܳܖ̈ܳܬܝ: ܘܶܐܬܶܠ ܠܳܟ݂ ܕܰܡܗܰܠܟ݂ܺܝܢ ܒܰܝܢܳܬ ܗܳܠܶܝܢ ܕܩܳܝܡܺܝܢ.</VERS>
      <VERS vnumber="8">ܫܡܰܥ ܝܶܫܽܘܥ ܟܳܗܢܳܐ ܪܰܒܳܐ: ܐܰܢ̱ܬ ܘܚܰܒܖ̈ܰܝܟ ܗܳܠܶܝܢ ܕܩܳܝܡܺܝܢ ܩܕ݂ܳܡܝܟ: ܡܶܛܽܠ ܕܓܰܒܖ̈ܶܐ ܐܰܢ̱ܬܽܘܢ ܕܬܶܕ݂ܡܽܘܪܬܳܐ: ܕܗܳܐ ܡܰܝܬܶܐ ܐ̱ܢܳܐ ܠܥܰܒܕܝ ܕܶܢܚܶܐ.</VERS>
      <VERS vnumber="9">ܡܶܛܽܠ ܕܗܳܐ ܟܺܐܦܳܐ ܕܝܶܗܒܶܬ ܩܕ݂ܳܡ ܝܶܫܽܘܥ: ܥܰܠ ܟܺܐܦܳܐ ܚܕܳܐ ܫܒܰܥ ܥܰܝܢܺܝ̈ܢ: ܗܳܐ ܦܳܬܰܚ ܐ̱ܢܳܐ ܬܰܖ̈ܥܶܝܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܡܽܘܫ ܥܰܘܠܶܗ ܕܰܐܪܥܳܐ ܗܳܝ ܒܝܰܘܡܳܐ ܗܰܘ.</VERS>
      <VERS vnumber="10">ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܬܶܩܪܽܘܢ ܐ̱ܢܳܫ ܠܚܰܒܪܶܗ ܬܚܶܝܬ ܓܦܶܬܳܐ ܘܰܬܚܶܝܬ ܬܺܬܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܗܦܰܟ݂ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܘܰܐܥܺܝܪܰܢܝ ܐܰܝܟ݂ ܓܰܒܪܳܐ ܕܡܶܬܬܥܺܝܪ ܡܶܢ ܫܶܢܬܶܗ.</VERS>
      <VERS vnumber="2">ܘܶܐܡܰܪ ܠܺܝ ܡܳܢܳܐ ܚܙܰܝܬ: ܘܶܐܡܪܶܬ݂ ܚܙܺܝ݀ܬ ܡܢܳܪܬܳܐ ܕܕܰܗܒܳܐ: ܘܟܰܦܬܳܐ ܥܰܠ ܪܺܝܫܳܗ̇: ܘܫܰܒܥܳܐ ܫܖ̈ܳܓܺܝܢ ܥܠܶܝܗ̇: ܘܫܰܒܥܳܐ ܫܰܒܥܳܐ ܦܽܘ̈ܡܺܝܢ ܠܰܫܪܳܓܳܐ ܕܺܐܝܬ݂ ܒܪܺܝܫܳܗ̇.</VERS>
      <VERS vnumber="3">ܘܰܬܪܶܝܢ ܙܰܝܬܺܝ̈ܢ ܐܺܝܬ݂ ܥܠܶܝܗ̇: ܚܰܕ݂ ܡܶܢ ܝܰܡܺܝܢܳܗ̇ ܕܟܰܦܬܳܐ ܘܚܰܕ݂ ܡܶܢ ܣܶܡܳܠܶܗ.</VERS>
      <VERS vnumber="4">ܘܰܥܢܺܝܬ ܘܶܐܡܪܶܬ ܠܡܰܠܰܐܟܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ.</VERS>
      <VERS vnumber="5">ܥܢܳܐ ܡܰܠܰܐܟ݂ܳܐ ܕܰܡܡܰܠܶܠ ܒܺܝ ܘܶܐܡܰܪ ܠܺܝ: ܠܳܐ ܝܳܕܰܥ ܐܰܢ̱ܬ ܡܳܢܳܐ ܐܶܢܽܘܢ ܗܳܠܶܝܢ: ܘܶܐܡܪܶܬ ܠܳܐ ܝܳܕܰܥ ܐ̱ܢܳܐ ܡܳܪܝ.</VERS>
      <VERS vnumber="6">ܘܶܐܡܰܪ ܠܺܝ: ܗܳܢܰܘ ܦܶܬܓܳܡܶܗ ܕܡܳܪܝܳܐ ܥܰܠ ܙܽܘܪܒܳܒܶܠ: ܠܳܐ ܒܚܰܝܠܳܐ ܘܠܳܐ ܒܥܽܘܫܢܳܐ: ܐܶܠܳܐ ܐܶܢ ܒܪܽܘܚ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="7">ܡܳܢܳܐ ܐܰܢ̱ܬ ܛܽܘܪܳܐ ܪܰܒܳܐ ܩܕ݂ܳܡ ܙܽܘܪܒܳܒܶܠ: ܐܶܠܳܐ ܐܰܝܟ݂ ܦܩܰܥܬܳܐ: ܘܰܐܦܶܩ ܠܟܺܐܦܳܐ ܪܺܝܫܝܬܳܐ ܕܫܰܘܝܽܘܬܳܐ ܘܰܕ݂ܖ̈ܰܚܡܶܐ.</VERS>
      <VERS vnumber="8">ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="9">ܐܺܝܕ݂ܰܘ̈ܗܝ ܕܙܽܘܪܒܳܒܶܠ ܣܳܡ ܫܰܬܐܣܰܘ̈ܗܝ ܕܒܰܝܬܳܐ ܗܳܢܳܐ: ܘܺܐܝܕ݂ܰܘ̈ܗܝ ܡܫܰܠ̈ܡܳܢ ܠܶܗ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܠܘܳܬ݂ܟ݂ܽܘܢ.</VERS>
      <VERS vnumber="10">ܡܶܛܽܠ ܕܡܰܢܽܘ ܫܳܐܶܛ ܠܝܰܘ̈ܡܳܬ݂ܳܐ ܙܥܽܘܖ̈ܶܐ: ܘܰܢܚܽܘܪܽܘܢ ܘܢܶܚܙܽܘܢ ܠܟܺܐܦܳܐ ܕܦܽܘܪܫܳܢܳܐ ܒܺܐܝܕ݂ܰܘ̈ܗܝ: ܕܙܽܘܪܒܳܒܶܠ: ܗܳܠܶܝܢ ܐܶܢܶܝܢ ܫܒܰܥ ܥܰܝܢܰܘ̈ܗܝ ܕܡܳܪܝܳܐ ܕܚܳܝܖ̈ܳܢ ܒܟܽܠܳܗ̇ ܐܰܪܥܳܐ.</VERS>
      <VERS vnumber="11">ܥܢܺܝܬ ܘܶܐܡܪܶܬ ܠܶܗ: ܘܡܳܢܳܐ ܐܶܢܽܘܢ ܗܳܠܶܝܢ ܬܪܶܝܢ ܙܰܝܬܺܝ̈ܢ: ܕܡܶܢ ܝܰܡܺܝܢܳܗ̇ ܕܟܰܦܬܳܐ ܘܡܶܢ ܣܶܡܳܠܳܗ̇.</VERS>
      <VERS vnumber="12">ܥܢܺܝܬ ܕܬܰܪܬܶܝܢ ܙܰܒ̈ܢܺܝܢ ܘܶܐܡܪܶܬ ܠܶܗ: ܘܡܳܢܳܐ ܐܶܢܶܝܢ ܗܳܠܶܝܢ ܬܰܪܬܶܝܢ ܣܰܘ̈ܟܶܐ ܕܙܰܝܬܳܐ: ܕܒܰܝܢܳܬ ܬܪܶܝܢ ܢܚܺܝܖ̈ܺܝܢ ܕܕܰܗܒܳܐ: ܕܢܳܣܟܺܝܢ ܡܶܢܗܽܘܢ ܕܰܗܒܳܐ.</VERS>
      <VERS vnumber="13">ܘܶܐܡܰܪ ܠܺܝ: ܝܳܕܰܥ ܐܰܢ̱ܬ ܡܳܢܳܐ ܐܶܢܽܘܢ ܗܳܠܶܝܢ: ܘܶܐܡܪܶܬ ܠܳܐ ܡܳܪܝ.</VERS>
      <VERS vnumber="14">ܘܶܐܡܰܪ ܠܺܝ ܗܳܠܶܝܢ ܐܶܢܽܘܢ ܬܪܶܝܢ ܒܢܰܝ̈ ܕܽܘܗܳܢܳܐ: ܕܩܳܝܡܺܝܢ ܩܕ݂ܳܡ ܡܪܳܐ ܕܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܗܶܦܟܶܬ ܐܰܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ ܡܓܰܠܬܳܐ ܕܦܳܪܚܳܐ.</VERS>
      <VERS vnumber="2">ܘܶܐܡܰܪ ܠܺܝ ܡܳܢܳܐ ܚܙܰܝܬ: ܘܶܐܡܪܶܬ ܚܙܺܝ݀ܬ ܡܓܰܠܬܳܐ ܕܦܳܪܚܳܐ: ܐܽܘܪܟܳܗ̇ ܥܶܣܪܺܝܢ ܐܰܡܺܝ̈ܢ: ܘܰܦܬܳܝܳܗ̇ ܥܣܰܪ ܐܰܡܺܝ̈ܢ.</VERS>
      <VERS vnumber="3">ܘܶܐܡܰܪ ܠܺܝ: ܗܳܕ݂ܳܐ ܗ̱ܝ ܠܰܘܛܬܳܐ ܕܢܳܦܩܳܐ ܥܰܠ ܐܰܦܶܝ̈ܗ̇ ܕܟܽܠܳܗ̇ ܐܰܪܥܳܐ: ܡܶܛܽܠ ܕܟܽܠ ܕܓܳܢܶܒ: ܡܶܢܳܗ̇ ܐܰܟ݂ܘܳܬܳܗ̇ ܙܳܟܶܐ: ܘܟܽܠ ܕܝܳܡܶܐ: ܡܶܢܳܗ̇ ܐܰܟ݂ܘܳܬܳܗ̇ ܙܳܟܶܐ.</VERS>
      <VERS vnumber="4">ܐܰܦܶܩܶܝܗ̇ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܬܶܥܽܘܠ ܠܒܰܝܬܶܗ ܕܓܰܢܳܒܳܐ: ܘܰܠܒܰܝܬܶܗ ܕܟܽܠ ܕܝܳܡܶܐ ܒܫܶܡܝ ܒܟܰܕܳܒܽܘܬܳܐ: ܘܬܶܫܪܶܐ ܒܓ݂ܰܘ ܒܰܝܬܶܗ: ܘܰܬܓܰܡܰܪ ܠܩܰܝܣܰܘ̈ܗܝ ܘܰܠܟܺܐܦܰܘ̈ܗܝ.</VERS>
      <VERS vnumber="5">ܘܰܢܦܰܩ ܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܘܶܐܡܰܪ ܠܺܝ: ܐܰܪܺܝܡ ܥܰܝܢܰܝ̈ܟ ܘܰܚܙܺܝ ܡܳܢܳܐ ܗ̱ܝ ܗܳܕ݂ܶܐ ܕܢܳܦܩܳܐ.</VERS>
      <VERS vnumber="6">ܘܶܐܡܪܶܬ ܡܳܢܳܐ ܗ̱ܝ: ܘܶܐܡܰܪ ܠܺܝ: ܗܳܕܳܐ ܗ̱ܝ ܟܝܳܠܬܳܐ ܕܢܳܦܩܳܐ: ܘܒܳܗ̇ ܐܶܢܽܘܢ ܚܰܘ̈ܒܶܐ ܕܟܽܠܳܗ̇ ܐܰܪܥܳܐ.</VERS>
      <VERS vnumber="7">ܘܗܳܐ ܟܰܟܪܳܐ ܕܰܐܒܳܪܳܐ ܐܶܫܬܰܩܠܰܬ: ܘܰܐܢ̱ܬܬܳܐ ܚܕܳܐ ܝܳܬܒܳܐ ܗ̱ܘܳܬ݂ ܒܓ݂ܰܘ ܟܝܳܠܬܳܐ.</VERS>
      <VERS vnumber="8">ܘܶܐܡܰܪ ܠܺܝ: ܗܳܕܳܐ ܗ̱ܝ ܚܛܺܝܬܳܐ: ܘܰܐܪܡܝܳܗ̇ ܒܓ݂ܰܘ ܟܝܳܠܬܳܐ: ܘܰܐܪܡܺܝ ܟܰܟܪܳܐ ܕܰܐܒܳܪܳܐ ܥܰܠ ܦܽܘܡܳܗ̇.</VERS>
      <VERS vnumber="9">ܘܰܐܪܺܝܡܶܬ ܥܰܝܢܰܝ̈ ܘܰܚܙܺܝ݀ܬ: ܘܗܳܐ ܬܰܪܬܶܝܢ ܢܶܫܺܝ̈ܢ ܢܳܦ̈ܩܳܢ ܘܪܽܘܚܳܐ ܒܟܶܢܦܰܝ̈ܗܶܝܢ: ܘܟܶܢ̈ܦܶܐ ܐܺܝܬ݂ ܠܶܗܝܢ ܐܰܝܟ݂ ܟܶܢ̈ܦܶܐ ܕܚܽܘܪܒܳܐ: ܘܫܰܩܠܶܗ ܠܰܟ݂ܝܳܠܬܳܐ ܒܶܝܬ݂ ܐܰܪܥܳܐ ܠܰܫܡܰܝܳܐ.</VERS>
      <VERS vnumber="10">ܘܶܐܡܪܶܬ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܠܰܐܝܟܳܐ ܡܰܘ̈ܒܠܳܢ ܠܶܗ ܠܰܟ݂ܝܳܠܬܳܐ.</VERS>
      <VERS vnumber="11">ܘܶܐܡܰܪ ܠܺܝ: ܕܢܶܒܢ̈ܝܳܢ ܠܶܗ ܒܰܝܬܳܐ ܒܰܐܪܥܳܐ ܕܒܳܒܶܠ: ܘܢܶܬܩ̈ܢܳܢܳܗ̇ ܘܢܰܫܖ̈ܝܳܢܳܗ̇ ܬܰܡܳܢ ܥܰܠ ܡܰܬܩܢܳܗ̇.</VERS>
    </CHAPTER>
    <CHAPTER cnumber="6">
      <VERS vnumber="1">ܘܗܶܦܟܶ݀ܬ ܐܰܪܺܝܡܶ݀ܬ ܥܰܝܢܰܝ̈ ܘܰܚܙܺܝ݀ܬ: ܘܗܳܐ ܐܰܪܒܰܥ ܡܰܖ̈ܟܒܳܢ ܢܳܦ̈ܩܳܢ ܡܶܢ ܒܰܝܢܳܬ ܬܪܶܝܢ ܛܽܘܖ̈ܺܝܢ: ܘܛܽܘܖ̈ܶܐ ܗܳܢܽܘܢ ܛܽܘܖ̈ܶܐ ܐܶܢܽܘܢ ܕܰܢܚܳܫܳܐ.</VERS>
      <VERS vnumber="2">ܒܡܰܪܟ݂ܰܒܬܳܐ ܩܰܕ݂ܡܳܝܬܳܐ ܖ̈ܰܟܫܳܐ ܣܽܘܡܳܩ̈ܶܐ: ܘܰܒܡܰܪܟܰܒܬܳܐ ܕܬܰܪܬܶܝܢ ܖ̈ܰܟܫܳܐ ܐܽܘܟܳܡ̈ܶܐ.</VERS>
      <VERS vnumber="3">ܘܰܒܡܰܪܟܰܒܬܳܐ ܕܰܬܠܳܬ݂ ܖ̈ܰܟܫܳܐ ܚܶܘܳܖ̈ܶܐ: ܘܰܒܡܰܪܟܰܒܬܳܐ ܕܰܐܪܒܰܥ ܖ̈ܰܟܫܳܐ ܐܽܘܖ̈ܳܓܶܐ.</VERS>
      <VERS vnumber="4">ܘܰܥܢܺܝ݀ܬ ܘܶܐܡܪܶܬ݂ ܠܡܰܠܰܐܟ݂ܳܐ ܕܰܡܡܰܠܶܠ ܒܺܝ: ܡܳܢܳܐ ܐܶܢܽܘܢ ܗܳܠܶܝܢ ܡܳܪܝ.</VERS>
      <VERS vnumber="5">ܥܢܳܐ ܡܰܠܰܐܟ݂ܳܐ ܘܶܐܡܰܪ ܠܺܝ: ܗܳܠܶܝܢ ܐܶܢܶܝܢ ܐܰܪܒܰܥ ܖ̈ܽܘܚܰܝ ܫܡܰܝܳܐ: ܕܩܳܝ̈ܡܳܢ ܗ̱ܘܰܝ̈ ܩܕ݂ܳܡ ܡܳܪܳܐ ܕܟܽܠܳܗ̇ ܐܰܪܥܳܐ.</VERS>
      <VERS vnumber="6">ܕܺܐܝܬ݂ ܒܳܗ̇ ܖ̈ܰܟܫܳܐ ܐܽܘܟܳܡ̈ܶܐ: ܢܳܦܩܺܝܢ ܠܰܐܪܥܳܐ ܕܓܰܪܒܝܳܐ: ܘܚܶܘܳܖ̈ܶܐ ܢܳܦܩܺܝܢ ܒܳܬܰܪܗܽܘܢ: ܐܘܖ̈ܳܓܶܐ ܢܳܦܩܺܝܢ ܠܰܐܪܥܳܐ ܕܬܰܝܡܢܳܐ.</VERS>
      <VERS vnumber="7">ܘܣܽܘܡܳܩ̈ܶܐ ܢ̣ܦܰܩܘ: ܘܰܒܥܰܘ ܠܡܺܐܙܰܠ ܠܰܡܗܰܠܳܟܽܘ ܒܰܐܪܥܳܐ: ܘܶܐܡܰܪ ܠܗܽܘܢ ܙܶܠܘ ܗܰܠܶܟ݂ܘ ܒܰܐܪܥܳܐ: ܘܗܰܠܶܟ݂ܘ ܒܰܐܪܥܳܐ.</VERS>
      <VERS vnumber="8">ܘܰܩܥܳܐ ܘܶܐܡܰܪ ܠܺܝ: ܚܙܺܝ ܗܳܠܶܝܢ ܕܢܳܦܩܺܝܢ ܠܰܐܪܥܳܐ ܕܓܰܪܒܝܳܐ: ܘܰܡܢܺܝܚܺܝܢ ܪܽܘܚܝ ܒܰܐܪܥܳܐ ܕܓܰܪܒܝܳܐ.</VERS>
      <VERS vnumber="9">ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="10">ܣܰܒ ܡܶܢ ܫܒܺܝܬ݂ܳܐ: ܡܶܢ ܚܽܘܠܕܺܝ: ܘܡܶܢ ܛܽܘܒܝܳܐ: ܘܡܶܢ ܝܺܕܰܥܝܳܐ: ܘܬܳܐ ܒܝܰܘܡܳܐ ܗܰܘ: ܘܥܽܘܠ ܠܒܶܝܬ݂ ܝܽܘܫܺܝܳܐ ܒܰܪ ܨܦܰܢܝܳܐ ܕܶܐܬ݂ܳܐ ܡܶܢ ܒܳܒܶܠ.</VERS>
      <VERS vnumber="11">ܣܰܒ ܣܺܐܡܶܗ ܘܕܰܗܒܶܗ: ܘܰܥܒܶܕ݂ ܟܠܺܝܠܳܐ: ܘܣܺܝܡ ܒܪܺܝܫܶܗ ܕܝܶܫܽܘܥ ܒܰܪ ܝܽܘܙܳܕܳܩ ܟܳܗܢܳܐ ܪܰܒܳܐ.</VERS>
      <VERS vnumber="12">ܘܶܐܡܰܪ ܠܶܗ: ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܓܰܒܪܳܐ ܘܰܫܡܶܗ ܕܶܢܚܳܐ: ܘܡܶܢ ܠܬܰܚܬ ܢܶܕ݂ܢܰܚ.</VERS>
      <VERS vnumber="13">ܘܗܽܘ ܢܶܒܢܶܐ ܗܰܝܟܠܶܗ ܕܡܳܪܝܳܐ: ܘܗܽܘ ܢܩܰܒܶܠ ܫܽܘܒܚܳܐ: ܘܢܶܬܶܒ ܘܢܶܫܬܰܠܰܛ ܥܰܠ ܟܽܘܪܣܝܶܗ: ܘܢܶܗܘܶܐ ܟܳܗܢܳܐ ܥܰܠ ܟܽܘܪܣܝܶܗ: ܘܡܶܠܟܳܐ ܕܰܫܠܳܡܳܐ ܢܶܗܘܶܐ ܒܶܝܬ݂ ܬܖ̈ܰܝܗܽܘܢ.</VERS>
      <VERS vnumber="14">ܘܰܟܠܺܝܠܳܐ ܢܶܗܘܶܐ ܠܚܽܘܠܕܺܝ ܘܰܠܛܽܘܒܝܳܐ ܘܠܺܝܕܰܥܝܳܐ: ܘܰܠܝܽܘܫܺܝܳܐ ܒܰܪ ܨܦܰܢܝܳܐ ܠܕܽܘܟܪܳܢܳܐ ܒܗܰܝܟܠܶܗ ܕܡܳܪܝܳܐ.</VERS>
      <VERS vnumber="15">ܘܢܺܐܬܽܘܢ ܖ̈ܰܚܺܝܩܶܐ ܘܢܶܒܢܽܘܢ ܗܰܝܟܠܶܗ ܕܡܳܪܝܳܐ: ܘܬܶܕܥܽܘܢ ܕܡܳܪܝܳܐ ܚܰܝܠܬ݂ܳܢܳܐ ܫܰܕܪܰܢܝ ܠܘܳܬ݂ܟ݂ܽܘܢ: ܐܶܢ ܬܶܫܡܥܽܘܢ ܒܩܳܠܶܗ ܕܡܳܪܝܳܐ ܐܰܠܳܗܟ݂ܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܗܘܳܐ ܒܰܫܢܰܬ ܐܰܪܒܰܥ ܕܕܰܪܝܳܘܳܫ ܡܰܠܟܳܐ: ܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ: ܒܰܐܪܒܰܥܬܳܐ ܒܝܰܪܚܳܐ ܕܬܶܫܥܳܐ ܕܗܽܘ ܟܳܢܽܘܢ.</VERS>
      <VERS vnumber="2">ܘܫܰܕܰܪ ܠܒܶܝܬ݂ ܐܶܝܠ: ܠܫܳܪܳܐܨܰܪ ܘܪܰܒܡܳܓ: ܘܰܫܠܰܚ ܡܰܠܟܳܐ ܘܓܰܢ̱ܒܳܖ̈ܰܘܗܝ ܠܰܡܨܰܠܳܝܽܘ ܥܠܰܘܗܝ ܩܕ݂ܳܡ ܡܳܪܝܳܐ.</VERS>
      <VERS vnumber="3">ܘܰܠܡܺܐܡܰܪ ܠܟܳܗ̈ܢܶܐ ܕܰܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܠܰܢܒܺܝ̈ܶܐ: ܐܶ݀ܒܟܶܐ ܒܝܰܪܚܳܐ ܚܡܺܝܫܳܝܳܐ ܐܰܘ ܐܶܬܢܙܰܪ: ܐܰܝܟ݂ ܡܳܐ ܕܥܳܒܶܕ ܗ̱ܘܺܝܬ ܗܳܐ ܟܡܳܐ ܫܢܺܝ̈ܢ.</VERS>
      <VERS vnumber="4">ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܠܡܺܐܡܰܪ.</VERS>
      <VERS vnumber="5">ܐܶܡܰܪ ܠܟܽܠܶܗ ܥܰܡܳܐ ܕܰܐܪܥܳܐ ܘܰܠܟ݂ܳܗ̈ܢܶܐ: ܕܨܳܡ̣ܬܽܘܢ ܘܰܐܪܩܶܕܬܽܘܢ ܒܝܰܪܚܳܐ ܚܡܺܝܫܳܝܳܐ ܘܰܫܒܺܝܥܳܝܳܐ: ܗܳܐ ܫܰܒܥܺܝܢ ܫܢܺܝ̈ܢ: ܕܰܠܡܳܐ ܨܰܘܡܳܐ ܨܳܡ̣ܬܽܘܢ ܠܺܝ.</VERS>
      <VERS vnumber="6">ܘܶܐܢ ܐܳܟܠܺܝܢ ܐܢ̱ܬܽܘܢ ܘܫܳܬܶܝܢ: ܘܠܳܐ ܗ̱ܘܳܐ ܐܰܢ̱ܬܽܘܢ ܐܳܟܠܺܝܢ ܘܫܳܬܶܝܢ.</VERS>
      <VERS vnumber="7">ܗܳܠܶܝܢ ܐܶܢܶܝܢ ܡ̈ܶܠܶܐ ܕܰܐܟ݂ܪܶܙ ܡܳܪܝܳܐ ܒܺܐܝܕ݂ܳܐ ܕܰܢܒܺܝ̈ܶܐ ܩܰܕܡܳܝ̈ܶܐ: ܟܰܕ݂ ܝܳܬܒܳܐ ܗ̱ܘܳܬ݂ ܐܽܘܪܺܫܠܶܡ ܘܫܰܠܝܳܐ: ܘܩܽܘܖ̈ܝܳܐ ܚܕ݂ܺܝܖ̈ܳܢ ܠܶܗ: ܘܛܽܘܖ̈ܶܐ ܘܦܰܩ̈ܥܳܬܳܐ ܝܳܬܒܺܝܢ ܗ̱ܘܰܘ.</VERS>
      <VERS vnumber="8">ܘܰܗܘܳܐ ܦܶܬܓܳܡܶܗ ܕܡܳܪܝܳܐ ܥܰܠ ܙܟܰܪܝܳܐ ܠܡܺܐܡܰܪ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܺܝܢܳܐ ܕܩܽܘܫܬܳܐ ܕܽܘܢܝ: ܘܛܰܝܒܽܘܬܳܐ ܘܖ̈ܰܚܡܶܐ ܥܒܶܕ݂ܘ ܐ̱ܢܳܫ ܥܰܡ ܐܰܚܽܘܗܝ.</VERS>
      <VERS vnumber="10">ܘܠܰܐܖ̈ܡܠܳܬܳܐ ܘܰܠܝܰܬܡ̈ܶܐ: ܘܰܠܡܶܣܟܺܢ̈ܶܐ: ܘܠܰܕ݂ܡܶܬܦܢܶܐ ܠܘܳܬ݂ܝ ܠܳܐ ܬܶܥܠܒܽܘܢ: ܘܠܳܐ ܬܶܛܠܡܽܘܢ: ܘܒܺܝܫܬܳܐ ܓܒܰܪ ܥܰܠ ܐܰܚܽܘܗܝ ܠܳܐ ܬܶܬܚܰܫܒܽܘܢ ܒܠܶܒܟ݂ܽܘܢ.</VERS>
      <VERS vnumber="11">ܘܠܳܐ ܨܒܰܘ ܠܡܶܫܡܥܰܢܝ: ܘܰܥ̣ܒܰܕ݂ܘ ܟܰܬܦܗܽܘܢ ܡܳܪܽܘܕܬܳܐ: ܘܶܐܕ݂ܢܰܝ̈ܗܽܘܢ ܣܰܟܰܪܘ ܕܠܳܐ ܢܶܫܡܥܽܘܢ.</VERS>
      <VERS vnumber="12">ܘܠܶܒܗܽܘܢ ܥܒܰܕ݂ܘ ܐܰܝܟ݂ ܫܳܡܺܝܪܳܐ: ܕܠܳܐ ܢܶܫܡܥܽܘܢ ܢܳܡܽܘ̈ܣܶܐ ܘܦܽܘܩ̈ܕܳܢܶܐ: ܕܫܰܕܰܪ ܡܳܪܝܳܐ ܚܰܝܠܬ݂ܳܢܳܐ ܒܪܽܘܚܶܗ ܒܝܰܕ݂ ܢܒܺܝ̈ܶܐ ܩܰܕܡܳܝ̈ܶܐ: ܘܰܗܘܳܐ ܪܽܘܓܙܳܐ ܪܰܒܳܐ ܡܶܢ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="13">ܥܰܠ ܕܰܩܪܺܝ݀ܬ ܐܶܢܽܘܢ ܘܠܳܐ ܫ̣ܡܰܥܘ: ܗܳܟܰܢܳܐ ܢܶܩܪܽܘܢܳܢܝ ܘܠܳܐ ܐܶܫܡܰܥ ܐܶܢܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="14">ܘܶܐܒܰܕܰܪ ܐܶܢܽܘܢ ܒܟܽܠܗܽܘܢ ܥܰܡ̈ܡܶܐ ܕܠܳܐ ܝܺܕܰܥܘ ܐܶܢܽܘܢ: ܘܰܐܪܥܳܐ ܬܶܨܕܶܐ ܒܳܬܰܪܗܽܘܢ ܡܶܢ ܒܠܰܝ ܕܥܳܒܰܪ ܘܰܕܬܳܐܶܒ: ܥܰܠ ܕܰܥ̣ܒܰܕ݂ܘ ܐܰܪܥܳܐ ܕܪܶܓܬܳܐ ܠܚܽܘܪܒܳܐ. </VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܺܐܡܰܪ.</VERS>
      <VERS vnumber="2">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܛܶܢܶܬ݂ ܒܨܶܗܝܽܘܢ ܛܢܳܢܳܐ ܪܰܒܳܐ: ܘܰܒܚܶܡܬܳܐ ܪܰܒܬܳܐ ܛܶܢܶܬ݂ ܒܳܗ̇.</VERS>
      <VERS vnumber="3">ܗܳܟܰܢܳܐ ܐܳܡܰܪ ܡܳܪܝܳܐ: ܡܶܬܒܰܝܰܐ ܐ̱ܢܳܐ ܒܨܶܗܝܽܘܢ: ܘܫܳܪܶܐ ܐ̱ܢܳܐ ܒܓ݂ܰܘ ܐܽܘܪܺܫܠܶܡ: ܘܬܶܬܩܪܶܐ ܐܽܘܪܺܫܠܶܡ ܡܕܺܝܢ̱ܬܳܐ ܩܰܕܺܝܫܬܳܐ: ܘܛܽܘܪܶܗ ܕܡܳܪܝܳܐ ܚܰܝܠܬ݂ܳܢܳܐ: ܛܽܘܪܳܐ ܩܰܕܺܝܫܳܐ.</VERS>
      <VERS vnumber="4">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܶܬܒܽܘܢ ܣܳܒ̈ܶܐ ܘܣܳܒ̈ܳܬܳܐ ܒܫܽܘ̈ܩܶܝܗ̇ ܕܽܐܘܪܺܫܠܶܡ: ܘܰܓܒܰܪ ܚܽܘܛܪܶܗ ܢܶܗܘܶܐ ܐܰܚܺܝܕ݂ ܒܺܐܝܕܶܗ ܡܶܢ ܣܽܘܓܳܐܐ ܕܝܰܘ̈ܡܳܬ݂ܳܐ.</VERS>
      <VERS vnumber="5">ܘܫܽܘ̈ܩܶܝܗ̇ ܕܰܡܕܺܝܢ̱ܬܳܐ ܢܶܬܡܠܽܘܢ ܝܰܠܽܘܕ̈ܶܐ ܘܝܰܠܽܘ̈ܕ݂ܳܬܳܐ ܕܡܶܫܬܰܥܶܝܢ ܒܫܽܘ̈ܩܶܝܗ̇.</VERS>
      <VERS vnumber="6">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܢ ܪܰܒܳܐ ܗ̱ܝ ܗܳܕ݂ܶܐ ܒܥܰܝ̈ܢܰܘܗܝ ܕܫܰܪܟܶܗ ܕܥܰܡܳܐ ܗܳܢܳܐ ܒܝܰܘ̈ܡܳܬ݂ܳܐ ܗܳܢܽܘܢ: ܐܳܦ ܒܥܰܝܢܰܝ̈ ܕܺܝܠܝ ܪܰܒܳܐ ܗ̱ܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="7">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܗܳܐ ܦܳܪܶܩ ܐ̱ܢܳܐ ܠܥܰܡܝ ܡܶܢ ܐܰܪܥܳܐ ܕܡܰܕ݂ܢܚܳܐ: ܘܡܶܢ ܐܰܪܥܳܐ ܕܡܰܥܖ̈ܳܒܰܝ ܫܶܡܫܳܐ.</VERS>
      <VERS vnumber="8">ܘܰܐܝܬܶܐ ܐܶܢܽܘܢ ܘܢܶܫܪܽܘܢ ܒܽܐܘܪܺܫܠܶܡ: ܘܢܶܗܘܽܘܢ ܠܺܝ ܥܰܡܳܐ: ܘܶܐܢܳܐ ܐܶܗܘܶܐ ܠܗܽܘܢ ܐܰ‌ܠܳܗܳܐ: ܒܩܽܘܫܬܳܐ ܘܰܒܙܰܕܺܝܩܽܘܬܳܐ.</VERS>
      <VERS vnumber="9">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܢܶܬܚܰܝ̈ܠܳܢ ܐܺܝܕ݂ܰܝ̈ܳܐ ܕܟܽܠ ܕܰܫܡܰܥܘ ܒܝܰܘ̈ܡܳܬ݂ܳܐ ܗܳܢܽܘܢ: ܦܶܬܓܳܡ̈ܶܐ ܗܳܠܶܝܢ ܡܶܢ ܦܽܘܡܗܽܘܢ ܕܰܢܒܺܝ̈ܶܐ: ܡܶܢ ܝܰܘܡܳܐ ܕܶܐܬܬܣܺܝܡܰܬ ܫܰܬܐ̱ܣܬܳܐ ܕܗܰܝܟܠܶܗ ܕܡܳܪܝܳܐ ܚܰܝܠܬ݂ܳܢܳܐ ܠܡܶܬܒܢܳܝܽܘ.</VERS>
      <VERS vnumber="10">ܡܶܛܽܠ ܕܡܶܢ ܩܕ݂ܳܡ ܝܰܘ̈ܡܳܬ݂ܳܐ ܗܳܢܽܘܢ: ܘܡܶܢ ܩܕ݂ܳܡ ܙܰܒܢܳܐ ܗܰܘ: ܐܰܓܪܳܐ ܠܒܰܪܢܳܫܳܐ ܠܰܝܬ ܗ̱ܘܳܐ: ܘܳܐܦܠܳܐ ܠܰܒܥܺܝܪܳܐ: ܘܰܠܡܰܢ ܕܢܳܦܶܩ ܘܥܳܐܶܠ: ܠܰܝܬ ܗ̱ܘܳܐ ܫܠܳܡܳܐ ܡܶܢ ܩܕ݂ܳܡ ܐܳܠܽܘܨܳܐ: ܘܗܳܐ ܡܓܰܪܶܐ ܐ̱ܢܳܐ ܠܗܽܘܢ ܠܟܽܠܗܽܘܢ ܒܢܰܝ̈ܢܳܫܳܐ ܓܒܰܪ ܒܚܰܒܪܶܗ.</VERS>
      <VERS vnumber="11">ܡܶܟܺܝܠ ܠܳܐ ܗܘܺܝܬ ܐܰܝܟ݂ ܕܰܒܝܰܘ̈ܡܳܬ݂ܳܐ ܩܰܕܡܳܝ̈ܶܐ: ܠܫܰܪܟܶܗ ܕܥܰܡܳܐ ܗܳܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="12">ܡܶܛܽܠ ܕܙܰܪܥܳܐ ܢܶܗܘܶܐ ܒܰܫܠܳܡܳܐ: ܘܰܓܦܶܬܳܐ ܬܶܬܶܠ ܦܺܐܖ̈ܶܝܗ̇: ܘܰܐܪܥܳܐ ܬܶܬܶܠ ܥܰܠ̈ܠܳܬܳܗ̇: ܘܰܫܡܰܝܳܐ ܢܶܬܠܽܘܢ ܛܰܠܗܽܘܢ: ܘܰܐܘܪܶܬ ܠܫܰܪܟܶܗ ܕܥܰܡܳܐ ܗܳܢܳܐ ܗܳܠܶܝܢ ܟܽܠܗܶܝܢ.</VERS>
      <VERS vnumber="13">ܐܰܝܟ݂ ܕܰܗܽܘܝܬܽܘܢ ܠܠܰܘܛܬܳܐ ܒܥܰܡ̈ܡܶܐ ܕܒܶܝܬ݂ ܝܺܗܽܘܕܳܐ ܘܰܕ݂ܒܶܝܬ݂ ܝܺܣܪܳܐܶܝܠ: ܗܳܟܰܢܳܐ ܐܶܦܪܽܘܩܟ݂ܽܘܢ ܘܬܶܗܘܢ ܠܒܽܘܪܟܬܳܐ: ܘܢܶܬܚܰܝ̈ܠܳܢ ܐܺܝܕܰܝ̈ܟܽܘܢ ܘܠܳܐ ܬܶܕ݂ܚܠܽܘܢ. </VERS>
      <VERS vnumber="14">ܡܶܛܽܠ ܕܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܰܝܟ݂ ܕܶܐܬܚܰܫܒܶܬ ܠܡܰܒܳܐܫܽܘ ܠܟ݂ܽܘܢ ܟܰܕ݂ ܐܰܪܓܙܽܘܢܝ ܐܰܒܳܗܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܘܠܳܐ ܗܶܦܟܶܬ.</VERS>
      <VERS vnumber="15">ܗܳܟܰܢܳܐ ܐܶܬܦܢܺܝܬ ܘܶܐܬܚܰܫܒܶܬ ܒܝܰܘ̈ܡܳܬ݂ܳܐ ܗܳܠܶܝܢ: ܕܰܐܛܐܶܒ ܠܽܐܘܪܺܫܠܶܡ: ܘܠܰܕ݂ܒܶܝܬ݂ ܝܺܗܽܘܕܳܐ: ܠܳܐ ܬܶܕ݂ܚܠܽܘܢ.</VERS>
      <VERS vnumber="16">ܗܳܠܶܝܢ ܦܶܬܓܳܡ̈ܶܐ ܥܒܶܕ݂ܘ: ܡܰܠܶܠܘ ܩܽܘܫܬܳܐ ܐ̱ܢܳܫ ܥܰܡ ܚܰܒܪܶܗ: ܘܩܽܘܫܬܳܐ ܘܕܺܝܢܳܐ ܘܰܫܠܳܡܳܐ ܕܽܘܢܝ ܒܬܰܖ̈ܥܰܝܟܽܘܢ.</VERS>
      <VERS vnumber="17">ܘܐ̱ܢܳܫ ܥܰܠ ܚܰܒܪܶܗ ܒܺܝܫܬܳܐ ܠܳܐ ܬܶܬܚܰܫܒܽܘܢ ܒܠܶܒܟ݂ܽܘܢ: ܘܡܰܘܡܳܬܳܐ ܕܰܓܳܠ̈ܳܬܳܐ ܠܳܐ ܬܶܪܚܡܽܘܢ: ܡܶܛܽܠ ܕܗܳܠܶܝܢ ܟܽܠܗܶܝܢ ܣܢܺܝܬ ܐܶܢܶܝܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. </VERS>
      <VERS vnumber="18">ܘܰܗܘܳܐ ܥܠܰܝ ܦܶܬܓܳܡܶܗ ܕܡܳܪܝܳܐ ܚܰܝܠܬ݂ܳܢܳܐ: ܠܡܺܐܡܰܪ.</VERS>
      <VERS vnumber="19">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܨܰܘܡܳܐ ܪܒܺܝܥܳܝܳܐ: ܘܨܰܘܡܳܐ ܚܡܺܝܫܳܝܳܐ: ܘܨܰܘܡܳܐ ܫܒܺܝܥܳܝܳܐ: ܘܨܰܘܡܳܐ ܥܣܺܝܪܳܝܳܐ: ܢܶܗܘܽܘܢ ܠܰܕ݂ܒܶܝܬ݂ ܝܺܗܽܘܕܳܐ: ܠܰܕ݂ܝܳܨܳܐ: ܘܰܠܚܰܕ݂ܽܘܬ݂ܳܐ: ܘܰܠܥܰܕ݂ܥ̈ܺܐܕܶܐ ܛܳܒ̈ܶܐ: ܘܩܽܘܫܬܳܐ ܘܰܫܠܳܡܳܐ ܪܚܰܡܘ.</VERS>
      <VERS vnumber="20">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܶܟܺܝܠ ܢܺܐܬܽܘܢ ܥܰܡ̈ܡܶܐ ܝܳܬܒܰܝ̈ ܡܕܺܝ̈ܢܳܬܳܐ ܣܰܓܺܝ̈ܐܳܬܳܐ.</VERS>
      <VERS vnumber="21">ܘܢܺܐܙܽܠܘܢ ܝܳܬܒܰܝ̈ ܚܕܳܐ ܠܘܳܬ݂ ܚܕܳܐ: ܘܢܺܐܡܪܽܘܢ: ܬܰܘ ܢܺܐܙܰܠ ܘܰܢܨܰܠܶܐ ܩܕ݂ܳܡ ܡܳܪܝܳܐ: ܘܢܶܒܥܶܐ ܡܶܢ ܡܳܪܝܳܐ ܚܰܝܠܬ݂ܳܢܳܐ: ܘܺܐܙܰܠ ܐܳܦ ܐܶܢܳܐ.</VERS>
      <VERS vnumber="22">ܘܢܺܐܬܽܘܢ ܥܰܡ̈ܡܶܐ ܣܰܓܺܝ̈ܐܶܐ: ܘܥܰܡ̈ܡܶܐ ܥܰܫܺܝ̈ܢܶܐ: ܠܡܶܒܥܳܐ ܠܡܳܪܝܳܐ ܚܰܝܠܬ݂ܳܢܳܐ ܒܽܐܘܪܺܫܠܶܡ: ܘܠܰܡܨܰܠܳܝܽܘ ܩܕ݂ܳܡ ܡܳܪܝܳܐ.</VERS>
      <VERS vnumber="23">ܗܳܟܰܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܒܝܰܘ̈ܡܳܬ݂ܳܐ ܗܳܢܽܘܢ ܢܺܐܚܕܽܘܢ ܥܶܣܪܳܐ ܓܰܒܖ̈ܺܝܢ ܡܶܢ ܟܽܠ ܠܶܫܳܢܰܝ̈ ܥܰܡ̈ܡܶܐ: ܒܟܶܢܦܶܗ ܕܓܰܒܪܳܐ ܝܽܗܘܕܳܝܳܐ: ܘܢܺܐܡܪܽܘܢ ܠܶܗ: ܢܺܐܙܰܠ ܥܰܡܳܟ݂: ܡܶܛܽܠ ܕܰܫܡܰܥܢ ܕܰܐ‌ܠܳܗܳܐ ܥܰܡܟ݂ܽܘܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܦܶܬܓܳܡܶܗ ܕܡܳܪܝܳܐ ܥܰܠ ܐܰܪܥܳܐ ܕܚܶܕ݂ܪܳܟ݂. ܘܰܕܕܰܪܡܣܽܘܩ ܩܽܘܪܒܳܢܶܗ: ܡܶܛܽܠ ܕܰܠܡܳܪܝܳܐ ܓܠܶܝܢ ܒܢܰܝ̈ܢܳܫܳܐ: ܘܟܽܠܗܽܘܢ ܫܰܒ̈ܛܶܐ ܕܺܝܣܪܳܐܶܝܠ.</VERS>
      <VERS vnumber="2">ܐܳܦ ܚܡܳܬ ܬܶܬܰܚܰܡ ܒܳܗ̇: ܘܨܽܘܪ ܘܨܰܝܕܳܢ ܕܛܳܒ ܐܶܬܚܰܟܰܡ.</VERS>
      <VERS vnumber="3">ܘܰܒܢܳܬ ܠܶܗ ܨܽܘܪ ܚܶܣܢܳܐ: ܘܟܰܢܫܰܬ ܣܺܐܡܳܐ ܐܰܝܟ݂ ܥܰܦܪܳܐ: ܘܕܰܗܒܳܐ ܐܰܝܟ݂ ܣܝܳܢܳܐ ܕܫܽܘ̈ܩܶܐ.</VERS>
      <VERS vnumber="4">ܡܶܛܽܠ ܗܳܢܳܐ ܡܳܪܝܳܐ ܢܰܘܒܕ݂ܺܝܗ̇: ܘܢܰܪܡܶܐ ܒܝܰܡܳܐ ܥܽܘܬܪܳܗ̇: ܘܗܺܝ ܒܢܽܘܪܳܐ ܬܶܬܶܐܟܶܠ.</VERS>
      <VERS vnumber="5">ܘܬܶܚܙܶܐ ܐܰܫܩܳܠܽܘܢ ܘܬܶܕ݂ܚܰܠ: ܘܥܳܐܙܳܐ ܬܶܬܟܪܰܗ ܛܳܒ: ܘܥܶܩܪܽܘܢ ܕܰܒܗܶܬ ܠܶܗ ܣܰܒܪܳܗ̇: ܘܢܺܐܒܰܕ݂ ܡܰܠܟܳܐ ܡܶܢ ܥܳܐܙܳܐ: ܘܰܐܫܩܳܠܽܘܢ ܠܳܐ ܬܶܬܶܒ.</VERS>
      <VERS vnumber="6">ܘܢܶܬܒܽܘܢ ܢܽܘܟܖ̈ܳܝܶܐ ܒܰܐܫܕܽܘܕ: ܘܰܐܘܒܶܕ݂ ܓܰܐܝܽܘܬܗܽܘܢ ܕܰܦܠܶܫܬܳܝ̈ܶܐ.</VERS>
      <VERS vnumber="7">ܘܰܐܥܒܰܪ ܕܶܡܗܽܘܢ ܡܶܢ ܦܽܘܡܗܽܘܢ: ܘܛܰܢܦܽܘܬܗܽܘܢ ܡܶܢ ܒܶܝܬ݂ ܫܶܢܰܝ̈ܗܽܘܢ: ܘܢܶܫܬܰܚܪܽܘܢ ܐܳܦ ܗܶܢܽܘܢ ܠܰܐܠܳܗܳܐ: ܘܢܶܗܘܽܘܢ ܐܰܝܟ݂ ܪܰܘܖ̈ܒܳܢܶܐ ܕܺܝܗܽܘܕܳܐ: ܘܥܶܩܪܽܘܢ ܬܶܗܘܶܐ ܐܰܝܟ݂ ܥܶܒܪܽܘܢ.</VERS>
      <VERS vnumber="8">ܘܶܐܫܪܶܐ ܥܰܠ ܒܰܝܬܝ ܩܳܝܽܘܡܳܐ ܡܶܢ ܡܰܢ ܕܥܳܒܰܪ: ܘܡܶܢ ܕܬܳܐܶܒ: ܘܠܳܐ ܢܶܥܒܰܪ ܬܽܘܒ ܥܠܰܝܗܽܘܢ ܡܫܰܥܒܕ݂ܳܢܳܐ: ܡܶܛܽܠ ܕܗܳܫܳܐ ܚܙܺܝ݀ܬ ܒܥܰܝܢܰܝ̈.</VERS>
      <VERS vnumber="9">ܕܽܘܨܝ ܛܳܒ ܒܰܪܬ ܨܶܗܝܽܘܢ: ܘܰܩܥܳܝ ܒܰܪܬ ܐܽܘܪܺܫܠܶܡ: ܗܳܐ ܡܰܠܟܶܟ݂ܝ ܐܳܬ݂ܶܐ ܠܶܟ݂ܝ: ܙܰܕܺܝܩܳܐ: ܘܦܳܪܽܘܩܳܐ: ܘܡܰܟܺܝܟܳܐ: ܘܰܪܟ݂ܺܝܒ ܥܰܠ ܚܡܳܪܳܐ: ܘܥܰܠ ܥܺܝܠܳܐ ܒܰܪ ܐܰܬܳܢܳܐ.</VERS>
      <VERS vnumber="10">ܘܢܰܘܒܶܕ݂ ܡܰܪܟܰܒܬܳܐ ܡܶܢ ܐܰܦܪܶܝܡ: ܘܣܽܘܣܝܳܐ ܡܶܢ ܐܽܘܪܺܫܠܶܡ: ܢܶܬܒܰܪ ܩܶܫܬܳܐ ܒܰܩܪܳܒܳܐ: ܘܰܢܡܰܠܶܠ ܫܠܳܡܳܐ ܥܰܡ ܥܰܡ̈ܡܶܐ: ܘܢܶܫܠܰܛ ܡܶܢ ܝܰܡܳܐ ܠܝܰܡܳܐ: ܘܡܶܢ ܢܰܗܪܳܐ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ.</VERS>
      <VERS vnumber="11">ܘܳܐܦ ܐܰܢ̱ܬ ܒܰܕ݂ܡܳܐ ܕܰܕ݂ܝܰܬܺܩܺܐ ܕܺܝܠܳܟ݂: ܫܪܰܝܬ ܐܰܣܺܝܖ̈ܶܐ ܡܶܢ ܓܽܘܒܳܐ ܕܠܰܝܬ ܒܶܗ ܡܰܝ̈ܳܐ.</VERS>
      <VERS vnumber="12">ܬܶܒܘ ܒܚܶܣܢܳܐ ܐܰܣܺܝܖ̈ܶܐ ܕܰܟܢܽܘܫܬܳܐ: ܘܰܚܠܳܦ ܚܰܕ݂ ܢܽܘܡ ܬܪܶܝܢ ܦܳܪܰܥ ܐ̱ܢܳܐ ܠܟ݂ܽܘܢ.</VERS>
      <VERS vnumber="13">ܡܶܛܽܠ ܕܡܶܬܚܶܬ ܩܶܫܬܝ ܥܰܠ ܝܺܗܽܘܕܳܐ: ܘܰܡܠܺܝܬ ܥܰܠ ܐܰܦܪܶܝܡ: ܘܰܫܕܺܝ̇ܬ ܒܢܰܝ̈ܟܝ ܨܶܗܝܽܘܢ ܥܰܠ ܒܢܰܝ̈ܟܝ ܝܰܘܳܢ: ܘܰܥܒܰܕܬܳܟ݂ ܐܰܝܟ݂ ܣܰܝܦܳܐ ܕܓܰܢ̱ܒܳܪܳܐ.</VERS>
      <VERS vnumber="14">ܘܡܳܪܝܳܐ ܥܠܰܝܗܽܘܢ ܢܶܬܓܠܶܐ: ܘܢܶܦܽܘܩ ܓܶܐܪܶܗ ܐܰܝܟ݂ ܒܰܪܩܳܐ: ܘܡܳܪܶܐ ܡܳܖ̈ܰܘܳܬ݂ܳܐ ܢܶܩܪܶܐ ܒܩܰܪܢܳܐ: ܘܢܺܐܙܰܠ ܒܥܰܠܥܳܠܳܐ ܠܬܰܝܡܢܳܐ.</VERS>
      <VERS vnumber="15">ܘܡܳܪܝܳܐ ܚܰܝܠܬ݂ܳܢܳܐ ܢܰܓܶܢ ܥܠܰܝܗܽܘܢ: ܘܢܶܐܟ݂ܠܽܘܢ ܘܢܶܟ݂ܒܫܽܘܢ ܟܺܐܦ̈ܶܐ ܒܩܶܠܥܳܐ: ܘܢܶܫܬܽܘܢ ܕܠܽܘܚܝܳܐ ܐܰܝܟ݂ ܚܰܡܪܳܐ: ܘܢܶܬܡܠܽܘܢ ܐܰܝܟ݂ ܡܙܳܓܳܐ ܘܰܐܝܟ݂ ܙܳܘܺܝܬܳܐ ܕܡܰܕܒܚܳܐ.</VERS>
      <VERS vnumber="16">ܘܢܶܦܪܽܘܩ ܐܶܢܽܘܢ ܡܰܪܝܳܐ ܐܰܠܳܗܗܽܘܢ ܒܝܰܘܡܳܐ ܗܰܘ ܠܥܰܡܶܗ ܐܰܝܟ݂ ܥܳܢ̈ܳܐ: ܡܶܛܽܠ ܕܟܺܐܦ̈ܶܐ ܗ̄ܘܰܝ̈ ܩܰܕܺܝ̈ܫܳܬܳܐ ܕܫܰܕ݂̈ܝܳܢ ܗ̱ܘܰܝ̈ ܒܰܐܪܥܶܗ.</VERS>
      <VERS vnumber="17">ܡܳܐ ܛܳܒ ܘܡܳܐ ܫܰܦܺܝܪ ܥܒܽܘܪܳܐ ܠܓܰܕܽܘ̈ܕܶܐ ܘܚܰܡܪܳܐ ܡܒܰܣܶܡ ܒܬܽܘ̈ܠܳܬܳܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܫܰܐܠܘ ܡܶܛܪܳܐ ܡܶܢ ܡܳܪܝܳܐ ܒܙܰܒܢܳܐ ܠܩܺܝܫܳܝܳܐ: ܘܡܳܪܝܳܐ ܥܳܒܶܕ ܖ̈ܣܺܝܣܶܐ: ܘܡܶܛܪܳܐ ܒܟܺܝܪܳܝܳܐ ܢܶܬܶܠ ܠܟ݂ܽܘܢ ܕܰܢܪܰܒܶܐ ܥܶܣܒܳܐ ܒܕܰܒܪܳܐ.</VERS>
      <VERS vnumber="2">ܡܶܛܽܠ ܕܝܰܕܽܘ̈ܥܶܐ ܡܰܠܶܠܘ ܥܰܘܠܳܐ: ܘܩܳܨܽܘܡ̈ܶܐ ܚ̣ܙܰܘ ܕܰܓܳܠܽܘܬܳܐ: ܘܚܶܠܡ̈ܶܐ ܕܰܓ̈ܳܠܶܐ ܡܰܠܶܠܘ: ܘܒܰܝܰܐܘ ܒܰܣܪܺܝܩܽܘܬܳܐ: ܡܶܛܽܠ ܗܳܢܳܐ ܫ̣ܩܰܠܘ ܐܰܝܟ݂ ܥܳܢ̈ܳܐ: ܘܶܐܬܡܰܟܰܟ݂ܘ ܕܠܰܝܬ ܠܗܽܘܢ ܪܳܥܝܳܐ.</VERS>
      <VERS vnumber="3">ܥܰܠ ܖ̈ܳܥܰܘܳܬܳܐ ܐܰܪܺܝܡܶܬ ܪܽܘܓܙܝ: ܘܠܰܓܙܳܖ̈ܶܐ ܐܶܦܩܽܘܕ݂: ܡܶܛܽܠ ܕܦܳܩܶܕ݂ ܡܳܪܝܳܐ ܚܰܝܠܬ݂ܳܢܳܐ ܠܰܓܙܳܪܶܗ ܠܰܕ݂ܒܶܝܬ݂ ܝܺܗܽܘܕܳܐ: ܘܰܥ̣ܒܰܕ݂ ܐܶܢܽܘܢ ܐܰܝܟ݂ ܣܽܘܣܝܳܐ ܕܰܙܗܶܐ ܒܰܩܪܳܒܳܐ.</VERS>
      <VERS vnumber="4">ܡܶܢܗܽܘܢ ܙܳܘܺܝܬܳܐ: ܘܡܶܢܗܽܘܢ ܣܶܟܬܳܐ: ܘܡܶܢܗܽܘܢ ܩܶܫܬܳܐ ܒܰܩܪܳܒܳܐ: ܘܡܶܢܗܽܘܢ ܢܶܦܩܽܘܢ ܟܽܠܗܽܘܢ ܫܰܠܺܝܛܳܢܰܝ̈ܗܽܘܢ ܐܰܟ݂ܚܕܳܐ.</VERS>
      <VERS vnumber="5">ܘܢܶܗܘܽܘܢ ܐܰܝܟ݂ ܓܰܒܖ̈ܶܐ ܕܕܳܝܫܺܝܢ ܣܝܳܢܳܐ ܒܫܽܘ̈ܩܶܐ: ܒܰܩܪܳܒܳܐ ܢܶܬܟܰܬܫܽܘܢ ܡܶܛܽܠ ܕܡܳܪܝܳܐ ܥܰܡܗܽܘܢ: ܘܢܶܒܗܬܽܘܢ ܖ̈ܳܟ݂ܒܰܝ ܖ̈ܰܟܫܳܐ.</VERS>
      <VERS vnumber="6">ܘܶܐܚܰܝܶܠ ܠܰܕ݂ܒܶܝܬ݂ ܝܺܗܽܘܕܳܐ: ܘܶܐܦܪܽܘܩ ܠܰܕ݂ܒܶܝܬ݂ ܝܰܘܣܶܦ: ܘܰܐܦܢܶܐ ܐܶܢܽܘܢ: ܡܶܛܽܠ ܕܰܡܪܰܚܶܡ ܐ̱ܢܳܐ ܥܠܰܝܗܽܘܢ: ܘܢܶܗܘܽܘܢ ܐܰܝܟ݂ ܕܠܳܐ ܛܥܺܝܬ ܐܶܢܽܘܢ: ܡܶܛܽܠ ܕܶܐܢܳܐ ܡܳܪܝܳܐ ܐܰ‌ܠܳܗܳܐ ܐܶܥܢܶܐ ܐܶܢܽܘܢ.</VERS>
      <VERS vnumber="7">ܘܢܶܗܘܽܘܢ ܐܰܝܟ݂ ܓܰܢ̱ܒܳܖ̈ܶܐ ܕܰܐܦܪܶܝܡ: ܘܢܶܚܕܶܐ ܠܶܒܗܽܘܢ ܐܰܝܟ݂ ܕܡܶܢ ܚܰܡܪܳܐ: ܘܰܒܢܰܝ̈ܗܽܘܢ ܢܶܚܙܽܘܢ ܘܢܶܚܕܽܘܢ: ܘܢܶܪܘܰܙ ܠܶܒܗܽܘܢ ܒܡܳܪܝܳܐ.</VERS>
      <VERS vnumber="8">ܐܰܫܪܶܩ ܠܗܽܘܢ ܘܶܐܟܰܢܶܫ ܐܶܢܽܘܢ: ܡܶܛܽܠ ܕܦܳܪܶܩ ܐ̱ܢܳܐ ܠܗܽܘܢ: ܘܢܶܣܓܽܘܢ ܐܰܝܟ݂ ܕܣܰܓܺܝܐܺܝܢ ܗ̱ܘܰܘ.</VERS>
      <VERS vnumber="9">ܘܶܐܙܪܽܘܥ ܐܶܢܽܘܢ ܒܥܰܡ̈ܡܶܐ: ܘܒܰܐܬܖ̈ܰܘܳܬܳܐ ܖ̈ܰܚܺܝܩܶܐ ܢܫܰܒܚܽܘܢܳܢܝ: ܘܰܢܬܰܪܣܽܘܢ ܠܰܒܢܰܝ̈ܗܽܘܢ ܘܢܶܗܦܟ݂ܽܘܢ.</VERS>
      <VERS vnumber="10">ܘܰܐܗܦܶܟ݂ ܐܶܢܽܘܢ ܡܶܢ ܐܰܪܥܳܐ ܕܡܶܨܪܶܝܢ: ܘܡܶܢ ܐܳܬܽܘܪ ܐܶܟܰܢܶܫ ܐܶܢܽܘܢ: ܘܠܰܐܪܥܳܐ ܕܓܶܠܥܳܕ݂ ܘܰܠܠܶܒܢܳܢ ܐܰܝܬܶܐ ܐܶܢܽܘܢ: ܘܠܳܐ ܢܶܡܠ̈ܝܳܢ ܠܗܽܘܢ.</VERS>
      <VERS vnumber="11">ܘܢܶܥܒܰܪ ܒܝܰܡܳܐ ܐܽܘܠܨܳܢܳܐ: ܘܢܰܗܦܶܟ݂ ܒܝܰܡܳܐ ܓܰܠ̈ܠܶܐ: ܘܢܶܒܗܬܽܘܢ ܟܽܠܗܽܘܢ ܥܽܘܡܩܰܘ̈ܗܝ ܕܢܰܗܪܳܐ: ܘܬܶܒܛܰܠ ܓܰܐܝܽܘܬܶܗ ܕܳܐܬ݂ܽܘܪܳܝܳܐ: ܘܫܽܘܠܛܳܢܶܗ ܕܡܶܨܪܳܝܳܐ ܢܶܥܒܰܪ.</VERS>
      <VERS vnumber="12">ܘܶܐܚܰܝܶܠ ܐܶܢܽܘܢ ܒܡܳܪܝܳܐ: ܘܠܰܫܡܶܗ ܢܣܰܒܪܽܘܢ ܐܳܡܰܪ ܡܳܪܝܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܦܬܰܚ ܠܶܒܢܳܢ ܬܰܖ̈ܥܰܝܟ ܘܬܶܐܟ݂ܽܘܠ ܢܽܘܪܳܐ ܠܰܐܖ̈ܙܰܝܟ.</VERS>
      <VERS vnumber="2">ܢܰܝܠܶܠ ܫܰܪܘܰܝܢܳܐ ܡܶܛܽܠ ܕܰܢܦܰܠ ܐܰܪܙܳܐ: ܘܥܰܫܺܝ̈ܢܶܐ ܐܶܬܒܰܙܰܙܘ: ܢܰܝܠܠܽܘܢ ܒܰܠܽܘ̈ܛܶܐ ܕܒܰܝܫܳܢ: ܕܰܢܦܰܠ ܥܳܒܳܐ ܥܰܫܺܝܢܳܐ.</VERS>
      <VERS vnumber="3">ܩܳܠܳܐ ܕܺܝܠܰܠܬܳܐ ܕܖ̈ܳܥܰܘܳܬܳܐ ܕܶܐܬܒܰܙܙܰܬ ܪܰܒܽܘܬܗܽܘܢ: ܩܳܠܳܐ ܕܰܐܖ̈ܝܰܘܳܬܳܐ ܕܢܳܗܡܺܝܢ: ܕܶܐܬܒܰܙܰܙ ܥܽܘܫܢܶܗ ܕܝܽܘܪܕ̇ܢܳܢ.</VERS>
      <VERS vnumber="4">ܗܳܟܰܢܳܐ ܐܶܡܰܪ ܠܺܝ ܡܳܪܝܳܐ ܐܰܠܳܗܝ: ܪܥܺܝ ܠܥܳܢ̈ܳܐ ܩܰܛܺܝܢܬܳܐ.</VERS>
      <VERS vnumber="5">ܕܙܳܒܽܘܢܰܝ̈ܗܶܝܢ ܩܳܛܠܺܝܢ ܠܗܶܝܢ: ܘܠܳܐ ܡܶܬܚܰܝܒܺܝܢ: ܘܰܡܙܰܒܢܳܢܰܝ̈ܗܶܝܢ ܐܳܡܪܺܝܢ: ܒܪܺܝܟ݂ ܡܳܪܝܳܐ ܕܰܐܥܬܪܰܢ: ܘܖ̈ܳܥܰܘܳܬܗܶܝܢ ܠܳܐ ܚܳܝܣܺܝܢ ܥܠܰܝܗܶܝܢ.</VERS>
      <VERS vnumber="6">ܡܶܛܽܠ ܕܠܳܐ ܚܳܐܶܣ ܐ̱ܢܳܐ ܬܽܘܒ ܥܰܠ ܥܳܡܽܘܖ̈ܶܝܗ̇ ܕܰܐܪܥܳܐ ܐܳܡܰܪ ܡܳܪܝܳܐ: ܘܗܳܐ ܡܰܫܠܶܡ ܐ̱ܢܳܐ ܠܗܽܘܢ ܠܰܒܢܰܝ̈ ܐ̱ܢܳܫܳܐ: ܐ̱ܢܳܫ ܒܝܰܕ݂ ܚܰܒܪܶܗ ܘܰܒܝܰܕ݂ ܡܰܠܟܶܗ: ܘܰܢܦܰܠܓܽܘܢܳܗ̇ ܠܰܐܪܥܳܐ: ܘܠܳܐ ܐܶܦܰܨܶܝܗ̇ ܡܶܢ ܐܺܝܕܰܝ̈ܗܽܘܢ.</VERS>
      <VERS vnumber="7">ܘܰܪܥܺܝܬ ܠܥܳܢ̈ܳܐ ܩܰܛܺܝ̈ܢܳܬܳܐ ܡܶܛܽܠ ܟܶܢܫܳܐ ܕܥܳܢ̈ܳܐ: ܘܢܶܣܒܶܬ ܠܺܝ ܬܪܶܝܢ ܚܽܘܛܖ̈ܺܝܢ: ܠܚܰܕ݂ ܩܪܺܝܬ ܒܰܣܺܝܡܐ: ܘܠܰܐ̱ܚܪܺܢܳܐ ܚܰܒܠܳܐ: ܘܰܪܥܺܝ݀ܬ ܠܥܳܢ̈ܳܐ.</VERS>
      <VERS vnumber="8">ܘܰܐܘܒܕܶܬ ܬܠܳܬܳܐ ܖ̈ܳܥܰܘܳܬܳܐ ܒܝܰܪܚܳܐ ܚܰܕ݂: ܘܡܶܐܢܰܬ ܢܰܦܫܝ ܒܗܽܘܢ: ܘܳܐܦ ܢܰܦ̈ܫܳܬܗܽܘܢ ܥܘܰܝ̈ ܥܠܰܝ.</VERS>
      <VERS vnumber="9">ܘܶܐܡܪܶܬ ܕܠܳܐ ܐܶܪܥܶܝܟ݂ܽܘܢ: ܕܡܳܝܬܳܐ ܬܡܽܘܬ: ܘܕ݂ܳܐܒܕܳܐ ܬܺܐܒܰܕ݂: ܘܰܐܝܕܳܐ ܕܡܶܫܬܰܚܪܳܐ ܬܶܐܟ݂ܽܘܠ ܒܶܣܪܳܐ ܕܚܰܒܖ̈ܳܬܳܗ̇.</VERS>
      <VERS vnumber="10">ܘܢܶܣܒܶܬ ܚܽܘܛܪܝ ܒܰܣܺܝܡܐ ܘܰܬܒܰܪܬܶܗ: ܕܢܶܒܛܰܠ ܩܳܝܡܳܐ ܕܰܐܩܺܝܡܶܬ ܥܰܡ ܟܽܠܗܽܘܢ ܥܰܡ̈ܡܶܐ.</VERS>
      <VERS vnumber="11">ܘܰܒܛܶܠ ܒܶܗ ܒܝܰܘܡܳܐ ܗܰܘ: ܘܺܝܕܰܥܘ ܡܰܟܺܝ̈ܟܶܐ ܕܥܳܢ̈ܳܐ ܕܢܳܛܪܺܝܢ ܗ̱ܘܰܘ ܠܺܝ: ܕܦܶܬܓܳܡܶܗ ܗ̱ܘ ܕܡܳܪܝܳܐ.</VERS>
      <VERS vnumber="12">ܘܶܐܡܪܶܬ ܠܗܽܘܢ: ܐܶܢ ܫܰܦܺܝܪ ܒܥܰܝ̈ܢܰܝܟܽܘܢ ܗܰܒܘ ܠܺܝ ܐܰܓܪܝ: ܐܰܘ ܛܳܠܡܺܝܢ ܐܢ̱ܬܽܘܢ ܠܺܝ: ܘܬܰܩܠܽܘܗܝ ܠܰܐܓܪܝ ܬܠܳܬ݂ܺܝܢ ܕܟܶܣܦܳܐ.</VERS>
      <VERS vnumber="13">ܘܶܐܡܰܪ ܠܺܝ ܡܳܪܝܳܐ ܐܰܪܡܳܝܗܝ ܒܶܝܬ݂ ܓܰܙܳܐ: ܫܽܘܒܚܳܐ ܕܺܐܝܩܳܪܳܐ ܕܰܐܘܩܪܶܬ ܡܶܢܗܽܘܢ: ܘܢܶܣܒܶܬ ܬܠܳܬ݂ܺܝܢ ܕܟܶܣܦܳܐ ܘܰܐܪܡܺܝܬ ܐܶܢܽܘܢ ܒܶܝܬ݂ ܓܰܙܳܐ ܒܒܰܝܬܶܗ ܕܡܳܪܝܳܐ.</VERS>
      <VERS vnumber="14">ܘܬܶܒܪܶܬ ܠܚܰܒܠܳܐ ܚܽܘܛܪܝ ܐ̱ܚܪܺܢܳܐ: ܕܶܐܒܰܛܶܠ ܐܰܘܝܽܘܬܳܐ ܕܺܐܝܬ݂ ܗ̱ܘܳܬ݂ ܒܶܝܬ݂ ܝܺܗܽܘܕܳܐ ܠܺܝܣܪܳܐܶܝܠ.</VERS>
      <VERS vnumber="15">ܘܶܐܡܰܪ ܠܺܝ ܡܳܪܝܳܐ: ܬܽܘܒ ܣܰܒ ܠܳܟ݂ ܡܳܐܢ̈ܶܐ ܕܪܳܥܝܳܐ ܒܽܘܪܳܐ.</VERS>
      <VERS vnumber="16">ܡܶܛܽܠ ܕܗܳܐ ܐܶܢܳܐ ܡܩܺܝܡ ܐ̱ܢܳܐ ܪܳܥܝܳܐ ܒܰܐܪܥܳܐ: ܕܳܐܒ̈ܕܳܢ ܠܳܐ ܢܶܦܩܽܘܕ݂: ܘܰܕ݂ܛܳܥ̈ܝܳܢ ܠܳܐ ܢܶܒܥܶܐ: ܘܕܰܬܒܺܝܖ̈ܳܢ ܠܳܐ ܢܶܥܨܽܘܒ: ܘܕܰܟ݂ܖ̈ܺܝܗܳܢ ܠܳܐ ܢܰܐܣܶܐ: ܘܰܕ݂ܩܳܝ̈ܡܳܢ ܠܳܐ ܢܬܰܪܣܶܐ: ܘܒܶܣܪܳܐ ܕܫܰܡܺܝ̈ܢܳܬܳܐ ܢܶܐܟ݂ܽܘܠ: ܘܰܟ݂ܖ̈ܳܥܰܝܗܶܝܢ ܢܥܰܪܶܩ.</VERS>
      <VERS vnumber="17">ܐܳܘ ܪܳܥܝܳܐ ܒܽܘܪܳܐ: ܕܫܶܒܩܶܬ ܥܳܢ̈ܳܐ ܥܰܠ ܕܪܳܥܳܟ݂: ܘܥܰܠ ܥܰܝܢܳܟ݂ ܕܝܰܡܺܝܢܳܐ: ܕܪܳܥܳܟ݂ ܕܝܰܡܺܝܢܳܐ ܢܺܐܒܰܫ: ܘܥܰܝܢܳܟ݂ ܕܝܰܡܺܝܢܳܐ ܬܶܣܡܶܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܚܶܙܘܳܐ ܕܦܶܬܓܳܡܰܘ̈ܗܝ ܕܡܳܪܝܳܐ ܥܰܠ ܝܺܣܪܳܐܶܝܠ: ܐܳܡܰܪ ܡܳܪܝܳܐ ܕܰܡܬܰܚ ܫܡܰܝܳܐ ܘܰܐܬܩܶܢ ܫܶܬܶܐܣܶܝ̈ܗ̇ ܕܰܐܪܥܳܐ: ܘܰܒܪܳܐ ܪܽܘܚܶܗ ܕܒܰܪܢܳܫܳܐ ܒܓ݂ܰܘܶܗ.</VERS>
      <VERS vnumber="2">ܗܳܢܳܐ ܐܶܢܳܐ ܥܳܒܶܕ ܐ̱ܢܳܐ ܠܶܗ ܠܽܐܘܪܺܫܠܶܡ: ܬܰܪܥܳܐ ܕܰܪܥܳܠܳܐ ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܶܗ: ܐܳܦ ܥܰܠ ܝܺܗܽܘܕܳܐ ܢܶܗܘܶܐ ܐܽܘܠܨܳܢܳܐ ܥܰܡ ܐܽܘܪܺܫܠܶܡ.</VERS>
      <VERS vnumber="3">ܘܢܶܗܘܶܐ ܒܶܗ ܒܝܰܘܡܳܐ ܗܰܘ: ܐܶܥܒܕ݂ܺܝܗ̇ ܠܽܐܘܪܺܫܠܶܡ ܟܺܐܦܳܐ ܕܰܕ݂ܝܳܫܳܐ ܠܟܽܠܗܽܘܢ ܥܰܡ̈ܡܶܐ: ܘܟܽܠܗܽܘܢ ܕܳܝܽܘܫܶܝ̈ܗ̇ ܡܶܣܬܰܪܳܛܽܘ ܢܶܣܬܰܪܛܽܘܢ: ܘܢܶܬܟܰܢܫܽܘܢ ܥܠܶܝܗ̇ ܟܽܠܗܽܘܢ ܥܰܡ̈ܡܶܐ ܕܰܐܪܥܳܐ.</VERS>
      <VERS vnumber="4">ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ: ܐܶܡܚܶܐ ܠܟܽܠܗܽܘܢ ܖ̈ܰܟ݂ܫܳܗ̇ ܒܬܶܡܗܳܐ: ܘܖ̈ܳܟ݂ܒܰܝܗܽܘܢ ܒܰܬܘܳܪܳܐ: ܘܥܰܠ ܕܒܶܝܬ݂ ܝܺܗܽܘܕܳܐ ܐܶܦܬܰܚ ܥܰܝ̈ܢܰܝ: ܘܟܽܠܗܽܘܢ ܖ̈ܰܟܫܳܐ ܕܥܰܡ̈ܡܶܐ ܐܶܡܚܶܐ ܒܰܥܘܳܪܳܐ.</VERS>
      <VERS vnumber="5">ܘܢܺܐܡܪܽܘܢ ܪܰܘܖ̈ܒܳܢܶܐ ܕܺܝܗܽܘܕܳܐ ܒܠܶܒܗܽܘܢ: ܥ̣ܫܶܢܘ ܡܶܢܰܢ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܒܡܳܪܝܳܐ ܚܰܝܠܬ݂ܳܢܳܐ ܐܰܠܳܗܗܽܘܢ.</VERS>
      <VERS vnumber="6">ܒܶܗ ܒܝܰܘܡܳܐ ܗܰܘ: ܐܶܥܒܶܕ݂ ܠܪܰܘܖ̈ܒܳܢܶܐ ܕܺܝܗܽܘܕܳܐ: ܐܰܝܟ݂ ܓܡܽܘܪܬܳܐ ܕܢܽܘܪܳܐ ܒܩܰܝ̈ܣܶܐ: ܘܰܐܝܟ݂ ܠܰܡܦܺܝܕ݂ܳܐ ܕܢܽܘܪܳܐ ܒܚܰܒܬܳܐ: ܘܢܶܐܟ݂ܠܽܘܢ ܠܝܰܡܺܝܢܳܐ ܘܰܠܣܶܡܳܠܳܐ: ܠܟܽܠܗܽܘܢ ܥܰܡ̈ܡܶܐ ܕܰܚܕ݂ܺܝܪܺܝܢ ܠܗܽܘܢ: ܘܬܶܬܶܒ ܐܽܘܪܺܫܠܶܡ ܬܽܘܒ ܒܕܽܘܟܬܳܗ̇ ܒܽܐܘܪܺܫܠܶܡ.</VERS>
      <VERS vnumber="7">ܘܢܶܦܩܽܘܕ݂ ܡܳܪܝܳܐ ܠܡܰܫܟܢܳܐ ܕܺܝܗܽܘܕܳܐ ܐܰܝܟ݂ ܕܡܶܢ ܠܽܘܩܕܰܡ: ܡܶܛܽܠ ܕܠܳܐ ܬܶܣܓܶܐ ܬܶܫܒܽܘܚܬܳܐ ܕܒܶܝܬ݂ ܕܰܘܺܝܕ݂: ܘܬܶܫܒܽܘܚܬܳܐ ܕܥܳܡܽܘܖ̈ܶܝܗ̇ ܕܽܐܘܪܺܫܠܶܡ ܥܰܠ ܕܒܶܝܬ݂ ܝܺܗܽܘܕܳܐ.</VERS>
      <VERS vnumber="8">ܒܶܗ ܒܝܰܘܡܳܐ ܗܰܘ ܢܰܓܶܢ ܡܳܪܝܳܐ ܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܘܢܶܗܘܶܐ ܟܪܺܝܗܳܐ ܕܰܒܗܽܘܢ ܒܝܰܘܡܳܐ ܗܰܘ ܐܰܝܟ݂ ܕܰܘܺܝܕ݂: ܘܒܶܝܬ݂ ܕܰܘܺܝܕ݂ ܐܰܝܟ݂ ܐܰ‌ܠܳܗܳܐ: ܐܰܝܟ݂ ܡܰܠܰܐܟܶܗ ܕܡܳܪܝܳܐ ܕܰܩܕ݂ܳܡܝܗܽܘܢ.</VERS>
      <VERS vnumber="9">ܘܢܶܗܘܶܐ ܒܶܗ ܒܝܰܘܡܳܐ ܗܰܘ: ܐܶܒܥܶܐ ܠܡܰܘܒܳܕܽܘ ܠܟܽܠܗܽܘܢ ܥܰܡ̈ܡܶܐ ܕܳܐܬܶܝܢ ܥܰܠ ܐܽܘܪܺܫܠܶܡ.</VERS>
      <VERS vnumber="10">ܘܶܐܫܽܘܕ݂ ܥܰܠ ܕܒܶܝܬ݂ ܕܰܘܺܝܕ݂ ܘܥܰܠ ܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܪܽܘܚܳܐ ܕܪܽܘܚܳܦܳܐ ܘܰܕ݂ܖ̈ܰܚܡܶܐ: ܘܰܢܚܽܘܪܽܘܢ ܠܘܳܬ݂ܝ ܒܡܰܢ ܕܰܕ݂ܩܰܪܘ: ܘܢܰܪܩܕܽܘܢ ܥܠܰܘܗܝ ܐܰܝܟ݂ ܕܡܰܪܩܕ݂ܺܝܢ ܥܰܠ ܝܺܚܺܝܕ݂ܳܐ: ܘܢܶܬܬܰܒܪܽܘܢ ܥܠܰܘܗܝ ܐܰܝܟ݂ ܕܡܶܬܬܰܒܪܺܝܢ ܥܰܠ ܒܽܘܟ݂ܪܳܐ.</VERS>
      <VERS vnumber="11">ܒܶܗ ܒܝܰܘܡܳܐ ܗܰܘ: ܬܶܣܓܶܐ ܡܰܪܩܽܘܕܬܳܐ ܒܽܐܘܪܺܫܠܶܡ: ܐܰܝܟ݂ ܡܰܪܩܽܘܕܬܳܐ ܕܒܰܪ ܐܰܡܽܘܢ ܕܰܒܦܰܩܥܰܬ ܡܰܓܕܽܘ.</VERS>
      <VERS vnumber="12">ܘܬܰܪܩܶܕ݂ ܐܰܪܥܳܐ ܫܰܖ̈ܒܳܢ ܫܰܖ̈ܒܳܢ ܐܰܟ݂ܚܕܳܐ: ܫܰܪܒܬܳܐ ܕܒܶܝܬ݂ ܕܰܘܺܝܕ݂ ܐܰܟܚܕܳܐ: ܘܢܶܫܰܝ̈ܗܽܘܢ ܐܰܟܚܕܳܐ: ܫܰܪܒܬܳܐ ܕܒܶܝܬ݂ ܢܳܬ݂ܳܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟܚܕܳܐ.</VERS>
      <VERS vnumber="13">ܫܰܪܒܬܳܐ ܕܒܶܝܬ݂ ܠܶܘܺܝ ܐܰܟܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ: ܘܫܰܪܒܬܳܐ ܕܒܶܝܬ݂ ܫܶܡܥܽܘܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ.</VERS>
      <VERS vnumber="14">ܟܽܠܗܶܝܢ ܫܰܖ̈ܒܳܬܳܐ ܕܶܐܫܬܚܰܪ: ܢܰܖ̈ܩܕ݂ܳܢ ܫܰܖ̈ܒܳܢ ܫܰܖ̈ܒܳܢ ܐܰܟ݂ܚܕܳܐ: ܘܢܶܫܰܝ̈ܗܽܘܢ ܐܰܟ݂ܚܕܳܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܒܶܗ ܒܝܰܘܡܳܐ ܗܰܘ: ܢܶܗܘܶܐ ܡܰܒܽܘܥܳܐ ܕܡܶܬܦܬܰܚ ܠܰܕ݂ܒܶܝܬ݂ ܕܰܘܺܝܕ݂: ܘܰܠܥܳܡܽܘܖ̈ܶܝܗ̇ ܕܽܐܘܪܺܫܠܶܡ: ܠܰܪܣܳܣܳܐ ܘܰܠܬܰܕ݂ܟܺܝܬܳܐ.</VERS>
      <VERS vnumber="2">ܒܶܗ ܒܝܰܘܡܳܐ ܗܰܘ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܰܘܒܶܕ݂ ܫܡܳܐ ܕܰܦܬܰܟ݂ܖ̈ܶܐ ܡܶܢ ܐܰܪܥܳܐ: ܘܬܽܘܒ ܠܳܐ ܢܶܬܕܰܟ݂ܪܽܘܢ: ܘܰܐܥܒܰܪ ܡܶܢ ܐܰܪܥܳܐ ܢܒܺܝ̈ܶܐ ܕܰܓ̈ܳܠܶܐ ܘܖ̈ܽܘܚܶܐ ܛܰܢ̈ܦܳܬܳܐ.</VERS>
      <VERS vnumber="3">ܘܶܐܢ ܬܽܘܒ ܢܶܬܢܰܒܶܐ ܓܰܒܪܳܐ: ܢܺܐܡܪܽܘܢ ܠܶܗ ܐܰܒܽܘܗܝ ܘܶܐܡܶܗ ܠܳܐ ܬܺܚܶܐ: ܡܶܛܽܠ ܕܕܰܓܳܠܽܘܬܳܐ ܡܰܠܶܠܬ ܒܰܫܡܶܗ ܕܡܳܪܝܳܐ: ܘܢܺܐܣܪܽܘܢܶܗ ܐܰܒܽܘܗܝ ܘܶܐܡܶܗ ܕܝܰܠܕܽܘܗܝ ܡܳܐ ܕܶܐܬܢܰܒܺܝ.</VERS>
      <VERS vnumber="4">ܒܶܗ ܒܝܰܘܡܳܐ ܗܰܘ: ܢܶܒܗܬܽܘܢ ܢܒܺܝ̈ܶܐ ܕܰܓ̈ܳܠܶܐ ܐ̱ܢܳܫ ܡܶܢ ܚܶܙܘܳܐ ܕܰܢܒܺܝܽܘܬܶܗ: ܘܠܳܐ ܢܶܬܟܰܒܢܽܘܢ ܡܶܫܟܳܐ ܕܣܰܥܪܳܐ ܡܶܛܽܠ ܕܟܰܕܶܒܘ.</VERS>
      <VERS vnumber="5">ܘܢܺܐܡܰܪ ܠܳܐ ܗܘܺܝ݀ܬ ܢܒܺܝܳܐ: ܐܶܠܳܐ ܓܰܒܪܳܐ ܐ̱ܢܳܐ ܕܦܳܠܰܚ ܒܰܐܪܥܳܐ: ܘܒܰܪܢܳܫܳܐ ܐܰܛܢܰܢܝ ܡܶܢ ܛܰܠܝܽܘܬܝ.</VERS>
      <VERS vnumber="6">ܘܢܺܐܡܪܽܘܢ ܠܶܗ: ܡܳܢܳܐ ܐܶܢܶܝܢ ܗܳܠܶܝܢ ܡܰܚ̈ܘܳܬܳܐ ܕܒܺܐܝܕܰܝ̈ܟ: ܘܢܺܐܡܰܪ ܗܳܠܶܝܢ ܡܰܚ̈ܘܳܬܳܐ ܕܒܶܠܥܶ݀ܬ ܒܶܝܬ݂ ܖ̈ܳܚܡܰܝ.</VERS>
      <VERS vnumber="7">ܣܰܝܦܳܐ ܐܶܬܬܥܺܝܪ ܥܰܠ ܪܳܥܝܳܐ ܕܺܝܠܝ: ܘܥܰܠ ܓܰܒܪܳܐ ܪܳܚܶܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܡܚܺܝ ܠܪܳܥܝܳܐ ܘܬܶܬܒܰܕܰܪ ܥܳܢ̈ܶܗ: ܘܰܐܗܦܶܟ݂ ܐܺܝܕ݂ܝ ܥܰܠ ܥܰܠܠܳܢ̈ܶܐ.</VERS>
      <VERS vnumber="8">ܘܢܶܗܘܶܐ ܒܟܽܠܳܗ̇ ܐܰܪܥܳܐ ܐܳܡܰܪ ܡܳܪܝܳܐ: ܘܬܰܪܬܶܝܢ ܡ̈ܢܰܘܳܢ ܕܒܳܗ̇ ܢܣܽܘܦܽܘܢ: ܘܢܺܐܒܕܽܘܢ: ܘܬܽܘܠܬܳܐ ܢܶܫܬܚܰܪ ܒܳܗ̇.</VERS>
      <VERS vnumber="9">ܘܰܐܥܠܺܝܘܗܝ ܠܬܽܘܠܬܳܐ ܕܢܶܫܬܚܰܪ ܒܢܽܘܪܳܐ: ܘܶܐܨܪܽܘܦ ܐܶܢܽܘܢ ܐܰܝܟ݂ ܕܨܳܪܦܺܝܢ ܠܣܺܐܡܳܐ: ܘܶܐܒܚܽܘܪ ܐܶܢܽܘܢ ܐܰܝܟ݂ ܕܒܳܚܪܺܝܢ ܠܕܰܗܒܳܐ: ܗܽܘ ܢܶܩܪܶܐ ܒܫܶܡܝ ܘܶܐܢܳܐ ܐܶܥܢܶܝܘܗܝ: ܘܶܐܡܰܪ ܕܗܳܢܰܘ ܥܰܡܝ: ܘܗܽܘ ܢܺܐܡܰܪ ܡܳܪܝܳܐ ܐܰܠܳܗܝ.</VERS>
    </CHAPTER>
    <CHAPTER cnumber="14">
      <VERS vnumber="1">ܗܳܐ ܝܰܘܡܶܗ ܕܡܳܪܝܳܐ ܐܳܬ݂ܶܐ: ܘܬܶܬܦܰܠܰܓ ܒܶܙܬܶܟ݂ܝ ܒܶܟ݂ܝ.</VERS>
      <VERS vnumber="2">ܘܶܐܟܰܢܶܫ ܠܟܽܠܗܽܘܢ ܥܰܡ̈ܡܶܐ ܠܽܐܘܪܺܫܠܶܡ ܠܰܩܪܳܒܳܐ: ܘܬܶܬܚܶܕ݂ ܡܕܺܝܢ̱ܬܳܐ: ܘܢܶܬܒܰܙܙܽܘܢ ܒ̈ܳܬܶܐ: ܘܢܶܫ̈ܶܐ ܢܶܨܛܰܥܖ̈ܳܢ: ܘܢܶܦܽܘܩ ܦܶܠܓܳܗ̇ ܕܰܡܕܺܝܢ̱ܬܳܐ ܒܫܶܒܝܳܐ: ܘܦܶܠܓܶܗ ܕܥܰܡܳܐ ܠܳܐ ܢܺܐܒܰܕ݂ ܡܶܢ ܡܕܺܝܢ̱ܬܳܐ.</VERS>
      <VERS vnumber="3">ܘܢܶܩܽܘܩ ܡܳܪܝܳܐ ܘܢܶܬܟܰܬܰܫ ܥܰܡ ܥܰܡ̈ܡܶܐ ܗܳܢܽܘܢ ܐܰܝܟ݂ ܝܰܘܡܳܐ ܕܶܐܬܟܰܬܰܫ ܒܝܰܘܡܳܐ ܕܰܩܪܳܒܳܐ.</VERS>
      <VERS vnumber="4">ܘܰܢܩܽܘܡܳܢ ܖ̈ܶܓܠܰܘܗܝ ܥܰܠ ܛܽܘܪܳܐ ܕܙܰܝ̈ܬܶܐ: ܕܠܽܘܩܒܰܠ ܐܽܘܪܺܫܠܶܡ ܒܡܰܕ݂ܢܳܚܶܝܗ̇: ܘܢܶܬܦܠܶܓ ܛܽܘܪܳܐ ܕܙܰܝ̈ܬܶܐ ܦܶܠܓܶܗ ܠܡܰܕ݂ܢܚܳܐ ܘܦܶܠܓܶܗ ܠܡܰܥܪܒܳܐ: ܘܢܶܗܘܶܐ ܒܶܗ ܢܰܚܠܳܐ ܕܛܳܒ ܪܰܒ: ܘܢܶܫܬܒܶܩ ܦܶܠܓܶܗ ܕܛܽܘܪܳܐ ܠܓܰܪܒܝܳܐ: ܘܦܶܠܓܶܗ ܠܬܰܝܡܢܳܐ.</VERS>
      <VERS vnumber="5">ܘܬܶܥܪܩܽܘܢ ܠܢܰܚܠܳܐ ܕܛܽܘܖ̈ܶܐ: ܡܶܛܽܠ ܕܢܶܡܛܶܐ ܢܰܚܠܗܽܘܢ ܕܛܽܘܖ̈ܶܐ ܠܽܐܘܠܨܳܢܳܐ: ܘܬܶܥܪܩܽܘܢ ܐܰܝܟ݂ ܕܰܥܪܰܩܬܽܘܢ ܡܶܢ ܩܕ݂ܳܡ ܙܳܘܥܳܐ ܕܰܗܘܳܐ ܒܝܰܘܡܰܘ̈ܗܝ ܕܥܽܘܙܺܝܳܐ ܡܰܠܟܳܐ ܕܺܝܗܽܘܕܳܐ: ܘܢܶܥܽܘܠ ܡܳܪܝܳܐ ܐܰܠܳܗܝ ܘܟܽܠܗܽܘܢ ܩܰܕܺܝܫܰܘ̈ܗܝ ܥܰܡܶܗ. </VERS>
      <VERS vnumber="6">ܒܶܗ ܒܝܰܘܡܳܐ ܗܰܘ: ܠܳܐ ܢܶܗܘܶܐ ܢܽܘܗܪܳܐ: ܐܶܠܳܐ ܥܰܪܝܳܐ ܘܰܓܠܺܝܕ݂ܳܐ.</VERS>
      <VERS vnumber="7">ܘܢܶܗܘܶܐ ܝܰܘܡܳܐ ܚܰܕ݂: ܘܝܰܘܡܳܐ ܗܰܘ ܢܶܬܺܝܕܰܥ ܠܡܳܪܝܳܐ: ܠܳܐ ܠܺܠܝܳܐ ܘܠܳܐ ܐܺܝܡܳܡܳܐ: ܘܰܠܥܶܕܳܢ ܪܰܡܫܳܐ ܢܶܗܘܶܐ ܢܽܘܗܪܳܐ.</VERS>
      <VERS vnumber="8">ܒܶܗ ܒܝܰܘܡܳܐ ܗܰܘ: ܢܶܦܩܽܘܢ ܡܰܝ̈ܳܐ ܚܰܝ̈ܶܐ ܡܶܢ ܐܽܘܪܺܫܠܶܡ: ܦܶܠܓܗܽܘܢ ܠܝܰܡܳܐ ܡܰܕ݂ܢܚܳܝܳܐ: ܘܦܶܠܓܗܽܘܢ ܠܝܰܡܳܐ ܡܰܥܪܒܳܝܳܐ: ܩܰܝܛܳܐ ܘܣܰܬ݂ܘܳܐ.</VERS>
      <VERS vnumber="9">ܘܢܶܗܘܶܐ ܡܳܪܝܳܐ ܡܰܠܟܳܐ ܥܰܠ ܟܽܠܳܗ̇ ܐܰܪܥܳܐ ܒܝܰܘܡܳܐ ܗܰܘ: ܢܶܗܘܶܐ ܡܳܪܝܳܐ ܚܰܕ݂: ܘܰܫܡܶܗ ܚܰܕ݂.</VERS>
      <VERS vnumber="10">ܘܢܶܚܕܪܶܝܗ̇ ܠܟܽܠܳܗ̇ ܐܰܪܥܳܐ ܐܰܝܟ݂ ܦܩܰܥܬܳܐ: ܡܶܢ ܓܒܰܥ ܘܰܥܕܰܡܳܐ ܠܪܰܡܽܘܢ ܕܰܒܬܰܝܡܢܳܝܳܗ̇ ܕܽܐܘܪܺܫܠܶܡ: ܘܬܶܬܪܺܝܡ ܘܬܶܬܶܒ ܒܕܽܘܟܬܳܗ̇: ܡܶܢ ܬܰܪܥܳܐ ܕܒܶܢܝܳܡܶܝܢ: ܘܰܥܕܰܡܳܐ ܠܰܐܬܪܳܐ ܕܬܰܪܥܳܐ ܩܰܕܡܳܝܳܐ: ܘܰܥܕܰܡܳܐ ܠܬܰܪܥܳܐ ܕܙܳܘܺܝܬܳܐ: ܘܡܶܢ ܡܰܓܕܠܳܐ ܕܰܚܢܳܢܳܐܶܝܠ: ܘܰܥܕܰܡܳܐ ܠܡܰܥܨܰܪܬܳܐ ܕܡܰܠܟܳܐ.</VERS>
      <VERS vnumber="11">ܘܢܶܬܒܽܘܢ ܒܳܗ̇: ܘܬܽܘܒ ܚܶܪܡܳܐ ܠܳܐ ܢܶܗܘܶܐ: ܘܬܶܬܶܒ ܐܽܘܪܺܫܠܶܡ ܒܫܶܠܝܳܐ.</VERS>
      <VERS vnumber="12">ܘܗܳܕ݂ܶܐ ܬܶܗܘܶܐ ܡܚܽܘܬܳܐ ܕܢܶܡܚܶܐ ܡܳܪܝܳܐ ܠܟܽܠܗܽܘܢ ܥܰܡ̈ܡܶܐ ܕܡܶܬܚܰܝܠܺܝܢ ܥܰܠ ܐܽܘܪܺܫܠܶܡ: ܢܶܬܡܣܶܐ ܒܶܣܪܗܽܘܢ ܟܰܕ݂ ܩܳܝܡܺܝܢ ܥܰܠ ܖ̈ܶܓܠܰܝܗܽܘܢ: ܘܥܰܝܢܰܝ̈ܗܽܘܢ ܢܶܬܡܰܣ̈ܝܳܢ ܒܕܽܘ̈ܟܝܳܬܗܶܝܢ: ܘܠܶܫܳܢܗܽܘܢ ܢܶܬܡܣܶܐ ܒܦܽܘܡܗܽܘܢ.</VERS>
      <VERS vnumber="13">ܒܶܗ ܒܝܰܘܡܳܐ ܗܰܘ: ܬܶܗܘܶܐ ܒܗܽܘܢ ܬܘܰܗܬܳܐ ܪܰܒܬܳܐ ܕܡܳܪܝܳܐ: ܘܢܺܐܚܕܽܘܢ ܐ̱ܢܳܫ ܠܚܰܒܪܶܗ: ܘܬܶܕ݂ܒܰܩ ܐܺܝܕܶܗ ܒܺܐܝܕ݂ܳܐ ܕܚܰܒܪܶܗ.</VERS>
      <VERS vnumber="14">ܘܳܐܦ ܝܺܗܽܘܕܳܐ ܢܶܬܟܰܬܰܫ ܒܽܐܘܪܺܫܠܶܡ: ܘܰܢܟܰܢܶܫ ܩܶܢܝܳܢܳܐ ܕܟܽܠܗܽܘܢ ܥܰܡ̈ܡܶܐ ܕܰܚܕܺܝܪܺܝܢ ܠܶܗ: ܕܰܗܒܳܐ ܘܣܺܐܡܳܐ ܘܢܰܚ̈ܬܶܐ ܕܛܳܒ ܣܰܓܺܝܐܺܝܢ.</VERS>
      <VERS vnumber="15">ܘܗܳܟܰܢܳܐ ܬܶܗܘܶܐ ܡܚܽܘܬܳܐ ܕܣܽܘܣܝܳܐ ܘܰܕ݂ܟ݂ܽܘܕܰܢܝܳܐ: ܘܰܕ݂ܓܰܡܠܳܐ ܘܕܰܚܡܳܪܳܐ: ܘܰܕ݂ܟܽܠܳܗ̇ ܒܥܺܝܪܳܐ ܕܬܶܗܘܶܐ ܒܡܰܫܖ̈ܝܳܬܳܐ ܗܳܠܶܝܢ: ܐܰܝܟ݂ ܡܚܽܘܬܳܐ ܗܳܕ݂ܶܐ.</VERS>
      <VERS vnumber="16">ܘܢܶܗܘܶܐ ܟܽܠ ܕܡܶܫܬܚܰܪ ܡܶܢ ܟܽܠܗܽܘܢ ܥܰܡ̈ܡܶܐ ܕܳܐܬܶܝܢ ܥܰܠ ܐܽܘܪܺܫܠܶܡ: ܢܶܣܩܽܘܢ ܡܶܢ ܫܢܳܐ ܠܰܫܢܳܐ: ܠܡܶܣܓܰܕ݂ ܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ: ܘܰܠܡܶܥܒܰܕ݂ ܥܰܕ݂ܺܥܕ݂ܳܐ ܕܰܡܛܰܠ̈ܠܶܐ.</VERS>
      <VERS vnumber="17">ܘܢܶܗܘܶܐ ܡܰܢ ܕܠܳܐ ܢܶܣܰܩ ܡܶܢ ܟܽܠܗܶܝܢ ܫܰܖ̈ܒܳܬܳܐ ܕܰܐܪܥܳܐ ܠܽܐܘܪܺܫܠܶܡ: ܠܡܶܣܓܰܕ݂ ܠܡܰܠܟܳܐ ܡܳܪܝܳܐ ܚܰܝܠܬ݂ܳܢܳܐ: ܠܳܐ ܢܶܚܽܘܬ ܥܠܰܝܗܽܘܢ ܡܶܛܪܳܐ. </VERS>
      <VERS vnumber="18">ܘܶܐܢ ܫܰܪܒܬܳܐ ܕܡܶܨܪܶܝܢ ܠܳܐ ܬܶܣܰܩ ܘܠܳܐ ܬܺܐܬܶܐ: ܘܳܐܦ ܥܠܰܝܗܽܘܢ ܬܶܗܘܶܐ ܡܚܽܘܬܳܐ ܕܢܶܡܚܶܐ ܡܳܪܝܳܐ ܠܥܰܡ̈ܡܶܐ: ܐܰܝܠܶܝܢ ܕܠܳܐ ܣܳܠܩܺܝܢ ܠܡܶܥܒܰܕ݂ ܥܰܕ݂ܺܥܕ݂ܳܐ ܕܰܡܛܰܠ̈ܠܶܐ.</VERS>
      <VERS vnumber="19">ܘܗܳܕ݂ܶܐ ܬܶܗܘܶܐ ܚܛܺܝܬܳܗ̇ ܕܡܶܨܪܶܝܢ: ܘܰܚܛܺܝܬܳܐ ܕܟܽܠܗܽܘܢ ܥܰܡ̈ܡܶܐ: ܐܰܝܠܶܝܢ ܕܠܳܐ ܣܳܠܩܺܝܢ ܠܡܶܥܒܰܕ݂ ܥܰܕ݂ܺܥܕܳܐ ܕܰܡܛܰܠ̈ܠܶܐ.</VERS>
      <VERS vnumber="20">ܒܶܗ ܒܝܰܘܡܳܐ ܗܰܘ: ܢܶܗܘܶܐ ܥܰܠ ܦܓܽܘܕܬܶܗ ܕܣܽܘܣܝܳܐ ܩܽܘܕܫܳܐ ܠܡܳܪܝܳܐ: ܘܢܶܗܘܽܘܢ ܩܰܕܣ̈ܶܐ ܕܰܒܒܰܝܬܶܗ ܕܡܳܪܝܳܐ: ܐܰܝܟ݂ ܦܺܝܠܳܣ̈ܶܐ ܕܰܩܕ݂ܳܡ ܡܰܕܒܚܳܐ.</VERS>
      <VERS vnumber="21">ܘܢܶܗܘܶܐ ܟܽܠ ܩܰܕ݂ܣܳܐ ܕܒܽܐܘܪܺܫܠܶܡ ܘܒܺܝܗܽܘܕܳܐ: ܩܽܘܕܫܳܐ ܠܡܳܪܝܳܐ ܚܰܝܠܬ݂ܳܢܳܐ: ܘܢܺܐܬܽܘܢ ܟܽܠ ܕܰܡܕܰܒܚܺܝܢ: ܘܢܶܣܒܽܘܢ ܡܶܢܗܽܘܢ ܘܰܢܒܰܫܠܽܘܢ ܒܗܽܘܢ: ܘܠܳܐ ܢܶܗܘܶܐ ܬܽܘܒ ܟܢܰܥܢܳܝܳܐ ܒܒܰܝܬܶܗ ܕܡܳܪܝܳܐ ܚܰܝܠܬ݂ܳܢܳܐ ܒܝܰܘܡܳܐ ܗܰܘ.</VERS>
    </CHAPTER>
  </BIBLEBOOK>
  <BIBLEBOOK bname="Malachi" bnumber="39" bsname="Mal">
    <CHAPTER cnumber="1">
      <VERS vnumber="1">ܚܶܙܘܳܐ ܕܦܶܬܓܳܡܰܘ̈ܗܝ ܕܡܳܪܝܳܐ ܥܰܠ ܝܺܣܪܳܐܶܝܠ ܒܝܰܕ݂ ܡܰܠܰܐܟ݂ܺܝ.</VERS>
      <VERS vnumber="2">ܪܚܶܡܰܬܟ݂ܽܘܢ ܐܳܡܰܪ ܡܳܪܝܳܐ: ܘܳܐܡܪܺܝܢ ܐܢ̱ܬܽܘܢ ܒܡܳܢܳܐ ܪܚܶܡܬܳܢ: ܕܰܠܡܳܐ ܥܺܣܽܘ ܠܳܐ ܗܘܳܐ ܐܰܚܽܘܗܝ ܕܝܰܥܩܽܘܒ ܐܳܡܰܪ ܡܳܪܝܳܐ: ܕܪܶܚܡܶ݀ܬ ܠܝܰܥܩܽܘܒ: ܘܰܠܥܺܣܽܘ ܣܢܺܝ݀ܬ.</VERS>
      <VERS vnumber="3">ܥܶܒܕܶܬ ܛܽܘܖ̈ܰܘܗܝ ܠܰܚܒܳܠܳܐ: ܘܝܪܬܽܘܬܶܗ ܠܕܰܝܖ̈ܶܐ ܕܡܰܕ݂ܒܪܳܐ.</VERS>
      <VERS vnumber="4">ܘܶܐܢ ܢܺܐܡܪܽܘܢ ܐܰܕ݂ܽܘܡܳܝ̈ܶܐ ܐܶܬܡܰܣܟܰܢܢ: ܢܶܗܦܽܘܟ݂ ܢܶܒܢܶܐ ܚܰܖ̈ܒܳܬܳܐ: ܗܳܟܰܢܳܐ ܐܳܡܰܪ ܡܳܪܝܳܐ: ܗܶܢܽܘܢ ܢܶܒܢܽܘܢ ܘܶܐܢܳܐ ܐܶܣܚܽܘܦ: ܘܢܶܩܪܽܘܢ ܐܶܢܽܘܢ ܬܚܽܘܡܳܐ ܕܰܚܛܺܝܬܳܐ: ܘܥܰܡܳܐ ܕܰܪܓܶܙ ܥܠܰܘܗܝ ܡܳܪܝܳܐ ܠܥܳܠܰܡ.</VERS>
      <VERS vnumber="5">ܘܥܰܝܢܰܝ̈ܟܽܘܢ ܢܶܚܙ̈ܝܳܢ: ܐܰܢ̱ܬܽܘܢ ܕܶܝܢ ܬܺܐܡܪܽܘܢ: ܢܺܐܪܰܒ ܡܳܪܝܳܐ ܠܥܶܠ ܡܶܢ ܬܚܽܘܡܳܐ ܕܺܝܣܪܳܐܶܝܠ.</VERS>
      <VERS vnumber="6">ܒܪܳܐ ܡܝܰܩܰܪ ܠܰܐܒܽܘܗܝ ܘܥܰܒܕܳܐ ܠܡܳܪܶܗ: ܐܶܢ ܐܰܒܳܐ ܐ̱ܢܳܐ ܐܰܝܟܰܘ ܕܰܡܝܰܩܪܺܝܢ ܐܢ̱ܬܽܘܢ ܠܺܝ: ܘܶܐܢ ܡܳܪܝܳܐ ܐ̱ܢܳܐ ܐܰܝܟܰܐ ܗ̱ܘ ܕܕܳܚܠܺܝܢ ܐܢ̱ܬܽܘܢ ܡܶܢܝ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܟ݂ܽܘܢ ܟܳܗ̈ܢܶܐ ܕܒܳܙܺܝܢ ܐܢ̱ܬܽܘܢ ܫܶܡܝ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܐܶܒܰܙܢ ܫܡܳܟ݂.</VERS>
      <VERS vnumber="7">ܥܰܠ ܕܰܡܩܰܪܒܺܝܢ ܐܢ̱ܬܽܘܢ ܥܰܠ ܡܰܕ݂ܒܰܚܝ ܠܰܚܡܳܐ ܛܰܢܦܳܐ: ܘܶܐܢ ܐܳܡܪܺܝܬܽܘܢ ܒܡܳܢܳܐ ܛܰܢܶܦܢܳܟ݂: ܒܕ݂ܳܐܡܪܺܝܢ ܐܢ̱ܬܽܘܢ ܕܫܺܝܛܽ ܗ̱ܘ ܦܳܬܽܘܪܶܗ ܕܡܳܪܝܳܐ.</VERS>
      <VERS vnumber="8">ܘܕܰܡܩܰܪܒܺܝܢ ܐܢ̱ܬܽܘܢ ܥܘܺܝܪܳܐ ܠܡܰܕܒܚܳܐ ܕܰܠܡܳܐ ܠܳܐ ܒܺܝܫ: ܘܕܰܡܩܰܪܒܺܝܢ ܐܢ̱ܬܽܘܢ ܚܓܺܝܪܳܐ ܘܰܟ݂ܪܺܝܗܳܐ: ܕܰܠܡܳܐ ܠܳܐ ܒܺܝܫ: ܩܰܪܶܒܳܝܗܝ ܢܺܐ ܠܫܰܠܺܝܛܳܟ݂: ܕܰܠܡܳܐ ܪܳܥܶܐ ܠܳܟ݂: ܐܳܘ ܢܳܣܶܒ ܒܰܐܦܰܝ̈ܟ: ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="9">ܡܶܟܺܝܠ ܨܰܠܰܘ ܩܕ݂ܳܡ ܡܳܪܝܳܐ ܘܰܢܪܰܚܶܡ ܥܠܰܝܢ: ܕܒܺܐܝܕܰܝ̈ܟܽܘܢ ܗܘܳܬ݂ ܗܳܕ݂ܶܐ: ܠܳܐ ܐܶܣܰܒ ܒܰܐܦܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="10">ܡܰܢܽܘ ܐܺܝܬ݂ ܒܟ݂ܽܘܢ ܕܢܶܐܚܽܘܕ݂ ܬܰܪܥܝ: ܘܠܳܐ ܬܩܰܪܒܽܘܢ ܥܰܠ ܡܰܕ݂ܒܰܚܝ ܕܡܰܓܳܢ: ܠܳܐ ܨܳܒܶܐ ܐ̱ܢܳܐ ܒܟ݂ܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܩܽܘܪܒܳܢܳܐ ܠܳܐ ܐܶܩܰܒܶܠ ܡܶܢܟ݂ܽܘܢ.</VERS>
      <VERS vnumber="11">ܡܶܛܽܠ ܕܡܶܢ ܡܰܕ݂ܢܳܚܰܘ̈ܗܝ ܕܫܶܡܫܳܐ ܘܰܥܕܰܡܳܐ ܠܡܰܥܖ̈ܳܒܰܘܗܝ: ܪܰܒ ܗ̱ܘ ܫܶܡܝ ܒܥܰܡ̈ܡܶܐ: ܘܰܒܟܽܠ ܐܰܬܰܪ ܣܳܝܡܺܝܢ ܒܶܣ̈ܡܶܐ: ܘܰܡܩܰܪܒܺܝܢ ܠܫܶܡܝ ܩܽܘܖ̈ܒܳܢܶܐ ܕܟܰܝ̈ܳܐ: ܡܶܛܽܠ ܕܪܰܒ ܗ̱ܘ ܫܶܡܝ ܒܥܰܡ̈ܡܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="12">ܘܰܐܢ̱ܬܽܘܢ ܡܛܰܢܦܺܝܬܽܘܢ ܠܶܗ: ܒܕ݂ܳܐܡܪܺܝܢ ܐܢ̱ܬܽܘܢ ܕܦܳܬܽܘܪܶܗ ܕܡܳܪܝܳܐ ܡܛܰܢܰܦ ܗ̱ܘ: ܘܫܺܝ̈ܛܳܢ ܐܶܢܶܝܢ ܡܶܐܟ̈ܠܳܬܶܗ.</VERS>
      <VERS vnumber="13">ܘܳܐܡܪܺܝܬܽܘܢ ܗܳܢܳܐ ܡܶܢ ܕܽܘܘܳܢܰܢ ܗ̱ܘ: ܘܢܶܦܚܶ݀ܬ ܒܶܗ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܕܡܰܝܬܶܝܢ ܐܢ̱ܬܽܘܢ ܡܶܢ ܚܛܽܘܦܝܳܐ ܩܽܘܖ̈ܒܳܢܶܐ ܚܓܺܝܖ̈ܶܐ ܘܰܟ݂ܖ̈ܺܝܗܶܐ: ܠܳܐ ܡܩܰܒܶܠ ܐ̱ܢܳܐ ܠܗܽܘܢ ܡܶܢ ܐܺܝܕܰܝ̈ܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="14">ܘܠܺܝܛܽ ܗ̱ܘ ܡܰܢ ܕܺܐܝܬ݂ ܠܶܗ ܒܰܓܙܳܪܶܗ ܕܶܟ݂ܪܳܐ: ܘܢܳܕܰܪ ܘܰܡܕܰܒܰܚ ܕܰܟ݂ܪܺܝܗ ܠܡܳܪܝܳܐ: ܡܶܛܽܠ ܕܡܰܠܟܳܐ ܐ̱ܢܳܐ ܪܰܒܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܫܶܡܝ ܕܚܺܝܠ ܒܥܰܡ̈ܡܶܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܡܶܟܺܝܠ ܦܽܘܩܕܳܢܳܐ ܗܳܢܳܐ ܥܠܰܝܟܽܘܢ ܗ̱ܘ ܟܳܗ̈ܢܶܐ.</VERS>
      <VERS vnumber="2">ܐܶܢ ܠܳܐ ܬܶܫܡܥܽܘܢ ܘܶܐܢ ܠܳܐ ܬܣܺܝܡܽܘܢ ܒܠܶܒܟ݂ܽܘܢ: ܠܡܶܬܰܠ ܐܺܝܩܳܪܳܐ ܠܫܶܡܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܫܰܕܰܪ ܥܠܰܝܟܽܘܢ ܠܰܘ̈ܛܳܬܳܐ: ܘܶܐܠܽܘܛ ܒܽܘܖ̈ܟܳܬܟ݂ܽܘܢ: ܡܶܛܽܠ ܕܠܳܐ ܣܳܝܡܺܝܬܽܘܢ ܒܠܶܒܟ݂ܽܘܢ.</VERS>
      <VERS vnumber="3">ܗܳܐ ܓܳܥܰܪ ܐ̱ܢܳܐ ܒܙܰܪܥܳܐ ܕܰܐܪܥܳܐ: ܘܶܐܕ݂ܪܶܐ ܦܶܪܬܰܐ ܥܰܠ ܐܰܦܰܝ̈ܟܽܘܢ: ܘܦܶܪܬܳܐ ܥܰܠ ܥܰܕ݂ܥܺܕܰܝ̈ܟܽܘܢ: ܘܶܐܫܩܽܘ ܠܟ݂ܽܘܢ ܒܳܗ̇.</VERS>
      <VERS vnumber="4">ܘܬܶܕܥܽܘܢ ܕܫܰܕܪܶܬ ܠܟ݂ܽܘܢ ܦܽܘܩܕܳܢܳܐ ܗܳܢܳܐ: ܕܬܶܗܘܶܐ ܕܺܝܰܬܺܩܺܐ ܥܰܡ ܠܶܘܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="5">ܩܝܳܡܝ ܗܘܳܐ ܥܰܡܶܗ: ܚܰܝ̈ܶܐ ܘܰܫܠܳܡܳܐ ܝܶܗܒܶ݀ܬ ܐܶܢܽܘܢ ܠܶܗ: ܕܶܚܠܬܳܐ ܕܚܶܠ ܡܶܢܝ: ܘܡܶܢ ܩܕ݂ܳܡ ܫܶܡܝ ܙܳܐܰܥ ܗ̱ܘܳܐ.</VERS>
      <VERS vnumber="6">ܢܳܡܽܘܣܳܐ ܕܩܽܘܫܬܳܐ ܗܘܳܐ ܒܦܽܘܡܶܗ: ܘܥܰܘܠܳܐ ܠܳܐ ܐܶܫܬܟܰܚ ܒܣܶܦ̈ܘܳܬܶܗ: ܒܰܫܠܳܡܳܐ ܘܒܰܬܪܺܝܨܽܘܬܳܐ ܗܰܠܶܟ݂ ܥܰܡܝ: ܘܣܰܓܺܝ̈ܐܶܐ ܐܰܗܦܶܟ݂ ܡܶܢ ܥܰܘܠܳܐ.</VERS>
      <VERS vnumber="7">ܡܶܛܽܠ ܕܣܶܦ̈ܘܳܬܶܗ ܕܟܳܗܢܳܐ ܢܶܛܖ̈ܳܢ ܝܺܕܰܥܬܳܐ: ܘܢܳܡܽܘܣܳܐ ܫܳܐܠܺܝܢ ܡܶܢ ܦܽܘܡܶܗ: ܡܶܛܽܠ ܕܡܰܠܰܐܟܶܗ ܗ̱ܘ ܕܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="8">ܐܰܢ̱ܬܽܘܢ ܕܶܝܢ ܣܛܰܝܬܽܘܢ ܡܶܢ ܐܽܘܪܚܳܐ: ܘܰܐܟ݂ܫܶܠܬܽܘܢ ܠܣܰܓܺܝ̈ܐܶܐ ܡܶܢ ܢܳܡܽܘܣܳܐ: ܘܚܰܒܶܠܬܽܘܢ ܩܝܳܡܳܐ ܕܠܶܘܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="9">ܐܳܦ ܐܶܢܳܐ ܝܰܗܒܶܬܟ݂ܽܘܢ ܫܺܝܛܺܝܢ ܘܡܰܟܺܝܟ݂ܺܝܢ ܒܟܽܠ ܥܰܡ: ܥܰܠ ܕܠܳܐ ܢܛܰܪܬܽܘܢ ܐܽܘܖ̈ܚܳܬܝ: ܘܰܢܣܰܒܬܽܘܢ ܒܰܐܦ̈ܶܐ ܒܢܳܡܽܘܣܳܐ.</VERS>
      <VERS vnumber="10">ܕܰܠܡܳܐ ܠܳܐ ܗ̱ܘܳܐ ܚܰܕ݂ ܐܰܒܳܐ ܠܟܽܠܰܢ: ܐܰܘ ܠܳܐ ܗ̱ܘܳܐ ܚܰܕ݂ ܐܰ‌ܠܳܗܳܐ ܒܪܳܢ: ܠܡܳܢܳܐ ܡܕܰܓܠܺܝܢܰܢ ܓܒܰܪ ܒܰܐܚܽܘܗܝ: ܘܰܡܛܰܢܦܺܝܢܰܢ ܩܝܳܡܳܐ ܕܰܐܒܳܗܰܝ̈ܢ.</VERS>
      <VERS vnumber="11">ܕܰܓܶܠ̣ ܝܺܗܽܘܕܳܐ: ܘܛܰܢܦܽܘܬܳܐ ܐܶܬܥܰܒܕܰܬ ܒܺܝܣܪܳܐܶܝܠ: ܘܒܽܐܘܪܺܫܠܶܡ: ܡܶܛܽܠ ܕܛܰܢܶܦ ܝܺܗܽܘܕܳܐ ܩܽܘܕ݂ܫܶܗ ܕܡܳܪܝܳܐ ܚܰܝܠܬ݂ܳܢܳܐ: ܘܰܪܚܶܡ ܘܰܦ̣ܠܰܚ ܠܰܐܠܳܗ̈ܶܐ ܢܽܘܟܖ̈ܳܝܶܐ.</VERS>
      <VERS vnumber="12">ܢܰܘܒܶܕ݂ ܡܳܪܝܳܐ ܠܓܰܒܪܳܐ ܕܢܶܥܒܶܕ݂ ܗܳܕ݂ܶܐ: ܘܠܰܒܪܶܗ ܘܰܠܒܰܪ ܒܪܶܗ ܡܶܢ ܡܰܫܟܢܶܗ ܕܝܰܥܩܽܘܒ: ܘܠܳܐ ܢܶܗܘܶܐ ܠܶܗ ܕܰܡܩܰܪܶܒ ܩܽܘܪܒܳܢܳܐ ܠܡܳܪܝܳܐ ܚܝܠܬܢܳܐ.</VERS>
      <VERS vnumber="13">ܘܗܳܕ݂ܶܐ ܐ̱ܚܪܺܬܳܐ ܕܰܥ̣ܒܰܕܬܽܘܢ: ܟܰܣܝܰܬ݂ ܕܶܡܥܬܳܐ ܠܒܰܝܬܶܗ ܕܡܳܪܝܳܐ: ܘܰܒܟ݂ܳܬܳܐ ܘܬܶܢ̈ܚܳܬܳܐ: ܡܶܛܽܠ ܕܠܳܐ ܡܶܬܦܢܶܐ ܥܰܠ ܩܽܘܖ̈ܒܳܢܰܝܟܽܘܢ: ܘܠܳܐ ܡܩܰܒܶܠ ܠܶܗ ܠܨܶܒܝܳܢܳܐ ܡܶܢ ܐܺܝܕܰܝ̈ܟܽܘܢ.</VERS>
      <VERS vnumber="14">ܘܶܐܢ ܐܳܡܪܺܝܬܽܘܢ ܥܰܠ ܡܳܢܳܐ: ܥܰܠ ܕܰܐܣܗܶܕ݂ ܡܳܪܝܳܐ ܒܰܝ̈ܢܰܝܟ ܠܰܐܢ̱ܬܰܬ ܛܰܠܝܽܘܬܳܟ݂ ܕܰܐܢ̱ܬ ܕܰܓܶܠܬ ܒܳܗ̇: ܘܗܺܝ ܫܰܘܬܳܦܬܳܟ݂ ܘܰܐܢ̱ܬܰܬ ܩܝܳܡܳܟ݂.</VERS>
      <VERS vnumber="15">ܕܰܠܡܳܐ ܠܳܐ ܗ̱ܘܳܐ ܚܰܕ݂ ܓܒܰܪ: ܘܫܰܪܟܳܐ ܕܖ̈ܽܘܚܳܬܳܐ ܕܺܝܠܶܗ ܗ̱ܘ: ܚܰܕ݂ ܒܥܳܐ ܙܰܪܥܳܐ ܡܶܢ ܐܰ‌ܠܳܗܳܐ: ܐܶܙܕܰܗܪܘ ܒܪܽܘܚܟ݂ܽܘܢ: ܘܐ̱ܢܳܫ ܒܰܐܢ̱ܬܰܬ ܛܰܠܝܽܘܬܶܗ ܠܳܐ ܢܕܰܓܶܠ.</VERS>
      <VERS vnumber="16">ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ ܐܰ‌ܠܳܗܳܐ ܕܺܝܣܪܳܐܶܝܠ: ܘܥܰܘܠܳܐ ܒܡܰܪܛܽܘܛܶܗ ܠܳܐ ܢܟܰܣܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܐܶܙܕܰܗܪܘ ܒܪܽܘܚܟ݂ܽܘܢ ܘܠܳܐ ܬܕܰܓܠܽܘܢ.</VERS>
      <VERS vnumber="17">ܐܰܠܐܺܝܬܽܘܢ ܠܡܳܪܝܳܐ ܒܦܶܬܓܳܡܰܝ̈ܟܽܘܢ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܐܰܠܐܺܝܢܳܝܗܝ: ܒܕ݂ܳܐܡܪܺܝܢ ܐܢ̱ܬܽܘܢ ܕܟܽܠ ܕܥܳܒܶܕ ܕܒܺܝܫ ܫܰܦܺܝܪ ܒܥܰܝ̈ܢܰܝ ܡܳܪܝܳܐ: ܘܰܒܗܽܘܢ ܗ̱ܘ ܨܳܒܶܐ. ܘܶܐܢ ܠܳܐ: ܐܰܝܟܰܘ ܐܰ‌ܠܳܗܳܐ ܕܕܳܐܶܢ ܕܺܝܢ̈ܶܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܗܳܐ ܐܶܢܳܐ ܡܫܰܕܰܪ ܐ̱ܢܳܐ ܡܰܠܰܐܟ݂ܝ: ܘܰܢܫܰܦܶܐ ܐܽܘܪܚܳܐ ܩܕ݂ܳܡܝ: ܘܡܶܢ ܫܶܠܝܳܐ ܢܺܐܬܶܐ ܠܗܰܝܟܠܶܗ ܕܡܳܪܝܳܐ ܕܰܡܣܰܟܶܝܢ ܐܢ̱ܬܽܘܢ ܠܶܗ: ܘܡܰܠܰܐܟܳܐ ܕܰܩܝܳܡܳܐ ܕܨܳܒܶܝܢ ܐܢ̱ܬܽܘܢ ܒܶܗ: ܗܳܐ ܐܳܬ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="2">ܡܰܢܽܘ ܡܣܰܝܒܰܪ ܝܰܘܡܳܐ ܕܳܐܬ݂ܶܐ ܒܶܗ: ܐܰܘ ܡܰܢܽܘ ܡܶܫܟܰܚ ܠܰܡܩܳܡ ܐܶܡܰܬܝ ܕܡܶܬܓܠܶܐ: ܡܶܛܽܠ ܕܰܐܝܟ݂ ܢܽܘܪܰܐ ܗ̱ܘ ܕܨܳܪܦܳܐ: ܘܰܐܝܟ݂ ܟܶܒܪܺܝܬܳܐ ܕܰܡܚܰܘܪܳܐ.</VERS>
      <VERS vnumber="3">ܕܢܶܗܦܽܘܟ݂ ܠܡܶܨܪܰܦ ܘܠܰܡܕܰܟܳܝܽܘ ܐܰܝܟ݂ ܣܺܐܡܳܐ: ܘܰܢܕܰܟܶܐ ܠܰܒܢܰܘ̈ܗܝ ܕܠܶܘܺܝ: ܘܢܶܓܒܶܐ ܐܶܢܽܘܢ ܐܰܝܟ݂ ܕܰܗܒܳܐ ܘܰܐܝܟ݂ ܣܺܐܡܳܐ: ܘܢܶܗܘܽܘܢ ܡܩܰܪܒܺܝܢ ܩܽܘܪܒܳܢܳܐ ܠܡܳܪܝܳܐ ܒܙܰܕܺܝܩܽܘܬܳܐ.</VERS>
      <VERS vnumber="4">ܘܢܶܒܣܰܡ ܠܡܳܪܝܳܐ ܩܽܘܪܒܳܢܳܐ ܕܺܝܗܽܘܕܳܐ ܘܕ݂ܽܐܘܪܺܫܠܶܡ: ܐܰܝܟ݂ ܝܰܘ̈ܡܳܬ݂ܳܐ ܕܡܶܢ ܥܳܠܰܡ: ܘܰܐܝܟ݂ ܫܢܰܝ̈ܳܐ ܕܡܶܢ ܩܕ݂ܺܝܡ.</VERS>
      <VERS vnumber="5">ܘܶܐܩܪܽܘܒ ܥܠܰܝܟܽܘܢ ܒܕܺܝܢܳܐ: ܘܶܐܗܘܶܐ ܣܳܗܕ݂ܳܐ ܡܣܰܪܗܒܳܐ ܒܚܰܖ̈ܳܫܶܐ ܘܰܒܓܰܝܳܖ̈ܶܐ: ܘܒܰܐܝܠܶܝܢ ܕܝܳܡܶܝܢ ܒܕܰܓܳܠܽܘܬܳܐ: ܘܒܰܐܝܠܶܝܢ ܕܛܳܠܡܺܝܢ ܐܰܓܪܳܐ ܕܰܐܓܺܝܪܳܐ: ܘܰܕ݂ܥܳܡܽܘܪܳܐ: ܘܰܕ݂ܝܰܬܡܳܐ: ܘܕܰܐܪܡܰܠܬܳܐ: ܘܨܳܠܶܝܢ ܥܰܠ ܐܰܝܢܳܐ ܕܡܶܬܦܢܶܐ ܠܘܳܬ݂ܝ: ܘܠܳܐ ܕܚܶܠܘ ܡܶܢܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="6">ܡܶܛܽܠ ܕܶܐܢܳܐ ܐ̱ܢܳܐ ܡܳܪܝܳܐ ܘܠܳܐ ܐܶܬܚܰܠܦܶ݀ܬ: ܘܰܐܢ̱ܬܽܘܢ ܒܢܰܝ̈ ܝܰܥܩܽܘܒ ܠܳܐ ܥܒܰܪܬܽܘܢ ܡܶܢ ܥܰܘܠܟ݂ܽܘܢ.</VERS>
      <VERS vnumber="7">ܡܶܢ ܝܰܘ̈ܡܰܝ ܐܰܒܳܗܰܝ̈ܟܽܘܢ ܣܛܰܝܬܽܘܢ ܡܶܢ ܦܽܘܩ̈ܕܳܢܰܝ: ܘܠܳܐ ܫܡܰܥܬܽܘܢ ܐܶܢܽܘܢ: ܐܶܬܦܢܰܘ ܠܘܳܬ݂ܝ ܘܶܐܬܦܢܶܐ ܥܠܰܝܟܽܘܢ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ. ܘܶܐܢ ܐܳܡܪܺܝܬܽܘܢ ܒܡܳܢܳܐ ܢܶܬܦܢܶܐ.</VERS>
      <VERS vnumber="8">ܕܰܠܡܳܐ ܛܳܠܶܡ ܒܰܪܢܳܫܳܐ ܠܰܐܠܳܗܳܐ ܐܰܝܟ݂ ܕܰܐܢ̱ܬܽܘܢ ܛܳܠܡܺܝܢ ܐܢ̱ܬܽܘܢ ܠܺܝ: ܘܶܐܢ ܐܳܡܪܺܝܢ ܐܢ̱ܬܽܘܢ ܒܡܳܢܳܐ ܛܠܰܡܢܳܟ݂: ܒܡܰܥܣܳܖ̈ܶܐ: ܘܰܒܖ̈ܺܝܫܝܳܬܳܐ.</VERS>
      <VERS vnumber="9">ܒܠܰܘ̈ܛܳܬܳܐ ܡܶܬܬܠܺܝܛܺܝܢ ܐܢ̱ܬܽܘܢ: ܘܠܺܝ ܛܳܠܡܺܝܢ ܐܢ̱ܬܽܘܢ.</VERS>
      <VERS vnumber="10">ܟܽܠܶܗ ܥܰܡܳܐ ܐܰܝܬܰܘ ܡܰܥܣܳܖ̈ܶܐ ܠܰܐܘܨܖ̈ܰܝ: ܘܢܶܗܘܽܘܢ ܡܶܐܟܽܘܠܬܳܐ ܒܒܰܝܬܝ: ܘܢܰܣܐܽܘܢܝ ܒܗܳܕ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܶܐܦܬܰܚ ܠܟ݂ܽܘܢ ܟܰܘܰܝ̈ ܫܡܰܝܳܐ: ܘܶܐܣܽܘܟ݂ ܠܟ݂ܽܘܢ ܒܽܘܖ̈ܟܳܬܳܐ ܥܕܰܡܳܐ ܕܬܺܐܡܪܽܘܢ ܟܰܕܽܘ.</VERS>
      <VERS vnumber="11">ܘܶܐܟܐܶܐ ܒܳܐܟ݂ܠܳܐ ܕܠܳܐ ܢܚܰܒܶܠ ܦܺܐܖ̈ܶܐ ܕܰܐܪܥܳܐ: ܘܠܳܐ ܬܶܚܪܰܒ ܠܟ݂ܽܘܢ ܐܳܦܠܳܐ ܚܕܳܐ ܓܦܶܬܳܐ ܒܰܐܪܥܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="12">ܘܰܢܫܰܒܚܽܘܢܳܟ݂ܽܘܢ ܟܽܠܗܽܘܢ ܥܰܡ̈ܡܶܐ: ܟܰܕ݂ ܬܶܗܘܢ ܐܰܪܥܳܐ ܕܨܶܒܝܳܢܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="13">ܥ̣ܫܶܢ ܥܠܰܝ ܡܶܠܰܝ̈ܟܽܘܢ ܐܳܡܰܪ ܡܳܪܝܳܐ: ܘܶܐܢ ܐܳܡܪܺܝܢ ܐܢ̱ܬܽܘܢ ܡܳܢܳܐ ܐܶܡܰܪܢ ܥܠܰܝܟ.</VERS>
      <VERS vnumber="14">ܐܶܡܪܬܽܘܢ ܕܰܣܪܺܝܩܳܐܺܝܬ݂ ܦܠܰܚܢܳܝܗܝ ܠܡܳܪܝܳܐ: ܘܡܳܢܳܐ ܐܰܘܬܰܪܢ ܕܰܢܛܰܪܢ ܢܛܽܘܖ̈ܳܬܶܗ: ܘܰܕ݂ܗܰܠܶܟ݂ܢ ܡܰܟܺܝܟܳܐܺܝܬ݂ ܩܕ݂ܳܡ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="15">ܘܡܶܢ ܗܳܫܳܐ ܛܽܘܒܳܐ ܝܳܗܒܺܝܢܰܢ ܠܥܰܘܳܠܳܐ: ܘܡܶܬܒܢܶܝܢ ܥܳܒܕܰܝ̈ ܚܛܺܝܬܳܐ: ܘܰܡܢܰܣܶܝܢ ܠܰܐܠܳܗܳܐ ܘܡܶܬܦܰܨܶܝܢ.</VERS>
      <VERS vnumber="16">ܗܳܠܶܝܢ ܡܰܠܶܠܘ ܕܳܚܠܰܘ̈ܗܝ ܕܡܳܪܝܳܐ ܓܒܰܪ ܥܰܡ ܚܰܒܪܶܗ: ܘܨܳܬ ܡܳܪܝܳܐ ܘܰܫܡܰܥ: ܘܰܟ݂ܬܰܒ ܒܣܶܦܪܳܐ ܕܕܽܘܟܪܳܢܳܐ ܩܕ݂ܳܡܰܘܗܝ: ܠܕ݂ܳܚܠܰܘ̈ܗܝ ܘܠܰܐܝܠܶܝܢ ܕܰܡܫܰܒܚܺܝܢ ܠܰܫܡܶܗ.</VERS>
      <VERS vnumber="17">ܘܢܶܗܘܽܘܢ ܠܺܝ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܠܝܰܘܡܳܐ ܕܥܳܒܶܕ ܐ̱ܢܳܐ ܟܢܽܘܫܝܳܐ: ܘܶܐܚܽܘܣ ܥܠܰܝܗܽܘܢ ܐܰܝܟ݂ ܕܚܳܐܶܣ ܓܰܒܪܳܐ ܥܰܠ ܒܪܶܗ ܕܦܳܠܰܚ ܠܶܗ.</VERS>
      <VERS vnumber="18">ܘܬܶܬܗܰܦܟܽܘܢ ܘܬܶܚܙܽܘܢ ܒܶܝܬ݂ ܙܰܕܺܝ̈ܩܶܐ ܠܥܰܘ̈ܳܠܶܐ: ܘܒܶܝܬ݂ ܕܰܦ̣ܠܰܚܘ ܠܰܐܠܳܗܳܐ ܠܰܐܝܠܶܝܢ ܕܠܳܐ ܦܰܠܚܽܘܗܝ.</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܛܽܠ ܕܗܳܐ ܝܰܘ̈ܡܳܬ݂ܳܐ ܐܳܬܶܝܢ ܘܢܺܐܩܰܕ݂ ܐܰܝܟ݂ ܬܰܢܽܘܪܳܐ ܪܽܘܓܙܝ: ܘܢܶܗܘܽܘܢ ܟܽܠܗܽܘܢ ܥܰܘ̈ܳܠܶܐ ܘܟܽܠܗܽܘܢ ܥܳܒܕܰܝ̈ ܚܛܺܝܬܳܐ ܚܰܒܬܳܐ: ܘܢܰܘܩܶܕ݂ ܐܶܢܽܘܢ ܝܰܘܡܳܐ ܕܳܐܬ݂ܶܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ: ܘܠܳܐ ܢܶܫܒܽܘܩ ܠܗܽܘܢ ܥܶܩܳܪܳܐ ܘܥܰܘܦܳܐ.</VERS>
      <VERS vnumber="2">ܘܬܶܕ݂ܢܰܚ ܠܟ݂ܽܘܢ ܠܕ݂ܳܚ̈ܠܰܝ ܫܶܡܝ ܫܶܡܫܳܐ ܕܙܰܕܺܝܩܽܘܬܳܐ: ܘܳܐܣܝܽܘܬܳܐ ܥܰܠ ܠܶܫܳܢܳܗ̇: ܘܬܶܦܩܽܘܢ ܘܰܬܕܰܝܨܽܘܢ ܐܰܝܟ݂ ܥܶܓ̈ܠܶܐ ܕܒܰܩܪܳܐ.</VERS>
      <VERS vnumber="3">ܘܰܬܕܰܝܫܽܘܢ ܠܥܰܘ̈ܳܠܶܐ: ܡܶܛܽܠ ܕܢܶܗܘܽܘܢ ܩܶܛܡܳܐ ܬܚܶܝܬ ܦܰܣܰܬ ܖ̈ܶܓܠܰܝܟܽܘܢ: ܒܝܰܘܡܳܐ ܕܥܳܒܶܕ ܐ̱ܢܳܐ ܐܳܡܰܪ ܡܳܪܝܳܐ ܚܰܝܠܬ݂ܳܢܳܐ.</VERS>
      <VERS vnumber="4">ܐܶܬܕܰܟ݂ܪܘ ܢܳܡܽܘܣܶܗ ܕܡܽܘܫܶܐ ܥܰܒܕܝ ܕܦܰܩܶܕܬܶܗ ܒܚܽܘܪܺܝܒ: ܥܰܠ ܟܽܠܶܗ ܝܺܣܪܳܐܶܝܠ: ܦܽܘܩ̈ܕܳܢܶܐ ܘܕ݂ܺܝܢ̈ܶܐ.</VERS>
      <VERS vnumber="5">ܗܳܐ ܡܫܰܕܰܪ ܐ̱ܢܳܐ ܠܟ݂ܽܘܢ ܠܺܐܠܺܝܳܐ ܢܒܺܝܳܐ: ܩܕ݂ܳܡ ܕܢܺܐܬܶܐ ܝܰܘܡܶܗ ܕܡܳܪܝܳܐ ܪܰܒܳܐ ܘܰܕ݂ܚܺܝܠܳܐ.</VERS>
      <VERS vnumber="6">ܕܢܰܦܢܶܐ ܠܶܒܳܐ ܕܰܐܒܳܗ̈ܶܐ ܥܰܠ ܒܢܰܝ̈ܳܐ: ܘܠܶܒܳܐ ܕܰܒܢܰܝ̈ܳܐ ܥܰܠ ܐܰܒܳܗܰܝ̈ܗܽܘܢ: ܥܰܕ݂ܠܳܐ ܐܶܬܶܐ ܘܶܐܡܚܶܝܗ̇ ܠܰܐܪܥܳܐ ܠܰܐܒܕܳܢ.</VERS>
    </CHAPTER>  
 </BIBLEBOOK>
   <BIBLEBOOK bnumber="40">
    <CHAPTER cnumber="1">
      <VERS vnumber="1">ܟ݂ܬܳ݁ܒܳ݁ܐ ܕ݂ܺܝܠܺܝܕܽ݁ܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܕܰ݁ܘܺܝܕ݁ ܒ݂ܪܶܗ ܕ݂ܰܐܒ݁ܪܳܗܳܡ ܣܣ:</VERS>
      <VERS vnumber="2">ܐܰܒ݁ܪܳܗܳܡ ܐܰܘܠܶܕ݁ ܠܺܐܝܣܚܳܩ ܐܺܝܣܚܳܩ ܐܰܘܠܶܕ݁ ܠܝܰܥܩܽܘܒ݁ ܝܰܥܩܽܘܒ݁ ܐܰܘܠܶܕ݁ ܠܺܝܗܽܘܕܳ݁ܐ ܘܠܰܐܚܰܘܗ̄ܝ:</VERS>
      <VERS vnumber="3">ܝܺܗܽܘܕܳ݁ܐ ܐܰܘܠܶܕ݁ ܠܦܰ݁ܪܨ ܘܰܠܙܰܪܚ ܡܶܢ ܬ݂ܳܡܳܪ ܦ݂ܰܪܨ ܐܰܘܠܶܕ݁ ܠܚܶܨܪܳܘܢ ܚܶܨܪܽܘܢ ܐܰܘܠܶܕ݁ ܠܳܐܪܳܡ:</VERS>
      <VERS vnumber="4">ܐܳܪܳܡ ܐܰܘܠܶܕ݁ ܠܥܰܡܺܝܢܳܕܳ݁ܒ݁ ܥܰܡܺܝܢܳܕܳ݁ܒ݁ ܐܰܘܠܶܕ݁ ܠܢܰܚܫܳܘܢ ܢܰܚܫܽܘܢ ܐܰܘܠܶܕ݁ ܠܣܰܠܡܳܘܢ:</VERS>
      <VERS vnumber="5">ܣܰܠܡܳܘܢ ܐܰܘܠܶܕ݁ ܠܒܳ݁ܥܳܙ ܡܶܢ ܪܳܚܳܒ݁ ܒ݂ܳܥܳܙ ܐܰܘܠܶܕ݁ ܠܥܽܘܒܺ݁ܝܕ݁ ܡܶܢ ܪܳܥܽܘܬ݁ ܥܽܘܒܺ݁ܝܕ݁ ܐܰܘܠܶܕ݁ ܠܺܐܝܫܰܝ:</VERS>
      <VERS vnumber="6">ܐܺܝܫܰܝ ܐܰܘܠܶܕ݁ ܠܕܰ݁ܘܺܝܕ݁ ܡܰܠܟ݂ܳܐ ܕ݂ܰܘܺܝܕ݁ ܐܰܘܠܶܕ݁ ܠܰܫܠܶܝܡܳܘܢ ܡܶܢ ܐܰܢ̄ܬ݂ܬܶ݁ܗ ܕ݂ܽܐܘܪܺܝܳܐ:</VERS>
      <VERS vnumber="7">ܫܠܶܝܡܽܘܢ ܐܰܘܠܶܕ݁ ܠܰܪܚܰܒ݁ܥܰܡ ܪܚܰܒ݁ܥܰܡ ܐܰܘܠܶܕ݁ ܠܰܐܒܺ݁ܝܳܐ ܐܰܒܺ݁ܝܳܐ ܐܰܘܠܶܕ݁ ܠܳܐܣܳܐ:</VERS>
      <VERS vnumber="8">ܐܳܣܳܐ ܐܰܘܠܶܕ݁ ܠܝܳܗܽܘܫܳܦܳ݁ܛ ܝܳܗܽܘܫܳܦܳ݁ܛ ܐܰܘܠܶܕ݁ ܠܝܽܘܪܳܡ ܝܽܘܪܳܡ ܐܰܘܠܶܕ݁ ܠܥܽܘܙܺܝܳܐ:</VERS>
      <VERS vnumber="9">ܥܽܘܙܺܝܳܐ ܐܰܘܠܶܕ݁ ܠܝܽܘܬܳ݁ܡ ܝܽܘܬܳ݁ܡ ܐܰܘܠܶܕ݁ ܠܳܐܚܳܙ ܐܳܚܳܙ ܐܰܘܠܶܕ݁ ܠܚܶܙܰܩܝܳܐ:</VERS>
      <VERS vnumber="10">ܚܶܙܰܩܝܳܐ ܐܰܘܠܶܕ݁ ܠܰܡܢܰܫܶܐ ܡܢܰܫܶܐ ܐܰܘܠܶܕ݁ ܠܰܐܡܽܘܢ ܐܰܡܽܘܢ ܐܰܘܠܶܕ݁ ܠܝܽܘܫܺܝܳܐ:</VERS>
      <VERS vnumber="11">ܝܽܘܫܺܝܳܐ ܐܰܘܠܶܕ݁ ܠܝܽܘܟܰ݁ܢܝܳܐ ܘܠܰܐܚܰܘܗ̄ܝ ܒ݂ܓܳ݁ܠܽܘܬܳ݁ܐ ܕ݂ܒܳ݁ܒܶ݁ܠ:</VERS>
      <VERS vnumber="12">ܡܶܢ ܒ݂ܳܬܰ݁ܪ ܓ݂ܳܠܽܘܬܳ݁ܐ ܕ݂ܶܝܢ ܕ݂ܒܳ݁ܒܶ݁ܠ ܝܽܘܟܰ݁ܢܝܳܐ ܐܰܘܠܶܕ݁ ܠܫܶܠܰܬܺ݁ܐܝܠ ܫܶܠܰܬܺ݁ܐܝܠ ܐܰܘܠܶܕ݁ ܠܙܽܘܪܒ݂ܳܒܶ݁ܠ:</VERS>
      <VERS vnumber="13">ܙܽܘܪܒ݂ܳܒܶ݁ܠ ܐܰܘܠܶܕ݁ ܠܰܐܒܺ݁ܝܽܘܕ݁ ܐܰܒܺ݁ܝܽܘܕ݁ ܐܰܘܠܶܕ݁ ܠܶܐܠܝܳܩܺܝܡ ܐܶܠܝܳܩܺܝܡ ܐܰܘܠܶܕ݁ ܠܥܳܙܽܘܪ:</VERS>
      <VERS vnumber="14">ܥܳܙܽܘܪ ܐܰܘܠܶܕ݁ ܠܙܳܕܽ݁ܘܩ ܙܳܕܽ݁ܘܩ ܐܰܘܠܶܕ݁ ܠܰܐܟܺ݁ܝܢ ܐܰܟܺ݁ܝܢ ܐܰܘܠܶܕ݁ ܠܶܐܠܺܝܽܘܕ݁:</VERS>
      <VERS vnumber="15">ܐܶܠܺܝܽܘܕ݁ ܐܰܘܠܶܕ݁ ܠܶܐܠܺܝܥܳܙܳܪ ܐܶܠܺܝܥܳܙܳܪ ܐܰܘܠܶܕ݁ ܠܡܳܬܳ݁ܢ ܡܳܬܳ݁ܢ ܐܰܘܠܶܕ݁ ܠܝܰܥܩܽܘܒ݁:</VERS>
      <VERS vnumber="16">ܝܰܥܩܽܘܒ݁ ܐܰܘܠܶܕ݁ ܠܝܰܘܣܶܦ݁ ܓ݂ܰܒ݁ܪܳܗ ܕ݂ܡܰܪܝܰܡ ܕ݂ܡܶܢܳܗ ܐܶܬܺ݁ܝܠܶܕ݁ ܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ: ܣ</VERS>
      <VERS vnumber="17">ܟ݂ܽܠܗܶܝܢ ܗܳܟܺ݁ܝܠ ܫܰܪܒ݂ܳܬܳ݁ܐ ܡܶܢ ܐܰܒ݁ܪܳܗܳܡ ܥܕܰ݁ܡܳܐ ܠܕܰ݁ܘܺܝܕ݁ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܘܡܶܢ ܕ݂ܰܘܺܝܕ݁ ܥܕܰ݁ܡܳܐ ܠܓܳ݁ܠܽܘܬܳ݁ܐ ܕ݂ܒܳ݁ܒܶ݁ܠ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܘܡܶܢ ܓ݂ܳܠܽܘܬܳ݁ܐ ܕ݂ܒܳ݁ܒܶ݁ܠ ܥܕܰ݁ܡܳܐ ܠܰܡܫܺܝܚܳܐ ܫܰܪܒ݂ܳܬܳ݁ܐ ܐܰܪܒ݂ܰܥܶܣܪܶܐ ܣܣ:</VERS>
      <VERS vnumber="18">ܝܰܠܕ݂ܶܗ ܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܗܳܟܰ݁ܢܳܐ ܗܘܳܐ ܟ݂ܰܕ݁ ܡܟܺ݁ܝܪܳܐ ܗ̄ܘܳܬ݁ ܡܰܪܝܰܡ ܐܶܡܶܗ ܠܝܰܘܣܶܦ݁ ܥܰܕ݁ܠܳܐ ܢܶܫܬ݂ܰܘܬ݂ܦܽ݁ܘܢ ܐܶܫܬ݂ܰܟ݁ܚܰܬ݁ ܒ݂ܰܛܢܳܐ ܡܶܢ ܪܽܘܚܳܐ ܕ݂ܩܽܘܕ݁ܫܳܐ: ܣ</VERS>
      <VERS vnumber="19">ܝܰܘܣܶܦ݁ ܕ݂ܶܝܢ ܒ݂ܰܥܠܳܗ ܟ݂ܺܐܢܳܐ ܗ̄ܘܳܐ ܘܠܳܐ ܨܒܳ݁ܐ ܕ݂ܰܢܦܰ݁ܪܣܶܝܗ ܘܶܐܬ݁ܪܰܥܺܝ ܗ̄ܘܳܐ ܕ݂ܡܰܛܫܝܳܐܝܺܬ݁ ܢܶܫܪܶܝܗ:</VERS>
      <VERS vnumber="20">ܟ݂ܰܕ݁ ܗܳܠܶܝܢ ܕ݂ܶܝܢ ܐܶܬ݁ܪܰܥܺܝ ܐܶܬ݁ܚܙܺܝ ܠܶܗ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܘܶܐܡܰܪ ܠܶܗ ܝܰܘܣܶܦ݁ ܒ݂ܪܶܗ ܕ݂ܕܰ݁ܘܺܝܕ݁ ܠܳܐ ܬ݂ܶܕ݁ܚܰܠ ܠܡܶܣܰܒ݁ ܠܡܰܪܝܰܡ ܐܰܢ̄ܬ݂ܬܳ݁ܟ݁ ܗܰܘ ܓ݂ܶܝܪ ܕ݂ܶܐܬܺ݁ܝܠܶܕ݁ ܒ݂ܳܗ ܡܶܢ ܪܽܘܚܳܐ ܗܽܘ ܕ݂ܩܽܘܕ݁ܫܳܐ:</VERS>
      <VERS vnumber="21">ܬ݂ܺܐܠܰܕ݁ ܕ݂ܶܝܢ ܒ݂ܪܳܐ ܘܬܶ݁ܩܪܶܐ ܫܡܶܗ ܝܶܫܽܘܥ ܗܽܘ ܓ݂ܶܝܪ ܢܰܚܶܝܘܗ̄ܝ ܠܥܰܡܶܗ ܡܶܢ ܚܛܳܗܰܝܗܽܘܢ:</VERS>
      <VERS vnumber="22">ܗܳܕܶ݁ܐ ܕ݂ܶܝܢ ܟ݂ܽܠܳܗ ܕ݂ܰܗܘܳܬ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܡܶܢ ܡܳܪܝܳܐ ܒ݂ܝܰܕ݁ ܢܒܺ݁ܝܳܐ:</VERS>
      <VERS vnumber="23">ܕ݂ܗܳܐ ܒ݂ܬܽ݁ܘܠܬ݂ܳܐ ܬ݂ܶܒ݁ܛܰܢ ܘܬܺ݁ܐܠܰܕ݁ ܒ݂ܪܳܐ ܘܢܶܩܪܽܘܢ ܫܡܶܗ ܥܰܡܰܢܽܘܐܝܺܠ ܕ݂ܡܶܬ݂ܬ݂ܰܪܓ݂ܰܡ ܥܰܡܰܢ ܐܰܠܳܗܰܢ:</VERS>
      <VERS vnumber="24">ܟ݂ܰܕ݁ ܩܳܡ ܕ݂ܶܝܢ ܝܰܘܣܶܦ݁ ܡܶܢ ܫܶܢܬܶ݁ܗ ܥܒܰ݁ܕ݁ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܶܗ ܡܰܠܰܐܟܶ݁ܗ ܕ݂ܡܳܪܝܳܐ ܘܕܰ݁ܒ݁ܪܳܗ ܠܰܐܢ̄ܬ݂ܬܶ݁ܗ:</VERS>
      <VERS vnumber="25">ܘܠܳܐ ܚܰܟ݁ܡܳܗ ܥܕܰ݁ܡܳܐ ܕ݂ܺܝܠܶܕ݁ܬܶ݁ܗ ܠܰܒ݁ܪܳܗ ܒ݂ܽܘܟ݁ܪܳܐ ܘܰܩܪܳܬ݁ ܫܡܶܗ ܝܶܫܽܘܥ ܣܣ:</VERS>
    </CHAPTER>
    <CHAPTER cnumber="2">
      <VERS vnumber="1">ܟ݂ܰܕ݁ ܕ݂ܶܝܢ ܐܶܬܺ݁ܝܠܶܕ݁ ܝܶܫܽܘܥ ܒ݂ܒܶ݁ܝܬ݁-ܠܚܶܡ ܕ݂ܺܝܗܽܘܕܳ݁ܐ ܒ݂ܝܰܘܡܰܝ ܗܶܪܳܘܕܶ݁ܣ ܡܰܠܟ݂ܳܐ ܐܶܬܰ݁ܘ ܡܓܽ݁ܘܫܶܐ ܡܶܢ ܡܰܕ݁ܢܚܳܐ ܠܽܐܘܪܺܫܠܶܡ:</VERS>
      <VERS vnumber="2">ܘܳܐܡܪܺܝܢ ܐܰܝܟ݂ܰܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܕ݂ܶܐܬܺ݁ܝܠܶܕ݁ ܚܙܰܝܢ ܓ݂ܶܝܪ ܟ݂ܰܘܟ݂ܒܶ݁ܗ ܒ݂ܡܰܕ݁ܢܚܳܐ ܘܶܐܬܰ݁ܝܢ ܠܡܶܣܓ݂ܰܕ݁ ܠܶܗ:</VERS>
      <VERS vnumber="3">ܫܡܰܥ ܕ݂ܶܝܢ ܗܶܪܳܘܕܶ݁ܣ ܡܰܠܟ݂ܳܐ ܘܶܐܬ݂ܬ݂ܙܺܝܥ ܘܟܽ݁ܠܳܗ ܐܽܘܪܺܫܠܶܡ ܥܰܡܶܗ:</VERS>
      <VERS vnumber="4">ܘܟܰ݁ܢܶܫ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܥܰܡܳܐ ܘܰܡܫܰܐܶܠ ܗ̄ܘܳܐ ܠܗܽܘܢ ܕ݂ܰܐܝܟ݂ܳܐ ܡܶܬܺ݁ܝܠܶܕ݁ ܡܫܺܝܚܳܐ: ܣ</VERS>
      <VERS vnumber="5">ܗܶܢܽܘܢ ܕ݂ܶܝܢ ܐܶܡܰܪܘ ܒ݂ܒܶ݁ܝܬ݁-ܠܚܶܡ ܕ݂ܺܝܗܽܘܕܳ݁ܐ ܗܳܟܰ݁ܢܳܐ ܓ݂ܶܝܪ ܟ݂ܬܺ݁ܝܒ݁ ܒ݂ܰܢܒܺ݁ܝܳܐ:</VERS>
      <VERS vnumber="6">ܐܳܦ݁ ܐܰܢ̄ܬ݂ܝ ܒ݂ܶܝܬ݁-ܠܚܶܡ ܕ݂ܺܝܗܽܘܕܳ݁ܐ ܠܳܐ ܗܘܰܝܬ݂ܝ ܒ݂ܨܺܝܪܳܐ ܒ݂ܡܰܠܟ݂ܶܐ ܕ݂ܺܝܗܽܘܕܳ݁ܐ ܡܶܢܶܟ݁ܝ ܓ݂ܶܝܪ ܢܶܦ݂ܽܘܩ ܡܰܠܟ݂ܳܐ ܕ݂ܗܽܘ ܢܶܪܥܶܝܘܗ̄ܝ ܠܥܰܡܝ ܐܺܝܣܪܳܐܝܶܠ: ܣ</VERS>
      <VERS vnumber="7">ܗܳܝܕ݂ܶܝܢ ܗܶܪܳܘܕܶ݁ܣ ܡܰܛܫܝܳܐܝܺܬ݁ ܩܪܳܐ ܠܰܡܓܽ݁ܘܫܶܐ ܘܺܝܠܶܦ݁ ܡܶܢܗܽܘܢ ܒ݂ܰܐܝܢܳܐ ܙܰܒ݁ܢܳܐ ܐܶܬ݁ܚܙܺܝ ܠܗܽܘܢ ܟ݂ܰܘܟ݂ܒܳ݁ܐ:</VERS>
      <VERS vnumber="8">ܘܫܰܕ݂ܰܪ ܐܶܢܽܘܢ ܠܒܶ݁ܝܬ݁-ܠܚܶܡ ܘܶܐܡܰܪ ܠܗܽܘܢ ܙܶܠܘ ܥܰܩܶܒ݁ܘ ܥܰܠ ܛܰܠܝܳܐ ܚܦܺ݁ܝܛܳܐܝܺܬ݁ ܘܡܳܐ ܕ݂ܶܐܫܟ݂ܰܚܬ݂ܽܘܢܳܝܗ̄ܝ ܬ݂ܰܘ ܚܰܘܰܐܘܽܢܝ ܕ݂ܳܐܦ݁ ܐܶܢܳܐ ܐܺܙܰܠ ܐܶܣܓ݂ܽܘܕ݁ ܠܶܗ:</VERS>
      <VERS vnumber="9">ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܡܶܢ ܡܰܠܟ݂ܳܐ ܐܶܙܰܠܘ ܘܗܳܐ ܟ݂ܰܘܟ݂ܒܳ݁ܐ ܗܰܘ ܕ݂ܰܚܙܰܘ ܒ݂ܡܰܕ݁ܢܚܳܐ ܐܳܙܶܠ ܗ̄ܘܳܐ ܩܕܳ݁ܡܰܝܗܽܘܢ ܥܕܰ݁ܡܳܐ ܕ݂ܶܐܬܳ݁ܐ ܩܳܡ ܠܥܶܠ ܡܶܢ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܛܰܠܝܳܐ:</VERS>
      <VERS vnumber="10">ܟ݂ܰܕ݁ ܕ݂ܶܝܢ ܚܙܰܐܘܽܗ̄ܝ ܠܟܰ݁ܘܟ݂ܒܳ݁ܐ ܚܕܺ݁ܝܘ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܛܳܒ݁:</VERS>
      <VERS vnumber="11">ܘܥܰܠܘ ܠܒܰ݁ܝܬ݂ܳܐ ܘܰܚܙܰܐܘܽܗ̄ܝ ܠܛܰܠܝܳܐ ܥܰܡ ܡܰܪܝܰܡ ܐܶܡܶܗ ܘܰܢܦܰ݁ܠܘ ܣܓܶ݁ܕ݁ܘ ܠܶܗ ܘܰܦ݁ܬܰ݁ܚܘ ܣܺܝܡܳܬ݁ܗܽܘܢ ܘܩܰܪܶܒ݁ܘ ܠܶܗ ܩܽܘܪܒ݂ܳܢܶܐ ܕ݂ܰܗܒܳ݁ܐ ܘܡܽܘܪܳܐ ܘܰܠܒܽ݁ܘܢܬ݂ܳܐ:</VERS>
      <VERS vnumber="12">ܘܶܐܬ݁ܚܙܺܝ ܠܗܽܘܢ ܒ݂ܚܶܠܡܳܐ ܕ݂ܠܳܐ ܢܶܗܦ݂ܟܽ݁ܘܢ ܠܘܳܬ݁ ܗܶܪܳܘܕܶ݁ܣ ܘܒܽ݁ܐܘܪܚܳܐ ܐ̄ܚܪܺܬܳ݁ܐ ܐܶܙܰܠܘ ܠܰܐܬ݁ܪܗܽܘܢ ܣܣ:</VERS>
      <VERS vnumber="13">ܟ݂ܰܕ݁ ܕ݂ܶܝܢ ܐܶܙܰܠܘ ܐܶܬ݁ܚܙܺܝ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܠܝܰܘܣܶܦ݁ ܘܶܐܡܰܪ ܠܶܗ ܩܽܘܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܰܥܪܽܘܩ ܠܡܶܨܪܶܝܢ ܘܬܰ݁ܡܳܢ ܗܘܺܝ ܥܕܰ݁ܡܳܐ ܕ݂ܳܐܡܰܪ ܐ̄ܢܳܐ ܠܳܟ݁ ܥܬܺ݁ܝܕ݁ ܗܽ̄ܘ ܓ݂ܶܝܪ ܗܶܪܳܘܕܶ݁ܣ ܠܡܶܒ݁ܥܝܶܗ ܠܛܰܠܝܳܐ ܐܰܝܟ݁ ܕ݂ܢܰܘܒ݂ܕܺ݁ܝܘܗ̄ܝ:</VERS>
      <VERS vnumber="14">ܝܰܘܣܶܦ݁ ܕ݂ܶܝܢ ܩܳܡ ܫܰܩܠܶܗ ܠܛܰܠܝܳܐ ܘܠܶܐܡܶܗ ܒ݂ܠܶܠܝܳܐ ܘܰܥܪܰܩ ܠܡܶܨܪܶܝܢ:</VERS>
      <VERS vnumber="15">ܘܰܗܘܳܐ ܬ݂ܰܡܳܢ ܥܕܰ݁ܡܳܐ ܠܡܰܘܬ݂ܶܗ ܕ݂ܗܶܪܳܘܕܶ݁ܣ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܡܶܢ ܡܳܪܝܳܐ ܒ݂ܰܢܒܺ݁ܝܳܐ ܕ݂ܳܐܡܰܪ ܕ݂ܡܶܢ ܡܶܨܪܶܝܢ ܩܪܺܝܬ݁ ܠܒܶ݁ܪܝ ܣܣ:</VERS>
      <VERS vnumber="16">ܗܳܝܕ݂ܶܝܢ ܗܶܪܳܘܕܶ݁ܣ ܟ݂ܰܕ݁ ܚܙܳܐ ܕ݂ܶܐܬ݁ܒ݂ܰܙܰܚ ܡܶܢ ܡܓܽ݁ܘܫܶܐ ܐܶܬ݁ܚܰܡܰܬ݁ ܛܳܒ݁ ܘܫܰܕ݂ܰܪ ܩܰܛܶܠ ܛܠܳܝܶܐ ܟ݂ܽܠܗܽܘܢ ܕ݂ܒܶ݁ܝܬ݁-ܠܚܶܡ ܘܰܕ݁ܟܽ݁ܠܗܽܘܢ ܬ݂ܚܽܘܡܶܝܗ ܡܶܢ ܒ݂ܰܪ ܬ݂ܰܪܬ݂ܶܝܢ ܫܢܺܝܢ ܘܰܠܬܰ݁ܚܬ݂ ܐܰܝܟ݁ ܙܰܒ݁ܢܳܐ ܕ݂ܥܰܩܶܒ݁ ܡܶܢ ܡܓܽ݁ܘܫܶܐ:</VERS>
      <VERS vnumber="17">ܗܳܝܕ݂ܶܝܢ ܐܶܬ݁ܡܰܠܺܝ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܪܰܡܝܳܐ ܢܒܺ݁ܝܳܐ ܕ݂ܶܐܡܰܪ:</VERS>
      <VERS vnumber="18">ܩܳܠܳܐ ܐܶܫܬ݂ܡܰܥ ܒ݂ܪܳܡܬܳ݁ܐ ܒ݂ܶܟ݁ܝܳܐ ܘܶܐܠܝܳܐ ܣܰܓ݂ܺܝܳܐܐ ܪܳܚܶܝܠ ܒ݂ܳܟ݁ܝܳܐ ܥܰܠ ܒ݂ܢܶܝܗ ܘܠܳܐ ܨܳܒ݁ܝܳܐ ܠܡܶܬ݁ܒ݂ܰܝܳܐܘܽ ܡܶܛܽܠ ܕ݂ܠܳܐ ܐܺܝܬܰ݁ܝܗܽܘܢ ܣ݂ ܣ݂:</VERS>
      <VERS vnumber="19">ܟ݂ܰܕ݁ ܡܺܝܬ݁ ܕ݂ܶܝܢ ܗܶܪܳܘܕܶ݁ܣ ܡܰܠܟ݂ܳܐ ܐܶܬ݁ܚܙܺܝ ܡܰܠܰܐܟܳ݁ܐ ܕ݂ܡܳܪܝܳܐ ܒ݂ܚܶܠܡܳܐ ܠܝܰܘܣܶܦ݁ ܒ݂ܡܶܨܪܶܝܢ:</VERS>
      <VERS vnumber="20">ܘܶܐܡܰܪ ܠܶܗ ܩܽܘܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܙܶܠ ܠܰܐܪܥܳܐ ܕ݂ܺܐܝܣܪܳܐܝܶܠ ܡܺܝܬ݁ܘ ܠܗܽܘܢ ܓ݂ܶܝܪ ܗܳܢܽܘܢ ܕ݂ܒܳ݁ܥܶܝܢ ܗ̄ܘܰܘ ܢܰܦ݁ܫܶܗ ܕ݂ܛܰܠܝܳܐ:</VERS>
      <VERS vnumber="21">ܘܝܰܘܣܶܦ݁ ܩܳܡ ܕ݂ܒܰ݁ܪ ܠܛܰܠܝܳܐ ܘܠܶܐܡܶܗ ܘܶܐܬܳ݁ܐ ܠܰܐܪܥܳܐ ܕ݂ܺܐܝܣܪܳܐܝܶܠ:</VERS>
      <VERS vnumber="22">ܟ݂ܰܕ݁ ܕ݂ܶܝܢ ܫܡܰܥ ܕ݂ܰܐܪܟܶ݁ܠܰܐܳܘܣ ܗܘܳܐ ܡܰܠܟ݂ܳܐ ܒ݂ܺܝܗܽܘܕ݁ ܚܠܳܦ݁ ܗܶܪܳܘܕܶ݁ܣ ܐܰܒܽ݁ܘܗ̄ܝ ܕ݂ܚܶܠ ܕ݂ܢܺܐܙܰܠ ܠܬܰ݁ܡܳܢ ܘܶܐܬ݁ܚܙܺܝ ܠܶܗ ܒ݂ܚܶܠܡܳܐ ܕ݂ܢܺܐܙܰܠ ܠܰܐܬ݁ܪܳܐ ܕ݂ܰܓ݁ܠܺܝܠܳܐ:</VERS>
      <VERS vnumber="23">ܘܶܐܬܳ݁ܐ ܥܡܰܪ ܒ݂ܰܡܕܺ݁ܝܢ̄ܬ݂ܳܐ ܕ݂ܡܶܬ݁ܩܰܪܝܳܐ ܢܳܨܪܰܬ݁ ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܰܢܒܺ݁ܝܳܐ ܕ݂ܢܳܨܪܳܝܳܐ ܢܶܬ݁ܩܪܶܐ ܣܣ:</VERS>
    </CHAPTER>
    <CHAPTER cnumber="3">
      <VERS vnumber="1">ܒ݂ܗܽܘܢ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܐܶܬܳ݁ܐ ܝܽܘܚܰܢܳܢ ܡܰܥܡܕܳ݁ܢܳܐ ܘܡܰܟ݁ܪܶܙ ܗ̄ܘܳܐ ܒ݂ܚܽܘܪܒ݂ܳܐ ܕ݂ܺܝܗܽܘܕ݁:</VERS>
      <VERS vnumber="2">ܘܳܐܡܰܪ ܬ݂ܽܘܒ݁ܘ ܩܶܪܒ݂ܰܬ݁ ܠܳܗ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ</VERS>
      <VERS vnumber="3">ܗܳܢܰܘ ܓ݂ܶܝܪ ܗܰܘ ܕ݂ܰܐܡܺܝܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܩܳܠܳܐ ܕ݂ܩܳܪܶܐ ܒ݂ܚܽܘܪܒ݂ܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܐܫܘܰܘ ܠܰܫܒܺ݁ܝܠܰܘܗ̄ܝ: ܣ</VERS>
      <VERS vnumber="4">ܗܽܘ ܕ݂ܶܝܢ ܝܽܘܚܰܢܳܢ ܐܺܝܬܰ݁ܘܗ̄ܝ ܗ̄ܘܳܐ ܠܒܽ݁ܘܫܶܗ ܕ݂ܣܰܥܪܳܐ ܕ݂ܓܰ݁ܡܠܶܐ ܘܶܐܣܳܪ ܚܰܨܶܐ ܕ݂ܡܶܫܟ݂ܳܐ ܥܰܠ ܚܰܨܰܘܗ̄ܝ ܘܡܶܐܟܽ݁ܘܠܬ݂ܶܗ ܩܰܡܨܶܐ ܘܕܶ݁ܒ݁ܫܳܐ ܕ݂ܒܰ݁ܪܳܐ: ܣ</VERS>
      <VERS vnumber="5">ܗܳܝܕ݂ܶܝܢ ܢܳܦ݁ܩܳܐ ܗ̄ܘܳܬ݁ ܠܘܳܬܶ݁ܗ ܐܽܘܪܺܫܠܶܡ ܘܟܽ݁ܠܳܗ ܝܺܗܽܘܕ݁ ܘܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝ ܝܽܘܪܕ݂ܢܳܢ:</VERS>
      <VERS vnumber="6">ܘܥܳܡܕ݂ܺܝܢ ܗ̄ܘܰܘ ܡܶܢܶܗ ܒ݂ܝܽܘܪܕ݂ܢܳܢ ܢܰܗܪܳܐ ܟ݂ܰܕ݁ ܡܰܘܕ݂ܶܝܢ ܒ݂ܰܚܛܳܗܰܝܗܽܘܢ: ܣ</VERS>
      <VERS vnumber="7">ܟ݂ܰܕ݁ ܚܙܳܐ ܕ݂ܶܝܢ ܣܰܓ݂ܺܝܶܐܐ ܡܶܢ ܦ݂ܪܺܝܫܶܐ ܘܡܶܢ ܙܰܕ݂ܽܘܩܳܝܶܐ ܕ݂ܳܐܬܶ݁ܝܢ ܠܡܶܥܡܰܕ݁ ܐܶܡܰܪ ܠܗܽܘܢ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܡܰܢܽܘ ܚܰܘܺܝܟܽ݁ܘܢ ܠܡܶܥܪܰܩ ܡܶܢ ܪܽܘܓ݁ܙܳܐ ܕ݂ܳܐܬܶ݁ܐ:</VERS>
      <VERS vnumber="8">ܥܒܶ݁ܕ݁ܘ ܗܳܟܺ݁ܝܠ ܦ݂ܺܐܪܶܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ:</VERS>
      <VERS vnumber="9">ܘܠܳܐ ܬ݂ܰܣܒ݂ܪܽܘܢ ܘܬܺ݁ܐܡܪܽܘܢ ܒ݂ܢܰܦ݁ܫܟܽ݁ܘܢ ܕ݂ܰܐܒܳ݁ܐ ܐܺܝܬ݁ ܠܰܢ ܐܰܒ݁ܪܳܗܳܡ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܫܟ݂ܰܚ ܐܰܠܳܗܳܐ ܡܶܢ ܗܳܠܶܝܢ ܟ݂ܺܐܦܶ݁ܐ ܠܰܡܩܳܡܽܘ ܒ݂ܢܰܝܳܐ ܠܰܐܒ݁ܪܳܗܳܡ:</VERS>
      <VERS vnumber="10">ܗܳܐ ܕ݂ܶܝܢ ܢܳܪܓܳ݁ܐ ܣܺܝܡ ܥܰܠ ܥܶܩܳܪܳܐ ܕ݂ܺܐܝܠܳܢܶܐ ܟ݂ܽܠ ܐܺܝܠܳܢܳܐ ܗܳܟܺ݁ܝܠ ܕ݂ܦܺ݁ܐܪܶܐ ܛܳܒܶ݁ܐ ܠܳܐ ܥܳܒܶ݁ܕ݁ ܡܶܬ݁ܦ݂ܣܶܩ ܘܢܳܦܶ݁ܠ ܒ݂ܢܽܘܪܳܐ: ܣ</VERS>
      <VERS vnumber="11">ܐܶܢܳܐ ܡܰܥܡܶܕ݁ ܐ̄ܢܳܐ ܠܟܽ݁ܘܢ ܒ݂ܡܰܝܳܐ ܠܰܬ݁ܝܳܒܽ݁ܘܬܳ݁ܐ ܗܰܘ ܕ݂ܶܝܢ ܕ݂ܒܳ݁ܬܰ݁ܪܝ ܐܳܬܶ݁ܐ ܚܰܣܺܝܢ ܗܽ̄ܘ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܡܣܳܢܰܘܗ̄ܝ ܠܡܶܫܩܰܠ ܗܽܘ ܡܰܥܡܶܕ݁ ܠܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܢܽܘܪܳܐ: ܣ</VERS>
      <VERS vnumber="12">ܗܰܘ ܕ݂ܪܰܦ݁ܫܳܐ ܒ݂ܺܐܝܕܶ݁ܗ ܘܰܡܕܰ݁ܟ݂ܶܐ ܐܶܕ݂ܪܰܘܗ̄ܝ ܘܚܶܛܶܐ ܟ݂ܳܢܶܫ ܠܰܐܘܨܪܰܘܗ̄ܝ ܘܬܶ݁ܒ݁ܢܳܐ ܡܰܘܩܶܕ݁ ܒ݂ܢܽܘܪܳܐ ܕ݂ܠܳܐ ܕ݂ܳܥܟ݂ܳܐ ܣܣ:</VERS>
      <VERS vnumber="13">ܗܳܝܕ݂ܶܝܢ ܐܶܬܳ݁ܐ ܝܶܫܽܘܥ ܡܶܢ ܓ݂ܠܺܝܠܳܐ ܠܝܽܘܪܕ݂ܢܳܢ ܠܘܳܬ݁ ܝܽܘܚܰܢܳܢ ܕ݂ܢܶܥܡܰܕ݁ ܡܶܢܶܗ: ܣ</VERS>
      <VERS vnumber="14">ܗܽܘ ܕ݂ܶܝܢ ܝܽܘܚܰܢܳܢ ܟ݂ܳܠܶܐ ܗ̄ܘܳܐ ܠܶܗ ܘܳܐܡܰܪ ܐܶܢܳܐ ܣܢܺܝܩ ܐ̄ܢܳܐ ܕ݂ܡܶܢܳܟ݁ ܐܶܬ݁ܥܡܶܕ݁ ܘܰܐܢ̄ܬ݂ ܠܘܳܬ݁ܝ ܐܶܬܰ݁ܝܬ݂:</VERS>
      <VERS vnumber="15">ܗܽܘ ܕ݂ܶܝܢ ܝܶܫܽܘܥ ܥܢܳܐ ܘܶܐܡܰܪ ܠܶܗ ܫܒܽ݁ܘܩ ܗܳܫܳܐ ܗܳܟܰ݁ܢܳܐ ܓ݂ܶܝܪ ܝܳܐܶܐ ܠܰܢ ܕ݂ܰܢܡܰܠܶܐ ܟ݂ܽܠܳܗ ܟ݂ܺܐܢܽܘܬܳ݁ܐ ܘܗܳܝܕ݂ܶܝܢ ܫܰܒ݁ܩܶܗ: ܣ</VERS>
      <VERS vnumber="16">ܟ݂ܰܕ݁ ܥܡܰܕ݁ ܕ݂ܶܝܢ ܝܶܫܽܘܥ ܡܶܚܕܳ݁ܐ ܣܠܶܩ ܡܶܢ ܡܰܝܳܐ ܘܶܐܬ݁ܦ݂ܬܰ݁ܚܘ ܠܶܗ ܫܡܰܝܳܐ ܘܰܚܙܳܐ ܪܽܘܚܳܐ ܕ݂ܰܐܠܳܗܳܐ ܕ݂ܢܳܚܬ݂ܳܐ ܐܰܝܟ݁ ܝܰܘܢܳܐ ܘܶܐܬܳ݁ܬ݁ ܥܠܰܘܗ̄ܝ: ܣ</VERS>
      <VERS vnumber="17">ܘܗܳܐ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܶ݁ܗ ܐܶܨܛܒܺ݁ܝܬ݁ ܣܣ:</VERS>
    </CHAPTER>
    <CHAPTER cnumber="4">
      <VERS vnumber="1">ܗܳܝܕ݂ܶܝܢ ܝܶܫܽܘܥ ܐܶܬ݁ܕ݂ܒܰ݁ܪ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܠܡܰܕ݁ܒ݂ܪܳܐ ܕ݂ܢܶܬ݁ܢܰܣܶܐ ܡܶܢ ܐܳܟܶ݁ܠܩܰܪܨܳܐ: ܣ</VERS>
      <VERS vnumber="2">ܘܨܳܡ ܐܰܪܒ݂ܥܺܝܢ ܝܰܘܡܺܝܢ ܘܰܐܪܒ݂ܥܺܝܢ ܠܰܝܠܰܘܳܢ ܐ̄ܚܪܳܝܰܬ݁ ܕ݂ܶܝܢ ܟ݂ܦܶ݁ܢ:</VERS>
      <VERS vnumber="3">ܘܰܩܪܶܒ݁ ܗܰܘ ܕ݂ܰܡܢܰܣܶܐ ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܶܡܰܪ ܕ݂ܗܳܠܶܝܢ ܟ݂ܺܐܦܶ݁ܐ ܢܶܗܘܝܳܢ ܠܰܚܡܳܐ:</VERS>
      <VERS vnumber="4">ܗܽܘ ܕ݂ܶܝܢ ܥܢܳܐ ܘܶܐܡܰܪ ܟ݂ܬܺ݁ܝܒ݁ ܕ݂ܠܳܐ ܗ̄ܘܳܐ ܒ݂ܠܰܚܡܳܐ ܒ݂ܰܠܚܽܘܕ݁ ܚܳܝܶܐ ܒ݂ܰܪܢܳܫܳܐ ܐܶܠܳܐ ܒ݂ܟܽ݁ܠ ܡܶܠܳܐ ܕ݂ܢܳܦ݁ܩܳܐ ܡܶܢ ܦ݂ܽܘܡܶܗ ܕ݂ܰܐܠܳܗܳܐ: ܣ</VERS>
      <VERS vnumber="5">ܗܳܝܕ݂ܶܝܢ ܕ݂ܰܒ݁ܪܶܗ ܐܳܟܶ݁ܠܩܰܪܨܳܐ ܠܰܡܕܺ݁ܝܢܰܬ݁ ܩܽܘܕ݁ܫܳܐ ܘܰܐܩܺܝܡܶܗ ܥܰܠ ܟ݂ܶܢܦܳ݁ܐ ܕ݂ܗܰܝܟ݂ܠܳܐ:</VERS>
      <VERS vnumber="6">ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܫܕܺ݁ܝ ܢܰܦ݁ܫܳܟ݁ ܠܬܰ݁ܚܬ݂ ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܰܠܰܐܟܰ݁ܘܗ̄ܝ ܢܦܰ݁ܩܶܕ݁ ܥܠܰܝܟְ݂ ܘܥܰܠ ܐܺܝܕܰ݁ܝܗܽܘܢ ܢܶܫܩܠܽܘܢܳܟ݁ ܕ݂ܠܳܐ ܬ݂ܶܬ݂ܩܶܠ ܒ݂ܟܺ݁ܐܦܳ݁ܐ ܪܶܓ݁ܠܳܟ݁:</VERS>
      <VERS vnumber="7">ܐܳܡܰܪ ܠܶܗ ܝܶܫܽܘܥ ܬ݂ܽܘܒ݁ ܟ݂ܬܺ݁ܝܒ݁ ܕ݂ܠܳܐ ܬ݂ܢܰܣܶܐ ܠܡܳܪܝܳܐ ܐܰܠܳܗܳܟ݁: ܣ</VERS>
      <VERS vnumber="8">ܬ݂ܽܘܒ݁ ܕ݂ܰܒ݁ܪܶܗ ܐܳܟܶ݁ܠܩܰܪܨܳܐ ܠܛܽܘܪܳܐ ܕ݂ܛܳܒ݁ ܪܳܡ ܘܚܰܘܝܶܗ ܟ݂ܽܠܗܶܝܢ ܡܰܠܟ݂ܘܳܬܳ݁ܐ ܕ݂ܥܳܠܡܳܐ ܘܫܽܘܒ݁ܚܗܶܝܢ:</VERS>
      <VERS vnumber="9">ܘܶܐܡܰܪ ܠܶܗ ܗܳܠܶܝܢ ܟ݂ܽܠܗܶܝܢ ܠܳܟ݁ ܐܶܬ݂ܶܠ ܐܶܢ ܬ݂ܶܦ݂ܶܠ ܬ݂ܶܣܓ݂ܽܘܕ݁ ܠܺܝ:</VERS>
      <VERS vnumber="10">ܗܳܝܕ݂ܶܝܢ ܐܶܡܰܪ ܠܶܗ ܝܶܫܽܘܥ ܙܶܠ ܠܳܟ݁ ܣܳܛܳܢܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܳܪܝܳܐ ܐܰܠܳܗܳܟ݁ ܬ݂ܶܣܓ݂ܽܘܕ݁ ܘܠܶܗ ܒ݂ܰܠܚܽܘܕܰ݁ܘܗ̄ܝ ܬ݂ܶܦ݁ܠܽܘܚ: ܣ</VERS>
      <VERS vnumber="11">ܗܳܝܕ݂ܶܝܢ ܫܰܒ݁ܩܶܗ ܐܳܟܶ݁ܠܩܰܪܨܳܐ ܘܗܳܐ ܡܰܠܰܐܟܶ݁ܐ ܩܪܶܒ݁ܘ ܘܰܡܫܰܡܫܺܝܢ ܗ̄ܘܰܘ ܠܶܗ ܣܣ:</VERS>
      <VERS vnumber="12">ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܕ݂ܝܽܘܚܰܢܳܢ ܐܶܫܬ݂ܠܶܡ ܫܰܢܺܝ ܠܶܗ ܠܰܓ݁ܠܺܝܠܳܐ:</VERS>
      <VERS vnumber="13">ܘܫܰܒ݁ܩܳܗ ܠܢܳܨܪܰܬ݁ ܘܶܐܬܳ݁ܐ ܥܡܰܪ ܒ݂ܰܟ݁ܦܰ݁ܪܢܰܚܽܘܡ ܥܰܠ-ܝܰܕ݁ ܝܰܡܳܐ ܒ݂ܰܬ݁ܚܽܘܡܳܐ ܕ݂ܰܙܒܳ݁ܘܠܽܘܢ ܘܰܕ݁ܢܰܦ݁ܬ݂ܳܠܺܝ: ܣ</VERS>
      <VERS vnumber="14">ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ:</VERS>
      <VERS vnumber="15">ܐܰܪܥܳܐ ܕ݂ܰܙܒܳ݁ܘܠܽܘܢ ܐܰܪܥܳܐ ܕ݂ܢܰܦ݁ܬ݂ܳܠܺܝ ܐܽܘܪܚܳܐ ܕ݂ܝܰܡܳܐ ܥܶܒ݁ܪܰܘܗ̄ܝ ܕ݂ܝܽܘܪܕ݂ܢܳܢ ܓ݂ܠܺܝܠܳܐ ܕ݂ܥܰܡ̄ܡܶܐ:</VERS>
      <VERS vnumber="16">ܥܰܡܳܐ ܕ݂ܝܳܬܶ݁ܒ݁ ܒ݂ܚܶܫܽܘܟܳ݁ܐ ܢܽܘܗܪܳܐ ܪܰܒ݂ܳܐ ܚܙܳܐ ܘܰܐܝܠܶܝܢ ܕ݂ܝܳܬ݁ܒ݂ܺܝܢ ܒ݂ܰܐܬ݁ܪܳܐ ܘܰܒ݁ܛܶܠܳܠܶܐ ܕ݂ܡܰܘܬ݂ܳܐ ܢܽܘܗܪܳܐ ܕ݂ܢܰܚ ܠܗܽܘܢ ܣܣ:</VERS>
      <VERS vnumber="17">ܡܶܢ ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܡܰܟ݁ܪܳܙܽܘ ܘܰܠܡܺܐܡܰܪ ܬ݂ܽܘܒ݁ܘ ܩܶܪܒ݂ܰܬ݁ ܠܳܗ ܓ݂ܶܝܪ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܣܣ:</VERS>
      <VERS vnumber="18">ܘܟܰ݁ܕ݁ ܡܗܰܠܶܟ݁ ܥܰܠ-ܝܰܕ݁ ܝܰܡܳܐ ܕ݂ܰܓ݁ܠܺܝܠܳܐ ܚܙܳܐ ܬ݂ܪܶܝܢ ܐܰܚܺܝܢ ܫܶܡܥܽܘܢ ܕ݂ܶܐܬ݁ܩܪܺܝ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܕ݂ܪܳܡܶܝܢ ܡܨܺܝܕܳ݁ܬܳ݁ܐ ܒ݂ܝܰܡܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܨܰܝܳܕܶ݁ܐ:</VERS>
      <VERS vnumber="19">ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܒ݂ܳܬܰ݁ܪܝ ܘܶܐܥܒ݂ܶܕ݁ܟܽ݁ܘܢ ܕ݂ܬܶ݁ܗܘܽܘܢ ܨܰܝܳܕܶ݁ܐ ܕ݂ܰܒ݁ܢܰܝ-ܐ̄ܢܳܫܳܐ:</VERS>
      <VERS vnumber="20">ܗܶܢܽܘܢ ܕ݂ܶܝܢ ܡܶܚܕܳ݁ܐ ܫܒܰ݁ܩܘ ܡܨܺܝܕܳ݁ܬ݁ܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ</VERS>
      <VERS vnumber="21">ܘܟܰ݁ܕ݁ ܥܒܰ݁ܪ ܡܶܢ ܬ݂ܰܡܳܢ ܚܙܳܐ ܐ̄ܚܪܳܢܶܐ ܐܰܚܶܐ ܬ݂ܪܶܝܢ ܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܝܽܘܚܰܢܳܢ ܐܰܚܽܘܗ̄ܝ ܒ݂ܶܐܠܦܳ݁ܐ ܥܰܡ ܙܰܒ݁ܕܰ݁ܝ ܐܰܒܽ݁ܘܗܽܘܢ ܕ݂ܰܡܬܰ݁ܩܢܺܝܢ ܡܨܺܝܕܳ݁ܬ݁ܗܽܘܢ ܘܰܩܪܳܐ ܐܶܢܽܘܢ:</VERS>
      <VERS vnumber="22">ܗܶܢܽܘܢ ܕ݂ܶܝܢ ܡܶܚܕܳ݁ܐ ܫܒܰ݁ܩܘ ܠܶܐܠܦܳ݁ܐ ܘܠܰܐܒܽ݁ܘܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ</VERS>
      <VERS vnumber="23">ܘܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܟܽ݁ܠܳܗ ܓ݂ܠܺܝܠܳܐ ܘܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܰܟ݁ܪܶܙ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܘܡܰܐܣܶܐ ܟ݂ܽܠ ܟ݂ܺܐܒ݁ ܘܟܽ݁ܘܪܗܳܢ ܒ݂ܥܰܡܳܐ: ܣ</VERS>
      <VERS vnumber="24">ܘܶܐܫܬ݂ܡܰܥ ܛܶܒ݂ܶܗ ܒ݂ܟܽ݁ܠܳܗ ܣܽܘܪܺܝܰܐ ܘܩܰܪܶܒ݁ܘ ܠܶܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܘܰܐܝܠܶܝܢ ܕ݂ܰܐܠܺܝܨܺܝܢ ܒ݂ܬܰ݁ܫܢܺܝܩܶܐ ܘܕܰ݁ܝܘܳܢܶܐ ܘܰܕ݁ܒܰ݁ܪ ܐܶܓ݂ܳܪܶܐ ܘܰܡܫܰܪܰܝܳܐ ܘܰܐܣܺܝ ܐܶܢܽܘܢ:</VERS>
      <VERS vnumber="25">ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܡܶܢ ܓ݂ܠܺܝܠܳܐ ܘܡܶܢ ܥܶܣܪܰܬ݁-ܡܕܺ݁ܝܢܳܬܳ݁ܐ ܘܡܶܢ ܐܽܘܪܺܫܠܶܡ ܘܡܶܢ ܝܺܗܽܘܕ݁ ܘܡܶܢ ܥܶܒ݁ܪܳܐ ܕ݂ܝܽܘܪܕ݂ܢܳܢ ܣ݂ ܣ݂:</VERS>
    </CHAPTER>
    <CHAPTER cnumber="5">
      <VERS vnumber="1">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܠܟܶ݁ܢܫܶܐ ܣܠܶܩ ܠܛܽܘܪܳܐ ܘܟܰ݁ܕ݁ ܝܺܬܶ݁ܒ݁ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="2">ܘܰܦ݁ܬܰ݁ܚ ܦ݂ܽܘܡܶܗ ܘܡܰܠܶܦ݁ ܗ̄ܘܳܐ ܠܗܽܘܢ ܘܳܐܡܰܪ: ܣ</VERS>
      <VERS vnumber="3">ܛܽܘܒܰ݁ܝܗܽܘܢ ܠܡܶܣܟ݂ܺܢܶܐ ܒ݂ܪܽܘܚ ܕ݂ܕܺ݁ܝܠܗܽܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ</VERS>
      <VERS vnumber="4">ܛܽܘܒܰ݁ܝܗܽܘܢ ܠܰܐܒܺ݁ܝܠܶܐ ܕ݂ܗܶܢܽܘܢ ܢܶܬ݁ܒ݂ܰܝܐܘܽܢ: ܣ</VERS>
      <VERS vnumber="5">ܛܽܘܒܰ݁ܝܗܽܘܢ ܠܡܰܟ݂ܺܝܟܶ݁ܐ ܕ݂ܗܶܢܽܘܢ ܢܺܐܪܬܽ݁ܘܢ ܠܰܐܪܥܳܐ: ܣ</VERS>
      <VERS vnumber="6">ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܟܰ݁ܦ݁ܢܺܝܢ ܘܰܨܗܶܝܢ ܠܟܺ݁ܐܢܽܘܬܳ݁ܐ ܕ݂ܗܶܢܽܘܢ ܢܶܣܒ݂ܥܽܘܢ: ܣ</VERS>
      <VERS vnumber="7">ܛܽܘܒܰ݁ܝܗܽܘܢ ܠܰܡܪܰܚܡܳܢܶܐ ܕ݂ܰܥܠܰܝܗܽܘܢ ܢܶܗܘܽܘܢ ܪܰܚܡܶܐ: ܣ</VERS>
      <VERS vnumber="8">ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܰܕ݁ܟܶ݁ܝܢ ܒ݂ܠܶܒ݂ܗܽܘܢ ܕ݂ܗܶܢܽܘܢ ܢܶܚܙܽܘܢ ܠܰܐܠܳܗܳܐ: ܣ</VERS>
      <VERS vnumber="9">ܛܽܘܒܰ݁ܝܗܽܘܢ ܠܥܳܒ݁ܕ݂ܰܝ ܫܠܳܡܳܐ ܕ݂ܰܒ݁ܢܰܘܗ̄ܝ ܕ݂ܰܐܠܳܗܳܐ ܢܶܬ݁ܩܪܽܘܢ: ܣ</VERS>
      <VERS vnumber="10">ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܶܐܬ݁ܪܕܶ݁ܦ݁ܘ ܡܶܛܽܠ ܟ݂ܺܐܢܽܘܬܳ݁ܐ ܕ݂ܕܺ݁ܝܠܗܽܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ</VERS>
      <VERS vnumber="11">ܛܽܘܒܰ݁ܝܟ݂ܽܘܢ ܐܶܡܰܬ݁ܝ ܕ݂ܰܡܚܰܣܕ݂ܺܝܢ ܠܟܽ݁ܘܢ ܘܪܳܕ݁ܦ݂ܺܝܢ ܠܟܽ݁ܘܢ ܘܳܐܡܪܺܝܢ ܥܠܰܝܟ݂ܽܘܢ ܟ݂ܽܠ ܡܶܠܳܐ ܒ݂ܺܝܫܳܐ ܡܶܛܽܠܳܬ݁ܝ ܒ݂ܕܰ݁ܓ݂ܳܠܽܘܬܳ݁ܐ:</VERS>
      <VERS vnumber="12">ܗܳܝܕ݂ܶܝܢ ܚܕܰ݁ܘ ܘܰܪܘܰܙܘ ܕ݂ܰܐܓ݁ܪܟܽ݁ܘܢ ܣܓܺ݁ܝ ܒ݂ܰܫܡܰܝܳܐ ܗܳܟܰ݁ܢܳܐ ܓ݂ܶܝܪ ܪܕܰ݁ܦ݁ܘ ܠܰܢܒܺ݁ܝܶܐ ܕ݂ܡܶܢ ܩܕܳ݁ܡܰܝܟ݂ܽܘܢ: ܣ</VERS>
      <VERS vnumber="13">ܐܰܢ̄ܬ݂ܽܘܢ ܐܶܢܽܘܢ ܡܶܠܚܳܗ ܕ݂ܰܐܪܥܳܐ ܐܶܢܗܽܘ ܕ݂ܶܝܢ ܕ݂ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ ܠܡܶܕ݂ܶܡ ܠܳܐ ܐܳܙܳܠ̄ܐ ܐܶܠܳܐ ܕ݂ܬܶ݁ܫܬ݂ܕܶ݁ܐ ܠܒܰ݁ܪ ܘܬܶ݁ܬ݂ܕܺ݁ܝܫ ܡܶܢ ܐ̄ܢܳܫܳܐ: ܣ</VERS>
      <VERS vnumber="14">ܐܰܢ̄ܬ݂ܽܘܢ ܐܶܢܽܘܢ ܢܽܘܗܪܶܗ ܕ݂ܥܳܠܡܳܐ ܠܳܐ ܡܶܫܟ݂ܚܳܐ ܕ݂ܬܶ݁ܛܫܶܐ ܡܕܺ݁ܝܢ̄ܬ݂ܳܐ ܕ݂ܥܰܠ ܛܽܘܪܳܐ ܒ݂ܰܢܝܳܐ:</VERS>
      <VERS vnumber="15">ܘܠܳܐ ܡܰܢܗܪܺܝܢ ܫܪܳܓܳ݁ܐ ܘܣܳܝܡܺܝܢ ܠܶܗ ܬ݂ܚܶܝܬ݁ ܣܰܐܬܳ݁ܐ ܐܶܠܳܐ ܥܰܠ ܡܢܳܪܬ݂ܳܐ ܘܡܰܢܗܰܪ ܠܟܽ݁ܠ ܐܰܝܠܶܝܢ ܕ݂ܰܒ݁ܒܰ݁ܝܬ݂ܳܐ ܐܶܢܽܘܢ:</VERS>
      <VERS vnumber="16">ܗܳܟܰ݁ܢܳܐ ܢܶܢܗܰܪ ܢܽܘܗܪܟܽ݁ܘܢ ܩܕܳ݁ܡ ܒ݂ܢܰܝܢܳܫܳܐ ܕ݂ܢܶܚܙܽܘܢ ܥܒܳ݁ܕܰ݁ܝܟ݂ܽܘܢ ܛܳܒܶ݁ܐ ܘܰܢܫܰܒ݂ܚܽܘܢ ܠܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ: ܣ</VERS>
      <VERS vnumber="17">ܠܳܐ ܬ݂ܰܣܒ݂ܪܽܘܢ ܕ݂ܶܐܬܺ݁ܝܬ݁ ܕ݂ܶܐܫܪܶܐ ܢܳܡܽܘܣܳܐ ܐܰܘ ܢܒܺ݁ܝܶܐ ܠܳܐ ܐܶܬܺ݁ܝܬ݁ ܕ݂ܶܐܫܪܶܐ ܐܶܠܳܐ ܕ݂ܶܐܡܰܠܶܐ:</VERS>
      <VERS vnumber="18">ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܥܕܰ݁ܡܳܐ ܕ݂ܢܶܥܒ݂ܪܽܘܢ ܫܡܰܝܳܐ ܘܰܐܪܥܳܐ ܝܽܘܕ݁ ܚܕܳ݁ܐ ܐܰܘ ܚܰܕ݁ ܣܶܪܛܳܐ ܠܳܐ ܢܶܥܒ݂ܰܪ ܡܶܢ ܢܳܡܽܘܣܳܐ ܥܕܰ݁ܡܳܐ ܕ݂ܟܽ݁ܠ ܢܶܗܘܶܐ: ܣ</VERS>
      <VERS vnumber="19">ܟ݂ܽܠ ܡܰܢ ܗܳܟܺ݁ܝܠ ܕ݂ܢܶܫܪܶܐ ܚܰܕ݁ ܡܶܢ ܦ݂ܽܘܩܕ݂ܳܢܶܐ ܗܳܠܶܝܢ ܙܥܽܘܪܶܐ ܘܢܰܠܶܦ݁ ܗܳܟܰ݁ܢܳܐ ܠܰܒ݁ܢܰܝܢܳܫܳܐ ܒ݂ܨܺܝܪܳܐ ܢܶܬ݁ܩܪܶܐ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܟ݂ܽܠ ܕ݂ܶܝܢ ܕ݂ܢܶܥܒ݂ܶܕ݁ ܘܢܰܠܶܦ݁ ܗܳܢܳܐ ܪܰܒ݂ܳܐ ܢܶܬ݁ܩܪܶܐ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="20">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܶܐܠܳܐ ܬ݂ܺܐܬܰ݁ܪ ܟ݂ܺܐܢܽܘܬ݁ܟܽ݁ܘܢ ܝܰܬ݂ܺܝܪ ܡܶܢ ܕ݂ܣܳܦ݁ܪܶܐ ܘܰܦ݁ܪܺܝܫܶܐ ܠܳܐ ܬ݂ܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ</VERS>
      <VERS vnumber="21">ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܠܩܰܕ݁ܡܳܝܶܐ ܠܳܐ ܬ݂ܶܩܛܽܘܠ ܘܟܽ݁ܠ ܕ݂ܢܶܩܛܽܘܠ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ:</VERS>
      <VERS vnumber="22">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܢܶܪܓ݂ܰܙ ܥܰܠ ܐܰܚܽܘܗ̄ܝ ܐܺܝܩܺܐ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ ܘܟܽ݁ܠ ܕ݂ܢܺܐܡܰܪ ܠܰܐܚܽܘܗ̄ܝ ܪܰܩܰܐ ܡܚܰܝܰܒ݁ ܗܽ̄ܘ ܠܰܟ݁ܢܽܘܫܬ݂ܳܐ ܘܡܰܢ ܕ݂ܢܺܐܡܰܪ ܠܶܠܳܐ ܡܚܰܝܰܒ݁ ܗܽ̄ܘ ܠܓܺ݁ܗܰܢܳܐ ܕ݂ܢܽܘܪܳܐ:</VERS>
      <VERS vnumber="23">ܐܶܢ ܗܽܘ ܗܳܟܺ݁ܝܠ ܕ݂ܰܡܩܰܪܶܒ݁ ܐܰܢ̄ܬ݂ ܩܽܘܪܒ݂ܳܢܳܟ݁ ܥܰܠ ܡܰܕ݁ܒ݂ܚܳܐ ܘܬܰ݁ܡܳܢ ܬ݂ܶܬ݂ܕ݂ܟܰ݁ܪ ܕ݂ܰܐܚܺܝܕ݁ ܥܠܰܝܟְ݂ ܐܰܚܽܘܟ݁ ܐܰܟ݂ܬܳ݁ܐ ܡܶܕ݂ܶܡ:</VERS>
      <VERS vnumber="24">ܫܒܽ݁ܘܩ ܬ݂ܰܡܳܢ ܩܽܘܪܒ݂ܳܢܳܟ݁ ܩܕܳ݁ܡ ܡܰܕ݁ܒ݂ܚܳܐ ܘܙܶܠ ܠܽܘܩܕܰ݁ܡ ܐܶܬ݁ܪܰܥܳܐ ܥܰܡ ܐܰܚܽܘܟ݁ ܘܗܳܝܕ݂ܶܝܢ ܬ݂ܳܐ ܩܰܪܶܒ݁ ܩܽܘܪܒ݂ܳܢܳܟ݁: ܣ</VERS>
      <VERS vnumber="25">ܗܘܰܝܬ݂ ܡܶܬܰ݁ܐܘܶܐ ܥܰܡ ܒ݂ܥܶܠ ܕ݂ܺܝܢܳܟ݁ ܥܓܰ݁ܠ ܥܰܕ݁ ܥܰܡܶܗ ܐܰܢ̄ܬ݂ ܒ݂ܽܐܘܪܚܳܐ ܕ݂ܰܠܡܳܐ ܒ݂ܥܶܠ ܕ݂ܺܝܢܳܟ݁ ܢܰܫܠܡܳܟ݁ ܠܕܰ݁ܝܳܢܳܐ ܘܕܰ݁ܝܳܢܳܐ ܢܰܫܠܡܳܟ݁ ܠܓܰ݁ܒ݂ܳܝܳܐ ܘܬܶ݁ܦ݂ܶܠ ܒ݂ܶܝܬ݁-ܐܰܣܺܝܪܶܐ:</VERS>
      <VERS vnumber="26">ܘܰܐܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܠܳܐ ܬ݂ܶܦ݂ܽܘܩ ܡܶܢ ܬ݂ܰܡܳܢ ܥܕܰ݁ܡܳܐ ܕ݂ܬܶ݁ܬ݂ܶܠ ܫܳܡܽܘܢܳܐ ܐ̄ܚܪܳܝܳܐ ܣܣ:</VERS>
      <VERS vnumber="27">ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܠܳܐ ܬ݂ܓܽ݁ܘܪ:</VERS>
      <VERS vnumber="28">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܚܳܙܶܐ ܐܰܢ̄ܬ݂ܬܳ݁ܐ ܐܰܝܟ݁ ܕ݂ܢܶܪܓ݂ܺܝܗ ܡܶܚܕܳ݁ܐ ܓ݂ܳܪܳܗ ܒ݂ܠܶܒ݂ܶܗ:</VERS>
      <VERS vnumber="29">ܐܶܢ ܕ݂ܶܝܢ ܥܰܝܢܳܟ݁ ܕ݂ܝܰܡܺܝܢܳܐ ܡܰܟ݁ܫܠܳܐ ܠܳܟ݁ ܚܨܺܝܗ ܘܰܫܕܺ݁ܝܗ ܡܶܢܳܟ݁ ܦ݂ܰܩܳܚ ܠܳܟ݁ ܓ݂ܶܝܪ ܕ݂ܢܺܐܒܰ݁ܕ݁ ܚܰܕ݁ ܗܰܕ݂ܳܡܳܟ݁ ܘܠܳܐ ܟ݂ܽܠܶܗ ܦ݂ܰܓ݁ܪܳܟ݁ ܢܶܦ݂ܶܠ ܒ݂ܓܺ݁ܗܰܢܳܐ:</VERS>
      <VERS vnumber="30">ܘܶܐܢ ܐܺܝܕܳ݁ܟ݁ ܕ݂ܝܰܡܺܝܢܳܐ ܡܰܟ݁ܫܠܳܐ ܠܳܟ݁ ܦ݂ܣܽܘܩ ܫܕܺ݁ܝܗ ܡܶܢܳܟ݁ ܦ݂ܰܩܳܚ ܠܳܟ݁ ܓ݂ܶܝܪ ܕ݂ܢܺܐܒܰ݁ܕ݁ ܚܰܕ݁ ܡܶܢ ܗܰܕ݂ܳܡܰܝܟְ݂ ܘܠܳܐ ܟ݂ܽܠܶܗ ܦ݂ܰܓ݁ܪܳܟ݁ ܢܶܦ݂ܶܠ ܒ݂ܓܺ݁ܗܰܢܳܐ:</VERS>
      <VERS vnumber="31">ܐܶܬܶ݁ܐܡܰܪ ܕ݂ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܢܶܬ݂ܶܠ ܠܳܗ ܟ݂ܬܳ݁ܒܳ݁ܐ ܕ݂ܕܽ݁ܘܠܳܠܳܐ:</VERS>
      <VERS vnumber="32">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܠܒܰ݁ܪ ܡܶܢ ܡܶܠܬܳ݁ܐ ܕ݂ܙܳܢܝܽܘܬܳ݁ܐ ܥܳܒܶ݁ܕ݁ ܠܳܗ ܕ݂ܰܬ݁ܓܽ݁ܘܪ ܘܡܰܢ ܕ݂ܫܳܩܶܠ ܫܒܺ݁ܝܩܬ݂ܳܐ ܓ݂ܳܐܰܪ: ܣ</VERS>
      <VERS vnumber="33">ܬ݂ܽܘܒ݁ ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܠܩܰܕ݁ܡܳܝܶܐ ܕ݂ܠܳܐ ܬ݂ܕܰ݁ܓ݂ܶܠ ܒ݂ܡܰܘܡܳܬܳ݁ܟ݁ ܬ݂ܫܰܠܶܡ ܕ݂ܶܝܢ ܠܡܳܪܝܳܐ ܡܰܘܡܳܬܳ݁ܟ݁:</VERS>
      <VERS vnumber="34">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܠܳܐ ܬ݂ܺܐܡܽܘܢ ܣܳܟ݁ ܠܳܐ ܒ݂ܰܫܡܰܝܳܐ ܕ݂ܟܽ݁ܘܪܣܝܳܐ ܗܽܘ ܕ݂ܰܐܠܳܗܳܐ:</VERS>
      <VERS vnumber="35">ܘܠܳܐ ܒ݂ܰܐܪܥܳܐ ܕ݂ܟܽ݁ܘܒ݁ܫܳܐ ܗ̄ܝ ܕ݂ܰܬ݁ܚܶܝܬ݁ ܪܶܓ݁ܠܰܘܗ̄ܝ ܐܳܦ݁ܠܳܐ ܒ݂ܽܐܘܪܺܝܫܠܶܡ ܕ݂ܰܡܕܺ݁ܝܢ̄ܬ݂ܶܗ ܗܺ̄ܝ ܕ݂ܡܰܠܟ݂ܳܐ ܪܰܒ݂ܳܐ:</VERS>
      <VERS vnumber="36">ܐܳܦ݁ܠܳܐ ܒ݂ܪܺܫܳܟ݁ ܬ݂ܺܐܡܶܐ ܕ݂ܠܳܐ ܡܶܫܟ݂ܰܚ ܐܰܢ̄ܬ݂ ܠܡܶܥܒ݂ܰܕ݁ ܒ݂ܶܗ ܡܶܢܬܳ݁ܐ ܚܕܳ݁ܐ ܕ݂ܣܰܥܪܳܐ ܐܽܘܟ݂ܳܡܬ݂ܳܐ ܐܰܘ ܚܶܘܳܪܬ݂ܳܐ:</VERS>
      <VERS vnumber="37">ܐܶܠܳܐ ܬ݂ܶܗܘܶܐ ܡܶܠܰܬ݁ܟܽ݁ܘܢ ܐܺܝܢ ܐܺܝܢ ܘܠܳܐ ܠܳܐ ܡܶܕ݂ܶܡ ܕ݂ܡܶܢ ܗܳܠܶܝܢ ܝܰܬ݂ܺܝܪ ܡܶܢ ܒ݂ܺܝܫܳܐ ܗܽܘ: ܣ</VERS>
      <VERS vnumber="38">ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܥܰܝܢܳܐ ܚܠܳܦ݁ ܥܰܝܢܳܐ ܘܫܶܢܳܐ ܚܠܳܦ݁ ܫܶܢܳܐ:</VERS>
      <VERS vnumber="39">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܩܽܘܡܽܘܢ ܠܽܘܩܒܰ݁ܠ ܒ݂ܺܝܫܳܐ ܐܶܠܳܐ ܡܰܢ ܕ݂ܡܳܚܶܐ ܠܳܟ݁ ܥܰܠ ܦ݂ܰܟ݂ܳܟ݁ ܕ݂ܝܰܡܺܝܢܳܐ ܐܰܦ݁ܢܳܐ ܠܶܗ ܐܳܦ݁ ܐ̄ܚܪܺܢܳܐ:</VERS>
      <VERS vnumber="40">ܘܡܰܢ ܕ݂ܨܳܒܶ݁ܐ ܕ݂ܰܢܕܽ݁ܘܢ ܥܰܡܳܟ݁ ܘܢܶܫܩܽܘܠ ܟ݂ܽܘܬ݂ܺܝܢܳܟ݁ ܫܒܽ݁ܘܩ ܠܶܗ ܐܳܦ݁ ܡܰܪܛܽܘܛܳܟ݁: ܣ</VERS>
      <VERS vnumber="41">ܡܰܢ ܕ݂ܰܡܫܰܚܰܪ ܠܳܟ݁ ܡܺܝܠܳܐ ܚܰܕ݁ ܙܶܠ ܥܰܡܶܗ ܬ݂ܪܶܝܢ: ܣ</VERS>
      <VERS vnumber="42">ܡܰܢ ܕ݂ܫܳܐܶܠ ܠܳܟ݁ ܗܰܒ݁ ܠܶܗ ܘܡܰܢ ܕ݂ܨܳܒܶ݁ܐ ܕ݂ܢܺܐܙܰܦ݁ ܡܶܢܳܟ݁ ܠܳܐ ܬ݂ܶܟ݁ܠܶܝܘܗ̄ܝ: ܣ</VERS>
      <VERS vnumber="43">ܫܡܰܥܬ݂ܽܘܢ ܕ݂ܶܐܬܶ݁ܐܡܰܪ ܕ݂ܰܪܚܰܡ ܠܩܰܪܺܝܒܳ݁ܟ݁ ܘܰܣܢܺܝ ܠܰܒ݁ܥܶܠܕ݂ܒܳ݁ܒܳ݁ܟ݁:</VERS>
      <VERS vnumber="44">ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܒܰ݁ܪܶܟ݁ܘ ܠܡܰܢ ܕ݂ܠܳܐܶܛ ܠܟܽ݁ܘܢ ܘܰܥܒܶ݁ܕ݁ܘ ܕ݂ܫܰܦ݂ܺܝܪ ܠܡܰܢ ܕ݂ܣܳܢܶܐ ܠܟܽ݁ܘܢ ܘܨܰܠܰܘ ܥܰܠ ܐܰܝܠܶܝܢ ܕ݂ܕܳ݁ܒ݁ܪܺܝܢ ܠܟܽ݁ܘܢ ܒ݂ܰܩܛܺܝܪܳܐ ܘܪܳܕ݁ܦ݂ܺܝܢ ܠܟܽ݁ܘܢ:</VERS>
      <VERS vnumber="45">ܐܰܝܟ݂ܰܢܳܐ ܕ݂ܬܶ݁ܗܘܽܘܢ ܒ݂ܢܰܘܗ̄ܝ ܕ݂ܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܗܰܘ ܕ݂ܡܰܕ݁ܢܰܚ ܫܶܡܫܶܗ ܥܰܠ ܛܳܒܶ݁ܐ ܘܥܰܠ ܒ݂ܺܝܫܶܐ ܘܡܰܚܶܬ݁ ܡܶܛܪܶܗ ܥܰܠ ܟ݂ܺܐܢܶܐ ܘܥܰܠ ܥܰܘܳܠܶܐ:</VERS>
      <VERS vnumber="46">ܐܶܢ ܓ݂ܶܝܪ ܡܰܚܒܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܡܰܚܒܺ݁ܝܢ ܠܟܽ݁ܘܢ ܡܳܢܳܐ ܐܰܓ݁ܪܳܐ ܐܺܝܬ݁ ܠܟܽ݁ܘܢ ܠܳܐ ܗܳܐ ܐܳܦ݁ ܡܳܟ݁ܣܶܐ ܗܺܝ ܗܳܕܶ݁ܐ ܥܳܒ݁ܕ݂ܺܝܢ:</VERS>
      <VERS vnumber="47">ܘܶܐܢ ܫܳܐܠܺܝܢ ܐܢ̄ܬ݂ܽܘܢ ܒ݂ܰܫܠܳܡܳܐ ܕ݂ܰܐܚܰܝܟ݂ܽܘܢ ܒ݂ܰܠܚܽܘܕ݁ ܡܳܢܳܐ ܝܰܬ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܳܐ ܗܳܐ ܐܳܦ݁ ܡܳܟ݁ܣܶܐ ܗܺܝ ܗܳܕܶ݁ܐ ܥܳܒ݁ܕ݂ܺܝܢ:</VERS>
      <VERS vnumber="48">ܗܘܰܘ ܗܳܟܺ݁ܝܠ ܐܰܢ̄ܬ݂ܽܘܢ ܓ݂ܡܺܝܪܶܐ ܐܰܝܟ݂ܰܢܳܐ ܕ݂ܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܓ݂ܡܺܝܪ ܗܽ̄ܘ ܣ݂ ܣ݂:</VERS>
    </CHAPTER>
    <CHAPTER cnumber="6">
      <VERS vnumber="1">ܚܽܘܪܘ ܕ݂ܶܝܢ ܒ݂ܙܶܕ݁ܩܰܬ݁ܟܽ݁ܘܢ ܕ݂ܠܳܐ ܬ݂ܶܥܒ݂ܕܽ݁ܘܢܳܗ ܩܕܳ݁ܡ ܒ݂ܢܰܝ-ܐ̄ܢܳܫܳܐ ܐܰܝܟ݁ ܕ݂ܬܶ݁ܬ݁ܚܙܽܘܢ ܠܗܽܘܢ ܘܶܐܠܳܐ ܐܰܓ݁ܪܳܐ ܠܰܝܬ݂ ܠܟܽ݁ܘܢ ܠܘܳܬ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:</VERS>
      <VERS vnumber="2">ܐܶܡܰܬ݁ܝ ܗܳܟܺ݁ܝܠ ܕ݂ܥܳܒܶ݁ܕ݁ ܐܰܢ̄ܬ݂ ܙܶܕ݁ܩܬܳ݁ܐ ܠܳܐ ܬ݂ܶܩܪܶܐ ܩܰܪܢܳܐ ܩܕܳ݁ܡܰܝܟְ݂ ܐܰܝܟ݁ ܕ݂ܥܳܒ݁ܕ݂ܺܝܢ ܢܳܣܒ݂ܰܝ ܒ݂ܰܐܦ݂ܶܐ ܒ݂ܰܟ݁ܢܽܘܫܳܬܳ݁ܐ ܘܰܒ݁ܫܽܘܩܶܐ ܐܰܝܟ݁ ܕ݂ܢܶܫܬ݂ܰܒ݂ܚܽܘܢ ܡܶܢ ܒ݂ܢܰܝ-ܐ̄ܢܳܫܳܐ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:</VERS>
      <VERS vnumber="3">ܐܰܢ̄ܬ݂ ܕ݂ܶܝܢ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܙܶܕ݁ܩܬܳ݁ܐ ܠܳܐ ܬ݂ܶܕ݂ܰܥ ܣܶܡܳܠܳܟ݁ ܡܳܢܳܐ ܥܳܒ݁ܕ݂ܳܐ ܝܰܡܺܝܢܳܟ݁:</VERS>
      <VERS vnumber="4">ܐܰܝܟ݁ ܕ݂ܬܶ݁ܗܘܶܐ ܙܶܕ݁ܩܬܳ݁ܟ݁ ܒ݂ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܗܽܘ ܢܶܦ݁ܪܥܳܟ݁ ܒ݂ܓܶ݁ܠܝܳܐ:</VERS>
      <VERS vnumber="5">ܘܡܳܐ ܕ݂ܰܡܨܰܠܶܐ ܐܰܢ̄ܬ݂ ܠܳܐ ܬ݂ܶܗܘܶܐ ܐܰܝܟ݁ ܢܳܣܒ݂ܰܝ ܒ݂ܰܐܦ݂ܶܐ ܕ݂ܪܳܚܡܺܝܢ ܠܰܡܩܳܡ ܒ݂ܰܟ݁ܢܽܘܫܳܬܳ݁ܐ ܘܰܒ݁ܙܳܘܝܳܬܳ݁ܐ ܕ݂ܫܽܘܩܶܐ ܠܰܡܨܰܠܳܝܽܘ ܕ݂ܢܶܬ݁ܚܙܽܘܢ ܠܰܒ݁ܢܰܝ-ܐ̄ܢܳܫܳܐ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:</VERS>
      <VERS vnumber="6">ܐܰܢ̄ܬ݂ ܕ݂ܶܝܢ ܐܶܡܰܬ݁ܝ ܕ݂ܰܡܨܰܠܶܐ ܐܰܢ̄ܬ݂ ܥܽܘܠ ܠܬܰ݁ܘܳܢܳܟ݁ ܘܰܐܚܽܘܕ݁ ܬ݂ܰܪܥܳܟ݁ ܘܨܰܠܳܐ ܠܰܐܒܽ݁ܘܟ݁ ܕ݂ܰܒ݁ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܢܶܦ݁ܪܥܳܟ݁ ܒ݂ܓܶ݁ܠܝܳܐ:</VERS>
      <VERS vnumber="7">ܘܡܳܐ ܕ݂ܰܡܨܰܠܶܝܢ ܐܢ̄ܬ݂ܽܘܢ ܠܳܐ ܗܘܰܝܬ݂ܽܘܢ ܡܦܰ݁ܩܩܺܝܢ ܐܰܝܟ݁ ܚܰܢܦܶ݁ܐ ܣܳܒ݁ܪܺܝܢ ܓ݂ܶܝܪ ܕ݂ܰܒ݁ܡܰܡܠ̄ܠܳܐ ܣܰܓ݂ܺܝܳܐܐ ܡܶܫܬ݂ܰܡܥܺܝܢ:</VERS>
      <VERS vnumber="8">ܠܳܐ ܗܳܟܺ݁ܝܠ ܬ݂ܶܕ݂ܰܡܽܘܢ ܠܗܽܘܢ ܐܰܒܽ݁ܘܟܽ݁ܘܢ ܓ݂ܶܝܪ ܝܳܕܰ݁ܥ ܡܳܢܳܐ ܡܶܬ݁ܒ݂ܥܶܐ ܠܟܽ݁ܘܢ ܥܰܕ݁ܠܳܐ ܬ݂ܶܫܶܐܠܽܘܢܳܝܗ̄ܝ: ܣ</VERS>
      <VERS vnumber="9">ܗܳܟܰ݁ܢܳܐ ܗܳܟܺ݁ܝܠ ܨܰܠܰܘ ܐܰܢ̄ܬ݂ܽܘܢ ܐܰܒܽ݁ܘܢ ܕ݂ܒܰ݁ܫܡܰܝܳܐ ܢܶܬ݁ܩܰܕ݂ܰܫ ܫܡܳܟ݁:</VERS>
      <VERS vnumber="10">ܬ݂ܺܐܬܶ݁ܐ ܡܰܠܟ݂ܽܘܬܳ݁ܟ݁ ܢܶܗܘܶܐ ܨܶܒ݁ܝܳܢܳܟ݁ ܐܰܝܟ݂ܰܢܳܐ ܕ݂ܒܰ݁ܫܡܰܝܳܐ ܐܳܦ݁ ܒ݂ܰܐܪܥܳܐ:</VERS>
      <VERS vnumber="11">ܗܰܒ݁ ܠܰܢ ܠܰܚܡܳܐ ܕ݂ܣܽܘܢܩܳܢܰܢ ܝܰܘܡܳܢܳܐ:</VERS>
      <VERS vnumber="12">ܘܰܫܒܽ݁ܘܩ ܠܰܢ ܚܰܘܒ݂ܰܝܢ ܐܰܝܟ݂ܰܢܳܐ ܕ݂ܳܐܦ݁ ܚܢܰܢ ܫܒܰ݁ܩܢ ܠܚܰܝܳܒܰ݁ܝܢ:</VERS>
      <VERS vnumber="13">ܘܠܳܐ ܬ݂ܰܥܠܰܢ ܠܢܶܣܝܽܘܢܳܐ ܐܶܠܳܐ ܦ݂ܰܨܳܢ ܡܶܢ ܒ݂ܺܝܫܳܐ ܡܶܛܽܠ ܕ݂ܕܺ݁ܝܠܳܟ݁ ܗ̄ܝ ܡܰܠܟ݂ܽܘܬܳ݁ܐ ܘܚܰܝܠܳܐ ܘܬܶ݁ܫܒ݂ܽܘܚܬ݂ܳܐ ܠܥܳܠܰܡ ܥܳܠܡܺܝܢ: ܣ</VERS>
      <VERS vnumber="14">ܐܶܢ ܓ݂ܶܝܪ ܬ݂ܶܫܒ݂ܩܽܘܢ ܠܰܒ݁ܢܰܝܢܳܫܳܐ ܣܰܟ݁ܠܘܳܬ݁ܗܽܘܢ ܢܶܫܒ݂ܽܘܩ ܐܳܦ݁ ܠܟܽ݁ܘܢ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:</VERS>
      <VERS vnumber="15">ܐܶܢ ܕ݂ܶܝܢ ܠܳܐ ܬ݂ܶܫܒ݂ܩܽܘܢ ܠܰܒ݁ܢܰܝܢܳܫܳܐ ܐܳܦ݁ܠܳܐ ܐܰܒܽ݁ܘܟܽ݁ܘܢ ܫܳܒܶ݁ܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ: ܣ</VERS>
      <VERS vnumber="16">ܐܶܡܰܬ݁ܝ ܕ݂ܶܝܢ ܕ݂ܨܳܝܡܺܝܢ ܐܢ̄ܬ݂ܽܘܢ ܠܳܐ ܬ݂ܶܗܘܽܘܢ ܟ݂ܡܺܝܪܶܐ ܐܰܝܟ݁ ܢܳܣܒ݂ܰܝ ܒ݂ܰܐܦ݂ܶܐ ܡܚܰܒ݂ܠܺܝܢ ܓ݂ܶܝܪ ܦ݂ܰܪܨܽܘܦ݂ܰܝܗܽܘܢ ܐܰܝܟ݁ ܕ݂ܢܶܬ݁ܚܙܽܘܢ ܠܰܒ݁ܢܰܝܢܳܫܳܐ ܕ݂ܨܳܝܡܺܝܢ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܩܰܒ݂ܶܠܘ ܐܰܓ݁ܪܗܽܘܢ:</VERS>
      <VERS vnumber="17">ܐܰܢ̄ܬ݂ ܕ݂ܶܝܢ ܡܳܐ ܕ݂ܨܳܐܶܡ ܐܰܢ̄ܬ݂ ܐܰܫܺܝܓ݁ ܐܰܦ݂ܰܝܟְ݂ ܘܰܡܫܽܘܚ ܪܺܫܳܟ݁:</VERS>
      <VERS vnumber="18">ܐܰܝܟ݁ ܕ݂ܠܳܐ ܬ݂ܶܬ݁ܚܙܶܐ ܠܰܒ݁ܢܰܝܢܳܫܳܐ ܕ݂ܨܳܐܶܡ ܐܰܢ̄ܬ݂ ܐܶܠܳܐ ܠܰܐܒܽ݁ܘܟ݁ ܕ݂ܰܒ݁ܟܶ݁ܣܝܳܐ ܘܰܐܒܽ݁ܘܟ݁ ܕ݂ܚܳܙܶܐ ܒ݂ܟܶ݁ܣܝܳܐ ܗܽܘ ܢܶܦ݁ܪܥܳܟ݁:</VERS>
      <VERS vnumber="19">ܠܳܐ ܬ݂ܣܺܝܡܽܘܢ ܠܟܽ݁ܘܢ ܣܺܝܡܳܬܳ݁ܐ ܒ݂ܰܐܪܥܳܐ ܐܰܬܰ݁ܪ ܕ݂ܣܳܣܳܐ ܘܰܐܟ݁ܠܳܐ ܡܚܰܒ݂ܠܺܝܢ ܘܰܐܝܟ݂ܳܐ ܕ݂ܓܰ݁ܢܳܒܶ݁ܐ ܦ݂ܳܠܫܺܝܢ ܘܓܳ݁ܢܒ݂ܺܝܢ:</VERS>
      <VERS vnumber="20">ܐܶܠܳܐ ܣܺܝܡܘ ܠܟܽ݁ܘܢ ܣܺܝܡܳܬܳ݁ܐ ܒ݂ܰܫܡܰܝܳܐ ܐܰܝܟ݂ܳܐ ܕ݂ܠܳܐ ܣܳܣܳܐ ܘܠܳܐ ܐܰܟ݁ܠܳܐ ܡܚܰܒ݂ܠܺܝܢ ܘܰܐܝܟ݂ܳܐ ܕ݂ܓܰ݁ܢܳܒܶ݁ܐ ܠܳܐ ܦ݂ܳܠܫܺܝܢ ܘܠܳܐ ܓ݂ܳܢܒ݂ܺܝܢ:</VERS>
      <VERS vnumber="21">ܐܰܝܟ݂ܳܐ ܓ݂ܶܝܪ ܕ݂ܺܐܝܬܶ݁ܝܗ ܣܺܝܡܰܬ݁ܟܽ݁ܘܢ ܬ݂ܰܡܳܢ ܗ̄ܘ ܐܳܦ݁ ܠܶܒ݂ܟܽ݁ܘܢ: ܣ</VERS>
      <VERS vnumber="22">ܫܪܳܓܳ݁ܐ ܕ݂ܦܰ݁ܓ݁ܪܳܐ ܐܺܝܬܶ݁ܝܗ ܥܰܝܢܳܐ ܐܶܢ ܥܰܝܢܳܟ݁ ܗܳܟܺ݁ܝܠ ܬ݂ܶܗܘܶܐ ܦ݂ܫܺܝܛܳܐ ܐܳܦ݁ ܟ݂ܽܠܶܗ ܦ݂ܰܓ݁ܪܳܟ݁ ܢܰܗܺܝܪ ܗܽ̄ܘ:</VERS>
      <VERS vnumber="23">ܐܶܢ ܕ݂ܶܝܢ ܥܰܝܢܳܟ݁ ܬ݂ܶܗܘܶܐ ܒ݂ܺܝܫܳܐ ܟ݂ܽܠܶܗ ܦ݂ܰܓ݁ܪܳܟ݁ ܚܶܫܽܘܟܳ݁ܐ ܢܶܗܘܶܐ ܐܶܢ ܗܳܟܺ݁ܝܠ ܢܽܘܗܪܳܐ ܕ݂ܒܳ݁ܟ݁ ܚܶܫܽܘܟܳ݁ܐ ܗܽܘ ܚܶܫܽܘܟܳ݁ܟ݁ ܟ݂ܡܳܐ ܢܶܗܘܶܐ: ܣ</VERS>
      <VERS vnumber="24">ܠܳܐ ܐ̄ܢܳܫ ܡܶܫܟ݂ܰܚ ܠܰܬ݁ܪܶܝܢ ܡܳܪܰܘܳܢ ܠܡܶܦ݁ܠܰܚ ܐܰܘ ܓ݂ܶܝܪ ܠܚܰܕ݁ ܢܶܣܢܶܐ ܘܠܰܐ̄ܚܪܺܢܳܐ ܢܶܪܚܰܡ ܐܰܘ ܠܚܰܕ݁ ܢܝܰܩܰܪ ܘܠܰܐ̄ܚܪܺܢܳܐ ܢܫܽܘܛ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܐܠܳܗܳܐ ܠܡܶܦ݁ܠܰܚ ܘܰܠܡܳܡܽܘܢܳܐ: ܣ</VERS>
      <VERS vnumber="25">ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܠܳܐ ܬ݂ܺܐܨܦ݂ܽܘܢ ܠܢܰܦ݁ܫܟܽ݁ܘܢ ܡܳܢܳܐ ܬ݂ܶܐܟ݁ܠܽܘܢ ܘܡܳܢܳܐ ܬ݂ܶܫܬ݂ܽܘܢ ܘܠܳܐ ܠܦܰ݁ܓ݁ܪܟܽ݁ܘܢ ܡܳܢܳܐ ܬ݂ܶܠܒ݂ܫܽܘܢ ܠܳܐ ܗܳܐ ܢܰܦ݁ܫܳܐ ܝܰܬ݂ܺܝܪܳܐ ܡܶܢ ܣܰܝܒ݂ܳܪܬ݂ܳܐ ܘܦܰ݁ܓ݁ܪܳܐ ܡܶܢ ܠܒܽ݁ܘܫܳܐ:</VERS>
      <VERS vnumber="26">ܚܽܘܪܘ ܒ݂ܦܳ݁ܪܰܚܬܳ݁ܐ ܕ݂ܰܫܡܰܝܳܐ ܕ݂ܠܳܐ ܙܳܪܥܺܝܢ ܘܠܳܐ ܚܳܨܕ݂ܺܝܢ ܘܠܳܐ ܚܳܡܠܺܝܢ ܒ݂ܰܐܘܨܪܶܐ ܘܰܐܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܡܬܰ݁ܪܣܶܐ ܠܗܽܘܢ ܠܳܐ ܗܳܐ ܐܰܢ̄ܬ݂ܽܘܢ ܡܝܰܬ݂ܪܺܝܢ ܐܢ̄ܬ݂ܽܘܢ ܡܶܢܗܽܘܢ:</VERS>
      <VERS vnumber="27">ܡܰܢܽܘ ܕ݂ܶܝܢ ܡܶܢܟܽ݁ܘܢ ܟ݂ܰܕ݁ ܝܳܨܶܦ݁ ܡܶܫܟ݂ܰܚ ܠܡܰܘܣܳܦܽ݁ܘ ܥܰܠ ܩܰܘܡܬܶ݁ܗ ܐܰܡܬܳ݁ܐ ܚܕܳ݁ܐ:</VERS>
      <VERS vnumber="28">ܘܥܰܠ ܠܒܽ݁ܘܫܳܐ ܡܳܢܳܐ ܝܳܨܦ݂ܺܝܢ ܐܢ̄ܬ݂ܽܘܢ ܐܶܬ݁ܒ݂ܰܩܰܘ ܒ݂ܫܽܘܫܰܢܶܐ ܕ݂ܕܰ݁ܒ݁ܪܳܐ ܐܰܝܟ݂ܰܢܳܐ ܪܳܒ݁ܝܳܢ ܕ݂ܠܳܐ ܠܳܐܝܳܢ ܘܠܳܐ ܥܳܙܠܳܢ:</VERS>
      <VERS vnumber="29">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ܠܳܐ ܫܠܶܝܡܳܘܢ ܒ݂ܟܽ݁ܠܶܗ ܫܽܘܒ݁ܚܶܗ ܐܶܬ݁ܟ݂ܰܣܺܝ ܐܰܝܟ݁ ܚܕܳ݁ܐ ܡܶܢܗܶܝܢ:</VERS>
      <VERS vnumber="30">ܐܶܢ ܕ݂ܶܝܢ ܠܰܥܡܺܝܪܳܐ ܕ݂ܚܰܩܠܳܐ ܕ݂ܝܰܘܡܳܢܳܐ ܐܺܝܬܰ݁ܘܗ̄ܝ ܘܰܡܚܳܪ ܢܳܦܶ݁ܠ ܒ݂ܬܰ݁ܢܽܘܪܳܐ ܐܰܠܳܗܳܐ ܗܳܟܰ݁ܢܳܐ ܡܰܠܒ݂ܶܫ ܠܳܐ ܣܰܓ݂ܺܝ ܝܰܬ݂ܺܝܪ ܠܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ:</VERS>
      <VERS vnumber="31">ܠܳܐ ܗܳܟܺ݁ܝܠ ܬ݂ܺܐܨܦ݂ܽܘܢ ܐܰܘ ܬ݂ܺܐܡܪܽܘܢ ܡܳܢܳܐ ܢܶܐܟܽ݁ܘܠ ܐܰܘ ܡܳܢܳܐ ܢܶܫܬ݂ܶܐ ܐܰܘ ܡܳܢܳܐ ܢܶܬ݁ܟ݂ܰܣܶܐ:</VERS>
      <VERS vnumber="32">ܟ݂ܽܠܗܶܝܢ ܓ݂ܶܝܪ ܗܳܠܶܝܢ ܥܰܡ̄ܡܶܐ ܗ̄ܘ ܒ݂ܳܥܶܝܢ ܠܗܶܝܢ ܐܰܒܽ݁ܘܟܽ݁ܘܢ ܕ݂ܶܝܢ ܕ݂ܒܰ݁ܫܡܰܝܳܐ ܝܳܕܰ݁ܥ ܕ݂ܳܐܦ݁ ܠܟܽ݁ܘܢ ܡܶܬ݁ܒ݂ܰܥܝܳܢ ܗܳܠܶܝܢ ܟ݂ܽܠܗܶܝܢ:</VERS>
      <VERS vnumber="33">ܒ݂ܥܰܘ ܕ݂ܶܝܢ ܠܽܘܩܕܰ݁ܡ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܙܰܕ݂ܺܝܩܽܘܬܶ݁ܗ ܘܟܽ݁ܠܗܶܝܢ ܗܳܠܶܝܢ ܡܶܬ݂ܬ݂ܰܘܣܦܳ݁ܢ ܠܟܽ݁ܘܢ:</VERS>
      <VERS vnumber="34">ܠܳܐ ܗܳܟܺ݁ܝܠ ܬ݂ܺܐܨܦ݂ܽܘܢ ܕ݂ܰܡܚܳܪ ܗܽܘ ܓ݂ܶܝܪ ܡܚܳܪ ܝܳܨܶܦ݁ ܕ݂ܺܝܠܶܗ ܣܳܦܶ݁ܩ ܠܶܗ ܠܝܰܘܡܳܐ ܒ݂ܺܝܫܬ݂ܶܗ ܣܣ:</VERS>
    </CHAPTER>
    <CHAPTER cnumber="7">
      <VERS vnumber="1">ܠܳܐ ܬ݂ܕܽ݁ܘܢܽܘܢ ܕ݂ܠܳܐ ܬ݂ܶܬ݂ܕܺ݁ܝܢܽܘܢ:</VERS>
      <VERS vnumber="2">ܒ݂ܕܺ݁ܝܢܳܐ ܓ݂ܶܝܪ ܕ݂ܕܳ݁ܝܢܺܝܢ ܐܢ̄ܬ݂ܽܘܢ ܬ݂ܶܬ݂ܕܺ݁ܝܢܽܘܢ ܘܒܰ݁ܟ݁ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ: ܣ</VERS>
      <VERS vnumber="3">ܡܳܢܳܐ ܕ݂ܶܝܢ ܚܳܙܶܐ ܐܰܢ̄ܬ݂ ܓ݂ܶܠܳܐ ܕ݂ܰܒ݁ܥܰܝܢܶܗ ܕ݂ܰܐܚܽܘܟ݁ ܘܩܳܪܺܝܬܳ݁ܐ ܕ݂ܰܒ݁ܥܰܝܢܳܟ݁ ܠܳܐ ܒ݂ܳܚܰܪ ܐܰܢ̄ܬ݂:</VERS>
      <VERS vnumber="4">ܐܰܘ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܠܰܐܚܽܘܟ݁ ܫܒܽ݁ܘܩ ܐܰܦ݂ܶܩ ܓ݂ܶܠܳܐ ܡܶܢ ܥܰܝܢܳܟ݁ ܘܗܳܐ ܩܳܪܺܝܬ݂ܳܐ ܒ݂ܥܰܝܢܳܟ݁:</VERS>
      <VERS vnumber="5">ܢܳܣܶܒ݁ ܒ݂ܰܐܦ݂ܶܐ ܐܰܦ݂ܶܩ ܠܽܘܩܕܰ݁ܡ ܩܳܪܺܝܬ݂ܳܐ ܡܶܢ ܥܰܝܢܳܟ݁ ܘܗܳܝܕ݂ܶܝܢ ܢܶܬ݁ܒ݂ܚܰܪ ܠܳܟ݁ ܠܡܰܦ݂ܳܩܽܘ ܓ݂ܶܠܳܐ ܡܶܢ ܥܰܝܢܶܗ ܕ݂ܰܐܚܽܘܟ݁: ܣ</VERS>
      <VERS vnumber="6">ܠܳܐ ܬ݂ܶܬ݂ܠܽܘܢ ܩܽܘܕ݁ܫܳܐ ܠܟܰ݁ܠܒ݂ܶܐ ܘܠܳܐ ܬ݂ܰܪܡܽܘܢ ܡܰܪܓ݂ܳܢܝܳܬ݁ܟܽ݁ܘܢ ܩܕܳ݁ܡ ܚܙܺܝܪܶܐ ܕ݂ܰܠܡܳܐ ܢܕܽ݁ܘܫܽܘܢ ܐܶܢܶܝܢ ܒ݂ܪܶܓ݁ܠܰܝܗܽܘܢ ܘܢܶܗܦ݂ܟܽ݁ܘܢ ܢܒܰ݁ܙܥܽܘܢܳܟܽ݁ܘܢ: ܣ</VERS>
      <VERS vnumber="7">ܫܰܐܠܘ ܘܢܶܬܺ݁ܝܗܶܒ݁ ܠܟܽ݁ܘܢ ܒ݂ܥܰܘ ܘܬܶ݁ܫܟ݂ܚܽܘܢ ܩܽܘܫܘ ܘܢܶܬ݁ܦ݂ܬܰ݁ܚ ܠܟܽ݁ܘܢ:</VERS>
      <VERS vnumber="8">ܟ݂ܽܠ ܓ݂ܶܝܪ ܕ݂ܫܳܐܶܠ ܢܳܣܶܒ݁ ܘܰܕ݁ܒܳ݁ܥܶܐ ܡܶܫܟ݂ܰܚ ܘܠܰܐܝܢܳܐ ܕ݂ܢܳܩܶܫ ܡܶܬ݁ܦ݂ܬܰ݁ܚ ܠܶܗ:</VERS>
      <VERS vnumber="9">ܐܰܘ ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܢܶܫܶܐܠܺܝܘܗ̄ܝ ܒ݂ܪܶܗ ܠܰܚܡܳܐ ܠܡܳܐ ܟ݂ܺܐܦܳ݁ܐ ܡܰܘܫܶܛ ܠܶܗ:</VERS>
      <VERS vnumber="10">ܘܶܐܢ ܢܽܘܢܳܐ ܢܶܫܶܐܠܺܝܘܗ̄ܝ ܠܡܳܐ ܚܶܘܝܳܐ ܡܰܘܫܶܛ ܠܶܗ:</VERS>
      <VERS vnumber="11">ܘܶܐܢ ܗܳܟܺ݁ܝܠ ܐܰܢ̄ܬ݂ܽܘܢ ܕ݂ܒܺ݁ܝܫܶܐ ܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܰܘܗܒܳ݁ܬܳ݁ܐ ܛܳܒܳ݁ܬܳ݁ܐ ܠܡܶܬ݂ܰܠ ܠܰܒ݁ܢܰܝܟ݂ܽܘܢ ܟ݂ܡܳܐ ܝܰܬ݂ܺܝܪܳܐܝܺܬ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܬ݂ܶܠ ܛܳܒܳ݁ܬܳ݁ܐ ܠܰܐܝܠܶܝܢ ܕ݂ܫܳܐܠܺܝܢ ܠܶܗ:</VERS>
      <VERS vnumber="12">ܟ݂ܽܠ ܡܳܐ ܕ݂ܨܳܒܶ݁ܝܢ ܐܢ̄ܬ݂ܽܘܢ ܕ݂ܢܶܥܒ݂ܕܽ݁ܘܢ ܠܟܽ݁ܘܢ ܒ݂ܢܰܝ ܐ̄ܢܳܫܳܐ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܒܶ݁ܕ݁ܘ ܠܗܽܘܢ ܗܳܢܰܘ ܓ݂ܶܝܪ ܢܳܡܽܘܣܳܐ ܘܰܢܒܺ݁ܝܶܐ ܣ݂ ܣ݂:</VERS>
      <VERS vnumber="13">ܥܽܘܠܘ ܒ݂ܬܰ݁ܪܥܳܐ ܐܰܠܺܝܨܳܐ ܕ݂ܰܦ݁ܬܶ݁ܐ ܗ̄ܘ ܬ݂ܰܪܥܳܐ ܘܰܐܪܘܺܝܚܳܐ ܐܽܘܪܚܳܐ ܐܰܝܕܳ݁ܐ ܕ݂ܡܰܘܒ݂ܠܳܐ ܠܰܐܒ݁ܕܳ݁ܢܳܐ ܘܣܰܓ݂ܺܝܶܐܐ ܐܶܢܽܘܢ ܐܰܝܠܶܝܢ ܕ݂ܳܐܙܺܠ̄ܝܢ ܒ݂ܳܗ:</VERS>
      <VERS vnumber="14">ܡܳܐ ܩܰܛܺܝܢ ܬ݂ܰܪܥܳܐ ܘܰܐܠܺܝܨܳܐ ܐܽܘܪܚܳܐ ܕ݂ܡܰܘܒ݂ܠܳܐ ܠܚܰܝܶܐ ܘܰܙܥܽܘܪܶܐ ܐܶܢܽܘܢ ܐܰܝܠܶܝܢ ܕ݂ܡܶܫܟ݂ܚܺܝܢ ܠܳܗ: ܣ</VERS>
      <VERS vnumber="15">ܐܶܙܕ݂ܰܗ̄ܪܘ ܡܶܢ ܢܒܺ݁ܝܶܐ ܕ݂ܰܓ݂ܳܠܶܐ ܕ݂ܳܐܬܶ݁ܝܢ ܠܘܳܬ݁ܟܽ݁ܘܢ ܒ݂ܰܠܒܽ݁ܘܫܶܐ ܕ݂ܶܐܡܪܶܐ ܡܶܢ ܠܓܰ݁ܘ ܕ݂ܶܝܢ ܐܺܝܬܰ݁ܝܗܽܘܢ ܕ݂ܺܐܒܶ݁ܐ ܚܳܛܽܘܦܶ݁ܐ:</VERS>
      <VERS vnumber="16">ܡܶܢ ܦ݂ܺܐܪܰܝܗܽܘܢ ܕ݂ܶܝܢ ܬ݂ܶܕ݂ܥܽܘܢ ܐܶܢܽܘܢ ܠܡܳܐ ܠܳܩܛܺܝܢ ܡܶܢ ܟ݂ܽܘܒ݂ܶܐ ܥܶܢܒ݂ܶܐ ܐܰܘ ܡܶܢ ܩܽܘܪܛܒ݂ܶܐ ܬ݂ܺܐܢܶܐ:</VERS>
      <VERS vnumber="17">ܗܳܟܰ݁ܢܳܐ ܟ݂ܽܠ ܐܺܝܠܳܢܳܐ ܛܳܒܳ݁ܐ ܦ݂ܺܐܪܶܐ ܫܰܦ݂ܺܝܪܶܐ ܥܳܒܶ݁ܕ݁ ܐܺܝܠܳܢܳܐ ܕ݂ܶܝܢ ܒ݂ܺܝܫܳܐ ܦ݂ܺܐܪܶܐ ܒ݂ܺܝܫܶܐ ܥܳܒܶ݁ܕ݁:</VERS>
      <VERS vnumber="18">ܠܳܐ ܡܶܫܟ݂ܰܚ ܐܺܝܠܳܢܳܐ ܛܳܒܳ݁ܐ ܦ݂ܺܐܪܶܐ ܒ݂ܺܝܫܶܐ ܠܡܶܥܒ݂ܰܕ݁ ܘܠܳܐ ܐܺܝܠܳܢܳܐ ܒ݂ܺܝܫܳܐ ܦ݂ܺܐܪܶܐ ܛܳܒܶ݁ܐ ܠܡܶܥܒ݂ܰܕ݁:</VERS>
      <VERS vnumber="19">ܟ݂ܽܠ ܐܺܝܠܳܢܳܐ ܕ݂ܠܳܐ ܥܳܒܶ݁ܕ݁ ܦ݂ܺܐܪܶܐ ܛܳܒܶ݁ܐ ܡܶܬ݁ܦ݂ܣܶܩ ܘܰܒ݁ܢܽܘܪܳܐ ܢܳܦܶ݁ܠ:</VERS>
      <VERS vnumber="20">ܡܳܕܶ݁ܝܢ ܡܶܢ ܦ݂ܺܐܪܰܝܗܽܘܢ ܬ݂ܶܕ݂ܥܽܘܢ ܐܶܢܽܘܢ: ܣ</VERS>
      <VERS vnumber="21">ܠܳܐ ܗ̄ܘܳܐ ܟ݂ܽܠ ܕ݂ܳܐܡܰܪ ܠܺܝ ܡܳܪܝ ܡܳܪܝ ܥܳܐܶܠ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܐܶܠܳܐ ܡܰܢ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ:</VERS>
      <VERS vnumber="22">ܣܰܓ݂ܺܝܶܐܐ ܢܺܐܡܪܽܘܢ ܠܺܝ ܒ݂ܗܰܘ ܝܰܘܡܳܐ ܡܳܪܝ ܡܳܪܝ ܠܳܐ ܒ݂ܰܫܡܳܟ݁ ܐܶܬ݁ܢܰܒ݂ܺܝܢ ܘܒܰ݁ܫܡܳܟ݁ ܫܺܐܕܶ݁ܐ ܐܰܦ݂ܶܩܢ ܘܒܰ݁ܫܡܳܟ݁ ܚܰܝܠܶܐ ܣܰܓ݂ܺܝܶܐܐ ܥܒܰ݁ܕ݁ܢ:</VERS>
      <VERS vnumber="23">ܘܗܳܝܕ݂ܶܝܢ ܐܰܘܕ݂ܶܐ ܠܗܽܘܢ ܕ݂ܡܶܢ ܡܬܽ݁ܘܡ ܠܳܐ ܝܺܕܰ݁ܥܬ݂ܟܽ݁ܘܢ ܐܰܪܚܶܩܘ ܠܟܽ݁ܘܢ ܡܶܢܝ ܦ݂ܳܠܚܰܝ ܥܰܘܠܳܐ: ܣ</VERS>
      <VERS vnumber="24">ܟ݂ܽܠ ܗܳܟܺ݁ܝܠ ܕ݂ܫܳܡܰܥ ܡܶܠܰܝ ܗܳܠܶܝܢ ܘܥܳܒܶ݁ܕ݁ ܠܗܶܝܢ ܢܶܬ݂ܕ݂ܰܡܶܐ ܠܓܰ݁ܒ݁ܪܳܐ ܚܰܟ݂ܺܝܡܳܐ ܗܰܘ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܫܽܘܥܳܐ:</VERS>
      <VERS vnumber="25">ܘܰܢܚܶܬ݁ ܡܶܛܪܳܐ ܘܶܐܬܰ݁ܘ ܢܰܗܪܰܘܳܬܳ݁ܐ ܘܰܢܫܰܒ݁ ܪܽܘܚܶܐ ܘܶܐܬ݁ܛܰܪܺܝܘ ܒ݂ܶܗ ܒ݂ܒܰ݁ܝܬ݂ܳܐ ܗܰܘ ܘܠܳܐ ܢܦܰ݁ܠ ܫܶܬܶ݁ܐܣܰܘܗ̄ܝ ܓ݂ܶܝܪ ܥܰܠ ܫܽܘܥܳܐ ܣܺܝܡܳܢ ܗ̄ܘܰܝ:</VERS>
      <VERS vnumber="26">ܘܟܽ݁ܠ ܡܰܢ ܕ݂ܫܳܡܰܥ ܡܶܠܰܝ ܗܳܠܶܝܢ ܘܠܳܐ ܥܳܒܶ݁ܕ݁ ܠܗܶܝܢ ܢܶܬ݂ܕ݂ܰܡܶܐ ܠܓܰ݁ܒ݁ܪܳܐ ܣܰܟ݁ܠܳܐ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܚܳܠܳܐ:</VERS>
      <VERS vnumber="27">ܘܰܢܚܶܬ݁ ܡܶܛܪܳܐ ܘܶܐܬܰ݁ܘ ܢܰܗܪܰܘܳܬܳ݁ܐ ܘܰܢܫܰܒ݁ ܪܽܘܚܶܐ ܘܶܐܬ݁ܛܰܪܺܝܘ ܒ݂ܒܰ݁ܝܬ݂ܳܐ ܗܰܘ ܘܰܢܦܰ݁ܠ ܘܰܗܘܳܬ݁ ܡܰܦ݂ܽܘܠܬ݂ܶܗ ܪܰܒ݂ܳܐ ܣܣ:</VERS>
      <VERS vnumber="28">ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܶܠܶܐ ܗܳܠܶܝܢ ܬ݂ܰܗܺܝܪܺܝܢ ܗ̄ܘܰܘ ܟ݂ܶܢܫܶܐ ܥܰܠ ܝܽܘܠܦ݂ܳܢܶܗ:</VERS>
      <VERS vnumber="29">ܡܰܠܶܦ݁ ܗ̄ܘܳܐ ܠܗܽܘܢ ܓ݂ܶܝܪ ܐܰܝܟ݁ ܡܫܰܠܛܳܐ ܘܠܳܐ ܐܰܝܟ݁ ܣܳܦ݁ܪܰܝܗܽܘܢ ܘܰܦ݁ܪܺܝܫܶܐ ܣܣ:</VERS>
    </CHAPTER>
    <CHAPTER cnumber="8">
      <VERS vnumber="1">ܟ݂ܰܕ݁ ܢܚܶܬ݁ ܕ݂ܶܝܢ ܡܶܢ ܛܽܘܪܳܐ ܢܰܩܦ݂ܽܘܗ̄ܝ ܟ݂ܶܢܫܶܐ ܣܰܓ݂ܺܝܶܐܐ:</VERS>
      <VERS vnumber="2">ܘܗܳܐ ܓ݂ܰܪܒ݂ܳܐ ܚܰܕ݁ ܐܶܬܳ݁ܐ ܣܓܶ݁ܕ݁ ܠܶܗ ܘܶܐܡܰܪ ܡܳܪܝ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:</VERS>
      <VERS vnumber="3">ܘܰܦ݁ܫܰܛ ܐܺܝܕܶ݁ܗ ܝܶܫܽܘܥ ܩܪܶܒ݁ ܠܶܗ ܘܶܐܡܰܪ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ ܘܒܳ݁ܗ ܒ݂ܫܳܥܬܳ݁ܐ ܐܶܬ݂ܕ݂ܰܟ݂ܺܝ ܓ݂ܰܪܒܶ݁ܗ:</VERS>
      <VERS vnumber="4">ܘܶܐܡܰܪ ܠܶܗ ܝܶܫܽܘܥ ܚܙܺܝ ܠܡܳܐ ܠܐ̄ܢܳܫ ܐܳܡܰܪ ܐܰܢ̄ܬ݂ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܩܽܘܪܒ݂ܳܢܳܐ ܐܰܝܟ݁ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ ܣܣ:</VERS>
      <VERS vnumber="5">ܟ݂ܰܕ݁ ܥܰܠ ܕ݂ܶܝܢ ܝܶܫܽܘܥ ܠܰܟ݁ܦܰ݁ܪܢܰܚܽܘܡ ܩܪܶܒ݁ ܠܶܗ ܩܶܢܛܪܽܘܢܳܐ ܚܰܕ݁ ܘܒܳ݁ܥܶܐ ܗ̄ܘܳܐ ܡܶܢܶܗ:</VERS>
      <VERS vnumber="6">ܘܳܐܡܰܪ ܡܳܪܝ ܛܰܠܺܝܝ ܪܡܶܐ ܒ݂ܒܰ݁ܝܬ݂ܳܐ ܘܰܡܫܰܪܰܝ ܘܒܺ݁ܝܫܳܐܝܺܬ݁ ܡܶܫܬ݂ܰܢܰܩ:</VERS>
      <VERS vnumber="7">ܐܳܡܰܪ ܠܶܗ ܝܶܫܽܘܥ ܐܶܢܳܐ ܐܺܬܶ݁ܐ ܘܰܐܣܶܝܘܗ̄ܝ:</VERS>
      <VERS vnumber="8">ܥܢܳܐ ܩܶܢܛܪܽܘܢܳܐ ܗܰܘ ܘܶܐܡܰܪ ܡܳܪܝ ܠܳܐ ܫܳܘܶܐ ܐ̄ܢܳܐ ܕ݂ܬܶ݁ܥܽܘܠ ܬ݂ܚܶܝܬ݁ ܡܰܛܠ̄ܠܝ ܐܶܠܳܐ ܒ݂ܰܠܚܽܘܕ݁ ܐܶܡܰܪ ܒ݂ܡܶܠܬܳ݁ܐ ܘܢܶܬܰ݁ܐܣܶܐ ܛܰܠܺܝܝ:</VERS>
      <VERS vnumber="9">ܐܳܦ݁ ܐܶܢܳܐ ܓ݂ܶܝܪ ܓ݂ܰܒ݁ܪܳܐ ܐ̄ܢܳܐ ܕ݂ܰܬ݁ܚܶܝܬ݁ ܫܽܘܠܛܳܢܳܐ ܘܺܐܝܬ݁ ܬ݂ܚܶܝܬ݁ ܐܺܝܕ݁ܝ ܐܶܣܛܪܰܛܺܝܽܘܛܶܐ ܘܳܐܡܰܪ ܐ̄ܢܳܐ ܠܗܳܢܳܐ ܕ݂ܙܶܠ ܘܳܐܙܶܠ ܘܠܰܐ̄ܚܪܺܢܳܐ ܕ݂ܬܳ݁ܐ ܘܳܐܬܶ݁ܐ ܘܰܠܥܰܒ݁ܕ݂ܝ ܕ݂ܰܥܒܶ݁ܕ݁ ܗܳܕܶ݁ܐ ܘܥܳܒܶ݁ܕ݁:</VERS>
      <VERS vnumber="10">ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܐܶܬ݂ܕ݂ܰܡܰܪ ܘܶܐܡܰܪ ܠܕܳ݁ܐܬܶ݁ܝܢ ܥܰܡܶܗ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܠܳܐ ܒ݂ܐܺܝܣܪܳܐܝܶܠ ܐܶܫܟ݂ܚܶܬ݁ ܐܰܝܟ݁ ܗܳܕܶ݁ܐ ܗܰܝܡܳܢܽܘܬܳ݁ܐ:</VERS>
      <VERS vnumber="11">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܣܰܓ݂ܺܝܶܐܐ ܢܺܐܬܽ݁ܘܢ ܡܶܢ ܡܰܕ݁ܢܚܳܐ ܘܡܶܢ ܡܰܥܪܒܳ݁ܐ ܘܢܶܣܬ݂ܰܡܟ݂ܽܘܢ ܥܰܡ ܐܰܒ݁ܪܳܗܳܡ ܘܺܐܝܣܚܳܩ ܘܝܰܥܩܽܘܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="12">ܒ݂ܢܶܝܗ ܕ݂ܶܝܢ ܕ݂ܡܰܠܟ݂ܽܘܬܳ݁ܐ ܢܶܦ݂ܩܽܘܢ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ</VERS>
      <VERS vnumber="13">ܘܶܐܡܰܪ ܝܶܫܽܘܥ ܠܩܶܢܛܪܽܘܢܳܐ ܗܰܘ ܙܶܠ ܐܰܝܟ݂ܰܢܳܐ ܕ݂ܗܰܝܡܶܢܬ݂ ܢܶܗܘܶܐ ܠܳܟ݁ ܘܶܐܬܰ݁ܐܣܺܝ ܛܰܠܝܶܗ ܒ݂ܳܗ ܒ݂ܫܳܥܬܳ݁ܐ ܣܣ:</VERS>
      <VERS vnumber="14">ܘܶܐܬܳ݁ܐ ܝܶܫܽܘܥ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܰܚܙܳܐ ܠܰܚܡܳܬܶ݁ܗ ܕ݂ܪܰܡܝܳܐ ܘܰܐܚܺܝܕܳ݁ܐ ܠܳܗ ܐܶܫܳܬܳ݁ܐ:</VERS>
      <VERS vnumber="15">ܘܰܩܪܶܒ݁ ܠܺܐܝܕܳ݁ܗ ܘܰܫܒܰ݁ܩܬܳ݁ܗ ܐܶܫܳܬܳ݁ܐ ܘܩܳܡܰܬ݁ ܘܰܡܫܰܡܫܳܐ ܗ̄ܘܳܬ݁ ܠܶܗ:</VERS>
      <VERS vnumber="16">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܩܰܪܶܒ݁ܘ ܩܕܳ݁ܡܰܘܗ̄ܝ ܕ݂ܰܝܘܳܢܶܐ ܣܰܓ݂ܺܝܶܐܐ ܘܰܐܦ݂ܶܩ ܕ݂ܰܝܘܰܝܗܽܘܢ ܒ݂ܡܶܠܬܳ݁ܐ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܗ̄ܘܰܘ ܐܰܣܺܝ ܐܶܢܽܘܢ:</VERS>
      <VERS vnumber="17">ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܕ݂ܗܽܘ ܢܶܣܰܒ݁ ܟ݂ܺܐܒܰ݁ܝܢ ܘܟܽ݁ܘܪܗܳܢܰܝܢ ܢܶܛܥܰܢ ܣܣ:</VERS>
      <VERS vnumber="18">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܚܕܺ݁ܝܪܺܝܢ ܠܶܗ ܦ݂ܩܰܕ݁ ܕ݂ܢܺܐܙܽܠ̄ܘܢ ܠܥܶܒ݁ܪܳܐ: ܣ</VERS>
      <VERS vnumber="19">ܘܰܩܪܶܒ݁ ܣܳܦ݁ܪܳܐ ܚܰܕ݁ ܘܶܐܡܰܪ ܠܶܗ ܪܰܒ݂ܺܝ ܐܺܬܶ݁ܐ ܒ݂ܳܬ݁ܪܳܟ݁ ܠܰܐܬܰ݁ܪ ܕ݂ܳܐܙܶܠ ܐܰܢ̄ܬ݂:</VERS>
      <VERS vnumber="20">ܐܳܡܰܪ ܠܶܗ ܝܶܫܽܘܥ ܠܬܰ݁ܥܠܶܐ ܢܶܩܥܶܐ ܐܺܝܬ݁ ܠܗܽܘܢ ܘܰܠܦܳ݁ܪܰܚܬܳ݁ܐ ܕ݂ܰܫܡܰܝܳܐ ܡܰܛܠ̄ܠܳܐ ܒ݂ܪܶܗ ܕ݂ܶܝܢ ܕ݂ܐ̄ܢܳܫܳܐ ܠܰܝܬ݂ ܠܶܗ ܐܰܝܟ݂ܳܐ ܕ݂ܢܶܣܡܽܘܟ݁ ܪܺܫܶܗ:</VERS>
      <VERS vnumber="21">ܐ̄ܚܪܺܢܳܐ ܕ݂ܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܐܶܡܰܪ ܠܶܗ ܡܳܪܝ ܐܰܦ݂ܶܣ ܠܺܝ ܠܽܘܩܕܰ݁ܡ ܐܺܙܰܠ ܐܶܩܒ݂ܽܘܪ ܐܳܒ݁ܝ:</VERS>
      <VERS vnumber="22">ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܰܫܒܽ݁ܘܩ ܠܡܺܝܬܶ݁ܐ ܩܳܒ݁ܪܺܝܢ ܡܺܝܬܰ݁ܝܗܽܘܢ: ܣ</VERS>
      <VERS vnumber="23">ܘܟܰ݁ܕ݁ ܣܠܶܩ ܝܶܫܽܘܥ ܠܰܣܦܺ݁ܝܢ̄ܬ݂ܳܐ ܣܠܶܩܘ ܥܰܡܶܗ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="24">ܘܗܳܐ ܙܰܘܥܳܐ ܪܰܒ݂ܳܐ ܗ̄ܘܳܐ ܒ݂ܝܰܡܳܐ ܐܰܝܟ݂ܰܢܳܐ ܕ݂ܶܐܠܦܳ݁ܐ ܬ݂ܶܬ݁ܟ݂ܰܣܶܐ ܡܶܢ ܓ݂ܰܠ̄ܠܶܐ ܗܽܘ ܕ݂ܶܝܢ ܝܶܫܽܘܥ ܕ݂ܰܡܺܝܟ݁ ܗ̄ܘܳܐ:</VERS>
      <VERS vnumber="25">ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܐܰܥܺܝܪܽܘܗ̄ܝ ܘܳܐܡܪܺܝܢ ܠܶܗ ܡܳܪܰܢ ܦ݂ܰܨܳܢ ܐܳܒ݁ܕ݂ܺܝܢ ܚ̄ܢܰܢ:</VERS>
      <VERS vnumber="26">ܐܳܡܰܪ ܠܗܽܘܢ ܝܶܫܽܘܥ ܠܡܳܢܳܐ ܕ݂ܰܚܽܘܠܬܳ݁ܢܺܝܢ ܐܢ̄ܬ݂ܽܘܢ ܙܥܽܘܪܰܝ ܗܰܝܡܳܢܽܘܬܳ݁ܐ ܗܳܝܕ݂ܶܝܢ ܩܳܡ ܘܰܟ݁ܐܳܐ ܒ݂ܪܽܘܚܳܐ ܘܰܒ݁ܝܰܡܳܐ ܘܰܗܘܳܐ ܫܶܠܝܳܐ ܪܰܒ݂ܳܐ:</VERS>
      <VERS vnumber="27">ܐ̄ܢܳܫܳܐ ܕ݂ܶܝܢ ܐܶܬ݂ܕ݂ܰܡܰܪܘ ܘܳܐܡܪܺܝܢ ܡܰܢܽܘ ܗܳܢܳܐ ܕ݂ܪܽܘܚܶܐ ܘܝܰܡܳܐ ܡܶܫܬ݂ܰܡܥܺܝܢ ܠܶܗ ܣܣ:</VERS>
      <VERS vnumber="28">ܘܟܰ݁ܕ݁ ܐܶܬܳ݁ܐ ܝܶܫܽܘܥ ܠܥܶܒ݁ܪܳܐ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ ܐܰܪܥܽܘܗ̄ܝ ܬ݂ܪܶܝܢ ܕ݂ܰܝܘܳܢܶܐ ܕ݂ܢܳܦ݁ܩܺܝܢ ܡܶܢ ܒ݂ܶܝܬ݁-ܩܒܽ݁ܘܪܶܐ ܒ݂ܺܝܫܶܐ ܕ݂ܛܳܒ݁ ܐܰܝܟ݁ ܕ݂ܠܳܐ ܐ̄ܢܳܫ ܢܶܫܟ݂ܰܚ ܢܶܥܒ݂ܰܪ ܒ݂ܗܳܝ ܐܽܘܪܚܳܐ:</VERS>
      <VERS vnumber="29">ܘܰܩܥܰܘ ܘܳܐܡܪܺܝܢ ܡܳܐ ܠܰܢ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܐܶܬܰ݁ܝܬ݂ ܠܟܳ݁ܐ ܩܕܳ݁ܡ ܙܰܒ݁ܢܳܐ ܕ݂ܰܬ݁ܫܰܢܩܰܢ:</VERS>
      <VERS vnumber="30">ܐܺܝܬ݁ ܗ̄ܘܳܐ ܕ݂ܶܝܢ ܠܗܰܠ ܡܶܢܗܽܘܢ ܒ݂ܰܩܪܳܐ ܕ݂ܰܚܙܺܝܪܶܐ ܣܰܓ݂ܺܝܶܐܐ ܕ݂ܪܳܥܝܳܐ:</VERS>
      <VERS vnumber="31">ܗܳܢܽܘܢ ܕ݂ܶܝܢ ܫܺܐܕܶ݁ܐ ܒ݂ܳܥܶܝܢ ܗ̄ܘܰܘ ܡܶܢܶܗ ܘܳܐܡܪܺܝܢ ܐܶܢ ܡܰܦ݂ܶܩ ܐܰܢ̄ܬ݂ ܠܰܢ ܐܰܦ݂ܶܣ ܠܰܢ ܕ݂ܢܺܐܙܰܠ ܠܒܰ݁ܩܪܳܐ ܕ݂ܰܚܙܺܝܪܶܐ:</VERS>
      <VERS vnumber="32">ܐܳܡܰܪ ܠܗܽܘܢ ܝܶܫܽܘܥ ܙܶܠܘ ܘܡܶܚܕܳ݁ܐ ܢܦܰ݁ܩܘ ܘܥܰܠܘ ܒ݂ܰܚܙܺܝܪܶܐ ܘܟܽ݁ܠܳܗ ܒ݂ܰܩܪܳܐ ܗܳܝ ܬ݂ܶܪܨܰܬ݁ ܠܥܶܠ ܠܰܫܩܺܝܦܳ݁ܐ ܘܰܢܦܰ݁ܠܘ ܒ݂ܝܰܡܳܐ ܘܡܺܝܬ݁ܘ ܒ݂ܡܰܝܳܐ ܣ݂ ܣ݂:</VERS>
      <VERS vnumber="33">ܗܳܢܽܘܢ ܕ݂ܶܝܢ ܕ݂ܪܳܥܶܝܢ ܗ̄ܘܰܘ ܥܪܰܩܘ ܘܶܐܙܰܠܘ ܠܰܡܕܺ݁ܝܢ̄ܬ݂ܳܐ ܘܚܰܘܺܝܘ ܟ݂ܽܠܡܶܕ݂ܶܡ ܕ݂ܰܗܘܳܐ ܘܰܕ݁ܗܳܢܽܘܢ ܕ݂ܰܝܘܳܢܶܐ:</VERS>
      <VERS vnumber="34">ܘܢܶܦ݁ܩܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܠܽܐܘܪܥܶܗ ܕ݂ܝܶܫܽܘܥ ܘܟܰ݁ܕ݁ ܚܙܰܐܘܽܗ̄ܝ ܒ݂ܥܰܘ ܡܶܢܶܗ ܕ݂ܰܢܫܰܢܶܐ ܡܶܢ ܬ݂ܚܽܘܡܰܝܗܽܘܢ:</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܣܠܶܩ ܠܶܐܠܦܳ݁ܐ ܘܰܥܒܰ݁ܪ ܐܶܬܳ݁ܐ ܠܰܡܕܺ݁ܝܢ̄ܬ݂ܶܗ: ܣ</VERS>
      <VERS vnumber="2">ܘܩܰܪܶܒ݁ܘ ܠܶܗ ܡܫܰܪܝܳܐ ܟ݂ܰܕ݁ ܪܡܶܐ ܒ݂ܥܰܪܣܳܐ ܘܰܚܙܳܐ ܝܶܫܽܘܥ ܗܰܝܡܳܢܽܘܬ݁ܗܽܘܢ ܘܶܐܡܰܪ ܠܗܰܘ ܡܫܰܪܝܳܐ ܐܶܬ݁ܠܰܒ݂̄ܒ݁ ܒ݂ܶܪܝ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:</VERS>
      <VERS vnumber="3">ܐ̄ܢܳܫܳܐ ܕ݂ܶܝܢ ܡܶܢ ܣܳܦ݁ܪܶܐ ܐܶܡܰܪܘ ܒ݂ܢܰܦ݁ܫܗܽܘܢ ܗܳܢܳܐ ܡܓܰ݁ܕ݂ܶܦ݁:</VERS>
      <VERS vnumber="4">ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܺܝܫܬ݂ܳܐ ܒ݂ܠܶܒ݂ܟܽ݁ܘܢ:</VERS>
      <VERS vnumber="5">ܡܳܢܳܐ ܓ݂ܶܝܪ ܦ݂ܫܺܝܩ ܠܡܺܐܡܰܪ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܩܽܘܡ ܗܰܠܶܟ݁:</VERS>
      <VERS vnumber="6">ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܽܘܠܛܳܢܳܐ ܐܺܝܬ݁ ܠܰܒ݁ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܠܡܶܫܒ݂ܰܩ ܚܛܳܗܶܐ ܐܶܡܰܪ ܠܗܰܘ ܡܫܰܪܝܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:</VERS>
      <VERS vnumber="7">ܘܩܳܡ ܐܶܙܰܠ ܠܒܰ݁ܝܬ݂ܶܗ: ܣ</VERS>
      <VERS vnumber="8">ܟ݂ܰܕ݁ ܚܙܰܘ ܕ݂ܶܝܢ ܟ݂ܶܢܫܶܐ ܗܳܢܽܘܢ ܕ݂ܚܶܠܘ ܘܫܰܒ݂ܰܚܘ ܠܰܐܠܳܗܳܐ ܕ݂ܝܰܗ̄ܒ݁ ܫܽܘܠܛܳܢܳܐ ܕ݂ܰܐܝܟ݁ ܗܳܢܳܐ ܠܰܒ݁ܢܰܝܢܳܫܳܐ ܣܣ:</VERS>
      <VERS vnumber="9">ܘܟܰ݁ܕ݁ ܥܒܰ݁ܪ ܝܶܫܽܘܥ ܡܶܢ ܬ݂ܰܡܳܢ ܚܙܳܐ ܓ݂ܰܒ݁ܪܳܐ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܕ݂ܰܫܡܶܗ ܡܰܬ݂ܰܝ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ</VERS>
      <VERS vnumber="10">ܘܟܰ݁ܕ݁ ܣܡܺܝܟܺ݁ܝܢ ܒ݂ܒܰ݁ܝܬ݂ܳܐ ܐܶܬܰ݁ܘ ܡܳܟ݁ܣܶܐ ܘܚܰܛܳܝܶܐ ܣܰܓ݂ܺܝܶܐܐ ܐܶܣܬ݂ܡܶܟ݁ܘ ܥܰܡ ܝܶܫܽܘܥ ܘܥܰܡ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="11">ܘܟܰ݁ܕ݁ ܚܙܰܘ ܦ݂ܪܺܝܫܶܐ ܐܳܡܪܺܝܢ ܠܬܰ݁ܠܡܺܝܕܰ݁ܘܗ̄ܝ ܠܡܳܢܳܐ ܥܰܡ ܡܳܟ݁ܣܶܐ ܘܚܰܛܳܝܶܐ ܠܳܥܶܣ ܪܰܒ݂ܟܽ݁ܘܢ: ܣ</VERS>
      <VERS vnumber="12">ܝܶܫܽܘܥ ܕ݂ܶܝܢ ܟ݂ܰܕ݁ ܫܡܰܥ ܐܶܡܰܪ ܠܗܽܘܢ ܠܳܐ ܣܢܺܝܩܺܝܢ ܚܠܺܝܡܶܐ ܥܰܠ ܐܳܣܝܳܐ ܐܶܠܳܐ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ:</VERS>
      <VERS vnumber="13">ܙܶܠܘ ܝܺܠܰܦ݁ܘ ܡܳܢܰܘ ܚܢܳܢܳܐ ܒ݂ܳܥܶܐ ܐ̄ܢܳܐ ܘܠܳܐ ܕ݂ܶܒ݁ܚܬܳ݁ܐ ܠܳܐ ܓ݂ܶܝܪ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ: ܣ</VERS>
      <VERS vnumber="14">ܗܳܝܕ݂ܶܝܢ ܩܪܶܒ݁ܘ ܠܶܗ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܘܳܐܡܪܺܝܢ ܠܡܳܢܳܐ ܚܢܰܢ ܘܰܦ݁ܪܺܝܫܶܐ ܨܳܝܡܺܝܢ ܚ̄ܢܰܢ ܣܰܓ݂ܺܝ ܘܬܰ݁ܠܡܺܝܕܰ݁ܝܟְ݂ ܠܳܐ ܨܳܝܡܺܝܢ:</VERS>
      <VERS vnumber="15">ܐܳܡܰܪ ܠܗܽܘܢ ܝܶܫܽܘܥ ܕ݂ܰܠܡܳܐ ܡܶܫܟ݂ܚܺܝܢ ܒ݂ܢܰܘܗ̄ܝ ܕ݂ܰܓ݁ܢܽܘܢܳܐ ܠܰܡܨܳܡ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܐܳܬܶ݁ܝܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܢܶܫܬ݂ܩܶܠ ܡܶܢܗܽܘܢ ܚܰܬ݁ܢܳܐ ܘܗܳܝܕ݂ܶܝܢ ܢܨܽܘܡܽܘܢ:</VERS>
      <VERS vnumber="16">ܠܳܐ ܐ̄ܢܳܫ ܪܳܡܶܐ ܐܽܘܪܩܰܥܬܳ݁ܐ ܚܕܰ݁ܬܳ݁ܐ ܥܰܠ ܢܰܚܬ݂ܳܐ ܒ݂ܠܳܝܳܐ ܕ݂ܠܳܐ ܬ݂ܶܬ݂ܽܘܦ݁ ܡܰܠܝܽܘܬܳ݁ܗ ܡܶܢ ܗܰܘ ܢܰܚܬ݂ܳܐ ܘܢܶܗܘܶܐ ܒ݂ܶܙܥܳܐ ܝܰܬ݂ܺܝܪܳܐ:</VERS>
      <VERS vnumber="17">ܘܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܕ݂ܠܳܐ ܡܶܨܛܰܪܝܳܢ ܙܶܩܶܐ ܘܚܰܡܪܳܐ ܡܶܬܶ݁ܐܫܶܕ݁ ܘܙܶܩܶܐ ܐܳܒ݁ܕ݂ܳܢ ܐܶܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ ܘܰܬ݁ܪܰܝܗܽܘܢ ܡܶܬ݁ܢܰܛܪܺܝܢ: ܣ</VERS>
      <VERS vnumber="18">ܟ݂ܰܕ݁ ܕ݂ܶܝܢ ܗܳܠܶܝܢ ܡܡܰܠܶܠ ܗ̄ܘܳܐ ܥܰܡܗܽܘܢ ܐܶܬܳ݁ܐ ܐܰܪܟܽ݁ܘܢܳܐ ܚܰܕ݁ ܩܪܶܒ݁ ܣܓܶ݁ܕ݁ ܠܶܗ ܘܶܐܡܰܪ ܒ݂ܪܰ̄ܬ݁ܝ ܗܳܫܳܐ ܡܺܝܬܰ݁ܬ݁ ܐܶܠܳܐ ܬ݂ܳܐ ܣܺܝܡ ܐܺܝܕܳ݁ܟ݁ ܥܠܶܝܗ ܘܬܺ݁ܚܶܐ:</VERS>
      <VERS vnumber="19">ܘܩܳܡ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܘܶܐܙܰܠܘ ܒ݂ܳܬ݁ܪܶܗ: ܣ</VERS>
      <VERS vnumber="20">ܘܗܳܐ ܐܰܢ̄ܬ݂ܬܳ݁ܐ ܕ݂ܪܳܕܶ݁ܐ ܗ̄ܘܳܐ ܕ݂ܡܳܗ ܫܢܺܝܢ ܬ݂ܰܪܬ݂ܰܥܶܣܪܶܐ ܐܶܬܳ݁ܬ݁ ܡܶܢ ܒ݂ܶܣܬ݂ܪܶܗ ܘܩܶܪܒ݂ܰܬ݁ ܠܩܰܪܢܳܐ ܕ݂ܰܠܒܽ݁ܘܫܶܗ:</VERS>
      <VERS vnumber="21">ܐܳܡܪܳܐ ܗ̄ܘܳܬ݁ ܓ݂ܶܝܪ ܒ݂ܢܰܦ݁ܫܳܗ ܐܳܦܶ݁ܢ ܒ݂ܰܠܚܽܘܕ݁ ܠܡܳܐܢܶܗ ܩܳܪܒ݂ܳܐ ܐ̄ܢܳܐ ܡܶܬܰ݁ܐܣܝܳܐ ܐ̄ܢܳܐ:</VERS>
      <VERS vnumber="22">ܝܶܫܽܘܥ ܕ݂ܶܝܢ ܐܶܬ݁ܦ݂ܢܺܝ ܚܙܳܗ ܘܶܐܡܰܪ ܠܳܗ ܐܶܬ݁ܠܰܒ݂̄ܒ݁ܝ ܒ݂ܪܰ̄ܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܘܶܐܬܰ݁ܐܣܝܰܬ݁ ܐܰܢ̄ܬ݂ܬܳ݁ܐ ܗܳܝ ܡܶܢ ܗܳܝ ܫܳܥܬܳ݁ܐ ܣܣ:</VERS>
      <VERS vnumber="23">ܘܶܐܬܳ݁ܐ ܝܶܫܽܘܥ ܠܒܰ݁ܝܬ݂ܶܗ ܕ݂ܰܐܪܟܽ݁ܘܢܳܐ ܘܰܚܙܳܐ ܙܰܡܳܪܶܐ ܘܟܶ݁ܢܫܶܐ ܕ݂ܡܶܫܬ݂ܰܓ݁ܫܺܝܢ:</VERS>
      <VERS vnumber="24">ܘܶܐܡܰܪ ܠܗܽܘܢ ܦ݂ܪܽܘܩܘ ܠܟܽ݁ܘܢ ܛܠܺܝܬܳ݁ܐ ܓ݂ܶܝܪ ܠܳܐ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ:</VERS>
      <VERS vnumber="25">ܘܟܰ݁ܕ݁ ܐܰܦ݂ܶܩ ܠܟܶ݁ܢܫܶܐ ܥܰܠ ܐܰܚܕ݂ܳܗ ܒ݂ܺܐܝܕܳ݁ܗ ܘܩܳܡܰܬ݁ ܛܠܺܝܬܳ݁ܐ:</VERS>
      <VERS vnumber="26">ܘܰܢܦܰ݁ܩ ܛܶܒ݂ܳܐ ܗܳܢܳܐ ܒ݂ܟܽ݁ܠܳܗ ܐܰܪܥܳܐ ܗܳܝ ܣܣ:</VERS>
      <VERS vnumber="27">ܘܟܰ݁ܕ݁ ܥܒܰ݁ܪ ܝܶܫܽܘܥ ܡܶܢ ܬ݂ܰܡܳܢ ܕ݂ܰܒ݁ܩܽܘܗ̄ܝ ܣܡܰܝܳܐ ܬ݂ܪܶܝܢ ܕ݂ܩܳܥܶܝܢ ܘܳܐܡܪܺܝܢ ܐܶܬ݁ܪܰܚܰܡ ܥܠܰܝܢ ܒ݂ܪܶܗ ܕ݂ܕܰ݁ܘܺܝܕ݁:</VERS>
      <VERS vnumber="28">ܘܟܰ݁ܕ݁ ܐܶܬܳ݁ܐ ܠܒܰ݁ܝܬ݂ܳܐ ܩܪܶܒ݁ܘ ܠܶܗ ܗܳܢܽܘܢ ܣܡܰܝܳܐ ܐܳܡܰܪ ܠܗܽܘܢ ܝܶܫܽܘܥ ܡܗܰܝܡܢܺܝܢ ܐܢ̄ܬ݂ܽܘܢ ܕ݂ܡܶܫܟ݂ܰܚ ܐ̄ܢܳܐ ܗܳܕܶ݁ܐ ܠܡܶܥܒ݂ܰܕ݁ ܐܳܡܪܺܝܢ ܠܶܗ ܐܺܝܢ ܡܳܪܰܢ:</VERS>
      <VERS vnumber="29">ܗܳܝܕ݂ܶܝܢ ܩܪܶܒ݁ ܠܥܰܝܢܰܝܗܽܘܢ ܘܶܐܡܰܪ ܐܰܝܟ݂ܰܢܳܐ ܕ݂ܗܰܝܡܶܢܬ݂ܽܘܢ ܢܶܗܘܶܐ ܠܟܽ݁ܘܢ:</VERS>
      <VERS vnumber="30">ܘܡܶܚܕܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܰܟ݁ܐܳܐ ܒ݂ܗܽܘܢ ܝܶܫܽܘܥ ܘܶܐܡܰܪ ܚܙܰܘ ܠܳܐ ܐ̄ܢܳܫ ܢܶܕ݂ܰܥ:</VERS>
      <VERS vnumber="31">ܗܶܢܽܘܢ ܕ݂ܶܝܢ ܢܦܰ݁ܩܘ ܐܰܛܒ݂ܽܘܗ̄ܝ ܒ݂ܟܽ݁ܠܳܗ ܐܰܪܥܳܐ ܗܳܝ ܣܣ:</VERS>
      <VERS vnumber="32">ܘܟܰ݁ܕ݁ ܢܦܰ݁ܩ ܝܶܫܽܘܥ ܩܰܪܶܒ݁ܘ ܠܶܗ ܚܰܪܫܳܐ ܕ݂ܺܐܝܬ݁ ܥܠܰܘܗ̄ܝ ܕ݂ܰܝܘܳܐ:</VERS>
      <VERS vnumber="33">ܘܡܶܢ ܕ݂ܰܢܦܰ݁ܩ ܕ݂ܰܝܘܳܐ ܡܰܠܶܠ ܗܰܘ ܚܰܪܫܳܐ ܘܶܐܬ݂ܕ݂ܰܡܰܪܘ ܟ݂ܶܢܫܶܐ ܘܳܐܡܪܺܝܢ ܠܳܐ ܡܬܽ݁ܘܡ ܐܶܬ݁ܚܙܺܝ ܗܳܟܰ݁ܢܳܐ ܒ݂ܐܺܝܣܪܳܐܝܶܠ:</VERS>
      <VERS vnumber="34">ܦ݂ܪܺܝܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܒ݂ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܕ݂ܰܝܘܶܐ ܣܣ:</VERS>
      <VERS vnumber="35">ܘܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܰܡܕܺ݁ܝܢܳܬܳ݁ܐ ܟ݂ܽܠܗܶܝܢ ܘܰܒ݁ܩܽܘܪܝܳܐ ܘܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܰܟ݁ܪܶܙ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܘܡܰܐܣܶܐ ܟ݂ܽܠ ܟ݂ܽܘܪܗܳܢܺܝܢ ܘܟܽ݁ܠ ܟ݂ܺܐܒܺ݁ܝܢ: ܣ</VERS>
      <VERS vnumber="36">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܠܟܶ݁ܢܫܶܐ ܐܶܬ݁ܪܰܚܰܡ ܥܠܰܝܗܽܘܢ ܕ݂ܰܠܐܶܝܢ ܗ̄ܘܰܘ ܘܰܫܪܶܝܢ ܐܰܝܟ݁ ܥܶܪܒ݂ܶܐ ܕ݂ܠܰܝܬ݂ ܠܗܽܘܢ ܪܳܥܝܳܐ:</VERS>
      <VERS vnumber="37">ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܚܨܳܕܳ݁ܐ ܣܰܓ݂ܺܝ ܘܦܳ݁ܥܠܶܐ ܙܥܽܘܪܺܝܢ:</VERS>
      <VERS vnumber="38">ܒ݂ܥܰܘ ܗܳܟܺ݁ܝܠ ܡܶܢ ܡܳܪܶܐ ܚܨܳܕܳ݁ܐ ܕ݂ܢܰܦ݂ܶܩ ܦ݂ܳܥܠܶܐ ܠܰܚܨܳܕܶ݁ܗ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܩܪܳܐ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܘܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܥܰܠ ܪܽܘܚܶܐ ܛܰܢܦܳ݁ܬܳ݁ܐ ܕ݂ܢܰܦ݂ܩܽܘܢ ܘܰܠܡܰܐܣܳܝܽܘ ܟ݂ܽܠ ܟ݂ܺܐܒ݁ ܘܟܽ݁ܘܪܗܳܢ: ܣ</VERS>
      <VERS vnumber="2">ܕ݂ܺܝܠܗܽܘܢ ܕ݂ܶܝܢ ܕ݂ܰܬ݁ܪܶܥܣܰܪ ܫܠܺܝܚܶܐ ܫܡܳܗܶܐ ܐܺܝܬܰ݁ܝܗܽܘܢ ܗܳܠܶܝܢ ܩܰܕ݁ܡܳܝܗܽܘܢ ܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܘܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܝܽܘܚܰܢܳܢ ܐܰܚܽܘܗ̄ܝ:</VERS>
      <VERS vnumber="3">ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ ܘܬܳ݁ܐܘܡܰܐ ܘܡܰܬ݂ܰܝ ܡܳܟ݁ܣܳܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܠܰܒ݂ܺܝ ܕ݂ܶܐܬ݁ܟ݂ܰܢܺܝ ܬ݂ܰܕܰ݁ܝ:</VERS>
      <VERS vnumber="4">ܘܫܶܡܥܽܘܢ ܩܢܳܢܳܝܳܐ ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܐܫܠܡܶܗ ܣ݂ ܣ݂:</VERS>
      <VERS vnumber="5">ܠܗܳܠܶܝܢ ܬ݂ܪܶܥܣܰܪ ܫܰܕ݂ܰܪ ܝܶܫܽܘܥ ܘܦܰ݁ܩܶܕ݁ ܐܶܢܽܘܢ ܘܶܐܡܰܪ ܒ݂ܽܐܘܪܚܳܐ ܕ݂ܚܰܢܦܶ݁ܐ ܠܳܐ ܬ݂ܺܐܙܽܠ̄ܘܢ ܘܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܠܳܐ ܬ݂ܶܥܠܽܘܢ:</VERS>
      <VERS vnumber="6">ܙܶܠܘ ܠܟܽ݁ܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܠܘܳܬ݁ ܥܶܪܒ݂ܶܐ ܕ݂ܶܐܒܰ݁ܕ݁ܘ ܡܶܢ ܒ݂ܶܝܬ݁ ܝܺܣܪܳܝܶܠ:</VERS>
      <VERS vnumber="7">ܘܟܰ݁ܕ݁ ܐܳܙܺܠ̄ܝܢ ܐܢ̄ܬ݂ܽܘܢ ܐܰܟ݁ܪܶܙܘ ܘܶܐܡܰܪܘ ܕ݂ܩܶܪܒ݂ܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="8">ܟ݂ܪܺܝܗܶܐ ܐܰܣܰܘ ܘܓܰ݁ܪܒ݂ܶܐ ܕ݂ܰܟ݂ܰܘ ܘܕܰ݁ܝܘܶܐ ܐܰܦ݂ܶܩܘ ܡܰܓ݂ܳܢ ܢܣܰܒ݁ܬ݂ܽܘܢ ܡܰܓ݂ܳܢ ܗܰܒ݁ܘ: ܣ</VERS>
      <VERS vnumber="9">ܠܳܐ ܬ݂ܶܩܢܽܘܢ ܕ݂ܰܗܒܳ݁ܐ ܘܠܳܐ ܣܺܐܡܳܐ ܘܠܳܐ ܢܚܳܫܳܐ ܒ݂ܟܺ݁ܝܣܰܝܟ݂ܽܘܢ:</VERS>
      <VERS vnumber="10">ܘܠܳܐ ܬ݂ܰܪܡܳܠܳܐ ܠܽܐܘܪܚܳܐ ܘܠܳܐ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܘܠܳܐ ܡܣܳܢܶܐ ܘܠܳܐ ܫܰܒ݁ܛܳܐ ܫܳܘܶܐ ܗ̄ܘ ܓ݂ܶܝܪ ܦ݂ܳܥܠܳܐ ܣܰܝܒ݂ܳܪܬ݂ܶܗ: ܣ</VERS>
      <VERS vnumber="11">ܠܰܐܝܕܳ݁ܐ ܕ݂ܶܝܢ ܡܕܺ݁ܝܢ̄ܬ݂ܳܐ ܐܰܘ ܩܪܺܝܬܳ݁ܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܳܗ ܫܰܐܠܘ ܡܰܢܽܘ ܫܳܘܶܐ ܒ݂ܳܗ ܘܬܰ݁ܡܳܢ ܗܘܰܘ ܥܕܰ݁ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ: ܣ</VERS>
      <VERS vnumber="12">ܘܡܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܒܰ݁ܝܬ݂ܳܐ ܫܰܐܠܘ ܫܠܳܡܶܗ ܕ݂ܒܰ݁ܝܬ݂ܳܐ:</VERS>
      <VERS vnumber="13">ܘܶܐܢ ܗܽܘ ܕ݂ܫܳܘܶܐ ܒ݂ܰܝܬ݂ܳܐ ܫܠܳܡܟܽ݁ܘܢ ܢܺܐܬܶ݁ܐ ܥܠܰܘܗ̄ܝ ܐܶܢ ܕ݂ܶܝܢ ܠܳܐ ܫܳܘܶܐ ܫܠܳܡܟܽ݁ܘܢ ܥܠܰܝܟ݂ܽܘܢ ܢܶܦ݁ܢܶܐ: ܣ</VERS>
      <VERS vnumber="14">ܡܰܢ ܕ݂ܠܳܐ ܕ݂ܶܝܢ ܡܩܰܒ݂ܶܠ ܠܟܽ݁ܘܢ ܘܠܳܐ ܫܳܡܰܥ ܡܶܠܰܝܟ݂ܽܘܢ ܟ݂ܰܕ݁ ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܒ݂ܰܝܬ݂ܳܐ ܐܰܘ ܡܶܢ ܩܪܺܝܬܳ݁ܐ ܗܳܝ ܦ݂ܶܨܘ ܚܶܠܳܐ ܡܶܢ ܪܶܓ݁ܠܰܝܟ݂ܽܘܢ:</VERS>
      <VERS vnumber="15">ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܐܪܥܳܐ ܕ݂ܰܣܕܽ݁ܘܡ ܘܰܕ݁ܥܰܡܽܘܪܳܐ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ ܣܣ:</VERS>
      <VERS vnumber="16">ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܐܶܡܪܶܐ ܒ݂ܰܝܢܰܝ ܕ݂ܺܐܒܶ݁ܐ ܗܘܰܘ ܗܳܟܺ݁ܝܠ ܚܰܟ݂ܺܝܡܶܐ ܐܰܝܟ݁ ܚܘܰܘܳܬܳ݁ܐ ܘܬܰ݁ܡܺܝܡܶܐ ܐܰܝܟ݁ ܝܰܘܢܶܐ:</VERS>
      <VERS vnumber="17">ܐܶܙܕ݂ܰܗ̄ܪܘ ܕ݂ܶܝܢ ܡܶܢ ܒ݂ܢܰܝܢܳܫܳܐ ܡܰܫܠܡܺܝܢ ܠܟܽ݁ܘܢ ܓ݂ܶܝܪ ܠܒܶ݁ܝܬ݁ ܕ݂ܰܝܳܢܶܐ ܘܒܰ݁ܟ݁ܢܽܘܫܳܬ݁ܗܽܘܢ ܢܢܰܓ݂ܕܽ݁ܘܢܳܟܽ݁ܘܢ:</VERS>
      <VERS vnumber="18">ܘܰܩܕܳ݁ܡ ܗܺܓ݁ܡܽܘܢܶܐ ܘܡܰܠܟ݂ܶܐ ܡܩܰܪܒܺ݁ܝܢ ܠܟܽ݁ܘܢ ܡܶܛܽܠܳܬ݁ܝ ܠܣܳܗܕ݂ܽܘܬܳ݁ܐ ܕ݂ܺܝܠܗܽܘܢ ܘܰܕ݁ܥܰܡ̄ܡܶܐ: ܣ</VERS>
      <VERS vnumber="19">ܐܶܡܰܬ݁ܝ ܕ݂ܶܝܢ ܕ݂ܢܰܫܠܡܽܘܢܳܟܽ݁ܘܢ ܠܳܐ ܬ݂ܺܐܨܦ݂ܽܘܢ ܐܰܝܟ݂ܰܢܳܐ ܐܰܘ ܡܳܢܳܐ ܬ݂ܡܰܠܠܽܘܢ ܡܶܬܺ݁ܝܗܶܒ݁ ܠܟܽ݁ܘܢ ܓ݂ܶܝܪ ܒ݂ܗܳܝ ܫܳܥܬܳ݁ܐ ܡܳܐ ܕ݂ܰܬ݁ܡܰܠܠܽܘܢ:</VERS>
      <VERS vnumber="20">ܠܳܐ ܗ̄ܘܳܐ ܓ݂ܶܝܪ ܐܰܢ̄ܬ݂ܽܘܢ ܡܡܰܠܠܺܝܢ ܐܶܠܳܐ ܪܽܘܚܳܐ ܕ݂ܰܐܒܽ݁ܘܟܽ݁ܘܢ ܡܡܰܠܠܳܐ ܒ݂ܟܽ݁ܘܢ:</VERS>
      <VERS vnumber="21">ܢܰܫܠܶܡ ܕ݂ܶܝܢ ܐܰܚܳܐ ܠܰܐܚܽܘܗ̄ܝ ܠܡܰܘܬ݂ܳܐ ܘܰܐܒܳ݁ܐ ܠܰܒ݁ܪܶܗ ܘܰܢܩܽܘܡܽܘܢ ܒ݂ܢܰܝܳܐ ܥܰܠ ܐܰܒܳ݁ܗܰܝܗܽܘܢ ܘܰܢܡܺܝܬܽ݁ܘܢ ܐܶܢܽܘܢ:</VERS>
      <VERS vnumber="22">ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܢܳܫ ܡܶܛܽܠ ܫܶܡܝ ܐܰܝܢܳܐ ܕ݂ܶܝܢ ܕ݂ܰܢܣܰܝܒ݂ܰܪ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ:</VERS>
      <VERS vnumber="23">ܡܳܐ ܕ݂ܪܳܕ݁ܦ݂ܺܝܢ ܠܟܽ݁ܘܢ ܕ݂ܶܝܢ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ ܥܪܽܘܩܘ ܠܟܽ݁ܘܢ ܠܰܐ̄ܚܪܺܬܳ݁ܐ ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܫܰܠܡܽܘܢ ܐܶܢܶܝܢ ܟ݂ܽܠܗܶܝܢ ܡܕܺ݁ܝܢܳܬܳ݁ܐ ܕ݂ܒܶ݁ܝܬ݁ ܐܺܝܣܪܳܝܶܠ ܥܕܰ݁ܡܳܐ ܕ݂ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="24">ܠܰܝܬ݂ ܬ݂ܰܠܡܺܝܕܳ݁ܐ ܕ݂ܝܰܬ݂ܺܝܪ ܡܶܢ ܪܰܒ݂ܶܗ ܘܠܳܐ ܥܰܒ݁ܕ݂ܳܐ ܡܶܢ ܡܳܪܶܗ:</VERS>
      <VERS vnumber="25">ܣܳܦܶ݁ܩ ܠܶܗ ܠܬܰ݁ܠܡܺܝܕܳ݁ܐ ܕ݂ܢܶܗܘܶܐ ܐܰܝܟ݁ ܪܰܒ݂ܶܗ ܘܰܠܥܰܒ݁ܕ݂ܳܐ ܐܰܝܟ݁ ܡܳܪܶܗ ܐܶܢ ܠܡܳܪܶܗ ܕ݂ܒܰ݁ܝܬ݂ܳܐ ܩܪܰܘ ܒ݂ܥܶܠܙܒܽ݁ܘܒ݁ ܚܰܕ݁ ܟ݂ܡܳܐ ܠܰܒ݁ܢܰܝ ܒ݂ܰܝܬ݂ܶܗ:</VERS>
      <VERS vnumber="26">ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܡܶܢܗܽܘܢ ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܕܰ݁ܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ:</VERS>
      <VERS vnumber="27">ܡܶܕ݂ܶܡ ܕ݂ܳܐܡܰܪ ܐ̄ܢܳܐ ܠܟܽ݁ܘܢ ܒ݂ܚܶܫܽܘܟܳ݁ܐ ܐܽܘܡܪܽܘܗ̄ܝ ܐܰܢ̄ܬ݂ܽܘܢ ܒ݂ܢܰܗܺܝܪܳܐ ܘܡܶܕ݂ܶܡ ܕ݂ܒܶ݁ܐܕ݁ܢܰܝܟ݂ܽܘܢ ܫܳܡܥܺܝܢ ܐܢ̄ܬ݂ܽܘܢ ܐܰܟ݁ܪܶܙܘ ܥܰܠ ܐܶܓ݂ܳܪܶܐ:</VERS>
      <VERS vnumber="28">ܘܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܩܳܛܠܺܝܢ ܦ݂ܰܓ݁ܪܳܐ ܢܰܦ݁ܫܳܐ ܕ݂ܶܝܢ ܠܳܐ ܡܶܫܟ݂ܚܺܝܢ ܠܡܶܩܛܰܠ ܕ݂ܚܰܠܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܡܶܢ ܡܰܢ ܕ݂ܡܶܫܟ݂ܰܚ ܕ݂ܰܠܢܰܦ݁ܫܳܐ ܘܰܠܦܰ݁ܓ݁ܪܳܐ ܢܰܘܒ݂ܶܕ݁ ܒ݂ܓܺ݁ܗܰܢܳܐ:</VERS>
      <VERS vnumber="29">ܠܳܐ ܬ݂ܰܪܬ݂ܶܝܢ ܨܶܦ݂ܪܺܝܢ ܡܶܙܕ݂ܰܒ݂ܢܳܢ ܒ݂ܰܐܣܳܪ ܘܰܚܕܳ݁ܐ ܡܶܢܗܶܝܢ ܒ݂ܶܠܥܳܕ݁ ܡܶܢ ܐܰܒܽ݁ܘܟܽ݁ܘܢ ܠܳܐ ܢܳܦ݁ܠܳܐ ܥܰܠ ܐܰܪܥܳܐ:</VERS>
      <VERS vnumber="30">ܕ݂ܺܝܠܟܽ݁ܘܢ ܕ݂ܶܝܢ ܐܳܦ݁ ܡܶܢܶܐ ܕ݂ܪܺܫܟܽ݁ܘܢ ܟ݂ܽܠܗܶܝܢ ܡܰܢܝܳܢ ܐܶܢܶܝܢ:</VERS>
      <VERS vnumber="31">ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܡܶܢ ܨܶܦ݁ܪܶܐ ܣܰܓ݂ܺܝܳܐܬܳ݁ܐ ܡܝܰܬ݂ܪܺܝܢ ܐܢ̄ܬ݂ܽܘܢ:</VERS>
      <VERS vnumber="32">ܟ݂ܽܠܢܳܫ ܗܳܟܺ݁ܝܠ ܕ݂ܢܰܘܕ݂ܶܐ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܰܘܕ݂ܶܐ ܒ݂ܶܗ ܐܳܦ݁ ܐܶܢܳܐ ܩܕܳ݁ܡ ܐܳܒ݁ܝ ܕ݂ܒܰ݁ܫܡܰܝܳܐ:</VERS>
      <VERS vnumber="33">ܡܰܢ ܕ݂ܶܝܢ ܕ݂ܢܶܟ݁ܦ݂ܽܘܪ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܶܟ݁ܦ݂ܽܘܪ ܒ݂ܶܗ ܐܳܦ݁ ܐܶܢܳܐ ܩܕܳ݁ܡ ܐܳܒ݁ܝ ܕ݂ܒܰ݁ܫܡܰܝܳܐ: ܣ</VERS>
      <VERS vnumber="34">ܠܳܐ ܬ݂ܶܣܒ݂ܪܽܘܢ ܕ݂ܶܐܬܺ݁ܝܬ݁ ܕ݂ܰܐܪܡܶܐ ܫܰܝܢܳܐ ܒ݂ܰܐܪܥܳܐ ܠܳܐ ܐܶܬܺ݁ܝܬ݁ ܕ݂ܰܐܪܡܶܐ ܫܰܝܢܳܐ ܐܶܠܳܐ ܚܰܪܒ݂ܳܐ:</VERS>
      <VERS vnumber="35">ܐܶܬܺ݁ܝܬ݁ ܓ݂ܶܝܪ ܕ݂ܶܐܦ݁ܠܽܘܓ݁ ܓ݂ܰܒ݁ܪܳܐ ܥܰܠ ܐܰܒܽ݁ܘܗ̄ܝ ܘܒܰ݁ܪܬܳ݁ܐ ܥܰܠ ܐܶܡܳܗ ܘܟܰ݁ܠܬܳ݁ܐ ܥܰܠ ܚܡܳܬܳ݁ܗ:</VERS>
      <VERS vnumber="36">ܘܰܒ݁ܥܶܠܕ݂ܒܳ݁ܒܰ݁ܘܗ̄ܝ ܕ݂ܓܰ݁ܒ݁ܪܳܐ ܒ݂ܢܰܝ ܒ݂ܰܝܬ݂ܶܗ: ܣ</VERS>
      <VERS vnumber="37">ܡܰܢ ܕ݂ܪܳܚܶܡ ܐܰܒܳ݁ܐ ܐܰܘ ܐܶܡܳܐ ܝܰܬ݂ܺܝܪ ܡܶܢ ܕ݂ܠܺܝ ܠܳܐ ܫܳܘܶܐ ܠܺܝ ܘܡܰܢ ܕ݂ܪܳܚܶܡ ܒ݂ܪܳܐ ܐܰܘ ܒ݂ܰܪܬܳ݁ܐ ܝܰܬ݂ܺܝܪ ܡܶܢ ܕ݂ܠܺܝ ܠܳܐ ܫܳܘܶܐ ܠܺܝ:</VERS>
      <VERS vnumber="38">ܘܟܽ݁ܠ ܕ݂ܠܳܐ ܫܳܩܶܠ ܙܩܺܝܦܶ݁ܗ ܘܳܐܬܶ݁ܐ ܒ݂ܳܬܰ݁ܪܝ ܠܳܐ ܫܳܘܶܐ ܠܺܝ:</VERS>
      <VERS vnumber="39">ܡܰܢ ܕ݂ܶܐܫܟ݂ܰܚ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܢܶܫܟ݂ܚܺܝܗ: ܣ</VERS>
      <VERS vnumber="40">ܡܰܢ ܕ݂ܰܡܩܰܒ݂ܶܠ ܠܟܽ݁ܘܢ ܠܺܝ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܠܡܰܢ ܕ݂ܫܰܠܚܰܢܝ ܡܩܰܒ݂ܶܠ:</VERS>
      <VERS vnumber="41">ܡܰܢ ܕ݂ܰܡܩܰܒ݂ܶܠ ܢܒܺ݁ܝܳܐ ܒ݂ܫܶܡ ܢܒܺ݁ܝܳܐ ܐܰܓ݁ܪܳܐ ܕ݂ܰܢܒܺ݁ܝܳܐ ܢܳܣܶܒ݁ ܘܡܰܢ ܕ݂ܰܡܩܰܒ݂ܶܠ ܙܰܕ݂ܺܝܩܳܐ ܒ݂ܫܶܡ ܙܰܕ݂ܺܝܩܳܐ ܐܰܓ݁ܪܳܐ ܕ݂ܙܰܕ݂ܺܝܩܳܐ ܢܳܣܶܒ݁:</VERS>
      <VERS vnumber="42">ܘܟܽ݁ܠ ܕ݂ܡܰܫܩܶܐ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܟ݂ܳܣܳܐ ܕ݂ܩܰܪܺܝܪܶܐ ܒ݂ܰܠܚܽܘܕ݁ ܒ݂ܰܫܡܳܐ ܕ݂ܬܰ݁ܠܡܺܝܕܳ݁ܐ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܢܰܘܒ݂ܶܕ݁ ܐܰܓ݁ܪܶܗ ܣܣ:</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܠܰܡܦܰ݁ܩܳܕܽ݁ܘ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܫܰܢܺܝ ܡܶܢ ܬ݂ܰܡܳܢ ܠܡܰܠܳܦܽ݁ܘ ܘܰܠܡܰܟ݁ܪܳܙܽܘ ܒ݂ܰܡܕܺ݁ܝܢܳܬ݁ܗܽܘܢ: ܣ</VERS>
      <VERS vnumber="2">ܝܽܘܚܰܢܳܢ ܕ݂ܶܝܢ ܟ݂ܰܕ݁ ܫܡܰܥ ܒ݂ܶܝܬ݁-ܐܰܣܺܝܪܶܐ ܥܒܳ݁ܕܰ݁ܘܗ̄ܝ ܕ݂ܰܡܫܺܝܚܳܐ ܫܰܕ݂ܰܪ ܒ݂ܝܰܕ݁ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="3">ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܗܰܘ ܕ݂ܳܐܬܶ݁ܐ ܐܰܘ ܠܰܐ̄ܚܪܺܝܢ ܗܽ̄ܘ ܡܣܰܟ݂ܶܝܢ ܐܶܢܰܚܢܰܢ:</VERS>
      <VERS vnumber="4">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܙܶܠܘ ܐܶܫܬ݂ܰܥܰܘ ܠܝܽܘܚܰܢܳܢ ܐܰܝܠܶܝܢ ܕ݂ܫܳܡܥܺܝܢ ܐܢ̄ܬ݂ܽܘܢ ܘܚܳܙܶܝܢ:</VERS>
      <VERS vnumber="5">ܣܡܰܝܳܐ ܚܳܙܶܝܢ ܘܰܚܓܺ݁ܝܪܶܐ ܡܗܰܠܟܺ݁ܝܢ ܘܓܰ݁ܪܒ݂ܶܐ ܡܶܬ݂ܕ݂ܰܟ݂ܶܝܢ ܘܚܰܪܫܶܐ ܫܳܡܥܺܝܢ ܘܡܺܝܬܶ݁ܐ ܩܳܝܡܺܝܢ ܘܡܶܣܟ݂ܺܢܶܐ ܡܶܣܬ݂ܰܒ݂ܪܺܝܢ:</VERS>
      <VERS vnumber="6">ܘܛܽܘܒܰ݁ܘܗ̄ܝ ܠܰܐܝܢܳܐ ܕ݂ܠܳܐ ܢܶܬ݁ܟ݂ܫܶܠ ܒ݂ܺܝ:</VERS>
      <VERS vnumber="7">ܟ݂ܰܕ݁ ܕ݂ܶܝܢ ܐܶܙܰܠܘ ܫܰܪܺܝ ܝܶܫܽܘܥ ܠܡܺܐܡܰܪ ܠܟܶ݁ܢܫܶܐ ܥܰܠ ܝܽܘܚܰܢܳܢ ܡܳܢܳܐ ܢܦܰ݁ܩܬ݂ܽܘܢ ܠܚܽܘܪܒ݂ܳܐ ܠܡܶܚܙܳܐ ܩܰܢܝܳܐ ܕ݂ܡܶܢ ܪܽܘܚܳܐ ܡܶܬ݂ܬ݂ܙܺܝܥ:</VERS>
      <VERS vnumber="8">ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܓ݂ܰܒ݁ܪܳܐ ܕ݂ܢܰܚܬ݂ܶܐ ܪܰܟ݂ܺܝܟܶ݁ܐ ܠܒܺ݁ܝܫ ܗܳܐ ܐܰܝܠܶܝܢ ܕ݂ܪܰܟ݂ܺܝܟܶ݁ܐ ܠܒܺ݁ܝܫܺܝܢ ܒ݂ܶܝܬ݁ ܡܰܠܟ݂ܶܐ ܐܶܢܽܘܢ:</VERS>
      <VERS vnumber="9">ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܢܒܺ݁ܝܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܘܝܰܬ݂ܺܝܪ ܡܶܢ ܢܒܺ݁ܝܶܐ:</VERS>
      <VERS vnumber="10">ܗܳܢܰܘ ܓ݂ܶܝܪ ܕ݂ܰܥܠܰܘܗ̄ܝ ܟ݂ܬܺ݁ܝܒ݁ ܕ݂ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܐ ܩܕܳ݁ܡܰܝܟְ݂ ܣ݂ ܣ݂:</VERS>
      <VERS vnumber="11">ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܠܳܐ ܩܳܡ ܒ݂ܺܝܠܺܝܕܰ݁ܝ ܢܶܫܶܐ ܕ݂ܪܰܒ݂ ܡܶܢ ܝܽܘܚܰܢܳܢ ܡܰܥܡܕܳ݁ܢܳܐ ܙܥܽܘܪܳܐ ܕ݂ܶܝܢ ܒ݂ܡܰܠܟ݂ܽܘܬ݁ ܫܡܰܝܳܐ ܪܰܒ݁ ܗܽ̄ܘ ܡܶܢܶܗ:</VERS>
      <VERS vnumber="12">ܡܶܢ ܝܰܘܡܰܝ ܝܽܘܚܰܢܳܢ ܕ݂ܶܝܢ ܡܰܥܡܕܳ݁ܢܳܐ ܘܰܥܕܰ݁ܡܳܐ ܠܗܳܫܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܒ݂ܰܩܛܺܝܪܳܐ ܡܶܬ݂ܕ݂ܰܒ݁ܪܳܐ ܘܰܩܛܺܝܪܳܢܶܐ ܡܚܰܛܦܺ݁ܝܢ ܠܳܗ:</VERS>
      <VERS vnumber="13">ܟ݂ܽܠܗܽܘܢ ܓ݂ܶܝܪ ܢܒܺ݁ܝܶܐ ܘܽܐܘܪܳܝܬ݂ܳܐ ܥܕܰ݁ܡܳܐ ܠܝܽܘܚܰܢܳܢ ܐܶܬ݁ܢܰܒ݂ܺܝܘ: ܣ</VERS>
      <VERS vnumber="14">ܘܶܐܢ ܨܳܒܶ݁ܝܢ ܐܢ̄ܬ݂ܽܘܢ ܩܰܒ݂ܶܠܘ ܕ݂ܗܽܘܝܽܘ ܐܶܠܺܝܳܐ ܕ݂ܰܥܬܺ݁ܝܕ݁ ܠܡܶܐܬܳ݁ܐ: ܣ</VERS>
      <VERS vnumber="15">ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ</VERS>
      <VERS vnumber="16">ܠܡܰܢ ܕ݂ܶܝܢ ܐܶܕ݂ܰܡܺܝܗ ܠܫܰܪܒ݂ܬܳ݁ܐ ܗܳܕܶ݁ܐ ܕ݂ܳܡܝܳܐ ܠܰܛܠܳܝܶܐ ܕ݂ܝܳܬ݁ܒ݂ܺܝܢ ܒ݂ܫܽܘܩܳܐ ܘܩܳܥܶܝܢ ܠܚܰܒ݁ܪܰܝܗܽܘܢ:</VERS>
      <VERS vnumber="17">ܘܳܐܡܪܺܝܢ ܙܡܰܪܢ ܠܟܽ݁ܘܢ ܘܠܳܐ ܪܰܩܶܕ݁ܬ݂ܽܘܢ ܘܶܐܠܰܝܢ ܠܟܽ݁ܘܢ ܘܠܳܐ ܐܰܪܩܶܕ݁ܬ݂ܽܘܢ:</VERS>
      <VERS vnumber="18">ܐܶܬܳ݁ܐ ܓ݂ܶܝܪ ܝܽܘܚܰܢܳܢ ܕ݂ܠܳܐ ܐܳܟܶ݁ܠ ܘܠܳܐ ܫܳܬܶ݁ܐ ܘܳܐܡܪܺܝܢ ܕ݂ܰܝܘܳܐ ܐܺܝܬ݁ ܒ݂ܶܗ:</VERS>
      <VERS vnumber="19">ܐܶܬܳ݁ܐ ܒ݂ܪܶܗ ܕ݂ܐ̄ܢܳܫܳܐ ܐܳܟܶ݁ܠ ܘܫܳܬܶ݁ܐ ܘܳܐܡܪܺܝܢ ܗܳܐ ܓ݂ܰܒ݁ܪܳܐ ܐܳܟ݂ܽܘܠܳܐ ܘܫܳܬܶ݁ܐ ܚܰܡܪܳܐ ܘܪܳܚܡܳܐ ܕ݂ܡܳܟ݁ܣܶܐ ܘܰܕ݁ܚܰܛܳܝܶܐ ܘܶܐܙܕ݂ܰܕ݂ܩܰܬ݁ ܚܶܟ݁ܡܬܳ݁ܐ ܡܶܢ ܥܒܳ݁ܕܶ݁ܝܗ ܣܣ:</VERS>
      <VERS vnumber="20">ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܰܡܚܰܣܳܕܽ݁ܘ ܡܕܺ݁ܝܢܳܬܳ݁ܐ ܐܰܝܠܶܝܢ ܕ݂ܰܗܘܰܘ ܒ݂ܗܶܝܢ ܚܰܝܠܰܘܗ̄ܝ ܣܰܓ݂ܺܝܶܐܐ ܘܠܳܐ ܬ݂ܳܒ݁ܘ:</VERS>
      <VERS vnumber="21">ܘܳܐܡܰܪ ܗ̄ܘܳܐ ܘܳܝ ܠܶܟ݁ܝ ܟ݂ܳܘܪܰܙܺܝܢ ܘܳܝ ܠܶܟ݁ܝ ܒ݂ܶܝܬ݁-ܨܰܝܳܕܳ݁ܐ ܕ݂ܶܐܠܽܘ ܒ݂ܨܽܘܪ ܘܰܒ݁ܨܰܝܕ݂ܳܢ ܗܘܰܘ ܚܰܝܠܶܐ ܐܰܝܠܶܝܢ ܕ݂ܰܗܘܰܘ ܒ݂ܟܶ݁ܝܢ ܟ݂ܒܰ݁ܪ ܕ݂ܶܝܢ ܒ݂ܣܰܩܶܐ ܘܰܒ݁ܩܶܛܡܳܐ ܬ݂ܳܒ݁ܘ:</VERS>
      <VERS vnumber="22">ܒ݂ܪܰܡ ܐܳܡܰܪ ܐ̄ܢܳܐ ܠܟܶ݁ܝܢ ܕ݂ܰܠܨܽܘܪ ܘܰܠܨܰܝܕ݂ܳܢ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܟܶ݁ܝܢ:</VERS>
      <VERS vnumber="23">ܘܰܐܢ̄ܬ݂ܝ ܟ݂ܦܰ݁ܪܢܰܚܽܘܡ ܗܳܝ ܕ݂ܰܥܕܰ݁ܡܳܐ ܠܰܫܡܰܝܳܐ ܐܶܬ݂ܬ݂ܪܺܝܡܬ݂ܝ ܥܕܰ݁ܡܳܐ ܠܰܫܝܽܘܠ ܬ݂ܶܬ݂ܰܚܬ݂ܶܝܢ ܕ݂ܶܐܠܽܘ ܒ݂ܰܣܕܽ݁ܘܡ ܗܘܰܘ ܚܰܝܠܶܐ ܐܰܝܠܶܝܢ ܕ݂ܰܗܘܰܘ ܒ݂ܶܟ݁ܝ ܩܰܝܳܡܳܐ ܗ̄ܘܳܬ݁ ܥܕܰ݁ܡܳܐ ܠܝܰܘܡܳܢܳܐ:</VERS>
      <VERS vnumber="24">ܒ݂ܪܰܡ ܐܳܡܰܪܢܳܐ ܠܶܟ݁ܝ ܕ݂ܠܰܐܪܥܳܐ ܕ݂ܰܣܕܽ݁ܘܡ ܢܶܗܘܶܐ ܢܺܝܚ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܶܟ݁ܝ ܣܣ:</VERS>
      <VERS vnumber="25">ܒ݂ܗܰܘ ܙܰܒ݁ܢܳܐ ܥܢܳܐ ܝܶܫܽܘܥ ܘܶܐܡܰܪ ܡܰܘܕ݂ܶܐ ܐ̄ܢܳܐ ܠܳܟ݁ ܐܳܒ݁ܝ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܕ݂ܟܰ݁ܣܺܝܬ݂ ܗܳܠܶܝܢ ܡܶܢ ܚܰܟ݂ܺܝܡܶܐ ܘܣܰܟ݂ܽܘܠܬܳ݁ܢܶܐ ܘܰܓ݁ܠܰܝܬ݂ ܐܶܢܶܝܢ ܠܝܰܠܽܘܕܶ݁ܐ:</VERS>
      <VERS vnumber="26">ܐܺܝܢ ܐܳܒ݁ܝ ܕ݂ܗܳܟܰ݁ܢܳܐ ܗܘܳܐ ܨܶܒ݁ܝܳܢܳܐ ܩܕܳ݁ܡܰܝܟְ݂: ܣ</VERS>
      <VERS vnumber="27">ܟ݂ܽܠ ܡܶܕ݂ܶܡ ܐܶܫܬ݂ܠܶܡ ܠܺܝ ܡܶܢ ܐܳܒ݁ܝ ܘܠܳܐ ܐ̄ܢܳܫ ܝܳܕܰ݁ܥ ܠܰܒ݁ܪܳܐ ܐܶܠܳܐ ܐܶܢ ܐܰܒܳ݁ܐ ܐܳܦ݁ ܠܳܐ ܠܰܐܒܳ݁ܐ ܐ̄ܢܳܫ ܝܳܕܰ݁ܥ ܐܶܠܳܐ ܐܶܢ ܒ݂ܪܳܐ ܘܰܠܡܰܢ ܕ݂ܨܳܒܶ݁ܐ ܒ݂ܪܳܐ ܕ݂ܢܶܓ݁ܠܶܐ: ܣ</VERS>
      <VERS vnumber="28">ܬ݂ܰܘ ܠܘܳܬ݁ܝ ܟ݂ܽܠܟܽ݁ܘܢ ܠܰܐܝܳܐ ܘܰܫܩܺܝܠܰܝ ܡܰܘܒ݂ܠܶܐ ܘܶܐܢܳܐ ܐܰܢܺܝܚܟܽ݁ܘܢ:</VERS>
      <VERS vnumber="29">ܫܩܽܘܠܘ ܢܺܝܪܝ ܥܠܰܝܟ݂ܽܘܢ ܘܺܝܠܰܦ݁ܘ ܡܶܢܝ ܕ݂ܢܺܝܚ ܐ̄ܢܳܐ ܘܡܰܟ݂ܺܝܟ݁ ܐ̄ܢܳܐ ܒ݂ܠܶܒ݂ܝ ܘܡܶܫܟ݂ܚܺܝܢ ܐܢ̄ܬ݂ܽܘܢ ܢܝܳܚܳܐ ܠܢܰܦ݁ܫܳܬ݁ܟܽ݁ܘܢ:</VERS>
      <VERS vnumber="30">ܢܺܝܪܝ ܓ݂ܶܝܪ ܒ݂ܰܣܺܝܡ ܗ̄ܘ ܘܡܰܘܒ݂ܰܠܝ ܩܰܠܺܝܠܳܐ ܗ̄ܝ ܣܣ:</VERS>
    </CHAPTER>
    <CHAPTER cnumber="12">
      <VERS vnumber="1">ܒ݂ܗܰܘ ܙܰܒ݁ܢܳܐ ܡܗܰܠܶܟ݁ ܗ̄ܘܳܐ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܶܝܬ݁-ܙܰܪܥܶܐ ܘܬܰ݁ܠܡܺܝܕܰ݁ܘܗ̄ܝ ܟ݂ܦܶ݁ܢܘ ܘܫܰܪܺܝܘ ܡܳܠܓ݂ܺܝܢ ܫܶܒ݂ܠܶܐ ܘܳܐܟ݁ܠܺܝܢ:</VERS>
      <VERS vnumber="2">ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܚܙܰܘ ܐܶܢܽܘܢ ܐܳܡܪܺܝܢ ܠܶܗ ܗܳܐ ܬ݂ܰܠܡܺܝܕܰ݁ܝܟְ݂ ܥܳܒ݁ܕ݂ܺܝܢ ܡܶܕ݂ܶܡ ܕ݂ܠܳܐ ܫܰܠܺܝܛ ܠܡܶܥܒ݂ܰܕ݁ ܒ݂ܫܰܒ݂ܬܳ݁ܐ:</VERS>
      <VERS vnumber="3">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܩܪܰܝܬ݂ܽܘܢ ܡܳܢܳܐ ܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܟ݂ܦܶ݁ܢ ܘܰܐܝܠܶܝܢ ܕ݂ܥܰܡܶܗ:</VERS>
      <VERS vnumber="4">ܐܰܝܟ݂ܰܢܳܐ ܥܰܠ ܠܒܰ݁ܝܬ݂ܳܐ ܕ݂ܰܐܠܳܗܳܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܐܶܟܰ݁ܠ ܗܰܘ ܕ݂ܠܳܐ ܫܰܠܺܝܛ ܗ̄ܘܳܐ ܠܶܗ ܠܡܶܐܟܰ݁ܠ ܘܠܳܐ ܠܰܐܝܠܶܝܢ ܕ݂ܥܰܡܶܗ ܐܶܠܳܐ ܐܶܢ ܠܟܳ݁ܗܢܶܐ ܒ݂ܰܠܚܽܘܕ݁: ܣ</VERS>
      <VERS vnumber="5">ܐܰܘ ܠܳܐ ܩܪܰܝܬ݂ܽܘܢ ܒ݂ܽܐܘܪܳܝܬ݂ܳܐ ܕ݂ܟܳ݁ܗܢܶܐ ܒ݂ܗܰܝܟ݂ܠܳܐ ܡܰܚܠܺܝܢ ܠܳܗ ܠܫܰܒ݂ܬܳ݁ܐ ܘܰܕ݁ܠܳܐ ܥܶܕ݁ܠܳܝ ܐܶܢܽܘܢ:</VERS>
      <VERS vnumber="6">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܪܰܒ݂ ܡܶܢ ܗܰܝܟ݂ܠܳܐ ܐܺܝܬ݁ ܗܳܪܟ݂ܳܐ:</VERS>
      <VERS vnumber="7">ܐܶܠܽܘ ܕ݂ܶܝܢ ܝܳܕ݁ܥܺܝܢ ܗܘܰܝܬ݂ܽܘܢ ܡܳܢܰܘ ܚܢܳܢܳܐ ܨܳܒܶ݁ܐ ܐ̄ܢܳܐ ܘܠܳܐ ܕ݂ܶܒ݁ܚܬܳ݁ܐ ܠܳܐ ܡܚܰܝܒܺ݁ܝܢ ܗ̄ܘܰܝܬ݂ܽܘܢ ܠܰܐܝܠܶܝܢ ܕ݂ܰܕ݁ܠܳܐ ܥܶܕ݁ܠܳܝ ܐܶܢܽܘܢ:</VERS>
      <VERS vnumber="8">ܡܳܪܳܗ ܓ݂ܶܝܪ ܕ݂ܫܰܒ݂ܬܳ݁ܐ ܐܺܝܬܰ݁ܘܗ̄ܝ ܒ݂ܪܶܗ ܕ݂ܐ̄ܢܳܫܳܐ ܣܣ:</VERS>
      <VERS vnumber="9">ܘܫܰܢܺܝ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܠܰܟ݁ܢܽܘܫܬ݂ܗܽܘܢ:</VERS>
      <VERS vnumber="10">ܘܓܰ݁ܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܬ݂ܰܡܳܢ ܕ݂ܝܰܒ݂ܺܝܫܳܐ ܐܺܝܕܶ݁ܗ ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܕ݂ܶܐܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܰܐܣܳܝܽܘ ܐܰܝܟ݁ ܕ݂ܢܶܐܟ݁ܠܽܘܢ ܩܰܪܨܰܘܗ̄ܝ:</VERS>
      <VERS vnumber="11">ܗܽܘ ܕ݂ܶܝܢ ܐܶܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܺܐܝܬ݁ ܠܶܗ ܥܶܪܒ݂ܳܐ ܚܰܕ݁ ܘܶܐܢ ܢܳܦܶ݁ܠ ܒ݂ܚܰܒ݂ܳܪܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܠܳܐ ܐܳܚܶܕ݁ ܘܰܡܩܺܝܡ ܠܶܗ:</VERS>
      <VERS vnumber="12">ܟ݂ܡܳܐ ܕ݂ܶܝܢ ܝܰܬ݂ܺܝܪ ܒ݂ܰܪܢܳܫܳܐ ܡܶܢ ܥܶܪܒ݂ܳܐ ܡܳܕܶ݁ܝܢ ܫܰܠܺܝܛ ܗܽ̄ܘ ܒ݂ܫܰܒ݂ܬܳ݁ܐ ܠܡܶܥܒ݂ܰܕ݁ ܕ݂ܫܰܦ݂ܺܝܪ:</VERS>
      <VERS vnumber="13">ܗܳܝܕ݂ܶܝܢ ܐܶܡܰܪ ܠܗܰܘ ܓ݂ܰܒ݁ܪܳܐ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܐܺܝܕܶ݁ܗ ܘܬܶ݁ܩܢܰܬ݁ ܐܰܝܟ݁ ܚܒܰ݁ܪܬ݂ܳܗ ܣܣ:</VERS>
      <VERS vnumber="14">ܘܰܢܦܰ݁ܩܘ ܦ݂ܪܺܝܫܶܐ ܘܡܶܠܟ݂ܳܐ ܢܣܰܒ݁ܘ ܥܠܰܘܗ̄ܝ ܐܰܝܟ݁ ܕ݂ܢܰܘܒ݂ܕܽ݁ܘܢܳܝܗ̄ܝ:</VERS>
      <VERS vnumber="15">ܝܶܫܽܘܥ ܕ݂ܶܝܢ ܝܺܕܰ݁ܥ ܘܫܰܢܺܝ ܠܶܗ ܡܶܢ ܬ݂ܰܡܳܢ ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܘܰܐܣܺܝ ܠܟܽ݁ܠܗܽܘܢ:</VERS>
      <VERS vnumber="16">ܘܰܟ݁ܐܳܐ ܒ݂ܗܽܘܢ ܕ݂ܠܳܐ ܢܶܓ݁ܠܽܘܢܳܝܗ̄ܝ:</VERS>
      <VERS vnumber="17">ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܐܶܫܰܥܝܳܐ ܢܒܺ݁ܝܳܐ ܕ݂ܶܐܡܰܪ:</VERS>
      <VERS vnumber="18">ܗܳܐ ܥܰܒ݁ܕ݂ܝ ܕ݂ܶܐܨܛܒܺ݁ܝܬ݁ ܒ݂ܶܗ ܚܰܒ݂ܺܝܒ݁ܝ ܕ݂ܣܶܘܚܰܬ݁ ܒ݂ܶܗ ܢܰܦ݁ܫܝ ܪܽܘܚܝ ܐܶܣܺܝܡ ܥܠܰܘܗ̄ܝ ܘܕܺ݁ܝܢܳܐ ܠܥܰܡ̄ܡܶܐ ܢܰܟ݁ܪܶܙ:</VERS>
      <VERS vnumber="19">ܠܳܐ ܢܶܬ݁ܚܪܶܐ ܘܠܳܐ ܢܶܩܥܶܐ ܘܠܳܐ ܐ̄ܢܳܫ ܢܶܫܡܰܥ ܩܳܠܶܗ ܒ݂ܫܽܘܩܳܐ:</VERS>
      <VERS vnumber="20">ܩܰܢܝܳܐ ܪܥܺܝܥܳܐ ܠܳܐ ܢܶܬ݁ܒ݂ܰܪ ܘܰܫܪܳܓܳ݁ܐ ܕ݂ܰܡܛܰܦ݁ܛܶܦ݁ ܠܳܐ ܢܰܕ݁ܥܶܟ݁ ܥܕܰ݁ܡܳܐ ܕ݂ܢܰܦ݂ܶܩ ܕ݂ܺܝܢܳܐ ܠܙܳܟܽ݁ܘܬܳ݁ܐ:</VERS>
      <VERS vnumber="21">ܘܒܰ݁ܫܡܶܗ ܥܰܡ̄ܡܶܐ ܢܣܰܒ݂ܪܽܘܢ ܣܣ:</VERS>
      <VERS vnumber="22">ܗܳܝܕ݂ܶܝܢ ܩܰܪܶܒ݁ܘ ܠܶܗ ܕ݂ܰܝܘܳܢܳܐ ܚܰܕ݁ ܕ݂ܰܚܪܶܫ ܘܰܥܘܺܝܪ ܘܰܐܣܝܶܗ ܐܰܝܟ݂ܰܢܳܐ ܕ݂ܚܰܪܫܳܐ ܘܣܰܡܝܳܐ ܢܡܰܠܶܠ ܘܢܶܚܙܶܐ:</VERS>
      <VERS vnumber="23">ܘܡܶܬ݂ܕ݂ܰܡܪܺܝܢ ܗ̄ܘܰܘ ܟ݂ܽܠܗܽܘܢ ܟ݂ܶܢܫܶܐ ܘܳܐܡܪܺܝܢ ܕ݂ܰܠܡܳܐ ܗܳܢܰܘ ܒ݂ܪܶܗ ܕ݂ܕܰ݁ܘܺܝܕ݁: ܣ</VERS>
      <VERS vnumber="24">ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܐܳܡܪܺܝܢ ܗܳܢܳܐ ܠܳܐ ܡܰܦ݂ܶܩ ܫܺܐܕܶ݁ܐ ܐܶܠܳܐ ܒ݂ܰܒ݁ܥܶܠܙܒܽ݁ܘܒ݁ ܪܺܫܳܐ ܕ݂ܕܰ݁ܝܘܶܐ:</VERS>
      <VERS vnumber="25">ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܽܘܢ ܟ݂ܽܠ ܡܰܠܟ݂ܽܘ ܕ݂ܬܶ݁ܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܬ݂ܶܚܪܰܒ݁ ܘܟܽ݁ܠ ܒ݂ܰܝ ܘܰܡܕܺ݁ܝܢܳܐ ܕ݂ܢܶܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܠܳܐ ܢܩܽܘܡ:</VERS>
      <VERS vnumber="26">ܘܶܐܢ ܣܳܛܳܢܳܐ ܠܣܳܛܳܢܳܐ ܡܰܦ݂ܶܩ ܥܰܠ ܢܰܦ݁ܫܶܗ ܐܶܬ݁ܦ݂ܰܠܰܓ݁ ܐܰܝܟ݂ܰܢܳܐ ܗܳܟܺ݁ܝܠ ܩܳܝܡܳܐ ܡܰܠܟ݂ܽܘܬܶ݁ܗ:</VERS>
      <VERS vnumber="27">ܘܶܐܢ ܐܶܢܳܐ ܒ݂ܰܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܒ݂ܢܰܝܟ݂ܽܘܢ ܒ݂ܡܳܢܳܐ ܡܰܦ݂ܩܺܝܢ ܠܗܽܘܢ ܡܶܛܽܠ ܗܳܢܳܐ ܗܶܢܽܘܢ ܢܶܗܘܽܘܢ ܠܟܽ݁ܘܢ ܕ݂ܰܝܳܢܶܐ:</VERS>
      <VERS vnumber="28">ܘܶܐܢ ܒ݂ܪܽܘܚܳܐ ܕ݂ܰܐܠܳܗܳܐ ܐܶܢܳܐ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="29">ܐܰܘ ܐܰܝܟ݂ܰܢܳܐ ܐ̄ܢܳܫ ܡܶܫܟ݂ܰܚ ܕ݂ܢܶܥܽܘܠ ܠܒܶ݁ܝܬ݁ ܚܰܣܺܝܢܳܐ ܘܡܳܐܢܰܘܗ̄ܝ ܢܶܒ݂ܽܘܙ ܐܶܠܳܐ ܐܶܢ ܠܽܘܩܕܰ݁ܡ ܢܶܐܣܪܺܝܘܗ̄ܝ ܠܚܰܣܺܝܢܳܐ ܘܗܳܝܕ݂ܶܝܢ ܒ݂ܰܝܬ݂ܶܗ ܢܶܒ݂ܽܘܙ: ܣ</VERS>
      <VERS vnumber="30">ܡܰܢ ܕ݂ܠܳܐ ܗܘܳܐ ܥܰܡܝ ܠܽܘܩܒܰ݁ܠܝ ܗܽ̄ܘ ܘܡܰܢ ܕ݂ܠܳܐ ܟ݂ܳܢܶܫ ܥܰܡܝ ܡܒܰ݁ܕ݂ܳܪܽܘ ܡܒܰ݁ܕ݂ܰܪ ܣ݂ ܣ݂:</VERS>
      <VERS vnumber="31">ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܚܛܳܗܺܝܢ ܘܓܽ݁ܘܕ݂ܳܦܺ݁ܝܢ ܢܶܫܬ݂ܰܒ݁ܩܽܘܢ ܠܰܒ݁ܢܰܝܢܳܫܳܐ ܓ݂ܽܘܕ݂ܳܦܳ݁ܐ ܕ݂ܶܝܢ ܕ݂ܥܰܠ ܪܽܘܚܳܐ ܠܳܐ ܢܶܫܬ݂ܒܶ݁ܩ ܠܰܒ݁ܢܰܝܢܳܫܳܐ:</VERS>
      <VERS vnumber="32">ܘܟܽ݁ܠ ܡܰܢ ܕ݂ܢܺܐܡܰܪ ܡܶܠܬܳ݁ܐ ܥܰܠ ܒ݂ܪܶܗ ܕ݂ܐ̄ܢܳܫܳܐ ܢܶܫܬ݂ܒܶ݁ܩ ܠܶܗ ܟ݂ܽܠ ܕ݂ܶܝܢ ܕ݂ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܢܺܐܡܰܪ ܠܳܐ ܢܶܫܬ݂ܒܶ݁ܩ ܠܶܗ ܠܳܐ ܒ݂ܥܳܠܡܳܐ ܗܳܢܳܐ ܘܠܳܐ ܒ݂ܥܳܠܡܳܐ ܕ݂ܰܥܬܺ݁ܝܕ݁: ܣ</VERS>
      <VERS vnumber="33">ܐܰܘ ܥܒܶ݁ܕ݁ܘ ܐܺܝܠܳܢܳܐ ܫܰܦ݂ܺܝܪܳܐ ܘܦܺ݁ܐܪܰܘܗ̄ܝ ܫܰܦ݂ܺܝܪܶܐ ܐܰܘ ܥܒܶ݁ܕ݁ܘ ܐܺܝܠܳܢܳܐ ܒ݂ܺܝܫܳܐ ܘܦܺ݁ܐܪܰܘܗ̄ܝ ܒ݂ܺܝܫܶܐ ܡܶܢ ܦ݂ܺܐܪܰܘܗ̄ܝ ܗܽܘ ܓ݂ܶܝܪ ܡܶܬܺ݁ܝܕܰ݁ܥ ܐܺܝܠܳܢܳܐ:</VERS>
      <VERS vnumber="34">ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܐܰܝܟ݂ܰܢܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܛܳܒܳ݁ܬܳ݁ܐ ܠܰܡܡܰܠܳܠܽܘ ܕ݂ܒܺ݁ܝܫܶܐ ܐܢ̄ܬ݂ܽܘܢ ܡܶܢ ܬ݂ܰܘܬ݂ܳܪܰܝ ܠܶܒ݂ܳܐ ܓ݂ܶܝܪ ܡܡܰܠܶܠ ܦ݂ܽܘܡܳܐ:</VERS>
      <VERS vnumber="35">ܓ݂ܰܒ݁ܪܳܐ ܛܳܒܳ݁ܐ ܡܶܢ ܣܺܝܡܳܬܳ݁ܐ ܛܳܒܳ݁ܬܳ݁ܐ ܡܰܦ݂ܶܩ ܛܳܒܳ݁ܬܳ݁ܐ ܘܓܰ݁ܒ݁ܪܳܐ ܒ݂ܺܝܫܳܐ ܡܶܢ ܣܺܝܡܳܬܳ݁ܐ ܒ݂ܺܝܫܳܬܳ݁ܐ ܡܰܦ݂ܶܩ ܒ݂ܺܝܫܳܬܳ݁ܐ: ܣ</VERS>
      <VERS vnumber="36">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܟܽ݁ܠ ܡܶܠܳܐ ܒ݂ܰܛܳܠܳܐ ܕ݂ܢܺܐܡܪܽܘܢ ܒ݂ܢܰܝ ܐ̄ܢܳܫܳܐ ܢܶܬ݂ܠܽܘܢ ܦ݂ܶܬ݁ܓ݂ܳܡܳܗ ܒ݂ܝܰܘܡܳܐ ܕ݂ܕܺ݁ܝܢܳܐ:</VERS>
      <VERS vnumber="37">ܡܶܢ ܡܶܠܰܝܟְ݂ ܓ݂ܶܝܪ ܬ݂ܶܙܕ݂ܰܕ݂ܰܩ ܘܡܶܢ ܡܶܠܰܝܟְ݂ ܬ݂ܶܬ݁ܚܰܝܰܒ݁ ܣܣ:</VERS>
      <VERS vnumber="38">ܗܳܝܕ݂ܶܝܢ ܥܢܰܘ ܐ̄ܢܳܫܳܐ ܡܶܢ ܣܳܦ݁ܪܶܐ ܘܡܶܢ ܦ݂ܪܺܝܫܶܐ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܨܳܒܶ݁ܝܢ ܚ̄ܢܰܢ ܕ݂ܢܶܚܙܶܐ ܡܶܢܳܟ݁ ܐܳܬܳ݁ܐ: ܣ</VERS>
      <VERS vnumber="39">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܫܰܪܒ݂ܬܳ݁ܐ ܒ݂ܺܝܫܬ݂ܳܐ ܘܓܰ݁ܝܳܪܬܳ݁ܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܬ݂ܶܬܺ݁ܝܗܶܒ݁ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ:</VERS>
      <VERS vnumber="40">ܐܰܝܟ݂ܰܢܳܐ ܓ݂ܶܝܪ ܕ݂ܰܗܘܳܐ ܝܰܘܢܳܢ ܒ݂ܟܰ݁ܪܣܶܗ ܕ݂ܢܽܘܢܳܐ ܬ݂ܠܳܬܳ݁ܐ ܝܰܘܡܺܝܢ ܘܰܬ݁ܠܳܬܳ݁ܐ ܠܰܝܠܰܘܳܢ ܗܳܟܰ݁ܢܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܒ݂ܠܶܒ݂ܳܗ ܕ݂ܰܐܪܥܳܐ ܬ݂ܠܳܬܳ݁ܐ ܐܺܝܡܳܡܺܝܢ ܘܰܬ݁ܠܳܬܳ݁ܐ ܠܰܝܠܰܘܳܢ:</VERS>
      <VERS vnumber="41">ܓ݂ܰܒ݁ܪܶܐ ܢܺܝܢܘܳܝܶܐ ܢܩܽܘܡܽܘܢ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܢܚܰܝܒܽ݁ܘܢܳܗ ܕ݂ܗܶܢܽܘܢ ܬ݂ܳܒ݁ܘ ܒ݂ܟܳ݁ܪܽܘܙܽܘܬܶ݁ܗ ܕ݂ܝܰܘܢܳܢ ܘܗܳܐ ܕ݂ܪܰܒ݂ ܡܶܢ ܝܰܘܢܳܢ ܬ݂ܢܳܢ:</VERS>
      <VERS vnumber="42">ܡܰܠܟ݂ܬܳ݁ܐ ܕ݂ܬܰ݁ܝܡܢܳܐ ܬ݂ܩܽܘܡ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܬ݁ܚܰܝܒܺ݁ܝܗ ܕ݂ܶܐܬܳ݁ܬ݁ ܡܶܢ ܥܶܒ݁ܪܶܝܗ ܕ݂ܰܐܪܥܳܐ ܕ݂ܬܶ݁ܫܡܰܥ ܚܶܟ݁ܡܬܶ݁ܗ ܕ݂ܰܫܠܶܝܡܽܘܢ ܘܗܳܐ ܕ݂ܝܰܬ݂ܺܝܪ ܡܶܢ ܫܠܶܝܡܳܘܢ ܗܳܪܟ݂ܳܐ: ܣ</VERS>
      <VERS vnumber="43">ܐܶܡܰܬ݁ܝ ܕ݂ܶܝܢ ܕ݂ܪܽܘܚܳܐ ܛܰܢܦ݁ܬܳ݁ܐ ܬ݂ܶܦ݂ܽܘܩ ܡܶܢ ܒ݂ܰܪܢܳܫܳܐ ܡܶܬ݁ܟ݂ܰܪܟ݂ܳܐ ܒ݂ܰܐܬ݁ܪܰܘܳܬܳ݁ܐ ܕ݂ܡܰܝܳܐ ܠܰܝܬ݂ ܒ݂ܗܽܘܢ ܘܒܳ݁ܥܝܳܐ ܢܝܳܚܳܐ ܘܠܳܐ ܡܶܫܟ݂ܚܳܐ:</VERS>
      <VERS vnumber="44">ܗܳܝܕ݂ܶܝܢ ܐܳܡܪܳܐ ܐܶܗܦ݂ܽܘܟ݁ ܠܒܰ݁ܝܬ݂ܝ ܡܶܢ ܐܰܝܟ݂ܳܐ ܕ݂ܢܶܦ݁ܩܶܬ݁ ܘܳܐܬ݁ܝܳܐ ܡܶܫܟ݂ܚܳܐ ܕ݂ܰܣܪܺܝܩ ܘܰܚܡܺܝܡ ܘܰܡܨܰܒ݂ܰܬ݁:</VERS>
      <VERS vnumber="45">ܗܳܝܕ݂ܶܝܢ ܐܳܙܳܠ̄ܐ ܕ݂ܳܒ݁ܪܳܐ ܥܰܡܳܗ ܫܒܰ݁ܥ ܪܽܘܚܶܐ ܐ̄ܚܪܳܢܝܳܢ ܕ݂ܡܶܢܳܗ ܒ݂ܺܝܫܳܢ ܘܥܳܐܠܳܢ ܘܥܳܡܪܳܢ ܒ݂ܶܗ ܘܗܳܘܝܳܐ ܚܰܪܬܶ݁ܗ ܕ݂ܓܰ݁ܒ݁ܪܳܐ ܗܰܘ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܶܗ ܗܳܟܰ݁ܢܳܐ ܢܶܗܘܶܐ ܠܳܗ ܠܫܰܪܒ݂ܬܳ݁ܐ ܗܳܕܶ݁ܐ ܒ݂ܺܝܫܬ݂ܳܐ: ܣ</VERS>
      <VERS vnumber="46">ܟ݂ܰܕ݁ ܗܽܘ ܕ݂ܶܝܢ ܡܡܰܠܶܠ ܠܟܶ݁ܢܫܶܐ ܐܶܬܰ݁ܘ ܐܶܡܶܗ ܘܰܐܚܰܘܗ̄ܝ ܩܳܝܡܺܝܢ ܠܒܰ݁ܪ ܘܒܳ݁ܥܶܝܢ ܕ݂ܰܢܡܰܠܠܽܘܢ ܥܰܡܶܗ:</VERS>
      <VERS vnumber="47">ܐܶܡܰܪ ܠܶܗ ܕ݂ܶܝܢ ܐ̄ܢܳܫ ܗܳܐ ܐܶܡܳܟ݁ ܘܰܐܚܰܝܟְ݂ ܩܳܝܡܺܝܢ ܠܒܰ݁ܪ ܘܒܳ݁ܥܶܝܢ ܕ݂ܰܢܡܰܠܠܽܘܢ ܥܰܡܳܟ݁:</VERS>
      <VERS vnumber="48">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܡܰܢ ܕ݂ܶܐܡܰܪ ܠܶܗ ܡܰܢ ܗ̄ܝ ܐܶܡܝ ܘܡܰܢ ܐܶܢܽܘܢ ܐܰܚܰܝ:</VERS>
      <VERS vnumber="49">ܘܰܦ݁ܫܰܛ ܐܺܝܕܶ݁ܗ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܗܳܐ ܐܶܡܝ ܘܗܳܐ ܐܰܚܰܝ:</VERS>
      <VERS vnumber="50">ܟ݂ܽܠܢܳܫ ܓ݂ܶܝܪ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ ܗܽܘܝܽܘ ܐܳܚܝ ܘܚܳܬ݁ܝ ܘܶܐܡܝ ܣܣ:</VERS>
    </CHAPTER>
    <CHAPTER cnumber="13">
      <VERS vnumber="1">ܒ݂ܗܰܘ ܕ݂ܶܝܢ ܝܰܘܡܳܐ ܢܦܰ݁ܩ ܝܶܫܽܘܥ ܡܶܢ ܒ݂ܰܝܬ݂ܳܐ ܘܺܝܬܶ݁ܒ݁ ܥܰܠ-ܝܰܕ݁ ܝܰܡܳܐ:</VERS>
      <VERS vnumber="2">ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܐܰܝܟ݁ ܕ݂ܢܶܣܰܩ ܢܶܬ݂ܶܒ݁ ܠܶܗ ܒ݂ܶܐܠܦܳ݁ܐ ܘܟܽ݁ܠܶܗ ܟ݂ܶܢܫܳܐ ܩܳܐܶܡ ܗ̄ܘܳܐ ܥܰܠ ܣܦܳ݁ܪ ܝܰܡܳܐ:</VERS>
      <VERS vnumber="3">ܘܣܰܓ݂ܺܝ ܡܡܰܠܶܠ ܗ̄ܘܳܐ ܥܰܡܗܽܘܢ ܒ݂ܦܶ݁ܠܳܐܬܳ݁ܐ ܘܳܐܡܰܪ ܗܳܐ ܢܦܰ݁ܩ ܙܳܪܽܘܥܳܐ ܕ݂ܢܶܙܪܽܘܥ:</VERS>
      <VERS vnumber="4">ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬܳ݁ܬ݁ ܦ݂ܳܪܰܚܬܳ݁ܐ ܘܶܐܟܰ݁ܠܬܶ݁ܗ:</VERS>
      <VERS vnumber="5">ܘܰܐ̄ܚܪܺܢܳܐ ܢܦܰ݁ܠ ܥܰܠ ܫܽܘܥܳܐ ܐܰܝܟ݂ܳܐ ܕ݂ܠܰܝܬ݂ ܗ̄ܘܳܐ ܡܶܕ݁ܪܳܐ ܣܰܓ݂ܺܝܳܐܐ ܘܒܰ݁ܪ-ܫܳܥܬܶ݁ܗ ܫܘܰܚ ܡܶܛܽܠ ܕ݂ܠܰܝܬ݂ ܗ̄ܘܳܐ ܥܽܘܡܩܳܐ ܕ݂ܰܐܪܥܳܐ:</VERS>
      <VERS vnumber="6">ܟ݂ܰܕ݁ ܕ݂ܢܰܚ ܕ݂ܶܝܢ ܫܶܡܫܳܐ ܚܰܡ ܘܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܥܶܩܳܪܳܐ ܝܺܒܶ݁ܫ:</VERS>
      <VERS vnumber="7">ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܰܣܠܶܩܘ ܟ݂ܽܘܒ݂ܶܐ ܘܚܰܢܩܽܘܗ̄ܝ:</VERS>
      <VERS vnumber="8">ܘܰܐ̄ܚܪܺܢܳܐ ܢܦܰ݁ܠ ܒ݂ܰܐܪܥܳܐ ܛܳܒ݁ܬܳ݁ܐ ܘܝܰܗ̄ܒ݁ ܦ݂ܺܐܪܶܐ ܐܺܝܬ݁ ܕ݂ܰܡܳܐܐ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܬ݁ܠܳܬܺ݁ܝܢ:</VERS>
      <VERS vnumber="9">ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣܣ:</VERS>
      <VERS vnumber="10">ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܠܡܳܢܳܐ ܒ݂ܦܶ݁ܠܳܐܬܳ݁ܐ ܡܡܰܠܶܠ ܐܰܢ̄ܬ݂ ܥܰܡܗܽܘܢ:</VERS>
      <VERS vnumber="11">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܕ݂ܰܠܟܽ݁ܘܢ ܗܽ̄ܘ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܗܳܢܽܘܢ ܕ݂ܶܝܢ ܠܳܐ ܝܺܗܺܝܒ݁:</VERS>
      <VERS vnumber="12">ܠܡܰܢ ܓ݂ܶܝܪ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܢܶܬ݁ܝܰܬ݂ܰܪ ܠܶܗ:</VERS>
      <VERS vnumber="13">ܘܰܠܡܰܢ ܕ݂ܠܰܝܬ݂ ܠܶܗ ܘܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ ܡܶܛܽܠ ܗܳܢܳܐ ܒ݂ܦܶ݁ܠܳܐܬܳ݁ܐ ܡܡܰܠܶܠ ܐ̄ܢܳܐ ܥܰܡܗܽܘܢ ܡܶܛܽܠ ܕ݂ܚܳܙܶܝܢ ܘܠܳܐ ܚܳܙܶܝܢ ܘܫܳܡܥܺܝܢ ܘܠܳܐ ܫܳܡܥܺܝܢ ܘܠܳܐ ܡܶܣܬ݂ܰܟ݂ܠܺܝܢ:</VERS>
      <VERS vnumber="14">ܘܫܳܠܡܳܐ ܒ݂ܗܽܘܢ ܢܒܺ݁ܝܽܘܬܶ݁ܗ ܕ݂ܶܐܫܰܥܝܳܐ ܕ݂ܶܐܡܰܪ ܕ݂ܫܶܡܥܳܐ ܬ݂ܶܫܡܥܽܘܢ ܘܠܳܐ ܬ݂ܶܣܬ݂ܰܟ݂ܠܽܘܢ ܘܡܶܚܙܳܐ ܬ݂ܶܚܙܽܘܢ ܘܠܳܐ ܬ݂ܶܕ݂ܥܽܘܢ:</VERS>
      <VERS vnumber="15">ܐܶܬ݁ܥܰܒ݂ܺܝ ܠܶܗ ܓ݂ܶܝܪ ܠܶܒ݂ܶܗ ܕ݂ܥܰܡܳܐ ܗܳܢܳܐ ܘܒܶ݁ܐܕ݁ܢܰܝܗܽܘܢ ܝܰܩܺܝܪܳܐܝܺܬ݁ ܫܡܰܥܘ ܘܥܰܝܢܰܝܗܽܘܢ ܥܰܡܶܨܘ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܫܡܥܽܘܢ ܒ݂ܶܐܕ݁ܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܢܶܬ݁ܦ݂ܢܽܘܢ ܘܰܐܣܶܐ ܐܶܢܽܘܢ: ܣ</VERS>
      <VERS vnumber="16">ܕ݂ܺܝܠܟܽ݁ܘܢ ܕ݂ܶܝܢ ܛܽܘܒܰ݁ܝܗܶܝܢ ܠܥܰܝܢܰܝܟ݂ܽܘܢ ܕ݂ܚܳܙܝܳܢ ܘܠܶܐܕ݁ܢܰܝܟ݂ܽܘܢ ܕ݂ܫܳܡܥܳܢ:</VERS>
      <VERS vnumber="17">ܐܰܡܺܝܢ ܓ݂ܶܝܪ ܐܳܡܰܪܢܳܐ ܠܟܽ݁ܘܢ ܕ݂ܣܰܓ݂ܺܝܶܐܐ ܢܒܺ݁ܝܶܐ ܘܙܰܕ݂ܺܝܩܶܐ ܐܶܬ݁ܪܰܓ݁ܪܰܓ݁ܘ ܕ݂ܢܶܚܙܽܘܢ ܡܶܕ݂ܶܡ ܕ݂ܚܳܙܶܝܢ ܐܢ̄ܬ݂ܽܘܢ ܘܠܳܐ ܚܙܰܘ ܘܰܠܡܶܫܡܰܥ ܡܶܕ݂ܶܡ ܕ݂ܫܳܡܥܺܝܢ ܐܢ̄ܬ݂ܽܘܢ ܘܠܳܐ ܫܡܰܥܘ: ܣ</VERS>
      <VERS vnumber="18">ܐܰܢ̄ܬ݂ܽܘܢ ܕ݂ܶܝܢ ܫܡܰܥܘ ܡܰܬ݁ܠܳܐ ܕ݂ܙܰܪܥܳܐ:</VERS>
      <VERS vnumber="19">ܟ݂ܽܠ ܕ݂ܫܳܡܰܥ ܡܶܠܬܳ݁ܐ ܕ݂ܡܰܠܟ݂ܽܘܬܳ݁ܐ ܘܠܳܐ ܡܶܣܬ݂ܰܟ݂ܰܠ ܒ݂ܳܗ ܐܳܬܶ݁ܐ ܒ݂ܺܝܫܳܐ ܘܚܳܛܶܦ݁ ܡܶܠܬܳ݁ܐ ܕ݂ܰܙܪܺܝܥܳܐ ܒ݂ܠܶܒ݂ܶܗ ܗܳܢܰܘ ܗܰܘ ܕ݂ܥܰܠ-ܝܰܕ݁ ܐܽܘܪܚܳܐ ܐܶܙܕ݂ܪܰܥ:</VERS>
      <VERS vnumber="20">ܗܰܘ ܕ݂ܶܝܢ ܕ݂ܥܰܠ ܫܽܘܥܳܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܬܳ݁ܐ ܘܒܰ݁ܪ-ܫܳܥܬܶ݁ܗ ܒ݂ܚܰܕܽ݁ܘܬܳ݁ܐ ܡܩܰܒ݂ܶܠ ܠܳܗ:</VERS>
      <VERS vnumber="21">ܠܰܝܬ݂ ܠܳܗ ܕ݂ܶܝܢ ܥܶܩܳܪܳܐ ܒ݂ܶܗ ܐܶܠܳܐ ܕ݂ܙܰܒ݁ܢܳܐ ܗܽܘ ܘܡܳܐ ܕ݂ܰܗܘܳܐ ܐܽܘܠܨܳܢܳܐ ܐܰܘ ܪܕܽ݁ܘܦ݁ܝܳܐ ܡܶܛܽܠ ܡܶܠܬܳ݁ܐ ܥܓܰ݁ܠ ܡܶܬ݁ܟ݂ܫܶܠ:</VERS>
      <VERS vnumber="22">ܗܰܘ ܕ݂ܶܝܢ ܕ݂ܒܶ݁ܝܬ݁ ܟ݂ܽܘܒ݂ܶܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܬܳ݁ܐ ܘܪܶܢܝܳܐ ܕ݂ܥܳܠܡܳܐ ܗܳܢܳܐ ܘܛܽܘܥܝܰܝ ܕ݂ܥܽܘܬ݁ܪܳܐ ܚܳܢܩܺܝܢ ܠܳܗ ܠܡܶܠܬܳ݁ܐ ܘܰܕ݁ܠܳܐ ܦ݂ܺܐܪܶܐ ܗܳܘܝܳܐ:</VERS>
      <VERS vnumber="23">ܗܰܘ ܕ݂ܶܝܢ ܕ݂ܥܰܠ ܐܰܪܥܳܐ ܛܳܒ݁ܬܳ݁ܐ ܐܶܙܕ݂ܪܰܥ ܗܰܘ ܗܽ̄ܘ ܕ݂ܫܳܡܰܥ ܡܶܠܰܬ݁ܝ ܘܡܶܣܬ݂ܰܟ݂ܰܠ ܘܝܳܗܶܒ݁ ܦ݂ܺܐܪܶܐ ܘܥܳܒܶ݁ܕ݁ ܐܺܝܬ݁ ܕ݂ܰܡܳܐܐ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܬ݁ܠܳܬܺ݁ܝܢ ܣ݂ ܣ݂:</VERS>
      <VERS vnumber="24">ܐ̄ܚܪܺܢܳܐ ܡܰܬ݁ܠܳܐ ܐܰܡܬ݂ܶܠ ܠܗܽܘܢ ܘܶܐܡܰܪ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܕ݂ܰܙܪܰܥ ܙܰܪܥܳܐ ܛܳܒܳ݁ܐ ܒ݂ܰܩܪܺܝܬܶ݁ܗ:</VERS>
      <VERS vnumber="25">ܘܟܰ݁ܕ݁ ܕ݂ܡܶܟ݁ܘ ܐ̄ܢܳܫܳܐ ܐܶܬܳ݁ܐ ܒ݂ܥܶܠܕ݂ܒܳ݁ܒܶ݁ܗ ܘܰܙܪܰܥ ܙܺܝܙܳܢܶܐ ܒ݂ܰܝܢܳܬ݁ ܚܶܛܶܐ ܘܶܐܙܰܠ:</VERS>
      <VERS vnumber="26">ܟ݂ܰܕ݁ ܕ݂ܶܝܢ ܝܺܥܳܐ ܥܶܣܒ݂ܳܐ ܘܰܥܒܰ݁ܕ݁ ܦ݂ܺܐܪܶܐ ܗܳܝܕ݂ܶܝܢ ܐܶܬ݁ܚܙܺܝܘ ܐܳܦ݁ ܙܺܝܙܳܢܶܐ:</VERS>
      <VERS vnumber="27">ܘܰܩܪܶܒ݁ܘ ܥܰܒ݁ܕ݂ܰܘܗ̄ܝ ܕ݂ܡܳܪܶܐ ܒ݂ܰܝܬ݂ܳܐ ܘܶܐܡܰܪܘ ܠܶܗ ܡܳܪܰܢ ܠܳܐ ܗܳܐ ܙܰܪܥܳܐ ܛܳܒܳ݁ܐ ܙܪܰܥܬ݂ ܒ݂ܰܩܪܺܝܬܳ݁ܟ݁ ܡܶܢ ܐܰܝܡܶܟ݂ܳܐ ܐܺܝܬ݁ ܒ݂ܶܗ ܙܺܝܙܳܢܶܐ:</VERS>
      <VERS vnumber="28">ܗܽܘ ܕ݂ܶܝܢ ܐܶܡܰܪ ܠܗܽܘܢ ܓ݂ܰܒ݁ܪܳܐ ܒ݂ܥܶܠܕ݂ܒܳ݁ܒܳ݁ܐ ܥܒܰ݁ܕ݁ ܗܳܕܶ݁ܐ ܐܳܡܪܺܝܢ ܠܶܗ ܥܰܒ݁ܕ݂ܰܘܗ̄ܝ ܨܳܒܶ݁ܐ ܐܰܢ̄ܬ݂ ܢܺܐܙܰܠ ܢܓܰ݁ܒ݂ܶܐ ܐܶܢܽܘܢ:</VERS>
      <VERS vnumber="29">ܗܽܘ ܕ݂ܶܝܢ ܐܶܡܰܪ ܠܗܽܘܢ ܕ݂ܰܠܡܳܐ ܟ݂ܰܕ݁ ܡܓܰ݁ܒ݂ܝܶܢ ܐܢ̄ܬ݂ܽܘܢ ܙܺܝܙܳܢܶܐ ܬ݂ܶܥܩܪܽܘܢ ܥܰܡܗܽܘܢ ܐܳܦ݁ ܚܶܛܶܐ:</VERS>
      <VERS vnumber="30">ܫܒܽ݁ܘܩܘ ܪܳܒܶ݁ܝܢ ܬ݂ܪܰܝܗܽܘܢ ܐܰܟ݁ܚܕܳ݁ܐ ܥܕܰ݁ܡܳܐ ܠܰܚܨܳܕܳ݁ܐ ܘܰܒ݁ܙܰܒ݁ܢܳܐ ܕ݂ܰܚܨܳܕܳ݁ܐ ܐܳܡܰܪ ܐ̄ܢܳܐ ܠܚܳܨܽܘܕܶ݁ܐ ܓ݂ܰܒ݂ܰܘ ܠܽܘܩܕܰ݁ܡ ܙܺܝܙܳܢܶܐ ܘܰܐܣܽܘܪܘ ܐܶܢܽܘܢ ܡܶܐܣܳܪܝܳܬܳ݁ܐ ܕ݂ܢܺܐܩܕܽ݁ܘܢ ܚܶܛܶܐ ܕ݂ܶܝܢ ܟ݂ܰܢܶܫܘ ܐܶܢܶܝܢ ܠܰܐܘܨܪܰܝ: ܣ</VERS>
      <VERS vnumber="31">ܐ̄ܚܪܺܢܳܐ ܡܰܬ݁ܠܳܐ ܐܰܡܬ݂ܶܠ ܠܗܽܘܢ ܘܶܐܡܰܪ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܦ݁ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܕ݂ܰܢܣܰܒ݁ ܓ݂ܰܒ݁ܪܳܐ ܙܰܪܥܳܗ ܒ݂ܰܩܪܺܝܬܶ݁ܗ:</VERS>
      <VERS vnumber="32">ܘܗܺܝ ܙܥܽܘܪܝܳܐ ܗ̄ܝ ܡܶܢ ܟ݂ܽܠܗܽܘܢ ܙܰܪܥܽܘܢܶܐ ܡܳܐ ܕ݂ܶܝܢ ܕ݂ܰܪܒܳ݁ܬ݁ ܪܰܒ݂ܳܐ ܗ̄ܝ ܡܶܢ ܟ݂ܽܠܗܽܘܢ ܝܰܪܩܽܘܢܶܐ ܘܗܳܘܝܳܐ ܐܺܝܠܳܢܳܐ ܐܰܝܟ݁ ܕ݂ܬܺ݁ܐܬܶ݁ܐ ܦ݂ܳܪܰܚܬܳ݁ܐ ܕ݂ܰܫܡܰܝܳܐ ܬ݂ܰܩܶܢ ܒ݂ܣܰܘܟ݂ܶܝܗ: ܣ</VERS>
      <VERS vnumber="33">ܐ̄ܚܪܺܢܳܐ ܡܰܬ݁ܠܳܐ ܐܶܡܰܪ ܠܗܽܘܢ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܚܡܺܝܪܳܐ ܗܰܘ ܕ݂ܫܶܩܠܰܬ݁ ܐܰܢ̄ܬ݂ܬܳ݁ܐ ܛܶܡܪܰܬ݁ ܒ݂ܰܬ݁ܠܳܬ݁ ܣܳܐܺܝܢ ܕ݂ܩܰܡܚܳܐ ܥܕܰ݁ܡܳܐ ܕ݂ܟܽ݁ܠܶܗ ܚܡܰܥ: ܣ</VERS>
      <VERS vnumber="34">ܗܳܠܶܝܢ ܟ݂ܽܠܗܶܝܢ ܡܰܠܶܠ ܝܶܫܽܘܥ ܒ݂ܦܶ݁ܠܳܐܬܳ݁ܐ ܠܟܶ݁ܢܫܶܐ ܘܰܕ݁ܠܳܐ ܦ݂ܶܠܳܐܬܳ݁ܐ ܠܳܐ ܡܡܰܠܶܠ ܗ̄ܘܳܐ ܥܰܡܗܽܘܢ:</VERS>
      <VERS vnumber="35">ܐܰܝܟ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ ܐܶܦ݁ܬ݂ܰܚ ܦ݂ܽܘܡܝ ܒ݂ܡܰܬ݁ܠܶܐ ܘܰܐܒ݂ܰܥ ܟ݂ܰܣܝܳܬܳ݁ܐ ܕ݂ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ: ܣ</VERS>
      <VERS vnumber="36">ܗܳܝܕ݂ܶܝܢ ܝܶܫܽܘܥ ܫܒܰ݁ܩ ܠܟܶ݁ܢܫܶܐ ܘܶܐܬܳ݁ܐ ܠܒܰ݁ܝܬ݂ܳܐ ܘܰܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܦ݂ܰܫܶܩ ܠܰܢ ܡܰܬ݁ܠܳܐ ܗܰܘ ܕ݂ܙܺܝܙܳܢܶܐ ܘܕܰ݁ܩܪܺܝܬܳ݁ܐ:</VERS>
      <VERS vnumber="37">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܰܘ ܕ݂ܰܙܪܰܥ ܙܰܪܥܳܐ ܛܳܒܳ݁ܐ ܐܺܝܬܰ݁ܘܗ̄ܝ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="38">ܘܰܩܪܺܝܬܳ݁ܐ ܐܺܝܬܶ݁ܝܗ ܥܳܠܡܳܐ ܙܰܪܥܳܐ ܕ݂ܶܝܢ ܛܳܒܳ݁ܐ ܒ݂ܢܶܝܗ ܐܶܢܽܘܢ ܕ݂ܡܰܠܟ݂ܽܘܬܳ݁ܐ ܙܺܝܙܳܢܶܐ ܕ݂ܶܝܢ ܐܺܝܬܰ݁ܝܗܽܘܢ ܒ݂ܢܰܘܗ̄ܝ ܕ݂ܒܺ݁ܝܫܳܐ:</VERS>
      <VERS vnumber="39">ܒ݂ܥܶܠܕ݂ܒܳ݁ܒܳ݁ܐ ܕ݂ܶܝܢ ܕ݂ܰܙܪܰܥ ܐܶܢܽܘܢ ܐܺܝܬܰ݁ܘܗ̄ܝ ܣܳܛܳܢܳܐ ܚܨܳܕܳ݁ܐ ܕ݂ܶܝܢ ܐܺܝܬܰ݁ܘܗ̄ܝ ܫܽܘܠܳܡܶܗ ܕ݂ܥܳܠܡܳܐ ܚܳܨܽܘܕܶ݁ܐ ܕ݂ܶܝܢ ܡܰܠܰܐܟܶ݁ܐ:</VERS>
      <VERS vnumber="40">ܐܰܝܟ݂ܰܢܳܐ ܗܳܟܺ݁ܝܠ ܕ݂ܡܶܬ݁ܓ݂ܰܒ݂ܶܝܢ ܙܺܝܙܳܢܶܐ ܘܝܳܩܕ݂ܺܝܢ ܒ݂ܢܽܘܪܳܐ ܗܳܟܰ݁ܢܳܐ ܢܶܗܘܶܐ ܒ݂ܫܽܘܠܳܡܶܗ ܕ݂ܥܳܠܡܳܐ ܗܳܢܳܐ:</VERS>
      <VERS vnumber="41">ܢܫܰܕ݂ܰܪ ܒ݂ܪܶܗ ܕ݂ܐ̄ܢܳܫܳܐ ܡܰܠܰܐܟܰ݁ܘܗ̄ܝ ܘܰܢܓܰ݁ܒ݂ܽܘܢ ܡܶܢ ܡܰܠܟ݂ܽܘܬܶ݁ܗ ܟ݂ܽܠܗܽܘܢ ܡܰܟ݁ܫܽܘܠܶܐ ܘܟܽ݁ܠܗܽܘܢ ܥܳܒ݁ܕ݂ܰܝ ܥܰܘܠܳܐ:</VERS>
      <VERS vnumber="42">ܘܢܰܪܡܽܘܢ ܐܶܢܽܘܢ ܒ݂ܰܐܬ݂ܽܘܢܳܐ ܕ݂ܢܽܘܪܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ:</VERS>
      <VERS vnumber="43">ܗܳܝܕ݂ܶܝܢ ܙܰܕ݂ܺܝܩܶܐ ܢܶܢܗܪܽܘܢ ܐܰܝܟ݁ ܫܶܡܫܳܐ ܒ݂ܡܰܠܟ݂ܽܘܬܶ݁ܗ ܕ݂ܰܐܒܽ݁ܘܗܽܘܢ ܣ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ</VERS>
      <VERS vnumber="44">ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܣܺܝܡܬܳ݁ܐ ܕ݂ܰܡܛܰܫܝܳܐ ܒ݂ܰܩܪܺܝܬܳ݁ܐ ܗܳܝ ܕ݂ܶܐܫܟ݂ܚܳܗ ܓ݂ܰܒ݁ܪܳܐ ܘܛܰܫܝܳܗ ܘܡܶܢ ܚܰܕܽ݁ܘܬܶ݁ܗ ܐܶܙܰܠ ܙܰܒ݂ܶܢ ܟ݂ܽܠ ܕ݂ܺܐܝܬ݁ ܠܶܗ ܘܙܰܒ݁ܢܳܗ ܠܰܩܪܺܝܬܳ݁ܐ ܗܳܝ: ܣ</VERS>
      <VERS vnumber="45">ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܬ݂ܰܓ݂ܳܪܳܐ ܕ݂ܒܳ݁ܥܶܐ ܗ̄ܘܳܐ ܡܰܪܓ݂ܳܢܝܳܬܳ݁ܐ ܛܳܒܳ݁ܬܳ݁ܐ:</VERS>
      <VERS vnumber="46">ܟ݂ܰܕ݁ ܕ݂ܶܝܢ ܐܶܫܟ݂ܰܚ ܡܰܪܓ݂ܳܢܺܝܬܳ݁ܐ ܚܕܳ݁ܐ ܝܰܩܺܝܪܰܬ݁ ܕ݂ܡܰܝܳܐ ܐܶܙܰܠ ܙܰܒ݂ܶܢ ܟ݂ܽܠ ܡܳܐ ܕ݂ܺܐܝܬ݁ ܠܶܗ ܘܙܰܒ݁ܢܳܗ: ܣ</VERS>
      <VERS vnumber="47">ܬ݂ܽܘܒ݁ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܡܨܺܝܕ݁ܬ݂ܳܐ ܕ݂ܢܶܦ݁ܠܰܬ݁ ܒ݂ܝܰܡܳܐ ܘܡܶܢ ܟ݂ܽܠ ܓ݂ܢܶܣ ܟ݂ܶܢܫܰܬ݁:</VERS>
      <VERS vnumber="48">ܘܟܰ݁ܕ݁ ܡܠܳܬ݁ ܐܰܣܩܽܘܗ ܠܰܣܦܳ݁ܪܰܝ ܝܰܡܳܐ ܘܺܝܬܶ݁ܒ݁ܘ ܓ݂ܰܒ݂ܺܝܘ ܘܛܳܒܶ݁ܐ ܐܰܪܡܺܝܘ ܒ݂ܡܳܐܢܶܐ ܘܒܺ݁ܝܫܶܐ ܫܕܰ݁ܘ ܠܒܰ݁ܪ:</VERS>
      <VERS vnumber="49">ܗܳܟܰ݁ܢܳܐ ܢܶܗܘܶܐ ܒ݂ܫܽܘܠܳܡܶܗ ܕ݂ܥܳܠܡܳܐ ܢܶܦ݂ܩܽܘܢ ܡܰܠܰܐܟܶ݁ܐ ܘܰܢܦܰ݁ܪܫܽܘܢ ܒ݂ܺܝܫܶܐ ܡܶܢ ܒ݂ܰܝܢܰܝ ܙܰܕ݂ܺܝܩܶܐ:</VERS>
      <VERS vnumber="50">ܘܢܰܪܡܽܘܢ ܐܶܢܽܘܢ ܒ݂ܰܐܬ݂ܽܘܢܳܐ ܕ݂ܢܽܘܪܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ</VERS>
      <VERS vnumber="51">ܐܶܡܰܪ ܠܗܽܘܢ ܝܶܫܽܘܥ ܐܶܣܬ݂ܰܟ݂ܰܠܬ݂ܽܘܢ ܟ݂ܽܠܗܶܝܢ ܗܳܠܶܝܢ ܐܳܡܪܺܝܢ ܠܶܗ ܐܺܝܢ ܡܳܪܰܢ:</VERS>
      <VERS vnumber="52">ܐܳܡܰܪ ܠܗܽܘܢ ܡܶܛܽܠ ܗܳܢܳܐ ܟ݂ܽܠ ܣܳܦ݁ܪܳܐ ܕ݂ܡܶܬ݂ܬ݂ܰܠܡܰܕ݁ ܠܡܰܠܟ݂ܽܘܬ݁ ܫܡܰܝܳܐ ܕ݂ܳܡܶܐ ܠܓܰ݁ܒ݁ܪܳܐ ܡܳܪܶܐ ܒ݂ܰܝܬ݂ܳܐ ܕ݂ܡܰܦ݂ܶܩ ܡܶܢ ܣܺܝܡܳܬܶ݁ܗ ܚܰܕ݁̄ܬ݂ܳܬܳ݁ܐ ܘܥܰܬ݂ܺܝܩܳܬܳ݁ܐ: ܣ</VERS>
      <VERS vnumber="53">ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܰܬ݁ܠܶܐ ܗܳܠܶܝܢ ܫܰܢܺܝ ܡܶܢ ܬ݂ܰܡܳܢ:</VERS>
      <VERS vnumber="54">ܘܶܐܬܳ݁ܐ ܠܰܡܕܺ݁ܝܢ̄ܬ݂ܶܗ ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܰܟ݁ܢܽܘܫܳܬ݁ܗܽܘܢ ܐܰܝܟ݂ܰܢܳܐ ܕ݂ܢܶܬ݁ܗܪܽܘܢ ܘܢܺܐܡܪܽܘܢ ܐܰܝܡܶܟ݂ܳܐ ܠܶܗ ܠܗܳܢܳܐ ܚܶܟ݁ܡܬܳ݁ܐ ܗܳܕܶ݁ܐ ܘܚܰܝܠܶܐ:</VERS>
      <VERS vnumber="55">ܠܳܐ ܗ̄ܘܳܐ ܗܳܢܳܐ ܒ݂ܪܶܗ ܕ݂ܢܰܓ݂ܳܪܳܐ ܠܳܐ ܐܶܡܶܗ ܡܶܬ݁ܩܰܪܝܳܐ ܡܰܪܝܰܡ ܘܰܐܚܰܘܗ̄ܝ ܝܰܥܩܽܘܒ݁ ܘܝܳܘܣܺܐ ܘܫܶܡܥܽܘܢ ܘܺܝܗܽܘܕܳ݁ܐ:</VERS>
      <VERS vnumber="56">ܘܰܐܚܘܳܬܶ݁ܗ ܟ݂ܽܠܗܶܝܢ ܠܳܐ ܗܳܐ ܠܘܳܬܰ݁ܢ ܐܶܢܶܝܢ ܐܰܝܡܶܟ݂ܳܐ ܠܶܗ ܗܳܟܺ݁ܝܠ ܠܗܳܢܳܐ ܗܳܠܶܝܢ ܟ݂ܽܠܗܶܝܢ:</VERS>
      <VERS vnumber="57">ܘܡܶܬ݁ܟ݂ܰܫܠܺܝܢ ܗ̄ܘܰܘ ܒ݂ܶܗ ܣ ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܠܰܝܬ݂ ܢܒܺ݁ܝܳܐ ܕ݂ܰܨܥܺܝܪ ܐܶܠܳܐ ܒ݂ܰܡܕܺ݁ܝܢ̄ܬ݂ܶܗ ܘܰܒ݁ܒܰ݁ܝܬ݂ܶܗ:</VERS>
      <VERS vnumber="58">ܘܠܳܐ ܥܒܰ݁ܕ݁ ܬ݂ܰܡܳܢ ܚܰܝܠܶܐ ܣܰܓ݂ܺܝܶܐܐ ܡܶܛܽܠ ܠܳܐ ܗܰܝܡܳܢܽܘܬ݁ܗܽܘܢ: ܣ</VERS>
    </CHAPTER>
    <CHAPTER cnumber="14">
      <VERS vnumber="1">ܒ݂ܗܰܘ ܕ݂ܶܝܢ ܙܰܒ݁ܢܳܐ ܫܡܰܥ ܗܶܪܳܘܕܶ݁ܣ ܛܶܛܪܰܪܟܰ݁ܐ ܫܶܡܥܶܗ ܕ݂ܝܶܫܽܘܥ:</VERS>
      <VERS vnumber="2">ܘܶܐܡܰܪ ܠܥܰܒ݁ܕ݂ܰܘܗ̄ܝ ܗܳܢܰܘ ܝܽܘܚܰܢܳܢ ܡܰܥܡܕܳ݁ܢܳܐ ܗܽܘ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܡܶܛܽܠ ܗܳܢܳܐ ܚܰܝܠܶܐ ܡܶܣܬ݂ܰܥܪܺܝܢ ܒ݂ܶܗ: ܣ</VERS>
      <VERS vnumber="3">ܗܰܘ ܓ݂ܶܝܪ ܗܶܪܳܘܕܶ݁ܣ ܐܶܚܰܕ݁ ܗ̄ܘܳܐ ܠܝܽܘܚܰܢܳܢ ܘܰܐܣܪܶܗ ܘܰܐܪܡܝܶܗ ܒ݂ܶܝܬ݁-ܐܰܣܺܝܪܶܐ ܡܶܛܽܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ:</VERS>
      <VERS vnumber="4">ܐܳܡܰܪ ܗ̄ܘܳܐ ܠܶܗ ܓ݂ܶܝܪ ܝܽܘܚܰܢܳܢ ܕ݂ܠܳܐ ܫܰܠܺܝܛ ܕ݂ܬܶ݁ܗܘܶܐ ܠܳܟ݁ ܐܰܢ̄ܬ݂ܬܳ݁ܐ:</VERS>
      <VERS vnumber="5">ܘܨܳܒܶ݁ܐ ܗ̄ܘܳܐ ܠܡܶܩܛܠܶܗ ܘܕܳ݁ܚܶܠ ܗ̄ܘܳܐ ܡܶܢ ܥܰܡܳܐ ܕ݂ܰܐܝܟ݁ ܕ݂ܠܰܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ: ܣ</VERS>
      <VERS vnumber="6">ܟ݂ܰܕ݁ ܗܘܳܐ ܕ݂ܶܝܢ ܒ݂ܶܝܬ݁-ܝܰܠܕ݂ܶܗ ܕ݂ܗܶܪܳܘܕܶ݁ܣ ܪܰܩܕܰ݁ܬ݁ ܒ݂ܰܪܬܳ݁ܗ ܕ݂ܗܶܪܳܘܕܺ݁ܝܰܐ ܩܕܳ݁ܡ ܣܡܺܝܟܶ݁ܐ ܘܫܶܦ݁ܪܰܬ݁ ܠܶܗ ܠܗܶܪܳܘܕܶ݁ܣ:</VERS>
      <VERS vnumber="7">ܡܶܛܽܠ ܗܳܢܳܐ ܒ݂ܡܰܘܡܳܬܳ݁ܐ ܝܺܡܳܐ ܠܳܗ ܕ݂ܢܶܬ݂ܶܠ ܠܳܗ ܟ݂ܽܠܡܶܕ݂ܶܡ ܕ݂ܬܶ݁ܫܰܐܠ:</VERS>
      <VERS vnumber="8">ܗܺܝ ܕ݂ܶܝܢ ܡܶܛܽܠ ܕ݂ܡܰܠܦܳ݁ܐ ܗ̄ܘܳܬ݁ ܠܶܐܡܳܗ ܐܶܡܪܰܬ݁ ܗܰܒ݁ ܠܺܝ ܗܳܪܟ݂ܳܐ ܒ݂ܦܺ݁ܝܢܟ݂ܳܐ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:</VERS>
      <VERS vnumber="9">ܘܟܶ݁ܪܝܰܬ݁ ܠܶܗ ܠܡܰܠܟ݂ܳܐ ܡܶܛܽܠ ܕ݂ܶܝܢ ܡܰܘܡܳܬܳ݁ܐ ܘܰܣܡܺܝܟܶ݁ܐ ܦ݂ܩܰܕ݁ ܕ݂ܢܶܬܺ݁ܝܗܶܒ݁ ܠܳܗ:</VERS>
      <VERS vnumber="10">ܘܫܰܕ݂ܰܪ ܦ݂ܰܣܩܶܗ ܪܺܫܶܗ ܕ݂ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ:</VERS>
      <VERS vnumber="11">ܘܰܐܝܬ݂ܺܝ ܪܺܫܶܗ ܒ݂ܦܺ݁ܝܢܟ݂ܳܐ ܘܶܐܬܺ݁ܝܗܶܒ݁ ܠܰܛܠܺܝܬܳ݁ܐ ܘܰܐܝܬ݂ܝܰܬܶ݁ܗ ܠܶܐܡܳܗ:</VERS>
      <VERS vnumber="12">ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܫܩܰܠܘ ܫܠܰܕ݂ܶܗ ܩܒܰ݁ܪܘ ܘܶܐܬܰ݁ܘ ܚܰܘܺܝܘ ܠܝܶܫܽܘܥ ܣ݂ ܣ݂:</VERS>
      <VERS vnumber="13">ܝܶܫܽܘܥ ܕ݂ܶܝܢ ܟ݂ܰܕ݁ ܫܡܰܥ ܫܰܢܺܝ ܡܶܢ ܬ݂ܰܡܳܢ ܒ݂ܶܐܠܦܳ݁ܐ ܠܰܐܬ݁ܪܳܐ ܚܽܘܪܒ݂ܳܐ ܒ݂ܰܠܚܽܘܕܰ݁ܘܗ̄ܝ ܘܟܰ݁ܕ݁ ܫܡܰܥܘ ܟ݂ܶܢܫܶܐ ܐܶܙܰܠܘ ܒ݂ܳܬ݁ܪܶܗ ܒ݂ܝܰܒ݁ܫܳܐ ܡܶܢ ܡܕܺ݁ܝܢܳܬܳ݁ܐ:</VERS>
      <VERS vnumber="14">ܘܰܢܦܰ݁ܩ ܝܶܫܽܘܥ ܚܙܳܐ ܟ݂ܶܢܫܶܐ ܣܰܓ݂ܺܝܶܐܐ ܘܶܐܬ݁ܪܰܚܰܡ ܥܠܰܝܗܽܘܢ ܘܰܐܣܺܝ ܟ݂ܪܺܝܗܰܝܗܽܘܢ: ܣ</VERS>
      <VERS vnumber="15">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪܘ ܠܶܗ ܐܰܬ݁ܪܳܐ ܚܽܘܪܒ݂ܳܐ ܗܽܘ ܘܥܶܕ݂ܳܢܳܐ ܥܒܰ݁ܪ ܠܶܗ ܫܪܺܝ ܟ݂ܶܢܫܶܐ ܕ݂ܐ̄ܢܳܫܳܐ ܕ݂ܢܺܐܙܽܠ̄ܘܢ ܠܩܽܘܪܝܳܐ ܘܢܶܙܒ݂ܢܽܘܢ ܠܗܽܘܢ ܣܰܝܒ݂ܳܪܬ݂ܳܐ: ܣ</VERS>
      <VERS vnumber="16">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܡܶܬ݁ܒ݂ܥܶܐ ܠܗܽܘܢ ܠܡܺܐܙܰܠ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܐܟܰ݁ܠ:</VERS>
      <VERS vnumber="17">ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܠܰܝܬ݂ ܠܰܢ ܬ݂ܢܳܢ ܐܶܠܳܐ ܚܰܡܶܫ ܓ݂ܪܺܝܨܳܢ ܘܰܬ݁ܪܶܝܢ ܢܽܘܢܺܝܢ:</VERS>
      <VERS vnumber="18">ܐܳܡܰܪ ܠܗܽܘܢ ܝܶܫܽܘܥ ܐܰܝܬ݂ܰܘ ܐܶܢܽܘܢ ܠܺܝ ܠܗܳܪܟ݂ܳܐ:</VERS>
      <VERS vnumber="19">ܘܰܦ݁ܩܰܕ݁ ܠܟܶ݁ܢܫܶܐ ܠܡܶܣܬ݂ܡܳܟܽ݁ܘ ܥܰܠ ܐܰܪܥܳܐ ܘܰܫܩܰܠ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܗܶܢܽܘܢ ܬ݂ܰܠܡܺܝܕܶ݁ܐ ܣܳܡܘ ܠܟܶ݁ܢܫܶܐ:</VERS>
      <VERS vnumber="20">ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܬ݂ܪܶܥܣܰܪ ܩܽܘܦܺ݁ܝܢܺܝܢ ܟ݂ܰܕ݁ ܡܠܶܝܢ:</VERS>
      <VERS vnumber="21">ܗܳܢܽܘܢ ܕ݂ܶܝܢ ܐ̄ܢܳܫܳܐ ܕ݂ܶܐܟܰ݁ܠܘ ܗܳܘܶܝܢ ܗ̄ܘܰܘ ܐܰܠܦܶ݁ܐ ܚܰܡܫܳܐ ܣܛܰܪ-ܡܶܢ ܢܶܫܶܐ ܘܰܛܠܳܝܶܐ: ܣ</VERS>
      <VERS vnumber="22">ܘܡܶܚܕܳ݁ܐ ܐܶܠܰܨ ܠܬܰ݁ܠܡܺܝܕܰ݁ܘܗ̄ܝ ܕ݂ܢܶܣܩܽܘܢ ܠܰܣܦܺ݁ܝܢ̄ܬ݂ܳܐ ܘܢܺܐܙܽܠ̄ܘܢ ܩܕܳ݁ܡܰܘܗ̄ܝ ܠܥܶܒ݁ܪܳܐ ܥܰܕ݁ ܫܳܪܶܐ ܗܽܘ ܠܟܶ݁ܢܫܶܐ:</VERS>
      <VERS vnumber="23">ܘܟܰ݁ܕ݁ ܫܪܳܐ ܠܟܶ݁ܢܫܶܐ ܣܠܶܩ ܠܛܽܘܪܳܐ ܒ݂ܰܠܚܽܘܕܰ݁ܘܗ̄ܝ ܠܰܡܨܰܠܳܝܽܘ ܣ ܘܟܰ݁ܕ݁ ܚܶܫܟ݂ܰܬ݁ ܒ݂ܰܠܚܽܘܕܰ݁ܘܗ̄ܝ ܗ̄ܘܳܐ ܬ݂ܰܡܳܢ:</VERS>
      <VERS vnumber="24">ܘܶܐܠܦܳ݁ܐ ܪܰܚܺܝܩܳܐ ܗ̄ܘܳܬ݁ ܡܶܢ ܐܰܪܥܳܐ ܐܶܣܛܕܰ݁ܘܳܬܳ݁ܐ ܣܰܓ݂ܺܝܶܐܐ ܟ݂ܰܕ݁ ܡܶܫܬ݂ܰܓ݁ܫܳܐ ܣܰܓ݂ܺܝ ܡܶܢ ܓ݂ܰܠ̄ܠܶܐ ܪܽܘܚܳܐ ܓ݂ܶܝܪ ܠܩܽܘܒ݁ܠܳܗ ܗ̄ܘܳܬ݁:</VERS>
      <VERS vnumber="25">ܒ݂ܡܰܛܰܪܬܳ݁ܐ ܕ݂ܶܝܢ ܪܒܺ݁ܝܥܳܝܬ݂ܳܐ ܕ݂ܠܺܠܝܳܐ ܐܶܬܳ݁ܐ ܠܘܳܬ݁ܗܽܘܢ ܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܡܰܝܳܐ:</VERS>
      <VERS vnumber="26">ܘܰܚܙܰܐܘܽܗ̄ܝ ܬ݂ܰܠܡܺܝܕܰ݁ܘܗ̄ܝ ܕ݂ܰܡܗܰܠܶܟ݁ ܥܰܠ ܡܰܝܳܐ ܘܶܐܬ݂ܬ݂ܙܺܝܥܘ ܘܳܐܡܪܺܝܢ ܗ̄ܘܰܘ ܕ݂ܚܶܙܘܳܐ ܗܽܘ ܕ݂ܰܓ݂ܳܠܳܐ ܘܡܶܢ ܕ݂ܶܚܠܰܬ݁ܗܽܘܢ ܩܥܰܘ:</VERS>
      <VERS vnumber="27">ܗܽܘ ܕ݂ܶܝܢ ܝܶܫܽܘܥ ܒ݂ܰܪܫܳܥܬܶ݁ܗ ܡܰܠܶܠ ܥܰܡܗܽܘܢ ܘܶܐܡܰܪ ܐܶܬ݁ܠܰܒ݂̄ܒ݁ܘ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ: ܣ</VERS>
      <VERS vnumber="28">ܘܰܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܡܳܪܝ ܐܶܢ ܐܰܢ̄ܬ݂ ܗܽ̄ܘ ܦ݂ܩܽܘܕ݁ ܠܺܝ ܐܺܬܶ݁ܐ ܠܘܳܬܳ݁ܟ݁ ܥܰܠ ܡܰܝܳܐ:</VERS>
      <VERS vnumber="29">ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܬ݂ܳܐ ܘܰܢܚܶܬ݁ ܟ݂ܺܐܦܳ݁ܐ ܡܶܢ ܐܶܠܦܳ݁ܐ ܘܗܰܠܶܟ݁ ܥܰܠ ܡܰܝܳܐ ܕ݂ܢܺܐܬܶ݁ܐ ܠܘܳܬ݁ ܝܶܫܽܘܥ:</VERS>
      <VERS vnumber="30">ܘܟܰ݁ܕ݁ ܚܙܳܐ ܪܽܘܚܳܐ ܕ݂ܩܰܫܝܳܐ ܕ݂ܚܶܠ ܘܫܰܪܺܝ ܠܡܶܛܒ݂ܰܥ ܘܰܐܪܺܝܡ ܩܳܠܶܗ ܘܶܐܡܰܪ ܡܳܪܝ ܦ݂ܪܽܘܩܰܝܢܝ:</VERS>
      <VERS vnumber="31">ܘܒܰ݁ܪ-ܫܳܥܬܶ݁ܗ ܦ݂ܫܰܛ ܐܺܝܕܶ݁ܗ ܡܳܪܰܢ ܘܰܐܚܕ݂ܶܗ ܘܶܐܡܰܪ ܠܶܗ ܙܥܽܘܪ ܗܰܝܡܳܢܽܘܬܳ݁ܐ ܠܡܳܢܳܐ ܐܶܬ݁ܦ݂ܰܠܰܓ݁ܬ݂: ܣ</VERS>
      <VERS vnumber="32">ܘܟܰ݁ܕ݁ ܣܠܶܩܘ ܠܶܐܠܦܳ݁ܐ ܫܶܠܝܰܬ݁ ܪܽܘܚܳܐ:</VERS>
      <VERS vnumber="33">ܘܶܐܬܰ݁ܘ ܗܳܢܽܘܢ ܕ݂ܒܶ݁ܐܠܦܳ݁ܐ ܣܓܶ݁ܕ݁ܘ ܠܶܗ ܘܶܐܡܰܪܘ ܫܰܪܺܝܪܳܐܝܺܬ݁ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ: ܣ</VERS>
      <VERS vnumber="34">ܘܰܪܕܰ݁ܘ ܘܶܐܬܰ݁ܘ ܠܰܐܪܥܳܐ ܕ݂ܓܶ݁ܢܶܣܰܪ:</VERS>
      <VERS vnumber="35">ܘܶܐܫܬ݂ܰܘܕ݂ܥܽܘܗ̄ܝ ܐ̄ܢܳܫܳܐ ܕ݂ܰܐܬ݁ܪܳܐ ܗܰܘ ܘܫܰܕ݂ܰܪܘ ܠܟܽ݁ܠܗܶܝܢ ܩܽܘܪܝܳܐ ܕ݂ܰܚܕܳ݁ܪܰܝܗܽܘܢ ܘܩܰܪܶܒ݁ܘ ܠܶܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ:</VERS>
      <VERS vnumber="36">ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܶܩܪܒܽ݁ܘܢ ܐܳܦܶ݁ܢ ܠܟܶ݁ܢܦܳ݁ܐ ܒ݂ܰܠܚܽܘܕ݁ ܕ݂ܰܠܒܽ݁ܘܫܶܗ ܘܰܐܝܠܶܝܢ ܕ݂ܰܩܪܶܒ݁ܘ ܐܶܬܰ݁ܐܣܺܝܘ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܗܳܝܕ݂ܶܝܢ ܩܪܶܒ݁ܘ ܠܘܳܬ݁ ܝܶܫܽܘܥ ܦ݂ܪܺܝܫܶܐ ܘܣܳܦ݁ܪܶܐ ܕ݂ܡܶܢ ܐܽܘܪܺܫܠܶܡ ܘܳܐܡܪܺܝܢ:</VERS>
      <VERS vnumber="2">ܠܡܳܢܳܐ ܬ݂ܰܠܡܺܝܕܰ݁ܝܟְ݂ ܥܳܒ݁ܪܺܝܢ ܥܰܠ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ ܘܠܳܐ ܡܫܺܝܓܺ݁ܝܢ ܐܺܝܕܰ݁ܝܗܽܘܢ ܡܳܐ ܕ݂ܳܐܟ݁ܠܺܝܢ ܠܰܚܡܳܐ:</VERS>
      <VERS vnumber="3">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܡܳܢܳܐ ܐܳܦ݁ ܐܰܢ̄ܬ݂ܽܘܢ ܥܳܒ݁ܪܺܝܢ ܐܢ̄ܬ݂ܽܘܢ ܥܰܠ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܡܶܛܽܠ ܡܰܫܠܡܳܢܽܘܬ݁ܟܽ݁ܘܢ:</VERS>
      <VERS vnumber="4">ܐܰܠܳܗܳܐ ܓ݂ܶܝܪ ܐܶܡܰܪ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܡܰܢ ܕ݂ܰܡܨܰܚܶܐ ܠܰܐܒܽ݁ܘܗ̄ܝ ܘܠܶܐܡܶܗ ܡܡܳܬ݁ ܢܡܽܘܬ݁:</VERS>
      <VERS vnumber="5">ܐܰܢ̄ܬ݂ܽܘܢ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܟ݂ܽܠ ܡܰܢ ܕ݂ܢܺܐܡܰܪ ܠܰܐܒܳ݁ܐ ܐܰܘ ܠܶܐܡܳܐ ܩܽܘܪܒ݂ܳܢܝ ܡܶܕ݂ܶܡ ܕ݂ܬܶ݁ܬ݁ܗܢܶܐ ܡܶܢܝ ܘܠܳܐ ܢܝܰܩܰܪ ܠܰܐܒܽ݁ܘܗ̄ܝ ܐܰܘ ܠܶܐܡܶܗ:</VERS>
      <VERS vnumber="7">ܢܳܣܒ݂ܰܝ ܒ݂ܰܐܦ݂ܶܐ ܫܰܦ݂ܺܝܪ ܐܶܬ݁ܢܰܒ݂ܺܝ ܥܠܰܝܟ݂ܽܘܢ ܐܶܫܰܥܝܳܐ ܘܶܐܡܰܪ:</VERS>
      <VERS vnumber="8">ܥܰܡܳܐ ܗܳܢܳܐ ܒ݂ܣܶܦ݁ܘܳܬܶ݁ܗ ܗ̄ܘ ܡܝܰܩܰܪ ܠܺܝ ܠܶܒ݂ܗܽܘܢ ܕ݂ܶܝܢ ܣܰܓ݂ܺܝ ܪܰܚܺܝܩ ܡܶܢܝ:</VERS>
      <VERS vnumber="9">ܘܰܣܪܺܝܩܳܐܝܺܬ݁ ܕ݂ܳܚܠܺܝܢ ܠܺܝ ܟ݂ܰܕ݁ ܡܰܠܦܺ݁ܝܢ ܝܽܘܠܦ݂ܳܢܶܐ ܕ݂ܦܽ݁ܘܩܕ݂ܳܢܶܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="10">ܘܰܩܪܳܐ ܠܟܶ݁ܢܫܶܐ ܘܶܐܡܰܪ ܠܗܽܘܢ ܫܡܰܥܘ ܘܶܐܣܬ݂ܰܟ݂̄ܠܘ:</VERS>
      <VERS vnumber="11">ܠܳܐ ܗ̄ܘܳܐ ܡܶܕ݂ܶܡ ܕ݂ܥܳܐܶܠ ܠܦܽ݁ܘܡܳܐ ܡܣܰܝܶܒ݁ ܠܒܰ݁ܪܢܳܫܳܐ ܐܶܠܳܐ ܡܶܕ݂ܶܡ ܕ݂ܢܳܦܶ݁ܩ ܡܶܢ ܦ݂ܽܘܡܳܐ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪܢܳܫܳܐ: ܣ</VERS>
      <VERS vnumber="12">ܗܳܝܕ݂ܶܝܢ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܝܳܕܰ݁ܥ ܐܰܢ̄ܬ݂ ܕ݂ܰܦ݁ܪܺܝܫܶܐ ܕ݂ܰܫܡܰܥܘ ܡܶܠܬܳ݁ܐ ܗܳܕܶ݁ܐ ܐܶܬ݁ܟ݂ܫܶܠܘ:</VERS>
      <VERS vnumber="13">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܟ݂ܽܠ ܢܶܨܒ݂ܬܳ݁ܐ ܐܰܝܕܳ݁ܐ ܕ݂ܠܳܐ ܢܰܨܒ݂ܳܗ ܐܳܒ݁ܝ ܕ݂ܒܰ݁ܫܡܰܝܳܐ ܬ݂ܶܬ݁ܥܩܰܪ:</VERS>
      <VERS vnumber="14">ܫܒܽ݁ܘܩܘ ܠܗܽܘܢ ܣܡܰܝܳܐ ܐܶܢܽܘܢ ܢܳܓܽ݁ܘܕܶ݁ܐ ܕ݂ܰܣܡܰܝܳܐ ܣܰܡܝܳܐ ܕ݂ܶܝܢ ܠܣܰܡܝܳܐ ܐܶܢ ܢܶܕ݁ܒ݂ܰܪ ܬ݂ܪܰܝܗܽܘܢ ܒ݂ܓܽ݁ܘܡܳܨܳܐ ܢܳܦ݁ܠܺܝܢ: ܣ</VERS>
      <VERS vnumber="15">ܘܰܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܠܶܗ ܡܳܪܝ ܦ݂ܰܫܶܩ ܠܰܢ ܡܰܬ݁ܠܳܐ ܗܳܢܳܐ:</VERS>
      <VERS vnumber="16">ܗܽܘ ܕ݂ܶܝܢ ܐܶܡܰܪ ܠܗܽܘܢ ܥܕܰ݁ܡܳܐ ܠܗܳܫܳܐ ܐܳܦ݁ ܐܰܢ̄ܬ݂ܽܘܢ ܠܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ:</VERS>
      <VERS vnumber="17">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܕ݂ܶܡ ܕ݂ܥܳܐܶܠ ܠܦܽ݁ܘܡܳܐ ܠܟܰ݁ܪܣܳܐ ܗܽܘ ܐܳܙܶܠ ܘܡܶܢ ܬ݂ܰܡܳܢ ܒ݂ܬܰ݁ܕ݁ܟ݂ܺܝܬܳ݁ܐ ܡܶܫܬ݂ܕܶ݁ܐ ܠܒܰ݁ܪ:</VERS>
      <VERS vnumber="18">ܡܶܕ݂ܶܡ ܕ݂ܶܝܢ ܕ݂ܡܶܢ ܦ݂ܽܘܡܳܐ ܢܳܦܶ݁ܩ ܡܶܢ ܠܶܒ݂ܳܐ ܢܳܦܶ݁ܩ ܘܗܽܘܝܽܘ ܡܣܰܝܶܒ݁ ܠܶܗ ܠܒܰ݁ܪܢܳܫܳܐ:</VERS>
      <VERS vnumber="19">ܡܶܢ ܠܶܒ݂ܳܐ ܗܽܘ ܓ݂ܶܝܪ ܢܳܦ݁ܩܳܢ ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ ܓ݂ܰܘܪܳܐ ܩܶܛܠܳܐ ܙܳܢܝܽܘܬܳ݁ܐ ܓ݂ܰܢܳܒܽ݁ܘܬܳ݁ܐ ܣܳܗܕ݂ܽܘܬ݁ ܫܽܘܩܪܳܐ ܓ݂ܽܘܕ݂ܳܦܳ݁ܐ:</VERS>
      <VERS vnumber="20">ܗܳܠܶܝܢ ܐܶܢܶܝܢ ܕ݂ܰܡܣܰܝܒܳ݁ܢ ܠܒܰ݁ܪܢܳܫܳܐ ܐܶܢ ܐ̄ܢܳܫ ܕ݂ܶܝܢ ܢܶܠܥܰܣ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܘܗ̄ܝ ܠܳܐ ܡܶܣܬ݂ܰܝܰܒ݁ ܣܣ:</VERS>
      <VERS vnumber="21">ܘܰܢܦܰ݁ܩ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ:</VERS>
      <VERS vnumber="22">ܘܗܳܐ ܐܰܢ̄ܬ݂ܬܳ݁ܐ ܟ݂ܢܰܥܢܳܝܬ݂ܳܐ ܡܶܢ ܬ݂ܚܽܘܡܶܐ ܗܳܢܽܘܢ ܢܶܦ݁ܩܰܬ݁ ܟ݂ܰܕ݁ ܩܳܥܝܳܐ ܘܳܐܡܪܳܐ ܐܶܬ݁ܪܰܚܰܡ ܥܠܰܝ ܡܳܪܝ ܒ݂ܪܶܗ ܕ݂ܕܰ݁ܘܺܝܕ݁ ܒ݂ܪܰܬ݁ܝ ܒ݂ܺܝܫܳܐܝܺܬ݁ ܡܶܬ݂ܕ݂ܰܒ݁ܪܳܐ ܡܶܢ ܫܺܐܕܳ݁ܐ:</VERS>
      <VERS vnumber="23">ܗܽܘ ܕ݂ܶܝܢ ܠܳܐ ܦ݂ܰܢܝܳܗ ܦ݂ܶܬ݁ܓܳ݁ܡܳܐ ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܒ݂ܥܰܘ ܡܶܢܶܗ ܘܳܐܡܪܺܝܢ ܫܪܺܝܗ ܕ݂ܩܳܥܝܳܐ ܒ݂ܳܬ݁ܪܰܢ:</VERS>
      <VERS vnumber="24">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܠܳܐ ܐܶܫܬ݂ܰܕ݂ܪܶܬ݁ ܐܶܠܳܐ ܠܘܳܬ݁ ܥܶܪܒ݂ܶܐ ܕ݂ܰܛܥܰܘ ܡܶܢ ܒ݂ܶܝܬ݁ ܐܺܝܣܪܳܝܶܠ:</VERS>
      <VERS vnumber="25">ܗܺܝ ܕ݂ܶܝܢ ܐܶܬܳ݁ܬ݁ ܣܶܓ݁ܕ݂ܰܬ݁ ܠܶܗ ܘܶܐܡܪܰܬ݁ ܡܳܪܝ ܥܰܕ݂ܰܪܰܝܢܝ:</VERS>
      <VERS vnumber="26">ܐܶܡܰܪ ܠܳܗ ܠܳܐ ܫܰܦ݂ܺܝܪ ܠܡܶܣܰܒ݁ ܠܰܚܡܳܐ ܕ݂ܰܒ݁ܢܰܝܳܐ ܘܰܠܡܰܪܡܳܝܽܘ ܠܟܰ݁ܠܒ݂ܶܐ:</VERS>
      <VERS vnumber="27">ܗܺܝ ܕ݂ܶܝܢ ܐܶܡܪܰܬ݁ ܐܺܝܢ ܡܳܪܝ ܐܳܦ݁ ܟ݂ܰܠܒ݂ܶܐ ܐܳܟ݁ܠܺܝܢ ܡܶܢ ܦ݂ܰܪܬ݂ܽܘܬܶ݁ܐ ܕ݂ܢܳܦ݁ܠܺܝܢ ܡܶܢ ܦ݂ܳܬܽ݁ܘܪܶܐ ܕ݂ܡܳܪܰܝܗܽܘܢ ܘܚܳܐܶܝܢ:</VERS>
      <VERS vnumber="28">ܗܳܝܕ݂ܶܝܢ ܐܶܡܰܪ ܠܳܗ ܝܶܫܽܘܥ ܐܳܘ ܐܰܢ̄ܬ݂ܬܳ݁ܐ ܪܰܒ݂ܳܐ ܗ̄ܝ ܗܰܝܡܳܢܽܘܬܶ݁ܟ݁ܝ ܢܶܗܘܶܐ ܠܶܟ݁ܝ ܐܰܝܟ݁ ܕ݂ܨܳܒ݁ܝܳܐ ܐܰܢ̄ܬ݂ܝ ܘܶܐܬܰ݁ܐܣܝܰܬ݁ ܒ݂ܰܪܬܳ݁ܗ ܡܶܢ ܗܳܝ ܫܳܥܬܳ݁ܐ ܣ݂ ܣ݂:</VERS>
      <VERS vnumber="29">ܘܫܰܢܺܝ ܡܶܢ ܬ݂ܰܡܳܢ ܝܶܫܽܘܥ ܘܶܐܬܳ݁ܐ ܥܰܠ-ܓ݂ܶܢ̄ܒ݁ ܝܰܡܳܐ ܕ݂ܰܓ݁ܠܺܝܠܳܐ ܣ ܘܰܣܠܶܩ ܠܛܽܘܪܳܐ ܘܺܝܬܶ݁ܒ݁ ܬ݂ܰܡܳܢ:</VERS>
      <VERS vnumber="30">ܘܰܩܪܶܒ݁ܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܕ݂ܺܐܝܬ݁ ܗ̄ܘܰܘ ܥܰܡܗܽܘܢ ܚܓܺ݁ܝܪܶܐ ܘܰܣܡܰܝܳܐ ܘܚܰܪܫܶܐ ܘܰܦ݁ܫܺܝܓܶ݁ܐ ܘܰܐ̄ܚܪܳܢܶܐ ܣܰܓ݂ܺܝܶܐܐ ܘܰܐܪܡܺܝܘ ܐܶܢܽܘܢ ܠܘܳܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܰܐܣܺܝ ܐܶܢܽܘܢ:</VERS>
      <VERS vnumber="31">ܐܰܝܟ݁ ܕ݂ܢܶܬ݂ܕ݂ܰܡܪܽܘܢ ܟ݂ܶܢܫܶܐ ܗܳܢܽܘܢ ܕ݂ܚܳܙܶܝܢ ܚܰܪܫܶܐ ܕ݂ܰܡܡܰܠܠܺܝܢ ܘܰܦ݁ܫܺܝܓܶ݁ܐ ܕ݂ܡܶܬ݁ܚܰܠܡܺܝܢ ܘܰܚܓܺ݁ܝܪܶܐ ܕ݂ܰܡܗܰܠܟܺ݁ܝܢ ܘܰܣܡܰܝܳܐ ܕ݂ܚܳܙܶܝܢ ܘܫܰܒ݂ܰܚܘ ܠܰܐܠܳܗܳܐ ܕ݂ܺܝܣܪܳܝܶܠ: ܣ</VERS>
      <VERS vnumber="32">ܗܽܘ ܕ݂ܶܝܢ ܝܶܫܽܘܥ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܡܶܬ݁ܪܰܚܰܡ ܐ̄ܢܳܐ ܥܰܠ ܟ݂ܶܢܫܳܐ ܗܳܢܳܐ ܕ݂ܗܳܐ ܬ݂ܠܳܬܳ݁ܐ ܝܰܘܡܺܝܢ ܩܰܘܺܝܘ ܠܘܳܬ݁ܝ ܘܠܰܝܬ݂ ܠܗܽܘܢ ܡܳܐ ܕ݂ܢܶܐܟ݁ܠܽܘܢ ܘܕܶ݁ܐܫܪܶܐ ܐܶܢܽܘܢ ܟ݂ܰܕ݁ ܨܳܝܡܺܝܢ ܠܳܐ ܨܳܒܶ݁ܐ ܐ̄ܢܳܐ ܕ݂ܰܠܡܳܐ ܢܥܽܘܦܽ݁ܘܢ ܒ݂ܽܐܘܪܚܳܐ:</VERS>
      <VERS vnumber="33">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܡܶܟ݂ܳܐ ܠܰܢ ܒ݂ܚܽܘܪܒ݂ܳܐ ܠܰܚܡܳܐ ܕ݂ܰܢܣܰܒ݂ܰܥ ܟ݂ܶܢܫܳܐ ܗܳܢܳܐ ܟ݂ܽܠܶܗ:</VERS>
      <VERS vnumber="34">ܐܳܡܰܪ ܠܗܽܘܢ ܝܶܫܽܘܥ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܐܳܡܪܺܝܢ ܠܶܗ ܫܰܒ݁ܥܳܐ ܘܩܰܠܺܝܠ ܢܽܘܢܶܐ ܕ݂ܰܩܕ݂ܩܶܐ:</VERS>
      <VERS vnumber="35">ܘܰܦ݁ܩܰܕ݁ ܠܟܶ݁ܢܫܶܐ ܕ݂ܢܶܣܬ݂ܰܡܟ݂ܽܘܢ ܥܰܠ ܐܰܪܥܳܐ:</VERS>
      <VERS vnumber="36">ܘܰܫܩܰܠ ܠܗܳܠܶܝܢ ܫܰܒ݁ܥܳܐ ܠܰܚܡܺܝܢ ܘܰܠܢܽܘܢܶܐ ܘܫܰܒ݂ܰܚ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܬܰ݁ܠܡܺܝܕܶ݁ܐ ܝܰܗ̄ܒ݁ܘ ܠܟܶ݁ܢܫܶܐ:</VERS>
      <VERS vnumber="37">ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܡܠܶܐ ܫܰܒ݁ܥܳܐ ܐܶܣܦ݂ܪܺܝܕܺ݁ܝܢ:</VERS>
      <VERS vnumber="38">ܗܳܢܽܘܢ ܕ݂ܶܝܢ ܕ݂ܶܐܟܰ݁ܠܘ ܗܳܘܶܝܢ ܗ̄ܘܰܘ ܐܰܪܒ݂ܥܳܐ ܐܰܠܦܺ݁ܝܢ ܓ݂ܰܒ݁ܪܶܐ ܣܛܰܪ-ܡܶܢ ܢܶܫܶܐ ܘܰܛܠܳܝܶܐ:</VERS>
      <VERS vnumber="39">ܘܟܰ݁ܕ݁ ܫܪܳܐ ܠܟܶ݁ܢܫܶܐ ܣܠܶܩ ܠܶܐܠܦܳ݁ܐ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܡܰܓ݁ܕ݂ܽܘ: ܣ</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܩܪܶܒ݁ܘ ܦ݂ܪܺܝܫܶܐ ܘܙܰܕ݂ܽܘܩܳܝܶܐ ܡܢܰܣܶܝܢ ܠܶܗ ܘܫܳܐܠܺܝܢ ܠܶܗ ܐܳܬܳ݁ܐ ܡܶܢ ܫܡܰܝܳܐ ܕ݂ܰܢܚܰܘܶܐ ܐܶܢܽܘܢ: ܣ</VERS>
      <VERS vnumber="2">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܡܳܐ ܕ݂ܰܗܘܳܐ ܪܰܡܫܳܐ ܐܳܡܪܺܝܢ ܐܢ̄ܬ݂ܽܘܢ ܨܰܚܘܳܐ ܗܽܘ ܣܶܡܩܰܬ݁ ܓ݂ܶܝܪ ܫܡܰܝܳܐ:</VERS>
      <VERS vnumber="3">ܘܰܒ݁ܨܰܦ݁ܪܳܐ ܐܳܡܪܺܝܢ ܐܢ̄ܬ݂ܽܘܢ ܝܰܘܡܳܢܳܐ ܣܰܬ݁ܘܳܐ ܗܽܘ ܣܶܡܩܰܬ݁ ܓ݂ܶܝܪ ܫܡܰܝܳܐ ܟ݂ܡܺܝܪܳܐܝܺܬ݁ ܢܳܣܒ݂ܰܝ ܒ݂ܰܐܦ݂ܶܐ ܦ݂ܰܪܨܽܘܦ݂ܳܐ ܕ݂ܰܫܡܰܝܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܒ݁ܩܽܘܢ ܐܳܬ݁ܘܳܬܳ݁ܐ ܕ݂ܙܰܒ݁ܢܳܐ ܗܳܢܳܐ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܦ݁ܪܫܽܘܢ:</VERS>
      <VERS vnumber="4">ܫܰܪܒ݂ܬܳ݁ܐ ܒ݂ܺܝܫܬ݂ܳܐ ܘܓܰ݁ܝܳܪܬܳ݁ܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܡܶܬ݁ܝܰܗ̄ܒܳ݁ܐ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ ܘܰܫܒܰ݁ܩ ܐܶܢܽܘܢ ܘܶܐܙܰܠ:</VERS>
      <VERS vnumber="5">ܘܟܰ݁ܕ݁ ܐܶܬܰ݁ܘ ܬ݂ܰܠܡܺܝܕܰ݁ܘܗ̄ܝ ܠܥܶܒ݁ܪܳܐ ܛܥܰܘ ܕ݂ܢܶܣܒܽ݁ܘܢ ܥܰܡܗܽܘܢ ܠܰܚܡܳܐ:</VERS>
      <VERS vnumber="6">ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܙܰܘ ܐܶܙܕ݂ܰܗ̄ܪܘ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ:</VERS>
      <VERS vnumber="7">ܗܶܢܽܘܢ ܕ݂ܶܝܢ ܡܶܬ݁ܪܰܥܶܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܠܰܚܡܳܐ ܠܳܐ ܢܣܰܒ݁ܘ:</VERS>
      <VERS vnumber="8">ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܢܰܦ݁ܫܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ ܕ݂ܠܰܚܡܳܐ ܠܳܐ ܫܩܰܠܬ݂ܽܘܢ:</VERS>
      <VERS vnumber="9">ܠܳܐ ܥܕܰ݁ܡܳܐ ܠܗܳܫܳܐ ܐܶܣܬ݂ܰܟ݂ܰܠܬ݂ܽܘܢ ܠܳܐ ܥܳܗܕ݂ܺܝܢ ܐܢ̄ܬ݂ܽܘܢ ܠܗܳܢܽܘܢ ܚܰܡܫܳܐ ܠܰܚܡܺܝܢ ܕ݂ܚܰܡܫܳܐ ܐܰܠܦܺ݁ܝܢ ܘܰܟ݁ܡܳܐ ܩܽܘܦܺ݁ܝܢܺܝܢ ܫܩܰܠܬ݂ܽܘܢ:</VERS>
      <VERS vnumber="10">ܘܠܳܐ ܠܗܳܢܽܘܢ ܫܰܒ݁ܥܳܐ ܠܰܚܡܺܝܢ ܕ݂ܰܐܪܒ݂ܥܳܐ ܐܰܠܦܺ݁ܝܢ ܘܰܟ݁ܡܳܐ ܐܶܣܦ݂ܪܺܝܕܺ݁ܝܢ ܫܩܰܠܬ݂ܽܘܢ:</VERS>
      <VERS vnumber="11">ܐܰܝܟ݂ܰܢ ܠܳܐ ܐܶܣܬ݂ܰܟ݂ܰܠܬ݂ܽܘܢ ܕ݂ܠܳܐ ܗ̄ܘܳܐ ܥܰܠ ܠܰܚܡܳܐ ܐܶܡܪܶܬ݁ ܠܟܽ݁ܘܢ ܐܶܠܳܐ ܕ݂ܬܶ݁ܙܕ݂ܰܗܪܽܘܢ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ: ܣ</VERS>
      <VERS vnumber="12">ܗܳܝܕ݂ܶܝܢ ܐܶܣܬ݂ܰܟ݂ܰܠܘ ܕ݂ܠܳܐ ܐܶܡܰܪ ܕ݂ܢܶܙܕ݂ܰܗܪܽܘܢ ܡܶܢ ܚܡܺܝܪܳܐ ܕ݂ܠܰܚܡܳܐ ܐܶܠܳܐ ܡܶܢ ܝܽܘܠܦ݂ܳܢܳܐ ܕ݂ܰܦ݁ܪܺܝܫܶܐ ܘܰܕ݁ܙܰܕ݂ܽܘܩܳܝܶܐ ܣܣ:</VERS>
      <VERS vnumber="13">ܟ݂ܰܕ݁ ܕ݂ܶܝܢ ܐܶܬܳ݁ܐ ܝܶܫܽܘܥ ܠܰܐܬ݁ܪܳܐ ܕ݂ܩܶܣܰܪܺܝܰܐ ܕ݁ܦܺ݁ܝܠܺܝܦ݂ܳܘܣ ܡܫܰܐܶܠ ܗ̄ܘܳܐ ܠܬܰ݁ܠܡܺܝܕܰ݁ܘܗ̄ܝ ܘܳܐܡܰܪ ܡܰܢܽܘ ܐܳܡܪܺܝܢ ܥܠܰܝ ܐ̄ܢܳܫܳܐ ܕ݂ܺܐܝܬܰ݁ܝ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="14">ܗܶܢܽܘܢ ܕ݂ܶܝܢ ܐܶܡܰܪܘ ܐܺܝܬ݁ ܕ݂ܳܐܡܪܺܝܢ ܝܽܘܚܰܢܳܢ ܡܰܥܡܕܳ݁ܢܳܐ ܐ̄ܚܪܳܢܶܐ ܕ݂ܶܝܢ ܐܶܠܺܝܳܐ ܘܰܐ̄ܚܪܳܢܶܐ ܐܶܪܰܡܝܳܐ ܐܰܘ ܚܰܕ݁ ܡܶܢ ܢܒܺ݁ܝܶܐ:</VERS>
      <VERS vnumber="15">ܐܳܡܰܪ ܠܗܽܘܢ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ: ܣ</VERS>
      <VERS vnumber="16">ܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ</VERS>
      <VERS vnumber="17">ܥܢܳܐ ܝܶܫܽܘܥ ܘܶܐܡܰܪ ܠܶܗ ܛܽܘܒܰ݁ܝܟְ݂ ܫܶܡܥܽܘܢ ܒ݂ܪܶܗ ܕ݂ܝܰܘܢܳܐ ܕ݂ܒܶ݁ܣܪܳܐ ܘܰܕ݁ܡܳܐ ܠܳܐ ܓ݂ܠܳܐ ܠܳܟ݁ ܐܶܠܳܐ ܐܳܒ݁ܝ ܕ݂ܒܰ݁ܫܡܰܝܳܐ:</VERS>
      <VERS vnumber="18">ܐܳܦ݁ ܐܶܢܳܐ ܐܳܡܰܪ ܐ̄ܢܳܐ ܠܳܟ݁ ܕ݂ܰܐܢ̄ܬ݂ ܗܽ̄ܘ ܟ݂ܺܐܦܳ݁ܐ ܘܥܰܠ ܗܳܕܶ݁ܐ ܟ݂ܺܐܦܳ݁ܐ ܐܶܒ݁ܢܶܝܗ ܠܥܺܕ݂̄ܬ݂ܝ ܘܬܰ݁ܪܥܶܐ ܕ݂ܰܫܝܽܘܠ ܠܳܐ ܢܶܚܣܢܽܘܢܳܗ:</VERS>
      <VERS vnumber="19">ܠܳܟ݁ ܐܶܬ݂ܶܠ ܩܠܺܝܕܶ݁ܐ ܕ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܘܟܽ݁ܠ ܡܶܕ݂ܶܡ ܕ݂ܬܶ݁ܐܣܽܘܪ ܒ݂ܰܐܪܥܳܐ ܢܶܗܘܶܐ ܐܰܣܺܝܪ ܒ݂ܰܫܡܰܝܳܐ ܘܡܶܕ݂ܶܡ ܕ݂ܬܶ݁ܫܪܶܐ ܒ݂ܰܐܪܥܳܐ ܢܶܗܘܶܐ ܫܪܶܐ ܒ݂ܰܫܡܰܝܳܐ: ܣ</VERS>
      <VERS vnumber="20">ܗܳܝܕ݂ܶܝܢ ܦ݂ܰܩܶܕ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܕ݂ܗܽܘܝܽܘ ܡܫܺܝܚܳܐ:</VERS>
      <VERS vnumber="21">ܘܡܶܢ ܗܳܝܕ݂ܶܝܢ ܫܰܪܺܝ ܝܶܫܽܘܥ ܠܰܡܚܰܘܳܝܽܘ ܠܬܰ݁ܠܡܺܝܕܰ݁ܘܗ̄ܝ ܕ݂ܰܥܬܺ݁ܝܕ݁ ܗܽ̄ܘ ܕ݂ܢܺܐܙܰܠ ܠܽܐܘܪܺܫܠܶܡ ܘܣܰܓ݂ܺܝ ܢܶܚܰܫ ܡܶܢ ܩܰܫܺܝܫܶܐ ܘܡܶܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܢܶܬ݁ܩܛܶܠ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ</VERS>
      <VERS vnumber="22">ܘܕܰ݁ܒ݁ܪܶܗ ܟ݂ܺܐܦܳ݁ܐ ܘܫܰܪܺܝ ܠܡܶܟܳ݁ܐܐ ܒ݂ܶܗ ܘܶܐܡܰܪ ܚܳܣ ܠܳܟ݁ ܡܳܪܝ ܕ݂ܬܶ݁ܗܘܶܐ ܠܳܟ݁ ܗܳܕܶ݁ܐ:</VERS>
      <VERS vnumber="23">ܗܽܘ ܕ݂ܶܝܢ ܐܶܬ݁ܦ݂ܢܺܝ ܘܶܐܡܰܪ ܠܟܺ݁ܐܦܳ݁ܐ ܙܶܠ ܠܳܟ݁ ܠܒܶ݁ܣܬ݂ܰܪܝ ܣܳܛܳܢܳܐ ܬ݂ܽܘܩܰܠܬ݂ܳܐ ܐܰܢ̄ܬ݂ ܠܺܝ ܕ݂ܠܳܐ ܡܶܬ݁ܪܰܥܶܐ ܐܰܢ̄ܬ݂ ܕ݂ܰܐܠܳܗܳܐ ܐܶܠܳܐ ܕ݂ܰܒ݁ܢܰܝ-ܐ̄ܢܳܫܳܐ: ܣ</VERS>
      <VERS vnumber="24">ܗܳܝܕ݂ܶܝܢ ܐܶܡܰܪ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܘܢܺܐܬܶ݁ܐ ܒ݂ܳܬܰ݁ܪܝ:</VERS>
      <VERS vnumber="25">ܡܰܢ ܕ݂ܨܳܒܶ݁ܐ ܓ݂ܶܝܪ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܢܶܫܟ݂ܚܺܝܗ:</VERS>
      <VERS vnumber="26">ܡܳܢܳܐ ܓ݂ܶܝܪ ܡܶܬ݁ܗܰܢܶܐ ܒ݂ܰܪܢܳܫܳܐ ܐܶܢ ܟ݂ܽܠܶܗ ܥܳܠܡܳܐ ܢܶܩܢܶܐ ܘܢܰܦ݁ܫܶܗ ܢܶܚܣܰܪ ܐܰܘ ܡܳܢܳܐ ܢܶܬ݂ܶܠ ܒ݂ܰܪܢܳܫܳܐ ܬ݂ܰܚܠܽܘܦܳ݁ܐ ܕ݂ܢܰܦ݁ܫܶܗ: ܣ</VERS>
      <VERS vnumber="27">ܥܬܺ݁ܝܕ݁ ܗܽ̄ܘ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܺܐܬܶ݁ܐ ܒ݂ܬܶ݁ܫܒ݂ܽܘܚܬ݂ܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ ܘܗܳܝܕ݂ܶܝܢ ܢܶܦ݁ܪܽܘܥ ܠܐ̄ܢܳܫ ܐ̄ܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ: ܣ</VERS>
      <VERS vnumber="28">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܬ݂ܢܳܢ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܒ݂ܡܰܠܟ݂ܽܘܬܶ݁ܗ: ܣ</VERS>
    </CHAPTER>
    <CHAPTER cnumber="17">
      <VERS vnumber="1">ܘܒܳ݁ܬܰ݁ܪ ܫܬ݂ܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܐܰܚܽܘܗ̄ܝ ܘܰܐܣܶܩ ܐܶܢܽܘܢ ܠܛܽܘܪܳܐ ܪܳܡܳܐ ܒ݂ܰܠܚܽܘܕܰ݁ܝܗܽܘܢ:</VERS>
      <VERS vnumber="2">ܘܶܐܫܬ݂ܰܚܠܰܦ݁ ܝܶܫܽܘܥ ܩܕܳ݁ܡܰܝܗܽܘܢ ܘܰܢܗܰܪ ܦ݂ܰܪܨܽܘܦ݂ܶܗ ܐܰܝܟ݁ ܫܶܡܫܳܐ ܢܰܚܬ݂ܰܘܗ̄ܝ ܕ݂ܶܝܢ ܚܘܰܪܘ ܐܰܝܟ݁ ܢܽܘܗܪܳܐ:</VERS>
      <VERS vnumber="3">ܘܶܐܬ݁ܚܙܺܝܘ ܠܗܽܘܢ ܡܽܘܫܶܐ ܘܶܐܠܺܝܳܐ ܟ݂ܰܕ݁ ܡܡܰܠܠܺܝܢ ܥܰܡܶܗ:</VERS>
      <VERS vnumber="4">ܥܢܳܐ ܕ݂ܶܝܢ ܟ݂ܺܐܦܳ݁ܐ ܘܶܐܡܰܪ ܠܝܶܫܽܘܥ ܡܳܪܝ ܫܰܦ݂ܺܝܪ ܗܽ̄ܘ ܠܰܢ ܕ݂ܰܬ݁ܢܳܢ ܢܶܗܘܶܐ ܘܶܐܢ ܨܳܒܶ݁ܐ ܐܰܢ̄ܬ݂ ܢܶܥܒ݂ܶܕ݁ ܬ݂ܢܳܢ ܬ݂ܠܳܬ݁ ܡܰܛܠܺܝܢ ܚܕܳ݁ܐ ܠܳܟ݁ ܘܰܚܕܳ݁ܐ ܠܡܽܘܫܶܐ ܘܰܚܕܳ݁ܐ ܠܶܐܠܺܝܳܐ:</VERS>
      <VERS vnumber="5">ܘܥܰܕ݁ ܗܽܘ ܡܡܰܠܶܠ ܗܳܐ ܥܢܳܢܳܐ ܢܰܗܺܝܪܬ݂ܳܐ ܐܰܛܠܰܬ݁ ܥܠܰܝܗܽܘܢ ܘܩܳܠܳܐ ܗܘܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܶ݁ܗ ܐܶܨܛܒܺ݁ܝܬ݁ ܠܶܗ ܫܡܰܥܘ ܣ݂ ܣ݂:</VERS>
      <VERS vnumber="6">ܘܟܰ݁ܕ݁ ܫܡܰܥܘ ܬ݂ܰܠܡܺܝܕܶ݁ܐ ܢܦܰ݁ܠܘ ܥܰܠ ܐܰܦ݂ܰܝܗܽܘܢ ܘܰܕ݁ܚܶܠܘ ܛܳܒ݁:</VERS>
      <VERS vnumber="7">ܘܶܐܬ݁ܩܰܪܰܒ݁ ܠܘܳܬ݁ܗܽܘܢ ܝܶܫܽܘܥ ܘܰܩܪܶܒ݁ ܠܗܽܘܢ ܘܶܐܡܰܪ ܩܽܘܡܘ ܠܳܐ ܬ݂ܶܕ݁ܚܠܽܘܢ:</VERS>
      <VERS vnumber="8">ܘܰܐܪܺܝܡܘ ܥܰܝܢܰܝܗܽܘܢ ܘܰܠܐ̄ܢܳܫ ܠܳܐ ܚܙܰܘ ܐܶܠܳܐ ܐܶܢ ܠܝܶܫܽܘܥ ܒ݂ܰܠܚܽܘܕܰ݁ܘܗ̄ܝ:</VERS>
      <VERS vnumber="9">ܘܟܰ݁ܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܦ݂ܰܩܶܕ݁ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܥܺܝܢ ܐ̄ܢܳܫ ܠܳܐ ܬ݂ܺܐܡܪܽܘܢ ܚܶܙܘܳܐ ܗܳܢܳܐ ܥܕܰ݁ܡܳܐ ܕ݂ܰܢܩܽܘܡ ܒ݂ܪܶܗ ܕ݂ܐ̄ܢܳܫܳܐ ܡܶܢ ܡܺܝܬܶ݁ܐ: ܣ</VERS>
      <VERS vnumber="10">ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܡܳܢܳܐ ܗܳܟܺ݁ܝܠ ܣܳܦ݁ܪܶܐ ܐܳܡܪܺܝܢ ܕ݂ܶܐܠܺܝܳܐ ܘܳܠܶܐ ܕ݂ܢܺܐܬܶ݁ܐ ܠܽܘܩܕܰ݁ܡ:</VERS>
      <VERS vnumber="11">ܥܢܳܐ ܝܶܫܽܘܥ ܘܶܐܡܰܪ ܐܶܠܺܝܳܐ ܐܳܬܶ݁ܐ ܠܽܘܩܕܰ݁ܡ ܕ݂ܟܽ݁ܠ ܡܶܕ݂ܶܡ ܢܫܰܠܶܡ:</VERS>
      <VERS vnumber="12">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܗܳܐ ܐܶܠܺܝܳܐ ܐܶܬܳ݁ܐ ܘܠܳܐ ܝܰܕ݁ܥܽܘܗ̄ܝ ܘܰܥܒܰ݁ܕ݁ܘ ܒ݂ܶܗ ܟ݂ܽܠ ܡܳܐ ܕ݂ܰܨܒܰ݁ܘ ܗܳܟܰ݁ܢܳܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܥܬܺ݁ܝܕ݁ ܕ݂ܢܶܚܰܫ ܡܶܢܗܽܘܢ:</VERS>
      <VERS vnumber="13">ܗܳܝܕ݂ܶܝܢ ܐܶܣܬ݂ܰܟ݂ܰܠܘ ܬ݂ܰܠܡܺܝܕܶ݁ܐ ܕ݂ܥܰܠ ܝܽܘܚܰܢܳܢ ܡܰܥܡܕܳ݁ܢܳܐ ܐܶܡܰܪ ܠܗܽܘܢ: ܣ</VERS>
      <VERS vnumber="14">ܘܟܰ݁ܕ݁ ܐܶܬܰ݁ܘ ܠܘܳܬ݁ ܟ݂ܶܢܫܳܐ ܩܪܶܒ݁ ܠܶܗ ܓ݂ܰܒ݁ܪܳܐ ܘܰܒ݁ܪܶܟ݁ ܥܰܠ ܒ݂ܽܘܪܟ݂ܰܘܗ̄ܝ:</VERS>
      <VERS vnumber="15">ܘܶܐܡܰܪ ܠܶܗ ܡܳܪܝ ܐܶܬ݁ܪܰܚܰܡ ܥܠܰܝ ܒ݂ܶܪܝ ܕ݂ܺܐܝܬ݁ ܠܶܗ ܒ݂ܰܪ-ܐܶܓ݂ܳܪܳܐ ܘܒܺ݁ܝܫܳܐܝܺܬ݁ ܥܒܺ݁ܝܕ݁ ܟ݂ܡܳܐ ܓ݂ܶܝܪ ܙܰܒ݁ܢܺܝܢ ܒ݂ܢܽܘܪܳܐ ܢܳܦܶ݁ܠ ܘܰܟ݁ܡܳܐ ܙܰܒ݁ܢܺܝܢ ܒ݂ܡܰܝܳܐ:</VERS>
      <VERS vnumber="16">ܘܩܰܪܶܒ݁ܬܶ݁ܗ ܠܬܰ݁ܠܡܺܝܕܰ݁ܝܟְ݂ ܘܠܳܐ ܐܶܫܟ݂ܰܚܘ ܠܡܰܐܣܳܝܽܘܬܶ݁ܗ:</VERS>
      <VERS vnumber="17">ܥܢܳܐ ܝܶܫܽܘܥ ܘܶܐܡܰܪ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܰܡܥܰܩܰܠܬ݂ܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܥܰܡܟܽ݁ܘܢ ܘܰܥܕܰ݁ܡܳܐ ܠܶܐܡܰܬ݁ܝ ܐܶܣܰܝܒ݂ܰܪܟܽ݁ܘܢ ܐܰܝܬ݂ܳܝܗ̄ܝ ܠܺܝ ܠܟܳ݁ܐ: ܣ</VERS>
      <VERS vnumber="18">ܘܰܟ݁ܐܳܐ ܒ݂ܶܗ ܝܶܫܽܘܥ ܘܰܢܦܰ݁ܩ ܡܶܢܶܗ ܫܺܐܕܳ݁ܐ ܘܶܐܬܰ݁ܐܣܺܝ ܛܰܠܝܳܐ ܡܶܢ ܗܳܝ ܫܳܥܬܳ݁ܐ: ܣ</VERS>
      <VERS vnumber="19">ܗܳܝܕ݂ܶܝܢ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܘܶܐܡܰܪܘ ܠܶܗ ܠܡܳܢܳܐ ܚܢܰܢ ܠܳܐ ܐܶܫܟ݂ܰܚܢ ܠܡܰܐܣܳܝܽܘܬܶ݁ܗ:</VERS>
      <VERS vnumber="20">ܐܳܡܰܪ ܠܗܽܘܢ ܝܶܫܽܘܥ ܡܶܛܽܠ ܠܳܐ ܗܰܝܡܳܢܽܘܬ݁ܟܽ݁ܘܢ ܣ ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܐܰܝܟ݁ ܦ݂ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܬ݂ܺܐܡܪܽܘܢ ܠܛܽܘܪܳܐ ܗܳܢܳܐ ܕ݂ܫܰܢܳܐ ܡܶܟ݂ܳܐ ܘܰܢܫܰܢܶܐ ܘܡܶܕ݂ܶܡ ܠܳܐ ܢܶܚܣܰܢܟܽ݁ܘܢ:</VERS>
      <VERS vnumber="21">ܗܳܢܳܐ ܕ݂ܶܝܢ ܓ݂ܶܢܣܳܐ ܠܳܐ ܢܳܦܶ݁ܩ ܐܶܠܳܐ ܒ݂ܨܰܘܡܳܐ ܘܒܰ݁ܨܠܽܘܬܳ݁ܐ: ܣ</VERS>
      <VERS vnumber="22">ܟ݂ܰܕ݁ ܡܶܬ݁ܗܰܦ݂ܟܺ݁ܝܢ ܕ݂ܶܝܢ ܒ݂ܰܓ݁ܠܺܝܠܳܐ ܐܶܡܰܪ ܠܗܽܘܢ ܝܶܫܽܘܥ ܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܒ݂ܢܰܝ ܐ̄ܢܳܫܳܐ:</VERS>
      <VERS vnumber="23">ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ ܘܟܶ݁ܪܝܰܬ݁ ܠܗܽܘܢ ܛܳܒ݁ ܣܣ:</VERS>
      <VERS vnumber="24">ܘܟܰ݁ܕ݁ ܐܶܬܰ݁ܘ ܠܰܟ݁ܦܰ݁ܪܢܰܚܽܘܡ ܩܪܶܒ݁ܘ ܗܳܢܽܘܢ ܕ݂ܢܳܣܒ݂ܺܝܢ ܬ݂ܪܶܝܢ ܬ݂ܪܶܝܢ ܙܽܘܙܺܝܢ ܕ݂ܰܟ݁ܣܶܦ݁-ܪܺܫܳܐ ܠܘܳܬ݁ ܟ݂ܺܐܦܳ݁ܐ ܘܶܐܡܰܪܘ ܠܶܗ ܪܰܒ݂ܟܽ݁ܘܢ ܠܳܐ ܝܳܗܶܒ݁ ܬ݂ܪܶܝܢ ܙܽܘܙܰܘܗ̄ܝ:</VERS>
      <VERS vnumber="25">ܐܳܡܰܪ ܠܗܽܘܢ ܐܺܝܢ ܘܟܰ݁ܕ݁ ܥܰܠ ܟ݂ܺܐܦܳ݁ܐ ܠܒܰ݁ܝܬ݂ܳܐ ܩܰܕ݂ܡܶܗ ܝܶܫܽܘܥ ܘܶܐܡܰܪ ܠܶܗ ܡܳܢܳܐ ܡܶܬ݁ܚܙܶܐ ܠܳܟ݁ ܫܶܡܥܽܘܢ ܡܰܠܟ݂ܶܝܗ ܕ݂ܰܐܪܥܳܐ ܡܶܢ ܡܰܢ ܢܳܣܒ݂ܺܝܢ ܡܰܟ݁ܣܳܐ ܘܰܟ݁ܣܶܦ݁-ܪܺܫܳܐ ܡܶܢ ܒ݂ܢܰܝܗܽܘܢ ܐܰܘ ܡܶܢ ܢܽܘܟ݁ܪܳܝܶܐ:</VERS>
      <VERS vnumber="26">ܐܳܡܰܪ ܠܶܗ ܫܶܡܥܽܘܢ ܡܶܢ ܢܽܘܟ݁ܪܳܝܶܐ ܐܳܡܰܪ ܠܶܗ ܝܶܫܽܘܥ ܡܳܕܶ݁ܝܢ ܒ݂ܢܰܝ-ܚܺܐܪܶܐ ܐܶܢܽܘܢ ܒ݂ܢܰܝܳܐ:</VERS>
      <VERS vnumber="27">ܕ݂ܠܳܐ ܕ݂ܶܝܢ ܢܰܟ݁ܫܶܠ ܐܶܢܽܘܢ ܙܶܠ ܠܝܰܡܳܐ ܘܰܐܪܡܳܐ ܒ݂ܰܠܽܘܥܳܐ ܘܢܽܘܢܳܐ ܩܰܕ݁ܡܳܝܳܐ ܕ݂ܣܳܠܶܩ ܦ݂ܬܰ݁ܚ ܦ݂ܽܘܡܶܗ ܘܬܶ݁ܫܟ݂ܰܚ ܐܶܣܬ݂ܺܪܳܐ ܗܳܝ ܣܰܒ݁ ܘܗܰܒ݁ ܚܠܳܦܰ݁ܝ ܘܰܚܠܳܦܰ݁ܝܟְ݂: ܣ</VERS>
    </CHAPTER>
    <CHAPTER cnumber="18">
      <VERS vnumber="1">ܒ݂ܗܳܝ ܫܳܥܬܳ݁ܐ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܘܳܐܡܪܺܝܢ ܡܰܢܽܘ ܟ݂ܰܝ ܪܰܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="2">ܘܰܩܪܳܐ ܝܶܫܽܘܥ ܛܰܠܝܳܐ ܘܰܐܩܺܝܡܶܗ ܒ݂ܰܝܢܳܬ݁ܗܽܘܢ:</VERS>
      <VERS vnumber="3">ܘܶܐܡܰܪ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܶܐܠܳܐ ܬ݂ܶܬ݁ܗܰܦ݁ܟ݂ܽܘܢ ܘܬܶ݁ܗܘܽܘܢ ܐܰܝܟ݁ ܛܠܳܝܶܐ ܠܳܐ ܬ݂ܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="4">ܡܰܢ ܗܳܟܺ݁ܝܠ ܕ݂ܰܡܡܰܟ݂ܶܟ݁ ܢܰܦ݁ܫܶܗ ܐܰܝܟ݁ ܗܳܢܳܐ ܛܰܠܝܳܐ ܗܽܘ ܢܶܗܘܶܐ ܪܰܒ݁ ܒ݂ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="5">ܘܡܰܢ ܕ݂ܰܢܩܰܒ݂ܶܠ ܐܰܝܟ݁ ܛܰܠܝܳܐ ܗܳܢܳܐ ܒ݂ܫܶܡܝ ܠܺܝ ܡܩܰܒ݂ܶܠ:</VERS>
      <VERS vnumber="6">ܘܟܽ݁ܠ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܕ݂ܰܡܗܰܝܡܢܺܝܢ ܒ݂ܺܝ ܦ݂ܰܩܳܚ ܗ̄ܘܳܐ ܠܶܗ ܕ݂ܬܶ݁ܗܘܶܐ ܬ݂ܰܠܝܳܐ ܪܰܚܝܳܐ ܕ݂ܰܚܡܳܪܳܐ ܒ݂ܨܰܘܪܶܗ ܘܰܡܛܰܒ݂ܰܥ ܒ݂ܥܽܘܡܩܰܘܗ̄ܝ ܕ݂ܝܰܡܳܐ: ܣ</VERS>
      <VERS vnumber="7">ܘܳܝ ܠܥܳܠܡܳܐ ܡܶܢ ܡܰܟ݁ܫܽܘܠܶܐ ܐܰܢܰܢܩܺܐ ܓ݂ܶܝܪ ܕ݂ܢܺܐܬܽ݁ܘܢ ܡܰܟ݁ܫܽܘܠܶܐ ܘܳܝ ܕ݂ܶܝܢ ܠܓܰ݁ܒ݁ܪܳܐ ܕ݂ܒܺ݁ܐܝܕܶ݁ܗ ܢܺܐܬܽ݁ܘܢ ܡܰܟ݁ܫܽܘܠܶܐ: ܣ</VERS>
      <VERS vnumber="8">ܐܶܢ ܕ݂ܶܝܢ ܐܺܝܕܳ݁ܟ݁ ܐܰܘ ܪܶܓ݁ܠܳܟ݁ ܡܰܟ݁ܫܠܳܐ ܠܳܟ݁ ܦ݂ܣܽܘܩܶܝܗ ܘܰܫܕܺ݁ܝܗ ܡܶܢܳܟ݁ ܛܳܒ݁ ܗܽ̄ܘ ܠܳܟ݁ ܕ݂ܬܶ݁ܥܽܘܠ ܠܚܰܝܶܐ ܟ݂ܰܕ݁ ܚܓܺ݁ܝܣ ܐܰܢ̄ܬ݂ ܐܰܘ ܟ݂ܰܕ݁ ܦ݂ܫܺܝܓ݁ ܘܠܳܐ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܐܺܝܕܺ݁ܝܢ ܐܰܘ ܬ݂ܰܪܬ݂ܶܝܢ ܪܶܓ݁ܠܺܝܢ ܬ݂ܶܦ݂ܶܠ ܒ݂ܢܽܘܪܳܐ ܕ݂ܰܠܥܳܠܰܡ:</VERS>
      <VERS vnumber="9">ܘܶܐܢ ܗܽܘ ܕ݂ܥܰܝܢܳܟ݁ ܡܰܟ݁ܫܠܳܐ ܠܳܟ݁ ܚܨܺܝܗ ܘܰܫܕܺ݁ܝܗ ܡܶܢܳܟ݁ ܛܳܒ݁ ܗܽ̄ܘ ܠܳܟ݁ ܕ݂ܒܰ݁ܚܕܳ݁ܐ ܥܰܝܢܳܐ ܬ݂ܶܥܽܘܠ ܠܚܰܝܶܐ ܘܠܳܐ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܥܰܝܢܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ ܕ݂ܢܽܘܪܳܐ: ܣ</VERS>
      <VERS vnumber="10">ܚܙܰܘ ܠܳܐ ܬ݂ܶܒ݁ܣܽܘܢ ܥܰܠ ܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܰܠܰܐܟܰ݁ܝܗܽܘܢ ܒ݂ܰܫܡܰܝܳܐ ܒ݂ܟܽ݁ܠܙܒܰ݁ܢ ܚܳܙܶܝܢ ܦ݂ܰܪܨܽܘܦ݂ܶܗ ܕ݂ܳܐܒ݁ܝ ܕ݂ܒܰ݁ܫܡܰܝܳܐ:</VERS>
      <VERS vnumber="11">ܐܶܬܳ݁ܐ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܰܚܶܐ ܡܶܕ݂ܶܡ ܕ݂ܰܐܒ݂ܺܝܕ݁ ܗ̄ܘܳܐ: ܣ</VERS>
      <VERS vnumber="12">ܡܳܢܳܐ ܡܶܬ݁ܚܙܶܐ ܠܟܽ݁ܘܢ ܐܶܢ ܢܶܗܘܽܘܢ ܠܐ̄ܢܳܫ ܡܳܐܐ ܥܶܪܒ݂ܺܝܢ ܘܢܶܛܥܶܐ ܚܰܕ݁ ܡܶܢܗܽܘܢ ܠܳܐ ܫܳܒܶ݁ܩ ܬ݂ܶܫܥܺܝܢ ܘܬܶ݁ܫܥܳܐ ܒ݂ܛܽܘܪܳܐ ܘܳܐܙܶܠ ܒ݂ܳܥܶܐ ܠܗܰܘ ܕ݂ܰܛܥܳܐ:</VERS>
      <VERS vnumber="13">ܘܶܐܢ ܢܶܫܟ݂ܚܶܗ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܚܳܕܶ݁ܐ ܒ݂ܶܗ ܝܰܬ݂ܺܝܪ ܡܶܢ ܬ݂ܶܫܥܺܝܢ ܘܬܶ݁ܫܥܳܐ ܕ݂ܠܳܐ ܛܥܰܘ: ܣ</VERS>
      <VERS vnumber="14">ܗܳܟܰ݁ܢܳܐ ܠܰܝܬ݂ ܨܶܒ݁ܝܳܢܳܐ ܩܕܳ݁ܡ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܕ݂ܢܺܐܒܰ݁ܕ݁ ܚܰܕ݁ ܡܶܢ ܙܥܽܘܪܶܐ ܗܳܠܶܝܢ: ܣ</VERS>
      <VERS vnumber="15">ܐܶܢ ܕ݂ܶܝܢ ܐܰܣܟ݂ܶܠ ܒ݂ܳܟ݁ ܐܰܚܽܘܟ݁ ܙܶܠ ܐܰܟ݂ܶܣܳܝܗ̄ܝ ܒ݂ܰܝܢܰܝܟְ݂ ܘܠܶܗ ܒ݂ܰܠܚܽܘܕ݁ ܐܶܢ ܫܰܡܥܳܟ݁ ܝܺܬܰ݁ܪܬ݂ ܐܰܚܽܘܟ݁:</VERS>
      <VERS vnumber="16">ܘܶܐܠܳܐ ܫܰܡܥܳܟ݁ ܕ݂ܒܰ݁ܪ ܥܰܡܳܟ݁ ܚܰܕ݁ ܐܰܘ ܬ݂ܪܶܝܢ ܕ݂ܥܰܠ ܦ݂ܽܘܡ ܬ݂ܪܶܝܢ ܐܰܘ ܬ݂ܠܳܬܳ݁ܐ ܣܳܗܕ݂ܺܝܢ ܬ݂ܩܽܘܡ ܟ݂ܽܠ ܡܶܠܳܐ:</VERS>
      <VERS vnumber="17">ܐܶܢ ܕ݂ܶܝܢ ܐܳܦ݁ ܠܳܐ ܠܗܳܢܽܘܢ ܢܶܫܡܰܥ ܐܶܡܰܪ ܠܥܺܕ݂̄ܬ݂ܳܐ ܐܶܢ ܕ݂ܶܝܢ ܐܳܦ݁ ܠܳܐ ܠܥܺܕ݂̄ܬ݂ܳܐ ܢܶܫܡܰܥ ܢܶܗܘܶܐ ܠܳܟ݁ ܐܰܝܟ݁ ܡܳܟ݁ܣܳܐ ܘܰܐܝܟ݁ ܚܰܢܦܳ݁ܐ: ܣ</VERS>
      <VERS vnumber="18">ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܳܐ ܕ݂ܬܶ݁ܐܣܪܽܘܢ ܒ݂ܰܐܪܥܳܐ ܢܶܗܘܶܐ ܐܰܣܺܝܪ ܒ݂ܰܫܡܰܝܳܐ ܘܡܶܕ݂ܶܡ ܕ݂ܬܶ݁ܫܪܽܘܢ ܒ݂ܰܐܪܥܳܐ ܢܶܗܘܶܐ ܫܪܶܐ ܒ݂ܰܫܡܰܝܳܐ: ܣ</VERS>
      <VERS vnumber="19">ܬ݂ܽܘܒ݁ ܐܳܡܰܪܢܳܐ ܠܟܽ݁ܘܢ ܕ݂ܶܐܢ ܬ݂ܪܶܝܢ ܡܶܢܟܽ݁ܘܢ ܢܶܫܬ݂ܘܽܘܢ ܒ݂ܰܐܪܥܳܐ ܥܰܠ ܟ݂ܽܠ ܨܒܽ݁ܘ ܕ݂ܢܶܫܶܐܠܽܘܢ ܢܶܗܘܶܐ ܠܗܽܘܢ ܡܶܢ ܠܘܳܬ݁ ܐܳܒ݁ܝ ܕ݂ܒܰ݁ܫܡܰܝܳܐ:</VERS>
      <VERS vnumber="20">ܐܰܝܟ݂ܳܐ ܓ݂ܶܝܪ ܕ݂ܰܬ݁ܪܶܝܢ ܐܰܘ ܬ݂ܠܳܬܳ݁ܐ ܟ݂ܢܺܝܫܺܝܢ ܒ݂ܫܶܡܝ ܬ݂ܰܡܳܢ ܐܶܢܳܐ ܒ݂ܰܝܢܳܬ݁ܗܽܘܢ: ܣ</VERS>
      <VERS vnumber="21">ܗܳܝܕ݂ܶܝܢ ܩܪܶܒ݁ ܠܘܳܬܶ݁ܗ ܟ݂ܺܐܦܳ݁ܐ ܘܶܐܡܰܪ ܡܳܪܝ ܟ݂ܡܳܐ ܙܰܒ݁ܢܺܝܢ ܐܶܢ ܢܰܣܟ݂ܶܠ ܒ݂ܺܝ ܐܳܚܝ ܐܶܫܒ݂ܽܘܩ ܠܶܗ ܥܕܰ݁ܡܳܐ ܠܰܫܒܰ݁ܥ ܙܰܒ݁ܢܺܝܢ:</VERS>
      <VERS vnumber="22">ܐܳܡܰܪ ܠܶܗ ܝܶܫܽܘܥ ܠܳܐ ܐܳܡܰܪ ܐ̄ܢܳܐ ܠܳܟ݁ ܥܕܰ݁ܡܳܐ ܠܰܫܒܰ݁ܥ ܐܶܠܳܐ ܥܕܰ݁ܡܳܐ ܠܫܰܒ݁ܥܺܝܢ ܙܰܒ݁ܢܺܝܢ ܫܒܰ݁ܥ ܫܒܰ݁ܥ ܣ݂ ܣ݂:</VERS>
      <VERS vnumber="23">ܡܶܛܽܠ ܗܳܢܳܐ ܐܶܬ݂ܕ݂ܰܡܝܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܰܠܟ݂ܳܐ ܕ݂ܰܨܒܳ݁ܐ ܕ݂ܢܶܣܰܒ݁ ܚܽܘܫܒ݂ܳܢܳܐ ܡܶܢ ܥܰܒ݁ܕ݂ܰܘܗ̄ܝ:</VERS>
      <VERS vnumber="24">ܘܟܰ݁ܕ݁ ܫܰܪܺܝ ܠܡܶܣܰܒ݁ ܩܰܪܶܒ݁ܘ ܠܶܗ ܚܰܕ݁ ܕ݂ܚܰܝܳܒ݁ ܪܶܒ݂ܽܘ ܟ݂ܰܟ݂ܪܺܝܢ:</VERS>
      <VERS vnumber="25">ܘܟܰ݁ܕ݁ ܠܰܝܬ݂ ܠܶܗ ܠܡܶܦ݁ܪܰܥ ܦ݂ܩܰܕ݁ ܡܳܪܶܗ ܕ݂ܢܶܙܕ݂ܰܒ݂ܰܢ ܗܽܘ ܘܰܐܢ̄ܬ݂ܬܶ݁ܗ ܘܰܒ݁ܢܰܘܗ̄ܝ ܘܟܽ݁ܠ ܡܶܕ݂ܶܡ ܕ݂ܺܐܝܬ݁ ܠܶܗ ܘܢܶܦ݁ܪܽܘܥ:</VERS>
      <VERS vnumber="26">ܘܰܢܦܰ݁ܠ ܗܰܘ ܥܰܒ݁ܕ݂ܳܐ ܣܓܶ݁ܕ݁ ܠܶܗ ܘܶܐܡܰܪ ܡܳܪܝ ܐܰܓ݂ܰܪ ܥܠܰܝ ܪܽܘܚܳܐ ܘܟܽ݁ܠ ܡܶܕ݂ܶܡ ܦ݂ܳܪܰܥ ܐ̄ܢܳܐ ܠܳܟ݁:</VERS>
      <VERS vnumber="27">ܘܶܐܬ݁ܪܰܚܰܡ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܘܰܫܪܳܝܗ̄ܝ ܘܚܰܘܒ݂ܬܶ݁ܗ ܫܒܰ݁ܩ ܠܶܗ:</VERS>
      <VERS vnumber="28">ܢܦܰ݁ܩ ܕ݂ܶܝܢ ܥܰܒ݁ܕ݂ܳܐ ܗܰܘ ܘܶܐܫܟ݂ܰܚ ܠܚܰܕ݁ ܡܶܢ ܟ݂ܢܰܘܳܬܶ݁ܗ ܕ݂ܚܰܝܳܒ݁ ܗ̄ܘܳܐ ܠܶܗ ܕ݂ܺܝܢܳܪܶܐ ܡܳܐܐ ܘܰܐܚܕ݂ܶܗ ܘܚܳܢܶܩ ܗ̄ܘܳܐ ܠܶܗ ܘܶܐܡܰܪ ܠܶܗ ܗܰܒ݁ ܠܺܝ ܡܶܕ݂ܶܡ ܕ݂ܚܰܝܳܒ݁ ܐܰܢ̄ܬ݂ ܠܺܝ:</VERS>
      <VERS vnumber="29">ܘܰܢܦܰ݁ܠ ܗܰܘ ܟ݂ܢܳܬܶ݁ܗ ܥܰܠ ܪܶܓ݁ܠܰܘܗ̄ܝ ܒ݂ܥܳܐ ܡܶܢܶܗ ܘܶܐܡܰܪ ܠܶܗ ܐܰܓ݂ܰܪ ܥܠܰܝ ܪܽܘܚܳܐ ܘܦܳ݁ܪܰܥ ܐ̄ܢܳܐ ܠܳܟ݁:</VERS>
      <VERS vnumber="30">ܗܽܘ ܕ݂ܶܝܢ ܠܳܐ ܨܒܳ݁ܐ ܐܶܠܳܐ ܐܶܙܰܠ ܐܰܪܡܝܶܗ ܒ݂ܶܝܬ݁-ܐܰܣܺܝܪܶܐ ܥܕܰ݁ܡܳܐ ܕ݂ܢܶܬ݂ܶܠ ܠܶܗ ܡܳܐ ܕ݂ܚܰܝܳܒ݁ ܠܶܗ:</VERS>
      <VERS vnumber="31">ܟ݂ܰܕ݁ ܚܙܰܘ ܕ݂ܶܝܢ ܟ݂ܢܰܘܳܬ݁ܗܽܘܢ ܡܶܕ݂ܶܡ ܕ݂ܰܗܘܳܐ ܟ݂ܶܪܝܰܬ݁ ܠܗܽܘܢ ܛܳܒ݁ ܘܶܐܬܰ݁ܘ ܐܰܘܕ݂ܰܥܘ ܠܡܳܪܗܽܘܢ ܟ݂ܽܠ ܕ݂ܰܗܘܳܐ:</VERS>
      <VERS vnumber="32">ܗܳܝܕ݂ܶܝܢ ܩܪܳܝܗ̄ܝ ܡܳܪܶܗ ܘܶܐܡܰܪ ܠܶܗ ܥܰܒ݁ܕ݂ܳܐ ܒ݂ܺܝܫܳܐ ܗܳܝ ܟ݂ܽܠܳܗ ܚܰܘܒ݂ܬܳ݁ܐ ܫܶܒ݁ܩܶܬ݁ ܠܳܟ݁ ܕ݂ܰܒ݁ܥܰܝܬ݂ ܡܶܢܝ:</VERS>
      <VERS vnumber="33">ܠܳܐ ܘܳܠܶܐ ܗ̄ܘܳܐ ܠܳܟ݁ ܐܳܦ݁ ܐܰܢ̄ܬ݂ ܕ݂ܰܬ݁ܚܽܘܢ ܠܰܟ݁ܢܳܬܳ݁ܟ݁ ܐܰܝܟ݂ܰܢܳܐ ܕ݂ܶܐܢܳܐ ܚܳܢܬ݂ܳܟ݁:</VERS>
      <VERS vnumber="34">ܘܰܪܓܶ݁ܙ ܡܳܪܶܗ ܘܰܐܫܠܡܶܗ ܠܰܡܢܰܓ݂ܕܳ݁ܢܶܐ ܥܕܰ݁ܡܳܐ ܕ݂ܢܶܦ݁ܪܽܘܥ ܟ݂ܽܠ ܡܶܕ݂ܶܡ ܕ݂ܚܰܝܳܒ݁ ܠܶܗ:</VERS>
      <VERS vnumber="35">ܗܳܟܰ݁ܢܳܐ ܢܶܥܒ݂ܶܕ݁ ܠܟܽ݁ܘܢ ܐܳܒ݁ܝ ܕ݂ܒܰ݁ܫܡܰܝܳܐ ܐܶܠܳܐ ܬ݂ܶܫܒ݂ܩܽܘܢ ܐ̄ܢܳܫ ܠܰܐܚܽܘܗ̄ܝ ܡܶܢ ܠܶܒ݂ܟܽ݁ܘܢ ܣܰܟ݁ܠܽܘܬܶ݁ܗ: ܣ</VERS>
    </CHAPTER>
    <CHAPTER cnumber="19">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܡܶܠܶܐ ܗܳܠܶܝܢ ܫܩܰܠ ܡܶܢ ܓ݂ܠܺܝܠܳܐ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܺܝܗܽܘܕ݁ ܠܥܶܒ݁ܪܳܐ ܕ݂ܝܽܘܪܕ݂ܢܳܢ:</VERS>
      <VERS vnumber="2">ܘܶܐܬܰ݁ܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܘܰܐܣܺܝ ܐܶܢܽܘܢ ܬ݂ܰܡܳܢ:</VERS>
      <VERS vnumber="3">ܘܰܩܪܶܒ݁ܘ ܠܘܳܬܶ݁ܗ ܦ݂ܪܺܝܫܶܐ ܘܰܡܢܰܣܶܝܢ ܗ̄ܘܰܘ ܠܶܗ ܘܳܐܡܪܺܝܢ ܐܶܢ ܫܰܠܺܝܛ ܠܐ̄ܢܳܫ ܕ݂ܢܶܫܪܶܐ ܐܰܢ̄ܬ݂ܬܶ݁ܗ ܒ݂ܟܽ݁ܠ ܥܶܠܳܐ:</VERS>
      <VERS vnumber="4">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܠܳܐ ܩܪܰܝܬ݂ܽܘܢ ܕ݂ܗܰܘ ܕ݂ܰܥܒܰ݁ܕ݁ ܡܶܢ ܒ݂ܪܺܫܺܝܬ݁ ܕ݂ܶܟ݁ܪܳܐ ܘܢܶܩܒ݂ܬܳ݁ܐ ܥܒܰ݁ܕ݁ ܐܶܢܽܘܢ:</VERS>
      <VERS vnumber="5">ܘܶܐܡܰܪ ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ:</VERS>
      <VERS vnumber="6">ܡܳܕܶ݁ܝܢ ܠܳܐ ܗܘܰܘ ܬ݂ܪܶܝܢ ܐܶܠܳܐ ܚܰܕ݁ ܦ݂ܓܰ݁ܪ ܡܶܕ݂ܶܡ ܗܳܟܺ݁ܝܠ ܕ݂ܰܐܠܳܗܳܐ ܙܰܘܶܓ݁ ܒ݂ܰܪܢܳܫܳܐ ܠܳܐ ܢܦܰ݁ܪܶܫ:</VERS>
      <VERS vnumber="7">ܐܳܡܪܺܝܢ ܠܶܗ ܠܡܳܢܳܐ ܗܳܟܺ݁ܝܠ ܡܽܘܫܶܐ ܦ݂ܰܩܶܕ݁ ܕ݂ܢܶܬ݂ܶܠ ܟ݂ܬܳ݁ܒܳ݁ܐ ܕ݂ܫܽܘܒ݁ܩܳܢܳܐ ܘܢܶܫܪܺܝܗ:</VERS>
      <VERS vnumber="8">ܐܳܡܰܪ ܠܗܽܘܢ ܡܽܘܫܶܐ ܠܽܘܩܒܰ݁ܠ ܩܰܫܝܽܘܬ݁ ܠܶܒ݂ܟܽ݁ܘܢ ܐܰܦ݂ܶܣ ܠܟܽ݁ܘܢ ܕ݂ܬܶ݁ܫܪܽܘܢ ܢܶܫܰܝܟ݂ܽܘܢ ܡܶܢ ܒ݂ܪܺܫܺܝܬ݁ ܕ݂ܶܝܢ ܠܳܐ ܗܘܳܐ ܗܳܟܰ݁ܢܳܐ:</VERS>
      <VERS vnumber="9">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܡܰܢ ܕ݂ܫܳܒܶ݁ܩ ܐܰܢ̄ܬ݂ܬܶ݁ܗ ܕ݂ܠܳܐ ܓ݂ܰܘܪܳܐ ܘܢܳܣܶܒ݁ ܐ̄ܚܪܺܬܳ݁ܐ ܓ݂ܳܐܰܪ ܘܡܰܢ ܕ݂ܢܳܣܶܒ݁ ܫܒܺ݁ܝܩܬ݂ܳܐ ܓ݂ܳܐܰܪ: ܣ</VERS>
      <VERS vnumber="10">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܶܢ ܗܳܟܰ݁ܢܳܐ ܐܺܝܬ݁ ܥܶܕ݁ܠܳܝܳܐ ܒ݂ܰܝܢܰܝ ܓ݂ܰܒ݁ܪܳܐ ܠܰܐܢ̄ܬ݂ܬܳ݁ܐ ܠܳܐ ܦ݂ܰܩܳܚ ܠܡܶܣܰܒ݁ ܐܰܢ̄ܬ݂ܬܳ݁ܐ:</VERS>
      <VERS vnumber="11">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܟ݂ܽܠܢܳܫ ܣܳܦܶ݁ܩ ܠܳܗ ܠܡܶܠܬܳ݁ܐ ܗܳܕܶ݁ܐ ܐܶܠܳܐ ܡܰܢ ܕ݂ܺܝܗܺܝܒ݁ ܠܶܗ:</VERS>
      <VERS vnumber="12">ܐܺܝܬ݁ ܓ݂ܶܝܪ ܡܗܰܝܡܢܶܐ ܕ݂ܡܶܢ ܟ݂ܰܪܣܳܐ ܕ݂ܶܐܡܗܽܘܢ ܐܶܬܺ݁ܝܠܶܕ݁ܘ ܗܳܟܰ݁ܢܳܐ ܘܺܐܝܬ݁ ܡܗܰܝܡܢܶܐ ܕ݂ܡܶܢ ܒ݂ܢܰܝܢܳܫܳܐ ܗܘܰܘ ܡܗܰܝܡܢܶܐ ܘܺܐܝܬ݁ ܡܗܰܝܡܢܶܐ ܕ݂ܗܶܢܽܘܢ ܥܒܰ݁ܕ݁ܘ ܢܰܦ݁ܫܗܽܘܢ ܡܗܰܝܡܢܶܐ ܡܶܛܽܠ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܡܰܢ ܕ݂ܡܶܫܟ݂ܰܚ ܕ݂ܢܶܣܦ݂ܰܩ ܢܶܣܦ݂ܰܩ: ܣ</VERS>
      <VERS vnumber="13">ܗܳܝܕ݂ܶܝܢ ܩܰܪܶܒ݁ܘ ܠܶܗ ܛܠܳܝܶܐ ܕ݂ܰܢܣܺܝܡ ܐܺܝܕܶ݁ܗ ܥܠܰܝܗܽܘܢ ܘܰܢܨܰܠܶܐ ܘܰܟܰ݁ܐܘ ܒ݂ܗܽܘܢ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="14">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܐܺܝܬܶ݁ܝܗ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="15">ܘܣܳܡ ܐܺܝܕܶ݁ܗ ܥܠܰܝܗܽܘܢ ܘܶܐܙܰܠ ܡܶܢ ܬ݂ܰܡܳܢ: ܣ</VERS>
      <VERS vnumber="16">ܘܶܐܬܳ݁ܐ ܚܰܕ݁ ܩܪܶܒ݁ ܘܶܐܡܰܪ ܠܶܗ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܕ݂ܛܳܒ݁ ܐܶܥܒ݂ܶܕ݁ ܕ݂ܢܶܗܘܽܘܢ ܠܺܝ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="17">ܗܽܘ ܕ݂ܶܝܢ ܐܶܡܰܪ ܠܶܗ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ ܐܶܢ ܕ݂ܶܝܢ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܥܽܘܠ ܠܚܰܝܶܐ ܛܰܪ ܦ݂ܽܘܩܕ݂ܳܢܶܐ:</VERS>
      <VERS vnumber="18">ܐܳܡܰܪ ܠܶܗ ܐܰܝܠܶܝܢ ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܕ݂ܠܳܐ ܬ݂ܶܩܛܽܘܠ ܘܠܳܐ ܬ݂ܓܽ݁ܘܪ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬ݁ ܫܽܘܩܪܳܐ:</VERS>
      <VERS vnumber="19">ܘܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:</VERS>
      <VERS vnumber="20">ܐܳܡܰܪ ܠܶܗ ܗܰܘ ܥܠܰܝܡܳܐ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ ܡܳܢܳܐ ܚܣܺܝܪ ܐ̄ܢܳܐ:</VERS>
      <VERS vnumber="21">ܐܳܡܰܪ ܠܶܗ ܝܶܫܽܘܥ ܐܶܢ ܨܳܒܶ݁ܐ ܐܰܢ̄ܬ݂ ܓ݂ܡܺܝܪܳܐ ܠܡܶܗܘܳܐ ܙܶܠ ܙܰܒ݂ܶܢ ܩܶܢܝܳܢܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܬܳ݁ܐ ܒ݂ܳܬܰ݁ܪܝ: ܣ</VERS>
      <VERS vnumber="22">ܫܡܰܥ ܕ݂ܶܝܢ ܗܰܘ ܥܠܰܝܡܳܐ ܡܶܠܬܳ݁ܐ ܗܳܕܶ݁ܐ ܘܶܐܙܰܠ ܟ݂ܰܕ݁ ܟ݂ܰܪܝܳܐ ܠܶܗ ܐܺܝܬ݁ ܗ̄ܘܳܐ ܠܶܗ ܓ݂ܶܝܪ ܩܶܢܝܳܢܳܐ ܣܰܓ݂ܺܝܳܐܐ:</VERS>
      <VERS vnumber="23">ܝܶܫܽܘܥ ܕ݂ܶܝܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܥܰܛܠܳܐ ܗ̄ܝ ܠܥܰܬ݂ܺܝܪܳܐ ܕ݂ܢܶܥܽܘܠ ܠܡܰܠܟ݂ܽܘܬ݁ ܫܡܰܝܳܐ:</VERS>
      <VERS vnumber="24">ܬ݂ܽܘܒ݁ ܕ݂ܶܝܢ ܐܳܡܰܪܢܳܐ ܠܟܽ݁ܘܢ ܕ݂ܰܕ݁ܠܺܝܠ ܗܽ̄ܘ ܠܓܰ݁ܡܠܳܐ ܠܡܶܥܰܠ ܒ݂ܰܚܪܽܘܪܳܐ ܕ݂ܰܡܚܰܛܳܐ ܐܰܘ ܥܰܬ݂ܺܝܪܳܐ ܕ݂ܢܶܥܽܘܠ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="25">ܬ݂ܰܠܡܺܝܕܶ݁ܐ ܕ݂ܶܝܢ ܟ݂ܰܕ݁ ܫܡܰܥܘ ܬ݂ܰܗܺܝܪܺܝܢ ܗ̄ܘܰܘ ܛܳܒ݁ ܘܳܐܡܪܺܝܢ ܡܰܢܽܘ ܟ݂ܰܝ ܡܶܫܟ݂ܰܚ ܕ݂ܢܺܚܶܐ:</VERS>
      <VERS vnumber="26">ܚܳܪ ܒ݂ܗܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܘܳܬ݁ ܒ݂ܢܰܝܢܳܫܳܐ ܗܳܕܶ݁ܐ ܠܳܐ ܡܶܫܟ݂ܚܳܐ ܠܘܳܬ݁ ܐܰܠܳܗܳܐ ܕ݂ܶܝܢ ܟ݂ܽܠܡܶܕ݂ܶܡ ܡܶܫܟ݂ܚܳܐ:</VERS>
      <VERS vnumber="27">ܗܳܝܕ݂ܶܝܢ ܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܗܳܐ ܐܶܢܰܚܢܰܢ ܫܒܰ݁ܩܢ ܟ݂ܽܠܡܶܕ݂ܶܡ ܘܶܐܬܰ݁ܝܢ ܒ݂ܳܬ݁ܪܳܟ݁ ܡܳܢܳܐ ܟ݂ܰܝ ܢܶܗܘܶܐ ܠܰܢ: ܣ</VERS>
      <VERS vnumber="28">ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܢ̄ܬ݂ܽܘܢ ܕ݂ܶܐܬܰ݁ܝܬ݂ܽܘܢ ܒ݂ܳܬܰ݁ܪܝ ܒ݂ܥܳܠܡܳܐ ܚܰܕ݁̄ܬܳ݁ܐ ܡܳܐ ܕ݂ܝܳܬܶ݁ܒ݁ ܒ݂ܪܶܗ ܕ݂ܐ̄ܢܳܫܳܐ ܥܰܠ ܬ݂ܪܳܢܳܘܣ ܕ݂ܫܽܘܒ݁ܚܶܗ ܬ݂ܶܬ݂ܒܽ݁ܘܢ ܐܳܦ݁ ܐܰܢ̄ܬ݂ܽܘܢ ܥܰܠ ܬ݂ܪܶܥܣܰܪ ܟ݂ܽܘܪܣܰܘܳܢ ܘܰܬ݂ܕܽ݁ܘܢܽܘܢ ܬ݂ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܐܝܶܠ:</VERS>
      <VERS vnumber="29">ܘܟܽ݁ܠܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܚܶܐ ܐܰܘ ܐܰܚܘܳܬܳ݁ܐ ܐܰܘ ܐܰܒܳ݁ܐ ܐܰܘ ܐܶܡܳܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܐܰܘ ܩܽܘܪܝܳܐ ܡܶܛܽܠ ܫܶܡܝ ܚܰܕ݁ ܒ݂ܰܡܳܐܐ ܢܩܰܒ݂ܶܠ ܘܚܰܝܶܐ ܕ݂ܰܠܥܳܠܰܡ ܢܺܐܪܰܬ݁: ܣ</VERS>
      <VERS vnumber="30">ܣܰܓ݂ܺܝܶܐܐ ܕ݂ܶܝܢ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ ܘܰܐ̄ܚܪܳܝܶܐ ܩܰܕ݁ܡܳܝܶܐ: ܣ</VERS>
    </CHAPTER>
    <CHAPTER cnumber="20">
      <VERS vnumber="1">ܕ݂ܳܡܝܳܐ ܓ݂ܶܝܪ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܳܪܶܐ ܒ݂ܰܝܬ݂ܳܐ ܕ݂ܰܢܦܰ݁ܩ ܒ݂ܨܰܦ݁ܪܳܐ ܕ݂ܢܶܐܓܽ݁ܘܪ ܦ݂ܳܥܠܶܐ ܠܟܰ݁ܪܡܶܗ:</VERS>
      <VERS vnumber="2">ܩܰܨ ܕ݂ܶܝܢ ܥܰܡ ܦ݂ܳܥܠܶܐ ܡܶܢ ܕ݂ܺܝܢܳܪܳܐ ܒ݂ܝܰܘܡܳܐ ܘܫܰܕ݂ܰܪ ܐܶܢܽܘܢ ܠܟܰ݁ܪܡܶܗ:</VERS>
      <VERS vnumber="3">ܘܰܢܦܰ݁ܩ ܒ݂ܰܬ݁ܠܳܬ݁ ܫܳܥܺܝܢ ܘܰܚܙܳܐ ܐ̄ܚܪܳܢܶܐ ܕ݂ܩܳܝܡܺܝܢ ܒ݂ܫܽܘܩܳܐ ܘܒܰ݁ܛܺܝܠܺܝܢ:</VERS>
      <VERS vnumber="4">ܘܶܐܡܰܪ ܠܗܽܘܢ ܙܶܠܘ ܐܳܦ݁ ܐܰܢ̄ܬ݂ܽܘܢ ܠܟܰ݁ܪܡܳܐ ܘܡܶܕ݂ܶܡ ܕ݂ܘܳܠܶܐ ܝܳܗܶܒ݁ ܐ̄ܢܳܐ ܠܟܽ݁ܘܢ:</VERS>
      <VERS vnumber="5">ܗܶܢܽܘܢ ܕ݂ܶܝܢ ܐܶܙܰܠܘ ܘܰܢܦܰ݁ܩ ܬ݂ܽܘܒ݁ ܒ݂ܫܶܬ݁ ܘܒܰ݁ܬ݁ܫܰܥ ܫܳܥܺܝܢ ܘܰܥܒܰ݁ܕ݁ ܗܳܟ݁ܘܳܬ݁:</VERS>
      <VERS vnumber="6">ܘܠܰܐܦ݂ܰܝ ܚܕܰ݁ܥܶܣܪܶܐ ܫܳܥܺܝܢ ܢܦܰ݁ܩ ܘܶܐܫܟ݂ܰܚ ܐ̄ܚܪܳܢܶܐ ܕ݂ܩܳܝܡܺܝܢ ܘܒܰ݁ܛܺܝܠܺܝܢ ܘܶܐܡܰܪ ܠܗܽܘܢ ܡܳܢܳܐ ܩܳܝܡܺܝܢ ܐܢ̄ܬ݂ܽܘܢ ܝܰܘܡܳܐ ܟ݂ܽܠܶܗ ܘܒܰ݁ܛܳܠܺܝܢ:</VERS>
      <VERS vnumber="7">ܐܳܡܪܺܝܢ ܠܶܗ ܕ݂ܠܳܐ ܐ̄ܢܳܫ ܐܰܓ݁ܪܳܢ ܐܳܡܰܪ ܠܗܽܘܢ ܙܶܠܘ ܐܳܦ݁ ܐܰܢ̄ܬ݂ܽܘܢ ܠܟܰ݁ܪܡܳܐ ܘܡܶܕ݂ܶܡ ܕ݂ܘܳܠܶܐ ܢܳܣܒ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="8">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܐܶܡܰܪ ܡܳܪܶܐ ܟ݂ܰܪܡܳܐ ܠܪܰܒ݂ܰܝܬ݂ܶܗ ܩܪܺܝ ܦ݂ܳܥܠܶܐ ܘܗܰܒ݁ ܠܗܽܘܢ ܐܰܓ݁ܪܗܽܘܢ ܘܫܰܪܳܐ ܡܶܢ ܐ̄ܚܪܳܝܶܐ ܘܰܥܕܰ݁ܡܳܐ ܠܩܰܕ݁ܡܳܝܶܐ:</VERS>
      <VERS vnumber="9">ܘܶܐܬܰ݁ܘ ܗܳܢܽܘܢ ܕ݂ܰܚܕܰ݁ܥܶܣܪܶܐ ܫܳܥܺܝܢ ܢܣܰܒ݁ܘ ܕ݂ܺܝܢܳܪ ܕ݂ܺܝܢܳܪ:</VERS>
      <VERS vnumber="10">ܘܟܰ݁ܕ݁ ܐܶܬܰ݁ܘ ܩܰܕ݁ܡܳܝܶܐ ܣܒܰ݁ܪܘ ܕ݂ܝܰܬ݂ܺܝܪ ܫܳܩܠܺܝܢ ܘܰܫܩܰܠܘ ܕ݂ܺܝܢܳܪ ܕ݂ܺܝܢܳܪ ܐܳܦ݁ ܗܶܢܽܘܢ:</VERS>
      <VERS vnumber="11">ܘܟܰ݁ܕ݁ ܫܩܰܠܘ ܪܰܛܶܢܘ ܥܰܠ ܡܳܪܶܐ ܒ݂ܰܝܬ݂ܳܐ:</VERS>
      <VERS vnumber="12">ܘܳܐܡܪܺܝܢ ܗܳܠܶܝܢ ܐ̄ܚܪܳܝܶܐ ܚܕܳ݁ܐ ܫܳܥܳܐ ܥܒܰ݁ܕ݁ܘ ܘܰܐܫܘܺܝܬ݁ ܐܶܢܽܘܢ ܥܰܡܰܢ ܕ݂ܰܫܩܰܠܢ ܝܽܘܩܪܶܗ ܕ݂ܝܰܘܡܳܐ ܘܚܽܘܡܶܗ:</VERS>
      <VERS vnumber="13">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܚܰܕ݁ ܡܶܢܗܽܘܢ ܚܰܒ݁ܪܝ ܠܳܐ ܡܰܥܘܶܠ ܐ̄ܢܳܐ ܒ݂ܳܟ݁ ܠܳܐ ܗ̄ܘܳܐ ܒ݂ܕܺ݁ܝܢܳܪ ܩܰܨܬ݂ ܥܰܡܝ:</VERS>
      <VERS vnumber="14">ܣܰܒ݁ ܕ݂ܺܝܠܳܟ݁ ܘܙܶܠ ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܰܠܗܳܢܳܐ ܐ̄ܚܪܳܝܳܐ ܐܶܬ݂ܶܠ ܐܰܝܟ݁ ܕ݂ܠܳܟ݁:</VERS>
      <VERS vnumber="15">ܐܰܘ ܠܳܐ ܫܰܠܺܝܛ ܠܺܝ ܕ݂ܡܶܕ݂ܶܡ ܕ݂ܨܳܒܶ݁ܐ ܐ̄ܢܳܐ ܐܶܥܒ݂ܶܕ݁ ܒ݂ܕܺ݁ܝܠܝ ܐܰܘ ܥܰܝܢܳܟ݁ ܒ݂ܺܝܫܳܐ ܕ݂ܶܐܢܳܐ ܛܳܒ݁ ܐ̄ܢܳܐ:</VERS>
      <VERS vnumber="16">ܗܳܟܰ݁ܢܳܐ ܢܶܗܘܽܘܢ ܐ̄ܚܪܳܝܶܐ ܩܰܕ݁ܡܳܝܶܐ ܘܩܰܕ݁ܡܳܝܶܐ ܐ̄ܚܪܳܝܶܐ ܣܰܓ݂ܺܝܐܝܺܢ ܐܶܢܽܘܢ ܓ݂ܶܝܪ ܩܪܰܝܳܐ ܘܰܙܥܽܘܪܺܝܢ ܓ݂ܒܰ݁ܝܳܐ ܣ݂ ܣ݂:</VERS>
      <VERS vnumber="17">ܥܬܺ݁ܝܕ݁ ܗܘܳܐ ܕ݂ܶܝܢ ܝܶܫܽܘܥ ܕ݂ܢܶܣܰܩ ܠܽܐܘܪܺܫܠܶܡ ܣ ܘܰܕ݁ܒܰ݁ܪ ܠܰܬ݁ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ ܒ݂ܰܝܢܰܘܗ̄ܝ ܘܰܠܗܽܘܢ ܒ݂ܽܐܘܪܚܳܐ ܘܶܐܡܰܪ ܠܗܽܘܢ:</VERS>
      <VERS vnumber="18">ܗܳܐ ܣܳܠܩܺܝܢ ܚ̄ܢܰܢ ܠܽܐܘܪܺܫܠܶܡ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܠܪܰܒ݂ܰܝ-ܟ݂ܳܗܢܶܐ ܘܰܠܣܳܦ݁ܪܶܐ ܘܰܢܚܰܝܒܽ݁ܘܢܳܝܗ̄ܝ ܠܡܰܘܬ݂ܳܐ:</VERS>
      <VERS vnumber="19">ܘܢܰܫܠܡܽܘܢܳܝܗ̄ܝ ܠܥܰܡ̄ܡܶܐ ܘܰܢܒܰ݁ܙܚܽܘܢ ܒ݂ܶܗ ܘܰܢܢܰܓ݂ܕܽ݁ܘܢܳܝܗ̄ܝ ܘܢܶܙܩܦܽ݁ܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ</VERS>
      <VERS vnumber="20">ܗܳܝܕ݂ܶܝܢ ܩܶܪܒ݂ܰܬ݁ ܠܶܗ ܐܶܡܗܽܘܢ ܕ݂ܰܒ݁ܢܰܝ ܙܰܒ݁ܕܰ݁ܝ ܗܺܝ ܘܰܒ݁ܢܶܝܗ ܘܣܶܓ݁ܕ݂ܰܬ݁ ܠܶܗ ܘܫܳܐܠܳܐ ܗ̄ܘܳܬ݁ ܠܶܗ ܡܶܕ݂ܶܡ:</VERS>
      <VERS vnumber="21">ܗܽܘ ܕ݂ܶܝܢ ܐܶܡܰܪ ܠܳܗ ܡܳܢܳܐ ܨܳܒ݁ܝܳܐ ܐܰܢ̄ܬ݂ܝ ܐܳܡܪܳܐ ܠܶܗ ܐܶܡܰܪ ܕ݂ܢܶܬ݂ܒܽ݁ܘܢ ܗܳܠܶܝܢ ܬ݂ܪܶܝܢ ܒ݂ܢܰܝ ܚܰܕ݁ ܡܶܢ ܝܰܡܺܝܢܳܟ݁ ܘܚܰܕ݁ ܡܶܢ ܣܶܡܳܠܳܟ݁ ܒ݂ܡܰܠܟ݂ܽܘܬܳ݁ܟ݁:</VERS>
      <VERS vnumber="22">ܥܢܳܐ ܝܶܫܽܘܥ ܘܶܐܡܰܪ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܫܳܐܠܺܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܫܬ݂ܳܐ ܟ݂ܳܣܳܐ ܕ݂ܶܐܢܳܐ ܥܬܺ݁ܝܕ݁ ܠܡܶܫܬ݂ܳܐ ܐܰܘ ܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ ܐܳܡܪܺܝܢ ܠܶܗ ܡܶܫܟ݂ܚܺܝܢ ܚ̄ܢܰܢ:</VERS>
      <VERS vnumber="23">ܐܳܡܰܪ ܠܗܽܘܢ ܟ݂ܳܣܝ ܬ݂ܶܫܬ݂ܽܘܢ ܘܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ ܕ݂ܬܶ݁ܬ݂ܒܽ݁ܘܢ ܕ݂ܶܝܢ ܡܶܢ ܝܰܡܺܝܢܝ ܘܡܶܢ ܣܶܡܳܠܝ ܠܳܐ ܗ̄ܘܳܬ݁ ܕ݂ܺܝܠܝ ܕ݂ܶܐܬ݂ܶܠ ܐܶܠܳܐ ܠܰܐܝܠܶܝܢ ܕ݂ܶܐܬ݂ܛܰܝܒܰ݁ܬ݁ ܡܶܢ ܐܳܒ݁ܝ: ܣ</VERS>
      <VERS vnumber="24">ܟ݂ܰܕ݁ ܕ݂ܶܝܢ ܫܡܰܥܘ ܥܶܣܪܳܐ ܪܓܶ݁ܙܘ ܥܰܠ ܗܳܢܽܘܢ ܬ݂ܪܶܝܢ ܐܰܚܺܝܢ:</VERS>
      <VERS vnumber="25">ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܪܺܫܰܝܗܽܘܢ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܪܰܘܪܒܳ݁ܢܰܝܗܽܘܢ ܫܰܠܺܝܛܺܝܢ ܥܠܰܝܗܽܘܢ:</VERS>
      <VERS vnumber="26">ܠܳܐ ܗܳܟܰ݁ܢܳܐ ܢܶܗܘܶܐ ܒ݂ܰܝܢܳܬ݁ܟܽ݁ܘܢ ܐܶܠܳܐ ܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܪܰܒ݂ܳܐ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ:</VERS>
      <VERS vnumber="27">ܘܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܠܟܽ݁ܘܢ ܥܰܒ݁ܕ݂ܳܐ:</VERS>
      <VERS vnumber="28">ܐܰܝܟ݂ܰܢܳܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܕ݂ܢܶܫܬ݂ܰܡܰܫ ܐܶܠܳܐ ܕ݂ܰܢܫܰܡܶܫ ܘܰܕ݁ܢܶܬ݂ܶܠ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܣܰܓ݂ܺܝܶܐܐ: ܣ</VERS>
      <VERS vnumber="29">ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܐܺܝܪܺܝܚܽܘ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܟ݂ܶܢܫܳܐ ܣܰܓ݂ܺܝܳܐܐ:</VERS>
      <VERS vnumber="30">ܘܗܳܐ ܣܡܰܝܳܐ ܬ݂ܪܶܝܢ ܝܳܬ݁ܒ݂ܺܝܢ ܗ̄ܘܰܘ ܥܰܠ-ܝܰܕ݁ ܐܽܘܪܚܳܐ ܘܟܰ݁ܕ݁ ܫܡܰܥܘ ܕ݂ܝܶܫܽܘܥ ܥܳܒܰ݁ܪ ܝܰܗ̄ܒ݁ܘ ܩܳܠܳܐ ܘܳܐܡܪܺܝܢ ܐܶܬ݁ܪܰܚܰܡ ܥܠܰܝܢ ܡܳܪܝ ܒ݂ܪܶܗ ܕ݂ܕܰ݁ܘܺܝܕ݁:</VERS>
      <VERS vnumber="31">ܟ݂ܶܢܫܶܐ ܕ݂ܶܝܢ ܟ݂ܳܐܶܝܢ ܗ̄ܘܰܘ ܒ݂ܗܽܘܢ ܕ݂ܢܶܫܬ݂ܩܽܘܢ ܘܗܶܢܽܘܢ ܝܰܬ݂ܺܝܪܳܐܝܺܬ݁ ܐܰܪܺܝܡܘ ܩܳܠܗܽܘܢ ܘܳܐܡܪܺܝܢ ܡܳܪܰܢ ܐܶܬ݁ܪܰܚܰܡ ܥܠܰܝܢ ܒ݂ܪܶܗ ܕ݂ܕܰ݁ܘܺܝܕ݁:</VERS>
      <VERS vnumber="32">ܘܩܳܡ ܝܶܫܽܘܥ ܘܰܩܪܳܐ ܐܶܢܽܘܢ ܘܶܐܡܰܪ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܥܒ݂ܶܕ݁ ܠܟܽ݁ܘܢ:</VERS>
      <VERS vnumber="33">ܐܳܡܪܺܝܢ ܠܶܗ ܡܳܪܰܢ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܝܢ:</VERS>
      <VERS vnumber="34">ܘܶܐܬ݁ܪܰܚܰܡ ܥܠܰܝܗܽܘܢ ܝܶܫܽܘܥ ܘܰܩܪܶܒ݁ ܠܥܰܝܢܰܝܗܽܘܢ ܘܒܰ݁ܪ-ܫܳܥܬܶ݁ܗ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܶܐܙܰܠܘ ܒ݂ܳܬ݁ܪܶܗ: ܣ</VERS>
    </CHAPTER>
    <CHAPTER cnumber="21">
      <VERS vnumber="1">ܘܟܰ݁ܕ݁ ܩܪܶܒ݁ ܠܽܐܘܪܺܫܠܶܡ ܘܶܐܬܳ݁ܐ ܠܒܶ݁ܝܬ݁-ܦ݂ܳܓ݂ܶܐ ܥܰܠ-ܓ݂ܶܢ̄ܒ݁ ܛܽܘܪܳܐ ܕ݂ܙܰܝܬ݂ܶܐ ܫܰܕ݂ܰܪ ܝܶܫܽܘܥ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="2">ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܕܶ݁ܐ ܕ݂ܰܠܩܽܘܒܰ݁ܠܟܽ݁ܘܢ ܘܡܶܚܕܳ݁ܐ ܡܶܫܟ݂ܚܺܝܢ ܐܢ̄ܬ݂ܽܘܢ ܚܡܳܪܳܐ ܕ݂ܰܐܣܺܝܪܳܐ ܘܥܺܝܠܳܐ ܥܰܡܳܗ ܫܪܰܘ ܐܰܝܬ݂ܰܘ ܠܺܝ:</VERS>
      <VERS vnumber="3">ܘܶܐܢ ܐ̄ܢܳܫ ܐܳܡܰܪ ܠܟܽ݁ܘܢ ܡܶܕ݂ܶܡ ܐܶܡܰܪܘ ܠܶܗ ܕ݂ܰܠܡܳܪܰܢ ܡܶܬ݁ܒ݂ܥܶܝܢ ܘܡܶܚܕܳ݁ܐ ܡܫܰܕ݂ܰܪ ܠܗܽܘܢ ܠܟܳ݁ܐ: ܣ</VERS>
      <VERS vnumber="4">ܗܳܕܶ݁ܐ ܕ݂ܶܝܢ ܕ݂ܰܗܘܳܬ݁ ܕ݂ܢܶܬ݁ܡܰܠܶܐ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ:</VERS>
      <VERS vnumber="5">ܐܶܡܰܪܘ ܠܒܰ݁ܪ̄ܬ݁ ܨܶܗܝܽܘܢ ܗܳܐ ܡܰܠܟ݂ܶܟ݁ܝ ܐܳܬܶ݁ܐ ܠܶܟ݁ܝ ܡܰܟ݂ܺܝܟ݁ ܘܰܪܟܺ݁ܝܒ݁ ܥܰܠ ܚܡܳܪܳܐ ܘܥܰܠ ܥܺܝܠܳܐ ܒ݂ܰܪ ܐܰܬܳ݁ܢܳܐ:</VERS>
      <VERS vnumber="6">ܘܶܐܙܰܠܘ ܬ݂ܰܠܡܺܝܕܶ݁ܐ ܘܰܥܒܰ݁ܕ݁ܘ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܗܽܘܢ ܝܶܫܽܘܥ:</VERS>
      <VERS vnumber="7">ܘܰܐܝܬ݂ܺܝܘ ܠܰܚܡܳܪܳܐ ܘܰܠܥܺܝܠܳܐ ܘܣܳܡܘ ܥܰܠ ܥܺܝܠܳܐ ܢܰܚܬ݂ܰܝܗܽܘܢ ܘܰܪܟܶ݁ܒ݁ ܥܠܰܘܗ̄ܝ ܝܶܫܽܘܥ: ܣ</VERS>
      <VERS vnumber="8">ܘܣܽܘܓܳ݁ܐܐ ܕ݂ܟܶ݁ܢܫܶܐ ܡܫܰܘܶܝܢ ܗ̄ܘܰܘ ܡܳܐܢܰܝܗܽܘܢ ܒ݂ܽܐܘܪܚܳܐ ܐ̄ܚܪܳܢܶܐ ܕ݂ܶܝܢ ܦ݂ܳܣܩܺܝܢ ܗ̄ܘܰܘ ܣܰܘܟ݂ܶܐ ܡܶܢ ܐܺܝܠܳܢܶܐ ܘܪܳܡܶܝܢ ܒ݂ܽܐܘܪܚܳܐ:</VERS>
      <VERS vnumber="9">ܟ݂ܶܢܫܶܐ ܕ݂ܶܝܢ ܐܰܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܩܕܳ݁ܡܰܘܗ̄ܝ ܘܳܐܬܶ݁ܝܢ ܒ݂ܳܬ݁ܪܶܗ ܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܠܰܒ݁ܪܶܗ ܕ݂ܕܰ݁ܘܺܝܕ݁ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܐܽܘܫܰܥܢܳܐ ܒ݂ܰܡܪܰܘܡܶܐ: ܣ</VERS>
      <VERS vnumber="10">ܘܟܰ݁ܕ݁ ܥܰܠ ܠܽܐܘܪܺܫܠܶܡ ܐܶܬ݂ܬ݂ܙܺܝܥܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܳܐܡܪܺܝܢ ܗ̄ܘܰܘ ܡܰܢܽܘ ܗܳܢܳܐ:</VERS>
      <VERS vnumber="11">ܟ݂ܶܢܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܗܳܢܰܘ ܝܶܫܽܘܥ ܢܒܺ݁ܝܳܐ ܕ݂ܡܶܢ ܢܳܨܪܰܬ݁ ܕ݂ܰܓ݁ܠܺܝܠܳܐ: ܣ</VERS>
      <VERS vnumber="12">ܘܥܰܠ ܝܶܫܽܘܥ ܠܗܰܝܟ݂ܠܳܐ ܕ݂ܰܐܠܳܗܳܐ ܘܰܐܦ݂ܶܩ ܠܟܽ݁ܠܗܽܘܢ ܕ݂ܙܳܒ݁ܢܺܝܢ ܘܰܡܙܰܒ݂ܢܺܝܢ ܒ݂ܗܰܝܟ݂ܠܳܐ ܘܣܰܚܶܦ݁ ܦ݂ܳܬܽ݁ܘܪܶܐ ܕ݂ܰܡܥܰܪܦܳ݁ܢܶܐ ܘܟܽ݁ܘܪܣܰܘܳܬܳ݁ܐ ܕ݂ܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ:</VERS>
      <VERS vnumber="13">ܘܶܐܡܰܪ ܠܗܽܘܢ ܟ݂ܬܺ݁ܝܒ݁ ܗܽ̄ܘ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܢܶܬ݁ܩܪܶܐ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ</VERS>
      <VERS vnumber="14">ܘܩܰܪܶܒ݁ܘ ܠܶܗ ܒ݂ܗܰܝܟ݂ܠܳܐ ܣܡܰܝܳܐ ܘܰܚܓܺ݁ܝܣܶܐ ܘܰܐܣܺܝ ܐܶܢܽܘܢ: ܣ</VERS>
      <VERS vnumber="15">ܟ݂ܰܕ݁ ܚܙܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܬ݂ܶܕ݁ܡܪܳܬܳ݁ܐ ܕ݂ܥܳܒܶ݁ܕ݁ ܘܰܛܠܳܝܶܐ ܕ݂ܩܳܥܶܝܢ ܒ݂ܗܰܝܟ݂ܠܳܐ ܘܳܐܡܪܺܝܢ ܐܽܘܫܰܥܢܳܐ ܠܰܒ݁ܪܶܗ ܕ݂ܕܰ݁ܘܺܝܕ݁ ܐܶܬ݁ܒ݂ܶܐܫ ܠܗܽܘܢ:</VERS>
      <VERS vnumber="16">ܘܳܐܡܪܺܝܢ ܠܶܗ ܫܳܡܰܥ ܐܰܢ̄ܬ݂ ܡܳܢܳܐ ܐܳܡܪܺܝܢ ܗܳܠܶܝܢ ܐܳܡܰܪ ܠܗܽܘܢ ܝܶܫܽܘܥ ܐܺܝܢ ܡܶܢ ܡܬܽ݁ܘܡ ܠܳܐ ܩܪܰܝܬ݂ܽܘܢ ܕ݂ܡܶܢ ܦ݂ܽܘܡܳܐ ܕ݂ܰܛܠܳܝܶܐ ܘܰܕ݁ܝܰܠܽܘܕܶ݁ܐ ܬ݂ܰܩܶܢܬ݂ ܬ݂ܶܫܒ݂ܽܘܚܬ݂ܳܐ: ܣ</VERS>
      <VERS vnumber="17">ܘܰܫܒܰ݁ܩ ܐܶܢܽܘܢ ܘܰܢܦܰ݁ܩ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܠܒܶ݁ܝܬ݁-ܥܰܢܝܳܐ ܘܒܳ݁ܬ݁ ܬ݂ܰܡܳܢ:</VERS>
      <VERS vnumber="18">ܒ݂ܨܰܦ݁ܪܳܐ ܕ݂ܶܝܢ ܟ݂ܰܕ݁ ܗܦܰ݁ܟ݁ ܠܰܡܕܺ݁ܝܢ̄ܬ݂ܳܐ ܟ݂ܦܶ݁ܢ:</VERS>
      <VERS vnumber="19">ܘܰܚܙܳܐ ܬ݂ܺܬ݂ܳܐ ܚܕܳ݁ܐ ܒ݂ܽܐܘܪܚܳܐ ܘܶܐܬܳ݁ܐ ܠܘܳܬܳ݁ܗ ܘܠܳܐ ܐܶܫܟ݂ܰܚ ܒ݂ܳܗ ܡܶܕ݂ܶܡ ܐܶܠܳܐ ܐܶܢ ܛܰܪܦܶ݁ܐ ܒ݂ܰܠܚܽܘܕ݁ ܘܶܐܡܰܪ ܠܳܗ ܠܳܐ ܢܶܗܘܽܘܢ ܒ݂ܶܟ݁ܝ ܬ݂ܽܘܒ݁ ܦ݂ܺܐܪܶܐ ܠܥܳܠܰܡ ܘܡܶܚܕܳ݁ܐ ܝܶܒ݁ܫܰܬ݁ ܬ݂ܺܬ݂ܳܐ ܗܳܝ:</VERS>
      <VERS vnumber="20">ܘܰܚܙܰܘ ܬ݂ܰܠܡܺܝܕܶ݁ܐ ܘܰܬ݁ܗܰܪܘ ܘܳܐܡܪܺܝܢ ܐܰܝܟ݂ܰܢܳܐ ܒ݂ܰܪ-ܫܳܥܬܶ݁ܗ ܝܶܒ݁ܫܰܬ݁ ܬ݂ܺܬ݂ܳܐ:</VERS>
      <VERS vnumber="21">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܘܠܳܐ ܬ݂ܶܬ݁ܦ݂ܰܠܓܽ݁ܘܢ ܠܳܐ ܒ݂ܰܠܚܽܘܕ݁ ܗܳܕܶ݁ܐ ܕ݂ܬܺ݁ܬ݂ܳܐ ܬ݂ܶܥܒ݂ܕܽ݁ܘܢ ܐܶܠܳܐ ܐܳܦܶ݁ܢ ܠܛܽܘܪܳܐ ܗܳܢܳܐ ܬ݂ܺܐܡܪܽܘܢ ܕ݂ܶܐܫܬ݂ܰܩ̄ܠ ܘܦܶ݁ܠ ܒ݂ܝܰܡܳܐ ܬ݂ܶܗܘܶܐ:</VERS>
      <VERS vnumber="22">ܘܟܽ݁ܠ ܡܶܕ݂ܶܡ ܕ݂ܬܶ݁ܫܶܐܠܽܘܢ ܒ݂ܰܨܠܽܘܬܳ݁ܐ ܘܰܬ݁ܗܰܝܡܢܽܘܢ ܬ݂ܶܣܒܽ݁ܘܢ ܣ݂ ܣ݂:</VERS>
      <VERS vnumber="23">ܘܟܰ݁ܕ݁ ܐܶܬܳ݁ܐ ܝܶܫܽܘܥ ܠܗܰܝܟ݂ܠܳܐ ܩܪܶܒ݁ܘ ܠܶܗ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ ܟ݂ܰܕ݁ ܡܰܠܶܦ݁ ܘܳܐܡܪܺܝܢ ܠܶܗ ܒ݂ܰܐܝܢܳܐ ܫܽܘܠܛܳܢ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ:</VERS>
      <VERS vnumber="24">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܚܕܳ݁ܐ ܘܶܐܢ ܬ݂ܺܐܡܪܽܘܢ ܠܺܝ ܘܳܐܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ:</VERS>
      <VERS vnumber="25">ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܐܰܝܡܶܟ݂ܳܐ ܐܺܝܬܶ݁ܝܗ ܡܶܢ ܫܡܰܝܳܐ ܗ̄ܝ ܐܰܘ ܡܶܢ ܒ݂ܢܰܝܢܳܫܳܐ ܗܶܢܽܘܢ ܕ݂ܶܝܢ ܡܶܬ݁ܪܰܥܶܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܶܐܢ ܢܺܐܡܰܪ ܡܶܢ ܫܡܰܝܳܐ ܐܳܡܰܪ ܠܰܢ ܘܥܰܠ ܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:</VERS>
      <VERS vnumber="26">ܘܰܕ݁ܢܺܐܡܰܪ ܡܶܢ ܒ݂ܢܰܝܢܳܫܳܐ ܕ݂ܳܚܠܺܝܢ ܐܶܢܰܚܢܰܢ ܡܶܢ ܟ݂ܶܢܫܳܐ ܟ݂ܽܠܗܽܘܢ ܓ݂ܶܝܪ ܐܰܝܟ݁ ܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ ܠܝܽܘܚܰܢܳܢ:</VERS>
      <VERS vnumber="27">ܥܢܰܘ ܘܳܐܡܪܺܝܢ ܠܶܗ ܠܳܐ ܝܳܕ݁ܥܺܝܢܰܢ ܐܳܡܰܪ ܠܗܽܘܢ ܝܶܫܽܘܥ ܐܳܦ݁ ܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ</VERS>
      <VERS vnumber="28">ܡܳܢܳܐ ܕ݂ܶܝܢ ܡܶܬ݁ܚܙܶܐ ܠܟܽ݁ܘܢ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܰܘ ܠܶܗ ܒ݂ܢܰܝܳܐ ܬ݂ܪܶܝܢ ܘܰܩܪܶܒ݁ ܠܘܳܬ݁ ܩܰܕ݁ܡܳܝܳܐ ܘܶܐܡܰܪ ܠܶܗ ܒ݂ܶܪܝ ܙܶܠ ܝܰܘܡܳܢܳܐ ܦ݂ܠܽܘܚ ܒ݂ܟܰ݁ܪܡܳܐ:</VERS>
      <VERS vnumber="29">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܳܐ ܨܳܒܶ݁ܐ ܐ̄ܢܳܐ ܒ݂ܚܰܪܬܳ݁ܐ ܕ݂ܶܝܢ ܐܶܬ݂ܬ݂ܘܺܝ ܘܶܐܙܰܠ:</VERS>
      <VERS vnumber="30">ܘܰܩܪܶܒ݁ ܠܘܳܬ݁ ܐ̄ܚܪܺܢܳܐ ܘܶܐܡܰܪ ܠܶܗ ܗܳܟ݁ܘܳܬ݁ ܗܽܘ ܕ݂ܶܝܢ ܥܢܳܐ ܘܶܐܡܰܪ ܐܶܢܳܐ ܡܳܪܝ ܘܠܳܐ ܐܶܙܰܠ:</VERS>
      <VERS vnumber="31">ܡܰܢܽܘ ܡܶܢ ܗܳܠܶܝܢ ܬ݂ܪܰܝܗܽܘܢ ܥܒܰ݁ܕ݁ ܨܶܒ݁ܝܳܢܳܐ ܕ݂ܰܐܒܽ݁ܘܗ̄ܝ ܐܳܡܪܺܝܢ ܠܶܗ ܗܰܘ ܩܰܕ݁ܡܳܝܳܐ ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܳܟ݁ܣܶܐ ܘܙܳܢܝܳܬܳ݁ܐ ܩܳܕ݁ܡܺܝܢ ܠܟܽ݁ܘܢ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="32">ܐܶܬܳ݁ܐ ܓ݂ܶܝܪ ܠܘܳܬ݁ܟܽ݁ܘܢ ܝܽܘܚܰܢܳܢ ܒ݂ܽܐܘܪܚܳܐ ܕ݂ܟܺ݁ܐܢܽܘܬܳ݁ܐ ܘܠܳܐ ܗܰܝܡܶܢܬ݂ܽܘܢܳܝܗ̄ܝ ܡܳܟ݁ܣܶܐ ܕ݂ܶܝܢ ܘܙܳܢܝܳܬܳ݁ܐ ܗܰܝܡܢܽܘܗ̄ܝ ܐܰܢ̄ܬ݂ܽܘܢ ܕ݂ܶܝܢ ܐܳܦ݁ ܠܳܐ ܟ݂ܰܕ݁ ܚܙܰܝܬ݂ܽܘܢ ܐܶܬ݂ܬ݂ܘܺܝܬ݂ܽܘܢ ܒ݂ܚܰܪܬܳ݁ܐ ܕ݂ܰܬ݁ܗܰܝܡܢܽܘܢ ܒ݂ܶܗ: ܣ</VERS>
      <VERS vnumber="33">ܫܡܰܥܘ ܐ̄ܚܪܺܢܳܐ ܡܰܬ݁ܠܳܐ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܘܰܢܨܰܒ݁ ܟ݂ܰܪܡܳܐ ܘܰܐܚܕ݂ܪܶܗ ܣܝܳܓܳ݁ܐ ܘܰܚܦܰ݁ܪ ܒ݂ܶܗ ܡܰܥܨܰܪܬ݂ܳܐ ܘܰܒ݁ܢܳܐ ܒ݂ܶܗ ܡܰܓ݁ܕ݂ܠܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܚܙܰܩ:</VERS>
      <VERS vnumber="34">ܟ݂ܰܕ݁ ܕ݂ܶܝܢ ܡܛܳܐ ܙܰܒ݁ܢܳܐ ܕ݂ܦܺ݁ܐܪܶܐ ܫܰܕ݂ܰܪ ܠܥܰܒ݁ܕ݂ܰܘܗ̄ܝ ܠܘܳܬ݁ ܦ݂ܰܠܳܚܶܐ ܕ݂ܰܢܫܰܕ݂ܪܽܘܢ ܠܶܗ ܡܶܢ ܦ݂ܺܐܪܶܐ ܕ݂ܟܰ݁ܪܡܶܗ:</VERS>
      <VERS vnumber="35">ܘܶܐܚܰܕ݁ܘ ܦ݂ܰܠܳܚܶܐ ܠܥܰܒ݁ܕ݂ܰܘܗ̄ܝ ܘܺܐܝܬ݁ ܕ݂ܰܡܚܰܐܘܽܗ̄ܝ ܘܺܐܝܬ݁ ܕ݂ܪܰܓ݁ܡܽܘܗ̄ܝ ܘܺܐܝܬ݁ ܕ݂ܩܰܛܠܽܘܗ̄ܝ:</VERS>
      <VERS vnumber="36">ܘܬܽ݁ܘܒ݁ ܫܰܕ݂ܰܪ ܐ̄ܚܪܳܢܶܐ ܥܰܒ݁ܕ݂ܶܐ ܕ݂ܣܰܓ݂ܺܝܐܺܝܢ ܡܶܢ ܩܰܕ݁ܡܳܝܶܐ ܘܗܳܟ݁ܘܳܬ݁ ܥܒܰ݁ܕ݁ܘ ܠܗܽܘܢ:</VERS>
      <VERS vnumber="37">ܐ̄ܚܪܳܝܰܬ݁ ܕ݂ܶܝܢ ܫܰܕ݂ܰܪ ܠܘܳܬ݁ܗܽܘܢ ܠܰܒ݁ܪܶܗ ܟ݂ܰܕ݁ ܐܳܡܰܪ ܟ݂ܒܰ݁ܪ ܢܶܒ݁ܗܬܽ݁ܘܢ ܡܶܢ ܒ݂ܶܪܝ:</VERS>
      <VERS vnumber="38">ܦ݂ܰܠܳܚܶܐ ܕ݂ܶܝܢ ܟ݂ܰܕ݁ ܚܙܰܐܘܽܗ̄ܝ ܠܰܒ݁ܪܳܐ ܐܶܡܰܪܘ ܒ݂ܰܝܢܳܬ݁ܗܽܘܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܢܶܐܚܽܘܕ݁ ܝܳܪܬ݂ܽܘܬܶ݁ܗ:</VERS>
      <VERS vnumber="39">ܘܶܐܚܰܕ݁ܘ ܐܰܦ݂ܩܽܘܗ̄ܝ ܠܒܰ݁ܪ-ܡܶܢ ܟ݂ܰܪܡܳܐ ܘܩܰܛܠܽܘܗ̄ܝ:</VERS>
      <VERS vnumber="40">ܡܳܐ ܕ݂ܶܐܬܳ݁ܐ ܗܳܟܺ݁ܝܠ ܡܳܪܶܗ ܕ݂ܟܰ݁ܪܡܳܐ ܡܳܢܳܐ ܢܶܥܒ݂ܶܕ݁ ܠܦܰ݁ܠܳܚܶܐ ܗܳܢܽܘܢ:</VERS>
      <VERS vnumber="41">ܐܳܡܪܺܝܢ ܠܶܗ ܕ݂ܒܺ݁ܝܫ ܒ݂ܺܝܫ ܢܰܘܒ݂ܶܕ݁ ܐܶܢܽܘܢ ܘܟܰ݁ܪܡܳܐ ܢܰܘܚܶܕ݁ ܠܰܐ̄ܚܪܳܢܶܐ ܦ݂ܰܠܳܚܶܐ ܐܰܝܠܶܝܢ ܕ݂ܝܳܗܒ݂ܺܝܢ ܠܶܗ ܦ݂ܺܐܪܶܐ ܒ݂ܙܰܒ݁ܢܗܽܘܢ:</VERS>
      <VERS vnumber="42">ܐܳܡܰܪ ܠܗܽܘܢ ܝܶܫܽܘܥ ܠܳܐ ܡܶܡܬܽ݁ܘܡ ܩܪܰܝܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܫܳܐ ܕ݂ܙܳܘܺܝܬܳ݁ܐ ܡܶܢ ܠܘܳܬ݁ ܡܳܪܝܳܐ ܗܘܳܬ݁ ܗܳܕܶ݁ܐ ܘܺܐܝܬܶ݁ܝܗ ܬ݂ܶܕ݁ܡܽܘܪܬ݂ܳܐ ܒ݂ܥܰܝܢܰܝܢ: ܣ</VERS>
      <VERS vnumber="43">ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܶ݁ܫܬ݂ܩܶܠ ܡܶܢܟܽ݁ܘܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܬܶ݁ܬܺ݁ܝܗܶܒ݁ ܠܥܰܡܳܐ ܕ݂ܥܳܒܶ݁ܕ݁ ܦ݂ܺܐܪܶܐ:</VERS>
      <VERS vnumber="44">ܘܡܰܢ ܕ݂ܢܶܦ݂ܶܠ ܥܰܠ ܟ݂ܺܐܦܳ݁ܐ ܗܳܕܶ݁ܐ ܢܶܬ݁ܪܥܰܥ ܘܟܽ݁ܠ ܡܰܢ ܕ݂ܗܺܝ ܬ݂ܶܦ݂ܶܠ ܥܠܰܘܗ̄ܝ ܬ݂ܶܕ݁ܪܶܝܘܗ̄ܝ: ܣ</VERS>
      <VERS vnumber="45">ܘܟܰ݁ܕ݁ ܫܡܰܥܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܡܰܬ݁ܠܰܘܗ̄ܝ ܝܺܕܰ݁ܥܘ ܕ݂ܰܥܠܰܝܗܽܘܢ ܐܶܡܰܪ:</VERS>
      <VERS vnumber="46">ܘܰܒ݁ܥܰܘ ܠܡܶܐܚܕ݂ܶܗ ܘܰܕ݁ܚܶܠܘ ܡܶܢ ܟ݂ܶܢܫܳܐ ܡܶܛܽܠ ܕ݂ܰܐܝܟ݁ ܕ݂ܠܰܢܒܺ݁ܝܳܐ ܐܰܚܺܝܕܺ݁ܝܢ ܗ̄ܘܰܘ ܠܶܗ: ܣ</VERS>
    </CHAPTER>
    <CHAPTER cnumber="22">
      <VERS vnumber="1">ܘܰܥܢܳܐ ܬ݂ܽܘܒ݁ ܝܶܫܽܘܥ ܒ݂ܡܰܬ݁ܠܶܐ ܘܶܐܡܰܪ:</VERS>
      <VERS vnumber="2">ܐܶܬ݂ܕ݂ܰܡܝܰܬ݁ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܓܰ݁ܒ݁ܪܳܐ ܡܰܠܟ݂ܳܐ ܕ݂ܰܥܒܰ݁ܕ݁ ܡܶܫܬ݂ܽܘܬܳ݁ܐ ܠܰܒ݁ܪܶܗ:</VERS>
      <VERS vnumber="3">ܘܫܰܕ݂ܰܪ ܠܥܰܒ݁ܕ݂ܰܘܗ̄ܝ ܕ݂ܢܶܩܪܽܘܢ ܠܰܡܙܰܡܢܶܐ ܠܡܶܫܬ݂ܽܘܬܳ݁ܐ ܘܠܳܐ ܨܒܰ݁ܘ ܠܡܶܐܬܳ݁ܐ:</VERS>
      <VERS vnumber="4">ܬ݂ܽܘܒ݁ ܫܰܕ݂ܰܪ ܥܰܒ݁ܕ݂ܶܐ ܐ̄ܚܪܳܢܶܐ ܘܶܐܡܰܪ ܐܶܡܰܪܘ ܠܰܡܙܰܡܢܶܐ ܕ݂ܗܳܐ ܫܳܪܽܘܬ݁ܝ ܡܛܰܝܒܳ݁ܐ ܘܬܰ݁ܘܪܰܝ ܘܰܡܦܰ݁ܛܡܰܝ ܩܛܺܝܠܺܝܢ ܘܟܽ݁ܠ ܡܶܕ݂ܶܡ ܡܛܰܝܰܒ݁ ܬ݂ܰܘ ܠܡܶܫܬ݂ܽܘܬܳ݁ܐ:</VERS>
      <VERS vnumber="5">ܗܶܢܽܘܢ ܕ݂ܶܝܢ ܒ݂ܣܰܘ ܘܶܐܙܰܠܘ ܐܺܝܬ݁ ܕ݂ܠܰܩܪܺܝܬܶ݁ܗ ܘܺܐܝܬ݁ ܕ݂ܰܠܬܶ݁ܐܓܽ݁ܘܪܬ݂ܶܗ:</VERS>
      <VERS vnumber="6">ܫܰܪܟ݂ܳܐ ܕ݂ܶܝܢ ܐܶܚܰܕ݁ܘ ܠܥܰܒ݁ܕ݂ܰܘܗ̄ܝ ܘܨܰܥܰܪܘ ܘܩܰܛܶܠܘ:</VERS>
      <VERS vnumber="7">ܟ݂ܰܕ݁ ܫܡܰܥ ܕ݂ܶܝܢ ܡܰܠܟ݂ܳܐ ܪܓܶ݁ܙ ܘܫܰܕ݂ܰܪ ܚܰܝܠܰܘܳܬܶ݁ܗ ܐܰܘܒ݂ܶܕ݁ ܠܩܳܛܽܘܠܶܐ ܗܳܢܽܘܢ ܘܠܰܡܕܺ݁ܝܢ̄ܬ݂ܗܽܘܢ ܐܰܘܩܶܕ݁:</VERS>
      <VERS vnumber="8">ܗܳܝܕ݂ܶܝܢ ܐܶܡܰܪ ܠܥܰܒ݁ܕ݂ܰܘܗ̄ܝ ܡܶܫܬ݂ܽܘܬܳ݁ܐ ܡܛܰܝܒܳ݁ܐ ܘܗܳܢܽܘܢ ܕ݂ܰܡܙܰܡܢܺܝܢ ܗ̄ܘܰܘ ܠܳܐ ܫܳܘܶܝܢ ܗ̄ܘܰܘ:</VERS>
      <VERS vnumber="9">ܙܶܠܘ ܗܳܟܺ݁ܝܠ ܠܡܰܦ݂ܩܳܢܶܐ ܕ݂ܽܐܘܪܚܳܬܳ݁ܐ ܘܟܽ݁ܠ ܡܰܢ ܕ݂ܡܶܫܟ݂ܚܺܝܢ ܐܢ̄ܬ݂ܽܘܢ ܩܪܰܘ ܠܡܶܫܬ݂ܽܘܬܳ݁ܐ:</VERS>
      <VERS vnumber="10">ܘܰܢܦܰ݁ܩܘ ܥܰܒ݁ܕ݂ܶܐ ܗܳܢܽܘܢ ܠܽܐܘܪܚܳܬܳ݁ܐ ܘܟܰ݁ܢܶܫܘ ܟ݂ܽܠ ܕ݂ܶܐܫܟ݂ܰܚܘ ܒ݂ܺܝܫܶܐ ܘܛܳܒܶ݁ܐ ܘܶܐܬ݁ܡܠܺܝ ܒ݂ܶܝܬ݁-ܡܶܫܬ݂ܽܘܬܳ݁ܐ ܣܡܺܝܟܶ݁ܐ: ܣ</VERS>
      <VERS vnumber="11">ܘܥܰܠ ܡܰܠܟ݂ܳܐ ܕ݂ܢܶܚܙܶܐ ܣܡܺܝܟܶ݁ܐ ܘܰܚܙܳܐ ܬ݂ܰܡܳܢ ܓ݂ܰܒ݁ܪܳܐ ܕ݂ܠܳܐ ܠܒܺ݁ܝܫ ܠܒܽ݁ܘܫܶܐ ܕ݂ܡܶܫܬ݂ܽܘܬܳ݁ܐ:</VERS>
      <VERS vnumber="12">ܘܶܐܡܰܪ ܠܶܗ ܚܰܒ݁ܪܝ ܐܰܝܟ݂ܰܢܳܐ ܥܰܠܬ݂ ܠܟܳ݁ܐ ܟ݂ܰܕ݁ ܢܰܚܬ݂ܶܐ ܕ݂ܡܶܫܬ݂ܽܘܬܳ݁ܐ ܠܰܝܬ݂ ܠܳܟ݁ ܗܽܘ ܕ݂ܶܝܢ ܐܶܫܬ݂ܰܬ݂ܰܩ:</VERS>
      <VERS vnumber="13">ܗܳܝܕ݂ܶܝܢ ܐܶܡܰܪ ܡܰܠܟ݂ܳܐ ܠܰܡܫܰܡܫܳܢܶܐ ܐܰܣܽܘܪܘ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ ܘܰܐܦ݂ܩܽܘܗ̄ܝ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ:</VERS>
      <VERS vnumber="14">ܣܰܓ݂ܺܝܐܝܺܢ ܐܶܢܽܘܢ ܓ݂ܶܝܪ ܩܪܰܝܳܐ ܘܰܙܥܽܘܪܺܝܢ ܓ݂ܒܰ݁ܝܳܐ: ܣ</VERS>
      <VERS vnumber="15">ܗܳܝܕ݂ܶܝܢ ܐܶܙܰܠܘ ܦ݂ܪܺܝܫܶܐ ܢܣܰܒ݁ܘ ܡܶܠܟ݂ܳܐ ܕ݂ܰܐܝܟ݂ܰܢܳܐ ܢܨܽܘܕܽ݁ܘܢܳܝܗ̄ܝ ܒ݂ܡܶܠܬܳ݁ܐ:</VERS>
      <VERS vnumber="16">ܘܫܰܕ݂ܰܪܘ ܠܘܳܬܶ݁ܗ ܬ݂ܰܠܡܺܝܕܰ݁ܝܗܽܘܢ ܥܰܡ ܕ݂ܒܶ݁ܝܬ݁ ܗܶܪܳܘܕܶ݁ܣ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܝܳܕ݁ܥܺܝܢܰܢ ܕ݂ܫܰܪܺܝܪ ܐܰܢ̄ܬ݂ ܘܽܐܘܪܚܳܐ ܕ݂ܰܐܠܳܗܳܐ ܒ݂ܩܽܘܫܬ݂ܳܐ ܡܰܠܶܦ݁ ܐܰܢ̄ܬ݂ ܘܠܳܐ ܫܩܺܝܠ ܐܰܢ̄ܬ݂ ܨܶܦ݁ܬܳ݁ܐ ܕ݂ܐ̄ܢܳܫ ܠܳܐ ܓ݂ܶܝܪ ܢܳܣܶܒ݁ ܐܰܢ̄ܬ݂ ܒ݂ܰܐܦ݂ܶܐ ܕ݂ܐ̄ܢܳܫܳܐ:</VERS>
      <VERS vnumber="17">ܐܶܡܰܪ ܠܰܢ ܗܳܟܺ݁ܝܠ ܐܰܝܟ݂ܰܢܳܐ ܡܶܬ݁ܚܙܶܐ ܠܳܟ݁ ܫܰܠܺܝܛ ܠܡܶܬ݂ܰܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ:</VERS>
      <VERS vnumber="18">ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܺܝܫܽܘܬ݁ܗܽܘܢ ܘܶܐܡܰܪ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܺܝ ܢܳܣܒ݂ܰܝ ܒ݂ܰܐܦ݂ܶܐ:</VERS>
      <VERS vnumber="19">ܚܰܘܰܐܘܽܢܝ ܕ݂ܺܝܢܳܪܳܐ ܕ݂ܰܟ݁ܣܶܦ݁-ܪܺܫܳܐ ܗܶܢܽܘܢ ܕ݂ܶܝܢ ܩܰܪܶܒ݁ܘ ܠܶܗ ܕ݂ܺܝܢܳܪܳܐ:</VERS>
      <VERS vnumber="20">ܘܶܐܡܰܪ ܠܗܽܘܢ ܝܶܫܽܘܥ ܕ݂ܡܰܢܽܘ ܨܰܠܡܳܐ ܗܳܢܳܐ ܘܰܟ݁ܬܳ݁ܒܳ݁ܐ:</VERS>
      <VERS vnumber="21">ܐܳܡܪܺܝܢ ܕ݂ܩܶܣܰܪ ܐܶܡܰܪ ܠܗܽܘܢ ܗܰܒ݁ܘ ܗܳܟܺ݁ܝܠ ܕ݂ܩܶܣܰܪ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ:</VERS>
      <VERS vnumber="22">ܘܟܰ݁ܕ݁ ܫܡܰܥܘ ܐܶܬ݂ܕ݂ܰܡܰܪܘ ܘܫܰܒ݁ܩܽܘܗ̄ܝ ܘܶܐܙܰܠܘ ܣ݂ ܣ݂:</VERS>
      <VERS vnumber="23">ܒ݂ܗܰܘ ܝܰܘܡܳܐ ܩܪܶܒ݁ܘ ܙܰܕ݂ܽܘܩܳܝܶܐ ܘܳܐܡܪܺܝܢ ܠܶܗ ܠܰܝܬ݂ ܚܰܝܰܬ݁-ܡܺܝܬܶ݁ܐ ܘܫܰܐܠܽܘܗ̄ܝ:</VERS>
      <VERS vnumber="24">ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܡܽܘܫܶܐ ܐܶܡܰܪ ܠܰܢ ܕ݂ܶܐܢ ܐ̄ܢܳܫ ܢܡܽܘܬ݁ ܟ݂ܰܕ݁ ܠܰܝܬ݂ ܠܶܗ ܒ݂ܢܰܝܳܐ ܢܶܣܰܒ݁ ܐܰܚܽܘܗ̄ܝ ܐܰܢ̄ܬ݂ܬܶ݁ܗ ܘܰܢܩܺܝܡ ܙܰܪܥܳܐ ܠܰܐܚܽܘܗ̄ܝ:</VERS>
      <VERS vnumber="25">ܐܺܝܬ݁ ܗ̄ܘܰܘ ܕ݂ܶܝܢ ܠܘܳܬܰ݁ܢ ܐܰܚܶܐ ܫܰܒ݁ܥܳܐ ܩܰܕ݁ܡܳܝܳܐ ܫܩܰܠ ܐܰܢ̄ܬ݂ܬܳ݁ܐ ܘܡܺܝܬ݁ ܘܰܕ݁ܠܰܝܬ݂ ܗ̄ܘܳܐ ܠܶܗ ܒ݂ܢܰܝܳܐ ܫܰܒ݁ܩܳܗ ܐܰܢ̄ܬ݂ܬܶ݁ܗ ܠܰܐܚܽܘܗ̄ܝ:</VERS>
      <VERS vnumber="26">ܗܳܟ݁ܘܳܬ݁ ܐܳܦ݁ ܗܰܘ ܕ݂ܰܬ݁ܪܶܝܢ ܘܳܐܦ݁ ܗܰܘ ܕ݂ܰܬ݁ܠܳܬܳ݁ܐ ܘܰܥܕܰ݁ܡܳܐ ܠܫܰܒ݁ܥܳܬܰ݁ܝܗܽܘܢ:</VERS>
      <VERS vnumber="27">ܒ݂ܚܰܪܬܳ݁ܐ ܕ݂ܶܝܢ ܕ݂ܟܽ݁ܠܗܽܘܢ ܡܺܝܬܰ݁ܬ݁ ܐܳܦ݁ ܐܰܢ̄ܬ݂ܬܳ݁ܐ:</VERS>
      <VERS vnumber="28">ܒ݂ܰܩܝܳܡܬ݂ܳܐ ܗܳܟܺ݁ܝܠ ܠܰܐܝܢܳܐ ܡܶܢ ܗܳܠܶܝܢ ܫܰܒ݁ܥܳܐ ܬ݂ܶܗܘܶܐ ܐܰܢ̄ܬ݂ܬܳ݁ܐ ܟ݂ܽܠܗܽܘܢ ܓ݂ܶܝܪ ܢܰܣܒ݂ܽܘܗ:</VERS>
      <VERS vnumber="29">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܛܳܥܶܝܢ ܐܢ̄ܬ݂ܽܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܟ݂ܬܳ݁ܒܶ݁ܐ ܘܠܳܐ ܚܰܝܠܶܗ ܕ݂ܰܐܠܳܗܳܐ:</VERS>
      <VERS vnumber="30">ܒ݂ܰܩܝܳܡܬ݂ܳܐ ܓ݂ܶܝܪ ܕ݂ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܐܳܦ݁ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ ܐܶܠܳܐ ܐܰܝܟ݁ ܡܰܠܰܐܟܶ݁ܐ ܕ݂ܰܐܠܳܗܳܐ ܒ݂ܰܫܡܰܝܳܐ ܐܺܝܬܰ݁ܝܗܽܘܢ:</VERS>
      <VERS vnumber="31">ܥܰܠ ܩܝܳܡܬ݂ܳܐ ܕ݂ܶܝܢ ܕ݂ܡܺܝܬܶ݁ܐ ܠܳܐ ܩܪܰܝܬ݂ܽܘܢ ܡܶܕ݂ܶܡ ܕ݂ܶܐܬܶ݁ܐܡܰܪ ܠܟܽ݁ܘܢ ܡܶܢ ܐܰܠܳܗܳܐ ܕ݂ܶܐܡܰܪ:</VERS>
      <VERS vnumber="32">ܕ݂ܶܐܢܳܐ ܐ̄ܢܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܐܰܠܳܗܶܗ ܕ݂ܺܐܝܣܚܳܩ ܐܰܠܳܗܶܗ ܕ݂ܝܰܥܩܽܘܒ݁ ܘܰܐܠܳܗܳܐ ܠܳܐ ܗ̄ܘܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ:</VERS>
      <VERS vnumber="33">ܘܟܰ݁ܕ݁ ܫܡܰܥܘ ܟ݂ܶܢܫܶܐ ܡܶܬ݂ܬ݂ܰܡܗܺܝܢ ܗ̄ܘܰܘ ܒ݂ܝܽܘܠܦ݂ܳܢܶܗ: ܣ</VERS>
      <VERS vnumber="34">ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܕ݂ܫܰܬ݂ܶܩ ܠܙܰܕ݂ܽܘܩܳܝܶܐ ܐܶܬ݁ܟ݂ܰܢܰܫܘ ܐܰܟ݁ܚܕܳ݁ܐ:</VERS>
      <VERS vnumber="35">ܘܫܰܐܠܶܗ ܚܰܕ݁ ܡܶܢܗܽܘܢ ܕ݂ܝܳܕܰ݁ܥ ܢܳܡܽܘܣܳܐ ܟ݂ܰܕ݁ ܡܢܰܣܶܐ ܠܶܗ:</VERS>
      <VERS vnumber="36">ܡܰܠܦܳ݁ܢܳܐ ܐܰܝܢܳܐ ܦ݂ܽܘܩܕ݂ܳܢܳܐ ܪܰܒ݁ ܒ݂ܢܳܡܽܘܣܳܐ:</VERS>
      <VERS vnumber="37">ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܕ݂ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁:</VERS>
      <VERS vnumber="38">ܗܳܢܰܘ ܦ݂ܽܘܩܕ݂ܳܢܳܐ ܪܰܒ݂ܳܐ ܘܩܰܕ݁ܡܳܝܳܐ:</VERS>
      <VERS vnumber="39">ܘܕܰ݁ܬ݁ܪܶܝܢ ܕ݂ܕܳ݁ܡܶܐ ܠܶܗ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:</VERS>
      <VERS vnumber="40">ܒ݂ܗܳܠܶܝܢ ܬ݂ܪܶܝܢ ܦ݂ܽܘܩܕ݂ܳܢܺܝܢ ܬ݂ܰܠܝܳܐ ܐܽܘܪܳܝܬ݂ܳܐ ܘܰܢܒܺ݁ܝܶܐ: ܣ</VERS>
      <VERS vnumber="41">ܟ݂ܰܕ݁ ܟ݂ܢܺܝܫܺܝܢ ܕ݂ܶܝܢ ܦ݂ܪܺܝܫܶܐ ܫܰܐܶܠ ܐܶܢܽܘܢ ܝܶܫܽܘܥ:</VERS>
      <VERS vnumber="42">ܘܶܐܡܰܪ ܡܳܢܳܐ ܐܳܡܪܺܝܢ ܐܢ̄ܬ݂ܽܘܢ ܥܰܠ ܡܫܺܝܚܳܐ ܒ݂ܰܪ ܡܰܢܽܘ ܐܳܡܪܺܝܢ ܠܶܗ ܒ݂ܰܪ ܕ݂ܰܘܺܝܕ݁:</VERS>
      <VERS vnumber="43">ܐܳܡܰܪ ܠܗܽܘܢ ܘܰܐܝܟ݂ܰܢܳܐ ܕ݂ܰܘܺܝܕ݁ ܒ݂ܪܽܘܚ ܩܳܪܶܐ ܠܶܗ ܡܳܪܝܳܐ ܐܳܡܰܪ ܓ݂ܶܝܪ:</VERS>
      <VERS vnumber="44">ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܬ݂ܚܶܝܬ݁ ܪܶܓ݁ܠܰܝܟְ݂:</VERS>
      <VERS vnumber="45">ܐܶܢ ܗܳܟܺ݁ܝܠ ܕ݂ܰܘܺܝܕ݁ ܩܳܪܶܐ ܠܶܗ ܡܳܪܝܳܐ ܐܰܝܟ݂ܰܢܳܐ ܒ݂ܪܶܗ ܗܽ̄ܘ: ܣ</VERS>
      <VERS vnumber="46">ܘܠܳܐ ܐ̄ܢܳܫ ܐܶܫܟ݂ܰܚ ܕ݂ܢܶܬ݂ܶܠ ܠܶܗ ܦ݂ܶܬ݁ܓܳ݁ܡܳܐ ܘܠܳܐ ܐ̄ܢܳܫ ܐܰܡܪܰܚ ܬ݂ܽܘܒ݁ ܡܶܢ ܗܰܘ ܝܰܘܡܳܐ ܠܰܡܫܰܐܳܠܽܘܬܶ݁ܗ: ܣ</VERS>
    </CHAPTER>
    <CHAPTER cnumber="23">
      <VERS vnumber="1">ܗܳܝܕ݂ܶܝܢ ܝܶܫܽܘܥ ܡܰܠܶܠ ܥܰܡ ܟ݂ܶܢܫܶܐ ܘܥܰܡ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="2">ܘܶܐܡܰܪ ܠܗܽܘܢ ܥܰܠ ܟ݂ܽܘܪܣܝܳܐ ܕ݂ܡܽܘܫܶܐ ܝܺܬܶ݁ܒ݁ܘ ܣܳܦ݁ܪܶܐ ܘܰܦ݁ܪܺܝܫܶܐ:</VERS>
      <VERS vnumber="3">ܟ݂ܽܠ ܡܶܕ݂ܶܡ ܗܳܟܺ݁ܝܠ ܕ݂ܢܺܐܡܪܽܘܢ ܠܟܽ݁ܘܢ ܕ݂ܬܶ݁ܛܪܽܘܢ ܛܰܪܘ ܘܰܥܒܶ݁ܕ݁ܘ ܐܰܝܟ݁ ܥܒܳ݁ܕܰ݁ܝܗܽܘܢ ܕ݂ܶܝܢ ܠܳܐ ܬ݂ܶܥܒ݂ܕܽ݁ܘܢ ܐܳܡܪܺܝܢ ܓ݂ܶܝܪ ܘܠܳܐ ܥܳܒ݁ܕ݂ܺܝܢ: ܣ</VERS>
      <VERS vnumber="4">ܘܳܐܣܪܺܝܢ ܡܰܘܒ݂ܠܶܐ ܝܰܩܺܝܪܳܬܳ݁ܐ ܘܣܳܝܡܺܝܢ ܥܰܠ ܟ݂ܰܬ݁ܦ݂ܳܬܳ݁ܐ ܕ݂ܰܒ݁ܢܰܝ ܐ̄ܢܳܫܳܐ ܗܶܢܽܘܢ ܕ݂ܶܝܢ ܒ݂ܨܶܒ݁ܥܗܽܘܢ ܠܳܐ ܨܳܒܶ݁ܝܢ ܕ݂ܢܶܩܪܒܽ݁ܘܢ ܠܗܶܝܢ: ܣ</VERS>
      <VERS vnumber="5">ܘܟܽ݁ܠܗܽܘܢ ܥܒܳ݁ܕܰ݁ܝܗܽܘܢ ܥܳܒ݁ܕ݂ܺܝܢ ܕ݂ܢܶܬ݁ܚܙܽܘܢ ܠܰܒ݁ܢܰܝ ܐ̄ܢܳܫܳܐ ܡܰܦ݁ܬ݂ܶܝܢ ܓ݂ܶܝܪ ܬ݂ܶܦ݁ܠܰܝܗܽܘܢ ܘܡܰܘܪܟܺ݁ܝܢ ܬ݂ܶܟ݁ܠܳܬܳ݁ܐ ܕ݂ܡܰܪܛܽܘܛܰܝܗܽܘܢ:</VERS>
      <VERS vnumber="6">ܘܪܳܚܡܺܝܢ ܪܺܫ ܣܡܳܟܶ݁ܐ ܒ݂ܰܚܫܳܡܝܳܬܳ݁ܐ ܘܪܺܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ:</VERS>
      <VERS vnumber="7">ܘܰܫܠܳܡܳܐ ܒ݂ܫܽܘܩܶܐ ܘܰܕ݁ܢܶܗܘܽܘܢ ܡܶܬ݁ܩܪܶܝܢ ܡܶܢ ܐ̄ܢܳܫܳܐ ܪܰܒ݂ܺܝ:</VERS>
      <VERS vnumber="8">ܐܰܢ̄ܬ݂ܽܘܢ ܕ݂ܶܝܢ ܠܳܐ ܬ݂ܶܬ݁ܩܪܽܘܢ ܪܰܒ݂ܺܝ ܚܰܕ݁ ܗܽ̄ܘ ܓ݂ܶܝܪ ܪܰܒ݂ܟܽ݁ܘܢ ܐܰܢ̄ܬ݂ܽܘܢ ܕ݂ܶܝܢ ܟ݂ܽܠܟܽ݁ܘܢ ܐܰܚܶܐ ܐܰܢ̄ܬ݂ܽܘܢ:</VERS>
      <VERS vnumber="9">ܘܰܐܒܳ݁ܐ ܠܳܐ ܬ݂ܶܩܪܽܘܢ ܠܟܽ݁ܘܢ ܒ݂ܰܐܪܥܳܐ ܚܰܕ݁ ܗܽ̄ܘ ܓ݂ܶܝܪ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ:</VERS>
      <VERS vnumber="10">ܘܠܳܐ ܬ݂ܶܬ݁ܩܪܽܘܢ ܡܕܰ݁ܒ݂ܪܳܢܶܐ ܡܶܛܽܠ ܕ݂ܚܰܕ݁ ܗܽ̄ܘ ܡܕܰ݁ܒ݂ܪܳܢܟܽ݁ܘܢ ܡܫܺܝܚܳܐ:</VERS>
      <VERS vnumber="11">ܗܰܘ ܕ݂ܶܝܢ ܕ݂ܪܰܒ݂ ܒ݂ܟܽ݁ܘܢ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ: ܣ</VERS>
      <VERS vnumber="12">ܡܰܢ ܓ݂ܶܝܪ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܡܰܢ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ: ܣ</VERS>
      <VERS vnumber="13">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܳܐܟ݁ܠܺܝܢ ܐܢ̄ܬ݂ܽܘܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܐܢ̄ܬ݂ܽܘܢ ܨܠܰܘܳܬ݁ܟܽ݁ܘܢ ܡܶܛܽܠ ܗܳܢܳܐ ܬ݂ܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ</VERS>
      <VERS vnumber="14">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܐܚܺܝܕܺ݁ܝܢ ܐܢ̄ܬ݂ܽܘܢ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܩܕܳ݁ܡ ܒ݂ܢܰܝ ܐ̄ܢܳܫܳܐ ܐܰܢ̄ܬ݂ܽܘܢ ܓ݂ܶܝܪ ܠܳܐ ܥܳܐܠܺܝܢ ܐܢ̄ܬ݂ܽܘܢ ܘܠܰܐܝܠܶܝܢ ܕ݂ܥܳܐܠܺܝܢ ܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܠܡܶܥܰܠ: ܣ</VERS>
      <VERS vnumber="15">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܡܶܬ݁ܟ݂ܰܪܟ݂ܺܝܢ ܐܢ̄ܬ݂ܽܘܢ ܝܰܡܳܐ ܘܝܰܒ݁ܫܳܐ ܕ݂ܬܶ݁ܥܒ݂ܕܽ݁ܘܢ ܚܰܕ݁ ܓ݂ܺܝܽܘܪܳܐ ܘܡܳܐ ܕ݂ܰܗܘܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܶܗ ܒ݂ܪܶܗ ܕ݂ܓܺ݁ܗܰܢܳܐ ܐܰܥܦܳ݁ܐ ܥܠܰܝܟ݂ܽܘܢ: ܣ</VERS>
      <VERS vnumber="16">ܘܳܝ ܠܟܽ݁ܘܢ ܢܳܓܽ݁ܘܕܶ݁ܐ ܣܡܰܝܳܐ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܡܰܢ ܕ݂ܝܳܡܶܐ ܒ݂ܗܰܝܟ݂ܠܳܐ ܠܳܐ ܗ̄ܘܳܐ ܡܶܕ݂ܶܡ ܡܰܢ ܕ݂ܶܝܢ ܕ݂ܝܳܡܶܐ ܒ݂ܕܰ݁ܗܒܳ݁ܐ ܕ݂ܰܒ݁ܗܰܝܟ݂ܠܳܐ ܚܳܐܶܒ݁:</VERS>
      <VERS vnumber="17">ܣܰܟ݁ܠܶܐ ܘܰܣܡܰܝܳܐ ܡܳܢܳܐ ܓ݂ܶܝܪ ܪܰܒ݁ ܕ݂ܰܗܒܳ݁ܐ ܐܰܘ ܗܰܝܟ݂ܠܳܐ ܕ݂ܗܽܘ ܡܩܰܕ݂ܶܫ ܠܶܗ ܠܕܰ݁ܗܒܳ݁ܐ:</VERS>
      <VERS vnumber="18">ܘܡܰܢ ܕ݂ܝܳܡܶܐ ܒ݂ܡܰܕ݁ܒ݂ܚܳܐ ܠܳܐ ܗ̄ܘܳܐ ܡܶܕ݂ܶܡ ܡܰܢ ܕ݂ܶܝܢ ܕ݂ܝܳܡܶܐ ܒ݂ܩܽܘܪܒ݂ܳܢܳܐ ܕ݂ܰܠܥܶܠ ܡܶܢܶܗ ܚܳܐܶܒ݁:</VERS>
      <VERS vnumber="19">ܣܰܟ݁ܠܶܐ ܘܰܥܘܺܝܪܶܐ ܡܳܢܳܐ ܪܰܒ݁ ܩܽܘܪܒ݂ܳܢܳܐ ܐܰܘ ܡܰܕ݁ܒ݂ܚܳܐ ܕ݂ܰܡܩܰܕ݂ܶܫ ܠܩܽܘܪܒ݂ܳܢܳܐ:</VERS>
      <VERS vnumber="20">ܡܰܢ ܕ݂ܝܳܡܶܐ ܗܳܟܺ݁ܝܠ ܒ݂ܡܰܕ݁ܒ݂ܚܳܐ ܝܳܡܶܐ ܒ݂ܶܗ ܘܰܒ݁ܟܽ݁ܠ ܡܳܐ ܕ݂ܺܐܝܬ݁ ܠܥܶܠ ܡܶܢܶܗ:</VERS>
      <VERS vnumber="21">ܘܡܰܢ ܕ݂ܝܳܡܶܐ ܒ݂ܗܰܝܟ݂ܠܳܐ ܝܳܡܶܐ ܒ݂ܶܗ ܘܰܒ݁ܡܰܢ ܕ݂ܥܳܡܰܪ ܒ݂ܶܗ:</VERS>
      <VERS vnumber="22">ܘܡܰܢ ܕ݂ܝܳܡܶܐ ܒ݂ܰܫܡܰܝܳܐ ܝܳܡܶܐ ܒ݂ܟܽ݁ܘܪܣܝܶܗ ܕ݂ܰܐܠܳܗܳܐ ܘܰܒ݁ܡܰܢ ܕ݂ܝܳܬܶ݁ܒ݁ ܠܥܶܠ ܡܶܢܶܗ: ܣ</VERS>
      <VERS vnumber="23">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܡܥܰܣܪܺܝܢ ܐܢ̄ܬ݂ܽܘܢ ܢܳܢܥܳܐ ܘܰܫܒܶ݁ܬ݂ܳܐ ܘܟܰ݁ܡܽܘܢܳܐ ܘܰܫܒܰ݁ܩܬ݂ܽܘܢ ܝܰܩܺܝܪܳܬܶ݁ܗ ܕ݂ܢܳܡܽܘܣܳܐ ܕ݂ܺܝܢܳܐ ܘܰܚܢܳܢܳܐ ܘܗܰܝܡܳܢܽܘܬܳ݁ܐ ܗܳܠܶܝܢ ܕ݂ܶܝܢ ܘܳܠܶܐ ܗ̄ܘܳܐ ܕ݂ܬܶ݁ܥܒ݂ܕܽ݁ܘܢ ܘܗܳܠܶܝܢ ܠܳܐ ܬ݂ܶܫܒ݂ܩܽܘܢ: ܣ</VERS>
      <VERS vnumber="24">ܢܳܓܽ݁ܘܕܶ݁ܐ ܣܡܰܝܳܐ ܕ݂ܰܡܨܰܠܠܺܝܢ ܒ݂ܳܩܶܐ ܘܒܳ݁ܠܥܺܝܢ ܓ݂ܰܡܠܶܐ: ܣ</VERS>
      <VERS vnumber="25">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܰܡܕܰ݁ܟ݂ܶܝܢ ܐܢ̄ܬ݂ܽܘܢ ܒ݂ܰܪܶܗ ܕ݂ܟܳ݁ܣܳܐ ܘܰܕ݁ܙܳܒܽ݁ܘܪܳܐ ܠܓܰ݁ܘ ܕ݂ܶܝܢ ܡܠܶܝܢ ܚܛܽܘܦ݁ܝܳܐ ܘܥܰܘܠܳܐ:</VERS>
      <VERS vnumber="26">ܦ݂ܪܺܝܫܶܐ ܥܘܺܝܪܶܐ ܕ݂ܰܟ݂ܰܘ ܠܽܘܩܕܰ݁ܡ ܓ݂ܰܘܶܗ ܕ݂ܟܳ݁ܣܳܐ ܘܰܕ݁ܙܳܒܽ݁ܘܪܳܐ ܕ݂ܰܗܘܳܐ ܐܳܦ݁ ܒ݂ܰܪܗܽܘܢ ܕ݂ܟܶ݁ܐ: ܣ</VERS>
      <VERS vnumber="27">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܕܳ݁ܡܶܝܢ ܐܢ̄ܬ݂ܽܘܢ ܠܩܰܒ݁ܪܶܐ ܡܰܟ݁ܠܫܶܐ ܕ݂ܡܶܢ ܠܒܰ݁ܪ ܡܶܬ݁ܚܙܶܝܢ ܫܰܦ݂ܺܝܪܶܐ ܡܶܢ ܠܓܰ݁ܘ ܕ݂ܶܝܢ ܡܠܶܝܢ ܓ݂ܰܪܡܶܐ ܕ݂ܡܺܝܬܶ݁ܐ ܘܟܽ݁ܠܳܗ ܛܰܢܦܽ݁ܘܬܳ݁ܐ:</VERS>
      <VERS vnumber="28">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܶܢ ܠܒܰ݁ܪ ܡܶܬ݁ܚܙܶܝܢ ܐܢ̄ܬ݂ܽܘܢ ܠܰܒ݁ܢܰܝ ܐ̄ܢܳܫܳܐ ܐܰܝܟ݁ ܙܰܕ݂ܺܝܩܶܐ ܘܡܶܢ ܠܓܰ݁ܘ ܡܠܶܝܢ ܐܢ̄ܬ݂ܽܘܢ ܥܰܘܠܳܐ ܘܡܰܣܰܒ݁ ܒ݂ܰܐܦ݂ܶܐ: ܣ</VERS>
      <VERS vnumber="29">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܒܳ݁ܢܶܝܢ ܐܢ̄ܬ݂ܽܘܢ ܩܰܒ݁ܪܶܐ ܕ݂ܰܢܒܺ݁ܝܶܐ ܘܰܡܨܰܒ݂ܬܺ݁ܝܢ ܐܢ̄ܬ݂ܽܘܢ ܒ݂ܶܝܬ݁-ܩܒܽ݁ܘܪܶܐ ܕ݂ܙܰܕ݂ܺܝܩܶܐ:</VERS>
      <VERS vnumber="30">ܘܳܐܡܪܺܝܢ ܐܢ̄ܬ݂ܽܘܢ ܕ݂ܶܐܠܽܘ ܗܘܰܝܢ ܒ݂ܝܰܘܡܰܝ ܐܰܒܳ݁ܗܰܝܢ ܠܳܐ ܗܳܘܶܝܢ ܗ̄ܘܰܝܢ ܠܗܽܘܢ ܫܰܘܬ݂ܳܦܶ݁ܐ ܒ݂ܰܕ݁ܡܳܐ ܕ݂ܰܢܒܺ݁ܝܶܐ:</VERS>
      <VERS vnumber="31">ܡܳܕܶ݁ܝܢ ܡܰܣܗܕܺ݁ܝܢ ܐܢ̄ܬ݂ܽܘܢ ܥܰܠ ܢܰܦ݁ܫܟܽ݁ܘܢ ܕ݂ܰܒ݁ܢܰܝܳܐ ܐܰܢ̄ܬ݂ܽܘܢ ܕ݂ܗܳܢܽܘܢ ܕ݂ܩܰܛܶܠܘ ܠܰܢܒܺ݁ܝܶܐ: ܣ</VERS>
      <VERS vnumber="32">ܘܳܐܦ݁ ܐܰܢ̄ܬ݂ܽܘܢ ܡܰܠܰܘ ܡܫܽܘܚܬܳ݁ܐ ܕ݂ܰܐܒܳ݁ܗܰܝܟ݂ܽܘܢ:</VERS>
      <VERS vnumber="33">ܚܘܰܘܳܬܳ݁ܐ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܐܰܝܟ݂ܰܢܳܐ ܬ݂ܶܥܪܩܽܘܢ ܡܶܢ ܕ݂ܺܝܢܳܐ ܕ݂ܓܺ݁ܗܰܢܳܐ ܣ݂ ܣ݂:</VERS>
      <VERS vnumber="34">ܡܶܛܽܠ ܗܳܢܳܐ ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܘܳܬ݁ܟܽ݁ܘܢ ܢܒܺ݁ܝܶܐ ܘܚܰܟ݂ܺܝܡܶܐ ܘܣܳܦ݁ܪܶܐ ܡܶܢܗܽܘܢ ܩܳܛܠܺܝܢ ܐܢ̄ܬ݂ܽܘܢ ܘܙܳܩܦ݂ܺܝܢ ܐܢ̄ܬ݂ܽܘܢ ܘܡܶܢܗܽܘܢ ܡܢܰܓ݂ܕܺ݁ܝܢ ܐܢ̄ܬ݂ܽܘܢ ܒ݂ܰܟ݁ܢܽܘܫܳܬ݁ܟܽ݁ܘܢ ܘܬܶ݁ܪܕ݂ܦܽ݁ܘܢ ܐܶܢܽܘܢ ܡܶܢ ܡܕܺ݁ܝܢܳܐ ܠܰܡܕܺ݁ܝܢܳܐ:</VERS>
      <VERS vnumber="35">ܐܰܝܟ݂ܰܢܳܐ ܕ݂ܢܺܐܬܶ݁ܐ ܥܠܰܝܟ݂ܽܘܢ ܟ݂ܽܠܶܗ ܕ݂ܡܳܐ ܕ݂ܙܰܕ݂ܺܝܩܶܐ ܕ݂ܶܐܬܶ݁ܐܫܶܕ݁ ܥܰܠ ܐܰܪܥܳܐ ܡܶܢ ܕ݂ܡܶܗ ܕ݂ܗܳܒܶ݁ܝܠ ܙܰܕ݂ܺܝܩܳܐ ܘܰܥܕܰ݁ܡܳܐ ܠܰܕ݁ܡܶܗ ܕ݂ܰܙܟܰ݁ܪܝܳܐ ܒ݂ܰܪ ܒ݂ܪܰܟ݁ܝܳܐ ܗܰܘ ܕ݂ܰܩܛܰܠܬ݂ܽܘܢ ܒ݂ܰܝܢܰܝ ܗܰܝܟ݂ܠܳܐ ܠܡܰܕ݁ܒ݂ܚܳܐ:</VERS>
      <VERS vnumber="36">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܺܐܬ݁ܝܳܢ ܗܳܠܶܝܢ ܟ݂ܽܠܗܶܝܢ ܥܰܠ ܫܰܪܒ݂ܬܳ݁ܐ ܗܳܕܶ݁ܐ: ܣ</VERS>
      <VERS vnumber="37">ܐܽܘܪܺܫܠܶܡ ܐܽܘܪܺܫܠܶܡ ܩܳܛܠܰܬ݁ ܢܒܺ݁ܝܶܐ ܘܪܳܓ݁ܡܰܬ݁ ܠܰܐܝܠܶܝܢ ܕ݂ܰܫܠܺܝܚܺܝܢ ܠܘܳܬܳ݁ܗ ܟ݂ܡܳܐ ܙܰܒ݁ܢܺܝܢ ܨܒܺ݁ܝܬ݁ ܕ݂ܶܐܟ݂ܰܢܶܫ ܒ݂ܢܰܝܟ݂ܝ ܐܰܝܟ݁ ܕ݂ܟܳ݁ܢܫܳܐ ܬ݂ܰܪܢܳܓܽ݁ܘܠܬ݂ܳܐ ܦ݂ܰܪܽܘܓܶ݁ܝܗ ܬ݂ܚܶܝܬ݁ ܓ݂ܶܦܶ݁ܝܗ ܘܠܳܐ ܨܒܰ݁ܝܬ݂ܽܘܢ:</VERS>
      <VERS vnumber="38">ܗܳܐ ܡܶܫܬ݂ܒܶ݁ܩ ܠܟܽ݁ܘܢ ܒ݂ܰܝܬ݂ܟܽ݁ܘܢ ܚܰܪܒ݂ܳܐ:</VERS>
      <VERS vnumber="39">ܐܳܡܰܪܢܳܐ ܠܟܽ݁ܘܢ ܓ݂ܶܝܪ ܕ݂ܠܳܐ ܬ݂ܶܚܙܽܘܢܳܢܝ ܡܶܢ ܗܳܫܳܐ ܥܕܰ݁ܡܳܐ ܕ݂ܬܺ݁ܐܡܪܽܘܢ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ: ܣ</VERS>
    </CHAPTER>
    <CHAPTER cnumber="24">
      <VERS vnumber="1">ܘܰܢܦܰ݁ܩ ܝܶܫܽܘܥ ܡܶܢ ܗܰܝܟ݂ܠܳܐ ܠܡܺܐܙܰܠ ܘܰܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܡܚܰܘܶܝܢ ܗ̄ܘܰܘ ܠܶܗ ܒ݂ܶܢܝܳܢܶܗ ܕ݂ܗܰܝܟ݂ܠܳܐ:</VERS>
      <VERS vnumber="2">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܗܳܐ ܚܳܙܶܝܢ ܐܢ̄ܬ݂ܽܘܢ ܗܳܠܶܝܢ ܟ݂ܽܠܗܶܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܫܬ݂ܒܶ݁ܩ ܗܳܪܟ݂ܳܐ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܬ݂ܶܣܬ݂ܬܰ݁ܪ: ܣ</VERS>
      <VERS vnumber="3">ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܥܰܠ ܛܽܘܪܳܐ ܕ݂ܙܰܝܬ݂ܶܐ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܒ݂ܰܝܢܰܝܗܽܘܢ ܘܠܶܗ ܐܶܡܰܪ ܠܰܢ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܗ̄ܝ ܐܳܬܳ݁ܐ ܕ݂ܡܶܐܬܺ݁ܝܬܳ݁ܟ݁ ܘܰܕ݁ܫܽܘܠܳܡܶܗ ܕ݂ܥܳܠܡܳܐ:</VERS>
      <VERS vnumber="4">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܙܕ݂ܰܗ̄ܪܘ ܠܳܐ ܐ̄ܢܳܫ ܢܰܛܥܶܝܟܽ݁ܘܢ:</VERS>
      <VERS vnumber="5">ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܡܫܺܝܚܳܐ ܘܣܰܓ݂ܺܝܶܐܐ ܢܶܛܥܽܘܢ:</VERS>
      <VERS vnumber="6">ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܕ݂ܶܝܢ ܠܡܶܫܡܰܥ ܩܺܐܪܣܶܐ ܘܫܶܡܥܳܐ ܕ݂ܰܩܪܳܒܶ݁ܐ ܚܙܰܘ ܠܳܐ ܬ݂ܶܬ݂ܕ݂ܰܘܕܽ݁ܘܢ ܘܳܠܶܐ ܓ݂ܶܝܪ ܕ݂ܟܽ݁ܠܗܶܝܢ ܢܶܗܘܝܳܢ ܐܶܠܳܐ ܠܳܐ ܥܕܰ݁ܟ݂ܺܝܠ ܫܽܘܠܳܡܳܐ:</VERS>
      <VERS vnumber="7">ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘܬܳ݁ܐ ܥܰܠ ܡܰܠܟ݂ܽܘܬܳ݁ܐ ܘܢܶܗܘܽܘܢ ܟ݂ܰܦ݁ܢܶܐ ܘܡܰܘܬ݂ܳܢܶܐ ܘܙܰܘܥܶܐ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ:</VERS>
      <VERS vnumber="8">ܗܳܠܶܝܢ ܕ݂ܶܝܢ ܟ݂ܽܠܗܶܝܢ ܪܺܫܳܐ ܐܶܢܶܝܢ ܕ݂ܚܶܒ݁ܠܶܐ: ܣ</VERS>
      <VERS vnumber="9">ܗܳܝܕ݂ܶܝܢ ܢܰܫܠܡܽܘܢܳܟܽ݁ܘܢ ܠܽܐܘܠܨܳܢܶܐ ܘܢܶܩܛܠܽܘܢܳܟܽ݁ܘܢ ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܗܽܘܢ ܥܰܡ̄ܡܶܐ ܡܶܛܽܠ ܫܶܡܝ:</VERS>
      <VERS vnumber="10">ܗܳܝܕ݂ܶܝܢ ܢܶܬ݁ܟ݂ܰܫܠܽܘܢ ܣܰܓ݂ܺܝܶܐܐ ܘܢܶܣܢܽܘܢ ܚܰܕ݁ ܠܚܰܕ݁ ܘܢܰܫܠܡܽܘܢ ܚܰܕ݁ ܠܚܰܕ݁:</VERS>
      <VERS vnumber="11">ܘܣܰܓ݂ܺܝܶܐܐ ܢܒܺ݁ܝܶܐ ܕ݂ܰܓ݂ܳܠܶܐ ܢܩܽܘܡܽܘܢ ܘܢܰܛܥܽܘܢ ܠܣܰܓ݂ܺܝܶܐܐ:</VERS>
      <VERS vnumber="12">ܘܡܶܛܽܠ ܣܰܓ݂ܺܝܐܽܘܬ݁ ܥܰܘܠܳܐ ܢܦܽ݁ܘܓ݁ ܚܽܘܒ݂ܳܐ ܕ݂ܣܰܓ݂ܺܝܶܐܐ:</VERS>
      <VERS vnumber="13">ܡܰܢ ܕ݂ܰܢܣܰܝܒ݂ܰܪ ܕ݂ܶܝܢ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ: ܣ</VERS>
      <VERS vnumber="14">ܘܬܶ݁ܬ݁ܟ݂ܪܶܙ ܗܳܕܶ݁ܐ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܳ݁ܐ ܒ݂ܟܽ݁ܠܶܗ ܥܳܠܡܳܐ ܠܣܳܗܕ݂ܽܘܬܳ݁ܐ ܕ݂ܟܽ݁ܠܗܽܘܢ ܥܰܡ̄ܡܶܐ ܘܗܳܝܕ݂ܶܝܢ ܢܺܐܬܶ݁ܐ ܫܽܘܠܳܡܳܐ: ܣ</VERS>
      <VERS vnumber="15">ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܐܳܬܳ݁ܐ ܛܰܢܦ݁ܬܳ݁ܐ ܕ݂ܚܽܘܪܒ݂ܳܐ ܕ݂ܶܐܬܶ݁ܐܡܰܪ ܒ݂ܕܳ݁ܢܺܝܐܝܶܠ ܢܒܺ݁ܝܳܐ ܕ݂ܩܳܝܡܳܐ ܒ݂ܕܽ݁ܘܟ݂ܬܳ݁ܐ ܩܰܕ݂ܺܝܫܬ݂ܳܐ ܗܰܘ ܕ݂ܩܳܪܶܐ ܢܶܣܬ݂ܰܟ݂ܰܠ:</VERS>
      <VERS vnumber="16">ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ:</VERS>
      <VERS vnumber="17">ܘܗܰܘ ܕ݂ܒܶ݁ܐܓ݂ܳܪܳܐ ܗܽܘ ܠܳܐ ܢܶܚܽܘܬ݁ ܠܡܶܣܰܒ݁ ܕ݂ܰܒ݁ܒܰ݁ܝܬ݂ܶܗ:</VERS>
      <VERS vnumber="18">ܘܰܐܝܢܳܐ ܕ݂ܰܒ݁ܚܰܩܠܳܐ ܗܽܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ ܠܡܶܣܰܒ݁ ܠܒܳ݁ܫܶܗ: ܣ</VERS>
      <VERS vnumber="19">ܘܳܝ ܕ݂ܶܝܢ ܠܒܰ݁ܛܢܳܬܳ݁ܐ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ</VERS>
      <VERS vnumber="20">ܨܰܠܰܘ ܕ݂ܶܝܢ ܕ݂ܠܳܐ ܢܶܗܘܶܐ ܥܪܽܘܩܺܝܟܽ݁ܘܢ ܒ݂ܣܰܬ݁ܘܳܐ ܘܠܳܐ ܒ݂ܫܰܒ݂ܬܳ݁ܐ:</VERS>
      <VERS vnumber="21">ܢܶܗܘܶܐ ܓ݂ܶܝܪ ܗܳܝܕ݂ܶܝܢ ܐܽܘܠܨܳܢܳܐ ܪܰܒ݂ܳܐ ܐܰܝܢܳܐ ܕ݂ܠܳܐ ܗܘܳܐ ܡܶܢ ܪܺܫܺܝܬܶ݁ܗ ܕ݂ܥܳܠܡܳܐ ܘܰܥܕܰ݁ܡܳܐ ܠܗܳܫܳܐ ܘܠܳܐ ܢܶܗܘܶܐ:</VERS>
      <VERS vnumber="22">ܘܶܐܠܽܘ ܠܳܐ ܐܶܬ݁ܟ݂ܰܪܺܝܘ ܝܰܘܡܳܬܳ݁ܐ ܗܳܢܽܘܢ ܠܳܐ ܚܳܝܶܐ ܗ̄ܘܳܐ ܟ݂ܽܠ ܒ݂ܣܰܪ ܡܶܛܽܠ ܓ݂ܒܰ݁ܝܳܐ ܕ݂ܶܝܢ ܢܶܬ݁ܟ݂ܰܪܽܘܢ ܝܰܘܡܳܬܳ݁ܐ ܗܳܢܽܘܢ: ܣ</VERS>
      <VERS vnumber="23">ܗܳܝܕ݂ܶܝܢ ܐܶܢ ܐ̄ܢܳܫ ܢܺܐܡܰܪ ܠܟܽ݁ܘܢ ܗܳܐ ܗܳܪܟ݂ܳܐ ܗܽܘ ܡܫܺܝܚܳܐ ܐܰܘ ܗܳܪܟ݂ܳܐ ܠܳܐ ܬ݂ܗܰܝܡܢܽܘܢ:</VERS>
      <VERS vnumber="24">ܢܩܽܘܡܽܘܢ ܓ݂ܶܝܪ ܡܫܺܝܚܶܐ ܕ݂ܰܓ݂ܳܠܶܐ ܘܰܢܒܺ݁ܝܶܐ ܕ݂ܟܰ݁ܕ݂ܳܒܽ݁ܘܬܳ݁ܐ ܘܢܶܬ݂ܠܽܘܢ ܐܳܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܐܰܝܟ݁ ܕ݂ܢܰܛܥܽܘܢ ܐܶܢ ܡܶܫܟ݂ܚܳܐ ܐܳܦ݁ ܠܰܓ݁ܒܰ݁ܝܳܐ:</VERS>
      <VERS vnumber="25">ܗܳܐ ܩܰܕ݂ܡܶܬ݁ ܐܶܡܪܶܬ݁ ܠܟܽ݁ܘܢ: ܣ</VERS>
      <VERS vnumber="26">ܐܶܢ ܗܳܟܺ݁ܝܠ ܢܺܐܡܪܽܘܢ ܠܟܽ݁ܘܢ ܗܳܐ ܒ݂ܚܽܘܪܒ݂ܳܐ ܗܽܘ ܠܳܐ ܬ݂ܶܦ݂ܩܽܘܢ ܐܰܘ ܕ݂ܗܳܐ ܒ݂ܬܰ݁ܘܳܢܳܐ ܗܽܘ ܠܳܐ ܬ݂ܗܰܝܡܢܽܘܢ:</VERS>
      <VERS vnumber="27">ܐܰܝܟ݂ܰܢܳܐ ܓ݂ܶܝܪ ܕ݂ܒܰ݁ܪܩܳܐ ܢܳܦܶ݁ܩ ܡܶܢ ܡܰܕ݁ܢܚܳܐ ܘܡܶܬ݁ܚܙܶܐ ܥܕܰ݁ܡܳܐ ܠܡܰܥܪܒܳ݁ܐ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="28">ܐܰܝܟ݂ܳܐ ܕ݂ܶܐܢ ܢܶܗܘܶܐ ܦ݂ܰܓ݁ܪܳܐ ܬ݂ܰܡܳܢ ܢܶܬ݁ܟ݂ܰܢܫܽܘܢ ܢܶܫܪܶܐ: ܣ</VERS>
      <VERS vnumber="29">ܡܶܚܕܳ݁ܐ ܕ݂ܶܝܢ ܒ݂ܳܬܰ݁ܪ ܐܽܘܠܨܳܢܳܐ ܕ݂ܝܰܘܡܳܬܳ݁ܐ ܗܳܢܽܘܢ ܫܶܡܫܳܐ ܢܶܚܫܰܟ݁ ܘܣܰܗܪܳܐ ܠܳܐ ܢܚܰܘܶܐ ܢܽܘܗܪܶܗ ܘܟܰ݁ܘܟ݂ܒܶ݁ܐ ܢܶܦ݂ܠܽܘܢ ܡܶܢ ܫܡܰܝܳܐ ܘܚܰܝܠܶܐ ܕ݂ܰܫܡܰܝܳܐ ܢܶܬ݂ܬ݂ܙܺܝܥܽܘܢ:</VERS>
      <VERS vnumber="30">ܘܗܳܝܕ݂ܶܝܢ ܢܶܬ݁ܚܙܶܐ ܢܺܝܫܶܗ ܕ݂ܰܒ݁ܪܶܗ ܕ݂ܐ̄ܢܳܫܳܐ ܒ݂ܰܫܡܰܝܳܐ ܘܗܳܝܕ݂ܶܝܢ ܢܰܪܩܕܳ݁ܢ ܟ݂ܽܠܗܶܝܢ ܫܰܪܒ݂ܳܬܳ݁ܐ ܕ݂ܰܐܪܥܳܐ ܘܢܶܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ ܥܰܡ ܚܰܝܠܳܐ ܘܫܽܘܒ݁ܚܳܐ ܣܰܓ݂ܺܝܳܐܐ:</VERS>
      <VERS vnumber="31">ܘܰܢܫܰܕ݂ܰܪ ܡܰܠܰܐܟܰ݁ܘܗ̄ܝ ܥܰܡ ܫܺܝܦܽ݁ܘܪܳܐ ܪܰܒ݂ܳܐ ܘܰܢܟܰ݁ܢܫܽܘܢ ܠܰܓ݁ܒܰ݁ܝܳܐ ܕ݂ܺܝܠܶܗ ܡܶܢ ܐܰܪܒ݂ܥܳܬ݁ ܪܽܘܚܶܐ ܡܶܢ ܪܺܫܗܽܘܢ ܕ݂ܰܫܡܰܝܳܐ ܘܰܥܕܰ݁ܡܳܐ ܠܪܺܫܗܽܘܢ: ܣ</VERS>
      <VERS vnumber="32">ܡܶܢ ܬ݂ܺܬ݂ܳܐ ܕ݂ܶܝܢ ܝܺܠܰܦ݁ܘ ܦ݂ܶܠܶܐܬܳ݁ܐ ܕ݂ܡܶܚܕܳ݁ܐ ܕ݂ܣܰܘܟ݂ܶܝܗ ܪܳܟܳ݁ܢ ܘܦܳ݁ܪܥܺܝܢ ܛܰܪܦܶ݁ܝܗ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܡܛܳܐ ܩܰܝܛܳܐ:</VERS>
      <VERS vnumber="33">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܟ݂ܽܠܗܶܝܢ ܕ݂ܰܥܘ ܕ݂ܰܡܛܳܬ݁ ܠܳܗ ܠܬܰ݁ܪܥܳܐ:</VERS>
      <VERS vnumber="34">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:</VERS>
      <VERS vnumber="35">ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ</VERS>
      <VERS vnumber="36">ܥܰܠ ܝܰܘܡܳܐ ܕ݂ܶܝܢ ܗܰܘ ܘܥܰܠ ܫܳܥܬܳ݁ܐ ܗܳܝ ܐ̄ܢܳܫ ܠܳܐ ܝܳܕܰ݁ܥ ܐܳܦ݁ܠܳܐ ܡܰܠܰܐܟܶ݁ܐ ܕ݂ܰܫܡܰܝܳܐ ܐܶܠܳܐ ܐܰܒܳ݁ܐ ܒ݂ܰܠܚܽܘܕ݁: ܣ</VERS>
      <VERS vnumber="37">ܐܰܝܟ݂ܰܢܳܐ ܕ݂ܶܝܢ ܕ݂ܝܰܘܡܰܝ ܢܽܘܚ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ:</VERS>
      <VERS vnumber="38">ܐܰܝܟ݂ܰܢܳܐ ܓ݂ܶܝܪ ܕ݂ܺܐܝܬܰ݁ܝܗܽܘܢ ܗ̄ܘܰܘ ܩܕܳ݁ܡ ܛܰܘܦܳ݁ܢܳܐ ܐܳܟ݁ܠܺܝܢ ܘܫܳܬܶ݁ܝܢ ܘܢܳܣܒ݂ܺܝܢ ܢܶܫܶܐ ܘܝܳܗܒ݂ܺܝܢ ܠܓܰ݁ܒ݁ܪܶܐ ܥܕܰ݁ܡܳܐ ܠܝܰܘܡܳܐ ܕ݂ܥܰܠ ܢܽܘܚ ܠܟܶ݁ܘܶܝܠܳܐ:</VERS>
      <VERS vnumber="39">ܘܠܳܐ ܝܺܕܰ݁ܥܘ ܥܕܰ݁ܡܳܐ ܕ݂ܶܐܬܳ݁ܐ ܛܰܘܦܳ݁ܢܳܐ ܘܰܫܩܰܠ ܠܟܽ݁ܠܗܽܘܢ ܗܳܟܰ݁ܢܳܐ ܬ݂ܶܗܘܶܐ ܡܶܐܬܺ݁ܝܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="40">ܗܳܝܕ݂ܶܝܢ ܬ݂ܪܶܝܢ ܢܶܗܘܽܘܢ ܒ݂ܰܩܪܺܝܬܳ݁ܐ ܚܰܕ݁ ܢܶܬ݂ܕ݂ܒܰ݁ܪ ܘܚܰܕ݁ ܢܶܫܬ݂ܒܶ݁ܩ:</VERS>
      <VERS vnumber="41">ܘܬܰ݁ܪܬ݂ܶܝܢ ܢܶܗܘܝܳܢ ܛܳܚܢܳܢ ܒ݂ܪܰܚܝܳܐ ܚܕܳ݁ܐ ܡܶܬ݂ܕ݂ܰܒ݁ܪܳܐ ܘܰܚܕܳ݁ܐ ܡܶܫܬ݂ܰܒ݁ܩܳܐ:</VERS>
      <VERS vnumber="42">ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܐܝܕܳ݁ܐ ܫܳܥܬܳ݁ܐ ܐܳܬܶ݁ܐ ܡܳܪܟܽ݁ܘܢ: ܣ</VERS>
      <VERS vnumber="43">ܗܳܕܶ݁ܐ ܕ݂ܶܝܢ ܕ݂ܰܥܘ ܕ݂ܶܐܠܽܘ ܝܳܕܰ݁ܥ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܒ݂ܰܐܝܕܳ݁ܐ ܡܰܛܰܪܬܳ݁ܐ ܐܳܬܶ݁ܐ ܓ݂ܰܢܳܒܳ݁ܐ ܡܶܬ݂ܬ݂ܥܺܝܪ ܗ̄ܘܳܐ ܘܠܳܐ ܫܳܒܶ݁ܩ ܗ̄ܘܳܐ ܕ݂ܢܶܬ݁ܦ݂ܠܶܫ ܒ݂ܰܝܬ݂ܶܗ:</VERS>
      <VERS vnumber="44">ܡܶܛܽܠ ܗܳܢܳܐ ܐܳܦ݁ ܐܰܢ̄ܬ݂ܽܘܢ ܗܘܰܘ ܡܛܰܝܒܺ݁ܝܢ ܕ݂ܰܒ݁ܫܳܥܬܳ݁ܐ ܕ݂ܠܳܐ ܣܳܒ݁ܪܺܝܢ ܐܢ̄ܬ݂ܽܘܢ ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ ܣ݂ ܣ݂:</VERS>
      <VERS vnumber="45">ܡܰܢܽܘ ܟ݂ܰܝ ܐܺܝܬܰ݁ܘܗ̄ܝ ܥܰܒ݁ܕ݂ܳܐ ܡܗܰܝܡܢܳܐ ܘܚܰܟ݂ܺܝܡܳܐ ܕ݂ܰܐܩܺܝܡܶܗ ܡܳܪܶܗ ܥܰܠ ܒ݂ܢܰܝ ܒ݂ܰܝܬ݂ܶܗ ܕ݂ܢܶܬ݂ܶܠ ܠܗܽܘܢ ܣܰܝܒ݂ܳܪܬ݂ܳܐ ܒ݂ܙܰܒ݁ܢܳܗ:</VERS>
      <VERS vnumber="46">ܛܽܘܒܰ݁ܘܗ̄ܝ ܠܥܰܒ݁ܕ݂ܳܐ ܗܰܘ ܕ݂ܢܺܐܬܶ݁ܐ ܡܳܪܶܗ ܢܶܫܟ݂ܚܺܝܘܗ̄ܝ ܕ݂ܥܳܒܶ݁ܕ݁ ܗܳܟܰ݁ܢܳܐ:</VERS>
      <VERS vnumber="47">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܩܺܝܡܺܝܘܗ̄ܝ ܥܰܠ ܟ݂ܽܠ ܕ݂ܺܐܝܬ݁ ܠܶܗ:</VERS>
      <VERS vnumber="48">ܐܶܢ ܕ݂ܶܝܢ ܢܺܐܡܰܪ ܥܰܒ݁ܕ݂ܳܐ ܗܰܘ ܒ݂ܺܝܫܳܐ ܒ݂ܠܶܒ݂ܶܗ ܕ݂ܡܳܪܝ ܡܰܘܚܰܪ ܠܡܶܐܬܳ݁ܐ:</VERS>
      <VERS vnumber="49">ܘܰܢܫܰܪܶܐ ܠܡܶܡܚܳܐ ܟ݂ܢܰܘܳܬܶ݁ܗ ܘܢܶܗܘܶܐ ܐܳܟܶ݁ܠ ܘܫܳܬܶ݁ܐ ܥܰܡ ܪܰܘܳܝܶܐ:</VERS>
      <VERS vnumber="50">ܢܺܐܬܶ݁ܐ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܒ݂ܝܰܘܡܳܐ ܕ݂ܠܳܐ ܣܳܒܰ݁ܪ ܘܰܒ݁ܫܳܥܬܳ݁ܐ ܕ݂ܠܳܐ ܝܳܕܰ݁ܥ:</VERS>
      <VERS vnumber="51">ܘܢܶܦ݁ܠܓܺ݁ܝܘܗ̄ܝ ܘܰܢܣܺܝܡ ܡܢܳܬܶ݁ܗ ܥܰܡ ܢܳܣܒ݂ܰܝ ܒ݂ܰܐܦ݂ܶܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ</VERS>
    </CHAPTER>
    <CHAPTER cnumber="25">
      <VERS vnumber="1">ܗܳܝܕ݂ܶܝܢ ܬ݂ܶܕ݂ܰܡܶܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܰܥܣܰܪ ܒ݂ܬܽ݁ܘܠܳܢ ܗܳܢܶܝܢ ܕ݂ܰܢܣܰܒ݁ ܠܰܡܦ݂ܺܕܰ݁ܝܗܶܝܢ ܘܰܢܦܰ݁ܩ ܠܽܐܘܪܰܥ ܚܰܬ݁ܢܳܐ ܘܟܰ݁ܠܬܳ݁ܐ:</VERS>
      <VERS vnumber="2">ܚܰܡܶܫ ܕ݂ܶܝܢ ܡܶܢܗܶܝܢ ܚܰܟ݂ܺܝܡܳܢ ܗ̄ܘܰܝ ܘܚܰܡܶܫ ܣܰܟ݁ܠܳܢ:</VERS>
      <VERS vnumber="3">ܘܗܳܢܶܝܢ ܣܰܟ݁ܠܳܬܳ݁ܐ ܢܣܰܒ݁ ܠܰܡܦ݂ܺܕܰ݁ܝܗܶܝܢ ܘܠܳܐ ܢܣܰܒ݁ ܥܰܡܗܶܝܢ ܡܶܫܚܳܐ:</VERS>
      <VERS vnumber="4">ܗܳܢܶܝܢ ܕ݂ܶܝܢ ܚܰܟ݂ܺܝܡܳܬܳ݁ܐ ܢܣܰܒ݁ ܡܶܫܚܳܐ ܒ݂ܡܳܐܢܶܐ ܥܰܡ ܠܰܡܦ݂ܺܕܰ݁ܝܗܶܝܢ:</VERS>
      <VERS vnumber="5">ܟ݂ܰܕ݁ ܐܰܘܚܰܪ ܕ݂ܶܝܢ ܚܰܬ݁ܢܳܐ ܢܳܡ ܟ݂ܽܠܗܶܝܢ ܘܰܕ݁ܡܶܟ݁:</VERS>
      <VERS vnumber="6">ܘܰܒ݁ܦܶ݁ܠܓܶ݁ܗ ܕ݂ܠܺܠܝܳܐ ܗܘܳܬ݁ ܩܥܳܬܳ݁ܐ ܗܳܐ ܚܰܬ݁ܢܳܐ ܐܳܬܶ݁ܐ ܦ݂ܽܘܩܘ ܠܽܐܘܪܥܶܗ:</VERS>
      <VERS vnumber="7">ܗܳܝܕ݂ܶܝܢ ܩܳܡ ܟ݂ܽܠܗܶܝܢ ܒ݂ܬܽ݁ܘܠܳܬܳ݁ܐ ܗܳܠܶܝܢ ܘܬܰ݁ܩܶܢ ܠܰܡܦ݂ܺܕܰ݁ܝܗܶܝܢ:</VERS>
      <VERS vnumber="8">ܐܳܡܪܳܢ ܕ݂ܶܝܢ ܗܳܢܶܝܢ ܣܰܟ݁ܠܳܬܳ݁ܐ ܠܚܰܟ݂ܺܝܡܳܬܳ݁ܐ ܗܰܒܶ݁ܝܢ ܠܰܢ ܡܶܢ ܡܶܫܚܟܶ݁ܝܢ ܕ݂ܗܳܐ ܕ݂ܥܶܟ݁ܘ ܠܗܽܘܢ ܠܰܡܦ݂ܺܕܰ݁ܝܢ:</VERS>
      <VERS vnumber="9">ܥܢܰܝ ܗܳܠܶܝܢ ܚܰܟ݂ܺܝܡܳܬܳ݁ܐ ܘܳܐܡܪܳܢ ܠܡܳܐ ܠܳܐ ܢܶܣܦ݂ܰܩ ܠܰܢ ܘܰܠܟܶ݁ܝܢ ܐܶܠܳܐ ܙܶܠܶܝܢ ܠܘܳܬ݁ ܐܰܝܠܶܝܢ ܕ݂ܰܡܙܰܒ݂ܢܺܝܢ ܘܰܙܒܶ݁ܢܶܝܢ ܠܟܶ݁ܝܢ:</VERS>
      <VERS vnumber="10">ܘܟܰ݁ܕ݁ ܐܶܙܰܠ ܠܡܶܙܒ݂ܰܢ ܐܶܬܳ݁ܐ ܚܰܬ݁ܢܳܐ ܘܰܐܝܠܶܝܢ ܕ݂ܰܡܛܰܝܒܳ݁ܢ ܗ̄ܘܰܝ ܥܰܠ ܥܰܡܶܗ ܠܒܶ݁ܝܬ݁ ܚܠܽܘܠܳܐ ܘܶܐܬ݂ܬ݂ܚܶܕ݁ ܬ݂ܰܪܥܳܐ:</VERS>
      <VERS vnumber="11">ܒ݂ܚܰܪܬܳ݁ܐ ܕ݂ܶܝܢ ܐܶܬܰ݁ܝ ܐܳܦ݁ ܗܳܢܶܝܢ ܒ݂ܬܽ݁ܘܠܳܬܳ݁ܐ ܐ̄ܚܪܳܢܝܳܬܳ݁ܐ ܘܳܐܡܪܳܢ ܡܳܪܰܢ ܡܳܪܰܢ ܦ݂ܬܰ݁ܚ ܠܰܢ:</VERS>
      <VERS vnumber="12">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܶܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܶ݁ܝܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܶ݁ܝܢ:</VERS>
      <VERS vnumber="13">ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܝܰܘܡܳܐ ܗܰܘ ܘܠܳܐ ܠܫܳܥܬܳ݁ܐ: ܣ</VERS>
      <VERS vnumber="14">ܐܰܝܟ݁ ܓ݂ܰܒ݁ܪܳܐ ܓ݂ܶܝܪ ܕ݂ܰܚܙܰܩ ܩܪܳܐ ܠܥܰܒ݁ܕ݂ܰܘܗ̄ܝ ܘܰܐܫܠܶܡ ܠܗܽܘܢ ܩܶܢܝܳܢܶܗ:</VERS>
      <VERS vnumber="15">ܐܺܝܬ݁ ܕ݂ܝܰܗ̄ܒ݁ ܠܶܗ ܚܰܡܶܫ ܟ݂ܰܟ݂ܪܺܝܢ ܘܺܐܝܬ݁ ܕ݂ܬܰ݁ܪܬ݂ܶܝܢ ܘܺܐܝܬ݁ ܕ݂ܰܚܕܳ݁ܐ ܐ̄ܢܳܫ ܐ̄ܢܳܫ ܐܰܝܟ݁ ܚܰܝܠܶܗ ܘܰܚܙܰܩ ܡܶܚܕܳ݁ܐ: ܣ</VERS>
      <VERS vnumber="17">ܘܗܳܟ݁ܘܳܬ݁ ܐܳܦ݁ ܗܰܘ ܕ݂ܬܰ݁ܪܬ݂ܶܝܢ ܐܶܬ݂ܬ݂ܰܓ݂ܰܪ ܬ݂ܰܪܬ݂ܶܝܢ ܐ̄ܚܪܳܢܝܳܢ:</VERS>
      <VERS vnumber="18">ܗܰܘ ܕ݂ܶܝܢ ܕ݂ܰܢܣܰܒ݁ ܚܕܳ݁ܐ ܐܶܙܰܠ ܚܦܰ݁ܪ ܒ݂ܰܐܪܥܳܐ ܘܛܰܫܺܝ ܟ݂ܶܣܦ݂ܳܐ ܕ݂ܡܳܪܶܗ: ܣ</VERS>
      <VERS vnumber="19">ܒ݂ܳܬܰ݁ܪ ܕ݂ܶܝܢ ܙܰܒ݁ܢܳܐ ܣܰܓ݂ܺܝܳܐܐ ܐܶܬܳ݁ܐ ܡܳܪܗܽܘܢ ܕ݂ܥܰܒ݁ܕ݂ܶܐ ܗܳܢܽܘܢ ܘܰܢܣܰܒ݁ ܡܶܢܗܽܘܢ ܚܽܘܫܒ݂ܳܢܳܐ:</VERS>
      <VERS vnumber="20">ܘܰܩܪܶܒ݁ ܗܰܘ ܕ݂ܰܢܣܰܒ݁ ܗ̄ܘܳܐ ܚܰܡܶܫ ܟ݂ܰܟ݂ܪܺܝܢ ܘܩܰܪܶܒ݁ ܚܰܡܶܫ ܐ̄ܚܪܳܢܝܳܢ ܘܶܐܡܰܪ ܡܳܪܝ ܚܰܡܶܫ ܟ݂ܰܟ݂ܪܺܝܢ ܝܰܗ̄ܒ݁ܬ݂ ܠܺܝ ܗܳܐ ܚܰܡܶܫ ܐ̄ܚܪܳܢܝܳܢ ܐܶܬ݂ܬ݂ܰܓ݂ܪܶܬ݁ ܥܠܰܝܗܶܝܢ:</VERS>
      <VERS vnumber="21">ܐܳܡܰܪ ܠܶܗ ܡܳܪܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܘܰܡܗܰܝܡܢܳܐ ܥܰܠ ܩܰܠܺܝܠ ܡܗܰܝܡܰܢ ܗ̄ܘܰܝܬ݂ ܥܰܠ ܣܰܓ݂ܺܝ ܐܰܩܺܝܡܳܟ݁ ܥܽܘܠ ܠܚܰܕܽ݁ܘܬܶ݁ܗ ܕ݂ܡܳܪܳܟ݁:</VERS>
      <VERS vnumber="22">ܘܰܩܪܶܒ݁ ܗܰܘ ܕ݂ܬܰ݁ܪܬ݂ܶܝܢ ܟ݂ܰܟ݂ܪܰܘܗ̄ܝ ܘܶܐܡܰܪ ܡܳܪܝ ܬ݂ܰܪܬ݂ܶܝܢ ܟ݂ܰܟ݂ܪܺܝܢ ܝܰܗ̄ܒ݁ܬ݂ ܠܺܝ ܗܳܐ ܬ݂ܰܪܬ݂ܶܝܢ ܐ̄ܚܪܳܢܝܳܢ ܐܶܬ݂ܬ݂ܰܓ݂ܪܶܬ݁ ܥܠܰܝܗܶܝܢ:</VERS>
      <VERS vnumber="23">ܐܳܡܰܪ ܠܶܗ ܡܳܪܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܘܰܡܗܰܝܡܢܳܐ ܥܰܠ ܩܰܠܺܝܠ ܡܗܰܝܡܰܢ ܗ̄ܘܰܝܬ݂ ܥܰܠ ܣܰܓ݂ܺܝ ܐܰܩܺܝܡܳܟ݁ ܥܽܘܠ ܠܚܰܕܽ݁ܘܬܶ݁ܗ ܕ݂ܡܳܪܳܟ݁:</VERS>
      <VERS vnumber="24">ܩܪܶܒ݁ ܕ݂ܶܝܢ ܐܳܦ݁ ܗܰܘ ܕ݂ܰܢܣܰܒ݁ ܚܕܳ݁ܐ ܟ݂ܰܟ݂ܪܳܐ ܘܶܐܡܰܪ ܡܳܪܝ ܝܳܕܰ݁ܥ ܗ̄ܘܺܝܬ݁ ܠܳܟ݁ ܕ݂ܓܰ݁ܒ݁ܪܳܐ ܐܰܢ̄ܬ݂ ܩܰܫܝܳܐ ܘܚܳܨܶܕ݁ ܐܰܢ̄ܬ݂ ܐܰܝܟ݂ܳܐ ܕ݂ܠܳܐ ܙܪܰܥܬ݂ ܘܰܡܟܰ݁ܢܶܫ ܐܰܢ̄ܬ݂ ܡܶܢ ܐܰܝܟ݂ܳܐ ܕ݂ܠܳܐ ܒ݂ܰܕ݂ܰܪܬ݂:</VERS>
      <VERS vnumber="25">ܘܕܶ݁ܚܠܶܬ݁ ܘܶܐܙܶܠ̄ܬ݁ ܛܰܫܺܝܬܳ݁ܗ ܟ݂ܰܟ݂ܪܳܟ݁ ܒ݂ܰܐܪܥܳܐ ܗܳܐ ܐܺܝܬ݁ ܠܳܟ݁ ܕ݂ܺܝܠܳܟ݁:</VERS>
      <VERS vnumber="26">ܥܢܳܐ ܡܳܪܶܗ ܘܶܐܡܰܪ ܠܶܗ ܥܰܒ݁ܕ݂ܳܐ ܒ݂ܺܝܫܳܐ ܘܰܚܒܰ݁ܢܳܢܳܐ ܝܳܕܰ݁ܥ ܗ̄ܘܰܝܬ݂ ܕ݂ܚܳܨܶܕ݁ ܐ̄ܢܳܐ ܐܰܝܟ݂ܳܐ ܕ݂ܠܳܐ ܙܶܪܥܶܬ݁ ܘܰܡܟܰ݁ܢܶܫ ܐ̄ܢܳܐ ܡܶܢ ܐܰܝܟ݂ܳܐ ܕ݂ܠܳܐ ܒ݂ܰܕ݂ܪܶܬ݁:</VERS>
      <VERS vnumber="27">ܘܳܠܶܐ ܗ̄ܘܳܐ ܠܳܟ݁ ܕ݂ܬܰ݁ܪܡܶܐ ܟ݂ܶܣܦ݂ܝ ܥܰܠ ܦ݂ܳܬܽ݁ܘܪܳܐ ܘܳܐܬܶ݁ܐ ܗ̄ܘܺܝܬ݁ ܐܶܢܳܐ ܘܬܳ݁ܒܰ݁ܥ ܗ̄ܘܺܝܬ݁ ܕ݂ܺܝܠܝ ܥܰܡ ܪܶܒ݂ܝܳܬܶ݁ܗ:</VERS>
      <VERS vnumber="28">ܣܰܒ݁ܘ ܗܳܟܺ݁ܝܠ ܡܶܢܶܗ ܟ݂ܰܟ݂ܪܳܐ ܘܽܗ̄ܒܽ݁ܘܗ ܠܗܰܘ ܕ݂ܺܐܝܬ݁ ܠܶܗ ܥܣܰܪ ܟ݂ܰܟ݂ܪܺܝܢ:</VERS>
      <VERS vnumber="29">ܠܡܰܢ ܓ݂ܶܝܪ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܢܶܬ݂ܬ݂ܰܘܣܰܦ݁ ܠܶܗ ܘܗܰܘ ܕ݂ܶܝܢ ܕ݂ܠܰܝܬ݂ ܠܶܗ ܘܳܐܦ݁ ܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ:</VERS>
      <VERS vnumber="30">ܘܰܠܥܰܒ݁ܕ݂ܳܐ ܒ݂ܰܛܺܝܠܳܐ ܐܰܦ݂ܩܽܘܗ̄ܝ ܠܚܶܫܽܘܟܳ݁ܐ ܒ݂ܰܪܳܝܳܐ ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ: ܣ</VERS>
      <VERS vnumber="31">ܡܳܐ ܕ݂ܳܐܬܶ݁ܐ ܕ݂ܶܝܢ ܒ݂ܪܶܗ ܕ݂ܐ̄ܢܳܫܳܐ ܒ݂ܫܽܘܒ݁ܚܶܗ ܘܟܽ݁ܠܗܽܘܢ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ ܥܰܡܶܗ ܗܳܝܕ݂ܶܝܢ ܢܶܬ݂ܶܒ݁ ܥܰܠ ܬ݂ܪܳܢܳܘܣ ܕ݂ܫܽܘܒ݁ܚܶܗ:</VERS>
      <VERS vnumber="32">ܘܢܶܬ݁ܟ݂ܰܢܫܽܘܢ ܩܕܳ݁ܡܰܘܗ̄ܝ ܟ݂ܽܠܗܽܘܢ ܥܰܡ̄ܡܶܐ ܘܰܢܦܰ݁ܪܶܫ ܐܶܢܽܘܢ ܚܰܕ݁ ܡܶܢ ܚܰܕ݁ ܐܰܝܟ݁ ܪܳܥܝܳܐ ܕ݂ܰܡܦܰ݁ܪܶܫ ܥܶܪܒ݂ܶܐ ܡܶܢ ܓ݂ܕܰ݁ܝܳܐ:</VERS>
      <VERS vnumber="33">ܘܰܢܩܺܝܡ ܥܶܪܒ݂ܶܐ ܡܶܢ ܝܰܡܺܝܢܶܗ ܘܰܓ݁ܕܰ݁ܝܳܐ ܡܶܢ ܣܶܡܳܠܶܗ:</VERS>
      <VERS vnumber="34">ܗܳܝܕ݂ܶܝܢ ܢܺܐܡܰܪ ܡܰܠܟ݂ܳܐ ܠܗܳܢܽܘܢ ܕ݂ܡܶܢ ܝܰܡܺܝܢܶܗ ܬ݂ܰܘ ܒ݂ܪܺܝܟܰ݁ܘܗ̄ܝ ܕ݂ܳܐܒ݁ܝ ܝܺܪܰܬ݁ܘ ܡܰܠܟ݂ܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗ̄ܘܳܬ݁ ܠܟܽ݁ܘܢ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:</VERS>
      <VERS vnumber="35">ܟ݂ܶܦ݁ܢܶܬ݁ ܓ݂ܶܝܪ ܘܝܰܗ̄ܒ݁ܬ݂ܽܘܢ ܠܺܝ ܠܡܶܐܟܰ݁ܠ ܘܰܨܗܺܝܬ݁ ܘܰܐܫܩܺܝܬ݂ܽܘܢܳܢܝ ܐܰܟ݁ܣܢܳܝܳܐ ܗ̄ܘܺܝܬ݁ ܘܟܰ݁ܢܶܫܬ݂ܽܘܢܳܢܝ:</VERS>
      <VERS vnumber="36">ܥܰܪܛܶܠܳܝܳܐ ܗ̄ܘܺܝܬ݁ ܘܟܰ݁ܣܺܝܬ݂ܽܘܢܳܢܝ ܟ݂ܪܺܝܗ ܗ̄ܘܺܝܬ݁ ܘܰܣܥܰܪܬ݂ܽܘܢܳܢܝ ܘܒܶ݁ܝܬ݁-ܐܰܣܺܝܪܶܐ ܗ̄ܘܺܝܬ݁ ܘܶܐܬܰ݁ܝܬ݂ܽܘܢ ܠܘܳܬ݁ܝ:</VERS>
      <VERS vnumber="37">ܗܳܝܕ݂ܶܝܢ ܢܺܐܡܪܽܘܢ ܠܶܗ ܗܳܢܽܘܢ ܙܰܕ݂ܺܝܩܶܐ ܡܳܪܰܢ ܐܶܡܰܬ݁ܝ ܚܙܰܝܢܳܟ݁ ܕ݂ܰܟ݁ܦܶ݁ܢ ܐܰܢ̄ܬ݂ ܘܬܰ݁ܪܣܺܝܢܳܟ݁ ܐܰܘ ܕ݂ܰܨܗܶܐ ܐܰܢ̄ܬ݂ ܘܰܐܫܩܺܝܢܳܟ݁:</VERS>
      <VERS vnumber="38">ܘܶܐܡܰܬ݁ܝ ܚܙܰܝܢܳܟ݁ ܕ݂ܰܐܟ݁ܣܢܳܝܳܐ ܐܰܢ̄ܬ݂ ܘܟܰ݁ܢܶܫܢܳܟ݁ ܐܰܘ ܕ݂ܥܰܪܛܶܠܳܝ ܐܰܢ̄ܬ݂ ܘܟܰ݁ܣܺܝܢܳܟ݁:</VERS>
      <VERS vnumber="39">ܘܶܐܡܰܬ݁ܝ ܚܙܰܝܢܳܟ݁ ܟ݂ܪܺܝܗܳܐ ܐܰܘ ܒ݂ܶܝܬ݁-ܐܰܣܺܝܪܶܐ ܘܶܐܬܰ݁ܝܢ ܠܘܳܬܳ݁ܟ݁:</VERS>
      <VERS vnumber="40">ܘܰܥܢܳܐ ܡܰܠܟ݂ܳܐ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܟ݁ܡܳܐ ܕ݂ܰܥܒܰ݁ܕ݂ܬ݂ܽܘܢ ܠܚܰܕ݁ ܡܶܢ ܗܳܠܶܝܢ ܐܰܚܰܝ ܙܥܽܘܪܶܐ ܠܺܝ ܗܽ̄ܘ ܥܒܰ݁ܕ݂ܬ݂ܽܘܢ:</VERS>
      <VERS vnumber="41">ܗܳܝܕ݂ܶܝܢ ܢܺܐܡܰܪ ܐܳܦ݁ ܠܗܳܢܽܘܢ ܕ݂ܡܶܢ ܣܶܡܳܠܶܗ ܙܶܠܘ ܠܟܽ݁ܘܢ ܡܶܢܝ ܠܺܝܛܶܐ ܠܢܽܘܪܳܐ ܕ݂ܰܠܥܳܠܰܡ ܗܳܝ ܕ݂ܰܡܛܰܝܒܳ݁ܐ ܠܳܐܟܶ݁ܠܩܰܪܨܳܐ ܘܰܠܡܰܠܰܐܟܰ݁ܘܗ̄ܝ:</VERS>
      <VERS vnumber="42">ܟ݂ܶܦ݁ܢܶܬ݁ ܓ݂ܶܝܪ ܘܠܳܐ ܝܰܗ̄ܒ݁ܬ݂ܽܘܢ ܠܺܝ ܠܡܶܐܟܰ݁ܠ ܘܰܨܗܺܝܬ݁ ܘܠܳܐ ܐܰܫܩܺܝܬ݂ܽܘܢܳܢܝ:</VERS>
      <VERS vnumber="43">ܘܰܐܟ݁ܣܢܳܝܳܐ ܗ̄ܘܺܝܬ݁ ܘܠܳܐ ܟ݂ܰܢܶܫܬ݂ܽܘܢܳܢܝ ܘܥܰܪܛܶܠܳܝܳܐ ܗ̄ܘܺܝܬ݁ ܘܠܳܐ ܟ݂ܰܣܺܝܬ݂ܽܘܢܳܢܝ ܘܰܟ݁ܪܺܝܗܳܐ ܗ̄ܘܺܝܬ݁ ܘܒܶ݁ܝܬ݁-ܐܰܣܺܝܪܶܐ ܗ̄ܘܺܝܬ݁ ܘܠܳܐ ܣܥܰܪܬ݂ܽܘܢܳܢܝ:</VERS>
      <VERS vnumber="44">ܗܳܝܕ݂ܶܝܢ ܢܶܥܢܽܘܢ ܐܳܦ݁ ܗܶܢܽܘܢ ܘܢܺܐܡܪܽܘܢ ܡܳܪܰܢ ܐܶܡܰܬ݁ܝ ܚܙܰܝܢܳܟ݁ ܟ݂ܰܦ݁ܢܳܐ ܐܰܘ ܨܰܗܝܳܐ ܐܰܘ ܐܰܟ݁ܣܢܳܝܳܐ ܐܰܘ ܥܰܪܛܶܠܳܝܳܐ ܐܰܘ ܟ݂ܪܺܝܗܳܐ ܐܰܘ ܒ݂ܶܝܬ݁-ܐܰܣܺܝܪܶܐ ܘܠܳܐ ܫܰܡܶܫܢܳܟ݁:</VERS>
      <VERS vnumber="45">ܗܳܝܕ݂ܶܝܢ ܢܶܥܢܶܐ ܘܢܺܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܟ݁ܡܳܐ ܕ݂ܠܳܐ ܥܒܰ݁ܕ݂ܬ݂ܽܘܢ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܐܳܦ݁ ܠܳܐ ܠܺܝ ܥܒܰ݁ܕ݂ܬ݂ܽܘܢ:</VERS>
      <VERS vnumber="46">ܘܢܺܐܙܽܠ̄ܘܢ ܗܳܠܶܝܢ ܠܬܰ݁ܫܢܺܝܩܳܐ ܕ݂ܰܠܥܳܠܰܡ ܘܙܰܕ݂ܺܝܩܶܐ ܠܚܰܝܶܐ ܕ݂ܰܠܥܳܠܰܡ ܣܣ:</VERS>
    </CHAPTER>
    <CHAPTER cnumber="26">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܫܰܠܶܡ ܝܶܫܽܘܥ ܟ݂ܽܠܗܶܝܢ ܡܶܠܶܐ ܗܳܠܶܝܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:</VERS>
      <VERS vnumber="2">ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܒܳ݁ܬܰ݁ܪ ܬ݂ܪܶܝܢ ܝܰܘܡܺܝܢ ܗܳܘܶܐ ܦ݂ܶܨܚܳܐ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܕ݂ܢܶܙܕ݂ܩܶܦ݁: ܣ</VERS>
      <VERS vnumber="3">ܗܳܝܕ݂ܶܝܢ ܐܶܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ ܕ݂ܥܰܡܳܐ ܠܕܳ݁ܪܬ݂ܶܗ ܕ݂ܪܰܒ݂-ܟ݂ܳܗܢܶܐ ܕ݂ܡܶܬ݁ܩܪܶܐ ܩܰܝܳܦܳ݁ܐ:</VERS>
      <VERS vnumber="4">ܘܶܐܬ݁ܡܰܠܰܟ݁ܘ ܥܰܠ ܝܶܫܽܘܥ ܕ݂ܰܒ݁ܢܶܟ݁ܠܳܐ ܢܶܐܚܕ݂ܽܘܢܳܝܗ̄ܝ ܘܢܶܩܛܠܽܘܢܳܝܗ̄ܝ:</VERS>
      <VERS vnumber="5">ܘܳܐܡܪܺܝܢ ܗ̄ܘܰܘ ܠܳܐ ܒ݂ܥܰܕ݁ܥܺܕܳ݁ܐ ܕ݂ܠܳܐ ܢܶܗܘܶܐ ܫܓܽ݁ܘܫܝܳܐ ܒ݂ܥܰܡܳܐ ܣ݂ ܣ݂:</VERS>
      <VERS vnumber="6">ܘܟܰ݁ܕ݁ ܗܘܳܐ ܝܶܫܽܘܥ ܒ݂ܒܶ݁ܝܬ݁-ܥܰܢܝܳܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܓ݂ܰܪܒ݂ܳܐ:</VERS>
      <VERS vnumber="7">ܩܶܪܒ݂ܰܬ݁ ܠܶܗ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܥܠܶܝܗ ܫܳܛܺܝܦ݁ܬ݂ܳܐ ܕ݂ܡܶܫܚܳܐ ܕ݂ܒܶ݁ܣܡܳܐ ܣܰܓ݂ܺܝ ܕ݂ܡܰܝܳܐ ܘܰܐܫܦ݂ܰܥܬܳ݁ܗ ܥܰܠ ܪܺܫܶܗ ܕ݂ܝܶܫܽܘܥ ܟ݂ܰܕ݁ ܣܡܺܝܟ݁: ܣ</VERS>
      <VERS vnumber="8">ܚܙܰܘ ܕ݂ܶܝܢ ܬ݂ܰܠܡܺܝܕܰ݁ܘܗ̄ܝ ܘܶܐܬ݁ܒ݂ܶܐܫ ܠܗܽܘܢ ܘܶܐܡܰܪܘ ܠܡܳܢܳܐ ܐܰܒ݁ܕ݂ܳܢܳܐ ܗܳܢܳܐ:</VERS>
      <VERS vnumber="9">ܡܶܫܟ݂ܰܚ ܗ̄ܘܳܐ ܓ݂ܶܝܪ ܕ݂ܢܶܙܕ݂ܰܒ݂ܰܢ ܗܳܢܳܐ ܒ݂ܣܰܓ݂ܺܝ ܘܢܶܬܺ݁ܝܗܶܒ݁ ܠܡܶܣܟ݂ܺܢܶܐ: ܣ</VERS>
      <VERS vnumber="10">ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܡܰܠܶܐܝܢ ܐܢ̄ܬ݂ܽܘܢ ܠܳܗ ܠܰܐܢ̄ܬ݂ܬܳ݁ܐ ܥܒܳ݁ܕܳ݁ܐ ܫܰܦ݂ܺܝܪܳܐ ܥܶܒ݁ܕ݂ܰܬ݁ ܠܘܳܬ݁ܝ:</VERS>
      <VERS vnumber="11">ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܠܺܝ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬ݁ ܠܟܽ݁ܘܢ:</VERS>
      <VERS vnumber="12">ܗܳܕܶ݁ܐ ܕ݂ܶܝܢ ܕ݂ܰܐܪܡܝܰܬ݁ ܒ݂ܶܣܡܳܐ ܗܳܢܳܐ ܥܰܠ ܓ݂ܽܘܫܡܝ ܐܰܝܟ݁ ܕ݂ܰܠܡܶܩܒ݂ܪܰܢܝ ܥܶܒ݁ܕ݂ܰܬ݁:</VERS>
      <VERS vnumber="13">ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܝܟ݂ܳܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܗܳܕܶ݁ܐ ܒ݂ܟܽ݁ܠܶܗ ܥܳܠܡܳܐ ܢܶܬ݁ܡܰܠܰܠ ܐܳܦ݁ ܡܶܕ݂ܶܡ ܕ݂ܥܶܒ݁ܕ݂ܰܬ݁ ܗܳܕܶ݁ܐ ܠܕܽ݁ܘܟ݁ܪܳܢܳܗ: ܣ</VERS>
      <VERS vnumber="14">ܗܳܝܕ݂ܶܝܢ ܐܶܙܰܠ ܚܰܕ݁ ܡܶܢ ܬ݂ܪܶܥܣܰܪ ܕ݂ܡܶܬ݁ܩܪܶܐ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܠܘܳܬ݁ ܪܰܒ݂ܰܝ-ܟ݂ܳܗܢܶܐ:</VERS>
      <VERS vnumber="15">ܘܶܐܡܰܪ ܠܗܽܘܢ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܠܡܶܬ݂ܰܠ ܠܺܝ ܘܶܐܢܳܐ ܡܰܫܠܶܡ ܐ̄ܢܳܐ ܠܶܗ ܠܟܽ݁ܘܢ ܣ ܗܶܢܽܘܢ ܕ݂ܶܝܢ ܐܰܩܺܝܡܘ ܠܶܗ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ:</VERS>
      <VERS vnumber="16">ܘܡܶܢ ܗܳܝܕ݂ܶܝܢ ܒ݂ܳܥܶܐ ܗ̄ܘܳܐ ܠܶܗ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ ܣܣ:</VERS>
      <VERS vnumber="17">ܒ݂ܝܰܘܡܳܐ ܕ݂ܶܝܢ ܩܰܕ݁ܡܳܝܳܐ ܕ݂ܦܰ݁ܛܺܝܪܶܐ ܩܪܶܒ݁ܘ ܬ݂ܰܠܡܺܝܕܶ݁ܐ ܠܘܳܬ݁ ܝܶܫܽܘܥ ܘܶܐܡܰܪܘ ܠܶܗ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܰܢܛܰܝܶܒ݁ ܠܳܟ݁ ܕ݂ܬܶ݁ܠܥܰܣ ܦ݂ܶܨܚܳܐ:</VERS>
      <VERS vnumber="18">ܗܽܘ ܕ݂ܶܝܢ ܐܶܡܰܪ ܠܗܽܘܢ ܙܶܠܘ ܠܰܡܕܺ݁ܝܢ̄ܬ݂ܳܐ ܠܘܳܬ݁ ܦ݂ܠܳܢ ܘܶܐܡܰܪܘ ܠܶܗ ܪܰܒ݂ܰܢ ܐܳܡܰܪ ܙܰܒ݁ܢܝ ܡܛܳܐ ܠܶܗ ܠܘܳܬܳ݁ܟ݁ ܥܳܒܶ݁ܕ݁ ܐ̄ܢܳܐ ܦ݂ܶܨܚܳܐ ܥܰܡ ܬ݂ܰܠܡܺܝܕܰ݁ܝ:</VERS>
      <VERS vnumber="19">ܘܬܰ݁ܠܡܺܝܕܰ݁ܘܗ̄ܝ ܥܒܰ݁ܕ݁ܘ ܐܰܝܟ݂ܰܢܳܐ ܕ݂ܰܦ݁ܩܰܕ݁ ܠܗܽܘܢ ܝܶܫܽܘܥ ܘܛܰܝܶܒ݁ܘ ܦ݂ܶܨܚܳܐ:</VERS>
      <VERS vnumber="20">ܘܟܰ݁ܕ݁ ܗܘܳܐ ܪܰܡܫܳܐ ܣܡܺܝܟ݁ ܗܘܳܐ ܥܰܡ ܬ݂ܪܶܥܣܰܪ ܬ݂ܰܠܡܺܝܕܰ݁ܘܗ̄ܝ: ܣ</VERS>
      <VERS vnumber="21">ܘܟܰ݁ܕ݁ ܠܳܥܣܺܝܢ ܐܶܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܡܰܫܠܶܡ ܠܺܝ: ܣ</VERS>
      <VERS vnumber="22">ܘܟܶ݁ܪܝܰܬ݁ ܠܗܽܘܢ ܛܳܒ݁ ܘܫܰܪܺܝܘ ܠܡܺܐܡܰܪ ܠܶܗ ܚܰܕ݁ ܚܰܕ݁ ܡܶܢܗܽܘܢ ܠܡܳܐ ܐܶܢܳܐ ܡܳܪܝ: ܣ</VERS>
      <VERS vnumber="23">ܗܽܘ ܕ݂ܶܝܢ ܥܢܳܐ ܘܶܐܡܰܪ ܡܰܢ ܕ݂ܨܳܒܰ݁ܥ ܐܺܝܕܶ݁ܗ ܥܰܡܝ ܒ݂ܠܰܓ݂ܬܳ݁ܐ ܗܽܘ ܢܰܫܠܡܰܢܝ:</VERS>
      <VERS vnumber="24">ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ ܘܳܝ ܠܶܗ ܕ݂ܶܝܢ ܠܓܰ݁ܒ݁ܪܳܐ ܗܰܘ ܕ݂ܒܺ݁ܐܝܕܶ݁ܗ ܒ݂ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܦ݂ܰܩܳܚ ܗ̄ܘܳܐ ܠܶܗ ܠܓܰ݁ܒ݁ܪܳܐ ܗܰܘ ܐܶܠܽܘ ܠܳܐ ܐܶܬܺ݁ܝܠܶܕ݁: ܣ</VERS>
      <VERS vnumber="25">ܥܢܳܐ ܝܺܗܽܘܕܳ݁ܐ ܡܰܫܠܡܳܢܳܐ ܘܶܐܡܰܪ ܕ݂ܰܠܡܳܐ ܐܶܢܳܐ ܗܽܘ ܪܰܒ݂ܺܝ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂: ܣ</VERS>
      <VERS vnumber="26">ܟ݂ܰܕ݁ ܕ݂ܶܝܢ ܠܳܥܣܺܝܢ ܫܩܰܠ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܣܰܒ݁ܘ ܐܰܟܽ݁ܘܠܘ ܗܳܢܰܘ ܦ݂ܰܓ݁ܪܝ: ܣ</VERS>
      <VERS vnumber="27">ܘܰܫܩܰܠ ܟ݂ܳܣܳܐ ܘܰܐܘܕ݂ܺܝ ܘܝܰܗ̄ܒ݁ ܠܗܽܘܢ ܘܶܐܡܰܪ ܣܰܒ݁ܘ ܐܶܫܬ݂ܰܘ ܡܶܢܶܗ ܟ݂ܽܠܟܽ݁ܘܢ:</VERS>
      <VERS vnumber="28">ܗܳܢܰܘ ܕ݂ܶܡܝ ܕ݂ܕܺ݁ܝܰܬܺ݁ܩܺܐ ܚܰܕ݁̄ܬܳ݁ܐ ܕ݂ܰܚܠܳܦ݁ ܣܰܓ݂ܺܝܶܐܐ ܡܶܬܶ݁ܐܫܶܕ݁ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ</VERS>
      <VERS vnumber="29">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܠܳܐ ܐܶܫܬ݂ܶܐ ܡܶܢ ܗܳܫܳܐ ܡܶܢ ܗܳܢܳܐ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܠܝܰܘܡܳܐ ܕ݂ܒܶ݁ܗ ܐܶܫܬ݂ܶܝܘܗ̄ܝ ܥܰܡܟܽ݁ܘܢ ܚܰܕ݁̄ܬܳ݁ܐ ܒ݂ܡܰܠܟ݂ܽܘܬܶ݁ܗ ܕ݂ܳܐܒ݁ܝ: ܣ</VERS>
      <VERS vnumber="30">ܘܫܰܒ݂ܰܚܘ ܘܰܢܦܰ݁ܩܘ ܠܛܽܘܪ ܙܰܝܬ݂ܶܐ: ܣ</VERS>
      <VERS vnumber="31">ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܬ݂ܶܬ݁ܟ݂ܰܫܠܽܘܢ ܒ݂ܺܝ ܒ݂ܗܳܢܳܐ ܠܺܠܝܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܶܐܡܚܶܐ ܠܪܳܥܝܳܐ ܘܢܶܬ݁ܒ݂ܰܕ݂ܪܽܘܢ ܥܶܪܒ݂ܶܐ ܕ݂ܥܳܢܶܗ:</VERS>
      <VERS vnumber="32">ܡܶܢ ܒ݂ܳܬܰ݁ܪ ܕ݂ܩܳܐܶܡ ܐ̄ܢܳܐ ܕ݂ܶܝܢ ܩܳܕܶ݁ܡ ܐ̄ܢܳܐ ܠܟܽ݁ܘܢ ܠܰܓ݁ܠܺܝܠܳܐ: ܣ</VERS>
      <VERS vnumber="33">ܥܢܳܐ ܟ݂ܺܐܦܳ݁ܐ ܘܶܐܡܰܪ ܠܶܗ ܐܳܦܶ݁ܢ ܟ݂ܽܠܢܳܫ ܢܶܬ݁ܟ݂ܫܶܠ ܒ݂ܳܟ݁ ܐܶܢܳܐ ܡܬܽ݁ܘܡ ܠܳܐ ܐܶܬ݁ܟ݂ܫܶܠ ܒ݂ܳܟ݁:</VERS>
      <VERS vnumber="34">ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܰܒ݁ܗܳܢܳܐ ܠܺܠܝܳܐ ܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܒ݂ܺܝ:</VERS>
      <VERS vnumber="35">ܐܳܡܰܪ ܠܶܗ ܟ݂ܺܐܦܳ݁ܐ ܐܶܢ ܢܶܗܘܶܐ ܠܺܝ ܠܰܡܡܳܬ݁ ܥܰܡܳܟ݁ ܠܳܐ ܐܶܟ݁ܦ݂ܽܘܪ ܒ݂ܳܟ݁ ܘܗܳܟ݁ܘܳܬ݁ ܐܳܦ݁ ܟ݂ܽܠܗܽܘܢ ܬ݂ܰܠܡܺܝܕܶ݁ܐ ܐܶܡܰܪܘ ܣܣ:</VERS>
      <VERS vnumber="36">ܗܳܝܕ݂ܶܝܢ ܐܶܬܳ݁ܐ ܥܰܡܗܽܘܢ ܝܶܫܽܘܥ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܓ݂ܶܕ݂ܣܺܡܰܢ ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܶܒ݁ܘ ܗܳܪܟ݂ܳܐ ܥܰܕ݁ ܐܺܙܰܠ ܐܶܨܰܠܶܐ:</VERS>
      <VERS vnumber="37">ܘܰܕ݁ܒܰ݁ܪ ܠܟܺ݁ܐܦܳ݁ܐ ܘܠܰܬ݁ܪܰܝܗܽܘܢ ܒ݂ܢܰܝ ܙܰܒ݁ܕܰ݁ܝ ܘܫܰܪܺܝ ܠܡܶܬ݁ܟ݂ܡܳܪܽܘ ܘܰܠܡܶܬ݁ܥܳܩܽܘ:</VERS>
      <VERS vnumber="38">ܘܶܐܡܰܪ ܠܗܽܘܢ ܟ݂ܰܪܝܳܐ ܗ̄ܝ ܠܳܗ ܠܢܰܦ݁ܫܝ ܥܕܰ݁ܡܳܐ ܠܡܰܘܬ݂ܳܐ ܩܰܘܰܘ ܠܺܝ ܗܳܪܟ݂ܳܐ ܘܰܫܗܰܪܘ ܥܰܡܝ: ܣ</VERS>
      <VERS vnumber="39">ܘܰܦ݁ܪܰܩ ܩܰܠܺܝܠ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܘܰܡܨܰܠܶܐ ܗ̄ܘܳܐ ܘܳܐܡܰܪ ܐܳܒ݁ܝ ܐܶܢ ܡܶܫܟ݂ܚܳܐ ܢܶܥܒ݂ܪܰܢܝ ܟ݂ܳܣܳܐ ܗܳܢܳܐ ܒ݂ܪܰܡ ܠܳܐ ܐܰܝܟ݁ ܕ݂ܶܐܢܳܐ ܨܳܒܶ݁ܐ ܐ̄ܢܳܐ ܐܶܠܳܐ ܐܰܝܟ݁ ܕ݂ܰܐܢ̄ܬ݂: ܣ</VERS>
      <VERS vnumber="40">ܘܶܐܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܘܶܐܡܰܪ ܠܟܺ݁ܐܦܳ݁ܐ ܗܳܟܰ݁ܢܳܐ ܠܳܐ ܐܶܫܟ݂ܰܚܬ݂ܽܘܢ ܚܕܳ݁ܐ ܫܳܥܳܐ ܕ݂ܬܶ݁ܫܗܪܽܘܢ ܥܰܡܝ:</VERS>
      <VERS vnumber="41">ܐܶܬ݂ܬ݂ܥܺܝܪܘ ܘܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ ܪܽܘܚܳܐ ܡܛܰܝܒܳ݁ܐ ܦ݂ܰܓ݁ܪܳܐ ܕ݂ܶܝܢ ܟ݂ܪܺܝܗ: ܣ</VERS>
      <VERS vnumber="42">ܬ݂ܽܘܒ݁ ܐܶܙܰܠ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܨܰܠܺܝ ܘܶܐܡܰܪ ܐܳܒ݁ܝ ܐܶܢ ܠܳܐ ܡܶܫܟ݂ܰܚ ܗܳܢܳܐ ܟ݂ܳܣܳܐ ܕ݂ܢܶܥܒ݂ܰܪ ܐܶܠܳܐ ܐܶܢ ܐܶܫܬ݂ܺܝܬܶ݁ܗ ܢܶܗܘܶܐ ܨܶܒ݁ܝܳܢܳܟ݁: ܣ</VERS>
      <VERS vnumber="43">ܘܶܐܬܳ݁ܐ ܬ݂ܽܘܒ݁ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܥܰܝܢܰܝܗܽܘܢ ܓ݂ܶܝܪ ܝܰܩܺܝܪܳܢ ܗ̄ܘܰܝ:</VERS>
      <VERS vnumber="44">ܘܰܫܒܰ݁ܩ ܐܶܢܽܘܢ ܘܶܐܙܰܠ ܬ݂ܽܘܒ݁ ܨܰܠܺܝ ܕ݂ܰܬ݁ܠܳܬ݁ ܙܰܒ݁ܢܺܝܢ ܘܠܳܗ ܠܡܶܠܬܳ݁ܐ ܐܶܡܰܪ:</VERS>
      <VERS vnumber="45">ܗܳܝܕ݂ܶܝܢ ܐܶܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܕ݂ܡܰܟ݁ܘ ܡܶܟ݂ܺܝܠ ܘܶܐܬ݂ܬ݂ܢܺܝܚܘ ܗܳܐ ܡܛܳܬ݁ ܫܳܥܬܳ݁ܐ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܒ݂ܺܐܝܕܰ݁ܝܗܽܘܢ ܕ݂ܚܰܛܳܝܶܐ:</VERS>
      <VERS vnumber="46">ܩܽܘܡܘ ܢܺܐܙܰܠ ܗܳܐ ܡܛܳܐ ܗܰܘ ܕ݂ܡܰܫܠܶܡ ܠܺܝ: ܣ</VERS>
      <VERS vnumber="47">ܘܥܰܕ݁ ܗܽܘ ܡܡܰܠܶܠ ܗܳܐ ܝܺܗܽܘܕܳ݁ܐ ܡܰܫܠܡܳܢܳܐ ܚܰܕ݁ ܡܶܢ ܬ݂ܪܶܥܣܰܪܬ݂ܳܐ ܐܶܬܳ݁ܐ ܘܟܶ݁ܢܫܳܐ ܥܰܡܶܗ ܣܰܓ݂ܺܝܳܐܐ ܥܰܡ ܣܰܦ݁ܣܺܪܶܐ ܘܚܽܘܛܪܶܐ ܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ: ܣ</VERS>
      <VERS vnumber="48">ܘܝܰܗ̄ܒ݁ ܗ̄ܘܳܐ ܠܗܽܘܢ ܐܳܬܳ݁ܐ ܝܺܗܽܘܕܳ݁ܐ ܡܰܫܠܡܳܢܳܐ ܘܶܐܡܰܪ ܠܗܰܘ ܕ݂ܢܳܫܶܩ ܐ̄ܢܳܐ ܗܽܘܝܽܘ ܠܶܗ ܐܰܚܽܘܕ݁ܘ: ܣ</VERS>
      <VERS vnumber="49">ܘܡܶܚܕܳ݁ܐ ܩܪܶܒ݁ ܠܘܳܬ݁ ܝܶܫܽܘܥ ܘܶܐܡܰܪ ܫܠܳܡ ܪܰܒ݂ܺܝ ܘܢܰܫܩܶܗ: ܣ</VERS>
      <VERS vnumber="50">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܥܰܠ ܗܳܝ ܕ݂ܶܐܬܰ݁ܝܬ݂ ܚܰܒ݁ܪܝ ܣ ܗܳܝܕ݂ܶܝܢ ܐܶܬ݁ܩܰܪܰܒ݁ܘ ܘܰܐܪܡܺܝܘ ܐܺܝܕܰ݁ܝܗܽܘܢ ܥܰܠ ܝܶܫܽܘܥ ܘܰܐܚܕ݂ܽܘܗ̄ܝ: ܣ</VERS>
      <VERS vnumber="51">ܘܗܳܐ ܚܰܕ݁ ܡܶܢ ܗܳܢܽܘܢ ܕ݂ܥܰܡ ܝܶܫܽܘܥ ܐܰܘܫܶܛ ܐܺܝܕܶ݁ܗ ܘܰܫܡܰܛ ܣܰܦ݁ܣܺܪܳܐ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ: ܣ</VERS>
      <VERS vnumber="52">ܗܳܝܕ݂ܶܝܢ ܐܶܡܰܪ ܠܶܗ ܝܶܫܽܘܥ ܐܰܗܦ݂ܶܟ݁ ܣܰܦ݁ܣܺܪܳܐ ܠܕܽ݁ܘܟ݂ܬܳ݁ܗ ܟ݂ܽܠܗܽܘܢ ܓ݂ܶܝܪ ܗܳܢܽܘܢ ܕ݂ܰܢܣܰܒ݁ܘ ܣܰܝܦܶ݁ܐ ܒ݂ܣܰܝܦܶ݁ܐ ܢܡܽܘܬܽ݁ܘܢ:</VERS>
      <VERS vnumber="53">ܐܰܘ ܣܳܒܰ݁ܪ ܐܰܢ̄ܬ݂ ܕ݂ܠܳܐ ܡܶܫܟ݂ܰܚ ܐ̄ܢܳܐ ܕ݂ܶܐܒ݁ܥܶܐ ܡܶܢ ܐܳܒ݁ܝ ܘܰܢܩܺܝܡ ܠܺܝ ܗܳܫܳܐ ܝܰܬ݂ܺܝܪ ܡܶܢ ܬ݂ܰܪܬ݂ܰܥܶܣܪܶܐ ܠܶܓ݁ܝܽܘܢܺܝܢ ܕ݂ܡܰܠܰܐܟܶ݁ܐ:</VERS>
      <VERS vnumber="54">ܐܰܝܟ݂ܰܢܳܐ ܗܳܟܺ݁ܝܠ ܢܶܬ݁ܡܰܠܽܘܢ ܟ݂ܬܳ݁ܒܶ݁ܐ ܕ݂ܗܳܟܰ݁ܢܳܐ ܘܳܠܶܐ ܕ݂ܢܶܗܘܶܐ: ܣ</VERS>
      <VERS vnumber="55">ܒ݂ܗܳܝ ܫܳܥܬܳ݁ܐ ܐܶܡܰܪ ܝܶܫܽܘܥ ܠܟܶ݁ܢܫܶܐ ܐܰܝܟ݁ ܕ݂ܥܰܠ ܓ݂ܰܝܳܣܳܐ ܢܦܰ݁ܩܬ݂ܽܘܢ ܒ݂ܣܰܦ݁ܣܺܪܶܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ ܟ݂ܽܠܝܽܘܡ ܠܘܳܬ݁ܟܽ݁ܘܢ ܒ݂ܗܰܝܟ݂ܠܳܐ ܝܳܬܶ݁ܒ݁ ܗ̄ܘܺܝܬ݁ ܘܡܰܠܶܦ݁ ܘܠܳܐ ܐܶܚܰܕ݂ܬ݂ܽܘܢܳܢܝ: ܣ</VERS>
      <VERS vnumber="56">ܗܳܕܶ݁ܐ ܕ݂ܶܝܢ ܕ݂ܰܗܘܳܬ݁ ܕ݂ܢܶܬ݁ܡܰܠܽܘܢ ܟ݂ܬܳ݁ܒܶ݁ܐ ܕ݂ܰܢܒܺ݁ܝܶܐ ܣ ܗܳܝܕ݂ܶܝܢ ܬ݂ܰܠܡܺܝܕܶ݁ܐ ܟ݂ܽܠܗܽܘܢ ܫܰܒ݁ܩܽܘܗ̄ܝ ܘܰܥܪܰܩܘ: ܣ</VERS>
      <VERS vnumber="57">ܘܗܳܢܽܘܢ ܕ݂ܰܐܚܕ݂ܽܘܗ̄ܝ ܠܝܶܫܽܘܥ ܐܰܘܒ݂ܠܽܘܗ̄ܝ ܠܘܳܬ݁ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ ܐܰܝܟ݂ܳܐ ܕ݂ܣܳܦ݁ܪܶܐ ܘܩܰܫܺܝܫܶܐ ܟ݂ܢܺܝܫܺܝܢ ܗ̄ܘܰܘ: ܣ</VERS>
      <VERS vnumber="58">ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܐܳܙܶܠ ܗ̄ܘܳܐ ܒ݂ܳܬ݁ܪܶܗ ܡܶܢ ܪܽܘܚܩܳܐ ܥܕܰ݁ܡܳܐ ܠܕܳ݁ܪܬ݂ܶܗ ܕ݂ܪܰܒ݂-ܟ݂ܳܗܢܶܐ ܘܥܰܠ ܝܺܬܶ݁ܒ݁ ܠܓܰ݁ܘ ܥܰܡ ܕ݂ܰܚܫܶܐ ܕ݂ܢܶܚܙܶܐ ܚܰܪܬܳ݁ܐ ܣ݂ ܣ݂:</VERS>
      <VERS vnumber="59">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܩܰܫܺܝܫܶܐ ܘܰܟ݁ܢܽܘܫܬ݂ܳܐ ܟ݂ܽܠܳܗ ܒ݂ܳܥܶܝܢ ܗ̄ܘܰܘ ܥܰܠ ܝܶܫܽܘܥ ܣܳܗܕ݂ܶܐ ܐܰܝܟ݁ ܕ݂ܰܢܡܺܝܬܽ݁ܘܢܳܝܗ̄ܝ:</VERS>
      <VERS vnumber="60">ܘܠܳܐ ܐܶܫܟ݂ܰܚܘ ܘܶܐܬܰ݁ܘ ܣܰܓ݂ܺܝܶܐܐ ܣܳܗܕ݂ܶܐ ܕ݂ܫܽܘܩܪܳܐ ܐ̄ܚܪܳܝܰܬ݁ ܕ݂ܶܝܢ ܩܪܶܒ݁ܘ ܬ݂ܪܶܝܢ:</VERS>
      <VERS vnumber="61">ܘܳܐܡܪܺܝܢ ܗܳܢܳܐ ܐܶܡܰܪ ܕ݂ܡܶܫܟ݂ܰܚ ܐ̄ܢܳܐ ܕ݂ܶܐܫܪܶܐ ܗܰܝܟ݂ܠܳܐ ܕ݂ܰܐܠܳܗܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܐܶܒ݁ܢܶܝܘܗ̄ܝ:</VERS>
      <VERS vnumber="62">ܘܩܳܡ ܪܰܒ݂-ܟ݂ܳܗܢܶܐ ܘܶܐܡܰܪ ܠܶܗ ܠܳܐ ܡܶܕ݂ܶܡ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܡܳܢܳܐ ܡܰܣܗܕܺ݁ܝܢ ܥܠܰܝܟְ݂ ܗܳܠܶܝܢ:</VERS>
      <VERS vnumber="63">ܝܶܫܽܘܥ ܕ݂ܶܝܢ ܫܰܬ݂ܺܝܩ ܗ̄ܘܳܐ ܣ ܘܰܥܢܳܐ ܪܰܒ݂-ܟ݂ܳܗܢܶܐ ܘܶܐܡܰܪ ܠܶܗ ܡܰܘܡܶܐ ܐ̄ܢܳܐ ܠܳܟ݁ ܒ݂ܰܐܠܳܗܳܐ ܚܰܝܳܐ ܕ݂ܬܺ݁ܐܡܰܪ ܠܰܢ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ:</VERS>
      <VERS vnumber="64">ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂ ܐܳܡܰܪܢܳܐ ܠܟܽ݁ܘܢ ܕ݂ܶܝܢ ܕ݂ܡܶܢ ܗܳܫܳܐ ܬ݂ܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܘܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ: ܣ</VERS>
      <VERS vnumber="65">ܗܳܝܕ݂ܶܝܢ ܪܰܒ݂-ܟ݂ܳܗܢܶܐ ܨܰܪܺܝ ܡܳܐܢܰܘܗ̄ܝ ܘܶܐܡܰܪ ܗܳܐ ܓ݂ܰܕ݂ܶܦ݁ ܡܳܢܳܐ ܡܶܟ݂ܺܝܠ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ ܗܳܐ ܗܳܫܳܐ ܫܡܰܥܬ݂ܽܘܢ ܓ݂ܽܘܕ݂ܳܦܶ݁ܗ:</VERS>
      <VERS vnumber="66">ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܥܢܰܘ ܘܳܐܡܪܺܝܢ ܚܰܝܳܒ݁ ܗܽ̄ܘ ܡܰܘܬ݂ܳܐ: ܣ</VERS>
      <VERS vnumber="67">ܗܳܝܕ݂ܶܝܢ ܪܰܩܘ ܒ݂ܰܐܦ݂ܰܘܗ̄ܝ ܘܰܡܩܰܦ݂ܚܺܝܢ ܗ̄ܘܰܘ ܠܶܗ ܐ̄ܚܪܳܢܶܐ ܕ݂ܶܝܢ ܡܳܚܶܝܢ ܗ̄ܘܰܘ ܠܶܗ:</VERS>
      <VERS vnumber="68">ܘܳܐܡܪܺܝܢ ܐܶܬ݁ܢܰܒ݂ܳܐ ܠܰܢ ܡܫܺܝܚܳܐ ܡܰܢܽܘ ܗܰܘ ܕ݂ܰܡܚܳܟ݁: ܣ</VERS>
      <VERS vnumber="69">ܟ݂ܺܐܦܳ݁ܐ ܕ݂ܶܝܢ ܝܳܬܶ݁ܒ݁ ܗ̄ܘܳܐ ܠܒܰ݁ܪ ܒ݂ܕܳ݁ܪܬ݂ܳܐ ܘܩܶܪܒ݂ܰܬ݁ ܠܘܳܬܶ݁ܗ ܐܰܡܬܳ݁ܐ ܚܕܳ݁ܐ ܘܳܐܡܪܳܐ ܠܶܗ ܐܳܦ݁ ܐܰܢ̄ܬ݂ ܥܰܡ ܝܶܫܽܘܥ ܗ̄ܘܰܝܬ݂ ܢܳܨܪܳܝܳܐ:</VERS>
      <VERS vnumber="70">ܗܽܘ ܕ݂ܶܝܢ ܟ݂ܦܰ݁ܪ ܩܕܳ݁ܡ ܟ݂ܽܠܗܽܘܢ ܘܶܐܡܰܪ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܪܳܐ ܐܰܢ̄ܬ݂ܝ:</VERS>
      <VERS vnumber="71">ܘܟܰ݁ܕ݁ ܢܦܰ݁ܩ ܠܣܶܦ݂ܳܐ ܚܙܳܬܶ݁ܗ ܐ̄ܚܪܺܬܳ݁ܐ ܘܳܐܡܪܳܐ ܠܗܽܘܢ ܕ݂ܬܰ݁ܡܳܢ ܗ̄ܘܳܐ ܐܳܦ݁ ܗܳܢܳܐ ܥܰܡ ܝܶܫܽܘܥ ܢܳܨܪܳܝܳܐ:</VERS>
      <VERS vnumber="72">ܘܬܽ݁ܘܒ݁ ܟ݂ܦܰ݁ܪ ܒ݂ܡܰܘܡܳܬܳ݁ܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܶܗ ܠܓܰ݁ܒ݁ܪܳܐ:</VERS>
      <VERS vnumber="73">ܡܶܢ ܒ݂ܳܬܰ݁ܪ ܩܰܠܺܝܠ ܕ݂ܶܝܢ ܩܪܶܒ݁ܘ ܗܳܢܽܘܢ ܕ݂ܩܳܝܡܺܝܢ ܘܶܐܡܰܪܘ ܠܟܺ݁ܐܦܳ݁ܐ ܫܰܪܺܝܪܳܐܝܺܬ݁ ܐܳܦ݁ ܐܰܢ̄ܬ݂ ܡܶܢܗܽܘܢ ܐܰܢ̄ܬ݂ ܐܳܦ݁ ܡܰܡܠ̄ܠܳܟ݁ ܓ݂ܶܝܪ ܡܰܘܕ݂ܰܥ ܠܳܟ݁:</VERS>
      <VERS vnumber="74">ܗܳܝܕ݂ܶܝܢ ܫܰܪܺܝ ܠܡܰܚܪܳܡܽܘ ܘܰܠܡܺܐܡܳܐ ܕ݂ܠܳܐ ܝܳܕܰ݁ܥܢܳܐ ܠܶܗ ܠܓܰ݁ܒ݁ܪܳܐ ܣ ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ:</VERS>
      <VERS vnumber="75">ܘܶܐܬ݂ܕ݂ܟܰ݁ܪ ܟ݂ܺܐܦܳ݁ܐ ܡܶܠܬܳ݁ܐ ܕ݂ܝܶܫܽܘܥ ܕ݂ܶܐܡܰܪ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܒ݂ܺܝ ܘܰܢܦܰ݁ܩ ܠܒܰ݁ܪ ܒ݂ܟܳ݁ܐ ܡܰܪܺܝܪܳܐܝܺܬ݁: ܣ</VERS>
    </CHAPTER>
    <CHAPTER cnumber="27">
      <VERS vnumber="1">ܟ݂ܰܕ݁ ܕ݂ܶܝܢ ܗܘܳܐ ܨܰܦ݁ܪܳܐ ܡܶܠܟ݂ܳܐ ܢܣܰܒ݁ܘ ܥܰܠ ܝܶܫܽܘܥ ܣ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܕ݂ܥܰܡܳܐ ܐܰܝܟ݁ ܕ݂ܰܢܡܺܝܬܽ݁ܘܢܳܝܗ̄ܝ:</VERS>
      <VERS vnumber="2">ܘܰܐܣܪܽܘܗ̄ܝ ܘܰܐܘܒ݂ܠܽܘܗ̄ܝ ܘܰܐܫܠܡܽܘܗ̄ܝ ܠܦ݂ܺܝܠܰܛܳܘܣ ܗܺܓ݁ܡܽܘܢܳܐ: ܣ</VERS>
      <VERS vnumber="3">ܗܳܝܕ݂ܶܝܢ ܝܺܗܽܘܕܳ݁ܐ ܡܰܫܠܡܳܢܳܐ ܟ݂ܰܕ݁ ܚܙܳܐ ܕ݂ܶܐܬ݁ܚܰܝܰܒ݁ ܝܶܫܽܘܥ ܐܶܬ݂ܬ݂ܘܺܝ ܘܶܐܙܰܠ ܐܰܗܦ݂ܶܟ݁ ܗܳܠܶܝܢ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ ܠܪܰܒ݂ܰܝ-ܟ݂ܳܗܢܶܐ ܘܰܠܩܰܫܺܝܫܶܐ:</VERS>
      <VERS vnumber="4">ܘܶܐܡܰܪ ܚܛܺܝܬ݁ ܕ݂ܰܐܫܠܡܶܬ݁ ܕ݂ܡܳܐ ܙܰܟ݂ܳܝܳܐ ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܠܰܢ ܡܳܐ ܠܰܢ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂:</VERS>
      <VERS vnumber="5">ܘܰܫܕܳ݁ܝܗ̄ܝ ܟ݂ܶܣܦ݂ܳܐ ܒ݂ܗܰܝܟ݂ܠܳܐ ܘܫܰܢܺܝ ܘܶܐܙܰܠ ܚܢܰܩ ܢܰܦ݁ܫܶܗ: ܣ</VERS>
      <VERS vnumber="6">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܫܰܩܠܽܘܗ̄ܝ ܠܟܶ݁ܣܦ݂ܳܐ ܘܶܐܡܰܪܘ ܠܳܐ ܫܰܠܺܝܛ ܕ݂ܢܰܪܡܶܝܘܗ̄ܝ ܒ݂ܶܝܬ݁ ܩܽܘܪܒ݂ܳܢܳܐ ܡܶܛܽܠ ܕ݂ܛܺܝܡܰܝ ܕ݂ܡܳܐ ܗܽܘ:</VERS>
      <VERS vnumber="7">ܘܰܢܣܰܒ݁ܘ ܡܶܠܟ݂ܳܐ ܘܰܙܒܰ݁ܢܘ ܒ݂ܶܗ ܐܳܓܽ݁ܘܪܣܶܗ ܕ݂ܦܰ݁ܚܳܪܳܐ ܠܒܶ݁ܝܬ݁-ܩܒܽ݁ܘܪܳܐ ܕ݂ܰܐܟ݁ܣܢܳܝܶܐ:</VERS>
      <VERS vnumber="8">ܡܶܛܽܠ ܗܳܢܳܐ ܐܶܬ݁ܩܪܺܝ ܐܳܓܽ݁ܘܪܣܳܐ ܗܰܘ ܩܪܺܝܬܳ݁ܐ ܕ݂ܰܕ݁ܡܳܐ ܥܕܰ݁ܡܳܐ ܠܝܰܘܡܳܢܳܐ: ܣ</VERS>
      <VERS vnumber="9">ܗܳܝܕ݂ܶܝܢ ܐܶܬ݁ܡܰܠܺܝ ܡܶܕ݂ܶܡ ܕ݂ܶܐܬܶ݁ܐܡܰܪ ܒ݂ܝܰܕ݁ ܢܒܺ݁ܝܳܐ ܕ݂ܶܐܡܰܪ ܕ݂ܢܶܣܒ݂ܶܬ݁ ܬ݂ܠܳܬܺ݁ܝܢ ܕ݂ܟܶ݁ܣܦ݂ܳܐ ܕ݂ܡܰܘܗ̄ܝ ܕ݂ܝܰܩܺܝܪܳܐ ܕ݂ܩܰܨܘ ܡܶܢ ܒ݂ܢܰܝ ܐܺܝܣܪܳܝܶܠ:</VERS>
      <VERS vnumber="10">ܘܝܶܗܒ݂ܶܬ݁ ܐܶܢܽܘܢ ܠܳܐܓܽ݁ܘܪܣܶܗ ܕ݂ܦܰ݁ܚܳܪܳܐ ܐܰܝܟ݁ ܕ݂ܰܦ݁ܩܰܕ݁ ܠܺܝ ܡܳܪܝܳܐ: ܣ</VERS>
      <VERS vnumber="11">ܗܽܘ ܕ݂ܶܝܢ ܝܶܫܽܘܥ ܩܳܡ ܩܕܳ݁ܡ ܗܺܓ݁ܡܽܘܢܳܐ ܘܫܰܐܠܶܗ ܗܺܓ݁ܡܽܘܢܳܐ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂: ܣ</VERS>
      <VERS vnumber="12">ܘܟܰ݁ܕ݁ ܐܳܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܡܶܕ݂ܶܡ ܦ݂ܶܬ݁ܓܳ݁ܡܳܐ ܗܽܘ ܠܳܐ ܦ݂ܰܢܺܝ: ܣ</VERS>
      <VERS vnumber="13">ܗܳܝܕ݂ܶܝܢ ܐܶܡܰܪ ܠܶܗ ܦ݂ܺܝܠܰܛܳܘܣ ܠܳܐ ܫܳܡܰܥ ܐܰܢ̄ܬ݂ ܟ݂ܡܳܐ ܡܰܣܗܕܺ݁ܝܢ ܥܠܰܝܟְ݂: ܣ</VERS>
      <VERS vnumber="14">ܘܠܳܐ ܝܰܗ̄ܒ݁ ܠܶܗ ܦ݂ܶܬ݁ܓܳ݁ܡܳܐ ܘܠܳܐ ܒ݂ܰܚܕܳ݁ܐ ܡܶܠܳܐ ܘܥܰܠ ܗܳܕܶ݁ܐ ܐܶܬ݂ܕ݂ܰܡܰܪ ܛܳܒ݁: ܣ</VERS>
      <VERS vnumber="15">ܒ݂ܟܽ݁ܠ ܥܺܐܕܳ݁ܐ ܕ݂ܶܝܢ ܡܥܳܕ݁ ܗ̄ܘܳܐ ܗܺܓ݁ܡܽܘܢܳܐ ܕ݂ܢܶܫܪܶܐ ܐܰܣܺܝܪܳܐ ܚܰܕ݁ ܠܥܰܡܳܐ ܐܰܝܢܳܐ ܕ݂ܗܶܢܽܘܢ ܨܳܒܶ݁ܝܢ ܗ̄ܘܰܘ:</VERS>
      <VERS vnumber="16">ܐܰܣܺܝܪ ܗ̄ܘܳܐ ܠܗܽܘܢ ܕ݂ܶܝܢ ܐܰܣܺܝܪܳܐ ܝܺܕܺ݁ܝܥܳܐ ܕ݂ܡܶܬ݁ܩܪܶܐ ܒ݂ܰܪ-ܐܰܒ݂ܰܐ:</VERS>
      <VERS vnumber="17">ܘܟܰ݁ܕ݁ ܟ݂ܢܺܝܫܺܝܢ ܐܶܡܰܪ ܠܗܽܘܢ ܦ݂ܺܝܠܰܛܳܘܣ ܠܡܰܢ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܫܪܶܐ ܠܟܽ݁ܘܢ ܠܒܰ݁ܪ-ܐܰܒ݂ܰܐ ܐܰܘ ܠܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ: ܣ</VERS>
      <VERS vnumber="18">ܝܳܕܰ݁ܥ ܗ̄ܘܳܐ ܓ݂ܶܝܪ ܦ݂ܺܝܠܰܛܳܘܣ ܕ݂ܡܶܢ ܚܣܳܡܳܐ ܐܰܫܠܡܽܘܗ̄ܝ: ܣ</VERS>
      <VERS vnumber="19">ܟ݂ܰܕ݁ ܝܺܬܶ݁ܒ݁ ܕ݂ܶܝܢ ܗܺܓ݁ܡܽܘܢܳܐ ܥܰܠ ܒ݂ܺܝܡ ܕ݂ܺܝܠܶܗ ܫܶܠܚܰܬ݁ ܠܶܗ ܐܰܢ̄ܬ݂ܬܶ݁ܗ ܘܳܐܡܪܳܐ ܠܶܗ ܠܳܐ ܠܳܟ݁ ܘܰܠܗܰܘ ܙܰܕ݂ܺܝܩܳܐ ܣܰܓ݂ܺܝ ܓ݂ܶܝܪ ܚܶܫܶܬ݁ ܒ݂ܚܶܠܡܝ ܝܰܘܡܳܢܳܐ ܡܶܛܽܠܳܬܶ݁ܗ: ܣ</VERS>
      <VERS vnumber="20">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܩܰܫܺܝܫܶܐ ܐܰܦ݂ܺܝܣܘ ܠܟܶ݁ܢܫܶܐ ܕ݂ܢܶܫܶܐܠܽܘܢ ܠܒܰ݁ܪ-ܐܰܒ݂ܰܐ ܠܝܶܫܽܘܥ ܕ݂ܶܝܢ ܕ݂ܢܰܘܒ݂ܕܽ݁ܘܢ: ܣ</VERS>
      <VERS vnumber="21">ܘܰܥܢܳܐ ܗܺܓ݁ܡܽܘܢܳܐ ܘܶܐܡܰܪ ܠܗܽܘܢ ܠܡܰܢ ܨܳܒܶ݁ܝܢ ܐܢ̄ܬ݂ܽܘܢ ܕ݂ܶܐܫܪܶܐ ܠܟܽ݁ܘܢ ܡܶܢ ܬ݂ܪܰܝܗܽܘܢ ܗܶܢܽܘܢ ܕ݂ܶܝܢ ܐܶܡܰܪܘ ܠܒܰ݁ܪ-ܐܰܒ݂ܰܐ:</VERS>
      <VERS vnumber="22">ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܘܰܠܝܶܫܽܘܥ ܕ݂ܡܶܬ݁ܩܪܶܐ ܡܫܺܝܚܳܐ ܡܳܢܳܐ ܐܶܥܒ݂ܶܕ݁ ܠܶܗ ܐܳܡܪܺܝܢ ܟ݂ܽܠܗܽܘܢ ܢܶܙܕ݂ܩܶܦ݁:</VERS>
      <VERS vnumber="23">ܐܳܡܰܪ ܠܗܽܘܢ ܗܺܓ݁ܡܽܘܢܳܐ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܗܶܢܽܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܥܰܘ ܘܶܐܡܰܪܘ ܢܶܙܕ݂ܩܶܦ݁: ܣ</VERS>
      <VERS vnumber="24">ܦ݂ܺܝܠܰܛܳܘܣ ܕ݂ܶܝܢ ܟ݂ܰܕ݁ ܚܙܳܐ ܕ݂ܡܶܕ݂ܶܡ ܠܳܐ ܡܰܘܬ݂ܰܪ ܐܶܠܳܐ ܝܰܬ݂ܺܝܪܳܐܝܺܬ݁ ܪܰܘܒ݂ܳܐ ܗܳܘܶܐ ܫܩܰܠ ܡܰܝܳܐ ܐܰܫܺܝܓ݁ ܐܺܝܕܰ݁ܘܗ̄ܝ ܠܥܺܝܢ ܟ݂ܶܢܫܳܐ ܘܶܐܡܰܪ ܡܚܰܣܰܝ ܐ̄ܢܳܐ ܡܶܢ ܕ݂ܡܶܗ ܕ݂ܗܳܢܳܐ ܙܰܕ݂ܺܝܩܳܐ ܐܰܢ̄ܬ݂ܽܘܢ ܬ݂ܶܕ݂ܥܽܘܢ:</VERS>
      <VERS vnumber="25">ܘܰܥܢܰܘ ܟ݂ܽܠܶܗ ܥܰܡܳܐ ܘܶܐܡܰܪܘ ܕ݂ܡܶܗ ܥܠܰܝܢ ܘܥܰܠ ܒ݂ܢܰܝܢ: ܣ</VERS>
      <VERS vnumber="26">ܗܳܝܕ݂ܶܝܢ ܫܪܳܐ ܠܗܽܘܢ ܠܒܰ݁ܪ-ܐܰܒ݂ܰܐ ܘܢܰܓ݂ܶܕ݁ ܒ݂ܰܦ݁ܪܳܓܶ݁ܠܶܐ ܠܝܶܫܽܘܥ ܘܰܐܫܠܡܶܗ ܕ݂ܢܶܙܕ݂ܩܶܦ݁: ܣ</VERS>
      <VERS vnumber="27">ܗܳܝܕ݂ܶܝܢ ܐܶܣܛܪܰܛܺܝܽܘܛܶܐ ܕ݂ܗܺܓ݁ܡܽܘܢܳܐ ܕ݂ܰܒ݁ܪܽܘܗ̄ܝ ܠܝܶܫܽܘܥ ܠܰܦ݂ܪܶܛܳܘܪܺܝܢ ܘܰܟ݁ܢܰܫܘ ܥܠܰܘܗ̄ܝ ܠܟܽ݁ܠܶܗ ܐܶܣܦ݂ܺܝܪ:</VERS>
      <VERS vnumber="28">ܘܰܐܫܠܚܽܘܗ̄ܝ ܘܰܐܠܒ݂ܫܽܘܗ̄ܝ ܟ݁ܠܰܡܺܝܣ ܕ݂ܰܙܚܽܘܪܺܝܬܳ݁ܐ:</VERS>
      <VERS vnumber="29">ܘܰܓ݁ܕܰ݁ܠܘ ܟ݂ܠܺܝܠܳܐ ܕ݂ܥܰܘܙܢܳܝܶܐ ܘܣܳܡܘ ܒ݂ܪܺܫܶܗ ܘܩܰܢܝܳܐ ܒ݂ܝܰܡܺܝܢܶܗ ܘܰܒ݁ܪܰܟ݁ܘ ܥܰܠ ܒ݂ܽܘܪܟ݂ܰܝܗܽܘܢ ܩܕܳ݁ܡܰܘܗ̄ܝ ܘܰܡܒܰ݁ܙܚܺܝܢ ܗ̄ܘܰܘ ܒ݂ܶܗ ܘܳܐܡܪܺܝܢ ܫܠܳܡ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="30">ܘܪܰܩܘ ܒ݂ܦ݂ܰܪܨܽܘܦ݂ܶܗ ܘܰܫܩܰܠܘ ܩܰܢܝܳܐ ܘܡܳܚܶܝܢ ܗ̄ܘܰܘ ܠܶܗ ܥܰܠ ܪܺܫܶܗ: ܣ</VERS>
      <VERS vnumber="31">ܘܟܰ݁ܕ݁ ܒ݂ܰܙܰܚܘ ܒ݂ܶܗ ܐܰܫܠܚܽܘܗ̄ܝ ܟ݁ܠܰܡܺܝܣ ܘܰܐܠܒ݂ܫܽܘܗ̄ܝ ܢܰܚܬ݂ܰܘܗ̄ܝ ܘܰܐܘܒ݂ܠܽܘܗ̄ܝ ܕ݂ܢܶܙܕ݂ܩܶܦ݁: ܣ</VERS>
      <VERS vnumber="32">ܘܟܰ݁ܕ݁ ܢܳܦ݁ܩܺܝܢ ܐܶܫܟ݂ܰܚܘ ܓ݂ܰܒ݁ܪܳܐ ܩܽܘܪܺܝܢܳܝܳܐ ܕ݂ܰܫܡܶܗ ܫܶܡܥܽܘܢ ܠܗܳܢܳܐ ܫܰܚܰܪܘ ܕ݂ܢܶܫܩܽܘܠ ܙܩܺܝܦܶ݁ܗ: ܣ</VERS>
      <VERS vnumber="33">ܘܶܐܬܰ݁ܘ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܓ݂ܳܓܽ݁ܘܠܬ݂ܳܐ ܗܳܝ ܕ݂ܡܶܬ݁ܦ݂ܰܫܩܳܐ ܩܰܪܩܰܦ݁ܬܳ݁ܐ: ܣ</VERS>
      <VERS vnumber="34">ܘܝܰܗ̄ܒ݁ܘ ܠܶܗ ܕ݂ܢܶܫܬ݂ܶܐ ܚܰܠܳܐ ܕ݂ܰܚܠܺܝܛ ܒ݂ܰܡܪܳܪܬ݂ܳܐ ܘܰܛܥܶܡ ܘܠܳܐ ܨܒܳ݁ܐ ܠܡܶܫܬ݂ܳܐ ܣ݂ ܣ݂:</VERS>
      <VERS vnumber="35">ܘܟܰ݁ܕ݁ ܙܰܩܦ݂ܽܘܗ̄ܝ ܦ݂ܰܠܶܓ݁ܘ ܢܰܚܬ݂ܰܘܗ̄ܝ ܒ݂ܦܶ݁ܣܳܐ:</VERS>
      <VERS vnumber="36">ܘܝܳܬ݁ܒ݂ܺܝܢ ܗ̄ܘܰܘ ܘܢܳܛܪܺܝܢ ܠܶܗ ܬ݂ܰܡܳܢ: ܣ</VERS>
      <VERS vnumber="37">ܘܣܳܡܘ ܠܥܶܠ ܡܶܢ ܪܺܫܶܗ ܥܶܠܬܳ݁ܐ ܕ݂ܡܰܘܬ݂ܶܗ ܒ݂ܰܟ݁ܬܳ݁ܒܳ݁ܐ ܗܳܢܰܘ ܝܶܫܽܘܥ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ</VERS>
      <VERS vnumber="38">ܘܶܐܙܕ݂ܩܶܦ݁ܘ ܥܰܡܶܗ ܬ݂ܪܶܝܢ ܠܶܣܛܳܝܶܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ: ܣ</VERS>
      <VERS vnumber="39">ܐܰܝܠܶܝܢ ܕ݂ܶܝܢ ܕ݂ܥܳܒ݁ܪܺܝܢ ܗ̄ܘܰܘ ܡܓܰ݁ܕ݂ܦܺ݁ܝܢ ܗ̄ܘܰܘ ܥܠܰܘܗ̄ܝ ܘܰܡܢܺܝܕܺ݁ܝܢ ܪܺܫܰܝܗܽܘܢ:</VERS>
      <VERS vnumber="40">ܘܳܐܡܪܺܝܢ ܣܳܬܰ݁ܪ ܗܰܝܟ݂ܠܳܐ ܘܒܳ݁ܢܶܐ ܠܶܗ ܠܰܬ݁ܠܳܬܳ݁ܐ ܝܰܘܡܺܝܢ ܦ݂ܰܨܳܐ ܢܰܦ݁ܫܳܟ݁ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܘܚܽܘܬ݁ ܡܶܢ ܙܩܺܝܦܳ݁ܐ: ܣ</VERS>
      <VERS vnumber="41">ܗܳܟ݁ܘܳܬ݁ ܐܳܦ݁ ܪܰܒ݂ܰܝ-ܟ݂ܳܗܢܶܐ ܡܒܰ݁ܙܚܺܝܢ ܗ̄ܘܰܘ ܥܰܡ ܣܳܦ݁ܪܶܐ ܘܩܰܫܺܝܫܶܐ ܘܰܦ݁ܪܺܝܫܶܐ:</VERS>
      <VERS vnumber="42">ܘܳܐܡܪܺܝܢ ܠܰܐ̄ܚܪܳܢܶܐ ܐܰܚܺܝ ܢܰܦ݁ܫܶܗ ܠܳܐ ܡܶܫܟ݂ܰܚ ܠܡܰܚܳܝܽܘ ܐܶܢ ܡܰܠܟ݂ܶܗ ܗܽ̄ܘ ܕ݂ܺܐܝܣܪܳܝܶܠ ܢܶܚܽܘܬ݁ ܗܳܫܳܐ ܡܶܢ ܙܩܺܝܦܳ݁ܐ ܘܰܢܗܰܝܡܶܢ ܒ݂ܶܗ:</VERS>
      <VERS vnumber="43">ܬ݂ܟܺ݁ܝܠ ܥܰܠ ܐܰܠܳܗܳܐ ܢܶܦ݁ܪܩܺܝܘܗ̄ܝ ܗܳܫܳܐ ܐܶܢ ܨܳܒܶ݁ܐ ܒ݂ܶܗ ܐܳܡܰܪ ܓ݂ܶܝܪ ܕ݂ܰܒ݁ܪܶܗ ܐ̄ܢܳܐ ܕ݂ܰܐܠܳܗܳܐ: ܣ</VERS>
      <VERS vnumber="44">ܗܳܟ݁ܘܳܬ݁ ܐܳܦ݁ ܓ݂ܰܝܳܣܶܐ ܗܳܢܽܘܢ ܕ݂ܶܐܙܕ݂ܩܶܦ݁ܘ ܥܰܡܶܗ ܡܚܰܣܕܺ݁ܝܢ ܗ̄ܘܰܘ ܠܶܗ: ܣ</VERS>
      <VERS vnumber="45">ܡܶܢ ܫܶܬ݁ ܫܳܥܺܝܢ ܕ݂ܶܝܢ ܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܫܳܥܶܐ ܬ݂ܫܰܥ:</VERS>
      <VERS vnumber="46">ܘܠܰܐܦ݂ܰܝ ܬ݂ܫܰܥ ܫܳܥܺܝܢ ܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܺܝܠ ܐܺܝܠ ܠܡܳܢܳܐ ܫܒܰ݁ܩܬ݂ܳܢܝ:</VERS>
      <VERS vnumber="47">ܐ̄ܢܳܫܺܝܢ ܕ݂ܶܝܢ ܡܶܢ ܗܳܢܽܘܢ ܕ݂ܩܳܝܡܺܝܢ ܗ̄ܘܰܘ ܬ݂ܰܡܳܢ ܟ݂ܰܕ݁ ܫܡܰܥܘ ܐܳܡܪܺܝܢ ܗ̄ܘܰܘ ܗܳܢܳܐ ܠܺܐܠܺܝܳܐ ܩܪܳܐ:</VERS>
      <VERS vnumber="48">ܘܒܳ݁ܗ ܒ݂ܫܳܥܬܳ݁ܐ ܪܗܶܛ ܚܰܕ݁ ܡܶܢܗܽܘܢ ܘܰܫܩܰܠ ܐܶܣܦܽ݁ܘܓ݂ܳܐ ܘܰܡܠܳܗ ܚܰܠܳܐ ܘܣܳܡܳܗ ܒ݂ܩܰܢܝܳܐ ܘܡܰܫܩܶܐ ܗ̄ܘܳܐ ܠܶܗ:</VERS>
      <VERS vnumber="49">ܫܰܪܟ݂ܳܐ ܕ݂ܶܝܢ ܐܳܡܪܺܝܢ ܗ̄ܘܰܘ ܫܒܽ݁ܘܩܘ ܢܶܚܙܶܐ ܐܶܢ ܐܳܬܶ݁ܐ ܐܺܠܺܝܳܐ ܠܡܶܦ݁ܪܩܶܗ: ܣ</VERS>
      <VERS vnumber="50">ܗܽܘ ܕ݂ܶܝܢ ܝܶܫܽܘܥ ܬ݂ܽܘܒ݁ ܩܥܳܐ ܒ݂ܩܳܠܳܐ ܪܳܡܳܐ ܘܰܫܒܰ݁ܩ ܪܽܘܚܶܗ: ܣ</VERS>
      <VERS vnumber="51">ܘܡܶܚܕܳ݁ܐ ܐܰܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܐܶܨܛܪܺܝ ܠܰܬ݁ܪܶܝܢ ܡܶܢ ܠܥܶܠ ܥܕܰ݁ܡܳܐ ܠܬܰ݁ܚܬ݂ ܘܰܐܪܥܳܐ ܐܶܬ݂ܬ݂ܙܺܝܥܰܬ݁ ܘܟܺ݁ܐܦܶ݁ܐ ܐܶܨܛܰܪܺܝ:</VERS>
      <VERS vnumber="52">ܘܒܶ݁ܝܬ݁-ܩܒܽ݁ܘܪܶܐ ܐܶܬ݁ܦ݂ܰܬ݂ܰܚܘ ܘܦܰ݁ܓ݁ܪܶܐ ܣܰܓ݂ܺܝܶܐܐ ܕ݂ܩܰܕ݂ܺܝܫܶܐ ܕ݂ܰܫܟܺ݁ܝܒܺ݁ܝܢ ܗ̄ܘܰܘ ܩܳܡܘ:</VERS>
      <VERS vnumber="53">ܘܰܢܦܰ݁ܩܘ ܘܒܳ݁ܬܰ݁ܪ ܩܝܳܡܬ݂ܶܗ ܥܰܠܘ ܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܘܶܐܬ݁ܚܙܺܝܘ ܠܣܰܓ݂ܺܝܶܐܐ: ܣ</VERS>
      <VERS vnumber="54">ܩܶܢܛܪܽܘܢܳܐ ܕ݂ܶܝܢ ܘܰܕ݁ܥܰܡܶܗ ܕ݂ܢܳܛܪܺܝܢ ܗ̄ܘܰܘ ܠܝܶܫܽܘܥ ܟ݂ܰܕ݁ ܚܙܰܘ ܙܰܘܥܳܐ ܘܰܐܝܠܶܝܢ ܕ݂ܰܗܘܰܝ ܕ݂ܚܶܠܘ ܛܳܒ݁ ܘܶܐܡܰܪܘ ܫܰܪܺܝܪܳܐܝܺܬ݁ ܗܳܢܳܐ ܒ݂ܪܶܗ ܗ̄ܘܳܐ ܕ݂ܰܐܠܳܗܳܐ: ܣ</VERS>
      <VERS vnumber="55">ܐܺܝܬ݁ ܗ̄ܘܰܝ ܕ݂ܶܝܢ ܐܳܦ݁ ܬ݂ܰܡܳܢ ܢܶܫܶܐ ܣܰܓ݂ܺܝܳܐܬܳ݁ܐ ܕ݂ܚܳܙܝܳܢ ܗ̄ܘܰܝ ܡܶܢ ܪܽܘܚܩܳܐ ܗܳܢܶܝܢ ܕ݂ܶܐܬܰ݁ܝ ܗ̄ܘܰܝ ܒ݂ܳܬ݁ܪܶܗ ܕ݂ܝܶܫܽܘܥ ܡܶܢ ܓ݂ܠܺܝܠܳܐ ܘܰܡܫܰܡܫܳܢ ܗ̄ܘܰܝ ܠܶܗ:</VERS>
      <VERS vnumber="56">ܕ݂ܰܚܕܳ݁ܐ ܡܶܢܗܶܝܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܘܰܕ݁ܝܳܘܣܺܐ ܘܶܐܡܗܽܘܢ ܕ݂ܰܒ݁ܢܰܝ ܙܰܒ݁ܕܰ݁ܝ: ܣ</VERS>
      <VERS vnumber="57">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܐܶܬܳ݁ܐ ܓ݂ܰܒ݁ܪܳܐ ܥܰܬ݂ܺܝܪܳܐ ܡܶܢ ܪܳܡܬܳ݁ܐ ܕ݂ܰܫܡܶܗ ܝܰܘܣܶܦ݁ ܕ݂ܳܐܦ݁ ܗܽܘ ܐܶܬ݂ܬ݂ܰܠܡܰܕ݁ ܗ̄ܘܳܐ ܠܝܶܫܽܘܥ:</VERS>
      <VERS vnumber="58">ܗܳܢܳܐ ܩܪܶܒ݁ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ ܘܰܦ݁ܩܰܕ݁ ܦ݂ܺܝܠܰܛܳܘܣ ܕ݂ܢܶܬܺ݁ܝܗܶܒ݁ ܠܶܗ ܦ݂ܰܓ݁ܪܳܐ: ܣ</VERS>
      <VERS vnumber="59">ܘܫܰܩܠܶܗ ܝܰܘܣܶܦ݁ ܠܦܰ݁ܓ݁ܪܳܐ ܘܟܰ݁ܪܟܶ݁ܗ ܒ݂ܰܚܝܳܨܳܐ ܕ݂ܟܶ݁ܬ݂ܳܢܳܐ ܢܰܩܕ݂ܳܐ:</VERS>
      <VERS vnumber="60">ܘܣܳܡܶܗ ܒ݂ܒܶ݁ܝܬ݁-ܩܒܽ݁ܘܪܳܐ ܚܰܕ݁̄ܬܳ݁ܐ ܕ݂ܺܝܠܶܗ ܕ݂ܰܢܩܺܝܪ ܒ݂ܟܺ݁ܐܦܳ݁ܐ ܘܥܰܓ݂ܶܠܘ ܟ݂ܺܐܦܳ݁ܐ ܪܰܒ݂ܬܳ݁ܐ ܐܰܪܡܺܝܘ ܥܰܠ ܬ݂ܰܪܥܳܐ ܕ݂ܒܶ݁ܝܬ݁-ܩܒܽ݁ܘܪܳܐ ܘܶܐܙܰܠܘ: ܣ</VERS>
      <VERS vnumber="61">ܐܺܝܬ݁ ܗ̄ܘܰܝ ܕ݂ܶܝܢ ܬ݂ܰܡܳܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐ̄ܚܪܺܬܳ݁ܐ ܕ݂ܝܳܬ݁ܒ݂ܳܢ ܗ̄ܘܰܝ ܠܩܽܘܒ݁ܠܶܗ ܕ݂ܩܰܒ݁ܪܳܐ: ܣ</VERS>
      <VERS vnumber="62">ܠܝܰܘܡܳܐ ܕ݂ܶܝܢ ܕ݂ܰܡܚܳܪ ܕ݂ܺܐܝܬܰ݁ܘܗ̄ܝ ܒ݂ܳܬܰ݁ܪ ܥܪܽܘܒ݁ܬ݂ܳܐ ܐܶܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܠܘܳܬ݁ ܦ݂ܺܝܠܰܛܳܘܣ:</VERS>
      <VERS vnumber="63">ܘܳܐܡܪܺܝܢ ܠܶܗ ܡܳܪܰܢ ܐܶܬ݂ܕ݂ܟܰ݁ܪܢ ܕ݂ܗܰܘ ܡܰܛܥܝܳܢܳܐ ܐܶܡܰܪ ܗ̄ܘܳܐ ܟ݂ܰܕ݁ ܚܰܝ ܕ݂ܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܩܳܐܶܡ ܐ̄ܢܳܐ:</VERS>
      <VERS vnumber="64">ܦ݂ܩܽܘܕ݁ ܗܳܟܺ݁ܝܠ ܡܶܙܕ݂ܰܗܪܺܝܢ ܒ݂ܩܰܒ݁ܪܳܐ ܥܕܰ݁ܡܳܐ ܠܰܬ݁ܠܳܬܳ݁ܐ ܝܰܘܡܺܝܢ ܕ݂ܰܠܡܳܐ ܢܺܐܬܽ݁ܘܢ ܬ݂ܰܠܡܺܝܕܰ݁ܘܗ̄ܝ ܢܶܓ݁ܢܒܽ݁ܘܢܳܝܗ̄ܝ ܒ݂ܠܺܠܝܳܐ ܘܢܺܐܡܪܽܘܢ ܠܥܰܡܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܩܳܡ ܘܬܶ݁ܗܘܶܐ ܛܽܘܥܝܰܝ ܐ̄ܚܪܳܝܬ݂ܳܐ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܳܐ:</VERS>
      <VERS vnumber="65">ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܐܺܝܬ݁ ܠܟܽ݁ܘܢ ܩܶܣܛܽܘܢܳܪܶܐ ܙܶܠܘ ܐܶܙܕ݂ܰܗ̄ܪܘ ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ:</VERS>
      <VERS vnumber="66">ܗܶܢܽܘܢ ܕ݂ܶܝܢ ܐܶܙܰܠܘ ܐܶܙܕ݂ܗܰܪܘ ܒ݂ܩܰܒ݁ܪܳܐ ܘܰܚܬܰ݁ܡܘ ܟ݂ܺܐܦܳ݁ܐ ܗܳܝ ܥܰܡ ܩܶܣܛܽܘܢܳܪܶܐ: ܣ</VERS>
    </CHAPTER>
    <CHAPTER cnumber="28">
      <VERS vnumber="1">ܒ݂ܪܰܡܫܳܐ ܕ݂ܶܝܢ ܒ݂ܫܰܒ݂ܬܳ݁ܐ ܕ݂ܢܳܓܰ݁ܗ ܚܰܕ݁-ܒ݂ܫܰܒ݂ܳܐ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐ̄ܚܪܺܬܳ݁ܐ ܕ݂ܢܶܚܙܝܳܢ ܩܰܒ݁ܪܳܐ:</VERS>
      <VERS vnumber="2">ܘܗܳܐ ܙܰܘܥܳܐ ܪܰܒ݂ܳܐ ܗܘܳܐ ܡܰܠܰܐܟܳ݁ܐ ܓ݂ܶܝܪ ܕ݂ܡܳܪܝܳܐ ܢܚܶܬ݁ ܡܶܢ ܫܡܰܝܳܐ ܘܰܩܪܶܒ݁ ܥܰܓ݂ܶܠ ܟ݂ܺܐܦܳ݁ܐ ܡܶܢ ܬ݂ܰܪܥܳܐ ܘܝܳܬܶ݁ܒ݁ ܗ̄ܘܳܐ ܥܠܶܝܗ:</VERS>
      <VERS vnumber="3">ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܚܶܙܘܶܗ ܐܰܝܟ݁ ܒ݂ܰܪܩܳܐ ܘܰܠܒܽ݁ܘܫܶܗ ܚܶܘܳܪ ܗ̄ܘܳܐ ܐܰܝܟ݁ ܬ݂ܰܠܓ݂ܳܐ:</VERS>
      <VERS vnumber="4">ܘܡܶܢ ܕ݂ܶܚܠܬܶ݁ܗ ܐܶܬ݂ܬ݂ܙܺܝܥܘ ܐܰܝܠܶܝܢ ܕ݂ܢܳܛܪܺܝܢ ܗ̄ܘܰܘ ܘܰܗܘܰܘ ܐܰܝܟ݁ ܡܺܝܬܶ݁ܐ: ܣ</VERS>
      <VERS vnumber="5">ܥܢܳܐ ܕ݂ܶܝܢ ܡܰܠܰܐܟܳ݁ܐ ܘܶܐܡܰܪ ܠܢܶܫܶܐ ܐܰܢ̄ܬ݂ܶܝܢ ܠܳܐ ܬ݂ܶܕ݁ܚܠܳܢ ܝܳܕܰ݁ܥ ܐ̄ܢܳܐ ܓ݂ܶܝܪ ܕ݂ܰܠܝܶܫܽܘܥ ܕ݂ܶܐܙܕ݂ܩܶܦ݁ ܒ݂ܳܥܝܳܢ ܐܢ̄ܬ݂ܶܝܢ:</VERS>
      <VERS vnumber="6">ܠܳܐ ܗܘܳܐ ܬ݂ܢܳܢ ܩܳܡ ܠܶܗ ܓ݂ܶܝܪ ܐܰܝܟ݂ܰܢܳܐ ܕ݂ܶܐܡܰܪ ܬ݂ܳܐܝܶܝܢ ܚܙܳܝܶܝܢ ܕ݂ܽܘܟ݂ܬܳ݁ܐ ܕ݂ܣܺܝܡ ܗ̄ܘܳܐ ܒ݂ܳܗ ܡܳܪܰܢ:</VERS>
      <VERS vnumber="7">ܘܙܶܠܶܝܢ ܒ݂ܰܥܓܰ݁ܠ ܐܶܡܰܪܶܝܢ ܠܬܰ݁ܠܡܺܝܕܰ݁ܘܗ̄ܝ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܗܳܐ ܩܳܕܶ݁ܡ ܠܟܽ݁ܘܢ ܠܰܓ݁ܠܺܝܠܳܐ ܬ݂ܰܡܳܢ ܬ݂ܶܚܙܽܘܢܳܝܗ̄ܝ ܗܳܐ ܐܶܡܪܶܬ݁ ܠܟܶ݁ܝܢ: ܣ</VERS>
      <VERS vnumber="8">ܘܶܐܙܰܠ ܥܓܰ݁ܠ ܡܶܢ ܩܰܒ݁ܪܳܐ ܒ݂ܕܶ݁ܚܠܬܳ݁ܐ ܘܰܒ݁ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܘܪܳܗܛܳܢ ܕ݂ܢܺܐܡܪܳܢ ܠܬܰ݁ܠܡܺܝܕܰ݁ܘܗ̄ܝ: ܣ</VERS>
      <VERS vnumber="9">ܘܗܳܐ ܝܶܫܽܘܥ ܦ݂ܓܰ݁ܥ ܒ݂ܗܶܝܢ ܘܶܐܡܰܪ ܠܗܶܝܢ ܫܠܳܡ ܠܟܶ݁ܝܢ ܗܶܢܶܝܢ ܕ݂ܶܝܢ ܩܪܶܒ݁ ܐܶܚܰܕ݁ ܪܶܓ݁ܠܰܘܗ̄ܝ ܘܰܣܓܶ݁ܕܶ݁ܝܢ ܠܶܗ: ܣ</VERS>
      <VERS vnumber="10">ܗܳܝܕ݂ܶܝܢ ܐܶܡܰܪ ܠܗܶܝܢ ܝܶܫܽܘܥ ܠܳܐ ܬ݂ܶܕ݁ܚܠܳܢ ܐܶܠܳܐ ܙܶܠܶܝܢ ܐܶܡܰܪܶܝܢ ܠܰܐܚܰܝ ܕ݂ܢܺܐܙܽܠ̄ܘܢ ܠܰܓ݁ܠܺܝܠܳܐ ܘܬܰ݁ܡܳܢ ܢܶܚܙܽܘܢܳܢܝ: ܣ</VERS>
      <VERS vnumber="11">ܟ݂ܰܕ݁ ܐܶܙܰܠܶܝܢ ܕ݂ܶܝܢ ܐܶܬܰ݁ܘ ܐ̄ܢܳܫܳܐ ܡܶܢ ܩܶܣܛܽܘܢܳܪܶܐ ܗܳܢܽܘܢ ܠܰܡܕܺ݁ܝܢ̄ܬ݂ܳܐ ܘܶܐܡܰܪܘ ܠܪܰܒ݂ܰܝ-ܟ݂ܳܗܢܶܐ ܟ݂ܽܠ ܡܶܕ݂ܶܡ ܕ݂ܰܗܘܳܐ:</VERS>
      <VERS vnumber="12">ܘܶܐܬ݁ܟ݂ܰܢܰܫܘ ܥܰܡ ܩܰܫܺܝܫܶܐ ܘܰܢܣܰܒ݁ܘ ܡܶܠܟ݂ܳܐ ܘܝܰܗ̄ܒ݁ܘ ܟ݂ܶܣܦ݂ܳܐ ܠܳܐ ܙܥܽܘܪ ܠܩܶܣܛܽܘܢܳܪܶܐ:</VERS>
      <VERS vnumber="13">ܘܳܐܡܪܺܝܢ ܠܗܽܘܢ ܐܶܡܰܪܘ ܕ݂ܬܰ݁ܠܡܺܝܕܰ݁ܘܗ̄ܝ ܐܶܬܰ݁ܘ ܓ݂ܰܢܒ݂ܽܘܗ̄ܝ ܒ݂ܠܺܠܝܳܐ ܟ݂ܰܕ݁ ܕ݂ܰܡܟ݂ܺܝܢ ܚ̄ܢܰܢ:</VERS>
      <VERS vnumber="14">ܘܶܐܢ ܐܶܫܬ݂ܰܡܥܰܬ݁ ܗܳܕܶ݁ܐ ܩܕܳ݁ܡ ܗܺܓ݁ܡܽܘܢܳܐ ܚܢܰܢ ܡܦ݂ܺܝܣܺܝܢ ܚ̄ܢܰܢ ܠܶܗ ܘܰܠܟܽ݁ܘܢ ܕ݂ܠܳܐ ܨܶܦ݁ܬܳ݁ܐ ܥܳܒ݁ܕ݂ܺܝܢ ܚ̄ܢܰܢ:</VERS>
      <VERS vnumber="15">ܗܶܢܽܘܢ ܕ݂ܶܝܢ ܟ݂ܰܕ݁ ܢܣܰܒ݁ܘ ܟ݂ܶܣܦ݂ܳܐ ܥܒܰ݁ܕ݁ܘ ܐܰܝܟ݁ ܕ݂ܰܐܠܶܦ݁ܘ ܐܶܢܽܘܢ ܘܢܶܦ݁ܩܰܬ݁ ܡܶܠܬܳ݁ܐ ܗܳܕܶ݁ܐ ܒ݂ܶܝܬ݁ ܝܺܗܽܘܕܳ݁ܝܶܐ ܥܕܰ݁ܡܳܐ ܠܝܰܘܡܳܢܳܐ ܣܣ:</VERS>
      <VERS vnumber="16">ܬ݂ܰܠܡܺܝܕܶ݁ܐ ܕ݂ܶܝܢ ܚܕܰ݁ܥܣܰܪ ܐܶܙܰܠܘ ܠܰܓ݁ܠܺܝܠܳܐ ܠܛܽܘܪܳܐ ܐܰܝܟ݂ܳܐ ܕ݂ܘܰܥܶܕ݁ ܐܶܢܽܘܢ ܝܶܫܽܘܥ:</VERS>
      <VERS vnumber="17">ܘܟܰ݁ܕ݁ ܚܙܰܐܘܽܗ̄ܝ ܣܓܶ݁ܕ݁ܘ ܠܶܗ ܡܶܢܗܽܘܢ ܕ݂ܶܝܢ ܐܶܬ݁ܦ݂ܰܠܰܓ݁ܘ ܗ̄ܘܰܘ:</VERS>
      <VERS vnumber="18">ܘܰܩܪܶܒ݁ ܝܶܫܽܘܥ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ ܐܶܬܺ݁ܝܗܶܒ݁ ܠܺܝ ܟ݂ܽܠ ܫܽܘܠܛܳܢ ܒ݂ܰܫܡܰܝܳܐ ܘܒܰ݁ܐܪܥܳܐ ܘܰܐܝܟ݂ܰܢܳܐ ܕ݂ܫܰܕ݂ܪܰܢܝ ܐܳܒ݁ܝ ܡܫܰܕ݂ܰܪ ܐ̄ܢܳܐ ܠܟܽ݁ܘܢ: ܣ</VERS>
      <VERS vnumber="19">ܙܶܠܘ ܗܳܟܺ݁ܝܠ ܬ݂ܰܠܡܶܕ݁ܘ ܟ݂ܽܠܗܽܘܢ ܥܰܡ̄ܡܶܐ ܘܰܐܥܡܶܕ݁ܘ ܐܶܢܽܘܢ ܒ݂ܫܶܡ ܐܰܒܳ݁ܐ ܘܰܒ݁ܪܳܐ ܘܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="20">ܘܰܐܠܶܦ݁ܘ ܐܶܢܽܘܢ ܕ݂ܢܶܛܪܽܘܢ ܟ݂ܽܠ ܡܳܐ ܕ݂ܦܰ݁ܩܶܕ݂ܬ݂ܟܽ݁ܘܢ ܘܗܳܐ ܐܶܢܳܐ ܥܰܡܟܽ݁ܘܢ ܐ̄ܢܳܐ ܟ݂ܽܠܗܽܘܢ ܝܰܘܡܳܬܳ݁ܐ ܥܕܰ݁ܡܳܐ ܠܫܽܘܠܳܡܶܗ ܕ݂ܥܳܠܡܳܐ ܐܰܡܺܝܢ:</VERS>
    </CHAPTER>
  </BIBLEBOOK>
  <BIBLEBOOK bnumber="41">
    <CHAPTER cnumber="1">
      <VERS vnumber="1">ܪܺܫܳܐ ܕ݂ܶܐܘܰܢܓ݂ܶܠܺܝܳܘܢ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܣܣ:</VERS>
      <VERS vnumber="2">ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܶܐܫܰܥܝܳܐ ܢܒܺ݁ܝܳܐ ܗܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܟ݁: ܣ</VERS>
      <VERS vnumber="3">ܩܳܠܳܐ ܕ݂ܩܳܪܶܐ ܒ݂ܡܰܕ݁ܒ݂ܪܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܐܫܘܰܘ ܫܒܺ݁ܝܠܰܘܗ̄ܝ: ܣ</VERS>
      <VERS vnumber="4">ܗܘܳܐ ܝܽܘܚܰܢܳܢ ܒ݂ܡܰܕ݁ܒ݂ܪܳܐ ܡܰܥܡܶܕ݁ ܘܡܰܟ݁ܪܶܙ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ</VERS>
      <VERS vnumber="5">ܘܢܳܦ݁ܩܳܐ ܗ̄ܘܳܬ݁ ܠܘܳܬܶ݁ܗ ܟ݂ܽܠܳܗ ܟ݂ܳܘܪ ܕ݂ܺܝܗܽܘܕ݁ ܘܟܽ݁ܠܗܽܘܢ ܒ݂ܢܰܝ ܐܽܘܪܺܫܠܶܡ ܘܡܰܥܡܶܕ݁ ܗ̄ܘܳܐ ܠܗܽܘܢ ܒ݂ܝܽܘܪܕ݂ܢܳܢ ܟ݂ܰܕ݁ ܡܰܘܕ݂ܶܝܢ ܒ݂ܰܚܛܳܗܰܝܗܽܘܢ: ܣ</VERS>
      <VERS vnumber="6">ܗܽܘ ܕ݂ܶܝܢ ܝܽܘܚܰܢܳܢ ܠܒܺ݁ܝܫ ܗ̄ܘܳܐ ܠܒܽ݁ܘܫܳܐ ܕ݂ܣܰܥܪܳܐ ܕ݂ܓܰ݁ܡܠܶܐ ܘܰܐܣܺܝܪ ܗ̄ܘܳܐ ܥܶܪܰܩܬܳ݁ܐ ܕ݂ܡܶܫܟ݂ܳܐ ܒ݂ܚܰܨܰܘܗ̄ܝ ܘܡܶܐܟܽ݁ܘܠܬ݂ܶܗ ܐܺܝܬܶ݁ܝܗ ܗ̄ܘܳܬ݁ ܩܰܡܨܶܐ ܘܕܶ݁ܒ݁ܫܳܐ ܕ݂ܒܰ݁ܪܳܐ: ܣ</VERS>
      <VERS vnumber="7">ܘܡܰܟ݁ܪܶܙ ܗ̄ܘܳܐ ܘܳܐܡܰܪ ܗܳܐ ܐܳܬܶ݁ܐ ܒ݂ܳܬܰ݁ܪܝ ܕ݂ܚܰܝܠܬܳ݁ܢ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܓ݁ܗܰܢ ܐܶܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ:</VERS>
      <VERS vnumber="8">ܐܶܢܳܐ ܐܰܥܡܶܕ݂ܬ݂ܟܽ݁ܘܢ ܒ݂ܡܰܝܳܐ ܗܽܘ ܕ݂ܶܝܢ ܢܰܥܡܶܕ݁ܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ: ܣ</VERS>
      <VERS vnumber="9">ܘܰܗܘܳܐ ܒ݂ܝܰܘܡܳܬܳ݁ܐ ܗܳܢܽܘܢ ܐܶܬܳ݁ܐ ܝܶܫܽܘܥ ܡܶܢ ܢܳܨܪܰܬ݁ ܕ݂ܰܓ݁ܠܺܝܠܳܐ ܘܶܐܬ݁ܥܡܶܕ݁ ܒ݂ܝܽܘܪܕ݂ܢܳܢ ܡܶܢ ܝܽܘܚܰܢܳܢ: ܣ</VERS>
      <VERS vnumber="10">ܘܡܶܚܕܳ݁ܐ ܕ݂ܰܣܠܶܩ ܡܶܢ ܡܰܝܳܐ ܚܙܳܐ ܕ݂ܶܐܣܬ݂ܕܶ݁ܩܘ ܫܡܰܝܳܐ ܘܪܽܘܚܳܐ ܐܰܝܟ݁ ܝܰܘܢܳܐ ܕ݂ܢܶܚܬ݂ܰܬ݁ ܥܠܰܘܗ̄ܝ:</VERS>
      <VERS vnumber="11">ܘܩܳܠܳܐ ܗܘܳܐ ܡܶܢ ܫܡܰܝܳܐ ܐܰܢ̄ܬ݂ ܗܽ̄ܘ ܒ݂ܶܪܝ ܚܰܒ݂ܺܝܒܳ݁ܐ ܒ݂ܳܟ݁ ܐܶܨܛܒܺ݁ܝܬ݁: ܣ</VERS>
      <VERS vnumber="12">ܘܡܶܚܕܳ݁ܐ ܐܰܦ݂ܶܩܬ݂ܶܗ ܪܽܘܚܳܐ ܠܡܰܕ݁ܒ݂ܪܳܐ:</VERS>
      <VERS vnumber="13">ܘܰܗܘܳܐ ܬ݂ܰܡܳܢ ܒ݂ܡܰܕ݁ܒ݂ܪܳܐ ܝܰܘܡܳܬܳ݁ܐ ܐܰܪܒ݂ܥܺܝܢ ܟ݂ܰܕ݁ ܡܶܬ݁ܢܰܣܶܐ ܡܶܢ ܣܳܛܳܢܳܐ ܘܺܐܝܬܰ݁ܘܗ̄ܝ ܗ̄ܘܳܐ ܥܰܡ ܚܰܝܘܳܬܳ݁ܐ ܘܰܡܫܰܡܫܺܝܢ ܗ̄ܘܰܘ ܠܶܗ ܡܰܠܰܐܟܶ݁ܐ: ܣ</VERS>
      <VERS vnumber="14">ܒ݂ܳܬܰ݁ܪ ܕ݂ܶܐܫܬ݂ܠܶܡ ܕ݂ܶܝܢ ܝܽܘܚܰܢܳܢ ܐܶܬܳ݁ܐ ܠܶܗ ܝܶܫܽܘܥ ܠܰܓ݁ܠܺܝܠܳܐ ܘܡܰܟ݁ܪܶܙ ܗ̄ܘܳܐ ܣܒܰ݁ܪܬܳ݁ܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="15">ܘܶܐܡܰܪ ܫܠܶܡ ܠܶܗ ܙܰܒ݁ܢܳܐ ܘܰܡܛܳܬ݁ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܬ݂ܽܘܒ݁ܘ ܘܗܰܝܡܶܢܘ ܒ݂ܰܣܒܰ݁ܪܬܳ݁ܐ:</VERS>
      <VERS vnumber="16">ܘܟܰ݁ܕ݁ ܡܗܰܠܶܟ݁ ܚܕܳ݁ܪܰܝ ܝܰܡܳܐ ܕ݂ܰܓ݁ܠܺܝܠܳܐ ܚܙܳܐ ܠܫܶܡܥܽܘܢ ܘܠܰܐܢܕ݂ܪܶܐܘܳܣ ܐܰܚܽܘܗ̄ܝ ܕ݂ܪܳܡܶܝܢ ܡܨܺܝܕܳ݁ܬܳ݁ܐ ܒ݂ܝܰܡܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܨܰܝܳܕܶ݁ܐ:</VERS>
      <VERS vnumber="17">ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܒ݂ܳܬܰ݁ܪܝ ܘܶܐܥܒ݂ܶܕ݁ܟܽ݁ܘܢ ܨܰܝܳܕܶ݁ܐ ܕ݂ܰܒ݁ܢܰܝ ܐ̄ܢܳܫܳܐ:</VERS>
      <VERS vnumber="18">ܘܡܶܚܕܳ݁ܐ ܫܒܰ݁ܩܘ ܡܨܺܝܕܳ݁ܬ݁ܗܽܘܢ ܘܶܐܙܰܠܘ ܒ݂ܳܬ݁ܪܶܗ:</VERS>
      <VERS vnumber="19">ܘܟܰ݁ܕ݁ ܥܒܰ݁ܪ ܩܰܠܺܝܠ ܚܙܳܐ ܠܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܰܠܝܽܘܚܰܢܳܢ ܐܰܚܽܘܗ̄ܝ ܘܳܐܦ݁ ܠܗܽܘܢ ܒ݂ܰܣܦܺ݁ܝܢ̄ܬ݂ܳܐ ܕ݂ܰܡܬܰ݁ܩܢܺܝܢ ܡܨܺܝܕܳ݁ܬ݁ܗܽܘܢ:</VERS>
      <VERS vnumber="20">ܘܰܩܪܳܐ ܐܶܢܽܘܢ ܘܡܶܚܕܳ݁ܐ ܫܒܰ݁ܩܘ ܠܙܰܒ݁ܕܰ݁ܝ ܐܰܒܽ݁ܘܗܽܘܢ ܒ݂ܰܣܦܺ݁ܝܢ̄ܬ݂ܳܐ ܥܰܡ ܐܰܓܺ݁ܝܪܶܐ ܘܶܐܙܰܠܘ ܒ݂ܳܬ݁ܪܶܗ: ܣ</VERS>
      <VERS vnumber="21">ܘܟܰ݁ܕ݁ ܥܰܠܘ ܠܰܟ݁ܦܰ݁ܪܢܰܚܽܘܡ ܡܶܚܕܳ݁ܐ ܡܰܠܶܦ݁ ܗ̄ܘܳܐ ܒ݂ܫܰܒ݂ܶܐ ܒ݂ܰܟ݁ܢܽܘܫܳܬ݁ܗܽܘܢ:</VERS>
      <VERS vnumber="22">ܘܬܰ݁ܡܺܝܗܺܝܢ ܗܘܰܘ ܒ݂ܝܽܘܠܦ݂ܳܢܶܗ ܡܰܠܶܦ݁ ܗ̄ܘܳܐ ܠܗܽܘܢ ܓ݂ܶܝܪ ܐܰܝܟ݁ ܡܫܰܠܛܳܐ ܘܠܳܐ ܐܰܝܟ݁ ܣܳܦ݁ܪܰܝܗܽܘܢ: ܣ</VERS>
      <VERS vnumber="23">ܘܺܐܝܬ݁ ܗ̄ܘܳܐ ܒ݂ܰܟ݁ܢܽܘܫܬ݂ܗܽܘܢ ܓ݂ܰܒ݁ܪܳܐ ܕ݂ܺܐܝܬ݁ ܒ݂ܶܗ ܪܽܘܚܳܐ ܛܰܡܰܐܬܳ݁ܐ ܘܰܩܥܳܐ:</VERS>
      <VERS vnumber="24">ܘܶܐܡܰܪ ܡܳܐ ܠܰܢ ܘܠܳܟ݁ ܝܶܫܽܘܥ ܢܳܨܪܳܝܳܐ ܐܶܬܰ݁ܝܬ݂ ܠܡܰܘܒ݂ܳܕܽ݁ܘܬܰ݁ܢ ܝܳܕܰ݁ܥ ܐ̄ܢܳܐ ܠܳܟ݁ ܡܰܢ ܐܰܢ̄ܬ݂ ܩܰܕ݂ܺܝܫܶܗ ܕ݂ܰܐܠܳܗܳܐ:</VERS>
      <VERS vnumber="25">ܘܰܟ݁ܐܳܐ ܒ݂ܶܗ ܝܶܫܽܘܥ ܘܶܐܡܰܪ ܣܟܽ݁ܘܪ ܦ݂ܽܘܡܳܟ݁ ܘܦܽ݁ܘܩ ܡܶܢܶܗ:</VERS>
      <VERS vnumber="26">ܘܰܫܕܳ݁ܬܶ݁ܗ ܪܽܘܚܳܐ ܛܰܢܦ݁ܬܳ݁ܐ ܘܰܩܥܳܬ݁ ܒ݂ܩܳܠܳܐ ܪܳܡܳܐ ܘܢܶܦ݁ܩܰܬ݁ ܡܶܢܶܗ:</VERS>
      <VERS vnumber="27">ܘܶܐܬ݂ܕ݂ܰܡܰܪܘ ܟ݂ܽܠܗܽܘܢ ܘܒܳ݁ܥܶܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܡܳܢܳܐ ܗ̄ܝ ܗܳܕܶ݁ܐ ܘܡܰܢܽܘ ܝܽܘܠܦ݂ܳܢܳܐ ܗܳܢܳܐ ܚܰܕ݁̄ܬܳ݁ܐ ܕ݂ܰܒ݁ܫܽܘܠܛܳܢܳܐ ܘܳܐܦ݁ ܠܪܽܘܚܶܐ ܛܰܢܦܳ݁ܬܳ݁ܐ ܦ݂ܳܩܶܕ݁ ܘܡܶܫܬ݂ܰܡܥܳܢ ܠܶܗ:</VERS>
      <VERS vnumber="28">ܘܡܶܚܕܳ݁ܐ ܢܦܰ݁ܩ ܛܶܒ݂ܶܗ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܓ݁ܠܺܝܠܳܐ: ܣ</VERS>
      <VERS vnumber="29">ܘܰܢܦܰ݁ܩܘ ܡܶܢ ܟ݂ܢܽܘܫܬ݂ܳܐ ܘܶܐܬܰ݁ܘ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܕܰ݁ܐܢܕ݂ܪܶܐܘܳܣ ܥܰܡ ܝܰܥܩܽܘܒ݁ ܘܝܽܘܚܰܢܳܢ:</VERS>
      <VERS vnumber="30">ܘܰܚܡܳܬܶ݁ܗ ܕ݂ܫܶܡܥܽܘܢ ܪܰܡܝܳܐ ܗ̄ܘܳܬ݁ ܒ݂ܶܐܫܳܬܳ݁ܐ ܘܶܐܡܰܪܘ ܠܶܗ ܥܠܶܝܗ:</VERS>
      <VERS vnumber="31">ܘܰܩܪܶܒ݁ ܐܰܚܕ݂ܳܗ ܒ݂ܺܐܝܕܳ݁ܗ ܘܰܐܩܺܝܡܳܗ ܘܡܶܚܕܳ݁ܐ ܫܒܰ݁ܩܬܳ݁ܗ ܐܶܫܳܬܳ݁ܗ ܘܰܡܫܰܡܫܳܐ ܗ̄ܘܳܬ݁ ܠܗܽܘܢ ܣܣ:</VERS>
      <VERS vnumber="32">ܒ݂ܪܰܡܫܳܐ ܕ݂ܶܝܢ ܒ݂ܡܰܥܪܳܒܰ݁ܝ ܫܶܡܫܳܐ ܐܰܝܬ݂ܺܝܘ ܠܘܳܬܶ݁ܗ ܟ݂ܽܠܗܽܘܢ ܐܰܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܘܕܰ݁ܝܘܳܢܶܐ:</VERS>
      <VERS vnumber="33">ܘܰܡܕܺ݁ܝܢ̄ܬ݂ܳܐ ܟ݂ܽܠܳܗ ܟ݂ܢܺܝܫܳܐ ܗ̄ܘܳܬ݁ ܥܰܠ ܬ݂ܰܪܥܳܐ:</VERS>
      <VERS vnumber="34">ܘܰܐܣܺܝ ܠܣܰܓ݂ܺܝܶܐܐ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܗ̄ܘܰܘ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܘܕܰ݁ܝܘܶܐ ܣܰܓ݂ܺܝܶܐܐ ܐܰܦ݂ܶܩ ܘܠܳܐ ܫܳܒܶ݁ܩ ܗ̄ܘܳܐ ܠܗܽܘܢ ܠܕܰ݁ܝܘܶܐ ܕ݂ܰܢܡܰܠܠܽܘܢ ܡܶܛܽܠ ܕ݂ܝܳܕ݁ܥܺܝܢ ܗ̄ܘܰܘ ܠܶܗ: ܣ</VERS>
      <VERS vnumber="35">ܘܰܒ݁ܨܰܦ݁ܪܳܐ ܩܰܕ݂ܶܡ ܩܳܡ ܛܳܒ݁ ܘܶܐܙܰܠ ܠܰܐܬ݁ܪܳܐ ܚܽܘܪܒ݂ܳܐ ܘܬܰ݁ܡܳܢ ܡܨܰܠܶܐ ܗ̄ܘܳܐ:</VERS>
      <VERS vnumber="36">ܘܒܳ݁ܥܶܝܢ ܗ̄ܘܰܘ ܠܶܗ ܫܶܡܥܽܘܢ ܘܰܕ݁ܥܰܡܶܗ:</VERS>
      <VERS vnumber="37">ܘܟܰ݁ܕ݁ ܐܶܫܟ݂ܚܽܘܗ̄ܝ ܐܳܡܪܺܝܢ ܠܶܗ ܟ݂ܽܠܗܽܘܢ ܐ̄ܢܳܫܳܐ ܒ݂ܳܥܶܝܢ ܠܳܟ݁:</VERS>
      <VERS vnumber="38">ܐܳܡܰܪ ܠܗܽܘܢ ܗܰܠܶܟ݁ܘ ܠܩܽܘܪܝܳܐ ܘܠܰܡܕܺ݁ܝܢܳܬܳ݁ܐ ܕ݂ܩܰܪܺܝܒܳ݁ܢ ܕ݂ܳܐܦ݁ ܬ݂ܰܡܳܢ ܐܰܟ݁ܪܶܙ ܠܗܳܕܶ݁ܐ ܓ݂ܶܝܪ ܐܶܬܺ݁ܝܬ݁:</VERS>
      <VERS vnumber="39">ܘܡܰܟ݁ܪܶܙ ܗ̄ܘܳܐ ܒ݂ܟܽ݁ܠܗܶܝܢ ܟ݂ܢܽܘܫܳܬ݁ܗܽܘܢ ܒ݂ܟܽ݁ܠܳܗ ܓ݂ܠܺܝܠܳܐ ܘܡܰܦ݂ܶܩ ܫܺܐܕܶ݁ܐ:</VERS>
      <VERS vnumber="40">ܘܶܐܬܳ݁ܐ ܠܘܳܬܶ݁ܗ ܓ݂ܰܪܒ݂ܳܐ ܘܰܢܦܰ݁ܠ ܥܰܠ ܪܶܓ݁ܠܰܘܗ̄ܝ ܘܒܳ݁ܥܶܐ ܗ̄ܘܳܐ ܡܶܢܶܗ ܘܶܐܡܰܪ ܠܶܗ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:</VERS>
      <VERS vnumber="41">ܗܽܘ ܕ݂ܶܝܢ ܝܶܫܽܘܥ ܐܶܬ݁ܪܰܚܰܡ ܥܠܰܘܗ̄ܝ ܘܰܦ݁ܫܰܛ ܐܺܝܕܶ݁ܗ ܩܪܶܒ݁ ܠܶܗ ܘܶܐܡܰܪ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ:</VERS>
      <VERS vnumber="42">ܘܒܳ݁ܗ ܒ݂ܫܳܥܬܳ݁ܐ ܐܶܙܰܠ ܓ݂ܰܪܒܶ݁ܗ ܡܶܢܶܗ ܘܶܐܬ݂ܕ݂ܰܟ݂ܺܝ:</VERS>
      <VERS vnumber="43">ܘܰܟ݁ܐܳܐ ܒ݂ܶܗ ܘܰܐܦ݂ܩܶܗ:</VERS>
      <VERS vnumber="44">ܘܶܐܡܰܪ ܠܶܗ ܚܙܺܝ ܠܡܳܐ ܠܐ̄ܢܳܫ ܐܳܡܰܪ ܐܰܢ̄ܬ݂ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܩܽܘܪܒ݂ܳܢܳܐ ܚܠܳܦ݁ ܬ݂ܰܕ݁ܟ݂ܺܝܬܳ݁ܟ݁ ܐܰܝܟ݂ܰܢܳܐ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ: ܣ</VERS>
      <VERS vnumber="45">ܗܽܘ ܕ݂ܶܝܢ ܟ݂ܰܕ݁ ܢܦܰ݁ܩ ܫܰܪܺܝ ܗ̄ܘܳܐ ܡܰܟ݁ܪܶܙ ܣܰܓ݂ܺܝ ܘܰܐܛܒ݂ܳܗ ܠܡܶܠܬܳ݁ܐ ܐܰܝܟ݂ܰܢܳܐ ܕ݂ܠܳܐ ܢܶܫܟ݂ܰܚ ܗ̄ܘܳܐ ܝܶܫܽܘܥ ܓ݂ܰܠܝܳܐܝܺܬ݁ ܕ݂ܢܶܥܽܘܠ ܠܰܡܕܺ݁ܝܢ̄ܬ݂ܳܐ ܐܶܠܳܐ ܠܒܰ݁ܪ ܗܘܳܐ ܒ݂ܰܐܬ݁ܪܳܐ ܚܽܘܪܒ݂ܳܐ ܘܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܡܶܢ ܟ݂ܽܠ ܕ݂ܽܘܟ݂ܳܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܘܥܰܠ ܬ݂ܽܘܒ݁ ܝܶܫܽܘܥ ܠܰܟ݁ܦܰ݁ܪܢܰܚܽܘܡ ܠܝܰܘܡܳܬܳ݁ܐ ܘܟܰ݁ܕ݁ ܫܡܰܥܘ ܕ݂ܰܒ݁ܒܰ݁ܝܬ݂ܳܐ ܗܽܘ:</VERS>
      <VERS vnumber="2">ܐܶܬ݁ܟ݂ܰܢܰܫܘ ܣܰܓ݂ܺܝܶܐܐ ܐܰܝܟ݂ܰܢܳܐ ܕ݂ܠܳܐ ܐܶܫܟ݂ܰܚ ܐܳܚܶܕ݁ ܐܶܢܽܘܢ ܐܳܦ݁ܠܳܐ ܩܕܳ݁ܡ ܬ݂ܰܪܥܳܐ ܘܰܡܡܰܠܶܠ ܗ̄ܘܳܐ ܥܰܡܗܽܘܢ ܡܶܠܬܳ݁ܐ: ܣ</VERS>
      <VERS vnumber="3">ܘܶܐܬܰ݁ܘ ܠܘܳܬܶ݁ܗ ܘܰܐܝܬ݂ܺܝܘ ܠܶܗ ܡܫܰܪܝܳܐ ܟ݂ܰܕ݁ ܫܩܺܝܠܺܝܢ ܠܶܗ ܒ݂ܶܝܬ݁ ܐܰܪܒ݂ܥܳܐ:</VERS>
      <VERS vnumber="4">ܘܰܕ݁ܠܳܐ ܐܶܫܟ݂ܰܚܘ ܠܡܶܬ݁ܩܰܪܳܒܽ݁ܘ ܠܘܳܬܶ݁ܗ ܡܶܛܽܠ ܟ݂ܶܢܫܳܐ ܣܠܶܩܘ ܠܗܽܘܢ ܠܶܐܓ݂ܳܪܳܐ ܘܰܐܪܺܝܡܘ ܬ݂ܰܛܠܺܝܠܳܐ ܕ݂ܰܐܬܰ݁ܪ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܶܫܽܘܥ ܘܫܰܒ݂ܽܘܗ ܥܰܪܣܳܐ ܕ݂ܰܪܡܶܐ ܗ̄ܘܳܐ ܒ݂ܳܗ ܡܫܰܪܝܳܐ: ܣ</VERS>
      <VERS vnumber="5">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܗܰܝܡܳܢܽܘܬ݁ܗܽܘܢ ܐܶܡܰܪ ܠܗܰܘ ܡܫܰܪܝܳܐ ܒ݂ܶܪܝ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:</VERS>
      <VERS vnumber="6">ܐܺܝܬ݁ ܗ̄ܘܰܘ ܕ݂ܶܝܢ ܬ݂ܰܡܳܢ ܡܶܢ ܣܳܦ݁ܪܶܐ ܘܰܦ݁ܪܺܝܫܶܐ ܕ݂ܝܳܬ݁ܒ݂ܺܝܢ ܘܡܶܬ݁ܪܰܥܶܝܢ ܗ̄ܘܰܘ ܒ݂ܠܶܒ݂ܗܽܘܢ:</VERS>
      <VERS vnumber="7">ܕ݂ܡܳܢܳܐ ܗܳܢܳܐ ܡܡܰܠܶܠ ܓ݂ܽܘܕ݂ܳܦܳ݁ܐ ܡܰܢܽܘ ܡܶܫܟ݂ܰܚ ܠܡܶܫܒ݂ܰܩ ܚܛܳܗܶܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:</VERS>
      <VERS vnumber="8">ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܪܽܘܚܶܗ ܕ݂ܗܳܠܶܝܢ ܡܶܬ݁ܪܰܥܶܝܢ ܒ݂ܢܰܦ݁ܫܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܪܰܥܶܝܢ ܐܢ̄ܬ݂ܽܘܢ ܗܳܠܶܝܢ ܒ݂ܠܶܒ݂ܟܽ݁ܘܢ:</VERS>
      <VERS vnumber="9">ܐܰܝܕܳ݁ܐ ܦ݂ܫܺܝܩܳܐ ܠܡܺܐܡܰܪ ܠܰܡܫܰܪܝܳܐ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܕ݂ܩܽܘܡ ܫܩܽܘܠ ܥܰܪܣܳܟ݁ ܘܗܰܠܶܟ݁:</VERS>
      <VERS vnumber="10">ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܰܠܺܝܛ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܠܡܶܫܒ݂ܰܩ ܚܛܳܗܶܐ ܐܶܡܰܪ ܠܰܡܫܰܪܝܳܐ:</VERS>
      <VERS vnumber="11">ܠܳܟ݁ ܐܳܡܰܪ ܐ̄ܢܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:</VERS>
      <VERS vnumber="12">ܘܩܳܡ ܒ݂ܰܪ-ܫܳܥܬܶ݁ܗ ܘܰܫܩܰܠ ܥܰܪܣܶܗ ܘܰܢܦܰ݁ܩ ܠܥܺܝܢ ܟ݂ܽܠܗܽܘܢ ܐܰܝܟ݂ܰܢܳܐ ܕ݂ܢܶܬ݂ܕ݂ܰܡܪܽܘܢ ܟ݂ܽܠܗܽܘܢ ܘܰܢܫܰܒ݂ܚܽܘܢ ܠܰܐܠܳܗܳܐ ܟ݂ܰܕ݁ ܐܳܡܪܺܝܢ ܕ݂ܠܳܐ ܡܶܡܬܽ݁ܘܡ ܚܙܰܝܢ ܗܳܟܰ݁ܢܳܐ ܣ݂ ܣ݂:</VERS>
      <VERS vnumber="13">ܘܰܢܦܰ݁ܩ ܬ݂ܽܘܒ݁ ܠܘܳܬ݁ ܝܰܡܳܐ ܘܟܽ݁ܠܶܗ ܟ݂ܶܢܫܳܐ ܐܳܬܶ݁ܝܢ ܗ̄ܘܰܘ ܠܘܳܬܶ݁ܗ ܘܡܰܠܶܦ݁ ܗ̄ܘܳܐ ܠܗܽܘܢ: ܣ</VERS>
      <VERS vnumber="14">ܘܟܰ݁ܕ݁ ܥܳܒܰ݁ܪ ܚܙܳܐ ܠܠܶܘܺܝ ܒ݂ܰܪ ܚܰܠܦܰ݁ܝ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ</VERS>
      <VERS vnumber="15">ܘܰܗܘܳܐ ܕ݂ܟܰ݁ܕ݁ ܣܡܺܝܟ݁ ܒ݂ܒܰ݁ܝܬ݂ܶܗ ܣܰܓ݂ܺܝܶܐܐ ܡܳܟ݁ܣܶܐ ܘܚܰܛܳܝܶܐ ܣܡܺܝܟܺ݁ܝܢ ܗܘܰܘ ܥܰܡ ܝܶܫܽܘܥ ܘܥܰܡ ܬ݂ܰܠܡܺܝܕܰ݁ܘܗ̄ܝ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܣܰܓ݂ܺܝܶܐܐ ܘܶܐܬܰ݁ܘ ܒ݂ܳܬ݁ܪܶܗ:</VERS>
      <VERS vnumber="16">ܘܣܳܦ݁ܪܶܐ ܘܰܦ݁ܪܺܝܫܶܐ ܟ݂ܰܕ݁ ܚܙܰܐܘܽܗ̄ܝ ܕ݂ܠܳܥܶܣ ܥܰܡ ܡܳܟ݁ܣܶܐ ܘܥܰܡ ܚܰܛܳܝܶܐ ܐܶܡܰܪܘ ܠܬܰ݁ܠܡܺܝܕܰ݁ܘܗ̄ܝ ܡܳܢܰܘ ܥܰܡ ܡܳܟ݁ܣܶܐ ܘܚܰܛܳܝܶܐ ܐܳܟܶ݁ܠ ܘܫܳܬܶ݁ܐ: ܣ</VERS>
      <VERS vnumber="17">ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܠܳܐ ܣܢܺܝܩܺܝܢ ܚܠܺܝܡܶܐ ܥܰܠ ܐܳܣܝܳܐ ܐܶܠܳܐ ܐܰܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ ܠܳܐ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ:</VERS>
      <VERS vnumber="18">ܬ݂ܰܠܡܺܝܕܰ݁ܘܗ̄ܝ ܕ݂ܶܝܢ ܕ݂ܝܽܘܚܰܢܳܢ ܘܰܦ݁ܪܺܝܫܶܐ ܨܳܝܡܺܝܢ ܗ̄ܘܰܘ ܘܶܐܬܰ݁ܘ ܘܳܐܡܪܺܝܢ ܠܶܗ ܠܡܳܢܳܐ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܘܕܰ݁ܦ݁ܪܺܝܫܶܐ ܨܳܝܡܺܝܢ ܘܬܰ݁ܠܡܺܝܕܰ݁ܝܟְ݂ ܕ݂ܺܝܠܳܟ݁ ܠܳܐ ܨܳܝܡܺܝܢ:</VERS>
      <VERS vnumber="19">ܐܳܡܰܪ ܠܗܽܘܢ ܝܶܫܽܘܥ ܠܡܳܐ ܡܶܫܟ݂ܚܺܝܢ ܒ݂ܢܰܘܗ̄ܝ ܕ݂ܰܓ݁ܢܽܘܢܳܐ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܗܽ̄ܘ ܕ݂ܰܢܨܽܘܡܽܘܢ ܠܳܐ:</VERS>
      <VERS vnumber="20">ܢܺܐܬܽ݁ܘܢ ܕ݂ܶܝܢ ܝܰܘܡܳܬܳ݁ܐ ܕ݂ܡܳܐ ܕ݂ܶܐܫܬ݂ܩܶܠ ܡܶܢܗܽܘܢ ܚܰܬ݁ܢܳܐ ܗܳܝܕ݂ܶܝܢ ܢܨܽܘܡܽܘܢ ܒ݂ܗܰܘ ܝܰܘܡܳܐ:</VERS>
      <VERS vnumber="21">ܠܳܐ ܐ̄ܢܳܫ ܪܳܡܶܐ ܐܽܘܪܩܰܥܬܳ݁ܐ ܚܕܰ݁ܬܳ݁ܐ ܘܚܳܐܶܛ ܥܰܠ ܡܳܐܢܳܐ ܒ݂ܠܳܝܳܐ ܕ݂ܠܳܐ ܢܳܣܒ݂ܳܐ ܡܰܠܝܽܘܬܳ݁ܗ ܗܳܝ ܚܕܰ݁ܬܳ݁ܐ ܡܶܢ ܒ݂ܠܳܝܳܐ ܘܗܳܘܶܐ ܣܶܕ݁ܩܳܐ ܝܰܬ݂ܺܝܪܳܐ:</VERS>
      <VERS vnumber="22">ܘܠܳܐ ܐ̄ܢܳܫ ܪܳܡܶܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܕ݂ܠܳܐ ܚܰܡܪܳܐ ܡܨܰܪܶܐ ܠܙܶܩܶܐ ܘܙܶܩܶܐ ܐܳܒ݁ܕ݂ܳܢ ܘܚܰܡܪܳܐ ܡܶܬܶ݁ܐܫܶܕ݁ ܐܶܠܳܐ ܪܳܡܶܝܢ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ: ܣ</VERS>
      <VERS vnumber="23">ܘܰܗܘܳܐ ܕ݂ܟܰ݁ܕ݁ ܐܳܙܶܠ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܶܝܬ݁ ܙܰܪܥܶܐ ܬ݂ܰܠܡܺܝܕܰ݁ܘܗ̄ܝ ܡܗܰܠܟܺ݁ܝܢ ܗ̄ܘܰܘ ܘܡܳܠܓ݂ܺܝܢ ܫܶܒ݂ܠܶܐ:</VERS>
      <VERS vnumber="24">ܘܳܐܡܪܺܝܢ ܠܶܗ ܦ݂ܪܺܝܫܶܐ ܚܙܺܝ ܡܳܢܳܐ ܥܳܒ݁ܕ݂ܺܝܢ ܒ݂ܫܰܒ݂ܬܳ݁ܐ ܡܶܕ݂ܶܡ ܕ݂ܠܳܐ ܫܰܠܺܝܛ:</VERS>
      <VERS vnumber="25">ܐܳܡܰܪ ܠܗܽܘܢ ܝܶܫܽܘܥ ܠܳܐ ܡܶܡܬܽ݁ܘܡ ܩܪܰܝܬ݂ܽܘܢ ܡܳܢܳܐ ܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܐܶܣܬ݂ܢܶܩ ܘܰܟ݁ܦܶ݁ܢ ܗܽܘ ܘܰܕ݁ܥܰܡܶܗ:</VERS>
      <VERS vnumber="26">ܐܰܝܟ݂ܰܢܳܐ ܥܰܠ ܠܒܰ݁ܝܬ݂ܶܗ ܕ݂ܰܐܠܳܗܳܐ ܟ݂ܰܕ݁ ܐܰܒܺ݁ܝܬܳ݁ܪ ܪܰܒ݂ ܟ݂ܳܗܢܶܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܐܶܟܰ݁ܠ ܗܰܘ ܕ݂ܠܳܐ ܫܰܠܺܝܛ ܠܡܶܐܟܰ݁ܠ ܐܶܠܳܐ ܐܶܢ ܠܟܳ݁ܗܢܶܐ ܘܝܰܗ̄ܒ݁ ܐܳܦ݁ ܠܰܐܝܠܶܝܢ ܕ݂ܥܰܡܶܗ ܗ̄ܘܰܘ:</VERS>
      <VERS vnumber="27">ܘܶܐܡܰܪ ܠܗܽܘܢ ܕ݂ܫܰܒ݂ܬܳ݁ܐ ܡܶܛܽܠ ܒ݂ܰܪܢܳܫܳܐ ܐܶܬ݁ܒ݂ܰܪܝܰܬ݁ ܘܠܳܐ ܗ̄ܘܳܐ ܒ݂ܰܪܢܳܫܳܐ ܡܶܛܽܠ ܫܰܒ݂ܬܳ݁ܐ:</VERS>
      <VERS vnumber="28">ܡܳܪܶܗ ܗܽ̄ܘ ܗܳܟܺ݁ܝܠ ܘܳܐܦ݁ ܕ݂ܫܰܒ݂ܬܳ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܘܥܰܠ ܬ݂ܽܘܒ݁ ܝܶܫܽܘܥ ܠܰܟ݁ܢܽܘܫܬ݂ܳܐ ܘܺܐܝܬ݁ ܗ̄ܘܳܐ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܝܰܒ݂ܺܝܫܳܐ ܐܺܝܕܶ݁ܗ:</VERS>
      <VERS vnumber="2">ܘܢܳܛܪܺܝܢ ܗ̄ܘܰܘ ܠܶܗ ܕ݂ܶܐܢ ܡܰܐܣܶܐ ܠܶܗ ܒ݂ܫܰܒ݂ܬܳ݁ܐ ܢܩܰܛܪܓܽ݁ܘܢܳܝܗ̄ܝ:</VERS>
      <VERS vnumber="3">ܘܶܐܡܰܪ ܠܗܰܘ ܓ݂ܰܒ݁ܪܳܐ ܕ݂ܝܰܒ݂ܺܝܫܳܐ ܐܺܝܕܶ݁ܗ ܩܽܘܡ ܒ݂ܰܡܨܰܥܬܳ݁ܐ:</VERS>
      <VERS vnumber="4">ܐܶܡܰܪ ܕ݂ܶܝܢ ܐܳܦ݁ ܠܗܽܘܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܶܥܒ݂ܰܕ݁ ܕ݂ܛܳܒ݁ ܐܰܘ ܕ݂ܒܺ݁ܝܫ ܢܰܦ݁ܫܳܐ ܠܡܰܚܳܝܽܘ ܐܰܘ ܠܡܰܘܒ݂ܳܕܽ݁ܘ ܗܶܢܽܘܢ ܕ݂ܶܝܢ ܫܰܬ݂ܺܝܩܺܝܢ ܗ̄ܘܰܘ:</VERS>
      <VERS vnumber="5">ܘܚܳܪ ܒ݂ܗܽܘܢ ܒ݂ܚܶܡܬ݂ܳܐ ܟ݂ܰܕ݁ ܟ݂ܰܪܝܳܐ ܠܶܗ ܥܰܠ ܩܰܫܝܽܘܬ݁ ܠܶܒ݂ܗܽܘܢ ܘܶܐܡܰܪ ܠܗܰܘ ܓ݂ܰܒ݁ܪܳܐ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܘܬܶ݁ܩܢܰܬ݁ ܐܺܝܕܶ݁ܗ: ܣ</VERS>
      <VERS vnumber="6">ܘܰܢܦܰ݁ܩܘ ܦ݂ܪܺܝܫܶܐ ܒ݂ܰܪ-ܫܳܥܬܶ݁ܗ ܥܰܡ ܕ݂ܒܶ݁ܝܬ݁ ܗܶܪܳܘܕܶ݁ܣ ܘܡܶܠܟ݂ܳܐ ܢܣܰܒ݁ܘ ܥܠܰܘܗ̄ܝ ܐܰܝܟ݂ܰܢܳܐ ܕ݂ܢܰܘܒ݂ܕܽ݁ܘܢܳܝܗ̄ܝ:</VERS>
      <VERS vnumber="7">ܘܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ ܐܶܙܰܠ ܠܶܗ ܠܘܳܬ݁ ܝܰܡܳܐ ܘܥܰܡܳܐ ܣܰܓ݂ܺܝܳܐܐ ܡܶܢ ܓ݂ܠܺܝܠܳܐ ܢܰܩܦ݂ܶܗ ܗ̄ܘܳܐ ܘܡܶܢ ܝܺܗܽܘܕ݁:</VERS>
      <VERS vnumber="8">ܘܡܶܢ ܐܽܘܪܺܫܠܶܡ ܘܡܶܢ ܐܰܕܽ݁ܘܡ ܘܡܶܢ ܥܶܒ݁ܪܳܐ ܕ݂ܝܽܘܪܕ݂ܢܳܢ ܘܡܶܢ ܨܽܘܪ ܘܡܶܢ ܨܰܝܕ݂ܳܢ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܫܡܰܥܘ ܗ̄ܘܰܘ ܟ݂ܽܠ ܕ݂ܥܳܒܶ݁ܕ݁ ܐܶܬܰ݁ܘ ܠܘܳܬܶ݁ܗ:</VERS>
      <VERS vnumber="9">ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܩܰܪܒܽ݁ܘܢ ܠܶܗ ܣܦܺ݁ܝܢ̄ܬ݂ܳܐ ܡܶܛܽܠ ܟ݂ܶܢܫܶܐ ܕ݂ܠܳܐ ܢܶܚܒ݂ܨܽܘܢܳܝܗ̄ܝ:</VERS>
      <VERS vnumber="10">ܣܰܓ݂ܺܝܶܐܐ ܓ݂ܶܝܪ ܡܰܐܣܶܐ ܗ̄ܘܳܐ ܥܕܰ݁ܡܳܐ ܕ݂ܢܶܗܘܽܘܢ ܢܳܦ݁ܠܺܝܢ ܥܠܰܘܗ̄ܝ ܡܶܛܽܠ ܕ݂ܢܶܬ݁ܩܰܪܒܽ݁ܘܢ ܠܶܗ:</VERS>
      <VERS vnumber="11">ܘܰܐܝܠܶܝܢ ܕ݂ܺܐܝܬ݁ ܗ̄ܘܰܝ ܠܗܽܘܢ ܡܰܚܘܳܬܳ݁ܐ ܕ݂ܪܽܘܚܶܐ ܛܰܢܦܳ݁ܬܳ݁ܐ ܡܳܐ ܕ݂ܰܚܙܰܐܘܽܗ̄ܝ ܢܳܦ݁ܠܺܝܢ ܗ̄ܘܰܘ ܘܩܳܥܶܝܢ ܘܳܐܡܪܺܝܢ ܐܰܢ̄ܬ݂ ܗܽ̄ܘ ܒ݂ܪܶܗ ܕ݂ܰܐܠܳܗܳܐ:</VERS>
      <VERS vnumber="12">ܘܣܰܓ݂ܺܝ ܟ݂ܳܐܶܐ ܗ̄ܘܳܐ ܒ݂ܗܽܘܢ ܕ݂ܠܳܐ ܢܶܓ݁ܠܽܘܢܳܝܗ̄ܝ: ܣ</VERS>
      <VERS vnumber="13">ܘܰܣܠܶܩ ܠܛܽܘܪܳܐ ܘܰܩܪܳܐ ܠܰܐܝܠܶܝܢ ܕ݂ܰܨܒܳ݁ܐ ܘܶܐܬܰ݁ܘ ܠܘܳܬܶ݁ܗ:</VERS>
      <VERS vnumber="14">ܘܰܓ݁ܒܳ݁ܐ ܬ݂ܪܶܥܣܰܪ ܕ݂ܢܶܗܘܽܘܢ ܥܰܡܶܗ ܘܕܰ݁ܢܫܰܕ݂ܰܪ ܐܶܢܽܘܢ ܕ݂ܢܰܟ݁ܪܙܽܘܢ:</VERS>
      <VERS vnumber="15">ܘܰܕ݁ܢܶܗܘܽܘܢ ܫܰܠܺܝܛܺܝܢ ܕ݂ܢܰܐܣܽܘܢ ܟ݂ܪܺܝܗܶܐ ܘܢܰܦ݂ܩܽܘܢ ܕ݂ܰܝܘܶܐ: ܣ</VERS>
      <VERS vnumber="16">ܘܫܰܡܺܝ ܠܫܶܡܥܽܘܢ ܫܡܳܐ ܟ݂ܺܐܦܳ݁ܐ:</VERS>
      <VERS vnumber="17">ܘܰܠܝܰܥܩܽܘܒ݁ ܒ݂ܰܪ ܙܰܒ݁ܕܰ݁ܝ ܘܰܠܝܽܘܚܰܢܳܢ ܐܰܚܽܘܗ̄ܝ ܕ݂ܝܰܥܩܽܘܒ݁ ܣܳܡ ܠܗܽܘܢ ܫܡܳܐ ܒ݂ܢܰܝ ܪܓܶ݁ܫܝ ܕ݂ܺܐܝܬܰ݁ܘܗ̄ܝ ܒ݂ܢܰܝ ܪܰܥܡܳܐ:</VERS>
      <VERS vnumber="18">ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ ܘܡܰܬ݂ܰܝ ܘܬܳ݁ܐܘܡܰܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܬܰ݁ܕ݂ܰܝ ܘܫܶܡܥܽܘܢ ܩܢܳܢܳܝܳܐ:</VERS>
      <VERS vnumber="19">ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܐܫܠܡܶܗ ܣ ܘܶܐܬܰ݁ܘ ܠܒܰ݁ܝܬ݂ܳܐ:</VERS>
      <VERS vnumber="21">ܘܰܫܡܰܥܘ ܐ̄ܚܝܳܢܰܘܗ̄ܝ ܘܰܢܦܰ݁ܩܘ ܠܡܶܐܚܕ݂ܶܗ ܐܳܡܪܺܝܢ ܗ̄ܘܰܘ ܓ݂ܶܝܪ ܕ݂ܡܶܢ ܗܰܘܢܶܗ ܢܦܰ݁ܩ: ܣ</VERS>
      <VERS vnumber="22">ܘܣܳܦ݁ܪܶܐ ܐܰܝܠܶܝܢ ܕ݂ܡܶܢ ܐܽܘܪܺܫܠܶܡ ܢܚܶܬ݁ܘ ܐܳܡܪܺܝܢ ܗ̄ܘܰܘ ܒ݂ܥܶܠܙܒܽ݁ܘܒ݁ ܐܺܝܬ݁ ܒ݂ܶܗ ܘܰܒ݁ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܕ݂ܰܝܘܶܐ: ܣ</VERS>
      <VERS vnumber="23">ܘܰܩܪܳܐ ܐܶܢܽܘܢ ܝܶܫܽܘܥ ܘܰܒ݁ܡܰܬ݁ܠܶܐ ܐܶܡܰܪ ܠܗܽܘܢ ܐܰܝܟ݂ܰܢܳܐ ܡܶܫܟ݂ܰܚ ܣܳܛܳܢܳܐ ܠܣܳܛܳܢܳܐ ܠܡܰܦ݂ܳܩܽܘ:</VERS>
      <VERS vnumber="24">ܐܶܢ ܡܰܠܟ݂ܽܘܬܳ݁ܐ ܓ݂ܶܝܪ ܥܰܠ ܢܰܦ݁ܫܳܗ ܬ݂ܶܬ݁ܦ݂ܰܠܰܓ݁ ܠܳܐ ܡܶܫܟ݂ܚܳܐ ܠܰܡܩܳܡ ܡܰܠܟ݂ܽܘܬܳ݁ܐ ܗܳܝ:</VERS>
      <VERS vnumber="25">ܘܶܐܢ ܒ݂ܰܝܬ݂ܳܐ ܥܰܠ ܢܰܦ݁ܫܶܗ ܢܶܬ݁ܦ݂ܰܠܰܓ݁ ܠܳܐ ܡܶܫܟ݂ܰܚ ܒ݂ܰܝܬ݂ܳܐ ܗܰܘ ܠܰܡܩܳܡ:</VERS>
      <VERS vnumber="26">ܘܶܐܢ ܗܽܘ ܕ݂ܣܳܛܳܢܳܐ ܩܳܡ ܥܰܠ ܢܰܦ݁ܫܶܗ ܘܶܐܬ݁ܦ݂ܰܠܰܓ݁ ܠܳܐ ܡܶܫܟ݂ܰܚ ܠܰܡܩܳܡ ܐܶܠܳܐ ܚܰܪܬܶ݁ܗ ܗܺ̄ܝ:</VERS>
      <VERS vnumber="27">ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܶܥܽܘܠ ܠܒܶ݁ܝܬ݁ ܚܰܣܺܝܢܳܐ ܘܢܶܚܛܽܘܦ݁ ܡܳܐܢܰܘܗ̄ܝ ܐܶܠܳܐ ܐܶܢ ܠܽܘܩܕܰ݁ܡ ܠܚܰܣܺܝܢܳܐ ܢܶܐܣܽܘܪ ܘܗܳܝܕ݂ܶܝܢ ܒ݂ܰܝܬ݂ܶܗ ܢܶܒ݂ܽܘܙ: ܣ</VERS>
      <VERS vnumber="28">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠܗܽܘܢ ܚܛܳܗܶܐ ܘܓܽ݁ܘܕ݂ܳܦܶ݁ܐ ܕ݂ܰܢܓܰ݁ܕ݂ܦܽ݁ܘܢ ܒ݂ܢܰܝ ܐ̄ܢܳܫܳܐ ܢܶܫܬ݂ܰܒ݁ܩܽܘܢ ܠܗܽܘܢ:</VERS>
      <VERS vnumber="29">ܡܰܢ ܕ݂ܶܝܢ ܕ݂ܰܢܓܰ݁ܕ݂ܶܦ݁ ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܠܰܝܬ݂ ܠܶܗ ܫܽܘܒ݁ܩܳܢܳܐ ܠܥܳܠܰܡ ܐܶܠܳܐ ܡܚܰܝܰܒ݁ ܗܽ̄ܘ ܠܕܺ݁ܝܢܳܐ ܕ݂ܰܠܥܳܠܰܡ:</VERS>
      <VERS vnumber="30">ܡܶܛܽܠ ܕ݂ܳܐܡܪܺܝܢ ܗ̄ܘܰܘ ܕ݂ܪܽܘܚܳܐ ܛܰܢܦ݁ܬܳ݁ܐ ܐܺܝܬ݁ ܒ݂ܶܗ: ܣ</VERS>
      <VERS vnumber="31">ܘܶܐܬܰ݁ܘ ܐܶܡܶܗ ܘܰܐܚܰܘܗ̄ܝ ܩܳܝܡܺܝܢ ܠܒܰ݁ܪ ܘܫܰܕ݂ܰܪܘ ܕ݂ܢܶܩܪܽܘܢܳܝܗ̄ܝ ܠܗܽܘܢ:</VERS>
      <VERS vnumber="32">ܝܳܬܶ݁ܒ݁ ܗ̄ܘܳܐ ܕ݂ܶܝܢ ܚܕܳ݁ܪܰܘܗ̄ܝ ܟ݂ܶܢܫܳܐ ܘܶܐܡܰܪܘ ܠܶܗ ܗܳܐ ܐܶܡܳܟ݁ ܘܰܐܚܰܝܟְ݂ ܠܒܰ݁ܪ ܒ݂ܳܥܶܝܢ ܠܳܟ݁:</VERS>
      <VERS vnumber="33">ܘܰܥܢܳܐ ܘܶܐܡܰܪ ܠܗܽܘܢ ܡܰܢ ܗܺ̄ܝ ܐܶܡܝ ܘܡܰܢ ܐܶܢܽܘܢ ܐܰܚܰܝ:</VERS>
      <VERS vnumber="34">ܘܚܳܪ ܒ݂ܰܐܝܠܶܝܢ ܕ݂ܝܳܬ݁ܒ݂ܺܝܢ ܠܘܳܬܶ݁ܗ ܘܶܐܡܰܪ ܗܳܐ ܐܶܡܝ ܘܗܳܐ ܐܰܚܰܝ:</VERS>
      <VERS vnumber="35">ܡܰܢ ܕ݂ܢܶܥܒ݂ܶܕ݁ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܗܽܘܝܽܘ ܐܳܚܝ ܘܚܳܬ݁ܝ ܘܶܐܡܝ ܣ݂ ܣ݂:</VERS>
    </CHAPTER>
    <CHAPTER cnumber="4">
      <VERS vnumber="1">ܬ݂ܽܘܒ݁ ܕ݂ܶܝܢ ܫܰܪܺܝ ܗ̄ܘܳܐ ܡܰܠܶܦ݁ ܥܰܠ-ܝܰܕ݁ ܝܰܡܳܐ ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܐܰܝܟ݁ ܕ݂ܢܶܣܰܩ ܢܶܬ݂ܶܒ݁ ܠܶܗ ܒ݂ܰܣܦܺ݁ܝܢ̄ܬ݂ܳܐ ܒ݂ܝܰܡܳܐ ܘܟܽ݁ܠܶܗ ܟ݂ܶܢܫܳܐ ܩܳܐܶܡ ܗ̄ܘܳܐ ܥܰܠ ܐܰܪܥܳܐ ܥܰܠ-ܝܰܕ݁ ܝܰܡܳܐ:</VERS>
      <VERS vnumber="2">ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܡܰܬ݁ܠܶܐ ܣܰܓ݂ܺܝ ܘܳܐܡܰܪ ܗ̄ܘܳܐ ܒ݂ܝܽܘܠܦ݂ܳܢܶܗ:</VERS>
      <VERS vnumber="3">ܫܡܰܥܘ ܗܳܐ ܢܦܰ݁ܩ ܙܳܪܽܘܥܳܐ ܠܡܶܙܪܰܥ:</VERS>
      <VERS vnumber="4">ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬܳ݁ܬ݁ ܦ݂ܳܪܰܚܬܳ݁ܐ ܘܶܐܟܰ݁ܠܬܶ݁ܗ:</VERS>
      <VERS vnumber="5">ܐ̄ܚܪܺܢܳܐ ܕ݂ܶܝܢ ܢܦܰ݁ܠ ܥܰܠ ܫܽܘܥܳܐ ܐܰܝܟ݂ܳܐ ܕ݂ܠܰܝܬ݂ ܐܰܪܥܳܐ ܣܰܓ݂ܺܝ ܘܒܰ݁ܪ-ܫܳܥܬܶ݁ܗ ܒ݂ܠܰܨ ܡܶܛܽܠ ܕ݂ܠܰܝܬ݂ ܗ̄ܘܳܐ ܥܽܘܡܩܳܐ ܕ݂ܰܐܪܥܳܐ:</VERS>
      <VERS vnumber="6">ܟ݂ܰܕ݁ ܕ݂ܢܰܚ ܕ݂ܶܝܢ ܫܶܡܫܳܐ ܚܡܳܐ ܘܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܥܶܩܳܪܳܐ ܝܺܒܶ݁ܫ:</VERS>
      <VERS vnumber="7">ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܰܣܠܶܩܘ ܟ݂ܽܘܒ݂ܶܐ ܘܚܰܢܩܽܘܗ̄ܝ ܘܦܺ݁ܐܪܶܐ ܠܳܐ ܝܰܗ̄ܒ݁:</VERS>
      <VERS vnumber="8">ܐ̄ܚܪܺܢܳܐ ܕ݂ܶܝܢ ܢܦܰ݁ܠ ܥܰܠ ܐܰܪܥܳܐ ܛܳܒ݁ܬܳ݁ܐ ܘܰܣܠܶܩ ܘܰܪܒܳ݁ܐ ܘܝܰܗ̄ܒ݁ ܦ݂ܺܐܪܶܐ ܐܺܝܬ݁ ܕ݂ܰܬ݁ܠܳܬܺ݁ܝܢ ܘܺܐܝܬ݁ ܕ݂ܶܫܬ݂ܺܝܢ ܘܺܐܝܬ݁ ܕ݂ܰܡܳܐܐ:</VERS>
      <VERS vnumber="9">ܘܶܐܡܰܪ ܗ̄ܘܳܐ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ</VERS>
      <VERS vnumber="10">ܟ݂ܰܕ݁ ܗܘܰܘ ܕ݂ܶܝܢ ܒ݂ܰܠܚܽܘܕܰ݁ܝܗܽܘܢ ܫܰܐܠܽܘܗ̄ܝ ܗܶܢܽܘܢ ܕ݂ܥܰܡܶܗ ܥܰܡ ܬ݂ܪܶܥܣܰܪܬ݂ܶܗ ܡܰܬ݁ܠܳܐ ܗܰܘ:</VERS>
      <VERS vnumber="11">ܘܶܐܡܰܪ ܠܗܽܘܢ ܝܶܫܽܘܥ ܠܟܽ݁ܘܢ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܒܰ݁ܪܳܝܶܐ ܕ݂ܶܝܢ ܟ݂ܽܠ ܡܶܕ݂ܶܡ ܒ݂ܡܰܬ݁ܠܶܐ ܗܳܘܶܐ:</VERS>
      <VERS vnumber="12">ܕ݂ܟܰ݁ܕ݁ ܚܳܙܶܝܢ ܢܶܚܙܽܘܢ ܘܠܳܐ ܢܶܚܙܽܘܢ ܘܟܰ݁ܕ݁ ܫܳܡܥܺܝܢ ܢܶܫܡܥܽܘܢ ܘܠܳܐ ܢܶܣܬ݂ܰܟ݂ܠܽܘܢ ܕ݂ܰܠܡܳܐ ܢܶܬ݁ܦ݂ܢܽܘܢ ܘܢܶܫܬ݂ܰܒ݁ܩܽܘܢ ܠܗܽܘܢ ܚܛܳܗܰܝܗܽܘܢ: ܣ</VERS>
      <VERS vnumber="13">ܘܶܐܡܰܪ ܠܗܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܠܡܰܬ݁ܠܳܐ ܗܳܢܳܐ ܘܰܐܝܟ݂ܰܢܳܐ ܟ݂ܽܠܗܽܘܢ ܡܰܬ݁ܠܶܐ ܬ݂ܶܕ݂ܥܽܘܢ: ܣ</VERS>
      <VERS vnumber="14">ܙܳܪܽܘܥܳܐ ܕ݂ܰܙܪܰܥ ܡܶܠܬܳ݁ܐ ܙܪܰܥ:</VERS>
      <VERS vnumber="15">ܗܳܠܶܝܢ ܕ݂ܶܝܢ ܕ݂ܥܰܠ-ܝܰܕ݁ ܐܽܘܪܚܳܐ ܗܳܠܶܝܢ ܐܶܢܽܘܢ ܕ݂ܡܶܙܕ݂ܰܪܥܳܐ ܒ݂ܗܽܘܢ ܡܶܠܬܳ݁ܐ ܘܡܳܐ ܕ݂ܰܫܡܰܥܘ ܡܶܚܕܳ݁ܐ ܐܳܬܶ݁ܐ ܣܳܛܳܢܳܐ ܘܫܳܩܶܠ ܠܳܗ ܠܡܶܠܬܳ݁ܐ ܕ݂ܰܙܪܺܝܥܳܐ ܒ݂ܠܶܒ݂ܗܽܘܢ:</VERS>
      <VERS vnumber="16">ܘܗܳܢܽܘܢ ܕ݂ܥܰܠ ܫܽܘܥܳܐ ܐܶܙܕ݂ܪܰܥܘ ܗܳܠܶܝܢ ܐܶܢܽܘܢ ܕ݂ܡܳܐ ܕ݂ܰܫܡܰܥܘ ܡܶܠܬܳ݁ܐ ܡܶܚܕܳ݁ܐ ܒ݂ܚܰܕܽ݁ܘܬܳ݁ܐ ܡܩܰܒ݂ܠܺܝܢ ܠܳܗ:</VERS>
      <VERS vnumber="17">ܘܠܰܝܬ݂ ܠܗܽܘܢ ܥܶܩܳܪܳܐ ܒ݂ܢܰܦ݁ܫܗܽܘܢ ܐܶܠܳܐ ܕ݂ܙܰܒ݁ܢܳܐ ܐܶܢܽܘܢ ܘܡܳܐ ܕ݂ܰܗܘܳܐ ܐܽܘܠܨܳܢܳܐ ܐܰܘ ܪܕܽ݁ܘܦ݁ܝܳܐ ܡܶܛܽܠ ܡܶܠܬܳ݁ܐ ܥܓܰ݁ܠ ܡܶܬ݁ܟ݂ܰܫܠܺܝܢ:</VERS>
      <VERS vnumber="18">ܘܗܳܢܽܘܢ ܕ݂ܒܶ݁ܝܬ݁ ܟ݂ܽܘܒ݂ܶܐ ܡܶܙܕ݂ܰܪܥܺܝܢ ܗܳܠܶܝܢ ܐܶܢܽܘܢ ܗܳܢܽܘܢ ܕ݂ܰܫܡܰܥܘ ܡܶܠܬܳ݁ܐ:</VERS>
      <VERS vnumber="19">ܘܪܶܢܝܳܐ ܕ݂ܥܳܠܡܳܐ ܗܳܢܳܐ ܘܛܽܘܥܝܰܝ ܕ݂ܥܽܘܬ݁ܪܳܐ ܘܫܰܪܟ݂ܳܐ ܕ݂ܰܪܓܺ݁ܝܓܳ݁ܬܳ݁ܐ ܐ̄ܚܪܳܢܝܳܬܳ݁ܐ ܥܳܐܠܳܢ ܚܳܢܩܳܢ ܠܳܗ ܠܡܶܠܬܳ݁ܐ ܘܰܕ݁ܠܳܐ ܦ݂ܺܐܪܶܐ ܗܳܘܝܳܐ:</VERS>
      <VERS vnumber="20">ܘܗܳܢܽܘܢ ܕ݂ܒܰ݁ܐܪܥܳܐ ܛܳܒ݁ܬܳ݁ܐ ܐܶܙܕ݂ܪܰܥܘ ܗܳܠܶܝܢ ܐܶܢܽܘܢ ܕ݂ܫܳܡܥܺܝܢ ܡܶܠܬܳ݁ܐ ܘܰܡܩܰܒ݂ܠܺܝܢ ܘܝܳܗܒ݂ܺܝܢ ܦ݂ܺܐܪܶܐ ܒ݂ܰܬ݁ܠܳܬܺ݁ܝܢ ܘܒܰ݁ܫܬ݂ܺܝܢ ܘܒܰ݁ܡܳܐܐ: ܣ</VERS>
      <VERS vnumber="21">ܘܶܐܡܰܪ ܠܗܽܘܢ ܕ݂ܰܠܡܳܐ ܐܳܬܶ݁ܐ ܫܪܳܓܳ݁ܐ ܕ݂ܰܬ݁ܚܶܝܬ݁ ܣܰܐܬܳ݁ܐ ܢܶܬ݂ܬ݂ܣܺܝܡ ܐܰܘ ܬ݂ܚܶܝܬ݁ ܥܰܪܣܳܐ ܠܳܐ ܗ̄ܘܳܐ ܕ݂ܥܰܠ ܡܢܳܪܬ݂ܳܐ ܢܶܬ݂ܬ݂ܣܺܝܡ:</VERS>
      <VERS vnumber="22">ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܛܫܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܗ̄ܘܳܐ ܒ݂ܛܽܘܫܝܳܐ ܘܠܳܐ ܡܶܬ݁ܓ݂ܠܶܐ: ܣ</VERS>
      <VERS vnumber="23">ܐܶܢ ܐ̄ܢܳܫ ܐܺܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ</VERS>
      <VERS vnumber="24">ܘܶܐܡܰܪ ܠܗܽܘܢ ܚܙܰܘ ܡܳܢܳܐ ܫܳܡܥܺܝܢ ܐܢ̄ܬ݂ܽܘܢ ܒ݂ܗܳܝ ܟ݂ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ ܘܡܶܬ݂ܬ݂ܰܘܣܰܦ݁ ܠܟܽ݁ܘܢ ܠܰܐܝܠܶܝܢ ܕ݂ܫܳܡܥܺܝܢ:</VERS>
      <VERS vnumber="25">ܡܰܢ ܕ݂ܺܐܝܬ݁ ܠܶܗ ܓ݂ܶܝܪ ܢܶܬܺ݁ܝܗܶܒ݁ ܠܶܗ ܘܡܰܢ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ: ܣ</VERS>
      <VERS vnumber="26">ܘܶܐܡܰܪ ܗ̄ܘܳܐ ܗܳܟܰ݁ܢܳܐ ܗ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܐ̄ܢܳܫ ܕ݂ܢܰܪܡܶܐ ܙܰܪܥܳܐ ܒ݂ܰܐܪܥܳܐ:</VERS>
      <VERS vnumber="27">ܘܢܶܕ݁ܡܰܟ݁ ܘܰܢܩܽܘܡ ܒ݂ܠܺܠܝܳܐ ܘܒܺ݁ܐܝܡܳܡܳܐ ܘܙܰܪܥܳܐ ܢܶܪܒ݂ܶܐ ܘܢܺܐܪܰܟ݁ ܟ݂ܰܕ݁ ܗܽܘ ܠܳܐ ܝܳܕܰ݁ܥ:</VERS>
      <VERS vnumber="28">ܐܰܪܥܳܐ ܓ݂ܶܝܪ ܡܰܝܬ݂ܝܳܐ ܠܶܗ ܠܦܺ݁ܐܪܳܐ ܘܠܽܘܩܕܰ݁ܡ ܗܳܘܶܐ ܥܶܣܒ݂ܳܐ ܘܒܳ݁ܬ݁ܪܶܗ ܫܶܒ݂ܠܳܐ ܐ̄ܚܪܳܝܰܬ݁ ܕ݂ܶܝܢ ܚܶܛܬܳ݁ܐ ܡܫܰܡܠܰܝܬ݂ܳܐ ܒ݂ܫܶܒ݂ܠܳܐ:</VERS>
      <VERS vnumber="29">ܡܳܐ ܕ݂ܰܫܡܶܢ ܕ݂ܶܝܢ ܦ݂ܺܐܪܳܐ ܡܶܚܕܳ݁ܐ ܐܳܬ݁ܝܳܐ ܡܰܓ݂ܠܳܐ ܕ݂ܡܰܛܺܝ ܚܨܳܕܳ݁ܐ: ܣ</VERS>
      <VERS vnumber="30">ܘܶܐܡܰܪ ܠܡܳܢܳܐ ܢܕܰ݁ܡܶܝܗ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܒܰ݁ܐܝܢܳܐ ܡܰܬ݁ܠܳܐ ܢܰܡܬ݂ܠܺܝܗ:</VERS>
      <VERS vnumber="31">ܐܰܝܟ݁ ܦ݂ܪܶܕ݂ܬ݂ܳܐ ܗ̄ܝ ܕ݂ܚܰܪܕ݂ܠܳܐ ܗܳܝ ܕ݂ܡܳܐ ܕ݂ܶܐܙܕ݂ܰܪܥܰܬ݁ ܒ݂ܰܐܪܥܳܐ ܙܥܽܘܪܝܳܐ ܗ̄ܝ ܡܶܢ ܟ݂ܽܠܗܽܘܢ ܙܰܪܥܽܘܢܶܐ ܕ݂ܥܰܠ ܐܰܪܥܳܐ:</VERS>
      <VERS vnumber="32">ܘܡܳܐ ܕ݂ܶܐܙܕ݂ܰܪܥܰܬ݁ ܣܳܠܩܳܐ ܘܗܳܘܝܳܐ ܪܰܒ݂ܳܐ ܡܶܢ ܟ݂ܽܠܗܽܘܢ ܝܰܪܩܽܘܢܶܐ ܘܥܳܒ݁ܕ݂ܳܐ ܣܰܘܟ݂ܶܐ ܪܰܘܪܒܳ݁ܬܳ݁ܐ ܐܰܝܟ݁ ܕ݂ܬܶ݁ܫܟ݂ܰܚ ܕ݂ܰܒ݁ܛܶܠܳܠܳܗ ܦ݂ܳܪܰܚܬܳ݁ܐ ܬ݂ܶܫܟ݂ܰܢ: ܣ</VERS>
      <VERS vnumber="33">ܒ݂ܡܰܬ݁ܠܶܐ ܕ݂ܰܐܝܟ݁ ܗܳܠܶܝܢ ܡܡܰܠܶܠ ܗ̄ܘܳܐ ܝܶܫܽܘܥ ܥܰܡܗܽܘܢ ܡܰܬ݁ܠܶܐ ܐܰܝܟ݁ ܕ݂ܡܶܫܟ݂ܚܺܝܢ ܗ̄ܘܰܘ ܠܡܶܫܡܰܥ:</VERS>
      <VERS vnumber="34">ܘܰܕ݁ܠܳܐ ܡܰܬ݁ܠܶܐ ܠܳܐ ܡܡܰܠܶܠ ܗ̄ܘܳܐ ܥܰܡܗܽܘܢ ܠܬܰ݁ܠܡܺܝܕܰ݁ܘܗ̄ܝ ܕ݂ܶܝܢ ܒ݂ܰܝܢܰܘܗ̄ܝ ܘܰܠܗܽܘܢ ܡܦܰ݁ܫܶܩ ܗ̄ܘܳܐ ܟ݂ܽܠܡܶܕ݂ܶܡ: ܣ</VERS>
      <VERS vnumber="35">ܘܶܐܡܰܪ ܠܗܽܘܢ ܒ݂ܗܰܘ ܝܰܘܡܳܐ ܒ݂ܪܰܡܫܳܐ ܢܶܥܒ݂ܰܪ ܠܰܢ ܠܥܶܒ݁ܪܳܐ: ܣ</VERS>
      <VERS vnumber="36">ܘܰܫܒܰ݁ܩܘ ܠܟܶ݁ܢܫܶܐ ܘܕܰ݁ܒ݁ܪܽܘܗ̄ܝ ܟ݂ܰܕ݁ ܒ݂ܰܣܦܺ݁ܝܢ̄ܬ݂ܳܐ ܗܽܘ ܘܰܣܦܺ݁ܝܢܶܐ ܐ̄ܚܪܳܢܝܳܬܳ݁ܐ ܐܺܝܬ݁ ܗ̄ܘܰܝ ܥܰܡܗܽܘܢ:</VERS>
      <VERS vnumber="37">ܘܰܗܘܳܬ݁ ܥܰܠܥܳܠܳܐ ܪܰܒ݂ܬܳ݁ܐ ܘܪܽܘܚܳܐ ܘܓܰ݁ܠ̄ܠܶܐ ܢܳܦ݁ܠܺܝܢ ܗ̄ܘܰܘ ܒ݂ܰܣܦܺ݁ܝܢ̄ܬ݂ܳܐ ܘܩܰܪܺܝܒܳ݁ܐ ܗ̄ܘܳܬ݁ ܕ݂ܬܶ݁ܬ݁ܡܠܶܐ:</VERS>
      <VERS vnumber="38">ܗܽܘ ܕ݂ܶܝܢ ܝܶܫܽܘܥ ܥܰܠ ܒ݂ܶܣܳܕ݁ܝܳܐ ܕ݂ܡܶܟ݁ ܗ̄ܘܳܐ ܒ݂ܚܰܪܬܳ݁ܗ ܕ݂ܰܣܦܺ݁ܝܢ̄ܬ݂ܳܐ ܘܶܐܬܰ݁ܘ ܐܰܩܺܝܡܽܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܠܳܐ ܒ݂ܛܺܝܠ ܠܳܟ݁ ܕ݂ܳܐܒ݁ܕ݂ܺܝܢ ܚ̄ܢܰܢ:</VERS>
      <VERS vnumber="39">ܘܩܳܡ ܘܰܟ݁ܐܳܐ ܒ݂ܪܽܘܚܳܐ ܘܶܐܡܰܪ ܠܝܰܡܳܐ ܫܠܺܝ ܙܓܺ݁ܝܪ ܐܰܢ̄ܬ݂ ܘܫܶܠܝܰܬ݁ ܪܽܘܚܳܐ ܘܰܗܘܳܐ ܢܰܘܚܳܐ ܪܰܒ݂ܳܐ:</VERS>
      <VERS vnumber="40">ܘܶܐܡܰܪ ܠܗܽܘܢ ܠܡܳܢܳܐ ܕ݂ܰܚܽܘܠܬܳ݁ܢܺܝܢ ܐܢ̄ܬ݂ܽܘܢ ܗܳܟܰ݁ܢ ܘܰܠܡܳܢܳܐ ܠܰܝܬ݂ ܒ݂ܟܽ݁ܘܢ ܗܰܝܡܳܢܽܘܬܳ݁ܐ:</VERS>
      <VERS vnumber="41">ܘܰܕ݁ܚܶܠܘ ܕ݂ܶܚܠܬܳ݁ܐ ܪܰܒ݂ܬܳ݁ܐ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܡܰܢܽܘ ܟ݂ܰܝ ܗܳܢܳܐ ܕ݂ܪܽܘܚܶܐ ܘܝܰܡܳܐ ܡܶܫܬ݂ܰܡܥܺܝܢ ܠܶܗ ܣܣ:</VERS>
    </CHAPTER>
    <CHAPTER cnumber="5">
      <VERS vnumber="1">ܘܶܐܬܳ݁ܐ ܠܥܶܒ݁ܪܳܐ ܕ݂ܝܰܡܳܐ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ:</VERS>
      <VERS vnumber="2">ܘܟܰ݁ܕ݁ ܢܦܰ݁ܩ ܡܶܢ ܣܦܺ݁ܝܢ̄ܬ݂ܳܐ ܦ݂ܓܰ݁ܥ ܒ݂ܶܗ ܡܶܢ ܒ݂ܶܝܬ݁-ܩܒܽ݁ܘܪܶܐ ܓ݂ܰܒ݁ܪܳܐ ܕ݂ܺܐܝܬ݁ ܒ݂ܶܗ ܪܽܘܚܳܐ ܛܰܢܦ݁ܬܳ݁ܐ:</VERS>
      <VERS vnumber="3">ܘܥܳܡܰܪ ܗ̄ܘܳܐ ܒ݂ܶܝܬ݁-ܩܒܽ݁ܘܪܶܐ ܘܰܒ݁ܫܺܫܠܳܬܳ݁ܐ ܐ̄ܢܳܫ ܠܳܐ ܡܶܫܟ݂ܰܚ ܗ̄ܘܳܐ ܠܡܶܐܣܪܶܗ:</VERS>
      <VERS vnumber="4">ܡܶܛܽܠ ܕ݂ܟܽ݁ܠ ܐܶܡܰܬ݁ܝ ܕ݂ܰܒ݁ܣܽܘܛܡܶܐ ܘܰܒ݁ܫܺܫܠܳܬܳ݁ܐ ܡܶܬܶ݁ܐܣܰܪ ܗ̄ܘܳܐ ܫܺܫܠܳܬܳ݁ܐ ܡܬܰ݁ܒ݂ܰܪ ܗ̄ܘܳܐ ܘܣܽܘܛܡܶܐ ܡܦܰ݁ܣܶܩ ܗ̄ܘܳܐ ܘܠܳܐ ܐ̄ܢܳܫ ܡܶܫܟ݂ܰܚ ܗ̄ܘܳܐ ܠܡܶܟ݁ܒ݂ܫܶܗ:</VERS>
      <VERS vnumber="5">ܘܰܒ݁ܟܽ݁ܠ ܙܒܰ݁ܢ ܒ݂ܠܺܠܝܳܐ ܘܒܺ݁ܐܝܡܳܡܳܐ ܒ݂ܒܶ݁ܝܬ݁-ܩܒܽ݁ܘܪܶܐ ܘܰܒ݁ܛܽܘܪܶܐ ܐܺܝܬܰ݁ܘܗ̄ܝ ܗ̄ܘܳܐ ܘܩܳܥܶܐ ܗ̄ܘܳܐ ܘܰܡܨܰܠܶܦ݁ ܢܰܦ݁ܫܶܗ ܒ݂ܟܺ݁ܐܦܶ݁ܐ:</VERS>
      <VERS vnumber="6">ܟ݂ܰܕ݁ ܚܙܳܐ ܕ݂ܶܝܢ ܠܝܶܫܽܘܥ ܡܶܢ ܪܽܘܚܩܳܐ ܪܗܶܛ ܣܓܶ݁ܕ݁ ܠܶܗ:</VERS>
      <VERS vnumber="7">ܘܰܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܡܳܐ ܠܺܝ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܡܪܰܝܡܳܐ ܡܰܘܡܶܐ ܐ̄ܢܳܐ ܠܳܟ݁ ܒ݂ܰܐܠܳܗܳܐ ܕ݂ܠܳܐ ܬ݂ܫܰܢܩܰܢܝ:</VERS>
      <VERS vnumber="8">ܐܳܡܰܪ ܗ̄ܘܳܐ ܠܶܗ ܓ݂ܶܝܪ ܦ݂ܽܘܩ ܡܶܢ ܒ݂ܰܪܢܳܫܳܐ ܪܽܘܚܳܐ ܛܰܢܦܳ݁ܐ:</VERS>
      <VERS vnumber="9">ܘܫܰܐܠܶܗ ܐܰܝܟ݂ܰܢܳܐ ܫܡܳܟ݁ ܐܳܡܰܪ ܠܶܗ ܠܶܓ݁ܝܽܘܢ ܫܡܰܢ ܡܶܛܽܠ ܕ݂ܣܰܓ݂ܺܝܶܐܐ ܚ̄ܢܰܢ:</VERS>
      <VERS vnumber="10">ܘܒܳ݁ܥܶܐ ܗ̄ܘܳܐ ܡܶܢܶܗ ܣܰܓ݂ܺܝ ܕ݂ܠܳܐ ܢܫܰܕ݂ܪܺܝܘܗ̄ܝ ܠܒܰ݁ܪ-ܡܶܢ ܐܰܬ݁ܪܳܐ:</VERS>
      <VERS vnumber="11">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܠܘܳܬ݁ ܛܽܘܪܳܐ ܒ݂ܰܩܪܳܐ ܪܰܒ݂ܬܳ݁ܐ ܕ݂ܰܚܙܺܝܪܶܐ ܕ݂ܪܳܥܝܳܐ:</VERS>
      <VERS vnumber="12">ܘܒܳ݁ܥܶܝܢ ܗ̄ܘܰܘ ܡܶܢܶܗ ܗܳܢܽܘܢ ܫܺܐܕܶ݁ܐ ܘܳܐܡܪܺܝܢ ܫܰܕ݂ܰܪܝܰܢ ܥܰܠ ܗܳܢܽܘܢ ܚܙܺܝܪܶܐ ܕ݂ܰܒ݁ܗܽܘܢ ܢܶܥܽܘܠ:</VERS>
      <VERS vnumber="13">ܘܰܐܦ݂ܶܣ ܠܗܽܘܢ ܘܰܢܦܰ݁ܩ ܪܽܘܚܶܐ ܗܳܠܶܝܢ ܛܰܢܦܳ݁ܬܳ݁ܐ ܘܥܰܠ ܒ݂ܰܚܙܺܝܪܶܐ ܘܪܶܗܛܰܬ݁ ܗܳܝ ܒ݂ܰܩܪܳܐ ܠܰܫܩܺܝܦܳ݁ܐ ܘܢܶܦ݁ܠܰܬ݁ ܒ݂ܝܰܡܳܐ ܐܰܝܟ݁ ܬ݂ܪܶܝܢ ܐܰܠܦܺ݁ܝܢ ܘܶܐܬ݁ܚܰܢܰܩܘ ܒ݂ܡܰܝܳܐ ܣ݂ ܣ݂:</VERS>
      <VERS vnumber="14">ܘܗܳܢܽܘܢ ܕ݂ܪܳܥܶܝܢ ܗ̄ܘܰܘ ܠܗܽܘܢ ܥܪܰܩܘ ܘܶܐܡܰܪܘ ܒ݂ܰܡܕܺ݁ܝܢ̄ܬ݂ܳܐ ܘܳܐܦ݁ ܒ݂ܩܽܘܪܝܳܐ ܘܰܢܦܰ݁ܩܘ ܠܡܶܚܙܳܐ ܡܶܕ݂ܶܡ ܕ݂ܰܗܘܳܐ:</VERS>
      <VERS vnumber="15">ܘܶܐܬܰ݁ܘ ܠܘܳܬ݁ ܝܶܫܽܘܥ ܘܰܚܙܰܐܘܽܗ̄ܝ ܠܗܰܘ ܕ݂ܫܺܐܕܰ݁ܘܗ̄ܝ ܟ݂ܰܕ݁ ܠܒܺ݁ܝܫ ܘܰܡܢܰܟ݂ܰܦ݁ ܘܝܳܬܶ݁ܒ݁ ܗܰܘ ܕ݂ܺܐܝܬ݁ ܗ̄ܘܳܐ ܒ݂ܶܗ ܠܶܓ݁ܝܽܘܢ ܘܰܕ݁ܚܶܠܘ:</VERS>
      <VERS vnumber="16">ܘܶܐܫܬ݂ܰܥܺܝܘ ܠܗܽܘܢ ܗܳܢܽܘܢ ܕ݂ܰܚܙܰܘ ܕ݂ܰܐܝܟ݂ܰܢܳܐ ܗܘܳܐ ܠܗܰܘ ܕ݂ܫܺܐܕܰ݁ܘܗ̄ܝ ܘܳܐܦ݁ ܥܰܠ ܗܳܢܽܘܢ ܚܙܺܝܪܶܐ:</VERS>
      <VERS vnumber="17">ܘܫܰܪܺܝܘ ܒ݂ܳܥܶܝܢ ܡܶܢܶܗ ܕ݂ܢܺܐܙܰܠ ܠܶܗ ܡܶܢ ܬ݂ܚܽܘܡܗܽܘܢ: ܣ</VERS>
      <VERS vnumber="18">ܘܟܰ݁ܕ݁ ܣܠܶܩ ܠܰܣܦܺ݁ܝܢ̄ܬ݂ܳܐ ܒ݂ܳܥܶܐ ܗ̄ܘܳܐ ܡܶܢܶܗ ܗܰܘ ܕ݂ܫܺܐܕܰ݁ܘܗ̄ܝ ܕ݂ܥܰܡܶܗ ܢܶܗܘܶܐ:</VERS>
      <VERS vnumber="19">ܘܠܳܐ ܫܰܒ݁ܩܶܗ ܐܶܠܳܐ ܐܶܡܰܪ ܠܶܗ ܙܶܠ ܠܒܰ݁ܝܬ݂ܳܟ݁ ܠܘܳܬ݁ ܐ̄ܢܳܫܰܝܟְ݂ ܘܶܐܫܬ݂ܰܥܳܐ ܠܗܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܠܳܟ݁ ܡܳܪܝܳܐ ܘܕܶ݁ܐܬ݁ܪܰܚܰܡ ܥܠܰܝܟְ݂:</VERS>
      <VERS vnumber="20">ܘܶܐܙܰܠ ܘܫܰܪܺܝ ܡܰܟ݁ܪܶܙ ܒ݂ܥܶܣܪܰܬ݁-ܡܕܺ݁ܝܢܳܬܳ݁ܐ ܡܶܕ݂ܶܡ ܕ݂ܰܥܒܰ݁ܕ݁ ܠܶܗ ܝܶܫܽܘܥ ܘܟܽ݁ܠܗܽܘܢ ܬ݂ܰܡܺܝܗܺܝܢ ܗܘܰܘ: ܣ</VERS>
      <VERS vnumber="21">ܘܟܰ݁ܕ݁ ܥܒܰ݁ܪ ܝܶܫܽܘܥ ܒ݂ܰܣܦܺ݁ܝܢ̄ܬ݂ܳܐ ܠܗܰܘ ܥܶܒ݁ܪܳܐ ܬ݂ܽܘܒ݁ ܐܶܬ݁ܟ݂ܰܢܰܫܘ ܥܠܰܘܗ̄ܝ ܟ݂ܶܢܫܶܐ ܣܰܓ݂ܺܝܶܐܐ ܟ݂ܰܕ݁ ܐܺܝܬܰ݁ܘܗ̄ܝ ܥܰܠ-ܝܰܕ݁ ܝܰܡܳܐ:</VERS>
      <VERS vnumber="22">ܘܶܐܬܳ݁ܐ ܚܰܕ݁ ܕ݂ܰܫܡܶܗ ܝܽܘܐܳܪܳܫ ܡܶܢ ܪܰܒ݂ܰܝ ܟ݂ܢܽܘܫܬ݂ܳܐ ܘܟܰ݁ܕ݁ ܚܙܳܝܗ̄ܝ ܢܦܰ݁ܠ ܠܘܳܬ݁ ܪܶܓ݁ܠܰܘܗ̄ܝ:</VERS>
      <VERS vnumber="23">ܘܒܳ݁ܥܶܐ ܗ̄ܘܳܐ ܡܶܢܶܗ ܣܰܓ݂ܺܝ ܘܳܐܡܰܪ ܠܶܗ ܒ݂ܪܰܬ݁ܝ ܒ݂ܺܝܫܳܐܝܺܬ݁ ܥܒܺ݁ܝܕܳ݁ܐ ܬ݂ܳܐ ܣܺܝܡ ܐܺܝܕܳ݁ܟ݁ ܥܠܶܝܗ ܘܬܶ݁ܬ݁ܚܠܶܡ ܘܬܺ݁ܚܶܐ:</VERS>
      <VERS vnumber="24">ܘܶܐܙܰܠ ܥܰܡܶܗ ܝܶܫܽܘܥ ܘܕܰ݁ܒ݂ܺܝܩ ܗ̄ܘܳܐ ܠܶܗ ܟ݂ܶܢܫܳܐ ܣܰܓ݂ܺܝܳܐܐ ܘܚܳܒ݁ܨܺܝܢ ܗ̄ܘܰܘ ܠܶܗ ܣܣ:</VERS>
      <VERS vnumber="25">ܐܰܢ̄ܬ݂ܬܳ݁ܐ ܕ݂ܶܝܢ ܚܕܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܒ݂ܡܰܪܕ݂ܺܝܬܳ݁ܐ ܕ݂ܰܕ݁ܡܳܐ ܫܢܺܝܢ ܬ݂ܰܪܬ݂ܰܥܶܣܪܶܐ:</VERS>
      <VERS vnumber="26">ܐܰܝܕܳ݁ܐ ܕ݂ܣܰܓ݂ܺܝ ܣܶܒ݁ܠܰܬ݁ ܡܶܢ ܐܳܣܰܘܳܬܳ݁ܐ ܣܰܓ݂ܺܝܶܐܐ ܘܰܐܦ݂ܩܰܬ݁ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܗ ܘܡܶܕ݂ܶܡ ܠܳܐ ܐܶܬ݁ܥܰܕ݂ܪܰܬ݁ ܐܶܠܳܐ ܐܳܦ݁ ܝܰܬ݂ܺܝܪܳܐܝܺܬ݁ ܐܶܬܰ݁ܐܠܨܰܬ݁:</VERS>
      <VERS vnumber="27">ܟ݂ܰܕ݁ ܫܶܡܥܰܬ݁ ܥܰܠ ܝܶܫܽܘܥ ܐܶܬܳ݁ܬ݁ ܒ݂ܚܶܒ݁ܨܳܐ ܕ݂ܟܶ݁ܢܫܳܐ ܡܶܢ ܒ݂ܶܣܬ݂ܪܶܗ ܩܶܪܒ݂ܰܬ݁ ܠܰܠܒܽ݁ܘܫܶܗ:</VERS>
      <VERS vnumber="28">ܐܳܡܪܳܐ ܗ̄ܘܳܬ݁ ܓ݂ܶܝܪ ܕ݂ܳܐܦܶ݁ܢ ܠܰܠܒܽ݁ܘܫܶܗ ܩܳܪܒ݂ܳܐ ܐ̄ܢܳܐ ܚܳܝܳܐ ܐ̄ܢܳܐ:</VERS>
      <VERS vnumber="29">ܘܡܶܚܕܳ݁ܐ ܝܶܒ݁ܫܰܬ݁ ܡܥܺܝܢܳܐ ܕ݂ܰܕ݁ܡܳܗ ܘܰܐܪܓ݂ܫܰܬ݁ ܒ݂ܦܰ݁ܓ݁ܪܳܗ ܕ݂ܶܐܬܰ݁ܐܣܝܰܬ݁ ܡܶܢ ܡܚܽܘܬܳ݁ܗ:</VERS>
      <VERS vnumber="30">ܝܶܫܽܘܥ ܕ݂ܶܝܢ ܡܶܚܕܳ݁ܐ ܝܺܕܰ݁ܥ ܒ݂ܢܰܦ݁ܫܶܗ ܕ݂ܚܰܝܠܳܐ ܢܦܰ݁ܩ ܡܶܢܶܗ ܘܶܐܬ݁ܦ݂ܢܺܝ ܠܘܳܬ݁ ܟ݂ܶܢܫܳܐ ܘܶܐܡܰܪ ܡܰܢܽܘ ܩܪܶܒ݁ ܠܡܳܐܢܰܝ:</VERS>
      <VERS vnumber="31">ܘܳܐܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܚܳܙܶܐ ܐܰܢ̄ܬ݂ ܠܟܶ݁ܢܫܶܐ ܕ݂ܚܳܒ݁ܨܺܝܢ ܠܳܟ݁ ܘܳܐܡܰܪ ܐܰܢ̄ܬ݂ ܡܰܢܽܘ ܩܪܶܒ݁ ܠܺܝ:</VERS>
      <VERS vnumber="32">ܘܚܳܐܰܪ ܗ̄ܘܳܐ ܕ݂ܢܶܚܙܶܐ ܡܰܢܽܘ ܗܳܕܶ݁ܐ ܥܒܰ݁ܕ݁:</VERS>
      <VERS vnumber="33">ܗܳܝ ܕ݂ܶܝܢ ܐܰܢ̄ܬ݂ܬܳ݁ܐ ܟ݂ܰܕ݁ ܕ݂ܰܚܺܝܠܳܐ ܘܪܰܬ݂ܺܝܬܳ݁ܐ ܕ݂ܝܶܕ݁ܥܰܬ݁ ܡܳܐ ܕ݂ܰܗܘܳܐ ܠܳܗ ܐܶܬܳ݁ܬ݁ ܢܶܦ݁ܠܰܬ݁ ܩܕܳ݁ܡܰܘܗ̄ܝ ܘܶܐܡܪܰܬ݁ ܠܶܗ ܟ݂ܽܠܶܗ ܫܪܳܪܳܐ:</VERS>
      <VERS vnumber="34">ܗܽܘ ܕ݂ܶܝܢ ܐܶܡܰܪ ܠܳܗ ܒ݂ܪܰܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ ܘܰܗܘܰܝܬ݂ܝ ܚܠܺܝܡܳܐ ܡܶܢ ܡܚܽܘܬܶ݁ܟ݁ܝ ܣܣ:</VERS>
      <VERS vnumber="35">ܘܥܰܕ݁ ܗܽܘ ܡܡܰܠܶܠ ܐܶܬܰ݁ܘ ܡܶܢ ܕ݂ܒܶ݁ܝܬ݁ ܪܰܒ݂ ܟ݂ܢܽܘܫܬ݂ܳܐ ܘܳܐܡܪܺܝܢ ܕ݂ܒܰ݁ܪܬܳ݁ܟ݁ ܡܺܝܬܰ݁ܬ݁ ܠܡܳܢܳܐ ܡܶܟ݂ܺܝܠ ܡܰܥܡܶܠ ܐܰܢ̄ܬ݂ ܠܡܰܠܦܳ݁ܢܳܐ:</VERS>
      <VERS vnumber="36">ܝܶܫܽܘܥ ܕ݂ܶܝܢ ܫܡܰܥ ܠܡܶܠܬܳ݁ܐ ܕ݂ܶܐܡܰܪܘ ܘܶܐܡܰܪ ܠܗܰܘ ܪܰܒ݂ ܟ݂ܢܽܘܫܬ݂ܳܐ ܠܳܐ ܬ݂ܶܕ݁ܚܰܠ ܒ݂ܰܠܚܽܘܕ݁ ܗܰܝܡܶܢ:</VERS>
      <VERS vnumber="37">ܘܠܳܐ ܫܒܰ݁ܩ ܠܐ̄ܢܳܫ ܕ݂ܢܺܐܙܰܠ ܥܰܡܶܗ ܐܶܠܳܐ ܠܫܶܡܥܽܘܢ ܟ݂ܺܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܐܰܚܽܘܗ̄ܝ ܕ݂ܝܰܥܩܽܘܒ݁:</VERS>
      <VERS vnumber="38">ܘܶܐܬܰ݁ܘ ܠܒܰ݁ܝܬ݂ܳܐ ܕ݂ܗܰܘ ܪܰܒ݂ ܟ݂ܢܽܘܫܬ݂ܳܐ ܘܰܚܙܳܐ ܕ݂ܰܪܗܺܝܒܺ݁ܝܢ ܘܒܳ݁ܟܶ݁ܝܢ ܘܡܰܝܠܠܺܝܢ:</VERS>
      <VERS vnumber="39">ܘܥܰܠ ܘܶܐܡܰܪ ܠܗܽܘܢ ܡܳܢܳܐ ܪܗܺܝܒܺ݁ܝܢ ܐܢ̄ܬ݂ܽܘܢ ܘܒܳ݁ܟܶ݁ܝܢ ܛܠܺܝܬܳ݁ܐ ܠܳܐ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ:</VERS>
      <VERS vnumber="40">ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ ܗܽܘ ܕ݂ܶܝܢ ܐܰܦ݂ܶܩ ܠܟܽ݁ܠܗܽܘܢ ܘܰܕ݁ܒܰ݁ܪ ܠܰܐܒܽ݁ܘܗ ܕ݂ܰܛܠܺܝܬܳ݁ܐ ܘܠܶܐܡܳܗ ܘܰܠܗܳܢܽܘܢ ܕ݂ܥܰܡܶܗ ܘܥܰܠ ܠܰܐܝܟ݂ܳܐ ܕ݂ܪܰܡܝܳܐ ܗ̄ܘܳܬ݁ ܛܠܺܝܬܳ݁ܐ:</VERS>
      <VERS vnumber="41">ܘܶܐܚܰܕ݁ ܒ݂ܺܐܝܕܳ݁ܗ ܕ݂ܰܛܠܺܝܬܳ݁ܐ ܘܶܐܡܰܪ ܠܳܗ ܛܠܺܝܬܳ݁ܐ ܩܽܘܡܝ:</VERS>
      <VERS vnumber="42">ܘܒܰ݁ܪ-ܫܳܥܬܶ݁ܗ ܩܳܡܰܬ݁ ܛܠܺܝܬܳ݁ܐ ܘܰܡܗܰܠܟܳ݁ܐ ܗ̄ܘܳܬ݁ ܐܺܝܬܶ݁ܝܗ ܗ̄ܘܳܬ݁ ܓ݂ܶܝܪ ܒ݂ܰܪ̄ܬ݁ ܫܢܺܝܢ ܬ݂ܰܪܬ݂ܰܥܶܣܪܶܐ ܘܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܽܘܡܳܪܳܐ ܪܰܒ݂ܳܐ:</VERS>
      <VERS vnumber="43">ܘܦܰ݁ܩܶܕ݁ ܐܶܢܽܘܢ ܣܰܓ݂ܺܝ ܕ݂ܠܳܐ ܐ̄ܢܳܫ ܢܶܕ݂ܰܥ ܗܳܕܶ݁ܐ ܘܶܐܡܰܪ ܕ݂ܢܶܬ݂ܠܽܘܢ ܠܳܗ ܠܡܶܠܥܰܣ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܢܦܰ݁ܩ ܡܶܢ ܬ݂ܰܡܳܢ ܘܶܐܬܳ݁ܐ ܠܰܡܕܺ݁ܝܢ̄ܬ݂ܶܗ ܘܕܰ݁ܒ݂ܺܝܩܺܝܢ ܗ̄ܘܰܘ ܠܶܗ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="2">ܘܟܰ݁ܕ݁ ܗܘܳܬ݁ ܫܰܒ݂ܬܳ݁ܐ ܫܰܪܺܝ ܠܡܰܠܳܦܽ݁ܘ ܒ݂ܰܟ݁ܢܽܘܫܬ݂ܳܐ ܘܣܰܓ݂ܺܝܶܐܐ ܕ݂ܰܫܡܰܥܘ ܐܶܬ݂ܕ݂ܰܡܰܪܘ ܘܳܐܡܪܺܝܢ ܗ̄ܘܰܘ ܐܰܝܡܶܟ݂ܳܐ ܠܶܗ ܗܳܠܶܝܢ ܠܗܳܢܳܐ ܘܰܐܝܕܳ݁ܐ ܗ̄ܝ ܚܶܟ݁ܡܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܶܗ ܕ݂ܚܰܝܠܶܐ ܕ݂ܰܐܝܟ݁ ܗܳܠܶܝܢ ܒ݂ܺܐܝܕܰ݁ܘܗ̄ܝ ܢܶܗܘܽܘܢ:</VERS>
      <VERS vnumber="3">ܠܳܐ ܗ̄ܘܳܐ ܗܳܢܳܐ ܢܰܓ݂ܳܪܳܐ ܒ݂ܪܳܗ ܕ݂ܡܰܪܝܰܡ ܘܰܐܚܽܘܗ̄ܝ ܕ݂ܝܰܥܩܽܘܒ݁ ܘܰܕ݁ܝܳܘܣܺܐ ܘܕܺ݁ܝܗܽܘܕܳ݁ܐ ܘܰܕ݁ܫܶܡܥܽܘܢ ܘܠܳܐ ܗܳܐ ܐܰܚܘܳܬܶ݁ܗ ܬ݂ܢܳܢ ܠܘܳܬܰ݁ܢ ܘܡܶܬ݁ܟ݂ܰܫܠܺܝܢ ܗ̄ܘܰܘ ܒ݂ܶܗ: ܣ</VERS>
      <VERS vnumber="4">ܘܶܐܡܰܪ ܠܗܽܘܢ ܝܶܫܽܘܥ ܠܰܝܬ݂ ܢܒܺ݁ܝܳܐ ܕ݂ܰܨܥܺܝܪ ܐܶܠܳܐ ܐܶܢ ܒ݂ܰܡܕܺ݁ܝܢ̄ܬ݂ܶܗ ܘܒܶ݁ܝܬ݁ ܐ̄ܚܝܳܢܰܘܗ̄ܝ ܘܰܒ݁ܒܰ݁ܝܬ݂ܶܗ:</VERS>
      <VERS vnumber="5">ܘܠܳܐ ܡܶܫܟ݂ܰܚ ܗ̄ܘܳܐ ܕ݂ܢܶܥܒ݂ܶܕ݁ ܬ݂ܰܡܳܢ ܐܳܦ݁ ܠܳܐ ܚܰܕ݁ ܚܰܝܠܳܐ ܐܶܠܳܐ ܐܶܢ ܕ݂ܥܰܠ ܟ݂ܪܺܝܗܶܐ ܩܰܠܺܝܠ ܣܳܡ ܐܺܝܕܶ݁ܗ ܘܰܐܣܺܝ:</VERS>
      <VERS vnumber="6">ܘܡܶܬ݂ܕ݂ܰܡܰܪ ܗ̄ܘܳܐ ܒ݂ܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܣ ܘܡܶܬ݁ܟ݂ܪܶܟ݁ ܗ̄ܘܳܐ ܒ݂ܩܽܘܪܝܳܐ ܟ݂ܰܕ݁ ܡܰܠܶܦ݁ ܣܣ:</VERS>
      <VERS vnumber="7">ܘܰܩܪܳܐ ܠܰܬ݁ܪܶܥܣܰܪܬ݂ܶܗ ܘܫܰܪܺܝ ܕ݂ܰܢܫܰܕ݂ܰܪ ܐܶܢܽܘܢ ܬ݂ܪܶܝܢ ܬ݂ܪܶܝܢ ܘܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܥܰܠ ܪܽܘܚܶܐ ܛܰܢܦܳ݁ܬܳ݁ܐ ܕ݂ܢܰܦ݂ܩܽܘܢ:</VERS>
      <VERS vnumber="8">ܘܦܰ݁ܩܶܕ݁ ܐܶܢܽܘܢ ܕ݂ܠܳܐ ܢܶܫܩܠܽܘܢ ܡܶܕ݂ܶܡ ܠܽܐܘܪܚܳܐ ܐܶܠܳܐ ܐܶܢ ܫܰܒ݁ܛܳܐ ܒ݂ܰܠܚܽܘܕ݁ ܠܳܐ ܬ݂ܰܪܡܳܠܳܐ ܘܠܳܐ ܠܰܚܡܳܐ ܘܠܳܐ ܢܚܳܫܳܐ ܒ݂ܟܺ݁ܝܣܰܝܗܽܘܢ:</VERS>
      <VERS vnumber="9">ܐܶܠܳܐ ܢܶܣܶܐܢܽܘܢ ܛܶܠܳܪܶܐ ܘܠܳܐ ܢܶܠܒ݂ܫܽܘܢ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ: ܣ</VERS>
      <VERS vnumber="10">ܘܶܐܡܰܪ ܠܗܽܘܢ ܕ݂ܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܬ݂ܰܡܳܢ ܗܘܰܘ ܥܕܰ݁ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܬ݂ܰܡܳܢ:</VERS>
      <VERS vnumber="11">ܘܟܽ݁ܠ ܡܰܢ ܕ݂ܠܳܐ ܢܩܰܒ݂ܠܽܘܢܳܟܽ݁ܘܢ ܘܠܳܐ ܢܶܫܡܥܽܘܢܳܟܽ݁ܘܢ ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܬ݂ܰܡܳܢ ܦ݂ܶܨܘ ܚܶܠܳܐ ܕ݂ܰܒ݁ܬܰ݁ܚܬ݂ܳܝܳܐ ܕ݂ܪܶܓ݁ܠܰܝܟ݂ܽܘܢ ܠܣܳܗܕ݂ܽܘܬ݁ܗܽܘܢ ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܗܘܶܐ ܢܺܝܚ ܠܰܣܕܽ݁ܘܡ ܘܰܠܥܳܡܽܘܪܳܐ ܒ݂ܝܰܘܡܳܐ ܕ݂ܕܺ݁ܝܢܳܐ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ: ܣ</VERS>
      <VERS vnumber="12">ܘܰܢܦܰ݁ܩܘ ܗ̄ܘܰܘ ܘܰܐܟ݁ܪܶܙܘ ܕ݂ܰܢܬܽ݁ܘܒܽ݁ܘܢ:</VERS>
      <VERS vnumber="13">ܘܫܺܐܕܶ݁ܐ ܣܰܓ݂ܺܝܶܐܐ ܡܰܦ݂ܩܺܝܢ ܗ̄ܘܰܘ ܘܡܳܫܚܺܝܢ ܗ̄ܘܰܘ ܒ݂ܡܶܫܚܳܐ ܟ݂ܪܺܝܗܶܐ ܣܰܓ݂ܺܝܶܐܐ ܘܡܰܐܣܶܝܢ ܗ̄ܘܰܘ: ܣ</VERS>
      <VERS vnumber="14">ܘܰܫܡܰܥ ܗܶܪܳܘܕܶ݁ܣ ܡܰܠܟ݂ܳܐ ܥܰܠ ܝܶܫܽܘܥ ܐܶܬܺ݁ܝܕܰ݁ܥ ܗ̄ܘܳܐ ܠܶܗ ܓ݂ܶܝܪ ܫܡܶܗ ܘܶܐܡܰܪ ܗ̄ܘܳܐ ܝܽܘܚܰܢܳܢ ܡܰܥܡܕܳ݁ܢܳܐ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܡܶܛܽܠ ܗܳܢܳܐ ܚܰܝܠܶܐ ܡܶܣܬ݂ܰܥܪܺܝܢ ܒ݂ܶܗ: ܣ</VERS>
      <VERS vnumber="15">ܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܕ݂ܺܐܠܺܝܳܐ ܗܽܘ ܘܰܐ̄ܚܪܳܢܶܐ ܕ݂ܰܢܒܺ݁ܝܳܐ ܗܽܘ ܐܰܝܟ݁ ܚܰܕ݁ ܡܶܢ ܢܒܺ݁ܝܶܐ:</VERS>
      <VERS vnumber="16">ܟ݂ܰܕ݁ ܫܡܰܥ ܕ݂ܶܝܢ ܗܶܪܳܘܕܶ݁ܣ ܐܶܡܰܪ ܝܽܘܚܰܢܳܢ ܗܰܘ ܕ݂ܶܐܢܳܐ ܦ݂ܶܣܩܶܬ݁ ܪܺܫܶܗ ܗܽܘ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ: ܣ</VERS>
      <VERS vnumber="17">ܗܽܘ ܓ݂ܶܝܪ ܗܶܪܳܘܕܶ݁ܣ ܫܰܕ݂ܰܪ ܗ̄ܘܳܐ ܐܰܚܕ݂ܶܗ ܠܝܽܘܚܰܢܳܢ ܘܰܐܣܪܶܗ ܒ݂ܶܝܬ݁-ܐܰܣܺܝܪܶܐ ܡܶܛܽܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܗܳܝ ܕ݂ܰܢܣܰܒ݁:</VERS>
      <VERS vnumber="18">ܐܶܡܰܪ ܗ̄ܘܳܐ ܓ݂ܶܝܪ ܝܽܘܚܰܢܳܢ ܠܗܶܪܳܘܕܶ݁ܣ ܕ݂ܠܳܐ ܫܰܠܺܝܛ ܠܳܟ݁ ܕ݂ܬܶ݁ܣܰܒ݁ ܐܰܢ̄ܬ݂ܰܬ݁ ܐܰܚܽܘܟ݁:</VERS>
      <VERS vnumber="19">ܗܺܝ ܕ݂ܶܝܢ ܗܶܪܳܘܕܺ݁ܝܰܐ ܠܚܺܝܡܳܐ ܗ̄ܘܳܬ݁ ܠܶܗ ܘܨܳܒܶ݁ܝܢ ܗ̄ܘܳܬ݁ ܠܡܶܩܛܠܶܗ ܘܠܳܐ ܡܶܫܟ݂ܚܳܐ ܗ̄ܘܳܬ݁:</VERS>
      <VERS vnumber="20">ܗܶܪܳܘܕܶ݁ܣ ܓ݂ܶܝܪ ܕ݂ܳܚܶܠ ܗ̄ܘܳܐ ܡܶܢ ܝܽܘܚܰܢܳܢ ܥܰܠ ܕ݂ܝܳܕܰ݁ܥ ܗ̄ܘܳܐ ܕ݂ܓܰ݁ܒ݁ܪܳܐ ܗ̄ܘ ܙܰܕ݂ܺܝܩܳܐ ܘܩܰܕ݂ܺܝܫܳܐ ܘܰܡܢܰܛܰܪ ܗ̄ܘܳܐ ܠܶܗ ܘܣܰܓ݂ܺܝܳܐܬܳ݁ܐ ܫܳܡܰܥ ܗ̄ܘܳܐ ܠܶܗ ܘܥܳܒܶ݁ܕ݁ ܘܒܰ݁ܣܺܝܡܳܐܝܺܬ݁ ܫܳܡܰܥ ܗ̄ܘܳܐ ܠܶܗ ܣ݂ ܣ݂:</VERS>
      <VERS vnumber="21">ܘܰܗܘܳܐ ܝܰܘܡܳܐ ܝܺܕܺ݁ܝܥܳܐ ܟ݂ܰܕ݁ ܗܶܪܳܘܕܶ݁ܣ ܒ݂ܒܶ݁ܝܬ݁-ܝܰܠܕ݂ܶܗ ܚܫܳܡܺܝܬܳ݁ܐ ܥܒܰ݁ܕ݁ ܗ̄ܘܳܐ ܠܪܰܘܪܒܳ݁ܢܰܘܗ̄ܝ ܘܰܠܟ݂ܺܝܠܺܝܰܪܟܶ݁ܐ ܘܰܠܪܺܫܶܐ ܕ݂ܰܓ݁ܠܺܝܠܳܐ:</VERS>
      <VERS vnumber="22">ܘܥܶܠܰܬ݁ ܒ݂ܰܪܬܳ݁ܗ ܕ݂ܗܶܪܳܘܕܺ݁ܝܰܐ ܪܰܩܕܰ݁ܬ݁ ܘܫܶܦ݁ܪܰܬ݁ ܠܶܗ ܠܗܶܪܳܘܕܶ݁ܣ ܘܠܰܐܝܠܶܝܢ ܕ݂ܰܣܡܺܝܟܺ݁ܝܢ ܥܰܡܶܗ ܘܶܐܡܰܪ ܡܰܠܟ݂ܳܐ ܠܰܛܠܺܝܬܳ݁ܐ ܫܰܐܠܝ ܡܶܢܝ ܡܶܕ݂ܶܡ ܕ݂ܨܳܒ݁ܝܳܐ ܐܰܢ̄ܬ݂ܝ ܘܶܐܬ݂ܶܠ ܠܶܟ݁ܝ:</VERS>
      <VERS vnumber="23">ܘܺܝܡܳܐ ܠܳܗ ܕ݂ܡܶܕ݂ܶܡ ܕ݂ܬܶ݁ܫܶܐܠܺܝܢ ܐܶܬ݂ܶܠ ܠܶܟ݁ܝ ܥܕܰ݁ܡܳܐ ܠܦܶ݁ܠܓ݂ܳܗ ܕ݂ܡܰܠܟ݂ܽܘܬ݁ܝ:</VERS>
      <VERS vnumber="24">ܗܺܝ ܕ݂ܶܝܢ ܢܶܦ݁ܩܰܬ݁ ܘܳܐܡܪܳܐ ܠܶܐܡܳܗ ܡܳܢܳܐ ܐܶܫܶܐܠܺܝܘܗ̄ܝ ܐܳܡܪܳܐ ܠܳܗ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:</VERS>
      <VERS vnumber="25">ܘܡܶܚܕܳ݁ܐ ܥܶܠܰܬ݁ ܒ݂ܰܒ݁ܛܺܝܠܽܘܬܳ݁ܐ ܠܘܳܬ݁ ܡܰܠܟ݂ܳܐ ܘܳܐܡܪܳܐ ܠܶܗ ܨܳܒ݁ܝܳܐ ܐ̄ܢܳܐ ܒ݂ܗܳܕܶ݁ܐ ܫܳܥܬܳ݁ܐ ܕ݂ܬܶ݁ܬ݂ܶܠ ܠܺܝ ܥܰܠ ܦ݂ܺܝܢܟ݂ܳܐ ܪܺܫܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ:</VERS>
      <VERS vnumber="26">ܘܟܶ݁ܪܝܰܬ݁ ܠܶܗ ܣܰܓ݂ܺܝ ܠܡܰܠܟ݂ܳܐ ܡܶܛܽܠ ܕ݂ܶܝܢ ܡܰܘܡܳܬܳ݁ܐ ܘܡܶܛܽܠ ܣܡܺܝܟܶ݁ܐ ܠܳܐ ܨܒܳ݁ܐ ܕ݂ܢܶܓ݁ܠܙܺܝܗ:</VERS>
      <VERS vnumber="27">ܐܶܠܳܐ ܡܶܚܕܳ݁ܐ ܫܰܕ݂ܰܪ ܡܰܠܟ݂ܳܐ ܐܶܣܦ݂ܽܘܩܠܰܛܪܳܐ ܘܰܦ݁ܩܰܕ݁ ܕ݂ܢܰܝܬ݂ܶܐ ܪܺܫܶܗ ܕ݂ܝܽܘܚܰܢܳܢ ܘܶܐܙܰܠ ܦ݂ܰܣܩܶܗ ܪܺܫܶܗ ܕ݂ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ:</VERS>
      <VERS vnumber="28">ܘܰܐܝܬ݂ܺܝ ܒ݂ܦܺ݁ܝܢܟ݂ܳܐ ܘܝܰܗ̄ܒ݁ ܠܰܛܠܺܝܬܳ݁ܐ ܘܗܺܝ ܛܠܺܝܬܳ݁ܐ ܝܶܗܒ݂ܰܬ݁ ܠܶܐܡܳܗ:</VERS>
      <VERS vnumber="29">ܘܰܫܡܰܥܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܫܩܰܠܘ ܫܠܰܕ݂ܶܗ ܘܣܳܡܘ ܒ݂ܒܶ݁ܝܬ݁-ܩܒܽ݁ܘܪܳܐ: ܣ</VERS>
      <VERS vnumber="30">ܘܶܐܬ݁ܟ݂ܰܢܰܫܘ ܫܠܺܝܚܶܐ ܠܘܳܬ݁ ܝܶܫܽܘܥ ܘܶܐܡܰܪܘ ܠܶܗ ܟ݂ܽܠ ܡܳܐ ܕ݂ܰܥܒܰ݁ܕ݁ܘ ܘܟܽ݁ܠ ܡܳܐ ܕ݂ܰܐܠܶܦ݁ܘ:</VERS>
      <VERS vnumber="31">ܘܶܐܡܰܪ ܠܗܽܘܢ ܬ݂ܰܘ ܠܟܽ݁ܘܢ ܢܺܐܙܰܠ ܠܕܰ݁ܒ݁ܪܳܐ ܒ݂ܰܠܚܽܘܕܰ݁ܝܢ ܘܶܐܬ݂ܬ݂ܢܺܝܚܘ ܩܰܠܺܝܠ ܐܺܝܬ݁ ܗ̄ܘܰܘ ܓ݂ܶܝܪ ܣܰܓ݂ܺܝܶܐܐ ܕ݂ܳܐܙܺܠ̄ܝܢ ܘܳܐܬܶ݁ܝܢ ܘܠܰܝܬ݂ ܗ̄ܘܳܐ ܠܗܽܘܢ ܐܰܬ݁ܪܳܐ ܐܳܦ݁ ܠܳܐ ܠܡܶܐܟܰ݁ܠ: ܣ</VERS>
      <VERS vnumber="32">ܘܶܐܙܰܠܘ ܠܰܐܬ݁ܪܳܐ ܚܽܘܪܒ݂ܳܐ ܒ݂ܰܣܦܺ݁ܝܢ̄ܬ݂ܳܐ ܒ݂ܰܠܚܽܘܕܰ݁ܝܗܽܘܢ:</VERS>
      <VERS vnumber="33">ܘܰܚܙܰܘ ܐܶܢܽܘܢ ܣܰܓ݂ܺܝܶܐܐ ܟ݂ܰܕ݁ ܐܳܙܺܠ̄ܝܢ ܘܶܐܫܬ݂ܰܘܕ݂ܰܥܘ ܐܶܢܽܘܢ ܘܰܒ݁ܝܰܒ݁ܫܳܐ ܪܗܶܛܘ ܡܶܢ ܟ݂ܽܠܗܶܝܢ ܡܕܺ݁ܝܢܳܬܳ݁ܐ ܩܕܳ݁ܡܰܘܗ̄ܝ ܠܬܰ݁ܡܳܢ: ܣ</VERS>
      <VERS vnumber="34">ܘܰܢܦܰ݁ܩ ܝܶܫܽܘܥ ܚܙܳܐ ܟ݂ܶܢܫܶܐ ܣܰܓ݂ܺܝܶܐܐ ܘܶܐܬ݁ܪܰܚܰܡ ܥܠܰܝܗܽܘܢ ܕ݂ܕܳ݁ܡܶܝܢ ܗܘܰܘ ܠܥܶܪܒ݂ܶܐ ܕ݂ܠܰܝܬ݂ ܠܗܽܘܢ ܪܳܥܝܳܐ ܘܫܰܪܺܝ ܗ̄ܘܳܐ ܠܡܰܠܳܦܽ݁ܘ ܐܶܢܽܘܢ ܣܰܓ݂ܺܝܳܐܬܳ݁ܐ: ܣ</VERS>
      <VERS vnumber="35">ܘܟܰ݁ܕ݁ ܗܘܳܐ ܥܶܕ݂ܳܢܳܐ ܣܰܓ݂ܺܝܳܐܐ ܩܪܶܒ݁ܘ ܠܘܳܬܶ݁ܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܕ݂ܗܳܢܳܐ ܐܰܬ݁ܪܳܐ ܚܽܘܪܒ݂ܳܐ ܗ̄ܘ ܘܥܶܕ݂ܳܢܳܐ ܣܰܓ݂ܺܝ:</VERS>
      <VERS vnumber="36">ܫܪܺܝ ܐܶܢܽܘܢ ܕ݂ܢܺܐܙܽܠ̄ܘܢ ܠܳܐܓܽ݁ܘܪܣܶܐ ܕ݂ܰܚܕܳ݁ܪܰܝܢ ܘܰܠܩܽܘܪܝܳܐ ܘܢܶܙܒ݂ܢܽܘܢ ܠܗܽܘܢ ܠܰܚܡܳܐ ܠܰܝܬ݂ ܠܗܽܘܢ ܓ݂ܶܝܪ ܡܶܕ݂ܶܡ ܠܡܶܐܟܰ݁ܠ:</VERS>
      <VERS vnumber="37">ܗܽܘ ܕ݂ܶܝܢ ܐܶܡܰܪ ܠܗܽܘܢ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܠܥܰܣ ܐܳܡܪܺܝܢ ܠܶܗ ܢܺܐܙܰܠ ܢܶܙܒ݂ܶܢ ܕ݂ܡܰܐܬܶ݁ܝܢ ܕ݂ܺܝܢܳܪܺܝܢ ܠܰܚܡܳܐ ܘܢܶܬ݂ܶܠ ܠܗܽܘܢ ܠܳܥܣܺܝܢ:</VERS>
      <VERS vnumber="38">ܗܽܘ ܕ݂ܶܝܢ ܐܶܡܰܪ ܠܗܽܘܢ ܙܶܠܘ ܚܙܰܘ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܗܳܪܟ݂ܳܐ ܘܟܰ݁ܕ݁ ܚܙܰܘ ܐܳܡܪܺܝܢ ܠܶܗ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ:</VERS>
      <VERS vnumber="39">ܘܰܦ݁ܩܰܕ݁ ܠܗܽܘܢ ܕ݂ܢܰܣܡܟܽ݁ܘܢ ܠܟܽ݁ܠܢܳܫ ܣܡܳܟܺ݁ܝܢ ܣܡܳܟܺ݁ܝܢ ܥܰܠ ܥܶܣܒ݂ܳܐ:</VERS>
      <VERS vnumber="40">ܘܶܐܣܬ݂ܡܶܟ݁ܘ ܣܡܳܟܺ݁ܝܢ ܣܡܳܟܺ݁ܝܢ ܕ݂ܰܡܳܐܐ ܡܳܐܐ ܘܰܕ݁ܚܰܡܫܺܝܢ ܚܰܡܫܺܝܢ:</VERS>
      <VERS vnumber="41">ܘܰܢܣܰܒ݁ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܠܰܚܡܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܠܗܽܘܢ ܘܗܳܢܽܘܢ ܬ݂ܪܶܝܢ ܢܽܘܢܺܝܢ ܦ݂ܰܠܶܓ݁ܘ ܠܟܽ݁ܠܗܽܘܢ:</VERS>
      <VERS vnumber="42">ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ:</VERS>
      <VERS vnumber="43">ܘܰܫܩܰܠܘ ܩܨܳܝܶܐ ܬ݂ܪܶܥܣܰܪ ܩܽܘܦܺ݁ܝܢܺܝܢ ܟ݂ܰܕ݁ ܡܠܶܝܢ ܘܡܶܢ ܢܽܘܢܶܐ:</VERS>
      <VERS vnumber="44">ܐܺܝܬܰ݁ܝܗܽܘܢ ܗ̄ܘܰܘ ܕ݂ܶܝܢ ܕ݂ܶܐܟܰ݁ܠܘ ܠܰܚܡܳܐ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ: ܣ</VERS>
      <VERS vnumber="45">ܘܡܶܚܕܳ݁ܐ ܐܶܠܰܨ ܠܬܰ݁ܠܡܺܝܕܰ݁ܘܗ̄ܝ ܕ݂ܢܶܣܩܽܘܢ ܠܰܣܦܺ݁ܝܢ̄ܬ݂ܳܐ ܘܢܺܐܙܽܠ̄ܘܢ ܩܕܳ݁ܡܰܘܗ̄ܝ ܠܥܶܒ݁ܪܳܐ ܠܒܶ݁ܝܬ݁-ܨܰܝܳܕ݂ܳܐ ܥܰܕ݁ ܫܳܪܶܐ ܗܽܘ ܠܟܶ݁ܢܫܶܐ: ܣ</VERS>
      <VERS vnumber="46">ܘܟܰ݁ܕ݁ ܫܪܳܐ ܐܶܢܽܘܢ ܐܶܙܰܠ ܠܛܽܘܪܳܐ ܠܰܡܨܰܠܳܝܽܘ: ܣ</VERS>
      <VERS vnumber="47">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܣܦܺ݁ܝܢ̄ܬ݂ܳܐ ܐܺܝܬܶ݁ܝܗ ܗ̄ܘܳܬ݁ ܡܶܨܥܰܬ݁ ܝܰܡܳܐ ܘܗܽܘ ܒ݂ܰܠܚܽܘܕܰ݁ܘܗ̄ܝ ܥܰܠ ܐܰܪܥܳܐ:</VERS>
      <VERS vnumber="48">ܘܰܚܙܳܐ ܐܶܢܽܘܢ ܕ݂ܡܶܫܬ݂ܰܢܩܺܝܢ ܟ݂ܰܕ݁ ܪܳܕܶ݁ܝܢ ܪܽܘܚܳܐ ܓ݂ܶܝܪ ܠܽܘܩܒܰ݁ܠܗܽܘܢ ܗ̄ܘܳܬ݁ ܘܰܒ݁ܡܰܛܰܪܬܳ݁ܐ ܪܒܺ݁ܝܥܳܝܬ݂ܳܐ ܕ݂ܠܺܠܝܳܐ ܐܶܬܳ݁ܐ ܠܘܳܬ݁ܗܽܘܢ ܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܡܰܝܳܐ ܘܨܳܒܶ݁ܐ ܗ̄ܘܳܐ ܕ݂ܢܶܥܒ݂ܰܪ ܐܶܢܽܘܢ:</VERS>
      <VERS vnumber="49">ܗܳܢܽܘܢ ܕ݂ܶܝܢ ܚܙܰܐܘܽܗ̄ܝ ܕ݂ܰܡܗܰܠܶܟ݁ ܥܰܠ ܡܰܝܳܐ ܘܰܣܒܰ݁ܪܘ ܠܗܽܘܢ ܕ݂ܚܶܙܘܳܐ ܗ̄ܘ ܕ݂ܰܓ݂ܳܠܳܐ ܘܰܩܥܰܘ:</VERS>
      <VERS vnumber="50">ܟ݂ܽܠܗܽܘܢ ܓ݂ܶܝܪ ܚܙܰܐܘܽܗ̄ܝ ܘܰܕ݁ܚܶܠܘ ܘܒܰ݁ܪ-ܫܳܥܬܶ݁ܗ ܡܰܠܶܠ ܥܰܡܗܽܘܢ ܘܶܐܡܰܪ ܠܗܽܘܢ ܐܶܬ݁ܠܰܒ݂̄ܒ݁ܘ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ: ܣ</VERS>
      <VERS vnumber="51">ܘܰܣܠܶܩ ܠܘܳܬ݁ܗܽܘܢ ܠܰܣܦܺ݁ܝܢ̄ܬ݂ܳܐ ܘܫܶܠܝܰܬ݁ ܪܽܘܚܳܐ ܘܛܳܒ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܬܰ݁ܗܺܝܪܺܝܢ ܒ݂ܢܰܦ݁ܫܗܽܘܢ:</VERS>
      <VERS vnumber="52">ܠܳܐ ܓ݂ܶܝܪ ܐܶܣܬ݂ܰܟ݂ܰܠܘ ܗ̄ܘܰܘ ܡܶܢ ܠܰܚܡܳܐ ܗܰܘ ܡܶܛܽܠ ܕ݂ܠܶܒ݂ܗܽܘܢ ܡܥܰܒ݂ܰܝ ܗ̄ܘܳܐ: ܣ</VERS>
      <VERS vnumber="53">ܘܟܰ݁ܕ݁ ܥܒܰ݁ܪܘ ܥܶܒ݁ܪܳܐ ܐܶܬܰ݁ܘ ܠܰܐܪܥܳܐ ܕ݂ܓܶ݁ܢܶܣܰܪ:</VERS>
      <VERS vnumber="54">ܘܟܰ݁ܕ݁ ܢܦܰ݁ܩܘ ܡܶܢ ܣܦܺ݁ܝܢ̄ܬ݂ܳܐ ܒ݂ܰܪ-ܫܳܥܬܶ݁ܗ ܐܶܣܬ݂ܰܟ݂ܠܽܘܗ̄ܝ ܐ̄ܢܳܫܰܝ ܐܰܬ݁ܪܳܐ:</VERS>
      <VERS vnumber="55">ܘܰܪܗܶܛܘ ܒ݂ܟܽ݁ܠܳܗ ܐܰܪܥܳܐ ܗܳܝ ܘܫܰܪܺܝܘ ܠܡܰܝܬ݂ܳܝܽܘ ܠܰܐܝܠܶܝܢ ܕ݂ܒܺ݁ܝܫܳܐܝܺܬ݁ ܥܒܺ݁ܝܕܺ݁ܝܢ ܟ݂ܰܕ݁ ܫܩܺܝܠܺܝܢ ܠܗܽܘܢ ܒ݂ܥܰܪܣܳܬܳ݁ܐ ܠܰܐܝܟ݂ܳܐ ܕ݂ܫܳܡܥܺܝܢ ܗ̄ܘܰܘ ܕ݂ܺܐܝܬܰ݁ܘܗ̄ܝ:</VERS>
      <VERS vnumber="56">ܘܰܐܝܟ݂ܳܐ ܕ݂ܥܳܐܶܠ ܗ̄ܘܳܐ ܠܩܽܘܪܝܳܐ ܘܠܰܡܕܺ݁ܝܢܳܬܳ݁ܐ ܒ݂ܫܽܘܩܶܐ ܣܳܝܡܺܝܢ ܗ̄ܘܰܘ ܟ݂ܪܺܝܗܶܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܳܐܦܶ݁ܢ ܠܟܶ݁ܢܦܳ݁ܐ ܕ݂ܰܠܒܽ݁ܘܫܶܗ ܢܶܩܪܒܽ݁ܘܢ ܘܟܽ݁ܠܗܽܘܢ ܐܰܝܠܶܝܢ ܕ݂ܩܳܪܒ݂ܺܝܢ ܗ̄ܘܰܘ ܠܶܗ ܡܶܬܰ݁ܐܣܶܝܢ ܗ̄ܘܰܘ: ܣ</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܟ݁ܢܰܫܘ ܠܘܳܬܶ݁ܗ ܦ݂ܪܺܝܫܶܐ ܘܣܳܦ݁ܪܶܐ ܕ݂ܶܐܬܰ݁ܘ ܡܶܢ ܐܽܘܪܺܫܠܶܡ:</VERS>
      <VERS vnumber="2">ܘܰܚܙܰܘ ܐ̄ܢܳܫܺܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܕ݂ܳܐܟ݁ܠܺܝܢ ܠܰܚܡܳܐ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܝܗܽܘܢ ܘܶܐܬ݁ܥܰܕ݂ܰܠܘ:</VERS>
      <VERS vnumber="3">ܟ݂ܽܠܗܽܘܢ ܓ݂ܶܝܪ ܝܺܗܽܘܕܳ݁ܝܶܐ ܘܰܦ݁ܪܺܝܫܶܐ ܐܶܢ ܗܽܘ ܕ݂ܰܒ݁ܛܺܝܠܳܐܝܺܬ݁ ܠܳܐ ܡܫܺܝܓܺ݁ܝܢ ܐܺܝܕܰ݁ܝܗܽܘܢ ܠܳܐ ܠܳܥܣܺܝܢ ܡܶܛܽܠ ܕ݂ܰܐܚܺܝܕܺ݁ܝܢ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ:</VERS>
      <VERS vnumber="4">ܘܡܶܢ ܫܽܘܩܳܐ ܐܶܠܳܐ ܥܳܡܕ݂ܺܝܢ ܠܳܐ ܠܳܥܣܺܝܢ ܘܣܰܓ݂ܺܝܳܐܬܳ݁ܐ ܐ̄ܚܪܳܢܝܳܬܳ݁ܐ ܐܺܝܬ݁ ܐܰܝܠܶܝܢ ܕ݂ܩܰܒ݂ܶܠܘ ܕ݂ܢܶܛܪܽܘܢ ܡܰܥܡܽܘܕ݁ܝܳܬܳ݁ܐ ܕ݂ܟܳ݁ܣܶܐ ܘܰܕ݁ܩܶܣܛܶܐ ܘܰܕ݁ܡܳܐܢܰܝ ܢܚܳܫܳܐ ܘܰܕ݁ܥܰܪܣܳܬܳ݁ܐ: ܣ</VERS>
      <VERS vnumber="5">ܘܫܰܐܠܽܘܗ̄ܝ ܣܳܦ݁ܪܶܐ ܘܰܦ݁ܪܺܝܫܶܐ ܠܡܳܢܳܐ ܬ݂ܰܠܡܺܝܕܰ݁ܝܟְ݂ ܠܳܐ ܡܗܰܠܟܺ݁ܝܢ ܐܰܝܟ݁ ܡܰܫܠܡܳܢܽܘܬܳ݁ܐ ܕ݂ܩܰܫܺܝܫܶܐ ܐܶܠܳܐ ܟ݂ܰܕ݁ ܠܳܐ ܡܫܳܓܳ݁ܢ ܐܺܝܕܰ݁ܝܗܽܘܢ ܐܳܟ݁ܠܺܝܢ ܠܰܚܡܳܐ:</VERS>
      <VERS vnumber="6">ܗܽܘ ܕ݂ܶܝܢ ܐܶܡܰܪ ܠܗܽܘܢ ܫܰܦ݂ܺܝܪ ܐܶܬ݁ܢܰܒ݂ܺܝ ܥܠܰܝܟ݂ܽܘܢ ܐܶܫܰܥܝܳܐ ܢܒܺ݁ܝܳܐ ܢܳܣܒ݂ܰܝ ܒ݂ܰܐܦ݂ܶܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܥܰܡܳܐ ܗܳܢܳܐ ܒ݂ܣܶܦ݁ܘܳܬܶ݁ܗ ܗܽ̄ܘ ܡܝܰܩܰܪ ܠܺܝ ܠܶܒ݂ܗܽܘܢ ܕ݂ܶܝܢ ܣܰܓ݂ܺܝ ܪܰܚܺܝܩ ܡܶܢܝ:</VERS>
      <VERS vnumber="7">ܘܰܣܪܺܝܩܳܐܝܺܬ݁ ܕ݂ܳܚܠܺܝܢ ܠܺܝ ܟ݂ܰܕ݁ ܡܰܠܦܺ݁ܝܢ ܝܽܘܠܦ݂ܳܢܶܐ ܕ݂ܦܽ݁ܘܩܕ݂ܳܢܶܐ ܕ݂ܰܒ݁ܢܰܝ-ܐ̄ܢܳܫܳܐ:</VERS>
      <VERS vnumber="8">ܫܒܰ݁ܩܬ݂ܽܘܢ ܓ݂ܶܝܪ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܘܰܐܚܺܝܕܺ݁ܝܢ ܐܢ̄ܬ݂ܽܘܢ ܡܰܫܠܡܳܢܽܘܬܳ݁ܐ ܕ݂ܰܒ݁ܢܰܝ-ܐ̄ܢܳܫܳܐ ܡܰܥܡܽܘܕ݁ܝܳܬܳ݁ܐ ܕ݂ܟܳ݁ܣܶܐ ܘܰܕ݁ܩܶܣܛܶܐ ܘܣܰܓ݂ܺܝܳܐܬܳ݁ܐ ܐܰܝܠܶܝܢ ܕ݂ܰܠܗܳܠܶܝܢ ܕ݂ܳܡܝܳܢ:</VERS>
      <VERS vnumber="9">ܐܳܡܰܪ ܠܗܽܘܢ ܫܰܦ݂ܺܝܪ ܛܳܠܡܺܝܢ ܐܢ̄ܬ݂ܽܘܢ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܕ݂ܰܬ݁ܩܺܝܡܽܘܢ ܡܰܫܠܡܳܢܽܘܬ݁ܟܽ݁ܘܢ:</VERS>
      <VERS vnumber="10">ܡܽܘܫܶܐ ܓ݂ܶܝܪ ܐܶܡܰܪ ܕ݂ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁ ܘܡܰܢ ܕ݂ܰܡܨܰܚܶܐ ܠܰܐܒܳ݁ܐ ܘܠܶܐܡܳܐ ܡܰܘܬ݂ܳܐ ܢܡܽܘܬ݁:</VERS>
      <VERS vnumber="11">ܐܰܢ̄ܬ݂ܽܘܢ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܐܶܢ ܢܺܐܡܰܪ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܐܰܘ ܠܶܐܡܶܗ ܩܽܘܪܒ݂ܳܢܝ ܡܶܕ݂ܶܡ ܕ݂ܡܶܢܝ ܬ݂ܺܐܬܰ݁ܪ:</VERS>
      <VERS vnumber="12">ܘܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܠܶܗ ܕ݂ܢܶܥܒ݂ܶܕ݁ ܡܶܕ݂ܶܡ ܠܰܐܒܽ݁ܘܗ̄ܝ ܐܰܘ ܠܶܐܡܶܗ:</VERS>
      <VERS vnumber="13">ܘܡܰܣܠܶܝܢ ܐܢ̄ܬ݂ܽܘܢ ܡܶܠܬܳ݁ܐ ܕ݂ܰܐܠܳܗܳܐ ܡܶܛܽܠ ܡܰܫܠܡܳܢܽܘܬܳ݁ܐ ܕ݂ܰܐܫܠܶܡܬ݂ܽܘܢ ܘܰܕ݁ܕܳ݁ܡܝܳܢ ܠܗܳܠܶܝܢ ܣܰܓ݂ܺܝܳܐܬܳ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܣܣ:</VERS>
      <VERS vnumber="14">ܘܰܩܪܳܐ ܝܶܫܽܘܥ ܠܟܶ݁ܢܫܳܐ ܟ݂ܽܠܶܗ ܘܶܐܡܰܪ ܠܗܽܘܢ ܫܽܘܡܥܽܘܢܝ ܟ݂ܽܠܟܽ݁ܘܢ ܘܶܐܣܬ݂ܰܟ݂̄ܠܘ:</VERS>
      <VERS vnumber="15">ܠܰܝܬ݂ ܡܶܕ݂ܶܡ ܕ݂ܰܠܒܰ݁ܪ-ܡܶܢ ܒ݂ܰܪܢܳܫܳܐ ܗܽܘ ܘܥܳܐܶܠ ܠܶܗ ܕ݂ܡܶܫܟ݂ܰܚ ܡܣܰܝܶܒ݁ ܠܶܗ ܐܶܠܳܐ ܡܶܕ݂ܶܡ ܕ݂ܢܳܦܶ݁ܩ ܡܶܢܶܗ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪ ܐ̄ܢܳܫܳܐ:</VERS>
      <VERS vnumber="16">ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣ݂ ܣ݂:</VERS>
      <VERS vnumber="17">ܟ݂ܰܕ݁ ܕ݂ܶܝܢ ܥܰܠ ܝܶܫܽܘܥ ܠܒܰ݁ܝܬ݂ܳܐ ܡܶܢ ܟ݂ܶܢܫܳܐ ܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܥܰܠ ܡܰܬ݁ܠܳܐ ܗܰܘ:</VERS>
      <VERS vnumber="18">ܐܳܡܰܪ ܠܗܽܘܢ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܰܛܠܺܝܢ ܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܡܶܕ݂ܶܡ ܕ݂ܡܶܢ ܠܒܰ݁ܪ ܥܳܐܶܠ ܠܒܰ݁ܪ-ܐ̄ܢܳܫܳܐ ܠܳܐ ܡܶܫܟ݂ܰܚ ܡܣܰܝܶܒ݁ ܠܶܗ:</VERS>
      <VERS vnumber="19">ܕ݂ܠܳܐ ܗ̄ܘܳܐ ܠܠܶܒ݂ܶܗ ܥܳܐܶܠ ܐܶܠܳܐ ܠܟܰ݁ܪܣܶܗ ܘܡܶܫܬ݂ܕܶ݁ܐ ܒ݂ܬܰ݁ܕ݁ܟ݂ܺܝܬܳ݁ܐ ܕ݂ܰܡܕܰ݁ܟ݂ܝܳܐ ܟ݂ܽܠܳܗ ܡܶܐܟܽ݁ܘܠܬ݂ܳܐ:</VERS>
      <VERS vnumber="20">ܡܶܕ݂ܶܡ ܕ݂ܶܝܢ ܕ݂ܢܳܦܶ݁ܩ ܡܶܢ ܒ݂ܰܪܢܳܫܳܐ ܗܰܘ ܗܽ̄ܘ ܡܣܰܝܶܒ݁ ܠܒܰ݁ܪ-ܐ̄ܢܳܫܳܐ:</VERS>
      <VERS vnumber="21">ܡܶܢ ܠܓܰ݁ܘ ܓ݂ܶܝܪ ܡܶܢ ܠܶܒ݂ܳܐ ܕ݂ܰܒ݁ܢܰܝ-ܐ̄ܢܳܫܳܐ ܢܳܦ݁ܩܳܢ ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ ܓ݂ܰܘܪܳܐ ܙܳܢܝܽܘܬܳ݁ܐ ܓ݂ܰܢܳܒܽ݁ܘܬܳ݁ܐ ܩܶܛܠܳܐ:</VERS>
      <VERS vnumber="23">ܗܳܠܶܝܢ ܟ݂ܽܠܗܶܝܢ ܒ݂ܺܝܫܳܬܳ݁ܐ ܡܶܢ ܠܓܰ݁ܘ ܗܽ̄ܘ ܢܳܦ݁ܩܳܢ ܘܰܡܣܰܝܒܳ݁ܢ ܠܶܗ ܠܒܰ݁ܪܢܳܫܳܐ: ܣ</VERS>
      <VERS vnumber="24">ܡܶܢ ܬ݂ܰܡܳܢ ܩܳܡ ܝܶܫܽܘܥ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ ܘܥܰܠ ܠܒܰ݁ܝܬ݂ܳܐ ܚܰܕ݁ ܘܠܳܐ ܨܳܒܶ݁ܐ ܗ̄ܘܳܐ ܕ݂ܐ̄ܢܳܫ ܢܶܕ݂ܰܥ ܒ݂ܶܗ ܘܠܳܐ ܐܶܫܟ݂ܰܚ ܕ݂ܢܶܛܫܶܐ:</VERS>
      <VERS vnumber="25">ܡܶܚܕܳ݁ܐ ܓ݂ܶܝܪ ܫܶܡܥܰܬ݁ ܐܰܢ̄ܬ݂ܬܳ݁ܐ ܚܕܳ݁ܐ ܡܶܛܽܠܳܬܶ݁ܗ ܕ݂ܺܐܝܬ݁ ܗ̄ܘܳܬ݁ ܠܒܰ݁ܪܬܳ݁ܗ ܪܽܘܚܳܐ ܛܰܢܦ݁ܬܳ݁ܐ ܘܶܐܬܳ݁ܬ݁ ܢܶܦ݁ܠܰܬ݁ ܩܕܳ݁ܡ ܪܶܓ݁ܠܰܘܗ̄ܝ:</VERS>
      <VERS vnumber="26">ܗܺܝ ܕ݂ܶܝܢ ܐܰܢ̄ܬ݂ܬܳ݁ܐ ܐܺܝܬܶ݁ܝܗ ܗ̄ܘܳܬ݁ ܚܰܢܦ݁ܬܳ݁ܐ ܡܶܢ ܦ݂ܽܘܢܺܝܩܺܐ ܕ݂ܣܽܘܪܺܝܰܐ ܘܒܳ݁ܥܝܳܐ ܗ̄ܘܳܬ݁ ܡܶܢܶܗ ܕ݂ܢܰܦ݂ܶܩ ܫܺܐܕܳ݁ܐ ܡܶܢ ܒ݂ܰܪܬܳ݁ܗ:</VERS>
      <VERS vnumber="27">ܘܶܐܡܰܪ ܠܳܗ ܝܶܫܽܘܥ ܫܒܽ݁ܘܩܝ ܠܽܘܩܕܰ݁ܡ ܕ݂ܢܶܣܒ݂ܥܽܘܢ ܒ݂ܢܰܝܳܐ ܠܳܐ ܗ̄ܘܳܬ݁ ܓ݂ܶܝܪ ܫܰܦ݂ܺܝܪܳܐ ܕ݂ܢܶܣܰܒ݁ ܠܰܚܡܳܐ ܕ݂ܰܒ݁ܢܰܝܳܐ ܘܢܰܪܡܶܐ ܠܟܰ݁ܠܒ݂ܶܐ:</VERS>
      <VERS vnumber="28">ܗܺܝ ܕ݂ܶܝܢ ܥܢܳܬ݁ ܘܳܐܡܪܳܐ ܠܶܗ ܐܺܝܢ ܡܳܪܝ ܐܳܦ݁ ܟ݂ܰܠܒ݂ܶܐ ܡܶܢ ܬ݂ܚܶܝܬ݁ ܦ݂ܳܬܽ݁ܘܪܶܐ ܐܳܟ݁ܠܺܝܢ ܦ݂ܰܪܬ݂ܽܘܬܶ݁ܐ ܕ݂ܰܒ݁ܢܰܝܳܐ:</VERS>
      <VERS vnumber="29">ܐܳܡܰܪ ܠܳܗ ܝܶܫܽܘܥ ܙܶܠܝ ܡܶܛܽܠ ܗܳܕܶ݁ܐ ܡܶܠܬܳ݁ܐ ܢܦܰ݁ܩ ܠܶܗ ܫܺܐܕܳ݁ܐ ܡܶܢ ܒ݂ܰܪܬܶ݁ܟ݁ܝ:</VERS>
      <VERS vnumber="30">ܘܶܐܙܰܠ̄ܬ݁ ܠܒܰ݁ܝܬ݂ܳܗ ܘܶܐܫܟ݂ܚܰܬ݁ ܒ݂ܰܪܬܳ݁ܗ ܟ݂ܰܕ݁ ܪܰܡܝܳܐ ܒ݂ܥܰܪܣܳܐ ܘܢܰܦ݂ܺܝܩ ܡܶܢܳܗ ܫܺܐܕܳ݁ܗ: ܣ</VERS>
      <VERS vnumber="31">ܬ݂ܽܘܒ݁ ܢܦܰ݁ܩ ܝܶܫܽܘܥ ܡܶܢ ܬ݂ܚܽܘܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ ܘܶܐܬܳ݁ܐ ܠܝܰܡܳܐ ܕ݂ܰܓ݁ܠܺܝܠܳܐ ܒ݂ܰܬ݁ܚܽܘܡܳܐ ܕ݂ܥܶܣܪܰܬ݁-ܡܕܺ݁ܝܢܳܬܳ݁ܐ:</VERS>
      <VERS vnumber="32">ܘܰܐܝܬ݂ܺܝܘ ܠܶܗ ܚܰܪܫܳܐ ܚܰܕ݁ ܦ݂ܺܐܩܳܐ ܘܒܳ݁ܥܶܐ ܗ̄ܘܰܘ ܡܶܢܶܗ ܕ݂ܰܢܣܺܝܡ ܥܠܰܘܗ̄ܝ ܐܺܝܕܳ݁ܐ:</VERS>
      <VERS vnumber="33">ܘܢܰܓ݁ܕ݂ܶܗ ܡܶܢ ܟ݂ܶܢܫܳܐ ܒ݂ܰܠܚܽܘܕܰ݁ܘܗ̄ܝ ܘܰܐܪܡܺܝ ܨܶܒ݁ܥܳܬܶ݁ܗ ܒ݂ܶܐܕ݁ܢܰܘܗ̄ܝ ܘܪܰܩ ܘܰܩܪܶܒ݁ ܠܠܶܫܳܢܶܗ:</VERS>
      <VERS vnumber="34">ܘܚܳܪ ܒ݂ܰܫܡܰܝܳܐ ܘܶܐܬ݂ܬ݂ܰܢܰܚ ܘܶܐܡܰܪ ܠܶܗ ܐܶܬ݁ܦ݂ܰܬ݂̄ܚ:</VERS>
      <VERS vnumber="35">ܘܒܳ݁ܗ ܒ݂ܫܳܥܬܳ݁ܐ ܐܶܬ݁ܦ݂ܰܬ݂ܰܚ ܐܶܕ݁ܢܰܘܗ̄ܝ ܘܶܐܫܬ݂ܰܪܺܝ ܐܶܣܳܪܳܐ ܕ݂ܠܶܫܳܢܶܗ ܘܡܰܠܶܠ ܦ݂ܫܺܝܩܳܐܝܺܬ݁:</VERS>
      <VERS vnumber="36">ܘܙܰܗܰܪ ܐܶܢܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܣ ܘܰܟ݁ܡܳܐ ܕ݂ܗܽܘ ܡܙܰܗܰܪ ܗ̄ܘܳܐ ܠܗܽܘܢ ܗܶܢܽܘܢ ܝܰܬ݂ܺܝܪ ܡܰܟ݁ܪܙܺܝܢ ܗ̄ܘܰܘ:</VERS>
      <VERS vnumber="37">ܘܝܰܬ݂ܺܝܪܳܐܝܺܬ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܕ݂ܟܽ݁ܠ ܡܶܕ݂ܶܡ ܫܰܦ݂ܺܝܪ ܥܳܒܶ݁ܕ݁ ܠܚܰܪܫܶܐ ܥܳܒܶ݁ܕ݁ ܕ݂ܢܶܫܡܥܽܘܢ ܘܰܕ݁ܠܳܐ ܡܡܰܠܠܺܝܢ ܕ݂ܰܢܡܰܠܠܽܘܢ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܒ݂ܗܳܢܽܘܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܟ݂ܶܢܫܳܐ ܣܰܓ݂ܺܝܳܐܐ ܐܺܝܬ݁ ܗ̄ܘܳܐ ܘܠܳܐ ܐܺܝܬ݁ ܗ̄ܘܳܐ ܡܶܕ݂ܶܡ ܕ݂ܢܶܐܟ݁ܠܽܘܢ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ:</VERS>
      <VERS vnumber="2">ܡܶܬ݁ܪܰܚܰܡ ܐ̄ܢܳܐ ܥܰܠ ܟ݂ܶܢܫܳܐ ܗܳܢܳܐ ܕ݂ܗܳܐ ܬ݂ܠܳܬܳ݁ܐ ܝܰܘܡܺܝܢ ܩܰܘܺܝܘ ܠܘܳܬ݁ܝ ܘܠܰܝܬ݂ ܠܗܽܘܢ ܡܳܢܳܐ ܢܶܐܟ݁ܠܽܘܢ:</VERS>
      <VERS vnumber="3">ܘܶܐܢ ܗܽܘ ܕ݂ܫܳܪܶܐ ܐ̄ܢܳܐ ܠܗܽܘܢ ܟ݂ܰܕ݁ ܨܳܝܡܺܝܢ ܠܒܳ݁ܬ݂ܰܝܗܽܘܢ ܥܳܝܦ݂ܺܝܢ ܒ݂ܽܐܘܪܚܳܐ ܐ̄ܢܳܫܳܐ ܓ݂ܶܝܪ ܡܶܢܗܽܘܢ ܡܶܢ ܪܽܘܚܩܳܐ ܐܰܬ݂ܺܝܐܝܺܢ:</VERS>
      <VERS vnumber="4">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܡܶܟ݂ܳܐ ܡܶܫܟ݂ܰܚ ܐ̄ܢܳܫ ܗܳܪܟ݂ܳܐ ܒ݂ܚܽܘܪܒ݂ܳܐ ܕ݂ܰܢܣܰܒ݂ܰܥ ܠܰܚܡܳܐ ܠܗܳܠܶܝܢ ܟ݂ܽܠܗܽܘܢ:</VERS>
      <VERS vnumber="5">ܘܫܰܐܶܠ ܐܶܢܽܘܢ ܗܽܘ ܟ݂ܡܳܐ ܠܰܚܡܺܝܢ ܐܺܝܬ݁ ܠܟܽ݁ܘܢ ܐܳܡܪܺܝܢ ܠܶܗ ܫܰܒ݁ܥܳܐ:</VERS>
      <VERS vnumber="6">ܘܰܦ݁ܩܰܕ݁ ܠܟܶ݁ܢܫܶܐ ܕ݂ܢܶܣܬ݂ܰܡܟ݂ܽܘܢ ܥܰܠ ܐܰܪܥܳܐ ܘܰܢܣܰܒ݁ ܗܳܢܽܘܢ ܫܰܒ݁ܥܳܐ ܠܰܚܡܺܝܢ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܘܣܳܡܘ ܠܟܶ݁ܢܫܶܐ:</VERS>
      <VERS vnumber="7">ܘܺܐܝܬ݁ ܗ̄ܘܰܘ ܢܽܘܢܶܐ ܩܰܠܺܝܠ ܘܳܐܦ݁ ܥܠܰܝܗܽܘܢ ܒ݂ܰܪܶܟ݁ ܘܶܐܡܰܪ ܕ݂ܰܢܣܺܝܡܽܘܢ ܐܶܢܽܘܢ:</VERS>
      <VERS vnumber="8">ܘܶܐܟܰ݁ܠܘ ܘܰܣܒܰ݁ܥܘ ܘܰܫܩܰܠܘ ܬ݂ܰܘܬ݂ܳܪܶܐ ܕ݂ܰܩܨܳܝܶܐ ܫܰܒ݁ܥܳܐ ܐܶܣܦ݂ܪܺܝܕܺ݁ܝܢ:</VERS>
      <VERS vnumber="9">ܐܺܝܬܰ݁ܝܗܽܘܢ ܗ̄ܘܰܘ ܕ݂ܶܝܢ ܐ̄ܢܳܫܳܐ ܕ݂ܶܐܟܰ݁ܠܘ ܐܰܝܟ݁ ܐܰܪܒ݂ܥܳܐ ܐܰܠܦܺ݁ܝܢ:</VERS>
      <VERS vnumber="10">ܘܰܫܪܳܐ ܐܶܢܽܘܢ ܘܰܣܠܶܩ ܡܶܚܕܳ݁ܐ ܠܰܣܦܺ݁ܝܢ̄ܬ݂ܳܐ ܥܰܡ ܬ݂ܰܠܡܺܝܕܰ݁ܘܗ̄ܝ ܘܶܐܬܳ݁ܐ ܠܰܐܬ݁ܪܳܐ ܕ݂ܕܰ݁ܠܡܳܢܽܘܬܳ݁ܐ: ܣ</VERS>
      <VERS vnumber="11">ܘܰܢܦܰ݁ܩܘ ܦ݂ܪܺܝܫܶܐ ܘܫܰܪܺܝܘ ܠܡܶܒ݁ܥܳܐ ܥܰܡܶܗ ܘܫܳܐܠܺܝܢ ܗ̄ܘܰܘ ܠܶܗ ܐܳܬܳ݁ܐ ܡܶܢ ܫܡܰܝܳܐ ܟ݂ܰܕ݁ ܡܢܰܣܶܝܢ ܠܶܗ: ܣ</VERS>
      <VERS vnumber="12">ܘܶܐܬ݂ܬ݂ܰܢܰܚ ܒ݂ܪܽܘܚܶܗ ܘܶܐܡܰܪ ܡܳܢܳܐ ܒ݂ܳܥܝܳܐ ܐܳܬܳ݁ܐ ܫܰܪܒ݂ܬܳ݁ܐ ܗܳܕܶ݁ܐ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܬܺ݁ܝܗܶܒ݁ ܠܳܗ ܐܳܬܳ݁ܐ ܠܫܰܪܒ݂ܬܳ݁ܐ ܗܳܕܶ݁ܐ:</VERS>
      <VERS vnumber="13">ܘܰܫܒܰ݁ܩ ܐܶܢܽܘܢ ܘܰܣܠܶܩ ܠܰܣܦܺ݁ܝܢ̄ܬ݂ܳܐ ܘܶܐܙܰܠܘ ܠܗܰܘ ܥܶܒ݁ܪܳܐ:</VERS>
      <VERS vnumber="14">ܘܰܛܥܰܘ ܕ݂ܢܶܣܒܽ݁ܘܢ ܠܰܚܡܳܐ ܘܶܐܠܳܐ ܚܕܳ݁ܐ ܓ݂ܪܺܝܨܬ݂ܳܐ ܠܰܝܬ݂ ܗ̄ܘܳܐ ܥܰܡܗܽܘܢ ܒ݂ܰܣܦܺ݁ܝܢ̄ܬ݂ܳܐ: ܣ</VERS>
      <VERS vnumber="15">ܘܦܰ݁ܩܶܕ݁ ܐܶܢܽܘܢ ܘܶܐܡܰܪ ܠܗܽܘܢ ܚܙܰܘ ܐܶܙܕ݂ܰܗ̄ܪܘ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܘܡܶܢ ܚܡܺܝܪܶܗ ܕ݂ܗܶܪܳܘܕܶ݁ܣ:</VERS>
      <VERS vnumber="16">ܘܡܶܬ݁ܚܰܫܒܺ݁ܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܠܰܚܡܳܐ ܠܰܝܬ݂ ܠܰܢ:</VERS>
      <VERS vnumber="17">ܝܶܫܽܘܥ ܕ݂ܶܝܢ ܝܺܕܰ݁ܥ ܘܶܐܡܰܪ ܠܗܽܘܢ ܡܳܢܳܐ ܪܳܢܶܝܢ ܐܢ̄ܬ݂ܽܘܢ ܕ݂ܠܰܚܡܳܐ ܠܰܝܬ݂ ܠܟܽ݁ܘܢ ܠܳܐ ܥܕܰ݁ܡܳܐ ܠܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ ܥܕܰ݁ܟ݂ܺܝܠ ܠܶܒ݂ܳܐ ܩܰܫܝܳܐ ܐܺܝܬ݁ ܠܟܽ݁ܘܢ:</VERS>
      <VERS vnumber="18">ܘܥܰܝܢܶܐ ܐܺܝܬ݁ ܠܟܽ݁ܘܢ ܘܠܳܐ ܚܳܙܶܝܢ ܐܢ̄ܬ݂ܽܘܢ ܘܶܐܕ݁ܢܶܐ ܐܺܝܬ݁ ܠܟܽ݁ܘܢ ܘܠܳܐ ܫܳܡܥܺܝܢ ܐܢ̄ܬ݂ܽܘܢ ܘܠܳܐ ܥܳܗܕ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="19">ܟ݂ܰܕ݁ ܗܳܠܶܝܢ ܚܰܡܫܳܐ ܠܰܚܡܺܝܢ ܩܨܺܝܬ݁ ܠܚܰܡܫܳܐ ܐܰܠܦܺ݁ܝܢ ܟ݂ܡܳܐ ܩܽܘܦܺ݁ܝܢܺܝܢ ܕ݂ܰܩܨܳܝܶܐ ܟ݂ܰܕ݁ ܡܠܶܝܢ ܫܩܰܠܬ݂ܽܘܢ ܐܳܡܪܺܝܢ ܠܶܗ ܬ݂ܪܶܥܣܰܪ:</VERS>
      <VERS vnumber="20">ܐܳܡܰܪ ܠܗܽܘܢ ܘܟܰ݁ܕ݁ ܫܰܒ݁ܥܳܐ ܠܰܐܪܒ݂ܥܳܐ ܐܰܠܦܺ݁ܝܢ ܟ݂ܡܳܐ ܐܶܣܦ݂ܪܺܝܕܺ݁ܝܢ ܕ݂ܰܩܨܳܝܶܐ ܟ݂ܰܕ݁ ܡܠܶܝܢ ܫܩܰܠܬ݂ܽܘܢ ܐܳܡܪܺܝܢ ܫܰܒ݁ܥܳܐ:</VERS>
      <VERS vnumber="21">ܐܳܡܰܪ ܠܗܽܘܢ ܐܰܝܟ݂ܰܘ ܠܳܐ ܥܕܰ݁ܡܳܐ ܠܗܳܫܳܐ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ: ܣ</VERS>
      <VERS vnumber="22">ܘܶܐܬܳ݁ܐ ܠܒܶ݁ܝܬ݁-ܨܰܝܳܕ݂ܳܐ ܘܰܐܝܬ݂ܺܝܘ ܠܶܗ ܣܰܡܝܳܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܶܩܪܽܘܒ݁ ܠܶܗ:</VERS>
      <VERS vnumber="23">ܘܶܐܚܰܕ݁ ܒ݂ܺܐܝܕܶ݁ܗ ܕ݂ܣܰܡܝܳܐ ܘܰܐܦ݂ܩܶܗ ܠܒܰ݁ܪ-ܡܶܢ ܩܪܺܝܬܳ݁ܐ ܘܪܰܩ ܒ݂ܥܰܝܢܰܘܗ̄ܝ ܘܣܳܡ ܐܺܝܕܶ݁ܗ ܘܫܰܐܠܶܗ ܕ݂ܡܳܢܳܐ ܚܳܙܶܐ:</VERS>
      <VERS vnumber="24">ܚܳܪ ܘܶܐܡܰܪ ܚܳܙܶܐ ܐ̄ܢܳܐ ܒ݂ܢܰܝ-ܐ̄ܢܳܫܳܐ ܐܰܝܟ݁ ܐܺܝܠܳܢܶܐ ܕ݂ܰܡܗܰܠܟܺ݁ܝܢ:</VERS>
      <VERS vnumber="25">ܬ݂ܽܘܒ݁ ܣܳܡ ܐܺܝܕܶ݁ܗ ܥܰܠ ܥܰܝܢܰܘܗ̄ܝ ܘܰܬ݁ܩܶܢ ܘܚܳܙܶܐ ܗ̄ܘܳܐ ܟ݂ܽܠ ܡܶܕ݂ܶܡ ܢܰܗܺܝܪܳܐܝܺܬ݁:</VERS>
      <VERS vnumber="26">ܘܫܰܕ݂ܪܶܗ ܠܒܰ݁ܝܬ݂ܶܗ ܘܶܐܡܰܪ ܐܳܦ݁ ܠܳܐ ܠܰܩܪܺܝܬܳ݁ܐ ܬ݂ܶܥܽܘܠ ܘܠܳܐ ܬ݂ܺܐܡܰܪ ܠܐ̄ܢܳܫ ܒ݂ܰܩܪܺܝܬܳ݁ܐ ܣܣ:</VERS>
      <VERS vnumber="27">ܘܰܢܦܰ݁ܩ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܠܩܽܘܪܝܳܐ ܕ݂ܩܶܣܰܪܺܝܰܐ ܕ݁ܦܺ݁ܝܠܺܝܦ݂ܳܘܣ ܣ ܘܰܡܫܰܐܶܠ ܗ̄ܘܳܐ ܠܬܰ݁ܠܡܺܝܕܰ݁ܘܗ̄ܝ ܒ݂ܽܐܘܪܚܳܐ ܘܳܐܡܰܪ ܠܗܽܘܢ ܡܰܢܽܘ ܐܳܡܪܺܝܢ ܥܠܰܝ ܐ̄ܢܳܫܳܐ ܕ݂ܺܐܝܬܰ݁ܝ:</VERS>
      <VERS vnumber="28">ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܝܽܘܚܰܢܳܢ ܡܰܥܡܕܳ݁ܢܳܐ ܘܰܐ̄ܚܪܳܢܶܐ ܕ݂ܺܐܠܺܝܳܐ ܘܰܐ̄ܚܪܳܢܶܐ ܚܰܕ݁ ܡܶܢ ܢܒܺ݁ܝܶܐ:</VERS>
      <VERS vnumber="29">ܐܳܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܥܠܰܝ ܕ݂ܺܐܝܬܰ݁ܝ ܥܢܳܐ ܫܶܡܥܽܘܢ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ</VERS>
      <VERS vnumber="30">ܘܰܟ݁ܐܳܐ ܒ݂ܗܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܥܠܰܘܗ̄ܝ:</VERS>
      <VERS vnumber="31">ܘܫܰܪܺܝ ܗ̄ܘܳܐ ܠܡܰܠܳܦܽ݁ܘ ܐܶܢܽܘܢ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܚܰܫ ܣܰܓ݂ܺܝ ܘܰܕ݁ܢܶܣܬ݂ܠܶܐ ܡܶܢ ܩܰܫܺܝܫܶܐ ܘܡܶܢ ܪܰܒ݂ܰܝ-ܟ݂ܳܗܢܶܐ ܘܡܶܢ ܣܳܦ݁ܪܶܐ ܘܢܶܬ݁ܩܛܶܠ ܘܠܰܬ݁ܠܳܬܳ݁ܐ ܝܰܘܡܺܝܢ ܢܩܽܘܡ:</VERS>
      <VERS vnumber="32">ܘܥܺܝܢ ܒ݂ܰܓ݁ܠܶܐ ܡܶܠܬܳ݁ܐ ܡܡܰܠܶܠ ܗ̄ܘܳܐ ܘܕܰ݁ܒ݁ܪܶܗ ܟ݂ܺܐܦܳ݁ܐ ܘܫܰܪܺܝ ܠܡܶܟܳ݁ܐܐ ܒ݂ܶܗ:</VERS>
      <VERS vnumber="33">ܗܽܘ ܕ݂ܶܝܢ ܐܶܬ݁ܦ݂ܢܺܝ ܘܚܳܪ ܒ݂ܬܰ݁ܠܡܺܝܕܰ݁ܘܗ̄ܝ ܘܰܟ݁ܐܳܐ ܒ݂ܫܶܡܥܽܘܢ ܘܶܐܡܰܪ ܙܶܠ ܠܳܟ݁ ܠܒܶ݁ܣܬ݂ܰܪܝ ܣܳܛܳܢܳܐ ܕ݂ܠܳܐ ܪܳܢܶܐ ܐܰܢ̄ܬ݂ ܕ݂ܰܐܠܳܗܳܐ ܐܶܠܳܐ ܕ݂ܰܒ݁ܢܰܝ-ܐ̄ܢܳܫܳܐ ܣ݂ ܣ݂:</VERS>
      <VERS vnumber="34">ܘܰܩܪܳܐ ܝܶܫܽܘܥ ܠܟܶ݁ܢܫܶܐ ܥܰܡ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܘܢܺܐܬܶ݁ܐ ܒ݂ܳܬܰ݁ܪܝ:</VERS>
      <VERS vnumber="35">ܟ݂ܽܠ ܡܰܢ ܕ݂ܨܳܒܶ݁ܐ ܓ݂ܶܝܪ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܟܽ݁ܠ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܘܡܶܛܽܠ ܣܒܰ݁ܪܬ݁ܝ ܢܰܚܶܝܗ:</VERS>
      <VERS vnumber="36">ܡܳܢܳܐ ܓ݂ܶܝܪ ܢܶܬ݁ܥܰܕ݂ܰܪ ܒ݂ܰܪܢܳܫܳܐ ܐܶܢ ܥܳܠܡܳܐ ܟ݂ܽܠܶܗ ܢܺܐܬܰ݁ܪ ܘܢܰܦ݁ܫܶܗ ܢܶܚܣܰܪ:</VERS>
      <VERS vnumber="37">ܐܰܘ ܡܳܢܳܐ ܢܶܬ݂ܶܠ ܒ݂ܰܪܢܳܫܳܐ ܬ݂ܰܚܠܽܘܦܳ݁ܐ ܕ݂ܢܰܦ݁ܫܶܗ:</VERS>
      <VERS vnumber="38">ܟ݂ܽܠ ܓ݂ܶܝܪ ܕ݂ܢܶܒ݁ܗܰܬ݁ ܒ݂ܺܝ ܘܰܒ݁ܡܶܠܰܝ ܒ݂ܫܰܪܒ݂ܬܳ݁ܐ ܗܳܕܶ݁ܐ ܚܰܛܳܝܬ݂ܳܐ ܘܓܰ݁ܝܳܪܬܳ݁ܐ ܘܳܐܦ݁ ܒ݂ܪܶܗ ܕ݂ܐ̄ܢܳܫܳܐ ܢܶܒ݁ܗܰܬ݁ ܒ݂ܶܗ ܡܳܐ ܕ݂ܳܐܬܶ݁ܐ ܒ݂ܫܽܘܒ݁ܚܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܘܶܐܡܰܪ ܗ̄ܘܳܐ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܬ݂ܢܳܢ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬܳ݁ܬ݁ ܒ݂ܚܰܝܠܳܐ ܣܣ:</VERS>
      <VERS vnumber="2">ܘܒܳ݁ܬܰ݁ܪ ܫܬ݂ܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܰܐܣܶܩ ܐܶܢܽܘܢ ܠܛܽܘܪܳܐ ܪܳܡܳܐ ܒ݂ܰܠܚܽܘܕܰ݁ܝܗܽܘܢ ܘܶܐܬ݁ܚܰܠܰܦ݁ ܠܥܺܢܰܝܗܽܘܢ:</VERS>
      <VERS vnumber="3">ܘܡܰܙܗܰܪ ܗ̄ܘܳܐ ܠܒܽ݁ܘܫܶܗ ܘܡܰܚܘܰܪ ܛܳܒ݁ ܐܰܝܟ݁ ܬ݂ܰܠܓ݂ܳܐ ܐܰܝܟ݂ܰܢܳܐ ܕ݂ܰܒ݁ܢܰܝ-ܐ̄ܢܳܫܳܐ ܠܡܰܚܘܳܪܽܘ ܒ݂ܰܐܪܥܳܐ ܠܳܐ ܡܶܫܟ݂ܚܺܝܢ:</VERS>
      <VERS vnumber="4">ܘܶܐܬ݁ܚܙܺܝܘ ܠܗܽܘܢ ܐܺܠܺܝܳܐ ܘܡܽܘܫܶܐ ܟ݂ܰܕ݁ ܡܡܰܠܠܺܝܢ ܥܰܡ ܝܶܫܽܘܥ:</VERS>
      <VERS vnumber="5">ܘܶܐܡܰܪ ܠܶܗ ܟ݂ܺܐܦܳ݁ܐ ܪܰܒ݂ܺܝ ܫܰܦ݂ܺܝܪ ܗܽ̄ܘ ܠܰܢ ܕ݂ܗܳܪܟ݂ܳܐ ܢܶܗܘܶܐ ܘܢܶܥܒ݂ܶܕ݁ ܬ݂ܠܳܬ݁ ܡܰܛܠܺܝܢ ܠܳܟ݁ ܚܕܳ݁ܐ ܘܰܠܡܽܘܫܶܐ ܚܕܳ݁ܐ ܘܠܺܐܠܺܝܳܐ ܚܕܳ݁ܐ:</VERS>
      <VERS vnumber="6">ܠܳܐ ܕ݂ܶܝܢ ܝܳܕܰ݁ܥ ܗ̄ܘܳܐ ܡܳܢܳܐ ܐܳܡܰܪ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܒ݂ܕܶ݁ܚܠܬܳ݁ܐ:</VERS>
      <VERS vnumber="7">ܘܰܗܘܳܬ݁ ܥܢܳܢܳܐ ܘܡܰܛܠܳܐ ܗ̄ܘܳܬ݁ ܥܠܰܝܗܽܘܢ ܘܩܳܠܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܠܶܗ ܫܡܰܥܘ:</VERS>
      <VERS vnumber="8">ܘܡܶܢ ܫܶܠܝܳܐ ܟ݂ܰܕ݁ ܚܳܪܘ ܬ݂ܰܠܡܺܝܕܶ݁ܐ ܠܐ̄ܢܳܫ ܠܳܐ ܚܙܰܘ ܐܶܠܳܐ ܠܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܥܰܡܗܽܘܢ:</VERS>
      <VERS vnumber="9">ܘܟܰ݁ܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܡܦܰ݁ܩܶܕ݁ ܗ̄ܘܳܐ ܠܗܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܡܶܕ݂ܶܡ ܕ݂ܰܚܙܰܘ ܐܶܠܳܐ ܐܶܢ ܡܳܐ ܕ݂ܩܳܡ ܒ݂ܪܶܗ ܕ݂ܐ̄ܢܳܫܳܐ ܡܶܢ ܡܺܝܬܶ݁ܐ: ܣ</VERS>
      <VERS vnumber="10">ܘܰܐܚܕ݂ܽܘܗ ܠܡܶܠܬܳ݁ܐ ܒ݂ܢܰܦ݁ܫܗܽܘܢ ܘܒܳ݁ܥܶܝܢ ܗ̄ܘܰܘ ܕ݂ܡܳܢܳܐ ܗ̄ܝ ܗܳܕܶ݁ܐ ܡܶܠܬܳ݁ܐ ܕ݂ܡܳܐ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ: ܣ</VERS>
      <VERS vnumber="11">ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܡܳܢܳܐ ܗܳܟܺ݁ܝܠ ܐܳܡܪܺܝܢ ܣܳܦ݁ܪܶܐ ܕ݂ܺܐܠܺܝܳܐ ܘܳܠܶܐ ܕ݂ܢܺܐܬܶ݁ܐ ܠܽܘܩܕܰ݁ܡ:</VERS>
      <VERS vnumber="12">ܐܳܡܰܪ ܠܗܽܘܢ ܐܺܠܺܝܳܐ ܐܳܬܶ݁ܐ ܠܽܘܩܕܰ݁ܡ ܕ݂ܟܽ݁ܠܡܶܕ݂ܶܡ ܢܰܬ݁ܩܶܢ ܘܰܐܝܟ݂ܰܢܳܐ ܟ݂ܬܺ݁ܝܒ݁ ܥܰܠ ܒ݂ܪܶܗ ܕ݂ܐ̄ܢܳܫܳܐ ܕ݂ܣܰܓ݂ܺܝ ܢܶܚܰܫ ܘܢܶܣܬ݂ܠܶܐ:</VERS>
      <VERS vnumber="13">ܐܶܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܐܺܠܺܝܳܐ ܐܶܬܳ݁ܐ ܘܰܥܒܰ݁ܕ݁ܘ ܒ݂ܶܗ ܟ݂ܽܠ ܡܳܐ ܕ݂ܰܨܒܰ݁ܘ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ: ܣ</VERS>
      <VERS vnumber="14">ܘܟܰ݁ܕ݁ ܐܶܬܳ݁ܐ ܠܘܳܬ݁ ܬ݂ܰܠܡܺܝܕܶ݁ܐ ܚܙܳܐ ܠܘܳܬ݁ܗܽܘܢ ܟ݂ܶܢܫܳܐ ܣܰܓ݂ܺܝܳܐܐ ܘܣܳܦ݁ܪܶܐ ܟ݂ܰܕ݁ ܕ݂ܳܪܫܺܝܢ ܥܰܡܗܽܘܢ:</VERS>
      <VERS vnumber="15">ܘܒܰ݁ܪ-ܫܳܥܬܶ݁ܗ ܟ݂ܽܠܶܗ ܟ݂ܶܢܫܳܐ ܚܙܰܐܘܽܗ̄ܝ ܘܰܬ݁ܘܰܗܘ ܘܰܪܗܶܛܘ ܫܶܐܠܘ ܒ݂ܰܫܠܳܡܶܗ:</VERS>
      <VERS vnumber="16">ܘܰܡܫܰܐܶܠ ܗ̄ܘܳܐ ܠܣܳܦ݁ܪܶܐ ܡܳܢܳܐ ܕ݂ܳܪܫܺܝܢ ܐܢ̄ܬ݂ܽܘܢ ܥܰܡܗܽܘܢ: ܣ</VERS>
      <VERS vnumber="17">ܘܰܥܢܳܐ ܚܰܕ݁ ܡܶܢ ܟ݂ܶܢܫܳܐ ܘܶܐܡܰܪ ܡܰܠܦܳ݁ܢܳܐ ܐܰܝܬ݂ܺܝܬ݁ ܒ݂ܶܪܝ ܠܘܳܬܳ݁ܟ݁ ܕ݂ܺܐܝܬ݁ ܠܶܗ ܪܽܘܚܳܐ ܕ݂ܠܳܐ ܡܡܰܠܠܳܐ:</VERS>
      <VERS vnumber="18">ܘܰܐܝܟ݂ܳܐ ܕ݂ܡܰܕ݁ܪܟܳ݁ܐ ܠܶܗ ܚܳܒ݁ܛܳܐ ܠܶܗ ܘܡܰܪܥܶܬ݁ ܘܰܡܚܰܪܶܩ ܫܶܢܰܘܗ̄ܝ ܘܝܳܒܶ݁ܫ ܘܶܐܡܪܶܬ݁ ܠܬܰ݁ܠܡܺܝܕܰ݁ܝܟְ݂ ܕ݂ܢܰܦ݂ܩܽܘܢܳܝܗ̄ܝ ܘܠܳܐ ܐܶܫܟ݂ܰܚܘ:</VERS>
      <VERS vnumber="19">ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܠܘܳܬ݁ܟܽ݁ܘܢ ܘܰܥܕܰ݁ܡܳܐ ܠܶܐܡܰܬ݁ܝ ܐܶܣܰܝܒ݂ܰܪܟܽ݁ܘܢ ܐܰܝܬ݂ܰܐܘܽܗ̄ܝ ܠܘܳܬ݁ܝ:</VERS>
      <VERS vnumber="20">ܘܰܐܝܬ݂ܝܽܘܗ̄ܝ ܠܘܳܬܶ݁ܗ ܘܟܰ݁ܕ݁ ܚܙܳܬܶ݁ܗ ܪܽܘܚܳܐ ܒ݂ܰܪ-ܫܳܥܬܶ݁ܗ ܚܒܰ݁ܛܬܶ݁ܗ ܘܰܢܦܰ݁ܠ ܥܰܠ ܐܰܪܥܳܐ ܘܡܶܬ݁ܒ݂ܰܥܰܩ ܗ̄ܘܳܐ ܘܡܰܪܥܶܬ݁: ܣ</VERS>
      <VERS vnumber="21">ܘܫܰܐܶܠ ܝܶܫܽܘܥ ܠܰܐܒܽ݁ܘܗ̄ܝ ܕ݂ܰܟ݁ܡܳܐ ܠܶܗ ܙܰܒ݁ܢܳܐ ܗܳܐ ܡܶܢ ܕ݂ܗܳܟܰ݁ܢܳܐ ܗܽܘ ܐܳܡܰܪ ܠܶܗ ܗܳܐ ܡܶܢ ܛܰܠܝܽܘܬܶ݁ܗ:</VERS>
      <VERS vnumber="22">ܘܙܰܒ݁ܢܺܝܢ ܣܰܓ݂ܺܝܳܐܢ ܐܰܪܡܝܰܬܶ݁ܗ ܒ݂ܢܽܘܪܳܐ ܘܰܒ݁ܡܰܝܳܐ ܕ݂ܬܰ݁ܘܒ݂ܕܺ݁ܝܘܗ̄ܝ ܐܶܠܳܐ ܡܶܕ݂ܶܡ ܕ݂ܡܶܫܟ݂ܰܚ ܐܰܢ̄ܬ݂ ܥܰܕ݂ܰܪܰܝܢܝ ܘܶܐܬ݁ܪܰܚܰܡ ܥܠܰܝ:</VERS>
      <VERS vnumber="23">ܐܳܡܰܪ ܠܶܗ ܝܶܫܽܘܥ ܐܶܢ ܡܶܫܟ݂ܰܚ ܐܰܢ̄ܬ݂ ܕ݂ܰܬ݁ܗܰܝܡܶܢ ܟ݂ܽܠ ܡܶܕ݂ܶܡ ܡܶܫܟ݂ܰܚ ܕ݂ܢܶܗܘܶܐ ܠܡܰܢ ܕ݂ܰܡܗܰܝܡܶܢ:</VERS>
      <VERS vnumber="24">ܘܒܰ݁ܪ-ܫܳܥܬܶ݁ܗ ܩܥܳܐ ܐܰܒܽ݁ܘܗ̄ܝ ܕ݂ܛܰܠܝܳܐ ܟ݂ܰܕ݁ ܒ݂ܳܟܶ݁ܐ ܘܳܐܡܰܪ ܡܗܰܝܡܶܢ ܐ̄ܢܳܐ ܡܳܪܝ ܥܰܕ݂ܰܪ ܠܚܰܣܺܝܪܽܘܬ݁ ܗܰܝܡܳܢܽܘܬ݁ܝ:</VERS>
      <VERS vnumber="25">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܕ݂ܪܳܗܶܛ ܥܰܡܳܐ ܘܡܶܬ݁ܟ݂ܰܢܰܫ ܠܘܳܬܶ݁ܗ ܟ݂ܐܳܐ ܒ݂ܗܳܝ ܪܽܘܚܳܐ ܛܰܢܦ݁ܬܳ݁ܐ ܘܶܐܡܰܪ ܠܳܗ ܪܽܘܚܳܐ ܚܰܪܶܫܬܳ݁ܐ ܕ݂ܠܳܐ ܡܡܰܠܠܳܐ ܐܶܢܳܐ ܦ݂ܳܩܶܕ݁ ܐ̄ܢܳܐ ܠܶܟ݁ܝ ܦ݂ܽܘܩܝ ܡܶܢܶܗ ܘܬܽ݁ܘܒ݁ ܠܳܐ ܬ݂ܶܥܠܺܝܢ ܠܶܗ:</VERS>
      <VERS vnumber="26">ܘܰܩܥܳܐ ܫܺܐܕܳ݁ܐ ܗܰܘ ܣܰܓ݂ܺܝ ܘܫܰܚܩܶܗ ܘܰܢܦܰ݁ܩ ܘܰܗܘܳܐ ܐܰܝܟ݁ ܡܺܝܬܳ݁ܐ ܐܰܝܟ݁ ܕ݂ܣܰܓ݂ܺܝܶܐܐ ܢܺܐܡܪܽܘܢ ܕ݂ܡܺܝܬ݁ ܠܶܗ:</VERS>
      <VERS vnumber="27">ܗܽܘ ܕ݂ܶܝܢ ܝܶܫܽܘܥ ܐܰܚܕ݂ܶܗ ܒ݂ܺܐܝܕܶ݁ܗ ܘܰܐܩܺܝܡܶܗ: ܣ</VERS>
      <VERS vnumber="28">ܟ݂ܰܕ݁ ܥܰܠ ܕ݂ܶܝܢ ܠܒܰ݁ܝܬ݂ܳܐ ܝܶܫܽܘܥ ܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܒ݂ܰܠܚܽܘܕܰ݁ܝܗܽܘܢ ܠܡܳܢܳܐ ܚܢܰܢ ܠܳܐ ܐܶܫܟ݂ܰܚܢ ܠܡܰܦ݂ܳܩܽܘܬܶ݁ܗ:</VERS>
      <VERS vnumber="29">ܐܳܡܰܪ ܠܗܽܘܢ ܗܳܢܳܐ ܓ݂ܶܢܣܳܐ ܒ݂ܡܶܕ݂ܶܡ ܠܳܐ ܡܶܫܟ݂ܰܚ ܠܡܶܦ݂ܰܩ ܐܶܠܳܐ ܒ݂ܨܰܘܡܳܐ ܘܒܰ݁ܨܠܽܘܬܳ݁ܐ: ܣ</VERS>
      <VERS vnumber="30">ܘܟܰ݁ܕ݁ ܢܦܰ݁ܩ ܡܶܢ ܬ݂ܰܡܳܢ ܥܳܒ݁ܪܺܝܢ ܗ̄ܘܰܘ ܒ݂ܰܓ݁ܠܺܝܠܳܐ ܘܠܳܐ ܨܳܒܶ݁ܐ ܗ̄ܘܳܐ ܕ݂ܐ̄ܢܳܫ ܢܶܕ݂ܰܥ ܒ݂ܶܗ:</VERS>
      <VERS vnumber="31">ܡܰܠܶܦ݁ ܗ̄ܘܳܐ ܓ݂ܶܝܪ ܠܬܰ݁ܠܡܺܝܕܰ݁ܘܗ̄ܝ ܘܳܐܡܰܪ ܠܗܽܘܢ ܕ݂ܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܒ݂ܺܐܝܕܰ݁ܝ ܐ̄ܢܳܫܳܐ ܘܢܶܩܛܠܽܘܢܳܝܗ̄ܝ ܘܡܳܐ ܕ݂ܶܐܬ݁ܩܛܶܠ ܒ݂ܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ:</VERS>
      <VERS vnumber="32">ܗܶܢܽܘܢ ܕ݂ܶܝܢ ܠܳܐ ܝܳܕ݁ܥܺܝܢ ܗ̄ܘܰܘ ܠܳܗ ܠܡܶܠܬܳ݁ܐ ܘܕܳ݁ܚܠܺܝܢ ܗ̄ܘܰܘ ܕ݂ܰܢܫܰܐܠܽܘܢܳܝܗ̄ܝ: ܣ</VERS>
      <VERS vnumber="33">ܘܶܐܬܰ݁ܘ ܠܰܟ݁ܦܰ݁ܪܢܰܚܽܘܡ ܘܟܰ݁ܕ݁ ܥܰܠܘ ܠܒܰ݁ܝܬ݂ܳܐ ܡܫܰܐܶܠ ܗ̄ܘܳܐ ܠܗܽܘܢ ܕ݂ܡܳܢܳܐ ܡܶܬ݁ܚܰܫܒܺ݁ܝܢ ܗܘܰܝܬ݂ܽܘܢ ܒ݂ܽܐܘܪܚܳܐ ܒ݂ܰܝܢܳܬ݁ܟܽ݁ܘܢ:</VERS>
      <VERS vnumber="34">ܗܶܢܽܘܢ ܕ݂ܶܝܢ ܫܰܬ݂ܺܝܩܺܝܢ ܗ̄ܘܰܘ ܐܶܬ݁ܚܪܺܝܘ ܗ̄ܘܰܘ ܓ݂ܶܝܪ ܒ݂ܽܐܘܪܚܳܐ ܚܰܕ݁ ܥܰܡ ܚܰܕ݁ ܕ݂ܡܰܢܽܘ ܪܰܒ݁ ܒ݂ܗܽܘܢ:</VERS>
      <VERS vnumber="35">ܘܺܝܬܶ݁ܒ݁ ܝܶܫܽܘܥ ܘܰܩܪܳܐ ܠܰܬ݁ܪܶܥܣܰܪ ܘܶܐܡܰܪ ܠܗܽܘܢ ܡܰܢ ܕ݂ܨܳܒܶ݁ܐ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܐ̄ܚܪܳܝܳܐ ܕ݂ܟܽ݁ܠ ܐ̄ܢܳܫ ܘܰܡܫܰܡܫܳܢܳܐ ܕ݂ܟܽ݁ܠ ܐ̄ܢܳܫ:</VERS>
      <VERS vnumber="36">ܘܰܢܣܰܒ݁ ܛܰܠܝܳܐ ܚܰܕ݁ ܘܰܐܩܺܝܡܶܗ ܒ݂ܰܡܨܰܥܬܳ݁ܐ ܘܫܰܩܠܶܗ ܥܰܠ ܕ݂ܪܳܥܰܘܗ̄ܝ ܘܶܐܡܰܪ ܠܗܽܘܢ:</VERS>
      <VERS vnumber="37">ܟ݂ܽܠ ܡܰܢ ܕ݂ܰܢܩܰܒ݂ܶܠ ܐܰܝܟ݁ ܗܳܢܳܐ ܛܰܠܝܳܐ ܒ݂ܫܶܡܝ ܠܺܝ ܗܽܘ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܠܳܐ ܗ̄ܘܳܐ ܠܺܝ ܡܩܰܒ݂ܶܠ ܐܶܠܳܐ ܠܡܰܢ ܕ݂ܫܰܕ݂ܪܰܢܝ: ܣ</VERS>
      <VERS vnumber="38">ܐܳܡܰܪ ܠܶܗ ܝܽܘܚܰܢܳܢ ܪܰܒ݂ܺܝ ܚܙܰܝܢ ܐ̄ܢܳܫ ܕ݂ܡܰܦ݂ܶܩ ܫܺܐܕܶ݁ܐ ܒ݂ܰܫܡܳܟ݁ ܘܰܟ݁ܠܰܝܢܳܝܗ̄ܝ ܥܰܠ ܕ݂ܠܳܐ ܢܩܶܦ݁ ܠܰܢ:</VERS>
      <VERS vnumber="39">ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܶܟ݁ܠܽܘܢܳܝܗ̄ܝ ܠܰܝܬ݂ ܓ݂ܶܝܪ ܐ̄ܢܳܫ ܕ݂ܥܳܒܶ݁ܕ݁ ܚܰܝܠܶܐ ܒ݂ܫܶܡܝ ܘܡܶܫܟ݂ܰܚ ܥܓܰ݁ܠ ܐܳܡܰܪ ܥܠܰܝ ܕ݂ܒܺ݁ܝܫ:</VERS>
      <VERS vnumber="40">ܡܰܢ ܕ݂ܠܳܐ ܗ̄ܘܳܐ ܗܳܟܺ݁ܝܠ ܠܽܘܩܒܰ݁ܠܟܽ݁ܘܢ ܚܠܳܦܰ݁ܝܟ݂ܽܘܢ ܗܽ̄ܘ: ܣ</VERS>
      <VERS vnumber="41">ܟ݂ܽܠ ܕ݂ܶܝܢ ܕ݂ܢܰܫܩܶܝܟܽ݁ܘܢ ܟ݂ܳܣܳܐ ܕ݂ܡܰܝܳܐ ܒ݂ܰܠܚܽܘܕ݁ ܒ݂ܰܫܡܳܐ ܕ݂ܕܰ݁ܡܫܺܝܚܳܐ ܐܰܢ̄ܬ݂ܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܢܰܘܒ݂ܶܕ݁ ܐܰܓ݁ܪܶܗ: ܣ</VERS>
      <VERS vnumber="42">ܘܟܽ݁ܠ ܡܰܢ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ ܕ݂ܰܡܗܰܝܡܢܺܝܢ ܒ݂ܺܝ ܦ݂ܰܩܳܚ ܗ̄ܘܳܐ ܠܶܗ ܐܶܠܽܘ ܪܰܡܝܳܐ ܗ̄ܘܳܬ݁ ܪܰܚܝܳܐ ܕ݂ܰܚܡܳܪܳܐ ܒ݂ܨܰܘܪܶܗ ܘܰܫܕܶ݁ܐ ܒ݂ܝܰܡܳܐ: ܣ</VERS>
      <VERS vnumber="43">ܐܶܢ ܕ݂ܶܝܢ ܡܰܟ݁ܫܠܳܐ ܠܳܟ݁ ܐܺܝܕܳ݁ܟ݁ ܦ݂ܣܽܘܩܶܝܗ ܦ݂ܰܩܳܚ ܗܽ̄ܘ ܠܳܟ݁ ܦ݂ܫܺܝܓܳ݁ܐ ܕ݂ܬܶ݁ܥܽܘܠ ܠܚܰܝܶܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܐܺܝܕܺ݁ܝܢ ܬ݂ܺܐܙܰܠ ܠܓܺ݁ܗܰܢܳܐ:</VERS>
      <VERS vnumber="44">ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ:</VERS>
      <VERS vnumber="45">ܘܶܐܢ ܪܶܓ݁ܠܳܟ݁ ܡܰܟ݁ܫܠܳܐ ܠܳܟ݁ ܦ݂ܣܽܘܩܶܝܗ ܦ݂ܰܩܳܚ ܗܽ̄ܘ ܠܳܟ݁ ܕ݂ܬܶ݁ܥܽܘܠ ܠܚܰܝܶܐ ܚܓܺ݁ܝܣܳܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܪܶܓ݁ܠܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ:</VERS>
      <VERS vnumber="46">ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ: ܣ</VERS>
      <VERS vnumber="47">ܘܶܐܢ ܥܰܝܢܳܟ݁ ܡܰܟ݁ܫܠܳܐ ܠܳܟ݁ ܚܨܺܝܗ ܦ݂ܰܩܳܚ ܗܽ̄ܘ ܠܳܟ݁ ܕ݂ܒܰ݁ܚܕܳ݁ܐ ܥܰܝܢܳܟ݁ ܬ݂ܶܥܽܘܠ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܐܰܘ ܟ݂ܰܕ݁ ܐܺܝܬ݁ ܠܳܟ݁ ܬ݂ܰܪܬ݂ܶܝܢ ܥܰܝܢܺܝܢ ܬ݂ܶܦ݂ܶܠ ܒ݂ܓܺ݁ܗܰܢܳܐ ܕ݂ܢܽܘܪܳܐ:</VERS>
      <VERS vnumber="48">ܐܰܝܟ݂ܳܐ ܕ݂ܬܰ݁ܘܠܰܥܗܽܘܢ ܠܳܐ ܡܳܝܬ݂ܳܐ ܘܢܽܘܪܗܽܘܢ ܠܳܐ ܕ݂ܳܥܟ݂ܳܐ: ܣ</VERS>
      <VERS vnumber="49">ܟ݂ܽܠ ܓ݂ܶܝܪ ܒ݂ܢܽܘܪܳܐ ܢܶܬ݁ܡܠܰܚ ܘܟܽ݁ܠ ܕ݂ܶܒ݁ܚܬܳ݁ܐ ܒ݂ܡܶܠܚܳܐ ܬ݂ܶܬ݁ܡܠܰܚ: ܣ</VERS>
      <VERS vnumber="50">ܫܰܦ݂ܺܝܪܳܐ ܗ̄ܝ ܡܶܠܚܳܐ ܐܶܢ ܕ݂ܶܝܢ ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ ܬ݂ܶܗܘܶܐ ܒ݂ܟܽ݁ܘܢ ܡܶܠܚܳܐ ܘܰܒ݁ܫܰܝܢܳܐ ܗܘܰܘ ܚܰܕ݁ ܥܰܡ ܚܰܕ݁ ܣܣ:</VERS>
    </CHAPTER>
    <CHAPTER cnumber="10">
      <VERS vnumber="1">ܘܩܳܡ ܡܶܢ ܬ݂ܰܡܳܢ ܘܶܐܬܳ݁ܐ ܠܰܬ݁ܚܽܘܡܳܐ ܕ݂ܺܝܗܽܘܕ݁ ܠܥܶܒ݁ܪܳܐ ܕ݂ܝܽܘܪܕ݂ܢܳܢ ܘܶܐܙܰܠܘ ܠܬܰ݁ܡܳܢ ܠܘܳܬܶ݁ܗ ܟ݂ܶܢܫܶܐ ܣܰܓ݂ܺܝܶܐܐ ܘܡܰܠܶܦ݁ ܗ̄ܘܳܐ ܠܗܽܘܢ ܬ݂ܽܘܒ݁ ܐܰܝܟ݁ ܕ݂ܰܡܥܳܕ݁ ܗ̄ܘܳܐ:</VERS>
      <VERS vnumber="2">ܘܰܩܪܶܒ݁ܘ ܦ݂ܪܺܝܫܶܐ ܡܢܰܣܶܝܢ ܠܶܗ ܘܰܡܫܰܐܠܺܝܢ ܕ݂ܶܐܢ ܫܰܠܺܝܛ ܠܓܰ݁ܒ݁ܪܳܐ ܕ݂ܢܶܫܒ݂ܽܘܩ ܐܰܢ̄ܬ݂ܬܶ݁ܗ:</VERS>
      <VERS vnumber="3">ܐܳܡܰܪ ܠܗܽܘܢ ܡܳܢܳܐ ܦ݂ܰܩܶܕ݁ܟܽ݁ܘܢ ܡܽܘܫܶܐ:</VERS>
      <VERS vnumber="4">ܗܶܢܽܘܢ ܕ݂ܶܝܢ ܐܳܡܪܺܝܢ ܡܽܘܫܶܐ ܐܰܦ݂ܶܣ ܠܰܢ ܕ݂ܢܶܟ݁ܬ݂ܽܘܒ݁ ܟ݂ܬܳ݁ܒܳ݁ܐ ܕ݂ܫܽܘܒ݁ܩܳܢܳܐ ܘܢܶܫܪܶܐ:</VERS>
      <VERS vnumber="5">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܽܘܩܒܰ݁ܠ ܩܰܫܝܽܘܬ݁ ܠܶܒ݂ܟܽ݁ܘܢ ܟ݂ܬܰ݁ܒ݁ ܠܟܽ݁ܘܢ ܦ݂ܽܘܩܕ݂ܳܢܳܐ ܗܳܢܳܐ:</VERS>
      <VERS vnumber="6">ܡܶܢ ܒ݂ܪܺܫܺܝܬ݁ ܕ݂ܶܝܢ ܕ݂ܶܟ݁ܪܳܐ ܘܢܶܩܒ݂ܬܳ݁ܐ ܥܒܰ݁ܕ݁ ܐܶܢܽܘܢ ܐܰܠܳܗܳܐ:</VERS>
      <VERS vnumber="7">ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ:</VERS>
      <VERS vnumber="8">ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ ܡܶܟ݂ܺܝܠ ܠܳܐ ܗ̄ܘܰܘ ܬ݂ܪܶܝܢ ܐܶܠܳܐ ܚܰܕ݁ ܒ݂ܣܰܪ:</VERS>
      <VERS vnumber="9">ܡܶܕ݂ܶܡ ܕ݂ܰܐܠܳܗܳܐ ܗܳܟܺ݁ܝܠ ܙܰܘܶܓ݁ ܒ݂ܰܪܢܳܫܳܐ ܠܳܐ ܢܦܰ݁ܪܶܫ:</VERS>
      <VERS vnumber="10">ܘܫܰܐܠܽܘܗ̄ܝ ܬ݂ܽܘܒ݁ ܬ݂ܰܠܡܺܝܕܰ݁ܘܗ̄ܝ ܒ݂ܒܰ݁ܝܬ݂ܳܐ ܥܰܠ ܗܳܕܶ݁ܐ:</VERS>
      <VERS vnumber="11">ܘܶܐܡܰܪ ܠܗܽܘܢ ܟ݂ܽܠ ܡܰܢ ܕ݂ܢܶܫܪܶܐ ܐܰܢ̄ܬ݂ܬܶ݁ܗ ܘܢܶܣܰܒ݁ ܐ̄ܚܪܺܬܳ݁ܐ ܓ݂ܳܐܰܪ:</VERS>
      <VERS vnumber="12">ܘܶܐܢ ܐܰܢ̄ܬ݂ܬܳ݁ܐ ܬ݂ܶܫܪܶܐ ܒ݂ܰܥܠܳܗ ܘܬܶ݁ܗܘܶܐ ܠܰܐ̄ܚܪܺܢܳܐ ܓ݂ܳܝܪܳܐ: ܣ</VERS>
      <VERS vnumber="13">ܘܰܡܩܰܪܒܺ݁ܝܢ ܗ̄ܘܰܘ ܠܶܗ ܛܠܳܝܶܐ ܕ݂ܢܶܩܪܽܘܒ݁ ܠܗܽܘܢ ܬ݂ܰܠܡܺܝܕܰ݁ܘܗ̄ܝ ܕ݂ܶܝܢ ܟ݂ܳܐܶܝܢ ܗ̄ܘܰܘ ܒ݂ܗܳܠܶܝܢ ܕ݂ܰܡܩܰܪܒܺ݁ܝܢ ܠܗܽܘܢ:</VERS>
      <VERS vnumber="14">ܝܶܫܽܘܥ ܕ݂ܶܝܢ ܚܙܳܐ ܘܶܐܬ݁ܒ݂ܶܐܫ ܠܶܗ ܘܶܐܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܐܺܝܬܶ݁ܝܗ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="15">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܕ݂ܠܳܐ ܢܩܰܒ݂ܶܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܛܰܠܝܳܐ ܠܳܐ ܢܶܥܽܘܠ ܠܳܗ:</VERS>
      <VERS vnumber="16">ܘܰܫܩܰܠ ܐܶܢܽܘܢ ܥܰܠ ܕ݂ܪܳܥܰܘܗ̄ܝ ܘܣܳܡ ܐܺܝܕܶ݁ܗ ܥܠܰܝܗܽܘܢ ܘܒܰ݁ܪܶܟ݁ ܐܶܢܽܘܢ: ܣ</VERS>
      <VERS vnumber="17">ܘܟܰ݁ܕ݁ ܪܳܕܶ݁ܐ ܒ݂ܽܐܘܪܚܳܐ ܪܗܶܛ ܚܰܕ݁ ܢܦܰ݁ܠ ܥܰܠ ܒ݂ܽܘܪܟ݂ܰܘܗ̄ܝ ܘܰܡܫܰܐܶܠ ܗ̄ܘܳܐ ܠܶܗ ܘܳܐܡܰܪ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܐܶܥܒ݂ܶܕ݁ ܕ݂ܺܐܬܰ݁ܪ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="18">ܐܳܡܰܪ ܠܶܗ ܝܶܫܽܘܥ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:</VERS>
      <VERS vnumber="19">ܦ݂ܽܘܩܕ݂ܳܢܶܐ ܝܳܕܰ݁ܥ ܐܰܢ̄ܬ݂ ܠܳܐ ܬ݂ܓܽ݁ܘܪ ܠܳܐ ܬ݂ܶܓ݁ܢܽܘܒ݁ ܠܳܐ ܬ݂ܶܩܛܽܘܠ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬܳ݁ܐ ܕ݂ܰܓ݂ܳܠܬܳ݁ܐ ܠܳܐ ܬ݂ܶܛܠܽܘܡ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:</VERS>
      <VERS vnumber="20">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܶܗ ܡܰܠܦܳ݁ܢܳܐ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ:</VERS>
      <VERS vnumber="21">ܝܶܫܽܘܥ ܕ݂ܶܝܢ ܚܳܪ ܒ݂ܶܗ ܘܰܐܚܒܶ݁ܗ ܘܶܐܡܰܪ ܠܶܗ ܚܕܳ݁ܐ ܚܰܣܺܝܪܳܐ ܠܳܟ݁ ܙܶܠ ܙܰܒ݂ܶܢ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܣܰܒ݁ ܨܠܺܝܒܳ݁ܐ ܘܬܳ݁ܐ ܒ݂ܳܬܰ݁ܪܝ: ܣ</VERS>
      <VERS vnumber="22">ܗܽܘ ܕ݂ܶܝܢ ܐܶܬ݁ܟ݂ܡܰܪ ܒ݂ܡܶܠܬܳ݁ܐ ܗܳܕܶ݁ܐ ܘܶܐܙܰܠ ܟ݂ܰܕ݁ ܥܰܝܺܝܩܳܐ ܠܶܗ ܐܺܝܬ݁ ܗ̄ܘܳܐ ܠܶܗ ܓ݂ܶܝܪ ܢܶܟ݁ܣܶܐ ܣܰܓ݂ܺܝܶܐܐ:</VERS>
      <VERS vnumber="23">ܚܳܪ ܕ݂ܶܝܢ ܝܶܫܽܘܥ ܒ݂ܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܟ݂ܡܳܐ ܥܰܛܠܳܐ ܠܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܟ݁ܣܶܐ ܕ݂ܢܶܥܠܽܘܢ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="24">ܬ݂ܰܠܡܺܝܕܶ݁ܐ ܕ݂ܶܝܢ ܡܶܬ݂ܕ݂ܰܡܪܺܝܢ ܗ̄ܘܰܘ ܥܰܠ ܡܶܠܰܘܗ̄ܝ ܘܰܥܢܳܐ ܬ݂ܽܘܒ݁ ܝܶܫܽܘܥ ܘܶܐܡܰܪ ܠܗܽܘܢ ܒ݂ܢܰܝ ܟ݂ܡܳܐ ܥܰܛܠܳܐ ܠܰܐܝܠܶܝܢ ܕ݂ܰܬ݁ܟܺ݁ܝܠܺܝܢ ܥܰܠ ܢܶܟ݁ܣܰܝܗܽܘܢ ܕ݂ܢܶܥܠܽܘܢ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="25">ܦ݂ܫܺܝܩ ܗܽ̄ܘ ܠܓܰ݁ܡܠܳܐ ܕ݂ܢܶܥܽܘܠ ܒ݂ܰܚܪܽܘܪܳܐ ܕ݂ܰܡܚܰܛܳܐ ܐܰܘ ܥܰܬ݂ܺܝܪܳܐ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܡܶܥܰܠ:</VERS>
      <VERS vnumber="26">ܗܶܢܽܘܢ ܕ݂ܶܝܢ ܝܰܬ݂ܺܝܪܳܐܝܺܬ݁ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܒ݂ܰܝܢܰܝܗܽܘܢ ܡܰܢܽܘ ܡܶܫܟ݂ܰܚ ܠܡܶܚܳܐ:</VERS>
      <VERS vnumber="27">ܚܳܪ ܕ݂ܶܝܢ ܒ݂ܗܽܘܢ ܝܶܫܽܘܥ ܘܶܐܡܰܪ ܠܗܽܘܢ ܠܘܳܬ݁ ܒ݂ܢܰܝ-ܐ̄ܢܳܫܳܐ ܗܳܕܶ݁ܐ ܠܳܐ ܡܶܫܟ݂ܚܳܐ ܐܶܠܳܐ ܠܘܳܬ݁ ܐܰܠܳܗܳܐ ܟ݂ܽܠ ܡܶܕ݂ܶܡ ܓ݂ܶܝܪ ܡܶܫܟ݂ܚܳܐ ܠܘܳܬ݁ ܐܰܠܳܗܳܐ ܣܣ:</VERS>
      <VERS vnumber="28">ܘܫܰܪܺܝ ܟ݂ܺܐܦܳ݁ܐ ܠܡܺܐܡܰܪ ܗܳܐ ܚܢܰܢ ܫܒܰ݁ܩܢ ܟ݂ܽܠ ܡܶܕ݂ܶܡ ܘܰܢܩܶܦ݁ܢܳܟ݁:</VERS>
      <VERS vnumber="29">ܥܢܳܐ ܝܶܫܽܘܥ ܘܶܐܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܚܶܐ ܐܰܘ ܐܰܚܘܳܬܳ݁ܐ ܐܰܘ ܐܰܒܳ݁ܐ ܐܰܘ ܐܶܡܳܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܐܰܘ ܩܽܘܪܝܳܐ ܡܶܛܽܠܳܬ݁ܝ ܘܡܶܛܽܠ ܣܒܰ݁ܪܬ݁ܝ:</VERS>
      <VERS vnumber="30">ܘܠܳܐ ܢܩܰܒ݂ܶܠ ܚܰܕ݁ ܒ݂ܰܡܳܐܐ ܗܳܫܳܐ ܒ݂ܙܰܒ݁ܢܳܐ ܗܳܢܳܐ ܒ݂ܳܬ݂ܶܐ ܘܰܐܚܶܐ ܘܰܐܚܘܳܬܳ݁ܐ ܘܶܐܡܗܳܬܳ݁ܐ ܘܰܒ݁ܢܰܝܳܐ ܘܩܽܘܪܝܳܐ ܥܰܡ ܪܕܽ݁ܘܦ݁ܝܳܐ ܘܰܒ݁ܥܳܠܡܳܐ ܕ݂ܳܐܬܶ݁ܐ ܚܰܝܶܐ ܕ݂ܰܠܥܳܠܰܡ: ܣ</VERS>
      <VERS vnumber="31">ܣܰܓ݂ܺܝܶܐܐ ܕ݂ܶܝܢ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ ܘܰܐ̄ܚܪܳܝܶܐ ܩܰܕ݁ܡܳܝܶܐ ܣܣ:</VERS>
      <VERS vnumber="32">ܟ݂ܰܕ݁ ܣܳܠܩܺܝܢ ܗ̄ܘܰܘ ܕ݂ܶܝܢ ܒ݂ܽܐܘܪܚܳܐ ܠܽܐܘܪܺܫܠܶܡ ܗܽܘ ܝܶܫܽܘܥ ܩܕܺ݁ܝܡ ܗܘܳܐ ܠܗܽܘܢ ܘܡܶܬ݂ܬ݂ܰܡܗܺܝܢ ܗ̄ܘܰܘ ܘܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܟ݂ܰܕ݁ ܕ݂ܰܚܺܝܠܺܝܢ ܣ ܘܰܕ݁ܒܰ݁ܪ ܠܰܬ݁ܪܶܥܣܰܪܬ݂ܶܗ ܘܫܰܪܺܝ ܕ݂ܢܺܐܡܰܪ ܠܗܽܘܢ ܡܶܕ݂ܶܡ ܕ݂ܰܥܬܺ݁ܝܕ݁ ܕ݂ܢܶܗܘܶܐ ܠܶܗ:</VERS>
      <VERS vnumber="33">ܕ݂ܗܳܐ ܣܳܠܩܺܝܢ ܚ̄ܢܰܢ ܠܽܐܘܪܺܫܠܶܡ ܘܰܒ݁ܪܶܗ ܕ݂ܐ̄ܢܳܫܳܐ ܡܶܫܬ݂ܠܶܡ ܠܪܰܒ݂ܰܝ-ܟ݂ܳܗܢܶܐ ܘܰܠܣܳܦ݁ܪܶܐ ܘܰܢܚܰܝܒܽ݁ܘܢܳܝܗ̄ܝ ܠܡܰܘܬ݂ܳܐ ܘܢܰܫܠܡܽܘܢܳܝܗ̄ܝ ܠܥܰܡ̄ܡܶܐ:</VERS>
      <VERS vnumber="34">ܘܰܢܒܰ݁ܙܚܽܘܢ ܒ݂ܶܗ ܘܰܢܢܰܓ݂ܕܽ݁ܘܢܳܝܗ̄ܝ ܘܢܶܪܩܽܘܢ ܒ݂ܰܐܦ݂ܰܘܗ̄ܝ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ</VERS>
      <VERS vnumber="35">ܘܰܩܪܶܒ݁ܘ ܠܘܳܬܶ݁ܗ ܝܰܥܩܽܘܒ݁ ܘܝܽܘܚܰܢܳܢ ܒ݂ܢܰܝ ܙܰܒ݁ܕܰ݁ܝ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܨܳܒܶ݁ܝܢ ܚ̄ܢܰܢ ܕ݂ܟܽ݁ܠ ܕ݂ܢܶܫܰܐܠ ܬ݂ܶܥܒ݂ܶܕ݁ ܠܰܢ:</VERS>
      <VERS vnumber="36">ܐܳܡܰܪ ܠܗܽܘܢ ܡܳܢܳܐ ܨܳܒܶ݁ܝܢ ܐܢ̄ܬ݂ܽܘܢ ܐܶܥܒ݂ܶܕ݁ ܠܟܽ݁ܘܢ:</VERS>
      <VERS vnumber="37">ܐܳܡܪܺܝܢ ܠܶܗ ܗܰܒ݁ ܠܰܢ ܕ݂ܚܰܕ݁ ܢܶܬ݂ܶܒ݁ ܡܶܢ ܝܰܡܺܝܢܳܟ݁ ܘܚܰܕ݁ ܡܶܢ ܣܶܡܳܠܳܟ݁ ܒ݂ܫܽܘܒ݁ܚܳܟ݁:</VERS>
      <VERS vnumber="38">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܫܳܐܠܺܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܽܘܢ ܟ݂ܳܣܳܐ ܕ݂ܶܐܢܳܐ ܫܳܬܶ݁ܐ ܐ̄ܢܳܐ ܘܡܰܥܡܽܘܕܺ݁ܝܬܳ݁ܐ ܕ݂ܶܐܢܳܐ ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ:</VERS>
      <VERS vnumber="39">ܐܳܡܪܺܝܢ ܠܶܗ ܡܶܫܟ݂ܚܺܝܢܰܢ ܐܳܡܰܪ ܠܗܽܘܢ ܝܶܫܽܘܥ ܟ݂ܳܣܳܐ ܕ݂ܫܳܬܶ݁ܐ ܐ̄ܢܳܐ ܬ݂ܶܫܬ݂ܽܘܢ ܘܡܰܥܡܽܘܕܺ݁ܝܬܳ݁ܐ ܕ݂ܥܳܡܶܕ݁ ܐ̄ܢܳܐ ܬ݂ܶܥܡܕܽ݁ܘܢ:</VERS>
      <VERS vnumber="40">ܕ݂ܬܶ݁ܬ݂ܒܽ݁ܘܢ ܕ݂ܶܝܢ ܡܶܢ ܝܰܡܺܝܢܝ ܘܡܶܢ ܣܶܡܳܠܝ ܠܳܐ ܗܘܳܬ݁ ܕ݂ܺܝܠܝ ܠܡܶܬ݂ܰܠ ܐܶܠܳܐ ܠܰܐܝܠܶܝܢ ܕ݂ܰܡܛܰܝܒܳ݁ܐ: ܣ</VERS>
      <VERS vnumber="41">ܘܟܰ݁ܕ݁ ܫܡܰܥܘ ܥܶܣܪܳܐ ܫܰܪܺܝܘ ܪܳܛܢܺܝܢ ܥܰܠ ܝܰܥܩܽܘܒ݁ ܘܝܽܘܚܰܢܳܢ:</VERS>
      <VERS vnumber="42">ܘܰܩܪܳܐ ܐܶܢܽܘܢ ܝܶܫܽܘܥ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܡܶܣܬ݂ܰܒ݁ܪܺܝܢ ܪܺܫܶܐ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܪܰܘܪܒܳ݁ܢܰܝܗܽܘܢ ܫܰܠܺܝܛܺܝܢ ܥܠܰܝܗܽܘܢ:</VERS>
      <VERS vnumber="43">ܠܳܐ ܕ݂ܶܝܢ ܗܳܟܰ݁ܢܳܐ ܢܶܗܘܶܐ ܒ݂ܰܝܢܳܬ݁ܟܽ݁ܘܢ ܐܶܠܳܐ ܡܰܢ ܕ݂ܨܳܒܶ݁ܐ ܒ݂ܟܽ݁ܘܢ ܕ݂ܢܶܗܘܶܐ ܪܰܒ݂ܳܐ ܢܶܗܘܶܐ ܠܟܽ݁ܘܢ ܡܫܰܡܫܳܢܳܐ:</VERS>
      <VERS vnumber="44">ܘܰܐܝܢܳܐ ܡܶܢܟܽ݁ܘܢ ܕ݂ܨܳܒܶ݁ܐ ܕ݂ܢܶܗܘܶܐ ܩܰܕ݁ܡܳܝܳܐ ܢܶܗܘܶܐ ܥܰܒ݁ܕ݂ܳܐ ܕ݂ܟܽ݁ܠܢܳܫ: ܣ</VERS>
      <VERS vnumber="45">ܐܳܦ݁ ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܕ݂ܢܶܫܬ݂ܰܡܰܫ ܐܶܠܳܐ ܕ݂ܰܢܫܰܡܶܫ ܘܰܕ݁ܢܶܬ݂ܶܠ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܣܰܓ݂ܺܝܶܐܐ: ܣ</VERS>
      <VERS vnumber="46">ܘܶܐܬܰ݁ܘ ܠܺܐܝܪܺܝܚܽܘ ܣ݂ ܣ݂ ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܐܺܝܪܺܝܚܽܘ ܗܽܘ ܘܬܰ݁ܠܡܺܝܕܰ݁ܘܗ̄ܝ ܘܟܶ݁ܢܫܳܐ ܣܰܓ݂ܺܝܳܐܐ ܛܺܝܡܰܝ ܒ݂ܰܪ-ܛܺܝܡܰܝ ܣܰܡܝܳܐ ܝܳܬܶ݁ܒ݁ ܗ̄ܘܳܐ ܥܰܠ-ܝܰܕ݁ ܐܽܘܪܚܳܐ ܘܚܳܕܰ݁ܪ:</VERS>
      <VERS vnumber="47">ܘܰܫܡܰܥ ܕ݂ܝܶܫܽܘܥ ܗܽ̄ܘ ܢܳܨܪܳܝܳܐ ܘܫܰܪܺܝ ܠܡܶܩܥܳܐ ܘܰܠܡܺܐܡܰܪ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:</VERS>
      <VERS vnumber="48">ܘܟܳ݁ܐܶܝܢ ܗ̄ܘܰܘ ܒ݂ܶܗ ܣܰܓ݂ܺܝܶܐܐ ܕ݂ܢܶܫܬ݂ܽܘܩ ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܳܥܶܐ ܗ̄ܘܳܐ ܘܳܐܡܰܪ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:</VERS>
      <VERS vnumber="49">ܘܩܳܡ ܝܶܫܽܘܥ ܘܰܦ݁ܩܰܕ݁ ܕ݂ܢܶܩܪܽܘܢܳܝܗ̄ܝ ܘܰܩܪܰܐܘܽܗ̄ܝ ܠܣܰܡܝܳܐ ܘܳܐܡܪܺܝܢ ܠܶܗ ܐܶܬ݁ܠܰܒ݂̄ܒ݁ ܩܽܘܡ ܩܳܪܶܐ ܠܳܟ݁:</VERS>
      <VERS vnumber="50">ܗܽܘ ܕ݂ܶܝܢ ܣܰܡܝܳܐ ܫܕܳ݁ܐ ܠܒܳ݁ܫܶܗ ܘܩܳܡ ܐܶܬܳ݁ܐ ܠܘܳܬ݁ ܝܶܫܽܘܥ:</VERS>
      <VERS vnumber="51">ܐܳܡܰܪ ܠܶܗ ܝܶܫܽܘܥ ܡܳܢܳܐ ܨܳܒܶ݁ܐ ܐܰܢ̄ܬ݂ ܐܶܥܒ݂ܶܕ݁ ܠܳܟ݁ ܗܽܘ ܕ݂ܶܝܢ ܣܰܡܝܳܐ ܐܶܡܰܪ ܠܶܗ ܪܰܒ݂ܺܝ ܕ݂ܶܐܚܙܶܐ:</VERS>
      <VERS vnumber="52">ܘܝܶܫܽܘܥ ܐܶܡܰܪ ܠܶܗ ܚܙܺܝ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁ ܘܡܶܚܕܳ݁ܐ ܐܶܬ݁ܚܙܺܝ ܠܶܗ ܘܳܐܙܶܠ ܗ̄ܘܳܐ ܒ݂ܽܐܘܪܚܳܐ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܘܟܰ݁ܕ݁ ܩܪܶܒ݁ ܠܽܐܘܪܺܫܠܶܡ ܥܰܠ-ܓ݂ܶܢ̄ܒ݁ ܒ݂ܶܝܬ݁-ܦ݂ܳܓ݂ܶܐ ܘܒܶ݁ܝܬ݁-ܥܰܢܝܳܐ ܠܘܳܬ݁ ܛܽܘܪܳܐ ܕ݂ܙܰܝܬ݂ܶܐ ܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="2">ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܝ ܕ݂ܰܠܩܽܘܒ݁ܠܰܢ ܘܒܰ݁ܪ-ܫܳܥܬܶ݁ܗ ܕ݂ܥܳܐܠܺܝܢ ܐܢ̄ܬ݂ܽܘܢ ܠܳܗ ܡܶܫܟ݂ܚܺܝܢ ܐܢ̄ܬ݂ܽܘܢ ܥܺܝܠܳܐ ܕ݂ܰܐܣܺܝܪ ܕ݂ܐ̄ܢܳܫ ܡܶܢ ܒ݂ܢܰܝܢܳܫܳܐ ܠܳܐ ܪܰܟ݁ܒ݂ܶܗ ܫܪܰܘ ܐܰܝܬ݂ܰܐܘܽܗ̄ܝ:</VERS>
      <VERS vnumber="3">ܘܶܐܢ ܐ̄ܢܳܫ ܢܺܐܡܰܪ ܠܟܽ݁ܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܗܳܕܶ݁ܐ ܐܶܡܰܪܘ ܠܶܗ ܕ݂ܰܠܡܳܪܰܢ ܡܶܬ݁ܒ݂ܥܶܐ ܘܡܶܚܕܳ݁ܐ ܡܫܰܕ݂ܰܪ ܠܶܗ ܠܟܳ݁ܐ: ܣ</VERS>
      <VERS vnumber="4">ܘܶܐܙܰܠܘ ܐܶܫܟ݂ܰܚܘ ܥܺܝܠܳܐ ܕ݂ܰܐܣܺܝܪ ܥܰܠ ܬ݂ܰܪܥܳܐ ܠܒܰ݁ܪ ܒ݂ܫܽܘܩܳܐ ܘܟܰ݁ܕ݁ ܫܳܪܶܝܢ ܠܶܗ:</VERS>
      <VERS vnumber="5">ܐ̄ܢܳܫܺܝܢ ܡܶܢ ܐܰܝܠܶܝܢ ܕ݂ܩܳܝܡܺܝܢ ܐܶܡܰܪܘ ܠܗܽܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܫܳܪܶܝܢ ܐܢ̄ܬ݂ܽܘܢ ܥܺܝܠܳܐ:</VERS>
      <VERS vnumber="6">ܗܶܢܽܘܢ ܕ݂ܶܝܢ ܐܶܡܰܪܘ ܠܗܽܘܢ ܐܰܝܟ݁ ܕ݂ܦܰ݁ܩܶܕ݁ ܐܶܢܽܘܢ ܝܶܫܽܘܥ ܘܰܫܒܰ݁ܩܘ ܐܶܢܽܘܢ:</VERS>
      <VERS vnumber="7">ܘܰܐܝܬ݂ܝܽܘܗ̄ܝ ܠܥܺܝܠܳܐ ܠܘܳܬ݁ ܝܶܫܽܘܥ ܘܰܐܪܡܺܝܘ ܥܠܰܘܗ̄ܝ ܡܳܐܢܰܝܗܽܘܢ ܘܰܪܟܶ݁ܒ݁ ܥܠܰܘܗ̄ܝ ܝܶܫܽܘܥ: ܣ</VERS>
      <VERS vnumber="8">ܣܰܓ݂ܺܝܶܐܐ ܕ݂ܶܝܢ ܡܫܰܘܶܝܢ ܗ̄ܘܰܘ ܢܰܚܬ݂ܰܝܗܽܘܢ ܒ݂ܽܐܘܪܚܳܐ ܘܰܐ̄ܚܪܳܢܶܐ ܦ݂ܳܣܩܺܝܢ ܗ̄ܘܰܘ ܣܰܘܟ݂ܶܐ ܡܶܢ ܐܺܝܠܳܢܶܐ ܘܰܡܫܰܘܶܝܢ ܒ݂ܽܐܘܪܚܳܐ:</VERS>
      <VERS vnumber="9">ܘܗܳܢܽܘܢ ܕ݂ܰܩܕܳ݁ܡܰܘܗ̄ܝ ܘܗܳܢܽܘܢ ܕ݂ܒܳ݁ܬ݁ܪܶܗ ܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ:</VERS>
      <VERS vnumber="10">ܘܰܒ݁ܪܺܝܟܳ݁ܐ ܗ̄ܝ ܡܰܠܟ݂ܽܘܬܳ݁ܐ ܕ݂ܳܐܬ݁ܝܳܐ ܕ݂ܰܐܒܽ݁ܘܢ ܕ݂ܰܘܺܝܕ݁ ܐܽܘܫܰܥܢܳܐ ܒ݂ܰܡܪܰܘܡܶܐ: ܣ</VERS>
      <VERS vnumber="11">ܘܥܰܠ ܝܶܫܽܘܥ ܠܽܐܘܪܺܫܠܶܡ ܠܗܰܝܟ݂ܠܳܐ ܘܰܚܙܳܐ ܟ݂ܽܠܡܶܕ݂ܶܡ ܟ݂ܰܕ݁ ܗܘܳܐ ܕ݂ܶܝܢ ܥܶܕ݂ܳܢܳܐ ܕ݂ܪܰܡܫܳܐ ܢܦܰ݁ܩ ܠܒܶ݁ܝܬ݁-ܥܰܢܝܳܐ ܥܰܡ ܬ݂ܪܶܥܣܰܪ:</VERS>
      <VERS vnumber="12">ܘܰܠܝܰܘܡܳܐ ܐ̄ܚܪܺܢܳܐ ܟ݂ܰܕ݁ ܢܦܰ݁ܩ ܡܶܢ ܒ݂ܶܝܬ݁-ܥܰܢܝܳܐ ܟ݂ܦܶ݁ܢ:</VERS>
      <VERS vnumber="13">ܘܰܚܙܳܐ ܬ݂ܺܬ݂ܳܐ ܚܕܳ݁ܐ ܡܶܢ ܪܽܘܚܩܳܐ ܕ݂ܺܐܝܬ݁ ܒ݂ܳܗ ܛܰܪܦܶ݁ܐ ܘܶܐܬܳ݁ܐ ܠܘܳܬܳ݁ܗ ܕ݂ܶܐܢ ܢܶܫܟ݂ܰܚ ܒ݂ܳܗ ܡܶܕ݂ܶܡ ܘܟܰ݁ܕ݁ ܐܶܬܳ݁ܐ ܠܳܐ ܐܶܫܟ݂ܰܚ ܒ݂ܳܗ ܐܶܠܳܐ ܐܶܢ ܛܰܪܦܶ݁ܐ ܙܰܒ݁ܢܳܐ ܓ݂ܶܝܪ ܠܳܐ ܗܘܳܐ ܗ̄ܘܳܐ ܕ݂ܬܺ݁ܐܢܶܐ:</VERS>
      <VERS vnumber="14">ܘܶܐܡܰܪ ܠܳܗ ܡܶܟ݂ܺܝܠ ܘܰܠܥܳܠܰܡ ܐ̄ܢܳܫ ܡܶܢܶܟ݁ܝ ܦ݂ܺܐܪܶܐ ܠܳܐ ܢܶܐܟܽ݁ܘܠ ܘܰܫܡܰܥܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܠܽܐܘܪܺܫܠܶܡ ܣܣ:</VERS>
      <VERS vnumber="15">ܘܥܰܠ ܝܶܫܽܘܥ ܠܗܰܝܟ݂ܠܳܐ ܕ݂ܰܐܠܳܗܳܐ ܘܫܰܪܺܝ ܕ݂ܢܰܦ݂ܶܩ ܠܰܐܝܠܶܝܢ ܕ݂ܙܳܒ݁ܢܺܝܢ ܘܰܡܙܰܒ݂ܢܺܝܢ ܒ݂ܗܰܝܟ݂ܠܳܐ ܘܰܗܦܰ݁ܟ݁ ܦ݂ܳܬܽ݁ܘܪܶܐ ܕ݂ܰܡܥܰܪܦܳ݁ܢܶܐ ܘܟܽ݁ܘܪܣܰܘܳܬܳ݁ܐ ܕ݂ܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ:</VERS>
      <VERS vnumber="16">ܘܠܳܐ ܫܳܒܶ݁ܩ ܗ̄ܘܳܐ ܕ݂ܐ̄ܢܳܫ ܢܰܥܒ݂ܰܪ ܡܳܐܢܶܐ ܒ݂ܓܰ݁ܘ ܗܰܝܟ݂ܠܳܐ:</VERS>
      <VERS vnumber="17">ܘܡܰܠܶܦ݁ ܗ̄ܘܳܐ ܘܳܐܡܰܪ ܠܗܽܘܢ ܠܳܐ ܟ݂ܬܺ݁ܝܒ݁ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܢܶܬ݁ܩܪܶܐ ܠܟܽ݁ܠܗܽܘܢ ܥܰܡ̄ܡܶܐ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ</VERS>
      <VERS vnumber="18">ܘܰܫܡܰܥܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܒܳ݁ܥܶܝܢ ܗ̄ܘܰܘ ܕ݂ܰܐܝܟ݂ܰܢܳܐ ܢܰܘܒ݂ܕܽ݁ܘܢܳܝܗ̄ܝ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܡܶܢܶܗ ܡܶܛܽܠ ܕ݂ܟܽ݁ܠܶܗ ܥܰܡܳܐ ܬ݂ܰܡܺܝܗܺܝܢ ܗ̄ܘܰܘ ܒ݂ܝܽܘܠܦ݂ܳܢܶܗ: ܣ</VERS>
      <VERS vnumber="19">ܘܟܰ݁ܕ݁ ܗܘܳܐ ܪܰܡܫܳܐ ܢܦܰ݁ܩܘ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ: ܣ</VERS>
      <VERS vnumber="20">ܘܰܒ݁ܨܰܦ݁ܪܳܐ ܟ݂ܰܕ݁ ܥܳܒ݁ܪܺܝܢ ܚܙܰܘ ܬ݂ܺܬ݂ܳܐ ܗܳܝ ܟ݂ܰܕ݁ ܝܰܒ݂ܺܝܫܳܐ ܡܶܢ ܥܶܩܳܪܳܗ:</VERS>
      <VERS vnumber="21">ܘܶܐܬ݂ܕ݂ܟܰ݁ܪ ܫܶܡܥܽܘܢ ܘܶܐܡܰܪ ܠܶܗ ܪܰܒ݂ܺܝ ܗܳܐ ܬ݂ܺܬ݂ܳܐ ܗܳܝ ܕ݂ܠܳܛܬ݂ ܝܶܒ݁ܫܰܬ݁:</VERS>
      <VERS vnumber="22">ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܬ݂ܶܗܘܶܐ ܒ݂ܟܽ݁ܘܢ ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="23">ܐܰܡܺܝܢ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܢܺܐܡܰܪ ܠܛܽܘܪܳܐ ܗܳܢܳܐ ܕ݂ܶܐܫܬ݂ܰܩ̄ܠ ܘܦܶ݁ܠ ܒ݂ܝܰܡܳܐ ܘܠܳܐ ܢܶܬ݁ܦ݂ܰܠܰܓ݁ ܒ݂ܠܶܒ݂ܶܗ ܐܶܠܳܐ ܢܗܰܝܡܶܢ ܕ݂ܗܳܘܶܐ ܗܰܘ ܡܶܕ݂ܶܡ ܕ݂ܳܐܡܰܪ ܢܶܗܘܶܐ ܠܶܗ ܡܶܕ݂ܶܡ ܕ݂ܳܐܡܰܪ: ܣ</VERS>
      <VERS vnumber="24">ܡܶܛܽܠ ܗܳܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܶܕ݂ܶܡ ܕ݂ܰܡܨܰܠܶܝܢ ܐܢ̄ܬ݂ܽܘܢ ܘܫܳܐܠܺܝܢ ܐܢ̄ܬ݂ܽܘܢ ܗܰܝܡܶܢܘ ܕ݂ܢܳܣܒ݂ܺܝܢ ܐܢ̄ܬ݂ܽܘܢ ܘܢܶܗܘܶܐ ܠܟܽ݁ܘܢ: ܣ</VERS>
      <VERS vnumber="25">ܘܡܳܐ ܕ݂ܩܳܝܡܺܝܢ ܐܢ̄ܬ݂ܽܘܢ ܠܰܡܨܰܠܳܝܽܘ ܫܒܽ݁ܘܩܘ ܡܶܕ݂ܶܡ ܕ݂ܺܐܝܬ݁ ܠܟܽ݁ܘܢ ܥܰܠ ܐ̄ܢܳܫ ܕ݂ܳܐܦ݁ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܫܒ݂ܽܘܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ:</VERS>
      <VERS vnumber="26">ܐܶܢ ܕ݂ܶܝܢ ܐܰܢ̄ܬ݂ܽܘܢ ܠܳܐ ܫܳܒ݁ܩܺܝܢ ܐܢ̄ܬ݂ܽܘܢ ܐܳܦ݁ܠܳܐ ܐܰܒܽ݁ܘܟܽ݁ܘܢ ܕ݂ܒܰ݁ܫܡܰܝܳܐ ܢܶܫܒ݂ܽܘܩ ܠܟܽ݁ܘܢ ܣܰܟ݁ܠܘܳܬ݁ܟܽ݁ܘܢ: ܣ</VERS>
      <VERS vnumber="27">ܘܶܐܬܰ݁ܘ ܬ݂ܽܘܒ݁ ܠܽܐܘܪܺܫܠܶܡ ܘܟܰ݁ܕ݁ ܡܗܰܠܶܟ݁ ܗ̄ܘܳܐ ܒ݂ܗܰܝܟ݂ܠܳܐ ܐܶܬܰ݁ܘ ܠܘܳܬܶ݁ܗ ܪܰܒ݂ܰܝ ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ:</VERS>
      <VERS vnumber="28">ܘܳܐܡܪܺܝܢ ܠܶܗ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ ܕ݂ܗܳܠܶܝܢ ܬ݂ܶܥܒ݂ܶܕ݁:</VERS>
      <VERS vnumber="29">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܚܕܳ݁ܐ ܕ݂ܬܺ݁ܐܡܪܽܘܢ ܠܺܝ ܘܶܐܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ:</VERS>
      <VERS vnumber="30">ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܡܶܢ ܐܰܝܡܶܟ݂ܳܐ ܗ̄ܝ ܡܶܢ ܫܡܰܝܳܐ ܐܰܘ ܡܶܢ ܒ݂ܢܰܝ-ܐ̄ܢܳܫܳܐ ܐܶܡܰܪܘ ܠܺܝ:</VERS>
      <VERS vnumber="31">ܘܶܐܬ݁ܚܰܫܰܒ݁ܘ ܒ݂ܢܰܦ݁ܫܗܽܘܢ ܘܶܐܡܰܪܘ ܕ݂ܶܐܢ ܢܺܐܡܰܪ ܠܶܗ ܕ݂ܡܶܢ ܫܡܰܝܳܐ ܐܳܡܰܪ ܠܰܢ ܘܰܠܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:</VERS>
      <VERS vnumber="32">ܘܰܕ݁ܢܺܐܡܰܪ ܡܶܢ ܒ݂ܢܰܝ-ܐ̄ܢܳܫܳܐ ܕ݂ܶܚܠܬܳ݁ܐ ܗ̄ܝ ܡܶܢ ܥܰܡܳܐ ܟ݂ܽܠܗܽܘܢ ܓ݂ܶܝܪ ܐܰܚܺܝܕܺ݁ܝܢ ܗܘܰܘ ܠܶܗ ܠܝܽܘܚܰܢܳܢ ܕ݂ܫܰܪܺܝܪܳܐܝܺܬ݁ ܢܒܺ݁ܝܳܐ ܗ̄ܘ:</VERS>
      <VERS vnumber="33">ܘܰܥܢܰܘ ܘܳܐܡܪܺܝܢ ܠܶܗ ܠܝܶܫܽܘܥ ܠܳܐ ܝܳܕ݁ܥܺܝܢܰܢ ܐܳܡܰܪ ܠܗܽܘܢ ܐܳܦ݁ ܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܘܫܰܪܺܝ ܕ݂ܰܢܡܰܠܶܠ ܥܰܡܗܽܘܢ ܒ݂ܡܰܬ݁ܠܶܐ ܓ݂ܰܒ݁ܪܳܐ ܚܰܕ݁ ܢܨܰܒ݁ ܟ݂ܰܪܡܳܐ ܘܰܐܚܕ݂ܪܶܗ ܣܝܳܓܳ݁ܐ ܘܰܚܦܰ݁ܪ ܒ݂ܶܗ ܡܰܥܨܰܪܬ݂ܳܐ ܘܰܒ݁ܢܳܐ ܒ݂ܶܗ ܡܰܓ݁ܕ݂ܠܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܚܙܰܩ:</VERS>
      <VERS vnumber="2">ܘܫܰܕ݂ܰܪ ܠܘܳܬ݁ ܦ݂ܰܠܳܚܶܐ ܥܰܒ݁ܕ݂ܶܗ ܒ݂ܙܰܒ݁ܢܳܐ ܕ݂ܡܶܢ ܦ݂ܺܐܪܶܐ ܕ݂ܟܰ݁ܪܡܳܐ ܢܶܣܰܒ݁:</VERS>
      <VERS vnumber="3">ܗܶܢܽܘܢ ܕ݂ܶܝܢ ܡܚܰܐܘܽܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܦܺ݁ܝܩ:</VERS>
      <VERS vnumber="4">ܘܫܰܕ݂ܰܪ ܬ݂ܽܘܒ݁ ܠܘܳܬ݁ܗܽܘܢ ܥܰܒ݁ܕ݂ܳܐ ܐ̄ܚܪܺܢܳܐ ܘܳܐܦ݁ ܠܗܰܘ ܪܰܓ݁ܡܽܘܗ̄ܝ ܘܨܰܠܦܽ݁ܘܗ̄ܝ ܘܫܰܕ݂ܪܽܘܗ̄ܝ ܒ݂ܨܰܥܪܳܐ:</VERS>
      <VERS vnumber="5">ܘܫܰܕ݂ܰܪ ܬ݂ܽܘܒ݁ ܐ̄ܚܪܺܢܳܐ ܐܳܦ݁ ܠܗܰܘ ܩܰܛܠܽܘܗ̄ܝ ܘܰܠܣܰܓ݂ܺܝܶܐܐ ܥܰܒ݁ܕ݂ܶܐ ܐ̄ܚܪܳܢܶܐ ܫܰܕ݂ܰܪ ܘܡܶܢܗܽܘܢ ܡܚܰܘ ܡܶܢܗܽܘܢ ܕ݂ܶܝܢ ܩܰܛܶܠܘ:</VERS>
      <VERS vnumber="6">ܚܰܪܬܳ݁ܐ ܕ݂ܶܝܢ ܚܰܕ݁ ܒ݂ܪܳܐ ܚܰܒ݂ܺܝܒܳ݁ܐ ܐܺܝܬ݁ ܗ̄ܘܳܐ ܠܶܗ ܘܫܰܕ݂ܪܶܗ ܠܘܳܬ݁ܗܽܘܢ ܐ̄ܚܪܳܝܰܬ݁ ܐܶܡܰܪ ܓ݂ܶܝܪ ܟ݂ܒܰ݁ܪ ܢܶܒ݁ܗܬܽ݁ܘܢ ܡܶܢ ܒ݂ܶܪܝ:</VERS>
      <VERS vnumber="7">ܗܳܢܽܘܢ ܕ݂ܶܝܢ ܦ݂ܰܠܳܚܶܐ ܐܶܡܰܪܘ ܒ݂ܢܰܦ݁ܫܗܽܘܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܬܶ݁ܗܘܶܐ ܕ݂ܺܝܠܰܢ ܝܳܪܬ݂ܽܘܬܳ݁ܐ:</VERS>
      <VERS vnumber="8">ܘܰܢܣܰܒ݁ܘ ܩܰܛܠܽܘܗ̄ܝ ܘܰܐܦ݂ܩܽܘܗ̄ܝ ܠܒܰ݁ܪ-ܡܶܢ ܟ݂ܰܪܡܳܐ:</VERS>
      <VERS vnumber="9">ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁ ܡܳܪܶܐ ܟ݂ܰܪܡܳܐ ܢܺܐܬܶ݁ܐ ܢܰܘܒ݂ܶܕ݁ ܠܗܳܢܽܘܢ ܦ݂ܰܠܳܚܶܐ ܘܢܶܬ݂ܠܺܝܘܗ̄ܝ ܟ݂ܰܪܡܳܐ ܠܰܐ̄ܚܪܳܢܶܐ:</VERS>
      <VERS vnumber="10">ܘܳܐܦ݁ܠܳܐ ܟ݂ܬܳ݁ܒܳ݁ܐ ܗܳܢܳܐ ܩܪܰܝܬ݂ܽܘܢ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܫܳܐ ܕ݂ܙܳܘܺܝܬܳ݁ܐ:</VERS>
      <VERS vnumber="11">ܡܶܢ ܠܘܳܬ݁ ܡܳܪܝܳܐ ܗܘܳܬ݁ ܗܳܕܶ݁ܐ ܘܺܐܝܬܶ݁ܝܗ ܬ݂ܶܕ݁ܡܽܘܪܬ݂ܳܐ ܒ݂ܥܰܝܢܰܝܢ: ܣ</VERS>
      <VERS vnumber="12">ܘܒܳ݁ܥܶܝܢ ܗ̄ܘܰܘ ܠܡܶܐܚܕ݂ܶܗ ܘܰܕ݁ܚܶܠܘ ܡܶܢ ܥܰܡܳܐ ܝܺܕܰ݁ܥܘ ܓ݂ܶܝܪ ܕ݂ܰܥܠܰܝܗܽܘܢ ܐܶܡܰܪ ܡܰܬ݁ܠܳܐ ܗܳܢܳܐ ܘܫܰܒ݁ܩܽܘܗ̄ܝ ܘܶܐܙܰܠܘ ܣ݂ ܣ݂:</VERS>
      <VERS vnumber="13">ܘܫܰܕ݂ܰܪܘ ܠܘܳܬܶ݁ܗ ܐ̄ܢܳܫܳܐ ܡܶܢ ܣܳܦ݁ܪܶܐ ܘܡܶܢ ܕ݂ܒܶ݁ܝܬ݁ ܗܶܪܳܘܕܶ݁ܣ ܕ݂ܰܢܨܽܘܕܽ݁ܘܢܳܝܗ̄ܝ ܒ݂ܡܶܠܬܳ݁ܐ:</VERS>
      <VERS vnumber="14">ܗܶܢܽܘܢ ܕ݂ܶܝܢ ܐܶܬܰ݁ܘ ܘܫܰܐܠܽܘܗ̄ܝ ܡܰܠܦܳ݁ܢܳܐ ܝܳܕ݁ܥܺܝܢ ܚ̄ܢܰܢ ܕ݂ܫܰܪܺܝܪ ܐܰܢ̄ܬ݂ ܘܠܳܐ ܫܩܺܝܠ ܐܰܢ̄ܬ݂ ܨܶܦ݁ܬܳ݁ܐ ܠܐ̄ܢܳܫ ܠܳܐ ܓ݂ܶܝܪ ܚܳܐܰܪ ܐܰܢ̄ܬ݂ ܒ݂ܦ݂ܰܪܨܽܘܦ݂ܶܐ ܕ݂ܰܒ݁ܢܰܝ ܐ̄ܢܳܫܳܐ ܐܶܠܳܐ ܒ݂ܰܫܪܳܪܳܐ ܐܽܘܪܚܳܐ ܕ݂ܰܐܠܳܗܳܐ ܡܰܠܶܦ݁ ܐܰܢ̄ܬ݂ ܫܰܠܺܝܛ ܠܡܶܬ݂ܰܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ ܢܶܬ݂ܶܠ ܐܰܘ ܠܳܐ ܢܶܬ݂ܶܠ:</VERS>
      <VERS vnumber="16">ܘܰܐܝܬ݂ܺܝܘ ܠܶܗ ܐܳܡܰܪ ܠܗܽܘܢ ܕ݂ܡܰܢܽܘ ܨܰܠܡܳܐ ܗܳܢܳܐ ܘܰܟ݁ܬܳ݁ܒܳ݁ܐ ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܩܶܣܰܪ:</VERS>
      <VERS vnumber="17">ܐܳܡܰܪ ܠܗܽܘܢ ܝܶܫܽܘܥ ܕ݂ܩܶܣܰܪ ܗܰܒ݁ܘ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ ܘܰܬ݁ܡܰܗܘ ܗ̄ܘܰܘ ܒ݂ܶܗ: ܣ</VERS>
      <VERS vnumber="18">ܘܶܐܬܰ݁ܘ ܙܰܕ݂ܽܘܩܳܝܶܐ ܠܘܳܬܶ݁ܗ ܗܳܢܽܘܢ ܕ݂ܳܐܡܪܺܝܢ ܕ݂ܰܩܝܳܡܬ݂ܳܐ ܠܰܝܬ݂ ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ:</VERS>
      <VERS vnumber="19">ܡܰܠܦܳ݁ܢܳܐ ܡܽܘܫܶܐ ܟ݂ܬܰ݁ܒ݁ ܠܰܢ ܕ݂ܶܐܢ ܡܳܐܶܬ݁ ܐܰܚܽܘܗ̄ܝ ܕ݂ܐ̄ܢܳܫ ܘܫܳܒܶ݁ܩ ܐܰܢ̄ܬ݂ܬܳ݁ܐ ܘܰܒ݁ܢܰܝܳܐ ܠܳܐ ܫܳܒܶ݁ܩ ܢܶܣܰܒ݁ ܐܰܚܽܘܗ̄ܝ ܐܰܢ̄ܬ݂ܬܶ݁ܗ ܘܰܢܩܺܝܡ ܙܰܪܥܳܐ ܠܰܐܚܽܘܗ̄ܝ:</VERS>
      <VERS vnumber="20">ܫܰܒ݁ܥܳܐ ܐܰܚܺܝܢ ܐܺܝܬ݁ ܗ̄ܘܰܘ ܩܰܕ݁ܡܳܝܳܐ ܢܣܰܒ݁ ܐܰܢ̄ܬ݂ܬܳ݁ܐ ܘܡܺܝܬ݁ ܘܠܳܐ ܫܒܰ݁ܩ ܙܰܪܥܳܐ:</VERS>
      <VERS vnumber="21">ܘܕܰ݁ܬ݁ܪܶܝܢ ܢܰܣܒ݂ܳܗ ܘܡܺܝܬ݁ ܟ݂ܰܕ݁ ܐܳܦ݁ ܠܳܐ ܗܽܘ ܫܒܰ݁ܩ ܙܰܪܥܳܐ ܘܕܰ݁ܬ݁ܠܳܬܳ݁ܐ ܗܳܟ݁ܘܳܬ݁:</VERS>
      <VERS vnumber="22">ܘܫܰܒ݁ܥܳܬܰ݁ܝܗܽܘܢ ܢܰܣܒ݂ܽܘܗ ܘܠܳܐ ܫܒܰ݁ܩܘ ܙܰܪܥܳܐ ܐ̄ܚܪܳܝܰܬ݁ ܟ݂ܽܠܗܽܘܢ ܡܺܝܬܰ݁ܬ݁ ܐܳܦ݁ ܗܺܝ ܐܰܢ̄ܬ݂ܬܳ݁ܐ:</VERS>
      <VERS vnumber="23">ܒ݂ܰܩܝܳܡܬ݂ܳܐ ܗܳܟܺ݁ܝܠ ܕ݂ܰܐܝܢܳܐ ܡܶܢܗܽܘܢ ܬ݂ܶܗܘܶܐ ܐܰܢ̄ܬ݂ܬܳ݁ܐ ܫܰܒ݁ܥܳܬܰ݁ܝܗܽܘܢ ܓ݂ܶܝܪ ܢܰܣܒ݂ܽܘܗ:</VERS>
      <VERS vnumber="24">ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܡܶܛܽܠ ܗܳܕܶ݁ܐ ܛܥܶܝܢ ܐܢ̄ܬ݂ܽܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܟ݂ܬܳ݁ܒܶ݁ܐ ܘܠܳܐ ܚܰܝܠܶܗ ܕ݂ܰܐܠܳܗܳܐ:</VERS>
      <VERS vnumber="25">ܡܳܐ ܓ݂ܶܝܪ ܕ݂ܩܳܡܘ ܡܶܢ ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܐܳܦ݁ ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ ܐܶܠܳܐ ܐܺܝܬܰ݁ܝܗܽܘܢ ܐܰܝܟ݁ ܡܰܠܰܐܟܶ݁ܐ ܕ݂ܒܰ݁ܫܡܰܝܳܐ:</VERS>
      <VERS vnumber="26">ܥܰܠ ܡܺܝܬܶ݁ܐ ܕ݂ܶܝܢ ܕ݂ܩܳܝܡܺܝܢ ܠܳܐ ܩܪܰܝܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܡܽܘܫܶܐ ܐܰܝܟ݂ܰܢܳܐ ܡܶܢ ܣܰܢܝܳܐ ܐܶܡܰܪ ܠܶܗ ܐܰܠܳܗܳܐ ܐܶܢܳܐ ܐ̄ܢܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܘܰܐܠܳܗܶܗ ܕ݂ܺܐܝܣܚܳܩ ܘܰܐܠܳܗܶܗ ܕ݂ܝܰܥܩܽܘܒ݁:</VERS>
      <VERS vnumber="27">ܘܠܳܐ ܗܘܳܐ ܐܰܠܳܗܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ ܐܰܢ̄ܬ݂ܽܘܢ ܗܳܟܺ݁ܝܠ ܣܰܓ݂ܺܝ ܛܳܥܶܝܢ ܐܢ̄ܬ݂ܽܘܢ ܣܣ:</VERS>
      <VERS vnumber="28">ܘܰܩܪܶܒ݁ ܚܰܕ݁ ܡܶܢ ܣܳܦ݁ܪܶܐ ܘܰܫܡܰܥ ܐܶܢܽܘܢ ܕ݂ܕܳ݁ܪܫܺܝܢ ܘܰܚܙܳܐ ܕ݂ܫܰܦ݂ܺܝܪ ܐܰܬܺ݁ܝܒ݁ ܠܗܽܘܢ ܦ݂ܶܬ݁ܓܳ݁ܡܳܐ ܘܫܰܐܠܶܗ ܐܰܝܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ ܕ݂ܟܽ݁ܠܗܽܘܢ:</VERS>
      <VERS vnumber="29">ܐܳܡܰܪ ܠܶܗ ܝܶܫܽܘܥ ܩܰܕ݁ܡܳܝ ܡܶܢ ܟ݂ܽܠܗܽܘܢ ܦ݂ܽܘܩܕ݂ܳܢܶܐ ܫܡܰܥ ܐܺܝܣܪܳܝܶܠ ܡܳܪܝܳܐ ܐܰܠܳܗܰܢ ܡܳܪܝܳܐ ܚܰܕ݁ ܗܽ̄ܘ:</VERS>
      <VERS vnumber="30">ܘܰܕ݁ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܗܳܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ:</VERS>
      <VERS vnumber="31">ܘܕܰ݁ܬ݁ܪܶܝܢ ܕ݂ܕܳ݁ܡܶܐ ܠܶܗ ܕ݂ܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁ ܦ݂ܽܘܩܕ݂ܳܢܳܐ ܐ̄ܚܪܺܢܳܐ ܕ݂ܪܰܒ݂ ܡܶܢ ܗܳܠܶܝܢ ܠܰܝܬ݂: ܣ</VERS>
      <VERS vnumber="32">ܐܳܡܰܪ ܠܶܗ ܗܰܘ ܣܳܦ݁ܪܳܐ ܫܰܦ݂ܺܝܪ ܪܰܒ݂ܺܝ ܒ݂ܰܫܪܳܪܳܐ ܐܶܡܰܪܬ݂ ܕ݂ܚܰܕ݁ ܗܽ̄ܘ ܘܠܰܝܬ݂ ܐ̄ܚܪܺܝܢ ܠܒܰ݁ܪ-ܡܶܢܶܗ:</VERS>
      <VERS vnumber="33">ܘܰܕ݁ܢܶܪܚܡܺܝܘܗ̄ܝ ܐ̄ܢܳܫ ܡܶܢ ܟ݂ܽܠܶܗ ܠܶܒ݂ܳܐ ܘܡܶܢ ܟ݂ܽܠܶܗ ܪܶܥܝܳܢܳܐ ܘܡܶܢ ܟ݂ܽܠܳܗ ܢܰܦ݁ܫܳܐ ܘܡܶܢ ܟ݂ܽܠܶܗ ܚܰܝܠܳܐ ܘܰܕ݁ܢܶܪܚܰܡ ܩܰܪܺܝܒܶ݁ܗ ܐܰܝܟ݁ ܢܰܦ݁ܫܶܗ ܝܰܬ݂ܺܝܪܳܐ ܗ̄ܝ ܡܶܢ ܟ݂ܽܠܗܽܘܢ ܝܰܩܕ݂ܶܐ ܘܕܶ݁ܒ݁ܚܶܐ:</VERS>
      <VERS vnumber="34">ܝܶܫܽܘܥ ܕ݂ܶܝܢ ܚܙܳܝܗ̄ܝ ܕ݂ܚܰܟ݂ܺܝܡܳܐܝܺܬ݁ ܡܦܰ݁ܢܶܐ ܦ݂ܶܬ݁ܓܳ݁ܡܳܐ ܥܢܳܐ ܘܶܐܡܰܪ ܠܶܗ ܠܳܐ ܗ̄ܘܰܝܬ݂ ܪܰܚܺܝܩ ܡܶܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܣ ܘܠܳܐ ܐ̄ܢܳܫ ܬ݂ܽܘܒ݁ ܐܰܡܪܰܚ ܕ݂ܰܢܫܰܐܠܺܝܘܗ̄ܝ: ܣ</VERS>
      <VERS vnumber="35">ܘܰܥܢܳܐ ܝܶܫܽܘܥ ܘܶܐܡܰܪ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܐܰܝܟ݂ܰܢܳܐ ܐܳܡܪܺܝܢ ܣܳܦ݁ܪܶܐ ܕ݂ܰܡܫܺܝܚܳܐ ܒ݂ܪܶܗ ܗܽ̄ܘ ܕ݂ܕܰ݁ܘܺܝܕ݁:</VERS>
      <VERS vnumber="36">ܗܽܘ ܓ݂ܶܝܪ ܕ݂ܰܘܺܝܕ݁ ܐܶܡܰܪ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܝܟְ݂:</VERS>
      <VERS vnumber="37">ܗܽܘ ܗܳܟܺ݁ܝܠ ܕ݂ܰܘܺܝܕ݁ ܩܳܪܶܐ ܠܶܗ ܡܳܪܝ ܘܰܐܝܟ݂ܰܢܳܐ ܒ݂ܪܶܗ ܐܺܝܬܰ݁ܘܗ̄ܝ ܘܟܽ݁ܠܶܗ ܟ݂ܶܢܫܳܐ ܫܳܡܰܥ ܗ̄ܘܳܐ ܠܶܗ ܒ݂ܰܣܺܝܡܳܐܝܺܬ݁: ܣ</VERS>
      <VERS vnumber="38">ܘܰܒ݁ܝܽܘܠܦ݂ܳܢܶܗ ܐܳܡܰܪ ܗ̄ܘܳܐ ܠܗܽܘܢ ܐܶܙܕ݂ܰܗ̄ܪܘ ܡܶܢ ܣܳܦ݁ܪܶܐ ܕ݂ܨܳܒܶ݁ܝܢ ܕ݂ܒܶ݁ܐܣܛܠܶܐ ܢܗܰܠܟܽ݁ܘܢ ܘܪܳܚܡܺܝܢ ܫܠܳܡܳܐ ܒ݂ܫܽܘܩܶܐ:</VERS>
      <VERS vnumber="39">ܘܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܪܺܝܫ ܣܡܳܟܶ݁ܐ ܒ݂ܰܚܫܳܡܝܳܬܳ݁ܐ:</VERS>
      <VERS vnumber="40">ܗܳܢܽܘܢ ܕ݂ܳܐܟ݁ܠܺܝܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܨܠܰܘܳܬ݁ܗܽܘܢ ܗܶܢܽܘܢ ܢܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ</VERS>
      <VERS vnumber="41">ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܠܽܘܩܒܰ݁ܠ ܒ݂ܶܝܬ݁ ܓ݂ܰܙܳܐ ܚܳܐܰܪ ܗ̄ܘܳܐ ܐܰܝܟ݂ܰܢܳܐ ܟ݂ܶܢܫܶܐ ܪܳܡܶܝܢ ܥܽܘܪܦܳ݁ܢܳܐ ܒ݂ܶܝܬ݁-ܓ݂ܰܙܳܐ ܘܣܰܓ݂ܺܝܶܐܐ ܥܰܬ݂ܺܝܪܶܐ ܪܳܡܶܝܢ ܗ̄ܘܰܘ ܣܰܓ݂ܺܝ:</VERS>
      <VERS vnumber="42">ܘܶܐܬܳ݁ܬ݁ ܐܰܪܡܰܠܬ݂ܳܐ ܚܕܳ݁ܐ ܡܶܣܟ݂ܺܢܬ݂ܳܐ ܐܰܪܡܝܰܬ݁ ܬ݂ܪܶܝܢ ܡܢܺܝܢ ܕ݂ܺܐܝܬܰ݁ܝܗܽܘܢ ܫܳܡܽܘܢܶܐ:</VERS>
      <VERS vnumber="43">ܘܰܩܪܳܐ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܕܶ݁ܐ ܐܰܪܡܰܠܬ݂ܳܐ ܡܶܣܟ݂ܺܢܬ݂ܳܐ ܝܰܬ݂ܺܝܪ ܡܶܢ ܟ݂ܽܠܗܽܘܢ ܐ̄ܢܳܫܳܐ ܕ݂ܪܳܡܶܝܢ ܐܰܪܡܝܰܬ݁ ܒ݂ܶܝܬ݁-ܓ݂ܰܙܳܐ:</VERS>
      <VERS vnumber="44">ܟ݂ܽܠܗܽܘܢ ܓ݂ܶܝܪ ܡܶܢ ܡܶܕ݂ܶܡ ܕ݂ܝܰܬ݂ܺܝܪ ܠܗܽܘܢ ܐܰܪܡܺܝܘ ܗܳܕܶ݁ܐ ܕ݂ܶܝܢ ܡܶܢ ܚܰܣܺܝܪܽܘܬܳ݁ܗ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܳܗ ܐܰܪܡܝܰܬܶ݁ܗ ܟ݂ܽܠܶܗ ܩܶܢܝܳܢܳܗ: ܣ</VERS>
    </CHAPTER>
    <CHAPTER cnumber="13">
      <VERS vnumber="1">ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܗܰܝܟ݂ܠܳܐ ܐܶܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܡܰܠܦܳ݁ܢܳܐ ܗܳܐ ܚܙܺܝ ܐܰܝܠܶܝܢ ܟ݂ܺܐܦܶ݁ܐ ܘܰܐܝܠܶܝܢ ܒ݂ܶܢܝܳܢܶܐ:</VERS>
      <VERS vnumber="2">ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܚܳܙܶܐ ܐܰܢ̄ܬ݂ ܗܳܠܶܝܢ ܒ݂ܶܢܝܳܢܶܐ ܪܰܘܪܒܶ݁ܐ ܠܳܐ ܡܶܫܬ݂ܰܒ݁ܩܳܐ ܗܳܪܟ݂ܳܐ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܡܶܣܬ݂ܰܬ݁ܪܳܐ: ܣ</VERS>
      <VERS vnumber="3">ܘܟܰ݁ܕ݁ ܝܺܬܶ݁ܒ݁ ܝܶܫܽܘܥ ܒ݂ܛܽܘܪܳܐ ܕ݂ܙܰܝܬ݂ܶܐ ܠܽܘܩܒܰ݁ܠ ܗܰܝܟ݂ܠܳܐ ܫܰܐܠܽܘܗ̄ܝ ܟ݂ܺܐܦܳ݁ܐ ܘܝܰܥܩܽܘܒ݁ ܘܝܽܘܚܰܢܳܢ ܘܰܐܢܕ݂ܪܶܐܘܳܣ ܒ݂ܰܠܚܽܘܕܰ݁ܝܗܽܘܢ:</VERS>
      <VERS vnumber="4">ܐܶܡܰܪ ܠܰܢ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܐܳܬܳ݁ܐ ܡܳܐ ܕ݂ܩܰܪܺܝܒܳ݁ܢ ܗܳܠܶܝܢ ܟ݂ܽܠܗܶܝܢ ܠܡܶܫܬ݂ܰܠܳܡܽܘ:</VERS>
      <VERS vnumber="5">ܗܽܘ ܕ݂ܶܝܢ ܝܶܫܽܘܥ ܫܰܪܺܝ ܠܡܺܐܡܰܪ ܠܗܽܘܢ ܚܙܰܘ ܕ݂ܰܠܡܳܐ ܐ̄ܢܳܫ ܢܰܛܥܶܝܟܽ݁ܘܢ:</VERS>
      <VERS vnumber="6">ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܘܰܠܣܰܓ݂ܺܝܶܐܐ ܢܰܛܥܽܘܢ:</VERS>
      <VERS vnumber="7">ܡܳܐ ܕ݂ܶܝܢ ܕ݂ܰܫܡܰܥܬ݂ܽܘܢ ܩܪܳܒܶ݁ܐ ܘܛܶܒ݂ܳܐ ܕ݂ܩܺܐܪܣܶܐ ܠܳܐ ܬ݂ܶܕ݁ܚܠܽܘܢ ܥܬܺ݁ܝܕ݁ ܗܽ̄ܘ ܕ݂ܢܶܗܘܶܐ ܐܶܠܳܐ ܠܳܐ ܥܕܰ݁ܟ݂ܺܝܠ ܚܰܪܬܳ݁ܐ:</VERS>
      <VERS vnumber="8">ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘ ܥܰܠ ܡܰܠܟ݂ܽܘ ܘܢܶܗܘܽܘܢ ܙܰܘܥܶܐ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ ܘܢܶܗܘܽܘܢ ܟ݂ܰܦ݁ܢܶܐ ܘܰܫܓܽ݁ܘܫܝܶܐ ܗܳܠܶܝܢ ܪܺܫܳܐ ܐܶܢܶܝܢ ܕ݂ܚܶܒ݁ܠܶܐ: ܣ</VERS>
      <VERS vnumber="9">ܚܙܰܘ ܕ݂ܶܝܢ ܐܰܢ̄ܬ݂ܽܘܢ ܢܰܦ݁ܫܟܽ݁ܘܢ ܢܰܫܠܡܽܘܢܳܟܽ݁ܘܢ ܓ݂ܶܝܪ ܠܕܰ݁ܝܳܢܶܐ ܘܒܰ݁ܟ݁ܢܽܘܫܳܬ݁ܗܽܘܢ ܬ݂ܶܬ݁ܢܰܓ݂ܕܽ݁ܘܢ ܘܰܩܕܳ݁ܡ ܡܰܠܟ݂ܶܐ ܘܗܺܓ݁ܡܽܘܢܶܐ ܬ݂ܩܽܘܡܽܘܢ ܡܶܛܽܠܳܬ݁ܝ ܠܣܳܗܕ݂ܽܘܬ݁ܗܽܘܢ: ܣ</VERS>
      <VERS vnumber="10">ܠܽܘܩܕܰ݁ܡ ܕ݂ܶܝܢ ܥܬܺ݁ܝܕܳ݁ܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܒ݂ܟܽ݁ܠܗܽܘܢ ܥܰܡ̄ܡܶܐ: ܣ</VERS>
      <VERS vnumber="11">ܡܳܐ ܕ݂ܰܡܩܰܪܒܺ݁ܝܢ ܠܟܽ݁ܘܢ ܕ݂ܶܝܢ ܕ݂ܢܰܫܠܡܽܘܢܳܟܽ݁ܘܢ ܠܳܐ ܬ݂ܩܰܕ݂ܡܽܘܢ ܬ݂ܺܐܨܦ݂ܽܘܢ ܡܳܢܳܐ ܬ݂ܡܰܠܠܽܘܢ ܘܠܳܐ ܬ݂ܶܪܢܽܘܢ ܐܶܠܳܐ ܡܶܕ݂ܶܡ ܕ݂ܡܶܬܺ݁ܝܗܶܒ݁ ܠܟܽ݁ܘܢ ܒ݂ܗܳܝ ܫܳܥܬܳ݁ܐ ܗܰܘ ܡܰܠܶܠܘ ܠܳܐ ܗ̄ܘܳܐ ܓ݂ܶܝܪ ܐܰܢ̄ܬ݂ܽܘܢ ܡܡܰܠܠܺܝܢ ܐܶܠܳܐ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="12">ܢܰܫܠܶܡ ܕ݂ܶܝܢ ܐܰܚܳܐ ܠܰܐܚܽܘܗ̄ܝ ܠܡܰܘܬ݂ܳܐ ܘܰܐܒܳ݁ܐ ܠܰܒ݁ܪܶܗ ܘܰܢܩܽܘܡܽܘܢ ܒ݂ܢܰܝܳܐ ܥܰܠ ܐܰܒܳ݁ܗܰܝܗܽܘܢ ܘܰܢܡܺܝܬܽ݁ܘܢ ܐܶܢܽܘܢ:</VERS>
      <VERS vnumber="13">ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠܢܳܫ ܡܶܛܽܠ ܫܶܡܝ ܡܰܢ ܕ݂ܶܝܢ ܕ݂ܰܢܣܰܝܒ݂ܰܪ ܥܕܰ݁ܡܳܐ ܠܚܰܪܬܳ݁ܐ ܗܽܘ ܢܺܚܶܐ ܣ݂ ܣ݂:</VERS>
      <VERS vnumber="14">ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܐܳܬܳ݁ܐ ܛܰܢܦ݁ܬܳ݁ܐ ܕ݂ܚܽܘܪܒ݂ܳܐ ܗܳܝ ܕ݂ܰܐܡܺܝܪܳܐ ܒ݂ܕܳ݁ܢܺܝܐܝܶܠ ܢܒܺ݁ܝܳܐ ܕ݂ܩܳܝܡܳܐ ܐܰܝܟ݂ܳܐ ܕ݂ܠܳܐ ܘܳܠܶܐ ܗܰܘ ܕ݂ܩܳܪܶܐ ܢܶܣܬ݂ܰܟ݂ܰܠ ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ:</VERS>
      <VERS vnumber="15">ܘܡܰܢ ܕ݂ܒܶ݁ܐܓ݂ܳܪܳܐ ܗ̄ܘ ܠܳܐ ܢܶܚܽܘܬ݁ ܘܠܳܐ ܢܶܥܽܘܠ ܠܡܶܫܩܰܠ ܡܶܕ݂ܶܡ ܡܶܢ ܒ݂ܰܝܬ݂ܶܗ:</VERS>
      <VERS vnumber="16">ܘܡܰܢ ܕ݂ܰܒ݁ܚܰܩܠܳܐ ܗ̄ܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ ܕ݂ܢܶܫܩܽܘܠ ܠܒܳ݁ܫܶܗ: ܣ</VERS>
      <VERS vnumber="17">ܘܳܝ ܕ݂ܶܝܢ ܠܒܰ݁ܛܢܳܬܳ݁ܐ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ</VERS>
      <VERS vnumber="18">ܨܰܠܰܘ ܕ݂ܶܝܢ ܕ݂ܠܳܐ ܢܶܗܘܶܐ ܥܪܽܘܩܺܝܟܽ݁ܘܢ ܒ݂ܣܰܬ݁ܘܳܐ:</VERS>
      <VERS vnumber="19">ܢܶܗܘܶܐ ܓ݂ܶܝܪ ܒ݂ܝܰܘܡܳܬܳ݁ܐ ܗܳܢܽܘܢ ܐܽܘܠܨܳܢܳܐ ܕ݂ܠܳܐ ܗܘܳܐ ܐܰܟ݁ܘܳܬܶ݁ܗ ܡܶܢ ܪܺܝܫ ܒ݂ܪܺܝܬܳ݁ܐ ܕ݂ܰܒ݁ܪܳܐ ܐܰܠܳܗܳܐ ܥܕܰ݁ܡܳܐ ܠܗܳܫܳܐ ܘܠܳܐ ܢܶܗܘܶܐ:</VERS>
      <VERS vnumber="20">ܘܶܐܠܽܘ ܠܳܐ ܡܳܪܝܳܐ ܕ݂ܟܰ݁ܪܺܝ ܝܰܘܡܳܬܳ݁ܐ ܗܳܢܽܘܢ ܠܳܐ ܚܳܝܶܐ ܗ̄ܘܳܐ ܟ݂ܽܠ ܒ݂ܣܰܪ ܐܶܠܳܐ ܡܶܛܽܠ ܓ݂ܒܰ݁ܝܳܐ ܕ݂ܰܓ݁ܒܳ݁ܐ ܟ݂ܰܪܺܝ ܝܰܘܡܳܬܳ݁ܐ ܗܳܢܽܘܢ: ܣ</VERS>
      <VERS vnumber="21">ܗܳܝܕ݂ܶܝܢ ܐܶܢ ܐ̄ܢܳܫ ܢܺܐܡܰܪ ܠܟܽ݁ܘܢ ܕ݂ܗܳܐ ܗܳܪܟ݂ܳܐ ܗ̄ܘ ܡܫܺܝܚܳܐ ܘܗܳܐ ܗܳܪܬ݂ܰܡܳܢ ܠܳܐ ܬ݂ܗܰܝܡܢܽܘܢ:</VERS>
      <VERS vnumber="22">ܢܩܽܘܡܽܘܢ ܓ݂ܶܝܪ ܡܫܺܝܚܶܐ ܕ݂ܕܰ݁ܓ݂ܳܠܽܘܬܳ݁ܐ ܘܰܢܒܺ݁ܝܶܐ ܕ݂ܟܰ݁ܕ݂ܳܒܽ݁ܘܬܳ݁ܐ ܘܢܶܬ݂ܠܽܘܢ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܘܢܰܛܥܽܘܢ ܐܶܢ ܡܶܫܟ݂ܚܳܐ ܐܳܦ݁ ܠܰܓ݁ܒܰ݁ܝܳܐ:</VERS>
      <VERS vnumber="23">ܐܰܢ̄ܬ݂ܽܘܢ ܕ݂ܶܝܢ ܐܶܙܕ݂ܰܗ̄ܪܘ ܗܳܐ ܩܰܕ݂ܡܶܬ݁ ܐܶܡܪܶܬ݁ ܠܟܽ݁ܘܢ ܟ݂ܽܠ ܡܶܕ݂ܶܡ: ܣ</VERS>
      <VERS vnumber="24">ܒ݂ܗܳܢܽܘܢ ܕ݂ܶܝܢ ܝܰܘܡܳܬܳ݁ܐ ܒ݂ܳܬܰ݁ܪ ܐܽܘܠܨܳܢܳܐ ܗܰܘ ܫܶܡܫܳܐ ܢܶܚܫܰܟ݁ ܘܣܰܗܪܳܐ ܠܳܐ ܢܶܬ݂ܶܠ ܢܽܘܗܪܶܗ:</VERS>
      <VERS vnumber="25">ܘܟܰ݁ܘܟ݂ܒܶ݁ܐ ܢܶܦ݂ܠܽܘܢ ܡܶܢ ܫܡܰܝܳܐ ܘܚܰܝܠܰܘܳܬܳ݁ܐ ܕ݂ܰܫܡܰܝܳܐ ܢܶܬ݂ܬ݂ܙܺܝܥܽܘܢ:</VERS>
      <VERS vnumber="26">ܘܗܳܝܕ݂ܶܝܢ ܢܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܟ݂ܰܕ݁ ܐܳܬܶ݁ܐ ܒ݂ܰܥܢܳܢܶܐ ܥܰܡ ܚܰܝܠܳܐ ܪܰܒ݂ܳܐ ܘܥܰܡ ܫܽܘܒ݁ܚܳܐ:</VERS>
      <VERS vnumber="27">ܗܳܝܕ݂ܶܝܢ ܢܫܰܕ݂ܰܪ ܡܰܠܰܐܟܰ݁ܘܗ̄ܝ ܘܰܢܟܰ݁ܢܶܫ ܠܰܓ݁ܒܰ݁ܘܗ̄ܝ ܡܶܢ ܐܰܪܒ݂ܥܳܬܰ݁ܝܗܶܝܢ ܪܽܘܚܶܐ ܡܶܢ ܪܺܫܳܗ ܕ݂ܰܐܪܥܳܐ ܘܰܥܕܰ݁ܡܳܐ ܠܪܺܫܳܗ ܕ݂ܰܫܡܰܝܳܐ: ܣ</VERS>
      <VERS vnumber="28">ܡܶܢ ܬ݂ܺܬ݂ܳܐ ܕ݂ܶܝܢ ܝܺܠܰܦ݁ܘ ܦ݂ܶܠܶܐܬܳ݁ܐ ܕ݂ܡܳܐ ܕ݂ܪܰܟ݁ ܣܰܘܟ݂ܶܝܗ ܘܰܦ݁ܪܰܥܘ ܛܰܪܦܶ݁ܝܗ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܡܛܳܐ ܩܰܝܛܳܐ:</VERS>
      <VERS vnumber="29">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܕ݂ܗܳܘܝܳܢ ܕ݂ܰܥܘ ܕ݂ܩܰܪܺܝܒܳ݁ܐ ܗ̄ܝ ܥܰܠ ܬ݂ܰܪܥܳܐ:</VERS>
      <VERS vnumber="30">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:</VERS>
      <VERS vnumber="31">ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ</VERS>
      <VERS vnumber="32">ܥܰܠ ܕ݂ܶܝܢ ܝܰܘܡܳܐ ܗܰܘ ܘܥܰܠ ܫܳܥܬܳ݁ܐ ܗܳܝ ܐ̄ܢܳܫ ܠܳܐ ܝܳܕܰ݁ܥ ܐܳܦ݁ܠܳܐ ܡܰܠܰܐܟܶ݁ܐ ܕ݂ܰܫܡܰܝܳܐ ܘܠܳܐ ܒ݂ܪܳܐ ܐܶܠܳܐ ܐܶܢ ܐܰܒܳ݁ܐ: ܣ</VERS>
      <VERS vnumber="33">ܚܙܰܘ ܐܶܬ݂ܬ݂ܥܺܝܪܘ ܘܨܰܠܰܘ ܠܳܐ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܐܶܡܰܬ݁ܝ ܗܽ̄ܘ ܙܰܒ݁ܢܳܐ: ܣ</VERS>
      <VERS vnumber="34">ܐܰܝܟ݁ ܓ݂ܰܒ݁ܪܳܐ ܗ̄ܘ ܓ݂ܶܝܪ ܕ݂ܰܚܙܰܩ ܘܰܫܒܰ݁ܩ ܒ݂ܰܝܬ݂ܶܗ ܘܝܰܗ̄ܒ݁ ܫܽܘܠܛܳܢܳܐ ܠܥܰܒ݁ܕ݂ܰܘܗ̄ܝ ܘܰܠܐ̄ܢܳܫ ܐ̄ܢܳܫ ܥܒܳ݁ܕܶ݁ܗ ܘܰܠܬܳ݁ܪܥܳܐ ܦ݂ܰܩܶܕ݁ ܕ݂ܢܶܗܘܶܐ ܥܺܝܪ:</VERS>
      <VERS vnumber="35">ܐܶܬ݂ܬ݂ܥܺܝܪܘ ܗܳܟܺ݁ܝܠ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܐܶܡܰܬ݁ܝ ܐܳܬܶ݁ܐ ܡܳܪܶܗ ܕ݂ܒܰ݁ܝܬ݂ܳܐ ܒ݂ܪܰܡܫܳܐ ܐܰܘ ܒ݂ܦܶ݁ܠܓ݂ܶܗ ܕ݂ܠܺܠܝܳܐ ܐܰܘ ܒ݂ܡܰܩܪܳܐ ܬ݂ܰܪܢܳܓ݁ܠܳܐ ܐܰܘ ܒ݂ܨܰܦ݁ܪܳܐ:</VERS>
      <VERS vnumber="36">ܕ݂ܰܠܡܳܐ ܢܺܐܬܶ݁ܐ ܡܶܢ ܫܶܠܝܳܐ ܘܢܶܫܟ݂ܰܚܟܽ݁ܘܢ ܟ݂ܰܕ݁ ܕ݂ܰܡܟ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="37">ܡܶܕ݂ܶܡ ܕ݂ܰܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܠܟܽ݁ܘܢ ܗܽ̄ܘ ܐܳܡܰܪ ܐ̄ܢܳܐ ܗܘܰܝܬ݂ܽܘܢ ܥܺܝܪܺܝܢ: ܣ</VERS>
    </CHAPTER>
    <CHAPTER cnumber="14">
      <VERS vnumber="1">ܒ݂ܳܬܰ݁ܪ ܕ݂ܶܝܢ ܬ݂ܪܶܝܢ ܝܰܘܡܺܝܢ ܗܳܘܶܐ ܗ̄ܘܳܐ ܦ݂ܶܨܚܳܐ ܕ݂ܦܰ݁ܛܺܝܪܶܐ ܘܒܳ݁ܥܶܝܢ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܐܰܝܟ݂ܰܢܳܐ ܒ݂ܢܶܟ݁ܠܳܐ ܢܶܐܚܕܽ݁ܘܢ ܘܢܶܩܛܠܽܘܢܳܝܗ̄ܝ:</VERS>
      <VERS vnumber="2">ܘܳܐܡܪܺܝܢ ܗ̄ܘܰܘ ܠܳܐ ܒ݂ܥܰܕ݁ܥܺܕܳ݁ܐ ܕ݂ܰܠܡܳܐ ܢܶܗܘܶܐ ܫܓܽ݁ܘܫܝܳܐ ܒ݂ܥܰܡܳܐ ܣܣ:</VERS>
      <VERS vnumber="3">ܘܟܰ݁ܕ݁ ܗܽܘ ܐܺܝܬܰ݁ܘܗ̄ܝ ܒ݂ܒܶ݁ܝܬ݁-ܥܰܢܝܳܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܓ݂ܰܪܒ݂ܳܐ ܟ݂ܰܕ݁ ܣܡܺܝܟ݁ ܐܶܬܳ݁ܬ݁ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܥܠܶܝܗ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ ܕ݂ܢܰܪܕ݂ܺܝܢ ܪܺܫܳܝܳܐ ܣܰܓ݂ܺܝ ܕ݂ܡܰܝܳܐ ܘܰܦ݁ܬܰ݁ܚܬܳ݁ܗ ܘܰܐܫܦ݂ܰܥܬܳ݁ܗ ܥܰܠ ܪܺܫܶܗ ܕ݂ܝܶܫܽܘܥ: ܣ</VERS>
      <VERS vnumber="4">ܐܺܝܬ݁ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢ ܬ݂ܰܠܡܺܝܕܶ݁ܐ ܕ݂ܶܐܬ݁ܒ݂ܶܐܫ ܠܗܽܘܢ ܒ݂ܢܰܦ݁ܫܗܽܘܢ ܘܶܐܡܰܪܘ ܕ݂ܰܠܡܳܢܳܐ ܗܘܳܐ ܐܰܒ݁ܕ݂ܳܢܳܐ ܕ݂ܗܳܢܳܐ ܒ݂ܶܣܡܳܐ:</VERS>
      <VERS vnumber="5">ܡܶܫܟ݂ܰܚ ܗ̄ܘܳܐ ܓ݂ܶܝܪ ܠܡܶܙܕ݂ܰܒ݂ܳܢܽܘ ܝܰܬ݂ܺܝܪ ܡܶܢ ܬ݂ܠܳܬ݁ܡܳܐܐ ܕ݂ܺܝܢܳܪܺܝܢ ܘܰܠܡܶܬܺ݁ܝܗܳܒܽ݁ܘ ܠܡܶܣܟ݂ܺܢܶܐ ܘܡܶܙܕ݂ܰܥܦ݂ܺܝܢ ܗ̄ܘܰܘ ܒ݂ܶܗ: ܣ</VERS>
      <VERS vnumber="6">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܫܽܘܒ݁ܩܽܘܗ ܡܳܢܳܐ ܡܰܗܪܺܝܢ ܐܢ̄ܬ݂ܽܘܢ ܠܳܗ ܥܒܳ݁ܕܳ݁ܐ ܫܰܦ݂ܺܝܪܳܐ ܥܶܒ݁ܕ݂ܰܬ݁ ܠܘܳܬ݁ܝ:</VERS>
      <VERS vnumber="7">ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܘܶܐܡܰܬ݁ܝ ܕ݂ܨܳܒܶ݁ܝܢ ܐܢ̄ܬ݂ܽܘܢ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܥܒ݂ܕܽ݁ܘܢ ܠܗܽܘܢ ܕ݂ܫܰܦ݂ܺܝܪ ܐܶܢܳܐ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬܰ݁ܝ ܠܘܳܬ݁ܟܽ݁ܘܢ:</VERS>
      <VERS vnumber="8">ܗܰܘ ܕ݂ܺܐܝܬ݁ ܗ̄ܘܳܐ ܠܳܗ ܠܗܳܕܶ݁ܐ ܥܶܒ݁ܕ݂ܰܬ݁ ܘܩܰܕ݂ܡܰܬ݁ ܐܰܝܟ݁ ܕ݂ܠܰܩܒܽ݁ܘܪܬ݂ܳܐ ܒ݂ܰܣܡܰܬ݁ ܓ݂ܽܘܫܡܝ:</VERS>
      <VERS vnumber="9">ܘܰܐܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܐܰܝܟ݂ܳܐ ܕ݂ܬܶ݁ܬ݁ܟ݂ܪܶܙ ܣܒܰ݁ܪܬ݁ܝ ܗܳܕܶ݁ܐ ܒ݂ܟܽ݁ܠܶܗ ܥܳܠܡܳܐ ܘܳܐܦ݁ ܡܶܕ݂ܶܡ ܕ݂ܥܶܒ݁ܕ݂ܰܬ݁ ܗܳܕܶ݁ܐ ܢܶܬ݁ܡܰܠܰܠ ܠܕܽ݁ܘܟ݁ܪܳܢܳܗ: ܣ</VERS>
      <VERS vnumber="10">ܝܺܗܽܘܕܳ݁ܐ ܕ݂ܶܝܢ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܪܶܥܣܰܪ ܐܶܙܰܠ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܐܰܝܟ݁ ܕ݂ܢܰܫܠܡܺܝܘܗ̄ܝ ܠܗܽܘܢ ܠܝܶܫܽܘܥ: ܣ</VERS>
      <VERS vnumber="11">ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܚܕܺ݁ܝܘ ܘܶܐܫܬ݂ܰܘܕ݂ܺܝܘ ܟ݂ܶܣܦ݂ܳܐ ܕ݂ܢܶܬ݂ܠܽܘܢ ܠܶܗ ܘܒܳ݁ܥܶܐ ܗ̄ܘܳܐ ܠܶܗ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ: ܣ</VERS>
      <VERS vnumber="12">ܘܰܒ݁ܝܰܘܡܳܐ ܩܰܕ݁ܡܳܝܳܐ ܕ݂ܦܰ݁ܛܺܝܪܶܐ ܕ݂ܒܶ݁ܗ ܕ݂ܳܒ݁ܚܺܝܢ ܝܺܗܽܘܕܳ݁ܝܶܐ ܦ݂ܶܨܚܳܐ ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܢܺܐܙܰܠ ܢܛܰܝܶܒ݁ ܠܳܟ݁ ܕ݂ܬܶ݁ܐܟܽ݁ܘܠ ܦ݂ܶܨܚܳܐ:</VERS>
      <VERS vnumber="13">ܘܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܙܶܠܘ ܠܰܡܕܺ݁ܝܢ̄ܬ݂ܳܐ ܘܗܳܐ ܦ݂ܳܓܰ݁ܥ ܒ݂ܟܽ݁ܘܢ ܓ݂ܰܒ݁ܪܳܐ ܕ݂ܰܫܩܺܝܠ ܡܳܐܢܳܐ ܕ݂ܡܰܝܳܐ ܙܶܠܘ ܒ݂ܳܬ݁ܪܶܗ:</VERS>
      <VERS vnumber="14">ܘܠܰܐܝܟ݂ܳܐ ܕ݂ܥܳܐܶܠ ܐܶܡܰܪܘ ܠܡܳܪܶܐ ܒ݂ܰܝܬ݂ܳܐ ܪܰܒ݂ܰܢ ܐܳܡܰܪ ܐܰܝܟ݂ܰܘ ܒ݂ܶܝܬ݁-ܡܰܫܪܝܳܐ ܐܰܝܟ݂ܳܐ ܕ݂ܶܐܟܽ݁ܘܠ ܥܰܡ ܬ݂ܰܠܡܺܝܕܰ݁ܝ ܦ݂ܶܨܚܳܐ:</VERS>
      <VERS vnumber="15">ܘܗܳܐ ܡܚܰܘܶܐ ܠܟܽ݁ܘܢ ܥܶܠܺܝܬܳ݁ܐ ܪܰܒ݂ܬܳ݁ܐ ܕ݂ܰܡܫܰܘܝܳܐ ܘܰܡܛܰܝܒܳ݁ܐ ܬ݂ܰܡܳܢ ܬ݂ܰܩܶܢܘ ܠܰܢ:</VERS>
      <VERS vnumber="16">ܘܰܢܦܰ݁ܩܘ ܬ݂ܰܠܡܺܝܕܰ݁ܘܗ̄ܝ ܘܶܐܬܰ݁ܘ ܠܰܡܕܺ݁ܝܢ̄ܬ݂ܳܐ ܘܶܐܫܟ݂ܰܚܘ ܐܰܝܟ݂ܰܢܳܐ ܕ݂ܶܐܡܰܪ ܠܗܽܘܢ ܘܛܰܝܶܒ݁ܘ ܦ݂ܶܨܚܳܐ ܣܣ:</VERS>
      <VERS vnumber="17">ܘܟܰ݁ܕ݁ ܗܘܳܐ ܪܰܡܫܳܐ ܐܶܬܳ݁ܐ ܥܰܡ ܬ݂ܪܶܥܣܰܪܬ݂ܶܗ: ܣ</VERS>
      <VERS vnumber="18">ܘܟܰ݁ܕ݁ ܣܡܺܝܟܺ݁ܝܢ ܘܠܳܥܣܺܝܢ ܐܶܡܰܪ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܕ݂ܳܐܟܶ݁ܠ ܥܰܡܝ ܗܽܘ ܢܰܫܠܡܰܢܝ: ܣ</VERS>
      <VERS vnumber="19">ܗܶܢܽܘܢ ܕ݂ܶܝܢ ܫܰܪܺܝܘ ܡܶܬ݂ܬ݂ܥܺܝܩܺܝܢ ܘܳܐܡܪܺܝܢ ܠܶܗ ܚܰܕ݁ ܚܰܕ݁ ܠܡܳܐ ܐܶܢܳܐ: ܣ</VERS>
      <VERS vnumber="20">ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܰܕ݁ ܡܶܢ ܬ݂ܪܶܥܣܰܪ ܕ݂ܨܳܒܰ݁ܥ ܥܰܡܝ ܒ݂ܠܰܓ݂ܬܳ݁ܐ:</VERS>
      <VERS vnumber="21">ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܥܠܰܘܗ̄ܝ ܘܳܝ ܕ݂ܶܝܢ ܠܓܰ݁ܒ݁ܪܳܐ ܗܰܘ ܕ݂ܒܺ݁ܐܝܕܶ݁ܗ ܡܶܫܬ݂ܠܶܡ ܒ݂ܪܶܗ ܕ݂ܐ̄ܢܳܫܳܐ ܦ݂ܰܩܳܚ ܗ̄ܘܳܐ ܠܶܗ ܠܓܰ݁ܒ݁ܪܳܐ ܗܰܘ ܐܶܠܽܘ ܠܳܐ ܐܶܬܺ݁ܝܠܶܕ݁: ܣ</VERS>
      <VERS vnumber="22">ܘܟܰ݁ܕ݁ ܗܶܢܽܘܢ ܠܳܥܣܺܝܢ ܢܣܰܒ݁ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܗܽܘܢ ܘܶܐܡܰܪ ܠܗܽܘܢ ܣܰܒ݁ܘ ܗܳܢܳܐ ܐܺܝܬܰ݁ܘܗ̄ܝ ܦ݂ܰܓ݁ܪܝ: ܣ</VERS>
      <VERS vnumber="23">ܘܰܢܣܰܒ݁ ܟ݂ܳܣܳܐ ܘܰܐܘܕ݂ܺܝ ܘܒܰ݁ܪܶܟ݁ ܘܝܰܗ̄ܒ݁ ܠܗܽܘܢ ܘܶܐܫܬ݂ܺܝܘ ܡܶܢܶܗ ܟ݂ܽܠܗܽܘܢ:</VERS>
      <VERS vnumber="24">ܘܶܐܡܰܪ ܠܗܽܘܢ ܗܳܢܰܘ ܕ݂ܶܡܝ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܕ݂ܰܚܠܳܦ݁ ܣܰܓ݂ܺܝܶܐܐ ܡܶܬܶ݁ܐܫܶܕ݁:</VERS>
      <VERS vnumber="25">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܽ݁ܘܒ݁ ܠܳܐ ܐܶܫܬ݂ܶܐ ܡܶܢ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܠܝܰܘܡܳܐ ܗܰܘ ܕ݂ܒܶ݁ܗ ܐܶܫܬ݂ܶܝܘܗ̄ܝ ܚܰܕ̄ܬ݂ܳܐܝܺܬ݁ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="26">ܘܫܰܒ݂ܰܚܘ ܘܰܢܦܰ݁ܩܘ ܠܛܽܘܪ ܙܰܝܬ݂ܶܐ ܣ݂ ܣ݂:</VERS>
      <VERS vnumber="27">ܘܶܐܡܰܪ ܠܗܽܘܢ ܝܶܫܽܘܥ ܕ݂ܟܽ݁ܠܟܽ݁ܘܢ ܬ݂ܶܬ݁ܟ݂ܰܫܠܽܘܢ ܒ݂ܺܝ ܒ݂ܗܳܢܳܐ ܠܺܠܝܳܐ ܟ݂ܬܺ݁ܝܒ݁ ܓ݂ܶܝܪ ܕ݂ܶܐܡܚܶܐ ܠܪܳܥܝܳܐ ܘܢܶܬ݁ܒ݂ܰܕ݂ܪܽܘܢ ܐܶܡܪܰܘܗ̄ܝ:</VERS>
      <VERS vnumber="28">ܐܶܠܳܐ ܡܳܐ ܕ݂ܩܳܡܶܬ݁ ܩܳܕܶ݁ܡ ܐ̄ܢܳܐ ܠܟܽ݁ܘܢ ܠܰܓ݁ܠܺܝܠܳܐ: ܣ</VERS>
      <VERS vnumber="29">ܐܳܡܰܪ ܠܶܗ ܟ݂ܺܐܦܳ݁ܐ ܐܶܢ ܟ݂ܽܠܗܽܘܢ ܢܶܬ݁ܟ݂ܰܫܠܽܘܢ ܐܶܠܳܐ ܠܳܐ ܐܶܢܳܐ:</VERS>
      <VERS vnumber="30">ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܰܐܢ̄ܬ݂ ܝܰܘܡܳܢܳܐ ܒ݂ܠܺܠܝܳܐ ܗܳܢܳܐ ܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܰܪܬ݂ܶܝܢ ܙܰܒ݁ܢܺܝܢ ܬ݂ܠܳܬ݁ ܬ݂ܶܟ݁ܦ݂ܽܘܪ ܒ݂ܺܝ: ܣ</VERS>
      <VERS vnumber="31">ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܐܳܡܰܪ ܗ̄ܘܳܐ ܕ݂ܶܐܢ ܢܶܗܘܶܐ ܠܺܝ ܠܰܡܡܳܬ݁ ܥܰܡܳܟ݁ ܠܳܐ ܐܶܟ݁ܦ݂ܽܘܪ ܒ݂ܳܟ݁ ܡܳܪܝ ܘܰܐܟ݁ܘܳܬܶ݁ܗ ܐܳܦ݁ ܟ݂ܽܠܗܽܘܢ ܐܶܡܰܪܘ: ܣ</VERS>
      <VERS vnumber="32">ܘܶܐܬܰ݁ܘ ܠܕܽ݁ܘܟ݂ܬܳ݁ܐ ܐܰܝܕܳ݁ܐ ܕ݂ܡܶܬ݁ܩܰܪܝܳܐ ܓ݂ܶܕ݂ܣܺܡܰܢ ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܶܒ݁ܘ ܗܳܪܟ݂ܳܐ ܥܰܕ݁ ܡܨܰܠܶܐ ܐ̄ܢܳܐ:</VERS>
      <VERS vnumber="33">ܘܰܕ݁ܒܰ݁ܪ ܥܰܡܶܗ ܠܟܺ݁ܐܦܳ݁ܐ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܫܰܪܺܝ ܠܡܶܬ݁ܟ݂ܡܳܪܽܘ ܘܰܠܡܶܬ݂ܬ݂ܥܳܩܽܘ:</VERS>
      <VERS vnumber="34">ܘܶܐܡܰܪ ܠܗܽܘܢ ܟ݂ܰܪܝܳܐ ܗ̄ܝ ܠܳܗ ܠܢܰܦ݁ܫܝ ܥܕܰ݁ܡܳܐ ܠܡܰܘܬ݂ܳܐ ܩܰܘܰܘ ܗܳܪܟ݂ܳܐ ܘܶܐܬ݂ܬ݂ܥܺܝܪܘ: ܣ</VERS>
      <VERS vnumber="35">ܘܰܩܪܶܒ݁ ܩܰܠܺܝܠ ܘܰܢܦܰ݁ܠ ܥܰܠ ܐܰܪܥܳܐ ܘܰܡܨܰܠܶܐ ܗ̄ܘܳܐ ܕ݂ܶܐܢ ܡܶܫܟ݂ܚܳܐ ܬ݂ܶܥܒ݂ܰܪ ܡܶܢܶܗ ܫܳܥܬܳ݁ܐ:</VERS>
      <VERS vnumber="36">ܘܶܐܡܰܪ ܐܰܒܳ݁ܐ ܐܳܒ݁ܝ ܟ݂ܽܠ ܡܶܕ݂ܶܡ ܡܶܫܟ݂ܰܚ ܐܰܢ̄ܬ݂ ܐܰܥܒ݂ܰܪ ܡܶܢܝ ܟ݂ܳܣܳܐ ܗܳܢܳܐ ܐܶܠܳܐ ܠܳܐ ܨܶܒ݁ܝܳܢܝ ܕ݂ܺܝܠܝ ܐܶܠܳܐ ܕ݂ܺܝܠܳܟ݁: ܣ</VERS>
      <VERS vnumber="37">ܘܶܐܬܳ݁ܐ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܘܶܐܡܰܪ ܠܟܺ݁ܐܦܳ݁ܐ ܫܶܡܥܽܘܢ ܕ݂ܡܶܟ݁ܬ݂ ܠܳܟ݁ ܠܳܐ ܐܶܫܟ݂ܰܚܬ݂ ܚܕܳ݁ܐ ܫܳܥܳܐ ܠܡܶܬ݂ܬ݂ܥܳܪܽܘ:</VERS>
      <VERS vnumber="38">ܐܶܬ݂ܬ݂ܥܺܝܪܘ ܘܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ ܪܽܘܚܳܐ ܨܳܒ݁ܝܳܐ ܘܰܡܛܰܝܒܳ݁ܐ ܐܶܠܳܐ ܦ݂ܰܓ݁ܪܳܐ ܟ݂ܪܺܝܗ: ܣ</VERS>
      <VERS vnumber="39">ܘܶܐܙܰܠ ܬ݂ܽܘܒ݁ ܨܰܠܺܝ ܘܗܺܝ ܡܶܠܬܳ݁ܐ ܐܶܡܰܪ:</VERS>
      <VERS vnumber="40">ܘܰܗܦܰ݁ܟ݁ ܐܶܬܳ݁ܐ ܬ݂ܽܘܒ݁ ܐܶܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܰܡܟ݂ܺܝܢ ܡܶܛܽܠ ܕ݂ܥܰܝܢܰܝܗܽܘܢ ܝܰܩܺܝܪܳܢ ܗ̄ܘܰܝ ܘܠܳܐ ܝܳܕ݁ܥܺܝܢ ܗ̄ܘܰܘ ܡܳܢܳܐ ܢܺܐܡܪܽܘܢ ܠܶܗ:</VERS>
      <VERS vnumber="41">ܘܶܐܬܳ݁ܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܘܶܐܡܰܪ ܠܗܽܘܢ ܕ݂ܡܰܟ݁ܘ ܡܶܟ݂ܺܝܠ ܘܶܐܬ݂ܬ݂ܢܺܝܚܘ ܡܛܳܬ݁ ܚܰܪܬܳ݁ܐ ܘܶܐܬܳ݁ܬ݁ ܫܳܥܬܳ݁ܐ ܘܗܳܐ ܡܶܫܬ݂ܠܶܡ ܒ݂ܪܶܗ ܕ݂ܐ̄ܢܳܫܳܐ ܒ݂ܺܐܝܕܰ݁ܝܗܽܘܢ ܕ݂ܚܰܛܳܝܶܐ:</VERS>
      <VERS vnumber="42">ܩܽܘܡܘ ܢܺܐܙܰܠ ܗܳܐ ܩܪܶܒ݁ ܗܰܘ ܕ݂ܡܰܫܠܶܡ ܠܺܝ: ܣ</VERS>
      <VERS vnumber="43">ܘܥܰܕ݁ ܗܽܘ ܡܡܰܠܶܠ ܐܶܬܳ݁ܐ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܪܶܥܣܰܪ ܘܥܰܡܳܐ ܣܰܓ݂ܺܝܳܐܐ ܥܰܡ ܣܰܦ݁ܣܺܪܶܐ ܘܚܽܘܛܪܶܐ ܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ: ܣ</VERS>
      <VERS vnumber="44">ܘܝܰܗ̄ܒ݁ ܠܗܽܘܢ ܐܳܬܳ݁ܐ ܡܰܫܠܡܳܢܳܐ ܗܰܘ ܕ݂ܡܰܫܠܶܡ ܘܶܐܡܰܪ ܗܰܘ ܕ݂ܢܳܫܶܩ ܐ̄ܢܳܐ ܗܽܘܝܽܘ ܐܽܘܚܕ݂ܽܘܗ̄ܝ ܙܗܺܝܪܳܐܝܺܬ݁ ܘܰܐܘܒ݂ܠܽܘܗ̄ܝ: ܣ</VERS>
      <VERS vnumber="45">ܘܒܰ݁ܪ-ܫܳܥܬܶ݁ܗ ܩܪܶܒ݁ ܘܶܐܡܰܪ ܠܶܗ ܪܰܒ݂ܺܝ ܪܰܒ݂ܺܝ ܘܢܰܫܩܶܗ:</VERS>
      <VERS vnumber="46">ܗܶܢܽܘܢ ܕ݂ܶܝܢ ܐܰܪܡܺܝܘ ܥܠܰܘܗ̄ܝ ܐܺܝܕܰ݁ܝܳܐ ܘܰܐܚܕ݂ܽܘܗ̄ܝ: ܣ</VERS>
      <VERS vnumber="47">ܚܰܕ݁ ܕ݂ܶܝܢ ܡܶܢ ܗܳܢܽܘܢ ܕ݂ܩܳܝܡܺܝܢ ܫܡܰܛ ܣܰܝܦܳ݁ܐ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ: ܣ</VERS>
      <VERS vnumber="48">ܗܽܘ ܕ݂ܶܝܢ ܝܶܫܽܘܥ ܥܢܳܐ ܘܶܐܡܰܪ ܠܗܽܘܢ ܐܰܝܟ݁ ܕ݂ܥܰܠ ܓ݂ܰܝܳܣܳܐ ܢܦܰ݁ܩܬ݂ܽܘܢ ܒ݂ܣܰܝܦܶ݁ܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ:</VERS>
      <VERS vnumber="49">ܟ݂ܽܠܝܽܘܡ ܠܘܳܬ݁ܟܽ݁ܘܢ ܗܘܺܝܬ݁ ܟ݂ܰܕ݁ ܡܰܠܶܦ݁ ܐ̄ܢܳܐ ܒ݂ܗܰܝܟ݂ܠܳܐ ܘܠܳܐ ܐܶܚܰܕ݂ܬ݂ܽܘܢܳܢܝ ܐܶܠܳܐ ܕ݂ܢܶܫܠܡܽܘܢ ܟ݂ܬܳ݁ܒܶ݁ܐ ܗܘܳܬ݁ ܗܳܕܶ݁ܐ: ܣ</VERS>
      <VERS vnumber="50">ܗܳܝܕ݂ܶܝܢ ܫܰܒ݁ܩܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܰܥܪܰܩܘ: ܣ</VERS>
      <VERS vnumber="51">ܘܰܥܠܰܝܡܳܐ ܚܰܕ݁ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܘܰܥܛܺܝܦ݁ ܣܶܕ݂ܽܘܢܳܐ ܥܰܪܛܶܠ ܘܰܐܚܕ݂ܽܘܗ̄ܝ:</VERS>
      <VERS vnumber="52">ܗܽܘ ܕ݂ܶܝܢ ܫܒܰ݁ܩ ܣܶܕ݂ܽܘܢܳܐ ܘܰܥܪܰܩ ܥܰܪܛܶܠ: ܣ</VERS>
      <VERS vnumber="53">ܘܰܐܘܒ݂ܠܽܘܗ̄ܝ ܠܝܶܫܽܘܥ ܠܘܳܬ݁ ܩܰܝܳܦܳ݁ܐ ܪܰܒ݂ ܟ݂ܳܗܢܶܐ ܘܶܐܬ݁ܟ݂ܰܢܰܫܘ ܠܘܳܬܶ݁ܗ ܟ݂ܽܠܗܽܘܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܩܰܫܺܝܫܶܐ: ܣ</VERS>
      <VERS vnumber="54">ܫܶܡܥܽܘܢ ܕ݂ܶܝܢ ܡܶܢ ܪܽܘܚܩܳܐ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܥܕܰ݁ܡܳܐ ܠܓܰ݁ܘ ܕ݂ܳܪܬ݂ܳܐ ܕ݂ܪܰܒ݂-ܟ݂ܳܗܢܶܐ ܘܝܳܬܶ݁ܒ݁ ܗ̄ܘܳܐ ܥܰܡ ܡܫܰܡܫܳܢܶܐ ܘܫܳܚܶܢ ܠܽܘܩܒܰ݁ܠ ܢܽܘܪܳܐ: ܣ</VERS>
      <VERS vnumber="55">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܟܽ݁ܠܶܗ ܟ݂ܶܢܫܗܽܘܢ ܒ݂ܳܥܶܝܢ ܗ̄ܘܰܘ ܥܰܠ ܝܶܫܽܘܥ ܣܳܗܕ݂ܽܘܬܳ݁ܐ ܕ݂ܰܢܡܺܝܬܽ݁ܘܢܳܝܗ̄ܝ ܘܠܳܐ ܐܶܫܟ݂ܰܚܘ:</VERS>
      <VERS vnumber="56">ܟ݂ܰܕ݁ ܣܰܓ݂ܺܝܶܐܐ ܓ݂ܶܝܪ ܡܰܣܗܕܺ݁ܝܢ ܗ̄ܘܰܘ ܥܠܰܘܗ̄ܝ ܠܳܐ ܫܰܘܝܳܢ ܗܘܰܝ ܣܳܗܕ݂ܘܳܬ݁ܗܽܘܢ:</VERS>
      <VERS vnumber="57">ܐ̄ܢܳܫܺܝܢ ܕ݂ܶܝܢ ܩܳܡܘ ܥܠܰܘܗ̄ܝ ܣܳܗܕ݂ܶܐ ܕ݂ܫܽܘܩܪܳܐ ܘܶܐܡܰܪܘ:</VERS>
      <VERS vnumber="58">ܕ݂ܰܚܢܰܢ ܫܡܰܥܢܳܝܗ̄ܝ ܕ݂ܶܐܡܰܪ ܕ݂ܶܐܢܳܐ ܫܳܪܶܐ ܐ̄ܢܳܐ ܗܰܝܟ݂ܠܳܐ ܗܳܢܳܐ ܕ݂ܰܥܒܺ݁ܝܕ݁ ܒ݂ܺܐܝܕܰ݁ܝܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܒ݂ܳܢܶܐ ܐ̄ܢܳܐ ܐ̄ܚܪܺܢܳܐ ܕ݂ܠܳܐ ܥܒܺ݁ܝܕ݁ ܒ݂ܺܐܝܕܰ݁ܝܳܐ:</VERS>
      <VERS vnumber="59">ܘܳܐܦ݁ܠܳܐ ܕ݂ܶܝܢ ܗܳܟܰ݁ܢܳܐ ܫܰܘܝܳܐ ܗ̄ܘܳܬ݁ ܣܳܗܕ݂ܽܘܬ݁ܗܽܘܢ:</VERS>
      <VERS vnumber="60">ܘܩܳܡ ܪܰܒ݂-ܟ݂ܳܗܢܶܐ ܒ݂ܰܡܨܰܥܬܳ݁ܐ ܘܫܰܐܠܶܗ ܠܝܶܫܽܘܥ ܘܶܐܡܰܪ ܠܳܐ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܡܳܢܳܐ ܡܰܣܗܕܺ݁ܝܢ ܥܠܰܝܟְ݂ ܗܳܠܶܝܢ:</VERS>
      <VERS vnumber="61">ܗܽܘ ܕ݂ܶܝܢ ܫܰܬ݂ܺܝܩ ܗ̄ܘܳܐ ܘܡܶܕ݂ܶܡ ܠܳܐ ܥܢܳܝܗ̄ܝ ܣ ܘܬܽ݁ܘܒ݁ ܫܰܐܠܶܗ ܪܰܒ݂-ܟ݂ܳܗܢܶܐ ܘܶܐܡܰܪ ܐܰܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܡܒܰ݁ܪܟܳ݁ܐ:</VERS>
      <VERS vnumber="62">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܐܶܢܳܐ ܐ̄ܢܳܐ ܘܬܶ݁ܚܙܽܘܢ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܘܳܐܬܶ݁ܐ ܥܰܠ ܥܢܳܢܰܝ ܫܡܰܝܳܐ: ܣ</VERS>
      <VERS vnumber="63">ܪܰܒ݂-ܟ݂ܳܗܢܶܐ ܕ݂ܶܝܢ ܨܪܳܐ ܟ݂ܽܘܬ݂ܺܝܢܶܗ ܘܶܐܡܰܪ ܡܳܢܳܐ ܡܶܟ݂ܺܝܠ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ:</VERS>
      <VERS vnumber="64">ܗܳܐ ܡܶܢ ܦ݂ܽܘܡܶܗ ܫܡܰܥܬ݂ܽܘܢ ܓ݂ܽܘܕ݂ܳܦܳ݁ܐ ܡܳܢܳܐ ܡܶܬ݁ܚܙܶܐ ܠܟܽ݁ܘܢ ܗܶܢܽܘܢ ܕ݂ܶܝܢ ܟ݂ܽܠܗܽܘܢ ܕ݂ܳܢܘ ܕ݂ܚܰܝܳܒ݁ ܗܽ̄ܘ ܡܰܘܬ݂ܳܐ: ܣ</VERS>
      <VERS vnumber="65">ܘܫܰܪܺܝܘ ܐ̄ܢܳܫܺܝܢ ܪܳܩܺܝܢ ܒ݂ܦ݂ܰܪܨܽܘܦ݂ܶܗ ܘܰܡܚܰܦ݂ܶܝܢ ܐܰܦ݂ܰܘܗ̄ܝ ܘܰܡܩܰܦ݂ܚܺܝܢ ܠܶܗ ܘܳܐܡܪܺܝܢ ܐܶܬ݁ܢܰܒ݂ܳܐ ܘܕܰ݁ܚܫܶܐ ܡܳܚܶܝܢ ܗ̄ܘܰܘ ܠܶܗ ܥܰܠ ܦ݂ܰܟ݂ܰܘܗ̄ܝ: ܣ</VERS>
      <VERS vnumber="66">ܘܟܰ݁ܕ݁ ܫܶܡܥܽܘܢ ܠܬܰ݁ܚܬ݂ ܒ݂ܕܳ݁ܪܬ݂ܳܐ ܐܶܬܳ݁ܬ݁ ܥܠܰܝܡܬܳ݁ܐ ܚܕܳ݁ܐ ܕ݂ܪܰܒ݂-ܟ݂ܳܗܢܶܐ:</VERS>
      <VERS vnumber="67">ܚܙܳܬܶ݁ܗ ܕ݂ܫܳܚܶܢ ܘܚܳܪܰܬ݁ ܒ݂ܶܗ ܘܳܐܡܪܳܐ ܠܶܗ ܘܳܐܦ݁ ܐܰܢ̄ܬ݂ ܥܰܡ ܝܶܫܽܘܥ ܗܘܰܝܬ݂ ܢܳܨܪܳܝܳܐ:</VERS>
      <VERS vnumber="68">ܗܽܘ ܕ݂ܶܝܢ ܟ݂ܦܰ݁ܪ ܘܶܐܡܰܪ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܪܳܐ ܐܰܢ̄ܬ݂ܝ ܘܰܢܦܰ݁ܩ ܠܒܰ݁ܪ ܠܣܶܦ݂ܳܐ ܘܰܩܪܳܐ ܬ݂ܰܪܢܳܓ݁ܠܳܐ:</VERS>
      <VERS vnumber="69">ܘܰܚܙܳܬܶ݁ܗ ܬ݂ܽܘܒ݁ ܥܠܰܝܡܬܳ݁ܐ ܗܳܝ ܘܫܰܪܝܰܬ݁ ܕ݂ܬܺ݁ܐܡܰܪ ܠܰܐܝܠܶܝܢ ܕ݂ܩܳܝܡܺܝܢ ܕ݂ܳܐܦ݁ ܗܳܢܳܐ ܡܶܢܗܽܘܢ ܗܽ̄ܘ:</VERS>
      <VERS vnumber="70">ܗܽܘ ܕ݂ܶܝܢ ܬ݂ܽܘܒ݁ ܟ݂ܦܰ݁ܪ ܘܒܳ݁ܬܰ݁ܪ ܩܰܠܺܝܠ ܬ݂ܽܘܒ݁ ܗܳܢܽܘܢ ܕ݂ܩܳܝܡܺܝܢ ܐܶܡܰܪܘ ܠܟܺ݁ܐܦܳ݁ܐ ܫܰܪܺܝܪܳܐܝܺܬ݁ ܡܶܢܗܽܘܢ ܐܰܢ̄ܬ݂ ܐܳܦ݁ ܓ݂ܶܝܪ ܓ݂ܠܺܝܠܳܝܳܐ ܐܰܢ̄ܬ݂ ܘܡܰܡܠ̄ܠܳܟ݁ ܕ݂ܳܡܶܐ:</VERS>
      <VERS vnumber="71">ܗܽܘ ܕ݂ܶܝܢ ܫܰܪܺܝ ܗ̄ܘܳܐ ܡܰܚܪܶܡ ܘܝܳܡܶܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܓܰ݁ܒ݁ܪܳܐ ܗܳܢܳܐ ܕ݂ܳܐܡܪܺܝܢ ܐܢ̄ܬ݂ܽܘܢ:</VERS>
      <VERS vnumber="72">ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܣ ܘܶܐܬ݂ܕ݂ܟܰ݁ܪ ܫܶܡܥܽܘܢ ܡܶܠܬܶ݁ܗ ܕ݂ܝܶܫܽܘܥ ܕ݂ܶܐܡܰܪ ܗ̄ܘܳܐ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܰܪܬ݂ܶܝܢ ܙܰܒ݁ܢܺܝܢ ܬ݂ܠܳܬ݁ ܬ݂ܶܟ݁ܦ݂ܽܘܪ ܒ݂ܺܝ ܘܫܰܪܺܝ ܕ݂ܢܶܒ݁ܟ݂ܶܐ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܘܡܶܚܕܳ݁ܐ ܒ݂ܨܰܦ݁ܪܳܐ ܥܒܰ݁ܕ݁ܘ ܡܶܠܟ݂ܳܐ ܪܰܒ݂ܰܝ-ܟ݂ܳܗܢܶܐ ܥܰܡ ܩܰܫܺܝܫܶܐ ܘܥܰܡ ܣܳܦ݁ܪܶܐ ܘܥܰܡ ܟ݂ܽܠܳܗ ܟ݂ܢܽܘܫܬ݂ܳܐ ܘܶܐܣܰܪܘ ܠܝܶܫܽܘܥ ܘܰܐܘܒ݂ܠܽܘܗ̄ܝ ܘܰܐܫܠܡܽܘܗ̄ܝ ܠܦ݂ܺܝܠܰܛܳܘܣ: ܣ</VERS>
      <VERS vnumber="2">ܘܫܰܐܠܶܗ ܦ݂ܺܝܠܰܛܳܘܣ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܶܗ ܐܰܢ̄ܬ݂ ܐܶܡܰܪܬ݂: ܣ</VERS>
      <VERS vnumber="3">ܘܳܐܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܒ݂ܣܰܓ݂ܺܝܳܐܬܳ݁ܐ:</VERS>
      <VERS vnumber="4">ܗܽܘ ܕ݂ܶܝܢ ܦ݂ܺܝܠܰܛܳܘܣ ܬ݂ܽܘܒ݁ ܫܰܐܠܶܗ ܘܶܐܡܰܪ ܠܶܗ ܠܳܐ ܡܦܰ݁ܢܶܐ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܚܙܺܝ ܟ݂ܡܳܐ ܡܰܣܗܕܺ݁ܝܢ ܥܠܰܝܟְ݂: ܣ</VERS>
      <VERS vnumber="5">ܗܽܘ ܕ݂ܶܝܢ ܝܶܫܽܘܥ ܡܶܕ݂ܶܡ ܦ݂ܶܬ݁ܓܳ݁ܡܳܐ ܠܳܐ ܝܰܗ̄ܒ݁ ܐܰܝܟ݂ܰܢܳܐ ܕ݂ܢܶܬ݂ܕ݂ܰܡܰܪ ܦ݂ܺܝܠܰܛܳܘܣ: ܣ</VERS>
      <VERS vnumber="6">ܡܥܳܕ݁ ܗ̄ܘܳܐ ܕ݂ܶܝܢ ܒ݂ܟܽ݁ܠ ܥܺܐܕܳ݁ܐ ܠܡܶܫܪܳܐ ܠܗܽܘܢ ܐܰܣܺܝܪܳܐ ܚܰܕ݁ ܐܰܝܢܳܐ ܕ݂ܫܳܐܠܺܝܢ:</VERS>
      <VERS vnumber="7">ܘܺܐܝܬ݁ ܗ̄ܘܳܐ ܚܰܕ݁ ܕ݂ܡܶܬ݁ܩܪܶܐ ܒ݂ܰܪ-ܐܰܒ݂ܰܐ ܕ݂ܰܐܣܺܝܪ ܗ̄ܘܳܐ ܥܰܡ ܥܳܒ݁ܕ݂ܰܝ ܐܶܣܛܰܣܺܝܢ ܗܳܢܽܘܢ ܕ݂ܩܶܛܠܳܐ ܒ݂ܶܐܣܛܰܣܺܝܢ ܥܒܰ݁ܕ݁ܘ:</VERS>
      <VERS vnumber="8">ܘܰܩܥܰܘ ܥܰܡܳܐ ܘܫܰܪܺܝܘ ܠܡܶܫܰܐܠ ܐܰܝܟ݁ ܕ݂ܰܡܥܳܕ݁ ܗ̄ܘܳܐ ܥܳܒܶ݁ܕ݁ ܠܗܽܘܢ:</VERS>
      <VERS vnumber="9">ܗܽܘ ܕ݂ܶܝܢ ܦ݂ܺܝܠܰܛܳܘܣ ܥܢܳܐ ܘܶܐܡܰܪ ܨܳܒܶ݁ܝܢ ܐܢ̄ܬ݂ܽܘܢ ܐܶܫܪܶܐ ܠܟܽ݁ܘܢ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="10">ܝܳܕܰ݁ܥ ܗ̄ܘܳܐ ܓ݂ܶܝܪ ܦ݂ܺܝܠܰܛܳܘܣ ܕ݂ܡܶܢ ܚܣܳܡܳܐ ܐܰܫܠܡܽܘܗ̄ܝ ܪܰܒ݂ܰܝ-ܟ݂ܳܗܢܶܐ ܣ݂ ܣ݂:</VERS>
      <VERS vnumber="11">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܚܰܦ݂ܶܛܘ ܠܟܶ݁ܢܫܶܐ ܕ݂ܰܠܒܰ݁ܪ-ܐܰܒܰ݁ܐ ܢܶܫܪܶܐ ܠܗܽܘܢ: ܣ</VERS>
      <VERS vnumber="12">ܗܽܘ ܕ݂ܶܝܢ ܦ݂ܺܝܠܰܛܳܘܣ ܐܶܡܰܪ ܠܗܽܘܢ ܡܳܢܳܐ ܗܳܟܺ݁ܝܠ ܨܳܒܶ݁ܝܢ ܐܢ̄ܬ݂ܽܘܢ ܐܶܥܒ݂ܶܕ݁ ܠܗܳܢܳܐ ܕ݂ܩܳܪܶܝܢ ܐܢ̄ܬ݂ܽܘܢ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="13">ܗܶܢܽܘܢ ܕ݂ܶܝܢ ܬ݂ܽܘܒ݁ ܩܥܰܘ ܙܩܽܘܦܳ݁ܝܗ̄ܝ: ܣ</VERS>
      <VERS vnumber="14">ܗܽܘ ܕ݂ܶܝܢ ܦ݂ܺܝܠܰܛܳܘܣ ܐܶܡܰܪ ܠܗܽܘܢ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܘܗܶܢܽܘܢ ܝܰܬ݂ܺܝܪܳܐܝܺܬ݁ ܩܳܥܶܝܢ ܗ̄ܘܰܘ ܙܩܽܘܦܳ݁ܝܗ̄ܝ: ܣ</VERS>
      <VERS vnumber="15">ܦ݂ܺܝܠܰܛܳܘܣ ܕ݂ܶܝܢ ܨܒܳ݁ܐ ܕ݂ܢܶܥܒ݂ܶܕ݁ ܨܶܒ݁ܝܳܢܳܐ ܠܟܶ݁ܢܫܶܐ ܘܰܫܪܳܐ ܠܗܽܘܢ ܠܒܰ݁ܪ-ܐܰܒ݂ܰܐ ܘܰܐܫܠܶܡ ܠܗܽܘܢ ܠܝܶܫܽܘܥ ܟ݂ܰܕ݁ ܡܢܰܓ݂ܰܕ݁ ܕ݂ܢܶܙܕ݂ܩܶܦ݁: ܣ</VERS>
      <VERS vnumber="16">ܐܶܣܛܪܰܛܺܝܽܘܛܶܐ ܕ݂ܶܝܢ ܐܰܘܒ݂ܠܽܘܗ̄ܝ ܠܓܰ݁ܘ ܕ݂ܳܪܬ݂ܳܐ ܕ݂ܺܐܝܬܶ݁ܝܗ ܦ݂ܪܶܛܳܘܪܺܝܳܢ ܘܰܩܪܰܘ ܠܟܽ݁ܠܳܗ ܐܶܣܦ݂ܺܝܪ:</VERS>
      <VERS vnumber="17">ܘܰܐܠܒ݂ܫܽܘܗ̄ܝ ܐܰܪܓܳ݁ܘܢܶܐ ܘܰܓ݁ܕܰ݁ܠܘ ܣܳܡܘ ܠܶܗ ܟ݂ܠܺܝܠܳܐ ܕ݂ܟܽ݁ܘܒ݂ܶܐ:</VERS>
      <VERS vnumber="18">ܘܫܰܪܺܝܘ ܠܡܶܫܰܐܠ ܒ݂ܰܫܠܳܡܶܗ ܫܠܳܡ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="19">ܘܡܳܚܶܝܢ ܗ̄ܘܰܘ ܠܶܗ ܥܰܠ ܪܺܫܶܗ ܒ݂ܩܰܢܝܳܐ ܘܪܳܩܺܝܢ ܗ̄ܘܰܘ ܒ݂ܰܐܦ݂ܰܘܗ̄ܝ ܘܒܳ݁ܪܟ݂ܺܝܢ ܗ̄ܘܰܘ ܥܰܠ ܒ݂ܽܘܪܟ݂ܰܝܗܽܘܢ ܘܣܳܓ݁ܕ݂ܺܝܢ ܠܶܗ: ܣ</VERS>
      <VERS vnumber="20">ܘܟܰ݁ܕ݁ ܒ݂ܰܙܰܚܘ ܒ݂ܶܗ ܐܰܫܠܚܽܘܗ̄ܝ ܐܰܪܓܳ݁ܘܢܶܐ ܘܰܐܠܒ݂ܫܽܘܗ̄ܝ ܡܳܐܢܰܘܗ̄ܝ ܘܰܐܦ݂ܩܽܘܗ̄ܝ ܕ݂ܢܶܙܩܦܽ݁ܘܢܳܝܗ̄ܝ: ܣ</VERS>
      <VERS vnumber="21">ܘܫܰܚܰܪܘ ܚܰܕ݁ ܕ݂ܥܳܒܰ݁ܪ ܗ̄ܘܳܐ ܫܶܡܥܽܘܢ ܩܽܘܪܺܝܢܳܝܳܐ ܕ݂ܳܐܬܶ݁ܐ ܗ̄ܘܳܐ ܡܶܢ ܩܪܺܝܬܳ݁ܐ ܐܰܒܽ݁ܘܗ̄ܝ ܕ݂ܰܐܠܶܟ݂ܣܰܢܕ݂ܪܳܘܣ ܘܰܕ݁ܪܽܘܦܳ݁ܘܣ ܕ݂ܢܶܫܩܽܘܠ ܙܩܺܝܦܶ݁ܗ: ܣ</VERS>
      <VERS vnumber="22">ܘܰܐܝܬ݂ܝܽܘܗ̄ܝ ܠܓ݂ܳܓܽ݁ܘܠܬ݂ܳܐ ܕ݂ܽܘܟ݂ܬܳ݁ܐ ܕ݂ܡܶܬ݁ܦ݂ܰܫܩܳܐ ܩܰܪܩܰܦ݁ܬܳ݁ܐ: ܣ</VERS>
      <VERS vnumber="23">ܘܝܰܗ̄ܒ݁ܘ ܠܶܗ ܠܡܶܫܬ݂ܳܐ ܚܰܡܪܳܐ ܕ݂ܰܚܠܺܝܛ ܒ݂ܶܗ ܡܽܘܪܳܐ ܗܽܘ ܕ݂ܶܝܢ ܠܳܐ ܢܣܰܒ݁: ܣ</VERS>
      <VERS vnumber="24">ܘܟܰ݁ܕ݁ ܙܰܩܦ݂ܽܘܗ̄ܝ ܦ݂ܰܠܶܓ݁ܘ ܡܳܐܢܰܘܗ̄ܝ ܘܰܐܪܡܺܝܘ ܥܠܰܝܗܽܘܢ ܦ݂ܶܣܳܐ ܡܰܢܽܘ ܡܳܢܳܐ ܢܶܣܰܒ݁: ܣ</VERS>
      <VERS vnumber="25">ܐܺܝܬ݁ ܗ̄ܘܳܐ ܕ݂ܶܝܢ ܫܳܥܶܐ ܬ݂ܠܳܬ݁ ܟ݂ܰܕ݁ ܙܰܩܦ݂ܽܘܗ̄ܝ: ܣ</VERS>
      <VERS vnumber="26">ܘܰܟ݁ܬܺ݁ܝܒܳ݁ܐ ܗ̄ܘܳܬ݁ ܥܶܠܬܳ݁ܐ ܕ݂ܡܰܘܬ݂ܶܗ ܒ݂ܰܟ݁ܬܳ݁ܒܳ݁ܐ ܗܳܢܳܐ ܗ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ</VERS>
      <VERS vnumber="27">ܘܰܙܩܰܦ݁ܘ ܥܰܡܶܗ ܬ݂ܪܶܝܢ ܠܶܣܛܳܝܶܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ:</VERS>
      <VERS vnumber="28">ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܥܰܡ ܥܰܘܳܠܶܐ ܐܶܬ݁ܚܫܶܒ݁: ܣ</VERS>
      <VERS vnumber="29">ܘܳܐܦ݁ ܐܰܝܠܶܝܢ ܕ݂ܶܝܢ ܕ݂ܥܳܒ݁ܪܺܝܢ ܗ̄ܘܰܘ ܡܓܰ݁ܕ݂ܦܺ݁ܝܢ ܗ̄ܘܰܘ ܥܠܰܘܗ̄ܝ ܘܰܡܢܺܝܕܺ݁ܝܢ ܪܺܫܰܝܗܽܘܢ ܘܳܐܡܪܺܝܢ ܐܽܘܢ ܫܳܪܶܐ ܗܰܝܟ݂ܠܳܐ ܘܒܳ݁ܢܶܐ ܠܶܗ ܠܰܬ݁ܠܳܬܳ݁ܐ ܝܰܘܡܺܝܢ:</VERS>
      <VERS vnumber="30">ܦ݂ܰܨܳܐ ܢܰܦ݁ܫܳܟ݁ ܘܚܽܘܬ݁ ܡܶܢ ܙܩܺܝܦܳ݁ܐ: ܣ</VERS>
      <VERS vnumber="31">ܘܗܳܟܰ݁ܢܳܐ ܐܳܦ݁ ܪܰܒ݂ܰܝ-ܟ݂ܳܗܢܶܐ ܓ݂ܳܚܟ݂ܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܣܳܦ݁ܪܶܐ ܘܳܐܡܪܺܝܢ ܐ̄ܚܪܳܢܶܐ ܐܰܚܺܝ ܢܰܦ݁ܫܶܗ ܠܳܐ ܡܶܫܟ݂ܰܚ ܠܡܰܚܳܝܽܘ:</VERS>
      <VERS vnumber="32">ܡܫܺܝܚܳܐ ܡܰܠܟ݂ܶܗ ܕ݂ܺܐܝܣܪܳܝܶܠ ܢܶܚܽܘܬ݁ ܗܳܫܳܐ ܡܶܢ ܙܩܺܝܦܳ݁ܐ ܕ݂ܢܶܚܙܶܐ ܘܰܢܗܰܝܡܶܢ ܒ݂ܶܗ ܣ ܘܳܐܦ݁ ܗܳܢܽܘܢ ܕ݂ܶܝܢ ܕ݂ܰܙܩܺܝܦܺ݁ܝܢ ܗ̄ܘܰܘ ܥܰܡܶܗ ܡܚܰܣܕܺ݁ܝܢ ܗ̄ܘܰܘ ܠܶܗ: ܣ</VERS>
      <VERS vnumber="33">ܘܟܰ݁ܕ݁ ܗܘܰܝ ܫܶܬ݁ ܫܳܥܺܝܢ ܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܫܳܥܶܐ ܬ݂ܫܰܥ:</VERS>
      <VERS vnumber="34">ܘܒܰ݁ܬ݁ܫܰܥ ܫܳܥܺܝܢ ܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܺܝܠ ܐܺܝܠ ܠܡܳܢܳܐ ܫܒܰ݁ܩܬ݂ܳܢܝ ܕ݂ܺܐܝܬܶ݁ܝܗ ܐܰܠܳܗܝ ܐܰܠܳܗܝ ܠܡܳܢܳܐ ܫܒܰ݁ܩܬ݂ܳܢܝ: ܣ</VERS>
      <VERS vnumber="35">ܘܐ̄ܢܳܫܺܝܢ ܕ݂ܰܫܡܰܥܘ ܡܶܢ ܗܳܢܽܘܢ ܕ݂ܩܳܝܡܺܝܢ ܐܳܡܪܺܝܢ ܗ̄ܘܰܘ ܠܺܐܠܺܝܳܐ ܩܪܳܐ:</VERS>
      <VERS vnumber="36">ܪܗܶܛ ܕ݂ܶܝܢ ܚܰܕ݁ ܘܰܡܠܳܐ ܐܶܣܦܽ݁ܘܓ݂ܳܐ ܚܰܠܳܐ ܘܶܐܣܰܪ ܒ݂ܩܰܢܝܳܐ ܕ݂ܢܰܫܩܶܝܘܗ̄ܝ ܘܶܐܡܰܪܘ ܫܒܽ݁ܘܩܘ ܢܶܚܙܶܐ ܐܶܢ ܐܳܬܶ݁ܐ ܐܺܠܺܝܳܐ ܡܰܚܶܬ݁ ܠܶܗ: ܣ</VERS>
      <VERS vnumber="37">ܗܽܘ ܕ݂ܶܝܢ ܝܶܫܽܘܥ ܩܥܳܐ ܒ݂ܩܳܠܳܐ ܪܳܡܳܐ ܘܰܫܠܶܡ: ܣ</VERS>
      <VERS vnumber="38">ܘܰܐܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܐܶܨܛܪܺܝ ܠܰܬ݁ܪܶܝܢ ܡܶܢ ܠܥܶܠ ܥܕܰ݁ܡܳܐ ܠܬܰ݁ܚܬ݂: ܣ</VERS>
      <VERS vnumber="39">ܟ݂ܰܕ݁ ܚܙܳܐ ܕ݂ܶܝܢ ܩܶܢܛܪܽܘܢܳܐ ܗܰܘ ܕ݂ܩܳܐܶܡ ܗ̄ܘܳܐ ܠܘܳܬܶ݁ܗ ܕ݂ܗܳܟܰ݁ܢܳܐ ܩܥܳܐ ܘܰܫܠܶܡ ܐܶܡܰܪ ܫܰܪܺܝܪܳܐܝܺܬ݁ ܗܳܢܳܐ ܓ݂ܰܒ݁ܪܳܐ ܒ݂ܪܶܗ ܗܘܳܐ ܕ݂ܰܐܠܳܗܳܐ: ܣ</VERS>
      <VERS vnumber="40">ܐܺܝܬ݁ ܗ̄ܘܰܝ ܕ݂ܶܝܢ ܐܳܦ݁ ܢܶܫܶܐ ܡܶܢ ܪܽܘܚܩܳܐ ܕ݂ܚܳܙܝܳܢ ܗ̄ܘܰܝ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܙܥܽܘܪܳܐ ܘܰܕ݁ܝܳܘܣܺܐ ܘܫܳܠܽܘܡ:</VERS>
      <VERS vnumber="41">ܗܳܢܶܝܢ ܕ݂ܟܰ݁ܕ݁ ܗܽ̄ܘ ܒ݂ܰܓ݁ܠܺܝܠܳܐ ܢܰܩܺܝܦܳ݁ܢ ܗ̄ܘܰܝ ܠܶܗ ܘܰܡܫܰܡܫܳܢ ܠܶܗ ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܕ݂ܰܣܠܶܩ ܗ̄ܘܰܝ ܥܰܡܶܗ ܠܽܐܘܪܺܫܠܶܡ: ܣ</VERS>
      <VERS vnumber="42">ܘܟܰ݁ܕ݁ ܗܘܳܐ ܪܰܡܫܳܐ ܕ݂ܰܥܪܽܘܒ݁ܬ݂ܳܐ ܕ݂ܺܐܝܬܶ݁ܝܗ ܩܕܳ݁ܡ ܫܰܒ݂ܬܳ݁ܐ:</VERS>
      <VERS vnumber="43">ܐܶܬܳ݁ܐ ܝܰܘܣܶܦ݁ ܗܰܘ ܕ݂ܡܶܢ ܪܳܡܬܳ݁ܐ ܡܝܰܩܪܳܐ ܒ݂ܽܘܠܶܘܛܺܐ ܐܰܝܢܳܐ ܕ݂ܳܐܦ݁ ܗܽܘ ܡܣܰܟ݂ܶܐ ܗ̄ܘܳܐ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܐܡܪܰܚ ܘܥܰܠ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ:</VERS>
      <VERS vnumber="44">ܦ݂ܺܝܠܰܛܳܘܣ ܕ݂ܶܝܢ ܬ݂ܡܰܗ ܕ݂ܶܐܢ ܡܶܢ ܟ݂ܰܕ݂ܽܘ ܡܺܝܬ݁ ܘܰܩܪܳܐ ܠܩܶܢܛܪܽܘܢܳܐ ܘܫܰܐܠܶܗ ܕ݂ܶܐܢ ܡܶܢ ܩܕܳ݁ܡ ܥܶܕ݂ܳܢܳܐ ܡܺܝܬ݁:</VERS>
      <VERS vnumber="45">ܘܟܰ݁ܕ݁ ܝܺܠܶܦ݁ ܝܰܗ̄ܒ݁ ܦ݂ܰܓ݁ܪܶܗ ܠܝܰܘܣܶܦ݁: ܣ</VERS>
      <VERS vnumber="46">ܘܰܙܒܰ݁ܢ ܝܰܘܣܶܦ݁ ܟ݂ܶܬ݂ܳܢܳܐ ܘܰܐܚܬܶ݁ܗ ܘܟܰ݁ܪܟܶ݁ܗ ܒ݂ܶܗ ܘܣܳܡܶܗ ܒ݂ܩܰܒ݁ܪܳܐ ܕ݂ܰܢܩܺܝܪ ܗ̄ܘܳܐ ܒ݂ܫܽܘܥܳܐ ܘܥܰܓ݂ܶܠ ܟ݂ܺܐܦܳ݁ܐ ܥܰܠ ܬ݂ܰܪܥܶܗ ܕ݂ܩܰܒ݁ܪܳܐ: ܣ</VERS>
      <VERS vnumber="47">ܡܰܪܝܰܡ ܕ݂ܶܝܢ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܗܳܝ ܕ݂ܝܽܘܣܺܐ ܚܙܰܝ ܐܰܝܟ݂ܳܐ ܕ݂ܶܐܬ݂ܬ݂ܣܺܝܡ: ܣ</VERS>
    </CHAPTER>
    <CHAPTER cnumber="16">
      <VERS vnumber="1">ܘܟܰ݁ܕ݁ ܥܶܒ݁ܪܰܬ݁ ܫܰܒ݂ܬܳ݁ܐ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܡܰܪܝܰܡ ܕ݂ܝܰܥܩܽܘܒ݁ ܘܫܳܠܽܘܡ ܙܒܰ݁ܢ ܗܶܪܽܘܡܶܐ ܕ݂ܢܺܐܬ݁ܝܳܢ ܢܶܡܫܚܳܢܳܝܗ̄ܝ ܣܣ:</VERS>
      <VERS vnumber="2">ܒ݂ܫܰܦ݁ܪܳܐ ܕ݂ܶܝܢ ܒ݂ܚܰܕ݁-ܒ݂ܫܰܒ݂ܳܐ ܐܶܬܰ݁ܝ ܠܒܶ݁ܝܬ݁-ܩܒܽ݁ܘܪܳܐ ܟ݂ܰܕ݁ ܕ݂ܢܰܚ ܫܶܡܫܳܐ:</VERS>
      <VERS vnumber="3">ܘܳܐܡܪܳܢ ܗ̄ܘܰܝ ܒ݂ܢܰܦ݁ܫܗܶܝܢ ܡܰܢ ܕ݂ܶܝܢ ܥܰܓ݂ܶܠ ܠܰܢ ܟ݂ܺܐܦܳ݁ܐ ܡܶܢ ܬ݂ܰܪܥܳܐ ܕ݂ܒܶ݁ܝܬ݁-ܩܒܽ݁ܘܪܳܐ:</VERS>
      <VERS vnumber="4">ܘܚܳܪ ܚܙܰܝ ܕ݂ܰܡܥܰܓ݂ܠܳܐ ܗܳܝ ܟ݂ܺܐܦܳ݁ܐ ܪܰܒ݂ܳܐ ܗ̄ܘܳܬ݁ ܓ݂ܶܝܪ ܛܳܒ݁: ܣ</VERS>
      <VERS vnumber="5">ܘܥܰܠܶܝܢ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܰܝ ܥܠܰܝܡܳܐ ܕ݂ܝܳܬܶ݁ܒ݁ ܡܶܢ ܝܰܡܺܝܢܳܐ ܘܰܥܛܺܝܦ݁ ܐܶܣܛܠܳܐ ܚܶܘܳܪܬ݂ܳܐ ܘܰܬ݁ܡܰܗ:</VERS>
      <VERS vnumber="6">ܗܽܘ ܕ݂ܶܝܢ ܐܶܡܰܪ ܠܗܶܝܢ ܠܳܐ ܬ݂ܶܕ݁ܚܠܳܢ ܠܝܶܫܽܘܥ ܢܳܨܪܳܝܳܐ ܒ݂ܳܥܝܳܢ ܐܢ̄ܬ݂ܶܝܢ ܗܰܘ ܕ݂ܶܐܙܕ݂ܩܶܦ݁ ܩܳܡ ܠܶܗ ܠܳܐ ܗ̄ܘܳܐ ܬ݂ܢܳܢ ܗܳܐ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܣܺܝܡ ܗ̄ܘܳܐ:</VERS>
      <VERS vnumber="7">ܐܶܠܳܐ ܙܶܠܶܝܢ ܐܶܡܰܪܶܝܢ ܠܬܰ݁ܠܡܺܝܕܰ݁ܘܗ̄ܝ ܘܰܠܟܺ݁ܐܦܳ݁ܐ ܕ݂ܗܳܐ ܩܳܕܶ݁ܡ ܠܟܽ݁ܘܢ ܠܰܓ݁ܠܺܝܠܳܐ ܬ݂ܰܡܳܢ ܬ݂ܶܚܙܽܘܢܳܝܗ̄ܝ ܐܰܝܟ݂ܰܢܳܐ ܕ݂ܶܐܡܰܪ ܠܟܽ݁ܘܢ: ܣ</VERS>
      <VERS vnumber="8">ܘܟܰ݁ܕ݁ ܫܡܰܥ ܥܪܰܩ ܘܰܢܦܰ݁ܩ ܡܶܢ ܩܰܒ݁ܪܳܐ ܐܰܚܺܝܕ݁ ܗ̄ܘܳܐ ܠܗܶܝܢ ܓ݂ܶܝܪ ܬ݂ܶܗܪܳܐ ܘܰܪܬܺ݁ܝܬܳ݁ܐ ܘܰܠܐ̄ܢܳܫ ܡܶܕ݂ܶܡ ܠܳܐ ܐܶܡܰܪܶܝܢ ܕ݂ܰܚܺܝܠܳܢ ܗ̄ܘܰܝ ܓ݂ܶܝܪ ܣܣ:</VERS>
      <VERS vnumber="9">ܒ݂ܫܰܦ݁ܪܳܐ ܕ݂ܶܝܢ ܒ݂ܚܰܕ݁ ܒ݂ܫܰܒ݂ܳܐ ܩܳܡ ܘܶܐܬ݁ܚܙܺܝ ܠܽܘܩܕܰ݁ܡ ܠܡܰܪܝܰܡ ܡܰܓ݁ܕ݂ܠܳܝܬ݂ܳܐ ܗܳܝ ܕ݂ܫܰܒ݁ܥܳܐ ܫܺܐܕܺ݁ܝܢ ܐܰܦ݂ܶܩ ܗ̄ܘܳܐ ܡܶܢܳܗ:</VERS>
      <VERS vnumber="10">ܘܗܺܝ ܐܶܙܰܠ̄ܬ݁ ܣܰܒ݂ܪܰܬ݁ ܠܗܳܢܽܘܢ ܕ݂ܥܰܡܶܗ ܗ̄ܘܰܘ ܕ݂ܰܐܒܺ݁ܝܠܺܝܢ ܗܘܰܘ ܘܒܳ݁ܟܶ݁ܝܢ:</VERS>
      <VERS vnumber="11">ܘܗܶܢܽܘܢ ܟ݂ܰܕ݁ ܫܡܰܥܘ ܕ݂ܳܐܡܪܳܢ ܕ݂ܚܰܝ ܘܶܐܬ݁ܚܙܺܝ ܠܗܶܝܢ ܠܳܐ ܗܰܝܡܶܢܘ ܐܶܢܶܝܢ: ܣ</VERS>
      <VERS vnumber="12">ܒ݂ܳܬܰ݁ܪ ܗܳܠܶܝܢ ܐܶܬ݁ܚܙܺܝ ܠܰܬ݁ܪܶܝܢ ܡܶܢܗܽܘܢ ܒ݂ܰܕ݁ܡܽܘܬܳ݁ܐ ܐ̄ܚܪܺܬܳ݁ܐ ܟ݂ܰܕ݁ ܡܗܰܠܟܺ݁ܝܢ ܘܳܐܙܺܠ̄ܝܢ ܠܰܩܪܺܝܬܳ݁ܐ:</VERS>
      <VERS vnumber="13">ܘܗܶܢܽܘܢ ܐܶܙܰܠܘ ܐܶܡܰܪܘ ܠܫܰܪܟ݂ܳܐ ܐܳܦ݁ ܠܳܐ ܠܗܳܢܽܘܢ ܗܰܝܡܶܢܘ: ܣ</VERS>
      <VERS vnumber="14">ܐ̄ܚܪܳܝܰܬ݁ ܕ݂ܶܝܢ ܐܶܬ݁ܚܙܺܝ ܠܰܚܕܰ݁ܥܣܰܪ ܟ݂ܰܕ݁ ܣܡܺܝܟܺ݁ܝܢ ܘܚܰܣܶܕ݁ ܠܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܘܰܠܩܰܫܝܽܘܬ݁ ܠܶܒ݂ܗܽܘܢ ܕ݂ܰܠܗܳܢܽܘܢ ܕ݂ܰܚܙܰܐܘܽܗ̄ܝ ܕ݂ܩܳܡ ܠܳܐ ܗܰܝܡܶܢܘ: ܣ</VERS>
      <VERS vnumber="15">ܘܶܐܡܰܪ ܠܗܽܘܢ ܙܶܠܘ ܠܥܳܠܡܳܐ ܟ݂ܽܠܶܗ ܘܰܐܟ݁ܪܶܙܘ ܣܒܰ݁ܪܬ݁ܝ ܒ݂ܟܽ݁ܠܳܗ ܒ݂ܪܺܝܬܳ݁ܐ:</VERS>
      <VERS vnumber="16">ܐܰܝܢܳܐ ܕ݂ܰܡܗܰܝܡܶܢ ܘܥܳܡܶܕ݁ ܚܳܝܶܐ ܘܰܐܝܢܳܐ ܕ݂ܠܳܐ ܡܗܰܝܡܶܢ ܡܶܬ݁ܚܰܝܰܒ݁:</VERS>
      <VERS vnumber="17">ܐܳܬ݁ܘܳܬܳ݁ܐ ܕ݂ܶܝܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܗܳܠܶܝܢ ܢܶܩܦܳ݁ܢ ܒ݂ܫܶܡܝ ܫܺܐܕܶ݁ܐ ܢܰܦ݂ܩܽܘܢ ܘܰܒ݁ܠܶܫܳܢܶܐ ܚܰܕ݁̄ܬܶ݁ܐ ܢܡܰܠܠܽܘܢ:</VERS>
      <VERS vnumber="18">ܘܰܚܘܰܘܳܬܳ݁ܐ ܢܶܫܩܠܽܘܢ ܘܶܐܢ ܣܰܡܳܐ ܕ݂ܡܰܘܬ݂ܳܐ ܢܶܫܬ݂ܽܘܢ ܠܳܐ ܢܰܗܰܪ ܐܶܢܽܘܢ ܘܺܐܝܕܰ݁ܝܗܽܘܢ ܢܣܺܝܡܽܘܢ ܥܰܠ ܟ݂ܪܺܝܗܶܐ ܘܢܶܬ݁ܚܰܠܡܽܘܢ: ܣ</VERS>
      <VERS vnumber="19">ܝܶܫܽܘܥ ܕ݂ܶܝܢ ܡܳܪܰܢ ܡܶܢ ܒ݂ܳܬܰ݁ܪ ܕ݂ܡܰܠܶܠ ܥܰܡܗܽܘܢ ܠܰܫܡܰܝܳܐ ܣܠܶܩ ܘܺܝܬܶ݁ܒ݁ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:</VERS>
      <VERS vnumber="20">ܗܶܢܽܘܢ ܕ݂ܶܝܢ ܢܦܰ݁ܩܘ ܘܰܐܟ݁ܪܶܙܘ ܒ݂ܟܽ݁ܠ ܕ݂ܽܘܟ݂ܳܐ ܘܡܳܪܰܢ ܡܥܰܕ݂ܰܪ ܗ̄ܘܳܐ ܠܗܽܘܢ ܘܡܰܫܰܪ ܡܶܠܰܝܗܽܘܢ ܒ݂ܳܐܬ݁ܘܳܬܳ݁ܐ ܕ݂ܥܳܒ݁ܕ݂ܺܝܢ ܗ̄ܘܰܘ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="42">
    <CHAPTER cnumber="1">
      <VERS vnumber="1">ܡܶܛܽܠ ܕ݂ܣܰܓ݂ܺܝܶܐܐ ܨܒܰ݁ܘ ܕ݂ܢܰܟ݁ܬ݂ܒܽ݁ܘܢ ܬ݂ܰܫܥܝܳܬܳ݁ܐ ܕ݂ܣܽܘܥܪܳܢܶܐ ܐܰܝܠܶܝܢ ܕ݂ܰܚܢܰܢ ܡܦ݂ܳܣܺܝܢ ܚ̄ܢܰܢ ܒ݂ܗܽܘܢ:</VERS>
      <VERS vnumber="2">ܐܰܝܟ݁ ܡܶܕ݂ܶܡ ܕ݂ܰܐܫܠܶܡܘ ܠܰܢ ܗܳܢܽܘܢ ܕ݂ܡܶܢ ܩܕܺ݁ܝܡ ܗܘܰܘ ܚܰܙܳܝܶܐ ܘܰܡܫܰܡܫܳܢܶܐ ܕ݂ܺܝܠܳܗ ܕ݂ܡܶܠܬܳ݁ܐ:</VERS>
      <VERS vnumber="3">ܐܶܬ݁ܚܙܺܝ ܐܳܦ݁ ܠܺܝ ܡܶܛܽܠ ܕ݂ܩܰܪܺܝܒ݁ ܗ̄ܘܺܝܬ݁ ܝܰܨܺܝܦܳ݁ܐܝܺܬ݁ ܠܟܽ݁ܠܗܽܘܢ ܕ݂ܟܽ݁ܠ ܡܶܕ݂ܶܡ ܒ݂ܛܶܟ݂ܣܶܗ ܐܶܟ݁ܬ݂ܽܘܒ݁ ܠܳܟ݁ ܢܰܨܺܝܚܳܐ ܬ݂ܶܐܳܘܦܺ݁ܝܠܶܐ:</VERS>
      <VERS vnumber="4">ܕ݂ܬܶ݁ܕ݂ܰܥ ܫܪܳܪܳܐ ܕ݂ܡܶܠܶܐ ܕ݂ܶܐܬ݂ܬ݂ܰܠܡܰܕ݂ܬ݂ ܠܗܶܝܢ ܣܣ:</VERS>
      <VERS vnumber="5">ܗܘܳܐ ܒ݂ܝܰܘܡܳܬܶ݁ܗ ܕ݂ܗܶܪܳܘܕܶ݁ܣ ܡܰܠܟ݂ܳܐ ܕ݂ܺܝܗܽܘܕܳ݁ܐ ܟ݂ܳܗܢܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܙܟܰ݁ܪܝܳܐ ܡܶܢ ܬ݂ܶܫܡܶܫܬ݂ܳܐ ܕ݂ܒܶ݁ܝܬ݁ ܐܰܒܺ݁ܝܰܐ ܘܰܐܢ̄ܬ݂ܬܶ݁ܗ ܡܶܢ ܒ݂ܢܳܬܶ݁ܗ ܕ݂ܰܐܗܪܽܘܢ ܫܡܳܗ ܗ̄ܘܳܐ ܐܶܠܺܝܫܒܰ݁ܥ:</VERS>
      <VERS vnumber="6">ܬ݂ܪܰܝܗܽܘܢ ܕ݂ܶܝܢ ܙܰܕ݂ܺܝܩܺܝܢ ܗ̄ܘܰܘ ܩܕܳ݁ܡ ܐܰܠܳܗܳܐ ܘܰܡܗܰܠܟܺ݁ܝܢ ܒ݂ܟܽ݁ܠܗܽܘܢ ܦ݂ܽܘܩܕ݂ܳܢܰܘܗ̄ܝ ܘܰܒ݁ܟܺ݁ܐܢܽܘܬܶ݁ܗ ܕ݂ܡܳܪܝܳܐ ܕ݂ܠܳܐ ܥܶܕ݁ܠܳܝ:</VERS>
      <VERS vnumber="7">ܒ݂ܪܳܐ ܕ݂ܶܝܢ ܠܰܝܬ݂ ܗ̄ܘܳܐ ܠܗܽܘܢ ܡܶܛܽܠ ܕ݂ܶܐܠܺܝܫܒܰ݁ܥ ܥܩܰܪܬܳ݁ܐ ܗ̄ܘܳܬ݁ ܘܰܬ݁ܪܰܝܗܽܘܢ ܣܰܓ݂ܺܝܰܐܝ ܒ݂ܝܰܘܡܳܬ݁ܗܽܘܢ ܗ̄ܘܰܘ: ܣ</VERS>
      <VERS vnumber="8">ܗܘܳܐ ܗ̄ܘܳܐ ܕ݂ܶܝܢ ܟ݂ܰܕ݁ ܡܟܰ݁ܗܶܢ ܗ̄ܘܳܐ ܒ݂ܛܶܟ݂ܣܳܐ ܕ݂ܬܶ݁ܫܡܶܫܬ݂ܶܗ ܩܕܳ݁ܡ ܐܰܠܳܗܳܐ:</VERS>
      <VERS vnumber="9">ܒ݂ܰܥܝܳܕܳ݁ܐ ܕ݂ܟܳ݁ܗܢܽܘܬܳ݁ܐ ܡܛܳܝܗ̄ܝ ܕ݂ܰܢܣܺܝܡ ܒ݂ܶܣܡܶܐ ܘܥܰܠ ܠܗܰܝܟ݂ܠܶܗ ܕ݂ܡܳܪܝܳܐ:</VERS>
      <VERS vnumber="10">ܘܟܽ݁ܠܶܗ ܟ݂ܶܢܫܳܐ ܕ݂ܥܰܡܳܐ ܡܨܰܠܶܐ ܗ̄ܘܳܐ ܠܒܰ݁ܪ ܒ݂ܥܶܕ݂ܳܢܳܐ ܕ݂ܒܶ݁ܣܡܶܐ:</VERS>
      <VERS vnumber="11">ܘܶܐܬ݁ܚܙܺܝ ܠܶܗ ܠܰܙܟܰ݁ܪܝܳܐ ܡܰܠܰܐܟܳ݁ܐ ܕ݂ܡܳܪܝܳܐ ܕ݂ܩܳܐܶܡ ܡܶܢ ܝܰܡܺܝܢܳܐ ܕ݂ܡܰܕ݁ܒ݂ܚܳܐ ܕ݂ܒܶ݁ܣܡܶܐ:</VERS>
      <VERS vnumber="12">ܘܶܐܫܬ݂ܓܶ݁ܫ ܙܟܰ݁ܪܝܳܐ ܟ݂ܰܕ݁ ܚܙܳܝܗ̄ܝ ܘܕܶ݁ܚܠܬܳ݁ܐ ܢܶܦ݁ܠܰܬ݁ ܥܠܰܘܗ̄ܝ:</VERS>
      <VERS vnumber="13">ܘܶܐܡܰܪ ܠܶܗ ܡܰܠܰܐܟܳ݁ܐ ܠܳܐ ܬ݂ܶܕ݁ܚܰܠ ܙܟܰ݁ܪܝܳܐ ܡܶܛܽܠ ܕ݂ܶܐܫܬ݂ܰܡܥܰܬ݁ ܨܠܽܘܬܳ݁ܟ݁ ܘܰܐܢ̄ܬ݂ܬܳ݁ܟ݁ ܐܶܠܺܝܫܒܰ݁ܥ ܬ݂ܺܐܠܰܕ݁ ܠܳܟ݁ ܒ݂ܪܳܐ ܘܬܶ݁ܩܪܶܐ ܫܡܶܗ ܝܽܘܚܰܢܳܢ:</VERS>
      <VERS vnumber="14">ܘܬܶ݁ܗܘܶܐ ܠܳܟ݁ ܚܰܕܽ݁ܘܬܳ݁ܐ ܘܰܐܪܘܳܙܳܐ ܘܣܰܓ݂ܺܝܶܐܐ ܢܶܚܕ݂ܽܘܢ ܒ݂ܡܰܘܠܳܕܶ݁ܗ:</VERS>
      <VERS vnumber="15">ܢܶܗܘܶܐ ܓ݂ܶܝܪ ܪܰܒ݁ ܩܕܳ݁ܡ ܡܳܪܝܳܐ ܘܚܰܡܪܳܐ ܘܫܰܟ݁ܪܳܐ ܠܳܐ ܢܶܫܬ݂ܶܐ ܘܪܽܘܚܳܐ ܕ݂ܩܽܘܕ݁ܫܳܐ ܢܶܬ݁ܡܠܶܐ ܥܰܕ݁ ܗܽܘ ܒ݂ܟܰ݁ܪܣܳܐ ܕ݂ܶܐܡܶܗ:</VERS>
      <VERS vnumber="16">ܘܣܰܓ݂ܺܝܶܐܐ ܡܶܢ ܒ݂ܢܰܝ ܐܺܝܣܪܳܝܶܠ ܢܰܦ݁ܢܶܐ ܠܘܳܬ݁ ܡܳܪܝܳܐ ܐܰܠܳܗܗܽܘܢ:</VERS>
      <VERS vnumber="17">ܘܗܽܘ ܢܺܐܙܰܠ ܩܕܳ݁ܡܰܘܗ̄ܝ ܒ݂ܪܽܘܚܳܐ ܘܰܒ݁ܚܰܝܠܳܐ ܕ݂ܺܐܠܺܝܳܐ ܢܒܺ݁ܝܳܐ ܕ݂ܢܰܦ݁ܢܶܐ ܠܶܒ݂ܳܐ ܕ݂ܰܐܒܳ݁ܗܶܐ ܥܰܠ ܒ݂ܢܰܝܳܐ ܘܠܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܺܝܕܰ݁ܥܬܳ݁ܐ ܕ݂ܟܺ݁ܐܢܶܐ ܘܰܢܛܰܝܶܒ݁ ܠܡܳܪܝܳܐ ܥܰܡܳܐ ܓ݂ܡܺܝܪܳܐ:</VERS>
      <VERS vnumber="18">ܘܶܐܡܰܪ ܙܟܰ݁ܪܝܳܐ ܠܡܰܠܰܐܟܳ݁ܐ ܐܰܝܟ݂ܰܢܳܐ ܐܶܕ݂ܰܥ ܗܳܕܶ݁ܐ ܐܶܢܳܐ ܓ݂ܶܝܪ ܐܺܝܬܰ݁ܝ ܣܳܒܳ݁ܐ ܘܰܐܢ̄ܬ݂ܰܬ݁ܝ ܣܰܓ݂ܺܝܰܐܬ݁ ܒ݂ܝܰܘܡܳܬܳ݁ܗ ܗܺ̄ܝ:</VERS>
      <VERS vnumber="19">ܘܰܥܢܳܐ ܡܰܠܰܐܟܳ݁ܐ ܘܶܐܡܰܪ ܠܶܗ ܐܶܢܳܐ ܐ̄ܢܳܐ ܓ݂ܰܒ݁ܪܺܝܐܝܶܠ ܕ݂ܩܳܐܶܡ ܐ̄ܢܳܐ ܩܕܳ݁ܡ ܐܰܠܳܗܳܐ ܘܶܐܫܬ݂ܰܠܚܶܬ݁ ܕ݂ܶܐܡܰܠܶܠ ܥܰܡܳܟ݁ ܘܶܐܣܰܒ݂ܪܳܟ݁ ܗܳܠܶܝܢ:</VERS>
      <VERS vnumber="20">ܡܶܟ݂ܺܝܠ ܬ݂ܶܗܘܶܐ ܫܰܬ݂ܺܝܩ ܘܠܳܐ ܬ݂ܶܫܟ݂ܰܚ ܠܰܡܡܰܠܳܠܽܘ ܥܕܰ݁ܡܳܐ ܠܝܰܘܡܳܐ ܕ݂ܗܳܠܶܝܢ ܢܶܗܘܝܳܢ ܥܰܠ ܕ݂ܠܳܐ ܗܰܝܡܶܢܬ݂ ܠܡܶܠܰܝ ܗܳܠܶܝܢ ܕ݂ܡܶܬ݁ܡܰܠܝܳܢ ܒ݂ܙܰܒ݁ܢܗܶܝܢ:</VERS>
      <VERS vnumber="21">ܥܰܡܳܐ ܕ݂ܶܝܢ ܩܳܐܶܡ ܗ̄ܘܳܐ ܘܰܡܣܰܟ݂ܶܐ ܠܰܙܟܰ݁ܪܝܳܐ ܘܬܰ݁ܡܺܝܗܺܝܢ ܗܘܰܘ ܥܰܠ ܬ݂ܰܘܚܳܪܬ݂ܶܗ ܕ݂ܰܒ݁ܗܰܝܟ݂ܠܳܐ:</VERS>
      <VERS vnumber="22">ܟ݂ܰܕ݁ ܢܦܰ݁ܩ ܕ݂ܶܝܢ ܙܟܰ݁ܪܝܳܐ ܠܳܐ ܡܶܫܟ݂ܰܚ ܗ̄ܘܳܐ ܕ݂ܰܢܡܰܠܶܠ ܥܰܡܗܽܘܢ ܘܶܐܣܬ݂ܰܟ݂ܰܠܘ ܕ݂ܚܶܙܘܳܐ ܚܙܳܐ ܒ݂ܗܰܝܟ݂ܠܳܐ ܘܗܽܘ ܡܶܪܡܰܙ ܪܳܡܶܙ ܗ̄ܘܳܐ ܠܗܽܘܢ ܘܩܰܘܺܝ ܟ݂ܰܕ݁ ܚܪܶܫ:</VERS>
      <VERS vnumber="23">ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܬܶ݁ܫܡܶܫܬ݂ܶܗ ܐܶܙܰܠ ܠܒܰ݁ܝܬ݂ܶܗ:</VERS>
      <VERS vnumber="24">ܘܰܗܘܳܐ ܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܒ݂ܶܛܢܰܬ݁ ܐܶܠܺܝܫܒܰ݁ܥ ܐܰܢ̄ܬ݂ܬܶ݁ܗ ܘܰܡܛܰܫܝܳܐ ܗ̄ܘܳܬ݁ ܢܰܦ݁ܫܳܗ ܝܰܪܚܶܐ ܚܰܡܫܳܐ ܘܳܐܡܪܳܐ ܗ̄ܘܳܬ݁:</VERS>
      <VERS vnumber="25">ܕ݂ܗܳܠܶܝܢ ܥܒܰ݁ܕ݁ ܠܺܝ ܡܳܪܝܳܐ ܒ݂ܝܰܘܡܳܬܳ݁ܐ ܕ݂ܚܳܪ ܒ݂ܺܝ ܠܡܶܣܰܒ݁ ܚܶܣܕ݂ܝ ܕ݂ܒܶ݁ܝܬ݁ ܒ݂ܢܰܝ-ܐ̄ܢܳܫܳܐ ܣܣ:</VERS>
      <VERS vnumber="26">ܒ݂ܝܰܪܚܳܐ ܕ݂ܶܝܢ ܕ݂ܶܫܬ݂ܳܐ ܐܶܫܬ݂ܠܰܚ ܓ݂ܰܒ݁ܪܺܝܐܝܶܠ ܡܰܠܰܐܟܳ݁ܐ ܡܶܢ ܠܘܳܬ݁ ܐܰܠܳܗܳܐ ܠܰܓ݁ܠܺܝܠܳܐ ܠܰܡܕܺ݁ܝܢ̄ܬ݂ܳܐ ܕ݂ܰܫܡܳܗ ܢܳܨܪܰܬ݁:</VERS>
      <VERS vnumber="27">ܠܘܳܬ݁ ܒ݂ܬܽ݁ܘܠܬ݂ܳܐ ܕ݂ܰܡܟܺ݁ܝܪܳܐ ܠܓܰ݁ܒ݁ܪܳܐ ܕ݂ܰܫܡܶܗ ܝܰܘܣܶܦ݁ ܡܶܢ ܒ݂ܰܝܬ݂ܶܗ ܕ݂ܕܰ݁ܘܺܝܕ݁ ܘܰܫܡܳܗ ܠܰܒ݁ܬܽ݁ܘܠܬ݂ܳܐ ܡܰܪܝܰܡ:</VERS>
      <VERS vnumber="28">ܘܥܰܠ ܠܘܳܬܳ݁ܗ ܡܰܠܰܐܟܳ݁ܐ ܘܶܐܡܰܪ ܠܳܗ ܫܠܳܡ ܠܶܟ݁ܝ ܡܰܠܝܰܬ݁ ܛܰܝܒ݂ܽܘܬܳ݁ܐ ܡܳܪܰܢ ܥܰܡܶܟ݁ܝ ܒ݂ܪܺܝܟܰ݁ܬ݁ ܒ݂ܢܶܫܶܐ:</VERS>
      <VERS vnumber="29">ܗܺܝ ܕ݂ܶܝܢ ܟ݂ܰܕ݁ ܚܙܳܬ݁ ܐܶܬ݁ܪܰܗܒ݂ܰܬ݁ ܒ݂ܡܶܠܬܶ݁ܗ ܘܡܶܬ݁ܚܰܫܒܳ݁ܐ ܗ̄ܘܳܬ݁ ܕ݂ܡܳܢܳܐ ܗ̄ܘ ܫܠܳܡܳܐ ܗܳܢܳܐ:</VERS>
      <VERS vnumber="30">ܘܶܐܡܰܪ ܠܳܗ ܡܰܠܰܐܟܳ݁ܐ ܠܳܐ ܬ݂ܶܕ݁ܚܠܺܝܢ ܡܰܪܝܰܡ ܐܶܫܟ݂ܰܚܬ݂ܝ ܓ݂ܶܝܪ ܛܰܝܒ݂ܽܘܬܳ݁ܐ ܠܘܳܬ݁ ܐܰܠܳܗܳܐ:</VERS>
      <VERS vnumber="31">ܗܳܐ ܓ݂ܶܝܪ ܬ݂ܩܰܒ݂ܠܺܝܢ ܒ݂ܰܛܢܳܐ ܘܬܺ݁ܐܠܕ݂ܺܝܢ ܒ݂ܪܳܐ ܘܬܶ݁ܩܪܶܝܢ ܫܡܶܗ ܝܶܫܽܘܥ:</VERS>
      <VERS vnumber="32">ܗܳܢܳܐ ܢܶܗܘܶܐ ܪܰܒ݁ ܘܰܒ݁ܪܶܗ ܕ݂ܥܶܠܳܝܳܐ ܢܶܬ݁ܩܪܶܐ ܘܢܶܬ݂ܶܠ ܠܶܗ ܡܳܪܝܳܐ ܐܰܠܳܗܳܐ ܟ݂ܽܘܪܣܝܶܗ ܕ݂ܕܰ݁ܘܺܝܕ݁ ܐܰܒܽ݁ܘܗ̄ܝ:</VERS>
      <VERS vnumber="33">ܘܢܰܡܠܶܟ݁ ܥܰܠ ܒ݂ܰܝܬ݂ܶܗ ܕ݂ܝܰܥܩܽܘܒ݁ ܠܥܳܠܰܡ ܘܰܠܡܰܠܟ݂ܽܘܬܶ݁ܗ ܣܽܘܦ݁ ܠܳܐ ܢܶܗܘܶܐ:</VERS>
      <VERS vnumber="34">ܐܳܡܪܳܐ ܡܰܪܝܰܡ ܠܡܰܠܰܐܟܳ݁ܐ ܐܰܝܟ݂ܰܢܳܐ ܬ݂ܶܗܘܶܐ ܗܳܕܶ݁ܐ ܕ݂ܓܰ݁ܒ݁ܪܳܐ ܠܳܐ ܚܟܺ݁ܝܡ ܠܺܝ:</VERS>
      <VERS vnumber="35">ܥܢܳܐ ܡܰܠܰܐܟܳ݁ܐ ܘܶܐܡܰܪ ܠܳܗ ܪܽܘܚܳܐ ܕ݂ܩܽܘܕ݁ܫܳܐ ܬ݂ܺܐܬܶ݁ܐ ܘܚܰܝܠܶܗ ܕ݂ܥܶܠܳܝܳܐ ܢܰܓ݂ܶܢ ܥܠܰܝܟ݂ܝ ܡܶܛܽܠ ܗܳܢܳܐ ܗܰܘ ܕ݂ܡܶܬܺ݁ܝܠܶܕ݁ ܒ݂ܶܟ݁ܝ ܩܰܕ݂ܺܝܫܳܐ ܗܽܘ ܘܰܒ݁ܪܶܗ ܕ݂ܰܐܠܳܗܳܐ ܢܶܬ݁ܩܪܶܐ: ܣ</VERS>
      <VERS vnumber="36">ܘܗܳܐ ܐܶܠܺܝܫܒܰ݁ܥ ܐܰܚܝܳܢܬ݂ܶܟ݁ܝ ܐܳܦ݁ ܗܺܝ ܒ݂ܰܛܢܳܐ ܒ݂ܪܳܐ ܒ݂ܣܰܝܒ݂ܽܘܬܳ݁ܗ ܘܗܳܢܳܐ ܝܰܪܚܳܐ ܕ݂ܶܫܬ݂ܳܐ ܠܳܗ ܠܗܳܝ ܕ݂ܡܶܬ݁ܩܰܪܝܳܐ ܥܩܰܪܬܳ݁ܐ:</VERS>
      <VERS vnumber="37">ܡܶܛܽܠ ܕ݂ܠܳܐ ܥܛܶܠ ܠܰܐܠܳܗܳܐ ܡܶܕ݂ܶܡ:</VERS>
      <VERS vnumber="38">ܐܳܡܪܳܐ ܡܰܪܝܰܡ ܗܳܐ ܐܶܢܳܐ ܐܰܡܬܶ݁ܗ ܕ݂ܡܳܪܝܳܐ ܢܶܗܘܶܐ ܠܺܝ ܐܰܝܟ݁ ܡܶܠܬܳ݁ܟ݁ ܘܶܐܙܰܠ ܡܰܠܰܐܟܳ݁ܐ ܡܶܢ ܠܘܳܬܳ݁ܗ: ܣ</VERS>
      <VERS vnumber="39">ܩܳܡܰܬ݁ ܕ݂ܶܝܢ ܡܰܪܝܰܡ ܒ݂ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܘܶܐܙܰܠ̄ܬ݁ ܒ݂ܛܺܝܠܳܐܝܺܬ݁ ܠܛܽܘܪܳܐ ܠܰܡܕܺ݁ܝܢ̄ܬ݂ܳܐ ܕ݂ܺܝܗܽܘܕ݁:</VERS>
      <VERS vnumber="40">ܘܥܶܠܰܬ݁ ܠܒܰ݁ܝܬ݂ܶܗ ܕ݂ܰܙܟܰ݁ܪܝܳܐ ܘܫܶܐܠܰܬ݁ ܫܠܳܡܳܗ ܕ݂ܶܐܠܺܝܫܒܰ݁ܥ:</VERS>
      <VERS vnumber="41">ܘܰܗܘܳܐ ܕ݂ܟܰ݁ܕ݁ ܫܶܡܥܰܬ݁ ܐܶܠܺܝܫܒܰ݁ܥ ܫܠܳܡܳܗ ܕ݂ܡܰܪܝܰܡ ܕ݂ܳܨ ܥܽܘܠܳܐ ܒ݂ܟܰ݁ܪܣܳܗ ܘܶܐܬ݁ܡܰܠܝܰܬ݁ ܐܶܠܺܝܫܒܰ݁ܥ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="42">ܘܰܩܥܳܬ݁ ܒ݂ܩܳܠܳܐ ܪܳܡܳܐ ܘܶܐܡܪܰܬ݁ ܠܡܰܪܝܰܡ ܡܒܰ݁ܪܰܟ݁ܬ݂ܳܐ ܐܰܢ̄ܬ݂ܝ ܒ݂ܢܶܫܶܐ ܘܰܡܒܰ݁ܪܰܟ݁ ܗܽ̄ܘ ܦ݂ܺܐܪܳܐ ܕ݂ܰܒ݁ܟܰ݁ܪܣܶܟ݁ܝ:</VERS>
      <VERS vnumber="43">ܐܰܝܡܶܟ݂ܳܐ ܠܺܝ ܗܳܕܶ݁ܐ ܕ݂ܶܐܡܶܗ ܕ݂ܡܳܪܝ ܬ݂ܺܐܬܶ݁ܐ ܠܘܳܬ݁ܝ:</VERS>
      <VERS vnumber="44">ܗܳܐ ܓ݂ܶܝܪ ܟ݂ܰܕ݁ ܢܦܰ݁ܠ ܩܳܠܳܐ ܕ݂ܰܫܠܳܡܶܟ݁ܝ ܒ݂ܶܐܕ݁ܢܰܝ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܳܨ ܥܽܘܠܳܐ ܒ݂ܟܰ݁ܪܣܝ:</VERS>
      <VERS vnumber="45">ܘܛܽܘܒܶ݁ܝܗ ܠܰܐܝܕܳ݁ܐ ܕ݂ܗܰܝܡܢܰܬ݁ ܕ݂ܗܳܘܶܐ ܫܽܘܠܳܡܳܐ ܠܰܐܝܠܶܝܢ ܕ݂ܶܐܬ݁ܡܰܠܶܠ ܥܰܡܳܗ ܡܶܢ ܠܘܳܬ݁ ܡܳܪܝܳܐ: ܣ</VERS>
      <VERS vnumber="46">ܘܶܐܡܪܰܬ݁ ܡܰܪܝܰܡ ܡܰܘܪܒܳ݁ܐ ܢܰܦ݁ܫܝ ܠܡܳܪܝܳܐ:</VERS>
      <VERS vnumber="47">ܘܚܶܕ݁ܝܰܬ݁ ܪܽܘܚܝ ܒ݂ܰܐܠܳܗܳܐ ܡܰܚܝܳܢܝ:</VERS>
      <VERS vnumber="48">ܕ݂ܚܳܪ ܒ݂ܡܽܘܟܳ݁ܟܳ݁ܐ ܕ݂ܰܐܡܬܶ݁ܗ ܗܳܐ ܓ݂ܶܝܪ ܡܶܢ ܗܳܫܳܐ ܛܽܘܒܳ݁ܐ ܢܶܬ݂ܠܳܢ ܠܺܝ ܫܰܪܒ݂ܳܬܳ݁ܐ ܟ݂ܽܠܗܶܝܢ:</VERS>
      <VERS vnumber="49">ܕ݂ܰܥܒܰ݁ܕ݁ ܠܘܳܬ݁ܝ ܪܰܘܪܒܳ݁ܬܳ݁ܐ ܗܰܘ ܕ݂ܚܰܝܠܬܳ݁ܢ ܘܩܰܕ݂ܺܝܫ ܫܡܶܗ:</VERS>
      <VERS vnumber="50">ܘܰܚܢܳܢܶܗ ܠܕܳ݁ܪܶܐ ܘܫܰܪܒ݂ܳܬܳ݁ܐ ܥܰܠ ܐܰܝܠܶܝܢ ܕ݂ܕܳ݁ܚܠܺܝܢ ܠܶܗ:</VERS>
      <VERS vnumber="51">ܥܒܰ݁ܕ݁ ܙܳܟܽ݁ܘܬܳ݁ܐ ܒ݂ܰܕ݁ܪܳܥܶܗ ܘܒܰ݁ܕ݂ܰܪ ܚܬܺ݁ܝܪܰܝ ܒ݂ܬܰ݁ܪܥܺܝܬܳ݁ܐ ܕ݂ܠܶܒ݂ܗܽܘܢ:</VERS>
      <VERS vnumber="52">ܣܰܚܶܦ݁ ܬ݂ܰܩܺܝܦܶ݁ܐ ܡܶܢ ܟ݂ܽܘܪܣܰܘܳܬܳ݁ܐ ܘܰܐܪܺܝܡ ܡܰܟ݂ܺܝܟܶ݁ܐ:</VERS>
      <VERS vnumber="53">ܟ݂ܰܦ݁ܢܶܐ ܣܰܒ݂ܰܥ ܛܳܒܳ݁ܬܳ݁ܐ ܘܥܰܬ݂ܺܝܪܶܐ ܫܪܳܐ ܣܦܺ݁ܝܩܳܐܝܺܬ݁:</VERS>
      <VERS vnumber="54">ܥܰܕ݂ܰܪ ܠܺܐܝܣܪܳܝܶܠ ܥܰܒ݁ܕ݂ܶܗ ܘܶܐܬ݂ܕ݂ܟܰ݁ܪ ܚܢܳܢܶܗ:</VERS>
      <VERS vnumber="55">ܐܰܝܟ݁ ܕ݂ܡܰܠܶܠ ܥܰܡ ܐܰܒܳ݁ܗܰܝܢ ܥܰܡ ܐܰܒ݁ܪܳܗܳܡ ܘܥܰܡ ܙܰܪܥܶܗ ܠܥܳܠܰܡ: ܣ</VERS>
      <VERS vnumber="56">ܩܰܘܝܰܬ݁ ܕ݂ܶܝܢ ܡܰܪܝܰܡ ܠܘܳܬ݁ ܐܶܠܺܝܫܒܰ݁ܥ ܐܰܝܟ݁ ܝܰܪܚܶܐ ܬ݂ܠܳܬܳ݁ܐ ܘܗܶܦ݁ܟ݂ܰܬ݁ ܠܒܰ݁ܝܬ݂ܳܗ ܣ݂ ܣ݂:</VERS>
      <VERS vnumber="57">ܐܶܠܺܝܫܒܰ݁ܥ ܕ݂ܶܝܢ ܗܘܳܐ ܗ̄ܘܳܐ ܠܳܗ ܙܰܒ݁ܢܳܐ ܕ݂ܬܺ݁ܐܠܰܕ݁ ܘܝܶܠܕ݂ܰܬ݁ ܒ݂ܪܳܐ:</VERS>
      <VERS vnumber="58">ܘܰܫܡܰܥܘ ܫܒܳ݁ܒܶ݁ܝܗ ܘܰܒ݁ܢܰܝ ܛܽܘܗܡܳܗ ܕ݂ܰܐܣܓ݂ܺܝ ܐܰܠܳܗܳܐ ܚܢܳܢܶܗ ܠܘܳܬܳ݁ܗ ܘܚܳܕܶ݁ܝܢ ܗ̄ܘܰܘ ܥܰܡܳܗ: ܣ</VERS>
      <VERS vnumber="59">ܘܰܗܘܳܐ ܠܝܰܘܡܳܐ ܕ݂ܰܬ݁ܡܳܢܝܳܐ ܘܶܐܬܰ݁ܘ ܠܡܶܓ݁ܙܪܶܗ ܠܛܰܠܝܳܐ ܘܩܳܪܶܝܢ ܗ̄ܘܰܘ ܠܶܗ ܒ݂ܰܫܡܳܐ ܕ݂ܰܐܒܽ݁ܘܗ̄ܝ ܙܟܰ݁ܪܝܳܐ:</VERS>
      <VERS vnumber="60">ܘܰܥܢܳܬ݁ ܐܶܡܶܗ ܘܳܐܡܪܳܐ ܠܗܽܘܢ ܠܳܐ ܗܳܟܰ݁ܢܳܐ ܐܶܠܳܐ ܢܶܬ݁ܩܪܶܐ ܝܽܘܚܰܢܳܢ:</VERS>
      <VERS vnumber="61">ܘܶܐܡܰܪܘ ܠܳܗ ܕ݂ܠܰܝܬ݂ ܐ̄ܢܳܫ ܒ݂ܫܰܪܒ݂ܬܶ݁ܟ݁ܝ ܕ݂ܡܶܬ݁ܩܪܶܐ ܒ݂ܰܫܡܳܐ ܗܳܢܳܐ:</VERS>
      <VERS vnumber="62">ܘܰܪܡܰܙܘ ܠܰܐܒܽ݁ܘܗ̄ܝ ܕ݂ܰܐܝܟ݂ܰܢܳܐ ܨܳܒܶ݁ܐ ܕ݂ܰܢܫܰܡܶܝܘܗ̄ܝ:</VERS>
      <VERS vnumber="63">ܘܰܫܐܶܠ ܦ݂ܶܢܩܺܝܬܳ݁ܐ ܘܰܟ݁ܬܰ݁ܒ݁ ܘܶܐܡܰܪ ܝܽܘܚܰܢܳܢ ܗܽ̄ܘ ܫܡܶܗ ܘܶܐܬ݂ܕ݂ܰܡܰܪܘ ܟ݂ܽܠܢܳܫ:</VERS>
      <VERS vnumber="64">ܘܡܶܚܕܳ݁ܐ ܐܶܬ݁ܦ݂ܬܰ݁ܚ ܦ݂ܽܘܡܶܗ ܘܠܶܫܳܢܶܗ ܘܡܰܠܶܠ ܘܒܰ݁ܪܶܟ݁ ܠܰܐܠܳܗܳܐ:</VERS>
      <VERS vnumber="65">ܘܰܗܘܳܬ݁ ܕ݂ܶܚܠܬܳ݁ܐ ܥܰܠ ܟ݂ܽܠܗܽܘܢ ܫܒܳ݁ܒܰ݁ܝܗܽܘܢ ܘܰܒ݁ܟܽ݁ܠܶܗ ܛܽܘܪܳܐ ܕ݂ܺܝܗܽܘܕ݁ ܗܳܠܶܝܢ ܡܶܬ݁ܡܰܠܠܳܢ ܗ̄ܘܰܝ:</VERS>
      <VERS vnumber="66">ܘܟܽ݁ܠܗܽܘܢ ܕ݂ܰܫܡܰܥܘ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܠܶܒ݂ܗܽܘܢ ܘܳܐܡܪܺܝܢ ܡܳܢܳܐ ܟ݂ܰܝ ܢܶܗܘܶܐ ܛܰܠܝܳܐ ܗܳܢܳܐ ܘܺܐܝܕܶ݁ܗ ܕ݂ܡܳܪܝܳܐ ܐܺܝܬ݁ ܗ̄ܘܳܬ݁ ܥܰܡܶܗ: ܣ</VERS>
      <VERS vnumber="67">ܘܶܐܬ݁ܡܠܺܝ ܙܟܰ݁ܪܝܳܐ ܐܰܒܽ݁ܘܗ̄ܝ ܪܽܘܚܳܐ ܕ݂ܩܽܘܕ݁ܫܳܐ ܘܶܐܬ݁ܢܰܒ݂ܺܝ ܘܶܐܡܰܪ:</VERS>
      <VERS vnumber="68">ܡܒܰ݁ܪܰܟ݁ ܗܽ̄ܘ ܡܳܪܝܳܐ ܐܰܠܳܗܶܗ ܕ݂ܺܐܝܣܪܳܝܶܠ ܕ݂ܰܣܥܰܪ ܥܰܡܶܗ ܘܰܥܒܰ݁ܕ݁ ܠܶܗ ܦ݂ܽܘܪܩܳܢܳܐ:</VERS>
      <VERS vnumber="69">ܘܰܐܩܺܝܡ ܠܰܢ ܩܰܪܢܳܐ ܕ݂ܦܽ݁ܘܪܩܳܢܳܐ ܒ݂ܒܰ݁ܝܬ݂ܶܗ ܕ݂ܕܰ݁ܘܺܝܕ݁ ܥܰܒ݁ܕ݂ܶܗ:</VERS>
      <VERS vnumber="70">ܐܰܝܟ݁ ܕ݂ܡܰܠܶܠ ܒ݂ܦܽ݁ܘܡܳܐ ܕ݂ܰܢܒܺ݁ܝܰܘܗ̄ܝ ܩܰܕ݂ܺܝܫܶܐ ܕ݂ܡܶܢ ܥܳܠܰܡ:</VERS>
      <VERS vnumber="71">ܕ݂ܢܶܦ݁ܪܩܰܢ ܡܶܢ ܒ݂ܥܶܠܕ݂ܒܳ݁ܒܰ݁ܝܢ ܘܡܶܢ ܐܺܝܕܳ݁ܐ ܕ݂ܟܽ݁ܠܗܽܘܢ ܣܳܢܰܐܝܢ:</VERS>
      <VERS vnumber="72">ܘܰܥܒܰ݁ܕ݁ ܚܢܳܢܶܗ ܥܰܡ ܐܰܒܳ݁ܗܰܝܢ ܘܶܥ̄ܗܰܕ݁ ܠܕܺ݁ܝܰܬܺ݁ܩܰܘܗ̄ܝ ܩܰܕ݂ܺܝܫܳܬܳ݁ܐ:</VERS>
      <VERS vnumber="73">ܘܡܰܘܡܳܬܳ݁ܐ ܕ݂ܺܝܡܳܐ ܠܰܐܒ݁ܪܳܗܳܡ ܐܰܒܽ݁ܘܢ ܕ݂ܢܶܬ݂ܶܠ ܠܰܢ:</VERS>
      <VERS vnumber="75">ܟ݂ܽܠܗܽܘܢ ܝܰܘܡܳܬܰ݁ܢ ܒ݂ܟܺ݁ܐܢܽܘܬܳ݁ܐ ܘܰܒ݁ܙܰܕ݂ܺܝܩܽܘܬܳ݁ܐ:</VERS>
      <VERS vnumber="76">ܘܰܐܢ̄ܬ݂ ܛܰܠܝܳܐ ܢܒܺ݁ܝܶܗ ܕ݂ܥܶܠܳܝܳܐ ܬ݂ܶܬ݁ܩܪܶܐ ܬ݂ܺܐܙܰܠ ܓ݂ܶܝܪ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܡܳܪܝܳܐ ܕ݂ܰܬ݁ܛܰܝܶܒ݁ ܐܽܘܪܚܶܗ:</VERS>
      <VERS vnumber="77">ܕ݂ܢܶܬ݂ܶܠ ܡܰܕ݂ܥܳܐ ܕ݂ܚܰܝܶܐ ܠܥܰܡܶܗ ܒ݂ܫܽܘܒ݁ܩܳܢܳܐ ܕ݂ܰܚܛܳܗܰܝܗܽܘܢ:</VERS>
      <VERS vnumber="78">ܒ݂ܪܰܚܡܶܐ ܕ݂ܰܚܢܳܢܳܐ ܕ݂ܰܐܠܳܗܰܢ ܕ݂ܰܒ݁ܗܽܘܢ ܢܶܣܥܪܰܢ ܕ݂ܶܢܚܳܐ ܡܶܢ ܪܰܘܡܳܐ:</VERS>
      <VERS vnumber="79">ܠܡܰܢܗܳܪܽܘ ܠܰܐܝܠܶܝܢ ܕ݂ܰܒ݁ܚܶܫܽܘܟܳ݁ܐ ܘܰܒ݁ܛܶܠܳܠܶܐ ܕ݂ܡܰܘܬ݂ܳܐ ܝܳܬ݁ܒ݂ܺܝܢ ܕ݂ܢܶܬ݁ܪܽܘܨ ܪܶܓ݁ܠܰܝܢ ܒ݂ܽܐܘܪܚܳܐ ܕ݂ܰܫܠܳܡܳܐ: ܣ</VERS>
      <VERS vnumber="80">ܛܰܠܝܳܐ ܕ݂ܶܝܢ ܪܳܒܶ݁ܐ ܗ̄ܘܳܐ ܘܡܶܬ݁ܚܰܝܰܠ ܒ݂ܪܽܘܚܳܐ ܘܰܒ݁ܚܽܘܪܒ݂ܳܐ ܐܺܝܬܰ݁ܘܗ̄ܝ ܗ̄ܘܳܐ ܥܕܰ݁ܡܳܐ ܠܝܰܘܡܳܐ ܕ݂ܬܰ݁ܚܘܺܝܬܶ݁ܗ ܕ݂ܰܠܘܳܬ݁ ܐܺܝܣܪܳܝܶܠ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܗܘܳܐ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܘܰܢܦܰ݁ܩ ܦ݂ܽܘܩܕ݂ܳܢܳܐ ܡܶܢ ܐܰܓܽ݁ܘܣܛܳܘܣ ܩܶܣܰܪ ܕ݂ܢܶܬ݁ܟ݂ܬܶ݁ܒ݁ ܟ݂ܽܠܶܗ ܥܰܡܳܐ ܕ݂ܽܐܘܚܕܳ݁ܢܶܗ:</VERS>
      <VERS vnumber="2">ܗܳܕܶ݁ܐ ܡܰܟ݁ܬ݂ܒܳ݁ܢܽܘܬܳ݁ܐ ܩܰܕ݁ܡܳܝܬ݂ܳܐ ܗܘܳܬ݁ ܒ݂ܗܺܓ݁ܡܳܢܽܘܬܳ݁ܐ ܕ݂ܩܽܘܪܺܝܢܳܘܣ ܒ݂ܣܽܘܪܺܝܰܐ:</VERS>
      <VERS vnumber="3">ܘܳܐܙܶܠ ܗ̄ܘܳܐ ܟ݂ܽܠܢܳܫ ܕ݂ܢܶܬ݁ܟ݂ܬܶ݁ܒ݁ ܒ݂ܰܡܕܺ݁ܝܢ̄ܬ݂ܶܗ:</VERS>
      <VERS vnumber="4">ܣܠܶܩ ܗ̄ܘܳܐ ܕ݂ܶܝܢ ܐܳܦ݁ ܝܰܘܣܶܦ݁ ܡܶܢ ܢܳܨܪܰܬ݁ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܠܺܝܗܽܘܕ݁ ܠܰܡܕܺ݁ܝܢ̄ܬ݂ܶܗ ܕ݂ܕܰ݁ܘܺܝܕ݁ ܕ݂ܡܶܬ݁ܩܰܪܝܳܐ ܒ݂ܶܝܬ݁-ܠܚܶܡ ܡܶܛܽܠ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܰܝܬ݂ܶܗ ܘܡܶܢ ܫܰܪܒ݂ܬܶ݁ܗ ܕ݂ܕܰ݁ܘܺܝܕ݁:</VERS>
      <VERS vnumber="5">ܥܰܡ ܡܰܪܝܰܡ ܡܟܺ݁ܝܪܬ݂ܶܗ ܟ݂ܰܕ݁ ܒ݂ܰܛܢܳܐ ܕ݂ܬܰ݁ܡܳܢ ܢܶܬ݁ܟ݂ܬܶ݁ܒ݁: ܣ</VERS>
      <VERS vnumber="6">ܘܰܗܘܳܐ ܕ݂ܟܰ݁ܕ݁ ܬ݂ܰܡܳܢ ܐܶܢܽܘܢ ܐܶܬ݁ܡܰܠܺܝܘ ܝܰܘܡܳܬܳ݁ܗ ܕ݂ܬܺ݁ܐܠܰܕ݁:</VERS>
      <VERS vnumber="7">ܘܝܶܠܕ݂ܰܬ݁ ܒ݂ܪܳܗ ܒ݂ܽܘܟ݁ܪܳܐ ܘܰܟ݁ܪܰܟ݁ܬ݂ܶܗ ܒ݂ܥܰܙܪܽܘܪܶܐ ܘܰܐܪܡܝܰܬܶ݁ܗ ܒ݂ܽܐܘܪܝܳܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܠܗܽܘܢ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܰܫܪܶܝܢ ܗ̄ܘܰܘ: ܣ</VERS>
      <VERS vnumber="8">ܪܳܥܰܘܳܬܳ݁ܐ ܕ݂ܶܝܢ ܐܺܝܬ݁ ܗ̄ܘܰܘ ܒ݂ܶܗ ܒ݂ܰܐܬ݁ܪܳܐ ܕ݂ܰܫܪܶܝܢ ܗ̄ܘܰܘ ܬ݂ܰܡܳܢ ܘܢܳܛܪܺܝܢ ܡܰܛܰܪܬܳ݁ܐ ܕ݂ܠܺܠܝܳܐ ܥܰܠ ܡܰܪܥܝܳܬ݁ܗܽܘܢ:</VERS>
      <VERS vnumber="9">ܘܗܳܐ ܡܰܠܰܐܟܳ݁ܐ ܕ݂ܰܐܠܳܗܳܐ ܐܶܬܳ݁ܐ ܠܘܳܬ݁ܗܽܘܢ ܘܬܶ݁ܫܒ݂ܽܘܚܬ݂ܶܗ ܕ݂ܡܳܪܝܳܐ ܐܰܢܗܪܰܬ݁ ܥܠܰܝܗܽܘܢ ܘܰܕ݁ܚܶܠܘ ܕ݂ܶܚܠܬܳ݁ܐ ܪܰܒ݂ܬܳ݁ܐ:</VERS>
      <VERS vnumber="10">ܘܶܐܡܰܪ ܠܗܽܘܢ ܡܰܠܰܐܟܳ݁ܐ ܠܳܐ ܬ݂ܶܕ݁ܚܠܽܘܢ ܗܳܐ ܓ݂ܶܝܪ ܡܣܰܒ݂ܰܪ ܐ̄ܢܳܐ ܠܟܽ݁ܘܢ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܕ݂ܬܶ݁ܗܘܶܐ ܠܟܽ݁ܠܶܗ ܥܳܠܡܳܐ:</VERS>
      <VERS vnumber="11">ܐܶܬܺ݁ܝܠܶܕ݁ ܠܟܽ݁ܘܢ ܓ݂ܶܝܪ ܝܰܘܡܳܢܳܐ ܦ݂ܳܪܽܘܩܳܐ ܕ݂ܺܐܝܬܰ݁ܘܗ̄ܝ ܡܳܪܝܳܐ ܡܫܺܝܚܳܐ ܒ݂ܰܡܕܺ݁ܝܢ̄ܬ݂ܶܗ ܕ݂ܕܰ݁ܘܺܝܕ݁:</VERS>
      <VERS vnumber="12">ܘܗܳܕܶ݁ܐ ܠܟܽ݁ܘܢ ܐܳܬܳ݁ܐ ܡܶܫܟ݂ܚܺܝܢ ܐܢ̄ܬ݂ܽܘܢ ܥܽܘܠܳܐ ܕ݂ܰܟ݁ܪܺܝܟ݁ ܒ݂ܥܰܙܪܽܘܪܶܐ ܘܣܺܝܡ ܒ݂ܽܐܘܪܝܳܐ:</VERS>
      <VERS vnumber="13">ܘܡܶܢ ܫܶܠܝ ܐܶܬ݁ܚܙܺܝܘ ܥܰܡ ܡܰܠܰܐܟܳ݁ܐ ܚܰܝܠܰܘܳܬܳ݁ܐ ܣܰܓ݂ܺܝܶܐܐ ܕ݂ܰܫܡܰܝܳܐ ܟ݂ܰܕ݁ ܡܫܰܒ݂ܚܺܝܢ ܠܰܐܠܳܗܳܐ ܘܳܐܡܪܺܝܢ:</VERS>
      <VERS vnumber="14">ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܒ݂ܰܡܪܰܘܡܶܐ ܘܥܰܠ ܐܰܪܥܳܐ ܫܠܳܡܳܐ ܘܣܰܒ݁ܪܳܐ ܛܳܒܳ݁ܐ ܠܰܒ݁ܢܰܝ-ܐ̄ܢܳܫܳܐ: ܣ</VERS>
      <VERS vnumber="15">ܘܰܗܘܳܐ ܕ݂ܟܰ݁ܕ݁ ܐܶܙܰܠܘ ܡܶܢ ܠܘܳܬ݁ܗܽܘܢ ܡܰܠܰܐܟܶ݁ܐ ܠܰܫܡܰܝܳܐ ܡܰܠܶܠܘ ܪܳܥܰܘܳܬܳ݁ܐ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܢܶܪܕ݂ܶܐ ܥܕܰ݁ܡܳܐ ܠܒܶ݁ܝܬ݁-ܠܚܶܡ ܘܢܶܚܙܶܐ ܠܡܶܠܬܳ݁ܐ ܗܳܕܶ݁ܐ ܕ݂ܰܗܘܳܬ݁ ܐܰܝܟ݁ ܕ݂ܡܳܪܝܳܐ ܐܰܘܕ݂ܰܥ ܠܰܢ:</VERS>
      <VERS vnumber="16">ܘܶܐܬܰ݁ܘ ܡܣܰܪܗܒܳ݁ܐܝܺܬ݁ ܘܶܐܫܟ݂ܰܚܘ ܠܡܰܪܝܰܡ ܘܰܠܝܰܘܣܶܦ݁ ܘܰܠܥܽܘܠܳܐ ܕ݂ܣܺܝܡ ܒ݂ܽܐܘܪܝܳܐ:</VERS>
      <VERS vnumber="17">ܘܟܰ݁ܕ݁ ܚܙܰܘ ܐܰܘܕ݂ܰܥܘ ܠܡܶܠܬܳ݁ܐ ܕ݂ܶܐܬ݁ܡܰܠܠܰܬ݁ ܥܰܡܗܽܘܢ ܥܠܰܘܗ̄ܝ ܥܰܠ ܛܰܠܝܳܐ:</VERS>
      <VERS vnumber="18">ܘܟܽ݁ܠܗܽܘܢ ܕ݂ܰܫܡܰܥܘ ܐܶܬ݂ܕ݂ܰܡܰܪܘ ܥܰܠ ܐܰܝܠܶܝܢ ܕ݂ܶܐܬ݁ܡܰܠܶܠ ܠܗܽܘܢ ܡܶܢ ܪܳܥܰܘܳܬܳ݁ܐ:</VERS>
      <VERS vnumber="19">ܡܰܪܝܰܡ ܕ݂ܶܝܢ ܢܳܛܪܳܐ ܗ̄ܘܳܬ݁ ܟ݂ܽܠܗܶܝܢ ܡܶܠܶܐ ܗܳܠܶܝܢ ܘܰܡܦܰ݁ܚܡܳܐ ܒ݂ܠܶܒ݂ܳܗ:</VERS>
      <VERS vnumber="20">ܘܰܗܦܰ݁ܟ݁ܘ ܪܳܥܰܘܳܬܳ݁ܐ ܗܳܢܽܘܢ ܟ݂ܰܕ݁ ܡܫܰܒ݂ܚܺܝܢ ܘܰܡܗܰܠܠܺܝܢ ܠܰܐܠܳܗܳܐ ܥܰܠ ܟ݂ܽܠ ܕ݂ܰܚܙܰܘ ܘܰܫܡܰܥܘ ܐܰܝܟ݂ܰܢܳܐ ܕ݂ܶܐܬ݁ܡܰܠܰܠ ܥܰܡܗܽܘܢ: ܣ</VERS>
      <VERS vnumber="21">ܘܟܰ݁ܕ݁ ܡܠܰܘ ܬ݂ܡܳܢܝܳܐ ܝܰܘܡܺܝܢ ܕ݂ܢܶܬ݁ܓ݂ܙܰܪ ܛܰܠܝܳܐ ܐܶܬ݁ܩܪܺܝ ܫܡܶܗ ܝܶܫܽܘܥ ܕ݂ܶܐܬ݁ܩܪܺܝ ܡܶܢ ܡܰܠܰܐܟܳ݁ܐ ܩܕܳ݁ܡ ܕ݂ܢܶܬ݁ܒ݂ܛܶܢ ܒ݂ܟܰ݁ܪܣܳܐ:</VERS>
      <VERS vnumber="22">ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܬܰ݁ܕ݁ܟ݂ܺܝܬ݁ܗܽܘܢ ܐܰܝܟ݁ ܢܳܡܽܘܣܳܐ ܕ݂ܡܽܘܫܶܐ ܐܰܣܩܽܘܗ̄ܝ ܠܽܐܘܪܺܫܠܶܡ ܕ݂ܰܢܩܺܝܡܽܘܢܳܝܗ̄ܝ ܩܕܳ݁ܡ ܡܳܪܝܳܐ:</VERS>
      <VERS vnumber="23">ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܕ݂ܡܳܪܝܳܐ ܕ݂ܟܽ݁ܠ ܕ݂ܶܟ݁ܪܳܐ ܦ݂ܳܬܰ݁ܚ ܡܰܪܒ݂ܥܳܐ ܩܰܕ݂ܺܝܫܳܐ ܕ݂ܡܳܪܝܳܐ ܢܶܬ݁ܩܪܶܐ:</VERS>
      <VERS vnumber="24">ܘܰܕ݁ܢܶܬ݂ܠܽܘܢ ܕ݂ܶܒ݁ܚܬܳ݁ܐ ܐܰܝܟ݂ܰܢܳܐ ܕ݂ܰܐܡܺܝܪ ܒ݂ܢܳܡܽܘܣܳܐ ܕ݂ܡܳܪܝܳܐ ܙܰܘܓ݂ܳܐ ܕ݂ܫܽܘܦ݁ܢܺܝܢܶܐ ܐܰܘ ܬ݂ܪܶܝܢ ܦ݂ܰܪܽܘܓܶ݁ܐ ܕ݂ܝܰܘܢܳܐ: ܣ</VERS>
      <VERS vnumber="25">ܓ݂ܰܒ݁ܪܳܐ ܕ݂ܶܝܢ ܚܰܕ݁ ܐܺܝܬ݁ ܗ̄ܘܳܐ ܒ݂ܽܐܘܪܺܫܠܶܡ ܫܡܶܗ ܗܘܳܐ ܫܶܡܥܽܘܢ ܘܓܰ݁ܒ݁ܪܳܐ ܗܳܢܳܐ ܟ݂ܺܐܝܢ ܗ̄ܘܳܐ ܘܙܰܕ݂ܺܝܩ ܘܰܡܣܰܟ݂ܶܐ ܗ̄ܘܳܐ ܠܒܽ݁ܘܝܳܐܶܗ ܕ݂ܺܐܝܣܪܳܝܶܠ ܘܪܽܘܚܳܐ ܕ݂ܩܽܘܕ݁ܫܳܐ ܐܺܝܬ݁ ܗ̄ܘܳܬ݁ ܥܠܰܘܗ̄ܝ:</VERS>
      <VERS vnumber="26">ܘܰܐܡܺܝܪ ܗ̄ܘܳܐ ܠܶܗ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܢܶܚܙܶܐ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܶܐ ܠܰܡܫܺܝܚܶܗ ܕ݂ܡܳܪܝܳܐ:</VERS>
      <VERS vnumber="27">ܗܽܘ ܗܳܢܳܐ ܐܶܬܳ݁ܐ ܗ̄ܘܳܐ ܒ݂ܪܽܘܚܳܐ ܠܗܰܝܟ݂ܠܳܐ ܘܟܰ݁ܕ݁ ܡܰܥܠܺܝܢ ܠܶܗ ܐܰܒܳ݁ܗܰܘܗ̄ܝ ܠܝܶܫܽܘܥ ܛܰܠܝܳܐ ܕ݂ܢܶܥܒ݂ܕܽ݁ܘܢ ܚܠܳܦܰ݁ܘܗ̄ܝ ܐܰܝܟ݂ܰܢܳܐ ܕ݂ܰܦ݁ܩܺܝܕ݁ ܒ݂ܢܳܡܽܘܣܳܐ:</VERS>
      <VERS vnumber="28">ܩܰܒ݂ܠܶܗ ܥܰܠ ܕ݂ܪܳܥܰܘܗ̄ܝ ܘܒܰ݁ܪܶܟ݁ ܠܰܐܠܳܗܳܐ ܘܶܐܡܰܪ:</VERS>
      <VERS vnumber="29">ܡܶܟ݂ܺܝܠ ܫܰܪܳܐ ܐܰܢ̄ܬ݂ ܠܶܗ ܠܥܰܒ݁ܕ݂ܳܟ݁ ܡܳܪܝ ܐܰܝܟ݁ ܡܶܠܬܳ݁ܟ݁ ܒ݂ܰܫܠܳܡܳܐ:</VERS>
      <VERS vnumber="30">ܕ݂ܗܳܐ ܚܙܰܝ ܥܰܝܢܰܝ ܚܢܳܢܳܟ݁:</VERS>
      <VERS vnumber="31">ܗܰܘ ܕ݂ܛܰܝܶܒ݁ܬ݂ ܒ݂ܦ݂ܰܪܨܽܘܦ݂ܳܐ ܕ݂ܟܽ݁ܠܗܶܝܢ ܐܶܡܘܳܬܳ݁ܐ:</VERS>
      <VERS vnumber="32">ܢܽܘܗܪܳܐ ܠܓܶ݁ܠܝܳܢܳܐ ܕ݂ܥܰܡ̄ܡܶܐ ܘܫܽܘܒ݁ܚܳܐ ܠܥܰܡܳܟ݁ ܐܺܝܣܪܳܝܶܠ: ܣ</VERS>
      <VERS vnumber="33">ܝܰܘܣܶܦ݁ ܕ݂ܶܝܢ ܘܶܐܡܶܗ ܬ݂ܰܡܺܝܗܺܝܢ ܗ̄ܘܰܘ ܥܰܠ ܐܰܝܠܶܝܢ ܕ݂ܡܶܬ݁ܡܰܠܠܳܢ ܗ̄ܘܰܝ ܥܠܰܘܗ̄ܝ:</VERS>
      <VERS vnumber="34">ܘܒܰ݁ܪܶܟ݁ ܐܶܢܽܘܢ ܫܶܡܥܽܘܢ ܘܶܐܡܰܪ ܠܡܰܪܝܰܡ ܐܶܡܶܗ ܗܳܐ ܗܳܢܳܐ ܣܺܝܡ ܠܡܰܦ݂ܽܘܠܬ݂ܳܐ ܘܠܰܩܝܳܡܳܐ ܕ݂ܣܰܓ݂ܺܝܶܐܐ ܒ݂ܺܐܝܣܪܳܝܶܠ ܘܠܳܐܬܳ݁ܐ ܕ݂ܚܶܪܝܳܢܳܐ:</VERS>
      <VERS vnumber="35">ܘܰܒ݁ܢܰܦ݁ܫܶܟ݁ܝ ܕ݂ܶܝܢ ܕ݂ܺܝܠܶܟ݁ܝ ܬ݂ܶܥܒ݂ܰܪ ܪܽܘܡܚܳܐ ܐܰܝܟ݁ ܕ݂ܢܶܬ݁ܓ݂ܰܠܝܳܢ ܡܰܚܫܒܳ݁ܬܳ݁ܐ ܕ݂ܠܶܒ݂ܰܘܳܬܳ݁ܐ ܕ݂ܣܰܓ݂ܺܝܶܐܐ ܣ݂ ܣ݂:</VERS>
      <VERS vnumber="36">ܘܚܰܢܳܐ ܕ݂ܶܝܢ ܢܒܺ݁ܝܬܳ݁ܐ ܒ݂ܰܪܬܶ݁ܗ ܕ݂ܰܦ݁ܢܽܘܐܝܺܠ ܡܶܢ ܫܰܒ݁ܛܳܐ ܕ݂ܳܐܫܺܝܪ ܐܳܦ݁ ܗܺܝ ܩܰܫܺܝܫܰܬ݁ ܒ݂ܝܰܘܡܳܬܳ݁ܗ ܗ̄ܘܳܬ݁ ܘܰܫܒܰ݁ܥ ܫܢܺܝܢ ܥܰܡ ܒ݂ܰܥܠܳܗ ܚܝܳܬ݁ ܡܶܢ ܒ݂ܬܽ݁ܘܠܽܘܬܳ݁ܗ:</VERS>
      <VERS vnumber="37">ܘܰܗܘܳܬ݁ ܐܰܪܡܰܠܬ݂ܳܐ ܐܰܝܟ݁ ܫܢܺܝܢ ܬ݂ܡܳܢܺܐܝܢ ܘܰܐܪܒ݂ܰܥ ܘܠܳܐ ܦ݂ܳܪܩܳܐ ܗ̄ܘܳܬ݁ ܡܶܢ ܗܰܝܟ݂ܠܳܐ ܘܰܒ݁ܨܰܘܡܳܐ ܘܒܰ݁ܨܠܽܘܬܳ݁ܐ ܦ݂ܳܠܚܳܐ ܗ̄ܘܳܬ݁ ܒ݂ܺܐܝܡܳܡܳܐ ܘܰܒ݁ܠܺܠܝܳܐ:</VERS>
      <VERS vnumber="38">ܘܳܐܦ݁ ܗܺܝ ܩܳܡܰܬ݁ ܒ݂ܳܗ ܒ݂ܫܳܥܬܳ݁ܐ ܘܰܐܘܕ݂ܝܰܬ݁ ܠܡܳܪܝܳܐ ܘܰܡܡܰܠܠܳܐ ܗ̄ܘܳܬ݁ ܥܠܰܘܗ̄ܝ ܥܰܡ ܟ݂ܽܠܢܳܫ ܕ݂ܰܡܣܰܟ݂ܶܐ ܗ̄ܘܳܐ ܠܦܽ݁ܘܪܩܳܢܳܗ ܕ݂ܽܐܘܪܺܫܠܶܡ:</VERS>
      <VERS vnumber="39">ܘܟܰ݁ܕ݁ ܫܰܠܶܡܘ ܟ݂ܽܠ ܡܶܕ݂ܶܡ ܐܰܝܟ݁ ܕ݂ܰܒ݁ܢܳܡܽܘܣܳܐ ܕ݂ܡܳܪܝܳܐ ܗܦܰ݁ܟ݁ܘ ܠܰܓ݁ܠܺܝܠܳܐ ܠܢܳܨܪܰܬ݁ ܡܕܺ݁ܝܢ̄ܬ݂ܗܽܘܢ:</VERS>
      <VERS vnumber="40">ܛܰܠܝܳܐ ܕ݂ܶܝܢ ܪܳܒܶ݁ܐ ܗ̄ܘܳܐ ܘܡܶܬ݁ܚܰܝܰܠ ܒ݂ܪܽܘܚܳܐ ܘܡܶܬ݁ܡܰܠܶܐ ܚܶܟ݁ܡܬܳ݁ܐ ܘܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܺܝܬ݁ ܗ̄ܘܳܬ݁ ܥܠܰܘܗ̄ܝ:</VERS>
      <VERS vnumber="41">ܘܐ̄ܢܳܫܰܘܗ̄ܝ ܒ݂ܟܽ݁ܠ ܫܢܳܐ ܐܳܙܺܠ̄ܝܢ ܗ̄ܘܰܘ ܠܽܐܘܪܺܫܠܶܡ ܒ݂ܥܰܕ݁ܥܺܕܳ݁ܐ ܕ݂ܦܶ݁ܨܚܳܐ: ܣ</VERS>
      <VERS vnumber="42">ܘܟܰ݁ܕ݁ ܗܘܳܐ ܒ݂ܰܪ ܫܢܺܝܢ ܬ݂ܰܪܬ݂ܰܥܶܣܪܶܐ ܣܠܶܩܘ ܐܰܝܟ݂ܰܢܳܐ ܕ݂ܰܡܥܳܕܺ݁ܝܢ ܗ̄ܘܰܘ ܠܥܰܕ݁ܥܺܕܳ݁ܐ:</VERS>
      <VERS vnumber="43">ܘܟܰ݁ܕ݁ ܫܠܶܡܘ ܝܰܘܡܳܬܳ݁ܐ ܗܦܰ݁ܟ݁ܘ ܠܗܽܘܢ ܝܶܫܽܘܥ ܕ݂ܶܝܢ ܛܰܠܝܳܐ ܦ݂ܳܫ ܠܶܗ ܒ݂ܽܐܘܪܺܫܠܶܡ ܘܝܰܘܣܶܦ݁ ܘܶܐܡܶܗ ܠܳܐ ܝܺܕܰ݁ܥܘ:</VERS>
      <VERS vnumber="44">ܣܳܒ݁ܪܺܝܢ ܗ̄ܘܰܘ ܓ݂ܶܝܪ ܕ݂ܥܰܡ ܒ݂ܢܰܝ ܠܘܺܝܬ݁ܗܽܘܢ ܗܽ̄ܘ ܘܟܰ݁ܕ݁ ܐܶܬܰ݁ܘ ܡܰܪܕ݂ܶܐ ܝܰܘܡܳܐ ܚܰܕ݁ ܒ݂ܥܰܐܘܽܗ̄ܝ ܠܘܳܬ݁ ܐ̄ܢܳܫܽܘܬ݁ܗܽܘܢ ܘܰܠܘܳܬ݁ ܡܰܢ ܕ݂ܝܳܕܰ݁ܥ ܠܗܽܘܢ:</VERS>
      <VERS vnumber="45">ܘܠܳܐ ܐܶܫܟ݂ܚܽܘܗ̄ܝ ܘܰܗܦܰ݁ܟ݁ܘ ܠܗܽܘܢ ܬ݂ܽܘܒ݁ ܠܽܐܘܪܺܫܠܶܡ ܘܒܳ݁ܥܶܝܢ ܗ̄ܘܰܘ ܠܶܗ:</VERS>
      <VERS vnumber="46">ܘܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܐܶܫܟ݂ܚܽܘܗ̄ܝ ܒ݂ܗܰܝܟ݂ܠܳܐ ܟ݂ܰܕ݁ ܝܳܬܶ݁ܒ݁ ܡܶܨܥܰܬ݁ ܡܰܠܦܳ݁ܢܶܐ ܘܫܳܡܰܥ ܡܶܢܗܽܘܢ ܘܰܡܫܰܐܶܠ ܠܗܽܘܢ:</VERS>
      <VERS vnumber="47">ܘܬܰ݁ܡܺܝܗܺܝܢ ܗܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܗ̄ܘܰܘ ܠܶܗ ܒ݂ܚܶܟ݁ܡܬܶ݁ܗ ܘܰܒ݁ܦܶ݁ܬ݁ܓܳ݁ܡܰܘܗ̄ܝ: ܣ</VERS>
      <VERS vnumber="48">ܘܟܰ݁ܕ݁ ܚܙܰܐܘܽܗ̄ܝ ܬ݂ܡܰܗܘ ܘܶܐܡܪܰܬ݁ ܠܶܗ ܐܶܡܶܗ ܒ݂ܶܪܝ ܠܡܳܢܳܐ ܥܒܰ݁ܕ݂ܬ݂ ܠܰܢ ܗܳܟܰ݁ܢܳܐ ܕ݂ܗܳܐ ܐܰܒܽ݁ܘܟ݁ ܘܶܐܢܳܐ ܒ݂ܛܽܘܪܳܦܳ݁ܐ ܣܰܓ݂ܺܝܳܐܐ ܒ݂ܳܥܶܝܢ ܗܘܰܝܢ ܠܳܟ݁:</VERS>
      <VERS vnumber="49">ܐܳܡܰܪ ܠܗܽܘܢ ܡܳܢܳܐ ܒ݂ܳܥܶܝܢ ܗܘܰܝܬ݂ܽܘܢ ܠܺܝ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܒܶ݁ܝܬ݁ ܐܳܒ݁ܝ ܘܳܠܶܐ ܠܺܝ ܕ݂ܶܐܗܘܶܐ:</VERS>
      <VERS vnumber="50">ܗܶܢܽܘܢ ܕ݂ܶܝܢ ܠܳܐ ܐܶܫܬ݂ܰܘܕ݂ܰܥܘ ܠܡܶܠܬܳ݁ܐ ܕ݂ܶܐܡܰܪ ܠܗܽܘܢ:</VERS>
      <VERS vnumber="51">ܘܰܢܚܶܬ݁ ܥܰܡܗܽܘܢ ܘܶܐܬܳ݁ܐ ܠܢܳܨܪܰܬ݁ ܘܡܶܫܬ݂ܰܥܒ݂ܰܕ݁ ܗ̄ܘܳܐ ܠܗܽܘܢ ܐܶܡܶܗ ܕ݂ܶܝܢ ܢܳܛܪܳܐ ܗ̄ܘܳܬ݁ ܟ݂ܽܠܗܶܝܢ ܡܶܠܶܐ ܒ݂ܠܶܒ݂ܳܗ:</VERS>
      <VERS vnumber="52">ܝܶܫܽܘܥ ܕ݂ܶܝܢ ܪܳܒܶ݁ܐ ܗ̄ܘܳܐ ܒ݂ܩܰܘܡܬܶ݁ܗ ܘܰܒ݁ܚܶܟ݁ܡܬܶ݁ܗ ܘܰܒ݁ܛܰܝܒ݂ܽܘܬܳ݁ܐ ܠܘܳܬ݁ ܐܰܠܳܗܳܐ ܘܰܒ݁ܢܰܝܢܳܫܳܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܒ݂ܰܫܢܰܬ݁ ܚܰܡܫܰܥܶܣܪܶܐ ܕ݂ܶܝܢ ܕ݂ܡܰܠܟ݂ܽܘܬܶ݁ܗ ܕ݂ܛܺܝܒܶ݁ܪܺܝܳܘܣ ܩܶܣܰܪ ܒ݂ܗܺܓ݁ܡܳܢܽܘܬܳ݁ܐ ܕ݂ܦ݂ܳܢܛܺܝܳܘܣ ܦ݂ܺܝܠܰܛܳܘܣ ܒ݂ܺܝܗܽܘܕ݁ ܟ݂ܰܕ݁ ܪܺܫܳܐ ܪܒܺ݁ܝܥܳܝܳܐ ܗܶܪܳܘܕܶ݁ܣ ܒ݂ܰܓ݁ܠܺܝܠܳܐ ܘܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܪܺܫܳܐ ܪܒܺ݁ܝܥܳܝܳܐ ܒ݂ܺܐܝܛܽܘܪܺܝܰܐ ܘܒܰ݁ܐܬ݁ܪܳܐ ܕ݂ܰܛܪܰܟܳ݁ܘܢܳܐ ܘܠܽܘܣܰܢܺܝܰܐ ܪܺܫܳܐ ܪܒܺ݁ܝܥܳܝܳܐ ܕ݂ܰܐܒܺ݁ܝܠܺܝܢܶܐ:</VERS>
      <VERS vnumber="2">ܒ݂ܪܰܒ݂ܽܘܬ݁ ܟ݂ܳܗܢܽܘܬܳ݁ܐ ܕ݂ܚܰܢܳܢ ܘܰܕ݁ܩܰܝܳܦܳ݁ܐ ܗܘܳܬ݁ ܡܶܠܬܳ݁ܐ ܕ݂ܰܐܠܳܗܳܐ ܥܰܠ ܝܽܘܚܰܢܳܢ ܒ݂ܰܪ ܙܟܰ݁ܪܝܳܐ ܒ݂ܚܽܘܪܒ݂ܳܐ:</VERS>
      <VERS vnumber="3">ܘܶܐܬܳ݁ܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝ ܝܽܘܪܕ݂ܢܳܢ ܟ݂ܰܕ݁ ܡܰܟ݁ܪܶܙ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ: ܣ</VERS>
      <VERS vnumber="4">ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܒ݂ܰܟ݁ܬܳ݁ܒܳ݁ܐ ܕ݂ܡܶܠܶܐ ܕ݂ܶܐܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܩܳܠܳܐ ܕ݂ܩܳܪܶܐ ܒ݂ܚܽܘܪܒ݂ܳܐ ܛܰܝܶܒ݁ܘ ܐܽܘܪܚܶܗ ܕ݂ܡܳܪܝܳܐ ܘܰܬ݁ܪܽܘܨܘ ܒ݂ܰܦ݁ܩܰܥܬܳ݁ܐ ܫܒܺ݁ܝܠܶܐ ܠܰܐܠܳܗܰܢ:</VERS>
      <VERS vnumber="5">ܟ݂ܽܠܗܽܘܢ ܢܰܚܠܶܐ ܢܶܬ݁ܡܠܽܘܢ ܘܟܽ݁ܠܗܽܘܢ ܛܽܘܪܶܐ ܘܪܳܡܳܬܳ݁ܐ ܢܶܬ݁ܡܰܟ݂ܟܽ݁ܘܢ ܘܢܶܗܘܶܐ ܥܰܪܡܳܐ ܠܫܰܦ݁ܝܳܐ ܘܰܐܬ݁ܪܳܐ ܥܰܣܩܳܐ ܠܰܦ݁ܩܰܥܬܳ݁ܐ:</VERS>
      <VERS vnumber="6">ܘܢܶܚܙܶܐ ܟ݂ܽܠ ܒ݂ܣܰܪ ܚܰܝܶܐ ܕ݂ܰܐܠܳܗܳܐ: ܣ</VERS>
      <VERS vnumber="7">ܘܶܐܡܰܪ ܗ̄ܘܳܐ ܠܟܶ݁ܢܫܶܐ ܐܰܝܠܶܝܢ ܕ݂ܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܠܡܶܥܡܰܕ݁ ܝܰܠܕ݂ܳܐ ܕ݂ܳܐܟܶ݁ܕ݁ܢܶܐ ܡܰܢܽܘ ܚܰܘܺܝܟܽ݁ܘܢ ܠܡܶܥܪܰܩ ܡܶܢ ܪܽܘܓ݁ܙܳܐ ܕ݂ܰܥܬܺ݁ܝܕ݁:</VERS>
      <VERS vnumber="8">ܥܒܶ݁ܕ݁ܘ ܗܳܟܺ݁ܝܠ ܦ݂ܺܐܪܶܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ ܘܠܳܐ ܬ݂ܫܰܪܽܘܢ ܠܡܺܐܡܰܪ ܒ݂ܢܰܦ݁ܫܟܽ݁ܘܢ ܕ݂ܰܐܒܳ݁ܐ ܐܺܝܬ݁ ܠܰܢ ܐܰܒ݁ܪܳܗܳܡ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܢ ܗܳܠܶܝܢ ܟ݂ܺܐܦܶ݁ܐ ܡܶܫܟ݂ܰܚ ܐܰܠܳܗܳܐ ܠܰܡܩܳܡܽܘ ܒ݂ܢܰܝܳܐ ܠܰܐܒ݁ܪܳܗܳܡ:</VERS>
      <VERS vnumber="9">ܗܳܐ ܕ݂ܶܝܢ ܢܳܪܓܳ݁ܐ ܣܺܝܡ ܥܰܠ ܥܶܩܳܪܳܐ ܕ݂ܺܐܝܠܳܢܶܐ ܟ݂ܽܠ ܐܺܝܠܳܢܳܐ ܗܳܟܺ݁ܝܠ ܕ݂ܦܺ݁ܐܪܶܐ ܛܳܒܶ݁ܐ ܠܳܐ ܥܳܒܶ݁ܕ݁ ܡܶܬ݁ܦ݂ܣܶܩ ܘܰܒ݁ܢܽܘܪܳܐ ܢܳܦܶ݁ܠ: ܣ</VERS>
      <VERS vnumber="10">ܘܰܡܫܰܐܠܺܝܢ ܗ̄ܘܰܘ ܠܶܗ ܟ݂ܶܢܫܶܐ ܘܳܐܡܪܺܝܢ ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁:</VERS>
      <VERS vnumber="11">ܥܢܳܐ ܘܶܐܡܰܪ ܠܗܽܘܢ ܡܰܢ ܕ݂ܺܐܝܬ݁ ܠܶܗ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܢܶܬ݂ܶܠ ܠܡܰܢ ܕ݂ܠܰܝܬ݂ ܠܶܗ ܘܡܰܢ ܕ݂ܺܐܝܬ݁ ܠܶܗ ܣܰܝܒ݂ܳܪܬ݂ܳܐ ܗܳܟܰ݁ܢܳܐ ܢܶܥܒ݂ܶܕ݁:</VERS>
      <VERS vnumber="12">ܘܶܐܬܰ݁ܘ ܐܳܦ݁ ܡܳܟ݁ܣܶܐ ܠܡܶܥܡܰܕ݁ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܡܳܢܳܐ ܢܶܥܒ݂ܶܕ݁:</VERS>
      <VERS vnumber="13">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܬ݂ܶܬ݁ܒ݂ܥܽܘܢ ܡܶܕ݂ܶܡ ܝܰܬ݂ܺܝܪ ܥܰܠ ܡܳܐ ܕ݂ܰܦ݁ܩܺܝܕ݁ ܠܟܽ݁ܘܢ ܠܡܶܬ݁ܒ݂ܰܥ:</VERS>
      <VERS vnumber="14">ܘܰܡܫܰܐܠܺܝܢ ܗ̄ܘܰܘ ܠܶܗ ܦ݂ܳܠܚܰܝ ܐܶܣܛܪܰܛܺܝܰܐ ܘܳܐܡܪܺܝܢ ܡܳܢܳܐ ܢܶܥܒ݂ܶܕ݁ ܐܳܦ݁ ܚܢܰܢ ܐܳܡܰܪ ܠܗܽܘܢ ܠܳܐ ܒ݂ܐ̄ܢܳܫ ܬ݂ܶܬ݂ܛܰܓ݂ܪܽܘܢ ܘܰܠܐ̄ܢܳܫ ܠܳܐ ܬ݂ܶܥܫܩܽܘܢ ܘܢܶܣܦ݂ܩܳܢ ܠܟܽ݁ܘܢ ܐܳܦ݁ܣܳܘܢܝܳܬ݁ܟܽ݁ܘܢ ܣܣ:</VERS>
      <VERS vnumber="15">ܟ݂ܰܕ݁ ܕ݂ܶܝܢ ܡܰܣܒ݂ܰܪ ܗ̄ܘܳܐ ܥܰܡܳܐ ܥܰܠ ܝܽܘܚܰܢܳܢ ܘܟܽ݁ܠܗܽܘܢ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܠܶܒ݂ܗܽܘܢ ܕ݂ܕܰ݁ܠܡܳܐ ܗܽܘܝܽܘ ܡܫܺܝܚܳܐ:</VERS>
      <VERS vnumber="16">ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܐܶܢܳܐ ܗܳܐ ܡܰܥܡܶܕ݁ ܐ̄ܢܳܐ ܠܟܽ݁ܘܢ ܒ݂ܡܰܝܳܐ ܐܳܬܶ݁ܐ ܕ݂ܶܝܢ ܗܰܘ ܕ݂ܚܰܝܠܬܳ݁ܢ ܡܶܢܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ ܗܽܘ ܢܰܥܡܶܕ݁ܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܢܽܘܪܳܐ: ܣ</VERS>
      <VERS vnumber="17">ܗܰܘ ܕ݂ܰܐܚܺܝܕ݁ ܪܰܦ݁ܫܳܐ ܒ݂ܺܐܝܕܶ݁ܗ ܘܰܡܕܰ݁ܟ݂ܶܐ ܐܶܕ݂ܪܰܘܗ̄ܝ ܘܚܶܛܶܐ ܟ݂ܳܢܶܫ ܠܰܐܘܨܪܰܘܗ̄ܝ ܘܬܶ݁ܒ݁ܢܳܐ ܢܰܘܩܶܕ݁ ܒ݂ܢܽܘܪܳܐ ܕ݂ܠܳܐ ܕ݂ܳܥܟ݂ܳܐ: ܣ</VERS>
      <VERS vnumber="18">ܐܳܦ݁ ܐ̄ܚܪܳܢܝܳܬܳ݁ܐ ܕ݂ܶܝܢ ܣܰܓ݂ܺܝܳܐܬܳ݁ܐ ܡܰܠܶܦ݁ ܗ̄ܘܳܐ ܘܰܡܣܰܒ݂ܰܪ ܠܥܰܡܳܐ: ܣ</VERS>
      <VERS vnumber="19">ܗܶܪܳܘܕܶ݁ܣ ܕ݂ܶܝܢ ܛܶܛܪܰܪܟܰ݁ܐ ܡܶܛܽܠ ܕ݂ܡܶܬ݁ܟ݂ܣܶܣ ܗ̄ܘܳܐ ܡܶܢ ܝܽܘܚܰܢܳܢ ܥܰܠ ܗܶܪܳܘܕܺ݁ܝܰܐ ܐܰܢ̄ܬ݂ܰܬ݁ ܦܺ݁ܝܠܺܝܦ݂ܳܘܣ ܐܰܚܽܘܗ̄ܝ ܘܥܰܠ ܟ݂ܽܠܗܶܝܢ ܒ݂ܺܝܫܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ:</VERS>
      <VERS vnumber="20">ܐܰܘܣܶܦ݁ ܐܳܦ݁ ܗܳܕܶ݁ܐ ܥܰܠ ܟ݂ܽܠܗܶܝܢ ܘܚܰܒ݁ܫܶܗ ܠܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ: ܣ</VERS>
      <VERS vnumber="21">ܗܘܳܐ ܕ݂ܶܝܢ ܟ݂ܰܕ݁ ܥܡܰܕ݁ ܟ݂ܽܠܶܗ ܥܰܡܳܐ ܘܳܐܦ݁ ܝܶܫܽܘܥ ܥܡܰܕ݁ ܘܟܰ݁ܕ݁ ܡܨܰܠܶܐ ܐܶܬ݁ܦ݂ܬܰ݁ܚܘ ܫܡܰܝܳܐ:</VERS>
      <VERS vnumber="22">ܘܢܶܚܬ݂ܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܠܰܘܗ̄ܝ ܒ݂ܰܕ݁ܡܽܘܬ݁ ܓ݂ܽܘܫܡܳܐ ܕ݂ܝܰܘܢܳܐ ܘܩܳܠܳܐ ܗܘܳܐ ܡܶܢ ܫܡܰܝܳܐ ܕ݂ܳܐܡܰܪ ܐܰܢ̄ܬ݂ ܗܽ̄ܘ ܒ݂ܶܪܝ ܚܰܒ݂ܺܝܒܳ݁ܐ ܕ݂ܒܳ݁ܟ݁ ܐܶܨܛܒܺ݁ܝܬ݁: ܣ</VERS>
      <VERS vnumber="23">ܗܽܘ ܕ݂ܶܝܢ ܝܶܫܽܘܥ ܐܺܝܬܰ݁ܘܗ̄ܝ ܗ̄ܘܳܐ ܐܰܝܟ݁ ܒ݂ܰܪ ܫܢܺܝܢ ܬ݂ܠܳܬܺ݁ܝܢ ܘܡܶܣܬ݂ܒܰ݁ܪ ܗ̄ܘܳܐ ܒ݂ܰܪ ܝܰܘܣܶܦ݁ ܒ݂ܰܪ ܗܶܠܺܝ:</VERS>
      <VERS vnumber="24">ܒ݂ܰܪ ܡܰܛܬܰ݁ܬ݁ ܒ݂ܰܪ ܠܶܘܺܝ ܒ݂ܰܪ ܡܶܠܟ݂ܺܝ ܒ݂ܰܪ ܝܰܐܢܺܝ ܒ݂ܰܪ ܝܰܘܣܶܦ݁:</VERS>
      <VERS vnumber="25">ܒ݂ܰܪ ܡܰܬ݂ܬܰ݁ܐ ܒ݂ܰܪ ܥܰܡܽܘܨ ܒ݂ܰܪ ܢܰܚܽܘܡ ܒ݂ܰܪ ܚܶܣܠܺܝ ܒ݂ܰܪ ܢܰܓ݂ܺܝ:</VERS>
      <VERS vnumber="26">ܒ݂ܰܪ ܡܳܐܰܬ݁ ܒ݂ܰܪ ܡܰܛܰܬ݁ ܒ݂ܰܪ ܫܰܡܥܺܝ ܒ݂ܰܪ ܝܰܘܣܶܦ݁ ܒ݂ܰܪ ܝܺܗܽܘܕܳ݁ܐ:</VERS>
      <VERS vnumber="27">ܒ݂ܰܪ ܝܽܘܚܰܢܳܢ ܒ݂ܰܪ ܪܳܣܳܐ ܒ݂ܰܪ ܙܽܘܪܒ݂ܳܒܶ݁ܠ ܒ݂ܰܪ ܫܶܠܰܬܺ݁ܐܝܠ ܒ݂ܰܪ ܢܺܪܺܝ:</VERS>
      <VERS vnumber="28">ܒ݂ܰܪ ܡܶܠܟ݂ܺܝ ܒ݂ܰܪ ܐܰܕ݂ܺܝ ܒ݂ܰܪ ܩܽܘܣܰܡ ܒ݂ܰܪ ܐܶܠܡܽܘܕܳ݁ܕ݁ ܒ݂ܰܪ ܥܺܝܪ:</VERS>
      <VERS vnumber="29">ܒ݂ܰܪ ܝܽܘܣܺܐ ܒ݂ܰܪ ܐܶܠܺܝܥܳܙܳܪ ܒ݂ܰܪ ܝܽܘܪܰܡ ܒ݂ܰܪ ܡܰܬܺ݁ܝܬܳ݁ܐ ܒ݂ܰܪ ܠܶܘܺܝ:</VERS>
      <VERS vnumber="30">ܒ݂ܰܪ ܫܶܡܥܽܘܢ ܒ݂ܰܪ ܝܺܗܽܘܕܳ݁ܐ ܒ݂ܰܪ ܝܰܘܣܶܦ݁ ܒ݂ܰܪ ܝܽܘܢܳܡ ܒ݂ܰܪ ܐܶܠܺܝܰܩܺܝܡ:</VERS>
      <VERS vnumber="31">ܒ݂ܰܪ ܡܰܠܝܳܐ ܒ݂ܰܪ ܡܰܐܢܺܝ ܒ݂ܰܪ ܡܰܛܬܳ݁ܐ ܒ݂ܰܪ ܢܳܬܳ݁ܢ ܒ݂ܰܪ ܕ݂ܰܘܺܝܕ݁:</VERS>
      <VERS vnumber="32">ܒ݂ܰܪ ܐܺܝܫܰܝ ܒ݂ܰܪ ܥܽܘܒܺ݁ܝܕ݁ ܒ݂ܰܪ ܒ݂ܳܥܳܙ ܒ݂ܰܪ ܣܰܠܡܳܘܢ ܒ݂ܰܪ ܢܰܚܫܽܘܢ:</VERS>
      <VERS vnumber="33">ܒ݂ܰܪ ܥܰܡܺܝܢܳܕܳ݁ܒ݁ ܒ݂ܰܪ ܐܳܪܳܡ ܒ݂ܰܪ ܚܶܨܪܽܘܢ ܒ݂ܰܪ ܦ݂ܰܪܨ ܒ݂ܰܪ ܝܺܗܽܘܕܳ݁ܐ:</VERS>
      <VERS vnumber="34">ܒ݂ܰܪ ܝܰܥܩܽܘܒ݁ ܒ݂ܰܪ ܐܺܝܣܚܳܩ ܒ݂ܰܪ ܐܰܒ݁ܪܳܗܳܡ ܒ݂ܰܪ ܬ݂ܰܪܰܚ ܒ݂ܰܪ ܢܳܚܽܘܪ:</VERS>
      <VERS vnumber="35">ܒ݂ܰܪ ܣܳܪܽܘܓ݁ ܒ݂ܰܪ ܐܰܪܥܽܘ ܒ݂ܰܪ ܦ݂ܳܠܳܓ݁ ܒ݂ܰܪ ܥܳܒܳ݁ܪ ܒ݂ܰܪ ܫܳܠܳܚ:</VERS>
      <VERS vnumber="36">ܒ݂ܰܪ ܩܰܝܢܰܢ ܒ݂ܰܪ ܐܰܪܦܰ݁ܟ݁ܫܳܪ ܒ݂ܰܪ ܫܺܝܡ ܒ݂ܰܪ ܢܽܘܚ ܒ݂ܰܪ ܠܰܡܶܟ݁:</VERS>
      <VERS vnumber="37">ܒ݂ܰܪ ܡܰܬܽ݁ܘܫܠܰܚ ܒ݂ܰܪ ܚܢܽܘܟ݁ ܒ݂ܰܪ ܝܰܪܕ݂ ܒ݂ܰܪ ܡܰܗܠܳܠܳܐܝܶܠ ܒ݂ܰܪ ܩܰܝܢܰܢ:</VERS>
      <VERS vnumber="38">ܒ݂ܰܪ ܐܰܢܽܘܫ ܒ݂ܰܪ ܫܺܝܬ݁ ܒ݂ܰܪ ܐܳܕܳ݁ܡ ܕ݂ܡܶܢ ܐܰܠܳܗܳܐ ܣ݂ ܣ݂:</VERS>
    </CHAPTER>
    <CHAPTER cnumber="4">
      <VERS vnumber="1">ܝܶܫܽܘܥ ܕ݂ܶܝܢ ܟ݂ܰܕ݁ ܡܠܶܐ ܪܽܘܚܳܐ ܕ݂ܩܽܘܕ݁ܫܳܐ ܗܦܰ݁ܟ݁ ܡܶܢ ܝܽܘܪܕ݂ܢܳܢ ܘܰܕ݁ܒܰ݁ܪܬܶ݁ܗ ܪܽܘܚܳܐ ܠܚܽܘܪܒ݂ܳܐ:</VERS>
      <VERS vnumber="2">ܝܰܘܡܳܬܳ݁ܐ ܐܰܪܒ݂ܥܺܝܢ ܕ݂ܢܶܬ݁ܢܰܣܶܐ ܡܶܢ ܐܳܟܶ݁ܠܩܰܪܨܳܐ ܣ ܘܠܳܐ ܠܥܶܣ ܡܶܕ݂ܶܡ ܒ݂ܗܳܢܽܘܢ ܝܰܘܡܳܬܳ݁ܐ ܘܟܰ݁ܕ݁ ܫܰܠܶܡ ܐܶܢܽܘܢ ܠܚܰܪܬܳ݁ܐ ܟ݂ܦܶ݁ܢ:</VERS>
      <VERS vnumber="3">ܘܶܐܡܰܪ ܠܶܗ ܐܳܟܶ݁ܠܩܰܪܨܳܐ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܶܡܰܪ ܠܟܺ݁ܐܦܳ݁ܐ ܗܳܕܶ݁ܐ ܕ݂ܬܶ݁ܗܘܶܐ ܠܰܚܡܳܐ:</VERS>
      <VERS vnumber="4">ܥܢܳܐ ܝܶܫܽܘܥ ܘܶܐܡܰܪ ܠܶܗ ܟ݂ܬܺ݁ܝܒ݁ ܗ̄ܘ ܕ݂ܠܳܐ ܗ̄ܘܳܐ ܒ݂ܠܰܚܡܳܐ ܒ݂ܰܠܚܽܘܕ݁ ܚܳܝܶܐ ܒ݂ܰܪܢܳܫܳܐ ܐܶܠܳܐ ܒ݂ܟܽ݁ܠ ܦ݂ܶܬ݁ܓܳ݁ܡ ܕ݂ܰܐܠܳܗܳܐ: ܣ</VERS>
      <VERS vnumber="5">ܘܰܐܣܩܶܗ ܣܳܛܳܢܳܐ ܠܛܽܘܪܳܐ ܪܳܡܳܐ ܘܚܰܘܝܶܗ ܟ݂ܽܠܗܶܝܢ ܡܰܠܟ݂ܘܳܬܳ݁ܐ ܕ݂ܰܐܪܥܳܐ ܒ݂ܥܶܕ݂ܳܢܳܐ ܙܥܽܘܪܳܐ:</VERS>
      <VERS vnumber="6">ܘܶܐܡܰܪ ܠܶܗ ܐܳܟܶ݁ܠܩܰܪܨܳܐ ܠܳܟ݁ ܐܶܬ݂ܶܠ ܫܽܘܠܛܳܢܳܐ ܗܳܢܳܐ ܟ݂ܽܠܶܗ ܘܫܽܘܒ݁ܚܶܗ ܕ݂ܠܺܝ ܡܰܫܠܰܡ ܘܰܠܡܰܢ ܕ݂ܶܐܨܒ݂ܶܐ ܝܳܗܶܒ݁ ܐ̄ܢܳܐ ܠܶܗ:</VERS>
      <VERS vnumber="7">ܐܶܢ ܗܳܟܺ݁ܝܠ ܬ݂ܶܣܓ݂ܽܘܕ݁ ܩܕܳ݁ܡܰܝ ܕ݂ܺܝܠܳܟ݁ ܢܶܗܘܶܐ ܟ݂ܽܠܶܗ:</VERS>
      <VERS vnumber="8">ܥܢܳܐ ܝܶܫܽܘܥ ܘܶܐܡܰܪ ܠܶܗ ܟ݂ܬܺ݁ܝܒ݁ ܗ̄ܘ ܕ݂ܰܠܡܳܪܝܳܐ ܐܰܠܳܗܳܟ݁ ܬ݂ܶܣܓ݂ܽܘܕ݁ ܘܠܶܗ ܒ݂ܰܠܚܽܘܕܰ݁ܘܗ̄ܝ ܬ݂ܶܦ݁ܠܽܘܚ: ܣ</VERS>
      <VERS vnumber="9">ܘܰܐܝܬ݂ܝܶܗ ܠܽܐܘܪܺܫܠܶܡ ܘܰܐܩܺܝܡܶܗ ܥܰܠ ܟ݂ܶܢܦܳ݁ܐ ܕ݂ܗܰܝܟ݂ܠܳܐ ܘܶܐܡܰܪ ܠܶܗ ܐܶܢ ܒ݂ܪܶܗ ܐܰܢ̄ܬ݂ ܕ݂ܰܐܠܳܗܳܐ ܐܰܪܡܳܐ ܢܰܦ݁ܫܳܟ݁ ܡܶܟ݂ܳܐ ܠܬܰ݁ܚܬ݂:</VERS>
      <VERS vnumber="10">ܟ݂ܬܺ݁ܝܒ݁ ܓ݂ܶܝܪ ܕ݂ܰܠܡܰܠܰܐܟܰ݁ܘܗ̄ܝ ܢܦܰ݁ܩܶܕ݁ ܥܠܰܝܟְ݂ ܕ݂ܰܢܢܰܛܪܽܘܢܳܟ݁:</VERS>
      <VERS vnumber="11">ܘܥܰܠ ܕ݂ܪܳܥܰܝܗܽܘܢ ܢܶܫܩܠܽܘܢܳܟ݁ ܕ݂ܠܳܐ ܬ݂ܶܬ݂ܩܶܠ ܪܶܓ݁ܠܳܟ݁ ܒ݂ܟܺ݁ܐܦܳ݁ܐ:</VERS>
      <VERS vnumber="12">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܶܗ ܐܰܡܺܝܪ ܗ̄ܘ ܕ݂ܠܳܐ ܬ݂ܢܰܣܶܐ ܠܡܳܪܝܳܐ ܐܰܠܳܗܳܟ݁: ܣ</VERS>
      <VERS vnumber="13">ܘܟܰ݁ܕ݁ ܫܰܠܶܡ ܐܳܟܶ݁ܠܩܰܪܨܳܐ ܟ݂ܽܠܗܽܘܢ ܢܶܣܝܽܘܢܰܘܗ̄ܝ ܦ݂ܪܰܩ ܡܶܢ ܠܘܳܬܶ݁ܗ ܥܰܕ݁ ܙܰܒ݁ܢܳܐ ܣܣ:</VERS>
      <VERS vnumber="14">ܘܰܗܦܰ݁ܟ݁ ܝܶܫܽܘܥ ܒ݂ܚܰܝܠܳܐ ܕ݂ܪܽܘܚܳܐ ܠܰܓ݁ܠܺܝܠܳܐ ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ:</VERS>
      <VERS vnumber="15">ܘܗܽܘ ܡܰܠܶܦ݁ ܗ̄ܘܳܐ ܒ݂ܰܟ݁ܢܽܘܫܳܬ݁ܗܽܘܢ ܘܡܶܫܬ݂ܰܒ݂ܰܚ ܗ̄ܘܳܐ ܡܶܢ ܟ݂ܽܠ ܐ̄ܢܳܫ: ܣ</VERS>
      <VERS vnumber="16">ܘܶܐܬܳ݁ܐ ܠܢܳܨܪܰܬ݁ ܐܰܝܟ݂ܳܐ ܕ݂ܶܐܬ݁ܪܰܒ݂ܺܝ ܘܥܰܠ ܐܰܝܟ݂ܰܢܳܐ ܕ݂ܰܡܥܳܕ݁ ܗ̄ܘܳܐ ܠܰܟ݁ܢܽܘܫܬ݂ܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܩܳܡ ܠܡܶܩܪܳܐ:</VERS>
      <VERS vnumber="17">ܘܶܐܬܺ݁ܝܗܶܒ݁ ܠܶܗ ܣܶܦ݁ܪܳܐ ܕ݂ܶܐܫܰܥܝܳܐ ܢܒܺ݁ܝܳܐ ܘܰܦ݁ܬܰ݁ܚ ܝܶܫܽܘܥ ܣܶܦ݁ܪܳܐ ܘܶܐܫܟ݂ܰܚ ܕ݂ܽܘܟ݂ܬܳ݁ܐ ܐܰܝܟ݂ܳܐ ܕ݂ܰܟ݁ܬܺ݁ܝܒ݁:</VERS>
      <VERS vnumber="18">ܪܽܘܚܶܗ ܕ݂ܡܳܪܝܳܐ ܥܠܰܝ ܘܡܶܛܽܠ ܗܳܕܶ݁ܐ ܡܰܫܚܰܢܝ ܠܰܡܣܰܒ݂ܳܪܽܘ ܠܡܶܣܟ݂ܺܢܶܐ ܘܫܰܠܚܰܢܝ ܠܡܰܐܣܳܝܽܘ ܠܰܬ݁ܒܺ݁ܝܪܰܝ ܠܶܒ݂ܳܐ ܘܰܠܡܰܟ݁ܪܳܙܽܘ ܠܰܫܒܰ݁ܝܳܐ ܫܽܘܒ݁ܩܳܢܳܐ ܘܠܰܥܘܺܝܪܶܐ ܚܙܳܝܳܐ ܘܠܰܡܫܰܪܳܪܽܘ ܠܰܬ݁ܒܺ݁ܝܪܶܐ ܒ݂ܫܽܘܒ݁ܩܳܢܳܐ:</VERS>
      <VERS vnumber="19">ܘܰܠܡܰܟ݁ܪܳܙܽܘ ܫܰܢ̄ܬ݂ܳܐ ܡܩܰܒ݂ܰܠܬ݂ܳܐ ܠܡܳܪܝܳܐ:</VERS>
      <VERS vnumber="20">ܘܰܟ݁ܪܰܟ݁ ܣܶܦ݁ܪܳܐ ܘܝܰܗܒ݂ܶܗ ܠܰܡܫܰܡܫܳܢܳܐ ܘܶܐܙܰܠ ܝܺܬܶ݁ܒ݁ ܟ݂ܽܠܗܽܘܢ ܕ݂ܶܝܢ ܕ݂ܒܰ݁ܟ݁ܢܽܘܫܬ݂ܳܐ ܥܰܝܢܰܝܗܽܘܢ ܚܳܝܪܳܢ ܗ̄ܘܰܝ ܒ݂ܶܗ:</VERS>
      <VERS vnumber="21">ܘܫܰܪܺܝ ܠܡܺܐܡܰܪ ܠܘܳܬ݁ܗܽܘܢ ܕ݂ܝܰܘܡܳܢܳܐ ܐܶܫܬ݂ܰܠܰܡ ܟ݂ܬܳ݁ܒܳ݁ܐ ܗܳܢܳܐ ܒ݂ܶܐܕ݁ܢܰܝܟ݂ܽܘܢ:</VERS>
      <VERS vnumber="22">ܘܣܳܗܕ݂ܺܝܢ ܗܘܰܘ ܠܶܗ ܟ݂ܽܠܗܽܘܢ ܘܡܶܬ݂ܕ݂ܰܡܪܺܝܢ ܗ̄ܘܰܘ ܒ݂ܡܶܠܶܐ ܕ݂ܛܰܝܒ݂ܽܘܬܳ݁ܐ ܕ݂ܢܳܦ݁ܩܳܢ ܗ̄ܘܰܝ ܡܶܢ ܦ݂ܽܘܡܶܗ ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܒ݂ܰܪ ܝܰܘܣܶܦ݁ ܣܣ:</VERS>
      <VERS vnumber="23">ܐܳܡܰܪ ܠܗܽܘܢ ܝܶܫܽܘܥ ܟ݂ܒܰ݁ܪ ܬ݂ܺܐܡܪܽܘܢ ܠܺܝ ܡܰܬ݁ܠܳܐ ܗܳܢܳܐ ܐܳܣܝܳܐ ܐܰܣܳܐ ܢܰܦ݁ܫܳܟ݁ ܘܟܽ݁ܠ ܕ݂ܰܫܡܰܥܢ ܕ݂ܰܥܒܰ݁ܕ݂ܬ݂ ܒ݂ܰܟ݁ܦܰ݁ܪܢܰܚܽܘܡ ܥܒܶ݁ܕ݁ ܐܳܦ݁ ܗܳܪܟ݂ܳܐ ܒ݂ܰܡܕܺ݁ܝܢ̄ܬ݂ܳܟ݁:</VERS>
      <VERS vnumber="24">ܗ̄ܘ ܕ݂ܶܝܢ ܐܶܡܰܪ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܢܒܺ݁ܝܳܐ ܕ݂ܡܶܬ݁ܩܰܒ݂ܰܠ ܒ݂ܰܡܕܺ݁ܝܢ̄ܬ݂ܶܗ:</VERS>
      <VERS vnumber="25">ܫܪܳܪܳܐ ܓ݂ܶܝܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܣܰܓ݂ܺܝ ܐܰܪܡܠܳܬܳ݁ܐ ܐܺܝܬ݁ ܗ̄ܘܰܝ ܒ݂ܺܐܝܣܪܳܝܶܠ ܒ݂ܝܰܘܡܰܝ ܐܺܠܺܝܳܐ ܢܒܺ݁ܝܳܐ ܟ݂ܰܕ݁ ܐܶܬ݂ܬ݂ܚܶܕ݁ܘ ܫܡܰܝܳܐ ܫܢܺܝܢ ܬ݂ܠܳܬ݁ ܘܝܰܪܚܶܐ ܫܬ݂ܳܐ ܘܰܗܘܳܐ ܟ݂ܰܦ݁ܢܳܐ ܪܰܒ݂ܳܐ ܒ݂ܟܽ݁ܠܳܗ ܐܰܪܥܳܐ:</VERS>
      <VERS vnumber="26">ܘܰܠܘܳܬ݁ ܚܕܳ݁ܐ ܡܶܢܗܶܝܢ ܠܳܐ ܐܶܫܬ݂ܰܕ݂ܰܪ ܐܺܠܺܝܳܐ ܐܶܠܳܐ ܠܨܰܪܦ݂ܰܬ݁ ܕ݂ܨܰܝܕ݂ܳܢ ܠܘܳܬ݁ ܐܰܢ̄ܬ݂ܬܳ݁ܐ ܐܰܪܡܰܠܬ݂ܳܐ:</VERS>
      <VERS vnumber="27">ܘܣܰܓ݂ܺܝܶܐܐ ܓ݂ܰܪܒ݂ܶܐ ܐܺܝܬ݁ ܗ̄ܘܰܘ ܒ݂ܶܝܬ݁ ܐܺܝܣܪܳܝܶܠ ܒ݂ܝܰܘܡܰܝ ܐܶܠܺܝܫܰܥ ܢܒܺ݁ܝܳܐ ܘܚܰܕ݁ ܡܶܢܗܽܘܢ ܠܳܐ ܐܶܬ݂ܕ݂ܰܟ݂ܺܝ ܐܶܠܳܐ ܐܶܢ ܢܰܥܡܳܢ ܐܰܪܡܳܝܳܐ:</VERS>
      <VERS vnumber="28">ܘܟܰ݁ܕ݁ ܫܡܰܥܘ ܗܳܠܶܝܢ ܗܳܢܽܘܢ ܕ݂ܒܰ݁ܟ݁ܢܽܘܫܬ݂ܳܐ ܐܶܬ݁ܡܠܺܝܘ ܚܶܡܬ݂ܳܐ ܟ݂ܽܠܗܽܘܢ:</VERS>
      <VERS vnumber="29">ܘܩܳܡܘ ܐܰܦ݂ܩܽܘܗ̄ܝ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܘܰܐܝܬ݂ܝܽܘܗ̄ܝ ܥܕܰ݁ܡܳܐ ܠܰܓ݁ܒܺ݁ܝܢܳܐ ܕ݂ܛܽܘܪܳܐ ܗܰܘ ܕ݂ܰܡܕܺ݁ܝܢ̄ܬ݂ܗܽܘܢ ܒ݂ܰܢܝܳܐ ܗ̄ܘܳܬ݁ ܥܠܰܘܗ̄ܝ ܕ݂ܢܶܫܕ݂ܽܘܢܳܝܗ̄ܝ ܡܶܢ ܫܩܺܝܦܳ݁ܐ:</VERS>
      <VERS vnumber="30">ܗܽܘ ܕ݂ܶܝܢ ܥܒܰ݁ܪ ܒ݂ܰܝܢܳܬ݁ܗܽܘܢ ܘܶܐܙܰܠ: ܣ</VERS>
      <VERS vnumber="31">ܘܰܢܚܶܬ݁ ܠܰܟ݁ܦܰ݁ܪܢܰܚܽܘܡ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܘܡܰܠܶܦ݁ ܗ̄ܘܳܐ ܠܗܽܘܢ ܒ݂ܫܰܒ݂ܶܐ:</VERS>
      <VERS vnumber="32">ܘܬܰ݁ܡܺܝܗܺܝܢ ܗܘܰܘ ܒ݂ܝܽܘܠܦ݂ܳܢܶܗ ܕ݂ܰܡܫܰܠܛܳܐ ܗ̄ܘܳܬ݁ ܡܶܠܬܶ݁ܗ ܣܣ:</VERS>
      <VERS vnumber="33">ܘܺܐܝܬ݁ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܓ݂ܰܒ݁ܪܳܐ ܕ݂ܺܐܝܬ݁ ܗ̄ܘܳܐ ܒ݂ܶܗ ܪܽܘܚܳܐ ܕ݂ܫܺܐܕܳ݁ܐ ܛܰܢܦܳ݁ܐ ܘܰܙܥܰܩ ܒ݂ܩܳܠܳܐ ܪܳܡܳܐ:</VERS>
      <VERS vnumber="34">ܘܶܐܡܰܪ ܫܒܽ݁ܘܩܰܝܢܝ ܡܳܐ ܠܰܢ ܘܠܳܟ݁ ܝܶܫܽܘܥ ܢܳܨܪܳܝܳܐ ܐܶܬܰ݁ܝܬ݂ ܠܡܰܘܒ݂ܳܕܽ݁ܘܬܰ݁ܢ ܝܳܕܰ݁ܥ ܐ̄ܢܳܐ ܠܳܟ݁ ܡܰܢ ܐܰܢ̄ܬ݂ ܩܰܕ݂ܺܝܫܶܗ ܕ݂ܰܐܠܳܗܳܐ:</VERS>
      <VERS vnumber="35">ܘܰܟ݁ܐܳܐ ܒ݂ܶܗ ܝܶܫܽܘܥ ܘܶܐܡܰܪ ܣܟܽ݁ܘܪ ܦ݂ܽܘܡܳܟ݁ ܘܦܽ݁ܘܩ ܡܶܢܶܗ ܘܰܫܕܳ݁ܝܗ̄ܝ ܫܺܐܕܳ݁ܐ ܒ݂ܰܡܨܰܥܬܳ݁ܐ ܘܰܢܦܰ݁ܩ ܡܶܢܶܗ ܟ݂ܰܕ݁ ܠܳܐ ܣܪܰܚ ܒ݂ܶܗ ܡܶܕ݂ܶܡ:</VERS>
      <VERS vnumber="36">ܘܬܶ݁ܡܗܳܐ ܪܰܒ݂ܳܐ ܐܶܚܰܕ݁ ܠܟܽ݁ܠܢܳܫ ܘܰܡܡܰܠܠܺܝܢ ܗ̄ܘܰܘ ܥܰܡ ܚܕܳ݁ܕܶ݁ܐ ܘܳܐܡܪܺܝܢ ܡܳܢܳܐ ܗ̄ܝ ܟ݂ܰܝ ܡܶܠܬܳ݁ܐ ܗܳܕܶ݁ܐ ܕ݂ܰܒ݁ܫܽܘܠܛܳܢܳܐ ܘܰܒ݁ܚܰܝܠܳܐ ܦ݂ܳܩܕ݂ܳܐ ܠܪܽܘܚܶܐ ܛܰܢܦܳ݁ܬܳ݁ܐ ܘܢܳܦ݁ܩܳܢ:</VERS>
      <VERS vnumber="37">ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܒ݂ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ: ܣ</VERS>
      <VERS vnumber="38">ܘܟܰ݁ܕ݁ ܢܦܰ݁ܩ ܝܶܫܽܘܥ ܡܶܢ ܟ݂ܢܽܘܫܬ݂ܳܐ ܥܰܠ ܠܒܰ݁ܝܬ݂ܶܗ ܕ݂ܫܶܡܥܽܘܢ ܘܰܚܡܳܬܶ݁ܗ ܕ݂ܫܶܡܥܽܘܢ ܐܰܠܺܝܨܳܐ ܗ̄ܘܳܬ݁ ܒ݂ܶܐܫܳܬܳ݁ܐ ܪܰܒ݂ܬܳ݁ܐ ܘܰܒ݁ܥܰܘ ܡܶܢܶܗ ܡܶܛܽܠܳܬܳ݁ܗ:</VERS>
      <VERS vnumber="39">ܘܩܳܡ ܠܥܶܠ ܡܶܢܳܗ ܘܰܟ݁ܐܳܐ ܒ݂ܶܐܫܳܬܳ݁ܗ ܘܰܫܒܰ݁ܩܬܳ݁ܗ ܘܡܶܚܕܳ݁ܐ ܩܳܡܰܬ݁ ܘܰܡܫܰܡܫܳܐ ܗ̄ܘܳܬ݁ ܠܗܽܘܢ: ܣ</VERS>
      <VERS vnumber="40">ܡܰܥܪܳܒܰ݁ܝ ܫܶܡܫܳܐ ܕ݂ܶܝܢ ܟ݂ܽܠܗܽܘܢ ܐܰܝܠܶܝܢ ܕ݂ܺܐܝܬ݁ ܗ̄ܘܳܐ ܠܗܽܘܢ ܟ݂ܪܺܝܗܶܐ ܕ݂ܰܟ݁ܪܺܝܗܺܝܢ ܒ݂ܟܽ݁ܘܪܗܳܢܶܐ ܡܫܰܚܠܦܶ݁ܐ ܐܰܝܬ݂ܺܝܘ ܐܶܢܽܘܢ ܠܘܳܬܶ݁ܗ ܗܽܘ ܕ݂ܶܝܢ ܥܰܠ ܚܰܕ݁ ܚܰܕ݁ ܡܶܢܗܽܘܢ ܐܺܝܕܶ݁ܗ ܣܳܐܶܡ ܗ̄ܘܳܐ ܘܡܰܐܣܶܐ ܗ̄ܘܳܐ ܠܗܽܘܢ:</VERS>
      <VERS vnumber="41">ܘܢܳܦ݁ܩܺܝܢ ܗ̄ܘܰܘ ܐܳܦ݁ ܫܺܐܕܶ݁ܐ ܡܶܢ ܣܰܓ݂ܺܝܶܐܐ ܟ݂ܰܕ݁ ܡܰܙܥܩܺܝܢ ܘܳܐܡܪܺܝܢ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܘܟܳ݁ܐܶܐ ܗ̄ܘܳܐ ܒ݂ܗܽܘܢ ܘܠܳܐ ܫܳܒܶ݁ܩ ܗ̄ܘܳܐ ܠܗܽܘܢ ܕ݂ܢܺܐܡܪܽܘܢ ܕ݂ܝܳܕ݁ܥܺܝܢ ܕ݂ܗܽܘܝܽܘ ܡܫܺܝܚܳܐ: ܣ</VERS>
      <VERS vnumber="42">ܘܰܠܨܰܦ݁ܪܶܗ ܕ݂ܝܰܘܡܳܐ ܢܦܰ݁ܩ ܐܶܙܰܠ ܠܶܗ ܠܰܐܬ݁ܪܳܐ ܚܽܘܪܒ݂ܳܐ ܘܟܶ݁ܢܫܶܐ ܒ݂ܳܥܶܝܢ ܗ̄ܘܰܘ ܠܶܗ ܘܶܐܬܰ݁ܘ ܥܕܰ݁ܡܳܐ ܠܘܳܬܶ݁ܗ ܘܰܐܚܕ݂ܽܘܗ̄ܝ ܕ݂ܠܳܐ ܢܺܐܙܰܠ ܠܶܗ ܡܶܢ ܠܘܳܬ݁ܗܽܘܢ:</VERS>
      <VERS vnumber="43">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܕ݂ܳܐܦ݁ ܠܰܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܘܳܠܶܐ ܠܺܝ ܠܰܡܣܰܒ݂ܳܪܽܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܕ݂ܥܰܠ ܗܳܕܶ݁ܐ ܗ̄ܘ ܐܶܫܬ݂ܰܕ݂ܪܶܬ݁:</VERS>
      <VERS vnumber="44">ܘܗܽܘ ܡܰܟ݁ܪܶܙ ܗ̄ܘܳܐ ܒ݂ܰܟ݁ܢܽܘܫܳܬܳ݁ܐ ܕ݂ܰܓ݁ܠܺܝܠܳܐ ܣܣ:</VERS>
    </CHAPTER>
    <CHAPTER cnumber="5">
      <VERS vnumber="1">ܗܘܳܐ ܕ݂ܶܝܢ ܟ݂ܰܕ݁ ܟ݂ܢܰܫ ܥܠܰܘܗ̄ܝ ܟ݂ܶܢܫܳܐ ܠܡܶܫܡܰܥ ܡܶܠܬܳ݁ܐ ܕ݂ܰܐܠܳܗܳܐ ܘܗܽܘ ܩܳܐܶܡ ܗ̄ܘܳܐ ܥܰܠ-ܝܰܕ݁ ܝܰܡܬܳ݁ܐ ܕ݂ܓܶ݁ܢܶܣܰܪ:</VERS>
      <VERS vnumber="2">ܚܙܳܐ ܣܦܺ݁ܝܢܶܐ ܬ݂ܰܪܬ݂ܶܝܢ ܕ݂ܩܳܝܡܳܢ ܥܰܠ-ܓ݂ܶܢ̄ܒ݁ ܝܰܡܬܳ݁ܐ ܘܨܰܝܳܕܶ݁ܐ ܕ݂ܰܣܠܶܩܘ ܡܶܢܗܶܝܢ ܘܰܡܫܺܝܓܺ݁ܝܢ ܡܨܺܝܕܳ݁ܬ݁ܗܽܘܢ:</VERS>
      <VERS vnumber="3">ܘܰܚܕܳ݁ܐ ܡܶܢܗܶܝܢ ܕ݂ܫܶܡܥܽܘܢ ܗܘܳܬ݁ ܟ݂ܺܐܦܳ݁ܐ ܘܰܣܠܶܩ ܝܶܫܽܘܥ ܝܺܬܶ݁ܒ݁ ܒ݂ܳܗ ܘܶܐܡܰܪ ܕ݂ܢܶܕ݁ܒ݂ܪܽܘܢܳܗ ܩܰܠܺܝܠ ܡܶܢ ܝܰܒ݁ܫܳܐ ܠܡܰܝܳܐ ܘܝܳܬܶ݁ܒ݁ ܗ̄ܘܳܐ ܘܡܰܠܶܦ݁ ܡܶܢ ܣܦܺ݁ܝܢ̄ܬ݂ܳܐ ܠܟܶ݁ܢܫܳܐ: ܣ</VERS>
      <VERS vnumber="4">ܘܟܰ݁ܕ݁ ܫܬܶ݁ܩ ܡܶܢ ܡܰܡܠ̄ܠܶܗ ܐܶܡܰܪ ܠܫܶܡܥܽܘܢ ܕ݂ܒܰ݁ܪܘ ܠܥܽܘܡܩܳܐ ܘܰܐܪܡܰܘ ܡܨܺܝܕ݁ܬ݂ܟܽ݁ܘܢ ܠܨܰܝܕ݂ܳܐ: ܣ</VERS>
      <VERS vnumber="5">ܥܢܳܐ ܫܶܡܥܽܘܢ ܘܶܐܡܰܪ ܠܶܗ ܪܰܒ݂ܺܝ ܠܺܠܝܳܐ ܟ݂ܽܠܶܗ ܠܺܐܝܢ ܘܡܶܕ݂ܶܡ ܠܳܐ ܐܶܚܰܕ݁ܢ ܥܰܠ ܡܶܠܬܳ݁ܟ݁ ܕ݂ܶܝܢ ܪܳܡܶܐ ܐ̄ܢܳܐ ܡܨܺܝܕ݁ܬ݂ܳܐ ܣ݂ ܣ݂:</VERS>
      <VERS vnumber="6">ܘܟܰ݁ܕ݁ ܗܳܕܶ݁ܐ ܥܒܰ݁ܕ݁ܘ ܚܒܰ݁ܫܘ ܢܽܘܢܶܐ ܣܰܓ݂ܺܝܶܐܐ ܕ݂ܛܳܒ݁ ܘܡܶܨܛܰܪܝܳܐ ܗ̄ܘܳܬ݁ ܡܨܺܝܕ݁ܬ݂ܗܽܘܢ:</VERS>
      <VERS vnumber="7">ܘܰܪܡܰܙܘ ܠܚܰܒ݁ܪܰܝܗܽܘܢ ܕ݂ܒܰ݁ܣܦܺ݁ܝܢ̄ܬ݂ܳܐ ܐ̄ܚܪܺܬܳ݁ܐ ܕ݂ܢܺܐܬܽ݁ܘܢ ܢܥܰܕ݂ܪܽܘܢ ܐܶܢܽܘܢ ܘܟܰ݁ܕ݁ ܐܶܬܰ݁ܘ ܡܠܰܘ ܐܶܢܶܝܢ ܣܦܺ݁ܝܢܶܐ ܬ݂ܰܪܬ݂ܰܝܗܶܝܢ ܐܰܝܟ݁ ܕ݂ܩܰܪܺܝܒܳ݁ܢ ܗ̄ܘܰܝ ܠܡܶܛܒ݂ܰܥ: ܣ</VERS>
      <VERS vnumber="8">ܟ݂ܰܕ݁ ܚܙܳܐ ܕ݂ܶܝܢ ܫܶܡܥܽܘܢ ܟ݂ܺܐܦܳ݁ܐ ܢܦܰ݁ܠ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܶܐܡܰܪ ܠܶܗ ܒ݂ܳܥܶܐ ܐ̄ܢܳܐ ܡܶܢܳܟ݁ ܡܳܪܝ ܦ݂ܪܽܘܩ ܠܳܟ݁ ܡܶܢܝ ܕ݂ܓܰ݁ܒ݁ܪܳܐ ܐ̄ܢܳܐ ܚܰܛܳܝܳܐ:</VERS>
      <VERS vnumber="9">ܬ݂ܶܡܗܳܐ ܓ݂ܶܝܪ ܐܰܚܕ݂ܶܗ ܗ̄ܘܳܐ ܘܰܠܟܽ݁ܠܗܽܘܢ ܕ݂ܥܰܡܶܗ ܥܰܠ ܨܰܝܕ݂ܳܐ ܗܰܘ ܕ݂ܢܽܘܢܶܐ ܕ݂ܨܳܕ݁ܘ:</VERS>
      <VERS vnumber="10">ܗܳܟ݁ܘܳܬ݁ ܕ݂ܶܝܢ ܐܳܦ݁ ܠܝܰܥܩܽܘܒ݁ ܘܰܠܝܽܘܚܰܢܳܢ ܒ݂ܢܰܝ ܙܰܒ݁ܕܰ݁ܝ ܕ݂ܺܐܝܬܰ݁ܝܗܽܘܢ ܗ̄ܘܰܘ ܫܰܘܬ݂ܳܦܶ݁ܐ ܕ݂ܫܶܡܥܽܘܢ ܣ ܐܶܡܰܪ ܕ݂ܶܝܢ ܝܶܫܽܘܥ ܠܫܶܡܥܽܘܢ ܠܳܐ ܬ݂ܶܕ݁ܚܰܠ ܡܶܢ ܗܳܫܳܐ ܒ݂ܢܰܝ-ܐ̄ܢܳܫܳܐ ܬ݂ܶܗܘܶܐ ܨܳܐܶܕ݁ ܠܚܰܝܶܐ:</VERS>
      <VERS vnumber="11">ܘܩܰܪܶܒ݁ܘ ܐܶܢܶܝܢ ܣܦܺ݁ܝܢܶܐ ܠܰܐܪܥܳܐ ܘܰܫܒܰ݁ܩܘ ܟ݂ܽܠ ܡܶܕ݂ܶܡ ܘܶܐܬܰ݁ܘ ܒ݂ܳܬ݁ܪܶܗ: ܣ</VERS>
      <VERS vnumber="12">ܘܟܰ݁ܕ݁ ܗܘܳܐ ܝܶܫܽܘܥ ܒ݂ܰܚܕܳ݁ܐ ܡܶܢ ܡܕܺ݁ܝܢܳܬܳ݁ܐ ܐܶܬܳ݁ܐ ܓ݂ܰܒ݁ܪܳܐ ܕ݂ܰܡܠܶܐ ܟ݂ܽܠܶܗ ܓ݂ܰܪܒܳ݁ܐ ܚܙܳܐ ܠܝܶܫܽܘܥ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܘܒܳ݁ܥܶܐ ܗ̄ܘܳܐ ܡܶܢܶܗ ܘܶܐܡܰܪ ܠܶܗ ܡܳܪܝ ܐܶܢ ܨܳܒܶ݁ܐ ܐܰܢ̄ܬ݂ ܡܶܫܟ݂ܰܚ ܐܰܢ̄ܬ݂ ܠܰܡܕܰ݁ܟ݂ܳܝܽܘܬ݁ܝ:</VERS>
      <VERS vnumber="13">ܘܰܦ݁ܫܰܛ ܐܺܝܕܶ݁ܗ ܝܶܫܽܘܥ ܩܪܶܒ݁ ܠܶܗ ܘܶܐܡܰܪ ܠܶܗ ܨܳܒܶ݁ܐ ܐ̄ܢܳܐ ܐܶܬ݂ܕ݂ܰܟ݂ܳܐ ܘܒܰ݁ܪ-ܫܳܥܬܶ݁ܗ ܐܶܙܰܠ ܡܶܢܶܗ ܓ݂ܰܪܒܶ݁ܗ ܘܶܐܬ݂ܕ݂ܰܟ݂ܺܝ:</VERS>
      <VERS vnumber="14">ܘܦܰ݁ܩܕܶ݁ܗ ܕ݂ܰܠܐ̄ܢܳܫ ܠܳܐ ܬ݂ܺܐܡܰܪ ܐܶܠܳܐ ܙܶܠ ܚܰܘܳܐ ܢܰܦ݁ܫܳܟ݁ ܠܟܳ݁ܗܢܶܐ ܘܩܰܪܶܒ݁ ܚܠܳܦ݁ ܬ݂ܰܕ݁ܟ݂ܺܝܬܳ݁ܟ݁ ܐܰܝܟ݂ܰܢܳܐ ܕ݂ܦܰ݁ܩܶܕ݁ ܡܽܘܫܶܐ ܠܣܳܗܕ݂ܽܘܬ݁ܗܽܘܢ: ܣ</VERS>
      <VERS vnumber="15">ܘܰܢܦܰ݁ܩ ܥܠܰܘܗ̄ܝ ܛܶܒ݂ܳܐ ܝܰܬ݂ܺܝܪܳܐܝܺܬ݁ ܘܡܶܬ݁ܟ݂ܰܢܰܫ ܗ̄ܘܳܐ ܥܰܡܳܐ ܣܰܓ݂ܺܝܳܐܐ ܠܡܶܫܡܰܥ ܡܶܢܶܗ ܘܰܠܡܶܬܰ݁ܐܣܳܝܽܘ ܡܶܢ ܟ݂ܽܘܪܗܳܢܰܝܗܽܘܢ: ܣ</VERS>
      <VERS vnumber="16">ܗܽܘ ܕ݂ܶܝܢ ܡܫܰܢܶܐ ܗ̄ܘܳܐ ܠܕܰ݁ܒ݁ܪܳܐ ܘܰܡܨܰܠܶܐ: ܣ</VERS>
      <VERS vnumber="17">ܘܰܗܘܳܐ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܟ݂ܰܕ݁ ܡܰܠܶܦ݁ ܗ̄ܘܳܐ ܝܶܫܽܘܥ ܝܳܬ݁ܒ݂ܺܝܢ ܗ̄ܘܰܘ ܦ݂ܪܺܝܫܶܐ ܘܡܰܠܦܰ݁ܝ ܢܳܡܽܘܣܳܐ ܕ݂ܶܐܬܰ݁ܘ ܗ̄ܘܰܘ ܡܶܢ ܟ݂ܽܠ ܩܽܘܪܝܳܐ ܕ݂ܰܓ݁ܠܺܝܠܳܐ ܘܕܺ݁ܝܗܽܘܕ݁ ܘܕܽ݁ܐܘܪܺܫܠܶܡ ܘܚܰܝܠܳܐ ܕ݂ܡܳܪܝܳܐ ܐܺܝܬܰ݁ܘܗ̄ܝ ܗ̄ܘܳܐ ܠܡܰܐܣܳܝܽܘܬ݁ܗܽܘܢ: ܣ</VERS>
      <VERS vnumber="18">ܘܐ̄ܢܳܫܳܐ ܐܰܝܬ݂ܺܝܘ ܒ݂ܥܰܪܣܳܐ ܓ݂ܰܒ݁ܪܳܐ ܚܰܕ݁ ܡܫܰܪܝܳܐ ܘܒܳ݁ܥܶܝܢ ܗ̄ܘܰܘ ܕ݂ܢܰܥܠܽܘܢ ܢܣܺܝܡܽܘܢܳܝܗ̄ܝ ܩܕܳ݁ܡܰܘܗ̄ܝ:</VERS>
      <VERS vnumber="19">ܘܟܰ݁ܕ݁ ܠܳܐ ܐܶܫܟ݂ܰܚܘ ܕ݂ܰܐܝܟ݂ܰܢܳܐ ܢܰܥܠܽܘܢܳܝܗ̄ܝ ܡܶܛܽܠ ܣܽܘܓܳ݁ܐܐ ܕ݂ܥܰܡܳܐ ܣܠܶܩܘ ܠܗܽܘܢ ܠܶܐܓ݂ܳܪܳܐ ܘܫܰܒ݂ܽܘܗ̄ܝ ܥܰܡ ܥܰܪܣܶܗ ܡܶܢ ܬ݂ܰܛܠܺܝܠܳܐ ܠܰܡܨܰܥܬܳ݁ܐ ܩܕܳ݁ܡܰܘܗ̄ܝ ܕ݂ܝܶܫܽܘܥ: ܣ</VERS>
      <VERS vnumber="20">ܟ݂ܰܕ݁ ܚܙܳܐ ܕ݂ܶܝܢ ܝܶܫܽܘܥ ܗܰܝܡܳܢܽܘܬ݁ܗܽܘܢ ܐܶܡܰܪ ܠܗܰܘ ܡܫܰܪܝܳܐ ܓ݂ܰܒ݁ܪܳܐ ܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂:</VERS>
      <VERS vnumber="21">ܘܫܰܪܺܝܘ ܣܳܦ݁ܪܶܐ ܘܰܦ݁ܪܺܝܫܶܐ ܡܶܬ݁ܚܰܫܒܺ݁ܝܢ ܘܳܐܡܪܺܝܢ ܡܰܢܽܘ ܗܳܢܳܐ ܕ݂ܰܡܡܰܠܶܠ ܓ݂ܽܘܕ݂ܳܦܳ݁ܐ ܡܰܢܽܘ ܡܶܫܟ݂ܰܚ ܠܡܶܫܒ݂ܰܩ ܚܛܳܗܶܐ ܐܶܠܳܐ ܐܶܢ ܐܰܠܳܗܳܐ ܒ݂ܰܠܚܽܘܕ݁:</VERS>
      <VERS vnumber="22">ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܰܥܢܳܐ ܘܶܐܡܰܪ ܠܗܽܘܢ ܡܳܢܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܒ݂ܠܶܒ݂ܟܽ݁ܘܢ:</VERS>
      <VERS vnumber="23">ܐܰܝܕܳ݁ܐ ܦ݂ܫܺܝܩܳܐ ܠܡܺܐܡܰܪ ܕ݂ܰܫܒܺ݁ܝܩܺܝܢ ܠܳܟ݁ ܚܛܳܗܰܝܟְ݂ ܐܰܘ ܠܡܺܐܡܰܪ ܩܽܘܡ ܗܰܠܶܟ݁:</VERS>
      <VERS vnumber="24">ܕ݂ܬܶ݁ܕ݂ܥܽܘܢ ܕ݂ܶܝܢ ܕ݂ܫܰܠܺܝܛ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܒ݂ܰܐܪܥܳܐ ܕ݂ܢܶܫܒ݂ܽܘܩ ܚܛܳܗܶܐ ܐܳܡܰܪ ܠܰܡܫܰܪܝܳܐ ܠܳܟ݁ ܐܳܡܰܪ ܐ̄ܢܳܐ ܩܽܘܡ ܫܩܽܘܠ ܥܰܪܣܳܟ݁ ܘܙܶܠ ܠܒܰ݁ܝܬ݂ܳܟ݁:</VERS>
      <VERS vnumber="25">ܘܡܶܚܕܳ݁ܐ ܩܳܡ ܠܥܺܢܰܝܗܽܘܢ ܘܰܫܩܰܠ ܥܰܪܣܶܗ ܘܶܐܙܰܠ ܠܒܰ݁ܝܬ݂ܶܗ ܟ݂ܰܕ݁ ܡܫܰܒ݂ܰܚ ܠܰܐܠܳܗܳܐ: ܣ</VERS>
      <VERS vnumber="26">ܘܬܶ݁ܡܗܳܐ ܐܶܚܰܕ݁ ܠܟܽ݁ܠܢܳܫ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܶܐܬ݁ܡܠܺܝܘ ܕ݂ܶܚܠܬܳ݁ܐ ܘܳܐܡܪܺܝܢ ܕ݂ܰܚܙܰܝܢ ܝܰܘܡܳܢܳܐ ܬ݂ܶܕ݁ܡܪܳܬܳ݁ܐ: ܣ</VERS>
      <VERS vnumber="27">ܒ݂ܳܬܰ݁ܪ ܗܳܠܶܝܢ ܢܦܰ݁ܩ ܝܶܫܽܘܥ ܘܰܚܙܳܐ ܡܳܟ݁ܣܳܐ ܕ݂ܰܫܡܶܗ ܠܶܘܺܝ ܕ݂ܝܳܬܶ݁ܒ݁ ܒ݂ܶܝܬ݁-ܡܳܟ݁ܣܶܐ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ:</VERS>
      <VERS vnumber="28">ܘܰܫܒܰ݁ܩ ܟ݂ܽܠ ܡܶܕ݂ܶܡ ܘܩܳܡ ܐܶܙܰܠ ܒ݂ܳܬ݁ܪܶܗ: ܣ</VERS>
      <VERS vnumber="29">ܘܰܥܒܰ݁ܕ݁ ܠܶܗ ܠܶܘܺܝ ܒ݂ܒܰ݁ܝܬ݂ܶܗ ܩܽܘܒ݂ܳܠܳܐ ܪܰܒ݂ܳܐ ܘܺܐܝܬ݁ ܗ̄ܘܳܐ ܟ݂ܶܢܫܳܐ ܣܰܓ݂ܺܝܳܐܐ ܕ݂ܡܳܟ݁ܣܶܐ ܘܕܰ݁ܐ̄ܚܪܳܢܶܐ ܕ݂ܰܣܡܺܝܟܺ݁ܝܢ ܗܘܰܘ ܥܰܡܗܽܘܢ:</VERS>
      <VERS vnumber="30">ܘܪܳܛܢܺܝܢ ܗ̄ܘܰܘ ܣܳܦ݁ܪܶܐ ܘܰܦ݁ܪܺܝܫܶܐ ܘܳܐܡܪܺܝܢ ܠܬܰ݁ܠܡܺܝܕܰ݁ܘܗ̄ܝ ܠܡܳܢܳܐ ܥܰܡ ܡܳܟ݁ܣܶܐ ܘܚܰܛܳܝܶܐ ܐܳܟ݁ܠܺܝܢ ܐܢ̄ܬ݂ܽܘܢ ܘܫܳܬܶ݁ܝܢ: ܣ</VERS>
      <VERS vnumber="31">ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܡܶܬ݁ܒ݂ܥܶܐ ܐܳܣܝܳܐ ܠܰܚܠܺܝܡܶܐ ܐܶܠܳܐ ܠܰܐܝܠܶܝܢ ܕ݂ܒܺ݁ܝܫ ܒ݂ܺܝܫ ܥܒܺ݁ܝܕܺ݁ܝܢ:</VERS>
      <VERS vnumber="32">ܠܳܐ ܐܶܬܺ݁ܝܬ݁ ܕ݂ܶܐܩܪܶܐ ܠܙܰܕ݂ܺܝܩܶܐ ܐܶܠܳܐ ܠܚܰܛܳܝܶܐ ܠܰܬ݁ܝܳܒܽ݁ܘܬܳ݁ܐ:</VERS>
      <VERS vnumber="33">ܗܶܢܽܘܢ ܕ݂ܶܝܢ ܐܳܡܪܺܝܢ ܠܶܗ ܠܡܳܢܳܐ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܨܳܝܡܺܝܢ ܐܰܡܺܝܢܳܐܝܺܬ݁ ܘܰܡܨܰܠܶܝܢ ܐܳܦ݁ ܕ݂ܰܦ݁ܪܺܝܫܶܐ ܕ݂ܺܝܠܳܟ݁ ܕ݂ܶܝܢ ܐܳܟ݁ܠܺܝܢ ܘܫܳܬܶ݁ܝܢ:</VERS>
      <VERS vnumber="34">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܒ݁ܢܰܘܗ̄ܝ ܕ݂ܰܓ݁ܢܽܘܢܳܐ ܟ݂ܡܳܐ ܕ݂ܚܰܬ݁ܢܳܐ ܥܰܡܗܽܘܢ ܕ݂ܬܶ݁ܥܒ݂ܕܽ݁ܘܢ ܕ݂ܰܢܨܽܘܡܽܘܢ:</VERS>
      <VERS vnumber="35">ܢܺܐܬܽ݁ܘܢ ܕ݂ܶܝܢ ܝܰܘܡܳܬܳ݁ܐ ܟ݂ܰܕ݁ ܢܶܬ݂ܬ݂ܪܺܝܡ ܚܰܬ݁ܢܳܐ ܡܶܢܗܽܘܢ ܗܳܝܕ݂ܶܝܢ ܢܨܽܘܡܽܘܢ ܒ݂ܗܳܢܽܘܢ ܝܰܘܡܳܬܳ݁ܐ: ܣ</VERS>
      <VERS vnumber="36">ܘܶܐܡܰܪ ܠܗܽܘܢ ܡܰܬ݁ܠܳܐ ܕ݂ܠܳܐ ܐ̄ܢܳܫ ܩܳܐܶܕ݁ ܐܽܘܪܩܰܥܬܳ݁ܐ ܡܶܢ ܡܳܐܢܳܐ ܚܰܕ݁̄ܬܳ݁ܐ ܘܪܳܡܶܐ ܥܰܠ ܡܳܐܢܳܐ ܒ݂ܠܳܝܳܐ ܕ݂ܠܳܐ ܠܚܰܕ݁̄ܬܳ݁ܐ ܩܳܐܶܕ݁ ܘܠܰܒ݁ܠܳܝܳܐ ܠܳܐ ܫܳܠܡܳܐ ܐܽܘܪܩܰܥܬܳ݁ܐ ܕ݂ܡܶܢ ܚܰܕ݁̄ܬܳ݁ܐ:</VERS>
      <VERS vnumber="37">ܘܠܳܐ ܐ̄ܢܳܫ ܪܳܡܶܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܒ݂ܠܳܝܳܬܳ݁ܐ ܘܶܐܢ ܕ݂ܶܝܢ ܠܳܐ ܡܒܰ݁ܙܰܥ ܚܰܡܪܳܐ ܚܰܕ݁̄ܬܳ݁ܐ ܠܙܶܩܶܐ ܘܗܽܘ ܚܰܡܪܳܐ ܡܶܬܶ݁ܐܫܶܕ݁ ܘܙܶܩܶܐ ܐܳܒ݁ܕ݂ܳܢ:</VERS>
      <VERS vnumber="38">ܐܶܠܳܐ ܚܰܡܪܳܐ ܚܰܕ݁̄ܬܳ݁ܐ ܒ݂ܙܶܩܶܐ ܚܰܕ݁̄ܬ݂ܳܬܳ݁ܐ ܪܳܡܶܝܢ ܘܰܬ݁ܪܰܝܗܽܘܢ ܡܶܬ݁ܢܰܛܪܺܝܢ:</VERS>
      <VERS vnumber="39">ܘܠܳܐ ܐ̄ܢܳܫ ܫܳܬܶ݁ܐ ܚܰܡܪܳܐ ܥܰܬ݂ܺܝܩܳܐ ܘܡܶܚܕܳ݁ܐ ܒ݂ܳܥܶܐ ܚܰܕ݁̄ܬܳ݁ܐ ܐܳܡܰܪ ܓ݂ܶܝܪ ܥܰܬ݂ܺܝܩܳܐ ܒ݂ܰܣܺܝܡ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܗܘܳܐ ܕ݂ܶܝܢ ܒ݂ܫܰܒ݂ܬܳ݁ܐ ܟ݂ܰܕ݁ ܡܗܰܠܶܟ݁ ܝܶܫܽܘܥ ܒ݂ܶܝܬ݁ ܙܰܪܥܶܐ ܬ݂ܰܠܡܺܝܕܰ݁ܘܗ̄ܝ ܡܳܠܓ݂ܺܝܢ ܗ̄ܘܰܘ ܫܶܒ݂ܠܶܐ ܘܦܳ݁ܪܟ݂ܺܝܢ ܒ݂ܺܐܝܕܰ݁ܝܗܽܘܢ ܘܳܐܟ݁ܠܺܝܢ:</VERS>
      <VERS vnumber="2">ܐ̄ܢܳܫܺܝܢ ܕ݂ܶܝܢ ܡܶܢ ܦ݂ܪܺܝܫܶܐ ܐܳܡܪܺܝܢ ܠܗܽܘܢ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܡܶܕ݂ܶܡ ܕ݂ܠܳܐ ܫܰܠܺܝܛ ܠܡܶܥܒ݂ܰܕ݁ ܒ݂ܫܰܒ݂ܬܳ݁ܐ:</VERS>
      <VERS vnumber="3">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܘܠܳܐ ܗܳܕܶ݁ܐ ܩܪܰܝܬ݂ܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܕ݂ܰܘܺܝܕ݁ ܟ݂ܰܕ݁ ܟ݂ܦܶ݁ܢ ܗܽܘ ܘܰܐܝܠܶܝܢ ܕ݂ܥܰܡܶܗ:</VERS>
      <VERS vnumber="4">ܕ݂ܥܰܠ ܠܒܰ݁ܝܬ݂ܶܗ ܕ݂ܰܐܠܳܗܳܐ ܘܠܰܚܡܳܐ ܕ݂ܦܳ݁ܬܽ݁ܘܪܶܗ ܕ݂ܡܳܪܝܳܐ ܢܣܰܒ݁ ܐܶܟܰ݁ܠ ܘܝܰܗ̄ܒ݁ ܠܰܐܝܠܶܝܢ ܕ݂ܥܰܡܶܗ ܗܰܘ ܕ݂ܠܳܐ ܫܰܠܺܝܛ ܗ̄ܘܳܐ ܠܡܶܐܟܰ݁ܠ ܐܶܠܳܐ ܠܟܳ݁ܗܢܶܐ ܒ݂ܰܠܚܽܘܕ݁:</VERS>
      <VERS vnumber="5">ܘܶܐܡܰܪ ܠܗܽܘܢ ܕ݂ܡܳܪܳܗ ܗܽ̄ܘ ܕ݂ܫܰܒ݂ܬܳ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="6">ܗܘܳܐ ܕ݂ܶܝܢ ܠܫܰܒ݂ܬܳ݁ܐ ܐ̄ܚܪܺܬܳ݁ܐ ܥܰܠ ܠܰܟ݁ܢܽܘܫܬ݂ܳܐ ܘܡܰܠܶܦ݁ ܗ̄ܘܳܐ ܘܺܐܝܬ݁ ܗ̄ܘܳܐ ܬ݂ܰܡܳܢ ܓ݂ܰܒ݁ܪܳܐ ܕ݂ܺܐܝܕܶ݁ܗ ܕ݂ܝܰܡܺܝܢܳܐ ܝܰܒ݂ܺܝܫܳܐ ܗ̄ܘܳܬ݁:</VERS>
      <VERS vnumber="7">ܘܣܳܦ݁ܪܶܐ ܘܰܦ݁ܪܺܝܫܶܐ ܢܳܛܪܺܝܢ ܗ̄ܘܰܘ ܠܶܗ ܕ݂ܶܐܢ ܗܽܘ ܕ݂ܡܰܐܣܶܐ ܒ݂ܫܰܒ݂ܬܳ݁ܐ ܕ݂ܢܶܫܟ݂ܚܽܘܢ ܢܶܐܟ݁ܠܽܘܢ ܩܰܪܨܰܘܗ̄ܝ:</VERS>
      <VERS vnumber="8">ܗܽܘ ܕ݂ܶܝܢ ܝܺܕܰ݁ܥ ܡܰܚܫܒܳ݁ܬ݁ܗܽܘܢ ܘܶܐܡܰܪ ܠܗܰܘ ܓ݂ܰܒ݁ܪܳܐ ܕ݂ܝܰܒ݂ܺܝܫܳܐ ܐܺܝܕܶ݁ܗ ܩܽܘܡ ܬ݂ܳܐ ܠܳܟ݁ ܠܡܶܨܥܰܬ݁ ܟ݂ܢܽܘܫܬ݂ܳܐ ܘܟܰ݁ܕ݁ ܐܶܬܳ݁ܐ ܘܩܳܡ:</VERS>
      <VERS vnumber="9">ܐܶܡܰܪ ܠܗܽܘܢ ܝܶܫܽܘܥ ܐܶܫܰܐܶܠܟܽ݁ܘܢ ܡܳܢܳܐ ܫܰܠܺܝܛ ܒ݂ܫܰܒ݂ܬܳ݁ܐ ܕ݂ܛܳܒ݁ ܠܡܶܥܒ݂ܰܕ݁ ܐܰܘ ܕ݂ܒܺ݁ܝܫ ܢܰܦ݁ܫܳܐ ܠܡܰܚܳܝܽܘ ܐܰܘ ܠܡܰܘܒ݂ܳܕܽ݁ܘ:</VERS>
      <VERS vnumber="10">ܘܚܳܪ ܒ݂ܗܽܘܢ ܒ݂ܟܽ݁ܠܗܽܘܢ ܘܶܐܡܰܪ ܠܶܗ ܦ݂ܫܽܘܛ ܐܺܝܕܳ݁ܟ݁ ܘܰܦ݁ܫܰܛ ܘܬܶ݁ܩܢܰܬ݁ ܐܺܝܕܶ݁ܗ ܐܰܝܟ݁ ܚܒܰ݁ܪܬ݂ܳܗ: ܣ</VERS>
      <VERS vnumber="11">ܗܶܢܽܘܢ ܕ݂ܶܝܢ ܐܶܬ݁ܡܠܺܝܘ ܚܣܳܡܳܐ ܘܰܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܕ݂ܡܳܢܳܐ ܢܶܥܒ݂ܕܽ݁ܘܢ ܠܶܗ ܠܝܶܫܽܘܥ ܣ݂ ܣ݂:</VERS>
      <VERS vnumber="12">ܗܘܳܐ ܕ݂ܶܝܢ ܒ݂ܝܰܘܡܳܬܳ݁ܐ ܗܳܢܽܘܢ ܢܦܰ݁ܩ ܝܶܫܽܘܥ ܠܛܽܘܪܳܐ ܠܰܡܨܰܠܳܝܽܘ ܘܬܰ݁ܡܳܢ ܐܰܓ݂ܰܗ ܗ̄ܘܳܐ ܒ݂ܰܨܠܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="13">ܘܟܰ݁ܕ݁ ܢܶܓ݁ܗܰܬ݁ ܩܪܳܐ ܠܬܰ݁ܠܡܺܝܕܰ݁ܘܗ̄ܝ ܘܰܓ݁ܒܳ݁ܐ ܡܶܢܗܽܘܢ ܬ݂ܪܶܥܣܰܪ ܗܳܢܽܘܢ ܕ݂ܰܫܠܺܝܚܶܐ ܫܰܡܺܝ ܐܶܢܽܘܢ: ܣ</VERS>
      <VERS vnumber="14">ܫܶܡܥܽܘܢ ܗܰܘ ܕ݂ܫܰܡܺܝ ܟ݂ܺܐܦܳ݁ܐ ܘܰܐܢܕ݂ܪܶܐܘܳܣ ܐܰܚܽܘܗ̄ܝ ܘܝܰܥܩܽܘܒ݁ ܘܝܽܘܚܰܢܳܢ ܘܦܺ݁ܝܠܺܝܦ݂ܳܘܣ ܘܒܰ݁ܪ-ܬ݂ܽܘܠܡܰܝ:</VERS>
      <VERS vnumber="15">ܘܡܰܬ݂ܰܝ ܘܬܳ݁ܐܘܡܰܐ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܫܶܡܥܽܘܢ ܕ݂ܡܶܬ݁ܩܪܶܐ ܛܰܢܳܢܳܐ:</VERS>
      <VERS vnumber="16">ܘܺܝܗܽܘܕܳ݁ܐ ܒ݂ܰܪ ܝܰܥܩܽܘܒ݁ ܘܺܝܗܽܘܕܳ݁ܐ ܣܟܰ݁ܪܝܽܘܛܳܐ ܗܰܘ ܕ݂ܰܗܘܳܐ ܡܰܫܠܡܳܢܳܐ: ܣ</VERS>
      <VERS vnumber="17">ܘܰܢܚܶܬ݁ ܥܰܡܗܽܘܢ ܝܶܫܽܘܥ ܘܩܳܡ ܒ݂ܰܦ݁ܩܰܥܬܳ݁ܐ ܘܟܶ݁ܢܫܳܐ ܣܰܓ݂ܺܝܳܐܐ ܕ݂ܬܰ݁ܠܡܺܝܕܰ݁ܘܗ̄ܝ ܘܣܽܘܓܳ݁ܐܐ ܕ݂ܟܶ݁ܢܫܳܐ ܕ݂ܥܰܡܳܐ ܡܶܢ ܟ݂ܽܠܳܗ ܝܺܗܽܘܕ݁ ܘܡܶܢ ܐܽܘܪܺܫܠܶܡ ܘܡܶܢ ܣܦܳ݁ܪ ܝܰܡܳܐ ܕ݂ܨܽܘܪ ܘܰܕ݁ܨܰܝܕ݂ܳܢ:</VERS>
      <VERS vnumber="18">ܕ݂ܶܐܬܰ݁ܘ ܕ݂ܢܶܫܡܥܽܘܢ ܡܶܠܬܶ݁ܗ ܘܰܕ݁ܢܶܬܰ݁ܐܣܽܘܢ ܡܶܢ ܟ݂ܽܘܪܗܳܢܰܝܗܽܘܢ ܘܰܐܝܠܶܝܢ ܕ݂ܡܶܬܰ݁ܐܠܨܺܝܢ ܡܶܢ ܪܽܘܚܶܐ ܛܰܢܦܳ݁ܬܳ݁ܐ ܘܡܶܬܰ݁ܐܣܶܝܢ ܗ̄ܘܰܘ:</VERS>
      <VERS vnumber="19">ܘܟܽ݁ܠܶܗ ܟ݂ܶܢܫܳܐ ܒ݂ܳܥܶܝܢ ܗ̄ܘܰܘ ܠܡܶܬ݁ܩܰܪܳܒܽ݁ܘ ܠܶܗ ܚܰܝܠܳܐ ܓ݂ܶܝܪ ܢܳܦܶ݁ܩ ܗ̄ܘܳܐ ܡܶܢܶܗ ܘܰܠܟܽ݁ܠܗܽܘܢ ܡܰܐܣܶܐ ܗ̄ܘܳܐ: ܣ</VERS>
      <VERS vnumber="20">ܘܰܐܪܺܝܡ ܥܰܝܢܰܘܗ̄ܝ ܥܰܠ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܛܽܘܒܰ݁ܝܟ݂ܽܘܢ ܡܶܣܟ݂ܺܢܶܐ ܕ݂ܕܺ݁ܝܠܟܽ݁ܘܢ ܗܺ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="21">ܛܽܘܒܰ݁ܝܟ݂ܽܘܢ ܐܰܝܠܶܝܢ ܕ݂ܟܰ݁ܦ݁ܢܺܝܢ ܗܳܫܳܐ ܕ݂ܬܶ݁ܣܒ݂ܥܽܘܢ ܣ ܛܽܘܒܰ݁ܝܟ݂ܽܘܢ ܠܰܕ݁ܒܳ݁ܟܶ݁ܝܢ ܗܳܫܳܐ ܕ݂ܬܶ݁ܓ݁ܚܟܽ݁ܘܢ: ܣ</VERS>
      <VERS vnumber="22">ܛܽܘܒܰ݁ܝܟ݂ܽܘܢ ܡܳܐ ܕ݂ܣܳܢܶܝܢ ܠܟܽ݁ܘܢ ܒ݂ܢܰܝܢܳܫܳܐ ܘܰܡܦܰ݁ܪܫܺܝܢ ܠܟܽ݁ܘܢ ܘܰܡܚܰܣܕܺ݁ܝܢ ܠܟܽ݁ܘܢ ܘܡܰܦ݂ܩܺܝܢ ܫܶܡܟܽ݁ܘܢ ܐܰܝܟ݁ ܒ݂ܺܝܫܶܐ ܚܠܳܦ݁ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="23">ܚܕܰ݁ܘ ܒ݂ܗܰܘ ܝܰܘܡܳܐ ܘܕܽ݁ܘܨܘ ܕ݂ܰܐܓ݁ܪܟܽ݁ܘܢ ܣܰܓ݂ܺܝ ܒ݂ܰܫܡܰܝܳܐ ܗܳܟܰ݁ܢܳܐ ܓ݂ܶܝܪ ܥܳܒ݁ܕ݂ܺܝܢ ܗ̄ܘܰܘ ܐܰܒܳ݁ܗܳܬ݁ܗܽܘܢ ܠܰܢܒܺ݁ܝܶܐ: ܣ</VERS>
      <VERS vnumber="24">ܒ݂ܪܰܡ ܘܳܝ ܠܟܽ݁ܘܢ ܥܰܬ݂ܺܝܪܶܐ ܕ݂ܩܰܒ݂ܶܠܬ݂ܽܘܢ ܒ݂ܽܘܝܳܐܟܽ݁ܘܢ:</VERS>
      <VERS vnumber="25">ܘܳܝ ܠܟܽ݁ܘܢ ܣܰܒ݁ܥܶܐ ܕ݂ܬܶ݁ܟ݁ܦ݂ܢܽܘܢ ܘܳܝ ܠܟܽ݁ܘܢ ܠܰܕ݁ܓܳ݁ܚܟܺ݁ܝܢ ܗܳܫܳܐ ܕ݂ܬܶ݁ܒ݁ܟ݂ܽܘܢ ܘܬܶ݁ܬܰ݁ܐܒ݁ܠܽܘܢ:</VERS>
      <VERS vnumber="26">ܘܳܝ ܠܟܽ݁ܘܢ ܟ݂ܰܕ݁ ܢܶܗܘܽܘܢ ܐܳܡܪܺܝܢ ܥܠܰܝܟ݂ܽܘܢ ܒ݂ܢܰܝ-ܐ̄ܢܳܫܳܐ ܕ݂ܫܰܦ݂ܺܝܪ ܗܳܟܰ݁ܢܳܐ ܓ݂ܶܝܪ ܥܳܒ݁ܕ݂ܺܝܢ ܗ̄ܘܰܘ ܠܰܢܒܺ݁ܝܶܐ ܕ݂ܕܰ݁ܓ݂ܳܠܽܘܬܳ݁ܐ ܐܰܒܳ݁ܗܳܬ݁ܗܽܘܢ: ܣ</VERS>
      <VERS vnumber="27">ܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܰܕ݁ܫܳܡܥܺܝܢ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܰܥܒܶ݁ܕ݁ܘ ܕ݂ܫܰܦ݂ܺܝܪ ܠܰܐܝܠܶܝܢ ܕ݂ܣܳܢܶܝܢ ܠܟܽ݁ܘܢ:</VERS>
      <VERS vnumber="28">ܘܒܰ݁ܪܶܟ݁ܘ ܠܰܐܝܠܶܝܢ ܕ݂ܠܳܝܛܺܝܢ ܠܟܽ݁ܘܢ ܘܨܰܠܰܘ ܥܰܠ ܐܰܝܠܶܝܢ ܕ݂ܕܳ݁ܒ݁ܪܺܝܢ ܠܟܽ݁ܘܢ ܒ݂ܰܩܛܺܝܪܳܐ:</VERS>
      <VERS vnumber="29">ܘܠܰܕ݁ܡܳܚܶܐ ܠܳܟ݁ ܥܰܠ ܦ݂ܰܟ݂ܳܟ݁ ܩܰܪܶܒ݁ ܠܶܗ ܐ̄ܚܪܺܢܳܐ ܘܡܶܢ ܡܰܢ ܕ݂ܫܳܩܶܠ ܡܰܪܛܽܘܛܳܟ݁ ܠܳܐ ܬ݂ܶܟ݁ܠܶܐ ܐܳܦ݁ ܟ݂ܽܘܬ݂ܺܝܢܳܟ݁: ܣ</VERS>
      <VERS vnumber="30">ܠܟܽ݁ܠ ܕ݂ܫܳܐܶܠ ܠܳܟ݁ ܗܰܒ݁ ܠܶܗ ܘܡܶܢ ܡܰܢ ܕ݂ܫܳܩܶܠ ܕ݂ܺܝܠܳܟ݁ ܠܳܐ ܬ݂ܶܬ݁ܒ݂ܰܥ: ܣ</VERS>
      <VERS vnumber="31">ܘܰܐܝܟ݂ܰܢܳܐ ܕ݂ܨܳܒܶ݁ܝܢ ܐܢ̄ܬ݂ܽܘܢ ܕ݂ܢܶܥܒ݂ܕܽ݁ܘܢ ܠܟܽ݁ܘܢ ܒ݂ܢܰܝ-ܐ̄ܢܳܫܳܐ ܗܳܟ݁ܘܳܬ݁ ܥܒܶ݁ܕ݁ܘ ܠܗܽܘܢ ܐܳܦ݁ ܐܰܢ̄ܬ݂ܽܘܢ: ܣ</VERS>
      <VERS vnumber="32">ܐܶܢ ܓ݂ܶܝܪ ܡܰܚܒܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܡܰܚܒܺ݁ܝܢ ܠܟܽ݁ܘܢ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܓ݂ܶܝܪ ܚܰܛܳܝܶܐ ܠܰܐܝܠܶܝܢ ܕ݂ܡܰܚܒܺ݁ܝܢ ܠܗܽܘܢ ܪܳܚܡܺܝܢ:</VERS>
      <VERS vnumber="33">ܘܶܐܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܛܳܒ݁ ܠܰܐܝܠܶܝܢ ܕ݂ܡܰܛܶܐܒܺ݁ܝܢ ܠܟܽ݁ܘܢ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܚܰܛܳܝܶܐ ܓ݂ܶܝܪ ܗܳܟܰ݁ܢܳܐ ܥܳܒ݁ܕ݂ܺܝܢ:</VERS>
      <VERS vnumber="34">ܘܶܐܢ ܡܰܘܙܦܺ݁ܝܢ ܐܢ̄ܬ݂ܽܘܢ ܠܡܰܢ ܕ݂ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܬܶ݁ܬ݁ܦ݂ܰܪܥܽܘܢ ܡܶܢܶܗ ܐܰܝܕܳ݁ܐ ܗ̄ܝ ܛܰܝܒ݂ܽܘܬ݁ܟܽ݁ܘܢ ܐܳܦ݁ ܚܰܛܳܝܶܐ ܓ݂ܶܝܪ ܠܚܰܛܳܝܶܐ ܡܰܘܙܦܺ݁ܝܢ ܕ݂ܗܳܟ݁ܘܳܬ݁ ܢܶܬ݁ܦ݂ܰܪܥܽܘܢ:</VERS>
      <VERS vnumber="35">ܒ݂ܪܰܡ ܐܰܚܶܒ݁ܘ ܠܰܒ݁ܥܶܠܕ݂ܒܳ݁ܒܰ݁ܝܟ݂ܽܘܢ ܘܰܐܛܶܐܒ݁ܘ ܠܗܽܘܢ ܘܰܐܘܙܶܦ݁ܘ ܘܠܳܐ ܬ݂ܶܦ݁ܣܩܽܘܢ ܣܰܒ݁ܪܳܐ ܕ݂ܐ̄ܢܳܫ ܘܢܶܗܘܶܐ ܣܰܓ݂ܺܝ ܐܰܓ݁ܪܟܽ݁ܘܢ ܘܬܶ݁ܗܘܽܘܢ ܒ݂ܢܰܘܗ̄ܝ ܕ݂ܪܳܡܳܐ ܕ݂ܗܽܘ ܒ݂ܰܣܺܝܡ ܗܽ̄ܘ ܥܰܠ ܒ݂ܺܝܫܶܐ ܘܥܰܠ ܟ݂ܳܦܽ݁ܘܪܶܐ: ܣ</VERS>
      <VERS vnumber="36">ܗܘܰܘ ܗܳܟܺ݁ܝܠ ܡܪܰܚܡܳܢܶܐ ܐܰܝܟ݂ܰܢܳܐ ܕ݂ܳܐܦ݁ ܐܰܒܽ݁ܘܟܽ݁ܘܢ ܡܪܰܚܡܳܢܳܐ ܗ̄ܘ: ܣ</VERS>
      <VERS vnumber="37">ܠܳܐ ܬ݂ܕܽ݁ܘܢܽܘܢ ܘܠܳܐ ܡܶܬ݂ܬ݂ܕܺ݁ܝܢܺܝܢ ܐܢ̄ܬ݂ܽܘܢ ܠܳܐ ܬ݂ܚܰܝܒܽ݁ܘܢ ܘܠܳܐ ܡܶܬ݁ܚܰܝܒܺ݁ܝܢ ܐܢ̄ܬ݂ܽܘܢ ܫܪܰܘ ܘܬܶ݁ܫܬ݂ܪܽܘܢ:</VERS>
      <VERS vnumber="38">ܗܰܒ݁ܘ ܘܡܶܬܺ݁ܝܗܶܒ݁ ܠܟܽ݁ܘܢ ܒ݂ܰܟ݁ܝܳܠܬ݂ܳܐ ܛܳܒ݁ܬܳ݁ܐ ܘܰܪܩܺܝܥܬ݂ܳܐ ܘܰܡܫܰܦ݂ܰܥܬ݂ܳܐ ܢܰܪܡܽܘܢ ܒ݂ܥܽܘܒ݂ܰܝܟ݂ܽܘܢ ܒ݂ܗܳܝ ܓ݂ܶܝܪ ܟ݂ܝܳܠܬ݂ܳܐ ܕ݂ܰܡܟܺ݁ܝܠܺܝܢ ܐܢ̄ܬ݂ܽܘܢ ܡܶܬ݂ܬ݂ܟܺ݁ܝܠ ܠܟܽ݁ܘܢ: ܣ</VERS>
      <VERS vnumber="39">ܘܶܐܡܰܪ ܗ̄ܘܳܐ ܠܗܽܘܢ ܡܰܬ݁ܠܳܐ ܠܡܳܐ ܡܶܫܟ݂ܰܚ ܣܰܡܝܳܐ ܠܣܰܡܝܳܐ ܠܰܡܕܰ݁ܒ݂ܳܪܽܘ ܠܳܐ ܬ݂ܪܰܝܗܽܘܢ ܒ݂ܓܽ݁ܘܡܳܨܳܐ ܢܳܦ݁ܠܺܝܢ: ܣ</VERS>
      <VERS vnumber="40">ܠܰܝܬ݂ ܬ݂ܰܠܡܺܝܕܳ݁ܐ ܕ݂ܝܰܬ݂ܺܝܪ ܡܶܢ ܪܰܒ݂ܶܗ ܟ݂ܽܠܢܳܫ ܓ݂ܶܝܪ ܕ݂ܰܓ݁ܡܺܝܪ ܢܶܗܘܶܐ ܐܰܝܟ݁ ܪܰܒ݂ܶܗ: ܣ</VERS>
      <VERS vnumber="41">ܡܳܢܳܐ ܕ݂ܶܝܢ ܚܳܙܶܐ ܐܰܢ̄ܬ݂ ܓ݂ܶܠܳܐ ܕ݂ܰܒ݁ܥܰܝܢܶܗ ܕ݂ܰܐܚܽܘܟ݁ ܩܳܪܺܝܬ݂ܳܐ ܕ݂ܶܝܢ ܕ݂ܰܒ݁ܥܰܝܢܳܟ݁ ܠܳܐ ܡܶܬ݁ܚܰܙܝܳܐ ܠܳܟ݁:</VERS>
      <VERS vnumber="42">ܐܰܘ ܐܰܝܟ݂ܰܢܳܐ ܡܶܫܟ݂ܰܚ ܐܰܢ̄ܬ݂ ܠܡܺܐܡܰܪ ܠܰܐܚܽܘܟ݁ ܐܳܚܝ ܫܒܽ݁ܘܩ ܐܰܦ݂ܶܩ ܓ݂ܶܠܳܐ ܡܶܢ ܥܰܝܢܳܟ݁ ܕ݂ܗܳܐ ܩܳܪܺܝܬ݂ܳܐ ܕ݂ܰܒ݁ܥܰܝܢܳܟ݁ ܕ݂ܺܝܠܳܟ݁ ܠܳܐ ܡܶܬ݁ܚܰܙܝܳܐ ܠܳܟ݁ ܢܳܣܶܒ݁ ܒ݂ܰܐܦ݂ܶܐ ܐܰܦ݂ܶܩ ܠܽܘܩܕܰ݁ܡ ܩܳܪܺܝܬ݂ܳܐ ܡܶܢ ܥܰܝܢܳܟ݁ ܘܗܳܝܕ݂ܶܝܢ ܢܶܬ݁ܚܙܶܐ ܠܳܟ݁ ܠܡܰܦ݂ܳܩܽܘ ܓ݂ܶܠܳܐ ܡܶܢ ܥܰܝܢܶܗ ܕ݂ܰܐܚܽܘܟ݁: ܣ</VERS>
      <VERS vnumber="43">ܠܳܐ ܐܺܝܬ݁ ܐܺܝܠܳܢܳܐ ܛܳܒܳ݁ܐ ܕ݂ܥܳܒܶ݁ܕ݁ ܦ݂ܺܐܪܶܐ ܒ݂ܺܝܫܶܐ ܐܳܦ݁ ܠܳܐ ܐܺܝܠܳܢܳܐ ܒ݂ܺܝܫܳܐ ܕ݂ܥܳܒܶ݁ܕ݁ ܦ݂ܺܐܪܶܐ ܛܳܒܶ݁ܐ:</VERS>
      <VERS vnumber="44">ܟ݂ܽܠ ܐܺܝܠܳܢܳܐ ܓ݂ܶܝܪ ܡܶܢ ܦ݂ܺܐܪܰܘܗ̄ܝ ܗ̄ܘ ܡܶܬܺ݁ܝܕܰ݁ܥ ܠܳܐ ܓ݂ܶܝܪ ܠܳܩܛܺܝܢ ܡܶܢ ܟ݂ܽܘܒ݂ܶܐ ܬ݂ܺܐܢܶܐ ܐܳܦ݁ ܠܳܐ ܡܶܢ ܣܰܢܝܳܐ ܩܳܛܦ݂ܺܝܢ ܥܶܢܒ݂ܶܐ: ܣ</VERS>
      <VERS vnumber="45">ܓ݂ܰܒ݁ܪܳܐ ܛܳܒܳ݁ܐ ܡܶܢ ܣܺܝܡܳܬܳ݁ܐ ܛܳܒܳ݁ܬܳ݁ܐ ܕ݂ܰܒ݁ܠܶܒ݂ܶܗ ܡܰܦ݂ܶܩ ܛܳܒܳ݁ܬܳ݁ܐ ܘܓܰ݁ܒ݁ܪܳܐ ܒ݂ܺܝܫܳܐ ܡܶܢ ܣܺܝܡܳܬܳ݁ܐ ܒ݂ܺܝܫܳܬܳ݁ܐ ܕ݂ܰܒ݁ܠܶܒ݂ܶܗ ܡܰܦ݂ܶܩ ܒ݂ܺܝܫܳܬܳ݁ܐ ܡܶܢ ܬ݂ܰܘܬ݂ܳܪܰܝ ܠܶܒ݂ܳܐ ܓ݂ܶܝܪ ܡܡܰܠܠܳܢ ܣܶܦ݁ܘܳܬܳ݁ܐ: ܣ</VERS>
      <VERS vnumber="46">ܡܳܢܳܐ ܩܳܪܶܝܢ ܐܢ̄ܬ݂ܽܘܢ ܠܺܝ ܡܳܪܝ ܡܳܪܝ ܘܡܶܕ݂ܶܡ ܕ݂ܳܐܡܰܪ ܐ̄ܢܳܐ ܠܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ: ܣ</VERS>
      <VERS vnumber="47">ܟ݂ܽܠ ܐ̄ܢܳܫ ܕ݂ܳܐܬܶ݁ܐ ܠܘܳܬ݁ܝ ܘܫܳܡܰܥ ܡܶܠܰܝ ܘܥܳܒܶ݁ܕ݁ ܠܗܶܝܢ ܐܶܚܰܘܶܝܟܽ݁ܘܢ ܠܡܳܢܳܐ ܕ݂ܳܡܶܐ:</VERS>
      <VERS vnumber="48">ܕ݂ܳܡܶܐ ܠܓܰ݁ܒ݁ܪܳܐ ܕ݂ܰܒ݁ܢܳܐ ܒ݂ܰܝܬ݂ܳܐ ܘܰܚܦܰ݁ܪ ܘܥܰܡܶܩ ܘܣܳܡ ܫܶܬܶ݁ܐܣܶܐ ܥܰܠ ܫܽܘܥܳܐ ܟ݂ܰܕ݁ ܗܘܳܐ ܕ݂ܶܝܢ ܡܶܠܶܐܳܐ ܐܶܬ݂ܛܰܪܺܝ ܡܶܠܶܐܳܐ ܒ݂ܒܰ݁ܝܬ݂ܳܐ ܗܰܘ ܘܠܳܐ ܐܶܫܟ݂ܰܚ ܕ݂ܰܢܙܺܝܥܺܝܘܗ̄ܝ ܣܺܝܡܳܐ ܗ̄ܘܳܬ݁ ܓ݂ܶܝܪ ܫܶܬܶ݁ܐܣܬ݂ܶܗ ܥܰܠ ܫܽܘܥܳܐ:</VERS>
      <VERS vnumber="49">ܘܗܰܘ ܕ݂ܫܳܡܰܥ ܘܠܳܐ ܥܳܒܶ݁ܕ݁ ܕ݂ܳܡܶܐ ܠܓܰ݁ܒ݁ܪܳܐ ܕ݂ܰܒ݁ܢܳܐ ܒ݂ܰܝܬ݂ܶܗ ܥܰܠ ܥܰܦ݁ܪܳܐ ܕ݂ܠܳܐ ܫܶܬܶ݁ܐܣܬ݂ܳܐ ܘܟܰ݁ܕ݁ ܐܶܬ݂ܛܰܪܺܝ ܒ݂ܶܗ ܢܰܗܪܳܐ ܒ݂ܰܪ-ܫܳܥܬܶ݁ܗ ܢܦܰ݁ܠ ܘܰܗܘܳܬ݁ ܡܰܦ݂ܽܘܠܬ݂ܶܗ ܪܰܒ݂ܳܐ ܕ݂ܒܰ݁ܝܬ݂ܳܐ ܗܰܘ: ܣ</VERS>
    </CHAPTER>
    <CHAPTER cnumber="7">
      <VERS vnumber="1">ܘܟܰ݁ܕ݁ ܫܰܠܶܡ ܡܶܠܶܐ ܟ݂ܽܠܗܶܝܢ ܠܡܰܫܡܰܥܬܶ݁ܗ ܕ݂ܥܰܡܳܐ ܥܰܠ ܝܶܫܽܘܥ ܠܰܟ݁ܦܰ݁ܪܢܰܚܽܘܡ:</VERS>
      <VERS vnumber="2">ܥܰܒ݁ܕ݂ܶܗ ܕ݂ܶܝܢ ܕ݂ܩܶܢܛܪܽܘܢܳܐ ܚܰܕ݁ ܥܒܺ݁ܝܕ݁ ܗ̄ܘܳܐ ܒ݂ܺܝܫܳܐܝܺܬ݁ ܐܰܝܢܳܐ ܕ݂ܝܰܩܺܝܪ ܗ̄ܘܳܐ ܥܠܰܘܗ̄ܝ ܘܩܰܪܺܝܒ݁ ܗ̄ܘܳܐ ܠܰܡܡܳܬ݁:</VERS>
      <VERS vnumber="3">ܘܰܫܡܰܥ ܥܰܠ ܝܶܫܽܘܥ ܘܫܰܕ݂ܰܪ ܠܘܳܬܶ݁ܗ ܩܰܫܺܝܫܶܐ ܕ݂ܺܝܗܽܘܕܳ݁ܝܶܐ ܘܒܳ݁ܥܶܐ ܗ̄ܘܳܐ ܡܶܢܶܗ ܐܰܝܟ݁ ܕ݂ܢܺܐܬܶ݁ܐ ܢܰܚܶܐ ܠܥܰܒ݁ܕ݂ܶܗ:</VERS>
      <VERS vnumber="4">ܗܶܢܽܘܢ ܕ݂ܶܝܢ ܟ݂ܰܕ݁ ܐܶܬܰ݁ܘ ܠܘܳܬ݁ ܝܶܫܽܘܥ ܒ݂ܳܥܶܝܢ ܗ̄ܘܰܘ ܡܶܢܶܗ ܒ݂ܛܺܝܠܳܐܝܺܬ݁ ܘܳܐܡܪܺܝܢ ܫܳܘܶܐ ܗ̄ܘ ܕ݂ܬܶ݁ܥܒ݂ܶܕ݁ ܠܶܗ ܗܳܕܶ݁ܐ:</VERS>
      <VERS vnumber="5">ܪܳܚܶܡ ܓ݂ܶܝܪ ܠܥܰܡܰܢ ܘܳܐܦ݁ ܒ݂ܶܝܬ݁ ܟ݂ܢܽܘܫܬ݂ܳܐ ܗܽܘ ܒ݂ܢܳܐ ܠܰܢ:</VERS>
      <VERS vnumber="6">ܝܶܫܽܘܥ ܕ݂ܶܝܢ ܐܳܙܶܠ ܗ̄ܘܳܐ ܥܰܡܗܽܘܢ ܟ݂ܰܕ݁ ܕ݂ܶܝܢ ܠܳܐ ܣܰܓ݂ܺܝ ܪܰܚܺܝܩ ܡܶܢ ܒ݂ܰܝܬ݂ܳܐ ܫܰܕ݂ܰܪ ܠܘܳܬܶ݁ܗ ܩܶܢܛܪܽܘܢܳܐ ܪܳܚܡܰܘܗ̄ܝ ܘܶܐܡܰܪ ܠܶܗ ܡܳܪܝ ܠܳܐ ܬ݂ܶܥܡܰܠ ܠܳܐ ܓ݂ܶܝܪ ܫܳܘܶܐ ܐ̄ܢܳܐ ܕ݂ܬܶ݁ܥܽܘܠ ܬ݂ܚܶܝܬ݁ ܡܰܛܠܰܠܝ:</VERS>
      <VERS vnumber="7">ܡܶܛܽܠ ܗܰܘ ܐܶܢܳܐ ܠܳܐ ܫܘܺܝܬ݁ ܕ݂ܰܠܘܳܬܳ݁ܟ݁ ܐܺܬܶ݁ܐ ܐܶܠܳܐ ܐܶܡܰܪ ܒ݂ܡܶܠܬܳ݁ܐ ܘܢܶܬܰ݁ܐܣܶܐ ܛܰܠܺܝܝ ܣ݂ ܣ݂:</VERS>
      <VERS vnumber="8">ܐܳܦ݁ ܐܶܢܳܐ ܓ݂ܶܝܪ ܓ݂ܰܒ݁ܪܳܐ ܐ̄ܢܳܐ ܕ݂ܰܡܫܰܥܒ݂ܰܕ݁ ܐ̄ܢܳܐ ܬ݂ܚܶܝܬ݁ ܫܽܘܠܛܳܢܳܐ ܘܺܐܝܬ݁ ܬ݂ܚܶܝܬ݁ ܐܺܝܕܰ݁ܝ ܐܶܣܛܪܰܛܺܝܽܘܛܶܐ ܘܳܐܡܰܪ ܐ̄ܢܳܐ ܠܗܳܢܳܐ ܕ݂ܙܶܠ ܘܳܐܙܶܠ ܘܠܰܐ̄ܚܪܺܢܳܐ ܕ݂ܬܳ݁ܐ ܘܳܐܬܶ݁ܐ ܘܰܠܥܰܒ݁ܕ݂ܝ ܥܒܶ݁ܕ݁ ܗܳܕܶ݁ܐ ܘܥܳܒܶ݁ܕ݁:</VERS>
      <VERS vnumber="9">ܟ݂ܰܕ݁ ܫܡܰܥ ܕ݂ܶܝܢ ܝܶܫܽܘܥ ܗܳܠܶܝܢ ܐܶܬ݂ܕ݂ܰܡܰܪ ܒ݂ܶܗ ܘܶܐܬ݁ܦ݂ܢܺܝ ܘܶܐܡܰܪ ܠܟܶ݁ܢܫܳܐ ܕ݂ܳܐܬܶ݁ܐ ܒ݂ܳܬ݁ܪܶܗ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܦ݁ ܠܳܐ ܒ݂ܶܝܬ݁ ܐܺܝܣܪܳܝܶܠ ܐܶܫܟ݂ܚܶܬ݁ ܐܰܝܟ݁ ܗܳܕܶ݁ܐ ܗܰܝܡܳܢܽܘܬܳ݁ܐ: ܣ</VERS>
      <VERS vnumber="10">ܘܰܗܦܰ݁ܟ݁ܘ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܠܒܰ݁ܝܬ݂ܳܐ ܘܶܐܫܟ݂ܰܚܘ ܠܥܰܒ݁ܕ݂ܳܐ ܗܰܘ ܕ݂ܰܟ݁ܪܺܝܗ ܗܘܳܐ ܟ݂ܰܕ݁ ܚܠܺܝܡ: ܣ</VERS>
      <VERS vnumber="11">ܘܰܗܘܳܐ ܠܝܰܘܡܳܐ ܕ݂ܒܳ݁ܬ݁ܪܶܗ ܐܳܙܶܠ ܗ̄ܘܳܐ ܠܰܡܕܺ݁ܝܢ̄ܬ݂ܳܐ ܕ݂ܰܫܡܳܗ ܢܰܐܺܝܢ ܘܬܰ݁ܠܡܺܝܕܰ݁ܘܗ̄ܝ ܥܰܡܶܗ ܘܟܶ݁ܢܫܳܐ ܣܰܓ݂ܺܝܳܐܐ:</VERS>
      <VERS vnumber="12">ܘܟܰ݁ܕ݁ ܩܪܶܒ݁ ܠܬܰ݁ܪܥܳܐ ܕ݂ܰܡܕܺ݁ܝܢ̄ܬ݂ܳܐ ܚܙܳܐ ܟ݂ܰܕ݁ ܡܠܰܘܶܝܢ ܡܺܝܬܳ݁ܐ ܕ݂ܺܝܚܺܝܕܳ݁ܝܳܐ ܗ̄ܘܳܐ ܠܶܐܡܶܗ ܘܗܺܝ ܐܶܡܶܗ ܐܰܪܡܰܠܬ݂ܳܐ ܗܘܳܬ݁ ܘܟܶ݁ܢܫܳܐ ܣܰܓ݂ܺܝܳܐܐ ܕ݂ܰܒ݁ܢܰܝ-ܡܕܺ݁ܝܢ̄ܬ݂ܳܐ ܥܰܡܳܗ:</VERS>
      <VERS vnumber="13">ܚܙܳܗ ܕ݂ܶܝܢ ܝܶܫܽܘܥ ܘܶܐܬ݁ܪܰܚܰܡ ܥܠܶܝܗ ܘܶܐܡܰܪ ܠܳܗ ܠܳܐ ܬ݂ܶܒ݁ܟ݂ܶܝܢ:</VERS>
      <VERS vnumber="14">ܘܶܐܙܰܠ ܩܪܶܒ݁ ܠܥܰܪܣܳܐ ܘܗܳܢܽܘܢ ܕ݂ܰܫܩܺܝܠܺܝܢ ܗ̄ܘܰܘ ܠܶܗ ܩܳܡܘ ܘܳܐܡܰܪ ܥܠܰܝܡܳܐ ܠܳܟ݁ ܐܳܡܰܪ ܐ̄ܢܳܐ ܩܽܘܡ:</VERS>
      <VERS vnumber="15">ܘܺܝܬܶ݁ܒ݁ ܗܰܘ ܡܺܝܬܳ݁ܐ ܘܫܰܪܺܝ ܠܰܡܡܰܠܳܠܽܘ ܘܝܰܗܒ݂ܶܗ ܠܶܐܡܶܗ:</VERS>
      <VERS vnumber="16">ܘܶܐܚܕ݂ܰܬ݁ ܕ݂ܶܚܠܬܳ݁ܐ ܠܐ̄ܢܳܫܳܐ ܟ݂ܽܠܗܽܘܢ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܳܐܡܪܺܝܢ ܕ݂ܰܢܒܺ݁ܝܳܐ ܪܰܒ݂ܳܐ ܩܳܡ ܒ݂ܰܢ ܘܰܣܥܰܪ ܐܰܠܳܗܳܐ ܠܥܰܡܶܗ:</VERS>
      <VERS vnumber="17">ܘܢܶܦ݁ܩܰܬ݁ ܥܠܰܘܗ̄ܝ ܡܶܠܬܳ݁ܐ ܗܳܕܶ݁ܐ ܒ݂ܟܽ݁ܠܳܗ ܝܺܗܽܘܕ݁ ܘܰܒ݁ܟܽ݁ܠܶܗ ܐܰܬ݁ܪܳܐ ܕ݂ܰܚܕܳ݁ܪܰܝܗܽܘܢ: ܣ</VERS>
      <VERS vnumber="18">ܘܶܐܫܬ݂ܰܥܺܝܘ ܠܝܽܘܚܰܢܳܢ ܬ݂ܰܠܡܺܝܕܰ݁ܘܗ̄ܝ ܗܳܠܶܝܢ ܟ݂ܽܠܗܶܝܢ:</VERS>
      <VERS vnumber="20">ܘܶܐܬܰ݁ܘ ܠܘܳܬ݁ ܝܶܫܽܘܥ ܘܳܐܡܪܺܝܢ ܠܶܗ ܝܽܘܚܰܢܳܢ ܡܰܥܡܕܳ݁ܢܳܐ ܫܰܕ݂ܪܰܢ ܠܘܳܬܳ݁ܟ݁ ܘܳܐܡܰܪ ܐܰܢ̄ܬ݂ ܗܽ̄ܘ ܗܰܘ ܕ݂ܳܐܬܶ݁ܐ ܐܰܘ ܠܰܐ̄ܚܪܺܝܢ ܗܽ̄ܘ ܡܣܰܟ݂ܶܝܢ ܚ̄ܢܰܢ:</VERS>
      <VERS vnumber="21">ܒ݂ܳܗ ܕ݂ܶܝܢ ܒ݂ܗܳܝ ܫܳܥܬܳ݁ܐ ܣܰܓ݂ܺܝܶܐܐ ܐܰܣܺܝ ܡܶܢ ܟ݂ܽܘܪܗܳܢܶܐ ܘܡܶܢ ܡܰܚܘܳܬܳ݁ܐ ܘܡܶܢ ܪܽܘܚܶܐ ܒ݂ܺܝܫܳܬܳ݁ܐ ܘܰܠܣܰܓ݂ܺܝܶܐܐ ܣܡܰܝܳܐ ܝܰܗ̄ܒ݁ ܗ̄ܘܳܐ ܠܡܶܚܙܳܐ:</VERS>
      <VERS vnumber="22">ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܙܶܠܘ ܐܶܡܰܪܘ ܠܝܽܘܚܰܢܳܢ ܟ݂ܽܠܡܶܕ݂ܶܡ ܕ݂ܰܚܙܰܝܬ݂ܽܘܢ ܘܰܫܡܰܥܬ݂ܽܘܢ ܕ݂ܰܣܡܰܝܳܐ ܚܳܙܶܝܢ ܘܰܚܓܺ݁ܝܪܶܐ ܡܗܰܠܟܺ݁ܝܢ ܘܓܰ݁ܪܒ݂ܶܐ ܡܶܬ݂ܕ݂ܰܟ݂ܶܝܢ ܘܚܰܪܫܶܐ ܫܳܡܥܺܝܢ ܘܡܺܝܬܶ݁ܐ ܩܳܝܡܺܝܢ ܘܡܶܣܟ݂ܺܢܶܐ ܡܶܣܬ݂ܰܒ݂ܪܺܝܢ:</VERS>
      <VERS vnumber="23">ܘܛܽܘܒܰ݁ܘܗ̄ܝ ܠܡܰܢ ܕ݂ܠܳܐ ܢܶܬ݁ܟ݂ܫܶܠ ܒ݂ܺܝ ܣܣ:</VERS>
      <VERS vnumber="24">ܟ݂ܰܕ݁ ܕ݂ܶܝܢ ܐܶܙܰܠܘ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܫܰܪܺܝ ܠܡܺܐܡܰܪ ܠܟܶ݁ܢܫܶܐ ܥܰܠ ܝܽܘܚܰܢܳܢ ܡܳܢܳܐ ܢܦܰ݁ܩܬ݂ܽܘܢ ܠܚܽܘܪܒ݂ܳܐ ܠܡܶܚܙܳܐ ܩܰܢܝܳܐ ܕ݂ܡܶܢ ܪܽܘܚܳܐ ܡܶܬ݂ܬ݂ܙܺܝܥ:</VERS>
      <VERS vnumber="25">ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܓ݂ܰܒ݁ܪܳܐ ܕ݂ܢܰܚܬ݂ܶܐ ܪܰܟ݂ܺܝܟܶ݁ܐ ܠܒܺ݁ܝܫ ܗܳܐ ܐܰܝܠܶܝܢ ܕ݂ܒܰ݁ܠܒܽ݁ܘܫܶܐ ܡܫܰܒ݂ܚܶܐ ܘܰܒ݁ܦܽ݁ܘܢܳܩܶܐ ܐܺܝܬܰ݁ܝܗܽܘܢ ܒ݂ܶܝܬ݁ ܡܰܠܟ݂ܶܐ ܐܶܢܽܘܢ:</VERS>
      <VERS vnumber="26">ܘܶܐܠܳܐ ܡܳܢܳܐ ܢܦܰ݁ܩܬ݂ܽܘܢ ܠܡܶܚܙܳܐ ܢܒܺ݁ܝܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܘܝܰܬ݂ܺܝܪ ܡܶܢ ܢܒܺ݁ܝܶܐ:</VERS>
      <VERS vnumber="27">ܗܳܢܰܘ ܕ݂ܰܥܠܰܘܗ̄ܝ ܟ݂ܬܺ݁ܝܒ݁ ܕ݂ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܡܰܠܰܐܟ݁ܝ ܩܕܳ݁ܡ ܦ݂ܰܪܨܽܘܦ݂ܳܟ݁ ܕ݂ܢܰܬ݁ܩܶܢ ܐܽܘܪܚܳܐ ܩܕܳ݁ܡܰܝܟְ݂: ܣ</VERS>
      <VERS vnumber="28">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܢܒܺ݁ܝܳܐ ܒ݂ܺܝܠܺܝܕܰ݁ܝ ܢܶܫܶܐ ܕ݂ܪܰܒ݂ ܡܶܢ ܝܽܘܚܰܢܳܢ ܡܰܥܡܕܳ݁ܢܳܐ ܙܥܽܘܪܳܐ ܕ݂ܶܝܢ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܪܰܒ݁ ܗܽ̄ܘ ܡܶܢܶܗ: ܣ</VERS>
      <VERS vnumber="29">ܘܟܽ݁ܠܶܗ ܥܰܡܳܐ ܕ݂ܰܫܡܰܥܘ ܐܳܦ݁ ܡܳܟ݁ܣܶܐ ܙܰܕ݂ܶܩܘ ܠܰܐܠܳܗܳܐ ܕ݂ܰܥܡܰܕ݁ܘ ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ:</VERS>
      <VERS vnumber="30">ܦ݂ܪܺܝܫܶܐ ܕ݂ܶܝܢ ܘܣܳܦ݁ܪܶܐ ܛܠܰܡܘ ܒ݂ܢܰܦ݁ܫܗܽܘܢ ܨܶܒ݁ܝܳܢܳܐ ܕ݂ܰܐܠܳܗܳܐ ܕ݂ܠܳܐ ܐܶܬ݁ܥܡܶܕ݁ܘ ܡܶܢܶܗ: ܣ</VERS>
      <VERS vnumber="31">ܠܡܰܢ ܗܳܟܺ݁ܝܠ ܐܶܕܰ݁ܡܶܐ ܠܐ̄ܢܳܫܳܐ ܕ݂ܫܰܪܒ݂ܬܳ݁ܐ ܗܳܕܶ݁ܐ ܘܰܠܡܰܢ ܕ݂ܳܡܶܝܢ:</VERS>
      <VERS vnumber="32">ܕ݂ܳܡܶܝܢ ܠܰܛܠܳܝܶܐ ܕ݂ܝܳܬ݁ܒ݂ܺܝܢ ܒ݂ܫܽܘܩܳܐ ܘܩܳܥܶܝܢ ܠܚܰܒ݁ܪܰܝܗܽܘܢ ܘܳܐܡܪܺܝܢ ܙܡܰܪܢ ܠܟܽ݁ܘܢ ܘܠܳܐ ܪܰܩܶܕ݁ܬ݂ܽܘܢ ܘܶܐܠܰܝܢ ܠܟܽ݁ܘܢ ܘܠܳܐ ܒ݂ܟܰ݁ܝܬ݂ܽܘܢ:</VERS>
      <VERS vnumber="33">ܐܶܬܳ݁ܐ ܓ݂ܶܝܪ ܝܽܘܚܰܢܳܢ ܡܰܥܡܕܳ݁ܢܳܐ ܠܳܐ ܐܳܟܶ݁ܠ ܠܰܚܡܳܐ ܘܠܳܐ ܫܳܬܶ݁ܐ ܚܰܡܪܳܐ ܘܳܐܡܪܺܝܢ ܐܢ̄ܬ݂ܽܘܢ ܫܺܐܕܳ݁ܐ ܐܺܝܬ݁ ܒ݂ܶܗ:</VERS>
      <VERS vnumber="34">ܐܶܬܳ݁ܐ ܒ݂ܪܶܗ ܕ݂ܐ̄ܢܳܫܳܐ ܐܳܟܶ݁ܠ ܘܫܳܬܶ݁ܐ ܘܳܐܡܪܺܝܢ ܐܢ̄ܬ݂ܽܘܢ ܗܳܐ ܓ݂ܰܒ݁ܪܳܐ ܐܳܟ݂ܽܘܠܳܐ ܘܫܳܬܶ݁ܐ ܚܰܡܪܳܐ ܘܪܳܚܡܳܐ ܕ݂ܡܳܟ݁ܣܶܐ ܘܰܕ݁ܚܰܛܳܝܶܐ:</VERS>
      <VERS vnumber="35">ܘܶܐܙܕ݂ܰܕ݂ܩܰܬ݁ ܚܶܟ݁ܡܬܳ݁ܐ ܡܶܢ ܟ݂ܽܠܗܽܘܢ ܒ݂ܢܶܝܗ: ܣ</VERS>
      <VERS vnumber="36">ܐܶܬܳ݁ܐ ܕ݂ܶܝܢ ܒ݂ܥܳܐ ܡܶܢܶܗ ܚܰܕ݁ ܡܶܢ ܦ݂ܪܺܝܫܶܐ ܕ݂ܢܶܠܥܰܣ ܥܰܡܶܗ ܘܥܰܠ ܠܒܰ݁ܝܬ݂ܶܗ ܕ݂ܰܦ݁ܪܺܝܫܳܐ ܗܰܘ ܘܶܐܣܬ݂ܡܶܟ݁:</VERS>
      <VERS vnumber="37">ܘܰܐܢ̄ܬ݂ܬܳ݁ܐ ܚܰܛܳܝܬ݂ܳܐ ܐܺܝܬ݁ ܗ̄ܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܝ ܘܟܰ݁ܕ݁ ܝܶܕ݁ܥܰܬ݁ ܕ݂ܰܒ݁ܒܰ݁ܝܬ݂ܶܗ ܕ݂ܰܦ݁ܪܺܝܫܳܐ ܗܰܘ ܣܡܺܝܟ݁ ܢܶܣܒ݂ܰܬ݁ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ:</VERS>
      <VERS vnumber="38">ܘܩܳܡܰܬ݁ ܒ݂ܶܣܬ݂ܪܶܗ ܠܘܳܬ݁ ܪܶܓ݁ܠܰܘܗ̄ܝ ܘܒܳ݁ܟ݁ܝܳܐ ܗ̄ܘܳܬ݁ ܘܫܰܪܝܰܬ݁ ܒ݂ܕܶ݁ܡܥܶܝܗ ܡܨܰܒ݂ܥܳܐ ܪܶܓ݁ܠܰܘܗ̄ܝ ܘܰܒ݁ܣܰܥܪܳܐ ܕ݂ܪܺܫܳܗ ܡܫܰܘܶܝܢ ܠܗܶܝܢ ܘܰܡܢܰܫܩܳܐ ܗ̄ܘܳܬ݁ ܪܶܓ݁ܠܰܘܗ̄ܝ ܘܡܳܫܚܳܐ ܒ݂ܶܣܡܳܐ: ܣ</VERS>
      <VERS vnumber="39">ܟ݂ܰܕ݁ ܚܙܳܐ ܕ݂ܶܝܢ ܦ݂ܪܺܝܫܳܐ ܗܰܘ ܕ݂ܰܩܪܳܝܗ̄ܝ ܐܶܬ݁ܚܰܫܰܒ݁ ܒ݂ܢܰܦ݁ܫܶܗ ܘܶܐܡܰܪ ܗܳܢܳܐ ܐܶܠܽܘ ܢܒܺ݁ܝܳܐ ܗܘܳܐ ܝܳܕܰ݁ܥ ܗ̄ܘܳܐ ܡܰܢ ܗܺ̄ܝ ܘܡܳܐ ܛܶܒ݂ܳܗ ܕ݂ܚܰܛܳܝܬ݂ܳܐ ܗ̄ܝ ܐܰܢ̄ܬ݂ܬܳ݁ܐ ܗܳܝ ܕ݂ܩܶܪܒ݂ܰܬ݁ ܠܶܗ:</VERS>
      <VERS vnumber="40">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܶܗ ܫܶܡܥܽܘܢ ܡܶܕ݂ܶܡ ܐܺܝܬ݁ ܠܺܝ ܕ݂ܺܐܡܰܪ ܠܳܟ݁ ܗܽܘ ܕ݂ܶܝܢ ܐܶܡܰܪ ܠܶܗ ܐܶܡܰܪ ܪܰܒ݂ܺܝ ܐܳܡܰܪ ܠܶܗ ܝܶܫܽܘܥ:</VERS>
      <VERS vnumber="41">ܬ݂ܪܶܝܢ ܚܰܝܳܒܶ݁ܐ ܐܺܝܬ݁ ܗ̄ܘܰܘ ܠܚܰܕ݁ ܡܳܪܶܐ ܚܰܘܒ݂ܳܐ ܚܰܕ݁ ܚܰܝܳܒ݁ ܗ̄ܘܳܐ ܕ݂ܺܝܢܳܪܶܐ ܚܰܡܶܫܡܳܐܐ ܘܰܐ̄ܚܪܺܢܳܐ ܕ݂ܺܝܢܳܪܶܐ ܚܰܡܫܺܝܢ:</VERS>
      <VERS vnumber="42">ܘܰܕ݁ܠܰܝܬ݂ ܗ̄ܘܳܐ ܠܗܽܘܢ ܠܡܶܦ݁ܪܰܥ ܠܰܬ݁ܪܰܝܗܽܘܢ ܫܒܰ݁ܩ ܐܰܝܢܳܐ ܗܳܟܺ݁ܝܠ ܡܶܢܗܽܘܢ ܝܰܬ݂ܺܝܪ ܢܰܚܒܺ݁ܝܘܗ̄ܝ:</VERS>
      <VERS vnumber="43">ܥܢܳܐ ܫܶܡܥܽܘܢ ܘܶܐܡܰܪ ܣܳܒܰ݁ܪ ܐ̄ܢܳܐ ܕ݂ܗܰܘ ܕ݂ܶܐܫܬ݂ܒܶ݁ܩ ܠܶܗ ܣܰܓ݂ܺܝ ܐܳܡܰܪ ܠܶܗ ܝܶܫܽܘܥ ܬ݂ܪܺܝܨܳܐܝܺܬ݁ ܕ݂ܳܢܬ݂:</VERS>
      <VERS vnumber="44">ܘܶܐܬ݁ܦ݂ܢܺܝ ܠܘܳܬ݁ ܗܳܝ ܐܰܢ̄ܬ݂ܬܳ݁ܐ ܘܶܐܡܰܪ ܠܫܶܡܥܽܘܢ ܚܳܙܶܐ ܐܰܢ̄ܬ݂ ܐܰܢ̄ܬ݂ܬܳ݁ܐ ܗܳܕܶ݁ܐ ܠܒܰ݁ܝܬ݂ܳܟ݁ ܥܶܠܶܬ݁ ܡܰܝܳܐ ܠܪܶܓ݁ܠܰܝ ܠܳܐ ܝܰܗ̄ܒ݁ܬ݂ ܗܳܕܶ݁ܐ ܕ݂ܶܝܢ ܒ݂ܕܶ݁ܡܥܶܝܗ ܪܶܓ݁ܠܰܝ ܨܰܒ݁ܥܰܬ݁ ܘܰܒ݁ܣܰܥܪܳܗ ܫܰܘܝܰܬ݁ ܐܶܢܶܝܢ:</VERS>
      <VERS vnumber="45">ܐܰܢ̄ܬ݂ ܠܳܐ ܢܫܰܩܬ݂ܳܢܝ ܗܳܕܶ݁ܐ ܕ݂ܶܝܢ ܗܳܐ ܡܶܢ ܕ݂ܥܶܠܰܬ݁ ܠܳܐ ܫܶܠܝܰܬ݁ ܪܶܓ݁ܠܰܝ ܠܰܡܢܰܫܳܩܽܘ:</VERS>
      <VERS vnumber="46">ܐܰܢ̄ܬ݂ ܡܶܫܚܳܐ ܠܪܺܫܝ ܠܳܐ ܡܫܰܚܬ݂ ܗܳܕܶ݁ܐ ܕ݂ܶܝܢ ܒ݂ܡܶܫܚܳܐ ܕ݂ܒܶ݁ܣܡܳܐ ܪܶܓ݁ܠܰܝ ܡܶܫܚܰܬ݁:</VERS>
      <VERS vnumber="47">ܚܠܳܦ݁ ܗܳܕܶ݁ܐ ܐܳܡܰܪ ܐ̄ܢܳܐ ܠܳܟ݁ ܕ݂ܰܫܒܺ݁ܝܩܺܝܢ ܠܳܗ ܚܛܳܗܶܝܗ ܣܰܓ݂ܺܝܶܐܐ ܡܶܛܽܠ ܕ݂ܰܐܚܒܰ݁ܬ݁ ܣܰܓ݂ܺܝ ܗܰܘ ܕ݂ܶܝܢ ܕ݂ܩܰܠܺܝܠ ܡܶܫܬ݂ܒܶ݁ܩ ܠܶܗ ܩܰܠܺܝܠ ܡܰܚܶܒ݁: ܣ</VERS>
      <VERS vnumber="48">ܘܶܐܡܰܪ ܠܗܳܝ ܐܰܢ̄ܬ݂ܬܳ݁ܐ ܫܒܺ݁ܝܩܺܝܢ ܠܶܟ݁ܝ ܚܛܳܗܰܝܟ݂ܝ:</VERS>
      <VERS vnumber="49">ܫܰܪܺܝܘ ܕ݂ܶܝܢ ܗܳܢܽܘܢ ܕ݂ܰܣܡܺܝܟܺ݁ܝܢ ܐܳܡܪܺܝܢ ܒ݂ܢܰܦ݁ܫܗܽܘܢ ܡܰܢܽܘ ܗܳܢܳܐ ܕ݂ܳܐܦ݁ ܚܛܳܗܶܐ ܫܳܒܶ݁ܩ:</VERS>
      <VERS vnumber="50">ܝܶܫܽܘܥ ܕ݂ܶܝܢ ܐܶܡܰܪ ܠܗܳܝ ܐܰܢ̄ܬ݂ܬܳ݁ܐ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܗܘܳܐ ܡܶܢ ܒ݂ܳܬܰ݁ܪ ܗܳܠܶܝܢ ܡܶܬ݁ܟ݂ܪܶܟ݁ ܗ̄ܘܳܐ ܝܶܫܽܘܥ ܒ݂ܰܡܕܺ݁ܝܢܳܬܳ݁ܐ ܘܰܒ݁ܩܽܘܪܝܳܐ ܘܡܰܟ݁ܪܶܙ ܗ̄ܘܳܐ ܘܰܡܣܰܒ݂ܰܪ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܬ݁ܪܶܥܣܰܪܬ݂ܶܗ ܥܰܡܶܗ:</VERS>
      <VERS vnumber="2">ܘܢܶܫܶܐ ܗܳܠܶܝܢ ܕ݂ܶܐܬܰ݁ܐܣܺܝ ܡܶܢ ܟ݂ܽܘܪܗܳܢܶܐ ܘܡܶܢ ܪܽܘܚܶܐ ܒ݂ܺܝܫܳܬܳ݁ܐ ܡܰܪܝܰܡ ܕ݂ܡܶܬ݁ܩܰܪܝܳܐ ܡܰܓ݁ܕ݂ܠܳܝܬ݂ܳܐ ܗܳܝ ܕ݂ܫܰܒ݁ܥܳܐ ܫܺܐܕܺ݁ܝܢ ܢܦܰ݁ܩܘ ܡܶܢܳܗ:</VERS>
      <VERS vnumber="3">ܘܝܽܘܚܰܢ ܐܰܢ̄ܬ݂ܰܬ݁ ܟ݂ܽܘܙܰܐ ܪܰܒ݂ܰܝܬ݂ܶܗ ܕ݂ܗܶܪܳܘܕܶ݁ܣ ܘܫܽܘܫܰܢ ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܐܰܝܠܶܝܢ ܕ݂ܰܡܫܰܡܫܳܢ ܗ̄ܘܰܝ ܠܗܽܘܢ ܡܶܢ ܩܶܢܝܳܢܰܝܗܶܝܢ ܣ݂ ܣ݂:</VERS>
      <VERS vnumber="4">ܘܟܰ݁ܕ݁ ܟ݂ܶܢܫܳܐ ܣܰܓ݂ܺܝܳܐܐ ܟ݂ܢܰܫ ܗ̄ܘܳܐ ܘܡܶܢ ܟ݂ܽܠ ܡܕܺ݁ܝܢܳܢ ܐܳܬܶ݁ܝܢ ܗ̄ܘܰܘ ܠܘܳܬܶ݁ܗ ܐܶܡܰܪ ܒ݂ܡܰܬ݁ܠܶܐ:</VERS>
      <VERS vnumber="5">ܢܦܰ݁ܩ ܙܳܪܽܘܥܳܐ ܠܡܶܙܪܰܥ ܙܰܪܥܶܗ ܘܟܰ݁ܕ݁ ܙܪܰܥ ܐܺܝܬ݁ ܕ݂ܰܢܦܰ݁ܠ ܥܰܠ-ܝܰܕ݁ ܐܽܘܪܚܳܐ ܘܶܐܬ݂ܕܺ݁ܝܫ ܘܶܐܟܰ݁ܠܬܶ݁ܗ ܦ݂ܳܪܰܚܬܳ݁ܐ:</VERS>
      <VERS vnumber="6">ܘܰܐ̄ܚܪܺܢܳܐ ܢܦܰ݁ܠ ܥܰܠ ܫܽܘܥܳܐ ܘܒܰ݁ܪ-ܫܳܥܬܶ݁ܗ ܝܺܥܳܐ ܘܰܕ݁ܠܰܝܬ݂ ܗ̄ܘܳܐ ܠܶܗ ܬ݂ܰܠܺܝܠܽܘܬܳ݁ܐ ܝܺܒܶ݁ܫ:</VERS>
      <VERS vnumber="7">ܘܰܐ̄ܚܪܺܢܳܐ ܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܘܺܝܥܰܘ ܥܰܡܶܗ ܟ݂ܽܘܒ݂ܶܐ ܘܚܰܢܩܽܘܗ̄ܝ:</VERS>
      <VERS vnumber="8">ܘܰܐ̄ܚܪܺܢܳܐ ܢܦܰ݁ܠ ܒ݂ܰܐܪܥܳܐ ܛܳܒ݁ܬܳ݁ܐ ܘܫܰܦ݂ܺܝܪܬ݂ܳܐ ܘܺܝܥܳܐ ܘܰܥܒܰ݁ܕ݁ ܦ݂ܺܐܪܶܐ ܚܰܕ݁ ܒ݂ܰܡܳܐܐ ܗܳܠܶܝܢ ܟ݂ܰܕ݁ ܐܳܡܰܪ ܩܳܥܶܐ ܗ̄ܘܳܐ ܕ݂ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ ܣܣ:</VERS>
      <VERS vnumber="9">ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܕ݂ܡܳܢܰܘ ܡܰܬ݁ܠܳܐ ܗܳܢܳܐ:</VERS>
      <VERS vnumber="10">ܗܽܘ ܕ݂ܶܝܢ ܐܶܡܰܪ ܠܗܽܘܢ ܠܟܽ݁ܘܢ ܗܽ̄ܘ ܝܺܗܺܝܒ݁ ܠܡܶܕ݂ܰܥ ܐ̄ܪܳܙܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܗܳܢܽܘܢ ܕ݂ܶܝܢ ܫܰܪܟ݂ܳܐ ܒ݂ܦܶ݁ܠܳܐܬܳ݁ܐ ܡܶܬܶ݁ܐܡܰܪ ܕ݂ܟܰ݁ܕ݁ ܚܳܙܶܝܢ ܠܳܐ ܢܶܚܙܽܘܢ ܘܟܰ݁ܕ݁ ܫܳܡܥܺܝܢ ܠܳܐ ܢܶܣܬ݂ܰܟ݂ܠܽܘܢ: ܣ</VERS>
      <VERS vnumber="11">ܗܳܢܰܘ ܕ݂ܶܝܢ ܡܰܬ݁ܠܳܐ ܙܰܪܥܳܐ ܐܺܝܬܰ݁ܘܗ̄ܝ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="12">ܗܳܢܽܘܢ ܕ݂ܶܝܢ ܕ݂ܥܰܠ-ܝܰܕ݁ ܐܽܘܪܚܳܐ ܐܺܝܬܰ݁ܝܗܽܘܢ ܗܳܢܽܘܢ ܕ݂ܫܳܡܥܺܝܢ ܡܶܠܬܳ݁ܐ ܘܳܐܬܶ݁ܐ ܒ݂ܥܶܠܕ݂ܒܳ݁ܒܳ݁ܐ ܫܳܩܶܠ ܡܶܠܬܳ݁ܐ ܡܶܢ ܠܶܒ݂ܗܽܘܢ ܕ݂ܠܳܐ ܢܗܰܝܡܢܽܘܢ ܘܢܺܚܽܘܢ:</VERS>
      <VERS vnumber="13">ܗܳܠܶܝܢ ܕ݂ܶܝܢ ܕ݂ܥܰܠ ܫܽܘܥܳܐ ܗܳܠܶܝܢ ܐܶܢܽܘܢ ܕ݂ܡܳܐ ܕ݂ܰܫܡܰܥܘ ܒ݂ܚܰܕܽ݁ܘܬܳ݁ܐ ܡܩܰܒ݂ܠܺܝܢ ܠܳܗ ܠܡܶܠܬܳ݁ܐ ܘܥܶܩܳܪܳܐ ܠܰܝܬ݂ ܠܗܽܘܢ ܐܶܠܳܐ ܕ݂ܙܰܒ݁ܢܳܐ ܗ̄ܝ ܗܰܝܡܳܢܽܘܬ݁ܗܽܘܢ ܘܒܰ݁ܙܒܰ݁ܢ ܢܶܣܝܽܘܢܳܐ ܡܶܬ݁ܟ݂ܰܫܠܺܝܢ:</VERS>
      <VERS vnumber="14">ܗܰܘ ܕ݂ܶܝܢ ܕ݂ܰܢܦܰ݁ܠ ܒ݂ܶܝܬ݁ ܟ݂ܽܘܒ݂ܶܐ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܫܳܡܥܺܝܢ ܡܶܠܬܳ݁ܐ ܘܰܒ݁ܨܶܦ݁ܬܳ݁ܐ ܘܰܒ݁ܥܽܘܬ݁ܪܳܐ ܘܒܰ݁ܪܓܺ݁ܝܓܳ݁ܬܶ݁ܗ ܕ݂ܥܳܠܡܳܐ ܡܶܬ݁ܚܰܢܩܺܝܢ ܘܦܺ݁ܐܪܶܐ ܠܳܐ ܝܳܗܒ݂ܺܝܢ:</VERS>
      <VERS vnumber="15">ܗܰܘ ܕ݂ܶܝܢ ܕ݂ܒܰ݁ܐܪܥܳܐ ܛܳܒ݁ܬܳ݁ܐ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܰܒ݁ܠܶܒ݂ܳܐ ܫܰܦ݁ܝܳܐ ܘܛܳܒܳ݁ܐ ܫܳܡܥܺܝܢ ܡܶܠܬܳ݁ܐ ܘܳܐܚܕ݂ܺܝܢ ܘܝܳܗܒ݂ܺܝܢ ܦ݂ܺܐܪܶܐ ܒ݂ܰܡܣܰܝܒ݂ܪܳܢܽܘܬܳ݁ܐ: ܣ</VERS>
      <VERS vnumber="16">ܠܳܐ ܐ̄ܢܳܫ ܡܰܢܗܰܪ ܫܪܳܓܳ݁ܐ ܘܰܡܚܰܦ݂ܶܐ ܠܶܗ ܒ݂ܡܳܐܢܳܐ ܐܰܘ ܣܳܐܶܡ ܠܶܗ ܬ݂ܚܶܝܬ݁ ܥܰܪܣܳܐ ܐܶܠܳܐ ܣܳܐܶܡ ܠܶܗ ܠܥܶܠ ܡܶܢ ܡܢܳܪܬ݂ܳܐ ܕ݂ܟܽ݁ܠ ܕ݂ܥܳܐܶܠ ܢܶܚܙܶܐ ܢܽܘܗܪܶܗ:</VERS>
      <VERS vnumber="17">ܠܰܝܬ݂ ܓ݂ܶܝܪ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܕ݂ܰܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ ܘܢܺܐܬܶ݁ܐ ܠܓܶ݁ܠܝܳܐ:</VERS>
      <VERS vnumber="18">ܚܙܰܘ ܐܰܝܟ݂ܰܢܳܐ ܫܡܰܥܬ݂ܽܘܢ ܡܰܢ ܕ݂ܺܐܝܬ݁ ܠܶܗ ܓ݂ܶܝܪ ܢܶܬܺ݁ܝܗܶܒ݁ ܠܶܗ ܘܡܰܢ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܣܳܒܰ݁ܪ ܕ݂ܺܐܝܬ݁ ܠܶܗ ܢܶܫܬ݂ܩܶܠ ܡܶܢܶܗ: ܣ</VERS>
      <VERS vnumber="19">ܐܶܬܰ݁ܘ ܕ݂ܶܝܢ ܠܘܳܬܶ݁ܗ ܐܶܡܶܗ ܘܰܐܚܰܘܗ̄ܝ ܘܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܡܰܠܠܽܘܢ ܥܰܡܶܗ ܡܶܛܽܠ ܟ݂ܶܢܫܳܐ:</VERS>
      <VERS vnumber="20">ܘܶܐܡܰܪܘ ܠܶܗ ܐܶܡܳܟ݁ ܘܰܐܚܰܝܟְ݂ ܩܳܝܡܺܝܢ ܠܒܰ݁ܪ ܘܨܳܒܶ݁ܝܢ ܠܡܶܚܙܝܳܟ݁:</VERS>
      <VERS vnumber="21">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܳܠܶܝܢ ܐܶܢܽܘܢ ܐܶܡܝ ܘܰܐܚܰܝ ܐܰܝܠܶܝܢ ܕ݂ܫܳܡܥܺܝܢ ܡܶܠܬܳ݁ܐ ܕ݂ܰܐܠܳܗܳܐ ܘܥܳܒ݁ܕ݂ܺܝܢ ܠܳܗ ܣܣ:</VERS>
      <VERS vnumber="22">ܗܘܳܐ ܕ݂ܶܝܢ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܣܠܶܩ ܝܶܫܽܘܥ ܝܺܬܶ݁ܒ݁ ܒ݂ܰܣܦܺ݁ܝܢ̄ܬ݂ܳܐ ܗܽܘ ܘܬܰ݁ܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܢܶܥܒ݂ܰܪ ܠܗܰܘ ܥܶܒ݁ܪܳܐ ܕ݂ܝܰܡܬܳ݁ܐ: ܣ</VERS>
      <VERS vnumber="23">ܘܟܰ݁ܕ݁ ܪܳܕܶ݁ܝܢ ܕ݂ܡܶܟ݁ ܠܶܗ ܗܽܘ ܝܶܫܽܘܥ ܘܰܗܘܳܬ݁ ܥܰܠܥܳܠܳܐ ܕ݂ܪܽܘܚܳܐ ܒ݂ܝܰܡܬܳ݁ܐ ܘܩܰܪܺܝܒܳ݁ܐ ܗ̄ܘܳܬ݁ ܣܦܺ݁ܝܢ̄ܬ݂ܳܐ ܠܡܶܛܒ݂ܰܥ:</VERS>
      <VERS vnumber="24">ܘܰܩܪܶܒ݁ܘ ܐܰܥܺܝܪܽܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܪܰܒ݂ܰܢ ܐܳܒ݁ܕ݂ܺܝܢܰܢ ܗܽܘ ܕ݂ܶܝܢ ܩܳܡ ܘܰܟ݁ܐܳܐ ܒ݂ܪܽܘܚܶܐ ܘܰܒ݁ܡܰܚܫܽܘܠܶܐ ܕ݂ܝܰܡܳܐ ܘܢܳܚܘ ܘܰܗܘܳܐ ܫܶܠܝܳܐ:</VERS>
      <VERS vnumber="25">ܘܶܐܡܰܪ ܠܗܽܘܢ ܐܰܝܟ݂ܳܐ ܗ̄ܝ ܗܰܝܡܳܢܽܘܬ݁ܟܽ݁ܘܢ ܗܶܢܽܘܢ ܕ݂ܶܝܢ ܟ݂ܰܕ݁ ܕ݂ܰܚܺܝܠܺܝܢ ܡܶܬ݂ܕ݂ܰܡܪܺܝܢ ܗ̄ܘܰܘ ܘܳܐܡܪܺܝܢ ܚܰܕ݁ ܠܚܰܕ݁ ܡܰܢܽܘ ܟ݂ܰܝ ܗܳܢܳܐ ܕ݂ܳܐܦ݁ ܠܪܽܘܚܶܐ ܦ݂ܳܩܶܕ݁ ܘܰܠܡܰܚܫܽܘܠܶܐ ܘܰܠܝܰܡܳܐ ܘܡܶܫܬ݂ܰܡܥܺܝܢ ܠܶܗ: ܣ</VERS>
      <VERS vnumber="26">ܘܰܪܕܰ݁ܘ ܘܶܐܬܰ݁ܘ ܠܰܐܬ݁ܪܳܐ ܕ݂ܓܳ݁ܕ݁ܪܳܝܶܐ ܕ݂ܺܐܝܬܰ݁ܘܗ̄ܝ ܒ݂ܥܶܒ݁ܪܳܐ ܠܽܘܩܒܰ݁ܠ ܓ݂ܠܺܝܠܳܐ:</VERS>
      <VERS vnumber="27">ܘܟܰ݁ܕ݁ ܢܦܰ݁ܩ ܠܰܐܪܥܳܐ ܦ݂ܓܰ݁ܥ ܒ݂ܶܗ ܓ݂ܰܒ݁ܪܳܐ ܚܰܕ݁ ܡܶܢ ܡܕܺ݁ܝܢ̄ܬ݂ܳܐ ܕ݂ܺܐܝܬ݁ ܒ݂ܶܗ ܕ݂ܰܝܘܳܐ ܡܶܢ ܙܰܒ݁ܢܳܐ ܣܰܓ݂ܺܝܳܐܐ ܘܡܳܐܢܶܐ ܠܳܐ ܠܳܒܶ݁ܫ ܗ̄ܘܳܐ ܘܰܒ݁ܒܰ݁ܝܬ݂ܳܐ ܠܳܐ ܥܳܡܰܪ ܗ̄ܘܳܐ ܐܶܠܳܐ ܒ݂ܒܶ݁ܝܬ݁-ܩܒܽ݁ܘܪܶܐ:</VERS>
      <VERS vnumber="28">ܟ݂ܰܕ݁ ܚܙܳܐ ܕ݂ܶܝܢ ܠܝܶܫܽܘܥ ܩܥܳܐ ܘܰܢܦܰ݁ܠ ܩܕܳ݁ܡܰܘܗ̄ܝ ܘܰܒ݁ܩܳܠܳܐ ܪܳܡܳܐ ܐܶܡܰܪ ܡܳܐ ܠܰܢ ܘܠܳܟ݁ ܝܶܫܽܘܥ ܒ݂ܪܶܗ ܕ݂ܰܐܠܳܗܳܐ ܡܪܰܝܡܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܠܳܐ ܬ݂ܫܰܢܩܰܢܝ:</VERS>
      <VERS vnumber="29">ܦ݂ܳܩܶܕ݁ ܗ̄ܘܳܐ ܠܶܗ ܓ݂ܶܝܪ ܝܶܫܽܘܥ ܠܪܽܘܚܳܐ ܛܰܢܦܳ݁ܐ ܠܡܶܦ݂ܰܩ ܡܶܢ ܒ݂ܰܪܢܳܫܳܐ ܣܰܓ݂ܺܝ ܗ̄ܘܳܐ ܓ݂ܶܝܪ ܙܰܒ݁ܢܳܐ ܡܶܢ ܕ݂ܰܫܒܶ݁ܐ ܗ̄ܘܳܐ ܠܶܗ ܘܡܶܬܶ݁ܐܣܰܪ ܗ̄ܘܳܐ ܒ݂ܫܺܫܠܳܬܳ݁ܐ ܘܰܒ݁ܟܶ݁ܒ݁ܠܶܐ ܡܶܬ݁ܢܛܰܪ ܗ̄ܘܳܐ ܘܰܡܦܰ݁ܣܶܩ ܗ̄ܘܳܐ ܐܰܣܽܘܪܰܘܗ̄ܝ ܘܡܶܬ݂ܕ݂ܒܰ݁ܪ ܗ̄ܘܳܐ ܡܶܢ ܫܺܐܕܳ݁ܐ ܠܚܽܘܪܒ݂ܳܐ:</VERS>
      <VERS vnumber="30">ܫܰܐܠܶܗ ܕ݂ܶܝܢ ܝܶܫܽܘܥ ܡܰܢ ܫܡܳܟ݁ ܐܳܡܰܪ ܠܶܗ ܠܶܓ݁ܝܽܘܢ ܡܶܛܽܠ ܕ݂ܕܰ݁ܝܘܶܐ ܣܰܓ݂ܺܝܶܐܐ ܥܰܠܺܝܠܺܝܢ ܗ̄ܘܰܘ ܒ݂ܶܗ:</VERS>
      <VERS vnumber="31">ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܠܳܐ ܢܶܦ݁ܩܽܘܕ݁ ܠܗܽܘܢ ܠܡܺܐܙܰܠ ܠܰܬ݁ܗܽܘܡܳܐ:</VERS>
      <VERS vnumber="32">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܒ݂ܰܩܪܳܐ ܕ݂ܰܚܙܺܝܪܶܐ ܣܰܓ݂ܺܝܶܐܐ ܕ݂ܪܳܥܝܳܐ ܒ݂ܛܽܘܪܳܐ ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܰܦ݂ܶܣ ܠܗܽܘܢ ܕ݂ܒܰ݁ܚܙܺܝܪܶܐ ܢܶܥܠܽܘܢ ܘܰܐܦ݂ܶܣ ܠܗܽܘܢ:</VERS>
      <VERS vnumber="33">ܘܰܢܦܰ݁ܩܘ ܫܺܐܕܶ݁ܐ ܡܶܢ ܓ݂ܰܒ݁ܪܳܐ ܘܥܰܠܘ ܒ݂ܰܚܙܺܝܪܶܐ ܘܬܶ݁ܪܨܰܬ݁ ܒ݂ܰܩܪܳܐ ܗܳܝ ܟ݂ܽܠܳܗ ܠܰܫܩܺܝܦܳ݁ܐ ܘܰܢܦܰ݁ܠܘ ܒ݂ܝܰܡܬܳ݁ܐ ܘܶܐܬ݁ܚܰܢܰܩܘ:</VERS>
      <VERS vnumber="34">ܟ݂ܰܕ݁ ܚܙܰܘ ܕ݂ܶܝܢ ܪܳܥܰܘܳܬܳ݁ܐ ܡܶܕ݂ܶܡ ܕ݂ܰܗܘܳܐ ܥܪܰܩܘ ܘܶܐܫܬ݂ܰܥܺܝܘ ܒ݂ܰܡܕܺ݁ܝܢܳܬܳ݁ܐ ܘܰܒ݁ܩܽܘܪܝܳܐ:</VERS>
      <VERS vnumber="35">ܘܰܢܦܰ݁ܩܘ ܐ̄ܢܳܫܳܐ ܕ݂ܢܶܚܙܽܘܢ ܡܶܕ݂ܶܡ ܕ݂ܰܗܘܳܐ ܘܶܐܬܰ݁ܘ ܠܘܳܬ݁ ܝܶܫܽܘܥ ܘܶܐܫܟ݂ܚܽܘܗ̄ܝ ܠܓܰ݁ܒ݁ܪܳܐ ܗܰܘ ܕ݂ܰܢܦܰ݁ܩܘ ܫܺܐܕܰ݁ܘܗ̄ܝ ܟ݂ܰܕ݁ ܠܒܺ݁ܝܫ ܘܰܡܢܰܟ݂ܰܦ݁ ܘܝܳܬܶ݁ܒ݁ ܠܘܳܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܰܕ݁ܚܶܠܘ:</VERS>
      <VERS vnumber="36">ܘܶܐܫܬ݂ܰܥܺܝܘ ܠܗܽܘܢ ܐܰܝܠܶܝܢ ܕ݂ܰܚܙܰܘ ܐܰܝܟ݂ܰܢܳܐ ܐܶܬܰ݁ܐܣܺܝ ܓ݂ܰܒ݁ܪܳܐ ܗܰܘ ܕ݂ܰܝܘܳܢܳܐ:</VERS>
      <VERS vnumber="37">ܘܒܳ݁ܥܶܝܢ ܗ̄ܘܰܘ ܡܶܢܶܗ ܟ݂ܽܠܶܗ ܟ݂ܶܢܫܳܐ ܕ݂ܓܳ݁ܕ݁ܪܳܝܶܐ ܕ݂ܢܺܐܙܰܠ ܠܶܗ ܡܶܢ ܠܘܳܬ݁ܗܽܘܢ ܡܶܛܽܠ ܕ݂ܕܶ݁ܚܠܬܳ݁ܐ ܪܰܒ݂ܬܳ݁ܐ ܐܶܚܕ݂ܰܬ݁ ܐܶܢܽܘܢ ܗܽܘ ܕ݂ܶܝܢ ܝܶܫܽܘܥ ܣܠܶܩ ܠܰܣܦܺ݁ܝܢ̄ܬ݂ܳܐ ܘܰܗܦܰ݁ܟ݁ ܡܶܢ ܠܘܳܬ݁ܗܽܘܢ: ܣ</VERS>
      <VERS vnumber="38">ܗܰܘ ܕ݂ܶܝܢ ܓ݂ܰܒ݁ܪܳܐ ܕ݂ܰܢܦܰ݁ܩܘ ܡܶܢܶܗ ܫܺܐܕܶ݁ܐ ܒ݂ܳܥܶܐ ܗ̄ܘܳܐ ܡܶܢܶܗ ܕ݂ܰܠܘܳܬܶ݁ܗ ܢܶܗܘܶܐ ܘܰܫܪܳܝܗ̄ܝ ܝܶܫܽܘܥ ܘܶܐܡܰܪ ܠܶܗ:</VERS>
      <VERS vnumber="39">ܗܦܽ݁ܘܟ݁ ܠܒܰ݁ܝܬ݂ܳܟ݁ ܘܶܐܫܬ݂ܰܥܳܐ ܡܶܕ݂ܶܡ ܕ݂ܰܥܒܰ݁ܕ݁ ܠܳܟ݁ ܐܰܠܳܗܳܐ ܘܶܐܙܰܠ ܘܡܰܟ݁ܪܶܙ ܗ̄ܘܳܐ ܒ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܡܶܕ݂ܶܡ ܕ݂ܰܥܒܰ݁ܕ݁ ܠܶܗ ܝܶܫܽܘܥ: ܣ</VERS>
      <VERS vnumber="40">ܟ݂ܰܕ݁ ܗܦܰ݁ܟ݁ ܕ݂ܶܝܢ ܝܶܫܽܘܥ ܩܰܒ݂ܠܶܗ ܟ݂ܶܢܫܳܐ ܣܰܓ݂ܺܝܳܐܐ ܟ݂ܽܠܗܽܘܢ ܓ݂ܶܝܪ ܠܶܗ ܚܳܝܪܺܝܢ ܗ̄ܘܰܘ:</VERS>
      <VERS vnumber="41">ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܝܽܘܐܳܪܳܫ ܪܺܝܫ ܟ݂ܢܽܘܫܬ݂ܳܐ ܢܦܰ݁ܠ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܒܳ݁ܥܶܐ ܗ̄ܘܳܐ ܡܶܢܶܗ ܕ݂ܢܶܥܽܘܠ ܠܒܰ݁ܝܬ݂ܶܗ:</VERS>
      <VERS vnumber="42">ܒ݂ܰܪܬܳ݁ܐ ܓ݂ܶܝܪ ܝܺܚܺܝܕܳ݁ܝܬ݂ܳܐ ܐܺܝܬ݁ ܗ̄ܘܳܬ݁ ܠܶܗ ܐܰܝܟ݁ ܒ݂ܰܪ̄ܬ݁ ܫܢܺܝܢ ܬ݂ܰܪܬ݂ܰܥܶܣܪܶܐ ܘܩܰܪܺܝܒܳ݁ܐ ܗ̄ܘܳܬ݁ ܠܰܡܡܳܬ݁ ܘܟܰ݁ܕ݁ ܐܳܙܶܠ ܥܰܡܶܗ ܗܽܘ ܝܶܫܽܘܥ ܟ݂ܶܢܫܳܐ ܣܰܓ݂ܺܝܳܐܐ ܚܳܒܶ݁ܨ ܗ̄ܘܳܐ ܠܶܗ: ܣ</VERS>
      <VERS vnumber="43">ܐܰܢ̄ܬ݂ܬܳ݁ܐ ܕ݂ܶܝܢ ܚܕܳ݁ܐ ܕ݂ܰܬ݁ܪܺܝܥ ܗ̄ܘܳܐ ܕ݂ܡܳܗ ܫܢܺܝܢ ܬ݂ܰܪܬ݂ܰܥܶܣܪܶܐ ܗܳܝ ܕ݂ܒܶ݁ܝܬ݁ ܐܳܣܰܘܳܬܳ݁ܐ ܟ݂ܽܠܶܗ ܩܶܢܝܳܢܳܗ ܐܰܦ݂ܩܰܬ݁ ܘܠܳܐ ܐܶܫܟ݂ܚܰܬ݁ ܕ݂ܡܶܢ ܐ̄ܢܳܫ ܬ݂ܶܬܰ݁ܐܣܶܐ:</VERS>
      <VERS vnumber="44">ܐܶܬ݁ܩܰܪܒܰ݁ܬ݁ ܡܶܢ ܒ݂ܶܣܬ݂ܪܶܗ ܘܩܶܪܒ݂ܰܬ݁ ܠܟܶ݁ܢܦܳ݁ܐ ܕ݂ܡܳܐܢܶܗ ܘܡܶܚܕܳ݁ܐ ܩܳܡܰܬ݁ ܡܰܪܕ݂ܺܝܬܳ݁ܐ ܕ݂ܰܕ݁ܡܳܗ:</VERS>
      <VERS vnumber="45">ܘܶܐܡܰܪ ܝܶܫܽܘܥ ܡܰܢܽܘ ܩܪܶܒ݁ ܠܺܝ ܘܟܰ݁ܕ݁ ܟ݂ܽܠܗܽܘܢ ܟ݂ܳܦ݁ܪܺܝܢ ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܘܰܕ݁ܥܰܡܶܗ ܪܰܒ݂ܰܢ ܟ݂ܶܢܫܶܐ ܐܳܠܨܺܝܢ ܠܳܟ݁ ܘܚܳܒ݁ܨܺܝܢ ܘܳܐܡܰܪ ܐܰܢ̄ܬ݂ ܡܰܢܽܘ ܩܪܶܒ݁ ܠܺܝ:</VERS>
      <VERS vnumber="46">ܗܽܘ ܕ݂ܶܝܢ ܐܶܡܰܪ ܐ̄ܢܳܫ ܩܪܶܒ݁ ܠܺܝ ܐܶܢܳܐ ܓ݂ܶܝܪ ܝܶܕ݁ܥܶܬ݁ ܕ݂ܚܰܝܠܳܐ ܢܦܰ݁ܩ ܡܶܢܝ:</VERS>
      <VERS vnumber="47">ܗܳܝ ܕ݂ܶܝܢ ܐܰܢ̄ܬ݂ܬܳ݁ܐ ܟ݂ܰܕ݁ ܚܙܳܬ݁ ܕ݂ܠܳܐ ܛܥܳܬܶ݁ܗ ܐܶܬܳ݁ܬ݁ ܟ݂ܰܕ݁ ܪܰܬ݂ܺܝܬܳ݁ܐ ܘܢܶܦ݁ܠܰܬ݁ ܣܶܓ݁ܕ݂ܰܬ݁ ܠܶܗ ܘܶܐܡܪܰܬ݁ ܠܥܺܝܢ ܥܰܡܳܐ ܟ݂ܽܠܶܗ ܡܶܛܽܠ ܐܰܝܕܳ݁ܐ ܥܶܠܬܳ݁ܐ ܩܶܪܒ݂ܰܬ݁ ܘܰܐܝܟ݂ܰܢܳܐ ܡܶܚܕܳ݁ܐ ܐܶܬܰ݁ܐܣܝܰܬ݁:</VERS>
      <VERS vnumber="48">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܳܗ ܐܶܬ݁ܠܰܒ݂̄ܒ݁ܝ ܒ݂ܪܰܬ݁ܝ ܗܰܝܡܳܢܽܘܬܶ݁ܟ݁ܝ ܐܰܚܝܰܬܶ݁ܟ݁ܝ ܙܶܠܝ ܒ݂ܰܫܠܳܡܳܐ ܣ݂ ܣ݂:</VERS>
      <VERS vnumber="49">ܘܥܰܕ݁ ܗܽܘ ܡܡܰܠܶܠ ܐܶܬܳ݁ܐ ܐ̄ܢܳܫ ܡܶܢ ܕ݂ܒܶ݁ܝܬ݁ ܪܰܒ݂ ܟ݂ܢܽܘܫܬ݂ܳܐ ܘܶܐܡܰܪ ܠܶܗ ܡܺܝܬܰ݁ܬ݁ ܠܳܗ ܒ݂ܰܪܬܳ݁ܟ݁ ܠܳܐ ܬ݂ܰܥܡܶܠ ܠܡܰܠܦܳ݁ܢܳܐ:</VERS>
      <VERS vnumber="50">ܝܶܫܽܘܥ ܕ݂ܶܝܢ ܫܡܰܥ ܘܶܐܡܰܪ ܠܰܐܒܽ݁ܘܗ ܕ݂ܰܛܠܺܝܬܳ݁ܐ ܠܳܐ ܬ݂ܶܕ݁ܚܰܠ ܒ݂ܰܠܚܽܘܕ݁ ܗܰܝܡܶܢ ܘܚܳܝܳܐ:</VERS>
      <VERS vnumber="51">ܐܶܬܳ݁ܐ ܕ݂ܶܝܢ ܝܶܫܽܘܥ ܠܒܰ݁ܝܬ݂ܳܐ ܘܠܳܐ ܫܒܰ݁ܩ ܠܐ̄ܢܳܫ ܕ݂ܢܶܥܽܘܠ ܥܰܡܶܗ ܐܶܠܳܐ ܠܫܶܡܥܽܘܢ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܠܰܐܒܽ݁ܘܗ ܕ݂ܰܛܠܺܝܬܳ݁ܐ ܘܠܶܐܡܳܗ:</VERS>
      <VERS vnumber="52">ܟ݂ܽܠܗܽܘܢ ܕ݂ܶܝܢ ܒ݂ܳܟܶ݁ܝܢ ܗ̄ܘܰܘ ܘܡܰܪܩܕܺ݁ܝܢ ܥܠܶܝܗ ܝܶܫܽܘܥ ܕ݂ܶܝܢ ܐܶܡܰܪ ܠܳܐ ܬ݂ܶܒ݁ܟ݂ܽܘܢ ܠܳܐ ܓ݂ܶܝܪ ܡܺܝܬܰ݁ܬ݁ ܐܶܠܳܐ ܕ݂ܰܡܟ݂ܳܐ ܗ̄ܝ:</VERS>
      <VERS vnumber="53">ܘܓܳ݁ܚܟ݂ܺܝܢ ܗ̄ܘܰܘ ܥܠܰܘܗ̄ܝ ܕ݂ܝܳܕ݁ܥܺܝܢ ܕ݂ܡܺܝܬܰ݁ܬ݁ ܠܳܗ:</VERS>
      <VERS vnumber="54">ܗܽܘ ܕ݂ܶܝܢ ܐܰܦ݂ܶܩ ܠܟܽ݁ܠܢܳܫ ܠܒܰ݁ܪ ܘܰܐܚܕ݂ܳܗ ܒ݂ܺܐܝܕܳ݁ܗ ܘܰܩܪܳܗ ܘܶܐܡܰܪ ܛܠܺܝܬܳ݁ܐ ܩܽܘܡܝ:</VERS>
      <VERS vnumber="55">ܘܗܶܦ݁ܟ݂ܰܬ݁ ܪܽܘܚܳܗ ܘܡܶܚܕܳ݁ܐ ܩܳܡܰܬ݁ ܘܰܦ݁ܩܰܕ݁ ܕ݂ܢܶܬ݂ܠܽܘܢ ܠܳܗ ܠܡܶܐܟܰ݁ܠ:</VERS>
      <VERS vnumber="56">ܘܰܬ݁ܡܰܗܘ ܐܰܒܳ݁ܗܶܝܗ ܗܽܘ ܕ݂ܶܝܢ ܙܰܗܰܪ ܐܶܢܽܘܢ ܕ݂ܰܠܐ̄ܢܳܫ ܠܳܐ ܢܺܐܡܪܽܘܢ ܡܳܐ ܕ݂ܰܗܘܳܐ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܩܪܳܐ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܘܝܰܗ̄ܒ݁ ܠܗܽܘܢ ܚܰܝܠܳܐ ܘܫܽܘܠܛܳܢܳܐ ܥܰܠ ܟ݂ܽܠܗܽܘܢ ܫܺܐܕܶ݁ܐ ܘܟܽ݁ܘܪܗܳܢܶܐ ܠܡܰܐܣܳܝܽܘ:</VERS>
      <VERS vnumber="2">ܘܫܰܕ݂ܰܪ ܐܶܢܽܘܢ ܠܡܰܟ݁ܪܳܙܽܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܰܠܡܰܐܣܳܝܽܘ ܟ݂ܪܺܝܗܶܐ: ܣ</VERS>
      <VERS vnumber="3">ܘܶܐܡܰܪ ܠܗܽܘܢ ܡܶܕ݂ܶܡ ܠܳܐ ܬ݂ܶܫܩܠܽܘܢ ܠܽܐܘܪܚܳܐ ܠܳܐ ܫܰܒ݁ܛܳܐ ܘܠܳܐ ܬ݂ܰܪܡܳܠܳܐ ܘܠܳܐ ܠܰܚܡܳܐ ܘܠܳܐ ܟ݂ܶܣܦ݂ܳܐ ܘܠܳܐ ܬ݂ܰܪܬ݂ܶܝܢ ܟ݂ܽܘܬ݂ܺܝܢܝܳܢ ܢܶܗܘܝܳܢ ܠܟܽ݁ܘܢ:</VERS>
      <VERS vnumber="4">ܘܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܶܗ ܬ݂ܰܡܳܢ ܗܘܰܘ ܘܡܶܢ ܬ݂ܰܡܳܢ ܦ݂ܽܘܩܘ:</VERS>
      <VERS vnumber="5">ܘܰܠܡܰܢ ܕ݂ܠܳܐ ܡܩܰܒ݂ܠܺܝܢ ܠܟܽ݁ܘܢ ܡܳܐ ܕ݂ܢܳܦ݁ܩܺܝܢ ܐܢ̄ܬ݂ܽܘܢ ܡܶܢ ܡܕܺ݁ܝܢ̄ܬ݂ܳܐ ܗܳܝ ܐܳܦ݁ ܚܶܠܳܐ ܡܶܢ ܪܶܓ݁ܠܰܝܟ݂ܽܘܢ ܦ݂ܶܨܘ ܥܠܰܝܗܽܘܢ ܠܣܳܗܕ݂ܽܘܬܳ݁ܐ: ܣ</VERS>
      <VERS vnumber="6">ܘܰܢܦܰ݁ܩܘ ܫܠܺܝܚܶܐ ܘܡܶܬ݁ܟ݂ܰܪܟ݂ܺܝܢ ܗ̄ܘܰܘ ܒ݂ܩܽܘܪܝܳܐ ܘܒܰ݁ܡܕܺ݁ܝܢܳܬܳ݁ܐ ܘܰܡܣܰܒ݂ܪܺܝܢ ܗ̄ܘܰܘ ܘܡܰܐܣܶܝܢ ܒ݂ܟܽ݁ܠ ܕ݂ܽܘܟְ݂: ܣ</VERS>
      <VERS vnumber="7">ܫܡܰܥ ܕ݂ܶܝܢ ܗܶܪܳܘܕܶ݁ܣ ܛܶܛܪܰܪܟܰ݁ܐ ܟ݂ܽܠܗܶܝܢ ܕ݂ܗܳܘܝܳܢ ܗ̄ܘܰܝ ܒ݂ܺܐܝܕܶ݁ܗ ܘܡܶܬ݂ܕ݂ܰܡܰܪ ܗ̄ܘܳܐ ܡܶܛܽܠ ܕ݂ܳܐܡܪܺܝܢ ܗ̄ܘܰܘ ܐ̄ܢܳܫܺܝܢ ܕ݂ܝܽܘܚܰܢܳܢ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ:</VERS>
      <VERS vnumber="8">ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܕ݂ܺܐܠܺܝܳܐ ܐܶܬ݁ܚܙܺܝ ܘܰܐ̄ܚܪܳܢܶܐ ܕ݂ܰܢܒܺ݁ܝܳܐ ܡܶܢ ܢܒܺ݁ܝܶܐ ܩܰܕ݁ܡܳܝܶܐ ܩܳܡ:</VERS>
      <VERS vnumber="9">ܘܶܐܡܰܪ ܗܶܪܳܘܕܶ݁ܣ ܪܺܫܶܗ ܕ݂ܝܽܘܚܰܢܳܢ ܐܶܢܳܐ ܦ݂ܶܣܩܶܬ݁ ܡܰܢܽܘ ܕ݂ܶܝܢ ܗܳܢܳܐ ܕ݂ܗܳܠܶܝܢ ܫܳܡܰܥ ܐ̄ܢܳܐ ܥܠܰܘܗ̄ܝ ܘܨܳܒܶ݁ܐ ܗ̄ܘܳܐ ܕ݂ܢܶܚܙܶܝܘܗ̄ܝ ܣܣ:</VERS>
      <VERS vnumber="10">ܘܟܰ݁ܕ݁ ܗܦܰ݁ܟ݁ܘ ܫܠܺܝܚܶܐ ܐܶܫܬ݂ܰܥܺܝܘ ܠܝܶܫܽܘܥ ܟ݂ܽܠܡܶܕ݂ܶܡ ܕ݂ܰܥܒܰ݁ܕ݁ܘ ܘܰܕ݁ܒܰ݁ܪ ܐܶܢܽܘܢ ܒ݂ܰܠܚܽܘܕܰ݁ܝܗܽܘܢ ܠܰܐܬ݁ܪܳܐ ܚܽܘܪܒ݂ܳܐ ܕ݂ܒܶ݁ܝܬ݁-ܨܰܝܳܕ݂ܳܐ: ܣ</VERS>
      <VERS vnumber="11">ܟ݂ܶܢܫܶܐ ܕ݂ܶܝܢ ܟ݂ܰܕ݁ ܝܺܕܰ݁ܥܘ ܐܶܙܰܠܘ ܒ݂ܳܬ݁ܪܶܗ ܘܩܰܒ݂ܶܠ ܐܶܢܽܘܢ ܘܰܡܡܰܠܶܠ ܗ̄ܘܳܐ ܥܰܡܗܽܘܢ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܠܰܐܝܠܶܝܢ ܕ݂ܰܣܢܺܝܩܺܝܢ ܗ̄ܘܰܘ ܥܰܠ ܐܳܣܝܽܘܬܳ݁ܐ ܡܰܐܣܶܐ ܗ̄ܘܳܐ: ܣ</VERS>
      <VERS vnumber="12">ܟ݂ܰܕ݁ ܕ݂ܶܝܢ ܫܪܺܝ ܝܰܘܡܳܐ ܠܡܶܨܠܳܐ ܩܪܶܒ݁ܘ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܫܪܺܝ ܠܟܶ݁ܢܫܶܐ ܕ݂ܢܺܐܙܽܠ̄ܘܢ ܠܩܽܘܪܝܳܐ ܕ݂ܰܚܕܳ݁ܪܰܝܢ ܘܰܠܟܰ݁ܦ݁ܪܽܘܢܶܐ ܕ݂ܢܶܫܪܽܘܢ ܒ݂ܗܽܘܢ ܘܢܶܫܟ݂ܚܽܘܢ ܠܗܽܘܢ ܣܰܝܒ݂ܳܪܬ݂ܳܐ ܡܶܛܽܠ ܕ݂ܒܰ݁ܐܬ݁ܪܳܐ ܚܽܘܪܒ݂ܳܐ ܐܺܝܬܰ݁ܝܢ:</VERS>
      <VERS vnumber="13">ܐܳܡܰܪ ܠܗܽܘܢ ܝܶܫܽܘܥ ܗܰܒ݁ܘ ܠܗܽܘܢ ܐܰܢ̄ܬ݂ܽܘܢ ܠܡܶܐܟܰ݁ܠ ܗܶܢܽܘܢ ܕ݂ܶܝܢ ܐܳܡܪܺܝܢ ܠܰܝܬ݂ ܠܰܢ ܝܰܬ݂ܺܝܪ ܡܶܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܐܶܠܳܐ ܐܶܢ ܐܶܙܰܠܢܰܢ ܘܰܙܒܰ݁ܢܰܢ ܣܰܝܒ݂ܳܪܬ݂ܳܐ ܠܗܳܢܳܐ ܟ݂ܽܠܶܗ ܥܰܡܳܐ:</VERS>
      <VERS vnumber="14">ܗܳܘܶܝܢ ܗ̄ܘܰܘ ܓ݂ܶܝܪ ܐܰܝܟ݁ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ ܐܳܡܰܪ ܠܗܽܘܢ ܝܶܫܽܘܥ ܐܰܣܡܶܟ݁ܘ ܐܶܢܽܘܢ ܣܡܳܟܶ݁ܐ ܚܰܡܫܺܝܢ ܐ̄ܢܳܫܺܝܢ ܒ݂ܰܣܡܳܟܳ݁ܐ:</VERS>
      <VERS vnumber="15">ܘܰܥܒܰ݁ܕ݁ܘ ܗܳܟ݁ܘܳܬ݁ ܬ݂ܰܠܡܺܝܕܶ݁ܐ ܘܰܐܣܡܶܟ݁ܘ ܠܟܽ݁ܠܗܽܘܢ:</VERS>
      <VERS vnumber="16">ܘܰܢܣܰܒ݁ ܝܶܫܽܘܥ ܗܳܢܽܘܢ ܚܰܡܫܳܐ ܠܰܚܡܺܝܢ ܘܰܬ݁ܪܶܝܢ ܢܽܘܢܺܝܢ ܘܚܳܪ ܒ݂ܰܫܡܰܝܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܬܰ݁ܠܡܺܝܕܰ݁ܘܗ̄ܝ ܕ݂ܰܢܣܺܝܡܽܘܢ ܠܟܶ݁ܢܫܶܐ:</VERS>
      <VERS vnumber="17">ܘܶܐܟܰ݁ܠܘ ܟ݂ܽܠܗܽܘܢ ܘܰܣܒܰ݁ܥܘ ܘܰܫܩܰܠܘ ܩܨܳܝܶܐ ܡܶܕ݂ܶܡ ܕ݂ܰܐܘܬ݂ܰܪܘ ܬ݂ܪܶܥܣܰܪ ܩܽܘܦܺ݁ܝܢܺܝܢ ܣܣ:</VERS>
      <VERS vnumber="18">ܘܟܰ݁ܕ݁ ܡܨܰܠܶܐ ܒ݂ܰܠܚܽܘܕܰ݁ܘܗ̄ܝ ܘܬܰ݁ܠܡܺܝܕܰ݁ܘܗ̄ܝ ܥܰܡܶܗ ܫܰܐܶܠ ܐܶܢܽܘܢ ܘܶܐܡܰܪ ܡܰܢܽܘ ܐܳܡܪܺܝܢ ܥܠܰܝ ܟ݂ܶܢܫܶܐ ܕ݂ܺܐܝܬܰ݁ܝ:</VERS>
      <VERS vnumber="19">ܥܢܰܘ ܘܳܐܡܪܺܝܢ ܠܶܗ ܕ݂ܝܽܘܚܰܢܳܢ ܡܰܥܡܕܳ݁ܢܳܐ ܘܰܐ̄ܚܪܳܢܶܐ ܕ݂ܺܐܠܺܝܳܐ ܐ̄ܚܪܳܢܶܐ ܕ݂ܶܝܢ ܕ݂ܰܢܒܺ݁ܝܳܐ ܚܰܕ݁ ܡܶܢ ܢܒܺ݁ܝܶܐ ܩܰܕ݁ܡܳܝܶܐ ܩܳܡ:</VERS>
      <VERS vnumber="20">ܐܳܡܰܪ ܠܗܽܘܢ ܐܰܢ̄ܬ݂ܽܘܢ ܕ݂ܶܝܢ ܡܰܢܽܘ ܐܳܡܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ ܥܢܳܐ ܫܶܡܥܽܘܢ ܘܶܐܡܰܪ ܡܫܺܝܚܶܗ ܕ݂ܰܐܠܳܗܳܐ: ܣ</VERS>
      <VERS vnumber="21">ܗܽܘ ܕ݂ܶܝܢ ܟ݂ܐܳܐ ܒ݂ܗܽܘܢ ܘܙܰܗܰܪ ܐܶܢܽܘܢ ܕ݂ܗܳܕܶ݁ܐ ܠܐ̄ܢܳܫ ܠܳܐ ܢܺܐܡܪܽܘܢ:</VERS>
      <VERS vnumber="22">ܘܶܐܡܰܪ ܠܗܽܘܢ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܣܰܓ݂ܺܝܳܐܬܳ݁ܐ ܢܶܚܰܫ ܘܰܕ݁ܢܶܣܬ݂ܠܶܐ ܡܶܢ ܩܰܫܺܝܫܶܐ ܘܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ</VERS>
      <VERS vnumber="23">ܘܳܐܡܰܪ ܗ̄ܘܳܐ ܩܕܳ݁ܡ ܟ݂ܽܠܢܳܫ ܡܰܢ ܕ݂ܨܳܒܶ݁ܐ ܕ݂ܢܺܐܬܶ݁ܐ ܒ݂ܳܬܰ݁ܪܝ ܢܶܟ݁ܦ݂ܽܘܪ ܒ݂ܢܰܦ݁ܫܶܗ ܘܢܶܫܩܽܘܠ ܙܩܺܝܦܶ݁ܗ ܟ݂ܽܠܝܽܘܡ ܘܢܺܐܬܶ݁ܐ ܒ݂ܳܬܰ݁ܪܝ:</VERS>
      <VERS vnumber="24">ܡܰܢ ܓ݂ܶܝܪ ܕ݂ܨܳܒܶ݁ܐ ܕ݂ܢܰܦ݁ܫܶܗ ܢܰܚܶܐ ܡܰܘܒ݂ܶܕ݁ ܠܳܗ ܡܰܢ ܕ݂ܶܝܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܡܶܛܽܠܳܬ݁ܝ ܗܳܢܳܐ ܡܰܚܶܐ ܠܳܗ:</VERS>
      <VERS vnumber="25">ܡܳܢܳܐ ܓ݂ܶܝܪ ܢܶܬ݁ܥܰܕ݂ܰܪ ܒ݂ܰܪ ܐ̄ܢܳܫܳܐ ܕ݂ܢܺܐܬܰ݁ܪ ܥܳܠܡܳܐ ܟ݂ܽܠܶܗ ܢܰܦ݁ܫܶܗ ܕ݂ܶܝܢ ܢܰܘܒ݂ܶܕ݁ ܐܰܘ ܢܶܚܣܰܪ:</VERS>
      <VERS vnumber="26">ܡܰܢ ܕ݂ܢܶܒ݁ܗܰܬ݁ ܒ݂ܺܝ ܕ݂ܶܝܢ ܘܰܒ݁ܡܶܠܰܝ ܢܶܒ݁ܗܰܬ݁ ܒ݂ܶܗ ܒ݂ܪܶܗ ܕ݂ܐ̄ܢܳܫܳܐ ܡܳܐ ܕ݂ܳܐܬܶ݁ܐ ܒ݂ܫܽܘܒ݁ܚܳܐ ܕ݂ܰܐܒܽ݁ܘܗ̄ܝ ܥܰܡ ܡܰܠܰܐܟܰ݁ܘܗ̄ܝ ܩܰܕ݂ܺܝܫܶܐ: ܣ</VERS>
      <VERS vnumber="27">ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܺܐܝܬ݁ ܐ̄ܢܳܫܳܐ ܕ݂ܩܳܝܡܺܝܢ ܗܳܪܟ݂ܳܐ ܕ݂ܠܳܐ ܢܶܛܥܡܽܘܢ ܡܰܘܬ݂ܳܐ ܥܕܰ݁ܡܳܐ ܕ݂ܢܶܚܙܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="28">ܗܘܳܐ ܕ݂ܶܝܢ ܒ݂ܳܬܰ݁ܪ ܡܶܠܶܐ ܗܳܠܶܝܢ ܐܰܝܟ݁ ܬ݂ܡܳܢܝܳܐ ܝܰܘܡܺܝܢ ܕ݂ܒܰ݁ܪ ܝܶܫܽܘܥ ܠܫܶܡܥܽܘܢ ܘܰܠܝܰܥܩܽܘܒ݁ ܘܰܠܝܽܘܚܰܢܳܢ ܘܰܣܠܶܩ ܠܛܽܘܪܳܐ ܠܰܡܨܰܠܳܝܽܘ:</VERS>
      <VERS vnumber="29">ܘܟܰ݁ܕ݁ ܗܽܘ ܡܨܰܠܶܐ ܐܶܬ݁ܚܰܠܰܦ݁ ܚܶܙܘܳܐ ܕ݂ܰܐܦ݂ܰܘܗ̄ܝ ܘܢܰܚܬ݂ܰܘܗ̄ܝ ܚܘܰܪܘ ܘܡܰܒ݁ܪܩܺܝܢ ܗ̄ܘܰܘ:</VERS>
      <VERS vnumber="30">ܘܗܳܐ ܬ݂ܪܶܝܢ ܓ݂ܰܒ݁ܪܺܝܢ ܡܡܰܠܠܺܝܢ ܗ̄ܘܰܘ ܥܰܡܶܗ ܕ݂ܺܐܝܬܰ݁ܝܗܽܘܢ ܡܽܘܫܶܐ ܘܺܐܠܺܝܳܐ:</VERS>
      <VERS vnumber="31">ܕ݂ܶܐܬ݁ܚܙܺܝܘ ܒ݂ܬܶ݁ܫܒ݂ܽܘܚܬ݂ܳܐ ܐܳܡܪܺܝܢ ܗ̄ܘܰܘ ܕ݂ܶܝܢ ܥܰܠ ܡܰܦ݂ܩܳܢܶܗ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܶܫܬ݂ܰܠܰܡ ܒ݂ܽܐܘܪܺܫܠܶܡ:</VERS>
      <VERS vnumber="32">ܘܺܝܩܰܪܘ ܗ̄ܘܰܘ ܠܗܽܘܢ ܒ݂ܫܶܢܬܳ݁ܐ ܫܶܡܥܽܘܢ ܘܗܳܢܽܘܢ ܕ݂ܥܰܡܶܗ ܘܰܠܡܰܚܣܶܢ ܐܶܬ݂ܬ݂ܥܺܝܪܘ ܘܰܚܙܰܘ ܫܽܘܒ݁ܚܶܗ ܘܰܠܗܳܢܽܘܢ ܬ݂ܪܶܝܢ ܐ̄ܢܳܫܺܝܢ ܕ݂ܩܳܝܡܺܝܢ ܗ̄ܘܰܘ ܠܘܳܬܶ݁ܗ ܣ݂ ܣ݂:</VERS>
      <VERS vnumber="33">ܘܟܰ݁ܕ݁ ܫܰܪܺܝܘ ܠܡܶܦ݁ܪܰܫ ܡܶܢܶܗ ܐܶܡܰܪ ܫܶܡܥܽܘܢ ܠܝܶܫܽܘܥ ܪܰܒ݂ܺܝ ܫܰܦ݂ܺܝܪ ܗܽ̄ܘ ܠܰܢ ܕ݂ܗܳܪܟ݂ܳܐ ܢܶܗܘܶܐ ܘܢܶܥܒ݂ܶܕ݁ ܬ݂ܠܳܬ݁ ܡܰܛܠܺܝܢ ܠܳܟ݁ ܚܕܳ݁ܐ ܘܰܠܡܽܘܫܶܐ ܚܕܳ݁ܐ ܘܠܺܐܠܺܝܳܐ ܚܕܳ݁ܐ ܘܠܳܐ ܝܳܕܰ݁ܥ ܗ̄ܘܳܐ ܡܳܢܳܐ ܐܳܡܰܪ:</VERS>
      <VERS vnumber="34">ܘܟܰ݁ܕ݁ ܐܳܡܰܪ ܗܳܠܶܝܢ ܗܘܳܬ݁ ܥܢܳܢܳܐ ܘܰܐܛܠܰܬ݁ ܥܠܰܝܗܽܘܢ ܘܰܕ݁ܚܶܠܘ ܟ݂ܰܕ݁ ܚܙܰܘ ܠܡܽܘܫܶܐ ܘܠܺܐܠܺܝܳܐ ܕ݂ܥܰܠܘ ܒ݂ܰܥܢܳܢܳܐ:</VERS>
      <VERS vnumber="35">ܘܩܳܠܳܐ ܗܘܳܐ ܡܶܢ ܥܢܳܢܳܐ ܕ݂ܳܐܡܰܪ ܗܳܢܰܘ ܒ݂ܶܪܝ ܚܰܒ݂ܺܝܒܳ݁ܐ ܠܶܗ ܫܡܰܥܘ:</VERS>
      <VERS vnumber="36">ܘܟܰ݁ܕ݁ ܗܘܳܐ ܩܳܠܳܐ ܐܶܫܬ݂ܟܰ݁ܚ ܝܶܫܽܘܥ ܒ݂ܰܠܚܽܘܕܰ݁ܘܗ̄ܝ ܘܗܶܢܽܘܢ ܫܬܶ݁ܩܘ ܘܰܠܐ̄ܢܳܫ ܠܳܐ ܐܶܡܰܪܘ ܒ݂ܗܳܢܽܘܢ ܝܰܘܡܳܬܳ݁ܐ ܡܶܕ݂ܶܡ ܕ݂ܰܚܙܰܘ: ܣ</VERS>
      <VERS vnumber="37">ܘܰܗܘܳܐ ܠܝܰܘܡܳܐ ܕ݂ܒܳ݁ܬ݁ܪܶܗ ܟ݂ܰܕ݁ ܢܳܚܬ݂ܺܝܢ ܡܶܢ ܛܽܘܪܳܐ ܦ݂ܓܰ݁ܥ ܒ݂ܗܽܘܢ ܟ݂ܶܢܫܳܐ ܣܰܓ݂ܺܝܳܐܐ: ܣ</VERS>
      <VERS vnumber="38">ܘܓܰ݁ܒ݁ܪܳܐ ܚܰܕ݁ ܡܶܢ ܟ݂ܶܢܫܳܐ ܗܰܘ ܩܥܳܐ ܘܶܐܡܰܪ ܡܰܠܦܳ݁ܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܶܬ݁ܦ݂ܰܢܝ ܥܠܰܝ ܒ݂ܶܪܝ ܕ݂ܺܝܚܺܝܕܳ݁ܝܳܐ ܗ̄ܘ ܠܺܝ:</VERS>
      <VERS vnumber="39">ܘܪܽܘܚܳܐ ܥܳܕ݁ܝܳܐ ܥܠܰܘܗ̄ܝ ܘܡܶܢ ܫܶܠܝܳܐ ܩܳܥܶܐ ܘܰܡܚܰܪܶܩ ܫܶܢܰܘܗ̄ܝ ܘܡܰܪܥܶܬ݁ ܘܰܠܡܰܚܣܶܢ ܦ݂ܳܪܩܳܐ ܡܶܢܶܗ ܡܳܐ ܕ݂ܰܫܚܰܩܬܶ݁ܗ:</VERS>
      <VERS vnumber="40">ܘܰܒ݁ܥܺܝܬ݁ ܡܶܢ ܬ݂ܰܠܡܺܝܕܰ݁ܝܟְ݂ ܕ݂ܢܰܦ݂ܩܽܘܢܳܝܗ̄ܝ ܘܠܳܐ ܐܶܫܟ݂ܰܚܘ:</VERS>
      <VERS vnumber="41">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܐܽܘܢ ܫܰܪܒ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܰܡܥܰܩܰܠܬ݂ܳܐ ܥܕܰ݁ܡܳܐ ܠܶܐܡܰܬ݁ܝ ܐܶܗܘܶܐ ܠܘܳܬ݁ܟܽ݁ܘܢ ܘܶܐܣܰܝܒ݂ܰܪܟܽ݁ܘܢ ܩܰܪܶܒܳ݁ܝܗ̄ܝ ܠܟܳ݁ܐ ܠܰܒ݁ܪܳܟ݁:</VERS>
      <VERS vnumber="42">ܘܟܰ݁ܕ݁ ܡܩܰܪܶܒ݁ ܠܶܗ ܐܰܪܡܝܶܗ ܕ݂ܰܝܘܳܐ ܗܰܘ ܘܡܰܥܣܶܗ ܘܰܟ݁ܐܳܐ ܝܶܫܽܘܥ ܒ݂ܪܽܘܚܳܐ ܗܳܝ ܛܰܢܦ݁ܬܳ݁ܐ ܘܰܐܣܝܶܗ ܠܛܰܠܝܳܐ ܘܝܰܗܒ݂ܶܗ ܠܰܐܒܽ݁ܘܗ̄ܝ: ܣ</VERS>
      <VERS vnumber="43">ܘܶܐܬ݂ܕ݂ܰܡܰܪܘ ܟ݂ܽܠܗܽܘܢ ܒ݂ܪܰܒ݂ܽܘܬܶ݁ܗ ܕ݂ܰܐܠܳܗܳܐ ܣ ܘܟܰ݁ܕ݁ ܟ݂ܽܠܢܳܫ ܡܶܬ݂ܕ݂ܰܡܰܪ ܗ̄ܘܳܐ ܥܰܠ ܟ݂ܽܠ ܕ݂ܥܳܒܶ݁ܕ݁ ܝܶܫܽܘܥ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:</VERS>
      <VERS vnumber="44">ܣܺܝܡܘ ܐܰܢ̄ܬ݂ܽܘܢ ܡܶܠܶܐ ܗܳܠܶܝܢ ܒ݂ܶܐܕ݁ܢܰܝܟ݂ܽܘܢ ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܥܬܺ݁ܝܕ݁ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܒ݂ܢܰܝ-ܐ̄ܢܳܫܳܐ:</VERS>
      <VERS vnumber="45">ܗܶܢܽܘܢ ܕ݂ܶܝܢ ܠܳܐ ܐܶܫܬ݂ܰܘܕ݂ܥܽܘܗ ܠܡܶܠܬܳ݁ܐ ܗܳܕܶ݁ܐ ܡܶܛܽܠ ܕ݂ܰܡܟܰ݁ܣܝܳܐ ܗ̄ܘܳܬ݁ ܡܶܢܗܽܘܢ ܕ݂ܠܳܐ ܢܶܕ݂ܥܽܘܢܳܗ ܘܕܳ݁ܚܠܺܝܢ ܗ̄ܘܰܘ ܕ݂ܰܢܫܰܐܠܽܘܢܳܝܗ̄ܝ ܥܠܶܝܗ ܥܰܠ ܡܶܠܬܳ݁ܐ ܗܳܕܶ݁ܐ: ܣ</VERS>
      <VERS vnumber="46">ܘܥܶܠܰܬ݁ ܒ݂ܗܽܘܢ ܡܰܚܫܰܒ݁ܬ݂ܳܐ ܕ݂ܡܰܢܽܘ ܟ݂ܰܝ ܪܰܒ݁ ܒ݂ܗܽܘܢ:</VERS>
      <VERS vnumber="47">ܝܶܫܽܘܥ ܕ݂ܶܝܢ ܝܺܕܰ݁ܥ ܡܰܚܫܰܒ݁ܬ݂ܳܐ ܕ݂ܠܶܒ݂ܗܽܘܢ ܘܰܢܣܰܒ݁ ܛܰܠܝܳܐ ܘܰܐܩܺܝܡܶܗ ܠܘܳܬܶ݁ܗ:</VERS>
      <VERS vnumber="48">ܘܶܐܡܰܪ ܠܗܽܘܢ ܡܰܢ ܕ݂ܰܡܩܰܒ݂ܶܠ ܛܰܠܝܳܐ ܐܰܝܟ݁ ܗܳܢܳܐ ܒ݂ܫܶܡܝ ܠܺܝ ܗܽ̄ܘ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܡܩܰܒ݂ܶܠ ܠܡܰܢ ܕ݂ܫܰܕ݂ܪܰܢܝ ܐܰܝܢܳܐ ܓ݂ܶܝܪ ܕ݂ܰܙܥܽܘܪ ܒ݂ܟܽ݁ܠܟܽ݁ܘܢ ܗܳܢܳܐ ܢܶܗܘܶܐ ܪܰܒ݁: ܣ</VERS>
      <VERS vnumber="49">ܘܰܥܢܳܐ ܝܽܘܚܰܢܳܢ ܘܶܐܡܰܪ ܪܰܒ݂ܰܢ ܚܙܰܝܢ ܐ̄ܢܳܫ ܕ݂ܡܰܦ݂ܶܩ ܕ݂ܰܝܘܶܐ ܒ݂ܰܫܡܳܟ݁ ܘܰܟ݁ܠܰܝܢܳܝܗ̄ܝ ܥܰܠ ܕ݂ܠܳܐ ܐܶܬܳ݁ܐ ܥܰܡܰܢ ܒ݂ܳܬ݁ܪܳܟ݁:</VERS>
      <VERS vnumber="50">ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܶܟ݁ܠܽܘܢ ܡܰܢ ܓ݂ܶܝܪ ܕ݂ܠܳܐ ܗ̄ܘܳܐ ܠܽܘܩܒܰ݁ܠܟܽ݁ܘܢ ܚܠܳܦܰ݁ܝܟ݂ܽܘܢ ܗܽ̄ܘ: ܣ</VERS>
      <VERS vnumber="51">ܘܰܗܘܳܐ ܕ݂ܟܰ݁ܕ݁ ܡܶܬ݁ܡܰܠܶܝܢ ܝܰܘܡܳܬܳ݁ܐ ܕ݂ܣܽܘܠܳܩܶܗ ܐܰܬ݁ܩܶܢ ܦ݂ܰܪܨܽܘܦ݂ܶܗ ܕ݂ܢܺܐܙܰܠ ܠܽܐܘܪܺܫܠܶܡ:</VERS>
      <VERS vnumber="52">ܘܫܰܕ݂ܰܪ ܡܰܠܰܐܟܶ݁ܐ ܩܕܳ݁ܡ ܦ݂ܰܪܨܽܘܦ݂ܶܗ ܘܶܐܙܰܠܘ ܥܰܠܘ ܠܰܩܪܺܝܬܳ݁ܐ ܕ݂ܫܳܡܪܳܝܶܐ ܐܰܝܟ݁ ܕ݂ܢܰܬ݁ܩܢܽܘܢ ܠܶܗ:</VERS>
      <VERS vnumber="53">ܘܠܳܐ ܩܰܒ݂ܠܽܘܗ̄ܝ ܡܶܛܽܠ ܕ݂ܦ݂ܰܪܨܽܘܦ݂ܶܗ ܠܽܐܘܪܺܫܠܶܡ ܣܺܝܡ ܗ̄ܘܳܐ ܠܡܺܐܙܰܠ:</VERS>
      <VERS vnumber="54">ܘܟܰ݁ܕ݁ ܚܙܰܘ ܝܰܥܩܽܘܒ݁ ܘܝܽܘܚܰܢܳܢ ܬ݂ܰܠܡܺܝܕܰ݁ܘܗ̄ܝ ܐܳܡܪܺܝܢ ܠܶܗ ܡܳܪܰܢ ܨܳܒܶ݁ܐ ܐܰܢ̄ܬ݂ ܕ݂ܢܺܐܡܰܪ ܘܬܶ݁ܚܽܘܬ݁ ܢܽܘܪܳܐ ܡܶܢ ܫܡܰܝܳܐ ܘܰܬ݂ܣܺܝܦ݁ ܐܶܢܽܘܢ ܐܰܝܟ݁ ܕ݂ܳܐܦ݁ ܐܺܠܺܝܳܐ ܥܒܰ݁ܕ݁:</VERS>
      <VERS vnumber="55">ܘܶܐܬ݁ܦ݂ܢܺܝ ܘܰܟ݁ܐܳܐ ܒ݂ܗܽܘܢ ܘܶܐܡܰܪ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܕܳ݁ܐ ܐܰܢ̄ܬ݂ܽܘܢ ܪܽܘܚܳܐ:</VERS>
      <VERS vnumber="56">ܒ݂ܪܶܗ ܓ݂ܶܝܪ ܕ݂ܐ̄ܢܳܫܳܐ ܠܳܐ ܐܶܬܳ݁ܐ ܠܡܰܘܒ݂ܳܕܽ݁ܘ ܢܰܦ݁ܫܳܬܳ݁ܐ ܐܶܠܳܐ ܠܡܰܚܳܝܽܘ ܘܶܐܙܰܠܘ ܠܗܽܘܢ ܠܰܩܪܺܝܬܳ݁ܐ ܐ̄ܚܪܺܬܳ݁ܐ: ܣ</VERS>
      <VERS vnumber="57">ܘܟܰ݁ܕ݁ ܐܳܙܺܠ̄ܝܢ ܒ݂ܽܐܘܪܚܳܐ ܐܶܡܰܪ ܠܶܗ ܐ̄ܢܳܫ ܐܺܬܶ݁ܐ ܒ݂ܳܬ݁ܪܳܟ݁ ܠܰܐܬܰ݁ܪ ܕ݂ܳܐܙܶܠ ܐܰܢ̄ܬ݂ ܡܳܪܝ:</VERS>
      <VERS vnumber="58">ܐܳܡܰܪ ܠܶܗ ܝܶܫܽܘܥ ܠܬܰ݁ܥܠܶܐ ܢܶܩܥܶܐ ܐܺܝܬ݁ ܠܗܽܘܢ ܘܰܠܦܳ݁ܪܰܚܬܳ݁ܐ ܕ݂ܰܫܡܰܝܳܐ ܡܰܛܠ̄ܠܳܐ ܠܰܒ݁ܪܶܗ ܕ݂ܶܝܢ ܕ݂ܐ̄ܢܳܫܳܐ ܠܰܝܬ݂ ܠܶܗ ܐܰܝܟ݂ܳܐ ܕ݂ܢܶܣܡܽܘܟ݁ ܪܺܫܶܗ:</VERS>
      <VERS vnumber="59">ܘܶܐܡܰܪ ܠܰܐ̄ܚܪܺܢܳܐ ܬ݂ܳܐ ܒ݂ܳܬܰ݁ܪܝ ܗܽܘ ܕ݂ܶܝܢ ܐܶܡܰܪ ܠܶܗ ܡܳܪܝ ܐܰܦ݂ܶܣ ܠܺܝ ܠܽܘܩܕܰ݁ܡ ܐܺܙܰܠ ܐܶܩܒ݂ܽܘܪ ܐܳܒ݁ܝ:</VERS>
      <VERS vnumber="60">ܐܳܡܰܪ ܠܶܗ ܝܶܫܽܘܥ ܫܒܽ݁ܘܩ ܡܺܝܬܶ݁ܐ ܩܳܒ݁ܪܺܝܢ ܡܺܝܬܰ݁ܝܗܽܘܢ ܘܰܐܢ̄ܬ݂ ܙܶܠ ܣܰܒ݂ܰܪ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="61">ܐܳܡܰܪ ܠܶܗ ܐ̄ܚܪܺܢܳܐ ܐܺܬܶ݁ܐ ܒ݂ܳܬ݁ܪܳܟ݁ ܡܳܪܝ ܠܽܘܩܕܰ݁ܡ ܕ݂ܶܝܢ ܐܰܦ݂ܶܣ ܠܺܝ ܐܺܙܰܠ ܐܶܫܰܠܶܡ ܠܰܒ݁ܢܰܝ ܒ݂ܰܝܬ݂ܝ ܘܺܐܬܶ݁ܐ:</VERS>
      <VERS vnumber="62">ܐܳܡܰܪ ܠܶܗ ܝܶܫܽܘܥ ܠܳܐ ܐ̄ܢܳܫ ܪܳܡܶܐ ܐܺܝܕܶ݁ܗ ܥܰܠ ܚܰܪܒ݂ܳܐ ܕ݂ܦܰ݁ܕ݂ܳܢܳܐ ܘܚܳܐܰܪ ܠܒܶ݁ܣܬ݂ܪܶܗ ܘܚܳܫܰܚ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܒ݂ܳܬܰ݁ܪ ܗܳܠܶܝܢ ܦ݂ܪܰܫ ܝܶܫܽܘܥ ܡܶܢ ܬ݂ܰܠܡܺܝܕܰ݁ܘܗ̄ܝ ܐ̄ܚܪܳܢܶܐ ܫܰܒ݁ܥܺܝܢ ܘܫܰܕ݂ܰܪ ܐܶܢܽܘܢ ܬ݂ܪܶܝܢ ܬ݂ܪܶܝܢ ܩܕܳ݁ܡ ܦ݂ܰܪܨܽܘܦ݂ܶܗ ܠܟܽ݁ܠ ܐܰܬܰ݁ܪ ܘܰܡܕܺ݁ܝܢܳܐ ܕ݂ܰܥܬܺ݁ܝܕ݁ ܗܘܳܐ ܠܡܺܐܙܰܠ: ܣ</VERS>
      <VERS vnumber="2">ܘܶܐܡܰܪ ܠܗܽܘܢ ܚܨܳܕܳ݁ܐ ܣܰܓ݂ܺܝ ܘܦܳ݁ܥܠܶܐ ܙܥܽܘܪܺܝܢ ܒ݂ܥܰܘ ܗܳܟܺ݁ܝܠ ܡܶܢ ܡܳܪܶܐ ܚܨܳܕܳ݁ܐ ܕ݂ܢܰܦ݂ܶܩ ܦ݂ܳܥܠܶܐ ܠܰܚܨܳܕܶ݁ܗ: ܣ</VERS>
      <VERS vnumber="3">ܙܶܠܘ ܗܳܐ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܐܶܡܪܶܐ ܒ݂ܰܝܢܰܝ ܕ݂ܺܐܒܶ݁ܐ:</VERS>
      <VERS vnumber="4">ܠܳܐ ܬ݂ܶܫܩܠܽܘܢ ܠܟܽ݁ܘܢ ܟ݂ܺܝܣܶܐ ܘܠܳܐ ܬ݂ܰܪܡܳܠܶܐ ܘܠܳܐ ܡܣܳܢܶܐ ܘܒܰ݁ܫܠܳܡܳܐ ܕ݂ܐ̄ܢܳܫ ܒ݂ܽܐܘܪܚܳܐ ܠܳܐ ܬ݂ܶܫܶܐܠܽܘܢ: ܣ</VERS>
      <VERS vnumber="5">ܘܠܰܐܝܢܳܐ ܒ݂ܰܝܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܽܘܩܕܰ݁ܡ ܐܶܡܰܪܘ ܫܠܳܡܳܐ ܠܒܰ݁ܝܬ݂ܳܐ ܗܳܢܳܐ:</VERS>
      <VERS vnumber="6">ܘܶܐܢ ܐܺܝܬ݁ ܬ݂ܰܡܳܢ ܒ݂ܰܪ ܫܠܳܡܳܐ ܢܶܬ݂ܬ݂ܢܺܝܚ ܥܠܰܘܗ̄ܝ ܫܠܳܡܟܽ݁ܘܢ ܐܶܢ ܕ݂ܶܝܢ ܠܳܐ ܥܠܰܝܟ݂ܽܘܢ ܢܶܗܦ݂ܽܘܟ݁:</VERS>
      <VERS vnumber="7">ܒ݂ܶܗ ܕ݂ܶܝܢ ܒ݂ܒܰ݁ܝܬ݂ܳܐ ܗܘܰܘ ܟ݂ܰܕ݁ ܠܳܥܣܺܝܢ ܐܢ̄ܬ݂ܽܘܢ ܘܫܳܬܶ݁ܝܢ ܡܶܢ ܕ݂ܺܝܠܗܽܘܢ ܫܳܘܶܐ ܗ̄ܘ ܓ݂ܶܝܪ ܦ݂ܳܥܠܳܐ ܐܰܓ݁ܪܶܗ ܘܠܳܐ ܬ݂ܫܰܢܽܘܢ ܡܶܢ ܒ݂ܰܝܬ݂ܳܐ ܠܒܰ݁ܝܬ݂ܳܐ:</VERS>
      <VERS vnumber="8">ܘܠܰܐܝܕܳ݁ܐ ܡܕܺ݁ܝܢ̄ܬ݂ܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܘܰܡܩܰܒ݂ܠܺܝܢ ܠܟܽ݁ܘܢ ܠܥܰܣܘ ܡܶܕ݂ܶܡ ܕ݂ܡܶܬ݂ܬ݂ܣܺܝܡ ܠܟܽ݁ܘܢ:</VERS>
      <VERS vnumber="9">ܘܰܐܣܰܘ ܠܰܐܝܠܶܝܢ ܕ݂ܰܟ݁ܪܺܝܗܺܝܢ ܒ݂ܳܗ ܘܶܐܡܰܪܘ ܠܗܽܘܢ ܩܶܪܒ݂ܰܬ݁ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="10">ܠܰܐܝܕܳ݁ܐ ܡܕܺ݁ܝܢ̄ܬ݂ܳܐ ܕ݂ܶܝܢ ܕ݂ܥܳܐܠܺܝܢ ܐܢ̄ܬ݂ܽܘܢ ܘܠܳܐ ܢܩܰܒ݂ܠܽܘܢܳܟܽ݁ܘܢ ܦ݂ܽܘܩܘ ܠܟܽ݁ܘܢ ܠܫܽܘܩܳܐ ܘܶܐܡܰܪܘ:</VERS>
      <VERS vnumber="11">ܘܳܐܦ݁ ܚܶܠܳܐ ܕ݂ܰܕ݁ܒܶ݁ܩ ܠܰܢ ܒ݂ܪܶܓ݁ܠܰܝܢ ܡܶܢ ܡܕܺ݁ܝܢ̄ܬ݂ܟܽ݁ܘܢ ܢܳܦ݁ܨܺܝܢ ܚ̄ܢܰܢ ܠܟܽ݁ܘܢ ܒ݂ܪܰܡ ܗܳܕܶ݁ܐ ܕ݂ܰܥܘ ܕ݂ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="12">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܣܕܽ݁ܘܡ ܢܶܗܘܶܐ ܢܺܝܚ ܒ݂ܝܰܘܡܳܐ ܗܰܘ ܐܰܘ ܠܰܡܕܺ݁ܝܢ̄ܬ݂ܳܐ ܗܳܝ: ܣ</VERS>
      <VERS vnumber="13">ܘܳܝ ܠܶܟ݁ܝ ܟ݂ܳܘܪܰܙܺܝܢ ܘܳܝ ܠܶܟ݁ܝ ܒ݂ܶܝܬ݁-ܨܰܝܳܕܳ݁ܐ ܕ݂ܶܐܠܽܘ ܒ݂ܨܽܘܪ ܘܰܒ݁ܨܰܝܕ݂ܳܢ ܗܘܰܘ ܚܰܝܠܶܐ ܕ݂ܰܗܘܰܘ ܒ݂ܟܶ݁ܝܢ ܟ݂ܒܰ݁ܪ ܕ݂ܶܝܢ ܒ݂ܣܰܩܶܐ ܘܰܒ݁ܩܶܛܡܳܐ ܬ݂ܳܒ݁ܘ:</VERS>
      <VERS vnumber="14">ܒ݂ܪܰܡ ܠܨܽܘܪ ܘܰܠܨܰܝܕ݂ܳܢ ܢܶܗܘܶܐ ܢܺܝܚ ܒ݂ܕܺ݁ܝܢܳܐ ܐܰܘ ܠܟܶ݁ܝܢ:</VERS>
      <VERS vnumber="15">ܘܰܐܢ̄ܬ݂ܝ ܟ݂ܦܰ݁ܪܢܰܚܽܘܡ ܗܳܝ ܕ݂ܰܥܕܰ݁ܡܳܐ ܠܰܫܡܰܝܳܐ ܐܶܬ݂ܬ݂ܪܺܝܡܬ݂ܝ ܥܕܰ݁ܡܳܐ ܠܰܫܝܽܘܠ ܬ݂ܶܬ݂ܰܚܬ݂ܶܝܢ: ܣ</VERS>
      <VERS vnumber="16">ܡܰܢ ܕ݂ܰܠܟܽ݁ܘܢ ܫܳܡܰܥ ܠܺܝ ܫܳܡܰܥ ܘܡܰܢ ܕ݂ܰܠܟܽ݁ܘܢ ܛܳܠܶܡ ܠܺܝ ܗܽ̄ܘ ܛܳܠܶܡ ܘܡܰܢ ܕ݂ܠܺܝ ܛܳܠܶܡ ܛܳܠܶܡ ܠܡܰܢ ܕ݂ܫܰܠܚܰܢܝ ܣ݂ ܣ݂:</VERS>
      <VERS vnumber="17">ܘܰܗܦܰ݁ܟ݁ܘ ܗܳܢܽܘܢ ܫܰܒ݁ܥܺܝܢ ܕ݂ܫܰܕ݂ܰܪ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܘܳܐܡܪܺܝܢ ܠܶܗ ܡܳܪܰܢ ܐܳܦ݁ ܫܺܐܕܶ݁ܐ ܡܶܫܬ݂ܰܥܒ݂ܕܺ݁ܝܢ ܠܰܢ ܒ݂ܰܫܡܳܟ݁:</VERS>
      <VERS vnumber="18">ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܳܙܶܐ ܗ̄ܘܺܝܬ݁ ܠܶܗ ܠܣܳܛܳܢܳܐ ܕ݂ܰܢܦܰ݁ܠ ܐܰܝܟ݁ ܒ݂ܰܪܩܳܐ ܡܶܢ ܫܡܰܝܳܐ:</VERS>
      <VERS vnumber="19">ܗܳܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܫܽܘܠܛܳܢܳܐ ܕ݂ܰܗܘܰܝܬ݂ܽܘܢ ܕ݂ܳܝܫܺܝܢ ܚܘܰܘܳܬܳ݁ܐ ܘܥܶܩܰܪܒܶ݁ܐ ܘܟܽ݁ܠܶܗ ܚܰܝܠܶܗ ܕ݂ܰܒ݁ܥܶܠܕ݂ܒܳ݁ܒܳ݁ܐ ܘܡܶܕ݂ܶܡ ܠܳܐ ܢܰܗܰܪܟܽ݁ܘܢ:</VERS>
      <VERS vnumber="20">ܒ݂ܪܰܡ ܒ݂ܗܳܕܶ݁ܐ ܠܳܐ ܬ݂ܶܚܕ݂ܽܘܢ ܕ݂ܫܺܐܕܶ݁ܐ ܡܶܫܬ݂ܰܥܒ݂ܕܺ݁ܝܢ ܠܟܽ݁ܘܢ ܐܶܠܳܐ ܚܕܰ݁ܘ ܕ݂ܰܫܡܳܗܰܝܟ݂ܽܘܢ ܐܶܬ݁ܟ݂ܬܶ݁ܒ݁ܘ ܒ݂ܰܫܡܰܝܳܐ: ܣ</VERS>
      <VERS vnumber="21">ܒ݂ܳܗ ܒ݂ܫܳܥܬܳ݁ܐ ܪܘܰܙ ܝܶܫܽܘܥ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܶܐܡܰܪ ܡܰܘܕ݂ܶܐ ܐ̄ܢܳܐ ܠܳܟ݁ ܐܳܒ݁ܝ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܕ݂ܟܰ݁ܣܺܝܬ݂ ܗܳܠܶܝܢ ܡܶܢ ܚܰܟ݂ܺܝܡܶܐ ܘܣܰܟ݂ܽܘܠܬܳ݁ܢܶܐ ܘܰܓ݁ܠܰܝܬ݂ ܐܶܢܶܝܢ ܠܝܰܠܽܘܕܶ݁ܐ ܐܺܝܢ ܐܳܒ݁ܝ ܕ݂ܗܳܟܰ݁ܢܳܐ ܗܘܳܐ ܨܶܒ݁ܝܳܢܳܐ ܩܕܳ݁ܡܰܝܟְ݂: ܣ</VERS>
      <VERS vnumber="22">ܘܶܐܬ݁ܦ݂ܢܺܝ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܟ݂ܽܠ ܡܶܕ݂ܶܡ ܐܶܫܬ݂ܠܶܡ ܠܺܝ ܡܶܢ ܐܳܒ݁ܝ ܘܠܳܐ ܐ̄ܢܳܫ ܝܳܕܰ݁ܥ ܡܰܢܽܘ ܒ݂ܪܳܐ ܐܶܠܳܐ ܐܶܢ ܐܰܒܳ݁ܐ ܘܡܰܢܽܘ ܐܰܒܳ݁ܐ ܐܶܠܳܐ ܐܶܢ ܒ݂ܪܳܐ ܘܰܠܡܰܢ ܕ݂ܶܐܢ ܢܶܨܒ݂ܶܐ ܒ݂ܪܳܐ ܕ݂ܢܶܓ݁ܠܶܐ: ܣ</VERS>
      <VERS vnumber="23">ܘܶܐܬ݁ܦ݂ܢܺܝ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܒ݂ܰܠܚܽܘܕܰ݁ܝܗܽܘܢ ܘܶܐܡܰܪ ܛܽܘܒܰ݁ܝܗܶܝܢ ܠܥܰܝܢܶܐ ܕ݂ܚܳܙܝܳܢ ܡܶܕ݂ܶܡ ܕ݂ܰܐܢ̄ܬ݂ܽܘܢ ܚܳܙܶܝܢ:</VERS>
      <VERS vnumber="24">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܰܢܒܺ݁ܝܶܐ ܣܰܓ݂ܺܝܶܐܐ ܘܡܰܠܟ݂ܶܐ ܨܒܰ݁ܘ ܕ݂ܢܶܚܙܽܘܢ ܡܶܕ݂ܶܡ ܕ݂ܚܳܙܶܝܢ ܐܢ̄ܬ݂ܽܘܢ ܘܠܳܐ ܚܙܰܘ ܘܰܠܡܶܫܡܰܥ ܡܶܕ݂ܶܡ ܕ݂ܰܐܢ̄ܬ݂ܽܘܢ ܫܳܡܥܺܝܢ ܘܠܳܐ ܫܡܰܥܘ: ܣ</VERS>
      <VERS vnumber="25">ܘܗܳܐ ܣܳܦ݁ܪܳܐ ܚܰܕ݁ ܩܳܡ ܕ݂ܰܢܢܰܣܶܝܘܗ̄ܝ ܘܶܐܡܰܪ ܡܰܠܦܳ݁ܢܳܐ ܡܳܢܳܐ ܐܶܥܒ݂ܶܕ݁ ܕ݂ܺܐܪܰܬ݁ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="26">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܶܗ ܒ݂ܢܳܡܽܘܣܳܐ ܐܰܝܟ݂ܰܢܳܐ ܟ݂ܬܺ݁ܝܒ݁ ܐܰܝܟ݂ܰܢܳܐ ܩܳܪܶܐ ܐܰܢ̄ܬ݂:</VERS>
      <VERS vnumber="27">ܥܢܳܐ ܘܶܐܡܰܪ ܠܶܗ ܕ݂ܬܶ݁ܪܚܰܡ ܠܡܳܪܝܳܐ ܐܰܠܳܗܳܟ݁ ܡܶܢ ܟ݂ܽܠܶܗ ܠܶܒ݂ܳܟ݁ ܘܡܶܢ ܟ݂ܽܠܳܗ ܢܰܦ݁ܫܳܟ݁ ܘܡܶܢ ܟ݂ܽܠܶܗ ܚܰܝܠܳܟ݁ ܘܡܶܢ ܟ݂ܽܠܶܗ ܪܶܥܝܳܢܳܟ݁ ܘܰܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:</VERS>
      <VERS vnumber="28">ܐܳܡܰܪ ܠܶܗ ܝܶܫܽܘܥ ܬ݂ܪܺܝܨܳܐܝܺܬ݁ ܐܶܡܰܪܬ݂ ܗܳܕܶ݁ܐ ܥܒܶ݁ܕ݁ ܘܬܺ݁ܚܶܐ:</VERS>
      <VERS vnumber="29">ܗܽܘ ܕ݂ܶܝܢ ܟ݂ܰܕ݁ ܨܒܳ݁ܐ ܠܰܡܙܰܕ݂ܳܩܽܘ ܢܰܦ݁ܫܶܗ ܐܶܡܰܪ ܠܶܗ ܘܡܰܢܽܘ ܩܰܪܺܝܒ݁ܝ: ܣ</VERS>
      <VERS vnumber="30">ܐܳܡܰܪ ܠܶܗ ܝܶܫܽܘܥ ܓ݂ܰܒ݁ܪܳܐ ܚܰܕ݁ ܢܳܚܶܬ݁ ܗ̄ܘܳܐ ܡܶܢ ܐܽܘܪܺܫܠܶܡ ܠܺܐܝܪܺܝܚܽܘ ܘܰܢܦܰ݁ܠܘ ܥܠܰܘܗ̄ܝ ܠܶܣܛܳܝܶܐ ܘܫܰܠܚܽܘܗ̄ܝ ܘܰܡܚܰܐܘܽܗ̄ܝ ܘܫܰܒ݁ܩܽܘܗ̄ܝ ܟ݂ܰܕ݁ ܩܰܠܺܝܠ ܩܰܝܳܡܳܐ ܒ݂ܶܗ ܢܰܦ݁ܫܳܐ ܘܶܐܙܰܠܘ:</VERS>
      <VERS vnumber="31">ܘܰܓ݁ܕܰ݁ܫ ܟ݂ܳܗܢܳܐ ܚܰܕ݁ ܢܳܚܶܬ݁ ܗ̄ܘܳܐ ܒ݂ܽܐܘܪܚܳܐ ܗܳܝ ܘܰܚܙܳܝܗ̄ܝ ܘܰܥܒܰ݁ܪ:</VERS>
      <VERS vnumber="32">ܘܗܳܟܰ݁ܢܳܐ ܐܳܦ݁ ܠܶܘܳܝܳܐ ܐܶܬܳ݁ܐ ܡܛܳܐ ܠܗܳܝ ܕ݂ܽܘܟ݂ܬܳ݁ܐ ܘܰܚܙܳܝܗ̄ܝ ܘܰܥܒܰ݁ܪ:</VERS>
      <VERS vnumber="33">ܐ̄ܢܳܫ ܕ݂ܶܝܢ ܫܳܡܪܳܝܳܐ ܟ݂ܰܕ݁ ܪܳܕܶ݁ܐ ܗ̄ܘܳܐ ܐܶܬܳ݁ܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܘܰܚܙܳܝܗ̄ܝ ܘܶܐܬ݁ܪܰܚܰܡ ܥܠܰܘܗ̄ܝ:</VERS>
      <VERS vnumber="34">ܘܶܐܬ݁ܩܰܪܰܒ݁ ܘܰܥܨܰܒ݁ ܡܰܚܘܳܬܶ݁ܗ ܘܰܢܨܰܠ ܥܠܰܝܗܶܝܢ ܚܰܡܪܳܐ ܘܡܶܫܚܳܐ ܘܣܳܡܶܗ ܥܰܠ ܚܡܳܪܶܗ ܘܰܐܝܬ݂ܝܶܗ ܠܦܽ݁ܘܬ݂ܩܳܐ ܘܶܐܬ݁ܒ݂ܛܶܠ ܠܶܗ ܥܠܰܘܗ̄ܝ:</VERS>
      <VERS vnumber="35">ܘܰܠܨܰܦ݁ܪܶܗ ܕ݂ܝܰܘܡܳܐ ܐܰܦ݂ܶܩ ܬ݂ܪܶܝܢ ܕ݂ܺܝܢܳܪܺܝܢ ܝܰܗ̄ܒ݁ ܠܦܽ݁ܘܬ݂ܩܳܝܳܐ ܘܶܐܡܰܪ ܠܶܗ ܝܺܨܰܦ݁ ܕ݂ܺܝܠܶܗ ܘܶܐܢ ܡܶܕ݂ܶܡ ܝܰܬ݂ܺܝܪ ܬ݂ܰܦ݂ܶܩ ܡܳܐ ܕ݂ܗܳܦܶ݁ܟ݁ ܐ̄ܢܳܐ ܝܳܗܶܒ݁ ܐ̄ܢܳܐ ܠܳܟ݁:</VERS>
      <VERS vnumber="36">ܡܰܢܽܘ ܗܳܟܺ݁ܝܠ ܡܶܢ ܗܳܠܶܝܢ ܬ݂ܠܳܬܳ݁ܐ ܡܶܬ݁ܚܙܶܐ ܠܳܟ݁ ܕ݂ܰܗܘܳܐ ܩܰܪܺܝܒܳ݁ܐ ܠܗܰܘ ܕ݂ܰܢܦܰ݁ܠ ܒ݂ܺܐܝܕܰ݁ܝ ܓ݂ܰܝܳܣܶܐ:</VERS>
      <VERS vnumber="37">ܗܽܘ ܕ݂ܶܝܢ ܐܶܡܰܪ ܗܰܘ ܕ݂ܶܐܬ݁ܪܰܚܰܡ ܥܠܰܘܗ̄ܝ ܐܳܡܰܪ ܠܶܗ ܝܶܫܽܘܥ ܙܶܠ ܐܳܦ݁ ܐܰܢ̄ܬ݂ ܗܳܟܰ݁ܢܳܐ ܗܘܰܝܬ݂ ܥܳܒܶ݁ܕ݁ ܣܣ:</VERS>
      <VERS vnumber="38">ܘܰܗܘܳܐ ܕ݂ܟܰ݁ܕ݁ ܗܶܢܽܘܢ ܪܳܕܶ݁ܝܢ ܒ݂ܽܐܘܪܚܳܐ ܥܰܠ ܠܰܩܪܺܝܬܳ݁ܐ ܚܕܳ݁ܐ ܘܰܐܢ̄ܬ݂ܬܳ݁ܐ ܕ݂ܰܫܡܳܗ ܡܳܪܬ݂ܳܐ ܩܰܒ݂ܶܠܬܶ݁ܗ ܒ݂ܒܰ݁ܝܬ݂ܳܗ:</VERS>
      <VERS vnumber="39">ܘܺܐܝܬ݁ ܗ̄ܘܳܬ݁ ܠܳܗ ܚܳܬܳ݁ܐ ܕ݂ܰܫܡܳܗ ܡܰܪܝܰܡ ܘܶܐܬܳ݁ܬ݁ ܝܶܬ݁ܒ݂ܰܬ݁ ܠܳܗ ܠܘܳܬ݁ ܪܶܓ݁ܠܰܘܗ̄ܝ ܕ݂ܡܳܪܰܢ ܘܫܳܡܥܳܐ ܗ̄ܘܳܬ݁ ܡܶܠܰܘܗ̄ܝ:</VERS>
      <VERS vnumber="40">ܡܳܪܬ݂ܳܐ ܕ݂ܶܝܢ ܥܰܢܝܳܐ ܗ̄ܘܳܬ݁ ܒ݂ܬܶ݁ܫܡܶܫܬ݂ܳܐ ܣܰܓ݂ܺܝܐܬܳ݁ܐ ܘܶܐܬܳ݁ܬ݁ ܐܳܡܪܳܐ ܠܶܗ ܡܳܪܝ ܠܳܐ ܒ݂ܛܺܝܠ ܠܳܟ݁ ܕ݂ܚܳܬ݁ܝ ܫܒܰ݁ܩܬܰ݁ܢܝ ܒ݂ܰܠܚܽܘܕܰ݁ܝ ܠܰܡܫܰܡܳܫܽܘ ܐܶܡܰܪ ܠܳܗ ܡܥܰܕ݂ܪܳܐ ܠܺܝ:</VERS>
      <VERS vnumber="41">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܳܗ ܡܳܪܬ݂ܳܐ ܡܳܪܬ݂ܳܐ ܝܳܨܦ݂ܰܬ݂ܝ ܘܰܪܗܺܝܒܰ݁ܬ݂ܝ ܥܰܠ ܣܰܓ݂ܺܝܳܐܬܳ݁ܐ:</VERS>
      <VERS vnumber="42">ܚܕܳ݁ܐ ܗ̄ܝ ܕ݂ܶܝܢ ܕ݂ܡܶܬ݁ܒ݂ܰܥܝܳܐ ܡܰܪܝܰܡ ܕ݂ܶܝܢ ܡܢܳܬܳ݁ܐ ܛܳܒ݁ܬܳ݁ܐ ܓ݂ܒܳ݁ܬ݁ ܠܳܗ ܗܳܝ ܕ݂ܠܳܐ ܬ݂ܶܬ݁ܢܣܶܒ݁ ܡܶܢܳܗ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܗܽܘ ܡܨܰܠܶܐ ܒ݂ܕܽ݁ܘܟ݂ܬܳ݁ܐ ܚܕܳ݁ܐ ܟ݂ܰܕ݁ ܫܰܠܶܡ ܐܶܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܡܳܪܰܢ ܐܰܠܶܦܰ݁ܝܢ ܠܰܡܨܰܠܳܝܽܘ ܐܰܝܟ݂ܰܢܳܐ ܕ݂ܳܐܦ݁ ܝܽܘܚܰܢܳܢ ܐܰܠܶܦ݁ ܠܬܰ݁ܠܡܺܝܕܰ݁ܘܗ̄ܝ: ܣ</VERS>
      <VERS vnumber="2">ܐܳܡܰܪ ܠܗܽܘܢ ܝܶܫܽܘܥ ܐܶܡܰܬ݁ܝ ܕ݂ܰܡܨܰܠܶܝܢ ܐܢ̄ܬ݂ܽܘܢ ܗܳܟܰ݁ܢܳܐ ܗܘܰܝܬ݂ܽܘܢ ܐܳܡܪܺܝܢ ܐܰܒܽ݁ܘܢ ܕ݂ܒܰ݁ܫܡܰܝܳܐ ܢܶܬ݁ܩܰܕ݂ܰܫ ܫܡܳܟ݁ ܬ݂ܺܐܬܶ݁ܐ ܡܰܠܟ݂ܽܘܬܳ݁ܟ݁ ܢܶܗܘܶܐ ܨܶܒ݁ܝܳܢܳܟ݁ ܐܰܝܟ݁ ܕ݂ܒܰ݁ܫܡܰܝܳܐ ܐܳܦ݁ ܒ݂ܰܐܪܥܳܐ:</VERS>
      <VERS vnumber="3">ܗܰܒ݁ ܠܰܢ ܠܰܚܡܳܐ ܕ݂ܣܽܘܢܩܳܢܰܢ ܟ݂ܽܠܝܽܘܡ:</VERS>
      <VERS vnumber="4">ܘܰܫܒܽ݁ܘܩ ܠܰܢ ܚܛܳܗܰܝܢ ܐܳܦ݁ ܐܶܢܰܚܢܰܢ ܓ݂ܶܝܪ ܫܒܰ݁ܩܢ ܠܟܽ݁ܠ ܕ݂ܚܰܝܳܒܺ݁ܝܢ ܠܰܢ ܘܠܳܐ ܬ݂ܰܥܠܰܢ ܠܢܶܣܝܽܘܢܳܐ ܐܶܠܳܐ ܦ݂ܪܽܘܩܰܝܢ ܡܶܢ ܒ݂ܺܝܫܳܐ: ܣ</VERS>
      <VERS vnumber="5">ܘܶܐܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܪܳܚܡܳܐ ܘܢܺܐܙܰܠ ܠܘܳܬܶ݁ܗ ܒ݂ܦܶ݁ܠܓ݂ܽܘܬ݁ ܠܺܠܝܳܐ ܘܢܺܐܡܰܪ ܠܶܗ ܪܳܚܶܡܝ ܐܰܫܶܐܠܰܝܢܝ ܬ݂ܠܳܬ݁ ܓ݂ܪܺܝܨܳܢ:</VERS>
      <VERS vnumber="6">ܡܶܛܽܠ ܕ݂ܪܳܚܡܳܐ ܐܶܬܳ݁ܐ ܠܘܳܬ݁ܝ ܡܶܢ ܐܽܘܪܚܳܐ ܘܠܰܝܬ݂ ܠܺܝ ܡܶܕ݂ܶܡ ܕ݂ܶܐܣܺܝܡ ܠܶܗ:</VERS>
      <VERS vnumber="7">ܘܗܰܘ ܪܳܚܡܶܗ ܡܶܢ ܠܓܰ݁ܘ ܢܶܥܢܶܐ ܘܢܺܐܡܰܪ ܠܶܗ ܠܳܐ ܬ݂ܰܗܰܪܰܝܢܝ ܕ݂ܗܳܐ ܬ݂ܰܪܥܳܐ ܐܰܚܺܝܕ݁ ܗܽ̄ܘ ܘܰܒ݁ܢܰܝ ܥܰܡܝ ܒ݂ܥܰܪܣܳܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܶܐܩܽܘܡ ܘܶܐܬ݂ܶܠ ܠܳܟ݁:</VERS>
      <VERS vnumber="8">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܡܶܛܽܠ ܪܳܚܡܽܘܬܳ݁ܐ ܠܳܐ ܢܶܬ݂ܶܠ ܠܶܗ ܡܶܛܽܠ ܚܰܨܺܝܦܽ݁ܘܬܶ݁ܗ ܢܩܽܘܡ ܘܢܶܬ݂ܶܠ ܠܶܗ ܟ݂ܡܳܐ ܕ݂ܡܶܬ݁ܒ݂ܥܶܐ ܠܶܗ: ܣ</VERS>
      <VERS vnumber="9">ܐܳܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܫܰܐܠܘ ܘܢܶܬܺ݁ܝܗܶܒ݁ ܠܟܽ݁ܘܢ ܒ݂ܥܰܘ ܘܬܶ݁ܫܟ݂ܚܽܘܢ ܩܽܘܫܘ ܘܢܶܬ݁ܦ݂ܬܰ݁ܚ ܠܟܽ݁ܘܢ:</VERS>
      <VERS vnumber="10">ܟ݂ܽܠ ܓ݂ܶܝܪ ܕ݂ܫܳܐܶܠ ܢܳܣܶܒ݁ ܘܰܕ݁ܒܳ݁ܥܶܐ ܡܶܫܟ݂ܰܚ ܘܰܕ݁ܢܳܩܶܫ ܡܶܬ݁ܦ݂ܬܰ݁ܚ ܠܶܗ:</VERS>
      <VERS vnumber="11">ܐܰܝܢܳܐ ܓ݂ܶܝܪ ܡܶܢܟܽ݁ܘܢ ܐܰܒܳ݁ܐ ܕ݂ܢܶܫܶܐܠܺܝܘܗ̄ܝ ܒ݂ܪܶܗ ܠܰܚܡܳܐ ܠܡܳܐ ܟ݂ܺܐܦܳ݁ܐ ܡܰܘܫܶܛ ܠܶܗ ܘܶܐܢ ܢܽܘܢܳܐ ܢܶܫܶܐܠܺܝܘܗ̄ܝ ܠܡܳܐ ܚܠܳܦ݁ ܢܽܘܢܳܐ ܚܶܘܝܳܐ ܡܰܘܫܶܛ ܠܶܗ:</VERS>
      <VERS vnumber="12">ܘܶܐܢ ܒ݂ܰܪܬܳ݁ܐ ܢܶܫܶܐܠܺܝܘܗ̄ܝ ܠܡܳܐ ܗܽܘ ܥܶܩܰܪܒܳ݁ܐ ܡܰܘܫܶܛ ܠܶܗ:</VERS>
      <VERS vnumber="13">ܘܶܐܢ ܐܰܢ̄ܬ݂ܽܘܢ ܕ݂ܒܺ݁ܝܫܶܐ ܐܺܝܬܰ݁ܝܟ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܰܘܗܒܳ݁ܬܳ݁ܐ ܛܳܒܳ݁ܬܳ݁ܐ ܠܡܶܬ݂ܰܠ ܠܰܒ݁ܢܰܝܟ݂ܽܘܢ ܟ݂ܡܳܐ ܝܰܬ݂ܺܝܪܳܐܝܺܬ݁ ܐܰܒܽ݁ܘܟܽ݁ܘܢ ܡܶܢ ܫܡܰܝܳܐ ܢܶܬ݂ܶܠ ܪܽܘܚܳܐ ܕ݂ܩܽܘܕ݁ܫܳܐ ܠܰܐܝܠܶܝܢ ܕ݂ܫܳܐܠܺܝܢ ܠܶܗ ܣܣ:</VERS>
      <VERS vnumber="14">ܘܟܰ݁ܕ݁ ܡܰܦ݂ܶܩ ܫܺܐܕܳ݁ܐ ܕ݂ܺܐܝܬܰ݁ܘܗ̄ܝ ܚܰܪܫܳܐ ܗܘܳܐ ܕ݂ܟܰ݁ܕ݁ ܢܦܰ݁ܩ ܗܰܘ ܫܺܐܕܳ݁ܐ ܡܰܠܶܠ ܗܰܘ ܚܰܪܫܳܐ ܘܶܐܬ݂ܕ݂ܰܡܰܪܘ ܟ݂ܶܢܫܶܐ: ܣ</VERS>
      <VERS vnumber="15">ܐ̄ܢܳܫܳܐ ܕ݂ܶܝܢ ܡܶܢܗܽܘܢ ܐܶܡܰܪܘ ܒ݂ܰܒ݁ܥܶܠܙܒܽ݁ܘܒ݁ ܪܺܫܳܐ ܕ݂ܕܰ݁ܝܘܶܐ ܡܰܦ݂ܶܩ ܗܳܢܳܐ ܕ݂ܰܝܘܶܐ:</VERS>
      <VERS vnumber="16">ܐ̄ܚܪܳܢܶܐ ܕ݂ܶܝܢ ܟ݂ܰܕ݁ ܡܢܰܣܶܝܢ ܠܶܗ ܐܳܬܳ݁ܐ ܡܶܢ ܫܡܰܝܳܐ ܫܳܐܠܺܝܢ ܗ̄ܘܰܘ ܠܶܗ: ܣ</VERS>
      <VERS vnumber="17">ܝܶܫܽܘܥ ܕ݂ܶܝܢ ܕ݂ܝܳܕܰ݁ܥ ܗ̄ܘܳܐ ܡܰܚܫܒܳ݁ܬ݁ܗܽܘܢ ܐܶܡܰܪ ܠܗܽܘܢ ܟ݂ܽܠ ܡܰܠܟ݂ܽܘ ܕ݂ܬܶ݁ܬ݁ܦ݂ܰܠܰܓ݁ ܥܰܠ ܢܰܦ݁ܫܳܗ ܬ݂ܶܚܪܰܒ݁ ܘܒܰ݁ܝܬ݂ܳܐ ܕ݂ܥܰܠ ܩܢܽܘܡܶܗ ܡܶܬ݁ܦ݂ܰܠܰܓ݁ ܢܶܦ݂ܶܠ:</VERS>
      <VERS vnumber="18">ܘܶܐܢ ܣܳܛܳܢܳܐ ܥܰܠ ܢܰܦ݁ܫܶܗ ܐܶܬ݁ܦ݂ܰܠܰܓ݁ ܐܰܝܟ݂ܰܢܳܐ ܬ݂ܩܽܘܡ ܡܰܠܟ݂ܽܘܬܶ݁ܗ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܒܰ݁ܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ:</VERS>
      <VERS vnumber="19">ܘܶܐܢ ܐܶܢܳܐ ܒ݂ܰܒ݁ܥܶܠܙܒܽ݁ܘܒ݁ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܒ݂ܢܰܝܟ݂ܽܘܢ ܒ݂ܡܳܢܳܐ ܡܰܦ݂ܩܺܝܢ ܡܶܛܽܠ ܗܳܢܳܐ ܗܶܢܽܘܢ ܢܶܗܘܽܘܢ ܠܟܽ݁ܘܢ ܕ݂ܰܝܳܢܶܐ:</VERS>
      <VERS vnumber="20">ܐܶܢ ܕ݂ܶܝܢ ܒ݂ܨܶܒ݁ܥܳܐ ܕ݂ܰܐܠܳܗܳܐ ܡܰܦ݂ܶܩ ܐ̄ܢܳܐ ܕ݂ܰܝܘܶܐ ܩܶܪܒ݂ܰܬ݁ ܠܳܗ ܥܠܰܝܟ݂ܽܘܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="21">ܐܶܡܰܬ݁ܝ ܕ݂ܚܰܣܺܝܢܳܐ ܟ݂ܰܕ݁ ܡܙܰܝܰܢ ܢܶܛܰܪ ܕ݂ܳܪܬ݂ܶܗ ܒ݂ܫܰܝܢܳܐ ܗ̄ܘ ܩܶܢܝܳܢܶܗ:</VERS>
      <VERS vnumber="22">ܐܶܢ ܕ݂ܶܝܢ ܢܺܐܬܶ݁ܐ ܡܰܢ ܕ݂ܚܰܣܺܝܢ ܡܶܢܶܗ ܢܶܙܟ݂ܶܝܘܗ̄ܝ ܟ݂ܽܠܶܗ ܙܰܝܢܶܗ ܫܳܩܶܠ ܗܰܘ ܕ݂ܰܬ݁ܟܺ݁ܝܠ ܗܘܳܐ ܥܠܰܘܗ̄ܝ ܘܒܶ݁ܙܬܶ݁ܗ ܡܦܰ݁ܠܶܓ݁ ܣ݂ ܣ݂:</VERS>
      <VERS vnumber="23">ܡܰܢ ܕ݂ܠܳܐ ܗ̄ܘܳܐ ܥܰܡܝ ܠܽܘܩܒܰ݁ܠܝ ܗܽ̄ܘ ܘܡܰܢ ܕ݂ܠܳܐ ܟ݂ܳܢܶܫ ܥܰܡܝ ܡܒܰ݁ܕ݂ܳܪܽܘ ܡܒܰ݁ܕ݂ܰܪ: ܣ</VERS>
      <VERS vnumber="24">ܪܽܘܚܳܐ ܛܰܢܦ݁ܬܳ݁ܐ ܡܳܐ ܕ݂ܢܶܦ݁ܩܰܬ݁ ܡܶܢ ܒ݂ܰܪ ܐ̄ܢܳܫܳܐ ܐܳܙܳܠ̄ܐ ܡܶܬ݁ܟ݂ܰܪܟ݂ܳܐ ܒ݂ܰܐܬ݁ܪܰܘܳܬܳ݁ܐ ܕ݂ܡܰܝܳܐ ܠܰܝܬ݂ ܒ݂ܗܽܘܢ ܕ݂ܬܶ݁ܒ݁ܥܶܐ ܠܳܗ ܢܝܳܚܳܐ ܘܡܳܐ ܕ݂ܠܳܐ ܐܶܫܟ݂ܚܰܬ݁ ܐܳܡܪܳܐ ܐܶܗܦ݂ܽܘܟ݁ ܠܒܰ݁ܝܬ݂ܝ ܐܰܝܡܶܟ݂ܳܐ ܕ݂ܢܶܦ݁ܩܶܬ݁:</VERS>
      <VERS vnumber="25">ܘܶܐܢ ܐܶܬܳ݁ܬ݁ ܐܶܫܟ݂ܰܚܬܶ݁ܗ ܕ݂ܰܚܡܺܝܡ ܘܰܡܨܰܒ݂ܰܬ݁:</VERS>
      <VERS vnumber="26">ܗܳܝܕ݂ܶܝܢ ܐܳܙܳܠ̄ܐ ܕ݂ܳܒ݁ܪܳܐ ܫܒܰ݁ܥ ܪܽܘܚܺܝܢ ܐ̄ܚܪܳܢܝܳܢ ܕ݂ܒܺ݁ܝܫܳܢ ܡܶܢܳܗ ܘܥܳܐܠܳܢ ܘܥܳܡܪܳܢ ܬ݂ܰܡܳܢ ܘܗܳܘܝܳܐ ܚܰܪܬܶ݁ܗ ܕ݂ܒܰ݁ܪܢܳܫܳܐ ܗܰܘ ܒ݂ܺܝܫܳܐ ܡܶܢ ܩܰܕ݁ܡܳܝܬ݂ܶܗ: ܣ</VERS>
      <VERS vnumber="27">ܘܟܰ݁ܕ݁ ܗܳܠܶܝܢ ܡܡܰܠܶܠ ܗ̄ܘܳܐ ܐܰܪܺܝܡܰܬ݁ ܐܰܢ̄ܬ݂ܬܳ݁ܐ ܚܕܳ݁ܐ ܩܳܠܳܗ ܡܶܢ ܟ݂ܶܢܫܳܐ ܘܶܐܡܪܰܬ݁ ܠܶܗ ܛܽܘܒܶ݁ܝܗ ܠܟܰ݁ܪܣܳܐ ܕ݂ܰܛܥܶܢܬܳ݁ܟ݁ ܘܠܰܬ݂ܕܰ݁ܝܳܐ ܕ݂ܰܐܝܢܩܽܘܟ݁:</VERS>
      <VERS vnumber="28">ܐܳܡܰܪ ܠܳܗ ܗܽܘ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܰܫܡܰܥܘ ܡܶܠܬܶ݁ܗ ܕ݂ܰܐܠܳܗܳܐ ܘܢܳܛܪܺܝܢ ܠܳܗ: ܣ</VERS>
      <VERS vnumber="29">ܘܟܰ݁ܕ݁ ܡܶܬ݁ܟ݂ܰܢܫܺܝܢ ܗ̄ܘܰܘ ܟ݂ܶܢܫܶܐ ܫܰܪܺܝ ܠܡܺܐܡܰܪ ܫܰܪܒ݂ܬܳ݁ܐ ܗܳܕܶ݁ܐ ܒ݂ܺܝܫܬ݂ܳܐ ܐܳܬܳ݁ܐ ܒ݂ܳܥܝܳܐ ܘܳܐܬܳ݁ܐ ܠܳܐ ܬ݂ܶܬܺ݁ܝܗܶܒ݁ ܠܳܗ ܐܶܠܳܐ ܐܳܬܶ݁ܗ ܕ݂ܝܰܘܢܳܢ ܢܒܺ݁ܝܳܐ:</VERS>
      <VERS vnumber="30">ܐܰܝܟ݂ܰܢܳܐ ܓ݂ܶܝܪ ܕ݂ܰܗܘܳܐ ܝܰܘܢܳܢ ܐܳܬܳ݁ܐ ܠܢܺܝܢܘܳܝܶܐ ܗܳܟܰ݁ܢܳܐ ܢܶܗܘܶܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܠܫܰܪܒ݂ܬܳ݁ܐ ܗܳܕܶ݁ܐ:</VERS>
      <VERS vnumber="31">ܡܰܠܟ݂ܬܳ݁ܐ ܕ݂ܬܰ݁ܝܡܢܳܐ ܬ݂ܩܽܘܡ ܒ݂ܕܺ݁ܝܢܳܐ ܥܰܡ ܐ̄ܢܳܫܳܐ ܕ݂ܫܰܪܒ݂ܬܳ݁ܐ ܗܳܕܶ݁ܐ ܘܰܬ݁ܚܰܝܶܒ݁ ܐܶܢܽܘܢ ܕ݂ܶܐܬܳ݁ܬ݁ ܡܶܢ ܥܶܒ݁ܪܶܝܗ ܕ݂ܰܐܪܥܳܐ ܕ݂ܬܶ݁ܫܡܰܥ ܚܶܟ݁ܡܬܶ݁ܗ ܕ݂ܰܫܠܶܝܡܽܘܢ ܘܗܳܐ ܕ݂ܝܰܬ݂ܺܝܪ ܡܶܢ ܫܠܶܝܡܳܘܢ ܗܳܪܟ݂ܳܐ:</VERS>
      <VERS vnumber="32">ܓ݂ܰܒ݁ܪܶܐ ܢܺܝܢܘܳܝܶܐ ܢܩܽܘܡܽܘܢ ܒ݂ܕܺ݁ܝܢܳܐ ܥܰܡ ܫܰܪܒ݂ܬܳ݁ܐ ܗܳܕܶ݁ܐ ܘܰܢܚܰܝܒܽ݁ܘܢܳܗ ܕ݂ܬܳ݁ܒ݁ܘ ܒ݂ܟܳ݁ܪܽܘܙܽܘܬܶ݁ܗ ܕ݂ܝܰܘܢܳܢ ܘܗܳܐ ܕ݂ܝܰܬ݂ܺܝܪ ܡܶܢ ܝܰܘܢܳܢ ܗܳܪܟ݂ܳܐ: ܣ</VERS>
      <VERS vnumber="33">ܠܳܐ ܐ̄ܢܳܫ ܡܰܢܗܰܪ ܫܪܳܓܳ݁ܐ ܘܣܳܐܶܡ ܠܶܗ ܒ݂ܟܶ݁ܣܝܳܐ ܐܰܘ ܬ݂ܚܶܝܬ݁ ܣܰܐܬܳ݁ܐ ܐܶܠܳܐ ܠܥܶܠ ܡܶܢ ܡܢܳܪܬ݂ܳܐ ܕ݂ܰܐܝܠܶܝܢ ܕ݂ܥܳܐܠܺܝܢ ܢܶܚܙܽܘܢ ܢܽܘܗܪܶܗ: ܣ</VERS>
      <VERS vnumber="34">ܫܪܳܓܶ݁ܗ ܕ݂ܦܰ݁ܓ݁ܪܳܟ݁ ܐܺܝܬܶ݁ܝܗ ܥܰܝܢܳܟ݁ ܐܶܡܰܬ݁ܝ ܗܳܟܺ݁ܝܠ ܕ݂ܥܰܝܢܳܟ݁ ܦ݂ܫܺܝܛܳܐ ܐܳܦ݁ ܟ݂ܽܠܶܗ ܦ݂ܰܓ݁ܪܳܟ݁ ܢܶܗܘܶܐ ܢܰܗܺܝܪ ܐܶܢ ܕ݂ܶܝܢ ܬ݂ܶܗܘܶܐ ܒ݂ܺܝܫܳܐ ܘܳܐܦ݁ ܦ݂ܰܓ݁ܪܳܟ݁ ܢܶܗܘܶܐ ܚܶܫܽܘܟ݁:</VERS>
      <VERS vnumber="35">ܐܶܙܕ݂ܰܗ̄ܪ ܗܳܟܺ݁ܝܠ ܕ݂ܰܠܡܳܐ ܢܽܘܗܪܳܐ ܕ݂ܒܳ݁ܟ݁ ܚܶܫܽܘܟܳ݁ܐ ܗ̄ܘ:</VERS>
      <VERS vnumber="36">ܐܶܢ ܕ݂ܶܝܢ ܦ݂ܰܓ݁ܪܳܟ݁ ܟ݂ܽܠܶܗ ܢܰܗܺܝܪ ܘܠܰܝܬ݂ ܒ݂ܶܗ ܡܢܳܬܳ݁ܐ ܡܶܕ݂ܶܡ ܚܶܫܽܘܟܳ݁ܐ ܢܶܗܘܶܐ ܡܰܢܗܰܪ ܟ݂ܽܠܶܗ ܐܰܝܟ݁ ܕ݂ܰܫܪܳܓܳ݁ܐ ܒ݂ܕܰ݁ܠܩܶܗ ܡܰܢܗܰܪ ܠܳܟ݁ ܣܣ:</VERS>
      <VERS vnumber="37">ܟ݂ܰܕ݁ ܕ݂ܶܝܢ ܡܡܰܠܶܠ ܒ݂ܥܳܐ ܡܶܢܶܗ ܦ݂ܪܺܝܫܳܐ ܚܰܕ݁ ܕ݂ܢܶܫܬ݂ܰܪܶܐ ܠܘܳܬܶ݁ܗ ܘܥܰܠ ܐܶܣܬ݂ܡܶܟ݁:</VERS>
      <VERS vnumber="38">ܗܰܘ ܕ݂ܶܝܢ ܦ݂ܪܺܝܫܳܐ ܟ݂ܰܕ݁ ܚܙܳܝܗ̄ܝ ܐܶܬ݂ܕ݂ܰܡܰܪ ܕ݂ܠܳܐ ܠܽܘܩܕܰ݁ܡ ܥܡܰܕ݁ ܡܶܢ ܩܕܳ݁ܡ ܫܳܪܽܘܬܶ݁ܗ: ܣ</VERS>
      <VERS vnumber="39">ܐܶܡܰܪ ܠܶܗ ܕ݂ܶܝܢ ܝܶܫܽܘܥ ܗܳܫܳܐ ܐܰܢ̄ܬ݂ܽܘܢ ܦ݂ܪܺܝܫܶܐ ܒ݂ܰܪܶܗ ܕ݂ܟܳ݁ܣܳܐ ܘܰܕ݁ܦ݂ܺܝܢܟ݂ܳܐ ܡܕܰ݁ܟ݂ܶܝܢ ܐܢ̄ܬ݂ܽܘܢ ܠܓܰ݁ܘ ܡܶܢܟܽ݁ܘܢ ܕ݂ܶܝܢ ܡܠܶܐ ܚܛܽܘܦ݁ܝܳܐ ܘܒܺ݁ܝܫܬ݂ܳܐ:</VERS>
      <VERS vnumber="40">ܚܰܣܺܝܪܰܝ ܪܶܥܝܳܢܳܐ ܠܳܐ ܗ̄ܘܳܐ ܡܰܢ ܕ݂ܰܥܒܰ݁ܕ݁ ܕ݂ܰܠܒܰ݁ܪ ܘܕܰ݁ܠܓܰ݁ܘ ܗܽܘ ܥܒܰ݁ܕ݁:</VERS>
      <VERS vnumber="41">ܒ݂ܪܰܡ ܡܶܕ݂ܶܡ ܕ݂ܺܐܝܬ݁ ܗܰܒܽ݁ܘܗ̄ܝ ܒ݂ܙܶܕ݁ܩܬܳ݁ܐ ܘܗܳܐ ܟ݂ܽܠܡܶܕ݂ܶܡ ܕ݂ܟܶ݁ܐ ܗܽ̄ܘ ܠܟܽ݁ܘܢ: ܣ</VERS>
      <VERS vnumber="42">ܐܶܠܳܐ ܘܳܝ ܠܟܽ݁ܘܢ ܦ݂ܪܺܝܫܶܐ ܕ݂ܰܡܥܰܣܪܺܝܢ ܐܢ̄ܬ݂ܽܘܢ ܢܳܢܥܳܐ ܘܦܺ݁ܓܰ݁ܢܳܐ ܘܟܽ݁ܠ ܝܽܘܪܳܩ ܘܥܳܒ݁ܪܺܝܢ ܐܢ̄ܬ݂ܽܘܢ ܥܰܠ ܕ݂ܺܝܢܳܐ ܘܥܰܠ ܚܽܘܒ݂ܳܐ ܕ݂ܰܐܠܳܗܳܐ ܗܳܠܶܝܢ ܕ݂ܶܝܢ ܘܳܠܶܐ ܗ̄ܘܳܐ ܕ݂ܬܶ݁ܥܒ݂ܕܽ݁ܘܢ ܘܗܳܠܶܝܢ ܠܳܐ ܬ݂ܶܫܒ݂ܩܽܘܢ: ܣ</VERS>
      <VERS vnumber="43">ܘܳܝ ܠܟܽ݁ܘܢ ܦ݂ܪܺܝܫܶܐ ܕ݂ܪܳܚܡܺܝܢ ܐܢ̄ܬ݂ܽܘܢ ܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܰܫܠܳܡܳܐ ܒ݂ܫܽܘܩܶܐ: ܣ</VERS>
      <VERS vnumber="44">ܘܳܝ ܠܟܽ݁ܘܢ ܣܳܦ݁ܪܶܐ ܘܰܦ݁ܪܺܝܫܶܐ ܢܳܣܒ݂ܰܝ ܒ݂ܰܐܦ݂ܶܐ ܕ݂ܺܐܝܬܰ݁ܝܟ݂ܽܘܢ ܐܰܝܟ݁ ܩܰܒ݁ܪܶܐ ܕ݂ܠܳܐ ܝܺܕܺ݁ܝܥܺܝܢ ܘܰܒ݁ܢܰܝ-ܐ̄ܢܳܫܳܐ ܡܗܰܠܟܺ݁ܝܢ ܥܠܰܝܗܽܘܢ ܘܠܳܐ ܝܳܕ݁ܥܺܝܢ: ܣ</VERS>
      <VERS vnumber="45">ܘܰܥܢܳܐ ܚܰܕ݁ ܡܶܢ ܣܳܦ݁ܪܶܐ ܘܶܐܡܰܪ ܠܶܗ ܡܰܠܦܳ݁ܢܳܐ ܟ݂ܰܕ݁ ܗܳܠܶܝܢ ܐܳܡܰܪ ܐܰܢ̄ܬ݂ ܐܳܦ݁ ܠܰܢ ܡܨܰܥܰܪ ܐܰܢ̄ܬ݂:</VERS>
      <VERS vnumber="46">ܗܽܘ ܕ݂ܶܝܢ ܐܶܡܰܪ ܐܳܦ݁ ܠܟܽ݁ܘܢ ܣܳܦ݁ܪܶܐ ܘܳܝ ܕ݂ܡܰܛܥܢܺܝܢ ܐܢ̄ܬ݂ܽܘܢ ܠܰܒ݁ܢܰܝ-ܐ̄ܢܳܫܳܐ ܡܰܘܒ݂ܠܶܐ ܝܰܩܺܝܪܳܬܳ݁ܐ ܘܰܐܢ̄ܬ݂ܽܘܢ ܒ݂ܰܚܕܳ݁ܐ ܡܶܢ ܨܶܒ݁ܥܳܬ݁ܟܽ݁ܘܢ ܠܳܐ ܩܳܪܒ݂ܺܝܢ ܐܢ̄ܬ݂ܽܘܢ ܠܗܶܝܢ ܠܡܰܘܒ݂ܠܶܐ: ܣ</VERS>
      <VERS vnumber="47">ܘܳܝ ܠܟܽ݁ܘܢ ܕ݂ܒܳ݁ܢܶܝܢ ܐܢ̄ܬ݂ܽܘܢ ܩܰܒ݁ܪܶܐ ܕ݂ܰܢܒܺ݁ܝܶܐ ܕ݂ܰܐܒܳ݁ܗܰܝܟ݂ܽܘܢ ܩܰܛܶܠܘ ܐܶܢܽܘܢ:</VERS>
      <VERS vnumber="48">ܣܳܗܕ݂ܺܝܢ ܐܢ̄ܬ݂ܽܘܢ ܗܳܟܺ݁ܝܠ ܘܨܳܒܶ݁ܝܢ ܐܢ̄ܬ݂ܽܘܢ ܒ݂ܰܥܒܳ݁ܕܶ݁ܐ ܕ݂ܰܐܒܳ݁ܗܰܝܟ݂ܽܘܢ ܕ݂ܗܶܢܽܘܢ ܩܰܛܶܠܘ ܐܶܢܽܘܢ ܘܰܐܢ̄ܬ݂ܽܘܢ ܒ݂ܳܢܶܝܢ ܐܢ̄ܬ݂ܽܘܢ ܩܰܒ݁ܪܰܝܗܽܘܢ: ܣ</VERS>
      <VERS vnumber="49">ܡܶܛܽܠ ܗܳܢܳܐ ܐܳܦ݁ ܚܶܟ݁ܡܬܳ݁ܐ ܕ݂ܰܐܠܳܗܳܐ ܐܶܡܪܰܬ݁ ܕ݂ܗܳܐ ܐܶܢܳܐ ܐܶܫܰܕ݂ܰܪ ܠܗܽܘܢ ܢܒܺ݁ܝܶܐ ܘܰܫܠܺܝܚܶܐ ܡܶܢܗܽܘܢ ܢܶܪܕ݂ܦܽ݁ܘܢ ܘܢܶܩܛܠܽܘܢ:</VERS>
      <VERS vnumber="50">ܕ݂ܢܶܬ݂ܬ݂ܒܰ݁ܥ ܕ݂ܡܳܐ ܕ݂ܟܽ݁ܠܗܽܘܢ ܢܒܺ݁ܝܶܐ ܕ݂ܶܐܬܶ݁ܐܫܶܕ݁ ܡܶܢ ܕ݂ܶܐܬ݁ܒ݂ܪܺܝ ܥܳܠܡܳܐ ܡܶܢ ܫܰܪܒ݂ܬܳ݁ܐ ܗܳܕܶ݁ܐ:</VERS>
      <VERS vnumber="51">ܡܶܢ ܕ݂ܡܶܗ ܕ݂ܗܳܒܶ݁ܝܠ ܥܕܰ݁ܡܳܐ ܠܰܕ݁ܡܶܗ ܕ݂ܰܙܟܰ݁ܪܝܳܐ ܗܰܘ ܕ݂ܶܐܬ݁ܩܛܶܠ ܒ݂ܰܝܢܰܝ ܗܰܝܟ݂ܠܳܐ ܠܡܰܕ݁ܒ݂ܚܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܬ݂ܬ݂ܒܰ݁ܥ ܡܶܢ ܫܰܪܒ݂ܬܳ݁ܐ ܗܳܕܶ݁ܐ: ܣ</VERS>
      <VERS vnumber="52">ܘܳܝ ܠܟܽ݁ܘܢ ܣܳܦ݁ܪܶܐ ܕ݂ܰܫܩܰܠܬ݂ܽܘܢ ܩܠܺܝܕܶ݁ܐ ܕ݂ܺܝܕܰ݁ܥܬܳ݁ܐ ܐܰܢ̄ܬ݂ܽܘܢ ܠܳܐ ܥܰܠܬ݂ܽܘܢ ܘܠܰܐܝܠܶܝܢ ܕ݂ܥܳܐܠܺܝܢ ܟ݂ܠܰܝܬ݂ܽܘܢ: ܣ</VERS>
      <VERS vnumber="53">ܘܟܰ݁ܕ݁ ܗܳܠܶܝܢ ܐܶܡܰܪ ܗ̄ܘܳܐ ܠܗܽܘܢ ܫܰܪܺܝܘ ܣܳܦ݁ܪܶܐ ܘܰܦ݁ܪܺܝܫܶܐ ܡܶܬ݁ܒ݂ܶܐܫ ܠܗܽܘܢ ܘܡܶܬ݁ܚܰܡܬܺ݁ܝܢ ܘܰܡܬܰ݁ܟ݂ܣܺܝܢ ܡܶܠܰܘܗ̄ܝ:</VERS>
      <VERS vnumber="54">ܘܢܳܟ݁ܠܺܝܢ ܠܶܗ ܒ݂ܣܰܓ݂ܺܝܳܐܬܳ݁ܐ ܟ݂ܰܕ݁ ܒ݂ܳܥܶܝܢ ܠܡܶܐܚܰܕ݁ ܡܶܕ݂ܶܡ ܡܶܢ ܦ݂ܽܘܡܶܗ ܕ݂ܢܶܫܟ݂ܚܽܘܢ ܢܶܐܟ݁ܠܽܘܢ ܩܰܪܨܰܘܗ̄ܝ ܣܣ:</VERS>
    </CHAPTER>
    <CHAPTER cnumber="12">
      <VERS vnumber="1">ܘܟܰ݁ܕ݁ ܐܶܬ݁ܟ݂ܰܢܰܫܘ ܪܶܒ݂ܘܳܬܳ݁ܐ ܕ݂ܟܶ݁ܢܫܶܐ ܣܰܓ݂ܺܝܶܐܐ ܐܰܝܟ݂ܰܢܳܐ ܕ݂ܰܢܕܰ݁ܝܫܽܘܢ ܚܰܕ݁ ܠܚܰܕ݁ ܫܰܪܺܝ ܝܶܫܽܘܥ ܠܡܺܐܡܰܪ ܠܬܰ݁ܠܡܺܝܕܰ݁ܘܗ̄ܝ ܠܽܘܩܕܰ݁ܡ ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܡܶܢ ܚܡܺܝܪܳܐ ܕ݂ܰܦ݁ܪܺܝܫܶܐ ܕ݂ܺܐܝܬܰ݁ܘܗ̄ܝ ܡܰܣܰܒ݁ ܒ݂ܰܐܦ݂ܶܐ:</VERS>
      <VERS vnumber="2">ܠܰܝܬ݂ ܕ݂ܶܝܢ ܡܶܕ݂ܶܡ ܕ݂ܰܟ݁ܣܶܐ ܕ݂ܠܳܐ ܢܶܬ݁ܓ݂ܠܶܐ ܘܠܳܐ ܕ݂ܰܡܛܰܫܰܝ ܕ݂ܠܳܐ ܢܶܬܺ݁ܝܕܰ݁ܥ:</VERS>
      <VERS vnumber="3">ܟ݂ܽܠ ܓ݂ܶܝܪ ܕ݂ܰܒ݁ܚܶܫܽܘܟܳ݁ܐ ܐܶܡܰܪܬ݂ܽܘܢ ܒ݂ܢܰܗܺܝܪܳܐ ܢܶܫܬ݂ܡܰܥ ܘܡܶܕ݂ܶܡ ܕ݂ܰܒ݁ܬܰ݁ܘܳܢܶܐ ܒ݂ܶܐܕ݁ܢܶܐ ܠܰܚܶܫܬ݂ܽܘܢ ܥܰܠ ܐܶܓ݂ܳܪܶܐ ܢܶܬ݁ܟ݂ܪܶܙ:</VERS>
      <VERS vnumber="4">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܠܪܳܚܡܰܝ ܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܩܳܛܠܺܝܢ ܦ݂ܰܓ݁ܪܳܐ ܘܡܶܢ ܒ݂ܳܬܰ݁ܪܟ݂ܶܢ ܠܰܝܬ݂ ܠܗܽܘܢ ܡܶܕ݂ܶܡ ܝܰܬ݂ܺܝܪ ܠܡܶܥܒ݂ܰܕ݁:</VERS>
      <VERS vnumber="5">ܐܶܚܰܘܶܝܟܽ݁ܘܢ ܕ݂ܶܝܢ ܡܶܢ ܡܰܢ ܬ݂ܶܕ݁ܚܠܽܘܢ ܡܶܢ ܗܰܘ ܕ݂ܡܶܢ ܒ݂ܳܬܰ݁ܪ ܕ݂ܩܳܛܶܠ ܫܰܠܺܝܛ ܠܡܰܪܡܳܝܽܘ ܒ݂ܓܺ݁ܗܰܢܳܐ ܐܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܢ ܗܳܢܳܐ ܕ݂ܚܰܠܘ:</VERS>
      <VERS vnumber="6">ܠܳܐ ܚܰܡܶܫ ܨܶܦ݂ܪܺܝܢ ܡܶܙܕ݂ܰܒ݂ܢܳܢ ܒ݂ܰܬ݁ܪܶܝܢ ܐܰܣܳܪܺܝܢ ܘܰܚܕܳ݁ܐ ܡܶܢܗܶܝܢ ܠܳܐ ܛܳܥܝܳܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="7">ܕ݂ܺܝܠܟܽ݁ܘܢ ܕ݂ܶܝܢ ܐܳܦ݁ ܡܶܢܶܐ ܕ݂ܣܰܥܪܳܐ ܕ݂ܪܺܫܟܽ݁ܘܢ ܟ݂ܽܠܗܶܝܢ ܡܰܢܝܳܢ ܐܶܢܶܝܢ ܠܳܐ ܗܳܟܺ݁ܝܠ ܬ݂ܶܕ݁ܚܠܽܘܢ ܕ݂ܡܶܢ ܣܽܘܓܳ݁ܐܐ ܕ݂ܨܶܦ݂ܪܶܐ ܡܝܰܬ݂ܪܺܝܢ ܐܢ̄ܬ݂ܽܘܢ:</VERS>
      <VERS vnumber="8">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܟܽ݁ܠ ܕ݂ܢܰܘܕ݂ܶܐ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܐܳܦ݁ ܒ݂ܪܶܗ ܕ݂ܐ̄ܢܳܫܳܐ ܢܰܘܕ݂ܶܐ ܒ݂ܶܗ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="9">ܐܰܝܢܳܐ ܕ݂ܶܝܢ ܕ݂ܟܳ݁ܦܰ݁ܪ ܒ݂ܺܝ ܩܕܳ݁ܡ ܒ݂ܢܰܝܢܳܫܳܐ ܢܶܬ݁ܟ݂ܦܰ݁ܪ ܒ݂ܶܗ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="10">ܘܟܽ݁ܠ ܕ݂ܢܺܐܡܰܪ ܡܶܠܬܳ݁ܐ ܥܰܠ ܒ݂ܪܶܗ ܕ݂ܐ̄ܢܳܫܳܐ ܢܶܫܬ݂ܒܶ݁ܩ ܠܶܗ ܡܰܢ ܕ݂ܥܰܠ ܪܽܘܚܳܐ ܕ݂ܶܝܢ ܕ݂ܩܽܘܕ݁ܫܳܐ ܢܓܰ݁ܕ݂ܶܦ݁ ܠܳܐ ܢܶܫܬ݂ܒܶ݁ܩ ܠܶܗ: ܣ</VERS>
      <VERS vnumber="11">ܡܳܐ ܕ݂ܰܡܩܰܪܒܺ݁ܝܢ ܠܟܽ݁ܘܢ ܕ݂ܶܝܢ ܠܰܟ݁ܢܽܘܫܳܬܳ݁ܐ ܩܕܳ݁ܡ ܪܺܫܶܐ ܘܫܰܠܺܝܛܳܢܶܐ ܠܳܐ ܬ݂ܺܐܨܦ݂ܽܘܢ ܐܰܝܟ݂ܰܢܳܐ ܬ݂ܶܦ݂ܩܽܘܢ ܪܽܘܚܳܐ ܐܰܘ ܡܳܢܳܐ ܬ݂ܺܐܡܪܽܘܢ:</VERS>
      <VERS vnumber="12">ܪܽܘܚܳܐ ܓ݂ܶܝܪ ܕ݂ܩܽܘܕ݁ܫܳܐ ܢܰܠܶܦ݁ܟܽ݁ܘܢ ܒ݂ܗܳܝ ܫܳܥܬܳ݁ܐ ܡܶܕ݂ܶܡ ܕ݂ܘܳܠܶܐ ܕ݂ܬܺ݁ܐܡܪܽܘܢ ܣܣ:</VERS>
      <VERS vnumber="13">ܐܶܡܰܪ ܠܶܗ ܕ݂ܶܝܢ ܐ̄ܢܳܫ ܡܶܢ ܗܰܘ ܟ݂ܶܢܫܳܐ ܡܰܠܦܳ݁ܢܳܐ ܐܶܡܰܪ ܠܳܐܚܝ ܦ݂ܳܠܶܓ݁ ܥܰܡܝ ܝܳܪܬ݂ܽܘܬܳ݁ܐ:</VERS>
      <VERS vnumber="14">ܝܶܫܽܘܥ ܕ݂ܶܝܢ ܐܶܡܰܪ ܠܶܗ ܓ݂ܰܒ݁ܪܳܐ ܡܰܢܽܘ ܐܰܩܺܝܡܰܢܝ ܥܠܰܝܟ݂ܽܘܢ ܕ݂ܰܝܳܢܳܐ ܘܰܡܦܰ݁ܠܓܳ݁ܢܳܐ:</VERS>
      <VERS vnumber="15">ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܐܶܙܕ݂ܰܗ̄ܪܘ ܡܶܢ ܟ݂ܽܠܳܗ ܝܰܥܢܽܘܬܳ݁ܐ ܡܶܛܽܠ ܕ݂ܠܳܐ ܗ̄ܘܳܐ ܒ݂ܝܰܬ݂ܺܝܪܽܘܬܳ݁ܐ ܕ݂ܢܶܟ݁ܣܶܐ ܐܺܝܬ݁ ܚܰܝܶܐ ܣ݂ ܣ݂:</VERS>
      <VERS vnumber="16">ܘܶܐܡܰܪ ܡܰܬ݁ܠܳܐ ܠܘܳܬ݁ܗܽܘܢ ܓ݂ܰܒ݁ܪܳܐ ܚܰܕ݁ ܥܰܬ݂ܺܝܪܳܐ ܐܰܥܠܰܬ݁ ܠܶܗ ܐܰܪܥܶܗ ܥܰܠ̄ܠܳܬܳ݁ܐ ܣܰܓ݂ܺܝܳܐܬܳ݁ܐ:</VERS>
      <VERS vnumber="17">ܘܡܶܬ݁ܚܰܫܰܒ݁ ܗ̄ܘܳܐ ܒ݂ܢܰܦ݁ܫܶܗ ܘܶܐܡܰܪ ܡܳܢܳܐ ܐܶܥܒ݂ܶܕ݁ ܕ݂ܠܰܝܬ݂ ܠܺܝ ܐܰܝܟ݂ܳܐ ܕ݂ܶܐܚܡܽܘܠ ܥܰܠ̄ܠܳܬ݁ܝ:</VERS>
      <VERS vnumber="18">ܘܶܐܡܰܪ ܗܳܕܶ݁ܐ ܐܶܥܒ݂ܶܕ݁ ܐܶܣܬ݂ܽܘܪ ܒ݂ܶܝܬ݁ ܩܦܳ݁ܣܰܝ ܘܶܐܒ݁ܢܶܐ ܘܰܐܘܪܶܒ݁ ܐܶܢܽܘܢ ܘܶܐܚܡܽܘܠ ܬ݂ܰܡܳܢ ܟ݂ܽܠܶܗ ܥܒܽ݁ܘܪܝ ܘܛܳܒܳ݁ܬ݁ܝ:</VERS>
      <VERS vnumber="19">ܘܺܐܡܰܪ ܠܢܰܦ݁ܫܝ ܢܰܦ݁ܫܝ ܐܺܝܬ݁ ܠܶܟ݁ܝ ܛܳܒܳ݁ܬܳ݁ܐ ܣܰܓ݂ܺܝܳܐܬܳ݁ܐ ܕ݂ܣܺܝܡܳܢ ܠܰܫܢܰܝܳܐ ܣܰܓ݂ܺܝܳܐܬܳ݁ܐ ܐܶܬ݂ܬ݂ܢܺܝܚܝ ܐܰܟܽ݁ܘܠܝ ܐܶܫܬ݂ܳܝ ܐܶܬ݁ܒ݂ܰܣ̄ܡܝ:</VERS>
      <VERS vnumber="20">ܐܳܡܰܪ ܠܶܗ ܕ݂ܶܝܢ ܐܰܠܳܗܳܐ ܚܣܺܝܪ ܪܶܥܝܳܢܳܐ ܒ݂ܗܳܢܳܐ ܠܺܠܝܳܐ ܢܰܦ݁ܫܳܟ݁ ܬ݂ܳܒ݁ܥܺܝܢ ܠܳܗ ܡܶܢܳܟ݁ ܘܗܳܠܶܝܢ ܕ݂ܛܰܝܶܒ݁ܬ݂ ܠܡܰܢ ܢܶܗܘܝܳܢ:</VERS>
      <VERS vnumber="21">ܗܳܟܰ݁ܢܳܐ ܗ̄ܘ ܡܰܢ ܕ݂ܣܳܐܶܡ ܠܶܗ ܣܺܝܡܳܬܳ݁ܐ ܘܒܰ݁ܐܠܳܗܳܐ ܠܳܐ ܥܰܬ݂ܺܝܪ: ܣ</VERS>
      <VERS vnumber="22">ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܡܶܛܽܠ ܗܳܢܳܐ ܠܟܽ݁ܘܢ ܐܳܡܰܪ ܐ̄ܢܳܐ ܠܳܐ ܬ݂ܺܐܨܦ݂ܽܘܢ ܠܢܰܦ݁ܫܟܽ݁ܘܢ ܡܳܢܳܐ ܬ݂ܶܐܟ݁ܠܽܘܢ ܘܠܳܐ ܠܦܰ݁ܓ݁ܪܟܽ݁ܘܢ ܡܳܢܳܐ ܬ݂ܶܠܒ݂ܫܽܘܢ:</VERS>
      <VERS vnumber="23">ܢܰܦ݁ܫܳܐ ܓ݂ܶܝܪ ܝܰܬ݂ܺܝܪܳܐ ܡܶܢ ܣܰܝܒ݂ܳܪܬ݂ܳܐ ܘܦܰ݁ܓ݁ܪܳܐ ܡܶܢ ܠܒܽ݁ܘܫܳܐ:</VERS>
      <VERS vnumber="24">ܐܶܬ݁ܒ݂ܰܩܰܘ ܒ݂ܢܰܥܒܶ݁ܐ ܕ݂ܠܳܐ ܙܳܪܥܺܝܢ ܘܠܳܐ ܚܳܨܕ݂ܺܝܢ ܘܠܰܝܬ݂ ܠܗܽܘܢ ܬ݂ܰܘܳܢܶܐ ܘܒܶ݁ܝܬ݁ ܩܦܳ݁ܣܶܐ ܘܰܐܠܳܗܳܐ ܡܬܰ݁ܪܣܶܐ ܠܗܽܘܢ ܟ݂ܡܳܐ ܗܳܟܺ݁ܝܠ ܐܰܢ̄ܬ݂ܽܘܢ ܝܰܬ݂ܺܝܪܺܝܢ ܐܢ̄ܬ݂ܽܘܢ ܡܶܢ ܦ݂ܳܪܚܳܬܳ݁ܐ:</VERS>
      <VERS vnumber="25">ܐܰܝܢܳܐ ܕ݂ܶܝܢ ܡܶܢܟܽ݁ܘܢ ܟ݂ܰܕ݁ ܝܳܨܶܦ݁ ܡܶܫܟ݂ܰܚ ܠܡܰܘܣܳܦܽ݁ܘ ܥܰܠ ܩܰܘܡܬܶ݁ܗ ܐܰܡܬܳ݁ܐ ܚܕܳ݁ܐ:</VERS>
      <VERS vnumber="26">ܐܶܢ ܕ݂ܶܝܢ ܐܳܦ݁ ܠܳܐ ܙܥܽܘܪܬ݂ܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܡܳܢܳܐ ܥܰܠ ܫܰܪܟ݂ܳܐ ܝܳܨܦ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="27">ܐܶܬ݁ܒ݂ܰܩܰܘ ܒ݂ܫܽܘܫܰܢܶܐ ܐܰܝܟ݂ܰܢܳܐ ܪܳܒ݁ܝܳܢ ܕ݂ܠܳܐ ܠܳܐܝܳܢ ܘܠܳܐ ܥܳܙܠܳܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ ܠܳܐ ܫܠܶܝܡܳܘܢ ܒ݂ܟܽ݁ܠܶܗ ܫܽܘܒ݁ܚܶܗ ܐܶܬ݁ܟ݂ܰܣܺܝ ܐܰܝܟ݁ ܚܕܳ݁ܐ ܡܶܢ ܗܳܠܶܝܢ:</VERS>
      <VERS vnumber="28">ܐܶܢ ܕ݂ܶܝܢ ܠܰܥܡܺܝܪܳܐ ܕ݂ܝܰܘܡܳܢܳܐ ܐܺܝܬܰ݁ܘܗ̄ܝ ܒ݂ܚܰܩܠܳܐ ܘܰܡܚܳܪ ܢܳܦܶ݁ܠ ܒ݂ܬܰ݁ܢܽܘܪܳܐ ܐܰܠܳܗܳܐ ܗܳܟܰ݁ܢܳܐ ܡܰܠܒ݂ܶܫ ܟ݂ܡܳܐ ܝܰܬ݂ܺܝܪ ܠܟܽ݁ܘܢ ܙܥܽܘܪܰܝ ܗܰܝܡܳܢܽܘܬܳ݁ܐ:</VERS>
      <VERS vnumber="29">ܘܰܐܢ̄ܬ݂ܽܘܢ ܠܳܐ ܬ݂ܶܒ݁ܥܽܘܢ ܡܳܢܳܐ ܬ݂ܶܐܟ݁ܠܽܘܢ ܘܡܳܢܳܐ ܬ݂ܶܫܬ݂ܽܘܢ ܘܠܳܐ ܢܶܦ݁ܗܶܐ ܪܶܥܝܳܢܟܽ݁ܘܢ ܒ݂ܗܳܠܶܝܢ:</VERS>
      <VERS vnumber="30">ܗܳܠܶܝܢ ܓ݂ܶܝܪ ܟ݂ܽܠܗܶܝܢ ܥܰܡ̄ܡܶܐ ܗ̄ܘ ܕ݂ܥܳܠܡܳܐ ܒ݂ܳܥܶܝܢ ܐܳܦ݁ ܠܟܽ݁ܘܢ ܕ݂ܶܝܢ ܐܰܒܽ݁ܘܟܽ݁ܘܢ ܝܳܕܰ݁ܥ ܕ݂ܡܶܬ݁ܒ݂ܰܥܝܳܢ ܠܟܽ݁ܘܢ ܗܳܠܶܝܢ:</VERS>
      <VERS vnumber="31">ܒ݂ܪܰܡ ܒ݂ܥܰܘ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܗܳܠܶܝܢ ܟ݂ܽܠܗܶܝܢ ܡܶܬ݂ܬ݂ܰܘܣܦܳ݁ܢ ܠܟܽ݁ܘܢ: ܣ</VERS>
      <VERS vnumber="32">ܠܳܐ ܬ݂ܶܕ݁ܚܰܠ ܓ݂ܙܳܪܳܐ ܙܥܽܘܪܳܐ ܕ݂ܰܨܒܳ݁ܐ ܐܰܒܽ݁ܘܟܽ݁ܘܢ ܕ݂ܢܶܬ݂ܶܠ ܠܟܽ݁ܘܢ ܡܰܠܟ݂ܽܘܬܳ݁ܐ: ܣ</VERS>
      <VERS vnumber="33">ܙܰܒ݂ܶܢܘ ܩܶܢܝܳܢܟܽ݁ܘܢ ܘܗܰܒ݁ܘ ܙܶܕ݁ܩܬܳ݁ܐ ܥܒܶ݁ܕ݁ܘ ܠܟܽ݁ܘܢ ܟ݂ܺܝܣܶܐ ܕ݂ܠܳܐ ܒ݂ܳܠܶܝܢ ܘܣܺܝܡܬܳ݁ܐ ܕ݂ܠܳܐ ܓ݂ܳܝܙܳܐ ܒ݂ܰܫܡܰܝܳܐ ܐܰܝܟ݂ܳܐ ܕ݂ܓܰ݁ܢܳܒܳ݁ܐ ܠܳܐ ܩܳܪܶܒ݁ ܘܣܳܣܳܐ ܠܳܐ ܡܚܰܒ݂ܶܠ:</VERS>
      <VERS vnumber="34">ܐܰܝܟ݂ܳܐ ܓ݂ܶܝܪ ܕ݂ܺܐܝܬܶ݁ܝܗ ܣܺܝܡܰܬ݁ܟܽ݁ܘܢ ܬ݂ܰܡܳܢ ܢܶܗܘܶܐ ܐܳܦ݁ ܠܶܒ݂ܟܽ݁ܘܢ: ܣ</VERS>
      <VERS vnumber="35">ܢܶܗܘܽܘܢ ܐܰܣܺܝܪܺܝܢ ܚܰܨܰܝܟ݂ܽܘܢ ܘܡܰܢܗܪܺܝܢ ܫܪܳܓܰ݁ܝܟ݂ܽܘܢ:</VERS>
      <VERS vnumber="36">ܘܰܗܘܰܘ ܕ݂ܳܡܶܝܢ ܠܐ̄ܢܳܫܳܐ ܕ݂ܰܡܣܰܟ݂ܶܝܢ ܠܡܳܪܗܽܘܢ ܕ݂ܶܐܡܰܬ݁ܝ ܢܶܦ݁ܢܶܐ ܡܶܢ ܒ݂ܶܝܬ݁ ܡܶܫܬ݂ܽܘܬܳ݁ܐ ܕ݂ܡܳܐ ܕ݂ܶܐܬܳ݁ܐ ܘܰܢܩܰܫ ܡܶܚܕܳ݁ܐ ܢܶܦ݁ܬ݂ܚܽܘܢ ܠܶܗ:</VERS>
      <VERS vnumber="37">ܛܽܘܒܰ݁ܝܗܽܘܢ ܠܥܰܒ݁ܕ݂ܶܐ ܗܳܢܽܘܢ ܐܰܝܠܶܝܢ ܕ݂ܢܺܐܬܶ݁ܐ ܡܳܪܗܽܘܢ ܘܢܶܫܟ݂ܰܚ ܐܶܢܽܘܢ ܟ݂ܰܕ݁ ܥܺܝܪܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܐܣܽܘܪ ܚܰܨܰܘܗ̄ܝ ܘܢܰܣܡܶܟ݁ ܐܶܢܽܘܢ ܘܢܶܥܒ݂ܰܪ ܢܫܰܡܶܫ ܐܶܢܽܘܢ:</VERS>
      <VERS vnumber="38">ܘܶܐܢ ܒ݂ܡܰܛܰܪܬܳ݁ܐ ܕ݂ܬܰ݁ܪܬ݂ܶܝܢ ܐܰܘ ܕ݂ܰܬ݁ܠܳܬ݁ ܢܺܐܬܶ݁ܐ ܘܢܶܫܟ݂ܰܚ ܗܳܟܰ݁ܢܳܐ ܛܽܘܒܰ݁ܝܗܽܘܢ ܠܥܰܒ݁ܕ݂ܶܐ ܗܳܢܽܘܢ: ܣ</VERS>
      <VERS vnumber="39">ܗܳܕܶ݁ܐ ܕ݂ܶܝܢ ܕ݂ܰܥܘ ܕ݂ܶܐܠܽܘ ܝܳܕܰ݁ܥ ܗ̄ܘܳܐ ܡܳܪܶܐ ܒ݂ܰܝܬ݂ܳܐ ܒ݂ܰܐܝܕܳ݁ܐ ܡܰܛܰܪܬܳ݁ܐ ܐܳܬܶ݁ܐ ܓ݂ܰܢܳܒܳ݁ܐ ܡܶܬ݂ܬ݂ܥܺܝܪ ܗ̄ܘܳܐ ܘܠܳܐ ܫܳܒܶ݁ܩ ܗ̄ܘܳܐ ܕ݂ܢܶܬ݁ܦ݂ܠܶܫ ܒ݂ܰܝܬ݂ܶܗ:</VERS>
      <VERS vnumber="40">ܐܳܦ݁ ܐܰܢ̄ܬ݂ܽܘܢ ܗܳܟܺ݁ܝܠ ܗܘܰܘ ܡܛܰܝܒܶ݁ܐ ܕ݂ܰܒ݁ܗܳܝ ܫܳܥܬܳ݁ܐ ܕ݂ܠܳܐ ܣܳܒ݁ܪܺܝܢ ܐܢ̄ܬ݂ܽܘܢ ܐܳܬܶ݁ܐ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="41">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܰܢ ܠܘܳܬܰ݁ܢ ܐܳܡܰܪ ܐܰܢ̄ܬ݂ ܠܶܗ ܠܡܰܬ݁ܠܳܐ ܗܳܢܳܐ ܐܰܘ ܐܳܦ݁ ܠܘܳܬ݁ ܟ݂ܽܠܢܳܫ: ܣ</VERS>
      <VERS vnumber="42">ܐܳܡܰܪ ܠܶܗ ܝܶܫܽܘܥ ܡܰܢܽܘ ܟ݂ܰܝ ܐܺܝܬ݁ ܪܰܒ݂ܰܝܬ݂ܳܐ ܡܗܰܝܡܢܳܐ ܘܚܰܟ݂ܺܝܡܳܐ ܕ݂ܰܢܩܺܝܡܺܝܘܗ̄ܝ ܡܳܪܶܗ ܥܰܠ ܬ݂ܶܫܡܶܫܬ݂ܶܗ ܕ݂ܢܶܬ݂ܶܠ ܦ݂ܳܪܣܳܐ ܒ݂ܙܰܒ݁ܢܶܗ:</VERS>
      <VERS vnumber="43">ܛܽܘܒܰ݁ܘܗ̄ܝ ܠܗܰܘ ܥܰܒ݁ܕ݂ܳܐ ܕ݂ܢܺܐܬܶ݁ܐ ܡܳܪܶܗ ܢܶܫܟ݂ܚܺܝܘܗ̄ܝ ܕ݂ܥܳܒܶ݁ܕ݁ ܗܳܟܰ݁ܢܳܐ:</VERS>
      <VERS vnumber="44">ܫܰܪܺܝܪܳܐܝܺܬ݁ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܩܺܝܡܺܝܘܗ̄ܝ ܥܰܠ ܟ݂ܽܠܶܗ ܩܶܢܝܳܢܶܗ:</VERS>
      <VERS vnumber="45">ܐܶܢ ܕ݂ܶܝܢ ܢܺܐܡܰܪ ܥܰܒ݁ܕ݂ܳܐ ܗܰܘ ܒ݂ܠܶܒ݂ܶܗ ܕ݂ܡܳܪܝ ܡܰܘܚܰܪ ܠܡܶܐܬܳ݁ܐ ܘܰܢܫܰܪܶܐ ܠܡܶܡܚܳܐ ܠܥܰܒ݁ܕ݂ܶܐ ܘܠܰܐܡܗܳܬܳ݁ܐ ܕ݂ܡܳܪܶܗ ܘܰܢܫܰܪܶܐ ܠܡܶܠܥܰܣ ܘܰܠܡܶܫܬ݂ܳܐ ܘܰܠܡܶܪܘܳܐ:</VERS>
      <VERS vnumber="46">ܢܺܐܬܶ݁ܐ ܡܳܪܶܗ ܕ݂ܥܰܒ݁ܕ݂ܳܐ ܗܰܘ ܒ݂ܝܰܘܡܳܐ ܕ݂ܠܳܐ ܣܳܒܰ݁ܪ ܘܰܒ݁ܫܳܥܬܳ݁ܐ ܕ݂ܠܳܐ ܝܳܕܰ݁ܥ ܘܢܶܦ݁ܠܓܺ݁ܝܘܗ̄ܝ ܘܰܢܣܺܝܡ ܡܢܳܬܶ݁ܗ ܥܰܡ ܗܳܢܽܘܢ ܕ݂ܠܳܐ ܡܗܰܝܡܢܺܝܢ: ܣ</VERS>
      <VERS vnumber="47">ܥܰܒ݁ܕ݂ܳܐ ܕ݂ܶܝܢ ܐܰܝܢܳܐ ܕ݂ܝܳܕܰ݁ܥ ܨܶܒ݁ܝܳܢܳܐ ܕ݂ܡܳܪܶܗ ܘܠܳܐ ܛܰܝܶܒ݁ ܠܶܗ ܐܰܝܟ݁ ܨܶܒ݁ܝܳܢܶܗ ܢܶܒ݁ܠܰܥ ܣܰܓ݂ܺܝܳܐܬܳ݁ܐ:</VERS>
      <VERS vnumber="48">ܗܰܘ ܕ݂ܶܝܢ ܕ݂ܠܳܐ ܝܳܕܰ݁ܥ ܘܥܳܒܶ݁ܕ݁ ܡܶܕ݂ܶܡ ܕ݂ܫܳܘܶܐ ܠܡܰܚܘܳܬܳ݁ܐ ܢܶܒ݁ܠܰܥ ܡܰܚܘܳܬܳ݁ܐ ܙܥܽܘܪܝܳܬܳ݁ܐ ܟ݂ܽܠ ܓ݂ܶܝܪ ܕ݂ܶܐܬܺ݁ܝܗܶܒ݁ ܠܶܗ ܣܰܓ݂ܺܝ ܣܰܓ݂ܺܝ ܢܶܬ݂ܬ݂ܒܰ݁ܥ ܡܶܢܶܗ ܘܰܠܗܰܘ ܕ݂ܰܐܓ݁ܥܶܠܘ ܠܶܗ ܣܰܓ݂ܺܝ ܝܰܬ݂ܺܝܪܳܐܝܺܬ݁ ܢܶܬ݁ܒ݂ܥܽܘܢ ܒ݂ܺܐܝܕܶ݁ܗ ܣܣ:</VERS>
      <VERS vnumber="49">ܢܽܘܪܳܐ ܐܶܬܺ݁ܝܬ݁ ܕ݂ܰܐܪܡܶܐ ܒ݂ܰܐܪܥܳܐ ܘܨܳܒܶ݁ܐ ܐ̄ܢܳܐ ܐܶܠܽܘ ܡܶܢ ܟ݂ܰܕ݂ܽܘ ܚܶܒ݂ܰܬ݁:</VERS>
      <VERS vnumber="50">ܘܡܰܥܡܽܘܕܺ݁ܝܬܳ݁ܐ ܐܺܝܬ݁ ܠܺܝ ܕ݂ܶܐܥܡܰܕ݁ ܘܣܰܓ݂ܺܝ ܐܰܠܺܝܨ ܐ̄ܢܳܐ ܥܕܰ݁ܡܳܐ ܕ݂ܬܶ݁ܫܬ݂ܰܡܠܶܐ:</VERS>
      <VERS vnumber="51">ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܫܰܝܢܳܐ ܐܶܬܺ݁ܝܬ݁ ܕ݂ܰܐܪܡܶܐ ܒ݂ܰܐܪܥܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܐܶܠܳܐ ܦ݂ܳܠܓ݂ܽܘܬܳ݁ܐ:</VERS>
      <VERS vnumber="52">ܡܶܢ ܗܳܫܳܐ ܓ݂ܶܝܪ ܢܶܗܘܽܘܢ ܚܰܡܫܳܐ ܒ݂ܒܰ݁ܝܬ݂ܳܐ ܚܰܕ݁ ܕ݂ܰܦ݁ܠܺܝܓܺ݁ܝܢ ܬ݂ܠܳܬܳ݁ܐ ܥܰܠ ܬ݂ܪܶܝܢ ܘܰܬ݁ܪܶܝܢ ܥܰܠ ܬ݂ܠܳܬܳ݁ܐ:</VERS>
      <VERS vnumber="53">ܢܶܬ݁ܦ݂ܠܶܓ݁ ܓ݂ܶܝܪ ܐܰܒܳ݁ܐ ܥܰܠ ܒ݂ܪܶܗ ܘܰܒ݁ܪܳܐ ܥܰܠ ܐܰܒܽ݁ܘܗ̄ܝ ܐܶܡܳܐ ܥܰܠ ܒ݂ܰܪܬܳ݁ܗ ܘܒܰ݁ܪܬܳ݁ܐ ܥܰܠ ܐܶܡܳܗ ܚܡܳܬܳ݁ܐ ܥܰܠ ܟ݂ܰܠܬܳ݁ܗ ܘܟܰ݁ܠܬܳ݁ܐ ܥܰܠ ܚܡܳܬܳ݁ܗ: ܣ</VERS>
      <VERS vnumber="54">ܘܶܐܡܰܪ ܠܟܶ݁ܢܫܶܐ ܡܳܐ ܕ݂ܰܚܙܰܝܬ݂ܽܘܢ ܥܢܳܢܳܐ ܕ݂ܕܳ݁ܢܚܳܐ ܡܶܢ ܡܰܥܪܒܳ݁ܐ ܡܶܚܕܳ݁ܐ ܐܳܡܪܺܝܢ ܐܢ̄ܬ݂ܽܘܢ ܡܶܛܪܳܐ ܐܳܬܶ݁ܐ ܘܗܳܘܶܐ ܗܳܟܰ݁ܢܳܐ:</VERS>
      <VERS vnumber="55">ܘܡܳܐ ܕ݂ܢܳܫܒ݂ܳܐ ܬ݂ܰܝܡܢܳܐ ܐܳܡܪܺܝܢ ܐܢ̄ܬ݂ܽܘܢ ܚܽܘܡܳܐ ܗܳܘܶܐ ܘܗܳܘܶܐ:</VERS>
      <VERS vnumber="56">ܢܳܣܒ݂ܰܝ ܒ݂ܰܐܦ݂ܶܐ ܦ݂ܰܪܨܽܘܦ݂ܳܐ ܕ݂ܰܐܪܥܳܐ ܘܕܰ݁ܫܡܰܝܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܦ݁ܪܫܽܘܢ ܙܰܒ݁ܢܳܐ ܕ݂ܶܝܢ ܗܳܢܳܐ ܐܰܝܟ݂ܰܢܳܐ ܠܳܐ ܦ݂ܳܪܫܺܝܢ ܐܢ̄ܬ݂ܽܘܢ: ܣ</VERS>
      <VERS vnumber="57">ܠܡܳܢܳܐ ܕ݂ܶܝܢ ܡܶܢ ܢܰܦ݁ܫܟܽ݁ܘܢ ܠܳܐ ܕ݂ܳܝܢܺܝܢ ܐܢ̄ܬ݂ܽܘܢ ܩܽܘܫܬ݂ܳܐ:</VERS>
      <VERS vnumber="58">ܡܳܐ ܓ݂ܶܝܪ ܕ݂ܳܐܙܶܠ ܐܰܢ̄ܬ݂ ܥܰܡ ܒ݂ܥܶܠܕ݂ܺܝܢܳܟ݁ ܠܘܳܬ݁ ܐܰܪܟܽ݁ܘܢܳܐ ܥܰܕ݁ ܒ݂ܽܐܘܪܚܳܐ ܐܰܢ̄ܬ݂ ܗܰܒ݁ ܬ݂ܶܐܓܽ݁ܘܪܬ݂ܳܐ ܘܬܶ݁ܬ݁ܦ݂ܰܪܰܩ ܡܶܢܶܗ ܕ݂ܰܠܡܳܐ ܢܰܘܒ݂ܠܳܟ݁ ܠܘܳܬ݁ ܕ݂ܰܝܳܢܳܐ ܘܕܰ݁ܝܳܢܳܐ ܢܰܫܠܡܳܟ݁ ܠܓܰ݁ܒ݂ܳܝܳܐ ܘܓܰ݁ܒ݂ܳܝܳܐ ܢܰܪܡܶܝܟ݁ ܒ݂ܶܝܬ݁-ܐܰܣܺܝܪܶܐ:</VERS>
      <VERS vnumber="59">ܘܳܐܡܰܪ ܐ̄ܢܳܐ ܠܳܟ݁ ܕ݂ܠܳܐ ܬ݂ܶܦ݂ܽܘܩ ܡܶܢ ܬ݂ܰܡܳܢ ܥܕܰ݁ܡܳܐ ܕ݂ܬܶ݁ܬ݂ܶܠ ܫܳܡܽܘܢܳܐ ܐ̄ܚܪܳܝܳܐ ܣܣ:</VERS>
    </CHAPTER>
    <CHAPTER cnumber="13">
      <VERS vnumber="1">ܒ݂ܗܰܘ ܕ݂ܶܝܢ ܙܰܒ݁ܢܳܐ ܐܶܬܰ݁ܘ ܐ̄ܢܳܫܺܝܢ ܐܶܡܰܪܘ ܠܶܗ ܥܰܠ ܓ݂ܠܺܝܠܳܝܶܐ ܗܳܢܽܘܢ ܕ݂ܦܺ݁ܝܠܰܛܳܘܣ ܚܠܰܛ ܕ݂ܶܡܗܽܘܢ ܥܰܡ ܕ݂ܶܒ݁ܚܰܝܗܽܘܢ:</VERS>
      <VERS vnumber="2">ܘܰܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܗܳܠܶܝܢ ܓ݂ܠܺܝܠܳܝܶܐ ܚܰܛܳܝܺܝܢ ܗ̄ܘܰܘ ܝܰܬ݂ܺܝܪ ܡܶܢ ܟ݂ܽܠܗܽܘܢ ܓ݂ܠܺܝܠܳܝܶܐ ܕ݂ܗܳܟܰ݁ܢܳܐ ܗܘܳܐ ܐܶܢܽܘܢ:</VERS>
      <VERS vnumber="3">ܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܳܐܦ݁ ܟ݂ܽܠܟܽ݁ܘܢ ܐܶܠܳܐ ܬ݂ܬܽ݁ܘܒܽ݁ܘܢ ܗܳܟܰ݁ܢܳܐ ܬ݂ܺܐܒ݁ܕ݂ܽܘܢ:</VERS>
      <VERS vnumber="4">ܐܰܘ ܗܳܢܽܘܢ ܬ݂ܡܳܢܬ݂ܰܥܣܰܪ ܕ݂ܰܢܦܰ݁ܠ ܥܠܰܝܗܽܘܢ ܡܰܓ݁ܕ݂ܠܳܐ ܒ݂ܫܺܝܠܽܘܚܳܐ ܘܩܰܛܶܠ ܐܶܢܽܘܢ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܚܰܛܳܝܺܝܢ ܗ̄ܘܰܘ ܝܰܬ݂ܺܝܪ ܡܶܢ ܟ݂ܽܠܗܽܘܢ ܒ݂ܢܰܝܢܳܫܳܐ ܕ݂ܥܳܡܪܺܝܢ ܒ݂ܽܐܘܪܺܫܠܶܡ:</VERS>
      <VERS vnumber="5">ܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܝܢ ܕ݂ܶܐܠܳܐ ܬ݂ܬܽ݁ܘܒܽ݁ܘܢ ܟ݂ܽܠܟܽ݁ܘܢ ܐܰܟ݁ܘܳܬ݁ܗܽܘܢ ܬ݂ܺܐܒ݁ܕ݂ܽܘܢ ܣܣ:</VERS>
      <VERS vnumber="6">ܘܶܐܡܰܪ ܡܰܬ݁ܠܳܐ ܗܳܢܳܐ ܬ݂ܺܬ݂ܳܐ ܐܺܝܬ݁ ܗ̄ܘܳܬ݁ ܠܐ̄ܢܳܫ ܕ݂ܰܢܨܺܝܒܳ݁ܐ ܒ݂ܟܰ݁ܪܡܶܗ ܘܶܐܬܳ݁ܐ ܒ݂ܥܳܐ ܒ݂ܳܗ ܦ݂ܺܐܪܶܐ ܘܠܳܐ ܐܶܫܟ݂ܰܚ:</VERS>
      <VERS vnumber="7">ܘܶܐܡܰܪ ܠܦܰ݁ܠܳܚܳܐ ܗܳܐ ܬ݂ܠܳܬ݁ ܫܢܺܝܢ ܐܳܬܶ݁ܐ ܐ̄ܢܳܐ ܒ݂ܳܥܶܐ ܐ̄ܢܳܐ ܦ݂ܺܐܪܶܐ ܒ݂ܬܺ݁ܬ݂ܳܐ ܗܳܕܶ݁ܐ ܘܠܳܐ ܡܶܫܟ݂ܰܚ ܐ̄ܢܳܐ ܦ݂ܣܽܘܩܶܝܗ ܠܡܳܢܳܐ ܡܒܰ݁ܛܠܳܐ ܐܰܪܥܳܐ:</VERS>
      <VERS vnumber="8">ܐܳܡܰܪ ܠܶܗ ܦ݂ܰܠܳܚܳܐ ܡܳܪܝ ܫܒܽ݁ܘܩܶܝܗ ܐܳܦ݁ ܗܳܕܶ݁ܐ ܫܰܢ̄ܬ݂ܳܐ ܥܰܕ݁ ܐܶܦ݁ܠܚܺܝܗ ܘܶܐܙܰܒ݂ܠܺܝܗ:</VERS>
      <VERS vnumber="9">ܘܶܐܢ ܥܶܒ݁ܕ݂ܰܬ݁ ܦ݂ܺܐܪܶܐ ܘܶܐܠܳܐ ܠܡܰܢܚܰܝ ܬ݂ܶܦ݁ܣܩܺܝܗ ܣ݂ ܣ݂:</VERS>
      <VERS vnumber="10">ܟ݂ܰܕ݁ ܕ݂ܶܝܢ ܡܰܠܶܦ݁ ܝܶܫܽܘܥ ܒ݂ܫܰܒ݂ܬܳ݁ܐ ܒ݂ܰܚܕܳ݁ܐ ܡܶܢ ܟ݂ܢܽܘܫܳܬܳ݁ܐ:</VERS>
      <VERS vnumber="11">ܐܺܝܬ݁ ܗ̄ܘܳܬ݁ ܬ݂ܰܡܳܢ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܗ̄ܘܳܬ݁ ܠܳܗ ܪܽܘܚܳܐ ܕ݂ܟܽ݁ܘܪܗܳܢܳܐ ܫܢܺܝܢ ܬ݂ܡܳܢܰܥܶܣܪܶܐ ܘܰܟ݁ܦܺ݁ܝܦܳ݁ܐ ܗܘܳܬ݁ ܘܠܳܐ ܡܶܫܟ݂ܚܳܐ ܗ̄ܘܳܬ݁ ܕ݂ܬܶ݁ܬ݁ܦ݂ܫܶܛ ܠܰܓ݁ܡܳܪ:</VERS>
      <VERS vnumber="12">ܚܙܳܗ ܕ݂ܶܝܢ ܝܶܫܽܘܥ ܘܰܩܪܳܗ ܘܶܐܡܰܪ ܠܳܗ ܐܰܢ̄ܬ݂ܬܳ݁ܐ ܫܰܪܝܰܬ݂ܝ ܡܶܢ ܟ݂ܽܘܪܗܳܢܶܟ݁ܝ:</VERS>
      <VERS vnumber="13">ܘܣܳܡ ܐܺܝܕܶ݁ܗ ܥܠܶܝܗ ܘܡܶܚܕܳ݁ܐ ܐܶܬ݁ܦ݂ܰܫܛܰܬ݁ ܘܫܰܒ݂ܚܰܬ݁ ܠܰܐܠܳܗܳܐ:</VERS>
      <VERS vnumber="14">ܥܢܳܐ ܕ݂ܶܝܢ ܪܰܒ݂ ܟ݂ܢܽܘܫܬ݂ܳܐ ܟ݂ܰܕ݁ ܡܶܬ݁ܚܰܡܰܬ݁ ܥܰܠ ܕ݂ܰܐܣܺܝ ܒ݂ܫܰܒ݂ܬܳ݁ܐ ܝܶܫܽܘܥ ܘܶܐܡܰܪ ܠܟܶ݁ܢܫܶܐ ܫܬ݂ܳܐ ܐܶܢܽܘܢ ܝܰܘܡܺܝܢ ܕ݂ܰܒ݁ܗܽܘܢ ܘܳܠܶܐ ܠܡܶܦ݁ܠܰܚ ܒ݂ܗܽܘܢ ܗܘܰܝܬ݂ܽܘܢ ܐܳܬܶ݁ܝܢ ܡܶܬܰ݁ܐܣܶܝܢ ܘܠܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ: ܣ</VERS>
      <VERS vnumber="15">ܝܶܫܽܘܥ ܕ݂ܶܝܢ ܥܢܳܐ ܘܶܐܡܰܪ ܠܶܗ ܢܳܣܶܒ݁ ܒ݂ܰܐܦ݂ܶܐ ܚܰܕ݁ ܚܰܕ݁ ܡܶܢܟܽ݁ܘܢ ܒ݂ܫܰܒ݂ܬܳ݁ܐ ܠܳܐ ܫܳܪܶܐ ܬ݂ܰܘܪܶܗ ܐܰܘ ܚܡܳܪܶܗ ܡܶܢ ܐܽܘܪܝܳܐ ܘܳܐܙܶܠ ܡܰܫܩܶܐ:</VERS>
      <VERS vnumber="16">ܗܳܕܶ݁ܐ ܕ݂ܶܝܢ ܕ݂ܒܰ݁ܪܬܶ݁ܗ ܗܺ̄ܝ ܕ݂ܰܐܒ݁ܪܳܗܳܡ ܘܰܐܣܪܳܗ ܐܳܟܶ݁ܠܩܰܪܨܳܐ ܗܳܐ ܬ݂ܡܳܢܰܥܶܣܪܶܐ ܫܢܺܝܢ ܠܳܐ ܘܳܠܶܐ ܗ̄ܘܳܐ ܕ݂ܬܶ݁ܫܬ݂ܪܶܐ ܡܶܢ ܗܳܢܳܐ ܐܰܣܽܘܪܝܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ:</VERS>
      <VERS vnumber="17">ܘܟܰ݁ܕ݁ ܗܳܠܶܝܢ ܐܳܡܰܪ ܗ̄ܘܳܐ ܒ݂ܳܗܬ݂ܺܝܢ ܗ̄ܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܩܳܝܡܺܝܢ ܗ̄ܘܰܘ ܠܩܽܘܒ݁ܠܶܗ ܘܟܽ݁ܠܶܗ ܥܰܡܳܐ ܚܳܕܶ݁ܐ ܗ̄ܘܳܐ ܒ݂ܟܽ݁ܠܗܶܝܢ ܬ݂ܡܺܝܗܳܬܳ݁ܐ ܕ݂ܗܳܘܝܳܢ ܗ̄ܘܰܝ ܒ݂ܺܐܝܕܶ݁ܗ: ܣ</VERS>
      <VERS vnumber="18">ܐܶܡܰܪ ܗ̄ܘܳܐ ܕ݂ܶܝܢ ܝܶܫܽܘܥ ܠܡܳܢܳܐ ܕ݂ܳܡܝܳܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܘܰܠܡܳܢܳܐ ܐܶܕ݂ܰܡܺܝܗ:</VERS>
      <VERS vnumber="19">ܕ݂ܳܡܝܳܐ ܠܰܦ݁ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܗܳܝ ܕ݂ܰܢܣܰܒ݁ ܓ݂ܰܒ݁ܪܳܐ ܐܰܪܡܝܳܗ ܒ݂ܓܰ݁ܢܬܶ݁ܗ ܘܰܪܒܳ݁ܬ݁ ܘܰܗܘܳܬ݁ ܐܺܝܠܳܢܳܐ ܪܰܒ݂ܳܐ ܘܦܳ݁ܪܰܚܬܳ݁ܐ ܕ݂ܰܫܡܰܝܳܐ ܐܰܩܢܰܬ݁ ܒ݂ܣܰܘܟ݂ܶܝܗ: ܣ</VERS>
      <VERS vnumber="20">ܬ݂ܽܘܒ݁ ܐܶܡܰܪ ܝܶܫܽܘܥ ܠܡܳܢܳܐ ܐܶܕ݂ܰܡܺܝܗ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="21">ܕ݂ܳܡܝܳܐ ܠܰܚܡܺܝܪܳܐ ܕ݂ܢܶܣܒ݂ܰܬ݁ ܐܰܢ̄ܬ݂ܬܳ݁ܐ ܛܶܡܪܰܬ݁ ܒ݂ܩܰܡܚܳܐ ܕ݂ܰܬ݁ܠܳܬ݁ ܣܳܐܺܝܢ ܥܕܰ݁ܡܳܐ ܕ݂ܟܽ݁ܠܶܗ ܚܡܰܥ ܣܣ:</VERS>
      <VERS vnumber="22">ܘܪܳܕܶ݁ܐ ܗ̄ܘܳܐ ܒ݂ܩܽܘܪܝܳܐ ܘܒܰ݁ܡܕܺ݁ܝܢܳܬܳ݁ܐ ܟ݂ܰܕ݁ ܡܰܠܶܦ݁ ܘܳܐܙܶܠ ܠܽܐܘܪܺܫܠܶܡ: ܣ</VERS>
      <VERS vnumber="23">ܫܰܐܠܶܗ ܕ݂ܶܝܢ ܐ̄ܢܳܫ ܕ݂ܶܐܢ ܙܥܽܘܪܺܝܢ ܐܶܢܽܘܢ ܐܰܝܠܶܝܢ ܕ݂ܚܳܐܶܝܢ: ܣ</VERS>
      <VERS vnumber="24">ܝܶܫܽܘܥ ܕ݂ܶܝܢ ܐܶܡܰܪ ܠܗܽܘܢ ܐܶܬ݁ܟ݂ܰܬ݂̄ܫܘ ܠܡܶܥܰܠ ܒ݂ܬܰ݁ܪܥܳܐ ܐܰܠܺܝܨܳܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܣܰܓ݂ܺܝܶܐܐ ܢܶܒ݁ܥܽܘܢ ܠܡܶܥܰܠ ܘܠܳܐ ܢܶܫܟ݂ܚܽܘܢ:</VERS>
      <VERS vnumber="25">ܡܶܢ ܫܳܥܬܳ݁ܐ ܕ݂ܰܢܩܽܘܡ ܡܳܪܶܐ ܒ݂ܰܝܬ݂ܳܐ ܘܢܶܐܚܽܘܕ݁ ܬ݂ܰܪܥܳܐ ܘܬܶ݁ܗܘܽܘܢ ܩܳܝܡܺܝܢ ܠܒܰ݁ܪ ܘܢܳܩܫܺܝܢ ܒ݂ܬܰ݁ܪܥܳܐ ܘܰܬ݁ܫܰܪܽܘܢ ܠܡܺܐܡܰܪ ܡܳܪܰܢ ܡܳܪܰܢ ܦ݂ܬܰ݁ܚ ܠܰܢ ܘܢܶܥܢܶܐ ܗܽܘ ܘܢܺܐܡܰܪ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܽ݁ܘܢ ܐܰܝܡܶܟ݂ܳܐ ܐܰܢ̄ܬ݂ܽܘܢ:</VERS>
      <VERS vnumber="26">ܘܰܬ݁ܫܰܪܽܘܢ ܠܡܺܐܡܰܪ ܩܕܳ݁ܡܰܝܟְ݂ ܐܶܟܰ݁ܠܢ ܘܶܐܫܬ݂ܺܝܢ ܘܰܒ݁ܫܽܘܩܰܝܢ ܐܰܠܶܦ݁ܬ݂:</VERS>
      <VERS vnumber="27">ܘܢܺܐܡܰܪ ܠܟܽ݁ܘܢ ܕ݂ܠܳܐ ܝܳܕܰ݁ܥ ܐ̄ܢܳܐ ܠܟܽ݁ܘܢ ܐܰܝܡܶܟ݂ܳܐ ܐܰܢ̄ܬ݂ܽܘܢ ܦ݂ܪܽܘܩܘ ܠܟܽ݁ܘܢ ܡܶܢܝ ܦ݂ܳܠܚܰܝ ܫܽܘܩܪܳܐ: ܣ</VERS>
      <VERS vnumber="28">ܬ݂ܰܡܳܢ ܢܶܗܘܶܐ ܒ݂ܶܟ݁ܝܳܐ ܘܚܽܘܪܳܩ ܫܶܢܶܐ ܟ݂ܰܕ݁ ܬ݂ܶܚܙܽܘܢ ܠܰܐܒ݁ܪܳܗܳܡ ܘܠܺܐܝܣܚܳܩ ܘܰܠܝܰܥܩܽܘܒ݁ ܘܰܠܟܽ݁ܠܗܽܘܢ ܢܒܺ݁ܝܶܐ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܢ̄ܬ݂ܽܘܢ ܕ݂ܶܝܢ ܬ݂ܶܗܘܽܘܢ ܡܰܦ݂ܩܺܝܢ ܠܒܰ݁ܪ:</VERS>
      <VERS vnumber="29">ܘܢܺܐܬܽ݁ܘܢ ܡܶܢ ܡܰܕ݁ܢܚܳܐ ܘܡܶܢ ܡܰܥܪܒܳ݁ܐ ܘܡܶܢ ܬ݂ܰܝܡܢܳܐ ܘܡܶܢ ܓ݂ܰܪܒ݁ܝܳܐ ܘܢܶܣܬ݂ܰܡܟ݂ܽܘܢ ܒ݂ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="30">ܘܗܳܐ ܐܺܝܬ݁ ܐ̄ܚܪܳܝܶܐ ܕ݂ܢܶܗܘܽܘܢ ܩܰܕ݁ܡܳܝܶܐ ܘܺܐܝܬ݁ ܩܰܕ݁ܡܳܝܶܐ ܕ݂ܢܶܗܘܽܘܢ ܐ̄ܚܪܳܝܶܐ: ܣ</VERS>
      <VERS vnumber="31">ܒ݂ܶܗ ܒ݂ܗܰܘ ܝܰܘܡܳܐ ܩܪܶܒ݁ܘ ܐ̄ܢܳܫܳܐ ܡܶܢ ܦ݂ܪܺܝܫܶܐ ܘܳܐܡܪܺܝܢ ܠܶܗ ܦ݂ܽܘܩ ܙܶܠ ܠܳܟ݁ ܡܶܟ݂ܳܐ ܡܶܛܽܠ ܕ݂ܗܶܪܳܘܕܶ݁ܣ ܨܳܒܶ݁ܐ ܠܡܶܩܛܠܳܟ݁:</VERS>
      <VERS vnumber="32">ܐܳܡܰܪ ܠܗܽܘܢ ܝܶܫܽܘܥ ܙܶܠܘ ܐܶܡܰܪܘ ܠܬܰ݁ܥܠܳܐ ܗܳܢܳܐ ܕ݂ܗܳܐ ܡܰܦ݂ܶܩ ܐ̄ܢܳܐ ܫܺܐܕܶ݁ܐ ܘܳܐܣܘܳܬܳ݁ܐ ܥܳܒܶ݁ܕ݁ ܐ̄ܢܳܐ ܝܰܘܡܳܢܳܐ ܘܰܡܚܳܪ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܡܶܫܬ݂ܰܡܠܶܐ ܐ̄ܢܳܐ:</VERS>
      <VERS vnumber="33">ܒ݂ܪܰܡ ܘܳܠܶܐ ܠܺܝ ܕ݂ܝܰܘܡܳܢܳܐ ܘܰܡܚܳܪ ܐܶܣܥܽܘܪ ܘܰܠܝܰܘܡܳܐ ܐ̄ܚܪܺܢܳܐ ܐܺܙܰܠ ܡܶܛܽܠ ܕ݂ܠܳܐ ܡܶܫܟ݂ܚܳܐ ܕ݂ܰܢܒܺ݁ܝܳܐ ܢܺܐܒܰ݁ܕ݁ ܠܒܰ݁ܪ ܡܶܢ ܐܽܘܪܺܫܠܶܡ: ܣ</VERS>
      <VERS vnumber="34">ܐܽܘܪܺܫܠܶܡ ܐܽܘܪܺܫܠܶܡ ܩܳܛܠܰܬ݁ ܢܒܺ݁ܝܶܐ ܘܪܳܓ݁ܡܰܬ݁ ܠܰܐܝܠܶܝܢ ܕ݂ܰܫܠܺܝܚܺܝܢ ܠܘܳܬܳ݁ܗ ܟ݂ܡܳܐ ܙܰܒ݁ܢܺܝܢ ܨܒܺ݁ܝܬ݁ ܠܰܡܟܰ݁ܢܳܫܽܘ ܒ݂ܢܰܝܟ݂ܝ ܐܰܝܟ݁ ܬ݂ܰܪܢܳܓܽ݁ܘܠܬ݂ܳܐ ܕ݂ܟܳ݁ܢܫܳܐ ܦ݂ܰܪܽܘܓܶ݁ܝܗ ܬ݂ܚܶܝܬ݁ ܓ݂ܶܦܶ݁ܝܗ ܘܠܳܐ ܨܒܰ݁ܝܬ݂ܽܘܢ:</VERS>
      <VERS vnumber="35">ܗܳܐ ܡܶܫܬ݂ܒܶ݁ܩ ܠܟܽ݁ܘܢ ܒ݂ܰܝܬ݂ܟܽ݁ܘܢ ܚܰܪܒ݂ܳܐ ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܠܳܐ ܬ݂ܶܚܙܽܘܢܳܢܝ ܥܕܰ݁ܡܳܐ ܕ݂ܬܺ݁ܐܡܪܽܘܢ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܣܣ:</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܥܰܠ ܠܒܰ݁ܝܬ݂ܳܐ ܕ݂ܚܰܕ݁ ܡܶܢ ܪܺܫܶܐ ܕ݂ܰܦ݁ܪܺܝܫܶܐ ܕ݂ܢܶܐܟܽ݁ܘܠ ܠܰܚܡܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܗܶܢܽܘܢ ܢܳܛܪܺܝܢ ܗ̄ܘܰܘ ܠܶܗ:</VERS>
      <VERS vnumber="2">ܘܗܳܐ ܓ݂ܰܒ݁ܪܳܐ ܚܰܕ݁ ܕ݂ܰܟ݁ܢܺܝܫ ܗ̄ܘܳܐ ܡܰܝܳܐ ܐܺܝܬ݁ ܗ̄ܘܳܐ ܩܕܳ݁ܡܰܘܗ̄ܝ: ܣ</VERS>
      <VERS vnumber="3">ܘܰܥܢܳܐ ܝܶܫܽܘܥ ܘܶܐܡܰܪ ܠܣܳܦ݁ܪܶܐ ܘܠܰܦ݁ܪܺܝܫܶܐ ܕ݂ܶܐܢ ܫܰܠܺܝܛ ܒ݂ܫܰܒ݂ܬܳ݁ܐ ܠܡܰܐܣܳܝܽܘ:</VERS>
      <VERS vnumber="4">ܗܶܢܽܘܢ ܕ݂ܶܝܢ ܫܬܶ݁ܩܘ ܘܰܐܚܕ݂ܶܗ ܗܽܘ ܘܰܐܣܝܶܗ ܘܰܫܪܳܝܗ̄ܝ:</VERS>
      <VERS vnumber="5">ܘܶܐܡܰܪ ܠܗܽܘܢ ܡܰܢܽܘ ܡܶܢܟܽ݁ܘܢ ܕ݂ܢܶܦ݂ܶܠ ܒ݂ܪܶܗ ܐܰܘ ܬ݂ܰܘܪܶܗ ܒ݂ܒܺ݁ܪܳܐ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܘܠܳܐ ܡܶܚܕܳ݁ܐ ܕ݂ܳܠܶܐ ܡܰܣܶܩ ܠܶܗ: ܣ</VERS>
      <VERS vnumber="6">ܘܠܳܐ ܐܶܫܟ݂ܰܚܘ ܠܡܶܬ݂ܰܠ ܠܶܗ ܦ݂ܶܬ݁ܓܳ݁ܡܳܐ ܥܰܠ ܗܳܕܶ݁ܐ:</VERS>
      <VERS vnumber="7">ܘܶܐܡܰܪ ܗ̄ܘܳܐ ܡܰܬ݁ܠܳܐ ܠܘܳܬ݁ ܗܳܢܽܘܢ ܕ݂ܰܡܙܰܡܢܺܝܢ ܬ݂ܰܡܳܢ ܥܰܠ ܕ݂ܚܳܙܶܐ ܗ̄ܘܳܐ ܠܗܽܘܢ ܕ݂ܰܡܓܰ݁ܒ݂ܶܝܢ ܕ݂ܽܘܟ݂ܝܳܬܳ݁ܐ ܕ݂ܪܺܝܫ ܣܡܳܟܶ݁ܐ:</VERS>
      <VERS vnumber="8">ܐܶܡܰܬ݁ܝ ܕ݂ܡܶܙܕܰ݁ܡܰܢ ܐܰܢ̄ܬ݂ ܡܶܢ ܐ̄ܢܳܫ ܠܒܶ݁ܝܬ݁ ܡܶܫܬ݂ܽܘܬܳ݁ܐ ܠܳܐ ܬ݂ܺܐܙܰܠ ܬ݂ܶܣܬ݂ܡܶܟ݁ ܠܳܟ݁ ܒ݂ܪܺܝܫ ܣܡܳܟܳ݁ܐ ܕ݂ܰܠܡܳܐ ܢܶܗܘܶܐ ܡܙܰܡܰܢ ܬ݂ܰܡܳܢ ܐ̄ܢܳܫ ܕ݂ܰܡܝܰܩܰܪ ܡܶܢܳܟ݁:</VERS>
      <VERS vnumber="9">ܘܢܺܐܬܶ݁ܐ ܗܰܘ ܡܰܢ ܕ݂ܠܳܟ݁ ܘܠܶܗ ܩܪܳܐ ܘܢܺܐܡܰܪ ܠܳܟ݁ ܕ݂ܗܰܒ݁ ܕ݂ܽܘܟ݂ܬܳ݁ܐ ܠܗܳܢܳܐ ܘܬܶ݁ܒ݁ܗܰܬ݁ ܟ݂ܰܕ݁ ܩܳܐܶܡ ܐܰܢ̄ܬ݂ ܘܳܐܚܶܕ݁ ܐܰܢ̄ܬ݂ ܕ݂ܽܘܟ݂ܬܳ݁ܐ ܐ̄ܚܪܳܝܬ݂ܳܐ:</VERS>
      <VERS vnumber="10">ܐܶܠܳܐ ܡܳܐ ܕ݂ܶܐܙܕ݂ܰܡܰܢܬ݂ ܙܶܠ ܐܶܣܬ݂ܰܡ̄ܟְ݂ ܠܳܟ݁ ܒ݂ܚܰܪܬܳ݁ܐ ܕ݂ܡܳܐ ܕ݂ܳܐܬܶ݁ܐ ܗܰܘ ܕ݂ܰܩܪܳܟ݁ ܢܺܐܡܰܪ ܠܳܟ݁ ܪܳܚܶܡܝ ܐܶܬ݁ܥܰܠܳܐ ܠܥܶܠ ܘܶܐܣܬ݂ܰܡ̄ܟְ݂ ܘܬܶ݁ܗܘܶܐ ܠܳܟ݁ ܬ݂ܶܫܒ݂ܽܘܚܬ݂ܳܐ ܩܕܳ݁ܡ ܟ݂ܽܠܗܽܘܢ ܕ݂ܰܣܡܺܝܟܺ݁ܝܢ ܥܰܡܳܟ݁:</VERS>
      <VERS vnumber="11">ܡܶܛܽܠ ܕ݂ܟܽ݁ܠ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܟܽ݁ܠ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ: ܣ</VERS>
      <VERS vnumber="12">ܐܶܡܰܪ ܕ݂ܶܝܢ ܐܳܦ݁ ܠܗܰܘ ܕ݂ܰܩܪܳܝܗ̄ܝ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܫܳܪܽܘܬܳ݁ܐ ܐܰܘ ܐܰܚܫܳܡܺܝܬܳ݁ܐ ܠܳܐ ܬ݂ܶܗܘܶܐ ܩܳܪܶܐ ܪܳܚܡܰܝܟְ݂ ܐܳܦ݁ܠܳܐ ܐܰܚܰܝܟְ݂ ܐܰܘ ܐ̄ܚܝܳܢܰܝܟְ݂ ܘܠܳܐ ܫܒܳ݁ܒܰ݁ܝܟְ݂ ܥܰܬ݂ܺܝܪܶܐ ܕ݂ܰܠܡܳܐ ܘܳܐܦ݁ ܗܶܢܽܘܢ ܢܶܩܪܽܘܢܳܟ݁ ܘܢܶܗܘܶܐ ܠܳܟ݁ ܦ݂ܽܘܪܥܳܢܳܐ ܗܳܢܳܐ:</VERS>
      <VERS vnumber="13">ܐܶܠܳܐ ܡܳܐ ܕ݂ܥܳܒܶ݁ܕ݁ ܐܰܢ̄ܬ݂ ܩܽܘܒ݂ܳܠܳܐ ܩܪܺܝ ܠܡܶܣܟ݂ܺܢܶܐ ܣܓܺ݁ܝܦܶ݁ܐ ܚܓܺ݁ܝܣܶܐ ܣܡܰܝܳܐ:</VERS>
      <VERS vnumber="14">ܘܛܽܘܒܰ݁ܝܟְ݂ ܕ݂ܠܰܝܬ݂ ܠܗܽܘܢ ܕ݂ܢܶܦ݁ܪܥܽܘܢܳܟ݁ ܢܶܗܘܶܐ ܓ݂ܶܝܪ ܦ݂ܽܘܪܥܳܢܳܟ݁ ܒ݂ܰܩܝܳܡܳܐ ܕ݂ܙܰܕ݂ܺܝܩܶܐ ܣܣ:</VERS>
      <VERS vnumber="15">ܟ݂ܰܕ݁ ܫܡܰܥ ܕ݂ܶܝܢ ܚܰܕ݁ ܡܶܢ ܗܳܢܽܘܢ ܕ݂ܰܣܡܺܝܟܺ݁ܝܢ ܗܳܠܶܝܢ ܐܶܡܰܪ ܠܶܗ ܛܽܘܒܰ݁ܘܗ̄ܝ ܠܡܰܢ ܕ݂ܢܶܐܟܽ݁ܘܠ ܠܰܚܡܳܐ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="16">ܐܳܡܰܪ ܠܶܗ ܝܶܫܽܘܥ ܓ݂ܰܒ݁ܪܳܐ ܚܰܕ݁ ܥܒܰ݁ܕ݁ ܐܰܚܫܳܡܺܝܬܳ݁ܐ ܪܰܒ݂ܬܳ݁ܐ ܘܰܩܪܳܐ ܠܣܰܓ݂ܺܝܶܐܐ:</VERS>
      <VERS vnumber="17">ܘܫܰܕ݂ܰܪ ܥܰܒ݁ܕ݂ܶܗ ܒ݂ܥܶܕ݂ܳܢܳܐ ܕ݂ܰܐܚܫܳܡܺܝܬܳ݁ܐ ܕ݂ܢܺܐܡܰܪ ܠܰܐܝܠܶܝܢ ܕ݂ܰܩܪܶܝܢ ܗܳܐ ܟ݂ܽܠܡܶܕ݂ܶܡ ܡܛܰܝܰܒ݁ ܠܟܽ݁ܘܢ ܬ݂ܰܘ:</VERS>
      <VERS vnumber="18">ܘܫܰܪܺܝܘ ܡܶܢ ܚܰܕ݁ ܟ݂ܽܠܗܽܘܢ ܠܡܶܫܬ݂ܳܐܠܽܘ ܐܳܡܰܪ ܠܶܗ ܩܰܕ݁ܡܳܝܳܐ ܩܪܺܝܬܳ݁ܐ ܙܶܒ݁ܢܶܬ݁ ܘܰܐܠܺܝܨ ܐ̄ܢܳܐ ܕ݂ܶܐܦ݂ܽܘܩ ܐܶܚܙܶܝܗ ܒ݂ܳܥܶܐ ܐ̄ܢܳܐ ܡܶܢܳܟ݁ ܫܒܽ݁ܘܩܰܝܢܝ ܕ݂ܡܶܫܬ݂ܶܐܠ ܐ̄ܢܳܐ:</VERS>
      <VERS vnumber="19">ܐ̄ܚܪܺܢܳܐ ܐܳܡܰܪ ܚܰܡܫܳܐ ܙܰܘܓ݂ܺܝܢ ܬ݂ܰܘܪܶܐ ܙܶܒ݁ܢܶܬ݁ ܘܳܐܙܶܠ ܐ̄ܢܳܐ ܕ݂ܶܐܒ݁ܩܶܐ ܐܶܢܽܘܢ ܒ݂ܳܥܶܐ ܐ̄ܢܳܐ ܡܶܢܳܟ݁ ܫܒܽ݁ܘܩܰܝܢܝ ܕ݂ܡܶܫܬ݂ܶܐܠ ܐ̄ܢܳܐ ܣ݂ ܣ݂:</VERS>
      <VERS vnumber="20">ܘܰܐ̄ܚܪܺܢܳܐ ܐܳܡܰܪ ܐܰܢ̄ܬ݂ܬܳ݁ܐ ܢܶܣܒ݂ܶܬ݁ ܘܡܶܛܽܠ ܗܳܕܶ݁ܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܺܐܬܶ݁ܐ:</VERS>
      <VERS vnumber="21">ܘܶܐܬܳ݁ܐ ܗܰܘ ܥܰܒ݁ܕ݂ܳܐ ܘܶܐܡܰܪ ܠܡܳܪܶܗ ܗܳܠܶܝܢ ܗܳܝܕ݂ܶܝܢ ܪܓܶ݁ܙ ܡܳܪܶܐ ܒ݂ܰܝܬ݂ܳܐ ܘܶܐܡܰܪ ܠܥܰܒ݁ܕ݂ܶܗ ܦ݂ܽܘܩ ܒ݂ܰܥܓܰ݁ܠ ܠܫܽܘܩܶܐ ܘܰܠܒܺ݁ܪܝܳܬܳ݁ܐ ܕ݂ܰܡܕܺ݁ܝܢ̄ܬ݂ܳܐ ܘܰܐܥܶܠ ܠܟܳ݁ܐ ܠܡܶܣܟ݂ܺܢܶܐ ܘܰܠܡܰܟܶ݁ܐܒܶ݁ܐ ܘܠܰܡܚܰܓ݂ܪܶܐ ܘܠܰܥܘܺܝܪܶܐ:</VERS>
      <VERS vnumber="22">ܘܶܐܡܰܪ ܥܰܒ݁ܕ݂ܳܐ ܡܳܪܝ ܗܘܳܐ ܐܰܝܟ݁ ܕ݂ܰܦ݁ܩܰܕ݂ܬ݂ ܘܬܽ݁ܘܒ݁ ܐܺܝܬ݁ ܐܰܬ݁ܪܳܐ:</VERS>
      <VERS vnumber="23">ܘܶܐܡܰܪ ܡܳܪܳܐ ܠܥܰܒ݁ܕ݂ܶܗ ܦ݂ܽܘܩ ܠܽܐܘܪܚܳܬܳ݁ܐ ܘܰܠܒܶ݁ܝܬ݁ ܣܝܳܓܶ݁ܐ ܘܰܐܠܽܘܨ ܕ݂ܢܶܥܠܽܘܢ ܕ݂ܢܶܬ݁ܡܠܶܐ ܒ݂ܰܝܬ݂ܝ: ܣ</VERS>
      <VERS vnumber="24">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܚܰܕ݁ ܡܶܢ ܗܳܢܽܘܢ ܐ̄ܢܳܫܳܐ ܕ݂ܰܩܪܶܝܢ ܗ̄ܘܰܘ ܠܳܐ ܢܶܛܥܡܽܘܢ ܡܶܢ ܐܰܚܫܳܡܺܝܬ݁ܝ: ܣ</VERS>
      <VERS vnumber="25">ܘܟܰ݁ܕ݁ ܐܳܙܺܠ̄ܝܢ ܗ̄ܘܰܘ ܥܰܡܶܗ ܟ݂ܶܢܫܶܐ ܣܰܓ݂ܺܝܶܐܐ ܐܶܬ݁ܦ݂ܢܺܝ ܘܶܐܡܰܪ ܠܗܽܘܢ:</VERS>
      <VERS vnumber="26">ܡܰܢ ܕ݂ܳܐܬܶ݁ܐ ܠܘܳܬ݁ܝ ܘܠܳܐ ܣܳܢܶܐ ܠܰܐܒܽ݁ܘܗ̄ܝ ܘܠܶܐܡܶܗ ܘܠܰܐܚܰܘܗ̄ܝ ܘܠܰܐܚܘܳܬܶ݁ܗ ܘܠܰܐܢ̄ܬ݂ܬܶ݁ܗ ܘܠܰܒ݁ܢܰܘܗ̄ܝ ܘܳܐܦ݁ ܠܢܰܦ݁ܫܶܗ ܬ݂ܰܠܡܺܝܕܳ݁ܐ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ:</VERS>
      <VERS vnumber="27">ܘܡܰܢ ܕ݂ܠܳܐ ܫܳܩܶܠ ܨܠܺܝܒܶ݁ܗ ܘܳܐܬܶ݁ܐ ܒ݂ܳܬܰ݁ܪܝ ܬ݂ܰܠܡܺܝܕܳ݁ܐ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ: ܣ</VERS>
      <VERS vnumber="28">ܡܰܢܽܘ ܓ݂ܶܝܪ ܡܶܢܟܽ݁ܘܢ ܕ݂ܨܳܒܶ݁ܐ ܕ݂ܢܶܒ݁ܢܶܐ ܡܰܓ݁ܕ݂ܠܳܐ ܘܠܳܐ ܠܽܘܩܕܰ݁ܡ ܝܳܬܶ݁ܒ݁ ܚܳܫܶܒ݁ ܢܶܦ݁ܩܳܬܶ݁ܗ ܐܶܢ ܐܺܝܬ݁ ܠܶܗ ܠܰܡܫܰܠܳܡܽܘܬܶ݁ܗ:</VERS>
      <VERS vnumber="29">ܕ݂ܠܳܐ ܟ݂ܰܕ݁ ܢܣܺܝܡ ܫܶܬܶ݁ܐܣܬ݂ܳܐ ܘܠܳܐ ܢܶܫܟ݂ܰܚ ܠܰܡܫܰܠܳܡܽܘ ܟ݂ܽܠ ܕ݂ܚܳܙܶܝܢ ܢܶܗܘܽܘܢ ܡܒܰ݁ܙܚܺܝܢ ܒ݂ܶܗ:</VERS>
      <VERS vnumber="30">ܘܳܐܡܪܺܝܢ ܕ݂ܗܳܢܳܐ ܓ݂ܰܒ݁ܪܳܐ ܫܰܪܺܝ ܠܡܶܒ݁ܢܳܐ ܘܠܳܐ ܐܶܫܟ݂ܰܚ ܠܰܡܫܰܠܳܡܽܘ:</VERS>
      <VERS vnumber="31">ܐܰܘ ܡܰܢܽܘ ܡܰܠܟ݂ܳܐ ܕ݂ܳܐܙܶܠ ܠܰܩܪܳܒܳ݁ܐ ܠܡܶܬ݁ܟ݂ܰܬ݂ܳܫܽܘ ܥܰܡ ܡܰܠܟ݂ܳܐ ܚܰܒ݁ܪܶܗ ܘܠܳܐ ܠܽܘܩܕܰ݁ܡ ܡܶܬ݁ܪܰܥܶܐ ܕ݂ܶܐܢ ܡܶܫܟ݂ܰܚ ܒ݂ܥܶܣܪܳܐ ܐܰܠܦܺ݁ܝܢ ܠܡܶܐܪܰܥ ܠܗܰܘ ܕ݂ܳܐܬܶ݁ܐ ܥܠܰܘܗ̄ܝ ܒ݂ܥܶܣܪܺܝܢ ܐܰܠܦܺ݁ܝܢ:</VERS>
      <VERS vnumber="32">ܘܶܐܢ ܕ݂ܶܝܢ ܠܳܐ ܥܰܕ݁ ܗܽܘ ܪܰܚܺܝܩ ܡܶܢܶܗ ܡܫܰܕ݂ܰܪ ܐܺܝܙܓ݂ܰܕ݂ܶܐ ܘܒܳ݁ܥܶܐ ܥܰܠ ܫܠܳܡܳܐ:</VERS>
      <VERS vnumber="33">ܗܳܟܰ݁ܢܳܐ ܟ݂ܽܠܢܳܫ ܡܶܢܟܽ݁ܘܢ ܕ݂ܠܳܐ ܫܳܒܶ݁ܩ ܟ݂ܽܠܶܗ ܩܶܢܝܳܢܶܗ ܠܳܐ ܡܶܫܟ݂ܰܚ ܕ݂ܢܶܗܘܶܐ ܠܺܝ ܬ݂ܰܠܡܺܝܕܳ݁ܐ: ܣ</VERS>
      <VERS vnumber="34">ܫܰܦ݂ܺܝܪܳܐ ܗ̄ܝ ܡܶܠܚܳܐ ܐܶܢ ܕ݂ܶܝܢ ܐܳܦ݁ ܡܶܠܚܳܐ ܬ݂ܶܦ݁ܟ݂ܰܗ ܒ݂ܡܳܢܳܐ ܬ݂ܶܬ݁ܡܠܰܚ:</VERS>
      <VERS vnumber="35">ܠܳܐ ܠܰܐܪܥܳܐ ܘܠܳܐ ܠܙܶܒ݁ܠܳܐ ܐܳܙܳܠ̄ܐ ܠܒܰ݁ܪ ܫܳܕܶ݁ܝܢ ܠܳܗ ܣ ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܕ݂ܢܶܫܡܰܥ ܢܶܫܡܰܥ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܡܶܬ݁ܩܰܪܒܺ݁ܝܢ ܗ̄ܘܰܘ ܕ݂ܶܝܢ ܠܘܳܬܶ݁ܗ ܡܳܟ݁ܣܶܐ ܘܚܰܛܳܝܶܐ ܕ݂ܢܶܫܡܥܽܘܢܳܝܗ̄ܝ:</VERS>
      <VERS vnumber="2">ܘܣܳܦ݁ܪܶܐ ܘܰܦ݁ܪܺܝܫܶܐ ܪܳܛܢܺܝܢ ܗ̄ܘܰܘ ܘܳܐܡܪܺܝܢ ܗܳܢܳܐ ܠܚܰܛܳܝܶܐ ܡܩܰܒ݂ܶܠ ܘܳܐܟܶ݁ܠ ܥܰܡܗܽܘܢ: ܣ</VERS>
      <VERS vnumber="3">ܘܶܐܡܰܪ ܠܗܽܘܢ ܝܶܫܽܘܥ ܡܰܬ݁ܠܳܐ ܗܳܢܳܐ:</VERS>
      <VERS vnumber="4">ܡܰܢܽܘ ܡܶܢܟܽ݁ܘܢ ܓ݂ܰܒ݁ܪܳܐ ܕ݂ܺܐܝܬ݁ ܠܶܗ ܡܳܐܐ ܥܶܪܒ݂ܺܝܢ ܘܶܐܢ ܢܺܐܒܰ݁ܕ݁ ܚܰܕ݁ ܡܶܢܗܽܘܢ ܠܳܐ ܫܳܒܶ݁ܩ ܬ݂ܶܫܥܺܝܢ ܘܬܶ݁ܫܥܳܐ ܒ݂ܕܰ݁ܒ݁ܪܳܐ ܘܳܐܙܶܠ ܒ݂ܳܥܶܐ ܠܗܰܘ ܕ݂ܶܐܒܰ݁ܕ݁ ܥܕܰ݁ܡܳܐ ܕ݂ܢܶܫܟ݂ܚܺܝܘܗ̄ܝ:</VERS>
      <VERS vnumber="5">ܘܡܳܐ ܕ݂ܶܐܫܟ݂ܚܶܗ ܚܳܕܶ݁ܐ ܘܫܳܩܶܠ ܠܶܗ ܥܰܠ ܟ݂ܰܬ݁ܦ݂ܳܬܶ݁ܗ:</VERS>
      <VERS vnumber="6">ܘܳܐܬܶ݁ܐ ܠܒܰ݁ܝܬ݂ܶܗ ܘܩܳܪܶܐ ܠܪܳܚܡܰܘܗ̄ܝ ܘܠܰܫܒܳ݁ܒܰ݁ܘܗ̄ܝ ܘܳܐܡܰܪ ܠܗܽܘܢ ܚܕܰ݁ܘ ܥܰܡܝ ܕ݂ܶܐܫܟ݂ܚܶܬ݁ ܥܶܪܒ݂ܝ ܕ݂ܰܐܒ݂ܺܝܕ݁ ܗܘܳܐ:</VERS>
      <VERS vnumber="7">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܟܰ݁ܢܳܐ ܬ݂ܶܗܘܶܐ ܚܰܕܽ݁ܘܬܳ݁ܐ ܒ݂ܰܫܡܰܝܳܐ ܥܰܠ ܚܰܕ݁ ܚܰܛܳܝܳܐ ܕ݂ܬܳ݁ܐܶܒ݁ ܐܰܘ ܥܰܠ ܬ݂ܶܫܥܺܝܢ ܘܬܶ݁ܫܥܳܐ ܙܰܕ݂ܺܝܩܺܝܢ ܕ݂ܠܳܐ ܡܶܬ݁ܒ݂ܰܥܝܳܐ ܠܗܽܘܢ ܬ݂ܝܳܒ݂ܽܘܬܳ݁ܐ: ܣ</VERS>
      <VERS vnumber="8">ܐܰܘ ܐܰܝܕܳ݁ܐ ܗ̄ܝ ܐܰܢ̄ܬ݂ܬܳ݁ܐ ܕ݂ܺܐܝܬ݁ ܠܳܗ ܥܶܣܪܳܐ ܙܽܘܙܺܝܢ ܘܬܰ݁ܘܒ݂ܶܕ݁ ܚܰܕ݁ ܡܶܢܗܽܘܢ ܘܠܳܐ ܡܰܢܗܪܳܐ ܫܪܳܓܳ݁ܐ ܘܚܳܡܳܐ ܒ݂ܰܝܬ݂ܳܐ ܘܒܳ݁ܥܝܳܐ ܠܶܗ ܒ݂ܛܺܝܠܳܐܝܺܬ݁ ܥܕܰ݁ܡܳܐ ܕ݂ܬܶ݁ܫܟ݂ܚܺܝܘܗ̄ܝ:</VERS>
      <VERS vnumber="9">ܘܡܳܐ ܕ݂ܶܐܫܟ݂ܰܚܬܶ݁ܗ ܩܳܪܝܳܐ ܠܪܳܚܡܳܬܳ݁ܗ ܘܠܰܫܒܳ݁ܒܳ݁ܬܳ݁ܗ ܘܳܐܡܪܳܐ ܠܗܶܝܢ ܚܕܳ݁ܝܶܝܢ ܥܰܡܝ ܕ݂ܶܐܫܟ݂ܚܶܬ݁ ܙܽܘܙܝ ܕ݂ܰܐܒ݂ܺܝܕ݁ ܗ̄ܘܳܐ:</VERS>
      <VERS vnumber="10">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܟܰ݁ܢܳܐ ܬ݂ܶܗܘܶܐ ܚܰܕܽ݁ܘܬܳ݁ܐ ܩܕܳ݁ܡ ܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ ܥܰܠ ܚܰܕ݁ ܚܰܛܳܝܳܐ ܕ݂ܬܳ݁ܐܶܒ݁: ܣ</VERS>
      <VERS vnumber="11">ܘܶܐܡܰܪ ܗ̄ܘܳܐ ܠܗܽܘܢ ܬ݂ܽܘܒ݁ ܝܶܫܽܘܥ ܠܓܰ݁ܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܠܶܗ ܒ݂ܢܰܝܳܐ ܬ݂ܪܶܝܢ:</VERS>
      <VERS vnumber="12">ܘܶܐܡܰܪ ܠܶܗ ܒ݂ܪܶܗ ܙܥܽܘܪܳܐ ܐܳܒ݁ܝ ܗܰܒ݁ ܠܺܝ ܦ݂ܳܠܓ݂ܽܘܬܳ݁ܐ ܕ݂ܡܳܛܝܳܐ ܠܺܝ ܡܶܢ ܒ݂ܰܝܬ݂ܳܟ݁ ܘܦܰ݁ܠܶܓ݁ ܠܗܽܘܢ ܩܶܢܝܳܢܶܗ:</VERS>
      <VERS vnumber="13">ܘܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܩܰܠܺܝܠ ܟ݂ܰܢܶܫ ܗܰܘ ܒ݂ܪܶܗ ܙܥܽܘܪܳܐ ܟ݂ܽܠ ܡܶܕ݂ܶܡ ܕ݂ܰܡܛܳܝܗ̄ܝ ܘܶܐܙܰܠ ܠܰܐܬ݁ܪܳܐ ܪܰܚܺܝܩܳܐ ܘܬܰ݁ܡܳܢ ܒ݂ܰܕ݂ܰܪ ܩܶܢܝܳܢܶܗ ܟ݂ܰܕ݁ ܚܳܝܶܐ ܦ݂ܰܪܳܚܳܐܝܺܬ݁:</VERS>
      <VERS vnumber="14">ܘܟܰ݁ܕ݁ ܓ݂ܰܡܰܪ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܶܗ ܗܘܳܐ ܟ݂ܰܦ݁ܢܳܐ ܪܰܒ݂ܳܐ ܒ݂ܰܐܬ݁ܪܳܐ ܗܰܘ ܘܫܰܪܺܝ ܚܳܣܰܪ ܠܶܗ:</VERS>
      <VERS vnumber="15">ܘܶܐܙܰܠ ܢܩܶܦ݁ ܠܶܗ ܠܚܰܕ݁ ܡܶܢ ܒ݂ܢܰܝ ܡܕܺ݁ܝܢ̄ܬ݂ܳܐ ܕ݂ܰܐܬ݁ܪܳܐ ܗܰܘ ܘܗܽܘ ܫܰܕ݂ܪܶܗ ܠܰܩܪܺܝܬܳ݁ܐ ܠܡܶܪܥܳܐ ܚܙܺܝܪܶܐ:</VERS>
      <VERS vnumber="16">ܘܡܶܬ݁ܪܰܓ݁ܪܰܓ݁ ܗ̄ܘܳܐ ܠܡܶܡܠܳܐ ܟ݂ܰܪܣܶܗ ܡܶܢ ܚܰܪܽܘܒܶ݁ܐ ܗܳܢܽܘܢ ܕ݂ܳܐܟ݁ܠܺܝܢ ܗ̄ܘܰܘ ܚܙܺܝܪܶܐ ܘܠܳܐ ܐ̄ܢܳܫ ܝܳܗܶܒ݁ ܗ̄ܘܳܐ ܠܶܗ:</VERS>
      <VERS vnumber="17">ܘܟܰ݁ܕ݁ ܐܶܬܳ݁ܐ ܠܘܳܬ݁ ܢܰܦ݁ܫܶܗ ܐܶܡܰܪ ܟ݂ܡܳܐ ܗܳܫܳܐ ܐܰܓܺ݁ܝܪܶܐ ܐܺܝܬ݁ ܒ݂ܶܝܬ݁ ܐܳܒ݁ܝ ܕ݂ܝܰܬ݂ܺܝܪ ܠܗܽܘܢ ܠܰܚܡܳܐ ܘܶܐܢܳܐ ܗܳܪܟ݂ܳܐ ܠܟܰ݁ܦ݁ܢܝ ܐܳܒܶ݁ܕ݁ ܐ̄ܢܳܐ:</VERS>
      <VERS vnumber="18">ܐܶܩܽܘܡ ܐܺܙܰܠ ܠܘܳܬ݁ ܐܳܒ݁ܝ ܘܺܐܡܰܪ ܠܶܗ ܐܳܒ݁ܝ ܚܛܺܝܬ݁ ܒ݂ܰܫܡܰܝܳܐ ܘܰܩܕܳ݁ܡܰܝܟְ݂:</VERS>
      <VERS vnumber="19">ܘܠܳܐ ܡܶܟ݂ܺܝܠ ܫܳܘܶܐ ܐ̄ܢܳܐ ܕ݂ܰܒ݁ܪܳܟ݁ ܐܶܬ݁ܩܪܶܐ ܥܒܶ݁ܕܰ݁ܝܢܝ ܐܰܝܟ݁ ܚܰܕ݁ ܡܶܢ ܐܰܓܺ݁ܝܪܰܝܟְ݂:</VERS>
      <VERS vnumber="20">ܘܩܳܡ ܐܶܬܳ݁ܐ ܠܘܳܬ݁ ܐܰܒܽ݁ܘܗ̄ܝ ܘܥܰܕ݁ ܗܽܘ ܪܰܚܺܝܩ ܚܙܳܝܗ̄ܝ ܐܰܒܽ݁ܘܗ̄ܝ ܘܶܐܬ݁ܪܰܚܰܡ ܥܠܰܘܗ̄ܝ ܘܰܪܗܶܛ ܢܦܰ݁ܠ ܥܰܠ ܨܰܘܪܶܗ ܘܢܰܫܩܶܗ:</VERS>
      <VERS vnumber="21">ܘܶܐܡܰܪ ܠܶܗ ܒ݂ܪܶܗ ܐܳܒ݁ܝ ܚܛܺܝܬ݁ ܒ݂ܰܫܡܰܝܳܐ ܘܰܩܕܳ݁ܡܰܝܟְ݂ ܘܠܳܐ ܫܳܘܶܐ ܐ̄ܢܳܐ ܕ݂ܰܒ݁ܪܳܟ݁ ܐܶܬ݁ܩܪܶܐ:</VERS>
      <VERS vnumber="22">ܐܶܡܰܪ ܕ݂ܶܝܢ ܐܰܒܽ݁ܘܗ̄ܝ ܠܥܰܒ݁ܕ݂ܰܘܗ̄ܝ ܐܰܦ݂ܶܩܘ ܐܶܣܛܠܳܐ ܪܺܫܳܝܬ݂ܳܐ ܐܰܠܒ݂ܶܫܽܘܗ̄ܝ ܘܣܺܝܡܘ ܥܶܙܶܩܬܳ݁ܐ ܒ݂ܺܐܝܕܶ݁ܗ ܘܰܐܣܶܐܢܽܘܗ̄ܝ ܡܣܳܢܶܐ:</VERS>
      <VERS vnumber="23">ܘܰܐܝܬ݂ܰܘ ܩܛܽܘܠܘ ܬ݂ܰܘܪܳܐ ܕ݂ܦܶ݁ܛܡܳܐ ܘܢܶܐܟܽ݁ܘܠ ܘܢܶܬ݁ܒ݂ܰܣܰܡ:</VERS>
      <VERS vnumber="24">ܕ݂ܗܳܢܳܐ ܒ݂ܶܪܝ ܡܺܝܬܳ݁ܐ ܗܘܳܐ ܘܰܚܝܳܐ ܘܰܐܒ݂ܺܝܕܳ݁ܐ ܗܘܳܐ ܘܶܐܫܬ݂ܟܰ݁ܚ ܘܫܰܪܺܝܘ ܠܡܶܬ݁ܒ݂ܰܣܳܡܽܘ:</VERS>
      <VERS vnumber="25">ܗܰܘ ܕ݂ܶܝܢ ܒ݂ܪܶܗ ܩܰܫܺܝܫܳܐ ܒ݂ܰܩܪܺܝܬܳ݁ܐ ܗ̄ܘܳܐ ܘܟܰ݁ܕ݁ ܐܶܬܳ݁ܐ ܘܰܩܪܶܒ݁ ܠܘܳܬ݁ ܒ݂ܰܝܬ݂ܳܐ ܫܡܰܥ ܩܳܠ ܙܡܳܪܳܐ ܕ݂ܣܰܓ݂ܺܝܶܐܐ:</VERS>
      <VERS vnumber="26">ܘܰܩܪܳܐ ܠܚܰܕ݁ ܡܶܢ ܛܠܳܝܶܐ ܘܫܰܐܠܶܗ ܡܳܢܰܘ ܗܳܢܳܐ:</VERS>
      <VERS vnumber="27">ܐܳܡܰܪ ܠܶܗ ܐܰܚܽܘܟ݁ ܐܶܬܳ݁ܐ ܘܰܩܛܰܠ ܐܰܒܽ݁ܘܟ݁ ܬ݂ܰܘܪܳܐ ܕ݂ܦܶ݁ܛܡܳܐ ܕ݂ܟܰ݁ܕ݁ ܚܠܺܝܡ ܐܰܩܒ݂ܠܶܗ:</VERS>
      <VERS vnumber="28">ܘܰܪܓܶ݁ܙ ܘܠܳܐ ܨܳܒܶ݁ܐ ܗ̄ܘܳܐ ܠܡܶܥܰܠ ܘܰܢܦܰ݁ܩ ܐܰܒܽ݁ܘܗ̄ܝ ܒ݂ܥܳܐ ܡܶܢܶܗ:</VERS>
      <VERS vnumber="29">ܗܽܘ ܕ݂ܶܝܢ ܐܶܡܰܪ ܠܰܐܒܽ݁ܘܗ̄ܝ ܗܳܐ ܟ݂ܡܳܐ ܫܢܺܝܢ ܦ݂ܳܠܰܚ ܐ̄ܢܳܐ ܠܳܟ݁ ܥܰܒ݁ܕ݂ܽܘܬܳ݁ܐ ܘܠܳܐ ܡܶܡܬܽ݁ܘܡ ܥܶܒ݁ܪܶܬ݁ ܦ݂ܽܘܩܕ݂ܳܢܳܟ݁ ܘܡܶܢ ܡܬܽ݁ܘܡ ܓ݂ܰܕ݁ܝܳܐ ܠܳܐ ܝܰܗ̄ܒ݁ܬ݂ ܠܺܝ ܕ݂ܶܐܬ݁ܒ݂ܰܣܰܡ ܥܰܡ ܪܳܚܡܰܝ:</VERS>
      <VERS vnumber="30">ܠܗܳܢܳܐ ܕ݂ܶܝܢ ܒ݂ܪܳܟ݁ ܟ݂ܰܕ݁ ܦ݂ܰܪܰܚ ܩܶܢܝܳܢܳܟ݁ ܥܰܡ ܙܳܢܝܳܬܳ݁ܐ ܘܶܐܬܳ݁ܐ ܢܟܰ݁ܣܬ݂ ܠܶܗ ܬ݂ܰܘܪܳܐ ܕ݂ܦܶ݁ܛܡܳܐ:</VERS>
      <VERS vnumber="31">ܐܳܡܰܪ ܠܶܗ ܐܰܒܽ݁ܘܗ̄ܝ ܒ݂ܶܪܝ ܐܰܢ̄ܬ݂ ܒ݂ܟܽ݁ܠܙܒܰ݁ܢ ܥܰܡܝ ܐܰܢ̄ܬ݂ ܘܟܽ݁ܠܡܶܕ݂ܶܡ ܕ݂ܺܝܠܝ ܕ݂ܺܝܠܳܟ݁ ܗܽ̄ܘ:</VERS>
      <VERS vnumber="32">ܠܡܶܒ݁ܣܰܡ ܕ݂ܶܝܢ ܘܳܠܶܐ ܗ̄ܘܳܐ ܠܰܢ ܘܰܠܡܶܚܕ݂ܳܐ ܕ݂ܗܳܢܳܐ ܐܰܚܽܘܟ݁ ܡܺܝܬܳ݁ܐ ܗܘܳܐ ܘܰܚܝܳܐ ܘܰܐܒ݂ܺܝܕܳ݁ܐ ܗܘܳܐ ܘܶܐܫܬ݂ܟܰ݁ܚ ܣ݂ ܣ݂:</VERS>
    </CHAPTER>
    <CHAPTER cnumber="16">
      <VERS vnumber="1">ܘܶܐܡܰܪ ܡܰܬ݁ܠܳܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܓ݂ܰܒ݁ܪܳܐ ܚܰܕ݁ ܐܺܝܬ݁ ܗ̄ܘܳܐ ܥܰܬ݂ܺܝܪܳܐ ܘܺܐܝܬ݁ ܗ̄ܘܳܐ ܠܶܗ ܪܰܒ݂ܰܝܬ݂ܳܐ ܘܶܐܬܶ݁ܐܟܶ݁ܠܘ ܠܶܗ ܩܰܪܨܰܘܗ̄ܝ ܕ݂ܩܶܢܝܳܢܶܗ ܡܦܰ݁ܪܰܚ:</VERS>
      <VERS vnumber="2">ܘܰܩܪܳܝܗ̄ܝ ܡܳܪܶܗ ܘܶܐܡܰܪ ܠܶܗ ܡܳܢܰܘ ܗܳܢܳܐ ܕ݂ܫܳܡܰܥ ܐ̄ܢܳܐ ܥܠܰܝܟְ݂ ܗܰܒ݁ ܠܺܝ ܚܽܘܫܒ݂ܳܢܳܐ ܕ݂ܪܰܒ݂ܰܬ݁-ܒ݂ܰܝܬ݂ܽܘܬܳ݁ܟ݁ ܠܳܐ ܓ݂ܶܝܪ ܡܶܫܟ݂ܰܚ ܐܰܢ̄ܬ݂ ܡܶܟ݂ܺܝܠ ܪܰܒ݂ܰܝܬ݂ܳܐ ܕ݂ܬܶ݁ܗܘܶܐ ܠܺܝ:</VERS>
      <VERS vnumber="3">ܐܳܡܰܪ ܗܰܘ ܪܰܒ݂ܰܝܬ݂ܳܐ ܒ݂ܢܰܦ݁ܫܶܗ ܡܳܢܳܐ ܐܶܥܒ݂ܶܕ݁ ܕ݂ܡܳܪܝ ܫܳܩܶܠ ܠܳܗ ܡܶܢܝ ܪܰܒ݂ܰܬ݁-ܒ݂ܰܝܬ݂ܽܘܬܳ݁ܐ ܕ݂ܶܐܚܦ݂ܽܘܪ ܠܳܐ ܡܶܫܟ݂ܰܚ ܐ̄ܢܳܐ ܘܰܠܡܶܚܕ݂ܰܪ ܒ݂ܳܗܶܬ݁ ܐ̄ܢܳܐ:</VERS>
      <VERS vnumber="4">ܝܶܕ݁ܥܶܬ݁ ܡܳܢܳܐ ܐܶܥܒ݂ܶܕ݁ ܕ݂ܡܳܐ ܕ݂ܢܶܦ݁ܩܶܬ݁ ܡܶܢ ܪܰܒ݂ܰܬ݁-ܒ݂ܰܝܬ݂ܽܘܬܳ݁ܐ ܢܩܰܒ݂ܠܽܘܢܳܢܝ ܒ݂ܒܳ݁ܬ݂ܰܝܗܽܘܢ:</VERS>
      <VERS vnumber="5">ܘܰܩܪܳܐ ܚܰܕ݁ ܚܰܕ݁ ܡܶܢ ܚܰܝܳܒܶ݁ܐ ܕ݂ܡܳܪܶܗ ܘܶܐܡܰܪ ܠܩܰܕ݁ܡܳܝܳܐ ܟ݂ܡܳܐ ܚܰܝܳܒ݁ ܐܰܢ̄ܬ݂ ܠܡܳܪܝ:</VERS>
      <VERS vnumber="6">ܐܳܡܰܪ ܠܶܗ ܡܳܐܐ ܡܰܬ݁ܪܝܳܢ ܡܶܫܚܳܐ ܐܳܡܰܪ ܠܶܗ ܣܰܒ݁ ܟ݂ܬܳ݁ܒܳ݁ܟ݁ ܘܬܶ݁ܒ݁ ܒ݂ܰܥܓܰ݁ܠ ܟ݂ܬܽ݁ܘܒ݁ ܚܰܡܫܺܝܢ ܡܰܬ݁ܪܝܳܢ:</VERS>
      <VERS vnumber="7">ܘܶܐܡܰܪ ܠܰܐ̄ܚܪܺܢܳܐ ܘܰܐܢ̄ܬ݂ ܡܳܢܳܐ ܚܰܝܳܒ݁ ܐܰܢ̄ܬ݂ ܠܡܳܪܝ ܐܳܡܰܪ ܠܶܗ ܡܳܐܐ ܟ݂ܽܘܪܺܝܢ ܚܶܛܶܐ ܐܳܡܰܪ ܠܶܗ ܩܰܒ݂ܶܠ ܟ݂ܬܳ݁ܒܳ݁ܟ݁ ܘܬܶ݁ܒ݁ ܟ݂ܬܽ݁ܘܒ݁ ܬ݂ܡܳܢܺܐܝܢ ܟ݂ܽܘܪܺܝܢ:</VERS>
      <VERS vnumber="8">ܘܫܰܒ݂ܰܚ ܡܳܪܰܢ ܠܪܰܒ݂ܰܝܬ݂ܳܐ ܕ݂ܥܰܘܠܳܐ ܕ݂ܚܰܟ݂ܺܝܡܳܐܝܺܬ݁ ܥܒܰ݁ܕ݁ ܒ݂ܢܰܘܗ̄ܝ ܓ݂ܶܝܪ ܕ݂ܥܳܠܡܳܐ ܗܳܢܳܐ ܚܰܟ݂ܺܝܡܺܝܢ ܐܶܢܽܘܢ ܡܶܢ ܒ݂ܢܰܘܗ̄ܝ ܕ݂ܢܽܘܗܪܳܐ ܒ݂ܫܰܪܒ݂ܰܬ݁ܗܽܘܢ ܗܳܕܶ݁ܐ:</VERS>
      <VERS vnumber="9">ܘܳܐܦ݁ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܥܒܶ݁ܕ݁ܘ ܠܟܽ݁ܘܢ ܪܳܚܡܶܐ ܡܶܢ ܡܳܡܽܘܢܳܐ ܗܳܢܳܐ ܕ݂ܥܰܘܠܳܐ ܕ݂ܡܳܐ ܕ݂ܰܓ݁ܡܰܪ ܢܩܰܒ݂ܠܽܘܢܳܟܽ݁ܘܢ ܒ݂ܰܡܛܰܠܰܝܗܽܘܢ ܕ݂ܰܠܥܳܠܰܡ:</VERS>
      <VERS vnumber="10">ܡܰܢ ܕ݂ܰܒ݁ܩܰܠܺܝܠ ܡܗܰܝܡܰܢ ܐܳܦ݁ ܒ݂ܣܰܓ݂ܺܝ ܡܗܰܝܡܰܢ ܗܽ̄ܘ ܘܡܰܢ ܕ݂ܰܒ݁ܩܰܠܺܝܠ ܥܰܘܳܠ ܐܳܦ݁ ܒ݂ܣܰܓ݂ܺܝ ܥܰܘܳܠ ܗܽ̄ܘ:</VERS>
      <VERS vnumber="11">ܐܶܢ ܗܳܟܺ݁ܝܠ ܒ݂ܡܳܡܽܘܢܳܐ ܕ݂ܥܰܘܠܳܐ ܡܗܰܝܡܢܶܐ ܠܳܐ ܗܘܰܝܬ݂ܽܘܢ ܫܪܳܪܳܐ ܠܟܽ݁ܘܢ ܡܰܢܽܘ ܡܗܰܝܡܶܢ:</VERS>
      <VERS vnumber="12">ܘܶܐܢ ܒ݂ܰܕ݁ܠܳܐ ܕ݂ܺܝܠܟܽ݁ܘܢ ܠܳܐ ܐܶܫܬ݂ܟܰ݁ܚܬ݂ܽܘܢ ܡܗܰܝܡܢܶܐ ܕ݂ܺܝܠܟܽ݁ܘܢ ܡܰܢܽܘ ܢܶܬ݂ܶܠ ܠܟܽ݁ܘܢ: ܣ</VERS>
      <VERS vnumber="13">ܠܰܝܬ݂ ܥܰܒ݁ܕ݂ܳܐ ܕ݂ܡܶܫܟ݂ܰܚ ܠܰܬ݁ܪܶܝܢ ܡܳܪܰܘܳܢ ܠܡܶܦ݁ܠܰܚ ܐܰܘ ܓ݂ܶܝܪ ܠܚܰܕ݁ ܢܶܣܢܶܐ ܘܠܰܐ̄ܚܪܺܢܳܐ ܢܶܪܚܰܡ ܐܰܘ ܠܚܰܕ݁ ܢܝܰܩܰܪ ܘܠܰܐ̄ܚܪܺܢܳܐ ܢܫܽܘܛ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܦ݁ܠܰܚ ܠܰܐܠܳܗܳܐ ܘܰܠܡܳܡܽܘܢܳܐ: ܣ</VERS>
      <VERS vnumber="14">ܦ݂ܪܺܝܫܶܐ ܕ݂ܶܝܢ ܟ݂ܰܕ݁ ܫܡܰܥܘ ܗܳܠܶܝܢ ܟ݂ܽܠܗܶܝܢ ܡܶܛܽܠ ܕ݂ܪܳܚܡܺܝܢ ܗ̄ܘܰܘ ܟ݂ܶܣܦ݂ܳܐ ܡܡܰܝܩܺܝܢ ܗ̄ܘܰܘ ܒ݂ܶܗ:</VERS>
      <VERS vnumber="15">ܝܶܫܽܘܥ ܕ݂ܶܝܢ ܐܶܡܰܪ ܠܗܽܘܢ ܐܰܢ̄ܬ݂ܽܘܢ ܐܶܢܽܘܢ ܕ݂ܰܡܙܰܕ݂ܩܺܝܢ ܢܰܦ݁ܫܗܽܘܢ ܩܕܳ݁ܡ ܒ݂ܢܰܝ-ܐ̄ܢܳܫܳܐ ܐܰܠܳܗܳܐ ܕ݂ܶܝܢ ܝܳܕܰ݁ܥ ܠܶܒ݂ܰܘܳܬ݁ܟܽ݁ܘܢ ܕ݂ܡܶܕ݂ܶܡ ܕ݂ܪܳܡ ܒ݂ܶܝܬ݁ ܒ݂ܢܰܝܢܳܫܳܐ ܩܕܳ݁ܡ ܐܰܠܳܗܳܐ ܢܕܺ݁ܝܕ݁ ܗܽ̄ܘ: ܣ</VERS>
      <VERS vnumber="16">ܢܳܡܽܘܣܳܐ ܘܰܢܒܺ݁ܝܶܐ ܥܕܰ݁ܡܳܐ ܠܝܽܘܚܰܢܳܢ ܡܶܢ ܗܳܝܕ݂ܶܝܢ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܡܶܣܬ݂ܰܒ݂ܪܳܐ ܘܟܽ݁ܠ ܠܳܗ ܚܳܒܶ݁ܨ ܕ݂ܢܶܥܽܘܠ:</VERS>
      <VERS vnumber="17">ܦ݂ܫܺܝܩ ܗܽ̄ܘ ܕ݂ܶܝܢ ܕ݂ܰܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܐܰܘ ܐܳܬܽ݁ܘܬܳ݁ܐ ܚܕܳ݁ܐ ܡܶܢ ܢܳܡܽܘܣܳܐ ܬ݂ܶܥܒ݂ܰܪ: ܣ</VERS>
      <VERS vnumber="18">ܟ݂ܽܠ ܡܰܢ ܕ݂ܫܳܪܶܐ ܐܰܢ̄ܬ݂ܬܶ݁ܗ ܘܢܳܣܶܒ݁ ܐ̄ܚܪܺܬܳ݁ܐ ܓ݂ܳܐܰܪ ܘܟܽ݁ܠ ܡܰܢ ܕ݂ܢܳܣܶܒ݁ ܫܒܺ݁ܝܩܬ݂ܳܐ ܓ݂ܳܐܰܪ: ܣ</VERS>
      <VERS vnumber="19">ܓ݂ܰܒ݁ܪܳܐ ܕ݂ܶܝܢ ܚܰܕ݁ ܥܰܬ݂ܺܝܪܳܐ ܐܺܝܬ݁ ܗ̄ܘܳܐ ܘܠܳܒܶ݁ܫ ܗ̄ܘܳܐ ܒ݂ܽܘܨܳܐ ܘܰܐܪܓ݂ܘܳܢܳܐ ܘܟܽ݁ܠܝܽܘܡ ܡܶܬ݁ܒ݂ܰܣܡܺܝܢ ܗ̄ܘܳܐ ܓ݂ܰܐܝܳܐܝܺܬ݁:</VERS>
      <VERS vnumber="20">ܘܡܶܣܟ݂ܺܢܳܐ ܚܰܕ݁ ܐܺܝܬ݁ ܗ̄ܘܳܐ ܕ݂ܰܫܡܶܗ ܠܳܥܳܙܰܪ ܘܰܪܡܶܐ ܗ̄ܘܳܐ ܠܘܳܬ݁ ܬ݂ܰܪܥܶܗ ܕ݂ܗܰܘ ܥܰܬ݂ܺܝܪܳܐ ܟ݂ܰܕ݁ ܡܡܰܚܰܝ ܒ݂ܫܽܘܚܢܶܐ:</VERS>
      <VERS vnumber="21">ܘܡܶܬ݁ܝܰܐܰܒ݁ ܗ̄ܘܳܐ ܕ݂ܢܶܡܠܶܐ ܟ݂ܰܪܣܶܗ ܡܶܢ ܦ݂ܰܪܬ݂ܽܘܬܶ݁ܐ ܕ݂ܢܳܦ݁ܠܺܝܢ ܡܶܢ ܦ݂ܳܬܽ݁ܘܪܶܗ ܕ݂ܗܰܘ ܥܰܬ݂ܺܝܪܳܐ ܐܶܠܳܐ ܐܳܦ݁ ܟ݂ܰܠܒ݂ܶܐ ܐܳܬܶ݁ܝܢ ܗ̄ܘܰܘ ܡܠܰܚܟܺ݁ܝܢ ܫܽܘܚܢܰܘܗ̄ܝ:</VERS>
      <VERS vnumber="22">ܗܘܳܐ ܕ݂ܶܝܢ ܘܡܺܝܬ݁ ܗܰܘ ܡܶܣܟ݂ܺܢܳܐ ܘܰܐܘܒ݂ܠܽܘܗ̄ܝ ܡܰܠܰܐܟܶ݁ܐ ܠܥܽܘܒ݂ܶܗ ܕ݂ܰܐܒ݁ܪܳܗܳܡ ܐܳܦ݁ ܗܰܘ ܕ݂ܶܝܢ ܥܰܬ݂ܺܝܪܳܐ ܡܺܝܬ݁ ܘܶܐܬ݁ܩܒܰ݁ܪ:</VERS>
      <VERS vnumber="23">ܘܟܰ݁ܕ݁ ܡܶܫܬ݂ܰܢܰܩ ܒ݂ܰܫܝܽܘܠ ܐܰܪܺܝܡ ܥܰܝܢܰܘܗ̄ܝ ܡܶܢ ܪܽܘܚܩܳܐ ܘܰܚܙܳܐ ܠܰܐܒ݁ܪܳܗܳܡ ܘܰܠܠܳܥܳܙܰܪ ܒ݂ܥܽܘܒ݂ܶܗ:</VERS>
      <VERS vnumber="24">ܘܰܩܪܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܐܳܒ݁ܝ ܐܰܒ݁ܪܳܗܳܡ ܐܶܬ݁ܪܰܚܰܡ ܥܠܰܝ ܘܫܰܕ݂ܰܪ ܠܠܳܥܳܙܰܪ ܕ݂ܢܶܨܒ݂ܽܘܥ ܪܺܝܫ ܨܶܒ݁ܥܶܗ ܒ݂ܡܰܝܳܐ ܘܰܢܪܰܛܶܒ݁ ܠܺܝ ܠܶܫܳܢܝ ܕ݂ܗܳܐ ܡܶܫܬ݂ܰܢܰܩ ܐ̄ܢܳܐ ܒ݂ܫܰܠܗܶܒܺ݁ܝܬܳ݁ܐ ܗܳܕܶ݁ܐ:</VERS>
      <VERS vnumber="25">ܐܳܡܰܪ ܠܶܗ ܐܰܒ݁ܪܳܗܳܡ ܒ݂ܶܪܝ ܐܶܬ݂ܕ݂ܰܟ݁̄ܪ ܕ݂ܩܰܒ݂ܶܠܬ݂ ܛܳܒܳ݁ܬܳ݁ܟ݁ ܒ݂ܚܰܝܰܝܟְ݂ ܘܠܳܥܳܙܰܪ ܒ݂ܺܝܫܳܬܶ݁ܗ ܘܗܳܫܳܐ ܗܳܐ ܡܶܬ݂ܬ݂ܢܺܝܚ ܗܳܪܟ݂ܳܐ ܘܰܐܢ̄ܬ݂ ܡܶܫܬ݂ܰܢܰܩ:</VERS>
      <VERS vnumber="26">ܘܥܰܡ ܗܳܠܶܝܢ ܟ݂ܽܠܗܶܝܢ ܗܰܘܬܳ݁ܐ ܪܰܒ݂ܬܳ݁ܐ ܣܺܝܡܳܐ ܒ݂ܰܝܢܰܝܢ ܘܰܠܟܽ݁ܘܢ ܕ݂ܰܐܝܠܶܝܢ ܕ݂ܨܳܒܶ݁ܝܢ ܡܶܟ݂ܳܐ ܕ݂ܢܶܥܒ݂ܪܽܘܢ ܠܘܳܬ݁ܟܽ݁ܘܢ ܠܳܐ ܢܶܫܟ݂ܚܽܘܢ ܘܳܐܦ݁ܠܳܐ ܕ݂ܡܶܢ ܬ݂ܰܡܳܢ ܢܶܥܒ݂ܪܽܘܢ ܠܘܳܬܰ݁ܢ:</VERS>
      <VERS vnumber="27">ܐܳܡܰܪ ܠܶܗ ܡܳܕܶ݁ܝܢ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܳܒ݁ܝ ܕ݂ܰܬ݁ܫܰܕ݂ܪܺܝܘܗ̄ܝ ܠܒܶ݁ܝܬ݁ ܐܳܒ݁ܝ:</VERS>
      <VERS vnumber="28">ܚܰܡܫܳܐ ܓ݂ܶܝܪ ܐܰܚܺܝܢ ܐܺܝܬ݁ ܠܺܝ ܢܺܐܙܰܠ ܢܣܰܗܶܕ݁ ܐܶܢܽܘܢ ܕ݂ܠܳܐ ܐܳܦ݁ ܗܶܢܽܘܢ ܢܺܐܬܽ݁ܘܢ ܠܕܽ݁ܘܟ݂ܬܳ݁ܐ ܗܳܕܶ݁ܐ ܕ݂ܬܰ݁ܫܢܺܝܩܳܐ:</VERS>
      <VERS vnumber="29">ܐܳܡܰܪ ܠܶܗ ܐܰܒ݁ܪܳܗܳܡ ܐܺܝܬ݁ ܠܗܽܘܢ ܡܽܘܫܶܐ ܘܰܢܒܺ݁ܝܶܐ ܢܶܫܡܥܽܘܢ ܐܶܢܽܘܢ:</VERS>
      <VERS vnumber="30">ܗܽܘ ܕ݂ܶܝܢ ܐܶܡܰܪ ܠܶܗ ܠܳܐ ܐܳܒ݁ܝ ܐܰܒ݁ܪܳܗܳܡ ܐܶܠܳܐ ܐܶܢ ܐ̄ܢܳܫ ܡܶܢ ܡܺܝܬܶ݁ܐ ܢܺܐܙܰܠ ܠܘܳܬ݁ܗܽܘܢ ܬ݂ܳܝܒ݂ܺܝܢ:</VERS>
      <VERS vnumber="31">ܐܳܡܰܪ ܠܶܗ ܐܰܒ݁ܪܳܗܳܡ ܐܶܢ ܠܡܽܘܫܶܐ ܘܠܰܢܒܺ݁ܝܶܐ ܠܳܐ ܫܳܡܥܺܝܢ ܐܳܦ݁ ܠܳܐ ܐܶܢ ܐ̄ܢܳܫ ܡܶܢ ܡܺܝܬܶ݁ܐ ܢܩܽܘܡ ܡܗܰܝܡܢܺܝܢ ܠܶܗ: ܣ</VERS>
    </CHAPTER>
    <CHAPTER cnumber="17">
      <VERS vnumber="1">ܘܶܐܡܰܪ ܗ̄ܘܳܐ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܠܳܐ ܡܶܫܟ݂ܚܳܐ ܕ݂ܠܳܐ ܢܺܐܬܽ݁ܘܢ ܡܰܟ݁ܫܽܘܠܶܐ ܘܳܝ ܕ݂ܶܝܢ ܠܗܰܘ ܕ݂ܒܺ݁ܐܝܕܶ݁ܗ ܢܺܐܬܽ݁ܘܢ:</VERS>
      <VERS vnumber="2">ܦ݂ܰܩܳܚ ܗ̄ܘܳܐ ܠܶܗ ܐܶܠܽܘ ܪܰܚܝܳܐ ܕ݂ܰܚܡܳܪܳܐ ܬ݂ܰܠܝܳܐ ܒ݂ܨܰܘܪܶܗ ܘܰܫܕܶ݁ܐ ܒ݂ܝܰܡܳܐ ܐܰܘ ܕ݂ܢܰܟ݁ܫܶܠ ܠܚܰܕ݁ ܡܶܢ ܗܳܠܶܝܢ ܙܥܽܘܪܶܐ:</VERS>
      <VERS vnumber="3">ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܐܶܢ ܢܶܚܛܶܐ ܐܰܚܽܘܟ݁ ܟ݂ܐܺܝ ܒ݂ܶܗ ܘܶܐܢ ܬ݂ܳܐܶܒ݁ ܫܒܽ݁ܘܩ ܠܶܗ:</VERS>
      <VERS vnumber="4">ܘܶܐܢ ܫܒܰ݁ܥ ܙܰܒ݁ܢܺܝܢ ܒ݂ܝܰܘܡܳܐ ܢܰܣܟ݂ܶܠ ܒ݂ܳܟ݁ ܘܰܫܒܰ݁ܥ ܙܰܒ݁ܢܺܝܢ ܒ݂ܝܰܘܡܳܐ ܢܶܬ݁ܦ݂ܢܶܐ ܠܘܳܬܳ݁ܟ݁ ܘܢܺܐܡܰܪ ܕ݂ܬܳ݁ܐܶܒ݁ ܐ̄ܢܳܐ ܫܒܽ݁ܘܩ ܠܶܗ: ܣ</VERS>
      <VERS vnumber="5">ܘܶܐܡܰܪܘ ܫܠܺܝܚܶܐ ܠܡܳܪܰܢ ܐܰܘܣܶܦ݁ ܠܰܢ ܗܰܝܡܳܢܽܘܬܳ݁ܐ:</VERS>
      <VERS vnumber="6">ܐܳܡܰܪ ܠܗܽܘܢ ܐܶܢ ܐܺܝܬ݁ ܗ̄ܘܳܬ݁ ܠܟܽ݁ܘܢ ܗܰܝܡܳܢܽܘܬܳ݁ܐ ܐܰܝܟ݁ ܦ݂ܪܶܕ݂ܬ݂ܳܐ ܕ݂ܚܰܪܕ݂ܠܳܐ ܐܳܡܪܺܝܢ ܗ̄ܘܰܝܬ݂ܽܘܢ ܠܬܽ݁ܘܬܳ݁ܐ ܗܳܢܳܐ ܕ݂ܶܐܬ݁ܥܰܩ̄ܪ ܘܶܐܬ݁ܢܰܨܒ݂ ܒ݂ܝܰܡܳܐ ܘܡܶܫܬ݂ܡܰܥ ܗ̄ܘܳܐ ܠܟܽ݁ܘܢ: ܣ</VERS>
      <VERS vnumber="7">ܡܰܢܽܘ ܕ݂ܶܝܢ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܥܰܒ݁ܕ݂ܳܐ ܕ݂ܕܳ݁ܒܰ݁ܪ ܦ݂ܰܕ݂ܳܢܳܐ ܐܰܘ ܕ݂ܪܳܥܶܐ ܥܳܢܳܐ ܘܶܐܢ ܢܺܐܬܶ݁ܐ ܡܶܢ ܚܰܩܠܳܐ ܐܳܡܰܪ ܠܶܗ ܡܶܚܕܳ݁ܐ ܥܒܰ݁ܪ ܐܶܣܬ݂ܰܡ̄ܟְ݂:</VERS>
      <VERS vnumber="8">ܐܶܠܳܐ ܐܳܡܰܪ ܠܶܗ ܛܰܝܶܒ݁ ܠܺܝ ܡܶܕ݂ܶܡ ܕ݂ܰܐܚܫܶܡ ܘܰܐܣܽܘܪ ܚܰܨܰܝܟְ݂ ܫܰܡܶܫܰܝܢܝ ܥܕܰ݁ܡܳܐ ܕ݂ܶܐܠܥܰܣ ܘܶܐܫܬ݂ܶܐ ܘܒܳ݁ܬܰ݁ܪܟ݂ܶܢ ܐܳܦ݁ ܐܰܢ̄ܬ݂ ܬ݂ܶܠܥܰܣ ܘܬܶ݁ܫܬ݂ܶܐ:</VERS>
      <VERS vnumber="9">ܠܡܳܐ ܛܰܝܒ݂ܽܘܬܶ݁ܗ ܡܩܰܒ݂ܶܠ ܕ݂ܗܰܘ ܥܰܒ݁ܕ݂ܳܐ ܕ݂ܰܥܒܰ݁ܕ݁ ܡܶܕ݂ܶܡ ܕ݂ܶܐܬ݁ܦ݂ܩܶܕ݁ ܠܶܗ ܠܳܐ ܣܳܒܰ݁ܪ ܐ̄ܢܳܐ:</VERS>
      <VERS vnumber="10">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܥܒܰ݁ܕ݂ܬ݂ܽܘܢ ܟ݂ܽܠܗܶܝܢ ܐܰܝܠܶܝܢ ܕ݂ܰܦ݁ܩܺܝܕܳ݁ܢ ܠܟܽ݁ܘܢ ܐܶܡܰܪܘ ܕ݂ܥܰܒ݁ܕ݂ܶܐ ܚܢܰܢ ܒ݂ܰܛܺܝܠܶܐ ܕ݂ܡܶܕ݂ܶܡ ܕ݂ܚܰܝܳܒܺ݁ܝܢ ܗ̄ܘܰܝܢ ܠܡܶܥܒ݂ܰܕ݁ ܥܒܰ݁ܕ݁ܢ: ܣ</VERS>
      <VERS vnumber="11">ܘܰܗܘܳܐ ܕ݂ܟܰ݁ܕ݁ ܐܳܙܶܠ ܝܶܫܽܘܥ ܠܽܐܘܪܺܫܠܶܡ ܥܳܒܰ݁ܪ ܗ̄ܘܳܐ ܒ݂ܶܝܬ݁ ܫܳܡܪܳܝܶܐ ܠܰܓ݁ܠܺܝܠܳܐ:</VERS>
      <VERS vnumber="12">ܘܟܰ݁ܕ݁ ܩܰܪܺܝܒ݁ ܠܡܶܥܰܠ ܠܰܩܪܺܝܬܳ݁ܐ ܚܕܳ݁ܐ ܐܰܪܥܽܘܗ̄ܝ ܥܶܣܪܳܐ ܐ̄ܢܳܫܺܝܢ ܓ݂ܰܪܒ݂ܶܐ ܘܩܳܡܘ ܡܶܢ ܪܽܘܚܩܳܐ:</VERS>
      <VERS vnumber="13">ܘܰܐܪܺܝܡܘ ܩܳܠܗܽܘܢ ܘܳܐܡܪܺܝܢ ܪܰܒ݂ܰܢ ܝܶܫܽܘܥ ܐܶܬ݁ܪܰܚܰܡ ܥܠܰܝܢ:</VERS>
      <VERS vnumber="14">ܘܟܰ݁ܕ݁ ܚܙܳܐ ܐܶܢܽܘܢ ܐܶܡܰܪ ܠܗܽܘܢ ܙܶܠܘ ܚܰܘܰܘ ܢܰܦ݁ܫܟܽ݁ܘܢ ܠܟܳ݁ܗܢܶܐ ܘܟܰ݁ܕ݁ ܐܳܙܺܠ̄ܝܢ ܐܶܬ݂ܕ݂ܰܟ݂ܺܝܘ:</VERS>
      <VERS vnumber="15">ܚܰܕ݁ ܕ݂ܶܝܢ ܡܶܢܗܽܘܢ ܟ݂ܰܕ݁ ܚܙܳܐ ܕ݂ܶܐܬ݂ܕ݂ܰܟ݂ܺܝ ܗܦܰ݁ܟ݁ ܠܶܗ ܘܰܒ݁ܩܳܠܳܐ ܪܳܡܳܐ ܡܫܰܒ݂ܰܚ ܗ̄ܘܳܐ ܠܰܐܠܳܗܳܐ:</VERS>
      <VERS vnumber="16">ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܩܕܳ݁ܡ ܪܶܓ݁ܠܰܘܗ̄ܝ ܕ݂ܝܶܫܽܘܥ ܟ݂ܰܕ݁ ܡܰܘܕ݂ܶܐ ܠܶܗ ܘܗܽܘ ܗܳܢܳܐ ܫܳܡܪܳܝܳܐ ܗܘܳܐ:</VERS>
      <VERS vnumber="17">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܳܐ ܗ̄ܘܳܐ ܥܶܣܪܳܐ ܗܳܘܶܝܢ ܗܳܠܶܝܢ ܕ݂ܶܐܬ݂ܕ݂ܰܟ݂ܺܝܘ ܐܰܝܟ݂ܳܐ ܐܶܢܽܘܢ ܬ݂ܶܫܥܳܐ:</VERS>
      <VERS vnumber="18">ܠܡܳܐ ܦ݂ܪܰܫܘ ܕ݂ܢܺܐܬܽ݁ܘܢ ܢܶܬ݂ܠܽܘܢ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܐܶܠܳܐ ܗܳܢܳܐ ܕ݂ܡܶܢ ܥܰܡܳܐ ܗ̄ܘ ܢܽܘܟ݁ܪܳܝܳܐ:</VERS>
      <VERS vnumber="19">ܘܶܐܡܰܪ ܠܶܗ ܩܽܘܡ ܙܶܠ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁ ܣ݂ ܣ݂:</VERS>
      <VERS vnumber="20">ܘܟܰ݁ܕ݁ ܫܰܐܠܽܘܗ̄ܝ ܠܝܶܫܽܘܥ ܡܶܢ ܦ݂ܪܺܝܫܶܐ ܐܶܡܰܬ݁ܝ ܐܳܬ݁ܝܳܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܥܢܳܐ ܘܶܐܡܰܪ ܠܗܽܘܢ ܠܳܐ ܐܳܬ݁ܝܳܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܒ݂ܰܢܛܽܘܪܳܬܳ݁ܐ:</VERS>
      <VERS vnumber="21">ܘܠܳܐ ܐܳܡܪܺܝܢ ܗܳܐ ܗܳܪܟ݂ܳܐ ܗ̄ܝ ܘܗܳܐ ܗܳܪ ܬ݂ܰܡܳܢ ܗܺ̄ܝ ܗܳܐ ܓ݂ܶܝܪ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܓܰ݁ܘ ܡܶܢܟܽ݁ܘܢ ܗܺ̄ܝ: ܣ</VERS>
      <VERS vnumber="22">ܘܶܐܡܰܪ ܠܬܰ݁ܠܡܺܝܕܰ݁ܘܗ̄ܝ ܢܺܐܬܽ݁ܘܢ ܝܰܘܡܳܬܳ݁ܐ ܕ݂ܬܶ݁ܬ݁ܪܰܓ݁ܪܓܽ݁ܘܢ ܠܡܶܚܙܳܐ ܚܰܕ݁ ܡܶܢ ܝܰܘܡܳܬܳ݁ܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܘܠܳܐ ܬ݂ܶܚܙܽܘܢ:</VERS>
      <VERS vnumber="23">ܘܶܐܢ ܢܺܐܡܪܽܘܢ ܠܟܽ݁ܘܢ ܗܳܐ ܗܳܪܟ݂ܳܐ ܗ̄ܘ ܘܗܳܐ ܗܳܪ ܬ݂ܰܡܳܢ ܗܽ̄ܘ ܠܳܐ ܬ݂ܺܐܙܽܠ̄ܘܢ:</VERS>
      <VERS vnumber="24">ܐܰܝܟ݂ܰܢܳܐ ܓ݂ܶܝܪ ܕ݂ܒܰ݁ܪܩܳܐ ܒ݂ܳܪܶܩ ܡܶܢ ܫܡܰܝܳܐ ܘܟܽ݁ܠܶܗ ܬ݂ܚܶܝܬ݁ ܫܡܰܝܳܐ ܡܰܢܗܰܪ ܗܳܟܰ݁ܢܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܒ݂ܝܰܘܡܶܗ:</VERS>
      <VERS vnumber="25">ܠܽܘܩܕܰ݁ܡ ܕ݂ܶܝܢ ܥܬܺ݁ܝܕ݁ ܗܽ̄ܘ ܕ݂ܢܶܚܰܫ ܣܰܓ݂ܺܝܳܐܬܳ݁ܐ ܘܢܶܣܬ݂ܠܶܐ ܡܶܢ ܫܰܪܒ݂ܬܳ݁ܐ ܗܳܕܶ݁ܐ: ܣ</VERS>
      <VERS vnumber="26">ܘܰܐܝܟ݂ܰܢܳܐ ܕ݂ܰܗܘܳܐ ܒ݂ܝܰܘܡܳܬܶ݁ܗ ܕ݂ܢܽܘܚ ܗܳܟܰ݁ܢܳܐ ܢܶܗܘܶܐ ܒ݂ܝܰܘܡܳܬܶ݁ܗ ܕ݂ܰܒ݁ܪܶܗ ܕ݂ܐ̄ܢܳܫܳܐ:</VERS>
      <VERS vnumber="27">ܕ݂ܳܐܟ݁ܠܺܝܢ ܗ̄ܘܰܘ ܘܫܳܬܶ݁ܝܢ ܘܢܳܣܒ݂ܺܝܢ ܢܶܫܶܐ ܘܝܳܗܒ݂ܺܝܢ ܠܓܰ݁ܒ݁ܪܶܐ ܥܕܰ݁ܡܳܐ ܠܝܰܘܡܳܐ ܕ݂ܥܰܠ ܢܽܘܚ ܠܟܶ݁ܘܶܝܠܳܐ ܘܶܐܬܳ݁ܐ ܛܰܘܦܳ݁ܢܳܐ ܘܰܐܘܒ݂ܶܕ݁ ܠܟܽ݁ܠ ܐ̄ܢܳܫ: ܣ</VERS>
      <VERS vnumber="28">ܘܰܐܝܟ݂ܰܢܳܐ ܬ݂ܽܘܒ݁ ܕ݂ܰܗܘܳܐ ܒ݂ܝܰܘܡܳܬܶ݁ܗ ܕ݂ܠܽܘܛ ܕ݂ܳܐܟ݁ܠܺܝܢ ܗ̄ܘܰܘ ܘܫܳܬܶ݁ܝܢ ܘܙܳܒ݁ܢܺܝܢ ܘܰܡܙܰܒ݂ܢܺܝܢ ܘܢܳܨܒ݂ܺܝܢ ܗ̄ܘܰܘ ܘܒܳ݁ܢܶܝܢ:</VERS>
      <VERS vnumber="29">ܒ݂ܝܰܘܡܳܐ ܕ݂ܶܝܢ ܕ݂ܰܢܦܰ݁ܩ ܠܽܘܛ ܡܶܢ ܣܕܽ݁ܘܡ ܐܰܡܛܰܪ ܡܳܪܝܳܐ ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܡܶܢ ܫܡܰܝܳܐ ܘܰܐܘܒ݂ܶܕ݁ ܠܟܽ݁ܠܗܽܘܢ:</VERS>
      <VERS vnumber="30">ܗܳܟܰ݁ܢܳܐ ܢܶܗܘܶܐ ܒ݂ܝܰܘܡܳܐ ܕ݂ܡܶܬ݁ܓ݂ܠܶܐ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="31">ܒ݂ܗܰܘ ܝܰܘܡܳܐ ܡܰܢ ܕ݂ܒܶ݁ܐܓ݂ܳܪܳܐ ܗ̄ܘ ܘܡܳܐܢܰܘܗ̄ܝ ܒ݂ܒܰ݁ܝܬ݂ܳܐ ܠܳܐ ܢܶܚܽܘܬ݁ ܕ݂ܢܶܫܩܽܘܠ ܐܶܢܽܘܢ ܘܡܰܢ ܕ݂ܰܒ݁ܚܰܩܠܳܐ ܗ̄ܘ ܠܳܐ ܢܶܬ݁ܗܦܶ݁ܟ݁ ܠܒܶ݁ܣܬ݂ܪܶܗ:</VERS>
      <VERS vnumber="32">ܐܶܬ݂ܕ݂ܰܟ݁̄ܪܘ ܠܰܐܢ̄ܬ݂ܬܶ݁ܗ ܕ݂ܠܽܘܛ:</VERS>
      <VERS vnumber="33">ܡܰܢ ܕ݂ܨܳܒܶ݁ܐ ܕ݂ܢܰܚܶܐ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܢܰܘܒ݂ܶܕ݁ ܢܰܦ݁ܫܶܗ ܢܰܚܶܝܗ: ܣ</VERS>
      <VERS vnumber="34">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܒ݁ܗܰܘ ܠܺܠܝܳܐ ܬ݂ܪܶܝܢ ܢܶܗܘܽܘܢ ܒ݂ܰܚܕܳ݁ܐ ܥܰܪܣܳܐ ܚܰܕ݁ ܢܶܬ݂ܕ݂ܒܰ݁ܪ ܘܰܐ̄ܚܪܺܢܳܐ ܢܶܫܬ݂ܒܶ݁ܩ:</VERS>
      <VERS vnumber="35">ܬ݂ܰܪܬ݂ܶܝܢ ܢܶܗܘܝܳܢ ܛܳܚܢܳܢ ܐܰܟ݁ܚܕܳ݁ܐ ܚܕܳ݁ܐ ܬ݂ܶܬ݂ܕ݂ܒܰ݁ܪ ܘܰܐ̄ܚܪܺܬܳ݁ܐ ܬ݂ܶܫܬ݂ܒܶ݁ܩ:</VERS>
      <VERS vnumber="36">ܬ݂ܪܶܝܢ ܢܶܗܘܽܘܢ ܒ݂ܚܰܩܠܳܐ ܚܰܕ݁ ܢܶܬ݂ܕ݂ܒܰ݁ܪ ܘܰܐ̄ܚܪܺܢܳܐ ܢܶܫܬ݂ܒܶ݁ܩ: ܣ</VERS>
      <VERS vnumber="37">ܥܢܰܘ ܘܳܐܡܪܺܝܢ ܠܶܗ ܠܰܐܝܟ݂ܳܐ ܡܳܪܰܢ ܐܳܡܰܪ ܠܗܽܘܢ ܐܰܝܟ݂ܳܐ ܕ݂ܦܰ݁ܓ݁ܪܳܐ ܬ݂ܰܡܳܢ ܢܶܬ݁ܟ݂ܰܢܫܽܘܢ ܢܶܫܪܶܐ: ܣ</VERS>
    </CHAPTER>
    <CHAPTER cnumber="18">
      <VERS vnumber="1">ܐܶܡܰܪ ܠܗܽܘܢ ܕ݂ܶܝܢ ܐܳܦ݁ ܡܰܬ݁ܠܳܐ ܕ݂ܰܒ݁ܟܽ݁ܠ ܥܶܕ݂ܳܢ ܢܨܰܠܽܘܢ ܘܠܳܐ ܬ݂ܶܡܰܐܢ ܠܗܽܘܢ:</VERS>
      <VERS vnumber="2">ܕ݂ܰܝܳܢܳܐ ܚܰܕ݁ ܐܺܝܬ݁ ܗ̄ܘܳܐ ܒ݂ܰܡܕܺ݁ܝܢ̄ܬ݂ܳܐ ܚܕܳ݁ܐ ܕ݂ܡܶܢ ܐܰܠܳܗܳܐ ܠܳܐ ܕ݂ܳܚܶܠ ܗ̄ܘܳܐ ܘܡܶܢ ܒ݂ܢܰܝܢܳܫܳܐ ܠܳܐ ܡܶܬ݁ܟ݂ܰܚܰܕ݁ ܗ̄ܘܳܐ:</VERS>
      <VERS vnumber="3">ܐܰܪܡܰܠܬ݂ܳܐ ܕ݂ܶܝܢ ܚܕܳ݁ܐ ܐܺܝܬ݁ ܗ̄ܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܝ ܘܳܐܬ݁ܝܳܐ ܗ̄ܘܳܬ݁ ܠܘܳܬܶ݁ܗ ܘܳܐܡܪܳܐ ܬ݂ܒܰ݁ܥܰܝܢܝ ܡܶܢ ܒ݂ܥܶܠ-ܕ݂ܺܝܢܝ:</VERS>
      <VERS vnumber="4">ܘܠܳܐ ܨܳܒܶ݁ܐ ܗ̄ܘܳܐ ܙܰܒ݁ܢܳܐ ܣܰܓ݂ܺܝܳܐܐ ܒ݂ܳܬܰ݁ܪܟ݂ܶܢ ܕ݂ܶܝܢ ܐܶܡܰܪ ܒ݂ܢܰܦ݁ܫܶܗ ܐܶܢ ܡܶܢ ܐܰܠܳܗܳܐ ܠܳܐ ܕ݂ܳܚܶܠ ܐ̄ܢܳܐ ܘܡܶܢ ܒ݂ܢܰܝܢܳܫܳܐ ܠܳܐ ܡܶܬ݁ܟ݂ܰܚܰܕ݁ ܐ̄ܢܳܐ:</VERS>
      <VERS vnumber="5">ܐܳܦܶ݁ܢ ܡܶܛܽܠ ܕ݂ܡܰܠܶܐܝܳܐ ܠܺܝ ܗܳܕܶ݁ܐ ܐܰܪܡܰܠܬ݂ܳܐ ܐܶܬ݁ܒ݂ܥܺܝܗ ܕ݂ܠܳܐ ܒ݂ܟܽ݁ܠ ܥܶܕ݂ܳܢ ܬ݂ܶܗܘܶܐ ܐܳܬ݁ܝܳܐ ܡܰܗܪܳܐ ܠܺܝ:</VERS>
      <VERS vnumber="6">ܘܶܐܡܰܪ ܡܳܪܰܢ ܫܡܰܥܘ ܡܳܢܳܐ ܐܶܡܰܪ ܕ݂ܰܝܳܢܳܐ ܕ݂ܥܰܘܠܳܐ:</VERS>
      <VERS vnumber="7">ܐܰܠܳܗܳܐ ܕ݂ܶܝܢ ܠܳܐ ܝܰܬ݂ܺܝܪܳܐܝܺܬ݁ ܢܶܥܒ݂ܶܕ݁ ܬ݂ܒܰ݁ܥܬܳ݁ܐ ܠܰܓ݁ܒܰ݁ܘܗ̄ܝ ܕ݂ܩܳܪܶܝܢ ܠܶܗ ܒ݂ܺܐܝܡܳܡܳܐ ܘܰܒ݁ܠܺܠܝܳܐ ܘܡܰܓ݂ܰܪ ܪܽܘܚܶܗ ܥܠܰܝܗܽܘܢ:</VERS>
      <VERS vnumber="8">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܢܶܥܒ݂ܶܕ݁ ܬ݂ܒܰ݁ܥܬ݁ܗܽܘܢ ܒ݂ܰܥܓܰ݁ܠ ܒ݂ܪܰܡ ܢܺܐܬܶ݁ܐ ܒ݂ܪܶܗ ܕ݂ܐ̄ܢܳܫܳܐ ܘܢܶܫܟ݂ܰܚ ܟ݂ܰܝ ܗܰܝܡܳܢܽܘܬܳ݁ܐ ܥܰܠ ܐܰܪܥܳܐ: ܣ</VERS>
      <VERS vnumber="9">ܘܶܐܡܰܪ ܗ̄ܘܳܐ ܡܰܬ݁ܠܳܐ ܗܳܢܳܐ ܠܽܘܩܒܰ݁ܠ ܐ̄ܢܳܫܳܐ ܐܰܝܠܶܝܢ ܕ݂ܰܬ݁ܟܺ݁ܝܠܺܝܢ ܥܰܠ ܢܰܦ݁ܫܗܽܘܢ ܕ݂ܺܐܝܬܰ݁ܝܗܽܘܢ ܙܰܕ݂ܺܝܩܶܐ ܘܒܳ݁ܣܶܝܢ ܥܰܠ ܟ݂ܽܠܢܳܫ:</VERS>
      <VERS vnumber="10">ܬ݂ܪܶܝܢ ܓ݂ܰܒ݁ܪܺܝܢ ܣܠܶܩܘ ܠܗܰܝܟ݂ܠܳܐ ܠܰܡܨܰܠܳܝܽܘ ܚܰܕ݁ ܦ݂ܪܺܝܫܳܐ ܘܰܐ̄ܚܪܺܢܳܐ ܡܳܟ݁ܣܳܐ:</VERS>
      <VERS vnumber="11">ܘܗܰܘ ܦ݂ܪܺܝܫܳܐ ܩܳܐܶܡ ܗ̄ܘܳܐ ܒ݂ܰܝܢܰܘܗ̄ܝ ܠܢܰܦ݁ܫܶܗ ܘܗܳܠܶܝܢ ܡܨܰܠܶܐ ܗ̄ܘܳܐ ܐܰܠܳܗܳܐ ܡܰܘܕ݂ܶܐ ܐ̄ܢܳܐ ܠܳܟ݁ ܕ݂ܠܳܐ ܗ̄ܘܺܝܬ݁ ܐܰܝܟ݁ ܫܰܪܟ݂ܳܐ ܕ݂ܐ̄ܢܳܫܳܐ ܚܳܛܽܘܦܶ݁ܐ ܘܥܳܠܽܘܒܶ݁ܐ ܘܓܰ݁ܝܳܪܶܐ ܘܠܳܐ ܐܰܝܟ݁ ܗܳܢܳܐ ܡܳܟ݁ܣܳܐ:</VERS>
      <VERS vnumber="12">ܐܶܠܳܐ ܨܳܐܶܡ ܐ̄ܢܳܐ ܬ݂ܪܶܝܢ ܒ݂ܫܰܒ݂ܬܳ݁ܐ ܘܰܡܥܰܣܰܪ ܐ̄ܢܳܐ ܟ݂ܽܠ ܡܶܕ݂ܶܡ ܕ݂ܩܳܢܶܐ ܐ̄ܢܳܐ:</VERS>
      <VERS vnumber="13">ܗܰܘ ܕ݂ܶܝܢ ܡܳܟ݁ܣܳܐ ܩܳܐܶܡ ܗ̄ܘܳܐ ܡܶܢ ܪܽܘܚܩܳܐ ܘܠܳܐ ܨܳܒܶ݁ܐ ܗ̄ܘܳܐ ܐܳܦ݁ ܠܳܐ ܥܰܝܢܰܘܗ̄ܝ ܢܪܺܝܡ ܠܰܫܡܰܝܳܐ ܐܶܠܳܐ ܛܳܪܶܦ݁ ܗ̄ܘܳܐ ܥܰܠ ܚܰܕ݁ܝܶܗ ܘܳܐܡܰܪ ܐܰܠܳܗܳܐ ܚܽܘܢܰܝܢܝ ܠܚܰܛܳܝܳܐ:</VERS>
      <VERS vnumber="14">ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܢܚܶܬ݁ ܗܳܢܳܐ ܡܙܰܕ݂ܰܩ ܠܒܰ݁ܝܬ݂ܶܗ ܝܰܬ݂ܺܝܪ ܡܶܢ ܗܰܘ ܦ݂ܪܺܝܫܳܐ ܟ݂ܽܠ ܐ̄ܢܳܫ ܓ݂ܶܝܪ ܕ݂ܰܢܪܺܝܡ ܢܰܦ݁ܫܶܗ ܢܶܬ݁ܡܰܟ݂ܰܟ݁ ܘܟܽ݁ܠ ܕ݂ܢܰܡܶܟ݁ ܢܰܦ݁ܫܶܗ ܢܶܬ݂ܬ݂ܪܺܝܡ ܣܣ:</VERS>
      <VERS vnumber="15">ܩܰܪܶܒ݁ܘ ܗ̄ܘܰܘ ܠܶܗ ܕ݂ܶܝܢ ܐܳܦ݁ ܝܰܠܽܘܕܶ݁ܐ ܕ݂ܢܶܩܪܽܘܒ݁ ܠܗܽܘܢ ܘܰܚܙܰܘ ܐܶܢܽܘܢ ܬ݂ܰܠܡܺܝܕܰ݁ܘܗ̄ܝ ܘܰܟܰ݁ܐܘ ܒ݂ܗܽܘܢ:</VERS>
      <VERS vnumber="16">ܗܽܘ ܕ݂ܶܝܢ ܝܶܫܽܘܥ ܩܪܳܐ ܐܶܢܽܘܢ ܘܶܐܡܰܪ ܠܗܽܘܢ ܫܒܽ݁ܘܩܘ ܛܠܳܝܶܐ ܐܳܬܶ݁ܝܢ ܠܘܳܬ݁ܝ ܘܠܳܐ ܬ݂ܶܟ݁ܠܽܘܢ ܐܶܢܽܘܢ ܕ݂ܕܰ݁ܐܝܠܶܝܢ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܐܶܢܽܘܢ ܕ݂ܺܝܠܗܽܘܢ ܗܺܝ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ: ܣ</VERS>
      <VERS vnumber="17">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܠܳܐ ܢܩܰܒ݂ܶܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܐܰܝܟ݁ ܛܰܠܝܳܐ ܠܳܐ ܢܶܥܽܘܠ ܠܳܗ ܣܣ:</VERS>
      <VERS vnumber="18">ܘܫܰܐܠܶܗ ܚܰܕ݁ ܡܶܢ ܪܺܫܳܢܶܐ ܘܶܐܡܰܪ ܠܶܗ ܡܰܠܦܳ݁ܢܳܐ ܛܳܒܳ݁ܐ ܡܳܢܳܐ ܐܶܥܒ݂ܶܕ݁ ܕ݂ܺܐܪܰܬ݁ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="19">ܐܳܡܰܪ ܠܶܗ ܝܶܫܽܘܥ ܡܳܢܳܐ ܩܳܪܶܐ ܐܰܢ̄ܬ݂ ܠܺܝ ܛܳܒܳ݁ܐ ܠܰܝܬ݂ ܛܳܒܳ݁ܐ ܐܶܠܳܐ ܐܶܢ ܚܰܕ݁ ܐܰܠܳܗܳܐ:</VERS>
      <VERS vnumber="20">ܦ݂ܽܘܩܕ݂ܳܢܶܐ ܝܳܕܰ݁ܥ ܐܰܢ̄ܬ݂ ܠܳܐ ܬ݂ܶܩܛܽܘܠ ܘܠܳܐ ܬ݂ܓܽ݁ܘܪ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܣܗܰܕ݁ ܣܳܗܕ݂ܽܘܬܳ݁ܐ ܕ݂ܫܽܘܩܪܳܐ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:</VERS>
      <VERS vnumber="21">ܐܳܡܰܪ ܠܶܗ ܗܳܠܶܝܢ ܟ݂ܽܠܗܶܝܢ ܢܶܛܪܶܬ݁ ܐܶܢܶܝܢ ܡܶܢ ܛܰܠܝܽܘܬ݁ܝ:</VERS>
      <VERS vnumber="22">ܟ݂ܰܕ݁ ܫܡܰܥ ܕ݂ܶܝܢ ܗܳܠܶܝܢ ܝܶܫܽܘܥ ܐܶܡܰܪ ܠܶܗ ܚܕܳ݁ܐ ܚܰܣܺܝܪܳܐ ܠܳܟ݁ ܙܶܠ ܙܰܒ݂ܶܢ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܟ݁ ܘܗܰܒ݁ ܠܡܶܣܟ݂ܺܢܶܐ ܘܬܶ݁ܗܘܶܐ ܠܳܟ݁ ܣܺܝܡܬܳ݁ܐ ܒ݂ܰܫܡܰܝܳܐ ܘܬܳ݁ܐ ܒ݂ܳܬܰ݁ܪܝ: ܣ</VERS>
      <VERS vnumber="23">ܗܽܘ ܕ݂ܶܝܢ ܟ݂ܰܕ݁ ܫܡܰܥ ܗܳܠܶܝܢ ܟ݂ܶܪܝܰܬ݁ ܠܶܗ ܥܰܬ݂ܺܝܪ ܗ̄ܘܳܐ ܓ݂ܶܝܪ ܛܳܒ݁:</VERS>
      <VERS vnumber="24">ܘܟܰ݁ܕ݁ ܚܙܳܐ ܝܶܫܽܘܥ ܕ݂ܟܶ݁ܪܝܰܬ݁ ܠܶܗ ܐܶܡܰܪ ܐܰܝܟ݂ܰܢܳܐ ܥܰܛܠܳܐ ܠܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܟ݁ܣܶܐ ܕ݂ܢܶܥܠܽܘܢ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="25">ܕ݂ܠܺܝܠܳܐ ܗ̄ܝ ܠܓܰ݁ܡܠܳܐ ܕ݂ܒܰ݁ܚܪܽܘܪܳܐ ܕ݂ܰܡܚܰܛܳܐ ܢܶܥܽܘܠ ܐܰܘ ܥܰܬ݂ܺܝܪܳܐ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="26">ܐܳܡܪܺܝܢ ܠܶܗ ܐܰܝܠܶܝܢ ܕ݂ܰܫܡܰܥܘ ܘܡܰܢܽܘ ܡܶܫܟ݂ܰܚ ܠܡܶܚܳܐ:</VERS>
      <VERS vnumber="27">ܝܶܫܽܘܥ ܕ݂ܶܝܢ ܐܶܡܰܪ ܐܰܝܠܶܝܢ ܕ݂ܰܠܘܳܬ݁ ܒ݂ܢܰܝ-ܐ̄ܢܳܫܳܐ ܠܳܐ ܡܶܫܟ݂ܚܳܢ ܠܘܳܬ݁ ܐܰܠܳܗܳܐ ܡܶܫܟ݂ܚܳܢ ܠܡܶܗܘܳܐ:</VERS>
      <VERS vnumber="28">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܗܳܐ ܚܢܰܢ ܫܒܰ݁ܩܢ ܟ݂ܽܠ ܡܶܕ݂ܶܡ ܘܶܐܬܰ݁ܝܢ ܒ݂ܳܬ݁ܪܳܟ݁:</VERS>
      <VERS vnumber="29">ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܫܳܒܶ݁ܩ ܒ݂ܳܬ݂ܶܐ ܐܰܘ ܐܰܒܳ݁ܗܶܐ ܐܰܘ ܐܰܚܶܐ ܐܰܘ ܐܰܢ̄ܬ݂ܬܳ݁ܐ ܐܰܘ ܒ݂ܢܰܝܳܐ ܡܶܛܽܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="30">ܘܠܳܐ ܢܩܰܒ݂ܶܠ ܒ݂ܰܐܥܦܶ݁ܐ ܣܰܓ݂ܺܝܶܐܐ ܒ݂ܗܳܢܳܐ ܙܰܒ݁ܢܳܐ ܘܰܒ݁ܥܳܠܡܳܐ ܕ݂ܳܐܬܶ݁ܐ ܚܰܝܶܐ ܕ݂ܰܠܥܳܠܰܡ: ܣ</VERS>
      <VERS vnumber="31">ܘܰܕ݁ܒܰ݁ܪ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܘܶܐܡܰܪ ܠܗܽܘܢ ܗܳܐ ܣܳܠܩܺܝܢܰܢ ܠܽܐܘܪܺܫܠܶܡ ܘܡܶܫܬ݂ܰܠܡܳܢ ܟ݂ܽܠܗܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܰܢܒܺ݁ܝܶܐ ܥܰܠ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="32">ܢܶܫܬ݂ܠܶܡ ܓ݂ܶܝܪ ܠܥܰܡ̄ܡܶܐ ܘܰܢܒܰ݁ܙܚܽܘܢ ܒ݂ܶܗ ܘܢܶܪܩܽܘܢ ܒ݂ܰܐܦ݂ܰܘܗ̄ܝ:</VERS>
      <VERS vnumber="33">ܘܰܢܢܰܓ݂ܕܽ݁ܘܢܳܝܗ̄ܝ ܘܰܢܨܰܥܪܽܘܢܳܝܗ̄ܝ ܘܢܶܩܛܠܽܘܢܳܝܗ̄ܝ ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܢܩܽܘܡ: ܣ</VERS>
      <VERS vnumber="34">ܗܶܢܽܘܢ ܕ݂ܶܝܢ ܚܕܳ݁ܐ ܡܶܢ ܗܳܠܶܝܢ ܠܳܐ ܐܶܣܬ݂ܰܟ݂ܰܠܘ ܐܶܠܳܐ ܡܟܰ݁ܣܝܳܐ ܗ̄ܘܳܬ݁ ܡܶܢܗܽܘܢ ܡܶܠܬܳ݁ܐ ܗܳܕܶ݁ܐ ܘܠܳܐ ܝܳܕ݁ܥܺܝܢ ܗ̄ܘܰܘ ܗܳܠܶܝܢ ܕ݂ܡܶܬ݁ܡܰܠܠܳܢ ܥܰܡܗܽܘܢ ܣ݂ ܣ݂:</VERS>
      <VERS vnumber="35">ܘܟܰ݁ܕ݁ ܩܰܪܺܝܒ݁ ܠܺܐܝܪܺܝܚܽܘ ܣܰܡܝܳܐ ܚܰܕ݁ ܝܳܬܶ݁ܒ݁ ܗ̄ܘܳܐ ܥܰܠ-ܝܰܕ݁ ܐܽܘܪܚܳܐ ܘܚܳܕܰ݁ܪ:</VERS>
      <VERS vnumber="36">ܘܰܫܡܰܥ ܩܳܠ ܟ݂ܶܢܫܳܐ ܕ݂ܥܳܒܰ݁ܪ ܘܰܡܫܰܐܶܠ ܗ̄ܘܳܐ ܕ݂ܡܰܢܽܘ ܗܳܢܳܐ:</VERS>
      <VERS vnumber="37">ܐܳܡܪܺܝܢ ܠܶܗ ܝܶܫܽܘܥ ܢܳܨܪܳܝܳܐ ܥܳܒܰ݁ܪ:</VERS>
      <VERS vnumber="38">ܘܰܩܥܳܐ ܘܶܐܡܰܪ ܝܶܫܽܘܥ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:</VERS>
      <VERS vnumber="39">ܘܰܐܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܩܕܳ݁ܡܰܘܗ̄ܝ ܕ݂ܝܶܫܽܘܥ ܟ݂ܳܐܶܝܢ ܗ̄ܘܰܘ ܒ݂ܶܗ ܕ݂ܢܶܫܬ݂ܽܘܩ ܗܽܘ ܕ݂ܶܝܢ ܝܰܬ݂ܺܝܪܳܐܝܺܬ݁ ܩܳܥܶܐ ܗ̄ܘܳܐ ܒ݂ܪܶܗ ܕ݂ܕܰ݁ܘܺܝܕ݁ ܐܶܬ݁ܪܰܚܰܡ ܥܠܰܝ:</VERS>
      <VERS vnumber="40">ܘܩܳܡ ܝܶܫܽܘܥ ܘܰܦ݁ܩܰܕ݁ ܕ݂ܢܰܝܬ݂ܽܘܢܳܝܗ̄ܝ ܠܘܳܬܶ݁ܗ ܘܟܰ݁ܕ݁ ܩܪܶܒ݁ ܠܘܳܬܶ݁ܗ ܫܰܐܠܶܗ:</VERS>
      <VERS vnumber="41">ܘܶܐܡܰܪ ܠܶܗ ܡܳܢܳܐ ܨܳܒܶ݁ܐ ܐܰܢ̄ܬ݂ ܐܶܥܒ݂ܶܕ݁ ܠܳܟ݁ ܗܽܘ ܕ݂ܶܝܢ ܐܶܡܰܪ ܡܳܪܝ ܕ݂ܶܐܚܙܶܐ:</VERS>
      <VERS vnumber="42">ܘܝܶܫܽܘܥ ܐܶܡܰܪ ܠܶܗ ܚܙܺܝ ܗܰܝܡܳܢܽܘܬܳ݁ܟ݁ ܐܰܚܝܰܬܳ݁ܟ݁:</VERS>
      <VERS vnumber="43">ܘܒܰ݁ܪ-ܫܳܥܬܶ݁ܗ ܚܙܳܐ ܘܳܐܬܶ݁ܐ ܗ̄ܘܳܐ ܒ݂ܳܬ݁ܪܶܗ ܘܰܡܫܰܒ݂ܰܚ ܠܰܐܠܳܗܳܐ ܘܟܽ݁ܠܶܗ ܥܰܡܳܐ ܕ݂ܰܚܙܳܐ ܝܰܗ̄ܒ݁ ܗ̄ܘܳܐ ܫܽܘܒ݁ܚܳܐ ܠܰܐܠܳܗܳܐ: ܣ</VERS>
    </CHAPTER>
    <CHAPTER cnumber="19">
      <VERS vnumber="1">ܘܟܰ݁ܕ݁ ܥܰܠ ܝܶܫܽܘܥ ܘܰܥܒܰ݁ܪ ܒ݂ܺܐܝܪܺܝܚܽܘ:</VERS>
      <VERS vnumber="2">ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܙܰܟ݂ܰܝ ܥܰܬ݂ܺܝܪܳܐ ܗ̄ܘܳܐ ܘܪܰܒ݁ ܡܳܟ݁ܣܶܐ:</VERS>
      <VERS vnumber="3">ܘܨܳܒܶ݁ܐ ܗ̄ܘܳܐ ܕ݂ܢܶܚܙܶܐ ܠܝܶܫܽܘܥ ܕ݂ܡܰܢܽܘ ܘܠܳܐ ܡܶܫܟ݂ܰܚ ܗ̄ܘܳܐ ܡܶܢ ܟ݂ܶܢܫܳܐ ܡܶܛܽܠ ܕ݂ܰܒ݁ܩܰܘܡܬܶ݁ܗ ܙܥܽܘܪ ܗ̄ܘܳܐ ܙܰܟ݂ܰܝ:</VERS>
      <VERS vnumber="4">ܘܰܪܗܶܛ ܩܰܕ݂ܡܶܗ ܠܝܶܫܽܘܥ ܘܰܣܠܶܩ ܠܶܗ ܠܬܺ݁ܬ݂ܳܐ ܦ݂ܰܟ݂ܺܝܗܬ݂ܳܐ ܕ݂ܢܶܚܙܶܝܘܗ̄ܝ ܡܶܛܽܠ ܕ݂ܗܳܟ݁ܘܳܬ݁ ܥܬܺ݁ܝܕ݁ ܗܘܳܐ ܕ݂ܢܶܥܒ݂ܰܪ:</VERS>
      <VERS vnumber="5">ܘܟܰ݁ܕ݁ ܐܶܬܳ݁ܐ ܠܗܳܝ ܕ݂ܽܘܟ݂ܬܳ݁ܐ ܝܶܫܽܘܥ ܚܙܳܝܗ̄ܝ ܘܶܐܡܰܪ ܠܶܗ ܐܶܣܬ݂ܰܪܗ̄ܒ݁ ܚܽܘܬ݁ ܙܰܟ݂ܰܝ ܝܰܘܡܳܢܳܐ ܓ݂ܶܝܪ ܘܳܠܶܐ ܕ݂ܰܒ݁ܒܰ݁ܝܬ݂ܳܟ݁ ܐܶܗܘܶܐ:</VERS>
      <VERS vnumber="6">ܘܶܐܣܬ݂ܰܪܗܰܒ݁ ܢܚܶܬ݁ ܘܩܰܒ݂ܠܶܗ ܟ݂ܰܕ݁ ܚܳܕܶ݁ܐ:</VERS>
      <VERS vnumber="7">ܟ݂ܰܕ݁ ܚܙܰܘ ܕ݂ܶܝܢ ܟ݂ܽܠܗܽܘܢ ܪܳܛܢܺܝܢ ܗ̄ܘܰܘ ܘܳܐܡܪܺܝܢ ܕ݂ܰܠܘܳܬ݁ ܓ݂ܰܒ݁ܪܳܐ ܚܰܛܳܝܳܐ ܥܰܠ ܫܪܳܐ:</VERS>
      <VERS vnumber="8">ܩܳܡ ܕ݂ܶܝܢ ܙܰܟ݂ܰܝ ܘܶܐܡܰܪ ܠܝܶܫܽܘܥ ܗܳܐ ܡܳܪܝ ܦ݂ܶܠܓ݂ܽܘܬ݁ ܢܶܟ݁ܣܰܝ ܝܳܗܶܒ݁ ܐ̄ܢܳܐ ܠܡܶܣܟ݂ܺܢܶܐ ܘܰܠܟܽ݁ܠܢܳܫ ܡܶܕ݂ܶܡ ܕ݂ܓܶ݁ܠܙܶܬ݁ ܚܰܕ݁ ܒ݂ܰܐܪܒ݂ܥܳܐ ܦ݂ܳܪܰܥ ܐ̄ܢܳܐ:</VERS>
      <VERS vnumber="9">ܐܳܡܰܪ ܠܶܗ ܝܶܫܽܘܥ ܝܰܘܡܳܢܳܐ ܗܘܰܘ ܚܰܝܶܐ ܠܒܰ݁ܝܬ݂ܳܐ ܗܳܢܳܐ ܡܶܛܽܠ ܕ݂ܳܐܦ݁ ܗܳܢܳܐ ܒ݂ܪܶܗ ܗܽ̄ܘ ܕ݂ܰܐܒ݁ܪܳܗܳܡ:</VERS>
      <VERS vnumber="10">ܐܶܬܳ݁ܐ ܓ݂ܶܝܪ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܒ݁ܥܶܐ ܘܢܰܚܶܐ ܗܰܘ ܡܶܕ݂ܶܡ ܕ݂ܰܐܒ݂ܺܝܕ݁ ܗ̄ܘܳܐ: ܣ</VERS>
      <VERS vnumber="11">ܘܟܰ݁ܕ݁ ܫܳܡܥܺܝܢ ܗ̄ܘܰܘ ܗܳܠܶܝܢ ܐܰܘܣܶܦ݁ ܠܡܺܐܡܰܪ ܡܰܬ݁ܠܳܐ ܡܶܛܽܠ ܕ݂ܩܰܪܺܝܒ݁ ܗ̄ܘܳܐ ܠܽܐܘܪܺܫܠܶܡ ܘܣܳܒ݁ܪܺܝܢ ܗ̄ܘܰܘ ܕ݂ܰܒ݁ܗܳܝ ܫܳܥܬܳ݁ܐ ܥܬܺ݁ܝܕܳ݁ܐ ܕ݂ܬܶ݁ܬ݁ܓ݂ܠܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="12">ܘܶܐܡܰܪ ܓ݂ܰܒ݁ܪܳܐ ܚܰܕ݁ ܒ݂ܰܪ ܛܽܘܗܡܳܐ ܪܰܒ݂ܳܐ ܐܶܙܰܠ ܠܰܐܬ݁ܪܳܐ ܪܰܚܺܝܩܳܐ ܕ݂ܢܶܣܰܒ݁ ܠܶܗ ܡܰܠܟ݂ܽܘܬܳ݁ܐ ܘܢܶܗܦ݂ܽܘܟ݁:</VERS>
      <VERS vnumber="13">ܘܰܩܪܳܐ ܥܶܣܪܳܐ ܥܰܒ݁ܕ݂ܰܘܗ̄ܝ ܘܝܰܗ̄ܒ݁ ܠܗܽܘܢ ܥܶܣܪܳܐ ܡܢܺܝܢ ܘܶܐܡܰܪ ܠܗܽܘܢ ܐܶܬ݂ܬ݂ܰܓ݂̄ܪܘ ܥܰܕ݁ ܐܳܬܶ݁ܐ ܐ̄ܢܳܐ: ܣ</VERS>
      <VERS vnumber="14">ܒ݂ܢܰܝ ܡܕܺ݁ܝܢ̄ܬ݂ܶܗ ܕ݂ܶܝܢ ܣܳܢܶܝܢ ܗ̄ܘܰܘ ܠܶܗ ܘܫܰܕ݂ܰܪܘ ܐܺܝܙܓ݂ܰܕ݂ܶܐ ܒ݂ܳܬ݁ܪܶܗ ܘܳܐܡܪܺܝܢ ܠܳܐ ܨܳܒܶ݁ܝܢ ܚ̄ܢܰܢ ܕ݂ܢܰܡܠܶܟ݁ ܥܠܰܝܢ ܗܳܢܳܐ: ܣ</VERS>
      <VERS vnumber="15">ܘܟܰ݁ܕ݁ ܢܣܰܒ݁ ܡܰܠܟ݂ܽܘܬܳ݁ܐ ܘܰܗܦܰ݁ܟ݁ ܐܶܡܰܪ ܕ݂ܢܶܩܪܽܘܢ ܠܶܗ ܗܳܢܽܘܢ ܥܰܒ݁ܕ݂ܰܘܗ̄ܝ ܕ݂ܝܰܗ̄ܒ݁ ܠܗܽܘܢ ܟ݂ܶܣܦ݂ܳܐ ܕ݂ܢܶܕ݂ܰܥ ܡܳܢܳܐ ܟ݂ܽܠ ܚܰܕ݁ ܚܰܕ݁ ܡܶܢܗܽܘܢ ܐܶܬ݂ܬ݂ܰܓ݂ܰܪ:</VERS>
      <VERS vnumber="16">ܘܶܐܬܳ݁ܐ ܩܰܕ݁ܡܳܝܳܐ ܘܶܐܡܰܪ ܡܳܪܝ ܡܰܢܝܳܟ݁ ܥܶܣܪܳܐ ܡܢܺܝܢ ܐܰܘܬ݂ܰܪ:</VERS>
      <VERS vnumber="17">ܐܳܡܰܪ ܠܶܗ ܐܺܝܘ ܥܰܒ݁ܕ݂ܳܐ ܛܳܒܳ݁ܐ ܕ݂ܰܒ݁ܩܰܠܺܝܠ ܐܶܫܬ݂ܟܰ݁ܚܬ݂ ܡܗܰܝܡܰܢ ܬ݂ܶܗܘܶܐ ܫܰܠܺܝܛ ܥܰܠ ܥܶܣܪܳܐ ܟ݂ܰܪܟܺ݁ܝܢ:</VERS>
      <VERS vnumber="18">ܘܶܐܬܳ݁ܐ ܕ݂ܰܬ݁ܪܶܝܢ ܘܶܐܡܰܪ ܡܳܪܝ ܡܰܢܝܳܟ݁ ܚܰܡܫܳܐ ܡܢܺܝܢ ܥܒܰ݁ܕ݁:</VERS>
      <VERS vnumber="19">ܐܶܡܰܪ ܐܳܦ݁ ܠܗܳܢܳܐ ܐܳܦ݁ ܐܰܢ̄ܬ݂ ܬ݂ܶܗܘܶܐ ܫܰܠܺܝܛ ܥܰܠ ܚܰܡܫܳܐ ܟ݂ܰܪܟܺ݁ܝܢ:</VERS>
      <VERS vnumber="20">ܘܶܐܬܳ݁ܐ ܐ̄ܚܪܺܢܳܐ ܘܶܐܡܰܪ ܡܳܪܝ ܗܳܐ ܡܰܢܝܳܟ݁ ܗܰܘ ܕ݂ܺܐܝܬ݁ ܗ̄ܘܳܐ ܠܘܳܬ݁ܝ ܟ݂ܰܕ݁ ܣܺܝܡ ܒ݂ܣܶܕ݂ܽܘܢܳܐ:</VERS>
      <VERS vnumber="21">ܕ݂ܶܚܠܶܬ݁ ܓ݂ܶܝܪ ܡܶܢܳܟ݁ ܕ݂ܓܰ݁ܒ݁ܪܳܐ ܐܰܢ̄ܬ݂ ܩܰܫܝܳܐ ܘܫܳܩܶܠ ܐܰܢ̄ܬ݂ ܡܶܕ݂ܶܡ ܕ݂ܠܳܐ ܣܳܡܬ݂ ܘܚܳܨܶܕ݁ ܐܰܢ̄ܬ݂ ܡܶܕ݂ܶܡ ܕ݂ܠܳܐ ܙܪܰܥܬ݂:</VERS>
      <VERS vnumber="22">ܐܳܡܰܪ ܠܶܗ ܡܶܢ ܦ݂ܽܘܡܳܟ݁ ܐܶܕ݂ܽܘܢܳܟ݁ ܥܰܒ݁ܕ݂ܳܐ ܒ݂ܺܝܫܳܐ ܝܳܕܰ݁ܥ ܗ̄ܘܰܝܬ݂ ܠܺܝ ܕ݂ܓܰ݁ܒ݁ܪܳܐ ܐ̄ܢܳܐ ܩܰܫܝܳܐ ܘܫܳܩܶܠ ܐ̄ܢܳܐ ܡܶܕ݂ܶܡ ܕ݂ܠܳܐ ܣܳܡܶܬ݁ ܘܚܳܨܶܕ݁ ܐ̄ܢܳܐ ܡܶܕ݂ܶܡ ܕ݂ܠܳܐ ܙܶܪܥܶܬ݁:</VERS>
      <VERS vnumber="23">ܠܡܳܢܳܐ ܠܳܐ ܝܰܗ̄ܒ݁ܬ݂ ܟ݂ܶܣܦ݂ܝ ܥܰܠ ܦ݂ܳܬܽ݁ܘܪܳܐ ܘܶܐܢܳܐ ܐܳܬܶ݁ܐ ܗ̄ܘܺܝܬ݁ ܬ݂ܳܒܰ݁ܥ ܠܶܗ ܥܰܡ ܪܶܒ݂ܝܳܬܶ݁ܗ:</VERS>
      <VERS vnumber="24">ܘܰܠܗܳܢܽܘܢ ܕ݂ܩܳܝܡܺܝܢ ܩܕܳ݁ܡܰܘܗ̄ܝ ܐܶܡܰܪ ܣܰܒ݁ܘ ܡܶܢܶܗ ܡܰܢܝܳܐ ܘܗܰܒ݁ܘ ܠܗܰܘ ܕ݂ܺܐܝܬ݁ ܠܘܳܬܶ݁ܗ ܥܶܣܪܳܐ ܡܢܺܝܢ: ܣ</VERS>
      <VERS vnumber="25">ܐܳܡܪܺܝܢ ܠܶܗ ܡܳܪܰܢ ܐܺܝܬ݁ ܠܘܳܬܶ݁ܗ ܥܶܣܪܳܐ ܡܢܺܝܢ: ܣ</VERS>
      <VERS vnumber="26">ܐܳܡܰܪ ܠܗܽܘܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܠܟܽ݁ܠ ܡܰܢ ܕ݂ܺܐܝܬ݁ ܠܶܗ ܢܶܬܺ݁ܝܗܶܒ݁ ܠܶܗ ܘܡܶܢ ܗܰܘ ܕ݂ܠܰܝܬ݂ ܠܶܗ ܐܳܦ݁ ܗܰܘ ܕ݂ܺܐܝܬ݁ ܠܶܗ ܢܶܬ݁ܢܣܶܒ݁ ܡܶܢܶܗ:</VERS>
      <VERS vnumber="27">ܒ݂ܪܰܡ ܠܗܳܢܽܘܢ ܒ݂ܥܶܠܕ݂ܒܳ݁ܒܰ݁ܝ ܐܰܝܠܶܝܢ ܕ݂ܠܳܐ ܨܒܰ݁ܘ ܕ݂ܰܐܡܠܶܟ݁ ܥܠܰܝܗܽܘܢ ܐܰܝܬ݂ܰܘ ܐܶܢܽܘܢ ܘܩܰܛܶܠܘ ܐܶܢܽܘܢ ܩܕܳ݁ܡܰܝ: ܣ</VERS>
      <VERS vnumber="28">ܘܟܰ݁ܕ݁ ܐܶܡܰܪ ܗܳܠܶܝܢ ܝܶܫܽܘܥ ܢܦܰ݁ܩ ܠܰܩܕܳ݁ܡܰܘܗ̄ܝ ܕ݂ܢܺܐܙܰܠ ܠܽܐܘܪܺܫܠܶܡ:</VERS>
      <VERS vnumber="29">ܘܟܰ݁ܕ݁ ܡܰܛܺܝ ܠܒܶ݁ܝܬ݁-ܦ݂ܳܓ݂ܶܐ ܘܒܶ݁ܝܬ݁-ܥܰܢܝܳܐ ܥܰܠ-ܓ݂ܶܢ̄ܒ݁ ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁ ܙܰܝܬ݂ܶܐ ܫܰܕ݂ܰܪ ܬ݂ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="30">ܘܶܐܡܰܪ ܠܗܽܘܢ ܙܶܠܘ ܠܰܩܪܺܝܬܳ݁ܐ ܗܳܝ ܕ݂ܰܠܩܽܘܒ݁ܠܰܢ ܘܟܰ݁ܕ݁ ܥܳܐܠܺܝܢ ܐܢ̄ܬ݂ܽܘܢ ܠܳܗ ܗܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܥܺܝܠܳܐ ܕ݂ܰܐܣܺܝܪ ܕ݂ܐ̄ܢܳܫ ܡܶܡܬܽ݁ܘܡ ܠܳܐ ܪܟܶ݁ܒ݁ ܥܠܰܘܗ̄ܝ ܫܪܰܘ ܐܰܝܬ݂ܰܐܘܽܗ̄ܝ:</VERS>
      <VERS vnumber="31">ܘܶܐܢ ܐ̄ܢܳܫ ܡܫܰܐܶܠ ܠܟܽ݁ܘܢ ܠܡܳܢܳܐ ܫܳܪܶܝܢ ܐܢ̄ܬ݂ܽܘܢ ܠܶܗ ܗܳܟܰ݁ܢܳܐ ܐܶܡܰܪܘ ܠܶܗ ܠܡܳܪܰܢ ܡܶܬ݁ܒ݂ܥܶܐ: ܣ</VERS>
      <VERS vnumber="32">ܘܶܐܙܰܠܘ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܘܶܐܫܟ݂ܰܚܘ ܐܰܝܟ݂ܰܢܳܐ ܕ݂ܶܐܡܰܪ ܠܗܽܘܢ:</VERS>
      <VERS vnumber="33">ܘܟܰ݁ܕ݁ ܫܳܪܶܝܢ ܠܶܗ ܠܥܺܝܠܳܐ ܐܳܡܪܺܝܢ ܠܗܽܘܢ ܡܳܪܰܘܗ̄ܝ ܡܳܢܳܐ ܫܳܪܶܝܢ ܐܢ̄ܬ݂ܽܘܢ ܥܺܝܠܳܐ ܗܰܘ:</VERS>
      <VERS vnumber="34">ܘܶܐܡܰܪܘ ܠܗܽܘܢ ܕ݂ܰܠܡܳܪܰܢ ܡܶܬ݁ܒ݂ܥܶܐ: ܣ</VERS>
      <VERS vnumber="35">ܘܰܐܝܬ݂ܝܽܘܗ̄ܝ ܠܘܳܬ݁ ܝܶܫܽܘܥ ܘܰܐܪܡܺܝܘ ܥܰܠ ܥܺܝܠܳܐ ܡܳܐܢܰܝܗܽܘܢ ܘܰܐܪܟ݂ܒܽ݁ܘܗ̄ܝ ܠܝܶܫܽܘܥ ܥܠܰܘܗ̄ܝ: ܣ</VERS>
      <VERS vnumber="36">ܟ݂ܰܕ݁ ܕ݂ܶܝܢ ܐܳܙܶܠ ܦ݂ܳܪܣܺܝܢ ܗ̄ܘܰܘ ܡܳܐܢܰܝܗܽܘܢ ܒ݂ܽܐܘܪܚܳܐ:</VERS>
      <VERS vnumber="37">ܘܟܰ݁ܕ݁ ܩܪܶܒ݁ ܠܡܰܚܰܬ݂ܬܳ݁ܐ ܕ݂ܛܽܘܪܳܐ ܕ݂ܒܶ݁ܝܬ݁ ܙܰܝܬ݂ܶܐ ܫܰܪܺܝܘ ܟ݂ܽܠܶܗ ܟ݂ܶܢܫܳܐ ܕ݂ܬܰ݁ܠܡܺܝܕܶ݁ܐ ܚܳܕܶ݁ܝܢ ܘܰܡܫܰܒ݂ܚܺܝܢ ܠܰܐܠܳܗܳܐ ܒ݂ܩܳܠܳܐ ܪܳܡܳܐ ܥܰܠ ܟ݂ܽܠ ܚܰܝܠܶܐ ܕ݂ܰܚܙܰܘ:</VERS>
      <VERS vnumber="38">ܘܳܐܡܪܺܝܢ ܗ̄ܘܰܘ ܒ݂ܪܺܝܟ݁ ܗܽ̄ܘ ܡܰܠܟ݂ܳܐ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܫܠܳܡܳܐ ܒ݂ܰܫܡܰܝܳܐ ܘܫܽܘܒ݁ܚܳܐ ܒ݂ܰܡܪܰܘܡܶܐ: ܣ</VERS>
      <VERS vnumber="39">ܐ̄ܢܳܫܳܐ ܕ݂ܶܝܢ ܡܶܢ ܦ݂ܪܺܝܫܶܐ ܡܶܢ ܒ݂ܰܝܢܰܝ ܟ݂ܶܢܫܶܐ ܐܳܡܪܺܝܢ ܠܶܗ ܪܰܒ݂ܺܝ ܟ݂ܐܺܝ ܒ݂ܬܰ݁ܠܡܺܝܕܰ݁ܝܟְ݂:</VERS>
      <VERS vnumber="40">ܐܳܡܰܪ ܠܗܽܘܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܗܳܠܶܝܢ ܢܶܫܬ݂ܩܽܘܢ ܟ݂ܺܐܦܶ݁ܐ ܢܶܩܥܝܳܢ: ܣ</VERS>
      <VERS vnumber="41">ܘܟܰ݁ܕ݁ ܩܪܶܒ݁ ܘܰܚܙܳܗ ܠܰܡܕܺ݁ܝܢ̄ܬ݂ܳܐ ܒ݂ܟܳ݁ܐ ܥܠܶܝܗ:</VERS>
      <VERS vnumber="42">ܘܶܐܡܰܪ ܐܶܠܽܘ ܟ݂ܰܝ ܝܳܕܰ݁ܥܬ݂ܝ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܕ݂ܰܫܠܳܡܶܟ݁ܝ ܐܳܦܶ݁ܢ ܒ݂ܗܳܢܳܐ ܝܰܘܡܶܟ݁ܝ ܗܳܫܳܐ ܕ݂ܶܝܢ ܐܶܬ݁ܟ݂ܰܣܺܝ ܠܗܶܝܢ ܡܶܢ ܥܰܝܢܰܝܟ݂ܝ:</VERS>
      <VERS vnumber="43">ܢܺܐܬܽ݁ܘܢ ܠܶܟ݁ܝ ܕ݂ܶܝܢ ܝܰܘܡܳܬܳ݁ܐ ܕ݂ܢܶܚܕ݂ܪܽܘܢܶܟ݁ܝ ܒ݂ܥܶܠܕ݂ܒܳ݁ܒܰ݁ܝܟ݂ܝ ܘܢܶܐܠܨܽܘܢܶܟ݁ܝ ܡܶܢ ܟ݂ܽܠ ܕ݂ܽܘܟ݂ܳܐ:</VERS>
      <VERS vnumber="44">ܘܢܶܣܚܦܽ݁ܘܢܶܟ݁ܝ ܘܠܰܒ݁ܢܰܝܟ݂ܝ ܒ݂ܓܰ݁ܘܶܟ݁ܝ ܘܠܳܐ ܢܶܫܒ݂ܩܽܘܢ ܒ݂ܶܟ݁ܝ ܟ݂ܺܐܦ݁ ܥܰܠ ܟ݂ܺܐܦ݁ ܚܠܳܦ݁ ܕ݂ܠܳܐ ܝܺܕܰ݁ܥܬ݂ܝ ܙܰܒ݁ܢܳܐ ܕ݂ܣܽܘܥܪܳܢܶܟ݁ܝ: ܣ</VERS>
      <VERS vnumber="45">ܘܟܰ݁ܕ݁ ܥܰܠ ܠܗܰܝܟ݂ܠܳܐ ܫܰܪܺܝ ܠܡܰܦ݂ܳܩܽܘ ܠܰܐܝܠܶܝܢ ܕ݂ܙܳܒ݁ܢܺܝܢ ܒ݂ܶܗ ܘܰܡܙܰܒ݂ܢܺܝܢ:</VERS>
      <VERS vnumber="46">ܘܶܐܡܰܪ ܠܗܽܘܢ ܟ݂ܬܺ݁ܝܒ݁ ܕ݂ܒܰ݁ܝܬ݂ܝ ܒ݂ܶܝܬ݁ ܨܠܽܘܬܳ݁ܐ ܐܺܝܬܰ݁ܘܗ̄ܝ ܐܰܢ̄ܬ݂ܽܘܢ ܕ݂ܶܝܢ ܥܒܰ݁ܕ݂ܬ݂ܽܘܢܳܝܗ̄ܝ ܡܥܰܪܬܳ݁ܐ ܕ݂ܠܶܣܛܳܝܶܐ: ܣ</VERS>
      <VERS vnumber="47">ܘܗܽܘ ܡܰܠܶܦ݁ ܗ̄ܘܳܐ ܟ݂ܽܠ ܝܽܘܡ ܒ݂ܗܰܝܟ݂ܠܳܐ ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܣܳܦ݁ܪܶܐ ܘܩܰܫܺܝܫܶܐ ܕ݂ܥܰܡܳܐ ܒ݂ܳܥܶܝܢ ܗ̄ܘܰܘ ܠܡܰܘܒ݂ܳܕܽ݁ܘܬܶ݁ܗ:</VERS>
      <VERS vnumber="48">ܘܠܳܐ ܡܶܫܟ݂ܚܺܝܢ ܗ̄ܘܰܘ ܡܳܢܳܐ ܢܶܥܒ݂ܕܽ݁ܘܢ ܠܶܗ ܟ݂ܽܠܶܗ ܓ݂ܶܝܪ ܥܰܡܳܐ ܬ݂ܠܶܐ ܗ̄ܘܳܐ ܒ݂ܶܗ ܠܡܶܫܡܥܶܗ ܣ݂ ܣ݂:</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܗܘܳܐ ܒ݂ܚܰܕ݁ ܡܶܢ ܝܰܘܡܳܬܳ݁ܐ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܠܥܰܡܳܐ ܘܰܡܣܰܒ݂ܰܪ ܩܳܡܘ ܥܠܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܥܰܡ ܩܰܫܺܝܫܶܐ:</VERS>
      <VERS vnumber="2">ܘܳܐܡܪܺܝܢ ܠܶܗ ܐܶܡܰܪ ܠܰܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܘܡܰܢܽܘ ܗܰܘ ܕ݂ܝܰܗ̄ܒ݁ ܠܳܟ݁ ܫܽܘܠܛܳܢܳܐ ܗܳܢܳܐ:</VERS>
      <VERS vnumber="3">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܫܰܐܶܠܟܽ݁ܘܢ ܐܳܦ݁ ܐܶܢܳܐ ܡܶܠܬܳ݁ܐ ܘܶܐܡܰܪܘ ܠܺܝ:</VERS>
      <VERS vnumber="4">ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ ܡܶܢ ܫܡܰܝܳܐ ܗ̄ܘܳܬ݁ ܐܰܘ ܡܶܢ ܒ݂ܢܰܝ-ܐ̄ܢܳܫܳܐ:</VERS>
      <VERS vnumber="5">ܗܶܢܽܘܢ ܕ݂ܶܝܢ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܕ݂ܶܐܢ ܢܺܐܡܰܪ ܡܶܢ ܫܡܰܝܳܐ ܐܳܡܰܪ ܠܰܢ ܘܡܶܛܽܠ ܡܳܢܳܐ ܠܳܐ ܗܰܝܡܶܢܬ݂ܽܘܢܳܝܗ̄ܝ:</VERS>
      <VERS vnumber="6">ܐܶܢ ܕ݂ܶܝܢ ܢܺܐܡܰܪ ܡܶܢ ܒ݂ܢܰܝ-ܐ̄ܢܳܫܳܐ ܪܳܓܶ݁ܡ ܠܰܢ ܥܰܡܳܐ ܟ݂ܽܠܶܗ ܡܦ݂ܳܣܺܝܢ ܓ݂ܶܝܪ ܕ݂ܝܽܘܚܰܢܳܢ ܢܒܺ݁ܝܳܐ ܗܽܘ:</VERS>
      <VERS vnumber="7">ܘܶܐܡܰܪܘ ܠܶܗ ܕ݂ܠܳܐ ܝܳܕ݁ܥܺܝܢܰܢ ܡܶܢ ܐܰܝܡܶܟ݂ܳܐ ܗ̄ܝ:</VERS>
      <VERS vnumber="8">ܐܳܡܰܪ ܠܗܽܘܢ ܝܶܫܽܘܥ ܘܠܳܐ ܐܶܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܒ݂ܰܐܝܢܳܐ ܫܽܘܠܛܳܢܳܐ ܗܳܠܶܝܢ ܥܳܒܶ݁ܕ݁ ܐ̄ܢܳܐ: ܣ</VERS>
      <VERS vnumber="9">ܘܫܰܪܺܝ ܕ݂ܢܺܐܡܰܪ ܠܥܰܡܳܐ ܡܰܬ݁ܠܳܐ ܗܳܢܳܐ ܓ݂ܰܒ݁ܪܳܐ ܚܰܕ݁ ܢܨܰܒ݁ ܟ݂ܰܪܡܳܐ ܘܰܐܘܚܕܶ݁ܗ ܠܦܰ݁ܠܳܚܶܐ ܘܰܐܒ݁ܥܶܕ݁ ܙܰܒ݁ܢܳܐ ܣܰܓ݂ܺܝܳܐܐ:</VERS>
      <VERS vnumber="10">ܘܰܒ݁ܙܰܒ݁ܢܳܐ ܫܰܕ݂ܰܪ ܥܰܒ݁ܕ݂ܶܗ ܠܘܳܬ݁ ܦ݂ܰܠܳܚܶܐ ܕ݂ܢܶܬ݂ܠܽܘܢ ܠܶܗ ܡܶܢ ܦ݂ܺܐܪܶܐ ܕ݂ܟܰ݁ܪܡܳܐ ܦ݂ܰܠܳܚܶܐ ܕ݂ܶܝܢ ܡܚܰܐܘܽܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܪܺܝܩ:</VERS>
      <VERS vnumber="11">ܘܰܐܘܣܶܦ݁ ܘܫܰܕ݂ܰܪ ܠܥܰܒ݁ܕ݂ܶܗ ܐ̄ܚܪܺܢܳܐ ܗܶܢܽܘܢ ܕ݂ܶܝܢ ܐܳܦ݁ ܠܗܰܘ ܡܚܰܐܘܽܗ̄ܝ ܘܨܰܥܪܽܘܗ̄ܝ ܘܫܰܕ݂ܪܽܘܗ̄ܝ ܟ݂ܰܕ݁ ܣܪܺܝܩ:</VERS>
      <VERS vnumber="12">ܘܰܐܘܣܶܦ݁ ܘܫܰܕ݂ܰܪ ܕ݂ܰܬ݁ܠܳܬܳ݁ܐ ܗܶܢܽܘܢ ܕ݂ܶܝܢ ܘܳܐܦ݁ ܠܗܰܘ ܨܰܠܦܽ݁ܘܗ̄ܝ ܘܰܐܦ݂ܩܽܘܗ̄ܝ:</VERS>
      <VERS vnumber="13">ܐܳܡܰܪ ܡܳܪܶܐ ܟ݂ܰܪܡܳܐ ܡܳܢܳܐ ܐܶܥܒ݂ܶܕ݁ ܐܶܫܰܕ݂ܰܪ ܒ݂ܶܪܝ ܚܰܒ݂ܺܝܒܳ݁ܐ ܟ݂ܒܰ݁ܪ ܢܶܚܙܽܘܢܳܝܗ̄ܝ ܘܢܶܬ݁ܟ݂ܰܚܕܽ݁ܘܢ:</VERS>
      <VERS vnumber="14">ܟ݂ܰܕ݁ ܚܙܰܐܘܽܗ̄ܝ ܕ݂ܶܝܢ ܦ݂ܰܠܳܚܶܐ ܡܶܬ݁ܚܰܫܒܺ݁ܝܢ ܗ̄ܘܰܘ ܒ݂ܢܰܦ݁ܫܗܽܘܢ ܘܳܐܡܪܺܝܢ ܗܳܢܰܘ ܝܳܪܬ݂ܳܐ ܬ݂ܰܘ ܢܶܩܛܠܺܝܘܗ̄ܝ ܘܬܶ݁ܗܘܶܐ ܝܳܪܬ݂ܽܘܬܳ݁ܐ ܕ݂ܺܝܠܰܢ:</VERS>
      <VERS vnumber="15">ܘܰܐܦ݂ܩܽܘܗ̄ܝ ܠܒܰ݁ܪ ܡܶܢ ܟ݂ܰܪܡܳܐ ܘܩܰܛܠܽܘܗ̄ܝ ܡܳܢܳܐ ܗܳܟܺ݁ܝܠ ܢܶܥܒ݂ܶܕ݁ ܠܗܽܘܢ ܡܳܪܶܐ ܟ݂ܰܪܡܳܐ:</VERS>
      <VERS vnumber="16">ܢܺܐܬܶ݁ܐ ܘܢܰܘܒ݂ܶܕ݁ ܠܦܰ݁ܠܳܚܶܐ ܗܳܢܽܘܢ ܘܢܶܬ݂ܶܠ ܟ݂ܰܪܡܳܐ ܠܰܐ̄ܚܪܳܢܶܐ ܟ݂ܰܕ݁ ܫܡܰܥܘ ܕ݂ܶܝܢ ܐܶܡܰܪܘ ܠܳܐ ܬ݂ܶܗܘܶܐ ܗܳܕܶ݁ܐ:</VERS>
      <VERS vnumber="17">ܗܽܘ ܕ݂ܶܝܢ ܚܳܪ ܒ݂ܗܽܘܢ ܘܶܐܡܰܪ ܘܡܳܢܳܐ ܗ̄ܝ ܗܳܝ ܕ݂ܰܟ݁ܬܺ݁ܝܒܳ݁ܐ ܕ݂ܟܺ݁ܐܦܳ݁ܐ ܕ݂ܰܐܣܠܺܝܘ ܒ݂ܰܢܳܝܶܐ ܗܺܝ ܗܘܳܬ݁ ܠܪܺܝܫ ܩܰܪܢܳܐ ܕ݂ܙܳܘܺܝܬܳ݁ܐ:</VERS>
      <VERS vnumber="18">ܘܟܽ݁ܠ ܕ݂ܢܶܦ݂ܶܠ ܥܰܠ ܗܳܝ ܟ݂ܺܐܦܳ݁ܐ ܢܶܬ݁ܪܥܰܥ ܘܟܽ݁ܠ ܡܰܢ ܕ݂ܗܺܝ ܬ݂ܶܦ݂ܶܠ ܥܠܰܘܗ̄ܝ ܬ݂ܶܕ݁ܪܶܝܘܗ̄ܝ: ܣ</VERS>
      <VERS vnumber="19">ܒ݂ܥܰܘ ܗ̄ܘܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܢܰܪܡܽܘܢ ܥܠܰܘܗ̄ܝ ܐܺܝܕܰ݁ܝܳܐ ܒ݂ܗܳܝ ܫܳܥܬܳ݁ܐ ܘܰܕ݁ܚܶܠܘ ܡܶܢ ܥܰܡܳܐ ܝܺܕܰ݁ܥܘ ܓ݂ܶܝܪ ܕ݂ܰܥܠܰܝܗܽܘܢ ܐܶܡܰܪ ܡܰܬ݁ܠܳܐ ܗܳܢܳܐ: ܣ</VERS>
      <VERS vnumber="20">ܘܫܰܕ݂ܰܪܘ ܠܘܳܬܶ݁ܗ ܓ݂ܳܫܽܘܫܶܐ ܕ݂ܡܶܬ݂ܕ݂ܰܡܶܝܢ ܒ݂ܙܰܕ݂ܺܝܩܶܐ ܕ݂ܢܶܐܚܕ݂ܽܘܢܳܝܗ̄ܝ ܒ݂ܡܶܠܬܳ݁ܐ ܘܢܰܫܠܡܽܘܢܳܝܗ̄ܝ ܠܕܰ݁ܝܳܢܳܐ ܘܰܠܫܽܘܠܛܳܢܶܗ ܕ݂ܗܺܓ݁ܡܽܘܢܳܐ:</VERS>
      <VERS vnumber="21">ܘܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܝܳܕ݁ܥܺܝܢܰܢ ܕ݂ܰܬ݁ܪܺܝܨܳܐܝܺܬ݁ ܡܡܰܠܶܠ ܐܰܢ̄ܬ݂ ܘܡܰܠܶܦ݁ ܘܠܳܐ ܢܳܣܶܒ݁ ܐܰܢ̄ܬ݂ ܒ݂ܰܐܦ݂ܶܐ ܐܶܠܳܐ ܒ݂ܩܽܘܫܬ݂ܳܐ ܐܽܘܪܚܳܐ ܕ݂ܰܐܠܳܗܳܐ ܡܰܠܶܦ݁ ܐܰܢ̄ܬ݂:</VERS>
      <VERS vnumber="22">ܫܰܠܺܝܛ ܠܰܢ ܕ݂ܢܶܬ݂ܶܠ ܟ݂ܣܶܦ݁-ܪܺܫܳܐ ܠܩܶܣܰܪ ܐܰܘ ܠܳܐ:</VERS>
      <VERS vnumber="23">ܗܽܘ ܕ݂ܶܝܢ ܐܶܣܬ݂ܰܟ݂ܰܠ ܚܳܪܥܽܘܬ݁ܗܽܘܢ ܘܶܐܡܰܪ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="24">ܚܰܘܰܐܘܽܢܝ ܕ݂ܺܝܢܳܪܳܐ ܕ݂ܡܰܢ ܐܺܝܬ݁ ܒ݂ܶܗ ܨܰܠܡܳܐ ܘܰܟ݁ܬܺ݁ܝܒܳ݁ܬܳ݁ܐ ܗܶܢܽܘܢ ܕ݂ܶܝܢ ܐܶܡܰܪܘ ܕ݂ܩܶܣܰܪ:</VERS>
      <VERS vnumber="25">ܐܳܡܰܪ ܠܗܽܘܢ ܝܶܫܽܘܥ ܗܰܒ݁ܘ ܗܳܟܺ݁ܝܠ ܕ݂ܩܶܣܰܪ ܠܩܶܣܰܪ ܘܕܰ݁ܐܠܳܗܳܐ ܠܰܐܠܳܗܳܐ:</VERS>
      <VERS vnumber="26">ܘܠܳܐ ܐܶܫܟ݂ܰܚܘ ܠܡܶܐܚܰܕ݁ ܡܶܢܶܗ ܡܶܠܬܳ݁ܐ ܩܕܳ݁ܡ ܥܰܡܳܐ ܘܶܐܬ݂ܕ݂ܰܡܰܪܘ ܥܰܠ ܦ݂ܶܬ݁ܓܳ݁ܡܶܗ ܘܰܫܬܶ݁ܩܘ: ܣ</VERS>
      <VERS vnumber="27">ܩܪܶܒ݁ܘ ܕ݂ܶܝܢ ܐ̄ܢܳܫܺܝܢ ܡܶܢ ܙܰܕ݂ܽܘܩܳܝܶܐ ܗܳܢܽܘܢ ܕ݂ܳܐܡܪܺܝܢ ܕ݂ܰܩܝܳܡܬ݂ܳܐ ܠܰܝܬ݂ ܘܫܰܐܠܽܘܗ̄ܝ:</VERS>
      <VERS vnumber="29">ܫܰܒ݁ܥܳܐ ܕ݂ܶܝܢ ܐܰܚܺܝܢ ܐܺܝܬ݁ ܗ̄ܘܰܘ ܩܰܕ݁ܡܳܝܳܐ ܢܣܰܒ݁ ܐܰܢ̄ܬ݂ܬܳ݁ܐ ܘܡܺܝܬ݁ ܕ݂ܠܳܐ ܒ݂ܢܰܝܳܐ:</VERS>
      <VERS vnumber="30">ܘܢܰܣܒ݂ܳܗ ܕ݂ܰܬ݁ܪܶܝܢ ܠܰܐܢ̄ܬ݂ܬܶ݁ܗ ܘܗܳܢܳܐ ܡܺܝܬ݁ ܕ݂ܠܳܐ ܒ݂ܢܰܝܳܐ:</VERS>
      <VERS vnumber="31">ܘܕܰ݁ܬ݁ܠܳܬܳ݁ܐ ܬ݂ܽܘܒ݁ ܢܰܣܒ݂ܳܗ ܘܗܳܟ݁ܘܳܬ݁ ܘܳܐܦ݁ ܫܰܒ݁ܥܳܬܰ݁ܝܗܽܘܢ ܘܡܺܝܬ݁ܘ ܘܠܳܐ ܫܒܰ݁ܩܘ ܒ݂ܢܰܝܳܐ:</VERS>
      <VERS vnumber="32">ܘܡܺܝܬܰ݁ܬ݁ ܒ݂ܚܰܪܬܳ݁ܐ ܐܳܦ݁ ܐܰܢ̄ܬ݂ܬܳ݁ܐ:</VERS>
      <VERS vnumber="33">ܒ݂ܰܩܝܳܡܬ݂ܳܐ ܗܳܟܺ݁ܝܠ ܕ݂ܰܐܝܢܳܐ ܡܶܢܗܽܘܢ ܬ݂ܶܗܘܶܐ ܐܰܢ̄ܬ݂ܬܳ݁ܐ ܫܰܒ݁ܥܳܬܰ݁ܝܗܽܘܢ ܓ݂ܶܝܪ ܢܰܣܒ݂ܽܘܗ:</VERS>
      <VERS vnumber="34">ܐܳܡܰܪ ܠܗܽܘܢ ܝܶܫܽܘܥ ܒ݂ܢܰܘܗ̄ܝ ܕ݂ܥܳܠܡܳܐ ܗܳܢܳܐ ܢܳܣܒ݂ܺܝܢ ܢܶܫܶܐ ܘܢܶܫܶܐ ܗܳܘܝܳܢ ܠܓܰ݁ܒ݁ܪܶܐ:</VERS>
      <VERS vnumber="35">ܗܳܢܽܘܢ ܕ݂ܶܝܢ ܕ݂ܰܠܗܰܘ ܥܳܠܡܳܐ ܫܘܰܘ ܘܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁ ܡܺܝܬܶ݁ܐ ܠܳܐ ܢܳܣܒ݂ܺܝܢ ܢܶܫܶܐ ܘܳܐܦ݁ ܠܳܐ ܢܶܫܶܐ ܗܳܘܝܳܢ ܠܓܰ݁ܒ݁ܪܶܐ:</VERS>
      <VERS vnumber="36">ܐܳܦ݁ܠܳܐ ܓ݂ܶܝܪ ܬ݂ܽܘܒ݁ ܠܰܡܡܳܬ݁ ܡܶܫܟ݂ܚܺܝܢ ܐܰܝܟ݁ ܡܰܠܰܐܟܶ݁ܐ ܐܶܢܽܘܢ ܓ݂ܶܝܪ ܘܰܒ݁ܢܰܝܳܐ ܐܺܝܬܰ݁ܝܗܽܘܢ ܕ݂ܰܐܠܳܗܳܐ ܡܶܛܽܠ ܕ݂ܰܗܘܰܘ ܒ݂ܢܰܝܳܐ ܕ݂ܰܩܝܳܡܬ݂ܳܐ:</VERS>
      <VERS vnumber="37">ܕ݂ܩܳܝܡܺܝܢ ܕ݂ܶܝܢ ܡܺܝܬܶ݁ܐ ܐܳܦ݁ ܡܽܘܫܶܐ ܒ݂ܰܕ݂ܶܩ ܐܰܕ݁ܟ݂ܰܪ ܓ݂ܶܝܪ ܒ݂ܣܰܢܝܳܐ ܟ݂ܰܕ݁ ܐܳܡܰܪ ܡܳܪܝܳܐ ܐܰܠܳܗܶܗ ܕ݂ܰܐܒ݁ܪܳܗܳܡ ܘܰܐܠܳܗܶܗ ܕ݂ܺܐܝܣܚܳܩ ܘܰܐܠܳܗܶܗ ܕ݂ܝܰܥܩܽܘܒ݁:</VERS>
      <VERS vnumber="38">ܐܰܠܳܗܳܐ ܕ݂ܶܝܢ ܠܳܐ ܗ̄ܘܳܐ ܕ݂ܡܺܝܬܶ݁ܐ ܐܶܠܳܐ ܕ݂ܚܰܝܶܐ ܟ݂ܽܠܗܽܘܢ ܓ݂ܶܝܪ ܚܰܝܺܝܢ ܐܶܢܽܘܢ ܠܶܗ: ܣ</VERS>
      <VERS vnumber="39">ܘܰܥܢܰܘ ܐ̄ܢܳܫܺܝܢ ܡܶܢ ܣܳܦ݁ܪܶܐ ܘܳܐܡܪܺܝܢ ܠܶܗ ܡܰܠܦܳ݁ܢܳܐ ܫܰܦ݂ܺܝܪ ܐܳܡܰܪ ܐܰܢ̄ܬ݂:</VERS>
      <VERS vnumber="40">ܘܠܳܐ ܬ݂ܽܘܒ݁ ܐܰܡܪܰܚܘ ܠܰܡܫܰܐܳܠܽܘܬܶ݁ܗ ܥܰܠ ܡܶܕ݂ܶܡ: ܣ</VERS>
      <VERS vnumber="41">ܘܶܐܡܰܪ ܗ̄ܘܳܐ ܠܗܽܘܢ ܐܰܝܟ݂ܰܢܳܐ ܐܳܡܪܺܝܢ ܣܳܦ݁ܪܶܐ ܥܰܠ ܡܫܺܝܚܳܐ ܕ݂ܰܒ݁ܪܶܗ ܗܽ̄ܘ ܕ݂ܕܰ݁ܘܺܝܕ݁:</VERS>
      <VERS vnumber="42">ܘܗܽܘ ܕ݂ܰܘܺܝܕ݁ ܐܶܡܰܪ ܒ݂ܰܟ݁ܬܳ݁ܒܳ݁ܐ ܕ݂ܡܰܙܡܽܘܪܶܐ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ:</VERS>
      <VERS vnumber="43">ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܬ݂ܚܶܝܬ݁ ܪܶܓ݁ܠܰܝܟְ݂:</VERS>
      <VERS vnumber="44">ܐܶܢ ܗܳܟܺ݁ܝܠ ܕ݂ܰܘܺܝܕ݁ ܡܳܪܝ ܩܳܪܶܐ ܠܶܗ ܐܰܝܟ݂ܰܢܳܐ ܒ݂ܪܶܗ ܗܽ̄ܘ ܣܣ:</VERS>
      <VERS vnumber="45">ܘܟܰ݁ܕ݁ ܟ݂ܽܠܶܗ ܥܰܡܳܐ ܫܳܡܰܥ ܗ̄ܘܳܐ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ:</VERS>
      <VERS vnumber="46">ܐܶܙܕ݂ܰܗ̄ܪܘ ܡܶܢ ܣܳܦ݁ܪܶܐ ܕ݂ܨܳܒܶ݁ܝܢ ܠܰܡܗܰܠܳܟܽ݁ܘ ܒ݂ܶܐܣܛܠܶܐ ܘܪܳܚܡܺܝܢ ܫܠܳܡܳܐ ܒ݂ܫܽܘܩܶܐ ܘܪܺܝܫ ܡܰܘܬ݂ܒܶ݁ܐ ܒ݂ܰܟ݁ܢܽܘܫܳܬܳ݁ܐ ܘܪܺܝܫ ܣܡܳܟܶ݁ܐ ܒ݂ܰܐܚܫܳܡܝܳܬܳ݁ܐ:</VERS>
      <VERS vnumber="47">ܗܳܢܽܘܢ ܕ݂ܳܐܟ݁ܠܺܝܢ ܒ݂ܳܬ݂ܶܐ ܕ݂ܰܐܪܡܠܳܬܳ݁ܐ ܒ݂ܥܶܠܬܳ݁ܐ ܕ݂ܡܰܘܪܟܺ݁ܝܢ ܨܠܰܘܳܬ݁ܗܽܘܢ ܗܶܢܽܘܢ ܢܩܰܒ݂ܠܽܘܢ ܕ݂ܺܝܢܳܐ ܝܰܬ݂ܺܝܪܳܐ: ܣ</VERS>
    </CHAPTER>
    <CHAPTER cnumber="21">
      <VERS vnumber="1">ܚܳܪ ܕ݂ܶܝܢ ܝܶܫܽܘܥ ܒ݂ܥܰܬ݂ܺܝܪܶܐ ܐܰܝܠܶܝܢ ܕ݂ܪܳܡܶܝܢ ܗ̄ܘܰܘ ܒ݂ܶܝܬ݁ ܓ݂ܰܙܳܐ ܩܽܘܪܒ݂ܳܢܰܝܗܽܘܢ:</VERS>
      <VERS vnumber="2">ܘܰܚܙܳܐ ܐܳܦ݁ ܐܰܪܡܰܠܬ݂ܳܐ ܚܕܳ݁ܐ ܡܶܣܟ݂ܺܢܬ݂ܳܐ ܕ݂ܰܐܪܡܝܰܬ݁ ܫܳܡܽܘܢܶܐ ܬ݂ܪܶܝܢ:</VERS>
      <VERS vnumber="3">ܘܶܐܡܰܪ ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܗܳܕܶ݁ܐ ܐܰܪܡܰܠܬ݂ܳܐ ܡܶܣܟ݂ܺܢܬ݂ܳܐ ܐܰܪܡܝܰܬ݁ ܝܰܬ݂ܺܝܪ ܡܶܢ ܟ݂ܽܠܢܳܫ:</VERS>
      <VERS vnumber="4">ܟ݂ܽܠܗܽܘܢ ܓ݂ܶܝܪ ܗܳܠܶܝܢ ܡܶܢ ܡܳܐ ܕ݂ܝܰܬ݂ܺܝܪ ܗ̄ܘܳܐ ܠܗܽܘܢ ܐܰܪܡܺܝܘ ܒ݂ܶܝܬ݁ ܩܽܘܪܒ݂ܳܢܳܐ ܕ݂ܰܐܠܳܗܳܐ ܗܳܕܶ݁ܐ ܕ݂ܶܝܢ ܡܶܢ ܚܰܣܺܝܪܽܘܬܳ݁ܗ ܟ݂ܽܠ ܕ݂ܩܰܢܝܳܐ ܗ̄ܘܳܬ݁ ܐܰܪܡܝܰܬܶ݁ܗ ܣ݂ ܣ݂:</VERS>
      <VERS vnumber="5">ܘܟܰ݁ܕ݁ ܐܳܡܪܺܝܢ ܗ̄ܘܰܘ ܐ̄ܢܳܫܺܝܢ ܥܰܠ ܗܰܝܟ݂ܠܳܐ ܕ݂ܰܒ݁ܟܺ݁ܐܦܶ݁ܐ ܫܰܦ݂ܺܝܪܳܬܳ݁ܐ ܘܰܒ݁ܩܽܘܪܒ݂ܳܢܶܐ ܡܨܰܒ݂ܰܬ݁ ܐܶܡܰܪ ܠܗܽܘܢ ܝܶܫܽܘܥ:</VERS>
      <VERS vnumber="6">ܗܳܠܶܝܢ ܕ݂ܚܳܙܶܝܢ ܐܢ̄ܬ݂ܽܘܢ ܢܺܐܬܽ݁ܘܢ ܝܰܘܡܳܬܳ݁ܐ ܕ݂ܰܒ݁ܗܽܘܢ ܠܳܐ ܬ݂ܶܫܬ݂ܒܶ݁ܩ ܟ݂ܺܐܦ݁ ܥܰܠ ܟ݂ܺܐܦ݁ ܕ݂ܠܳܐ ܬ݂ܶܣܬ݂ܬܰ݁ܪ: ܣ</VERS>
      <VERS vnumber="7">ܘܰܡܫܰܐܠܺܝܢ ܗ̄ܘܰܘ ܠܶܗ ܘܳܐܡܪܺܝܢ ܡܰܠܦܳ݁ܢܳܐ ܐܶܡܰܬ݁ܝ ܗܳܠܶܝܢ ܢܶܗܘܝܳܢ ܘܡܳܢܳܐ ܗ̄ܝ ܐܳܬܳ݁ܐ ܡܳܐ ܕ݂ܩܰܪܺܝܒܳ݁ܢ ܗܳܠܶܝܢ ܕ݂ܢܶܗܘܝܳܢ:</VERS>
      <VERS vnumber="8">ܗܽܘ ܕ݂ܶܝܢ ܐܶܡܰܪ ܠܗܽܘܢ ܚܙܰܘ ܠܡܳܐ ܬ݂ܶܛܥܽܘܢ ܣܰܓ݂ܺܝܶܐܐ ܓ݂ܶܝܪ ܢܺܐܬܽ݁ܘܢ ܒ݂ܫܶܡܝ ܘܢܺܐܡܪܽܘܢ ܕ݂ܶܐܢܳܐ ܐ̄ܢܳܐ ܡܫܺܝܚܳܐ ܘܙܰܒ݁ܢܳܐ ܩܪܶܒ݁ ܠܳܐ ܕ݂ܶܝܢ ܬ݂ܺܐܙܽܠ̄ܘܢ ܒ݂ܳܬܰ݁ܪܗܽܘܢ:</VERS>
      <VERS vnumber="9">ܘܡܳܐ ܕ݂ܫܳܡܥܺܝܢ ܐܢ̄ܬ݂ܽܘܢ ܩܪܳܒܶ݁ܐ ܘܰܫܓܽ݁ܘܫܝܶܐ ܠܳܐ ܬ݂ܶܕ݁ܚܠܽܘܢ ܥܬܺ݁ܝܕܳ݁ܢ ܐܶܢܶܝܢ ܓ݂ܶܝܪ ܗܳܠܶܝܢ ܠܽܘܩܕܰ݁ܡ ܠܡܶܗܘܳܐ ܐܶܠܳܐ ܠܳܐ ܥܕܰ݁ܟ݂ܺܝܠ ܡܛܳܬ݁ ܚܰܪܬܳ݁ܐ:</VERS>
      <VERS vnumber="10">ܢܩܽܘܡ ܓ݂ܶܝܪ ܥܰܡܳܐ ܥܰܠ ܥܰܡܳܐ ܘܡܰܠܟ݂ܽܘ ܥܰܠ ܡܰܠܟ݂ܽܘ:</VERS>
      <VERS vnumber="11">ܘܙܰܘܥܶܐ ܪܰܘܪܒܶ݁ܐ ܢܶܗܘܽܘܢ ܒ݂ܕܽ݁ܘܟ݂ܳܐ ܕ݂ܽܘܟ݂ܳܐ ܘܟܰ݁ܦ݁ܢܶܐ ܘܡܰܘܬ݂ܳܢܶܐ ܘܢܶܗܘܝܳܢ ܕ݂ܶܚܠܳܬܳ݁ܐ ܘܣܽܘܪܳܕܶ݁ܐ ܘܳܐܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܡܶܢ ܫܡܰܝܳܐ ܢܶܬ݁ܚܰܙܝܳܢ ܘܣܰܬ݁ܘܶܐ ܪܰܘܪܒܶ݁ܐ ܢܶܗܘܽܘܢ: ܣ</VERS>
      <VERS vnumber="12">ܩܕܳ݁ܡ ܕ݂ܶܝܢ ܗܳܠܶܝܢ ܟ݂ܽܠܗܶܝܢ ܢܰܪܡܽܘܢ ܥܠܰܝܟ݂ܽܘܢ ܐܺܝܕܰ݁ܝܳܐ ܘܢܶܪܕ݂ܦܽ݁ܘܢܳܟܽ݁ܘܢ ܘܢܰܫܠܡܽܘܢܳܟܽ݁ܘܢ ܠܰܟ݁ܢܽܘܫܳܬܳ݁ܐ ܘܰܠܒܶ݁ܝܬ݁-ܐܰܣܺܝܪܶܐ ܘܰܢܩܰܪܒܽ݁ܘܢܳܟܽ݁ܘܢ ܩܕܳ݁ܡ ܡܰܠܟ݂ܶܐ ܘܗܺܓ݁ܡܽܘܢܶܐ ܡܶܛܽܠ ܫܶܡܝ:</VERS>
      <VERS vnumber="13">ܗܳܘܝܳܐ ܠܟܽ݁ܘܢ ܕ݂ܶܝܢ ܠܣܳܗܕ݂ܽܘܬܳ݁ܐ:</VERS>
      <VERS vnumber="14">ܣܺܝܡܘ ܕ݂ܶܝܢ ܒ݂ܠܶܒ݂ܟܽ݁ܘܢ ܕ݂ܠܳܐ ܬ݂ܶܗܘܽܘܢ ܡܶܬ݁ܝܰܠܦܺ݁ܝܢ ܠܡܰܦ݂ܰܩ ܪܽܘܚܳܐ:</VERS>
      <VERS vnumber="15">ܐܶܢܳܐ ܓ݂ܶܝܪ ܐܶܬ݂ܶܠ ܠܟܽ݁ܘܢ ܦ݂ܽܘܡܳܐ ܘܚܶܟ݁ܡܬܳ݁ܐ ܐܰܝܕܳ݁ܐ ܕ݂ܠܳܐ ܢܶܫܟ݂ܚܽܘܢ ܠܰܡܩܳܡ ܠܩܽܘܒ݁ܠܳܗ ܟ݂ܽܠܗܽܘܢ ܒ݂ܥܶܠܕ݂ܒܳ݁ܒܰ݁ܝܟ݂ܽܘܢ:</VERS>
      <VERS vnumber="16">ܢܰܫܠܡܽܘܢܳܟܽ݁ܘܢ ܕ݂ܶܝܢ ܐܰܒܳ݁ܗܰܝܟ݂ܽܘܢ ܘܰܐܚܰܝܟ݂ܽܘܢ ܘܰܐ̄ܚܝܳܢܰܝܟ݂ܽܘܢ ܘܪܳܚܡܰܝܟ݂ܽܘܢ ܘܰܢܡܺܝܬܽ݁ܘܢ ܡܶܢܟܽ݁ܘܢ:</VERS>
      <VERS vnumber="17">ܘܬܶ݁ܗܘܽܘܢ ܣܢܺܝܐܝܺܢ ܡܶܢ ܟ݂ܽܠ ܐ̄ܢܳܫ ܡܶܛܽܠ ܫܶܡܝ:</VERS>
      <VERS vnumber="18">ܘܡܶܢܬܳ݁ܐ ܡܶܢ ܪܺܫܟܽ݁ܘܢ ܠܳܐ ܬ݂ܺܐܒܰ݁ܕ݁:</VERS>
      <VERS vnumber="19">ܒ݂ܰܡܣܰܝܒ݂ܪܳܢܽܘܬ݁ܟܽ݁ܘܢ ܕ݂ܶܝܢ ܬ݂ܶܩܢܽܘܢ ܢܰܦ݁ܫܟܽ݁ܘܢ: ܣ</VERS>
      <VERS vnumber="20">ܡܳܐ ܕ݂ܶܝܢ ܕ݂ܰܚܙܰܝܬ݂ܽܘܢ ܠܽܐܘܪܺܫܠܶܡ ܕ݂ܰܚܕܺ݁ܝܪܺܝܢ ܠܳܗ ܚܰܝܠܳܐ ܗܳܝܕ݂ܶܝܢ ܕ݂ܰܥܘ ܕ݂ܰܩܪܶܒ݁ ܠܶܗ ܚܽܘܪܒ݂ܳܗ:</VERS>
      <VERS vnumber="21">ܗܳܝܕ݂ܶܝܢ ܐܰܝܠܶܝܢ ܕ݂ܒܺ݁ܝܗܽܘܕ݁ ܐܶܢܽܘܢ ܢܶܥܪܩܽܘܢ ܠܛܽܘܪܳܐ ܘܰܐܝܠܶܝܢ ܕ݂ܰܒ݁ܓܰ݁ܘܳܗ ܐܶܢܽܘܢ ܢܶܥܪܩܽܘܢ ܘܕܰ݁ܒ݁ܩܽܘܪܝܳܐ ܠܳܐ ܢܶܥܠܽܘܢ ܠܳܗ:</VERS>
      <VERS vnumber="22">ܕ݂ܝܰܘܡܳܬܳ݁ܐ ܐܶܢܽܘܢ ܗܳܠܶܝܢ ܕ݂ܰܬ݁ܒܰ݁ܥܬܳ݁ܐ ܕ݂ܢܶܫܠܰܡ ܟ݂ܽܠ ܡܳܐ ܕ݂ܰܟ݁ܬܺ݁ܝܒ݁: ܣ</VERS>
      <VERS vnumber="23">ܘܳܝ ܕ݂ܶܝܢ ܠܰܐܝܠܶܝܢ ܕ݂ܒܰ݁ܛܢܳܢ ܘܠܰܐܝܠܶܝܢ ܕ݂ܡܰܝܢܩܳܢ ܒ݂ܗܳܢܽܘܢ ܝܰܘܡܳܬܳ݁ܐ ܢܶܗܘܶܐ ܓ݂ܶܝܪ ܐܽܘܠܨܳܢܳܐ ܪܰܒ݂ܳܐ ܒ݂ܰܐܪܥܳܐ ܘܪܽܘܓ݁ܙܳܐ ܥܰܠ ܥܰܡܳܐ ܗܳܢܳܐ:</VERS>
      <VERS vnumber="24">ܘܢܶܦ݁ܠܽܘܢ ܒ݂ܦܽ݁ܘܡܳܐ ܕ݂ܚܰܪܒ݂ܳܐ ܘܢܶܫܬ݂ܒܽ݁ܘܢ ܠܟܽ݁ܠ ܐܰܬܰ݁ܪ ܘܐܽܘܪܺܫܠܶܡ ܬ݂ܶܗܘܶܐ ܡܶܬ݂ܕܺ݁ܝܫܳܐ ܡܶܢ ܥܰܡ̄ܡܶܐ ܥܕܰ݁ܡܳܐ ܕ݂ܢܶܫܠܡܽܘܢ ܙܰܒ݁ܢܶܐ ܕ݂ܥܰܡ̄ܡܶܐ: ܣ</VERS>
      <VERS vnumber="25">ܘܢܶܗܘܝܳܢ ܐܳܬ݁ܘܳܬܳ݁ܐ ܒ݂ܫܶܡܫܳܐ ܘܰܒ݁ܣܰܗܪܳܐ ܘܰܒ݁ܟܰ݁ܘܟ݂ܒܶ݁ܐ ܘܒܰ݁ܐܪܥܳܐ ܐܽܘܠܨܳܢܳܐ ܕ݂ܥܰܡ̄ܡܶܐ ܘܦܽ݁ܘܫܳܟ݁ ܐܺܝܕܰ݁ܝܳܐ ܡܶܢ ܬ݂ܰܘܗܬܳ݁ܐ ܕ݂ܩܳܠܳܐ ܕ݂ܝܰܡܳܐ:</VERS>
      <VERS vnumber="26">ܘܙܰܘܥܳܐ ܕ݂ܡܰܦ݂ܶܩ ܢܰܦ݁ܫܳܬܳ݁ܐ ܕ݂ܰܒ݁ܢܰܝܢܳܫܳܐ ܡܶܢ ܕ݂ܶܚܠܬܳ݁ܐ ܕ݂ܡܶܕ݂ܶܡ ܕ݂ܰܥܬܺ݁ܝܕ݁ ܠܡܶܐܬܳ݁ܐ ܥܰܠ ܐܰܪܥܳܐ ܘܢܶܬ݂ܬ݂ܙܺܝܥܽܘܢ ܚܰܝܠܶܐ ܕ݂ܰܫܡܰܝܳܐ:</VERS>
      <VERS vnumber="27">ܘܗܳܝܕ݂ܶܝܢ ܢܶܚܙܽܘܢܳܝܗ̄ܝ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܳܐܬܶ݁ܐ ܒ݂ܰܥܢܳܢܶܐ ܥܰܡ ܚܰܝܠܳܐ ܣܰܓ݂ܺܝܳܐܐ ܘܫܽܘܒ݁ܚܳܐ ܪܰܒ݂ܳܐ: ܣ</VERS>
      <VERS vnumber="28">ܡܳܐ ܕ݂ܶܝܢ ܕ݂ܫܰܪܺܝ ܗܳܠܶܝܢ ܕ݂ܢܶܗܘܝܳܢ ܐܶܬ݁ܠܰܒ݂̄ܒ݁ܘ ܘܰܐܪܺܝܡܘ ܪܺܫܰܝܟ݂ܽܘܢ ܡܶܛܽܠ ܕ݂ܰܩܪܶܒ݁ ܠܶܗ ܦ݂ܽܘܪܩܳܢܟܽ݁ܘܢ: ܣ</VERS>
      <VERS vnumber="29">ܘܶܐܡܰܪ ܗ̄ܘܳܐ ܠܗܽܘܢ ܡܰܬ݁ܠܳܐ ܚܙܰܘ ܠܬܺ݁ܬ݂ܳܐ ܘܰܠܟܽ݁ܠܗܽܘܢ ܐܺܝܠܳܢܶܐ:</VERS>
      <VERS vnumber="30">ܕ݂ܡܳܐ ܕ݂ܡܰܦ݁ܪܥܺܝܢ ܡܶܚܕܳ݁ܐ ܡܶܢܗܽܘܢ ܡܶܣܬ݂ܰܟ݂ܠܺܝܢ ܐܢ̄ܬ݂ܽܘܢ ܕ݂ܰܩܪܶܒ݁ ܠܶܗ ܩܰܝܛܳܐ:</VERS>
      <VERS vnumber="31">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܳܐ ܕ݂ܰܚܙܰܝܬ݂ܽܘܢ ܗܳܠܶܝܢ ܕ݂ܗܳܘܝܳܢ ܕ݂ܰܥܘ ܕ݂ܩܰܪܺܝܒܳ݁ܐ ܗ̄ܝ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="32">ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܥܒ݂ܰܪ ܫܰܪܒ݂ܬܳ݁ܐ ܗܳܕܶ݁ܐ ܥܕܰ݁ܡܳܐ ܕ݂ܗܳܠܶܝܢ ܟ݂ܽܠܗܶܝܢ ܢܶܗܘܝܳܢ:</VERS>
      <VERS vnumber="33">ܫܡܰܝܳܐ ܘܰܐܪܥܳܐ ܢܶܥܒ݂ܪܽܘܢ ܘܡܶܠܰܝ ܠܳܐ ܢܶܥܒ݂ܪܳܢ: ܣ</VERS>
      <VERS vnumber="34">ܐܶܙܕ݂ܰܗ̄ܪܘ ܕ݂ܶܝܢ ܒ݂ܢܰܦ݁ܫܟܽ݁ܘܢ ܕ݂ܠܳܐ ܡܬܽ݁ܘܡ ܢܺܐܩܪܽܘܢ ܠܶܒ݂ܰܘܳܬ݁ܟܽ݁ܘܢ ܒ݂ܳܐܣܽܘܛܽܘܬܳ݁ܐ ܘܰܒ݁ܪܰܘܳܝܽܘܬܳ݁ܐ ܘܰܒ݁ܨܶܦ݁ܬܳ݁ܐ ܕ݂ܥܳܠܡܳܐ ܘܡܶܢ ܫܶܠܝܳܐ ܢܺܐܬܶ݁ܐ ܥܠܰܝܟ݂ܽܘܢ ܝܰܘܡܳܐ ܗܰܘ:</VERS>
      <VERS vnumber="35">ܐܰܝܟ݁ ܨܳܦܰ݁ܚܬܳ݁ܐ ܓ݂ܶܝܪ ܢܶܨܦ݂ܰܚ ܥܰܠ ܟ݂ܽܠܗܽܘܢ ܐܰܝܠܶܝܢ ܕ݂ܝܳܬ݁ܒ݂ܺܝܢ ܥܰܠ ܐܰܦ݂ܶܝܗ ܕ݂ܟܽ݁ܠܳܗ ܐܰܪܥܳܐ:</VERS>
      <VERS vnumber="36">ܗܘܰܘ ܗܳܟܺ݁ܝܠ ܫܳܗܪܺܝܢ ܒ݂ܟܽ݁ܠܙܒܰ݁ܢ ܘܰܡܨܰܠܶܝܢ ܕ݂ܬܶ݁ܫܘܽܘܢ ܠܡܶܥܪܰܩ ܡܶܢ ܗܳܠܶܝܢ ܕ݂ܰܥܬܺ݁ܝܕܳ݁ܢ ܠܡܶܗܘܳܐ ܘܰܬ݁ܩܽܘܡܽܘܢ ܩܕܳ݁ܡ ܒ݂ܪܶܗ ܕ݂ܐ̄ܢܳܫܳܐ ܣܣ:</VERS>
      <VERS vnumber="37">ܒ݂ܺܐܝܡܳܡܳܐ ܕ݂ܶܝܢ ܡܰܠܶܦ݁ ܗ̄ܘܳܐ ܒ݂ܗܰܝܟ݂ܠܳܐ ܘܰܒ݁ܠܺܠܝܳܐ ܢܳܦܶ݁ܩ ܗ̄ܘܳܐ ܒ݂ܳܐܶܬ݁ ܒ݂ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁ ܙܰܝܬ݂ܶܐ:</VERS>
      <VERS vnumber="38">ܘܟܽ݁ܠܶܗ ܥܰܡܳܐ ܡܩܰܕ݂ܡܺܝܢ ܗ̄ܘܰܘ ܠܘܳܬܶ݁ܗ ܠܗܰܝܟ݂ܠܳܐ ܠܡܶܫܡܰܥ ܡܶܠܬܶ݁ܗ: ܣ</VERS>
    </CHAPTER>
    <CHAPTER cnumber="22">
      <VERS vnumber="1">ܩܰܪܺܝܒ݁ ܗ̄ܘܳܐ ܕ݂ܶܝܢ ܥܰܕ݁ܥܺܕܳ݁ܐ ܕ݂ܦܰ݁ܛܺܝܪܶܐ ܕ݂ܡܶܬ݁ܩܪܶܐ ܦ݂ܶܨܚܳܐ:</VERS>
      <VERS vnumber="2">ܘܒܳ݁ܥܶܝܢ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܕ݂ܰܐܝܟ݂ܰܢܳܐ ܢܶܩܛܠܽܘܢܳܝܗ̄ܝ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܡܶܢ ܥܰܡܳܐ: ܣ</VERS>
      <VERS vnumber="3">ܥܰܠ ܗ̄ܘܳܐ ܕ݂ܶܝܢ ܣܳܛܳܢܳܐ ܒ݂ܺܝܗܽܘܕܳ݁ܐ ܕ݂ܡܶܬ݁ܩܪܶܐ ܣܟܰ݁ܪܝܽܘܛܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܡܶܢܝܳܢܳܐ ܕ݂ܰܬ݁ܪܶܥܣܰܪ:</VERS>
      <VERS vnumber="4">ܘܶܐܙܰܠ ܡܰܠܶܠ ܥܰܡ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܪܰܒ݂ܰܝ ܚܰܝܠܶܐ ܕ݂ܗܰܝܟ݂ܠܳܐ ܐܰܝܟ݁ ܕ݂ܢܰܫܠܡܺܝܘܗ̄ܝ ܠܗܽܘܢ: ܣ</VERS>
      <VERS vnumber="5">ܘܰܚܕܺ݁ܝܘ ܘܰܐܩܺܝܡܘ ܕ݂ܢܶܬ݂ܠܽܘܢ ܠܶܗ ܟ݂ܶܣܦ݂ܳܐ:</VERS>
      <VERS vnumber="6">ܘܶܐܫܬ݂ܰܘܕ݂ܺܝ ܠܗܽܘܢ ܘܒܳ݁ܥܶܐ ܗ̄ܘܳܐ ܦ݂ܶܠܥܳܐ ܕ݂ܢܰܫܠܡܺܝܘܗ̄ܝ ܠܗܽܘܢ ܒ݂ܶܠܥܳܕ݁ ܡܶܢ ܟ݂ܶܢܫܳܐ ܣܣ:</VERS>
      <VERS vnumber="7">ܘܡܰܛܺܝ ܝܰܘܡܳܐ ܕ݂ܦܰ݁ܛܺܝܪܶܐ ܕ݂ܒܶ݁ܗ ܐܺܝܬ݁ ܗ̄ܘܳܐ ܥܝܳܕܳ݁ܐ ܕ݂ܢܶܬ݁ܢܟܶ݁ܣ ܦ݂ܶܨܚܳܐ:</VERS>
      <VERS vnumber="8">ܘܫܰܕ݂ܰܪ ܝܶܫܽܘܥ ܠܟܺ݁ܐܦܳ݁ܐ ܘܰܠܝܽܘܚܰܢܳܢ ܘܶܐܡܰܪ ܠܗܽܘܢ ܙܶܠܘ ܛܰܝܶܒ݁ܘ ܠܰܢ ܦ݂ܶܨܚܳܐ ܕ݂ܢܶܠܥܰܣ:</VERS>
      <VERS vnumber="9">ܗܶܢܽܘܢ ܕ݂ܶܝܢ ܐܶܡܰܪܘ ܠܶܗ ܐܰܝܟ݂ܳܐ ܨܳܒܶ݁ܐ ܐܰܢ̄ܬ݂ ܕ݂ܰܢܛܰܝܶܒ݁:</VERS>
      <VERS vnumber="10">ܐܳܡܰܪ ܠܗܽܘܢ ܗܳܐ ܡܳܐ ܕ݂ܥܳܐܠܺܝܢ ܐܢ̄ܬ݂ܽܘܢ ܠܰܡܕܺ݁ܝܢ̄ܬ݂ܳܐ ܦ݂ܳܓܰ݁ܥ ܒ݂ܟܽ݁ܘܢ ܓ݂ܰܒ݁ܪܳܐ ܕ݂ܰܫܩܺܝܠ ܓ݂ܪܳܒܳ݁ܐ ܕ݂ܡܰܝܳܐ ܙܶܠܘ ܒ݂ܳܬ݁ܪܶܗ:</VERS>
      <VERS vnumber="11">ܘܰܐܝܟ݂ܳܐ ܕ݂ܥܳܐܶܠ ܐܶܡܰܪܘ ܠܡܳܪܶܗ ܕ݂ܒܰ݁ܝܬ݂ܳܐ ܪܰܒ݂ܰܢ ܐܳܡܰܪ ܐܰܝܢܰܘ ܒ݂ܶܝܬ݁ ܡܰܫܪܝܳܐ ܐܰܝܟ݂ܳܐ ܕ݂ܶܐܟܽ݁ܘܠ ܦ݂ܶܨܚܳܐ ܥܰܡ ܬ݂ܰܠܡܺܝܕܰ݁ܝ:</VERS>
      <VERS vnumber="12">ܘܗܳܐ ܗܽܘ ܡܚܰܘܶܐ ܠܟܽ݁ܘܢ ܥܶܠܺܝܬܳ݁ܐ ܚܕܳ݁ܐ ܪܰܒ݂ܬܳ݁ܐ ܕ݂ܰܡܫܰܘܝܳܐ ܬ݂ܰܡܳܢ ܛܰܝܶܒ݁ܘ:</VERS>
      <VERS vnumber="13">ܘܶܐܙܰܠܘ ܐܶܫܟ݂ܰܚܘ ܐܰܝܟ݁ ܕ݂ܶܐܡܰܪ ܠܗܽܘܢ ܘܛܰܝܶܒ݁ܘ ܦ݂ܶܨܚܳܐ: ܣ</VERS>
      <VERS vnumber="14">ܘܟܰ݁ܕ݁ ܗܘܳܐ ܥܶܕ݂ܳܢܳܐ ܐܶܬܳ݁ܐ ܝܶܫܽܘܥ ܐܶܣܬ݂ܡܶܟ݁ ܘܰܬ݁ܪܶܥܣܰܪ ܫܠܺܝܚܶܐ ܥܰܡܶܗ: ܣ</VERS>
      <VERS vnumber="15">ܘܶܐܡܰܪ ܠܗܽܘܢ ܪܶܓ݂ܬܳ݁ܐ ܪܰܓ݁ܬ݂ܰܢܝ ܕ݂ܗܳܢܳܐ ܦ݂ܶܨܚܳܐ ܐܶܟܽ݁ܘܠ ܥܰܡܟܽ݁ܘܢ ܩܕܳ݁ܡ ܕ݂ܶܐܚܰܫ:</VERS>
      <VERS vnumber="16">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܡܶܟ݂ܺܝܠ ܠܳܐ ܐܶܟ݁ܠܺܝܘܗ̄ܝ ܥܕܰ݁ܡܳܐ ܕ݂ܢܶܫܠܰܡ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="17">ܘܰܢܣܰܒ݁ ܟ݂ܳܣܳܐ ܘܰܐܘܕ݂ܺܝ ܘܶܐܡܰܪ ܣܰܒ݁ܘ ܗܳܢܳܐ ܘܦܰ݁ܠܶܓ݁ܘ ܒ݂ܰܝܢܳܬ݁ܟܽ݁ܘܢ:</VERS>
      <VERS vnumber="18">ܐܳܡܰܪ ܐ̄ܢܳܐ ܓ݂ܶܝܪ ܠܟܽ݁ܘܢ ܕ݂ܠܳܐ ܐܶܫܬ݂ܶܐ ܡܶܢ ܝܰܠܕ݂ܳܐ ܕ݂ܰܓ݁ܦܶ݁ܬ݂ܳܐ ܥܕܰ݁ܡܳܐ ܕ݂ܬܺ݁ܐܬܶ݁ܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="19">ܘܰܢܣܰܒ݁ ܠܰܚܡܳܐ ܘܰܐܘܕ݂ܺܝ ܘܰܩܨܳܐ ܘܝܰܗ̄ܒ݁ ܠܗܽܘܢ ܘܶܐܡܰܪ ܗܳܢܰܘ ܦ݂ܰܓ݁ܪܝ ܕ݂ܥܰܠ ܐܰܦ݂ܰܝܟ݂ܽܘܢ ܡܶܬܺ݁ܝܗܶܒ݁ ܗܳܕܶ݁ܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܕܽ݁ܘܟ݁ܪܳܢܝ: ܣ</VERS>
      <VERS vnumber="20">ܘܗܳܟ݁ܘܳܬ݁ ܐܳܦ݁ ܥܰܠ ܟ݂ܳܣܳܐ ܡܶܢ ܒ݂ܳܬܰ݁ܪ ܕ݂ܰܐܚܫܶܡܘ ܐܶܡܰܪ ܗܳܢܳܐ ܟ݂ܳܣܳܐ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ ܒ݂ܕܶ݁ܡܝ ܕ݂ܰܚܠܳܦܰ݁ܝܟ݂ܽܘܢ ܡܶܬܶ݁ܐܫܶܕ݁: ܣ</VERS>
      <VERS vnumber="21">ܒ݂ܪܰܡ ܗܳܐ ܐܺܝܕܶ݁ܗ ܕ݂ܡܰܫܠܡܳܢܝ ܥܰܠ ܦ݂ܳܬܽ݁ܘܪܳܐ ܣܣ:</VERS>
      <VERS vnumber="22">ܘܰܒ݁ܪܶܗ ܕ݂ܐ̄ܢܳܫܳܐ ܐܳܙܶܠ ܐܰܝܟ݂ܰܢܳܐ ܕ݂ܶܐܬ݁ܦ݂ܪܶܫ ܒ݂ܪܰܡ ܘܳܝ ܠܗܰܘ ܓ݂ܰܒ݁ܪܳܐ ܕ݂ܒܺ݁ܐܝܕܶ݁ܗ ܡܶܫܬ݂ܠܶܡ: ܣ</VERS>
      <VERS vnumber="23">ܘܫܰܪܺܝܘ ܕ݂ܰܢܥܰܩܒܽ݁ܘܢ ܒ݂ܰܝܢܳܬ݁ܗܽܘܢ ܕ݂ܡܰܢܽܘ ܟ݂ܰܝ ܡܶܢܗܽܘܢ ܗܰܘ ܕ݂ܗܳܕܶ݁ܐ ܥܬܺ݁ܝܕ݁ ܠܡܶܣܥܰܪ ܣ݂ ܣ݂:</VERS>
      <VERS vnumber="24">ܗܘܳܐ ܕ݂ܶܝܢ ܐܳܦ݁ ܚܶܪܝܳܢܳܐ ܒ݂ܰܝܢܳܬ݁ܗܽܘܢ ܕ݂ܡܰܢ ܐܺܝܬ݁ ܒ݂ܗܽܘܢ ܕ݂ܪܰܒ݂:</VERS>
      <VERS vnumber="25">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܡܰܠܟ݂ܰܝܗܽܘܢ ܕ݂ܥܰܡ̄ܡܶܐ ܡܳܪܰܝܗܽܘܢ ܐܶܢܽܘܢ ܘܰܕ݁ܫܰܠܺܝܛܺܝܢ ܥܠܰܝܗܽܘܢ ܥܳܒ݁ܕ݂ܰܝ ܛܳܒܳ݁ܬܳ݁ܐ ܡܶܬ݁ܩܪܶܝܢ:</VERS>
      <VERS vnumber="26">ܐܰܢ̄ܬ݂ܽܘܢ ܕ݂ܶܝܢ ܠܳܐ ܗܳܟܰ݁ܢܳܐ ܐܶܠܳܐ ܐܰܝܢܳܐ ܕ݂ܪܰܒ݂ ܒ݂ܟܽ݁ܘܢ ܢܶܗܘܶܐ ܐܰܝܟ݁ ܙܥܽܘܪܳܐ ܘܰܐܝܢܳܐ ܕ݂ܪܺܫܳܐ ܗ̄ܘ ܐܰܝܟ݁ ܡܫܰܡܫܳܢܳܐ:</VERS>
      <VERS vnumber="27">ܡܰܢܽܘ ܓ݂ܶܝܪ ܪܰܒ݁ ܗܰܘ ܕ݂ܰܣܡܺܝܟ݁ ܐܰܘ ܗܰܘ ܕ݂ܰܡܫܰܡܶܫ ܠܳܐ ܗ̄ܘܳܐ ܗܰܘ ܕ݂ܰܣܡܺܝܟ݁ ܐܶܢܳܐ ܕ݂ܶܝܢ ܐܺܝܬܰ݁ܝ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܗܰܘ ܕ݂ܰܡܫܰܡܶܫ: ܣ</VERS>
      <VERS vnumber="28">ܐܰܢ̄ܬ݂ܽܘܢ ܐܶܢܽܘܢ ܕ݂ܶܝܢ ܕ݂ܟܰ݁ܬ݂ܰܪܬ݂ܽܘܢ ܠܘܳܬ݁ܝ ܒ݂ܢܶܣܝܽܘܢܰܝ:</VERS>
      <VERS vnumber="29">ܘܶܐܢܳܐ ܡܶܫܬ݂ܰܘܕ݂ܶܐ ܐ̄ܢܳܐ ܠܟܽ݁ܘܢ ܐܰܝܟ݁ ܕ݂ܶܐܫܬ݂ܰܘܕ݂ܺܝ ܠܺܝ ܐܳܒ݁ܝ ܡܰܠܟ݂ܽܘܬܳ݁ܐ:</VERS>
      <VERS vnumber="30">ܕ݂ܬܶ݁ܐܟ݁ܠܽܘܢ ܘܬܶ݁ܫܬ݂ܽܘܢ ܥܰܠ ܦ݂ܳܬܽ݁ܘܪܳܐ ܕ݂ܡܰܠܟ݂ܽܘܬܳ݁ܐ ܕ݂ܺܝܠܝ ܘܬܶ݁ܬ݂ܒܽ݁ܘܢ ܥܰܠ ܟ݂ܽܘܪܣܰܘܳܬܳ݁ܐ ܘܰܬ݂ܕܽ݁ܘܢܽܘܢ ܬ݂ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܝܶܠ: ܣ</VERS>
      <VERS vnumber="31">ܘܶܐܡܰܪ ܝܶܫܽܘܥ ܠܫܶܡܥܽܘܢ ܫܶܡܥܽܘܢ ܗܳܐ ܣܳܛܳܢܳܐ ܫܳܐܶܠ ܕ݂ܢܶܥܪܽܘܒ݁ܟܽ݁ܘܢ ܐܰܝܟ݁ ܕ݂ܰܠܚܶܛܶܐ:</VERS>
      <VERS vnumber="32">ܘܶܐܢܳܐ ܒ݂ܥܺܝܬ݁ ܥܠܰܝܟְ݂ ܕ݂ܠܳܐ ܬ݂ܶܚܣܰܪ ܗܰܝܡܳܢܽܘܬܳ݁ܟ݁ ܐܳܦ݁ ܐܰܢ̄ܬ݂ ܒ݂ܰܙܒܰ݁ܢ ܐܶܬ݁ܦ݂ܰܢܝ ܘܫܰܪܰܪ ܐܰܚܰܝܟְ݂: ܣ</VERS>
      <VERS vnumber="33">ܫܶܡܥܽܘܢ ܕ݂ܶܝܢ ܐܶܡܰܪ ܠܶܗ ܡܳܪܝ ܥܰܡܳܟ݁ ܡܛܰܝܰܒ݁ ܐ̄ܢܳܐ ܘܰܠܒܶ݁ܝܬ݁-ܐܰܣܺܝܪܶܐ ܘܰܠܡܰܘܬ݂ܳܐ:</VERS>
      <VERS vnumber="34">ܐܳܡܰܪ ܠܶܗ ܝܶܫܽܘܥ ܐܳܡܰܪ ܐ̄ܢܳܐ ܠܳܟ݁ ܫܶܡܥܽܘܢ ܕ݂ܠܳܐ ܢܶܩܪܶܐ ܬ݂ܰܪܢܳܓ݁ܠܳܐ ܝܰܘܡܳܢܳܐ ܥܕܰ݁ܡܳܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܬ݂ܶܟ݁ܦ݂ܽܘܪ ܕ݂ܠܳܐ ܝܳܕܰ݁ܥ ܐܰܢ̄ܬ݂ ܠܺܝ: ܣ</VERS>
      <VERS vnumber="35">ܘܶܐܡܰܪ ܠܗܽܘܢ ܟ݂ܰܕ݁ ܫܰܕ݂ܰܪܬ݂ܟܽ݁ܘܢ ܕ݂ܠܳܐ ܟ݂ܺܝܣܶܐ ܘܰܕ݁ܠܳܐ ܬ݂ܰܪܡܳܠܶܐ ܘܰܡܣܳܢܶܐ ܠܡܳܐ ܚܣܰܪ ܠܟܽ݁ܘܢ ܡܶܕ݂ܶܡ ܐܳܡܪܺܝܢ ܠܶܗ ܘܠܳܐ ܡܶܕ݂ܶܡ:</VERS>
      <VERS vnumber="36">ܐܳܡܰܪ ܠܗܽܘܢ ܡܶܢ ܗܳܫܳܐ ܡܰܢ ܕ݂ܺܐܝܬ݁ ܠܶܗ ܟ݂ܺܝܣܳܐ ܢܶܣܰܒ݁ ܘܗܳܟܰ݁ܢܳܐ ܐܳܦ݁ ܬ݂ܰܪܡܳܠܳܐ ܘܡܰܢ ܕ݂ܠܰܝܬ݂ ܠܶܗ ܣܰܝܦܳ݁ܐ ܢܙܰܒ݂ܶܢ ܢܰܚܬ݂ܶܗ ܘܢܶܙܒ݂ܶܢ ܠܶܗ ܣܰܝܦܳ݁ܐ:</VERS>
      <VERS vnumber="37">ܐܳܡܰܪ ܐ̄ܢܳܐ ܠܟܽ݁ܘܢ ܓ݂ܶܝܪ ܕ݂ܳܐܦ݁ ܗܳܕܶ݁ܐ ܕ݂ܰܟ݁ܬܺ݁ܝܒܳ݁ܐ ܘܳܠܶܐ ܕ݂ܬܶ݁ܬ݁ܡܰܠܶܐ ܒ݂ܺܝ ܕ݂ܥܰܡ ܥܰܘܳܠܶܐ ܐܶܬ݁ܡܢܶܐ ܟ݂ܽܠܗܶܝܢ ܓ݂ܶܝܪ ܕ݂ܰܥܠܰܝ ܐܶܫܬ݂ܰܠܰܡ: ܣ</VERS>
      <VERS vnumber="38">ܘܗܶܢܽܘܢ ܐܳܡܪܺܝܢ ܠܶܗ ܡܳܪܰܢ ܗܳܐ ܗܳܪܟ݂ܳܐ ܐܺܝܬ݁ ܬ݂ܪܶܝܢ ܣܰܝܦܺ݁ܝܢ ܐܳܡܰܪ ܠܗܽܘܢ ܣܳܦ݁ܩܺܝܢ: ܣ</VERS>
      <VERS vnumber="39">ܘܰܢܦܰ݁ܩ ܘܶܐܙܰܠ ܐܰܝܟ݁ ܕ݂ܰܡܥܳܕ݁ ܗ̄ܘܳܐ ܠܛܽܘܪܳܐ ܕ݂ܒܶ݁ܝܬ݁ ܙܰܝܬ݂ܶܐ ܘܶܐܙܰܠܘ ܒ݂ܳܬ݁ܪܶܗ ܐܳܦ݁ ܬ݂ܰܠܡܺܝܕܰ݁ܘܗ̄ܝ: ܣ</VERS>
      <VERS vnumber="40">ܘܟܰ݁ܕ݁ ܡܰܛܺܝ ܠܕܽ݁ܘܟ݂ܬܳ݁ܐ ܐܶܡܰܪ ܠܗܽܘܢ ܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ: ܣ</VERS>
      <VERS vnumber="41">ܘܗܽܘ ܦ݂ܪܰܩ ܡܶܢܗܽܘܢ ܐܰܝܟ݁ ܡܰܫܕ݂ܶܐ ܟ݂ܺܐܦܳ݁ܐ ܘܣܳܡ ܒ݂ܽܘܪܟ݂ܰܘܗ̄ܝ ܘܰܡܨܰܠܶܐ ܗ̄ܘܳܐ:</VERS>
      <VERS vnumber="42">ܘܳܐܡܰܪ ܐܰܒܳ݁ܐ ܐܶܢ ܨܳܒܶ݁ܐ ܐܰܢ̄ܬ݂ ܢܶܥܒ݂ܪܰܢܝ ܟ݂ܳܣܳܐ ܗܳܢܳܐ ܒ݂ܪܰܡ ܠܳܐ ܨܶܒ݁ܝܳܢܝ ܐܶܠܳܐ ܕ݂ܺܝܠܳܟ݁ ܢܶܗܘܶܐ: ܣ</VERS>
      <VERS vnumber="43">ܘܶܐܬ݁ܚܙܺܝ ܠܶܗ ܡܰܠܰܐܟܳ݁ܐ ܡܶܢ ܫܡܰܝܳܐ ܕ݂ܰܡܚܰܝܶܠ ܠܶܗ:</VERS>
      <VERS vnumber="44">ܘܟܰ݁ܕ݁ ܗܘܳܐ ܒ݂ܕܶ݁ܚܠܬܳ݁ܐ ܬ݂ܟܺ݁ܝܒܳ݁ܐܝܺܬ݁ ܡܨܰܠܶܐ ܗ̄ܘܳܐ ܘܰܗܘܳܬ݁ ܕ݂ܽܘܥܬ݂ܶܗ ܐܰܝܟ݁ ܫܶܠܬܶ݁ܐ ܕ݂ܰܕ݁ܡܳܐ ܘܰܢܦܰ݁ܠ ܥܰܠ ܐܰܪܥܳܐ: ܣ</VERS>
      <VERS vnumber="45">ܘܩܳܡ ܡܶܢ ܨܠܽܘܬܶ݁ܗ ܘܶܐܬܳ݁ܐ ܠܘܳܬ݁ ܬ݂ܰܠܡܺܝܕܰ݁ܘܗ̄ܝ ܘܶܐܫܟ݂ܰܚ ܐܶܢܽܘܢ ܟ݂ܰܕ݁ ܕ݂ܳܡܟ݂ܺܝܢ ܡܶܢ ܥܳܩܬܳ݁ܐ:</VERS>
      <VERS vnumber="46">ܘܶܐܡܰܪ ܠܗܽܘܢ ܡܳܢܳܐ ܕ݂ܰܡܟ݂ܺܝܢ ܐܢ̄ܬ݂ܽܘܢ ܩܽܘܡܘ ܨܰܠܰܘ ܕ݂ܠܳܐ ܬ݂ܶܥܠܽܘܢ ܠܢܶܣܝܽܘܢܳܐ: ܣ</VERS>
      <VERS vnumber="47">ܘܥܰܕ݁ ܗܽܘ ܡܡܰܠܶܠ ܗܳܐ ܟ݂ܶܢܫܳܐ ܘܗܰܘ ܕ݂ܡܶܬ݁ܩܪܶܐ ܝܺܗܽܘܕܳ݁ܐ ܚܰܕ݁ ܡܶܢ ܬ݂ܪܶܥܣܰܪ ܐܳܬܶ݁ܐ ܩܕܳ݁ܡܰܝܗܽܘܢ ܘܰܩܪܶܒ݁ ܠܘܳܬ݁ ܝܶܫܽܘܥ ܘܢܰܫܩܶܗ ܗܳܕܶ݁ܐ ܓ݂ܶܝܪ ܐܳܬܳ݁ܐ ܝܰܗ̄ܒ݁ ܗ̄ܘܳܐ ܠܗܽܘܢ ܕ݂ܰܐܝܢܳܐ ܕ݂ܢܳܫܶܩ ܐ̄ܢܳܐ ܗܽܘܝܽܘ: ܣ</VERS>
      <VERS vnumber="48">ܐܳܡܰܪ ܠܶܗ ܝܶܫܽܘܥ ܝܺܗܽܘܕܳ݁ܐ ܒ݂ܢܽܘܫܰܩܬ݂ܳܐ ܡܰܫܠܶܡ ܐܰܢ̄ܬ݂ ܠܶܗ ܠܰܒ݁ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="49">ܟ݂ܰܕ݁ ܚܙܰܘ ܕ݂ܶܝܢ ܐܰܝܠܶܝܢ ܕ݂ܥܰܡܶܗ ܡܶܕ݂ܶܡ ܕ݂ܰܗܘܳܐ ܐܳܡܪܺܝܢ ܠܶܗ ܡܳܪܰܢ ܢܶܡܚܶܐ ܐܶܢܽܘܢ ܒ݂ܣܰܝܦܶ݁ܐ:</VERS>
      <VERS vnumber="50">ܘܰܡܚܳܐ ܚܰܕ݁ ܡܶܢܗܽܘܢ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܢܰܣܒ݂ܳܗ ܐܶܕ݁ܢܶܗ ܕ݂ܝܰܡܺܝܢܳܐ: ܣ</VERS>
      <VERS vnumber="51">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܟ݂ܰܕ݂ܽܘ ܥܕܰ݁ܡܳܐ ܠܗܳܕܶ݁ܐ ܘܰܩܪܶܒ݁ ܠܶܐܕ݁ܢܶܗ ܕ݂ܗܰܘ ܕ݂ܰܒ݁ܠܰܥ ܘܰܐܣܝܳܗ:</VERS>
      <VERS vnumber="52">ܘܶܐܡܰܪ ܝܶܫܽܘܥ ܠܗܳܢܽܘܢ ܕ݂ܶܐܬܰ݁ܘ ܥܠܰܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܘܪܰܒ݂ܰܝ ܚܰܝܠܶܐ ܕ݂ܗܰܝܟ݂ܠܳܐ ܐܰܝܟ݁ ܕ݂ܥܰܠ ܠܶܣܛܳܝܳܐ ܢܦܰ݁ܩܬ݂ܽܘܢ ܥܠܰܝ ܒ݂ܣܰܝܦܶ݁ܐ ܘܰܒ݁ܚܽܘܛܪܶܐ ܕ݂ܬܶ݁ܐܚܕ݂ܽܘܢܳܢܝ:</VERS>
      <VERS vnumber="53">ܟ݂ܽܠܝܽܘܡ ܥܰܡܟܽ݁ܘܢ ܗ̄ܘܺܝܬ݁ ܒ݂ܗܰܝܟ݂ܠܳܐ ܘܠܳܐ ܐܰܘܫܶܛܬ݂ܽܘܢ ܥܠܰܝ ܐܺܝܕܰ݁ܝܳܐ ܐܶܠܳܐ ܗܳܕܶ݁ܐ ܗ̄ܝ ܫܳܥܰܬ݁ܟܽ݁ܘܢ ܘܫܽܘܠܛܳܢܳܐ ܕ݂ܚܶܫܽܘܟܳ݁ܐ: ܣ</VERS>
      <VERS vnumber="54">ܘܶܐܚܰܕ݁ܘ ܐܰܝܬ݂ܝܽܘܗ̄ܝ ܠܒܰ݁ܝܬ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܶܡܥܽܘܢ ܐܳܬܶ݁ܐ ܗ̄ܘܳܐ ܒ݂ܳܬ݁ܪܶܗ ܡܶܢ ܪܽܘܚܩܳܐ:</VERS>
      <VERS vnumber="55">ܐܰܘܚܶܕ݁ܘ ܕ݂ܶܝܢ ܢܽܘܪܳܐ ܡܶܨܥܰܬ݁ ܕ݂ܳܪܬ݂ܳܐ ܘܝܳܬ݁ܒ݂ܺܝܢ ܗ̄ܘܰܘ ܚܕܳ݁ܪܶܝܗ ܘܝܳܬܶ݁ܒ݁ ܗ̄ܘܳܐ ܐܳܦ݁ ܗܽܘ ܫܶܡܥܽܘܢ ܒ݂ܰܝܢܳܬ݁ܗܽܘܢ: ܣ</VERS>
      <VERS vnumber="56">ܘܰܚܙܳܬܶ݁ܗ ܥܠܰܝܡܬܳ݁ܐ ܚܕܳ݁ܐ ܕ݂ܝܳܬܶ݁ܒ݁ ܠܘܳܬ݁ ܢܽܘܪܳܐ ܘܚܳܪܰܬ݁ ܒ݂ܶܗ ܘܳܐܡܪܳܐ ܐܳܦ݁ ܗܳܢܳܐ ܥܰܡܶܗ ܗܘܳܐ:</VERS>
      <VERS vnumber="57">ܗܽܘ ܕ݂ܶܝܢ ܟ݂ܦܰ݁ܪ ܘܶܐܡܰܪ ܐܰܢ̄ܬ݂ܬܳ݁ܐ ܠܳܐ ܝܳܕܰ݁ܥ ܐ̄ܢܳܐ ܠܶܗ:</VERS>
      <VERS vnumber="58">ܘܒܳ݁ܬܰ݁ܪ ܩܰܠܺܝܠ ܚܙܳܝܗ̄ܝ ܐ̄ܚܪܺܢܳܐ ܘܶܐܡܰܪ ܠܶܗ ܐܳܦ݁ ܐܰܢ̄ܬ݂ ܡܶܢܗܽܘܢ ܐܰܢ̄ܬ݂ ܟ݂ܺܐܦܳ݁ܐ ܕ݂ܶܝܢ ܐܶܡܰܪ ܠܳܐ ܗܘܺܝܬ݁:</VERS>
      <VERS vnumber="59">ܘܒܳ݁ܬܰ݁ܪ ܫܳܥܳܐ ܚܕܳ݁ܐ ܐ̄ܚܪܺܢܳܐ ܡܶܬ݁ܚܪܶܐ ܗ̄ܘܳܐ ܘܳܐܡܰܪ ܫܰܪܺܝܪܳܐܝܺܬ݁ ܐܳܦ݁ ܗܳܢܳܐ ܥܰܡܶܗ ܗ̄ܘܳܐ ܐܳܦ݁ ܓ݂ܠܺܝܠܳܝܳܐ ܗ̄ܘ ܓ݂ܶܝܪ:</VERS>
      <VERS vnumber="60">ܐܳܡܰܪ ܟ݂ܺܐܦܳ݁ܐ ܓ݂ܰܒ݁ܪܳܐ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܡܰܪ ܐܰܢ̄ܬ݂ ܘܡܶܚܕܳ݁ܐ ܟ݂ܰܕ݁ ܗܽܘ ܡܡܰܠܶܠ ܩܪܳܐ ܬ݂ܰܪܢܳܓ݁ܠܳܐ:</VERS>
      <VERS vnumber="61">ܘܶܐܬ݁ܦ݂ܢܺܝ ܝܶܫܽܘܥ ܘܚܳܪ ܒ݂ܟܺ݁ܐܦܳ݁ܐ ܘܶܐܬ݂ܕ݂ܟܰ݁ܪ ܫܶܡܥܽܘܢ ܡܶܠܬܶ݁ܗ ܕ݂ܡܳܪܰܢ ܕ݂ܶܐܡܰܪ ܗ̄ܘܳܐ ܠܶܗ ܕ݂ܰܩܕܳ݁ܡ ܕ݂ܢܶܩܪܶܐ ܬ݂ܰܪܢܳܓ݁ܠܳܐ ܬ݂ܶܟ݁ܦ݂ܽܘܪ ܒ݂ܺܝ ܬ݂ܠܳܬ݁ ܙܰܒ݁ܢܺܝܢ:</VERS>
      <VERS vnumber="62">ܘܰܢܦܰ݁ܩ ܠܒܰ݁ܪ ܫܶܡܥܽܘܢ ܒ݂ܟܳ݁ܐ ܡܰܪܺܝܪܳܐܝܺܬ݁: ܣ</VERS>
      <VERS vnumber="63">ܘܓܰ݁ܒ݁ܪܶܐ ܕ݂ܰܐܚܺܝܕܺ݁ܝܢ ܗܘܰܘ ܠܝܶܫܽܘܥ ܡܒܰ݁ܙܚܺܝܢ ܗ̄ܘܰܘ ܒ݂ܶܗ ܘܰܡܚܰܦ݂ܶܝܢ ܗ̄ܘܰܘ ܠܶܗ:</VERS>
      <VERS vnumber="64">ܘܡܳܚܶܝܢ ܗ̄ܘܰܘ ܠܶܗ ܥܰܠ ܐܰܦ݂ܰܘܗ̄ܝ ܘܳܐܡܪܺܝܢ ܐܶܬ݁ܢܰܒ݂ܳܐ ܡܰܢܽܘ ܡܚܳܟ݁:</VERS>
      <VERS vnumber="65">ܘܰܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܡܓܰ݁ܕ݂ܦܺ݁ܝܢ ܗ̄ܘܰܘ ܘܳܐܡܪܺܝܢ ܥܠܰܘܗ̄ܝ: ܣ</VERS>
      <VERS vnumber="66">ܘܟܰ݁ܕ݁ ܢܶܓ݁ܗܰܬ݁ ܐܶܬ݁ܟ݂ܰܢܰܫܘ ܩܰܫܺܝܫܶܐ ܘܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܰܐܣܩܽܘܗ̄ܝ ܠܒܶ݁ܝܬ݁-ܟ݂ܢܽܘܫܬ݂ܗܽܘܢ:</VERS>
      <VERS vnumber="67">ܘܳܐܡܪܺܝܢ ܠܶܗ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܐܶܡܰܪ ܠܰܢ ܐܳܡܰܪ ܠܗܽܘܢ ܐܶܢ ܐܺܡܰܪ ܠܟܽ݁ܘܢ ܠܳܐ ܬ݂ܗܰܝܡܢܽܘܢܳܢܝ:</VERS>
      <VERS vnumber="68">ܘܶܐܢ ܐܶܫܰܐܶܠܟܽ݁ܘܢ ܠܳܐ ܡܦܰ݁ܢܶܝܢ ܐܢ̄ܬ݂ܽܘܢ ܠܺܝ ܦ݂ܶܬ݁ܓܳ݁ܡܳܐ ܐܰܘ ܫܳܪܶܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="69">ܡܶܢ ܗܳܫܳܐ ܢܶܗܘܶܐ ܒ݂ܪܶܗ ܕ݂ܐ̄ܢܳܫܳܐ ܝܳܬܶ݁ܒ݁ ܡܶܢ ܝܰܡܺܝܢܳܐ ܕ݂ܚܰܝܠܳܐ ܕ݂ܰܐܠܳܗܳܐ: ܣ</VERS>
      <VERS vnumber="70">ܐܳܡܪܺܝܢ ܕ݂ܶܝܢ ܟ݂ܽܠܗܽܘܢ ܐܰܢ̄ܬ݂ ܗܽ̄ܘ ܗܳܟܺ݁ܝܠ ܒ݂ܪܶܗ ܕ݂ܰܐܠܳܗܳܐ ܐܳܡܰܪ ܠܗܽܘܢ ܝܶܫܽܘܥ ܐܰܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܶܐܢܳܐ ܐ̄ܢܳܐ: ܣ</VERS>
      <VERS vnumber="71">ܐܳܡܪܺܝܢ ܡܳܢܳܐ ܬ݂ܽܘܒ݁ ܡܶܬ݁ܒ݂ܥܶܝܢ ܠܰܢ ܣܳܗܕ݂ܶܐ ܚܢܰܢ ܓ݂ܶܝܪ ܫܡܰܥܢ ܡܶܢ ܦ݂ܽܘܡܶܗ: ܣ</VERS>
    </CHAPTER>
    <CHAPTER cnumber="23">
      <VERS vnumber="1">ܘܩܳܡܘ ܟ݂ܽܠܶܗ ܟ݂ܶܢܫܗܽܘܢ ܘܰܐܝܬ݂ܝܽܘܗ̄ܝ ܠܘܳܬ݁ ܦ݂ܺܝܠܰܛܳܘܣ: ܣ</VERS>
      <VERS vnumber="2">ܘܫܰܪܺܝܘ ܐܳܟ݁ܠܺܝܢ ܩܰܪܨܰܘܗ̄ܝ ܘܳܐܡܪܺܝܢ ܠܗܳܢܳܐ ܐܶܫܟ݂ܰܚܢ ܕ݂ܡܰܛܥܶܐ ܥܰܡܰܢ ܘܟܳ݁ܠܶܐ ܕ݂ܰܟ݁ܣܶܦ݁-ܪܺܫܳܐ ܠܩܶܣܰܪ ܠܳܐ ܢܶܬ݂ܶܠ ܘܳܐܡܰܪ ܥܰܠ ܢܰܦ݁ܫܶܗ ܕ݂ܡܰܠܟ݂ܳܐ ܗ̄ܘ ܡܫܺܝܚܳܐ: ܣ</VERS>
      <VERS vnumber="3">ܦ݂ܺܝܠܰܛܳܘܣ ܕ݂ܶܝܢ ܫܰܐܠܶܗ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܳܡܰܪ ܠܶܗ ܐܰܢ̄ܬ݂ ܐܶܡܰܪܬ݂: ܣ</VERS>
      <VERS vnumber="4">ܘܶܐܡܰܪ ܦ݂ܺܝܠܰܛܳܘܣ ܠܪܰܒ݂ܰܝ-ܟ݂ܳܗܢܶܐ ܘܰܠܟܶ݁ܢܫܳܐ ܐܶܢܳܐ ܡܶܕ݂ܶܡ ܥܶܠܬܳ݁ܐ ܠܳܐ ܡܶܫܟ݂ܰܚ ܐ̄ܢܳܐ ܥܰܠ ܓ݂ܰܒ݁ܪܳܐ ܗܳܢܳܐ:</VERS>
      <VERS vnumber="5">ܗܶܢܽܘܢ ܕ݂ܶܝܢ ܡܰܙܥܩܺܝܢ ܗ̄ܘܰܘ ܘܳܐܡܪܺܝܢ ܕ݂ܫܰܓ݁ܫܶܗ ܠܥܰܡܰܢ ܟ݂ܰܕ݁ ܡܰܠܶܦ݁ ܒ݂ܟܽ݁ܠܳܗ ܝܺܗܽܘܕ݁ ܘܫܰܪܺܝ ܡܶܢ ܓ݂ܠܺܝܠܳܐ ܘܰܥܕܰ݁ܡܳܐ ܠܗܳܪܟ݂ܳܐ ܣ݂ ܣ݂:</VERS>
      <VERS vnumber="6">ܦ݂ܺܝܠܰܛܳܘܣ ܕ݂ܶܝܢ ܟ݂ܰܕ݁ ܫܡܰܥ ܫܡܳܐ ܕ݂ܰܓ݁ܠܺܝܠܳܐ ܫܰܐܶܠ ܕ݂ܶܐܢ ܓ݂ܰܒ݁ܪܳܐ ܗܽܘ ܓ݂ܠܺܝܠܳܝܳܐ:</VERS>
      <VERS vnumber="7">ܘܟܰ݁ܕ݁ ܝܺܕܰ݁ܥ ܕ݂ܡܶܢ ܬ݂ܚܶܝܬ݁ ܫܽܘܠܛܳܢܳܐ ܗܽܘ ܕ݂ܗܶܪܳܘܕܶ݁ܣ ܫܰܕ݂ܪܶܗ ܠܘܳܬܶ݁ܗ ܕ݂ܗܶܪܳܘܕܶ݁ܣ ܡܶܛܽܠ ܕ݂ܒܽ݁ܐܘܪܺܫܠܶܡ ܗ̄ܘܳܐ ܒ݂ܗܳܢܽܘܢ ܝܰܘܡܳܬܳ݁ܐ:</VERS>
      <VERS vnumber="8">ܗܶܪܳܘܕܶ݁ܣ ܕ݂ܶܝܢ ܟ݂ܰܕ݁ ܚܙܳܝܗ̄ܝ ܠܝܶܫܽܘܥ ܚܕܺ݁ܝ ܛܳܒ݁ ܨܳܒܶ݁ܐ ܗ̄ܘܳܐ ܓ݂ܶܝܪ ܠܡܶܚܙܝܶܗ ܡܶܢ ܙܰܒ݁ܢܳܐ ܣܰܓ݂ܺܝܳܐܐ ܡܶܛܽܠ ܕ݂ܫܳܡܰܥ ܗ̄ܘܳܐ ܥܠܰܘܗ̄ܝ ܣܰܓ݂ܺܝܳܐܬܳ݁ܐ ܘܡܰܣܒ݂ܰܪ ܗ̄ܘܳܐ ܕ݂ܡܶܕ݂ܶܡ ܐܳܬܳ݁ܐ ܢܶܚܙܶܐ ܡܶܢܶܗ:</VERS>
      <VERS vnumber="9">ܘܡܶܠܶܐ ܣܰܓ݂ܺܝܳܐܬܳ݁ܐ ܡܫܰܐܶܠ ܗ̄ܘܳܐ ܠܶܗ ܝܶܫܽܘܥ ܕ݂ܶܝܢ ܡܶܕ݂ܶܡ ܦ݂ܶܬ݁ܓܳ݁ܡܳܐ ܠܳܐ ܐܰܬܺ݁ܝܒܶ݁ܗ: ܣ</VERS>
      <VERS vnumber="10">ܩܳܝܡܺܝܢ ܗ̄ܘܰܘ ܕ݂ܶܝܢ ܪܰܒ݂ܰܝ-ܟ݂ܳܗܢܶܐ ܘܣܳܦ݁ܪܶܐ ܘܥܰܙܺܝܙܳܐܝܺܬ݁ ܐܳܟ݁ܠܺܝܢ ܗ̄ܘܰܘ ܩܰܪܨܰܘܗ̄ܝ:</VERS>
      <VERS vnumber="11">ܗܶܪܳܘܕܶ݁ܣ ܕ݂ܶܝܢ ܫܳܛܶܗ ܗܽܘ ܘܦܳ݁ܠܚܰܘܗ̄ܝ ܘܟܰ݁ܕ݁ ܡܒܰ݁ܙܰܚ ܐܰܠܒ݂ܫܶܗ ܢܰܚܬ݂ܶܐ ܕ݂ܰܙܚܽܘܪܺܝܬܳ݁ܐ ܘܫܰܕ݂ܪܶܗ ܠܘܳܬ݁ ܦ݂ܺܝܠܰܛܳܘܣ:</VERS>
      <VERS vnumber="12">ܘܰܒ݁ܗܰܘ ܝܰܘܡܳܐ ܗܘܰܘ ܪܳܚܡܶܐ ܦ݂ܺܝܠܰܛܳܘܣ ܘܗܶܪܳܘܕܶ݁ܣ ܥܰܡ ܚܕܳ݁ܕܶ݁ܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗܘܳܬ݁ ܓ݂ܶܝܪ ܡܶܢ ܩܕܺ݁ܝܡ ܒ݂ܰܝܢܳܬ݁ܗܽܘܢ: ܣ</VERS>
      <VERS vnumber="13">ܩܪܳܐ ܕ݂ܶܝܢ ܦ݂ܺܝܠܰܛܳܘܣ ܠܪܰܒ݂ܰܝ-ܟ݂ܳܗܢܶܐ ܘܠܰܐܪܟܽ݁ܘܢܶܐ ܘܰܠܥܰܡܳܐ:</VERS>
      <VERS vnumber="14">ܘܶܐܡܰܪ ܠܗܽܘܢ ܩܰܪܶܒ݁ܬ݂ܽܘܢ ܠܺܝ ܓ݂ܰܒ݁ܪܳܐ ܗܳܢܳܐ ܐܰܝܟ݁ ܡܰܗܦ݂ܶܟ݁ ܥܰܡܟܽ݁ܘܢ ܘܗܳܐ ܐܶܢܳܐ ܥܰܩܶܒ݁ܬ݂ܶܗ ܠܥܺܢܰܝܟ݂ܽܘܢ ܘܥܶܠܬܳ݁ܐ ܡܶܕ݂ܶܡ ܠܳܐ ܐܶܫܟ݂ܚܶܬ݁ ܒ݂ܓܰ݁ܒ݁ܪܳܐ ܗܳܢܳܐ ܡܶܢ ܟ݂ܽܠ ܕ݂ܡܰܪܫܶܝܢ ܐܢ̄ܬ݂ܽܘܢ ܒ݂ܶܗ:</VERS>
      <VERS vnumber="15">ܐܶܠܳܐ ܐܳܦ݁ܠܳܐ ܗܶܪܳܘܕܶ݁ܣ ܫܰܕ݂ܰܪܬ݂ܶܗ ܓ݂ܶܝܪ ܠܘܳܬܶ݁ܗ ܘܗܳܐ ܠܳܐ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܣܥܺܝܪ ܠܶܗ:</VERS>
      <VERS vnumber="16">ܐܶܪܕ݂ܶܝܘܗ̄ܝ ܗܳܟܺ݁ܝܠ ܘܶܐܫܒ݂ܩܺܝܘܗ̄ܝ: ܣ</VERS>
      <VERS vnumber="17">ܥܝܳܕܳ݁ܐ ܓ݂ܶܝܪ ܐܺܝܬ݁ ܗ̄ܘܳܐ ܕ݂ܢܶܫܪܶܐ ܠܗܽܘܢ ܚܰܕ݁ ܒ݂ܥܰܕ݁ܥܺܕܳ݁ܐ:</VERS>
      <VERS vnumber="18">ܩܥܰܘ ܕ݂ܶܝܢ ܟ݂ܽܠܶܗ ܟ݂ܶܢܫܳܐ ܘܳܐܡܪܺܝܢ ܫܩܽܘܠܳܝܗ̄ܝ ܠܗܳܢܳܐ ܘܰܫܪܺܝ ܠܰܢ ܠܒܰ݁ܪ-ܐܰܒ݂ܰܐ:</VERS>
      <VERS vnumber="19">ܗܰܘ ܐܰܝܢܳܐ ܕ݂ܡܶܛܽܠ ܐܶܣܛܰܣܺܝܣ ܕ݂ܰܗܘܳܬ݁ ܒ݂ܰܡܕܺ݁ܝܢ̄ܬ݂ܳܐ ܘܩܶܛܠܳܐ ܪܡܶܐ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ: ܣ</VERS>
      <VERS vnumber="20">ܬ݂ܽܘܒ݁ ܕ݂ܶܝܢ ܡܰܠܶܠ ܥܰܡܗܽܘܢ ܦ݂ܺܝܠܰܛܳܘܣ ܟ݂ܰܕ݁ ܨܳܒܶ݁ܐ ܕ݂ܢܶܫܪܶܐ ܠܝܶܫܽܘܥ:</VERS>
      <VERS vnumber="21">ܗܶܢܽܘܢ ܕ݂ܶܝܢ ܩܳܥܶܝܢ ܗ̄ܘܰܘ ܘܳܐܡܪܺܝܢ ܙܩܽܘܦܳ݁ܝܗ̄ܝ ܙܩܽܘܦܳ݁ܝܗ̄ܝ: ܣ</VERS>
      <VERS vnumber="22">ܗܽܘ ܕ݂ܶܝܢ ܕ݂ܰܬ݁ܠܳܬ݁ ܙܰܒ݁ܢܺܝܢ ܐܶܡܰܪ ܠܗܽܘܢ ܡܳܢܳܐ ܓ݂ܶܝܪ ܕ݂ܒܺ݁ܝܫ ܥܒܰ݁ܕ݁ ܗܳܢܳܐ ܡܶܕ݂ܶܡ ܥܶܠܬܳ݁ܐ ܕ݂ܫܳܘܝܳܐ ܠܡܰܘܬ݂ܳܐ ܠܳܐ ܐܶܫܟ݂ܚܶܬ݁ ܒ݂ܶܗ ܐܶܪܕ݂ܶܝܘܗ̄ܝ ܗܳܟܺ݁ܝܠ ܘܶܐܫܒ݂ܩܺܝܘܗ̄ܝ:</VERS>
      <VERS vnumber="23">ܗܶܢܽܘܢ ܕ݂ܶܝܢ ܬ݂ܳܟ݁ܒ݂ܺܝܢ ܗ̄ܘܰܘ ܒ݂ܩܳܠܳܐ ܪܳܡܳܐ ܘܫܳܐܠܺܝܢ ܗ̄ܘܰܘ ܠܶܗ ܕ݂ܢܶܙܩܦܽ݁ܘܢܳܝܗ̄ܝ ܘܰܥܫܶܢ ܗ̄ܘܳܐ ܩܳܠܗܽܘܢ ܕ݂ܺܝܠܗܽܘܢ ܘܰܕ݁ܪܰܒ݂ܰܝ-ܟ݂ܳܗܢܶܐ: ܣ</VERS>
      <VERS vnumber="24">ܦ݂ܺܝܠܰܛܳܘܣ ܕ݂ܶܝܢ ܦ݂ܩܰܕ݁ ܕ݂ܬܶ݁ܗܘܶܐ ܫܶܐܠܰܬ݁ܗܽܘܢ:</VERS>
      <VERS vnumber="25">ܘܰܫܪܳܐ ܠܗܽܘܢ ܠܗܰܘ ܕ݂ܡܶܛܽܠ ܐܶܣܛܰܣܺܝܣ ܘܩܶܛܠܳܐ ܪܡܶܐ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ ܗܰܘ ܕ݂ܰܫܶܐܠܘ ܠܝܶܫܽܘܥ ܕ݂ܶܝܢ ܐܰܫܠܶܡ ܠܨܶܒ݁ܝܳܢܗܽܘܢ: ܣ</VERS>
      <VERS vnumber="26">ܘܟܰ݁ܕ݁ ܡܰܘܒ݂ܠܺܝܢ ܠܶܗ ܐܶܚܰܕ݁ܘ ܠܫܶܡܥܽܘܢ ܩܽܘܪܺܝܢܳܝܳܐ ܕ݂ܳܐܬܶ݁ܐ ܡܶܢ ܩܪܺܝܬܳ݁ܐ ܘܣܳܡܘ ܥܠܰܘܗ̄ܝ ܙܩܺܝܦܳ݁ܐ ܕ݂ܢܶܛܥܰܢ ܒ݂ܳܬ݁ܪܶܗ ܕ݂ܝܶܫܽܘܥ:</VERS>
      <VERS vnumber="27">ܘܳܐܬܶ݁ܐ ܗ̄ܘܳܐ ܒ݂ܳܬ݁ܪܶܗ ܣܽܘܓܳ݁ܐܐ ܕ݂ܥܰܡܳܐ ܘܢܶܫܶܐ ܐܰܝܠܶܝܢ ܕ݂ܡܰܪܩܕܳ݁ܢ ܗ̄ܘܰܝ ܘܳܐܠܝܳܢ ܥܠܰܘܗ̄ܝ:</VERS>
      <VERS vnumber="28">ܘܶܐܬ݁ܦ݂ܢܺܝ ܝܶܫܽܘܥ ܠܘܳܬ݁ܗܶܝܢ ܘܶܐܡܰܪ ܒ݂ܢܳܬ݁ ܐܽܘܪܺܫܠܶܡ ܠܳܐ ܬ݂ܶܒ݁ܟ݂ܝܳܢ ܥܠܰܝ ܒ݂ܪܰܡ ܥܰܠ ܢܰܦ݁ܫܟܶ݁ܝܢ ܒ݂ܟܳ݁ܝܶܝܢ ܘܥܰܠ ܒ݂ܢܰܝܟ݂ܶܝܢ:</VERS>
      <VERS vnumber="29">ܕ݂ܗܳܐ ܐܳܬܶ݁ܝܢ ܝܰܘܡܳܬܳ݁ܐ ܕ݂ܰܒ݁ܗܽܘܢ ܢܺܐܡܪܽܘܢ ܛܽܘܒܰ݁ܝܗܶܝܢ ܠܥܰܩܪܳܬܳ݁ܐ ܘܰܠܟܰ݁ܪܣܳܬܳ݁ܐ ܕ݂ܠܳܐ ܝܺܠܶܕ݁ ܘܠܰܬ݂ܕܰ݁ܝܳܐ ܕ݂ܠܳܐ ܐܰܝܢܶܩܘ:</VERS>
      <VERS vnumber="30">ܗܳܝܕ݂ܶܝܢ ܬ݂ܫܰܪܽܘܢ ܠܡܺܐܡܰܪ ܠܛܽܘܪܶܐ ܕ݂ܦܶ݁ܠܘ ܥܠܰܝܢ ܘܰܠܪܳܡܳܬܳ݁ܐ ܕ݂ܟܰ݁ܣܳܝܶܢܳܢ:</VERS>
      <VERS vnumber="31">ܕ݂ܶܐܢ ܒ݂ܩܰܝܣܳܐ ܪܰܛܺܝܒܳ݁ܐ ܗܳܠܶܝܢ ܥܳܒ݁ܕ݂ܺܝܢ ܒ݂ܝܰܒ݂ܺܝܫܳܐ ܡܳܢܳܐ ܢܶܗܘܶܐ:</VERS>
      <VERS vnumber="32">ܘܳܐܬܶ݁ܝܢ ܗ̄ܘܰܘ ܥܰܡܶܗ ܬ݂ܪܶܝܢ ܐ̄ܚܪܳܢܺܝܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܕ݂ܢܶܬ݁ܩܰܛܠܽܘܢ: ܣ</VERS>
      <VERS vnumber="33">ܘܟܰ݁ܕ݁ ܐܶܬܰ݁ܘ ܠܕܽ݁ܘܟ݂ܬܳ݁ܐ ܚܕܳ݁ܐ ܕ݂ܡܶܬ݁ܩܰܪܝܳܐ ܩܰܪܩܰܦ݁ܬܳ݁ܐ ܙܰܩܦ݂ܽܘܗ̄ܝ ܬ݂ܰܡܳܢ ܘܰܠܗܳܢܽܘܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܚܰܕ݁ ܡܶܢ ܝܰܡܺܝܢܶܗ ܘܚܰܕ݁ ܡܶܢ ܣܶܡܳܠܶܗ: ܣ</VERS>
      <VERS vnumber="34">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܗ̄ܘܳܐ ܐܰܒܳ݁ܐ ܫܒܽ݁ܘܩ ܠܗܽܘܢ ܠܳܐ ܓ݂ܶܝܪ ܝܳܕ݁ܥܺܝܢ ܡܳܢܳܐ ܥܳܒ݁ܕ݂ܺܝܢ ܣ ܘܦܰ݁ܠܶܓ݁ܘ ܢܰܚܬ݂ܰܘܗ̄ܝ ܘܰܐܪܡܺܝܘ ܥܠܰܝܗܽܘܢ ܦ݂ܶܣܳܐ:</VERS>
      <VERS vnumber="35">ܩܳܐܶܡ ܗ̄ܘܳܐ ܕ݂ܶܝܢ ܥܰܡܳܐ ܘܚܳܙܶܐ ܘܰܡܡܰܝܩܺܝܢ ܗ̄ܘܰܘ ܒ݂ܶܗ ܐܳܦ݁ ܐܰܪܟܽ݁ܘܢܶܐ ܘܳܐܡܪܺܝܢ ܠܰܐ̄ܚܪܳܢܶܐ ܐܰܚܺܝ ܢܰܚܶܐ ܢܰܦ݁ܫܶܗ ܐܶܢ ܗܽܘܝܽܘ ܡܫܺܝܚܳܐ ܓ݂ܰܒ݁ܝܶܗ ܕ݂ܰܐܠܳܗܳܐ:</VERS>
      <VERS vnumber="36">ܘܰܡܒܰ݁ܙܚܺܝܢ ܗ̄ܘܰܘ ܒ݂ܶܗ ܐܳܦ݁ ܐܶܣܛܪܰܛܺܝܽܘܛܶܐ ܟ݂ܰܕ݁ ܩܳܪܒ݂ܺܝܢ ܠܘܳܬܶ݁ܗ ܘܰܡܩܰܪܒܺ݁ܝܢ ܠܶܗ ܚܰܠܳܐ:</VERS>
      <VERS vnumber="37">ܘܳܐܡܪܺܝܢ ܠܶܗ ܐܶܢ ܐܰܢ̄ܬ݂ ܗܽ̄ܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܐܰܚܳܐ ܢܰܦ݁ܫܳܟ݁: ܣ</VERS>
      <VERS vnumber="38">ܐܺܝܬ݁ ܗ̄ܘܳܐ ܕ݂ܶܝܢ ܐܳܦ݁ ܟ݂ܬܳ݁ܒܳ݁ܐ ܕ݂ܰܟ݁ܬܺ݁ܝܒ݁ ܠܥܶܠ ܡܶܢܶܗ ܝܰܘܢܳܐܝܺܬ݁ ܘܰܪܽܗ̄ܘܡܳܐܝܺܬ݁ ܘܥܶܒ݁ܪܳܐܝܺܬ݁ ܗܳܢܰܘ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ: ܣ</VERS>
      <VERS vnumber="39">ܚܰܕ݁ ܕ݂ܶܝܢ ܡܶܢ ܗܳܢܽܘܢ ܥܳܒ݁ܕ݂ܰܝ ܒ݂ܺܝܫܳܬܳ݁ܐ ܕ݂ܰܨܠܺܝܒܺ݁ܝܢ ܗ̄ܘܰܘ ܥܰܡܶܗ ܡܓܰ݁ܕ݂ܶܦ݁ ܗ̄ܘܳܐ ܥܠܰܘܗ̄ܝ ܘܳܐܡܰܪ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܦ݂ܰܨܳܐ ܢܰܦ݁ܫܳܟ݁ ܘܦܰ݁ܨܳܐ ܐܳܦ݁ ܠܰܢ:</VERS>
      <VERS vnumber="40">ܘܰܟ݁ܐܳܐ ܒ݂ܶܗ ܚܰܒ݁ܪܶܗ ܘܶܐܡܰܪ ܠܶܗ ܐܳܦ݁ ܠܳܐ ܡܶܢ ܐܰܠܳܗܳܐ ܕ݂ܳܚܶܠ ܐܰܢ̄ܬ݂ ܕ݂ܳܐܦ݁ ܐܰܢ̄ܬ݂ ܒ݂ܶܗ ܐܰܢ̄ܬ݂ ܒ݂ܕܺ݁ܝܢܳܐ:</VERS>
      <VERS vnumber="41">ܘܰܚܢܰܢ ܟ݂ܺܐܢܳܐܝܺܬ݁ ܐܰܝܟ݁ ܕ݂ܫܳܘܶܝܢ ܗ̄ܘܰܝܢ ܓ݂ܶܝܪ ܘܰܐܝܟ݁ ܕ݂ܰܥܒܰ݁ܕ݁ܢ ܐܶܬ݁ܦ݂ܪܰܥܢ ܗܳܢܳܐ ܕ݂ܶܝܢ ܡܶܕ݂ܶܡ ܕ݂ܰܣܢܶܐ ܠܳܐ ܥܒܺ݁ܝܕ݁ ܠܶܗ:</VERS>
      <VERS vnumber="42">ܘܶܐܡܰܪ ܠܝܶܫܽܘܥ ܐܶܬ݂ܕ݂ܰܟ݁ܪܰܝܢܝ ܡܳܪܝ ܡܳܐ ܕ݂ܳܐܬܶ݁ܐ ܐܰܢ̄ܬ݂ ܒ݂ܡܰܠܟ݂ܽܘܬܳ݁ܟ݁:</VERS>
      <VERS vnumber="43">ܐܳܡܰܪ ܠܶܗ ܝܶܫܽܘܥ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܝܰܘܡܳܢܳܐ ܥܰܡܝ ܬ݂ܶܗܘܶܐ ܒ݂ܦܰ݁ܪܕ݂ܰܝܣܳܐ: ܣ</VERS>
      <VERS vnumber="44">ܐܺܝܬ݁ ܗ̄ܘܰܝ ܕ݂ܶܝܢ ܐܰܝܟ݁ ܫܳܥܶܐ ܫܶܬ݁ ܘܰܗܘܳܐ ܚܶܫܽܘܟܳ݁ܐ ܥܰܠ ܟ݂ܽܠܳܗ ܐܰܪܥܳܐ ܥܕܰ݁ܡܳܐ ܠܰܬ݁ܫܰܥ ܫܳܥܺܝܢ:</VERS>
      <VERS vnumber="45">ܘܫܶܡܫܳܐ ܚܫܶܟ݁ ܘܶܐܨܛܪܺܝ ܐܰܦ݂ܰܝ ܬ݂ܰܪܥܳܐ ܕ݂ܗܰܝܟ݂ܠܳܐ ܡܶܢ ܡܨܰܥܬܶ݁ܗ: ܣ</VERS>
      <VERS vnumber="46">ܘܰܩܥܳܐ ܝܶܫܽܘܥ ܒ݂ܩܳܠܳܐ ܪܳܡܳܐ ܘܶܐܡܰܪ ܐܳܒ݁ܝ ܒ݂ܺܐܝܕܰ݁ܝܟְ݂ ܣܳܐܶܡ ܐ̄ܢܳܐ ܪܽܘܚܝ ܗܳܕܶ݁ܐ ܐܶܡܰܪ ܘܰܫܠܶܡ: ܣ</VERS>
      <VERS vnumber="47">ܟ݂ܰܕ݁ ܚܙܳܐ ܕ݂ܶܝܢ ܩܶܢܛܪܽܘܢܳܐ ܡܶܕ݂ܶܡ ܕ݂ܰܗܘܳܐ ܫܰܒ݂ܰܚ ܠܰܐܠܳܗܳܐ ܘܶܐܡܰܪ ܫܰܪܺܝܪܳܐܝܺܬ݁ ܗܳܢܳܐ ܓ݂ܰܒ݁ܪܳܐ ܙܰܕ݂ܺܝܩܳܐ ܗ̄ܘܳܐ: ܣ</VERS>
      <VERS vnumber="48">ܘܟܽ݁ܠܗܽܘܢ ܟ݂ܶܢܫܶܐ ܐܰܝܠܶܝܢ ܕ݂ܰܟ݁ܢܺܝܫܺܝܢ ܗ̄ܘܰܘ ܠܰܚܙܳܬܳ݁ܐ ܗܳܕܶ݁ܐ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܗܘܳܐ ܗܦܰ݁ܟ݁ܘ ܟ݂ܰܕ݁ ܛܳܪܦ݂ܺܝܢ ܥܰܠ ܚܰܕܺ݁ܝܗܽܘܢ:</VERS>
      <VERS vnumber="49">ܘܩܳܝܡܺܝܢ ܗ̄ܘܰܘ ܡܶܢ ܪܽܘܚܩܳܐ ܟ݂ܽܠܗܽܘܢ ܝܳܕܽ݁ܘܥܰܘܗ̄ܝ ܕ݂ܝܶܫܽܘܥ ܘܢܶܫܶܐ ܐܰܝܠܶܝܢ ܕ݂ܶܐܬܰ݁ܝ ܗ̄ܘܰܝ ܥܰܡܶܗ ܡܶܢ ܓ݂ܠܺܝܠܳܐ ܘܚܳܙܶܝܢ ܗ̄ܘܰܘ ܗܳܠܶܝܢ: ܣ</VERS>
      <VERS vnumber="50">ܓ݂ܰܒ݁ܪܳܐ ܕ݂ܶܝܢ ܚܰܕ݁ ܕ݂ܰܫܡܶܗ ܝܰܘܣܶܦ݁ ܒ݂ܽܘܠܶܘܛܺܐ ܡܶܢ ܪܳܡܬܳ݁ܐ ܡܕܺ݁ܝܢ̄ܬ݂ܳܐ ܕ݂ܺܝܗܽܘܕ݁ ܓ݂ܰܒ݁ܪܳܐ ܗܘܳܐ ܛܳܒܳ݁ܐ ܘܙܰܕ݂ܺܝܩܳܐ:</VERS>
      <VERS vnumber="51">ܗܳܢܳܐ ܠܳܐ ܫܳܠܶܡ ܗ̄ܘܳܐ ܠܨܶܒ݁ܝܳܢܗܽܘܢ ܘܰܠܣܽܘܥܪܳܢܗܽܘܢ ܘܰܡܣܰܟ݂ܶܐ ܗ̄ܘܳܐ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="52">ܗܳܢܳܐ ܩܪܶܒ݁ ܠܘܳܬ݁ ܦ݂ܺܝܠܰܛܳܘܣ ܘܰܫܐܶܠ ܦ݂ܰܓ݁ܪܶܗ ܕ݂ܝܶܫܽܘܥ:</VERS>
      <VERS vnumber="53">ܘܰܐܚܬܶ݁ܗ ܘܟܰ݁ܪܟܶ݁ܗ ܒ݂ܰܚܝܳܨܳܐ ܕ݂ܟܶ݁ܬ݂ܳܢܳܐ ܘܣܳܡܶܗ ܒ݂ܒܶ݁ܝܬ݁ ܩܒܽ݁ܘܪܳܐ ܢܩܺܝܪܳܐ ܗܰܘ ܕ݂ܠܳܐ ܐ̄ܢܳܫ ܥܕܰ݁ܟ݂ܺܝܠ ܐܶܬ݂ܬ݂ܣܺܝܡ ܗ̄ܘܳܐ ܒ݂ܶܗ:</VERS>
      <VERS vnumber="54">ܘܝܰܘܡܳܐ ܥܪܽܘܒ݁ܬ݂ܳܐ ܗ̄ܘܳܬ݁ ܘܫܰܒ݂ܬܳ݁ܐ ܢܳܓ݁ܗܳܐ ܗ̄ܘܳܬ݁: ܣ</VERS>
      <VERS vnumber="55">ܩܰܪܺܝܒܳ݁ܢ ܗ̄ܘܰܝ ܕ݂ܶܝܢ ܢܶܫܶܐ ܗܳܠܶܝܢ ܕ݂ܶܐܬܰ݁ܝ ܥܰܡܶܗ ܡܶܢ ܓ݂ܠܺܝܠܳܐ ܘܰܚܙܰܝܳܝܗ̄ܝ ܠܩܰܒ݁ܪܳܐ ܘܰܐܝܟ݂ܰܢܳܐ ܐܶܬ݂ܬ݂ܣܺܝܡ ܦ݂ܰܓ݁ܪܶܗ: ܣ</VERS>
      <VERS vnumber="56">ܘܰܗܦܰ݁ܟ݁ ܛܰܝܶܒ݁ ܗܶܪܽܘܡܶܐ ܘܒܶ݁ܣܡܶܐ ܘܰܒ݁ܫܰܒ݂ܬܳ݁ܐ ܫܠܰܝ ܐܰܝܟ݁ ܕ݂ܰܦ݁ܩܺܝܕ݁ ܣ݂ ܣ݂:</VERS>
    </CHAPTER>
    <CHAPTER cnumber="24">
      <VERS vnumber="1">ܒ݂ܚܰܕ݁ ܒ݂ܫܰܒ݂ܳܐ ܕ݂ܶܝܢ ܒ݂ܫܰܦ݁ܪܳܐ ܥܰܕ݁ ܚܶܫܽܘܟ݁ ܐܶܬܰ݁ܝ ܠܒܶ݁ܝܬ݁-ܩܒܽ݁ܘܪܳܐ ܘܰܐܝܬ݂ܺܝ ܗܶܪܽܘܡܶܐ ܗܳܠܶܝܢ ܕ݂ܛܰܝܶܒ݁ ܗ̄ܘܰܝ ܘܺܐܝܬ݁ ܗ̄ܘܰܝ ܥܰܡܗܶܝܢ ܢܶܫܶܐ ܐ̄ܚܪܳܢܝܳܬܳ݁ܐ:</VERS>
      <VERS vnumber="2">ܘܶܐܫܟ݂ܰܚ ܟ݂ܺܐܦܳ݁ܐ ܕ݂ܰܡܥܰܓ݂ܠܳܐ ܡܶܢ ܒ݂ܶܝܬ݁ ܩܒܽ݁ܘܪܳܐ:</VERS>
      <VERS vnumber="3">ܘܥܰܠܶܝܢ ܘܠܳܐ ܐܶܫܟ݂ܚܳܝܗ̄ܝ ܠܦܰ݁ܓ݁ܪܳܐ ܕ݂ܝܶܫܽܘܥ:</VERS>
      <VERS vnumber="4">ܘܰܗܘܳܐ ܕ݂ܟܰ݁ܕ݁ ܗܶܢܶܝܢ ܬ݂ܰܡܺܝܗܳܢ ܥܰܠ ܗܳܕܶ݁ܐ ܗܳܐ ܬ݂ܪܶܝܢ ܓ݂ܰܒ݁ܪܺܝܢ ܩܳܡܘ ܠܥܶܠ ܡܶܢܗܶܝܢ ܘܡܰܒ݁ܪܶܩ ܗ̄ܘܳܐ ܠܒܽ݁ܘܫܗܽܘܢ:</VERS>
      <VERS vnumber="5">ܘܰܗܘܰܝ ܒ݂ܕܶ݁ܚܠܬܳ݁ܐ ܘܰܟ݁ܦܰ݁ܝ ܐܰܦ݂ܰܝܗܶܝܢ ܒ݂ܰܐܪܥܳܐ ܣ ܘܳܐܡܪܺܝܢ ܠܗܶܝܢ ܡܳܢܳܐ ܒ݂ܳܥܝܳܢ ܐܢ̄ܬ݂ܶܝܢ ܚܰܝܳܐ ܥܰܡ ܡܺܝܬܶ݁ܐ:</VERS>
      <VERS vnumber="6">ܠܰܝܬ݂ܰܘܗ̄ܝ ܬ݂ܢܳܢ ܩܳܡ ܠܶܗ ܥܶ̄ܗܰܕܶ݁ܝܢ ܕ݂ܡܰܠܶܠ ܥܰܡܟܶ݁ܝܢ ܟ݂ܰܕ݁ ܗܽܘ ܒ݂ܰܓ݁ܠܺܝܠܳܐ:</VERS>
      <VERS vnumber="7">ܘܶܐܡܰܪ ܗ̄ܘܳܐ ܕ݂ܰܥܬܺ݁ܝܕ݁ ܗܽ̄ܘ ܒ݂ܪܶܗ ܕ݂ܐ̄ܢܳܫܳܐ ܕ݂ܢܶܫܬ݂ܠܶܡ ܒ݂ܺܐܝܕܰ݁ܝ ܐ̄ܢܳܫܳܐ ܚܰܛܳܝܶܐ ܘܢܶܨܛܠܶܒ݁ ܘܠܰܬ݁ܠܳܬܳ݁ܐ ܝܰܘܡܺܝܢ ܢܩܽܘܡ: ܣ</VERS>
      <VERS vnumber="8">ܘܗܶܢܶܝܢ ܐܶܬ݂ܕ݂ܟܰ݁ܪܶܝܢ ܠܡܶܠܰܘܗ̄ܝ:</VERS>
      <VERS vnumber="9">ܘܰܗܦܰ݁ܟ݁ ܡܶܢ ܩܰܒ݁ܪܳܐ ܘܶܐܡܰܪܶܝܢ ܗܳܠܶܝܢ ܟ݂ܽܠܗܶܝܢ ܠܰܚܕܰ݁ܥܣܰܪ ܘܰܠܫܰܪܟ݂ܳܐ:</VERS>
      <VERS vnumber="10">ܐܺܝܬܰ݁ܝܗܶܝܢ ܗ̄ܘܰܝ ܕ݂ܶܝܢ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܝܽܘܚܰܢ ܘܡܰܪܝܰܡ ܐܶܡܶܗ ܕ݂ܝܰܥܩܽܘܒ݁ ܘܫܰܪܟ݂ܳܐ ܕ݂ܥܰܡܗܶܝܢ ܗܳܠܶܝܢ ܕ݂ܶܐܡܰܪ ܗ̄ܘܰܝ ܠܰܫܠܺܝܚܶܐ:</VERS>
      <VERS vnumber="11">ܘܶܐܬ݁ܚܙܺܝ ܒ݂ܥܰܝܢܰܝܗܽܘܢ ܡܶܠܶܐ ܗܳܠܶܝܢ ܐܰܝܟ݁ ܫܳܢܝܳܬܳ݁ܐ ܘܠܳܐ ܗܰܝܡܶܢܘ ܐܶܢܶܝܢ: ܣ</VERS>
      <VERS vnumber="12">ܫܶܡܥܽܘܢ ܕ݂ܶܝܢ ܩܳܡ ܘܰܪܗܶܛ ܠܩܰܒ݁ܪܳܐ ܘܰܐܕܺ݁ܝܩ ܚܙܳܐ ܟ݂ܶܬ݂ܳܢܶܐ ܕ݂ܣܺܝܡܺܝܢ ܒ݂ܰܠܚܽܘܕ݁ ܘܶܐܙܰܠ ܟ݂ܰܕ݁ ܡܶܬ݂ܕ݂ܰܡܰܪ ܒ݂ܢܰܦ݁ܫܶܗ ܥܰܠ ܡܶܕ݂ܶܡ ܕ݂ܰܗܘܳܐ: ܣ</VERS>
      <VERS vnumber="13">ܘܗܳܐ ܬ݂ܪܶܝܢ ܡܶܢܗܽܘܢ ܒ݂ܶܗ ܒ݂ܝܰܘܡܳܐ ܐܳܙܺܠ̄ܝܢ ܗ̄ܘܰܘ ܠܰܩܪܺܝܬܳ݁ܐ ܕ݂ܰܫܡܳܗ ܥܶܡܰܐܘܽܣ ܘܦܰ݁ܪܺܝܩܳܐ ܡܶܢ ܐܽܘܪܺܫܠܶܡ ܐܶܣܛܕܰ݁ܘܳܬܳ݁ܐ ܫܬ݂ܺܝܢ:</VERS>
      <VERS vnumber="14">ܘܗܶܢܽܘܢ ܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܥܰܠ ܗܳܠܶܝܢ ܟ݂ܽܠܗܶܝܢ ܕ݂ܰܓ݁ܕܰ݁ܫ:</VERS>
      <VERS vnumber="15">ܘܟܰ݁ܕ݁ ܗܶܢܽܘܢ ܡܡܰܠܠܺܝܢ ܘܒܳ݁ܥܶܝܢ ܚܰܕ݁ ܥܰܡ ܚܰܕ݁ ܐܶܬܳ݁ܐ ܗܽܘ ܝܶܫܽܘܥ ܘܡܰܛܺܝ ܐܶܢܽܘܢ ܘܰܡܗܰܠܶܟ݁ ܗ̄ܘܳܐ ܥܰܡܗܽܘܢ:</VERS>
      <VERS vnumber="16">ܘܥܰܝܢܰܝܗܽܘܢ ܐܰܚܺܝܕܳ݁ܢ ܗܘܰܝ ܕ݂ܠܳܐ ܢܶܣܬ݂ܰܟ݂ܠܽܘܢܳܝܗ̄ܝ:</VERS>
      <VERS vnumber="17">ܘܶܐܡܰܪ ܠܗܽܘܢ ܡܳܢܳܐ ܐܶܢܶܝܢ ܡܶܠܶܐ ܗܳܠܶܝܢ ܕ݂ܰܡܡܰܠܠܺܝܢ ܐܢ̄ܬ݂ܽܘܢ ܚܰܕ݁ ܥܰܡ ܚܰܕ݁ ܟ݂ܰܕ݁ ܡܗܰܠܟܺ݁ܝܢ ܐܢ̄ܬ݂ܽܘܢ ܘܰܟ݁ܡܺܝܪܺܝܢ ܐܢ̄ܬ݂ܽܘܢ:</VERS>
      <VERS vnumber="18">ܥܢܳܐ ܚܰܕ݁ ܡܶܢܗܽܘܢ ܕ݂ܰܫܡܶܗ ܩܠܶܝܳܘܦ݂ܰܐ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܟ݂ܰܝ ܒ݂ܰܠܚܽܘܕܰ݁ܝܟְ݂ ܢܽܘܟ݁ܪܳܝܳܐ ܡܶܢ ܐܽܘܪܺܫܠܶܡ ܕ݂ܠܳܐ ܝܳܕܰ݁ܥ ܐܰܢ̄ܬ݂ ܡܶܕ݂ܶܡ ܕ݂ܰܗܘܳܐ ܒ݂ܳܗ ܒ݂ܗܳܢܽܘܢ ܝܰܘܡܳܬܳ݁ܐ:</VERS>
      <VERS vnumber="19">ܐܳܡܰܪ ܠܗܽܘܢ ܡܳܢܳܐ ܐܳܡܪܺܝܢ ܠܶܗ ܥܰܠ ܝܶܫܽܘܥ ܗܰܘ ܕ݂ܡܶܢ ܢܳܨܪܰܬ݁ ܓ݂ܰܒ݁ܪܳܐ ܕ݂ܰܗܘܳܐ ܢܒܺ݁ܝܳܐ ܘܚܰܝܠܬܳ݁ܢ ܗ̄ܘܳܐ ܒ݂ܡܶܠܬܳ݁ܐ ܘܒܰ݁ܥܒܳ݁ܕܶ݁ܐ ܩܕܳ݁ܡ ܐܰܠܳܗܳܐ ܘܰܩܕܳ݁ܡ ܟ݂ܽܘܠܶܗ ܥܰܡܳܐ:</VERS>
      <VERS vnumber="20">ܘܰܐܫܠܡܽܘܗ̄ܝ ܪܰܒ݂ܰܝ-ܟ݂ܳܗܢܶܐ ܘܩܰܫܺܝܫܶܐ ܠܕܺ݁ܝܢܳܐ ܕ݂ܡܰܘܬ݂ܳܐ ܘܙܰܩܦ݂ܽܘܗ̄ܝ:</VERS>
      <VERS vnumber="21">ܚܢܰܢ ܕ݂ܶܝܢ ܣܳܒ݁ܪܺܝܢ ܗ̄ܘܰܝܢ ܕ݂ܗܽܘܝܽܘ ܥܬܺ݁ܝܕ݁ ܗ̄ܘܳܐ ܕ݂ܢܶܦ݁ܪܩܺܝܘܗ̄ܝ ܠܺܐܝܣܪܳܝܶܠ ܘܗܳܐ ܬ݂ܠܳܬܳ݁ܐ ܝܰܘܡܺܝܢ ܗܳܐ ܡܶܢ ܕ݂ܗܳܠܶܝܢ ܟ݂ܽܠܗܶܝܢ ܗܘܰܝ:</VERS>
      <VERS vnumber="22">ܐܶܠܳܐ ܐܳܦ݁ ܢܶܫܶܐ ܡܶܢܰܢ ܐܰܬ݁ܡܗܳܢ ܩܰܕ݂ܶܡ ܗ̄ܘܰܝ ܓ݂ܶܝܪ ܠܒܶ݁ܝܬ݁-ܩܒܽ݁ܘܪܳܐ:</VERS>
      <VERS vnumber="23">ܘܟܰ݁ܕ݁ ܠܳܐ ܐܶܫܟ݂ܰܚ ܦ݂ܰܓ݁ܪܶܗ ܐܶܬܰ݁ܝ ܐܳܡܪܳܢ ܠܰܢ ܕ݂ܡܰܠܰܐܟܶ݁ܐ ܚܙܰܝܢ ܬ݂ܰܡܳܢ ܘܳܐܡܪܺܝܢ ܥܠܰܘܗ̄ܝ ܕ݂ܚܰܝ ܗܽ̄ܘ:</VERS>
      <VERS vnumber="24">ܘܳܐܦ݁ ܐ̄ܢܳܫܳܐ ܡܶܢܰܢ ܐܶܙܰܠܘ ܠܒܶ݁ܝܬ݁ ܩܒܽ݁ܘܪܳܐ ܘܶܐܫܟ݂ܰܚܘ ܗܳܟܰ݁ܢܳܐ ܐܰܝܟ݁ ܡܳܐ ܕ݂ܶܐܡܰܪ ܢܶܫܶܐ ܠܶܗ ܕ݂ܶܝܢ ܠܳܐ ܚܙܰܘ:</VERS>
      <VERS vnumber="25">ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܐܳܘ ܚܰܣܺܝܪܰܝ ܪܶܥܝܳܢܳܐ ܘܝܰܩܺܝܪܰܝ ܠܶܒ݂ܳܐ ܠܰܡܗܰܝܡܳܢܽܘ ܒ݂ܟܽ݁ܠܗܶܝܢ ܐܰܝܠܶܝܢ ܕ݂ܡܰܠܶܠܘ ܢܒܺ݁ܝܶܐ:</VERS>
      <VERS vnumber="26">ܠܳܐ ܗ̄ܘܳܐ ܗܳܠܶܝܢ ܥܬܺ݁ܝܕ݁ ܗܘܳܐ ܕ݂ܰܢܣܰܝܒ݂ܰܪ ܡܫܺܝܚܳܐ ܘܰܕ݁ܢܶܥܽܘܠ ܠܬܶ݁ܫܒ݂ܽܘܚܬ݂ܶܗ:</VERS>
      <VERS vnumber="27">ܘܫܰܪܺܝ ܗ̄ܘܳܐ ܡܶܢ ܡܽܘܫܶܐ ܘܡܶܢ ܟ݂ܽܠܗܽܘܢ ܢܒܺ݁ܝܶܐ ܘܰܡܦܰ݁ܫܶܩ ܗ̄ܘܳܐ ܠܗܽܘܢ ܥܰܠ ܢܰܦ݁ܫܶܗ ܡܶܢ ܟ݂ܽܠܗܽܘܢ ܟ݂ܬܳ݁ܒܶ݁ܐ:</VERS>
      <VERS vnumber="28">ܘܰܩܪܶܒ݁ܘ ܗ̄ܘܰܘ ܠܰܩܪܺܝܬܳ݁ܐ ܗܳܝ ܕ݂ܳܐܙܺܠ̄ܝܢ ܗ̄ܘܰܘ ܠܳܗ ܘܗܽܘ ܡܰܣܒ݂ܰܪ ܗ̄ܘܳܐ ܠܗܽܘܢ ܕ݂ܰܐܝܟ݁ ܕ݂ܰܠܕܽ݁ܘܟ݂ܳܐ ܪܰܚܺܝܩܳܐ ܐܳܙܶܠ ܗ̄ܘܳܐ:</VERS>
      <VERS vnumber="29">ܘܰܐܠܨܽܘܗ̄ܝ ܘܳܐܡܪܺܝܢ ܠܶܗ ܦ݂ܽܘܫ ܠܘܳܬܰ݁ܢ ܡܶܛܽܠ ܕ݂ܝܰܘܡܳܐ ܗܳܫܳܐ ܪܟܶ݁ܢ ܠܶܗ ܠܡܶܚܫܰܟ݁ ܘܥܰܠ ܕ݂ܰܢܩܰܘܶܐ ܠܘܳܬ݁ܗܽܘܢ:</VERS>
      <VERS vnumber="30">ܘܰܗܘܳܐ ܕ݂ܟܰ݁ܕ݁ ܐܶܣܬ݂ܡܶܟ݁ ܥܰܡܗܽܘܢ ܢܣܰܒ݁ ܠܰܚܡܳܐ ܘܒܰ݁ܪܶܟ݁ ܘܰܩܨܳܐ ܘܝܰܗ̄ܒ݁ ܠܗܽܘܢ:</VERS>
      <VERS vnumber="31">ܘܡܶܚܕܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝܗܽܘܢ ܘܶܐܫܬ݂ܰܘܕ݂ܥܽܘܗ̄ܝ ܘܗܽܘ ܐܶܫܬ݂ܩܶܠ ܠܶܗ ܡܶܢܗܽܘܢ:</VERS>
      <VERS vnumber="32">ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܠܳܐ ܗ̄ܘܳܐ ܠܶܒ݂ܰܢ ܝܰܩܺܝܪ ܗ̄ܘܳܐ ܒ݂ܓܰ݁ܘܰܢ ܟ݂ܰܕ݁ ܡܡܰܠܶܠ ܥܰܡܰܢ ܒ݂ܽܐܘܪܚܳܐ ܘܰܡܦܰ݁ܫܶܩ ܠܰܢ ܟ݂ܬܳ݁ܒܶ݁ܐ:</VERS>
      <VERS vnumber="33">ܘܩܳܡܘ ܒ݂ܳܗ ܒ݂ܫܳܥܬܳ݁ܐ ܘܰܗܦܰ݁ܟ݁ܘ ܠܽܐܘܪܺܫܠܶܡ ܘܶܐܫܟ݂ܰܚܘ ܠܰܚܕܰ݁ܥܣܰܪ ܕ݂ܰܟ݁ܢܺܝܫܺܝܢ ܘܠܰܐܝܠܶܝܢ ܕ݂ܥܰܡܗܽܘܢ:</VERS>
      <VERS vnumber="34">ܟ݂ܰܕ݁ ܐܳܡܪܺܝܢ ܕ݂ܫܰܪܺܝܪܳܐܝܺܬ݁ ܩܳܡ ܡܳܪܰܢ ܘܶܐܬ݁ܚܙܺܝ ܠܫܶܡܥܽܘܢ:</VERS>
      <VERS vnumber="35">ܘܳܐܦ݁ ܗܶܢܽܘܢ ܐܶܫܬ݂ܰܥܺܝܘ ܐܰܝܠܶܝܢ ܕ݂ܰܗܘܰܝ ܒ݂ܽܐܘܪܚܳܐ ܘܰܐܝܟ݂ܰܢܳܐ ܐܶܬܺ݁ܝܕܰ݁ܥ ܠܗܽܘܢ ܟ݂ܰܕ݁ ܩܨܳܐ ܠܰܚܡܳܐ: ܣ</VERS>
      <VERS vnumber="36">ܘܟܰ݁ܕ݁ ܗܳܠܶܝܢ ܡܡܰܠܠܺܝܢ ܗ̄ܘܰܘ ܝܶܫܽܘܥ ܩܳܡ ܒ݂ܰܝܢܳܬ݁ܗܽܘܢ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ:</VERS>
      <VERS vnumber="37">ܘܗܶܢܽܘܢ ܐܶܬ݁ܪܗܶܒ݁ܘ ܘܰܗܘܰܘ ܒ݂ܕܶ݁ܚܠܬܳ݁ܐ ܣܳܒ݁ܪܺܝܢ ܗ̄ܘܰܘ ܓ݂ܶܝܪ ܕ݂ܪܽܘܚܳܐ ܚܳܙܶܝܢ:</VERS>
      <VERS vnumber="38">ܘܳܐܡܰܪ ܠܗܽܘܢ ܝܶܫܽܘܥ ܡܳܢܳܐ ܡܶܬ݂ܙܺܝܥܺܝܢ ܐܢ̄ܬ݂ܽܘܢ ܘܡܳܢܳܐ ܣܳܠܩܳܢ ܡܰܚܫܒܳ݁ܬܳ݁ܐ ܥܰܠ ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="39">ܚܙܰܘ ܐܺܝܕܰ݁ܝ ܘܪܶܓ݁ܠܰܝ ܕ݂ܶܐܢܳܐ ܐ̄ܢܳܐ ܓ݂ܽܘܫܽܘܢܳܢܝ ܘܕܰ݁ܥܘ ܕ݂ܰܠܪܽܘܚܳܐ ܒ݂ܶܣܪܳܐ ܘܓܰ݁ܪܡܶܐ ܠܰܝܬ݂ ܠܳܗ ܐܰܝܟ݁ ܕ݂ܚܳܙܶܝܢ ܐܢ̄ܬ݂ܽܘܢ ܕ݂ܺܐܝܬ݁ ܠܺܝ:</VERS>
      <VERS vnumber="40">ܘܟܰ݁ܕ݁ ܗܳܠܶܝܢ ܐܶܡܰܪ ܚܰܘܺܝ ܐܶܢܽܘܢ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ:</VERS>
      <VERS vnumber="41">ܘܟܰ݁ܕ݁ ܥܕܰ݁ܡܳܐ ܠܗܳܫܳܐ ܠܳܐ ܡܗܰܝܡܢܺܝܢ ܗ̄ܘܰܘ ܡܶܢ ܚܰܕ݁ܘܰܬ݁ܗܽܘܢ ܘܡܶܬ݂ܬ݂ܰܡܗܺܝܢ ܗ̄ܘܰܘ ܐܶܡܰܪ ܠܗܽܘܢ ܐܺܝܬ݁ ܠܟܽ݁ܘܢ ܬ݂ܢܳܢ ܡܶܕ݂ܶܡ ܠܡܶܐܟܰ݁ܠ:</VERS>
      <VERS vnumber="42">ܗܶܢܽܘܢ ܕ݂ܶܝܢ ܝܰܗ̄ܒ݁ܘ ܠܶܗ ܡܢܳܬܳ݁ܐ ܡܶܢ ܢܽܘܢܳܐ ܕ݂ܛܰܘܝܳܐ ܘܡܶܢ ܟ݂ܰܟ݂ܳܪܺܝܬܳ݁ܐ ܕ݂ܕܶ݁ܒ݁ܫܳܐ:</VERS>
      <VERS vnumber="43">ܘܰܢܣܰܒ݁ ܐܶܟܰ݁ܠ ܠܥܺܢܰܝܗܽܘܢ: ܣ</VERS>
      <VERS vnumber="44">ܘܶܐܡܰܪ ܠܗܽܘܢ ܗܳܠܶܝܢ ܐܶܢܶܝܢ ܡܶܠܶܐ ܕ݂ܡܰܠܠܶܬ݁ ܥܰܡܟܽ݁ܘܢ ܟ݂ܰܕ݁ ܠܘܳܬ݁ܟܽ݁ܘܢ ܗ̄ܘܺܝܬ݁ ܕ݂ܘܳܠܶܐ ܗ̄ܘ ܕ݂ܢܶܫܬ݂ܰܠܰܡ ܟ݂ܽܠ ܡܶܕ݂ܶܡ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܕ݂ܡܽܘܫܶܐ ܘܒܰ݁ܢܒܺ݁ܝܶܐ ܘܰܒ݁ܡܰܙܡܽܘܪܶܐ ܥܠܰܝ:</VERS>
      <VERS vnumber="45">ܗܳܝܕ݂ܶܝܢ ܦ݂ܬܰ݁ܚ ܪܶܥܝܳܢܗܽܘܢ ܠܡܶܣܬ݂ܰܟ݂ܳܠܽܘ ܟ݂ܬܳ݁ܒܶ݁ܐ:</VERS>
      <VERS vnumber="46">ܘܶܐܡܰܪ ܠܗܽܘܢ ܕ݂ܗܳܟܰ݁ܢܳܐ ܟ݂ܬܺ݁ܝܒ݁ ܘܗܳܟܰ݁ܢܳܐ ܙܳܕܶ݁ܩ ܗ̄ܘܳܐ ܕ݂ܢܶܚܰܫ ܡܫܺܝܚܳܐ ܘܕܰ݁ܢܩܽܘܡ ܡܶܢ ܒ݂ܶܝܬ݁ ܡܺܝܬܶ݁ܐ ܠܰܬ݁ܠܳܬܳ݁ܐ ܝܰܘܡܺܝܢ:</VERS>
      <VERS vnumber="47">ܘܰܕ݁ܢܶܬ݁ܟ݂ܪܶܙ ܒ݂ܰܫܡܶܗ ܬ݂ܝܳܒ݂ܽܘܬܳ݁ܐ ܠܫܽܘܒ݁ܩܳܢܳܐ ܕ݂ܰܚܛܳܗܶܐ ܒ݂ܟܽ݁ܠܗܽܘܢ ܥܰܡ̄ܡܶܐ ܘܫܽܘܪܳܝܳܐ ܢܶܗܘܶܐ ܡܶܢ ܐܽܘܪܺܫܠܶܡ:</VERS>
      <VERS vnumber="48">ܘܰܐܢ̄ܬ݂ܽܘܢ ܐܶܢܽܘܢ ܣܳܗܕ݂ܶܐ ܕ݂ܗܳܠܶܝܢ:</VERS>
      <VERS vnumber="49">ܘܶܐܢܳܐ ܐܶܫܰܕ݂ܰܪ ܥܠܰܝܟ݂ܽܘܢ ܡܽܘܠܟ݂ܳܢܳܐ ܕ݂ܳܐܒ݁ܝ ܐܰܢ̄ܬ݂ܽܘܢ ܕ݂ܶܝܢ ܩܰܘܰܘ ܒ݂ܽܐܘܪܺܫܠܶܡ ܡܕܺ݁ܝܢ̄ܬ݂ܳܐ ܥܕܰ݁ܡܳܐ ܕ݂ܬܶ݁ܠܒ݂ܫܽܘܢ ܚܰܝܠܳܐ ܡܶܢ ܪܰܘܡܳܐ: ܣ</VERS>
      <VERS vnumber="50">ܘܰܐܦ݂ܶܩ ܐܶܢܽܘܢ ܥܕܰ݁ܡܳܐ ܠܒܶ݁ܝܬ݁-ܥܰܢܝܳܐ ܘܰܐܪܺܝܡ ܐܺܝܕܰ݁ܘܗ̄ܝ ܘܒܰ݁ܪܶܟ݁ ܐܶܢܽܘܢ:</VERS>
      <VERS vnumber="51">ܘܰܗܘܳܐ ܕ݂ܟܰ݁ܕ݁ ܡܒܰ݁ܪܶܟ݁ ܠܗܽܘܢ ܐܶܬ݁ܦ݂ܪܶܫ ܡܶܢܗܽܘܢ ܘܰܣܠܶܩ ܠܰܫܡܰܝܳܐ: ܣ</VERS>
      <VERS vnumber="52">ܗܶܢܽܘܢ ܕ݂ܶܝܢ ܣܓܶ݁ܕ݁ܘ ܠܶܗ ܘܰܗܦܰ݁ܟ݁ܘ ܠܽܐܘܪܺܫܠܶܡ ܒ݂ܚܰܕܽ݁ܘܬܳ݁ܐ ܪܰܒ݂ܬܳ݁ܐ:</VERS>
      <VERS vnumber="53">ܘܰܒ݁ܟܽ݁ܠܙܒܰ݁ܢ ܐܺܝܬܰ݁ܝܗܽܘܢ ܗ̄ܘܰܘ ܒ݂ܗܰܝܟ݂ܠܳܐ ܟ݂ܰܕ݁ ܡܫܰܒ݂ܚܺܝܢ ܘܰܡܒܰ݁ܪܟܺ݁ܝܢ ܠܰܐܠܳܗܳܐ ܐܰܡܺܝܢ ܣ݂ ܣ݂:</VERS>
    </CHAPTER>

  <BIBLEBOOK bnumber="43">
    <CHAPTER cnumber="1">
      <VERS vnumber="1">ܒ݂ܪܺܫܺܝܬ݁ ܐܺܝܬܰ݁ܘܗ̄ܝ ܗ̄ܘܳܐ ܡܶܠܬܳ݁ܐ ܘܗܽܘ ܡܶܠܬܳ݁ܐ ܐܺܝܬܰ݁ܘܗ̄ܝ ܗ̄ܘܳܐ ܠܘܳܬ݁ ܐܰܠܳܗܳܐ ܘܰܐܠܳܗܳܐ ܐܺܝܬܰ݁ܘܗ̄ܝ ܗ̄ܘܳܐ ܗܽܘ ܡܶܠܬܳ݁ܐ:</VERS>
      <VERS vnumber="2">ܗܳܢܳܐ ܐܺܝܬܰ݁ܘܗ̄ܝ ܗ̄ܘܳܐ ܒ݂ܪܺܫܺܝܬ݁ ܠܘܳܬ݁ ܐܰܠܳܗܳܐ:</VERS>
      <VERS vnumber="3">ܟ݂ܽܠ ܒ݂ܺܐܝܕܶ݁ܗ ܗܘܳܐ ܘܒܶ݁ܠܥܳܕܰ݁ܘܗ̄ܝ ܐܳܦ݁ܠܳܐ ܚܕܳ݁ܐ ܗܘܳܬ݁ ܡܶܕ݂ܶܡ ܕ݂ܰܗܘܳܐ:</VERS>
      <VERS vnumber="4">ܒ݂ܶܗ ܚܰܝܶܐ ܗܘܳܐ ܘܚܰܝܶܐ ܐܺܝܬܰ݁ܝܗܽܘܢ ܢܽܘܗܪܳܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="5">ܘܗܽܘ ܢܽܘܗܪܳܐ ܒ݂ܚܶܫܽܘܟܳ݁ܐ ܡܰܢܗܰܪ ܘܚܶܫܽܘܟܳ݁ܐ ܠܳܐ ܐܰܕ݁ܪܟܶ݁ܗ: ܣ</VERS>
      <VERS vnumber="6">ܗܘܳܐ ܒ݂ܰܪܢܳܫܳܐ ܕ݂ܶܐܫܬ݂ܰܕ݂ܰܪ ܡܶܢ ܐܰܠܳܗܳܐ ܫܡܶܗ ܝܽܘܚܰܢܳܢ:</VERS>
      <VERS vnumber="7">ܗܳܢܳܐ ܐܶܬܳ݁ܐ ܠܣܳܗܕ݂ܽܘܬܳ݁ܐ ܕ݂ܢܶܣܗܰܕ݁ ܥܰܠ ܢܽܘܗܪܳܐ ܕ݂ܟܽ݁ܠܢܳܫ ܢܗܰܝܡܶܢ ܒ݂ܺܐܝܕܶ݁ܗ:</VERS>
      <VERS vnumber="8">ܠܳܐ ܗܽܘ ܗܘܳܐ ܢܽܘܗܪܳܐ ܐܶܠܳܐ ܕ݂ܢܶܣܗܰܕ݁ ܥܰܠ ܢܽܘܗܪܳܐ:</VERS>
      <VERS vnumber="9">ܐܺܝܬܰ݁ܘܗ̄ܝ ܗ̄ܘܳܐ ܓ݂ܶܝܪ ܢܽܘܗܪܳܐ ܕ݂ܰܫܪܳܪܳܐ ܕ݂ܡܰܢܗܰܪ ܠܟܽ݁ܠܢܳܫ ܕ݂ܳܐܬܶ݁ܐ ܠܥܳܠܡܳܐ:</VERS>
      <VERS vnumber="10">ܒ݂ܥܳܠܡܳܐ ܗ̄ܘܳܐ ܘܥܳܠܡܳܐ ܒ݂ܺܐܝܕܶ݁ܗ ܗܘܳܐ ܘܥܳܠܡܳܐ ܠܳܐ ܝܰܕ݁ܥܶܗ:</VERS>
      <VERS vnumber="11">ܠܕܺ݁ܝܠܶܗ ܐܶܬܳ݁ܐ ܘܕܺ݁ܝܠܶܗ ܠܳܐ ܩܰܒ݂ܠܽܘܗ̄ܝ:</VERS>
      <VERS vnumber="12">ܐܰܝܠܶܝܢ ܕ݂ܶܝܢ ܕ݂ܩܰܒ݂ܠܽܘܗ̄ܝ ܝܰܗ̄ܒ݁ ܠܗܽܘܢ ܫܽܘܠܛܳܢܳܐ ܕ݂ܰܒ݁ܢܰܝܳܐ ܕ݂ܰܐܠܳܗܳܐ ܢܶܗܘܽܘܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܒ݂ܰܫܡܶܗ:</VERS>
      <VERS vnumber="13">ܐܰܝܠܶܝܢ ܕ݂ܠܰܘ ܡܶܢ ܕ݂ܡܳܐ ܘܠܳܐ ܡܶܢ ܨܶܒ݁ܝܳܢܳܐ ܕ݂ܒܶ݁ܣܪܳܐ ܘܠܳܐ ܡܶܢ ܨܶܒ݁ܝܳܢܳܐ ܕ݂ܓܰ݁ܒ݁ܪܳܐ ܐܶܠܳܐ ܡܶܢ ܐܰܠܳܗܳܐ ܐܶܬܺ݁ܝܠܶܕ݁ܘ: ܣ</VERS>
      <VERS vnumber="14">ܘܡܶܠܬܳ݁ܐ ܒ݂ܶܣܪܳܐ ܗܘܳܐ ܘܰܐܓ݂ܶܢ ܒ݂ܰܢ ܘܰܚܙܰܝܢ ܫܽܘܒ݁ܚܶܗ ܫܽܘܒ݁ܚܳܐ ܐܰܝܟ݁ ܕ݂ܺܝܚܺܝܕܳ݁ܝܳܐ ܕ݂ܡܶܢ ܐܰܒܳ݁ܐ ܕ݂ܰܡܠܶܐ ܛܰܝܒ݂ܽܘܬܳ݁ܐ ܘܩܽܘܫܬ݂ܳܐ: ܣ</VERS>
      <VERS vnumber="15">ܝܽܘܚܰܢܳܢ ܣܗܶܕ݁ ܥܠܰܘܗ̄ܝ ܘܰܩܥܳܐ ܘܶܐܡܰܪ ܗܳܢܰܘ ܗܰܘ ܕ݂ܶܐܡܪܶܬ݁ ܕ݂ܒܳ݁ܬܰ݁ܪܝ ܐܳܬܶ݁ܐ ܘܰܗܘܳܐ ܠܶܗ ܩܕܳ݁ܡܰܝ ܡܶܛܽܠ ܕ݂ܩܰܕ݁ܡܳܝ ܗܽ̄ܘ ܡܶܢܝ: ܣ</VERS>
      <VERS vnumber="16">ܘܡܶܢ ܡܰܠܝܽܘܬܶ݁ܗ ܚܢܰܢ ܟ݂ܽܠܰܢ ܢܣܰܒ݁ܢ ܘܛܰܝܒ݂ܽܘܬܳ݁ܐ ܚܠܳܦ݁ ܛܰܝܒ݂ܽܘܬܳ݁ܐ:</VERS>
      <VERS vnumber="17">ܡܶܛܽܠ ܕ݂ܢܳܡܽܘܣܳܐ ܒ݂ܝܰܕ݁ ܡܽܘܫܶܐ ܐܶܬܺ݁ܝܗܶܒ݁ ܫܪܳܪܳܐ ܕ݂ܶܝܢ ܘܛܰܝܒ݂ܽܘܬܳ݁ܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܘܳܐ: ܣ</VERS>
      <VERS vnumber="18">ܐܰܠܳܗܳܐ ܠܳܐ ܚܙܳܐ ܐ̄ܢܳܫ ܡܶܡܬܽ݁ܘܡ ܝܺܚܺܝܕܳ݁ܝܳܐ ܐܰܠܳܗܳܐ ܗܰܘ ܕ݂ܺܐܝܬܰ݁ܘܗ̄ܝ ܒ݂ܥܽܘܒ݂ܳܐ ܕ݂ܰܐܒܽ݁ܘܗ̄ܝ ܗܽܘ ܐܶܫܬ݂ܰܥܺܝ: ܣ</VERS>
      <VERS vnumber="19">ܘܗܳܕܶ݁ܐ ܗܺܝ ܣܳܗܕ݂ܽܘܬܶ݁ܗ ܕ݂ܝܽܘܚܰܢܳܢ ܟ݂ܰܕ݁ ܫܰܕ݂ܰܪܘ ܠܘܳܬܶ݁ܗ ܝܺܗܽܘܕܳ݁ܝܶܐ ܡܶܢ ܐܽܘܪܺܫܠܶܡ ܟ݂ܳܗܢܶܐ ܘܠܶܘܳܝܶܐ ܕ݂ܰܢܫܰܐܠܽܘܢܳܝܗ̄ܝ ܐܰܢ̄ܬ݂ ܡܰܢ ܐܰܢ̄ܬ݂:</VERS>
      <VERS vnumber="20">ܘܰܐܘܕ݂ܺܝ ܘܠܳܐ ܟ݂ܦܰ݁ܪ ܘܰܐܘܕ݂ܺܝ ܕ݂ܠܰܘ ܐܶܢܳܐ ܐ̄ܢܳܐ ܡܫܺܝܚܳܐ:</VERS>
      <VERS vnumber="21">ܘܫܰܐܠܽܘܗ̄ܝ ܬ݂ܽܘܒ݁ ܡܳܢܳܐ ܗܳܟܺ݁ܝܠ ܐܺܠܺܝܳܐ ܐܰܢ̄ܬ݂ ܘܶܐܡܰܪ ܠܳܐ ܐܺܝܬܰ݁ܝ ܢܒܺ݁ܝܳܐ ܐܰܢ̄ܬ݂ ܘܶܐܡܰܪ ܠܳܐ:</VERS>
      <VERS vnumber="22">ܘܶܐܡܰܪܘ ܠܶܗ ܘܡܰܢܽܘ ܐܰܢ̄ܬ݂ ܕ݂ܢܶܬ݂ܶܠ ܦ݂ܶܬ݁ܓܳ݁ܡܳܐ ܠܰܐܝܠܶܝܢ ܕ݂ܫܰܕ݂ܪܽܘܢ ܡܳܢܳܐ ܐܳܡܰܪ ܐܰܢ̄ܬ݂ ܥܰܠ ܢܰܦ݁ܫܳܟ݁: ܣ</VERS>
      <VERS vnumber="23">ܐܶܡܰܪ ܐܶܢܳܐ ܩܳܠܳܐ ܕ݂ܩܳܪܶܐ ܒ݂ܡܰܕ݁ܒ݂ܪܳܐ ܕ݂ܰܐܫܘܰܘ ܐܽܘܪܚܶܗ ܕ݂ܡܳܪܝܳܐ ܐܰܝܟ݂ܰܢܳܐ ܕ݂ܶܐܡܰܪ ܐܶܫܰܥܝܳܐ ܢܒܺ݁ܝܳܐ: ܣ</VERS>
      <VERS vnumber="24">ܗܳܢܽܘܢ ܕ݂ܶܝܢ ܕ݂ܶܐܫܬ݂ܰܕ݂ܰܪܘ ܡܶܢ ܦ݂ܪܺܝܫܶܐ ܗ̄ܘܰܘ:</VERS>
      <VERS vnumber="25">ܘܫܰܐܠܽܘܗ̄ܝ ܘܶܐܡܰܪܘ ܠܶܗ ܡܳܢܳܐ ܗܳܟܺ݁ܝܠ ܡܰܥܡܶܕ݁ ܐܰܢ̄ܬ݂ ܐܶܢ ܐܰܢ̄ܬ݂ ܠܳܐ ܐܺܝܬܰ݁ܝܟְ݂ ܡܫܺܝܚܳܐ ܘܠܳܐ ܐܺܠܺܝܳܐ ܘܠܳܐ ܢܒܺ݁ܝܳܐ: ܣ</VERS>
      <VERS vnumber="26">ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܐܶܢܳܐ ܡܰܥܡܶܕ݁ ܐ̄ܢܳܐ ܒ݂ܡܰܝܳܐ ܒ݂ܰܝܢܳܬ݁ܟܽ݁ܘܢ ܕ݂ܶܝܢ ܩܳܐܶܡ ܗܰܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ:</VERS>
      <VERS vnumber="27">ܗܳܢܰܘ ܗܰܘ ܕ݂ܒܳ݁ܬܰ݁ܪܝ ܐܳܬܶ݁ܐ ܘܰܗܘܳܐ ܠܶܗ ܩܕܳ݁ܡܰܝ ܗܰܘ ܕ݂ܶܐܢܳܐ ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ: ܣ</VERS>
      <VERS vnumber="28">ܗܳܠܶܝܢ ܒ݂ܒܶ݁ܝܬ݁-ܥܰܢܝܳܐ ܗܘܰܝ ܒ݂ܥܶܒ݁ܪܳܐ ܕ݂ܝܽܘܪܕ݂ܢܳܢ ܐܰܝܟ݂ܳܐ ܕ݂ܡܰܥܡܶܕ݁ ܗ̄ܘܳܐ ܝܽܘܚܰܢܳܢ: ܣ</VERS>
      <VERS vnumber="29">ܘܰܠܝܰܘܡܳܐ ܕ݂ܒܳ݁ܬ݁ܪܶܗ ܚܙܳܐ ܝܽܘܚܰܢܳܢ ܠܝܶܫܽܘܥ ܕ݂ܳܐܬܶ݁ܐ ܠܘܳܬܶ݁ܗ ܘܶܐܡܰܪ ܗܳܐ ܐܶܡܪܶܗ ܕ݂ܰܐܠܳܗܳܐ ܗܰܘ ܕ݂ܫܳܩܶܠ ܚܛܺܝܬܶ݁ܗ ܕ݂ܥܳܠܡܳܐ: ܣ</VERS>
      <VERS vnumber="30">ܗܳܢܰܘ ܕ݂ܶܐܢܳܐ ܐܶܡܪܶܬ݁ ܥܠܰܘܗ̄ܝ ܕ݂ܒܳ݁ܬܰ݁ܪܝ ܐܳܬܶ݁ܐ ܓ݂ܰܒ݁ܪܳܐ ܘܰܗܘܳܐ ܠܶܗ ܩܕܳ݁ܡܰܝ ܡܶܛܽܠ ܕ݂ܩܰܕ݁ܡܳܝ ܗܽ̄ܘ ܡܶܢܝ:</VERS>
      <VERS vnumber="31">ܘܶܐܢܳܐ ܠܳܐ ܝܳܕܰ݁ܥ ܗ̄ܘܺܝܬ݁ ܠܶܗ ܐܶܠܳܐ ܕ݂ܢܶܬܺ݁ܝܕܰ݁ܥ ܠܺܐܝܣܪܳܝܶܠ ܡܶܛܽܠ ܗܳܢܳܐ ܐܶܬܺ݁ܝܬ݁ ܐܶܢܳܐ ܕ݂ܰܒ݁ܡܰܝܳܐ ܐܰܥܡܶܕ݁: ܣ</VERS>
      <VERS vnumber="32">ܘܰܐܣܗܶܕ݁ ܝܽܘܚܰܢܳܢ ܘܶܐܡܰܪ ܕ݂ܰܚܙܺܝܬ݁ ܠܪܽܘܚܳܐ ܕ݂ܢܳܚܬ݂ܳܐ ܡܶܢ ܫܡܰܝܳܐ ܐܰܝܟ݁ ܝܰܘܢܳܐ ܘܩܰܘܝܰܬ݁ ܥܠܰܘܗ̄ܝ:</VERS>
      <VERS vnumber="33">ܘܶܐܢܳܐ ܠܳܐ ܝܳܕܰ݁ܥ ܗ̄ܘܺܝܬ݁ ܠܶܗ ܐܶܠܳܐ ܡܰܢ ܕ݂ܫܰܕ݂ܪܰܢܝ ܕ݂ܰܐܥܡܶܕ݁ ܒ݂ܡܰܝܳܐ ܗܽܘ ܐܶܡܰܪ ܠܺܝ ܕ݂ܰܐܝܢܳܐ ܕ݂ܚܳܙܶܐ ܐܰܢ̄ܬ݂ ܕ݂ܢܳܚܬ݂ܳܐ ܪܽܘܚܳܐ ܘܰܡܩܰܘܝܳܐ ܥܠܰܘܗ̄ܝ ܗܳܢܰܘ ܡܰܥܡܶܕ݁ ܒ݂ܪܽܘܚܳܐ ܕ݂ܩܽܘܕ݁ܫܳܐ: ܣ</VERS>
      <VERS vnumber="34">ܘܶܐܢܳܐ ܚܙܺܝܬ݁ ܘܰܐܣܗܕܶ݁ܬ݁ ܕ݂ܗܳܢܰܘ ܒ݂ܪܶܗ ܕ݂ܰܐܠܳܗܳܐ: ܣ</VERS>
      <VERS vnumber="35">ܘܰܠܝܰܘܡܳܐ ܐ̄ܚܪܺܢܳܐ ܩܳܐܶܡ ܗ̄ܘܳܐ ܝܽܘܚܰܢܳܢ ܘܰܬ݁ܪܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="36">ܘܚܳܪ ܒ݂ܝܶܫܽܘܥ ܟ݂ܰܕ݁ ܡܗܰܠܶܟ݁ ܘܶܐܡܰܪ ܗܳܐ ܐܶܡܪܶܗ ܕ݂ܰܐܠܳܗܳܐ:</VERS>
      <VERS vnumber="37">ܘܰܫܡܰܥܘ ܬ݂ܪܰܝܗܽܘܢ ܬ݂ܰܠܡܺܝܕܰ݁ܘܗ̄ܝ ܟ݂ܰܕ݁ ܐܶܡܰܪ ܘܶܐܙܰܠܘ ܠܗܽܘܢ ܒ݂ܳܬ݁ܪܶܗ ܕ݂ܝܶܫܽܘܥ:</VERS>
      <VERS vnumber="38">ܘܶܐܬ݁ܦ݂ܢܺܝ ܝܶܫܽܘܥ ܘܰܚܙܳܐ ܐܶܢܽܘܢ ܕ݂ܳܐܬܶ݁ܝܢ ܒ݂ܳܬ݁ܪܶܗ ܘܶܐܡܰܪ ܠܗܽܘܢ ܡܳܢܳܐ ܒ݂ܳܥܶܝܢ ܐܢ̄ܬ݂ܽܘܢ ܐܳܡܪܺܝܢ ܠܶܗ ܪܰܒ݂ܰܢ ܐܰܝܟ݂ܳܐ ܗܳܘܶܐ ܐܰܢ̄ܬ݂:</VERS>
      <VERS vnumber="39">ܐܳܡܰܪ ܠܗܽܘܢ ܬ݂ܰܘ ܘܬܶ݁ܚܙܽܘܢ ܗܶܢܽܘܢ ܕ݂ܶܝܢ ܐܶܬܰ݁ܘ ܘܰܚܙܰܘ ܐܰܝܟ݂ܳܐ ܕ݂ܗܳܘܶܐ ܘܰܠܘܳܬܶ݁ܗ ܗܘܰܘ ܝܰܘܡܳܐ ܗܰܘ ܘܺܐܝܬ݁ ܗ̄ܘܰܝ ܐܰܝܟ݁ ܫܳܥܶܐ ܥܣܰܪ: ܣ</VERS>
      <VERS vnumber="40">ܚܰܕ݁ ܕ݂ܶܝܢ ܡܶܢ ܗܳܢܽܘܢ ܕ݂ܰܫܡܰܥܘ ܡܶܢ ܝܽܘܚܰܢܳܢ ܘܶܐܙܰܠܘ ܒ݂ܳܬ݁ܪܶܗ ܕ݂ܝܶܫܽܘܥ ܐܺܝܬܰ݁ܘܗ̄ܝ ܗ̄ܘܳܐ ܐܰܢܕ݂ܪܶܐܘܳܣ ܐܰܚܽܘܗ̄ܝ ܕ݂ܫܶܡܥܽܘܢ:</VERS>
      <VERS vnumber="41">ܗܳܢܳܐ ܚܙܳܐ ܠܽܘܩܕܰ݁ܡ ܠܫܶܡܥܽܘܢ ܐܰܚܽܘܗ̄ܝ ܘܶܐܡܰܪ ܠܶܗ ܐܶܫܟ݂ܰܚܢܳܝܗ̄ܝ ܠܰܡܫܺܝܚܳܐ:</VERS>
      <VERS vnumber="42">ܘܰܐܝܬ݂ܝܶܗ ܠܘܳܬ݁ ܝܶܫܽܘܥ ܣ ܘܚܳܪ ܒ݂ܶܗ ܝܶܫܽܘܥ ܘܶܐܡܰܪ ܐܰܢ̄ܬ݂ ܗܽ̄ܘ ܫܶܡܥܽܘܢ ܒ݂ܪܶܗ ܕ݂ܝܰܘܢܳܐ ܐܰܢ̄ܬ݂ ܬ݂ܶܬ݁ܩܪܶܐ ܟ݂ܺܐܦܳ݁ܐ: ܣ</VERS>
      <VERS vnumber="43">ܘܰܠܝܰܘܡܳܐ ܐ̄ܚܪܺܢܳܐ ܨܒܳ݁ܐ ܝܶܫܽܘܥ ܠܡܶܦ݂ܰܩ ܠܰܓ݁ܠܺܝܠܳܐ ܘܶܐܫܟ݂ܰܚ ܠܦܺ݁ܝܠܺܝܦ݂ܳܘܣ ܘܶܐܡܰܪ ܠܶܗ ܬ݂ܳܐ ܒ݂ܳܬܰ݁ܪܝ:</VERS>
      <VERS vnumber="44">ܗܽܘ ܕ݂ܶܝܢ ܦܺ݁ܝܠܺܝܦ݂ܳܘܣ ܐܺܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܶܝܬ݁-ܨܰܝܳܕܳ݁ܐ ܡܶܢ ܡܕܺ݁ܝܢ̄ܬ݂ܶܗ ܕ݂ܰܐܢܕ݂ܪܶܐܘܳܣ ܘܰܕ݁ܫܶܡܥܽܘܢ:</VERS>
      <VERS vnumber="45">ܘܦܺ݁ܝܠܺܝܦ݂ܳܘܣ ܐܶܫܟ݂ܰܚ ܠܢܰܬܰ݁ܢܰܝܺܐܝܠ ܘܶܐܡܰܪ ܠܶܗ ܗܰܘ ܕ݂ܰܟ݁ܬܰ݁ܒ݁ ܥܠܰܘܗ̄ܝ ܡܽܘܫܶܐ ܒ݂ܢܳܡܽܘܣܳܐ ܘܒܰ݁ܢܒܺ݁ܝܶܐ ܐܶܫܟ݂ܰܚܢܳܝܗ̄ܝ ܕ݂ܝܶܫܽܘܥ ܗܽ̄ܘ ܒ݂ܰܪ ܝܰܘܣܶܦ݁ ܡܶܢ ܢܳܨܪܰܬ݁:</VERS>
      <VERS vnumber="46">ܐܳܡܰܪ ܠܶܗ ܢܰܬܰ݁ܢܰܝܺܐܝܠ ܡܶܢ ܢܳܨܪܰܬ݁ ܡܶܫܟ݂ܰܚ ܡܶܕ݂ܶܡ ܕ݂ܛܳܒ݁ ܢܶܗܘܶܐ ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܬ݂ܳܐ ܘܬܶ݁ܚܙܶܐ:</VERS>
      <VERS vnumber="47">ܘܰܚܙܳܝܗ̄ܝ ܝܶܫܽܘܥ ܠܢܰܬܰ݁ܢܰܝܺܐܝܠ ܟ݂ܰܕ݁ ܐܳܬܶ݁ܐ ܠܘܳܬܶ݁ܗ ܘܶܐܡܰܪ ܥܠܰܘܗ̄ܝ ܗܳܐ ܫܰܪܺܝܪܳܐܝܺܬ݁ ܒ݂ܰܪ ܐܺܝܣܪܳܝܶܠ ܕ݂ܢܶܟ݁ܠܳܐ ܠܰܝܬ݂ ܒ݂ܶܗ:</VERS>
      <VERS vnumber="48">ܐܳܡܰܪ ܠܶܗ ܢܰܬܰ݁ܢܰܝܺܐܝܠ ܡܶܢ ܐܰܝܡܶܟ݂ܳܐ ܝܳܕܰ݁ܥ ܐܰܢ̄ܬ݂ ܠܺܝ ܐܳܡܰܪ ܠܶܗ ܝܶܫܽܘܥ ܥܰܕ݁ܠܳܐ ܢܶܩܪܶܝܟ݁ ܦܺ݁ܝܠܺܝܦ݂ܳܘܣ ܟ݂ܰܕ݁ ܬ݂ܚܶܝܬ݁ ܬ݂ܺܬ݂ܳܐ ܐܰܢ̄ܬ݂ ܚܙܺܝܬܳ݁ܟ݁: ܣ</VERS>
      <VERS vnumber="49">ܥܢܳܐ ܢܰܬܰ݁ܢܰܝܺܐܝܠ ܘܶܐܡܰܪ ܠܶܗ ܪܰܒ݂ܺܝ ܐܰܢ̄ܬ݂ ܗܽ̄ܘ ܒ݂ܪܶܗ ܕ݂ܰܐܠܳܗܳܐ ܐܰܢ̄ܬ݂ ܗܽ̄ܘ ܡܰܠܟ݂ܶܗ ܕ݂ܺܐܝܣܪܳܝܶܠ:</VERS>
      <VERS vnumber="50">ܐܳܡܰܪ ܠܶܗ ܝܶܫܽܘܥ ܥܰܠ ܕ݂ܶܐܡܪܶܬ݁ ܠܳܟ݁ ܕ݂ܰܚܙܺܝܬܳ݁ܟ݁ ܬ݂ܚܶܝܬ݁ ܬ݂ܺܬ݂ܳܐ ܡܗܰܝܡܶܢ ܐܰܢ̄ܬ݂ ܕ݂ܪܰܘܪܒܳ݁ܢ ܡܶܢ ܗܳܠܶܝܢ ܬ݂ܶܚܙܶܐ:</VERS>
      <VERS vnumber="51">ܐܳܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܶܢ ܗܳܫܳܐ ܬ݂ܶܚܙܽܘܢ ܫܡܰܝܳܐ ܕ݂ܰܦ݁ܬܺ݁ܝܚܺܝܢ ܘܡܰܠܰܐܟܰ݁ܘܗ̄ܝ ܕ݂ܰܐܠܳܗܳܐ ܟ݂ܰܕ݁ ܣܳܠܩܺܝܢ ܘܢܳܚܬ݂ܺܝܢ ܠܘܳܬ݁ ܒ݂ܪܶܗ ܕ݂ܐ̄ܢܳܫܳܐ ܣ݂ ܣ݂:</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܗܘܳܬ݁ ܡܶܫܬ݂ܽܘܬܳ݁ܐ ܒ݂ܩܳܛܢܶܐ ܡܕܺ݁ܝܢ̄ܬ݂ܳܐ ܕ݂ܰܓ݁ܠܺܝܠܳܐ ܘܶܐܡܶܗ ܕ݂ܝܶܫܽܘܥ ܬ݂ܰܡܳܢ ܗ̄ܘܳܬ݁:</VERS>
      <VERS vnumber="2">ܘܳܐܦ݁ ܗܽܘ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܐܶܬ݁ܩܪܺܝܘ ܠܳܗ ܠܡܶܫܬ݂ܽܘܬܳ݁ܐ:</VERS>
      <VERS vnumber="3">ܘܰܚܣܰܪ ܗ̄ܘܳܐ ܚܰܡܪܳܐ ܘܳܐܡܪܳܐ ܠܶܗ ܐܶܡܶܗ ܠܝܶܫܽܘܥ ܚܰܡܪܳܐ ܠܰܝܬ݂ ܠܗܽܘܢ:</VERS>
      <VERS vnumber="4">ܐܳܡܰܪ ܠܳܗ ܝܶܫܽܘܥ ܡܳܐ ܠܺܝ ܘܠܶܟ݁ܝ ܐܰܢ̄ܬ݂ܬܳ݁ܐ ܠܳܐ ܥܕܰ݁ܟ݂ܺܝܠ ܐܶܬܳ݁ܬ݁ ܫܳܥܰܬ݁ܝ:</VERS>
      <VERS vnumber="5">ܐܳܡܪܳܐ ܐܶܡܶܗ ܠܰܡܫܰܡܫܳܢܶܐ ܡܶܕ݂ܶܡ ܕ݂ܳܐܡܰܪ ܠܟܽ݁ܘܢ ܥܒܶ݁ܕ݁ܘ:</VERS>
      <VERS vnumber="6">ܐܺܝܬ݁ ܗ̄ܘܰܝ ܕ݂ܶܝܢ ܬ݂ܰܡܳܢ ܐܰܓܳ݁ܢܶܐ ܕ݂ܟܺ݁ܐܦܳ݁ܐ ܫܶܬ݁ ܕ݂ܣܺܝܡܳܢ ܠܬܰ݁ܕ݁ܟ݂ܺܝܬܳ݁ܐ ܕ݂ܺܝܗܽܘܕܳ݁ܝܶܐ ܕ݂ܳܐܚܕ݂ܳܢ ܬ݂ܪܶܝܢ ܬ݂ܪܶܝܢ ܪܶܒ݁ܥܺܝܢ ܐܰܘ ܬ݂ܠܳܬܳ݁ܐ:</VERS>
      <VERS vnumber="7">ܐܳܡܰܪ ܠܗܽܘܢ ܝܶܫܽܘܥ ܡܠܰܘ ܐܶܢܶܝܢ ܡܰܝܳܐ ܠܰܐܓܳ݁ܢܶܐ ܘܰܡܠܰܘ ܐܶܢܶܝܢ ܥܕܰ݁ܡܳܐ ܠܥܶܠ:</VERS>
      <VERS vnumber="8">ܐܳܡܰܪ ܠܗܽܘܢ ܙܠܽܘܥܘ ܡܶܟ݂ܺܝܠ ܘܰܐܝܬ݂ܰܘ ܠܪܺܝܫ ܣܡܳܟܳ݁ܐ ܘܰܐܝܬ݂ܺܝܘ:</VERS>
      <VERS vnumber="9">ܘܟܰ݁ܕ݁ ܛܥܶܡ ܗܰܘ ܪܺܝܫ ܣܡܳܟܳ݁ܐ ܡܰܝܳܐ ܗܳܢܽܘܢ ܕ݂ܰܗܘܰܘ ܚܰܡܪܳܐ ܘܠܳܐ ܝܳܕܰ݁ܥ ܗ̄ܘܳܐ ܡܶܢ ܐܰܝܡܶܟ݂ܳܐ ܗ̄ܘܳܐ ܡܫܰܡܫܳܢܶܐ ܕ݂ܶܝܢ ܝܳܕ݁ܥܺܝܢ ܗ̄ܘܰܘ ܕ݂ܗܶܢܽܘܢ ܡܠܰܘ ܐܶܢܽܘܢ ܠܡܰܝܳܐ ܩܪܳܐ ܪܺܝܫ ܣܡܳܟܳ݁ܐ ܠܚܰܬ݁ܢܳܐ:</VERS>
      <VERS vnumber="10">ܘܶܐܡܰܪ ܠܶܗ ܟ݂ܽܠ ܐ̄ܢܳܫ ܠܽܘܩܕܰ݁ܡ ܚܰܡܪܳܐ ܛܳܒܳ݁ܐ ܡܰܝܬ݂ܶܐ ܘܡܳܐ ܕ݂ܰܪܘܺܝܘ ܗܳܝܕ݂ܶܝܢ ܐܰܝܢܳܐ ܕ݂ܰܒ݁ܨܺܝܪ ܐܰܢ̄ܬ݂ ܕ݂ܶܝܢ ܢܛܰܪܬ݂ܳܝܗ̄ܝ ܠܚܰܡܪܳܐ ܛܳܒܳ݁ܐ ܥܕܰ݁ܡܳܐ ܠܗܳܫܳܐ:</VERS>
      <VERS vnumber="11">ܗܳܕܶ݁ܐ ܗ̄ܝ ܐܳܬܳ݁ܐ ܩܰܕ݁ܡܳܝܬ݂ܳܐ ܕ݂ܰܥܒܰ݁ܕ݁ ܝܶܫܽܘܥ ܒ݂ܩܳܛܢܶܐ ܕ݂ܰܓ݁ܠܺܝܠܳܐ ܘܰܐܘܕ݂ܰܥ ܫܽܘܒ݁ܚܶܗ ܘܗܰܝܡܶܢܘ ܒ݂ܶܗ ܬ݂ܰܠܡܺܝܕܰ݁ܘܗ̄ܝ: ܣ</VERS>
      <VERS vnumber="12">ܒ݂ܳܬܰ݁ܪ ܗܳܕܶ݁ܐ ܢܚܶܬ݁ ܠܰܟ݁ܦܰ݁ܪܢܰܚܽܘܡ ܗܽܘ ܘܶܐܡܶܗ ܘܰܐܚܰܘܗ̄ܝ ܘܬܰ݁ܠܡܺܝܕܰ݁ܘܗ̄ܝ ܘܬܰ݁ܡܳܢ ܗ̄ܘܰܘ ܩܰܠܺܝܠ ܝܰܘܡܳܬܳ݁ܐ: ܣ</VERS>
      <VERS vnumber="13">ܘܩܰܪܺܝܒ݁ ܗ̄ܘܳܐ ܦ݂ܶܨܚܳܐ ܕ݂ܺܝܗܽܘܕܳ݁ܝܶܐ ܘܰܣܠܶܩ ܠܽܐܘܪܺܫܠܶܡ ܝܶܫܽܘܥ:</VERS>
      <VERS vnumber="14">ܘܶܐܫܟ݂ܰܚ ܒ݂ܗܰܝܟ݂ܠܳܐ ܠܗܳܠܶܝܢ ܕ݂ܰܡܙܰܒ݂ܢܺܝܢ ܬ݂ܰܘܪܶܐ ܘܥܶܪܒ݂ܶܐ ܘܝܰܘܢܶܐ ܘܠܰܡܥܰܪܦܳ݁ܢܶܐ ܕ݂ܝܳܬ݁ܒ݂ܺܝܢ:</VERS>
      <VERS vnumber="15">ܘܰܥܒܰ݁ܕ݁ ܠܶܗ ܦ݂ܪܳܓܶ݁ܠܳܐ ܡܶܢ ܚܰܒ݁ܠܳܐ ܘܰܠܟܽ݁ܠܗܽܘܢ ܐܰܦ݂ܶܩ ܡܶܢ ܗܰܝܟ݂ܠܳܐ ܘܰܠܥܶܪܒ݂ܶܐ ܘܰܠܬܰ݁ܘܪܶܐ ܘܠܰܡܥܰܪܦܳ݁ܢܶܐ ܘܶܐܫܰܕ݁ ܥܽܘܪܦܳ݁ܢܗܽܘܢ ܘܦܳ݁ܬܽ݁ܘܪܰܝܗܽܘܢ ܗܦܰ݁ܟ݁:</VERS>
      <VERS vnumber="16">ܘܰܠܗܳܢܽܘܢ ܕ݂ܰܡܙܰܒ݂ܢܺܝܢ ܝܰܘܢܶܐ ܐܶܡܰܪ ܫܩܽܘܠܘ ܗܳܠܶܝܢ ܡܶܟ݂ܳܐ ܘܠܳܐ ܬ݂ܶܥܒ݂ܕܽ݁ܘܢܶܗ ܠܒܰ݁ܝܬ݂ܶܗ ܕ݂ܳܐܒ݁ܝ ܒ݂ܶܝܬ݁ ܬ݂ܶܐܓܽ݁ܘܪܬ݂ܳܐ: ܣ</VERS>
      <VERS vnumber="17">ܘܶܐܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܰܟ݁ܬܺ݁ܝܒ݁ ܕ݂ܰܛܢܳܢܶܗ ܕ݂ܒܰ݁ܝܬ݂ܳܟ݁ ܐܰܟ݁ܠܰܢܝ: ܣ</VERS>
      <VERS vnumber="18">ܥܢܰܘ ܕ݂ܶܝܢ ܝܺܗܽܘܕܳ݁ܝܶܐ ܘܶܐܡܰܪܘ ܠܶܗ ܡܳܢܳܐ ܐܳܬܳ݁ܐ ܡܚܰܘܶܐ ܐܰܢ̄ܬ݂ ܠܰܢ ܕ݂ܗܳܠܶܝܢ ܥܳܒܶ݁ܕ݁ ܐܰܢ̄ܬ݂:</VERS>
      <VERS vnumber="19">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܣܬܽ݁ܘܪܘ ܗܰܝܟ݂ܠܳܐ ܗܳܢܳܐ ܘܠܰܬ݁ܠܳܬܳ݁ܐ ܝܰܘܡܺܝܢ ܐܶܢܳܐ ܡܩܺܝܡ ܐ̄ܢܳܐ ܠܶܗ:</VERS>
      <VERS vnumber="20">ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܰܐܪܒ݂ܥܺܝܢ ܘܫܶܬ݁ ܫܢܺܝܢ ܐܶܬ݁ܒ݂ܢܺܝ ܗܰܝܟ݂ܠܳܐ ܗܳܢܳܐ ܘܰܐܢ̄ܬ݂ ܠܰܬ݁ܠܳܬܳ݁ܐ ܝܰܘܡܺܝܢ ܡܩܺܝܡ ܐܰܢ̄ܬ݂ ܠܶܗ:</VERS>
      <VERS vnumber="21">ܗܽܘ ܕ݂ܶܝܢ ܐܶܡܰܪ ܗ̄ܘܳܐ ܥܰܠ ܗܰܝܟ݂ܠܳܐ ܕ݂ܦܰ݁ܓ݁ܪܶܗ:</VERS>
      <VERS vnumber="22">ܟ݂ܰܕ݁ ܩܳܡ ܕ݂ܶܝܢ ܡܶܢ ܒ݂ܶܝܬ݁-ܡܺܝܬܶ݁ܐ ܐܶܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܗܳܕܶ݁ܐ ܐܶܡܰܪ ܗ̄ܘܳܐ ܘܗܰܝܡܶܢܘ ܠܰܟ݁ܬܳ݁ܒܶ݁ܐ ܘܰܠܡܶܠܬܳ݁ܐ ܕ݂ܶܐܡܰܪ ܝܶܫܽܘܥ ܣܣ:</VERS>
      <VERS vnumber="23">ܟ݂ܰܕ݁ ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܝܶܫܽܘܥ ܒ݂ܽܐܘܪܺܫܠܶܡ ܒ݂ܦܶ݁ܨܚܳܐ ܒ݂ܥܰܕ݁ܥܺܕܳ݁ܐ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܕ݂ܰܚܙܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁:</VERS>
      <VERS vnumber="24">ܗܽܘ ܕ݂ܶܝܢ ܝܶܫܽܘܥ ܠܳܐ ܡܗܰܝܡܶܢ ܗ̄ܘܳܐ ܠܗܽܘܢ ܢܰܦ݁ܫܶܗ ܡܶܛܽܠ ܕ݂ܗܽܘ ܝܳܕܰ݁ܥ ܗ̄ܘܳܐ ܠܟܽ݁ܠܢܳܫ:</VERS>
      <VERS vnumber="25">ܘܠܳܐ ܣܢܺܝܩ ܗ̄ܘܳܐ ܕ݂ܐ̄ܢܳܫ ܢܶܣܗܰܕ݁ ܠܶܗ ܥܰܠ ܟ݂ܽܠ ܒ݂ܰܪܢܳܫ ܗܽܘ ܓ݂ܶܝܪ ܝܳܕܰ݁ܥ ܗ̄ܘܳܐ ܡܳܢܳܐ ܐܺܝܬ݁ ܒ݂ܒܰ݁ܪܢܳܫܳܐ ܣܣ:</VERS>
    </CHAPTER>
    <CHAPTER cnumber="3">
      <VERS vnumber="1">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܚܰܕ݁ ܓ݂ܰܒ݁ܪܳܐ ܡܶܢ ܦ݂ܪܺܝܫܶܐ ܢܺܝܩܳܕܺ݁ܡܳܘܣ ܫܡܶܗ ܗ̄ܘܳܐ ܐܰܪܟܽ݁ܘܢܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="2">ܗܳܢܳܐ ܐܶܬܳ݁ܐ ܠܘܳܬ݁ ܝܶܫܽܘܥ ܒ݂ܠܺܠܝܳܐ ܘܶܐܡܰܪ ܠܶܗ ܪܰܒ݂ܺܝ ܝܳܕ݁ܥܺܝܢܰܢ ܕ݂ܡܶܢ ܐܰܠܳܗܳܐ ܐܶܫܬ݂ܰܕ݂ܰܪܬ݂ ܡܰܠܦܳ݁ܢܳܐ ܠܳܐ ܓ݂ܶܝܪ ܐ̄ܢܳܫ ܡܶܫܟ݂ܰܚ ܗܳܠܶܝܢ ܐܳܬ݁ܘܳܬܳ݁ܐ ܠܡܶܥܒ݂ܰܕ݁ ܕ݂ܰܐܢ̄ܬ݂ ܥܳܒܶ݁ܕ݁ ܐܰܢ̄ܬ݂ ܐܶܠܳܐ ܡܰܢ ܕ݂ܰܐܠܳܗܳܐ ܥܰܡܶܗ:</VERS>
      <VERS vnumber="3">ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܶܐܢ ܐ̄ܢܳܫ ܠܳܐ ܡܶܬܺ݁ܝܠܶܕ݁ ܡܶܢ ܕ݂ܪܺܝܫ ܠܳܐ ܡܶܫܟ݂ܰܚ ܕ݂ܢܶܚܙܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="4">ܐܳܡܰܪ ܠܶܗ ܢܺܝܩܳܕܺ݁ܡܳܘܣ ܐܰܝܟ݂ܰܢܳܐ ܡܶܫܟ݂ܰܚ ܕ݂ܢܶܬܺ݁ܝܠܶܕ݁ ܓ݂ܰܒ݁ܪܳܐ ܣܳܒܳ݁ܐ ܕ݂ܰܠܡܳܐ ܡܶܫܟ݂ܰܚ ܬ݂ܽܘܒ݁ ܠܟܰ݁ܪܣܳܐ ܕ݂ܶܐܡܶܗ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܠܡܶܥܰܠ ܘܢܶܬܺ݁ܝܠܶܕ݁:</VERS>
      <VERS vnumber="5">ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܶܐܢ ܐ̄ܢܳܫ ܠܳܐ ܡܶܬܺ݁ܝܠܶܕ݁ ܡܶܢ ܡܰܝܳܐ ܘܪܽܘܚܳܐ ܠܳܐ ܡܶܫܟ݂ܰܚ ܕ݂ܢܶܥܽܘܠ ܠܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="6">ܡܶܕ݂ܶܡ ܕ݂ܺܝܠܺܝܕ݁ ܡܶܢ ܒ݂ܶܣܪܳܐ ܒ݂ܶܣܪܳܐ ܗܽܘ ܘܡܶܕ݂ܶܡ ܕ݂ܺܝܠܺܝܕ݁ ܡܶܢ ܪܽܘܚܳܐ ܪܽܘܚܳܐ ܗܽܘ:</VERS>
      <VERS vnumber="7">ܠܳܐ ܬ݂ܶܬ݂ܕ݂ܰܡܰܪ ܕ݂ܶܐܡܪܶܬ݁ ܠܳܟ݁ ܕ݂ܘܳܠܶܐ ܠܟܽ݁ܘܢ ܠܡܶܬܺ݁ܝܠܳܕܽ݁ܘ ܡܶܢ ܕ݂ܪܺܝܫ:</VERS>
      <VERS vnumber="8">ܪܽܘܚܳܐ ܐܰܬܰ݁ܪ ܕ݂ܨܳܒ݁ܝܳܐ ܢܳܫܒ݂ܳܐ ܘܩܳܠܳܗ ܫܳܡܰܥ ܐܰܢ̄ܬ݂ ܐܶܠܳܐ ܠܳܐ ܝܳܕܰ݁ܥ ܐܰܢ̄ܬ݂ ܐܰܝܡܶܟ݂ܳܐ ܐܳܬ݁ܝܳܐ ܘܠܰܐܝܟ݂ܳܐ ܐܳܙܳܠ̄ܐ ܗܳܟܰ݁ܢܳܐ ܐܺܝܬܰ݁ܘܗ̄ܝ ܟ݂ܽܠܢܳܫ ܕ݂ܺܝܠܺܝܕ݁ ܡܶܢ ܪܽܘܚܳܐ:</VERS>
      <VERS vnumber="9">ܥܢܳܐ ܢܺܝܩܳܕܺ݁ܡܳܘܣ ܘܶܐܡܰܪ ܠܶܗ ܐܰܝܟ݂ܰܢܳܐ ܡܶܫܟ݂ܚܳܢ ܗܳܠܶܝܢ ܠܡܶܗܘܳܐ:</VERS>
      <VERS vnumber="10">ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܦܳ݁ܢܶܗ ܕ݂ܺܐܝܣܪܳܝܶܠ ܘܗܳܠܶܝܢ ܠܳܐ ܝܳܕܰ݁ܥ ܐܰܢ̄ܬ݂:</VERS>
      <VERS vnumber="11">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܡܶܕ݂ܶܡ ܕ݂ܝܳܕ݁ܥܺܝܢ ܚ̄ܢܰܢ ܡܡܰܠܠܺܝܢ ܚ̄ܢܰܢ ܘܡܶܕ݂ܶܡ ܕ݂ܰܚܙܰܝܢ ܡܰܣܗܕܺ݁ܝܢ ܐܶܢܰܚܢܰܢ ܘܣܳܗܕ݂ܽܘܬܰ݁ܢ ܠܳܐ ܡܩܰܒ݂ܠܺܝܢ ܐܢ̄ܬ݂ܽܘܢ:</VERS>
      <VERS vnumber="12">ܐܶܢ ܕ݂ܒܰ݁ܐܪܥܳܐ ܐܶܡܪܶܬ݁ ܠܟܽ݁ܘܢ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܐܶܢ ܐܺܡܰܪ ܠܟܽ݁ܘܢ ܕ݂ܒܰ݁ܫܡܰܝܳܐ ܬ݂ܗܰܝܡܢܽܘܢܳܢܝ:</VERS>
      <VERS vnumber="13">ܘܠܳܐ ܐ̄ܢܳܫ ܣܠܶܩ ܠܰܫܡܰܝܳܐ ܐܶܠܳܐ ܗܰܘ ܕ݂ܰܢܚܶܬ݁ ܡܶܢ ܫܡܰܝܳܐ ܒ݂ܪܶܗ ܕ݂ܐ̄ܢܳܫܳܐ ܗܰܘ ܕ݂ܺܐܝܬܰ݁ܘܗ̄ܝ ܒ݂ܰܫܡܰܝܳܐ:</VERS>
      <VERS vnumber="14">ܘܰܐܝܟ݂ܰܢܳܐ ܕ݂ܰܐܪܺܝܡ ܡܽܘܫܶܐ ܚܶܘܝܳܐ ܒ݂ܡܰܕ݁ܒ݂ܪܳܐ ܗܳܟܰ݁ܢܳܐ ܥܬܺ݁ܝܕ݁ ܠܡܶܬ݂ܬ݂ܪܳܡܽܘ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="15">ܕ݂ܟܽ݁ܠ ܐ̄ܢܳܫ ܕ݂ܰܡܗܰܝܡܶܢ ܒ݂ܶܗ ܠܳܐ ܢܺܐܒܰ݁ܕ݁ ܐܶܠܳܐ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="16">ܗܳܟܰ݁ܢܳܐ ܓ݂ܶܝܪ ܐܰܚܶܒ݁ ܐܰܠܳܗܳܐ ܠܥܳܠܡܳܐ ܐܰܝܟ݂ܰܢܳܐ ܕ݂ܠܰܒ݁ܪܶܗ ܝܺܚܺܝܕܳ݁ܝܳܐ ܢܶܬ݂ܶܠ ܕ݂ܟܽ݁ܠ ܡܰܢ ܕ݂ܰܡܗܰܝܡܶܢ ܒ݂ܶܗ ܠܳܐ ܢܺܐܒܰ݁ܕ݁ ܐܶܠܳܐ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="17">ܠܳܐ ܓ݂ܶܝܪ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܠܥܳܠܡܳܐ ܕ݂ܰܢܕܽ݁ܘܢܺܝܘܗ̄ܝ ܠܥܳܠܡܳܐ ܐܶܠܳܐ ܕ݂ܢܺܚܶܐ ܠܥܳܠܡܳܐ ܒ݂ܺܐܝܕܶ݁ܗ:</VERS>
      <VERS vnumber="18">ܡܰܢ ܕ݂ܰܡܗܰܝܡܶܢ ܒ݂ܶܗ ܠܳܐ ܡܶܬ݂ܬ݂ܕܺ݁ܝܢ ܘܡܰܢ ܕ݂ܠܳܐ ܡܗܰܝܡܶܢ ܡܶܢ ܟ݂ܰܕ݂ܽܘ ܕ݂ܺܝܢ ܗܽ̄ܘ ܕ݂ܠܳܐ ܗܰܝܡܶܢ ܒ݂ܰܫܡܶܗ ܕ݂ܺܝܚܺܝܕܳ݁ܝܳܐ ܒ݂ܪܶܗ ܕ݂ܰܐܠܳܗܳܐ:</VERS>
      <VERS vnumber="19">ܗܳܢܰܘ ܕ݂ܶܝܢ ܕ݂ܺܝܢܳܐ ܕ݂ܢܽܘܗܪܳܐ ܐܶܬܳ݁ܐ ܠܥܳܠܡܳܐ ܘܰܐܚܶܒ݁ܘ ܒ݂ܢܰܝܢܳܫܳܐ ܠܚܶܫܽܘܟܳ݁ܐ ܝܰܬ݂ܺܝܪ ܡܶܢ ܕ݂ܰܠܢܽܘܗܪܳܐ ܐܺܝܬܰ݁ܝܗܽܘܢ ܗ̄ܘܰܘ ܓ݂ܶܝܪ ܥܒܳ݁ܕܰ݁ܝܗܽܘܢ ܒ݂ܺܝܫܶܐ:</VERS>
      <VERS vnumber="20">ܟ݂ܽܠ ܓ݂ܶܝܪ ܕ݂ܣܰܢܝܳܬܳ݁ܐ ܥܳܒܶ݁ܕ݁ ܣܳܢܶܐ ܠܢܽܘܗܪܳܐ ܘܠܳܐ ܐܳܬܶ݁ܐ ܠܢܽܘܗܪܳܐ ܕ݂ܠܳܐ ܢܶܬ݁ܟ݂ܰܣܣܽܘܢ ܥܒܳ݁ܕܰ݁ܘܗ̄ܝ:</VERS>
      <VERS vnumber="21">ܗܰܘ ܕ݂ܶܝܢ ܕ݂ܥܳܒܶ݁ܕ݁ ܫܪܳܪܳܐ ܐܳܬܶ݁ܐ ܠܘܳܬ݁ ܢܽܘܗܪܳܐ ܕ݂ܢܶܬܺ݁ܝܕ݁ܥܽܘܢ ܥܒܳ݁ܕܰ݁ܘܗ̄ܝ ܕ݂ܒܰ݁ܐܠܳܗܳܐ ܥܒܺ݁ܝܕܺ݁ܝܢ ܣ݂ ܣ݂:</VERS>
      <VERS vnumber="22">ܒ݂ܳܬܰ݁ܪ ܗܳܠܶܝܢ ܐܶܬܳ݁ܐ ܝܶܫܽܘܥ ܘܬܰ݁ܠܡܺܝܕܰ݁ܘܗ̄ܝ ܠܰܐܪܥܳܐ ܕ݂ܺܝܗܽܘܕ݁ ܘܬܰ݁ܡܳܢ ܡܶܬ݁ܗܰܦ݂ܰܟ݁ ܗ̄ܘܳܐ ܥܰܡܗܽܘܢ ܘܡܰܥܡܶܕ݁: ܣ</VERS>
      <VERS vnumber="23">ܐܳܦ݁ ܝܽܘܚܰܢܳܢ ܕ݂ܶܝܢ ܡܰܥܡܶܕ݁ ܗ̄ܘܳܐ ܒ݂ܥܺܝܢ-ܝܳܘܢ ܕ݂ܥܰܠ-ܓ݂ܶܢ̄ܒ݁ ܫܳܠܺܝܡ ܡܶܛܽܠ ܕ݂ܡܰܝܳܐ ܐܺܝܬ݁ ܗ̄ܘܰܘ ܬ݂ܰܡܳܢ ܣܰܓ݂ܺܝܶܐܐ ܘܳܐܬܶ݁ܝܢ ܗ̄ܘܰܘ ܘܥܳܡܕ݂ܺܝܢ:</VERS>
      <VERS vnumber="24">ܠܳܐ ܓ݂ܶܝܪ ܥܕܰ݁ܟ݂ܺܝܠ ܢܦܰ݁ܠ ܗ̄ܘܳܐ ܝܽܘܚܰܢܳܢ ܒ݂ܶܝܬ݁-ܐܰܣܺܝܪܶܐ: ܣ</VERS>
      <VERS vnumber="25">ܗܘܳܬ݁ ܗ̄ܘܳܬ݁ ܕ݂ܶܝܢ ܒ݂ܥܳܬܳ݁ܐ ܠܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܕ݂ܝܽܘܚܰܢܳܢ ܥܰܡ ܝܺܗܽܘܕܳ݁ܝܳܐ ܚܰܕ݁ ܥܰܠ ܬ݂ܰܕ݁ܟ݂ܺܝܬܳ݁ܐ:</VERS>
      <VERS vnumber="26">ܘܶܐܬܰ݁ܘ ܠܘܳܬ݁ ܝܽܘܚܰܢܳܢ ܘܶܐܡܰܪܘ ܠܶܗ ܪܰܒ݂ܰܢ ܗܰܘ ܕ݂ܥܰܡܳܟ݁ ܗ̄ܘܳܐ ܒ݂ܥܶܒ݁ܪܳܐ ܕ݂ܝܽܘܪܕ݂ܢܳܢ ܕ݂ܰܐܢ̄ܬ݂ ܣܗܶܕ݁ܬ݂ ܥܠܰܘܗ̄ܝ ܗܳܐ ܐܳܦ݁ ܗܽܘ ܡܰܥܡܶܕ݁ ܘܣܰܓ݂ܺܝܶܐܐ ܐܳܬܶ݁ܝܢ ܠܘܳܬܶ݁ܗ: ܣ</VERS>
      <VERS vnumber="27">ܥܢܳܐ ܝܽܘܚܰܢܳܢ ܘܶܐܡܰܪ ܠܗܽܘܢ ܠܳܐ ܡܶܫܟ݂ܰܚ ܒ݂ܰܪܢܳܫܳܐ ܠܡܶܣܰܒ݁ ܡܶܢ ܨܒܽ݁ܘܬ݁ ܢܰܦ݁ܫܶܗ ܡܶܕ݂ܶܡ ܐܶܠܳܐ ܐܶܢ ܐܶܬܺ݁ܝܗܶܒ݁ ܠܶܗ ܡܶܢ ܫܡܰܝܳܐ:</VERS>
      <VERS vnumber="28">ܐܰܢ̄ܬ݂ܽܘܢ ܣܳܗܕ݂ܺܝܢ ܐܢ̄ܬ݂ܽܘܢ ܠܺܝ ܕ݂ܶܐܡܪܶܬ݁ ܕ݂ܶܐܢܳܐ ܠܳܐ ܗܘܺܝܬ݁ ܡܫܺܝܚܳܐ ܐܶܠܳܐ ܫܠܺܝܚܳܐ ܐ̄ܢܳܐ ܕ݂ܰܩܕܳ݁ܡܰܘܗ̄ܝ:</VERS>
      <VERS vnumber="29">ܡܰܢ ܕ݂ܺܐܝܬ݁ ܠܶܗ ܟ݂ܰܠܬܳ݁ܐ ܚܰܬ݁ܢܳܐ ܗܽܘ ܪܳܚܡܶܗ ܕ݂ܶܝܢ ܕ݂ܚܰܬ݁ܢܳܐ ܗܰܘ ܕ݂ܩܳܐܶܡ ܘܨܳܐܶܬ݁ ܠܶܗ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܚܳܕܶ݁ܐ ܡܶܛܽܠ ܩܳܠܶܗ ܕ݂ܚܰܬ݁ܢܳܐ ܗܳܕܶ݁ܐ ܗܳܟܺ݁ܝܠ ܚܰܕܽ݁ܘܬܳ݁ܐ ܕ݂ܺܝܠܝ ܗܳܐ ܡܡܰܠܝܳܐ:</VERS>
      <VERS vnumber="30">ܠܗܰܘ ܗܽ̄ܘ ܘܳܠܶܐ ܠܡܶܪܒ݂ܳܐ ܘܠܺܝ ܠܡܶܒ݁ܨܰܪ:</VERS>
      <VERS vnumber="31">ܗܰܘ ܓ݂ܶܝܪ ܕ݂ܡܶܢ ܠܥܶܠ ܐܶܬܳ݁ܐ ܠܥܶܠ ܡܶܢ ܟ݂ܽܠ ܗܽ̄ܘ ܘܗܰܘ ܕ݂ܡܶܢ ܐܰܪܥܳܐ ܡܶܢ ܐܰܪܥܳܐ ܗܽܘ ܘܡܶܢ ܐܰܪܥܳܐ ܡܡܰܠܶܠ ܗܰܘ ܕ݂ܡܶܢ ܫܡܰܝܳܐ ܐܶܬܳ݁ܐ ܠܥܶܠ ܡܶܢ ܟ݂ܽܠ ܗܽ̄ܘ:</VERS>
      <VERS vnumber="32">ܘܡܶܕ݂ܶܡ ܕ݂ܰܚܙܳܐ ܘܰܫܡܰܥ ܡܰܣܗܶܕ݁ ܘܣܳܗܕ݂ܽܘܬܶ݁ܗ ܠܳܐ ܐ̄ܢܳܫ ܡܩܰܒ݂ܶܠ:</VERS>
      <VERS vnumber="33">ܗܰܘ ܕ݂ܶܝܢ ܕ݂ܩܰܒ݂ܶܠ ܣܳܗܕ݂ܽܘܬܶ݁ܗ ܚܬܰ݁ܡ ܕ݂ܰܐܠܳܗܳܐ ܫܰܪܺܝܪܳܐ ܗܽܘ:</VERS>
      <VERS vnumber="34">ܐܰܝܢܳܐ ܓ݂ܶܝܪ ܕ݂ܰܐܠܳܗܳܐ ܫܰܕ݂ܪܶܗ ܡܶܠܶܐ ܗ̄ܘ ܕ݂ܰܐܠܳܗܳܐ ܡܡܰܠܶܠ ܠܳܐ ܗ̄ܘܳܐ ܓ݂ܶܝܪ ܒ݂ܟܰ݁ܝܠܳܐ ܝܰܗ̄ܒ݁ ܐܰܠܳܗܳܐ ܪܽܘܚܳܐ:</VERS>
      <VERS vnumber="35">ܐܰܒܳ݁ܐ ܡܰܚܶܒ݁ ܠܰܒ݁ܪܳܐ ܘܟܽ݁ܠ ܡܶܕ݂ܶܡ ܝܰܗ̄ܒ݁ ܒ݂ܺܐܝܕܰ݁ܘܗ̄ܝ:</VERS>
      <VERS vnumber="36">ܡܰܢ ܕ݂ܰܡܗܰܝܡܶܢ ܒ݂ܰܒ݁ܪܳܐ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܡܰܢ ܕ݂ܠܳܐ ܡܶܬ݂ܛܦ݂ܺܝܣ ܠܰܒ݁ܪܳܐ ܠܳܐ ܢܶܚܙܶܐ ܚܰܝܶܐ ܐܶܠܳܐ ܪܽܘܓ݁ܙܶܗ ܕ݂ܰܐܠܳܗܳܐ ܢܩܰܘܶܐ ܥܠܰܘܗ̄ܝ ܣܣ:</VERS>
    </CHAPTER>
    <CHAPTER cnumber="4">
      <VERS vnumber="1">ܝܺܕܰ݁ܥ ܕ݂ܶܝܢ ܝܶܫܽܘܥ ܕ݂ܰܫܡܰܥܘ ܦ݂ܪܺܝܫܶܐ ܕ݂ܬܰ݁ܠܡܺܝܕܶ݁ܐ ܣܰܓ݂ܺܝܶܐܐ ܥܒܰ݁ܕ݁ ܘܡܰܥܡܶܕ݁ ܝܰܬ݂ܺܝܪ ܡܶܢ ܝܽܘܚܰܢܳܢ:</VERS>
      <VERS vnumber="2">ܟ݂ܰܕ݁ ܠܳܐ ܗ̄ܘܳܐ ܗܽܘ ܝܶܫܽܘܥ ܡܰܥܡܶܕ݁ ܗ̄ܘܳܐ ܐܶܠܳܐ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="3">ܘܫܰܒ݁ܩܳܗ ܠܺܝܗܽܘܕ݁ ܘܶܐܙܰܠ ܠܶܗ ܬ݂ܽܘܒ݁ ܠܰܓ݁ܠܺܝܠܳܐ ܣܣ:</VERS>
      <VERS vnumber="4">ܡܰܥܒ݂ܕܳ݁ܐ ܗ̄ܘܳܬ݁ ܠܶܗ ܕ݂ܶܝܢ ܕ݂ܢܺܐܬܶ݁ܐ ܢܶܥܒ݂ܰܪ ܥܰܠ ܒ݂ܶܝܬ݁ ܫܳܡܪܳܝܶܐ:</VERS>
      <VERS vnumber="5">ܘܶܐܬܳ݁ܐ ܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܕ݂ܡܶܬ݁ܩܰܪܝܳܐ ܫܳܟܰ݁ܪ ܥܰܠ-ܓ݂ܶܢ̄ܒ݁ ܩܪܺܝܬܳ݁ܐ ܕ݂ܝܰܗ̄ܒ݁ ܗ̄ܘܳܐ ܝܰܥܩܽܘܒ݁ ܠܝܰܘܣܶܦ݁ ܒ݂ܪܶܗ:</VERS>
      <VERS vnumber="6">ܘܺܐܝܬ݁ ܗ̄ܘܳܐ ܬ݂ܰܡܳܢ ܡܥܺܝܢܳܐ ܕ݂ܡܰܝܳܐ ܕ݂ܝܰܥܩܽܘܒ݁ ܗܽܘ ܕ݂ܶܝܢ ܝܶܫܽܘܥ ܠܐܶܐ ܗ̄ܘܳܐ ܡܶܢ ܥܰܡܠܳܐ ܕ݂ܽܐܘܪܚܳܐ ܘܺܝܬܶ݁ܒ݁ ܗ̄ܘܳܐ ܠܶܗ ܥܰܠ ܡܥܺܝܢܳܐ ܘܺܐܝܬ݁ ܗ̄ܘܰܝ ܫܶܬ݁ ܫܳܥܺܝܢ:</VERS>
      <VERS vnumber="7">ܘܶܐܬܳ݁ܬ݁ ܐܰܢ̄ܬ݂ܬܳ݁ܐ ܡܶܢ ܫܳܡܪܺܝܢ ܕ݂ܬܶ݁ܡܠܶܐ ܡܰܝܳܐ ܘܶܐܡܰܪ ܠܳܗ ܝܶܫܽܘܥ ܗܰܒ݁ ܠܺܝ ܡܰܝܳܐ ܐܶܫܬ݂ܶܐ:</VERS>
      <VERS vnumber="8">ܬ݂ܰܠܡܺܝܕܰ݁ܘܗ̄ܝ ܓ݂ܶܝܪ ܥܰܠܘ ܗ̄ܘܰܘ ܠܰܡܕܺ݁ܝܢ̄ܬ݂ܳܐ ܕ݂ܢܶܙܒ݂ܢܽܘܢ ܠܗܽܘܢ ܣܰܝܒ݂ܳܪܬ݂ܳܐ:</VERS>
      <VERS vnumber="9">ܐܳܡܪܳܐ ܠܶܗ ܗܳܝ ܐܰܢ̄ܬ݂ܬܳ݁ܐ ܫܳܡܪܳܝܬ݂ܳܐ ܐܰܝܟ݂ܰܢܳܐ ܐܰܢ̄ܬ݂ ܝܺܗܽܘܕܳ݁ܝܳܐ ܐܰܢ̄ܬ݂ ܘܡܶܢܝ ܫܳܐܶܠ ܐܰܢ̄ܬ݂ ܠܡܶܫܬ݂ܳܐ ܕ݂ܺܐܝܬܰ݁ܝ ܐܰܢ̄ܬ݂ܬܳ݁ܐ ܫܳܡܪܳܝܬ݂ܳܐ ܠܳܐ ܓ݂ܶܝܪ ܡܶܬ݁ܚܰܫܚܺܝܢ ܝܺܗܽܘܕܳ݁ܝܶܐ ܥܰܡ ܫܳܡܪܳܝܶܐ:</VERS>
      <VERS vnumber="10">ܥܢܳܐ ܝܶܫܽܘܥ ܘܶܐܡܰܪ ܠܳܗ ܐܶܠܽܘ ܝܳܕ݁ܥܳܐ ܗ̄ܘܰܝܬ݂ܝ ܡܰܘܗܰܒ݁ܬ݂ܳܐ ܕ݂ܰܐܠܳܗܳܐ ܘܡܰܢܽܘ ܗܳܢܳܐ ܕ݂ܶܐܡܰܪ ܠܶܟ݁ܝ ܗܰܒ݁ ܠܺܝ ܐܶܫܬ݂ܶܐ ܐܰܢ̄ܬ݂ܝ ܫܳܐܠܳܐ ܗ̄ܘܰܝܬ݂ܝ ܠܶܗ ܘܝܳܗܶܒ݁ ܗ̄ܘܳܐ ܠܶܟ݁ܝ ܡܰܝܳܐ ܚܰܝܶܐ:</VERS>
      <VERS vnumber="11">ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܡܳܪܝ ܠܳܐ ܕ݂ܰܘܠܳܐ ܐܺܝܬ݁ ܠܳܟ݁ ܘܒܺ݁ܪܳܐ ܥܰܡܺܝܩܳܐ ܐܰܝܡܶܟ݂ܳܐ ܠܳܟ݁ ܡܰܝܳܐ ܚܰܝܶܐ:</VERS>
      <VERS vnumber="12">ܠܡܳܐ ܐܰܢ̄ܬ݂ ܪܰܒ݁ ܐܰܢ̄ܬ݂ ܡܶܢ ܐܰܒܽ݁ܘܢ ܝܰܥܩܽܘܒ݁ ܗܰܘ ܕ݂ܗܽܘ ܝܰܗ̄ܒ݁ ܠܰܢ ܒ݂ܺܪܳܐ ܗܳܕܶ݁ܐ ܘܗܽܘ ܡܶܢܳܗ ܐܶܫܬ݂ܺܝ ܘܰܒ݁ܢܰܘܗ̄ܝ ܘܥܳܢܶܗ:</VERS>
      <VERS vnumber="13">ܥܢܳܐ ܝܶܫܽܘܥ ܘܶܐܡܰܪ ܠܳܗ ܟ݂ܽܠ ܕ݂ܢܶܫܬ݂ܶܐ ܡܶܢ ܗܳܠܶܝܢ ܡܰܝܳܐ ܬ݂ܽܘܒ݁ ܢܶܨܗܶܐ:</VERS>
      <VERS vnumber="14">ܟ݂ܽܠ ܕ݂ܶܝܢ ܕ݂ܢܶܫܬ݂ܶܐ ܡܶܢ ܡܰܝܳܐ ܕ݂ܶܐܢܳܐ ܐܶܬ݂ܶܠ ܠܶܗ ܠܳܐ ܢܶܨܗܶܐ ܠܥܳܠܰܡ ܐܶܠܳܐ ܡܰܝܳܐ ܗܳܢܽܘܢ ܕ݂ܝܳܗܶܒ݁ ܐ̄ܢܳܐ ܠܶܗ ܢܶܗܘܽܘܢ ܒ݂ܶܗ ܡܥܺܝܢܳܐ ܕ݂ܡܰܝܳܐ ܕ݂ܢܳܒ݁ܥܺܝܢ ܠܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="15">ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܡܳܪܝ ܗܰܒ݁ ܠܺܝ ܡܶܢ ܗܳܠܶܝܢ ܡܰܝܳܐ ܕ݂ܠܳܐ ܬ݂ܽܘܒ݁ ܐܶܨܗܶܐ ܘܠܳܐ ܗܘܺܝܬ݁ ܐܳܬ݁ܝܳܐ ܕ݂ܳܠܝܳܐ ܡܶܢ ܗܳܪܟ݂ܳܐ:</VERS>
      <VERS vnumber="16">ܐܳܡܰܪ ܠܳܗ ܝܶܫܽܘܥ ܙܶܠܝ ܩܪܳܝ ܠܒܰ݁ܥܠܶܟ݁ܝ ܘܬܳ݁ܝ ܠܗܳܪܟ݂ܳܐ:</VERS>
      <VERS vnumber="17">ܐܳܡܪܳܐ ܠܶܗ ܠܰܝܬ݂ ܠܺܝ ܒ݂ܰܥܠܳܐ ܐܳܡܰܪ ܠܳܗ ܝܶܫܽܘܥ ܫܰܦ݂ܺܝܪ ܐܶܡܰܪܬ݂ܝ ܕ݂ܠܰܝܬ݂ ܠܺܝ ܒ݂ܰܥܠܳܐ:</VERS>
      <VERS vnumber="18">ܚܰܡܫܳܐ ܓ݂ܶܝܪ ܒ݂ܰܥܠܺܝܢ ܗܘܰܘ ܠܶܟ݁ܝ ܘܗܳܢܳܐ ܕ݂ܺܐܝܬ݁ ܠܶܟ݁ܝ ܗܳܫܳܐ ܠܳܐ ܗܘܳܐ ܒ݂ܰܥܠܶܟ݁ܝ ܗܳܕܶ݁ܐ ܫܰܪܺܝܪܬ݂ܳܐ ܐܶܡܰܪܬ݂ܝ:</VERS>
      <VERS vnumber="19">ܐܳܡܪܳܐ ܠܶܗ ܗܳܝ ܐܰܢ̄ܬ݂ܬܳ݁ܐ ܡܳܪܝ ܚܳܙܝܳܐ ܐ̄ܢܳܐ ܕ݂ܰܢܒܺ݁ܝܳܐ ܐܰܢ̄ܬ݂:</VERS>
      <VERS vnumber="20">ܐܰܒܳ݁ܗܰܝܢ ܒ݂ܗܳܢܳܐ ܛܽܘܪܳܐ ܣܓܶ݁ܕ݁ܘ ܘܰܐܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܒܽ݁ܐܘܪܺܫܠܶܡ ܗܽ̄ܘ ܐܰܬܰ݁ܪ ܕ݂ܘܳܠܶܐ ܠܡܶܣܓ݂ܰܕ݁:</VERS>
      <VERS vnumber="21">ܐܳܡܰܪ ܠܳܗ ܝܶܫܽܘܥ ܐܰܢ̄ܬ݂ܬܳ݁ܐ ܗܰܝܡܶܢܺܝܢܝ ܕ݂ܳܐܬ݁ܝܳܐ ܫܳܥܬܳ݁ܐ ܕ݂ܠܳܐ ܒ݂ܗܳܢܳܐ ܛܽܘܪܳܐ ܘܳܐܦ݁ ܠܳܐ ܒ݂ܽܐܘܪܺܫܠܶܡ ܬ݂ܶܣܓ݂ܕܽ݁ܘܢ ܠܰܐܒܳ݁ܐ:</VERS>
      <VERS vnumber="22">ܐܰܢ̄ܬ݂ܽܘܢ ܣܳܓ݁ܕ݂ܺܝܢ ܐܢ̄ܬ݂ܽܘܢ ܠܡܶܕ݂ܶܡ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܚܢܰܢ ܕ݂ܶܝܢ ܣܳܓ݁ܕ݂ܺܝܢ ܚ̄ܢܰܢ ܠܡܳܐ ܕ݂ܝܳܕ݁ܥܺܝܢ ܚ̄ܢܰܢ ܕ݂ܚܰܝܶܐ ܡܶܢ ܝܺܗܽܘܕܳ݁ܝܶܐ ܐܶܢܽܘܢ:</VERS>
      <VERS vnumber="23">ܐܶܠܳܐ ܐܳܬ݁ܝܳܐ ܫܳܥܬܳ݁ܐ ܘܗܳܫܳܐ ܐܺܝܬܶ݁ܝܗ ܐܶܡܰܬ݁ܝ ܕ݂ܣܳܓܽ݁ܘܕܶ݁ܐ ܫܰܪܺܝܪܶܐ ܢܶܣܓ݂ܕܽ݁ܘܢ ܠܰܐܒܳ݁ܐ ܒ݂ܪܽܘܚܳܐ ܘܒܰ݁ܫܪܳܪܳܐ ܐܳܦ݁ ܐܰܒܳ݁ܐ ܓ݂ܶܝܪ ܕ݂ܰܐܝܟ݁ ܗܳܠܶܝܢ ܗܽ̄ܘ ܣܳܓܽ݁ܘܕܶ݁ܐ ܒ݂ܳܥܶܐ:</VERS>
      <VERS vnumber="24">ܪܽܘܚܳܐ ܗܽܘ ܓ݂ܶܝܪ ܐܰܠܳܗܳܐ ܘܰܐܝܠܶܝܢ ܕ݂ܣܳܓ݁ܕ݂ܺܝܢ ܠܶܗ ܒ݂ܪܽܘܚܳܐ ܘܒܰ݁ܫܪܳܪܳܐ ܘܳܠܶܐ ܕ݂ܢܶܣܓ݂ܕܽ݁ܘܢ:</VERS>
      <VERS vnumber="25">ܐܳܡܪܳܐ ܠܶܗ ܐܰܢ̄ܬ݂ܬܳ݁ܐ ܗܳܝ ܝܳܕ݁ܥܳܐ ܐ̄ܢܳܐ ܕ݂ܰܡܫܺܝܚܳܐ ܐܳܬܶ݁ܐ ܘܡܳܐ ܕ݂ܶܐܬܳ݁ܐ ܗܽܘ ܡܰܠܶܦ݁ ܠܰܢ ܟ݂ܽܠܡܶܕ݂ܶܡ:</VERS>
      <VERS vnumber="26">ܐܳܡܰܪ ܠܳܗ ܝܶܫܽܘܥ ܐܶܢܳܐ ܐ̄ܢܳܐ ܕ݂ܰܡܡܰܠܶܠ ܐ̄ܢܳܐ ܥܰܡܶܟ݁ܝ:</VERS>
      <VERS vnumber="27">ܘܟܰ݁ܕ݁ ܡܡܰܠܶܠ ܐܶܬܰ݁ܘ ܬ݂ܰܠܡܺܝܕܰ݁ܘܗ̄ܝ ܘܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܥܰܡ ܐܰܢ̄ܬ݂ܬܳ݁ܐ ܡܡܰܠܶܠ ܠܳܐ ܕ݂ܶܝܢ ܐ̄ܢܳܫ ܐܶܡܰܪ ܡܳܢܳܐ ܒ݂ܳܥܶܐ ܐܰܢ̄ܬ݂ ܐܰܘ ܡܳܢܳܐ ܡܡܰܠܶܠ ܐܰܢ̄ܬ݂ ܥܰܡܳܗ:</VERS>
      <VERS vnumber="28">ܘܫܶܒ݁ܩܰܬ݁ ܩܽܘܠܬܳ݁ܗ ܐܰܢ̄ܬ݂ܬܳ݁ܐ ܘܶܐܙܰܠ̄ܬ݁ ܠܰܡܕܺ݁ܝܢ̄ܬ݂ܳܐ ܘܳܐܡܪܳܐ ܠܐ̄ܢܳܫܳܐ:</VERS>
      <VERS vnumber="29">ܬ݂ܰܘ ܚܙܰܘ ܓ݂ܰܒ݁ܪܳܐ ܕ݂ܶܐܡܰܪ ܠܺܝ ܟ݂ܽܠ ܡܶܕ݂ܶܡ ܕ݂ܥܶܒ݁ܕ݂ܶܬ݁ ܠܡܳܐ ܗܽܘܝܽܘ ܡܫܺܝܚܳܐ:</VERS>
      <VERS vnumber="30">ܘܰܢܦܰ݁ܩܘ ܐ̄ܢܳܫܳܐ ܡܶܢ ܡܕܺ݁ܝܢ̄ܬ݂ܳܐ ܘܳܐܬܶ݁ܝܢ ܗ̄ܘܰܘ ܠܘܳܬܶ݁ܗ ܣ݂ ܣ݂:</VERS>
      <VERS vnumber="31">ܘܒܰ݁ܝܢܳܬ݁ ܗܳܠܶܝܢ ܒ݂ܳܥܶܝܢ ܗ̄ܘܰܘ ܡܶܢܶܗ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܠܶܗ ܪܰܒ݂ܰܢ ܠܥܰܣ:</VERS>
      <VERS vnumber="32">ܗܽܘ ܕ݂ܶܝܢ ܐܶܡܰܪ ܠܗܽܘܢ ܐܺܝܬ݁ ܠܺܝ ܡܶܐܟܽ݁ܘܠܬ݂ܳܐ ܕ݂ܶܐܟܽ݁ܘܠ ܐܰܝܕܳ݁ܐ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ:</VERS>
      <VERS vnumber="33">ܐܳܡܪܺܝܢ ܬ݂ܰܠܡܺܝܕܶ݁ܐ ܒ݂ܰܝܢܰܝܗܽܘܢ ܠܡܳܐ ܐ̄ܢܳܫ ܐܰܝܬ݂ܺܝ ܠܶܗ ܡܶܕ݂ܶܡ ܠܡܶܐܟܰ݁ܠ:</VERS>
      <VERS vnumber="34">ܐܳܡܰܪ ܠܗܽܘܢ ܝܶܫܽܘܥ ܡܶܐܟܽ݁ܘܠܬ݂ܝ ܕ݂ܺܝܠܝ ܐܺܝܬܶ݁ܝܗ ܕ݂ܶܐܥܒ݂ܶܕ݁ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ ܘܶܐܫܰܠܡܺܝܘܗ̄ܝ ܠܰܥܒܳ݁ܕܶ݁ܗ:</VERS>
      <VERS vnumber="35">ܠܳܐ ܐܰܢ̄ܬ݂ܽܘܢ ܐܳܡܪܺܝܢ ܕ݂ܒܳ݁ܬܰ݁ܪ ܐܰܪܒ݂ܥܳܐ ܝܰܪܚܺܝܢ ܐܳܬܶ݁ܐ ܚܨܳܕܳ݁ܐ ܗܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܐܪܺܝܡܘ ܥܰܝܢܰܝܟ݂ܽܘܢ ܘܰܚܙܰܘ ܐܰܪܥܳܬܳ݁ܐ ܕ݂ܰܚܘܰܪ ܘܡܰܛܺܝ ܠܰܚܨܳܕܳ݁ܐ ܡܶܢ ܟ݂ܰܕ݂ܽܘ:</VERS>
      <VERS vnumber="36">ܘܰܐܝܢܳܐ ܕ݂ܚܳܨܶܕ݁ ܐܰܓ݁ܪܳܐ ܢܳܣܶܒ݁ ܘܟܳ݁ܢܶܫ ܦ݂ܺܐܪܶܐ ܠܚܰܝܶܐ ܕ݂ܰܠܥܳܠܰܡ ܘܙܳܪܽܘܥܳܐ ܘܚܳܨܽܘܕܳ݁ܐ ܐܰܟ݁ܚܕܳ݁ܐ ܢܶܚܕ݂ܽܘܢ:</VERS>
      <VERS vnumber="37">ܒ݂ܗܳܕܶ݁ܐ ܓ݂ܶܝܪ ܐܺܝܬܶ݁ܝܗ ܡܶܠܬܳ݁ܐ ܕ݂ܰܫܪܳܪܳܐ ܕ݂ܰܐ̄ܚܪܺܝܢ ܗܽ̄ܘ ܙܳܪܰܥ ܘܰܐ̄ܚܪܺܝܢ ܚܳܨܶܕ݁:</VERS>
      <VERS vnumber="38">ܐܶܢܳܐ ܫܰܕ݂ܰܪܬ݂ܟܽ݁ܘܢ ܠܡܶܚܨܰܕ݁ ܡܶܕ݂ܶܡ ܕ݂ܠܳܐ ܗ̄ܘܳܐ ܐܰܢ̄ܬ݂ܽܘܢ ܠܐܝܺܬ݂ܽܘܢ ܒ݂ܶܗ ܐ̄ܚܪܳܢܶܐ ܓ݂ܶܝܪ ܠܐܝܺܘ ܘܰܐܢ̄ܬ݂ܽܘܢ ܥܰܠܬ݂ܽܘܢ ܥܰܠ ܥܰܡܠܗܽܘܢ ܕ݂ܗܳܢܽܘܢ: ܣ</VERS>
      <VERS vnumber="39">ܡܶܢ ܗܳܝ ܡܕܺ݁ܝܢ̄ܬ݂ܳܐ ܕ݂ܶܝܢ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܫܳܡܪܳܝܶܐ ܡܶܛܽܠ ܡܶܠܬܳ݁ܗ ܕ݂ܰܐܢ̄ܬ݂ܬܳ݁ܐ ܗܳܝ ܕ݂ܡܰܣܗܕܳ݁ܐ ܗ̄ܘܳܬ݁ ܕ݂ܶܐܡܰܪ ܠܺܝ ܟ݂ܽܠܡܶܕ݂ܶܡ ܕ݂ܥܶܒ݁ܕ݂ܶܬ݁:</VERS>
      <VERS vnumber="40">ܘܟܰ݁ܕ݁ ܐܶܬܰ݁ܘ ܠܘܳܬܶ݁ܗ ܗܳܢܽܘܢ ܫܳܡܪܳܝܶܐ ܒ݂ܥܰܘ ܡܶܢܶܗ ܕ݂ܢܶܗܘܶܐ ܠܘܳܬ݁ܗܽܘܢ ܘܰܗܘܳܐ ܠܘܳܬ݁ܗܽܘܢ ܬ݂ܪܶܝܢ ܝܰܘܡܺܝܢ:</VERS>
      <VERS vnumber="41">ܘܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܡܶܛܽܠ ܡܶܠܬܶ݁ܗ:</VERS>
      <VERS vnumber="42">ܘܳܐܡܪܺܝܢ ܗ̄ܘܰܘ ܠܰܐܢ̄ܬ݂ܬܳ݁ܐ ܗܳܝ ܕ݂ܡܶܟ݂ܺܝܠ ܠܳܐ ܗ̄ܘܳܐ ܡܶܛܽܠ ܡܶܠܬܶ݁ܟ݁ܝ ܡܗܰܝܡܢܺܝܢ ܚ̄ܢܰܢ ܒ݂ܶܗ ܚܢܰܢ ܓ݂ܶܝܪ ܫܡܰܥܢ ܘܺܝܕܰ݁ܥܢ ܕ݂ܗܳܢܰܘ ܫܰܪܺܝܪܳܐܝܺܬ݁ ܡܫܺܝܚܳܐ ܡܰܚܝܳܢܶܗ ܕ݂ܥܳܠܡܳܐ: ܣ</VERS>
      <VERS vnumber="43">ܘܒܳ݁ܬܰ݁ܪ ܬ݂ܪܶܝܢ ܝܰܘܡܺܝܢ ܢܦܰ݁ܩ ܝܶܫܽܘܥ ܡܶܢ ܬ݂ܰܡܳܢ ܘܶܐܙܰܠ ܠܰܓ݁ܠܺܝܠܳܐ:</VERS>
      <VERS vnumber="44">ܗܽܘ ܓ݂ܶܝܪ ܝܶܫܽܘܥ ܣܗܶܕ݁ ܕ݂ܰܢܒܺ݁ܝܳܐ ܒ݂ܰܡܕܺ݁ܝܢ̄ܬ݂ܶܗ ܠܳܐ ܡܶܬ݁ܝܰܩܰܪ: ܣ</VERS>
      <VERS vnumber="45">ܟ݂ܰܕ݁ ܕ݂ܶܝܢ ܐܶܬܳ݁ܐ ܠܰܓ݁ܠܺܝܠܳܐ ܩܰܒ݂ܠܽܘܗ̄ܝ ܓ݂ܠܺܝܠܳܝܶܐ ܕ݂ܰܚܙܰܘ ܐܳܬ݁ܘܳܬܳ݁ܐ ܟ݂ܽܠ ܕ݂ܰܥܒܰ݁ܕ݁ ܒ݂ܽܐܘܪܺܫܠܶܡ ܒ݂ܥܰܕ݁ܥܺܕܳ݁ܐ ܐܶܬܰ݁ܘ ܗ̄ܘܰܘ ܓ݂ܶܝܪ ܘܳܐܦ݁ ܗܶܢܽܘܢ ܠܥܰܕ݁ܥܺܕܳ݁ܐ:</VERS>
      <VERS vnumber="46">ܐܶܬܳ݁ܐ ܕ݂ܶܝܢ ܬ݂ܽܘܒ݁ ܝܶܫܽܘܥ ܠܩܳܛܢܶܐ ܕ݂ܰܓ݁ܠܺܝܠܳܐ ܐܰܝܟ݂ܳܐ ܕ݂ܰܥܒܰ݁ܕ݁ ܡܰܝܳܐ ܚܰܡܪܳܐ ܣ ܘܺܐܝܬ݁ ܗ̄ܘܳܐ ܒ݂ܰܟ݁ܦܰ݁ܪܢܰܚܽܘܡ ܥܒܶ݁ܕ݁ ܡܰܠܟ݂ܳܐ ܚܰܕ݁ ܕ݂ܰܒ݁ܪܶܗ ܟ݂ܪܺܝܗ ܗ̄ܘܳܐ:</VERS>
      <VERS vnumber="47">ܗܳܢܳܐ ܫܡܰܥ ܕ݂ܶܐܬܳ݁ܐ ܝܶܫܽܘܥ ܡܶܢ ܝܺܗܽܘܕ݁ ܠܰܓ݁ܠܺܝܠܳܐ ܘܶܐܙܰܠ ܠܘܳܬܶ݁ܗ ܘܒܳ݁ܥܶܐ ܗ̄ܘܳܐ ܡܶܢܶܗ ܕ݂ܢܶܚܽܘܬ݁ ܘܢܰܐܣܶܐ ܠܰܒ݁ܪܶܗ ܩܰܪܺܝܒ݁ ܗ̄ܘܳܐ ܓ݂ܶܝܪ ܠܰܡܡܳܬ݁:</VERS>
      <VERS vnumber="48">ܐܳܡܰܪ ܠܶܗ ܝܶܫܽܘܥ ܐܶܢ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܠܳܐ ܬ݂ܶܚܙܽܘܢ ܠܳܐ ܬ݂ܗܰܝܡܢܽܘܢ:</VERS>
      <VERS vnumber="49">ܐܳܡܰܪ ܠܶܗ ܗܰܘ ܥܒܶ݁ܕ݁ ܡܰܠܟ݂ܳܐ ܡܳܪܝ ܚܽܘܬ݁ ܥܰܕ݁ܠܳܐ ܡܳܐܶܬ݁ ܠܶܗ ܛܰܠܝܳܐ:</VERS>
      <VERS vnumber="50">ܐܳܡܰܪ ܠܶܗ ܝܶܫܽܘܥ ܙܶܠ ܒ݂ܪܳܟ݁ ܚܰܝ ܗܽ̄ܘ ܘܗܰܝܡܶܢ ܗܰܘ ܓ݂ܰܒ݁ܪܳܐ ܒ݂ܡܶܠܬܳ݁ܐ ܕ݂ܶܐܡܰܪ ܠܶܗ ܝܶܫܽܘܥ ܘܶܐܙܰܠ:</VERS>
      <VERS vnumber="51">ܟ݂ܰܕ݁ ܕ݂ܶܝܢ ܢܚܶܬ݁ ܗ̄ܘܳܐ ܐܰܪܥܽܘܗ̄ܝ ܥܰܒ݁ܕ݂ܰܘܗ̄ܝ ܘܣܰܒ݂ܪܽܘܗ̄ܝ ܘܳܐܡܪܺܝܢ ܠܶܗ ܒ݂ܪܳܟ݁ ܚܝܳܐ:</VERS>
      <VERS vnumber="52">ܘܫܰܐܶܠ ܐܶܢܽܘܢ ܒ݂ܰܐܝܢܳܐ ܥܶܕ݂ܳܢܳܐ ܐܶܬ݁ܚܠܶܡ ܐܳܡܪܺܝܢ ܠܶܗ ܐܶܬ݁ܡܳܠܝ ܒ݂ܰܫܒܰ݁ܥ ܫܳܥܺܝܢ ܫܒܰ݁ܩܬܶ݁ܗ ܐܶܫܳܬܳ݁ܐ:</VERS>
      <VERS vnumber="53">ܘܺܝܕܰ݁ܥ ܐܰܒܽ݁ܘܗ̄ܝ ܕ݂ܰܒ݁ܗܳܝ ܫܳܥܬܳ݁ܐ ܕ݂ܒܳ݁ܗ ܐܶܡܰܪ ܠܶܗ ܝܶܫܽܘܥ ܕ݂ܰܒ݁ܪܳܟ݁ ܚܝܳܐ ܘܗܰܝܡܶܢ ܗܽܘ ܘܒܰ݁ܝܬ݂ܶܗ ܟ݂ܽܠܶܗ:</VERS>
      <VERS vnumber="54">ܗܳܕܶ݁ܐ ܬ݂ܽܘܒ݁ ܐܳܬܳ݁ܐ ܕ݂ܬܰ݁ܪܬ݂ܶܝܢ ܥܒܰ݁ܕ݁ ܝܶܫܽܘܥ ܟ݂ܰܕ݁ ܐܶܬܳ݁ܐ ܡܶܢ ܝܺܗܽܘܕ݁ ܠܰܓ݁ܠܺܝܠܳܐ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܒ݂ܳܬܰ݁ܪ ܗܳܠܶܝܢ ܗܘܳܐ ܥܰܕ݁ܥܺܕܳ݁ܐ ܕ݂ܺܝܗܽܘܕܳ݁ܝܶܐ ܘܰܣܠܶܩ ܝܶܫܽܘܥ ܠܽܐܘܪܺܫܠܶܡ:</VERS>
      <VERS vnumber="2">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܒ݂ܽܐܘܪܺܫܠܶܡ ܕ݂ܽܘܟ݂ܬܳ݁ܐ ܚܕܳ݁ܐ ܕ݂ܡܰܥܡܽܘܕܺ݁ܝܬܳ݁ܐ ܕ݂ܡܶܬ݁ܩܰܪܝܳܐ ܥܶܒ݁ܪܳܐܝܺܬ݁ ܒ݂ܶܝܬ݁-ܚܶܣܕ݂ܳܐ ܘܺܐܝܬ݁ ܗ̄ܘܳܐ ܒ݂ܳܗ ܚܰܡܫܳܐ ܐܶܣܛܘܺܝܢ:</VERS>
      <VERS vnumber="3">ܘܰܒ݁ܗܳܠܶܝܢ ܪܡܶܝܢ ܗ̄ܘܰܘ ܥܰܡܳܐ ܣܰܓ݂ܺܝܳܐܐ ܕ݂ܰܟ݁ܪܺܝܗܶܐ ܘܰܣܡܰܝܳܐ ܘܰܚܓܺ݁ܝܣܶܐ ܘܝܰܒ݂ܺܝܫܶܐ ܘܰܡܣܰܟ݂ܶܝܢ ܗ̄ܘܰܘ ܠܙܽܘܥܳܐ ܕ݂ܡܰܝܳܐ:</VERS>
      <VERS vnumber="4">ܡܰܠܰܐܟܳ݁ܐ ܓ݂ܶܝܪ ܒ݂ܰܙܒܰ݁ܢ ܙܒܰ݁ܢ ܢܳܚܶܬ݁ ܗ̄ܘܳܐ ܠܳܗ ܠܡܰܥܡܽܘܕܺ݁ܝܬܳ݁ܐ ܘܰܡܙܺܝܥ ܗ̄ܘܳܐ ܠܗܽܘܢ ܠܡܰܝܳܐ ܘܰܐܝܢܳܐ ܕ݂ܩܰܕ݁ܡܳܝܳܐ ܢܳܚܶܬ݁ ܗ̄ܘܳܐ ܡܶܢ ܒ݂ܳܬܰ݁ܪ ܙܰܘܥܳܐ ܕ݂ܡܰܝܳܐ ܡܶܬ݁ܚܠܶܡ ܗ̄ܘܳܐ ܟ݂ܽܠ ܟ݂ܺܐܒܳ݁ܐ ܐܰܝܢܳܐ ܕ݂ܺܐܝܬ݁ ܗ̄ܘܳܐ ܠܶܗ: ܣ</VERS>
      <VERS vnumber="5">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܰܬ݁ܠܳܬܺ݁ܝܢ ܘܰܬ݁ܡܳܢܶܐ ܫܢܺܝܢ ܐܺܝܬܰ݁ܘܗ̄ܝ ܗ̄ܘܳܐ ܒ݂ܟܽ݁ܘܪܗܳܢܳܐ:</VERS>
      <VERS vnumber="6">ܠܗܳܢܳܐ ܚܙܳܐ ܝܶܫܽܘܥ ܕ݂ܰܪܡܶܐ ܘܺܝܕܰ݁ܥ ܕ݂ܙܰܒ݁ܢܳܐ ܣܰܓ݂ܺܝܳܐܐ ܐܺܝܬ݁ ܠܶܗ ܘܶܐܡܰܪ ܠܶܗ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܬ݁ܚܠܶܡ:</VERS>
      <VERS vnumber="7">ܥܢܳܐ ܗܰܘ ܟ݂ܪܺܝܗܳܐ ܘܶܐܡܰܪ ܐܺܝܢ ܡܳܪܝ ܠܰܝܬ݂ ܠܺܝ ܕ݂ܶܝܢ ܐ̄ܢܳܫ ܕ݂ܡܳܐ ܕ݂ܶܐܬ݂ܬ݂ܙܺܝܥܘ ܡܰܝܳܐ ܢܰܪܡܶܝܢܝ ܒ݂ܡܰܥܡܽܘܕܺ݁ܝܬܳ݁ܐ ܐܶܠܳܐ ܥܰܕ݁ ܐܶܢܳܐ ܐܳܬܶ݁ܐ ܐ̄ܢܳܐ ܐ̄ܚܪܺܝܢ ܡܶܢ ܩܕܳ݁ܡܰܝ ܢܳܚܶܬ݁:</VERS>
      <VERS vnumber="8">ܐܳܡܰܪ ܠܶܗ ܝܶܫܽܘܥ ܩܽܘܡ ܫܩܽܘܠ ܥܰܪܣܳܟ݁ ܘܗܰܠܶܟ݁:</VERS>
      <VERS vnumber="9">ܘܒܰ݁ܪ ܫܳܥܬܶ݁ܗ ܐܶܬ݁ܚܠܶܡ ܓ݂ܰܒ݁ܪܳܐ ܗܰܘ ܘܩܳܡ ܫܩܰܠ ܥܰܪܣܶܗ ܘܗܰܠܶܟ݁ ܣ ܘܗܽܘ ܗܰܘ ܝܰܘܡܳܐ ܫܰܒ݂ܬܳ݁ܐ ܗ̄ܘܳܬ݁:</VERS>
      <VERS vnumber="10">ܘܳܐܡܪܺܝܢ ܠܶܗ ܝܺܗܽܘܕܳ݁ܝܶܐ ܠܗܰܘ ܕ݂ܶܐܬܰ݁ܐܣܺܝ ܫܰܒ݂ܬܳ݁ܐ ܗ̄ܝ ܠܳܐ ܫܰܠܺܝܛ ܠܳܟ݁ ܕ݂ܬܶ݁ܫܩܽܘܠ ܥܰܪܣܳܟ݁:</VERS>
      <VERS vnumber="11">ܗܽܘ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܗܰܘ ܕ݂ܥܰܒ݁ܕ݂ܰܢܝ ܚܠܺܝܡܳܐ ܗܽܘ ܐܶܡܰܪ ܠܺܝ ܕ݂ܰܫܩܽܘܠ ܥܰܪܣܳܟ݁ ܘܗܰܠܶܟ݁:</VERS>
      <VERS vnumber="12">ܘܫܰܐܠܽܘܗ̄ܝ ܡܰܢܽܘ ܗܳܢܳܐ ܓ݂ܰܒ݁ܪܳܐ ܕ݂ܶܐܡܰܪ ܠܳܟ݁ ܕ݂ܰܫܩܽܘܠ ܥܰܪܣܳܟ݁ ܘܗܰܠܶܟ݁:</VERS>
      <VERS vnumber="13">ܗܰܘ ܕ݂ܶܝܢ ܕ݂ܶܐܬܰ݁ܐܣܺܝ ܠܳܐ ܝܳܕܰ݁ܥ ܗ̄ܘܳܐ ܡܰܢܽܘ ܝܶܫܽܘܥ ܓ݂ܶܝܪ ܐܶܬ݁ܓ݂ܢܺܝ ܗ̄ܘܳܐ ܠܶܗ ܒ݂ܟܶ݁ܢܫܳܐ ܣܰܓ݂ܺܝܳܐܐ ܕ݂ܺܐܝܬ݁ ܗ̄ܘܳܐ ܒ݂ܕܽ݁ܘܟ݂ܬܳ݁ܐ ܗܳܝ:</VERS>
      <VERS vnumber="14">ܒ݂ܳܬܰ݁ܪ ܙܒܰ݁ܢ ܐܶܫܟ݂ܚܶܗ ܝܶܫܽܘܥ ܒ݂ܗܰܝܟ݂ܠܳܐ ܘܶܐܡܰܪ ܠܶܗ ܗܳܐ ܚܠܺܝܡ ܐܰܢ̄ܬ݂ ܬ݂ܽܘܒ݁ ܠܳܐ ܬ݂ܶܚܛܶܐ ܕ݂ܰܠܡܳܐ ܢܶܗܘܶܐ ܠܳܟ݁ ܡܶܕ݂ܶܡ ܕ݂ܒܺ݁ܝܫ ܡܶܢ ܩܰܕ݁ܡܳܝܳܐ:</VERS>
      <VERS vnumber="15">ܘܶܐܙܰܠ ܗܰܘ ܓ݂ܰܒ݁ܪܳܐ ܘܶܐܡܰܪ ܠܺܝܗܽܘܕܳ݁ܝܶܐ ܕ݂ܝܶܫܽܘܥ ܗܽ̄ܘ ܗܰܘ ܕ݂ܰܐܚܠܡܶܗ:</VERS>
      <VERS vnumber="16">ܘܡܶܛܽܠ ܗܳܕܶ݁ܐ ܪܳܕ݁ܦ݂ܺܝܢ ܗ̄ܘܰܘ ܝܺܗܽܘܕܳ݁ܝܶܐ ܠܝܶܫܽܘܥ ܘܒܳ݁ܥܶܝܢ ܗ̄ܘܰܘ ܠܡܶܩܛܠܶܗ ܕ݂ܗܳܠܶܝܢ ܥܳܒܶ݁ܕ݁ ܗ̄ܘܳܐ ܒ݂ܫܰܒ݂ܬܳ݁ܐ:</VERS>
      <VERS vnumber="17">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܳܒ݁ܝ ܥܕܰ݁ܡܳܐ ܠܗܳܫܳܐ ܥܳܒܶ݁ܕ݁ ܐܳܦ݁ ܐܶܢܳܐ ܥܳܒܶ݁ܕ݁ ܐ̄ܢܳܐ:</VERS>
      <VERS vnumber="18">ܘܡܶܛܽܠ ܗܳܕܶ݁ܐ ܝܰܬ݂ܺܝܪܳܐܝܺܬ݁ ܒ݂ܳܥܶܝܢ ܗ̄ܘܰܘ ܝܺܗܽܘܕܳ݁ܝܶܐ ܠܡܶܩܛܠܶܗ ܠܳܐ ܒ݂ܰܠܚܽܘܕ݁ ܕ݂ܫܳܪܶܐ ܗ̄ܘܳܐ ܫܰܒ݂ܬܳ݁ܐ ܐܶܠܳܐ ܐܳܦ݁ ܕ݂ܥܰܠ ܐܰܠܳܗܳܐ ܕ݂ܰܐܒܽ݁ܘܗ̄ܝ ܐܺܝܬܰ݁ܘܗ̄ܝ ܐܳܡܰܪ ܗ̄ܘܳܐ ܘܡܰܫܘܶܐ ܗ̄ܘܳܐ ܢܰܦ݁ܫܶܗ ܥܰܡ ܐܰܠܳܗܳܐ ܣ݂ ܣ݂:</VERS>
      <VERS vnumber="19">ܥܢܳܐ ܕ݂ܶܝܢ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܡܶܫܟ݂ܰܚ ܒ݂ܪܳܐ ܥܳܒܶ݁ܕ݁ ܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܶܗ ܐܶܠܳܐ ܡܶܕ݂ܶܡ ܕ݂ܚܳܙܶܐ ܠܰܐܒܳ݁ܐ ܕ݂ܥܳܒܶ݁ܕ݁ ܐܰܝܠܶܝܢ ܓ݂ܶܝܪ ܕ݂ܰܐܒܳ݁ܐ ܥܳܒܶ݁ܕ݁ ܗܳܠܶܝܢ ܐܳܦ݁ ܒ݂ܪܳܐ ܐܰܟ݁ܘܳܬܶ݁ܗ ܥܳܒܶ݁ܕ݁:</VERS>
      <VERS vnumber="20">ܐܰܒܳ݁ܐ ܓ݂ܶܝܪ ܪܳܚܶܡ ܠܰܒ݁ܪܶܗ ܘܟܽ݁ܠܡܶܕ݂ܶܡ ܕ݂ܥܳܒܶ݁ܕ݁ ܡܚܰܘܶܐ ܠܶܗ ܘܰܕ݁ܝܰܬ݂ܺܝܪܺܝܢ ܡܶܢ ܗܳܠܶܝܢ ܥܒܳ݁ܕܶ݁ܐ ܡܚܰܘܶܐ ܠܶܗ ܕ݂ܰܐܢ̄ܬ݂ܽܘܢ ܬ݂ܶܬ݂ܕ݂ܰܡܪܽܘܢ:</VERS>
      <VERS vnumber="21">ܐܰܝܟ݂ܰܢܳܐ ܓ݂ܶܝܪ ܕ݂ܰܐܒܳ݁ܐ ܡܩܺܝܡ ܡܺܝܬܶ݁ܐ ܘܡܰܚܶܐ ܠܗܽܘܢ ܗܳܟܰ݁ܢܳܐ ܐܳܦ݁ ܒ݂ܪܳܐ ܠܰܐܝܠܶܝܢ ܕ݂ܨܳܒܶ݁ܐ ܡܰܚܶܐ:</VERS>
      <VERS vnumber="22">ܠܳܐ ܗ̄ܘܳܐ ܓ݂ܶܝܪ ܐܰܒܳ݁ܐ ܕ݂ܳܐܶܢ ܠܐ̄ܢܳܫ ܐܶܠܳܐ ܟ݂ܽܠܶܗ ܕ݂ܺܝܢܳܐ ܝܰܗܒ݂ܶܗ ܠܰܒ݁ܪܳܐ:</VERS>
      <VERS vnumber="23">ܕ݂ܟܽ݁ܠܢܳܫ ܢܝܰܩܰܪ ܠܰܒ݁ܪܳܐ ܐܰܝܟ݁ ܕ݂ܰܡܝܰܩܰܪ ܠܰܐܒܳ݁ܐ ܗܰܘ ܕ݂ܠܳܐ ܡܝܰܩܰܪ ܠܰܒ݁ܪܳܐ ܠܳܐ ܡܝܰܩܰܪ ܠܰܐܒܳ݁ܐ ܕ݂ܫܰܕ݂ܪܶܗ: ܣ</VERS>
      <VERS vnumber="24">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܫܳܡܰܥ ܡܶܠܰܬ݁ܝ ܘܰܡܗܰܝܡܶܢ ܠܡܰܢ ܕ݂ܫܰܕ݂ܪܰܢܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܰܠܕܺ݁ܝܢܳܐ ܠܳܐ ܐܳܬܶ݁ܐ ܐܶܠܳܐ ܫܰܢܺܝ ܠܶܗ ܡܶܢ ܡܰܘܬ݂ܳܐ ܠܚܰܝܶܐ:</VERS>
      <VERS vnumber="25">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܳܐܬ݁ܝܳܐ ܫܳܥܬܳ݁ܐ ܐܳܦ݁ ܗܳܫܳܐ ܐܺܝܬܶ݁ܝܗ ܐܶܡܰܬ݁ܝ ܕ݂ܡܺܝܬܶ݁ܐ ܢܶܫܡܥܽܘܢ ܩܳܠܶܗ ܕ݂ܰܒ݁ܪܶܗ ܕ݂ܰܐܠܳܗܳܐ ܘܗܳܢܽܘܢ ܕ݂ܫܳܡܥܺܝܢ ܢܺܚܽܘܢ:</VERS>
      <VERS vnumber="26">ܐܰܝܟ݂ܰܢܳܐ ܓ݂ܶܝܪ ܕ݂ܠܰܐܒܳ݁ܐ ܐܺܝܬ݁ ܚܰܝܶܐ ܒ݂ܰܩܢܽܘܡܶܗ ܗܳܟܰ݁ܢܳܐ ܝܰܗ̄ܒ݁ ܐܳܦ݁ ܠܰܒ݁ܪܳܐ ܕ݂ܢܶܗܘܽܘܢ ܚܰܝܶܐ ܒ݂ܰܩܢܽܘܡܶܗ:</VERS>
      <VERS vnumber="27">ܘܰܐܫܠܛܶܗ ܕ݂ܢܶܗܘܶܐ ܥܳܒܶ݁ܕ݁ ܐܳܦ݁ ܕ݂ܺܝܢܳܐ:</VERS>
      <VERS vnumber="28">ܕ݂ܰܒ݁ܪܶܗ ܗܽܘ ܕ݂ܶܝܢ ܕ݂ܐ̄ܢܳܫܳܐ ܠܳܐ ܬ݂ܶܬ݂ܕ݂ܰܡܪܽܘܢ ܒ݂ܗܳܕܶ݁ܐ ܕ݂ܳܐܬ݁ܝܳܐ ܫܳܥܬܳ݁ܐ ܐܶܡܰܬ݁ܝ ܕ݂ܟܽ݁ܠܗܽܘܢ ܐܰܝܠܶܝܢ ܕ݂ܰܒ݁ܩܰܒ݁ܪܶܐ ܐܶܢܽܘܢ ܢܶܫܡܥܽܘܢ ܩܳܠܶܗ:</VERS>
      <VERS vnumber="29">ܘܢܶܦ݂ܩܽܘܢ ܐܰܝܠܶܝܢ ܕ݂ܰܥܒܰ݁ܕ݁ܘ ܛܳܒܳ݁ܬܳ݁ܐ ܠܰܩܝܳܡܬ݂ܳܐ ܕ݂ܚܰܝܶܐ ܘܰܐܝܠܶܝܢ ܕ݂ܰܥܒܰ݁ܕ݁ܘ ܒ݂ܺܝܫܳܬܳ݁ܐ ܠܰܩܝܳܡܬ݂ܳܐ ܕ݂ܕܺ݁ܝܢܳܐ:</VERS>
      <VERS vnumber="30">ܠܳܐ ܡܶܫܟ݂ܰܚ ܐ̄ܢܳܐ ܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܝ ܠܡܶܥܒ݂ܰܕ݁ ܐܶܠܳܐ ܐܰܝܟ݂ܰܢܳܐ ܕ݂ܫܳܡܰܥ ܐ̄ܢܳܐ ܕ݂ܳܐܶܢ ܐ̄ܢܳܐ ܘܕܺ݁ܝܢܝ ܟ݂ܺܐܝܢ ܗܽ̄ܘ ܠܳܐ ܓ݂ܶܝܪ ܒ݂ܳܥܶܐ ܐ̄ܢܳܐ ܨܶܒ݁ܝܳܢܝ ܐܶܠܳܐ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ: ܣ</VERS>
      <VERS vnumber="31">ܐܶܢ ܐܶܢܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܣܳܗܕ݂ܽܘܬ݁ܝ ܠܳܐ ܗܘܳܬ݁ ܫܰܪܺܝܪܳܐ:</VERS>
      <VERS vnumber="32">ܐ̄ܚܪܺܝܢ ܗܽ̄ܘ ܗܰܘ ܕ݂ܡܰܣܗܶܕ݁ ܥܠܰܝ ܘܝܳܕܰ݁ܥ ܐ̄ܢܳܐ ܕ݂ܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ ܕ݂ܡܰܣܗܶܕ݁ ܥܠܰܝ:</VERS>
      <VERS vnumber="33">ܐܰܢ̄ܬ݂ܽܘܢ ܫܰܕ݂ܰܪܬ݂ܽܘܢ ܠܘܳܬ݁ ܝܽܘܚܰܢܳܢ ܘܰܐܣܗܶܕ݁ ܥܰܠ ܫܪܳܪܳܐ:</VERS>
      <VERS vnumber="34">ܐܶܢܳܐ ܕ݂ܶܝܢ ܠܳܐ ܗ̄ܘܳܐ ܡܶܢ ܒ݂ܰܪܢܳܫܳܐ ܢܳܣܶܒ݁ ܐ̄ܢܳܐ ܣܳܗܕ݂ܽܘܬܳ݁ܐ ܐܶܠܳܐ ܗܳܠܶܝܢ ܐܳܡܰܪ ܐ̄ܢܳܐ ܕ݂ܰܐܢ̄ܬ݂ܽܘܢ ܬ݂ܺܚܽܘܢ:</VERS>
      <VERS vnumber="35">ܗܰܘ ܫܪܳܓܳ݁ܐ ܗ̄ܘܳܐ ܕ݂ܕܳ݁ܠܶܩ ܘܡܰܢܗܰܪ ܘܰܐܢ̄ܬ݂ܽܘܢ ܨܒܰ݁ܝܬ݂ܽܘܢ ܕ݂ܬܶ݁ܫܬ݂ܰܒ݁ܗܪܽܘܢ ܕ݂ܫܳܥܬܳ݁ܐ ܒ݂ܢܽܘܗܪܶܗ:</VERS>
      <VERS vnumber="36">ܠܺܝ ܕ݂ܶܝܢ ܐܺܝܬ݁ ܠܺܝ ܣܳܗܕ݂ܽܘܬܳ݁ܐ ܕ݂ܪܰܒ݂ܳܐ ܡܶܢ ܕ݂ܝܽܘܚܰܢܳܢ ܥܒܳ݁ܕܶ݁ܐ ܓ݂ܶܝܪ ܕ݂ܝܰܗ̄ܒ݁ ܠܺܝ ܐܳܒ݁ܝ ܕ݂ܶܐܫܰܠܶܡ ܐܶܢܽܘܢ ܗܶܢܽܘܢ ܥܒܳ݁ܕܶ݁ܐ ܕ݂ܥܳܒܶ݁ܕ݁ ܐ̄ܢܳܐ ܣܳܗܕ݂ܺܝܢ ܥܠܰܝ ܕ݂ܰܐܒܳ݁ܐ ܫܰܠܚܰܢܝ:</VERS>
      <VERS vnumber="37">ܘܰܐܒܳ݁ܐ ܕ݂ܫܰܠܚܰܢܝ ܗܽܘ ܣܳܗܶܕ݁ ܥܠܰܝ ܠܳܐ ܩܳܠܶܗ ܡܶܡܬܽ݁ܘܡ ܫܡܰܥܬ݂ܽܘܢ ܘܠܳܐ ܚܶܙܘܶܗ ܚܙܰܝܬ݂ܽܘܢ:</VERS>
      <VERS vnumber="38">ܘܡܶܠܬܶ݁ܗ ܠܳܐ ܡܩܰܘܝܳܐ ܒ݂ܟܽ݁ܘܢ ܡܶܛܽܠ ܕ݂ܰܒ݁ܗܰܘ ܕ݂ܗܽܘ ܫܰܕ݂ܰܪ ܐܰܢ̄ܬ݂ܽܘܢ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ:</VERS>
      <VERS vnumber="39">ܒ݂ܨܰܘ ܟ݂ܬܳ݁ܒܶ݁ܐ ܕ݂ܰܒ݁ܗܽܘܢ ܡܰܣܒ݂ܪܺܝܢ ܐܢ̄ܬ݂ܽܘܢ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܟܽ݁ܘܢ ܘܗܶܢܽܘܢ ܣܳܗܕ݂ܺܝܢ ܥܠܰܝ:</VERS>
      <VERS vnumber="40">ܘܠܳܐ ܨܳܒܶ݁ܝܢ ܐܢ̄ܬ݂ܽܘܢ ܕ݂ܬܺ݁ܐܬܽ݁ܘܢ ܠܘܳܬ݁ܝ ܕ݂ܚܰܝܶܐ ܕ݂ܰܠܥܳܠܰܡ ܢܶܗܘܽܘܢ ܠܟܽ݁ܘܢ:</VERS>
      <VERS vnumber="41">ܫܽܘܒ݁ܚܳܐ ܡܶܢ ܒ݂ܢܰܝ ܐ̄ܢܳܫܳܐ ܠܳܐ ܢܳܣܶܒ݁ ܐ̄ܢܳܐ:</VERS>
      <VERS vnumber="42">ܐܶܠܳܐ ܝܺܕܰ݁ܥܬ݂ܟܽ݁ܘܢ ܕ݂ܚܽܘܒ݂ܶܗ ܕ݂ܰܐܠܳܗܳܐ ܠܰܝܬ݂ ܒ݂ܟܽ݁ܘܢ:</VERS>
      <VERS vnumber="43">ܐܶܢܳܐ ܐܶܬܺ݁ܝܬ݁ ܒ݂ܰܫܡܶܗ ܕ݂ܳܐܒ݁ܝ ܘܠܳܐ ܡܩܰܒ݂ܠܺܝܢ ܐܢ̄ܬ݂ܽܘܢ ܠܺܝ ܘܶܐܢ ܐ̄ܚܪܺܝܢ ܢܺܐܬܶ݁ܐ ܒ݂ܫܶܡ ܢܰܦ݁ܫܶܗ ܠܗܰܘ ܬ݂ܩܰܒ݂ܠܽܘܢ:</VERS>
      <VERS vnumber="44">ܐܰܝܟ݂ܰܢܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܰܡܗܰܝܡܳܢܽܘ ܕ݂ܫܽܘܒ݁ܚܳܐ ܚܰܕ݁ ܡܶܢ ܚܰܕ݁ ܡܩܰܒ݂ܠܺܝܢ ܐܢ̄ܬ݂ܽܘܢ ܘܫܽܘܒ݁ܚܳܐ ܕ݂ܡܶܢ ܚܰܕ݁ ܐܰܠܳܗܳܐ ܠܳܐ ܒ݂ܳܥܶܝܢ ܐܢ̄ܬ݂ܽܘܢ:</VERS>
      <VERS vnumber="45">ܠܡܳܐ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܶܐܢܳܐ ܐܳܟܶ݁ܠ ܐ̄ܢܳܐ ܩܰܪܨܝܰܟ݂ܽܘܢ ܩܕܳ݁ܡ ܐܰܒܳ݁ܐ ܐܺܝܬܰ݁ܘܗ̄ܝ ܡܰܢ ܕ݂ܳܐܟܶ݁ܠ ܩܰܪܨܝܰܟ݂ܽܘܢ ܡܽܘܫܶܐ ܗܰܘ ܕ݂ܒܶ݁ܗ ܣܰܒ݂ܰܪܬ݂ܽܘܢ:</VERS>
      <VERS vnumber="46">ܐܶܠܽܘ ܓ݂ܶܝܪ ܒ݂ܡܽܘܫܶܐ ܗܰܝܡܶܢܬ݂ܽܘܢ ܐܳܦ݁ ܒ݂ܺܝ ܡܗܰܝܡܢܺܝܢ ܗ̄ܘܰܝܬ݂ܽܘܢ ܡܽܘܫܶܐ ܓ݂ܶܝܪ ܥܠܰܝ ܟ݂ܬܰ݁ܒ݁:</VERS>
      <VERS vnumber="47">ܘܶܐܢ ܠܰܟ݁ܬܳ݁ܒܰ݁ܘܗ̄ܝ ܕ݂ܗܰܘ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܠܡܶܠܰܝ ܕ݂ܺܝܠܝ ܬ݂ܗܰܝܡܢܽܘܢ ܣܣ:</VERS>
    </CHAPTER>
    <CHAPTER cnumber="6">
      <VERS vnumber="1">ܒ݂ܳܬܰ݁ܪ ܗܳܠܶܝܢ ܐܶܙܰܠ ܝܶܫܽܘܥ ܠܥܶܒ݁ܪܳܐ ܕ݂ܝܰܡܳܐ ܕ݂ܰܓ݁ܠܺܝܠܳܐ ܕ݂ܛܺܒܶ݁ܪܺܝܳܘܣ:</VERS>
      <VERS vnumber="2">ܘܶܐܙܰܠܘ ܒ݂ܳܬ݁ܪܶܗ ܟ݂ܶܢܫܶܐ ܣܰܓ݂ܺܝܶܐܐ ܡܶܛܽܠ ܕ݂ܚܳܙܶܝܢ ܗ̄ܘܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܒ݂ܰܟ݁ܪܺܝܗܶܐ:</VERS>
      <VERS vnumber="3">ܘܰܣܠܶܩ ܝܶܫܽܘܥ ܠܛܽܘܪܳܐ ܘܬܰ݁ܡܳܢ ܝܳܬܶ݁ܒ݁ ܗ̄ܘܳܐ ܥܰܡ ܬ݂ܰܠܡܺܝܕܰ݁ܘܗ̄ܝ: ܣ</VERS>
      <VERS vnumber="4">ܩܰܪܺܝܒ݁ ܗ̄ܘܳܐ ܕ݂ܶܝܢ ܥܰܕ݁ܥܺܕܳ݁ܐ ܕ݂ܦܶ݁ܨܚܳܐ ܕ݂ܺܝܗܽܘܕܳ݁ܝܶܐ: ܣ</VERS>
      <VERS vnumber="5">ܘܰܐܪܺܝܡ ܥܰܝܢܰܘܗ̄ܝ ܝܶܫܽܘܥ ܘܰܚܙܳܐ ܟ݂ܶܢܫܳܐ ܣܰܓ݂ܺܝܳܐܐ ܕ݂ܳܐܬܶ݁ܐ ܠܘܳܬܶ݁ܗ ܘܶܐܡܰܪ ܠܦܺ݁ܝܠܺܝܦ݂ܳܘܣ ܐܰܝܡܶܟ݂ܳܐ ܢܶܙܒ݂ܶܢ ܠܰܚܡܳܐ ܕ݂ܢܶܐܟ݁ܠܽܘܢ ܗܳܠܶܝܢ:</VERS>
      <VERS vnumber="6">ܗܳܕܶ݁ܐ ܕ݂ܶܝܢ ܐܶܡܰܪ ܟ݂ܰܕ݁ ܡܢܰܣܶܐ ܠܶܗ ܗܽܘ ܓ݂ܶܝܪ ܝܳܕܰ݁ܥ ܗ̄ܘܳܐ ܡܳܢܳܐ ܥܬܺ݁ܝܕ݁ ܠܡܶܥܒ݂ܰܕ݁:</VERS>
      <VERS vnumber="7">ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܕ݂ܡܰܐܬܶ݁ܝܢ ܕ݂ܺܝܢܳܪܺܝܢ ܠܰܚܡܳܐ ܠܳܐ ܣܳܦܶ݁ܩ ܠܗܽܘܢ ܟ݂ܰܕ݁ ܩܰܠܺܝܠ ܩܰܠܺܝܠ ܚܰܕ݁ ܚܰܕ݁ ܡܶܢܗܽܘܢ ܢܶܣܰܒ݁:</VERS>
      <VERS vnumber="8">ܐܳܡܰܪ ܠܶܗ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢܕ݂ܪܶܐܘܳܣ ܐܰܚܽܘܗ̄ܝ ܕ݂ܫܶܡܥܽܘܢ ܟ݂ܺܐܦܳ݁ܐ:</VERS>
      <VERS vnumber="9">ܐܺܝܬ݁ ܬ݂ܢܳܢ ܛܰܠܝܳܐ ܚܰܕ݁ ܕ݂ܺܐܝܬ݁ ܥܠܰܘܗ̄ܝ ܚܰܡܶܫ ܓ݂ܪܺܝܨܳܢ ܕ݂ܰܣܥܳܪܶܐ ܘܰܬ݁ܪܶܝܢ ܢܽܘܢܺܝܢ ܐܶܠܳܐ ܗܳܠܶܝܢ ܡܳܢܳܐ ܐܶܢܽܘܢ ܠܗܳܠܶܝܢ ܟ݂ܽܠܗܽܘܢ:</VERS>
      <VERS vnumber="10">ܐܳܡܰܪ ܠܗܽܘܢ ܝܶܫܽܘܥ ܥܒܶ݁ܕ݁ܘ ܐ̄ܢܳܫܳܐ ܟ݂ܽܠܗܽܘܢ ܕ݂ܢܶܣܬ݂ܰܡܟ݂ܽܘܢ ܥܶܣܒ݂ܳܐ ܕ݂ܶܝܢ ܣܰܓ݂ܺܝ ܗ̄ܘܳܐ ܒ݂ܳܗ ܒ݂ܕܽ݁ܘܟ݂ܬܳ݁ܐ ܗܳܝ ܘܶܐܣܬ݂ܡܶܟ݁ܘ ܓ݂ܰܒ݁ܪܶܐ ܒ݂ܡܶܢܝܳܢܳܐ ܚܰܡܫܳܐ ܐܰܠܦܺ݁ܝܢ:</VERS>
      <VERS vnumber="11">ܘܰܫܩܰܠ ܝܶܫܽܘܥ ܠܰܚܡܳܐ ܘܒܰ݁ܪܶܟ݁ ܘܦܰ݁ܠܶܓ݁ ܠܗܳܢܽܘܢ ܕ݂ܰܣܡܺܝܟܺ݁ܝܢ ܘܗܳܟܰ݁ܢܳܐ ܐܳܦ݁ ܡܶܢ ܢܽܘܢܶܐ ܟ݂ܡܳܐ ܕ݂ܰܨܒܰ݁ܘ:</VERS>
      <VERS vnumber="12">ܘܟܰ݁ܕ݁ ܣܒܰ݁ܥܘ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܟ݂ܰܢܶܫܘ ܩܨܳܝܶܐ ܕ݂ܺܝܬܰ݁ܪܘ ܕ݂ܠܳܐ ܢܺܐܒܰ݁ܕ݁ ܡܶܕ݂ܶܡ:</VERS>
      <VERS vnumber="13">ܘܟܰ݁ܢܶܫܘ ܘܰܡܠܰܘ ܬ݂ܪܶܥܣܰܪ ܩܽܘܦܺ݁ܝܢܺܝܢ ܩܨܳܝܶܐ ܐܰܝܠܶܝܢ ܕ݂ܺܝܬܰ݁ܪܘ ܠܗܳܢܽܘܢ ܕ݂ܶܐܟܰ݁ܠܘ ܡܶܢ ܚܰܡܫܳܐ ܠܰܚܡܺܝܢ ܕ݂ܰܣܥܳܪܶܐ: ܣ</VERS>
      <VERS vnumber="14">ܗܳܢܽܘܢ ܕ݂ܶܝܢ ܐ̄ܢܳܫܳܐ ܕ݂ܰܚܙܰܘ ܐܳܬܳ݁ܐ ܕ݂ܰܥܒܰ݁ܕ݁ ܝܶܫܽܘܥ ܐܳܡܪܺܝܢ ܗ̄ܘܰܘ ܫܰܪܺܝܪܳܐܝܺܬ݁ ܗܳܢܰܘ ܢܒܺ݁ܝܳܐ ܕ݂ܳܐܬܶ݁ܐ ܠܥܳܠܡܳܐ:</VERS>
      <VERS vnumber="15">ܝܶܫܽܘܥ ܕ݂ܶܝܢ ܝܺܕܰ݁ܥ ܕ݂ܰܥܬܺ݁ܝܕܺ݁ܝܢ ܕ݂ܢܺܐܬܽ݁ܘܢ ܢܶܚܛܦܽ݁ܘܢܳܝܗ̄ܝ ܘܢܶܥܒ݂ܕܽ݁ܘܢܳܝܗ̄ܝ ܡܰܠܟ݂ܳܐ ܘܫܰܢܺܝ ܠܶܗ ܠܛܽܘܪܳܐ ܗܽܘ ܒ݂ܰܠܚܽܘܕܰ݁ܘܗ̄ܝ ܣ݂ ܣ݂:</VERS>
      <VERS vnumber="16">ܘܟܰ݁ܕ݁ ܗܘܳܐ ܪܰܡܫܳܐ ܢܚܶܬ݁ܘ ܬ݂ܰܠܡܺܝܕܰ݁ܘܗ̄ܝ ܠܝܰܡܳܐ:</VERS>
      <VERS vnumber="17">ܘܺܝܬܶ݁ܒ݁ܘ ܒ݂ܰܣܦܺ݁ܝܢ̄ܬ݂ܳܐ ܘܳܐܬܶ݁ܝܢ ܗ̄ܘܰܘ ܠܥܶܒ݁ܪܳܐ ܠܰܟ݁ܦܰ݁ܪܢܰܚܽܘܡ ܘܚܶܫܟ݂ܰܬ݁ ܗ̄ܘܳܬ݁ ܠܳܗ ܘܠܳܐ ܐܰܬ݂ܺܝ ܗ̄ܘܳܐ ܠܘܳܬ݁ܗܽܘܢ ܝܶܫܽܘܥ:</VERS>
      <VERS vnumber="18">ܝܰܡܳܐ ܕ݂ܶܝܢ ܐܶܙܕ݂ܩܶܦ݁ ܗ̄ܘܳܐ ܥܠܰܝܗܽܘܢ ܡܶܛܽܠ ܕ݂ܪܽܘܚܳܐ ܪܰܒ݂ܬܳ݁ܐ ܢܶܫܒ݂ܰܬ݁ ܗ̄ܘܳܬ݁:</VERS>
      <VERS vnumber="19">ܘܰܕ݁ܒܰ݁ܪܘ ܐܰܝܟ݁ ܐܶܣܛܕܰ݁ܘܳܬܳ݁ܐ ܥܶܣܪܺܝܢ ܘܚܰܡܫܳܐ ܐܰܘ ܬ݂ܠܳܬܺ݁ܝܢ ܘܰܚܙܰܘ ܠܝܶܫܽܘܥ ܟ݂ܰܕ݁ ܡܗܰܠܶܟ݁ ܥܰܠ ܝܰܡܬܳ݁ܐ ܘܟܰ݁ܕ݁ ܩܪܶܒ݁ ܠܘܳܬ݁ ܣܦܺ݁ܝܢ̄ܬ݂ܗܽܘܢ ܕ݂ܚܶܠܘ:</VERS>
      <VERS vnumber="20">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܠܗܽܘܢ ܐܶܢܳܐ ܐ̄ܢܳܐ ܠܳܐ ܬ݂ܶܕ݁ܚܠܽܘܢ:</VERS>
      <VERS vnumber="21">ܘܰܨܒܰ݁ܘ ܗ̄ܘܰܘ ܕ݂ܰܢܩܰܒ݂ܠܽܘܢܳܝܗ̄ܝ ܒ݂ܰܣܦܺ݁ܝܢ̄ܬ݂ܳܐ ܘܒܳ݁ܗ ܒ݂ܫܳܥܬܳ݁ܐ ܣܦܺ݁ܝܢ̄ܬ݂ܳܐ ܗܳܝ ܗܘܳܬ݁ ܠܘܳܬ݁ ܐܰܪܥܳܐ ܗܳܝ ܕ݂ܳܐܙܺܠ̄ܝܢ ܗ̄ܘܰܘ ܠܳܗ: ܣ</VERS>
      <VERS vnumber="22">ܘܰܠܝܰܘܡܳܐ ܕ݂ܒܳ݁ܬ݁ܪܶܗ ܗܰܘ ܟ݂ܶܢܫܳܐ ܕ݂ܩܳܐܶܡ ܗ̄ܘܳܐ ܒ݂ܥܶܒ݁ܪܳܐ ܕ݂ܝܰܡܳܐ ܚܙܰܘ ܕ݂ܰܣܦܺ݁ܝܢ̄ܬ݂ܳܐ ܐ̄ܚܪܺܬܳ݁ܐ ܠܰܝܬ݂ ܗ̄ܘܳܐ ܬ݂ܰܡܳܢ ܐܶܠܳܐ ܐܶܢ ܗܳܝ ܕ݂ܰܣܠܶܩܘ ܠܳܗ ܬ݂ܰܠܡܺܝܕܶ݁ܐ ܘܰܕ݁ܠܳܐ ܥܰܠ ܗ̄ܘܳܐ ܥܰܡܗܽܘܢ ܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ ܠܰܣܦܺ݁ܝܢ̄ܬ݂ܳܐ:</VERS>
      <VERS vnumber="23">ܐܶܬܰ݁ܝ ܗ̄ܘܰܝ ܕ݂ܶܝܢ ܐܶܠܦܶ݁ܐ ܐ̄ܚܪܳܢܝܳܬܳ݁ܐ ܡܶܢ ܛܒܶ݁ܪܺܝܳܘܣ ܥܰܠ-ܓ݂ܶܢ̄ܒ݁ ܕ݂ܽܘܟ݂ܬܳ݁ܐ ܗܳܝ ܕ݂ܶܐܟܰ݁ܠܘ ܒ݂ܳܗ ܠܰܚܡܳܐ ܟ݂ܰܕ݁ ܒ݂ܰܪܶܟ݁ ܝܶܫܽܘܥ:</VERS>
      <VERS vnumber="24">ܘܟܰ݁ܕ݁ ܚܙܳܐ ܗܰܘ ܟ݂ܶܢܫܳܐ ܕ݂ܠܳܐ ܗܘܳܐ ܬ݂ܰܡܳܢ ܝܶܫܽܘܥ ܐܳܦ݁ܠܳܐ ܬ݂ܰܠܡܺܝܕܰ݁ܘܗ̄ܝ ܣܠܶܩܘ ܠܗܳܠܶܝܢ ܐܶܠܦܶ݁ܐ ܘܶܐܬܰ݁ܘ ܠܰܟ݁ܦܰ݁ܪܢܰܚܽܘܡ ܘܒܳ݁ܥܶܝܢ ܗ̄ܘܰܘ ܠܶܗ ܠܝܶܫܽܘܥ:</VERS>
      <VERS vnumber="25">ܘܟܰ݁ܕ݁ ܐܶܫܟ݂ܚܽܘܗ̄ܝ ܒ݂ܥܶܒ݁ܪܳܐ ܕ݂ܝܰܡܳܐ ܐܳܡܪܺܝܢ ܠܶܗ ܪܰܒ݂ܰܢ ܐܶܡܰܬ݁ܝ ܐܶܬܰ݁ܝܬ݂ ܠܗܳܪܟ݂ܳܐ:</VERS>
      <VERS vnumber="26">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܒܳ݁ܥܶܝܢ ܐܢ̄ܬ݂ܽܘܢ ܠܺܝ ܠܳܐ ܗ̄ܘܳܐ ܡܶܛܽܠ ܕ݂ܰܚܙܰܝܬ݂ܽܘܢ ܐܳܬ݁ܘܳܬܳ݁ܐ ܐܶܠܳܐ ܕ݂ܶܐܟܰ݁ܠܬ݂ܽܘܢ ܠܰܚܡܳܐ ܘܰܣܒܰ݁ܥܬ݂ܽܘܢ:</VERS>
      <VERS vnumber="27">ܠܳܐ ܬ݂ܶܦ݁ܠܚܽܘܢ ܡܶܐܟܽ݁ܘܠܬ݂ܳܐ ܕ݂ܳܐܒ݁ܕ݂ܳܐ ܐܶܠܳܐ ܡܶܐܟܽ݁ܘܠܬ݂ܳܐ ܕ݂ܰܡܩܰܘܝܳܐ ܠܚܰܝܶܐ ܕ݂ܰܠܥܳܠܰܡ ܐܰܝܕܳ݁ܐ ܕ݂ܰܒ݁ܪܶܗ ܕ݂ܐ̄ܢܳܫܳܐ ܢܶܬ݂ܶܠ ܠܟܽ݁ܘܢ ܠܗܳܢܳܐ ܓ݂ܶܝܪ ܐܰܒܳ݁ܐ ܚܬܰ݁ܡ ܐܰܠܳܗܳܐ:</VERS>
      <VERS vnumber="28">ܐܳܡܪܺܝܢ ܠܶܗ ܡܳܢܳܐ ܢܶܥܒ݂ܶܕ݁ ܕ݂ܢܶܦ݁ܠܽܘܚ ܥܒܳ݁ܕܶ݁ܐ ܕ݂ܰܐܠܳܗܳܐ:</VERS>
      <VERS vnumber="29">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܗܳܢܰܘ ܥܒܳ݁ܕܳ݁ܐ ܕ݂ܰܐܠܳܗܳܐ ܕ݂ܰܬ݁ܗܰܝܡܢܽܘܢ ܒ݂ܡܰܢ ܕ݂ܗܽܘ ܫܰܕ݂ܰܪ: ܣ</VERS>
      <VERS vnumber="30">ܐܳܡܪܺܝܢ ܠܶܗ ܡܳܢܳܐ ܐܳܬܳ݁ܐ ܥܳܒܶ݁ܕ݁ ܐܰܢ̄ܬ݂ ܕ݂ܢܶܚܙܶܐ ܘܰܢܗܰܝܡܶܢ ܒ݂ܳܟ݁ ܡܳܢܳܐ ܣܳܥܰܪ ܐܰܢ̄ܬ݂:</VERS>
      <VERS vnumber="31">ܐܰܒܳ݁ܗܰܝܢ ܡܰܢ̄ܢܳܐ ܐܶܟܰ݁ܠܘ ܒ݂ܡܰܕ݁ܒ݂ܪܳܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܠܰܚܡܳܐ ܡܶܢ ܫܡܰܝܳܐ ܝܰܗ̄ܒ݁ ܠܗܽܘܢ ܠܡܶܐܟܰ݁ܠ:</VERS>
      <VERS vnumber="32">ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܳܐ ܗ̄ܘܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܠܰܚܡܳܐ ܡܶܢ ܫܡܰܝܳܐ ܐܶܠܳܐ ܐܳܒ݁ܝ ܝܳܗܶܒ݁ ܠܟܽ݁ܘܢ ܠܰܚܡܳܐ ܕ݂ܩܽܘܫܬ݂ܳܐ ܡܶܢ ܫܡܰܝܳܐ:</VERS>
      <VERS vnumber="33">ܠܰܚܡܶܗ ܓ݂ܶܝܪ ܕ݂ܰܐܠܳܗܳܐ ܐܺܝܬܰ݁ܘܗ̄ܝ ܗܰܘ ܕ݂ܰܢܚܶܬ݁ ܡܶܢ ܫܡܰܝܳܐ ܘܝܳܗܶܒ݁ ܚܰܝܶܐ ܠܥܳܠܡܳܐ:</VERS>
      <VERS vnumber="34">ܐܳܡܪܺܝܢ ܠܶܗ ܡܳܪܰܢ ܒ݂ܟܽ݁ܠܙܒܰ݁ܢ ܗܰܒ݁ ܠܰܢ ܠܰܚܡܳܐ ܗܳܢܳܐ: ܣ</VERS>
      <VERS vnumber="35">ܐܳܡܰܪ ܠܗܽܘܢ ܝܶܫܽܘܥ ܐܶܢܳܐ ܐ̄ܢܳܐ ܠܰܚܡܳܐ ܕ݂ܚܰܝܶܐ ܣ ܡܰܢ ܕ݂ܳܐܬܶ݁ܐ ܠܘܳܬ݁ܝ ܠܳܐ ܢܶܟ݁ܦ݂ܰܢ ܘܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܢܶܨܗܶܐ ܠܥܳܠܰܡ:</VERS>
      <VERS vnumber="36">ܐܶܠܳܐ ܐܶܡܪܶܬ݁ ܠܟܽ݁ܘܢ ܕ݂ܰܚܙܰܝܬ݂ܽܘܢܳܢܝ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ:</VERS>
      <VERS vnumber="37">ܟ݂ܽܠ ܕ݂ܝܰܗ̄ܒ݁ ܠܺܝ ܐܳܒ݁ܝ ܠܘܳܬ݁ܝ ܢܺܐܬܶ݁ܐ ܘܡܰܢ ܕ݂ܰܠܘܳܬ݁ܝ ܢܺܐܬܶ݁ܐ ܠܳܐ ܐܰܦ݂ܩܶܗ ܠܒܰ݁ܪ:</VERS>
      <VERS vnumber="38">ܕ݂ܢܶܚܬ݂ܶܬ݁ ܡܶܢ ܫܡܰܝܳܐ ܠܳܐ ܗ̄ܘܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܝ ܐܶܠܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ: ܣ</VERS>
      <VERS vnumber="39">ܗܳܢܰܘ ܕ݂ܶܝܢ ܨܶܒ݁ܝܳܢܶܗ ܕ݂ܡܰܢ ܕ݂ܫܰܕ݂ܪܰܢܝ ܕ݂ܟܽ݁ܠ ܕ݂ܝܰܗ̄ܒ݁ ܠܺܝ ܠܳܐ ܐܰܘܒ݂ܶܕ݁ ܡܶܢܶܗ ܐܶܠܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ:</VERS>
      <VERS vnumber="40">ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܳܐܒ݁ܝ ܕ݂ܟܽ݁ܠ ܕ݂ܚܳܙܶܐ ܠܰܒ݁ܪܳܐ ܘܰܡܗܰܝܡܶܢ ܒ݂ܶܗ ܢܶܗܘܽܘܢ ܠܶܗ ܚܰܝܶܐ ܕ݂ܰܠܥܳܠܰܡ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ: ܣ</VERS>
      <VERS vnumber="41">ܝܺܗܽܘܕܳ݁ܝܶܐ ܕ݂ܶܝܢ ܪܳܛܢܺܝܢ ܗ̄ܘܰܘ ܥܠܰܘܗ̄ܝ ܕ݂ܶܐܡܰܪ ܕ݂ܶܐܢܳܐ ܐ̄ܢܳܐ ܠܰܚܡܳܐ ܕ݂ܢܶܚܬ݂ܶܬ݁ ܡܶܢ ܫܡܰܝܳܐ:</VERS>
      <VERS vnumber="42">ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܝܶܫܽܘܥ ܒ݂ܪܶܗ ܕ݂ܝܰܘܣܶܦ݁ ܗܰܘ ܕ݂ܰܚܢܰܢ ܝܳܕ݁ܥܺܝܢ ܠܰܐܒܽ݁ܘܗ̄ܝ ܘܠܶܐܡܶܗ ܘܰܐܝܟ݂ܰܢܳܐ ܐܳܡܰܪ ܗܳܢܳܐ ܕ݂ܡܶܢ ܫܡܰܝܳܐ ܢܶܚܬ݂ܶܬ݁: ܣ</VERS>
      <VERS vnumber="43">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܬ݂ܶܪܛܢܽܘܢ ܚܰܕ݁ ܥܰܡ ܚܰܕ݁:</VERS>
      <VERS vnumber="44">ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܺܐܬܶ݁ܐ ܠܘܳܬ݁ܝ ܐܶܠܳܐ ܐܶܢ ܢܰܓ݁ܕ݂ܶܗ ܐܰܒܳ݁ܐ ܕ݂ܫܰܕ݂ܪܰܢܝ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ:</VERS>
      <VERS vnumber="45">ܟ݂ܬܺ݁ܝܒ݁ ܓ݂ܶܝܪ ܒ݂ܰܢܒܺ݁ܝܳܐ ܕ݂ܢܶܗܘܽܘܢ ܟ݂ܽܠܗܽܘܢ ܡܰܠܦܶ݁ܐ ܕ݂ܰܐܠܳܗܳܐ ܟ݂ܽܠ ܡܰܢ ܕ݂ܫܳܡܰܥ ܗܳܟܺ݁ܝܠ ܡܶܢ ܐܰܒܳ݁ܐ ܘܝܳܠܶܦ݁ ܡܶܢܶܗ ܐܳܬܶ݁ܐ ܠܘܳܬ݁ܝ:</VERS>
      <VERS vnumber="46">ܠܳܐ ܗ̄ܘܳܐ ܕ݂ܚܳܙܶܐ ܐ̄ܢܳܫ ܠܰܐܒܳ݁ܐ ܐܶܠܳܐ ܡܰܢ ܕ݂ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܗܰܘ ܗܽ̄ܘ ܚܳܙܶܐ ܠܰܐܒܳ݁ܐ: ܣ</VERS>
      <VERS vnumber="47">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܗܰܝܡܶܢ ܒ݂ܺܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ: ܣ</VERS>
      <VERS vnumber="48">ܐܶܢܳܐ ܐ̄ܢܳܐ ܠܰܚܡܳܐ ܕ݂ܚܰܝܶܐ:</VERS>
      <VERS vnumber="49">ܐܰܒܳ݁ܗܰܝܟ݂ܽܘܢ ܐܶܟܰ݁ܠܘ ܡܰܢ̄ܢܳܐ ܒ݂ܡܰܕ݁ܒ݂ܪܳܐ ܘܡܺܝܬ݁ܘ:</VERS>
      <VERS vnumber="50">ܗܳܢܰܘ ܕ݂ܶܝܢ ܠܰܚܡܳܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܢܶܐܟܽ݁ܘܠ ܐ̄ܢܳܫ ܡܶܢܶܗ ܘܠܳܐ ܢܡܽܘܬ݁:</VERS>
      <VERS vnumber="51">ܐܶܢܳܐ ܐ̄ܢܳܐ ܠܰܚܡܳܐ ܚܰܝܳܐ ܕ݂ܡܶܢ ܫܡܰܝܳܐ ܢܶܚܬ݂ܶܬ݁ ܘܶܐܢ ܐ̄ܢܳܫ ܢܶܐܟܽ݁ܘܠ ܡܶܢ ܗܳܢܳܐ ܠܰܚܡܳܐ ܢܺܚܶܐ ܠܥܳܠܰܡ ܘܠܰܚܡܳܐ ܐܰܝܢܳܐ ܕ݂ܶܐܢܳܐ ܐܶܬ݂ܶܠ ܦ݂ܰܓ݁ܪܝ ܗܽ̄ܘ ܕ݂ܥܰܠ ܐܰܦ݂ܰܝ ܚܰܝܰܘܗ̄ܝ ܕ݂ܥܳܠܡܳܐ ܝܳܗܶܒ݁ ܐ̄ܢܳܐ: ܣ</VERS>
      <VERS vnumber="52">ܢܳܨܶܝܢ ܗ̄ܘܰܘ ܕ݂ܶܝܢ ܝܺܗܽܘܕܳ݁ܝܶܐ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܐܰܝܟ݂ܰܢܳܐ ܡܶܫܟ݂ܰܚ ܗܳܢܳܐ ܦ݂ܰܓ݁ܪܶܗ ܕ݂ܢܶܬ݂ܶܠ ܠܰܢ ܠܡܶܐܟܰ݁ܠ:</VERS>
      <VERS vnumber="53">ܘܶܐܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܠܳܐ ܬ݂ܶܐܟ݁ܠܽܘܢ ܦ݂ܰܓ݁ܪܶܗ ܕ݂ܰܒ݁ܪܶܗ ܕ݂ܐ̄ܢܳܫܳܐ ܘܬܶ݁ܫܬ݂ܽܘܢ ܕ݂ܡܶܗ ܠܰܝܬ݂ ܠܟܽ݁ܘܢ ܚܰܝܶܐ ܒ݂ܰܩܢܽܘܡܟܽ݁ܘܢ:</VERS>
      <VERS vnumber="54">ܡܰܢ ܕ݂ܳܐܟܶ݁ܠ ܕ݂ܶܝܢ ܡܶܢ ܦ݂ܰܓ݁ܪܝ ܘܫܳܬܶ݁ܐ ܡܶܢ ܕ݂ܶܡܝ ܐܺܝܬ݁ ܠܶܗ ܚܰܝܶܐ ܕ݂ܰܠܥܳܠܰܡ ܘܶܐܢܳܐ ܐܰܩܺܝܡܺܝܘܗ̄ܝ ܒ݂ܝܰܘܡܳܐ ܐ̄ܚܪܳܝܳܐ: ܣ</VERS>
      <VERS vnumber="55">ܦ݂ܰܓ݁ܪܝ ܓ݂ܶܝܪ ܫܰܪܺܝܪܳܐܝܺܬ݁ ܐܺܝܬܰ݁ܘܗ̄ܝ ܡܶܐܟܽ݁ܘܠܬ݂ܳܐ ܘܕܶ݁ܡܝ ܫܰܪܺܝܪܳܐܝܺܬ݁ ܐܺܝܬܰ݁ܘܗ̄ܝ ܡܰܫܬ݂ܝܳܐ:</VERS>
      <VERS vnumber="56">ܡܰܢ ܕ݂ܳܐܟܶ݁ܠ ܦ݂ܰܓ݁ܪܝ ܘܫܳܬܶ݁ܐ ܕ݂ܶܡܝ ܒ݂ܺܝ ܡܩܰܘܶܐ ܘܶܐܢܳܐ ܒ݂ܶܗ:</VERS>
      <VERS vnumber="57">ܐܰܝܟ݂ܰܢܳܐ ܕ݂ܫܰܕ݂ܪܰܢܝ ܐܰܒܳ݁ܐ ܚܰܝܳܐ ܘܶܐܢܳܐ ܚܰܝ ܐ̄ܢܳܐ ܡܶܛܽܠ ܐܰܒܳ݁ܐ ܘܡܰܢ ܕ݂ܢܶܐܟ݁ܠܰܢܝ ܐܳܦ݁ ܗܽܘ ܢܺܚܶܐ ܡܶܛܽܠܳܬ݁ܝ:</VERS>
      <VERS vnumber="58">ܗܳܢܰܘ ܠܰܚܡܳܐ ܕ݂ܰܢܚܶܬ݁ ܡܶܢ ܫܡܰܝܳܐ ܠܳܐ ܗ̄ܘܳܐ ܐܰܝܟ݁ ܕ݂ܶܐܟܰ݁ܠܘ ܐܰܒܳ݁ܗܰܝܟ݂ܽܘܢ ܡܰܢ̄ܢܳܐ ܘܡܺܝܬ݁ܘ ܡܰܢ ܕ݂ܳܐܟܶ݁ܠ ܗܳܢܳܐ ܠܰܚܡܳܐ ܢܺܚܶܐ ܠܥܳܠܰܡ ܣܣ:</VERS>
      <VERS vnumber="59">ܗܳܠܶܝܢ ܐܶܡܰܪ ܒ݂ܰܟ݁ܢܽܘܫܬ݂ܳܐ ܟ݂ܰܕ݁ ܡܰܠܶܦ݁ ܒ݂ܰܟ݁ܦܰ݁ܪܢܰܚܽܘܡ:</VERS>
      <VERS vnumber="60">ܘܣܰܓ݂ܺܝܶܐܐ ܕ݂ܰܫܡܰܥܘ ܡܶܢ ܬ݂ܰܠܡܺܝܕܰ݁ܘܗ̄ܝ ܐܳܡܪܺܝܢ ܩܰܫܝܳܐ ܗ̄ܝ ܡܶܠܬܳ݁ܐ ܗܳܕܶ݁ܐ ܡܰܢܽܘ ܡܶܫܟ݂ܰܚ ܠܡܶܫܡܥܳܗ ܣ݂ ܣ݂:</VERS>
      <VERS vnumber="61">ܝܶܫܽܘܥ ܕ݂ܶܝܢ ܝܺܕܰ݁ܥ ܒ݂ܢܰܦ݁ܫܶܗ ܕ݂ܪܳܛܢܺܝܢ ܥܰܠ ܗܳܕܶ݁ܐ ܬ݂ܰܠܡܺܝܕܰ݁ܘܗ̄ܝ ܘܶܐܡܰܪ ܠܗܽܘܢ ܗܳܕܶ݁ܐ ܡܰܟ݁ܫܠܳܐ ܠܟܽ݁ܘܢ:</VERS>
      <VERS vnumber="62">ܐܶܢ ܬ݂ܶܚܙܽܘܢ ܗܳܟܺ݁ܝܠ ܠܰܒ݁ܪܶܗ ܕ݂ܐ̄ܢܳܫܳܐ ܕ݂ܣܳܠܶܩ ܠܰܐܬܰ݁ܪ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܩܕܺ݁ܝܡ: ܣ</VERS>
      <VERS vnumber="63">ܪܽܘܚܳܐ ܗ̄ܝ ܕ݂ܡܰܚܝܳܐ ܦ݂ܰܓ݁ܪܳܐ ܠܳܐ ܡܰܗܢܶܐ ܡܶܕ݂ܶܡ ܡܶܠܶܐ ܕ݂ܶܐܢܳܐ ܡܰܠܠܶܬ݁ ܥܰܡܟܽ݁ܘܢ ܪܽܘܚܳܐ ܐܶܢܶܝܢ ܘܚܰܝܶܐ ܐܶܢܶܝܢ: ܣ</VERS>
      <VERS vnumber="64">ܐܶܠܳܐ ܐܺܝܬ݁ ܐ̄ܢܳܫܳܐ ܡܶܢܟܽ݁ܘܢ ܕ݂ܠܳܐ ܡܗܰܝܡܢܺܝܢ ܝܳܕܰ݁ܥ ܗ̄ܘܳܐ ܓ݂ܶܝܪ ܝܶܫܽܘܥ ܡܶܢ ܩܕܺ݁ܝܡ ܡܰܢ ܐܶܢܽܘܢ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ ܘܡܰܢܽܘ ܗܰܘ ܕ݂ܡܰܫܠܶܡ ܠܶܗ:</VERS>
      <VERS vnumber="65">ܘܶܐܡܰܪ ܗ̄ܘܳܐ ܠܗܽܘܢ ܡܶܛܽܠ ܗܳܢܳܐ ܐܶܡܪܶܬ݁ ܠܟܽ݁ܘܢ ܕ݂ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܺܐܬܶ݁ܐ ܠܘܳܬ݁ܝ ܐܶܠܳܐ ܝܺܗܺܝܒ݁ ܠܶܗ ܡܶܢ ܐܳܒ݁ܝ:</VERS>
      <VERS vnumber="66">ܡܶܛܽܠ ܗܳܕܶ݁ܐ ܡܶܠܬܳ݁ܐ ܣܰܓ݂ܺܝܶܐܐ ܡܶܢ ܬ݂ܰܠܡܺܝܕܰ݁ܘܗ̄ܝ ܐܶܙܰܠܘ ܠܒܶ݁ܣܬ݂ܰܪܗܽܘܢ ܘܠܳܐ ܡܗܰܠܟܺ݁ܝܢ ܗ̄ܘܰܘ ܥܰܡܶܗ:</VERS>
      <VERS vnumber="67">ܘܶܐܡܰܪ ܝܶܫܽܘܥ ܠܰܬ݁ܪܶܥܣܰܪܬ݂ܶܗ ܠܡܳܐ ܐܳܦ݁ ܐܰܢ̄ܬ݂ܽܘܢ ܨܳܒܶ݁ܝܢ ܐܢ̄ܬ݂ܽܘܢ ܠܡܺܐܙܰܠ: ܣ</VERS>
      <VERS vnumber="68">ܥܢܳܐ ܫܶܡܥܽܘܢ ܟ݂ܺܐܦܳ݁ܐ ܘܶܐܡܰܪ ܡܳܪܝ ܠܘܳܬ݁ ܡܰܢ ܢܺܐܙܰܠ ܡܶܠܶܐ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܳܟ݁:</VERS>
      <VERS vnumber="69">ܘܰܚܢܰܢ ܗܰܝܡܶܢܢ ܘܺܝܕܰ݁ܥܢ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܚܰܝܳܐ: ܣ</VERS>
      <VERS vnumber="70">ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܐܶܢܳܐ ܓ݂ܒܺ݁ܝܬ݁ܟܽ݁ܘܢ ܠܰܬ݁ܪܶܥܣܰܪ ܘܡܶܢܟܽ݁ܘܢ ܚܰܕ݁ ܣܳܛܳܢܳܐ ܗܽܘ:</VERS>
      <VERS vnumber="71">ܐܶܡܰܪ ܗ̄ܘܳܐ ܕ݂ܶܝܢ ܥܰܠ ܝܺܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ ܗܽܘ ܓ݂ܶܝܪ ܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ ܚܰܕ݁ ܡܶܢ ܬ݂ܪܶܥܣܰܪ: ܣ</VERS>
    </CHAPTER>
    <CHAPTER cnumber="7">
      <VERS vnumber="1">ܒ݂ܳܬܰ݁ܪ ܗܳܠܶܝܢ ܡܗܰܠܶܟ݁ ܗ̄ܘܳܐ ܝܶܫܽܘܥ ܒ݂ܰܓ݁ܠܺܝܠܳܐ ܠܳܐ ܓ݂ܶܝܪ ܨܳܒܶ݁ܐ ܗ̄ܘܳܐ ܠܰܡܗܰܠܳܟܽ݁ܘ ܒ݂ܺܝܗܽܘܕ݁ ܡܶܛܽܠ ܕ݂ܺܝܗܽܘܕܳ݁ܝܶܐ ܒ݂ܳܥܶܝܢ ܗ̄ܘܰܘ ܠܡܶܩܛܠܶܗ: ܣ</VERS>
      <VERS vnumber="2">ܘܩܰܪܺܝܒ݁ ܗ̄ܘܳܐ ܥܰܕ݁ܥܺܕܳ݁ܐ ܕ݂ܰܡܛܰܠܶܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="3">ܘܶܐܡܰܪܘ ܠܶܗ ܐܰܚܰܘܗ̄ܝ ܠܝܶܫܽܘܥ ܫܰܢܳܐ ܠܳܟ݁ ܡܶܟ݂ܳܐ ܘܙܶܠ ܠܺܝܗܽܘܕ݁ ܕ݂ܢܶܚܙܽܘܢ ܬ݂ܰܠܡܺܝܕܰ݁ܝܟְ݂ ܥܒܳ݁ܕܶ݁ܐ ܕ݂ܥܳܒܶ݁ܕ݁ ܐܰܢ̄ܬ݂:</VERS>
      <VERS vnumber="4">ܠܰܝܬ݂ ܓ݂ܶܝܪ ܐ̄ܢܳܫ ܕ݂ܥܳܒܶ݁ܕ݁ ܡܶܕ݂ܶܡ ܒ݂ܛܽܘܫܝܳܐ ܘܨܳܒܶ݁ܐ ܗܽܘ ܕ݂ܰܒ݁ܓܶ݁ܠܝܳܐ ܢܶܗܘܶܐ ܐܶܢ ܗܳܠܶܝܢ ܥܳܒܶ݁ܕ݁ ܐܰܢ̄ܬ݂ ܚܰܘܳܐ ܢܰܦ݁ܫܳܟ݁ ܠܥܳܠܡܳܐ:</VERS>
      <VERS vnumber="5">ܐܳܦ݁ ܠܳܐ ܓ݂ܶܝܪ ܐܰܚܰܘܗ̄ܝ ܗܰܝܡܶܢܘ ܗ̄ܘܰܘ ܒ݂ܶܗ ܒ݂ܝܶܫܽܘܥ:</VERS>
      <VERS vnumber="6">ܐܳܡܰܪ ܠܗܽܘܢ ܝܶܫܽܘܥ ܙܰܒ݁ܢܝ ܕ݂ܺܝܠܝ ܥܕܰ݁ܡܳܐ ܠܗܳܫܳܐ ܠܳܐ ܡܛܳܐ ܙܰܒ݁ܢܟܽ݁ܘܢ ܕ݂ܶܝܢ ܕ݂ܺܝܠܟܽ݁ܘܢ ܒ݂ܟܽ݁ܠ ܥܶܕ݂ܳܢ ܡܛܰܝܰܒ݁:</VERS>
      <VERS vnumber="7">ܠܳܐ ܡܶܫܟ݂ܰܚ ܥܳܠܡܳܐ ܠܡܶܣܢܳܟܽ݁ܘܢ ܠܺܝ ܕ݂ܶܝܢ ܣܳܢܶܐ ܡܶܛܽܠ ܕ݂ܶܐܢܳܐ ܡܰܣܗܶܕ݁ ܐ̄ܢܳܐ ܥܠܰܘܗ̄ܝ ܕ݂ܰܥܒܳ݁ܕܰ݁ܘܗ̄ܝ ܒ݂ܺܝܫܺܝܢ ܐܶܢܽܘܢ:</VERS>
      <VERS vnumber="8">ܐܰܢ̄ܬ݂ܽܘܢ ܣܰܩܘ ܠܥܰܕ݁ܥܺܕܳ݁ܐ ܗܳܢܳܐ ܐܶܢܳܐ ܠܳܐ ܣܳܠܶܩ ܐ̄ܢܳܐ ܗܳܫܳܐ ܠܥܰܕ݁ܥܺܕܳ݁ܐ ܗܳܢܳܐ ܡܶܛܽܠ ܕ݂ܙܰܒ݁ܢܳܐ ܕ݂ܺܝܠܝ ܠܳܐ ܥܕܰ݁ܟ݂ܺܝܠ ܫܠܶܡ:</VERS>
      <VERS vnumber="9">ܗܳܠܶܝܢ ܐܶܡܰܪ ܘܦܳ݁ܫ ܠܶܗ ܒ݂ܰܓ݁ܠܺܝܠܳܐ:</VERS>
      <VERS vnumber="10">ܟ݂ܰܕ݁ ܕ݂ܶܝܢ ܣܠܶܩܘ ܐܰܚܰܘܗ̄ܝ ܠܥܰܕ݁ܥܺܕܳ݁ܐ ܗܳܝܕ݂ܶܝܢ ܐܳܦ݁ ܗܽܘ ܣܠܶܩ ܠܳܐ ܒ݂ܓܶ݁ܠܝܳܐ ܐܶܠܳܐ ܐܰܝܟ݁ ܕ݂ܰܒ݁ܛܽܘܫܝܳܐ:</VERS>
      <VERS vnumber="11">ܝܺܗܽܘܕܳ݁ܝܶܐ ܕ݂ܶܝܢ ܒ݂ܳܥܶܝܢ ܗ̄ܘܰܘ ܠܶܗ ܒ݂ܥܰܕ݁ܥܺܕܳ݁ܐ ܘܳܐܡܪܺܝܢ ܗ̄ܘܰܘ ܐܰܝܟ݂ܰܘ ܗܰܘ:</VERS>
      <VERS vnumber="12">ܘܪܶܛܢܳܐ ܣܰܓ݂ܺܝܳܐܐ ܡܶܛܽܠܳܬܶ݁ܗ ܐܺܝܬ݁ ܗ̄ܘܳܐ ܒ݂ܟܶ݁ܢܫܳܐ ܐܺܝܬ݁ ܗ̄ܘܰܘ ܓ݂ܶܝܪ ܕ݂ܳܐܡܪܺܝܢ ܕ݂ܛܳܒ݁ ܗܽ̄ܘ ܘܰܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܠܳܐ ܐܶܠܳܐ ܡܰܛܥܶܐ ܠܥܰܡܳܐ:</VERS>
      <VERS vnumber="13">ܠܳܐ ܕ݂ܶܝܢ ܐ̄ܢܳܫ ܓ݂ܰܠܝܳܐܝܺܬ݁ ܡܡܰܠܶܠ ܗ̄ܘܳܐ ܥܠܰܘܗ̄ܝ ܡܶܛܽܠ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="14">ܟ݂ܰܕ݁ ܕ݂ܶܝܢ ܦ݂ܠܰܓ݁ܘ ܝܰܘܡܳܬܳ݁ܐ ܕ݂ܥܰܕ݁ܥܺܕܳ݁ܐ ܣܠܶܩ ܝܶܫܽܘܥ ܠܗܰܝܟ݂ܠܳܐ ܘܡܰܠܶܦ݁ ܗ̄ܘܳܐ:</VERS>
      <VERS vnumber="15">ܘܡܶܬ݂ܕ݂ܰܡܪܺܝܢ ܗ̄ܘܰܘ ܝܺܗܽܘܕܳ݁ܝܶܐ ܘܳܐܡܪܺܝܢ ܐܰܝܟ݂ܰܢܳܐ ܝܳܕܰ݁ܥ ܗܳܢܳܐ ܣܶܦ݁ܪܳܐ ܟ݂ܰܕ݁ ܠܳܐ ܝܺܠܶܦ݁:</VERS>
      <VERS vnumber="16">ܥܢܳܐ ܝܶܫܽܘܥ ܘܶܐܡܰܪ ܝܽܘܠܦ݂ܳܢܝ ܠܳܐ ܗܘܳܐ ܕ݂ܺܝܠܝ ܐܶܠܳܐ ܕ݂ܗܰܘ ܕ݂ܫܰܕ݂ܪܰܢܝ:</VERS>
      <VERS vnumber="17">ܡܰܢ ܕ݂ܨܳܒܶ݁ܐ ܕ݂ܢܶܥܒ݂ܶܕ݁ ܨܶܒ݁ܝܳܢܶܗ ܡܶܣܬ݂ܰܟ݂ܰܠ ܝܽܘܠܦ݂ܳܢܝ ܐܶܢ ܡܶܢ ܐܰܠܳܗܳܐ ܗܽܘ ܐܰܘ ܐܶܢܳܐ ܡܶܢ ܨܒܽ݁ܘܬ݁ ܢܰܦ݁ܫܝ ܡܡܰܠܶܠ ܐ̄ܢܳܐ:</VERS>
      <VERS vnumber="18">ܡܰܢ ܕ݂ܡܶܢ ܨܒܽ݁ܘܬ݁ ܪܶܥܝܳܢܶܗ ܡܡܰܠܶܠ ܫܽܘܒ݁ܚܳܐ ܠܢܰܦ݁ܫܶܗ ܒ݂ܳܥܶܐ ܗܰܘ ܕ݂ܶܝܢ ܕ݂ܫܽܘܒ݁ܚܳܐ ܕ݂ܡܰܢ ܕ݂ܫܰܕ݂ܪܶܗ ܒ݂ܳܥܶܐ ܫܰܪܺܝܪ ܗܽ̄ܘ ܘܥܰܘܠܳܐ ܒ݂ܠܶܒ݂ܶܗ ܠܳܐ ܐܺܝܬ݁:</VERS>
      <VERS vnumber="19">ܠܳܐ ܗ̄ܘܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܢܳܡܽܘܣܳܐ ܘܠܳܐ ܐ̄ܢܳܫ ܡܶܢܟܽ݁ܘܢ ܢܳܛܰܪ ܢܳܡܽܘܣܳܐ:</VERS>
      <VERS vnumber="20">ܡܳܢܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܥܢܳܐ ܟ݂ܶܢܫܳܐ ܘܳܐܡܪܺܝܢ ܕ݂ܰܝܘܳܐ ܐܺܝܬ݁ ܠܳܟ݁ ܡܰܢܽܘ ܒ݂ܳܥܶܐ ܠܡܶܩܛܠܳܟ݁:</VERS>
      <VERS vnumber="21">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܚܰܕ݁ ܥܒܳ݁ܕܳ݁ܐ ܥܶܒ݁ܕ݂ܶܬ݁ ܘܟܽ݁ܠܟܽ݁ܘܢ ܡܶܬ݂ܕ݂ܰܡܪܺܝܢ ܐܢ̄ܬ݂ܽܘܢ:</VERS>
      <VERS vnumber="22">ܡܶܛܽܠ ܗܳܢܳܐ ܡܽܘܫܶܐ ܝܰܗ̄ܒ݁ ܠܟܽ݁ܘܢ ܓ݂ܙܽܘܪܬ݂ܳܐ ܠܳܐ ܗ̄ܘܳܐ ܡܶܛܽܠ ܕ݂ܡܶܢܶܗ ܗ̄ܝ ܡܶܢ ܡܽܘܫܶܐ ܐܶܠܳܐ ܕ݂ܡܶܢ ܐܰܒܳ݁ܗܳܬܳ݁ܐ ܗ̄ܝ ܘܰܒ݁ܫܰܒ݂ܬܳ݁ܐ ܓ݂ܳܙܪܺܝܢ ܐܢ̄ܬ݂ܽܘܢ ܒ݂ܰܪܢܳܫܳܐ:</VERS>
      <VERS vnumber="23">ܐܶܢ ܒ݂ܰܪܢܳܫܳܐ ܡܶܬ݁ܓ݂ܙܰܪ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܡܶܛܽܠ ܕ݂ܠܳܐ ܢܶܫܬ݂ܪܶܐ ܢܳܡܽܘܣܳܐ ܕ݂ܡܽܘܫܶܐ ܥܠܰܝ ܪܳܛܢܺܝܢ ܐܢ̄ܬ݂ܽܘܢ ܕ݂ܟܽ݁ܠܶܗ ܒ݂ܰܪܢܳܫܳܐ ܐܰܚܠܡܶܬ݁ ܒ݂ܝܰܘܡܳܐ ܕ݂ܫܰܒ݂ܬܳ݁ܐ:</VERS>
      <VERS vnumber="24">ܠܳܐ ܬ݂ܶܗܘܽܘܢ ܕ݂ܳܝܢܺܝܢ ܒ݂ܡܰܣܰܒ݁ ܒ݂ܰܐܦ݂ܶܐ ܐܶܠܳܐ ܕ݂ܺܝܢܳܐ ܟ݂ܺܐܢܳܐ ܕ݂ܽܘܢܘ: ܣ</VERS>
      <VERS vnumber="25">ܘܳܐܡܪܺܝܢ ܗ̄ܘܰܘ ܐ̄ܢܳܫܳܐ ܡܶܢ ܐܽܘܪܺܫܠܶܡ ܠܰܘ ܗܳܢܰܘ ܗܰܘ ܕ݂ܒܳ݁ܥܶܝܢ ܠܡܶܩܛܰܠ:</VERS>
      <VERS vnumber="26">ܘܗܳܐ ܓ݂ܰܠܝܳܐܝܺܬ݁ ܡܡܰܠܶܠ ܘܡܶܕ݂ܶܡ ܠܳܐ ܐܳܡܪܺܝܢ ܠܶܗ ܕ݂ܰܠܡܳܐ ܝܺܕܰ݁ܥܘ ܩܰܫܺܝܫܰܝܢ ܕ݂ܗܳܢܰܘ ܫܰܪܺܝܪܳܐܝܺܬ݁ ܡܫܺܝܚܳܐ:</VERS>
      <VERS vnumber="27">ܐܶܠܳܐ ܠܗܳܢܳܐ ܝܳܕ݁ܥܺܝܢ ܚ̄ܢܰܢ ܡܶܢ ܐܰܝܡܶܟ݂ܳܐ ܗܽܘ ܡܫܺܝܚܳܐ ܕ݂ܶܝܢ ܐܶܡܰܬ݁ܝ ܕ݂ܳܐܬܶ݁ܐ ܠܳܐ ܐ̄ܢܳܫ ܝܳܕܰ݁ܥ ܡܶܢ ܐܰܝܡܶܟ݂ܳܐ ܗܽܘ: ܣ</VERS>
      <VERS vnumber="28">ܘܰܐܪܺܝܡ ܝܶܫܽܘܥ ܩܳܠܶܗ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܘܶܐܡܰܪ ܘܠܺܝ ܝܳܕ݁ܥܺܝܢ ܐܢ̄ܬ݂ܽܘܢ ܘܡܶܢ ܐܰܝܡܶܟ݂ܳܐ ܐ̄ܢܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܡܶܢ ܨܒܽ݁ܘܬ݁ ܢܰܦ݁ܫܝ ܠܳܐ ܐܶܬܺ݁ܝܬ݁ ܐܶܠܳܐ ܫܰܪܺܝܪ ܗܽ̄ܘ ܡܰܢ ܕ݂ܫܰܕ݂ܪܰܢܝ ܗܰܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ:</VERS>
      <VERS vnumber="29">ܐܶܢܳܐ ܕ݂ܶܝܢ ܝܳܕܰ݁ܥ ܐ̄ܢܳܐ ܠܶܗ ܕ݂ܡܶܢ ܠܘܳܬܶ݁ܗ ܐܶܢܳܐ ܘܗܽܘ ܫܰܕ݂ܪܰܢܝ: ܣ</VERS>
      <VERS vnumber="30">ܘܰܒ݁ܥܰܘ ܠܡܶܐܚܕ݂ܶܗ ܘܠܳܐ ܐ̄ܢܳܫ ܐܰܪܡܺܝ ܥܠܰܘܗ̄ܝ ܐܺܝܕܰ݁ܝܳܐ ܡܶܛܽܠ ܕ݂ܠܳܐ ܥܕܰ݁ܟ݂ܺܝܠ ܐܶܬܳ݁ܬ݁ ܗ̄ܘܳܬ݁ ܫܳܥܬܶ݁ܗ: ܣ</VERS>
      <VERS vnumber="31">ܣܰܓ݂ܺܝܶܐܐ ܕ݂ܶܝܢ ܡܶܢ ܟ݂ܶܢܫܳܐ ܗܰܝܡܶܢܘ ܒ݂ܶܗ ܘܳܐܡܪܺܝܢ ܡܫܺܝܚܳܐ ܡܳܐ ܕ݂ܳܐܬܶ݁ܐ ܠܡܳܐ ܕ݂ܝܰܬ݂ܺܝܪܳܢ ܡܶܢ ܗܳܠܶܝܢ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܗܳܢܳܐ ܥܳܒܶ݁ܕ݁:</VERS>
      <VERS vnumber="32">ܘܰܫܡܰܥܘ ܦ݂ܪܺܝܫܶܐ ܠܟܶ݁ܢܫܶܐ ܕ݂ܰܡܡܰܠܠܺܝܢ ܥܠܰܘܗ̄ܝ ܗܳܠܶܝܢ ܘܫܰܕ݂ܰܪܘ ܗܶܢܽܘܢ ܘܪܰܒ݂ܰܝ-ܟ݂ܳܗܢܶܐ ܕ݂ܰܚܫܶܐ ܕ݂ܢܶܐܚܕ݂ܽܘܢܳܝܗ̄ܝ: ܣ</VERS>
      <VERS vnumber="33">ܘܶܐܡܰܪ ܝܶܫܽܘܥ ܩܰܠܺܝܠ ܬ݂ܽܘܒ݁ ܙܰܒ݁ܢܳܐ ܥܰܡܟܽ݁ܘܢ ܐܶܢܳܐ ܘܳܐܙܶܠ ܐ̄ܢܳܐ ܠܘܳܬ݁ ܡܰܢ ܕ݂ܫܰܕ݂ܪܰܢܝ:</VERS>
      <VERS vnumber="34">ܘܬܶ݁ܒ݁ܥܽܘܢܳܢܝ ܘܠܳܐ ܬ݂ܶܫܟ݂ܚܽܘܢܳܢܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:</VERS>
      <VERS vnumber="35">ܐܳܡܪܺܝܢ ܝܺܗܽܘܕܳ݁ܝܶܐ ܒ݂ܢܰܦ݁ܫܗܽܘܢ ܠܰܐܝܟ݂ܳܐ ܥܬܺ݁ܝܕ݁ ܗܳܢܳܐ ܠܡܺܐܙܰܠ ܕ݂ܰܚܢܰܢ ܠܳܐ ܡܶܫܟ݂ܚܺܝܢ ܚ̄ܢܰܢ ܠܶܗ ܠܡܳܐ ܟ݂ܰܝ ܠܰܐܬ݁ܪܰܘܳܬܳ݁ܐ ܕ݂ܥܰܡ̄ܡܶܐ ܥܬܺ݁ܝܕ݁ ܕ݂ܢܺܐܙܰܠ ܘܢܰܠܶܦ݁ ܠܚܰܢܦܶ݁ܐ:</VERS>
      <VERS vnumber="36">ܡܳܢܳܐ ܗܺܝ ܗܳܕܶ݁ܐ ܡܶܠܬܳ݁ܐ ܕ݂ܶܐܡܰܪ ܕ݂ܬܶ݁ܒ݁ܥܽܘܢܳܢܝ ܘܠܳܐ ܬ݂ܶܫܟ݂ܚܽܘܢܳܢܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ ܣ݂ ܣ݂:</VERS>
      <VERS vnumber="37">ܒ݂ܝܰܘܡܳܐ ܕ݂ܶܝܢ ܪܰܒ݂ܳܐ ܕ݂ܺܐܝܬܰ݁ܘܗ̄ܝ ܐ̄ܚܪܳܝܳܐ ܕ݂ܥܰܕ݁ܥܺܕܳ݁ܐ ܩܳܐܶܡ ܗ̄ܘܳܐ ܝܶܫܽܘܥ ܘܩܳܥܶܐ ܘܳܐܡܰܪ ܐܶܢ ܐ̄ܢܳܫ ܨܗܶܐ ܢܺܐܬܶ݁ܐ ܠܘܳܬ݁ܝ ܘܢܶܫܬ݂ܶܐ:</VERS>
      <VERS vnumber="38">ܟ݂ܽܠ ܡܰܢ ܕ݂ܰܡܗܰܝܡܶܢ ܒ݂ܺܝ ܐܰܝܟ݂ܰܢܳܐ ܕ݂ܶܐܡܰܪܘ ܟ݂ܬܳ݁ܒܶ݁ܐ ܢܰܗܪܰܘܳܬܳ݁ܐ ܕ݂ܡܰܝܳܐ ܚܰܝܶܐ ܢܶܪܕ݂ܽܘܢ ܡܶܢ ܟ݂ܰܪܣܶܗ:</VERS>
      <VERS vnumber="39">ܗܳܕܶ݁ܐ ܕ݂ܶܝܢ ܐܶܡܰܪ ܥܰܠ ܪܽܘܚܳܐ ܕ݂ܰܥܬܺ݁ܝܕܺ݁ܝܢ ܗ̄ܘܰܘ ܠܰܡܩܰܒ݂ܳܠܽܘ ܐܰܝܠܶܝܢ ܕ݂ܰܡܗܰܝܡܢܺܝܢ ܒ݂ܶܗ ܠܳܐ ܓ݂ܶܝܪ ܥܕܰ݁ܟ݂ܺܝܠ ܐܶܬ݁ܝܰܗܒ݂ܰܬ݁ ܗ̄ܘܳܬ݁ ܪܽܘܚܳܐ ܡܶܛܽܠ ܕ݂ܠܳܐ ܥܕܰ݁ܟ݂ܺܝܠ ܐܶܫܬ݂ܰܒ݂ܰܚ ܗ̄ܘܳܐ ܝܶܫܽܘܥ: ܣ</VERS>
      <VERS vnumber="40">ܣܰܓ݂ܺܝܶܐܐ ܕ݂ܶܝܢ ܡܶܢ ܟ݂ܶܢܫܶܐ ܕ݂ܰܫܡܰܥܘ ܡܶܠܰܘܗ̄ܝ ܐܳܡܪܺܝܢ ܗ̄ܘܰܘ ܗܳܢܰܘ ܫܰܪܺܝܪܳܐܝܺܬ݁ ܢܒܺ݁ܝܳܐ:</VERS>
      <VERS vnumber="41">ܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܗܳܢܰܘ ܡܫܺܝܚܳܐ ܐ̄ܚܪܳܢܶܐ ܐܳܡܪܺܝܢ ܕ݂ܰܠܡܳܐ ܡܶܢ ܓ݂ܠܺܝܠܳܐ ܐܳܬܶ݁ܐ ܡܫܺܝܚܳܐ:</VERS>
      <VERS vnumber="42">ܠܳܐ ܗ̄ܘܳܐ ܟ݂ܬܳ݁ܒܳ݁ܐ ܐܶܡܰܪ ܕ݂ܡܶܢ ܙܰܪܥܶܗ ܕ݂ܕܰ݁ܘܺܝܕ݁ ܘܡܶܢ ܒ݂ܶܝܬ݁-ܠܚܶܡ ܩܪܺܝܬܳ݁ܐ ܕ݂ܺܝܠܶܗ ܕ݂ܕܰ݁ܘܺܝܕ݁ ܐܳܬܶ݁ܐ ܡܫܺܝܚܳܐ:</VERS>
      <VERS vnumber="43">ܘܰܗܘܳܬ݁ ܗ̄ܘܳܬ݁ ܦ݂ܳܠܓ݂ܽܘܬܳ݁ܐ ܒ݂ܟܶ݁ܢܫܶܐ ܡܶܛܽܠܳܬܶ݁ܗ:</VERS>
      <VERS vnumber="44">ܘܺܐܝܬ݁ ܗ̄ܘܰܘ ܐ̄ܢܳܫܺܝܢ ܡܶܢܗܽܘܢ ܕ݂ܨܳܒܶ݁ܝܢ ܗ̄ܘܰܘ ܕ݂ܢܶܐܚܕ݂ܽܘܢܳܝܗ̄ܝ ܐܶܠܳܐ ܠܳܐ ܐ̄ܢܳܫ ܐܰܪܡܺܝ ܥܠܰܘܗ̄ܝ ܐܺܝܕܰ݁ܝܳܐ: ܣ</VERS>
      <VERS vnumber="45">ܘܶܐܬܰ݁ܘ ܕ݂ܰܚܫܶܐ ܗܳܢܽܘܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܘܶܐܡܰܪܘ ܠܗܽܘܢ ܟ݂ܳܗܢܶܐ ܠܡܳܢܳܐ ܠܳܐ ܐܰܝܬ݂ܺܝܬ݂ܽܘܢܳܝܗ̄ܝ:</VERS>
      <VERS vnumber="46">ܐܳܡܪܺܝܢ ܠܗܽܘܢ ܕ݂ܰܚܫܶܐ ܠܳܐ ܡܶܡܬܽ݁ܘܡ ܗܳܟܰ݁ܢܳܐ ܡܰܠܶܠ ܒ݂ܰܪܢܳܫܳܐ ܐܰܝܟ݁ ܕ݂ܰܡܡܰܠܶܠ ܓ݂ܰܒ݁ܪܳܐ ܗܳܢܳܐ:</VERS>
      <VERS vnumber="47">ܐܳܡܪܺܝܢ ܠܗܽܘܢ ܦ݂ܪܺܝܫܶܐ ܠܡܳܐ ܐܳܦ݁ ܐܰܢ̄ܬ݂ܽܘܢ ܛܥܰܝܬ݂ܽܘܢ:</VERS>
      <VERS vnumber="48">ܠܡܳܐ ܐ̄ܢܳܫ ܡܶܢ ܪܺܫܶܐ ܐܰܘ ܡܶܢ ܦ݂ܪܺܝܫܶܐ ܗܰܝܡܶܢܘ ܒ݂ܶܗ:</VERS>
      <VERS vnumber="49">ܐܶܠܳܐ ܐܶܢ ܥܰܡܳܐ ܗܳܢܳܐ ܕ݂ܠܳܐ ܝܳܕܰ݁ܥ ܢܳܡܽܘܣܳܐ ܠܺܝܛܺܝܢ ܐܶܢܽܘܢ:</VERS>
      <VERS vnumber="50">ܐܳܡܰܪ ܠܗܽܘܢ ܢܺܝܩܳܕܺ݁ܡܳܘܣ ܚܰܕ݁ ܡܶܢܗܽܘܢ ܗܰܘ ܕ݂ܶܐܬܳ݁ܐ ܗ̄ܘܳܐ ܠܘܳܬ݁ ܝܶܫܽܘܥ ܒ݂ܠܺܠܝܳܐ:</VERS>
      <VERS vnumber="51">ܕ݂ܰܠܡܳܐ ܢܳܡܽܘܣܳܐ ܕ݂ܺܝܠܰܢ ܡܚܰܝܶܒ݁ ܠܒܰ݁ܪܢܳܫܳܐ ܐܶܠܳܐ ܐܶܢ ܢܶܫܡܰܥ ܡܶܢܶܗ ܠܽܘܩܕܰ݁ܡ ܘܢܶܕ݂ܰܥ ܡܳܢܳܐ ܥܒܰ݁ܕ݁:</VERS>
      <VERS vnumber="52">ܥܢܰܘ ܘܳܐܡܪܺܝܢ ܠܶܗ ܠܡܳܐ ܐܳܦ݁ ܐܰܢ̄ܬ݂ ܡܶܢ ܓ݂ܠܺܝܠܳܐ ܐܰܢ̄ܬ݂ ܒ݂ܨܺܝ ܘܰܚܙܺܝ ܕ݂ܰܢܒܺ݁ܝܳܐ ܡܶܢ ܓ݂ܠܺܝܠܳܐ ܠܳܐ ܩܳܐܶܡ ܣܣ:</VERS>
      <VERS vnumber="53">ܐܶܙܰܠ ܗܳܟܺ݁ܝܠ ܟ݂ܽܠܚܰܕ݁ ܠܒܰ݁ܝܬ݂ܶܗ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܝܶܫܽܘܥ ܕ݂ܶܝܢ ܐܶܙܰܠ ܠܛܽܘܪܳܐ ܕ݂ܙܰܝܬ݂ܶܐ:</VERS>
      <VERS vnumber="2">ܒ݂ܨܰܦ݁ܪܳܐ ܕ݂ܶܝܢ ܬ݂ܽܘܒ݁ ܐܶܬܳ݁ܐ ܠܗܰܝܟ݂ܠܳܐ ܘܟܽ݁ܠܶܗ ܥܰܡܳܐ ܐܳܬܶ݁ܐ ܗ̄ܘܳܐ ܠܘܳܬܶ݁ܗ ܘܟܰ݁ܕ݁ ܝܳܬܶ݁ܒ݁ ܡܰܠܶܦ݁ ܗ̄ܘܳܐ ܠܗܽܘܢ:</VERS>
      <VERS vnumber="3">ܐܰܝܬ݂ܺܝܘ ܕ݂ܶܝܢ ܣܳܦ݁ܪܶܐ ܘܰܦ݁ܪܺܝܫܶܐ ܠܰܐܢ̄ܬ݂ܬܳ݁ܐ ܕ݂ܶܐܬ݂ܬ݂ܰܚܕ݂ܰܬ݁ ܒ݂ܓܰ݁ܘܪܳܐ ܘܟܰ݁ܕ݁ ܐܰܩܺܝܡܽܘܗ ܒ݂ܰܡܨܰܥܬܳ݁ܐ:</VERS>
      <VERS vnumber="4">ܐܳܡܪܺܝܢ ܠܶܗ ܡܰܠܦܳ݁ܢܳܐ ܗܳܕܶ݁ܐ ܐܰܢ̄ܬ݂ܬܳ݁ܐ ܐܶܬ݂ܬ݂ܰܚܕ݂ܰܬ݁ ܓ݂ܰܠܝܳܐܝܺܬ݁ ܒ݂ܶܗ ܒ݂ܣܽܘܥܪܳܢܳܐ ܕ݂ܓܰ݁ܘܪܳܐ:</VERS>
      <VERS vnumber="5">ܘܰܒ݁ܢܳܡܽܘܣܳܐ ܕ݂ܶܝܢ ܕ݂ܡܽܘܫܶܐ ܦ݂ܰܩܶܕ݁ ܕ݂ܰܠܕܰ݁ܐܝܟ݁ ܗܳܠܶܝܢ ܢܶܪܓ݂ܽܘܡ ܐܰܢ̄ܬ݂ ܗܳܟܺ݁ܝܠ ܡܳܢܳܐ ܐܳܡܰܪ ܐܰܢ̄ܬ݂:</VERS>
      <VERS vnumber="6">ܗܳܕܶ݁ܐ ܐܶܡܰܪܘ ܟ݂ܰܕ݁ ܡܢܰܣܶܝܢ ܠܶܗ ܐܰܝܟ݂ܰܢܳܐ ܕ݂ܬܶ݁ܗܘܶܐ ܠܗܽܘܢ ܕ݂ܰܢܩܰܛܪܓܽ݁ܘܢܳܝܗ̄ܝ ܝܶܫܽܘܥ ܕ݂ܶܝܢ ܟ݂ܰܕ݁ ܠܬܰ݁ܚܬ݂ ܐܶܬ݁ܓ݂ܗܶܢ ܡܰܟ݁ܬ݂ܶܒ݁ ܗ̄ܘܳܐ ܥܰܠ ܐܰܪܥܳܐ:</VERS>
      <VERS vnumber="7">ܟ݂ܰܕ݁ ܕ݂ܶܝܢ ܟ݂ܰܬ݂ܰܪܘ ܟ݂ܰܕ݁ ܡܫܰܐܠܺܝܢ ܠܶܗ ܐܶܬ݁ܦ݂ܫܶܛ ܘܶܐܡܰܪ ܠܗܽܘܢ ܐܰܝܢܳܐ ܡܶܢܟܽ݁ܘܢ ܕ݂ܺܐܝܬܰ݁ܘܗ̄ܝ ܕ݂ܠܳܐ ܚܛܳܗ ܩܰܕ݁ܡܳܝܳܐ ܢܶܫܕ݂ܶܐ ܥܠܶܝܗ ܟ݂ܺܐܦܳ݁ܐ:</VERS>
      <VERS vnumber="8">ܘܬܽ݁ܘܒ݁ ܟ݂ܰܕ݁ ܐܶܬ݁ܓ݂ܗܶܢ ܟ݂ܳܬܶ݁ܒ݁ ܗ̄ܘܳܐ ܥܰܠ ܐܰܪܥܳܐ:</VERS>
      <VERS vnumber="9">ܗܶܢܽܘܢ ܕ݂ܶܝܢ ܟ݂ܰܕ݁ ܫܡܰܥܘ ܢܳܦ݁ܩܺܝܢ ܗ̄ܘܰܘ ܚܰܕ݁ ܚܰܕ݁ ܟ݂ܰܕ݁ ܫܰܪܺܝܘ ܡܶܢ ܩܰܫܺܝܫܶܐ ܘܶܐܫܬ݂ܰܒ݁ܩܰܬ݁ ܐܰܢ̄ܬ݂ܬܳ݁ܐ ܠܚܽܘܕܶ݁ܝܗ ܟ݂ܰܕ݁ ܐܺܝܬܶ݁ܝܗ ܒ݂ܰܡܨܰܥܬܳ݁ܐ:</VERS>
      <VERS vnumber="10">ܟ݂ܰܕ݁ ܕ݂ܶܝܢ ܐܶܬ݁ܦ݂ܫܶܛ ܝܶܫܽܘܥ ܐܶܡܰܪ ܠܳܗ ܠܰܐܢ̄ܬ݂ܬܳ݁ܐ ܐܰܝܟ݂ܳܐ ܐܺܝܬܰ݁ܝܗܽܘܢ ܠܳܐ ܐ̄ܢܳܫ ܚܰܝܒܶ݁ܟ݁ܝ:</VERS>
      <VERS vnumber="11">ܗܳܝ ܕ݂ܶܝܢ ܐܶܡܪܰܬ݁ ܘܠܳܐ ܐ̄ܢܳܫ ܡܳܪܝܳܐ ܐܶܡܰܪ ܕ݂ܶܝܢ ܝܶܫܽܘܥ ܐܳܦ݁ܠܳܐ ܐܶܢܳܐ ܡܚܰܝܶܒ݁ ܐ̄ܢܳܐ ܠܶܟ݁ܝ ܙܶܠܝ ܘܡܶܢ ܗܳܫܳܐ ܬ݂ܽܘܒ݁ ܠܳܐ ܬ݂ܶܚܛܶܝܢ: ܣ</VERS>
      <VERS vnumber="12">ܬ݂ܽܘܒ݁ ܕ݂ܶܝܢ ܡܰܠܶܠ ܥܰܡܗܽܘܢ ܝܶܫܽܘܥ ܘܶܐܡܰܪ ܐܶܢܳܐ ܐ̄ܢܳܐ ܢܽܘܗܪܶܗ ܕ݂ܥܳܠܡܳܐ ܡܰܢ ܕ݂ܒܳ݁ܬܰ݁ܪܝ ܐܳܬܶ݁ܐ ܠܳܐ ܢܗܰܠܶܟ݁ ܒ݂ܚܶܫܽܘܟܳ݁ܐ ܐܶܠܳܐ ܢܶܫܟ݂ܰܚ ܠܶܗ ܢܽܘܗܪܳܐ ܕ݂ܚܰܝܶܐ:</VERS>
      <VERS vnumber="13">ܐܳܡܪܺܝܢ ܠܶܗ ܦ݂ܪܺܝܫܶܐ ܐܰܢ̄ܬ݂ ܥܰܠ ܢܰܦ݁ܫܳܟ݁ ܡܰܣܗܶܕ݁ ܐܰܢ̄ܬ݂ ܣܳܗܕ݂ܽܘܬܳ݁ܟ݁ ܠܳܐ ܗܘܳܬ݁ ܫܰܪܺܝܪܳܐ: ܣ</VERS>
      <VERS vnumber="14">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܳܦܶ݁ܢ ܐܶܢܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܫܰܪܺܝܪܳܐ ܗ̄ܝ ܣܳܗܕ݂ܽܘܬ݁ܝ ܡܶܛܽܠ ܕ݂ܝܳܕܰ݁ܥ ܐ̄ܢܳܐ ܡܶܢ ܐܰܝܡܶܟ݂ܳܐ ܐܶܬܺ݁ܝܬ݁ ܘܠܰܐܝܟ݂ܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܕ݂ܶܝܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܢ ܐܰܝܡܶܟ݂ܳܐ ܐܶܬܺ݁ܝܬ݁ ܘܠܳܐ ܠܰܐܝܟ݂ܳܐ ܐܳܙܶܠ ܐ̄ܢܳܐ:</VERS>
      <VERS vnumber="15">ܐܰܢ̄ܬ݂ܽܘܢ ܦ݂ܰܓ݁ܪܳܢܳܐܝܺܬ݁ ܕ݂ܳܝܢܺܝܢ ܐܢ̄ܬ݂ܽܘܢ ܐܶܢܳܐ ܠܐ̄ܢܳܫ ܠܳܐ ܕ݂ܳܐܶܢ ܐ̄ܢܳܐ:</VERS>
      <VERS vnumber="16">ܘܶܐܢ ܕ݂ܳܐܶܢ ܐ̄ܢܳܐ ܕ݂ܶܝܢ ܕ݂ܺܝܢܝ ܫܰܪܺܝܪ ܗܽ̄ܘ ܡܶܛܽܠ ܕ݂ܠܳܐ ܗ̄ܘܺܝܬ݁ ܒ݂ܰܠܚܽܘܕܰ݁ܝ ܐܶܠܳܐ ܐܶܢܳܐ ܘܳܐܒ݁ܝ ܕ݂ܫܰܕ݂ܪܰܢܝ:</VERS>
      <VERS vnumber="17">ܘܰܒ݁ܢܳܡܽܘܣܟܽ݁ܘܢ ܕ݂ܶܝܢ ܟ݂ܬܺ݁ܝܒ݁ ܕ݂ܣܳܗܕ݂ܽܘܬܳ݁ܐ ܕ݂ܰܬ݁ܪܶܝܢ ܓ݂ܰܒ݁ܪܺܝܢ ܫܰܪܺܝܪܳܐ ܗ̄ܝ:</VERS>
      <VERS vnumber="18">ܐܶܢܳܐ ܐ̄ܢܳܐ ܕ݂ܣܳܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܘܳܐܒ݁ܝ ܕ݂ܫܰܕ݂ܪܰܢܝ ܣܳܗܶܕ݁ ܥܠܰܝ:</VERS>
      <VERS vnumber="19">ܐܳܡܪܺܝܢ ܠܶܗ ܐܰܝܟ݂ܰܘ ܐܰܒܽ݁ܘܟ݁ ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܘܠܳܐ ܠܺܝ ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܠܳܐܒ݁ܝ ܐܶܠܽܘ ܠܺܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܐܳܦ݁ ܠܳܐܒ݁ܝ ܝܳܕ݁ܥܺܝܢ ܗ̄ܘܰܝܬ݂ܽܘܢ: ܣ</VERS>
      <VERS vnumber="20">ܗܳܠܶܝܢ ܡܶܠܶܐ ܡܰܠܶܠ ܒ݂ܶܝܬ݁-ܓ݂ܰܙܳܐ ܟ݂ܰܕ݁ ܡܰܠܶܦ݁ ܒ݂ܗܰܝܟ݂ܠܳܐ ܘܠܳܐ ܐ̄ܢܳܫ ܐܰܚܕ݂ܶܗ ܠܳܐ ܓ݂ܶܝܪ ܥܕܰ݁ܟ݂ܺܝܠ ܐܶܬܳ݁ܬ݁ ܗ̄ܘܳܬ݁ ܫܳܥܬܶ݁ܗ: ܣ</VERS>
      <VERS vnumber="21">ܐܳܡܰܪ ܠܗܽܘܢ ܬ݂ܽܘܒ݁ ܝܶܫܽܘܥ ܐܶܢܳܐ ܐܳܙܶܠ ܐ̄ܢܳܐ ܘܬܶ݁ܒ݁ܥܽܘܢܳܢܝ ܘܰܬ݁ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ ܘܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:</VERS>
      <VERS vnumber="22">ܐܳܡܪܺܝܢ ܝܺܗܽܘܕܳ݁ܝܶܐ ܠܡܳܐ ܟ݂ܰܝ ܢܰܦ݁ܫܶܗ ܩܳܛܶܠ ܕ݂ܳܐܡܰܪ ܕ݂ܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ:</VERS>
      <VERS vnumber="23">ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܡܶܢ ܕ݂ܰܠܬܰ݁ܚܬ݂ ܐܰܢ̄ܬ݂ܽܘܢ ܘܶܐܢܳܐ ܡܶܢ ܕ݂ܰܠܥܶܠ ܐ̄ܢܳܐ ܐܰܢ̄ܬ݂ܽܘܢ ܡܶܢ ܗܳܢܳܐ ܐܰܢ̄ܬ݂ܽܘܢ ܥܳܠܡܳܐ ܐܶܢܳܐ ܠܳܐ ܗ̄ܘܺܝܬ݁ ܡܶܢ ܗܳܢܳܐ ܥܳܠܡܳܐ:</VERS>
      <VERS vnumber="24">ܐܶܡܪܶܬ݁ ܠܟܽ݁ܘܢ ܕ݂ܰܬ݁ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ ܐܶܠܳܐ ܓ݂ܶܝܪ ܬ݂ܗܰܝܡܢܽܘܢ ܕ݂ܶܐܢܳܐ ܐ̄ܢܳܐ ܬ݂ܡܽܘܬܽ݁ܘܢ ܒ݂ܰܚܛܳܗܰܝܟ݂ܽܘܢ:</VERS>
      <VERS vnumber="25">ܐܳܡܪܺܝܢ ܝܺܗܽܘܕܳ݁ܝܶܐ ܐܰܢ̄ܬ݂ ܡܰܢ ܐܰܢ̄ܬ݂ ܐܳܡܰܪ ܠܗܽܘܢ ܝܶܫܽܘܥ ܐܳܦܶ݁ܢ ܕ݂ܫܰܪܺܝܬ݁ ܕ݂ܶܐܡܰܠܶܠ ܥܰܡܟܽ݁ܘܢ:</VERS>
      <VERS vnumber="26">ܣܰܓ݂ܺܝ ܐܺܝܬ݁ ܠܺܝ ܥܠܰܝܟ݂ܽܘܢ ܠܡܺܐܡܰܪ ܘܠܰܡܕܳ݁ܢ ܐܶܠܳܐ ܡܰܢ ܕ݂ܫܰܕ݂ܪܰܢܝ ܫܰܪܺܝܪ ܗܽ̄ܘ ܘܶܐܢܳܐ ܐܰܝܠܶܝܢ ܕ݂ܫܶܡܥܶܬ݁ ܡܶܢܶܗ ܗܳܠܶܝܢ ܗܽ̄ܘ ܡܡܰܠܶܠ ܐ̄ܢܳܐ ܒ݂ܥܳܠܡܳܐ:</VERS>
      <VERS vnumber="27">ܘܠܳܐ ܝܺܕܰ݁ܥܘ ܕ݂ܥܰܠ ܐܰܒܳ݁ܐ ܐܶܡܰܪ ܠܗܽܘܢ ܣܣ:</VERS>
      <VERS vnumber="28">ܐܳܡܰܪ ܠܗܽܘܢ ܬ݂ܽܘܒ݁ ܝܶܫܽܘܥ ܐܶܡܰܬ݁ܝ ܕ݂ܰܬ݁ܪܺܝܡܽܘܢܶܗ ܠܰܒ݁ܪܶܗ ܕ݂ܐ̄ܢܳܫܳܐ ܗܳܝܕ݂ܶܝܢ ܬ݂ܶܕ݂ܥܽܘܢ ܕ݂ܶܐܢܳܐ ܐ̄ܢܳܐ ܘܡܶܕ݂ܶܡ ܡܶܢ ܨܒܽ݁ܘܬ݁ ܢܰܦ݁ܫܝ ܠܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܐܰܝܟ݂ܰܢܳܐ ܕ݂ܰܐܠܦܰ݁ܢܝ ܐܳܒ݁ܝ ܗܳܟ݁ܘܳܬ݁ ܗܽ̄ܘ ܡܡܰܠܶܠ ܐ̄ܢܳܐ:</VERS>
      <VERS vnumber="29">ܘܡܰܢ ܕ݂ܫܰܕ݂ܪܰܢܝ ܥܰܡܝ ܐܺܝܬܰ݁ܘܗ̄ܝ ܘܠܳܐ ܫܰܒ݁ܩܰܢܝ ܒ݂ܰܠܚܽܘܕܰ݁ܝ ܐܳܒ݁ܝ ܡܶܛܽܠ ܕ݂ܶܐܢܳܐ ܡܶܕ݂ܶܡ ܕ݂ܫܳܦܰ݁ܪ ܠܶܗ ܥܳܒܶ݁ܕ݁ ܐ̄ܢܳܐ ܒ݂ܟܽ݁ܠܙܒܰ݁ܢ: ܣ</VERS>
      <VERS vnumber="30">ܟ݂ܰܕ݁ ܗܳܠܶܝܢ ܡܡܰܠܶܠ ܗ̄ܘܳܐ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ:</VERS>
      <VERS vnumber="31">ܘܶܐܡܰܪ ܝܶܫܽܘܥ ܠܗܳܢܽܘܢ ܝܺܗܽܘܕܳ݁ܝܶܐ ܕ݂ܗܰܝܡܶܢܘ ܒ݂ܶܗ ܐܶܢ ܐܰܢ̄ܬ݂ܽܘܢ ܬ݂ܟܰ݁ܬ݂ܪܽܘܢ ܒ݂ܡܶܠܰܬ݁ܝ ܫܰܪܺܝܪܳܐܝܺܬ݁ ܬ݂ܰܠܡܺܝܕܰ݁ܝ ܐܰܢ̄ܬ݂ܽܘܢ:</VERS>
      <VERS vnumber="32">ܘܬܶ݁ܕ݂ܥܽܘܢ ܫܪܳܪܳܐ ܘܗܽܘ ܫܪܳܪܳܐ ܢܚܰܪܰܪܟܽ݁ܘܢ:</VERS>
      <VERS vnumber="33">ܐܳܡܪܺܝܢ ܠܶܗ ܙܰܪܥܶܗ ܚܢܰܢ ܕ݂ܰܐܒ݁ܪܳܗܳܡ ܘܡܶܢ ܡܬܽ݁ܘܡ ܥܰܒ݁ܕ݂ܽܘܬܳ݁ܐ ܠܐ̄ܢܳܫ ܠܳܐ ܦ݂ܠܺܝܚܳܐ ܠܰܢ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܕ݂ܬܶ݁ܗܘܽܘܢ ܒ݂ܢܰܝ ܚܺܐܪܶܐ:</VERS>
      <VERS vnumber="34">ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪܢܳܐ ܠܟܽ݁ܘܢ ܕ݂ܟܽ݁ܠܡܰܢ ܕ݂ܥܳܒܶ݁ܕ݁ ܚܛܺܝܬܳ݁ܐ ܥܰܒ݁ܕ݂ܳܗ ܗܽ̄ܘ ܕ݂ܰܚܛܺܝܬܳ݁ܐ:</VERS>
      <VERS vnumber="35">ܘܥܰܒ݁ܕ݂ܳܐ ܠܳܐ ܡܩܰܘܶܐ ܠܥܳܠܰܡ ܒ݂ܒܰ݁ܝܬ݂ܳܐ ܒ݂ܪܳܐ ܕ݂ܶܝܢ ܠܥܳܠܰܡ ܡܩܰܘܶܐ:</VERS>
      <VERS vnumber="36">ܐܶܢ ܗܽܘ ܗܳܟܺ݁ܝܠ ܕ݂ܰܒ݁ܪܳܐ ܢܚܰܪܰܪܟܽ݁ܘܢ ܫܰܪܺܝܪܳܐܝܺܬ݁ ܬ݂ܶܗܘܽܘܢ ܒ݂ܢܰܝ ܚܺܐܪܶܐ:</VERS>
      <VERS vnumber="37">ܝܳܕܰ݁ܥ ܐ̄ܢܳܐ ܕ݂ܙܰܪܥܶܗ ܐܰܢ̄ܬ݂ܽܘܢ ܕ݂ܰܐܒ݁ܪܳܗܳܡ ܐܶܠܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܡܶܛܽܠ ܕ݂ܰܠܡܶܠܰܬ݁ܝ ܠܳܐ ܣܳܦ݁ܩܺܝܢ ܐܢ̄ܬ݂ܽܘܢ:</VERS>
      <VERS vnumber="38">ܐܶܢܳܐ ܡܶܕ݂ܶܡ ܕ݂ܰܚܙܺܝܬ݁ ܠܘܳܬ݁ ܐܳܒ݁ܝ ܡܡܰܠܶܠ ܐ̄ܢܳܐ ܘܰܐܢ̄ܬ݂ܽܘܢ ܡܶܕ݂ܶܡ ܕ݂ܰܚܙܰܝܬ݂ܽܘܢ ܠܘܳܬ݁ ܐܰܒܽ݁ܘܟܽ݁ܘܢ ܥܳܒ݁ܕ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="39">ܥܢܰܘ ܘܳܐܡܪܺܝܢ ܠܶܗ ܐܰܒܽ݁ܘܢ ܕ݂ܺܝܠܰܢ ܐܰܒ݁ܪܳܗܳܡ ܗܽ̄ܘ ܣ݂ ܣ݂ ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܒ݂ܢܰܘܗ̄ܝ ܗ̄ܘܰܝܬ݂ܽܘܢ ܕ݂ܰܐܒ݁ܪܳܗܳܡ ܥܒܳ݁ܕܰ݁ܘܗ̄ܝ ܕ݂ܰܐܒ݁ܪܳܗܳܡ ܥܳܒ݁ܕ݂ܺܝܢ ܗ̄ܘܰܝܬ݂ܽܘܢ:</VERS>
      <VERS vnumber="40">ܗܳܫܳܐ ܕ݂ܶܝܢ ܗܳܐ ܒ݂ܳܥܶܝܢ ܐܢ̄ܬ݂ܽܘܢ ܠܡܶܩܛܠܰܢܝ ܠܓܰ݁ܒ݁ܪܳܐ ܕ݂ܫܰܪܺܝܪܬ݂ܳܐ ܡܰܠܠܶܬ݁ ܥܰܡܟܽ݁ܘܢ ܐܰܝܕܳ݁ܐ ܕ݂ܫܶܡܥܶܬ݁ ܡܶܢ ܐܰܠܳܗܳܐ ܗܳܕܶ݁ܐ ܐܰܒ݁ܪܳܗܳܡ ܠܳܐ ܥܒܰ݁ܕ݁:</VERS>
      <VERS vnumber="41">ܐܰܢ̄ܬ݂ܽܘܢ ܕ݂ܶܝܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܥܒܳ݁ܕܶ݁ܐ ܕ݂ܰܐܒܽ݁ܘܟܽ݁ܘܢ ܐܳܡܪܺܝܢ ܠܶܗ ܚܢܰܢ ܡܶܢ ܙܳܢܝܽܘܬܳ݁ܐ ܠܳܐ ܗܘܰܝܢ ܚܰܕ݁ ܐܰܒܳ݁ܐ ܐܺܝܬ݁ ܠܰܢ ܐܰܠܳܗܳܐ:</VERS>
      <VERS vnumber="42">ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܐܰܠܳܗܳܐ ܗ̄ܘܳܐ ܐܰܒܽ݁ܘܟܽ݁ܘܢ ܡܰܚܒܺ݁ܝܢ ܗ̄ܘܰܝܬ݂ܽܘܢ ܠܺܝ ܐܶܢܳܐ ܓ݂ܶܝܪ ܡܶܢ ܐܰܠܳܗܳܐ ܢܶܦ݁ܩܶܬ݁ ܘܶܐܬܺ݁ܝܬ݁ ܘܠܳܐ ܗ̄ܘܳܐ ܡܶܢ ܨܒܽ݁ܘܬ݁ ܢܰܦ݁ܫܝ ܐܶܬܺ݁ܝܬ݁ ܐܶܠܳܐ ܗܽܘ ܫܰܕ݂ܪܰܢܝ:</VERS>
      <VERS vnumber="43">ܡܶܛܽܠ ܡܳܢܳܐ ܡܶܠܰܬ݁ܝ ܠܳܐ ܡܶܫܬ݂ܰܘܕ݂ܥܺܝܢ ܐܢ̄ܬ݂ܽܘܢ ܥܰܠ ܕ݂ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܫܳܡܥܺܝܢ ܡܶܠܰܬ݁ܝ:</VERS>
      <VERS vnumber="44">ܐܰܢ̄ܬ݂ܽܘܢ ܡܶܢ ܐܰܒܳ݁ܐ ܐܳܟܶ݁ܠܩܰܪܨܳܐ ܐܺܝܬܰ݁ܝܟ݂ܽܘܢ ܘܪܶܓ݂ܬܶ݁ܗ ܕ݂ܰܐܒܽ݁ܘܟܽ݁ܘܢ ܨܳܒܶ݁ܝܢ ܐܢ̄ܬ݂ܽܘܢ ܠܡܶܥܒ݂ܰܕ݁ ܗܰܘ ܕ݂ܡܶܢ ܒ݂ܪܺܫܺܝܬ݁ ܩܳܛܶܠ ܐ̄ܢܳܫܳܐ ܗܽܘ ܘܒܰ݁ܫܪܳܪܳܐ ܠܳܐ ܩܳܐܶܡ ܡܶܛܽܠ ܕ݂ܰܫܪܳܪܳܐ ܠܰܝܬ݂ ܒ݂ܶܗ ܐܶܡܰܬ݁ܝ ܕ݂ܰܡܡܰܠܶܠ ܟ݂ܰܕ݂ܳܒܽ݁ܘܬܳ݁ܐ ܡܶܢ ܕ݂ܺܝܠܶܗ ܗܽܘ ܡܡܰܠܶܠ ܡܶܛܽܠ ܕ݂ܕܰ݁ܓ݂ܳܠܳܐ ܗܽܘ ܐܳܦ݁ ܐܰܒܽ݁ܘܗ:</VERS>
      <VERS vnumber="45">ܐܶܢܳܐ ܕ݂ܶܝܢ ܕ݂ܰܫܪܳܪܳܐ ܡܡܰܠܶܠ ܐ̄ܢܳܐ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="46">ܡܰܢܽܘ ܡܶܢܟܽ݁ܘܢ ܡܰܟ݂ܶܣ ܠܺܝ ܥܰܠ ܚܛܺܝܬܳ݁ܐ ܘܶܐܢ ܫܪܳܪܳܐ ܡܡܰܠܶܠ ܐ̄ܢܳܐ ܐܰܢ̄ܬ݂ܽܘܢ ܠܡܳܢܳܐ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="47">ܡܰܢ ܕ݂ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܡܶܠܶܐ ܕ݂ܰܐܠܳܗܳܐ ܫܳܡܰܥ ܡܶܛܽܠ ܗܳܢܳܐ ܐܰܢ̄ܬ݂ܽܘܢ ܠܳܐ ܫܳܡܥܺܝܢ ܐܢ̄ܬ݂ܽܘܢ ܡܶܛܽܠ ܕ݂ܠܳܐ ܗܘܰܝܬ݂ܽܘܢ ܡܶܢ ܐܰܠܳܗܳܐ:</VERS>
      <VERS vnumber="48">ܥܢܰܘ ܝܺܗܽܘܕܳ݁ܝܶܐ ܘܳܐܡܪܺܝܢ ܠܶܗ ܠܳܐ ܫܰܦ݂ܺܝܪ ܐܳܡܪܺܝܢ ܐܶܢܰܚܢܰܢ ܕ݂ܫܳܡܪܳܝܳܐ ܐܰܢ̄ܬ݂ ܘܕܰ݁ܝܘܳܐ ܐܺܝܬ݁ ܠܳܟ݁:</VERS>
      <VERS vnumber="49">ܐܳܡܰܪ ܠܗܽܘܢ ܝܶܫܽܘܥ ܠܺܝ ܕ݂ܰܝܘܳܐ ܠܳܐ ܐܺܝܬ݁ ܐܶܠܳܐ ܠܳܐܒ݁ܝ ܡܝܰܩܰܪ ܐ̄ܢܳܐ ܘܰܐܢ̄ܬ݂ܽܘܢ ܡܨܰܥܪܺܝܢ ܠܺܝ:</VERS>
      <VERS vnumber="50">ܐܶܢܳܐ ܕ݂ܶܝܢ ܠܳܐ ܒ݂ܳܥܶܐ ܐ̄ܢܳܐ ܫܽܘܒ݁ܚܝ ܐܺܝܬ݁ ܗܽ̄ܘ ܕ݂ܒܳ݁ܥܶܐ ܘܕܳ݁ܐܶܢ:</VERS>
      <VERS vnumber="51">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܡܶܠܰܬ݁ܝ ܢܳܛܰܪ ܡܰܘܬ݂ܳܐ ܠܳܐ ܢܶܚܙܶܐ ܠܥܳܠܰܡ:</VERS>
      <VERS vnumber="52">ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܗܳܫܳܐ ܝܺܕܰ݁ܥܢ ܕ݂ܕܰ݁ܝܘܳܐ ܐܺܝܬ݁ ܠܳܟ݁ ܐܰܒ݁ܪܳܗܳܡ ܡܺܝܬ݁ ܘܰܢܒܺ݁ܝܶܐ ܘܰܐܢ̄ܬ݂ ܐܳܡܰܪ ܐܰܢ̄ܬ݂ ܕ݂ܡܰܢ ܕ݂ܡܶܠܰܬ݁ܝ ܢܳܛܰܪ ܡܰܘܬ݂ܳܐ ܠܳܐ ܢܶܛܥܰܡ ܠܥܳܠܰܡ:</VERS>
      <VERS vnumber="53">ܠܡܳܐ ܐܰܢ̄ܬ݂ ܪܰܒ݁ ܐܰܢ̄ܬ݂ ܡܶܢ ܐܰܒܽ݁ܘܢ ܐܰܒ݁ܪܳܗܳܡ ܕ݂ܡܺܝܬ݁ ܘܡܶܢ ܢܒܺ݁ܝܶܐ ܕ݂ܡܺܝܬ݁ܘ ܡܰܢܽܘ ܥܳܒܶ݁ܕ݁ ܐܰܢ̄ܬ݂ ܢܰܦ݁ܫܳܟ݁:</VERS>
      <VERS vnumber="54">ܐܳܡܰܪ ܠܗܽܘܢ ܝܶܫܽܘܥ ܐܶܢ ܐܶܢܳܐ ܡܫܰܒ݂ܰܚ ܐ̄ܢܳܐ ܢܰܦ݁ܫܝ ܫܽܘܒ݁ܚܝ ܠܳܐ ܗ̄ܘܳܐ ܡܶܕ݂ܶܡ ܐܺܝܬܰ݁ܘܗ̄ܝ ܐܳܒ݁ܝ ܕ݂ܰܡܫܰܒ݂ܰܚ ܠܺܝ ܗܰܘ ܕ݂ܳܐܡܪܺܝܢ ܐܢ̄ܬ݂ܽܘܢ ܕ݂ܰܐܠܳܗܰܢ ܗܽ̄ܘ:</VERS>
      <VERS vnumber="55">ܘܠܳܐ ܝܺܕܰ݁ܥܬ݂ܽܘܢܳܝܗ̄ܝ ܐܶܢܳܐ ܕ݂ܶܝܢ ܝܳܕܰ݁ܥ ܐ̄ܢܳܐ ܠܶܗ ܘܶܐܢ ܐܳܡܰܪ ܐ̄ܢܳܐ ܕ݂ܠܳܐ ܝܳܕܰ݁ܥ ܐ̄ܢܳܐ ܠܶܗ ܗܳܘܶܐ ܐ̄ܢܳܐ ܠܺܝ ܟ݂ܰܕ݂ܳܒܳ݁ܐ ܐܰܟ݁ܘܳܬ݁ܟܽ݁ܘܢ ܐܶܠܳܐ ܝܳܕܰ݁ܥ ܐ̄ܢܳܐ ܠܶܗ ܘܡܶܠܬܶ݁ܗ ܢܳܛܰܪ ܐ̄ܢܳܐ:</VERS>
      <VERS vnumber="56">ܐܰܒ݁ܪܳܗܳܡ ܐܰܒܽ݁ܘܟܽ݁ܘܢ ܡܣܰܘܰܚ ܗ̄ܘܳܐ ܕ݂ܢܶܚܙܶܐ ܝܰܘܡܝ ܘܰܚܙܳܐ ܘܰܚܕܺ݁ܝ:</VERS>
      <VERS vnumber="57">ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܥܕܰ݁ܟ݂ܺܝܠ ܒ݂ܰܪ ܚܰܡܫܺܝܢ ܫܢܺܝܢ ܠܳܐ ܗ̄ܘܰܝܬ݂ ܘܠܰܐܒ݁ܪܳܗܳܡ ܚܙܰܝܬ݂:</VERS>
      <VERS vnumber="58">ܐܳܡܰܪ ܠܗܽܘܢ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܥܰܕ݁ܠܳܐ ܢܶܗܘܶܐ ܐܰܒ݁ܪܳܗܳܡ ܐܶܢܳܐ ܐܺܝܬܰ݁ܝ:</VERS>
      <VERS vnumber="59">ܘܰܫܩܰܠܘ ܟ݂ܺܐܦܶ݁ܐ ܕ݂ܢܶܪܓ݂ܡܽܘܢܳܝܗ̄ܝ ܘܝܶܫܽܘܥ ܐܶܬ݂ܛܰܫܺܝ ܘܰܢܦܰ݁ܩ ܡܶܢ ܗܰܝܟ݂ܠܳܐ ܘܰܥܒܰ݁ܪ ܒ݂ܰܝܢܳܬ݁ܗܽܘܢ ܘܶܐܙܰܠ ܣܣ:</VERS>
    </CHAPTER>
    <CHAPTER cnumber="9">
      <VERS vnumber="1">ܘܟܰ݁ܕ݁ ܥܳܒܰ݁ܪ ܚܙܳܐ ܓ݂ܰܒ݁ܪܳܐ ܣܰܡܝܳܐ ܕ݂ܡܶܢ ܟ݂ܪܶܣ ܐܶܡܶܗ:</VERS>
      <VERS vnumber="2">ܘܫܰܐܠܽܘܗ̄ܝ ܬ݂ܰܠܡܺܝܕܰ݁ܘܗ̄ܝ ܘܳܐܡܪܺܝܢ ܪܰܒ݂ܰܢ ܡܰܢܽܘ ܚܛܳܐ ܗܳܢܳܐ ܐܰܘ ܐܰܒܳ݁ܗܰܘܗ̄ܝ ܕ݂ܟܰ݁ܕ݁ ܣܡܶܐ ܢܶܬܺ݁ܝܠܶܕ݁:</VERS>
      <VERS vnumber="3">ܐܳܡܰܪ ܠܗܽܘܢ ܝܶܫܽܘܥ ܠܳܐ ܗܽܘ ܚܛܳܐ ܘܠܳܐ ܐܰܒܳ݁ܗܰܘܗ̄ܝ ܐܶܠܳܐ ܕ݂ܢܶܬ݁ܚܙܽܘܢ ܒ݂ܶܗ ܥܒܳ݁ܕܰ݁ܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="4">ܠܺܝ ܘܳܠܶܐ ܠܡܶܥܒ݂ܰܕ݁ ܥܒܳ݁ܕܶ݁ܐ ܕ݂ܡܰܢ ܕ݂ܫܰܕ݂ܪܰܢܝ ܥܰܕ݁ ܐܺܝܡܳܡܳܐ ܗܽܘ ܐܳܬܶ݁ܐ ܠܺܠܝܳܐ ܕ݂ܐ̄ܢܳܫ ܠܳܐ ܡܶܫܟ݂ܰܚ ܠܡܶܦ݁ܠܰܚ:</VERS>
      <VERS vnumber="5">ܟ݂ܡܳܐ ܕ݂ܰܒ݁ܥܳܠܡܳܐ ܐ̄ܢܳܐ ܢܽܘܗܪܶܗ ܐ̄ܢܳܐ ܕ݂ܥܳܠܡܳܐ:</VERS>
      <VERS vnumber="6">ܘܟܰ݁ܕ݁ ܐܶܡܰܪ ܗܳܠܶܝܢ ܪܰܩ ܥܰܠ ܐܰܪܥܳܐ ܘܰܓ݁ܒܰ݁ܠ ܛܺܝܢܳܐ ܡܶܢ ܪܽܘܩܶܗ ܘܛܳܫ ܥܰܠ ܥܰܝܢܰܘܗ̄ܝ ܕ݂ܗܰܘ ܣܰܡܝܳܐ:</VERS>
      <VERS vnumber="7">ܘܶܐܡܰܪ ܠܶܗ ܙܶܠ ܐܰܫܺܝܓ݁ ܒ݂ܡܰܥܡܽܘܕܺ݁ܝܬܳ݁ܐ ܕ݂ܫܺܝܠܽܘܚܳܐ ܘܶܐܙܰܠ ܐܰܫܺܝܓ݁ ܘܶܐܬܳ݁ܐ ܟ݂ܰܕ݁ ܚܳܙܶܐ:</VERS>
      <VERS vnumber="8">ܫܒܳ݁ܒܰ݁ܘܗ̄ܝ ܕ݂ܶܝܢ ܘܰܐܝܠܶܝܢ ܕ݂ܰܚܙܶܐ ܗ̄ܘܳܐ ܠܗܽܘܢ ܡܶܢ ܩܕܺ݁ܝܡ ܕ݂ܚܳܕܰ݁ܪ ܗ̄ܘܳܐ ܐܳܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܰܘ ܗܰܘ ܕ݂ܝܳܬܶ݁ܒ݁ ܗ̄ܘܳܐ ܘܚܳܕܰ݁ܪ:</VERS>
      <VERS vnumber="9">ܐܺܝܬ݁ ܕ݂ܳܐܡܪܺܝܢ ܗ̄ܘܰܘ ܕ݂ܗܽܘܝܽܘ ܘܺܐܝܬ݁ ܕ݂ܳܐܡܪܺܝܢ ܗ̄ܘܰܘ ܠܳܐ ܐܶܠܳܐ ܡܶܕ݁ܡܳܐ ܕ݂ܳܡܶܐ ܠܶܗ ܗܽܘ ܕ݂ܶܝܢ ܐܳܡܰܪ ܗ̄ܘܳܐ ܕ݂ܶܐܢܳܐ ܐ̄ܢܳܐ:</VERS>
      <VERS vnumber="10">ܐܳܡܪܺܝܢ ܠܶܗ ܐܰܝܟ݂ܰܢܳܐ ܐܶܬ݁ܦ݂ܰܬ݂ܰܚ ܥܰܝܢܰܝܟְ݂:</VERS>
      <VERS vnumber="11">ܥܢܳܐ ܘܶܐܡܰܪ ܠܗܽܘܢ ܓ݂ܰܒ݁ܪܳܐ ܕ݂ܰܫܡܶܗ ܝܶܫܽܘܥ ܥܒܰ݁ܕ݁ ܛܺܝܢܳܐ ܘܛܳܫ ܠܺܝ ܥܰܠ ܥܰܝܢܰܝ ܘܶܐܡܰܪ ܠܺܝ ܙܶܠ ܐܰܫܺܝܓ݁ ܒ݂ܡܰܝܳܐ ܕ݂ܫܺܝܠܽܘܚܳܐ ܘܶܐܙܶܠ̄ܬ݁ ܐܰܫܺܝܓܶ݁ܬ݁ ܘܶܐܬ݁ܚܙܺܝ ܠܺܝ:</VERS>
      <VERS vnumber="12">ܐܳܡܪܺܝܢ ܠܶܗ ܐܰܝܟ݂ܰܘ ܐܳܡܰܪ ܠܗܽܘܢ ܠܳܐ ܝܳܕܰ݁ܥ ܐ̄ܢܳܐ:</VERS>
      <VERS vnumber="13">ܘܰܐܝܬ݂ܝܽܘܗ̄ܝ ܠܗܰܘ ܕ݂ܡܶܢ ܩܕܺ݁ܝܡ ܣܰܡܝܳܐ ܗ̄ܘܳܐ ܠܘܳܬ݁ ܦ݂ܪܺܝܫܶܐ:</VERS>
      <VERS vnumber="14">ܐܺܝܬܶ݁ܝܗ ܗ̄ܘܳܬ݁ ܕ݂ܶܝܢ ܫܰܒ݂ܬܳ݁ܐ ܟ݂ܰܕ݁ ܥܒܰ݁ܕ݁ ܛܺܝܢܳܐ ܝܶܫܽܘܥ ܘܦܰ݁ܬ݂ܰܚ ܠܶܗ ܥܰܝܢܰܘܗ̄ܝ:</VERS>
      <VERS vnumber="15">ܘܬܽ݁ܘܒ݁ ܫܰܐܠܽܘܗ̄ܝ ܦ݂ܪܺܝܫܶܐ ܐܰܝܟ݂ܰܢܳܐ ܐܶܬ݁ܚܙܺܝ ܠܳܟ݁ ܗܽܘ ܕ݂ܶܝܢ ܐܶܡܰܪ ܠܗܽܘܢ ܛܺܝܢܳܐ ܣܳܡ ܥܰܠ ܥܰܝܢܰܝ ܘܰܐܫܺܝܓܶ݁ܬ݁ ܘܶܐܬ݁ܚܙܺܝ ܠܺܝ:</VERS>
      <VERS vnumber="16">ܘܳܐܡܪܺܝܢ ܗ̄ܘܰܘ ܐ̄ܢܳܫܳܐ ܡܶܢ ܦ݂ܪܺܝܫܶܐ ܗܳܢܳܐ ܓ݂ܰܒ݁ܪܳܐ ܠܳܐ ܗ̄ܘܳܐ ܡܶܢ ܐܰܠܳܗܳܐ ܗܽܘ ܕ݂ܫܰܒ݂ܬܳ݁ܐ ܠܳܐ ܢܳܛܰܪ ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܐܰܝܟ݂ܰܢܳܐ ܡܶܫܟ݂ܰܚ ܓ݂ܰܒ݁ܪܳܐ ܚܰܛܳܝܳܐ ܗܳܠܶܝܢ ܐܳܬ݁ܘܳܬܳ݁ܐ ܠܡܶܥܒ݂ܰܕ݁ ܘܦܳ݁ܠܓ݂ܽܘܬܳ݁ܐ ܐܺܝܬ݁ ܗ̄ܘܳܬ݁ ܒ݂ܰܝܢܳܬ݁ܗܽܘܢ:</VERS>
      <VERS vnumber="17">ܐܳܡܪܺܝܢ ܬ݂ܽܘܒ݁ ܠܗܰܘ ܣܰܡܝܳܐ ܐܰܢ̄ܬ݂ ܡܳܢܳܐ ܐܳܡܰܪ ܐܰܢ̄ܬ݂ ܥܠܰܘܗ̄ܝ ܕ݂ܦܰ݁ܬ݂ܰܚ ܠܳܟ݁ ܥܰܝܢܰܝܟְ݂ ܐܳܡܰܪ ܠܗܽܘܢ ܐܶܢܳܐ ܐܳܡܰܪ ܐ̄ܢܳܐ ܕ݂ܰܢܒܺ݁ܝܳܐ ܗܽܘ:</VERS>
      <VERS vnumber="18">ܠܳܐ ܕ݂ܶܝܢ ܗܰܝܡܶܢܘ ܗ̄ܘܰܘ ܥܠܰܘܗ̄ܝ ܝܺܗܽܘܕܳ݁ܝܶܐ ܕ݂ܣܰܡܝܳܐ ܗ̄ܘܳܐ ܘܰܚܙܳܐ ܥܕܰ݁ܡܳܐ ܕ݂ܰܩܪܰܘ ܠܰܐܒܳ݁ܗܰܘܗ̄ܝ ܕ݂ܗܰܘ ܕ݂ܰܚܙܳܐ:</VERS>
      <VERS vnumber="19">ܘܫܰܐܶܠܘ ܐܶܢܽܘܢ ܐܶܢ ܗܳܢܰܘ ܒ݂ܶܪܟܽ݁ܘܢ ܗܰܘ ܕ݂ܰܐܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܟܰ݁ܕ݁ ܣܡܶܐ ܐܶܬܺ݁ܝܠܶܕ݁ ܐܰܝܟ݂ܰܢܳܐ ܗܳܫܳܐ ܚܳܙܶܐ:</VERS>
      <VERS vnumber="20">ܥܢܰܘ ܕ݂ܶܝܢ ܐܰܒܳ݁ܗܰܘܗ̄ܝ ܘܶܐܡܰܪܘ ܝܳܕ݁ܥܺܝܢܰܢ ܕ݂ܗܳܢܰܘ ܒ݂ܪܰܢ ܘܰܕ݁ܟܰ݁ܕ݁ ܣܡܶܐ ܐܶܬܺ݁ܝܠܶܕ݁:</VERS>
      <VERS vnumber="21">ܐܰܝܟ݂ܰܢܳܐ ܕ݂ܶܝܢ ܗܳܫܳܐ ܚܳܙܶܐ ܐܰܘ ܡܰܢܽܘ ܦ݂ܰܬ݂ܰܚ ܠܶܗ ܥܰܝܢܰܘܗ̄ܝ ܠܳܐ ܝܳܕ݁ܥܺܝܢܰܢ ܐܳܦ݁ ܗܽܘ ܥܰܠ ܠܶܗ ܠܰܫܢܰܘܗ̄ܝ ܠܶܗ ܫܰܐܶܠܘ ܗܽܘ ܚܠܳܦ݁ ܢܰܦ݁ܫܶܗ ܢܡܰܠܶܠ:</VERS>
      <VERS vnumber="22">ܗܳܠܶܝܢ ܐܶܡܰܪܘ ܐܰܒܳ݁ܗܰܘܗ̄ܝ ܡܶܛܽܠ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܝܺܗܽܘܕܳ݁ܝܶܐ ܦ݂ܣܰܩܘ ܗ̄ܘܰܘ ܓ݂ܶܝܪ ܝܺܗܽܘܕܳ݁ܝܶܐ ܕ݂ܶܐܢ ܐ̄ܢܳܫ ܢܰܘܕ݂ܶܐ ܒ݂ܶܗ ܕ݂ܰܡܫܺܝܚܳܐ ܗܽܘ ܢܰܦ݂ܩܽܘܢܳܝܗ̄ܝ ܡܶܢ ܟ݂ܢܽܘܫܬ݂ܳܐ:</VERS>
      <VERS vnumber="23">ܡܶܛܽܠ ܗܳܢܳܐ ܐܶܡܰܪܘ ܐܰܒܳ݁ܗܰܘܗ̄ܝ ܕ݂ܥܰܠ ܠܶܗ ܠܰܫܢܰܘܗ̄ܝ ܠܶܗ ܫܰܐܶܠܘ ܣܣ:</VERS>
      <VERS vnumber="24">ܘܰܩܪܰܐܘܽܗ̄ܝ ܠܓܰ݁ܒ݁ܪܳܐ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܣܰܡܝܳܐ ܘܳܐܡܪܺܝܢ ܠܶܗ ܫܰܒ݂ܰܚ ܠܰܐܠܳܗܳܐ ܚܢܰܢ ܓ݂ܶܝܪ ܝܳܕ݁ܥܺܝܢܰܢ ܕ݂ܗܳܢܳܐ ܓ݂ܰܒ݁ܪܳܐ ܚܰܛܳܝܳܐ ܗܽܘ:</VERS>
      <VERS vnumber="25">ܥܢܳܐ ܗܽܘ ܘܶܐܡܰܪ ܠܗܽܘܢ ܐܶܢ ܚܰܛܳܝܳܐ ܗܽܘ ܠܳܐ ܝܳܕܰ݁ܥ ܐ̄ܢܳܐ ܚܕܳ݁ܐ ܕ݂ܶܝܢ ܝܳܕܰ݁ܥ ܐ̄ܢܳܐ ܕ݂ܣܰܡܝܳܐ ܗ̄ܘܺܝܬ݁ ܘܗܳܫܳܐ ܗܳܐ ܚܳܙܶܐ ܐ̄ܢܳܐ:</VERS>
      <VERS vnumber="26">ܐܳܡܪܺܝܢ ܠܶܗ ܬ݂ܽܘܒ݁ ܡܳܢܳܐ ܥܒܰ݁ܕ݁ ܠܳܟ݁ ܐܰܝܟ݂ܰܢܳܐ ܦ݂ܰܬ݂ܰܚ ܠܳܟ݁ ܥܰܝܢܰܝܟְ݂:</VERS>
      <VERS vnumber="27">ܐܳܡܰܪ ܠܗܽܘܢ ܐܶܡܪܶܬ݁ ܠܟܽ݁ܘܢ ܘܠܳܐ ܫܡܰܥܬ݂ܽܘܢ ܡܳܢܳܐ ܬ݂ܽܘܒ݁ ܨܳܒܶ݁ܝܢ ܐܢ̄ܬ݂ܽܘܢ ܠܡܶܫܡܰܥ ܠܡܳܐ ܐܳܦ݁ ܐܰܢ̄ܬ݂ܽܘܢ ܬ݂ܰܠܡܺܝܕܶ݁ܐ ܨܳܒܶ݁ܝܢ ܐܢ̄ܬ݂ܽܘܢ ܠܡܶܗܘܳܐ ܠܶܗ:</VERS>
      <VERS vnumber="28">ܗܶܢܽܘܢ ܕ݂ܶܝܢ ܨܰܚܝܽܘܗ̄ܝ ܘܳܐܡܪܺܝܢ ܠܶܗ ܐܰܢ̄ܬ݂ ܗܽ̄ܘ ܬ݂ܰܠܡܺܝܕܶ݁ܗ ܕ݂ܗܰܘ ܚܢܰܢ ܓ݂ܶܝܪ ܬ݂ܰܠܡܺܝܕܶ݁ܐ ܚܢܰܢ ܕ݂ܡܽܘܫܶܐ:</VERS>
      <VERS vnumber="29">ܘܝܳܕ݁ܥܺܝܢܰܢ ܕ݂ܥܰܡ ܡܽܘܫܶܐ ܐܰܠܳܗܳܐ ܡܰܠܶܠ ܠܗܳܢܳܐ ܕ݂ܶܝܢ ܠܳܐ ܝܳܕ݁ܥܺܝܢܰܢ ܡܶܢ ܐܰܝܡܶܟ݂ܳܐ ܗܽܘ:</VERS>
      <VERS vnumber="30">ܥܢܳܐ ܗܰܘ ܓ݂ܰܒ݁ܪܳܐ ܘܶܐܡܰܪ ܠܗܽܘܢ ܒ݂ܗܳܕܶ݁ܐ ܗ̄ܘ ܗܳܟܺ݁ܝܠ ܠܡܶܬ݂ܕ݂ܰܡܳܪܽܘ ܕ݂ܰܐܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܢ ܐܰܝܡܶܟ݂ܳܐ ܗܽܘ ܘܥܰܝܢܰܝ ܕ݂ܺܝܠܝ ܦ݂ܰܬ݂ܰܚ:</VERS>
      <VERS vnumber="31">ܝܳܕ݁ܥܺܝܢ ܚ̄ܢܰܢ ܕ݂ܶܝܢ ܕ݂ܰܐܠܳܗܳܐ ܒ݂ܩܳܠܳܐ ܕ݂ܚܰܛܳܝܶܐ ܠܳܐ ܫܳܡܰܥ ܐܶܠܳܐ ܠܡܰܢ ܕ݂ܕܳ݁ܚܶܠ ܡܶܢܶܗ ܘܥܳܒܶ݁ܕ݁ ܨܶܒ݁ܝܳܢܶܗ ܠܗܰܘ ܗܽ̄ܘ ܫܳܡܰܥ:</VERS>
      <VERS vnumber="32">ܡܶܢ ܥܳܠܰܡ ܠܳܐ ܐܶܫܬ݂ܰܡܥܰܬ݁ ܕ݂ܦܰ݁ܬ݂ܰܚ ܐ̄ܢܳܫ ܥܰܝܢܶܐ ܕ݂ܣܰܡܝܳܐ ܕ݂ܶܐܬܺ݁ܝܠܶܕ݁:</VERS>
      <VERS vnumber="33">ܐܶܠܽܘ ܠܳܐ ܡܶܢ ܐܰܠܳܗܳܐ ܗ̄ܘܳܐ ܗܳܢܳܐ ܠܳܐ ܡܶܫܟ݂ܰܚ ܗ̄ܘܳܐ ܗܳܕܶ݁ܐ ܠܡܶܥܒ݂ܰܕ݁:</VERS>
      <VERS vnumber="34">ܥܢܰܘ ܘܳܐܡܪܺܝܢ ܠܶܗ ܐܰܢ̄ܬ݂ ܟ݂ܽܠܳܟ݁ ܒ݂ܰܚܛܳܗܶܐ ܐܶܬܺ݁ܝܠܶܕ݂ܬ݂ ܘܰܐܢ̄ܬ݂ ܡܰܠܶܦ݁ ܐܰܢ̄ܬ݂ ܠܰܢ ܘܰܐܦ݂ܩܽܘܗ̄ܝ ܠܒܰ݁ܪ:</VERS>
      <VERS vnumber="35">ܘܰܫܡܰܥ ܝܶܫܽܘܥ ܕ݂ܰܐܦ݂ܩܽܘܗ̄ܝ ܠܒܰ݁ܪ ܘܶܐܫܟ݂ܚܶܗ ܘܶܐܡܰܪ ܠܶܗ ܐܰܢ̄ܬ݂ ܡܗܰܝܡܶܢ ܐܰܢ̄ܬ݂ ܒ݂ܰܒ݁ܪܶܗ ܕ݂ܰܐܠܳܗܳܐ:</VERS>
      <VERS vnumber="36">ܥܢܳܐ ܗܰܘ ܕ݂ܶܐܬܰ݁ܐܣܺܝ ܘܶܐܡܰܪ ܡܰܢܽܘ ܡܳܪܝ ܕ݂ܶܐܗܰܝܡܶܢ ܒ݂ܶܗ:</VERS>
      <VERS vnumber="37">ܐܳܡܰܪ ܠܶܗ ܝܶܫܽܘܥ ܚܙܰܝܬ݂ܳܝܗ̄ܝ ܘܗܰܘ ܕ݂ܰܡܡܰܠܶܠ ܥܰܡܳܟ݁ ܗܽܘܝܽܘ:</VERS>
      <VERS vnumber="38">ܗܽܘ ܕ݂ܶܝܢ ܐܶܡܰܪ ܡܗܰܝܡܶܢ ܐ̄ܢܳܐ ܡܳܪܝ ܘܰܢܦܰ݁ܠ ܣܓܶ݁ܕ݁ ܠܶܗ: ܣ</VERS>
      <VERS vnumber="39">ܘܶܐܡܰܪ ܝܶܫܽܘܥ ܠܕܺ݁ܝܢܶܗ ܕ݂ܥܳܠܡܳܐ ܗܳܢܳܐ ܐܶܬܺ݁ܝܬ݁ ܕ݂ܰܐܝܠܶܝܢ ܕ݂ܠܳܐ ܚܳܙܶܝܢ ܢܶܚܙܽܘܢ ܘܰܐܝܠܶܝܢ ܕ݂ܚܳܙܶܝܢ ܢܶܣܡܽܘܢ:</VERS>
      <VERS vnumber="40">ܘܰܫܡܰܥܘ ܡܶܢ ܦ݂ܪܺܝܫܶܐ ܐܰܝܠܶܝܢ ܕ݂ܥܰܡܶܗ ܗ̄ܘܰܘ ܗܳܠܶܝܢ ܘܶܐܡܰܪܘ ܠܶܗ ܠܡܳܐ ܐܳܦ݁ ܚܢܰܢ ܣܡܰܝܳܐ ܚܢܰܢ:</VERS>
      <VERS vnumber="41">ܐܳܡܰܪ ܠܗܽܘܢ ܝܶܫܽܘܥ ܐܶܠܽܘ ܣܡܰܝܳܐ ܗ̄ܘܰܝܬ݂ܽܘܢ ܠܰܝܬ݂ ܗ̄ܘܳܬ݁ ܠܟܽ݁ܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܐܳܡܪܺܝܢ ܐܢ̄ܬ݂ܽܘܢ ܕ݂ܚܳܙܶܝܢܰܢ ܡܶܛܽܠ ܗܳܢܳܐ ܚܛܺܝܬ݁ܟܽ݁ܘܢ ܩܰܝܳܡܳܐ ܗ̄ܝ ܣܣ:</VERS>
    </CHAPTER>
    <CHAPTER cnumber="10">
      <VERS vnumber="1">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܠܳܐ ܥܳܐܶܠ ܡܶܢ ܬ݂ܰܪܥܳܐ ܠܰܛܝܳܪܳܐ ܕ݂ܥܳܢܳܐ ܐܶܠܳܐ ܣܳܠܶܩ ܡܶܢ ܕ݂ܽܘܟ݂ܳܐ ܐ̄ܚܪܳܢܝܳܐ ܗܰܘ ܓ݂ܰܢܳܒܳ݁ܐ ܗܽܘ ܘܓܰ݁ܝܳܣܳܐ:</VERS>
      <VERS vnumber="2">ܗܰܘ ܕ݂ܶܝܢ ܕ݂ܥܳܐܶܠ ܡܶܢ ܬ݂ܰܪܥܳܐ ܪܳܥܝܳܐ ܗܽܘ ܕ݂ܥܳܢܳܐ:</VERS>
      <VERS vnumber="3">ܘܰܠܗܳܢܳܐ ܢܳܛܰܪ ܬ݂ܰܪܥܳܐ ܦ݂ܳܬܰ݁ܚ ܠܶܗ ܬ݂ܰܪܥܳܐ ܘܥܳܢܳܐ ܫܳܡܥܳܐ ܩܳܠܶܗ ܘܥܶܪܒ݂ܰܘܗ̄ܝ ܩܳܪܶܐ ܒ݂ܰܫܡܳܗܰܝܗܽܘܢ ܘܡܰܦ݂ܶܩ ܠܗܽܘܢ:</VERS>
      <VERS vnumber="4">ܘܡܳܐ ܕ݂ܰܐܦ݂ܶܩ ܥܳܢܶܗ ܩܕܳ݁ܡܶܝܗ ܐܳܙܶܠ ܘܥܶܪܒ݂ܰܘܗ̄ܝ ܕ݂ܺܝܠܶܗ ܐܳܙܺܠ̄ܝܢ ܒ݂ܳܬ݁ܪܶܗ ܡܶܛܽܠ ܕ݂ܝܳܕ݁ܥܺܝܢ ܩܳܠܶܗ:</VERS>
      <VERS vnumber="5">ܒ݂ܳܬܰ݁ܪ ܢܽܘܟ݁ܪܳܝܳܐ ܕ݂ܶܝܢ ܠܳܐ ܐܳܙܳܠ̄ܐ ܥܳܢܳܐ ܐܶܠܳܐ ܥܳܪܩܳܐ ܡܶܢܶܗ ܕ݂ܠܳܐ ܝܳܕ݁ܥܳܐ ܩܳܠܶܗ ܕ݂ܢܽܘܟ݁ܪܳܝܳܐ:</VERS>
      <VERS vnumber="6">ܗܳܕܶ݁ܐ ܦ݂ܶܠܶܐܬܳ݁ܐ ܐܶܡܰܪ ܠܗܽܘܢ ܝܶܫܽܘܥ ܗܶܢܽܘܢ ܕ݂ܶܝܢ ܠܳܐ ܝܺܕܰ݁ܥܘ ܡܳܢܳܐ ܡܰܠܶܠ ܥܰܡܗܽܘܢ:</VERS>
      <VERS vnumber="7">ܐܳܡܰܪ ܠܗܽܘܢ ܕ݂ܶܝܢ ܬ݂ܽܘܒ݁ ܝܶܫܽܘܥ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢܳܐ ܐ̄ܢܳܐ ܬ݂ܰܪܥܶܗ ܕ݂ܥܳܢܳܐ:</VERS>
      <VERS vnumber="8">ܘܟܽ݁ܠܗܽܘܢ ܐܰܝܠܶܝܢ ܕ݂ܶܐܬܰ݁ܘ ܓ݂ܰܢܳܒܶ݁ܐ ܐܶܢܽܘܢ ܘܓܰ݁ܝܳܣܶܐ ܐܶܠܳܐ ܠܳܐ ܫܶܡܥܰܬ݁ ܐܶܢܽܘܢ ܥܳܢܳܐ:</VERS>
      <VERS vnumber="9">ܐܶܢܳܐ ܐ̄ܢܳܐ ܬ݂ܰܪܥܳܐ ܘܒܺ݁ܝ ܐܶܢ ܐ̄ܢܳܫ ܢܶܥܽܘܠ ܢܺܚܶܐ ܘܢܶܥܽܘܠ ܘܢܶܦ݂ܽܘܩ ܘܪܶܥܝܳܐ ܢܶܫܟ݂ܰܚ:</VERS>
      <VERS vnumber="10">ܓ݂ܰܢܳܒܳ݁ܐ ܠܳܐ ܐܳܬܶ݁ܐ ܐܶܠܳܐ ܕ݂ܢܶܓ݁ܢܽܘܒ݁ ܘܰܕ݁ܢܶܩܛܽܘܠ ܘܰܕ݁ܢܰܘܒ݂ܶܕ݁ ܐܶܢܳܐ ܐܶܬܺ݁ܝܬ݁ ܕ݂ܚܰܝܶܐ ܢܶܗܘܽܘܢ ܠܗܽܘܢ ܘܡܶܕ݂ܶܡ ܕ݂ܝܰܬ݂ܺܝܪ ܢܶܗܘܶܐ ܠܗܽܘܢ:</VERS>
      <VERS vnumber="11">ܐܶܢܳܐ ܐ̄ܢܳܐ ܪܳܥܝܳܐ ܛܳܒܳ݁ܐ ܪܳܥܝܳܐ ܛܳܒܳ݁ܐ ܢܰܦ݁ܫܶܗ ܣܳܐܶܡ ܚܠܳܦ݁ ܥܳܢܶܗ:</VERS>
      <VERS vnumber="12">ܐܰܓܺ݁ܝܪܳܐ ܕ݂ܶܝܢ ܕ݂ܠܳܐ ܗܘܳܐ ܪܳܥܝܳܐ ܘܠܰܘ ܕ݂ܺܝܠܶܗ ܐܶܢܽܘܢ ܥܶܪܒ݂ܶܐ ܡܳܐ ܕ݂ܰܚܙܳܐ ܕ݂ܺܐܒܳ݁ܐ ܕ݂ܳܐܬܶ݁ܐ ܫܳܒܶ݁ܩ ܥܳܢܳܐ ܘܥܳܪܶܩ ܘܳܐܬܶ݁ܐ ܕ݂ܺܐܒܳ݁ܐ ܚܳܛܶܦ݁ ܘܰܡܒܰ݁ܕ݂ܰܪ ܠܳܗ ܠܥܳܢܳܐ:</VERS>
      <VERS vnumber="13">ܐܰܓܺ݁ܝܪܳܐ ܕ݂ܶܝܢ ܥܳܪܶܩ ܡܶܛܽܠ ܕ݂ܰܐܓܺ݁ܝܪܳܐ ܗܽܘ ܘܠܳܐ ܒ݂ܛܺܝܠ ܠܶܗ ܥܰܠ ܥܳܢܳܐ:</VERS>
      <VERS vnumber="14">ܐܶܢܳܐ ܐ̄ܢܳܐ ܪܳܥܝܳܐ ܛܳܒܳ݁ܐ ܘܝܳܕܰ݁ܥ ܐ̄ܢܳܐ ܠܕܺ݁ܝܠܝ ܘܡܶܬܺ݁ܝܕܰ݁ܥ ܐ̄ܢܳܐ ܡܶܢ ܕ݂ܺܝܠܝ:</VERS>
      <VERS vnumber="15">ܐܰܝܟ݂ܰܢܳܐ ܕ݂ܝܳܕܰ݁ܥ ܠܺܝ ܐܳܒ݁ܝ ܘܶܐܢܳܐ ܝܳܕܰ݁ܥ ܐ̄ܢܳܐ ܠܳܐܒ݁ܝ ܘܢܰܦ݁ܫܝ ܣܳܐܶܡ ܐ̄ܢܳܐ ܚܠܳܦ݁ ܥܳܢܳܐ:</VERS>
      <VERS vnumber="16">ܐܺܝܬ݁ ܠܺܝ ܕ݂ܶܝܢ ܐܳܦ݁ ܥܶܪܒ݂ܶܐ ܐ̄ܚܪܳܢܶܐ ܐܰܝܠܶܝܢ ܕ݂ܠܳܐ ܗܘܰܘ ܡܶܢ ܛܝܳܪܳܐ ܗܳܢܳܐ ܘܳܐܦ݁ ܠܗܽܘܢ ܘܳܠܶܐ ܠܺܝ ܠܡܰܝܬ݂ܳܝܽܘ ܐܶܢܽܘܢ ܘܢܶܫܡܥܽܘܢ ܩܳܠܝ ܘܬܶ݁ܗܘܶܐ ܥܳܢܳܐ ܟ݂ܽܠܳܗ ܚܕܳ݁ܐ ܘܚܰܕ݁ ܪܳܥܝܳܐ:</VERS>
      <VERS vnumber="17">ܡܶܛܽܠ ܗܳܢܳܐ ܐܳܒ݁ܝ ܪܳܚܶܡ ܠܺܝ ܕ݂ܶܐܢܳܐ ܣܳܐܶܡ ܐ̄ܢܳܐ ܢܰܦ݁ܫܝ ܕ݂ܬܽ݁ܘܒ݁ ܐܶܣܒܺ݁ܝܗ:</VERS>
      <VERS vnumber="18">ܠܳܐ ܗ̄ܘܳܐ ܐ̄ܢܳܫ ܫܳܩܶܠ ܠܳܗ ܡܶܢܝ ܐܶܠܳܐ ܐܶܢܳܐ ܣܳܐܶܡ ܐ̄ܢܳܐ ܠܳܗ ܡܶܢ ܨܶܒ݁ܝܳܢܝ ܫܰܠܺܝܛ ܐ̄ܢܳܐ ܓ݂ܶܝܪ ܕ݂ܰܐܣܺܝܡܺܝܗ ܘܫܰܠܺܝܛ ܐ̄ܢܳܐ ܕ݂ܬܽ݁ܘܒ݁ ܐܶܣܒܺ݁ܝܗ ܕ݂ܗܳܢܳܐ ܦ݂ܽܘܩܕ݂ܳܢܳܐ ܩܰܒ݂ܠܶܬ݁ ܡܶܢ ܐܳܒ݁ܝ: ܣ</VERS>
      <VERS vnumber="19">ܘܰܗܘܳܬ݁ ܬ݂ܽܘܒ݁ ܦ݂ܳܠܓ݂ܽܘܬܳ݁ܐ ܒ݂ܰܝܢܰܝ ܝܺܗܽܘܕܳ݁ܝܶܐ ܡܶܛܽܠ ܡܶܠܶܐ ܗܳܠܶܝܢ:</VERS>
      <VERS vnumber="20">ܘܳܐܡܪܺܝܢ ܗ̄ܘܰܘ ܣܰܓ݂ܺܝܶܐܐ ܡܶܢܗܽܘܢ ܕ݂ܕܰ݁ܝܘܳܐ ܐܺܝܬ݁ ܠܶܗ ܘܡܶܫܢܳܐ ܫܢܳܐ ܡܳܢܳܐ ܫܳܡܥܺܝܢ ܐܢ̄ܬ݂ܽܘܢ ܠܶܗ:</VERS>
      <VERS vnumber="21">ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܗܳܠܶܝܢ ܡܶܠܶܐ ܠܳܐ ܗ̄ܘܰܝ ܕ݂ܕܰ݁ܝܘܳܢܳܐ ܠܡܳܐ ܕ݂ܰܝܘܳܐ ܡܶܫܟ݂ܰܚ ܥܰܝܢܶܐ ܕ݂ܣܰܡܝܳܐ ܠܰܡܦܰ݁ܬ݂ܳܚܽܘ: ܣ</VERS>
      <VERS vnumber="22">ܗܘܳܐ ܕ݂ܶܝܢ ܥܺܐܕܳ݁ܐ ܕ݂ܚܽܘܕܳ݁ܬܳ݁ܐ ܒ݂ܽܐܘܪܺܫܠܶܡ ܘܣܰܬ݁ܘܳܐ ܗ̄ܘܳܐ:</VERS>
      <VERS vnumber="24">ܘܚܰܕ݁ܪܽܘܗ̄ܝ ܝܺܗܽܘܕܳ݁ܝܶܐ ܘܳܐܡܪܺܝܢ ܠܶܗ ܥܕܰ݁ܡܳܐ ܠܶܐܡܰܬ݁ܝ ܢܳܣܶܒ݁ ܐܰܢ̄ܬ݂ ܢܰܦ݁ܫܰܢ ܐܶܢ ܐܰܢ̄ܬ݂ ܗܽ̄ܘ ܡܫܺܝܚܳܐ ܐܶܡܰܪ ܠܰܢ ܓ݂ܰܠܝܳܐܝܺܬ݁:</VERS>
      <VERS vnumber="25">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܐܶܡܪܶܬ݁ ܠܟܽ݁ܘܢ ܘܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܘܰܥܒܳ݁ܕܶ݁ܐ ܕ݂ܶܐܢܳܐ ܥܳܒܶ݁ܕ݁ ܐ̄ܢܳܐ ܒ݂ܰܫܡܶܗ ܕ݂ܳܐܒ݁ܝ ܗܶܢܽܘܢ ܣܳܗܕ݂ܺܝܢ ܥܠܰܝ:</VERS>
      <VERS vnumber="26">ܐܶܠܳܐ ܐܰܢ̄ܬ݂ܽܘܢ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܡܶܛܽܠ ܕ݂ܠܳܐ ܗܘܰܝܬ݂ܽܘܢ ܡܶܢ ܥܶܪܒ݂ܰܝ ܐܰܝܟ݂ܰܢܳܐ ܕ݂ܶܐܡܪܶܬ݁ ܠܟܽ݁ܘܢ:</VERS>
      <VERS vnumber="27">ܥܶܪܒ݂ܶܐ ܕ݂ܺܝܠܝ ܩܳܠܝ ܫܳܡܥܺܝܢ ܘܶܐܢܳܐ ܝܳܕܰ݁ܥ ܐ̄ܢܳܐ ܠܗܽܘܢ ܘܗܶܢܽܘܢ ܐܳܬܶ݁ܝܢ ܒ݂ܳܬܰ݁ܪܝ:</VERS>
      <VERS vnumber="28">ܘܶܐܢܳܐ ܝܳܗܶܒ݁ ܐ̄ܢܳܐ ܠܗܽܘܢ ܚܰܝܶܐ ܕ݂ܰܠܥܳܠܰܡ ܘܠܳܐ ܢܺܐܒ݁ܕ݂ܽܘܢ ܠܥܳܠܰܡ ܘܠܳܐ ܐ̄ܢܳܫ ܢܶܚܛܽܘܦ݁ ܐܶܢܽܘܢ ܡܶܢ ܐܺܝܕܰ݁ܝ:</VERS>
      <VERS vnumber="29">ܐܳܒ݁ܝ ܓ݂ܶܝܪ ܕ݂ܝܰܗ̄ܒ݁ ܠܺܝ ܡܶܢ ܟ݂ܽܠ ܪܰܒ݁ ܗܽ̄ܘ ܘܠܳܐ ܐ̄ܢܳܫ ܡܶܫܟ݂ܰܚ ܕ݂ܡܶܢ ܐܺܝܕܶ݁ܗ ܕ݂ܳܐܒ݁ܝ ܢܶܚܛܽܘܦ݁:</VERS>
      <VERS vnumber="30">ܐܶܢܳܐ ܘܳܐܒ݁ܝ ܚܰܕ݁ ܚܢܰܢ:</VERS>
      <VERS vnumber="31">ܘܰܫܩܰܠܘ ܬ݂ܽܘܒ݁ ܝܺܗܽܘܕܳ݁ܝܶܐ ܟ݂ܺܐܦܶ݁ܐ ܠܡܶܪܓ݂ܡܶܗ ܣ݂ ܣ݂:</VERS>
      <VERS vnumber="32">ܐܳܡܰܪ ܠܗܽܘܢ ܝܶܫܽܘܥ ܣܰܓ݂ܺܝܶܐܐ ܥܒܳ݁ܕܶ݁ܐ ܫܰܦ݂ܺܝܪܶܐ ܡܶܢ ܠܘܳܬ݁ ܐܳܒ݁ܝ ܚܰܘܺܝܬ݁ܟܽ݁ܘܢ ܡܶܛܽܠ ܐܰܝܢܳܐ ܥܒܳ݁ܕܳ݁ܐ ܡܶܢܗܽܘܢ ܪܳܓ݁ܡܺܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="33">ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܳܐ ܗ̄ܘܳܐ ܡܶܛܽܠ ܥܒܳ݁ܕܶ݁ܐ ܫܰܦ݂ܺܝܪܶܐ ܪܳܓ݁ܡܺܝܢ ܚ̄ܢܰܢ ܠܳܟ݁ ܐܶܠܳܐ ܡܶܛܽܠ ܕ݂ܰܡܓܰ݁ܕ݂ܶܦ݁ ܐܰܢ̄ܬ݂ ܘܟܰ݁ܕ݁ ܐܺܝܬܰ݁ܝܟְ݂ ܒ݂ܰܪ ܐ̄ܢܳܫܳܐ ܥܳܒܶ݁ܕ݁ ܐܰܢ̄ܬ݂ ܢܰܦ݁ܫܳܟ݁ ܐܰܠܳܗܳܐ:</VERS>
      <VERS vnumber="34">ܐܳܡܰܪ ܠܗܽܘܢ ܝܶܫܽܘܥ ܠܳܐ ܗ̄ܘܳܐ ܗܳܟܰ݁ܢܳܐ ܟ݂ܬܺ݁ܝܒ݁ ܒ݂ܢܳܡܽܘܣܟܽ݁ܘܢ ܕ݂ܶܐܢܳܐ ܐܶܡܪܶܬ݁ ܕ݂ܰܐܠܳܗܶܐ ܐܰܢ̄ܬ݂ܽܘܢ:</VERS>
      <VERS vnumber="35">ܐܶܢ ܠܗܳܢܽܘܢ ܐܶܡܰܪ ܐܰܠܳܗܶܐ ܡܶܛܽܠ ܕ݂ܰܠܘܳܬ݁ܗܽܘܢ ܗܘܳܬ݁ ܡܶܠܬܳ݁ܐ ܕ݂ܰܐܠܳܗܳܐ ܘܠܳܐ ܡܶܫܟ݂ܰܚ ܟ݂ܬܳ݁ܒܳ݁ܐ ܕ݂ܢܶܫܬ݂ܪܶܐ:</VERS>
      <VERS vnumber="36">ܠܰܐܝܢܳܐ ܕ݂ܰܐܒܳ݁ܐ ܩܰܕ݂ܫܶܗ ܘܫܰܕ݂ܪܶܗ ܠܥܳܠܡܳܐ ܐܰܢ̄ܬ݂ܽܘܢ ܐܳܡܪܺܝܢ ܐܢ̄ܬ݂ܽܘܢ ܕ݂ܰܡܓܰ݁ܕ݂ܶܦ݁ ܐܰܢ̄ܬ݂ ܥܰܠ ܕ݂ܶܐܡܪܶܬ݁ ܠܟܽ݁ܘܢ ܕ݂ܰܒ݁ܪܶܗ ܐ̄ܢܳܐ ܕ݂ܰܐܠܳܗܳܐ:</VERS>
      <VERS vnumber="37">ܐܶܠܳܐ ܥܳܒܶ݁ܕ݁ ܐ̄ܢܳܐ ܥܒܳ݁ܕܶ݁ܐ ܕ݂ܳܐܒ݁ܝ ܠܳܐ ܬ݂ܗܰܝܡܢܽܘܢܳܢܝ:</VERS>
      <VERS vnumber="38">ܐܶܢ ܕ݂ܶܝܢ ܥܳܒܶ݁ܕ݁ ܐ̄ܢܳܐ ܐܳܦܶ݁ܢ ܠܺܝ ܠܳܐ ܡܗܰܝܡܢܺܝܢ ܐܢ̄ܬ݂ܽܘܢ ܠܗܽܘܢ ܠܰܥܒܳ݁ܕܶ݁ܐ ܗܰܝܡܶܢܘ ܕ݂ܬܶ݁ܕ݂ܥܽܘܢ ܘܰܬ݁ܗܰܝܡܢܽܘܢ ܕ݂ܳܐܒ݁ܝ ܒ݂ܺܝ ܘܶܐܢܳܐ ܒ݂ܳܐܒ݁ܝ: ܣ</VERS>
      <VERS vnumber="39">ܘܰܒ݁ܥܰܘ ܗ̄ܘܰܘ ܬ݂ܽܘܒ݁ ܕ݂ܢܶܐܚܕ݂ܽܘܢܳܝܗ̄ܝ ܘܰܢܦܰ݁ܩ ܠܶܗ ܡܶܢ ܒ݂ܶܝܬ݁ ܐܺܝܕܰ݁ܝܗܽܘܢ:</VERS>
      <VERS vnumber="40">ܘܶܐܙܰܠ ܠܶܗ ܠܥܶܒ݁ܪܳܐ ܕ݂ܝܽܘܪܕ݂ܢܳܢ ܠܕܽ݁ܘܟ݂ܬܳ݁ܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܽܘܚܰܢܳܢ ܡܶܢ ܩܕܺ݁ܝܡ ܟ݂ܰܕ݁ ܡܰܥܡܶܕ݁ ܗ̄ܘܳܐ ܘܰܗܘܳܐ ܬ݂ܰܡܳܢ: ܣ</VERS>
      <VERS vnumber="41">ܘܶܐܬܰ݁ܘ ܐ̄ܢܳܫܳܐ ܣܰܓ݂ܺܝܶܐܐ ܠܘܳܬܶ݁ܗ ܘܳܐܡܪܺܝܢ ܗ̄ܘܰܘ ܕ݂ܝܽܘܚܰܢܳܢ ܐܳܦ݁ ܠܳܐ ܚܕܳ݁ܐ ܐܳܬܳ݁ܐ ܥܒܰ݁ܕ݁ ܟ݂ܽܠܡܶܕ݂ܶܡ ܕ݂ܶܝܢ ܕ݂ܶܐܡܰܪ ܝܽܘܚܰܢܳܢ ܥܰܠ ܓ݂ܰܒ݁ܪܳܐ ܗܳܢܳܐ ܫܰܪܺܝܪ ܗܽ̄ܘ:</VERS>
      <VERS vnumber="42">ܘܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܣܣ:</VERS>
    </CHAPTER>
    <CHAPTER cnumber="11">
      <VERS vnumber="1">ܐܺܝܬ݁ ܗ̄ܘܳܐ ܕ݂ܶܝܢ ܚܰܕ݁ ܕ݂ܰܟ݁ܪܺܝܗ ܠܳܥܳܙܰܪ ܡܶܢ ܒ݂ܶܝܬ݁-ܥܰܢܝܳܐ ܩܪܺܝܬܳ݁ܐ ܐܰܚܽܘܗ ܕ݂ܡܰܪܝܰܡ ܘܰܕ݁ܡܳܪܬ݂ܳܐ: ܣ</VERS>
      <VERS vnumber="2">ܡܰܪܝܰܡ ܕ݂ܶܝܢ ܗܳܕܶ݁ܐ ܐܺܝܬܶ݁ܝܗ ܗܳܝ ܕ݂ܡܶܫܚܰܬ݁ ܒ݂ܒܶ݁ܣܡܳܐ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܫܰܘܝܰܬ݁ ܒ݂ܣܰܥܪܳܗ ܐܰܚܽܘܗ ܗ̄ܘܳܐ ܕ݂ܗܳܕܶ݁ܐ ܠܳܥܳܙܰܪ ܕ݂ܰܟ݁ܪܺܝܗ ܗ̄ܘܳܐ: ܣ</VERS>
      <VERS vnumber="3">ܘܫܰܕ݂ܰܪܶܝܢ ܬ݂ܰܪܬ݂ܰܝܗܶܝܢ ܐܰܚܘܳܬܶ݁ܗ ܠܘܳܬ݁ ܝܶܫܽܘܥ ܘܳܐܡܪܳܢ ܡܳܪܰܢ ܗܳܐ ܗܰܘ ܕ݂ܪܳܚܶܡ ܐܰܢ̄ܬ݂ ܟ݂ܪܺܝܗ:</VERS>
      <VERS vnumber="4">ܝܶܫܽܘܥ ܕ݂ܶܝܢ ܐܶܡܰܪ ܗܳܢܳܐ ܟ݂ܽܘܪܗܳܢܳܐ ܠܳܐ ܗܘܳܐ ܕ݂ܡܰܘܬ݂ܳܐ ܐܶܠܳܐ ܚܠܳܦ݁ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܕ݂ܢܶܫܬ݂ܰܒ݂ܰܚ ܒ݂ܪܶܗ ܕ݂ܰܐܠܳܗܳܐ ܡܶܛܽܠܳܬܶ݁ܗ:</VERS>
      <VERS vnumber="5">ܡܰܚܶܒ݁ ܗ̄ܘܳܐ ܕ݂ܶܝܢ ܗܽܘ ܝܶܫܽܘܥ ܠܡܳܪܬ݂ܳܐ ܘܰܠܡܰܪܝܰܡ ܘܰܠܠܳܥܳܙܰܪ:</VERS>
      <VERS vnumber="6">ܘܟܰ݁ܕ݁ ܫܡܰܥ ܕ݂ܰܟ݁ܪܺܝܗ ܟ݂ܰܬ݂ܰܪ ܒ݂ܕܽ݁ܘܟ݂ܬܳ݁ܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܬ݂ܪܶܝܢ ܝܰܘܡܺܝܢ:</VERS>
      <VERS vnumber="7">ܘܒܳ݁ܬܰ݁ܪܟ݂ܶܢ ܐܶܡܰܪ ܠܬܰ݁ܠܡܺܝܕܰ݁ܘܗ̄ܝ ܬ݂ܰܘ ܢܺܐܙܰܠ ܬ݂ܽܘܒ݁ ܠܺܝܗܽܘܕ݁:</VERS>
      <VERS vnumber="8">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܪܰܒ݂ܰܢ ܗܳܫܳܐ ܝܺܗܽܘܕܳ݁ܝܶܐ ܒ݂ܳܥܶܝܢ ܗ̄ܘܰܘ ܠܡܶܪܓ݂ܡܳܟ݁ ܘܬܽ݁ܘܒ݁ ܐܳܙܶܠ ܐܰܢ̄ܬ݂ ܠܬܰ݁ܡܳܢ:</VERS>
      <VERS vnumber="9">ܐܳܡܰܪ ܠܗܽܘܢ ܝܶܫܽܘܥ ܠܳܐ ܬ݂ܰܪܬ݂ܰܥܶܣܪܶܐ ܫܳܥܺܝܢ ܐܺܝܬ݁ ܒ݂ܝܰܘܡܳܐ ܘܶܐܢ ܐ̄ܢܳܫ ܡܗܰܠܶܟ݁ ܒ݂ܺܐܝܡܳܡܳܐ ܠܳܐ ܡܶܬ݂ܬ݂ܩܶܠ ܡܶܛܽܠ ܕ݂ܚܳܙܶܐ ܢܽܘܗܪܶܗ ܕ݂ܥܳܠܡܳܐ ܗܳܢܳܐ:</VERS>
      <VERS vnumber="10">ܐܶܢ ܐ̄ܢܳܫ ܕ݂ܶܝܢ ܒ݂ܠܺܠܝܳܐ ܢܗܰܠܶܟ݁ ܡܶܬ݂ܬ݂ܩܶܠ ܡܶܛܽܠ ܕ݂ܢܰܗܺܝܪܳܐ ܠܰܝܬ݂ ܒ݂ܶܗ:</VERS>
      <VERS vnumber="11">ܗܳܠܶܝܢ ܐܶܡܰܪ ܝܶܫܽܘܥ ܘܒܳ݁ܬܰ݁ܪܟ݂ܶܢ ܐܶܡܰܪ ܠܗܽܘܢ ܠܳܥܳܙܰܪ ܪܳܚܡܰܢ ܫܟܶ݁ܒ݁ ܐܶܠܳܐ ܐܳܙܶܠ ܐ̄ܢܳܐ ܕ݂ܰܐܥܺܝܪܺܝܘܗ̄ܝ:</VERS>
      <VERS vnumber="12">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܡܳܪܰܢ ܐܶܢ ܕ݂ܡܶܟ݁ ܡܶܬ݁ܚܠܶܡ:</VERS>
      <VERS vnumber="13">ܗܽܘ ܕ݂ܶܝܢ ܝܶܫܽܘܥ ܐܶܡܰܪ ܥܰܠ ܡܰܘܬ݂ܶܗ ܘܗܶܢܽܘܢ ܣܒܰ݁ܪܘ ܕ݂ܥܰܠ ܡܰܕ݁ܡܟܳ݁ܐ ܗܽܘ ܕ݂ܫܶܢܬܳ݁ܐ ܐܶܡܰܪ:</VERS>
      <VERS vnumber="14">ܗܳܝܕ݂ܶܝܢ ܐܶܡܰܪ ܠܗܽܘܢ ܝܶܫܽܘܥ ܦ݂ܫܺܝܩܳܐܝܺܬ݁ ܠܳܥܳܙܰܪ ܡܺܝܬ݁ ܠܶܗ:</VERS>
      <VERS vnumber="15">ܘܚܳܕܶ݁ܐ ܐ̄ܢܳܐ ܕ݂ܠܳܐ ܗܘܺܝܬ݁ ܬ݂ܰܡܳܢ ܡܶܛܽܠܳܬ݁ܟܽ݁ܘܢ ܕ݂ܰܬ݁ܗܰܝܡܢܽܘܢ ܐܶܠܳܐ ܗܰܠܶܟ݁ܘ ܠܬܰ݁ܡܳܢ:</VERS>
      <VERS vnumber="16">ܐܳܡܰܪ ܬ݂ܳܐܘܡܰܐ ܕ݂ܡܶܬܶ݁ܐܡܰܪ ܬ݂ܳܐܡܳܐ ܠܬܰ݁ܠܡܺܝܕܶ݁ܐ ܚܰܒ݁ܪܰܘܗ̄ܝ ܢܺܐܙܰܠ ܐܳܦ݁ ܚܢܰܢ ܢܡܽܘܬ݁ ܥܰܡܶܗ:</VERS>
      <VERS vnumber="17">ܘܶܐܬܳ݁ܐ ܝܶܫܽܘܥ ܠܒܶ݁ܝܬ݁-ܥܰܢܝܳܐ ܘܶܐܫܟ݂ܰܚ ܕ݂ܰܐܪܒ݂ܥܳܐ ܠܶܗ ܝܰܘܡܺܝܢ ܕ݂ܺܐܝܬܰ݁ܘܗ̄ܝ ܒ݂ܒܶ݁ܝܬ݁-ܩܒܽ݁ܘܪܳܐ:</VERS>
      <VERS vnumber="18">ܐܺܝܬܶ݁ܝܗ ܗ̄ܘܳܬ݁ ܕ݂ܶܝܢ ܒ݂ܶܝܬ݁-ܥܰܢܝܳܐ ܥܰܠ-ܓ݂ܶܢ̄ܒ݁ ܐܽܘܪܺܫܠܶܡ ܟ݂ܰܕ݁ ܦ݂ܰܪܺܝܩܳܐ ܡܶܢܳܗ ܐܰܝܟ݁ ܐܶܣܛܕܰ݁ܘܳܬܳ݁ܐ ܚܰܡܶܫܬ݂ܰܥܣܰܪ:</VERS>
      <VERS vnumber="19">ܘܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܐܰܬ݂ܺܝܐܝܺܢ ܗ̄ܘܰܘ ܠܘܳܬ݁ ܡܳܪܬ݂ܳܐ ܘܡܰܪܝܰܡ ܕ݂ܢܶܡܠܽܘܢ ܒ݂ܠܶܒ݂ܗܶܝܢ ܡܶܛܽܠ ܐܰܚܽܘܗܶܝܢ:</VERS>
      <VERS vnumber="20">ܡܳܪܬ݂ܳܐ ܕ݂ܶܝܢ ܟ݂ܰܕ݁ ܫܶܡܥܰܬ݁ ܕ݂ܝܶܫܽܘܥ ܐܶܬܳ݁ܐ ܢܶܦ݁ܩܰܬ݁ ܠܽܐܘܪܥܶܗ ܡܰܪܝܰܡ ܕ݂ܶܝܢ ܒ݂ܒܰ݁ܝܬ݂ܳܐ ܝܳܬ݁ܒ݂ܳܐ ܗ̄ܘܳܬ݁:</VERS>
      <VERS vnumber="21">ܘܶܐܡܪܰܬ݁ ܡܳܪܬ݂ܳܐ ܠܝܶܫܽܘܥ ܡܳܪܝ ܐܶܠܽܘ ܬ݂ܢܳܢ ܗ̄ܘܰܝܬ݂ ܠܳܐ ܡܳܐܶܬ݁ ܗ̄ܘܳܐ ܐܳܚܝ:</VERS>
      <VERS vnumber="22">ܐܶܠܳܐ ܐܳܦ݁ ܗܳܫܳܐ ܝܳܕ݁ܥܳܐ ܐ̄ܢܳܐ ܕ݂ܰܟ݁ܡܳܐ ܕ݂ܬܶ݁ܫܰܐܠ ܠܰܐܠܳܗܳܐ ܝܳܗܶܒ݁ ܠܳܟ݁:</VERS>
      <VERS vnumber="23">ܐܳܡܰܪ ܠܳܗ ܝܶܫܽܘܥ ܩܳܐܶܡ ܐܰܚܽܘܟ݁ܝ:</VERS>
      <VERS vnumber="24">ܐܳܡܪܳܐ ܠܶܗ ܡܳܪܬ݂ܳܐ ܝܳܕ݁ܥܳܐܢܳܐ ܕ݂ܩܳܐܶܡ ܒ݂ܢܽܘܚܳܡܳܐ ܒ݂ܝܰܘܡܳܐ ܐ̄ܚܪܳܝܳܐ:</VERS>
      <VERS vnumber="25">ܐܳܡܰܪ ܠܳܗ ܝܶܫܽܘܥ ܐܶܢܳܐ ܐ̄ܢܳܐ ܢܽܘܚܳܡܳܐ ܘܚܰܝܶܐ ܡܰܢ ܕ݂ܰܡܗܰܝܡܶܢ ܒ݂ܺܝ ܐܳܦܶ݁ܢ ܢܡܽܘܬ݁ ܢܺܚܶܐ:</VERS>
      <VERS vnumber="26">ܘܟܽ݁ܠ ܕ݂ܚܰܝ ܘܰܡܗܰܝܡܶܢ ܒ݂ܺܝ ܠܥܳܠܰܡ ܠܳܐ ܢܡܽܘܬ݁ ܡܗܰܝܡܢܰܬ݂ܝ ܗܳܕܶ݁ܐ:</VERS>
      <VERS vnumber="27">ܐܳܡܪܳܐ ܠܶܗ ܐܺܝܢ ܡܳܪܝ ܐܶܢܳܐ ܡܗܰܝܡܢܳܐ ܐ̄ܢܳܐ ܕ݂ܰܐܢ̄ܬ݂ ܗܽ̄ܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܕ݂ܳܐܬܶ݁ܐ ܠܥܳܠܡܳܐ: ܣ</VERS>
      <VERS vnumber="28">ܘܟܰ݁ܕ݁ ܐܶܡܪܰܬ݁ ܗܳܠܶܝܢ ܐܶܙܰܠ̄ܬ݁ ܩܪܳܬ݁ ܠܡܰܪܝܰܡ ܚܳܬܳ݁ܗ ܟ݂ܰܣܝܳܐܝܺܬ݁ ܘܳܐܡܪܳܐ ܠܳܗ ܪܰܒ݂ܰܢ ܐܶܬܳ݁ܐ ܘܩܳܪܶܐ ܠܶܟ݁ܝ:</VERS>
      <VERS vnumber="29">ܘܡܰܪܝܰܡ ܟ݂ܰܕ݁ ܫܶܡܥܰܬ݁ ܩܳܡܰܬ݁ ܥܓܰ݁ܠ ܘܳܐܬ݁ܝܳܐ ܗ̄ܘܳܬ݁ ܠܘܳܬܶ݁ܗ:</VERS>
      <VERS vnumber="30">ܗܽܘ ܕ݂ܶܝܢ ܝܶܫܽܘܥ ܠܳܐ ܥܕܰ݁ܟ݂ܺܝܠ ܐܶܬܳ݁ܐ ܗ̄ܘܳܐ ܠܰܩܪܺܝܬܳ݁ܐ ܐܶܠܳܐ ܒ݂ܳܗ ܗ̄ܘܳܐ ܒ݂ܗܳܝ ܕ݂ܽܘܟ݂ܬܳ݁ܐ ܕ݂ܶܐܪܰܥܬܶ݁ܗ ܡܳܪܬ݂ܳܐ:</VERS>
      <VERS vnumber="31">ܐܳܦ݁ ܗܳܢܽܘܢ ܕ݂ܶܝܢ ܝܺܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܥܰܡܳܗ ܒ݂ܒܰ݁ܝܬ݂ܳܐ ܕ݂ܰܡܒܰ݁ܝܐܝܺܢ ܗ̄ܘܰܘ ܠܳܗ ܕ݂ܰܚܙܰܘ ܠܡܰܪܝܰܡ ܕ݂ܰܥܓܰ݁ܠ ܩܳܡܰܬ݁ ܢܶܦ݁ܩܰܬ݁ ܐܶܙܰܠܘ ܠܗܽܘܢ ܒ݂ܳܬ݁ܪܳܗ ܣܒܰ݁ܪܘ ܓ݂ܶܝܪ ܕ݂ܰܠܩܰܒ݁ܪܳܐ ܐܳܙܳܠ̄ܐ ܠܡܶܒ݁ܟ݂ܳܐ:</VERS>
      <VERS vnumber="32">ܗܺܝ ܕ݂ܶܝܢ ܡܰܪܝܰܡ ܟ݂ܰܕ݁ ܐܶܬܳ݁ܬ݁ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܝܶܫܽܘܥ ܘܰܚܙܳܬܶ݁ܗ ܢܶܦ݁ܠܰܬ݁ ܥܰܠ ܪܶܓ݁ܠܰܘܗ̄ܝ ܘܳܐܡܪܳܐ ܠܶܗ ܐܶܠܽܘ ܬ݂ܢܳܢ ܗ̄ܘܰܝܬ݂ ܡܳܪܝ ܠܳܐ ܡܳܐܶܬ݁ ܗ̄ܘܳܐ ܐܳܚܝ:</VERS>
      <VERS vnumber="33">ܝܶܫܽܘܥ ܕ݂ܶܝܢ ܟ݂ܰܕ݁ ܚܙܳܗ ܕ݂ܒܳ݁ܟ݁ܝܳܐ ܘܠܺܝܗܽܘܕܳ݁ܝܶܐ ܗܳܢܽܘܢ ܕ݂ܶܐܬܰ݁ܘ ܥܰܡܳܗ ܕ݂ܒܳ݁ܟܶ݁ܝܢ ܐܶܬ݁ܥܰܙܰܙ ܒ݂ܪܽܘܚܶܗ ܘܰܐܙܺܝܥ ܢܰܦ݁ܫܶܗ:</VERS>
      <VERS vnumber="34">ܘܶܐܡܰܪ ܐܰܝܟ݂ܳܐ ܣܳܡܬ݂ܽܘܢܳܝܗ̄ܝ ܘܳܐܡܪܺܝܢ ܠܶܗ ܡܳܪܰܢ ܬ݂ܳܐ ܚܙܺܝ:</VERS>
      <VERS vnumber="35">ܘܳܐܬ݁ܝܳܢ ܗ̄ܘܰܝ ܕ݂ܶܡܥܰܘܗ̄ܝ ܕ݂ܝܶܫܽܘܥ:</VERS>
      <VERS vnumber="36">ܘܳܐܡܪܺܝܢ ܗ̄ܘܰܘ ܝܺܗܽܘܕܳ݁ܝܶܐ ܚܙܰܘ ܟ݂ܡܳܐ ܪܳܚܶܡ ܗ̄ܘܳܐ ܠܶܗ:</VERS>
      <VERS vnumber="37">ܐ̄ܢܳܫܺܝܢ ܕ݂ܶܝܢ ܡܶܢܗܽܘܢ ܐܶܡܰܪܘ ܠܳܐ ܡܶܫܟ݂ܰܚ ܗ̄ܘܳܐ ܗܳܢܳܐ ܕ݂ܦܰ݁ܬ݂ܰܚ ܥܰܝܢܰܘܗ̄ܝ ܕ݂ܗܰܘ ܣܰܡܝܳܐ ܢܶܥܒ݂ܶܕ݁ ܕ݂ܳܐܦ݁ ܗܳܢܳܐ ܠܳܐ ܢܡܽܘܬ݁:</VERS>
      <VERS vnumber="38">ܝܶܫܽܘܥ ܕ݂ܶܝܢ ܟ݂ܰܕ݁ ܡܶܬ݁ܥܰܙܰܙ ܒ݂ܰܝܢܰܘܗ̄ܝ ܘܠܶܗ ܐܶܬܳ݁ܐ ܠܒܶ݁ܝܬ݁-ܩܒܽ݁ܘܪܳܐ ܘܗܽܘ ܒ݂ܶܝܬ݁-ܩܒܽ݁ܘܪܳܐ ܐܺܝܬܰ݁ܘܗ̄ܝ ܗ̄ܘܳܐ ܡܥܰܪܬܳ݁ܐ ܘܟܺ݁ܐܦܳ݁ܐ ܣܺܝܡܳܐ ܗ̄ܘܳܬ݁ ܥܰܠ ܬ݂ܰܪܥܶܗ ܣ݂ ܣ݂:</VERS>
      <VERS vnumber="39">ܘܶܐܡܰܪ ܝܶܫܽܘܥ ܫܩܽܘܠܘ ܟ݂ܺܐܦܳ݁ܐ ܗܳܕܶ݁ܐ ܐܳܡܪܳܐ ܠܶܗ ܡܳܪܬ݂ܳܐ ܚܳܬܶ݁ܗ ܕ݂ܗܰܘ ܡܺܝܬܳ݁ܐ ܡܳܪܝ ܡܶܢ ܟ݂ܰܕ݂ܽܘ ܣܪܺܝ ܠܶܗ ܐܰܪܒ݂ܥܳܐ ܠܶܗ ܓ݂ܶܝܪ ܝܰܘܡܺܝܢ:</VERS>
      <VERS vnumber="40">ܐܳܡܰܪ ܠܳܗ ܝܶܫܽܘܥ ܠܳܐ ܐܶܡܪܶܬ݁ ܠܶܟ݁ܝ ܕ݂ܶܐܢ ܬ݂ܗܰܝܡܢܺܝܢ ܬ݂ܶܚܙܶܝܢ ܫܽܘܒ݁ܚܶܗ ܕ݂ܰܐܠܳܗܳܐ:</VERS>
      <VERS vnumber="41">ܘܰܫܩܰܠܘ ܟ݂ܺܐܦܳ݁ܐ ܗܳܝ ܘܗܽܘ ܝܶܫܽܘܥ ܐܰܪܺܝܡ ܥܰܝܢܰܘܗ̄ܝ ܠܥܶܠ ܘܶܐܡܰܪ ܐܰܒܳ݁ܐ ܡܰܘܕ݂ܶܐ ܐ̄ܢܳܐ ܠܳܟ݁ ܕ݂ܰܫܡܰܥܬ݂ܳܢܝ:</VERS>
      <VERS vnumber="42">ܘܶܐܢܳܐ ܝܳܕܰ݁ܥ ܐ̄ܢܳܐ ܕ݂ܰܒ݁ܟܽ݁ܠܙܒܰ݁ܢ ܫܳܡܰܥ ܐܰܢ̄ܬ݂ ܠܺܝ ܐܶܠܳܐ ܡܶܛܽܠ ܟ݂ܶܢܫܳܐ ܗܳܢܳܐ ܕ݂ܩܳܐܶܡ ܐܳܡܰܪ ܐ̄ܢܳܐ ܗܳܠܶܝܢ ܕ݂ܰܢܗܰܝܡܢܽܘܢ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:</VERS>
      <VERS vnumber="43">ܘܟܰ݁ܕ݁ ܐܶܡܰܪ ܗܳܠܶܝܢ ܩܥܳܐ ܒ݂ܩܳܠܳܐ ܪܳܡܳܐ ܠܳܥܳܙܰܪ ܬ݂ܳܐ ܠܒܰ݁ܪ:</VERS>
      <VERS vnumber="44">ܘܰܢܦܰ݁ܩ ܗܰܘ ܡܺܝܬܳ݁ܐ ܟ݂ܰܕ݁ ܐܰܣܺܝܪܳܢ ܐܺܝܕܰ݁ܘܗ̄ܝ ܘܪܶܓ݁ܠܰܘܗ̄ܝ ܒ݂ܦܶ݁ܣܩܝܳܬܳ݁ܐ ܘܰܐܦ݂ܰܘܗ̄ܝ ܐܰܣܺܝܪܳܢ ܒ݂ܣܽܘܕܳ݁ܪܳܐ ܐܳܡܰܪ ܠܗܽܘܢ ܝܶܫܽܘܥ ܫܪܰܐܘܽܗ̄ܝ ܘܰܫܒܽ݁ܘܩܘ ܐܳܙܶܠ:</VERS>
      <VERS vnumber="45">ܘܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܕ݂ܶܐܬܰ݁ܘ ܠܘܳܬ݁ ܡܰܪܝܰܡ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܥܒܰ݁ܕ݁ ܝܶܫܽܘܥ ܗܰܝܡܶܢܘ ܒ݂ܶܗ:</VERS>
      <VERS vnumber="46">ܘܐ̄ܢܳܫܺܝܢ ܡܶܢܗܽܘܢ ܐܶܙܰܠܘ ܠܘܳܬ݁ ܦ݂ܪܺܝܫܶܐ ܘܶܐܡܰܪܘ ܠܗܽܘܢ ܡܶܕ݂ܶܡ ܕ݂ܰܥܒܰ݁ܕ݁ ܝܶܫܽܘܥ ܣܣ:</VERS>
      <VERS vnumber="47">ܘܶܐܬ݁ܟ݂ܰܢܰܫܘ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܘܳܐܡܪܺܝܢ ܗ̄ܘܰܘ ܡܳܢܳܐ ܢܶܥܒ݂ܶܕ݁ ܕ݂ܗܳܢܳܐ ܓ݂ܰܒ݁ܪܳܐ ܐܳܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܥܳܒܶ݁ܕ݁:</VERS>
      <VERS vnumber="48">ܘܶܐܢ ܫܳܒ݁ܩܺܝܢ ܚ̄ܢܰܢ ܠܶܗ ܗܳܟܰ݁ܢܳܐ ܟ݂ܽܠܗܽܘܢ ܐ̄ܢܳܫܳܐ ܡܗܰܝܡܢܺܝܢ ܒ݂ܶܗ ܘܳܐܬܶ݁ܝܢ ܪܽܗ̄ܘܡܳܝܶܐ ܫܳܩܠܺܝܢ ܐܰܬ݁ܪܰܢ ܘܥܰܡܰܢ:</VERS>
      <VERS vnumber="49">ܚܰܕ݁ ܕ݂ܶܝܢ ܡܶܢܗܽܘܢ ܕ݂ܰܫܡܶܗ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ ܗ̄ܘܳܐ ܕ݂ܗܳܝ ܫܰܢ̄ܬ݂ܳܐ ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܶܕ݂ܶܡ:</VERS>
      <VERS vnumber="50">ܘܠܳܐ ܡܶܬ݁ܚܰܫܒܺ݁ܝܢ ܐܢ̄ܬ݂ܽܘܢ ܕ݂ܦܰ݁ܩܳܚ ܠܰܢ ܕ݂ܚܰܕ݁ ܓ݂ܰܒ݁ܪܳܐ ܢܡܽܘܬ݁ ܚܠܳܦ݁ ܥܰܡܳܐ ܘܠܳܐ ܟ݂ܽܠܶܗ ܥܰܡܳܐ ܢܺܐܒܰ݁ܕ݁: ܣ</VERS>
      <VERS vnumber="51">ܗܳܕܶ݁ܐ ܕ݂ܶܝܢ ܡܶܢ ܨܒܽ݁ܘܬ݁ ܢܰܦ݁ܫܶܗ ܠܳܐ ܐܶܡܰܪ ܐܶܠܳܐ ܡܶܛܽܠ ܕ݂ܪܰܒ݂-ܟ݂ܳܗܢܶܐ ܗ̄ܘܳܐ ܕ݂ܗܳܝ ܫܰܢ̄ܬ݂ܳܐ ܐܶܬ݁ܢܰܒ݂ܺܝ ܕ݂ܰܥܬܺ݁ܝܕ݁ ܗ̄ܘܳܐ ܝܶܫܽܘܥ ܕ݂ܰܢܡܽܘܬ݁ ܚܠܳܦ݁ ܥܰܡܳܐ:</VERS>
      <VERS vnumber="52">ܘܠܳܐ ܒ݂ܰܠܚܽܘܕ݁ ܚܠܳܦ݁ ܥܰܡܳܐ ܐܶܠܳܐ ܕ݂ܳܐܦ݁ ܒ݂ܢܰܝܳܐ ܕ݂ܰܐܠܳܗܳܐ ܕ݂ܰܡܒܰ݁ܕ݂ܪܺܝܢ ܢܟܰ݁ܢܶܫ ܠܰܚܕܳ݁ܐ: ܣ</VERS>
      <VERS vnumber="53">ܘܡܶܢ ܗܰܘ ܝܰܘܡܳܐ ܐܶܬ݁ܚܰܫܰܒ݁ܘ ܗ̄ܘܰܘ ܕ݂ܢܶܩܛܠܽܘܢܳܝܗ̄ܝ:</VERS>
      <VERS vnumber="54">ܗܽܘ ܕ݂ܶܝܢ ܝܶܫܽܘܥ ܠܳܐ ܡܗܰܠܶܟ݁ ܗ̄ܘܳܐ ܓ݂ܰܠܝܳܐܝܺܬ݁ ܒ݂ܶܝܬ݁ ܝܺܗܽܘܕܳ݁ܝܶܐ ܐܶܠܳܐ ܐܶܙܰܠ ܠܶܗ ܡܶܢ ܬ݂ܰܡܳܢ ܠܰܐܬ݁ܪܳܐ ܕ݂ܩܰܪܺܝܒ݁ ܠܚܽܘܪܒ݂ܳܐ ܠܟܰ݁ܪܟܳ݁ܐ ܕ݂ܡܶܬ݁ܩܪܶܐ ܐܰܦ݁ܪܶܝܡ ܘܬܰ݁ܡܳܢ ܡܶܬ݁ܗܰܦ݂ܰܟ݁ ܗ̄ܘܳܐ ܥܰܡ ܬ݂ܰܠܡܺܝܕܰ݁ܘܗ̄ܝ: ܣ</VERS>
      <VERS vnumber="55">ܩܰܪܺܝܒ݁ ܗ̄ܘܳܐ ܕ݂ܶܝܢ ܦ݂ܶܨܚܳܐ ܕ݂ܺܝܗܽܘܕܳ݁ܝܶܐ ܘܰܣܠܶܩܘ ܣܰܓ݂ܺܝܶܐܐ ܡܶܢ ܩܽܘܪܝܳܐ ܠܽܐܘܪܺܫܠܶܡ ܩܕܳ݁ܡ ܥܰܕ݁ܥܺܕܳ݁ܐ ܕ݂ܰܢܕܰ݁ܟ݂ܽܘܢ ܢܰܦ݁ܫܗܽܘܢ:</VERS>
      <VERS vnumber="56">ܘܒܳ݁ܥܶܝܢ ܗ̄ܘܰܘ ܠܶܗ ܠܝܶܫܽܘܥ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܒ݂ܗܰܝܟ݂ܠܳܐ ܡܳܢܳܐ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܠܳܐ ܐܳܬܶ݁ܐ ܠܥܰܕ݁ܥܺܕܳ݁ܐ:</VERS>
      <VERS vnumber="57">ܪܰܒ݂ܰܝ-ܟ݂ܳܗܢܶܐ ܕ݂ܶܝܢ ܘܰܦ݁ܪܺܝܫܶܐ ܦ݂ܩܰܕ݁ܘ ܗ̄ܘܰܘ ܕ݂ܶܐܢ ܐ̄ܢܳܫ ܢܶܕ݂ܰܥ ܐܰܝܟ݂ܰܘ ܢܒܰ݁ܕ݂ܶܩ ܠܗܽܘܢ ܐܰܝܟ݁ ܕ݂ܢܶܐܚܕ݂ܽܘܢܳܝܗ̄ܝ ܣܣ:</VERS>
    </CHAPTER>
    <CHAPTER cnumber="12">
      <VERS vnumber="1">ܝܶܫܽܘܥ ܕ݂ܶܝܢ ܩܕܳ݁ܡ ܫܬ݂ܳܐ ܝܰܘܡܺܝܢ ܕ݂ܦܶ݁ܨܚܳܐ ܐܶܬܳ݁ܐ ܠܒܶ݁ܝܬ݁-ܥܰܢܝܳܐ ܐܰܝܟ݂ܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܠܳܥܳܙܰܪ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ ܗܽܘ ܝܶܫܽܘܥ: ܣ</VERS>
      <VERS vnumber="2">ܘܰܥܒܰ݁ܕ݁ܘ ܠܶܗ ܬ݂ܰܡܳܢ ܚܫܳܡܺܝܬܳ݁ܐ ܘܡܳܪܬ݂ܳܐ ܡܫܰܡܫܳܐ ܗ̄ܘܳܬ݁ ܘܠܳܥܳܙܰܪ ܚܰܕ݁ ܡܶܢ ܣܡܺܝܟܶ݁ܐ ܗ̄ܘܳܐ ܕ݂ܥܰܡܶܗ:</VERS>
      <VERS vnumber="3">ܡܰܪܝܰܡ ܕ݂ܶܝܢ ܫܶܩܠܰܬ݁ ܫܳܛܺܝܦ݁ܬ݂ܳܐ ܕ݂ܒܶ݁ܣܡܳܐ ܕ݂ܢܰܪܕ݂ܺܝܢ ܪܺܫܳܝܳܐ ܣܰܓ݂ܺܝ ܕ݂ܡܰܝܳܐ ܘܡܶܫܚܰܬ݁ ܪܶܓ݁ܠܰܘܗ̄ܝ ܕ݂ܝܶܫܽܘܥ ܘܫܰܘܝܰܬ݁ ܒ݂ܣܰܥܪܳܗ ܪܶܓ݁ܠܰܘܗ̄ܝ ܘܶܐܬ݁ܡܠܺܝ ܒ݂ܰܝܬ݂ܳܐ ܡܶܢ ܪܺܝܚܶܗ ܕ݂ܒܶ݁ܣܡܳܐ: ܣ</VERS>
      <VERS vnumber="4">ܘܶܐܡܰܪ ܝܺܗܽܘܕܳ݁ܐ ܣܟܰ݁ܪܝܽܘܛܳܐ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܗܰܘ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ:</VERS>
      <VERS vnumber="5">ܠܡܳܢܳܐ ܠܳܐ ܐܶܙܕ݂ܰܒ݂ܰܢ ܡܶܫܚܳܐ ܗܳܢܳܐ ܒ݂ܰܬ݁ܠܳܬ݁ ܡܳܐܐ ܕ݂ܺܝܢܳܪܺܝܢ ܘܶܐܬܺ݁ܝܗܶܒ݁ ܠܡܶܣܟ݂ܺܢܶܐ:</VERS>
      <VERS vnumber="6">ܗܳܕܶ݁ܐ ܕ݂ܶܝܢ ܐܶܡܰܪ ܠܳܐ ܗ̄ܘܳܐ ܡܶܛܽܠ ܕ݂ܥܰܠ ܡܶܣܟ݂ܺܢܶܐ ܒ݂ܛܺܝܠ ܗ̄ܘܳܐ ܠܶܗ ܐܶܠܳܐ ܡܶܛܽܠ ܕ݂ܓܰ݁ܢܳܒܳ݁ܐ ܗ̄ܘܳܐ ܘܰܓ݁ܠܽܘܣܩܡܳܐ ܠܘܳܬܶ݁ܗ ܗ̄ܘܳܐ ܘܡܶܕ݂ܶܡ ܕ݂ܢܳܦܶ݁ܠ ܗ̄ܘܳܐ ܒ݂ܶܗ ܗܽܘ ܛܥܺܝܢ ܗ̄ܘܳܐ: ܣ</VERS>
      <VERS vnumber="7">ܐܶܡܰܪ ܕ݂ܶܝܢ ܝܶܫܽܘܥ ܫܒܽ݁ܘܩܶܝܗ ܠܝܰܘܡܳܐ ܕ݂ܰܩܒܽ݁ܘܪܝ ܢܛܰܪܬܶ݁ܗ:</VERS>
      <VERS vnumber="8">ܒ݂ܟܽ݁ܠܙܒܰ݁ܢ ܓ݂ܶܝܪ ܡܶܣܟ݂ܺܢܶܐ ܐܺܝܬ݁ ܠܟܽ݁ܘܢ ܥܰܡܟܽ݁ܘܢ ܠܺܝ ܕ݂ܶܝܢ ܠܳܐ ܒ݂ܟܽ݁ܠܙܒܰ݁ܢ ܐܺܝܬ݁ ܠܟܽ݁ܘܢ: ܣ</VERS>
      <VERS vnumber="9">ܘܰܫܡܰܥܘ ܟ݂ܶܢܫܶܐ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ ܗܽ̄ܘ ܝܶܫܽܘܥ ܘܶܐܬܰ݁ܘ ܠܳܐ ܡܶܛܽܠ ܝܶܫܽܘܥ ܒ݂ܰܠܚܽܘܕ݁ ܐܶܠܳܐ ܐܳܦ݁ ܕ݂ܢܶܚܙܽܘܢ ܠܠܳܥܳܙܰܪ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="10">ܘܶܐܬ݁ܪܰܥܺܝܘ ܗ̄ܘܰܘ ܪܰܒ݂ܰܝ-ܟ݂ܳܗܢܶܐ ܕ݂ܳܐܦ݁ ܠܠܳܥܳܙܰܪ ܢܶܩܛܠܽܘܢܳܝܗ̄ܝ:</VERS>
      <VERS vnumber="11">ܡܶܛܽܠ ܕ݂ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܡܶܛܽܠܳܬܶ݁ܗ ܐܳܙܺܠ̄ܝܢ ܗ̄ܘܰܘ ܘܰܡܗܰܝܡܢܺܝܢ ܒ݂ܝܶܫܽܘܥ ܣܣ:</VERS>
      <VERS vnumber="12">ܘܰܠܝܰܘܡܳܐ ܐ̄ܚܪܺܢܳܐ ܟ݂ܶܢܫܳܐ ܣܰܓ݂ܺܝܳܐܐ ܐܰܝܢܳܐ ܕ݂ܳܐܬܶ݁ܐ ܗ̄ܘܳܐ ܠܥܰܕ݁ܥܺܕܳ݁ܐ ܟ݂ܰܕ݁ ܫܡܰܥܘ ܕ݂ܝܶܫܽܘܥ ܐܳܬܶ݁ܐ ܠܽܐܘܪܺܫܠܶܡ:</VERS>
      <VERS vnumber="13">ܫܩܰܠܘ ܣܰܘܟ݂ܶܐ ܕ݂ܕܶ݁ܩܠܶܐ ܘܰܢܦܰ݁ܩܘ ܠܽܐܘܪܥܶܗ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܐܽܘܫܰܥܢܳܐ ܒ݂ܪܺܝܟ݁ ܗܽ̄ܘ ܕ݂ܳܐܬܶ݁ܐ ܒ݂ܰܫܡܶܗ ܕ݂ܡܳܪܝܳܐ ܡܰܠܟ݂ܳܐ ܕ݂ܺܐܝܣܪܳܝܶܠ: ܣ</VERS>
      <VERS vnumber="14">ܐܶܫܟ݂ܰܚ ܕ݂ܶܝܢ ܝܶܫܽܘܥ ܚܡܳܪܳܐ ܘܺܝܬܶ݁ܒ݁ ܥܠܰܘܗ̄ܝ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁:</VERS>
      <VERS vnumber="15">ܠܳܐ ܬ݂ܶܕ݁ܚܠܺܝܢ ܒ݂ܰܪ̄ܬ݁ ܨܶܗܝܽܘܢ ܗܳܐ ܡܰܠܟ݂ܶܟ݁ܝ ܐܳܬܶ݁ܐ ܠܶܟ݁ܝ ܘܰܪܟܺ݁ܝܒ݁ ܥܰܠ ܥܺܝܠܳܐ ܒ݂ܰܪ ܐܰܬܳ݁ܢܳܐ: ܣ</VERS>
      <VERS vnumber="16">ܗܳܠܶܝܢ ܕ݂ܶܝܢ ܠܳܐ ܝܺܕܰ݁ܥܘ ܬ݂ܰܠܡܺܝܕܰ݁ܘܗ̄ܝ ܒ݂ܗܰܘ ܙܰܒ݁ܢܳܐ ܐܶܠܳܐ ܟ݂ܰܕ݁ ܐܶܫܬ݂ܰܒ݂ܰܚ ܝܶܫܽܘܥ ܐܶܬ݂ܕ݂ܟܰ݁ܪܘ ܬ݂ܰܠܡܺܝܕܰ݁ܘܗ̄ܝ ܕ݂ܗܳܠܶܝܢ ܟ݂ܬܺ݁ܝܒܳ݁ܢ ܗ̄ܘܰܝ ܥܠܰܘܗ̄ܝ ܘܗܳܠܶܝܢ ܥܒܰ݁ܕ݁ܘ ܠܶܗ:</VERS>
      <VERS vnumber="17">ܘܣܳܗܶܕ݁ ܗ̄ܘܳܐ ܟ݂ܶܢܫܳܐ ܗܰܘ ܕ݂ܥܰܡܶܗ ܗ̄ܘܳܐ ܕ݂ܰܩܪܳܐ ܠܠܳܥܳܙܰܪ ܡܶܢ ܩܰܒ݁ܪܳܐ ܘܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="18">ܘܡܶܛܽܠ ܗܳܕܶ݁ܐ ܢܦܰ݁ܩܘ ܠܩܽܘܒ݁ܠܶܗ ܟ݂ܶܢܫܶܐ ܣܰܓ݂ܺܝܶܐܐ ܕ݂ܰܫܡܰܥܘ ܕ݂ܳܐܬܳ݁ܐ ܗܳܕܶ݁ܐ ܥܒܰ݁ܕ݁:</VERS>
      <VERS vnumber="19">ܦ݂ܪܺܝܫܶܐ ܕ݂ܶܝܢ ܐܳܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܚܳܙܶܝܢ ܐܢ̄ܬ݂ܽܘܢ ܕ݂ܠܳܐ ܡܰܘܬ݂ܪܺܝܢ ܐܢ̄ܬ݂ܽܘܢ ܡܶܕ݂ܶܡ ܕ݂ܗܳܐ ܥܳܠܡܳܐ ܟ݂ܽܠܶܗ ܐܶܙܰܠ ܠܶܗ ܒ݂ܳܬ݁ܪܶܗ ܣܣ:</VERS>
      <VERS vnumber="20">ܐܺܝܬ݁ ܗ̄ܘܰܘ ܕ݂ܶܝܢ ܐܳܦ݁ ܡܶܢ ܥܰܡ̄ܡܶܐ ܐ̄ܢܳܫܳܐ ܒ݂ܗܽܘܢ ܕ݂ܰܣܠܶܩܘ ܠܡܶܣܓ݂ܰܕ݁ ܒ݂ܥܰܕ݁ܥܺܕܳ݁ܐ:</VERS>
      <VERS vnumber="21">ܗܳܠܶܝܢ ܐܶܬܰ݁ܘ ܩܪܶܒ݁ܘ ܠܘܳܬ݁ ܦܺ݁ܝܠܺܝܦ݂ܳܘܣ ܗܰܘ ܕ݂ܡܶܢ ܒ݂ܶܝܬ݁-ܨܰܝܳܕܳ݁ܐ ܕ݂ܰܓ݁ܠܺܝܠܳܐ ܘܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܳܪܝ ܨܳܒܶ݁ܝܢ ܚ̄ܢܰܢ ܢܶܚܙܶܐ ܠܝܶܫܽܘܥ:</VERS>
      <VERS vnumber="22">ܘܶܐܬܳ݁ܐ ܗܽܘ ܦܺ݁ܝܠܺܝܦ݂ܳܘܣ ܘܶܐܡܰܪ ܠܰܐܢܕ݂ܪܶܐܘܳܣ ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܐܶܡܰܪܘ ܠܝܶܫܽܘܥ ܣ݂ ܣ݂:</VERS>
      <VERS vnumber="23">ܝܶܫܽܘܥ ܕ݂ܶܝܢ ܥܢܳܐ ܘܶܐܡܰܪ ܠܗܽܘܢ ܐܶܬܳ݁ܬ݁ ܫܳܥܬܳ݁ܐ ܕ݂ܢܶܫܬ݂ܰܒ݂ܰܚ ܒ݂ܪܶܗ ܕ݂ܐ̄ܢܳܫܳܐ: ܣ</VERS>
      <VERS vnumber="24">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܰܦ݁ܪܶܕ݂ܬ݂ܳܐ ܕ݂ܚܶܛܬܳ݁ܐ ܐܶܠܳܐ ܢܳܦ݁ܠܳܐ ܘܡܳܝܬ݂ܳܐ ܒ݂ܰܐܪܥܳܐ ܒ݂ܰܠܚܽܘܕܶ݁ܝܗ ܦ݂ܳܝܫܳܐ ܐܶܢ ܕ݂ܶܝܢ ܡܳܝܬ݂ܳܐ ܦ݂ܺܐܪܶܐ ܣܰܓ݂ܺܝܶܐܐ ܡܰܝܬ݂ܝܳܐ: ܣ</VERS>
      <VERS vnumber="25">ܡܰܢ ܕ݂ܪܳܚܶܡ ܢܰܦ݁ܫܶܗ ܢܰܘܒ݂ܕܺ݁ܝܗ ܘܡܰܢ ܕ݂ܣܳܢܶܐ ܢܰܦ݁ܫܶܗ ܒ݂ܥܳܠܡܳܐ ܗܳܢܳܐ ܢܶܛܪܺܝܗ ܠܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="26">ܐܶܢ ܠܺܝ ܐ̄ܢܳܫ ܡܫܰܡܶܫ ܢܺܐܬܶ݁ܐ ܒ݂ܳܬܰ݁ܪܝ ܘܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܬ݂ܰܡܳܢ ܢܶܗܘܶܐ ܐܳܦ݁ ܡܫܰܡܫܳܢܝ ܡܰܢ ܕ݂ܠܺܝ ܡܫܰܡܶܫ ܢܝܰܩܪܺܝܘܗ̄ܝ ܐܰܒܳ݁ܐ: ܣ</VERS>
      <VERS vnumber="27">ܗܳܫܳܐ ܢܰܦ݁ܫܝ ܗܳܐ ܫܓܺ݁ܝܫܳܐ ܘܡܳܢܳܐ ܐܺܡܰܪ ܐܳܒ݁ܝ ܦ݂ܰܨܳܢܝ ܡܶܢ ܗܳܕܶ݁ܐ ܫܳܥܬܳ݁ܐ ܐܶܠܳܐ ܡܶܛܽܠ ܗܳܢܳܐ ܐܶܬܺ݁ܝܬ݁ ܠܗܳܕܶ݁ܐ ܫܳܥܬܳ݁ܐ:</VERS>
      <VERS vnumber="28">ܐܰܒܳ݁ܐ ܫܰܒ݂ܰܚ ܫܡܳܟ݁ ܣ ܘܩܳܠܳܐ ܐܶܫܬ݂ܡܰܥ ܡܶܢ ܫܡܰܝܳܐ ܫܰܒ݂ܚܶܬ݁ ܘܬܽ݁ܘܒ݁ ܡܫܰܒ݂ܰܚ ܐ̄ܢܳܐ:</VERS>
      <VERS vnumber="29">ܘܟܶ݁ܢܫܳܐ ܕ݂ܩܳܐܶܡ ܗ̄ܘܳܐ ܫܡܰܥܘ ܘܳܐܡܪܺܝܢ ܪܰܥܡܳܐ ܗܘܳܐ ܐ̄ܚܪܳܢܶܐ ܕ݂ܶܝܢ ܐܳܡܪܺܝܢ ܡܰܠܰܐܟܳ݁ܐ ܡܰܠܶܠ ܥܰܡܶܗ:</VERS>
      <VERS vnumber="30">ܥܢܳܐ ܝܶܫܽܘܥ ܘܶܐܡܰܪ ܠܗܽܘܢ ܠܳܐ ܗ̄ܘܳܐ ܡܶܛܽܠܳܬ݁ܝ ܗܘܳܐ ܩܳܠܳܐ ܗܳܢܳܐ ܐܶܠܳܐ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="31">ܗܳܫܳܐ ܕ݂ܺܝܢܶܗ ܗܽ̄ܘ ܕ݂ܥܳܠܡܳܐ ܗܳܢܳܐ ܗܳܫܳܐ ܐܰܪܟܽ݁ܘܢܳܐ ܕ݂ܥܳܠܡܳܐ ܗܳܢܳܐ ܡܶܫܬ݂ܕܶ݁ܐ ܠܒܰ݁ܪ:</VERS>
      <VERS vnumber="32">ܘܶܐܢܳܐ ܡܳܐ ܕ݂ܶܐܬ݂ܬ݂ܪܺܝܡܶܬ݁ ܡܶܢ ܐܰܪܥܳܐ ܐܶܓ݂ܶܕ݁ ܟ݂ܽܠܢܳܫ ܠܘܳܬ݁ܝ:</VERS>
      <VERS vnumber="33">ܗܳܕܶ݁ܐ ܕ݂ܶܝܢ ܐܶܡܰܪ ܕ݂ܰܢܚܰܘܶܐ ܒ݂ܰܐܝܢܳܐ ܡܰܘܬ݂ܳܐ ܡܳܐܶܬ݁:</VERS>
      <VERS vnumber="34">ܐܳܡܪܺܝܢ ܠܶܗ ܟ݂ܶܢܫܶܐ ܚܢܰܢ ܫܡܰܥܢ ܡܶܢ ܢܳܡܽܘܣܳܐ ܕ݂ܰܡܫܺܝܚܳܐ ܠܥܳܠܰܡ ܡܩܰܘܶܐ ܐܰܝܟ݂ܰܢܳܐ ܐܳܡܰܪ ܐܰܢ̄ܬ݂ ܕ݂ܰܥܬܺ݁ܝܕ݁ ܗܽ̄ܘ ܕ݂ܢܶܬ݂ܬ݂ܪܺܝܡ ܒ݂ܪܶܗ ܕ݂ܐ̄ܢܳܫܳܐ ܡܰܢܽܘ ܗܳܢܳܐ ܒ݂ܪܶܗ ܕ݂ܐ̄ܢܳܫܳܐ:</VERS>
      <VERS vnumber="35">ܐܳܡܰܪ ܠܗܽܘܢ ܝܶܫܽܘܥ ܩܰܠܺܝܠ ܐ̄ܚܪܺܝܢ ܙܰܒ݁ܢܳܐ ܢܽܘܗܪܳܐ ܥܰܡܟܽ݁ܘܢ ܗܽ̄ܘ ܗܰܠܶܟ݁ܘ ܥܰܕ݁ ܐܺܝܬ݁ ܠܟܽ݁ܘܢ ܢܽܘܗܪܳܐ ܕ݂ܠܳܐ ܚܶܫܽܘܟܳ݁ܐ ܢܰܕ݁ܪܶܟ݁ܟܽ݁ܘܢ ܘܡܰܢ ܕ݂ܰܡܗܰܠܶܟ݁ ܒ݂ܚܶܫܽܘܟܳ݁ܐ ܠܳܐ ܝܳܕܰ݁ܥ ܠܰܐܝܟ݂ܳܐ ܐܳܙܶܠ:</VERS>
      <VERS vnumber="36">ܥܰܕ݁ ܐܺܝܬ݁ ܠܟܽ݁ܘܢ ܢܽܘܗܪܳܐ ܗܰܝܡܶܢܘ ܒ݂ܢܽܘܗܪܳܐ ܕ݂ܰܒ݁ܢܰܘܗ̄ܝ ܕ݂ܢܽܘܗܪܳܐ ܬ݂ܶܗܘܽܘܢ ܗܳܠܶܝܢ ܡܰܠܶܠ ܝܶܫܽܘܥ ܘܶܐܙܰܠ ܐܶܬ݂ܛܰܫܺܝ ܡܶܢܗܽܘܢ: ܣ</VERS>
      <VERS vnumber="37">ܘܟܰ݁ܕ݁ ܗܳܠܶܝܢ ܟ݂ܽܠܗܶܝܢ ܐܳܬ݁ܘܳܬܳ݁ܐ ܥܒܰ݁ܕ݁ ܩܕܳ݁ܡܰܝܗܽܘܢ ܠܳܐ ܗܰܝܡܶܢܘ ܒ݂ܶܗ:</VERS>
      <VERS vnumber="38">ܕ݂ܬܶ݁ܬ݁ܡܰܠܶܐ ܡܶܠܬܳ݁ܐ ܕ݂ܶܐܫܰܥܝܳܐ ܢܒܺ݁ܝܳܐ ܕ݂ܶܐܡܰܪ ܡܳܪܝ ܡܰܢܽܘ ܗܰܝܡܶܢ ܠܫܶܡܥܰܢ ܘܰܕ݁ܪܳܥܶܗ ܕ݂ܡܳܪܝܳܐ ܠܡܰܢ ܐܶܬ݁ܓ݂ܠܺܝ:</VERS>
      <VERS vnumber="39">ܡܶܛܽܠ ܗܳܢܳܐ ܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܗܰܝܡܢܽܘܢ ܡܶܛܽܠ ܕ݂ܬܽ݁ܘܒ݁ ܐܶܡܰܪ ܐܶܫܰܥܝܳܐ:</VERS>
      <VERS vnumber="40">ܕ݂ܥܰܘܰܪܘ ܥܰܝܢܰܝܗܽܘܢ ܘܰܐܚܫܶܟ݁ܘ ܠܶܒ݂ܗܽܘܢ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܢܶܬ݁ܦ݂ܢܽܘܢ ܘܰܐܣܶܐ ܐܶܢܽܘܢ:</VERS>
      <VERS vnumber="41">ܗܳܠܶܝܢ ܐܶܡܰܪ ܐܶܫܰܥܝܳܐ ܟ݂ܰܕ݁ ܚܙܳܐ ܫܽܘܒ݁ܚܶܗ ܘܡܰܠܶܠ ܥܠܰܘܗ̄ܝ: ܣ</VERS>
      <VERS vnumber="42">ܐܳܦ݁ ܡܶܢ ܪܺܫܶܐ ܕ݂ܶܝܢ ܣܰܓ݂ܺܝܶܐܐ ܗܰܝܡܶܢܘ ܒ݂ܶܗ ܐܶܠܳܐ ܡܶܛܽܠ ܦ݂ܪܺܝܫܶܐ ܠܳܐ ܡܰܘܕ݂ܶܝܢ ܗ̄ܘܰܘ ܕ݂ܠܳܐ ܢܶܗܘܽܘܢ ܠܒܰ݁ܪ ܡܶܢ ܟ݂ܢܽܘܫܬ݂ܳܐ:</VERS>
      <VERS vnumber="43">ܪܚܶܡܘ ܓ݂ܶܝܪ ܫܽܘܒ݁ܚܳܐ ܕ݂ܰܒ݁ܢܰܝܢܳܫܳܐ ܝܰܬ݂ܺܝܪ ܡܶܢ ܫܽܘܒ݁ܚܶܗ ܕ݂ܰܐܠܳܗܳܐ: ܣ</VERS>
      <VERS vnumber="44">ܝܶܫܽܘܥ ܕ݂ܶܝܢ ܩܥܳܐ ܘܶܐܡܰܪ ܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܗ̄ܘܳܐ ܒ݂ܺܝ ܡܗܰܝܡܶܢ ܐܶܠܳܐ ܒ݂ܡܰܢ ܕ݂ܫܰܕ݂ܪܰܢܝ:</VERS>
      <VERS vnumber="45">ܘܡܰܢ ܕ݂ܠܺܝ ܚܳܙܶܐ ܚܙܳܐ ܠܡܰܢ ܕ݂ܫܰܕ݂ܪܰܢܝ:</VERS>
      <VERS vnumber="46">ܐܶܢܳܐ ܢܽܘܗܪܳܐ ܐܶܬܺ݁ܝܬ݁ ܠܥܳܠܡܳܐ ܕ݂ܟܽ݁ܠ ܡܰܢ ܕ݂ܰܡܗܰܝܡܶܢ ܒ݂ܺܝ ܠܳܐ ܢܩܰܘܶܐ ܒ݂ܚܶܫܽܘܟܳ݁ܐ:</VERS>
      <VERS vnumber="47">ܘܡܰܢ ܕ݂ܫܳܡܰܥ ܡܶܠܰܝ ܘܠܳܐ ܢܳܛܰܪ ܠܗܶܝܢ ܐܶܢܳܐ ܠܳܐ ܕ݂ܳܐܶܢ ܐ̄ܢܳܐ ܠܶܗ ܠܳܐ ܓ݂ܶܝܪ ܐܶܬܺ݁ܝܬ݁ ܕ݂ܶܐܕ݂ܽܘܢ ܠܥܳܠܡܳܐ ܐܶܠܳܐ ܕ݂ܰܐܚܶܐ ܠܥܳܠܡܳܐ:</VERS>
      <VERS vnumber="48">ܡܰܢ ܕ݂ܛܳܠܶܡ ܠܺܝ ܘܠܳܐ ܡܩܰܒ݂ܶܠ ܡܶܠܰܝ ܐܺܝܬ݁ ܡܰܢ ܕ݂ܕܳ݁ܐܶܢ ܠܶܗ ܡܶܠܬܳ݁ܐ ܕ݂ܡܰܠܠܶܬ݁ ܗܺܝ ܕ݂ܳܝܢܳܐ ܠܶܗ ܒ݂ܝܰܘܡܳܐ ܐ̄ܚܪܳܝܳܐ:</VERS>
      <VERS vnumber="49">ܕ݂ܶܐܢܳܐ ܡܶܢ ܢܰܦ݁ܫܝ ܠܳܐ ܡܰܠܠܶܬ݁ ܐܶܠܳܐ ܐܰܒܳ݁ܐ ܕ݂ܫܰܕ݂ܪܰܢܝ ܗܽܘ ܝܰܗ̄ܒ݁ ܠܺܝ ܦ݂ܽܘܩܕ݂ܳܢܳܐ ܡܳܢܳܐ ܐܺܡܰܪ ܘܡܳܢܳܐ ܐܶܡܰܠܶܠ:</VERS>
      <VERS vnumber="50">ܘܝܳܕܰ݁ܥ ܐ̄ܢܳܐ ܕ݂ܦܽ݁ܘܩܕ݂ܳܢܶܗ ܚܰܝܶܐ ܐܶܢܽܘܢ ܕ݂ܰܠܥܳܠܰܡ ܐܰܝܠܶܝܢ ܗܳܟܺ݁ܝܠ ܕ݂ܰܡܡܰܠܶܠ ܐ̄ܢܳܐ ܐܰܝܟ݂ܰܢܳܐ ܕ݂ܶܐܡܰܪ ܠܺܝ ܐܳܒ݁ܝ ܗܳܟܰ݁ܢܳܐ ܡܡܰܠܶܠ ܐ̄ܢܳܐ: ܣ</VERS>
    </CHAPTER>
    <CHAPTER cnumber="13">
      <VERS vnumber="1">ܩܕܳ݁ܡ ܕ݂ܶܝܢ ܥܺܐܕܳ݁ܐ ܕ݂ܦܶ݁ܨܚܳܐ ܝܳܕܰ݁ܥ ܗ̄ܘܳܐ ܝܶܫܽܘܥ ܕ݂ܰܡܛܳܬ݁ ܫܳܥܬܳ݁ܐ ܕ݂ܰܢܫܰܢܶܐ ܡܶܢ ܗܳܢܳܐ ܥܳܠܡܳܐ ܠܘܳܬ݁ ܐܰܒܽ݁ܘܗ̄ܝ ܘܰܐܚܶܒ݁ ܠܕܺ݁ܝܠܶܗ ܕ݂ܰܒ݁ܗܳܢܳܐ ܥܳܠܡܳܐ ܘܰܥܕܰ݁ܡܳܐ ܠܚܰܪܬܳ݁ܐ ܐܰܚܶܒ݁ ܐܶܢܽܘܢ: ܣ</VERS>
      <VERS vnumber="2">ܘܟܰ݁ܕ݁ ܗܘܳܬ݁ ܚܫܳܡܺܝܬܳ݁ܐ ܪܡܶܐ ܗ̄ܘܳܐ ܠܶܗ ܠܣܳܛܳܢܳܐ ܒ݂ܠܶܒ݂ܶܗ ܕ݂ܺܝܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ ܕ݂ܢܰܫܠܡܺܝܘܗ̄ܝ: ܣ</VERS>
      <VERS vnumber="3">ܗܽܘ ܕ݂ܶܝܢ ܝܶܫܽܘܥ ܡܶܛܽܠ ܕ݂ܝܳܕܰ݁ܥ ܗ̄ܘܳܐ ܕ݂ܟܽ݁ܠ ܡܶܕ݂ܶܡ ܝܰܗ̄ܒ݁ ܐܰܒܳ݁ܐ ܒ݂ܺܐܝܕܰ݁ܘܗ̄ܝ ܘܰܕ݁ܡܶܢ ܐܰܠܳܗܳܐ ܢܦܰ݁ܩ ܘܰܠܘܳܬ݁ ܐܰܠܳܗܳܐ ܐܳܙܶܠ:</VERS>
      <VERS vnumber="4">ܩܳܡ ܡܶܢ ܚܫܳܡܺܝܬܳ݁ܐ ܘܣܳܡ ܢܰܚܬ݂ܰܘܗ̄ܝ ܘܰܫܩܰܠ ܣܶܕ݂ܽܘܢܳܐ ܡܚܳܐ ܒ݂ܚܰܨܰܘܗ̄ܝ:</VERS>
      <VERS vnumber="5">ܘܰܐܪܡܺܝ ܡܰܝܳܐ ܒ݂ܰܡܫܳܓ݁ܬ݂ܳܐ ܘܫܰܪܺܝ ܠܰܡܫܳܓܽ݁ܘ ܪܶܓ݁ܠܶܐ ܕ݂ܬܰ݁ܠܡܺܝܕܰ݁ܘܗ̄ܝ ܘܰܡܫܰܘܶܐ ܗ̄ܘܳܐ ܒ݂ܣܶܕ݂ܽܘܢܳܐ ܕ݂ܰܡܚܶܐ ܒ݂ܚܰܨܰܘܗ̄ܝ:</VERS>
      <VERS vnumber="6">ܟ݂ܰܕ݁ ܕ݂ܶܝܢ ܐܶܬܳ݁ܐ ܠܘܳܬ݁ ܫܶܡܥܽܘܢ ܟ݂ܺܐܦܳ݁ܐ ܐܳܡܰܪ ܠܶܗ ܫܶܡܥܽܘܢ ܐܰܢ̄ܬ݂ ܡܳܪܝ ܪܶܓ݁ܠܰܝ ܡܫܺܝܓ݁ ܐܰܢ̄ܬ݂ ܠܺܝ:</VERS>
      <VERS vnumber="7">ܥܢܳܐ ܝܶܫܽܘܥ ܘܶܐܡܰܪ ܠܶܗ ܡܶܕ݂ܶܡ ܕ݂ܥܳܒܶ݁ܕ݁ ܐ̄ܢܳܐ ܐܰܢ̄ܬ݂ ܠܳܐ ܝܳܕܰ݁ܥ ܐܰܢ̄ܬ݂ ܗܳܫܳܐ ܒ݂ܳܬܰ݁ܪܟ݂ܶܢ ܕ݂ܶܝܢ ܬ݂ܶܕ݂ܰܥ:</VERS>
      <VERS vnumber="8">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܠܥܳܠܰܡ ܠܳܐ ܡܫܺܝܓ݁ ܐܰܢ̄ܬ݂ ܠܺܝ ܪܶܓ݁ܠܰܝ ܐܳܡܰܪ ܠܶܗ ܝܶܫܽܘܥ ܐܶܢ ܠܳܐ ܡܫܺܝܓ݁ ܐ̄ܢܳܐ ܠܳܟ݁ ܠܰܝܬ݂ ܠܳܟ݁ ܥܰܡܝ ܡܢܳܬܳ݁ܐ:</VERS>
      <VERS vnumber="9">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܕܶ݁ܝܢ ܡܳܪܝ ܠܳܐ ܒ݂ܰܠܚܽܘܕ݁ ܪܶܓ݁ܠܰܝ ܬ݂ܫܺܝܓ݁ ܠܺܝ ܐܶܠܳܐ ܐܳܦ݁ ܐܺܝܕܰ݁ܝ ܐܳܦ݁ ܪܺܫܝ:</VERS>
      <VERS vnumber="10">ܐܳܡܰܪ ܠܶܗ ܝܶܫܽܘܥ ܗܰܘ ܕ݂ܰܣܚܶܐ ܠܳܐ ܣܢܺܝܩ ܐܶܠܳܐ ܪܶܓ݁ܠܰܘܗ̄ܝ ܒ݂ܰܠܚܽܘܕ݁ ܢܫܺܝܓ݁ ܟ݂ܽܠܶܗ ܓ݂ܶܝܪ ܕ݂ܟܶ݁ܐ ܗ̄ܘ ܐܳܦ݁ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܕ݂ܟܰ݁ܝܳܐ ܐܰܢ̄ܬ݂ܽܘܢ ܐܶܠܳܐ ܠܳܐ ܟ݂ܽܠܟܽ݁ܘܢ:</VERS>
      <VERS vnumber="11">ܝܳܕܰ݁ܥ ܗ̄ܘܳܐ ܓ݂ܶܝܪ ܝܶܫܽܘܥ ܠܗܰܘ ܕ݂ܡܰܫܠܶܡ ܠܶܗ ܡܶܛܽܠ ܗܳܢܳܐ ܐܶܡܰܪ ܕ݂ܠܳܐ ܗ̄ܘܳܐ ܟ݂ܽܠܟܽ݁ܘܢ ܕ݂ܟܰ݁ܝܳܐ ܐܰܢ̄ܬ݂ܽܘܢ:</VERS>
      <VERS vnumber="12">ܟ݂ܰܕ݁ ܕ݂ܶܝܢ ܐܰܫܺܝܓ݁ ܪܶܓ݁ܠܰܝܗܽܘܢ ܫܩܰܠ ܢܰܚܬ݂ܰܘܗ̄ܝ ܘܶܐܣܬ݂ܡܶܟ݁ ܘܶܐܡܰܪ ܠܗܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܡܳܢܳܐ ܥܶܒ݁ܕ݂ܶܬ݁ ܠܟܽ݁ܘܢ:</VERS>
      <VERS vnumber="13">ܐܰܢ̄ܬ݂ܽܘܢ ܩܳܪܶܝܢ ܐܢ̄ܬ݂ܽܘܢ ܠܺܝ ܪܰܒ݂ܰܢ ܘܡܳܪܰܢ ܘܫܰܦ݂ܺܝܪ ܐܳܡܪܺܝܢ ܐܢ̄ܬ݂ܽܘܢ ܐܺܝܬܰ݁ܝ ܓ݂ܶܝܪ:</VERS>
      <VERS vnumber="14">ܐܶܢ ܐܶܢܳܐ ܗܳܟܺ݁ܝܠ ܡܳܪܟܽ݁ܘܢ ܘܪܰܒ݂ܟܽ݁ܘܢ ܐܰܫܺܝܓܶ݁ܬ݁ ܠܟܽ݁ܘܢ ܪܶܓ݁ܠܰܝܟ݂ܽܘܢ ܟ݂ܡܳܐ ܐܰܢ̄ܬ݂ܽܘܢ ܚܰܝܳܒܺ݁ܝܢ ܐܢ̄ܬ݂ܽܘܢ ܕ݂ܰܬ݁ܫܺܝܓܽ݁ܘܢ ܪܶܓ݁ܠܶܐ ܚܰܕ݁ ܕ݂ܚܰܕ݁:</VERS>
      <VERS vnumber="15">ܗܳܢܳܐ ܓ݂ܶܝܪ ܛܽܘܦ݁ܣܳܐ ܝܶܗܒ݂ܶܬ݁ ܠܟܽ݁ܘܢ ܕ݂ܰܐܝܟ݂ܰܢܳܐ ܕ݂ܶܐܢܳܐ ܥܶܒ݁ܕ݂ܶܬ݁ ܠܟܽ݁ܘܢ ܐܳܦ݁ ܐܰܢ̄ܬ݂ܽܘܢ ܬ݂ܶܥܒ݂ܕܽ݁ܘܢ ܣ݂ ܣ݂:</VERS>
      <VERS vnumber="16">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܥܰܒ݁ܕ݂ܳܐ ܕ݂ܪܰܒ݂ ܡܶܢ ܡܳܪܶܗ ܘܠܳܐ ܫܠܺܝܚܳܐ ܕ݂ܪܰܒ݂ ܡܶܢ ܡܰܢ ܕ݂ܫܰܕ݂ܪܶܗ:</VERS>
      <VERS vnumber="17">ܐܶܢ ܗܳܠܶܝܢ ܬ݂ܶܕ݂ܥܽܘܢ ܛܽܘܒܳ݁ܢܶܐ ܐܰܢ̄ܬ݂ܽܘܢ ܐܶܢ ܬ݂ܶܥܒ݂ܕܽ݁ܘܢ ܐܶܢܶܝܢ:</VERS>
      <VERS vnumber="18">ܠܳܐ ܗ̄ܘܳܐ ܥܰܠ ܟ݂ܽܠܟܽ݁ܘܢ ܐܳܡܰܪ ܐ̄ܢܳܐ ܝܳܕܰ݁ܥ ܐ̄ܢܳܐ ܓ݂ܶܝܪ ܠܰܐܝܠܶܝܢ ܕ݂ܰܓ݁ܒܺ݁ܝܬ݁ ܐܶܠܳܐ ܕ݂ܰܟ݁ܬܳ݁ܒܳ݁ܐ ܢܶܫܠܰܡ ܕ݂ܗܰܘ ܕ݂ܳܐܟܶ݁ܠ ܥܰܡܝ ܠܰܚܡܳܐ ܐܰܪܺܝܡ ܥܠܰܝ ܥܶܩܒܶ݁ܗ:</VERS>
      <VERS vnumber="19">ܡܶܢ ܗܳܫܳܐ ܐܳܡܰܪ ܐ̄ܢܳܐ ܠܟܽ݁ܘܢ ܡܶܢ ܩܕܳ݁ܡ ܕ݂ܢܶܗܘܶܐ ܕ݂ܡܳܐ ܕ݂ܰܗܘܳܐ ܬ݂ܗܰܝܡܢܽܘܢ ܕ݂ܶܐܢܳܐ ܐ̄ܢܳܐ:</VERS>
      <VERS vnumber="20">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܩܰܒ݂ܶܠ ܠܡܰܢ ܕ݂ܰܡܫܰܕ݂ܰܪ ܐ̄ܢܳܐ ܠܺܝ ܡܩܰܒ݂ܶܠ ܘܡܰܢ ܕ݂ܠܺܝ ܡܩܰܒ݂ܶܠ ܡܩܰܒ݂ܶܠ ܠܡܰܢ ܕ݂ܫܰܕ݂ܪܰܢܝ: ܣ</VERS>
      <VERS vnumber="21">ܗܳܠܶܝܢ ܐܶܡܰܪ ܝܶܫܽܘܥ ܘܶܐܬ݁ܥܰܙܰܙ ܒ݂ܪܽܘܚܶܗ ܘܰܐܣܗܶܕ݁ ܘܶܐܡܰܪ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܚܰܕ݁ ܡܶܢܟܽ݁ܘܢ ܢܰܫܠܡܰܢܝ: ܣ</VERS>
      <VERS vnumber="22">ܚܳܪܘ ܕ݂ܶܝܢ ܬ݂ܰܠܡܺܝܕܶ݁ܐ ܚܰܕ݁ ܒ݂ܚܰܕ݁ ܡܶܛܽܠ ܕ݂ܠܳܐ ܝܳܕ݁ܥܺܝܢ ܗ̄ܘܰܘ ܕ݂ܥܰܠ ܡܰܢܽܘ ܐܶܡܰܪ: ܣ</VERS>
      <VERS vnumber="23">ܐܺܝܬ݁ ܗ̄ܘܳܐ ܕ݂ܶܝܢ ܡܶܢ ܬ݂ܰܠܡܺܝܕܰ݁ܘܗ̄ܝ ܚܰܕ݁ ܕ݂ܰܣܡܺܝܟ݁ ܗ̄ܘܳܐ ܒ݂ܥܽܘܒ݂ܶܗ ܗܰܘ ܕ݂ܪܳܚܶܡ ܗ̄ܘܳܐ ܠܶܗ ܝܶܫܽܘܥ:</VERS>
      <VERS vnumber="24">ܠܗܳܢܳܐ ܪܡܰܙ ܫܶܡܥܽܘܢ ܟ݂ܺܐܦܳ݁ܐ ܕ݂ܰܢܫܰܐܠܺܝܘܗ̄ܝ ܕ݂ܡܰܢܽܘ ܗܰܘ ܕ݂ܶܐܡܰܪ ܥܠܰܘܗ̄ܝ:</VERS>
      <VERS vnumber="25">ܘܰܢܦܰ݁ܠ ܗܰܘ ܬ݂ܰܠܡܺܝܕܳ݁ܐ ܥܰܠ ܚܰܕ݁ܝܶܗ ܕ݂ܝܶܫܽܘܥ ܘܶܐܡܰܪ ܠܶܗ ܡܳܪܝ ܡܰܢܽܘ ܗܳܢܳܐ: ܣ</VERS>
      <VERS vnumber="26">ܥܢܳܐ ܝܶܫܽܘܥ ܘܶܐܡܰܪ ܗܰܘ ܗܽ̄ܘ ܕ݂ܨܳܒܰ݁ܥ ܐ̄ܢܳܐ ܠܰܚܡܳܐ ܝܳܗܶܒ݁ ܐ̄ܢܳܐ ܠܶܗ ܘܰܨܒܰ݁ܥ ܝܶܫܽܘܥ ܠܰܚܡܳܐ ܘܝܰܗ̄ܒ݁ ܠܺܝܗܽܘܕܳ݁ܐ ܒ݂ܰܪ ܫܶܡܥܽܘܢ ܣܟܰ݁ܪܝܽܘܛܳܐ:</VERS>
      <VERS vnumber="27">ܘܒܳ݁ܬܰ݁ܪ ܠܰܚܡܳܐ ܗܳܝܕ݂ܶܝܢ ܐܶܬ݁ܥܰܠܰܠ ܒ݂ܶܗ ܣܳܛܳܢܳܐ ܘܶܐܡܰܪ ܠܶܗ ܝܶܫܽܘܥ ܡܶܕ݂ܶܡ ܕ݂ܥܳܒܶ݁ܕ݁ ܐܰܢ̄ܬ݂ ܥܒܶ݁ܕ݁ ܒ݂ܰܥܓܰ݁ܠ:</VERS>
      <VERS vnumber="28">ܗܳܕܶ݁ܐ ܕ݂ܶܝܢ ܠܳܐ ܐ̄ܢܳܫ ܝܺܕܰ݁ܥ ܡܶܢ ܗܳܢܽܘܢ ܣܡܺܝܟܶ݁ܐ ܕ݂ܥܰܠ ܡܳܢܳܐ ܐܶܡܰܪ ܠܶܗ:</VERS>
      <VERS vnumber="29">ܐ̄ܢܳܫܺܝܢ ܓ݂ܶܝܪ ܣܒܰ݁ܪܘ ܡܶܛܽܠ ܕ݂ܰܓ݁ܠܽܘܣܩܡܳܐ ܨܶܐܕܰ݁ܘܗ̄ܝ ܗܘܳܐ ܕ݂ܺܝܗܽܘܕܳ݁ܐ ܕ݂ܡܶܦ݁ܩܰܕ݁ ܦ݂ܩܰܕ݁ ܠܶܗ ܕ݂ܢܶܙܒ݂ܶܢ ܡܶܕ݂ܶܡ ܕ݂ܡܶܬ݁ܒ݂ܥܶܐ ܠܥܰܕ݁ܥܺܕܳ݁ܐ ܐܰܘ ܕ݂ܢܶܬ݂ܶܠ ܡܶܕ݂ܶܡ ܠܡܶܣܟ݂ܺܢܶܐ:</VERS>
      <VERS vnumber="30">ܗܽܘ ܕ݂ܶܝܢ ܝܺܗܽܘܕܳ݁ܐ ܢܣܰܒ݁ ܠܰܚܡܳܐ ܒ݂ܰܪ ܫܳܥܬܶ݁ܗ ܘܰܢܦܰ݁ܩ ܠܶܗ ܠܒܰ݁ܪ ܠܺܠܝܳܐ ܗ̄ܘܳܐ ܕ݂ܶܝܢ ܟ݂ܰܕ݁ ܢܦܰ݁ܩ ܣܣ:</VERS>
      <VERS vnumber="31">ܘܶܐܡܰܪ ܝܶܫܽܘܥ ܗܳܫܳܐ ܐܶܫܬ݂ܰܒ݂ܰܚ ܒ݂ܪܶܗ ܕ݂ܐ̄ܢܳܫܳܐ ܘܰܐܠܳܗܳܐ ܐܶܫܬ݂ܰܒ݂ܰܚ ܒ݂ܶܗ:</VERS>
      <VERS vnumber="32">ܘܶܐܢ ܐܰܠܳܗܳܐ ܐܶܫܬ݂ܰܒ݂ܰܚ ܒ݂ܶܗ ܘܳܐܦ݁ ܐܰܠܳܗܳܐ ܡܫܰܒ݂ܰܚ ܠܶܗ ܒ݂ܶܗ ܘܡܶܚܕܳ݁ܐ ܡܫܰܒ݂ܰܚ ܠܶܗ:</VERS>
      <VERS vnumber="33">ܒ݂ܢܰܝ ܩܰܠܺܝܠ ܐ̄ܚܪܺܝܢ ܥܰܡܟܽ݁ܘܢ ܐ̄ܢܳܐ ܘܬܶ݁ܒ݁ܥܽܘܢܳܢܝ ܘܰܐܝܟ݂ܰܢܳܐ ܕ݂ܶܐܡܪܶܬ݁ ܠܺܝܗܽܘܕܳ݁ܝܶܐ ܕ݂ܠܰܐܝܟ݂ܳܐ ܕ݂ܶܐܢܳܐ ܐܳܙܶܠ ܐ̄ܢܳܐ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܬܳ݁ܐ ܘܳܐܦ݁ ܠܟܽ݁ܘܢ ܐܳܡܰܪ ܐ̄ܢܳܐ ܗܳܫܳܐ:</VERS>
      <VERS vnumber="34">ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܕ݂ܰܗܘܰܝܬ݂ܽܘܢ ܡܰܚܒܺ݁ܝܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܶܐܢܳܐ ܐܰܚܶܒ݁ܬ݂ܟܽ݁ܘܢ ܐܳܦ݁ ܐܰܢ̄ܬ݂ܽܘܢ ܬ݂ܰܚܒܽ݁ܘܢ ܚܰܕ݁ ܠܚܰܕ݁:</VERS>
      <VERS vnumber="35">ܒ݂ܗܳܕܶ݁ܐ ܢܶܕ݂ܰܥ ܟ݂ܽܠ ܐ̄ܢܳܫ ܕ݂ܬܰ݁ܠܡܺܝܕܰ݁ܝ ܐܰܢ̄ܬ݂ܽܘܢ ܐܶܢ ܚܽܘܒ݂ܳܐ ܢܶܗܘܶܐ ܒ݂ܟܽ݁ܘܢ ܚܰܕ݁ ܠܘܳܬ݁ ܚܰܕ݁: ܣ</VERS>
      <VERS vnumber="36">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܰܢ ܠܰܐܝܟ݂ܳܐ ܐܳܙܶܠ ܐܰܢ̄ܬ݂ ܥܢܳܐ ܝܶܫܽܘܥ ܘܶܐܡܰܪ ܠܶܗ ܠܰܐܝܟ݂ܳܐ ܕ݂ܳܐܙܶܠ ܐ̄ܢܳܐ ܠܳܐ ܡܶܫܟ݂ܰܚ ܐܰܢ̄ܬ݂ ܗܳܫܳܐ ܕ݂ܬܺ݁ܐܬܶ݁ܐ ܒ݂ܳܬܰ݁ܪܝ ܠܚܰܪܬܳ݁ܐ ܕ݂ܶܝܢ ܬ݂ܺܐܬܶ݁ܐ:</VERS>
      <VERS vnumber="37">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܡܳܪܝ ܠܡܳܢܳܐ ܠܳܐ ܡܶܫܟ݂ܰܚ ܐ̄ܢܳܐ ܕ݂ܺܐܬܶ݁ܐ ܒ݂ܳܬ݁ܪܳܟ݁ ܗܳܫܳܐ ܢܰܦ݁ܫܝ ܚܠܳܦܰ݁ܝܟְ݂ ܣܳܐܶܡ ܐ̄ܢܳܐ:</VERS>
      <VERS vnumber="38">ܐܳܡܰܪ ܠܶܗ ܝܶܫܽܘܥ ܢܰܦ݁ܫܳܟ݁ ܚܠܳܦܰ݁ܝ ܣܳܐܶܡ ܐܰܢ̄ܬ݂ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܠܳܐ ܢܶܩܪܶܐ ܬ݂ܰܪܢܳܓ݁ܠܳܐ ܥܕܰ݁ܡܳܐ ܕ݂ܬܶ݁ܟ݁ܦ݂ܽܘܪ ܒ݂ܺܝ ܬ݂ܠܳܬ݁ ܙܰܒ݁ܢܺܝܢ: ܣ</VERS>
    </CHAPTER>
    <CHAPTER cnumber="14">
      <VERS vnumber="1">ܠܳܐ ܢܶܬ݂ܕ݂ܰܘܰܕ݁ ܠܶܒ݂ܟܽ݁ܘܢ ܗܰܝܡܶܢܘ ܒ݂ܰܐܠܳܗܳܐ ܘܒܺ݁ܝ ܗܰܝܡܶܢܘ:</VERS>
      <VERS vnumber="2">ܣܰܓ݂ܺܝܐܝܺܢ ܐܶܢܽܘܢ ܐܰܘܳܢܶܐ ܒ݂ܶܝܬ݁ ܐܳܒ݁ܝ ܘܶܐܠܳܐ ܐܳܡܰܪ ܗ̄ܘܺܝܬ݁ ܠܟܽ݁ܘܢ ܕ݂ܳܐܙܶܠ ܐ̄ܢܳܐ ܕ݂ܶܐܛܰܝܶܒ݁ ܠܟܽ݁ܘܢ ܐܰܬ݁ܪܳܐ:</VERS>
      <VERS vnumber="3">ܘܶܐܢ ܐܺܙܰܠ ܐܶܛܰܝܶܒ݁ ܠܟܽ݁ܘܢ ܐܰܬ݁ܪܳܐ ܬ݂ܽܘܒ݁ ܐܺܬܶ݁ܐ ܘܶܐܕ݁ܒ݂ܰܪܟܽ݁ܘܢ ܠܘܳܬ݁ܝ ܕ݂ܰܐܝܟ݂ܳܐ ܕ݂ܶܐܢܳܐ ܐܺܝܬܰ݁ܝ ܐܳܦ݁ ܐܰܢ̄ܬ݂ܽܘܢ ܬ݂ܶܗܘܽܘܢ:</VERS>
      <VERS vnumber="4">ܘܠܰܐܝܟ݂ܳܐ ܕ݂ܳܐܙܶܠ ܐ̄ܢܳܐ ܝܳܕ݁ܥܺܝܢ ܐܢ̄ܬ݂ܽܘܢ ܘܽܐܘܪܚܳܐ ܝܳܕ݁ܥܺܝܢ ܐܢ̄ܬ݂ܽܘܢ:</VERS>
      <VERS vnumber="5">ܐܳܡܰܪ ܠܶܗ ܬ݂ܳܐܘܡܰܐ ܡܳܪܰܢ ܠܳܐ ܝܳܕ݁ܥܺܝܢܰܢ ܠܰܐܝܟ݂ܳܐ ܐܳܙܶܠ ܐܰܢ̄ܬ݂ ܘܰܐܝܟ݂ܰܢܳܐ ܡܶܫܟ݂ܚܺܝܢ ܚ̄ܢܰܢ ܐܽܘܪܚܳܐ ܠܡܶܕ݂ܰܥ:</VERS>
      <VERS vnumber="6">ܐܳܡܰܪ ܠܶܗ ܝܶܫܽܘܥ ܐܶܢܳܐ ܐ̄ܢܳܐ ܐܽܘܪܚܳܐ ܘܰܫܪܳܪܳܐ ܘܚܰܝܶܐ ܠܳܐ ܐ̄ܢܳܫ ܐܳܬܶ݁ܐ ܠܘܳܬ݁ ܐܳܒ݁ܝ ܐܶܠܳܐ ܐܶܢ ܒ݂ܺܝ:</VERS>
      <VERS vnumber="7">ܐܶܠܽܘ ܠܺܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܐܳܦ݁ ܠܳܐܒ݁ܝ ܝܳܕ݁ܥܺܝܢ ܗ̄ܘܰܝܬ݂ܽܘܢ ܘܡܶܢ ܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܘܰܚܙܰܝܬ݂ܽܘܢܳܝܗ̄ܝ:</VERS>
      <VERS vnumber="8">ܐܳܡܰܪ ܠܶܗ ܦܺ݁ܝܠܺܝܦ݂ܳܘܣ ܡܳܪܰܢ ܚܰܘܳܢ ܐܰܒܳ݁ܐ ܘܟܰ݁ܕ݂ܽܘ ܠܰܢ:</VERS>
      <VERS vnumber="9">ܐܳܡܰܪ ܠܶܗ ܝܶܫܽܘܥ ܗܳܢܳܐ ܟ݂ܽܠܶܗ ܙܰܒ݁ܢܳܐ ܥܰܡܟܽ݁ܘܢ ܐ̄ܢܳܐ ܘܠܳܐ ܝܺܕܰ݁ܥܬ݂ܳܢܝ ܦ݂ܺܝܠܺܝܦ݂ܶܐ ܡܰܢ ܕ݂ܠܺܝ ܚܳܙܶܐ ܚܙܳܐ ܠܰܐܒܳ݁ܐ ܘܰܐܝܟ݂ܰܢܳܐ ܐܰܢ̄ܬ݂ ܐܳܡܰܪ ܐܰܢ̄ܬ݂ ܚܰܘܳܢ ܐܰܒܳ݁ܐ:</VERS>
      <VERS vnumber="10">ܠܳܐ ܡܗܰܝܡܶܢ ܐܰܢ̄ܬ݂ ܕ݂ܶܐܢܳܐ ܒ݂ܳܐܒ݁ܝ ܘܳܐܒ݁ܝ ܒ݂ܺܝ ܡܶܠܶܐ ܐܰܝܠܶܝܢ ܕ݂ܶܐܢܳܐ ܡܡܰܠܶܠ ܐ̄ܢܳܐ ܡܶܢ ܢܰܦ݁ܫܝ ܠܳܐ ܡܡܰܠܶܠ ܐ̄ܢܳܐ ܐܳܒ݁ܝ ܕ݂ܶܝܢ ܕ݂ܒܺ݁ܝ ܥܳܡܰܪ ܗܽܘ ܥܳܒܶ݁ܕ݁ ܥܒܳ݁ܕܶ݁ܐ ܗܳܠܶܝܢ:</VERS>
      <VERS vnumber="11">ܗܰܝܡܶܢܘ ܕ݂ܶܐܢܳܐ ܒ݂ܳܐܒ݁ܝ ܘܳܐܒ݁ܝ ܒ݂ܺܝ ܘܶܐܠܳܐ ܐܳܦܶ݁ܢ ܡܶܛܽܠ ܥܒܳ݁ܕܶ݁ܐ ܗܰܝܡܶܢܘ:</VERS>
      <VERS vnumber="12">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܡܰܢ ܕ݂ܰܡܗܰܝܡܶܢ ܒ݂ܺܝ ܥܒܳ݁ܕܶ݁ܐ ܐܰܝܠܶܝܢ ܕ݂ܶܐܢܳܐ ܥܳܒܶ݁ܕ݁ ܐ̄ܢܳܐ ܐܳܦ݁ ܗܽܘ ܢܶܥܒ݂ܶܕ݁ ܘܰܕ݁ܝܰܬ݂ܺܝܪܺܝܢ ܡܶܢ ܗܳܠܶܝܢ ܢܶܥܒ݂ܶܕ݁ ܕ݂ܶܐܢܳܐ ܠܘܳܬ݁ ܐܰܒܳ݁ܐ ܐܳܙܶܠ ܐ̄ܢܳܐ:</VERS>
      <VERS vnumber="13">ܘܡܶܕ݂ܶܡ ܕ݂ܬܶ݁ܫܶܐܠܽܘܢ ܒ݂ܫܶܡܝ ܐܶܥܒ݂ܶܕ݁ ܠܟܽ݁ܘܢ ܕ݂ܢܶܫܬ݂ܰܒ݂ܰܚ ܐܰܒܳ݁ܐ ܒ݂ܰܒ݁ܪܶܗ:</VERS>
      <VERS vnumber="14">ܘܶܐܢ ܬ݂ܶܫܶܐܠܽܘܢܳܢܝ ܒ݂ܫܶܡܝ ܐܶܢܳܐ ܥܳܒܶ݁ܕ݁ܢܳܐ: ܣ</VERS>
      <VERS vnumber="15">ܐܶܢ ܪܳܚܡܺܝܢ ܐܢ̄ܬ݂ܽܘܢ ܠܺܝ ܦ݂ܽܘܩܕ݂ܳܢܰܝ ܛܰܪܘ:</VERS>
      <VERS vnumber="16">ܘܶܐܢܳܐ ܐܶܒ݁ܥܶܐ ܡܶܢ ܐܳܒ݁ܝ ܘܰܐ̄ܚܪܺܢܳܐ ܦ݂ܰܪܰܩܠܺܛܳܐ ܢܶܬ݂ܶܠ ܠܟܽ݁ܘܢ ܕ݂ܢܶܗܘܶܐ ܥܰܡܟܽ݁ܘܢ ܠܥܳܠܰܡ:</VERS>
      <VERS vnumber="17">ܪܽܘܚܳܐ ܕ݂ܰܫܪܳܪܳܐ ܗܰܘ ܕ݂ܥܳܠܡܳܐ ܠܳܐ ܡܶܫܟ݂ܰܚ ܠܰܡܩܰܒ݂ܳܠܽܘܬܶ݁ܗ ܡܶܛܽܠ ܕ݂ܠܳܐ ܚܙܳܝܗ̄ܝ ܘܠܳܐ ܝܰܕ݁ܥܶܗ ܐܰܢ̄ܬ݂ܽܘܢ ܕ݂ܶܝܢ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܕ݂ܰܠܘܳܬ݁ܟܽ݁ܘܢ ܥܳܡܰܪ ܘܰܒ݁ܟܽ݁ܘܢ ܗܽ̄ܘ:</VERS>
      <VERS vnumber="18">ܠܳܐ ܫܳܒܶ݁ܩ ܐ̄ܢܳܐ ܠܟܽ݁ܘܢ ܝܰܬ݁ܡܶܐ ܐܳܬܶ݁ܐ ܐ̄ܢܳܐ ܓ݂ܶܝܪ ܠܘܳܬ݁ܟܽ݁ܘܢ ܩܰܠܺܝܠ ܐ̄ܚܪܺܝܢ:</VERS>
      <VERS vnumber="19">ܘܥܳܠܡܳܐ ܠܳܐ ܚܳܙܶܐ ܠܺܝ ܐܰܢ̄ܬ݂ܽܘܢ ܕ݂ܶܝܢ ܬ݂ܶܚܙܽܘܢܳܢܝ ܕ݂ܶܐܢܳܐ ܚܰܝ ܐܳܦ݁ ܐܰܢ̄ܬ݂ܽܘܢ ܬ݂ܺܚܽܘܢ:</VERS>
      <VERS vnumber="20">ܒ݂ܗܰܘ ܝܰܘܡܳܐ ܬ݂ܶܕ݂ܥܽܘܢ ܕ݂ܶܐܢܳܐ ܒ݂ܳܐܒ݁ܝ ܘܰܐܢ̄ܬ݂ܽܘܢ ܒ݂ܺܝ ܐܰܢ̄ܬ݂ܽܘܢ ܘܶܐܢܳܐ ܒ݂ܟܽ݁ܘܢ ܐ̄ܢܳܐ ܣ݂ ܣ݂:</VERS>
      <VERS vnumber="21">ܡܰܢ ܕ݂ܺܐܝܬ݁ ܠܘܳܬܶ݁ܗ ܦ݂ܽܘܩܕ݂ܳܢܰܝ ܘܢܳܛܰܪ ܠܗܽܘܢ ܗܰܘ ܗܽ̄ܘ ܡܰܚܶܒ݁ ܠܺܝ ܗܰܘ ܕ݂ܶܝܢ ܕ݂ܪܳܚܶܡ ܠܺܝ ܢܶܬ݁ܪܚܶܡ ܡܶܢ ܐܳܒ݁ܝ ܘܶܐܢܳܐ ܐܶܪܚܡܺܝܘܗ̄ܝ ܘܶܐܚܰܘܶܝܘܗ̄ܝ ܢܰܦ݁ܫܝ: ܣ</VERS>
      <VERS vnumber="22">ܐܳܡܰܪ ܠܶܗ ܝܺܗܽܘܕܳ݁ܐ ܠܳܐ ܗ̄ܘܳܐ ܣܟܰ݁ܪܝܽܘܛܳܐ ܡܳܪܝ ܡܳܢܰܘ ܠܰܢ ܥܬܺ݁ܝܕ݁ ܐܰܢ̄ܬ݂ ܠܰܡܚܰܘܳܝܽܘ ܢܰܦ݁ܫܳܟ݁ ܘܠܳܐ ܗ̄ܘܳܐ ܠܥܳܠܡܳܐ:</VERS>
      <VERS vnumber="23">ܥܢܳܐ ܝܶܫܽܘܥ ܘܶܐܡܰܪ ܠܶܗ ܡܰܢ ܕ݂ܪܳܚܶܡ ܠܺܝ ܡܶܠܰܬ݁ܝ ܢܳܛܰܪ ܘܳܐܒ݁ܝ ܢܶܪܚܡܺܝܘܗ̄ܝ ܘܰܠܘܳܬܶ݁ܗ ܐܳܬܶ݁ܝܢ ܚ̄ܢܰܢ ܘܰܐܘܳܢܳܐ ܠܘܳܬܶ݁ܗ ܥܳܒ݁ܕ݂ܺܝܢ ܚ̄ܢܰܢ:</VERS>
      <VERS vnumber="24">ܗܰܘ ܕ݂ܶܝܢ ܕ݂ܠܳܐ ܪܳܚܶܡ ܠܺܝ ܡܶܠܰܬ݁ܝ ܠܳܐ ܢܳܛܰܪ ܘܡܶܠܬܳ݁ܐ ܗܳܕܶ݁ܐ ܕ݂ܫܳܡܥܺܝܢ ܐܢ̄ܬ݂ܽܘܢ ܠܳܐ ܗܘܳܬ݁ ܕ݂ܺܝܠܝ ܐܶܠܳܐ ܕ݂ܰܐܒܳ݁ܐ ܕ݂ܫܰܕ݂ܪܰܢܝ:</VERS>
      <VERS vnumber="25">ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܟ݂ܰܕ݁ ܠܘܳܬ݁ܟܽ݁ܘܢ ܐܺܝܬܰ݁ܝ:</VERS>
      <VERS vnumber="26">ܗܰܘ ܕ݂ܶܝܢ ܦ݂ܰܪܰܩܠܺܛܳܐ ܪܽܘܚܳܐ ܕ݂ܩܽܘܕ݁ܫܳܐ ܗܰܘ ܕ݂ܰܡܫܰܕ݂ܰܪ ܐܳܒ݁ܝ ܒ݂ܫܶܡܝ ܗܽܘ ܢܰܠܶܦ݁ܟܽ݁ܘܢ ܟ݂ܽܠܡܶܕ݂ܶܡ ܘܗܽܘ ܢܰܥ̄ܗܶܕ݁ܟܽ݁ܘܢ ܟ݂ܽܠ ܡܳܐ ܕ݂ܳܐܡܰܪ ܐ̄ܢܳܐ ܠܟܽ݁ܘܢ:</VERS>
      <VERS vnumber="27">ܫܠܳܡܳܐ ܫܳܒܶ݁ܩ ܐ̄ܢܳܐ ܠܟܽ݁ܘܢ ܫܠܳܡܳܐ ܕ݂ܺܝܠܝ ܝܳܗܶܒ݁ ܐ̄ܢܳܐ ܠܟܽ݁ܘܢ ܠܳܐ ܗ̄ܘܳܐ ܐܰܝܟ݂ܰܢܳܐ ܕ݂ܝܳܗܶܒ݁ ܥܳܠܡܳܐ ܐܶܢܳܐ ܝܳܗܶܒ݁ ܐ̄ܢܳܐ ܠܟܽ݁ܘܢ ܠܳܐ ܢܶܬ݂ܕ݂ܰܘܰܕ݁ ܠܶܒ݂ܟܽ݁ܘܢ ܘܠܳܐ ܢܶܕ݁ܚܰܠ:</VERS>
      <VERS vnumber="28">ܫܡܰܥܬ݂ܽܘܢ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܕ݂ܳܐܙܶܠ ܐ̄ܢܳܐ ܘܳܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܐܶܠܽܘ ܪܳܚܡܺܝܢ ܗ̄ܘܰܝܬ݂ܽܘܢ ܠܺܝ ܚܳܕܶ݁ܝܢ ܗ̄ܘܰܝܬ݂ܽܘܢ ܕ݂ܳܐܙܶܠ ܐ̄ܢܳܐ ܠܘܳܬ݁ ܐܳܒ݁ܝ ܕ݂ܳܐܒ݁ܝ ܪܰܒ݁ ܗܽ̄ܘ ܡܶܢܝ:</VERS>
      <VERS vnumber="29">ܘܗܳܫܳܐ ܗܳܐ ܐܶܡܪܶܬ݁ ܠܟܽ݁ܘܢ ܥܰܕ݁ܠܳܐ ܢܶܗܘܶܐ ܕ݂ܡܳܐ ܕ݂ܰܗܘܳܐ ܬ݂ܗܰܝܡܢܽܘܢ:</VERS>
      <VERS vnumber="30">ܡܶܟ݂ܺܝܠ ܠܳܐ ܐܶܡܰܠܶܠ ܥܰܡܟܽ݁ܘܢ ܣܰܓ݂ܺܝܳܐܬܳ݁ܐ ܐܳܬܶ݁ܐ ܓ݂ܶܝܪ ܐܰܪܟܽ݁ܘܢܶܗ ܕ݂ܥܳܠܡܳܐ ܘܒܺ݁ܝ ܠܰܝܬ݂ ܠܶܗ ܡܶܕ݂ܶܡ:</VERS>
      <VERS vnumber="31">ܐܶܠܳܐ ܕ݂ܢܶܕ݂ܰܥ ܥܳܠܡܳܐ ܕ݂ܪܳܚܶܡ ܐ̄ܢܳܐ ܠܳܐܒ݁ܝ ܘܰܐܝܟ݂ܰܢܳܐ ܕ݂ܦܰ݁ܩܕ݂ܰܢܝ ܐܳܒ݁ܝ ܗܳܟ݁ܘܳܬ݁ ܥܳܒܶ݁ܕ݁ ܐ̄ܢܳܐ ܩܽܘܡܘ ܢܺܐܙܰܠ ܡܶܟ݂ܳܐ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܐܶܢܳܐ ܐ̄ܢܳܐ ܓ݂ܦܶ݁ܬ݂ܳܐ ܕ݂ܰܫܪܳܪܳܐ ܘܳܐܒ݁ܝ ܗܽ̄ܘ ܦ݂ܰܠܳܚܳܐ:</VERS>
      <VERS vnumber="2">ܟ݂ܽܠ ܫܒܺ݁ܫܬ݂ܳܐ ܕ݂ܒܺ݁ܝ ܦ݂ܺܐܪܶܐ ܠܳܐ ܝܳܗܒ݂ܳܐ ܫܳܩܶܠ ܠܳܗ ܘܰܐܝܕܳ݁ܐ ܕ݂ܝܳܗܒ݂ܳܐ ܦ݂ܺܐܪܶܐ ܡܕܰ݁ܟ݂ܶܐ ܠܳܗ ܕ݂ܦܺ݁ܐܪܶܐ ܣܰܓ݂ܺܝܶܐܐ ܬ݂ܰܝܬ݂ܶܐ:</VERS>
      <VERS vnumber="3">ܐܰܢ̄ܬ݂ܽܘܢ ܡܶܢ ܟ݂ܰܕ݂ܽܘ ܕ݂ܟܶ݁ܝܢ ܐܢ̄ܬ݂ܽܘܢ ܡܶܛܽܠ ܡܶܠܬܳ݁ܐ ܕ݂ܡܰܠܠܶܬ݁ ܥܰܡܟܽ݁ܘܢ:</VERS>
      <VERS vnumber="4">ܩܰܘܰܘ ܒ݂ܺܝ ܘܶܐܢܳܐ ܒ݂ܟܽ݁ܘܢ ܐܰܝܟ݂ܰܢܳܐ ܕ݂ܰܫܒܺ݁ܫܬ݂ܳܐ ܠܳܐ ܡܶܫܟ݂ܚܳܐ ܕ݂ܬܶ݁ܬ݂ܶܠ ܦ݂ܺܐܪܶܐ ܡܶܢ ܢܰܦ݁ܫܳܗ ܐܶܠܳܐ ܡܩܰܘܝܳܐ ܒ݂ܰܓ݁ܦܶ݁ܬ݂ܳܐ ܗܳܟܰ݁ܢܳܐ ܐܳܦ݁ ܠܳܐ ܐܰܢ̄ܬ݂ܽܘܢ ܐܶܠܳܐ ܬ݂ܩܰܘܽܘܢ ܒ݂ܺܝ:</VERS>
      <VERS vnumber="5">ܐܶܢܳܐ ܐ̄ܢܳܐ ܓ݂ܦܶ݁ܬ݂ܳܐ ܘܰܐܢ̄ܬ݂ܽܘܢ ܫܒܺ݁ܫܬ݂ܶܐ ܡܰܢ ܕ݂ܰܡܩܰܘܶܐ ܒ݂ܺܝ ܘܶܐܢܳܐ ܒ݂ܶܗ ܗܳܢܳܐ ܡܰܝܬ݂ܶܐ ܦ݂ܺܐܪܶܐ ܣܰܓ݂ܺܝܶܐܐ ܡܶܛܽܠ ܕ݂ܰܕ݁ܠܳܐ ܐܶܢܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܥܒ݂ܰܕ݁ ܡܶܕ݂ܶܡ:</VERS>
      <VERS vnumber="6">ܐܶܠܳܐ ܕ݂ܶܝܢ ܐ̄ܢܳܫ ܡܩܰܘܶܐ ܒ݂ܺܝ ܡܶܫܬ݂ܕܶ݁ܐ ܠܒܰ݁ܪ ܐܰܝܟ݁ ܫܒܺ݁ܫܬ݂ܳܐ ܕ݂ܝܳܒ݁ܫܳܐ ܘܠܳܩܛܺܝܢ ܪܳܡܶܝܢ ܠܳܗ ܒ݂ܢܽܘܪܳܐ ܕ݂ܬܺ݁ܐܩܰܕ݁: ܣ</VERS>
      <VERS vnumber="7">ܐܶܢ ܕ݂ܶܝܢ ܬ݂ܩܰܘܽܘܢ ܒ݂ܺܝ ܘܡܶܠܰܝ ܢܩܰܘܝܳܢ ܒ݂ܟܽ݁ܘܢ ܟ݂ܽܠ ܡܳܐ ܕ݂ܬܶ݁ܨܒ݂ܽܘܢ ܠܡܶܫܰܐܠ ܢܶܗܘܶܐ ܠܟܽ݁ܘܢ:</VERS>
      <VERS vnumber="8">ܒ݂ܗܳܕܶ݁ܐ ܡܶܫܬ݂ܰܒ݂ܰܚ ܐܰܒܳ݁ܐ ܕ݂ܦܺ݁ܐܪܶܐ ܣܰܓ݂ܺܝܶܐܐ ܬ݂ܰܝܬ݂ܽܘܢ ܘܬܶ݁ܗܘܽܘܢ ܬ݂ܰܠܡܺܝܕܰ݁ܝ:</VERS>
      <VERS vnumber="9">ܐܰܝܟ݂ܰܢܳܐ ܕ݂ܰܐܚܒܰ݁ܢܝ ܐܳܒ݁ܝ ܐܳܦ݁ ܐܶܢܳܐ ܐܰܚܶܒ݁ܬ݂ܟܽ݁ܘܢ ܩܰܘܰܘ ܒ݂ܪܶܚܡܰܬ݁ܝ ܕ݂ܺܝܠܝ:</VERS>
      <VERS vnumber="10">ܐܶܢ ܦ݂ܽܘܩܕ݂ܳܢܰܝ ܬ݂ܶܛܪܽܘܢ ܬ݂ܩܰܘܽܘܢ ܒ݂ܚܽܘܒ݂ܳܐ ܕ݂ܺܝܠܝ ܐܰܝܟ݂ܰܢܳܐ ܕ݂ܶܐܢܳܐ ܢܶܛܪܶܬ݁ ܦ݂ܽܘܩܕ݂ܳܢܰܘܗ̄ܝ ܕ݂ܳܐܒ݁ܝ ܘܰܡܩܰܘܶܐ ܐ̄ܢܳܐ ܒ݂ܚܽܘܒ݂ܶܗ:</VERS>
      <VERS vnumber="11">ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܚܰܕ݁ܘܰܬ݁ܝ ܬ݂ܶܗܘܶܐ ܒ݂ܟܽ݁ܘܢ ܘܬܶ݁ܫܬ݂ܰܡܠܶܐ ܚܰܕ݁ܘܰܬ݁ܟܽ݁ܘܢ:</VERS>
      <VERS vnumber="12">ܗܳܢܰܘ ܦ݂ܽܘܩܕ݂ܳܢܝ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܶܐܢܳܐ ܐܰܚܶܒ݁ܬ݂ܟܽ݁ܘܢ:</VERS>
      <VERS vnumber="13">ܚܽܘܒ݂ܳܐ ܕ݂ܪܰܒ݂ ܡܶܢ ܗܳܢܳܐ ܠܰܝܬ݂ ܕ݂ܐ̄ܢܳܫ ܢܰܦ݁ܫܶܗ ܢܣܺܝܡ ܚܠܳܦ݁ ܪܳܚܡܰܘܗ̄ܝ:</VERS>
      <VERS vnumber="14">ܐܰܢ̄ܬ݂ܽܘܢ ܪܳܚܡܰܝ ܐܰܢ̄ܬ݂ܽܘܢ ܐܶܢ ܬ݂ܶܥܒ݂ܕܽ݁ܘܢ ܟ݂ܽܠ ܕ݂ܰܡܦܰ݁ܩܶܕ݁ ܐ̄ܢܳܐ ܠܟܽ݁ܘܢ:</VERS>
      <VERS vnumber="15">ܠܳܐ ܡܶܟ݂ܺܝܠ ܩܳܪܶܐ ܐ̄ܢܳܐ ܠܟܽ݁ܘܢ ܥܰܒ݁ܕ݂ܶܐ ܡܶܛܽܠ ܕ݂ܥܰܒ݁ܕ݂ܳܐ ܠܳܐ ܝܳܕܰ݁ܥ ܡܳܢܳܐ ܥܳܒܶ݁ܕ݁ ܡܳܪܶܗ ܪܳܚܡܰܝ ܕ݂ܶܝܢ ܩܪܺܝܬ݁ܟܽ݁ܘܢ ܡܶܛܽܠ ܕ݂ܟܽ݁ܠ ܕ݂ܫܶܡܥܶܬ݁ ܡܶܢ ܐܳܒ݁ܝ ܐܰܘܕ݂ܰܥܬ݂ܟܽ݁ܘܢ:</VERS>
      <VERS vnumber="16">ܠܳܐ ܗ̄ܘܳܐ ܐܰܢ̄ܬ݂ܽܘܢ ܓ݂ܒܰ݁ܝܬ݂ܽܘܢܳܢܝ ܐܶܠܳܐ ܐܶܢܳܐ ܗܽܘ ܓ݂ܒܺ݁ܝܬ݁ܟܽ݁ܘܢ ܘܣܳܡܬ݂ܟܽ݁ܘܢ ܕ݂ܳܐܦ݁ ܐܰܢ̄ܬ݂ܽܘܢ ܬ݂ܺܐܙܽܠ̄ܘܢ ܬ݂ܰܝܬ݂ܽܘܢ ܦ݂ܺܐܪܶܐ ܘܦܺ݁ܐܪܰܝܟ݂ܽܘܢ ܢܩܰܘܽܘܢ ܕ݂ܟܽ݁ܠ ܕ݂ܬܶ݁ܫܶܐܠܽܘܢ ܠܳܐܒ݁ܝ ܒ݂ܫܶܡܝ ܢܶܬ݂ܶܠ ܠܟܽ݁ܘܢ: ܣ</VERS>
      <VERS vnumber="17">ܗܳܠܶܝܢ ܡܦܰ݁ܩܶܕ݁ ܐ̄ܢܳܐ ܠܟܽ݁ܘܢ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:</VERS>
      <VERS vnumber="18">ܘܶܐܢ ܥܳܠܡܳܐ ܣܳܢܶܐ ܠܟܽ݁ܘܢ ܕ݂ܰܥܘ ܕ݂ܰܩܕܳ݁ܡܰܝܟ݂ܽܘܢ ܠܺܝ ܣܢܳܐ:</VERS>
      <VERS vnumber="19">ܘܶܐܠܽܘ ܡܶܢ ܥܳܠܡܳܐ ܗ̄ܘܰܝܬ݂ܽܘܢ ܥܳܠܡܳܐ ܠܕܺ݁ܝܠܶܗ ܪܳܚܶܡ ܗ̄ܘܳܐ ܐܶܠܳܐ ܠܳܐ ܗܘܰܝܬ݂ܽܘܢ ܡܶܢ ܥܳܠܡܳܐ ܐܶܢܳܐ ܓ݂ܶܝܪ ܓ݂ܒܺ݁ܝܬ݁ܟܽ݁ܘܢ ܡܶܢ ܥܳܠܡܳܐ ܡܶܛܽܠ ܗܳܢܳܐ ܣܳܢܶܐ ܠܟܽ݁ܘܢ ܥܳܠܡܳܐ: ܣ</VERS>
      <VERS vnumber="20">ܥܶ̄ܗܰܕ݁ܘ ܡܶܠܬܳ݁ܐ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܕ݂ܠܰܝܬ݂ ܥܰܒ݁ܕ݂ܳܐ ܕ݂ܪܰܒ݂ ܡܶܢ ܡܳܪܶܗ ܐܶܢ ܠܺܝ ܪܕܰ݁ܦ݁ܘ ܐܳܦ݁ ܠܟܽ݁ܘܢ ܢܶܪܕ݂ܦܽ݁ܘܢ ܘܶܐܢ ܡܶܠܰܬ݁ܝ ܢܛܰܪܘ ܐܳܦ݁ ܕ݂ܺܝܠܟܽ݁ܘܢ ܢܶܛܪܽܘܢ: ܣ</VERS>
      <VERS vnumber="21">ܐܶܠܳܐ ܗܳܠܶܝܢ ܟ݂ܽܠܗܶܝܢ ܢܶܥܒ݂ܕܽ݁ܘܢ ܒ݂ܟܽ݁ܘܢ ܡܶܛܽܠ ܫܶܡܝ ܕ݂ܺܝܠܝ ܕ݂ܠܳܐ ܝܳܕ݁ܥܺܝܢ ܠܡܰܢ ܕ݂ܫܰܕ݂ܪܰܢܝ: ܣ</VERS>
      <VERS vnumber="22">ܐܶܠܽܘ ܐܶܢܳܐ ܠܳܐ ܐܶܬܺ݁ܝܬ݁ ܡܰܠܠܶܬ݁ ܥܰܡܗܽܘܢ ܠܰܝܬ݂ ܗ̄ܘܳܬ݁ ܠܗܽܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܠܰܝܬ݂ ܠܗܽܘܢ ܥܶܠܬܳ݁ܐ ܥܰܠ ܐܰܦ݂ܰܝ ܚܛܺܝܬ݁ܗܽܘܢ: ܣ</VERS>
      <VERS vnumber="23">ܡܰܢ ܕ݂ܠܺܝ ܣܳܢܶܐ ܘܳܐܦ݁ ܠܳܐܒ݁ܝ ܣܳܢܶܐ: ܣ</VERS>
      <VERS vnumber="24">ܘܶܐܠܽܘ ܥܒܳ݁ܕܶ݁ܐ ܠܳܐ ܥܶܒ݁ܕ݂ܶܬ݁ ܠܥܺܢܰܝܗܽܘܢ ܐܰܝܠܶܝܢ ܕ݂ܐ̄ܢܳܫ ܐ̄ܚܪܺܝܢ ܠܳܐ ܥܒܰ݁ܕ݁ ܠܰܝܬ݂ ܗ̄ܘܳܐ ܠܗܽܘܢ ܚܛܺܝܬܳ݁ܐ ܗܳܫܳܐ ܕ݂ܶܝܢ ܘܰܚܙܰܘ ܘܰܣܢܰܘ ܐܳܦ݁ ܠܺܝ ܘܳܐܦ݁ ܠܳܐܒ݁ܝ:</VERS>
      <VERS vnumber="25">ܕ݂ܬܶ݁ܬ݁ܡܰܠܶܐ ܡܶܠܬܳ݁ܐ ܕ݂ܰܟ݁ܬܺ݁ܝܒܳ݁ܐ ܒ݂ܢܳܡܽܘܣܗܽܘܢ ܕ݂ܰܣܢܰܐܘܽܢܝ ܡܰܓ݂ܳܢ: ܣ</VERS>
      <VERS vnumber="26">ܡܳܐ ܕ݂ܶܝܢ ܕ݂ܶܐܬܳ݁ܐ ܦ݂ܰܪܰܩܠܺܛܳܐ ܗܰܘ ܕ݂ܶܐܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ ܡܶܢ ܠܘܳܬ݁ ܐܳܒ݁ܝ ܪܽܘܚܳܐ ܕ݂ܰܫܪܳܪܳܐ ܗܰܘ ܕ݂ܡܶܢ ܠܘܳܬ݁ ܐܳܒ݁ܝ ܢܳܦܶ݁ܩ ܗܽܘ ܢܰܣܗܶܕ݁ ܥܠܰܝ:</VERS>
      <VERS vnumber="27">ܐܳܦ݁ ܐܰܢ̄ܬ݂ܽܘܢ ܣܳܗܕ݂ܺܝܢ ܐܢ̄ܬ݂ܽܘܢ ܕ݂ܡܶܢ ܫܽܘܪܳܝܳܐ ܥܰܡܝ ܐܰܢ̄ܬ݂ܽܘܢ:</VERS>
    </CHAPTER>
    <CHAPTER cnumber="16">
      <VERS vnumber="1">ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܠܳܐ ܬ݂ܶܬ݁ܟ݂ܰܫܠܽܘܢ: ܣ</VERS>
      <VERS vnumber="2">ܢܰܦ݂ܩܽܘܢܳܟܽ݁ܘܢ ܓ݂ܶܝܪ ܡܶܢ ܟ݂ܢܽܘܫܳܬ݁ܗܽܘܢ ܘܬܺ݁ܐܬܶ݁ܐ ܫܳܥܬܳ݁ܐ ܕ݂ܟܽ݁ܠ ܕ݂ܢܶܩܛܽܘܠܟܽ݁ܘܢ ܢܰܣܒ݂ܰܪ ܕ݂ܩܽܘܪܒ݂ܳܢܳܐ ܡܩܰܪܶܒ݁ ܠܰܐܠܳܗܳܐ:</VERS>
      <VERS vnumber="3">ܘܗܳܠܶܝܢ ܢܶܥܒ݂ܕܽ݁ܘܢ ܡܶܛܽܠ ܕ݂ܠܳܐ ܝܺܕܰ݁ܥܘ ܘܠܳܐ ܠܳܐܒ݁ܝ ܘܠܳܐ ܠܺܝ ܣ݂ ܣ݂:</VERS>
      <VERS vnumber="4">ܗܳܠܶܝܢ ܡܰܠܠܶܬ݁ ܥܰܡܟܽ݁ܘܢ ܕ݂ܡܳܐ ܕ݂ܶܐܬܳ݁ܐ ܥܶܕ݂ܳܢܗܶܝܢ ܬ݂ܶܥ̄ܗܕ݂ܽܘܢ ܐܶܢܶܝܢ ܕ݂ܶܐܢܳܐ ܐܶܡܪܶܬ݁ ܠܟܽ݁ܘܢ ܗܳܠܶܝܢ ܕ݂ܶܝܢ ܡܶܢ ܩܕܺ݁ܝܡ ܠܳܐ ܐܶܡܪܶܬ݁ ܠܟܽ݁ܘܢ ܕ݂ܥܰܡܟܽ݁ܘܢ ܗ̄ܘܺܝܬ݁:</VERS>
      <VERS vnumber="5">ܗܳܫܳܐ ܕ݂ܶܝܢ ܐܳܙܶܠ ܐ̄ܢܳܐ ܠܘܳܬ݁ ܡܰܢ ܕ݂ܫܰܕ݂ܪܰܢܝ ܘܠܳܐ ܐ̄ܢܳܫ ܡܶܢܟܽ݁ܘܢ ܡܫܰܐܶܠ ܠܺܝ ܠܰܐܝܟ݂ܳܐ ܐܳܙܶܠ ܐܰܢ̄ܬ݂:</VERS>
      <VERS vnumber="6">ܐܶܡܪܶܬ݁ ܠܟܽ݁ܘܢ ܓ݂ܶܝܪ ܗܳܠܶܝܢ ܘܶܐܬܳ݁ܬ݁ ܟ݂ܰܪܝܽܘܬܳ݁ܐ ܘܰܡܠܳܬ݁ ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="7">ܐܶܠܳܐ ܐܶܢܳܐ ܫܪܳܪܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܦܰ݁ܩܳܚ ܠܟܽ݁ܘܢ ܕ݂ܶܐܢܳܐ ܐܺܙܰܠ ܐܶܢ ܓ݂ܶܝܪ ܐܶܢܳܐ ܠܳܐ ܐܳܙܶܠ ܐ̄ܢܳܐ ܦ݂ܰܪܰܩܠܺܛܳܐ ܠܳܐ ܐܳܬܶ݁ܐ ܠܘܳܬ݁ܟܽ݁ܘܢ ܐܶܢ ܕ݂ܶܝܢ ܐܺܙܰܠ ܐܶܫܰܕ݂ܪܺܝܘܗ̄ܝ ܠܘܳܬ݁ܟܽ݁ܘܢ:</VERS>
      <VERS vnumber="8">ܘܡܳܐ ܕ݂ܶܐܬܳ݁ܐ ܗܽܘ ܢܰܟ݂ܣܺܝܘܗ̄ܝ ܠܥܳܠܡܳܐ ܥܰܠ ܚܛܺܝܬܳ݁ܐ ܘܥܰܠ ܙܰܕ݂ܺܝܩܽܘܬܳ݁ܐ ܘܥܰܠ ܕ݂ܺܝܢܳܐ:</VERS>
      <VERS vnumber="9">ܥܰܠ ܚܛܺܝܬܳ݁ܐ ܕ݂ܠܳܐ ܡܗܰܝܡܢܺܝܢ ܒ݂ܺܝ:</VERS>
      <VERS vnumber="10">ܥܰܠ ܙܰܕ݂ܺܝܩܽܘܬܳ݁ܐ ܕ݂ܶܝܢ ܕ݂ܰܠܘܳܬ݁ ܐܳܒ݁ܝ ܐܳܙܶܠ ܐ̄ܢܳܐ ܘܠܳܐ ܬ݂ܽܘܒ݁ ܚܳܙܶܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="11">ܥܰܠ ܕ݂ܺܝܢܳܐ ܕ݂ܶܝܢ ܕ݂ܰܐܪܟܽ݁ܘܢܳܐ ܕ݂ܥܳܠܡܳܐ ܗܳܢܳܐ ܕ݂ܺܝܢ ܗܽ̄ܘ:</VERS>
      <VERS vnumber="12">ܬ݂ܽܘܒ݁ ܣܰܓ݂ܺܝ ܐܺܝܬ݁ ܠܺܝ ܠܡܺܐܡܰܪ ܠܟܽ݁ܘܢ ܐܶܠܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܐܚܰܕ݁ ܗܳܫܳܐ:</VERS>
      <VERS vnumber="13">ܡܳܐ ܕ݂ܶܐܬܳ݁ܐ ܕ݂ܶܝܢ ܪܽܘܚܳܐ ܕ݂ܰܫܪܳܪܳܐ ܗܽܘ ܢܕܰ݁ܒ݂ܰܪܟܽ݁ܘܢ ܒ݂ܟܽ݁ܠܶܗ ܫܪܳܪܳܐ ܠܳܐ ܓ݂ܶܝܪ ܢܡܰܠܶܠ ܡܶܢ ܪܶܥܝܳܢ ܢܰܦ݁ܫܶܗ ܐܶܠܳܐ ܟ݂ܽܠ ܕ݂ܢܶܫܡܰܥ ܗܰܘ ܢܡܰܠܶܠ ܘܰܥܬܺ݁ܝܕܳ݁ܬܳ݁ܐ ܢܰܘܕ݂ܰܥܟܽ݁ܘܢ:</VERS>
      <VERS vnumber="14">ܘܗܽܘ ܢܫܰܒ݂ܚܰܢܝ ܡܶܛܽܠ ܕ݂ܡܶܢ ܕ݂ܺܝܠܝ ܢܶܣܰܒ݁ ܘܰܢܚܰܘܶܝܟܽ݁ܘܢ:</VERS>
      <VERS vnumber="15">ܟ݂ܽܠ ܡܶܕ݂ܶܡ ܕ݂ܺܐܝܬ݁ ܠܳܐܒ݁ܝ ܕ݂ܺܝܠܝ ܗܽ̄ܘ ܡܶܛܽܠ ܗܳܢܳܐ ܐܶܡܪܶܬ݁ ܠܟܽ݁ܘܢ ܕ݂ܡܶܢ ܕ݂ܺܝܠܝ ܢܶܣܰܒ݁ ܘܰܢܚܰܘܶܝܟܽ݁ܘܢ: ܣ</VERS>
      <VERS vnumber="16">ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ ܕ݂ܳܐܙܶܠ ܐ̄ܢܳܐ ܠܘܳܬ݁ ܐܰܒܳ݁ܐ:</VERS>
      <VERS vnumber="17">ܘܶܐܡܰܪܘ ܗ̄ܘܰܘ ܬ݂ܰܠܡܺܝܕܰ݁ܘܗ̄ܝ ܚܰܕ݁ ܠܚܰܕ݁ ܡܳܢܳܐ ܗ̄ܝ ܗܳܕܶ݁ܐ ܕ݂ܶܐܡܰܪ ܠܰܢ ܕ݂ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ ܘܕܳ݁ܐܙܶܠ ܐ̄ܢܳܐ ܠܘܳܬ݁ ܐܳܒ݁ܝ:</VERS>
      <VERS vnumber="18">ܘܳܐܡܪܺܝܢ ܗ̄ܘܰܘ ܡܳܢܳܐ ܗ̄ܝ ܗܳܕܶ݁ܐ ܩܰܠܺܝܠ ܕ݂ܶܐܡܰܪ ܠܳܐ ܝܳܕ݁ܥܺܝܢܰܢ ܡܳܢܳܐ ܡܡܰܠܶܠ:</VERS>
      <VERS vnumber="19">ܝܶܫܽܘܥ ܕ݂ܶܝܢ ܝܺܕܰ݁ܥ ܕ݂ܒܳ݁ܥܶܝܢ ܗ̄ܘܰܘ ܠܰܡܫܰܐܳܠܽܘܬܶ݁ܗ ܘܶܐܡܰܪ ܠܗܽܘܢ ܥܰܠ ܗܳܕܶ݁ܐ ܒ݂ܳܥܶܝܢ ܐܢ̄ܬ݂ܽܘܢ ܥܰܡ ܚܕܳ݁ܕܶ݁ܐ ܕ݂ܶܐܡܪܶܬ݁ ܠܟܽ݁ܘܢ ܕ݂ܩܰܠܺܝܠ ܘܠܳܐ ܬ݂ܶܚܙܽܘܢܳܢܝ ܘܬܽ݁ܘܒ݁ ܩܰܠܺܝܠ ܘܬܶ݁ܚܙܽܘܢܳܢܝ:</VERS>
      <VERS vnumber="20">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܬܶ݁ܒ݁ܟ݂ܽܘܢ ܐܰܢ̄ܬ݂ܽܘܢ ܘܬܶ݁ܐܠܽܘܢ ܘܥܳܠܡܳܐ ܢܶܚܕ݂ܶܐ ܘܰܠܟܽ݁ܘܢ ܬ݂ܶܟ݁ܪܶܐ ܐܶܠܳܐ ܟ݂ܰܪܝܽܘܬ݁ܟܽ݁ܘܢ ܠܚܰܕܽ݁ܘܬܳ݁ܐ ܬ݂ܶܗܘܶܐ:</VERS>
      <VERS vnumber="21">ܐܰܢ̄ܬ݂ܬܳ݁ܐ ܡܳܐ ܕ݂ܝܳܠܕ݂ܳܐ ܟ݂ܳܪܝܳܐ ܠܳܗ ܕ݂ܰܡܛܳܐ ܝܰܘܡܳܐ ܕ݂ܡܰܘܠܳܕܳ݁ܗ ܡܳܐ ܕ݂ܝܶܠܕ݂ܰܬ݁ ܕ݂ܶܝܢ ܒ݂ܪܳܐ ܠܳܐ ܥܳ̄ܗܕ݂ܳܐ ܐܽܘܠܨܳܢܳܗ ܡܶܛܽܠ ܚܰܕܽ݁ܘܬܳ݁ܐ ܕ݂ܶܐܬܺ݁ܝܠܶܕ݁ ܒ݂ܰܪܢܳܫܳܐ ܒ݂ܥܳܠܡܳܐ:</VERS>
      <VERS vnumber="22">ܐܳܦ݁ ܐܰܢ̄ܬ݂ܽܘܢ ܗܳܫܳܐ ܟ݂ܰܪܝܳܐ ܠܟܽ݁ܘܢ ܬ݂ܽܘܒ݁ ܕ݂ܶܝܢ ܐܶܚܙܶܝܟܽ݁ܘܢ ܘܢܶܚܕ݂ܶܐ ܠܶܒ݂ܟܽ݁ܘܢ ܘܚܰܕ݁ܘܰܬ݁ܟܽ݁ܘܢ ܠܳܐ ܐ̄ܢܳܫ ܢܳܣܶܒ݁ ܡܶܢܟܽ݁ܘܢ:</VERS>
      <VERS vnumber="23">ܘܰܒ݁ܗܰܘ ܝܰܘܡܳܐ ܠܺܝ ܠܳܐ ܬ݂ܶܫܶܐܠܽܘܢ ܡܶܕ݂ܶܡ ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܟܽ݁ܠ ܡܶܕ݂ܶܡ ܕ݂ܬܶ݁ܫܶܐܠܽܘܢ ܠܳܐܒ݁ܝ ܒ݂ܫܶܡܝ ܢܶܬ݂ܶܠ ܠܟܽ݁ܘܢ:</VERS>
      <VERS vnumber="24">ܥܕܰ݁ܡܳܐ ܠܗܳܫܳܐ ܠܳܐ ܫܶܐܠܬ݂ܽܘܢ ܡܶܕ݂ܶܡ ܒ݂ܫܶܡܝ ܫܰܐܠܘ ܘܬܶ݁ܣܒܽ݁ܘܢ ܕ݂ܬܶ݁ܗܘܶܐ ܚܰܕ݁ܘܰܬ݁ܟܽ݁ܘܢ ܡܫܰܡܠܝܳܐ: ܣ</VERS>
      <VERS vnumber="25">ܗܳܠܶܝܢ ܒ݂ܦܶ݁ܠܳܐܬܳ݁ܐ ܡܰܠܠܶܬ݁ ܥܰܡܟܽ݁ܘܢ ܐܳܬ݁ܝܳܐ ܕ݂ܶܝܢ ܫܳܥܬܳ݁ܐ ܐܶܡܰܬ݁ܝ ܕ݂ܠܳܐ ܐܶܡܰܠܶܠ ܥܰܡܟܽ݁ܘܢ ܒ݂ܦܶ݁ܠܳܐܬܳ݁ܐ ܐܶܠܳܐ ܥܺܝܢ ܒ݂ܰܓ݁ܠܶܐ ܐܶܒܰ݁ܕ݂ܶܩ ܠܟܽ݁ܘܢ ܥܰܠ ܐܰܒܳ݁ܐ:</VERS>
      <VERS vnumber="26">ܒ݂ܗܰܘ ܝܰܘܡܳܐ ܕ݂ܬܶ݁ܫܶܐܠܽܘܢ ܒ݂ܫܶܡܝ ܘܠܳܐ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢܳܐ ܐܶܒ݁ܥܶܐ ܡܶܢ ܐܰܒܳ݁ܐ ܥܠܰܝܟ݂ܽܘܢ:</VERS>
      <VERS vnumber="27">ܗܽܘ ܓ݂ܶܝܪ ܐܰܒܳ݁ܐ ܪܳܚܶܡ ܠܟܽ݁ܘܢ ܕ݂ܰܐܢ̄ܬ݂ܽܘܢ ܪܚܶܡܬ݂ܽܘܢܳܢܝ ܘܗܰܝܡܶܢܬ݂ܽܘܢ ܕ݂ܶܐܢܳܐ ܡܶܢ ܠܘܳܬ݁ ܐܰܠܳܗܳܐ ܢܶܦ݁ܩܶܬ݁:</VERS>
      <VERS vnumber="28">ܢܶܦ݁ܩܶܬ݁ ܡܶܢ ܠܘܳܬ݁ ܐܰܒܳ݁ܐ ܘܶܐܬܺ݁ܝܬ݁ ܠܥܳܠܡܳܐ ܘܬܽ݁ܘܒ݁ ܫܳܒܶ݁ܩ ܐ̄ܢܳܐ ܠܥܳܠܡܳܐ ܘܳܐܙܶܠ ܐ̄ܢܳܐ ܠܺܝ ܠܘܳܬ݁ ܐܰܒܳ݁ܐ:</VERS>
      <VERS vnumber="29">ܐܳܡܪܺܝܢ ܠܶܗ ܬ݂ܰܠܡܺܝܕܰ݁ܘܗ̄ܝ ܗܳܐ ܗܳܫܳܐ ܓ݂ܰܠܝܳܐܝܺܬ݁ ܡܡܰܠܶܠ ܐܰܢ̄ܬ݂ ܘܦܶ݁ܠܶܐܬܳ݁ܐ ܘܠܳܐ ܚܕܳ݁ܐ ܐܳܡܰܪ ܐܰܢ̄ܬ݂:</VERS>
      <VERS vnumber="30">ܗܳܫܳܐ ܝܳܕ݁ܥܺܝܢ ܚ̄ܢܰܢ ܕ݂ܟܽ݁ܠ ܡܶܕ݂ܶܡ ܝܳܕܰ݁ܥ ܐܰܢ̄ܬ݂ ܘܠܳܐ ܣܢܺܝܩ ܐܰܢ̄ܬ݂ ܕ݂ܐ̄ܢܳܫ ܢܫܰܐܠܳܟ݁ ܒ݂ܗܳܕܶ݁ܐ ܡܗܰܝܡܢܺܝܢ ܚ̄ܢܰܢ ܕ݂ܡܶܢ ܐܰܠܳܗܳܐ ܢܦܰ݁ܩܬ݂: ܣ</VERS>
      <VERS vnumber="31">ܐܳܡܰܪ ܠܗܽܘܢ ܝܶܫܽܘܥ ܗܰܝܡܶܢܘ:</VERS>
      <VERS vnumber="32">ܕ݂ܗܳܐ ܐܳܬ݁ܝܳܐ ܫܳܥܬܳ݁ܐ ܘܗܳܫܳܐ ܐܶܬܳ݁ܬ݁ ܕ݂ܬܶ݁ܬ݁ܒ݂ܰܕ݂ܪܽܘܢ ܐ̄ܢܳܫ ܠܰܐܬ݁ܪܶܗ ܘܬܶ݁ܫܒ݂ܩܽܘܢܳܢܝ ܒ݂ܰܠܚܽܘܕܰ݁ܝ ܘܠܳܐ ܗܘܺܝܬ݁ ܒ݂ܰܠܚܽܘܕܰ݁ܝ ܕ݂ܰܐܒܳ݁ܐ ܥܰܡܝ ܗܽ̄ܘ:</VERS>
      <VERS vnumber="33">ܗܳܠܶܝܢ ܐܶܡܪܶܬ݁ ܠܟܽ݁ܘܢ ܕ݂ܒܺ݁ܝ ܢܶܗܘܶܐ ܠܟܽ݁ܘܢ ܫܠܳܡܳܐ ܒ݂ܥܳܠܡܳܐ ܗܳܘܶܐ ܠܟܽ݁ܘܢ ܐܽܘܠܨܳܢܳܐ ܐܶܠܳܐ ܐܶܬ݁ܠܰܒ݂̄ܒ݁ܘ ܐܶܢܳܐ ܙܟܺ݁ܝܬܶ݁ܗ ܠܥܳܠܡܳܐ ܣܣ:</VERS>
    </CHAPTER>
    <CHAPTER cnumber="17">
      <VERS vnumber="1">ܗܳܠܶܝܢ ܡܰܠܶܠ ܝܶܫܽܘܥ ܘܰܐܪܺܝܡ ܥܰܝܢܰܘܗ̄ܝ ܠܰܫܡܰܝܳܐ ܘܶܐܡܰܪ ܐܳܒ݁ܝ ܐܶܬܳ݁ܬ݁ ܫܳܥܬܳ݁ܐ ܫܰܒ݂ܰܚ ܒ݂ܪܳܟ݁ ܕ݂ܰܒ݁ܪܳܟ݁ ܢܫܰܒ݂ܚܳܟ݁:</VERS>
      <VERS vnumber="2">ܐܰܝܟ݂ܰܢܳܐ ܕ݂ܝܰܗ̄ܒ݁ܬ݂ ܠܶܗ ܫܽܘܠܛܳܢܳܐ ܥܰܠ ܟ݂ܽܠ ܒ݂ܣܰܪ ܕ݂ܟܽ݁ܠ ܡܳܐ ܕ݂ܝܰܗ̄ܒ݁ܬ݂ ܠܶܗ ܢܶܬ݂ܶܠ ܠܶܗ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="3">ܗܳܠܶܝܢ ܐܶܢܽܘܢ ܕ݂ܶܝܢ ܚܰܝܶܐ ܕ݂ܰܠܥܳܠܰܡ ܕ݂ܢܶܕ݂ܥܽܘܢܳܟ݁ ܕ݂ܰܐܢ̄ܬ݂ ܐܰܢ̄ܬ݂ ܐܰܠܳܗܳܐ ܕ݂ܰܫܪܳܪܳܐ ܒ݂ܰܠܚܽܘܕܰ݁ܝܟְ݂ ܘܡܰܢ ܕ݂ܫܰܕ݂ܰܪܬ݂ ܝܶܫܽܘܥ ܡܫܺܝܚܳܐ:</VERS>
      <VERS vnumber="4">ܐܶܢܳܐ ܫܰܒ݂ܰܚܬ݂ܳܟ݁ ܒ݂ܰܐܪܥܳܐ ܥܒܳ݁ܕܳ݁ܐ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܶܐܥܒ݂ܶܕ݁ ܫܰܠܶܡܬ݂ܶܗ:</VERS>
      <VERS vnumber="5">ܘܗܳܫܳܐ ܫܰܒ݂ܰܚܰܝܢܝ ܐܰܢ̄ܬ݂ ܐܳܒ݁ܝ ܠܘܳܬܳ݁ܟ݁ ܒ݂ܗܰܘ ܫܽܘܒ݁ܚܳܐ ܕ݂ܺܐܝܬ݁ ܗ̄ܘܳܐ ܠܺܝ ܠܘܳܬܳ݁ܟ݁ ܡܶܢ-ܩܕܳ݁ܡ ܕ݂ܢܶܗܘܶܐ ܥܳܠܡܳܐ:</VERS>
      <VERS vnumber="6">ܐܰܘܕ݂ܥܶܬ݁ ܫܡܳܟ݁ ܠܰܒ݁ܢܰܝ ܐ̄ܢܳܫܳܐ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܡܶܢ ܥܳܠܡܳܐ ܕ݂ܺܝܠܳܟ݁ ܗ̄ܘܰܘ ܘܠܺܝ ܝܰܗ̄ܒ݁ܬ݂ ܐܶܢܽܘܢ ܘܰܢܛܰܪܘ ܡܶܠܬܳ݁ܟ݁:</VERS>
      <VERS vnumber="7">ܗܳܫܳܐ ܝܶܕ݁ܥܶܬ݁ ܕ݂ܟܽ݁ܠ ܡܳܐ ܕ݂ܝܰܗ̄ܒ݁ܬ݂ ܠܺܝ ܡܶܢ ܠܘܳܬܳ݁ܟ݁ ܗܽ̄ܘ:</VERS>
      <VERS vnumber="8">ܕ݂ܡܶܠܶܐ ܕ݂ܝܰܗ̄ܒ݁ܬ݂ ܠܺܝ ܝܶܗܒ݂ܶܬ݁ ܠܗܽܘܢ ܘܗܶܢܽܘܢ ܩܰܒ݂ܶܠܘ ܘܺܝܕܰ݁ܥܘ ܫܰܪܺܝܪܳܐܝܺܬ݁ ܕ݂ܡܶܢ ܠܘܳܬܳ݁ܟ݁ ܢܶܦ݁ܩܶܬ݁ ܘܗܰܝܡܶܢܘ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:</VERS>
      <VERS vnumber="9">ܘܶܐܢܳܐ ܥܠܰܝܗܽܘܢ ܒ݂ܳܥܶܐ ܐ̄ܢܳܐ ܠܳܐ ܗ̄ܘܳܐ ܥܰܠ ܥܳܠܡܳܐ ܒ݂ܳܥܶܐ ܐ̄ܢܳܐ ܐܶܠܳܐ ܥܰܠ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܕ݂ܕܺ݁ܝܠܳܟ݁ ܐܶܢܽܘܢ:</VERS>
      <VERS vnumber="10">ܘܟܽ݁ܠ ܡܶܕ݂ܶܡ ܕ݂ܕܺ݁ܝܠܝ ܗܽ̄ܘ ܕ݂ܺܝܠܳܟ݁ ܗܽ̄ܘ ܘܕܺ݁ܝܠܳܟ݁ ܕ݂ܺܝܠܝ ܗܽ̄ܘ ܘܰܡܫܰܒ݂ܰܚ ܐ̄ܢܳܐ ܒ݂ܗܽܘܢ:</VERS>
      <VERS vnumber="11">ܡܶܟ݂ܺܝܠ ܠܳܐ ܗܘܺܝܬ݁ ܒ݂ܥܳܠܡܳܐ ܘܗܳܠܶܝܢ ܒ݂ܥܳܠܡܳܐ ܐܶܢܽܘܢ ܘܶܐܢܳܐ ܠܘܳܬܳ݁ܟ݁ ܐܳܬܶ݁ܐ ܐ̄ܢܳܐ ܐܰܒܳ݁ܐ ܩܰܕ݂ܺܝܫܳܐ ܛܰܪ ܐܶܢܽܘܢ ܒ݂ܰܫܡܳܟ݁ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܚܢܰܢ ܣ݂ ܣ݂:</VERS>
      <VERS vnumber="12">ܟ݂ܰܕ݁ ܥܰܡܗܽܘܢ ܗܘܺܝܬ݁ ܒ݂ܥܳܠܡܳܐ ܐܶܢܳܐ ܢܳܛܰܪ ܗ̄ܘܺܝܬ݁ ܠܗܽܘܢ ܒ݂ܰܫܡܳܟ݁ ܠܰܐܝܠܶܝܢ ܕ݂ܝܰܗ̄ܒ݁ܬ݂ ܠܺܝ ܢܶܛܪܶܬ݁ ܘܐ̄ܢܳܫ ܡܶܢܗܽܘܢ ܠܳܐ ܐܶܒܰ݁ܕ݁ ܐܶܠܳܐ ܒ݂ܪܶܗ ܕ݂ܰܐܒ݁ܕ݂ܳܢܳܐ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ:</VERS>
      <VERS vnumber="13">ܗܳܫܳܐ ܕ݂ܶܝܢ ܠܘܳܬܳ݁ܟ݁ ܐܳܬܶ݁ܐ ܐ̄ܢܳܐ ܘܗܳܠܶܝܢ ܡܡܰܠܶܠ ܐ̄ܢܳܐ ܒ݂ܥܳܠܡܳܐ ܕ݂ܬܶ݁ܗܘܶܐ ܚܰܕ݁ܘܰܬ݁ܝ ܡܫܰܡܠܝܳܐ ܒ݂ܗܽܘܢ:</VERS>
      <VERS vnumber="14">ܐܶܢܳܐ ܝܶܗܒ݂ܶܬ݁ ܠܗܽܘܢ ܡܶܠܬܳ݁ܟ݁ ܘܥܳܠܡܳܐ ܣܢܳܐ ܐܶܢܽܘܢ ܕ݂ܠܳܐ ܗ̄ܘܰܘ ܡܶܢ ܥܳܠܡܳܐ ܐܰܝܟ݂ܰܢܳܐ ܕ݂ܶܐܢܳܐ ܠܳܐ ܗ̄ܘܺܝܬ݁ ܡܶܢ ܥܳܠܡܳܐ:</VERS>
      <VERS vnumber="15">ܠܳܐ ܗ̄ܘܳܐ ܕ݂ܬܶ݁ܫܩܽܘܠ ܐܶܢܽܘܢ ܡܶܢ ܥܳܠܡܳܐ ܒ݂ܳܥܶܐ ܐ̄ܢܳܐ ܐܶܠܳܐ ܕ݂ܬܶ݁ܛܰܪ ܐܶܢܽܘܢ ܡܶܢ ܒ݂ܺܝܫܳܐ:</VERS>
      <VERS vnumber="16">ܠܳܐ ܗ̄ܘܰܘ ܓ݂ܶܝܪ ܡܶܢ ܥܳܠܡܳܐ ܐܰܝܟ݂ܰܢܳܐ ܕ݂ܶܐܢܳܐ ܠܳܐ ܗ̄ܘܺܝܬ݁ ܡܶܢ ܥܳܠܡܳܐ:</VERS>
      <VERS vnumber="17">ܐܰܒܳ݁ܐ ܩܰܕ݂ܶܫ ܐܶܢܽܘܢ ܒ݂ܰܫܪܳܪܳܟ݁ ܕ݂ܡܶܠܬܳ݁ܟ݁ ܕ݂ܺܝܠܳܟ݁ ܫܪܳܪܳܐ ܗ̄ܝ:</VERS>
      <VERS vnumber="18">ܐܰܝܟ݂ܰܢܳܐ ܕ݂ܠܺܝ ܫܰܕ݂ܰܪܬ݂ ܠܥܳܠܡܳܐ ܐܳܦ݁ ܐܶܢܳܐ ܫܰܕ݂ܪܶܬ݁ ܐܶܢܽܘܢ ܠܥܳܠܡܳܐ:</VERS>
      <VERS vnumber="19">ܘܥܰܠ ܐܰܦ݂ܰܝܗܽܘܢ ܐܶܢܳܐ ܡܩܰܕ݂ܶܫ ܐ̄ܢܳܐ ܢܰܦ݁ܫܝ ܕ݂ܢܶܗܘܽܘܢ ܐܳܦ݁ ܗܶܢܽܘܢ ܡܩܰܕ݂ܫܺܝܢ ܒ݂ܰܫܪܳܪܳܐ:</VERS>
      <VERS vnumber="20">ܘܠܳܐ ܗ̄ܘܳܐ ܥܰܠ ܐܰܦ݂ܰܝ ܗܳܠܶܝܢ ܒ݂ܳܥܶܐ ܐ̄ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܥܰܠ ܐܰܦ݂ܰܝ ܐܰܝܠܶܝܢ ܕ݂ܰܡܗܰܝܡܢܺܝܢ ܒ݂ܺܝ ܒ݂ܡܶܠܰܬ݁ܗܽܘܢ:</VERS>
      <VERS vnumber="21">ܕ݂ܟܽ݁ܠܗܽܘܢ ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܐܢ̄ܬ݂ ܐܳܒ݁ܝ ܒ݂ܺܝ ܘܶܐܢܳܐ ܒ݂ܳܟ݁ ܕ݂ܳܐܦ݁ ܗܶܢܽܘܢ ܒ݂ܰܢ ܚܰܕ݁ ܢܶܗܘܽܘܢ ܕ݂ܰܢܗܰܝܡܶܢ ܥܳܠܡܳܐ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:</VERS>
      <VERS vnumber="22">ܘܶܐܢܳܐ ܫܽܘܒ݁ܚܳܐ ܕ݂ܝܰܗ̄ܒ݁ܬ݂ ܠܺܝ ܝܶܗܒ݂ܶܬ݁ ܠܗܽܘܢ ܕ݂ܢܶܗܘܽܘܢ ܚܰܕ݁ ܐܰܝܟ݂ܰܢܳܐ ܕ݂ܰܚܢܰܢ ܚܰܕ݁ ܚܢܰܢ:</VERS>
      <VERS vnumber="23">ܐܶܢܳܐ ܒ݂ܗܽܘܢ ܘܰܐܢ̄ܬ݂ ܒ݂ܺܝ ܕ݂ܢܶܗܘܽܘܢ ܓ݂ܡܺܝܪܺܝܢ ܠܚܰܕ݁ ܘܰܕ݁ܢܶܕ݂ܰܥ ܥܳܠܡܳܐ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ ܘܕܰ݁ܐܚܶܒ݁ܬ݁ ܐܶܢܽܘܢ ܐܰܝܟ݂ܰܢܳܐ ܕ݂ܳܐܦ݁ ܠܺܝ ܐܰܚܶܒ݁ܬ݂:</VERS>
      <VERS vnumber="24">ܐܰܒܳ݁ܐ ܗܳܢܽܘܢ ܕ݂ܝܰܗ̄ܒ݁ܬ݂ ܠܺܝ ܨܳܒܶ݁ܐ ܐ̄ܢܳܐ ܕ݂ܰܐܬܰ݁ܪ ܕ݂ܶܐܢܳܐ ܐܳܦ݁ ܗܶܢܽܘܢ ܢܶܗܘܽܘܢ ܥܰܡܝ ܕ݂ܢܶܗܘܽܘܢ ܚܳܙܶܝܢ ܫܽܘܒ݁ܚܳܐ ܕ݂ܺܝܠܝ ܗܰܘ ܕ݂ܝܰܗ̄ܒ݁ܬ݂ ܠܺܝ ܕ݂ܰܐܚܶܒ݁ܬ݂ܳܢܝ ܡܶܢ-ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:</VERS>
      <VERS vnumber="25">ܐܳܒ݁ܝ ܟ݂ܺܐܢܳܐ ܘܥܳܠܡܳܐ ܠܳܐ ܝܰܕ݁ܥܳܟ݁ ܐܶܢܳܐ ܕ݂ܶܝܢ ܝܺܕܰ݁ܥܬ݂ܳܟ݁ ܘܗܶܢܽܘܢ ܝܺܕܰ݁ܥܘ ܕ݂ܰܐܢ̄ܬ݂ ܫܰܕ݂ܰܪܬ݂ܳܢܝ:</VERS>
      <VERS vnumber="26">ܘܰܐܘܕ݂ܥܶܬ݁ ܐܶܢܽܘܢ ܫܡܳܟ݁ ܘܡܰܘܕ݂ܰܥ ܐ̄ܢܳܐ ܕ݂ܚܽܘܒ݂ܳܐ ܗܰܘ ܕ݂ܰܐܚܶܒ݁ܬ݂ܳܢܝ ܢܶܗܘܶܐ ܒ݂ܗܽܘܢ ܘܶܐܢܳܐ ܐܶܗܘܶܐ ܒ݂ܗܽܘܢ: ܣ</VERS>
    </CHAPTER>
    <CHAPTER cnumber="18">
      <VERS vnumber="1">ܗܳܠܶܝܢ ܐܶܡܰܪ ܝܶܫܽܘܥ ܘܰܢܦܰ݁ܩ ܥܰܡ ܬ݂ܰܠܡܺܝܕܰ݁ܘܗ̄ܝ ܠܥܶܒ݁ܪܳܐ ܕ݂ܰܪܓܶ݁ܠܬ݂ܳܐ ܕ݂ܩܶܕ݁ܪܽܘܢ ܐܰܬܰ݁ܪ ܕ݂ܺܐܝܬ݁ ܗ̄ܘܳܬ݁ ܓ݂ܰܢܬܳ݁ܐ ܐܰܝܟ݂ܳܐ ܕ݂ܥܰܠ ܗܽܘ ܘܬܰ݁ܠܡܺܝܕܰ݁ܘܗ̄ܝ: ܣ</VERS>
      <VERS vnumber="2">ܝܳܕܰ݁ܥ ܗ̄ܘܳܐ ܕ݂ܶܝܢ ܐܳܦ݁ ܝܺܗܽܘܕܳ݁ܐ ܡܰܫܠܡܳܢܳܐ ܠܕܽ݁ܘܟ݂ܬܳ݁ܐ ܗܳܝ ܡܶܛܽܠ ܕ݂ܣܰܓ݂ܺܝ ܙܰܒ݁ܢܳܐ ܟ݂ܳܢܶܫ ܗ̄ܘܳܐ ܬ݂ܰܡܳܢ ܝܶܫܽܘܥ ܥܰܡ ܬ݂ܰܠܡܺܝܕܰ݁ܘܗ̄ܝ:</VERS>
      <VERS vnumber="3">ܗܽܘ ܗܳܟܺ݁ܝܠ ܝܺܗܽܘܕܳ݁ܐ ܕ݂ܒܰ݁ܪ ܐܶܣܦ݂ܺܝܪ ܘܡܶܢ ܠܘܳܬ݁ ܪܰܒ݂ܰܝ-ܟ݂ܳܗܢܶܐ ܘܰܦ݁ܪܺܝܫܶܐ ܕ݂ܒܰ݁ܪ ܕ݂ܰܚܫܶܐ ܘܶܐܬܳ݁ܐ ܠܬܰ݁ܡܳܢ ܥܰܡ ܢܰܦ݁ܛܺܪܶܐ ܘܠܰܡܦ݂ܺܝܕܶ݁ܐ ܘܙܰܝܢܳܐ: ܣ</VERS>
      <VERS vnumber="4">ܝܶܫܽܘܥ ܕ݂ܶܝܢ ܕ݂ܝܳܕܰ݁ܥ ܗ̄ܘܳܐ ܟ݂ܽܠ ܡܶܕ݂ܶܡ ܕ݂ܳܐܬܶ݁ܐ ܥܠܰܘܗ̄ܝ ܢܦܰ݁ܩ ܘܶܐܡܰܪ ܠܗܽܘܢ ܠܡܰܢ ܒ݂ܳܥܶܝܢ ܐܢ̄ܬ݂ܽܘܢ:</VERS>
      <VERS vnumber="5">ܐܳܡܪܺܝܢ ܠܶܗ ܠܝܶܫܽܘܥ ܢܳܨܪܳܝܳܐ ܐܳܡܰܪ ܠܗܽܘܢ ܝܶܫܽܘܥ ܐܶܢܳܐ ܐ̄ܢܳܐ ܩܳܐܶܡ ܗ̄ܘܳܐ ܕ݂ܶܝܢ ܐܳܦ݁ ܝܺܗܽܘܕܳ݁ܐ ܡܰܫܠܡܳܢܳܐ ܥܰܡܗܽܘܢ:</VERS>
      <VERS vnumber="6">ܘܟܰ݁ܕ݁ ܐܶܡܰܪ ܠܗܽܘܢ ܝܶܫܽܘܥ ܕ݂ܶܐܢܳܐ ܐ̄ܢܳܐ ܐܶܙܰܠܘ ܠܒܶ݁ܣܬ݂ܰܪܗܽܘܢ ܘܰܢܦܰ݁ܠܘ ܥܰܠ ܐܰܪܥܳܐ:</VERS>
      <VERS vnumber="7">ܬ݂ܽܘܒ݁ ܫܰܐܶܠ ܐܶܢܽܘܢ ܝܶܫܽܘܥ ܠܡܰܢ ܒ݂ܳܥܶܝܢ ܐܢ̄ܬ݂ܽܘܢ ܗܶܢܽܘܢ ܕ݂ܶܝܢ ܐܶܡܰܪܘ ܠܝܶܫܽܘܥ ܢܳܨܪܳܝܳܐ:</VERS>
      <VERS vnumber="8">ܐܳܡܰܪ ܠܗܽܘܢ ܝܶܫܽܘܥ ܐܶܡܪܶܬ݁ ܠܟܽ݁ܘܢ ܕ݂ܶܐܢܳܐ ܐ̄ܢܳܐ ܘܶܐܢ ܠܺܝ ܒ݂ܳܥܶܝܢ ܐܢ̄ܬ݂ܽܘܢ ܫܒܽ݁ܘܩܘ ܠܗܳܠܶܝܢ ܐܳܙܺܠ̄ܝܢ:</VERS>
      <VERS vnumber="9">ܕ݂ܬܶ݁ܫܠܰܡ ܡܶܠܬܳ݁ܐ ܕ݂ܶܐܡܰܪ ܕ݂ܰܐܝܠܶܝܢ ܕ݂ܝܰܗ̄ܒ݁ܬ݂ ܠܺܝ ܠܳܐ ܐܰܘܒ݂ܕܶ݁ܬ݁ ܡܶܢܗܽܘܢ ܐܳܦ݁ܠܳܐ ܚܰܕ݁: ܣ</VERS>
      <VERS vnumber="10">ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܐܺܝܬ݁ ܗ̄ܘܳܐ ܥܠܰܘܗ̄ܝ ܣܰܦ݁ܣܺܪܳܐ ܘܫܰܡܛܳܗ ܘܰܡܚܳܝܗ̄ܝ ܠܥܰܒ݁ܕ݂ܶܗ ܕ݂ܪܰܒ݂-ܟ݂ܳܗܢܶܐ ܘܫܰܩܠܳܗ ܐܶܕ݁ܢܶܗ ܕ݂ܝܰܡܺܝܢܳܐ ܫܡܶܗ ܕ݂ܶܝܢ ܕ݂ܥܰܒ݁ܕ݂ܳܐ ܡܳܠܶܟ݁: ܣ</VERS>
      <VERS vnumber="11">ܘܶܐܡܰܪ ܝܶܫܽܘܥ ܠܟܺ݁ܐܦܳ݁ܐ ܣܺܝܡ ܣܰܦ݁ܣܺܪܳܐ ܒ݂ܚܶܠܬܳ݁ܗ ܟ݂ܳܣܳܐ ܕ݂ܝܰܗ̄ܒ݁ ܠܺܝ ܐܳܒ݁ܝ ܠܳܐ ܐܶܫܬ݂ܶܝܘܗ̄ܝ: ܣ</VERS>
      <VERS vnumber="12">ܗܳܝܕ݂ܶܝܢ ܐܶܣܦ݂ܺܝܪ ܘܟ݂ܺܠܺܝܰܪܟܶ݁ܐ ܘܕܰ݁ܚܫܶܐ ܕ݂ܺܝܗܽܘܕܳ݁ܝܶܐ ܐܰܚܕ݂ܽܘܗ̄ܝ ܠܝܶܫܽܘܥ ܘܰܐܣܪܽܘܗ̄ܝ:</VERS>
      <VERS vnumber="13">ܘܰܐܝܬ݂ܝܽܘܗ̄ܝ ܠܘܳܬ݁ ܚܰܢܳܢ ܠܽܘܩܕܰ݁ܡ ܡܶܛܽܠ ܕ݂ܰܚܡܽܘܗ̄ܝ ܗ̄ܘܳܐ ܕ݂ܩܰܝܳܦܳ݁ܐ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܪܰܒ݂-ܟ݂ܳܗܢܶܐ ܕ݂ܫܰܢ̄ܬ݂ܳܐ ܗܳܝ:</VERS>
      <VERS vnumber="14">ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܩܰܝܳܦܳ݁ܐ ܗܰܘ ܕ݂ܰܡܠܰܟ݁ ܠܺܝܗܽܘܕܳ݁ܝܶܐ ܕ݂ܦܰ݁ܩܳܚ ܕ݂ܚܰܕ݁ ܓ݂ܰܒ݁ܪܳܐ ܢܡܽܘܬ݁ ܚܠܳܦ݁ ܥܰܡܳܐ: ܣ</VERS>
      <VERS vnumber="15">ܫܶܡܥܽܘܢ ܕ݂ܶܝܢ ܟ݂ܺܐܦܳ݁ܐ ܘܚܰܕ݁ ܡܶܢ ܬ݂ܰܠܡܺܝܕܶ݁ܐ ܐ̄ܚܪܳܢܶܐ ܐܳܬܶ݁ܝܢ ܗ̄ܘܰܘ ܒ݂ܳܬ݁ܪܶܗ ܕ݂ܝܶܫܽܘܥ ܠܗܰܘ ܕ݂ܶܝܢ ܬ݂ܰܠܡܺܝܕܳ݁ܐ ܝܳܕܰ݁ܥ ܗ̄ܘܳܐ ܠܶܗ ܪܰܒ݂-ܟ݂ܳܗܢܶܐ ܘܥܰܠ ܥܰܡ ܝܶܫܽܘܥ ܠܕܳ݁ܪܬ݂ܳܐ:</VERS>
      <VERS vnumber="16">ܫܶܡܥܽܘܢ ܕ݂ܶܝܢ ܩܳܐܶܡ ܗ̄ܘܳܐ ܠܒܰ݁ܪ ܠܘܳܬ݁ ܬ݂ܰܪܥܳܐ ܘܰܢܦܰ݁ܩ ܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܕ݂ܝܳܕܰ݁ܥ ܗ̄ܘܳܐ ܠܶܗ ܪܰܒ݂-ܟ݂ܳܗܢܶܐ ܘܶܐܡܰܪ ܠܢܳܛܪܰܬ݁ ܬ݂ܰܪܥܳܐ ܘܰܐܥܠܶܗ ܠܫܶܡܥܽܘܢ: ܣ</VERS>
      <VERS vnumber="17">ܐܶܡܪܰܬ݁ ܕ݂ܶܝܢ ܥܠܰܝܡܬܳ݁ܐ ܢܳܛܪܰܬ݁ ܬ݂ܰܪܥܳܐ ܠܫܶܡܥܽܘܢ ܠܡܳܐ ܐܳܦ݁ ܐܰܢ̄ܬ݂ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢ̄ܬ݂ ܕ݂ܗܳܢܳܐ ܓ݂ܰܒ݁ܪܳܐ ܐܳܡܰܪ ܠܳܗ ܠܳܐ: ܣ</VERS>
      <VERS vnumber="18">ܘܩܳܝܡܺܝܢ ܗ̄ܘܰܘ ܥܰܒ݁ܕ݂ܶܐ ܘܕܰ݁ܚܫܶܐ ܘܣܳܝܡܺܝܢ ܗ̄ܘܰܘ ܢܽܘܪܳܐ ܕ݂ܢܶܫܚܢܽܘܢ ܡܶܛܽܠ ܕ݂ܩܰܪܺܝܫ ܗ̄ܘܳܐ ܩܳܐܶܡ ܗ̄ܘܳܐ ܕ݂ܶܝܢ ܐܳܦ݁ ܫܶܡܥܽܘܢ ܥܰܡܗܽܘܢ ܘܫܳܚܶܢ:</VERS>
      <VERS vnumber="19">ܪܰܒ݂-ܟ݂ܳܗܢܶܐ ܕ݂ܶܝܢ ܫܰܐܠܶܗ ܠܝܶܫܽܘܥ ܥܰܠ ܬ݂ܰܠܡܺܝܕܰ݁ܘܗ̄ܝ ܘܥܰܠ ܝܽܘܠܦ݂ܳܢܶܗ:</VERS>
      <VERS vnumber="20">ܘܶܐܡܰܪ ܠܶܗ ܝܶܫܽܘܥ ܐܶܢܳܐ ܥܺܝܢ ܒ݂ܰܓ݁ܠܶܐ ܡܰܠܠܶܬ݁ ܥܰܡ ܥܰܡܳܐ ܘܰܒ݁ܟܽ݁ܠܙܒܰ݁ܢ ܐܰܠܦܶ݁ܬ݁ ܒ݂ܰܟ݁ܢܽܘܫܬ݂ܳܐ ܘܰܒ݁ܗܰܝܟ݂ܠܳܐ ܐܰܝܟ݂ܳܐ ܕ݂ܟܽ݁ܠܗܽܘܢ ܝܺܗܽܘܕܳ݁ܝܶܐ ܡܶܬ݁ܟ݂ܰܢܫܺܝܢ ܘܡܶܕ݂ܶܡ ܒ݂ܛܽܘܫܝܳܐ ܠܳܐ ܡܰܠܠܶܬ݁:</VERS>
      <VERS vnumber="21">ܡܳܢܳܐ ܡܫܰܐܶܠ ܐܰܢ̄ܬ݂ ܠܺܝ ܫܰܐܶܠ ܠܗܳܢܽܘܢ ܕ݂ܰܫܡܰܥܘ ܡܳܢܳܐ ܡܰܠܠܶܬ݁ ܥܰܡܗܽܘܢ ܗܳܐ ܗܶܢܽܘܢ ܝܳܕ݁ܥܺܝܢ ܟ݂ܽܠ ܡܶܕ݂ܶܡ ܕ݂ܶܐܡܪܶܬ݁: ܣ</VERS>
      <VERS vnumber="22">ܘܟܰ݁ܕ݁ ܗܳܠܶܝܢ ܐܶܡܰܪ ܚܰܕ݁ ܡܶܢ ܕ݂ܰܚܫܶܐ ܕ݂ܩܳܐܶܡ ܗ̄ܘܳܐ ܡܚܳܝܗ̄ܝ ܥܰܠ ܦ݂ܰܟ݂ܶܗ ܠܝܶܫܽܘܥ ܘܶܐܡܰܪ ܠܶܗ ܗܳܟܰ݁ܢܳܐ ܝܳܗܶܒ݁ ܐܰܢ̄ܬ݂ ܦ݂ܶܬ݁ܓܳ݁ܡܳܐ ܠܪܰܒ݂-ܟ݂ܳܗܢܶܐ:</VERS>
      <VERS vnumber="23">ܥܢܳܐ ܝܶܫܽܘܥ ܘܶܐܡܰܪ ܠܶܗ ܐܶܢ ܒ݂ܺܝܫܳܐܝܺܬ݁ ܡܰܠܠܶܬ݁ ܐܰܣܗܶܕ݁ ܥܰܠ ܒ݂ܺܝܫܬ݂ܳܐ ܘܶܐܢ ܕ݂ܶܝܢ ܫܰܦ݂ܺܝܪ ܠܡܳܢܳܐ ܡܚܰܝܬ݂ܳܢܝ ܣ݂ ܣ݂:</VERS>
      <VERS vnumber="24">ܚܰܢܳܢ ܕ݂ܶܝܢ ܫܰܕ݂ܰܪ ܠܝܶܫܽܘܥ ܟ݂ܰܕ݁ ܐܰܣܺܝܪ ܠܘܳܬ݁ ܩܰܝܳܦܳ݁ܐ ܪܰܒ݂-ܟ݂ܳܗܢܶܐ: ܣ</VERS>
      <VERS vnumber="25">ܘܫܶܡܥܽܘܢ ܟ݂ܺܐܦܳ݁ܐ ܩܳܐܶܡ ܗ̄ܘܳܐ ܘܫܳܚܶܢ ܘܳܐܡܪܺܝܢ ܠܶܗ ܠܡܳܐ ܐܳܦ݁ ܐܰܢ̄ܬ݂ ܚܰܕ݁ ܡܶܢ ܬ݂ܰܠܡܺܝܕܰ݁ܘܗ̄ܝ ܐܰܢ̄ܬ݂ ܘܗܽܘ ܟ݂ܦܰ݁ܪ ܘܶܐܡܰܪ ܠܳܐ ܗ̄ܘܺܝܬ݁:</VERS>
      <VERS vnumber="26">ܐܳܡܰܪ ܠܶܗ ܚܰܕ݁ ܡܶܢ ܥܰܒ݁ܕ݂ܶܐ ܕ݂ܪܰܒ݂-ܟ݂ܳܗܢܶܐ ܐ̄ܚܝܳܢܶܗ ܕ݂ܗܰܘ ܕ݂ܰܦ݁ܣܰܩ ܗ̄ܘܳܐ ܫܶܡܥܽܘܢ ܐܶܕ݁ܢܶܗ ܠܳܐ ܐܶܢܳܐ ܚܙܺܝܬܳ݁ܟ݁ ܥܰܡܶܗ ܒ݂ܓܰ݁ܢܬܳ݁ܐ:</VERS>
      <VERS vnumber="27">ܘܬܽ݁ܘܒ݁ ܟ݂ܦܰ݁ܪ ܫܶܡܥܽܘܢ ܘܒܳ݁ܗ ܒ݂ܫܳܥܬܳ݁ܐ ܩܪܳܐ ܬ݂ܰܪܢܳܓ݁ܠܳܐ ܣܣ:</VERS>
      <VERS vnumber="28">ܐܰܝܬ݂ܝܽܘܗ̄ܝ ܕ݂ܶܝܢ ܠܝܶܫܽܘܥ ܡܶܢ ܠܘܳܬ݁ ܩܰܝܳܦܳ݁ܐ ܠܰܦ݂ܪܶܛܳܘܪܺܝܢ ܘܺܐܝܬܰ݁ܘܗ̄ܝ ܗ̄ܘܳܐ ܨܰܦ݁ܪܳܐ ܘܗܶܢܽܘܢ ܠܳܐ ܥܰܠܘ ܠܰܦ݂ܪܶܛܳܘܪܺܝܢ ܕ݂ܠܳܐ ܢܶܬ݁ܛܰܘܫܽܘܢ ܥܰܕ݁ ܐܳܟ݁ܠܺܝܢ ܦ݂ܶܨܚܳܐ:</VERS>
      <VERS vnumber="29">ܢܦܰ݁ܩ ܕ݂ܶܝܢ ܦ݂ܺܝܠܰܛܳܘܣ ܠܒܰ݁ܪ ܠܘܳܬ݁ܗܽܘܢ ܘܶܐܡܰܪ ܠܗܽܘܢ ܡܳܢܳܐ ܡܶܐܟܰ݁ܠ-ܩܰܪܨܳܐ ܐܺܝܬ݁ ܠܟܽ݁ܘܢ ܥܰܠ ܓ݂ܰܒ݁ܪܳܐ ܗܳܢܳܐ:</VERS>
      <VERS vnumber="30">ܥܢܰܘ ܘܳܐܡܪܺܝܢ ܠܶܗ ܐܶܠܽܘ ܠܳܐ ܥܳܒܶ݁ܕ݁ ܒ݂ܺܝܫܳܬܳ݁ܐ ܗ̄ܘܳܐ ܐܳܦ݁ܠܳܐ ܠܳܟ݁ ܡܰܫܠܡܺܝܢ ܗ̄ܘܰܝܢ ܠܶܗ:</VERS>
      <VERS vnumber="31">ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܕ݂ܽܘܒ݁ܪܽܘܗ̄ܝ ܐܰܢ̄ܬ݂ܽܘܢ ܘܕܽ݁ܘܢܽܘܗ̄ܝ ܐܰܝܟ݁ ܢܳܡܽܘܣܟܽ݁ܘܢ ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܳܐ ܫܰܠܺܝܛ ܠܰܢ ܠܡܶܩܛܰܠ ܠܐ̄ܢܳܫ:</VERS>
      <VERS vnumber="32">ܕ݂ܬܶ݁ܫܠܰܡ ܡܶܠܬܳ݁ܐ ܕ݂ܶܐܡܰܪ ܝܶܫܽܘܥ ܟ݂ܰܕ݁ ܡܰܘܕ݂ܰܥ ܒ݂ܰܐܝܢܳܐ ܡܰܘܬ݂ܳܐ ܥܬܺ݁ܝܕ݁ ܕ݂ܰܢܡܽܘܬ݁: ܣ</VERS>
      <VERS vnumber="33">ܥܰܠ ܕ݂ܶܝܢ ܦ݂ܺܝܠܰܛܳܘܣ ܠܰܦ݂ܪܶܛܳܘܪܺܝܢ ܘܰܩܪܳܐ ܠܝܶܫܽܘܥ ܘܶܐܡܰܪ ܠܶܗ ܐܰܢ̄ܬ݂ ܗܽ̄ܘ ܡܰܠܟ݂ܗܽܘܢ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="34">ܐܳܡܰܪ ܠܶܗ ܝܶܫܽܘܥ ܡܶܢ ܢܰܦ݁ܫܳܟ݁ ܐܶܡܰܪܬ݂ ܗܳܕܶ݁ܐ ܐܰܘ ܐ̄ܚܪܳܢܶܐ ܐܶܡܰܪܘ ܠܳܟ݁ ܥܠܰܝ:</VERS>
      <VERS vnumber="35">ܐܳܡܰܪ ܠܶܗ ܦ݂ܺܝܠܰܛܳܘܣ ܠܡܳܐ ܐܶܢܳܐ ܝܺܗܽܘܕܳ݁ܝܳܐ ܐ̄ܢܳܐ ܒ݂ܢܰܝ ܥܰܡܳܟ݁ ܗܽ̄ܘ ܘܪܰܒ݂ܰܝ-ܟ݂ܳܗܢܶܐ ܐܰܫܠܡܽܘܟ݁ ܠܺܝ ܡܳܢܳܐ ܥܒܰ݁ܕ݂ܬ݂:</VERS>
      <VERS vnumber="36">ܐܳܡܰܪ ܠܶܗ ܝܶܫܽܘܥ ܡܰܠܟ݂ܽܘܬ݁ܝ ܕ݂ܺܝܠܝ ܠܳܐ ܗܘܳܬ݁ ܡܶܢ ܗܳܢܳܐ ܥܳܠܡܳܐ ܐܶܠܽܘ ܡܶܢ ܥܳܠܡܳܐ ܗ̄ܘܳܬ݁ ܗܳܢܳܐ ܡܰܠܟ݂ܽܘܬ݁ܝ ܡܶܬ݁ܟ݂ܰܬ݂ܫܺܝܢ ܗ̄ܘܰܘ ܡܫܰܡܫܳܢܰܝ ܕ݂ܠܳܐ ܐܶܫܬ݂ܠܶܡ ܠܺܝܗܽܘܕܳ݁ܝܶܐ ܗܳܫܳܐ ܕ݂ܶܝܢ ܡܰܠܟ݂ܽܘܬ݁ܝ ܕ݂ܺܝܠܝ ܠܳܐ ܗ̄ܘܳܬ݁ ܡܶܟ݂ܳܐ: ܣ</VERS>
      <VERS vnumber="37">ܐܳܡܰܪ ܠܶܗ ܦ݂ܺܝܠܰܛܳܘܣ ܡܳܕܶ݁ܝܢ ܡܰܠܟ݂ܳܐ ܐܰܢ̄ܬ݂ ܐܳܡܰܪ ܠܶܗ ܝܶܫܽܘܥ ܐܰܢ̄ܬ݂ ܐܶܡܰܪܬ݂ ܕ݂ܡܰܠܟ݂ܳܐ ܐ̄ܢܳܐ ܐܶܢܳܐ ܠܗܳܕܶ݁ܐ ܝܺܠܺܝܕ݁ ܐ̄ܢܳܐ ܘܰܠܗܳܕܶ݁ܐ ܐܶܬܺ݁ܝܬ݁ ܠܥܳܠܡܳܐ ܕ݂ܰܐܣܗܶܕ݁ ܥܰܠ ܫܪܳܪܳܐ ܟ݂ܽܠ ܡܰܢ ܕ݂ܺܐܝܬܰ݁ܘܗ̄ܝ ܡܶܢ ܫܪܳܪܳܐ ܫܳܡܰܥ ܩܳܠܝ:</VERS>
      <VERS vnumber="38">ܐܳܡܰܪ ܠܶܗ ܦ݂ܺܝܠܰܛܳܘܣ ܡܳܢܰܘ ܫܪܳܪܳܐ ܘܟܰ݁ܕ݁ ܐܶܡܰܪ ܗܳܕܶ݁ܐ ܢܦܰ݁ܩ ܠܶܗ ܬ݂ܽܘܒ݁ ܠܘܳܬ݁ ܝܺܗܽܘܕܳ݁ܝܶܐ ܘܶܐܡܰܪ ܠܗܽܘܢ ܐܶܢܳܐ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ ܡܶܫܟ݂ܰܚ ܐ̄ܢܳܐ ܒ݂ܶܗ:</VERS>
      <VERS vnumber="39">ܥܝܳܕܳ݁ܐ ܕ݂ܶܝܢ ܐܺܝܬ݁ ܠܟܽ݁ܘܢ ܕ݂ܚܰܕ݁ ܐܶܫܪܶܐ ܠܟܽ݁ܘܢ ܒ݂ܦܶ݁ܨܚܳܐ ܨܳܒܶ݁ܝܢ ܐܢ̄ܬ݂ܽܘܢ ܗܳܟܺ݁ܝܠ ܐܶܫܪܶܐ ܠܟܽ݁ܘܢ ܠܗܳܢܳܐ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="40">ܘܰܩܥܰܘ ܟ݂ܽܠܗܽܘܢ ܘܳܐܡܪܺܝܢ ܠܳܐ ܠܗܳܢܳܐ ܐܶܠܳܐ ܠܒܰ݁ܪ-ܐܰܒ݂ܰܐ ܐܺܝܬܰ݁ܘܗ̄ܝ ܗ̄ܘܳܐ ܕ݂ܶܝܢ ܗܳܢܳܐ ܒ݂ܰܪ-ܐܰܒ݂ܰܐ ܓ݂ܰܝܳܣܳܐ ܣܣ:</VERS>
    </CHAPTER>
    <CHAPTER cnumber="19">
      <VERS vnumber="1">ܗܳܝܕ݂ܶܝܢ ܦ݂ܺܝܠܰܛܳܘܣ ܢܰܓ݂ܕܶ݁ܗ ܠܝܶܫܽܘܥ:</VERS>
      <VERS vnumber="2">ܘܶܐܣܛܪܰܛܺܝܽܘܛܶܐ ܓ݂ܕܰ݁ܠܘ ܟ݂ܠܺܝܠܳܐ ܡܶܢ ܟ݂ܽܘܒ݂ܶܐ ܘܣܳܡܘ ܠܶܗ ܒ݂ܪܺܫܶܗ ܘܟܰ݁ܣܝܽܘܗ̄ܝ ܢܰܚܬ݂ܶܐ ܕ݂ܰܐܪܓ݂ܘܳܢܳܐ:</VERS>
      <VERS vnumber="3">ܘܳܐܡܪܺܝܢ ܗ̄ܘܰܘ ܫܠܳܡ ܠܳܟ݁ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ ܘܡܳܚܶܝܢ ܗ̄ܘܰܘ ܠܶܗ ܥܰܠ ܦ݂ܰܟ݂ܰܘܗ̄ܝ: ܣ</VERS>
      <VERS vnumber="4">ܘܰܢܦܰ݁ܩ ܦ݂ܺܝܠܰܛܳܘܣ ܬ݂ܽܘܒ݁ ܠܒܰ݁ܪ ܘܶܐܡܰܪ ܠܗܽܘܢ ܗܳܐ ܡܰܦ݂ܶܩ ܐ̄ܢܳܐ ܠܶܗ ܠܟܽ݁ܘܢ ܠܒܰ݁ܪ ܕ݂ܬܶ݁ܕ݂ܥܽܘܢ ܕ݂ܠܳܐ ܡܶܫܟ݂ܰܚ ܐ̄ܢܳܐ ܒ݂ܳܬ݁ܪܶܗ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ:</VERS>
      <VERS vnumber="5">ܘܰܢܦܰ݁ܩ ܝܶܫܽܘܥ ܠܒܰ݁ܪ ܟ݂ܰܕ݁ ܐܺܝܬ݁ ܥܠܰܘܗ̄ܝ ܟ݂ܠܺܝܠܳܐ ܕ݂ܟܽ݁ܘܒ݂ܶܐ ܘܢܰܚܬ݂ܶܐ ܕ݂ܰܐܪܓ݂ܘܳܢܳܐ ܘܶܐܡܰܪ ܠܗܽܘܢ ܦ݂ܺܝܠܰܛܳܘܣ ܗܳܐ ܓ݂ܰܒ݁ܪܳܐ: ܣ</VERS>
      <VERS vnumber="6">ܟ݂ܰܕ݁ ܕ݂ܶܝܢ ܚܙܰܐܘܽܗ̄ܝ ܪܰܒ݂ܰܝ-ܟ݂ܳܗܢܶܐ ܘܕܰ݁ܚܫܶܐ ܩܥܰܘ ܘܳܐܡܪܺܝܢ ܨܠܽܘܒܳ݁ܝܗ̄ܝ ܨܠܽܘܒܳ݁ܝܗ̄ܝ ܣ ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܕ݂ܒܰ݁ܪܘ ܐܰܢ̄ܬ݂ܽܘܢ ܘܙܽܘܩܦܽ݁ܘܗ̄ܝ ܐܶܢܳܐ ܓ݂ܶܝܪ ܠܳܐ ܡܶܫܟ݂ܰܚ ܐ̄ܢܳܐ ܒ݂ܶܗ ܥܶܠܬܳ݁ܐ: ܣ</VERS>
      <VERS vnumber="7">ܐܳܡܪܺܝܢ ܠܶܗ ܝܺܗܽܘܕܳ݁ܝܶܐ ܠܰܢ ܢܳܡܽܘܣܳܐ ܐܺܝܬ݁ ܠܰܢ ܘܰܐܝܟ݁ ܕ݂ܰܒ݁ܢܳܡܽܘܣܰܢ ܚܰܝܳܒ݁ ܗܽ̄ܘ ܡܰܘܬ݂ܳܐ ܕ݂ܰܥܒܰ݁ܕ݁ ܢܰܦ݁ܫܶܗ ܒ݂ܪܶܗ ܕ݂ܰܐܠܳܗܳܐ:</VERS>
      <VERS vnumber="8">ܟ݂ܰܕ݁ ܫܡܰܥ ܕ݂ܶܝܢ ܦ݂ܺܝܠܰܛܳܘܣ ܗܳܕܶ݁ܐ ܡܶܠܬܳ݁ܐ ܝܰܬ݂ܺܝܪܳܐܝܺܬ݁ ܕ݂ܚܶܠ:</VERS>
      <VERS vnumber="9">ܘܥܰܠ ܬ݂ܽܘܒ݁ ܠܰܦ݂ܪܶܛܳܘܪܺܝܢ ܘܶܐܡܰܪ ܠܝܶܫܽܘܥ ܐܰܝܡܶܟ݂ܳܐ ܐܰܢ̄ܬ݂ ܝܶܫܽܘܥ ܕ݂ܶܝܢ ܦ݂ܶܬ݁ܓܳ݁ܡܳܐ ܠܳܐ ܝܰܗ̄ܒ݁ ܠܶܗ: ܣ</VERS>
      <VERS vnumber="10">ܐܳܡܰܪ ܠܶܗ ܦ݂ܺܝܠܰܛܳܘܣ ܥܰܡܝ ܠܳܐ ܡܡܰܠܶܠ ܐܰܢ̄ܬ݂ ܠܳܐ ܝܳܕܰ݁ܥ ܐܰܢ̄ܬ݂ ܕ݂ܫܰܠܺܝܛ ܐ̄ܢܳܐ ܕ݂ܶܐܫܪܶܝܟ݁ ܘܫܰܠܺܝܛ ܐ̄ܢܳܐ ܕ݂ܶܐܙܩܦܳ݁ܟ݁:</VERS>
      <VERS vnumber="11">ܐܳܡܰܪ ܠܶܗ ܝܶܫܽܘܥ ܠܰܝܬ݂ ܗ̄ܘܳܐ ܠܳܟ݁ ܥܠܰܝ ܫܽܘܠܛܳܢܳܐ ܐܳܦ݁ ܠܳܐ ܚܰܕ݁ ܐܶܠܽܘ ܠܳܐ ܝܺܗܺܝܒ݁ ܗ̄ܘܳܐ ܠܳܟ݁ ܡܶܢ ܠܥܶܠ ܡܶܛܽܠ ܗܳܢܳܐ ܗܰܘ ܡܰܢ ܕ݂ܰܐܫܠܡܰܢܝ ܠܳܟ݁ ܪܰܒ݂ܳܐ ܗ̄ܝ ܚܛܺܝܬܶ݁ܗ ܡܶܢ ܕ݂ܺܝܠܳܟ݁: ܣ</VERS>
      <VERS vnumber="12">ܘܡܶܛܽܠ ܗܳܕܶ݁ܐ ܨܳܒܶ݁ܐ ܗ̄ܘܳܐ ܦ݂ܺܝܠܰܛܳܘܣ ܕ݂ܢܶܫܪܶܝܘܗ̄ܝ ܝܺܗܽܘܕܳ݁ܝܶܐ ܕ݂ܶܝܢ ܩܳܥܶܝܢ ܗ̄ܘܰܘ ܕ݂ܶܐܢ ܠܗܳܢܳܐ ܫܳܪܶܐ ܐܰܢ̄ܬ݂ ܠܳܐ ܗܘܰܝܬ݂ ܪܳܚܡܶܗ ܕ݂ܩܶܣܰܪ ܟ݂ܽܠ ܡܰܢ ܓ݂ܶܝܪ ܕ݂ܢܰܦ݁ܫܶܗ ܡܰܠܟ݂ܳܐ ܥܳܒܶ݁ܕ݁ ܣܰܩܽܘܒ݁ܠܳܐ ܗܽܘ ܕ݂ܩܶܣܰܪ:</VERS>
      <VERS vnumber="13">ܟ݂ܰܕ݁ ܫܡܰܥ ܕ݂ܶܝܢ ܦ݂ܺܝܠܰܛܳܘܣ ܗܳܕܶ݁ܐ ܡܶܠܬܳ݁ܐ ܐܰܦ݂ܩܶܗ ܠܝܶܫܽܘܥ ܠܒܰ݁ܪ ܘܺܝܬܶ݁ܒ݁ ܥܰܠ ܒ݂ܺܝܡ ܒ݂ܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܪܨܺܝܦ݁ܬ݂ܳܐ ܕ݂ܟܺ݁ܐܦܶ݁ܐ ܥܶܒ݁ܪܳܐܝܺܬ݁ ܕ݂ܶܝܢ ܡܶܬܰ݁ܐܡܪܳܐ ܓ݂ܦܺ݁ܝܦ݁ܬ݂ܳܐ:</VERS>
      <VERS vnumber="14">ܘܰܥܪܽܘܒ݁ܬ݂ܳܐ ܗ̄ܘܳܬ݁ ܕ݂ܦܶ݁ܨܚܳܐ ܘܺܐܝܬ݁ ܗ̄ܘܰܝ ܐܰܝܟ݁ ܫܳܥܶܐ ܫܶܬ݁ ܣ ܘܶܐܡܰܪ ܠܺܝܗܽܘܕܳ݁ܝܶܐ ܗܳܐ ܡܰܠܟ݂ܟܽ݁ܘܢ:</VERS>
      <VERS vnumber="15">ܗܶܢܽܘܢ ܕ݂ܶܝܢ ܩܳܥܶܝܢ ܗ̄ܘܰܘ ܫܩܽܘܠܳܝܗ̄ܝ ܫܩܽܘܠܳܝܗ̄ܝ ܨܠܽܘܒܳ݁ܝܗ̄ܝ ܨܠܽܘܒܳ݁ܝܗ̄ܝ ܐܳܡܰܪ ܠܗܽܘܢ ܦ݂ܺܝܠܰܛܳܘܣ ܠܡܰܠܟ݂ܟܽ݁ܘܢ ܐܶܙܩܽܘܦ݁ ܐܳܡܪܺܝܢ ܪܰܒ݂ܰܝ-ܟ݂ܳܗܢܶܐ ܠܰܝܬ݂ ܠܰܢ ܡܰܠܟ݂ܳܐ ܐܶܠܳܐ ܐܶܢ ܩܶܣܰܪ: ܣ</VERS>
      <VERS vnumber="16">ܗܳܝܕ݂ܶܝܢ ܐܰܫܠܡܶܗ ܠܗܽܘܢ ܕ݂ܢܶܙܩܦܽ݁ܘܢܳܝܗ̄ܝ ܘܕܰ݁ܒ݁ܪܽܘܗ̄ܝ ܠܝܶܫܽܘܥ ܘܰܐܦ݂ܩܽܘܗ̄ܝ:</VERS>
      <VERS vnumber="18">ܐܰܬܰ݁ܪ ܕ݂ܙܰܩܦ݂ܽܘܗ̄ܝ ܘܥܰܡܶܗ ܬ݂ܪܶܝܢ ܐ̄ܚܪܳܢܺܝܢ ܚܰܕ݁ ܡܶܟ݂ܳܐ ܘܚܰܕ݁ ܡܶܟ݂ܳܐ ܘܰܠܝܶܫܽܘܥ ܒ݂ܰܡܨܰܥܬܳ݁ܐ: ܣ</VERS>
      <VERS vnumber="19">ܘܰܟ݁ܬܰ݁ܒ݁ ܐܳܦ݁ ܠܽܘܚܳܐ ܦ݂ܺܝܠܰܛܳܘܣ ܘܣܳܡ ܥܰܠ ܙܩܺܝܦܶ݁ܗ ܟ݂ܬܺ݁ܝܒ݁ ܗ̄ܘܳܐ ܕ݂ܶܝܢ ܗܳܟܰ݁ܢܳܐ ܗܳܢܳܐ ܝܶܫܽܘܥ ܢܳܨܪܳܝܳܐ ܡܰܠܟ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="20">ܘܰܠܗܳܢܳܐ ܕ݂ܰܦ݂ܳܐ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܩܪܰܐܘܽܗ̄ܝ ܡܶܛܽܠ ܕ݂ܩܰܪܺܝܒܳ݁ܐ ܗ̄ܘܳܬ݁ ܠܰܡܕܺ݁ܝܢ̄ܬ݂ܳܐ ܕ݂ܽܘܟ݂ܬܳ݁ܐ ܕ݂ܶܐܙܕ݂ܩܶܦ݁ ܒ݂ܳܗ ܝܶܫܽܘܥ ܘܰܟ݁ܬܺ݁ܝܒܳ݁ܐ ܗ̄ܘܳܐ ܥܶܒ݁ܪܳܐܝܺܬ݁ ܘܝܰܘܢܳܐܝܺܬ݁ ܘܰܪܽܗ̄ܘܡܳܐܝܺܬ݁:</VERS>
      <VERS vnumber="21">ܘܶܐܡܰܪܘ ܪܰܒ݂ܰܝ-ܟ݂ܳܗܢܶܐ ܠܦ݂ܺܝܠܰܛܳܘܣ ܠܳܐ ܬ݂ܶܟ݁ܬ݂ܽܘܒ݁ ܕ݂ܡܰܠܟ݂ܳܐ ܗܽܘ ܕ݂ܺܝܗܽܘܕܳ݁ܝܶܐ ܐܶܠܳܐ ܕ݂ܗܽܘ ܐܶܡܰܪ ܕ݂ܡܰܠܟ݂ܳܐ ܐܶܢܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="22">ܐܳܡܰܪ ܦ݂ܺܝܠܰܛܳܘܣ ܡܶܕ݂ܶܡ ܕ݂ܟܶ݁ܬ݁ܒ݂ܶܬ݁ ܟ݂ܶܬ݁ܒ݂ܶܬ݁ ܣ݂ ܣ݂:</VERS>
      <VERS vnumber="23">ܐܶܣܛܪܰܛܺܝܽܘܛܶܐ ܕ݂ܶܝܢ ܟ݂ܰܕ݁ ܙܰܩܦ݂ܽܘܗ̄ܝ ܠܝܶܫܽܘܥ ܫܩܰܠܘ ܢܰܚܬ݂ܰܘܗ̄ܝ ܘܰܥܒܰ݁ܕ݁ܘ ܠܰܐܪܒ݂ܰܥ ܡܢܰܘܳܢ ܡܢܳܬܳ݁ܐ ܠܚܰܕ݁ ܡܶܢ ܐܶܣܛܪܰܛܺܝܽܘܛܶܐ ܟ݂ܽܘܬ݂ܺܝܢܶܗ ܕ݂ܶܝܢ ܐܺܝܬܶ݁ܝܗ ܗ̄ܘܳܬ݁ ܕ݂ܠܳܐ ܚܺܝܛܳܐ ܡܶܢ ܠܥܶܠ ܙܩܺܝܪܬ݂ܳܐ ܟ݂ܽܠܳܗ:</VERS>
      <VERS vnumber="24">ܘܶܐܡܰܪܘ ܚܰܕ݁ ܠܚܰܕ݁ ܠܳܐ ܢܶܣܕ݂ܩܺܝܗ ܐܶܠܳܐ ܢܶܦ݂ܶܣ ܥܠܶܝܗ ܡܶܦ݂ܰܣ ܕ݂ܡܰܢܽܘ ܬ݂ܶܗܘܶܐ ܣ ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܦܰ݁ܠܶܓ݁ܘ ܢܰܚܬ݂ܰܝ ܒ݂ܰܝܢܳܬ݁ܗܽܘܢ ܘܥܰܠ ܠܒܽ݁ܘܫܝ ܐܰܪܡܺܝܘ ܦ݂ܶܣܳܐ ܗܳܠܶܝܢ ܥܒܰ݁ܕ݁ܘ ܐܶܣܛܪܰܛܺܝܽܘܛܶܐ: ܣ</VERS>
      <VERS vnumber="26">ܝܶܫܽܘܥ ܕ݂ܶܝܢ ܚܙܳܐ ܠܶܐܡܶܗ ܘܰܠܬܰ݁ܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܕ݂ܩܳܐܶܡ ܘܶܐܡܰܪ ܠܶܐܡܶܗ ܐܰܢ̄ܬ݂ܬܳ݁ܐ ܗܳܐ ܒ݂ܪܶܟ݁ܝ:</VERS>
      <VERS vnumber="27">ܘܶܐܡܰܪ ܠܬܰ݁ܠܡܺܝܕܳ݁ܐ ܗܰܘ ܗܳܐ ܐܶܡܳܟ݁ ܘܡܶܢ ܗܳܝ ܫܳܥܬܳ݁ܐ ܕ݂ܰܒ݁ܪܳܗ ܬ݂ܰܠܡܺܝܕܳ݁ܐ ܗܰܘ ܠܘܳܬܶ݁ܗ ܣܣ:</VERS>
      <VERS vnumber="28">ܒ݂ܳܬܰ݁ܪ ܗܳܠܶܝܢ ܝܺܕܰ݁ܥ ܝܶܫܽܘܥ ܕ݂ܟܽ݁ܠܡܶܕ݂ܶܡ ܐܶܫܬ݂ܰܠܰܡ ܘܰܕ݁ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܐܶܡܰܪ ܨܗܶܐ ܐ̄ܢܳܐ: ܣ</VERS>
      <VERS vnumber="29">ܘܡܳܐܢܳܐ ܣܺܝܡ ܗ̄ܘܳܐ ܕ݂ܰܡܠܶܐ ܚܰܠܳܐ ܗܶܢܽܘܢ ܕ݂ܶܝܢ ܡܠܰܘ ܐܶܣܦܽ݁ܘܓ݂ܳܐ ܡܶܢ ܚܰܠܳܐ ܘܣܳܡܘ ܥܰܠ ܙܽܘܦ݂ܳܐ ܘܩܰܪܶܒ݁ܘ ܠܘܳܬ݁ ܦ݂ܽܘܡܶܗ:</VERS>
      <VERS vnumber="30">ܟ݂ܰܕ݁ ܕ݂ܶܝܢ ܫܩܰܠ ܗܰܘ ܚܰܠܳܐ ܝܶܫܽܘܥ ܐܶܡܰܪ ܗܳܐ ܡܫܰܠܰܡ ܘܰܐܪܟ݂ܶܢ ܪܺܫܶܗ ܘܰܐܫܠܶܡ ܪܽܘܚܶܗ: ܣ</VERS>
      <VERS vnumber="31">ܝܺܗܽܘܕܳ݁ܝܶܐ ܕ݂ܶܝܢ ܡܶܛܽܠ ܕ݂ܰܥܪܽܘܒ݁ܬ݂ܳܐ ܗ̄ܘܳܬ݁ ܐܳܡܪܺܝܢ ܠܳܐ ܢܒܽ݁ܘܬܽ݁ܘܢ ܦ݂ܰܓ݁ܪܶܐ ܗܳܠܶܝܢ ܥܰܠ ܙܩܺܝܦ݁ܝܰܗܽܘܢ ܡܶܛܽܠ ܕ݂ܫܰܒ݂ܬܳ݁ܐ ܢܳܓ݁ܗܳܐ ܝܰܘܡܳܐ ܗ̄ܘܳܐ ܓ݂ܶܝܪ ܪܰܒ݂ܳܐ ܝܰܘܡܳܐ ܕ݂ܫܰܒ݂ܬܳ݁ܐ ܗܳܝ ܘܰܒ݁ܥܰܘ ܡܶܢ ܦ݂ܺܝܠܰܛܳܘܣ ܕ݂ܰܢܬܰ݁ܒ݂ܪܽܘܢ ܫܳܩܰܝܗܽܘܢ ܕ݂ܗܳܢܽܘܢ ܙܩܺܝܦܶ݁ܐ ܘܢܰܚܬܽ݁ܘܢ ܐܶܢܽܘܢ:</VERS>
      <VERS vnumber="32">ܘܶܐܬܰ݁ܘ ܐܶܣܛܪܰܛܺܝܽܘܛܶܐ ܘܬܰ݁ܒ݂ܰܪܘ ܫܳܩܰܘܗ̄ܝ ܕ݂ܩܰܕ݁ܡܳܝܳܐ ܘܰܕ݁ܗܰܘ ܐ̄ܚܪܺܢܳܐ ܕ݂ܶܐܙܕ݂ܩܶܦ݁ ܥܰܡܶܗ:</VERS>
      <VERS vnumber="33">ܘܟܰ݁ܕ݁ ܐܶܬܰ݁ܘ ܠܘܳܬ݁ ܝܶܫܽܘܥ ܚܙܰܘ ܕ݂ܡܺܝܬ݁ ܠܶܗ ܡܶܢ ܟ݂ܰܕ݂ܽܘ ܘܠܳܐ ܬ݂ܰܒ݂ܰܪܘ ܫܳܩܰܘܗ̄ܝ:</VERS>
      <VERS vnumber="34">ܐܶܠܳܐ ܚܰܕ݁ ܡܶܢ ܐܶܣܛܪܰܛܺܝܽܘܛܶܐ ܡܚܳܝܗ̄ܝ ܒ݂ܕܰ݁ܦ݁ܢܶܗ ܒ݂ܠܽܘܟ݂ܳܝܬ݂ܳܐ ܘܡܶܚܕܳ݁ܐ ܢܦܰ݁ܩ ܕ݂ܡܳܐ ܘܡܰܝܳܐ:</VERS>
      <VERS vnumber="35">ܘܡܰܢ ܕ݂ܰܚܙܳܐ ܐܰܣܗܶܕ݁ ܘܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ ܘܗܽܘ ܝܳܕܰ݁ܥ ܕ݂ܰܫܪܳܪܳܐ ܐܶܡܰܪ ܕ݂ܳܐܦ݁ ܐܰܢ̄ܬ݂ܽܘܢ ܬ݂ܗܰܝܡܢܽܘܢ:</VERS>
      <VERS vnumber="36">ܗܳܠܶܝܢ ܓ݂ܶܝܪ ܗܘܰܝ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܓܰ݁ܪܡܳܐ ܠܳܐ ܢܶܬ݂ܬ݂ܒܰ݁ܪ ܒ݂ܶܗ:</VERS>
      <VERS vnumber="37">ܘܬܽ݁ܘܒ݁ ܟ݂ܬܳ݁ܒܳ݁ܐ ܐ̄ܚܪܺܢܳܐ ܕ݂ܶܐܡܰܪ ܕ݂ܰܢܚܽܘܪܽܘܢ ܒ݂ܡܰܢ ܕ݂ܰܕ݁ܩܰܪܘ: ܣ</VERS>
      <VERS vnumber="38">ܒ݂ܳܬܰ݁ܪ ܗܳܠܶܝܢ ܝܰܘܣܶܦ݁ ܗܰܘ ܕ݂ܡܶܢ ܪܳܡܬܳ݁ܐ ܒ݂ܥܳܐ ܡܶܢ ܦ݂ܺܝܠܰܛܳܘܣ ܡܶܛܽܠ ܕ݂ܬܰ݁ܠܡܺܝܕܳ݁ܐ ܗ̄ܘܳܐ ܕ݂ܝܶܫܽܘܥ ܘܰܡܛܰܫܶܐ ܗ̄ܘܳܐ ܡܶܢ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ ܕ݂ܢܶܫܩܽܘܠ ܦ݂ܰܓ݁ܪܶܗ ܕ݂ܝܶܫܽܘܥ ܘܰܐܦ݂ܶܣ ܦ݂ܺܝܠܰܛܳܘܣ ܘܶܐܬܳ݁ܐ ܘܰܫܩܰܠ ܦ݂ܰܓ݁ܪܶܗ ܕ݂ܝܶܫܽܘܥ: ܣ</VERS>
      <VERS vnumber="39">ܘܶܐܬܳ݁ܐ ܐܳܦ݁ ܢܺܝܩܳܕܺ݁ܡܳܘܣ ܗܰܘ ܕ݂ܶܐܬܳ݁ܐ ܗ̄ܘܳܐ ܡܶܢ ܩܕܺ݁ܝܡ ܠܘܳܬ݁ ܝܶܫܽܘܥ ܒ݂ܠܺܠܝܳܐ ܘܰܐܝܬ݂ܺܝ ܥܰܡܶܗ ܚܽܘܢܛܬܳ݁ܐ ܕ݂ܡܽܘܪܳܐ ܘܰܕ݁ܥܰܠܘܰܝ ܐܰܝܟ݁ ܡܳܐܐ ܠܺܝܛܪܺܝܢ: ܣ</VERS>
      <VERS vnumber="40">ܘܫܰܩܠܽܘܗ̄ܝ ܠܦܰ݁ܓ݁ܪܶܗ ܕ݂ܝܶܫܽܘܥ ܘܟܰ݁ܪܟܽ݁ܘܗ̄ܝ ܒ݂ܟܶ݁ܬ݂ܳܢܶܐ ܘܰܒ݁ܒܶ݁ܣܡܶܐ ܐܰܝܟ݂ܰܢܳܐ ܕ݂ܺܐܝܬ݁ ܥܝܳܕܳ݁ܐ ܠܺܝܗܽܘܕܳ݁ܝܶܐ ܕ݂ܢܶܩܒ݂ܪܽܘܢ:</VERS>
      <VERS vnumber="41">ܐܺܝܬ݁ ܗ̄ܘܳܬ݁ ܕ݂ܶܝܢ ܒ݂ܗܳܝ ܕ݂ܽܘܟ݂ܬܳ݁ܐ ܕ݂ܶܐܙܕ݂ܩܶܦ݁ ܒ݂ܳܗ ܝܶܫܽܘܥ ܓ݂ܰܢܬܳ݁ܐ ܘܒܳ݁ܗ ܒ݂ܓܰ݁ܢܬܳ݁ܐ ܒ݂ܶܝܬ݁ ܩܒܽ݁ܘܪܳܐ ܚܰܕ݁̄ܬܳ݁ܐ ܕ݂ܐ̄ܢܳܫ ܥܕܰ݁ܟ݂ܺܝܠ ܠܳܐ ܐܶܬ݂ܬ݂ܣܺܝܡ ܗ̄ܘܳܐ ܒ݂ܶܗ:</VERS>
      <VERS vnumber="42">ܘܣܳܡܽܘܗ̄ܝ ܬ݂ܰܡܳܢ ܠܝܶܫܽܘܥ ܡܶܛܽܠ ܕ݂ܫܰܒ݂ܬܳ݁ܐ ܥܳܐܠܳܐ ܗ̄ܘܳܬ݁ ܘܡܶܛܽܠ ܕ݂ܩܰܪܺܝܒ݁ ܗ̄ܘܳܐ ܩܰܒ݁ܪܳܐ: ܣ</VERS>
    </CHAPTER>
    <CHAPTER cnumber="20">
      <VERS vnumber="1">ܒ݂ܚܰܕ݁ ܒ݂ܫܰܒ݂ܳܐ ܕ݂ܶܝܢ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܒ݂ܨܰܦ݁ܪܳܐ ܥܰܕ݁ ܚܶܫܽܘܟ݁ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܬ݁ ܠܟܺ݁ܐܦܳ݁ܐ ܕ݂ܰܫܩܺܝܠܳܐ ܡܶܢ ܩܰܒ݁ܪܳܐ:</VERS>
      <VERS vnumber="2">ܘܪܶܗܛܰܬ݁ ܐܶܬܳ݁ܬ݁ ܠܘܳܬ݁ ܫܶܡܥܽܘܢ ܟ݂ܺܐܦܳ݁ܐ ܘܰܠܘܳܬ݁ ܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܕ݂ܪܳܚܶܡ ܗ̄ܘܳܐ ܝܶܫܽܘܥ ܘܳܐܡܪܳܐ ܠܗܽܘܢ ܕ݂ܫܰܩܠܽܘܗ̄ܝ ܠܡܳܪܰܢ ܡܶܢ ܗܰܘ ܒ݂ܶܝܬ݁-ܩܒܽ݁ܘܪܳܐ ܘܠܳܐ ܝܳܕ݁ܥܳܐ ܐ̄ܢܳܐ ܐܰܝܟ݂ܳܐ ܣܳܡܽܘܗ̄ܝ:</VERS>
      <VERS vnumber="3">ܘܰܢܦܰ݁ܩ ܫܶܡܥܽܘܢ ܘܗܰܘ ܬ݂ܰܠܡܺܝܕܳ݁ܐ ܐ̄ܚܪܺܢܳܐ ܘܳܐܬܶ݁ܝܢ ܗ̄ܘܰܘ ܠܒܶ݁ܝܬ݁-ܩܒܽ݁ܘܪܳܐ:</VERS>
      <VERS vnumber="4">ܘܪܳܗܛܺܝܢ ܗ̄ܘܰܘ ܬ݂ܪܰܝܗܽܘܢ ܐܰܟ݁ܚܕܳ݁ܐ ܗܰܘ ܕ݂ܶܝܢ ܬ݂ܰܠܡܺܝܕܳ݁ܐ ܪܗܶܛ ܩܰܕ݂ܡܶܗ ܠܫܶܡܥܽܘܢ ܘܶܐܬܳ݁ܐ ܩܰܕ݁ܡܳܝܳܐ ܠܒܶ݁ܝܬ݁-ܩܒܽ݁ܘܪܳܐ:</VERS>
      <VERS vnumber="5">ܘܰܐܕܺ݁ܝܩ ܚܙܳܐ ܟ݂ܶܬ݂ܳܢܶܐ ܟ݂ܰܕ݁ ܣܺܝܡܺܝܢ ܡܶܥܰܠ ܕ݂ܶܝܢ ܠܳܐ ܥܰܠ: ܣ</VERS>
      <VERS vnumber="6">ܐܶܬܳ݁ܐ ܕ݂ܶܝܢ ܫܶܡܥܽܘܢ ܒ݂ܳܬ݁ܪܶܗ ܘܥܰܠ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܐ ܟ݂ܶܬ݂ܳܢܶܐ ܟ݂ܰܕ݁ ܣܺܝܡܺܝܢ:</VERS>
      <VERS vnumber="7">ܘܣܽܘܕܳ݁ܪܳܐ ܗܰܘ ܕ݂ܰܚܙܺܝܩ ܗ̄ܘܳܐ ܒ݂ܪܺܫܶܗ ܠܳܐ ܥܰܡ ܟ݂ܶܬ݂ܳܢܶܐ ܐܶܠܳܐ ܟ݂ܰܕ݁ ܟ݂ܪܺܝܟ݁ ܘܣܺܝܡ ܠܰܣܛܰܪ ܒ݂ܰܚܕܳ݁ܐ ܕ݂ܽܘܟ݂ܳܐ:</VERS>
      <VERS vnumber="8">ܗܳܝܕ݂ܶܝܢ ܥܰܠ ܐܳܦ݁ ܗܰܘ ܬ݂ܰܠܡܺܝܕܳ݁ܐ ܕ݂ܶܐܬܳ݁ܐ ܩܰܕ݁ܡܳܝܳܐ ܠܒܶ݁ܝܬ݁-ܩܒܽ݁ܘܪܳܐ ܘܰܚܙܳܐ ܘܗܰܝܡܶܢ:</VERS>
      <VERS vnumber="9">ܠܳܐ ܓ݂ܶܝܪ ܥܕܰ݁ܟ݂ܺܝܠ ܝܳܕ݁ܥܺܝܢ ܗ̄ܘܰܘ ܡܶܢ ܟ݂ܬܳ݁ܒܶ݁ܐ ܕ݂ܰܥܬܺ݁ܝܕ݁ ܗ̄ܘܳܐ ܠܰܡܩܳܡ ܡܶܢ ܡܺܝܬܶ݁ܐ:</VERS>
      <VERS vnumber="10">ܘܶܐܙܰܠܘ ܗܶܢܽܘܢ ܬ݂ܰܠܡܺܝܕܶ݁ܐ ܬ݂ܽܘܒ݁ ܠܕܽ݁ܘܟ݂ܰܬ݁ܗܽܘܢ: ܣ</VERS>
      <VERS vnumber="11">ܡܰܪܝܰܡ ܕ݂ܶܝܢ ܩܳܝܡܳܐ ܗ̄ܘܳܬ݁ ܠܘܳܬ݁ ܩܰܒ݁ܪܳܐ ܘܒܳ݁ܟ݁ܝܳܐ ܘܟܰ݁ܕ݁ ܒ݂ܳܟ݁ܝܳܐ ܐܰܕܺ݁ܝܩܰܬ݁ ܒ݂ܩܰܒ݁ܪܳܐ:</VERS>
      <VERS vnumber="12">ܘܰܚܙܳܬ݁ ܬ݂ܪܶܝܢ ܡܰܠܰܐܟܶ݁ܐ ܒ݂ܚܶܘܳܪܶܐ ܕ݂ܝܳܬ݁ܒ݂ܺܝܢ ܚܰܕ݁ ܡܶܢ ܐܶܣܳܕܰ݁ܘܗ̄ܝ ܘܚܰܕ݁ ܡܶܢ ܪܶܓ݁ܠܰܘܗ̄ܝ ܐܰܝܟ݂ܳܐ ܕ݂ܣܺܝܡ ܗ̄ܘܳܐ ܦ݂ܰܓ݁ܪܶܗ ܕ݂ܝܶܫܽܘܥ:</VERS>
      <VERS vnumber="13">ܘܳܐܡܪܺܝܢ ܠܳܗ ܐܰܢ̄ܬ݂ܬܳ݁ܐ ܡܳܢܳܐ ܒ݂ܳܟ݁ܝܳܐ ܐܰܢ̄ܬ݂ܝ ܐܳܡܪܳܐ ܠܗܽܘܢ ܕ݂ܫܰܩܠܽܘܗ̄ܝ ܠܡܳܪܝ ܘܠܳܐ ܝܳܕ݁ܥܳܐ ܐ̄ܢܳܐ ܐܰܝܟ݂ܳܐ ܣܳܡܽܘܗ̄ܝ:</VERS>
      <VERS vnumber="14">ܗܳܕܶ݁ܐ ܐܶܡܪܰܬ݁ ܘܶܐܬ݁ܦ݂ܰܢܝܰܬ݁ ܠܒܶ݁ܣܬ݂ܪܳܗ ܘܰܚܙܳܬ݁ ܠܝܶܫܽܘܥ ܕ݂ܩܳܐܶܡ ܘܠܳܐ ܝܳܕ݁ܥܳܐ ܗ̄ܘܳܬ݁ ܕ݂ܝܶܫܽܘܥ ܗܽ̄ܘ:</VERS>
      <VERS vnumber="15">ܐܳܡܰܪ ܠܳܗ ܝܶܫܽܘܥ ܐܰܢ̄ܬ݂ܬܳ݁ܐ ܡܳܢܳܐ ܒ݂ܳܟ݁ܝܳܐ ܐܰܢ̄ܬ݂ܝ ܘܰܠܡܰܢ ܒ݂ܳܥܝܳܐ ܐܰܢ̄ܬ݂ܝ ܗܺܝ ܕ݂ܶܝܢ ܣܶܒ݁ܪܰܬ݁ ܕ݂ܓܰ݁ܢܳܢܳܐ ܗܽܘ ܘܳܐܡܪܳܐ ܠܶܗ ܡܳܪܝ ܐܶܢ ܐܰܢ̄ܬ݂ ܫܩܰܠܬ݂ܳܝܗ̄ܝ ܐܶܡܰܪ ܠܺܝ ܐܰܝܟ݂ܳܐ ܣܳܡܬ݂ܳܝܗ̄ܝ ܐܺܙܰܠ ܐܶܫܩܠܺܝܘܗ̄ܝ:</VERS>
      <VERS vnumber="16">ܐܳܡܰܪ ܠܳܗ ܝܶܫܽܘܥ ܡܰܪܝܰܡ ܘܶܐܬ݁ܦ݂ܰܢܝܰܬ݁ ܘܳܐܡܪܳܐ ܠܶܗ ܥܶܒ݁ܪܳܐܝܺܬ݁ ܪܰܒ݂ܽܘܠܺܝ ܕ݂ܡܶܬܶ݁ܐܡܰܪ ܡܰܠܦܳ݁ܢܳܐ:</VERS>
      <VERS vnumber="17">ܐܳܡܰܪ ܠܳܗ ܝܶܫܽܘܥ ܠܳܐ ܬ݂ܶܬ݁ܩܰܪܒܺ݁ܝܢ ܠܺܝ ܠܳܐ ܓ݂ܶܝܪ ܥܕܰ݁ܟ݂ܺܝܠ ܣܶܠܩܶܬ݁ ܠܘܳܬ݁ ܐܳܒ݁ܝ ܙܶܠܝ ܕ݂ܶܝܢ ܠܘܳܬ݁ ܐܰܚܰܝ ܘܶܐܡܰܪܝ ܠܗܽܘܢ ܣܳܠܶܩ ܐ̄ܢܳܐ ܠܘܳܬ݁ ܐܳܒ݁ܝ ܘܰܐܒܽ݁ܘܟܽ݁ܘܢ ܘܰܐܠܳܗܝ ܘܰܐܠܳܗܟܽ݁ܘܢ: ܣ</VERS>
      <VERS vnumber="18">ܗܳܝܕ݂ܶܝܢ ܐܶܬܳ݁ܬ݁ ܡܰܪܝܰܡ ܡܰܓ݁ܕ݂ܠܳܝܬ݂ܳܐ ܘܣܰܒ݂ܪܰܬ݁ ܠܬܰ݁ܠܡܺܝܕܶ݁ܐ ܕ݂ܰܚܙܳܬ݁ ܠܡܳܪܰܢ ܘܰܕ݁ܗܳܠܶܝܢ ܐܶܡܰܪ ܠܳܗ ܣ݂ ܣ݂:</VERS>
      <VERS vnumber="19">ܟ݂ܰܕ݁ ܗܘܳܐ ܕ݂ܶܝܢ ܪܰܡܫܳܐ ܕ݂ܝܰܘܡܳܐ ܗܰܘ ܕ݂ܚܰܕ݁ ܒ݂ܫܰܒ݂ܳܐ ܘܬܰ݁ܪܥܶܐ ܐܰܚܺܝܕܺ݁ܝܢ ܗ̄ܘܰܘ ܕ݂ܰܐܝܟ݂ܳܐ ܕ݂ܺܐܝܬܰ݁ܝܗܽܘܢ ܗ̄ܘܰܘ ܬ݂ܰܠܡܺܝܕܶ݁ܐ ܡܶܛܽܠ ܕ݂ܶܚܠܬܳ݁ܐ ܕ݂ܺܝܗܽܘܕܳ݁ܝܶܐ ܐܶܬܳ݁ܐ ܝܶܫܽܘܥ ܩܳܡ ܒ݂ܰܝܢܳܬ݁ܗܽܘܢ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ:</VERS>
      <VERS vnumber="20">ܗܳܕܶ݁ܐ ܐܶܡܰܪ ܘܚܰܘܺܝ ܐܶܢܽܘܢ ܐܺܝܕܰ݁ܘܗ̄ܝ ܘܣܶܛܪܶܗ ܘܰܚܕܺ݁ܝܘ ܬ݂ܰܠܡܺܝܕܶ݁ܐ ܕ݂ܰܚܙܰܘ ܠܡܳܪܰܢ:</VERS>
      <VERS vnumber="21">ܐܶܡܰܪ ܠܗܽܘܢ ܕ݂ܶܝܢ ܬ݂ܽܘܒ݁ ܝܶܫܽܘܥ ܫܠܳܡܳܐ ܥܰܡܟܽ݁ܘܢ ܐܰܝܟ݂ܰܢܳܐ ܕ݂ܫܰܕ݂ܪܰܢܝ ܐܳܒ݁ܝ ܐܳܦ݁ ܐܶܢܳܐ ܡܫܰܕ݂ܰܪ ܐ̄ܢܳܐ ܠܟܽ݁ܘܢ: ܣ</VERS>
      <VERS vnumber="22">ܘܟܰ݁ܕ݁ ܐܶܡܰܪ ܗܳܠܶܝܢ ܢܦܰ݁ܚ ܒ݂ܗܽܘܢ ܘܶܐܡܰܪ ܠܗܽܘܢ ܩܰܒ݂ܶܠܘ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="23">ܐܶܢ ܬ݂ܶܫܒ݂ܩܽܘܢ ܚܛܳܗܶܐ ܠܐ̄ܢܳܫ ܢܶܫܬ݂ܰܒ݁ܩܽܘܢ ܠܶܗ ܘܶܐܢ ܬ݂ܶܐܚܕ݂ܽܘܢ ܕ݂ܐ̄ܢܳܫ ܐܰܚܺܝܕܺ݁ܝܢ: ܣ</VERS>
      <VERS vnumber="24">ܬ݂ܳܐܘܡܰܐ ܕ݂ܶܝܢ ܚܰܕ݁ ܡܶܢ ܬ݂ܪܶܥܣܰܪܬ݂ܳܐ ܗܰܘ ܕ݂ܡܶܬܶ݁ܐܡܰܪ ܬ݂ܳܐܡܳܐ ܠܳܐ ܗ̄ܘܳܐ ܬ݂ܰܡܳܢ ܗ̄ܘܳܐ ܥܰܡܗܽܘܢ ܟ݂ܰܕ݁ ܐܶܬܳ݁ܐ ܝܶܫܽܘܥ:</VERS>
      <VERS vnumber="25">ܘܳܐܡܪܺܝܢ ܠܶܗ ܬ݂ܰܠܡܺܝܕܶ݁ܐ ܚܙܰܝܢ ܠܡܳܪܰܢ ܗܽܘ ܕ݂ܶܝܢ ܐܶܡܰܪ ܠܗܽܘܢ ܐܶܠܳܐ ܚܳܙܶܐ ܐ̄ܢܳܐ ܒ݂ܺܐܝܕܰ݁ܘܗ̄ܝ ܕ݂ܽܘܟ݂ܝܳܬܳ݁ܐ ܕ݂ܨܶܨܶܐ ܘܪܳܡܶܐ ܐ̄ܢܳܐ ܒ݂ܗܶܝܢ ܨܶܒ݁ܥܳܬ݁ܝ ܘܡܰܘܫܶܛ ܐ̄ܢܳܐ ܐܺܝܕ݁ܝ ܒ݂ܕܰ݁ܦ݁ܢܶܗ ܠܳܐ ܡܗܰܝܡܶܢ ܐ̄ܢܳܐ: ܣ</VERS>
      <VERS vnumber="26">ܘܒܳ݁ܬܰ݁ܪ ܬ݂ܡܳܢܝܳܐ ܝܰܘܡܺܝܢ ܬ݂ܽܘܒ݁ ܠܓܰ݁ܘ ܗ̄ܘܰܘ ܬ݂ܰܠܡܺܝܕܶ݁ܐ ܘܬܳ݁ܐܘܡܰܐ ܥܰܡܗܽܘܢ ܘܶܐܬܳ݁ܐ ܝܶܫܽܘܥ ܟ݂ܰܕ݁ ܐܰܚܺܝܕܺ݁ܝܢ ܬ݂ܰܪܥܶܐ ܩܳܡ ܒ݂ܰܡܨܰܥܬܳ݁ܐ ܘܶܐܡܰܪ ܠܗܽܘܢ ܫܠܳܡܳܐ ܥܰܡܟܽ݁ܘܢ:</VERS>
      <VERS vnumber="27">ܘܶܐܡܰܪ ܠܬܳ݁ܐܘܡܰܐ ܐܰܝܬ݂ܳܐ ܨܶܒ݁ܥܳܟ݁ ܠܗܳܪܟ݂ܳܐ ܘܰܚܙܺܝ ܐܺܝܕܰ݁ܝ ܘܰܐܝܬ݂ܳܐ ܐܺܝܕܳ݁ܟ݁ ܘܰܐܘܫܶܛ ܒ݂ܓܰ݁ܒ݂ܝ ܘܠܳܐ ܬ݂ܶܗܘܶܐ ܠܳܐ ܡܗܰܝܡܢܳܐ ܐܶܠܳܐ ܡܗܰܝܡܢܳܐ: ܣ</VERS>
      <VERS vnumber="28">ܘܰܥܢܳܐ ܬ݂ܳܐܘܡܰܐ ܘܶܐܡܰܪ ܠܶܗ ܡܳܪܝ ܘܰܐܠܳܗܝ:</VERS>
      <VERS vnumber="29">ܐܳܡܰܪ ܠܶܗ ܝܶܫܽܘܥ ܗܳܫܳܐ ܕ݂ܰܚܙܰܝܬ݂ܳܢܝ ܗܰܝܡܶܢܬ݂ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܠܳܐ ܚܙܰܐܘܽܢܝ ܘܗܰܝܡܶܢܘ ܣܣ:</VERS>
      <VERS vnumber="30">ܣܰܓ݂ܺܝܳܐܬܳ݁ܐ ܕ݂ܶܝܢ ܐܳܬ݁ܘܳܬܳ݁ܐ ܐ̄ܚܪܳܢܝܳܬܳ݁ܐ ܥܒܰ݁ܕ݁ ܝܶܫܽܘܥ ܩܕܳ݁ܡ ܬ݂ܰܠܡܺܝܕܰ݁ܘܗ̄ܝ ܐܰܝܠܶܝܢ ܕ݂ܠܳܐ ܟ݂ܬܺ݁ܝܒܳ݁ܢ ܒ݂ܰܟ݁ܬܳ݁ܒܳ݁ܐ ܗܳܢܳܐ:</VERS>
      <VERS vnumber="31">ܐܳܦ݁ ܗܳܠܶܝܢ ܕ݂ܶܝܢ ܕ݂ܰܟ݁ܬܺ݁ܝܒܳ݁ܢ ܕ݂ܰܬ݁ܗܰܝܡܢܽܘܢ ܕ݂ܝܶܫܽܘܥ ܗܽܘ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܘܡܳܐ ܕ݂ܗܰܝܡܶܢܬ݂ܽܘܢ ܢܶܗܘܽܘܢ ܠܟܽ݁ܘܢ ܒ݂ܰܫܡܶܗ ܚܰܝܶܐ ܕ݂ܰܠܥܳܠܰܡ: ܣ</VERS>
    </CHAPTER>
    <CHAPTER cnumber="21">
      <VERS vnumber="1">ܒ݂ܳܬܰ݁ܪ ܗܳܠܶܝܢ ܚܰܘܺܝ ܬ݂ܽܘܒ݁ ܢܰܦ݁ܫܶܗ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܥܰܠ ܝܰܡܳܐ ܕ݂ܛܺܝܒܶ݁ܪܺܝܳܘܣ ܚܰܘܺܝ ܕ݂ܶܝܢ ܗܳܟܰ݁ܢܳܐ:</VERS>
      <VERS vnumber="2">ܐܺܝܬܰ݁ܝܗܽܘܢ ܗ̄ܘܰܘ ܐܰܟ݁ܚܕܳ݁ܐ ܫܶܡܥܽܘܢ ܟ݂ܺܐܦܳ݁ܐ ܘܬܳ݁ܐܘܡܰܐ ܕ݂ܡܶܬܶ݁ܐܡܰܪ ܬ݂ܳܐܡܳܐ ܘܢܰܬܰ݁ܢܰܝܐܝܺܠ ܗܰܘ ܕ݂ܡܶܢ ܩܳܛܢܶܐ ܕ݂ܰܓ݁ܠܺܝܠܳܐ ܘܰܒ݁ܢܰܝ ܙܰܒ݁ܕܰ݁ܝ ܘܰܬ݁ܪܶܝܢ ܐ̄ܚܪܳܢܺܝܢ ܡܶܢ ܬ݂ܰܠܡܺܝܕܶ݁ܐ:</VERS>
      <VERS vnumber="3">ܐܳܡܰܪ ܠܗܽܘܢ ܫܶܡܥܽܘܢ ܟ݂ܺܐܦܳ݁ܐ ܐܳܙܶܠ ܐ̄ܢܳܐ ܐܶܨܽܘܕ݁ ܢܽܘܢܶܐ ܐܳܡܪܺܝܢ ܠܶܗ ܐܳܦ݁ ܚܢܰܢ ܐܳܬܶ݁ܝܢܰܢ ܥܰܡܳܟ݁ ܘܰܢܦܰ݁ܩܘ ܘܰܣܠܶܩܘ ܠܰܣܦܺ݁ܝܢ̄ܬ݂ܳܐ ܘܰܒ݁ܗܰܘ ܠܺܠܝܳܐ ܡܶܕ݂ܶܡ ܠܳܐ ܨܳܕ݁ܘ:</VERS>
      <VERS vnumber="4">ܟ݂ܰܕ݁ ܕ݂ܶܝܢ ܗܘܳܐ ܨܰܦ݁ܪܳܐ ܩܳܡ ܝܶܫܽܘܥ ܥܰܠ ܝܰܕ݁ ܝܰܡܳܐ ܘܠܳܐ ܝܕܰ݁ܥܘ ܬ݂ܰܠܡܺܝܕܶ݁ܐ ܕ݂ܝܶܫܽܘܥ ܗܽ̄ܘ: ܣ</VERS>
      <VERS vnumber="5">ܘܶܐܡܰܪ ܠܗܽܘܢ ܝܶܫܽܘܥ ܛܠܳܝܶܐ ܠܡܳܐ ܐܺܝܬ݁ ܠܟܽ݁ܘܢ ܡܶܕ݂ܶܡ ܠܡܶܠܥܰܣ ܐܳܡܪܺܝܢ ܠܶܗ ܠܳܐ:</VERS>
      <VERS vnumber="6">ܐܳܡܰܪ ܠܗܽܘܢ ܐܰܪܡܰܘ ܡܨܺܝܕ݁ܬ݂ܟܽ݁ܘܢ ܡܶܢ ܓ݂ܰܒ݂ܳܐ ܕ݂ܝܰܡܺܝܢܳܐ ܕ݂ܰܣܦܺ݁ܝܢ̄ܬ݂ܳܐ ܘܡܶܫܟ݂ܚܺܝܢ ܐܢ̄ܬ݂ܽܘܢ ܘܰܐܪܡܺܝܘ ܘܠܳܐ ܐܶܫܟ݂ܰܚܘ ܠܡܶܓ݂ܕܳ݁ܗ ܠܰܡܨܺܝܕ݁ܬ݂ܳܐ ܡܶܢ ܣܽܘܓܳ݁ܐܐ ܕ݂ܢܽܘܢܶܐ ܕ݂ܶܐܚܕ݂ܰܬ݁: ܣ</VERS>
      <VERS vnumber="7">ܘܶܐܡܰܪ ܬ݂ܰܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܠܶܗ ܝܶܫܽܘܥ ܠܟܺ݁ܐܦܳ݁ܐ ܗܳܢܳܐ ܡܳܪܰܢ ܗܽ̄ܘ ܫܶܡܥܽܘܢ ܕ݂ܶܝܢ ܟ݂ܰܕ݁ ܫܡܰܥ ܕ݂ܡܳܪܰܢ ܗܽ̄ܘ ܢܣܰܒ݁ ܟ݂ܽܘܬ݂ܺܝܢܶܗ ܡܚܳܐ ܒ݂ܚܰܨܰܘܗ̄ܝ ܡܶܛܽܠ ܕ݂ܥܰܪܛܶܠܳܝܳܐ ܗ̄ܘܳܐ ܘܰܫܕܳ݁ܐ ܢܰܦ݁ܫܶܗ ܒ݂ܝܰܡܳܐ ܕ݂ܢܺܐܬܶ݁ܐ ܠܘܳܬ݁ ܝܶܫܽܘܥ:</VERS>
      <VERS vnumber="8">ܐ̄ܚܪܳܢܶܐ ܕ݂ܶܝܢ ܬ݂ܰܠܡܺܝܕܶ݁ܐ ܒ݂ܰܣܦܺ݁ܝܢ̄ܬ݂ܳܐ ܐܶܬܰ݁ܘ ܠܳܐ ܓ݂ܶܝܪ ܪܰܚܺܝܩܺܝܢ ܗ̄ܘܰܘ ܣܰܓ݂ܺܝ ܡܶܢ ܐܰܪܥܳܐ ܐܶܠܳܐ ܐܰܝܟ݁ ܡܰܐܬܶ݁ܝܢ ܐܰܡܺܝܢ ܘܢܳܓ݁ܕ݂ܺܝܢ ܗ̄ܘܰܘ ܠܳܗ ܠܰܡܨܺܝܕ݁ܬ݂ܳܐ ܗܳܝ ܕ݂ܢܽܘܢܶܐ: ܣ</VERS>
      <VERS vnumber="9">ܟ݂ܰܕ݁ ܕ݂ܶܝܢ ܣܠܶܩܘ ܠܰܐܪܥܳܐ ܚܙܰܘ ܓ݂ܽܘܡܪܶܐ ܟ݂ܰܕ݁ ܣܺܝܡܳܢ ܘܢܽܘܢܳܐ ܟ݂ܰܕ݁ ܣܺܝܡ ܥܠܰܝܗܶܝܢ ܘܠܰܚܡܳܐ:</VERS>
      <VERS vnumber="10">ܘܶܐܡܰܪ ܠܗܽܘܢ ܝܶܫܽܘܥ ܐܰܝܬ݂ܰܘ ܡܶܢ ܗܳܢܽܘܢ ܢܽܘܢܶܐ ܕ݂ܨܳܕ݁ܬ݂ܽܘܢ ܗܳܫܳܐ:</VERS>
      <VERS vnumber="11">ܘܰܣܠܶܩ ܫܶܡܥܽܘܢ ܟ݂ܺܐܦܳ݁ܐ ܘܢܰܓ݁ܕ݂ܳܗ ܠܰܡܨܺܝܕ݁ܬ݂ܳܐ ܠܰܐܪܥܳܐ ܟ݂ܰܕ݁ ܡܰܠܝܳܐ ܢܽܘܢܶܐ ܪܰܘܪܒܶ݁ܐ ܡܳܐܐ ܘܚܰܡܫܺܝܢ ܘܰܬ݁ܠܳܬܳ݁ܐ ܘܰܒ݁ܗܳܢܳܐ ܟ݂ܽܠܶܗ ܝܽܘܩܪܳܐ ܠܳܐ ܐܶܨܛܰܪܝܰܬ݁ ܡܨܺܝܕ݁ܬ݂ܳܐ ܗܳܝ: ܣ</VERS>
      <VERS vnumber="12">ܘܶܐܡܰܪ ܠܗܽܘܢ ܝܶܫܽܘܥ ܬ݂ܰܘ ܐܶܫܬ݂ܰܪܰܘ ܐ̄ܢܳܫ ܕ݂ܶܝܢ ܡܶܢ ܬ݂ܰܠܡܺܝܕܶ݁ܐ ܠܳܐ ܡܰܡܪܰܚ ܗ̄ܘܳܐ ܕ݂ܰܢܫܰܐܠܺܝܘܗ̄ܝ ܕ݂ܡܰܢܽܘ ܕ݂ܝܳܕ݁ܥܺܝܢ ܗ̄ܘܰܘ ܕ݂ܡܳܪܰܢ ܗܽ̄ܘ:</VERS>
      <VERS vnumber="13">ܩܪܶܒ݁ ܕ݂ܶܝܢ ܝܶܫܽܘܥ ܘܰܫܩܰܠ ܠܰܚܡܳܐ ܘܢܽܘܢܶܐ ܘܝܰܗ̄ܒ݁ ܠܗܽܘܢ: ܣ</VERS>
      <VERS vnumber="14">ܗܳܕܶ݁ܐ ܕ݂ܰܬ݁ܠܳܬ݁ ܙܰܒ݁ܢܺܝܢ ܐܶܬ݁ܚܙܺܝ ܝܶܫܽܘܥ ܠܬܰ݁ܠܡܺܝܕܰ݁ܘܗ̄ܝ ܟ݂ܰܕ݁ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܣܣ:</VERS>
      <VERS vnumber="15">ܟ݂ܰܕ݁ ܕ݂ܶܝܢ ܐܶܫܬ݂ܰܪܺܝܘ ܐܶܡܰܪ ܝܶܫܽܘܥ ܠܫܶܡܥܽܘܢ ܟ݂ܺܐܦܳ݁ܐ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܝܰܬ݂ܺܝܪ ܡܶܢ ܗܳܠܶܝܢ ܐܳܡܰܪ ܠܶܗ ܐܺܝܢ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܪܥܺܝ ܠܺܝ ܐܶܡܪܰܝ: ܣ</VERS>
      <VERS vnumber="16">ܐܳܡܰܪ ܠܶܗ ܬ݂ܽܘܒ݁ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܐܳܡܰܪ ܠܶܗ ܐܺܝܢ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܝܶܫܽܘܥ ܪܥܺܝ ܠܺܝ ܥܶܪܒ݂ܰܝ: ܣ</VERS>
      <VERS vnumber="17">ܐܳܡܰܪ ܠܶܗ ܕ݂ܰܬ݁ܠܳܬ݁ ܙܰܒ݁ܢܺܝܢ ܫܶܡܥܽܘܢ ܒ݂ܰܪ ܝܳܘܢܰܐ ܪܳܚܶܡ ܐܰܢ̄ܬ݂ ܠܺܝ ܘܟܶ݁ܪܝܰܬ݁ ܠܶܗ ܠܟܺ݁ܐܦܳ݁ܐ ܕ݂ܶܐܡܰܪ ܠܶܗ ܕ݂ܰܬ݁ܠܳܬ݁ ܙܰܒ݁ܢܺܝܢ ܕ݂ܪܳܚܶܡ ܐܰܢ̄ܬ݂ ܠܺܝ ܘܶܐܡܰܪ ܠܶܗ ܡܳܪܝ ܟ݂ܽܠ ܡܶܕ݂ܶܡ ܐܰܢ̄ܬ݂ ܚܳܟܶ݁ܡ ܐܰܢ̄ܬ݂ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܕ݂ܪܳܚܶܡ ܐ̄ܢܳܐ ܠܳܟ݁ ܐܳܡܰܪ ܠܶܗ ܝܶܫܽܘܥ ܪܥܺܝ ܠܺܝ ܢܩܰܘܳܬ݁ܝ: ܣ</VERS>
      <VERS vnumber="18">ܐܰܡܺܝܢ ܐܰܡܺܝܢ ܐܳܡܰܪ ܐ̄ܢܳܐ ܠܳܟ݁ ܕ݂ܟܰ݁ܕ݁ ܛܠܶܐ ܗ̄ܘܰܝܬ݂ ܐܰܢ̄ܬ݂ ܠܢܰܦ݁ܫܳܟ݁ ܐܳܣܰܪ ܗ̄ܘܰܝܬ݂ ܚܰܨܰܝܟְ݂ ܘܰܡܗܰܠܶܟ݁ ܗ̄ܘܰܝܬ݂ ܠܰܐܝܟ݂ܳܐ ܕ݂ܨܳܒܶ݁ܐ ܐܰܢ̄ܬ݂ ܡܳܐ ܕ݂ܶܝܢ ܕ݂ܰܣܶܐܒ݁ܬ݂ ܬ݂ܶܦ݁ܫܽܘܛ ܐܺܝܕܰ݁ܝܟְ݂ ܘܰܐ̄ܚܪܺܝܢ ܢܶܐܣܽܘܪ ܠܳܟ݁ ܚܰܨܰܝܟְ݂ ܘܢܰܘܒ݂ܠܳܟ݁ ܠܰܐܝܟ݂ܳܐ ܕ݂ܠܳܐ ܨܳܒܶ݁ܐ ܐܰܢ̄ܬ݂:</VERS>
      <VERS vnumber="19">ܗܳܕܶ݁ܐ ܕ݂ܶܝܢ ܐܶܡܰܪ ܕ݂ܰܢܚܰܘܶܐ ܒ݂ܰܐܝܢܳܐ ܡܰܘܬ݂ܳܐ ܥܬܺ݁ܝܕ݁ ܕ݂ܰܢܫܰܒ݂ܰܚ ܠܰܐܠܳܗܳܐ ܘܟܰ݁ܕ݁ ܐܶܡܰܪ ܗܳܠܶܝܢ ܐܶܡܰܪ ܠܶܗ ܬ݂ܳܐ ܒ݂ܳܬܰ݁ܪܝ: ܣ</VERS>
      <VERS vnumber="20">ܘܶܐܬ݁ܦ݂ܢܺܝ ܫܶܡܥܽܘܢ ܟ݂ܺܐܦܳ݁ܐ ܘܰܚܙܳܐ ܠܬܰ݁ܠܡܺܝܕܳ݁ܐ ܗܰܘ ܕ݂ܪܳܚܶܡ ܗ̄ܘܳܐ ܝܶܫܽܘܥ ܕ݂ܳܐܬܶ݁ܐ ܒ݂ܳܬ݁ܪܶܗ ܗܰܘ ܕ݂ܰܢܦܰ݁ܠ ܗ̄ܘܳܐ ܒ݂ܰܚܫܳܡܺܝܬܳ݁ܐ ܥܰܠ ܚܰܕ݁ܝܶܗ ܕ݂ܝܶܫܽܘܥ ܘܶܐܡܰܪ ܡܳܪܝ ܡܰܢܽܘ ܡܰܫܠܶܡ ܠܳܟ݁:</VERS>
      <VERS vnumber="21">ܠܗܳܢܳܐ ܟ݂ܰܕ݁ ܚܙܳܐ ܟ݂ܺܐܦܳ݁ܐ ܐܶܡܰܪ ܠܝܶܫܽܘܥ ܡܳܪܝ ܘܗܳܢܳܐ ܡܳܢܳܐ:</VERS>
      <VERS vnumber="22">ܐܳܡܰܪ ܠܶܗ ܝܶܫܽܘܥ ܐܶܢ ܨܳܒܶ݁ܐ ܐ̄ܢܳܐ ܕ݂ܰܢܩܰܘܶܐ ܗܳܢܳܐ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ ܠܳܟ݁ ܡܳܐ ܠܳܟ݁ ܐܰܢ̄ܬ݂ ܬ݂ܳܐ ܒ݂ܳܬܰ݁ܪܝ:</VERS>
      <VERS vnumber="23">ܘܢܶܦ݁ܩܰܬ݁ ܗܳܕܶ݁ܐ ܡܶܠܬܳ݁ܐ ܒ݂ܶܝܬ݁ ܐܰܚܶܐ ܕ݂ܗܰܘ ܬ݂ܰܠܡܺܝܕܳ݁ܐ ܠܳܐ ܡܳܐܶܬ݁ ܝܶܫܽܘܥ ܕ݂ܶܝܢ ܠܳܐ ܗ̄ܘܳܐ ܕ݂ܠܳܐ ܡܳܐܶܬ݁ ܐܶܡܰܪ ܐܶܠܳܐ ܕ݂ܶܐܢ ܨܳܒܶ݁ܐ ܐ̄ܢܳܐ ܕ݂ܰܢܩܰܘܶܐ ܗܳܢܳܐ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ ܠܳܟ݁ ܡܳܐ ܠܳܟ݁:</VERS>
      <VERS vnumber="24">ܗܳܢܰܘ ܬ݂ܰܠܡܺܝܕܳ݁ܐ ܕ݂ܰܐܣܗܶܕ݁ ܥܰܠ ܗܳܠܶܝܢ ܟ݂ܽܠܗܶܝܢ ܘܳܐܦ݁ ܟ݂ܬܰ݁ܒ݁ ܐܶܢܶܝܢ ܘܝܳܕ݁ܥܺܝܢ ܚ̄ܢܰܢ ܕ݂ܫܰܪܺܝܪܳܐ ܗ̄ܝ ܣܳܗܕ݂ܽܘܬܶ݁ܗ: ܣ</VERS>
      <VERS vnumber="25">ܐܺܝܬ݁ ܕ݂ܶܝܢ ܐܳܦ݁ ܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܕ݂ܰܥܒܰ݁ܕ݁ ܝܶܫܽܘܥ ܐܰܝܠܶܝܢ ܕ݂ܶܐܠܽܘ ܚܕܳ݁ܐ ܚܕܳ݁ܐ ܡܶܬ݁ܟ݂ܰܬ݁ܒ݂ܳܢ ܗ̄ܘܰܝ ܐܳܦ݁ ܠܳܐ ܗܽܘ ܥܳܠܡܳܐ ܐܰܝܟ݁ ܕ݂ܣܳܒܰ݁ܪ ܐ̄ܢܳܐ ܣܳܦܶ݁ܩ ܗ̄ܘܳܐ ܠܰܟ݁ܬܳ݁ܒܶ݁ܐ ܕ݂ܡܶܬ݁ܟ݂ܰܬ݁ܒ݂ܺܝܢ ܗ̄ܘܰܘ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="44">
    <CHAPTER cnumber="1">
      <VERS vnumber="1">ܟ݂ܬܳ݁ܒܳ݁ܐ ܩܰܕ݁ܡܳܝܳܐ ܟ݂ܶܬ݁ܒ݂ܶܬ݁ ܐܳܘ ܬ݂ܶܐܳܘܦܺ݁ܝܠܶܐ ܥܰܠ ܟ݂ܽܠܗܶܝܢ ܐܰܝܠܶܝܢ ܕ݂ܫܰܪܺܝ ܡܳܪܰܢ ܝܶܫܽܘܥ ܡܫܺܝܚܳܐ ܠܡܶܥܒ݂ܰܕ݁ ܘܰܠܡܰܠܳܦܽ݁ܘ:</VERS>
      <VERS vnumber="2">ܥܕܰ݁ܡܳܐ ܠܝܰܘܡܳܐ ܗܰܘ ܕ݂ܒܶ݁ܗ ܐܶܣܬ݂ܰܠܰܩ ܡܶܢ-ܒ݂ܳܬܰ݁ܪ ܕ݂ܦܰ݁ܩܶܕ݁ ܗ̄ܘܳܐ ܐܶܢܽܘܢ ܠܰܫܠܺܝܚܶܐ ܐܰܝܠܶܝܢ ܕ݂ܰܓ݁ܒܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="3">ܗܳܢܽܘܢ ܕ݂ܳܐܦ݁ ܚܰܘܺܝ ܠܗܽܘܢ ܢܰܦ݁ܫܶܗ ܟ݂ܰܕ݁ ܚܰܝ ܡܶܢ-ܒ݂ܳܬܰ݁ܪ ܕ݂ܚܰܫ ܒ݂ܳܐܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܝܰܘܡܺܝܢ ܐܰܪܒ݂ܥܺܝܢ ܟ݂ܰܕ݁ ܡܶܬ݁ܚܙܶܐ ܗ̄ܘܳܐ ܠܗܽܘܢ ܘܳܐܡܰܪ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="4">ܘܟܰ݁ܕ݁ ܐܶܟܰ݁ܠ ܥܰܡܗܽܘܢ ܠܰܚܡܳܐ ܦ݂ܰܩܶܕ݁ ܐܶܢܽܘܢ ܕ݂ܡܶܢ ܐܽܘܪܺܫܠܶܡ ܠܳܐ ܢܶܦ݁ܪܩܽܘܢ ܐܶܠܳܐ ܕ݂ܰܢܩܰܘܽܘܢ ܠܫܽܘܘ̄ܕ݂ܳܝܶܗ ܕ݂ܰܐܒܳ݁ܐ ܗܰܘ ܕ݂ܰܫܡܰܥܬ݂ܽܘܢ ܡܶܢܝ:</VERS>
      <VERS vnumber="5">ܕ݂ܝܽܘܚܰܢܳܢ ܐܰܥܡܶܕ݁ ܒ݂ܡܰܝܳܐ ܘܰܐܢ̄ܬ݂ܽܘܢ ܬ݂ܶܥܡܕܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܠܳܐ ܒ݂ܳܬܰ݁ܪ ܝܰܘܡܳܬܳ݁ܐ ܣܰܓ݂ܺܝܶܐܐ:</VERS>
      <VERS vnumber="6">ܗܶܢܽܘܢ ܕ݂ܶܝܢ ܟ݂ܰܕ݁ ܟ݂ܢܺܝܫܺܝܢ ܫܰܐܠܽܘܗ̄ܝ ܘܳܐܡܪܺܝܢ ܠܶܗ ܡܳܪܰܢ ܐܶܢ ܒ݂ܗܳܢܳܐ ܙܰܒ݁ܢܳܐ ܡܰܦ݁ܢܶܐ ܐܰܢ̄ܬ݂ ܡܰܠܟ݂ܽܘܬܳ݁ܐ ܠܺܐܝܣܪܳܝܶܠ:</VERS>
      <VERS vnumber="7">ܐܳܡܰܪ ܠܗܽܘܢ ܗܽܘ ܠܳܐ ܗ̄ܘܳܬ݁ ܕ݂ܺܝܠܟܽ݁ܘܢ ܗܳܕܶ݁ܐ ܠܡܶܕ݂ܰܥ ܙܰܒ݁ܢܳܐ ܐܰܘ ܙܰܒ݁ܢܶܐ ܐܰܝܠܶܝܢ ܕ݂ܰܐܒܳ݁ܐ ܣܳܡ ܐܶܢܽܘܢ ܒ݂ܫܽܘܠܛܳܢܳܐ ܕ݂ܢܰܦ݁ܫܶܗ:</VERS>
      <VERS vnumber="8">ܐܶܠܳܐ ܟ݂ܰܕ݁ ܬ݂ܺܐܬܶ݁ܐ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܟ݂ܽܘܢ ܬ݂ܩܰܒ݂ܠܽܘܢ ܚܰܝܠܳܐ ܘܬܶ݁ܗܘܽܘܢ ܠܺܝ ܣܳܗܕ݂ܶܐ ܒ݂ܽܐܘܪܺܫܠܶܡ ܘܰܒ݁ܟܽ݁ܠܳܗ ܝܺܗܽܘܕ݁ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܘܰܥܕܰ݁ܡܳܐ ܠܣܰܘܦ݂ܶܝܗ ܕ݂ܰܐܪܥܳܐ:</VERS>
      <VERS vnumber="9">ܘܟܰ݁ܕ݁ ܗܳܠܶܝܢ ܐܶܡܰܪ ܟ݂ܰܕ݁ ܚܳܙܶܝܢ ܠܶܗ ܐܶܣܬ݂ܰܠܰܩ ܘܰܥܢܳܢܳܐ ܩܰܒ݂ܶܠܬܶ݁ܗ ܘܶܐܬ݁ܟ݂ܰܣܺܝ ܡܶܢ ܥܰܝܢܰܝܗܽܘܢ:</VERS>
      <VERS vnumber="10">ܘܟܰ݁ܕ݁ ܚܳܝܪܺܝܢ ܗ̄ܘܰܘ ܒ݂ܰܫܡܰܝܳܐ ܟ݂ܰܕ݁ ܗܽܘ ܐܳܙܶܠ ܗ̄ܘܳܐ ܐܶܫܬ݂ܟܰ݁ܚܘ ܬ݂ܪܶܝܢ ܓ݂ܰܒ݁ܪܺܝܢ ܩܳܝܡܺܝܢ ܠܘܳܬ݁ܗܽܘܢ ܒ݂ܰܠܒܽ݁ܘܫܶܐ ܚܶܘܳܪܳܐ:</VERS>
      <VERS vnumber="11">ܘܳܐܡܪܺܝܢ ܠܗܽܘܢ ܓ݂ܰܒ݁ܪܶܐ ܓ݂ܠܺܝܠܳܝܶܐ ܡܳܢܳܐ ܩܳܝܡܺܝܢ ܐܢ̄ܬ݂ܽܘܢ ܘܚܳܝܪܺܝܢ ܒ݂ܰܫܡܰܝܳܐ ܗܳܢܳܐ ܝܶܫܽܘܥ ܕ݂ܶܐܣܬ݂ܰܠܰܩ ܡܶܢܟܽ݁ܘܢ ܠܰܫܡܰܝܳܐ ܗܳܟܰ݁ܢܳܐ ܢܺܐܬܶ݁ܐ ܐܰܝܟ݁ ܡܳܐ ܕ݂ܰܚܙܰܝܬ݂ܽܘܢܳܝܗ̄ܝ ܕ݂ܰܣܠܶܩ ܠܰܫܡܰܝܳܐ: ܣ</VERS>
      <VERS vnumber="12">ܘܡܶܢ ܒ݂ܳܬܰ݁ܪܟ݂ܶܢ ܗܦܰ݁ܟ݁ܘ ܠܗܽܘܢ ܠܽܐܘܪܺܫܠܶܡ ܡܶܢ ܛܽܘܪܳܐ ܕ݂ܡܶܬ݁ܩܪܶܐ ܕ݂ܒܶ݁ܝܬ݁-ܙܰܝܬ݂ܶܐ ܕ݂ܺܐܝܬܰ݁ܘܗ̄ܝ ܥܰܠ ܓ݂ܶܢ̄ܒ݁ ܐܽܘܪܺܫܠܶܡ ܘܦܰ݁ܪܺܝܩ ܡܶܢܳܗ ܐܰܝܟ݁ ܫܰܒ݁ܥܳܐ ܐܶܣܛܕܰ݁ܘܳܢ:</VERS>
      <VERS vnumber="13">ܘܡܶܢ-ܒ݂ܳܬܰ݁ܪ ܕ݂ܥܰܠܘ ܣܠܶܩܘ ܠܗܽܘܢ ܠܥܶܠܺܝܬܳ݁ܐ ܗܳܝ ܕ݂ܗܳܘܶܝܢ ܗ̄ܘܰܘ ܒ݂ܳܗ ܦ݂ܶܛܪܳܘܣ ܘܝܽܘܚܰܢܳܢ ܘܝܰܥܩܽܘܒ݁ ܘܰܐܢܕ݂ܪܶܐܘܳܣ ܘܦܺ݁ܝܠܺܝܦ݂ܳܘܣ ܘܬܳ݁ܐܘܡܰܐ ܘܡܰܬ݂ܰܝ ܘܒܰ݁ܪ-ܬ݂ܽܘܠܡܰܝ ܘܝܰܥܩܽܘܒ݁ ܒ݂ܰܪ ܚܰܠܦܰ݁ܝ ܘܫܶܡܥܽܘܢ ܛܰܢܳܢܳܐ ܘܺܝܗܽܘܕܳ݁ܐ ܒ݂ܰܪ ܝܰܥܩܽܘܒ݁:</VERS>
      <VERS vnumber="14">ܗܳܠܶܝܢ ܟ݂ܽܠܗܽܘܢ ܐܰܟ݁ܚܕܳ݁ܐ ܐܰܡܺܝܢܺܝܢ ܗ̄ܘܰܘ ܒ݂ܰܨܠܽܘܬܳ݁ܐ ܒ݂ܰܚܕܳ݁ܐ ܢܦܶ݁ܫ ܥܰܡ ܢܶܫܶܐ ܘܥܰܡ ܡܰܪܝܰܡ ܐܶܡܶܗ ܕ݂ܝܶܫܽܘܥ ܘܥܰܡ ܐܰܚܰܘܗ̄ܝ: ܣ</VERS>
      <VERS vnumber="15">ܘܰܒ݁ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܩܳܡ ܫܶܡܥܽܘܢ ܟ݂ܺܐܦܳ݁ܐ ܡܶܨܥܰܬ݁ ܬ݂ܰܠܡܺܝܕܶ݁ܐ ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܟ݂ܶܢܫܳܐ ܕ݂ܐ̄ܢܳܫܳܐ ܐܰܝܟ݁ ܡܳܐܐ ܘܥܶܣܪܺܝܢ ܘܶܐܡܰܪ:</VERS>
      <VERS vnumber="16">ܓ݂ܰܒ݁ܪܶܐ ܐܰܚܰܝܢ ܙܳܕܶ݁ܩ ܗ̄ܘܳܐ ܕ݂ܢܶܬ݁ܡܰܠܶܐ ܟ݂ܬܳ݁ܒܳ݁ܐ ܐܰܝܢܳܐ ܕ݂ܩܰܕ݂ܶܡ ܐܶܡܰܪ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡܶܗ ܕ݂ܕܰ݁ܘܺܝܕ݁ ܥܰܠ ܝܺܗܽܘܕܳ݁ܐ ܗܰܘ ܕ݂ܰܗܘܳܐ ܡܕܰ݁ܒ݂ܪܳܢܳܐ ܠܗܳܢܽܘܢ ܕ݂ܶܐܚܰܕ݁ܘ ܠܝܶܫܽܘܥ:</VERS>
      <VERS vnumber="17">ܡܶܛܽܠ ܕ݂ܰܡܢܶܐ ܗ̄ܘܳܐ ܥܰܡܰܢ ܘܺܐܝܬ݁ ܗ̄ܘܳܐ ܠܶܗ ܦ݂ܶܣܳܐ ܒ݂ܬܶ݁ܫܡܶܫܬ݂ܳܐ ܗܳܕܶ݁ܐ:</VERS>
      <VERS vnumber="18">ܗܳܢܰܘ ܕ݂ܰܩܢܳܐ ܠܶܗ ܩܪܺܝܬܳ݁ܐ ܡܶܢ ܐܰܓ݁ܪܳܐ ܕ݂ܰܚܛܺܝܬܳ݁ܐ ܘܰܢܦܰ݁ܠ ܥܰܠ ܐܰܦ݂ܰܘܗ̄ܝ ܥܰܠ ܐܰܪܥܳܐ ܘܶܐܬ݁ܦ݂ܪܶܬ݁ ܡܶܢ ܡܨܰܥܬܶ݁ܗ ܘܶܐܬܶ݁ܐܫܶܕ݁ ܟ݂ܽܠܶܗ ܓ݂ܘܳܝܶܗ:</VERS>
      <VERS vnumber="19">ܘܗܺܝ ܗܳܕܶ݁ܐ ܐܶܬ݁ܝܰܕ݁ܥܰܬ݁ ܠܟܽ݁ܠܗܽܘܢ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܘܗܳܟܰ݁ܢܳܐ ܐܶܬ݁ܩܰܪܝܰܬ݁ ܩܪܺܝܬܳ݁ܐ ܗܳܝ ܒ݂ܠܶܫܳܢܶܗ ܕ݂ܰܐܬ݁ܪܳܐ ܚܩܰܠ ܕ݂ܡܳܐ ܕ݂ܺܐܝܬܰ݁ܘܗ̄ܝ ܬ݂ܽܘܪܓ݂ܳܡܳܗ ܩܽܘܪܝܰܬ݁ ܕ݂ܶܡ:</VERS>
      <VERS vnumber="20">ܟ݂ܬܺ݁ܝܒ݁ ܓ݂ܶܝܪ ܒ݂ܣܶܦ݁ܪܳܐ ܕ݂ܡܰܙܡܽܘܪܶܐ ܕ݂ܕܰ݁ܝܪܶܗ ܬ݂ܶܗܘܶܐ ܚܰܪܒ݂ܳܐ ܘܥܳܡܽܘܪ ܠܳܐ ܢܶܗܘܶܐ ܒ݂ܳܗ ܘܬܶ݁ܫܡܶܫܬ݂ܶܗ ܢܶܣܰܒ݁ ܐ̄ܚܪܺܝܢ:</VERS>
      <VERS vnumber="21">ܘܳܠܝܳܐ ܗ̄ܝ ܗܳܟܺ݁ܝܠ ܠܚܰܕ݁ ܡܶܢ ܗܳܠܶܝܢ ܓ݂ܰܒ݁ܪܶܐ ܕ݂ܰܗܘܰܘ ܥܰܡܰܢ ܒ݂ܗܳܢܳܐ ܙܰܒ݁ܢܳܐ ܟ݂ܽܠܶܗ ܕ݂ܒܶ݁ܗ ܥܰܠ ܘܰܢܦܰ݁ܩ ܥܠܰܝܢ ܡܳܪܰܢ ܝܶܫܽܘܥ:</VERS>
      <VERS vnumber="23">ܘܰܐܩܺܝܡܘ ܬ݂ܪܶܝܢ ܠܝܰܘܣܶܦ݁ ܕ݂ܡܶܬ݁ܩܪܶܐ ܒ݂ܰܪܫܰܒ݂ܳܐ ܕ݂ܶܐܫܬ݂ܰܡܺܝ ܝܽܘܣܛܳܘܣ ܘܰܠܡܰܬ݂ܺܝܰܐ:</VERS>
      <VERS vnumber="24">ܘܟܰ݁ܕ݁ ܨܰܠܺܝܘ ܐܶܡܰܪܘ ܐܰܢ̄ܬ݂ ܡܳܪܝܳܐ ܝܳܕܰ݁ܥ ܕ݂ܰܒ݁ܠܶܒ݂ܰܘܳܬܳ݁ܐ ܕ݂ܟܽ݁ܠ ܚܰܘܳܐ ܚܰܕ݁ ܐܰܝܢܳܐ ܕ݂ܓܳ݁ܒܶ݁ܐ ܐܰܢ̄ܬ݂ ܡܶܢ ܗܳܠܶܝܢ ܬ݂ܪܰܝܗܽܘܢ:</VERS>
      <VERS vnumber="25">ܕ݂ܗܽܘ ܢܩܰܒ݂ܶܠ ܦ݂ܶܣܳܐ ܕ݂ܬܶ݁ܫܡܶܫܬ݂ܳܐ ܘܰܫܠܺܝܚܽܘܬܳ݁ܐ ܕ݂ܡܶܢܳܗ ܦ݂ܪܰܩ ܝܺܗܽܘܕܳ݁ܐ ܕ݂ܢܺܐܙܰܠ ܠܶܗ ܠܰܐܬ݁ܪܶܗ:</VERS>
      <VERS vnumber="26">ܘܰܐܪܡܺܝܘ ܦܶ݁ܨܶܐ ܘܣܶܠܩܰܬ݁ ܠܡܰܬ݂ܺܝܰܐ ܘܶܐܬ݁ܡܢܺܝ ܥܰܡ ܚܕܰ݁ܥܣܰܪ ܫܠܺܝܚܶܐ:</VERS>
    </CHAPTER>
    <CHAPTER cnumber="2">
      <VERS vnumber="1">ܘܟܰ݁ܕ݁ ܐܶܬ݁ܡܰܠܺܝܘ ܝܰܘܡܳܬܳ݁ܐ ܕ݂ܦ݂ܶܢܛܺܩܳܘܣܛܺܐ ܟ݂ܰܕ݁ ܟ݂ܢܺܝܫܺܝܢ ܗ̄ܘܰܘ ܟ݂ܽܠܗܽܘܢ ܐܰܟ݁ܚܕܳ݁ܐ:</VERS>
      <VERS vnumber="2">ܗܘܳܐ ܡܶܢ ܫܶܠܝܳܐ ܡܶܢ ܫܡܰܝܳܐ ܩܳܠܳܐ ܐܰܝܟ݁ ܪܽܘܚܳܐ ܥܰܙܺܝܙܬ݂ܳܐ ܘܶܐܬ݁ܡܠܺܝ ܗ̄ܘܳܐ ܡܶܢܶܗ ܟ݂ܽܠܶܗ ܒ݂ܰܝܬ݂ܳܐ ܗܰܘ ܕ݂ܒܶ݁ܗ ܝܳܬ݁ܒ݂ܺܝܢ ܗ̄ܘܰܘ:</VERS>
      <VERS vnumber="3">ܘܶܐܬ݁ܚܙܺܝܘ ܠܗܽܘܢ ܠܶܫܳܢܶܐ ܕ݂ܡܶܬ݁ܦ݂ܰܠܓܺ݁ܝܢ ܗ̄ܘܰܘ ܐܰܝܟ݁ ܢܽܘܪܳܐ ܘܺܝܬܶ݁ܒ݁ܘ ܥܰܠ ܚܰܕ݁ ܚܰܕ݁ ܡܶܢܗܽܘܢ:</VERS>
      <VERS vnumber="4">ܘܶܐܬ݁ܡܠܺܝܘ ܟ݂ܽܠܗܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܐܩܶܦ݁ܘ ܗ̄ܘܰܘ ܠܰܡܡܰܠܳܠܽܘ ܒ݂ܠܶܫܳܢ ܠܶܫܳܢ ܐܰܝܟ݁ ܡܳܐ ܕ݂ܪܽܘܚܳܐ ܝܳܗܶܒ݁ ܗ̄ܘܳܐ ܠܗܽܘܢ ܠܰܡܡܰܠܳܠܽܘ:</VERS>
      <VERS vnumber="5">ܐܺܝܬ݁ ܗ̄ܘܰܘ ܕ݂ܶܝܢ ܓ݂ܰܒ݁ܪܶܐ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܝܺܗܽܘܕܳ݁ܝܶܐ ܡܶܢ ܟ݂ܽܠ ܥܰܡ̄ܡܶܐ ܕ݂ܰܬ݁ܚܶܝܬ݁ ܫܡܰܝܳܐ:</VERS>
      <VERS vnumber="6">ܘܟܰ݁ܕ݁ ܗܘܳܐ ܩܳܠܳܐ ܗܰܘ ܟ݂ܢܰܫ ܟ݂ܽܠܶܗ ܥܰܡܳܐ ܘܶܐܫܬ݂ܓܶ݁ܫ ܡܶܛܽܠ ܕ݂ܫܳܡܰܥ ܗ̄ܘܳܐ ܐ̄ܢܳܫ ܐ̄ܢܳܫ ܡܶܢܗܽܘܢ ܕ݂ܰܡܡܰܠܠܺܝܢ ܗ̄ܘܰܘ ܒ݂ܠܶܫܳܢܰܝܗܽܘܢ:</VERS>
      <VERS vnumber="7">ܬ݂ܰܗܺܝܪܺܝܢ ܗܘܰܘ ܕ݂ܶܝܢ ܟ݂ܽܠܗܽܘܢ ܘܡܶܬ݂ܕ݂ܰܡܪܺܝܢ ܟ݂ܰܕ݁ ܐܳܡܪܺܝܢ ܗ̄ܘܰܘ ܚܰܕ݁ ܠܚܰܕ݁ ܗܳܠܶܝܢ ܟ݂ܽܠܗܽܘܢ ܕ݂ܰܡܡܰܠܠܺܝܢ ܠܳܐ ܗܳܐ ܓ݂ܠܺܝܠܳܝܶܐ ܐܶܢܽܘܢ:</VERS>
      <VERS vnumber="8">ܐܰܝܟ݂ܰܢܳܐ ܚܢܰܢ ܫܳܡܥܺܝܢ ܚ̄ܢܰܢ ܐ̄ܢܳܫ ܐ̄ܢܳܫ ܠܶܫܳܢܶܗ ܕ݂ܒܶ݁ܗ ܝܺܠܺܝܕܺ݁ܝܢ ܚ̄ܢܰܢ:</VERS>
      <VERS vnumber="9">ܦ݂ܰܪܬ݁ܘܳܝܶܐ ܘܡܳܕܳ݁ܝܶܐ ܘܰܐܠܰܢܳܝܶܐ ܘܰܐܝܠܶܝܢ ܕ݂ܥܳܡܪܺܝܢ ܒ݂ܶܝܬ݁-ܢܰܗܪܺܝܢ ܝܺܗܽܘܕܳ݁ܝܶܐ ܘܩܰܦ݂ܽܘܕ݁ܩܳܝܶܐ ܘܰܕ݁ܡܶܢ ܐܰܬ݁ܪܳܐ ܕ݂ܦ݂ܳܢܛܳܘܣ ܘܕܰ݁ܐܣܺܝܰܐ:</VERS>
      <VERS vnumber="10">ܘܰܕ݁ܡܶܢ ܐܰܬ݁ܪܳܐ ܕ݂ܰܦ݁ܪܽܘܓܺ݁ܝܰܐ ܘܰܕ݁ܦ݂ܰܡܦܽ݁ܘܠܺܝܰܐ ܘܰܕ݁ܡܶܨܪܶܝܢ ܘܕܰ݁ܐܬ݁ܪܰܘܳܬܳ݁ܐ ܕ݂ܠܽܘܒܺ݁ܐ ܕ݂ܩܰܪܺܝܒܺ݁ܝܢ ܠܩܽܘܪܺܝܢܺܐ ܘܰܐܝܠܶܝܢ ܕ݂ܶܐܬܰ݁ܘ ܡܶܢ ܪܽܗ̄ܘܡܺܐ ܝܺܗܽܘܕܳ݁ܝܶܐ ܘܓܺ݁ܝܽܘܪܶܐ:</VERS>
      <VERS vnumber="12">ܡܶܬ݂ܕ݂ܰܡܪܺܝܢ ܗ̄ܘܰܘ ܕ݂ܶܝܢ ܟ݂ܽܠܗܽܘܢ ܘܬܰ݁ܘܺܝܪܺܝܢ ܟ݂ܰܕ݁ ܐܳܡܪܺܝܢ ܚܰܕ݁ ܠܚܰܕ݁ ܕ݂ܡܳܢܳܐ ܗ̄ܝ ܗܳܕܶ݁ܐ ܨܒܽ݁ܘܬܳ݁ܐ:</VERS>
      <VERS vnumber="13">ܐ̄ܚܪܳܢܶܐ ܕ݂ܶܝܢ ܡܡܰܝܩܺܝܢ ܗ̄ܘܰܘ ܒ݂ܗܽܘܢ ܟ݂ܰܕ݁ ܐܳܡܪܺܝܢ ܗܳܠܶܝܢ ܡܶܐܪܺܝܬܳ݁ܐ ܐܶܫܬ݂ܺܝܘ ܘܰܪܘܺܝܘ ܣ݂ ܣ݂:</VERS>
      <VERS vnumber="14">ܒ݂ܳܬܰ݁ܪܟ݂ܶܢ ܩܳܡ ܫܶܡܥܽܘܢ ܟ݂ܺܐܦܳ݁ܐ ܥܰܡ ܚܕܰ݁ܥܣܰܪ ܫܠܺܝܚܺܝܢ ܘܰܐܪܺܝܡ ܩܳܠܶܗ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܝܺܗܽܘܕܳ݁ܝܶܐ ܘܟܽ݁ܠܗܽܘܢ ܕ݂ܥܳܡܪܺܝܢ ܒ݂ܽܐܘܪܺܫܠܶܡ ܗܳܕܶ݁ܐ ܬ݂ܶܬܺ݁ܝܕܰ݁ܥ ܠܟܽ݁ܘܢ ܘܨܽܘܬ݁ܘ ܡܶܠܰܝ:</VERS>
      <VERS vnumber="15">ܠܳܐ ܓ݂ܶܝܪ ܐܰܝܟ݂ܰܢܳܐ ܕ݂ܰܐܢ̄ܬ݂ܽܘܢ ܣܳܒ݁ܪܺܝܢ ܗܳܠܶܝܢ ܪܘܶܝܢ ܕ݂ܗܳܐ ܥܕܰ݁ܡܳܐ ܠܗܳܫܳܐ ܬ݂ܠܳܬ݁ ܐܶܢܶܝܢ ܫܳܥܺܝܢ:</VERS>
      <VERS vnumber="16">ܐܶܠܳܐ ܗܳܕܶ݁ܐ ܗܺ̄ܝ ܕ݂ܰܐܡܺܝܪܳܐ ܒ݂ܝܽܘܐܝܶܠ ܢܒܺ݁ܝܳܐ:</VERS>
      <VERS vnumber="17">ܢܶܗܘܶܐ ܒ݂ܝܰܘܡܳܬܳ݁ܐ ܐ̄ܚܪܳܝܶܐ ܐܳܡܰܪ ܐܰܠܳܗܳܐ ܐܶܫܽܘܕ݁ ܪܽܘܚܝ ܥܰܠ ܟ݂ܽܠ ܒ݂ܣܰܪ ܘܢܶܬ݁ܢܰܒ݂ܽܘܢ ܒ݂ܢܰܝܟ݂ܽܘܢ ܘܰܒ݁ܢܳܬ݁ܟܽ݁ܘܢ ܘܓܰ݁ܕ݂ܽܘܕܰ݁ܝܟ݂ܽܘܢ ܚܶܙܘܳܢܶܐ ܢܶܚܙܽܘܢ ܘܩܰܫܺܝܫܰܝܟ݂ܽܘܢ ܚܶܠܡܶܐ ܢܶܚܠܡܽܘܢ:</VERS>
      <VERS vnumber="18">ܘܥܰܠ ܥܰܒ݁ܕ݂ܰܝ ܘܥܰܠ ܐܰܡܗܳܬ݁ܝ ܐܶܫܽܘܕ݁ ܪܽܘܚܝ ܒ݂ܝܰܘܡܳܬܳ݁ܐ ܗܳܢܽܘܢ ܘܢܶܬ݁ܢܰܒ݂ܽܘܢ:</VERS>
      <VERS vnumber="19">ܘܶܐܬ݂ܶܠ ܐܳܬ݁ܘܳܬܳ݁ܐ ܒ݂ܰܫܡܰܝܳܐ ܘܰܓ݁ܒܰ݁ܪܘܳܬܳ݁ܐ ܥܰܠ ܐܰܪܥܳܐ ܕ݂ܡܳܐ ܘܢܽܘܪܳܐ ܘܥܶܛܪܳܐ ܕ݂ܰܬ݁ܢܳܢܳܐ:</VERS>
      <VERS vnumber="20">ܫܶܡܫܳܐ ܢܶܬ݁ܚܰܠܰܦ݁ ܒ݂ܥܰܡܛܳܢܳܐ ܘܣܰܗܪܳܐ ܒ݂ܰܕ݁ܡܳܐ ܥܰܕ݁ܠܳܐ ܢܺܐܬܶ݁ܐ ܝܰܘܡܶܗ ܕ݂ܡܳܪܝܳܐ ܪܰܒ݂ܳܐ ܘܰܕ݁ܚܺܝܠܳܐ ܣܣ:</VERS>
      <VERS vnumber="21">ܘܢܶܗܘܶܐ ܟ݂ܽܠ ܕ݂ܢܶܩܪܶܐ ܫܡܶܗ ܕ݂ܡܳܪܝܳܐ ܢܺܚܶܐ: ܣ</VERS>
      <VERS vnumber="22">ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܫܡܰܥܘ ܡܶܠܶܐ ܗܳܠܶܝܢ ܝܶܫܽܘܥ ܢܳܨܪܳܝܳܐ ܓ݂ܰܒ݁ܪܳܐ ܕ݂ܡܶܢ ܐܰܠܳܗܳܐ ܐܶܬ݁ܚܙܺܝ ܠܘܳܬ݁ܟܽ݁ܘܢ ܒ݂ܚܰܝܠܶܐ ܘܒܳ݁ܐܬ݁ܘܳܬܳ݁ܐ ܘܒܰ݁ܓ݁ܒܰ݁ܪܘܳܬܳ݁ܐ ܐܰܝܠܶܝܢ ܕ݂ܰܐܠܳܗܳܐ ܥܒܰ݁ܕ݁ ܒ݂ܰܝܢܳܬ݁ܟܽ݁ܘܢ ܒ݂ܺܐܝܕܶ݁ܗ ܐܰܝܟ݁ ܕ݂ܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ:</VERS>
      <VERS vnumber="23">ܠܗܳܢܳܐ ܕ݂ܰܦ݁ܪܺܝܫ ܗ̄ܘܳܐ ܠܳܗ ܠܗܳܕܶ݁ܐ ܒ݂ܰܡܩܰܕ݂ܡܽܘܬ݁ ܝܺܕܰ݁ܥܬܶ݁ܗ ܘܰܒ݁ܨܶܒ݁ܝܳܢܶܗ ܕ݂ܰܐܠܳܗܳܐ ܐܰܫܠܶܡܬ݂ܽܘܢܳܝܗ̄ܝ ܒ݂ܺܐܝܕܰ݁ܝ ܪܰܫܺܝܥܶܐ ܘܰܙܩܰܦ݁ܬ݂ܽܘܢ ܘܰܩܛܰܠܬ݂ܽܘܢ:</VERS>
      <VERS vnumber="24">ܐܰܠܳܗܳܐ ܕ݂ܶܝܢ ܐܰܩܺܝܡܶܗ ܘܰܫܪܳܐ ܚܶܒ݁ܠܶܝܗ ܕ݂ܰܫܝܽܘܠ ܡܶܛܽܠ ܕ݂ܠܳܐ ܡܶܫܟ݂ܚܳܐ ܗ̄ܘܳܬ݁ ܕ݂ܢܶܬ݂ܬ݂ܚܶܕ݁ ܒ݂ܳܗ ܒ݂ܰܫܝܽܘܠ:</VERS>
      <VERS vnumber="25">ܕ݂ܰܘܺܝܕ݁ ܓ݂ܶܝܪ ܐܶܡܰܪ ܥܠܰܘܗ̄ܝ ܡܩܰܕ݂ܶܡ ܗ̄ܘܺܝܬ݁ ܚܳܙܶܐ ܠܡܳܪܝ ܒ݂ܟܽ݁ܠܙܒܰ݁ܢ ܕ݂ܥܰܠ ܝܰܡܺܝܢܝ ܗܽ̄ܘ ܕ݂ܠܳܐ ܐܶܙܽܘܥ:</VERS>
      <VERS vnumber="26">ܡܶܛܽܠ ܗܳܢܳܐ ܐܶܬ݁ܒ݂ܰܣܰܡ ܠܶܒ݂ܝ ܘܪܶܘܙܰܬ݁ ܬ݂ܶܫܒ݂ܽܘܚܬ݂ܝ ܘܳܐܦ݁ ܦ݂ܰܓ݁ܪܝ ܢܰܓ݂ܶܢ ܥܰܠ ܣܰܒ݁ܪܳܐ:</VERS>
      <VERS vnumber="27">ܡܶܛܽܠ ܕ݂ܠܳܐ ܫܳܒܶ݁ܩ ܐܰܢ̄ܬ݂ ܠܢܰܦ݁ܫܝ ܒ݂ܰܫܝܽܘܠ ܘܠܳܐ ܝܳܗܶܒ݁ ܐܰܢ̄ܬ݂ ܠܚܰܣܝܳܟ݁ ܕ݂ܢܶܚܙܶܐ ܚܒܳ݁ܠܳܐ:</VERS>
      <VERS vnumber="28">ܓ݂ܠܰܝܬ݂ ܠܺܝ ܐܽܘܪܚܳܐ ܕ݂ܚܰܝܶܐ ܬ݂ܶܡܠܶܝܢܝ ܒ݂ܰܣܺܝܡܽܘܬܳ݁ܐ ܥܰܡ ܦ݂ܰܪܨܽܘܦ݂ܳܟ݁:</VERS>
      <VERS vnumber="29">ܓ݂ܰܒ݁ܪܶܐ ܐܰܚܰܝܢ ܡܰܦ݂ܰܣ ܠܡܺܐܡܰܪ ܥܺܝܢ ܒ݂ܰܓ݁ܠܶܐ ܠܘܳܬ݁ܟܽ݁ܘܢ ܥܰܠ ܪܺܝܫ ܐܰܒܳ݁ܗܳܬܳ݁ܐ ܕ݂ܰܘܺܝܕ݁ ܕ݂ܡܺܝܬ݁ ܘܳܐܦ݁ ܐܶܬ݁ܩܒܰ݁ܪ ܘܒܶ݁ܝܬ݁-ܩܒܽ݁ܘܪܶܗ ܐܺܝܬܰ݁ܘܗ̄ܝ ܠܘܳܬܰ݁ܢ ܥܕܰ݁ܡܳܐ ܠܝܰܘܡܳܢܳܐ:</VERS>
      <VERS vnumber="30">ܢܒܺ݁ܝܳܐ ܗܘܳܐ ܓ݂ܶܝܪ ܘܝܳܕܰ݁ܥ ܗ̄ܘܳܐ ܕ݂ܡܰܘܡܳܬܳ݁ܐ ܝܺܡܳܐ ܠܶܗ ܐܰܠܳܗܳܐ ܕ݂ܡܶܢ ܦ݂ܺܐܪܶܐ ܕ݂ܟܰ݁ܪܣܳܟ݁ ܐܰܘܬ݂ܶܒ݁ ܥܰܠ ܟ݂ܽܘܪܣܝܳܟ݁:</VERS>
      <VERS vnumber="31">ܘܩܰܕ݂ܶܡ ܚܙܳܐ ܘܡܰܠܶܠ ܥܰܠ ܩܝܳܡܬ݂ܶܗ ܕ݂ܰܡܫܺܝܚܳܐ ܕ݂ܠܳܐ ܐܶܫܬ݂ܒܶ݁ܩ ܒ݂ܰܫܝܽܘܠ ܐܳܦ݁ܠܳܐ ܦ݂ܰܓ݁ܪܶܗ ܚܙܳܐ ܚܒܳ݁ܠܳܐ:</VERS>
      <VERS vnumber="32">ܠܗܳܢܳܐ ܝܶܫܽܘܥ ܐܰܩܺܝܡ ܐܰܠܳܗܳܐ ܘܰܚܢܰܢ ܟ݂ܽܠܰܢ ܣܳܗܕ݂ܰܘܗ̄ܝ:</VERS>
      <VERS vnumber="33">ܘܗܽܘܝܽܘ ܕ݂ܰܒ݁ܝܰܡܺܝܢܶܗ ܕ݂ܰܐܠܳܗܳܐ ܐܶܬ݂ܬ݂ܪܺܝܡ ܘܰܢܣܰܒ݁ ܡܶܢ ܐܰܒܳ݁ܐ ܫܽܘܘ̄ܕ݂ܳܝܳܐ ܕ݂ܥܰܠ ܪܽܘܚܳܐ ܕ݂ܩܽܘܕ݁ܫܳܐ ܘܶܐܫܰܕ݁ ܡܰܘܗܰܒ݁ܬ݂ܳܐ ܗܳܕܶ݁ܐ ܕ݂ܗܳܐ ܚܳܙܶܝܢ ܐܢ̄ܬ݂ܽܘܢ ܘܫܳܡܥܺܝܢ ܐܢ̄ܬ݂ܽܘܢ:</VERS>
      <VERS vnumber="34">ܠܳܐ ܗ̄ܘܳܐ ܓ݂ܶܝܪ ܕ݂ܰܘܺܝܕ݁ ܣܠܶܩ ܠܰܫܡܰܝܳܐ ܡܶܛܽܠ ܕ݂ܗܽܘ ܐܶܡܰܪ ܕ݂ܶܐܡܰܪ ܡܳܪܝܳܐ ܠܡܳܪܝ ܬ݂ܶܒ݁ ܠܳܟ݁ ܡܶܢ ܝܰܡܺܝܢܝ:</VERS>
      <VERS vnumber="35">ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܠܪܶܓ݁ܠܰܝܟְ݂:</VERS>
      <VERS vnumber="36">ܫܰܪܺܝܪܳܐܝܺܬ݁ ܗܳܟܺ݁ܝܠ ܢܶܕ݂ܰܥ ܟ݂ܽܠܶܗ ܒ݂ܶܝܬ݁ ܐܺܝܣܪܳܝܶܠ ܕ݂ܡܳܪܝܳܐ ܘܰܡܫܺܝܚܳܐ ܥܰܒ݁ܕ݂ܶܗ ܐܰܠܳܗܳܐ ܠܗܳܢܳܐ ܝܶܫܽܘܥ ܕ݂ܰܐܢ̄ܬ݂ܽܘܢ ܙܩܰܦ݁ܬ݂ܽܘܢ: ܣ</VERS>
      <VERS vnumber="37">ܘܟܰ݁ܕ݁ ܫܡܰܥܘ ܗܳܠܶܝܢ ܐܶܬ݁ܓ݂ܢܰܚܘ ܒ݂ܠܶܒ݂ܗܽܘܢ ܘܶܐܡܰܪܘ ܠܫܶܡܥܽܘܢ ܘܰܠܫܰܪܟ݂ܳܐ ܕ݂ܰܫܠܺܝܚܶܐ ܡܳܢܳܐ ܢܶܥܒ݂ܶܕ݁ ܐܰܚܰܝܢ:</VERS>
      <VERS vnumber="38">ܐܳܡܰܪ ܠܗܽܘܢ ܫܶܡܥܽܘܢ ܬ݂ܽܘܒ݁ܘ ܘܰܥܡܰܕ݁ܘ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܒ݂ܰܫܡܶܗ ܕ݂ܡܳܪܝܳܐ ܝܶܫܽܘܥ ܠܫܽܘܒ݁ܩܳܢ ܚܛܳܗܶܐ ܕ݂ܰܬ݁ܩܰܒ݂ܠܽܘܢ ܡܰܘܗܰܒ݁ܬ݂ܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="39">ܠܟܽ݁ܘܢ ܓ݂ܶܝܪ ܗܘܳܐ ܫܽܘܘ̄ܕ݂ܳܝܳܐ ܘܠܰܒ݁ܢܰܝܟ݂ܽܘܢ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܪܰܚܺܝܩܺܝܢ ܐܰܝܠܶܝܢ ܕ݂ܗܽܘ ܐܰܠܳܗܳܐ ܢܶܩܪܶܐ ܐܶܢܽܘܢ:</VERS>
      <VERS vnumber="40">ܘܰܒ݁ܡܶܠܶܐ ܐ̄ܚܪܳܢܝܳܬܳ݁ܐ ܣܰܓ݂ܺܝܳܐܬܳ݁ܐ ܡܣܰܗܶܕ݁ ܗ̄ܘܳܐ ܠܗܽܘܢ ܘܒܳ݁ܥܶܐ ܗ̄ܘܳܐ ܡܶܢܗܽܘܢ ܟ݂ܰܕ݁ ܐܳܡܰܪ ܚܝܰܘ ܡܶܢ ܫܰܪܒ݂ܬܳ݁ܐ ܗܳܕܶ݁ܐ ܡܥܰܩܰܡܬ݂ܳܐ:</VERS>
      <VERS vnumber="41">ܘܐ̄ܢܳܫܺܝܢ ܡܶܢܗܽܘܢ ܥܬܺ݁ܝܕܳ݁ܐܝܺܬ݁ ܩܰܒ݂ܶܠܘ ܡܶܠܬܶ݁ܗ ܘܗܰܝܡܶܢܘ ܘܰܥܡܰܕ݁ܘ ܘܶܐܬ݂ܬ݂ܰܘܣܰܦ݁ܘ ܒ݂ܗܰܘ ܝܰܘܡܳܐ ܐܰܝܟ݁ ܬ݂ܠܳܬܳ݁ܐ ܐܰܠܦܺ݁ܝܢ ܢܰܦ݁ܫܳܢ:</VERS>
      <VERS vnumber="42">ܘܰܐܡܺܝܢܺܝܢ ܗ̄ܘܰܘ ܒ݂ܝܽܘܠܦ݂ܳܢܳܐ ܕ݂ܰܫܠܺܝܚܶܐ ܘܡܶܫܬ݂ܰܘܬ݂ܦܺ݁ܝܢ ܗ̄ܘܰܘ ܒ݂ܰܨܠܽܘܬܳ݁ܐ ܘܒܰ݁ܩܨܳܝܳܐ ܕ݂ܶܐܘܟܰ݁ܪܺܣܛܺܝܰܐ:</VERS>
      <VERS vnumber="43">ܘܗܳܘܝܳܐ ܗ̄ܘܳܬ݁ ܕ݂ܶܚܠܬܳ݁ܐ ܠܟܽ݁ܠ ܢܦܶ݁ܫ ܣ ܘܳܐܬ݁ܘܳܬܳ݁ܐ ܣܰܓ݂ܺܝܳܐܬܳ݁ܐ ܘܰܓ݁ܒܰ݁ܪܘܳܬܳ݁ܐ ܗܳܘܝܳܢ ܗ̄ܘܰܝ ܒ݂ܝܰܕ݁ ܫܠܺܝܚܶܐ ܒ݂ܽܐܘܪܺܫܠܶܡ:</VERS>
      <VERS vnumber="44">ܘܟܽ݁ܠܗܽܘܢ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܐܰܟ݁ܚܕܳ݁ܐ ܗܘܰܘ ܘܟܽ݁ܠܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܗܽܘܢ ܕ݂ܓܰ݁ܘܳܐ ܗܘܳܐ:</VERS>
      <VERS vnumber="45">ܘܰܐܝܠܶܝܢ ܕ݂ܺܐܝܬ݁ ܗ̄ܘܳܐ ܠܗܽܘܢ ܩܶܢܝܳܢܳܐ ܡܙܰܒ݂ܢܺܝܢ ܗ̄ܘܰܘ ܠܶܗ ܘܰܡܦܰ݁ܠܓܺ݁ܝܢ ܗ̄ܘܰܘ ܠܐ̄ܢܳܫ ܐ̄ܢܳܫ ܐܰܝܟ݁ ܡܶܕ݂ܶܡ ܕ݂ܰܣܢܺܝܩ ܗ̄ܘܳܐ:</VERS>
      <VERS vnumber="46">ܘܟܽ݁ܠܝܽܘܡ ܐܰܡܺܝܢܺܝܢ ܗ̄ܘܰܘ ܒ݂ܗܰܝܟ݂ܠܳܐ ܒ݂ܰܚܕܳ݁ܐ ܢܦܶ݁ܫ ܘܰܒ݁ܒܰ݁ܝܬ݂ܳܐ ܩܳܨܶܝܢ ܗ̄ܘܰܘ ܦ݂ܪܺܝܣܬ݂ܳܐ ܘܰܡܩܰܒ݂ܠܺܝܢ ܗ̄ܘܰܘ ܣܰܝܒ݂ܳܪܬ݂ܳܐ ܟ݂ܰܕ݁ ܪܳܘܙܺܝܢ ܘܒܰ݁ܒ݁ܪܺܝܪܽܘܬܳ݁ܐ ܕ݂ܠܶܒ݂ܗܽܘܢ:</VERS>
      <VERS vnumber="47">ܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܟ݂ܰܕ݁ ܝܺܗܺܝܒܺ݁ܝܢ ܒ݂ܪܰܚܡܶܐ ܩܕܳ݁ܡ ܟ݂ܽܠܶܗ ܥܰܡܳܐ ܘܡܳܪܰܢ ܡܰܘܣܶܦ݁ ܗ̄ܘܳܐ ܟ݂ܽܠܝܽܘܡ ܠܰܐܝܠܶܝܢ ܕ݂ܚܳܐܶܝܢ ܒ݂ܥܺܕ݂̄ܬ݂ܳܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܗܘܳܐ ܕ݂ܟܰ݁ܕ݁ ܣܳܠܩܺܝܢ ܫܶܡܥܽܘܢ ܟ݂ܺܐܦܳ݁ܐ ܘܝܽܘܚܰܢܳܢ ܐܰܟ݁ܚܕܳ݁ܐ ܠܗܰܝܟ݂ܠܳܐ ܒ݂ܥܶܕ݂ܳܢܳܐ ܕ݂ܰܨܠܽܘܬܳ݁ܐ ܕ݂ܰܬ݁ܫܰܥ ܫܳܥܺܝܢ:</VERS>
      <VERS vnumber="2">ܘܗܳܐ ܓ݂ܰܒ݁ܪܳܐ ܚܰܕ݁ ܚܓܺ݁ܝܪܳܐ ܕ݂ܡܶܢ ܟ݂ܪܶܣ ܐܶܡܶܗ ܫܩܺܝܠܺܝܢ ܗ̄ܘܰܘ ܐ̄ܢܳܫܳܐ ܐܰܝܠܶܝܢ ܕ݂ܰܡܥܳܕܺ݁ܝܢ ܗ̄ܘܰܘ ܡܰܝܬ݂ܶܝܢ ܘܣܳܝܡܺܝܢ ܠܶܗ ܒ݂ܬܰ݁ܪܥܳܐ ܕ݂ܗܰܝܟ݂ܠܳܐ ܕ݂ܡܶܬ݁ܩܪܶܐ ܫܰܦ݂ܺܝܪܳܐ ܕ݂ܢܶܗܘܶܐ ܫܳܐܶܠ ܙܶܕ݁ܩܬܳ݁ܐ ܡܶܢ ܗܳܢܽܘܢ ܕ݂ܥܳܐܠܺܝܢ ܠܗܰܝܟ݂ܠܳܐ:</VERS>
      <VERS vnumber="3">ܗܳܢܳܐ ܟ݂ܰܕ݁ ܚܙܳܐ ܠܫܶܡܥܽܘܢ ܘܰܠܝܽܘܚܰܢܳܢ ܕ݂ܥܳܐܠܺܝܢ ܠܗܰܝܟ݂ܠܳܐ ܒ݂ܳܥܶܐ ܗ̄ܘܳܐ ܡܶܢܗܽܘܢ ܕ݂ܢܶܬ݂ܠܽܘܢ ܠܶܗ ܙܶܕ݁ܩܬܳ݁ܐ:</VERS>
      <VERS vnumber="4">ܘܚܳܪܘ ܒ݂ܶܗ ܫܶܡܥܽܘܢ ܘܝܽܘܚܰܢܳܢ ܘܶܐܡܰܪܘ ܠܶܗ ܚܽܘܪ ܒ݂ܰܢ:</VERS>
      <VERS vnumber="5">ܗܽܘ ܕ݂ܶܝܢ ܚܳܪ ܒ݂ܗܽܘܢ ܟ݂ܰܕ݁ ܣܳܒܰ݁ܪ ܗ̄ܘܳܐ ܠܡܶܣܰܒ݁ ܡܶܢܗܽܘܢ ܡܶܕ݂ܶܡ:</VERS>
      <VERS vnumber="6">ܐܳܡܰܪ ܠܶܗ ܫܶܡܥܽܘܢ ܕ݂ܰܗܒܳ݁ܐ ܘܣܺܐܡܳܐ ܠܰܝܬ݂ ܠܺܝ ܐܶܠܳܐ ܡܶܕ݂ܶܡ ܕ݂ܺܐܝܬ݁ ܠܺܝ ܝܳܗܶܒ݁ ܐ̄ܢܳܐ ܠܳܟ݁ ܒ݂ܰܫܡܶܗ ܕ݂ܝܶܫܽܘܥ ܡܫܺܝܚܳܐ ܢܳܨܪܳܝܳܐ ܩܽܘܡ ܗܰܠܶܟ݁:</VERS>
      <VERS vnumber="7">ܘܰܐܚܕ݂ܶܗ ܒ݂ܺܐܝܕܶ݁ܗ ܕ݂ܝܰܡܺܝܢܳܐ ܘܰܐܩܺܝܡܶܗ ܘܒܳ݁ܗ ܒ݂ܫܳܥܬܳ݁ܐ ܫܰܪ ܪܶܓ݁ܠܰܘܗ̄ܝ ܘܥܶܩܒܰ݁ܘܗ̄ܝ:</VERS>
      <VERS vnumber="8">ܘܰܫܘܰܪ ܩܳܡ ܘܗܰܠܶܟ݁ ܘܥܰܠ ܥܰܡܗܽܘܢ ܠܗܰܝܟ݂ܠܳܐ ܟ݂ܰܕ݁ ܡܗܰܠܶܟ݁ ܘܰܡܫܰܘܰܪ ܘܰܡܫܰܒ݂ܰܚ ܠܰܐܠܳܗܳܐ:</VERS>
      <VERS vnumber="9">ܘܰܚܙܰܐܘܽܗ̄ܝ ܟ݂ܽܠܶܗ ܥܰܡܳܐ ܟ݂ܰܕ݁ ܡܗܰܠܶܟ݁ ܘܰܡܫܰܒ݂ܰܚ ܠܰܐܠܳܗܳܐ:</VERS>
      <VERS vnumber="10">ܘܶܐܫܬ݂ܰܘܕ݂ܰܥܘ ܕ݂ܗܽܘܝܽܘ ܗܰܘ ܚܳܕܽ݁ܘܪܳܐ ܕ݂ܝܳܬܶ݁ܒ݁ ܗ̄ܘܳܐ ܟ݂ܽܠܝܽܘܡ ܘܫܳܐܶܠ ܙܶܕ݁ܩܬܳ݁ܐ ܥܰܠ ܬ݂ܰܪܥܳܐ ܕ݂ܡܶܬ݁ܩܪܶܐ ܫܰܦ݂ܺܝܪܳܐ ܘܶܐܬ݁ܡܠܺܝܘ ܬ݂ܶܡܗܳܐ ܘܕܽ݁ܘܡܳܪܳܐ ܥܰܠ ܡܶܕ݂ܶܡ ܕ݂ܰܗܘܳܐ ܣ݂ ܣ݂:</VERS>
      <VERS vnumber="11">ܘܟܰ݁ܕ݁ ܐܰܚܺܝܕ݁ ܗܘܳܐ ܠܫܶܡܥܽܘܢ ܘܰܠܝܽܘܚܰܢܳܢ ܪܗܶܛ ܟ݂ܽܠܶܗ ܥܰܡܳܐ ܟ݂ܰܕ݁ ܬ݂ܰܗܺܝܪ ܠܘܳܬ݁ܗܽܘܢ ܠܶܐܣܛܘܳܐ ܕ݂ܡܶܬ݁ܩܪܶܐ ܕ݂ܰܫܠܶܝܡܽܘܢ:</VERS>
      <VERS vnumber="12">ܘܟܰ݁ܕ݁ ܚܙܳܐ ܫܶܡܥܽܘܢ ܥܢܳܐ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܡܳܢܳܐ ܡܶܬ݂ܕ݂ܰܡܪܺܝܢ ܐܢ̄ܬ݂ܽܘܢ ܒ݂ܗܳܢܳܐ ܐܰܘ ܒ݂ܰܢ ܡܳܢܳܐ ܚܳܝܪܺܝܢ ܐܢ̄ܬ݂ܽܘܢ ܐܰܝܟ݁ ܗܰܘ ܕ݂ܰܒ݁ܚܰܝܠܳܐ ܕ݂ܺܝܠܰܢ ܐܰܘ ܒ݂ܫܽܘܠܛܳܢܰܢ ܥܒܰ݁ܕ݁ܢ ܗܳܕܶ݁ܐ ܕ݂ܰܢܗܰܠܶܟ݁ ܗܳܢܳܐ:</VERS>
      <VERS vnumber="13">ܐܰܠܳܗܶܗ ܗܽ̄ܘ ܕ݂ܰܐܒ݁ܪܳܗܳܡ ܘܕܺ݁ܐܝܣܚܳܩ ܘܰܕ݁ܝܰܥܩܽܘܒ݁ ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܫܰܒ݂ܰܚ ܠܰܒ݁ܪܶܗ ܝܶܫܽܘܥ ܗܰܘ ܕ݂ܰܐܢ̄ܬ݂ܽܘܢ ܐܰܫܠܶܡܬ݂ܽܘܢ ܘܰܟ݁ܦܰ݁ܪܬ݂ܽܘܢ ܒ݂ܶܗ ܩܕܳ݁ܡ ܐܰܦ݂ܰܘܗ̄ܝ ܕ݂ܦܺ݁ܝܠܰܛܳܘܣ ܟ݂ܰܕ݁ ܗܽܘ ܙܰܕ݂ܶܩ ܗ̄ܘܳܐ ܕ݂ܢܶܫܪܶܝܘܗ̄ܝ:</VERS>
      <VERS vnumber="14">ܐܰܢ̄ܬ݂ܽܘܢ ܕ݂ܶܝܢ ܒ݂ܩܰܕ݂ܺܝܫܳܐ ܘܙܰܕ݂ܺܝܩܳܐ ܟ݂ܦܰ݁ܪܬ݂ܽܘܢ ܘܫܶܐܠܬ݂ܽܘܢ ܠܟܽ݁ܘܢ ܠܓܰ݁ܒ݁ܪܳܐ ܩܳܛܽܘܠܳܐ ܕ݂ܢܶܬܺ݁ܝܗܶܒ݁ ܠܟܽ݁ܘܢ:</VERS>
      <VERS vnumber="15">ܘܰܠܗܰܘ ܪܺܫܳܐ ܕ݂ܚܰܝܶܐ ܩܛܰܠܬ݂ܽܘܢ ܕ݂ܠܶܗ ܐܰܩܺܝܡ ܐܰܠܳܗܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܘܰܚܢܰܢ ܟ݂ܽܠܰܢ ܣܳܗܕ݂ܰܘܗ̄ܝ:</VERS>
      <VERS vnumber="16">ܘܰܒ݁ܗܰܝܡܳܢܽܘܬܳ݁ܐ ܕ݂ܰܫܡܶܗ ܠܗܳܢܳܐ ܕ݂ܚܳܙܶܝܢ ܐܢ̄ܬ݂ܽܘܢ ܘܝܳܕ݁ܥܺܝܢ ܐܢ̄ܬ݂ܽܘܢ ܗܽܘ ܐܰܫܰܪ ܘܰܐܣܺܝ ܘܗܰܝܡܳܢܽܘܬܳ݁ܐ ܕ݂ܒܶ݁ܗ ܝܶܗܒ݂ܰܬ݁ ܠܶܗ ܗܳܕܶ݁ܐ ܚܠܺܝܡܽܘܬܳ݁ܐ ܩܕܳ݁ܡ ܟ݂ܽܠܟܽ݁ܘܢ:</VERS>
      <VERS vnumber="17">ܒ݂ܪܰܡ ܗܳܫܳܐ ܐܰܚܰܝ ܝܳܕܰ݁ܥ ܐ̄ܢܳܐ ܕ݂ܰܒ݁ܛܽܘܥܝܰܝ ܥܒܰ݁ܕ݂ܬ݂ܽܘܢ ܗܳܕܶ݁ܐ ܐܰܝܟ݁ ܕ݂ܰܥܒܰ݁ܕ݁ܘ ܪܺܫܰܝܟ݂ܽܘܢ:</VERS>
      <VERS vnumber="18">ܘܰܐܠܳܗܳܐ ܐܰܝܟ݁ ܡܶܕ݂ܶܡ ܕ݂ܩܰܕ݂ܶܡ ܐܰܟ݁ܪܶܙ ܒ݂ܦܽ݁ܘܡ ܟ݂ܽܠܗܽܘܢ ܢܒܺ݁ܝܶܐ ܕ݂ܢܶܚܰܫ ܡܫܺܝܚܶܗ ܡܰܠܺܝ ܗܳܟܰ݁ܢܳܐ:</VERS>
      <VERS vnumber="19">ܬ݂ܽܘܒ݁ܘ ܗܳܟܺ݁ܝܠ ܘܶܐܬ݁ܦ݂ܢܰܘ ܐܰܝܟ݂ܰܢܳܐ ܕ݂ܢܶܬ݁ܥܛܽܘܢ ܚܛܳܗܰܝܟ݂ܽܘܢ ܘܢܺܐܬܽ݁ܘܢ ܠܟܽ݁ܘܢ ܙܰܒ݁ܢܶܐ ܕ݂ܰܢܝܳܚܬ݂ܳܐ ܡܶܢ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܡܳܪܝܳܐ:</VERS>
      <VERS vnumber="21">ܕ݂ܠܶܗ ܘܳܠܶܐ ܠܰܫܡܰܝܳܐ ܕ݂ܰܢܩܰܒ݂ܠܽܘܢ ܥܕܰ݁ܡܳܐ ܠܡܽܘܠܳܝܳܐ ܕ݂ܙܰܒ݁ܢܶܐ ܕ݂ܟܽ݁ܠܗܶܝܢ ܐܰܝܠܶܝܢ ܕ݂ܡܰܠܶܠ ܐܰܠܳܗܳܐ ܒ݂ܦܽ݁ܘܡܳܐ ܕ݂ܰܢܒܺ݁ܝܰܘܗ̄ܝ ܩܰܕ݂ܺܝܫܶܐ ܕ݂ܡܶܢ ܥܳܠܰܡ:</VERS>
      <VERS vnumber="22">ܡܽܘܫܶܐ ܓ݂ܶܝܪ ܐܶܡܰܪ ܕ݂ܰܢܒܺ݁ܝܳܐ ܢܩܺܝܡ ܠܟܽ݁ܘܢ ܡܳܪܝܳܐ ܡܶܢ ܐܰܚܰܝܟ݂ܽܘܢ ܐܰܟ݁ܘܳܬ݁ܝ ܠܶܗ ܫܡܰܥܘ ܒ݂ܟܽ݁ܠ ܡܳܐ ܕ݂ܰܢܡܰܠܶܠ ܥܰܡܟܽ݁ܘܢ:</VERS>
      <VERS vnumber="23">ܘܬܶ݁ܗܘܶܐ ܟ݂ܽܠ ܢܰܦ݁ܫܳܐ ܐܰܝܕܳ݁ܐ ܕ݂ܠܳܐ ܬ݂ܶܫܡܰܥ ܠܰܢܒܺ݁ܝܳܐ ܗܰܘ ܬ݂ܺܐܒܰ݁ܕ݁ ܢܰܦ݁ܫܳܐ ܗܳܝ ܡܶܢ ܥܰܡܳܗ:</VERS>
      <VERS vnumber="24">ܘܰܢܒܺ݁ܝܶܐ ܟ݂ܽܠܗܽܘܢ ܡܶܢ ܫܡܽܘܐܝܶܠ ܘܰܐܝܠܶܝܢ ܕ݂ܡܶܢ-ܒ݂ܳܬ݁ܪܶܗ ܗܘܰܘ ܡܰܠܶܠܘ ܘܰܐܟ݁ܪܶܙܘ ܥܰܠ ܝܰܘܡܳܬܳ݁ܐ ܗܳܢܽܘܢ:</VERS>
      <VERS vnumber="25">ܐܰܢ̄ܬ݂ܽܘܢ ܐܶܢܽܘܢ ܒ݂ܢܰܝܗܽܘܢ ܕ݂ܰܢܒܺ݁ܝܶܐ ܘܰܕ݂ܕܺ݁ܝܰܬܺ݁ܩܺܐ ܐܰܝܕܳ݁ܐ ܕ݂ܣܳܡ ܐܰܠܳܗܳܐ ܠܰܐܒܳ݁ܗܳܬܰ݁ܢ ܟ݂ܰܕ݁ ܐܶܡܰܪ ܠܰܐܒ݁ܪܳܗܳܡ ܕ݂ܰܒ݁ܙܰܪܥܳܟ݁ ܢܶܬ݁ܒ݂ܰܪܟܳ݁ܢ ܟ݂ܽܠܗܶܝܢ ܫܰܪܒ݂ܳܬܳ݁ܐ ܕ݂ܰܐܪܥܳܐ:</VERS>
      <VERS vnumber="26">ܠܟܽ݁ܘܢ ܡܶܢ ܩܕܺ݁ܝܡ ܐܰܩܺܝܡ ܘܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܟ݂ܰܕ݁ ܡܒܰ݁ܪܶܟ݁ ܠܟܽ݁ܘܢ ܐܶܢ ܬ݂ܶܬ݁ܦ݂ܢܽܘܢ ܘܰܬ݂ܬܽ݁ܘܒܽ݁ܘܢ ܡܶܢ ܒ݂ܺܝܫܳܬ݁ܟܽ݁ܘܢ:</VERS>
    </CHAPTER>
    <CHAPTER cnumber="4">
      <VERS vnumber="1">ܘܟܰ݁ܕ݁ ܗܳܠܶܝܢ ܡܶܠܶܐ ܡܡܰܠܠܺܝܢ ܗ̄ܘܰܘ ܠܥܰܡܳܐ ܩܳܡܘ ܥܠܰܝܗܽܘܢ ܟ݂ܳܗܢܶܐ ܘܙܰܕ݂ܽܘܩܳܝܶܐ ܘܰܐܪܟܽ݁ܘܢܶܐ ܕ݂ܗܰܝܟ݂ܠܳܐ:</VERS>
      <VERS vnumber="2">ܟ݂ܰܕ݁ ܡܶܬ݁ܚܰܡܬܺ݁ܝܢ ܗ̄ܘܰܘ ܥܠܰܝܗܽܘܢ ܕ݂ܡܰܠܦܺ݁ܝܢ ܠܥܰܡܳܐ ܘܡܰܟ݁ܪܙܺܝܢ ܒ݂ܰܡܫܺܝܚܳܐ ܥܰܠ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="3">ܘܰܐܪܡܺܝܘ ܥܠܰܝܗܽܘܢ ܐܺܝܕܰ݁ܝܳܐ ܘܰܢܛܰܪܘ ܐܶܢܽܘܢ ܠܝܰܘܡܳܐ ܐ̄ܚܪܺܢܳܐ ܡܶܛܽܠ ܕ݂ܰܩܪܶܒ݁ ܗ̄ܘܳܐ ܠܶܗ ܪܰܡܫܳܐ:</VERS>
      <VERS vnumber="4">ܘܣܰܓ݂ܺܝܶܐܐ ܕ݂ܰܫܡܰܥܘ ܗ̄ܘܰܘ ܡܶܠܬܳ݁ܐ ܗܰܝܡܶܢܘ ܗ̄ܘܰܘ ܘܺܐܝܬܰ݁ܝܗܽܘܢ ܗ̄ܘܰܘ ܒ݂ܡܶܢܝܳܢܳܐ ܐܰܝܟ݁ ܚܰܡܫܳܐ ܐܰܠܦܺ݁ܝܢ ܓ݂ܰܒ݁ܪܺܝܢ: ܣ</VERS>
      <VERS vnumber="5">ܘܰܠܝܰܘܡܳܐ ܐ̄ܚܪܺܢܳܐ ܐܶܬ݁ܟ݂ܰܢܰܫܘ ܐܰܪܟܽ݁ܘܢܶܐ ܘܩܰܫܺܝܫܶܐ ܘܣܳܦ݁ܪܶܐ:</VERS>
      <VERS vnumber="6">ܘܳܐܦ݁ ܚܰܢܳܢ ܪܰܒ݂-ܟ݂ܳܗܢܶܐ ܘܩܰܝܳܦܳ݁ܐ ܘܝܽܘܚܰܢܳܢ ܘܰܐܠܶܟ݂ܣܰܢܕ݂ܪܳܘܣ ܘܰܐܝܠܶܝܢ ܕ݂ܺܐܝܬܰ݁ܝܗܽܘܢ ܗ̄ܘܰܘ ܡܶܢ ܫܰܪܒ݂ܬܳ݁ܐ ܕ݂ܪܰܒ݂ܰܝ ܟ݂ܳܗܢܶܐ:</VERS>
      <VERS vnumber="7">ܘܟܰ݁ܕ݁ ܐܰܩܺܝܡܘ ܐܶܢܽܘܢ ܒ݂ܰܡܨܰܥܬܳ݁ܐ ܡܫܰܐܠܺܝܢ ܗ̄ܘܰܘ ܠܗܽܘܢ ܕ݂ܒܰ݁ܐܝܢܳܐ ܚܺܝܠ ܐܰܘ ܒ݂ܰܐܝܢܳܐ ܫܶܡ ܥܒܰ݁ܕ݂ܬ݂ܽܘܢ ܗܳܕܶ݁ܐ:</VERS>
      <VERS vnumber="8">ܗܳܝܕ݂ܶܝܢ ܫܶܡܥܽܘܢ ܟ݂ܺܐܦܳ݁ܐ ܐܶܬ݁ܡܠܺܝ ܪܽܘܚܳܐ ܕ݂ܩܽܘܕ݁ܫܳܐ ܘܶܐܡܰܪ ܠܗܽܘܢ ܐܰܪܟܽ݁ܘܢܰܘܗ̄ܝ ܕ݂ܥܰܡܳܐ ܘܩܰܫܺܝܫܶܐ ܕ݂ܒܶ݁ܝܬ݁ ܐܺܝܣܪܳܝܶܠ ܫܡܰܥܘ:</VERS>
      <VERS vnumber="9">ܐܶܢ ܚܢܰܢ ܝܰܘܡܳܢܳܐ ܡܶܬ݂ܕܺ݁ܝܢܺܝܢ ܚ̄ܢܰܢ ܡܶܢܟܽ݁ܘܢ ܥܰܠ ܫܰܦ݂ܺܝܪܬ݂ܳܐ ܕ݂ܰܗܘܳܬ݁ ܠܒܰ݁ܪܢܳܫܳܐ ܟ݂ܪܺܝܗܳܐ ܕ݂ܰܒ݁ܡܳܢܳܐ ܗܳܢܳܐ ܐܶܬܰ݁ܐܣܺܝ:</VERS>
      <VERS vnumber="10">ܗܳܕܶ݁ܐ ܬ݂ܶܬܺ݁ܝܕܰ݁ܥ ܠܟܽ݁ܘܢ ܘܰܠܟܽ݁ܠܶܗ ܥܰܡܳܐ ܕ݂ܺܐܝܣܪܳܝܶܠ ܕ݂ܒܰ݁ܫܡܶܗ ܕ݂ܝܶܫܽܘܥ ܡܫܺܝܚܳܐ ܢܳܨܪܳܝܳܐ ܗܰܘ ܕ݂ܰܐܢ̄ܬ݂ܽܘܢ ܙܩܰܦ݁ܬ݂ܽܘܢܳܝܗ̄ܝ ܗܰܘ ܕ݂ܰܐܩܺܝܡ ܐܰܠܳܗܳܐ ܡܶܢ ܒ݂ܶܝܬ݁ ܡܺܝܬܶ݁ܐ ܒ݂ܶܗ ܒ݂ܗܰܘ ܗܳܐ ܩܳܐܶܡ ܗܳܢܳܐ ܩܕܳ݁ܡܰܝܟ݂ܽܘܢ ܟ݂ܰܕ݁ ܚܠܺܝܡ:</VERS>
      <VERS vnumber="11">ܗܳܢܰܘ ܟ݂ܺܐܦܳ݁ܐ ܕ݂ܰܐܣܠܺܝܬ݂ܽܘܢ ܐܰܢ̄ܬ݂ܽܘܢ ܒ݂ܰܢܳܝܶܐ ܘܗܽܘ ܗܘܳܐ ܠܪܺܝܫ ܩܰܪܢܳܐ:</VERS>
      <VERS vnumber="12">ܘܠܰܝܬ݂ ܒ݂ܐ̄ܢܳܫ ܐ̄ܚܪܺܝܢ ܦ݂ܽܘܪܩܳܢܳܐ ܠܳܐ ܓ݂ܶܝܪ ܐܺܝܬ݁ ܫܡܳܐ ܐ̄ܚܪܺܢܳܐ ܬ݂ܚܶܝܬ݁ ܫܡܰܝܳܐ ܕ݂ܶܐܬܺ݁ܝܗܶܒ݁ ܠܰܒ݁ܢܰܝܢܳܫܳܐ ܕ݂ܒܶ݁ܗ ܘܳܠܶܐ ܠܡܶܚܳܐ: ܣ</VERS>
      <VERS vnumber="13">ܘܟܰ݁ܕ݁ ܫܡܰܥܘ ܡܶܠܬܶ݁ܗ ܕ݂ܫܶܡܥܽܘܢ ܘܰܕ݁ܝܽܘܚܰܢܳܢ ܕ݂ܥܺܝܢ ܒ݂ܰܓ݁ܠܶܐ ܐܰܡܪܽܘܗ ܐܶܣܬ݂ܰܟ݂ܰܠܘ ܕ݂ܠܳܐ ܝܳܕ݁ܥܺܝܢ ܣܶܦ݁ܪܳܐ ܘܗܶܕ݁ܝܽܘܛܶܐ ܐܶܢܽܘܢ ܘܰܬ݁ܗܰܪܘ ܒ݂ܗܽܘܢ ܘܶܐܫܬ݂ܰܘܕ݂ܰܥܘ ܐܶܢܽܘܢ ܕ݂ܥܰܡ ܝܶܫܽܘܥ ܡܶܬ݁ܗܰܦ݂ܟܺ݁ܝܢ ܗ̄ܘܰܘ:</VERS>
      <VERS vnumber="14">ܘܚܳܙܶܝܢ ܗ̄ܘܰܘ ܕ݂ܩܳܐܶܡ ܗ̄ܘܳܐ ܥܰܡܗܽܘܢ ܚܓܺ݁ܝܪܳܐ ܗܰܘ ܕ݂ܶܐܬܰ݁ܐܣܺܝ ܘܠܳܐ ܡܶܫܟ݂ܚܺܝܢ ܗ̄ܘܰܘ ܡܶܕ݂ܶܡ ܠܡܺܐܡܰܪ ܠܽܘܩܒܰ݁ܠܗܽܘܢ:</VERS>
      <VERS vnumber="15">ܗܳܝܕ݂ܶܝܢ ܦ݂ܩܰܕ݁ܘ ܕ݂ܢܰܦ݂ܩܽܘܢ ܐܶܢܽܘܢ ܡܶܢ ܟ݂ܶܢܫܗܽܘܢ ܘܳܐܡܪܺܝܢ ܗ̄ܘܰܘ ܚܰܕ݁ ܠܚܰܕ݁:</VERS>
      <VERS vnumber="16">ܡܳܢܳܐ ܢܶܥܒ݂ܶܕ݁ ܠܗܽܘܢ ܠܓܰ݁ܒ݁ܪܶܐ ܗܳܠܶܝܢ ܗܳܐ ܓ݂ܶܝܪ ܐܳܬܳ݁ܐ ܓ݂ܠܺܝܬܳ݁ܐ ܕ݂ܰܗܘܳܬ݁ ܒ݂ܺܐܝܕܰ݁ܝܗܽܘܢ ܠܟܽ݁ܠܗܽܘܢ ܥܳܡܽܘܪܶܝܗ ܕ݂ܽܐܘܪܺܫܠܶܡ ܐܶܬ݁ܝܰܕ݁ܥܰܬ݁ ܘܠܳܐ ܡܶܫܟ݂ܚܺܝܢܰܢ ܕ݂ܢܶܟ݁ܦ݂ܽܘܪ:</VERS>
      <VERS vnumber="17">ܐܶܠܳܐ ܕ݂ܠܳܐ ܝܰܬ݂ܺܝܪܳܐܝܺܬ݁ ܢܶܦ݂ܽܘܩ ܒ݂ܥܰܡܳܐ ܛܶܒ݂ܳܐ ܗܳܢܳܐ ܢܶܬ݁ܠܰܚܰܡ ܠܗܽܘܢ ܕ݂ܬܽ݁ܘܒ݁ ܠܳܐ ܢܡܰܠܠܽܘܢ ܒ݂ܰܫܡܳܐ ܗܳܢܳܐ ܠܐ̄ܢܳܫ ܡܶܢ ܒ݂ܢܰܝܢܳܫܳܐ:</VERS>
      <VERS vnumber="18">ܘܰܩܪܰܘ ܐܶܢܽܘܢ ܘܦܰ݁ܩܶܕ݁ܘ ܐܶܢܽܘܢ ܕ݂ܠܰܓ݁ܡܳܪ ܠܳܐ ܢܡܰܠܠܽܘܢ ܘܠܳܐ ܢܰܠܦܽ݁ܘܢ ܒ݂ܫܶܡ ܝܶܫܽܘܥ:</VERS>
      <VERS vnumber="19">ܥܢܰܘ ܫܶܡܥܽܘܢ ܟ݂ܺܐܦܳ݁ܐ ܘܝܽܘܚܰܢܳܢ ܘܶܐܡܰܪܘ ܠܗܽܘܢ ܐܶܢ ܟ݂ܺܐܢܳܐ ܩܕܳ݁ܡ ܐܰܠܳܗܳܐ ܕ݂ܰܠܟܽ݁ܘܢ ܢܶܫܡܰܥ ܝܰܬ݂ܺܝܪ ܡܶܢ ܐܰܠܳܗܳܐ ܕ݂ܽܘܢܘ:</VERS>
      <VERS vnumber="20">ܠܳܐ ܓ݂ܶܝܪ ܡܶܫܟ݂ܚܺܝܢ ܚ̄ܢܰܢ ܕ݂ܡܳܐ ܕ݂ܰܚܙܰܝܢ ܘܰܫܡܰܥܢ ܕ݂ܠܳܐ ܢܡܰܠܠܺܝܘܗ̄ܝ:</VERS>
      <VERS vnumber="21">ܘܶܐܬ݁ܠܰܚܰܡܘ ܠܗܽܘܢ ܘܰܫܪܰܘ ܐܶܢܽܘܢ ܠܳܐ ܓ݂ܶܝܪ ܐܶܫܟ݂ܰܚܘ ܠܗܽܘܢ ܥܶܠܬܳ݁ܐ ܕ݂ܰܢܣܺܝܡܽܘܢ ܒ݂ܪܺܫܗܽܘܢ ܡܶܛܽܠ ܥܰܡܳܐ ܟ݂ܽܠܢܳܫ ܓ݂ܶܝܪ ܡܫܰܒ݂ܰܚ ܗ̄ܘܳܐ ܠܰܐܠܳܗܳܐ ܥܰܠ ܡܶܕ݂ܶܡ ܕ݂ܰܗܘܳܐ:</VERS>
      <VERS vnumber="22">ܝܰܬ݂ܺܝܪ ܓ݂ܶܝܪ ܡܶܢ ܒ݂ܰܪ ܐܰܪܒ݂ܥܺܝܢ ܫܢܺܝܢ ܐܺܝܬܰ݁ܘܗ̄ܝ ܗ̄ܘܳܐ ܓ݂ܰܒ݁ܪܳܐ ܗܰܘ ܕ݂ܰܗܘܳܬ݁ ܒ݂ܶܗ ܗܳܕܶ݁ܐ ܐܳܬܳ݁ܐ ܕ݂ܳܐܣܝܽܘܬܳ݁ܐ:</VERS>
      <VERS vnumber="23">ܘܟܰ݁ܕ݁ ܐܶܫܬ݂ܪܺܝܘ ܐܶܬܰ݁ܘ ܠܘܳܬ݁ ܐܰܚܰܝܗܽܘܢ ܘܶܐܫܬ݂ܰܥܺܝܘ ܠܗܽܘܢ ܟ݂ܽܠ ܡܳܐ ܕ݂ܶܐܡܰܪܘ ܟ݂ܳܗܢܶܐ ܘܩܰܫܺܝܫܶܐ ܣ݂ ܣ݂:</VERS>
      <VERS vnumber="24">ܘܗܶܢܽܘܢ ܟ݂ܰܕ݁ ܫܡܰܥܘ ܐܰܟ݁ܚܰܕ݁ ܐܰܪܺܝܡܘ ܩܳܠܗܽܘܢ ܠܘܳܬ݁ ܐܰܠܳܗܳܐ ܘܶܐܡܰܪܘ ܡܳܪܝܳܐ ܐܰܢ̄ܬ݂ ܗܽ̄ܘ ܐܰܠܳܗܳܐ ܕ݂ܰܥܒܰ݁ܕ݂ܬ݂ ܫܡܰܝܳܐ ܘܰܐܪܥܳܐ ܘܝܰܡ̄ܡܶܐ ܘܟܽ݁ܠ ܕ݂ܺܐܝܬ݁ ܒ݂ܗܽܘܢ:</VERS>
      <VERS vnumber="25">ܘܰܐܢ̄ܬ݂ ܗܽ̄ܘ ܕ݂ܡܰܠܶܠܬ݂ ܒ݂ܝܰܕ݁ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡ ܕ݂ܰܘܺܝܕ݁ ܥܰܒ݁ܕ݂ܳܟ݁ ܠܡܳܢܳܐ ܪܓܰ݁ܫܘ ܥܰܡ̄ܡܶܐ ܘܶܐܡܘܳܬܳ݁ܐ ܪܢܰܝ ܣܪܺܝܩܽܘܬܳ݁ܐ:</VERS>
      <VERS vnumber="26">ܩܳܡܘ ܡܰܠܟ݂ܶܐ ܕ݂ܰܐܪܥܳܐ ܘܫܰܠܺܝܛܳܢܶܐ ܘܶܐܬ݁ܡܰܠܰܟ݁ܘ ܐܰܟ݁ܚܕܳ݁ܐ ܥܰܠ ܡܳܪܝܳܐ ܘܥܰܠ ܡܫܺܝܚܶܗ:</VERS>
      <VERS vnumber="27">ܐܶܬ݁ܟ݂ܰܢܰܫܘ ܓ݂ܶܝܪ ܫܰܪܺܝܪܳܐܝܺܬ݁ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ ܥܰܠ ܩܰܕ݂ܺܝܫܳܐ ܒ݂ܪܳܟ݁ ܝܶܫܽܘܥ ܐܰܝܢܳܐ ܕ݂ܰܐܢ̄ܬ݂ ܡܫܰܚܬ݂ ܗܶܪܳܘܕܶ݁ܣ ܘܦ݂ܺܝܠܰܛܳܘܣ ܥܰܡ ܥܰܡ̄ܡܶܐ ܘܟܶ݁ܢܫܳܐ ܕ݂ܺܐܝܣܪܳܝܶܠ:</VERS>
      <VERS vnumber="28">ܠܡܶܥܒ݂ܰܕ݁ ܟ݂ܽܠ ܡܳܐ ܕ݂ܺܐܝܕܳ݁ܟ݁ ܘܨܶܒ݁ܝܳܢܳܟ݁ ܩܰܕ݂ܶܡ ܪܫܰܡ ܕ݂ܢܶܗܘܶܐ:</VERS>
      <VERS vnumber="29">ܘܳܐܦ݁ ܗܳܫܳܐ ܡܳܪܝܳܐ ܚܽܘܪ ܘܰܚܙܺܝ ܠܠܽܘܚܳܡܰܝܗܽܘܢ ܘܗܰܒ݁ ܠܥܰܒ݁ܕ݂ܰܝܟְ݂ ܕ݂ܥܺܝܢ ܒ݂ܰܓ݁ܠܶܐ ܢܶܗܘܽܘܢ ܡܰܟ݁ܪܙܺܝܢ ܡܶܠܬܳ݁ܟ݁:</VERS>
      <VERS vnumber="30">ܟ݂ܰܕ݁ ܐܺܝܕܳ݁ܟ݁ ܡܰܘܫܶܛ ܐܰܢ̄ܬ݂ ܠܳܐܣܘܳܬܳ݁ܐ ܘܠܰܓ݁ܒܰ݁ܪܘܳܬܳ݁ܐ ܘܠܳܐܬ݁ܘܳܬܳ݁ܐ ܕ݂ܢܶܗܘܝܳܢ ܒ݂ܰܫܡܶܗ ܕ݂ܰܒ݁ܪܳܟ݁ ܩܰܕ݂ܺܝܫܳܐ ܝܶܫܽܘܥ:</VERS>
      <VERS vnumber="31">ܘܟܰ݁ܕ݁ ܒ݂ܥܰܘ ܘܶܐܬ݁ܟ݂ܰܫܰܦ݁ܘ ܐܶܬ݂ܬ݂ܙܺܝܥ ܐܰܬ݁ܪܳܐ ܕ݂ܒܶ݁ܗ ܟ݂ܢܺܝܫܺܝܢ ܗ̄ܘܰܘ ܘܶܐܬ݁ܡܠܺܝܘ ܟ݂ܽܠܗܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܡܡܰܠܠܺܝܢ ܗ̄ܘܰܘ ܥܺܝܢ ܒ݂ܰܓ݁ܠܶܐ ܡܶܠܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="32">ܐܺܝܬ݁ ܗ̄ܘܳܐ ܕ݂ܶܝܢ ܠܟܶ݁ܢܫܳܐ ܕ݂ܐ̄ܢܳܫܳܐ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܚܕܳ݁ܐ ܢܦܶ݁ܫ ܘܚܰܕ݁ ܪܶܥܝܳܢ ܘܠܳܐ ܐ̄ܢܳܫ ܡܶܢܗܽܘܢ ܐܳܡܰܪ ܗ̄ܘܳܐ ܥܰܠ ܢܶܟ݁ܣܶܐ ܕ݂ܰܩܢܶܐ ܗ̄ܘܳܐ ܕ݂ܕܺ݁ܝܠܶܗ ܐܶܢܽܘܢ ܐܶܠܳܐ ܟ݂ܽܠ ܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܠܗܽܘܢ ܕ݂ܓܰ݁ܘܳܐ ܗܘܳܐ:</VERS>
      <VERS vnumber="33">ܘܰܒ݁ܚܰܝܠܳܐ ܪܰܒ݂ܳܐ ܡܰܣܗܕܺ݁ܝܢ ܗ̄ܘܰܘ ܗܶܢܽܘܢ ܫܠܺܝܚܶܐ ܥܰܠ ܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ ܘܛܰܝܒ݂ܽܘܬܳ݁ܐ ܪܰܒ݂ܬܳ݁ܐ ܐܺܝܬ݁ ܗ̄ܘܳܬ݁ ܥܰܡ ܟ݂ܽܠܗܽܘܢ:</VERS>
      <VERS vnumber="34">ܘܐ̄ܢܳܫ ܠܰܝܬ݂ ܗ̄ܘܳܐ ܒ݂ܗܽܘܢ ܕ݂ܰܨܪܺܝܟ݁ ܐܰܝܠܶܝܢ ܓ݂ܶܝܪ ܕ݂ܰܩܢܶܝܢ ܗ̄ܘܰܘ ܩܽܘܪܝܳܐ ܘܒܳ݁ܬ݂ܶܐ ܡܙܰܒ݂ܢܺܝܢ ܗ̄ܘܰܘ ܘܡܰܝܬ݂ܶܝܢ ܕ݂ܡܰܝܳܐ ܕ݂ܡܶܕ݂ܶܡ ܕ݂ܡܶܙܕ݂ܰܒ݂ܰܢ:</VERS>
      <VERS vnumber="35">ܘܣܳܝܡܺܝܢ ܠܘܳܬ݁ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ ܘܡܶܬܺ݁ܝܗܶܒ݁ ܗ̄ܘܳܐ ܠܐ̄ܢܳܫ ܐ̄ܢܳܫ ܐܰܝܟ݁ ܡܶܕ݂ܶܡ ܕ݂ܰܣܢܺܝܩ ܗ̄ܘܳܐ: ܣ</VERS>
      <VERS vnumber="36">ܝܰܘܣܶܦ݁ ܕ݂ܶܝܢ ܗܰܘ ܕ݂ܶܐܬ݁ܟ݂ܰܢܺܝ ܒ݂ܰܪܢܰܒܰ݁ܐ ܡܶܢ ܫܠܺܝܚܶܐ ܕ݂ܡܶܬ݂ܬ݂ܰܪܓ݂ܰܡ ܒ݂ܪܳܐ ܕ݂ܒܽ݁ܘܝܳܐܳܐ ܠܶܘܳܝܳܐ ܡܶܢ ܐܰܬ݁ܪܳܐ ܕ݂ܩܽܘܦ݂ܪܳܣ:</VERS>
      <VERS vnumber="37">ܐܺܝܬ݁ ܗ̄ܘܳܐ ܠܶܗ ܩܪܺܝܬܳ݁ܐ ܘܙܰܒ݂ܢܳܗ ܘܰܐܝܬ݂ܺܝ ܕ݂ܡܶܝܗ ܘܣܳܡ ܩܕܳ݁ܡ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ:</VERS>
    </CHAPTER>
    <CHAPTER cnumber="5">
      <VERS vnumber="1">ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗܘܳܐ ܚܰܢܰܢܝܳܐ ܥܰܡ ܐܰܢ̄ܬ݂ܬܶ݁ܗ ܕ݂ܰܫܡܳܗ ܗܘܳܐ ܫܰܦ݂ܺܝܪܳܐ ܙܰܒ݂ܶܢ ܗ̄ܘܳܐ ܩܪܺܝܬܶ݁ܗ:</VERS>
      <VERS vnumber="2">ܘܰܫܩܰܠ ܡܶܢ ܛܺܝܡܶܝܗ ܘܛܰܫܺܝ ܟ݂ܰܕ݁ ܪܓܺ݁ܝܫܳܐ ܗ̄ܘܳܬ݁ ܒ݂ܶܗ ܐܰܢ̄ܬ݂ܬܶ݁ܗ ܘܰܐܝܬ݂ܺܝ ܡܶܢܶܗ ܡܶܢ ܟ݂ܶܣܦ݂ܳܐ ܘܣܳܡ ܩܕܳ݁ܡ ܪܶܓ݁ܠܰܝܗܽܘܢ ܕ݂ܰܫܠܺܝܚܶܐ:</VERS>
      <VERS vnumber="3">ܘܶܐܡܰܪ ܠܶܗ ܫܶܡܥܽܘܢ ܚܰܢܰܢܝܳܐ ܡܳܢܰܘ ܕ݂ܗܳܟܰ݁ܢܳܐ ܡܠܳܐ ܣܳܛܳܢܳܐ ܠܶܒ݂ܳܟ݁ ܕ݂ܰܬ݂ܕܰ݁ܓ݂ܶܠ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܬ݂ܛܰܫܶܐ ܡܶܢ ܟ݂ܶܣܦ݂ܳܐ ܕ݂ܰܕ݁ܡܶܝܗ ܕ݂ܰܩܪܺܝܬܳ݁ܐ:</VERS>
      <VERS vnumber="4">ܠܳܐ ܗ̄ܘܳܐ ܕ݂ܺܝܠܳܟ݁ ܗܘܳܬ݁ ܥܰܕ݁ܠܳܐ ܬ݂ܶܙܕ݂ܰܒ݂ܰܢ ܘܡܶܢ ܕ݂ܶܐܙܕ݂ܰܒ݂ܢܰܬ݁ ܬ݂ܽܘܒ݁ ܐܰܢ̄ܬ݂ ܫܰܠܺܝܛ ܗ̄ܘܰܝܬ݂ ܥܰܠ ܕ݂ܡܶܝܗ ܠܡܳܢܳܐ ܣܳܡܬ݂ ܒ݂ܠܶܒ݂ܳܟ݁ ܕ݂ܬܶ݁ܥܒ݂ܶܕ݁ ܨܒܽ݁ܘܬܳ݁ܐ ܗܳܕܶ݁ܐ ܠܳܐ ܕ݂ܰܓ݂ܶܠܬ݂ ܒ݂ܰܒ݁ܢܰܝ-ܐ̄ܢܳܫܳܐ ܐܶܠܳܐ ܒ݂ܰܐܠܳܗܳܐ:</VERS>
      <VERS vnumber="5">ܘܟܰ݁ܕ݁ ܫܡܰܥ ܚܰܢܰܢܝܳܐ ܗܳܠܶܝܢ ܡܶܠܶܐ ܢܦܰ݁ܠ ܘܡܺܝܬ݁ ܘܰܗܘܳܬ݁ ܕ݂ܶܚܠܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܗܽܘܢ ܗܳܠܶܝܢ ܕ݂ܰܫܡܰܥܘ:</VERS>
      <VERS vnumber="6">ܘܩܳܡܘ ܐܰܝܠܶܝܢ ܕ݂ܰܥܠܰܝܡܺܝܢ ܒ݂ܗܽܘܢ ܘܟܰ݁ܢܫܽܘܗ̄ܝ ܘܰܐܦ݂ܶܩܘ ܩܰܒ݁ܪܽܘܗ̄ܝ:</VERS>
      <VERS vnumber="7">ܘܡܶܢ-ܒ݂ܳܬܰ݁ܪ ܕ݂ܰܗܘܰܝ ܬ݂ܠܳܬ݁ ܫܳܥܺܝܢ ܐܳܦ݁ ܐܰܢ̄ܬ݂ܬܶ݁ܗ ܥܶܠܰܬ݁ ܟ݂ܰܕ݁ ܠܳܐ ܝܳܕ݁ܥܳܐ ܗ̄ܘܳܬ݁ ܡܳܢܳܐ ܗܘܳܐ:</VERS>
      <VERS vnumber="8">ܐܳܡܰܪ ܠܳܗ ܫܶܡܥܽܘܢ ܐܶܡܰܪ ܠܺܝ ܐܶܢ ܒ݂ܗܳܠܶܝܢ ܕ݂ܡܰܝܳܐ ܙܰܒ݂ܶܢܬ݂ܽܘܢ ܩܪܺܝܬܳ݁ܐ ܗܺܝ ܕ݂ܶܝܢ ܐܶܡܪܰܬ݁ ܐܺܝܢ ܒ݂ܗܳܠܶܝܢ ܕ݂ܡܰܝܳܐ:</VERS>
      <VERS vnumber="9">ܐܳܡܰܪ ܠܳܗ ܫܶܡܥܽܘܢ ܡܶܛܽܠ ܕ݂ܶܐܫܬ݂ܘܺܝܬ݂ܽܘܢ ܠܰܡܢܰܣܳܝܽܘ ܪܽܘܚܶܗ ܕ݂ܡܳܪܝܳܐ ܗܳܐ ܪܶܓ݁ܠܰܝܗܽܘܢ ܕ݂ܩܳܒܽ݁ܘܪܰܘܗ̄ܝ ܕ݂ܒܰ݁ܥܠܶܟ݁ܝ ܒ݂ܬܰ݁ܪܥܳܐ ܘܗܶܢܽܘܢ ܢܰܦ݂ܩܽܘܢܶܟ݁ܝ:</VERS>
      <VERS vnumber="10">ܘܒܳ݁ܗ ܒ݂ܫܳܥܬܳ݁ܐ ܢܶܦ݁ܠܰܬ݁ ܩܕܳ݁ܡ ܪܶܓ݁ܠܰܝܗܽܘܢ ܘܡܺܝܬܰ݁ܬ݁ ܘܥܰܠܘ ܥܠܰܝܡܶܐ ܗܳܢܽܘܢ ܘܶܐܫܟ݂ܚܽܘܗ ܟ݂ܰܕ݁ ܡܺܝܬܳ݁ܐ ܘܰܩܦܰ݁ܣܘ ܐܰܘܒ݂ܶܠܘ ܩܰܒ݁ܪܽܘܗ ܥܰܠ-ܓ݂ܶܢ̄ܒ݁ ܒ݂ܰܥܠܳܗ:</VERS>
      <VERS vnumber="11">ܘܰܗܘܳܬ݁ ܕ݂ܶܚܠܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܳܗ ܥܺܕ݂̄ܬ݂ܳܐ ܘܰܒ݁ܟܽ݁ܠܗܽܘܢ ܗܳܢܽܘܢ ܕ݂ܰܫܡܰܥܘ: ܣ</VERS>
      <VERS vnumber="12">ܘܗܳܘܝܳܢ ܗ̄ܘܰܝ ܒ݂ܝܰܕ݁ ܫܠܺܝܚܶܐ ܐܳܬ݁ܘܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܥܰܡܳܐ ܘܟܽ݁ܠܗܽܘܢ ܟ݂ܢܺܝܫܺܝܢ ܗ̄ܘܰܘ ܐܰܟ݁ܚܕܳ݁ܐ ܒ݂ܶܐܣܛܘܳܐ ܕ݂ܰܫܠܶܝܡܽܘܢ:</VERS>
      <VERS vnumber="13">ܘܡܶܢ ܐ̄ܢܳܫܳܐ ܐ̄ܚܪܳܢܶܐ ܐ̄ܢܳܫ ܠܳܐ ܡܰܡܪܰܚ ܗ̄ܘܳܐ ܕ݂ܢܶܬ݁ܩܰܪܰܒ݁ ܠܘܳܬ݁ܗܽܘܢ ܐܶܠܳܐ ܡܰܘܪܶܒ݁ ܗ̄ܘܳܐ ܠܗܽܘܢ ܥܰܡܳܐ:</VERS>
      <VERS vnumber="14">ܘܝܰܬ݂ܺܝܪ ܡܶܬ݂ܬ݂ܰܘܣܦܳ݁ܢ ܗ̄ܘܰܘ ܐܰܝܠܶܝܢ ܕ݂ܰܡܗܰܝܡܢܺܝܢ ܗ̄ܘܰܘ ܒ݂ܡܳܪܝܳܐ ܟ݂ܶܢܫܳܐ ܕ݂ܓܰ݁ܒ݁ܪܶܐ ܘܰܕ݁ܢܶܫܶܐ:</VERS>
      <VERS vnumber="15">ܐܰܝܟ݂ܰܢܳܐ ܕ݂ܰܒ݁ܫܽܘܩܶܐ ܡܰܦ݂ܩܺܝܢ ܗ̄ܘܰܘ ܠܰܟ݁ܪܺܝܗܶܐ ܟ݂ܰܕ݁ ܪܡܶܝܢ ܗ̄ܘܰܘ ܒ݂ܥܰܪܣܳܬܳ݁ܐ ܕ݂ܶܐܡܰܬ݁ܝ ܕ݂ܢܶܗܘܶܐ ܐܳܬܶ݁ܐ ܫܶܡܥܽܘܢ ܐܳܦܶ݁ܢ ܛܶܠܳܢܺܝܬܶ݁ܗ ܬ݂ܰܓ݂ܶܢ ܥܠܰܝܗܽܘܢ:</VERS>
      <VERS vnumber="16">ܐܳܬܶ݁ܝܢ ܗ̄ܘܰܘ ܕ݂ܶܝܢ ܣܰܓ݂ܺܝܶܐܐ ܠܘܳܬ݁ܗܽܘܢ ܡܶܢ ܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܕ݂ܰܚܕܳ݁ܪܰܝ ܐܽܘܪܺܫܠܶܡ ܟ݂ܰܕ݁ ܡܰܝܬ݂ܶܝܢ ܗ̄ܘܰܘ ܟ݂ܪܺܝܗܶܐ ܘܰܐܝܠܶܝܢ ܕ݂ܗܳܘܝܳܢ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܘܡܶܬ݁ܚܰܠܡܺܝܢ ܗ̄ܘܰܘ ܟ݂ܽܠܗܽܘܢ: ܣ</VERS>
      <VERS vnumber="17">ܘܶܐܬ݁ܡܠܺܝ ܗ̄ܘܳܐ ܚܣܳܡܳܐ ܪܰܒ݂ ܟ݂ܳܗܢܶܐ ܘܟܽ݁ܠܗܽܘܢ ܕ݂ܥܰܡܶܗ ܕ݂ܺܐܝܬܰ݁ܝܗܽܘܢ ܗ̄ܘܰܘ ܡܶܢ ܝܽܘܠܦ݂ܳܢܳܐ ܕ݂ܙܰܕ݂ܽܘܩܳܝܶܐ:</VERS>
      <VERS vnumber="18">ܘܰܐܪܡܺܝܘ ܐܺܝܕܰ݁ܝܳܐ ܥܰܠ ܫܠܺܝܚܶܐ ܘܶܐܚܰܕ݁ܘ ܐܶܣܰܪܘ ܐܶܢܽܘܢ ܒ݂ܶܝܬ݁-ܐܰܣܺܝܪܶܐ:</VERS>
      <VERS vnumber="19">ܗܳܝܕ݂ܶܝܢ ܒ݂ܠܺܠܝܳܐ ܡܰܠܰܐܟܳ݁ܐ ܕ݂ܡܳܪܝܳܐ ܦ݂ܬܰ݁ܚ ܬ݂ܰܪܥܳܐ ܕ݂ܒܶ݁ܝܬ݁-ܐܰܣܺܝܪܶܐ ܘܰܐܦ݂ܶܩ ܐܶܢܽܘܢ ܘܶܐܡܰܪ ܠܗܽܘܢ:</VERS>
      <VERS vnumber="20">ܙܶܠܘ ܩܽܘܡܘ ܒ݂ܗܰܝܟ݂ܠܳܐ ܘܡܰܠܶܠܘ ܠܥܰܡܳܐ ܟ݂ܽܠܗܶܝܢ ܡܶܠܶܐ ܗܳܠܶܝܢ ܕ݂ܚܰܝܶܐ:</VERS>
      <VERS vnumber="21">ܘܰܢܦܰ݁ܩܘ ܥܶܕ݂ܳܢ ܫܰܦ݁ܪܳܐ ܘܥܰܠܘ ܠܗܰܝܟ݂ܠܳܐ ܘܡܰܠܦܺ݁ܝܢ ܗ̄ܘܰܘ ܣ ܪܰܒ݂ ܟ݂ܳܗܢܶܐ ܕ݂ܶܝܢ ܘܰܐܝܠܶܝܢ ܕ݂ܥܰܡܶܗ ܩܪܰܘ ܠܚܰܒ݁ܪܰܝܗܽܘܢ ܘܰܠܩܰܫܺܝܫܶܐ ܕ݂ܺܐܝܣܪܳܝܶܠ ܘܫܰܕ݂ܰܪܘ ܠܒܶ݁ܝܬ݁-ܐܰܣܺܝܪܶܐ ܕ݂ܢܰܝܬ݂ܽܘܢ ܐܶܢܽܘܢ ܠܰܫܠܺܝܚܶܐ:</VERS>
      <VERS vnumber="22">ܘܟܰ݁ܕ݁ ܐܶܙܰܠܘ ܐܰܝܠܶܝܢ ܕ݂ܶܐܫܬ݂ܰܕ݂ܰܪܘ ܡܶܢܗܽܘܢ ܠܳܐ ܐܶܫܟ݂ܰܚܘ ܐܶܢܽܘܢ ܒ݂ܶܝܬ݁ ܐܰܣܺܝܪܶܐ ܘܰܗܦܰ݁ܟ݁ܘ ܐܶܬܰ݁ܘ:</VERS>
      <VERS vnumber="23">ܐܳܡܪܺܝܢ ܐܶܫܟ݂ܰܚܢ ܒ݂ܶܝܬ݁-ܐܰܣܺܝܪܶܐ ܕ݂ܰܐܚܺܝܕ݁ ܙܗܺܝܪܳܐܝܺܬ݁ ܘܳܐܦ݁ ܠܢܳܛܽܘܪܶܐ ܕ݂ܩܳܝܡܺܝܢ ܥܰܠ ܬ݂ܰܪܥܶܐ ܘܰܦ݁ܬܰ݁ܚܢ ܘܐ̄ܢܳܫ ܠܳܐ ܐܶܫܟ݂ܰܚܢ ܬ݂ܰܡܳܢ:</VERS>
      <VERS vnumber="24">ܘܟܰ݁ܕ݁ ܫܡܰܥܘ ܗܳܠܶܝܢ ܡܶܠܶܐ ܪܰܒ݂ܰܝ ܟ݂ܳܗܢܶܐ ܘܰܐܪܟܽ݁ܘܢܶܐ ܕ݂ܗܰܝܟ݂ܠܳܐ ܬ݂ܰܘܺܝܪܺܝܢ ܗ̄ܘܰܘ ܥܠܰܝܗܽܘܢ ܘܡܶܬ݁ܚܰܫܒܺ݁ܝܢ ܗ̄ܘܰܘ ܕ݂ܡܳܢܳܐ ܗ̄ܝ ܗܳܕܶ݁ܐ:</VERS>
      <VERS vnumber="25">ܘܶܐܬܳ݁ܐ ܐ̄ܢܳܫ ܐܰܘܕ݂ܰܥ ܐܶܢܽܘܢ ܕ݂ܗܳܢܽܘܢ ܓ݂ܰܒ݁ܪܶܐ ܕ݂ܰܚܒܰ݁ܫܬ݂ܽܘܢ ܒ݂ܶܝܬ݁-ܐܰܣܺܝܪܶܐ ܗܳܐ ܩܳܝܡܺܝܢ ܒ݂ܗܰܝܟ݂ܠܳܐ ܘܡܰܠܦܺ݁ܝܢ ܠܥܰܡܳܐ:</VERS>
      <VERS vnumber="26">ܗܳܝܕ݂ܶܝܢ ܐܶܙܰܠܘ ܐܰܪܟܽ݁ܘܢܶܐ ܥܰܡ ܕ݂ܰܚܫܶܐ ܕ݂ܢܰܝܬ݂ܽܘܢ ܐܶܢܽܘܢ ܠܳܐ ܒ݂ܰܩܛܺܝܪܳܐ ܕ݂ܳܚܠܺܝܢ ܗ̄ܘܰܘ ܓ݂ܶܝܪ ܕ݂ܰܠܡܳܐ ܢܶܪܓ݂ܽܘܡ ܐܶܢܽܘܢ ܥܰܡܳܐ:</VERS>
      <VERS vnumber="27">ܘܟܰ݁ܕ݁ ܐܰܝܬ݂ܺܝܘ ܐܶܢܽܘܢ ܐܰܩܺܝܡܘ ܐܶܢܽܘܢ ܩܕܳ݁ܡ ܟ݂ܽܠܶܗ ܟ݂ܶܢܫܳܐ ܘܰܐܩܶܦ݁ ܗ̄ܘܳܐ ܪܰܒ݂ ܟ݂ܳܗܢܶܐ ܠܡܺܐܡܰܪ ܠܗܽܘܢ:</VERS>
      <VERS vnumber="28">ܠܳܐ ܗ̄ܘܳܐ ܡܶܦ݁ܩܰܕ݁ ܦ݂ܩܰܕ݁ܢ ܗ̄ܘܰܝܢ ܠܟܽ݁ܘܢ ܕ݂ܰܠܐ̄ܢܳܫ ܠܳܐ ܬ݂ܰܠܦܽ݁ܘܢ ܒ݂ܰܫܡܳܐ ܗܳܢܳܐ ܐܰܢ̄ܬ݂ܽܘܢ ܕ݂ܶܝܢ ܗܳܐ ܡܠܰܝܬ݂ܽܘܢܳܗ ܠܽܐܘܪܺܫܠܶܡ ܡܶܢ ܝܽܘܠܦ݂ܳܢܟܽ݁ܘܢ ܘܨܳܒܶ݁ܝܢ ܐܢ̄ܬ݂ܽܘܢ ܕ݂ܬܰ݁ܝܬ݂ܽܘܢ ܥܠܰܝܢ ܕ݂ܡܶܗ ܕ݂ܓܰ݁ܒ݁ܪܳܐ ܗܳܢܳܐ ܣ݂ ܣ݂:</VERS>
      <VERS vnumber="29">ܥܢܳܐ ܫܶܡܥܽܘܢ ܥܰܡ ܫܠܺܝܚܶܐ ܘܶܐܡܰܪ ܠܗܽܘܢ ܠܰܐܠܳܗܳܐ ܘܳܠܶܐ ܠܡܶܬ݂ܛܦ݂ܳܣܽܘ ܝܰܬ݂ܺܝܪ ܡܶܢ ܕ݂ܠܰܒ݁ܢܰܝܢܳܫܳܐ:</VERS>
      <VERS vnumber="30">ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܐܰܩܺܝܡ ܠܝܶܫܽܘܥ ܐܰܝܢܳܐ ܕ݂ܰܐܢ̄ܬ݂ܽܘܢ ܩܛܰܠܬ݂ܽܘܢ ܟ݂ܰܕ݁ ܬ݂ܠܰܝܬ݂ܽܘܢܳܝܗ̄ܝ ܥܰܠ ܩܰܝܣܳܐ:</VERS>
      <VERS vnumber="31">ܠܶܗ ܠܗܳܢܳܐ ܐܰܩܺܝܡ ܐܰܠܳܗܳܐ ܪܺܫܳܐ ܘܡܰܚܝܳܢܳܐ ܘܰܐܪܺܝܡܶܗ ܒ݂ܝܰܡܺܝܢܶܗ ܐܰܝܟ݁ ܕ݂ܢܶܬ݂ܶܠ ܬ݂ܝܳܒ݂ܽܘܬܳ݁ܐ ܘܫܽܘܒ݁ܩܳܢ ܚܛܳܗܶܐ ܠܺܐܝܣܪܳܝܶܠ:</VERS>
      <VERS vnumber="32">ܘܰܚܢܰܢ ܣܳܗܕ݂ܶܐ ܚ̄ܢܰܢ ܕ݂ܡܶܠܶܐ ܗܳܠܶܝܢ ܘܪܽܘܚܳܐ ܕ݂ܩܽܘܕ݁ܫܳܐ ܗܰܘ ܕ݂ܝܰܗ̄ܒ݁ ܐܰܠܳܗܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܒ݂ܶܗ: ܣ</VERS>
      <VERS vnumber="33">ܘܟܰ݁ܕ݁ ܫܡܰܥܘ ܗ̄ܘܰܘ ܗܳܠܶܝܢ ܡܶܠܶܐ ܡܶܬ݁ܓ݂ܰܘܙܠܺܝܢ ܗ̄ܘܰܘ ܒ݂ܪܽܘܓ݁ܙܳܐ ܘܡܶܬ݁ܚܰܫܒܺ݁ܝܢ ܗ̄ܘܰܘ ܠܡܶܩܛܰܠ ܐܶܢܽܘܢ:</VERS>
      <VERS vnumber="34">ܘܩܳܡ ܗ̄ܘܳܐ ܚܰܕ݁ ܡܶܢ ܦ݂ܪܺܝܫܶܐ ܕ݂ܰܫܡܶܗ ܗܘܳܐ ܓ݂ܰܡܰܠܺܝܐܝܶܠ ܡܰܠܶܦ݁ ܢܳܡܽܘܣܳܐ ܘܰܡܝܰܩܰܪ ܡܶܢ ܟ݂ܽܠܶܗ ܥܰܡܳܐ ܘܰܦ݁ܩܰܕ݁ ܕ݂ܢܰܦ݂ܩܽܘܢ ܐܶܢܽܘܢ ܠܰܫܠܺܝܚܶܐ ܠܒܰ݁ܪ ܥܶܕ݂ܳܢܳܐ ܙܥܽܘܪܳܐ:</VERS>
      <VERS vnumber="35">ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܘܰܚܙܰܘ ܡܳܢܳܐ ܘܳܠܶܐ ܠܟܽ݁ܘܢ ܠܡܶܥܒ݂ܰܕ݁ ܥܰܠ ܗܳܠܶܝܢ ܐ̄ܢܳܫܳܐ:</VERS>
      <VERS vnumber="36">ܡܶܢ ܩܕܳ݁ܡ ܓ݂ܶܝܪ ܗܳܢܳܐ ܙܰܒ݁ܢܳܐ ܩܳܡ ܗ̄ܘܳܐ ܬ݂ܳܘܕܰ݁ܐ ܘܶܐܡܰܪ ܥܰܠ ܢܰܦ݁ܫܶܗ ܕ݂ܡܶܕ݂ܶܡ ܗܽ̄ܘ ܪܰܒ݁ ܘܶܐܙܰܠܘ ܒ݂ܳܬ݁ܪܶܗ ܐܰܝܟ݁ ܐܰܪܒ݂ܰܥܡܳܐܐ ܓ݂ܰܒ݁ܪܺܝܢ ܘܗܽܘ ܐܶܬ݁ܩܛܶܠ ܘܰܐܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܐܶܬ݁ܒ݂ܰܕ݂ܰܪܘ ܘܰܗܘܰܘ ܐܰܝܟ݁ ܠܳܐ ܡܶܕ݂ܶܡ:</VERS>
      <VERS vnumber="37">ܘܩܳܡ ܡܶܢ-ܒ݂ܳܬ݁ܪܶܗ ܝܺܗܽܘܕܳ݁ܐ ܓ݂ܠܺܝܠܳܝܳܐ ܒ݂ܝܰܘܡܳܬܳ݁ܐ ܕ݂ܡܶܬ݁ܟ݂ܰܬ݁ܒ݂ܺܝܢ ܗ̄ܘܰܘ ܐ̄ܢܳܫܳܐ ܒ݂ܰܟ݁ܣܶܦ݁ ܪܺܫܳܐ ܘܰܐܣܛܺܝ ܥܰܡܳܐ ܣܰܓ݂ܺܝܳܐܐ ܒ݂ܳܬ݁ܪܶܗ ܘܗܽܘ ܡܺܝܬ݁ ܘܟܽ݁ܠܗܽܘܢ ܐܰܝܠܶܝܢ ܕ݂ܳܐܙܺܠ̄ܝܢ ܗ̄ܘܰܘ ܒ݂ܳܬ݁ܪܶܗ ܐܶܬ݁ܒ݂ܰܕ݂ܰܪܘ:</VERS>
      <VERS vnumber="38">ܘܗܳܫܳܐ ܐܳܡܰܪ ܐ̄ܢܳܐ ܠܟܽ݁ܘܢ ܦ݂ܪܽܘܩܘ ܠܟܽ݁ܘܢ ܡܶܢ ܗܳܠܶܝܢ ܐ̄ܢܳܫܳܐ ܘܰܫܒܽ݁ܘܩܘ ܠܗܽܘܢ ܕ݂ܶܐܢ ܗܽ̄ܘ ܕ݂ܡܶܢ ܒ݂ܢܰܝܢܳܫܳܐ ܐܺܝܬܶ݁ܝܗ ܗܳܕܶ݁ܐ ܡܰܚܫܰܒ݁ܬ݂ܳܐ ܘܗܳܢܳܐ ܥܒܳ݁ܕܳ݁ܐ ܡܶܫܬ݂ܪܶܝܢ ܘܥܳܒ݁ܪܺܝܢ:</VERS>
      <VERS vnumber="39">ܐܶܢ ܕ݂ܶܝܢ ܡܶܢ ܐܰܠܳܗܳܐ ܗ̄ܘ ܠܳܐ ܡܳܛܝܳܐ ܒ݂ܺܐܝܕܰ݁ܝܟ݂ܽܘܢ ܕ݂ܰܬ݁ܒܰ݁ܛܠܽܘܢܳܝܗ̄ܝ ܕ݂ܰܠܡܳܐ ܬ݂ܶܫܬ݂ܰܟ݁ܚܽܘܢ ܠܟܽ݁ܘܢ ܕ݂ܠܽܘܩܒܰ݁ܠ ܐܰܠܳܗܳܐ ܩܳܝܡܺܝܢ ܐܢ̄ܬ݂ܽܘܢ:</VERS>
      <VERS vnumber="41">ܘܰܢܦܰ݁ܩܘ ܡܶܢ ܩܕܳ݁ܡܰܝܗܽܘܢ ܟ݂ܰܕ݁ ܚܳܕܶ݁ܝܢ ܕ݂ܰܫܘܰܘ ܗ̄ܘܰܘ ܡܶܛܽܠ ܫܡܳܐ ܕ݂ܢܶܨܛܰܥܪܽܘܢ:</VERS>
      <VERS vnumber="42">ܘܠܳܐ ܫܳܠܶܝܢ ܗ̄ܘܰܘ ܟ݂ܽܠܝܽܘܡ ܠܡܰܠܳܦܽ݁ܘ ܒ݂ܗܰܝܟ݂ܠܳܐ ܘܰܒ݁ܒܰ݁ܝܬ݂ܳܐ ܘܠܰܡܣܰܒ݂ܳܪܽܘ ܥܰܠ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܒ݁ܗܽܘܢ ܒ݂ܝܰܘܡܳܬܳ݁ܐ ܗܳܢܽܘܢ ܟ݂ܰܕ݁ ܣܓܺ݁ܝܘ ܬ݂ܰܠܡܺܝܕܶ݁ܐ ܪܰܛܶܢܘ ܗ̄ܘܰܘ ܝܰܘܢܳܝܶܐ ܬ݂ܰܠܡܺܝܕܶ݁ܐ ܥܰܠ ܥܶܒ݁ܪܳܝܶܐ ܕ݂ܡܶܬ݁ܒ݂ܰܣܝܳܢ ܗ̄ܘܰܝ ܐܰܪܡܠܳܬ݁ܗܽܘܢ ܒ݂ܬܶ݁ܫܡܶܫܬ݂ܳܐ ܕ݂ܟܽ݁ܠܝܽܘܡ:</VERS>
      <VERS vnumber="2">ܘܰܩܪܰܘ ܬ݂ܪܶܥܣܰܪ ܫܠܺܝܚܶܐ ܠܟܽ݁ܠܶܗ ܟ݂ܶܢܫܳܐ ܕ݂ܬܰ݁ܠܡܺܝܕܶ݁ܐ ܘܶܐܡܰܪܘ ܠܗܽܘܢ ܠܳܐ ܫܰܦ݂ܺܝܪ ܕ݂ܢܶܫܒ݂ܽܘܩ ܡܶܠܬܳ݁ܐ ܕ݂ܰܐܠܳܗܳܐ ܘܰܢܫܰܡܶܫ ܦ݂ܳܬܽ݁ܘܪܶܐ:</VERS>
      <VERS vnumber="3">ܒ݂ܨܰܘ ܗܳܟܺ݁ܝܠ ܐܰܚܰܝ ܘܰܓ݁ܒܰ݁ܘ ܫܰܒ݁ܥܳܐ ܓ݂ܰܒ݁ܪܺܝܢ ܡܶܢܟܽ݁ܘܢ ܕ݂ܺܐܝܬ݁ ܥܠܰܝܗܽܘܢ ܣܳܗܕ݂ܽܘܬܳ݁ܐ ܘܰܡܠܶܝܢ ܪܽܘܚܶܗ ܕ݂ܡܳܪܝܳܐ ܘܚܶܟ݁ܡܬܳ݁ܐ ܘܰܢܩܺܝܡ ܐܶܢܽܘܢ ܥܰܠ ܗܳܕܶ݁ܐ ܨܒܽ݁ܘܬܳ݁ܐ:</VERS>
      <VERS vnumber="4">ܘܰܚܢܰܢ ܢܶܗܘܶܐ ܐܰܡܺܝܢܺܝܢ ܒ݂ܰܨܠܽܘܬܳ݁ܐ ܘܰܒ݁ܬܶ݁ܫܡܶܫܬ݂ܳܐ ܕ݂ܡܶܠܬܳ݁ܐ:</VERS>
      <VERS vnumber="5">ܘܫܶܦ݁ܪܰܬ݁ ܗܳܕܶ݁ܐ ܡܶܠܬܳ݁ܐ ܩܕܳ݁ܡ ܟ݂ܽܠܶܗ ܥܰܡܳܐ ܘܰܓ݁ܒܰ݁ܘ ܠܶܐܣܛܶܦܰ݁ܢܳܘܣ ܓ݂ܰܒ݁ܪܳܐ ܕ݂ܰܡܠܶܐ ܗ̄ܘܳܐ ܗܰܝܡܳܢܽܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ ܘܰܠܦܺ݁ܝܠܺܝܦ݂ܳܘܣ ܘܠܰܦ݂ܪܳܟܳ݁ܪܳܘܣ ܘܰܠܢܺܝܩܰܢܳܘܪ ܘܰܠܛܺܝܡܳܘܢ ܘܰܠܦ݂ܰܪܡܶܢܰܐ ܘܰܠܢܺܝܩܳܠܰܐܘܳܣ ܓ݂ܺܝܽܘܪܳܐ ܐܰܢܛܺܝܳܘܟܳ݁ܝܳܐ:</VERS>
      <VERS vnumber="6">ܗܳܠܶܝܢ ܩܳܡܘ ܩܕܳ݁ܡܰܝܗܽܘܢ ܕ݂ܰܫܠܺܝܚܶܐ ܘܟܰ݁ܕ݁ ܨܰܠܺܝܘ ܣܳܡܘ ܥܠܰܝܗܽܘܢ ܐܺܝܕܳ݁ܐ:</VERS>
      <VERS vnumber="7">ܘܡܶܠܬܶ݁ܗ ܕ݂ܰܐܠܳܗܳܐ ܪܳܒ݁ܝܳܐ ܗ̄ܘܳܬ݁ ܘܣܳܓܶ݁ܐ ܗ̄ܘܳܐ ܡܶܢܝܳܢܳܐ ܕ݂ܬܰ݁ܠܡܺܝܕܶ݁ܐ ܒ݂ܽܐܘܪܺܫܠܶܡ ܛܳܒ݁ ܘܥܰܡܳܐ ܣܰܓ݂ܺܝܳܐܐ ܡܶܢ ܝܺܗܽܘܕܳ݁ܝܶܐ ܡܶܫܬ݂ܡܰܥ ܗ̄ܘܳܐ ܠܗܰܝܡܳܢܽܘܬܳ݁ܐ: ܣ</VERS>
      <VERS vnumber="8">ܐܶܣܛܶܦܰ݁ܢܳܘܣ ܕ݂ܶܝܢ ܡܠܶܐ ܗ̄ܘܳܐ ܛܰܝܒ݂ܽܘܬܳ݁ܐ ܘܚܰܝܠܳܐ ܘܥܳܒܶ݁ܕ݁ ܗ̄ܘܳܐ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܒ݂ܥܰܡܳܐ:</VERS>
      <VERS vnumber="9">ܘܩܳܡܘ ܗ̄ܘܰܘ ܐ̄ܢܳܫܳܐ ܡܶܢ ܟ݂ܢܽܘܫܬ݂ܳܐ ܕ݂ܡܶܬ݁ܩܰܪܝܳܐ ܕ݂ܠܺܝܒܶ݁ܪܛܺܝܢܽܘ ܘܩܽܘܪܺܝܢܳܝܶܐ ܘܰܐܠܶܟ݂ܣܰܢܕ݂ܪܳܝܶܐ ܘܰܕ݁ܡܶܢ ܩܺܝܠܺܝܩܺܝܰܐ ܘܡܶܢ ܐܰܣܺܝܰܐ ܘܕܳ݁ܪܫܺܝܢ ܗ̄ܘܰܘ ܥܰܡ ܐܶܣܛܶܦܰ݁ܢܳܘܣ:</VERS>
      <VERS vnumber="10">ܘܠܳܐ ܡܶܫܟ݂ܚܺܝܢ ܗ̄ܘܰܘ ܠܰܡܩܳܡ ܠܽܘܩܒܰ݁ܠ ܚܶܟ݁ܡܬܳ݁ܐ ܘܪܽܘܚܳܐ ܕ݂ܰܡܡܰܠܠܳܐ ܗ̄ܘܳܬ݁ ܒ݂ܶܗ:</VERS>
      <VERS vnumber="11">ܗܳܝܕ݂ܶܝܢ ܫܰܕ݂ܰܪܘ ܠܓܰ݁ܒ݁ܪܶܐ ܘܰܐܠܶܦ݁ܘ ܐܶܢܽܘܢ ܕ݂ܢܺܐܡܪܽܘܢ ܕ݂ܰܚܢܰܢ ܫܡܰܥܢܳܝܗ̄ܝ ܕ݂ܶܐܡܰܪ ܡܶܠܶܐ ܕ݂ܓܽ݁ܘܕ݂ܳܦܳ݁ܐ ܥܰܠ ܡܽܘܫܶܐ ܘܥܰܠ ܐܰܠܳܗܳܐ:</VERS>
      <VERS vnumber="12">ܘܰܫܓܰ݁ܫܘ ܠܥܰܡܳܐ ܘܰܠܩܰܫܺܝܫܶܐ ܘܰܠܣܳܦ݁ܪܶܐ ܘܶܐܬܰ݁ܘ ܘܩܳܡܘ ܥܠܰܘܗ̄ܝ ܘܰܚܛܰܦ݁ܘ ܐܰܝܬ݂ܝܽܘܗ̄ܝ ܠܡܶܨܥܰܬ݁ ܟ݂ܶܢܫܳܐ:</VERS>
      <VERS vnumber="13">ܘܰܐܩܺܝܡܘ ܣܳܗܕ݂ܶܐ ܕ݂ܰܓ݂ܳܠܶܐ ܕ݂ܳܐܡܪܺܝܢ ܗܳܢܳܐ ܓ݂ܰܒ݁ܪܳܐ ܠܳܐ ܫܳܠܶܐ ܠܰܡܡܰܠܳܠܽܘ ܡܶܠܶܐ ܠܽܘܩܒܰ݁ܠ ܢܳܡܽܘܣܳܐ ܘܥܰܠ ܐܰܬ݁ܪܳܐ ܗܳܢܳܐ ܩܰܕ݂ܺܝܫܳܐ:</VERS>
      <VERS vnumber="14">ܚܢܰܢ ܓ݂ܶܝܪ ܫܡܰܥܢܳܝܗ̄ܝ ܕ݂ܶܐܡܰܪ ܕ݂ܝܶܫܽܘܥ ܗܳܢܳܐ ܢܳܨܪܳܝܳܐ ܗܽܘ ܢܶܫܪܶܝܘܗ̄ܝ ܠܰܐܬ݁ܪܳܐ ܗܳܢܳܐ ܘܰܢܚܰܠܶܦ݁ ܥܝܳܕܶ݁ܐ ܕ݂ܰܐܫܠܶܡ ܠܟܽ݁ܘܢ ܡܽܘܫܶܐ:</VERS>
      <VERS vnumber="15">ܘܚܳܪܘ ܒ݂ܶܗ ܟ݂ܽܠܗܽܘܢ ܗܳܢܽܘܢ ܕ݂ܝܳܬ݁ܒ݂ܺܝܢ ܗ̄ܘܰܘ ܒ݂ܰܟ݁ܢܽܘܫܬ݂ܳܐ ܘܰܚܙܰܘ ܦ݂ܰܪܨܽܘܦ݂ܶܗ ܐܰܝܟ݁ ܦ݂ܰܪܨܽܘܦ݂ܳܐ ܕ݂ܡܰܠܰܐܟܳ݁ܐ:</VERS>
    </CHAPTER>
    <CHAPTER cnumber="7">
      <VERS vnumber="1">ܘܫܰܐܠܶܗ ܪܰܒ݂-ܟ݂ܳܗܢܶܐ ܕ݂ܶܐܢ ܗ̄ܘ ܕ݂ܗܳܠܶܝܢ ܗܳܟܰ݁ܢܳܐ ܐܶܢܶܝܢ:</VERS>
      <VERS vnumber="2">ܗܽܘ ܕ݂ܶܝܢ ܐܶܡܰܪ ܓ݂ܰܒ݁ܪܶܐ ܐܰܚܰܝܢ ܘܰܐܒܳ݁ܗܳܬܰ݁ܢ ܫܡܰܥܘ ܐܰܠܳܗܳܐ ܕ݂ܬܶ݁ܫܒ݂ܽܘܚܬ݂ܳܐ ܐܶܬ݁ܚܙܺܝ ܠܰܐܒܽ݁ܘܢ ܐܰܒ݁ܪܳܗܳܡ ܟ݂ܰܕ݁ ܐܺܝܬܰ݁ܘܗ̄ܝ ܗ̄ܘܳܐ ܒ݂ܶܝܬ݁-ܢܰܗܪܺܝܢ ܥܰܕ݁ ܠܳܐ ܢܺܐܬܶ݁ܐ ܢܶܥܡܰܪ ܒ݂ܚܳܪܳܢ:</VERS>
      <VERS vnumber="3">ܘܶܐܡܰܪ ܗ̄ܘܳܐ ܠܶܗ ܕ݂ܦܽ݁ܘܩ ܡܶܢ ܐܰܪܥܳܟ݁ ܘܡܶܢ ܠܘܳܬ݁ ܒ݂ܢܰܝ ܛܽܘܗܡܳܟ݁ ܘܬܳ݁ܐ ܠܰܐܪܥܳܐ ܐܰܝܕܳ݁ܐ ܕ݂ܶܐܚܰܘܶܝܟ݁:</VERS>
      <VERS vnumber="4">ܘܗܳܝܕ݂ܶܝܢ ܢܦܰ݁ܩ ܐܰܒ݁ܪܳܗܳܡ ܡܶܢ ܐܰܪܥܳܐ ܕ݂ܟܰ݁ܠܕܳ݁ܝܶܐ ܘܶܐܬܳ݁ܐ ܥܡܰܪ ܒ݂ܚܳܪܳܢ ܘܡܶܢ ܬ݂ܰܡܳܢ ܟ݂ܰܕ݁ ܡܺܝܬ݁ ܐܰܒܽ݁ܘܗ̄ܝ ܫܰܢܝܶܗ ܐܰܠܳܗܳܐ ܠܰܐܪܥܳܐ ܗܳܕܶ݁ܐ ܕ݂ܒܳ݁ܗ ܥܳܡܪܺܝܢ ܐܢ̄ܬ݂ܽܘܢ ܝܰܘܡܳܢܳܐ:</VERS>
      <VERS vnumber="5">ܘܠܳܐ ܝܰܗ̄ܒ݁ ܠܶܗ ܝܳܪܬ݂ܽܘܬܳ݁ܐ ܒ݂ܳܗ ܐܳܦ݁ ܠܳܐ ܕ݂ܽܘܪܟ݂ܬܳ݁ܐ ܕ݂ܪܶܓ݁ܠܳܐ ܘܶܐܫܬ݂ܰܘܕ݂ܺܝ ܗ̄ܘܳܐ ܕ݂ܢܶܬ݂ܠܺܝܗ ܠܶܗ ܐܰܝܟ݁ ܕ݂ܰܠܡܺܐܪܬܳ݁ܗ ܠܶܗ ܘܰܠܙܰܪܥܶܗ ܟ݂ܰܕ݁ ܠܰܝܬ݂ ܗ̄ܘܳܐ ܠܶܗ ܒ݂ܪܳܐ:</VERS>
      <VERS vnumber="6">ܘܡܰܠܶܠ ܗ̄ܘܳܐ ܥܰܡܶܗ ܐܰܠܳܗܳܐ ܟ݂ܰܕ݁ ܐܳܡܰܪ ܠܶܗ ܕ݂ܢܶܗܘܶܐ ܙܰܪܥܳܟ݁ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܢܽܘܟ݁ܪܳܝܬ݂ܳܐ ܘܰܢܫܰܥܒ݂ܕܽ݁ܘܢܳܝܗ̄ܝ ܘܢܰܒܶ݁ܐܫܽܘܢ ܠܶܗ ܐܰܪܒ݂ܰܥܡܳܐܐ ܫܢܺܝܢ:</VERS>
      <VERS vnumber="7">ܘܰܠܥܰܡܳܐ ܕ݂ܢܶܦ݁ܠܚܽܘܢ ܥܰܒ݁ܕ݂ܽܘܬܳ݁ܐ ܐܶܕ݂ܽܘܢܺܝܘܗ̄ܝ ܐܶܢܳܐ ܐܳܡܰܪ ܐܰܠܳܗܳܐ ܘܡܶܢ-ܒ݂ܳܬܰ݁ܪ ܗܳܠܶܝܢ ܢܶܦ݂ܩܽܘܢ ܘܢܶܦ݁ܠܚܽܘܢ ܠܺܝ ܒ݂ܰܐܬ݁ܪܳܐ ܗܳܢܳܐ:</VERS>
      <VERS vnumber="8">ܘܝܰܗ̄ܒ݁ ܠܶܗ ܕ݂ܺܝܰܬܺ݁ܩܺܐ ܕ݂ܰܓ݁ܙܽܘܪܬ݂ܳܐ ܘܗܳܝܕ݂ܶܝܢ ܐܰܘܠܶܕ݁ ܠܺܐܝܣܚܳܩ ܘܓܰ݁ܙܪܶܗ ܒ݂ܝܰܘܡܳܐ ܬ݂ܡܺܝܢܳܝܳܐ ܘܺܐܝܣܚܳܩ ܐܰܘܠܶܕ݁ ܠܝܰܥܩܽܘܒ݁ ܘܝܰܥܩܽܘܒ݁ ܐܰܘܠܶܕ݁ ܠܰܬ݁ܪܶܥܣܰܪ ܐܰܒܳ݁ܗܳܬܰ݁ܢ:</VERS>
      <VERS vnumber="9">ܘܗܶܢܽܘܢ ܐܰܒܳ݁ܗܳܬܰ݁ܢ ܛܰܢܘ ܒ݂ܝܰܘܣܶܦ݁ ܘܙܰܒ݂ܢܽܘܗ̄ܝ ܠܡܶܨܪܶܝܢ ܘܰܐܠܳܗܳܐ ܥܰܡܶܗ ܗܘܳܐ:</VERS>
      <VERS vnumber="10">ܘܦܰ݁ܪܩܶܗ ܗ̄ܘܳܐ ܡܶܢ ܟ݂ܽܠܗܽܘܢ ܐܽܘܠܨܳܢܰܘܗ̄ܝ ܘܝܰܗ̄ܒ݁ ܠܶܗ ܛܰܝܒ݂ܽܘܬܳ݁ܐ ܘܚܶܟ݁ܡܬܳ݁ܐ ܩܕܳ݁ܡ ܦ݂ܶܪܥܽܘܢ ܡܰܠܟ݂ܳܐ ܕ݂ܡܶܨܪܶܝܢ ܘܰܐܩܺܝܡܶܗ ܪܺܫܳܐ ܥܰܠ ܡܶܨܪܶܝܢ ܘܥܰܠ ܒ݂ܰܝܬ݂ܶܗ ܟ݂ܽܠܶܗ ܣ݂ ܣ݂:</VERS>
      <VERS vnumber="11">ܘܰܗܘܳܐ ܟ݂ܰܦ݁ܢܳܐ ܘܽܐܘܠܨܳܢܳܐ ܪܰܒ݂ܳܐ ܒ݂ܟܽ݁ܠܳܗ ܡܶܨܪܶܝܢ ܘܒܰ݁ܐܪܥܳܐ ܕ݂ܰܟ݁ܢܰܥܢ ܘܠܰܝܬ݂ ܗ̄ܘܳܐ ܠܗܽܘܢ ܠܡܶܣܒ݂ܰܥ ܠܰܐܒܳ݁ܗܳܬܰ݁ܢ:</VERS>
      <VERS vnumber="12">ܘܟܰ݁ܕ݁ ܫܡܰܥ ܝܰܥܩܽܘܒ݁ ܕ݂ܺܐܝܬ݁ ܥܒܽ݁ܘܪܳܐ ܒ݂ܡܶܨܪܶܝܢ ܫܰܕ݂ܰܪ ܗ̄ܘܳܐ ܠܰܐܒܳ݁ܗܳܬܰ݁ܢ ܠܽܘܩܕܰ݁ܡ:</VERS>
      <VERS vnumber="13">ܘܟܰ݁ܕ݁ ܐܶܙܰܠܘ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܐܰܘܕ݂ܰܥ ܝܰܘܣܶܦ݁ ܢܰܦ݁ܫܶܗ ܠܰܐܚܰܘܗ̄ܝ ܘܶܐܬܺ݁ܝܕܰ݁ܥ ܠܦܶ݁ܪܥܽܘܢ ܛܽܘܗܡܶܗ ܕ݂ܝܰܘܣܶܦ݁:</VERS>
      <VERS vnumber="14">ܘܫܰܕ݂ܰܪ ܗ̄ܘܳܐ ܝܰܘܣܶܦ݁ ܘܰܐܝܬ݂ܝܶܗ ܠܰܐܒܽ݁ܘܗ̄ܝ ܝܰܥܩܽܘܒ݁ ܘܰܠܟܽ݁ܠܶܗ ܛܽܘܗܡܶܗ ܘܗܳܘܶܝܢ ܗ̄ܘܰܘ ܒ݂ܡܶܢܝܳܢܳܐ ܫܰܒ݁ܥܺܝܢ ܘܚܰܡܶܫ ܢܰܦ݁ܫܳܢ:</VERS>
      <VERS vnumber="15">ܘܰܢܚܶܬ݁ ܝܰܥܩܽܘܒ݁ ܠܡܶܨܪܶܝܢ ܘܡܺܝܬ݁ ܬ݂ܰܡܳܢ ܗܽܘ ܘܰܐܒܳ݁ܗܳܬܰ݁ܢ:</VERS>
      <VERS vnumber="16">ܘܶܐܫܬ݂ܰܢܺܝ ܠܰܫܟܺ݁ܝܡ ܘܶܐܬ݂ܬ݂ܣܺܝܡ ܒ݂ܩܰܒ݁ܪܳܐ ܕ݂ܰܙܒܰ݁ܢ ܗ̄ܘܳܐ ܐܰܒ݁ܪܳܗܳܡ ܒ݂ܟܶ݁ܣܦ݂ܳܐ ܡܶܢ ܒ݂ܢܰܝ ܚܡܽܘܪ:</VERS>
      <VERS vnumber="17">ܘܟܰ݁ܕ݁ ܡܰܛܺܝ ܗ̄ܘܳܐ ܙܰܒ݁ܢܳܐ ܕ݂ܡܶܕ݂ܶܡ ܕ݂ܶܐܫܬ݂ܰܘܕ݂ܺܝ ܗ̄ܘܳܐ ܒ݂ܡܰܘܡܳܬܳ݁ܐ ܐܰܠܳܗܳܐ ܠܰܐܒ݁ܪܳܗܳܡ ܣܓܺ݁ܝ ܗ̄ܘܳܐ ܥܰܡܳܐ ܘܰܬ݁ܩܶܦ݁ ܒ݂ܡܶܨܪܶܝܢ:</VERS>
      <VERS vnumber="18">ܥܕܰ݁ܡܳܐ ܕ݂ܩܳܡ ܡܰܠܟ݂ܳܐ ܐ̄ܚܪܺܢܳܐ ܥܰܠ ܡܶܨܪܶܝܢ ܐܰܝܢܳܐ ܕ݂ܠܳܐ ܝܳܕܰ݁ܥ ܗ̄ܘܳܐ ܠܶܗ ܠܝܰܘܣܶܦ݁:</VERS>
      <VERS vnumber="19">ܘܶܐܨܛܰܢܰܥ ܥܰܠ ܛܽܘܗܡܰܢ ܘܰܐܒܶ݁ܐܫ ܠܰܐܒܳ݁ܗܳܬܰ݁ܢ ܘܰܦ݁ܩܰܕ݁ ܕ݂ܢܶܗܘܽܘܢ ܡܶܫܬ݂ܕܶ݁ܝܢ ܝܰܠܽܘܕܰ݁ܝܗܽܘܢ ܕ݂ܠܳܐ ܢܺܚܽܘܢ:</VERS>
      <VERS vnumber="20">ܒ݂ܶܗ ܒ݂ܙܰܒ݁ܢܳܐ ܗܰܘ ܐܶܬܺ݁ܝܠܶܕ݁ ܡܽܘܫܶܐ ܘܰܪܚܺܝܡ ܗ̄ܘܳܐ ܠܰܐܠܳܗܳܐ ܘܶܐܬ݁ܪܰܒ݂ܺܝ ܝܰܪܚܶܐ ܬ݂ܠܳܬܳ݁ܐ ܒ݂ܶܝܬ݁ ܐܰܒܽ݁ܘܗ̄ܝ:</VERS>
      <VERS vnumber="21">ܘܟܰ݁ܕ݁ ܐܶܫܬ݂ܕܺ݁ܝ ܡܶܢ ܐܶܡܶܗ ܐܶܫܟ݂ܰܚܬܶ݁ܗ ܒ݂ܰܪ̄ܬ݁ ܦ݂ܶܪܥܽܘܢ ܘܪܰܒ݂ܝܰܬܶ݁ܗ ܠܳܗ ܠܰܒ݁ܪܳܐ:</VERS>
      <VERS vnumber="22">ܘܶܐܬ݁ܪܕܺ݁ܝ ܡܽܘܫܶܐ ܒ݂ܟܽ݁ܠܳܗ ܚܶܟ݁ܡܬܳ݁ܐ ܕ݂ܡܶܨܪܳܝܶܐ ܘܰܥܬܺ݁ܝܕ݁ ܗ̄ܘܳܐ ܒ݂ܡܶܠܰܘܗ̄ܝ ܘܳܐܦ݁ ܒ݂ܰܥܒܳ݁ܕܰ݁ܘܗ̄ܝ:</VERS>
      <VERS vnumber="23">ܘܟܰ݁ܕ݁ ܗܘܳܐ ܒ݂ܰܪ ܐܰܪܒ݂ܥܺܝܢ ܫܢܺܝܢ ܣܠܶܩ ܗ̄ܘܳܐ ܥܰܠ ܠܶܒ݂ܶܗ ܕ݂ܢܶܣܥܽܘܪ ܠܰܐܚܰܘܗ̄ܝ ܒ݂ܢܰܝ ܐܺܝܣܪܳܝܶܠ:</VERS>
      <VERS vnumber="24">ܘܰܚܙܳܐ ܠܚܰܕ݁ ܡܶܢ ܒ݂ܢܰܝ ܫܰܪܒ݂ܬܶ݁ܗ ܕ݂ܡܶܬ݂ܕ݂ܒܰ݁ܪ ܒ݂ܰܩܛܺܝܪܳܐ ܘܬܰ݁ܒ݁ܥܶܗ ܘܰܥܒܰ݁ܕ݁ ܠܶܗ ܕ݂ܺܝܢܳܐ ܘܩܰܛܠܶܗ ܠܡܶܨܪܳܝܳܐ ܗܰܘ ܕ݂ܡܰܣܟ݂ܶܠ ܗ̄ܘܳܐ ܒ݂ܶܗ:</VERS>
      <VERS vnumber="25">ܘܰܣܒܰ݁ܪ ܕ݂ܡܶܣܬ݂ܰܟ݂ܠܺܝܢ ܐܰܚܰܘܗ̄ܝ ܒ݂ܢܰܝ ܐܺܝܣܪܳܝܶܠ ܕ݂ܰܐܠܳܗܳܐ ܒ݂ܺܐܝܕܶ݁ܗ ܝܳܗܶܒ݁ ܠܗܽܘܢ ܦ݂ܽܘܪܩܳܢܳܐ ܘܠܳܐ ܐܶܣܬ݂ܰܟ݂ܰܠܘ:</VERS>
      <VERS vnumber="26">ܘܰܠܝܰܘܡܳܐ ܐ̄ܚܪܺܢܳܐ ܐܶܬ݁ܚܙܺܝ ܠܗܽܘܢ ܟ݂ܰܕ݁ ܢܳܨܶܝܢ ܗܶܢܽܘܢ ܚܰܕ݁ ܥܰܡ ܚܰܕ݁ ܘܰܡܦ݂ܺܝܣ ܗ̄ܘܳܐ ܠܗܽܘܢ ܕ݂ܢܶܫܬ݂ܰܝܢܽܘܢ ܟ݂ܰܕ݁ ܐܳܡܰܪ ܓ݂ܰܒ݁ܪܶܐ ܐܰܚܶܐ ܐܰܢ̄ܬ݂ܽܘܢ ܡܶܛܽܠ ܡܳܢܳܐ ܡܰܣܟ݂ܠܺܝܢ ܐܢ̄ܬ݂ܽܘܢ ܚܰܕ݁ ܒ݂ܚܰܕ݁:</VERS>
      <VERS vnumber="27">ܗܰܘ ܕ݂ܶܝܢ ܕ݂ܡܰܣܟ݂ܶܠ ܗ̄ܘܳܐ ܒ݂ܚܰܒ݁ܪܶܗ ܕ݂ܰܚܩܶܗ ܡܶܢ ܠܘܳܬܶ݁ܗ ܘܶܐܡܰܪ ܠܶܗ ܡܰܢܽܘ ܐܰܩܺܝܡܳܟ݁ ܥܠܰܝܢ ܪܺܫܳܐ ܘܕܰ݁ܝܳܢܳܐ:</VERS>
      <VERS vnumber="28">ܕ݂ܰܠܡܳܐ ܠܡܶܩܛܠܰܢܝ ܒ݂ܳܥܶܐ ܐܰܢ̄ܬ݂ ܐܰܝܟ݁ ܕ݂ܰܩܛܰܠܬ݂ ܐܶܬ݁ܡܳܠܝ ܠܡܶܨܪܳܝܳܐ:</VERS>
      <VERS vnumber="29">ܘܰܥܪܰܩ ܡܽܘܫܶܐ ܒ݂ܡܶܠܬܳ݁ܐ ܗܳܕܶ݁ܐ ܘܰܗܘܳܐ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܕ݂ܡܶܕ݁ܝܰܢ ܘܰܗܘܰܘ ܠܶܗ ܬ݂ܪܶܝܢ ܒ݂ܢܺܝܢ:</VERS>
      <VERS vnumber="30">ܘܟܰ݁ܕ݁ ܡܠܰܝ ܠܶܗ ܬ݂ܰܡܳܢ ܐܰܪܒ݂ܥܺܝܢ ܫܢܺܝܢ ܐܶܬ݁ܚܙܺܝ ܠܶܗ ܒ݂ܡܰܕ݁ܒ݂ܪܳܐ ܕ݂ܛܽܘܪ ܣܺܝܢܰܝ ܡܰܠܰܐܟܶ݁ܗ ܕ݂ܡܳܪܝܳܐ ܒ݂ܢܽܘܪܳܐ ܕ݂ܝܳܩܕ݂ܳܐ ܒ݂ܣܰܢܝܳܐ:</VERS>
      <VERS vnumber="31">ܘܟܰ݁ܕ݁ ܚܙܳܐ ܡܽܘܫܶܐ ܐܶܬ݂ܕ݂ܰܡܰܪ ܒ݂ܚܶܙܘܳܐ ܘܟܰ݁ܕ݁ ܐܶܬ݁ܩܰܪܰܒ݁ ܕ݂ܢܶܚܙܶܐ ܐܶܡܰܪ ܠܶܗ ܡܳܪܝܳܐ ܒ݂ܩܳܠܳܐ:</VERS>
      <VERS vnumber="32">ܐܶܢܳܐ ܐ̄ܢܳܐ ܐܰܠܳܗܳܐ ܕ݂ܰܐܒܳ݁ܗܰܝܟְ݂ ܐܰܠܳܗܶܗ ܕ݂ܰܐܒ݁ܪܳܗܳܡ ܘܕܺ݁ܐܝܣܚܳܩ ܘܰܕ݁ܝܰܥܩܽܘܒ݁ ܘܟܰ݁ܕ݁ ܪܰܬ݂ܺܝܬ݁ ܗ̄ܘܳܐ ܡܽܘܫܶܐ ܠܳܐ ܡܰܡܪܰܚ ܗ̄ܘܳܐ ܕ݂ܰܢܚܽܘܪ ܒ݂ܚܶܙܘܳܐ:</VERS>
      <VERS vnumber="33">ܘܶܐܡܰܪ ܠܶܗ ܡܳܪܝܳܐ ܫܪܺܝ ܡܣܳܢܰܝܟְ݂ ܡܶܢ ܪܶܓ݁ܠܰܝܟְ݂ ܐܰܪܥܳܐ ܓ݂ܶܝܪ ܕ݂ܩܳܐܶܡ ܐܰܢ̄ܬ݂ ܒ݂ܳܗ ܩܰܕ݂ܺܝܫܳܐ ܗ̄ܝ:</VERS>
      <VERS vnumber="34">ܡܶܚܙܳܐ ܚܙܺܝܬ݁ ܐܽܘܠܨܳܢܶܗ ܕ݂ܥܰܡܝ ܕ݂ܰܒ݁ܡܶܨܪܶܝܢ ܘܬܶ݁ܢܚܳܬܶ݁ܗ ܫܶܡܥܶܬ݁ ܘܢܶܚܬ݂ܶܬ݁ ܕ݂ܶܐܦ݁ܪܽܘܩ ܐܶܢܽܘܢ ܘܗܳܫܳܐ ܬ݂ܳܐ ܐܶܫܰܕ݂ܪܳܟ݁ ܠܡܶܨܪܶܝܢ:</VERS>
      <VERS vnumber="35">ܠܗܳܢܳܐ ܡܽܘܫܶܐ ܕ݂ܰܟ݁ܦܰ݁ܪܘ ܒ݂ܶܗ ܟ݂ܰܕ݁ ܐܳܡܪܺܝܢ ܕ݂ܡܰܢܽܘ ܐܰܩܺܝܡܳܟ݁ ܥܠܰܝܢ ܪܺܫܳܐ ܘܕܰ݁ܝܳܢܳܐ ܠܶܗ ܠܗܳܢܳܐ ܐܰܠܳܗܳܐ ܪܺܫܳܐ ܘܦܳ݁ܪܽܘܩܳܐ ܫܰܕ݂ܰܪ ܠܗܽܘܢ ܒ݂ܺܐܝܕܰ݁ܝ ܡܰܠܰܐܟܳ݁ܐ ܗܰܘ ܕ݂ܶܐܬ݁ܚܙܺܝ ܠܶܗ ܒ݂ܣܰܢܝܳܐ:</VERS>
      <VERS vnumber="36">ܗܳܢܰܘ ܕ݂ܰܐܦ݂ܶܩ ܐܶܢܽܘܢ ܟ݂ܰܕ݁ ܥܒܰ݁ܕ݁ ܐܳܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܒ݂ܰܐܪܥܳܐ ܕ݂ܡܶܨܪܶܝܢ ܘܰܒ݁ܝܰܡܳܐ ܕ݁ܣܽܘܦ݁ ܘܰܒ݁ܡܰܕ݁ܒ݂ܪܳܐ ܫܢܺܝܢ ܐܰܪܒ݂ܥܺܝܢ:</VERS>
      <VERS vnumber="37">ܗܳܢܰܘ ܡܽܘܫܶܐ ܗܰܘ ܕ݂ܶܐܡܰܪ ܠܰܒ݁ܢܰܝ ܐܺܝܣܪܳܝܶܠ ܕ݂ܰܢܒܺ݁ܝܳܐ ܢܩܺܝܡ ܠܟܽ݁ܘܢ ܡܳܪܝܳܐ ܐܰܠܳܗܳܐ ܡܶܢ ܐܰܚܰܝܟ݂ܽܘܢ ܐܰܟ݁ܘܳܬ݁ܝ ܠܶܗ ܬ݂ܶܫܡܥܽܘܢ:</VERS>
      <VERS vnumber="38">ܗܳܢܰܘ ܕ݂ܰܗܘܳܐ ܒ݂ܰܟ݁ܢܽܘܫܬ݂ܳܐ ܒ݂ܡܰܕ݁ܒ݂ܪܳܐ ܥܰܡ ܡܰܠܰܐܟܳ݁ܐ ܗܰܘ ܕ݂ܡܰܠܶܠ ܗ̄ܘܳܐ ܥܰܡܶܗ ܘܥܰܡ ܐܰܒܳ݁ܗܳܬܰ݁ܢ ܒ݂ܛܽܘܪܳܐ ܕ݂ܣܺܝܢܰܝ ܘܗܽܘܝܽܘ ܕ݂ܩܰܒ݂ܶܠ ܡܶܠܶܐ ܚܰܝܳܬܳ݁ܐ ܕ݂ܠܰܢ ܢܶܬ݂ܶܠ:</VERS>
      <VERS vnumber="39">ܘܠܳܐ ܨܒܰ݁ܘ ܠܡܶܬ݂ܕ݂ܢܳܝܽܘ ܠܶܗ ܐܰܒܳ݁ܗܳܬܰ݁ܢ ܐܶܠܳܐ ܫܰܒ݁ܩܽܘܗ̄ܝ ܘܰܒ݁ܠܶܒ݂ܰܘܳܬ݁ܗܽܘܢ ܗܦܰ݁ܟ݁ܘ ܠܗܽܘܢ ܠܡܶܨܪܶܝܢ:</VERS>
      <VERS vnumber="40">ܟ݂ܰܕ݁ ܐܳܡܪܺܝܢ ܠܰܐܗܪܽܘܢ ܥܒܶ݁ܕ݁ ܠܰܢ ܐܰܠܳܗܶܐ ܕ݂ܢܺܐܙܽܠ̄ܘܢ ܩܕܳ݁ܡܰܝܢ ܡܶܛܽܠ ܕ݂ܗܳܢܳܐ ܡܽܘܫܶܐ ܕ݂ܰܐܦ݂ܩܰܢ ܡܶܢ ܐܰܪܥܳܐ ܕ݂ܡܶܨܪܶܝܢ ܠܳܐ ܝܳܕ݁ܥܺܝܢ ܚ̄ܢܰܢ ܡܳܢܳܐ ܗܘܳܝܗ̄ܝ:</VERS>
      <VERS vnumber="41">ܘܰܥܒܰ݁ܕ݁ܘ ܠܗܽܘܢ ܥܶܓ݁ܠܳܐ ܒ݂ܝܰܘܡܳܬܳ݁ܐ ܗܳܢܽܘܢ ܘܕܰ݁ܒ݂ܰܚܘ ܕ݂ܶܒ݁ܚܶܐ ܠܰܦ݁ܬܰ݁ܟ݁ܪܶܐ ܘܡܶܬ݁ܒ݂ܰܣܡܺܝܢ ܗ̄ܘܰܘ ܒ݂ܰܥܒܳ݁ܕ݁ ܐܺܝܕܰ݁ܝܗܽܘܢ:</VERS>
      <VERS vnumber="42">ܘܰܗܦܰ݁ܟ݁ ܐܰܠܳܗܳܐ ܘܰܐܫܠܶܡ ܐܶܢܽܘܢ ܕ݂ܢܶܗܘܽܘܢ ܦ݂ܳܠܚܺܝܢ ܠܚܰܝܠܰܘܳܬܳ݁ܐ ܕ݂ܰܫܡܰܝܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܰܟ݁ܬܳ݁ܒܳ݁ܐ ܕ݂ܰܢܒܺ݁ܝܶܐ ܠܡܳܐ ܐܰܪܒ݂ܥܺܝܢ ܫܢܺܝܢ ܒ݂ܡܰܕ݁ܒ݂ܪܳܐ ܢܶܟ݁ܣܬܳ݁ܐ ܐܰܘ ܕ݂ܶܒ݁ܚܬܳ݁ܐ ܩܰܪܶܒ݁ܬ݂ܽܘܢ ܠܺܝ ܒ݂ܢܰܝ ܐܺܝܣܪܳܝܶܠ:</VERS>
      <VERS vnumber="43">ܐܶܠܳܐ ܫܩܰܠܬ݂ܽܘܢ ܡܰܫܟ݂ܢܶܗ ܕ݂ܡܰܠܟ݂ܽܘܡ ܘܟܰ݁ܘܟ݂ܒܶ݁ܗ ܕ݂ܰܐܠܳܗܳܐ ܕ݂ܰܪܦܳ݁ܢ ܕ݂ܶܡܘܳܬܳ݁ܐ ܕ݂ܰܥܒܰ݁ܕ݂ܬ݂ܽܘܢ ܕ݂ܬܶ݁ܗܘܽܘܢ ܣܳܓ݁ܕ݂ܺܝܢ ܠܗܶܝܢ ܐܶܫܰܢܶܝܟܽ݁ܘܢ ܠܗܰܠ ܡܶܢ ܒ݂ܳܒܶ݁ܠ:</VERS>
      <VERS vnumber="44">ܗܳܐ ܡܰܫܟ݂ܢܳܐ ܕ݂ܣܳܗܕ݂ܽܘܬܳ݁ܐ ܕ݂ܰܐܒܳ݁ܗܳܬܰ݁ܢ ܒ݂ܡܰܕ݁ܒ݂ܪܳܐ ܐܺܝܬܰ݁ܘܗ̄ܝ ܗ̄ܘܳܐ ܐܰܝܟ݁ ܡܳܐ ܕ݂ܦܰ݁ܩܶܕ݁ ܗܰܘ ܕ݂ܡܰܠܶܠ ܥܰܡ ܡܽܘܫܶܐ ܠܡܶܥܒ݂ܕܶ݁ܗ ܒ݂ܰܕ݁ܡܽܘܬܳ݁ܐ ܕ݂ܚܰܘܝܶܗ:</VERS>
      <VERS vnumber="45">ܘܠܶܗ ܠܗܳܢܳܐ ܡܰܫܟ݂ܢܳܐ ܐܳܦ݁ ܡܰܥܳܠܽܘ ܐܰܥܠܽܘܗ̄ܝ ܐܰܒܳ݁ܗܳܬܰ݁ܢ ܥܰܡ ܝܶܫܽܘܥ ܠܰܐܪܥܳܐ ܕ݂ܝܰܗ̄ܒ݁ ܠܗܽܘܢ ܐܰܠܳܗܳܐ ܝܽܘܪܬ݂ܳܢܳܐ ܡܶܢ ܥܰܡ̄ܡܶܐ ܗܳܢܽܘܢ ܕ݂ܰܫܕܳ݁ܐ ܡܶܢ-ܩܕܳ݁ܡܰܝܗܽܘܢ ܘܶܐܬ݁ܝܰܒ݂ܰܠ ܥܕܰ݁ܡܳܐ ܠܝܰܘܡܰܘܗ̄ܝ ܕ݂ܕܰ݁ܘܺܝܕ݁:</VERS>
      <VERS vnumber="46">ܗܰܘ ܕ݂ܶܐܫܟ݂ܰܚ ܪܰܚܡܶܐ ܩܕܳ݁ܡܰܘܗ̄ܝ ܕ݂ܰܐܠܳܗܳܐ ܘܰܫܐܶܠ ܕ݂ܢܶܫܟ݂ܰܚ ܡܰܫܟ݂ܢܳܐ ܠܰܐܠܳܗܶܗ ܕ݂ܝܰܥܩܽܘܒ݁:</VERS>
      <VERS vnumber="47">ܫܠܶܝܡܳܘܢ ܕ݂ܶܝܢ ܒ݂ܢܳܐ ܠܶܗ ܒ݂ܰܝܬ݂ܳܐ:</VERS>
      <VERS vnumber="48">ܘܰܡܪܰܝܡܳܐ ܠܳܐ ܫܪܳܐ ܒ݂ܰܥܒܳ݁ܕ݁ ܐܺܝܕܰ݁ܝܳܐ ܐܰܝܟ݁ ܕ݂ܶܐܡܰܪ ܢܒܺ݁ܝܳܐ:</VERS>
      <VERS vnumber="49">ܕ݂ܰܫܡܰܝܳܐ ܟ݂ܽܘܪܣܰܝ ܘܰܐܪܥܳܐ ܟ݂ܽܘܒ݁ܫܳܐ ܕ݂ܰܬ݁ܚܶܝܬ݁ ܪܶܓ݁ܠܰܝ ܐܰܝܢܰܘ ܒ݂ܰܝܬ݂ܳܐ ܕ݂ܬܶ݁ܒ݁ܢܽܘܢ ܠܺܝ ܐܳܡܰܪ ܡܳܪܝܳܐ ܐܰܘ ܐܰܝܢܰܘ ܐܰܬ݁ܪܳܐ ܕ݂ܰܢܝܳܚܬ݂ܝ:</VERS>
      <VERS vnumber="50">ܠܳܐ ܗܳܐ ܐܺܝܕܳ݁ܐ ܕ݂ܺܝܠܝ ܥܶܒ݁ܕ݂ܰܬ݁ ܗܳܠܶܝܢ ܟ݂ܽܠܗܶܝܢ:</VERS>
      <VERS vnumber="51">ܐܳܘ ܩܰܫܝܰܝ ܩܕܳ݁ܠܳܐ ܘܰܕ݁ܠܳܐ ܓ݂ܙܺܝܪܺܝܢ ܒ݂ܠܶܒ݂ܗܽܘܢ ܘܰܒ݁ܡܰܫܡܰܥܬ݁ܗܽܘܢ ܐܰܢ̄ܬ݂ܽܘܢ ܒ݂ܟܽ݁ܠܙܒܰ݁ܢ ܠܽܘܩܒܰ݁ܠ ܪܽܘܚܳܐ ܕ݂ܩܽܘܕ݁ܫܳܐ ܩܳܝܡܺܝܢ ܐܢ̄ܬ݂ܽܘܢ ܐܰܝܟ݁ ܐܰܒܳ݁ܗܰܝܟ݂ܽܘܢ ܐܳܦ݁ ܐܰܢ̄ܬ݂ܽܘܢ:</VERS>
      <VERS vnumber="52">ܠܰܐܝܢܳܐ ܓ݂ܶܝܪ ܡܶܢ ܢܒܺ݁ܝܶܐ ܕ݂ܠܳܐ ܪܕܰ݁ܦ݁ܘ ܘܰܩܛܰܠܘ ܐܰܒܳ݁ܗܰܝܟ݂ܽܘܢ ܠܰܐܝܠܶܝܢ ܕ݂ܩܰܕ݂ܶܡܘ ܒ݂ܰܕ݂ܶܩܘ ܥܰܠ ܡܶܐܬܺ݁ܝܬܶ݁ܗ ܕ݂ܙܰܕ݂ܺܝܩܳܐ ܗܰܘ ܕ݂ܰܐܢ̄ܬ݂ܽܘܢ ܐܰܫܠܶܡܬ݂ܽܘܢ ܘܰܩܛܰܠܬ݂ܽܘܢܳܝܗ̄ܝ:</VERS>
      <VERS vnumber="53">ܘܩܰܒ݂ܶܠܬ݂ܽܘܢ ܢܳܡܽܘܣܳܐ ܒ݂ܝܰܕ݁ ܦ݂ܽܘܩܕ݂ܳܢܳܐ ܕ݂ܡܰܠܰܐܟܶ݁ܐ ܘܠܳܐ ܢܛܰܪܬ݂ܽܘܢܳܝܗ̄ܝ ܣ݂ ܣ݂:</VERS>
      <VERS vnumber="54">ܘܟܰ݁ܕ݁ ܫܡܰܥܘ ܗ̄ܘܰܘ ܗܳܠܶܝܢ ܐܶܬ݁ܡܠܺܝܘ ܚܶܡܬ݂ܳܐ ܒ݂ܢܰܦ݁ܫܗܽܘܢ ܘܰܡܚܰܪܩܺܝܢ ܗ̄ܘܰܘ ܫܶܢܰܝܗܽܘܢ ܥܠܰܘܗ̄ܝ:</VERS>
      <VERS vnumber="55">ܘܗܽܘ ܟ݂ܰܕ݁ ܡܠܶܐ ܗ̄ܘܳܐ ܗܰܝܡܳܢܽܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ ܚܳܪ ܒ݂ܰܫܡܰܝܳܐ ܘܰܚܙܳܐ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܘܰܠܝܶܫܽܘܥ ܟ݂ܰܕ݁ ܩܳܐܶܡ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:</VERS>
      <VERS vnumber="56">ܘܶܐܡܰܪ ܗܳܐ ܚܳܙܶܐ ܐ̄ܢܳܐ ܫܡܰܝܳܐ ܟ݂ܰܕ݁ ܦ݂ܬܺ݁ܝܚܺܝܢ ܘܠܰܒ݁ܪܶܗ ܕ݂ܐ̄ܢܳܫܳܐ ܟ݂ܰܕ݁ ܩܳܐܶܡ ܡܶܢ ܝܰܡܺܝܢܳܐ ܕ݂ܰܐܠܳܗܳܐ:</VERS>
      <VERS vnumber="57">ܘܰܩܥܰܘ ܒ݂ܩܳܠܳܐ ܪܳܡܳܐ ܘܣܰܟ݂ܰܪܘ ܐܶܕ݁ܢܰܝܗܽܘܢ ܘܰܓ݁ܙܰܡܘ ܥܠܰܘܗ̄ܝ ܟ݂ܽܠܗܽܘܢ:</VERS>
      <VERS vnumber="58">ܘܶܐܚܰܕ݁ܘ ܐܰܦ݂ܩܽܘܗ̄ܝ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܪܳܓ݁ܡܺܝܢ ܗ̄ܘܰܘ ܠܶܗ ܘܰܐܝܠܶܝܢ ܕ݂ܰܐܣܗܶܕ݁ܘ ܥܠܰܘܗ̄ܝ ܣܳܡܘ ܢܰܚܬ݂ܰܝܗܽܘܢ ܠܘܳܬ݁ ܪܶܓ݁ܠܰܘܗ̄ܝ ܕ݂ܰܥܠܰܝܡܳܐ ܚܰܕ݁ ܕ݂ܡܶܬ݁ܩܪܶܐ ܫܳܐܘܳܠ:</VERS>
      <VERS vnumber="59">ܘܪܳܓ݁ܡܺܝܢ ܗ̄ܘܰܘ ܠܶܗ ܠܶܐܣܛܶܦܰ݁ܢܳܘܣ ܟ݂ܰܕ݁ ܡܨܰܠܶܐ ܘܳܐܡܰܪ ܡܳܪܰܢ ܝܶܫܽܘܥ ܩܰܒ݂ܶܠ ܪܽܘܚܝ:</VERS>
      <VERS vnumber="60">ܘܟܰ݁ܕ݁ ܣܳܡ ܒ݂ܽܘܪܟ݂ܳܐ ܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܡܳܪܰܢ ܠܳܐ ܬ݂ܩܺܝܡ ܠܗܽܘܢ ܗܳܕܶ݁ܐ ܚܛܺܝܬܳ݁ܐ ܘܟܰ݁ܕ݁ ܗܳܕܶ݁ܐ ܐܶܡܰܪ ܫܟܶ݁ܒ݁:</VERS>
    </CHAPTER>
    <CHAPTER cnumber="8">
      <VERS vnumber="1">ܫܳܐܘܳܠ ܕ݂ܶܝܢ ܨܳܒܶ݁ܐ ܗ̄ܘܳܐ ܘܰܡܫܰܘܬ݂ܰܦ݁ ܗ̄ܘܳܐ ܒ݂ܩܶܛܠܶܗ ܘܰܗܘܳܐ ܗ̄ܘܳܐ ܒ݂ܗܰܘ ܝܰܘܡܳܐ ܪܕܽ݁ܘܦ݁ܝܳܐ ܪܰܒ݂ܳܐ ܠܥܺܕ݂̄ܬ݂ܳܐ ܕ݂ܒܽ݁ܐܘܪܺܫܠܶܡ ܘܶܐܬ݁ܒ݂ܰܕ݂ܰܪܘ ܟ݂ܽܠܗܽܘܢ ܒ݂ܩܽܘܪܝܳܐ ܕ݂ܺܝܗܽܘܕ݁ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܠܒܰ݁ܪ-ܡܶܢ ܫܠܺܝܚܶܐ ܒ݂ܰܠܚܽܘܕ݁:</VERS>
      <VERS vnumber="2">ܘܰܩܦܰ݁ܣܘ ܩܰܒ݁ܪܽܘܗ̄ܝ ܠܶܐܣܛܶܦܰ݁ܢܳܘܣ ܓ݂ܰܒ݁ܪܶܐ ܡܗܰܝܡܢܶܐ ܘܶܐܬܶ݁ܐܒܶ݁ܠܘ ܥܠܰܘܗ̄ܝ ܪܰܘܪܒܳ݁ܐܝܺܬ݁: ܣ</VERS>
      <VERS vnumber="3">ܫܳܐܘܳܠ ܕ݂ܶܝܢ ܪܳܕܶ݁ܦ݁ ܗ̄ܘܳܐ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܟ݂ܰܕ݁ ܥܳܐܶܠ ܗ̄ܘܳܐ ܠܒܳ݁ܬ݂ܶܐ ܘܰܡܓܰ݁ܪܓ݂ܰܪ ܠܓܰ݁ܒ݁ܪܶܐ ܘܰܠܢܶܫܶܐ ܘܰܡܫܰܠܡܺܝܢ ܗ̄ܘܳܐ ܠܒܶ݁ܝܬ݁-ܐܰܣܺܝܪܶܐ:</VERS>
      <VERS vnumber="4">ܘܗܳܢܽܘܢ ܕ݂ܶܐܬ݁ܒ݂ܰܕ݂ܰܪܘ ܡܶܬ݁ܟ݂ܰܪܟ݂ܺܝܢ ܗ̄ܘܰܘ ܘܡܰܟ݁ܪܙܺܝܢ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="5">ܦܺ݁ܝܠܺܝܦ݂ܳܘܣ ܕ݂ܶܝܢ ܢܚܶܬ݁ ܠܶܗ ܠܰܡܕܺ݁ܝܢ̄ܬ݂ܳܐ ܕ݂ܫܳܡܪܳܝܶܐ ܘܡܰܟ݁ܪܶܙ ܗ̄ܘܳܐ ܠܗܽܘܢ ܥܰܠ ܡܫܺܝܚܳܐ:</VERS>
      <VERS vnumber="6">ܘܟܰ݁ܕ݁ ܫܳܡܥܺܝܢ ܗ̄ܘܰܘ ܡܶܠܬܶ݁ܗ ܒ݂ܢܰܝܢܳܫܳܐ ܕ݂ܬܰ݁ܡܳܢ ܨܳܝܬ݂ܺܝܢ ܗ̄ܘܰܘ ܠܶܗ ܘܡܶܬ݂ܛܦ݂ܺܝܣܺܝܢ ܗ̄ܘܰܘ ܠܟܽ݁ܠ ܕ݂ܳܐܡܰܪ ܗ̄ܘܳܐ ܕ݂ܚܳܙܶܝܢ ܗ̄ܘܰܘ ܐܳܬ݁ܘܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ:</VERS>
      <VERS vnumber="7">ܣܰܓ݂ܺܝܶܐܐ ܓ݂ܶܝܪ ܕ݂ܰܐܚܺܝܕܳ݁ܢ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܩܳܥܶܝܢ ܗ̄ܘܰܘ ܒ݂ܩܳܠܳܐ ܪܳܡܳܐ ܘܢܳܦ݁ܩܳܢ ܗ̄ܘܰܝ ܡܶܢܗܽܘܢ ܘܰܐ̄ܚܪܳܢܶܐ ܡܫܰܪܰܝܳܐ ܘܰܡܚܰܓ݂ܪܶܐ ܐܶܬܰ݁ܐܣܺܝܘ:</VERS>
      <VERS vnumber="8">ܘܚܰܕܽ݁ܘܬܳ݁ܐ ܪܰܒ݂ܬܳ݁ܐ ܗܘܳܬ݁ ܒ݂ܗܳܝ ܡܕܺ݁ܝܢ̄ܬ݂ܳܐ: ܣ</VERS>
      <VERS vnumber="9">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܣܺܝܡܳܘܢ ܕ݂ܰܥܡܺܝܪ ܗ̄ܘܳܐ ܠܶܗ ܒ݂ܳܗ ܒ݂ܰܡܕܺ݁ܝܢ̄ܬ݂ܳܐ ܙܰܒ݁ܢܳܐ ܣܰܓ݂ܺܝܳܐܐ ܘܰܒ݁ܚܰܪܫܰܘܗ̄ܝ ܡܰܛܥܶܐ ܗ̄ܘܳܐ ܠܥܰܡܳܐ ܕ݂ܫܳܡܪܳܝܶܐ ܟ݂ܰܕ݁ ܡܰܘܪܶܒ݁ ܗ̄ܘܳܐ ܢܰܦ݁ܫܶܗ ܘܳܐܡܰܪ ܕ݂ܶܐܢܳܐ ܐ̄ܢܳܐ ܪܰܒ݂ܳܐ:</VERS>
      <VERS vnumber="10">ܘܰܨܠܶܝܢ ܗ̄ܘܰܘ ܠܘܳܬܶ݁ܗ ܟ݂ܽܠܗܽܘܢ ܪܰܘܪܒܶ݁ܐ ܘܕܰ݁ܩܕ݂ܩܶܐ ܘܳܐܡܪܺܝܢ ܗ̄ܘܰܘ ܗܳܢܰܘ ܚܰܝܠܶܗ ܪܰܒ݂ܳܐ ܕ݂ܰܐܠܳܗܳܐ:</VERS>
      <VERS vnumber="11">ܘܡܶܬ݂ܛܦ݂ܺܝܣܺܝܢ ܗ̄ܘܰܘ ܠܶܗ ܟ݂ܽܠܗܽܘܢ ܡܶܛܽܠ ܕ݂ܙܰܒ݁ܢܳܐ ܣܰܓ݂ܺܝܳܐܐ ܒ݂ܚܰܪܫܰܘܗ̄ܝ ܐܰܬ݁ܡܰܗ ܗ̄ܘܳܐ ܐܶܢܽܘܢ:</VERS>
      <VERS vnumber="12">ܟ݂ܰܕ݁ ܕ݂ܶܝܢ ܗܰܝܡܶܢܘ ܠܦܺ݁ܝܠܺܝܦ݂ܳܘܣ ܕ݂ܰܡܣܰܒ݂ܰܪ ܗ̄ܘܳܐ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܳܡܕ݂ܺܝܢ ܗ̄ܘܰܘ ܓ݂ܰܒ݁ܪܶܐ ܘܢܶܫܶܐ:</VERS>
      <VERS vnumber="13">ܘܳܐܦ݁ ܗܽܘ ܣܺܝܡܳܘܢ ܗܰܝܡܶܢ ܗ̄ܘܳܐ ܘܰܥܡܰܕ݁ ܘܢܰܩܺܝܦ݁ ܗ̄ܘܳܐ ܠܶܗ ܠܦܺ݁ܝܠܺܝܦ݂ܳܘܣ ܘܟܰ݁ܕ݁ ܚܙܳܐ ܗ̄ܘܳܐ ܐܳܬ݁ܘܳܬܳ݁ܐ ܘܚܰܝܠܶܐ ܪܰܘܪܒܶ݁ܐ ܕ݂ܗܳܘܶܝܢ ܗ̄ܘܰܘ ܒ݂ܺܐܝܕܶ݁ܗ ܬ݂ܳܡܰܗ ܗ̄ܘܳܐ ܘܡܶܬ݂ܕ݂ܰܡܰܪ: ܣ</VERS>
      <VERS vnumber="14">ܘܟܰ݁ܕ݁ ܫܡܰܥܘ ܫܠܺܝܚܶܐ ܕ݂ܒܽ݁ܐܘܪܺܫܠܶܡ ܕ݂ܩܰܒ݂ܶܠܘ ܥܰܡܳܐ ܕ݂ܫܳܡܪܳܝܶܐ ܡܶܠܬܳ݁ܐ ܕ݂ܰܐܠܳܗܳܐ ܫܰܕ݂ܰܪܘ ܠܘܳܬ݁ܗܽܘܢ ܠܫܶܡܥܽܘܢ ܟ݂ܺܐܦܳ݁ܐ ܘܰܠܝܽܘܚܰܢܳܢ:</VERS>
      <VERS vnumber="15">ܘܰܢܚܶܬ݁ܘ ܘܨܰܠܺܝܘ ܥܠܰܝܗܽܘܢ ܐܰܝܟ݁ ܕ݂ܰܢܩܰܒ݂ܠܽܘܢ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="16">ܠܰܝܬ݂ ܗ̄ܘܳܐ ܓ݂ܶܝܪ ܥܰܠ ܚܰܕ݁ ܡܶܢܗܽܘܢ ܥܕܰ݁ܟ݂ܺܝܠ ܒ݂ܰܠܚܽܘܕ݁ ܕ݂ܶܝܢ ܥܳܡܕ݂ܺܝܢ ܗ̄ܘܰܘ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ:</VERS>
      <VERS vnumber="17">ܗܳܝܕ݂ܶܝܢ ܣܳܝܡܺܝܢ ܗ̄ܘܰܘ ܥܠܰܝܗܽܘܢ ܐܺܝܕܳ݁ܐ ܘܰܡܩܰܒ݂ܠܺܝܢ ܗ̄ܘܰܘ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="18">ܘܟܰ݁ܕ݁ ܚܙܳܐ ܣܺܝܡܳܘܢ ܕ݂ܒܰ݁ܣܝܳܡ ܐܺܝܕܳ݁ܐ ܕ݂ܰܫܠܺܝܚܶܐ ܡܶܬ݁ܝܰܗ̄ܒܳ݁ܐ ܪܽܘܚܳܐ ܕ݂ܩܽܘܕ݁ܫܳܐ ܩܰܪܶܒ݁ ܠܗܽܘܢ ܟ݂ܶܣܦ݂ܳܐ:</VERS>
      <VERS vnumber="19">ܟ݂ܰܕ݁ ܐܳܡܰܪ ܗܰܒ݁ܘ ܐܳܦ݁ ܠܺܝ ܫܽܘܠܛܳܢܳܐ ܗܳܢܳܐ ܕ݂ܰܐܝܢܳܐ ܕ݂ܶܐܣܺܝܡ ܥܠܰܘܗ̄ܝ ܐܺܝܕܳ݁ܐ ܢܶܗܘܶܐ ܡܩܰܒ݂ܶܠ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="20">ܐܳܡܰܪ ܠܶܗ ܫܶܡܥܽܘܢ ܟ݂ܺܐܦܳ݁ܐ ܟ݂ܶܣܦ݂ܳܟ݁ ܥܰܡܳܟ݁ ܢܺܐܙܰܠ ܠܰܐܒ݁ܕܳ݁ܢܳܐ ܡܶܛܽܠ ܕ݂ܰܣܒܰ݁ܪܬ݂ ܕ݂ܡܰܘܗܰܒ݁ܬܶ݁ܗ ܕ݂ܰܐܠܳܗܳܐ ܒ݂ܩܶܢܝܳܢ ܥܳܠܡܳܐ ܡܶܬ݁ܩܰܢܝܳܐ:</VERS>
      <VERS vnumber="21">ܠܰܝܬ݂ ܠܳܟ݁ ܡܢܳܬܳ݁ܐ ܐܳܦ݁ܠܳܐ ܦ݂ܶܣܳܐ ܒ݂ܗܰܝܡܳܢܽܘܬܳ݁ܐ ܗܳܕܶ݁ܐ ܡܶܛܽܠ ܕ݂ܠܶܒ݂ܳܟ݁ ܠܳܐ ܗ̄ܘܳܐ ܬ݂ܪܺܝܨ ܩܕܳ݁ܡ ܐܰܠܳܗܳܐ:</VERS>
      <VERS vnumber="22">ܒ݂ܪܰܡ ܬ݂ܽܘܒ݁ ܡܶܢ ܒ݂ܺܝܫܽܘܬܳ݁ܟ݁ ܗܳܕܶ݁ܐ ܘܰܒ݁ܥܺܝ ܡܶܢ ܐܰܠܳܗܳܐ ܕ݂ܰܠܡܳܐ ܢܶܫܬ݂ܒܶ݁ܩ ܠܳܟ݁ ܢܶܟ݁ܠܳܐ ܕ݂ܠܶܒ݂ܳܟ݁:</VERS>
      <VERS vnumber="23">ܒ݂ܟܰ݁ܒ݁ܕ݂ܳܐ ܓ݂ܶܝܪ ܡܰܪܺܝܪܬ݂ܳܐ ܘܰܒ݁ܩܶܛܪܶܐ ܕ݂ܥܰܘܠܳܐ ܚܳܙܶܐ ܐ̄ܢܳܐ ܕ݂ܺܐܝܬܰ݁ܝܟְ݂:</VERS>
      <VERS vnumber="24">ܥܢܳܐ ܣܺܝܡܳܘܢ ܘܶܐܡܰܪ ܒ݂ܥܰܘ ܐܰܢ̄ܬ݂ܽܘܢ ܚܠܳܦܰ݁ܝ ܡܶܢ ܐܰܠܳܗܳܐ ܕ݂ܠܳܐ ܢܺܐܬܶ݁ܐ ܥܠܰܝ ܡܶܕ݂ܶܡ ܡܶܢ ܗܳܠܶܝܢ ܕ݂ܶܐܡܰܪܬ݂ܽܘܢ:</VERS>
      <VERS vnumber="25">ܫܶܡܥܽܘܢ ܕ݂ܶܝܢ ܘܝܽܘܚܰܢܳܢ ܟ݂ܰܕ݁ ܣܰܗܶܕ݁ܘ ܐܶܢܽܘܢ ܘܰܐܠܶܦ݁ܘ ܡܶܠܬܳ݁ܐ ܕ݂ܰܐܠܳܗܳܐ ܗܦܰ݁ܟ݁ܘ ܠܗܽܘܢ ܠܽܐܘܪܺܫܠܶܡ ܘܰܒ݁ܩܽܘܪܝܳܐ ܣܰܓ݂ܺܝܳܐܬܳ݁ܐ ܕ݂ܫܳܡܪܳܝܶܐ ܣܰܒ݂ܰܪܘ: ܣ</VERS>
      <VERS vnumber="26">ܘܡܰܠܶܠ ܡܰܠܰܐܟܳ݁ܐ ܕ݂ܡܳܪܝܳܐ ܥܰܡ ܦܺ݁ܝܠܺܝܦ݂ܳܘܣ ܘܶܐܡܰܪ ܠܶܗ ܩܽܘܡ ܙܶܠ ܠܬܰ݁ܝܡܢܳܐ ܒ݂ܽܐܘܪܚܳܐ ܡܰܕ݁ܒ݂ܪܳܝܬ݂ܳܐ ܕ݂ܢܳܚܬ݂ܳܐ ܡܶܢ ܐܽܘܪܺܫܠܶܡ ܠܓܰ݁ܙܰܐ:</VERS>
      <VERS vnumber="27">ܘܩܳܡ ܐܶܙܰܠ ܘܰܐܪܥܶܗ ܡܗܰܝܡܢܳܐ ܚܰܕ݁ ܕ݂ܳܐܬܶ݁ܐ ܗ̄ܘܳܐ ܡܶܢ ܟ݂ܽܘܫ ܫܰܠܺܝܛܳܐ ܕ݂ܩܰܢܕܰ݁ܩ ܡܰܠܟ݂ܬܳ݁ܐ ܕ݂ܟܽ݁ܘܫܳܝܶܐ ܘܗܽܘ ܫܰܠܺܝܛ ܗ̄ܘܳܐ ܥܰܠ ܟ݂ܽܠܶܗ ܓ݂ܰܙܳܗ ܘܶܐܬܳ݁ܐ ܗ̄ܘܳܐ ܕ݂ܢܶܣܓ݂ܽܘܕ݁ ܒ݂ܽܐܘܪܺܫܠܶܡ:</VERS>
      <VERS vnumber="28">ܘܟܰ݁ܕ݁ ܗܦܰ݁ܟ݁ ܕ݂ܢܺܐܙܰܠ ܝܳܬܶ݁ܒ݁ ܗ̄ܘܳܐ ܥܰܠ ܡܰܪܟ݂ܰܒ݁ܬܳ݁ܐ ܘܩܳܪܶܐ ܗ̄ܘܳܐ ܒ݂ܶܐܫܰܥܝܳܐ ܢܒܺ݁ܝܳܐ:</VERS>
      <VERS vnumber="29">ܘܶܐܡܪܰܬ݁ ܪܽܘܚܳܐ ܠܦܺ݁ܝܠܺܝܦ݂ܳܘܣ ܐܶܬ݁ܩܰܪܰܒ݁ ܘܩܰܦ݁ ܠܡܰܪܟ݂ܰܒ݁ܬܳ݁ܐ:</VERS>
      <VERS vnumber="30">ܘܟܰ݁ܕ݁ ܐܶܬ݁ܩܰܪܰܒ݁ ܫܡܰܥ ܕ݂ܩܳܪܶܐ ܒ݂ܶܐܫܰܥܝܳܐ ܢܒܺ݁ܝܳܐ ܘܶܐܡܰܪ ܠܶܗ ܕ݂ܶܐܢ ܡܶܣܬ݂ܰܟ݂ܰܠ ܐܰܢ̄ܬ݂ ܡܳܢܳܐ ܩܳܪܶܐ ܐܰܢ̄ܬ݂:</VERS>
      <VERS vnumber="31">ܘܗܽܘ ܐܶܡܰܪ ܐܰܝܟ݂ܰܢܳܐ ܡܶܫܟ݂ܰܚ ܐ̄ܢܳܐ ܕ݂ܶܐܣܬ݂ܰܟ݂ܰܠ ܐܶܠܳܐ ܐܶܢ ܐ̄ܢܳܫ ܢܰܪܬ݂ܶܝܢܝ ܘܰܒ݁ܥܳܐ ܡܶܢܶܗ ܡܶܢ ܦܺ݁ܝܠܺܝܦ݂ܳܘܣ ܕ݂ܢܶܣܰܩ ܘܢܶܬ݂ܶܒ݁ ܥܰܡܶܗ:</VERS>
      <VERS vnumber="32">ܦ݂ܳܣܽܘܩܳܐ ܕ݂ܶܝܢ ܕ݂ܰܟ݁ܬܳ݁ܒܳ݁ܐ ܕ݂ܩܳܪܶܐ ܗ̄ܘܳܐ ܒ݂ܶܗ ܐܺܝܬܰ݁ܘܗ̄ܝ ܗ̄ܘܳܐ ܗܳܢܳܐ ܐܰܝܟ݁ ܐܶܡܪܳܐ ܠܢܶܟ݁ܣܬܳ݁ܐ ܐܶܬ݁ܕ݂ܒܰ݁ܪ ܘܰܐܝܟ݁ ܢܶܩܝܳܐ ܩܕܳ݁ܡ ܓ݂ܳܙܽܘܙܳܐ ܫܰܬ݂ܺܝܩ ܗ̄ܘܳܐ ܘܗܳܟܰ݁ܢܳܐ ܠܳܐ ܦ݂ܬܰ݁ܚ ܦ݂ܽܘܡܶܗ:</VERS>
      <VERS vnumber="33">ܒ݂ܡܽܘܟ݂ܳܟܶ݁ܗ ܡܶܢ ܚܒܽ݁ܘܫܝܳܐ ܘܡܶܢ ܕ݂ܺܝܢܳܐ ܐܶܬ݁ܕ݂ܒܰ݁ܪ ܘܕܳ݁ܪܶܗ ܡܰܢܽܘ ܢܶܫܬ݂ܰܥܶܐ ܕ݂ܡܶܫܬ݂ܰܩܠܺܝܢ ܚܰܝܰܘܗ̄ܝ ܡܶܢ ܐܰܪܥܳܐ:</VERS>
      <VERS vnumber="34">ܘܶܐܡܰܪ ܗܰܘ ܡܗܰܝܡܢܳܐ ܠܦܺ݁ܝܠܺܝܦ݂ܳܘܣ ܒ݂ܳܥܶܐ ܐ̄ܢܳܐ ܡܶܢܳܟ݁ ܥܰܠ ܡܰܢܽܘ ܐܰܡܪܳܗ ܗܳܕܶ݁ܐ ܢܒܺ݁ܝܳܐ ܥܰܠ ܢܰܦ݁ܫܶܗ ܐܰܘ ܥܰܠ ܐ̄ܢܳܫ ܐ̄ܚܪܺܝܢ ܣ݂ ܣ݂:</VERS>
      <VERS vnumber="35">ܗܳܝܕ݂ܶܝܢ ܦܺ݁ܝܠܺܝܦ݂ܳܘܣ ܦ݂ܬܰ݁ܚ ܦ݂ܽܘܡܶܗ ܘܫܰܪܺܝ ܡܶܢܶܗ ܡܶܢ ܗܳܢܳܐ ܟ݂ܬܳ݁ܒܳ݁ܐ ܡܣܰܒ݂ܰܪ ܠܶܗ ܥܰܠ ܡܳܪܰܢ ܝܶܫܽܘܥ:</VERS>
      <VERS vnumber="36">ܘܟܰ݁ܕ݁ ܗܶܢܽܘܢ ܐܳܙܺܠ̄ܝܢ ܒ݂ܽܐܘܪܚܳܐ ܡܰܛܺܝܘ ܗ̄ܘܰܘ ܠܕܽ݁ܘܟ݂ܬܳ݁ܐ ܚܕܳ݁ܐ ܕ݂ܺܐܝܬ݁ ܒ݂ܳܗ ܡܰܝܳܐ ܘܶܐܡܰܪ ܗܰܘ ܡܗܰܝܡܢܳܐ ܗܳܐ ܡܰܝܳܐ ܡܳܢܳܐ ܗܺ̄ܝ ܟ݂ܳܠܺܝܬܳ݁ܐ ܕ݂ܶܐܥܡܰܕ݁:</VERS>
      <VERS vnumber="37">ܘܶܐܡܰܪ ܦܺ݁ܝܠܺܝܦ݂ܳܘܣ ܐܶܢ ܡܗܰܝܡܶܢ ܐܰܢ̄ܬ݂ ܡܶܢ ܟ݂ܽܠܶܗ ܠܶܒ݂ܳܐ ܫܰܠܺܝܛ ܘܰܥܢܳܐ ܘܶܐܡܰܪ ܐܶܢܳܐ ܡܗܰܝܡܶܢ ܐ̄ܢܳܐ ܕ݂ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܗ̄ܘ:</VERS>
      <VERS vnumber="38">ܘܰܦ݁ܩܰܕ݁ ܗ̄ܘܳܐ ܕ݂ܰܬ݁ܩܽܘܡ ܡܰܪܟ݂ܰܒ݁ܬܳ݁ܐ ܘܰܢܚܶܬ݁ܘ ܬ݂ܪܰܝܗܽܘܢ ܠܡܰܝܳܐ ܘܰܐܥܡܕܶ݁ܗ ܦܺ݁ܝܠܺܝܦ݂ܳܘܣ ܠܰܡܗܰܝܡܢܳܐ ܗܰܘ:</VERS>
      <VERS vnumber="39">ܘܟܰ݁ܕ݁ ܣܠܶܩܘ ܡܶܢ ܡܰܝܳܐ ܪܽܘܚܶܗ ܕ݂ܡܳܪܝܳܐ ܚܶܛܦ݂ܰܬ݁ ܠܦܺ݁ܝܠܺܝܦ݂ܳܘܣ ܘܬܽ݁ܘܒ݁ ܠܳܐ ܚܙܳܝܗ̄ܝ ܡܗܰܝܡܢܳܐ ܗܰܘ ܐܶܠܳܐ ܐܳܙܶܠ ܗ̄ܘܳܐ ܒ݂ܽܐܘܪܚܶܗ ܟ݂ܰܕ݁ ܚܳܕܶ݁ܐ:</VERS>
      <VERS vnumber="40">ܦܺ݁ܝܠܺܝܦ݂ܳܘܣ ܕ݂ܶܝܢ ܐܶܫܬ݂ܟܰ݁ܚ ܒ݂ܰܐܙܳܘܛܳܘܣ ܘܡܶܢ ܬ݂ܰܡܳܢ ܡܶܬ݁ܟ݂ܪܶܟ݁ ܗ̄ܘܳܐ ܘܰܡܣܰܒ݂ܰܪ ܒ݂ܰܡܕܺ݁ܝܢܳܬܳ݁ܐ ܟ݂ܽܠܗܶܝܢ ܥܕܰ݁ܡܳܐ ܕ݂ܶܐܬܳ݁ܐ ܠܩܶܣܰܪܺܝܰܐ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܫܳܐܘܳܠ ܕ݂ܶܝܢ ܥܕܰ݁ܟ݂ܺܝܠ ܡܠܶܐ ܗ̄ܘܳܐ ܠܽܘܚܳܡܳܐ ܘܚܶܡܬܳ݁ܐ ܕ݂ܩܶܛܠܳܐ ܥܰܠ ܬ݂ܰܠܡܺܝܕܰ݁ܘܗ̄ܝ ܕ݂ܡܳܪܰܢ:</VERS>
      <VERS vnumber="2">ܘܰܫܐܶܠ ܠܶܗ ܐܶܓ݂ܪܳܬܳ݁ܐ ܡܶܢ ܪܰܒ݂ ܟ݂ܳܗܢܶܐ ܕ݂ܢܶܬ݂ܶܠ ܠܶܗ ܠܕܰ݁ܪܡܣܽܘܩ ܠܰܟ݁ܢܽܘܫܳܬܳ݁ܐ ܕ݂ܶܐܢ ܗܽܘ ܕ݂ܢܶܫܟ݂ܰܚ ܕ݂ܪܳܕܶ݁ܝܢ ܒ݂ܗܳܕܶ݁ܐ ܐܽܘܪܚܳܐ ܓ݂ܰܒ݁ܪܶܐ ܐܰܘ ܢܶܫܶܐ ܢܶܐܣܽܘܪ ܢܰܝܬ݂ܶܐ ܐܶܢܽܘܢ ܠܽܐܘܪܺܫܠܶܡ:</VERS>
      <VERS vnumber="3">ܘܟܰ݁ܕ݁ ܐܳܙܶܠ ܗ̄ܘܳܐ ܘܫܰܪܺܝ ܡܡܰܛܶܐ ܠܕܰ݁ܪܡܣܽܘܩ ܡܶܢ ܬ݂ܚܶܝܬ݁ ܫܶܠܝܳܐ ܐܰܙܠܶܓ݁ ܗ̄ܘܳܐ ܥܠܰܘܗ̄ܝ ܢܽܘܗܪܳܐ ܡܶܢ ܫܡܰܝܳܐ:</VERS>
      <VERS vnumber="4">ܘܰܢܦܰ݁ܠ ܥܰܠ ܐܰܪܥܳܐ ܘܰܫܡܰܥ ܩܳܠܳܐ ܕ݂ܳܐܡܰܪ ܠܶܗ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ ܩܫܶܐ ܗ̄ܘ ܠܳܟ݁ ܠܰܡܒܰ݁ܥܳܛܽܘ ܠܥܽܘܩܣܶܐ:</VERS>
      <VERS vnumber="5">ܥܢܳܐ ܗܽܘ ܘܶܐܡܰܪ ܡܰܢ ܐܰܢ̄ܬ݂ ܡܳܪܝ ܘܡܳܪܰܢ ܐܶܡܰܪ ܐܶܢܳܐ ܐ̄ܢܳܐ ܝܶܫܽܘܥ ܢܳܨܪܳܝܳܐ ܗܰܘ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:</VERS>
      <VERS vnumber="6">ܐܶܠܳܐ ܩܽܘܡ ܥܽܘܠ ܠܰܡܕܺ݁ܝܢ̄ܬ݂ܳܐ ܘܬܰ݁ܡܳܢ ܢܶܬ݁ܡܰܠܰܠ ܥܰܡܳܟ݁ ܥܰܠ ܡܳܐ ܕ݂ܘܳܠܶܐ ܠܳܟ݁ ܠܡܶܥܒ݂ܰܕ݁:</VERS>
      <VERS vnumber="7">ܘܓܰ݁ܒ݁ܪܶܐ ܕ݂ܳܐܙܺܠ̄ܝܢ ܗ̄ܘܰܘ ܥܰܡܶܗ ܒ݂ܽܐܘܪܚܳܐ ܩܳܝܡܺܝܢ ܗ̄ܘܰܘ ܟ݂ܰܕ݁ ܬ݂ܰܡܺܝܗܺܝܢ ܡܶܛܽܠ ܕ݂ܩܳܠܳܐ ܒ݂ܰܠܚܽܘܕ݁ ܫܳܡܥܺܝܢ ܗ̄ܘܰܘ ܐ̄ܢܳܫ ܕ݂ܶܝܢ ܠܳܐ ܡܶܬ݁ܚܙܶܐ ܗ̄ܘܳܐ ܠܗܽܘܢ:</VERS>
      <VERS vnumber="8">ܘܩܳܡ ܫܳܐܘܳܠ ܡܶܢ ܐܰܪܥܳܐ ܘܠܳܐ ܡܶܬ݁ܚܙܶܐ ܗ̄ܘܳܐ ܠܶܗ ܡܶܕ݂ܶܡ ܟ݂ܰܕ݁ ܥܰܝܢܰܘܗ̄ܝ ܦ݂ܬܺ݁ܝܚܳܢ ܗ̄ܘܰܝ ܘܟܰ݁ܕ݁ ܐܰܚܺܝܕܺ݁ܝܢ ܒ݂ܺܐܝܕܰ݁ܘܗ̄ܝ ܐܰܥܠܽܘܗ̄ܝ ܠܕܰ݁ܪܡܣܽܘܩ:</VERS>
      <VERS vnumber="9">ܘܠܳܐ ܡܶܬ݁ܚܙܶܐ ܗ̄ܘܳܐ ܠܶܗ ܬ݂ܠܳܬܳ݁ܐ ܝܰܘܡܺܝܢ ܘܠܳܐ ܐܶܟܰ݁ܠ ܘܠܳܐ ܐܶܫܬ݂ܺܝ: ܣ</VERS>
      <VERS vnumber="10">ܐܺܝܬ݁ ܗ̄ܘܳܐ ܕ݂ܶܝܢ ܒ݂ܳܗ ܒ݂ܕܰ݁ܪܡܣܽܘܩ ܬ݂ܰܠܡܺܝܕܳ݁ܐ ܚܰܕ݁ ܕ݂ܰܫܡܶܗ ܗܘܳܐ ܚܰܢܰܢܝܳܐ ܘܡܳܪܝܳܐ ܐܶܡܰܪ ܠܶܗ ܒ݂ܚܶܙܘܳܐ ܚܰܢܰܢܝܳܐ ܘܶܐܡܰܪ ܗܳܐ ܐܶܢܳܐ ܡܳܪܝ:</VERS>
      <VERS vnumber="11">ܘܡܳܪܰܢ ܐܶܡܰܪ ܠܶܗ ܩܽܘܡ ܙܶܠ ܠܫܽܘܩܳܐ ܕ݂ܡܶܬ݁ܩܪܶܐ ܬ݂ܪܺܝܨܳܐ ܘܰܒ݁ܥܺܝ ܒ݂ܒܰ݁ܝܬ݂ܳܐ ܕ݂ܺܝܗܽܘܕܳ݁ܐ ܠܫܳܐܘܳܠ ܕ݂ܺܐܝܬܰ݁ܘܗ̄ܝ ܡܶܢ ܛܰܪܣܳܘܣ ܡܕܺ݁ܝܢ̄ܬ݂ܳܐ ܗܳܐ ܓ݂ܶܝܪ ܟ݂ܰܕ݁ ܗܽܘ ܡܨܰܠܶܐ:</VERS>
      <VERS vnumber="12">ܚܙܳܐ ܒ݂ܚܶܙܘܳܐ ܠܓܰ݁ܒ݁ܪܳܐ ܕ݂ܰܫܡܶܗ ܚܰܢܰܢܝܳܐ ܕ݂ܥܰܠ ܘܣܳܡ ܥܠܰܘܗ̄ܝ ܐܺܝܕܳ݁ܐ ܐܰܝܟ݁ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܘܗ̄ܝ:</VERS>
      <VERS vnumber="13">ܘܶܐܡܰܪ ܚܰܢܰܢܝܳܐ ܡܳܪܝ ܫܶܡܥܶܬ݁ ܡܶܢ ܣܰܓ݂ܺܝܶܐܐ ܥܰܠ ܓ݂ܰܒ݁ܪܳܐ ܗܳܢܳܐ ܕ݂ܰܟ݁ܡܳܐ ܒ݂ܺܝܫܳܬܳ݁ܐ ܐܰܣܒ݂ܶܠ ܠܩܰܕ݂ܺܝܫܰܝܟְ݂ ܒ݂ܽܐܘܪܺܫܠܶܡ:</VERS>
      <VERS vnumber="14">ܘܗܳܐ ܐܳܦ݁ ܗܳܪܟ݂ܳܐ ܐܺܝܬ݁ ܠܶܗ ܫܽܘܠܛܳܢܳܐ ܡܶܢ ܪܰܒ݂ܰܝ ܟ݂ܳܗܢܶܐ ܕ݂ܢܶܐܣܽܘܪ ܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܫܡܳܟ݁:</VERS>
      <VERS vnumber="15">ܘܶܐܡܰܪ ܠܶܗ ܡܳܪܝܳܐ ܩܽܘܡ ܙܶܠ ܡܶܛܽܠ ܕ݂ܡܳܐܢܳܐ ܗܽܘ ܠܺܝ ܓ݂ܰܒ݁ܝܳܐ ܕ݂ܢܶܫܩܽܘܠ ܫܶܡܝ ܒ݂ܥܰܡ̄ܡܶܐ ܘܰܒ݁ܡܰܠܟ݂ܶܐ ܘܒܶ݁ܝܬ݁ ܒ݂ܢܰܝ ܐܺܝܣܪܳܝܶܠ:</VERS>
      <VERS vnumber="16">ܐܶܢܳܐ ܓ݂ܶܝܪ ܐܶܚܰܘܶܝܘܗ̄ܝ ܟ݂ܡܳܐ ܥܬܺ݁ܝܕ݁ ܠܡܶܚܰܫ ܡܶܛܽܠ ܫܶܡܝ: ܣ</VERS>
      <VERS vnumber="17">ܗܳܝܕ݂ܶܝܢ ܚܰܢܰܢܝܳܐ ܐܶܙܰܠ ܠܒܰ݁ܝܬ݂ܳܐ ܠܘܳܬܶ݁ܗ ܘܣܳܡ ܥܠܰܘܗ̄ܝ ܐܺܝܕܳ݁ܐ ܘܶܐܡܰܪ ܠܶܗ ܫܳܐܘܳܠ ܐܳܚܝ ܡܳܪܰܢ ܝܶܫܽܘܥ ܫܰܕ݂ܪܰܢܝ ܗܰܘ ܕ݂ܶܐܬ݁ܚܙܺܝ ܠܳܟ݁ ܒ݂ܽܐܘܪܚܳܐ ܟ݂ܰܕ݁ ܐܳܬܶ݁ܐ ܐܰܢ̄ܬ݂ ܐܰܝܟ݁ ܕ݂ܢܶܬ݁ܦ݂ܰܬ݂ܚܳܢ ܥܰܝܢܰܝܟְ݂ ܘܬܶ݁ܬ݁ܡܠܶܐ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="18">ܘܒܰ݁ܪ ܫܳܥܬܶ݁ܗ ܢܦܰ݁ܠ ܡܶܢ ܥܰܝܢܰܘܗ̄ܝ ܡܶܕ݂ܶܡ ܕ݂ܕܳ݁ܡܶܐ ܠܰܩܠܳܦܶ݁ܐ ܘܶܐܬ݁ܦ݂ܰܬ݂ܰܚ ܥܰܝܢܰܘܗ̄ܝ ܘܩܳܡ ܥܡܰܕ݁:</VERS>
      <VERS vnumber="19">ܘܩܰܒ݂ܶܠ ܣܰܝܒ݂ܳܪܬ݂ܳܐ ܘܶܐܬ݁ܚܰܝܰܠ ܘܰܗܘܳܐ ܝܰܘܡܳܬܳ݁ܐ ܠܘܳܬ݁ ܬ݂ܰܠܡܺܝܕܶ݁ܐ ܗܳܢܽܘܢ ܕ݂ܺܐܝܬ݁ ܗ̄ܘܰܘ ܒ݂ܕܰ݁ܪܡܣܽܘܩ:</VERS>
      <VERS vnumber="20">ܘܒܰ݁ܪ ܫܳܥܬܶ݁ܗ ܡܰܟ݁ܪܶܙ ܗ̄ܘܳܐ ܒ݂ܰܟ݁ܢܽܘܫܳܬܳ݁ܐ ܕ݂ܺܝܗܽܘܕܳ݁ܝܶܐ ܥܰܠ ܝܶܫܽܘܥ ܕ݂ܗܽܘܝܽܘ ܒ݂ܪܶܗ ܕ݂ܰܐܠܳܗܳܐ:</VERS>
      <VERS vnumber="21">ܘܬܰ݁ܡܺܝܗܺܝܢ ܗ̄ܘܰܘ ܟ݂ܽܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܗ̄ܘܰܘ ܠܶܗ ܘܳܐܡܪܺܝܢ ܗ̄ܘܰܘ ܠܳܐ ܗ̄ܘܳܐ ܗܳܢܳܐ ܗܰܘ ܕ݂ܪܳܕܶ݁ܦ݁ ܗ̄ܘܳܐ ܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܗ̄ܘܰܘ ܠܰܫܡܳܐ ܗܳܢܳܐ ܒ݂ܽܐܘܪܺܫܠܶܡ ܐܳܦ݁ ܠܗܳܪܟ݂ܳܐ ܥܠܶܝܗ ܥܰܠ ܗܳܕܶ݁ܐ ܡܫܰܕ݂ܰܪ ܗ̄ܘܳܐ ܐܰܝܟ݁ ܕ݂ܢܶܐܣܽܘܪ ܢܰܘܒ݂ܶܠ ܐܶܢܽܘܢ ܠܪܰܒ݂ܰܝ ܟ݂ܳܗܢܶܐ: ܣ</VERS>
      <VERS vnumber="22">ܫܳܐܘܳܠ ܕ݂ܶܝܢ ܝܰܬ݂ܺܝܪ ܡܶܬ݁ܚܰܝܰܠ ܗ̄ܘܳܐ ܘܰܡܙܺܝܥ ܗ̄ܘܳܐ ܠܗܽܘܢ ܠܺܝܗܽܘܕܳ݁ܝܶܐ ܗܳܢܽܘܢ ܕ݂ܥܳܡܪܺܝܢ ܗ̄ܘܰܘ ܒ݂ܕܰ݁ܪܡܣܽܘܩ ܟ݂ܰܕ݁ ܡܚܰܘܶܐ ܗ̄ܘܳܐ ܕ݂ܗܳܢܰܘ ܡܫܺܝܚܳܐ:</VERS>
      <VERS vnumber="23">ܘܟܰ݁ܕ݁ ܣܓܺ݁ܝܘ ܠܶܗ ܬ݂ܰܡܳܢ ܝܰܘܡܳܬܳ݁ܐ ܥܒܰ݁ܕ݁ܘ ܥܠܰܘܗ̄ܝ ܢܶܟ݁ܠܳܐ ܝܺܗܽܘܕܳ݁ܝܶܐ ܕ݂ܢܶܩܛܠܽܘܢܳܝܗ̄ܝ:</VERS>
      <VERS vnumber="24">ܐܶܬ݁ܒ݂ܰܕ݂ܰܩ ܠܶܗ ܕ݂ܶܝܢ ܠܫܳܐܘܳܠ ܐܳܦ݂ܰܪܣܢܳܐ ܕ݂ܒܳ݁ܥܶܝܢ ܗ̄ܘܰܘ ܠܡܶܥܒ݂ܰܕ݁ ܠܶܗ ܘܢܳܛܪܺܝܢ ܗ̄ܘܰܘ ܬ݂ܰܪܥܶܐ ܕ݂ܰܡܕܺ݁ܝܢ̄ܬ݂ܳܐ ܐܺܝܡܳܡܳܐ ܘܠܺܠܝܳܐ ܕ݂ܢܶܩܛܠܽܘܢܳܝܗ̄ܝ:</VERS>
      <VERS vnumber="25">ܗܳܝܕ݂ܶܝܢ ܣܳܡܽܘܗ̄ܝ ܬ݂ܰܠܡܺܝܕܶ݁ܐ ܒ݂ܶܐܣܦ݂ܪܺܝܕܳ݁ܐ ܘܫܰܒ݂ܽܘܗ̄ܝ ܡܶܢ ܫܽܘܪܳܐ ܒ݂ܠܺܠܝܳܐ:</VERS>
      <VERS vnumber="26">ܘܶܐܙܰܠ ܠܶܗ ܠܽܐܘܪܺܫܠܶܡ ܘܨܳܒܶ݁ܐ ܗ̄ܘܳܐ ܠܡܶܬ݁ܢܰܩܳܦܽ݁ܘ ܠܬܰ݁ܠܡܺܝܕܶ݁ܐ ܘܟܽ݁ܠܗܽܘܢ ܕ݂ܳܚܠܺܝܢ ܗ̄ܘܰܘ ܡܶܢܶܗ ܘܠܳܐ ܡܗܰܝܡܢܺܝܢ ܗ̄ܘܰܘ ܕ݂ܬܰ݁ܠܡܺܝܕܳ݁ܐ ܗܽܘ:</VERS>
      <VERS vnumber="27">ܒ݂ܰܪܢܰܒܰ݁ܐ ܕ݂ܶܝܢ ܐܰܚܕ݂ܶܗ ܘܰܐܝܬ݂ܝܶܗ ܠܘܳܬ݁ ܫܠܺܝܚܶܐ ܘܶܐܫܬ݂ܰܥܺܝ ܠܗܽܘܢ ܐܰܝܟ݂ܰܢܳܐ ܒ݂ܽܐܘܪܚܳܐ ܚܙܳܐ ܠܡܳܪܝܳܐ ܘܕܰ݁ܐܝܟ݂ܰܢܳܐ ܡܰܠܶܠ ܥܰܡܶܗ ܘܰܐܝܟ݂ܰܢܳܐ ܒ݂ܕܰ݁ܪܡܣܽܘܩ ܥܺܝܢ ܒ݂ܰܓ݁ܠܶܐ ܡܰܠܶܠ ܒ݂ܰܫܡܶܗ ܕ݂ܝܶܫܽܘܥ:</VERS>
      <VERS vnumber="28">ܘܥܳܐܶܠ ܗ̄ܘܳܐ ܥܰܡܗܽܘܢ ܘܢܳܦܶ݁ܩ ܒ݂ܽܐܘܪܺܫܠܶܡ:</VERS>
      <VERS vnumber="30">ܘܟܰ݁ܕ݁ ܝܺܕܰ݁ܥܘ ܐܰܚܶܐ ܐܰܝܬ݂ܝܽܘܗ̄ܝ ܒ݂ܠܺܠܝܳܐ ܠܩܶܣܰܪܺܝܰܐ ܘܡܶܢ ܬ݂ܰܡܳܢ ܫܰܕ݂ܪܽܘܗ̄ܝ ܠܛܰܪܣܳܘܣ:</VERS>
      <VERS vnumber="31">ܒ݂ܪܰܡ ܕ݂ܶܝܢ ܥܺܕ݂̄ܬ݂ܳܐ ܕ݂ܰܒ݁ܟܽ݁ܠܳܗ ܝܺܗܽܘܕ݁ ܘܒܰ݁ܓ݁ܠܺܝܠܳܐ ܘܰܒ݁ܫܳܡܪܺܝܢ ܐܺܝܬ݁ ܗ̄ܘܳܐ ܒ݂ܳܗ ܫܠܳܡܳܐ ܟ݂ܰܕ݁ ܡܶܬ݁ܒ݂ܰܢܝܳܐ ܗ̄ܘܳܬ݁ ܘܪܳܕ݁ܝܳܐ ܒ݂ܕܶ݁ܚܠܰܬ݁ ܐܰܠܳܗܳܐ ܘܰܒ݁ܒܽ݁ܘܝܳܐܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܣܳܓ݁ܝܳܐ ܗ̄ܘܳܬ݁ ܣ݂ ܣ݂:</VERS>
      <VERS vnumber="32">ܘܰܗܘܳܐ ܕ݂ܟܰ݁ܕ݁ ܡܶܬ݁ܟ݂ܪܶܟ݁ ܗ̄ܘܳܐ ܫܶܡܥܽܘܢ ܒ݂ܰܡܕܺ݁ܝܢܳܬܳ݁ܐ ܢܚܶܬ݁ ܐܳܦ݁ ܠܘܳܬ݁ ܩܰܕ݂ܺܝܫܶܐ ܕ݂ܥܳܡܪܺܝܢ ܒ݂ܠܽܘܕ݁ ܡܕܺ݁ܝܢ̄ܬ݂ܳܐ:</VERS>
      <VERS vnumber="33">ܘܶܐܫܟ݂ܰܚ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܐܰܢܺܝܰܣ ܕ݂ܰܪܡܶܐ ܗ̄ܘܳܐ ܒ݂ܥܰܪܣܳܐ ܘܰܡܫܰܪܰܝ ܫܢܺܝܢ ܬ݂ܡܳܢܶܐ:</VERS>
      <VERS vnumber="34">ܘܶܐܡܰܪ ܠܶܗ ܫܶܡܥܽܘܢ ܐܰܢܺܝܰܐ ܡܰܐܣܶܐ ܠܳܟ݁ ܝܶܫܽܘܥ ܡܫܺܝܚܳܐ ܩܽܘܡ ܘܫܰܘܳܐ ܥܰܪܣܳܟ݁ ܘܒܰ݁ܪ ܫܳܥܬܶ݁ܗ ܩܳܡ:</VERS>
      <VERS vnumber="35">ܘܰܚܙܰܐܘܽܗ̄ܝ ܟ݂ܽܠܗܽܘܢ ܕ݂ܥܳܡܪܺܝܢ ܒ݂ܠܽܘܕ݁ ܘܰܒ݁ܣܰܪܳܘܢܰܐ ܘܶܐܬ݁ܦ݂ܢܺܝܘ ܠܘܳܬ݁ ܐܰܠܳܗܳܐ: ܣ</VERS>
      <VERS vnumber="36">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܠܡܺܝܕ݂ܬ݂ܳܐ ܚܕܳ݁ܐ ܒ݂ܝܳܘܦ݂ܺܐ ܡܕܺ݁ܝܢ̄ܬ݂ܳܐ ܕ݂ܰܫܡܳܗ ܗܘܳܐ ܛܒܺ݁ܝܬܳ݁ܐ ܗܳܕܶ݁ܐ ܥܰܬ݂ܺܝܪܳܐ ܗ̄ܘܳܬ݁ ܒ݂ܰܥܒܳ݁ܕܶ݁ܐ ܛܳܒܶ݁ܐ ܘܰܒ݁ܙܶܕ݁ܩܳܬܳ݁ܐ ܕ݂ܥܳܒ݁ܕ݂ܳܐ ܗ̄ܘܳܬ݁:</VERS>
      <VERS vnumber="37">ܐܶܬ݁ܟ݂ܰܪܗܰܬ݁ ܕ݂ܶܝܢ ܒ݂ܗܽܘܢ ܒ݂ܗܳܢܽܘܢ ܝܰܘܡܳܬܳ݁ܐ ܘܡܺܝܬܰ݁ܬ݁ ܘܰܐܣܚܝܽܘܗ ܘܣܳܡܽܘܗ ܒ݂ܥܶܠܺܝܬܳ݁ܐ:</VERS>
      <VERS vnumber="38">ܘܰܫܡܰܥܘ ܗ̄ܘܰܘ ܬ݂ܰܠܡܺܝܕܶ݁ܐ ܕ݂ܫܶܡܥܽܘܢ ܒ݂ܠܽܘܕ݁ ܗܽ̄ܘ ܡܕܺ݁ܝܢ̄ܬ݂ܳܐ ܗܳܝ ܕ݂ܺܐܝܬܶ݁ܝܗ ܥܰܠ ܓ݂ܶܢ̄ܒ݁ ܝܳܘܦ݂ܺܐ ܘܫܰܕ݂ܰܪܘ ܗ̄ܘܰܘ ܠܘܳܬܶ݁ܗ ܓ݂ܰܒ݁ܪܶܐ ܬ݂ܪܶܝܢ ܕ݂ܢܶܒ݁ܥܽܘܢ ܡܶܢܶܗ ܕ݂ܠܳܐ ܬ݂ܶܡܰܐܢ ܠܶܗ ܕ݂ܢܺܐܬܶ݁ܐ ܨܶܐܕܰ݁ܝܗܽܘܢ:</VERS>
      <VERS vnumber="39">ܘܩܳܡ ܫܶܡܥܽܘܢ ܐܶܙܰܠ ܥܰܡܗܽܘܢ ܘܟܰ݁ܕ݁ ܐܶܬܳ݁ܐ ܐܰܣܩܽܘܗ̄ܝ ܠܥܶܠܺܝܬܳ݁ܐ ܘܰܟ݁ܢܰܫ ܩܳܡ ܠܗܶܝܢ ܚܕܳ݁ܪܰܘܗ̄ܝ ܟ݂ܽܠܗܶܝܢ ܐܰܪܡܠܳܬܳ݁ܐ ܟ݂ܰܕ݁ ܒ݂ܳܟ݁ܝܳܢ ܘܰܡܚܰܘܝܳܢ ܠܶܗ ܟ݂ܽܘܬ݂ܺܝܢܝܳܬܳ݁ܐ ܘܡܰܪܛܽܘܛܶܐ ܗܳܠܶܝܢ ܕ݂ܝܳܗܒ݂ܳܐ ܗ̄ܘܳܬ݁ ܠܗܶܝܢ ܛܒܺ݁ܝܬܳ݁ܐ ܟ݂ܰܕ݁ ܚܰܝܳܐ:</VERS>
      <VERS vnumber="40">ܫܶܡܥܽܘܢ ܕ݂ܶܝܢ ܐܰܦ݂ܶܩ ܠܟܽ݁ܠܗܽܘܢ ܐ̄ܢܳܫܳܐ ܠܒܰ݁ܪ ܘܰܩܥܶܕ݁ ܥܰܠ ܒ݂ܽܘܪܟ݂ܰܘܗ̄ܝ ܘܨܰܠܺܝ ܘܶܐܬ݁ܦ݂ܢܺܝ ܠܘܳܬ݁ ܫܠܰܕ݂ܳܐ ܘܶܐܡܰܪ ܛܒܺ݁ܝܬܳ݁ܐ ܩܽܘܡܝ ܗܺܝ ܕ݂ܶܝܢ ܦ݂ܶܬ݁ܚܰܬ݁ ܥܰܝܢܶܝܗ ܘܟܰ݁ܕ݁ ܚܙܳܬܶ݁ܗ ܠܫܶܡܥܽܘܢ ܝܶܬ݁ܒ݂ܰܬ݁:</VERS>
      <VERS vnumber="41">ܘܰܐܘܫܶܛ ܠܳܗ ܐܺܝܕܶ݁ܗ ܘܰܐܩܺܝܡܳܗ ܘܰܩܪܳܐ ܠܩܰܕ݂ܺܝܫܶܐ ܘܠܰܐܪܡܠܳܬܳ݁ܐ ܘܝܰܗܒ݂ܳܗ ܠܗܽܘܢ ܟ݂ܰܕ݁ ܚܰܝܳܐ:</VERS>
      <VERS vnumber="42">ܘܶܐܬ݁ܝܰܕ݁ܥܰܬ݁ ܗܳܕܶ݁ܐ ܒ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܘܣܰܓ݂ܺܝܶܐܐ ܗܰܝܡܶܢܘ ܒ݂ܡܳܪܰܢ:</VERS>
      <VERS vnumber="43">ܗܘܳܐ ܕ݂ܶܝܢ ܒ݂ܳܗ ܒ݂ܝܳܘܦ݂ܺܐ ܝܰܘܡܳܬܳ݁ܐ ܠܳܐ ܙܥܽܘܪܺܝܢ ܟ݂ܰܕ݁ ܫܪܶܐ ܗ̄ܘܳܐ ܒ݂ܶܝܬ݁ ܫܶܡܥܽܘܢ ܒ݂ܽܘܪܣܳܝܳܐ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܒ݂ܩܶܣܰܪܺܝܰܐ ܕ݂ܶܝܢ ܐܺܝܬ݁ ܗ̄ܘܳܐ ܓ݂ܰܒ݁ܪܳܐ ܚܰܕ݁ ܩܶܢܛܪܽܘܢܳܐ ܕ݂ܰܫܡܶܗ ܗ̄ܘܳܐ ܩܳܘܪܢܺܠܺܝܳܘܣ ܡܶܢ ܣܦ݂ܺܝܪܰܐ ܗܳܝ ܕ݂ܡܶܬ݁ܩܰܪܝܳܐ ܐܺܝܛܰܠܺܝܩܺܐ:</VERS>
      <VERS vnumber="2">ܘܙܰܕ݂ܺܝܩ ܗ̄ܘܳܐ ܘܕܳ݁ܚܶܠ ܗ̄ܘܳܐ ܡܶܢ ܐܰܠܳܗܳܐ ܗܽܘ ܘܒܰ݁ܝܬ݂ܶܗ ܟ݂ܽܠܶܗ ܘܥܳܒܶ݁ܕ݁ ܗ̄ܘܳܐ ܙܶܕ݁ܩܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܥܰܡܳܐ ܘܰܒ݁ܟܽ݁ܠܙܒܰ݁ܢ ܒ݂ܳܥܶܐ ܗ̄ܘܳܐ ܡܶܢ ܐܰܠܳܗܳܐ:</VERS>
      <VERS vnumber="3">ܗܳܢܳܐ ܚܙܳܐ ܡܰܠܰܐܟܳ݁ܐ ܕ݂ܰܐܠܳܗܳܐ ܒ݂ܚܶܙܘܳܐ ܓ݂ܰܠܝܳܐܝܺܬ݁ ܠܰܐܦ݂ܰܝ ܬ݂ܫܰܥ ܫܳܥܺܝܢ ܒ݂ܺܐܝܡܳܡܳܐ ܕ݂ܥܰܠ ܠܘܳܬܶ݁ܗ ܘܶܐܡܰܪ ܠܶܗ ܩܳܘܪܢܺܠܺܝܶܐ:</VERS>
      <VERS vnumber="4">ܘܗܽܘ ܚܳܪ ܒ݂ܶܗ ܘܰܕ݁ܚܶܠ ܘܶܐܡܰܪ ܡܳܢܳܐ ܡܳܪܝ ܘܶܐܡܰܪ ܠܶܗ ܡܰܠܰܐܟܳ݁ܐ ܨܠܰܘܳܬܳ݁ܟ݁ ܘܙܶܕ݁ܩܳܬܳ݁ܟ݁ ܣܠܶܩ ܠܕܽ݁ܘܟ݁ܪܳܢܳܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="5">ܘܗܳܫܳܐ ܫܰܕ݂ܰܪ ܓ݂ܰܒ݁ܪܶܐ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ:</VERS>
      <VERS vnumber="6">ܗܳܐ ܫܪܶܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܒ݂ܽܘܪܣܳܝܳܐ ܗܰܘ ܕ݂ܺܐܝܬܰ݁ܘܗ̄ܝ ܥܰܠ ܝܰܕ݁ ܝܰܡܳܐ:</VERS>
      <VERS vnumber="7">ܘܟܰ݁ܕ݁ ܐܶܙܰܠ ܠܶܗ ܡܰܠܰܐܟܳ݁ܐ ܕ݂ܡܰܠܶܠ ܥܰܡܶܗ ܩܪܳܐ ܬ݂ܪܶܝܢ ܡܶܢ ܒ݂ܢܰܝ ܒ݂ܰܝܬ݂ܶܗ ܘܦܳ݁ܠܚܳܐ ܚܰܕ݁ ܕ݂ܕܳ݁ܚܶܠ ܠܰܐܠܳܗܳܐ ܐܰܝܢܳܐ ܕ݂ܡܶܬ݂ܕ݂ܢܶܐ ܗ̄ܘܳܐ ܠܶܗ:</VERS>
      <VERS vnumber="8">ܘܶܐܫܬ݂ܰܥܺܝ ܠܗܽܘܢ ܟ݂ܽܠܡܶܕ݂ܶܡ ܕ݂ܰܚܙܳܐ ܘܫܰܕ݂ܰܪ ܐܶܢܽܘܢ ܠܝܳܘܦ݂ܺܐ: ܣ</VERS>
      <VERS vnumber="9">ܘܰܠܝܰܘܡܳܐ ܐ̄ܚܪܺܢܳܐ ܟ݂ܰܕ݁ ܗܶܢܽܘܢ ܪܳܕܶ݁ܝܢ ܒ݂ܽܐܘܪܚܳܐ ܘܩܰܪܺܝܒܺ݁ܝܢ ܠܰܡܕܺ݁ܝܢ̄ܬ݂ܳܐ ܣܠܶܩ ܫܶܡܥܽܘܢ ܠܶܐܓ݂ܳܪܳܐ ܕ݂ܰܢܨܰܠܶܐ ܒ݂ܫܶܬ݁ ܫܳܥܺܝܢ:</VERS>
      <VERS vnumber="10">ܘܰܟ݁ܦܶ݁ܢ ܘܨܳܒܶ݁ܐ ܗ̄ܘܳܐ ܕ݂ܢܶܠܥܰܣ ܘܟܰ݁ܕ݁ ܗܶܢܽܘܢ ܡܰܬ݁ܩܢܺܝܢ ܠܶܗ ܢܦܰ݁ܠ ܥܠܰܘܗ̄ܝ ܬ݂ܶܡܗܳܐ:</VERS>
      <VERS vnumber="11">ܘܰܚܙܳܐ ܫܡܰܝܳܐ ܟ݂ܰܕ݁ ܦ݂ܬܺ݁ܝܚܺܝܢ ܘܡܳܐܢܳܐ ܚܰܕ݁ ܟ݂ܰܕ݁ ܐܰܣܺܝܪ ܒ݂ܰܐܪܒ݂ܰܥ ܩܰܪܢܳܢ ܘܕܳ݁ܡܶܐ ܗ̄ܘܳܐ ܠܟܶ݁ܬ݂ܳܢܳܐ ܪܰܒ݂ܳܐ ܘܫܳܐܶܒ݁ ܗ̄ܘܳܐ ܡܶܢ ܫܡܰܝܳܐ ܥܰܠ ܐܰܪܥܳܐ:</VERS>
      <VERS vnumber="12">ܘܺܐܝܬ݁ ܗ̄ܘܳܐ ܒ݂ܶܗ ܟ݂ܽܠܗܶܝܢ ܚܰܝܘܳܬܳ݁ܐ ܕ݂ܰܐܪܒ݂ܥܳܬ݁ ܪܶܓ݁ܠܶܐ ܘܪܰܚܫܳܐ ܕ݂ܰܐܪܥܳܐ ܘܦܳ݁ܪܰܚܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="13">ܘܩܳܠܳܐ ܐܶܬܳ݁ܐ ܠܶܗ ܕ݂ܳܐܡܰܪ ܫܶܡܥܽܘܢ ܩܽܘܡ ܟ݂ܽܘܣ ܘܰܐܟܽ݁ܘܠ:</VERS>
      <VERS vnumber="14">ܘܫܶܡܥܽܘܢ ܐܶܡܰܪ ܚܳܣ ܡܳܪܝ ܕ݂ܡܶܡܬܽ݁ܘܡ ܠܳܐ ܐܶܟ݁ܠܶܬ݁ ܟ݂ܽܠ ܕ݂ܰܡܣܰܝܰܒ݁ ܘܰܛܡܰܐ:</VERS>
      <VERS vnumber="15">ܘܬܽ݁ܘܒ݁ ܕ݂ܬܰ݁ܪܬ݂ܶܝܢ ܙܰܒ݁ܢܺܝܢ ܩܳܠܳܐ ܗܘܳܐ ܠܘܳܬܶ݁ܗ ܐܰܝܠܶܝܢ ܕ݂ܰܐܠܳܗܳܐ ܕ݂ܰܟ݂ܺܝ ܐܰܢ̄ܬ݂ ܠܳܐ ܬ݂ܣܰܝܶܒ݁:</VERS>
      <VERS vnumber="16">ܗܳܕܶ݁ܐ ܕ݂ܶܝܢ ܗܘܳܬ݁ ܬ݂ܠܳܬ݁ ܙܰܒ݁ܢܺܝܢ ܘܶܐܬ݁ܥܰܠܺܝ ܠܶܗ ܡܳܐܢܳܐ ܠܰܫܡܰܝܳܐ: ܣ</VERS>
      <VERS vnumber="17">ܘܟܰ݁ܕ݁ ܡܶܬ݂ܕ݂ܰܡܰܪ ܫܶܡܥܽܘܢ ܒ݂ܢܰܦ݁ܫܶܗ ܕ݂ܡܳܢܰܘ ܚܶܙܘܳܐ ܕ݂ܰܚܙܳܐ ܡܰܛܺܝܘ ܓ݂ܰܒ݁ܪܶܐ ܗܳܢܽܘܢ ܕ݂ܶܐܫܬ݂ܰܕ݂ܰܪܘ ܗ̄ܘܰܘ ܡܶܢ ܩܳܘܪܢܺܠܺܝܳܘܣ ܘܫܰܐܶܠܘ ܥܰܠ ܒ݂ܰܝܬ݂ܳܐ ܕ݂ܰܫܪܶܐ ܒ݂ܶܗ ܫܶܡܥܽܘܢ ܘܶܐܬܰ݁ܘ ܘܩܳܡܘ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ:</VERS>
      <VERS vnumber="18">ܘܩܳܪܶܝܢ ܗ̄ܘܰܘ ܬ݂ܰܡܳܢ ܘܰܡܫܰܐܠܺܝܢ ܕ݂ܶܐܢ ܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܗܳܪܟ݂ܳܐ ܫܪܶܐ:</VERS>
      <VERS vnumber="19">ܘܟܰ݁ܕ݁ ܫܶܡܥܽܘܢ ܪܳܢܶܐ ܗ̄ܘܳܐ ܒ݂ܚܶܙܘܳܐ ܐܶܡܰܪ ܠܶܗ ܪܽܘܚܳܐ ܗܳܐ ܓ݂ܰܒ݁ܪܶܐ ܬ݂ܠܳܬܳ݁ܐ ܒ݂ܳܥܶܝܢ ܠܳܟ݁:</VERS>
      <VERS vnumber="20">ܩܽܘܡ ܚܽܘܬ݁ ܘܙܶܠ ܥܰܡܗܽܘܢ ܟ݂ܰܕ݁ ܠܳܐ ܡܶܬ݁ܦ݂ܰܠܰܓ݁ ܪܶܥܝܳܢܳܟ݁ ܡܶܛܽܠ ܕ݂ܶܐܢܳܐ ܗܽܘ ܫܰܕ݂ܪܶܬ݁ ܐܶܢܽܘܢ:</VERS>
      <VERS vnumber="21">ܗܳܝܕ݂ܶܝܢ ܢܚܶܬ݁ ܫܶܡܥܽܘܢ ܠܘܳܬ݁ ܓ݂ܰܒ݁ܪܶܐ ܗܳܢܽܘܢ ܘܶܐܡܰܪ ܠܗܽܘܢ ܐܶܢܳܐ ܗܽܘ ܕ݂ܒܳ݁ܥܶܝܢ ܐܢ̄ܬ݂ܽܘܢ ܐܰܝܕܳ݁ܐ ܗ̄ܝ ܥܶܠܬܳ݁ܐ ܕ݂ܡܶܛܽܠܳܬܳ݁ܗ ܐܶܬܰ݁ܝܬ݂ܽܘܢ:</VERS>
      <VERS vnumber="22">ܐܳܡܪܺܝܢ ܠܶܗ ܓ݂ܰܒ݁ܪܳܐ ܚܰܕ݁ ܕ݂ܰܫܡܶܗ ܩܳܘܪܢܺܠܺܝܳܘܣ ܩܶܢܛܪܽܘܢܳܐ ܟ݂ܺܐܢܳܐ ܕ݂ܕܳ݁ܚܶܠ ܡܶܢ ܐܰܠܳܗܳܐ ܘܡܰܣܗܶܕ݁ ܥܠܰܘܗ̄ܝ ܟ݂ܽܠܶܗ ܥܰܡܳܐ ܕ݂ܺܝܗܽܘܕܳ݁ܝܶܐ ܐܶܬܶ݁ܐܡܰܪ ܠܶܗ ܒ݂ܚܶܙܘܳܐ ܡܶܢ ܡܰܠܰܐܟܳ݁ܐ ܩܰܕ݂ܺܝܫܳܐ ܕ݂ܰܢܫܰܕ݂ܰܪ ܢܰܥܠܳܟ݁ ܠܒܰ݁ܝܬ݂ܶܗ ܘܢܶܫܡܰܥ ܡܶܠܬܳ݁ܐ ܡܶܢܳܟ݁:</VERS>
      <VERS vnumber="23">ܘܰܐܥܶܠ ܐܶܢܽܘܢ ܫܶܡܥܽܘܢ ܘܩܰܒ݂ܶܠ ܐܶܢܽܘܢ ܟ݂ܰܪ ܕ݂ܰܫܪܶܐ ܗ̄ܘܳܐ ܣ ܘܩܳܡ ܠܒܳ݁ܬ݁ܪܶܗ ܕ݂ܝܰܘܡܳܐ ܘܰܢܦܰ݁ܩ ܐܶܙܰܠ ܥܰܡܗܽܘܢ ܘܶܐܙܰܠܘ ܥܰܡܶܗ ܐ̄ܢܳܫ ܐ̄ܢܳܫ ܡܶܢ ܐܰܚܶܐ ܕ݂ܝܳܘܦ݂ܺܐ:</VERS>
      <VERS vnumber="24">ܘܰܠܝܰܘܡܳܐ ܐ̄ܚܪܺܢܳܐ ܥܰܠ ܠܩܶܣܰܪܺܝܰܐ ܩܳܘܪܢܺܠܺܝܳܘܣ ܕ݂ܶܝܢ ܡܩܰܘܶܐ ܗ̄ܘܳܐ ܠܗܽܘܢ ܟ݂ܰܕ݁ ܡܟܰ݁ܢܫܺܝܢ ܠܶܗ ܟ݂ܽܠܗܽܘܢ ܒ݂ܢܰܝ ܛܽܘܗܡܶܗ ܘܳܐܦ݁ ܪܳܚܡܶܐ ܚܰܒ݂ܺܝܒܶ݁ܐ ܕ݂ܺܐܝܬ݁ ܗ̄ܘܰܘ ܠܶܗ:</VERS>
      <VERS vnumber="25">ܘܟܰ݁ܕ݁ ܥܳܐܶܠ ܫܶܡܥܽܘܢ ܐܰܪܥܶܗ ܩܳܘܪܢܺܠܺܝܳܘܣ ܘܰܢܦܰ݁ܠ ܣܓܶ݁ܕ݁ ܠܪܶܓ݁ܠܰܘܗ̄ܝ:</VERS>
      <VERS vnumber="26">ܘܫܶܡܥܽܘܢ ܐܰܩܺܝܡܶܗ ܘܶܐܡܰܪ ܠܶܗ ܩܽܘܡ ܠܳܟ݁ ܘܳܐܦ݁ ܐܶܢܳܐ ܒ݂ܰܪܢܳܫܳܐ ܐ̄ܢܳܐ:</VERS>
      <VERS vnumber="27">ܘܟܰ݁ܕ݁ ܡܡܰܠܶܠ ܥܰܡܶܗ ܥܰܠ ܘܶܐܫܟ݂ܰܚ ܣܰܓ݂ܺܝܶܐܐ ܕ݂ܶܐܬܰ݁ܘ ܗ̄ܘܰܘ ܠܬܰ݁ܡܳܢ:</VERS>
      <VERS vnumber="28">ܘܶܐܡܰܪ ܠܗܽܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܳܐ ܡܰܦ݂ܰܣ ܠܓܰ݁ܒ݁ܪܳܐ ܝܺܗܽܘܕܳ݁ܝܳܐ ܕ݂ܢܶܩܰܦ݁ ܠܐ̄ܢܳܫܳܐ ܢܽܘܟ݁ܪܳܝܳܐ ܕ݂ܠܳܐ ܗ̄ܘܳܐ ܒ݂ܰܪ ܫܰܪܒ݂ܬܶ݁ܗ ܘܠܺܝ ܐܰܠܳܗܳܐ ܚܰܘܝܰܢܝ ܕ݂ܠܳܐ ܐܺܡܰܪ ܥܰܠ ܐ̄ܢܳܫ ܕ݂ܰܛܡܰܐ ܐܰܘ ܡܣܰܝܰܒ݁:</VERS>
      <VERS vnumber="29">ܡܶܛܽܠ ܗܳܢܳܐ ܥܬܺ݁ܝܕܳ݁ܐܝܺܬ݁ ܐܶܬܺ݁ܝܬ݁ ܟ݂ܰܕ݁ ܫܰܕ݂ܰܪܬ݂ܽܘܢ ܒ݂ܳܬܰ݁ܪܝ ܒ݂ܪܰܡ ܡܫܰܐܶܠ ܐ̄ܢܳܐ ܠܟܽ݁ܘܢ ܡܶܛܽܠ ܡܳܢܳܐ ܫܰܕ݂ܰܪܬ݂ܽܘܢ ܒ݂ܳܬܰ݁ܪܝ ܣ݂ ܣ݂:</VERS>
      <VERS vnumber="30">ܐܳܡܰܪ ܠܶܗ ܩܳܘܪܢܺܠܺܝܳܘܣ ܐܰܪܒ݂ܥܳܐ ܝܰܘܡܺܝܢ ܐܺܝܬ݁ ܥܕܰ݁ܡܳܐ ܠܗܳܫܳܐ ܗܳܐ ܡܶܢ ܕ݂ܨܳܐܶܡ ܐ̄ܢܳܐ ܘܒܰ݁ܬ݁ܫܰܥ ܫܳܥܺܝܢ ܟ݂ܰܕ݁ ܡܨܰܠܶܐ ܐ̄ܢܳܐ ܒ݂ܒܰ݁ܝܬ݂ܝ ܩܳܡ ܓ݂ܰܒ݁ܪܳܐ ܚܰܕ݁ ܩܕܳ݁ܡܰܝ ܟ݂ܰܕ݁ ܠܒܺ݁ܝܫ ܚܶܘܳܪܶܐ:</VERS>
      <VERS vnumber="31">ܘܶܐܡܰܪ ܠܺܝ ܩܳܘܪܢܺܠܺܝܶܐ ܐܶܫܬ݂ܰܡܥܰܬ݁ ܨܠܽܘܬܳ݁ܟ݁ ܘܰܠܙܶܕ݁ܩܳܬܳ݁ܟ݁ ܕ݂ܽܘܟ݁ܪܳܢܳܐ ܗܘܳܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="32">ܒ݂ܪܰܡ ܫܰܕ݂ܰܪ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ ܗܳܐ ܫܪܶܐ ܒ݂ܒܰ݁ܝܬ݂ܶܗ ܕ݂ܫܶܡܥܽܘܢ ܒ݂ܽܘܪܣܳܝܳܐ ܕ݂ܥܰܠ ܝܰܕ݁ ܝܰܡܳܐ ܘܗܽܘ ܢܺܐܬܶ݁ܐ ܢܡܰܠܶܠ ܥܰܡܳܟ݁:</VERS>
      <VERS vnumber="33">ܘܒܰ݁ܪ ܫܳܥܬܶ݁ܗ ܫܰܕ݂ܪܶܬ݁ ܠܘܳܬܳ݁ܟ݁ ܘܰܐܢ̄ܬ݂ ܫܰܦ݂ܺܝܪ ܥܒܰ݁ܕ݂ܬ݂ ܕ݂ܶܐܬܰ݁ܝܬ݂ ܘܗܳܐ ܚܢܰܢ ܟ݂ܽܠܰܢ ܩܕܳ݁ܡܰܝܟְ݂ ܘܨܳܒܶ݁ܝܢܰܢ ܕ݂ܢܶܫܡܰܥ ܟ݂ܽܠ ܡܳܐ ܕ݂ܶܐܬ݁ܦ݂ܩܶܕ݁ ܠܳܟ݁ ܡܶܢ ܠܘܳܬ݁ ܐܰܠܳܗܳܐ:</VERS>
      <VERS vnumber="34">ܦ݂ܬܰ݁ܚ ܕ݂ܶܝܢ ܫܶܡܥܽܘܢ ܦ݂ܽܘܡܶܗ ܘܶܐܡܰܪ ܒ݂ܰܫܪܳܪܳܐ ܐܰܕ݁ܪܟܶ݁ܬ݁ ܕ݂ܰܐܠܳܗܳܐ ܠܳܐ ܗ̄ܘܳܐ ܢܳܣܶܒ݁ ܒ݂ܰܐܦ݂ܶܐ:</VERS>
      <VERS vnumber="35">ܐܶܠܳܐ ܒ݂ܟܽ݁ܠܗܽܘܢ ܥܰܡ̄ܡܶܐ ܐܰܝܢܳܐ ܕ݂ܕܳ݁ܚܶܠ ܡܶܢܶܗ ܘܦܳ݁ܠܰܚ ܟ݂ܺܐܢܽܘܬܳ݁ܐ ܡܩܰܒ݂ܰܠ ܗܽ̄ܘ ܠܘܳܬܶ݁ܗ:</VERS>
      <VERS vnumber="36">ܡܶܠܬܳ݁ܐ ܓ݂ܶܝܪ ܕ݂ܫܰܕ݂ܰܪ ܠܰܒ݁ܢܰܝ ܐܺܝܣܪܳܝܶܠ ܘܣܰܒ݂ܰܪ ܐܶܢܽܘܢ ܫܠܳܡܳܐ ܘܫܰܝܢܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܳܢܰܘ ܡܳܪܝܳܐ ܕ݂ܟܽ݁ܠ:</VERS>
      <VERS vnumber="37">ܘܳܐܦ݁ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܡܶܠܬܳ݁ܐ ܕ݂ܰܗܘܳܬ݁ ܒ݂ܟܽ݁ܠܳܗ ܝܺܗܽܘܕ݁ ܕ݂ܰܐܩܦܰ݁ܬ݁ ܡܶܢ ܓ݂ܠܺܝܠܳܐ ܒ݂ܳܬܰ݁ܪ ܡܰܥܡܽܘܕܺ݁ܝܬܳ݁ܐ ܕ݂ܰܐܟ݁ܪܶܙ ܝܽܘܚܰܢܳܢ:</VERS>
      <VERS vnumber="38">ܥܰܠ ܝܶܫܽܘܥ ܕ݂ܡܶܢ ܢܳܨܪܰܬ݁ ܕ݂ܰܐܠܳܗܳܐ ܡܰܫܚܶܗ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܚܰܝܠܳܐ ܘܗܽܘܝܽܘ ܕ݂ܡܶܬ݁ܟ݂ܪܶܟ݁ ܗ̄ܘܳܐ ܘܡܰܐܣܶܐ ܠܗܳܢܽܘܢ ܕ݂ܶܐܬ݁ܢܟܺ݁ܝܘ ܡܶܢ ܒ݂ܺܝܫܳܐ ܡܶܛܽܠ ܕ݂ܰܐܠܳܗܳܐ ܗ̄ܘܳܐ ܥܰܡܶܗ:</VERS>
      <VERS vnumber="39">ܘܰܚܢܰܢ ܣܳܗܕ݂ܰܘܗ̄ܝ ܥܰܠ ܟ݂ܽܠ ܡܳܐ ܕ݂ܰܥܒܰ݁ܕ݁ ܒ݂ܟܽ݁ܠܳܗ ܐܰܪܥܳܐ ܕ݂ܺܝܗܽܘܕ݁ ܘܕܽ݁ܐܘܪܺܫܠܶܡ ܠܶܗ ܠܗܳܢܳܐ ܬ݂ܠܰܐܘܽܗ̄ܝ ܝܺܗܽܘܕܳ݁ܝܶܐ ܥܰܠ ܩܰܝܣܳܐ ܘܩܰܛܠܽܘܗ̄ܝ:</VERS>
      <VERS vnumber="40">ܘܠܶܗ ܐܰܩܺܝܡ ܐܰܠܳܗܳܐ ܠܰܬ݁ܠܳܬܳ݁ܐ ܝܰܘܡܺܝܢ ܘܝܰܗܒ݂ܶܗ ܕ݂ܢܶܬ݁ܚܙܶܐ ܥܺܝܢ ܒ݂ܰܓ݁ܠܶܐ:</VERS>
      <VERS vnumber="41">ܠܳܐ ܕ݂ܶܝܢ ܠܟܽ݁ܠܶܗ ܥܰܡܳܐ ܐܶܠܳܐ ܠܰܢ ܐܰܝܠܶܝܢ ܕ݂ܡܶܢ ܐܰܠܳܗܳܐ ܐܶܬ݁ܓ݂ܒܺ݁ܝܢ ܕ݂ܢܶܗܘܶܐ ܠܶܗ ܣܳܗܕ݂ܶܐ ܕ݂ܶܐܟܰ݁ܠܢ ܥܰܡܶܗ ܘܶܐܫܬ݂ܺܝܢ ܡܶܢ-ܒ݂ܳܬܰ݁ܪ ܩܝܳܡܬ݂ܶܗ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="42">ܘܦܰ݁ܩܕܰ݁ܢ ܕ݂ܢܰܟ݁ܪܶܙ ܘܰܢܣܰܗܶܕ݁ ܠܥܰܡܳܐ ܕ݂ܗܳܢܰܘ ܕ݂ܶܐܬ݁ܦ݂ܪܶܫ ܡܶܢ ܐܰܠܳܗܳܐ ܕ݂ܰܝܳܢܳܐ ܕ݂ܚܰܝܶܐ ܘܰܕ݁ܡܺܝܬܶ݁ܐ:</VERS>
      <VERS vnumber="43">ܘܰܥܠܰܘܗ̄ܝ ܐܰܣܗܶܕ݁ܘ ܟ݂ܽܠܗܽܘܢ ܢܒܺ݁ܝܶܐ ܕ݂ܟܽ݁ܠܡܰܢ ܕ݂ܰܡܗܰܝܡܶܢ ܒ݂ܰܫܡܶܗ ܢܩܰܒ݂ܶܠ ܫܽܘܒ݁ܩܳܢ ܚܛܳܗܶܐ: ܣ</VERS>
      <VERS vnumber="44">ܘܟܰ݁ܕ݁ ܗܽܘ ܫܶܡܥܽܘܢ ܡܡܰܠܶܠ ܗ̄ܘܳܐ ܗܳܠܶܝܢ ܡܶܠܶܐ ܐܰܓ݂ܢܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܰܠ ܟ݂ܽܠܗܽܘܢ ܕ݂ܫܳܡܥܺܝܢ ܗ̄ܘܰܘ ܡܶܠܬܳ݁ܐ:</VERS>
      <VERS vnumber="45">ܘܰܬ݁ܡܰܗܘ ܘܰܬ݁ܗܰܪܘ ܐܰܚܶܐ ܓ݂ܙܺܝܪܶܐ ܗܳܢܽܘܢ ܕ݂ܶܐܬܰ݁ܘ ܥܰܡܶܗ ܕ݂ܳܐܦ݁ ܥܰܠ ܥܰܡ̄ܡܶܐ ܡܰܘܗܰܒ݁ܬ݂ܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܐܶܫܬ݂ܰܦ݂ܥܰܬ݁:</VERS>
      <VERS vnumber="46">ܫܳܡܥܺܝܢ ܗ̄ܘܰܘ ܠܗܽܘܢ ܓ݂ܶܝܪ ܟ݂ܰܕ݁ ܡܡܰܠܠܺܝܢ ܒ݂ܠܶܫܳܢ ܠܶܫܳܢ ܘܡܰܘܪܒܺ݁ܝܢ ܗ̄ܘܰܘ ܠܰܐܠܳܗܳܐ ܘܶܐܡܰܪ ܗ̄ܘܳܐ ܫܶܡܥܽܘܢ:</VERS>
      <VERS vnumber="47">ܕ݂ܰܠܡܳܐ ܡܰܝܳܐ ܡܶܫܟ݂ܰܚ ܐ̄ܢܳܫ ܟ݂ܳܠܶܐ ܕ݂ܠܳܐ ܢܶܥܡܕܽ݁ܘܢ ܗܳܢܽܘܢ ܕ݂ܗܳܐ ܩܰܒ݂ܶܠܘ ܪܽܘܚܳܐ ܕ݂ܩܽܘܕ݁ܫܳܐ ܐܰܝܟ݁ ܡܳܐ ܕ݂ܰܚܢܰܢ:</VERS>
      <VERS vnumber="48">ܗܳܝܕ݂ܶܝܢ ܦ݂ܩܰܕ݁ ܠܗܽܘܢ ܕ݂ܢܶܥܡܕܽ݁ܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܥܰܘ ܡܶܢܶܗ ܐܰܝܟ݁ ܕ݂ܰܢܩܰܘܶܐ ܠܘܳܬ݁ܗܽܘܢ ܝܰܘܡܳܬܳ݁ܐ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܫܬ݂ܰܡܥܰܬ݁ ܗ̄ܘܳܬ݁ ܠܰܫܠܺܝܚܶܐ ܘܠܰܐܚܶܐ ܕ݂ܒܺ݁ܝܗܽܘܕ݁ ܕ݂ܳܐܦ݁ ܥܰܡ̄ܡܶܐ ܩܰܒ݂ܶܠܘ ܡܶܠܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="2">ܘܟܰ݁ܕ݁ ܣܠܶܩ ܫܶܡܥܽܘܢ ܠܽܐܘܪܺܫܠܶܡ ܕ݂ܳܝܢܺܝܢ ܗ̄ܘܰܘ ܥܰܡܶܗ ܗܳܢܽܘܢ ܕ݂ܡܶܢ ܓ݂ܙܽܘܪܬ݂ܳܐ:</VERS>
      <VERS vnumber="3">ܟ݂ܰܕ݁ ܐܳܡܪܺܝܢ ܕ݂ܰܠܘܳܬ݁ ܐ̄ܢܳܫܳܐ ܥܽܘܪܠܶܐ ܥܰܠ ܘܰܠܥܶܣ ܥܰܡܗܽܘܢ:</VERS>
      <VERS vnumber="4">ܘܰܐܩܶܦ݁ ܗ̄ܘܳܐ ܫܶܡܥܽܘܢ ܒ݂ܳܬܰ݁ܪ ܒ݂ܳܬܰ݁ܪ ܠܡܺܐܡܰܪ ܠܗܽܘܢ:</VERS>
      <VERS vnumber="5">ܕ݂ܟܰ݁ܕ݁ ܡܨܰܠܶܐ ܗ̄ܘܺܝܬ݁ ܒ݂ܝܳܘܦ݂ܺܐ ܚܙܺܝܬ݁ ܒ݂ܚܶܙܘܳܐ ܕ݂ܰܢܚܶܬ݁ ܗ̄ܘܳܐ ܡܳܐܢܳܐ ܚܰܕ݁ ܐܰܝܢܳܐ ܕ݂ܕܳ݁ܡܶܐ ܗ̄ܘܳܐ ܠܟܶ݁ܬ݂ܳܢܳܐ ܘܰܐܣܺܝܪ ܗ̄ܘܳܐ ܒ݂ܰܐܪܒ݂ܰܥ ܩܰܪܢܳܬܶ݁ܗ ܘܫܳܐܶܒ݁ ܗ̄ܘܳܐ ܡܶܢ ܫܡܰܝܳܐ ܘܶܐܬܳ݁ܐ ܥܕܰ݁ܡܳܐ ܠܘܳܬ݁ܝ:</VERS>
      <VERS vnumber="6">ܘܚܳܪܶܬ݁ ܒ݂ܶܗ ܘܚܳܙܶܐ ܗ̄ܘܺܝܬ݁ ܕ݂ܺܐܝܬ݁ ܒ݂ܶܗ ܚܰܝܘܳܬܳ݁ܐ ܕ݂ܰܐܪܒ݂ܥܳܬ݁ ܪܶܓ݁ܠܰܝܗܶܝܢ ܘܪܰܚܫܳܐ ܕ݂ܰܐܪܥܳܐ ܘܳܐܦ݁ ܦ݂ܳܪܰܚܬܳ݁ܐ ܕ݂ܰܫܡܰܝܳܐ:</VERS>
      <VERS vnumber="7">ܘܫܶܡܥܶܬ݁ ܗ̄ܘܺܝܬ݁ ܩܳܠܳܐ ܕ݂ܳܐܡܰܪ ܗ̄ܘܳܐ ܠܺܝ ܫܶܡܥܽܘܢ ܩܽܘܡ ܟ݂ܽܘܣ ܘܰܐܟܽ݁ܘܠ:</VERS>
      <VERS vnumber="8">ܘܶܐܡܪܶܬ݁ ܚܳܣ ܡܳܪܝ ܕ݂ܡܶܡܬܽ݁ܘܡ ܠܳܐ ܥܰܠ ܠܦܽ݁ܘܡܝ ܕ݂ܰܛܡܰܐ ܘܕܰ݁ܡܣܰܝܰܒ݁:</VERS>
      <VERS vnumber="9">ܘܬܽ݁ܘܒ݁ ܩܳܠܳܐ ܐܶܡܰܪ ܠܺܝ ܡܶܢ ܫܡܰܝܳܐ ܕ݂ܡܶܕ݂ܶܡ ܕ݂ܰܐܠܳܗܳܐ ܕ݂ܰܟ݂ܺܝ ܐܰܢ̄ܬ݂ ܠܳܐ ܬ݂ܣܰܝܶܒ݁:</VERS>
      <VERS vnumber="10">ܗܳܕܶ݁ܐ ܗܘܳܬ݁ ܬ݂ܠܳܬ݁ ܙܰܒ݁ܢܺܝܢ ܘܶܐܣܬ݂ܰܠܰܩ ܠܶܗ ܟ݂ܽܠܡܶܕ݂ܶܡ ܠܰܫܡܰܝܳܐ:</VERS>
      <VERS vnumber="11">ܘܒܳ݁ܗ ܒ݂ܫܳܥܬܳ݁ܐ ܬ݂ܠܳܬܳ݁ܐ ܓ݂ܰܒ݁ܪܺܝܢ ܕ݂ܶܐܫܬ݂ܰܕ݂ܰܪܘ ܠܘܳܬ݁ܝ ܡܶܢ ܩܳܘܪܢܺܠܺܝܳܘܣ ܡܶܢ ܩܶܣܰܪܺܝܰܐ ܐܶܬܰ݁ܘ ܘܩܳܡܘ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ ܕ݂ܰܫܪܶܐ ܗ̄ܘܺܝܬ݁ ܒ݂ܳܗ:</VERS>
      <VERS vnumber="12">ܘܶܐܡܰܪ ܠܺܝ ܪܽܘܚܳܐ ܕ݂ܙܶܠ ܥܰܡܗܽܘܢ ܕ݂ܠܳܐ ܦ݂ܽܘܠܳܓܳ݁ܐ ܘܶܐܬܰ݁ܘ ܥܰܡܝ ܐܳܦ݁ ܗܳܠܶܝܢ ܫܬ݂ܳܐ ܐܰܚܺܝܢ ܘܥܰܠܢ ܠܒܰ݁ܝܬ݂ܶܗ ܕ݂ܓܰ݁ܒ݁ܪܳܐ:</VERS>
      <VERS vnumber="13">ܘܶܐܫܬ݂ܰܥܺܝ ܠܰܢ ܐܰܝܟ݂ܰܢܳܐ ܚܙܳܐ ܒ݂ܒܰ݁ܝܬ݂ܶܗ ܡܰܠܰܐܟܳ݁ܐ ܕ݂ܩܳܡ ܘܶܐܡܰܪ ܠܶܗ ܕ݂ܫܰܕ݂ܰܪ ܠܝܳܘܦ݂ܺܐ ܡܕܺ݁ܝܢ̄ܬ݂ܳܐ ܘܰܐܝܬ݂ܳܐ ܠܫܶܡܥܽܘܢ ܕ݂ܡܶܬ݁ܩܪܶܐ ܟ݂ܺܐܦܳ݁ܐ:</VERS>
      <VERS vnumber="14">ܘܗܽܘ ܢܡܰܠܶܠ ܥܰܡܳܟ݁ ܡܶܠܶܐ ܕ݂ܰܒ݁ܗܶܝܢ ܬ݂ܺܚܶܐ ܐܰܢ̄ܬ݂ ܘܟܽ݁ܠܶܗ ܒ݂ܰܝܬ݂ܳܟ݁:</VERS>
      <VERS vnumber="15">ܘܟܰ݁ܕ݁ ܐܰܩܦܶ݁ܬ݁ ܗ̄ܘܺܝܬ݁ ܬ݂ܰܡܳܢ ܠܰܡܡܰܠܳܠܽܘ ܐܰܓ݂ܢܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܗܽܘܢ ܐܰܝܟ݁ ܡܳܐ ܕ݂ܰܥܠܰܝܢ ܡܶܢ ܩܕܺ݁ܝܡ:</VERS>
      <VERS vnumber="16">ܘܶܐܬ݂ܕ݂ܰܟ݁ܪܶܬ݁ ܡܶܠܬܶ݁ܗ ܕ݂ܡܳܪܰܢ ܕ݂ܶܐܡܰܪ ܗ̄ܘܳܐ ܕ݂ܝܽܘܚܰܢܳܢ ܐܰܥܡܶܕ݁ ܒ݂ܡܰܝܳܐ ܐܰܢ̄ܬ݂ܽܘܢ ܕ݂ܶܝܢ ܬ݂ܶܥܡܕܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="17">ܐܶܢ ܗܳܟܺ݁ܝܠ ܐܰܠܳܗܳܐ ܫܰܘܝܳܐܝܺܬ݁ ܝܰܗܒ݂ܳܗ ܡܰܘܗܰܒ݁ܬ݂ܳܐ ܠܥܰܡ̄ܡܶܐ ܐܰܝܠܶܝܢ ܕ݂ܗܰܝܡܶܢܘ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܝܟ݁ ܕ݂ܳܐܦ݁ ܠܰܢ ܐܶܢܳܐ ܡܰܢ ܗ̄ܘܺܝܬ݁ ܕ݂ܶܐܣܦ݂ܰܩ ܗ̄ܘܺܝܬ݁ ܕ݂ܶܐܟ݁ܠܶܐ ܠܰܐܠܳܗܳܐ:</VERS>
      <VERS vnumber="18">ܘܟܰ݁ܕ݁ ܗܳܠܶܝܢ ܡܶܠܶܐ ܫܡܰܥܘ ܫܠܺܝܘ ܠܗܽܘܢ ܘܫܰܒ݂ܰܚܘ ܠܰܐܠܳܗܳܐ ܘܳܐܡܪܺܝܢ ܗ̄ܘܰܘ ܕ݂ܰܟ݁ܒܰ݁ܪ ܐܳܦ݁ ܠܥܰܡ̄ܡܶܐ ܐܰܠܳܗܳܐ ܝܰܗ̄ܒ݁ ܬ݂ܝܳܒ݂ܽܘܬܳ݁ܐ ܠܚܰܝܶܐ: ܣ</VERS>
      <VERS vnumber="19">ܗܳܢܽܘܢ ܕ݂ܶܝܢ ܕ݂ܶܐܬ݁ܒ݂ܰܕ݂ܰܪܘ ܗ̄ܘܰܘ ܡܶܢ ܐܽܘܠܨܳܢܳܐ ܕ݂ܰܗܘܳܐ ܗ̄ܘܳܐ ܥܰܠ ܐܶܣܛܶܦܰ݁ܢܳܘܣ ܡܰܛܺܝܘ ܗ̄ܘܰܘ ܥܕܰ݁ܡܳܐ ܠܦܽ݁ܘܢܺܝܩܺܐ ܘܳܐܦ݁ ܠܰܐܬ݁ܪܳܐ ܕ݂ܩܽܘܦ݂ܪܳܘܣ ܘܠܰܐܢܛܺܝܳܟܺ݁ܝܰܐ ܟ݂ܰܕ݁ ܥܰܡ ܐ̄ܢܳܫ ܠܳܐ ܡܡܰܠܠܺܝܢ ܗ̄ܘܰܘ ܡܶܠܬܳ݁ܐ ܐܶܠܳܐ ܒ݂ܰܠܚܽܘܕ݁ ܥܰܡ ܝܺܗܽܘܕܳ݁ܝܶܐ:</VERS>
      <VERS vnumber="20">ܐܺܝܬ݁ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢܗܽܘܢ ܡܶܢ ܩܽܘܦ݂ܪܳܘܣ ܘܡܶܢ ܩܽܘܪܺܝܢܺܐ ܗܳܠܶܝܢ ܥܰܠܘ ܗ̄ܘܰܘ ܠܰܐܢܛܺܝܳܘܟܺ݁ܝ ܘܰܡܡܰܠܠܺܝܢ ܗ̄ܘܰܘ ܥܰܡ ܝܰܘܢܳܝܶܐ ܘܰܡܣܰܒ݂ܪܺܝܢ ܗ̄ܘܰܘ ܥܰܠ ܡܳܪܰܢ ܝܶܫܽܘܥ:</VERS>
      <VERS vnumber="21">ܘܺܐܝܬ݁ ܗ̄ܘܳܬ݁ ܥܰܡܗܽܘܢ ܐܺܝܕܶ݁ܗ ܕ݂ܡܳܪܝܳܐ ܘܣܰܓ݂ܺܝܶܐܐ ܗܰܝܡܶܢܘ ܘܶܐܬ݁ܦ݂ܢܺܝܘ ܠܘܳܬ݁ ܡܳܪܝܳܐ ܣ݂ ܣ݂:</VERS>
      <VERS vnumber="22">ܘܶܐܫܬ݂ܰܡܥܰܬ݁ ܗ̄ܘܳܬ݁ ܗܺܝ ܗܳܕܶ݁ܐ ܠܶܐܕ݁ܢܰܝܗܽܘܢ ܕ݂ܰܒ݁ܢܰܝ ܥܺܕ݂̄ܬ݂ܳܐ ܕ݂ܒܽ݁ܐܘܪܺܫܠܶܡ ܘܫܰܕ݂ܰܪܘ ܠܒܰ݁ܪܢܰܒܰ݁ܐ ܠܰܐܢܛܺܝܳܘܟܺ݁ܝ:</VERS>
      <VERS vnumber="23">ܘܟܰ݁ܕ݁ ܐܶܬܳ݁ܐ ܠܬܰ݁ܡܳܢ ܘܰܚܙܳܐ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܚܕܺ݁ܝ ܘܒܳ݁ܥܶܐ ܗ̄ܘܳܐ ܡܶܢܗܽܘܢ ܕ݂ܰܒ݁ܟܽ݁ܠܶܗ ܠܶܒ݂ܗܽܘܢ ܢܶܗܘܽܘܢ ܢܰܩܺܝܦܺ݁ܝܢ ܠܡܳܪܰܢ:</VERS>
      <VERS vnumber="24">ܡܶܛܽܠ ܕ݂ܓܰ݁ܒ݁ܪܳܐ ܗ̄ܘܳܐ ܛܳܒܳ݁ܐ ܘܰܡܫܰܡܠܰܝ ܗ̄ܘܳܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܰܒ݁ܗܰܝܡܳܢܽܘܬܳ݁ܐ ܘܶܐܬ݂ܬ݂ܰܘܣܰܦ݁ ܗ̄ܘܳܐ ܥܰܡܳܐ ܣܰܓ݂ܺܝܳܐܐ ܠܡܳܪܰܢ:</VERS>
      <VERS vnumber="25">ܘܗܽܘ ܢܦܰ݁ܩ ܗ̄ܘܳܐ ܠܛܰܪܣܳܘܣ ܠܡܶܒ݁ܥܳܐ ܠܫܳܐܘܳܠ:</VERS>
      <VERS vnumber="26">ܘܟܰ݁ܕ݁ ܐܶܫܟ݂ܚܶܗ ܐܰܝܬ݂ܝܶܗ ܥܰܡܶܗ ܠܰܐܢܛܺܝܳܟܺ݁ܝܰܐ ܘܫܰܢ̄ܬ݂ܳܐ ܟ݂ܽܠܳܗ ܐܰܟ݁ܚܕܳ݁ܐ ܟ݂ܢܺܝܫܺܝܢ ܗ̄ܘܰܘ ܒ݂ܥܺܕ݂̄ܬ݂ܳܐ ܘܰܐܠܶܦ݁ܘ ܥܰܡܳܐ ܣܰܓ݂ܺܝܳܐܐ ܡܶܢ ܗܳܝܕ݂ܶܝܢ ܩܰܕ݁ܡܳܝܰܬ݁ ܐܶܬ݁ܩܪܺܝܘ ܒ݂ܰܐܢܛܺܝܳܘܟܺ݁ܝ ܬ݂ܰܠܡܺܝܕܶ݁ܐ ܟ݂ܪܺܣܛܝܳܢܶܐ: ܣ</VERS>
      <VERS vnumber="27">ܘܰܒ݁ܝܰܘܡܳܬܳ݁ܐ ܗܳܢܽܘܢ ܐܶܬܰ݁ܘ ܡܶܢ ܐܽܘܪܺܫܠܶܡ ܠܬܰ݁ܡܳܢ ܢܒܺ݁ܝܶܐ:</VERS>
      <VERS vnumber="28">ܘܩܳܡ ܚܰܕ݁ ܡܶܢܗܽܘܢ ܕ݂ܰܫܡܶܗ ܗܘܳܐ ܐܰܓܰ݁ܒܳ݁ܘܣ ܘܰܐܘܕ݂ܰܥ ܐܶܢܽܘܢ ܒ݂ܪܽܘܚ ܕ݂ܟܰ݁ܦ݁ܢܳܐ ܪܰܒ݂ܳܐ ܗܳܘܶܐ ܒ݂ܟܽ݁ܠܳܗ ܐܰܪܥܳܐ ܘܰܗܘܳܐ ܟ݂ܰܦ݁ܢܳܐ ܗܳܢܳܐ ܒ݂ܝܰܘܡܰܝ ܩܠܰܘܕܺ݁ܝܳܘܣ ܩܶܣܰܪ:</VERS>
      <VERS vnumber="29">ܒ݂ܪܰܡ ܕ݂ܶܝܢ ܬ݂ܰܠܡܺܝܕܶ݁ܐ ܐܰܝܟ݁ ܡܳܐ ܕ݂ܺܐܝܬ݁ ܗ̄ܘܳܐ ܠܐ̄ܢܳܫ ܐ̄ܢܳܫ ܡܶܢܗܽܘܢ ܦ݂ܪܰܫܘ ܕ݂ܰܢܫܰܕ݂ܪܽܘܢ ܠܬܶ݁ܫܡܶܫܬ݂ܳܐ ܕ݂ܰܐܚܶܐ ܐܰܝܠܶܝܢ ܕ݂ܥܳܡܪܺܝܢ ܒ݂ܺܝܗܽܘܕ݁:</VERS>
      <VERS vnumber="30">ܘܫܰܕ݂ܰܪܘ ܒ݂ܝܰܕ݁ ܒ݂ܰܪܢܰܒܰ݁ܐ ܘܫܳܐܘܳܠ ܠܩܰܫܺܝܫܶܐ ܕ݂ܬܰ݁ܡܳܢ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܒ݂ܗܰܘ ܕ݂ܶܝܢ ܙܰܒ݁ܢܳܐ ܐܰܪܡܺܝ ܗ̄ܘܳܐ ܐܺܝܕܰ݁ܝܳܐ ܥܰܠ ܐ̄ܢܳܫܺܝܢ ܕ݂ܰܒ݁ܥܺܕ݂̄ܬ݂ܳܐ ܐܰܝܟ݁ ܕ݂ܢܰܒܶ݁ܐܫ ܠܗܽܘܢ ܗܶܪܳܘܕܶ݁ܣ ܡܰܠܟ݂ܳܐ ܗܰܘ ܕ݂ܡܶܬ݁ܟ݂ܰܢܶܐ ܗ̄ܘܳܐ ܐܰܓ݁ܪܺܦ݂ܰܘܣ:</VERS>
      <VERS vnumber="2">ܘܰܩܛܰܠ ܒ݂ܣܰܝܦ݂ܳܐ ܠܝܰܥܩܽܘܒ݁ ܐܰܚܽܘܗ̄ܝ ܕ݂ܝܽܘܚܰܢܳܢ:</VERS>
      <VERS vnumber="3">ܘܟܰ݁ܕ݁ ܚܙܳܐ ܕ݂ܫܶܦ݁ܪܰܬ݁ ܗܳܕܶ݁ܐ ܠܺܝܗܽܘܕܳ݁ܝܶܐ ܐܰܘܣܶܦ݁ ܗ̄ܘܳܐ ܠܡܶܐܚܰܕ݁ ܐܳܦ݁ ܠܫܶܡܥܽܘܢ ܟ݂ܺܐܦܳ݁ܐ ܘܺܐܝܬܰ݁ܝܗܽܘܢ ܗ̄ܘܰܘ ܝܰܘܡܳܬܳ݁ܐ ܕ݂ܦܰ݁ܛܺܝܪܶܐ:</VERS>
      <VERS vnumber="4">ܘܰܐܚܕ݂ܶܗ ܘܰܐܪܡܝܶܗ ܒ݂ܶܝܬ݁-ܐܰܣܺܝܪܶܐ ܘܰܐܫܠܶܡ ܠܶܗ ܫܬ݁ܬܰ݁ܥܣܰܪ ܣܛܪܰܛܳܘܛܺܝܢ ܕ݂ܢܶܛܪܽܘܢܶܗ ܕ݂ܡܶܢ-ܒ݂ܳܬܰ݁ܪ ܦ݂ܶܨܚܳܐ ܢܰܫܠܡܺܝܘܗ̄ܝ ܠܥܰܡܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="5">ܘܟܰ݁ܕ݁ ܗܽܘ ܫܶܡܥܽܘܢ ܡܶܬ݁ܢܛܰܪ ܗ̄ܘܳܐ ܒ݂ܶܝܬ݁-ܐܰܣܺܝܪܶܐ ܨܠܽܘܬܳ݁ܐ ܐܰܡܺܝܢܬ݂ܳܐ ܡܶܬ݁ܩܰܪܒܳ݁ܐ ܗ̄ܘܳܬ݁ ܡܶܢ ܥܺܕ݂̄ܬ݂ܳܐ ܚܠܳܦܰ݁ܘܗ̄ܝ ܠܰܐܠܳܗܳܐ:</VERS>
      <VERS vnumber="6">ܘܒܶ݁ܗ ܒ݂ܗܰܘ ܠܺܠܝܳܐ ܕ݂ܰܠܨܰܦ݁ܪܳܐ ܥܬܺ݁ܝܕ݁ ܗ̄ܘܳܐ ܕ݂ܢܰܫܠܡܺܝܘܗ̄ܝ ܟ݂ܰܕ݁ ܕ݂ܡܶܟ݁ ܗ̄ܘܳܐ ܫܶܡܥܽܘܢ ܒ݂ܶܝܬ݁ ܬ݂ܪܶܝܢ ܐܶܣܛܪܰܛܺܝܳܘܛܺܝܢ ܘܰܐܣܺܝܪ ܗ̄ܘܳܐ ܒ݂ܬܰ݁ܪܬ݂ܶܝܢ ܫܺܫܠܳܢ ܘܰܐ̄ܚܪܳܢܶܐ ܢܳܛܪܺܝܢ ܗ̄ܘܰܘ ܬ݂ܰܪܥܶܐ ܕ݂ܒܶ݁ܝܬ݁-ܐܰܣܺܝܪܶܐ:</VERS>
      <VERS vnumber="7">ܡܰܠܰܐܟܳ݁ܐ ܕ݂ܡܳܪܝܳܐ ܩܳܡ ܠܥܶܠ ܡܶܢܶܗ ܘܢܽܘܗܪܳܐ ܐܰܙܠܶܓ݁ ܒ݂ܟܽ݁ܠܶܗ ܒ݂ܰܝܬ݂ܳܐ ܘܕܰ݁ܩܪܶܗ ܒ݂ܓܰ݁ܒ݂ܶܗ ܘܰܐܩܺܝܡܶܗ ܘܶܐܡܰܪ ܠܶܗ ܩܽܘܡ ܥܓܰ݁ܠ ܘܰܢܦܰ݁ܠ ܫܺܫܠܳܬܳ݁ܐ ܡܶܢ ܐܺܝܕܰ݁ܘܗ̄ܝ:</VERS>
      <VERS vnumber="8">ܘܶܐܡܰܪ ܠܶܗ ܡܰܠܰܐܟܳ݁ܐ ܐܰܣܽܘܪ ܚܰܨܰܝܟְ݂ ܘܣܰܐܢ ܛܶܠܳܪܰܝܟְ݂ ܘܰܥܒܰ݁ܕ݁ ܗܳܟܰ݁ܢܳܐ ܘܬܽ݁ܘܒ݁ ܐܶܡܰܪ ܠܶܗ ܐܶܬ݁ܥܰܛ̄ܦ݁ ܬ݂ܰܟ݁ܣܺܝܬܳ݁ܟ݁ ܘܬܳ݁ܐ ܒ݂ܳܬܰ݁ܪܝ:</VERS>
      <VERS vnumber="9">ܘܰܢܦܰ݁ܩ ܘܳܐܙܶܠ ܗ̄ܘܳܐ ܒ݂ܳܬ݁ܪܶܗ ܟ݂ܰܕ݁ ܠܳܐ ܝܳܕܰ݁ܥ ܗ̄ܘܳܐ ܕ݂ܫܰܪܺܝܪܳܐ ܗ̄ܘܳܬ݁ ܗܳܝ ܕ݂ܗܳܘܝܳܐ ܗ̄ܘܳܬ݁ ܒ݂ܝܰܕ݁ ܡܰܠܰܐܟܳ݁ܐ ܣܳܒܰ݁ܪ ܗ̄ܘܳܐ ܓ݂ܶܝܪ ܕ݂ܚܶܙܘܳܐ ܚܳܙܶܐ ܗ̄ܘܳܐ:</VERS>
      <VERS vnumber="10">ܘܟܰ݁ܕ݁ ܥܒܰ݁ܪܘ ܡܰܛܰܪܬܳ݁ܐ ܩܰܕ݁ܡܳܝܬ݂ܳܐ ܘܰܕ݁ܬܰ݁ܪܬ݂ܶܝܢ ܐܶܬܰ݁ܘ ܥܕܰ݁ܡܳܐ ܠܬܰ݁ܪܥܳܐ ܕ݂ܦܰ݁ܪܙܠܳܐ ܘܶܐܬ݁ܦ݂ܬܰ݁ܚ ܠܗܽܘܢ ܡܶܢ ܨܒܽ݁ܘܬ݁ ܢܰܦ݁ܫܶܗ ܘܟܰ݁ܕ݁ ܢܦܰ݁ܩܘ ܘܰܥܒܰ݁ܪܘ ܫܽܘܩܳܐ ܚܰܕ݁ ܦ݂ܪܰܩ ܡܶܢ ܠܘܳܬܶ݁ܗ ܡܰܠܰܐܟܳ݁ܐ:</VERS>
      <VERS vnumber="11">ܗܳܝܕ݂ܶܝܢ ܐܶܫܬ݂ܰܘܕ݂ܰܥ ܫܶܡܥܽܘܢ ܘܶܐܡܰܪ ܗܳܫܳܐ ܝܶܕ݁ܥܶܬ݁ ܒ݂ܩܽܘܫܬ݂ܳܐ ܕ݂ܡܳܪܝܳܐ ܫܰܕ݂ܰܪ ܡܰܠܰܐܟܶ݁ܗ ܘܦܰ݁ܠܛܰܢܝ ܡܶܢ ܐܺܝܕܶ݁ܗ ܕ݂ܗܶܪܳܘܕܶ݁ܣ ܡܰܠܟ݂ܳܐ ܘܡܶܢ ܡܶܕ݂ܶܡ ܕ݂ܡܶܬ݁ܚܰܫܒܺ݁ܝܢ ܗ̄ܘܰܘ ܥܠܰܝ ܝܺܗܽܘܕܳ݁ܝܶܐ:</VERS>
      <VERS vnumber="12">ܘܟܰ݁ܕ݁ ܐܶܣܬ݂ܰܟ݂ܰܠ ܐܶܬܳ݁ܐ ܠܶܗ ܠܒܰ݁ܝܬ݂ܳܐ ܕ݂ܡܰܪܝܰܡ ܐܶܡܶܗ ܕ݂ܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ ܡܶܛܽܠ ܕ݂ܰܐܚܶܐ ܣܰܓ݂ܺܝܶܐܐ ܬ݂ܰܡܳܢ ܟ݂ܢܺܝܫܺܝܢ ܗ̄ܘܰܘ ܘܰܡܨܰܠܶܝܢ:</VERS>
      <VERS vnumber="13">ܘܰܢܩܰܫ ܒ݂ܬܰ݁ܪܥܳܐ ܕ݂ܕܳ݁ܪܬ݂ܳܐ ܘܢܶܦ݁ܩܰܬ݁ ܕ݂ܬܶ݁ܥܢܶܝܘܗ̄ܝ ܛܠܺܝܬܳ݁ܐ ܕ݂ܰܫܡܳܗ ܪܳܘܕܺ݁ܐ:</VERS>
      <VERS vnumber="14">ܘܶܐܫܬ݂ܰܘܕ݂ܥܰܬ݁ ܩܳܠܶܗ ܕ݂ܫܶܡܥܽܘܢ ܘܰܒ݁ܚܰܕܽ݁ܘܬܳ݁ܗ ܠܳܐ ܦ݂ܶܬ݁ܚܰܬ݁ ܠܶܗ ܬ݂ܰܪܥܳܐ ܐܶܠܳܐ ܗܶܦ݁ܟ݂ܰܬ݁ ܒ݂ܪܶܗܛܳܐ ܘܳܐܡܪܳܐ ܠܗܽܘܢ ܫܶܡܥܽܘܢ ܗܳܐ ܩܳܐܶܡ ܥܰܠ ܬ݂ܰܪܥܳܐ ܕ݂ܕܳ݁ܪܬ݂ܳܐ:</VERS>
      <VERS vnumber="15">ܐܳܡܪܺܝܢ ܠܳܗ ܡܙܳܥ ܙܳܥܬ݂ܝ ܠܶܟ݁ܝ ܘܗܺܝ ܡܶܬ݁ܚܰܪܝܳܐ ܗ̄ܘܳܬ݁ ܕ݂ܗܳܕܶ݁ܐ ܗܳܟܰ݁ܢܳܐ ܗ̄ܝ ܐܳܡܪܺܝܢ ܠܳܗ ܟ݂ܒܰ݁ܪ ܡܰܠܰܐܟܶ݁ܗ ܗܽ̄ܘ:</VERS>
      <VERS vnumber="16">ܘܫܶܡܥܽܘܢ ܢܳܩܶܫ ܗ̄ܘܳܐ ܒ݂ܬܰ݁ܪܥܳܐ ܘܰܢܦܰ݁ܩܘ ܚܙܰܐܘܽܗ̄ܝ ܘܰܬ݁ܡܰܗܘ ܠܗܽܘܢ:</VERS>
      <VERS vnumber="17">ܘܰܡܢܺܝܦ݁ ܗ̄ܘܳܐ ܠܗܽܘܢ ܐܺܝܕܶ݁ܗ ܐܰܝܟ݁ ܕ݂ܢܶܫܬ݂ܩܽܘܢ ܠܗܽܘܢ ܘܥܰܠ ܘܶܐܫܬ݂ܰܥܺܝ ܠܗܽܘܢ ܐܰܝܟ݂ܰܢܳܐ ܡܳܪܝܳܐ ܐܰܦ݂ܩܶܗ ܡܶܢ ܒ݂ܶܝܬ݁-ܐܰܣܺܝܪܶܐ ܘܶܐܡܰܪ ܠܗܽܘܢ ܐܶܫܬ݂ܰܥܰܘ ܗܳܠܶܝܢ ܠܝܰܥܩܽܘܒ݁ ܘܠܰܐܚܰܝܢ ܘܰܢܦܰ݁ܩ ܐܶܙܰܠ ܠܶܗ ܠܰܐܬܰ݁ܪ ܐ̄ܚܪܺܝܢ: ܣ</VERS>
      <VERS vnumber="18">ܘܟܰ݁ܕ݁ ܗܘܳܐ ܨܰܦ݁ܪܳܐ ܗܘܳܐ ܗ̄ܘܳܐ ܪܰܘܒ݂ܳܐ ܣܰܓ݂ܺܝܳܐܐ ܒ݂ܶܝܬ݁ ܐܶܣܛܪܰܛܺܝܳܘܛܶܐ ܥܰܠ ܫܶܡܥܽܘܢ ܕ݂ܡܳܢܳܐ ܗܘܳܐ ܠܶܗ:</VERS>
      <VERS vnumber="19">ܗܶܪܳܘܕܶ݁ܣ ܕ݂ܶܝܢ ܟ݂ܰܕ݁ ܒ݂ܥܳܝܗ̄ܝ ܘܠܳܐ ܐܶܫܟ݂ܚܶܗ ܕ݂ܳܢ ܐܶܢܽܘܢ ܠܢܳܛܽܘܪܶܐ ܘܰܦ݁ܩܰܕ݁ ܕ݂ܰܢܡܽܘܬܽ݁ܘܢ ܘܰܢܦܰ݁ܩ ܠܶܗ ܡܶܢ ܝܺܗܽܘܕ݁ ܘܺܐܝܬܰ݁ܘܗ̄ܝ ܗ̄ܘܳܐ ܒ݂ܩܶܣܰܪܺܝܰܐ:</VERS>
      <VERS vnumber="20">ܘܡܶܛܽܠ ܕ݂ܰܪܓܺ݁ܝܙ ܗ̄ܘܳܐ ܥܰܠ ܨܽܘܪܳܝܶܐ ܘܥܰܠ ܨܰܝܕ݂ܳܢܳܝܶܐ ܐܶܬ݁ܟ݂ܰܢܰܫܘ ܘܶܐܬܰ݁ܘ ܠܘܳܬܶ݁ܗ ܐܰܟ݁ܚܕܳ݁ܐ ܘܰܐܦ݂ܺܝܣܘ ܠܰܒ݁ܠܰܣܛܳܘܣ ܩܰܝܛܽܘܢܩܳܢܶܗ ܕ݂ܡܰܠܟ݂ܳܐ ܘܫܶܐܠܘ ܡܶܢܶܗ ܕ݂ܢܶܗܘܶܐ ܠܗܽܘܢ ܫܰܝܢܳܐ ܡܶܛܽܠ ܕ݂ܦܽ݁ܘܪܢܳܣܳܐ ܕ݂ܰܐܬ݁ܪܗܽܘܢ ܡܶܢ ܡܰܠܟ݂ܽܘܬܶ݁ܗ ܗ̄ܘܳܐ ܕ݂ܗܶܪܳܘܕܶ݁ܣ:</VERS>
      <VERS vnumber="21">ܒ݂ܝܰܘܡܳܐ ܕ݂ܶܝܢ ܝܺܕܺ݁ܝܥܳܐ ܠܒܶ݁ܫ ܗ̄ܘܳܐ ܗܶܪܳܘܕܶ݁ܣ ܠܒܽ݁ܘܫܳܐ ܕ݂ܡܰܠܟ݂ܽܘܬܳ݁ܐ ܘܺܝܬܶ݁ܒ݁ ܥܰܠ ܒ݂ܺܝܡ ܘܰܡܡܰܠܶܠ ܗ̄ܘܳܐ ܥܰܡ ܟ݂ܶܢܫܳܐ:</VERS>
      <VERS vnumber="22">ܥܰܡܳܐ ܕ݂ܶܝܢ ܟ݂ܽܠܶܗ ܩܳܥܶܐ ܗ̄ܘܳܐ ܘܳܐܡܰܪ ܗܳܠܶܝܢ ܒ݂ܢܳܬ݁ ܩܳܠܶܐ ܕ݂ܰܐܠܳܗܳܐ ܐܶܢܶܝܢ ܘܠܳܐ ܗ̄ܘܰܝ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="23">ܘܰܚܠܳܦ݁ ܕ݂ܠܳܐ ܝܰܗ̄ܒ݁ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܒ݂ܳܗ ܒ݂ܫܳܥܬܳ݁ܐ ܡܚܳܝܗ̄ܝ ܡܰܠܰܐܟܶ݁ܗ ܕ݂ܡܳܪܝܳܐ ܘܰܪܦܰ݁ܬ݁ ܒ݂ܬܰ݁ܘܠܥܶܐ ܘܡܺܝܬ݁:</VERS>
      <VERS vnumber="24">ܘܰܣܒܰ݁ܪܬܳ݁ܐ ܕ݂ܰܐܠܳܗܳܐ ܡܶܬ݁ܟ݂ܰܪܙܳܐ ܗ̄ܘܳܬ݁ ܘܪܳܒ݁ܝܳܐ: ܣ</VERS>
      <VERS vnumber="25">ܒ݂ܰܪܢܰܒܰ݁ܐ ܕ݂ܶܝܢ ܘܫܳܐܘܳܠ ܦ݂ܢܰܘ ܡܶܢ ܐܽܘܪܺܫܠܶܡ ܠܰܐܢܛܺܝܳܘܟܺ݁ܝ ܡܶܢ-ܒ݂ܳܬܰ݁ܪ ܕ݂ܫܰܠܶܡܘ ܬ݂ܶܫܡܶܫܬ݂ܗܽܘܢ ܘܰܕ݁ܒܰ݁ܪܘ ܥܰܡܗܽܘܢ ܠܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ:</VERS>
    </CHAPTER>
    <CHAPTER cnumber="13">
      <VERS vnumber="1">ܐܺܝܬ݁ ܗ̄ܘܳܐ ܕ݂ܶܝܢ ܒ݂ܥܺܕ݂̄ܬ݂ܳܐ ܕ݂ܰܐܢܛܺܝܳܟܺ݁ܝܰܐ ܢܒܺ݁ܝܶܐ ܘܡܰܠܦܳ݁ܢܶܐ ܒ݂ܰܪܢܰܒܰ݁ܐ ܘܫܶܡܥܽܘܢ ܕ݂ܡܶܬ݁ܩܪܶܐ ܢܺܝܓ݂ܶܪ ܘܠܽܘܩܺܝܳܣ ܕ݂ܡܶܢ ܩܽܘܪܺܝܢܺܐ ܡܕܺ݁ܝܢ̄ܬ݂ܳܐ ܘܡܰܢܰܐܝܶܠ ܒ݂ܰܪ ܡܪܰܒ݂ܝܳܢܰܘܗ̄ܝ ܕ݂ܗܶܪܳܘܕܶ݁ܣ ܛܶܛܪܰܪܟܰ݁ܐ ܘܫܳܐܘܳܠ:</VERS>
      <VERS vnumber="2">ܘܟܰ݁ܕ݁ ܗܶܢܽܘܢ ܨܳܝܡܺܝܢ ܗ̄ܘܰܘ ܘܡܶܬ݁ܟ݂ܰܫܦܺ݁ܝܢ ܠܰܐܠܳܗܳܐ ܐܶܡܪܰܬ݁ ܠܗܽܘܢ ܪܽܘܚܳܐ ܕ݂ܩܽܘܕ݁ܫܳܐ ܦ݂ܪܽܘܫܘ ܠܺܝ ܠܫܳܐܘܳܠ ܘܰܠܒܰ݁ܪܢܰܒܰ݁ܐ ܠܰܥܒܳ݁ܕܳ݁ܐ ܐܰܝܢܳܐ ܕ݂ܶܐܢܳܐ ܩܪܺܝܬ݁ ܐܶܢܽܘܢ:</VERS>
      <VERS vnumber="3">ܘܒܳ݁ܬܰ݁ܪ ܕ݂ܨܳܡܘ ܘܨܰܠܺܝܘ ܣܳܡܘ ܥܠܰܝܗܽܘܢ ܐܺܝܕܳ݁ܐ ܘܫܰܕ݂ܰܪܘ ܐܶܢܽܘܢ ܣ݂ ܣ݂:</VERS>
      <VERS vnumber="4">ܘܗܶܢܽܘܢ ܟ݂ܰܕ݁ ܐܶܫܬ݂ܠܰܚܘ ܡܶܢ ܪܽܘܚܳܐ ܕ݂ܩܽܘܕ݁ܫܳܐ ܢܚܶܬ݁ܘ ܠܗܽܘܢ ܠܣܶܠܳܘܩܺܝܰܐ ܘܡܶܢ ܬ݂ܰܡܳܢ ܪܕܰ݁ܘ ܒ݂ܝܰܡܳܐ ܥܕܰ݁ܡܳܐ ܠܩܽܘܦ݂ܪܳܘܣ:</VERS>
      <VERS vnumber="5">ܘܟܰ݁ܕ݁ ܥܰܠܘ ܠܣܰܠܰܡܺܢܺܐ ܡܕܺ݁ܝܢ̄ܬ݂ܳܐ ܡܣܰܒ݂ܪܺܝܢ ܗ̄ܘܰܘ ܡܶܠܬܶ݁ܗ ܕ݂ܡܳܪܰܢ ܒ݂ܰܟ݁ܢܽܘܫܳܬܳ݁ܐ ܕ݂ܺܝܗܽܘܕܳ݁ܝܶܐ ܘܝܽܘܚܰܢܳܢ ܡܫܰܡܶܫ ܗ̄ܘܳܐ ܠܗܽܘܢ:</VERS>
      <VERS vnumber="6">ܘܟܰ݁ܕ݁ ܐܶܬ݁ܟ݂ܰܪܟ݂ܽܘܗ ܠܟܽ݁ܠܳܗ ܓ݂ܳܙܰܪܬ݂ܳܐ ܥܕܰ݁ܡܳܐ ܠܦ݂ܰܦܳ݁ܘܣ ܡܕܺ݁ܝܢ̄ܬ݂ܳܐ ܐܶܫܟ݂ܰܚܘ ܓ݂ܰܒ݁ܪܳܐ ܚܰܕ݁ ܚܰܪܳܫܳܐ ܝܺܗܽܘܕܳ݁ܝܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܢܒܺ݁ܝܳܐ ܕ݂ܰܓ݂ܳܠܳܐ ܕ݂ܰܫܡܶܗ ܗܘܳܐ ܒ݂ܰܪܫܽܘܡܳܐ:</VERS>
      <VERS vnumber="7">ܗܳܢܳܐ ܕ݂ܰܒ݂ܺܝܩ ܗ̄ܘܳܐ ܠܓܰ݁ܒ݁ܪܳܐ ܚܰܟ݂ܺܝܡܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܐܰܢܬܽ݁ܘܦ݂ܰܛܳܘܣ ܘܡܶܬ݁ܩܪܶܐ ܗ̄ܘܳܐ ܣܶܪܓ݂ܺܝܳܘܣ ܦ݂ܰܘܠܳܘܣ ܘܰܩܪܳܐ ܗ̄ܘܳܐ ܐܰܢܬܽ݁ܘܦ݂ܰܛܳܘܣ ܠܫܳܐܘܳܠ ܘܰܠܒܰ݁ܪܢܰܒܰ݁ܐ ܘܒܳ݁ܥܶܐ ܗ̄ܘܳܐ ܕ݂ܢܶܫܡܰܥ ܡܶܢܗܽܘܢ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="8">ܩܳܐܶܡ ܗ̄ܘܳܐ ܕ݂ܶܝܢ ܠܽܘܩܒܰ݁ܠܗܽܘܢ ܗܽܘ ܗܳܢܳܐ ܚܰܪܳܫܳܐ ܒ݂ܰܪܫܽܘܡܳܐ ܕ݂ܡܶܬ݂ܬ݂ܰܪܓ݂ܰܡ ܫܡܶܗ ܐܶܠܽܘܡܰܣ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܰܢܥܰܩܡܺܝܘܗ̄ܝ ܠܰܐܢܬܽ݁ܘܦ݂ܰܛܳܘܣ ܡܶܢ ܗܰܝܡܳܢܽܘܬܳ݁ܐ:</VERS>
      <VERS vnumber="9">ܫܳܐܘܳܠ ܕ݂ܶܝܢ ܗܰܘ ܕ݂ܶܐܬ݁ܩܪܺܝ ܦ݂ܰܘܠܳܘܣ ܐܶܬ݁ܡܠܺܝ ܗ̄ܘܳܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܘܚܳܪ ܒ݂ܶܗ:</VERS>
      <VERS vnumber="10">ܘܶܐܡܰܪ ܐܳܘ ܕ݂ܰܡܠܶܐ ܟ݂ܽܠ ܢܶܟ݁ܠܺܝܢ ܘܟܽ݁ܠܗܶܝܢ ܒ݂ܺܝܫܳܬܳ݁ܐ ܒ݂ܪܶܗ ܕ݂ܳܐܟܶ݁ܠ ܩܰܪܨܳܐ ܘܰܒ݁ܥܶܠܕ݂ܒܳ݁ܒܳ݁ܐ ܕ݂ܟܽ݁ܠܳܗ ܟ݂ܺܐܢܽܘܬܳ݁ܐ ܠܳܐ ܫܳܠܶܐ ܐܰܢ̄ܬ݂ ܠܰܡܥܰܩܳܡܽܘ ܐܽܘܪܚܳܬܶ݁ܗ ܬ݂ܪܺܝܨܳܬܳ݁ܐ ܕ݂ܡܳܪܝܳܐ:</VERS>
      <VERS vnumber="11">ܘܗܳܫܳܐ ܐܺܝܕܶ݁ܗ ܕ݂ܡܳܪܝܳܐ ܥܠܰܝܟְ݂ ܘܬܶ݁ܗܘܶܐ ܣܡܶܐ ܘܠܳܐ ܬ݂ܶܚܙܶܐ ܫܶܡܫܳܐ ܥܕܰ݁ܡܳܐ ܠܙܰܒ݁ܢܳܐ ܘܒܳ݁ܗ ܒ݂ܫܳܥܬܳ݁ܐ ܢܦܰ݁ܠ ܥܠܰܘܗ̄ܝ ܥܰܡܛܳܢܳܐ ܘܚܶܫܽܘܟܳ݁ܐ ܘܡܶܬ݁ܟ݂ܪܶܟ݁ ܗ̄ܘܳܐ ܘܒܳ݁ܥܶܐ ܕ݂ܡܰܢܽܘ ܢܶܐܚܽܘܕ݁ ܒ݂ܺܐܝܕܶ݁ܗ:</VERS>
      <VERS vnumber="12">ܘܟܰ݁ܕ݁ ܚܙܳܐ ܐܰܢܬܽ݁ܘܦ݂ܰܛܳܘܣ ܡܶܕ݂ܶܡ ܕ݂ܰܗܘܳܐ ܐܶܬ݂ܕ݂ܰܡܰܪ ܘܗܰܝܡܶܢ ܒ݂ܝܽܘܠܦ݂ܳܢܶܗ ܕ݂ܡܳܪܝܳܐ: ܣ</VERS>
      <VERS vnumber="13">ܦ݂ܰܘܠܳܘܣ ܕ݂ܶܝܢ ܘܒܰ݁ܪܢܰܒܰ݁ܐ ܪܕܰ݁ܘ ܒ݂ܝܰܡܳܐ ܡܶܢ ܦ݂ܰܦܳ݁ܘܣ ܡܕܺ݁ܝܢ̄ܬ݂ܳܐ ܘܶܐܬܰ݁ܘ ܠܗܽܘܢ ܠܦ݂ܶܪܓܺ݁ܐ ܡܕܺ݁ܝܢ̄ܬ݂ܳܐ ܕ݂ܦ݂ܰܡܦܽ݁ܘܠܺܝܰܐ ܘܰܦ݁ܪܰܫ ܡܶܢܗܽܘܢ ܝܽܘܚܰܢܳܢ ܘܶܐܙܰܠ ܠܶܗ ܠܽܐܘܪܺܫܠܶܡ:</VERS>
      <VERS vnumber="14">ܗܶܢܽܘܢ ܕ݂ܶܝܢ ܢܦܰ݁ܩܘ ܡܶܢ ܦ݂ܶܪܓܺ݁ܐ ܘܶܐܬܰ݁ܘ ܠܰܐܢܛܺܝܳܟܺ݁ܝܰܐ ܡܕܺ݁ܝܢ̄ܬ݂ܳܐ ܕ݂ܦ݂ܺܝܣܺܝܕܺ݁ܝܰܐ ܘܥܰܠܘ ܠܰܟ݁ܢܽܘܫܬ݂ܳܐ ܘܺܝܬܶ݁ܒ݁ܘ ܒ݂ܝܰܘܡܳܐ ܘܫܰܒ݂ܬܳ݁ܐ:</VERS>
      <VERS vnumber="15">ܘܒܳ݁ܬܰ݁ܪ ܕ݂ܶܐܬ݁ܩܪܺܝ ܢܳܡܽܘܣܳܐ ܘܰܢܒܺ݁ܝܶܐ ܫܠܰܚܘ ܠܗܽܘܢ ܩܰܫܺܝܫܶܐ ܕ݂ܰܟ݁ܢܽܘܫܬ݂ܳܐ ܘܶܐܡܰܪܘ ܓ݂ܰܒ݁ܪܶܐ ܐܰܚܰܝܢ ܐܶܢ ܗܽܘ ܕ݂ܺܐܝܬ݁ ܠܟܽ݁ܘܢ ܡܶܠܬܳ݁ܐ ܕ݂ܒܽ݁ܘܝܳܐܳܐ ܡܰܠܶܠܘ ܥܰܡ ܥܰܡܳܐ:</VERS>
      <VERS vnumber="16">ܘܩܳܡ ܦ݂ܰܘܠܳܘܣ ܘܰܐܢܺܝܦ݁ ܐܺܝܕܶ݁ܗ ܘܶܐܡܰܪ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܘܰܐܝܠܶܝܢ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܫܡܰܥܘ:</VERS>
      <VERS vnumber="17">ܐܰܠܳܗܶܗ ܕ݂ܥܰܡܳܐ ܗܳܢܳܐ ܓ݂ܒܳ݁ܐ ܠܰܐܒܳ݁ܗܳܬܰ݁ܢ ܘܰܐܪܺܝܡ ܘܰܐܘܪܶܒ݁ ܐܶܢܽܘܢ ܟ݂ܰܕ݁ ܗܘܰܘ ܬ݂ܰܘܬ݂ܳܒܶ݁ܐ ܒ݂ܰܐܪܥܳܐ ܕ݂ܡܶܨܪܶܝܢ ܘܒܰ݁ܕ݁ܪܳܥܳܐ ܪܳܡܳܐ ܐܰܦ݂ܶܩ ܐܶܢܽܘܢ ܡܶܢܳܗ:</VERS>
      <VERS vnumber="18">ܘܬܰ݁ܪܣܺܝ ܐܶܢܽܘܢ ܒ݂ܡܰܕ݁ܒ݂ܪܳܐ ܐܰܪܒ݂ܥܺܝܢ ܫܢܺܝܢ:</VERS>
      <VERS vnumber="19">ܘܰܗܓܰ݁ܡ ܫܰܒ݁ܥܳܐ ܥܰܡ̄ܡܺܝܢ ܒ݂ܰܐܪܥܳܐ ܕ݂ܰܟ݁ܢܰܥܢ ܘܝܰܗ̄ܒ݁ ܠܗܽܘܢ ܐܰܪܥܗܽܘܢ ܠܝܽܘܪܬ݂ܳܢܳܐ:</VERS>
      <VERS vnumber="20">ܘܰܐܪܒ݂ܰܥ ܡܳܐܐ ܘܚܰܡܫܺܝܢ ܫܢܺܝܢ ܝܰܗ̄ܒ݁ ܠܗܽܘܢ ܕ݂ܰܝܳܢܶܐ ܥܕܰ݁ܡܳܐ ܠܰܫܡܽܘܐܝܶܠ ܢܒܺ݁ܝܳܐ:</VERS>
      <VERS vnumber="21">ܘܗܳܝܕ݂ܶܝܢ ܫܶܐܠܘ ܠܗܽܘܢ ܡܰܠܟ݂ܳܐ ܘܝܰܗ̄ܒ݁ ܠܗܽܘܢ ܐܰܠܳܗܳܐ ܠܫܳܐܘܳܠ ܒ݂ܰܪ ܩܺܝܫ ܓ݂ܰܒ݁ܪܳܐ ܡܶܢ ܫܰܪܒ݂ܬܳ݁ܐ ܕ݂ܒܶ݁ܢܝܳܡܺܝܢ ܫܢܺܝܢ ܐܰܪܒ݂ܥܺܝܢ:</VERS>
      <VERS vnumber="22">ܘܢܰܣܒ݂ܶܗ ܘܰܐܩܺܝܡ ܠܗܽܘܢ ܠܕܰ݁ܘܺܝܕ݁ ܡܰܠܟ݂ܳܐ ܘܰܐܣܗܶܕ݁ ܥܠܰܘܗ̄ܝ ܘܶܐܡܰܪ ܕ݂ܶܐܫܟ݂ܚܶܬ݁ ܠܕܰ݁ܘܺܝܕ݁ ܒ݂ܪܶܗ ܕ݂ܺܐܝܫܰܝ ܓ݂ܰܒ݁ܪܳܐ ܐܰܝܟ݁ ܠܶܒ݂ܝ ܗܽܘ ܢܶܥܒ݂ܶܕ݁ ܟ݂ܽܠܗܽܘܢ ܨܶܒ݁ܝܳܢܰܝ:</VERS>
      <VERS vnumber="23">ܡܶܢ ܙܰܪܥܶܗ ܕ݂ܗܳܢܳܐ ܐܰܩܺܝܡ ܐܰܠܳܗܳܐ ܠܺܐܝܣܪܳܝܶܠ ܐܰܝܟ݁ ܡܳܐ ܕ݂ܶܐܫܬ݂ܰܘܕ݂ܺܝ ܠܝܶܫܽܘܥ ܦ݂ܳܪܽܘܩܳܐ:</VERS>
      <VERS vnumber="24">ܘܫܰܕ݂ܰܪ ܠܝܽܘܚܰܢܳܢ ܕ݂ܢܰܟ݁ܪܶܙ ܩܕܳ݁ܡ ܡܶܐܬܺ݁ܝܬܶ݁ܗ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܟܽ݁ܠܶܗ ܥܰܡܳܐ ܕ݂ܺܐܝܣܪܳܝܶܠ:</VERS>
      <VERS vnumber="25">ܘܟܰ݁ܕ݁ ܡܫܰܠܶܡ ܗ̄ܘܳܐ ܝܽܘܚܰܢܳܢ ܬ݂ܶܫܡܶܫܬ݂ܶܗ ܐܳܡܰܪ ܗ̄ܘܳܐ ܡܰܢܽܘ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܺܐܝܬܰ݁ܝ ܠܳܐ ܗ̄ܘܺܝܬ݁ ܐܶܢܳܐ ܐܶܠܳܐ ܗܳܐ ܐܳܬܶ݁ܐ ܒ݂ܳܬܰ݁ܪܝ ܗܰܘ ܕ݂ܠܳܐ ܫܳܘܶܐ ܐ̄ܢܳܐ ܕ݂ܶܐܫܪܶܐ ܥܰܪܩܶܐ ܕ݂ܰܡܣܳܢܰܘܗ̄ܝ:</VERS>
      <VERS vnumber="26">ܓ݂ܰܒ݁ܪܶܐ ܐܰܚܰܝܢ ܒ݂ܢܰܝ ܫܰܪܒ݂ܬܶ݁ܗ ܕ݂ܰܐܒ݁ܪܳܗܳܡ ܘܰܐܝܠܶܝܢ ܕ݂ܕܳ݁ܚܠܺܝܢ ܥܰܡܟܽ݁ܘܢ ܠܰܐܠܳܗܳܐ ܠܟܽ݁ܘܢ ܗܽ̄ܘ ܐܶܫܬ݂ܰܕ݂ܪܰܬ݁ ܡܶܠܬܳ݁ܐ ܕ݂ܚܰܝܶܐ:</VERS>
      <VERS vnumber="27">ܗܳܠܶܝܢ ܓ݂ܶܝܪ ܥܳܡܽܘܪܶܐ ܕ݂ܽܐܘܪܺܫܠܶܡ ܘܪܺܫܳܢܰܝܗܽܘܢ ܠܳܐ ܐܰܪܓ݂ܶܫܘ ܒ݂ܳܗ ܐܳܦ݁ܠܳܐ ܒ݂ܰܟ݁ܬܳ݁ܒܶ݁ܐ ܕ݂ܰܢܒܺ݁ܝܶܐ ܕ݂ܡܶܬ݁ܩܪܶܝܢ ܒ݂ܟܽ݁ܠ ܫܰܒ݂ܳܐ ܐܶܠܳܐ ܕ݂ܳܢܽܘܗ̄ܝ ܘܫܰܠܶܡܘ ܗܳܠܶܝܢ ܕ݂ܰܟ݁ܬܺ݁ܝܒܳ݁ܢ:</VERS>
      <VERS vnumber="28">ܘܟܰ݁ܕ݁ ܠܳܐ ܐܶܫܟ݂ܰܚܘ ܥܶܠܬܳ݁ܐ ܕ݂ܡܰܘܬ݂ܳܐ ܡܶܕ݂ܶܡ ܫܶܐܠܘ ܡܶܢ ܦ݂ܺܝܠܰܛܳܘܣ ܕ݂ܢܶܩܛܠܽܘܢܳܝܗ̄ܝ:</VERS>
      <VERS vnumber="29">ܘܟܰ݁ܕ݁ ܫܰܠܶܡܘ ܟ݂ܽܠܡܶܕ݂ܶܡ ܕ݂ܰܟ݁ܬܺ݁ܝܒ݁ ܗ̄ܘܳܐ ܥܠܰܘܗ̄ܝ ܐܰܚܬܽ݁ܘܗ̄ܝ ܡܶܢ ܨܠܺܝܒܳ݁ܐ ܘܣܳܡܽܘܗ̄ܝ ܒ݂ܶܝܬ݁-ܩܒܽ݁ܘܪܳܐ:</VERS>
      <VERS vnumber="30">ܐܰܠܳܗܳܐ ܕ݂ܶܝܢ ܐܰܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="31">ܘܶܐܬ݁ܚܙܺܝ ܝܰܘܡܳܬܳ݁ܐ ܣܰܓ݂ܺܝܶܐܐ ܠܰܐܝܠܶܝܢ ܕ݂ܰܣܠܶܩܘ ܥܰܡܶܗ ܡܶܢ ܓ݂ܠܺܝܠܳܐ ܠܽܐܘܪܺܫܠܶܡ ܘܗܶܢܽܘܢ ܐܶܢܽܘܢ ܗܳܫܳܐ ܣܳܗܕ݂ܰܘܗ̄ܝ ܠܘܳܬ݁ ܥܰܡܳܐ:</VERS>
      <VERS vnumber="32">ܘܳܐܦ݁ ܚܢܰܢ ܗܳܐ ܡܣܰܒ݂ܪܺܝܢܰܢ ܠܟܽ݁ܘܢ ܕ݂ܫܽܘܘ̄ܕ݂ܳܝܳܐ ܗܰܘ ܕ݂ܰܗܘܳܐ ܠܘܳܬ݁ ܐܰܒܳ݁ܗܳܬܰ݁ܢ:</VERS>
      <VERS vnumber="33">ܗܳܐ ܫܰܡܠܝܶܗ ܐܰܠܳܗܳܐ ܠܰܢ ܠܰܒ݁ܢܰܝܗܽܘܢ ܕ݂ܰܐܩܺܝܡ ܠܝܶܫܽܘܥ ܐܰܝܟ݁ ܕ݂ܰܟ݁ܬܺ݁ܝܒ݁ ܒ݂ܡܰܙܡܽܘܪܳܐ ܕ݂ܰܬ݁ܪܶܝܢ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁:</VERS>
      <VERS vnumber="34">ܘܗܳܟܰ݁ܢܳܐ ܐܰܩܺܝܡܶܗ ܐܰܠܳܗܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܬܽ݁ܘܒ݁ ܠܳܐ ܢܶܗܦ݂ܽܘܟ݁ ܢܶܚܙܶܐ ܚܒܳ݁ܠܳܐ ܐܰܝܟ݁ ܕ݂ܶܐܡܰܪ ܕ݂ܶܐܬ݂ܶܠ ܠܟܽ݁ܘܢ ܛܰܝܒ݂ܽܘܬܶ݁ܗ ܕ݂ܕܰ݁ܘܺܝܕ݁ ܡܗܰܝܡܰܢܬ݂ܳܐ:</VERS>
      <VERS vnumber="35">ܘܬܽ݁ܘܒ݁ ܐܶܡܰܪ ܒ݂ܕܽ݁ܘܟ݂ܬܳ݁ܐ ܐ̄ܚܪܺܬܳ݁ܐ ܕ݂ܠܳܐ ܝܰܗ̄ܒ݁ܬ݂ ܠܚܰܣܝܳܟ݁ ܕ݂ܢܶܚܙܶܐ ܚܒܳ݁ܠܳܐ:</VERS>
      <VERS vnumber="36">ܕ݂ܰܘܺܝܕ݁ ܓ݂ܶܝܪ ܒ݂ܫܰܪܒ݂ܬܶ݁ܗ ܫܰܡܶܫ ܨܶܒ݁ܝܳܢܶܗ ܕ݂ܰܐܠܳܗܳܐ ܘܰܫܟܶ݁ܒ݁ ܘܶܐܬ݂ܬ݂ܰܘܣܰܦ݁ ܥܰܠ ܐܰܒܳ݁ܗܰܘܗ̄ܝ ܘܰܚܙܳܐ ܚܒܳ݁ܠܳܐ:</VERS>
      <VERS vnumber="37">ܗܳܢܳܐ ܕ݂ܶܝܢ ܕ݂ܰܐܩܺܝܡ ܐܰܠܳܗܳܐ ܠܳܐ ܚܙܳܐ ܚܒܳ݁ܠܳܐ:</VERS>
      <VERS vnumber="38">ܕ݂ܰܥܘ ܗܳܟܺ݁ܝܠ ܐܰܚܰܝ ܕ݂ܒܶ݁ܗ ܒ݂ܗܳܢܳܐ ܡܶܬ݁ܟ݂ܪܶܙ ܠܟܽ݁ܘܢ ܫܽܘܒ݁ܩܳܢ ܚܛܳܗܶܐ:</VERS>
      <VERS vnumber="40">ܐܶܙܕ݂ܰܗ̄ܪܘ ܗܳܟܺ݁ܝܠ ܕ݂ܰܠܡܳܐ ܢܺܐܬܶ݁ܐ ܥܠܰܝܟ݂ܽܘܢ ܡܶܕ݂ܶܡ ܕ݂ܰܟ݁ܬܺ݁ܝܒ݁ ܒ݂ܰܢܒܺ݁ܝܶܐ:</VERS>
      <VERS vnumber="41">ܕ݂ܰܚܙܰܘ ܡܒܰ݁ܣܪܳܢܶܐ ܘܬܶ݁ܬ݁ܡܗܽܘܢ ܘܬܶ݁ܬ݁ܚܰܒ݂ܠܽܘܢ ܕ݂ܰܥܒܳ݁ܕܳ݁ܐ ܥܳܒܶ݁ܕ݁ ܐ̄ܢܳܐ ܒ݂ܝܰܘܡܰܝܟ݂ܽܘܢ ܐܰܝܢܳܐ ܕ݂ܠܳܐ ܬ݂ܗܰܝܡܢܽܘܢ ܐܶܢ ܐ̄ܢܳܫ ܡܶܫܬ݂ܰܥܶܐ ܠܟܽ݁ܘܢ:</VERS>
      <VERS vnumber="42">ܘܟܰ݁ܕ݁ ܢܳܦ݁ܩܺܝܢ ܗ̄ܘܰܘ ܡܶܢ ܨܶܐܕܰ݁ܝܗܽܘܢ ܒ݂ܥܰܘ ܡܶܢܗܽܘܢ ܕ݂ܰܠܫܰܒ݂ܬܳ݁ܐ ܐ̄ܚܪܺܬܳ݁ܐ ܢܡܰܠܠܽܘܢ ܥܰܡܗܽܘܢ ܡܶܠܶܐ ܗܳܠܶܝܢ:</VERS>
      <VERS vnumber="43">ܘܡܶܢ ܕ݂ܶܐܫܬ݂ܰܪܝܰܬ݁ ܟ݂ܢܽܘܫܬ݂ܳܐ ܣܰܓ݂ܺܝܶܐܐ ܝܺܗܽܘܕܳ݁ܝܶܐ ܐܶܙܰܠܘ ܒ݂ܳܬܰ݁ܪܗܽܘܢ ܘܳܐܦ݁ ܓ݂ܺܝܽܘܪܶܐ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܐܰܠܳܗܳܐ ܘܗܶܢܽܘܢ ܡܡܰܠܠܺܝܢ ܗ̄ܘܰܘ ܘܰܡܦ݂ܺܝܣܺܝܢ ܠܗܽܘܢ ܕ݂ܢܶܗܘܽܘܢ ܢܰܩܺܝܦܺ݁ܝܢ ܠܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܣ݂ ܣ݂:</VERS>
      <VERS vnumber="44">ܘܰܠܫܰܒ݂ܬܳ݁ܐ ܐ̄ܚܪܺܬܳ݁ܐ ܟ݂ܶܢܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܠܡܶܫܡܰܥ ܡܶܠܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="45">ܘܟܰ݁ܕ݁ ܚܙܰܘ ܝܺܗܽܘܕܳ݁ܝܶܐ ܟ݂ܶܢܫܳܐ ܣܰܓ݂ܺܝܳܐܐ ܐܶܬ݁ܡܠܺܝܘ ܚܣܳܡܳܐ ܘܩܳܝܡܺܝܢ ܗ̄ܘܰܘ ܠܽܘܩܒܰ݁ܠ ܡܶܠܶܐ ܕ݂ܳܐܡܰܪ ܗ̄ܘܳܐ ܦ݂ܰܘܠܳܘܣ ܘܰܡܓܰ݁ܕ݂ܦܺ݁ܝܢ ܗ̄ܘܰܘ:</VERS>
      <VERS vnumber="46">ܐܶܡܰܪ ܕ݂ܶܝܢ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܥܺܝܢ ܒ݂ܰܓ݁ܠܶܐ ܠܟܽ݁ܘܢ ܗܽ̄ܘ ܘܳܠܶܐ ܗ̄ܘܳܐ ܩܰܕ݁ܡܳܝܰܬ݁ ܕ݂ܬܶ݁ܬܶ݁ܐܡܰܪ ܡܶܠܬܶ݁ܗ ܕ݂ܰܐܠܳܗܳܐ ܐܶܠܳܐ ܡܶܛܽܠ ܕ݂ܕܳ݁ܚܶܝܢ ܐܢ̄ܬ݂ܽܘܢ ܠܳܗ ܡܶܢܟܽ݁ܘܢ ܘܰܦ݁ܣܰܩܬ݂ܽܘܢ ܥܰܠ ܢܰܦ݁ܫܟܽ݁ܘܢ ܕ݂ܠܳܐ ܫܳܘܶܝܢ ܐܢ̄ܬ݂ܽܘܢ ܠܚܰܝܶܐ ܕ݂ܰܠܥܳܠܰܡ ܗܳܐ ܡܶܬ݁ܦ݂ܢܶܝܢܰܢ ܠܰܢ ܠܘܳܬ݁ ܥܰܡ̄ܡܶܐ:</VERS>
      <VERS vnumber="47">ܗܳܟܰ݁ܢܳܐ ܓ݂ܶܝܪ ܦ݂ܰܩܕ݂ܰܢ ܡܳܪܰܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܣܳܡܬ݂ܳܟ݁ ܢܽܘܗܪܳܐ ܠܥܰܡ̄ܡܶܐ ܕ݂ܬܶ݁ܗܘܶܐ ܠܚܰܝܶܐ ܥܕܰ݁ܡܳܐ ܠܣܰܘܦ݂ܶܝܗ ܕ݂ܰܐܪܥܳܐ:</VERS>
      <VERS vnumber="48">ܘܟܰ݁ܕ݁ ܫܳܡܥܺܝܢ ܗ̄ܘܰܘ ܥܰܡ̄ܡܶܐ ܚܳܕܶ݁ܝܢ ܗ̄ܘܰܘ ܘܰܡܫܰܒ݂ܚܺܝܢ ܠܰܐܠܳܗܳܐ ܘܗܰܝܡܶܢܘ ܐܰܝܠܶܝܢ ܕ݂ܣܺܝܡܺܝܢ ܗ̄ܘܰܘ ܠܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="49">ܘܡܶܠܬܶ݁ܗ ܕ݂ܡܳܪܝܳܐ ܡܶܬ݁ܡܰܠܠܳܐ ܗ̄ܘܳܬ݁ ܒ݂ܟܽ݁ܠܶܗ ܗܰܘ ܐܰܬ݁ܪܳܐ:</VERS>
      <VERS vnumber="50">ܝܺܗܽܘܕܳ݁ܝܶܐ ܕ݂ܶܝܢ ܓ݂ܰܪܶܓ݁ܘ ܠܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܰܠܢܶܫܶܐ ܥܰܬ݂ܺܝܪܳܬܳ݁ܐ ܐܰܝܠܶܝܢ ܕ݂ܕܳ݁ܚܠܳܢ ܗ̄ܘܰܝ ܥܰܡܗܽܘܢ ܠܰܐܠܳܗܳܐ ܘܰܐܩܺܝܡܘ ܪܕܽ݁ܘܦ݁ܝܳܐ ܥܰܠ ܦ݂ܰܘܠܳܘܣ ܘܥܰܠ ܒ݂ܰܪܢܰܒܰ݁ܐ ܘܰܐܦ݂ܶܩܘ ܐܶܢܽܘܢ ܡܶܢ ܬ݂ܚܽܘܡܰܝܗܽܘܢ:</VERS>
      <VERS vnumber="51">ܘܟܰ݁ܕ݁ ܢܦܰ݁ܩܘ ܢܦܰ݁ܨܘ ܥܠܰܝܗܽܘܢ ܚܶܠܳܐ ܕ݂ܪܶܓ݁ܠܰܝܗܽܘܢ ܘܶܐܬܰ݁ܘ ܠܗܽܘܢ ܠܺܐܝܩܳܢܺܘܳܢ ܡܕܺ݁ܝܢ̄ܬ݂ܳܐ:</VERS>
      <VERS vnumber="52">ܘܬܰ݁ܠܡܺܝܕܶ݁ܐ ܡܶܬ݁ܡܠܶܝܢ ܗ̄ܘܰܘ ܚܰܕܽ݁ܘܬܳ݁ܐ ܘܪܽܘܚܳܐ ܕ݂ܩܽܘܕ݁ܫܳܐ: ܣ</VERS>
    </CHAPTER>
    <CHAPTER cnumber="14">
      <VERS vnumber="1">ܘܶܐܬܰ݁ܘ ܘܥܰܠܘ ܠܗܽܘܢ ܠܰܟ݁ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ ܘܗܳܟܰ݁ܢܳܐ ܡܰܠܶܠܘ ܥܰܡܗܽܘܢ ܐܰܝܟ݁ ܕ݂ܰܢܗܰܝܡܢܽܘܢ ܣܰܓ݂ܺܝܶܐܐ ܡܶܢ ܝܺܗܽܘܕܳ݁ܝܶܐ ܘܡܶܢ ܝܰܘܢܳܝܶܐ:</VERS>
      <VERS vnumber="2">ܝܺܗܽܘܕܳ݁ܝܶܐ ܕ݂ܶܝܢ ܐܰܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܘ ܓ݂ܰܪܶܓ݁ܘ ܠܥܰܡ̄ܡܶܐ ܕ݂ܢܰܒܶ݁ܐܫܽܘܢ ܠܗܽܘܢ ܠܰܐܚܶܐ:</VERS>
      <VERS vnumber="3">ܘܗܶܢܽܘܢ ܙܰܒ݁ܢܳܐ ܣܰܓ݂ܺܝܳܐܐ ܗ̄ܘܰܘ ܬ݂ܰܡܳܢ ܘܥܺܝܢ ܒ݂ܰܓ݁ܠܶܐ ܡܡܰܠܠܺܝܢ ܗ̄ܘܰܘ ܥܰܠ ܡܳܪܝܳܐ ܘܗܽܘ ܡܰܣܗܶܕ݁ ܗ̄ܘܳܐ ܥܰܠ ܡܶܠܬܳ݁ܐ ܕ݂ܛܰܝܒ݂ܽܘܬܶ݁ܗ ܒ݂ܳܐܬ݁ܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܕ݂ܥܳܒܶ݁ܕ݁ ܗ̄ܘܳܐ ܒ݂ܺܐܝܕܰ݁ܝܗܽܘܢ:</VERS>
      <VERS vnumber="4">ܘܟܽ݁ܠܶܗ ܟ݂ܶܢܫܳܐ ܕ݂ܰܡܕܺ݁ܝܢ̄ܬ݂ܳܐ ܦ݂ܠܺܝܓ݁ ܗ̄ܘܳܐ ܡܶܢܗܽܘܢ ܐܺܝܬ݁ ܗ̄ܘܰܘ ܥܰܡ ܝܺܗܽܘܕܳ݁ܝܶܐ ܘܡܶܢܗܽܘܢ ܢܰܩܺܝܦܺ݁ܝܢ ܗ̄ܘܰܘ ܠܰܫܠܺܝܚܶܐ:</VERS>
      <VERS vnumber="5">ܗܘܳܐ ܕ݂ܶܝܢ ܥܠܰܝܗܽܘܢ ܓ݂ܙܳܡܳܐ ܡܶܢ ܥܰܡ̄ܡܶܐ ܘܡܶܢ ܝܺܗܽܘܕܳ݁ܝܶܐ ܘܪܺܫܳܢܰܝܗܽܘܢ ܕ݂ܰܢܨܰܥܪܽܘܢ ܐܶܢܽܘܢ ܘܢܶܪܓ݂ܡܽܘܢ ܐܶܢܽܘܢ ܒ݂ܟܺ݁ܐܦܶ݁ܐ:</VERS>
      <VERS vnumber="6">ܘܟܰ݁ܕ݁ ܝܺܕܰ݁ܥܘ ܫܰܢܺܝܘ ܘܶܐܬ݁ܓ݂ܰܘܰܣܘ ܒ݂ܰܡܕܺ݁ܝܢܳܬܳ݁ܐ ܕ݂ܠܽܘܩܳܢܺܝܰܐ ܠܽܘܣܛܪܰܐ ܘܕܶ݁ܪܒ݂ܺܐ ܘܩܽܘܪܝܳܐ ܕ݂ܰܚܕܳ݁ܪܰܝܗܶܝܢ:</VERS>
      <VERS vnumber="7">ܘܬܰ݁ܡܳܢ ܡܣܰܒ݂ܪܺܝܢ ܗ̄ܘܰܘ: ܣ</VERS>
      <VERS vnumber="8">ܘܓܰ݁ܒ݁ܪܳܐ ܚܰܕ݁ ܝܳܬܶ݁ܒ݁ ܗ̄ܘܳܐ ܒ݂ܠܽܘܣܛܪܰܐ ܡܕܺ݁ܝܢ̄ܬ݂ܳܐ ܕ݂ܰܣܓܺ݁ܝܦ݁ ܗ̄ܘܳܐ ܒ݂ܪܶܓ݁ܠܰܘܗ̄ܝ ܚܓܺ݁ܝܪܳܐ ܕ݂ܡܶܢ ܟ݂ܪܶܣ ܐܶܡܶܗ ܕ݂ܡܶܡܬܽ݁ܘܡ ܠܳܐ ܗܰܠܶܟ݁ ܗ̄ܘܳܐ:</VERS>
      <VERS vnumber="9">ܗܳܢܳܐ ܫܡܰܥ ܠܦ݂ܰܘܠܳܘܣ ܕ݂ܰܡܡܰܠܶܠ ܘܟܰ݁ܕ݁ ܚܙܳܝܗ̄ܝ ܦ݂ܰܘܠܳܘܣ ܘܶܐܫܬ݂ܰܘܕ݂ܰܥ ܕ݂ܺܐܝܬ݁ ܒ݂ܶܗ ܗܰܝܡܳܢܽܘܬܳ݁ܐ ܕ݂ܢܺܚܶܐ:</VERS>
      <VERS vnumber="10">ܐܶܡܰܪ ܠܶܗ ܒ݂ܩܳܠܳܐ ܪܳܡܳܐ ܠܳܟ݁ ܐܳܡܰܪ ܐ̄ܢܳܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܩܽܘܡ ܥܰܠ ܪܶܓ݁ܠܰܝܟְ݂ ܘܰܫܘܰܪ ܩܳܡ ܘܗܰܠܶܟ݁:</VERS>
      <VERS vnumber="11">ܘܟܶ݁ܢܫܳܐ ܕ݂ܥܰܡܳܐ ܟ݂ܰܕ݁ ܚܙܰܘ ܡܶܕ݂ܶܡ ܕ݂ܰܥܒܰ݁ܕ݁ ܦ݂ܰܘܠܳܘܣ ܐܰܪܺܝܡܘ ܩܳܠܗܽܘܢ ܒ݂ܠܶܫܳܢܶܗ ܕ݂ܰܐܬ݁ܪܳܐ ܘܳܐܡܪܺܝܢ ܐܰܠܳܗܶܐ ܐܶܬ݂ܕ݂ܰܡܺܝܘ ܒ݂ܰܒ݁ܢܰܝ ܐ̄ܢܳܫܳܐ ܘܰܢܚܶܬ݁ܘ ܠܘܳܬܰ݁ܢ:</VERS>
      <VERS vnumber="12">ܘܫܰܡܺܝܘ ܗ̄ܘܰܘ ܠܒܰ݁ܪܢܰܒܰ݁ܐ ܡܳܪܶܐ ܐܰܠܳܗܶܐ ܘܰܠܦ݂ܰܘܠܳܘܣ ܗܶܪܡܺܝܣ ܡܶܛܽܠ ܕ݂ܗܽܘ ܡܫܰܪܶܐ ܗ̄ܘܳܐ ܒ݂ܡܶܠܬܳ݁ܐ:</VERS>
      <VERS vnumber="13">ܘܟܽ݁ܘܡܪܳܐ ܕ݂ܡܳܪܶܐ ܐܰܠܳܗܶܐ ܗܰܘ ܕ݂ܺܐܝܬ݁ ܗ̄ܘܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܐܰܝܬ݂ܺܝ ܬ݂ܰܘܪܶܐ ܘܰܟ݁ܠܺܝܠܶܐ ܠܬܰ݁ܪܥܳܐ ܕ݂ܕܳ݁ܪܬ݂ܳܐ ܐܰܬܰ݁ܪ ܕ݂ܰܫܪܶܝܢ ܗ̄ܘܰܘ ܘܨܳܒܶ݁ܐ ܗ̄ܘܳܐ ܕ݂ܰܢܕܰ݁ܒ݂ܰܚ ܠܗܽܘܢ:</VERS>
      <VERS vnumber="14">ܒ݂ܰܪܢܰܒܰ݁ܐ ܕ݂ܶܝܢ ܘܦ݂ܰܘܠܳܘܣ ܟ݂ܰܕ݁ ܫܡܰܥܘ ܣܰܕ݂ܶܩܘ ܢܰܚܬ݂ܰܝܗܽܘܢ ܘܰܫܘܰܪܘ ܘܰܢܦܰ݁ܩܘ ܠܗܽܘܢ ܠܘܳܬ݁ ܐܳܟ݁ܠܳܘܣ ܘܩܳܥܶܝܢ ܗ̄ܘܰܘ:</VERS>
      <VERS vnumber="15">ܘܳܐܡܪܺܝܢ ܓ݂ܰܒ݁ܪܶܐ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܐܳܦ݁ ܚܢܰܢ ܒ݂ܢܰܝܢܳܫܳܐ ܚ̄ܢܰܢ ܚܳܫܽܘܫܶܐ ܐܰܟ݁ܘܳܬ݁ܟܽ݁ܘܢ ܕ݂ܰܡܣܰܒ݂ܪܺܝܢܰܢ ܠܟܽ݁ܘܢ ܕ݂ܡܶܢ ܗܳܠܶܝܢ ܒ݂ܰܛܳܠܳܬܳ݁ܐ ܬ݂ܶܬ݁ܦ݂ܢܽܘܢ ܠܘܳܬ݁ ܐܰܠܳܗܳܐ ܚܰܝܳܐ ܗܰܘ ܕ݂ܰܥܒܰ݁ܕ݁ ܫܡܰܝܳܐ ܘܰܐܪܥܳܐ ܘܝܰܡ̄ܡܶܐ ܘܟܽ݁ܠ ܕ݂ܺܐܝܬ݁ ܒ݂ܗܽܘܢ:</VERS>
      <VERS vnumber="16">ܗܰܘ ܕ݂ܰܒ݁ܕܳ݁ܪܶܐ ܩܰܕ݁ܡܳܝܶܐ ܫܒܰ݁ܩ ܗ̄ܘܳܐ ܐܶܢܽܘܢ ܠܟܽ݁ܠܗܽܘܢ ܥܰܡ̄ܡܶܐ ܕ݂ܢܺܐܙܽܠ̄ܘܢ ܒ݂ܽܐܘܪܚܳܬܳ݁ܐ ܕ݂ܢܰܦ݁ܫܗܽܘܢ:</VERS>
      <VERS vnumber="17">ܟ݂ܰܕ݁ ܠܳܐ ܫܒܰ݁ܩ ܢܰܦ݁ܫܶܗ ܕ݂ܠܳܐ ܣܳܗܕ݂ܽܘ ܒ݂ܰܕ݁ܥܳܒܶ݁ܕ݁ ܗ̄ܘܳܐ ܠܗܽܘܢ ܛܳܒܳ݁ܬܳ݁ܐ ܡܶܢ ܫܡܰܝܳܐ ܘܡܰܚܶܬ݁ ܗ̄ܘܳܐ ܠܗܽܘܢ ܡܶܛܪܳܐ ܘܰܡܪܰܒ݂ܶܐ ܗ̄ܘܳܐ ܦ݂ܺܐܪܶܐ ܒ݂ܙܰܒ݁ܢܰܝܗܽܘܢ ܘܡܳܠܶܐ ܗ̄ܘܳܐ ܬ݂ܽܘܪܣܳܝܳܐ ܘܒܰ݁ܣܺܝܡܽܘܬܳ݁ܐ ܠܶܒ݂ܰܘܳܬ݁ܗܽܘܢ:</VERS>
      <VERS vnumber="18">ܘܟܰ݁ܕ݁ ܗܳܠܶܝܢ ܐܳܡܪܺܝܢ ܗ̄ܘܰܘ ܡܶܢ ܡܰܚܣܶܢ ܟ݂ܠܰܘ ܠܥܰܡܳܐ ܕ݂ܐ̄ܢܳܫ ܠܳܐ ܢܕܰ݁ܒ݂ܰܚ ܠܗܽܘܢ:</VERS>
      <VERS vnumber="19">ܐܶܬܰ݁ܘ ܕ݂ܶܝܢ ܠܬܰ݁ܡܳܢ ܝܺܗܽܘܕܳ݁ܝܶܐ ܡܶܢ ܐܺܝܩܳܢܺܘܳܢ ܘܡܶܢ ܐܰܢܛܺܝܳܟܺ݁ܝܰܐ ܘܰܫܓܰ݁ܫܘ ܥܠܰܝܗܽܘܢ ܠܥܰܡܳܐ ܘܪܰܓ݁ܡܽܘܗ̄ܝ ܠܦ݂ܰܘܠܳܘܣ ܘܓܰ݁ܪܽܘܗ̄ܝ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܡܶܛܽܠ ܕ݂ܣܳܒ݁ܪܺܝܢ ܗ̄ܘܰܘ ܕ݂ܡܺܝܬ݁ ܠܶܗ:</VERS>
      <VERS vnumber="20">ܘܰܟ݁ܢܰܫܘ ܥܠܰܘܗ̄ܝ ܬ݂ܰܠܡܺܝܕܶ݁ܐ ܘܩܳܡ ܥܰܠ ܠܰܡܕܺ݁ܝܢ̄ܬ݂ܳܐ ܣ ܘܰܠܝܰܘܡܳܐ ܐ̄ܚܪܺܢܳܐ ܢܦܰ݁ܩ ܠܶܗ ܡܶܢ ܬ݂ܰܡܳܢ ܥܰܡ ܒ݂ܰܪܢܰܒܰ݁ܐ ܘܶܐܬܰ݁ܘ ܠܕܶ݁ܪܒ݂ܺܐ ܡܕܺ݁ܝܢ̄ܬ݂ܳܐ:</VERS>
      <VERS vnumber="21">ܘܟܰ݁ܕ݁ ܡܣܰܒ݂ܪܺܝܢ ܗ̄ܘܰܘ ܠܰܒ݁ܢܰܝ ܡܕܺ݁ܝܢ̄ܬ݂ܳܐ ܗܳܝ ܬ݂ܰܠܡܶܕ݁ܘ ܗ̄ܘܰܘ ܠܣܰܓ݂ܺܝܶܐܐ ܘܰܗܦܰ݁ܟ݁ܘ ܐܶܬܰ݁ܘ ܠܗܽܘܢ ܠܠܽܘܣܛܪܰܐ ܡܕܺ݁ܝܢ̄ܬ݂ܳܐ ܘܠܺܐܝܩܳܢܺܘܳܢ ܘܠܰܐܢܛܺܝܳܟܺ݁ܝܰܐ:</VERS>
      <VERS vnumber="22">ܟ݂ܰܕ݁ ܡܫܰܪܪܺܝܢ ܗ̄ܘܰܘ ܢܰܦ݁ܫܳܬ݁ܗܽܘܢ ܕ݂ܬܰ݁ܠܡܺܝܕܶ݁ܐ ܘܒܳ݁ܥܶܝܢ ܗ̄ܘܰܘ ܡܶܢܗܽܘܢ ܕ݂ܰܢܩܰܘܽܘܢ ܒ݂ܗܰܝܡܳܢܽܘܬܳ݁ܐ ܘܳܐܡܪܺܝܢ ܗ̄ܘܰܘ ܠܗܽܘܢ ܕ݂ܒܽ݁ܐܘܠܨܳܢܳܐ ܣܰܓ݂ܺܝܳܐܐ ܘܳܠܶܐ ܠܡܶܥܰܠ ܠܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="23">ܘܰܐܩܺܝܡܘ ܠܗܽܘܢ ܒ݂ܟܽ݁ܠ ܥܺܕ݂̄ܬ݂ܳܐ ܩܰܫܺܝܫܶܐ ܟ݂ܰܕ݁ ܨܳܝܡܺܝܢ ܗ̄ܘܰܘ ܥܰܡܗܽܘܢ ܘܰܡܨܰܠܶܝܢ ܘܡܰܓ݁ܥܠܺܝܢ ܗ̄ܘܰܘ ܠܗܽܘܢ ܠܡܳܪܰܢ ܗܰܘ ܕ݂ܗܰܝܡܶܢܘ ܒ݂ܶܗ:</VERS>
      <VERS vnumber="24">ܘܟܰ݁ܕ݁ ܐܶܬ݁ܟ݂ܪܶܟ݁ܘ ܒ݂ܰܐܬ݁ܪܳܐ ܕ݂ܦ݂ܺܝܣܺܝܕܺ݁ܝܰܐ ܐܶܬܰ݁ܘ ܠܗܽܘܢ ܠܦ݂ܰܡܦܽ݁ܘܠܺܝܰܐ:</VERS>
      <VERS vnumber="25">ܘܟܰ݁ܕ݁ ܡܰܠܶܠܘ ܒ݂ܦ݂ܶܪܓܺ݁ܐ ܡܕܺ݁ܝܢ̄ܬ݂ܳܐ ܡܶܠܬܳ݁ܐ ܕ݂ܡܳܪܝܳܐ ܢܚܶܬ݁ܘ ܠܗܽܘܢ ܠܺܐܝܛܰܠܺܝܰܐ:</VERS>
      <VERS vnumber="26">ܘܡܶܢ ܬ݂ܰܡܳܢ ܪܕܰ݁ܘ ܒ݂ܝܰܡܳܐ ܘܶܐܬܰ݁ܘ ܠܗܽܘܢ ܠܰܐܢܛܺܝܳܟܺ݁ܝܰܐ ܡܶܛܽܠ ܕ݂ܡܶܢ ܬ݂ܰܡܳܢ ܡܰܓ݁ܥܠܺܝܢ ܗ̄ܘܰܘ ܠܛܰܝܒ݂ܽܘܬܶ݁ܗ ܕ݂ܡܳܪܝܳܐ ܠܰܥܒܳ݁ܕܳ݁ܐ ܗܰܘ ܕ݂ܫܰܠܶܡܘ:</VERS>
      <VERS vnumber="27">ܘܟܰ݁ܕ݁ ܟ݂ܢܰܫܘ ܟ݂ܽܠܳܗ ܥܺܕ݂̄ܬ݂ܳܐ ܡܶܫܬ݂ܰܥܶܝܢ ܗ̄ܘܰܘ ܟ݂ܽܠܡܶܕ݂ܶܡ ܕ݂ܰܥܒܰ݁ܕ݁ ܥܰܡܗܽܘܢ ܐܰܠܳܗܳܐ ܘܕܰ݁ܦ݁ܬܰ݁ܚ ܬ݂ܰܪܥܳܐ ܕ݂ܗܰܝܡܳܢܽܘܬܳ݁ܐ ܠܥܰܡ̄ܡܶܐ:</VERS>
      <VERS vnumber="28">ܘܙܰܒ݁ܢܳܐ ܣܰܓ݂ܺܝܳܐܐ ܗ̄ܘܰܘ ܬ݂ܰܡܳܢ ܠܘܳܬ݁ ܬ݂ܰܠܡܺܝܕܶ݁ܐ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܢܚܶܬ݁ܘ ܗ̄ܘܰܘ ܕ݂ܶܝܢ ܐ̄ܢܳܫܳܐ ܡܶܢ ܝܺܗܽܘܕ݁ ܘܡܰܠܦܺ݁ܝܢ ܗ̄ܘܰܘ ܠܗܽܘܢ ܠܰܐܚܶܐ ܕ݂ܶܐܢ ܗܽܘ ܕ݂ܠܳܐ ܓ݂ܳܙܪܺܝܢ ܐܢ̄ܬ݂ܽܘܢ ܒ݂ܰܥܝܳܕܳ݁ܐ ܕ݂ܢܳܡܽܘܣܳܐ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܠܡܶܚܳܐ:</VERS>
      <VERS vnumber="2">ܘܰܗܘܳܐ ܫܓܽ݁ܘܫܝܳܐ ܣܰܓ݂ܺܝܳܐܐ ܘܰܒ݁ܥܳܬܳ݁ܐ ܠܦ݂ܰܘܠܳܘܣ ܘܰܠܒܰ݁ܪܢܰܒܰ݁ܐ ܥܰܡܗܽܘܢ ܘܰܗܘܳܬ݁ ܕ݂ܢܶܣܩܽܘܢ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܘܰܐ̄ܚܪܳܢܶܐ ܥܰܡܗܽܘܢ ܠܘܳܬ݁ ܫܠܺܝܚܶܐ ܘܩܰܫܺܝܫܶܐ ܕ݂ܒܽ݁ܐܘܪܺܫܠܶܡ ܡܶܛܽܠ ܗܳܕܶ݁ܐ ܒ݂ܥܳܬܳ݁ܐ:</VERS>
      <VERS vnumber="3">ܘܠܰܘܝܰܬ݁ ܫܰܕ݂ܪܰܬ݁ ܐܶܢܽܘܢ ܥܺܕ݂̄ܬ݂ܳܐ ܘܪܳܕܶ݁ܝܢ ܗ̄ܘܰܘ ܒ݂ܟܽ݁ܠܳܗ ܦ݂ܽܘܢܺܝܩܺܐ ܘܳܐܦ݁ ܒ݂ܶܝܬ݁ ܫܳܡܪܳܝܶܐ ܟ݂ܰܕ݁ ܡܶܫܬ݂ܰܥܶܝܢ ܗ̄ܘܰܘ ܥܰܠ ܦ݂ܽܘܢܳܝܳܐ ܕ݂ܥܰܡ̄ܡܶܐ ܘܥܳܒ݁ܕ݂ܺܝܢ ܗ̄ܘܰܘ ܚܰܕܽ݁ܘܬܳ݁ܐ ܪܰܒ݂ܬܳ݁ܐ ܠܟܽ݁ܠܗܽܘܢ ܐܰܚܶܐ ܣ݂ ܣ݂:</VERS>
      <VERS vnumber="4">ܘܟܰ݁ܕ݁ ܐܶܬܰ݁ܘ ܠܽܐܘܪܺܫܠܶܡ ܐܶܬ݁ܩܰܒ݂ܰܠܘ ܡܶܢ ܥܺܕ݂̄ܬ݂ܳܐ ܘܡܶܢ ܫܠܺܝܚܶܐ ܘܡܶܢ ܩܰܫܺܝܫܶܐ ܘܶܐܫܬ݂ܰܥܺܝܘ ܠܗܽܘܢ ܟ݂ܽܠ ܡܳܐ ܕ݂ܰܥܒܰ݁ܕ݁ ܥܰܡܗܽܘܢ ܐܰܠܳܗܳܐ:</VERS>
      <VERS vnumber="5">ܩܳܡܘ ܗ̄ܘܰܘ ܕ݂ܶܝܢ ܐ̄ܢܳܫܳܐ ܐܰܝܠܶܝܢ ܕ݂ܗܰܝܡܶܢܘ ܗ̄ܘܰܘ ܡܶܢ ܝܽܘܠܦ݂ܳܢܳܐ ܕ݂ܰܦ݁ܪܺܝܫܶܐ ܘܳܐܡܪܺܝܢ ܕ݂ܘܳܠܶܐ ܗܽ̄ܘ ܠܟܽ݁ܘܢ ܠܡܶܓ݁ܙܰܪ ܐܶܢܽܘܢ ܘܰܬ݁ܦܰ݁ܩܕܽ݁ܘܢ ܐܶܢܽܘܢ ܕ݂ܢܶܛܪܽܘܢ ܢܳܡܽܘܣܳܐ ܕ݂ܡܽܘܫܶܐ:</VERS>
      <VERS vnumber="6">ܐܶܬ݁ܟ݂ܰܢܰܫܘ ܕ݂ܶܝܢ ܫܠܺܝܚܶܐ ܘܩܰܫܺܝܫܶܐ ܕ݂ܢܶܚܙܽܘܢ ܥܰܠ ܡܶܠܬܳ݁ܐ ܗܳܕܶ݁ܐ:</VERS>
      <VERS vnumber="7">ܘܟܰ݁ܕ݁ ܗܘܳܬ݁ ܒ݂ܥܳܬܳ݁ܐ ܣܰܓ݂ܺܝܐܬܳ݁ܐ ܩܳܡ ܫܶܡܥܽܘܢ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܐܰܚܺܝܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܝܰܘܡܳܬܳ݁ܐ ܩܰܕ݁ܡܳܝܶܐ ܡܶܢ ܦ݂ܽܘܡܝ ܕ݂ܺܝܠܝ ܓ݂ܒܳ݁ܐ ܐܰܠܳܗܳܐ ܕ݂ܢܶܫܡܥܽܘܢ ܥܰܡ̄ܡܶܐ ܡܶܠܬܳ݁ܐ ܕ݂ܰܣܒܰ݁ܪܬܳ݁ܐ ܘܰܢܗܰܝܡܢܽܘܢ:</VERS>
      <VERS vnumber="8">ܘܰܐܠܳܗܳܐ ܕ݂ܝܳܕܰ݁ܥ ܕ݂ܰܒ݁ܠܶܒ݂ܰܘܳܬܳ݁ܐ ܐܰܣܗܶܕ݁ ܥܠܰܝܗܽܘܢ ܘܝܰܗ̄ܒ݁ ܠܗܽܘܢ ܪܽܘܚܳܐ ܕ݂ܩܽܘܕ݁ܫܳܐ ܐܰܝܟ݁ ܕ݂ܠܰܢ:</VERS>
      <VERS vnumber="9">ܘܡܶܕ݂ܶܡ ܠܳܐ ܦ݂ܪܰܫ ܒ݂ܰܝܢܰܝܢ ܘܰܠܗܽܘܢ ܡܶܛܽܠ ܕ݂ܕܰ݁ܟ݂ܺܝ ܒ݂ܗܰܝܡܳܢܽܘܬܳ݁ܐ ܠܶܒ݂ܰܘܳܬ݁ܗܽܘܢ:</VERS>
      <VERS vnumber="10">ܘܗܳܫܳܐ ܐܰܢ̄ܬ݂ܽܘܢ ܡܳܢܳܐ ܡܢܰܣܶܝܢ ܐܢ̄ܬ݂ܽܘܢ ܠܰܐܠܳܗܳܐ ܐܰܝܟ݁ ܕ݂ܰܬ݁ܣܺܝܡܽܘܢ ܢܺܝܪܳܐ ܥܰܠ ܨܰܘܪܰܝܗܽܘܢ ܕ݂ܬܰ݁ܠܡܺܝܕܶ݁ܐ ܐܰܝܢܳܐ ܕ݂ܳܐܦ݁ܠܳܐ ܐܰܒܳ݁ܗܳܬܰ݁ܢ ܐܳܦ݁ܠܳܐ ܚܢܰܢ ܐܶܫܟ݂ܰܚܢ ܠܡܶܛܥܰܢ:</VERS>
      <VERS vnumber="11">ܐܶܠܳܐ ܒ݂ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܡܗܰܝܡܢܺܝܢܰܢ ܕ݂ܢܺܚܶܐ ܐܰܟ݁ܘܳܬ݁ܗܽܘܢ:</VERS>
      <VERS vnumber="12">ܘܰܫܬܶ݁ܩܘ ܟ݂ܽܠܶܗ ܟ݂ܶܢܫܳܐ ܘܫܳܡܥܺܝܢ ܗ̄ܘܰܘ ܠܦ݂ܰܘܠܳܘܣ ܘܰܠܒܰ݁ܪܢܰܒܰ݁ܐ ܕ݂ܡܶܫܬ݂ܰܥܶܝܢ ܗ̄ܘܰܘ ܟ݂ܽܠ ܡܳܐ ܕ݂ܰܥܒܰ݁ܕ݁ ܐܰܠܳܗܳܐ ܒ݂ܺܐܝܕܰ݁ܝܗܽܘܢ ܐܳܬ݁ܘܳܬܳ݁ܐ ܘܰܓ݁ܒܰ݁ܪܘܳܬܳ݁ܐ ܒ݂ܥܰܡ̄ܡܶܐ:</VERS>
      <VERS vnumber="13">ܘܒܳ݁ܬܰ݁ܪ ܕ݂ܰܫܬܶ݁ܩܘ ܩܳܡ ܝܰܥܩܽܘܒ݁ ܘܶܐܡܰܪ ܓ݂ܰܒ݁ܪܶܐ ܐܰܚܰܝܢ ܫܽܘܡܥܽܘܢܝ:</VERS>
      <VERS vnumber="14">ܫܶܡܥܽܘܢ ܐܶܫܬ݂ܰܥܺܝ ܠܟܽ݁ܘܢ ܐܰܝܟ݂ܰܢܳܐ ܫܰܪܺܝ ܐܰܠܳܗܳܐ ܠܡܶܓ݁ܒ݂ܳܐ ܡܶܢ ܥܰܡ̄ܡܶܐ ܥܰܡܳܐ ܠܰܫܡܶܗ:</VERS>
      <VERS vnumber="15">ܘܰܠܗܳܕܶ݁ܐ ܫܳܠܡܳܢ ܡܶܠܰܝܗܽܘܢ ܕ݂ܰܢܒܺ݁ܝܶܐ ܐܰܝܟ݁ ܡܳܐ ܕ݂ܰܟ݁ܬܺ݁ܝܒ݁:</VERS>
      <VERS vnumber="16">ܕ݂ܡܶܢ-ܒ݂ܳܬܰ݁ܪ ܗܳܠܶܝܢ ܐܶܗܦ݂ܽܘܟ݁ ܘܰܐܩܺܝܡ ܡܰܫܟ݂ܢܶܗ ܕ݂ܕܰ݁ܘܺܝܕ݁ ܐܰܝܢܳܐ ܕ݂ܰܢܦܰ݁ܠ ܘܶܐܒ݁ܢܶܐ ܡܶܕ݂ܶܡ ܕ݂ܰܢܦܰ݁ܠ ܡܶܢܶܗ ܘܰܐܩܺܝܡܺܝܘܗ̄ܝ:</VERS>
      <VERS vnumber="17">ܐܰܝܟ݁ ܕ݂ܢܶܒ݁ܥܽܘܢ ܫܰܪܟ݂ܗܽܘܢ ܕ݂ܰܒ݁ܢܰܝܢܳܫܳܐ ܠܡܳܪܝܳܐ ܘܟܽ݁ܠܗܽܘܢ ܥܰܡ̄ܡܶܐ ܐܰܝܠܶܝܢ ܕ݂ܶܐܬ݁ܩܪܺܝ ܫܶܡܝ ܥܠܰܝܗܽܘܢ ܐܳܡܰܪ ܡܳܪܝܳܐ ܕ݂ܰܥܒܰ݁ܕ݁ ܗܳܠܶܝܢ ܟ݂ܽܠܗܶܝܢ:</VERS>
      <VERS vnumber="19">ܡܶܛܽܠ ܗܳܕܶ݁ܐ ܐܶܢܳܐ ܐܳܡܰܪ ܐ̄ܢܳܐ ܕ݂ܠܳܐ ܢܶܗܘܽܘܢ ܫܳܚܩܺܝܢ ܠܰܐܝܠܶܝܢ ܕ݂ܡܶܢ ܥܰܡ̄ܡܶܐ ܡܶܬ݁ܦ݂ܢܶܝܢ ܠܘܳܬ݁ ܐܰܠܳܗܳܐ:</VERS>
      <VERS vnumber="20">ܐܶܠܳܐ ܢܶܫܬ݂ܠܰܚ ܠܗܽܘܢ ܕ݂ܢܶܗܘܽܘܢ ܦ݂ܰܪܺܝܩܺܝܢ ܡܶܢ ܛܰܡܐܘܽܬܳ݁ܐ ܕ݂ܰܕ݁ܒܺ݁ܝܚܳܐ ܘܡܶܢ ܙܳܢܝܽܘܬܳ݁ܐ ܘܡܶܢ ܕ݂ܰܚܢܺܝܩܳܐ ܘܡܶܢ ܕ݂ܡܳܐ:</VERS>
      <VERS vnumber="21">ܡܽܘܫܶܐ ܓ݂ܶܝܪ ܡܶܢ ܕ݂ܳܪܶܐ ܩܰܕ݁ܡܳܝܶܐ ܒ݂ܟܽ݁ܠ ܡܕܺ݁ܝܢܳܐ ܐܺܝܬ݁ ܗ̄ܘܳܐ ܠܶܗ ܟ݂ܳܪܽܘܙܶܐ ܒ݂ܰܟ݁ܢܽܘܫܳܬܳ݁ܐ ܕ݂ܰܒ݁ܟܽ݁ܠ ܫܰܒ݂ܺܝܢ ܩܳܪܶܝܢ ܠܶܗ:</VERS>
      <VERS vnumber="22">ܗܳܝܕ݂ܶܝܢ ܫܠܺܝܚܶܐ ܘܩܰܫܺܝܫܶܐ ܥܰܡ ܟ݂ܽܠܳܗ ܥܺܕ݂̄ܬ݂ܳܐ ܓ݂ܒܰ݁ܘ ܓ݂ܰܒ݁ܪܶܐ ܡܶܢܗܽܘܢ ܘܫܰܕ݂ܰܪܘ ܠܰܐܢܛܺܝܳܘܟܺ݁ܝ ܥܰܡ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܠܺܝܗܽܘܕܳ݁ܐ ܕ݂ܡܶܬ݁ܩܪܶܐ ܒ݂ܰܪ-ܫܰܒ݂ܳܐ ܘܰܠܫܺܝܠܳܐ ܓ݂ܰܒ݁ܪܶܐ ܕ݂ܪܺܫܶܐ ܗ̄ܘܰܘ ܒ݂ܗܽܘܢ ܒ݂ܰܐܚܶܐ:</VERS>
      <VERS vnumber="23">ܘܰܟ݁ܬܰ݁ܒ݁ܘ ܐܶܓ݂ܰܪܬ݂ܳܐ ܒ݂ܺܐܝܕܰ݁ܝܗܽܘܢ ܗܳܟܰ݁ܢܳܐ ܫܠܺܝܚܶܐ ܘܩܰܫܺܝܫܶܐ ܘܰܐܚܶܐ ܠܰܐܝܠܶܝܢ ܕ݂ܺܐܝܬ݁ ܒ݂ܰܐܢܛܺܝܳܘܟܺ݁ܝ ܘܰܒ݁ܣܽܘܪܺܝܰܐ ܘܰܒ݁ܩܺܝܠܺܝܩܺܝܰܐ ܐܰܚܶܐ ܕ݂ܡܶܢ ܥܰܡ̄ܡܶܐ ܫܠܳܡ:</VERS>
      <VERS vnumber="24">ܫܡܺܝܥ ܠܰܢ ܕ݂ܐ̄ܢܳܫܺܝܢ ܡܶܢܰܢ ܢܦܰ݁ܩܘ ܘܕܰ݁ܠܰܚܟܽ݁ܘܢ ܒ݂ܡܶܠܶܐ ܘܰܐܗܦ݂ܶܟ݁ܘ ܢܰܦ݁ܫܳܬ݁ܟܽ݁ܘܢ ܟ݂ܰܕ݁ ܐܳܡܪܺܝܢ ܕ݂ܬܶ݁ܗܘܽܘܢ ܓ݂ܳܙܪܺܝܢ ܘܢܳܛܪܺܝܢ ܢܳܡܽܘܣܳܐ ܐܰܝܠܶܝܢ ܕ݂ܰܚܢܰܢ ܠܳܐ ܦ݂ܰܩܶܕ݁ܢ ܐܶܢܽܘܢ:</VERS>
      <VERS vnumber="25">ܡܶܛܽܠ ܗܳܢܳܐ ܐܶܬ݁ܚܰܫܰܒ݁ܢ ܟ݂ܽܠܰܢ ܟ݂ܰܕ݁ ܟ݂ܢܺܝܫܺܝܢܰܢ ܘܰܓ݁ܒܰ݁ܝܢ ܓ݂ܰܒ݁ܪܶܐ ܘܫܰܕ݂ܰܪܢ ܠܘܳܬ݁ܟܽ݁ܘܢ ܥܰܡ ܦ݂ܰܘܠܳܘܣ ܘܒܰ݁ܪܢܰܒܰ݁ܐ ܚܰܒ݂ܺܝܒܰ݁ܝܢ:</VERS>
      <VERS vnumber="26">ܐ̄ܢܳܫܳܐ ܕ݂ܰܐܫܠܶܡܘ ܢܰܦ݁ܫܳܬ݁ܗܽܘܢ ܚܠܳܦ݁ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="27">ܘܫܰܕ݂ܰܪܢ ܥܰܡܗܽܘܢ ܠܺܝܗܽܘܕܳ݁ܐ ܘܰܠܫܺܝܠܳܐ ܕ݂ܗܶܢܽܘܢ ܒ݂ܡܶܠܬܳ݁ܐ ܢܺܐܡܪܽܘܢ ܠܟܽ݁ܘܢ ܗܶܢܶܝܢ ܗܳܠܶܝܢ:</VERS>
      <VERS vnumber="28">ܗܘܳܐ ܓ݂ܶܝܪ ܨܶܒ݁ܝܳܢܳܐ ܠܪܽܘܚܳܐ ܕ݂ܩܽܘܕ݁ܫܳܐ ܘܳܐܦ݁ ܠܰܢ ܕ݂ܠܳܐ ܢܶܬ݂ܬ݂ܣܺܝܡ ܥܠܰܝܟ݂ܽܘܢ ܝܽܘܩܪܳܐ ܝܰܬ݂ܺܝܪܳܐ ܠܒܰ݁ܪ-ܡܶܢ ܗܳܠܶܝܢ ܕ݂ܳܐܠܨܳܢ:</VERS>
      <VERS vnumber="29">ܕ݂ܬܶ݁ܬ݁ܪܰܚܩܽܘܢ ܡܶܢ ܕ݂ܰܕ݁ܒܺ݁ܝܚܳܐ ܘܡܶܢ ܕ݂ܡܳܐ ܘܡܶܢ ܚܢܺܝܩܳܐ ܘܡܶܢ ܙܳܢܝܽܘܬܳ݁ܐ ܕ݂ܟܰ݁ܕ݁ ܬ݂ܶܛܪܽܘܢ ܢܰܦ݁ܫܟܽ݁ܘܢ ܡܶܢ ܗܳܠܶܝܢ ܫܰܦ݂ܺܝܪ ܬ݂ܶܗܘܽܘܢ ܗܘܰܘ ܫܰܪܺܝܪܺܝܢ ܒ݂ܡܳܪܰܢ: ܣ</VERS>
      <VERS vnumber="30">ܗܳܢܽܘܢ ܕ݂ܶܝܢ ܕ݂ܶܐܫܬ݂ܠܰܚܘ ܐܶܬܰ݁ܘ ܠܰܐܢܛܺܝܳܟܺ݁ܝܰܐ ܘܰܟ݁ܢܰܫܘ ܟ݂ܽܠܶܗ ܥܰܡܳܐ ܘܝܰܗ̄ܒ݁ܘ ܐܶܓ݂ܰܪܬ݂ܳܐ:</VERS>
      <VERS vnumber="31">ܘܟܰ݁ܕ݁ ܩܪܰܘ ܚܕܺ݁ܝܘ ܘܶܐܬ݁ܒ݂ܰܝܰܐܘ:</VERS>
      <VERS vnumber="32">ܘܰܒ݁ܡܶܠܬܳ݁ܐ ܥܰܬ݂ܺܝܪܬ݂ܳܐ ܚܰܝܶܠܘ ܠܰܐܚܶܐ ܘܩܰܝܶܡܘ ܐܶܢܽܘܢ ܕ݂ܒܶ݁ܝܬ݁ ܝܺܗܽܘܕܳ݁ܐ ܘܫܺܝܠܳܐ ܡܶܛܽܠ ܕ݂ܳܐܦ݁ ܗܶܢܽܘܢ ܢܒܺ݁ܝܶܐ ܗ̄ܘܰܘ:</VERS>
      <VERS vnumber="33">ܘܟܰ݁ܕ݁ ܗܘܰܘ ܬ݂ܰܡܳܢ ܙܰܒ݁ܢܳܐ ܫܪܰܘ ܐܶܢܽܘܢ ܐܰܚܶܐ ܒ݂ܰܫܠܳܡܳܐ ܠܘܳܬ݁ ܫܠܺܝܚܶܐ: ܣ</VERS>
      <VERS vnumber="34">ܒ݂ܪܰܡ ܗܘܳܐ ܨܶܒ݁ܝܳܢܶܗ ܕ݂ܫܺܝܠܳܐ ܕ݂ܰܢܩܰܘܶܐ ܬ݂ܰܡܳܢ:</VERS>
      <VERS vnumber="35">ܦ݂ܰܘܠܳܘܣ ܕ݂ܶܝܢ ܘܒܰ݁ܪܢܰܒܰ݁ܐ ܩܰܘܺܝܘ ܗ̄ܘܰܘ ܒ݂ܰܐܢܛܺܝܳܘܟܺ݁ܝ ܘܡܰܠܦܺ݁ܝܢ ܗ̄ܘܰܘ ܘܰܡܣܰܒ݂ܪܺܝܢ ܥܰܡ ܐ̄ܚܪܳܢܶܐ ܣܰܓ݂ܺܝܶܐܐ ܡܶܠܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="36">ܘܒܳ݁ܬܰ݁ܪ ܝܰܘܡܳܬܳ݁ܐ ܐܶܡܰܪ ܦ݂ܰܘܠܳܘܣ ܠܒܰ݁ܪܢܰܒܰ݁ܐ ܢܶܬ݁ܦ݂ܢܶܐ ܘܢܶܣܥܽܘܪ ܠܰܐܚܶܐ ܕ݂ܰܒ݁ܟܽ݁ܠ ܡܕܺ݁ܝܢܳܐ ܕ݂ܰܐܟ݁ܪܶܙܢ ܒ݂ܳܗ ܡܶܠܬܳ݁ܐ ܕ݂ܰܐܠܳܗܳܐ ܘܢܶܚܙܶܐ ܡܳܢܳܐ ܥܒܺ݁ܝܕܺ݁ܝܢ:</VERS>
      <VERS vnumber="37">ܒ݂ܰܪܢܰܒܰ݁ܐ ܕ݂ܶܝܢ ܨܳܒܶ݁ܐ ܗ̄ܘܳܐ ܕ݂ܢܶܕ݁ܒ݂ܰܪ ܠܝܽܘܚܰܢܳܢ ܗܰܘ ܕ݂ܶܐܬ݁ܟ݂ܰܢܺܝ ܡܰܪܩܳܘܣ:</VERS>
      <VERS vnumber="38">ܦ݂ܰܘܠܳܘܣ ܕ݂ܶܝܢ ܠܳܐ ܨܳܒܶ݁ܐ ܗ̄ܘܳܐ ܕ݂ܢܶܕ݁ܒ݂ܪܶܗ ܥܰܡܗܽܘܢ ܡܶܛܽܠ ܕ݂ܰܫܒܰ݁ܩ ܗ̄ܘܳܐ ܐܶܢܽܘܢ ܟ݂ܰܕ݁ ܗܶܢܽܘܢ ܒ݂ܦ݂ܰܡܦܽ݁ܘܠܺܝܰܐ ܘܠܳܐ ܐܶܙܰܠ ܥܰܡܗܽܘܢ:</VERS>
      <VERS vnumber="39">ܡܶܛܽܠ ܗܳܢܳܐ ܚܶܪܝܳܢܳܐ ܦ݂ܪܰܫܘ ܚܰܕ݁ ܡܶܢ ܚܰܕ݁ ܘܒܰ݁ܪܢܰܒܰ݁ܐ ܕ݂ܒܰ݁ܪ ܠܡܰܪܩܳܘܣ ܘܰܪܕܰ݁ܘ ܒ݂ܝܰܡܳܐ ܘܶܐܙܰܠܘ ܠܗܽܘܢ ܠܩܽܘܦ݂ܪܳܘܣ:</VERS>
      <VERS vnumber="40">ܦ݂ܰܘܠܳܘܣ ܕ݂ܶܝܢ ܓ݂ܒܳ݁ܐ ܠܶܗ ܠܫܺܝܠܳܐ ܘܰܢܦܰ݁ܩ ܟ݂ܰܕ݁ ܡܰܓ݁ܥܶܠ ܡܶܢ ܐܰܚܶܐ ܠܛܰܝܒ݂ܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="41">ܘܪܳܕܶ݁ܐ ܗ̄ܘܳܐ ܒ݂ܣܽܘܪܺܝܰܐ ܘܰܒ݁ܩܺܝܠܺܝܩܺܝܰܐ ܘܰܡܩܰܝܶܡ ܥܺܕܳ݁ܬܳ݁ܐ:</VERS>
    </CHAPTER>
    <CHAPTER cnumber="16">
      <VERS vnumber="1">ܘܡܰܛܺܝ ܗ̄ܘܳܐ ܠܕܶ݁ܪܒ݂ܺܐ ܡܕܺ݁ܝܢ̄ܬ݂ܳܐ ܘܰܠܠܽܘܣܛܪܰܐ ܣ ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܬ݂ܰܠܡܺܝܕܳ݁ܐ ܚܰܕ݁ ܕ݂ܰܫܡܶܗ ܛܺܝܡܳܬܶ݁ܐܳܘܣ ܒ݂ܪܳܗ ܕ݂ܺܝܗܽܘܕܳ݁ܝܬ݂ܳܐ ܚܕܳ݁ܐ ܡܗܰܝܡܰܢܬ݂ܳܐ ܘܰܐܒܽ݁ܘܗ̄ܝ ܐܰܪܡܳܝܳܐ ܗ̄ܘܳܐ:</VERS>
      <VERS vnumber="2">ܘܟܽ݁ܠܗܽܘܢ ܬ݂ܰܠܡܺܝܕܶ݁ܐ ܕ݂ܡܶܢ ܠܽܘܣܛܪܰܐ ܘܡܶܢ ܐܺܝܩܳܢܺܘܳܢ ܡܰܣܗܕܺ݁ܝܢ ܗ̄ܘܰܘ ܥܠܰܘܗ̄ܝ:</VERS>
      <VERS vnumber="3">ܠܗܳܢܳܐ ܨܒܳ݁ܐ ܗ̄ܘܳܐ ܦ݂ܰܘܠܳܘܣ ܕ݂ܢܶܕ݁ܒ݂ܪܺܝܘܗ̄ܝ ܥܰܡܶܗ ܘܰܢܣܰܒ݁ ܓ݂ܰܙܪܶܗ ܡܶܛܽܠ ܝܺܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܒ݂ܰܐܬ݁ܪܳܐ ܝܳܕ݁ܥܺܝܢ ܗ̄ܘܰܘ ܓ݂ܶܝܪ ܟ݂ܽܠܗܽܘܢ ܠܰܐܒܽ݁ܘܗ̄ܝ ܕ݂ܰܐܪܡܳܝܳܐ ܗ̄ܘܳܐ:</VERS>
      <VERS vnumber="4">ܘܟܰ݁ܕ݁ ܐܳܙܺܠ̄ܝܢ ܗ̄ܘܰܘ ܒ݂ܰܡܕܺ݁ܝܢܳܬܳ݁ܐ ܡܰܟ݁ܪܙܺܝܢ ܗ̄ܘܰܘ ܘܡܰܠܦܺ݁ܝܢ ܠܗܽܘܢ ܕ݂ܢܶܗܘܽܘܢ ܢܳܛܪܺܝܢ ܦ݂ܽܘܩܕ݂ܳܢܶܐ ܐܰܝܠܶܝܢ ܕ݂ܰܟ݁ܬܰ݁ܒ݁ܘ ܫܠܺܝܚܶܐ ܘܩܰܫܺܝܫܶܐ ܕ݂ܒܽ݁ܐܘܪܺܫܠܶܡ: ܣ</VERS>
      <VERS vnumber="5">ܒ݂ܪܰܡ ܥܺܕܳ݁ܬܳ݁ܐ ܡܶܬ݁ܩܰܝܡܳܢ ܗ̄ܘܰܝ ܒ݂ܗܰܝܡܳܢܽܘܬܳ݁ܐ ܘܣܳܓ݁ܝܳܢ ܗ̄ܘܰܝ ܒ݂ܡܶܢܝܳܢܳܐ ܟ݂ܽܠܝܽܘܡ:</VERS>
      <VERS vnumber="6">ܗܰܠܶܟ݁ܘ ܕ݂ܶܝܢ ܒ݂ܰܦ݁ܪܽܘܓܺ݁ܝܰܐ ܘܰܒ݁ܓܰ݁ܠܰܛܺܝܰܐ ܐܰܬ݁ܪܰܘܳܬܳ݁ܐ ܘܰܟ݁ܠܳܬ݁ ܐܶܢܽܘܢ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܢܡܰܠܠܽܘܢ ܡܶܠܬܳ݁ܐ ܕ݂ܰܐܠܳܗܳܐ ܒ݂ܰܐܣܺܝܰܐ:</VERS>
      <VERS vnumber="7">ܘܟܰ݁ܕ݁ ܐܶܬܰ݁ܘ ܠܡܽܘܣܺܝܰܐ ܐܰܬ݁ܪܳܐ ܨܳܒܶ݁ܝܢ ܗ̄ܘܰܘ ܕ݂ܢܺܐܙܽܠ̄ܘܢ ܡܶܢ ܬ݂ܰܡܳܢ ܠܒܺ݁ܝܬܽ݁ܘܢܺܝܰܐ ܘܠܳܐ ܐܰܦ݂ܣܰܬ݁ ܠܗܽܘܢ ܪܽܘܚܶܗ ܕ݂ܝܶܫܽܘܥ:</VERS>
      <VERS vnumber="8">ܘܟܰ݁ܕ݁ ܢܦܰ݁ܩܘ ܡܶܢ ܡܽܘܣܺܝܰܐ ܢܚܶܬ݁ܘ ܠܗܽܘܢ ܠܰܛܪܳܘܰܐܣ ܐܰܬ݁ܪܳܐ:</VERS>
      <VERS vnumber="9">ܘܰܒ݁ܚܶܙܘܳܐ ܕ݂ܠܺܠܝܳܐ ܐܶܬ݁ܚܙܺܝ ܠܦ݂ܰܘܠܳܘܣ ܐܰܝܟ݁ ܓ݂ܰܒ݁ܪܳܐ ܚܰܕ݁ ܡܰܩܶܕܳ݁ܘܢܺܝܰܐ ܕ݂ܩܳܐܶܡ ܘܒܳ݁ܥܶܐ ܡܶܢܶܗ ܟ݂ܰܕ݁ ܐܳܡܰܪ ܕ݂ܬܳ݁ܐ ܠܡܰܩܶܕܳ݁ܘܢܺܝܰܐ ܘܥܰܕ݂ܰܪܰܝܢܝ ܣ݂ ܣ݂:</VERS>
      <VERS vnumber="10">ܟ݂ܰܕ݁ ܕ݂ܶܝܢ ܚܙܳܐ ܦ݂ܰܘܠܳܘܣ ܗܳܢܳܐ ܚܶܙܘܳܐ ܡܶܚܕܳ݁ܐ ܨܒܰ݁ܝܢ ܠܡܶܦ݂ܰܩ ܠܡܰܩܶܕܳ݁ܘܢܺܝܰܐ ܡܶܛܽܠ ܕ݂ܶܐܣܬ݂ܰܟ݂ܰܠܢ ܕ݂ܡܳܪܰܢ ܩܪܳܢ ܕ݂ܰܢܣܰܒ݂ܰܪ ܐܶܢܽܘܢ:</VERS>
      <VERS vnumber="11">ܘܰܪܕܰ݁ܝܢ ܡܶܢ ܛܪܳܘܰܐܣ ܘܰܬ݁ܪܰܨܢ ܠܣܰܡܳܬ݁ܪܰܩܺܐ ܘܡܶܢ ܬ݂ܰܡܳܢ ܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܢܶܐܰܦ݂ܳܘܠܺܝܣ ܡܕܺ݁ܝܢ̄ܬ݂ܳܐ:</VERS>
      <VERS vnumber="12">ܘܡܶܢ ܬ݂ܰܡܳܢ ܠܦܺ݁ܝܠܺܝܦ݂ܳܘܣ ܕ݂ܗܺܝ ܗܺ̄ܝ ܪܺܫܳܐ ܕ݂ܡܰܩܶܕܳ݁ܘܢܺܝܰܐ ܘܺܐܝܬܶ݁ܝܗ ܩܳܘܠܳܘܢܺܝܰܐ ܗܘܰܝܢ ܕ݂ܶܝܢ ܒ݂ܳܗ ܒ݂ܗܳܕܶ݁ܐ ܡܕܺ݁ܝܢ̄ܬ݂ܳܐ ܝܰܘܡܳܬܳ݁ܐ ܝܺܕܺ݁ܝܥܶܐ:</VERS>
      <VERS vnumber="13">ܘܰܢܦܰ݁ܩܢ ܒ݂ܝܰܘܡܳܐ ܕ݂ܫܰܒ݂ܬܳ݁ܐ ܠܒܰ݁ܪ-ܡܶܢ ܬ݂ܰܪܥܳܐ ܕ݂ܰܡܕܺ݁ܝܢ̄ܬ݂ܳܐ ܥܰܠ ܝܰܕ݁ ܢܰܗܪܳܐ ܡܶܛܽܠ ܕ݂ܬܰ݁ܡܳܢ ܡܶܬ݁ܚܙܶܐ ܗ̄ܘܳܐ ܒ݂ܶܝܬ݁ ܨܠܽܘܬܳ݁ܐ ܘܟܰ݁ܕ݁ ܝܺܬܶ݁ܒ݁ܢ ܡܡܰܠܠܺܝܢ ܗ̄ܘܰܝܢ ܥܰܡ ܢܶܫܶܐ ܕ݂ܰܟ݁ܢܺܝܫܳܢ ܗ̄ܘܰܝ ܬ݂ܰܡܳܢ:</VERS>
      <VERS vnumber="14">ܘܰܐܢ̄ܬ݂ܬܳ݁ܐ ܚܕܳ݁ܐ ܡܙܰܒ݂ܢܰܬ݁ ܐܰܪܓ݂ܘܳܢܳܐ ܕ݂ܕܳ݁ܚܠܳܐ ܗ̄ܘܳܬ݁ ܡܶܢ ܐܰܠܳܗܳܐ ܫܡܳܗ ܗܘܳܐ ܠܽܘܕܺ݁ܝܰܐ ܡܶܢ ܬ݂ܶܐܘܰܛܺܝܪܰܐ ܡܕܺ݁ܝܢ̄ܬ݂ܳܐ ܕ݂ܗܳܕܶ݁ܐ ܦ݂ܬܰ݁ܚ ܠܶܒ݂ܳܗ ܡܳܪܰܢ ܘܫܳܡܥܳܐ ܗ̄ܘܳܬ݁ ܡܶܕ݂ܶܡ ܕ݂ܳܐܡܰܪ ܦ݂ܰܘܠܳܘܣ:</VERS>
      <VERS vnumber="15">ܘܥܶܡܕ݂ܰܬ݁ ܗ̄ܘܳܬ݁ ܗܺܝ ܘܰܒ݁ܢܰܝ ܒ݂ܰܝܬ݂ܳܗ ܘܒܳ݁ܥܝܳܐ ܗ̄ܘܳܬ݁ ܡܶܢܰܢ ܘܳܐܡܪܳܐ ܕ݂ܶܐܢ ܗܽܘ ܕ݂ܫܰܪܺܝܪܳܐܝܺܬ݁ ܬ݂ܟܺ݁ܝܠܺܝܢ ܐܢ̄ܬ݂ܽܘܢ ܕ݂ܗܰܝܡܢܶܬ݁ ܒ݂ܡܳܪܰܢ ܬ݂ܰܘ ܫܪܰܘ ܠܟܽ݁ܘܢ ܒ݂ܒܰ݁ܝܬ݂ܝ ܘܣܰܓ݂ܺܝ ܐܶܠܰܨܬܰ݁ܢ: ܣ</VERS>
      <VERS vnumber="16">ܘܰܗܘܳܐ ܕ݂ܟܰ݁ܕ݁ ܐܳܙܺܠ̄ܝܢܰܢ ܠܒܶ݁ܝܬ݁ ܨܠܽܘܬܳ݁ܐ ܦ݂ܶܓ݁ܥܰܬ݁ ܒ݂ܰܢ ܥܠܰܝܡܬܳ݁ܐ ܚܕܳ݁ܐ ܕ݂ܺܐܝܬ݁ ܗ̄ܘܳܐ ܠܳܗ ܪܽܘܚܳܐ ܕ݂ܩܶܨܡܶܐ ܘܥܳܒ݁ܕ݂ܳܐ ܗ̄ܘܳܬ݁ ܠܡܳܪܶܝܗ ܬ݂ܶܐܓܽ݁ܘܪܬ݂ܳܐ ܣܰܓ݂ܺܝܐܬܳ݁ܐ ܒ݂ܩܶܨܡܳܐ ܕ݂ܩܳܨܡܳܐ ܗ̄ܘܳܬ݁:</VERS>
      <VERS vnumber="17">ܘܳܐܬ݁ܝܳܐ ܗ̄ܘܳܬ݁ ܒ݂ܳܬܰ݁ܪ ܦ݂ܰܘܠܳܘܣ ܘܒܳ݁ܬ݁ܪܢ ܘܩܳܥܝܳܐ ܗ̄ܘܳܬ݁ ܘܳܐܡܪܳܐ ܗܳܠܶܝܢ ܐ̄ܢܳܫܳܐ ܥܰܒ݁ܕ݂ܰܘܗ̄ܝ ܐܶܢܽܘܢ ܕ݂ܰܐܠܳܗܳܐ ܡܪܰܝܡܳܐ ܘܰܡܣܰܒ݂ܪܺܝܢ ܠܟܽ݁ܘܢ ܐܽܘܪܚܳܐ ܕ݂ܚܰܝܶܐ:</VERS>
      <VERS vnumber="18">ܘܗܳܟܰ݁ܢܳܐ ܥܳܒ݁ܕ݂ܳܐ ܗ̄ܘܳܬ݁ ܝܰܘܡܳܬܳ݁ܐ ܣܰܓ݂ܺܝܶܐܐ ܘܶܐܬ݂ܬ݂ܦܺ݁ܝܪ ܦ݂ܰܘܠܳܘܣ ܘܶܐܡܰܪ ܠܳܗ ܠܪܽܘܚܳܐ ܗܳܝ ܦ݂ܳܩܶܕ݁ ܐ̄ܢܳܐ ܠܶܟ݁ܝ ܒ݂ܰܫܡܶܗ ܕ݂ܝܶܫܽܘܥ ܡܫܺܝܚܳܐ ܕ݂ܬܶ݁ܦ݂ܩܺܝܢ ܡܶܢܳܗ ܘܒܳ݁ܗ ܒ݂ܫܳܥܬܳ݁ܐ ܢܶܦ݁ܩܰܬ݁:</VERS>
      <VERS vnumber="19">ܘܟܰ݁ܕ݁ ܚܙܰܘ ܡܳܪܶܝܗ ܕ݂ܰܢܦܰ݁ܩ ܠܶܗ ܡܶܢܳܗ ܣܰܒ݁ܪܳܐ ܕ݂ܬܶ݁ܐܓܽ݁ܘܪܬ݂ܗܽܘܢ ܐܰܚܕ݂ܽܘܗ̄ܝ ܠܦ݂ܰܘܠܳܘܣ ܘܰܠܫܺܝܠܳܐ ܘܰܢܓܰ݁ܕ݁ܘ ܐܰܝܬ݂ܺܝܘ ܐܶܢܽܘܢ ܠܫܽܘܩܳܐ:</VERS>
      <VERS vnumber="20">ܘܩܰܪܶܒ݁ܘ ܐܶܢܽܘܢ ܠܶܐܣܛܪܰܛܺܓܶ݁ܐ ܘܰܠܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܳܐܡܪܺܝܢ ܗ̄ܘܰܘ ܕ݂ܗܳܠܶܝܢ ܐ̄ܢܳܫܳܐ ܡܕܰ݁ܠܚܺܝܢ ܠܳܗ ܠܰܡܕܺ݁ܝܢ̄ܬ݂ܰܢ ܡܶܛܽܠ ܕ݂ܺܝܗܽܘܕܳ݁ܝܶܐ ܐܶܢܽܘܢ:</VERS>
      <VERS vnumber="21">ܘܡܰܟ݁ܪܙܺܝܢ ܠܰܢ ܥܝܳܕܶ݁ܐ ܐܰܝܠܶܝܢ ܕ݂ܠܳܐ ܡܰܦ݂ܰܣ ܠܰܢ ܠܰܡܩܰܒ݂ܳܠܽܘ ܘܰܠܡܶܥܒ݂ܰܕ݁ ܡܶܛܽܠ ܕ݂ܪܽܗ̄ܘܡܳܝܶܐ ܚ̄ܢܰܢ:</VERS>
      <VERS vnumber="22">ܘܟܶ݁ܢܫܳܐ ܣܰܓ݂ܺܝܳܐܐ ܐܶܬ݁ܟ݂ܰܢܰܫܘ ܥܠܰܝܗܽܘܢ ܗܳܝܕ݂ܶܝܢ ܐܶܣܛܪܰܛܺܓܶ݁ܐ ܣܰܕ݂ܶܩܘ ܢܰܚܬ݂ܰܝܗܽܘܢ ܘܰܦ݁ܩܰܕ݁ܘ ܕ݂ܰܢܢܰܓ݂ܕܽ݁ܘܢ ܐܶܢܽܘܢ:</VERS>
      <VERS vnumber="23">ܘܟܰ݁ܕ݁ ܢܰܓ݂ܶܕ݁ܘ ܐܶܢܽܘܢ ܣܰܓ݂ܺܝ ܐܰܪܡܺܝܘ ܐܶܢܽܘܢ ܒ݂ܶܝܬ݁-ܐܰܣܺܝܪܶܐ ܘܦܰ݁ܩܶܕ݁ܘ ܠܢܳܛܰܪ ܒ݂ܶܝܬ݁-ܐܰܣܺܝܪܶܐ ܕ݂ܢܶܛܰܪ ܐܶܢܽܘܢ ܙܗܺܝܪܳܐܝܺܬ݁:</VERS>
      <VERS vnumber="24">ܗܽܘ ܕ݂ܶܝܢ ܟ݂ܰܕ݁ ܩܰܒ݂ܶܠ ܗܳܢܳܐ ܦ݂ܽܘܩܕ݂ܳܢܳܐ ܐܰܥܶܠ ܚܒܰ݁ܫ ܐܶܢܽܘܢ ܒ݂ܒܰ݁ܝܬ݂ܳܐ ܓ݂ܰܘܳܝܳܐ ܕ݂ܒܶ݁ܝܬ݁-ܐܰܣܺܝܪܶܐ ܘܶܐܣܰܪ ܪܶܓ݁ܠܰܝܗܽܘܢ ܒ݂ܣܰܕ݂ܳܐ:</VERS>
      <VERS vnumber="25">ܘܰܒ݁ܦܶ݁ܠܓܶ݁ܗ ܕ݂ܠܺܠܝܳܐ ܦ݂ܰܘܠܳܘܣ ܘܫܺܝܠܳܐ ܡܨܰܠܶܝܢ ܗ̄ܘܰܘ ܘܰܡܫܰܒ݂ܚܺܝܢ ܗ̄ܘܰܘ ܠܰܐܠܳܗܳܐ ܘܫܳܡܥܺܝܢ ܗ̄ܘܰܘ ܠܗܽܘܢ ܐܰܣܺܝܪܶܐ:</VERS>
      <VERS vnumber="26">ܘܡܶܢ ܫܶܠܝܳܐ ܙܰܘܥܳܐ ܪܰܒ݂ܳܐ ܗܘܳܐ ܘܶܐܬ݂ܬ݂ܙܺܝܥ ܫܶܬܶ݁ܐܣܶܐ ܕ݂ܒܶ݁ܝܬ݁-ܐܰܣܺܝܪܶܐ ܘܶܐܬ݁ܦ݂ܬܰ݁ܚܘ ܡܶܚܕܳ݁ܐ ܬ݂ܰܪܥܶܐ ܟ݂ܽܠܗܽܘܢ ܘܰܐܣܽܘܪܰܝܗܽܘܢ ܕ݂ܟܽ݁ܠܗܽܘܢ ܐܶܫܬ݂ܪܺܝܘ:</VERS>
      <VERS vnumber="27">ܘܟܰ݁ܕ݁ ܐܶܬ݂ܬ݂ܥܺܝܪ ܢܳܛܰܪ ܒ݂ܶܝܬ݁-ܐܰܣܺܝܪܶܐ ܘܰܚܙܳܐ ܕ݂ܰܦ݁ܬܺ݁ܝܚܺܝܢ ܬ݂ܰܪܥܶܐ ܕ݂ܒܶ݁ܝܬ݁-ܐܰܣܺܝܪܶܐ ܢܣܰܒ݁ ܣܰܦ݁ܣܺܪܳܐ ܘܰܒ݁ܥܳܐ ܕ݂ܢܶܩܛܽܘܠ ܢܰܦ݁ܫܶܗ ܡܶܛܽܠ ܕ݂ܣܳܒܰ݁ܪ ܗ̄ܘܳܐ ܕ݂ܰܥܪܰܩܘ ܠܗܽܘܢ ܐܰܣܺܝܪܶܐ:</VERS>
      <VERS vnumber="28">ܘܰܩܪܳܝܗ̄ܝ ܦ݂ܰܘܠܳܘܣ ܒ݂ܩܳܠܳܐ ܪܳܡܳܐ ܘܶܐܡܰܪ ܠܶܗ ܠܳܐ ܬ݂ܶܥܒ݂ܶܕ݁ ܠܢܰܦ݁ܫܳܟ݁ ܡܶܕ݂ܶܡ ܕ݂ܒܺ݁ܝܫ ܡܶܛܽܠ ܕ݂ܟܽ݁ܠܰܢ ܗܳܪܟ݂ܳܐ ܚܢܰܢ:</VERS>
      <VERS vnumber="29">ܘܰܐܢܗܰܪ ܠܶܗ ܫܪܳܓܳ݁ܐ ܘܰܫܘܰܪ ܘܥܰܠ ܟ݂ܰܕ݁ ܪܳܐܶܬ݁ ܘܰܢܦܰ݁ܠ ܥܰܠ ܪܶܓ݁ܠܰܝܗܽܘܢ ܕ݂ܦ݂ܰܘܠܳܘܣ ܘܰܕ݁ܫܺܝܠܳܐ:</VERS>
      <VERS vnumber="30">ܘܰܐܦ݂ܶܩ ܐܶܢܽܘܢ ܠܒܰ݁ܪ ܘܶܐܡܰܪ ܗ̄ܘܳܐ ܠܗܽܘܢ ܡܳܪܰܝ ܡܳܢܳܐ ܘܳܠܶܐ ܠܺܝ ܠܡܶܥܒ݂ܰܕ݁ ܐܰܝܟ݁ ܕ݂ܺܐܚܶܐ:</VERS>
      <VERS vnumber="31">ܘܗܶܢܽܘܢ ܐܳܡܪܺܝܢ ܗ̄ܘܰܘ ܠܶܗ ܗܰܝܡܶܢ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܘܬܺ݁ܚܶܐ ܐܰܢ̄ܬ݂ ܘܒܰ݁ܝܬ݂ܳܟ݁:</VERS>
      <VERS vnumber="32">ܘܡܰܠܶܠܘ ܥܰܡܶܗ ܡܶܠܬܳ݁ܐ ܕ݂ܡܳܪܝܳܐ ܘܥܰܡ ܟ݂ܽܠܗܽܘܢ ܒ݂ܢܰܝ ܒ݂ܰܝܬ݂ܶܗ:</VERS>
      <VERS vnumber="33">ܘܒܳ݁ܗ ܒ݂ܫܳܥܬܳ݁ܐ ܒ݂ܶܗ ܒ݂ܠܺܠܝܳܐ ܕ݂ܒܰ݁ܪ ܐܰܣܚܺܝ ܐܶܢܽܘܢ ܡܶܢ ܢܶܓ݁ܕ݂ܗܽܘܢ ܘܒܰ݁ܪ ܫܳܥܬܶ݁ܗ ܥܡܰܕ݁ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܟ݂ܽܠܗܽܘܢ:</VERS>
      <VERS vnumber="34">ܘܰܕ݁ܒܰ݁ܪ ܐܰܣܶܩ ܐܶܢܽܘܢ ܠܒܰ݁ܝܬ݂ܶܗ ܘܣܳܡ ܠܗܽܘܢ ܦ݂ܳܬܽ݁ܘܪܳܐ ܘܪܳܘܶܙ ܗ̄ܘܳܐ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܒ݂ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="35">ܘܟܰ݁ܕ݁ ܗܘܳܐ ܨܰܦ݁ܪܳܐ ܫܰܕ݂ܰܪܘ ܐܶܣܛܪܰܛܺܓܶ݁ܐ ܠܫܳܩܠܰܝ ܫܰܒ݁ܛܶܐ ܕ݂ܢܺܐܡܪܽܘܢ ܠܪܰܒ݂ ܐܰܣܺܝܪܶܐ ܫܪܺܝ ܠܗܳܠܶܝܢ ܐ̄ܢܳܫܳܐ:</VERS>
      <VERS vnumber="36">ܘܟܰ݁ܕ݁ ܫܡܰܥ ܪܰܒ݂ ܒ݂ܶܝܬ݁-ܐܰܣܺܝܪܶܐ ܥܰܠ ܐܶܡܰܪ ܠܶܗ ܗܺܝ ܗܳܕܶ݁ܐ ܡܶܠܬܳ݁ܐ ܠܦ݂ܰܘܠܳܘܣ ܕ݂ܫܰܕ݂ܰܪܘ ܐܶܣܛܪܰܛܺܓܶ݁ܐ ܐܰܝܟ݁ ܕ݂ܬܶ݁ܫܬ݂ܪܽܘܢ ܘܗܳܫܳܐ ܦ݂ܽܘܩܘ ܙܶܠܘ ܒ݂ܰܫܠܳܡܳܐ:</VERS>
      <VERS vnumber="37">ܐܳܡܰܪ ܠܶܗ ܦ݂ܰܘܠܳܘܣ ܕ݂ܠܳܐ ܣܰܟ݁ܠܽܘ ܢܰܓ݂ܕܽ݁ܘܢ ܠܥܺܝܢ ܥܳܠܡܳܐ ܟ݂ܽܠܶܗ ܠܐ̄ܢܳܫܳܐ ܪܽܗ̄ܘܡܳܝܶܐ ܘܰܐܪܡܝܽܘܢ ܒ݂ܶܝܬ݁-ܐܰܣܺܝܪܶܐ ܘܗܳܫܳܐ ܡܰܛܫܝܳܐܝܺܬ݁ ܡܰܦ݂ܩܺܝܢ ܠܰܢ ܠܳܐ ܓ݂ܶܝܪ ܐܶܠܳܐ ܗܶܢܽܘܢ ܢܺܐܬܽ݁ܘܢ ܢܰܦ݂ܩܽܘܢܳܢ:</VERS>
      <VERS vnumber="38">ܘܶܐܙܰܠܘ ܫܳܩܠܰܝ ܫܰܒ݁ܛܶܐ ܘܶܐܡܰܪܘ ܠܶܐܣܛܪܰܛܺܓܶ݁ܐ ܡܶܠܶܐ ܗܳܠܶܝܢ ܕ݂ܶܐܬܶ݁ܐܡܰܪ ܠܗܽܘܢ ܘܟܰ݁ܕ݁ ܫܡܰܥܘ ܕ݂ܪܽܗ̄ܘܡܳܝܶܐ ܐܶܢܽܘܢ ܕ݂ܚܶܠܘ:</VERS>
      <VERS vnumber="39">ܘܶܐܬܰ݁ܘ ܠܘܳܬ݁ܗܽܘܢ ܘܰܒ݁ܥܰܘ ܡܶܢܗܽܘܢ ܕ݂ܢܶܦ݂ܩܽܘܢ ܘܰܢܫܰܢܽܘܢ ܠܗܽܘܢ ܡܶܢ ܡܕܺ݁ܝܢ̄ܬ݂ܳܐ:</VERS>
      <VERS vnumber="40">ܘܟܰ݁ܕ݁ ܢܦܰ݁ܩܘ ܡܶܢ ܒ݂ܶܝܬ݁-ܐܰܣܺܝܪܶܐ ܥܰܠܘ ܠܘܳܬ݁ ܠܽܘܕܺ݁ܝܰܐ ܘܰܚܙܰܘ ܬ݂ܰܡܳܢ ܠܰܐܚܶܐ ܘܒܰ݁ܝܰܐܘ ܐܶܢܽܘܢ ܘܰܢܦܰ݁ܩܘ:</VERS>
    </CHAPTER>
    <CHAPTER cnumber="17">
      <VERS vnumber="1">ܘܰܥܒܰ݁ܪܘ ܥܰܠ ܐܰܡܦܺ݁ܝܦ݂ܳܘܠܺܝܣ ܘܰܐܦ݂ܳܠܳܘܢܺܝܰܐ ܡܕܺ݁ܝܢܳܬܳ݁ܐ ܣ ܘܶܐܬܰ݁ܘ ܠܬܶ݁ܣܰܠܳܘܢܺܝܩܺܐ ܐܰܝܟ݂ܳܐ ܕ݂ܺܐܝܬ݁ ܗ̄ܘܳܐ ܟ݂ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="2">ܘܥܰܠ ܦ݂ܰܘܠܳܘܣ ܐܰܝܟ݂ܰܢܳܐ ܕ݂ܰܡܥܳܕ݁ ܗ̄ܘܳܐ ܠܘܳܬ݁ܗܽܘܢ ܘܫܰܒ݂ܶܐ ܬ݂ܠܳܬ݁ ܡܰܠܶܠ ܥܰܡܗܽܘܢ ܡܶܢ ܟ݂ܬܳ݁ܒܶ݁ܐ:</VERS>
      <VERS vnumber="3">ܟ݂ܰܕ݁ ܡܦܰ݁ܫܶܩ ܗ̄ܘܳܐ ܘܰܡܚܰܘܶܐ ܕ݂ܰܥܬܺ݁ܝܕ݁ ܗ̄ܘܳܐ ܡܫܺܝܚܳܐ ܕ݂ܢܶܚܰܫ ܘܕܰ݁ܢܩܽܘܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܗܽܘܝܽܘ ܝܶܫܽܘܥ ܡܫܺܝܚܳܐ ܗܳܢܳܐ ܕ݂ܰܡܣܰܒ݂ܰܪ ܐ̄ܢܳܐ ܠܟܽ݁ܘܢ:</VERS>
      <VERS vnumber="4">ܘܐ̄ܢܳܫܺܝܢ ܡܶܢܗܽܘܢ ܗܰܝܡܶܢܘ ܘܰܢܩܶܦ݁ܘ ܠܦ݂ܰܘܠܳܘܣ ܘܰܠܫܺܝܠܳܐ ܘܣܰܓ݂ܺܝܶܐܐ ܡܶܢ ܝܰܘܢܳܝܶܐ ܐܰܝܠܶܝܢ ܕ݂ܕܳ݁ܚܠܺܝܢ ܗ̄ܘܰܘ ܡܶܢ ܐܰܠܳܗܳܐ ܘܳܐܦ݁ ܢܶܫܶܐ ܝܺܕܺ݁ܝܥܳܬܳ݁ܐ ܠܳܐ ܙܥܽܘܪܝܳܢ:</VERS>
      <VERS vnumber="5">ܘܰܚܣܰܡܘ ܗ̄ܘܰܘ ܝܺܗܽܘܕܳ݁ܝܶܐ ܘܰܐܩܶܦ݁ܘ ܠܗܽܘܢ ܐ̄ܢܳܫܳܐ ܒ݂ܺܝܫܶܐ ܡܶܢ ܫܽܘܩܶܐ ܕ݂ܰܡܕܺ݁ܝܢ̄ܬ݂ܳܐ ܘܰܥܒܰ݁ܕ݁ܘ ܐܳܟ݁ܠܳܘܣ ܣܰܓ݂ܺܝܳܐܐ ܘܕܰ݁ܠܰܚܘ ܗ̄ܘܰܘ ܠܰܡܕܺ݁ܝܢ̄ܬ݂ܳܐ ܘܶܐܬܰ݁ܘ ܘܩܳܡܘ ܠܗܽܘܢ ܥܰܠ ܒ݂ܰܝܬ݂ܶܗ ܕ݂ܺܐܝܰܣܳܘܢ ܘܒܳ݁ܥܶܝܢ ܗ̄ܘܰܘ ܕ݂ܢܰܦ݂ܩܽܘܢ ܐܶܢܽܘܢ ܡܶܢ ܬ݂ܰܡܳܢ ܘܢܰܫܠܡܽܘܢ ܐܶܢܽܘܢ ܠܳܐܟ݁ܠܳܘܣ:</VERS>
      <VERS vnumber="6">ܘܟܰ݁ܕ݁ ܠܳܐ ܐܶܫܟ݂ܰܚܘ ܐܶܢܽܘܢ ܬ݂ܰܡܳܢ ܓ݂ܰܪܽܘܗ̄ܝ ܗ̄ܘܰܘ ܠܺܐܝܰܣܳܘܢ ܘܠܰܐܚܶܐ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܘܰܐܝܬ݂ܺܝܘ ܐܶܢܽܘܢ ܠܘܳܬ݁ ܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܟ݂ܰܕ݁ ܩܳܥܶܝܢ ܗ̄ܘܰܘ ܕ݂ܗܳܠܶܝܢ ܐܶܢܽܘܢ ܕ݂ܰܠܟܽ݁ܠܳܗ ܐܰܪܥܳܐ ܕ݂ܰܠܰܚܘ ܘܗܳܐ ܬ݂ܽܘܒ݁ ܠܗܳܪܟ݂ܳܐ ܐܶܬܰ݁ܘ:</VERS>
      <VERS vnumber="7">ܘܰܡܩܰܒ݂ܠܳܢܗܽܘܢ ܗܳܢܰܘ ܐܺܝܰܣܳܘܢ ܘܟܽ݁ܠܗܽܘܢ ܗܳܠܶܝܢ ܠܽܘܩܒܰ݁ܠ ܦ݂ܽܘܩܕ݂ܳܢܰܘܗ̄ܝ ܕ݂ܩܶܣܰܪ ܩܳܝܡܺܝܢ ܟ݂ܰܕ݁ ܐܳܡܪܺܝܢ ܕ݂ܺܐܝܬ݁ ܡܰܠܟ݂ܳܐ ܐ̄ܚܪܺܢܳܐ ܝܶܫܽܘܥ:</VERS>
      <VERS vnumber="8">ܐܶܬ݂ܕ݂ܰܠܰܚܘ ܕ݂ܶܝܢ ܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܟܽ݁ܠܶܗ ܥܰܡܳܐ ܟ݂ܰܕ݁ ܫܡܰܥܘ ܗܳܠܶܝܢ:</VERS>
      <VERS vnumber="9">ܘܰܢܣܰܒ݁ܘ ܥܰܪܳܒܶ݁ܐ ܡܶܢ ܐܺܝܰܣܳܘܢ ܘܳܐܦ݁ ܡܶܢ ܐܰܚܶܐ ܘܗܳܝܕ݂ܶܝܢ ܫܪܰܘ ܐܶܢܽܘܢ ܣ݂ ܣ݂:</VERS>
      <VERS vnumber="10">ܐܰܚܶܐ ܕ݂ܶܝܢ ܒ݂ܰܪ-ܫܳܥܬܶ݁ܗ ܒ݂ܶܗ ܒ݂ܠܺܠܝܳܐ ܫܪܰܘ ܠܦ݂ܰܘܠܳܘܣ ܘܰܠܫܺܝܠܳܐ ܠܒܶ݁ܪܳܘܰܐܐ ܡܕܺ݁ܝܢ̄ܬ݂ܳܐ ܘܟܰ݁ܕ݁ ܐܶܬܰ݁ܘ ܠܬܰ݁ܡܳܢ ܥܳܐܠܺܝܢ ܗ̄ܘܰܘ ܠܰܟ݁ܢܽܘܫܬ݂ܳܐ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="11">ܚܺܐܪܳܝܺܝܢ ܗ̄ܘܰܘ ܓ݂ܶܝܪ ܗܳܢܽܘܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ ܡܶܢ ܝܺܗܽܘܕܳ݁ܝܶܐ ܗܳܢܽܘܢ ܕ݂ܺܐܝܬ݁ ܗ̄ܘܰܘ ܒ݂ܬܶ݁ܣܰܠܳܘܢܺܝܩܺܐ ܘܫܳܡܥܺܝܢ ܗ̄ܘܰܘ ܡܶܢܗܽܘܢ ܡܶܠܬܳ݁ܐ ܟ݂ܽܠܝܽܘܡ ܚܳܕ݁ܝܳܐܝܺܬ݁ ܟ݂ܰܕ݁ ܡܦܰ݁ܪܫܺܝܢ ܗ̄ܘܰܘ ܡܶܢ ܟ݂ܬܳ݁ܒܶ݁ܐ ܕ݂ܶܐܢ ܗܳܠܶܝܢ ܗܳܟܰ݁ܢܳܐ ܐܺܝܬܰ݁ܝܗܶܝܢ:</VERS>
      <VERS vnumber="12">ܘܣܰܓ݂ܺܝܶܐܐ ܡܶܢܗܽܘܢ ܗܰܝܡܶܢܘ ܘܗܳܟܰ݁ܢܳܐ ܐܳܦ݁ ܡܶܢ ܝܰܘܢܳܝܶܐ ܓ݂ܰܒ݁ܪܶܐ ܣܰܓ݂ܺܝܶܐܐ ܘܢܶܫܶܐ ܝܺܕܺ݁ܝܥܳܬܳ݁ܐ:</VERS>
      <VERS vnumber="13">ܘܟܰ݁ܕ݁ ܝܕܰ݁ܥܘ ܗܳܢܽܘܢ ܝܺܗܽܘܕܳ݁ܝܶܐ ܕ݂ܡܶܢ ܬܶ݁ܣܰܠܳܘܢܺܝܩܺܐ ܕ݂ܡܶܠܬܶ݁ܗ ܕ݂ܰܐܠܳܗܳܐ ܐܶܬ݁ܟ݂ܰܪܙܰܬ݁ ܡܶܢ ܦ݂ܰܘܠܳܘܣ ܒ݂ܒܶ݁ܪܳܘܰܐܐ ܡܕܺ݁ܝܢ̄ܬ݂ܳܐ ܐܶܬܰ݁ܘ ܐܳܦ݁ ܠܬܰ݁ܡܳܢ ܘܠܳܐ ܫܠܺܝܘ ܠܰܡܙܳܥܽܘ ܘܠܰܡܕܰ݁ܠܳܚܽܘ ܠܐ̄ܢܳܫܽܘܬܳ݁ܐ:</VERS>
      <VERS vnumber="14">ܘܰܠܦ݂ܰܘܠܳܘܣ ܫܪܰܐܘܽܗ̄ܝ ܐܰܚܶܐ ܕ݂ܢܶܚܽܘܬ݁ ܠܶܗ ܠܝܰܡܳܐ ܘܩܰܘܺܝ ܗ̄ܘܳܐ ܒ݂ܳܗ ܒ݂ܰܡܕܺ݁ܝܢ̄ܬ݂ܳܐ ܗܳܝ ܫܺܝܠܳܐ ܘܛܺܝܡܳܬܶ݁ܐܳܘܣ:</VERS>
      <VERS vnumber="15">ܘܗܳܢܽܘܢ ܕ݂ܶܐܬ݁ܠܰܘܺܝܘ ܠܶܗ ܠܦ݂ܰܘܠܳܘܣ ܐܶܬܰ݁ܘ ܥܰܡܶܗ ܥܕܰ݁ܡܳܐ ܠܰܐܬܺ݁ܢܳܘܣ ܡܕܺ݁ܝܢ̄ܬ݂ܳܐ ܘܟܰ݁ܕ݁ ܢܳܦ݁ܩܺܝܢ ܡܶܢ ܨܶܐܕܰ݁ܘܗ̄ܝ ܩܰܒ݂ܶܠܘ ܡܶܢܶܗ ܐܶܓ݂ܰܪܬ݂ܳܐ ܠܘܳܬ݁ ܫܺܝܠܳܐ ܘܛܺܝܡܳܬܶ݁ܐܳܘܣ ܕ݂ܒܰ݁ܥܓܰ݁ܠ ܢܺܐܙܽܠ̄ܘܢ ܠܘܳܬܶ݁ܗ:</VERS>
      <VERS vnumber="16">ܗܽܘ ܕ݂ܶܝܢ ܦ݂ܰܘܠܳܘܣ ܟ݂ܰܕ݁ ܡܩܰܘܶܐ ܗ̄ܘܳܐ ܒ݂ܰܐܬܺ݁ܢܶܘܣ ܡܶܬ݁ܡܰܪܡܰܪ ܗ̄ܘܳܐ ܒ݂ܪܽܘܚܶܗ ܟ݂ܰܕ݁ ܚܳܙܶܐ ܗ̄ܘܳܐ ܕ݂ܰܡܕܺ݁ܝܢ̄ܬ݂ܳܐ ܟ݂ܽܠܳܗ ܡܰܠܝܳܐ ܦ݂ܬܰ݁ܟ݁ܪܶܐ:</VERS>
      <VERS vnumber="17">ܘܰܡܡܰܠܶܠ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܥܰܡ ܝܺܗܽܘܕܳ݁ܝܶܐ ܘܥܰܡ ܐܰܝܠܶܝܢ ܕ݂ܕܳ݁ܚܠܺܝܢ ܡܶܢ ܐܰܠܳܗܳܐ ܘܰܒ݁ܫܽܘܩܳܐ ܥܰܡ ܐܰܝܠܶܝܢ ܕ݂ܡܶܣܬ݂ܰܩܒ݂ܠܺܝܢ ܗ̄ܘܰܘ ܟ݂ܽܠܝܽܘܡ:</VERS>
      <VERS vnumber="18">ܘܳܐܦ݁ ܦ݂ܺܝܠܳܣܳܘܦܶ݁ܐ ܕ݂ܡܶܢ ܝܽܘܠܦ݂ܳܢܶܗ ܕ݂ܶܐܦ݂ܺܝܩܳܘܪܳܣ ܘܰܐ̄ܚܪܳܢܶܐ ܕ݂ܡܶܬ݁ܩܪܶܝܢ ܣܛܳܘܐܝܺܩܳܘ ܕ݂ܳܪܫܺܝܢ ܗ̄ܘܰܘ ܥܰܡܶܗ ܘܐ̄ܢܳܫ ܐ̄ܢܳܫ ܡܶܢܗܽܘܢ ܐܳܡܪܺܝܢ ܗ̄ܘܰܘ ܡܳܢܳܐ ܨܳܒܶ݁ܐ ܗܳܢܳܐ ܡܠܰܩܶܛ ܡܶܠܶܐ ܘܰܐ̄ܚܪܳܢܶܐ ܐܳܡܪܺܝܢ ܗ̄ܘܰܘ ܕ݂ܰܐܠܳܗܶܐ ܢܽܘܟ݁ܪܳܝܶܐ ܡܰܟ݁ܪܶܙ ܡܶܛܽܠ ܕ݂ܰܠܝܶܫܽܘܥ ܘܠܰܩܝܳܡܬ݂ܶܗ ܡܰܟ݁ܪܶܙ ܗ̄ܘܳܐ ܠܗܽܘܢ:</VERS>
      <VERS vnumber="19">ܘܰܐܚܕ݂ܽܘܗ̄ܝ ܘܰܐܝܬ݂ܝܽܘܗ̄ܝ ܠܒܶ݁ܝܬ݁-ܕ݂ܺܝܢܳܐ ܕ݂ܡܶܬ݁ܩܪܶܐ ܐܰܪܺܝܳܘܣ-ܦ݂ܰܓܳ݁ܘܣ ܟ݂ܰܕ݁ ܐܳܡܪܺܝܢ ܠܶܗ ܡܶܫܟ݂ܚܺܝܢܰܢ ܠܡܶܕ݂ܰܥ ܡܳܢܰܘ ܗܳܢܳܐ ܝܽܘܠܦ݂ܳܢܳܐ ܚܰܕ݁̄ܬܳ݁ܐ ܕ݂ܡܰܟ݁ܪܶܙ ܐܰܢ̄ܬ݂:</VERS>
      <VERS vnumber="20">ܡܶܠܶܐ ܓ݂ܶܝܪ ܢܽܘܟ݁ܪܳܝܳܬܳ݁ܐ ܙܳܪܰܥ ܐܰܢ̄ܬ݂ ܒ݂ܡܰܫܡܰܥܬܰ݁ܢ ܘܨܳܒܶ݁ܝܢܰܢ ܠܡܶܕ݂ܰܥ ܡܳܢܳܐ ܐܶܢܶܝܢ ܗܳܠܶܝܢ:</VERS>
      <VERS vnumber="21">ܐܰܬܺ݁ܢܳܝܶܐ ܕ݂ܶܝܢ ܟ݂ܽܠܗܽܘܢ ܘܰܐܝܠܶܝܢ ܕ݂ܳܐܬܶ݁ܝܢ ܠܬܰ݁ܡܳܢ ܢܽܘܟ݁ܪܳܝܶܐ ܥܰܠ ܡܶܕ݂ܶܡ ܐ̄ܚܪܺܝܢ ܠܳܐ ܒ݂ܛܺܝܠ ܠܗܽܘܢ ܐܶܠܳܐ ܠܡܺܐܡܰܪ ܘܰܠܡܶܫܡܰܥ ܡܶܕ݂ܶܡ ܚܕܶ݁ܬ݁: ܣ</VERS>
      <VERS vnumber="22">ܘܟܰ݁ܕ݁ ܩܳܡ ܦ݂ܰܘܠܳܘܣ ܒ݂ܰܐܪܺܝܳܘܣ-ܦ݂ܰܓܳ݁ܘܣ ܐܶܡܰܪ ܓ݂ܰܒ݁ܪܶܐ ܐܰܬܺ݁ܢܳܝܶܐ ܚܳܙܶܐ ܐ̄ܢܳܐ ܠܟܽ݁ܘܢ ܕ݂ܰܒ݁ܟܽ݁ܠܗܶܝܢ ܝܰܬ݂ܺܝܪܺܝܢ ܐܢ̄ܬ݂ܽܘܢ ܒ݂ܕܶ݁ܚܠܰܬ݁ ܫܺܐܕܶ݁ܐ:</VERS>
      <VERS vnumber="23">ܟ݂ܰܕ݁ ܓ݂ܶܝܪ ܡܶܬ݁ܟ݂ܪܶܟ݁ ܗ̄ܘܺܝܬ݁ ܘܚܳܙܶܐ ܗ̄ܘܺܝܬ݁ ܒ݂ܶܝܬ݁ ܕ݂ܶܚܠܳܬ݁ܟܽ݁ܘܢ ܐܶܫܟ݂ܚܶܬ݁ ܥܠܳܬܳ݁ܐ ܚܕܳ݁ܐ ܕ݂ܰܟ݁ܬܺ݁ܝܒ݁ ܗ̄ܘܳܐ ܥܠܶܝܗ ܕ݂ܰܐܠܳܗܳܐ ܓ݂ܢܺܝܙܳܐ ܗܰܘ ܗܳܟܺ݁ܝܠ ܕ݂ܟܰ݁ܕ݁ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܳܚܠܺܝܢ ܐܢ̄ܬ݂ܽܘܢ ܠܶܗ ܠܶܗ ܠܗܳܢܳܐ ܐܶܢܳܐ ܡܣܰܒ݂ܰܪ ܐ̄ܢܳܐ ܠܟܽ݁ܘܢ:</VERS>
      <VERS vnumber="24">ܐܰܠܳܗܳܐ ܓ݂ܶܝܪ ܕ݂ܰܥܒܰ݁ܕ݁ ܥܳܠܡܳܐ ܘܟܽ݁ܠ ܡܳܐ ܕ݂ܺܐܝܬ݁ ܒ݂ܶܗ ܘܗܽܘܝܽܘ ܡܳܪܳܐ ܕ݂ܰܫܡܰܝܳܐ ܘܕܰ݁ܐܪܥܳܐ ܒ݂ܗܰܝܟ݂ܠܶܐ ܕ݂ܰܥܒܳ݁ܕ݁ ܐܺܝܕܰ݁ܝܳܐ ܠܳܐ ܫܳܪܶܐ:</VERS>
      <VERS vnumber="25">ܘܠܳܐ ܡܶܫܬ݂ܰܡܰܫ ܡܶܢ ܐܺܝܕܰ݁ܝ ܒ݂ܢܰܝܢܳܫܳܐ ܘܥܰܠ ܡܶܕ݂ܶܡ ܠܳܐ ܣܢܺܝܩ ܡܶܛܽܠ ܕ݂ܗܽܘ ܝܰܗ̄ܒ݁ ܠܟܽ݁ܠܢܳܫ ܚܰܝܶܐ ܘܢܰܦ݁ܫܳܐ:</VERS>
      <VERS vnumber="26">ܘܡܶܢ ܚܰܕ݁ ܕ݂ܶܡ ܥܒܰ݁ܕ݁ ܥܳܠܡܳܐ ܟ݂ܽܠܶܗ ܕ݂ܰܒ݁ܢܰܝܢܳܫܳܐ ܕ݂ܢܶܗܘܽܘܢ ܥܳܡܪܺܝܢ ܥܰܠ ܐܰܦ݂ܰܝ ܐܰܪܥܳܐ ܟ݂ܽܠܳܗ ܘܦܰ݁ܪܶܫ ܙܰܒ݁ܢܶܐ ܒ݂ܦܽ݁ܘܩܕ݂ܳܢܶܗ ܘܣܳܡ ܬ݂ܚܽܘܡܶܐ ܕ݂ܥܽܘܡܪܳܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="27">ܕ݂ܢܶܗܘܽܘܢ ܒ݂ܳܥܶܝܢ ܠܰܐܠܳܗܳܐ ܘܰܡܥܰܩܒܺ݁ܝܢ ܘܡܶܢ ܒ݂ܶܪܝܳܬܶ݁ܗ ܡܶܫܟ݂ܚܺܝܢ ܠܶܗ ܡܶܛܽܠ ܕ݂ܳܐܦ݁ ܠܳܐ ܗ̄ܘܳܐ ܪܰܚܺܝܩ ܡܶܢ ܟ݂ܽܠ ܡܶܢܰܢ:</VERS>
      <VERS vnumber="28">ܒ݂ܶܗ ܗܽ̄ܘ ܓ݂ܶܝܪ ܚܰܝܺܝܢܰܢ ܘܡܶܬ݂ܬ݂ܙܺܝܥܺܝܢܰܢ ܘܺܐܝܬܰ݁ܝܢ ܐܰܝܟ݁ ܕ݂ܳܐܦ݁ ܐ̄ܢܳܫܳܐ ܡܶܢ ܚܰܟ݂ܺܝܡܶܐ ܕ݂ܰܠܘܳܬ݁ܟܽ݁ܘܢ ܐܶܡܰܪܘ ܕ݂ܡܶܢܶܗ ܗܽ̄ܘ ܛܽܘܗܡܰܢ:</VERS>
      <VERS vnumber="29">ܐ̄ܢܳܫܳܐ ܗܳܟܺ݁ܝܠ ܕ݂ܛܽܘܗܡܰܢ ܡܶܢ ܐܰܠܳܗܳܐ ܗ̄ܘ ܠܳܐ ܚܰܝܳܒܺ݁ܝܢܰܢ ܠܡܶܣܒ݂ܰܪ ܕ݂ܰܠܕܰ݁ܗܒܳ݁ܐ ܐܰܘ ܠܣܺܐܡܳܐ ܐܰܘ ܠܟܺ݁ܐܦܳ݁ܐ ܕ݂ܰܓ݁ܠܺܝܦܳ݁ܐ ܒ݂ܽܐܘܡܳܢܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܒܰ݁ܪܢܳܫܳܐ ܕ݂ܳܡܝܳܐ ܐܰܠܳܗܽܘܬܳ݁ܐ:</VERS>
      <VERS vnumber="30">ܙܰܒ݁ܢܶܐ ܓ݂ܶܝܪ ܕ݂ܛܳܥܝܽܘܬܳ݁ܐ ܐܰܥܒ݂ܰܪ ܐܰܠܳܗܳܐ ܘܰܒ݁ܙܰܒ݁ܢܳܐ ܗܳܢܳܐ ܡܦܰ݁ܩܶܕ݁ ܠܟܽ݁ܠܗܽܘܢ ܒ݂ܢܰܝܢܳܫܳܐ ܕ݂ܟܽ݁ܠ ܐ̄ܢܳܫ ܒ݂ܟܽ݁ܠ ܕ݂ܽܘܟ݂ܳܐ ܢܬܽ݁ܘܒ݁:</VERS>
      <VERS vnumber="31">ܡܶܛܽܠ ܕ݂ܰܐܩܺܝܡ ܝܰܘܡܳܐ ܕ݂ܒܶ݁ܗ ܥܬܺ݁ܝܕ݁ ܕ݂ܰܢܕܽ݁ܘܢ ܐܰܪܥܳܐ ܟ݂ܽܠܳܗ ܒ݂ܟܺ݁ܐܢܽܘܬܳ݁ܐ ܒ݂ܝܰܕ݁ ܓ݂ܰܒ݁ܪܳܐ ܐܰܝܢܳܐ ܕ݂ܰܦ݁ܪܰܫ ܘܰܐܦ݁ܢܺܝ ܠܟܽ݁ܠ ܐ̄ܢܳܫ ܠܗܰܝܡܳܢܽܘܬܶ݁ܗ ܒ݂ܕܰ݁ܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="32">ܘܟܰ݁ܕ݁ ܫܡܰܥܘ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܡܶܢܗܽܘܢ ܡܡܰܝܩܺܝܢ ܗ̄ܘܰܘ ܘܡܶܢܗܽܘܢ ܐܳܡܪܺܝܢ ܗ̄ܘܰܘ ܒ݂ܰܙܒܰ݁ܢ ܐ̄ܚܪܺܝܢ ܫܳܡܥܺܝܢܰܢ ܠܳܟ݁ ܥܰܠ ܗܳܕܶ݁ܐ:</VERS>
      <VERS vnumber="33">ܘܗܳܟܰ݁ܢܳܐ ܢܦܰ݁ܩ ܦ݂ܰܘܠܳܘܣ ܡܶܢ ܒ݂ܰܝܢܳܬ݁ܗܽܘܢ:</VERS>
      <VERS vnumber="34">ܘܐ̄ܢܳܫܺܝܢ ܡܶܢܗܽܘܢ ܢܰܩܦ݂ܽܘܗ̄ܝ ܘܗܰܝܡܶܢܘ ܚܰܕ݁ ܕ݂ܶܝܢ ܡܶܢܗܽܘܢ ܐܺܝܬܰ݁ܘܗ̄ܝ ܗ̄ܘܳܐ ܕ݂ܺܝܳܢܽܘܣܺܝܳܘܣ ܡܶܢ ܕ݂ܰܝܳܢܶܐ ܕ݂ܰܐܪܺܝܳܘܣ-ܦ݂ܰܓܳ݁ܘܣ ܘܰܐܢ̄ܬ݂ܬܳ݁ܐ ܚܕܳ݁ܐ ܕ݂ܰܫܡܳܗ ܗܘܳܐ ܕ݂ܰܡܰܪܺܝܣ ܘܰܐ̄ܚܪܳܢܶܐ ܥܰܡܗܽܘܢ: ܣ</VERS>
    </CHAPTER>
    <CHAPTER cnumber="18">
      <VERS vnumber="1">ܘܟܰ݁ܕ݁ ܢܦܰ݁ܩ ܦ݂ܰܘܠܳܘܣ ܡܶܢ ܐܰܬܺ݁ܢܶܘܣ ܐܶܬܳ݁ܐ ܠܶܗ ܠܩܳܘܪܺܢܬܳ݁ܘܣ:</VERS>
      <VERS vnumber="2">ܘܶܐܫܟ݂ܰܚ ܬ݂ܰܡܳܢ ܓ݂ܰܒ݁ܪܳܐ ܚܰܕ݁ ܝܺܗܽܘܕܳ݁ܝܳܐ ܕ݂ܰܫܡܶܗ ܗܘܳܐ ܐܰܩܶܠܳܘܣ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܦ݂ܳܢܛܳܘܣ ܐܰܬ݁ܪܳܐ ܕ݂ܒܶ݁ܗ ܒ݂ܗܰܘ ܙܰܒ݁ܢܳܐ ܐܶܬܳ݁ܐ ܗ̄ܘܳܐ ܡܶܢ ܐܰܬ݁ܪܳܐ ܕ݂ܺܐܝܛܰܠܺܝܰܐ ܗ̄ܘ ܘܰܦ݂ܪܺܝܣܩܺܠܰܐ ܐܰܢ̄ܬ݂ܬܶ݁ܗ ܡܶܛܽܠ ܕ݂ܰܦ݁ܩܰܕ݁ ܗ̄ܘܳܐ ܩܠܰܘܕܺ݁ܝܳܘܣ ܩܶܣܰܪ ܕ݂ܢܶܦ݂ܩܽܘܢ ܟ݂ܽܠܗܽܘܢ ܝܺܗܽܘܕܳ݁ܝܶܐ ܡܶܢ ܪܽܗ̄ܘܡܺܐ ܘܶܐܬ݁ܩܰܪܰܒ݁ ܠܘܳܬ݁ܗܽܘܢ:</VERS>
      <VERS vnumber="3">ܘܡܶܛܽܠ ܕ݂ܒܰ݁ܪ ܐܽܘܡܳܢܽܘܬ݁ܗܽܘܢ ܗ̄ܘܳܐ ܫܪܳܐ ܠܶܗ ܠܘܳܬ݁ܗܽܘܢ ܘܦܳ݁ܠܰܚ ܗ̄ܘܳܐ ܥܰܡܗܽܘܢ ܒ݂ܽܐܘܡܳܢܽܘܬ݁ܗܽܘܢ ܕ݂ܶܝܢ ܠܳܘܠܳܪܶܐ ܗܘܰܘ:</VERS>
      <VERS vnumber="4">ܘܰܡܡܰܠܶܠ ܗ̄ܘܳܐ ܒ݂ܰܟ݁ܢܽܘܫܬ݂ܳܐ ܒ݂ܟܽ݁ܠ ܫܰܒ݂ܳܐ ܘܰܡܦ݂ܺܝܣ ܗ̄ܘܳܐ ܠܺܝܗܽܘܕܳ݁ܝܶܐ ܘܰܠܚܰܢܦ݂ܶܐ:</VERS>
      <VERS vnumber="5">ܘܟܰ݁ܕ݁ ܐܶܬܰ݁ܘ ܗ̄ܘܰܘ ܡܶܢ ܡܰܩܶܕܳ݁ܘܢܺܝܰܐ ܫܺܝܠܳܐ ܘܛܺܝܡܳܬܶ݁ܐܳܘܣ ܐܰܠܺܝܨ ܗ̄ܘܳܐ ܒ݂ܡܶܠܬܳ݁ܐ ܗ̄ܘ ܦ݂ܰܘܠܳܘܣ ܡܶܛܽܠ ܕ݂ܩܳܝܡܺܝܢ ܗ̄ܘܰܘ ܠܩܽܘܒ݁ܠܶܗ ܝܺܗܽܘܕܳ݁ܝܶܐ ܘܰܡܓܰ݁ܕ݂ܦܺ݁ܝܢ ܗ̄ܘܰܘ ܟ݂ܰܕ݁ ܡܣܰܗܶܕ݁ ܗ̄ܘܳܐ ܠܗܽܘܢ ܕ݂ܝܶܫܽܘܥ ܗܽܘܝܽܘ ܡܫܺܝܚܳܐ:</VERS>
      <VERS vnumber="6">ܘܰܢܦܰ݁ܨ ܡܳܐܢܰܘܗ̄ܝ ܘܶܐܡܰܪ ܠܗܽܘܢ ܡܶܢ ܗܳܫܳܐ ܐܶܢܳܐ ܕ݂ܟܶ݁ܐ ܐ̄ܢܳܐ ܐܳܙܶܠ ܐ̄ܢܳܐ ܠܺܝ ܠܘܳܬ݁ ܥܰܡ̄ܡܶܐ:</VERS>
      <VERS vnumber="7">ܘܰܢܦܰ݁ܩ ܡܶܢ ܬ݂ܰܡܳܢ ܘܥܰܠ ܠܒܰ݁ܝܬ݂ܶܗ ܕ݂ܓܰ݁ܒ݁ܪܳܐ ܕ݂ܰܫܡܶܗ ܛܺܛܳܘܣ ܐܰܝܢܳܐ ܕ݂ܕܳ݁ܚܶܠ ܗ̄ܘܳܐ ܡܶܢ ܐܰܠܳܗܳܐ ܘܒܰ݁ܝܬ݂ܶܗ ܢܰܩܺܝܦ݁ ܗ̄ܘܳܐ ܠܰܟ݁ܢܽܘܫܬ݂ܳܐ:</VERS>
      <VERS vnumber="8">ܘܰܟ݂ܪܺܝܣܦ݂ܳܘܣ ܪܰܒ݂ ܟ݂ܢܽܘܫܬ݂ܳܐ ܗܰܝܡܶܢ ܗ̄ܘܳܐ ܒ݂ܡܳܪܰܢ ܗܽܘ ܘܰܒ݁ܢܰܝ ܒ݂ܰܝܬ݂ܶܗ ܟ݂ܽܠܗܽܘܢ ܘܣܰܓ݂ܺܝܶܐܐ ܩܳܘܪܺܢܬܳ݁ܝܶܐ ܫܳܡܥܺܝܢ ܗ̄ܘܰܘ ܘܰܡܗܰܝܡܢܺܝܢ ܒ݂ܰܐܠܳܗܳܐ ܘܥܳܡܕ݂ܺܝܢ: ܣ</VERS>
      <VERS vnumber="9">ܘܶܐܡܰܪ ܡܳܪܝܳܐ ܒ݂ܚܶܙܘܳܐ ܠܦ݂ܰܘܠܳܘܣ ܠܳܐ ܬ݂ܶܕ݁ܚܰܠ ܐܶܠܳܐ ܡܰܠܶܠ ܘܠܳܐ ܬ݂ܶܫܬ݂ܽܘܩ:</VERS>
      <VERS vnumber="10">ܡܶܛܽܠ ܕ݂ܶܐܢܳܐ ܥܰܡܳܟ݁ ܐ̄ܢܳܐ ܘܐ̄ܢܳܫ ܠܳܐ ܡܶܫܟ݂ܰܚ ܠܡܰܗܳܪܽܘܬܳ݁ܟ݁ ܘܥܰܡܳܐ ܣܰܓ݂ܺܝܳܐܐ ܐܺܝܬ݁ ܠܺܝ ܒ݂ܰܡܕܺ݁ܝܢ̄ܬ݂ܳܐ ܗܳܕܶ݁ܐ:</VERS>
      <VERS vnumber="11">ܝܺܬܶ݁ܒ݁ ܗ̄ܘܳܐ ܕ݂ܶܝܢ ܫܰܢ̄ܬ݂ܳܐ ܚܕܳ݁ܐ ܘܝܰܪܚܶܐ ܫܬ݂ܳܐ ܒ݂ܩܳܘܪܺܢܬܳ݁ܘܣ ܘܡܰܠܶܦ݁ ܗ̄ܘܳܐ ܠܗܽܘܢ ܡܶܠܬܳ݁ܐ ܕ݂ܰܐܠܳܗܳܐ ܣ݂ ܣ݂:</VERS>
      <VERS vnumber="12">ܘܟܰ݁ܕ݁ ܐܺܝܬܰ݁ܘܗ̄ܝ ܗ̄ܘܳܐ ܓ݂ܰܐܠܺܝܳܘܢ ܐܰܢܬܽ݁ܘܦ݂ܰܛܳܘܣ ܕ݂ܰܐܟܰ݁ܐܺܝܰܐ ܐܶܬ݁ܟ݂ܰܢܰܫܘ ܐܰܟ݁ܚܕܳ݁ܐ ܝܺܗܽܘܕܳ݁ܝܶܐ ܥܰܠ ܦ݂ܰܘܠܳܘܣ ܘܰܐܝܬ݂ܝܽܘܗ̄ܝ ܩܕܳ݁ܡ ܒ݂ܺܝܡ:</VERS>
      <VERS vnumber="13">ܟ݂ܰܕ݁ ܐܳܡܪܺܝܢ ܕ݂ܗܳܢܳܐ ܠܒܰ݁ܪ-ܡܶܢ ܢܳܡܽܘܣܳܐ ܡܦ݂ܺܝܣ ܠܰܒ݁ܢܰܝܢܳܫܳܐ ܕ݂ܢܶܗܘܽܘܢ ܕ݂ܳܚܠܺܝܢ ܠܰܐܠܳܗܳܐ:</VERS>
      <VERS vnumber="14">ܘܟܰ݁ܕ݁ ܒ݂ܳܥܶܐ ܗ̄ܘܳܐ ܦ݂ܰܘܠܳܘܣ ܕ݂ܢܶܦ݁ܬ݂ܰܚ ܦ݂ܽܘܡܶܗ ܘܰܢܡܰܠܶܠ ܐܶܡܰܪ ܓ݂ܰܐܠܺܝܳܘܢ ܠܺܝܗܽܘܕܳ݁ܝܶܐ ܐܶܠܽܘ ܥܰܠ ܡܶܕ݂ܶܡ ܕ݂ܒܺ݁ܝܫ ܐܰܘ ܕ݂ܰܢܟܺ݁ܝܠ ܐܰܘ ܕ݂ܰܣܢܶܐ ܡܩܰܛܪܓܺ݁ܝܢ ܗ̄ܘܰܝܬ݂ܽܘܢ ܐܳܘ ܝܺܗܽܘܕܳ݁ܝܶܐ ܒ݂ܘܳܠܺܝܬܳ݁ܐ ܡܩܰܒ݂ܶܠ ܗ̄ܘܺܝܬ݁ ܠܟܽ݁ܘܢ:</VERS>
      <VERS vnumber="15">ܐܶܢ ܕ݂ܶܝܢ ܙܺܛܺܡܶܐ ܐܶܢܽܘܢ ܥܰܠ ܡܶܠܬܳ݁ܐ ܘܥܰܠ ܫܡܳܗܶܐ ܘܥܰܠ ܢܳܡܽܘܣܳܐ ܕ݂ܺܝܠܟܽ݁ܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܝܢܳܬ݁ܟܽ݁ܘܢ ܐܶܢܳܐ ܓ݂ܶܝܪ ܠܳܐ ܨܳܒܶ݁ܐ ܐ̄ܢܳܐ ܕ݂ܶܐܗܘܶܐ ܕ݂ܰܝܳܢܳܐ ܕ݂ܗܳܠܶܝܢ ܨܶܒ݁ܘܳܬܳ݁ܐ:</VERS>
      <VERS vnumber="16">ܘܰܛܪܰܕ݁ ܐܶܢܽܘܢ ܡܶܢ ܒ݂ܺܝܡ ܕ݂ܺܝܠܶܗ:</VERS>
      <VERS vnumber="17">ܘܶܐܚܰܕ݁ܘ ܗ̄ܘܰܘ ܟ݂ܽܠܗܽܘܢ ܚܰܢܦܶ݁ܐ ܠܣܳܘܣܬܶ݁ܢܺܝܣ ܩܰܫܺܝܫܳܐ ܕ݂ܰܟ݁ܢܽܘܫܬ݂ܳܐ ܘܡܳܚܶܝܢ ܗ̄ܘܰܘ ܠܶܗ ܩܕܳ݁ܡ ܒ݂ܺܝܡ ܘܓܰ݁ܐܠܺܝܳܘܢ ܡܰܗܡܶܐ ܗ̄ܘܳܐ ܒ݂ܗܳܠܶܝܢ: ܣ</VERS>
      <VERS vnumber="18">ܘܟܰ݁ܕ݁ ܗܘܳܐ ܦ݂ܰܘܠܳܘܣ ܬ݂ܰܡܳܢ ܝܰܘܡܳܬܳ݁ܐ ܣܰܓ݂ܺܝܶܐܐ ܝܰܗ̄ܒ݁ ܫܠܳܡܳܐ ܠܰܐܚܶܐ ܘܰܪܕܳ݁ܐ ܒ݂ܝܰܡܳܐ ܕ݂ܢܺܐܙܰܠ ܠܣܽܘܪܺܝܰܐ ܘܶܐܬܰ݁ܘ ܥܰܡܶܗ ܦ݂ܪܺܝܣܩܺܠܰܐ ܘܰܐܩܶܠܳܘܣ ܟ݂ܰܕ݁ ܣܰܦ݂ܰܪ ܪܺܫܶܗ ܒ݂ܩܶܢܟ݁ܪܶܐܶܣ ܡܶܛܽܠ ܕ݂ܢܶܕ݁ܪܳܐ ܢܕܺ݁ܝܪ ܗ̄ܘܳܐ ܠܶܗ:</VERS>
      <VERS vnumber="19">ܘܡܰܛܺܝܘ ܠܶܐܦܶ݁ܣܳܘܣ ܣ ܘܥܰܠ ܦ݂ܰܘܠܳܘܣ ܠܰܟ݁ܢܽܘܫܬ݂ܳܐ ܘܰܡܡܰܠܶܠ ܗ̄ܘܳܐ ܥܰܡ ܝܺܗܽܘܕܳ݁ܝܶܐ:</VERS>
      <VERS vnumber="20">ܘܒܳ݁ܥܶܝܢ ܗ̄ܘܰܘ ܡܶܢܶܗ ܕ݂ܢܰܓ݂ܰܪ ܠܘܳܬ݁ܗܽܘܢ ܘܠܳܐ ܐܶܬ݂ܛܦ݂ܺܝܣ:</VERS>
      <VERS vnumber="21">ܟ݂ܰܕ݁ ܐܳܡܰܪ ܕ݂ܘܳܠܶܐ ܠܺܝ ܐܰܡܺܝܢܳܐܝܺܬ݁ ܕ݂ܥܺܐܕܳ݁ܐ ܕ݂ܳܐܬܶ݁ܐ ܒ݂ܽܐܘܪܺܫܠܶܡ ܐܶܥܒ݂ܕܺ݁ܝܘܗ̄ܝ ܘܶܐܢ ܐܰܠܳܗܳܐ ܢܶܨܒ݂ܶܐ ܐܶܦ݁ܢܶܐ ܬ݂ܽܘܒ݁ ܠܘܳܬ݁ܟܽ݁ܘܢ ܘܠܰܐܩܶܠܳܘܣ ܘܠܰܦ݂ܪܺܝܣܩܺܠܰܐ ܫܒܰ݁ܩ ܐܶܢܽܘܢ ܒ݂ܶܐܦܶ݁ܣܳܘܣ:</VERS>
      <VERS vnumber="22">ܘܗܽܘ ܪܕܳ݁ܐ ܒ݂ܝܰܡܳܐ ܘܶܐܬܳ݁ܐ ܠܩܶܣܰܪܺܝܰܐ ܘܰܣܠܶܩ ܘܰܫܐܶܠ ܒ݂ܰܫܠܳܡܳܐ ܕ݂ܰܒ݁ܢܰܝ ܥܺܕ݂̄ܬ݂ܳܐ ܘܶܐܙܰܠ ܠܶܗ ܠܰܐܢܛܺܝܳܘܟܺ݁ܝ:</VERS>
      <VERS vnumber="23">ܘܟܰ݁ܕ݁ ܗܘܳܐ ܬ݂ܰܡܳܢ ܝܰܘܡܳܬܳ݁ܐ ܝܺܕܺ݁ܝܥܶܐ ܢܦܰ݁ܩ ܘܶܐܬ݁ܟ݂ܪܶܟ݁ ܒ݂ܳܬܰ݁ܪ ܒ݂ܳܬܰ݁ܪ ܒ݂ܰܐܬ݁ܪܳܐ ܕ݂ܓܰ݁ܠܰܛܺܝܰܐ ܘܕܰ݁ܦ݁ܪܽܘܓܺ݁ܝܰܐ ܟ݂ܰܕ݁ ܡܩܰܝܶܡ ܗ̄ܘܳܐ ܠܟܽ݁ܠܗܽܘܢ ܬ݂ܰܠܡܺܝܕܶ݁ܐ:</VERS>
      <VERS vnumber="24">ܘܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܐܰܦ݂ܳܠܳܘ ܝܺܗܽܘܕܳ݁ܝܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܛܽܘܗܡܶܗ ܡܶܢ ܐܰܠܶܟ݂ܣܰܢܕ݂ܪܺܝܰܐ ܘܰܪܕܶ݁ܐ ܗ̄ܘܳܐ ܒ݂ܡܶܠܬܳ݁ܐ ܘܰܡܕܳ݁ܩ ܗ̄ܘܳܐ ܒ݂ܰܟ݁ܬܳ݁ܒܶ݁ܐ ܐܶܬܳ݁ܐ ܠܶܐܦܶ݁ܣܳܘܣ:</VERS>
      <VERS vnumber="25">ܗܳܢܳܐ ܡܬܰ݁ܠܡܰܕ݁ ܗ̄ܘܳܐ ܠܽܐܘܪܚܶܗ ܕ݂ܡܳܪܝܳܐ ܘܪܳܬܰ݁ܚ ܗ̄ܘܳܐ ܒ݂ܪܽܘܚ ܘܰܡܡܰܠܶܠ ܗ̄ܘܳܐ ܘܡܰܠܶܦ݁ ܡܰܠܝܳܐܝܺܬ݁ ܥܰܠ ܝܶܫܽܘܥ ܟ݂ܰܕ݁ ܡܶܕ݂ܶܡ ܠܳܐ ܝܳܕܰ݁ܥ ܗ̄ܘܳܐ ܐܶܠܳܐ ܐܶܢ ܡܰܥܡܽܘܕܺ݁ܝܬܳ݁ܐ ܕ݂ܝܽܘܚܰܢܳܢ:</VERS>
      <VERS vnumber="26">ܘܫܰܪܺܝ ܥܺܝܢ ܒ݂ܰܓ݁ܠܶܐ ܡܡܰܠܶܠ ܒ݂ܰܟ݁ܢܽܘܫܬ݂ܳܐ ܘܟܰ݁ܕ݁ ܫܰܡܥܽܘܗ̄ܝ ܐܰܩܶܠܳܘܣ ܘܰܦ݂ܪܺܝܣܩܺܠܰܐ ܐܰܝܬ݂ܝܽܘܗ̄ܝ ܠܒܰ݁ܝܬ݂ܗܽܘܢ ܘܡܰܠܝܳܐܝܺܬ݁ ܚܰܘܺܝܘܗ̄ܝ ܐܽܘܪܚܶܗ ܕ݂ܡܳܪܝܳܐ:</VERS>
      <VERS vnumber="27">ܘܟܰ݁ܕ݁ ܨܒܳ݁ܐ ܕ݂ܢܺܐܙܰܠ ܠܰܐܟܰ݁ܐܺܝܰܐ ܚܰܦ݂ܛܽܘܗ̄ܝ ܐܰܚܶܐ ܘܰܟ݁ܬܰ݁ܒ݁ܘ ܠܬܰ݁ܠܡܺܝܕܶ݁ܐ ܕ݂ܰܢܩܰܒ݂ܠܽܘܢܳܝܗ̄ܝ ܘܟܰ݁ܕ݁ ܐܶܙܰܠ ܥܰܕ݂ܰܪ ܣܰܓ݂ܺܝ ܒ݂ܝܰܕ݁ ܛܰܝܒ݂ܽܘܬܳ݁ܐ ܠܟܽ݁ܠܗܽܘܢ ܡܗܰܝܡܢܶܐ:</VERS>
      <VERS vnumber="28">ܬ݂ܰܩܺܝܦܳ݁ܐܝܺܬ݁ ܓ݂ܶܝܪ ܕ݂ܳܪܶܫ ܗ̄ܘܳܐ ܠܽܘܩܒܰ݁ܠ ܝܺܗܽܘܕܳ݁ܝܶܐ ܩܕܳ݁ܡ ܟ݂ܶܢܫܶܐ ܟ݂ܰܕ݁ ܡܚܰܘܶܐ ܗ̄ܘܳܐ ܡܶܢ ܟ݂ܬܳ݁ܒܶ݁ܐ ܥܰܠ ܝܶܫܽܘܥ ܕ݂ܰܡܫܺܝܚܳܐ ܗ̄ܘ: ܣ</VERS>
    </CHAPTER>
    <CHAPTER cnumber="19">
      <VERS vnumber="1">ܘܟܰ݁ܕ݁ ܐܺܝܬܰ݁ܘܗ̄ܝ ܗ̄ܘܳܐ ܐܰܦ݂ܳܠܳܘ ܒ݂ܩܳܘܪܺܢܬܳ݁ܘܣ ܐܶܬ݁ܟ݂ܪܶܟ݁ ܦ݂ܰܘܠܳܘܣ ܒ݂ܰܐܬ݁ܪܰܘܳܬܳ݁ܐ ܥܶܠܳܝܶܐ ܘܶܐܬܳ݁ܐ ܠܶܐܦܶ݁ܣܳܘܣ ܘܰܡܫܰܐܶܠ ܗ̄ܘܳܐ ܠܬܰ݁ܠܡܺܝܕܶ݁ܐ ܐܰܝܠܶܝܢ ܕ݂ܶܐܫܟ݂ܰܚ ܬ݂ܰܡܳܢ:</VERS>
      <VERS vnumber="2">ܕ݂ܶܐܢ ܩܰܒ݂ܶܠܬ݂ܽܘܢ ܪܽܘܚܳܐ ܕ݂ܩܽܘܕ݁ܫܳܐ ܡܶܢ ܕ݂ܗܰܝܡܶܢܬ݂ܽܘܢ ܥܢܰܘ ܘܳܐܡܪܺܝܢ ܠܶܗ ܘܳܐܦ݁ܠܳܐ ܐܶܢ ܐܺܝܬ݁ ܪܽܘܚܳܐ ܕ݂ܩܽܘܕ݁ܫܳܐ ܫܡܺܝܥ ܠܰܢ:</VERS>
      <VERS vnumber="3">ܐܳܡܰܪ ܠܗܽܘܢ ܘܰܒ݁ܡܳܢܳܐ ܥܡܰܕ݂ܬ݂ܽܘܢ ܐܳܡܪܺܝܢ ܒ݂ܡܰܥܡܽܘܕܺ݁ܝܬܶ݁ܗ ܕ݂ܝܽܘܚܰܢܳܢ:</VERS>
      <VERS vnumber="4">ܐܳܡܰܪ ܠܗܽܘܢ ܦ݂ܰܘܠܳܘܣ ܝܽܘܚܰܢܳܢ ܐܰܥܡܶܕ݁ ܡܰܥܡܽܘܕܺ݁ܝܬܳ݁ܐ ܕ݂ܰܬ݁ܝܳܒܽ݁ܘܬܳ݁ܐ ܠܥܰܡܳܐ ܟ݂ܰܕ݁ ܐܳܡܰܪ ܗ̄ܘܳܐ ܕ݂ܰܢܗܰܝܡܢܽܘܢ ܒ݂ܰܐܝܢܳܐ ܕ݂ܳܐܬܶ݁ܐ ܒ݂ܳܬ݁ܪܶܗ ܕ݂ܺܐܝܬܰ݁ܘܗ̄ܝ ܝܶܫܽܘܥ ܡܫܺܝܚܳܐ:</VERS>
      <VERS vnumber="5">ܘܟܰ݁ܕ݁ ܗܳܠܶܝܢ ܫܡܰܥܘ ܥܡܰܕ݁ܘ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="6">ܘܣܳܡ ܥܠܰܝܗܽܘܢ ܐܺܝܕܳ݁ܐ ܦ݂ܰܘܠܳܘܣ ܘܶܐܬܳ݁ܐ ܪܽܘܚܳܐ ܕ݂ܩܽܘܕ݁ܫܳܐ ܥܠܰܝܗܽܘܢ ܘܰܡܡܰܠܠܺܝܢ ܗ̄ܘܰܘ ܒ݂ܠܶܫܳܢ ܠܶܫܳܢ ܘܡܶܬ݁ܢܰܒ݂ܶܝܢ ܗ̄ܘܰܘ:</VERS>
      <VERS vnumber="7">ܗܳܘܶܝܢ ܗ̄ܘܰܘ ܕ݂ܶܝܢ ܟ݂ܽܠܗܽܘܢ ܐ̄ܢܳܫܳܐ ܬ݂ܪܶܥܣܰܪ:</VERS>
      <VERS vnumber="8">ܘܥܰܠ ܗ̄ܘܳܐ ܦ݂ܰܘܠܳܘܣ ܠܰܟ݁ܢܽܘܫܬ݂ܳܐ ܘܰܡܡܰܠܶܠ ܗ̄ܘܳܐ ܥܺܝܢ ܒ݂ܰܓ݁ܠܶܐ ܝܰܪܚܶܐ ܬ݂ܠܳܬܳ݁ܐ ܘܰܡܦ݂ܺܝܣ ܗ̄ܘܳܐ ܥܰܠ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="9">ܘܐ̄ܢܳܫܺܝܢ ܡܶܢܗܽܘܢ ܡܶܬ݁ܩܰܫܶܝܢ ܗ̄ܘܰܘ ܘܡܶܬ݁ܚܪܶܝܢ ܘܰܡܨܰܚܶܝܢ ܠܽܐܘܪܚܳܐ ܕ݂ܰܐܠܳܗܳܐ ܩܕܳ݁ܡ ܟ݂ܶܢܫܳܐ ܕ݂ܥܰܡ̄ܡܶܐ ܗܳܝܕ݂ܶܝܢ ܐܰܪܚܶܩ ܦ݂ܰܘܠܳܘܣ ܘܰܦ݁ܪܰܫ ܡܶܢܗܽܘܢ ܠܬܰ݁ܠܡܺܝܕܶ݁ܐ ܘܟܽ݁ܠܝܽܘܡ ܡܡܰܠܶܠ ܗ̄ܘܳܐ ܥܰܡܗܽܘܢ ܒ݂ܶܐܣܟܳ݁ܘܠܺܐ ܕ݂ܓܰ݁ܒ݁ܪܳܐ ܕ݂ܰܫܡܶܗ ܛܽܘܪܰܢܳܘܣ:</VERS>
      <VERS vnumber="10">ܘܗܳܕܶ݁ܐ ܗܘܳܬ݁ ܫܢܺܝܢ ܬ݂ܰܪܬ݂ܶܝܢ ܥܕܰ݁ܡܳܐ ܕ݂ܰܫܡܰܥܘ ܡܶܠܬܳ݁ܐ ܕ݂ܡܳܪܝܳܐ ܟ݂ܽܠܗܽܘܢ ܕ݂ܥܳܡܪܺܝܢ ܒ݂ܰܐܣܺܝܰܐ ܝܺܗܽܘܕܳ݁ܝܶܐ ܘܰܐܪܡܳܝܶܐ:</VERS>
      <VERS vnumber="11">ܘܚܰܝܠܶܐ ܪܰܘܪܒܶ݁ܐ ܥܳܒܶ݁ܕ݁ ܗ̄ܘܳܐ ܐܰܠܳܗܳܐ ܒ݂ܺܐܝܕܶ݁ܗ ܕ݂ܦ݂ܰܘܠܳܘܣ:</VERS>
      <VERS vnumber="12">ܗܳܟܰ݁ܢܳܐ ܕ݂ܳܐܦ݁ ܡܶܢ ܢܰܚܬ݂ܶܐ ܕ݂ܥܰܠ ܓ݂ܽܘܫܡܶܗ ܣܽܘܕܳ݁ܪܶܐ ܐܰܘ ܪܽܘܩܥܶܐ ܡܰܝܬ݂ܶܝܢ ܗ̄ܘܰܘ ܘܣܳܝܡܺܝܢ ܥܰܠ ܟ݂ܪܺܝܗܶܐ ܘܦܳ݁ܪܩܺܝܢ ܗ̄ܘܰܘ ܡܶܢܗܽܘܢ ܟ݂ܽܘܪܗܳܢܶܐ ܘܳܐܦ݁ ܫܺܐܕܶ݁ܐ ܢܳܦ݁ܩܺܝܢ ܗ̄ܘܰܘ:</VERS>
      <VERS vnumber="13">ܨܒܰ݁ܘ ܗ̄ܘܰܘ ܕ݂ܶܝܢ ܐܳܦ݁ ܐ̄ܢܳܫܳܐ ܝܺܗܽܘܕܳ݁ܝܶܐ ܐܰܝܠܶܝܢ ܕ݂ܡܶܬ݁ܟ݂ܰܪܟ݂ܺܝܢ ܗ̄ܘܰܘ ܘܡܰܘܡܶܝܢ ܥܰܠ ܫܺܐܕܶ݁ܐ ܕ݂ܢܰܘܡܽܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܥܰܠ ܐܰܝܠܶܝܢ ܕ݂ܺܐܝܬ݁ ܗ̄ܘܰܝ ܠܗܽܘܢ ܪܽܘܚܶܐ ܛܰܢܦܳ݁ܬܳ݁ܐ ܟ݂ܰܕ݁ ܐܳܡܪܺܝܢ ܗ̄ܘܰܘ ܡܰܘܡܶܝܢܰܢ ܠܟܽ݁ܘܢ ܒ݂ܰܫܡܶܗ ܕ݂ܝܶܫܽܘܥ ܐܰܝܢܳܐ ܕ݂ܡܰܟ݁ܪܶܙ ܦ݂ܰܘܠܳܘܣ:</VERS>
      <VERS vnumber="14">ܐܺܝܬ݁ ܗ̄ܘܳܐ ܕ݂ܶܝܢ ܫܰܒ݁ܥܳܐ ܒ݂ܢܰܘܗ̄ܝ ܕ݂ܓܰ݁ܒ݁ܪܳܐ ܚܰܕ݁ ܝܺܗܽܘܕܳ݁ܝܳܐ ܪܰܒ݂-ܟ݂ܳܗܢܶܐ ܕ݂ܰܫܡܶܗ ܗܘܳܐ ܣܩܶܘܰܐ ܕ݂ܥܳܒ݁ܕ݂ܺܝܢ ܗ̄ܘܰܘ ܗܳܕܶ݁ܐ:</VERS>
      <VERS vnumber="15">ܘܰܥܢܳܐ ܫܺܐܕܳ݁ܐ ܗܰܘ ܒ݂ܺܝܫܳܐ ܘܶܐܡܰܪ ܠܗܽܘܢ ܠܝܶܫܽܘܥ ܡܶܫܬ݂ܰܘܕ݂ܰܥ ܐ̄ܢܳܐ ܘܰܠܦ݂ܰܘܠܳܘܣ ܝܳܕܰ݁ܥ ܐ̄ܢܳܐ ܐܰܢ̄ܬ݂ܽܘܢ ܕ݂ܶܝܢ ܡܰܢ ܐܰܢ̄ܬ݂ܽܘܢ:</VERS>
      <VERS vnumber="16">ܘܰܫܘܰܪ ܥܠܰܝܗܽܘܢ ܓ݂ܰܒ݁ܪܳܐ ܗܰܘ ܕ݂ܺܐܝܬ݁ ܗ̄ܘܳܐ ܒ݂ܶܗ ܪܽܘܚܳܐ ܒ݂ܺܝܫܬ݂ܳܐ ܘܶܐܬ݁ܚܰܝܰܠ ܥܠܰܝܗܽܘܢ ܘܫܰܦ݂ܶܠ ܐܶܢܽܘܢ ܘܟܰ݁ܕ݁ ܫܠܺܝܚܺܝܢ ܘܰܦ݁ܥܺܝܥܺܝܢ ܥܪܰܩܘ ܡܶܢ ܒ݂ܰܝܬ݂ܳܐ ܗܰܘ:</VERS>
      <VERS vnumber="17">ܘܗܳܕܶ݁ܐ ܐܶܬ݁ܝܰܕ݁ܥܰܬ݁ ܗ̄ܘܳܬ݁ ܠܟܽ݁ܠܗܽܘܢ ܝܺܗܽܘܕܳ݁ܝܶܐ ܘܰܐܪܡܳܝܶܐ ܕ݂ܥܳܡܪܺܝܢ ܒ݂ܶܐܦܶ݁ܣܳܘܣ ܘܢܶܦ݁ܠܰܬ݁ ܕ݂ܶܚܠܬܳ݁ܐ ܥܰܠ ܟ݂ܽܠܗܽܘܢ ܘܡܶܬ݁ܪܰܡܪܰܡ ܗ̄ܘܳܐ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="18">ܘܣܰܓ݂ܺܝܶܐܐ ܡܶܢ ܐܰܝܠܶܝܢ ܕ݂ܗܰܝܡܶܢܘ ܐܳܬܶ݁ܝܢ ܗ̄ܘܰܘ ܘܡܶܫܬ݂ܰܥܶܝܢ ܣܰܟ݁ܠܘܳܬ݁ܗܽܘܢ ܘܡܰܘܕ݂ܶܝܢ ܒ݂ܡܶܕ݂ܶܡ ܕ݂ܥܳܒ݁ܕ݂ܺܝܢ ܗ̄ܘܰܘ:</VERS>
      <VERS vnumber="19">ܣܰܓ݂ܺܝܶܐܐ ܕ݂ܶܝܢ ܐܳܦ݁ ܚܰܪܳܫܶܐ ܟ݂ܰܢܶܫܘ ܟ݂ܬܳ݁ܒܰ݁ܝܗܽܘܢ ܘܰܐܝܬ݂ܺܝܘ ܐܰܘܩܶܕ݁ܘ ܐܶܢܽܘܢ ܩܕܳ݁ܡ ܟ݂ܽܠܢܳܫ ܘܰܚܫܰܒ݁ܘ ܕ݂ܡܰܝܗܽܘܢ ܘܰܣܠܶܩ ܟ݂ܶܣܦ݂ܳܐ ܪܶܒ݂ܘܳܬܳ݁ܐ ܚܰܡܶܫ:</VERS>
      <VERS vnumber="20">ܘܗܳܟܰ݁ܢܳܐ ܒ݂ܚܰܝܠܳܐ ܪܰܒ݂ܳܐ ܬ݂ܳܩܦ݂ܳܐ ܗ̄ܘܳܬ݁ ܘܣܳܓ݁ܝܳܐ ܗܰܝܡܳܢܽܘܬܶ݁ܗ ܕ݂ܰܐܠܳܗܳܐ: ܣ</VERS>
      <VERS vnumber="21">ܟ݂ܰܕ݁ ܕ݂ܶܝܢ ܐܶܫܬ݂ܰܠܰܡ ܗܳܠܶܝܢ ܣܳܡ ܦ݂ܰܘܠܳܘܣ ܒ݂ܪܶܥܝܳܢܶܗ ܕ݂ܢܶܬ݁ܟ݂ܪܶܟ݁ ܒ݂ܟܽ݁ܠܳܗ ܡܰܩܶܕܳ݁ܘܢܺܝܰܐ ܘܒܰ݁ܐܟܰ݁ܐܺܝܰܐ ܘܢܺܐܙܰܠ ܠܽܐܘܪܺܫܠܶܡ ܘܶܐܡܰܪ ܕ݂ܡܳܐ ܕ݂ܶܐܙܶܠ̄ܬ݁ ܠܬܰ݁ܡܳܢ ܘܳܠܶܐ ܠܺܝ ܕ݂ܳܐܦ݁ ܪܽܗ̄ܘܡܺܝ ܐܶܚܙܶܐ:</VERS>
      <VERS vnumber="22">ܘܫܰܕ݂ܰܪ ܗ̄ܘܳܐ ܬ݂ܪܶܝܢ ܐ̄ܢܳܫܺܝܢ ܡܶܢ ܗܳܢܽܘܢ ܕ݂ܰܡܫܰܡܫܺܝܢ ܗ̄ܘܰܘ ܠܶܗ ܠܡܰܩܶܕܳ݁ܘܢܺܝܰܐ ܠܛܺܝܡܳܬܶ݁ܐܳܘܣ ܘܠܶܐܪܰܣܛܳܘܣ ܗܽܘ ܕ݂ܶܝܢ ܩܰܘܺܝ ܙܰܒ݁ܢܳܐ ܒ݂ܰܐܣܺܝܰܐ ܣ݂ ܣ݂:</VERS>
      <VERS vnumber="23">ܗܘܳܐ ܗ̄ܘܳܐ ܕ݂ܶܝܢ ܒ݂ܗܰܘ ܙܰܒ݁ܢܳܐ ܫܓܽ݁ܘܫܝܳܐ ܣܰܓ݂ܺܝܳܐܐ ܥܰܠ ܐܽܘܪܚܶܗ ܕ݂ܰܐܠܳܗܳܐ:</VERS>
      <VERS vnumber="24">ܐܺܝܬ݁ ܗ̄ܘܳܐ ܕ݂ܶܝܢ ܬ݂ܰܡܳܢ ܥܳܒܶ݁ܕ݁ ܣܺܐܡܳܐ ܚܰܕ݁ ܕ݂ܰܫܡܶܗ ܗ̄ܘܳܐ ܕ݂ܺܡܺܛܪܺܝܳܘܣ ܕ݂ܥܳܒܶ݁ܕ݁ ܗ̄ܘܳܐ ܢܰܘܣܶܐ ܕ݂ܣܺܐܡܳܐ ܠܰܐܪܛܶܡܺܝܣ ܘܡܰܘܬ݂ܰܪ ܗ̄ܘܳܐ ܠܰܒ݁ܢܰܝ ܐܽܘܡܳܢܽܘܬܶ݁ܗ ܝܽܘܬ݁ܪܳܢܳܐ ܪܰܒ݂ܳܐ:</VERS>
      <VERS vnumber="25">ܗܳܢܳܐ ܟ݂ܰܢܶܫ ܐܶܢܽܘܢ ܠܰܒ݁ܢܰܝ ܐܽܘܡܳܢܽܘܬܶ݁ܗ ܟ݂ܽܠܗܽܘܢ ܘܠܰܐܝܠܶܝܢ ܕ݂ܦܳ݁ܠܚܺܝܢ ܥܰܡܗܽܘܢ ܘܶܐܡܰܪ ܠܗܽܘܢ ܓ݂ܰܒ݁ܪܶܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܬܶ݁ܐܓܽ݁ܘܪܬ݂ܰܢ ܟ݂ܽܠܳܗ ܡܶܢ ܗܳܢܳܐ ܗ̄ܝ ܦ݂ܽܘܠܚܳܢܳܐ:</VERS>
      <VERS vnumber="26">ܘܳܐܦ݁ ܐܰܢ̄ܬ݂ܽܘܢ ܫܳܡܥܺܝܢ ܐܢ̄ܬ݂ܽܘܢ ܘܚܳܙܶܝܢ ܐܢ̄ܬ݂ܽܘܢ ܕ݂ܠܳܐ ܗ̄ܘܳܐ ܒ݂ܰܠܚܽܘܕ݁ ܠܰܒ݁ܢܰܝ ܐܶܦܶ݁ܣܳܘܣ ܐܶܠܳܐ ܐܳܦ݁ ܠܣܽܘܓܳ݁ܐܐ ܕ݂ܟܽ݁ܠܳܗ ܐܰܣܺܝܰܐ ܐܰܦ݂ܺܝܣ ܗܳܢܳܐ ܦ݂ܰܘܠܳܘܣ ܘܰܐܗܦ݂ܶܟ݁ ܟ݂ܰܕ݁ ܐܳܡܰܪ ܕ݂ܠܰܘ ܐܰܠܳܗܶܐ ܐܶܢܽܘܢ ܗܳܢܽܘܢ ܕ݂ܒܺ݁ܐܝܕܰ݁ܝ ܒ݂ܢܰܝܢܳܫܳܐ ܡܶܬ݁ܥܰܒ݁ܕ݂ܺܝܢ:</VERS>
      <VERS vnumber="27">ܘܠܰܘ ܗܳܕܶ݁ܐ ܨܒܽ݁ܘܬܳ݁ܐ ܒ݂ܰܠܚܽܘܕ݁ ܡܶܬ݁ܦ݂ܰܪܣܝܳܐ ܘܒܳ݁ܛܠܳܐ ܐܶܠܳܐ ܐܳܦ݁ ܗܽܘ ܗܰܝܟ݂ܠܳܐ ܕ݂ܰܐܪܛܶܡܺܝܣ ܐܰܠܳܗܬ݂ܳܐ ܪܰܒ݂ܬܳ݁ܐ ܡܶܬ݁ܚܫܶܒ݁ ܠܶܗ ܐܰܝܟ݁ ܠܳܐ ܡܶܕ݂ܶܡ ܘܳܐܦ݁ ܗܺܝ ܐܰܠܳܗܬ݂ܳܐ ܕ݂ܟܽ݁ܠܳܗ ܐܰܣܺܝܰܐ ܘܟܽ݁ܠܗܽܘܢ ܥܰܡ̄ܡܶܐ ܣܳܓ݁ܕ݂ܺܝܢ ܠܳܗ ܡܶܬ݂ܫܺܝܛܳܐ: ܣ</VERS>
      <VERS vnumber="28">ܘܟܰ݁ܕ݁ ܫܡܰܥܘ ܗܳܠܶܝܢ ܐܶܬ݁ܡܠܺܝܘ ܚܶܡܬ݂ܳܐ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܪܰܒ݂ܳܐ ܗ̄ܝ ܐܰܪܛܶܡܺܝܣ ܕ݂ܶܐܦܶ݁ܣܳܝܶܐ:</VERS>
      <VERS vnumber="29">ܘܶܐܫܬ݂ܰܓ݁ܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܰܪܗܶܛܘ ܐܰܟ݁ܚܕܳ݁ܐ ܘܶܐܙܰܠܘ ܠܬܶ݁ܐܰܛܪܳܘܢ ܘܰܚܛܰܦ݁ܘ ܐܰܘܒ݂ܶܠܘ ܥܰܡܗܽܘܢ ܠܓܰ݁ܐܺܝܳܘܣ ܘܠܰܐܪܺܣܛܰܪܟܳ݁ܘܣ ܓ݂ܰܒ݁ܪܶܐ ܡܰܩܶܕܳ݁ܘܢܳܝܶܐ ܒ݂ܢܰܝ ܠܘܺܝܬܶ݁ܗ ܕ݂ܦ݂ܰܘܠܳܘܣ:</VERS>
      <VERS vnumber="30">ܘܦ݂ܰܘܠܳܘܣ ܨܳܒܶ݁ܐ ܗ̄ܘܳܐ ܕ݂ܢܶܥܽܘܠ ܠܬܶ݁ܐܰܛܪܳܘܢ ܘܰܟ݁ܠܰܐܘܽܗ̄ܝ ܬ݂ܰܠܡܺܝܕܶ݁ܐ:</VERS>
      <VERS vnumber="31">ܘܳܐܦ݁ ܪܺܫܶܐ ܕ݂ܰܐܣܺܝܰܐ ܡܶܛܽܠ ܕ݂ܪܳܚܡܰܘܗ̄ܝ ܗ̄ܘܰܘ ܫܰܕ݂ܰܪܘ ܒ݂ܥܰܘ ܡܶܢܶܗ ܕ݂ܠܳܐ ܢܶܬ݂ܶܠ ܢܰܦ݁ܫܶܗ ܕ݂ܢܶܥܽܘܠ ܠܬܶ݁ܐܰܛܪܳܘܢ:</VERS>
      <VERS vnumber="32">ܟ݂ܶܢܫܶܐ ܕ݂ܶܝܢ ܕ݂ܺܐܝܬ݁ ܗ̄ܘܰܘ ܒ݂ܬܶ݁ܐܰܛܪܳܘܢ ܛܳܒ݁ ܫܓܺ݁ܝܫܺܝܢ ܗ̄ܘܰܘ ܘܰܐ̄ܚܪܳܢܶܐ ܐ̄ܚܪܳܢܝܳܬܳ݁ܐ ܩܳܥܶܝܢ ܗ̄ܘܰܘ ܣܰܓ݂ܺܝܶܐܐ ܓ݂ܶܝܪ ܡܶܢܗܽܘܢ ܠܳܐ ܝܳܕ݁ܥܺܝܢ ܗ̄ܘܰܘ ܡܶܛܽܠ ܡܳܢܳܐ ܐܶܬ݁ܟ݂ܰܢܰܫܘ:</VERS>
      <VERS vnumber="33">ܥܰܡܳܐ ܕ݂ܶܝܢ ܕ݂ܺܝܗܽܘܕܳ݁ܝܶܐ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܐܰܩܺܝܡܘ ܡܶܢܗܽܘܢ ܠܓܰ݁ܒ݁ܪܳܐ ܝܺܗܽܘܕܳ݁ܝܳܐ ܕ݂ܰܫܡܶܗ ܐܰܠܶܟ݂ܣܰܢܕ݂ܪܳܘܣ ܘܟܰ݁ܕ݁ ܩܳܡ ܐܰܢܺܝܦ݁ ܐܺܝܕܶ݁ܗ ܘܨܳܒܶ݁ܐ ܗ̄ܘܳܐ ܕ݂ܢܶܦ݂ܽܘܩ ܪܽܘܚܳܐ ܠܥܰܡܳܐ:</VERS>
      <VERS vnumber="34">ܘܟܰ݁ܕ݁ ܝܺܕܰ݁ܥܘ ܕ݂ܺܝܗܽܘܕܳ݁ܝܳܐ ܗ̄ܘ ܩܥܰܘ ܟ݂ܽܠܗܽܘܢ ܒ݂ܚܰܕ݁ ܩܳܠܳܐ ܐܰܝܟ݁ ܫܳܥܺܝܢ ܬ݂ܰܪܬ݂ܶܝܢ ܕ݂ܪܰܒ݂ܳܐ ܗ̄ܝ ܐܰܪܛܶܡܺܝܣ ܕ݂ܶܐܦܶ݁ܣܳܝܶܐ:</VERS>
      <VERS vnumber="35">ܘܫܰܠܺܝ ܐܶܢܽܘܢ ܪܺܫܳܐ ܕ݂ܰܡܕܺ݁ܝܢ̄ܬ݂ܳܐ ܟ݂ܰܕ݁ ܐܳܡܰܪ ܓ݂ܰܒ݁ܪܶܐ ܐܶܦܶ݁ܣܳܝܶܐ ܡܰܢܽܘ ܓ݂ܶܝܪ ܡܶܢ ܒ݂ܢܰܝܢܳܫܳܐ ܕ݂ܠܳܐ ܝܳܕܰ݁ܥ ܠܰܡܕܺ݁ܝܢ̄ܬ݂ܳܐ ܕ݂ܶܐܦܶ݁ܣܳܝܶܐ ܕ݂ܟܽ݁ܘܡܪܬܳ݁ܐ ܗ̄ܝ ܕ݂ܰܐܪܛܶܡܺܝܣ ܪܰܒ݂ܬܳ݁ܐ ܘܰܠܨܰܠܡܳܗ ܕ݂ܡܶܢ ܫܡܰܝܳܐ ܢܚܶܬ݁:</VERS>
      <VERS vnumber="36">ܡܶܛܽܠ ܗܳܟܺ݁ܝܠ ܕ݂ܠܽܘܩܒܰ݁ܠ ܗܳܕܶ݁ܐ ܐ̄ܢܳܫ ܠܳܐ ܡܶܫܟ݂ܰܚ ܠܡܺܐܡܰܪ ܘܳܠܶܐ ܠܟܽ݁ܘܢ ܕ݂ܬܶ݁ܗܘܽܘܢ ܫܠܶܝܢ ܘܠܳܐ ܬ݂ܶܥܒ݂ܕܽ݁ܘܢ ܡܶܕ݂ܶܡ ܒ݂ܣܽܘܪܗܳܒܳ݁ܐ:</VERS>
      <VERS vnumber="37">ܐܰܝܬ݂ܺܝܬ݂ܽܘܢ ܓ݂ܶܝܪ ܠܓܰ݁ܒ݁ܪܶܐ ܗܳܠܶܝܢ ܟ݂ܰܕ݁ ܠܳܐ ܗܰܝܟ݂ܠܶܐ ܚܰܠܶܨܘ ܘܠܳܐ ܨܰܚܺܝܘ ܠܰܐܠܳܗܬ݂ܰܢ:</VERS>
      <VERS vnumber="38">ܐܶܢ ܕ݂ܶܝܢ ܗܳܢܳܐ ܕ݂ܺܡܺܛܪܺܝܳܘܣ ܘܰܒ݁ܢܰܝ ܐܽܘܡܳܢܽܘܬܶ݁ܗ ܐܺܝܬ݁ ܠܗܽܘܢ ܕ݂ܺܝܢܳܐ ܥܰܡ ܐ̄ܢܳܫ ܗܳܐ ܐܰܢܬܽ݁ܘܦ݂ܰܛܳܘܣ ܒ݂ܰܡܕܺ݁ܝܢ̄ܬ݂ܳܐ ܐܽܘܡܳܢܶܐ ܐܶܢܽܘܢ ܢܶܩܪܒܽ݁ܘܢ ܘܰܢܕܽ݁ܘܢܽܘܢ ܚܰܕ݁ ܥܰܡ ܚܰܕ݁:</VERS>
      <VERS vnumber="39">ܘܶܐܢ ܗܽܘ ܕ݂ܡܶܕ݂ܶܡ ܐ̄ܚܪܺܝܢ ܒ݂ܳܥܶܝܢ ܐܢ̄ܬ݂ܽܘܢ ܒ݂ܕܽ݁ܘܟ݂ܬܳ݁ܐ ܕ݂ܺܝܗܺܝܒܳ݁ܐ ܡܶܢ ܢܳܡܽܘܣܳܐ ܠܰܟ݁ܢܽܘܫܝܳܐ ܡܶܫܬ݂ܪܶܐ:</VERS>
      <VERS vnumber="40">ܡܶܛܽܠ ܕ݂ܳܐܦ݁ ܗܳܫܳܐ ܒ݂ܩܽܢܕܺ݁ܝܢܳܘܣ ܩܳܝܡܺܝܢܰܢ ܕ݂ܢܶܬ݁ܪܫܶܐ ܐܰܝܟ݁ ܫܳܓܽ݁ܘܫܶܐ ܕ݂ܠܳܐ ܡܶܫܟ݂ܚܺܝܢܰܢ ܕ݂ܢܶܦ݂ܽܘܩ ܪܽܘܚܳܐ ܥܰܠ ܟ݂ܶܢܫܳܐ ܕ݂ܝܰܘܡܳܐ ܗܳܢܳܐ ܕ݂ܶܐܬ݁ܟ݂ܰܢܰܫܢ ܒ݂ܰܛܳܠܳܐܝܺܬ݁ ܘܶܐܫܬ݂ܓܶ݁ܫܢ ܕ݂ܠܳܐ ܥܶܠܬܳ݁ܐ:</VERS>
    </CHAPTER>
    <CHAPTER cnumber="20">
      <VERS vnumber="1">ܘܒܳ݁ܬܰ݁ܪ ܕ݂ܰܫܠܺܝ ܫܓܽ݁ܘܫܝܳܐ ܩܪܳܐ ܦ݂ܰܘܠܳܘܣ ܠܬܰ݁ܠܡܺܝܕܶ݁ܐ ܘܒܰ݁ܝܰܐ ܐܶܢܽܘܢ ܘܢܰܫܶܩ ܐܶܢܽܘܢ ܘܰܢܦܰ݁ܩ ܐܶܙܰܠ ܠܶܗ ܠܡܰܩܶܕܳ݁ܘܢܺܝܰܐ:</VERS>
      <VERS vnumber="2">ܘܟܰ݁ܕ݁ ܐܶܬ݁ܟ݂ܪܶܟ݁ ܐܶܢܽܘܢ ܠܰܐܬ݁ܪܰܘܳܬܳ݁ܐ ܗܳܠܶܝܢ ܘܒܰ݁ܝܰܐ ܐܶܢܽܘܢ ܒ݂ܡܶܠܶܐ ܣܰܓ݂ܺܝܳܐܬܳ݁ܐ ܐܶܬܳ݁ܐ ܠܶܗ ܠܗܶܠܰܣ ܐܰܬ݁ܪܳܐ:</VERS>
      <VERS vnumber="3">ܘܰܗܘܳܐ ܬ݂ܰܡܳܢ ܬ݂ܠܳܬܳ݁ܐ ܝܰܪܚܺܝܢ ܥܒܰ݁ܕ݁ܘ ܕ݂ܶܝܢ ܥܠܰܘܗ̄ܝ ܢܶܟ݁ܠܳܐ ܝܺܗܽܘܕܳ݁ܝܶܐ ܟ݂ܰܕ݁ ܥܬܺ݁ܝܕ݁ ܗ̄ܘܳܐ ܠܡܺܐܙܰܠ ܠܣܽܘܪܺܝܰܐ ܘܶܐܬ݁ܚܰܫܰܒ݁ ܕ݂ܢܶܗܦ݂ܽܘܟ݁ ܠܶܗ ܠܡܰܩܶܕܳ݁ܘܢܺܝܰܐ:</VERS>
      <VERS vnumber="4">ܘܰܢܦܰ݁ܩܘ ܥܰܡܶܗ ܥܕܰ݁ܡܳܐ ܠܰܐܣܺܝܰܐ ܣܳܘܦ݂ܰܛܪܳܘܣ ܕ݂ܡܶܢ ܒ݂ܶܪܳܘܐܰܐ ܡܕܺ݁ܝܢ̄ܬ݂ܳܐ ܘܰܐܪܺܣܛܰܪܟܳ݁ܘܣ ܘܣܶܩܽܘܢܕܳ݁ܘܣ ܕ݂ܡܶܢ ܬ݂ܶܣܰܠܳܘܢܺܝܩܺܐ ܘܓܰ݁ܐܺܝܳܘܣ ܕ݂ܡܶܢ ܕ݂ܶܪܒ݂ܺܐ ܡܕܺ݁ܝܢ̄ܬ݂ܳܐ ܘܛܺܝܡܳܬܶ݁ܐܳܘܣ ܕ݂ܡܶܢ ܠܽܘܣܛܪܰܐ ܘܡܶܢ ܐܰܣܺܝܰܐ ܛܽܘܟܺ݁ܝܩܳܘܣ ܘܰܛܪܳܘܦܺ݁ܝܡܳܘܣ:</VERS>
      <VERS vnumber="5">ܗܳܠܶܝܢ ܐܶܙܰܠܘ ܩܕܳ݁ܡܰܝܢ ܘܩܰܘܺܝܘ ܠܰܢ ܒ݂ܰܛܪܳܘܰܐܣ:</VERS>
      <VERS vnumber="6">ܚܢܰܢ ܕ݂ܶܝܢ ܢܦܰ݁ܩܢ ܡܶܢ ܦܺ݁ܝܠܺܝܦ݂ܳܘܣ ܡܕܺ݁ܝܢ̄ܬ݂ܳܐ ܕ݂ܡܰܩܶܕܳ݁ܘܢܳܝܶܐ ܒ݂ܳܬܰ݁ܪ ܝܰܘܡܳܬܳ݁ܐ ܕ݂ܦܰ݁ܛܺܝܪܶܐ ܘܰܪܕܰ݁ܝܢ ܒ݂ܝܰܡܳܐ ܘܶܐܬܰ݁ܝܢ ܠܰܛܪܳܘܰܐܣ ܠܝܰܘܡܳܬܳ݁ܐ ܚܰܡܫܳܐ ܘܰܗܘܰܝܢ ܬ݂ܰܡܳܢ ܝܰܘܡܳܬܳ݁ܐ ܫܰܒ݁ܥܳܐ:</VERS>
      <VERS vnumber="7">ܘܰܒ݁ܝܰܘܡܳܐ ܕ݂ܚܰܕ݁ ܒ݂ܫܰܒ݂ܳܐ ܟ݂ܰܕ݁ ܟ݂ܢܺܝܫܺܝܢܰܢ ܕ݂ܢܶܩܨܶܐ ܐܶܘܟܰ݁ܪܺܣܛܺܝܰܐ ܡܡܰܠܶܠ ܗ̄ܘܳܐ ܥܰܡܗܽܘܢ ܦ݂ܰܘܠܳܘܣ ܡܶܛܽܠ ܕ݂ܰܠܝܰܘܡܳܐ ܐ̄ܚܪܺܢܳܐ ܥܬܺ݁ܝܕ݁ ܗ̄ܘܳܐ ܕ݂ܢܶܦ݂ܽܘܩ ܠܶܗ ܘܰܐܓ݂ܰܪ ܗ̄ܘܳܐ ܠܰܡܡܰܠܳܠܽܘ ܥܕܰ݁ܡܳܐ ܠܦܶ݁ܠܓ݂ܶܗ ܕ݂ܠܺܠܝܳܐ:</VERS>
      <VERS vnumber="8">ܘܺܐܝܬ݁ ܗ̄ܘܳܐ ܬ݂ܰܡܳܢ ܠܰܡܦ݂ܺܐܕܶ݁ܐ ܕ݂ܢܽܘܪܳܐ ܣܰܓ݂ܺܝܶܐܐ ܒ݂ܥܶܠܺܝܬܳ݁ܐ ܗܳܝ ܕ݂ܰܟ݁ܢܺܝܫܺܝܢ ܗܘܰܝܢ ܒ݂ܳܗ:</VERS>
      <VERS vnumber="9">ܘܝܳܬܶ݁ܒ݁ ܗ̄ܘܳܐ ܥܠܰܝܡܳܐ ܚܰܕ݁ ܕ݂ܰܫܡܶܗ ܗܘܳܐ ܐܶܘܛܽܟܳ݁ܘܣ ܒ݂ܟܰ݁ܘܬܳ݁ܐ ܘܫܳܡܰܥ ܘܰܛܒܰ݁ܥ ܒ݂ܫܶܢܬܳ݁ܐ ܝܰܩܺܝܪܬ݂ܳܐ ܟ݂ܰܕ݁ ܐܰܓ݂ܰܪ ܗ̄ܘܳܐ ܒ݂ܡܶܠܬܳ݁ܐ ܦ݂ܰܘܠܳܘܣ ܘܰܒ݁ܫܶܢܬܶ݁ܗ ܢܦܰ݁ܠ ܗ̄ܘܳܐ ܡܶܢ ܬ݂ܠܳܬܳ݁ܐ ܡܶܕ݁ܝܳܪܺܝܢ ܘܶܐܫܬ݂ܩܶܠ ܟ݂ܰܕ݁ ܡܺܝܬ݁:</VERS>
      <VERS vnumber="10">ܘܰܢܚܶܬ݁ ܦ݂ܰܘܠܳܘܣ ܢܦܰ݁ܠ ܠܥܶܠ ܡܶܢܶܗ ܘܥܰܦ݂ܩܶܗ ܘܶܐܡܰܪ ܠܳܐ ܬ݂ܶܬ݂ܙܺܝܥܽܘܢ ܡܶܛܽܠ ܕ݂ܢܰܦ݁ܫܶܗ ܒ݂ܶܗ ܗܺ̄ܝ:</VERS>
      <VERS vnumber="11">ܟ݂ܰܕ݁ ܣܠܶܩ ܕ݂ܶܝܢ ܩܨܳܐ ܠܰܚܡܳܐ ܘܰܛܥܶܡ ܘܰܗܘܳܐ ܡܡܰܠܶܠ ܥܕܰ݁ܡܳܐ ܕ݂ܰܣܠܶܩ ܨܰܦ݁ܪܳܐ ܘܗܳܝܕ݂ܶܝܢ ܢܦܰ݁ܩ ܕ݂ܢܺܐܙܰܠ ܒ݂ܝܰܒ݁ܫܳܐ:</VERS>
      <VERS vnumber="12">ܘܕܰ݁ܒ݁ܪܽܘܗ̄ܝ ܠܰܥܠܰܝܡܳܐ ܟ݂ܰܕ݁ ܚܰܝ ܘܰܚܕܺ݁ܝܘ ܒ݂ܶܗ ܪܰܘܪܒܳ݁ܐܝܺܬ݁: ܣ</VERS>
      <VERS vnumber="13">ܚܢܰܢ ܕ݂ܶܝܢ ܢܚܶܬ݁ܢ ܠܶܐܠܦܳ݁ܐ ܘܰܪܕܰ݁ܝܢ ܠܘܰܥܕ݂ܳܐ ܕ݂ܬܰ݁ܣܳܘܣ ܡܶܛܽܠ ܕ݂ܡܶܢ ܬ݂ܰܡܳܢ ܥܬܺ݁ܝܕܺ݁ܝܢ ܗ̄ܘܰܝܢ ܕ݂ܰܢܩܰܒ݂ܠܺܝܘܗ̄ܝ ܠܦ݂ܰܘܠܳܘܣ ܗܳܟܰ݁ܢܳܐ ܓ݂ܶܝܪ ܦ݂ܩܰܕ݁ ܗ̄ܘܳܐ ܠܰܢ ܟ݂ܰܕ݁ ܐܶܙܰܠ ܗ̄ܘܳܐ ܗܽܘ ܒ݂ܝܰܒ݁ܫܳܐ:</VERS>
      <VERS vnumber="14">ܟ݂ܰܕ݁ ܕ݂ܶܝܢ ܩܰܒ݂ܶܠܢܳܝܗ̄ܝ ܡܶܢ ܬ݂ܰܣܳܘܣ ܫܩܰܠܢܳܝܗ̄ܝ ܒ݂ܶܐܠܦܳ݁ܐ ܘܶܐܬܰ݁ܝܢ ܠܡܺܝܛܽܘܠܺܝܢܺܐ:</VERS>
      <VERS vnumber="15">ܘܡܶܢ ܬ݂ܰܡܳܢ ܠܝܰܘܡܳܐ ܐ̄ܚܪܺܢܳܐ ܪܕܰ݁ܝܢ ܠܽܘܩܒܰ݁ܠ ܟ݂ܺܝܳܘܣ ܓ݂ܳܙܰܪܬ݂ܳܐ ܘܬܽ݁ܘܒ݁ ܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܣܰܡܳܘܣ ܘܩܰܘܺܝܢ ܒ݂ܰܛܪܳܘܓܺ݁ܠܺܝܳܘܢ ܘܰܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܡܺܝܠܺܝܛܳܘܣ:</VERS>
      <VERS vnumber="16">ܦ݂ܣܺܝܩ ܗ̄ܘܳܐ ܠܶܗ ܓ݂ܶܝܪ ܠܦ݂ܰܘܠܳܘܣ ܕ݂ܢܶܥܒ݂ܪܺܝܗ ܠܶܐܦܶ݁ܣܳܘܣ ܕ݂ܰܠܡܳܐ ܢܶܫܬ݂ܰܘܚܰܪ ܠܶܗ ܬ݂ܰܡܳܢ ܡܶܛܽܠ ܕ݂ܰܡܣܰܪܗܰܒ݁ ܗ̄ܘܳܐ ܕ݂ܶܐܢ ܡܶܫܟ݂ܚܳܐ ܝܰܘܡܳܐ ܕ݂ܦ݂ܶܢܛܺܩܳܘܣܛܺܐ ܒ݂ܽܐܘܪܺܫܠܶܡ ܢܶܥܒ݂ܕܺ݁ܝܘܗ̄ܝ:</VERS>
      <VERS vnumber="17">ܘܡܶܢܳܗ ܡܶܢ ܡܺܝܠܺܝܛܳܘܣ ܫܰܕ݂ܰܪ ܐܰܝܬ݂ܺܝ ܠܩܰܫܺܝܫܶܐ ܕ݂ܥܺܕ݂̄ܬ݂ܳܐ ܕ݂ܶܐܦܶ݁ܣܳܘܣ:</VERS>
      <VERS vnumber="18">ܘܟܰ݁ܕ݁ ܐܶܬܰ݁ܘ ܠܘܳܬܶ݁ܗ ܐܶܡܰܪ ܠܗܽܘܢ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܝܰܘܡܳܐ ܩܰܕ݁ܡܳܝܳܐ ܕ݂ܥܶܠܶܬ݁ ܠܰܐܣܺܝܰܐ ܐܰܝܟ݂ܰܢܳܐ ܗܘܺܝܬ݁ ܥܰܡܟܽ݁ܘܢ ܟ݂ܽܠܶܗ ܙܰܒ݁ܢܳܐ:</VERS>
      <VERS vnumber="19">ܟ݂ܰܕ݁ ܦ݂ܳܠܰܚ ܐ̄ܢܳܐ ܠܰܐܠܳܗܳܐ ܒ݂ܡܰܟ݂ܺܝܟܽ݁ܘܬܳ݁ܐ ܣܰܓ݂ܺܝܐܬܳ݁ܐ ܘܰܒ݁ܕܶ݁ܡܥܶܐ ܘܰܒ݁ܢܶܣܝܽܘܢܶܐ ܐܰܝܠܶܝܢ ܕ݂ܥܳܕܶ݁ܝܢ ܗ̄ܘܰܘ ܥܠܰܝ ܒ݂ܢܶܟ݁ܠܰܝܗܽܘܢ ܕ݂ܺܝܗܽܘܕܳ݁ܝܶܐ:</VERS>
      <VERS vnumber="20">ܘܠܳܐ ܒ݂ܣܺܝܬ݁ ܒ݂ܡܶܕ݂ܶܡ ܕ݂ܦܰ݁ܩܳܚ ܗ̄ܘܳܐ ܠܢܰܦ݁ܫܳܬ݁ܟܽ݁ܘܢ ܕ݂ܰܐܟ݁ܪܶܙ ܠܟܽ݁ܘܢ ܘܰܐܠܶܦ݁ ܒ݂ܫܽܘܩܶܐ ܘܰܒ݁ܒܳ݁ܬ݂ܶܐ:</VERS>
      <VERS vnumber="21">ܟ݂ܰܕ݁ ܡܣܰܗܶܕ݁ ܗ̄ܘܺܝܬ݁ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܥܰܠ ܬ݂ܝܳܒ݂ܽܘܬܳ݁ܐ ܕ݂ܰܠܘܳܬ݁ ܐܰܠܳܗܳܐ ܘܗܰܝܡܳܢܽܘܬܳ݁ܐ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܣ݂ ܣ݂:</VERS>
      <VERS vnumber="22">ܘܗܳܫܳܐ ܐܶܢܳܐ ܐܰܣܺܝܪ ܐ̄ܢܳܐ ܒ݂ܪܽܘܚܳܐ ܘܳܐܙܶܠ ܐ̄ܢܳܐ ܠܽܐܘܪܺܫܠܶܡ ܘܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܳܪܰܥ ܠܺܝ ܒ݂ܳܗ:</VERS>
      <VERS vnumber="23">ܒ݂ܪܰܡ ܪܽܘܚܳܐ ܕ݂ܩܽܘܕ݁ܫܳܐ ܒ݂ܟܽ݁ܠ ܡܕܺ݁ܝܢܳܐ ܡܣܰܗܶܕ݁ ܠܺܝ ܘܳܐܡܰܪ ܕ݂ܰܐܣܽܘܪܶܐ ܘܽܐܘܠܨܳܢܶܐ ܥܬܺ݁ܝܕܺ݁ܝܢ ܠܳܟ݁:</VERS>
      <VERS vnumber="24">ܐܶܠܳܐ ܠܺܝ ܠܳܐ ܚܫܺܝܒܳ݁ܐ ܢܰܦ݁ܫܝ ܡܶܕ݂ܶܡ ܐܰܝܟ݁ ܕ݂ܶܐܫܰܠܶܡ ܪܶܗܛܝ ܘܬܶ݁ܫܡܶܫܬ݂ܳܐ ܕ݂ܩܰܒ݂ܠܶܬ݁ ܡܶܢ ܡܳܪܰܢ ܝܶܫܽܘܥ ܕ݂ܰܐܣܗܶܕ݁ ܥܰܠ ܣܒܰ݁ܪܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="25">ܘܗܳܫܳܐ ܐܶܢܳܐ ܝܳܕܰ݁ܥ ܐ̄ܢܳܐ ܕ݂ܬܽ݁ܘܒ݁ ܦ݂ܰܪܨܽܘܦ݂ܝ ܠܳܐ ܚܳܙܶܝܢ ܐܢ̄ܬ݂ܽܘܢ ܟ݂ܽܠܟܽ݁ܘܢ ܐܰܝܠܶܝܢ ܕ݂ܶܐܬ݁ܟ݂ܰܪܟ݂ܶܬ݁ ܐܰܟ݁ܪܙܶܬ݁ ܠܟܽ݁ܘܢ ܡܰܠܟ݂ܽܘܬܳ݁ܐ:</VERS>
      <VERS vnumber="26">ܘܡܶܛܽܠ ܗܳܢܳܐ ܡܣܰܗܶܕ݁ ܐ̄ܢܳܐ ܠܟܽ݁ܘܢ ܝܰܘܡܳܐ ܕ݂ܝܰܘܡܳܢܳܐ ܕ݂ܰܕ݁ܟܶ݁ܐ ܐ̄ܢܳܐ ܡܶܢ ܕ݂ܡܳܐ ܕ݂ܟܽ݁ܠܟܽ݁ܘܢ:</VERS>
      <VERS vnumber="27">ܠܳܐ ܓ݂ܶܝܪ ܐܶܫܬ݂ܶܐܠܶܬ݁ ܕ݂ܰܐܘܕ݂ܰܥܟܽ݁ܘܢ ܟ݂ܽܠܶܗ ܨܶܒ݁ܝܳܢܶܗ ܕ݂ܰܐܠܳܗܳܐ:</VERS>
      <VERS vnumber="28">ܐܶܙܕ݂ܰܗ̄ܪܘ ܗܳܟܺ݁ܝܠ ܒ݂ܢܰܦ݁ܫܟܽ݁ܘܢ ܘܰܒ݁ܟܽ݁ܠܳܗ ܡܰܪܥܺܝܬܳ݁ܐ ܗܳܝ ܕ݂ܰܐܩܺܝܡܟܽ݁ܘܢ ܒ݂ܳܗ ܪܽܘܚܳܐ ܕ݂ܩܽܘܕ݁ܫܳܐ ܐܶܦ݂ܺܣܩܳܘܦ݂ܶܐ ܕ݂ܬܶ݁ܪܥܽܘܢ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܗܳܝ ܕ݂ܰܩܢܳܗ ܒ݂ܰܕ݁ܡܶܗ:</VERS>
      <VERS vnumber="29">ܐܶܢܳܐ ܝܳܕܰ݁ܥ ܐ̄ܢܳܐ ܕ݂ܡܶܢ-ܒ݂ܳܬܰ݁ܪ ܕ݂ܳܐܙܶܠ ܐ̄ܢܳܐ ܢܶܥܠܽܘܢ ܥܰܡܟܽ݁ܘܢ ܕ݂ܺܐܒܶ݁ܐ ܬ݂ܰܩܺܝܦܶ݁ܐ ܕ݂ܠܳܐ ܚܳܝܣܺܝܢ ܥܰܠ ܡܰܪܥܺܝܬܳ݁ܐ:</VERS>
      <VERS vnumber="30">ܘܳܐܦ݁ ܡܶܢܟܽ݁ܘܢ ܕ݂ܺܝܠܟܽ݁ܘܢ ܢܩܽܘܡܽܘܢ ܓ݂ܰܒ݁ܪܶܐ ܡܡܰܠܠܰܝ ܡܥܰܩܡܳܬܳ݁ܐ ܐܰܝܟ݁ ܕ݂ܢܰܗܦ݂ܟܽ݁ܘܢ ܠܬܰ݁ܠܡܺܝܕܶ݁ܐ ܕ݂ܢܺܐܙܽܠ̄ܘܢ ܒ݂ܳܬܰ݁ܪܗܽܘܢ:</VERS>
      <VERS vnumber="31">ܡܶܛܽܠ ܗܳܢܳܐ ܗܘܰܝܬ݂ܽܘܢ ܥܺܝܪܺܝܢ ܘܥܰܗܺܝܕܺ݁ܝܢ ܕ݂ܰܫܢܰܝܳܐ ܬ݂ܠܳܬ݁ ܠܳܐ ܫܠܺܝܬ݁ ܒ݂ܠܺܠܝܳܐ ܘܒܺ݁ܐܝܡܳܡܳܐ ܟ݂ܰܕ݁ ܒ݂ܕܶ݁ܡܥܶܐ ܡܰܪܬ݂ܶܐ ܐܶܢܳܐ ܠܐ̄ܢܳܫ ܐ̄ܢܳܫ ܡܶܢܟܽ݁ܘܢ:</VERS>
      <VERS vnumber="32">ܘܗܳܫܳܐ ܡܰܓ݁ܥܶܠ ܐ̄ܢܳܐ ܠܟܽ݁ܘܢ ܠܰܐܠܳܗܳܐ ܘܰܠܡܶܠܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܗܺܝ ܡܶܫܟ݂ܚܳܐ ܒ݂ܳܢܝܳܐ ܠܟܽ݁ܘܢ ܘܝܳܗܒ݂ܳܐ ܠܟܽ݁ܘܢ ܝܽܘܪܬ݂ܳܢܳܐ ܥܰܡ ܟ݂ܽܠܗܽܘܢ ܩܰܕ݂ܺܝܫܶܐ:</VERS>
      <VERS vnumber="33">ܟ݂ܶܣܦ݂ܳܐ ܐܰܘ ܕ݂ܰܗܒܳ݁ܐ ܐܰܘ ܢܰܚܬ݂ܶܐ ܠܳܐ ܪܶܓ݂ܶܬ݁:</VERS>
      <VERS vnumber="34">ܘܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܰܣܢܺܝܩܽܘܬ݁ܝ ܘܠܰܐܝܠܶܝܢ ܕ݂ܺܐܝܬ݁ ܥܰܡܝ ܫܰܡܶܫ ܗܳܠܶܝܢ ܐܺܝܕܰ݁ܝ:</VERS>
      <VERS vnumber="35">ܘܟܽ݁ܠܡܶܕ݂ܶܡ ܚܰܘܺܝܬ݁ܟܽ݁ܘܢ ܕ݂ܗܳܟܰ݁ܢܳܐ ܘܳܠܶܐ ܠܡܶܠܳܐܐ ܘܰܠܡܺܐܨܰܦ݁ ܕ݂ܰܐܝܠܶܝܢ ܕ݂ܰܟ݁ܪܺܝܗܺܝܢ ܘܠܰܡܥܰܗܳܕܽ݁ܘ ܡܶܠܰܘܗ̄ܝ ܕ݂ܡܳܪܰܢ ܝܶܫܽܘܥ ܡܶܛܽܠ ܕ݂ܗܽܘ ܐܶܡܰܪ ܕ݂ܛܽܘܒܰ݁ܘܗ̄ܝ ܠܰܐܝܢܳܐ ܕ݂ܝܳܗܶܒ݁ ܝܰܬ݂ܺܝܪ ܡܶܢ ܐܰܝܢܳܐ ܕ݂ܢܳܣܶܒ݁:</VERS>
      <VERS vnumber="36">ܘܟܰ݁ܕ݁ ܗܳܠܶܝܢ ܐܶܡܰܪ ܩܥܶܕ݁ ܥܰܠ ܒ݂ܽܘܪܟ݂ܰܘܗ̄ܝ ܘܨܰܠܺܝ ܘܟܽ݁ܠܗܽܘܢ ܐ̄ܢܳܫܳܐ ܥܰܡܶܗ:</VERS>
      <VERS vnumber="37">ܘܰܗܘܳܬ݁ ܒ݂ܟܳ݁ܬܳ݁ܐ ܪܰܒ݂ܬܳ݁ܐ ܒ݂ܟܽ݁ܠܗܽܘܢ ܘܥܰܦ݂ܩܽܘܗ̄ܝ ܘܰܡܢܰܫܩܺܝܢ ܗ̄ܘܰܘ ܠܶܗ:</VERS>
      <VERS vnumber="38">ܝܰܬ݂ܺܝܪܳܐܝܺܬ݁ ܕ݂ܶܝܢ ܡܶܫܬ݂ܰܢܩܺܝܢ ܗ̄ܘܰܘ ܥܰܠ ܗܳܝ ܡܶܠܬܳ݁ܐ ܕ݂ܶܐܡܰܪ ܕ݂ܠܳܐ ܬ݂ܽܘܒ݁ ܥܬܺ݁ܝܕܺ݁ܝܢ ܕ݂ܢܶܚܙܽܘܢ ܦ݂ܰܪܨܽܘܦ݂ܶܗ ܘܠܰܘܝܽܘܗ̄ܝ ܥܕܰ݁ܡܳܐ ܠܶܐܠܦܳ݁ܐ: ܣ</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܦ݁ܪܰܫܢ ܡܶܢܗܽܘܢ ܘܰܪܕܰ݁ܝܢ ܬ݂ܪܺܝܨܳܐܝܺܬ݁ ܠܩܳܘ ܓ݂ܳܙܰܪܬ݂ܳܐ ܘܰܠܝܰܘܡܳܐ ܐ̄ܚܪܺܢܳܐ ܐܶܬܰ݁ܝܢ ܠܪܳܘܕܳ݁ܘܣ ܘܡܶܢ ܬ݂ܰܡܳܢ ܠܦ݂ܰܐܛܰܪܰܐ:</VERS>
      <VERS vnumber="2">ܘܶܐܫܟ݂ܰܚܢ ܬ݂ܰܡܳܢ ܐܶܠܦܳ݁ܐ ܕ݂ܳܐܙܳܠ̄ܐ ܠܦܽ݁ܘܢܺܝܩܺܐ ܘܰܣܠܶܩܢ ܠܳܗ ܘܰܪܕܰ݁ܝܢ:</VERS>
      <VERS vnumber="3">ܘܡܰܛܺܝܢ ܥܕܰ݁ܡܳܐ ܠܘܳܬ݁ ܩܽܘܦ݂ܪܳܘܣ ܓ݂ܳܙܰܪܬ݂ܳܐ ܘܰܫܒܰ݁ܩܢܳܗ ܠܣܶܡܳܠܳܐ ܘܶܐܬܰ݁ܝܢ ܠܣܽܘܪܺܝܰܐ ܘܡܶܢ ܬ݂ܰܡܳܢ ܡܰܛܺܝܢ ܠܨܽܘܪ ܬ݂ܰܡܳܢ ܓ݂ܶܝܪ ܐܺܝܬ݁ ܗ̄ܘܳܐ ܠܳܗ ܠܶܐܠܦܳ݁ܐ ܠܰܡܢܳܚܽܘ ܛܰܥܢܳܗ: ܣ</VERS>
      <VERS vnumber="4">ܘܟܰ݁ܕ݁ ܐܶܫܟ݂ܰܚܢ ܬ݂ܰܡܳܢ ܬ݂ܰܠܡܺܝܕܶ݁ܐ ܩܰܘܺܝܢ ܠܘܳܬ݁ܗܽܘܢ ܝܰܘܡܳܬܳ݁ܐ ܫܰܒ݁ܥܳܐ ܘܗܳܠܶܝܢ ܐܳܡܪܺܝܢ ܗ̄ܘܰܘ ܟ݂ܽܠܝܽܘܡ ܠܦ݂ܰܘܠܳܘܣ ܒ݂ܪܽܘܚ ܕ݂ܠܳܐ ܢܺܐܙܰܠ ܠܽܐܘܪܺܫܠܶܡ:</VERS>
      <VERS vnumber="5">ܘܡܶܢ-ܒ݂ܳܬܰ݁ܪ ܗܳܠܶܝܢ ܝܰܘܡܳܬܳ݁ܐ ܢܦܰ݁ܩܢ ܕ݂ܢܺܐܙܰܠ ܒ݂ܽܐܘܪܚܳܐ ܘܰܡܠܰܘܶܝܢ ܗ̄ܘܰܘ ܠܰܢ ܟ݂ܽܠܗܽܘܢ ܗܶܢܽܘܢ ܘܢܶܫܰܝܗܽܘܢ ܘܰܒ݁ܢܰܝܗܽܘܢ ܥܕܰ݁ܡܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܰܩܥܶܕ݁ܘ ܥܰܠ ܒ݂ܽܘܪܟ݂ܰܝܗܽܘܢ ܥܰܠ ܝܰܕ݁ ܝܰܡܳܐ ܘܨܰܠܺܝܘ:</VERS>
      <VERS vnumber="6">ܘܢܰܫܶܩܢ ܠܰܚܕܳ݁ܕܶ݁ܐ ܘܰܣܠܶܩܢ ܠܶܐܠܦܳ݁ܐ ܘܰܗܦܰ݁ܟ݁ܘ ܗܶܢܽܘܢ ܠܒܳ݁ܬ݂ܰܝܗܽܘܢ:</VERS>
      <VERS vnumber="7">ܚܢܰܢ ܕ݂ܶܝܢ ܪܕܰ݁ܝܢ ܡܶܢ ܨܽܘܪ ܘܶܐܬܰ݁ܝܢ ܠܥܰܟ݂ܽܘ ܡܕܺ݁ܝܢ̄ܬ݂ܳܐ ܘܝܰܗ̄ܒ݁ܢ ܫܠܳܡܳܐ ܠܰܐܚܶܐ ܕ݂ܬܰ݁ܡܳܢ ܘܰܫܪܰܝܢ ܨܶܐܕܰ݁ܝܗܽܘܢ ܝܰܘܡܳܐ ܚܰܕ݁:</VERS>
      <VERS vnumber="8">ܘܰܠܝܰܘܡܳܐ ܐ̄ܚܪܺܢܳܐ ܢܦܰ݁ܩܢ ܘܶܐܬܰ݁ܝܢ ܠܩܶܣܰܪܺܝܰܐ ܘܥܰܠܢ ܫܪܰܝܢ ܒ݂ܒܰ݁ܝܬ݂ܶܗ ܕ݂ܦܺ݁ܝܠܺܝܦ݂ܳܘܣ ܡܣܰܒ݂ܪܳܢܳܐ ܐܰܝܢܳܐ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܫܰܒ݁ܥܳܐ:</VERS>
      <VERS vnumber="9">ܘܺܐܝܬ݁ ܗ̄ܘܰܝ ܠܶܗ ܒ݂ܢܳܬܳ݁ܐ ܒ݂ܬܽ݁ܘܠܳܬܳ݁ܐ ܐܰܪܒ݂ܰܥ ܕ݂ܡܶܬ݁ܢܰܒ݂ܝܳܢ ܗ̄ܘܰܝ:</VERS>
      <VERS vnumber="10">ܘܟܰ݁ܕ݁ ܐܺܝܬܰ݁ܝܢ ܬ݂ܰܡܳܢ ܝܰܘܡܳܬܳ݁ܐ ܣܰܓ݂ܺܝܶܐܐ ܢܚܶܬ݁ ܗ̄ܘܳܐ ܡܶܢ ܝܺܗܽܘܕ݁ ܢܒܺ݁ܝܳܐ ܚܰܕ݁ ܕ݂ܰܫܡܶܗ ܗܘܳܐ ܐܰܓܰ݁ܒܳ݁ܘܣ:</VERS>
      <VERS vnumber="11">ܘܥܰܠ ܠܘܳܬܰ݁ܢ ܘܰܫܩܰܠ ܥܶܪܰܩܬܳ݁ܐ ܕ݂ܚܰܨܰܘܗ̄ܝ ܕ݂ܦ݂ܰܘܠܳܘܣ ܘܶܐܣܰܪ ܪܶܓ݁ܠܶܐ ܕ݂ܢܰܦ݁ܫܶܗ ܘܺܐܝܕܰ݁ܘܗ̄ܝ ܘܶܐܡܰܪ ܗܳܟܰ݁ܢܳܐ ܐܳܡܰܪ ܪܽܘܚܳܐ ܕ݂ܩܽܘܕ݁ܫܳܐ ܕ݂ܓܰ݁ܒ݁ܪܳܐ ܡܳܪܳܗ ܕ݂ܥܶܪܰܩܬܳ݁ܐ ܗܳܕܶ݁ܐ ܗܳܟܰ݁ܢܳܐ ܢܶܐܣܪܽܘܢܶܗ ܝܺܗܽܘܕܳ݁ܝܶܐ ܒ݂ܽܐܘܪܺܫܠܶܡ ܘܢܰܫܠܡܽܘܢܶܗ ܒ݂ܺܐܝܕܰ݁ܝ ܥܰܡ̄ܡܶܐ:</VERS>
      <VERS vnumber="12">ܘܟܰ݁ܕ݁ ܗܳܠܶܝܢ ܡܶܠܶܐ ܫܡܰܥܢ ܒ݂ܥܰܝܢ ܡܶܢܶܗ ܚܢܰܢ ܘܰܒ݁ܢܰܝ ܐܰܬ݁ܪܳܐ ܕ݂ܠܳܐ ܢܺܐܙܰܠ ܠܽܐܘܪܺܫܠܶܡ: ܣ</VERS>
      <VERS vnumber="13">ܗܳܝܕ݂ܶܝܢ ܥܢܳܐ ܘܶܐܡܰܪ ܦ݂ܰܘܠܳܘܣ ܡܳܢܳܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܒܳ݁ܟܶ݁ܝܢ ܐܢ̄ܬ݂ܽܘܢ ܘܫܳܚܩܺܝܢ ܐܢ̄ܬ݂ܽܘܢ ܠܶܗ ܠܠܶܒ݂ܝ ܐܶܢܳܐ ܓ݂ܶܝܪ ܠܳܐ ܗ̄ܘܳܐ ܕ݂ܶܐܬܶ݁ܐܣܰܪ ܒ݂ܰܠܚܽܘܕ݁ ܡܛܰܝܰܒ݁ ܐ̄ܢܳܐ ܐܶܠܳܐ ܐܳܦ݁ ܕ݂ܶܐܡܽܘܬ݁ ܒ݂ܽܐܘܪܺܫܠܶܡ ܚܠܳܦ݁ ܫܡܶܗ ܕ݂ܡܳܪܰܢ ܝܶܫܽܘܥ:</VERS>
      <VERS vnumber="14">ܘܟܰ݁ܕ݁ ܠܳܐ ܐܶܬ݂ܛܦ݂ܺܝܣ ܠܰܢ ܒ݂ܗܶܠܢ ܠܰܢ ܘܶܐܡܰܪܢ ܕ݂ܨܶܒ݁ܝܳܢܶܗ ܕ݂ܡܳܪܰܢ ܢܶܗܘܶܐ: ܣ</VERS>
      <VERS vnumber="15">ܘܒܳ݁ܬܰ݁ܪ ܝܰܘܡܳܬܳ݁ܐ ܗܳܠܶܝܢ ܐܶܬ݂ܛܰܝܰܒ݁ܢ ܘܰܣܠܶܩܢ ܠܰܢ ܠܽܐܘܪܺܫܠܶܡ:</VERS>
      <VERS vnumber="16">ܘܶܐܬܰ݁ܘ ܗ̄ܘܰܘ ܥܰܡܰܢ ܐ̄ܢܳܫܳܐ ܬ݂ܰܠܡܺܝܕܶ݁ܐ ܡܶܢ ܩܶܣܰܪܺܝܰܐ ܟ݂ܰܕ݁ ܕ݂ܒܺ݁ܝܪܺܝܢ ܥܰܡܗܽܘܢ ܐܰܚܳܐ ܚܰܕ݁ ܡܶܢ ܬ݂ܰܠܡܺܝܕܶ݁ܐ ܩܰܕ݁ܡܳܝܶܐ ܕ݂ܰܫܡܶܗ ܗܘܳܐ ܡܢܰܣܳܘܢ ܘܺܐܝܬܰ݁ܘܗ̄ܝ ܗ̄ܘܳܐ ܡܶܢ ܩܽܘܦ݂ܪܳܘܣ ܕ݂ܰܢܩܰܒ݂ܠܰܢ ܒ݂ܒܰ݁ܝܬ݂ܶܗ:</VERS>
      <VERS vnumber="17">ܘܟܰ݁ܕ݁ ܐܶܬܰ݁ܝܢ ܠܽܐܘܪܺܫܠܶܡ ܩܰܒ݂ܠܽܘܢ ܐܰܚܶܐ ܚܳܕ݁ܝܳܐܝܺܬ݁:</VERS>
      <VERS vnumber="18">ܘܰܠܝܰܘܡܳܐ ܐ̄ܚܪܺܢܳܐ ܥܰܠܢ ܥܰܡ ܦ݂ܰܘܠܳܘܣ ܠܘܳܬ݁ ܝܰܥܩܽܘܒ݁ ܟ݂ܰܕ݁ ܐܺܝܬ݁ ܗ̄ܘܳܐ ܠܘܳܬܶ݁ܗ ܟ݂ܽܠܗܽܘܢ ܩܰܫܺܝܫܶܐ:</VERS>
      <VERS vnumber="19">ܘܝܰܗ̄ܒ݁ܢ ܠܗܽܘܢ ܫܠܳܡܳܐ ܘܡܶܫܬ݂ܰܥܶܐ ܗ̄ܘܳܐ ܠܗܽܘܢ ܦ݂ܰܘܠܳܘܣ ܒ݂ܳܬܰ݁ܪ ܒ݂ܳܬܰ݁ܪ ܟ݂ܽܠ ܡܳܐ ܕ݂ܰܥܒܰ݁ܕ݁ ܐܰܠܳܗܳܐ ܒ݂ܥܰܡ̄ܡܶܐ ܒ݂ܬܶ݁ܫܡܶܫܬ݂ܶܗ:</VERS>
      <VERS vnumber="20">ܘܟܰ݁ܕ݁ ܫܡܰܥܘ ܫܰܒ݂ܰܚܘ ܠܰܐܠܳܗܳܐ ܘܶܐܡܰܪܘ ܠܶܗ ܚܳܙܶܐ ܐܰܢ̄ܬ݂ ܐܰܚܽܘܢ ܟ݂ܡܳܐ ܪܶܒ݂ܘܳܢ ܐܺܝܬ݁ ܒ݂ܺܝܗܽܘܕ݁ ܐܰܝܠܶܝܢ ܕ݂ܗܰܝܡܶܢܘ ܘܟܽ݁ܠܗܽܘܢ ܗܳܠܶܝܢ ܛܰܢܳܢܶܐ ܐܶܢܽܘܢ ܕ݂ܢܳܡܽܘܣܳܐ:</VERS>
      <VERS vnumber="21">ܐܶܬܶ݁ܐܡܰܪ ܠܗܽܘܢ ܕ݂ܶܝܢ ܥܠܰܝܟְ݂ ܕ݂ܡܰܠܶܦ݁ ܐܰܢ̄ܬ݂ ܕ݂ܢܶܦ݁ܪܩܽܘܢ ܡܶܢ ܡܽܘܫܶܐ ܟ݂ܽܠܗܽܘܢ ܝܺܗܽܘܕܳ݁ܝܶܐ ܕ݂ܰܒ݁ܥܰܡ̄ܡܶܐ ܟ݂ܰܕ݁ ܐܳܡܰܪ ܐܰܢ̄ܬ݂ ܕ݂ܠܳܐ ܢܶܗܘܽܘܢ ܓ݂ܳܙܪܺܝܢ ܒ݂ܢܰܝܗܽܘܢ ܘܠܳܐ ܒ݂ܰܥܝܳܕܶ݁ܐ ܕ݂ܢܳܡܽܘܣܳܐ ܢܶܗܘܽܘܢ ܡܗܰܠܟܺ݁ܝܢ:</VERS>
      <VERS vnumber="22">ܡܶܛܽܠ ܗܳܟܺ݁ܝܠ ܕ݂ܡܶܫܬ݂ܰܡܥܳܐ ܗ̄ܝ ܠܗܽܘܢ ܕ݂ܶܐܬܰ݁ܝܬ݂ ܠܟܳ݁ܐ:</VERS>
      <VERS vnumber="23">ܥܒܶ݁ܕ݁ ܡܶܕ݂ܶܡ ܕ݂ܳܐܡܪܺܝܢܰܢ ܠܳܟ݁ ܐܺܝܬ݁ ܠܰܢ ܓ݂ܰܒ݁ܪܶܐ ܐܰܪܒ݂ܥܳܐ ܕ݂ܰܢܕܺ݁ܝܪ ܠܗܽܘܢ ܕ݂ܢܶܬ݂ܕ݂ܰܟ݂ܽܘܢ:</VERS>
      <VERS vnumber="24">ܕ݂ܒܰ݁ܪ ܐܶܢܽܘܢ ܘܙܶܠ ܐܶܬ݂ܕ݂ܰܟ݂ܳܐ ܥܰܡܗܽܘܢ ܘܰܐܦ݂ܶܩ ܥܠܰܝܗܽܘܢ ܢܰܦ݁ܩܳܬܳ݁ܐ ܐܰܝܟ݁ ܕ݂ܢܶܓ݁ܪܥܽܘܢ ܪܺܫܰܝܗܽܘܢ ܘܡܶܬ݁ܝܰܕ݁ܥܳܐ ܠܟܽ݁ܠܢܳܫ ܕ݂ܡܶܕ݂ܶܡ ܕ݂ܶܐܬܶ݁ܐܡܰܪ ܥܠܰܝܟְ݂ ܕ݂ܰܓ݂ܳܠ ܗܽ̄ܘ ܘܰܐܢ̄ܬ݂ ܠܢܳܡܽܘܣܳܐ ܫܳܠܶܡ ܐܰܢ̄ܬ݂ ܘܢܳܛܰܪ:</VERS>
      <VERS vnumber="25">ܥܰܠ ܐܰܝܠܶܝܢ ܕ݂ܶܝܢ ܕ݂ܗܰܝܡܶܢܘ ܡܶܢ ܥܰܡ̄ܡܶܐ ܚܢܰܢ ܟ݂ܬܰ݁ܒ݁ܢ ܕ݂ܢܶܗܘܽܘܢ ܢܳܛܪܺܝܢ ܢܰܦ݁ܫܗܽܘܢ ܡܶܢ ܕ݂ܰܕ݁ܒܺ݁ܝܚܳܐ ܘܡܶܢ ܙܳܢܝܽܘܬܳ݁ܐ ܘܡܶܢ ܚܢܺܝܩܳܐ ܘܡܶܢ ܕ݂ܡܳܐ:</VERS>
      <VERS vnumber="26">ܗܳܝܕ݂ܶܝܢ ܦ݂ܰܘܠܳܘܣ ܕ݂ܒܰ݁ܪ ܐܶܢܽܘܢ ܠܓܰ݁ܒ݁ܪܶܐ ܗܳܠܶܝܢ ܠܝܰܘܡܳܐ ܐ̄ܚܪܺܢܳܐ ܘܶܐܬ݂ܕ݂ܰܟ݂ܺܝ ܥܰܡܗܽܘܢ ܘܥܰܠ ܐܶܙܰܠ ܠܗܰܝܟ݂ܠܳܐ ܟ݂ܰܕ݁ ܡܰܘܕ݂ܰܥ ܠܗܽܘܢ ܡܽܘܠܳܝܳܐ ܕ݂ܝܰܘܡܳܬܳ݁ܐ ܕ݂ܬܰ݁ܕ݁ܟ݂ܺܝܬܳ݁ܐ ܥܕܰ݁ܡܳܐ ܕ݂ܶܐܬ݁ܩܰܪܰܒ݁ ܩܽܘܪܒ݂ܳܢܳܐ ܕ݂ܐ̄ܢܳܫ ܐ̄ܢܳܫ ܡܶܢܗܽܘܢ ܣ݂ ܣ݂:</VERS>
      <VERS vnumber="27">ܘܟܰ݁ܕ݁ ܡܰܛܺܝ ܝܰܘܡܳܐ ܕ݂ܫܰܒ݁ܥܳܐ ܝܺܗܽܘܕܳ݁ܝܶܐ ܕ݂ܡܶܢ ܐܰܣܺܝܰܐ ܚܙܰܐܘܽܗ̄ܝ ܒ݂ܗܰܝܟ݂ܠܳܐ ܘܓܰ݁ܪܺܝܘ ܥܠܰܘܗ̄ܝ ܥܰܡܳܐ ܟ݂ܽܠܶܗ ܘܰܐܪܡܺܝܘ ܥܠܰܘܗ̄ܝ ܐܺܝܕܰ݁ܝܳܐ:</VERS>
      <VERS vnumber="28">ܟ݂ܰܕ݁ ܡܒܰ݁ܓ݂ܢܺܝܢ ܘܳܐܡܪܺܝܢ ܓ݂ܰܒ݁ܪܶܐ ܒ݂ܢܰܝ ܐܺܝܣܪܳܝܶܠ ܥܰܕ݂ܰܪܘ ܗܳܢܳܐ ܗ̄ܘ ܓ݂ܰܒ݁ܪܳܐ ܕ݂ܠܽܘܩܒܰ݁ܠ ܥܰܡܳܐ ܕ݂ܺܝܠܰܢ ܡܰܠܶܦ݁ ܒ݂ܟܽ݁ܠ ܕ݂ܽܘܟ݂ܳܐ ܘܠܽܘܩܒܰ݁ܠ ܢܳܡܽܘܣܳܐ ܘܠܽܘܩܒܰ݁ܠ ܐܰܬ݁ܪܳܐ ܗܳܢܳܐ ܘܳܐܦ݁ ܠܰܐܪܡܳܝܶܐ ܐܰܥܶܠ ܠܗܰܝܟ݂ܠܳܐ ܘܣܰܝܒܶ݁ܗ ܠܰܐܬ݁ܪܳܐ ܗܳܢܳܐ ܩܰܕ݂ܺܝܫܳܐ:</VERS>
      <VERS vnumber="29">ܩܰܕ݂ܶܡܘ ܗ̄ܘܰܘ ܓ݂ܶܝܪ ܚܙܰܘ ܥܰܡܶܗ ܠܰܛܪܳܘܦܺ݁ܝܡܳܣ ܐܶܦܶ݁ܣܳܝܳܐ ܒ݂ܰܡܕܺ݁ܝܢ̄ܬ݂ܳܐ ܘܣܳܒ݁ܪܺܝܢ ܗ̄ܘܰܘ ܕ݂ܥܰܡ ܦ݂ܰܘܠܳܘܣ ܥܰܠ ܠܗܰܝܟ݂ܠܳܐ:</VERS>
      <VERS vnumber="30">ܘܶܐܫܬ݂ܰܓ݁ܫܰܬ݁ ܟ݂ܽܠܳܗ ܡܕܺ݁ܝܢ̄ܬ݂ܳܐ ܘܶܐܬ݁ܟ݂ܰܢܰܫܘ ܟ݂ܽܠܶܗ ܥܰܡܳܐ ܘܰܐܚܕ݂ܽܘܗ̄ܝ ܠܦ݂ܰܘܠܳܘܣ ܘܓܰ݁ܪܽܘܗ̄ܝ ܠܒܰ݁ܪ-ܡܶܢ ܗܰܝܟ݂ܠܳܐ ܘܒܰ݁ܪ ܫܳܥܬܶ݁ܗ ܐܶܬ݂ܬ݂ܚܶܕ݁ܘ ܬ݂ܰܪܥܶܐ:</VERS>
      <VERS vnumber="31">ܘܟܰ݁ܕ݁ ܒ݂ܳܥܶܐ ܗ̄ܘܳܐ ܟ݂ܶܢܫܳܐ ܠܡܶܩܛܠܶܗ ܐܶܫܬ݂ܰܡܥܰܬ݁ ܠܟ݂ܺܠܺܝܰܪܟܳ݁ܐ ܕ݂ܶܐܣܦ݂ܺܝܪ ܕ݂ܟܽ݁ܠܳܗ ܡܕܺ݁ܝܢ̄ܬ݂ܳܐ ܐܶܬ݂ܬ݂ܙܺܝܥܰܬ݁ ܠܳܗ:</VERS>
      <VERS vnumber="32">ܘܒܰ݁ܪ ܫܳܥܬܶ݁ܗ ܕ݂ܒܰ݁ܪ ܠܩܶܢܛܪܽܘܢܳܐ ܘܠܶܐܣܛܪܰܛܺܝܳܘܛܶܐ ܣܰܓ݂ܺܝܶܐܐ ܘܰܪܗܶܛܘ ܥܠܰܝܗܽܘܢ ܘܟܰ݁ܕ݁ ܚܙܰܘ ܠܟ݂ܺܠܺܝܰܪܟܳ݁ܐ ܘܠܶܐܣܛܪܰܛܺܝܳܘܛܶܐ ܒ݂ܗܶܠܘ ܡܶܢ ܕ݂ܡܳܚܶܝܢ ܗ̄ܘܰܘ ܠܶܗ ܠܦ݂ܰܘܠܳܘܣ:</VERS>
      <VERS vnumber="33">ܘܰܩܪܶܒ݁ ܠܘܳܬܶ݁ܗ ܟ݂ܺܠܺܝܰܪܟܳ݁ܐ ܘܰܐܚܕ݂ܶܗ ܘܰܦ݁ܩܰܕ݁ ܕ݂ܢܶܐܣܪܽܘܢܶܗ ܒ݂ܬܰ݁ܪܬ݂ܶܝܢ ܫܺܫܠܳܢ ܘܰܡܫܰܐܶܠ ܗ̄ܘܳܐ ܥܠܰܘܗ̄ܝ ܕ݂ܡܰܢܽܘ ܘܡܳܢܳܐ ܥܒܰ݁ܕ݁:</VERS>
      <VERS vnumber="34">ܘܩܳܥܶܝܢ ܗ̄ܘܰܘ ܥܠܰܘܗ̄ܝ ܐ̄ܢܳܫܳܐ ܡܶܢ ܐܳܟ݁ܠܳܘܣ ܡܶܕ݂ܶܡ ܡܶܕ݂ܶܡ ܘܡܶܛܽܠ ܩܥܳܬ݁ܗܽܘܢ ܠܳܐ ܡܶܫܟ݂ܰܚ ܗ̄ܘܳܐ ܠܡܶܕ݂ܰܥ ܐܰܝܕܳ݁ܐ ܗ̄ܝ ܫܰܪܺܝܪܬ݂ܳܐ ܘܰܦ݁ܩܰܕ݁ ܗ̄ܘܳܐ ܕ݂ܢܰܘܒ݂ܠܽܘܢܶܗ ܠܡܰܫܪܺܝܬܳ݁ܐ:</VERS>
      <VERS vnumber="35">ܘܟܰ݁ܕ݁ ܡܰܛܺܝ ܦ݂ܰܘܠܳܘܣ ܠܕܰ݁ܪܓ݂ܶܐ ܛܰܥܢܽܘܗ̄ܝ ܐܶܣܛܪܰܛܺܝܳܘܛܶܐ ܡܶܛܽܠ ܩܛܺܝܪܳܐ ܕ݂ܥܰܡܳܐ:</VERS>
      <VERS vnumber="36">ܐܳܬܶ݁ܐ ܗ̄ܘܳܐ ܓ݂ܶܝܪ ܒ݂ܳܬ݁ܪܶܗ ܥܰܡܳܐ ܣܰܓ݂ܺܝܳܐܐ ܘܩܳܥܶܝܢ ܗ̄ܘܰܘ ܘܳܐܡܪܺܝܢ ܫܩܽܘܠܳܝܗ̄ܝ:</VERS>
      <VERS vnumber="37">ܘܟܰ݁ܕ݁ ܡܰܛܺܝ ܠܡܶܥܰܠ ܠܡܰܫܪܺܝܬܳ݁ܐ ܗܽܘ ܦ݂ܰܘܠܳܘܣ ܐܶܡܰܪ ܠܟ݂ܺܠܺܝܰܪܟܳ݁ܐ ܐܶܢ ܡܰܦ݂ܶܣ ܐܰܢ̄ܬ݂ ܠܺܝ ܐܶܡܰܠܶܠ ܥܰܡܳܟ݁ ܗܽܘ ܕ݂ܶܝܢ ܐܶܡܰܪ ܠܶܗ ܝܰܘܢܳܐܝܺܬ݁ ܝܳܕܰ݁ܥ ܐܰܢ̄ܬ݂:</VERS>
      <VERS vnumber="38">ܠܳܐ ܗ̄ܘܰܝܬ݂ ܐܰܢ̄ܬ݂ ܗܰܘ ܡܶܨܪܳܝܳܐ ܕ݂ܰܩܕܳ݁ܡ ܝܰܘܡܳܬܳ݁ܐ ܗܳܠܶܝܢ ܐܰܙܺܝܥܬ݂ ܘܰܐܦ݂ܶܩܬ݂ ܠܡܰܕ݁ܒ݂ܪܳܐ ܐܰܪܒ݂ܥܳܐ ܐܰܠܦܺ݁ܝܢ ܓ݂ܰܒ݁ܪܶܐ ܥܳܒ݁ܕ݂ܰܝ ܒ݂ܺܝܫܳܬܳ݁ܐ:</VERS>
      <VERS vnumber="39">ܐܳܡܰܪ ܠܶܗ ܦ݂ܰܘܠܳܘܣ ܐܶܢܳܐ ܓ݂ܰܒ݁ܪܳܐ ܐ̄ܢܳܐ ܝܺܗܽܘܕܳ݁ܝܳܐ ܡܶܢ ܛܰܪܣܳܘܣ ܕ݂ܩܺܝܠܺܝܩܺܝܰܐ ܡܕܺ݁ܝܢ̄ܬ݂ܳܐ ܝܺܕܺ݁ܝܥܬ݂ܳܐ ܕ݂ܒܳ݁ܗ ܝܺܠܺܝܕ݁ ܐ̄ܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܰܦ݂ܶܣ ܠܺܝ ܠܰܡܡܰܠܳܠܽܘ ܠܥܰܡܳܐ:</VERS>
      <VERS vnumber="40">ܘܟܰ݁ܕ݁ ܐܰܦ݂ܶܣ ܠܶܗ ܩܳܡ ܦ݂ܰܘܠܳܘܣ ܥܰܠ ܕ݂ܰܪܓ݂ܶܐ ܘܰܐܙܺܝܥ ܗ̄ܘܳܐ ܠܗܽܘܢ ܐܺܝܕܶ݁ܗ ܘܟܰ݁ܕ݁ ܒ݂ܗܶܠܘ ܡܰܠܶܠ ܥܰܡܗܽܘܢ ܥܶܒ݁ܪܳܐܝܺܬ݁ ܘܶܐܡܰܪ ܠܗܽܘܢ:</VERS>
    </CHAPTER>
    <CHAPTER cnumber="22">
      <VERS vnumber="1">ܐܰܚܶܐ ܘܰܐܒܳ݁ܗܳܬܳ݁ܐ ܫܡܰܥܘ ܡܰܦ݂ܰܩ ܒ݂ܪܽܘܚ ܕ݂ܰܠܘܳܬ݁ܟܽ݁ܘܢ:</VERS>
      <VERS vnumber="2">ܘܟܰ݁ܕ݁ ܫܡܰܥܘ ܕ݂ܥܶܒ݁ܪܳܐܝܺܬ݁ ܡܡܰܠܶܠ ܗ̄ܘܳܐ ܥܰܡܗܽܘܢ ܝܰܬ݂ܺܝܪܳܐܝܺܬ݁ ܒ݂ܗܶܠܘ ܘܶܐܡܰܪ ܠܗܽܘܢ:</VERS>
      <VERS vnumber="3">ܐܶܢܳܐ ܓ݂ܰܒ݁ܪܳܐ ܐ̄ܢܳܐ ܝܺܗܽܘܕܳ݁ܝܳܐ ܘܺܝܠܺܝܕ݁ ܐ̄ܢܳܐ ܒ݂ܛܰܪܣܳܘܣ ܕ݂ܩܺܝܠܺܝܩܺܝܰܐ ܐܶܬ݁ܪܰܒ݂ܺܝܬ݁ ܕ݂ܶܝܢ ܒ݂ܗܳܕܶ݁ܐ ܡܕܺ݁ܝܢ̄ܬ݂ܳܐ ܥܰܠ ܓ݂ܶܢ̄ܒ݁ ܪܶܓ݁ܠܰܘܗ̄ܝ ܕ݂ܓܰ݁ܡܰܠܺܝܐܝܶܠ ܘܶܐܬ݁ܪܕܺ݁ܝܬ݁ ܓ݂ܡܺܝܪܳܐܝܺܬ݁ ܒ݂ܢܳܡܽܘܣܳܐ ܕ݂ܰܐܒܳ݁ܗܳܬܰ݁ܢ ܘܺܐܝܬܰ݁ܝ ܗ̄ܘܺܝܬ݁ ܛܰܢܳܢܳܐ ܕ݂ܰܐܠܳܗܳܐ ܐܰܝܟ݁ ܡܳܐ ܕ݂ܳܐܦ݁ ܐܰܢ̄ܬ݂ܽܘܢ ܟ݂ܽܠܟܽ݁ܘܢ ܐܺܝܬܰ݁ܝܟ݂ܽܘܢ:</VERS>
      <VERS vnumber="4">ܘܰܠܗܳܕܶ݁ܐ ܐܽܘܪܚܳܐ ܪܶܕ݁ܦ݂ܶܬ݁ ܥܕܰ݁ܡܳܐ ܠܡܰܘܬ݂ܳܐ ܟ݂ܰܕ݁ ܐܳܣܰܪ ܗ̄ܘܺܝܬ݁ ܘܡܰܫܠܶܡ ܗ̄ܘܺܝܬ݁ ܠܒܶ݁ܝܬ݁-ܐܰܣܺܝܪܶܐ ܓ݂ܰܒ݁ܪܶܐ ܘܢܶܫܶܐ:</VERS>
      <VERS vnumber="5">ܐܰܝܟ݁ ܡܳܐ ܕ݂ܣܳܗܶܕ݁ ܥܠܰܝ ܪܰܒ݂ ܟ݂ܳܗܢܶܐ ܘܟܽ݁ܠܗܽܘܢ ܩܰܫܺܝܫܶܐ ܕ݂ܡܶܢܗܽܘܢ ܩܰܒ݂ܠܶܬ݁ ܐܶܓ݂ܪܳܬܳ݁ܐ ܕ݂ܺܐܙܰܠ ܠܘܳܬ݁ ܐܰܚܶܐ ܕ݂ܰܒ݁ܕܰ݁ܪܡܣܽܘܩ ܕ݂ܳܐܦ݁ ܠܗܳܢܽܘܢ ܕ݂ܺܐܝܬ݁ ܗ̄ܘܰܘ ܬ݂ܰܡܳܢ ܐܰܝܬ݂ܶܐ ܐܶܢܽܘܢ ܠܽܐܘܪܺܫܠܶܡ ܟ݂ܰܕ݁ ܐܰܣܺܝܪܺܝܢ ܘܰܢܩܰܒ݂ܠܽܘܢ ܡܣܳܡ-ܒ݂ܪܺܫܳܐ:</VERS>
      <VERS vnumber="6">ܘܟܰ݁ܕ݁ ܐܳܙܶܠ ܗ̄ܘܺܝܬ݁ ܘܫܰܪܺܝܬ݁ ܡܡܰܛܶܐ ܐ̄ܢܳܐ ܠܕܰ݁ܪܡܣܽܘܩ ܒ݂ܦܶ݁ܠܓ݂ܶܗ ܕ݂ܝܰܘܡܳܐ ܡܶܢ ܬ݂ܚܶܝܬ݁ ܫܶܠܝܳܐ ܡܶܢ ܫܡܰܝܳܐ ܐܰܙܠܶܓ݁ ܥܠܰܝ ܢܽܘܗܪܳܐ ܣܰܓ݂ܺܝܳܐܐ:</VERS>
      <VERS vnumber="7">ܘܢܶܦ݁ܠܶܬ݁ ܥܰܠ ܐܰܪܥܳܐ ܘܫܶܡܥܶܬ݁ ܩܳܠܳܐ ܕ݂ܳܐܡܰܪ ܗ̄ܘܳܐ ܠܺܝ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ:</VERS>
      <VERS vnumber="8">ܐܶܢܳܐ ܕ݂ܶܝܢ ܥܢܺܝܬ݁ ܘܶܐܡܪܶܬ݁ ܡܰܢ ܐܰܢ̄ܬ݂ ܡܳܪܝ ܘܗܽܘ ܐܶܡܰܪ ܠܺܝ ܐܶܢܳܐ ܗܽܘ ܝܶܫܽܘܥ ܢܳܨܪܳܝܳܐ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:</VERS>
      <VERS vnumber="9">ܘܐ̄ܢܳܫܳܐ ܕ݂ܺܐܝܬ݁ ܗ̄ܘܰܘ ܥܰܡܝ ܚܙܰܘ ܢܽܘܗܪܳܐ ܩܳܠܳܐ ܕ݂ܶܝܢ ܠܳܐ ܫܡܰܥܘ ܕ݂ܗܰܘ ܕ݂ܰܡܡܰܠܶܠ ܗ̄ܘܳܐ ܥܰܡܝ:</VERS>
      <VERS vnumber="10">ܘܶܐܡܪܶܬ݁ ܡܳܢܳܐ ܐܶܥܒ݂ܶܕ݁ ܡܳܪܝ ܘܡܳܪܰܢ ܐܶܡܰܪ ܠܺܝ ܩܽܘܡ ܙܶܠ ܠܕܰ݁ܪܡܣܽܘܩ ܘܬܰ݁ܡܳܢ ܢܶܬ݁ܡܰܠܰܠ ܥܰܡܳܟ݁ ܥܰܠ ܟ݂ܽܠ ܡܶܕ݂ܶܡ ܕ݂ܡܶܬ݁ܦ݂ܩܶܕ݁ ܠܳܟ݁ ܕ݂ܬܶ݁ܥܒ݂ܶܕ݁:</VERS>
      <VERS vnumber="11">ܘܟܰ݁ܕ݁ ܠܳܐ ܡܶܬ݁ܚܙܶܐ ܗ̄ܘܳܐ ܠܺܝ ܡܶܛܽܠ ܬ݂ܶܫܒ݂ܽܘܚܬ݂ܶܗ ܕ݂ܢܽܘܗܪܳܐ ܗܰܘ ܐܰܚܕ݂ܽܘܢܝ ܒ݂ܺܐܝܕܰ݁ܝ ܗܳܢܽܘܢ ܕ݂ܥܰܡܝ ܗ̄ܘܰܘ ܘܥܶܠܶܬ݁ ܠܕܰ݁ܪܡܣܽܘܩ:</VERS>
      <VERS vnumber="12">ܘܓܰ݁ܒ݁ܪܳܐ ܚܰܕ݁ ܚܰܢܰܢܝܳܐ ܟ݂ܺܐܢܳܐ ܒ݂ܢܳܡܽܘܣܳܐ ܐܰܝܟ݁ ܕ݂ܣܳܗܕ݂ܺܝܢ ܗ̄ܘܰܘ ܥܠܰܘܗ̄ܝ ܟ݂ܽܠܗܽܘܢ ܝܺܗܽܘܕܳ݁ܝܶܐ ܕ݂ܬܰ݁ܡܳܢ:</VERS>
      <VERS vnumber="13">ܐܶܬܳ݁ܐ ܠܘܳܬ݁ܝ ܘܶܐܡܰܪ ܠܺܝ ܫܳܐܘܳܠ ܐܳܚܝ ܦ݂ܬܰ݁ܚ ܥܰܝܢܰܝܟְ݂ ܘܒܳ݁ܗ ܒ݂ܫܳܥܬܳ݁ܐ ܐܶܬ݁ܦ݂ܰܬ݂ܰܚ ܥܰܝܢܰܝ ܘܚܳܪܶܬ݁ ܒ݂ܶܗ:</VERS>
      <VERS vnumber="14">ܘܶܐܡܰܪ ܠܺܝ ܐܰܠܳܗܳܐ ܕ݂ܰܐܒܳ݁ܗܳܬܰ݁ܢ ܐܰܩܺܝܡܳܟ݁ ܠܡܶܕ݂ܰܥ ܨܶܒ݁ܝܳܢܶܗ ܘܬܶ݁ܚܙܶܐ ܠܙܰܕ݂ܺܝܩܳܐ ܘܬܶ݁ܫܡܰܥ ܩܳܠܳܐ ܡܶܢ ܦ݂ܽܘܡܶܗ:</VERS>
      <VERS vnumber="15">ܘܬܶ݁ܗܘܶܐ ܠܶܗ ܣܳܗܕ݂ܳܐ ܠܘܳܬ݁ ܟ݂ܽܠܗܽܘܢ ܒ݂ܢܰܝܢܳܫܳܐ ܥܰܠ ܟ݂ܽܘܠ ܡܳܐ ܕ݂ܰܚܙܰܝܬ݂ ܘܰܫܡܰܥܬ݂:</VERS>
      <VERS vnumber="16">ܘܗܳܫܳܐ ܡܳܢܳܐ ܡܶܫܬ݂ܰܘܚܰܪ ܐܰܢ̄ܬ݂ ܩܽܘܡ ܥܡܰܕ݁ ܘܶܐܬ݂ܕ݂ܰܟ݂ܳܐ ܡܶܢ ܚܛܳܗܰܝܟְ݂ ܟ݂ܰܕ݁ ܩܳܪܶܐ ܐܰܢ̄ܬ݂ ܫܡܶܗ:</VERS>
      <VERS vnumber="17">ܘܗܶܦ݁ܟ݂ܶܬ݁ ܐܶܬܺ݁ܝܬ݁ ܠܟܳ݁ܐ ܠܽܐܘܪܺܫܠܶܡ ܘܨܰܠܺܝܬ݁ ܒ݂ܗܰܝܟ݂ܠܳܐ:</VERS>
      <VERS vnumber="18">ܘܰܚܙܺܝܬܶ݁ܗ ܒ݂ܚܶܙܘܳܐ ܟ݂ܰܕ݁ ܐܳܡܰܪ ܠܺܝ ܐܶܣܬ݂ܰܪܗܰܒ݁ ܘܦܽ݁ܘܩ ܠܳܟ݁ ܡܶܢ ܐܽܘܪܺܫܠܶܡ ܡܶܛܽܠ ܕ݂ܠܳܐ ܡܩܰܒ݂ܠܺܝܢ ܣܳܗܕ݂ܽܘܬܳ݁ܟ݁ ܕ݂ܰܥܠܰܝ:</VERS>
      <VERS vnumber="19">ܘܶܐܢܳܐ ܐܶܡܪܶܬ݁ ܡܳܪܝ ܐܳܦ݁ ܗܶܢܽܘܢ ܝܳܕ݁ܥܺܝܢ ܕ݂ܶܐܢܳܐ ܡܰܫܠܶܡ ܗ̄ܘܺܝܬ݁ ܠܒܶ݁ܝܬ݁-ܐܰܣܺܝܪܶܐ ܘܡܳܚܶܐ ܗ̄ܘܺܝܬ݁ ܒ݂ܟܽ݁ܠ ܟ݂ܢܽܘܫܳܢ ܠܰܐܝܠܶܝܢ ܕ݂ܰܡܗܰܝܡܢܺܝܢ ܗ̄ܘܰܘ ܒ݂ܳܟ݁:</VERS>
      <VERS vnumber="20">ܘܟܰ݁ܕ݁ ܡܶܬܶ݁ܐܫܶܕ݁ ܗ̄ܘܳܐ ܕ݂ܡܶܗ ܕ݂ܶܐܣܛܶܦܰ݁ܢܳܣ ܣܳܗܕ݂ܳܟ݁ ܘܳܐܦ݁ ܐܶܢܳܐ ܥܰܡܗܽܘܢ ܩܳܐܶܡ ܗ̄ܘܺܝܬ݁ ܘܫܳܠܶܡ ܗ̄ܘܺܝܬ݁ ܠܨܶܒ݁ܝܳܢܗܽܘܢ ܕ݂ܩܳܛܽܘܠܰܘܗ̄ܝ ܘܢܳܛܰܪ ܗ̄ܘܺܝܬ݁ ܡܳܐܢܶܐ ܕ݂ܰܐܝܠܶܝܢ ܕ݂ܪܳܓ݁ܡܺܝܢ ܗ̄ܘܰܘ ܠܶܗ:</VERS>
      <VERS vnumber="21">ܘܶܐܡܰܪ ܠܺܝ ܙܶܠ ܕ݂ܶܐܢܳܐ ܡܫܰܕ݂ܰܪ ܐ̄ܢܳܐ ܠܳܟ݁ ܠܪܽܘܚܩܳܐ ܠܡܰܟ݁ܪܳܙܽܘ ܠܥܰܡ̄ܡܶܐ: ܣ</VERS>
      <VERS vnumber="22">ܘܟܰ݁ܕ݁ ܫܰܡܥܽܘܗ̄ܝ ܠܦ݂ܰܘܠܳܘܣ ܥܕܰ݁ܡܳܐ ܠܗܳܕܶ݁ܐ ܡܶܠܬܳ݁ܐ ܐܰܪܺܝܡܘ ܩܳܠܗܽܘܢ ܘܰܩܥܰܘ ܢܶܫܬ݂ܩܶܠ ܡܶܢ ܐܰܪܥܳܐ ܐܰܝܢܳܐ ܕ݂ܗܳܟܰ݁ܢܳܐ ܗ̄ܘ ܠܳܐ ܓ݂ܶܝܪ ܘܳܠܶܐ ܠܶܗ ܠܡܶܚܳܐ:</VERS>
      <VERS vnumber="23">ܘܟܰ݁ܕ݁ ܡܒܰ݁ܓ݂ܢܺܝܢ ܗ̄ܘܰܘ ܘܰܡܫܰܕ݂ܶܝܢ ܗ̄ܘܰܘ ܡܳܐܢܰܝܗܽܘܢ ܘܡܰܣܩܺܝܢ ܗ̄ܘܰܘ ܚܶܠܳܐ ܠܰܫܡܰܝܳܐ:</VERS>
      <VERS vnumber="24">ܦ݂ܩܰܕ݁ ܟ݂ܺܠܺܝܰܪܟܳ݁ܐ ܕ݂ܢܰܥܠܽܘܢܶܗ ܠܡܰܫܪܺܝܬܳ݁ܐ ܘܰܦ݁ܩܰܕ݁ ܕ݂ܰܒ݁ܢܶܓ݁ܕ݂ܶܐ ܢܶܫܬ݂ܰܐܰܠ ܐܰܝܟ݁ ܕ݂ܢܶܕ݂ܰܥ ܡܶܛܽܠ ܐܰܝܕܳ݁ܐ ܥܶܠܬܳ݁ܐ ܩܳܥܶܝܢ ܗ̄ܘܰܘ ܥܠܰܘܗ̄ܝ:</VERS>
      <VERS vnumber="25">ܘܟܰ݁ܕ݁ ܡܰܬ݁ܚܽܘܗ̄ܝ ܒ݂ܥܰܪܩܶܐ ܐܶܡܰܪ ܗܽܘ ܦ݂ܰܘܠܳܘܣ ܠܩܶܢܛܪܽܘܢܳܐ ܕ݂ܩܳܐܶܡ ܗ̄ܘܳܐ ܥܠܰܘܗ̄ܝ ܡܰܦ݂ܰܣ ܠܟܽ݁ܘܢ ܕ݂ܰܠܓܰ݁ܒ݁ܪܳܐ ܪܽܗ̄ܘܡܳܝܳܐ ܕ݂ܠܳܐ ܡܚܰܝܰܒ݁ ܕ݂ܰܬ݁ܢܰܓ݂ܕܽ݁ܘܢ:</VERS>
      <VERS vnumber="26">ܘܟܰ݁ܕ݁ ܫܡܰܥ ܩܶܢܛܪܽܘܢܳܐ ܩܪܶܒ݁ ܠܘܳܬ݁ ܟ݂ܺܠܺܝܰܪܟܳ݁ܐ ܘܶܐܡܰܪ ܠܶܗ ܡܳܢܳܐ ܥܳܒܶ݁ܕ݁ ܐܰܢ̄ܬ݂ ܗܳܢܳܐ ܓ݂ܶܝܪ ܓ݂ܰܒ݁ܪܳܐ ܪܽܗ̄ܘܡܳܝܳܐ ܗ̄ܘ:</VERS>
      <VERS vnumber="27">ܘܰܩܪܶܒ݁ ܠܘܳܬܶ݁ܗ ܟ݂ܺܠܺܝܰܪܟܳ݁ܐ ܘܶܐܡܰܪ ܠܶܗ ܐܶܡܰܪ ܠܺܝ ܐܰܢ̄ܬ݂ ܪܽܗ̄ܘܡܳܝܳܐ ܐܰܢ̄ܬ݂ ܘܶܐܡܰܪ ܠܶܗ ܐܺܝܢ:</VERS>
      <VERS vnumber="28">ܘܰܥܢܳܐ ܟ݂ܺܠܺܝܰܪܟܳ݁ܐ ܘܶܐܡܰܪ ܐܶܢܳܐ ܒ݂ܟܶ݁ܣܦ݂ܳܐ ܣܰܓ݂ܺܝܳܐܐ ܩܢܺܝܬܳ݁ܗ ܠܪܽܗ̄ܘܡܳܝܽܘܬܳ݁ܐ ܐܳܡܰܪ ܠܶܗ ܦ݂ܰܘܠܳܘܣ ܐܶܢܳܐ ܕ݂ܶܝܢ ܐܳܦ݁ ܒ݂ܳܗ ܐܶܬ݁ܝܰܠܕ݂ܶܬ݁:</VERS>
      <VERS vnumber="29">ܘܡܶܚܕܳ݁ܐ ܦ݂ܪܰܩܘ ܠܗܽܘܢ ܡܶܢܶܗ ܗܳܢܽܘܢ ܕ݂ܒܳ݁ܥܶܝܢ ܗ̄ܘܰܘ ܠܰܡܢܰܓ݂ܳܕܽ݁ܘܬܶ݁ܗ ܘܰܕ݁ܚܶܠ ܟ݂ܺܠܺܝܰܪܟܳ݁ܐ ܟ݂ܰܕ݁ ܝܺܠܶܦ݁ ܕ݂ܪܽܗ̄ܘܡܳܝܳܐ ܗ̄ܘ ܥܰܠ ܕ݂ܦܰ݁ܟ݁ܪܶܗ ܗ̄ܘܳܐ ܣ݂ ܣ݂:</VERS>
      <VERS vnumber="30">ܘܰܠܝܰܘܡܳܐ ܐ̄ܚܪܺܢܳܐ ܨܒܳ݁ܐ ܗ̄ܘܳܐ ܠܡܶܕ݂ܰܥ ܫܰܪܺܝܪܳܐܝܺܬ݁ ܕ݂ܡܳܢܳܐ ܗ̄ܝ ܩܛܺܓ݁ܪܳܢܽܘܬܳ݁ܐ ܕ݂ܡܰܝܬ݂ܶܝܢ ܗ̄ܘܰܘ ܥܠܰܘܗ̄ܝ ܝܺܗܽܘܕܳ݁ܝܶܐ ܘܰܫܪܳܝܗ̄ܝ ܘܰܦ݁ܩܰܕ݁ ܕ݂ܢܺܐܬܽ݁ܘܢ ܪܰܒ݂ܰܝ ܟ݂ܳܗܢܶܐ ܘܟܽ݁ܠܶܗ ܟ݂ܶܢܫܳܐ ܕ݂ܪܺܫܰܝܗܽܘܢ ܘܰܕ݁ܒܰ݁ܪ ܠܦ݂ܰܘܠܳܘܣ ܘܰܐܚܶܬ݁ ܐܰܩܺܝܡܶܗ ܒ݂ܰܝܢܳܬ݁ܗܽܘܢ:</VERS>
    </CHAPTER>
    <CHAPTER cnumber="23">
      <VERS vnumber="1">ܘܟܰ݁ܕ݁ ܚܳܪ ܦ݂ܰܘܠܳܘܣ ܒ݂ܟܶ݁ܢܫܗܽܘܢ ܐܶܡܰܪ ܓ݂ܰܒ݁ܪܶܐ ܐܰܚܰܝ ܐܶܢܳܐ ܒ݂ܟܽ݁ܠ ܬ݂ܺܐܪܬ݂ܳܐ ܛܳܒ݁ܬܳ݁ܐ ܐܶܬ݂ܕ݂ܰܒ݂ܪܶܬ݁ ܩܕܳ݁ܡ ܐܰܠܳܗܳܐ ܥܕܰ݁ܡܳܐ ܠܝܰܘܡܳܢܳܐ:</VERS>
      <VERS vnumber="2">ܘܚܰܢܰܢܝܳܐ ܟ݂ܳܗܢܳܐ ܦ݂ܩܰܕ݁ ܠܗܳܢܽܘܢ ܕ݂ܩܳܝܡܺܝܢ ܥܰܠ ܓ݂ܶܒ݂ܶܗ ܕ݂ܢܶܡܚܽܘܢܶܗ ܠܦ݂ܰܘܠܳܘܣ ܥܰܠ ܦ݂ܽܘܡܶܗ:</VERS>
      <VERS vnumber="3">ܘܦ݂ܰܘܠܳܘܣ ܐܶܡܰܪ ܠܶܗ ܥܬܺ݁ܝܕ݁ ܗܽ̄ܘ ܐܰܠܳܗܳܐ ܕ݂ܢܶܡܚܶܝܟ݁ ܐܶܣܬܳ݁ܐ ܡܚܰܘܰܪܬ݂ܳܐ ܘܰܐܢ̄ܬ݂ ܝܳܬܶ݁ܒ݁ ܐܰܢ̄ܬ݂ ܕ݂ܳܐܶܢ ܐܰܢ̄ܬ݂ ܠܺܝ ܐܰܝܟ݁ ܕ݂ܰܒ݁ܢܳܡܽܘܣܳܐ ܟ݂ܰܕ݁ ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ ܘܦܳ݁ܩܶܕ݁ ܐܰܢ̄ܬ݂ ܕ݂ܢܶܡܚܽܘܢܳܢܝ:</VERS>
      <VERS vnumber="4">ܘܰܐܝܠܶܝܢ ܕ݂ܩܳܝܡܺܝܢ ܗ̄ܘܰܘ ܬ݂ܰܡܳܢ ܐܳܡܪܺܝܢ ܠܶܗ ܠܟܳ݁ܗܢܳܐ ܕ݂ܰܐܠܳܗܳܐ ܡܨܰܚܶܐ ܐܰܢ̄ܬ݂:</VERS>
      <VERS vnumber="5">ܐܳܡܰܪ ܠܗܽܘܢ ܦ݂ܰܘܠܳܘܣ ܠܳܐ ܝܳܕܰ݁ܥ ܗ̄ܘܺܝܬ݁ ܐܰܚܰܝ ܕ݂ܟܳ݁ܗܢܳܐ ܗ̄ܘ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܰܠܪܺܫܳܐ ܕ݂ܥܰܡܳܟ݁ ܠܳܐ ܬ݂ܠܽܘܛ:</VERS>
      <VERS vnumber="6">ܘܟܰ݁ܕ݁ ܝܺܕܰ݁ܥ ܦ݂ܰܘܠܳܘܣ ܕ݂ܡܶܢܶܗ ܕ݂ܥܰܡܳܐ ܐܺܝܬܰ݁ܘܗ̄ܝ ܕ݂ܙܰܕ݂ܽܘܩܳܝܶܐ ܘܡܶܢܶܗ ܕ݂ܰܦ݁ܪܺܝܫܶܐ ܩܥܳܐ ܗ̄ܘܳܐ ܒ݂ܟܶ݁ܢܫܳܐ ܓ݂ܰܒ݁ܪܶܐ ܐܰܚܰܝ ܐܶܢܳܐ ܦ݂ܪܺܝܫܳܐ ܐ̄ܢܳܐ ܒ݂ܰܪ ܦ݂ܪܺܝܫܶܐ ܘܥܰܠ ܣܰܒ݁ܪܳܐ ܕ݂ܰܩܝܳܡܬ݂ܳܐ ܕ݂ܡܺܝܬܶ݁ܐ ܡܶܬ݂ܕܺ݁ܝܢ ܐ̄ܢܳܐ:</VERS>
      <VERS vnumber="7">ܘܟܰ݁ܕ݁ ܗܳܕܶ݁ܐ ܐܶܡܰܪ ܢܦܰ݁ܠܘ ܚܰܕ݁ ܒ݂ܚܰܕ݁ ܦ݂ܪܺܝܫܶܐ ܘܙܰܕ݂ܽܘܩܳܝܶܐ ܘܶܐܬ݁ܦ݂ܠܶܓ݁ ܥܰܡܳܐ:</VERS>
      <VERS vnumber="8">ܙܰܕ݂ܽܘܩܳܝܶܐ ܓ݂ܶܝܪ ܐܳܡܪܺܝܢ ܕ݂ܠܰܝܬ݂ ܩܝܳܡܬ݂ܳܐ ܘܠܳܐ ܡܰܠܰܐܟܶ݁ܐ ܘܠܳܐ ܪܽܘܚܳܐ ܦ݂ܪܺܝܫܶܐ ܕ݂ܶܝܢ ܡܰܘܕ݂ܶܝܢ ܒ݂ܟܽ݁ܠܗܶܝܢ:</VERS>
      <VERS vnumber="9">ܘܰܗܘܳܐ ܩܳܠܳܐ ܪܰܒ݂ܳܐ ܘܩܳܡܘ ܐ̄ܢܳܫܳܐ ܣܳܦ݁ܪܶܐ ܡܶܢ ܓ݂ܰܒ݂ܳܐ ܕ݂ܰܦ݁ܪܺܝܫܶܐ ܘܢܳܨܶܝܢ ܗ̄ܘܰܘ ܥܰܡܗܽܘܢ ܘܳܐܡܪܺܝܢ ܠܳܐ ܡܶܫܟ݂ܚܺܝܢܰܢ ܡܶܕ݂ܶܡ ܕ݂ܒܺ݁ܝܫ ܒ݂ܗܳܢܳܐ ܓ݂ܰܒ݁ܪܳܐ ܐܶܢ ܕ݂ܶܝܢ ܪܽܘܚܳܐ ܐܰܘ ܡܰܠܰܐܟܳ݁ܐ ܡܰܠܶܠ ܥܰܡܶܗ ܡܳܢܳܐ ܐܺܝܬ݁ ܒ݂ܳܗ ܒ݂ܗܳܕܶ݁ܐ:</VERS>
      <VERS vnumber="10">ܘܟܰ݁ܕ݁ ܗܘܳܐ ܫܓܽ݁ܘܫܝܳܐ ܪܰܒ݂ܳܐ ܒ݂ܰܝܢܳܬ݁ܗܽܘܢ ܕ݂ܚܶܠ ܗ̄ܘܳܐ ܟ݂ܺܠܺܝܰܪܟܳ݁ܐ ܕ݂ܰܠܡܳܐ ܢܦܰ݁ܫܚܽܘܢܶܗ ܠܦ݂ܰܘܠܳܘܣ ܘܰܫܠܰܚ ܠܪܽܗ̄ܘܡܳܝܶܐ ܕ݂ܢܺܐܬܽ݁ܘܢ ܢܶܚܛܦܽ݁ܘܢܶܗ ܡܶܢ ܡܨܰܥܬ݁ܗܽܘܢ ܘܢܰܥܠܽܘܢܶܗ ܠܡܰܫܪܺܝܬܳ݁ܐ:</VERS>
      <VERS vnumber="11">ܘܟܰ݁ܕ݁ ܗܘܳܐ ܠܺܠܝܳܐ ܐܶܬ݁ܚܙܺܝ ܠܶܗ ܡܳܪܰܢ ܠܦ݂ܰܘܠܳܘܣ ܘܶܐܡܰܪ ܠܶܗ ܐܶܬ݁ܚܰܝܰܠ ܡܶܛܽܠ ܕ݂ܰܐܝܟ݁ ܕ݂ܰܐܣܗܶܕ݂ܬ݂ ܥܠܰܝ ܒ݂ܽܐܘܪܺܫܠܶܡ ܗܳܟܰ݁ܢܳܐ ܥܬܺ݁ܝܕ݁ ܐܰܢ̄ܬ݂ ܕ݂ܳܐܦ݁ ܒ݂ܪܽܗ̄ܘܡܺܐ ܬ݂ܰܣܗܶܕ݁: ܣ</VERS>
      <VERS vnumber="12">ܘܟܰ݁ܕ݁ ܗܘܳܐ ܨܰܦ݁ܪܳܐ ܐܶܬ݁ܟ݂ܰܢܰܫܘ ܗ̄ܘܰܘ ܐ̄ܢܳܫܺܝܢ ܡܶܢ ܝܺܗܽܘܕܳ݁ܝܶܐ ܘܰܐܚܪܶܡܘ ܥܠܰܝܗܽܘܢ ܕ݂ܠܳܐ ܢܶܐܟ݁ܠܽܘܢ ܘܠܳܐ ܢܶܫܬ݂ܽܘܢ ܥܕܰ݁ܡܳܐ ܕ݂ܢܶܩܛܠܽܘܢܶܗ ܠܦ݂ܰܘܠܳܘܣ:</VERS>
      <VERS vnumber="13">ܗܳܘܶܝܢ ܗ̄ܘܰܘ ܕ݂ܶܝܢ ܗܳܢܽܘܢ ܕ݂ܰܐܩܺܝܡܘ ܒ݂ܡܰܘܡܳܬܳ݁ܐ ܗܳܢܳܐ ܩܝܳܡܳܐ ܝܰܬ݂ܺܝܪ ܡܶܢ ܐܰܪܒ݂ܥܺܝܢ ܓ݂ܰܒ݁ܪܺܝܢ:</VERS>
      <VERS vnumber="14">ܘܶܐܬ݁ܩܰܪܰܒ݁ܘ ܠܘܳܬ݁ ܟ݂ܳܗܢܶܐ ܘܰܠܘܳܬ݁ ܩܰܫܺܝܫܶܐ ܘܳܐܡܪܺܝܢ ܗ̄ܘܰܘ ܕ݂ܚܶܪܡܳܐ ܐܰܚܪܶܡܢ ܥܠܰܝܢ ܕ݂ܡܶܕ݂ܶܡ ܠܳܐ ܢܶܛܥܰܡ ܥܕܰ݁ܡܳܐ ܕ݂ܢܶܩܛܽܘܠ ܠܦ݂ܰܘܠܳܘܣ:</VERS>
      <VERS vnumber="15">ܘܗܳܫܳܐ ܒ݂ܥܰܘ ܐܰܢ̄ܬ݂ܽܘܢ ܘܪܺܫܶܐ ܕ݂ܰܟ݁ܢܽܘܫܬ݂ܳܐ ܡܶܢ ܟ݂ܺܠܺܝܰܪܟܳ݁ܐ ܕ݂ܢܰܝܬ݂ܶܝܘܗ̄ܝ ܠܘܳܬ݁ܟܽ݁ܘܢ ܐܰܝܟ݁ ܒ݂ܳܥܶܝܢ ܐܢ̄ܬ݂ܽܘܢ ܕ݂ܬܶ݁ܒ݁ܨܽܘܢ ܫܰܪܺܝܪܳܐܝܺܬ݁ ܣܽܘܥܪܳܢܶܗ ܘܰܚܢܰܢ ܡܛܰܝܒܺ݁ܝܢܰܢ ܕ݂ܢܶܩܛܠܺܝܘܗ̄ܝ ܥܰܕ݁ܠܳܐ ܢܶܡܛܶܐ ܠܘܳܬ݁ܟܽ݁ܘܢ:</VERS>
      <VERS vnumber="16">ܘܰܫܡܰܥ ܗ̄ܘܳܐ ܒ݂ܰܪ ܚܳܬܶ݁ܗ ܕ݂ܦ݂ܰܘܠܳܘܣ ܐܳܦ݂ܰܪܣܢܳܐ ܗܳܢܳܐ ܘܥܰܠ ܠܡܰܫܪܺܝܬܳ݁ܐ ܘܒܰ݁ܕ݂ܶܩ ܠܦ݂ܰܘܠܳܘܣ:</VERS>
      <VERS vnumber="17">ܘܫܰܕ݂ܰܪ ܦ݂ܰܘܠܳܘܣ ܩܪܳܐ ܠܚܰܕ݁ ܡܶܢ ܩܶܢܛܪܽܘܢܶܐ ܘܶܐܡܰܪ ܠܶܗ ܐܰܘܒ݂ܶܠ ܠܰܥܠܰܝܡܳܐ ܗܳܢܳܐ ܠܘܳܬ݁ ܟ݂ܺܠܺܝܰܪܟܳ݁ܐ ܐܺܝܬ݁ ܠܶܗ ܓ݂ܶܝܪ ܡܶܕ݂ܶܡ ܕ݂ܢܺܐܡܰܪ ܠܶܗ:</VERS>
      <VERS vnumber="18">ܘܕܰ݁ܒ݁ܪܶܗ ܩܶܢܛܪܽܘܢܳܐ ܠܰܥܠܰܝܡܳܐ ܘܰܐܥܠܶܗ ܠܘܳܬ݁ ܟ݂ܺܠܺܝܰܪܟܳ݁ܐ ܘܶܐܡܰܪ ܦ݂ܰܘܠܳܘܣ ܐܰܣܺܝܪܳܐ ܩܪܳܢܝ ܘܒܳ݁ܥܶܐ ܡܶܢܝ ܕ݂ܰܐܝܬ݂ܶܐ ܗܳܢܳܐ ܥܠܰܝܡܳܐ ܠܘܳܬܳ݁ܟ݁ ܕ݂ܺܐܝܬ݁ ܠܶܗ ܡܶܕ݂ܶܡ ܕ݂ܢܺܐܡܰܪ ܠܳܟ݁:</VERS>
      <VERS vnumber="19">ܘܰܐܚܕ݂ܶܗ ܒ݂ܺܐܝܕܶ݁ܗ ܟ݂ܺܠܺܝܰܪܟܳ݁ܐ ܠܰܥܠܰܝܡܳܐ ܘܢܰܓ݁ܕ݂ܶܗ ܠܚܰܕ݁ ܓ݂ܰܒ݂ܳܐ ܘܰܡܫܰܐܶܠ ܗ̄ܘܳܐ ܠܶܗ ܕ݂ܡܳܢܳܐ ܐܺܝܬ݁ ܠܳܟ݁ ܕ݂ܬܺ݁ܐܡܰܪ ܠܺܝ:</VERS>
      <VERS vnumber="20">ܘܶܐܡܰܪ ܠܶܗ ܥܠܰܝܡܳܐ ܝܺܗܽܘܕܳ݁ܝܶܐ ܐܶܬ݁ܚܰܫܰܒ݁ܘ ܕ݂ܢܶܒ݁ܥܽܘܢ ܡܶܢܳܟ݁ ܕ݂ܬܰ݁ܚܶܬ݁ ܠܦ݂ܰܘܠܳܘܣ ܡܚܳܪ ܠܟܶ݁ܢܫܗܽܘܢ ܐܰܝܟ݁ ܨܳܒܶ݁ܝܢ ܡܶܕ݂ܶܡ ܝܰܬ݂ܺܝܪ ܕ݂ܢܺܐܠܦ݂ܽܘܢ ܡܶܢܶܗ:</VERS>
      <VERS vnumber="21">ܐܰܢ̄ܬ݂ ܗܳܟܺ݁ܝܠ ܠܳܐ ܬ݂ܶܬ݂ܛܦ݂ܺܝܣ ܠܗܽܘܢ ܗܳܐ ܓ݂ܶܝܪ ܝܰܬ݂ܺܝܪ ܡܶܢ ܐܰܪܒ݂ܥܺܝܢ ܓ݂ܰܒ݁ܪܺܝܢ ܡܶܢܗܽܘܢ ܢܳܛܪܺܝܢ ܠܶܗ ܒ݂ܰܟ݁ܡܺܐܢܳܐ ܘܰܐܚܪܶܡܘ ܥܰܠ ܢܰܦ݁ܫܗܽܘܢ ܕ݂ܠܳܐ ܢܶܐܟ݁ܠܽܘܢ ܘܠܳܐ ܢܶܫܬ݂ܽܘܢ ܥܕܰ݁ܡܳܐ ܕ݂ܢܶܩܛܠܽܘܢܶܗ ܘܗܳܐ ܡܛܰܝܒܺ݁ܝܢ ܘܰܡܩܰܘܶܝܢ ܠܫܽܘܘܕ݂ܳܝܳܟ݁:</VERS>
      <VERS vnumber="22">ܘܰܫܪܳܝܗ̄ܝ ܟ݂ܺܠܺܝܰܪܟܳ݁ܐ ܠܰܥܠܰܝܡܳܐ ܟ݂ܰܕ݁ ܦ݂ܰܩܕܶ݁ܗ ܕ݂ܐ̄ܢܳܫ ܠܳܐ ܢܶܕ݂ܰܥ ܕ݂ܗܳܠܶܝܢ ܒ݂ܰܕ݂ܶܩܬ݂ ܠܺܝ:</VERS>
      <VERS vnumber="23">ܘܰܩܪܳܐ ܠܰܬ݁ܪܶܝܢ ܩܶܢܛܪܽܘܢܺܝܢ ܘܶܐܡܰܪ ܠܗܽܘܢ ܙܶܠܘ ܥܰܬ݂ܶܕ݁ܘ ܪܽܗ̄ܘܡܳܝܶܐ ܡܰܐܬܶ݁ܝܢ ܕ݂ܢܺܐܙܽܠ̄ܘܢ ܠܩܶܣܰܪܺܝܰܐ ܘܦܰ݁ܪܳܫܶܐ ܫܰܒ݁ܥܺܝܢ ܘܫܳܕ݁ܝܰܝ ܒ݂ܝܰܡܺܝܢܳܐ ܡܰܐܬܶ݁ܝܢ ܕ݂ܢܶܦ݂ܩܽܘܢ ܡܶܢ ܬ݂ܠܳܬ݁ ܫܳܥܺܝܢ ܒ݂ܠܺܠܝܳܐ:</VERS>
      <VERS vnumber="24">ܛܰܝܶܒ݁ܘ ܕ݂ܶܝܢ ܐܳܦ݁ ܒ݂ܥܺܝܪܳܐ ܐܰܝܟ݁ ܕ݂ܢܰܪܟ݂ܒܽ݁ܘܢ ܠܦ݂ܰܘܠܳܘܣ ܘܰܢܦܰ݁ܠܛܽܘܢܶܗ ܠܘܳܬ݁ ܦ݂ܺܝܠܺܟ݂ܣ ܗܺܓ݁ܡܳܘܢܳܐ:</VERS>
      <VERS vnumber="25">ܘܰܟ݁ܬܰ݁ܒ݁ ܐܶܓ݂ܰܪܬ݂ܳܐ ܝܰܗ̄ܒ݁ ܠܗܽܘܢ ܕ݂ܺܐܝܬ݁ ܒ݂ܳܗ ܗܳܟܰ݁ܢܳܐ:</VERS>
      <VERS vnumber="26">ܩܠܰܘܕܺ݁ܝܳܘܣ ܠܽܘܣܺܝܳܘܣ ܠܦܺ݁ܝܠܺܟ݂ܣ ܗܺܓ݁ܡܽܘܢܳܐ ܢܰܨܺܝܚܳܐ ܫܠܳܡ:</VERS>
      <VERS vnumber="27">ܠܓܰ݁ܒ݁ܪܳܐ ܗܳܢܳܐ ܐܶܚܰܕ݁ܘ ܝܺܗܽܘܕܳ݁ܝܶܐ ܐܰܝܟ݁ ܕ݂ܢܶܩܛܠܽܘܢܶܗ ܘܩܳܡܶܬ݁ ܐܶܢܳܐ ܥܰܡ ܪܽܗ̄ܘܡܳܝܶܐ ܘܦܰ݁ܪܶܩܬ݂ܶܗ ܟ݂ܰܕ݁ ܝܶܠܦ݂ܶܬ݁ ܕ݂ܪܽܗ̄ܘܡܳܝܳܐ ܗ̄ܘ:</VERS>
      <VERS vnumber="28">ܘܟܰ݁ܕ݁ ܒ݂ܳܥܶܐ ܗ̄ܘܺܝܬ݁ ܠܡܶܕ݂ܰܥ ܥܶܠܬܳ݁ܐ ܕ݂ܡܶܛܽܠܳܬܳ݁ܗ ܪܳܫܶܝܢ ܗ̄ܘܰܘ ܠܶܗ ܐܰܚܶܬ݂ܬ݂ܶܗ ܠܟܶ݁ܢܫܗܽܘܢ:</VERS>
      <VERS vnumber="29">ܘܶܐܫܟ݂ܚܶܬ݁ ܕ݂ܥܰܠ ܙܺܛܺܡܶܐ ܕ݂ܢܳܡܽܘܣܗܽܘܢ ܪܳܫܶܝܢ ܗ̄ܘܰܘ ܠܶܗ ܘܥܶܠܬܳ݁ܐ ܕ݂ܫܳܘܝܳܐ ܠܰܐܣܽܘܪܶܐ ܐܰܘ ܠܡܰܘܬ݂ܳܐ ܠܰܝܬ݂ ܗ̄ܘܳܐ ܠܘܳܬܶ݁ܗ:</VERS>
      <VERS vnumber="30">ܘܟܰ݁ܕ݁ ܐܶܬ݁ܒ݂ܰܕ݂ܰܩ ܠܺܝ ܢܶܟ݁ܠܳܐ ܒ݂ܰܟ݁ܡܺܐܢܳܐ ܕ݂ܰܥܒܰ݁ܕ݁ܘ ܥܠܰܘܗ̄ܝ ܝܺܗܽܘܕܳ݁ܝܶܐ ܡܶܚܕܳ݁ܐ ܫܰܕ݂ܰܪܬ݂ܶܗ ܠܘܳܬܳ݁ܟ݁ ܘܦܰ݁ܩܕܶ݁ܬ݁ ܠܰܩܛܺܓ݁ܪܳܢܰܘܗ̄ܝ ܕ݂ܢܺܐܬܽ݁ܘܢ ܘܢܺܐܡܪܽܘܢ ܥܰܡܶܗ ܩܕܳ݁ܡܰܝܟְ݂ ܗܘܺܝ ܚܠܺܝܡ: ܣ</VERS>
      <VERS vnumber="31">ܗܳܝܕ݂ܶܝܢ ܪܽܗ̄ܘܡܳܝܶܐ ܐܰܝܟ݁ ܕ݂ܶܐܬ݁ܦ݂ܰܩܰܕ݁ܘ ܕ݂ܰܒ݁ܪܽܘܗ̄ܝ ܠܦ݂ܰܘܠܳܘܣ ܒ݂ܠܺܠܝܳܐ ܘܰܐܝܬ݂ܝܽܘܗ̄ܝ ܠܰܐܢܛܺܝܦ݂ܰܛܪܳܣ ܡܕܺ݁ܝܢ̄ܬ݂ܳܐ:</VERS>
      <VERS vnumber="32">ܘܰܠܝܰܘܡܳܐ ܐ̄ܚܪܺܢܳܐ ܫܪܰܘ ܦ݂ܰܪܳܫܶܐ ܠܪܰܓ݂ܳܠܶܐ ܚܰܒ݁ܪܰܝܗܽܘܢ ܕ݂ܢܶܗܦ݂ܟܽ݁ܘܢ ܠܡܰܫܪܺܝܬܳ݁ܐ:</VERS>
      <VERS vnumber="33">ܘܰܐܝܬ݂ܝܽܘܗ̄ܝ ܠܩܶܣܰܪܺܝܰܐ ܘܝܰܗ̄ܒ݁ܘ ܐܶܓ݂ܰܪܬ݂ܳܐ ܠܗܺܓ݁ܡܳܘܢܳܐ ܘܰܐܩܺܝܡܽܘܗ̄ܝ ܩܕܳ݁ܡܰܘܗ̄ܝ ܠܦ݂ܰܘܠܳܘܣ:</VERS>
      <VERS vnumber="34">ܘܟܰ݁ܕ݁ ܩܪܳܐ ܐܶܓ݂ܰܪܬ݂ܳܐ ܡܫܰܐܶܠ ܗ̄ܘܳܐ ܠܶܗ ܕ݂ܡܶܢ ܐܰܝܕܳ݁ܐ ܗܽܘܦ݂ܰܪܟܺ݁ܝܰܐ ܐܺܝܬܰ݁ܘܗ̄ܝ ܘܟܰ݁ܕ݁ ܝܺܠܶܦ݁ ܕ݂ܡܶܢ ܩܺܝܠܺܝܩܺܝܰܐ:</VERS>
      <VERS vnumber="35">ܐܶܡܰܪ ܠܶܗ ܫܳܡܰܥ ܐ̄ܢܳܐ ܠܳܟ݁ ܡܳܐ ܕ݂ܶܐܬܰ݁ܘ ܩܛܺܓ݁ܪܳܢܰܝܟְ݂ ܘܰܦ݁ܩܰܕ݁ ܕ݂ܢܶܛܪܽܘܢܶܗ ܒ݂ܰܦ݂ܪܶܛܳܘܪܺܝܳܢ ܕ݂ܗܶܪܳܘܕܶ݁ܣ ܣ݂ ܣ݂:</VERS>
    </CHAPTER>
    <CHAPTER cnumber="24">
      <VERS vnumber="1">ܘܡܶܢ-ܒ݂ܳܬܰ݁ܪ ܝܰܘܡܳܬܳ݁ܐ ܚܰܡܫܳܐ ܢܚܶܬ݁ ܚܰܢܰܢܝܳܐ ܪܰܒ݂ ܟ݂ܳܗܢܶܐ ܥܰܡ ܩܰܫܺܝܫܶܐ ܘܥܰܡ ܛܶܪܛܽܠܳܘܣ ܪܗܺܛܪܳܐ ܘܰܐܘܕ݂ܰܥܘ ܠܗܺܓ݁ܡܳܘܢܳܐ ܥܰܠ ܦ݂ܰܘܠܳܘܣ:</VERS>
      <VERS vnumber="2">ܘܟܰ݁ܕ݁ ܐܶܬ݁ܩܪܺܝ ܐܰܩܶܦ݁ ܗ̄ܘܳܐ ܛܶܪܛܽܠܳܘܣ ܡܩܰܛܪܶܓ݁ ܠܶܗ ܘܳܐܡܰܪ ܒ݂ܣܽܘܓܳ݁ܐܐ ܕ݂ܫܰܝܢܳܐ ܥܳܡܪܺܝܢܰܢ ܡܶܛܽܠܳܬܳ݁ܟ݁ ܘܬܰ݁ܩܢܳܬܳ݁ܐ ܣܰܓ݂ܺܝܳܐܬܳ݁ܐ ܗ̄ܘܰܝ ܠܥܰܡܳܐ ܗܳܢܳܐ ܒ݂ܰܫܩܳܠ ܛܰܥܢܳܟ݁:</VERS>
      <VERS vnumber="3">ܘܟܽ݁ܠܰܢ ܒ݂ܟܽ݁ܠ ܕ݂ܽܘܟְ݂ ܡܩܰܒ݂ܠܺܝܢܰܢ ܛܰܝܒ݂ܽܘܬܳ݁ܟ݁ ܢܰܨܺܝܚܳܐ ܦ݂ܺܝܠܺܟ݂ܣ:</VERS>
      <VERS vnumber="4">ܕ݂ܠܳܐ ܕ݂ܶܝܢ ܢܰܠܶܐܝܟ݁ ܒ݂ܣܰܓ݂ܺܝܳܐܬܳ݁ܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܕ݂ܬܶ݁ܫܡܰܥ ܠܡܰܟ݂ܺܝܟܽ݁ܘܬܰ݁ܢ ܒ݂ܦܳ݁ܣܺܝܩܳܬܳ݁ܐ:</VERS>
      <VERS vnumber="5">ܐܶܫܟ݂ܰܚܢ ܓ݂ܶܝܪ ܠܓܰ݁ܒ݁ܪܳܐ ܗܳܢܳܐ ܕ݂ܺܐܝܬܰ݁ܘܗ̄ܝ ܡܫܰܚܛܳܢܳܐ ܘܰܡܥܺܝܪ ܫܓܽ݁ܘܫܝܳܐ ܠܟܽ݁ܠܗܽܘܢ ܝܺܗܽܘܕܳ݁ܝܶܐ ܕ݂ܰܒ݁ܟܽ݁ܠܳܗ ܐܰܪܥܳܐ ܪܺܫܳܐ ܗ̄ܘ ܓ݂ܶܝܪ ܕ݂ܝܽܘܠܦ݂ܳܢܳܐ ܕ݂ܢܳܨܪܳܝܶܐ:</VERS>
      <VERS vnumber="6">ܘܰܠܗܰܝܟ݂ܠܰܢ ܨܒܳ݁ܐ ܠܰܡܣܰܝܳܒܽ݁ܘ ܘܟܰ݁ܕ݁ ܐܶܚܰܕ݁ܢܳܝܗ̄ܝ ܒ݂ܥܰܝܢ ܕ݂ܰܢܕܽ݁ܘܢܺܝܘܗ̄ܝ ܐܰܝܟ݁ ܕ݂ܰܒ݁ܢܳܡܽܘܣܰܢ:</VERS>
      <VERS vnumber="7">ܐܶܬܳ݁ܐ ܕ݂ܶܝܢ ܠܽܘܣܺܝܳܘܣ ܟ݂ܺܠܺܝܰܪܟܳ݁ܐ ܘܒܰ݁ܩܛܺܝܪܳܐ ܣܰܓ݂ܺܝܳܐܐ ܡܶܢ ܐܺܝܕܰ݁ܝܢ ܐܰܥܕ݂ܝܶܗ ܘܠܳܟ݁ ܫܰܕ݂ܪܶܗ:</VERS>
      <VERS vnumber="8">ܘܰܦ݁ܩܰܕ݁ ܠܰܩܛܺܪܓܳ݁ܢܰܘܗ̄ܝ ܕ݂ܢܺܐܬܽ݁ܘܢ ܠܘܳܬܳ݁ܟ݁ ܘܡܶܫܟ݂ܰܚ ܐܰܢ̄ܬ݂ ܟ݂ܰܕ݁ ܡܫܰܐܶܠ ܐܰܢ̄ܬ݂ ܠܶܗ ܕ݂ܬܺ݁ܐܠܰܦ݁ ܡܶܢܶܗ ܥܰܠ ܟ݂ܽܠܗܶܝܢ ܗܳܠܶܝܢ ܕ݂ܰܡܩܰܛܪܓܺ݁ܝܢܰܢ ܠܶܗ:</VERS>
      <VERS vnumber="9">ܐܰܪܺܝܒ݁ܘ ܕ݂ܶܝܢ ܥܠܰܘܗ̄ܝ ܐܳܦ݁ ܗܶܢܽܘܢ ܝܺܗܽܘܕܳ݁ܝܶܐ ܟ݂ܰܕ݁ ܐܳܡܪܺܝܢ ܕ݂ܗܳܠܶܝܢ ܗܳܟܰ݁ܢܳܐ ܐܶܢܶܝܢ: ܣ</VERS>
      <VERS vnumber="10">ܘܰܪܡܰܙ ܗܺܓ݁ܡܽܘܢܳܐ ܠܦ݂ܰܘܠܳܘܣ ܕ݂ܰܢܡܰܠܶܠ ܘܰܥܢܳܐ ܦ݂ܰܘܠܳܘܣ ܘܶܐܡܰܪ ܡܶܢ ܫܢܰܝܳܐ ܣܰܓ݂ܺܝܳܐܬܳ݁ܐ ܝܳܕܰ݁ܥ ܐ̄ܢܳܐ ܕ݂ܺܐܝܬܰ݁ܝܟְ݂ ܕ݂ܰܝܳܢܳܐ ܕ݂ܥܰܡܳܐ ܗܳܢܳܐ ܘܡܶܛܽܠ ܗܳܢܳܐ ܚܳܕ݁ܝܳܐܝܺܬ݁ ܢܳܦܶ݁ܩ ܐ̄ܢܳܐ ܪܽܘܚܳܐ ܥܰܠ ܐܰܦ݂ܰܝ ܢܰܦ݁ܫܝ:</VERS>
      <VERS vnumber="11">ܟ݂ܰܕ݁ ܡܶܫܟ݂ܰܚ ܐܰܢ̄ܬ݂ ܠܡܶܕ݂ܰܥ ܕ݂ܠܰܝܬ݂ ܠܺܝ ܝܰܬ݂ܺܝܪ ܡܶܢ ܬ݂ܪܶܥܣܰܪ ܝܰܘܡܺܝܢ ܕ݂ܣܶܠܩܶܬ݁ ܠܽܐܘܪܺܫܠܶܡ ܠܡܶܣܓ݂ܰܕ݁:</VERS>
      <VERS vnumber="12">ܘܠܳܐ ܐܶܫܟ݂ܚܽܘܢܝ ܕ݂ܰܡܡܰܠܶܠ ܐ̄ܢܳܐ ܥܰܡ ܐ̄ܢܳܫ ܒ݂ܗܰܝܟ݂ܠܳܐ ܘܳܐܦ݁ܠܳܐ ܟ݂ܶܢܫܳܐ ܕ݂ܟܳ݁ܢܶܫ ܐ̄ܢܳܐ ܠܳܐ ܒ݂ܰܟ݁ܢܽܘܫܬ݂ܗܽܘܢ ܘܠܳܐ ܒ݂ܰܡܕܺ݁ܝܢ̄ܬ݂ܳܐ:</VERS>
      <VERS vnumber="13">ܘܠܳܐ ܕ݂ܰܢܚܰܘܽܘܢ ܡܳܛܝܳܐ ܒ݂ܺܐܝܕܰ݁ܝܗܽܘܢ ܩܕܳ݁ܡܰܝܟְ݂ ܥܰܠ ܡܶܕ݂ܶܡ ܕ݂ܗܳܫܳܐ ܡܩܰܛܪܓܺ݁ܝܢ ܠܺܝ:</VERS>
      <VERS vnumber="14">ܒ݂ܪܰܡ ܕ݂ܶܝܢ ܗܳܕܶ݁ܐ ܡܰܘܕ݂ܶܐ ܐ̄ܢܳܐ ܕ݂ܒܶ݁ܗ ܒ݂ܗܳܢܳܐ ܝܽܘܠܦ݂ܳܢܳܐ ܕ݂ܳܐܡܪܺܝܢ ܒ݂ܶܗ ܦ݂ܳܠܰܚ ܐ̄ܢܳܐ ܠܰܐܠܳܗܳܐ ܕ݂ܰܐܒܳ݁ܗܰܝ ܟ݂ܰܕ݁ ܡܗܰܝܡܶܢ ܐ̄ܢܳܐ ܠܟܽ݁ܠܗܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܢܳܡܽܘܣܳܐ ܘܒܰ݁ܢܒܺ݁ܝܶܐ:</VERS>
      <VERS vnumber="15">ܘܟܰ݁ܕ݁ ܐܺܝܬ݁ ܠܺܝ ܣܰܒ݁ܪܳܐ ܥܰܠ ܐܰܠܳܗܳܐ ܐܰܝܢܳܐ ܕ݂ܳܐܦ݁ ܗܶܢܽܘܢ ܗܳܠܶܝܢ ܡܣܰܒ݂ܪܺܝܢ ܕ݂ܰܥܬܺ݁ܝܕܳ݁ܐ ܕ݂ܬܶ݁ܗܘܶܐ ܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܟܺ݁ܐܢܶܐ ܘܰܕ݁ܥܰܘܳܠܶܐ:</VERS>
      <VERS vnumber="16">ܡܶܛܽܠ ܗܳܢܳܐ ܐܳܦ݁ ܥܳܡܶܠ ܐ̄ܢܳܐ ܕ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܬ݂ܶܗܘܶܐ ܠܺܝ ܩܕܳ݁ܡ ܐܰܠܳܗܳܐ ܘܰܩܕܳ݁ܡ ܒ݂ܢܰܝ ܐ̄ܢܳܫܳܐ ܐܰܡܺܝܢܳܐܝܺܬ݁:</VERS>
      <VERS vnumber="17">ܠܰܫܢܺܝܢ ܕ݂ܶܝܢ ܣܰܓ݂ܺܝܳܐܢ ܐܶܬܺ݁ܝܬ݁ ܠܘܳܬ݁ ܒ݂ܢܰܝ ܥܰܡܳܐ ܕ݂ܺܝܠܝ ܕ݂ܶܐܬ݂ܶܠ ܙܶܕ݁ܩܬܳ݁ܐ ܘܶܐܩܰܪܶܒ݁ ܩܽܘܪܒ݂ܳܢܳܐ:</VERS>
      <VERS vnumber="18">ܘܶܐܫܟ݂ܚܽܘܢܝ ܗܳܠܶܝܢ ܒ݂ܗܰܝܟ݂ܠܳܐ ܟ݂ܰܕ݁ ܡܕܰ݁ܟ݂ܰܝ ܐ̄ܢܳܐ ܠܳܐ ܥܰܡ ܟ݂ܶܢܫܳܐ ܐܳܦ݁ܠܳܐ ܒ݂ܰܫܓܽ݁ܘܫܝܳܐ:</VERS>
      <VERS vnumber="19">ܐܶܠܳܐ ܐܶܢ ܕ݂ܰܫܓܰ݁ܫܘ ܐ̄ܢܳܫܺܝܢ ܝܺܗܽܘܕܳ݁ܝܶܐ ܕ݂ܶܐܬܰ݁ܘ ܡܶܢ ܐܰܣܺܝܰܐ ܐܰܝܠܶܝܢ ܕ݂ܘܳܠܶܐ ܗ̄ܘܳܐ ܕ݂ܰܢܩܽܘܡܽܘܢ ܥܰܡܝ ܩܕܳ݁ܡܰܝܟְ݂ ܘܰܢܩܰܛܪܓܽ݁ܘܢ ܡܶܕ݂ܶܡ ܕ݂ܺܐܝܬ݁ ܠܗܽܘܢ:</VERS>
      <VERS vnumber="20">ܐܰܘ ܗܶܢܽܘܢ ܗܳܠܶܝܢ ܢܺܐܡܪܽܘܢ ܡܳܢܳܐ ܐܶܫܟ݂ܰܚܘ ܒ݂ܺܝ ܣܰܟ݁ܠܽܘܬܳ݁ܐ ܟ݂ܰܕ݁ ܩܳܡܶܬ݁ ܩܕܳ݁ܡ ܟ݂ܶܢܫܗܽܘܢ:</VERS>
      <VERS vnumber="21">ܐܶܠܳܐ ܐܶܢ ܗܳܕܶ݁ܐ ܚܕܳ݁ܐ ܡܶܠܬܳ݁ܐ ܕ݂ܰܩܥܺܝܬ݁ ܟ݂ܰܕ݁ ܩܳܐܶܡ ܐ̄ܢܳܐ ܒ݂ܰܝܢܳܬ݁ܗܽܘܢ ܕ݂ܥܰܠ ܩܝܳܡܬ݂ܳܐ ܕ݂ܡܺܝܬܶ݁ܐ ܡܶܬ݂ܕܺ݁ܝܢ ܐ̄ܢܳܐ ܝܰܘܡܳܢܳܐ ܩܕܳ݁ܡܰܝܟ݂ܽܘܢ:</VERS>
      <VERS vnumber="22">ܦ݂ܺܝܠܺܟ݂ܣ ܕ݂ܶܝܢ ܡܶܛܽܠ ܕ݂ܝܳܕܰ݁ܥ ܗ̄ܘܳܐ ܠܳܗ ܠܽܐܘܪܚܳܐ ܗܳܕܶ݁ܐ ܡܰܠܝܳܐܝܺܬ݁ ܬ݂ܰܗܺܝ ܐܶܢܽܘܢ ܟ݂ܰܕ݁ ܐܳܡܰܪ ܕ݂ܡܳܐ ܕ݂ܶܐܬܳ݁ܐ ܟ݂ܺܠܺܝܰܪܟܳ݁ܐ ܫܳܡܰܥ ܐ̄ܢܳܐ ܒ݂ܰܝܢܳܬ݁ܟܽ݁ܘܢ:</VERS>
      <VERS vnumber="23">ܘܰܦ݁ܩܰܕ݁ ܠܩܶܢܛܪܽܘܢܳܐ ܕ݂ܢܶܛܪܺܝܘܗ̄ܝ ܠܦ݂ܰܘܠܳܘܣ ܒ݂ܰܢܝܳܚܳܐ ܘܰܕ݁ܠܳܐ ܐ̄ܢܳܫ ܡܶܢ ܝܳܕܽ݁ܘܥܰܘܗ̄ܝ ܢܶܬ݁ܟ݂ܠܶܐ ܕ݂ܢܶܗܘܶܐ ܡܫܰܡܶܫ ܠܶܗ: ܣ</VERS>
      <VERS vnumber="24">ܘܡܶܢ-ܒ݂ܳܬܰ݁ܪ ܩܰܠܺܝܠ ܝܰܘܡܳܬܳ݁ܐ ܫܰܕ݂ܰܪ ܦ݂ܺܝܠܺܟ݂ܣ ܘܕܽ݁ܘܪܣܺܠܰܐ ܐܰܢ̄ܬ݂ܬܶ݁ܗ ܕ݂ܺܐܝܬܶ݁ܝܗ ܗ̄ܘܳܬ݁ ܝܺܗܽܘܕܳ݁ܝܬ݂ܳܐ ܘܰܩܪܰܘ ܠܶܗ ܠܦ݂ܰܘܠܳܘܣ ܘܰܫܡܰܥܘ ܡܶܢܶܗ ܥܰܠ ܗܰܝܡܳܢܽܘܬܳ݁ܐ ܕ݂ܰܡܫܺܝܚܳܐ:</VERS>
      <VERS vnumber="25">ܘܟܰ݁ܕ݁ ܡܡܰܠܶܠ ܥܰܡܗܽܘܢ ܥܰܠ ܙܰܕ݂ܺܝܩܽܘܬܳ݁ܐ ܘܥܰܠ ܩܰܕ݂ܺܝܫܽܘܬܳ݁ܐ ܘܥܰܠ ܕ݂ܺܝܢܳܐ ܕ݂ܰܥܬܺ݁ܝܕ݁ ܐܶܬ݁ܡܠܺܝ ܕ݂ܶܚܠܬܳ݁ܐ ܦ݂ܺܝܠܺܟ݂ܣ ܘܶܐܡܰܪ ܕ݂ܗܳܫܳܐ ܙܶܠ ܘܶܐܡܰܬ݁ܝ ܕ݂ܢܶܗܘܶܐ ܠܺܝ ܐܰܬ݁ܪܳܐ ܐܶܫܰܕ݂ܰܪ ܒ݂ܳܬ݁ܪܳܟ݁:</VERS>
      <VERS vnumber="26">ܣܳܒܰ݁ܪ ܗ̄ܘܳܐ ܓ݂ܶܝܪ ܕ݂ܫܽܘܚܕ݂ܳܐ ܡܶܬܺ݁ܝܗܶܒ݁ ܗ̄ܘܳܐ ܠܶܗ ܡܶܢ ܦ݂ܰܘܠܳܘܣ ܡܶܛܽܠ ܗܳܕܶ݁ܐ ܐܳܦ݁ ܐܰܡܺܝܢܳܐܝܺܬ݁ ܡܫܰܕ݂ܰܪ ܗ̄ܘܳܐ ܡܰܝܬ݂ܶܐ ܠܶܗ ܘܰܡܡܰܠܶܠ ܥܰܡܶܗ:</VERS>
      <VERS vnumber="27">ܘܟܰ݁ܕ݁ ܡܰܠܺܝ ܠܶܗ ܬ݂ܰܪܬ݂ܶܝܢ ܫܢܺܝܢ ܐ̄ܚܪܺܢܳܐ ܗܺܓ݁ܡܽܘܢܳܐ ܐܶܬܳ݁ܐ ܗ̄ܘܳܐ ܠܕܽ݁ܘܟ݂ܬܶ݁ܗ ܕ݂ܡܶܬ݁ܩܪܶܐ ܗ̄ܘܳܐ ܦ݂ܳܪܩܺܝܳܘܣ ܦܺ݁ܗ̄ܣܛܳܘܣ ܦ݂ܺܝܠܺܟ݂ܣ ܕ݂ܶܝܢ ܐܰܝܟ݁ ܕ݂ܢܶܥܒ݂ܶܕ݁ ܛܰܝܒ݂ܽܘܬܳ݁ܐ ܒ݂ܺܝܗܽܘܕܳ݁ܝܶܐ ܫܰܒ݁ܩܶܗ ܠܦ݂ܰܘܠܳܘܣ ܟ݂ܰܕ݁ ܐܰܣܺܝܪ:</VERS>
    </CHAPTER>
    <CHAPTER cnumber="25">
      <VERS vnumber="1">ܘܟܰ݁ܕ݁ ܐܶܬܳ݁ܐ ܦ݂ܺܗ̄ܣܛܳܘܣ ܠܩܶܣܰܪܺܝܰܐ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܣܠܶܩ ܠܽܐܘܪܺܫܠܶܡ:</VERS>
      <VERS vnumber="2">ܘܰܐܘܕ݂ܥܽܘܗ̄ܝ ܪܰܒ݂ܰܝ ܟ݂ܳܗܢܶܐ ܘܪܺܫܶܐ ܕ݂ܺܝܗܽܘܕܳ݁ܝܶܐ ܥܰܠ ܦ݂ܰܘܠܳܘܣ ܘܒܳ݁ܥܶܝܢ ܗ̄ܘܰܘ ܡܶܢܶܗ:</VERS>
      <VERS vnumber="3">ܟ݂ܰܕ݁ ܫܳܐܠܺܝܢ ܠܶܗ ܗܳܕܶ݁ܐ ܛܰܝܒ݂ܽܘܬܳ݁ܐ ܕ݂ܰܢܫܰܕ݂ܰܪ ܢܰܝܬ݂ܶܝܘܗ̄ܝ ܠܽܐܘܪܺܫܠܶܡ ܟ݂ܰܕ݁ ܥܳܒ݁ܕ݂ܺܝܢ ܗ̄ܘܰܘ ܟ݂ܡܺܐܢܶܐ ܒ݂ܽܐܘܪܚܳܐ ܕ݂ܢܶܩܛܠܽܘܢܳܝܗ̄ܝ:</VERS>
      <VERS vnumber="4">ܘܦܺ݁ܗ̄ܣܛܳܘܣ ܦ݂ܰܢܺܝ ܦܶ݁ܬ݁ܓܳ݁ܡܳܐ ܕ݂ܦ݂ܰܘܠܳܘܣ ܡܶܬ݁ܢܛܰܪ ܒ݂ܩܶܣܰܪܺܝܰܐ ܘܶܐܢܳܐ ܡܣܰܪܗܰܒ݁ ܐ̄ܢܳܐ ܕ݂ܶܐܚܙܽܘܩ:</VERS>
      <VERS vnumber="5">ܐܰܝܠܶܝܢ ܗܳܟܺ݁ܝܠ ܕ݂ܺܐܝܬ݁ ܒ݂ܟܽ݁ܘܢ ܕ݂ܡܳܛܝܳܐ ܒ݂ܺܐܝܕܰ݁ܝܗܽܘܢ ܢܶܚܬܽ݁ܘܢ ܥܰܡܰܢ ܘܥܰܠ ܟ݂ܽܠ ܣܰܟ݁ܠܽܘ ܕ݂ܺܐܝܬ݁ ܒ݂ܶܗ ܒ݂ܓܰ݁ܒ݁ܪܳܐ ܢܩܰܛܪܓܽ݁ܘܢ:</VERS>
      <VERS vnumber="6">ܘܟܰ݁ܕ݁ ܗܘܳܐ ܬ݂ܰܡܳܢ ܝܰܘܡܳܬܳ݁ܐ ܬ݂ܡܳܢܝܳܐ ܐܰܘ ܥܶܣܪܳܐ ܢܚܶܬ݁ ܠܶܗ ܠܩܶܣܰܪܺܝܰܐ ܣ ܘܰܠܝܰܘܡܳܐ ܐ̄ܚܪܺܢܳܐ ܝܺܬܶ݁ܒ݁ ܥܰܠ ܒ݂ܺܝܡ ܘܰܦ݁ܩܰܕ݁ ܕ݂ܢܰܝܬ݂ܽܘܢ ܠܦ݂ܰܘܠܳܘܣ:</VERS>
      <VERS vnumber="7">ܘܟܰ݁ܕ݁ ܐܶܬܳ݁ܐ ܚܰܕ݁ܪܽܘܗ̄ܝ ܝܺܗܽܘܕܳ݁ܝܶܐ ܕ݂ܰܢܚܶܬ݁ܘ ܡܶܢ ܐܽܘܪܺܫܠܶܡ ܘܪܺܫܶܐ ܣܰܓ݂ܺܝܶܐܐ ܘܰܩܫܰܝܳܐ ܡܰܝܬ݂ܶܝܢ ܗ̄ܘܰܘ ܒ݂ܳܬ݁ܪܶܗ ܐܰܝܠܶܝܢ ܕ݂ܠܳܐ ܡܶܫܟ݂ܚܺܝܢ ܗ̄ܘܰܘ ܕ݂ܰܢܚܰܘܽܘܢ:</VERS>
      <VERS vnumber="8">ܘܟܰ݁ܕ݁ ܦ݂ܰܘܠܳܘܣ ܢܳܦܶ݁ܩ ܗ̄ܘܳܐ ܪܽܘܚܳܐ ܕ݂ܠܳܐ ܐܰܣܟ݂ܶܠ ܡܶܕ݂ܶܡ ܠܳܐ ܒ݂ܢܳܡܽܘܣܳܐ ܕ݂ܺܝܗܽܘܕܳ݁ܝܶܐ ܘܠܳܐ ܒ݂ܗܰܝܟ݂ܠܳܐ ܘܠܳܐ ܒ݂ܩܶܣܰܪ:</VERS>
      <VERS vnumber="9">ܦ݂ܺܗ̄ܣܛܳܘܣ ܕ݂ܶܝܢ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܢܰܪܫܶܐ ܛܰܝܒ݂ܽܘܬܳ݁ܐ ܒ݂ܺܝܗܽܘܕܳ݁ܝܶܐ ܐܶܡܰܪ ܠܶܗ ܠܦ݂ܰܘܠܳܘܣ ܨܳܒܶ݁ܐ ܐܰܢ̄ܬ݂ ܕ݂ܬܶ݁ܣܰܩ ܠܽܐܘܪܺܫܠܶܡ ܘܬܰ݁ܡܳܢ ܥܰܠ ܗܳܠܶܝܢ ܬ݂ܶܬ݂ܕܺ݁ܝܢ ܩܕܳ݁ܡܰܝ:</VERS>
      <VERS vnumber="10">ܥܢܳܐ ܦ݂ܰܘܠܳܘܣ ܘܶܐܡܰܪ ܥܰܠ ܒ݂ܺܝܡ ܕ݂ܩܶܣܰܪ ܩܳܐܶܡ ܐ̄ܢܳܐ ܗܳܪܟ݂ܳܐ ܗܽܘ ܙܳܕܶ݁ܩ ܠܺܝ ܠܡܶܬ݂ܕܳ݁ܢܽܘ ܠܳܐ ܡܶܕ݂ܶܡ ܚܛܺܝܬ݁ ܠܺܝܗܽܘܕܳ݁ܝܶܐ ܐܰܝܟ݁ ܕ݂ܳܐܦ݁ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂:</VERS>
      <VERS vnumber="11">ܘܶܐܢ ܣܰܟ݁ܠܽܘܬܳ݁ܐ ܥܒܺ݁ܝܕܳ݁ܐ ܠܺܝ ܐܰܘ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܠܳܐ ܡܶܫܬ݂ܶܐܠ ܐ̄ܢܳܐ ܡܶܢ ܡܰܘܬ݂ܳܐ ܐܶܢ ܕ݂ܶܝܢ ܠܰܝܬ݂ ܡܶܕ݂ܶܡ ܨܶܐܕܰ݁ܝ ܡܶܢ ܗܳܠܶܝܢ ܕ݂ܰܡܩܰܛܪܓܺ݁ܝܢ ܠܺܝ ܠܳܐ ܐ̄ܢܳܫ ܝܳܗܶܒ݁ ܠܺܝ ܠܗܽܘܢ ܡܰܘܗܒܰ݁ܬ݁ ܒ݂ܓܶ݁ܢܰܘܗ̄ܝ ܕ݂ܩܶܣܰܪ ܩܳܪܶܐ ܐ̄ܢܳܐ:</VERS>
      <VERS vnumber="12">ܗܳܝܕ݂ܶܝܢ ܦ݂ܺܗ̄ܣܛܳܘܣ ܡܰܠܶܠ ܥܰܡ ܒ݂ܢܰܝ ܡܶܠܟ݂ܶܗ ܘܶܐܡܰܪ ܒ݂ܓܶ݁ܢ ܩܶܣܰܪ ܩܪܰܝܬ݂ ܠܘܳܬ݁ ܩܶܣܰܪ ܐܳܙܶܠ ܐܰܢ̄ܬ݂ ܣ݂ ܣ݂:</VERS>
      <VERS vnumber="13">ܘܟܰ݁ܕ݁ ܗܘܰܘ ܝܰܘܡܳܬܳ݁ܐ ܢܚܶܬ݁ ܐܰܓ݁ܪܺܦ݂ܰܘܣ ܡܰܠܟ݂ܳܐ ܘܒܶ݁ܪܢܺܝܩܺܐ ܠܩܶܣܰܪܺܝܰܐ ܕ݂ܢܶܫܶܐܠܽܘܢ ܫܠܳܡܶܗ ܕ݂ܦܺ݁ܗ̄ܣܛܳܘܣ:</VERS>
      <VERS vnumber="14">ܘܟܰ݁ܕ݁ ܗܘܰܘ ܠܘܳܬܶ݁ܗ ܝܰܘܡܳܬܳ݁ܐ ܐܶܫܬ݂ܰܥܺܝ ܦ݂ܺܗ̄ܣܛܳܘܣ ܠܡܰܠܟ݂ܳܐ ܕ݂ܺܝܢܶܗ ܕ݂ܦ݂ܰܘܠܳܘܣ ܟ݂ܰܕ݁ ܐܳܡܰܪ ܓ݂ܰܒ݁ܪܳܐ ܚܰܕ݁ ܐܰܣܺܝܪܳܐ ܐܶܫܬ݂ܒܶ݁ܩ ܡܶܢ ܐܺܝܕܰ݁ܝ ܦ݂ܺܝܠܺܟ݂ܣ:</VERS>
      <VERS vnumber="15">ܘܟܰ݁ܕ݁ ܗܘܺܝܬ݁ ܒ݂ܽܐܘܪܺܫܠܶܡ ܐܰܘܕ݂ܰܥܘ ܠܺܝ ܥܠܰܘܗ̄ܝ ܪܰܒ݂ܰܝ ܟ݂ܳܗܢܶܐ ܘܩܰܫܺܝܫܶܐ ܕ݂ܺܝܗܽܘܕܳ݁ܝܶܐ ܘܰܒ݁ܥܰܘ ܕ݂ܶܐܥܒ݂ܶܕ݁ ܠܗܽܘܢ ܕ݂ܺܝܢܳܐ ܡܶܢܶܗ:</VERS>
      <VERS vnumber="16">ܘܶܐܡܪܶܬ݁ ܠܗܽܘܢ ܕ݂ܠܰܝܬ݂ ܥܝܳܕܳ݁ܐ ܠܪܽܗ̄ܘܡܳܝܶܐ ܕ݂ܢܶܬ݂ܠܽܘܢ ܒ݂ܰܪܢܳܫܳܐ ܡܰܘܗܒܰ݁ܬ݁ ܠܩܶܛܠܳܐ ܥܕܰ݁ܡܳܐ ܕ݂ܢܺܐܬܶ݁ܐ ܒ݂ܥܶܠ ܕ݂ܺܝܢܶܗ ܘܢܰܟ݂ܣܺܝܘܗ̄ܝ ܒ݂ܰܐܦ݂ܰܘܗ̄ܝ ܘܢܶܬܺ݁ܝܗܶܒ݁ ܠܶܗ ܐܰܬ݁ܪܳܐ ܠܡܰܦ݂ܰܩ ܒ݂ܪܽܘܚܳܐ ܥܰܠ ܡܳܐ ܕ݂ܡܶܬ݁ܪܫܶܐ:</VERS>
      <VERS vnumber="17">ܘܟܰ݁ܕ݁ ܐܶܬܺ݁ܝܬ݁ ܠܟܳ݁ܐ ܕ݂ܠܳܐ ܬ݂ܽܘܗܳܝܳܐ ܠܝܰܘܡܳܐ ܐ̄ܚܪܺܢܳܐ ܝܶܬ݁ܒ݂ܶܬ݁ ܥܰܠ ܒ݂ܺܝܡ ܘܦܶ݁ܩܕ݂ܶܬ݁ ܕ݂ܢܰܝܬ݂ܽܘܢܳܝܗ̄ܝ ܠܺܝ ܠܓܰ݁ܒ݁ܪܳܐ:</VERS>
      <VERS vnumber="18">ܘܩܳܡܘ ܥܰܡܶܗ ܩܛܺܪܓܳ݁ܢܰܘܗ̄ܝ ܘܠܳܐ ܐܶܫܟ݂ܰܚܘ ܡܶܕ݂ܶܡ ܪܶܫܝܳܢܳܐ ܒ݂ܺܝܫܳܐ ܕ݂ܰܢܚܰܘܽܘܢ ܥܠܰܘܗ̄ܝ ܐܰܝܟ݁ ܡܳܐ ܕ݂ܣܳܒܰ݁ܪ ܗ̄ܘܺܝܬ݁:</VERS>
      <VERS vnumber="19">ܙܺܛܺܡܶܐ ܕ݂ܶܝܢ ܡܶܕ݂ܶܡ ܡܶܕ݂ܶܡ ܥܰܠ ܕ݂ܶܚܠܰܬ݁ܗܽܘܢ ܐܺܝܬ݁ ܗ̄ܘܳܐ ܠܗܽܘܢ ܠܘܳܬܶ݁ܗ ܘܥܰܠ ܝܶܫܽܘܥ ܐ̄ܢܳܫ ܕ݂ܡܺܝܬ݁ ܗܰܘ ܕ݂ܳܐܡܰܪ ܗ̄ܘܳܐ ܦ݂ܰܘܠܳܘܣ ܕ݂ܚܰܝ ܗܽ̄ܘ:</VERS>
      <VERS vnumber="20">ܘܡܶܛܽܠ ܕ݂ܠܳܐ ܩܳܐܶܡ ܗ̄ܘܺܝܬ݁ ܐܶܢܳܐ ܥܰܠ ܒ݂ܥܳܬܳ݁ܐ ܕ݂ܗܳܠܶܝܢ ܐܶܡܪܶܬ݁ ܗ̄ܘܺܝܬ݁ ܠܦ݂ܰܘܠܳܘܣ ܕ݂ܶܐܢ ܒ݂ܳܥܶܐ ܐܰܢ̄ܬ݂ ܕ݂ܬܺ݁ܐܙܰܠ ܠܽܐܘܪܺܫܠܶܡ ܘܬܰ݁ܡܳܢ ܬ݂ܶܬ݂ܕܺ݁ܝܢ ܥܰܠ ܗܳܠܶܝܢ:</VERS>
      <VERS vnumber="21">ܗܽܘ ܕ݂ܶܝܢ ܒ݂ܥܳܐ ܕ݂ܢܶܬ݁ܢܛܰܪ ܠܕܺ݁ܝܢܶܗ ܕ݂ܩܶܣܰܪ ܘܦܶ݁ܩܕ݂ܶܬ݁ ܕ݂ܢܶܬ݁ܢܛܰܪ ܥܕܰ݁ܡܳܐ ܕ݂ܶܐܫܰܕ݂ܪܺܝܘܗ̄ܝ ܠܘܳܬ݁ ܩܶܣܰܪ:</VERS>
      <VERS vnumber="22">ܘܶܐܡܰܪ ܐܰܓ݁ܪܺܦ݂ܰܘܣ ܨܳܒܶ݁ܐ ܗ̄ܘܺܝܬ݁ ܕ݂ܶܐܫܡܥܺܝܘܗ̄ܝ ܠܓܰ݁ܒ݁ܪܳܐ ܗܳܢܳܐ ܘܦܺ݁ܗ̄ܣܛܳܘܣ ܐܶܡܰܪ ܕ݂ܠܰܡܚܳܪ ܫܳܡܰܥ ܐܰܢ̄ܬ݂ ܠܶܗ: ܣ</VERS>
      <VERS vnumber="23">ܘܰܠܝܰܘܡܳܐ ܐ̄ܚܪܺܢܳܐ ܐܶܬܳ݁ܐ ܐܰܓ݁ܪܺܦ݂ܰܘܣ ܘܒܶ݁ܪܢܺܝܩܺܐ ܒ݂ܙܰܘܚܳܐ ܣܰܓ݂ܺܝܳܐܐ ܘܥܰܠ ܠܒܶ݁ܝܬ݁ ܕ݂ܺܝܢܳܐ ܥܰܡ ܟ݂ܺܠܺܝܰܪܟܶ݁ܐ ܘܪܺܫܶܐ ܕ݂ܰܡܕܺ݁ܝܢ̄ܬ݂ܳܐ ܘܰܦ݁ܩܰܕ݁ ܦ݂ܺܗ̄ܣܛܳܘܣ ܘܶܐܬܳ݁ܐ ܦ݂ܰܘܠܳܘܣ:</VERS>
      <VERS vnumber="24">ܘܶܐܡܰܪ ܦ݂ܺܗ̄ܣܛܳܘܣ ܐܰܓ݁ܪܺܦ݂ܰܘܣ ܡܰܠܟ݂ܳܐ ܘܟܽ݁ܠܟܽ݁ܘܢ ܓ݂ܰܒ݁ܪܶܐ ܕ݂ܺܐܝܬܰ݁ܝܟ݂ܽܘܢ ܥܰܡܰܢ ܥܰܠ ܗܳܢܳܐ ܓ݂ܰܒ݁ܪܳܐ ܕ݂ܚܳܙܶܝܢ ܐܢ̄ܬ݂ܽܘܢ ܟ݂ܽܠܶܗ ܥܰܡܳܐ ܕ݂ܺܝܗܽܘܕܳ݁ܝܶܐ ܩܰܒ݂ܠܰܢܝ ܒ݂ܽܐܘܪܺܫܠܶܡ ܘܗܳܪܟ݂ܳܐ ܟ݂ܰܕ݁ ܩܳܥܶܝܢ ܕ݂ܠܳܐ ܬ݂ܽܘܒ݁ ܘܳܠܶܐ ܠܗܳܢܳܐ ܕ݂ܢܺܚܶܐ:</VERS>
      <VERS vnumber="25">ܐܶܢܳܐ ܕ݂ܶܝܢ ܐܰܕ݁ܪܟܶ݁ܬ݁ ܕ݂ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܠܳܐ ܣܥܺܝܪ ܠܶܗ ܘܡܶܛܽܠ ܕ݂ܗܽܘ ܒ݂ܥܳܐ ܕ݂ܢܶܬ݁ܢܛܰܪ ܠܕܺ݁ܝܢܶܗ ܕ݂ܩܶܣܰܪ ܦ݂ܶܩܕ݂ܶܬ݁ ܕ݂ܢܶܫܬ݂ܰܕ݂ܰܪ:</VERS>
      <VERS vnumber="26">ܘܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܶܟ݁ܬ݂ܽܘܒ݁ ܥܠܰܘܗ̄ܝ ܠܩܶܣܰܪ ܡܶܛܽܠ ܗܳܢܳܐ ܨܒܺ݁ܝܬ݁ ܠܡܰܝܬ݂ܳܝܽܘܬܶ݁ܗ ܩܕܳ݁ܡܰܝܟ݂ܽܘܢ ܘܝܰܬ݂ܺܝܪܳܐܝܺܬ݁ ܩܕܳ݁ܡܰܝܟְ݂ ܡܰܠܟ݂ܳܐ ܐܰܓ݁ܪܺܦ݂ܶܐ ܕ݂ܡܳܐ ܕ݂ܶܐܫܬ݂ܰܐܰܠ ܕ݂ܺܝܢܶܗ ܐܶܫܟ݂ܰܚ ܡܳܢܳܐ ܐܶܟ݁ܬ݂ܽܘܒ݁:</VERS>
      <VERS vnumber="27">ܠܳܐ ܓ݂ܶܝܪ ܘܳܠܶܐ ܕ݂ܟܰ݁ܕ݁ ܡܫܰܕ݂ܪܺܝܢܰܢ ܓ݂ܰܒ݁ܪܳܐ ܐܰܣܺܝܪܳܐ ܕ݂ܠܳܐ ܢܶܟ݁ܬ݂ܽܘܒ݁ ܣܰܟ݁ܠܽܘܬܶ݁ܗ:</VERS>
    </CHAPTER>
    <CHAPTER cnumber="26">
      <VERS vnumber="1">ܘܶܐܡܰܪ ܐܰܓ݁ܪܺܦ݂ܰܘܣ ܠܦ݂ܰܘܠܳܘܣ ܡܰܦ݂ܰܣ ܠܳܟ݁ ܠܰܡܡܰܠܳܠܽܘ ܥܰܠ ܐܰܦ݂ܰܝ ܢܰܦ݁ܫܳܟ݁ ܣ ܗܳܝܕ݂ܶܝܢ ܦ݂ܰܘܠܳܘܣ ܦ݂ܫܰܛ ܐܺܝܕܶ݁ܗ ܘܢܳܦܶ݁ܩ ܗ̄ܘܳܐ ܪܽܘܚܳܐ ܘܳܐܡܰܪ:</VERS>
      <VERS vnumber="2">ܥܰܠ ܟ݂ܽܠ ܡܳܐ ܕ݂ܡܶܬ݁ܪܫܶܐ ܐ̄ܢܳܐ ܡܶܢ ܝܺܗܽܘܕܳ݁ܝܶܐ ܡܰܠܟ݂ܳܐ ܐܰܓ݁ܪܺܦ݂ܶܐ ܣܳܒܰ݁ܪ ܐ̄ܢܳܐ ܥܰܠ ܢܰܦ݁ܫܝ ܕ݂ܛܽܘܒܳ݁ܢܳܐ ܐ̄ܢܳܐ ܕ݂ܰܩܕܳ݁ܡܰܝܟְ݂ ܝܰܘܡܳܢܳܐ ܢܳܦܶ݁ܩ ܐ̄ܢܳܐ ܪܽܘܚܳܐ:</VERS>
      <VERS vnumber="3">ܝܰܬ݂ܺܝܪܳܐܝܺܬ݁ ܕ݂ܝܳܕܰ݁ܥ ܐ̄ܢܳܐ ܕ݂ܰܡܦ݂ܳܣ ܐܰܢ̄ܬ݂ ܒ݂ܟܽ݁ܠܗܽܘܢ ܙܺܛܺܡܶܐ ܘܢܳܡܽܘܣܶܐ ܕ݂ܺܝܗܽܘܕܳ݁ܝܶܐ ܡܶܛܽܠ ܗܳܢܳܐ ܒ݂ܳܥܶܐ ܐ̄ܢܳܐ ܡܶܢܳܟ݁ ܕ݂ܰܒ݁ܡܰܓ݂ܪܰܬ݁ ܪܽܘܚܳܐ ܬ݂ܶܫܡܥܰܢܝ:</VERS>
      <VERS vnumber="4">ܝܳܕ݁ܥܺܝܢ ܐܶܢܽܘܢ ܓ݂ܶܝܪ ܐܳܦ݁ ܗܶܢܽܘܢ ܝܺܗܽܘܕܳ݁ܝܶܐ ܐܶܢ ܨܳܒܶ݁ܝܢ ܕ݂ܢܶܣܗܕܽ݁ܘܢ ܕ݂ܽܘܒ݂ܳܪܰܝ ܕ݂ܡܶܢ ܛܰܠܝܽܘܬ݁ܝ ܕ݂ܰܗܘܰܘ ܠܺܝ ܡܶܢ ܫܽܘܪܳܝܳܐ ܒ݂ܥܰܡܝ ܘܒܽ݁ܐܘܪܺܫܠܶܡ:</VERS>
      <VERS vnumber="5">ܡܶܛܽܠ ܕ݂ܡܶܢ ܢܽܘܓ݁ܪܳܐ ܡܦ݂ܳܣܺܝܢ ܒ݂ܺܝ ܘܝܳܕ݁ܥܺܝܢ ܕ݂ܰܒ݁ܝܽܘܠܦ݂ܳܢܳܐ ܪܺܫܳܝܳܐ ܕ݂ܰܦ݁ܪܺܝܫܶܐ ܚܝܺܝܬ݁:</VERS>
      <VERS vnumber="6">ܘܗܳܫܳܐ ܥܰܠ ܣܰܒ݁ܪܳܐ ܕ݂ܫܽܘܘ̄ܕ݂ܳܝܳܐ ܕ݂ܰܗܘܳܐ ܗ̄ܘܳܐ ܠܰܐܒܳ݁ܗܳܬܰ݁ܢ ܡܶܢ ܐܰܠܳܗܳܐ ܩܳܐܶܡ ܐ̄ܢܳܐ ܘܡܶܬ݂ܕܺ݁ܝܢ ܐ̄ܢܳܐ:</VERS>
      <VERS vnumber="7">ܕ݂ܥܰܠ ܗܳܢܳܐ ܣܰܒ݁ܪܳܐ ܬ݂ܰܪܬ݂ܰܥܶܣܪܶܐ ܫܰܪܒܳ݁ܢ ܡܣܰܒ݂ܪܳܢ ܕ݂ܰܢܡܰܢܥܳܢ ܒ݂ܰܨܠܰܘܳܬܳ݁ܐ ܚܦܺ݁ܝܛܳܬܳ݁ܐ ܕ݂ܺܐܝܡܳܡܳܐ ܘܰܕ݁ܠܺܠܝܳܐ ܘܰܥܠܰܘܗ̄ܝ ܥܰܠ ܗܳܢܳܐ ܣܰܒ݁ܪܳܐ ܡܶܬ݁ܪܫܶܐ ܐ̄ܢܳܐ ܡܶܢ ܐܺܝܕܰ݁ܝ ܝܺܗܽܘܕܳ݁ܝܶܐ ܡܰܠܟ݂ܳܐ ܐܰܓ݁ܪܺܦ݂ܶܐ:</VERS>
      <VERS vnumber="8">ܡܳܢܳܐ ܕ݂ܳܝܢܺܝܢ ܐܢ̄ܬ݂ܽܘܢ ܠܳܐ ܘܳܠܶܐ ܕ݂ܰܢܗܰܝܡܶܢ ܕ݂ܰܡܩܺܝܡ ܐܰܠܳܗܳܐ ܡܺܝܬܶ݁ܐ:</VERS>
      <VERS vnumber="9">ܐܶܢܳܐ ܓ݂ܶܝܪ ܡܶܢ ܩܕܺ݁ܝܡ ܣܳܡܶܬ݁ ܒ݂ܪܶܥܝܳܢܝ ܕ݂ܣܰܩܽܘܒ݁ܠܶܐ ܣܰܓ݂ܺܝܶܐܐ ܐܶܣܥܽܘܪ ܠܽܘܩܒܰ݁ܠ ܫܡܶܗ ܕ݂ܝܶܫܽܘܥ ܢܳܨܪܳܝܳܐ:</VERS>
      <VERS vnumber="10">ܗܳܕܶ݁ܐ ܕ݂ܥܶܒ݁ܕ݂ܶܬ݁ ܐܳܦ݁ ܒ݂ܽܐܘܪܺܫܠܶܡ ܘܩܰܕ݂ܺܝܫܶܐ ܣܰܓ݂ܺܝܶܐܐ ܐܰܪܡܺܝܬ݁ ܒ݂ܶܝܬ݁-ܐܰܣܺܝܪܶܐ ܒ݂ܫܽܘܠܛܳܢܳܐ ܕ݂ܩܰܒ݂ܠܶܬ݁ ܡܶܢ ܪܰܒ݂ܰܝ ܟ݂ܳܗܢܶܐ ܘܟܰ݁ܕ݁ ܡܶܬ݁ܩܰܛܠܺܝܢ ܗ̄ܘܰܘ ܡܶܢܗܽܘܢ ܐܶܫܬ݂ܰܘܬ݂ܦܶ݁ܬ݁ ܠܰܐܝܠܶܝܢ ܕ݂ܚܰܝܶܒ݁ܘ ܐܶܢܽܘܢ:</VERS>
      <VERS vnumber="11">ܘܰܒ݁ܟܽ݁ܠ ܟ݂ܢܽܘܫܳܐ ܡܶܫܬ݂ܰܢܰܕ݁ ܗ̄ܘܺܝܬ݁ ܒ݂ܗܽܘܢ ܟ݂ܰܕ݁ ܐܳܠܶܨ ܗ̄ܘܺܝܬ݁ ܕ݂ܢܶܗܘܽܘܢ ܡܓܰ݁ܕ݂ܦܺ݁ܝܢ ܒ݂ܰܫܡܶܗ ܕ݂ܝܶܫܽܘܥ ܘܰܒ݁ܪܽܘܓ݁ܙܳܐ ܣܰܓ݂ܺܝܳܐܐ ܕ݂ܰܡܠܶܐ ܗ̄ܘܺܝܬ݁ ܥܠܰܝܗܽܘܢ ܐܳܦ݁ ܠܰܡܕܺ݁ܝܢܳܬܳ݁ܐ ܐ̄ܚܪܳܢܝܳܬܳ݁ܐ ܢܳܦܶ݁ܩ ܗ̄ܘܺܝܬ݁ ܠܡܶܪܕ݂ܰܦ݁ ܐܶܢܽܘܢ:</VERS>
      <VERS vnumber="12">ܘܟܰ݁ܕ݁ ܐܳܙܶܠ ܗ̄ܘܺܝܬ݁ ܡܶܛܽܠ ܗܳܕܶ݁ܐ ܠܕܰ݁ܪܡܣܽܘܩ ܒ݂ܫܽܘܠܛܳܢܳܐ ܘܰܒ݁ܡܰܦ݂ܣܳܢܽܘܬܳ݁ܐ ܕ݂ܪܰܒ݂ܰܝ ܟ݂ܳܗܢܶܐ:</VERS>
      <VERS vnumber="13">ܒ݂ܦܶ݁ܠܓ݂ܶܗ ܕ݂ܝܰܘܡܳܐ ܒ݂ܽܐܘܪܚܳܐ ܚܙܺܝܬ݁ ܡܶܢ ܫܡܰܝܳܐ ܐܳܘ ܡܰܠܟ݂ܳܐ ܕ݂ܰܐܙܠܶܓ݁ ܥܠܰܝ ܘܥܰܠ ܟ݂ܽܠ ܕ݂ܥܰܡܝ ܗ̄ܘܰܘ ܢܽܘܗܪܳܐ ܕ݂ܰܡܝܰܬ݂ܰܪ ܡܶܢ ܕ݂ܫܶܡܫܳܐ:</VERS>
      <VERS vnumber="14">ܘܰܢܦܰ݁ܠܢ ܟ݂ܽܠܰܢ ܥܰܠ ܐܰܪܥܳܐ ܘܫܶܡܥܶܬ݁ ܩܳܠܳܐ ܟ݂ܰܕ݁ ܐܳܡܰܪ ܠܺܝ ܥܶܒ݁ܪܳܐܝܺܬ݁ ܫܳܐܘܳܠ ܫܳܐܘܳܠ ܡܳܢܳܐ ܪܳܕܶ݁ܦ݁ ܐܰܢ̄ܬ݂ ܠܺܝ ܩܫܶܐ ܗܽ̄ܘ ܠܳܟ݁ ܠܰܡܒܰ݁ܥܳܛܽܘ ܠܥܽܘܩܣܶܐ:</VERS>
      <VERS vnumber="15">ܘܶܐܢܳܐ ܐܶܡܪܶܬ݁ ܡܰܢ ܐܰܢ̄ܬ݂ ܡܳܪܝ ܘܡܳܪܰܢ ܐܶܡܰܪ ܠܺܝ ܐܶܢܳܐ ܗܽܘ ܝܶܫܽܘܥ ܢܳܨܪܳܝܳܐ ܕ݂ܰܐܢ̄ܬ݂ ܪܳܕܶ݁ܦ݁ ܐܰܢ̄ܬ݂:</VERS>
      <VERS vnumber="16">ܘܶܐܡܰܪ ܠܺܝ ܩܽܘܡ ܥܰܠ ܪܶܓ݁ܠܰܝܟְ݂ ܡܶܛܽܠ ܗܳܕܶ݁ܐ ܓ݂ܶܝܪ ܐܶܬ݁ܚܙܺܝܬ݁ ܠܳܟ݁ ܕ݂ܰܐܩܺܝܡܳܟ݁ ܡܫܰܡܫܳܢܳܐ ܘܣܳܗܕ݂ܳܐ ܕ݂ܡܶܕ݂ܶܡ ܕ݂ܰܚܙܰܝܬ݂ܳܢܝ ܘܕܰ݁ܥܬܺ݁ܝܕ݁ ܐܰܢ̄ܬ݂ ܕ݂ܬܶ݁ܚܙܶܝܢܝ:</VERS>
      <VERS vnumber="17">ܘܶܐܦ݂ܰܨܶܝܟ݁ ܡܶܢ ܥܰܡܳܐ ܕ݂ܺܝܗܽܘܕܳ݁ܝܶܐ ܘܡܶܢ ܥܰܡ̄ܡܶܐ ܐ̄ܚܪܳܢܶܐ ܕ݂ܰܠܘܳܬ݁ܗܽܘܢ ܡܫܰܕ݂ܰܪ ܐ̄ܢܳܐ ܠܳܟ݁:</VERS>
      <VERS vnumber="18">ܕ݂ܰܬ݁ܦܰ݁ܬ݂ܰܚ ܥܰܝܢܰܝܗܽܘܢ ܐܰܝܟ݁ ܕ݂ܢܶܗܦ݂ܟܽ݁ܘܢ ܡܶܢ ܚܶܫܽܘܟܳ݁ܐ ܠܢܰܗܺܝܪܳܐ ܘܡܶܢ ܫܽܘܠܛܳܢܶܗ ܕ݂ܣܳܛܳܢܳܐ ܠܘܳܬ݁ ܐܰܠܳܗܳܐ ܘܰܢܩܰܒ݂ܠܽܘܢ ܫܽܘܒ݁ܩܳܢ ܚܛܳܗܶܐ ܘܦܶ݁ܣܳܐ ܥܰܡ ܩܰܕ݂ܺܝܫܶܐ ܒ݂ܗܰܝܡܳܢܽܘܬܳ݁ܐ ܕ݂ܒܺ݁ܝ:</VERS>
      <VERS vnumber="19">ܡܶܛܽܠ ܗܳܕܶ݁ܐ ܡܰܠܟ݂ܳܐ ܐܰܓ݁ܪܺܦ݂ܶܐ ܠܳܐ ܩܳܡܶܬ݁ ܒ݂ܚܶܪܝܳܢܳܐ ܠܽܘܩܒܰ݁ܠ ܚܶܙܘܳܐ ܫܡܰܝܳܢܳܐ:</VERS>
      <VERS vnumber="20">ܐܶܠܳܐ ܐܰܟ݁ܪܙܶܬ݁ ܡܶܢ ܠܩܽܘܕ݁ܡܺܝܢ ܠܗܳܢܽܘܢ ܕ݂ܰܒ݁ܕܰ݁ܪܡܣܽܘܩ ܘܰܠܗܳܢܽܘܢ ܕ݂ܒܽ݁ܐܘܪܺܫܠܶܡ ܘܕܰ݁ܒ݁ܟܽ݁ܠܗܶܝܢ ܩܽܘܪܝܳܐ ܕ݂ܺܝܗܽܘܕ݁ ܘܳܐܦ݁ ܠܥܰܡ̄ܡܶܐ ܐܰܟ݁ܪܙܶܬ݁ ܕ݂ܰܢܬܽ݁ܘܒܽ݁ܘܢ ܘܢܶܬ݁ܦ݂ܢܽܘܢ ܠܘܳܬ݁ ܐܰܠܳܗܳܐ ܘܢܶܥܒ݂ܕܽ݁ܘܢ ܥܒܳ݁ܕܶ݁ܐ ܕ݂ܫܳܘܶܝܢ ܠܰܬ݁ܝܳܒܽ݁ܘܬܳ݁ܐ:</VERS>
      <VERS vnumber="21">ܘܥܰܠ ܐܰܦ݂ܰܝ ܗܳܠܶܝܢ ܐܰܚܕ݂ܽܘܢܝ ܝܺܗܽܘܕܳ݁ܝܶܐ ܒ݂ܗܰܝܟ݂ܠܳܐ ܘܨܳܒܶ݁ܝܢ ܗ̄ܘܰܘ ܠܡܶܩܛܠܰܢܝ:</VERS>
      <VERS vnumber="22">ܥܰܕ݂ܪܰܢܝ ܕ݂ܶܝܢ ܐܰܠܳܗܳܐ ܥܕܰ݁ܡܳܐ ܠܝܰܘܡܳܐ ܗܳܢܳܐ ܘܗܳܐ ܩܳܐܶܡ ܐ̄ܢܳܐ ܘܰܡܣܰܗܶܕ݁ ܐ̄ܢܳܐ ܠܰܙܥܽܘܪܳܐ ܘܰܠܪܰܒ݂ܳܐ ܟ݂ܰܕ݁ ܡܶܕ݂ܶܡ ܠܒܰ݁ܪ-ܡܶܢ ܡܽܘܫܶܐ ܘܰܢܒܺ݁ܝܶܐ ܠܳܐ ܐܳܡܰܪ ܐ̄ܢܳܐ ܐܶܠܳܐ ܐܰܝܠܶܝܢ ܕ݂ܗܶܢܽܘܢ ܐܶܡܰܪܘ ܕ݂ܰܥܬܺ݁ܝܕܳ݁ܢ ܕ݂ܢܶܗܘܝܳܢ:</VERS>
      <VERS vnumber="23">ܕ݂ܢܶܚܰܫ ܡܫܺܝܚܳܐ ܘܢܶܗܘܶܐ ܪܺܫܺܝܬܳ݁ܐ ܕ݂ܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܘܕܰ݁ܥܬܺ݁ܝܕ݁ ܕ݂ܢܰܟ݁ܪܶܙ ܢܽܘܗܪܳܐ ܠܥܰܡܳܐ ܘܰܠܥܰܡ̄ܡܶܐ ܣ݂ ܣ݂:</VERS>
      <VERS vnumber="24">ܘܟܰ݁ܕ݁ ܗܳܟܰ݁ܢܳܐ ܢܳܦܶ݁ܩ ܗ̄ܘܳܐ ܦ݂ܰܘܠܳܘܣ ܪܽܘܚܳܐ ܩܥܳܐ ܦ݂ܺܗ̄ܣܛܳܘܣ ܒ݂ܩܳܠܳܐ ܪܳܡܳܐ ܫܢܰܝܬ݂ ܠܳܟ݁ ܦ݂ܰܘܠܶܐ ܣܶܦ݁ܪܳܐ ܣܰܓ݂ܺܝܳܐܐ ܥܰܒ݁ܕ݂ܳܟ݁ ܕ݂ܬܶ݁ܫܢܶܐ:</VERS>
      <VERS vnumber="25">ܐܳܡܰܪ ܦ݂ܰܘܠܳܘܣ ܠܳܐ ܫܢܺܝܬ݁ ܢܰܨܺܝܚܳܐ ܦ݂ܺܗ̄ܣܛܳܘܣ ܐܶܠܳܐ ܡܶܠܰܝ ܫܪܳܪܳܐ ܘܬܰ݁ܩܢܽܘܬܳ݁ܐ ܡܡܰܠܶܠ ܐ̄ܢܳܐ:</VERS>
      <VERS vnumber="26">ܘܳܐܦ݁ ܡܰܠܟ݂ܳܐ ܐܰܓ݁ܪܺܦ݂ܰܘܣ ܝܰܬ݂ܺܝܪܳܐܝܺܬ݁ ܝܳܕܰ݁ܥ ܥܠܰܝܗܶܝܢ ܕ݂ܗܳܠܶܝܢ ܘܡܶܛܽܠ ܗܳܢܳܐ ܥܺܝܢ-ܒ݂ܰܓ݁ܠܶܐ ܡܡܰܠܶܠ ܐ̄ܢܳܐ ܩܕܳ݁ܡܰܘܗ̄ܝ ܡܶܛܽܠ ܕ݂ܰܚܕܳ݁ܐ ܡܶܢ ܗܳܠܶܝܢ ܡܶܠܶܐ ܠܳܐ ܣܳܒܰ݁ܪ ܐ̄ܢܳܐ ܕ݂ܛܰܥܝܳܢ ܠܶܗ ܕ݂ܠܳܐ ܗ̄ܘܳܐ ܒ݂ܛܽܘܫܝܳܐ ܣܥܺܝܪܳܢ:</VERS>
      <VERS vnumber="27">ܡܗܰܝܡܶܢ ܐܰܢ̄ܬ݂ ܡܰܠܟ݂ܳܐ ܐܰܓ݁ܪܺܦ݂ܶܐ ܠܰܢܒܺ݁ܝܶܐ ܝܳܕܰ݁ܥ ܐ̄ܢܳܐ ܕ݂ܰܡܗܰܝܡܶܢ ܐܰܢ̄ܬ݂:</VERS>
      <VERS vnumber="28">ܐܳܡܰܪ ܠܶܗ ܐܰܓ݁ܪܺܦ݂ܰܘܣ ܒ݂ܩܰܠܺܝܠ ܡܶܕ݂ܶܡ ܡܦ݂ܺܝܣ ܐܰܢ̄ܬ݂ ܠܺܝ ܕ݂ܶܐܗܘܶܐ ܟ݂ܪܺܣܛܝܳܢܳܐ:</VERS>
      <VERS vnumber="29">ܘܦ݂ܰܘܠܳܘܣ ܐܶܡܰܪ ܒ݂ܳܥܶܐ ܗ̄ܘܺܝܬ݁ ܡܶܢ ܐܰܠܳܗܳܐ ܒ݂ܩܰܠܺܝܠ ܘܰܒ݁ܣܰܓ݂ܺܝ ܠܳܐ ܗ̄ܘܳܐ ܠܳܟ݁ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܟܽ݁ܠܗܽܘܢ ܐܰܝܠܶܝܢ ܕ݂ܫܳܡܥܺܝܢ ܠܺܝ ܝܰܘܡܳܢܳܐ ܕ݂ܢܶܗܘܽܘܢ ܐܰܟ݁ܘܳܬ݁ܝ ܠܒܰ݁ܪ ܡܶܢ ܐܰܣܽܘܪܶܐ ܗܳܠܶܝܢ:</VERS>
      <VERS vnumber="30">ܘܩܳܡ ܠܶܗ ܡܰܠܟ݂ܳܐ ܘܗܺܓ݁ܡܳܘܢܳܐ ܘܒܶ݁ܪܢܺܝܩܺܐ ܘܰܐܝܠܶܝܢ ܕ݂ܝܳܬ݁ܒ݂ܺܝܢ ܗ̄ܘܰܘ ܥܰܡܗܽܘܢ:</VERS>
      <VERS vnumber="31">ܘܟܰ݁ܕ݁ ܦ݂ܪܰܩܘ ܡܶܢ ܬ݂ܰܡܳܢ ܡܡܰܠܠܺܝܢ ܗ̄ܘܰܘ ܚܰܕ݁ ܥܰܡ ܚܰܕ݁ ܘܳܐܡܪܺܝܢ ܕ݂ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ ܐܰܘ ܠܰܐܣܽܘܪܶܐ ܠܳܐ ܥܒܰ݁ܕ݁ ܓ݂ܰܒ݁ܪܳܐ ܗܳܢܳܐ:</VERS>
      <VERS vnumber="32">ܘܶܐܡܰܪ ܐܰܓ݁ܪܺܦ݂ܰܘܣ ܠܦܺ݁ܗ̄ܣܛܳܘܣ ܡܶܫܟ݂ܰܚ ܗ̄ܘܳܐ ܓ݂ܰܒ݁ܪܳܐ ܗܳܢܳܐ ܕ݂ܢܶܫܬ݂ܪܶܐ ܐܶܠܽܘ ܒ݂ܓܶ݁ܢ ܩܶܣܰܪ ܠܳܐ ܩܪܳܐ:</VERS>
    </CHAPTER>
    <CHAPTER cnumber="27">
      <VERS vnumber="1">ܘܰܦ݁ܩܰܕ݁ ܥܠܰܘܗ̄ܝ ܦ݂ܺܗ̄ܣܛܳܣ ܕ݂ܢܶܫܬ݂ܰܕ݂ܰܪ ܠܘܳܬ݁ ܩܶܣܰܪ ܠܺܐܝܛܰܠܺܝܰܐ ܘܰܐܫܠܡܶܗ ܠܦ݂ܰܘܠܳܘܣ ܘܠܰܐܣܺܝܪܶܐ ܐ̄ܚܪܳܢܶܐ ܥܰܡܶܗ ܠܓܰ݁ܒ݁ܪܳܐ ܚܰܕ݁ ܩܶܢܛܪܽܘܢܳܐ ܡܶܢ ܐܶܣܦ݂ܺܝܪ ܣܶܒܰ݁ܣܛܺܐ ܕ݂ܰܫܡܶܗ ܗܘܳܐ ܝܽܘܠܺܝܳܘܣ: ܣ</VERS>
      <VERS vnumber="2">ܘܟܰ݁ܕ݁ ܗܘܳܬ݁ ܕ݂ܢܶܪܕ݂ܶܐ ܢܚܶܬ݁ܢ ܠܶܐܠܦܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܡܶܢ ܐܰܕ݁ܪܡܢܽܛܳܘܣ ܡܕܺ݁ܝܢ̄ܬ݂ܳܐ ܘܳܐܙܳܠ̄ܐ ܗ̄ܘܳܬ݁ ܠܰܐܬ݁ܪܳܐ ܕ݂ܰܐܣܺܝܰܐ ܘܥܰܠ ܗ̄ܘܳܐ ܥܰܡܰܢ ܠܶܐܠܦܳ݁ܐ ܐܰܪܺܣܛܰܪܟܳ݁ܘܣ ܡܰܩܶܕܳ݁ܘܢܺܝܰܐ ܕ݂ܡܶܢ ܬܶ݁ܣܰܠܳܘܢܺܝܩܺܐ ܡܕܺ݁ܝܢ̄ܬ݂ܳܐ:</VERS>
      <VERS vnumber="3">ܘܰܠܝܰܘܡܳܐ ܐ̄ܚܪܺܢܳܐ ܡܰܛܺܝܢ ܠܨܰܝܕ݂ܳܢ ܘܶܐܬ݁ܚܰܫܰܚ ܩܶܢܛܪܽܘܢܳܐ ܒ݂ܰܡܪܰܚܡܳܢܽܘܬܳ݁ܐ ܠܘܳܬ݁ ܦ݂ܰܘܠܳܘܣ ܘܰܐܦ݂ܶܣ ܠܶܗ ܕ݂ܢܺܐܙܰܠ ܠܘܳܬ݁ ܪܳܚܡܰܘܗ̄ܝ ܘܢܶܬ݂ܬ݂ܢܺܝܚ:</VERS>
      <VERS vnumber="4">ܘܡܶܢ ܬ݂ܰܡܳܢ ܪܕܰ݁ܝܢ ܘܡܶܛܽܠ ܕ݂ܪܽܘܚܶܐ ܣܰܩܽܘܒ݁ܠܳܢ ܗ̄ܘܰܝ ܐܶܬ݁ܟ݂ܪܶܟ݁ܢ ܥܰܠ ܩܽܘܦ݂ܪܳܘܣ:</VERS>
      <VERS vnumber="5">ܘܰܥܒܰ݁ܪܢ ܝܰܡܳܐ ܕ݂ܩܺܝܠܺܝܩܺܝܰܐ ܘܰܕ݁ܦ݂ܰܡܦܽ݁ܘܠܺܝܰܐ ܘܡܰܛܺܝܢ ܠܡܽܘܪܰܐ ܡܕܺ݁ܝܢ̄ܬ݂ܳܐ ܕ݂ܠܽܘܩܺܝܰܐ:</VERS>
      <VERS vnumber="6">ܘܶܐܫܟ݂ܰܚ ܬ݂ܰܡܳܢ ܩܶܢܛܪܽܘܢܳܐ ܐܶܠܦܳ݁ܐ ܡܶܢ ܐܰܠܶܟ݂ܣܰܢܕ݂ܪܺܝܰܐ ܕ݂ܳܐܙܳܠ̄ܐ ܗ̄ܘܳܬ݁ ܠܺܐܝܛܰܠܺܝܰܐ ܘܰܐܘܬ݂ܒܰ݁ܢ ܒ݂ܳܗ:</VERS>
      <VERS vnumber="7">ܘܡܶܛܽܠ ܕ݂ܝܰܩܺܝܪܳܐܝܺܬ݁ ܪܳܕ݁ܝܳܐ ܗ̄ܘܳܬ݁ ܠܝܰܘܡܳܬܳ݁ܐ ܣܰܓ݂ܺܝܶܐܐ ܠܡܰܚܣܶܢ ܡܰܛܺܝܢ ܠܽܘܩܒܰ݁ܠ ܩܢܺܝܕܳ݁ܘܣ ܓ݂ܳܙܰܪܬ݂ܳܐ ܘܡܶܛܽܠ ܕ݂ܠܳܐ ܫܳܒ݁ܩܳܐ ܗ̄ܘܳܬ݁ ܪܽܘܚܳܐ ܕ݂ܢܺܐܙܰܠ ܬ݂ܪܺܝܨܳܐܝܺܬ݁ ܐܶܬ݁ܟ݂ܪܶܟ݁ܢ ܥܰܠ ܩܪܺܛܺܐ ܠܽܘܩܒܰ݁ܠ ܣܰܠܡܳܘܢܺܐ ܡܕܺ݁ܝܢ̄ܬ݂ܳܐ:</VERS>
      <VERS vnumber="8">ܘܰܠܡܰܚܣܶܢ ܟ݂ܰܕ݁ ܪܳܕܶ݁ܝܢܰܢ ܚܕܳ݁ܪܶܝܗ ܡܰܛܺܝܢ ܠܕܽ݁ܘܟ݂ܬܳ݁ܐ ܕ݂ܡܶܬ݁ܩܰܪܝܳܐ ܠܡܺܐܢܶܐ ܫܰܦ݂ܺܝܪܶܐ ܘܩܰܪܺܝܒܳ݁ܐ ܗ̄ܘܳܬ݁ ܠܳܗ ܡܕܺ݁ܝܢ̄ܬ݂ܳܐ ܕ݂ܰܫܡܳܗ ܠܰܐܣܶܐܰܐ:</VERS>
      <VERS vnumber="9">ܘܰܗܘܰܝܢ ܬ݂ܰܡܳܢ ܙܰܒ݁ܢܳܐ ܣܰܓ݂ܺܝܳܐܐ ܥܕܰ݁ܡܳܐ ܕ݂ܰܥܒܰ݁ܪ ܐܳܦ݁ ܝܰܘܡܳܐ ܕ݂ܨܰܘܡܳܐ ܕ݂ܺܝܗܽܘܕܳ݁ܝܶܐ ܘܰܗܘܳܐ ܠܶܗ ܩܶܢܛܳܐ ܕ݂ܢܶܪܕ݂ܶܐ ܐ̄ܢܳܫ ܒ݂ܝܰܡܳܐ ܘܡܳܠܶܟ݁ ܗ̄ܘܳܐ ܠܗܽܘܢ ܦ݂ܰܘܠܳܘܣ:</VERS>
      <VERS vnumber="10">ܘܳܐܡܰܪ ܓ݂ܰܒ݁ܪܶܐ ܚܳܙܶܐ ܐ̄ܢܳܐ ܕ݂ܒܽ݁ܐܘܠܨܳܢܳܐ ܘܰܒ݁ܚܽܘܣܪܳܢܳܐ ܣܰܓ݂ܺܝܳܐܐ ܗܳܘܝܳܐ ܡܰܪܕ݂ܺܝܬܰ݁ܢ ܠܰܘ ܒ݂ܰܠܚܽܘܕ݁ ܕ݂ܡܰܘܒ݂ܠܳܗ ܕ݂ܶܐܠܦܰ݁ܢ ܐܶܠܳܐ ܐܳܦ݁ ܕ݂ܢܰܦ݁ܫܳܬܰ݁ܢ ܕ݂ܺܝܠܰܢ:</VERS>
      <VERS vnumber="11">ܩܶܢܛܪܽܘܢܳܐ ܕ݂ܶܝܢ ܠܩܽܘܒܶ݁ܪܢܺܛܺܐ ܘܰܠܡܳܪܳܗ ܕ݂ܶܐܠܦܳ݁ܐ ܫܳܡܰܥ ܗ̄ܘܳܐ ܝܰܬ݂ܺܝܪ ܡܶܢ ܡܶܠܰܘܗ̄ܝ ܕ݂ܦ݂ܰܘܠܳܘܣ:</VERS>
      <VERS vnumber="12">ܘܡܶܛܽܠ ܕ݂ܠܳܐ ܥܳܗܶܢ ܗ̄ܘܳܐ ܗܰܘ ܠܡܺܐܢܳܐ ܠܡܰܣܬ݂ܳܝܽܘ ܒ݂ܶܗ ܣܰܬ݁ܘܳܐ ܣܰܓ݂ܺܝܶܐܐ ܡܶܢܰܢ ܨܳܒܶ݁ܝܢ ܗ̄ܘܰܘ ܕ݂ܢܶܪܕ݂ܶܐ ܡܶܢ ܬ݂ܰܡܳܢ ܘܶܐܢܗܽܘ ܕ݂ܡܶܫܟ݂ܚܺܝܢ ܕ݂ܰܢܡܰܢܥܽܘܢ ܘܢܰܣܬ݂ܽܘܢ ܒ݂ܰܠܡܺܐܢܳܐ ܚܰܕ݁ ܕ݂ܺܐܝܬܰ݁ܘܗ̄ܝ ܗ̄ܘܳܐ ܒ݂ܰܩܪܺܛܺܐ ܘܡܶܬ݁ܩܪܶܐ ܗ̄ܘܳܐ ܦ݂ܽܘܢܺܟ݂ܣ ܘܚܳܐܰܪ ܗ̄ܘܳܐ ܠܬܰ݁ܝܡܢܳܐ:</VERS>
      <VERS vnumber="13">ܘܟܰ݁ܕ݁ ܢܶܫܒ݂ܰܬ݁ ܪܽܘܚܳܐ ܕ݂ܬܰ݁ܝܡܢܳܐ ܘܰܣܒܰ݁ܪܘ ܕ݂ܰܡܡܰܛܶܝܢ ܐܰܝܟ݁ ܨܶܒ݁ܝܳܢܗܽܘܢ ܪܳܕܶ݁ܝܢ ܗ̄ܘܰܘ ܚܕܳ݁ܪܰܝ ܩܪܺܛܺܐ:</VERS>
      <VERS vnumber="14">ܘܡܶܢ-ܒ݂ܳܬܰ݁ܪ ܩܰܠܺܝܠ ܢܦܰ݁ܩ ܥܠܰܝܢ ܡܰܫܒܳ݁ܐ ܕ݂ܥܰܠܥܳܠܳܐ ܕ݂ܡܶܬ݁ܩܪܶܐ ܛܽܘܦܳ݁ܢܺܝܩܳܘܣ ܐܶܘܪܰܩܠܺܝܕܳ݁ܘܢ:</VERS>
      <VERS vnumber="15">ܘܶܐܬ݁ܚܰܛܦ݂ܰܬ݁ ܐܶܠܦܳ݁ܐ ܘܠܳܐ ܐܶܫܟ݂ܚܰܬ݁ ܕ݂ܰܬ݁ܩܽܘܡ ܠܽܘܩܒܰ݁ܠ ܪܽܘܚܳܐ ܘܝܰܗ̄ܒ݁ܢ ܠܰܐܝܕܳ݁ܐ ܕ݂ܗܺܝ:</VERS>
      <VERS vnumber="16">ܘܟܰ݁ܕ݁ ܥܒܰ݁ܪܢ ܓ݂ܳܙܰܪܬ݂ܳܐ ܚܕܳ݁ܐ ܕ݂ܡܶܬ݁ܩܰܪܝܳܐ ܩܽܘܕܰ݁ܐ ܠܡܰܚܣܶܢ ܐܶܫܟ݂ܰܚܢ ܐܶܚܰܕ݁ܢ ܠܩܰܪܩܽܘܪܳܐ:</VERS>
      <VERS vnumber="17">ܘܟܰ݁ܕ݁ ܫܩܰܠܢܳܗ ܡܚܰܝܨܺܝܢ ܗ̄ܘܰܝܢ ܘܡܰܬ݁ܩܢܺܝܢ ܠܳܗ ܠܶܐܠܦܳ݁ܐ ܘܡܶܛܽܠ ܕ݂ܕܳ݁ܚܠܺܝܢ ܗ̄ܘܰܝܢ ܕ݂ܕܰ݁ܠܡܳܐ ܢܶܦ݂ܶܠ ܒ݂ܡܰܚܰܬ݂ܬ݂ܶܗ ܕ݂ܝܰܡܳܐ ܐܰܚܶܬ݁ܢܳܝܗ̄ܝ ܠܰܐܪܡܶܢܳܘܢ ܘܗܳܟ݁ܘܳܬ݁ ܪܳܕܶ݁ܝܢ ܗ̄ܘܰܝܢ:</VERS>
      <VERS vnumber="18">ܘܟܰ݁ܕ݁ ܩܳܡ ܠܶܗ ܥܠܰܝܢ ܟ݂ܺܝܡܽܘܢܳܐ ܩܰܫܝܳܐ ܠܝܰܘܡܳܐ ܐ̄ܚܪܺܢܳܐ ܫܕܰ݁ܝܢ ܡܳܐܢܺܝܢ ܒ݂ܝܰܡܳܐ:</VERS>
      <VERS vnumber="19">ܘܰܠܝܰܘܡܳܐ ܕ݂ܰܬ݁ܠܳܬܳ݁ܐ ܡܳܐܢܶܐ ܕ݂ܺܝܠܳܗ ܕ݂ܶܐܠܦܳ݁ܐ ܒ݂ܺܐܝܕܰ݁ܝܢ ܫܕܰ݁ܝܢ:</VERS>
      <VERS vnumber="20">ܘܟܰ݁ܕ݁ ܐܶܚܰܕ݁ ܠܶܗ ܣܰܬ݁ܘܳܐ ܝܰܘܡܳܬܳ݁ܐ ܝܰܬ݂ܺܝܪܶܐ ܘܠܳܐ ܫܶܡܫܳܐ ܡܶܬ݁ܚܙܶܐ ܗ̄ܘܳܐ ܘܠܳܐ ܣܰܗܪܳܐ ܘܠܳܐ ܟ݂ܰܘܟ݂ܒܶ݁ܐ ܣܰܒ݁ܪܳܐ ܕ݂ܚܰܝܰܝܢ ܟ݂ܽܠ ܟ݂ܽܠܶܗ ܐܶܬ݁ܦ݂ܣܶܩ ܗ̄ܘܳܐ ܠܶܗ:</VERS>
      <VERS vnumber="21">ܘܟܰ݁ܕ݁ ܐ̄ܢܳܫ ܡܶܕ݂ܶܡ ܠܳܐ ܡܶܣܬ݂ܰܝܒ݂ܰܪ ܗ̄ܘܳܐ ܗܳܝܕ݂ܶܝܢ ܩܳܡ ܦ݂ܰܘܠܳܘܣ ܒ݂ܰܝܢܳܬ݁ܗܽܘܢ ܘܶܐܡܰܪ ܐܶܠܽܘ ܐܶܬ݂ܛܦ݂ܺܝܣܬ݂ܽܘܢ ܠܺܝ ܓ݂ܰܒ݁ܪܶܐ ܠܳܐ ܪܳܕܶ݁ܝܢ ܗ̄ܘܰܝܢ ܡܶܢ ܩܪܺܛܺܐ ܘܡܶܬ݁ܚܰܣܟ݂ܺܝܢ ܗ̄ܘܰܝܢ ܡܶܢ ܚܽܘܣܪܳܢܳܐ ܘܡܶܢ ܐܽܘܠܨܳܢܳܐ ܗܳܢܳܐ:</VERS>
      <VERS vnumber="22">ܘܗܳܫܳܐ ܡܳܠܶܟ݁ ܐ̄ܢܳܐ ܕ݂ܬܶ݁ܗܘܽܘܢ ܕ݂ܠܳܐ ܥܳܩܳܐ ܢܰܦ݁ܫܳܐ ܓ݂ܶܝܪ ܡܶܢܟܽ݁ܘܢ ܚܕܳ݁ܐ ܠܳܐ ܐܳܒ݁ܕ݂ܳܐ ܐܶܠܳܐ ܐܶܢ ܐܶܠܦܳ݁ܐ:</VERS>
      <VERS vnumber="23">ܐܶܬ݁ܚܙܺܝ ܠܺܝ ܓ݂ܶܝܪ ܒ݂ܠܺܠܝܳܐ ܗܳܢܳܐ ܡܰܠܰܐܟܶ݁ܗ ܕ݂ܰܐܠܳܗܳܐ ܗܰܘ ܕ݂ܕܺ݁ܝܠܶܗ ܐ̄ܢܳܐ ܘܠܶܗ ܦ݂ܳܠܰܚ ܐ̄ܢܳܐ:</VERS>
      <VERS vnumber="24">ܘܶܐܡܰܪ ܠܺܝ ܠܳܐ ܬ݂ܶܕ݁ܚܰܠ ܦ݂ܰܘܠܶܐ ܥܬܺ݁ܝܕ݁ ܗܽ̄ܘ ܠܳܟ݁ ܠܰܡܩܳܡ ܩܕܳ݁ܡ ܩܶܣܰܪ ܘܗܳܐ݁ ܝܰܗ̄ܒ݁ ܠܳܟ݁ ܐܰܠܳܗܳܐ ܡܰܘܗܰܒ݁ܬ݂ܳܐ ܠܟܽ݁ܠ ܕ݂ܪܳܕܶ݁ܝܢ ܥܰܡܳܟ݁:</VERS>
      <VERS vnumber="25">ܡܶܛܽܠ ܗܳܢܳܐ ܐܶܬ݁ܠܰܒ݂ܰܒ݁ܘ ܓ݂ܰܒ݁ܪܶܐ ܡܗܰܝܡܶܢ ܐ̄ܢܳܐ ܓ݂ܶܝܪ ܒ݂ܰܐܠܳܗܳܐ ܕ݂ܗܳܟܰ݁ܢܳܐ ܗܳܘܶܐ ܐܰܝܟ݁ ܡܳܐ ܕ݂ܶܐܬ݁ܡܰܠܰܠ ܥܰܡܝ:</VERS>
      <VERS vnumber="26">ܒ݂ܪܰܡ ܠܓܳ݁ܙܰܪܬ݂ܳܐ ܚܕܳ݁ܐ ܐܺܝܬ݁ ܠܰܢ ܕ݂ܢܶܫܬ݂ܕܶ݁ܐ:</VERS>
      <VERS vnumber="27">ܘܡܶܢ-ܒ݂ܳܬܰ݁ܪ ܐܰܪܒ݂ܬܰ݁ܥܣܰܪ ܝܰܘܡܺܝܢ ܕ݂ܰܛܥܰܝܢ ܘܶܐܬ݂ܛܰܪܰܦ݁ܢ ܒ݂ܗܰܕ݁ܪܺܝܰܘܣ ܝܰܡܳܐ ܒ݂ܦܶ݁ܠܓ݂ܶܗ ܕ݂ܠܺܠܝܳܐ ܣܒܰ݁ܪܘ ܡܰܠܳܚܶܐ ܕ݂ܠܰܐܪܥܳܐ ܡܶܬ݁ܩܰܪܒܺ݁ܝܢ ܗ̄ܘܰܘ:</VERS>
      <VERS vnumber="28">ܘܰܐܪܡܺܝܘ ܐܶܘܩܺܝܢܰܣ ܘܶܐܫܟ݂ܰܚܘ ܩܰܘܡܺܝܢ ܥܶܣܪܺܝܢ ܘܬܽ݁ܘܒ݁ ܩܰܠܺܝܠ ܪܕܰ݁ܘ ܘܶܐܫܟ݂ܰܚܘ ܩܰܘܡܺܝܢ ܚܰܡܫܰܥܶܣܪܶܐ:</VERS>
      <VERS vnumber="29">ܘܟܰ݁ܕ݁ ܕ݂ܰܚܺܝܠܺܝܢ ܗ̄ܘܰܝܢ ܕ݂ܰܠܡܳܐ ܢܶܫܬ݂ܟܰ݁ܚ ܠܰܢ ܒ݂ܕܽ݁ܘܟ݂ܝܳܬܳ݁ܐ ܕ݂ܺܐܝܬ݁ ܒ݂ܗܶܝܢ ܫܽܘܥܶܐ ܐܰܪܡܺܝܘ ܡܶܢ ܚܰܪܬܳ݁ܗ ܕ݂ܶܐܠܦܳ݁ܐ ܐܶܘܩܺܝܢܰܣ ܐܰܪܒ݂ܰܥ ܘܰܡܨܰܠܶܝܢ ܗ̄ܘܰܘ ܕ݂ܢܶܗܘܶܐ ܝܰܘܡܳܐ:</VERS>
      <VERS vnumber="30">ܡܰܠܳܚܶܐ ܕ݂ܶܝܢ ܒ݂ܥܰܘ ܠܡܶܥܪܰܩ ܡܶܢܳܗ ܡܶܢ ܐܶܠܦܳ݁ܐ ܘܰܐܚܶܬ݁ܘ ܡܶܢܳܗ ܠܩܰܪܩܽܘܪܳܐ ܠܝܰܡܳܐ ܒ݂ܥܶܠܬܳ݁ܐ ܕ݂ܢܺܐܙܽܠ̄ܘܢ ܒ݂ܳܗ ܘܢܶܐܣܪܽܘܢܳܗ ܠܶܐܠܦܳ݁ܐ ܒ݂ܰܐܪܥܳܐ:</VERS>
      <VERS vnumber="31">ܘܟܰ݁ܕ݁ ܚܙܳܐ ܦ݂ܰܘܠܳܘܣ ܐܶܡܰܪ ܠܩܶܢܛܪܽܘܢܳܐ ܘܠܶܐܣܛܪܰܛܺܝܳܘܛܶܐ ܕ݂ܶܐܢ ܗܳܠܶܝܢ ܒ݂ܶܐܠܦܳ݁ܐ ܠܳܐ ܡܟܰ݁ܬ݂ܪܺܝܢ ܐܰܢ̄ܬ݂ܽܘܢ ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܺ݁ܚܽܘܢ:</VERS>
      <VERS vnumber="32">ܗܳܝܕ݂ܶܝܢ ܦ݂ܣܰܩܘ ܐܶܣܛܪܰܛܺܝܳܘܛܶܐ ܠܚܰܒ݁ܠܶܝܗ ܕ݂ܩܰܪܩܽܘܪܳܐ ܡܶܢ ܐܶܠܦܳ݁ܐ ܘܫܰܒ݁ܩܽܘܗ ܛܳܥܝܳܐ ܣ݂ ܣ݂:</VERS>
      <VERS vnumber="33">ܗܽܘ ܕ݂ܶܝܢ ܦ݂ܰܘܠܳܘܣ ܥܕܰ݁ܡܳܐ ܕ݂ܰܗܘܳܐ ܨܰܦ݁ܪܳܐ ܡܦ݂ܺܝܣ ܗ̄ܘܳܐ ܠܟܽ݁ܠܗܽܘܢ ܕ݂ܰܢܩܰܒ݂ܠܽܘܢ ܣܰܝܒ݂ܳܪܬ݂ܳܐ ܟ݂ܰܕ݁ ܐܳܡܰܪ ܠܗܽܘܢ ܝܰܘܡܳܢܳܐ ܗܳܐ ܐܰܪܒ݂ܬܰ݁ܥܣܰܪ ܝܰܘܡܺܝܢ ܡܶܢ ܩܶܢܛܳܐ ܡܶܕ݂ܶܡ ܠܳܐ ܛܥܺܝܡ ܠܟܽ݁ܘܢ:</VERS>
      <VERS vnumber="34">ܡܶܛܽܠ ܗܳܕܶ݁ܐ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܰܬ݁ܩܰܒ݂ܠܽܘܢ ܡܶܐܟܽ݁ܘܠܬ݂ܳܐ ܠܩܽܘܝܳܡܳܐ ܕ݂ܚܰܝܰܝܟ݂ܽܘܢ ܡܶܢܬܳ݁ܐ ܓ݂ܶܝܪ ܡܶܢ ܪܺܫܳܐ ܕ݂ܚܰܕ݁ ܡܶܢܟܽ݁ܘܢ ܠܳܐ ܐܳܒ݁ܕ݂ܳܐ:</VERS>
      <VERS vnumber="35">ܘܟܰ݁ܕ݁ ܗܳܠܶܝܢ ܐܶܡܰܪ ܢܣܰܒ݁ ܠܰܚܡܳܐ ܘܫܰܒ݂ܰܚ ܠܰܐܠܳܗܳܐ ܩܕܳ݁ܡ ܟ݂ܽܠܗܽܘܢ ܘܰܩܨܳܐ ܘܰܐܩܶܦ݁ ܠܡܶܐܟܰ݁ܠ:</VERS>
      <VERS vnumber="36">ܘܶܐܬ݁ܒ݂ܰܝܰܐܘ ܟ݂ܽܠܗܽܘܢ ܘܩܰܒ݂ܶܠܘ ܬ݂ܽܘܪܣܳܝܳܐ:</VERS>
      <VERS vnumber="37">ܐܺܝܬܰ݁ܝܢ ܗ̄ܘܰܝܢ ܕ݂ܶܝܢ ܒ݂ܶܐܠܦܳ݁ܐ ܡܰܐܬܶ݁ܝܢ ܘܫܰܒ݁ܥܺܝܢ ܘܫܶܬ݁ ܢܰܦ݁ܫܳܢ:</VERS>
      <VERS vnumber="38">ܘܟܰ݁ܕ݁ ܣܒܰ݁ܥܘ ܡܶܐܟܽ݁ܘܠܬ݂ܳܐ ܐܰܩܶܠܘ ܡܶܢ ܐܶܠܦܳ݁ܐ ܘܰܫܩܰܠܘ ܚܶܛܶܐ ܘܰܫܕܰ݁ܘ ܒ݂ܝܰܡܳܐ:</VERS>
      <VERS vnumber="39">ܘܟܰ݁ܕ݁ ܗܘܳܐ ܝܰܘܡܳܐ ܣܰܦ݂ܳܢܶܐ ܐܰܝܕܳ݁ܐ ܗ̄ܝ ܐܰܪܥܳܐ ܠܳܐ ܐܶܫܬ݂ܰܘܕ݂ܰܥܘ ܐܶܠܳܐ ܚܳܪܘ ܥܰܠ ܓ݂ܶܢ̄ܒ݁ ܝܰܒ݁ܫܳܐ ܟ݂ܶܢܦܳ݁ܐ ܚܕܳ݁ܐ ܕ݂ܝܰܡܳܐ ܐܰܝܟ݂ܳܐ ܕ݂ܪܳܢܶܝܢ ܗ̄ܘܰܘ ܕ݂ܶܐܢ ܡܶܫܟ݂ܚܳܐ ܢܶܕ݁ܚܽܘܢܳܗ ܠܶܐܠܦܳ݁ܐ:</VERS>
      <VERS vnumber="40">ܘܰܦ݁ܣܰܩܘ ܐܶܘܩܺܝܢܰܣ ܡܶܢ ܐܶܠܦܳ݁ܐ ܘܰܐܪܦ݂ܺܝܘ ܐܶܢܶܝܢ ܒ݂ܝܰܡܳܐ ܘܰܫܪܰܘ ܪܳܟ݁ܒ݂ܶܐ ܕ݂ܣܰܘܟ݂ܳܢܶܐ ܘܰܬ݁ܠܰܘ ܐܰܪܡܶܢܳܘܢ ܙܥܽܘܪܳܐ ܠܪܽܘܚܳܐ ܕ݂ܢܳܫܒ݂ܳܐ ܘܪܳܕܶ݁ܝܢ ܗ̄ܘܰܘ ܠܰܐܦ݂ܰܝ ܝܰܒ݁ܫܳܐ:</VERS>
      <VERS vnumber="41">ܘܓܶ݁ܫܰܬ݁ ܐܶܠܦܳ݁ܐ ܒ݂ܕܽ݁ܘܟ݂ܬܳ݁ܐ ܕ݂ܪܳܡܳܐ ܒ݂ܰܝܢܳܬ݁ ܬ݂ܪܶܝܢ ܥܽܘܡܩܺܝܢ ܕ݂ܝܰܡܳܐ ܘܶܐܬ݁ܚܰܪܝܰܬ݁ ܒ݂ܳܗ ܘܩܳܡ ܥܠܶܝܗ ܓ݂ܰܒ݂ܳܗ ܩܰܕ݁ܡܳܝܳܐ ܘܠܳܐ ܡܶܬ݂ܬ݂ܙܺܝܥ ܗ̄ܘܳܐ ܓ݂ܰܒ݂ܳܗ ܕ݂ܶܝܢ ܐ̄ܚܪܳܝܳܐ ܐܶܫܬ݂ܪܺܝ ܡܶܢ ܩܛܺܝܪܳܐ ܕ݂ܓܰ݁ܠ̄ܠܶܐ:</VERS>
      <VERS vnumber="42">ܘܰܨܒܰ݁ܘ ܗ̄ܘܰܘ ܐܶܣܛܪܰܛܺܝܳܘܛܶܐ ܕ݂ܰܢܩܰܛܠܽܘܢ ܐܶܢܽܘܢ ܠܰܐܣܺܝܪܶܐ ܕ݂ܠܳܐ ܢܰܪܡܽܘܢ ܣܰܚܘܳܐ ܘܢܶܥܪܩܽܘܢ ܠܗܽܘܢ ܡܶܢܗܽܘܢ:</VERS>
      <VERS vnumber="43">ܘܩܶܢܛܪܽܘܢܳܐ ܟ݂ܠܳܐ ܐܶܢܽܘܢ ܡܶܢ ܗܳܕܶ݁ܐ ܡܶܛܽܠ ܕ݂ܨܳܒܶ݁ܐ ܗ̄ܘܳܐ ܕ݂ܢܰܚܶܐ ܠܦ݂ܰܘܠܳܘܣ ܘܠܰܐܝܠܶܝܢ ܕ݂ܡܶܫܟ݂ܚܺܝܢ ܗ̄ܘܰܘ ܠܡܰܪܡܳܝܽܘ ܣܰܚܘܳܐ ܦ݂ܩܰܕ݁ ܠܗܽܘܢ ܕ݂ܰܒ݁ܩܰܕ݁ܡܳܝܶܐ ܢܶܣܚܽܘܢ ܘܢܶܥܒ݂ܪܽܘܢ ܠܰܐܪܥܳܐ:</VERS>
      <VERS vnumber="44">ܘܰܠܫܰܪܟ݂ܳܐ ܥܰܠ ܕ݂ܰܦ݂ܶܐ ܘܥܰܠ ܩܰܝܣܶܐ ܐ̄ܚܪܳܢܶܐ ܕ݂ܶܐܠܦܳ݁ܐ ܐܰܥܒ݂ܰܪܘ ܐܶܢܽܘܢ ܘܗܳܟܰ݁ܢܳܐ ܟ݂ܽܠܗܽܘܢ ܐܶܫܬ݂ܰܘܙܰܒ݁ܘ ܠܰܐܪܥܳܐ: ܣ</VERS>
    </CHAPTER>
    <CHAPTER cnumber="28">
      <VERS vnumber="1">ܘܡܶܢ ܒ݂ܳܬܰ݁ܪܟ݂ܶܢ ܝܺܠܶܦ݁ܢ ܕ݂ܡܺܠܺܝܛܺܐ ܡܶܬ݁ܩܰܪܝܳܐ ܗܳܝ ܓ݂ܳܙܰܪܬ݂ܳܐ:</VERS>
      <VERS vnumber="2">ܘܒܰ݁ܪܒ݂ܪܳܝܶܐ ܕ݂ܥܳܡܪܺܝܢ ܗ̄ܘܰܘ ܒ݂ܳܗ ܪܰܚܡܶܐ ܣܰܓ݂ܺܝܶܐܐ ܚܰܘܺܝܘ ܠܘܳܬܰ݁ܢ ܘܰܐܘܚܶܕ݁ܘ ܢܽܘܪܳܐ ܘܰܩܪܰܐܘܽܢ ܠܟܽ݁ܠܰܢ ܕ݂ܢܶܫܚܰܢ ܡܶܛܽܠ ܡܶܛܪܳܐ ܣܰܓ݂ܺܝܳܐܐ ܘܩܽܘܪܫܳܐ ܕ݂ܺܐܝܬ݁ ܗ̄ܘܳܐ:</VERS>
      <VERS vnumber="3">ܘܦ݂ܰܘܠܳܘܣ ܫܩܰܠ ܣܽܘܓܳ݁ܐܐ ܕ݂ܚܰܒ݂ܽܘܒܶ݁ܐ ܘܣܳܡ ܥܰܠ ܢܽܘܪܳܐ ܘܢܶܦ݁ܩܰܬ݁ ܡܶܢܗܽܘܢ ܐܳܟܶ݁ܕ݁ܢܳܐ ܡܶܢ ܪܰܬ݁ܚܳܐ ܕ݂ܢܽܘܪܳܐ ܘܢܶܟ݁ܬ݂ܰܬ݁ ܒ݂ܺܐܝܕܶ݁ܗ:</VERS>
      <VERS vnumber="4">ܘܟܰ݁ܕ݁ ܚܙܰܐܘܽܗ ܒ݂ܰܪܒ݂ܪܳܝܶܐ ܕ݂ܬܰ݁ܠܝܳܐ ܒ݂ܺܐܝܕܶ݁ܗ ܐܳܡܪܺܝܢ ܗ̄ܘܰܘ ܟ݂ܒܰ݁ܪ ܗܳܢܳܐ ܓ݂ܰܒ݁ܪܳܐ ܩܳܛܽܘܠܳܐ ܗ̄ܘ ܕ݂ܟܰ݁ܕ݁ ܐܶܫܬ݂ܰܘܙܰܒ݁ ܡܶܢ ܝܰܡܳܐ ܟ݂ܺܐܢܽܘܬܳ݁ܐ ܠܳܐ ܫܒܰ݁ܩܬܶ݁ܗ ܕ݂ܢܺܚܶܐ:</VERS>
      <VERS vnumber="5">ܗܽܘ ܕ݂ܶܝܢ ܦ݂ܰܘܠܳܘܣ ܐܰܢܺܝܦ݁ ܐܺܝܕܶ݁ܗ ܘܰܫܕܳ݁ܗ ܠܳܐܟܶ݁ܕ݁ܢܳܐ ܒ݂ܢܽܘܪܳܐ ܘܡܶܕ݂ܶܡ ܕ݂ܰܣܢܶܐ ܠܳܐ ܗܘܳܝܗ̄ܝ:</VERS>
      <VERS vnumber="6">ܣܳܒ݁ܪܺܝܢ ܗ̄ܘܰܘ ܕ݂ܶܝܢ ܒ݂ܰܪܒ݂ܪܳܝܶܐ ܕ݂ܒܰ݁ܪ ܫܳܥܬܶ݁ܗ ܡܶܬ݁ܡܣܶܐ ܘܢܳܦܶ݁ܠ ܟ݂ܰܕ݁ ܡܺܝܬ݁ ܥܰܠ ܐܰܪܥܳܐ ܘܟܰ݁ܕ݁ ܥܶܕ݂ܳܢܳܐ ܣܰܓ݂ܺܝܳܐܐ ܣܰܟ݂ܺܝܘ ܘܰܚܙܰܘ ܕ݂ܡܶܕ݂ܶܡ ܕ݂ܰܣܢܶܐ ܠܳܐ ܗܘܳܝܗ̄ܝ ܫܰܚܠܶܦ݁ܘ ܡܶܠܰܝܗܽܘܢ ܘܶܐܡܰܪܘ ܕ݂ܰܐܠܳܗܳܐ ܗ̄ܘ: ܣ</VERS>
      <VERS vnumber="7">ܐܺܝܬ݁ ܗ̄ܘܳܐ ܕ݂ܶܝܢ ܩܽܘܪܝܳܐ ܒ݂ܶܗ ܒ݂ܗܰܘ ܐܰܬ݁ܪܳܐ ܠܓܰ݁ܒ݁ܪܳܐ ܚܰܕ݁ ܕ݂ܰܫܡܶܗ ܗܘܳܐ ܦ݂ܳܘܦ݂ܠܺܝܳܘܣ ܕ݂ܗܽܘ ܗܘܳܐ ܪܺܫܳܗ ܕ݂ܓܳ݁ܙܰܪܬ݂ܳܐ ܘܩܰܒ݂ܠܰܢ ܒ݂ܒܰ݁ܝܬ݂ܶܗ ܬ݂ܠܳܬܳ݁ܐ ܝܰܘܡܺܝܢ ܚܳܕ݁ܝܳܐܝܺܬ݁:</VERS>
      <VERS vnumber="8">ܐܰܒܽ݁ܘܗ̄ܝ ܕ݂ܶܝܢ ܕ݂ܦ݂ܳܘܦ݂ܠܺܝܳܘܣ ܒ݂ܶܐܫܳܬܳ݁ܐ ܘܰܒ݁ܟܺ݁ܐܒ݁ ܡܥܰܝܳܐ ܟ݂ܪܺܝܗ ܗ̄ܘܳܐ ܘܥܰܠ ܠܘܳܬܶ݁ܗ ܦ݂ܰܘܠܳܘܣ ܘܨܰܠܺܝ ܘܣܳܡ ܥܠܰܘܗ̄ܝ ܐܺܝܕܶ݁ܗ ܘܰܐܚܠܡܶܗ:</VERS>
      <VERS vnumber="9">ܘܟܰ݁ܕ݁ ܗܘܳܬ݁ ܗܳܕܶ݁ܐ ܐܳܦ݁ ܫܰܪܟ݂ܳܐ ܐܰܝܠܶܝܢ ܕ݂ܺܐܝܬ݁ ܗ̄ܘܰܘ ܒ݂ܳܗ ܒ݂ܓܳ݁ܙܰܪܬ݂ܳܐ ܟ݂ܪܺܝܗܶܐ ܩܳܪܒ݂ܺܝܢ ܗ̄ܘܰܘ ܠܘܳܬܶ݁ܗ ܘܡܶܬܰ݁ܐܣܶܝܢ ܗ̄ܘܰܘ:</VERS>
      <VERS vnumber="10">ܘܺܐܝܩܳܪܶܐ ܪܰܘܪܒܶ݁ܐ ܝܰܩܪܽܘܢ ܘܟܰ݁ܕ݁ ܢܳܦ݁ܩܺܝܢ ܗ̄ܘܰܝܢ ܡܶܢ ܬ݂ܰܡܳܢ ܙܰܘܕܽ݁ܘܢ:</VERS>
      <VERS vnumber="11">ܢܦܰ݁ܩܢ ܕ݂ܶܝܢ ܒ݂ܳܬܰ݁ܪ ܝܰܪܚܶܐ ܬ݂ܠܳܬܳ݁ܐ ܘܰܪܕܰ݁ܝܢ ܒ݂ܶܐܠܦܳ݁ܐ ܐܰܠܶܟ݂ܣܰܢܕ݂ܪܳܝܬ݂ܳܐ ܕ݂ܰܐܣܬ݂ܝܰܬ݁ ܗ̄ܘܳܬ݁ ܒ݂ܳܗ ܒ݂ܓܳ݁ܙܰܪܬ݂ܳܐ ܘܺܐܝܬ݁ ܗ̄ܘܳܬ݁ ܥܠܶܝܗ ܐܳܬܳ݁ܐ ܕ݂ܬܳ݁ܐܡܶܐ:</VERS>
      <VERS vnumber="12">ܘܶܐܬܰ݁ܝܢ ܠܣܽܪܰܩܳܘܣܰܐ ܡܕܺ݁ܝܢ̄ܬ݂ܳܐ ܘܩܰܘܺܝܢ ܬ݂ܰܡܳܢ ܝܰܘܡܳܬܳ݁ܐ ܬ݂ܠܳܬܳ݁ܐ:</VERS>
      <VERS vnumber="13">ܘܡܶܢ ܬ݂ܰܡܳܢ ܐܶܬ݁ܟ݂ܪܶܟ݁ܢ ܘܡܰܢܰܥܢ ܠܪܺܓܺ݁ܝܳܘܢ ܡܕܺ݁ܝܢ̄ܬ݂ܳܐ ܘܒܳ݁ܬܰ݁ܪ ܝܰܘܡܳܐ ܚܰܕ݁ ܢܶܫܒ݂ܰܬ݁ ܠܰܢ ܪܽܘܚܳܐ ܕ݂ܬܰ݁ܝܡܢܳܐ ܘܠܰܬ݁ܪܶܝܢ ܝܰܘܡܺܝܢ ܐܶܬܰ݁ܝܢ ܠܦ݂ܳܘܛܺܝܰܐܠܳܣ ܡܕܺ݁ܝܢ̄ܬ݂ܳܐ ܕ݂ܺܐܝܛܰܠܺܝܰܐ:</VERS>
      <VERS vnumber="14">ܘܶܐܫܟ݂ܰܚܢ ܬ݂ܰܡܳܢ ܐܰܚܶܐ ܘܰܒ݁ܥܰܘ ܡܶܢܰܢ ܘܰܗܘܰܝܢ ܠܘܳܬ݁ܗܽܘܢ ܝܰܘܡܳܬܳ݁ܐ ܫܰܒ݁ܥܳܐ ܘܗܳܝܕ݂ܶܝܢ ܐܶܙܰܠܢ ܠܪܽܗ̄ܘܡܺܐ:</VERS>
      <VERS vnumber="15">ܘܟܰ݁ܕ݁ ܫܡܰܥܘ ܐܰܚܶܐ ܕ݂ܬܰ݁ܡܳܢ ܢܦܰ݁ܩܘ ܠܽܐܘܪܥܰܢ ܥܕܰ݁ܡܳܐ ܠܫܽܘܩܳܐ ܕ݂ܡܶܬ݁ܩܪܶܐ ܐܰܦ݂ܺܝܳܘܣ-ܦܳ݁ܘܪܳܘܣ ܘܰܥܕܰ݁ܡܳܐ ܠܰܬ݁ܠܳܬ݁ ܚܳܢܘܳܢ ܘܟܰ݁ܕ݁ ܚܙܳܐ ܐܶܢܽܘܢ ܦ݂ܰܘܠܳܘܣ ܐܰܘܕ݂ܺܝ ܠܰܐܠܳܗܳܐ ܘܶܐܬ݁ܚܰܝܰܠ:</VERS>
      <VERS vnumber="16">ܘܥܰܠܢ ܠܪܽܗ̄ܘܡܺܐ ܘܰܐܦ݂ܶܣ ܩܶܢܛܪܽܘܢܳܐ ܠܦ݂ܰܘܠܳܘܣ ܕ݂ܢܶܫܪܶܐ ܐܰܝܟ݂ܳܐ ܕ݂ܨܳܒܶ݁ܐ ܥܰܡ ܐܶܣܛܪܰܛܺܝܳܘܛܳܐ ܗܰܘ ܕ݂ܢܳܛܰܪ ܗ̄ܘܳܐ ܠܶܗ: ܣ</VERS>
      <VERS vnumber="17">ܘܡܶܢ-ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܫܰܕ݂ܰܪ ܦ݂ܰܘܠܳܘܣ ܩܪܳܐ ܠܪܺܫܳܢܰܝܗܽܘܢ ܕ݂ܺܝܗܽܘܕܳ݁ܝܶܐ ܘܟܰ݁ܕ݁ ܐܶܬ݁ܟ݂ܰܢܰܫܘ ܐܶܡܰܪ ܠܗܽܘܢ ܓ݂ܰܒ݁ܪܶܐ ܐܰܚܰܝ ܐܶܢܳܐ ܟ݂ܰܕ݁ ܒ݂ܡܶܕ݂ܶܡ ܠܳܐ ܩܳܡܶܬ݁ ܠܽܘܩܒܰ݁ܠ ܥܰܡܳܐ ܘܢܳܡܽܘܣܳܐ ܕ݂ܰܐܒܳ݁ܗܰܝ ܒ݂ܰܐܣܽܘܪܶܐ ܐܶܫܬ݂ܰܠܡܶܬ݁ ܡܶܢ ܐܽܘܪܺܫܠܶܡ ܒ݂ܺܐܝܕܳ݁ܐ ܕ݂ܪܽܗ̄ܘܡܳܝܶܐ:</VERS>
      <VERS vnumber="18">ܘܗܶܢܽܘܢ ܟ݂ܰܕ݁ ܫܰܐܠܽܘܢܝ ܨܒܰ݁ܘ ܕ݂ܢܶܫܪܽܘܢܳܢܝ ܡܶܛܽܠ ܕ݂ܠܳܐ ܐܶܫܟ݂ܰܚܘ ܒ݂ܳܬܰ݁ܪܝ ܪܶܫܝܳܢܳܐ ܡܶܕ݂ܶܡ ܕ݂ܫܳܘܶܐ ܠܡܰܘܬ݂ܳܐ:</VERS>
      <VERS vnumber="19">ܘܟܰ݁ܕ݁ ܩܳܝܡܺܝܢ ܗ̄ܘܰܘ ܠܽܘܩܒܰ݁ܠܝ ܝܺܗܽܘܕܳ݁ܝܶܐ ܐܶܬܰ݁ܐܠܨܶܬ݁ ܕ݂ܶܐܩܥܶܐ ܒ݂ܓܶ݁ܢ ܩܶܣܰܪ ܠܳܐ ܐܰܝܟ݁ ܐܺܝܬ݁ ܠܺܝ ܕ݂ܶܐܩܰܛܪܶܓ݁ ܒ݂ܡܶܕ݂ܶܡ ܠܰܒ݁ܢܰܝ ܥܰܡܝ:</VERS>
      <VERS vnumber="20">ܡܶܛܽܠ ܗܳܢܳܐ ܒ݂ܥܺܝܬ݁ ܡܶܢܟܽ݁ܘܢ ܕ݂ܬܺ݁ܐܬܽ݁ܘܢ ܘܶܐܚܙܶܝܟܽ݁ܘܢ ܘܶܐܫܬ݂ܰܥܶܐ ܠܟܽ݁ܘܢ ܗܳܠܶܝܢ ܡܶܛܽܠ ܣܰܒ݁ܪܳܐ ܓ݂ܶܝܪ ܕ݂ܺܐܝܣܪܳܝܶܠ ܐܰܣܺܝܪ ܐ̄ܢܳܐ ܒ݂ܫܺܫܰܠܬ݂ܳܐ ܗܳܕܶ݁ܐ:</VERS>
      <VERS vnumber="21">ܐܳܡܪܺܝܢ ܠܶܗ ܗܶܢܽܘܢ ܚܢܰܢ ܐܶܓ݂ܰܪܬ݂ܳܐ ܥܠܰܝܟְ݂ ܠܳܐ ܩܰܒ݂ܶܠܢ ܡܶܢ ܝܺܗܽܘܕ݁ ܘܠܳܐ ܐ̄ܢܳܫ ܡܶܢ ܐܰܚܶܐ ܕ݂ܶܐܬܰ݁ܘ ܡܶܢ ܐܽܘܪܺܫܠܶܡ ܐܶܡܰܪܘ ܠܰܢ ܡܶܕ݂ܶܡ ܕ݂ܒܺ݁ܝܫ ܥܠܰܝܟְ݂:</VERS>
      <VERS vnumber="22">ܨܳܒܶ݁ܝܢܰܢ ܕ݂ܶܝܢ ܕ݂ܢܶܫܡܰܥ ܡܶܢܳܟ݁ ܡܶܕ݂ܶܡ ܕ݂ܡܶܬ݁ܪܰܥܶܐ ܐܰܢ̄ܬ݂ ܡܶܛܽܠ ܕ݂ܝܽܘܠܦ݂ܳܢܳܐ ܗܳܢܳܐ ܝܳܕ݁ܥܺܝܢܰܢ ܕ݂ܥܰܠ ܐ̄ܢܳܫ ܠܳܐ ܡܩܰܒ݂ܰܠ:</VERS>
      <VERS vnumber="23">ܘܰܐܩܺܝܡܘ ܠܶܗ ܝܰܘܡܳܐ ܘܰܟ݁ܢܰܫܘ ܘܶܐܬܰ݁ܘ ܠܘܳܬܶ݁ܗ ܣܰܓ݂ܺܝܶܐܐ ܟ݂ܰܪ ܕ݂ܰܫܪܶܐ ܗ̄ܘܳܐ ܘܰܓ݁ܠܳܐ ܠܗܽܘܢ ܥܰܠ ܡܰܠܟ݂ܽܘܬܳ݁ܐ ܕ݂ܰܐܠܳܗܳܐ ܟ݂ܰܕ݁ ܡܣܰܗܶܕ݁ ܘܰܡܦ݂ܺܝܣ ܠܗܽܘܢ ܥܰܠ ܝܶܫܽܘܥ ܡܶܢ ܢܳܡܽܘܣܳܐ ܕ݂ܡܽܘܫܶܐ ܘܡܶܢ ܢܒܺ݁ܝܶܐ ܡܶܢ ܨܰܦ݁ܪܳܐ ܘܰܥܕܰ݁ܡܳܐ ܠܪܰܡܫܳܐ:</VERS>
      <VERS vnumber="24">ܘܐ̄ܢܳܫܺܝܢ ܡܶܢܗܽܘܢ ܡܶܬ݂ܛܦ݂ܺܝܣܺܝܢ ܗ̄ܘܰܘ ܠܡܶܠܰܘܗ̄ܝ ܘܰܐ̄ܚܪܳܢܶܐ ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܘ:</VERS>
      <VERS vnumber="25">ܘܶܐܫܬ݂ܪܺܝܘ ܡܶܢ ܠܘܳܬܶ݁ܗ ܟ݂ܰܕ݁ ܠܳܐ ܫܳܠܡܺܝܢ ܠܰܚܕܳ݁ܕܶ݁ܐ ܘܶܐܡܰܪ ܠܗܽܘܢ ܗܽܘ ܦ݂ܰܘܠܳܘܣ ܡܶܠܬܳ݁ܐ ܗܳܕܶ݁ܐ ܫܰܦ݂ܺܝܪ ܡܰܠܶܠ ܪܽܘܚܳܐ ܕ݂ܩܽܘܕ݁ܫܳܐ ܒ݂ܦܽ݁ܘܡ ܐܶܫܰܥܝܳܐ ܢܒܺ݁ܝܳܐ ܠܽܘܩܒܰ݁ܠ ܐܰܒܳ݁ܗܳܬ݁ܟܽ݁ܘܢ:</VERS>
      <VERS vnumber="26">ܟ݂ܰܕ݁ ܐܳܡܰܪ ܕ݂ܙܶܠ ܠܘܳܬ݁ ܥܰܡܳܐ ܗܳܢܳܐ ܘܶܐܡܰܪ ܠܗܽܘܢ ܕ݂ܫܶܡܥܳܐ ܬ݂ܶܫܡܥܽܘܢ ܘܠܳܐ ܬ݂ܶܣܬ݂ܰܟ݂ܠܽܘܢ ܘܬܶ݁ܚܙܽܘܢ ܘܠܳܐ ܬ݂ܶܒ݁ܚܪܽܘܢ:</VERS>
      <VERS vnumber="27">ܐܶܬ݁ܥܰܒ݂ܺܝ ܠܶܗ ܓ݂ܶܝܪ ܠܶܒ݂ܶܗ ܕ݂ܥܰܡܳܐ ܗܳܢܳܐ ܘܡܰܫܡܰܥܬ݁ܗܽܘܢ ܐܰܘܩܰܪܘ ܘܥܰܝܢܰܝܗܽܘܢ ܥܰܡܶܨܘ ܕ݂ܠܳܐ ܢܶܚܙܽܘܢ ܒ݂ܥܰܝܢܰܝܗܽܘܢ ܘܢܶܫܡܥܽܘܢ ܒ݂ܶܐܕ݁ܢܰܝܗܽܘܢ ܘܢܶܣܬ݂ܰܟ݂ܠܽܘܢ ܒ݂ܠܶܒ݂ܗܽܘܢ ܘܰܢܬܽ݁ܘܒܽ݁ܘܢ ܠܘܳܬ݁ܝ ܘܶܐܫܒ݂ܽܘܩ ܠܗܽܘܢ:</VERS>
      <VERS vnumber="28">ܬ݂ܶܬܺ݁ܝܕܰ݁ܥ ܠܟܽ݁ܘܢ ܗܳܟܺ݁ܝܠ ܗܳܕܶ݁ܐ ܕ݂ܰܠܥܰܡ̄ܡܶܐ ܗ̄ܘ ܐܶܫܬ݂ܰܕ݂ܰܪ ܗܳܢܳܐ ܦ݂ܽܘܪܩܳܢܳܐ ܕ݂ܰܐܠܳܗܳܐ ܗܶܢܽܘܢ ܓ݂ܶܝܪ ܐܳܦ݁ ܫܳܡܥܺܝܢ ܠܶܗ: ܣ</VERS>
      <VERS vnumber="29">ܘܟܰ݁ܕ݁ ܗܳܠܶܝܢ ܐܶܡܰܪ ܢܦܰ݁ܩܘ ܝܺܗܽܘܕܳ݁ܝܶܐ ܘܣܰܓ݂ܺܝ ܕ݂ܳܪܫܺܝܢ ܗ̄ܘܰܘ ܒ݂ܰܝܢܳܬ݁ܗܽܘܢ:</VERS>
      <VERS vnumber="30">ܘܶܐܓܰ݁ܪ ܠܶܗ ܦ݂ܰܘܠܳܘܣ ܡܶܢ ܕ݂ܺܝܠܶܗ ܒ݂ܰܝܬ݂ܳܐ ܘܰܗܘܳܐ ܒ݂ܶܗ ܬ݂ܰܪܬ݂ܶܝܢ ܫܢܺܝܢ ܘܰܡܩܰܒ݂ܶܠ ܗ̄ܘܳܐ ܬ݂ܰܡܳܢ ܠܟܽ݁ܠܗܽܘܢ ܐܰܝܠܶܝܢ ܕ݂ܳܐܬܶ݁ܝܢ ܗ̄ܘܰܘ ܠܘܳܬܶ݁ܗ:</VERS>
      <VERS vnumber="31">ܘܡܰܟ݁ܪܶܙ ܗ̄ܘܳܐ ܥܰܠ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܡܰܠܶܦ݁ ܗ̄ܘܳܐ ܥܺܝܢ ܒ݂ܰܓ݁ܠܶܐ ܥܰܠ ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܠܳܐ ܟ݂ܶܠܝܳܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="45">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܥܰܒ݁ܕ݂ܳܐ ܕ݂ܝܶܫܽܘܥ ܡܫܺܝܚܳܐ ܩܰܪܝܳܐ ܘܰܫܠܺܝܚܳܐ ܕ݂ܶܐܬ݁ܦ݂ܪܶܫ ܠܶܐܘܰܢܓ݂ܶܠܺܝܳܘܢ ܕ݂ܰܐܠܳܗܳܐ:</VERS>
      <VERS vnumber="2">ܕ݂ܡܶܢ ܩܕܺ݁ܝܡ ܡܠܰܟ݁ ܒ݂ܝܰܕ݁ ܢܒܺ݁ܝܰܘܗ̄ܝ ܒ݂ܰܟ݁ܬܳ݁ܒܶ݁ܐ ܩܰܕ݂ܺܝܫܶܐ:</VERS>
      <VERS vnumber="3">ܥܰܠ ܒ݂ܪܶܗ ܗܰܘ ܕ݂ܶܐܬܺ݁ܝܠܶܕ݁ ܒ݂ܰܒ݁ܣܰܪ ܡܶܢ ܙܰܪܥܳܐ ܕ݂ܒܶ݁ܝܬ݁ ܕ݂ܰܘܺܝܕ݁:</VERS>
      <VERS vnumber="4">ܘܶܐܬܺ݁ܝܕܰ݁ܥ ܒ݂ܪܳܐ ܕ݂ܰܐܠܳܗܳܐ ܒ݂ܚܺܝܠ ܘܰܒ݁ܪܽܘܚ ܩܕܽ݁ܘܫ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܝܶܫܽܘܥ ܡܫܺܝܚܳܐ ܡܳܪܰܢ:</VERS>
      <VERS vnumber="5">ܕ݂ܒܶ݁ܗ ܢܣܰܒ݁ܢ ܛܰܝܒ݂ܽܘܬܳ݁ܐ ܘܰܫܠܺܝܚܽܘܬܳ݁ܐ ܒ݂ܟܽ݁ܠܗܽܘܢ ܥܰܡ̄ܡܶܐ ܐܰܝܟ݁ ܕ݂ܢܶܫܬ݂ܰܡܥܽܘܢ ܠܗܰܝܡܳܢܽܘܬܳ݁ܐ ܕ݂ܰܫܡܶܗ:</VERS>
      <VERS vnumber="6">ܕ݂ܳܐܦ݁ ܐܰܢ̄ܬ݂ܽܘܢ ܡܶܢܗܽܘܢ ܐܰܢ̄ܬ݂ܽܘܢ ܩܪܰܝܳܐ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="7">ܠܟܽ݁ܠܗܽܘܢ ܕ݂ܰܒ݁ܪܽܗ̄ܘܡܺܝ ܚܰܒ݂ܺܝܒܰ݁ܘܗ̄ܝ ܕ݂ܰܐܠܳܗܳܐ ܩܪܰܝܳܐ ܘܩܰܕ݂ܺܝܫܶܐ ܫܠܳܡܳܐ ܘܛܰܝܒ݂ܽܘܬܳ݁ܐ ܥܰܡܟܽ݁ܘܢ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="8">ܠܽܘܩܕܰ݁ܡ ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܒ݂ܝܶܫܽܘܥ ܡܫܺܝܚܳܐ ܥܰܠ ܟ݂ܽܠܟܽ݁ܘܢ ܕ݂ܗܰܝܡܳܢܽܘܬ݁ܟܽ݁ܘܢ ܐܶܫܬ݂ܰܡܥܰܬ݁ ܒ݂ܟܽ݁ܠܶܗ ܥܳܠܡܳܐ:</VERS>
      <VERS vnumber="9">ܣܳܗܶܕ݁ ܗܽ̄ܘ ܠܺܝ ܓ݂ܶܝܪ ܐܰܠܳܗܳܐ ܕ݂ܠܶܗ ܡܫܰܡܶܫ ܐ̄ܢܳܐ ܒ݂ܪܽܘܚ ܒ݂ܶܐܘܰܢܓ݂ܶܠܺܝܳܘܢ ܕ݂ܰܒ݁ܪܶܗ ܕ݂ܰܕ݁ܠܳܐ ܫܰܠܘܳܐ ܒ݂ܟܽ݁ܠܙܒܰ݁ܢ ܡܶܬ݂ܕ݂ܟܰ݁ܪ ܐ̄ܢܳܐ ܠܟܽ݁ܘܢ ܒ݂ܰܨܠܰܘܳܬ݁ܝ:</VERS>
      <VERS vnumber="10">ܘܡܶܬ݁ܚܰܢܰܢ ܐ̄ܢܳܐ ܕ݂ܶܐܢ ܡܶܢ ܟ݂ܰܕ݂ܽܘ ܬ݂ܶܬ݁ܦ݂ܬܰ݁ܚ ܠܺܝ ܐܽܘܪܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:</VERS>
      <VERS vnumber="11">ܡܶܛܽܠ ܕ݂ܛܳܒ݁ ܣܘܶܐ ܐ̄ܢܳܐ ܕ݂ܶܐܚܙܶܟܽ݁ܘܢ ܘܶܐܬ݂ܶܠ ܠܟܽ݁ܘܢ ܡܰܘܗܰܒ݁ܬ݂ܳܐ ܕ݂ܪܽܘܚ ܕ݂ܒܳ݁ܗ ܬ݂ܶܫܬ݂ܰܪܪܽܘܢ:</VERS>
      <VERS vnumber="12">ܘܰܐܟ݁ܚܕܳ݁ܐ ܢܶܬ݁ܒ݂ܰܝܰܐ ܒ݂ܗܰܝܡܳܢܽܘܬܳ݁ܐ ܕ݂ܺܝܠܟܽ݁ܘܢ ܘܕܺ݁ܝܠܝ: ܣ</VERS>
      <VERS vnumber="13">ܨܳܒܶ݁ܐ ܐ̄ܢܳܐ ܕ݂ܶܝܢ ܐܰܚܰܝ ܕ݂ܬܶ݁ܕ݂ܥܽܘܢ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܨܒܺ݁ܝܬ݁ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܶܐܬ݁ܟ݂ܠܺܝܬ݁ ܥܕܰ݁ܡܳܐ ܠܗܳܫܳܐ ܕ݂ܳܐܦ݁ ܒ݂ܟܽ݁ܘܢ ܢܶܗܘܶܐ ܠܺܝ ܐܳܕ݁ܫܳܐ ܐܰܝܟ݁ ܕ݂ܰܒ݁ܫܰܪܟ݂ܳܐ ܕ݂ܥܰܡ̄ܡܶܐ:</VERS>
      <VERS vnumber="14">ܝܰܘܢܳܝܶܐ ܘܒܰ݁ܪܒ݂ܪܳܝܶܐ ܚܰܟ݂ܺܝܡܶܐ ܘܣܰܟ݁ܠܶܐ ܕ݂ܰܠܟܽ݁ܠܢܳܫ ܚܰܝܳܒ݁ ܐ̄ܢܳܐ ܕ݂ܰܐܟ݁ܪܶܙ:</VERS>
      <VERS vnumber="15">ܘܗܳܟܰ݁ܢܳܐ ܡܶܬ݁ܚܰܦ݂ܰܛ ܐ̄ܢܳܐ ܕ݂ܳܐܦ݁ ܠܟܽ݁ܘܢ ܕ݂ܰܒ݁ܪܽܗ̄ܘܡܺܝ ܐܶܣܰܒ݂ܰܪ:</VERS>
      <VERS vnumber="16">ܠܳܐ ܓ݂ܶܝܪ ܒ݂ܳܗܶܬ݁ ܐ̄ܢܳܐ ܒ݂ܶܗ ܒ݂ܶܐܘܰܢܓ݂ܶܠܺܝܳܘܢ ܡܶܛܽܠ ܕ݂ܚܰܝܠܳܐ ܗ̄ܘ ܕ݂ܰܐܠܳܗܳܐ ܠܚܰܝܶܐ ܕ݂ܟܽ݁ܠ ܕ݂ܰܡܗܰܝܡܢܺܝܢ ܒ݂ܶܗ ܐܶܢ ܡܶܢ ܝܺܗܽܘܕܳ݁ܝܶܐ ܠܽܘܩܕܰ݁ܡ ܘܶܐܢ ܡܶܢ ܐܰܪܡܳܝܶܐ:</VERS>
      <VERS vnumber="17">ܟ݂ܺܐܢܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܒ݂ܶܗ ܡܶܬ݁ܓ݂ܰܠܝܳܐ ܡܶܢ ܗܰܝܡܳܢܽܘܬܳ݁ܐ ܠܗܰܝܡܳܢܽܘܬܳ݁ܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܟܺ݁ܐܢܳܐ ܡܶܢ ܗܰܝܡܳܢܽܘܬܳ݁ܐ ܢܺܚܶܐ: ܣ</VERS>
      <VERS vnumber="18">ܡܶܬ݁ܓ݂ܠܶܐ ܗ̄ܘ ܓ݂ܶܝܪ ܪܽܘܓ݁ܙܶܗ ܕ݂ܰܐܠܳܗܳܐ ܡܶܢ ܫܡܰܝܳܐ ܥܰܠ ܟ݂ܽܠܶܗ ܥܰܘܠܗܽܘܢ ܘܪܽܘܫܥܗܽܘܢ ܕ݂ܰܒ݁ܢܰܝܢܳܫܳܐ ܗܳܢܽܘܢ ܕ݂ܩܽܘܫܬ݂ܳܐ ܒ݂ܥܰܘܠܳܐ ܐܰܚܺܝܕܺ݁ܝܢ:</VERS>
      <VERS vnumber="19">ܡܶܛܽܠ ܕ݂ܺܝܕܺ݁ܝܥܽܘܬܶ݁ܗ ܕ݂ܰܐܠܳܗܳܐ ܓ݂ܰܠܝܳܐ ܗ̄ܝ ܒ݂ܗܽܘܢ ܐܰܠܳܗܳܐ ܓ݂ܶܝܪ ܓ݂ܠܳܗ ܒ݂ܗܽܘܢ:</VERS>
      <VERS vnumber="20">ܟ݂ܰܣܝܳܬܶ݁ܗ ܓ݂ܶܝܪ ܕ݂ܰܐܠܳܗܳܐ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܠܒܶ݁ܪܝܳܬܶ݁ܗ ܒ݂ܣܽܘܟ݂ܳܠܳܐ ܡܶܬ݁ܚܰܙܝܳܢ ܘܚܰܝܠܶܗ ܘܰܐܠܳܗܽܘܬܶ݁ܗ ܕ݂ܰܠܥܳܠܰܡ ܕ݂ܢܶܗܘܽܘܢ ܕ݂ܠܳܐ ܡܰܦ݂ܰܩ ܒ݂ܪܽܘܚ:</VERS>
      <VERS vnumber="21">ܡܶܛܽܠ ܕ݂ܺܝܕܰ݁ܥܘ ܠܰܐܠܳܗܳܐ ܘܠܳܐ ܐܰܝܟ݁ ܕ݂ܠܰܐܠܳܗܳܐ ܫܰܒ݂ܚܽܘܗ̄ܝ ܘܰܐܘܕ݂ܺܝܘ ܠܶܗ ܐܶܠܳܐ ܐܶܣܬ݂ܰܪܰܩܘ ܒ݂ܡܰܚܫܒܳ݁ܬ݁ܗܽܘܢ ܘܶܐܬ݁ܚܰܫܰܟ݁ ܠܶܒ݂ܗܽܘܢ ܕ݂ܠܳܐ ܡܶܣܬ݂ܰܟ݂ܰܠ:</VERS>
      <VERS vnumber="22">ܘܟܰ݁ܕ݁ ܣܳܒ݁ܪܺܝܢ ܒ݂ܢܰܦ݁ܫܗܽܘܢ ܕ݂ܚܰܟ݂ܺܝܡܺܝܢ ܐܶܢܽܘܢ ܫܛܰܘ ܠܗܽܘܢ:</VERS>
      <VERS vnumber="23">ܘܚܰܠܶܦ݁ܘ ܬ݂ܶܫܒ݂ܽܘܚܬ݂ܶܗ ܕ݂ܰܐܠܳܗܳܐ ܕ݂ܠܳܐ ܡܶܬ݁ܚܰܒ݂ܰܠ ܒ݂ܰܕ݁ܡܽܘܬܳ݁ܐ ܕ݂ܨܰܠܡܳܐ ܕ݂ܒܰ݁ܪܢܳܫܳܐ ܕ݂ܡܶܬ݁ܚܰܒ݂ܰܠ ܘܒܰ݁ܕ݁ܡܽܘܬܳ݁ܐ ܕ݂ܦܳ݁ܪܰܚܬܳ݁ܐ ܘܕܰ݁ܐܪܒ݂ܥܰܬ݁ ܪܶܓ݁ܠܶܝܗ ܘܰܕ݁ܪܰܚܫܳܐ ܕ݂ܰܐܪܥܳܐ:</VERS>
      <VERS vnumber="24">ܡܶܛܽܠ ܗܳܢܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܰܪܓܺ݁ܝܓܳ݁ܬܳ݁ܐ ܛܰܡܳܐܬܳ݁ܐ ܕ݂ܠܶܒ݂ܗܽܘܢ ܕ݂ܰܢܨܰܥܪܽܘܢ ܦ݂ܰܓ݁ܪܰܝܗܽܘܢ ܒ݂ܗܽܘܢ:</VERS>
      <VERS vnumber="25">ܘܚܰܠܶܦ݁ܘ ܫܪܳܪܶܗ ܕ݂ܰܐܠܳܗܳܐ ܒ݂ܟܰ݁ܕ݂ܳܒܽ݁ܘܬܳ݁ܐ ܘܰܕ݁ܚܶܠܘ ܘܫܰܡܶܫܘ ܠܒܶ݁ܪܝܳܬܳ݁ܐ ܛܳܒ݁ ܡܶܢ ܕ݂ܰܠܒܳ݁ܪܽܘܝܗܶܝܢ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="26">ܡܶܛܽܠ ܗܳܢܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܟܺ݁ܐܒܶ݁ܐ ܕ݂ܨܰܥܪܳܐ ܢܶܩܒܳ݁ܬ݁ܗܽܘܢ ܓ݂ܶܝܪ ܚܰܠܶܦ݁ ܚܫܰܚܬܳ݁ܐ ܕ݂ܰܟ݁ܝܳܢܗܶܝܢ ܘܰܒ݁ܡܶܕ݂ܶܡ ܕ݂ܠܳܐ ܡܟܳ݁ܢ ܐܶܬ݁ܚܰܫܰܚ:</VERS>
      <VERS vnumber="27">ܘܬܽ݁ܘܒ݁ ܐܳܦ݁ ܕ݂ܶܟ݁ܪܰܝܗܽܘܢ ܗܳܟܰ݁ܢܳܐ ܫܒܰ݁ܩܘ ܚܫܰܚܬܳ݁ܐ ܕ݂ܰܟ݁ܝܳܢܳܐ ܕ݂ܢܶܩܒܳ݁ܬܳ݁ܐ ܘܶܐܫܬ݂ܰܪܰܚܘ ܒ݂ܪܶܓ݂ܬܳ݁ܐ ܚܰܕ݁ ܥܰܠ ܚܰܕ݁ ܘܕܶ݁ܟ݁ܪܳܐ ܥܰܠ ܕ݂ܶܟ݁ܪܳܐ ܒ݂ܶܗܬ݂ܬܳ݁ܐ ܥܒܰ݁ܕ݁ܘ ܘܦܽ݁ܘܪܥܳܢܳܐ ܕ݂ܙܳܕܶ݁ܩ ܗ̄ܘܳܐ ܠܛܳܥܝܽܘܬ݁ܗܽܘܢ ܒ݂ܰܩܢܽܘܡܗܽܘܢ ܩܰܒ݂ܠܽܘܗ̄ܝ:</VERS>
      <VERS vnumber="28">ܘܰܐܝܟ݁ ܕ݂ܠܳܐ ܕ݂ܳܢܘ ܒ݂ܢܰܦ݁ܫܗܽܘܢ ܕ݂ܢܶܕ݂ܥܽܘܢ ܠܰܐܠܳܗܳܐ ܐܰܫܠܶܡ ܐܶܢܽܘܢ ܐܰܠܳܗܳܐ ܠܡܰܕ݂ܥܳܐ ܕ݂ܰܣܪܺܝܩܽܘܬܳ݁ܐ ܕ݂ܢܶܗܘܽܘܢ ܥܳܒ݁ܕ݂ܺܝܢ ܡܶܕ݂ܶܡ ܕ݂ܠܳܐ ܘܳܠܶܐ:</VERS>
      <VERS vnumber="29">ܟ݂ܰܕ݁ ܡܠܶܝܢ ܟ݂ܽܠ ܥܰܘܳܠܽܘܬܳ݁ܐ ܘܙܳܢܝܽܘܬܳ݁ܐ ܘܡܰܪܺܝܪܽܘܬܳ݁ܐ ܘܒܺ݁ܝܫܽܘܬܳ݁ܐ ܘܥܳܠܽܘܒܽ݁ܘܬܳ݁ܐ ܘܰܚܣܳܡܳܐ ܘܩܶܛܠܳܐ ܘܚܶܪܝܳܢܳܐ ܘܢܶܟ݁ܠܳܐ ܘܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ:</VERS>
      <VERS vnumber="30">ܘܪܶܛܢܳܐ ܘܡܶܐܟܰ݁ܠܩܰܪܨܳܐ ܘܰܣܢܺܝܐܝܺܢ ܠܰܐܠܳܗܳܐ ܡܨܰܥܪܳܢܶܐ ܚܬܺ݁ܝܪܶܐ ܫܰܒ݁ܗܪܳܢܶܐ ܡܶܫܟ݂ܚܰܝ ܒ݂ܺܝܫܳܬܳ݁ܐ ܚܰܣܺܝܪܰܝ ܪܶܥܝܳܢܳܐ ܕ݂ܠܰܐܒܳ݁ܗܰܝܗܽܘܢ ܠܳܐ ܡܶܬ݂ܛܦ݂ܺܝܣܺܝܢ:</VERS>
      <VERS vnumber="31">ܘܕܰ݁ܩܝܳܡܳܐ ܠܰܝܬ݂ ܠܗܽܘܢ ܘܠܳܐ ܚܽܘܒ݂ܳܐ ܘܠܳܐ ܫܰܝܢܳܐ ܘܠܳܐ ܪܰܚܡܶܐ ܐܺܝܬ݁ ܒ݂ܗܽܘܢ:</VERS>
      <VERS vnumber="32">ܐܰܝܠܶܝܢ ܕ݂ܟܰ݁ܕ݁ ܝܳܕ݁ܥܺܝܢ ܕ݂ܺܝܢܶܗ ܕ݂ܰܐܠܳܗܳܐ ܕ݂ܠܰܐܝܠܶܝܢ ܕ݂ܰܐܝܟ݁ ܗܳܠܶܝܢ ܣܳܥܪܺܝܢ ܠܡܰܘܬ݂ܳܐ ܡܚܰܝܶܒ݁ ܠܳܐ ܗ̄ܘܳܐ ܒ݂ܰܠܚܽܘܕ݁ ܥܳܒ݁ܕ݂ܺܝܢ ܠܗܶܝܢ ܐܶܠܳܐ ܐܳܦ݁ ܡܶܫܬ݂ܰܘܬ݂ܦܺ݁ܝܢ ܠܰܐܝܠܶܝܢ ܕ݂ܗܳܠܶܝܢ ܥܳܒ݁ܕ݂ܺܝܢ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܡܶܛܽܠ ܗܳܢܳܐ ܠܰܝܬ݂ ܠܳܟ݁ ܡܰܦ݂ܰܩ ܒ݂ܪܽܘܚܳܐ ܐܳܘ ܒ݂ܰܪܢܳܫܳܐ ܕ݂ܳܐܶܢ ܚܰܒ݁ܪܶܗ ܒ݂ܗܰܘ ܓ݂ܶܝܪ ܕ݂ܕܳ݁ܐܶܢ ܐܰܢ̄ܬ݂ ܚܰܒ݁ܪܳܟ݁ ܢܰܦ݁ܫܳܟ݁ ܗܽ̄ܘ ܡܚܰܝܶܒ݁ ܐܰܢ̄ܬ݂ ܐܳܦ݁ ܐܰܢ̄ܬ݂ ܓ݂ܶܝܪ ܕ݂ܕܳ݁ܐܶܢ ܐܰܢ̄ܬ݂ ܒ݂ܗܶܝܢ ܗܽ̄ܘ ܡܶܬ݁ܗܰܦ݂ܰܟ݁ ܐܰܢ̄ܬ݂:</VERS>
      <VERS vnumber="2">ܘܝܳܕ݁ܥܺܝܢܰܢ ܕ݂ܺܐܝܬܰ݁ܘܗ̄ܝ ܕ݂ܺܝܢܶܗ ܕ݂ܰܐܠܳܗܳܐ ܒ݂ܩܽܘܫܬ݂ܳܐ ܥܰܠ ܐܰܝܠܶܝܢ ܕ݂ܰܒ݁ܗܳܠܶܝܢ ܡܶܬ݁ܗܰܦ݂ܟܺ݁ܝܢ:</VERS>
      <VERS vnumber="3">ܡܳܢܳܐ ܕ݂ܶܝܢ ܡܶܬ݁ܚܰܫܰܒ݁ ܐܰܢ̄ܬ݂ ܐܳܘ ܒ݂ܰܪܢܳܫܳܐ ܕ݂ܕܳ݁ܐܶܢ ܐܰܢ̄ܬ݂ ܠܰܐܝܠܶܝܢ ܕ݂ܰܒ݁ܗܳܠܶܝܢ ܡܶܬ݁ܗܰܦ݂ܟܺ݁ܝܢ ܟ݂ܰܕ݁ ܐܳܦ݁ ܐܰܢ̄ܬ݂ ܒ݂ܗܶܝܢ ܡܶܬ݁ܗܰܦ݂ܰܟ݁ ܐܰܢ̄ܬ݂ ܕ݂ܰܐܢ̄ܬ݂ ܬ݂ܶܥܪܽܘܩ ܡܶܢ ܕ݂ܺܝܢܶܗ ܕ݂ܰܐܠܳܗܳܐ:</VERS>
      <VERS vnumber="4">ܐܰܘ ܥܰܠ ܥܽܘܬ݁ܪܳܐ ܕ݂ܒܰ݁ܣܺܝܡܽܘܬܶ݁ܗ ܘܥܰܠ ܡܰܓ݂ܪܰܬ݁ ܪܽܘܚܶܗ ܘܥܰܠ ܐܰܬ݁ܪܳܐ ܕ݂ܝܰܗ̄ܒ݁ ܠܳܟ݁ ܡܰܡܪܰܚ ܐܰܢ̄ܬ݂ ܘܠܳܐ ܝܳܕܰ݁ܥ ܐܰܢ̄ܬ݂ ܕ݂ܒܰ݁ܣܺܝܡܽܘܬܶ݁ܗ ܕ݂ܰܐܠܳܗܳܐ ܠܰܬ݁ܝܳܒܽ݁ܘܬܳ݁ܐ ܗܽܘ ܡܰܝܬ݂ܝܳܐ ܠܳܟ݁:</VERS>
      <VERS vnumber="5">ܐܶܠܳܐ ܡܶܛܽܠ ܩܰܫܝܽܘܬ݁ ܠܶܒ݂ܳܟ݁ ܕ݂ܠܳܐ ܬ݂ܳܐܶܒ݁ ܣܳܐܶܡ ܐܰܢ̄ܬ݂ ܠܳܟ݁ ܣܺܝܡܬܳ݁ܐ ܕ݂ܪܽܘܓ݁ܙܳܐ ܠܝܰܘܡܳܐ ܕ݂ܪܽܘܓ݁ܙܳܐ ܘܰܠܓܶ݁ܠܝܳܢܳܐ ܕ݂ܕܺ݁ܝܢܳܐ ܟ݂ܺܐܢܳܐ ܕ݂ܰܐܠܳܗܳܐ:</VERS>
      <VERS vnumber="6">ܗܰܘ ܕ݂ܦܳ݁ܪܰܥ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ ܣ݂ ܣ݂:</VERS>
      <VERS vnumber="7">ܠܰܐܝܠܶܝܢ ܕ݂ܒܰ݁ܡܣܰܝܒ݂ܪܳܢܽܘܬܳ݁ܐ ܕ݂ܰܥܒܳ݁ܕܶ݁ܐ ܛܳܒܶ݁ܐ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܘܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܒ݂ܳܥܶܝܢ ܝܳܗܶܒ݁ ܠܗܽܘܢ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="8">ܐܰܝܠܶܝܢ ܕ݂ܶܝܢ ܕ݂ܥܳܨܶܝܢ ܘܠܳܐ ܡܶܬ݂ܛܦ݂ܺܝܣܺܝܢ ܠܰܫܪܳܪܳܐ ܐܶܠܳܐ ܠܥܰܘܠܳܐ ܡܶܬ݂ܛܦ݂ܺܝܣܺܝܢ ܢܶܦ݁ܪܽܘܥ ܐܶܢܽܘܢ ܪܽܘܓ݁ܙܳܐ ܘܚܶܡܬܳ݁ܐ:</VERS>
      <VERS vnumber="9">ܘܽܐܘܠܨܳܢܳܐ ܘܛܽܘܪܳܦܳ݁ܐ ܠܟܽ݁ܠ ܒ݂ܰܪܢܳܫ ܕ݂ܦܳ݁ܠܰܚ ܒ݂ܺܝܫܳܬܳ݁ܐ ܠܺܝܗܽܘܕܳ݁ܝܶܐ ܠܽܘܩܕܰ݁ܡ ܘܠܰܐܪܡܳܝܶܐ:</VERS>
      <VERS vnumber="10">ܬ݂ܶܫܒ݂ܽܘܚܬ݂ܳܐ ܕ݂ܶܝܢ ܘܺܐܝܩܳܪܳܐ ܘܰܫܠܳܡܳܐ ܠܟܽ݁ܠ ܕ݂ܦܳ݁ܠܰܚ ܛܳܒܳ݁ܬܳ݁ܐ ܠܺܝܗܽܘܕܳ݁ܝܶܐ ܠܽܘܩܕܰ݁ܡ ܘܠܰܐܪܡܳܝܶܐ:</VERS>
      <VERS vnumber="11">ܠܳܐ ܓ݂ܶܝܪ ܐܺܝܬ݁ ܡܰܣܰܒ݁ ܒ݂ܰܐܦ݂ܶܐ ܠܘܳܬ݁ ܐܰܠܳܗܳܐ:</VERS>
      <VERS vnumber="12">ܐܰܝܠܶܝܢ ܓ݂ܶܝܪ ܕ݂ܰܕ݁ܠܳܐ ܢܳܡܽܘܣܳܐ ܚܛܰܘ ܐܳܦ݁ ܕ݂ܠܳܐ ܢܳܡܽܘܣܳܐ ܢܺܐܒ݁ܕ݂ܽܘܢ ܘܰܐܝܠܶܝܢ ܕ݂ܰܒ݁ܢܳܡܽܘܣܳܐ ܚܛܰܘ ܡܶܢ ܢܳܡܽܘܣܳܐ ܢܶܬ݂ܕܺ݁ܝܢܽܘܢ:</VERS>
      <VERS vnumber="13">ܠܳܐ ܗ̄ܘܳܐ ܓ݂ܶܝܪ ܫܳܡܽܘܥܰܘܗ̄ܝ ܕ݂ܢܳܡܽܘܣܳܐ ܟ݂ܺܐܢܺܝܢ ܩܕܳ݁ܡ ܐܰܠܳܗܳܐ ܐܶܠܳܐ ܥܳܒܽ݁ܘܕܰ݁ܘܗ̄ܝ ܕ݂ܢܳܡܽܘܣܳܐ ܡܶܙܕ݂ܰܕ݂ܩܺܝܢ:</VERS>
      <VERS vnumber="14">ܐܶܢ ܓ݂ܶܝܪ ܥܰܡ̄ܡܶܐ ܕ݂ܢܳܡܽܘܣܳܐ ܠܰܝܬ݂ ܠܗܽܘܢ ܡܶܢ ܟ݂ܝܳܢܗܽܘܢ ܢܶܥܒ݂ܕܽ݁ܘܢ ܕ݂ܢܳܡܽܘܣܳܐ ܗܳܢܽܘܢ ܕ݂ܟܰ݁ܕ݁ ܢܳܡܽܘܣܳܐ ܠܰܝܬ݂ ܗ̄ܘܳܐ ܠܗܽܘܢ ܠܢܰܦ݁ܫܗܽܘܢ ܗܘܰܘ ܢܳܡܽܘܣܳܐ:</VERS>
      <VERS vnumber="15">ܘܗܶܢܽܘܢ ܡܚܰܘܶܝܢ ܥܒܳ݁ܕܶ݁ܗ ܕ݂ܢܳܡܽܘܣܳܐ ܟ݂ܰܕ݁ ܟ݂ܬܺ݁ܝܒ݁ ܥܰܠ ܠܶܒ݂ܗܽܘܢ ܘܡܰܣܗܕܳ݁ܐ ܥܠܰܝܗܽܘܢ ܬ݂ܺܐܪܬ݂ܗܽܘܢ ܟ݂ܰܕ݁ ܡܰܚܫܒܳ݁ܬ݁ܗܽܘܢ ܡܟܰ݁ܘܢܳܢ ܐܰܘ ܢܳܦ݁ܩܳܢ ܪܽܘܚܳܐ ܠܰܚܕܳ݁ܕܶ݁ܐ:</VERS>
      <VERS vnumber="16">ܒ݂ܝܰܘܡܳܐ ܕ݂ܕܳ݁ܐܶܢ ܐܰܠܳܗܳܐ ܟ݂ܰܣܝܳܬܳ݁ܐ ܕ݂ܰܒ݁ܢܰܝܢܳܫܳܐ ܐܰܝܟ݁ ܐܶܘܰܢܓ݂ܶܠܺܝܳܘܢ ܕ݂ܺܝܠܝ ܒ݂ܝܰܕ݁ ܝܶܫܽܘܥ ܡܫܺܝܚܳܐ:</VERS>
      <VERS vnumber="17">ܐܶܢ ܐܰܢ̄ܬ݂ ܕ݂ܶܝܢ ܕ݂ܺܝܗܽܘܕܳ݁ܝܳܐ ܡܶܬ݁ܩܪܶܐ ܐܰܢ̄ܬ݂ ܘܡܶܬ݂ܬ݂ܢܺܝܚ ܐܰܢ̄ܬ݂ ܥܰܠ ܢܳܡܽܘܣܳܐ ܘܡܶܫܬ݂ܰܒ݁ܗܰܪ ܐܰܢ̄ܬ݂ ܒ݂ܰܐܠܳܗܳܐ:</VERS>
      <VERS vnumber="18">ܕ݂ܝܳܕܰ݁ܥ ܐܰܢ̄ܬ݂ ܨܶܒ݁ܝܳܢܶܗ ܘܦܳ݁ܪܶܫ ܐܰܢ̄ܬ݂ ܘܳܠܝܳܬܳ݁ܐ ܕ݂ܝܰܠܺܝܦ݁ ܐܰܢ̄ܬ݂ ܡܶܢ ܢܳܡܽܘܣܳܐ:</VERS>
      <VERS vnumber="19">ܘܶܐܬ݂ܬ݂ܟܶ݁ܠܬ݂ ܥܰܠ ܢܰܦ݁ܫܳܟ݁ ܕ݂ܰܡܕܰ݁ܒ݂ܪܳܢܳܐ ܐܰܢ̄ܬ݂ ܕ݂ܰܥܘܺܝܪܶܐ ܘܢܽܘܗܪܳܐ ܕ݂ܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܚܶܫܽܘܟܳ݁ܐ:</VERS>
      <VERS vnumber="20">ܘܪܳܕܽ݁ܘܝܳܐ ܕ݂ܚܰܣܺܝܪܰܝ ܪܶܥܝܳܢܳܐ ܘܡܰܠܦܳ݁ܢܳܐ ܕ݂ܰܛܠܳܝܶܐ ܘܺܐܝܬ݁ ܠܳܟ݁ ܕ݂ܽܘܡܝܳܐ ܕ݂ܺܝܕܰ݁ܥܬܳ݁ܐ ܘܕܰ݁ܫܪܳܪܳܐ ܒ݂ܢܳܡܽܘܣܳܐ:</VERS>
      <VERS vnumber="21">ܐܰܢ̄ܬ݂ ܗܳܟܺ݁ܝܠ ܕ݂ܡܰܠܶܦ݁ ܐܰܢ̄ܬ݂ ܠܰܐ̄ܚܪܳܢܶܐ ܠܢܰܦ݁ܫܳܟ݁ ܠܳܐ ܡܰܠܶܦ݁ ܐܰܢ̄ܬ݂ ܘܰܕ݁ܡܰܟ݁ܪܶܙ ܐܰܢ̄ܬ݂ ܕ݂ܠܳܐ ܢܶܓ݁ܢܒܽ݁ܘܢ ܐܰܢ̄ܬ݂ ܓ݂ܳܢܶܒ݁ ܐܰܢ̄ܬ݂:</VERS>
      <VERS vnumber="22">ܘܕܳ݁ܐܡܰܪ ܐܰܢ̄ܬ݂ ܕ݂ܠܳܐ ܢܓܽ݁ܘܪܽܘܢ ܐܰܢ̄ܬ݂ ܓ݂ܳܐܰܪ ܐܰܢ̄ܬ݂ ܘܰܐܢ̄ܬ݂ ܕ݂ܫܳܐܶܛ ܐܰܢ̄ܬ݂ ܦ݂ܬܰ݁ܟ݁ܪܶܐ ܡܚܰܠܶܨ ܐܰܢ̄ܬ݂ ܒ݂ܶܝܬ݁-ܡܰܩܕ݂ܫܳܐ:</VERS>
      <VERS vnumber="23">ܘܰܐܢ̄ܬ݂ ܕ݂ܡܶܫܬ݂ܰܒ݁ܗܰܪ ܐܰܢ̄ܬ݂ ܒ݂ܢܳܡܽܘܣܳܐ ܒ݂ܗܰܘ ܕ݂ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ ܠܰܐܠܳܗܳܐ ܗ̄ܘ ܡܨܰܥܰܪ ܐܰܢ̄ܬ݂:</VERS>
      <VERS vnumber="24">ܫܡܶܗ ܓ݂ܶܝܪ ܕ݂ܰܐܠܳܗܳܐ ܡܶܛܽܠܳܬ݁ܟܽ݁ܘܢ ܗܽ̄ܘ ܡܶܬ݁ܓ݂ܰܕ݂ܰܦ݁ ܒ݂ܶܝܬ݁ ܥܰܡ̄ܡܶܐ ܐܰܝܟ݁ ܕ݂ܰܟ݁ܬܺ݁ܝܒ݁:</VERS>
      <VERS vnumber="25">ܓ݂ܙܽܘܪܬ݂ܳܐ ܓ݂ܶܝܪ ܡܰܗܢܝܳܐ ܐܶܢ ܢܳܡܽܘܣܳܐ ܬ݂ܶܓ݁ܡܽܘܪ ܐܶܢ ܬ݂ܶܥܒ݂ܰܪ ܠܳܟ݁ ܕ݂ܶܝܢ ܡܶܢ ܢܳܡܽܘܣܳܐ ܓ݂ܙܽܘܪܬ݂ܳܟ݁ ܗܘܳܬ݁ ܠܳܗ ܥܽܘܪܠܽܘܬܳ݁ܐ:</VERS>
      <VERS vnumber="26">ܐܶܢ ܗܽ̄ܘ ܕ݂ܶܝܢ ܕ݂ܥܽܘܪܠܽܘܬܳ݁ܐ ܬ݂ܶܛܰܪ ܦ݂ܽܘܩܕ݂ܳܢܶܗ ܕ݂ܢܳܡܽܘܣܳܐ ܠܳܐ ܗܳܐ ܥܽܘܪܠܽܘܬܳ݁ܐ ܡܶܬ݁ܚܰܫܒ݂ܳܐ ܠܳܗ ܓ݂ܙܽܘܪܬ݂ܳܐ:</VERS>
      <VERS vnumber="27">ܘܰܬ݂ܕܽ݁ܘܢ ܥܽܘܪܠܽܘܬܳ݁ܐ ܕ݂ܡܶܢ ܟ݂ܝܳܢܳܗ ܓ݂ܳܡܪܳܐ ܢܳܡܽܘܣܳܐ ܠܳܟ݁ ܕ݂ܒܰ݁ܟ݁ܬܳ݁ܒܳ݁ܐ ܘܒܰ݁ܓ݁ܙܽܘܪܬ݂ܳܐ ܥܳܒܰ݁ܪ ܐܰܢ̄ܬ݂ ܥܰܠ ܢܳܡܽܘܣܳܐ:</VERS>
      <VERS vnumber="28">ܠܳܐ ܗ̄ܘܳܐ ܓ݂ܶܝܪ ܡܰܢ ܕ݂ܰܒ݁ܓܶ݁ܠܝܳܐ ܗܰܘ ܗܽ̄ܘ ܝܺܗܽܘܕܳ݁ܝܳܐ ܐܳܦ݁ܠܳܐ ܐܰܝܕܳ݁ܐ ܕ݂ܡܶܬ݁ܚܰܙܝܳܐ ܒ݂ܒܶ݁ܣܪܳܐ ܓ݂ܙܽܘܪܬ݂ܳܐ:</VERS>
      <VERS vnumber="29">ܐܶܠܳܐ ܗܰܘ ܗܽ̄ܘ ܝܺܗܽܘܕܳ݁ܝܳܐ ܐܰܝܢܳܐ ܕ݂ܰܒ݁ܟܶ݁ܣܝܳܐ ܗܽܘ ܘܰܓ݁ܙܽܘܪܬ݂ܳܐ ܐܰܝܕܳ݁ܐ ܕ݂ܰܕ݁ܠܶܒ݂ܳܐ ܗ̄ܝ ܒ݂ܪܽܘܚ ܘܠܳܐ ܒ݂ܰܟ݁ܬܳ݁ܒܳ݁ܐ ܐܰܝܕܳ݁ܐ ܕ݂ܬܶ݁ܫܒ݂ܽܘܚܬ݂ܳܗ ܠܳܐ ܗ̄ܘܳܬ݁ ܡܶܢ ܒ݂ܢܰܝ-ܐ̄ܢܳܫܳܐ ܐܶܠܳܐ ܡܶܢ ܐܰܠܳܗܳܐ:</VERS>
    </CHAPTER>
    <CHAPTER cnumber="3">
      <VERS vnumber="1">ܡܳܢܳܐ ܗ̄ܝ ܗܳܟܺ݁ܝܠ ܝܰܬ݂ܺܝܪܽܘܬܶ݁ܗ ܕ݂ܺܝܗܽܘܕܳ݁ܝܳܐ ܐܰܘ ܡܳܢܳܐ ܝܽܘܬ݁ܪܳܢܳܗ ܕ݂ܰܓ݁ܙܽܘܪܬ݂ܳܐ:</VERS>
      <VERS vnumber="2">ܣܰܓ݂ܺܝ ܒ݂ܟܽ݁ܠ ܡܶܕ݂ܶܡ ܠܽܘܩܕܰ݁ܡ ܕ݂ܶܐܬ݁ܗܰܝܡܰܢ ܡܶܠܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="3">ܐܶܢ ܡܶܢܗܽܘܢ ܓ݂ܶܝܪ ܠܳܐ ܗܰܝܡܶܢܘ ܕ݂ܰܠܡܳܐ ܒ݂ܰܕ݁ܠܳܐ ܗܰܝܡܶܢܘ ܗܰܝܡܳܢܽܘܬܶ݁ܗ ܕ݂ܰܐܠܳܗܳܐ ܒ݂ܰܛܶܠܘ:</VERS>
      <VERS vnumber="4">ܚܳܣ ܐܺܝܬܰ݁ܘܗ̄ܝ ܓ݂ܶܝܪ ܐܰܠܳܗܳܐ ܫܰܪܺܝܪܳܐ ܘܟܽ݁ܠ ܒ݂ܰܪܢܳܫ ܕ݂ܰܓ݂ܳܠ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܬܶ݁ܗܘܶܐ ܟ݂ܺܐܝܢ ܒ݂ܡܶܠܰܝܟְ݂ ܘܬܶ݁ܙܟ݂ܶܐ ܟ݂ܰܕ݁ ܕ݂ܳܝܢܺܝܢ ܠܳܟ݁:</VERS>
      <VERS vnumber="5">ܐܶܢ ܕ݂ܶܝܢ ܥܰܘܠܰܢ ܟ݂ܺܐܢܽܘܬܶ݁ܗ ܕ݂ܰܐܠܳܗܳܐ ܡܩܺܝܡ ܡܳܢܳܐ ܢܺܐܡܰܪ ܠܡܳܐ ܥܰܘܳܠ ܗܽ̄ܘ ܐܰܠܳܗܳܐ ܕ݂ܡܰܝܬ݂ܶܐ ܪܽܘܓ݁ܙܶܗ ܐܰܝܟ݁ ܒ݂ܰܪܢܳܫܳܐ ܗܽܘ ܡܡܰܠܶܠ ܐ̄ܢܳܐ:</VERS>
      <VERS vnumber="6">ܚܳܣ ܘܶܐܢ ܠܳܐ ܐܰܝܟ݂ܰܢܳܐ ܢܕܽ݁ܘܢ ܐܰܠܳܗܳܐ ܠܥܳܠܡܳܐ:</VERS>
      <VERS vnumber="7">ܐܶܢ ܓ݂ܶܝܪ ܫܪܳܪܶܗ ܕ݂ܰܐܠܳܗܳܐ ܐܶܬ݁ܝܰܬ݂ܰܪ ܒ݂ܕܰ݁ܓ݂ܳܠܽܘܬ݁ܝ ܠܬܶ݁ܫܒ݂ܽܘܚܬ݂ܶܗ ܕ݂ܺܝܠܶܗ ܠܡܳܢܳܐ ܗܳܟܺ݁ܝܠ ܐܶܢܳܐ ܐܰܝܟ݁ ܚܰܛܳܝܳܐ ܡܶܬ݂ܬ݂ܕܺ݁ܝܢ ܐ̄ܢܳܐ:</VERS>
      <VERS vnumber="8">ܐܰܘ ܕ݂ܰܠܡܳܐ ܐܰܝܟ݁ ܕ݂ܰܡܓܰ݁ܕ݂ܦܺ݁ܝܢ ܥܠܰܝܢ ܘܳܐܡܪܺܝܢ ܕ݂ܳܐܡܪܺܝܢܰܢ ܕ݂ܢܶܥܒ݂ܶܕ݁ ܒ݂ܺܝܫܳܬܳ݁ܐ ܕ݂ܢܺܐܬ݁ܝܳܢ ܛܳܒܳ݁ܬܳ݁ܐ ܗܳܢܽܘܢ ܕ݂ܕܺ݁ܝܢܗܽܘܢ ܢܛܺܝܪ ܗܽ̄ܘ ܠܟܺ݁ܐܢܽܘܬܳ݁ܐ: ܣ</VERS>
      <VERS vnumber="9">ܡܳܢܳܐ ܗܳܟܺ݁ܝܠ ܐܰܚܺܝܕܺ݁ܝܢܰܢ ܝܰܬ݂ܺܝܪܳܐ ܕ݂ܩܰܕ݂ܶܡܢ ܦ݂ܣܰܩܢ ܥܰܠ ܝܺܗܽܘܕܳ݁ܝܶܐ ܘܥܰܠ ܐܰܪܡܳܝܶܐ ܕ݂ܰܬ݁ܚܶܝܬ݁ ܚܛܺܝܬܳ݁ܐ ܐܶܢܽܘܢ ܟ݂ܽܠܗܽܘܢ:</VERS>
      <VERS vnumber="10">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܠܰܝܬ݂ ܟ݂ܺܐܢܳܐ ܐܳܦ݁ܠܳܐ ܚܰܕ݁:</VERS>
      <VERS vnumber="11">ܘܠܳܐ ܕ݂ܡܶܣܬ݂ܰܟ݂ܰܠ ܘܠܳܐ ܕ݂ܒܳ݁ܥܶܐ ܠܰܐܠܳܗܳܐ:</VERS>
      <VERS vnumber="12">ܟ݂ܽܠܗܽܘܢ ܣܛܰܘ ܐܰܟ݁ܚܕܳ݁ܐ ܘܶܐܣܬ݂ܠܺܝܘ ܘܠܰܝܬ݂ ܕ݂ܥܳܒܶ݁ܕ݁ ܛܳܒ݁ܬܳ݁ܐ ܐܳܦ݁ܠܳܐ ܚܰܕ݁:</VERS>
      <VERS vnumber="13">ܩܰܒ݁ܪܶܐ ܦ݂ܬܺ݁ܝܚܶܐ ܓ݂ܰܓ݂ܪܳܬ݁ܗܽܘܢ ܘܠܶܫܳܢܰܝܗܽܘܢ ܢܰܟ݂ܽܘܠܬܳ݁ܢܺܝܢ ܘܚܶܡܬܳ݁ܐ ܕ݂ܶܐܣܦ݂ܶܣ ܬ݂ܚܶܝܬ݁ ܣܶܦ݁ܘܳܬ݁ܗܽܘܢ:</VERS>
      <VERS vnumber="14">ܦ݂ܽܘܡܗܽܘܢ ܡܠܶܐ ܠܰܘܛܬܳ݁ܐ ܘܡܶܪܬܳ݁ܐ:</VERS>
      <VERS vnumber="15">ܘܪܶܓ݁ܠܰܝܗܽܘܢ ܩܰܠܺܝܠܳܢ ܠܡܶܐܫܰܕ݁ ܕ݂ܡܳܐ:</VERS>
      <VERS vnumber="16">ܫܚܳܩܳܐ ܘܕܽ݁ܘܘܳܢܳܐ ܒ݂ܽܐܘܪܚܳܬ݁ܗܽܘܢ:</VERS>
      <VERS vnumber="17">ܘܽܐܘܪܚܳܐ ܕ݂ܰܫܠܳܡܳܐ ܠܳܐ ܝܺܕܰ݁ܥܘ:</VERS>
      <VERS vnumber="18">ܘܕܶ݁ܚܠܬܶ݁ܗ ܕ݂ܰܐܠܳܗܳܐ ܠܰܝܬ݂ ܩܕܳ݁ܡ ܥܰܝܢܰܝܗܽܘܢ:</VERS>
      <VERS vnumber="19">ܝܳܕ݁ܥܺܝܢܰܢ ܕ݂ܶܝܢ ܕ݂ܡܶܕ݂ܶܡ ܕ݂ܶܐܡܰܪ ܢܳܡܽܘܣܳܐ ܠܰܐܝܠܶܝܢ ܕ݂ܰܒ݁ܢܳܡܽܘܣܳܐ ܐܶܢܽܘܢ ܐܶܡܰܪ ܕ݂ܟܽ݁ܠ ܦ݂ܽܘܡ ܢܶܣܬ݂ܟܰ݁ܪ ܘܥܳܠܡܳܐ ܟ݂ܽܠܶܗ ܢܶܬ݁ܚܰܝܰܒ݁ ܠܰܐܠܳܗܳܐ:</VERS>
      <VERS vnumber="20">ܡܶܛܽܠ ܕ݂ܡܶܢ ܥܒܳ݁ܕܰ݁ܘܗ̄ܝ ܕ݂ܢܳܡܽܘܣܳܐ ܠܳܐ ܡܶܙܕ݂ܰܕ݂ܰܩ ܟ݂ܽܠ ܒ݂ܣܰܪ ܩܕܳ݁ܡܰܘܗ̄ܝ ܡܶܢ ܢܳܡܽܘܣܳܐ ܓ݂ܶܝܪ ܐܶܬ݁ܝܰܕ݁ܥܰܬ݁ ܚܛܺܝܬܳ݁ܐ:</VERS>
      <VERS vnumber="21">ܗܳܫܳܐ ܕ݂ܶܝܢ ܕ݂ܠܳܐ ܢܳܡܽܘܣܳܐ ܟ݂ܺܐܢܽܘܬܶ݁ܗ ܕ݂ܰܐܠܳܗܳܐ ܐܶܬ݁ܓ݂ܰܠܝܰܬ݁ ܘܡܰܣܗܶܕ݁ ܥܠܶܝܗ ܗܽܘ ܢܳܡܽܘܣܳܐ ܘܰܢܒܺ݁ܝܶܐ:</VERS>
      <VERS vnumber="22">ܟ݂ܺܐܢܽܘܬܶ݁ܗ ܕ݂ܶܝܢ ܕ݂ܰܐܠܳܗܳܐ ܒ݂ܝܰܕ݁ ܗܰܝܡܳܢܽܘܬܳ݁ܐ ܗ̄ܝ ܕ݂ܝܶܫܽܘܥ ܡܫܺܝܚܳܐ ܠܟܽ݁ܠܢܳܫ ܐܳܦ݁ ܥܰܠ ܟ݂ܽܠܢܳܫ ܕ݂ܰܡܗܰܝܡܶܢ ܒ݂ܶܗ ܠܰܝܬ݂ ܓ݂ܶܝܪ ܦ݂ܽܘܪܫܳܢܳܐ:</VERS>
      <VERS vnumber="23">ܡܶܛܽܠ ܕ݂ܟܽ݁ܠܗܽܘܢ ܚܛܰܘ ܘܚܰܣܺܝܪܺܝܢ ܡܶܢ ܬ݂ܶܫܒ݂ܽܘܚܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="24">ܘܡܶܙܕ݂ܰܕ݂ܩܺܝܢ ܒ݂ܛܰܝܒ݂ܽܘܬܳ݁ܐ ܡܰܓ݂ܳܢ ܘܰܒ݁ܦܽ݁ܘܪܩܳܢܳܐ ܕ݂ܺܐܝܬܰ݁ܘܗ̄ܝ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="25">ܗܳܢܳܐ ܕ݂ܩܰܕ݂ܶܡ ܣܳܡܶܗ ܐܰܠܳܗܳܐ ܚܽܘܣܳܝܳܐ ܒ݂ܗܰܝܡܳܢܽܘܬܳ݁ܐ ܕ݂ܰܕ݁ܡܶܗ ܡܶܛܽܠ ܚܛܳܗܰܝܢ ܕ݂ܡܶܢ ܩܕܺ݁ܝܡ ܚܛܰܝܢ:</VERS>
      <VERS vnumber="26">ܒ݂ܰܐܬ݁ܪܳܐ ܕ݂ܝܰܗ̄ܒ݁ ܠܰܢ ܐܰܠܳܗܳܐ ܒ݂ܡܰܓ݂ܪܰܬ݁ ܪܽܘܚܶܗ ܠܬܰ݁ܚܘܺܝܬܳ݁ܐ ܕ݂ܟܺ݁ܐܢܽܘܬܶ݁ܗ ܕ݂ܰܒ݁ܙܰܒ݁ܢܳܐ ܗܳܢܳܐ ܕ݂ܗܽܘ ܢܶܗܘܶܐ ܟ݂ܺܐܢܳܐ ܘܰܢܙܰܕ݂ܶܩ ܒ݂ܟܺ݁ܐܢܽܘܬܳ݁ܐ ܠܡܰܢ ܕ݂ܰܒ݁ܗܰܝܡܳܢܽܘܬܳ݁ܐ ܗܽܘ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܣ݂ ܣ݂:</VERS>
      <VERS vnumber="27">ܐܰܝܟ݂ܰܘ ܗܳܟܺ݁ܝܠ ܫܽܘܒ݁ܗܳܪܳܐ ܐܶܬ݁ܒ݂ܰܛܰܠ ܠܶܗ ܒ݂ܰܐܝܢܳܐ ܢܳܡܽܘܣܳܐ ܕ݂ܰܥܒܳ݁ܕܶ݁ܐ ܠܳܐ ܐܶܠܳܐ ܒ݂ܢܳܡܽܘܣܳܐ ܕ݂ܗܰܝܡܳܢܽܘܬܳ݁ܐ:</VERS>
      <VERS vnumber="28">ܡܶܬ݁ܪܰܥܶܝܢܰܢ ܗܳܟܺ݁ܝܠ ܕ݂ܰܒ݁ܗܰܝܡܳܢܽܘܬܳ݁ܐ ܗܽܘ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܘܠܳܐ ܒ݂ܰܥܒܳ݁ܕܶ݁ܐ ܕ݂ܢܳܡܽܘܣܳܐ:</VERS>
      <VERS vnumber="29">ܠܡܳܐ ܓ݂ܶܝܪ ܐܰܠܳܗܳܐ ܕ݂ܺܝܗܽܘܕܳ݁ܝܶܐ ܗ̄ܘ ܒ݂ܰܠܚܽܘܕ݁ ܘܰܕ݁ܥܰܡ̄ܡܶܐ ܠܳܐ ܐܺܝܢ ܐܳܦ݁ ܕ݂ܥܰܡ̄ܡܶܐ:</VERS>
      <VERS vnumber="30">ܡܶܛܽܠ ܕ݂ܚܰܕ݁ ܗܽ̄ܘ ܐܰܠܳܗܳܐ ܕ݂ܰܡܙܰܕ݂ܶܩ ܓ݂ܙܽܘܪܬ݂ܳܐ ܒ݂ܗܰܝܡܳܢܽܘܬܳ݁ܐ ܐܳܦ݁ ܥܽܘܪܠܽܘܬܳ݁ܐ ܒ݂ܳܗ ܒ݂ܗܰܝܡܳܢܽܘܬܳ݁ܐ:</VERS>
      <VERS vnumber="31">ܠܡܳܐ ܗܳܟܺ݁ܝܠ ܢܳܡܽܘܣܳܐ ܗܽܘ ܡܒܰ݁ܛܠܺܝܢܰܢ ܒ݂ܗܰܝܡܳܢܽܘܬܳ݁ܐ ܚܳܣ ܐܶܠܳܐ ܢܳܡܽܘܣܳܐ ܗܽܘ ܡܩܺܝܡܺܝܢܰܢ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܳܢܳܐ ܗܳܟܺ݁ܝܠ ܐܳܡܪܺܝܢܰܢ ܥܰܠ ܐܰܒ݁ܪܳܗܳܡ ܪܺܫܳܐ ܕ݂ܰܐܒܳ݁ܗܳܬܳ݁ܐ ܕ݂ܶܐܫܟ݂ܰܚ ܒ݂ܰܒ݁ܣܰܪ:</VERS>
      <VERS vnumber="2">ܐܶܠܽܘ ܓ݂ܶܝܪ ܐܰܒ݁ܪܳܗܳܡ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܰܩ ܗ̄ܘܳܐ ܐܺܝܬ݁ ܗ̄ܘܳܐ ܠܶܗ ܫܽܘܒ݁ܗܳܪܳܐ ܐܶܠܳܐ ܠܳܐ ܠܘܳܬ݁ ܐܰܠܳܗܳܐ:</VERS>
      <VERS vnumber="3">ܡܳܢܳܐ ܓ݂ܶܝܪ ܐܶܡܰܪ ܟ݂ܬܳ݁ܒܳ݁ܐ ܕ݂ܗܰܝܡܶܢ ܐܰܒ݁ܪܳܗܳܡ ܠܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ:</VERS>
      <VERS vnumber="4">ܠܡܰܢ ܕ݂ܦܳ݁ܠܰܚ ܕ݂ܶܝܢ ܠܳܐ ܡܶܬ݁ܚܫܶܒ݁ ܠܶܗ ܐܰܓ݁ܪܶܗ ܐܰܝܟ݁ ܕ݂ܰܒ݁ܛܰܝܒ݂ܽܘ ܐܶܠܳܐ ܐܰܝܟ݁ ܡܰܢ ܕ݂ܡܶܬ݂ܬ݂ܚܺܝܒ݁ ܠܶܗ:</VERS>
      <VERS vnumber="5">ܠܗܰܘ ܕ݂ܶܝܢ ܕ݂ܠܳܐ ܦ݂ܠܰܚ ܐܶܠܳܐ ܗܰܝܡܶܢ ܒ݂ܰܠܚܽܘܕ݁ ܒ݂ܡܰܢ ܕ݂ܰܡܙܰܕ݂ܶܩ ܠܚܰܛܳܝܶܐ ܡܶܬ݁ܚܰܫܒ݂ܳܐ ܠܶܗ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:</VERS>
      <VERS vnumber="6">ܐܰܝܟ݂ܰܢܳܐ ܕ݂ܳܐܦ݁ ܕ݂ܰܘܺܝܕ݁ ܐܶܡܰܪ ܥܰܠ ܛܽܘܒܶ݁ܗ ܕ݂ܓܰ݁ܒ݁ܪܳܐ ܐܰܝܢܳܐ ܕ݂ܰܐܠܳܗܳܐ ܚܳܫܶܒ݁ ܠܶܗ ܙܰܕ݂ܺܝܩܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܟ݂ܰܕ݁ ܐܳܡܰܪ:</VERS>
      <VERS vnumber="7">ܕ݂ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܶܐܫܬ݂ܒܶ݁ܩ ܠܗܽܘܢ ܥܰܘܠܗܽܘܢ ܘܶܐܬ݁ܟ݂ܰܣܺܝܘ ܚܛܳܗܰܝܗܽܘܢ:</VERS>
      <VERS vnumber="8">ܘܛܽܘܒܰ݁ܘܗ̄ܝ ܠܓܰ݁ܒ݁ܪܳܐ ܕ݂ܠܳܐ ܢܶܚܫܽܘܒ݁ ܠܶܗ ܐܰܠܳܗܳܐ ܚܛܺܝܬܶ݁ܗ:</VERS>
      <VERS vnumber="9">ܗܳܢܳܐ ܗܳܟܺ݁ܝܠ ܛܽܘܒܳ݁ܐ ܥܰܠ ܓ݂ܙܽܘܪܬ݂ܳܐ ܗܽܘ ܐܰܘ ܥܰܠ ܥܽܘܪܠܽܘܬܳ݁ܐ ܐܳܡܪܺܝܢܰܢ ܓ݂ܶܝܪ ܕ݂ܶܐܬ݁ܚܰܫܒ݂ܰܬ݁ ܠܰܐܒ݁ܪܳܗܳܡ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:</VERS>
      <VERS vnumber="10">ܐܰܝܟ݂ܰܢܳܐ ܗܳܟܺ݁ܝܠ ܐܶܬ݁ܚܰܫܒ݂ܰܬ݁ ܠܶܗ ܒ݂ܰܓ݁ܙܽܘܪܬ݂ܳܐ ܐܰܘ ܒ݂ܥܽܘܪܠܽܘܬܳ݁ܐ ܠܳܐ ܗ̄ܘܳܐ ܒ݂ܰܓ݁ܙܽܘܪܬ݂ܳܐ ܐܶܠܳܐ ܒ݂ܥܽܘܪܠܽܘܬܳ݁ܐ:</VERS>
      <VERS vnumber="11">ܐܳܬܳ݁ܐ ܗܽܘ ܓ݂ܶܝܪ ܫܰܩܠܳܗ ܠܰܓ݁ܙܽܘܪܬ݂ܳܐ ܘܚܳܬ݁ܡܳܐ ܕ݂ܟܺ݁ܐܢܽܘܬܳ݁ܐ ܕ݂ܗܰܝܡܳܢܽܘܬܶ݁ܗ ܕ݂ܰܒ݁ܥܽܘܪܠܽܘܬܳ݁ܐ ܕ݂ܢܶܗܘܶܐ ܐܰܒܳ݁ܐ ܠܟܽ݁ܠܗܽܘܢ ܐܰܝܠܶܝܢ ܕ݂ܰܡܗܰܝܡܢܺܝܢ ܡܶܢ ܥܽܘܪܠܽܘܬܳ݁ܐ ܕ݂ܬܶ݁ܬ݁ܚܫܶܒ݁ ܐܳܦ݁ ܠܗܽܘܢ ܠܟܺ݁ܐܢܽܘ:</VERS>
      <VERS vnumber="12">ܘܰܐܒܳ݁ܐ ܠܰܓ݁ܙܽܘܪܬ݂ܳܐ ܠܳܐ ܗ̄ܘܳܐ ܠܰܐܝܠܶܝܢ ܕ݂ܡܶܢ ܓ݂ܙܽܘܪܬ݂ܳܐ ܐܶܢܽܘܢ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܰܐܝܠܶܝܢ ܕ݂ܫܳܠܡܺܝܢ ܠܥܶܩܒܳ݁ܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܥܽܘܪܠܽܘܬܳ݁ܐ ܕ݂ܰܐܒܽ݁ܘܢ ܐܰܒ݁ܪܳܗܳܡ:</VERS>
      <VERS vnumber="13">ܠܳܐ ܗ̄ܘܳܐ ܓ݂ܶܝܪ ܒ݂ܢܳܡܽܘܣܳܐ ܗܘܳܐ ܡܽܘܠܟ݂ܳܢܳܐ ܠܰܐܒ݁ܪܳܗܳܡ ܘܰܠܙܰܪܥܶܗ ܕ݂ܢܶܗܘܶܐ ܝܳܪܬ݂ܳܐ ܠܥܳܠܡܳܐ ܐܶܠܳܐ ܒ݂ܟܺ݁ܐܢܽܘܬܳ݁ܐ ܕ݂ܗܰܝܡܳܢܽܘܬܶ݁ܗ:</VERS>
      <VERS vnumber="14">ܐܶܠܽܘ ܓ݂ܶܝܪ ܗܳܠܶܝܢ ܕ݂ܡܶܢ ܢܳܡܽܘܣܳܐ ܗܘܰܘ ܝܳܪܬ݂ܶܐ ܣܪܺܝܩܳܐ ܗ̄ܘܳܬ݁ ܗܰܝܡܳܢܽܘܬܳ݁ܐ ܘܰܡܒܰ݁ܛܰܠ ܗ̄ܘܳܐ ܡܽܘܠܟ݂ܳܢܳܐ:</VERS>
      <VERS vnumber="15">ܢܳܡܽܘܣܳܐ ܓ݂ܶܝܪ ܡܰܥܒ݂ܕܳ݁ܢܳܐ ܗܽܘ ܕ݂ܪܽܘܓ݁ܙܳܐ ܟ݂ܰܪ ܕ݂ܠܰܝܬ݂ ܓ݂ܶܝܪ ܢܳܡܽܘܣܳܐ ܐܳܦ݁ܠܳܐ ܥܒܳ݁ܪ ܢܳܡܽܘܣܳܐ:</VERS>
      <VERS vnumber="16">ܡܶܛܽܠ ܗܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܰܒ݁ܛܰܝܒ݂ܽܘܬܳ݁ܐ ܢܶܙܕ݂ܰܕ݂ܰܩ ܘܢܶܗܘܶܐ ܫܰܪܺܝܪ ܡܽܘܠܟ݂ܳܢܳܐ ܠܟܽ݁ܠܶܗ ܙܰܪܥܶܗ ܠܳܐ ܠܰܐܝܢܳܐ ܕ݂ܡܶܢ ܢܳܡܽܘܣܳܐ ܗܽܘ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܰܐܝܢܳܐ ܕ݂ܡܶܢ ܗܰܝܡܳܢܽܘܬܳ݁ܐ ܗܽܘ ܕ݂ܰܐܒ݁ܪܳܗܳܡ ܕ݂ܺܐܝܬܰ݁ܘܗ̄ܝ ܐܰܒܳ݁ܐ ܕ݂ܟܽ݁ܠܰܢ:</VERS>
      <VERS vnumber="17">ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܣܳܡܬ݂ܳܟ݁ ܐܰܒܳ݁ܐ ܠܣܽܘܓܳ݁ܐܐ ܕ݂ܥܰܡ̄ܡܶܐ ܩܕܳ݁ܡ ܐܰܠܳܗܳܐ ܗܰܘ ܕ݂ܗܰܝܡܶܢܬ݂ ܒ݂ܶܗ ܕ݂ܡܰܚܶܐ ܡܺܝܬܶ݁ܐ ܘܩܳܪܶܐ ܠܰܐܝܠܶܝܢ ܕ݂ܠܳܐ ܐܺܝܬܰ݁ܝܗܽܘܢ ܐܰܝܟ݁ ܐܺܝܬܰ݁ܝܗܽܘܢ:</VERS>
      <VERS vnumber="18">ܘܰܕ݁ܠܳܐ ܣܰܒ݁ܪܳܐ ܠܣܰܒ݁ܪܳܐ ܗܰܝܡܶܢ ܕ݂ܢܶܗܘܶܐ ܐܰܒܳ݁ܐ ܠܣܽܘܓܳ݁ܐܐ ܕ݂ܥܰܡ̄ܡܶܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܳܟܰ݁ܢܳܐ ܢܶܗܘܶܐ ܙܰܪܥܳܟ݁:</VERS>
      <VERS vnumber="19">ܘܠܳܐ ܐܶܬ݁ܟ݂ܪܰܗ ܒ݂ܗܰܝܡܳܢܽܘܬܶ݁ܗ ܟ݂ܰܕ݁ ܡܶܬ݁ܒ݂ܰܩܶܐ ܒ݂ܦܰ݁ܓ݁ܪܶܗ ܡܺܝܬܳ݁ܐ ܕ݂ܰܗܘܳܐ ܒ݂ܰܪ ܡܳܐܐ ܫܢܺܝܢ ܘܰܒ݁ܡܰܪܒ݂ܥܳܐ ܡܺܝܬܳ݁ܐ ܕ݂ܣܰܪܳܐ:</VERS>
      <VERS vnumber="20">ܘܰܒ݁ܡܽܘܠܟ݂ܳܢܳܐ ܕ݂ܰܐܠܳܗܳܐ ܠܳܐ ܐܶܬ݁ܦ݂ܰܠܰܓ݁ ܐܰܝܟ݁ ܚܣܺܝܪ ܗܰܝܡܳܢܽܘܬܳ݁ܐ ܐܶܠܳܐ ܐܶܬ݁ܚܰܝܰܠ ܒ݂ܗܰܝܡܳܢܽܘܬܳ݁ܐ ܘܝܰܗ̄ܒ݁ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ:</VERS>
      <VERS vnumber="21">ܘܰܐܫܰܪ ܕ݂ܡܶܕ݂ܶܡ ܕ݂ܰܡܠܰܟ݁ ܠܶܗ ܐܰܠܳܗܳܐ ܡܶܫܟ݂ܰܚ ܠܡܶܓ݁ܡܰܪ:</VERS>
      <VERS vnumber="22">ܡܶܛܽܠ ܗܳܢܳܐ ܐܶܬ݁ܚܰܫܒ݂ܰܬ݁ ܠܶܗ ܠܟܺ݁ܐܢܽܘ:</VERS>
      <VERS vnumber="23">ܘܠܳܐ ܗ̄ܘܳܐ ܡܶܛܽܠܳܬܶ݁ܗ ܒ݂ܰܠܚܽܘܕ݁ ܐܶܬ݁ܟ݂ܰܬ݁ܒ݂ܰܬ݁ ܗܳܕܶ݁ܐ ܕ݂ܶܐܬ݁ܚܰܫܒ݂ܰܬ݁ ܗܰܝܡܳܢܽܘܬܶ݁ܗ ܠܟܺ݁ܐܢܽܘ:</VERS>
      <VERS vnumber="24">ܐܶܠܳܐ ܐܳܦ݁ ܡܶܛܽܠܳܬܰ݁ܢ ܕ݂ܳܐܦ݁ܠܰܢ ܥܬܺ݁ܝܕ݁ ܗܽ̄ܘ ܕ݂ܢܶܚܫܽܘܒ݁ ܐܰܝܠܶܝܢ ܕ݂ܗܰܝܡܶܢܢ ܒ݂ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="25">ܕ݂ܗܽܘ ܐܶܫܬ݂ܠܶܡ ܡܶܛܽܠ ܚܛܳܗܰܝܢ ܘܩܳܡ ܡܶܛܽܠ ܕ݂ܰܢܙܰܕ݂ܩܰܢ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܡܶܛܽܠ ܕ݂ܶܐܙܕ݂ܰܕ݂ܰܩܢ ܗܳܟܺ݁ܝܠ ܒ݂ܗܰܝܡܳܢܽܘܬܳ݁ܐ ܢܶܗܘܶܐ ܠܰܢ ܫܠܳܡܳܐ ܠܘܳܬ݁ ܐܰܠܳܗܳܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܕ݂ܒܶ݁ܗ ܐܶܬ݁ܩܰܪܰܒ݁ܢ ܒ݂ܗܰܝܡܳܢܽܘܬܳ݁ܐ ܠܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܒܳ݁ܗ ܩܳܝܡܺܝܢܰܢ ܘܡܶܫܬ݂ܰܒ݁ܗܪܺܝܢܰܢ ܒ݂ܣܰܒ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="3">ܘܠܳܐ ܗܳܟܰ݁ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܒ݂ܽܐܘܠܨܳܢܺܝܢ ܡܶܫܬ݂ܰܒ݁ܗܪܺܝܢܰܢ ܕ݂ܝܳܕ݁ܥܺܝܢܰܢ ܕ݂ܽܐܘܠܨܳܢܳܐ ܡܣܰܝܒ݂ܪܳܢܽܘܬܳ݁ܐ ܓ݂ܳܡܰܪ ܒ݂ܰܢ:</VERS>
      <VERS vnumber="4">ܘܰܡܣܰܝܒ݂ܪܳܢܽܘܬܳ݁ܐ ܒ݂ܽܘܩܝܳܐ ܘܒܽ݁ܘܩܝܳܐ ܣܰܒ݁ܪܳܐ:</VERS>
      <VERS vnumber="5">ܣܰܒ݁ܪܳܐ ܕ݂ܶܝܢ ܠܳܐ ܡܰܒ݁ܗܶܬ݁ ܡܶܛܽܠ ܕ݂ܚܽܘܒ݂ܶܗ ܕ݂ܰܐܠܳܗܳܐ ܡܫܰܦ݂ܰܥ ܥܰܠ ܠܶܒ݂ܰܘܳܬܰ݁ܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܬ݁ܝܰܗܒ݂ܰܬ݁ ܠܰܢ:</VERS>
      <VERS vnumber="6">ܐܶܢ ܕ݂ܶܝܢ ܡܫܺܝܚܳܐ ܡܶܛܽܠ ܟ݂ܪܺܝܗܽܘܬܰ݁ܢ ܒ݂ܙܰܒ݁ܢܳܐ ܗܳܢܳܐ ܚܠܳܦ݁ ܪܰܫܺܝܥܶܐ ܡܺܝܬ݁:</VERS>
      <VERS vnumber="7">ܠܡܰܚܣܶܢ ܓ݂ܶܝܪ ܐ̄ܢܳܫ ܚܠܳܦ݁ ܪܰܫܺܝܥܶܐ ܡܳܐܶܬ݁ ܚܠܳܦ݁ ܛܳܒܶ݁ܐ ܓ݂ܶܝܪ ܛܳܟ݁ ܡܰܡܪܰܚ ܐ̄ܢܳܫ ܠܰܡܡܳܬ݁:</VERS>
      <VERS vnumber="8">ܗܳܪܟ݂ܳܐ ܡܚܰܘܶܐ ܐܰܠܳܗܳܐ ܚܽܘܒ݂ܶܗ ܕ݂ܰܠܘܳܬܰ݁ܢ ܕ݂ܶܐܢ ܟ݂ܰܕ݁ ܚܰܛܳܝܶܐ ܐܺܝܬܰ݁ܝܢ ܗ̄ܘܰܝܢ ܡܫܺܝܚܳܐ ܚܠܳܦܰ݁ܝܢ ܡܺܝܬ݁:</VERS>
      <VERS vnumber="9">ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܢܶܙܕ݂ܰܕ݂ܰܩ ܗܳܫܳܐ ܒ݂ܰܕ݁ܡܶܗ ܘܒܶ݁ܗ ܢܶܬ݁ܦ݂ܰܨܶܐ ܡܶܢ ܪܽܘܓ݁ܙܳܐ:</VERS>
      <VERS vnumber="10">ܐܶܢ ܓ݂ܶܝܪ ܟ݂ܰܕ݁ ܐܺܝܬܰ݁ܝܢ ܒ݂ܥܶܠܕ݂ܒܳ݁ܒܶ݁ܐ ܐܶܬ݁ܪܰܥܺܝ ܥܰܡܰܢ ܐܰܠܳܗܳܐ ܒ݂ܡܰܘܬ݂ܳܐ ܕ݂ܰܒ݁ܪܶܗ ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܒ݂ܬܰ݁ܪܥܽܘܬܶ݁ܗ ܢܺܚܶܐ ܒ݂ܚܰܝܰܘܗ̄ܝ:</VERS>
      <VERS vnumber="11">ܘܠܳܐ ܗܳܟܰ݁ܢܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܢܶܫܬ݂ܰܒ݁ܗܰܪ ܒ݂ܰܐܠܳܗܳܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܒܶ݁ܗ ܗܽ̄ܘ ܗܳܫܳܐ ܩܰܒ݂ܶܠܢ ܬ݂ܰܪܥܽܘܬܳ݁ܐ ܣ݂ ܣ݂:</VERS>
      <VERS vnumber="12">ܐܰܝܟ݂ܰܢܳܐ ܓ݂ܶܝܪ ܕ݂ܰܒ݁ܝܰܕ݁ ܚܰܕ݁ ܒ݂ܰܪܢܳܫܳܐ ܥܶܠܰܬ݁ ܚܛܺܝܬܳ݁ܐ ܠܥܳܠܡܳܐ ܘܰܒ݁ܝܰܕ݁ ܚܛܺܝܬܳ݁ܐ ܡܰܘܬ݂ܳܐ ܘܗܳܟܰ݁ܢܳܐ ܒ݂ܟܽ݁ܠܗܽܘܢ ܒ݂ܢܰܝ ܐ̄ܢܳܫܳܐ ܥܒܰ݁ܪ ܡܰܘܬ݂ܳܐ ܒ݂ܗܳܝ ܕ݂ܟܽ݁ܠܗܽܘܢ ܚܛܰܘ:</VERS>
      <VERS vnumber="13">ܥܕܰ݁ܡܳܐ ܓ݂ܶܝܪ ܠܢܳܡܽܘܣܳܐ ܚܛܺܝܬܳ݁ܐ ܟ݂ܰܕ݁ ܐܺܝܬܶ݁ܝܗ ܗ̄ܘܳܬ݁ ܒ݂ܥܳܠܡܳܐ ܠܳܐ ܚܫܺܝܒܳ݁ܐ ܗ̄ܘܳܬ݁ ܚܛܺܝܬܳ݁ܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܢܳܡܽܘܣܳܐ:</VERS>
      <VERS vnumber="14">ܐܶܠܳܐ ܐܰܡܠܶܟ݁ ܡܰܘܬ݂ܳܐ ܡܶܢ ܐܳܕܳ݁ܡ ܘܰܥܕܰ݁ܡܳܐ ܠܡܽܘܫܶܐ ܐܳܦ݁ ܥܰܠ ܐܰܝܠܶܝܢ ܕ݂ܠܳܐ ܚܛܰܘ ܒ݂ܰܕ݁ܡܽܘܬܳ݁ܐ ܕ݂ܰܥܒܳ݁ܪ ܢܳܡܽܘܣܶܗ ܕ݂ܳܐܕܳ݁ܡ ܗܰܘ ܕ݂ܺܐܝܬܰ݁ܘܗ̄ܝ ܕ݂ܡܽܘܬܳ݁ܐ ܕ݂ܗܰܘ ܕ݂ܰܥܬܺ݁ܝܕ݁:</VERS>
      <VERS vnumber="15">ܐܶܠܳܐ ܠܳܐ ܗ̄ܘܳܐ ܐܰܝܟ݁ ܫܽܘܪܰܥܬܳ݁ܐ ܗܳܟܰ݁ܢܳܐ ܡܰܘܗܰܒ݁ܬ݂ܳܐ ܐܶܢ ܓ݂ܶܝܪ ܡܶܛܽܠ ܫܽܘܪܰܥܬܶ݁ܗ ܕ݂ܚܰܕ݁ ܣܰܓ݂ܺܝܶܐܐ ܡܺܝܬ݁ܘ ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܘܡܰܘܗܰܒ݁ܬܶ݁ܗ ܡܶܛܽܠ ܚܰܕ݁ ܒ݂ܰܪܢܳܫܳܐ ܝܶܫܽܘܥ ܡܫܺܝܚܳܐ ܒ݂ܣܰܓ݂ܺܝܶܐܐ ܬ݂ܶܬ݁ܝܰܬ݂ܰܪ:</VERS>
      <VERS vnumber="16">ܘܠܳܐ ܐܰܝܟ݁ ܣܰܟ݁ܠܽܘܬܳ݁ܐ ܕ݂ܚܰܕ݁ ܗܳܟܰ݁ܢܳܐ ܡܰܘܗܰܒ݁ܬ݂ܳܐ ܕ݂ܺܝܢܳܐ ܓ݂ܶܝܪ ܕ݂ܰܗܘܳܐ ܡܶܢ ܚܰܕ݁ ܠܚܽܘܝܳܒܳ݁ܐ ܗܘܳܐ ܡܰܘܗܰܒ݁ܬ݂ܳܐ ܕ݂ܶܝܢ ܡܶܢ ܚܛܳܗܶܐ ܣܰܓ݂ܺܝܶܐܐ ܗܘܳܬ݁ ܠܟܺ݁ܐܢܽܘ:</VERS>
      <VERS vnumber="17">ܐܶܢ ܓ݂ܶܝܪ ܡܶܛܽܠ ܣܰܟ݁ܠܽܘܬܳ݁ܐ ܕ݂ܚܰܕ݁ ܐܰܡܠܶܟ݁ ܡܰܘܬ݂ܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܰܢܣܰܒ݁ܘ ܣܽܘܓܳ݁ܐܐ ܕ݂ܛܰܝܒ݂ܽܘܬܳ݁ܐ ܘܰܕ݁ܡܰܘܗܰܒ݁ܬܳ݁ܐ ܘܰܕ݁ܟܺ݁ܐܢܽܘܬܳ݁ܐ ܒ݂ܚܰܝܶܐ ܢܰܡܠܟܽ݁ܘܢ ܒ݂ܝܰܕ݁ ܚܰܕ݁ ܝܶܫܽܘܥ ܡܫܺܝܚܳܐ:</VERS>
      <VERS vnumber="18">ܐܰܟ݁ܙܢܳܐ ܗܳܟܺ݁ܝܠ ܕ݂ܡܶܛܽܠ ܣܰܟ݁ܠܽܘܬܳ݁ܐ ܕ݂ܚܰܕ݁ ܗܘܳܐ ܚܽܘܝܳܒܳ݁ܐ ܠܟܽ݁ܠܗܽܘܢ ܒ݂ܢܰܝܢܳܫܳܐ ܗܳܟܰ݁ܢܳܐ ܡܶܛܽܠ ܟ݂ܺܐܢܽܘܬܳ݁ܐ ܕ݂ܚܰܕ݁ ܬ݂ܶܗܘܶܐ ܙܳܟܽ݁ܘܬܳ݁ܐ ܠܚܰܝܶܐ ܠܟܽ݁ܠܗܽܘܢ ܒ݂ܢܰܝܢܳܫܳܐ:</VERS>
      <VERS vnumber="19">ܐܰܝܟ݂ܰܢܳܐ ܓ݂ܶܝܪ ܕ݂ܡܶܛܽܠ ܠܳܐ ܡܶܫܬ݂ܰܡܥܳܢܽܘܬܶ݁ܗ ܕ݂ܚܰܕ݁ ܒ݂ܰܪܢܳܫܳܐ ܚܰܛܳܝܶܐ ܣܰܓ݂ܺܝܶܐܐ ܗܘܰܘ ܗܳܟܰ݁ܢܳܐ ܐܳܦ݁ ܡܶܛܽܠ ܡܶܫܬ݂ܰܡܥܳܢܽܘܬܶ݁ܗ ܕ݂ܚܰܕ݁ ܣܰܓ݂ܺܝܶܐܐ ܟ݂ܺܐܢܶܐ ܗܳܘܶܝܢ:</VERS>
      <VERS vnumber="20">ܡܰܥܠܳܢܳܐ ܕ݂ܶܝܢ ܕ݂ܰܗܘܳܐ ܠܢܳܡܽܘܣܳܐ ܕ݂ܬܶ݁ܣܓ݂ܶܐ ܚܛܺܝܬܳ݁ܐ ܘܟܰ݁ܪ ܕ݂ܣܶܓ݁ܝܰܬ݁ ܚܛܺܝܬܳ݁ܐ ܬ݂ܰܡܳܢ ܐܶܬ݁ܝܰܬ݂ܪܰܬ݁ ܛܰܝܒ݂ܽܘܬܳ݁ܐ:</VERS>
      <VERS vnumber="21">ܕ݂ܰܐܝܟ݁ ܕ݂ܰܐܡܠܟܰ݁ܬ݁ ܚܛܺܝܬܳ݁ܐ ܒ݂ܡܰܘܬ݂ܳܐ ܗܳܟܰ݁ܢܳܐ ܬ݂ܰܡܠܶܟ݁ ܛܰܝܒ݂ܽܘܬܳ݁ܐ ܒ݂ܟܺ݁ܐܢܽܘܬܳ݁ܐ ܠܚܰܝܶܐ ܕ݂ܰܠܥܳܠܰܡ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܡܳܢܳܐ ܗܳܟܺ݁ܝܠ ܢܺܐܡܰܪ ܢܩܰܘܶܐ ܒ݂ܳܗ ܒ݂ܰܚܛܺܝܬܳ݁ܐ ܕ݂ܛܰܝܒ݂ܽܘܬܳ݁ܐ ܬ݂ܶܬ݁ܝܰܬ݂ܰܪ:</VERS>
      <VERS vnumber="2">ܚܳܣ ܐܰܝܠܶܝܢ ܓ݂ܶܝܪ ܕ݂ܡܺܝܬ݁ܢ ܠܰܚܛܺܝܬܳ݁ܐ ܐܰܝܟ݂ܰܢܳܐ ܢܺܚܶܐ ܒ݂ܳܗ ܬ݂ܽܘܒ݁:</VERS>
      <VERS vnumber="3">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܰܥܡܰܕ݁ܢ ܒ݂ܝܶܫܽܘܥ ܡܫܺܝܚܳܐ ܒ݂ܡܰܘܬ݂ܶܗ ܗܽ̄ܘ ܥܡܰܕ݁ܢ:</VERS>
      <VERS vnumber="4">ܐܶܬ݁ܩܒܰ݁ܪܢ ܥܰܡܶܗ ܒ݂ܡܰܥܡܽܘܕܺ݁ܝܬܳ݁ܐ ܠܡܰܘܬ݂ܳܐ ܕ݂ܰܐܝܟ݂ܰܢܳܐ ܕ݂ܩܳܡ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܒ݂ܬܶ݁ܫܒ݂ܽܘܚܬ݂ܳܐ ܕ݂ܰܐܒܽ݁ܘܗ̄ܝ ܗܳܟܰ݁ܢܳܐ ܐܳܦ݁ ܚܢܰܢ ܒ݂ܚܰܝܶܐ ܚܰܕ݁̄ܬܶ݁ܐ ܢܗܰܠܶܟ݁:</VERS>
      <VERS vnumber="5">ܐܶܢ ܓ݂ܶܝܪ ܐܰܟ݁ܚܰܕ݁ ܐܶܬ݁ܢܨܶܒ݁ܢ ܥܰܡܶܗ ܒ݂ܰܕ݁ܡܽܘܬܳ݁ܐ ܕ݂ܡܰܘܬ݂ܶܗ ܗܳܟܰ݁ܢܳܐ ܐܳܦ݁ ܒ݂ܰܩܝܳܡܬ݂ܶܗ ܢܶܗܘܶܐ:</VERS>
      <VERS vnumber="6">ܝܳܕ݁ܥܺܝܢܰܢ ܓ݂ܶܝܪ ܕ݂ܒܰ݁ܪܢܳܫܰܢ ܥܰܬ݂ܺܝܩܳܐ ܐܶܙܕ݂ܩܶܦ݁ ܥܰܡܶܗ ܕ݂ܢܶܬ݁ܒ݂ܰܛܰܠ ܦ݂ܰܓ݁ܪܳܐ ܕ݂ܰܚܛܺܝܬܳ݁ܐ ܕ݂ܬܽ݁ܘܒ݁ ܠܳܐ ܢܫܰܡܶܫ ܠܰܚܛܺܝܬܳ݁ܐ:</VERS>
      <VERS vnumber="7">ܐܰܝܢܳܐ ܕ݂ܡܺܝܬ݁ ܓ݂ܶܝܪ ܐܶܬ݁ܚܰܪܰܪ ܠܶܗ ܡܶܢ ܚܛܺܝܬܳ݁ܐ:</VERS>
      <VERS vnumber="8">ܐܶܢ ܗܳܟܺ݁ܝܠ ܡܺܝܬ݁ܢ ܥܰܡ ܡܫܺܝܚܳܐ ܢܗܰܝܡܶܢ ܕ݂ܥܰܡܶܗ ܥܰܡ ܡܫܺܝܚܳܐ ܢܺܚܶܐ:</VERS>
      <VERS vnumber="9">ܝܳܕ݁ܥܺܝܢܰܢ ܓ݂ܶܝܪ ܕ݂ܰܡܫܺܝܚܳܐ ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܘܬܽ݁ܘܒ݁ ܠܳܐ ܡܳܐܶܬ݁ ܘܡܰܘܬ݂ܳܐ ܠܳܐ ܡܶܫܬ݂ܰܠܰܛ ܒ݂ܶܗ:</VERS>
      <VERS vnumber="10">ܕ݂ܡܺܝܬ݁ ܓ݂ܶܝܪ ܠܰܚܛܺܝܬܳ݁ܐ ܗܽܘ ܡܺܝܬ݁ ܚܕܳ݁ܐ ܙܒܰ݁ܢ ܘܰܕ݁ܚܰܝ ܚܰܝ ܗܽ̄ܘ ܠܰܐܠܳܗܳܐ:</VERS>
      <VERS vnumber="11">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܚܫܽܘܒ݁ܘ ܢܰܦ݁ܫܟܽ݁ܘܢ ܕ݂ܡܺܝܬܶ݁ܐ ܐܢ̄ܬ݂ܽܘܢ ܠܰܚܛܺܝܬܳ݁ܐ ܘܚܰܝܶܐ ܐܢ̄ܬ݂ܽܘܢ ܠܰܐܠܳܗܳܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="12">ܠܳܐ ܗܳܟܺ݁ܝܠ ܬ݂ܰܡܠܶܟ݁ ܚܛܺܝܬܳ݁ܐ ܒ݂ܦܰ݁ܓ݁ܪܟܽ݁ܘܢ ܡܺܝܬܳ݁ܐ ܐܰܝܟ݁ ܕ݂ܬܶ݁ܫܬ݂ܰܡܥܽܘܢ ܠܰܪܓܺ݁ܝܓܳ݁ܬܶ݁ܗ:</VERS>
      <VERS vnumber="13">ܘܳܐܦ݁ ܠܳܐ ܬ݂ܛܰܝܒܽ݁ܘܢ ܗܰܕ݂ܳܡܰܝܟ݂ܽܘܢ ܙܰܝܢܳܐ ܕ݂ܥܰܘܠܳܐ ܠܰܚܛܺܝܬܳ݁ܐ ܐܶܠܳܐ ܛܰܝܶܒ݁ܘ ܢܰܦ݁ܫܟܽ݁ܘܢ ܠܰܐܠܳܗܳܐ ܐܰܝܟ݁ ܐ̄ܢܳܫܳܐ ܕ݂ܡܶܢ ܡܺܝܬܶ݁ܐ ܚܝܰܝܬ݂ܽܘܢ ܘܗܰܕ݂ܳܡܰܝܟ݂ܽܘܢ ܙܰܝܢܳܐ ܢܶܗܘܽܘܢ ܠܟܺ݁ܐܢܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="14">ܘܰܚܛܺܝܬܳ݁ܐ ܠܳܐ ܡܶܫܬ݂ܰܠܛܳܐ ܥܠܰܝܟ݂ܽܘܢ ܠܳܐ ܓ݂ܶܝܪ ܐܺܝܬܰ݁ܝܟ݂ܽܘܢ ܬ݂ܚܶܝܬ݁ ܢܳܡܽܘܣܳܐ ܐܶܠܳܐ ܬ݂ܚܶܝܬ݁ ܛܰܝܒ݂ܽܘܬܳ݁ܐ:</VERS>
      <VERS vnumber="15">ܡܳܢܳܐ ܗܳܟܺ݁ܝܠ ܢܶܚܛܶܐ ܕ݂ܠܳܐ ܗܘܰܝܢ ܬ݂ܚܶܝܬ݁ ܢܳܡܽܘܣܳܐ ܐܶܠܳܐ ܬ݂ܚܶܝܬ݁ ܛܰܝܒ݂ܽܘܬܳ݁ܐ ܚܳܣ:</VERS>
      <VERS vnumber="16">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܡܰܢ ܕ݂ܰܡܛܰܝܒܺ݁ܝܢ ܐܢ̄ܬ݂ܽܘܢ ܢܰܦ݁ܫܟܽ݁ܘܢ ܕ݂ܬܶ݁ܫܬ݂ܰܡܥܽܘܢ ܠܶܗ ܠܥܰܒ݁ܕ݂ܽܘܬܳ݁ܐ ܕ݂ܺܝܠܶܗ ܐܰܢ̄ܬ݂ܽܘܢ ܥܰܒ݁ܕ݂ܶܐ ܕ݂ܗܰܘ ܕ݂ܡܶܫܬ݂ܰܡܥܺܝܢ ܐܢ̄ܬ݂ܽܘܢ ܠܶܗ ܐܶܢ ܠܰܚܛܺܝܬܳ݁ܐ ܘܶܐܢ ܠܡܰܫܡܰܥ ܐܶܕ݁ܢܳܐ ܕ݂ܟܺ݁ܐܢܽܘܬܳ݁ܐ:</VERS>
      <VERS vnumber="17">ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܥܰܒ݁ܕ݂ܶܐ ܗ̄ܘܰܝܬ݂ܽܘܢ ܕ݂ܰܚܛܺܝܬܳ݁ܐ ܘܶܐܫܬ݂ܡܰܥܬ݂ܽܘܢ ܡܶܢ ܠܶܒ݂ܳܐ ܠܰܕ݁ܡܽܘܬܳ݁ܐ ܕ݂ܝܽܘܠܦ݂ܳܢܳܐ ܕ݂ܶܐܫܬ݂ܠܶܡܬ݂ܽܘܢ ܠܶܗ:</VERS>
      <VERS vnumber="18">ܘܟܰ݁ܕ݁ ܐܶܬ݁ܚܰܪܰܪܬ݂ܽܘܢ ܡܶܢ ܚܛܺܝܬܳ݁ܐ ܐܶܫܬ݂ܰܥܒ݂ܰܕ݂ܬ݂ܽܘܢ ܠܟܺ݁ܐܢܽܘܬܳ݁ܐ:</VERS>
      <VERS vnumber="19">ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܳܡܰܪ ܐ̄ܢܳܐ ܡܶܛܽܠ ܟ݂ܪܺܝܗܽܘܬܳ݁ܐ ܕ݂ܒܶ݁ܣܪܟܽ݁ܘܢ ܕ݂ܰܐܝܟ݂ܰܢܳܐ ܕ݂ܛܰܝܶܒ݁ܬ݂ܽܘܢ ܗܰܕ݂ܳܡܰܝܟ݂ܽܘܢ ܠܥܰܒ݁ܕ݂ܽܘܬܳ݁ܐ ܕ݂ܛܰܢܦ݂ܽܘܬܳ݁ܐ ܘܰܕ݁ܥܰܘܠܳܐ ܗܳܟܰ݁ܢܳܐ ܐܳܦ݁ ܗܳܫܳܐ ܛܰܝܶܒ݁ܘ ܗܰܕ݂ܳܡܰܝܟ݂ܽܘܢ ܠܥܰܒ݁ܕ݂ܽܘܬܳ݁ܐ ܕ݂ܟܺ݁ܐܢܽܘܬܳ݁ܐ ܘܰܕ݁ܩܰܕ݂ܺܝܫܽܘܬܳ݁ܐ:</VERS>
      <VERS vnumber="20">ܟ݂ܰܕ݁ ܥܰܒ݁ܕ݂ܶܐ ܗ̄ܘܰܝܬ݂ܽܘܢ ܓ݂ܶܝܪ ܕ݂ܰܚܛܺܝܬܳ݁ܐ ܡܚܰܪܪܶܐ ܗ̄ܘܰܝܬ݂ܽܘܢ ܠܟܺ݁ܐܢܽܘܬܳ݁ܐ:</VERS>
      <VERS vnumber="21">ܘܡܳܢܳܐ ܐܳܕ݁ܫܳܐ ܐܺܝܬ݁ ܗ̄ܘܳܐ ܠܟܽ݁ܘܢ ܗܳܝܕ݂ܶܝܢ ܐܰܝܢܳܐ ܕ݂ܝܰܘܡܳܢܳܐ ܒ݂ܳܗܬ݂ܺܝܢ ܐܢ̄ܬ݂ܽܘܢ ܒ݂ܶܗ ܚܰܪܬܶ݁ܗ ܓ݂ܶܝܪ ܐܺܝܬܶ݁ܝܗ ܡܰܘܬ݂ܳܐ:</VERS>
      <VERS vnumber="22">ܘܗܳܫܳܐ ܕ݂ܶܐܬ݁ܚܰܪܰܪܬ݂ܽܘܢ ܡܶܢ ܚܛܺܝܬܳ݁ܐ ܘܰܗܘܰܝܬ݂ܽܘܢ ܥܰܒ݁ܕ݂ܶܐ ܠܰܐܠܳܗܳܐ ܐܺܝܬ݁ ܠܟܽ݁ܘܢ ܦ݂ܺܐܪܶܐ ܩܰܕ݂ܺܝܫܶܐ ܕ݂ܚܰܪܬ݁ܗܽܘܢ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="23">ܬ݂ܶܐܓܽ݁ܘܪܬ݂ܳܐ ܕ݂ܶܝܢ ܕ݂ܰܚܛܺܝܬܳ݁ܐ ܡܰܘܬ݂ܳܐ ܗ̄ܘ ܘܡܰܘܗܰܒ݁ܬܶ݁ܗ ܕ݂ܰܐܠܳܗܳܐ ܚܰܝܶܐ ܕ݂ܰܠܥܳܠܰܡ ܒ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
    </CHAPTER>
    <CHAPTER cnumber="7">
      <VERS vnumber="1">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܐܰܚܰܝ ܠܝܳܕ݁ܥܰܝ ܢܳܡܽܘܣܳܐ ܓ݂ܶܝܪ ܡܡܰܠܶܠ ܐ̄ܢܳܐ ܕ݂ܢܳܡܽܘܣܳܐ ܫܰܠܺܝܛ ܗܽ̄ܘ ܥܰܠ ܓ݂ܰܒ݁ܪܳܐ ܟ݂ܡܳܐ ܕ݂ܚܰܝ:</VERS>
      <VERS vnumber="2">ܐܰܝܟ݁ ܐܰܢ̄ܬ݂ܬܳ݁ܐ ܕ݂ܰܐܣܺܝܪܳܐ ܗ̄ܝ ܒ݂ܒܰ݁ܥܠܳܗ ܟ݂ܡܳܐ ܕ݂ܚܰܝ ܒ݂ܢܳܡܽܘܣܳܐ ܐܶܢ ܕ݂ܶܝܢ ܡܺܝܬ݁ ܒ݂ܰܥܠܳܗ ܐܶܬ݁ܚܰܪܪܰܬ݁ ܡܶܢ ܢܳܡܽܘܣܳܐ ܕ݂ܒܰ݁ܥܠܳܗ:</VERS>
      <VERS vnumber="3">ܐܶܢ ܕ݂ܶܝܢ ܟ݂ܰܕ݁ ܚܰܝ ܒ݂ܰܥܠܳܗ ܬ݂ܶܩܰܦ݁ ܠܰܓ݁ܒܰ݁ܪ ܐ̄ܚܪܺܝܢ ܗܘܳܬ݁ ܠܳܗ ܓ݂ܰܝܳܪܬܳ݁ܐ ܐܶܢ ܕ݂ܶܝܢ ܢܡܽܘܬ݁ ܒ݂ܰܥܠܳܗ ܐܶܬ݁ܚܰܪܪܰܬ݁ ܡܶܢ ܢܳܡܽܘܣܳܐ ܘܠܳܐ ܐܺܝܬܶ݁ܝܗ ܓ݂ܰܝܳܪܬܳ݁ܐ ܐܶܢ ܬ݂ܶܗܘܶܐ ܠܓܰ݁ܒ݁ܪܳܐ ܐ̄ܚܪܺܢܳܐ: ܣ</VERS>
      <VERS vnumber="4">ܘܗܳܫܳܐ ܐܰܚܰܝ ܐܳܦ݁ ܐܰܢ̄ܬ݂ܽܘܢ ܡܺܝܬ݂ܬ݂ܽܘܢ ܠܢܳܡܽܘܣܳܐ ܒ݂ܦܰ݁ܓ݁ܪܶܗ ܕ݂ܰܡܫܺܝܚܳܐ ܕ݂ܬܶ݁ܗܘܽܘܢ ܠܰܐ̄ܚܪܺܝܢ ܐܰܝܢܳܐ ܕ݂ܩܳܡ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܬܶ݁ܬ݂ܠܽܘܢ ܦ݂ܺܐܪܶܐ ܠܰܐܠܳܗܳܐ:</VERS>
      <VERS vnumber="5">ܟ݂ܰܕ݁ ܒ݂ܒܶ݁ܣܪܳܐ ܗ̄ܘܰܝܢ ܓ݂ܶܝܪ ܟ݂ܺܐܒܶ݁ܐ ܕ݂ܰܚܛܳܗܶܐ ܕ݂ܰܒ݁ܢܳܡܽܘܣܳܐ ܡܶܬ݁ܚܰܦ݂ܛܺܝܢ ܗ̄ܘܰܘ ܒ݂ܗܰܕ݂ܳܡܰܝܢ ܕ݂ܦܺ݁ܐܪܶܐ ܢܶܬ݂ܶܠ ܠܡܰܘܬ݂ܳܐ:</VERS>
      <VERS vnumber="6">ܗܳܫܳܐ ܕ݂ܶܝܢ ܐܶܬ݁ܒ݂ܰܛܰܠܢ ܡܶܢ ܢܳܡܽܘܣܳܐ ܘܡܺܝܬ݁ܢ ܠܗܰܘ ܕ݂ܰܐܚܺܝܕ݁ ܗ̄ܘܳܐ ܠܰܢ ܕ݂ܰܢܫܰܡܶܫ ܡܶܟ݂ܺܝܠ ܒ݂ܚܰܕ݁̄ܬܽ݁ܘܬܳ݁ܐ ܕ݂ܪܽܘܚܳܐ ܘܠܳܐ ܒ݂ܥܰܬ݂ܺܝܩܽܘܬ݁ ܟ݂ܬܳ݁ܒܳ݁ܐ ܣ݂ ܣ݂:</VERS>
      <VERS vnumber="7">ܡܳܢܳܐ ܗܳܟܺ݁ܝܠ ܐܳܡܪܺܝܢܰܢ ܢܳܡܽܘܣܳܐ ܚܛܺܝܬܳ݁ܐ ܗܽܘ ܚܳܣ ܐܶܠܳܐ ܠܰܚܛܺܝܬܳ݁ܐ ܠܳܐ ܝܶܠܦ݂ܶܬ݁ ܐܶܠܳܐ ܒ݂ܝܰܕ݁ ܢܳܡܽܘܣܳܐ ܠܳܐ ܓ݂ܶܝܪ ܪܶܓ݂ܬܳ݁ܐ ܝܳܕܰ݁ܥ ܗ̄ܘܺܝܬ݁ ܐܶܠܽܘ ܠܳܐ ܢܳܡܽܘܣܳܐ ܕ݂ܶܐܡܰܪ ܕ݂ܠܳܐ ܬ݂ܶܪܰܓ݁:</VERS>
      <VERS vnumber="8">ܘܰܒ݁ܗܳܢܳܐ ܦ݂ܽܘܩܕ݂ܳܢܳܐ ܐܶܫܟ݂ܚܰܬ݁ ܠܳܗ ܚܛܺܝܬܳ݁ܐ ܥܶܠܬܳ݁ܐ ܘܓܶ݁ܡܪܰܬ݁ ܒ݂ܺܝ ܟ݂ܽܠ ܪܶܓ݂ܳܐ ܒ݂ܶܠܥܳܕ݁ ܢܳܡܽܘܣܳܐ ܓ݂ܶܝܪ ܚܛܺܝܬܳ݁ܐ ܡܺܝܬܳ݁ܐ ܗ̄ܘܳܬ݁:</VERS>
      <VERS vnumber="9">ܐܶܢܳܐ ܕ݂ܶܝܢ ܚܰܝ ܗ̄ܘܺܝܬ݁ ܕ݂ܠܳܐ ܢܳܡܽܘܣܳܐ ܡܶܢ ܩܕܺ݁ܝܡ ܟ݂ܰܕ݁ ܐܶܬܳ݁ܐ ܕ݂ܶܝܢ ܦ݂ܽܘܩܕ݂ܳܢܳܐ ܚܛܺܝܬܳ݁ܐ ܚܝܳܬ݁ ܘܶܐܢܳܐ ܡܺܝܬܶ݁ܬ݁:</VERS>
      <VERS vnumber="11">ܚܛܺܝܬܳ݁ܐ ܓ݂ܶܝܪ ܒ݂ܥܶܠܬܳ݁ܐ ܕ݂ܶܐܫܟ݂ܚܰܬ݁ ܠܳܗ ܒ݂ܝܰܕ݁ ܦ݂ܽܘܩܕ݂ܳܢܳܐ ܐܰܛܥܝܰܬܰ݁ܢܝ ܘܒܶ݁ܗ ܩܛܰܠܬܰ݁ܢܝ:</VERS>
      <VERS vnumber="12">ܢܳܡܽܘܣܳܐ ܡܳܕܶ݁ܝܢ ܩܰܕ݂ܺܝܫ ܗܽ̄ܘ ܘܦܽ݁ܘܩܕ݂ܳܢܳܐ ܩܰܕ݂ܺܝܫ ܗܽ̄ܘ ܘܟܺ݁ܐܝܢ ܘܛܳܒ݁:</VERS>
      <VERS vnumber="13">ܛܳܒ݁ܬܳ݁ܐ ܗܳܟܺ݁ܝܠ ܠܺܝ ܠܡܰܘܬ݂ܳܐ ܗܽܘ ܗܘܳܬ݁ ܚܳܣ ܐܶܠܳܐ ܚܛܺܝܬܳ݁ܐ ܕ݂ܬܶ݁ܬ݁ܚܙܶܐ ܕ݂ܰܚܛܺܝܬܳ݁ܐ ܗܺܝ ܕ݂ܰܒ݁ܛܳܒ݁ܬܳ݁ܐ ܓ݂ܶܡܪܰܬ݁ ܒ݂ܺܝ ܡܰܘܬ݂ܳܐ ܕ݂ܝܰܬ݂ܺܝܪܳܐܝܺܬ݁ ܬ݂ܶܬ݁ܚܰܝܰܒ݁ ܚܛܺܝܬܳ݁ܐ ܒ݂ܦܽ݁ܘܩܕ݂ܳܢܳܐ:</VERS>
      <VERS vnumber="14">ܝܳܕ݁ܥܺܝܢܰܢ ܓ݂ܶܝܪ ܕ݂ܢܳܡܽܘܣܳܐ ܕ݂ܪܽܘܚ ܗܽ̄ܘ ܐܶܢܳܐ ܕ݂ܶܝܢ ܕ݂ܰܒ݁ܣܰܪ ܐ̄ܢܳܐ ܘܰܡܙܰܒ݂ܰܢ ܐ̄ܢܳܐ ܠܰܚܛܺܝܬܳ݁ܐ:</VERS>
      <VERS vnumber="15">ܡܶܕ݂ܶܡ ܕ݂ܣܳܥܰܪ ܐ̄ܢܳܐ ܓ݂ܶܝܪ ܠܳܐ ܝܳܕܰ݁ܥ ܐ̄ܢܳܐ ܘܠܳܐ ܗ̄ܘܳܐ ܡܶܕ݂ܶܡ ܕ݂ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܡܶܕ݂ܶܡ ܕ݂ܣܳܢܶܐ ܐ̄ܢܳܐ ܗܰܘ ܗܽ̄ܘ ܥܳܒܶ݁ܕ݁ ܐ̄ܢܳܐ:</VERS>
      <VERS vnumber="16">ܘܶܐܢ ܡܶܕ݂ܶܡ ܕ݂ܠܳܐ ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܣܳܗܶܕ݁ ܐ̄ܢܳܐ ܥܰܠ ܢܳܡܽܘܣܳܐ ܕ݂ܫܰܦ݂ܺܝܪ ܗܽ̄ܘ:</VERS>
      <VERS vnumber="17">ܗܳܫܳܐ ܕ݂ܶܝܢ ܠܳܐ ܗ̄ܘܳܐ ܐܶܢܳܐ ܣܳܥܰܪ ܐ̄ܢܳܐ ܗܳܕܶ݁ܐ ܐܶܠܳܐ ܚܛܺܝܬܳ݁ܐ ܕ݂ܥܳܡܪܳܐ ܒ݂ܺܝ:</VERS>
      <VERS vnumber="18">ܝܳܕܰ݁ܥ ܐ̄ܢܳܐ ܗܽܘ ܓ݂ܶܝܪ ܕ݂ܠܳܐ ܥܳܡܪܳܐ ܒ݂ܺܝ ܗܳܢܰܘ ܕ݂ܶܝܢ ܒ݂ܒܶ݁ܣܪܝ ܛܳܒ݁ܬܳ݁ܐ ܕ݂ܶܐܨܒ݂ܶܐ ܓ݂ܶܝܪ ܒ݂ܛܳܒ݁ܬܳ݁ܐ ܦ݂ܫܺܝܩ ܠܺܝ ܕ݂ܶܐܣܥܪܺܝܗ ܕ݂ܶܝܢ ܠܳܐ ܡܶܫܟ݂ܰܚ ܐ̄ܢܳܐ:</VERS>
      <VERS vnumber="19">ܠܳܐ ܗ̄ܘܳܐ ܓ݂ܶܝܪ ܠܛܳܒ݁ܬܳ݁ܐ ܕ݂ܨܳܒܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܥܳܒܶ݁ܕ݁ ܐ̄ܢܳܐ ܐܶܠܳܐ ܒ݂ܺܝܫܬ݂ܳܐ ܕ݂ܠܳܐ ܨܳܒܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܠܳܗ ܥܳܒܶ݁ܕ݁ ܐ̄ܢܳܐ:</VERS>
      <VERS vnumber="20">ܘܶܐܢ ܡܶܕ݂ܶܡ ܕ݂ܠܳܐ ܨܳܒܶ݁ܐ ܐ̄ܢܳܐ ܥܳܒܶ݁ܕ݁ ܐ̄ܢܳܐ ܠܳܐ ܗ̄ܘܳܐ ܐܶܢܳܐ ܥܳܒܶ݁ܕ݁ ܐ̄ܢܳܐ ܐܶܠܳܐ ܚܛܺܝܬܳ݁ܐ ܕ݂ܥܳܡܪܳܐ ܒ݂ܺܝ:</VERS>
      <VERS vnumber="21">ܡܶܫܟ݂ܰܚ ܐ̄ܢܳܐ ܗܳܟܺ݁ܝܠ ܠܢܳܡܽܘܣܳܐ ܕ݂ܫܳܠܶܡ ܠܪܶܥܝܳܢܝ ܗܰܘ ܕ݂ܨܳܒܶ݁ܐ ܕ݂ܢܶܥܒ݂ܶܕ݁ ܛܳܒ݁ܬܳ݁ܐ ܡܶܛܽܠ ܕ݂ܒܺ݁ܝܫܬ݂ܳܐ ܩܰܪܺܝܒܳ݁ܐ ܗ̄ܝ ܠܺܝ:</VERS>
      <VERS vnumber="22">ܚܳܕܶ݁ܐ ܐ̄ܢܳܐ ܓ݂ܶܝܪ ܒ݂ܢܳܡܽܘܣܶܗ ܕ݂ܰܐܠܳܗܳܐ ܒ݂ܒܰ݁ܪܢܳܫܳܐ ܕ݂ܰܠܓܰ݁ܘ:</VERS>
      <VERS vnumber="23">ܚܳܙܶܐ ܐ̄ܢܳܐ ܕ݂ܶܝܢ ܢܳܡܽܘܣܳܐ ܐ̄ܚܪܺܢܳܐ ܒ݂ܗܰܕ݂ܳܡܰܝ ܕ݂ܡܰܩܪܶܒ݁ ܠܽܘܩܒܰ݁ܠ ܢܳܡܽܘܣܳܐ ܕ݂ܪܶܥܝܳܢܝ ܘܫܳܒܶ݁ܐ ܠܺܝ ܠܢܳܡܽܘܣܳܐ ܕ݂ܰܚܛܺܝܬܳ݁ܐ ܕ݂ܺܐܝܬ݁ ܒ݂ܗܰܕ݂ܳܡܰܝ:</VERS>
      <VERS vnumber="24">ܕ݂ܳܘܝܳܐ ܐ̄ܢܳܐ ܒ݂ܰܪܢܳܫܳܐ ܡܰܢܽܘ ܢܦܰ݁ܨܶܝܢܝ ܡܶܢ ܦ݂ܰܓ݁ܪܳܐ ܗܳܢܳܐ ܕ݂ܡܰܘܬ݂ܳܐ:</VERS>
      <VERS vnumber="25">ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ ܗܳܫܳܐ ܗܳܟܺ݁ܝܠ ܐܶܢܳܐ ܒ݂ܪܶܥܝܳܢܝ ܥܰܒ݁ܕ݂ܳܐ ܐ̄ܢܳܐ ܕ݂ܢܳܡܽܘܣܳܐ ܕ݂ܰܐܠܳܗܳܐ ܒ݂ܒܶ݁ܣܪܝ ܕ݂ܶܝܢ ܐܺܝܬܰ݁ܝ ܥܰܒ݁ܕ݂ܳܐ ܕ݂ܢܳܡܽܘܣܳܐ ܕ݂ܰܚܛܺܝܬܳ݁ܐ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܡܶܟ݂ܺܝܠ ܠܰܝܬ݂ ܚܰܝܳܒܽ݁ܘܬܳ݁ܐ ܠܰܐܝܠܶܝܢ ܕ݂ܠܳܐ ܡܗܰܠܟܺ݁ܝܢ ܒ݂ܰܒ݁ܣܰܪ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܢܳܡܽܘܣܳܐ ܓ݂ܶܝܪ ܕ݂ܪܽܘܚܳܐ ܕ݂ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܚܰܪܪܳܟ݁ ܡܶܢ ܢܳܡܽܘܣܳܐ ܕ݂ܰܚܛܺܝܬܳ݁ܐ ܘܰܕ݁ܡܰܘܬ݂ܳܐ:</VERS>
      <VERS vnumber="3">ܡܶܛܽܠ ܕ݂ܰܡܚܺܝܠ ܗ̄ܘܳܐ ܓ݂ܶܝܪ ܢܳܡܽܘܣܳܐ ܒ݂ܝܰܕ݁ ܟ݂ܪܺܝܗܽܘܬܶ݁ܗ ܕ݂ܒܶ݁ܣܪܳܐ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܒ݂ܰܕ݁ܡܽܘܬܳ݁ܐ ܕ݂ܒܶ݁ܣܪܳܐ ܕ݂ܰܚܛܺܝܬܳ݁ܐ ܡܶܛܽܠܳܬܳ݁ܗ ܕ݂ܰܚܛܺܝܬܳ݁ܐ ܕ݂ܰܢܚܰܝܒܺ݁ܝܗ ܠܰܚܛܺܝܬܳ݁ܐ ܒ݂ܒܶ݁ܣܪܶܗ:</VERS>
      <VERS vnumber="4">ܕ݂ܟܺ݁ܐܢܽܘܬܳ݁ܐ ܕ݂ܢܳܡܽܘܣܳܐ ܒ݂ܰܢ ܬ݂ܶܬ݁ܡܰܠܶܐ ܕ݂ܠܳܐ ܗ̄ܘܳܐ ܒ݂ܰܒ݁ܣܰܪ ܡܗܰܠܟܺ݁ܝܢܰܢ ܐܶܠܳܐ ܒ݂ܪܽܘܚ:</VERS>
      <VERS vnumber="5">ܐܰܝܠܶܝܢ ܓ݂ܶܝܪ ܕ݂ܒܰ݁ܒ݁ܣܰܪ ܐܶܢܽܘܢ ܕ݂ܰܒ݁ܣܰܪ ܗܽ̄ܘ ܡܶܬ݁ܪܰܥܶܝܢ ܘܰܐܝܠܶܝܢ ܕ݂ܰܕ݁ܪܽܘܚ ܐܶܢܽܘܢ ܕ݂ܪܽܘܚ ܗܽ̄ܘ ܡܶܬ݁ܪܰܥܶܝܢ:</VERS>
      <VERS vnumber="6">ܬ݂ܰܪܥܺܝܬܳ݁ܐ ܓ݂ܶܝܪ ܕ݂ܒܶ݁ܣܪܳܐ ܡܰܘܬ݂ܳܐ ܗܽܘ ܘܬܰ݁ܪܥܺܝܬܳ݁ܐ ܕ݂ܪܽܘܚܳܐ ܚܰܝܶܐ ܘܰܫܠܳܡܳܐ:</VERS>
      <VERS vnumber="7">ܡܶܛܽܠ ܕ݂ܬܰ݁ܪܥܺܝܬܳ݁ܐ ܕ݂ܒܶ݁ܣܪܳܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗ̄ܝ ܠܘܳܬ݁ ܐܰܠܳܗܳܐ ܠܢܳܡܽܘܣܳܐ ܓ݂ܶܝܪ ܕ݂ܰܐܠܳܗܳܐ ܠܳܐ ܡܶܫܬ݂ܰܥܒ݂ܕܳ݁ܐ ܡܶܛܽܠ ܕ݂ܠܳܐ ܡܶܫܟ݂ܚܳܐ:</VERS>
      <VERS vnumber="8">ܘܰܐܝܠܶܝܢ ܕ݂ܒܰ݁ܒ݁ܣܰܪ ܐܶܢܽܘܢ ܠܡܶܫܦ݂ܰܪ ܠܰܐܠܳܗܳܐ ܠܳܐ ܡܶܫܟ݂ܚܺܝܢ:</VERS>
      <VERS vnumber="9">ܐܰܢ̄ܬ݂ܽܘܢ ܕ݂ܶܝܢ ܠܳܐ ܗ̄ܘܰܝܬ݂ܽܘܢ ܒ݂ܰܒ݁ܣܰܪ ܐܶܠܳܐ ܒ݂ܪܽܘܚ ܐܶܢ ܫܰܪܺܝܪܳܐܝܺܬ݁ ܪܽܘܚܶܗ ܕ݂ܰܐܠܳܗܳܐ ܥܳܡܪܳܐ ܒ݂ܟܽ݁ܘܢ ܐܶܢ ܕ݂ܶܝܢ ܐ̄ܢܳܫ ܠܰܝܬ݂ ܒ݂ܶܗ ܪܽܘܚܶܗ ܕ݂ܰܡܫܺܝܚܳܐ ܗܳܢܳܐ ܠܳܐ ܗ̄ܘܳܐ ܕ݂ܺܝܠܶܗ:</VERS>
      <VERS vnumber="10">ܘܶܐܢ ܕ݂ܶܝܢ ܡܫܺܝܚܳܐ ܒ݂ܟܽ݁ܘܢ ܦ݂ܰܓ݁ܪܳܐ ܡܺܝܬ݁ ܗܽ̄ܘ ܡܶܛܽܠ ܚܛܺܝܬܳ݁ܐ ܪܽܘܚܳܐ ܕ݂ܶܝܢ ܚܰܝܳܐ ܗ̄ܝ ܡܶܛܽܠ ܟ݂ܺܐܢܽܘܬܳ݁ܐ:</VERS>
      <VERS vnumber="11">ܘܶܐܢ ܪܽܘܚܶܗ ܕ݂ܗܰܘ ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܥܳܡܪܳܐ ܒ݂ܟܽ݁ܘܢ ܗܰܘ ܡܰܢ ܕ݂ܰܐܩܺܝܡܶܗ ܠܝܶܫܽܘܥ ܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ ܐܳܦ݁ ܠܦܰ݁ܓ݁ܪܰܝܟ݂ܽܘܢ ܡܺܝܬܶ݁ܐ ܢܰܚܶܐ ܡܶܛܽܠ ܪܽܘܚܶܗ ܕ݂ܥܳܡܪܳܐ ܒ݂ܟܽ݁ܘܢ: ܣ</VERS>
      <VERS vnumber="12">ܗܳܫܳܐ ܐܰܚܰܝ ܚܰܝܳܒܺ݁ܝܢܰܢ ܠܰܘ ܠܒܶ݁ܣܪܳܐ ܕ݂ܒܰ݁ܒ݁ܣܰܪ ܢܗܰܠܶܟ݁:</VERS>
      <VERS vnumber="13">ܐܶܢ ܓ݂ܶܝܪ ܒ݂ܰܒ݁ܣܰܪ ܚܳܐܶܝܢ ܐܢ̄ܬ݂ܽܘܢ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܗܽ̄ܘ ܠܰܡܡܳܬ݁ ܘܶܐܢ ܒ݂ܪܽܘܚ ܗܽܘܦ݂ܳܟܰ݁ܝ ܦ݂ܰܓ݁ܪܳܐ ܡܡܺܝܬܺ݁ܝܢ ܐܢ̄ܬ݂ܽܘܢ ܚܳܐܶܝܢ ܐܢ̄ܬ݂ܽܘܢ:</VERS>
      <VERS vnumber="14">ܐܰܝܠܶܝܢ ܓ݂ܶܝܪ ܕ݂ܰܒ݁ܪܽܘܚܳܐ ܕ݂ܰܐܠܳܗܳܐ ܡܶܬ݂ܕ݂ܰܒ݂ܪܺܝܢ ܗܳܠܶܝܢ ܒ݂ܢܰܝܳܐ ܐܶܢܽܘܢ ܕ݂ܰܐܠܳܗܳܐ:</VERS>
      <VERS vnumber="15">ܠܳܐ ܓ݂ܶܝܪ ܢܣܰܒ݁ܬ݂ܽܘܢ ܪܽܘܚܳܐ ܕ݂ܥܰܒ݁ܕ݂ܽܘܬܳ݁ܐ ܬ݂ܽܘܒ݁ ܠܕܶ݁ܚܠܬܳ݁ܐ ܐܶܠܳܐ ܢܣܰܒ݁ܬ݂ܽܘܢ ܪܽܘܚܳܐ ܕ݂ܣܺܝܡܰܬ݁ ܒ݂ܢܰܝܳܐ ܕ݂ܒܳ݁ܗ ܩܳܪܶܝܢܰܢ ܐܰܒܰ݁ܐ ܐܰܒܽ݁ܘܢ:</VERS>
      <VERS vnumber="16">ܘܗܺܝ ܪܽܘܚܳܐ ܡܰܣܗܕܳ݁ܐ ܠܪܽܘܚܰܢ ܕ݂ܺܐܝܬܰ݁ܝܢ ܒ݂ܢܰܝܳܐ ܕ݂ܰܐܠܳܗܳܐ:</VERS>
      <VERS vnumber="17">ܘܶܐܢ ܒ݂ܢܰܝܳܐ ܐܳܦ݁ ܝܳܪܬ݂ܶܐ ܝܳܪܬ݂ܶܐ ܕ݂ܰܐܠܳܗܳܐ ܘܰܒ݁ܢܰܝ ܝܳܪܬ݂ܽܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܕ݂ܶܐܢ ܢܶܚܰܫ ܥܰܡܶܗ ܐܳܦ݁ ܥܰܡܶܗ ܢܶܫܬ݂ܰܒ݂ܰܚ: ܣ</VERS>
      <VERS vnumber="18">ܡܶܬ݁ܪܰܥܶܐ ܐ̄ܢܳܐ ܓ݂ܶܝܪ ܕ݂ܠܳܐ ܫܳܘܶܝܢ ܚܰܫܰܘܗ̄ܝ ܕ݂ܙܰܒ݁ܢܳܐ ܗܳܢܳܐ ܠܬܶ݁ܫܒ݂ܽܘܚܬ݂ܳܐ ܐܰܝܕܳ݁ܐ ܕ݂ܰܥܬܺ݁ܝܕܳ݁ܐ ܕ݂ܬܶ݁ܬ݁ܓ݂ܠܶܐ ܒ݂ܰܢ:</VERS>
      <VERS vnumber="19">ܟ݂ܽܠܳܗ ܓ݂ܶܝܪ ܒ݂ܪܺܝܬܳ݁ܐ ܡܣܰܒ݂ܪܳܐ ܘܰܡܣܰܟ݂ܝܳܐ ܠܓܶ݁ܠܝܳܢܳܐ ܕ݂ܰܒ݁ܢܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="20">ܒ݂ܪܺܝܬܳ݁ܐ ܓ݂ܶܝܪ ܐܶܫܬ݂ܰܥܒ݂ܕܰ݁ܬ݁ ܠܰܣܪܺܝܩܽܘܬܳ݁ܐ ܠܳܐ ܒ݂ܨܶܒ݁ܝܳܢܳܗ ܐܶܠܳܐ ܡܶܛܽܠ ܡܰܢ ܕ݂ܫܰܥܒ݂ܕܳ݁ܗ ܥܰܠ ܣܰܒ݁ܪܳܐ:</VERS>
      <VERS vnumber="21">ܕ݂ܳܐܦ݁ ܗܺܝ ܒ݂ܪܺܝܬܳ݁ܐ ܬ݂ܶܬ݁ܚܰܪܰܪ ܡܶܢ ܥܰܒ݁ܕ݂ܽܘܬܳ݁ܐ ܕ݂ܰܚܒܳ݁ܠܳܐ ܒ݂ܰܚܪܽܘܪܶܐ ܕ݂ܬܶ݁ܫܒ݂ܽܘܚܬ݂ܳܐ ܕ݂ܰܒ݁ܢܰܝܳܐ ܕ݂ܰܐܠܳܗܳܐ ܣ݂ ܣ݂:</VERS>
      <VERS vnumber="22">ܝܳܕ݁ܥܺܝܢܰܢ ܓ݂ܶܝܪ ܕ݂ܟܽ݁ܠܗܶܝܢ ܒ݂ܶܪܝܳܬܳ݁ܐ ܡܶܬ݂ܬ݂ܰܢܚܳܢ ܘܰܡܚܰܒ݂ܠܳܢ ܥܕܰ݁ܡܳܐ ܠܝܰܘܡܳܢܳܐ:</VERS>
      <VERS vnumber="23">ܘܠܳܐ ܒ݂ܰܠܚܽܘܕ݁ ܗܶܢܶܝܢ ܐܶܠܳܐ ܐܳܦ݁ ܚܢܰܢ ܕ݂ܺܐܝܬ݁ ܒ݂ܰܢ ܪܺܫܺܝܬܳ݁ܐ ܕ݂ܪܽܘܚܳܐ ܡܶܬ݂ܬ݂ܰܢܚܺܝܢܰܢ ܒ݂ܢܰܦ݁ܫܰܢ ܘܰܡܣܰܟ݂ܶܝܢܰܢ ܠܣܺܝܡܰܬ݁ ܒ݂ܢܰܝܳܐ ܘܰܠܦܽ݁ܘܪܩܳܢܳܐ ܕ݂ܦܰ݁ܓ݁ܪܰܝܢ:</VERS>
      <VERS vnumber="24">ܡܶܛܽܠ ܕ݂ܰܒ݁ܣܰܒ݁ܪܳܐ ܗ̄ܘ ܚܝܰܝܢ ܣܰܒ݁ܪܳܐ ܕ݂ܶܝܢ ܕ݂ܡܶܬ݁ܚܙܶܐ ܠܳܐ ܗ̄ܘܳܐ ܣܰܒ݁ܪܳܐ ܐܶܢ ܓ݂ܶܝܪ ܚܳܙܶܝܢܰܢ ܠܶܗ ܡܳܢܳܐ ܡܣܰܟ݂ܶܝܢܰܢ ܠܶܗ:</VERS>
      <VERS vnumber="25">ܐܶܢ ܕ݂ܶܝܢ ܠܡܶܕ݂ܶܡ ܕ݂ܠܳܐ ܡܶܬ݁ܚܙܶܐ ܡܣܰܒ݂ܪܺܝܢܰܢ ܒ݂ܰܡܣܰܝܒ݂ܪܳܢܽܘܬܳ݁ܐ ܡܩܰܘܶܝܢܰܢ:</VERS>
      <VERS vnumber="26">ܗܳܟܰ݁ܢܳܐ ܐܳܦ݁ ܗܺܝ ܪܽܘܚܳܐ ܡܥܰܕ݂ܪܳܐ ܠܰܟ݁ܪܺܝܗܽܘܬܰ݁ܢ ܡܳܢܳܐ ܓ݂ܶܝܪ ܢܨܰܠܶܐ ܐܰܝܟ݁ ܡܳܐ ܕ݂ܘܳܠܶܐ ܠܳܐ ܝܳܕ݁ܥܺܝܢܰܢ ܐܶܠܳܐ ܗܺܝ ܪܽܘܚܳܐ ܡܨܰܠܝܳܐ ܚܠܳܦܰ݁ܝܢ ܒ݂ܬܶ݁ܢܚܳܬܳ݁ܐ ܕ݂ܠܳܐ ܡܶܬ݁ܡܰܠܠܳܢ:</VERS>
      <VERS vnumber="27">ܕ݂ܡܳܐܶܫ ܕ݂ܶܝܢ ܠܶܒ݂ܰܘܳܬܳ݁ܐ ܗܽܘ ܝܳܕܰ݁ܥ ܡܳܢܳܐ ܗܺ̄ܝ ܬ݂ܰܪܥܺܝܬܳ݁ܐ ܕ݂ܪܽܘܚܳܐ ܕ݂ܰܐܝܟ݁ ܨܶܒ݁ܝܳܢܶܗ ܗܽ̄ܘ ܕ݂ܰܐܠܳܗܳܐ ܡܨܰܠܝܳܐ ܚܠܳܦ݁ ܩܰܕ݂ܺܝܫܶܐ: ܣ</VERS>
      <VERS vnumber="28">ܝܳܕ݁ܥܺܝܢܰܢ ܕ݂ܶܝܢ ܕ݂ܰܐܝܠܶܝܢ ܕ݂ܡܰܚܒܺ݁ܝܢ ܠܰܐܠܳܗܳܐ ܒ݂ܟܽ݁ܠ ܡܶܕ݂ܶܡ ܡܥܰܕ݂ܰܪ ܠܗܽܘܢ ܠܛܳܒ݁ܬܳ݁ܐ ܠܰܐܝܠܶܝܢ ܕ݂ܩܰܕ݂ܶܡ ܣܳܡ ܕ݂ܢܶܗܘܽܘܢ ܩܪܰܝܳܐ:</VERS>
      <VERS vnumber="29">ܘܡܶܢ ܠܽܘܩܕܰ݁ܡ ܝܺܕܰ݁ܥ ܐܶܢܽܘܢ ܘܰܪܫܰܡ ܐܶܢܽܘܢ ܒ݂ܰܕ݁ܡܽܘܬܳ݁ܐ ܕ݂ܨܽܘܪܬ݂ܳܐ ܕ݂ܰܒ݁ܪܶܗ ܕ݂ܗܽܘ ܢܶܗܘܶܐ ܒ݂ܽܘܟ݁ܪܳܐ ܕ݂ܰܐܚܶܐ ܣܰܓ݂ܺܝܶܐܐ:</VERS>
      <VERS vnumber="30">ܠܰܐܝܠܶܝܢ ܕ݂ܶܝܢ ܕ݂ܩܰܕ݂ܶܡ ܪܫܰܡ ܠܗܽܘܢ ܩܪܳܐ ܘܠܰܐܝܠܶܝܢ ܕ݂ܰܩܪܳܐ ܠܗܽܘܢ ܙܰܕ݂ܶܩ ܘܠܰܐܝܠܶܝܢ ܕ݂ܙܰܕ݂ܶܩ ܠܗܽܘܢ ܫܰܒ݂ܰܚ:</VERS>
      <VERS vnumber="31">ܡܳܢܳܐ ܗܳܟܺ݁ܝܠ ܢܺܐܡܰܪ ܥܰܠ ܗܳܠܶܝܢ ܐܶܢ ܐܰܠܳܗܳܐ ܚܠܳܦܰ݁ܝܢ ܡܰܢܽܘ ܕ݂ܰܠܩܽܘܒ݁ܠܰܢ:</VERS>
      <VERS vnumber="32">ܘܶܐܢ ܥܰܠ ܒ݂ܪܶܗ ܠܳܐ ܚܳܣ ܐܶܠܳܐ ܚܠܳܦ݁ ܟ݂ܽܠܰܢ ܐܰܫܠܡܶܗ ܐܰܝܟ݂ܰܢܳܐ ܠܳܐ ܟ݂ܽܠ ܡܶܕ݂ܶܡ ܥܰܡܶܗ ܢܶܬ݂ܶܠ ܠܰܢ:</VERS>
      <VERS vnumber="33">ܡܰܢܽܘ ܢܶܩܒ݂ܽܘܠ ܥܰܠ ܓ݂ܒܰ݁ܝܳܐ ܕ݂ܰܐܠܳܗܳܐ ܐܰܠܳܗܳܐ ܡܙܰܕ݂ܶܩ:</VERS>
      <VERS vnumber="34">ܡܰܢܽܘ ܡܚܰܝܶܒ݁ ܡܫܺܝܚܳܐ ܡܺܝܬ݁ ܘܩܳܡ ܘܺܐܝܬܰ݁ܘܗ̄ܝ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܘܒܳ݁ܥܶܐ ܚܠܳܦܰ݁ܝܢ:</VERS>
      <VERS vnumber="35">ܡܰܢܽܘ ܢܶܦ݁ܪܫܰܢܝ ܡܶܢ ܚܽܘܒ݂ܶܗ ܕ݂ܰܡܫܺܝܚܳܐ ܐܽܘܠܨܳܢܳܐ ܐܰܘ ܚܒܽ݁ܘܫܝܳܐ ܐܰܘ ܪܕܽ݁ܘܦ݁ܝܳܐ ܐܰܘ ܟ݂ܰܦ݁ܢܳܐ ܐܰܘ ܥܰܪܛܶܠܳܝܽܘܬܳ݁ܐ ܐܰܘ ܩܺܢܕܺ݁ܝܢܳܘܣ ܐܰܘ ܣܰܝܦܳ݁ܐ:</VERS>
      <VERS vnumber="36">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܶܛܽܠܳܬܳ݁ܟ݁ ܟ݂ܽܠܝܽܘܡ ܡܳܝܬ݂ܺܝܢܰܢ ܘܶܐܬ݁ܚܫܶܒ݁ܢ ܐܰܝܟ݁ ܐܶܡܪܶܐ ܠܢܶܟ݁ܣܬܳ݁ܐ:</VERS>
      <VERS vnumber="37">ܐܶܠܳܐ ܒ݂ܗܳܠܶܝܢ ܟ݂ܽܠܗܶܝܢ ܙܰܟ݂ܳܝܺܝܢܰܢ ܒ݂ܝܰܕ݁ ܡܰܢ ܕ݂ܰܐܚܒܰ݁ܢ:</VERS>
      <VERS vnumber="38">ܡܦ݂ܳܣ ܐ̄ܢܳܐ ܓ݂ܶܝܪ ܕ݂ܠܳܐ ܡܰܘܬ݂ܳܐ ܘܠܳܐ ܚܰܝܶܐ ܘܠܳܐ ܡܰܠܰܐܟܶ݁ܐ ܘܠܳܐ ܫܽܘܠܛܳܢܶܐ ܘܠܳܐ ܚܰܝܠܶܐ ܘܠܳܐ ܕ݂ܩܳܝܡܳܢ ܘܠܳܐ ܕ݂ܰܥܬܺ݁ܝܕܳ݁ܢ:</VERS>
      <VERS vnumber="39">ܘܠܳܐ ܪܰܘܡܳܐ ܘܠܳܐ ܥܽܘܡܩܳܐ ܐܳܦ݁ܠܳܐ ܒ݂ܪܺܝܬܳ݁ܐ ܐ̄ܚܪܺܬܳ݁ܐ ܬ݂ܶܫܟ݂ܰܚ ܬ݂ܶܦ݁ܪܫܰܢܝ ܡܶܢ ܚܽܘܒ݂ܶܗ ܕ݂ܰܐܠܳܗܳܐ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܩܽܘܫܬ݂ܳܐ ܐܳܡܰܪ ܐ̄ܢܳܐ ܒ݂ܰܡܫܺܝܚܳܐ ܘܠܳܐ ܡܕܰ݁ܓ݂ܶܠ ܐ̄ܢܳܐ ܘܪܶܥܝܳܢܝ ܡܰܣܗܶܕ݁ ܥܠܰܝ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="2">ܕ݂ܟܰ݁ܪܝܽܘܬܳ݁ܐ ܗ̄ܝ ܠܺܝ ܪܰܒ݂ܬܳ݁ܐ ܘܟܺ݁ܐܒܳ݁ܐ ܕ݂ܡܶܢ ܠܶܒ݂ܝ ܠܳܐ ܫܳܠܶܐ:</VERS>
      <VERS vnumber="3">ܡܨܰܠܶܐ ܗ̄ܘܺܝܬ݁ ܓ݂ܶܝܪ ܕ݂ܶܐܢܳܐ ܩܢܽܘܡܝ ܚܶܪܡܳܐ ܐܶܗܘܶܐ ܡܶܢ ܡܫܺܝܚܳܐ ܚܠܳܦ݁ ܐܰܚܰܝ ܘܰܐ̄ܚܝܳܢܰܝ ܕ݂ܒܰ݁ܒ݁ܣܰܪ:</VERS>
      <VERS vnumber="4">ܕ݂ܺܐܝܬܰ݁ܝܗܽܘܢ ܒ݂ܢܰܝ ܐܺܝܣܪܳܝܶܠ ܕ݂ܕܺ݁ܝܠܗܽܘܢ ܗܘܳܬ݁ ܣܺܝܡܰܬ݁ ܒ݂ܢܰܝܳܐ ܘܬܶ݁ܫܒ݂ܽܘܚܬ݂ܳܐ ܘܰܩܝܳܡܶܐ ܘܢܳܡܽܘܣܳܐ ܘܬܶ݁ܫܡܶܫܬ݂ܳܐ ܕ݂ܒܶ݁ܗ ܘܡܽܘܠܟ݂ܳܢܶܐ:</VERS>
      <VERS vnumber="5">ܘܰܐܒܳ݁ܗܳܬܳ݁ܐ ܘܡܶܢܗܽܘܢ ܐܶܬ݁ܚܙܺܝ ܡܫܺܝܚܳܐ ܒ݂ܰܒ݁ܣܰܪ ܕ݂ܺܐܝܬܰ݁ܘܗ̄ܝ ܐܰܠܳܗܳܐ ܕ݂ܥܰܠ ܟ݂ܽܠ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="6">ܠܳܐ ܗ̄ܘܳܐ ܕ݂ܶܝܢ ܡܶܦ݂ܰܠ ܢܶܦ݁ܠܰܬ݁ ܡܶܠܬܶ݁ܗ ܕ݂ܰܐܠܳܗܳܐ ܠܳܐ ܗ̄ܘܳܐ ܓ݂ܶܝܪ ܟ݂ܽܠܗܽܘܢ ܕ݂ܡܶܢ ܐܺܝܣܪܳܝܶܠ ܐܺܝܬܰ݁ܝܗܽܘܢ ܐܺܝܣܪܳܝܶܠ:</VERS>
      <VERS vnumber="7">ܐܳܦ݁ܠܳܐ ܡܶܛܽܠ ܕ݂ܡܶܢ ܙܰܪܥܶܗ ܐܶܢܽܘܢ ܕ݂ܰܐܒ݁ܪܳܗܳܡ ܟ݂ܽܠܗܽܘܢ ܒ݂ܢܰܝܳܐ ܡܶܛܽܠ ܕ݂ܶܐܬܶ݁ܐܡܰܪ ܕ݂ܒܺ݁ܐܝܣܚܳܩ ܢܶܬ݁ܩܪܶܐ ܠܳܟ݁ ܙܰܪܥܳܐ:</VERS>
      <VERS vnumber="8">ܗܳܢܰܘ ܕ݂ܶܝܢ ܠܳܐ ܗ̄ܘܳܐ ܒ݂ܢܰܝܳܐ ܕ݂ܒܶ݁ܣܪܳܐ ܐܺܝܬܰ݁ܝܗܽܘܢ ܒ݂ܢܰܝܳܐ ܕ݂ܰܐܠܳܗܳܐ ܐܶܠܳܐ ܒ݂ܢܰܝܳܐ ܕ݂ܡܽܘܠܟ݂ܳܢܳܐ ܡܶܬ݁ܚܰܫܒ݂ܺܝܢ ܠܙܰܪܥܳܐ:</VERS>
      <VERS vnumber="9">ܕ݂ܡܽܘܠܟ݂ܳܢܳܐ ܓ݂ܶܝܪ ܐܺܝܬܶ݁ܝܗ ܡܶܠܬܳ݁ܐ ܗܳܕܶ݁ܐ ܕ݂ܰܒ݁ܙܰܒ݁ܢܳܐ ܗܳܢܳܐ ܐܺܬܶ݁ܐ ܘܢܶܗܘܶܐ ܒ݂ܪܳܐ ܠܣܰܪܳܐ:</VERS>
      <VERS vnumber="10">ܘܠܰܘ ܗܳܕܶ݁ܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܪܰܦ݁ܩܳܐ ܟ݂ܰܕ݁ ܥܰܡ ܚܰܕ݁ ܐܰܒܽ݁ܘܢ ܐܺܝܣܚܳܩ ܐܺܝܬ݁ ܗ̄ܘܳܐ ܠܳܗ ܫܰܘܬ݂ܳܦܽ݁ܘܬܳ݁ܐ:</VERS>
      <VERS vnumber="11">ܥܰܕ݁ܠܳܐ ܢܶܬ݁ܝܰܠܕ݂ܽܘܢ ܒ݂ܢܶܝܗ ܘܠܳܐ ܢܶܣܥܪܽܘܢ ܛܳܒ݁ܬܳ݁ܐ ܐܰܘ ܒ݂ܺܝܫܬ݂ܳܐ ܩܰܕ݂ܡܰܬ݁ ܐܶܬ݁ܝܰܕ݁ܥܰܬ݁ ܓ݂ܰܒ݁ܝܽܘܬܶ݁ܗ ܕ݂ܰܐܠܳܗܳܐ ܕ݂ܗܺܝ ܬ݂ܩܰܘܶܐ ܠܳܐ ܒ݂ܰܥܒܳ݁ܕܶ݁ܐ ܐܶܠܳܐ ܒ݂ܝܰܕ݁ ܡܰܢ ܕ݂ܰܩܪܳܐ:</VERS>
      <VERS vnumber="13">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܰܠܝܰܥܩܽܘܒ݁ ܪܶܚܡܶܬ݁ ܘܰܠܥܺܣܽܘ ܣܢܺܝܬ݁: ܣ</VERS>
      <VERS vnumber="14">ܡܳܢܳܐ ܗܳܟܺ݁ܝܠ ܢܺܐܡܰܪ ܕ݂ܰܠܡܳܐ ܥܰܘܠܳܐ ܐܺܝܬ݁ ܠܘܳܬ݁ ܐܰܠܳܗܳܐ ܚܳܣ:</VERS>
      <VERS vnumber="15">ܗܳܐ ܐܳܦ݁ ܠܡܽܘܫܶܐ ܐܶܡܰܪ ܐܶܪܰܚܶܡ ܥܰܠ ܐܰܝܢܳܐ ܕ݂ܰܡܪܰܚܶܡ ܐ̄ܢܳܐ ܘܶܐܚܽܘܢ ܠܰܐܝܢܳܐ ܕ݂ܚܳܐܶܢ ܐ̄ܢܳܐ:</VERS>
      <VERS vnumber="16">ܠܳܐ ܗܳܟܺ݁ܝܠ ܒ݂ܺܐܝܕܰ݁ܝ ܡܰܢ ܕ݂ܨܳܒܶ݁ܐ ܘܠܳܐ ܒ݂ܺܐܝܕܰ݁ܝ ܡܰܢ ܕ݂ܪܳܗܶܛ ܐܶܠܳܐ ܒ݂ܺܐܝܕܰ݁ܝ ܐܰܠܳܗܳܐ ܡܪܰܚܡܳܢܳܐ:</VERS>
      <VERS vnumber="17">ܐܶܡܰܪ ܓ݂ܶܝܪ ܒ݂ܰܟ݁ܬܳ݁ܒܳ݁ܐ ܠܦܶ݁ܪܥܽܘܢ ܕ݂ܠܳܗ ܠܗܳܕܶ݁ܐ ܐܰܩܺܝܡܬ݂ܳܟ݁ ܕ݂ܶܐܚܰܘܶܐ ܒ݂ܳܟ݁ ܚܰܝܠܝ ܘܰܕ݁ܢܶܬ݁ܟ݂ܪܶܙ ܫܶܡܝ ܒ݂ܰܐܪܥܳܐ ܟ݂ܽܠܶܗ:</VERS>
      <VERS vnumber="18">ܡܳܕܶ݁ܝܢ ܥܰܠ ܡܰܢ ܕ݂ܨܳܒܶ݁ܐ ܗ̄ܘ ܡܪܰܚܶܡ ܘܥܰܠ ܡܰܢ ܕ݂ܨܳܒܶ݁ܐ ܡܩܰܫܶܐ:</VERS>
      <VERS vnumber="19">ܘܰܟ݁ܒܰ݁ܪ ܬ݂ܺܐܡܰܪ ܕ݂ܰܠܡܳܢܳܐ ܪܳܫܶܐ ܡܰܢܽܘ ܓ݂ܶܝܪ ܕ݂ܰܢܩܽܘܡ ܠܽܘܩܒܰ݁ܠ ܨܶܒ݁ܝܳܢܶܗ:</VERS>
      <VERS vnumber="20">ܐܰܢ̄ܬ݂ ܗܳܟܺ݁ܝܠ ܡܰܢ ܐܰܢ̄ܬ݂ ܐܳܘ ܒ݂ܰܪܢܳܫܳܐ ܕ݂ܦܶ݁ܬ݁ܓܳ݁ܡܳܐ ܠܰܐܠܳܗܳܐ ܝܳܗܶܒ݁ ܐܰܢ̄ܬ݂ ܕ݂ܰܠܡܳܐ ܐܳܡܪܳܐ ܓ݂ܒܺ݁ܝܠܬ݂ܳܐ ܠܡܰܢ ܕ݂ܓܰ݁ܒ݁ܠܳܗ ܕ݂ܰܠܡܳܢܳܐ ܗܳܟܰ݁ܢܳܐ ܓ݂ܒܰ݁ܠܬ݂ܳܢܝ:</VERS>
      <VERS vnumber="21">ܐܰܘ ܠܳܐ ܫܰܠܺܝܛ ܦ݂ܰܚܳܪܳܐ ܥܰܠ ܛܺܝܢܶܗ ܕ݂ܡܶܢܳܗ ܡܶܢ ܓ݂ܒܺ݁ܝܠܬ݂ܳܐ ܢܶܥܒ݂ܶܕ݁ ܡܳܐܢܶܐ ܚܰܕ݁ ܠܺܐܝܩܳܪܳܐ ܘܚܰܕ݁ ܠܨܰܥܪܳܐ:</VERS>
      <VERS vnumber="22">ܐܶܢ ܕ݂ܶܝܢ ܨܒܳ݁ܐ ܐܰܠܳܗܳܐ ܕ݂ܰܢܚܰܘܶܐ ܪܽܘܓ݁ܙܶܗ ܘܢܰܘܕ݂ܰܥ ܚܰܝܠܶܗ ܐܰܝܬ݂ܺܝ ܒ݂ܣܽܘܓܳ݁ܐܐ ܕ݂ܡܰܓ݂ܪܰܬ݁ ܪܽܘܚܶܗ ܪܽܘܓ݁ܙܳܐ ܥܰܠ ܡܳܐܢܶܐ ܕ݂ܪܽܘܓ݁ܙܳܐ ܕ݂ܰܓ݁ܡܺܝܪܺܝܢ ܠܰܐܒ݁ܕܳ݁ܢܳܐ:</VERS>
      <VERS vnumber="23">ܘܰܐܫܦ݂ܰܥ ܪܰܚܡܰܘܗ̄ܝ ܥܰܠ ܡܳܐܢܶܐ ܕ݂ܪܰܚܡܶܐ ܕ݂ܰܡܛܰܝܒܺ݁ܝܢ ܗ̄ܘܰܘ ܠܰܐܠܳܗܳܐ ܠܬܶ݁ܫܒ݂ܽܘܚܬ݂ܳܐ:</VERS>
      <VERS vnumber="24">ܕ݂ܺܐܝܬܰ݁ܝܢ ܚ̄ܢܰܢ ܩܪܰܝܳܐ ܠܳܐ ܗ̄ܘܳܐ ܒ݂ܰܠܚܽܘܕ݁ ܡܶܢ ܝܺܗܽܘܕܳ݁ܝܶܐ ܐܶܠܳܐ ܐܳܦ݁ ܡܶܢ ܥܰܡ̄ܡܶܐ:</VERS>
      <VERS vnumber="25">ܐܰܝܟ݂ܰܢܳܐ ܕ݂ܳܐܦ݁ ܒ݂ܗܽܘܫܳܥ ܐܶܡܰܪ ܕ݂ܶܐܩܪܶܐ ܠܰܐܝܠܶܝܢ ܕ݂ܠܳܐ ܗ̄ܘܰܘ ܥܰܡܝ ܥܰܡܳܐ ܕ݂ܺܝܠܝ ܘܰܠܠܳܐ ܐܶܬ݁ܪܰܚܡܰܬ݁ ܐܶܬ݁ܪܰܚܡܰܬ݁:</VERS>
      <VERS vnumber="26">ܢܶܗܘܶܐ ܓ݂ܶܝܪ ܒ݂ܕܽ݁ܘܟ݂ܬܳ݁ܐ ܟ݂ܰܪ ܕ݂ܡܶܬ݁ܩܪܶܝܢ ܗ̄ܘܰܘ ܠܳܐ ܥܰܡܝ ܬ݂ܰܡܳܢ ܢܶܬ݁ܩܪܽܘܢ ܒ݂ܢܰܝܳܐ ܠܰܐܠܳܗܳܐ ܚܰܝܳܐ:</VERS>
      <VERS vnumber="27">ܐܶܫܰܥܝܳܐ ܕ݂ܶܝܢ ܐܰܟ݁ܪܶܙ ܥܰܠ ܒ݂ܢܰܝ ܐܺܝܣܪܳܝܶܠ ܕ݂ܶܐܢ ܢܶܗܘܶܐ ܡܶܢܝܳܢܳܐ ܕ݂ܰܒ݁ܢܰܝ ܐܺܝܣܪܳܝܶܠ ܐܰܝܟ݁ ܚܳܠܳܐ ܕ݂ܰܒ݁ܝܰܡܳܐ ܫܰܪܟ݂ܳܢܳܐ ܕ݂ܡܶܢܗܽܘܢ ܢܺܚܶܐ:</VERS>
      <VERS vnumber="28">ܡܶܠܬܳ݁ܐ ܓ݂ܪܰܡ ܘܰܦ݁ܣܰܩ ܘܢܶܥܒ݂ܕܺ݁ܝܗ ܡܳܪܝܳܐ ܥܰܠ ܐܰܪܥܳܐ:</VERS>
      <VERS vnumber="29">ܘܰܐܝܟ݁ ܡܶܕ݂ܶܡ ܕ݂ܩܰܕ݂ܶܡ ܐܶܡܰܪ ܗܽܘ ܐܶܫܰܥܝܳܐ ܕ݂ܶܐܠܽܘ ܠܳܐ ܡܳܪܝܳܐ ܨܒܰ݁ܐܘܽܬ݁ ܐܰܘܬ݂ܰܪ ܠܰܢ ܣܪܺܝܕܳ݁ܐ ܐܰܝܟ݁ ܣܕܽ݁ܘܡ ܗܳܘܶܝܢ ܗ̄ܘܰܝܢ ܘܰܠܥܳܡܽܘܪܳܐ ܡܶܬ݂ܕ݂ܰܡܶܝܢ ܗ̄ܘܰܝܢ ܣ݂ ܣ݂:</VERS>
      <VERS vnumber="30">ܡܳܢܳܐ ܗܳܟܺ݁ܝܠ ܢܺܐܡܰܪ ܕ݂ܥܰܡ̄ܡܶܐ ܕ݂ܠܳܐ ܪܳܗܛܺܝܢ ܗ̄ܘܰܘ ܒ݂ܳܬܰ݁ܪ ܟ݂ܺܐܢܽܘܬܳ݁ܐ ܐܰܕ݁ܪܶܟ݁ܘ ܟ݂ܺܐܢܽܘܬܳ݁ܐ ܟ݂ܺܐܢܽܘܬܳ݁ܐ ܕ݂ܶܝܢ ܐܰܝܕܳ݁ܐ ܕ݂ܡܶܢ ܗܰܝܡܳܢܽܘܬܳ݁ܐ ܗ̄ܝ:</VERS>
      <VERS vnumber="31">ܐܺܝܣܪܳܝܶܠ ܕ݂ܶܝܢ ܕ݂ܪܳܗܶܛ ܗ̄ܘܳܐ ܒ݂ܳܬܰ݁ܪ ܢܳܡܽܘܣܳܐ ܕ݂ܟܺ݁ܐܢܽܘܬܳ݁ܐ ܠܢܳܡܽܘܣܳܐ ܕ݂ܟܺ݁ܐܢܽܘܬܳ݁ܐ ܠܳܐ ܐܰܕ݁ܪܶܟ݁:</VERS>
      <VERS vnumber="32">ܡܶܛܽܠ ܡܳܢܳܐ ܡܶܛܽܠ ܕ݂ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܐܶܠܳܐ ܡܶܢ ܥܒܳ݁ܕܰ݁ܘܗ̄ܝ ܕ݂ܢܳܡܽܘܣܳܐ ܐܶܬ݂ܬ݂ܩܶܠܘ ܓ݂ܶܝܪ ܒ݂ܟܺ݁ܐܦܳ݁ܐ ܕ݂ܬܽ݁ܘܩܰܠܬܳ݁ܐ:</VERS>
      <VERS vnumber="33">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܳܐ ܣܳܐܶܡ ܐ̄ܢܳܐ ܒ݂ܨܶܗܝܽܘܢ ܟ݂ܺܐܦܳ݁ܐ ܕ݂ܬܽ݁ܘܩܰܠܬܳ݁ܐ ܘܟܺ݁ܐܦܳ݁ܐ ܕ݂ܡܰܟ݁ܫܽܘܠܳܐ ܘܡܰܢ ܕ݂ܒܳ݁ܗ ܢܗܰܝܡܶܢ ܠܳܐ ܢܶܒ݁ܗܰܬ݁: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܐܰܚܰܝ ܨܶܒ݁ܝܳܢܳܐ ܕ݂ܠܶܒ݂ܝ ܘܒܳ݁ܥܽܘܬ݁ܝ ܕ݂ܰܠܘܳܬ݁ ܐܰܠܳܗܳܐ ܚܠܳܦܰ݁ܝܗܽܘܢ ܕ݂ܢܺܚܽܘܢ:</VERS>
      <VERS vnumber="2">ܡܰܣܗܶܕ݁ ܐ̄ܢܳܐ ܓ݂ܶܝܪ ܥܠܰܝܗܽܘܢ ܕ݂ܰܛܢܳܢܳܐ ܕ݂ܰܐܠܳܗܳܐ ܐܺܝܬ݁ ܒ݂ܗܽܘܢ ܐܶܠܳܐ ܠܰܘ ܒ݂ܺܝܕܰ݁ܥܬܳ݁ܐ:</VERS>
      <VERS vnumber="3">ܟ݂ܺܐܢܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܝܺܕܰ݁ܥܘ ܐܶܠܳܐ ܒ݂ܥܰܘ ܕ݂ܟܺ݁ܐܢܽܘܬܳ݁ܐ ܕ݂ܢܰܦ݁ܫܗܽܘܢ ܢܩܺܝܡܽܘܢ ܘܡܶܛܽܠ ܗܳܢܳܐ ܠܟܺ݁ܐܢܽܘܬܶ݁ܗ ܕ݂ܰܐܠܳܗܳܐ ܠܳܐ ܐܶܫܬ݂ܰܥܒ݂ܰܕ݁ܘ:</VERS>
      <VERS vnumber="4">ܣܳܟܶ݁ܗ ܓ݂ܶܝܪ ܕ݂ܢܳܡܽܘܣܳܐ ܡܫܺܝܚܳܐ ܗܽܘ ܠܟܺ݁ܐܢܽܘܬܳ݁ܐ ܠܟܽ݁ܠ ܕ݂ܰܡܗܰܝܡܶܢ:</VERS>
      <VERS vnumber="5">ܡܽܘܫܶܐ ܓ݂ܶܝܪ ܗܳܟܰ݁ܢܳܐ ܟ݂ܬܰ݁ܒ݁ ܟ݂ܺܐܢܽܘܬܳ݁ܐ ܕ݂ܰܒ݁ܢܳܡܽܘܣܳܐ ܕ݂ܡܰܢ ܕ݂ܢܶܥܒ݂ܶܕ݁ ܗܳܠܶܝܢ ܢܺܚܶܐ ܒ݂ܗܶܝܢ:</VERS>
      <VERS vnumber="6">ܟ݂ܺܐܢܽܘܬܳ݁ܐ ܕ݂ܶܝܢ ܕ݂ܰܒ݁ܗܰܝܡܳܢܽܘܬܳ݁ܐ ܗܳܟܰ݁ܢܳܐ ܐܳܡܪܳܐ ܕ݂ܠܳܐ ܬ݂ܺܐܡܰܪ ܒ݂ܠܶܒ݂ܳܟ݁ ܕ݂ܡܰܢܽܘ ܣܠܶܩ ܠܰܫܡܰܝܳܐ ܘܰܐܚܶܬ݁ ܠܰܡܫܺܝܚܳܐ:</VERS>
      <VERS vnumber="7">ܘܡܰܢܽܘ ܢܚܶܬ݁ ܠܰܬ݁ܗܽܘܡܳܐ ܕ݂ܰܫܝܽܘܠ ܘܰܐܣܶܩ ܠܰܡܫܺܝܚܳܐ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="8">ܐܶܠܳܐ ܡܳܢܳܐ ܐܶܡܰܪ ܩܰܪܺܝܒ݁ ܗܽ̄ܘ ܠܳܟ݁ ܦ݂ܶܬ݁ܓܳ݁ܡܳܐ ܠܦܽ݁ܘܡܳܟ݁ ܘܰܠܠܶܒ݂ܳܟ݁ ܗܳܕܶ݁ܐ ܗ̄ܝ ܡܶܠܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܡܰܟ݁ܪܙܺܝܢܰܢ:</VERS>
      <VERS vnumber="9">ܘܶܐܢ ܬ݂ܰܘܕ݂ܶܐ ܒ݂ܦܽ݁ܘܡܳܟ݁ ܒ݂ܡܳܪܰܢ ܝܶܫܽܘܥ ܘܰܬ݁ܗܰܝܡܶܢ ܒ݂ܠܶܒ݂ܳܟ݁ ܕ݂ܰܐܠܳܗܳܐ ܐܰܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ ܬ݂ܺܚܶܐ:</VERS>
      <VERS vnumber="10">ܠܶܒ݂ܳܐ ܓ݂ܶܝܪ ܕ݂ܰܡܗܰܝܡܶܢ ܒ݂ܶܗ ܡܶܙܕ݂ܰܕ݂ܰܩ ܘܦܽ݁ܘܡܳܐ ܕ݂ܡܰܘܕ݂ܶܐ ܒ݂ܶܗ ܚܳܝܶܐ:</VERS>
      <VERS vnumber="11">ܐܶܡܰܪ ܓ݂ܶܝܪ ܟ݂ܬܳ݁ܒܳ݁ܐ ܕ݂ܟܽ݁ܠ ܕ݂ܰܡܗܰܝܡܶܢ ܒ݂ܶܗ ܠܳܐ ܢܶܒ݁ܗܰܬ݁:</VERS>
      <VERS vnumber="12">ܘܰܒ݁ܗܳܕܶ݁ܐ ܠܳܐ ܦ݂ܪܰܫ ܠܳܐ ܠܺܝܗܽܘܕܳ݁ܝܶܐ ܘܠܳܐ ܠܰܐܪܡܳܝܶܐ ܚܰܕ݁ ܗܽ̄ܘ ܓ݂ܶܝܪ ܡܳܪܝܳܐ ܕ݂ܟܽ݁ܠܗܽܘܢ ܕ݂ܥܰܬ݂ܺܝܪ ܒ݂ܟܽ݁ܠ ܕ݂ܩܳܪܶܐ ܠܶܗ:</VERS>
      <VERS vnumber="13">ܟ݂ܽܠ ܓ݂ܶܝܪ ܕ݂ܢܶܩܪܶܐ ܫܡܶܗ ܕ݂ܡܳܪܝܳܐ ܢܺܚܶܐ: ܣ</VERS>
      <VERS vnumber="14">ܐܰܝܟ݂ܰܢܳܐ ܗܳܟܺ݁ܝܠ ܢܶܩܪܽܘܢ ܠܰܐܝܢܳܐ ܕ݂ܠܳܐ ܗܰܝܡܶܢܘ ܒ݂ܶܗ ܐܰܘ ܐܰܝܟ݂ܰܢܳܐ ܢܗܰܝܡܢܽܘܢ ܠܗܰܘ ܕ݂ܠܳܐ ܫܰܡܥܽܘܗ̄ܝ ܐܰܘ ܐܰܝܟ݂ܰܢܳܐ ܢܶܫܡܥܽܘܢ ܕ݂ܠܳܐ ܡܰܟ݁ܪܙܳܢܳܐ:</VERS>
      <VERS vnumber="15">ܐܰܘ ܐܰܝܟ݂ܰܢܳܐ ܢܰܟ݁ܪܙܽܘܢ ܐܶܢ ܠܳܐ ܢܶܫܬ݂ܰܠܚܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܳܐ ܝܳܐܝܳܢ ܪܶܓ݁ܠܰܝܗܽܘܢ ܕ݂ܰܡܣܰܒ݂ܪܰܝ ܫܠܳܡܳܐ ܘܕܰ݁ܡܣܰܒ݂ܪܰܝ ܛܳܒܳ݁ܬܳ݁ܐ:</VERS>
      <VERS vnumber="16">ܐܶܠܳܐ ܠܳܐ ܗ̄ܘܳܐ ܟ݂ܽܠܗܽܘܢ ܐܶܫܬ݂ܡܰܥܘ ܠܰܣܒܰ݁ܪܬܳ݁ܐ ܕ݂ܶܐܘܰܢܓ݂ܶܠܺܝܳܘܢ ܐܶܫܰܥܝܳܐ ܓ݂ܶܝܪ ܐܶܡܰܪ ܡܳܪܝ ܡܰܢܽܘ ܗܰܝܡܶܢ ܠܒܰ݁ܪ̄ܬ݁ ܩܳܠܰܢ:</VERS>
      <VERS vnumber="17">ܡܶܟ݂ܺܝܠ ܗܰܝܡܳܢܽܘܬܳ݁ܐ ܡܶܢ ܡܰܫܡܰܥ ܐܶܕ݁ܢܳܐ ܗ̄ܝ ܘܡܰܫܡܰܥ ܐܶܕ݁ܢܳܐ ܡܶܢ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="18">ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܠܳܐ ܫܡܰܥܘ ܘܗܳܐ ܒ݂ܟܽ݁ܠܳܗ ܐܰܪܥܳܐ ܢܶܦ݁ܩܰܬ݁ ܒ݂ܰܪ̄ܬ݁-ܩܳܠܗܽܘܢ ܘܰܒ݁ܣܰܘܦ݂ܶܝܗ ܕ݂ܬܺ݁ܒܶ݁ܝܠ ܡܶܠܰܝܗܽܘܢ:</VERS>
      <VERS vnumber="19">ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܠܳܐ ܝܺܕܰ݁ܥ ܐܺܝܣܪܳܝܶܠ ܩܰܕ݁ܡܳܝܳܐ ܡܽܘܫܶܐ ܗܳܟܰ݁ܢܳܐ ܐܶܡܰܪ ܐܰܛܶܢܟܽ݁ܘܢ ܒ݂ܥܰܡ ܕ݂ܠܳܐ ܥܰܡ ܘܰܒ݁ܥܰܡܳܐ ܕ݂ܠܳܐ ܡܶܬ݂ܛܦ݂ܺܝܣ ܐܰܪܓ݂ܶܙܟܽ݁ܘܢ:</VERS>
      <VERS vnumber="20">ܐܶܫܰܥܝܳܐ ܕ݂ܶܝܢ ܐܰܡܪܰܚ ܘܶܐܡܰܪ ܕ݂ܶܐܬ݁ܚܙܺܝܬ݁ ܠܰܐܝܠܶܝܢ ܕ݂ܠܳܐ ܒ݂ܥܰܐܘܽܢܝ ܘܶܐܫܬ݂ܰܟ݁ܚܶܬ݁ ܠܰܐܝܠܶܝܢ ܕ݂ܰܥܠܰܝ ܠܳܐ ܫܰܐܶܠܘ:</VERS>
      <VERS vnumber="21">ܠܺܐܝܣܪܳܝܶܠ ܕ݂ܶܝܢ ܐܶܡܰܪ ܕ݂ܦܶ݁ܫܛܶܬ݁ ܐܺܝܕܰ݁ܝ ܝܰܘܡܳܐ ܟ݂ܽܠܶܗ ܠܘܳܬ݁ ܥܰܡܳܐ ܕ݂ܡܶܬ݁ܚܪܶܐ ܘܠܳܐ ܡܶܬ݂ܛܦ݂ܺܝܣ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܐܶܠܳܐ ܐܳܡܰܪ ܐ̄ܢܳܐ ܕ݂ܰܠܡܳܐ ܕ݂ܰܚܩܶܗ ܐܰܠܳܗܳܐ ܠܥܰܡܶܗ ܚܳܣ ܐܳܦ݁ ܐܶܢܳܐ ܓ݂ܶܝܪ ܡܶܢ ܐܺܝܣܪܳܝܶܠ ܐ̄ܢܳܐ ܡܶܢ ܙܰܪܥܶܗ ܕ݂ܰܐܒ݁ܪܳܗܳܡ ܡܶܢ ܫܰܪܒ݂ܬܳ݁ܐ ܕ݂ܒܶ݁ܢܝܳܡܺܝܢ:</VERS>
      <VERS vnumber="2">ܠܳܐ ܕ݂ܚܰܩ ܐܰܠܳܗܳܐ ܠܥܰܡܶܗ ܐܰܝܢܳܐ ܕ݂ܡܶܢ ܩܕܺ݁ܝܡ ܝܺܕܺ݁ܝܥ ܗ̄ܘܳܐ ܠܶܗ ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܒ݂ܰܟ݁ܬܳ݁ܒܳ݁ܐ ܕ݂ܶܐܠܺܝܳܐ ܡܳܢܳܐ ܐܶܡܰܪ ܟ݂ܰܕ݁ ܩܳܒܶ݁ܠ ܗ̄ܘܳܐ ܠܰܐܠܳܗܳܐ ܥܰܠ ܐܺܝܣܪܳܝܶܠ ܘܳܐܡܰܪ:</VERS>
      <VERS vnumber="3">ܡܳܪܝ ܠܰܢܒܺ݁ܝܰܝܟְ݂ ܩܰܛܶܠܘ ܘܰܠܡܰܕ݁ܒ݂ܚܰܝܟְ݂ ܣܰܚܶܦ݁ܘ ܘܶܐܢܳܐ ܗܽܘ ܒ݂ܰܠܚܽܘܕܰ݁ܝ ܐܶܫܬ݂ܰܚܪܶܬ݁ ܘܒܳ݁ܥܶܝܢ ܠܢܰܦ݁ܫܝ:</VERS>
      <VERS vnumber="4">ܘܶܐܬܶ݁ܐܡܰܪ ܠܶܗ ܒ݂ܓܶ݁ܠܝܳܢܳܐ ܕ݂ܗܳܐ ܫܶܒ݁ܩܶܬ݁ ܠܢܰܦ݁ܫܝ ܫܰܒ݁ܥܳܐ ܐܰܠܦܺ݁ܝܢ ܓ݂ܰܒ݁ܪܺܝܢ ܐܰܝܠܶܝܢ ܕ݂ܥܰܠ ܒ݂ܽܘܪܟ݂ܰܝܗܽܘܢ ܠܳܐ ܒ݂ܪܶܟ݁ܘ ܘܠܳܐ ܣܓܶ݁ܕ݁ܘ ܠܒܰ݁ܥܠܳܐ:</VERS>
      <VERS vnumber="5">ܗܳܟܰ݁ܢܳܐ ܐܳܦ݁ ܒ݂ܗܳܢܳܐ ܙܰܒ݁ܢܳܐ ܫܰܪܟ݂ܳܢܳܐ ܗܽܘ ܐܶܫܬ݂ܚܰܪ ܒ݂ܰܓ݁ܒܺ݁ܝܬܳ݁ܐ ܕ݂ܛܰܝܒ݂ܽܘܬܳ݁ܐ:</VERS>
      <VERS vnumber="6">ܐܶܢ ܕ݂ܶܝܢ ܒ݂ܛܰܝܒ݂ܽܘܬܳ݁ܐ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܘܶܐܢ ܠܳܐ ܛܰܝܒ݂ܽܘܬܳ݁ܐ ܠܳܐ ܐܺܝܬܶ݁ܝܗ ܛܰܝܒ݂ܽܘܬܳ݁ܐ ܐܶܢ ܕ݂ܶܝܢ ܒ݂ܰܥܒܳ݁ܕܶ݁ܐ ܠܳܐ ܗ̄ܘܳܐ ܡܶܢ ܛܰܝܒ݂ܽܘܬܳ݁ܐ ܘܶܐܢ ܠܳܐ ܥܒܳ݁ܕܳ݁ܐ ܠܳܐ ܐܺܝܬܰ݁ܘܗ̄ܝ ܥܒܳ݁ܕܳ݁ܐ: ܣ</VERS>
      <VERS vnumber="7">ܡܳܢܳܐ ܗܳܟܺ݁ܝܠ ܗܳܝ ܕ݂ܒܳ݁ܥܶܐ ܗ̄ܘܳܐ ܐܺܝܣܪܳܝܶܠ ܠܳܐ ܐܶܫܟ݂ܰܚ ܓ݂ܒܺ݁ܝܬܳ݁ܐ ܕ݂ܶܝܢ ܐܶܫܟ݂ܚܰܬ݁ ܫܰܪܟ݂ܗܽܘܢ ܕ݂ܶܝܢ ܐܶܬ݁ܥܰܘܰܪܘ ܒ݂ܠܶܒ݂ܗܽܘܢ:</VERS>
      <VERS vnumber="8">ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܝܰܗ̄ܒ݁ ܠܗܽܘܢ ܐܰܠܳܗܳܐ ܪܽܘܚܳܐ ܡܕܰ݁ܥܪܳܢܺܝܬܳ݁ܐ ܘܥܰܝܢܶܐ ܕ݂ܠܳܐ ܢܶܒ݁ܚܪܽܘܢ ܒ݂ܗܶܝܢ ܘܶܐܕ݁ܢܶܐ ܕ݂ܠܳܐ ܢܶܫܡܥܽܘܢ ܥܕܰ݁ܡܳܐ ܠܝܰܘܡܳܐ ܕ݂ܝܰܘܡܳܢܳܐ:</VERS>
      <VERS vnumber="9">ܘܕܰ݁ܘܺܝܕ݁ ܬ݂ܽܘܒ݁ ܐܶܡܰܪ ܢܶܗܘܶܐ ܦ݂ܳܬܽ݁ܘܪܗܽܘܢ ܩܕܳ݁ܡܰܝܗܽܘܢ ܠܦܰ݁ܚܳܐ ܘܦܽ݁ܘܪܥܳܢܗܽܘܢ ܠܬܽ݁ܘܩܰܠܬܳ݁ܐ:</VERS>
      <VERS vnumber="10">ܢܶܚܫܟܳ݁ܢ ܥܰܝܢܰܝܗܽܘܢ ܕ݂ܠܳܐ ܢܶܚܙܽܘܢ ܘܚܰܨܗܽܘܢ ܒ݂ܟܽ݁ܠܙܒܰ݁ܢ ܢܶܗܘܶܐ ܟ݂ܦܺ݁ܝܦ݁:</VERS>
      <VERS vnumber="11">ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܠܡܳܐ ܐܶܬ݂ܬ݂ܩܶܠܘ ܐܰܝܟ݁ ܕ݂ܢܶܦ݂ܠܽܘܢ ܚܳܣ ܐܶܠܳܐ ܒ݂ܬܽ݁ܘܩܠܰܬ݁ܗܽܘܢ ܕ݂ܺܝܠܗܽܘܢ ܗܘܰܘ ܚܰܝܶܐ ܠܥܰܡ̄ܡܶܐ ܠܰܛܢܳܢܗܽܘܢ:</VERS>
      <VERS vnumber="12">ܘܶܐܢ ܬ݂ܽܘܩܠܰܬ݁ܗܽܘܢ ܗܘܳܬ݁ ܥܽܘܬ݁ܪܳܐ ܠܥܳܠܡܳܐ ܘܚܰܝܳܒܽ݁ܘܬ݁ܗܽܘܢ ܥܽܘܬ݁ܪܳܐ ܠܥܰܡ̄ܡܶܐ ܟ݂ܡܳܐ ܗܳܟܺ݁ܝܠ ܫܽܘܡܠܳܝܗܽܘܢ: ܣ</VERS>
      <VERS vnumber="13">ܠܟܽ݁ܘܢ ܕ݂ܶܝܢ ܐܳܡܰܪ ܐ̄ܢܳܐ ܠܥܰܡ̄ܡܶܐ ܐܶܢܳܐ ܕ݂ܺܐܝܬܰ݁ܝ ܫܠܺܝܚܳܐ ܕ݂ܥܰܡ̄ܡܶܐ ܠܬܶ݁ܫܡܶܫܬ݂ܝ ܡܫܰܒ݂ܰܚ ܐ̄ܢܳܐ:</VERS>
      <VERS vnumber="14">ܕ݂ܰܠܡܳܐ ܐܰܛܶܢ ܠܰܒ݁ܢܰܝ ܒ݂ܶܣܪܝ ܘܰܐܚܶܐ ܐ̄ܢܳܫܺܝܢ ܡܶܢܗܽܘܢ:</VERS>
      <VERS vnumber="15">ܐܶܢ ܓ݂ܶܝܪ ܡܶܣܬ݂ܰܠܝܳܢܽܘܬ݁ܗܽܘܢ ܬ݂ܰܪܥܽܘܬܳ݁ܐ ܠܥܳܠܡܳܐ ܗܘܳܬ݁ ܟ݂ܡܳܐ ܗܳܟܺ݁ܝܠ ܦ݂ܽܘܢܳܝܗܽܘܢ ܐܶܠܳܐ ܚܰܝܶܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="16">ܘܶܐܢ ܕ݂ܶܝܢ ܪܺܫܺܝܬܳ݁ܐ ܩܰܕ݂ܺܝܫܳܐ ܐܳܦ݁ ܓ݂ܒܺ݁ܝܠܬ݂ܳܐ ܘܶܐܢ ܥܶܩܳܪܳܐ ܩܰܕ݂ܺܝܫ ܗܽ̄ܘ ܐܳܦ݁ ܣܰܘܟ݂ܶܐ:</VERS>
      <VERS vnumber="17">ܘܶܐܢ ܡܶܢ ܣܰܘܟ݂ܶܐ ܐܶܬ݁ܦ݂ܫܰܚ ܘܰܐܢ̄ܬ݂ ܕ݂ܙܰܝܬ݂ܳܐ ܐܰܢ̄ܬ݂ ܕ݂ܒܰ݁ܪܳܐ ܐܶܬ݂ܛܥܶܡܬ݂ ܒ݂ܕܽ݁ܘܟ݂ܝܳܬ݁ܗܶܝܢ ܘܰܗܘܰܝܬ݂ ܫܰܘܬ݂ܳܦܳ݁ܐ ܠܥܶܩܳܪܶܗ ܘܰܠܫܽܘܡܢܶܗ ܕ݂ܙܰܝܬ݂ܳܐ:</VERS>
      <VERS vnumber="18">ܠܳܐ ܬ݂ܶܫܬ݂ܰܒ݁ܗܰܪ ܥܰܠ ܣܰܘܟ݂ܶܐ ܐܶܢ ܕ݂ܶܝܢ ܡܶܫܬ݂ܰܒ݁ܗܰܪ ܐܰܢ̄ܬ݂ ܠܳܐ ܗ̄ܘܳܐ ܐܰܢ̄ܬ݂ ܫܩܺܝܠ ܠܶܗ ܠܥܶܩܳܪܳܐ ܐܶܠܳܐ ܗܽܘ ܥܶܩܳܪܳܐ ܫܩܺܝܠ ܠܳܟ݁:</VERS>
      <VERS vnumber="19">ܘܰܟ݁ܒܰ݁ܪ ܬ݂ܺܐܡܰܪ ܕ݂ܣܰܘܟ݂ܶܐ ܕ݂ܶܐܬ݁ܦ݂ܫܰܚ ܕ݂ܶܐܢܳܐ ܒ݂ܕܽ݁ܘܟ݂ܝܳܬ݁ܗܶܝܢ ܐܶܬ݂ܛܥܶܡ:</VERS>
      <VERS vnumber="20">ܫܰܦ݂ܺܝܪ ܗܳܠܶܝܢ ܡܶܛܽܠ ܕ݂ܠܳܐ ܗܰܝܡܶܢ ܐܶܬ݁ܦ݂ܫܰܚ ܐܰܢ̄ܬ݂ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܩܳܡܬ݂ ܠܳܐ ܬ݂ܶܬ݂ܪܺܝܡ ܒ݂ܪܶܥܝܳܢܳܟ݁ ܐܶܠܳܐ ܕ݂ܚܰܠ:</VERS>
      <VERS vnumber="21">ܐܶܢ ܐܰܠܳܗܳܐ ܓ݂ܶܝܪ ܥܰܠ ܣܰܘܟ݂ܶܐ ܕ݂ܡܶܢ ܟ݂ܝܳܢܗܶܝܢ ܠܳܐ ܚܳܣ ܕ݂ܰܠܡܳܐ ܐܳܦ݁ܠܳܐ ܥܠܰܝܟְ݂ ܢܶܚܽܘܣ:</VERS>
      <VERS vnumber="22">ܚܙܺܝ ܗܳܟܺ݁ܝܠ ܒ݂ܰܣܺܝܡܽܘܬܶ݁ܗ ܘܩܰܫܝܽܘܬܶ݁ܗ ܕ݂ܰܐܠܳܗܳܐ ܥܰܠ ܐܰܝܠܶܝܢ ܕ݂ܰܢܦܰ݁ܠܘ ܩܰܫܝܽܘܬܳ݁ܐ ܥܠܰܝܟְ݂ ܕ݂ܶܝܢ ܒ݂ܰܣܺܝܡܽܘܬܳ݁ܐ ܐܶܢ ܬ݂ܩܰܘܶܐ ܒ݂ܳܗ ܒ݂ܒܰ݁ܣܺܝܡܽܘܬܳ݁ܐ ܘܶܐܢ ܠܳܐ ܐܳܦ݁ ܐܰܢ̄ܬ݂ ܬ݂ܶܬ݁ܦ݂ܫܰܚ:</VERS>
      <VERS vnumber="23">ܘܗܳܢܽܘܢ ܐܶܢ ܠܳܐ ܢܩܰܘܽܘܢ ܒ݂ܚܰܣܺܝܪܽܘܬ݁ ܗܰܝܡܳܢܽܘܬ݁ܗܽܘܢ ܐܳܦ݁ ܗܶܢܽܘܢ ܢܶܬ݂ܛܰܥܡܽܘܢ ܡܶܫܟ݂ܰܚ ܓ݂ܶܝܪ ܐܰܠܳܗܳܐ ܕ݂ܬܽ݁ܘܒ݁ ܢܰܛܥܶܡ ܐܶܢܽܘܢ:</VERS>
      <VERS vnumber="24">ܐܶܢ ܓ݂ܶܝܪ ܐܰܢ̄ܬ݂ ܕ݂ܡܶܢ ܙܰܝܬ݂ܳܐ ܐܰܢ̄ܬ݂ ܕ݂ܒܰ݁ܪܳܐ ܗܰܘ ܕ݂ܒܰ݁ܟ݁ܝܳܢܳܟ݁ ܐܶܬ݁ܦ݂ܫܰܚܬ݂ ܘܰܕ݁ܠܳܐ ܒ݂ܰܟ݁ܝܳܢܳܟ݁ ܐܶܬ݂ܛܥܶܡܬ݂ ܒ݂ܙܰܝܬ݂ܳܐ ܛܳܒܳ݁ܐ ܟ݂ܡܳܐ ܗܳܟܺ݁ܝܠ ܗܳܢܽܘܢ ܐܶܢ ܢܶܬ݂ܛܰܥܡܽܘܢ ܒ݂ܙܰܝܬ݂ܳܐ ܕ݂ܰܟ݁ܝܳܢܗܽܘܢ ܣ݂ ܣ݂:</VERS>
      <VERS vnumber="25">ܨܳܒܶ݁ܐ ܐ̄ܢܳܐ ܓ݂ܶܝܪ ܕ݂ܬܶ݁ܕ݂ܥܽܘܢ ܐܰܚܰܝ ܐ̄ܪܳܙܳܐ ܗܳܢܳܐ ܕ݂ܠܳܐ ܬ݂ܶܗܘܽܘܢ ܚܰܟ݂ܺܝܡܺܝܢ ܒ݂ܪܶܥܝܳܢ ܢܰܦ݁ܫܟܽ݁ܘܢ ܕ݂ܰܥܘܺܝܪܽܘܬ݁ ܠܶܒ݂ܳܐ ܡܶܢ ܐܰܬܰ݁ܪ ܩܰܠܺܝܠ ܗܘܳܬ݁ ܠܺܐܝܣܪܳܝܶܠ ܥܕܰ݁ܡܳܐ ܕ݂ܢܶܥܽܘܠ ܡܽܘܠܳܝܳܐ ܕ݂ܥܰܡ̄ܡܶܐ:</VERS>
      <VERS vnumber="26">ܘܗܳܝܕ݂ܶܝܢ ܟ݂ܽܠܶܗ ܐܺܝܣܪܳܝܶܠ ܢܺܚܶܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܢܺܐܬܶ݁ܐ ܡܶܢ ܨܶܗܝܽܘܢ ܦ݂ܳܪܽܘܩܳܐ ܘܢܰܗܦ݂ܶܟ݁ ܥܰܘܠܳܐ ܡܶܢ ܝܰܥܩܽܘܒ݁:</VERS>
      <VERS vnumber="27">ܘܗܳܝܕ݂ܶܝܢ ܬ݂ܶܗܘܶܐ ܠܗܽܘܢ ܕ݂ܺܝܰܬܺ݁ܩܺܐ ܗܳܝ ܕ݂ܡܶܢ ܠܘܳܬ݁ܝ ܡܳܐ ܕ݂ܫܶܒ݁ܩܶܬ݁ ܠܗܽܘܢ ܚܛܳܗܰܝܗܽܘܢ:</VERS>
      <VERS vnumber="28">ܒ݂ܶܐܘܰܢܓ݂ܶܠܺܝܳܘܢ ܕ݂ܶܝܢ ܒ݂ܥܶܠܕ݂ܒܳ݁ܒܶ݁ܐ ܐܶܢܽܘܢ ܡܶܛܽܠܳܬ݁ܟܽ݁ܘܢ ܘܰܒ݁ܓܰ݁ܒ݁ܝܽܘܬܳ݁ܐ ܚܰܒ݂ܺܝܒܰ݁ܝܢ ܐܶܢܽܘܢ ܡܶܛܽܠ ܐܰܒܳ݁ܗܳܬܳ݁ܐ:</VERS>
      <VERS vnumber="29">ܠܳܐ ܓ݂ܶܝܪ ܗܳܦ݁ܟ݂ܳܐ ܐܰܠܳܗܳܐ ܒ݂ܡܰܘܗܰܒ݁ܬܶ݁ܗ ܘܰܒ݁ܩܶܪܝܳܢܶܗ:</VERS>
      <VERS vnumber="30">ܐܰܝܟ݂ܰܢܳܐ ܓ݂ܶܝܪ ܕ݂ܳܐܦ݁ ܐܰܢ̄ܬ݂ܽܘܢ ܠܳܐ ܡܶܬ݂ܛܦ݂ܺܝܣܺܝܢ ܗ̄ܘܰܝܬ݂ܽܘܢ ܠܰܐܠܳܗܳܐ ܡܶܢ ܩܕܺ݁ܝܡ ܘܗܳܫܳܐ ܐܶܬ݁ܚܢܶܢܬ݂ܽܘܢ ܡܶܛܽܠ ܠܳܐ ܡܶܬ݂ܛܦ݂ܺܝܣܳܢܽܘܬ݁ܗܽܘܢ ܕ݂ܗܳܢܽܘܢ:</VERS>
      <VERS vnumber="31">ܗܳܟܰ݁ܢܳܐ ܐܳܦ݁ ܗܳܠܶܝܢ ܠܳܐ ܐܶܬ݂ܛܦ݂ܺܝܣܘ ܗܳܫܳܐ ܠܪܰܚܡܶܐ ܕ݂ܰܥܠܰܝܟ݂ܽܘܢ ܕ݂ܳܐܦ݁ ܥܠܰܝܗܽܘܢ ܢܶܗܘܽܘܢ ܪܰܚܡܶܐ:</VERS>
      <VERS vnumber="32">ܚܒܰ݁ܫ ܓ݂ܶܝܪ ܐܰܠܳܗܳܐ ܠܟܽ݁ܠܢܳܫ ܒ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ ܕ݂ܥܰܠ ܟ݂ܽܠ ܐ̄ܢܳܫ ܢܪܰܚܶܡ: ܣ</VERS>
      <VERS vnumber="33">ܐܳܘ ܥܽܘܡܩܳܐ ܕ݂ܥܽܘܬ݁ܪܳܐ ܘܚܶܟ݁ܡܬܳ݁ܐ ܘܡܰܕ݂ܥܳܐ ܕ݂ܰܐܠܳܗܳܐ ܕ݂ܐ̄ܢܳܫ ܠܳܐ ܡܳܫ ܕ݂ܺܝܢܰܘܗ̄ܝ ܘܽܐܘܪܚܳܬܶ݁ܗ ܠܳܐ ܡܶܬ݁ܥܰܩܒܳ݁ܢ:</VERS>
      <VERS vnumber="34">ܡܰܢܽܘ ܓ݂ܶܝܪ ܝܺܕܰ݁ܥ ܪܶܥܝܳܢܶܗ ܕ݂ܡܳܪܝܳܐ ܐܰܘ ܡܰܢܽܘ ܗܘܳܐ ܠܶܗ ܒ݂ܥܶܠ ܡܶܠܟ݂ܳܐ:</VERS>
      <VERS vnumber="35">ܘܡܰܢܽܘ ܩܰܕ݂ܶܡ ܝܰܗ̄ܒ݁ ܠܶܗ ܘܟܶ݁ܢ ܢܣܰܒ݁ ܡܶܢܶܗ:</VERS>
      <VERS vnumber="36">ܡܶܛܽܠ ܕ݂ܟܽ݁ܠ ܡܶܢܶܗ ܘܟܽ݁ܠ ܒ݂ܶܗ ܘܟܽ݁ܠ ܒ݂ܺܐܝܕܶ݁ܗ ܕ݂ܠܶܗ ܬ݂ܶܫܒ݂ܚܳܢ ܘܒܽ݁ܘܪܟ݂ܳܢ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܒ݂ܳܥܶܢܳܐ ܗܳܟܺ݁ܝܠ ܡܶܢܟܽ݁ܘܢ ܐܰܚܰܝ ܒ݂ܪܰܚܡܰܘܗ̄ܝ ܕ݂ܰܐܠܳܗܳܐ ܕ݂ܰܬ݁ܩܺܝܡܽܘܢ ܦ݂ܰܓ݁ܪܰܝܟ݂ܽܘܢ ܕ݂ܶܒ݁ܚܬܳ݁ܐ ܚܰܝܬܳ݁ܐ ܘܩܰܕ݂ܺܝܫܬ݂ܳܐ ܘܰܡܩܰܒ݂ܰܠܬ݂ܳܐ ܠܰܐܠܳܗܳܐ ܒ݂ܬܶ݁ܫܡܶܫܬ݂ܳܐ ܡܠܺܝܠܬ݂ܳܐ:</VERS>
      <VERS vnumber="2">ܘܠܳܐ ܬ݂ܶܬ݂ܕ݂ܰܡܽܘܢ ܠܥܳܠܡܳܐ ܗܳܢܳܐ ܐܶܠܳܐ ܐܶܫܬ݂ܰܚܠܰܦ݁ܘ ܒ݂ܚܽܘܕ݂ܳܬܳ݁ܐ ܕ݂ܪܶܥܝܳܢܰܝܟ݂ܽܘܢ ܘܰܗܘܰܝܬ݂ܽܘܢ ܦ݂ܳܪܫܺܝܢ ܐܰܝܢܳܐ ܗܽܘ ܨܶܒ݁ܝܳܢܳܐ ܕ݂ܰܐܠܳܗܳܐ ܛܳܒܳ݁ܐ ܘܰܡܩܰܒ݂ܠܳܐ ܘܰܓ݁ܡܺܝܪܳܐ:</VERS>
      <VERS vnumber="3">ܐܳܡܰܪ ܐ̄ܢܳܐ ܕ݂ܶܝܢ ܒ݂ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܠܟܽ݁ܠܟܽ݁ܘܢ ܕ݂ܠܳܐ ܬ݂ܶܗܘܽܘܢ ܡܶܬ݁ܪܰܥܶܝܢ ܠܒܰ݁ܪ-ܡܶܢ ܡܳܐ ܕ݂ܘܳܠܶܐ ܕ݂ܬܶ݁ܬ݁ܪܰܥܽܘܢ ܐܶܠܳܐ ܬ݂ܶܗܘܽܘܢ ܡܶܬ݁ܪܰܥܶܝܢ ܒ݂ܢܰܟ݁ܦ݂ܽܘܬܳ݁ܐ ܟ݂ܽܠܢܳܫ ܐܰܝܟ݁ ܕ݂ܰܦ݁ܠܰܓ݁ ܠܶܗ ܐܰܠܳܗܳܐ ܗܰܝܡܳܢܽܘܬܳ݁ܐ ܒ݂ܰܡܫܽܘܚܬܳ݁ܐ:</VERS>
      <VERS vnumber="4">ܐܰܝܟ݂ܰܢܳܐ ܓ݂ܶܝܪ ܕ݂ܰܒ݁ܚܰܕ݁ ܦ݂ܰܓ݁ܪܳܐ ܗܰܕ݂ܳܡܶܐ ܣܰܓ݂ܺܝܶܐܐ ܐܺܝܬ݁ ܠܰܢ ܘܟܽ݁ܠܗܽܘܢ ܗܰܕ݂ܳܡܶܐ ܠܳܐ ܗ̄ܘܳܐ ܚܰܕ݁ ܣܽܘܥܪܳܢܳܐ ܐܺܝܬ݁ ܠܗܽܘܢ:</VERS>
      <VERS vnumber="5">ܗܳܟܰ݁ܢܳܐ ܐܳܦ݁ ܚܢܰܢ ܕ݂ܣܰܓ݂ܺܝܶܐܐ ܚܢܰܢ ܚܰܕ݁ ܚܢܰܢ ܦ݂ܓܰ݁ܪ ܒ݂ܰܡܫܺܝܚܳܐ ܚܰܕ݁ ܚܰܕ݁ ܡܶܢܰܢ ܕ݂ܶܝܢ ܗܰܕ݂ܳܡܶܐ ܚܢܰܢ ܕ݂ܰܚܕܳ݁ܕܶ݁ܐ:</VERS>
      <VERS vnumber="6">ܐܶܠܳܐ ܐܺܝܬ݁ ܠܰܢ ܡܰܘܗܒܳ݁ܬܳ݁ܐ ܡܫܰܚܠܦܳ݁ܬܳ݁ܐ ܐܰܝܟ݁ ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܰܢ ܐܺܝܬ݁ ܕ݂ܰܢܒܺ݁ܝܽܘܬܳ݁ܐ ܐܰܝܟ݁ ܡܫܽܘܚܬܳ݁ܐ ܕ݂ܗܰܝܡܳܢܽܘܬܶ݁ܗ:</VERS>
      <VERS vnumber="7">ܘܺܐܝܬ݁ ܕ݂ܬܶ݁ܫܡܶܫܬ݂ܳܐ ܐܺܝܬ݁ ܠܶܗ ܒ݂ܬܶ݁ܫܡܶܫܬ݂ܶܗ ܘܺܐܝܬ݁ ܕ݂ܡܰܠܦܳ݁ܢܳܐ ܗܽܘ ܒ݂ܝܽܘܠܦ݂ܳܢܶܗ:</VERS>
      <VERS vnumber="8">ܘܺܐܝܬ݁ ܕ݂ܰܡܒܰ݁ܝܳܐܢܳܐ ܗܽܘ ܒ݂ܒܽ݁ܘܝܳܐܶܗ ܘܰܕ݁ܝܳܗܶܒ݁ ܒ݂ܰܦ݁ܫܺܝܛܽܘܬܳ݁ܐ ܘܰܕ݁ܩܳܐܶܡ ܒ݂ܪܺܫܳܐ ܒ݂ܰܚܦܺ݁ܝܛܽܘܬܳ݁ܐ ܘܕܰ݁ܡܪܰܚܶܡ ܒ݂ܰܦ݁ܨܺܝܚܽܘܬܳ݁ܐ:</VERS>
      <VERS vnumber="9">ܘܠܳܐ ܢܶܗܘܶܐ ܢܟܺ݁ܝܠ ܚܽܘܒ݂ܟܽ݁ܘܢ ܐܶܠܳܐ ܗܘܰܝܬ݂ܽܘܢ ܣܳܢܶܝܢ ܠܒܺ݁ܝܫܳܬܳ݁ܐ ܘܡܶܬ݁ܢܰܩܦܺ݁ܝܢ ܠܛܳܒܳ݁ܬܳ݁ܐ:</VERS>
      <VERS vnumber="10">ܗܘܰܝܬ݂ܽܘܢ ܪܳܚܡܺܝܢ ܠܰܐܚܰܝܟ݂ܽܘܢ ܘܡܰܚܒܺ݁ܝܢ ܚܰܕ݁ ܠܚܰܕ݁ ܗܘܰܝܬ݂ܽܘܢ ܡܩܰܕ݂ܡܺܝܢ ܡܝܰܩܪܺܝܢ ܚܰܕ݁ ܠܚܰܕ݁:</VERS>
      <VERS vnumber="11">ܗܘܰܝܬ݂ܽܘܢ ܚܦܺ݁ܝܛܺܝܢ ܘܠܳܐ ܚܒܰ݁ܢܳܢܺܝܢ ܗܘܰܝܬ݂ܽܘܢ ܪܳܬ݁ܚܺܝܢ ܒ݂ܪܽܘܚ ܗܘܰܝܬ݂ܽܘܢ ܦ݂ܳܠܚܺܝܢ ܠܡܳܪܟܽ݁ܘܢ:</VERS>
      <VERS vnumber="12">ܗܘܰܝܬ݂ܽܘܢ ܚܳܕܶ݁ܝܢ ܒ݂ܣܰܒ݁ܪܟܽ݁ܘܢ ܗܘܰܝܬ݂ܽܘܢ ܡܣܰܝܒ݂ܪܺܝܢ ܐܽܘܠܨܳܢܰܝܟ݂ܽܘܢ ܗܘܰܝܬ݂ܽܘܢ ܐܰܡܺܝܢܺܝܢ ܒ݂ܰܨܠܽܘܬܳ݁ܐ:</VERS>
      <VERS vnumber="13">ܗܘܰܝܬ݂ܽܘܢ ܡܶܫܬ݂ܰܘܬ݂ܦܺ݁ܝܢ ܠܰܣܢܺܝܩܽܘܬܳ݁ܐ ܕ݂ܩܰܕ݂ܺܝܫܶܐ ܗܘܰܝܬ݂ܽܘܢ ܪܳܚܡܺܝܢ ܐܰܟ݁ܣܢܳܝܶܐ:</VERS>
      <VERS vnumber="14">ܒ݂ܰܪܶܟ݁ܘ ܠܪܳܕܽ݁ܘܦܰ݁ܝܟ݂ܽܘܢ ܒ݂ܰܪܶܟ݁ܘ ܘܠܳܐ ܬ݂ܠܽܘܛܽܘܢ:</VERS>
      <VERS vnumber="15">ܚܕܰ݁ܘ ܥܰܡ ܕ݂ܚܳܕܶ݁ܝܢ ܘܰܒ݁ܟܰ݁ܘ ܥܰܡ ܕ݂ܒܳ݁ܟܶ݁ܝܢ:</VERS>
      <VERS vnumber="16">ܘܡܶܕ݂ܶܡ ܕ݂ܡܶܬ݁ܪܰܥܶܝܢ ܐܢ̄ܬ݂ܽܘܢ ܥܰܠ ܢܰܦ݁ܫܟܽ݁ܘܢ ܐܳܦ݁ ܥܰܠ ܐܰܚܰܝܟ݂ܽܘܢ ܘܠܳܐ ܬ݂ܶܬ݁ܪܰܥܽܘܢ ܪܶܥܝܳܢܳܐ ܪܳܡܳܐ ܐܶܠܳܐ ܩܰܦ݁ܘ ܠܰܐܝܠܶܝܢ ܕ݂ܡܰܟ݂ܺܝܟܺ݁ܝܢ ܘܠܳܐ ܗܘܰܝܬ݂ܽܘܢ ܚܰܟ݂ܺܝܡܺܝܢ ܒ݂ܪܶܥܝܳܢ ܢܰܦ݁ܫܟܽ݁ܘܢ:</VERS>
      <VERS vnumber="17">ܘܠܳܐ ܬ݂ܶܦ݁ܪܥܽܘܢ ܠܐ̄ܢܳܫ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܐܶܠܳܐ ܢܶܬ݁ܒ݂ܛܶܠ ܠܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܛܳܒܳ݁ܬܳ݁ܐ ܩܕܳ݁ܡ ܒ݂ܢܰܝܢܳܫܳܐ ܟ݂ܽܠܗܽܘܢ:</VERS>
      <VERS vnumber="18">ܘܶܐܢ ܡܶܫܟ݂ܚܳܐ ܐܰܝܟ݁ ܕ݂ܡܶܢ ܠܘܳܬ݁ܟܽ݁ܘܢ ܥܰܡ ܟ݂ܽܠܒ݂ܰܪܢܳܫ ܫܠܳܡܳܐ ܥܒܶ݁ܕ݁ܘ:</VERS>
      <VERS vnumber="19">ܘܠܳܐ ܗܘܰܝܬ݂ܽܘܢ ܬ݂ܳܒ݁ܥܺܝܢ ܢܰܦ݁ܫܟܽ݁ܘܢ ܚܰܒ݂ܺܝܒܰ݁ܝ ܐܶܠܳܐ ܗܰܒ݁ܘ ܐܰܬ݁ܪܳܐ ܠܪܽܘܓ݁ܙܳܐ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܶܐܢ ܠܳܐ ܬ݂ܶܥܒ݂ܶܕ݁ ܕ݂ܺܝܢܳܐ ܠܢܰܦ݁ܫܳܟ݁ ܐܶܢܳܐ ܐܶܥܒ݂ܶܕ݁ ܕ݂ܺܝܢܳܟ݁ ܐܳܡܰܪ ܐܰܠܳܗܳܐ:</VERS>
      <VERS vnumber="20">ܘܶܐܢ ܟ݂ܦܶ݁ܢ ܒ݂ܥܶܠܕ݂ܒܳ݁ܒܳ݁ܟ݁ ܐܰܘܟ݂ܶܠܳܝܗ̄ܝ ܘܶܐܢ ܨܗܶܐ ܐܰܫܩܳܝܗ̄ܝ ܘܶܐܢ ܗܳܠܶܝܢ ܬ݂ܶܥܒ݂ܶܕ݁ ܠܶܗ ܓ݂ܽܘܡܪܶܐ ܕ݂ܢܽܘܪܳܐ ܬ݂ܩܰܒ݂ܰܪ ܥܰܠ ܩܰܪܩܰܦ݁ܬܶ݁ܗ:</VERS>
      <VERS vnumber="21">ܠܳܐ ܬ݂ܶܙܟ݂ܶܝܟܽ݁ܘܢ ܒ݂ܺܝܫܬ݂ܳܐ ܐܶܠܳܐ ܙܟܰ݁ܐܽܘܗ ܠܒܺ݁ܝܫܬ݂ܳܐ ܒ݂ܛܳܒ݁ܬܳ݁ܐ: ܣ</VERS>
    </CHAPTER>
    <CHAPTER cnumber="13">
      <VERS vnumber="1">ܟ݂ܽܠ ܢܦܶ݁ܫ ܠܫܽܘܠܛܳܢܶܐ ܕ݂ܪܰܒ݂ܽܘܬܳ݁ܐ ܬ݂ܶܫܬ݂ܰܥܒ݂ܰܕ݁ ܠܰܝܬ݂ ܓ݂ܶܝܪ ܫܽܘܠܛܳܢܳܐ ܕ݂ܠܳܐ ܗ̄ܘܳܐ ܡܶܢ ܐܰܠܳܗܳܐ ܗܽܘ ܘܰܐܝܠܶܝܢ ܫܽܘܠܛܳܢܶܐ ܕ݂ܺܐܝܬܰ݁ܝܗܽܘܢ ܡܶܢ ܐܰܠܳܗܳܐ ܗܽܘ ܦ݂ܩܺܝܕܺ݁ܝܢ:</VERS>
      <VERS vnumber="2">ܡܰܢ ܕ݂ܩܳܐܶܡ ܗܳܟܺ݁ܝܠ ܠܽܘܩܒܰ݁ܠ ܫܽܘܠܛܳܢܳܐ ܠܽܘܩܒܰ݁ܠ ܦ݂ܽܘܩܕ݂ܳܢܳܐ ܕ݂ܰܐܠܳܗܳܐ ܩܳܐܶܡ ܘܗܳܠܶܝܢ ܕ݂ܩܳܝܡܺܝܢ ܠܽܘܩܒܰ݁ܠܗܽܘܢ ܕ݂ܺܝܢܳܐ ܢܶܣܒܽ݁ܘܢ:</VERS>
      <VERS vnumber="3">ܕ݂ܰܝܳܢܶܐ ܓ݂ܶܝܪ ܠܳܐ ܗ̄ܘܰܘ ܕ݂ܶܚܠܬܳ݁ܐ ܠܰܥܒܳ݁ܕܶ݁ܐ ܛܳܒܶ݁ܐ ܐܶܠܳܐ ܠܒܺ݁ܝܫܶܐ ܨܳܒܶ݁ܐ ܐܰܢ̄ܬ݂ ܗܳܟܺ݁ܝܠ ܕ݂ܠܳܐ ܬ݂ܶܕ݁ܚܰܠ ܡܶܢ ܫܽܘܠܛܳܢܳܐ ܥܒܶ݁ܕ݁ ܛܳܒ݁ܬܳ݁ܐ ܘܬܶ݁ܫܒ݂ܽܘܚܬ݂ܳܐ ܬ݂ܶܗܘܶܐ ܠܳܟ݁ ܡܶܢܶܗ:</VERS>
      <VERS vnumber="4">ܡܫܰܡܫܳܢܳܐ ܗܽܘ ܓ݂ܶܝܪ ܕ݂ܰܐܠܳܗܳܐ ܐܶܠܳܐ ܠܳܟ݁ ܠܛܳܒܳ݁ܬܳ݁ܐ ܘܶܐܢ ܒ݂ܺܝܫܬ݂ܳܐ ܥܳܒܶ݁ܕ݁ ܐܰܢ̄ܬ݂ ܕ݂ܚܰܠ ܠܳܐ ܗ̄ܘܳܐ ܓ݂ܶܝܪ ܣܪܺܝܩܳܐܝܺܬ݁ ܐܰܣܺܝܪ ܠܣܰܦ݁ܣܺܪܳܐ ܡܫܰܡܫܳܢܳܐ ܗܽܘ ܓ݂ܶܝܪ ܕ݂ܰܐܠܳܗܳܐ ܘܬܳ݁ܒܽ݁ܘܥܳܐ ܕ݂ܪܽܘܓ݁ܙܳܐ ܠܰܐܝܠܶܝܢ ܕ݂ܥܳܒ݁ܕ݂ܺܝܢ ܒ݂ܺܝܫܳܬܳ݁ܐ:</VERS>
      <VERS vnumber="5">ܘܡܶܛܽܠ ܗܳܢܳܐ ܐܳܠܨܳܐ ܠܰܢ ܕ݂ܢܶܫܬ݂ܰܥܒ݂ܰܕ݁ ܠܳܐ ܡܶܛܽܠ ܪܽܘܓ݁ܙܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܡܶܛܽܠ ܬ݂ܺܐܪܬ݂ܰܢ:</VERS>
      <VERS vnumber="6">ܡܶܛܽܠ ܗܳܢܳܐ ܐܳܦ݁ ܟ݂ܣܶܦ݁ ܪܺܫܳܐ ܝܳܗܒ݂ܺܝܢ ܐܢ̄ܬ݂ܽܘܢ ܡܫܰܡܫܳܢܶܐ ܐܶܢܽܘܢ ܓ݂ܶܝܪ ܕ݂ܰܐܠܳܗܳܐ ܕ݂ܰܥܠܰܝܗܶܝܢ ܕ݂ܗܳܠܶܝܢ ܩܳܝܡܺܝܢ:</VERS>
      <VERS vnumber="7">ܦ݂ܪܽܘܥܘ ܗܳܟܺ݁ܝܠ ܠܟܽ݁ܠܢܳܫ ܐܰܝܟ݁ ܕ݂ܡܶܬ݂ܚܺܝܒ݁ ܠܶܗ ܠܡܰܢ ܕ݂ܰܟ݁ܣܶܦ݁ ܪܺܫܳܐ ܟ݂ܣܶܦ݁ ܪܺܫܳܐ ܘܰܠܡܰܢ ܕ݂ܡܰܟ݁ܣܳܐ ܡܰܟ݁ܣܳܐ ܘܰܠܡܰܢ ܕ݂ܕܶ݁ܚܠܬܳ݁ܐ ܕ݂ܶܚܠܬܳ݁ܐ ܘܰܠܡܰܢ ܕ݂ܺܐܝܩܳܪܳܐ ܐܺܝܩܳܪܳܐ:</VERS>
      <VERS vnumber="8">ܘܰܠܐ̄ܢܳܫ ܡܶܕ݂ܶܡ ܠܳܐ ܬ݂ܚܽܘܒܽ݁ܘܢ ܐܶܠܳܐ ܚܰܕ݁ ܠܚܰܕ݁ ܠܡܰܚܳܒܽ݁ܘ ܣ݂ ܣ݂ ܡܰܢ ܕ݂ܡܰܚܶܒ݁ ܓ݂ܶܝܪ ܚܰܒ݁ܪܶܗ ܢܳܡܽܘܣܳܐ ܡܰܠܺܝ:</VERS>
      <VERS vnumber="9">ܘܳܐܦ݁ ܗܳܝ ܓ݂ܶܝܪ ܕ݂ܶܐܡܰܪ ܕ݂ܠܳܐ ܬ݂ܓܽ݁ܘܪ ܘܠܳܐ ܬ݂ܶܩܛܽܘܠ ܘܠܳܐ ܬ݂ܶܓ݁ܢܽܘܒ݁ ܘܠܳܐ ܬ݂ܶܪܰܓ݁ ܘܶܐܢ ܐܺܝܬ݁ ܦ݂ܽܘܩܕ݂ܳܢܳܐ ܐ̄ܚܪܺܢܳܐ ܒ݂ܗܳܕܶ݁ܐ ܡܶܠܬܳ݁ܐ ܡܶܫܬ݂ܰܠܰܡ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:</VERS>
      <VERS vnumber="10">ܚܽܘܒ݂ܳܐ ܠܩܰܪܺܝܒܶ݁ܗ ܒ݂ܺܝܫܬ݂ܳܐ ܠܳܐ ܣܳܥܰܪ ܡܶܛܽܠ ܕ݂ܚܽܘܒ݂ܳܐ ܡܽܘܠܳܝܶܗ ܗܽ̄ܘ ܕ݂ܢܳܡܽܘܣܳܐ:</VERS>
      <VERS vnumber="11">ܘܳܐܦ݁ ܗܳܕܶ݁ܐ ܕ݂ܰܥܘ ܕ݂ܙܰܒ݁ܢܳܐ ܗܽܘ ܘܫܳܥܬܳ݁ܐ ܗ̄ܝ ܡܶܟ݂ܺܝܠ ܕ݂ܢܶܬ݂ܥܺܝܪ ܡܶܢ ܫܶܢܬܰ݁ܢ ܗܳܫܳܐ ܗܽܘ ܓ݂ܶܝܪ ܐܶܬ݁ܩܰܪܰܒ݁ܘ ܠܰܢ ܚܰܝܰܝܢ ܝܰܬ݂ܺܝܪ ܡܶܢ ܕ݂ܟܰ݁ܕ݁ ܗܰܝܡܶܢܢ:</VERS>
      <VERS vnumber="12">ܠܺܠܝܳܐ ܡܶܟ݂ܺܝܠ ܥܒܰ݁ܪ ܘܺܐܝܡܳܡܳܐ ܩܪܶܒ݁ ܢܢܺܝܚ ܡܶܢܰܢ ܗܳܟܺ݁ܝܠ ܥܒܳ݁ܕܶ݁ܐ ܕ݂ܚܶܫܽܘܟܳ݁ܐ ܘܢܶܠܒ݂ܰܫ ܙܰܝܢܶܗ ܕ݂ܢܽܘܗܪܳܐ:</VERS>
      <VERS vnumber="13">ܘܰܐܝܟ݁ ܕ݂ܒܺ݁ܐܝܡܳܡܳܐ ܒ݂ܶܐܣܟ݂ܺܡܳܐ ܢܗܰܠܶܟ݁ ܠܳܐ ܒ݂ܰܙܡܳܪܳܐ ܘܠܳܐ ܒ݂ܪܰܘܳܝܽܘܬܳ݁ܐ ܘܠܳܐ ܒ݂ܡܰܕ݁ܡܟܳ݁ܐ ܛܰܢܦܳ݁ܐ ܘܠܳܐ ܒ݂ܰܚܣܳܡܳܐ ܘܰܒ݁ܚܶܪܝܳܢܳܐ:</VERS>
      <VERS vnumber="14">ܐܶܠܳܐ ܠܽܘܒ݁ܫܽܘܗ̄ܝ ܠܡܳܪܰܢ ܝܶܫܽܘܥ ܡܫܺܝܚܳܐ ܘܠܳܐ ܬ݂ܺܐܨܦ݂ܽܘܢ ܕ݂ܒܶ݁ܣܪܟܽ݁ܘܢ ܠܰܪܓܺ݁ܝܓܳ݁ܬܳ݁ܐ:</VERS>
    </CHAPTER>
    <CHAPTER cnumber="14">
      <VERS vnumber="1">ܠܰܐܝܢܳܐ ܕ݂ܶܝܢ ܕ݂ܰܟ݁ܪܺܝܗ ܒ݂ܗܰܝܡܳܢܽܘܬܳ݁ܐ ܗܰܒ݁ܘ ܠܶܗ ܐܺܝܕܳ݁ܐ ܘܠܳܐ ܬ݂ܶܗܘܽܘܢ ܡܶܬ݁ܦ݂ܰܠܓܺ݁ܝܢ ܒ݂ܡܰܚܫܒܳ݁ܬ݁ܟܽ݁ܘܢ:</VERS>
      <VERS vnumber="2">ܐܺܝܬ݁ ܓ݂ܶܝܪ ܕ݂ܰܡܗܰܝܡܶܢ ܕ݂ܟܽ݁ܠܡܶܕ݂ܶܡ ܢܶܐܟܽ݁ܘܠ ܘܕܰ݁ܟ݁ܪܺܝܗ ܝܰܪܩܳܐ ܗܽܘ ܐܳܟܶ݁ܠ:</VERS>
      <VERS vnumber="3">ܗܰܘ ܕ݂ܶܝܢ ܕ݂ܳܐܟܶ݁ܠ ܠܗܰܘ ܡܰܢ ܕ݂ܠܳܐ ܐܳܟܶ݁ܠ ܠܳܐ ܢܫܽܘܛ ܘܗܰܘ ܡܰܢ ܕ݂ܠܳܐ ܐܳܟܶ݁ܠ ܠܗܰܘ ܡܰܢ ܕ݂ܳܐܟܶ݁ܠ ܠܳܐ ܢܕܽ݁ܘܢ ܐܰܠܳܗܳܐ ܓ݂ܶܝܪ ܩܰܪܒܶ݁ܗ:</VERS>
      <VERS vnumber="4">ܐܰܢ̄ܬ݂ ܡܰܢ ܐܰܢ̄ܬ݂ ܕ݂ܕܳ݁ܐܶܢ ܐܰܢ̄ܬ݂ ܠܥܰܒ݁ܕ݂ܳܐ ܕ݂ܠܳܐ ܕ݂ܺܝܠܳܟ݁ ܕ݂ܶܐܢ ܩܳܐܶܡ ܠܡܳܪܶܗ ܩܳܐܶܡ ܘܶܐܢ ܢܳܦܶ݁ܠ ܠܡܳܪܶܗ ܢܳܦܶ݁ܠ ܡܩܳܡ ܗܽ̄ܘ ܕ݂ܶܝܢ ܩܳܐܶܡ ܡܳܛܶܐ ܓ݂ܶܝܪ ܒ݂ܺܐܝܕܰ݁ܝ ܡܳܪܶܗ ܕ݂ܰܢܩܺܝܡܺܝܘܗ̄ܝ:</VERS>
      <VERS vnumber="5">ܐܺܝܬ݁ ܕ݂ܕܳ݁ܐܶܢ ܝܰܘܡܳܐ ܡܶܢ ܝܰܘܡܳܐ ܘܺܐܝܬ݁ ܕ݂ܕܳ݁ܐܶܢ ܟ݂ܽܠܗܽܘܢ ܝܰܘܡܳܬܳ݁ܐ ܟ݂ܽܠܢܳܫ ܕ݂ܶܝܢ ܒ݂ܡܰܕ݂ܥܳܐ ܕ݂ܢܰܦ݁ܫܶܗ ܢܶܫܬ݂ܰܪܰܪ:</VERS>
      <VERS vnumber="6">ܡܰܢ ܕ݂ܡܶܬ݁ܪܰܥܶܐ ܕ݂ܝܰܘܡܳܐ ܠܡܳܪܶܗ ܡܶܬ݁ܪܰܥܶܐ ܘܟܽ݁ܠ ܕ݂ܠܳܐ ܡܶܬ݁ܪܰܥܶܐ ܕ݂ܝܰܘܡܳܐ ܠܡܳܪܶܗ ܠܳܐ ܡܶܬ݁ܪܰܥܶܐ ܘܕܳ݁ܐܟܶ݁ܠ ܠܡܳܪܶܗ ܐܳܟܶ݁ܠ ܘܠܰܐܠܳܗܳܐ ܡܰܘܕ݂ܶܐ ܘܰܕ݁ܠܳܐ ܐܳܟܶ݁ܠ ܠܡܳܪܶܗ ܠܳܐ ܐܳܟܶ݁ܠ ܘܡܰܘܕ݂ܶܐ ܠܰܐܠܳܗܳܐ:</VERS>
      <VERS vnumber="7">ܠܰܝܬ݂ ܓ݂ܶܝܪ ܐ̄ܢܳܫ ܡܶܢܰܢ ܕ݂ܰܠܢܰܦ݁ܫܶܗ ܚܰܝ ܘܠܰܝܬ݂ ܐ̄ܢܳܫ ܕ݂ܰܠܢܰܦ݁ܫܶܗ ܡܳܐܶܬ݁:</VERS>
      <VERS vnumber="8">ܡܶܛܽܠ ܕ݂ܶܐܢ ܚܳܐܶܝܢܰܢ ܠܡܳܪܰܢ ܚܳܐܶܝܢܰܢ ܘܶܐܢ ܡܳܝܬ݂ܺܝܢܰܢ ܠܡܳܪܰܢ ܗܽ̄ܘ ܡܳܝܬ݂ܺܝܢܰܢ ܘܶܐܢ ܚܰܝܺܝܢܰܢ ܗܳܟܺ݁ܝܠ ܘܶܐܢ ܡܳܝܬ݂ܺܝܢܰܢ ܕ݂ܡܳܪܰܢ ܚܢܰܢ:</VERS>
      <VERS vnumber="9">ܡܶܛܽܠ ܗܳܢܳܐ ܐܳܦ݁ ܡܫܺܝܚܳܐ ܡܺܝܬ݁ ܘܰܚܝܳܐ ܘܩܳܡ ܕ݂ܗܽܘ ܢܶܗܘܶܐ ܡܳܪܝܳܐ ܠܡܺܝܬܶ݁ܐ ܘܰܠܚܰܝܶܐ:</VERS>
      <VERS vnumber="10">ܐܰܢ̄ܬ݂ ܕ݂ܶܝܢ ܡܳܢܳܐ ܕ݂ܳܐܶܢ ܐܰܢ̄ܬ݂ ܠܰܐܚܽܘܟ݁ ܐܰܘ ܐܳܦ݁ ܐܰܢ̄ܬ݂ ܠܡܳܢܳܐ ܫܳܐܶܛ ܐܰܢ̄ܬ݂ ܠܰܐܚܽܘܟ݁ ܟ݂ܽܠܰܢ ܓ݂ܶܝܪ ܥܬܺ݁ܝܕܺ݁ܝܢܰܢ ܠܰܡܩܳܡ ܩܕܳ݁ܡ ܒ݂ܺܝܡ ܕ݂ܰܡܫܺܝܚܳܐ:</VERS>
      <VERS vnumber="11">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܚܰܝ ܐ̄ܢܳܐ ܐܳܡܰܪ ܡܳܪܝܳܐ ܕ݂ܠܺܝ ܬ݂ܶܟ݂ܽܘܦ݁ ܟ݂ܽܠ ܒ݂ܪܽܘܟ݁ ܘܠܺܝ ܢܰܘܕ݂ܶܐ ܟ݂ܽܠ ܠܶܫܳܢ:</VERS>
      <VERS vnumber="12">ܡܳܕܶ݁ܝܢ ܟ݂ܽܠ ܐ̄ܢܳܫ ܡܶܢܰܢ ܦ݂ܶܬ݁ܓܳ݁ܡܳܐ ܚܠܳܦ݁ ܢܰܦ݁ܫܶܗ ܝܳܗܶܒ݁ ܠܰܐܠܳܗܳܐ:</VERS>
      <VERS vnumber="13">ܠܳܐ ܡܶܟ݂ܺܝܠ ܢܕܽ݁ܘܢ ܚܰܕ݁ ܠܚܰܕ݁ ܐܶܠܳܐ ܗܳܕܶ݁ܐ ܕ݂ܽܘܢܘ ܝܰܬ݂ܺܝܪܳܐܝܺܬ݁ ܕ݂ܬܽ݁ܘܩܰܠܬܳ݁ܐ ܠܰܐܚܽܘܟ݁ ܠܳܐ ܬ݂ܣܺܝܡ:</VERS>
      <VERS vnumber="14">ܝܳܕܰ݁ܥ ܐ̄ܢܳܐ ܓ݂ܶܝܪ ܘܰܡܦ݂ܳܣ ܐ̄ܢܳܐ ܒ݂ܡܳܪܝܳܐ ܝܶܫܽܘܥ ܕ݂ܡܶܕ݂ܶܡ ܕ݂ܰܡܣܰܝܰܒ݁ ܡܶܢ ܠܘܳܬܶ݁ܗ ܠܰܝܬ݂ ܐܶܠܳܐ ܠܰܐܝܢܳܐ ܕ݂ܪܳܢܶܐ ܥܰܠ ܡܶܕ݂ܶܡ ܕ݂ܰܛܡܰܐ ܠܗܰܘ ܗܽ̄ܘ ܒ݂ܰܠܚܽܘܕ݁ ܛܡܰܐ:</VERS>
      <VERS vnumber="15">ܐܶܢ ܕ݂ܶܝܢ ܡܶܛܽܠ ܡܶܐܟܽ݁ܘܠܬ݂ܳܐ ܡܥܺܝܩ ܐܰܢ̄ܬ݂ ܠܰܐܚܽܘܟ݁ ܠܳܐ ܗ̄ܘܳܐ ܒ݂ܚܽܘܒ݂ܳܐ ܡܗܰܠܶܟ݁ ܐܰܢ̄ܬ݂ ܠܳܐ ܬ݂ܰܘܒ݂ܶܕ݁ ܒ݂ܡܶܐܟܽ݁ܘܠܬ݂ܳܟ݁ ܠܗܰܘ ܕ݂ܡܶܛܽܠܳܬܶ݁ܗ ܡܺܝܬ݁ ܡܫܺܝܚܳܐ:</VERS>
      <VERS vnumber="16">ܘܠܳܐ ܬ݂ܶܬ݁ܓ݂ܰܕ݂ܰܦ݁ ܛܳܒ݁ܬܰ݁ܢ:</VERS>
      <VERS vnumber="17">ܡܰܠܟ݂ܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܗ̄ܘܳܬ݁ ܡܶܐܟ݁ܠܳܐ ܘܡܰܫܬ݂ܝܳܐ ܐܶܠܳܐ ܟ݂ܺܐܢܽܘܬܳ݁ܐ ܘܰܫܠܳܡܳܐ ܘܚܰܕܽ݁ܘܬܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="18">ܡܰܢ ܕ݂ܰܒ݁ܗܳܠܶܝܢ ܓ݂ܶܝܪ ܡܫܰܡܶܫ ܠܰܡܫܺܝܚܳܐ ܫܳܦܰ݁ܪ ܠܰܐܠܳܗܳܐ ܘܰܩܕܳ݁ܡ ܒ݂ܢܰܝܢܳܫܳܐ ܒ݂ܩܶܐ:</VERS>
      <VERS vnumber="19">ܗܳܫܳܐ ܒ݂ܳܬܰ݁ܪ ܫܠܳܡܳܐ ܢܶܪܗܰܛ ܘܒܳ݁ܬܰ݁ܪ ܒ݂ܶܢܝܳܢܳܐ ܚܰܕ݁ ܕ݂ܚܰܕ݁:</VERS>
      <VERS vnumber="20">ܘܠܳܐ ܡܶܛܽܠ ܡܶܐܟܽ݁ܘܠܬ݂ܳܐ ܢܶܫܪܶܐ ܥܒܳ݁ܕܶ݁ܐ ܕ݂ܰܐܠܳܗܳܐ ܟ݂ܽܠܡܶܕ݂ܶܡ ܓ݂ܶܝܪ ܕ݂ܟܶ݁ܐ ܗ̄ܘ ܐܶܠܳܐ ܒ݂ܺܝܫ ܗܽ̄ܘ ܠܒܰ݁ܪܢܳܫܳܐ ܕ݂ܰܒ݁ܬܽ݁ܘܩܰܠܬܳ݁ܐ ܐܳܟܶ݁ܠ:</VERS>
      <VERS vnumber="21">ܫܰܦ݂ܺܝܪ ܗܽ̄ܘ ܕ݂ܠܳܐ ܢܶܐܟܽ݁ܘܠ ܒ݂ܶܣܪܳܐ ܘܠܳܐ ܢܶܫܬ݂ܶܐ ܚܰܡܪܳܐ ܘܠܳܐ ܡܶܕ݂ܶܡ ܕ݂ܡܶܬ݂ܬ݂ܩܶܠ ܒ݂ܶܗ ܐܰܚܽܘܢ:</VERS>
      <VERS vnumber="22">ܐܰܢ̄ܬ݂ ܕ݂ܺܐܝܬ݁ ܒ݂ܳܟ݁ ܗܰܝܡܳܢܽܘܬܳ݁ܐ ܒ݂ܢܰܦ݁ܫܳܟ݁ ܐܰܚܽܘܕܶ݁ܝܗ ܩܕܳ݁ܡ ܐܰܠܳܗܳܐ ܛܽܘܒܰ݁ܘܗ̄ܝ ܠܡܰܢ ܕ݂ܠܳܐ ܕ݂ܳܢ ܢܰܦ݁ܫܶܗ ܒ݂ܡܶܕ݂ܶܡ ܕ݂ܰܦ݁ܪܰܫ:</VERS>
      <VERS vnumber="23">ܐܰܝܢܳܐ ܓ݂ܶܝܪ ܕ݂ܡܶܬ݁ܦ݂ܰܠܰܓ݁ ܘܳܐܟܶ݁ܠ ܐܶܬ݁ܚܰܝܰܒ݁ ܠܶܗ ܡܶܛܽܠ ܕ݂ܠܰܘ ܒ݂ܗܰܝܡܳܢܽܘܬܳ݁ܐ ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܚܛܺܝܬܳ݁ܐ ܗܽܘ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܚܰܝܳܒܺ݁ܝܢܰܢ ܗܳܟܺ݁ܝܠ ܚܢܰܢ ܚܰܝܠܬܳ݁ܢܶܐ ܕ݂ܟܽ݁ܘܪܗܳܢܳܐ ܕ݂ܰܡܚܺܝܠܶܐ ܢܶܫܩܽܘܠ ܘܠܳܐ ܠܢܰܦ݁ܫܰܢ ܢܶܫܦ݂ܰܪ:</VERS>
      <VERS vnumber="2">ܐܶܠܳܐ ܐ̄ܢܳܫ ܡܶܢܰܢ ܠܩܰܪܺܝܒܶ݁ܗ ܢܶܫܦ݂ܰܪ ܒ݂ܛܳܒܳ݁ܬܳ݁ܐ ܐܰܝܟ݁ ܕ݂ܰܠܒܶ݁ܢܝܳܢܳܐ:</VERS>
      <VERS vnumber="3">ܡܶܛܽܠ ܕ݂ܳܐܦ݁ ܡܫܺܝܚܳܐ ܠܳܐ ܗ̄ܘܳܐ ܠܢܰܦ݁ܫܶܗ ܫܦܰ݁ܪ ܐܶܠܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܚܶܣܕ݂ܳܐ ܕ݂ܰܡܚܰܣܕܳ݁ܢܰܝܟְ݂ ܢܦܰ݁ܠ ܥܠܰܝ:</VERS>
      <VERS vnumber="4">ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܡܶܢ ܩܕܺ݁ܝܡ ܐܶܬ݁ܟ݂ܬܶ݁ܒ݁ ܠܝܽܘܠܦ݂ܳܢܳܐ ܗܽܘ ܕ݂ܺܝܠܰܢ ܐܶܬ݁ܟ݂ܬܶ݁ܒ݁ ܕ݂ܒܰ݁ܡܣܰܝܒ݂ܪܳܢܽܘܬܳ݁ܐ ܘܰܒ݁ܒܽ݁ܘܝܳܐܳܐ ܕ݂ܰܟ݁ܬܳ݁ܒܶ݁ܐ ܣܰܒ݁ܪܳܐ ܢܶܗܘܶܐ ܠܰܢ:</VERS>
      <VERS vnumber="5">ܐܰܠܳܗܳܐ ܕ݂ܶܝܢ ܕ݂ܰܡܣܰܝܒ݂ܪܳܢܽܘܬܳ݁ܐ ܘܰܕ݁ܒܽ݁ܘܝܳܐܳܐ ܢܶܬ݂ܶܠ ܠܟܽ݁ܘܢ ܕ݂ܫܰܘܝܽܘܬܳ݁ܐ ܬ݂ܶܬ݁ܚܰܫܒܽ݁ܘܢ ܚܰܕ݁ ܥܰܠ ܚܰܕ݁ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="6">ܕ݂ܰܒ݁ܚܰܕ݁ ܪܶܥܝܳܢ ܘܰܒ݁ܚܰܕ݁ ܦ݂ܽܘܡ ܬ݂ܫܰܒ݂ܚܽܘܢ ܠܰܐܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="7">ܡܶܛܽܠ ܗܳܕܶ݁ܐ ܗܘܰܘ ܡܩܰܪܒܺ݁ܝܢ ܘܛܳܥܢܺܝܢ ܠܰܚܕܳ݁ܕܶ݁ܐ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܩܰܪܶܒ݁ܟܽ݁ܘܢ ܠܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ: ܣ</VERS>
      <VERS vnumber="8">ܐܳܡܰܪ ܐ̄ܢܳܐ ܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܫܰܡܶܫ ܓ݂ܙܽܘܪܬ݂ܳܐ ܚܠܳܦ݁ ܫܪܳܪܶܗ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܢܰܫܰܪ ܡܽܘܠܟ݂ܳܢܳܐ ܕ݂ܰܐܒܳ݁ܗܳܬܳ݁ܐ:</VERS>
      <VERS vnumber="9">ܘܥܰܡ̄ܡܶܐ ܢܫܰܒ݂ܚܽܘܢ ܠܰܐܠܳܗܳܐ ܚܠܳܦ݁ ܪܰܚܡܶܐ ܕ݂ܰܗܘܰܘ ܥܠܰܝܗܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܰܐܘܕ݂ܶܐ ܠܳܟ݁ ܒ݂ܥܰܡ̄ܡܶܐ ܘܠܰܫܡܳܟ݁ ܐܶܙܰܡܰܪ:</VERS>
      <VERS vnumber="10">ܘܬܽ݁ܘܒ݁ ܐܶܡܰܪ ܐܶܬ݁ܒ݂ܰܣ̄ܡܘ ܥܰܡ̄ܡܶܐ ܥܰܡ ܥܰܡܶܗ:</VERS>
      <VERS vnumber="11">ܘܬܽ݁ܘܒ݁ ܐܶܡܰܪ ܫܰܒ݂ܰܚܘ ܠܡܳܪܝܳܐ ܟ݂ܽܠܟܽ݁ܘܢ ܥܰܡ̄ܡܶܐ ܫܰܒ݂ܚܳܝܗ̄ܝ ܟ݂ܽܠܗܶܝܢ ܐܶܡܘܳܬܳ݁ܐ:</VERS>
      <VERS vnumber="12">ܘܬܽ݁ܘܒ݁ ܐܶܫܰܥܝܳܐ ܐܶܡܰܪ ܕ݂ܢܶܗܘܶܐ ܥܶܩܳܪܳܐ ܠܺܐܝܫܰܝ ܘܡܰܢ ܕ݂ܰܢܩܽܘܡ ܢܶܗܘܶܐ ܪܺܫܳܐ ܠܥܰܡ̄ܡܶܐ ܘܰܥܠܰܘܗ̄ܝ ܢܣܰܒ݂ܪܽܘܢ ܥܰܡ̄ܡܶܐ:</VERS>
      <VERS vnumber="13">ܐܰܠܳܗܳܐ ܕ݂ܶܝܢ ܕ݂ܣܰܒ݁ܪܳܐ ܢܶܡܠܶܝܟܽ݁ܘܢ ܟ݂ܽܠܳܗ ܚܰܕܽ݁ܘܬܳ݁ܐ ܘܰܫܠܳܡܳܐ ܒ݂ܗܰܝܡܳܢܽܘܬܳ݁ܐ ܕ݂ܬܶ݁ܬ݁ܝܰܬ݂ܪܽܘܢ ܒ݂ܣܰܒ݁ܪܶܗ ܒ݂ܚܰܝܠܳܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܣ݂ ܣ݂:</VERS>
      <VERS vnumber="14">ܡܦ݂ܳܣ ܐ̄ܢܳܐ ܕ݂ܶܝܢ ܐܳܦ݁ ܐܶܢܳܐ ܥܠܰܝܟ݂ܽܘܢ ܐܰܚܰܝ ܕ݂ܳܐܦ݁ ܐܰܢ̄ܬ݂ܽܘܢ ܡܠܶܝܢ ܐܢ̄ܬ݂ܽܘܢ ܗܽ̄ܘ ܛܳܒ݁ܬܳ݁ܐ ܘܰܡܫܰܡܠܶܝܬ݂ܽܘܢ ܒ݂ܟܽ݁ܠܳܗ ܝܺܕܰ݁ܥܬܳ݁ܐ ܘܡܶܫܟ݂ܚܺܝܢ ܐܢ̄ܬ݂ܽܘܢ ܐܳܦ݁ ܠܰܐ̄ܚܪܳܢܶܐ ܠܡܰܪܬ݂ܳܝܽܘ:</VERS>
      <VERS vnumber="15">ܩܰܠܺܝܠ ܕ݂ܶܝܢ ܡܰܪܳܚܳܐܝܺܬ݁ ܟ݂ܶܬ݁ܒ݂ܶܬ݁ ܠܟܽ݁ܘܢ ܐܰܚܰܝ ܐܰܝܟ݂ܰܢܳܐ ܕ݂ܰܐܥ̄ܗܶܕ݁ܟܽ݁ܘܢ ܒ݂ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܡܶܢ ܐܰܠܳܗܳܐ:</VERS>
      <VERS vnumber="16">ܕ݂ܶܐܗܘܶܐ ܡܫܰܡܫܳܢܳܐ ܠܝܶܫܽܘܥ ܡܫܺܝܚܳܐ ܒ݂ܥܰܡ̄ܡܶܐ ܘܶܐܦ݁ܠܽܘܚ ܠܶܐܘܰܢܓ݂ܶܠܺܝܳܘܢ ܕ݂ܰܐܠܳܗܳܐ ܕ݂ܢܶܗܘܶܐ ܩܽܘܪܒ݂ܳܢܳܐ ܕ݂ܥܰܡ̄ܡܶܐ ܡܩܰܒ݂ܰܠ ܘܰܡܩܰܕ݂ܰܫ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="17">ܐܺܝܬ݁ ܠܺܝ ܗܳܟܺ݁ܝܠ ܫܽܘܒ݁ܗܳܪܳܐ ܒ݂ܝܶܫܽܘܥ ܡܫܺܝܚܳܐ ܠܘܳܬ݁ ܐܰܠܳܗܳܐ:</VERS>
      <VERS vnumber="18">ܠܳܐ ܓ݂ܶܝܪ ܡܰܡܪܰܚ ܐ̄ܢܳܐ ܕ݂ܺܐܡܰܪ ܡܶܕ݂ܶܡ ܕ݂ܠܳܐ ܣܥܰܪ ܒ݂ܺܐܝܕܰ݁ܝ ܡܫܺܝܚܳܐ ܠܡܰܫܡܥܳܐ ܕ݂ܥܰܡ̄ܡܶܐ ܒ݂ܡܶܠܬܳ݁ܐ ܘܒܰ݁ܥܒܳ݁ܕܶ݁ܐ:</VERS>
      <VERS vnumber="19">ܒ݂ܚܰܝܠܳܐ ܕ݂ܳܐܬ݁ܘܳܬܳ݁ܐ ܘܰܕ݂ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܳܐ ܕ݂ܪܽܘܚܶܗ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܡܶܢ ܐܽܘܪܺܫܠܶܡ ܐܶܬ݁ܟ݂ܪܶܟ݁ ܥܕܰ݁ܡܳܐ ܠܺܐܠܽܘܪܺܝܩܳܘܢ ܘܶܐܡܰܠܶܐ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="20">ܟ݂ܰܕ݁ ܡܶܬ݁ܚܰܦ݂ܰܛ ܐ̄ܢܳܐ ܐܶܣܰܒ݂ܰܪ ܠܳܐ ܟ݂ܰܪ ܕ݂ܶܐܬ݁ܩܪܺܝ ܫܡܶܗ ܕ݂ܰܡܫܺܝܚܳܐ ܕ݂ܠܳܐ ܐܶܒ݁ܢܶܐ ܥܰܠ ܫܶܬܶ݁ܐܣܬ݂ܳܐ ܢܽܘܟ݁ܪܳܝܬ݂ܳܐ:</VERS>
      <VERS vnumber="21">ܐܶܠܳܐ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁ ܕ݂ܰܐܝܠܶܝܢ ܕ݂ܠܳܐ ܐܶܬܶ݁ܐܡܰܪ ܠܗܽܘܢ ܥܠܰܘܗ̄ܝ ܢܶܚܙܽܘܢܶܗ ܘܰܐܝܠܶܝܢ ܕ݂ܠܳܐ ܫܡܰܥܘ ܢܶܬ݂ܛܦ݂ܺܝܣܽܘܢ:</VERS>
      <VERS vnumber="22">ܡܶܛܽܠ ܗܳܢܳܐ ܐܶܬ݂ܬ݂ܰܟ݁ܣܶܬ݁ ܙܰܒ݁ܢܺܝܢ ܣܰܓ݂ܺܝܳܐܢ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:</VERS>
      <VERS vnumber="23">ܗܳܫܳܐ ܕ݂ܶܝܢ ܡܶܛܽܠ ܕ݂ܕܽ݁ܘܟ݂ܳܐ ܠܰܝܬ݂ ܠܺܝ ܒ݂ܗܳܠܶܝܢ ܐܰܬ݁ܪܰܘܳܬܳ݁ܐ ܘܰܣܘܶܐ ܗ̄ܘܺܝܬ݁ ܡܶܢ ܩܕܳ݁ܡ ܫܢܰܝܳܐ ܣܰܓ݂ܺܝܳܐܬܳ݁ܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ:</VERS>
      <VERS vnumber="24">ܡܳܐ ܕ݂ܳܐܙܶܠ ܐ̄ܢܳܐ ܠܰܐܣܦ݂ܰܢܺܝܰܐ ܡܣܰܒ݂ܰܪ ܐ̄ܢܳܐ ܕ݂ܺܐܬܶ݁ܐ ܘܶܐܚܙܶܝܟܽ݁ܘܢ ܘܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܬܰ݁ܡܳܢ ܡܳܐ ܕ݂ܩܰܠܺܝܠ ܡܶܢ ܣܰܓ݂ܺܝ ܐܶܬ݁ܒ݂ܰܣܡܶܬ݁ ܒ݂ܰܚܙܳܬ݁ܟܽ݁ܘܢ:</VERS>
      <VERS vnumber="25">ܗܳܫܳܐ ܕ݂ܶܝܢ ܐܳܙܶܠ ܐ̄ܢܳܐ ܠܽܐܘܪܺܫܠܶܡ ܕ݂ܶܐܫܰܡܶܫ ܠܩܰܕ݂ܺܝܫܶܐ:</VERS>
      <VERS vnumber="26">ܨܒܰ݁ܘ ܓ݂ܶܝܪ ܗܳܠܶܝܢ ܕ݂ܰܒ݁ܡܰܩܶܕܳ݁ܘܢܺܝܰܐ ܘܒܰ݁ܐܟܰ݁ܐܺܝܰܐ ܕ݂ܫܰܘܬ݂ܳܦܽ݁ܘܬܳ݁ܐ ܬ݂ܶܗܘܶܐ ܠܗܽܘܢ ܥܰܡ ܡܶܣܟ݂ܺܢܶܐ ܩܰܕ݂ܺܝܫܶܐ ܕ݂ܺܐܝܬ݁ ܒ݂ܽܐܘܪܺܫܠܶܡ:</VERS>
      <VERS vnumber="27">ܨܒܰ݁ܘ ܡܶܛܽܠ ܕ݂ܳܐܦ݁ ܚܰܝܳܒܺ݁ܝܢ ܠܗܽܘܢ ܐܶܢ ܓ݂ܶܝܪ ܒ݂ܰܕ݁ܪܽܘܚ ܐܶܫܬ݂ܰܘܬ݂ܰܦ݁ܘ ܥܰܡܗܽܘܢ ܥܰܡ̄ܡܶܐ ܚܰܝܳܒܺ݁ܝܢ ܐܶܢܽܘܢ ܕ݂ܳܐܦ݁ ܒ݂ܕܰ݁ܒ݁ܣܰܪ ܢܫܰܡܫܽܘܢ ܐܶܢܽܘܢ:</VERS>
      <VERS vnumber="28">ܗܳܕܶ݁ܐ ܗܳܟܺ݁ܝܠ ܡܳܐ ܕ݂ܓܰ݁ܡܪܶܬ݁ ܘܚܰܬ݂ܡܶܬ݁ ܠܗܽܘܢ ܐܳܕ݁ܫܳܐ ܗܳܢܳܐ ܥܳܒܰ݁ܪ ܐ̄ܢܳܐ ܥܠܰܝܟ݂ܽܘܢ ܠܰܐܣܦ݂ܰܢܺܝܰܐ:</VERS>
      <VERS vnumber="29">ܝܳܕܰ݁ܥ ܐ̄ܢܳܐ ܕ݂ܶܝܢ ܕ݂ܶܐܡܰܬ݁ܝ ܕ݂ܳܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܒ݂ܡܽܘܠܳܝܳܐ ܗܽܘ ܕ݂ܒܽ݁ܘܪܟ݂ܬܳ݁ܐ ܕ݂ܶܐܘܰܢܓ݂ܶܠܺܝܳܘܢ ܕ݂ܰܡܫܺܝܚܳܐ ܐܳܬܶ݁ܐ ܐ̄ܢܳܐ: ܣ</VERS>
      <VERS vnumber="30">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܚܽܘܒ݂ܳܐ ܕ݂ܪܽܘܚܳܐ ܕ݂ܬܶ݁ܥܡܠܽܘܢ ܥܰܡܝ ܒ݂ܰܨܠܽܘܬܳ݁ܐ ܕ݂ܰܚܠܳܦܰ݁ܝ ܠܘܳܬ݁ ܐܰܠܳܗܳܐ:</VERS>
      <VERS vnumber="31">ܕ݂ܶܐܬ݁ܦ݂ܰܨܶܐ ܡܶܢ ܐܰܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܕ݂ܒܺ݁ܝܗܽܘܕ݁ ܘܬܶ݁ܫܡܶܫܬ݂ܳܐ ܕ݂ܡܰܘܒ݂ܶܠ ܐ̄ܢܳܐ ܠܩܰܕ݂ܺܝܫܶܐ ܕ݂ܒܽ݁ܐܘܪܺܫܠܶܡ ܬ݂ܶܬ݁ܩܰܒ݂ܰܠ ܫܰܦ݂ܺܝܪ:</VERS>
      <VERS vnumber="32">ܘܺܐܬܶ݁ܐ ܠܘܳܬ݁ܟܽ݁ܘܢ ܒ݂ܚܰܕܽ݁ܘܬܳ݁ܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܶܐܬ݂ܬ݂ܢܺܝܚ ܥܰܡܟܽ݁ܘܢ:</VERS>
      <VERS vnumber="33">ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܢܶܗܘܶܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ</VERS>
    </CHAPTER>
    <CHAPTER cnumber="16">
      <VERS vnumber="1">ܡܰܓ݁ܥܶܠ ܐ̄ܢܳܐ ܠܟܽ݁ܘܢ ܕ݂ܶܝܢ ܠܦܽ݁ܘܒܺ݁ܐ ܚܳܬܰ݁ܢ ܕ݂ܺܐܝܬܶ݁ܝܗ ܡܫܰܡܫܳܢܺܝܬܳ݁ܐ ܕ݂ܥܺܕ݂̄ܬ݂ܳܐ ܕ݂ܩܶܢܟ݁ܪܶܐܘܳܣ:</VERS>
      <VERS vnumber="2">ܕ݂ܰܬ݁ܩܰܒ݂ܠܽܘܢܳܗ ܒ݂ܡܳܪܰܢ ܐܰܝܟ݁ ܕ݂ܙܳܕܶ݁ܩ ܠܩܰܕ݂ܺܝܫܶܐ ܘܰܒ݁ܟܽ݁ܠ ܨܒܽ݁ܘ ܕ݂ܒܳ݁ܥܝܳܐ ܡܶܢܟܽ݁ܘܢ ܬ݂ܩܽܘܡܽܘܢ ܠܳܗ ܡܶܛܽܠ ܕ݂ܳܐܦ݁ ܗܺܝ ܩܳܝܽܘܡܬ݂ܳܐ ܗܘܳܬ݁ ܠܣܰܓ݂ܺܝܶܐܐ ܐܳܦ݁ ܠܺܝ: ܣ</VERS>
      <VERS vnumber="3">ܫܰܐܠܘ ܒ݂ܰܫܠܳܡܳܐ ܕ݂ܰܦ݂ܪܺܝܣܩܶܠܰܐ ܘܕܰ݁ܐܩܶܠܰܣ ܦ݂ܳܠܚܶܐ ܕ݂ܥܰܡܝ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="4">ܕ݂ܗܶܢܽܘܢ ܗܳܠܶܝܢ ܚܠܳܦ݁ ܢܰܦ݁ܫܝ ܨܰܘܪܰܝܗܽܘܢ ܝܰܗ̄ܒ݁ܘ ܘܠܳܐ ܗ̄ܘܳܐ ܐܶܢܳܐ ܒ݂ܰܠܚܽܘܕܰ݁ܝ ܡܰܘܕ݂ܶܐ ܐ̄ܢܳܐ ܠܗܽܘܢ ܐܶܠܳܐ ܐܳܦ݁ ܟ݂ܽܠܗܶܝܢ ܥܺܕܳ݁ܬܳ݁ܐ ܕ݂ܥܰܡ̄ܡܶܐ:</VERS>
      <VERS vnumber="5">ܘܗܰܒ݁ܘ ܫܠܳܡܳܐ ܠܥܺܕ݂̄ܬ݂ܳܐ ܕ݂ܺܐܝܬ݁ ܒ݂ܒܰ݁ܝܬ݂ܗܽܘܢ ܣ ܫܰܐܠܘ ܒ݂ܰܫܠܳܡܳܐ ܕ݂ܶܐܦ݂ܶܢܶܛܳܘܣ ܚܰܒ݂ܺܝܒ݁ܝ ܐܰܝܢܳܐ ܕ݂ܺܐܝܬܰ݁ܘܗ̄ܝ ܪܺܫܺܝܬܳ݁ܐ ܕ݂ܰܐܟܰ݁ܐܺܝܰܐ ܒ݂ܰܡܫܺܝܚܳܐ: ܣ</VERS>
      <VERS vnumber="6">ܫܰܐܠܘ ܒ݂ܰܫܠܳܡܳܐ ܕ݂ܡܰܪܺܝܰܐ ܐܰܝܕܳ݁ܐ ܕ݂ܣܰܓ݂ܺܝ ܠܶܐܝܰܬ݁ ܒ݂ܟܽ݁ܘܢ: ܣ</VERS>
      <VERS vnumber="7">ܫܰܐܠܘ ܒ݂ܰܫܠܳܡܳܐ ܕ݂ܰܐܢܕ݂ܪܳܘܢܺܝܩܳܘܣ ܘܰܕ݁ܝܽܘܢܺܝܰܐ ܐ̄ܚܝܳܢܰܝ ܕ݂ܰܗܘܰܘ ܫܒܰ݁ܝܳܐ ܥܰܡܝ ܘܺܝܕܺ݁ܝܥܺܝܢ ܐܶܢܽܘܢ ܒ݂ܰܫܠܺܝܚܶܐ ܘܒܰ݁ܡܫܺܝܚܳܐ ܩܕܳ݁ܡܰܝ ܗܘܰܘ: ܣ</VERS>
      <VERS vnumber="8">ܫܰܐܠܘ ܒ݂ܰܫܠܳܡܳܐ ܕ݂ܰܐܡܦ݂ܠܺܝܳܘܣ ܚܰܒ݂ܺܝܒ݁ܝ ܒ݂ܡܳܪܰܢ: ܣ</VERS>
      <VERS vnumber="9">ܫܰܐܠܘ ܒ݂ܰܫܠܳܡܳܐ ܕ݂ܽܐܘܪܒܰ݁ܢܳܘܣ ܦ݂ܳܠܚܳܐ ܕ݂ܥܰܡܰܢ ܒ݂ܰܡܫܺܝܚܳܐ ܘܕܶ݁ܐܣܛܰܟܽ݁ܘܣ ܚܰܒ݂ܺܝܒ݁ܝ: ܣ</VERS>
      <VERS vnumber="10">ܫܰܐܠܘ ܒ݂ܰܫܠܳܡܳܐ ܕ݂ܰܐܦ݂ܶܠܺܐ ܓ݂ܰܒ݁ܝܳܐ ܒ݂ܡܳܪܰܢ ܣ ܫܰܐܠܘ ܒ݂ܰܫܠܳܡܳܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܰܐܪܺܣܛܳܒܽ݁ܘܠܳܘܣ: ܣ</VERS>
      <VERS vnumber="11">ܫܰܐܠܘ ܒ݂ܰܫܠܳܡܳܐ ܕ݂ܗܶܪܳܘܕܺ݁ܝܳܘܢ ܐ̄ܚܝܳܢܝ ܣ ܫܰܐܠܘ ܒ݂ܰܫܠܳܡܳܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܢܰܪܩܺܣܳܘܣ ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܡܳܪܰܢ:</VERS>
      <VERS vnumber="12">ܫܰܐܠܘ ܒ݂ܰܫܠܳܡܳܐ ܕ݂ܰܛܪܽܘܦܶ݁ܢܰܐ ܘܕܰ݁ܛܪܽܘܦܳ݁ܣܰܐ ܕ݂ܠܺܐܝܶܝܢ ܒ݂ܡܳܪܰܢ ܣ ܫܰܐܠܘ ܒ݂ܰܫܠܳܡܳܐ ܕ݂ܦ݂ܶܪܣܺܣ ܚܰܒ݂ܺܝܒ݁ܬ݂ܝ ܐܰܝܕܳ݁ܐ ܕ݂ܣܰܓ݂ܺܝ ܠܶܐܝܰܬ݁ ܒ݂ܡܳܪܰܢ: ܣ</VERS>
      <VERS vnumber="13">ܫܰܐܠܘ ܒ݂ܰܫܠܳܡܳܐ ܕ݂ܪܽܘܦܳ݁ܣ ܓ݂ܰܒ݁ܝܳܐ ܒ݂ܡܳܪܰܢ ܘܕܶ݁ܐܡܶܗ ܕ݂ܺܝܠܶܗ ܘܕܺ݁ܝܠܝ: ܣ</VERS>
      <VERS vnumber="14">ܫܰܐܠܘ ܒ݂ܰܫܠܳܡܳܐ ܕ݂ܰܐܣܽܘܢܩܪܺܛܳܘܣ ܘܕܰ݁ܦ݁ܠܶܓܳ݁ܘܢ ܘܰܕ݁ܗܶܪܡܰܐ ܘܰܕ݁ܦ݂ܰܛܪܳܒܰ݁ܐ ܘܰܕ݁ܗܶܪܡܺܐ ܘܕܰ݁ܐܚܶܐ ܕ݂ܥܰܡܗܽܘܢ: ܣ</VERS>
      <VERS vnumber="15">ܫܰܐܠܘ ܒ݂ܰܫܠܳܡܳܐ ܕ݂ܦܺ݁ܝܠܳܠܳܓܳ݁ܘܣ ܘܰܕ݁ܝܽܘܠܺܝܰܐ ܘܰܕ݁ܢܺܐܪܳܘܣ ܘܰܕ݁ܚܳܬܶ݁ܗ ܘܕܳ݁ܐܠܽܘܡܦ݂ܰܐ ܘܰܕ݁ܟܽ݁ܠܗܽܘܢ ܩܰܕ݂ܺܝܫܶܐ ܕ݂ܥܰܡܗܽܘܢ: ܣ</VERS>
      <VERS vnumber="16">ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ ܫܳܐܠܳܢ ܒ݂ܰܫܠܳܡܟܽ݁ܘܢ ܟ݂ܽܠܗܶܝܢ ܥܺܕܳ݁ܬܶ݁ܗ ܕ݂ܰܡܫܺܝܚܳܐ: ܣ</VERS>
      <VERS vnumber="17">ܒ݂ܳܥܶܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܶ݁ܙܕ݂ܰܗܪܽܘܢ ܡܶܢ ܐܰܝܠܶܝܢ ܕ݂ܦܳ݁ܠܰܓ݁ܘܳܬܳ݁ܐ ܘܡܰܟ݁ܫܽܘܠܶܐ ܥܳܒ݁ܕ݂ܺܝܢ ܠܒܰ݁ܪ ܡܶܢ ܝܽܘܠܦ݂ܳܢܳܐ ܕ݂ܰܐܢ̄ܬ݂ܽܘܢ ܝܺܠܶܦ݁ܬ݂ܽܘܢ ܕ݂ܬܶ݁ܬ݁ܪܰܚܩܽܘܢ ܠܟܽ݁ܘܢ ܡܶܢܗܽܘܢ:</VERS>
      <VERS vnumber="18">ܐܰܝܠܶܝܢ ܓ݂ܶܝܪ ܕ݂ܗܳܟܰ݁ܢܳܐ ܐܶܢܽܘܢ ܠܳܐ ܡܫܰܡܫܺܝܢ ܠܡܳܪܰܢ ܝܶܫܽܘܥ ܡܫܺܝܚܳܐ ܐܶܠܳܐ ܠܟܰ݁ܪܣܗܽܘܢ ܘܰܒ݁ܡܶܠܶܐ ܒ݂ܰܣܺܝܡܳܬܳ݁ܐ ܘܰܒ݁ܒܽ݁ܘܪܟ݂ܳܬܳ݁ܐ ܡܰܛܥܶܝܢ ܠܶܒ݂ܰܘܳܬܳ݁ܐ ܕ݂ܰܦ݁ܫܺܝܛܶܐ:</VERS>
      <VERS vnumber="19">ܡܶܫܬ݂ܰܡܥܳܢܽܘܬ݁ܟܽ݁ܘܢ ܕ݂ܶܝܢ ܕ݂ܺܝܠܟܽ݁ܘܢ ܠܟܽ݁ܠ ܒ݂ܰܪܢܳܫ ܐܶܬ݁ܝܰܕ݁ܥܰܬ݁ ܚܳܕܶ݁ܐ ܐ̄ܢܳܐ ܗܳܟܺ݁ܝܠ ܒ݂ܟܽ݁ܘܢ ܘܨܳܒܶ݁ܐ ܐ̄ܢܳܐ ܕ݂ܬܶ݁ܗܘܽܘܢ ܚܰܟ݂ܺܝܡܺܝܢ ܠܛܳܒܳ݁ܬܳ݁ܐ ܘܬܰ݁ܡܺܝܡܺܝܢ ܠܒܺ݁ܝܫܳܬܳ݁ܐ:</VERS>
      <VERS vnumber="20">ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܢܶܫܚܩܺܝܘܗ̄ܝ ܒ݂ܰܥܓܰ݁ܠ ܠܣܳܛܳܢܳܐ ܬ݂ܚܶܝܬ݁ ܪܶܓ݁ܠܰܝܟ݂ܽܘܢ ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܬ݂ܶܗܘܶܐ ܥܰܡܟܽ݁ܘܢ: ܣ</VERS>
      <VERS vnumber="21">ܫܳܐܠܺܝܢ ܒ݂ܰܫܠܳܡܟܽ݁ܘܢ ܛܺܝܡܳܬܶ݁ܐܳܘܣ ܦ݂ܳܠܚܳܐ ܕ݂ܥܰܡܝ ܘܠܽܘܩܺܝܳܘܣ ܘܺܐܝܰܣܳܘܢ ܘܣܳܘܣܺܝܦ݂ܰܛܪܳܘܣ ܐ̄ܚܝܳܢܰܝ: ܣ</VERS>
      <VERS vnumber="22">ܫܳܐܶܠ ܐ̄ܢܳܐ ܒ݂ܰܫܠܳܡܟܽ݁ܘܢ ܐܶܢܳܐ ܛܶܪܛܺܝܳܘܣ ܕ݂ܟܶ݁ܬ݁ܒ݂ܶܬ݁ ܐܶܓ݂ܰܪܬ݂ܳܐ ܒ݂ܡܳܪܰܢ: ܣ</VERS>
      <VERS vnumber="23">ܫܳܐܶܠ ܒ݂ܰܫܠܳܡܟܽ݁ܘܢ ܓ݂ܰܐܺܝܳܘܣ ܡܩܰܒ݂ܠܳܢܝ ܘܰܕ݁ܟܽ݁ܠܳܗ ܥܺܕ݂̄ܬ݂ܳܐ ܣ ܫܳܐܶܠ ܒ݂ܰܫܠܳܡܟܽ݁ܘܢ ܐܶܪܰܣܛܳܘܣ ܪܰܒ݂ܰܝܬ݂ܳܐ ܕ݂ܰܡܕܺ݁ܝܢ̄ܬ݂ܳܐ ܘܩܽܘܰܐܪܛܳܘܣ ܐܰܚܳܐ: ܣ</VERS>
      <VERS vnumber="27">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:</VERS>
      <VERS vnumber="24">ܠܰܐܠܳܗܳܐ ܕ݂ܶܝܢ ܗܰܘ ܕ݂ܡܶܫܟ݂ܰܚ ܕ݂ܰܢܫܰܪܰܪܟܽ݁ܘܢ ܒ݂ܶܐܘܰܢܓ݂ܶܠܺܝܳܘܢ ܕ݂ܺܝܠܝ ܗܰܘ ܕ݂ܶܐܬ݁ܟ݂ܪܶܙ ܥܰܠ ܝܶܫܽܘܥ ܡܫܺܝܚܳܐ ܒ݂ܓܶ݁ܠܝܳܢܳܐ ܕ݂ܐ̄ܪܳܙܳܐ ܕ݂ܡܶܢ ܙܰܒ݁ܢܰܝ ܥܳܠܡܶܐ ܡܟܰ݁ܣܰܝ ܗ̄ܘܳܐ:</VERS>
      <VERS vnumber="25">ܐܶܬ݁ܓ݂ܠܺܝ ܕ݂ܶܝܢ ܒ݂ܙܰܒ݁ܢܳܐ ܗܳܢܳܐ ܒ݂ܝܰܕ݁ ܟ݂ܬܳ݁ܒܶ݁ܐ ܕ݂ܰܢܒܺ݁ܝܶܐ ܘܰܒ݁ܦܽ݁ܘܩܕ݂ܳܢܶܗ ܕ݂ܰܐܠܳܗܳܐ ܕ݂ܰܠܥܳܠܰܡ ܐܶܬܺ݁ܝܕܰ݁ܥ ܠܟܽ݁ܠܗܽܘܢ ܥܰܡ̄ܡܶܐ ܠܡܰܫܡܥܳܐ ܕ݂ܗܰܝܡܳܢܽܘܬܳ݁ܐ:</VERS>
      <VERS vnumber="26">ܕ݂ܗܽܘܝܽܘ ܚܰܟ݂ܺܝܡܳܐ ܒ݂ܰܠܚܽܘܕܰ݁ܘܗ̄ܝ ܫܽܘܒ݁ܚܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܠܥܳܠܰܡܥܳܠܡܺܝܢ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="46">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܩܰܪܝܳܐ ܘܰܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܣܳܘܣܬܶ݁ܢܺܣ ܐܰܚܳܐ:</VERS>
      <VERS vnumber="2">ܠܥܺܕ݂̄ܬ݂ܳܐ ܕ݂ܰܐܠܳܗܳܐ ܕ݂ܰܒ݁ܩܳܘܪܺܢܬܳ݁ܘܣ ܩܪܰܝܳܐ ܘܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܡܩܰܕ݂ܫܺܝܢ ܘܰܠܟܽ݁ܠܗܽܘܢ ܐܰܝܠܶܝܢ ܕ݂ܩܳܪܶܝܢ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܟܽ݁ܠ ܐܰܬܰ݁ܪ ܕ݂ܺܝܠܗܽܘܢ ܘܕܺ݁ܝܠܰܢ:</VERS>
      <VERS vnumber="3">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="4">ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܒ݂ܟܽ݁ܠܙܒܰ݁ܢ ܚܠܳܦܰ݁ܝܟ݂ܽܘܢ ܥܰܠ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܟܽ݁ܘܢ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="5">ܕ݂ܰܒ݁ܟܽ݁ܠ ܡܶܕ݂ܶܡ ܥܬܰ݁ܪܬ݂ܽܘܢ ܒ݂ܶܗ ܒ݂ܟܽ݁ܠ ܡܶܠܳܐ ܘܰܒ݁ܟܽ݁ܠ ܝܺܕܰ݁ܥܬܳ݁ܐ:</VERS>
      <VERS vnumber="6">ܐܰܝܟ݁ ܕ݂ܣܳܗܕ݂ܽܘܬܶ݁ܗ ܕ݂ܰܡܫܺܝܚܳܐ ܐܶܫܬ݂ܰܪܪܰܬ݁ ܒ݂ܟܽ݁ܘܢ:</VERS>
      <VERS vnumber="7">ܕ݂ܠܳܐ ܐܶܬ݁ܒ݂ܰܨܰܪܬ݂ܽܘܢ ܒ݂ܰܚܕܳ݁ܐ ܡܶܢ ܡܰܘܗܒܳ݁ܬܶ݁ܗ ܐܶܠܳܐ ܡܣܰܟ݂ܶܝܢ ܐܢ̄ܬ݂ܽܘܢ ܠܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="8">ܕ݂ܗܽܘ ܢܫܰܪܰܪܟܽ݁ܘܢ ܥܕܰ݁ܡܳܐ ܠܰܐ̄ܚܪܳܝܬ݂ܳܐ ܕ݂ܰܕ݁ܠܳܐ ܪܶܫܝܳܢ ܬ݂ܶܗܘܽܘܢ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="9">ܡܗܰܝܡܰܢ ܗ̄ܘ ܐܰܠܳܗܳܐ ܕ݂ܒܺ݁ܐܝܕܶ݁ܗ ܐܶܬ݁ܩܪܺܝܬ݂ܽܘܢ ܠܫܰܘܬ݂ܳܦܽ݁ܘܬܳ݁ܐ ܕ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܡܳܪܰܢ: ܣ</VERS>
      <VERS vnumber="10">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܬܶ݁ܗܘܶܐ ܚܕܳ݁ܐ ܡܶܠܬܳ݁ܐ ܠܟܽ݁ܠܟܽ݁ܘܢ ܘܠܳܐ ܢܶܗܘܝܳܢ ܒ݂ܟܽ݁ܘܢ ܦ݂ܳܠܰܓ݁ܘܳܬܳ݁ܐ ܐܶܠܳܐ ܬ݂ܶܗܘܽܘܢ ܓ݂ܡܺܝܪܺܝܢ ܒ݂ܰܚܕܳ݁ܐ ܬ݂ܰܪܥܺܝܬܳ݁ܐ ܘܰܒ݁ܚܰܕ݁ ܪܶܥܝܳܢܳܐ:</VERS>
      <VERS vnumber="11">ܫܠܰܚܘ ܠܺܝ ܓ݂ܶܝܪ ܥܠܰܝܟ݂ܽܘܢ ܐܰܚܰܝ ܡܶܢ ܒ݂ܶܝܬ݁ ܟ݂ܠܳܐܶܐ ܕ݂ܚܶܪܝܳܢܶܐ ܐܺܝܬ݁ ܒ݂ܰܝܢܳܬ݁ܟܽ݁ܘܢ:</VERS>
      <VERS vnumber="12">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܺܐܝܬ݁ ܡܶܢܟܽ݁ܘܢ ܕ݂ܳܐܡܰܪ ܐܶܢܳܐ ܕ݂ܦ݂ܰܘܠܳܘܣ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܰܐܦ݂ܳܠܳܘ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܟܺ݁ܐܦܳ݁ܐ ܐ̄ܢܳܐ ܘܺܐܝܬ݁ ܕ݂ܳܐܡܰܪ ܐܶܢܳܐ ܕ݂ܰܡܫܺܝܚܳܐ ܐ̄ܢܳܐ:</VERS>
      <VERS vnumber="13">ܕ݂ܰܠܡܳܐ ܐܶܬ݁ܦ݂ܰܠܰܓ݁ ܠܶܗ ܡܫܺܝܚܳܐ ܐܰܘ ܠܡܳܐ ܦ݂ܰܘܠܳܘܣ ܐܶܙܕ݂ܩܶܦ݁ ܥܰܠ ܐܰܦ݂ܰܝܟ݂ܽܘܢ ܐܰܘ ܒ݂ܰܫܡܶܗ ܕ݂ܦ݂ܰܘܠܳܘܣ ܥܡܰܕ݂ܬ݂ܽܘܢ:</VERS>
      <VERS vnumber="14">ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܕ݂ܰܠܐ̄ܢܳܫ ܡܶܢܟܽ݁ܘܢ ܠܳܐ ܐܰܥܡܕܶ݁ܬ݁ ܐܶܠܳܐ ܠܰܟ݂ܪܺܝܣܦ݂ܳܘܣ ܘܰܠܓܰ݁ܐܺܝܳܘܣ:</VERS>
      <VERS vnumber="15">ܕ݂ܠܳܐ ܐ̄ܢܳܫ ܢܺܐܡܰܪ ܕ݂ܰܒ݁ܫܶܡܝ ܐܰܥܡܕܶ݁ܬ݁:</VERS>
      <VERS vnumber="16">ܐܰܥܡܕܶ݁ܬ݁ ܕ݂ܶܝܢ ܐܳܦ݁ ܠܒܰ݁ܝܬ݂ܶܗ ܕ݂ܶܐܣܛܶܦܰ݁ܢܰܐ ܬ݂ܽܘܒ݁ ܕ݂ܶܝܢ ܠܳܐ ܝܳܕܰ݁ܥ ܐ̄ܢܳܐ ܐܶܢ ܠܐ̄ܢܳܫ ܐ̄ܚܪܺܝܢ ܐܰܥܡܕܶ݁ܬ݁:</VERS>
      <VERS vnumber="17">ܠܳܐ ܓ݂ܶܝܪ ܫܰܕ݂ܪܰܢܝ ܡܫܺܝܚܳܐ ܠܡܰܥܡܳܕܽ݁ܘ ܐܶܠܳܐ ܠܰܡܣܰܒ݂ܳܪܽܘ ܠܳܐ ܒ݂ܚܶܟ݁ܡܰܬ݁ ܡܶܠܶܐ ܕ݂ܠܳܐ ܢܶܣܬ݂ܰܪܰܩ ܙܩܺܝܦܶ݁ܗ ܕ݂ܰܡܫܺܝܚܳܐ: ܣ</VERS>
      <VERS vnumber="18">ܡܶܠܬܳ݁ܐ ܓ݂ܶܝܪ ܕ݂ܰܙܩܺܝܦܳ݁ܐ ܠܰܐܒܺ݁ܝܕܶ݁ܐ ܫܳܛܝܽܘܬܳ݁ܐ ܗ̄ܝ ܠܰܢ ܕ݂ܶܝܢ ܠܰܐܝܠܶܝܢ ܕ݂ܚܰܝܺܝܢܰܢ ܚܰܝܠܳܐ ܗ̄ܝ ܕ݂ܰܐܠܳܗܳܐ:</VERS>
      <VERS vnumber="19">ܟ݂ܬܺ݁ܝܒ݁ ܓ݂ܶܝܪ ܕ݂ܰܐܘܒ݂ܶܕ݁ ܚܶܟ݁ܡܬܳ݁ܐ ܕ݂ܚܰܟ݂ܺܝܡܶܐ ܘܶܐܓ݁ܠܽܘܙ ܬ݂ܰܪܥܺܝܬܳ݁ܐ ܕ݂ܣܰܟ݂ܽܘܠܬܳ݁ܢܶܐ:</VERS>
      <VERS vnumber="20">ܐܰܝܟ݂ܳܐ ܗܽܘ ܚܰܟ݂ܺܝܡܳܐ ܐܰܘ ܐܰܝܟ݂ܳܐ ܗܽܘ ܣܳܦ݁ܪܳܐ ܐܰܘ ܐܰܝܟ݂ܳܐ ܗܽܘ ܕ݂ܳܪܽܘܫܳܐ ܕ݂ܥܳܠܡܳܐ ܗܳܢܳܐ ܠܳܐ ܗܳܐ ܐܰܫܛܝܳܗ ܐܰܠܳܗܳܐ ܚܶܟ݁ܡܬܶ݁ܗ ܕ݂ܥܳܠܡܳܐ ܗܳܢܳܐ:</VERS>
      <VERS vnumber="21">ܡܶܛܽܠ ܓ݂ܶܝܪ ܕ݂ܰܒ݁ܚܶܟ݁ܡܬܶ݁ܗ ܕ݂ܰܐܠܳܗܳܐ ܠܳܐ ܝܺܕܰ݁ܥ ܥܳܠܡܳܐ ܒ݂ܚܶܟ݁ܡܬܳ݁ܐ ܠܰܐܠܳܗܳܐ ܨܒܳ݁ܐ ܐܰܠܳܗܳܐ ܕ݂ܰܒ݁ܫܳܛܝܽܘܬܳ݁ܐ ܕ݂ܟܳ݁ܪܽܘܙܽܘܬܳ݁ܐ ܢܰܚܶܐ ܠܰܐܝܠܶܝܢ ܕ݂ܰܡܗܰܝܡܢܺܝܢ:</VERS>
      <VERS vnumber="22">ܡܶܛܽܠ ܕ݂ܺܝܗܽܘܕܳ݁ܝܶܐ ܐܳܬ݁ܘܳܬܳ݁ܐ ܫܳܐܠܺܝܢ ܘܰܐܪܡܳܝܶܐ ܚܶܟ݁ܡܬܳ݁ܐ ܒ݂ܳܥܶܝܢ:</VERS>
      <VERS vnumber="23">ܚܢܰܢ ܕ݂ܶܝܢ ܡܰܟ݁ܪܙܺܝܢܰܢ ܡܫܺܝܚܳܐ ܟ݂ܰܕ݁ ܙܩܺܝܦ݁ ܬ݂ܽܘܩܰܠܬ݂ܳܐ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܫܳܛܝܽܘܬܳ݁ܐ:</VERS>
      <VERS vnumber="24">ܠܗܳܢܽܘܢ ܕ݂ܶܝܢ ܕ݂ܰܩܪܶܝܢ ܝܺܗܽܘܕܳ݁ܝܶܐ ܘܰܐܪܡܳܝܶܐ ܡܫܺܝܚܳܐ ܚܰܝܠܳܐ ܕ݂ܰܐܠܳܗܳܐ ܘܚܶܟ݁ܡܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="25">ܡܶܛܽܠ ܕ݂ܫܳܛܝܽܘܬܶ݁ܗ ܕ݂ܰܐܠܳܗܳܐ ܚܰܟ݂ܺܝܡܳܐ ܗ̄ܝ ܡܶܢ ܒ݂ܢܰܝܢܳܫܳܐ ܘܰܟ݁ܪܺܝܗܽܘܬܶ݁ܗ ܕ݂ܰܐܠܳܗܳܐ ܚܰܝܠܬܳ݁ܢܝܳܐ ܗ̄ܝ ܡܶܢ ܒ݂ܢܰܝ-ܐ̄ܢܳܫܳܐ: ܣ</VERS>
      <VERS vnumber="26">ܚܙܰܘ ܓ݂ܶܝܪ ܐܳܦ݁ ܩܪܳܝܬ݂ܟܽ݁ܘܢ ܐܰܚܰܝ ܕ݂ܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܚܰܟ݂ܺܝܡܶܐ ܒ݂ܰܒ݁ܣܰܪ ܘܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܚܰܝܠܬܳ݁ܢܶܐ ܘܠܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܒ݂ܢܰܝ ܛܽܘܗܡܳܐ ܪܰܒ݂ܳܐ:</VERS>
      <VERS vnumber="27">ܐܶܠܳܐ ܓ݂ܒܳ݁ܐ ܐܰܠܳܗܳܐ ܠܣܰܟ݁ܠܰܘܗ̄ܝ ܕ݂ܥܳܠܡܳܐ ܕ݂ܢܰܒ݁ܗܶܬ݁ ܠܚܰܟ݂ܺܝܡܶܐ ܘܰܓ݁ܒܳ݁ܐ ܟ݂ܪܺܝܗܰܘܗ̄ܝ ܕ݂ܥܳܠܡܳܐ ܕ݂ܢܰܒ݁ܗܶܬ݁ ܠܚܰܝܠܬܳ݁ܢܶܐ:</VERS>
      <VERS vnumber="28">ܘܰܓ݁ܒܳ݁ܐ ܠܰܐܝܠܶܝܢ ܕ݂ܰܒ݁ܨܺܝܪ ܛܽܘܗܡܗܽܘܢ ܒ݂ܥܳܠܡܳܐ ܘܰܠܡܰܣܠܰܝܳܐ ܘܠܰܐܝܠܶܝܢ ܕ݂ܠܰܝܬ݂ ܐܶܢܽܘܢ ܕ݂ܰܢܒܰ݁ܛܶܠ ܠܰܐܝܠܶܝܢ ܕ݂ܺܐܝܬܰ݁ܝܗܽܘܢ:</VERS>
      <VERS vnumber="29">ܕ݂ܠܳܐ ܢܶܫܬ݂ܰܒ݁ܗܰܪ ܟ݂ܽܠ ܒ݂ܣܰܪ ܩܕܳ݁ܡܰܘܗ̄ܝ:</VERS>
      <VERS vnumber="30">ܐܳܦ݁ ܐܰܢ̄ܬ݂ܽܘܢ ܕ݂ܶܝܢ ܡܶܢܶܗ ܐܰܢ̄ܬ݂ܽܘܢ ܒ݂ܝܶܫܽܘܥ ܡܫܺܝܚܳܐ ܗܰܘ ܕ݂ܰܗܘܳܐ ܠܰܢ ܚܶܟ݁ܡܬܳ݁ܐ ܡܶܢ ܐܰܠܳܗܳܐ ܘܙܰܕ݂ܺܝܩܽܘܬܳ݁ܐ ܘܩܰܕ݂ܺܝܫܽܘܬܳ݁ܐ ܘܦܽ݁ܘܪܩܳܢܳܐ:</VERS>
      <VERS vnumber="31">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܡܰܢ ܕ݂ܡܶܫܬ݂ܰܒ݁ܗܰܪ ܒ݂ܡܳܪܝܳܐ ܢܶܫܬ݂ܰܒ݁ܗܰܪ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܘܶܐܢܳܐ ܐܰܚܰܝ ܟ݂ܰܕ݁ ܐܶܬܺ݁ܝܬ݁ ܠܘܳܬ݁ܟܽ݁ܘܢ ܠܳܐ ܒ݂ܡܰܡܠ̄ܠܳܐ ܪܰܘܪܒܳ݁ܐ ܐܳܦ݁ܠܳܐ ܒ݂ܚܶܟ݁ܡܬܳ݁ܐ ܣܰܒ݂ܰܪܬ݂ܟܽ݁ܘܢ ܐ̄ܪܳܙܶܗ ܕ݂ܰܐܠܳܗܳܐ: ܣ</VERS>
      <VERS vnumber="2">ܘܠܳܐ ܕ݂ܳܢܶܬ݁ ܢܰܦ݁ܫܝ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܕ݂ܡܶܕ݂ܶܡ ܝܳܕܰ݁ܥ ܐ̄ܢܳܐ ܐܶܠܳܐ ܐܶܢ ܠܝܶܫܽܘܥ ܡܫܺܝܚܳܐ ܐܳܦ݁ ܠܶܗ ܟ݂ܰܕ݁ ܙܩܺܝܦ݁:</VERS>
      <VERS vnumber="3">ܘܶܐܢܳܐ ܒ݂ܕܶ݁ܚܠܬܳ݁ܐ ܣܰܓ݂ܺܝܐܬܳ݁ܐ ܘܒܰ݁ܪܬܺ݁ܝܬܳ݁ܐ ܗܘܺܝܬ݁ ܠܘܳܬ݁ܟܽ݁ܘܢ:</VERS>
      <VERS vnumber="4">ܘܡܶܠܰܬ݁ܝ ܘܟܳ݁ܪܽܘܙܽܘܬ݁ܝ ܠܳܐ ܗܘܳܬ݁ ܒ݂ܰܡܦ݂ܺܝܣܳܢܽܘܬܳ݁ܐ ܕ݂ܡܶܠܶܐ ܕ݂ܚܶܟ݁ܡܬܳ݁ܐ ܐܶܠܳܐ ܒ݂ܬܰ݁ܚܘܺܝܬܳ݁ܐ ܕ݂ܪܽܘܚܳܐ ܘܰܕ݁ܚܰܝܠܳܐ:</VERS>
      <VERS vnumber="5">ܕ݂ܠܳܐ ܬ݂ܶܗܘܶܐ ܗܰܝܡܳܢܽܘܬ݁ܟܽ݁ܘܢ ܒ݂ܚܶܟ݁ܡܬܳ݁ܐ ܕ݂ܰܒ݁ܢܰܝܢܳܫܳܐ ܐܶܠܳܐ ܒ݂ܚܰܝܠܳܐ ܕ݂ܰܐܠܳܗܳܐ: ܣ</VERS>
      <VERS vnumber="6">ܚܶܟ݁ܡܬܳ݁ܐ ܕ݂ܶܝܢ ܡܡܰܠܠܺܝܢܰܢ ܒ݂ܰܓ݁ܡܺܝܪܶܐ ܚܶܟ݁ܡܬܳ݁ܐ ܠܳܐ ܕ݂ܗܳܢܳܐ ܥܳܠܡܳܐ ܐܳܦ݁ܠܳܐ ܕ݂ܫܰܠܺܝܛܳܢܰܘܗ̄ܝ ܕ݂ܥܳܠܡܳܐ ܗܳܢܳܐ ܕ݂ܡܶܬ݁ܒ݂ܰܛܠܺܝܢ:</VERS>
      <VERS vnumber="7">ܐܶܠܳܐ ܡܡܰܠܠܺܝܢܰܢ ܚܶܟ݁ܡܬܳ݁ܐ ܕ݂ܰܐܠܳܗܳܐ ܒ݂ܐ̄ܪܳܙ ܗܳܝ ܕ݂ܰܡܟܰ݁ܣܝܳܐ ܗ̄ܘܳܬ݁ ܘܩܰܕ݂ܶܡ ܗ̄ܘܳܐ ܦ݂ܰܪܫܳܗ ܐܰܠܳܗܳܐ ܡܶܢ-ܩܕܳ݁ܡ ܥܳܠܡܶܐ ܠܫܽܘܒ݁ܚܳܐ ܕ݂ܺܝܠܰܢ:</VERS>
      <VERS vnumber="8">ܗܳܝ ܕ݂ܚܰܕ݁ ܡܶܢ ܫܰܠܺܝܛܳܢܶܐ ܕ݂ܥܳܠܡܳܐ ܗܳܢܳܐ ܠܳܐ ܝܰܕ݁ܥܳܗ ܐܶܠܽܘ ܓ݂ܶܝܪ ܝܰܕ݁ܥܽܘܗ ܠܰܘ ܠܡܳܪܳܗ ܕ݂ܬܶ݁ܫܒ݂ܽܘܚܬ݂ܳܐ ܙܳܩܦ݂ܺܝܢ ܗ̄ܘܰܘ:</VERS>
      <VERS vnumber="9">ܐܶܠܳܐ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܥܰܝܢܳܐ ܠܳܐ ܚܙܳܬ݁ ܘܶܐܕ݁ܢܳܐ ܠܳܐ ܫܶܡܥܰܬ݁ ܘܥܰܠ ܠܶܒ݂ܳܐ ܕ݂ܒܰ݁ܪܢܳܫܳܐ ܠܳܐ ܣܠܶܩ ܡܶܕ݂ܶܡ ܕ݂ܛܰܝܶܒ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ: ܣ</VERS>
      <VERS vnumber="10">ܠܰܢ ܕ݂ܶܝܢ ܓ݂ܰܠܳܐ ܐܰܠܳܗܳܐ ܒ݂ܪܽܘܚܶܗ ܪܽܘܚܳܐ ܓ݂ܶܝܪ ܟ݂ܽܠܡܶܕ݂ܶܡ ܒ݂ܳܨܝܳܐ ܐܳܦ݁ ܥܽܘܡܩܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="11">ܐܰܝܢܳܐ ܗܽܘ ܓ݂ܶܝܪ ܒ݂ܰܪܢܳܫܳܐ ܕ݂ܝܳܕܰ݁ܥ ܕ݂ܰܒ݁ܒܰ݁ܪܢܳܫܳܐ ܐܶܠܳܐ ܐܶܢ ܪܽܘܚܳܐ ܕ݂ܒܰ݁ܪ ܐ̄ܢܳܫܳܐ ܕ݂ܒܶ݁ܗ ܗܳܟܰ݁ܢܳܐ ܐܳܦ݁ ܕ݂ܒܰ݁ܐܠܳܗܳܐ ܐ̄ܢܳܫ ܠܳܐ ܝܳܕܰ݁ܥ ܐܶܠܳܐ ܐܶܢ ܪܽܘܚܶܗ ܕ݂ܰܐܠܳܗܳܐ:</VERS>
      <VERS vnumber="12">ܚܢܰܢ ܕ݂ܶܝܢ ܠܳܐ ܗ̄ܘܳܐ ܪܽܘܚܳܐ ܕ݂ܥܳܠܡܳܐ ܢܣܰܒ݁ܢ ܐܶܠܳܐ ܪܽܘܚܳܐ ܕ݂ܡܶܢ ܐܰܠܳܗܳܐ ܕ݂ܢܶܕ݂ܰܥ ܡܰܘܗܒܳ݁ܬܳ݁ܐ ܕ݂ܡܶܢ ܐܰܠܳܗܳܐ ܐܶܬܺ݁ܝܗܶܒ݁ ܠܰܢ ܣ݂ ܣ݂:</VERS>
      <VERS vnumber="13">ܐܰܝܠܶܝܢ ܕ݂ܳܐܦ݁ ܡܡܰܠܠܺܝܢܰܢ ܠܳܐ ܗ̄ܘܳܐ ܒ݂ܝܽܘܠܦ݂ܳܢܳܐ ܕ݂ܡܶܠܶܐ ܕ݂ܚܶܟ݁ܡܬܳ݁ܐ ܕ݂ܰܒ݁ܢܰܝܢܳܫܳܐ ܐܶܠܳܐ ܒ݂ܝܽܘܠܦ݂ܳܢܳܐ ܕ݂ܪܽܘܚܳܐ ܘܰܠܪܽܘܚܳܢܶܐ ܪܽܘܚܳܢܝܳܬܳ݁ܐ ܡܦܰ݁ܚܡܺܝܢܰܢ:</VERS>
      <VERS vnumber="14">ܒ݂ܰܪܢܳܫܳܐ ܓ݂ܶܝܪ ܕ݂ܒܰ݁ܢܦܶ݁ܫ ܗܽ̄ܘ ܠܳܐ ܡܩܰܒ݂ܶܠ ܪܽܘܚܳܢܝܳܬܳ݁ܐ ܫܳܛܝܽܘܬܳ݁ܐ ܐܶܢܶܝܢ ܓ݂ܶܝܪ ܠܶܗ ܘܠܳܐ ܡܶܫܟ݂ܰܚ ܕ݂ܢܶܕ݂ܰܥ ܕ݂ܰܒ݁ܪܽܘܚ ܡܶܬ݂ܕܺ݁ܝܢ:</VERS>
      <VERS vnumber="15">ܪܽܘܚܳܢܳܐ ܕ݂ܶܝܢ ܟ݂ܽܠ ܡܶܕ݂ܶܡ ܕ݂ܳܐܶܢ ܘܗܽܘ ܡܶܢ ܐ̄ܢܳܫ ܠܳܐ ܡܶܬ݂ܕܺ݁ܝܢ:</VERS>
      <VERS vnumber="16">ܡܰܢܽܘ ܓ݂ܶܝܪ ܝܺܕܰ݁ܥ ܪܶܥܝܳܢܶܗ ܕ݂ܡܳܪܝܳܐ ܕ݂ܢܰܠܦܺ݁ܝܘܗ̄ܝ ܠܰܢ ܕ݂ܶܝܢ ܪܶܥܝܳܢܳܐ ܕ݂ܰܡܫܺܝܚܳܐ ܐܺܝܬ݁ ܠܰܢ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܘܶܐܢܳܐ ܐܰܚܰܝ ܠܳܐ ܐܶܫܟ݂ܚܶܬ݁ ܕ݂ܶܐܡܰܠܶܠ ܥܰܡܟܽ݁ܘܢ ܐܰܝܟ݁ ܕ݂ܥܰܡ ܪܽܘܚܳܢܶܐ ܐܶܠܳܐ ܐܰܝܟ݁ ܕ݂ܥܰܡ ܦ݂ܰܓ݁ܪܳܢܶܐ ܘܰܐܝܟ݁ ܕ݂ܰܠܝܰܠܽܘܕܶ݁ܐ ܒ݂ܰܡܫܺܝܚܳܐ:</VERS>
      <VERS vnumber="2">ܚܰܠܒܳ݁ܐ ܐܰܫܩܺܝܬ݁ܟܽ݁ܘܢ ܘܠܳܐ ܝܶܗܒ݂ܶܬ݁ ܠܟܽ݁ܘܢ ܡܶܐܟܽ݁ܘܠܬ݂ܳܐ ܠܳܐ ܓ݂ܶܝܪ ܥܕܰ݁ܟ݂ܺܝܠ ܡܶܫܟ݂ܚܺܝܢ ܗ̄ܘܰܝܬ݂ܽܘܢ ܐܶܠܳܐ ܐܳܦ݁ܠܳܐ ܗܳܫܳܐ ܡܶܫܟ݂ܚܺܝܢ ܐܢ̄ܬ݂ܽܘܢ:</VERS>
      <VERS vnumber="3">ܥܕܰ݁ܟ݂ܺܝܠ ܓ݂ܶܝܪ ܒ݂ܰܒ݁ܣܰܪ ܐܰܢ̄ܬ݂ܽܘܢ ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܒ݂ܟܽ݁ܘܢ ܚܣܳܡܳܐ ܘܚܶܪܝܳܢܳܐ ܘܦܳ݁ܠܰܓ݁ܘܳܬܳ݁ܐ ܠܳܐ ܗܳܐ ܦ݂ܰܓ݁ܪܳܢܶܐ ܐܢ̄ܬ݂ܽܘܢ ܘܒܰ݁ܒ݁ܣܰܪ ܡܗܰܠܟܺ݁ܝܢ ܐܢ̄ܬ݂ܽܘܢ:</VERS>
      <VERS vnumber="4">ܡܳܐ ܕ݂ܳܐܡܰܪ ܓ݂ܶܝܪ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܐܶܢܳܐ ܕ݂ܦ݂ܰܘܠܳܘܣ ܐ̄ܢܳܐ ܘܰܐ̄ܚܪܺܢܳܐ ܐܳܡܰܪ ܐ̄ܢܳܐ ܕ݂ܰܐܦ݂ܳܠܳܘ ܐ̄ܢܳܐ ܠܳܐ ܗܳܐ ܦ݂ܰܓ݁ܪܳܢܶܐ ܐܢ̄ܬ݂ܽܘܢ:</VERS>
      <VERS vnumber="5">ܡܰܢܽܘ ܓ݂ܶܝܪ ܦ݂ܰܘܠܳܘܣ ܐܰܘ ܡܰܢܽܘ ܐܰܦ݂ܳܠܳܘ ܐܶܠܳܐ ܡܫܰܡܫܳܢܶܐ ܕ݂ܒܺ݁ܐܝܕܰ݁ܝܗܽܘܢ ܗܰܝܡܶܢܬ݂ܽܘܢ ܘܐ̄ܢܳܫ ܐ̄ܢܳܫ ܐܰܝܟ݁ ܕ݂ܝܰܗ̄ܒ݁ ܠܶܗ ܡܳܪܝܳܐ:</VERS>
      <VERS vnumber="6">ܐܶܢܳܐ ܢܶܨܒ݂ܶܬ݁ ܘܰܐܦ݂ܳܠܳܘ ܐܰܫܩܺܝ ܐܶܠܳܐ ܐܰܠܳܗܳܐ ܪܰܒ݂ܺܝ:</VERS>
      <VERS vnumber="7">ܠܳܐ ܗܳܟܺ݁ܝܠ ܗܰܘ ܕ݂ܢܳܨܶܒ݁ ܐܺܝܬܰ݁ܘܗ̄ܝ ܡܶܕ݂ܶܡ ܘܠܳܐ ܗܰܘ ܕ݂ܡܰܫܩܶܐ ܐܶܠܳܐ ܐܰܠܳܗܳܐ ܕ݂ܰܡܪܰܒ݂ܶܐ:</VERS>
      <VERS vnumber="8">ܡܰܢ ܕ݂ܢܳܨܶܒ݁ ܕ݂ܶܝܢ ܘܡܰܢ ܕ݂ܡܰܫܩܶܐ ܚܰܕ݁ ܐܶܢܽܘܢ ܘܐ̄ܢܳܫ ܐܰܝܟ݁ ܥܰܡܠܶܗ ܐܰܓ݁ܪܶܗ ܡܩܰܒ݂ܶܠ:</VERS>
      <VERS vnumber="9">ܥܰܡ ܐܰܠܳܗܳܐ ܓ݂ܶܝܪ ܦ݂ܳܠܚܺܝܢܰܢ ܘܦܽ݁ܘܠܚܳܢܳܐ ܕ݂ܰܐܠܳܗܳܐ ܘܒܶ݁ܢܝܳܢܳܐ ܕ݂ܰܐܠܳܗܳܐ ܐܰܢ̄ܬ݂ܽܘܢ ܐܶܢܽܘܢ:</VERS>
      <VERS vnumber="10">ܘܰܐܝܟ݁ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܣܳܡܶܬ݁ ܫܶܬܶ݁ܐܣܬ݂ܳܐ ܐܰܝܟ݁ ܐܰܪܕ݂ܺܟ݁ܠܳܐ ܚܰܟ݂ܺܝܡܳܐ ܐ̄ܚܪܺܢܳܐ ܕ݂ܶܝܢ ܥܠܶܝܗ ܒ݂ܳܢܶܐ ܟ݂ܽܠܢܳܫ ܕ݂ܶܝܢ ܢܶܚܙܶܐ ܐܰܝܟ݂ܰܢ ܒ݂ܳܢܶܐ ܥܠܶܝܗ:</VERS>
      <VERS vnumber="11">ܫܶܬܶ݁ܐܣܬ݂ܳܐ ܓ݂ܶܝܪ ܐ̄ܚܪܺܬܳ݁ܐ ܣܛܰܪ-ܡܶܢ ܗܳܕܶ݁ܐ ܕ݂ܣܺܝܡܳܐ ܐ̄ܢܳܫ ܠܳܐ ܡܶܫܟ݂ܰܚ ܠܰܡܣܳܡ ܕ݂ܺܐܝܬܶ݁ܝܗ ܝܶܫܽܘܥ ܡܫܺܝܚܳܐ:</VERS>
      <VERS vnumber="12">ܘܶܐܢ ܐ̄ܢܳܫ ܕ݂ܶܝܢ ܒ݂ܳܢܶܐ ܥܰܠ ܗܳܕܶ݁ܐ ܫܶܬܶ݁ܐܣܬ݂ܳܐ ܕ݂ܰܗܒܳ݁ܐ ܐܰܘ ܣܺܐܡܳܐ ܐܰܘ ܟ݂ܺܐܦܶ݁ܐ ܝܰܩܺܝܪܳܬܳ݁ܐ ܐܰܘ ܩܰܝܣܶܐ ܐܰܘ ܥܡܺܝܪܳܐ ܐܰܘ ܚܰܒ݂ܬܳ݁ܐ:</VERS>
      <VERS vnumber="13">ܥܒܳ݁ܕܳ݁ܐ ܕ݂ܟܽ݁ܠܢܳܫ ܡܶܬ݁ܓ݂ܠܶܐ ܝܰܘܡܳܐ ܓ݂ܶܝܪ ܗܰܘ ܓ݂ܳܠܶܐ ܠܶܗ ܡܶܛܽܠ ܕ݂ܰܒ݁ܢܽܘܪܳܐ ܡܶܬ݁ܓ݂ܠܶܐ ܘܰܥܒܳ݁ܕܶ݁ܗ ܕ݂ܟܽ݁ܠܢܳܫ ܐܰܝܟ݂ܰܢܳܐ ܐܺܝܬܰ݁ܘܗ̄ܝ ܢܽܘܪܳܐ ܬ݂ܶܦ݁ܪܫܺܝܘܗ̄ܝ:</VERS>
      <VERS vnumber="14">ܘܰܐܝܢܳܐ ܕ݂ܰܢܩܰܘܶܐ ܥܒܳ݁ܕܶ݁ܗ ܗܰܘ ܕ݂ܒܳ݁ܢܶܐ ܐܰܓ݁ܪܶܗ ܢܩܰܒ݂ܶܠ:</VERS>
      <VERS vnumber="15">ܘܰܐܝܢܳܐ ܕ݂ܰܥܒܳ݁ܕܶ݁ܗ ܢܺܐܩܰܕ݁ ܢܶܚܣܰܪ ܗܽܘ ܕ݂ܶܝܢ ܢܶܫܬ݂ܰܘܙܰܒ݁ ܗܳܟܰ݁ܢܳܐ ܕ݂ܶܝܢ ܐܰܝܟ݁ ܕ݂ܡܶܢ ܢܽܘܪܳܐ: ܣ</VERS>
      <VERS vnumber="16">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܰܝܟ݂ܠܶܗ ܐܰܢ̄ܬ݂ܽܘܢ ܕ݂ܰܐܠܳܗܳܐ ܘܪܽܘܚܶܗ ܕ݂ܰܐܠܳܗܳܐ ܥܳܡܪܳܐ ܒ݂ܟܽ݁ܘܢ:</VERS>
      <VERS vnumber="17">ܘܡܰܢ ܕ݂ܰܡܚܰܒ݂ܶܠ ܗܰܝܟ݂ܠܶܗ ܕ݂ܰܐܠܳܗܳܐ ܡܚܰܒ݂ܶܠ ܠܶܗ ܐܰܠܳܗܳܐ ܗܰܝܟ݂ܠܶܗ ܓ݂ܶܝܪ ܕ݂ܰܐܠܳܗܳܐ ܩܰܕ݂ܺܝܫ ܗܽ̄ܘ ܕ݂ܰܐܢ̄ܬ݂ܽܘܢ ܐܶܢܽܘܢ:</VERS>
      <VERS vnumber="18">ܐ̄ܢܳܫ ܠܳܐ ܢܰܛܥܶܐ ܢܰܦ݁ܫܶܗ ܡܰܢ ܕ݂ܣܳܒܰ݁ܪ ܒ݂ܟܽ݁ܘܢ ܕ݂ܚܰܟ݂ܺܝܡ ܗܽ̄ܘ ܒ݂ܥܳܠܡܳܐ ܗܳܢܳܐ ܢܶܗܘܶܐ ܠܶܗ ܣܰܟ݁ܠܳܐ ܕ݂ܢܶܗܘܶܐ ܚܰܟ݂ܺܝܡܳܐ:</VERS>
      <VERS vnumber="19">ܚܶܟ݁ܡܬܶ݁ܗ ܓ݂ܶܝܪ ܕ݂ܥܳܠܡܳܐ ܗܳܢܳܐ ܠܶܠܽܘܬܳ݁ܐ ܗ̄ܝ ܠܘܳܬ݁ ܐܰܠܳܗܳܐ ܟ݂ܬܺ݁ܝܒ݁ ܗܽ̄ܘ ܓ݂ܶܝܪ ܕ݂ܳܐܚܶܕ݁ ܚܰܟ݂ܺܝܡܶܐ ܒ݂ܚܳܪܥܽܘܬ݁ܗܽܘܢ:</VERS>
      <VERS vnumber="20">ܘܬܽ݁ܘܒ݁ ܡܳܪܝܳܐ ܝܳܕܰ݁ܥ ܡܰܚܫܒܳ݁ܬ݁ܗܽܘܢ ܕ݂ܚܰܟ݂ܺܝܡܶܐ ܕ݂ܰܣܪܺܝܩܳܢ ܐܶܢܶܝܢ:</VERS>
      <VERS vnumber="21">ܡܶܛܽܠ ܗܳܢܳܐ ܠܳܐ ܐ̄ܢܳܫ ܢܶܫܬ݂ܰܒ݁ܗܰܪ ܒ݂ܰܒ݁ܢܰܝܢܳܫܳܐ ܟ݂ܽܠܡܶܕ݂ܶܡ ܓ݂ܶܝܪ ܕ݂ܺܝܠܟܽ݁ܘܢ ܗܽ̄ܘ:</VERS>
      <VERS vnumber="22">ܐܶܢ ܦ݂ܰܘܠܳܘܣ ܘܶܐܢ ܐܰܦ݂ܳܠܳܘ ܘܶܐܢ ܟ݂ܺܐܦܳ݁ܐ ܘܶܐܢ ܥܳܠܡܳܐ ܘܶܐܢ ܚܰܝܶܐ ܘܶܐܢ ܡܰܘܬ݂ܳܐ ܘܶܐܢ ܕ݂ܩܳܝܡܳܢ ܘܶܐܢ ܕ݂ܰܥܬܺ݁ܝܕܳ݁ܢ ܟ݂ܽܠ ܡܶܕ݂ܶܡ ܕ݂ܺܝܠܟܽ݁ܘܢ ܗܽ̄ܘ:</VERS>
      <VERS vnumber="23">ܘܰܐܢ̄ܬ݂ܽܘܢ ܕ݂ܰܡܫܺܝܚܳܐ ܘܰܡܫܺܝܚܳܐ ܕ݂ܰܐܠܳܗܳܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܗܳܟܰ݁ܢܳܐ ܗܘܰܝܢ ܚܫܺܝܒܺ݁ܝܢ ܠܟܽ݁ܘܢ ܐܰܝܟ݁ ܡܫܰܡܫܳܢܶܐ ܕ݂ܰܡܫܺܝܚܳܐ ܘܪܰܒ݂ܰܝ-ܒ݂ܳܬ݂ܶܐ ܕ݂ܐ̄ܪܳܙܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="2">ܗܳܪܟ݂ܳܐ ܡܶܟ݂ܺܝܠ ܡܶܬ݁ܒ݂ܥܶܐ ܒ݂ܪܰܒ݂ܰܝ-ܒ݂ܳܬ݂ܶܐ ܕ݂ܐ̄ܢܳܫ ܟ݂ܰܕ݁ ܡܗܰܝܡܰܢ ܢܶܫܬ݂ܟܰ݁ܚ:</VERS>
      <VERS vnumber="3">ܠܺܝ ܕ݂ܶܝܢ ܗܳܕܶ݁ܐ ܒ݂ܨܺܝܪܽܘܬܳ݁ܐ ܗ̄ܝ ܠܺܝ ܕ݂ܡܶܢܟܽ݁ܘܢ ܐܶܬ݂ܕܺ݁ܝܢ ܐܰܘ ܡܶܢ ܟ݂ܽܠ ܒ݂ܰܪ-ܐ̄ܢܳܫ ܐܶܠܳܐ ܐܳܦ݁ܠܳܐ ܐܶܢܳܐ ܢܰܦ݁ܫܝ ܕ݂ܳܐܶܢ ܐ̄ܢܳܐ:</VERS>
      <VERS vnumber="4">ܠܳܐ ܓ݂ܶܝܪ ܡܶܕ݂ܶܡ ܒ݂ܢܰܦ݁ܫܝ ܚܫܺܝܫ ܐ̄ܢܳܐ ܐܶܠܳܐ ܠܰܘ ܒ݂ܗܳܕܶ݁ܐ ܐܶܙܕ݂ܰܕ݂ܩܶܬ݁ ܕ݂ܰܝܳܢܝ ܓ݂ܶܝܪ ܡܳܪܝܳܐ ܗܽܘ:</VERS>
      <VERS vnumber="5">ܡܶܛܽܠ ܗܳܢܳܐ ܠܳܐ ܡܶܢ ܩܕܳ݁ܡ ܙܰܒ݁ܢܳܐ ܬ݂ܶܗܘܽܘܢ ܕ݂ܳܝܢܺܝܢ ܥܕܰ݁ܡܳܐ ܕ݂ܢܺܐܬܶ݁ܐ ܡܳܪܝܳܐ ܗܰܘ ܕ݂ܡܰܢܗܰܪ ܟ݂ܰܣܝܳܬܶ݁ܗ ܕ݂ܚܶܫܽܘܟܳ݁ܐ ܘܓܳ݁ܠܶܐ ܡܰܚܫܒܳ݁ܬ݁ܗܽܘܢ ܕ݂ܠܶܒ݂ܰܘܳܬܳ݁ܐ ܘܗܳܝܕ݂ܶܝܢ ܢܶܗܘܶܐ ܫܽܘܒ݁ܚܳܐ ܠܐ̄ܢܳܫ ܐ̄ܢܳܫ ܡܶܢ ܐܰܠܳܗܳܐ: ܣ</VERS>
      <VERS vnumber="6">ܗܳܠܶܝܢ ܕ݂ܶܝܢ ܐܰܚܰܝ ܡܶܛܽܠܳܬ݁ܟܽ݁ܘܢ ܗܽ̄ܘ ܣܳܡܶܬ݁ ܥܰܠ ܦ݂ܰܪܨܽܘܦ݂ܳܐ ܕ݂ܺܝܠܝ ܘܕܰ݁ܐܦ݂ܳܠܳܘ ܕ݂ܒܰ݁ܢ ܬ݂ܺܐܠܦ݂ܽܘܢ ܕ݂ܠܳܐ ܬ݂ܶܬ݁ܪܰܥܽܘܢ ܝܰܬ݂ܺܝܪ ܡܶܢ ܡܳܐ ܕ݂ܰܟ݁ܬܺ݁ܝܒ݁ ܘܐ̄ܢܳܫ ܥܰܠ ܚܰܒ݁ܪܶܗ ܠܳܐ ܢܶܬ݂ܪܺܝܡ ܡܶܛܽܠ ܐ̄ܢܳܫ:</VERS>
      <VERS vnumber="7">ܡܰܢܽܘ ܓ݂ܶܝܪ ܒ݂ܨܳܟ݁ ܐܰܘ ܡܳܢܳܐ ܐܺܝܬ݁ ܠܳܟ݁ ܕ݂ܠܳܐ ܢܣܰܒ݁ܬ݂ ܘܶܐܢ ܢܣܰܒ݁ܬ݂ ܠܡܳܢܳܐ ܡܶܫܬ݂ܰܒ݁ܗܰܪ ܐܰܢ̄ܬ݂ ܐܰܝܟ݁ ܗܰܘ ܕ݂ܠܳܐ ܢܣܰܒ݁ܬ݂:</VERS>
      <VERS vnumber="8">ܡܶܢ ܟ݂ܰܕ݂ܽܘ ܣܒܰ݁ܥܬ݂ܽܘܢ ܠܟܽ݁ܘܢ ܘܰܥܬܰ݁ܪܬ݂ܽܘܢ ܘܒܶ݁ܠܥܳܕܰ݁ܝܢ ܐܰܡܠܶܟ݁ܬ݂ܽܘܢ ܐܶܫܬ݂ܽܘܦ݁ ܕ݂ܶܝܢ ܐܰܡܠܶܟ݁ܬ݂ܽܘܢ ܕ݂ܳܐܦ݁ ܚܢܰܢ ܢܰܡܠܶܟ݁ ܥܰܡܟܽ݁ܘܢ:</VERS>
      <VERS vnumber="9">ܣܳܒܰ݁ܪ ܐ̄ܢܳܐ ܓ݂ܶܝܪ ܕ݂ܠܰܢ ܠܰܫܠܺܝܚܶܐ ܐ̄ܚܪܳܝܶܐ ܗ̄ܘ ܣܳܡܰܢ ܐܰܠܳܗܳܐ ܐܰܝܟ݁ ܕ݂ܰܠܡܰܘܬ݂ܳܐ ܕ݂ܰܗܘܰܝܢ ܬ݂ܶܐܰܛܪܳܘܢ ܠܥܳܠܡܳܐ ܘܰܠܡܰܠܰܐܟܶ݁ܐ ܘܠܰܒ݁ܢܰܝܢܳܫܳܐ:</VERS>
      <VERS vnumber="10">ܚܢܰܢ ܫܳܛܰܝܳܐ ܡܶܛܽܠ ܡܫܺܝܚܳܐ ܐܰܢ̄ܬ݂ܽܘܢ ܕ݂ܶܝܢ ܚܰܟ݂ܺܝܡܶܐ ܒ݂ܰܡܫܺܝܚܳܐ ܚܢܰܢ ܟ݂ܪܺܝܗܶܐ ܘܰܐܢ̄ܬ݂ܽܘܢ ܚܰܝܠܬܳ݁ܢܶܐ ܐܰܢ̄ܬ݂ܽܘܢ ܡܶܫܬ݂ܰܒ݂ܚܺܝܢ ܘܰܚܢܰܢ ܡܶܨܛܰܥܪܺܝܢ:</VERS>
      <VERS vnumber="11">ܥܕܰ݁ܡܳܐ ܠܗܳܕܶ݁ܐ ܫܳܥܬܳ݁ܐ ܟ݂ܰܦ݁ܢܺܝܢܰܢ ܘܰܨܗܶܝܢܰܢ ܘܥܰܪܛܶܠܳܝܺܝܢܰܢ ܘܡܶܬ݁ܩܰܦ݂ܚܺܝܢܰܢ ܘܒܶ݁ܝܬ݁-ܩܝܳܡܳܐ ܠܰܝܬ݂ ܠܰܢ:</VERS>
      <VERS vnumber="12">ܘܠܳܐܶܝܢܰܢ ܟ݂ܰܕ݁ ܦ݂ܳܠܚܺܝܢܰܢ ܒ݂ܺܐܝܕܰ݁ܝܢ ܡܨܰܥܪܺܝܢ ܠܰܢ ܘܰܡܒܰ݁ܪܟܺ݁ܝܢܰܢ ܪܳܕ݁ܦ݂ܺܝܢ ܠܰܢ ܘܰܡܣܰܝܒ݂ܪܺܝܢܰܢ:</VERS>
      <VERS vnumber="13">ܡܨܰܚܶܝܢ ܠܰܢ ܘܒܳ݁ܥܶܝܢܰܢ ܡܶܢܗܽܘܢ ܐܰܝܟ݁ ܢܦܳ݁ܬܳ݁ܐ ܕ݂ܥܳܠܡܳܐ ܗܘܰܝܢ ܘܟܽ݁ܘܦ݂ܳܪܳܐ ܕ݂ܟܽ݁ܠܢܳܫ ܥܕܰ݁ܡܳܐ ܠܗܳܫܳܐ:</VERS>
      <VERS vnumber="14">ܠܳܐ ܗ̄ܘܳܐ ܐܰܝܟ݁ ܕ݂ܰܐܒ݁ܗܶܬ݁ܟܽ݁ܘܢ ܟ݂ܳܬܶ݁ܒ݁ ܐ̄ܢܳܐ ܗܳܠܶܝܢ ܐܶܠܳܐ ܐܰܝܟ݁ ܕ݂ܠܰܒ݁ܢܰܝܳܐ ܚܰܒ݂ܺܝܒܶ݁ܐ ܡܰܪܬ݂ܶܐ ܐ̄ܢܳܐ:</VERS>
      <VERS vnumber="15">ܐܶܢ ܓ݂ܶܝܪ ܪܶܒ݂ܽܘ ܬ݂ܳܪܐܶܐ ܢܶܗܘܽܘܢ ܠܟܽ݁ܘܢ ܒ݂ܰܡܫܺܝܚܳܐ ܐܶܠܳܐ ܠܳܐ ܣܰܓ݂ܺܝܶܐܐ ܐܰܒܳ݁ܗܶܐ ܒ݂ܝܶܫܽܘܥ ܓ݂ܶܝܪ ܡܫܺܝܚܳܐ ܐܶܢܳܐ ܗܽܘ ܐܰܘܠܶܕ݂ܬ݂ܟܽ݁ܘܢ ܒ݂ܰܣܒܰ݁ܪܬܳ݁ܐ:</VERS>
      <VERS vnumber="16">ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܟܽ݁ܘܢ ܕ݂ܒܺ݁ܝ ܬ݂ܶܬ݂ܕ݂ܰܡܽܘܢ ܣ݂ ܣ݂:</VERS>
      <VERS vnumber="17">ܡܶܛܽܠ ܗܳܢܳܐ ܫܰܕ݂ܪܶܬ݁ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܕ݂ܺܐܝܬܰ݁ܘܗ̄ܝ ܒ݂ܶܪܝ ܚܰܒ݂ܺܝܒܳ݁ܐ ܘܰܡܗܰܝܡܢܳܐ ܒ݂ܡܳܪܝܳܐ ܕ݂ܗܽܘ ܢܰܥ̄ܗܶܕ݁ܟܽ݁ܘܢ ܐܽܘܪܚܳܬ݁ܝ ܕ݂ܒܰ݁ܡܫܺܝܚܳܐ ܐܰܝܟ݁ ܡܶܕ݂ܶܡ ܕ݂ܡܰܠܶܦ݁ ܐ̄ܢܳܐ ܒ݂ܟܽ݁ܠܗܶܝܢ ܥܺܕܳ݁ܬܳ݁ܐ: ܣ</VERS>
      <VERS vnumber="18">ܐܰܝܟ݁ ܗܰܘ ܕ݂ܶܝܢ ܕ݂ܠܳܐ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܐܶܬ݁ܚܬܰ݁ܪܘ ܐ̄ܢܳܫܳܐ ܡܶܢܟܽ݁ܘܢ:</VERS>
      <VERS vnumber="19">ܐܶܠܳܐ ܐܶܢ ܡܳܪܝܳܐ ܨܳܒܶ݁ܐ ܒ݂ܰܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܘܶܐܕ݂ܰܥ ܠܳܐ ܡܶܠܰܬ݁ܗܽܘܢ ܕ݂ܗܳܠܶܝܢ ܕ݂ܰܡܪܺܝܡܺܝܢ ܢܰܦ݁ܫܗܽܘܢ ܐܶܠܳܐ ܚܰܝܠܗܽܘܢ:</VERS>
      <VERS vnumber="20">ܡܰܠܟ݂ܽܘܬܶ݁ܗ ܓ݂ܶܝܪ ܕ݂ܰܐܠܳܗܳܐ ܠܳܐ ܗ̄ܘܳܬ݁ ܒ݂ܡܶܠܬܳ݁ܐ ܐܶܠܳܐ ܒ݂ܚܰܝܠܳܐ:</VERS>
      <VERS vnumber="21">ܐܰܝܟ݂ܰܢܳܐ ܨܳܒܶ݁ܝܢ ܐܢ̄ܬ݂ܽܘܢ ܒ݂ܚܽܘܛܪܳܐ ܐܺܬܶ݁ܐ ܠܘܳܬ݁ܟܽ݁ܘܢ ܐܰܘ ܒ݂ܚܽܘܒ݂ܳܐ ܘܰܒ݁ܪܽܘܚܳܐ ܡܰܟ݂ܺܝܟ݁ܬ݂ܳܐ:</VERS>
    </CHAPTER>
    <CHAPTER cnumber="5">
      <VERS vnumber="1">ܣܳܟܳ݁ܐ ܡܶܫܬ݂ܰܡܥܳܐ ܒ݂ܰܝܢܳܬ݁ܟܽ݁ܘܢ ܙܳܢܝܽܘܬܳ݁ܐ ܘܕܰ݁ܐܝܟ݁ ܗܳܕܶ݁ܐ ܙܳܢܝܽܘܬܳ݁ܐ ܐܰܝܕܳ݁ܐ ܕ݂ܳܐܦ݁ܠܳܐ ܒ݂ܶܝܬ݁ ܚܰܢܦܶ݁ܐ ܡܶܫܬ݂ܰܡܗܳܐ ܥܕܰ݁ܡܳܐ ܕ݂ܢܶܣܰܒ݁ ܒ݂ܪܳܐ ܐܰܢ̄ܬ݂ܰܬ݁ ܐܰܒܽ݁ܘܗ̄ܝ:</VERS>
      <VERS vnumber="2">ܘܰܐܢ̄ܬ݂ܽܘܢ ܚܬܺ݁ܝܪܺܝܢ ܐܢ̄ܬ݂ܽܘܢ ܘܠܳܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܝܺܬܶ݁ܒ݁ܬ݂ܽܘܢ ܒ݂ܶܐܒ݁ܠܳܐ ܕ݂ܢܶܫܬ݂ܩܶܠ ܡܶܢ ܒ݂ܰܝܢܳܬ݁ܟܽ݁ܘܢ ܗܰܘ ܡܰܢ ܕ݂ܗܳܢܳܐ ܣܽܘܥܪܳܢܳܐ ܣܥܰܪ:</VERS>
      <VERS vnumber="3">ܐܶܢܳܐ ܓ݂ܶܝܪ ܟ݂ܰܕ݁ ܪܰܚܺܝܩ ܐ̄ܢܳܐ ܡܶܢܟܽ݁ܘܢ ܒ݂ܰܦ݁ܓܰ݁ܪ ܘܩܰܪܺܝܒ݁ ܐ̄ܢܳܐ ܠܟܽ݁ܘܢ ܒ݂ܪܽܘܚ ܡܶܢ ܟ݂ܰܕ݂ܽܘ ܕ݂ܳܢܶܬ݁ ܐܰܝܟ݁ ܩܰܪܺܝܒܳ݁ܐ ܠܗܰܘ ܡܰܢ ܕ݂ܗܳܕܶ݁ܐ ܣܳܥܰܪ:</VERS>
      <VERS vnumber="4">ܕ݂ܒܰ݁ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܬ݂ܶܬ݁ܟ݂ܰܢܫܽܘܢ ܟ݂ܽܠܟܽ݁ܘܢ ܘܶܐܢܳܐ ܥܰܡܟܽ݁ܘܢ ܒ݂ܪܽܘܚ ܥܰܡ ܚܰܝܠܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="5">ܘܬܰ݁ܫܠܡܽܘܢܶܗ ܠܗܳܢܳܐ ܠܣܳܛܳܢܳܐ ܠܰܐܒ݁ܕܳ݁ܢܳܐ ܕ݂ܦܰ݁ܓ݁ܪܶܗ ܕ݂ܰܒ݁ܪܽܘܚ ܢܺܚܶܐ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="6">ܠܳܐ ܫܰܦ݂ܺܝܪ ܫܽܘܒ݁ܗܳܪܟܽ݁ܘܢ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܚܡܺܝܪܳܐ ܩܰܠܺܝܠ ܟ݂ܽܠܳܗ ܓ݂ܒܺ݁ܝܠܬ݂ܳܐ ܡܰܚܡܰܥ:</VERS>
      <VERS vnumber="7">ܕ݂ܰܟ݂ܰܘ ܡܶܢܟܽ݁ܘܢ ܚܡܺܝܪܳܐ ܥܰܬ݂ܺܝܩܳܐ ܕ݂ܬܶ݁ܗܘܽܘܢ ܓ݂ܒܺ݁ܝܠܬ݂ܳܐ ܚܰܕ݁̄ܬܳ݁ܐ ܐܰܝܟ݂ܰܢܳܐ ܕ݂ܺܐܝܬܰ݁ܝܟ݂ܽܘܢ ܦ݂ܰܛܺܝܪܳܐ ܦ݂ܶܨܚܳܐ ܓ݂ܶܝܪ ܕ݂ܺܝܠܰܢ ܡܫܺܝܚܳܐ ܗܽܘ ܕ݂ܶܐܬ݁ܢܟܶ݁ܣ ܚܠܳܦܰ݁ܝܢ:</VERS>
      <VERS vnumber="8">ܡܶܛܽܠ ܗܳܢܳܐ ܢܶܥܒ݂ܶܕ݁ ܥܰܕ݁ܥܺܕܳ݁ܐ ܠܳܐ ܒ݂ܰܚܡܺܝܪܳܐ ܥܰܬ݂ܺܝܩܳܐ ܘܠܳܐ ܒ݂ܰܚܡܺܝܪܳܐ ܕ݂ܒܺ݁ܝܫܽܘܬܳ݁ܐ ܘܰܕ݁ܡܰܪܺܝܪܽܘܬܳ݁ܐ ܐܶܠܳܐ ܒ݂ܰܚܡܺܝܪܳܐ ܕ݂ܕܰ݁ܟ݁ܝܽܘܬܳ݁ܐ ܘܰܕ݁ܩܰܕ݂ܺܝܫܽܘܬܳ݁ܐ: ܣ</VERS>
      <VERS vnumber="9">ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܶܐܓ݂ܰܪܬ݂ܳܐ ܕ݂ܠܳܐ ܬ݂ܶܬ݁ܚܰܠܛܽܘܢ ܥܰܡ ܙܰܢܳܝܶܐ:</VERS>
      <VERS vnumber="10">ܠܳܐ ܕ݂ܶܝܢ ܐܳܡܰܪ ܐ̄ܢܳܐ ܥܰܠ ܙܰܢܳܝܶܐ ܕ݂ܰܒ݁ܥܳܠܡܳܐ ܗܳܢܳܐ ܐܰܘ ܥܰܠ ܥܳܠܽܘܒܶ݁ܐ ܐܰܘ ܥܰܠ ܚܳܛܽܘܦܶ݁ܐ ܐܰܘ ܥܰܠ ܦ݂ܳܠܚܰܝ ܦ݂ܬܰ݁ܟ݁ܪܶܐ ܘܶܐܢ ܠܳܐ ܚܰܝܳܒܺ݁ܝܢ ܗ̄ܘܰܝܬ݂ܽܘܢ ܐܳܦ݁ ܡܶܢ ܥܳܠܡܳܐ ܠܡܶܦ݂ܰܩ:</VERS>
      <VERS vnumber="11">ܗܳܕܶ݁ܐ ܕ݂ܶܝܢ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܬ݂ܶܬ݁ܚܰܠܛܽܘܢ ܐܶܢ ܐܺܝܬ݁ ܕ݂ܡܶܬ݁ܩܪܶܐ ܐܰܚܳܐ ܘܺܐܝܬܰ݁ܘܗ̄ܝ ܙܰܢܳܝܳܐ ܐܰܘ ܥܳܠܽܘܒܳ݁ܐ ܐܰܘ ܦ݂ܳܠܰܚ ܦ݂ܬܰ݁ܟ݁ܪܶܐ ܐܰܘ ܡܨܰܥܪܳܢ ܐܰܘ ܪܰܘܳܝ ܐܰܘ ܚܳܛܽܘܦ݁ ܥܰܡ ܐܰܝܢܳܐ ܕ݂ܗܳܟܰ݁ܢܳܐ ܗܽܘ ܐܳܦ݁ܠܳܐ ܠܰܚܡܳܐ ܠܡܶܐܟܰ݁ܠ:</VERS>
      <VERS vnumber="12">ܡܳܐ ܠܺܝ ܓ݂ܶܝܪ ܠܰܡܕܳ݁ܢ ܠܒܰ݁ܪܳܝܶܐ ܐܰܢ̄ܬ݂ܽܘܢ ܠܕܰ݁ܠܓܰ݁ܘ ܕ݂ܽܘܢܘ:</VERS>
      <VERS vnumber="13">ܠܒܰ݁ܪܳܝܶܐ ܕ݂ܶܝܢ ܐܰܠܳܗܳܐ ܕ݂ܳܐܶܢ ܘܫܽܘܩܠܽܘܗ̄ܝ ܠܒܺ݁ܝܫܳܐ ܡܶܢ ܒ݂ܰܝܢܳܬ݁ܟܽ݁ܘܢ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܡܰܡܪܰܚ ܐ̄ܢܳܫ ܡܶܢܟܽ݁ܘܢ ܟ݂ܰܕ݁ ܐܺܝܬ݁ ܠܶܗ ܕ݂ܺܝܢܳܐ ܥܰܡ ܐܰܚܽܘܗ̄ܝ ܕ݂ܰܢܕܽ݁ܘܢ ܩܕܳ݁ܡ ܥܰܘܳܠܶܐ ܘܠܳܐ ܩܕܳ݁ܡ ܩܰܕ݂ܺܝܫܶܐ:</VERS>
      <VERS vnumber="2">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܩܰܕ݂ܺܝܫܶܐ ܠܥܳܠܡܳܐ ܢܕܽ݁ܘܢܽܘܢ ܘܶܐܢ ܥܳܠܡܳܐ ܒ݂ܟܽ݁ܘܢ ܡܶܬ݂ܕܺ݁ܝܢ ܠܳܐ ܫܳܘܶܝܢ ܐܢ̄ܬ݂ܽܘܢ ܠܰܡܕܳ݁ܢ ܕ݂ܺܝܢܶܐ ܕ݂ܰܩܕ݂ܩܶܐ:</VERS>
      <VERS vnumber="3">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܡܰܠܰܐܟܶ݁ܐ ܕ݂ܳܝܢܺܝܢܰܢ ܚܰܕ݁ ܟ݂ܡܳܐ ܐܰܝܠܶܝܢ ܕ݂ܰܕ݁ܥܳܠܡܳܐ ܐܶܢܶܝܢ ܗܳܢܳܐ:</VERS>
      <VERS vnumber="4">ܐܶܠܳܐ ܐܶܢ ܐܺܝܬ݁ ܠܟܽ݁ܘܢ ܕ݂ܺܝܢܳܐ ܥܰܠ ܕ݂ܥܳܠܡܳܐ ܠܰܐܝܠܶܝܢ ܕ݂ܰܒ݁ܣܶܝܢ ܒ݂ܥܺܕ݂̄ܬ݂ܳܐ ܐܰܘܬ݂ܶܒ݁ܘ ܠܟܽ݁ܘܢ ܒ݂ܕܺ݁ܝܢܳܐ:</VERS>
      <VERS vnumber="5">ܠܟܽ݁ܘܳܐܪܳܐ ܗܽܘ ܕ݂ܶܝܢ ܐܳܡܰܪ ܐ̄ܢܳܐ ܠܟܽ݁ܘܢ ܗܳܟܰ݁ܢܳܐ ܠܰܝܬ݂ ܒ݂ܟܽ݁ܘܢ ܐܳܦ݁ܠܳܐ ܚܰܕ݁ ܚܰܟ݂ܺܝܡܳܐ ܕ݂ܢܶܫܟ݂ܰܚ ܢܰܫܘܶܐ ܒ݂ܶܝܬ݁ ܐܰܚܳܐ ܠܰܐܚܽܘܗ̄ܝ:</VERS>
      <VERS vnumber="6">ܐܶܠܳܐ ܐܰܚܳܐ ܥܰܡ ܐܰܚܽܘܗ̄ܝ ܡܶܬ݂ܕܺ݁ܝܢ ܘܬܽ݁ܘܒ݁ ܩܕܳ݁ܡ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ:</VERS>
      <VERS vnumber="7">ܡܶܢ ܟ݂ܰܕ݂ܽܘ ܗܳܟܺ݁ܝܠ ܩܢܽܘܡܟܽ݁ܘܢ ܚܳܒ݁ܬ݂ܽܘܢ ܠܟܽ݁ܘܢ ܕ݂ܕܺ݁ܝܢܳܐ ܚܰܕ݁ ܥܰܡ ܚܰܕ݁ ܐܺܝܬ݁ ܠܟܽ݁ܘܢ ܡܶܛܽܠ ܡܳܢܳܐ ܓ݂ܶܝܪ ܠܳܐ ܡܶܬ݁ܥܰܠܒܺ݁ܝܢ ܐܢ̄ܬ݂ܽܘܢ ܘܡܶܛܽܠ ܡܳܢܳܐ ܠܳܐ ܡܶܬ݁ܓ݂ܰܠܙܺܝܢ ܐܢ̄ܬ݂ܽܘܢ:</VERS>
      <VERS vnumber="8">ܐܶܠܳܐ ܐܰܢ̄ܬ݂ܽܘܢ ܥܳܠܒ݂ܺܝܢ ܐܢ̄ܬ݂ܽܘܢ ܘܓܳ݁ܠܙܺܝܢ ܐܢ̄ܬ݂ܽܘܢ ܐܳܦ݁ ܠܰܐܚܰܝܟ݂ܽܘܢ:</VERS>
      <VERS vnumber="9">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܥܰܘܳܠܶܐ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ ܠܳܐ ܬ݂ܶܛܥܽܘܢ ܠܳܐ ܙܰܢܳܝܶܐ ܘܠܳܐ ܦ݂ܳܠܚܰܝ ܦ݂ܬܰ݁ܟ݁ܪܶܐ ܘܠܳܐ ܓ݂ܰܝܳܪܶܐ ܘܠܳܐ ܡܚܰܒ݂ܠܶܐ ܘܠܳܐ ܫܳܟ݁ܒ݂ܰܝ ܥܰܡ ܕ݂ܶܟ݁ܪܶܐ:</VERS>
      <VERS vnumber="10">ܘܠܳܐ ܥܳܠܽܘܒܶ݁ܐ ܘܠܳܐ ܓ݂ܰܢܳܒܶ݁ܐ ܘܠܳܐ ܪܰܘܳܝܶܐ ܘܠܳܐ ܡܨܰܥܪܳܢܶܐ ܘܠܳܐ ܚܳܛܽܘܦܶ݁ܐ ܗܳܠܶܝܢ ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ:</VERS>
      <VERS vnumber="11">ܘܗܳܠܶܝܢ ܐܺܝܬ݁ ܗ̄ܘܰܝ ܒ݂ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܐܶܠܳܐ ܣܚܰܝܬ݂ܽܘܢ ܘܶܐܬ݁ܩܰܕ݂ܰܫܬ݂ܽܘܢ ܘܶܐܙܕ݂ܰܕ݂ܰܩܬ݂ܽܘܢ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܒ݁ܪܽܘܚܶܗ ܕ݂ܰܐܠܳܗܰܢ: ܣ</VERS>
      <VERS vnumber="12">ܟ݂ܽܠ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܦ݂ܰܩܳܚ ܠܺܝ ܟ݂ܽܠ ܫܰܠܺܝܛ ܠܺܝ ܐܶܠܳܐ ܥܠܰܝ ܐ̄ܢܳܫ ܠܳܐ ܢܶܫܬ݂ܰܠܰܛ:</VERS>
      <VERS vnumber="13">ܡܶܐܟܽ݁ܘܠܬ݂ܳܐ ܕ݂ܟܰ݁ܪܣܳܐ ܘܟܰ݁ܪܣܳܐ ܕ݂ܡܶܐܟܽ݁ܘܠܬ݂ܳܐ ܐܰܠܳܗܳܐ ܕ݂ܶܝܢ ܠܬܰ݁ܪܬ݂ܰܝܗܶܝܢ ܡܒܰ݁ܛܶܠ ܦ݂ܰܓ݁ܪܳܐ ܕ݂ܶܝܢ ܠܳܐ ܠܙܳܢܝܽܘܬܳ݁ܐ ܐܶܠܳܐ ܠܡܳܪܰܢ ܘܡܳܪܰܢ ܠܦܰ݁ܓ݁ܪܳܐ:</VERS>
      <VERS vnumber="14">ܐܰܠܳܗܳܐ ܕ݂ܶܝܢ ܘܰܠܡܳܪܰܢ ܐܰܩܺܝܡ ܘܠܰܢ ܡܩܺܝܡ ܒ݂ܚܰܝܠܶܗ:</VERS>
      <VERS vnumber="15">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܦܰ݁ܓ݁ܪܰܝܟ݂ܽܘܢ ܗܰܕ݂ܳܡܶܐ ܐܶܢܽܘܢ ܕ݂ܰܡܫܺܝܚܳܐ ܢܶܣܰܒ݁ ܗܰܕ݂ܳܡܳܐ ܕ݂ܰܡܫܺܝܚܳܐ ܢܶܥܒ݂ܕܺ݁ܝܘܗ̄ܝ ܗܰܕ݂ܳܡܳܐ ܕ݂ܙܳܢܺܝܬܳ݁ܐ ܚܳܣ:</VERS>
      <VERS vnumber="16">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܰܢ ܕ݂ܢܳܩܶܦ݁ ܠܙܳܢܺܝܬܳ݁ܐ ܚܰܕ݁ ܗܽ̄ܘ ܦ݂ܓܰ݁ܪ ܐܰܡܺܝܪ ܓ݂ܶܝܪ ܕ݂ܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܦ݂ܓܰ݁ܪ:</VERS>
      <VERS vnumber="17">ܡܰܢ ܕ݂ܢܳܩܶܦ݁ ܕ݂ܶܝܢ ܠܡܳܪܰܢ ܗܳܘܶܐ ܥܰܡܶܗ ܚܕܳ݁ܐ ܪܽܘܚ:</VERS>
      <VERS vnumber="18">ܥܪܽܘܩܘ ܡܶܢ ܙܳܢܝܽܘܬܳ݁ܐ ܟ݂ܽܠ ܚܛܺܝܬܳ݁ܐ ܕ݂ܢܶܥܒ݂ܶܕ݁ ܒ݂ܰܪܢܳܫܳܐ ܠܒܰ݁ܪ ܡܶܢ ܦ݂ܰܓ݁ܪܶܗ ܗܺ̄ܝ ܡܰܢ ܕ݂ܰܡܙܰܢܶܐ ܕ݂ܶܝܢ ܒ݂ܦܰ݁ܓ݁ܪܶܗ ܗܽ̄ܘ ܚܳܛܶܐ:</VERS>
      <VERS vnumber="19">ܐܰܘ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܦܰ݁ܓ݁ܪܟܽ݁ܘܢ ܗܰܝܟ݂ܠܳܐ ܗܽܘ ܕ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܥܳܡܪܳܐ ܒ݂ܟܽ݁ܘܢ ܗܳܝ ܕ݂ܩܰܒ݂ܶܠܬ݂ܽܘܢ ܡܶܢ ܐܰܠܳܗܳܐ ܘܠܳܐ ܗܘܰܝܬ݂ܽܘܢ ܕ݂ܢܰܦ݁ܫܟܽ݁ܘܢ:</VERS>
      <VERS vnumber="20">ܐܶܙܕ݂ܒܶ݁ܢܬ݂ܽܘܢ ܓ݂ܶܝܪ ܒ݂ܰܕ݁ܡܰܝܳܐ ܗܘܰܝܬ݂ܽܘܢ ܗܳܟܺ݁ܝܠ ܡܫܰܒ݂ܚܺܝܢ ܠܰܐܠܳܗܳܐ ܒ݂ܦܰ݁ܓ݁ܪܟܽ݁ܘܢ ܘܰܒ݁ܪܽܘܚܟܽ݁ܘܢ ܗܳܢܽܘܢ ܕ݂ܺܐܝܬܰ݁ܝܗܽܘܢ ܕ݂ܰܐܠܳܗܳܐ ܣ݂ ܣ݂:</VERS>
    </CHAPTER>
    <CHAPTER cnumber="7">
      <VERS vnumber="1">ܥܰܠ ܐܰܝܠܶܝܢ ܕ݂ܰܟ݁ܬܰ݁ܒ݁ܬ݂ܽܘܢ ܠܺܝ ܕ݂ܶܝܢ ܫܰܦ݂ܺܝܪ ܗܽ̄ܘ ܠܓܰ݁ܒ݁ܪܳܐ ܕ݂ܠܰܐܢ̄ܬ݂ܬܳ݁ܐ ܠܳܐ ܢܶܬ݁ܩܰܪܰܒ݁:</VERS>
      <VERS vnumber="2">ܐܶܠܳܐ ܡܶܛܽܠ ܙܳܢܝܽܘܬܳ݁ܐ ܐ̄ܢܳܫ ܐܰܢ̄ܬ݂ܬܶ݁ܗ ܢܶܐܚܽܘܕ݁ ܘܰܐܢ̄ܬ݂ܬܳ݁ܐ ܠܒܰ݁ܥܠܳܗ ܬ݂ܶܐܚܽܘܕ݁:</VERS>
      <VERS vnumber="3">ܓ݂ܰܒ݁ܪܳܐ ܠܰܐܢ̄ܬ݂ܬܶ݁ܗ ܚܽܘܒ݂ܳܐ ܕ݂ܡܶܬ݂ܬ݂ܚܺܝܒ݁ ܢܶܦ݁ܪܽܘܥ ܗܳܟܰ݁ܢܳܐ ܐܳܦ݁ ܗܺܝ ܐܰܢ̄ܬ݂ܬܳ݁ܐ ܠܒܰ݁ܥܠܳܗ:</VERS>
      <VERS vnumber="4">ܐܰܢ̄ܬ݂ܬܳ݁ܐ ܠܳܐ ܫܰܠܺܝܛܳܐ ܥܰܠ ܦ݂ܰܓ݁ܪܳܗ ܐܶܠܳܐ ܒ݂ܰܥܠܳܗ ܗܳܟܰ݁ܢܳܐ ܐܳܦ݁ ܓ݂ܰܒ݁ܪܳܐ ܠܳܐ ܫܰܠܺܝܛ ܥܰܠ ܦ݂ܰܓ݁ܪܶܗ ܐܶܠܳܐ ܐܰܢ̄ܬ݂ܬܶ݁ܗ:</VERS>
      <VERS vnumber="5">ܠܳܐ ܗܳܟܺ݁ܝܠ ܬ݂ܶܓ݁ܠܙܽܘܢ ܚܰܕ݁ ܠܚܰܕ݁ ܐܶܠܳܐ ܐܶܡܰܬ݁ܝ ܕ݂ܰܬ݁ܪܰܝܟ݂ܽܘܢ ܬ݂ܶܫܬ݂ܘܽܘܢ ܒ݂ܰܙܒܰ݁ܢ ܕ݂ܬܶ݁ܬ݁ܥܢܽܘܢ ܠܨܰܘܡܳܐ ܘܠܰܨܠܽܘܬܳ݁ܐ ܘܬܽ݁ܘܒ݁ ܠܳܗ ܠܰܨܒܽ݁ܘܬܳ݁ܐ ܬ݂ܶܬ݁ܦ݂ܢܽܘܢ ܕ݂ܠܳܐ ܢܢܰܣܶܝܟܽ݁ܘܢ ܣܳܛܳܢܳܐ ܡܶܛܽܠ ܪܶܓ݂ܬܳ݁ܐ ܕ݂ܦܰ݁ܓ݁ܪܟܽ݁ܘܢ:</VERS>
      <VERS vnumber="6">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܐܰܝܟ݁ ܕ݂ܠܰܡܚܺܝܠܶܐ ܠܰܘ ܡܶܢ ܦ݂ܽܘܩܕ݂ܳܢܳܐ:</VERS>
      <VERS vnumber="7">ܐܶܢܳܐ ܓ݂ܶܝܪ ܨܳܒܶ݁ܐ ܐ̄ܢܳܐ ܕ݂ܟܽ݁ܠܗܽܘܢ ܒ݂ܢܰܝܢܳܫܳܐ ܐܰܟ݁ܘܳܬ݁ܝ ܢܶܗܘܽܘܢ ܒ݂ܕܰ݁ܟ݁ܝܽܘܬܳ݁ܐ ܐܶܠܳܐ ܟ݂ܽܠܢܳܫ ܡܰܘܗܰܒ݁ܬ݂ܳܐ ܝܺܗܺܝܒܳ݁ܐ ܠܶܗ ܡܶܢ ܐܰܠܳܗܳܐ ܐܺܝܬ݁ ܕ݂ܗܳܟܰ݁ܢܳܐ ܘܺܐܝܬ݁ ܕ݂ܗܳܟܰ݁ܢܳܐ:</VERS>
      <VERS vnumber="8">ܐܳܡܰܪ ܐ̄ܢܳܐ ܕ݂ܶܝܢ ܠܰܐܝܠܶܝܢ ܕ݂ܠܰܝܬ݂ ܠܗܽܘܢ ܢܶܫܶܐ ܘܠܰܐܪܡܠܳܬܳ݁ܐ ܕ݂ܦܰ݁ܩܳܚ ܠܗܽܘܢ ܐܶܢ ܢܩܰܘܽܘܢ ܐܰܟ݁ܘܳܬ݁ܝ:</VERS>
      <VERS vnumber="9">ܐܶܢ ܠܳܐ ܕ݂ܶܝܢ ܡܣܰܝܒ݂ܪܺܝܢ ܢܶܙܕ݂ܰܘܓܽ݁ܘܢ ܦ݂ܰܩܳܚ ܓ݂ܶܝܪ ܠܡܶܣܰܒ݁ ܐܰܢ̄ܬ݂ܬܳ݁ܐ ܛܳܒ݁ ܡܶܢ ܕ݂ܰܠܡܺܐܩܰܕ݁ ܒ݂ܪܶܓ݂ܬܳ݁ܐ:</VERS>
      <VERS vnumber="10">ܠܰܐܝܠܶܝܢ ܕ݂ܶܝܢ ܕ݂ܺܐܝܬ݁ ܠܗܽܘܢ ܢܶܫܶܐ ܡܦܰ݁ܩܶܕ݁ ܐ̄ܢܳܐ ܠܳܐ ܐܶܢܳܐ ܐܶܠܳܐ ܡܳܪܝ ܕ݂ܰܐܢ̄ܬ݂ܬܳ݁ܐ ܡܶܢ ܒ݂ܰܥܠܳܗ ܠܳܐ ܬ݂ܶܦ݁ܪܽܘܫ:</VERS>
      <VERS vnumber="11">ܘܶܐܢ ܬ݂ܶܦ݁ܪܽܘܫ ܬ݂ܩܰܘܶܐ ܕ݂ܠܳܐ ܓ݂ܰܒ݁ܪܳܐ ܐܰܘ ܠܒܰ݁ܥܠܳܗ ܬ݂ܶܬ݁ܪܰܥܶܐ ܘܓܰ݁ܒ݁ܪܳܐ ܠܰܐܢ̄ܬ݂ܬܶ݁ܗ ܠܳܐ ܢܶܫܒ݂ܽܘܩ:</VERS>
      <VERS vnumber="12">ܠܫܰܪܟ݂ܳܐ ܕ݂ܶܝܢ ܐܳܡܰܪ ܐ̄ܢܳܐ ܐܶܢܳܐ ܠܳܐ ܡܳܪܝ ܐܶܢ ܐܺܝܬ݁ ܐܰܚܳܐ ܕ݂ܺܐܝܬ݁ ܠܶܗ ܐܰܢ̄ܬ݂ܬܳ݁ܐ ܕ݂ܠܳܐ ܡܗܰܝܡܢܳܐ ܘܗܺܝ ܨܳܒ݁ܝܳܐ ܕ݂ܬܶ݁ܥܡܰܪ ܥܰܡܶܗ ܠܳܐ ܢܶܫܒ݂ܩܺܝܗ:</VERS>
      <VERS vnumber="13">ܘܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܒ݂ܰܥܠܳܐ ܕ݂ܠܳܐ ܡܗܰܝܡܶܢ ܘܗܽܘ ܨܳܒܶ݁ܐ ܕ݂ܢܶܥܡܰܪ ܥܰܡܳܗ ܠܳܐ ܬ݂ܶܫܒ݂ܽܘܩ ܒ݂ܰܥܠܳܗ:</VERS>
      <VERS vnumber="14">ܡܩܰܕ݂ܰܫ ܗܽ̄ܘ ܓ݂ܶܝܪ ܓ݂ܰܒ݁ܪܳܐ ܐܰܝܢܳܐ ܕ݂ܠܳܐ ܡܗܰܝܡܶܢ ܒ݂ܰܐܢ̄ܬ݂ܬܳ݁ܐ ܕ݂ܰܡܗܰܝܡܢܳܐ ܘܰܡܩܰܕ݂ܫܳܐ ܗ̄ܝ ܐܰܢ̄ܬ݂ܬܳ݁ܐ ܐܰܝܕܳ݁ܐ ܕ݂ܠܳܐ ܡܗܰܝܡܢܳܐ ܒ݂ܓܰ݁ܒ݁ܪܳܐ ܕ݂ܰܡܗܰܝܡܶܢ ܘܶܐܢ ܠܳܐ ܒ݂ܢܰܝܗܽܘܢ ܛܰܡܺܐܝܢ ܐܶܢܽܘܢ ܗܳܫܳܐ ܕ݂ܶܝܢ ܕ݂ܟܶ݁ܝܢ ܐܶܢܽܘܢ:</VERS>
      <VERS vnumber="15">ܐܶܢ ܕ݂ܶܝܢ ܗܰܘ ܕ݂ܠܳܐ ܡܗܰܝܡܶܢ ܦ݂ܳܪܶܫ ܢܶܦ݁ܪܽܘܫ ܠܳܐ ܡܫܰܥܒ݂ܰܕ݁ ܐܰܚܳܐ ܐܰܘ ܚܳܬܳ݁ܐ ܒ݂ܗܳܠܶܝܢ ܠܰܫܠܳܡܳܐ ܗܽܘ ܩܪܳܢ ܐܰܠܳܗܳܐ:</VERS>
      <VERS vnumber="16">ܡܳܢܳܐ ܓ݂ܶܝܪ ܝܳܕ݁ܥܳܐ ܐܰܢ̄ܬ݂ܝ ܐܰܢ̄ܬ݂ܬܳ݁ܐ ܐܶܢ ܠܒܰ݁ܥܠܶܟ݁ܝ ܬ݂ܰܚܶܝܢ ܐܰܘ ܐܰܢ̄ܬ݂ ܓ݂ܰܒ݁ܪܳܐ ܝܳܕܰ݁ܥ ܐܰܢ̄ܬ݂ ܐܶܢ ܠܰܐܢ̄ܬ݂ܬܳ݁ܟ݁ ܬ݂ܰܚܶܐ:</VERS>
      <VERS vnumber="17">ܐܶܠܳܐ ܐ̄ܢܳܫ ܐ̄ܢܳܫ ܐܰܝܟ݁ ܕ݂ܰܦ݁ܠܰܓ݁ ܠܶܗ ܡܳܪܝܳܐ ܘܐ̄ܢܳܫ ܐܰܝܟ݁ ܕ݂ܰܩܪܳܝܗ̄ܝ ܐܰܠܳܗܳܐ ܗܳܟܰ݁ܢܳܐ ܢܗܰܠܶܟ݁ ܘܳܐܦ݁ ܠܟܽ݁ܠܗܶܝܢ ܥܺܕܳ݁ܬܳ݁ܐ ܗܳܟܰ݁ܢܳܐ ܡܦܰ݁ܩܶܕ݁ ܐ̄ܢܳܐ: ܣ</VERS>
      <VERS vnumber="18">ܐܶܢ ܟ݂ܰܕ݁ ܓ݂ܙܺܝܪ ܐ̄ܢܳܫ ܐܶܬ݁ܩܪܺܝ ܠܳܐ ܢܶܗܦ݂ܽܘܟ݁ ܠܶܗ ܠܥܽܘܪܠܽܘܬܳ݁ܐ ܘܶܐܢ ܒ݂ܥܽܘܪܠܽܘܬܳ݁ܐ ܐܶܬ݁ܩܪܺܝ ܠܳܐ ܢܶܓ݁ܙܽܘܪ:</VERS>
      <VERS vnumber="19">ܓ݂ܙܽܘܪܬ݂ܳܐ ܓ݂ܶܝܪ ܠܳܐ ܗ̄ܘܳܬ݁ ܡܶܕ݂ܶܡ ܐܳܦ݁ ܠܳܐ ܥܽܘܪܠܽܘܬܳ݁ܐ ܐܶܠܳܐ ܢܛܽܘܪܳܬܳ݁ܐ ܕ݂ܦܽ݁ܘܩܕ݂ܳܢܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="20">ܟ݂ܽܠܢܳܫ ܒ݂ܩܶܪܝܳܢܳܐ ܕ݂ܶܐܬ݁ܩܪܺܝ ܒ݂ܶܗ ܢܩܰܘܶܐ:</VERS>
      <VERS vnumber="21">ܐܶܢ ܥܰܒ݁ܕ݂ܳܐ ܐܶܬ݁ܩܪܺܝܬ݂ ܠܳܐ ܢܶܬ݁ܒ݂ܛܶܠ ܠܳܟ݁ ܐܶܠܳܐ ܐܳܦܶ݁ܢ ܡܶܫܟ݂ܰܚ ܐܰܢ̄ܬ݂ ܠܡܶܬ݁ܚܰܪܳܪܽܘ ܓ݂ܒܺ݁ܝ ܠܳܟ݁ ܕ݂ܬܶ݁ܦ݁ܠܽܘܚ:</VERS>
      <VERS vnumber="22">ܐܰܝܢܳܐ ܓ݂ܶܝܪ ܕ݂ܥܰܒ݁ܕ݂ܳܐ ܐܶܬ݁ܩܪܺܝ ܒ݂ܡܳܪܰܢ ܡܚܰܪܪܳܐ ܗܽܘ ܕ݂ܰܐܠܳܗܳܐ ܗܳܟܰ݁ܢܳܐ ܐܳܦ݁ ܐܰܝܢܳܐ ܕ݂ܒܰ݁ܪ ܚܺܐܪܶܐ ܐܶܬ݁ܩܪܺܝ ܥܰܒ݁ܕ݂ܳܐ ܗܽܘ ܕ݂ܰܡܫܺܝܚܳܐ:</VERS>
      <VERS vnumber="23">ܒ݂ܰܕ݁ܡܰܝܳܐ ܐܶܙܕ݂ܒܶ݁ܢܬ݂ܽܘܢ ܠܳܐ ܬ݂ܶܗܘܽܘܢ ܥܰܒ݁ܕ݂ܶܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="24">ܟ݂ܽܠܢܳܫ ܒ݂ܡܶܕ݂ܶܡ ܕ݂ܶܐܬ݁ܩܪܺܝ ܐܰܚܰܝ ܒ݂ܶܗ ܢܩܰܘܶܐ ܠܘܳܬ݁ ܐܰܠܳܗܳܐ: ܣ</VERS>
      <VERS vnumber="25">ܥܰܠ ܒ݂ܬܽ݁ܘܠܽܘܬܳ݁ܐ ܕ݂ܶܝܢ ܦ݂ܽܘܩܕ݂ܳܢܳܐ ܡܶܢ ܐܰܠܳܗܳܐ ܠܳܐ ܐܰܚܺܝܕ݁ ܐ̄ܢܳܐ ܡܶܠܟ݂ܳܐ ܕ݂ܶܝܢ ܝܳܗܶܒ݁ ܐ̄ܢܳܐ ܐܰܝܟ݁ ܓ݂ܰܒ݁ܪܳܐ ܕ݂ܶܐܬ݁ܚܰܢܢܶܬ݁ ܡܶܢ ܐܰܠܳܗܳܐ ܕ݂ܶܐܗܘܶܐ ܡܗܰܝܡܰܢ:</VERS>
      <VERS vnumber="26">ܘܣܳܒܰ݁ܪ ܐ̄ܢܳܐ ܕ݂ܗܳܕܶ݁ܐ ܫܰܦ݂ܺܝܪܳܐ ܡܶܛܽܠ ܐܰܢܰܢܩܺܐ ܕ݂ܙܰܒ݁ܢܳܐ ܕ݂ܦܰ݁ܩܳܚ ܠܶܗ ܠܒܰ݁ܪܢܳܫܳܐ ܕ݂ܗܳܟܰ݁ܢܳܐ ܢܶܗܘܶܐ:</VERS>
      <VERS vnumber="27">ܐܰܣܺܝܪ ܐܰܢ̄ܬ݂ ܒ݂ܰܐܢ̄ܬ݂ܬܳ݁ܐ ܠܳܐ ܬ݂ܶܒ݁ܥܶܐ ܫܪܳܝܳܐ ܫܪܶܐ ܐܰܢ̄ܬ݂ ܡܶܢ ܐܰܢ̄ܬ݂ܬܳ݁ܐ ܠܳܐ ܬ݂ܶܒ݁ܥܶܐ ܐܰܢ̄ܬ݂ܬܳ݁ܐ:</VERS>
      <VERS vnumber="28">ܘܶܐܢ ܬ݂ܶܣܰܒ݁ ܐܰܢ̄ܬ݂ܬܳ݁ܐ ܠܳܐ ܚܳܛܶܐ ܐܰܢ̄ܬ݂ ܘܶܐܢ ܒ݂ܬܽ݁ܘܠܬ݂ܳܐ ܬ݂ܶܗܘܶܐ ܠܓܰ݁ܒ݁ܪܳܐ ܠܳܐ ܚܳܛܝܳܐ ܐܽܘܠܨܳܢܳܐ ܕ݂ܶܝܢ ܒ݂ܰܦ݁ܓܰ݁ܪ ܗܳܘܶܐ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܐܶܢܳܐ ܕ݂ܶܝܢ ܥܠܰܝܟ݂ܽܘܢ ܚܳܐܶܣ ܐ̄ܢܳܐ:</VERS>
      <VERS vnumber="29">ܘܗܳܕܶ݁ܐ ܐܳܡܰܪ ܐ̄ܢܳܐ ܐܰܚܰܝ ܕ݂ܙܰܒ݁ܢܳܐ ܡܶܟ݂ܺܝܠ ܐܶܙܕ݂ܰܠܗܰܙ ܠܶܗ ܕ݂ܰܐܝܠܶܝܢ ܕ݂ܺܐܝܬ݁ ܠܗܽܘܢ ܢܶܫܶܐ ܢܶܗܘܽܘܢ ܐܰܝܟ݁ ܕ݂ܠܰܝܬ݂ ܠܗܽܘܢ:</VERS>
      <VERS vnumber="30">ܘܰܐܝܠܶܝܢ ܕ݂ܒܳ݁ܟܶ݁ܝܢ ܐܰܝܟ݁ ܠܳܐ ܒ݂ܳܟܶ݁ܝܢ ܘܰܐܝܠܶܝܢ ܕ݂ܚܳܕܶ݁ܝܢ ܐܰܝܟ݁ ܠܳܐ ܚܳܕܶ݁ܝܢ ܘܰܐܝܠܶܝܢ ܕ݂ܙܳܒ݁ܢܺܝܢ ܐܰܝܟ݁ ܠܳܐ ܡܩܰܕ݂ܶܝܢ:</VERS>
      <VERS vnumber="31">ܘܰܐܝܠܶܝܢ ܕ݂ܡܶܬ݁ܚܰܫܚܺܝܢ ܒ݂ܥܳܠܡܳܐ ܗܳܢܳܐ ܠܳܐ ܠܒܰ݁ܪ ܡܶܢ ܙܶܕ݁ܩܳܐ ܕ݂ܰܚܫܰܚܬܳ݁ܐ ܥܳܒܰ݁ܪ ܠܶܗ ܓ݂ܶܝܪ ܐܶܣܟ݂ܺܡܶܗ ܕ݂ܥܳܠܡܳܐ ܗܳܢܳܐ:</VERS>
      <VERS vnumber="32">ܡܶܛܽܠ ܗܳܢܳܐ ܨܳܒܶ݁ܐ ܐ̄ܢܳܐ ܕ݂ܰܕ݁ܠܳܐ ܨܶܦ݁ܬܳ݁ܐ ܬ݂ܶܗܘܽܘܢ ܐܰܝܢܳܐ ܓ݂ܶܝܪ ܕ݂ܠܰܝܬ݂ ܠܶܗ ܐܰܢ̄ܬ݂ܬܳ݁ܐ ܪܳܢܶܐ ܒ݂ܰܕ݁ܡܳܪܶܗ ܕ݂ܰܐܝܟ݂ܰܢܳܐ ܢܶܫܦ݂ܰܪ ܠܡܳܪܶܗ:</VERS>
      <VERS vnumber="33">ܘܰܐܝܢܳܐ ܕ݂ܺܐܝܬ݁ ܠܶܗ ܐܰܢ̄ܬ݂ܬܳ݁ܐ ܝܳܨܶܦ݁ ܕ݂ܥܳܠܡܳܐ ܕ݂ܰܐܝܟ݂ܰܢܳܐ ܢܶܫܦ݂ܰܪ ܠܰܐܢ̄ܬ݂ܬܶ݁ܗ:</VERS>
      <VERS vnumber="34">ܦ݂ܽܘܪܫܳܢܳܐ ܕ݂ܶܝܢ ܐܺܝܬ݁ ܐܳܦ݁ ܒ݂ܰܝܢܳܬ݁ ܐܰܢ̄ܬ݂ܬܳ݁ܐ ܠܰܒ݁ܬܽ݁ܘܠܬ݂ܳܐ ܐܰܝܕܳ݁ܐ ܕ݂ܰܠܓܰ݁ܒ݁ܪܳܐ ܠܳܐ ܗܘܳܬ݁ ܪܳܢܝܳܐ ܒ݂ܡܳܪܳܗ ܕ݂ܬܶ݁ܗܘܶܐ ܩܰܕ݂ܺܝܫܳܐ ܒ݂ܦܰ݁ܓ݁ܪܳܗ ܘܰܒ݁ܪܽܘܚܳܗ ܘܰܐܝܕܳ݁ܐ ܕ݂ܺܐܝܬ݁ ܠܳܗ ܒ݂ܰܥܠܳܐ ܪܳܢܝܳܐ ܕ݂ܥܳܠܡܳܐ ܕ݂ܰܐܝܟ݂ܰܢܳܐ ܬ݂ܶܫܦ݂ܰܪ ܠܒܰ݁ܥܠܳܗ:</VERS>
      <VERS vnumber="35">ܗܳܕܶ݁ܐ ܕ݂ܶܝܢ ܠܥܽܘܕ݁ܪܳܢܟܽ݁ܘܢ ܗܽ̄ܘ ܕ݂ܺܝܠܟܽ݁ܘܢ ܐܳܡܰܪ ܐ̄ܢܳܐ ܠܳܐ ܗ̄ܘܳܐ ܡܰܚܢܽܘܩܺܝܬܳ݁ܐ ܪܳܡܶܐ ܐ̄ܢܳܐ ܠܟܽ݁ܘܢ ܐܶܠܳܐ ܕ݂ܬܶ݁ܗܘܽܘܢ ܐܰܡܺܝܢܺܝܢ ܠܘܳܬ݁ ܡܳܪܟܽ݁ܘܢ ܒ݂ܶܐܣܟ݂ܺܡܳܐ ܫܰܦ݂ܺܝܪܳܐ ܟ݂ܰܕ݁ ܠܳܐ ܪܳܢܶܝܢ ܐܢ̄ܬ݂ܽܘܢ ܒ݂ܥܳܠܡܳܐ:</VERS>
      <VERS vnumber="36">ܐܶܢ ܐ̄ܢܳܫ ܕ݂ܶܝܢ ܣܳܒܰ݁ܪ ܕ݂ܡܶܬ݁ܒ݂ܰܙܰܚ ܒ݂ܰܒ݁ܬܽ݁ܘܠܬ݂ܶܗ ܕ݂ܰܥܒܰ݁ܪ ܙܰܒ݁ܢܳܗ ܘܠܳܐ ܝܰܗܒ݂ܳܗ ܠܓܰ݁ܒ݁ܪܳܐ ܘܘܳܠܝܳܐ ܕ݂ܢܶܬ݂ܠܺܝܗ ܐܰܝܟ݁ ܕ݂ܨܳܒܶ݁ܐ ܢܶܥܒ݂ܶܕ݁ ܠܳܐ ܚܳܛܶܐ ܬ݂ܶܙܕ݂ܰܘܰܓ݁:</VERS>
      <VERS vnumber="37">ܐܰܝܢܳܐ ܕ݂ܶܝܢ ܕ݂ܫܰܪܺܝܪܳܐܝܺܬ݁ ܦ݂ܣܰܩ ܒ݂ܪܶܥܝܳܢܶܗ ܘܠܳܐ ܐܳܠܨܳܐ ܠܶܗ ܨܒܽ݁ܘܬܳ݁ܐ ܘܫܰܠܺܝܛ ܥܰܠ ܨܶܒ݁ܝܳܢܶܗ ܘܗܳܟܰ݁ܢܳܐ ܕ݂ܳܢ ܒ݂ܠܶܒ݂ܶܗ ܕ݂ܢܶܛܰܪ ܒ݂ܬܽ݁ܘܠܬ݂ܶܗ ܫܰܦ݂ܺܝܪ ܥܳܒܶ݁ܕ݁:</VERS>
      <VERS vnumber="38">ܘܰܐܝܢܳܐ ܗܳܟܺ݁ܝܠ ܕ݂ܝܳܗܶܒ݁ ܒ݂ܬܽ݁ܘܠܬ݂ܶܗ ܫܰܦ݂ܺܝܪ ܥܳܒܶ݁ܕ݁ ܘܰܐܝܢܳܐ ܕ݂ܠܳܐ ܝܳܗܶܒ݁ ܒ݂ܬܽ݁ܘܠܬ݂ܶܗ ܝܰܬ݂ܺܝܪܳܐܝܺܬ݁ ܫܰܦ݂ܺܝܪ ܥܳܒܶ݁ܕ݁: ܣ</VERS>
      <VERS vnumber="39">ܐܰܢ̄ܬ݂ܬܳ݁ܐ ܟ݂ܡܳܐ ܕ݂ܚܰܝ ܒ݂ܰܥܠܳܗ ܐܰܣܺܝܪܳܐ ܗ̄ܝ ܒ݂ܢܳܡܽܘܣܳܐ ܐܶܢ ܕ݂ܶܝܢ ܢܶܕ݁ܡܰܟ݁ ܒ݂ܰܥܠܳܗ ܡܚܰܪܪܳܐ ܗ̄ܝ ܕ݂ܬܶ݁ܗܘܶܐ ܠܡܰܢ ܕ݂ܨܳܒ݁ܝܳܐ ܒ݂ܰܠܚܽܘܕ݁ ܒ݂ܡܳܪܰܢ:</VERS>
      <VERS vnumber="40">ܛܽܘܒܶ݁ܝܗ ܕ݂ܶܝܢ ܐܶܢ ܗܳܟܰ݁ܢܳܐ ܬ݂ܩܰܘܶܐ ܐܰܝܟ݁ ܪܶܥܝܳܢܝ ܕ݂ܺܝܠܝ ܣܳܒܰ݁ܪ ܐ̄ܢܳܐ ܕ݂ܶܝܢ ܐܳܦ݁ ܐܶܢܳܐ ܕ݂ܪܽܘܚܳܐ ܕ݂ܰܐܠܳܗܳܐ ܐܺܝܬ݁ ܒ݂ܺܝ ܣ݂ ܣ݂:</VERS>
    </CHAPTER>
    <CHAPTER cnumber="8">
      <VERS vnumber="1">ܥܰܠ ܕ݂ܶܒ݁ܚܶܐ ܕ݂ܶܝܢ ܕ݂ܰܦ݁ܬܰ݁ܟ݁ܪܶܐ ܝܳܕ݁ܥܺܝܢܰܢ ܕ݂ܰܒ݁ܟܽ݁ܠܰܢ ܐܺܝܬ݁ ܝܺܕܰ݁ܥܬܳ݁ܐ ܘܺܝܕܰ݁ܥܬܳ݁ܐ ܡܰܚܬ݂ܪܳܐ ܚܽܘܒ݂ܳܐ ܕ݂ܶܝܢ ܒ݂ܳܢܶܐ:</VERS>
      <VERS vnumber="2">ܐܶܢ ܐ̄ܢܳܫ ܕ݂ܶܝܢ ܣܳܒܰ݁ܪ ܕ݂ܝܳܕܰ݁ܥ ܡܶܕ݂ܶܡ ܠܳܐ ܥܕܰ݁ܟ݂ܺܝܠ ܡܶܕ݂ܶܡ ܝܺܕܰ݁ܥ ܐܰܝܟ݁ ܡܳܐ ܕ݂ܘܳܠܶܐ ܠܶܗ ܠܡܶܕ݂ܰܥ:</VERS>
      <VERS vnumber="3">ܐܶܢ ܐ̄ܢܳܫ ܕ݂ܶܝܢ ܡܰܚܶܒ݁ ܠܰܐܠܳܗܳܐ ܗܳܢܳܐ ܐܶܬܺ݁ܝܕܰ݁ܥ ܡܶܢܶܗ: ܣ</VERS>
      <VERS vnumber="4">ܥܰܠ ܡܶܐܟܽ݁ܘܠܬ݂ܳܐ ܗܳܟܺ݁ܝܠ ܕ݂ܕܶ݁ܒ݁ܚܶܐ ܕ݂ܰܦ݁ܬܰ݁ܟ݁ܪܶܐ ܝܳܕ݁ܥܺܝܢܰܢ ܕ݂ܠܳܐ ܗ̄ܘܳܐ ܡܶܕ݂ܶܡ ܗܽ̄ܘ ܦ݂ܬܰ݁ܟ݁ܪܳܐ ܒ݂ܥܳܠܡܳܐ ܘܰܕ݁ܠܰܝܬ݂ ܐܰܠܳܗ ܐ̄ܚܪܺܝܢ ܐܶܠܳܐ ܐܶܢ ܚܰܕ݁:</VERS>
      <VERS vnumber="5">ܐܳܦܶ݁ܢ ܓ݂ܶܝܪ ܐܺܝܬ݁ ܕ݂ܡܶܬ݁ܩܪܶܝܢ ܐܰܠܳܗܶܐ ܐܰܘ ܒ݂ܰܫܡܰܝܳܐ ܐܰܘ ܒ݂ܰܐܪܥܳܐ ܐܰܝܟ݂ܰܢܳܐ ܕ݂ܺܐܝܬ݁ ܐܰܠܳܗܶܐ ܣܰܓ݂ܺܝܶܐܐ ܘܡܳܪܰܘܳܬܳ݁ܐ ܣܰܓ݂ܺܝܶܐܐ:</VERS>
      <VERS vnumber="6">ܐܶܠܳܐ ܠܰܢ ܕ݂ܺܝܠܰܢ ܚܰܕ݁ ܗܽ̄ܘ ܐܰܠܳܗܳܐ ܐܰܒܳ݁ܐ ܕ݂ܟܽ݁ܠ ܡܶܢܶܗ ܘܰܚܢܰܢ ܒ݂ܶܗ ܘܚܰܕ݁ ܡܳܪܝܳܐ ܝܶܫܽܘܥ ܡܫܺܝܚܳܐ ܕ݂ܟܽ݁ܠ ܒ݂ܺܐܝܕܶ݁ܗ ܘܳܐܦ݁ ܚܢܰܢ ܒ݂ܺܐܝܕܶ݁ܗ:</VERS>
      <VERS vnumber="7">ܐܶܠܳܐ ܠܳܐ ܗ̄ܘܳܐ ܒ݂ܟܽ݁ܠܢܳܫ ܝܺܕܰ݁ܥܬܳ݁ܐ ܐܺܝܬ݁ ܓ݂ܶܝܪ ܐ̄ܢܳܫܳܐ ܕ݂ܰܒ݁ܬܺ݁ܐܪܬ݂ܗܽܘܢ ܥܕܰ݁ܡܳܐ ܠܗܳܫܳܐ ܕ݂ܥܰܠ ܦ݂ܬܰ݁ܟ݁ܪܶܐ ܐܰܝܟ݁ ܕ݂ܰܕ݁ܒܺ݁ܝܚܳܐ ܐܳܟ݁ܠܺܝܢ ܘܡܶܛܽܠ ܕ݂ܰܟ݁ܪܺܝܗܳܐ ܬ݂ܺܐܪܬ݂ܗܽܘܢ ܡܶܬ݂ܛܰܘܫܳܐ:</VERS>
      <VERS vnumber="8">ܡܶܐܟܽ݁ܘܠܬ݂ܳܐ ܕ݂ܶܝܢ ܠܳܐ ܡܩܰܪܒܳ݁ܐ ܠܰܢ ܠܰܐܠܳܗܳܐ ܠܳܐ ܓ݂ܶܝܪ ܐܶܢ ܐܳܟ݁ܠܺܝܢܰܢ ܡܶܬ݁ܝܰܬ݂ܪܺܝܢܰܢ ܘܠܳܐ ܐܶܢ ܠܳܐ ܢܶܐܟܽ݁ܘܠ ܡܶܬ݁ܒ݂ܰܨܪܺܝܢܰܢ:</VERS>
      <VERS vnumber="9">ܚܙܰܘ ܕ݂ܶܝܢ ܕ݂ܰܠܡܳܐ ܫܽܘܠܛܳܢܟܽ݁ܘܢ ܗܳܢܳܐ ܢܶܗܘܶܐ ܬ݂ܽܘܩܰܠܬ݂ܳܐ ܠܰܟ݁ܪܺܝܗܶܐ:</VERS>
      <VERS vnumber="10">ܐܶܢ ܐ̄ܢܳܫ ܓ݂ܶܝܪ ܢܶܚܙܶܝܟ݁ ܠܳܟ݁ ܕ݂ܺܐܝܬ݁ ܒ݂ܳܟ݁ ܝܺܕܰ݁ܥܬܳ݁ܐ ܕ݂ܰܣܡܺܝܟ݁ ܐܰܢ̄ܬ݂ ܒ݂ܶܝܬ݁ ܦ݂ܬܰ݁ܟ݁ܪܶܐ ܠܳܐ ܗܳܐ ܬ݂ܺܐܪܬ݂ܶܗ ܡܶܛܽܠ ܕ݂ܰܟ݁ܪܺܝܗ ܗܽ̄ܘ ܡܶܫܬ݂ܰܪܪܳܐ ܠܡܶܐܟܰ݁ܠ ܕ݂ܰܕ݁ܒܺ݁ܝܚܳܐ:</VERS>
      <VERS vnumber="11">ܘܳܐܒܶ݁ܕ݁ ܠܶܗ ܒ݂ܺܝܕܰ݁ܥܬܳ݁ܟ݁ ܕ݂ܺܝܠܳܟ݁ ܗܰܘ ܐܰܝܢܳܐ ܕ݂ܰܡܪܰܥ ܕ݂ܡܶܛܽܠܳܬܶ݁ܗ ܡܺܝܬ݁ ܡܫܺܝܚܳܐ:</VERS>
      <VERS vnumber="12">ܘܶܐܢ ܗܳܟܰ݁ܢܳܐ ܡܰܣܟ݂ܠܺܝܢ ܐܢ̄ܬ݂ܽܘܢ ܒ݂ܰܐܚܰܝܟ݂ܽܘܢ ܘܰܡܩܰܦ݂ܚܺܝܢ ܐܢ̄ܬ݂ܽܘܢ ܬ݂ܺܐܪܳܬ݁ܗܽܘܢ ܡܰܪܥܳܬܳ݁ܐ ܒ݂ܰܡܫܺܝܚܳܐ ܗܽܘ ܡܰܣܟ݂ܠܺܝܢ ܐܢ̄ܬ݂ܽܘܢ:</VERS>
      <VERS vnumber="13">ܡܶܛܽܠ ܗܳܢܳܐ ܐܶܢ ܡܶܐܟܽ݁ܘܠܬ݂ܳܐ ܡܰܟ݁ܫܠܳܐ ܠܳܐܚܝ ܠܥܳܠܰܡ ܒ݂ܶܣܪܳܐ ܠܳܐ ܐܶܟܽ݁ܘܠ ܕ݂ܠܳܐ ܐܰܟ݁ܫܶܠ ܠܳܐܚܝ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܠܡܳܐ ܠܳܐ ܗ̄ܘܺܝܬ݁ ܒ݂ܰܪ ܚܺܐܪܶܐ ܐܰܘ ܠܳܐ ܗ̄ܘܺܝܬ݁ ܫܠܺܝܚܳܐ ܐܰܘ ܠܝܶܫܽܘܥ ܡܫܺܝܚܳܐ ܡܳܪܰܢ ܠܳܐ ܚܙܺܝܬ݁ ܐܰܘ ܠܳܐ ܗ̄ܘܰܝܬ݂ܽܘܢ ܥܒܳ݁ܕ݁ܝ ܒ݂ܡܳܪܝ:</VERS>
      <VERS vnumber="2">ܘܶܐܢ ܠܰܐ̄ܚܪܳܢܶܐ ܠܳܐ ܗ̄ܘܺܝܬ݁ ܫܠܺܝܚܳܐ ܐܶܠܳܐ ܠܟܽ݁ܘܢ ܐܺܝܬܰ݁ܝ ܘܚܳܬ݁ܡܳܐ ܕ݂ܰܫܠܺܝܚܽܘܬ݁ܝ ܐܰܢ̄ܬ݂ܽܘܢ ܐܶܢܽܘܢ:</VERS>
      <VERS vnumber="3">ܘܡܰܦ݂ܰܩ ܒ݂ܪܽܘܚܝ ܠܰܐܝܠܶܝܢ ܕ݂ܕܳ݁ܝܢܺܝܢ ܠܺܝ ܗܳܢܰܘ:</VERS>
      <VERS vnumber="4">ܠܡܳܐ ܠܳܐ ܫܰܠܺܝܛ ܠܰܢ ܠܡܶܐܟܰ݁ܠ ܘܰܠܡܶܫܬ݂ܳܐ:</VERS>
      <VERS vnumber="5">ܘܰܠܡܳܐ ܠܳܐ ܫܰܠܺܝܛ ܠܰܢ ܚܳܬܳ݁ܐ ܐܰܢ̄ܬ݂ܬܳ݁ܐ ܠܡܰܟ݁ܪܳܟܽ݁ܘ ܥܰܡܰܢ ܐܰܝܟ݁ ܫܰܪܟ݂ܳܐ ܕ݂ܰܫܠܺܝܚܶܐ ܘܰܐܝܟ݁ ܐܰܚܰܘܗ̄ܝ ܕ݂ܡܳܪܰܢ ܘܰܐܝܟ݁ ܟ݂ܺܐܦܳ݁ܐ:</VERS>
      <VERS vnumber="6">ܐܰܘ ܐܶܢܳܐ ܒ݂ܰܠܚܽܘܕ݁ ܘܒܰ݁ܪܢܰܒܰ݁ܐ ܠܰܝܬ݂ ܠܰܢ ܫܽܘܠܛܳܢܳܐ ܕ݂ܠܳܐ ܢܶܦ݁ܠܽܘܚ:</VERS>
      <VERS vnumber="7">ܡܰܢܽܘ ܕ݂ܡܰܦ݁ܠܰܚ ܒ݂ܦܳ݁ܠܚܽܘܬܳ݁ܐ ܒ݂ܢܰܦ݁ܩܳܬܳ݁ܐ ܕ݂ܢܰܦ݁ܫܶܗ ܐܰܘ ܡܰܢܽܘ ܕ݂ܢܳܨܶܒ݁ ܟ݂ܰܪܡܳܐ ܘܡܶܢ ܦ݂ܺܐܪܰܘܗ̄ܝ ܠܳܐ ܐܳܟܶ݁ܠ ܐܰܘ ܡܰܢܽܘ ܕ݂ܪܳܥܶܐ ܥܢܳܐ ܘܡܶܢ ܚܰܠܒܳ݁ܐ ܕ݂ܡܰܪܥܺܝܬܶ݁ܗ ܠܳܐ ܐܳܟܶ݁ܠ:</VERS>
      <VERS vnumber="8">ܕ݂ܰܠܡܳܐ ܐܰܝܟ݁ ܒ݂ܰܪܢܳܫܳܐ ܗܳܠܶܝܢ ܐܳܡܰܪ ܐ̄ܢܳܐ ܗܳܐ ܐܳܦ݁ ܢܳܡܽܘܣܳܐ ܗܳܠܶܝܢ ܐܶܡܰܪ:</VERS>
      <VERS vnumber="9">ܟ݂ܬܺ݁ܝܒ݁ ܓ݂ܶܝܪ ܒ݂ܶܗ ܒ݂ܢܳܡܽܘܣܳܐ ܕ݂ܡܽܘܫܶܐ ܕ݂ܠܳܐ ܬ݂ܶܒ݁ܠܽܘܡ ܬ݂ܰܘܪܳܐ ܕ݂ܡܰܕ݁ܪܶܟ݁ ܠܡܳܐ ܥܰܠ ܬ݂ܰܘܪܶܐ ܒ݂ܛܺܝܠ ܠܶܗ ܠܰܐܠܳܗܳܐ:</VERS>
      <VERS vnumber="10">ܐܶܠܳܐ ܝܺܕܺ݁ܝܥܳܐ ܕ݂ܡܶܛܽܠܳܬܰ݁ܢ ܗܽ̄ܘ ܐܶܡܰܪ ܘܡܶܛܽܠܳܬܰ݁ܢ ܓ݂ܶܝܪ ܐܶܬ݁ܟ݂ܰܬ݁ܒ݂ܰܬ݁ ܡܶܛܽܠ ܕ݂ܥܰܠ ܣܰܒ݁ܪܳܐ ܗܽܘ ܘܳܠܶܐ ܠܶܗ ܠܟܳ݁ܪܽܘܒܳ݁ܐ ܕ݂ܢܶܟ݁ܪܽܘܒ݁ ܘܰܐܝܢܳܐ ܕ݂ܡܰܕ݁ܪܶܟ݁ ܥܰܠ ܣܰܒ݁ܪܳܐ ܕ݂ܰܥܠܰܠܬܳ݁ܐ:</VERS>
      <VERS vnumber="11">ܐܶܢ ܚܢܰܢ ܕ݂ܪܽܘܚܳܐ ܙܪܰܥܢ ܒ݂ܟܽ݁ܘܢ ܪܰܒ݂ܳܐ ܗ̄ܝ ܐܶܢ ܚܢܰܢ ܡܶܢܟܽ݁ܘܢ ܕ݂ܦܰ݁ܓ݁ܪܳܐ ܢܶܚܨܽܘܕ݁:</VERS>
      <VERS vnumber="12">ܘܶܐܢ ܠܰܐ̄ܚܪܳܢܶܐ ܐܺܝܬ݁ ܠܗܽܘܢ ܫܽܘܠܛܳܢܳܐ ܥܠܰܝܟ݂ܽܘܢ ܠܳܐ ܠܰܢ ܘܳܠܶܐ ܝܰܬ݂ܺܝܪܳܐܝܺܬ݁ ܐܶܠܳܐ ܠܳܐ ܐܶܬ݁ܚܰܫܰܚܢ ܒ݂ܫܽܘܠܛܳܢܳܐ ܗܳܢܳܐ ܐܶܠܳܐ ܟ݂ܽܠܡܶܕ݂ܶܡ ܡܣܰܝܒ݂ܪܺܝܢܰܢ ܕ݂ܰܒ݁ܡܶܕ݂ܶܡ ܠܳܐ ܢܬܰ݁ܟ݂ܶܣ ܣܒܰ݁ܪܬܶ݁ܗ ܕ݂ܰܡܫܺܝܚܳܐ: ܣ</VERS>
      <VERS vnumber="13">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܒܶ݁ܝܬ݁ ܩܽܘܕ݁ܫܳܐ ܦ݂ܳܠܚܺܝܢ ܡܶܢ ܒ݂ܶܝܬ݁-ܩܽܘܕ݁ܫܳܐ ܡܶܣܬ݂ܰܝܒ݂ܪܺܝܢ ܘܰܐܝܠܶܝܢ ܕ݂ܰܠܡܰܕ݁ܒ݂ܚܳܐ ܦ݂ܳܠܚܺܝܢ ܥܰܡ ܡܰܕ݁ܒ݂ܚܳܐ ܦ݂ܳܠܓ݂ܺܝܢ:</VERS>
      <VERS vnumber="14">ܗܳܟܰ݁ܢܳܐ ܐܳܦ݁ ܡܳܪܰܢ ܦ݂ܰܩܶܕ݁ ܕ݂ܰܐܝܠܶܝܢ ܕ݂ܰܣܒܰ݁ܪܬܶ݁ܗ ܡܰܟ݁ܪܙܺܝܢ ܡܶܢ ܣܒܰ݁ܪܬܶ݁ܗ ܢܺܚܽܘܢ:</VERS>
      <VERS vnumber="15">ܐܶܢܳܐ ܕ݂ܶܝܢ ܠܳܐ ܐܶܬ݁ܚܰܫܚܶܬ݁ ܒ݂ܰܚܕܳ݁ܐ ܡܶܢ ܗܳܠܶܝܢ ܘܠܰܘ ܡܶܛܽܠ ܗܳܕܶ݁ܐ ܟ݂ܶܬ݁ܒ݂ܶܬ݁ ܕ݂ܗܳܟܰ݁ܢܳܐ ܢܶܗܘܶܐ ܠܺܝ ܦ݂ܰܩܳܚ ܠܺܝ ܓ݂ܶܝܪ ܕ݂ܰܡܡܳܬ݁ ܐܶܡܽܘܬ݁ ܘܠܳܐ ܕ݂ܐ̄ܢܳܫ ܫܽܘܒ݁ܗܳܪܝ ܢܣܰܪܶܩ:</VERS>
      <VERS vnumber="16">ܐܳܦ݁ ܕ݂ܰܡܣܰܒ݂ܰܪ ܐ̄ܢܳܐ ܓ݂ܶܝܪ ܠܰܝܬ݂ ܠܺܝ ܫܽܘܒ݁ܗܳܪܳܐ ܩܛܺܝܪܳܐ ܓ݂ܶܝܪ ܣܺܝܡ ܥܠܰܝ ܘܳܝ ܠܺܝ ܕ݂ܶܝܢ ܐܶܠܳܐ ܐܶܣܰܒ݂ܰܪ:</VERS>
      <VERS vnumber="17">ܐܶܢ ܓ݂ܶܝܪ ܒ݂ܨܶܒ݁ܝܳܢܝ ܗܳܕܶ݁ܐ ܣܳܥܰܪ ܐ̄ܢܳܐ ܐܰܓ݁ܪܳܐ ܐܺܝܬ݁ ܠܺܝ ܐܶܢ ܕ݂ܶܝܢ ܕ݂ܠܳܐ ܒ݂ܨܶܒ݁ܝܳܢܝ ܪܰܒ݂ܰܬ݁ ܒ݂ܰܝܬ݂ܽܘܬܳ݁ܐ ܗܽܘ ܡܗܰܝܡܰܢ ܐ̄ܢܳܐ:</VERS>
      <VERS vnumber="18">ܐܰܝܢܳܐ ܗܽܘ ܗܳܟܺ݁ܝܠ ܐܰܓ݁ܪܝ ܕ݂ܟܰ݁ܕ݁ ܡܣܰܒ݂ܰܪ ܐ̄ܢܳܐ ܕ݂ܠܳܐ ܢܦܰ݁ܩܬܳ݁ܐ ܐܶܥܒ݂ܕܺ݁ܝܗ ܠܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܠܳܐ ܐܶܬ݁ܚܰܫܰܚ ܒ݂ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܒ݂ܶܐܘܰܢܓ݂ܶܠܺܝܳܘܢ:</VERS>
      <VERS vnumber="19">ܟ݂ܰܕ݁ ܡܚܰܪܰܪ ܐ̄ܢܳܐ ܓ݂ܶܝܪ ܡܶܢ ܟ݂ܽܠܗܶܝܢ ܠܟܽ݁ܠܢܳܫ ܫܰܥܒ݂ܕܶ݁ܬ݁ ܢܰܦ݁ܫܝ ܕ݂ܰܠܣܰܓ݂ܺܝܶܐܐ ܐܺܬܰ݁ܪ:</VERS>
      <VERS vnumber="20">ܘܰܗܘܺܝܬ݁ ܥܰܡ ܝܺܗܽܘܕܳ݁ܝܶܐ ܐܰܝܟ݁ ܝܺܗܽܘܕܳ݁ܝܳܐ ܕ݂ܠܺܝܗܽܘܕܳ݁ܝܶܐ ܐܺܬܰ݁ܪ ܘܥܰܡ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܗܘܺܝܬ݁ ܐܰܝܟ݁ ܕ݂ܰܬ݁ܚܶܝܬ݁ ܢܳܡܽܘܣܳܐ ܕ݂ܠܰܐܝܠܶܝܢ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܐܺܬܰ݁ܪ:</VERS>
      <VERS vnumber="21">ܘܠܰܐܝܠܶܝܢ ܕ݂ܢܳܡܽܘܣܳܐ ܠܰܝܬ݂ ܠܗܽܘܢ ܗܘܺܝܬ݁ ܐܰܝܟ݁ ܕ݂ܠܳܐ ܢܳܡܽܘܣ ܟ݂ܰܕ݁ ܠܳܐ ܐܺܝܬܰ݁ܝ ܠܰܐܠܳܗܳܐ ܕ݂ܠܳܐ ܢܳܡܽܘܣ ܐܶܠܳܐ ܒ݂ܢܳܡܽܘܣܶܗ ܕ݂ܰܡܫܺܝܚܳܐ ܕ݂ܳܐܦ݁ ܠܗܳܢܽܘܢ ܕ݂ܰܕ݁ܠܳܐ ܢܳܡܽܘܣ ܐܶܢܽܘܢ ܐܺܬܰ݁ܪ:</VERS>
      <VERS vnumber="22">ܗܘܺܝܬ݁ ܥܰܡ ܟ݂ܪܺܝܗܶܐ ܐܰܝܟ݁ ܟ݂ܪܺܝܗܳܐ ܕ݂ܠܰܟ݁ܪܺܝܗܶܐ ܐܺܬܰ݁ܪ ܠܟܽ݁ܠܢܳܫ ܟ݂ܽܠ ܗܘܺܝܬ݁ ܕ݂ܰܠܟܽ݁ܠܢܳܫ ܐܰܚܶܐ:</VERS>
      <VERS vnumber="23">ܗܳܕܶ݁ܐ ܕ݂ܶܝܢ ܥܳܒܶ݁ܕ݁ ܐ̄ܢܳܐ ܡܶܛܽܠ ܕ݂ܶܐܗܘܶܐ ܫܰܘܬ݂ܳܦܳ݁ܐ ܠܰܣܒܰ݁ܪܬܳ݁ܐ: ܣ</VERS>
      <VERS vnumber="24">ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܐܝܠܶܝܢ ܕ݂ܒܶ݁ܐܣܛܰܕܺ݁ܝܳܘܢ ܪܳܗܛܺܝܢ ܟ݂ܽܠܗܽܘܢ ܗܽ̄ܘ ܪܳܗܛܺܝܢ ܐܶܠܳܐ ܚܰܕ݁ ܗܽ̄ܘ ܢܳܣܶܒ݁ ܠܳܗ ܙܳܟܽ݁ܘܬܳ݁ܐ ܗܳܟܰ݁ܢܳܐ ܗܰܪ̄ܛܘ ܐܰܝܟ݁ ܕ݂ܬܰ݁ܕ݁ܪܟܽ݁ܘܢ:</VERS>
      <VERS vnumber="25">ܟ݂ܽܠ ܐ̄ܢܳܫ ܕ݂ܶܝܢ ܕ݂ܰܐܓܽ݁ܘܢܳܐ ܥܳܒܶ݁ܕ݁ ܡܶܢ ܟ݂ܽܠ ܡܶܕ݂ܶܡ ܐܳܚܶܕ݁ ܪܶܥܝܳܢܶܗ ܘܗܳܠܶܝܢ ܪܳܗܛܺܝܢ ܕ݂ܢܶܣܒܽ݁ܘܢ ܟ݂ܠܺܝܠܳܐ ܕ݂ܡܶܬ݁ܚܰܒ݂ܰܠ ܚܢܰܢ ܕ݂ܶܝܢ ܕ݂ܠܳܐ ܡܶܬ݁ܚܰܒ݂ܰܠ:</VERS>
      <VERS vnumber="26">ܐܶܢܳܐ ܗܳܟܺ݁ܝܠ ܗܳܟܰ݁ܢܳܐ ܪܳܗܶܛ ܐ̄ܢܳܐ ܠܳܐ ܗ̄ܘܳܐ ܐܰܝܟ݁ ܕ݂ܥܰܠ ܡܶܕ݂ܶܡ ܕ݂ܠܳܐ ܝܺܕܺ݁ܝܥ ܘܗܳܟܰ݁ܢܳܐ ܡܶܬ݁ܟ݂ܰܬ݂ܰܫ ܐ̄ܢܳܐ ܠܳܐ ܐܰܝܟ݁ ܗܰܘ ܕ݂ܠܳܐܐܰܪ ܟ݂ܳܬܶ݁ܫ:</VERS>
      <VERS vnumber="27">ܐܶܠܳܐ ܦ݂ܰܓ݁ܪܝ ܗܽ̄ܘ ܟ݂ܳܒܶ݁ܫ ܐ̄ܢܳܐ ܘܰܡܫܰܥܒ݂ܶܕ݁ ܐ̄ܢܳܐ ܕ݂ܕܰ݁ܠܡܳܐ ܐ̄ܢܳܐ ܕ݂ܠܰܐ̄ܚܪܳܢܶܐ ܐܰܟ݁ܪܙܶܬ݁ ܐܶܢܳܐ ܩܢܽܘܡܝ ܐܶܣܬ݂ܠܶܐ ܠܺܝ ܣ݂ ܣ݂:</VERS>
    </CHAPTER>
    <CHAPTER cnumber="10">
      <VERS vnumber="1">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܰܐܒܳ݁ܗܰܝܢ ܟ݂ܽܠܗܽܘܢ ܬ݂ܚܶܝܬ݁ ܥܢܳܢܳܐ ܗܘܰܘ ܘܟܽ݁ܠܗܽܘܢ ܒ݂ܝܰܡܳܐ ܥܒܰ݁ܪܘ:</VERS>
      <VERS vnumber="2">ܘܟܽ݁ܠܗܽܘܢ ܒ݂ܝܰܕ݁ ܡܽܘܫܶܐ ܥܡܰܕ݁ܘ ܒ݂ܰܥܢܳܢܳܐ ܘܰܒ݁ܝܰܡܳܐ:</VERS>
      <VERS vnumber="3">ܘܟܽ݁ܠܗܽܘܢ ܚܕܳ݁ܐ ܡܶܐܟܽ݁ܘܠܬ݂ܳܐ ܕ݂ܪܽܘܚܳܐ ܐܶܟܰ݁ܠܘ:</VERS>
      <VERS vnumber="4">ܘܟܽ݁ܠܗܽܘܢ ܚܰܕ݁ ܡܰܫܬ݂ܝܳܐ ܕ݂ܪܽܘܚܳܐ ܐܶܫܬ݂ܺܝܘ ܫܳܬܶ݁ܝܢ ܗ̄ܘܰܘ ܓ݂ܶܝܪ ܡܶܢ ܟ݂ܺܐܦܳ݁ܐ ܕ݂ܪܽܘܚܳܐ ܕ݂ܳܐܬ݁ܝܳܐ ܗ̄ܘܳܬ݁ ܥܰܡܗܽܘܢ ܟ݂ܺܐܦܳ݁ܐ ܕ݂ܶܝܢ ܗܳܝ ܗܽܘ ܗܘܳܐ ܡܫܺܝܚܳܐ:</VERS>
      <VERS vnumber="5">ܐܶܠܳܐ ܠܳܐ ܗ̄ܘܳܐ ܒ݂ܣܽܘܓ݁ܐܗܽܘܢ ܐܶܨܛܒܺ݁ܝ ܐܰܠܳܗܳܐ ܢܦܰ݁ܠܘ ܓ݂ܶܝܪ ܒ݂ܡܰܕ݁ܒ݂ܪܳܐ:</VERS>
      <VERS vnumber="6">ܗܳܠܶܝܢ ܕ݂ܶܝܢ ܛܽܘܦ݁ܣܳܐ ܠܰܢ ܗܽ̄ܘ ܗܘܰܘ ܕ݂ܠܳܐ ܗܘܰܝܢ ܪܳܓ݂ܺܝܢ ܒ݂ܺܝܫܳܬܳ݁ܐ ܐܰܝܟ݂ܰܢܳܐ ܕ݂ܗܶܢܽܘܢ ܪܰܓ݁ܘ:</VERS>
      <VERS vnumber="7">ܘܳܐܦ݁ܠܳܐ ܢܶܗܘܶܐ ܦ݂ܳܠܚܰܝ ܦ݂ܬܰ݁ܟ݁ܪܶܐ ܐܰܝܟ݂ܰܢܳܐ ܕ݂ܳܐܦ݁ ܡܶܢܗܽܘܢ ܦ݂ܠܰܚܘ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܺܝܬܶ݁ܒ݁ ܥܰܡܳܐ ܠܡܶܐܟܰ݁ܠ ܘܰܠܡܶܫܬ݂ܳܐ ܘܩܳܡܘ ܠܡܶܫܬ݂ܥܳܝܽܘ:</VERS>
      <VERS vnumber="8">ܘܳܐܦ݁ܠܳܐ ܢܙܰܢܶܐ ܐܰܝܟ݂ܰܢܳܐ ܕ݂ܡܶܢܗܽܘܢ ܙܰܢܺܝܘ ܘܰܢܦܰ݁ܠܘ ܒ݂ܚܰܕ݁ ܝܰܘܡܳܐ ܥܶܣܪܺܝܢ ܘܰܬ݁ܠܳܬܳ݁ܐ ܐܰܠܦܺ݁ܝܢ:</VERS>
      <VERS vnumber="9">ܘܠܳܐ ܢܢܰܣܶܐ ܠܰܡܫܺܝܚܳܐ ܐܰܝܟ݂ܰܢܳܐ ܕ݂ܡܶܢܗܽܘܢ ܢܰܣܺܝܘ ܘܰܐܘܒ݂ܶܕ݁ܘ ܐܶܢܽܘܢ ܚܘܰܘܳܬܳ݁ܐ:</VERS>
      <VERS vnumber="10">ܘܳܐܦ݁ܠܳܐ ܬ݂ܶܪܛܢܽܘܢ ܐܰܝܟ݂ܰܢܳܐ ܕ݂ܡܶܢܗܽܘܢ ܪܛܶܢܘ ܘܶܐܒܰ݁ܕ݁ܘ ܒ݂ܺܐܝܕܰ݁ܝ ܡܚܰܒ݂ܠܳܢܳܐ:</VERS>
      <VERS vnumber="11">ܗܳܠܶܝܢ ܕ݂ܶܝܢ ܟ݂ܽܠܗܶܝܢ ܕ݂ܰܓ݁ܕܰ݁ܫ ܠܗܽܘܢ ܠܛܽܘܦ݁ܣܰܢ ܗܘܰܝ ܘܶܐܬ݁ܟ݂ܬܶ݁ܒ݁ ܡܶܛܽܠ ܡܰܪܕ݂ܽܘܬܳ݁ܐ ܕ݂ܺܝܠܰܢ ܕ݂ܚܰܪܬ݁ܗܽܘܢ ܕ݂ܥܳܠܡܶܐ ܥܠܰܝܢ ܡܰܛܝܰܬ݁: ܣ</VERS>
      <VERS vnumber="12">ܡܶܟ݂ܺܝܠ ܡܰܢ ܕ݂ܣܳܒܰ݁ܪ ܕ݂ܩܳܡ ܢܶܙܕ݂ܗܰܪ ܕ݂ܠܳܐ ܢܶܦ݂ܶܠ:</VERS>
      <VERS vnumber="13">ܢܶܣܝܽܘܢܳܐ ܠܳܐ ܡܰܛܺܝܟܽ݁ܘܢ ܐܶܠܳܐ ܕ݂ܰܒ݁ܢܰܝܢܳܫܳܐ ܡܗܰܝܡܰܢ ܗܽ̄ܘ ܕ݂ܶܝܢ ܐܰܠܳܗܳܐ ܕ݂ܠܳܐ ܢܰܪܦ݂ܶܝܟܽ݁ܘܢ ܕ݂ܬܶ݁ܬ݁ܢܰܣܽܘܢ ܝܰܬ݂ܺܝܪ ܡܰܢ ܡܶܕ݂ܶܡ ܕ݂ܰܡܨܶܝܢ ܐܢ̄ܬ݂ܽܘܢ ܐܶܠܳܐ ܢܶܥܒ݂ܶܕ݁ ܠܢܶܣܝܽܘܢܟܽ݁ܘܢ ܡܰܦ݂ܩܳܢܳܐ ܐܰܝܟ݂ܰܢܳܐ ܕ݂ܬܶ݁ܫܟ݂ܚܽܘܢ ܠܰܡܣܰܝܒ݂ܳܪܽܘ: ܣ</VERS>
      <VERS vnumber="14">ܡܶܛܽܠ ܗܳܢܳܐ ܚܰܒ݂ܺܝܒܰ݁ܝ ܥܪܽܘܩܘ ܡܶܢ ܦ݂ܽܘܠܚܳܢܳܐ ܕ݂ܰܦ݁ܬܰ݁ܟ݁ܪܶܐ:</VERS>
      <VERS vnumber="15">ܐܰܝܟ݁ ܕ݂ܰܠܚܰܟ݂ܺܝܡܶܐ ܐܳܡܰܪ ܐ̄ܢܳܐ ܕ݂ܽܘܢܘ ܐܰܢ̄ܬ݂ܽܘܢ ܡܶܕ݂ܶܡ ܕ݂ܳܐܡܰܪ ܐ̄ܢܳܐ:</VERS>
      <VERS vnumber="16">ܟ݂ܳܣܳܐ ܗܰܘ ܕ݂ܬܰ݁ܘܕ݂ܺܝܬܳ݁ܐ ܕ݂ܰܡܒܰ݁ܪܟܺ݁ܝܢܰܢ ܠܳܐ ܗ̄ܘܳܐ ܫܰܘܬ݂ܳܦܽ݁ܘܬܳ݁ܐ ܐܺܝܬܰ݁ܘܗ̄ܝ ܕ݂ܰܕ݁ܡܶܗ ܕ݂ܰܡܫܺܝܚܳܐ ܘܠܰܚܡܳܐ ܗܰܘ ܕ݂ܩܳܨܶܝܢܰܢ ܠܳܐ ܗ̄ܘܳܐ ܫܰܘܬ݂ܳܦܽ݁ܘܬܳ݁ܐ ܐܺܝܬܰ݁ܘܗ̄ܝ ܕ݂ܦܰ݁ܓ݁ܪܶܗ ܕ݂ܰܡܫܺܝܚܳܐ:</VERS>
      <VERS vnumber="17">ܐܰܝܟ݂ܰܢܳܐ ܕ݂ܚܰܕ݁ ܗܽ̄ܘ ܠܰܚܡܳܐ ܗܰܘ ܗܳܟܰ݁ܢܳܐ ܟ݂ܽܠܰܢ ܚܰܕ݁ ܚܢܰܢ ܦ݂ܓܰ݁ܪ ܟ݂ܽܠܰܢ ܓ݂ܶܝܪ ܡܶܢ ܗܰܘ ܗܽ̄ܘ ܚܰܕ݁ ܠܰܚܡܳܐ ܢܳܣܒ݂ܺܝܢܰܢ:</VERS>
      <VERS vnumber="18">ܚܙܰܘ ܠܺܐܝܣܪܳܝܶܠ ܕ݂ܒܰ݁ܒ݁ܣܰܪ ܠܳܐ ܗ̄ܘܳܐ ܐܰܝܠܶܝܢ ܕ݂ܳܐܟ݁ܠܺܝܢ ܕ݂ܶܒ݁ܚܶܐ ܗܳܘܶܝܢ ܫܰܘܬ݂ܳܦܶ݁ܐ ܠܡܰܕ݁ܒ݂ܚܳܐ:</VERS>
      <VERS vnumber="19">ܡܳܢܳܐ ܗܳܟܺ݁ܝܠ ܐܳܡܰܪ ܐ̄ܢܳܐ ܕ݂ܰܦ݁ܬܰ݁ܟ݁ܪܳܐ ܡܶܕ݂ܶܡ ܐܺܝܬܰ݁ܘܗ̄ܝ ܐܰܘ ܕ݂ܶܒ݁ܚܳܐ ܕ݂ܰܦ݁ܬܰ݁ܟ݁ܪܳܐ ܡܶܕ݂ܶܡ ܗܽ̄ܘ ܠܳܐ:</VERS>
      <VERS vnumber="20">ܐܶܠܳܐ ܗܰܘ ܡܶܕ݂ܶܡ ܕ݂ܕܳ݁ܒ݁ܚܺܝܢ ܚܰܢܦܶ݁ܐ ܠܫܺܐܕܶ݁ܐ ܗ̄ܘ ܕ݂ܳܒ݁ܚܺܝܢ ܘܠܳܐ ܠܰܐܠܳܗܳܐ ܠܳܐ ܕ݂ܶܝܢ ܨܳܒܶ݁ܐ ܐ̄ܢܳܐ ܕ݂ܬܶ݁ܗܘܽܘܢ ܫܰܘܬ݂ܳܦܶ݁ܐ ܠܫܺܐܕܶ݁ܐ:</VERS>
      <VERS vnumber="21">ܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܽܘܢ ܟ݂ܳܣܳܐ ܕ݂ܡܳܪܰܢ ܘܟܳ݁ܣܳܐ ܕ݂ܫܺܐܕܶ݁ܐ ܘܠܳܐ ܡܶܫܟ݂ܚܺܝܢ ܐܢ̄ܬ݂ܽܘܢ ܕ݂ܬܶ݁ܫܬ݂ܰܘܬ݂ܦܽ݁ܘܢ ܒ݂ܦܳ݁ܬܽ݁ܘܪܳܐ ܕ݂ܡܳܪܰܢ ܘܰܒ݁ܦܳ݁ܬܽ݁ܘܪܳܐ ܕ݂ܫܺܐܕܶ݁ܐ:</VERS>
      <VERS vnumber="22">ܐܰܘ ܕ݂ܰܠܡܳܐ ܡܰܛܳܢܽܘ ܡܰܛܢܺܝܢܰܢ ܠܡܳܪܰܢ ܕ݂ܰܠܡܳܐ ܚܰܣܺܝܢܺܝܢܰܢ ܡܶܢܶܗ: ܣ</VERS>
      <VERS vnumber="23">ܟ݂ܽܠ ܡܶܕ݂ܶܡ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܡܶܕ݂ܶܡ ܦ݂ܰܩܳܚ ܟ݂ܽܠ ܡܶܕ݂ܶܡ ܫܰܠܺܝܛ ܠܺܝ ܐܶܠܳܐ ܠܳܐ ܟ݂ܽܠ ܡܶܕ݂ܶܡ ܡܒܰ݁ܢܶܐ:</VERS>
      <VERS vnumber="24">ܠܳܐ ܐ̄ܢܳܫ ܕ݂ܢܰܦ݁ܫܶܗ ܢܶܗܘܶܐ ܒ݂ܳܥܶܐ ܐܶܠܳܐ ܟ݂ܽܠܢܳܫ ܐܳܦ݁ ܕ݂ܚܰܒ݁ܪܶܗ:</VERS>
      <VERS vnumber="25">ܟ݂ܽܠܡܶܕ݂ܶܡ ܕ݂ܡܶܙܕ݂ܰܒ݂ܰܢ ܒ݂ܡܰܩܶܠܳܘܢ ܗܘܰܝܬ݂ܽܘܢ ܐܳܟ݁ܠܺܝܢ ܕ݂ܠܳܐ ܥܽܘܩܳܒܳ݁ܐ ܡܶܛܽܠ ܬ݂ܺܐܪܬ݂ܳܐ:</VERS>
      <VERS vnumber="26">ܕ݂ܡܳܪܝܳܐ ܗ̄ܝ ܓ݂ܶܝܪ ܐܰܪܥܳܐ ܒ݂ܰܡܠܳܐܳܗ:</VERS>
      <VERS vnumber="27">ܐܶܢ ܐ̄ܢܳܫ ܕ݂ܶܝܢ ܡܶܢ ܚܰܢܦܶ݁ܐ ܩܳܪܶܐ ܠܟܽ݁ܘܢ ܘܨܳܒܶ݁ܝܢ ܐܢ̄ܬ݂ܽܘܢ ܠܡܺܐܙܰܠ ܟ݂ܽܠܡܶܕ݂ܶܡ ܕ݂ܡܶܬ݂ܣܺܝܡ ܩܕܳ݁ܡܰܝܟ݂ܽܘܢ ܐܰܟܽ݁ܘܠܘ ܕ݂ܠܳܐ ܥܽܘܩܳܒܳ݁ܐ ܡܶܛܽܠ ܬ݂ܺܐܪܬ݂ܳܐ:</VERS>
      <VERS vnumber="28">ܐܶܢ ܐ̄ܢܳܫ ܕ݂ܶܝܢ ܢܺܐܡܰܪ ܠܟܽ݁ܘܢ ܕ݂ܗܳܢܳܐ ܕ݂ܰܕ݁ܒܺ݁ܝܚܳܐ ܗܽܘ ܠܳܐ ܬ݂ܶܐܟ݁ܠܽܘܢ ܡܶܛܽܠ ܗܰܘ ܕ݂ܳܐܡܰܪ ܠܟܽ݁ܘܢ ܘܡܶܛܽܠ ܬ݂ܺܐܪܬ݂ܳܐ:</VERS>
      <VERS vnumber="29">ܬ݂ܺܐܪܬ݂ܳܐ ܕ݂ܶܝܢ ܐܳܡܰܪ ܐ̄ܢܳܐ ܠܳܐ ܗ̄ܘܳܐ ܕ݂ܺܝܠܟܽ݁ܘܢ ܐܶܠܳܐ ܕ݂ܗܰܘ ܕ݂ܳܐܡܰܪ ܠܡܳܢܳܐ ܓ݂ܶܝܪ ܚܺܐܪܽܘܬ݁ܝ ܡܶܬ݂ܕܺ݁ܝܢܳܐ ܡܶܢ ܬ݂ܺܐܪܬ݂ܳܐ ܕ݂ܰܐ̄ܚܪܳܢܶܐ:</VERS>
      <VERS vnumber="30">ܐܶܢ ܐܶܢܳܐ ܒ݂ܛܰܝܒ݂ܽܘܬܳ݁ܐ ܡܶܬ݁ܚܰܫܰܚ ܐ̄ܢܳܐ ܡܳܢܳܐ ܡܶܬ݁ܓ݂ܰܕ݂ܰܦ݁ ܐ̄ܢܳܐ ܥܰܠ ܡܶܕ݂ܶܡ ܕ݂ܶܐܢܳܐ ܡܰܘܕ݂ܶܐܢܳܐ:</VERS>
      <VERS vnumber="31">ܐܶܢ ܐܳܟ݁ܠܺܝܢ ܐܢ̄ܬ݂ܽܘܢ ܗܳܟܺ݁ܝܠ ܘܶܐܢ ܫܳܬܶ݁ܝܢ ܐܢ̄ܬ݂ܽܘܢ ܘܶܐܢ ܡܶܕ݂ܶܡ ܥܳܒ݁ܕ݂ܺܝܢ ܐܢ̄ܬ݂ܽܘܢ ܟ݂ܽܠܡܶܕ݂ܶܡ ܠܬܶ݁ܫܒ݂ܽܘܚܬ݂ܳܐ ܕ݂ܰܐܠܳܗܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ:</VERS>
      <VERS vnumber="32">ܕ݂ܠܳܐ ܬ݂ܽܘܩܠܳܐ ܗܘܰܘ ܠܺܝܗܽܘܕܳ݁ܝܶܐ ܘܠܰܐܪܡܳܝܶܐ ܘܰܠܥܺܕ݂̄ܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="33">ܐܰܝܟ݁ ܕ݂ܳܐܦ݁ ܐܶܢܳܐ ܒ݂ܟܽ݁ܠ ܡܶܕ݂ܶܡ ܠܟܽ݁ܠܢܳܫ ܫܳܦܰ݁ܪ ܐ̄ܢܳܐ ܘܠܳܐ ܒ݂ܳܥܶܐ ܐ̄ܢܳܐ ܡܶܕ݂ܶܡ ܕ݂ܠܺܝ ܦ݂ܰܩܳܚ ܐܶܠܳܐ ܡܶܕ݂ܶܡ ܕ݂ܰܠܣܰܓ݂ܺܝܶܐܐ ܦ݂ܰܩܳܚ ܕ݂ܢܺܚܽܘܢ:</VERS>
    </CHAPTER>
    <CHAPTER cnumber="11">
      <VERS vnumber="1">ܐܶܬ݂ܕ݂ܰܡܰܘ ܒ݂ܺܝ ܐܰܝܟ݂ܰܢܳܐ ܕ݂ܳܐܦ݁ ܐܶܢܳܐ ܒ݂ܰܡܫܺܝܚܳܐ:</VERS>
      <VERS vnumber="2">ܡܫܰܒ݂ܰܚ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܕ݂ܰܒ݁ܟܽ݁ܠ ܡܶܕ݂ܶܡ ܡܰܥ̄ܗܶܕ݁ ܐܢ̄ܬ݂ܽܘܢ ܠܺܝ ܘܰܐܝܟ݂ܰܢܳܐ ܕ݂ܰܐܫܠܡܶܬ݁ ܠܟܽ݁ܘܢ ܦ݂ܽܘܩܕ݂ܳܢܶܐ ܐܰܚܺܝܕܺ݁ܝܢ ܐܢ̄ܬ݂ܽܘܢ: ܣ</VERS>
      <VERS vnumber="3">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܕ݂ܟܽ݁ܠ ܓ݂ܒܰ݁ܪ ܪܺܫܶܗ ܡܫܺܝܚܳܐ ܗܽܘ ܘܪܺܫܳܗ ܕ݂ܰܐܢ̄ܬ݂ܬܳ݁ܐ ܓ݂ܰܒ݁ܪܳܐ ܗܽܘ ܘܪܺܫܶܗ ܕ݂ܰܡܫܺܝܚܳܐ ܐܰܠܳܗܳܐ ܗܽܘ:</VERS>
      <VERS vnumber="4">ܟ݂ܽܠ ܓ݂ܰܒ݁ܪܳܐ ܕ݂ܰܡܨܰܠܶܐ ܐܰܘ ܡܶܬ݁ܢܰܒ݂ܶܐ ܟ݂ܰܕ݁ ܡܟܰ݁ܣܰܝ ܪܺܫܶܗ ܡܰܒ݁ܗܶܬ݁ ܪܺܫܶܗ:</VERS>
      <VERS vnumber="5">ܘܟܽ݁ܠ ܐܰܢ̄ܬ݂ܬܳ݁ܐ ܕ݂ܰܡܨܰܠܝܳܐ ܐܰܘ ܡܶܬ݁ܢܰܒ݂ܝܳܐ ܟ݂ܰܕ݁ ܓ݂ܠܶܐ ܪܺܫܳܗ ܡܰܒ݁ܗܬܳ݁ܐ ܪܺܫܳܗ ܫܰܘܝܳܐ ܗ̄ܝ ܓ݂ܶܝܪ ܥܰܡ ܗܳܝ ܕ݂ܰܓ݁ܪܺܝܥ ܪܺܫܳܗ:</VERS>
      <VERS vnumber="6">ܐܶܢ ܓ݂ܶܝܪ ܠܳܐ ܡܶܬ݁ܟ݂ܰܣܝܳܐ ܐܰܢ̄ܬ݂ܬܳ݁ܐ ܐܳܦ݁ ܬ݂ܶܣܬ݂ܰܦ݂ܰܪ ܐܶܢ ܕ݂ܶܝܢ ܡܫܰܟ݂ܰܪ ܗܽ̄ܘ ܠܰܐܢ̄ܬ݂ܬܳ݁ܐ ܠܡܶܣܬ݂ܰܦ݂ܳܪܽܘ ܐܰܘ ܠܡܶܓ݁ܪܰܥ ܬ݂ܶܬ݁ܟ݂ܰܣܶܐ:</VERS>
      <VERS vnumber="7">ܓ݂ܰܒ݁ܪܳܐ ܓ݂ܶܝܪ ܠܳܐ ܚܰܝܳܒ݁ ܕ݂ܰܢܟܰ݁ܣܶܐ ܪܺܫܶܗ ܡܶܛܽܠ ܕ݂ܰܕ݁ܡܽܘܬܳ݁ܐ ܗܽܘ ܘܬܶ݁ܫܒ݂ܽܘܚܬ݂ܳܐ ܕ݂ܰܐܠܳܗܳܐ ܐܰܢ̄ܬ݂ܬܳ݁ܐ ܕ݂ܶܝܢ ܬ݂ܶܫܒ݂ܽܘܚܬ݂ܳܐ ܗ̄ܝ ܕ݂ܓܰ݁ܒ݁ܪܳܐ:</VERS>
      <VERS vnumber="8">ܠܳܐ ܓ݂ܶܝܪ ܐܺܝܬܰ݁ܘܗ̄ܝ ܓ݂ܰܒ݁ܪܳܐ ܡܶܢ ܐܰܢ̄ܬ݂ܬܳ݁ܐ ܐܶܠܳܐ ܐܰܢ̄ܬ݂ܬܳ݁ܐ ܡܶܢ ܓ݂ܰܒ݁ܪܳܐ:</VERS>
      <VERS vnumber="9">ܘܳܐܦ݁ܠܳܐ ܓ݂ܶܝܪ ܓ݂ܰܒ݁ܪܳܐ ܐܶܬ݁ܒ݂ܪܺܝ ܡܶܛܽܠ ܐܰܢ̄ܬ݂ܬܳ݁ܐ ܐܶܠܳܐ ܐܰܢ̄ܬ݂ܬܳ݁ܐ ܡܶܛܽܠ ܓ݂ܰܒ݁ܪܳܐ:</VERS>
      <VERS vnumber="10">ܡܶܛܽܠ ܗܳܢܳܐ ܚܰܝܳܒܳ݁ܐ ܐܰܢ̄ܬ݂ܬܳ݁ܐ ܕ݂ܫܽܘܠܛܳܢܳܐ ܢܶܗܘܶܐ ܥܰܠ ܪܺܫܳܗ ܡܶܛܽܠ ܡܰܠܰܐܟܶ݁ܐ:</VERS>
      <VERS vnumber="11">ܒ݂ܪܰܡ ܕ݂ܶܝܢ ܠܳܐ ܓ݂ܰܒ݁ܪܳܐ ܠܒܰ݁ܪ ܡܶܢ ܐܰܢ̄ܬ݂ܬܳ݁ܐ ܐܳܦ݁ܠܳܐ ܐܰܢ̄ܬ݂ܬܳ݁ܐ ܠܒܰ݁ܪ ܡܶܢ ܓ݂ܰܒ݁ܪܳܐ ܒ݂ܡܳܪܰܢ:</VERS>
      <VERS vnumber="12">ܐܰܝܟ݂ܰܢܳܐ ܓ݂ܶܝܪ ܕ݂ܰܐܢ̄ܬ݂ܬܳ݁ܐ ܡܶܢ ܓ݂ܰܒ݁ܪܳܐ ܗܳܟܰ݁ܢܳܐ ܐܳܦ݁ ܓ݂ܰܒ݁ܪܳܐ ܒ݂ܝܰܕ݁ ܐܰܢ̄ܬ݂ܬܳ݁ܐ ܟ݂ܽܠܡܶܕ݂ܶܡ ܕ݂ܶܝܢ ܡܶܢ ܐܰܠܳܗܳܐ ܗܽܘ:</VERS>
      <VERS vnumber="13">ܕ݂ܽܘܢܘ ܒ݂ܰܝܢܰܝܟ݂ܽܘܢ ܠܢܰܦ݁ܫܟܽ݁ܘܢ ܝܳܐܶܐ ܠܰܐܢ̄ܬ݂ܬܳ݁ܐ ܕ݂ܟܰ݁ܕ݁ ܓ݂ܠܶܐ ܪܺܫܳܗ ܬ݂ܨܰܠܶܐ ܠܰܐܠܳܗܳܐ:</VERS>
      <VERS vnumber="14">ܐܳܦ݁ܠܳܐ ܗܽܘ ܟ݂ܝܳܢܳܐ ܡܰܠܶܦ݁ ܠܟܽ݁ܘܢ ܕ݂ܓܰ݁ܒ݁ܪܳܐ ܡܳܐ ܕ݂ܩܳܐܶܡ ܣܰܥܪܶܗ ܨܰܥܪܳܐ ܗܽܘ ܠܶܗ:</VERS>
      <VERS vnumber="15">ܘܰܐܢ̄ܬ݂ܬܳ݁ܐ ܡܳܐ ܕ݂ܰܡܪܰܒ݂ܰܝ ܣܰܥܪܳܗ ܬ݂ܶܫܒ݂ܽܘܚܬ݂ܳܐ ܗ̄ܝ ܠܳܗ ܡܶܛܽܠ ܕ݂ܣܰܥܪܳܗ ܚܠܳܦ݁ ܬ݂ܰܟ݁ܣܺܝܬܳ݁ܐ ܗܽܘ ܐܶܬܺ݁ܝܗܶܒ݁ ܠܳܗ:</VERS>
      <VERS vnumber="16">ܐܶܢ ܐ̄ܢܳܫ ܕ݂ܶܝܢ ܡܶܬ݁ܚܪܶܐ ܥܰܠ ܗܳܠܶܝܢ ܠܰܢ ܠܰܝܬ݂ ܥܝܳܕܳ݁ܐ ܐܰܝܟ݁ ܗܳܢܳܐ ܘܠܳܐ ܠܥܺܕ݂̄ܬ݂ܶܗ ܕ݂ܰܐܠܳܗܳܐ ܣ݂ ܣ݂:</VERS>
      <VERS vnumber="17">ܗܳܕܶ݁ܐ ܕ݂ܶܝܢ ܕ݂ܰܡܦܰ݁ܩܶܕ݁ ܐ̄ܢܳܐ ܠܳܐ ܐܰܝܟ݁ ܡܫܰܒ݂ܰܚ ܐ̄ܢܳܐ ܠܟܽ݁ܘܢ ܡܶܛܽܠ ܕ݂ܠܳܐ ܗ̄ܘܳܐ ܠܰܩܕܳ݁ܡܰܝܟ݂ܽܘܢ ܐܶܬܰ݁ܝܬ݂ܽܘܢ ܐܶܠܳܐ ܠܰܒ݁ܨܺܝܪܽܘܬܳ݁ܐ ܗܽܘ ܢܚܶܬ݂ܬ݂ܽܘܢ:</VERS>
      <VERS vnumber="18">ܠܽܘܩܕܰ݁ܡ ܓ݂ܶܝܪ ܡܳܐ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܒ݂ܥܺܕ݂̄ܬ݂ܳܐ ܦ݂ܳܠܰܓ݁ܘܳܬܳ݁ܐ ܫܳܡܰܥ ܐ̄ܢܳܐ ܕ݂ܺܐܝܬ݁ ܒ݂ܰܝܢܳܬ݁ܟܽ݁ܘܢ ܘܡܶܕ݂ܶܡ ܡܶܕ݂ܶܡ ܡܗܰܝܡܶܢ ܐ̄ܢܳܐ:</VERS>
      <VERS vnumber="19">ܥܬܺ݁ܝܕܺ݁ܝܢ ܐܶܢܽܘܢ ܓ݂ܶܝܪ ܐܳܦ݁ ܚܶܪܝܳܢܶܐ ܕ݂ܢܶܗܘܽܘܢ ܒ݂ܰܝܢܳܬ݁ܟܽ݁ܘܢ ܕ݂ܰܐܝܠܶܝܢ ܕ݂ܰܒ݁ܩܶܝܢ ܒ݂ܟܽ݁ܘܢ ܢܶܬ݁ܝܰܕ݁ܥܽܘܢ:</VERS>
      <VERS vnumber="20">ܡܳܐ ܗܳܟܺ݁ܝܠ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܰܘ ܐܰܝܟ݁ ܕ݂ܙܳܕܶ݁ܩ ܠܝܰܘܡܶܗ ܕ݂ܡܳܪܰܢ ܐܳܟ݁ܠܺܝܢ ܐܢ̄ܬ݂ܽܘܢ ܘܫܳܬܶ݁ܝܢ:</VERS>
      <VERS vnumber="21">ܐܶܠܳܐ ܐ̄ܢܳܫ ܐ̄ܢܳܫ ܚܫܳܡܺܝܬܶ݁ܗ ܩܳܕܶ݁ܡ ܐܳܟܶ݁ܠ ܠܳܗ ܘܗܳܘܶܐ ܚܰܕ݁ ܟ݂ܦܶ݁ܢ ܘܚܰܕ݁ ܪܘܶܐ:</VERS>
      <VERS vnumber="22">ܕ݂ܰܠܡܳܐ ܒ݂ܳܬ݂ܶܐ ܠܰܝܬ݂ ܠܟܽ݁ܘܢ ܕ݂ܬܶ݁ܐܟ݁ܠܽܘܢ ܘܬܶ݁ܫܬ݂ܽܘܢ ܐܰܘ ܒ݂ܥܺܕ݂̄ܬ݂ܶܗ ܕ݂ܰܐܠܳܗܳܐ ܒ݂ܳܣܶܝܢ ܐܢ̄ܬ݂ܽܘܢ ܘܡܰܒ݁ܗܬܺ݁ܝܢ ܐܢ̄ܬ݂ܽܘܢ ܠܰܐܝܠܶܝܢ ܕ݂ܠܰܝܬ݂ ܠܗܽܘܢ ܡܳܢܳܐ ܐܺܡܰܪ ܠܟܽ݁ܘܢ ܐܶܫܰܒ݂ܰܚܟܽ݁ܘܢ ܒ݂ܗܳܕܶ݁ܐ ܠܳܐ ܡܫܰܒ݂ܰܚ ܐ̄ܢܳܐ:</VERS>
      <VERS vnumber="23">ܐܶܢܳܐ ܓ݂ܶܝܪ ܩܰܒ݂ܠܶܬ݁ ܡܶܢ ܡܳܪܰܢ ܗܰܘ ܡܶܕ݂ܶܡ ܕ݂ܰܐܫܠܡܶܬ݁ ܠܟܽ݁ܘܢ ܕ݂ܡܳܪܰܢ ܝܶܫܽܘܥ ܒ݂ܗܰܘ ܠܺܠܝܳܐ ܕ݂ܡܶܫܬ݂ܠܶܡ ܗ̄ܘܳܐ ܢܣܰܒ݁ ܗ̄ܘܳܐ ܠܰܚܡܳܐ:</VERS>
      <VERS vnumber="24">ܘܒܰ݁ܪܶܟ݁ ܘܰܩܨܳܐ ܘܶܐܡܰܪ ܣܰܒ݁ܘ ܐܰܟܽ݁ܘܠܘ ܗܳܢܰܘ ܦ݂ܰܓ݁ܪܝ ܕ݂ܥܰܠ ܐܰܦ݂ܰܝܟ݂ܽܘܢ ܡܶܬ݁ܩܨܶܐ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܕܽ݁ܘܟ݁ܪܳܢܝ:</VERS>
      <VERS vnumber="25">ܗܳܟܰ݁ܢܳܐ ܡܶܢ ܒ݂ܳܬܰ݁ܪ ܕ݂ܰܐܚܫܶܡܘ ܐܳܦ݁ ܟ݂ܳܣܳܐ ܝܰܗ̄ܒ݁ ܘܶܐܡܰܪ ܗܳܢܳܐ ܟ݂ܳܣܳܐ ܐܺܝܬܰ݁ܘܗ̄ܝ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ ܒ݂ܕܶ݁ܡܝ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܟ݂ܽܠ ܐܶܡܰܬ݁ܝ ܕ݂ܫܳܬܶ݁ܝܢ ܐܢ̄ܬ݂ܽܘܢ ܠܕܽ݁ܘܟ݁ܪܳܢܝ:</VERS>
      <VERS vnumber="26">ܟ݂ܽܠ ܐܶܡܰܬ݁ܝ ܓ݂ܶܝܪ ܕ݂ܳܐܟ݁ܠܺܝܢ ܐܢ̄ܬ݂ܽܘܢ ܠܰܚܡܳܐ ܗܳܢܳܐ ܘܫܳܬܶ݁ܝܢ ܐܢ̄ܬ݂ܽܘܢ ܟ݂ܳܣܳܐ ܗܳܢܳܐ ܡܰܘܬ݂ܶܗ ܗܽ̄ܘ ܕ݂ܡܳܪܰܢ ܡܰܥ̄ܗܕ݂ܺܝܢ ܐܢ̄ܬ݂ܽܘܢ ܥܕܰ݁ܡܳܐ ܠܡܶܐܬܺ݁ܝܬܶ݁ܗ:</VERS>
      <VERS vnumber="27">ܐܰܝܢܳܐ ܗܳܟܺ݁ܝܠ ܕ݂ܳܐܟܶ݁ܠ ܡܶܢ ܠܰܚܡܶܗ ܕ݂ܡܳܪܝܳܐ ܘܫܳܬܶ݁ܐ ܡܶܢ ܟ݂ܳܣܶܗ ܘܠܳܐ ܫܳܘܶܐ ܠܶܗ ܡܚܰܝܰܒ݁ ܗܽ̄ܘ ܠܰܕ݁ܡܶܗ ܕ݂ܡܳܪܝܳܐ ܘܰܠܦܰ݁ܓ݁ܪܶܗ:</VERS>
      <VERS vnumber="28">ܡܶܛܽܠ ܗܳܢܳܐ ܢܶܗܘܶܐ ܐ̄ܢܳܫ ܒ݂ܳܩܶܐ ܢܰܦ݁ܫܶܗ ܘܗܳܝܕ݂ܶܝܢ ܐܳܟܶ݁ܠ ܡܶܢ ܠܰܚܡܳܐ ܗܳܢܳܐ ܘܫܳܬܶ݁ܐ ܡܶܢ ܟ݂ܳܣܳܐ ܗܳܢܳܐ:</VERS>
      <VERS vnumber="29">ܡܰܢ ܕ݂ܳܐܟܶ݁ܠ ܓ݂ܶܝܪ ܘܫܳܬܶ݁ܐ ܡܶܢܶܗ ܟ݂ܰܕ݁ ܠܳܐ ܫܳܘܶܐ ܚܽܘܝܳܒܳ݁ܐ ܗ̄ܘ ܠܢܰܦ݁ܫܶܗ ܐܳܟܶ݁ܠ ܘܫܳܬܶ݁ܐ ܕ݂ܠܳܐ ܦ݂ܪܰܫ ܦ݂ܰܓ݁ܪܶܗ ܕ݂ܡܳܪܝܳܐ:</VERS>
      <VERS vnumber="30">ܡܶܛܽܠ ܗܳܢܳܐ ܣܰܓ݂ܺܝܐܝܺܢ ܒ݂ܟܽ݁ܘܢ ܡܰܪܥܶܐ ܘܰܟ݁ܪܺܝܗܶܐ ܘܣܰܓ݂ܺܝܶܐܐ ܕ݂ܕܳ݁ܡܟ݂ܺܝܢ:</VERS>
      <VERS vnumber="31">ܐܶܠܽܘ ܓ݂ܶܝܪ ܢܰܦ݁ܫܰܢ ܕ݂ܳܝܢܺܝܢ ܗ̄ܘܰܝܢ ܠܳܐ ܡܶܬ݂ܕܺ݁ܝܢܺܝܢ ܗ̄ܘܰܝܢ:</VERS>
      <VERS vnumber="32">ܟ݂ܰܕ݁ ܡܶܬ݂ܕܺ݁ܝܢܺܝܢܰܢ ܕ݂ܶܝܢ ܡܶܢ ܡܳܪܰܢ ܡܶܬ݁ܪܕܳ݁ܝܽܘ ܡܶܬ݁ܪܕܶ݁ܝܢܰܢ ܕ݂ܠܳܐ ܥܰܡ ܥܳܠܡܳܐ ܢܶܬ݁ܚܰܝܰܒ݁: ܣ</VERS>
      <VERS vnumber="33">ܡܶܟ݂ܺܝܠ ܐܰܚܰܝ ܐܶܡܰܬ݁ܝ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܡܶܐܟܰ݁ܠ ܗܘܰܝܬ݂ܽܘܢ ܡܩܰܘܶܝܢ ܚܰܕ݁ ܠܚܰܕ݁:</VERS>
      <VERS vnumber="34">ܡܰܢ ܕ݂ܶܝܢ ܕ݂ܰܟ݁ܦܶ݁ܢ ܒ݂ܒܰ݁ܝܬ݂ܶܗ ܢܶܠܥܰܣ ܕ݂ܠܳܐ ܠܚܰܝܳܒܽ݁ܘܬܳ݁ܐ ܬ݂ܶܗܘܽܘܢ ܡܶܬ݁ܟ݂ܰܢܫܺܝܢ ܥܰܠ ܫܰܪܟ݂ܳܐ ܕ݂ܶܝܢ ܡܳܐ ܕ݂ܶܐܬܺ݁ܝܬ݁ ܐܶܦ݂ܰܩܶܕ݁ܟܽ݁ܘܢ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܥܰܠ ܪܽܘܚܳܢܝܳܬܳ݁ܐ ܕ݂ܶܝܢ ܐܰܚܰܝ ܨܳܒܶ݁ܐ ܐ̄ܢܳܐ ܕ݂ܬܶ݁ܕ݂ܥܽܘܢ:</VERS>
      <VERS vnumber="2">ܕ݂ܚܰܢܦܶ݁ܐ ܗ̄ܘܰܝܬ݂ܽܘܢ ܘܠܰܦ݁ܬܰ݁ܟ݁ܪܶܐ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܩܳܠܳܐ ܕ݂ܠܳܐ ܦ݂ܽܘܪܫܳܢ ܡܶܬ݂ܕ݂ܰܒ݁ܪܺܝܢ ܗ̄ܘܰܝܬ݂ܽܘܢ:</VERS>
      <VERS vnumber="3">ܡܶܛܽܠ ܗܳܢܳܐ ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܠܰܝܬ݂ ܐ̄ܢܳܫ ܕ݂ܰܒ݁ܪܽܘܚܳܐ ܕ݂ܰܐܠܳܗܳܐ ܡܡܰܠܶܠ ܘܳܐܡܰܪ ܕ݂ܰܚܪܶܡ ܗܽ̄ܘ ܝܶܫܽܘܥ ܘܳܐܦ݁ܠܳܐ ܐ̄ܢܳܫ ܡܶܫܟ݂ܰܚ ܠܡܺܐܡܰܪ ܕ݂ܡܳܪܝܳܐ ܗܽܘ ܝܶܫܽܘܥ ܐܶܠܳܐ ܐܶܢ ܒ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="4">ܦ݂ܽܘܠܳܓܶ݁ܐ ܕ݂ܶܝܢ ܕ݂ܡܰܘܗܒܳ݁ܬܳ݁ܐ ܐܺܝܬܰ݁ܝܗܽܘܢ ܐܶܠܳܐ ܚܕܳ݁ܐ ܗ̄ܝ ܪܽܘܚܳܐ:</VERS>
      <VERS vnumber="5">ܘܦܽ݁ܘܠܳܓܶ݁ܐ ܕ݂ܬܶ݁ܫܡܫܳܬܳ݁ܐ ܐܺܝܬܰ݁ܝܗܽܘܢ ܐܶܠܳܐ ܚܰܕ݁ ܗܽ̄ܘ ܡܳܪܝܳܐ:</VERS>
      <VERS vnumber="6">ܘܦܽ݁ܘܠܳܓܶ݁ܐ ܕ݂ܚܰܝܠܰܘܳܬܳ݁ܐ ܐܺܝܬ݁ ܐܶܠܳܐ ܚܰܕ݁ ܗܽ̄ܘ ܐܰܠܳܗܳܐ ܕ݂ܡܰܥܒ݂ܶܕ݁ ܟ݂ܽܠ ܒ݂ܟܽ݁ܠܢܳܫ:</VERS>
      <VERS vnumber="7">ܠܐ̄ܢܳܫ ܐ̄ܢܳܫ ܕ݂ܶܝܢ ܡܶܬܺ݁ܝܗܶܒ݁ ܠܶܗ ܓ݂ܶܠܝܳܢܳܐ ܕ݂ܪܽܘܚܳܐ ܐܰܝܟ݁ ܕ݂ܥܳܕ݁ܪܳܐ ܠܶܗ:</VERS>
      <VERS vnumber="8">ܐܺܝܬ݁ ܕ݂ܺܝܗܺܝܒܳ݁ܐ ܠܶܗ ܒ݂ܪܽܘܚܳܐ ܡܶܠܬܳ݁ܐ ܕ݂ܚܶܟ݁ܡܬܳ݁ܐ ܠܰܐ̄ܚܪܺܢܳܐ ܕ݂ܶܝܢ ܡܶܠܬܳ݁ܐ ܕ݂ܺܝܕܰ݁ܥܬܳ݁ܐ ܒ݂ܳܗ ܒ݂ܪܽܘܚܳܐ:</VERS>
      <VERS vnumber="9">ܠܰܐ̄ܚܪܺܢܳܐ ܗܰܝܡܳܢܽܘܬܳ݁ܐ ܒ݂ܳܗ ܒ݂ܪܽܘܚܳܐ ܠܰܐ̄ܚܪܺܢܳܐ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܒ݂ܳܗ ܒ݂ܪܽܘܚܳܐ:</VERS>
      <VERS vnumber="10">ܠܰܐ̄ܚܪܺܢܳܐ ܕ݂ܶܝܢ ܚܰܝܠܶܐ ܠܰܐ̄ܚܪܺܢܳܐ ܕ݂ܶܝܢ ܢܒܺ݁ܝܽܘܬܳ݁ܐ ܠܰܐ̄ܚܪܺܢܳܐ ܕ݂ܶܝܢ ܦ݂ܳܪܽܘܫܽܘܬܳ݁ܐ ܕ݂ܪܽܘܚܶܐ ܠܰܐ̄ܚܪܺܢܳܐ ܕ݂ܶܝܢ ܙܢܰܝܳܐ ܕ݂ܠܶܫܳܢܶܐ ܠܰܐ̄ܚܪܺܢܳܐ ܕ݂ܶܝܢ ܦ݂ܽܘܫܳܩܳܐ ܕ݂ܠܶܫܳܢܶܐ:</VERS>
      <VERS vnumber="11">ܟ݂ܽܠܗܶܝܢ ܕ݂ܶܝܢ ܗܳܠܶܝܢ ܚܕܳ݁ܐ ܗ̄ܝ ܪܽܘܚܳܐ ܣܳܥܪܳܐ ܘܰܡܦܰ݁ܠܓܳ݁ܐ ܠܟܽ݁ܠܢܳܫ ܐܰܝܟ݁ ܕ݂ܗܺܝ ܨܳܒ݁ܝܳܐ:</VERS>
      <VERS vnumber="12">ܐܰܟ݁ܙܢܳܐ ܓ݂ܶܝܪ ܕ݂ܦܰ݁ܓ݁ܪܳܐ ܚܰܕ݁ ܗܽ̄ܘ ܘܺܐܝܬ݁ ܒ݂ܶܗ ܗܰܕ݂ܳܡܶܐ ܣܰܓ݂ܺܝܶܐܐ ܟ݂ܽܠܗܽܘܢ ܕ݂ܶܝܢ ܗܰܕ݂ܳܡܶܐ ܕ݂ܦܰ݁ܓ݁ܪܳܐ ܟ݂ܰܕ݁ ܣܰܓ݂ܺܝܶܐܐ ܐܺܝܬܰ݁ܝܗܽܘܢ ܚܰܕ݁ ܐܶܢܽܘܢ ܦ݂ܓܰ݁ܪ ܗܳܟܰ݁ܢܳܐ ܐܳܦ݁ ܡܫܺܝܚܳܐ:</VERS>
      <VERS vnumber="13">ܐܳܦ݁ ܚܢܰܢ ܓ݂ܶܝܪ ܟ݂ܽܠܰܢ ܒ݂ܰܚܕܳ݁ܐ ܪܽܘܚ ܠܚܰܕ݁ ܦ݂ܓܰ݁ܪ ܥܡܰܕ݁ܢ ܐܶܢ ܝܺܗܽܘܕܳ݁ܝܶܐ ܘܶܐܢ ܐܰܪܡܳܝܶܐ ܘܶܐܢ ܥܰܒ݁ܕ݂ܶܐ ܘܶܐܢ ܒ݂ܢܰܝ ܚܺܐܪܶܐ ܘܟܽ݁ܠܰܢ ܚܕܳ݁ܐ ܪܽܘܚܳܐ ܐܶܫܬ݂ܺܝܢ:</VERS>
      <VERS vnumber="14">ܐܳܦ݁ ܦ݂ܰܓ݁ܪܳܐ ܓ݂ܶܝܪ ܠܳܐ ܗ̄ܘܳܐ ܚܰܕ݁ ܗܰܕ݂ܳܡ ܐܶܠܳܐ ܣܰܓ݂ܺܝܶܐܐ:</VERS>
      <VERS vnumber="15">ܐܶܢ ܬ݂ܺܐܡܰܪ ܓ݂ܶܝܪ ܪܶܓ݁ܠܳܐ ܕ݂ܡܶܛܽܠ ܕ݂ܠܳܐ ܗܘܺܝܬ݁ ܐܺܝܕܳ݁ܐ ܠܳܐ ܗܘܺܝܬ݁ ܡܶܢܶܗ ܡܶܢ ܦ݂ܰܓ݁ܪܳܐ ܠܰܘ ܡܶܛܽܠ ܗܳܕܶ݁ܐ ܠܰܝܬ݂ܶܝܗ ܡܶܢܶܗ ܡܶܢ ܦ݂ܰܓ݁ܪܳܐ:</VERS>
      <VERS vnumber="16">ܘܶܐܢ ܬ݂ܺܐܡܰܪ ܐܶܕ݁ܢܳܐ ܥܰܠ ܕ݂ܠܳܐ ܗܘܺܝܬ݁ ܥܰܝܢܳܐ ܠܳܐ ܗܘܺܝܬ݁ ܡܶܢܶܗ ܡܶܢ ܦ݂ܰܓ݁ܪܳܐ ܠܰܘ ܡܶܛܽܠ ܗܳܕܶ݁ܐ ܠܰܝܬ݂ܶܝܗ ܡܶܢܶܗ ܡܶܢ ܦ݂ܰܓ݁ܪܳܐ:</VERS>
      <VERS vnumber="17">ܐܶܠܽܘ ܓ݂ܶܝܪ ܟ݂ܽܠܶܗ ܦ݂ܰܓ݁ܪܳܐ ܥܰܝܢܶܐ ܗ̄ܘܳܐ ܐܰܝܟ݂ܳܐ ܗ̄ܘܳܬ݁ ܡܰܫܡܰܥܬܳ݁ܐ ܘܶܐܠܽܘ ܟ݂ܽܠܶܗ ܡܰܫܡܰܥܬܳ݁ܐ ܗ̄ܘܳܐ ܐܰܝܟ݂ܰܢܳܐ ܡܪܺܝܚ ܗ̄ܘܳܐ:</VERS>
      <VERS vnumber="18">ܗܳܫܳܐ ܕ݂ܶܝܢ ܐܰܠܳܗܳܐ ܣܳܡ ܟ݂ܽܠ ܚܰܕ݁ ܚܰܕ݁ ܡܶܢ ܗܰܕ݂ܳܡܶܐ ܒ݂ܦܰ݁ܓ݁ܪܳܐ ܐܰܝܟ݂ܰܢܳܐ ܕ݂ܗܽܘ ܨܒܳ݁ܐ:</VERS>
      <VERS vnumber="19">ܐܶܠܽܘ ܕ݂ܶܝܢ ܟ݂ܽܠܗܽܘܢ ܚܰܕ݁ ܗ̄ܘܰܘ ܗܰܕ݂ܳܡܳܐ ܐܰܝܟ݂ܳܐ ܗ̄ܘܳܐ ܦ݂ܰܓ݁ܪܳܐ:</VERS>
      <VERS vnumber="20">ܗܳܫܳܐ ܕ݂ܶܝܢ ܗܰܕ݂ܳܡܶܐ ܐܺܝܬܰ݁ܝܗܽܘܢ ܣܰܓ݂ܺܝܶܐܐ ܚܰܕ݁ ܗܽ̄ܘ ܕ݂ܶܝܢ ܦ݂ܰܓ݁ܪܳܐ:</VERS>
      <VERS vnumber="21">ܠܳܐ ܡܶܫܟ݂ܚܳܐ ܥܰܝܢܳܐ ܕ݂ܬܺ݁ܐܡܰܪ ܠܺܐܝܕܳ݁ܐ ܕ݂ܠܳܐ ܡܶܬ݁ܒ݂ܰܥܝܳܐ ܐܰܢ̄ܬ݂ܝ ܠܺܝ ܐܳܦ݁ܠܳܐ ܪܺܫܳܐ ܡܶܫܟ݂ܰܚ ܕ݂ܢܺܐܡܰܪ ܠܪܶܓ݁ܠܶܐ ܕ݂ܠܳܐ ܡܶܬ݁ܒ݂ܰܥܝܳܢ ܐܢ̄ܬ݂ܶܝܢ ܠܺܝ:</VERS>
      <VERS vnumber="22">ܐܶܠܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܗܰܕ݂ܳܡܶܐ ܕ݂ܡܶܣܬ݂ܰܒ݁ܪܺܝܢ ܕ݂ܰܡܚܺܝܠܺܝܢ ܥܠܰܝܗܽܘܢ ܗܽ̄ܘ ܣܽܘܢܩܳܢܳܐ:</VERS>
      <VERS vnumber="23">ܘܰܐܝܠܶܝܢ ܕ݂ܣܳܒ݁ܪܺܝܢܰܢ ܕ݂ܰܡܨܰܥܪܺܝܢ ܐܶܢܽܘܢ ܒ݂ܦܰ݁ܓ݁ܪܳܐ ܠܗܳܠܶܝܢ ܐܺܝܩܳܪܳܐ ܝܰܬ݂ܺܝܪܳܐ ܡܰܣܓ݂ܶܝܢܰܢ ܘܰܐܝܠܶܝܢ ܕ݂ܰܕ݁ܢܽܘܟ݂ܳܦܳ݁ܐ ܐܶܢܽܘܢ ܐܶܣܟ݂ܺܡܳܐ ܝܰܬ݂ܺܝܪܳܐ ܥܳܒ݁ܕ݂ܺܝܢܰܢ ܠܗܽܘܢ:</VERS>
      <VERS vnumber="24">ܐܰܝܠܶܝܢ ܕ݂ܶܝܢ ܗܰܕ݂ܳܡܶܐ ܕ݂ܺܐܝܬ݁ ܒ݂ܰܢ ܕ݂ܰܡܝܰܩܪܺܝܢ ܠܳܐ ܡܶܬ݁ܒ݂ܥܶܐ ܠܗܽܘܢ ܐܺܝܩܳܪܳܐ ܐܰܠܳܗܳܐ ܓ݂ܶܝܪ ܡܰܙܓܶ݁ܗ ܠܦܰ݁ܓ݁ܪܳܐ ܘܝܰܗ̄ܒ݁ ܐܺܝܩܳܪܳܐ ܝܰܬ݂ܺܝܪܳܐ ܠܗܰܕ݂ܳܡܳܐ ܐܰܝܢܳܐ ܕ݂ܰܙܥܽܘܪ:</VERS>
      <VERS vnumber="25">ܕ݂ܠܳܐ ܬ݂ܶܗܘܶܐ ܦ݂ܳܠܓ݂ܽܘܬܳ݁ܐ ܒ݂ܦܰ݁ܓ݁ܪܳܐ ܐܶܠܳܐ ܟ݂ܽܠܗܽܘܢ ܗܰܕ݂ܳܡܶܐ ܫܰܘܝܳܐܝܺܬ݁ ܚܰܕ݁ ܥܰܠ ܚܰܕ݁ ܢܶܗܘܽܘܢ ܝܳܨܦ݂ܺܝܢ:</VERS>
      <VERS vnumber="26">ܕ݂ܶܐܡܰܬ݁ܝ ܕ݂ܚܰܕ݁ ܗܰܕ݂ܳܡ ܢܶܗܘܶܐ ܟ݂ܳܐܶܒ݁ ܟ݂ܽܠܗܽܘܢ ܢܶܗܘܽܘܢ ܚܳܫܺܝܢ ܘܶܐܢ ܡܶܫܬ݂ܰܒ݂ܰܚ ܚܰܕ݁ ܗܰܕ݂ܳܡ ܟ݂ܽܠܗܽܘܢ ܗܰܕ݂ܳܡܶܐ ܢܶܗܘܽܘܢ ܡܶܫܬ݂ܰܒ݂ܚܺܝܢ:</VERS>
      <VERS vnumber="27">ܐܰܢ̄ܬ݂ܽܘܢ ܕ݂ܶܝܢ ܦ݂ܰܓ݁ܪܶܗ ܐܰܢ̄ܬ݂ܽܘܢ ܕ݂ܰܡܫܺܝܚܳܐ ܘܗܰܕ݂ܳܡܶܐ ܒ݂ܕܽ݁ܘܟ݂ܰܬ݁ܟܽ݁ܘܢ ܣ݂ ܣ݂:</VERS>
      <VERS vnumber="28">ܣܳܡ ܓ݂ܶܝܪ ܐܰܠܳܗܳܐ ܒ݂ܥܺܕ݂̄ܬ݂ܶܗ ܠܽܘܩܕܰ݁ܡ ܫܠܺܝܚܶܐ ܒ݂ܳܬܰ݁ܪܗܽܘܢ ܢܒܺ݁ܝܶܐ ܒ݂ܳܬܰ݁ܪܗܽܘܢ ܡܰܠܦܳ݁ܢܶܐ ܒ݂ܳܬܰ݁ܪܗܽܘܢ ܥܳܒ݁ܕ݂ܰܝ ܚܰܝܠܶܐ ܒ݂ܳܬܰ݁ܪܗܽܘܢ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܘܰܡܥܰܕ݂ܪܳܢܶܐ ܘܰܡܕܰ݁ܒ݂ܪܳܢܶܐ ܘܰܙܢܰܝܳܐ ܕ݂ܠܶܫܳܢܶܐ:</VERS>
      <VERS vnumber="29">ܕ݂ܰܠܡܳܐ ܟ݂ܽܠܗܽܘܢ ܫܠܺܝܚܶܐ ܕ݂ܰܠܡܳܐ ܟ݂ܽܠܗܽܘܢ ܢܒܺ݁ܝܶܐ ܠܡܳܐ ܟ݂ܽܠܗܽܘܢ ܡܰܠܦܳ݁ܢܶܐ ܠܡܳܐ ܟ݂ܽܠܗܽܘܢ ܣܳܥܪܰܝ ܚܰܝܠܶܐ:</VERS>
      <VERS vnumber="30">ܠܡܳܐ ܠܟܽ݁ܠܗܽܘܢ ܐܺܝܬ݁ ܠܗܽܘܢ ܡܰܘܗܒܳ݁ܬܳ݁ܐ ܕ݂ܳܐܣܝܽܘܬܳ݁ܐ ܠܡܳܐ ܟ݂ܽܠܗܽܘܢ ܒ݂ܠܶܫܳܢܶܐ ܡܡܰܠܠܺܝܢ ܐܰܘ ܕ݂ܰܠܡܳܐ ܟ݂ܽܠܗܽܘܢ ܡܦܰ݁ܫܩܺܝܢ:</VERS>
      <VERS vnumber="31">ܐܶܢ ܕ݂ܶܝܢ ܛܳܢܺܝܢ ܐܢ̄ܬ݂ܽܘܢ ܒ݂ܡܰܘܗܒܳ݁ܬܳ݁ܐ ܪܰܘܪܒܳ݁ܬܳ݁ܐ ܐܶܢܳܐ ܬ݂ܽܘܒ݁ ܐܶܚܰܘܶܝܟܽ݁ܘܢ ܐܽܘܪܚܳܐ ܕ݂ܰܡܝܰܬ݂ܪܳܐ:</VERS>
    </CHAPTER>
    <CHAPTER cnumber="13">
      <VERS vnumber="1">ܐܶܢ ܒ݂ܟܽ݁ܠ ܠܶܫܳܢ ܕ݂ܰܒ݁ܢܰܝܢܳܫܳܐ ܐܶܡܰܠܶܠ ܘܒܰ݁ܕ݁ܡܰܠܰܐܟܶ݁ܐ ܘܚܽܘܒ݂ܳܐ ܠܳܐ ܢܶܗܘܶܐ ܒ݂ܺܝ ܗܘܺܝܬ݁ ܠܺܝ ܢܚܳܫܳܐ ܕ݂ܙܳܐܶܡ ܐܰܘ ܨܺܨܠܳܐ ܕ݂ܝܳܗܶܒ݁ ܩܳܠܳܐ:</VERS>
      <VERS vnumber="2">ܘܶܐܢ ܬ݂ܶܗܘܶܐ ܒ݂ܺܝ ܢܒܺ݁ܝܽܘܬܳ݁ܐ ܘܶܐܕ݂ܰܥ ܐ̄ܪܳܙܶܐ ܟ݂ܽܠܗܽܘܢ ܘܟܽ݁ܠܳܗ ܝܺܕܰ݁ܥܬܳ݁ܐ ܘܶܐܢ ܬ݂ܶܗܘܶܐ ܒ݂ܺܝ ܟ݂ܽܠܳܗ ܗܰܝܡܳܢܽܘܬܳ݁ܐ ܐܰܝܟ݂ܰܢܳܐ ܕ݂ܛܽܘܪܳܐ ܐܶܫܰܢܶܐ ܘܚܽܘܒ݂ܳܐ ܠܰܝܬ݂ ܒ݂ܺܝ ܠܳܐ ܗ̄ܘܺܝܬ݁ ܡܶܕ݂ܶܡ:</VERS>
      <VERS vnumber="3">ܘܶܐܢ ܐܰܘܟ݂ܶܠ ܟ݂ܽܠ ܕ݂ܺܐܝܬ݁ ܠܺܝ ܠܡܶܣܟ݂ܺܢܶܐ ܘܶܐܢ ܐܰܫܠܶܡ ܦ݂ܰܓ݁ܪܝ ܕ݂ܢܺܐܩܰܕ݁ ܘܚܽܘܒ݂ܳܐ ܠܳܐ ܢܶܗܘܶܐ ܒ݂ܺܝ ܡܶܕ݂ܶܡ ܠܳܐ ܝܳܬܰ݁ܪ ܐ̄ܢܳܐ:</VERS>
      <VERS vnumber="4">ܚܽܘܒ݂ܳܐ ܢܰܓ݂ܺܝܪܳܐ ܗ̄ܝ ܪܽܘܚܶܗ ܘܒܰ݁ܣܺܝܡ ܚܽܘܒ݂ܳܐ ܠܳܐ ܚܳܣܶܡ ܚܽܘܒ݂ܳܐ ܠܳܐ ܡܶܫܬ݂ܓܶ݁ܫ ܘܠܳܐ ܡܶܬ݁ܚܬܰ݁ܪ:</VERS>
      <VERS vnumber="5">ܘܠܳܐ ܣܳܥܰܪ ܕ݂ܒܶ݁ܗܬ݂ܬܳ݁ܐ ܘܠܳܐ ܒ݂ܳܥܶܐ ܕ݂ܺܝܠܶܗ ܘܠܳܐ ܡܶܬ݂ܬ݂ܦܺ݁ܝܪ ܘܠܳܐ ܡܶܬ݁ܪܰܥܶܐ ܕ݂ܒܺ݁ܝܫ:</VERS>
      <VERS vnumber="6">ܠܳܐ ܚܳܕܶ݁ܐ ܒ݂ܥܰܘܠܳܐ ܐܶܠܳܐ ܚܳܕܶ݁ܐ ܒ݂ܩܽܘܫܬ݂ܳܐ:</VERS>
      <VERS vnumber="7">ܟ݂ܽܠ ܡܶܕ݂ܶܡ ܡܣܰܝܒ݂ܰܪ ܟ݂ܽܠܡܶܕ݂ܶܡ ܡܗܰܝܡܶܢ ܟ݂ܽܠ ܡܣܰܒ݂ܰܪ ܟ݂ܽܠ ܣܳܒܶ݁ܠ:</VERS>
      <VERS vnumber="8">ܚܽܘܒ݂ܳܐ ܡܶܡܬܽ݁ܘܡ ܠܳܐ ܢܳܦܶ݁ܠ ܢܒܺ݁ܝܰܘܳܬܳ݁ܐ ܓ݂ܶܝܪ ܢܶܬ݁ܒ݂ܰܛܠܳܢ ܘܠܶܫܳܢܶܐ ܢܶܫܬ݂ܰܬ݂ܩܽܘܢ ܘܺܝܕܰ݁ܥܬܳ݁ܐ ܬ݂ܶܬ݁ܒ݂ܰܛܰܠ:</VERS>
      <VERS vnumber="9">ܩܰܠܺܝܠ ܗܽ̄ܘ ܓ݂ܶܝܪ ܡܶܢ ܣܰܓ݂ܺܝ ܝܳܕ݁ܥܺܝܢܰܢ ܘܩܰܠܺܝܠ ܡܶܢ ܣܰܓ݂ܺܝ ܡܶܬ݁ܢܰܒ݂ܶܝܢܰܢ:</VERS>
      <VERS vnumber="10">ܐܶܡܰܬ݁ܝ ܕ݂ܶܝܢ ܕ݂ܬܺ݁ܐܬܶ݁ܐ ܓ݂ܡܺܝܪܽܘܬܳ݁ܐ ܗܳܝܕ݂ܶܝܢ ܢܶܬ݁ܒ݂ܰܛܰܠ ܗܰܘ ܡܶܕ݂ܶܡ ܕ݂ܩܰܠܺܝܠ ܗ̄ܘܳܐ: ܣ</VERS>
      <VERS vnumber="11">ܟ݂ܰܕ݁ ܝܰܠܽܘܕܳ݁ܐ ܗ̄ܘܺܝܬ݁ ܐܰܝܟ݁ ܝܰܠܽܘܕܳ݁ܐ ܡܡܰܠܶܠ ܗ̄ܘܺܝܬ݁ ܘܰܐܝܟ݁ ܝܰܠܽܘܕܳ݁ܐ ܡܶܬ݁ܪܰܥܶܐ ܗ̄ܘܺܝܬ݁ ܘܰܐܝܟ݁ ܝܰܠܽܘܕܳ݁ܐ ܡܶܬ݁ܚܰܫܰܒ݁ ܗ̄ܘܺܝܬ݁ ܟ݂ܰܕ݁ ܗܘܺܝܬ݁ ܕ݂ܶܝܢ ܓ݂ܰܒ݁ܪܳܐ ܒ݂ܰܛܠܶܬ݁ ܗܳܠܶܝܢ ܕ݂ܛܰܠܝܽܘܬܳ݁ܐ:</VERS>
      <VERS vnumber="12">ܗܳܫܳܐ ܐܰܝܟ݁ ܕ݂ܰܒ݁ܡܰܚܙܺܝܬܳ݁ܐ ܚܳܙܶܝܢܰܢ ܒ݂ܦܶ݁ܠܶܐܬܳ݁ܐ ܗܳܝܕ݂ܶܝܢ ܕ݂ܶܝܢ ܐܰܦ݂ܺܝܢ ܠܽܘܩܒܰ݁ܠ ܐܰܦ݂ܺܝܢ ܗܳܫܳܐ ܝܳܕܰ݁ܥ ܐ̄ܢܳܐ ܩܰܠܺܝܠ ܡܶܢ ܣܰܓ݂ܺܝ ܗܳܝܕ݂ܶܝܢ ܕ݂ܶܝܢ ܐܶܕ݂ܰܥ ܐܰܝܟ݁ ܡܳܐ ܕ݂ܶܐܬ݁ܝܰܕ݁ܥܶܬ݁:</VERS>
      <VERS vnumber="13">ܗܳܠܶܝܢ ܐܶܢܶܝܢ ܓ݂ܶܝܪ ܬ݂ܠܳܬ݁ ܕ݂ܰܡܟܰ݁ܬ݂ܪܳܢ ܗܰܝܡܳܢܽܘܬܳ݁ܐ ܘܣܰܒ݁ܪܳܐ ܘܚܽܘܒ݂ܳܐ ܕ݂ܪܰܒ݂ ܕ݂ܶܝܢ ܡܶܢܗܶܝܢ ܚܽܘܒ݂ܳܐ:</VERS>
    </CHAPTER>
    <CHAPTER cnumber="14">
      <VERS vnumber="1">ܗܰܪ̄ܛܘ ܒ݂ܳܬܰ݁ܪ ܚܽܘܒ݂ܳܐ ܘܛܰܢܘ ܒ݂ܡܰܘܗܒܳ݁ܬܳ݁ܐ ܕ݂ܪܽܘܚܳܐ ܝܰܬ݂ܺܝܪܳܐܝܺܬ݁ ܕ݂ܶܝܢ ܕ݂ܬܶ݁ܬ݁ܢܰܒ݂ܽܘܢ:</VERS>
      <VERS vnumber="2">ܡܰܢ ܕ݂ܰܡܡܰܠܶܠ ܓ݂ܶܝܪ ܒ݂ܠܶܫܳܢܳܐ ܠܳܐ ܗ̄ܘܳܐ ܠܰܒ݁ܢܰܝܢܳܫܳܐ ܡܡܰܠܶܠ ܐܶܠܳܐ ܠܰܐܠܳܗܳܐ ܠܳܐ ܓ݂ܶܝܪ ܐ̄ܢܳܫ ܫܳܡܰܥ ܡܶܕ݂ܶܡ ܕ݂ܰܡܡܰܠܶܠ ܐܶܠܳܐ ܒ݂ܪܽܘܚ ܐ̄ܪܳܙܳܐ ܡܡܰܠܶܠ:</VERS>
      <VERS vnumber="3">ܐܰܝܢܳܐ ܕ݂ܶܝܢ ܕ݂ܡܶܬ݁ܢܰܒ݂ܶܐ ܠܰܒ݁ܢܰܝܢܳܫܳܐ ܡܡܰܠܶܠ ܒ݂ܶܢܝܳܢܳܐ ܘܠܽܘܒ݂ܳܒܳ݁ܐ ܘܒܽ݁ܘܝܳܐܳܐ:</VERS>
      <VERS vnumber="4">ܕ݂ܰܡܡܰܠܶܠ ܒ݂ܠܶܫܳܢܳܐ ܢܰܦ݁ܫܶܗ ܗܽܘ ܒ݂ܳܢܶܐ ܘܰܕ݁ܡܶܬ݁ܢܰܒ݂ܶܐ ܥܺܕ݂̄ܬ݂ܳܐ ܒ݂ܳܢܶܐ:</VERS>
      <VERS vnumber="5">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܟܽ݁ܠܟܽ݁ܘܢ ܬ݂ܡܰܠܠܽܘܢ ܒ݂ܠܶܫܳܢܶܐ ܝܰܬ݂ܺܝܪܳܐܝܺܬ݁ ܕ݂ܶܝܢ ܕ݂ܬܶ݁ܬ݁ܢܰܒ݂ܽܘܢ ܪܰܒ݁ ܗܽ̄ܘ ܓ݂ܶܝܪ ܐܰܝܢܳܐ ܕ݂ܡܶܬ݁ܢܰܒ݂ܶܐ ܡܶܢ ܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܐܶܢ ܠܳܐ ܡܦܰ݁ܫܶܩ ܐܶܢ ܕ݂ܶܝܢ ܡܦܰ݁ܫܶܩ ܥܺܕ݂̄ܬ݂ܳܐ ܒ݂ܳܢܶܐ: ܣ</VERS>
      <VERS vnumber="6">ܘܗܳܫܳܐ ܐܰܚܰܝ ܐܶܢ ܐܺܬܶ݁ܐ ܠܘܳܬ݁ܟܽ݁ܘܢ ܘܶܐܡܰܠܶܠ ܥܰܡܟܽ݁ܘܢ ܒ݂ܠܶܫܳܢܶܐ ܡܳܢܳܐ ܡܰܘܬ݂ܰܪ ܐ̄ܢܳܐ ܠܟܽ݁ܘܢ ܐܶܠܳܐ ܐܶܢ ܐܶܡܰܠܶܠ ܥܰܡܟܽ݁ܘܢ ܐܰܘ ܒ݂ܓܶ݁ܠܝܳܢܳܐ ܐܰܘ ܒ݂ܺܝܕܰ݁ܥܬܳ݁ܐ ܐܰܘ ܒ݂ܰܢܒܺ݁ܝܽܘܬܳ݁ܐ ܐܰܘ ܒ݂ܝܽܘܠܦ݂ܳܢܳܐ:</VERS>
      <VERS vnumber="7">ܐܳܦ݁ ܨܶܒ݁ܘܳܬܳ݁ܐ ܓ݂ܶܝܪ ܐܰܝܠܶܝܢ ܕ݂ܠܰܝܬ݂ ܒ݂ܗܶܝܢ ܢܰܦ݁ܫܳܐ ܘܝܳܗܒ݂ܳܢ ܩܳܠܳܐ ܐܶܢ ܐܰܒ݂ܽܘܒܳ݁ܐ ܘܶܐܢ ܩܺܝܬܳ݁ܪܳܐ ܐܶܢ ܦ݂ܽܘܪܫܳܢܳܐ ܠܳܐ ܥܳܒ݁ܕ݂ܳܢ ܒ݂ܶܝܬ݁ ܩܺܝܢܬ݂ܳܐ ܠܰܚܒܰ݁ܪܬܳ݁ܗ ܐܰܝܟ݂ܰܢܳܐ ܡܶܬܺ݁ܝܕܰ݁ܥ ܡܶܕ݂ܶܡ ܕ݂ܡܶܙܕ݂ܡܰܪ ܐܰܘ ܡܶܕ݂ܶܡ ܕ݂ܡܶܬ݁ܢܩܶܫ:</VERS>
      <VERS vnumber="8">ܘܶܐܢ ܩܰܪܢܳܐ ܬ݂ܶܩܪܶܐ ܩܳܠܳܐ ܕ݂ܠܳܐ ܦ݂ܪܺܝܫ ܡܰܢܽܘ ܢܶܬ݂ܛܰܝܰܒ݁ ܠܰܩܪܳܒܳ݁ܐ:</VERS>
      <VERS vnumber="9">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܐܶܢ ܬ݂ܺܐܡܪܽܘܢ ܡܶܠܬܳ݁ܐ ܒ݂ܠܶܫܳܢܳܐ ܘܠܳܐ ܬ݂ܶܗܘܶܐ ܡܦܰ݁ܫܩܳܐ ܐܰܝܟ݂ܰܢܳܐ ܡܶܬܺ݁ܝܕܰ݁ܥ ܡܶܕ݂ܶܡ ܕ݂ܳܐܡܪܺܝܢ ܐܢ̄ܬ݂ܽܘܢ ܗܳܘܶܝܬ݂ܽܘܢ ܠܟܽ݁ܘܢ ܐܰܝܟ݁ ܗܰܘ ܕ݂ܥܰܡ ܐܳܐܰܪ ܡܡܰܠܠܺܝܢ ܐܢ̄ܬ݂ܽܘܢ:</VERS>
      <VERS vnumber="10">ܗܳܐ ܓ݂ܶܝܪ ܓ݂ܶܢܣܶܐ ܕ݂ܠܶܫܳܢܶܐ ܣܰܓ݂ܺܝܶܐܐ ܐܺܝܬ݁ ܒ݂ܥܳܠܡܳܐ ܘܠܰܝܬ݂ ܚܰܕ݁ ܡܶܢܗܽܘܢ ܕ݂ܠܳܐ ܩܳܠܳܐ:</VERS>
      <VERS vnumber="11">ܘܶܐܢ ܠܳܐ ܝܳܕܰ݁ܥ ܐ̄ܢܳܐ ܚܰܝܠܶܗ ܕ݂ܩܳܠܳܐ ܗܳܘܶܐ ܐ̄ܢܳܐ ܠܺܝ ܒ݂ܰܪܒ݂ܪܳܝܳܐ ܠܗܰܘ ܕ݂ܰܡܡܰܠܶܠ ܘܳܐܦ݁ ܗܰܘ ܕ݂ܰܡܡܰܠܶܠ ܗܳܘܶܐ ܠܶܗ ܠܺܝ ܒ݂ܰܪܒ݂ܪܳܝܳܐ:</VERS>
      <VERS vnumber="12">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܡܶܛܽܠ ܕ݂ܛܰܢܳܢܶܐ ܐܰܢ̄ܬ݂ܽܘܢ ܕ݂ܡܰܘܗܒܳ݁ܬܳ݁ܐ ܕ݂ܪܽܘܚܳܐ ܠܒܶ݁ܢܝܳܢܳܐ ܕ݂ܥܺܕ݂̄ܬ݂ܳܐ ܒ݂ܥܰܘ ܕ݂ܬܶ݁ܬ݁ܝܰܬ݂ܪܽܘܢ:</VERS>
      <VERS vnumber="13">ܘܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܢܨܰܠܶܐ ܕ݂ܰܢܦܰ݁ܫܶܩ:</VERS>
      <VERS vnumber="14">ܐܶܢ ܗܽܘ ܓ݂ܶܝܪ ܕ݂ܰܗܘܺܝܬ݁ ܡܨܰܠܶܐ ܒ݂ܠܶܫܳܢܳܐ ܪܽܘܚܝ ܗܽ̄ܘ ܡܨܰܠܝܳܐ ܡܰܕ݂ܰܥܝ ܕ݂ܶܝܢ ܕ݂ܠܳܐ ܦ݂ܺܐܪܺܝܢ ܗܽ̄ܘ:</VERS>
      <VERS vnumber="15">ܡܳܢܳܐ ܗܳܟܺ݁ܝܠ ܐܶܥܒ݂ܶܕ݁ ܐܶܨܰܠܶܐ ܒ݂ܪܽܘܚܝ ܘܶܐܨܰܠܶܐ ܐܳܦ݁ ܒ݂ܡܰܕ݂ܰܥܝ ܘܶܐܙܰܡܰܪ ܒ݂ܪܽܘܚܝ ܘܶܐܙܰܡܰܪ ܐܳܦ݁ ܒ݂ܡܰܕ݂ܰܥܝ:</VERS>
      <VERS vnumber="16">ܘܶܐܢ ܠܳܐ ܐܶܢ ܡܒܰ݁ܪܶܟ݁ ܐܰܢ̄ܬ݂ ܒ݂ܪܽܘܚ ܗܰܘ ܕ݂ܰܡܡܰܠܶܐ ܕ݂ܽܘܟ݂ܬܶ݁ܗ ܕ݂ܗܶܕ݁ܝܽܘܛܳܐ ܐܰܝܟ݂ܰܢܳܐ ܢܺܐܡܰܪ ܐܰܡܺܝܢ ܥܰܠ ܬ݂ܰܘܕ݂ܺܝܬܳ݁ܟ݁ ܕ݂ܺܝܠܳܟ݁ ܡܶܛܽܠ ܕ݂ܡܳܢܳܐ ܐܳܡܰܪ ܐܰܢ̄ܬ݂ ܠܳܐ ܝܳܕܰ݁ܥ:</VERS>
      <VERS vnumber="17">ܐܰܢ̄ܬ݂ ܓ݂ܶܝܪ ܫܰܦ݂ܺܝܪ ܡܒܰ݁ܪܶܟ݁ ܐܰܢ̄ܬ݂ ܐܶܠܳܐ ܚܰܒ݁ܪܳܟ݁ ܠܳܐ ܡܶܬ݁ܒ݂ܰܢܶܐ:</VERS>
      <VERS vnumber="18">ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܕ݂ܝܰܬ݂ܺܝܪ ܡܶܢ ܟ݂ܽܠܟܽ݁ܘܢ ܡܡܰܠܶܠ ܐ̄ܢܳܐ ܒ݂ܠܶܫܳܢܶܐ:</VERS>
      <VERS vnumber="19">ܐܶܠܳܐ ܒ݂ܥܺܕ݂̄ܬ݂ܳܐ ܨܳܒܶ݁ܐ ܐ̄ܢܳܐ ܕ݂ܚܰܡܶܫ ܡܶܠܺܝܢ ܒ݂ܡܰܕ݂ܰܥܝ ܐܶܡܰܠܶܠ ܕ݂ܳܐܦ݁ ܐ̄ܚܪܳܢܶܐ ܐܰܠܶܦ݁ ܝܰܬ݂ܺܝܪ ܡܶܢ ܪܶܒ݂ܽܘ ܡܶܠܺܝܢ ܒ݂ܠܶܫܳܢܳܐ: ܣ</VERS>
      <VERS vnumber="20">ܐܰܚܰܝ ܠܳܐ ܗܘܰܝܬ݂ܽܘܢ ܛܠܶܝܢ ܒ݂ܪܶܥܝܳܢܰܝܟ݂ܽܘܢ ܐܶܠܳܐ ܠܒܺ݁ܝܫܳܬܳ݁ܐ ܗܘܰܘ ܝܰܠܽܘܕܶ݁ܐ ܘܰܒ݁ܪܶܥܝܳܢܰܝܟ݂ܽܘܢ ܗܘܰܘ ܓ݂ܡܺܝܪܺܝܢ:</VERS>
      <VERS vnumber="21">ܒ݂ܢܳܡܽܘܣܳܐ ܟ݂ܬܺ݁ܝܒ݁ ܕ݂ܰܒ݁ܡܰܡܠ̄ܠܳܐ ܢܽܘܟ݁ܪܳܝܳܐ ܘܰܒ݁ܠܶܫܳܢܳܐ ܐ̄ܚܪܺܢܳܐ ܐܶܡܰܠܶܠ ܥܰܡܶܗ ܥܰܡ ܥܰܡܳܐ ܗܳܢܳܐ ܐܳܦ݁ܠܳܐ ܗܳܟܰ݁ܢܳܐ ܢܶܫܡܥܽܘܢܳܢܝ ܐܳܡܰܪ ܡܳܪܝܳܐ:</VERS>
      <VERS vnumber="22">ܡܳܕܶ݁ܝܢ ܠܶܫܳܢܶܐ ܠܳܐܬܳ݁ܐ ܗܽܘ ܣܺܝܡܺܝܢ ܠܳܐ ܠܰܡܗܰܝܡܢܶܐ ܐܶܠܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܢܒܺ݁ܝܰܘܳܬܳ݁ܐ ܕ݂ܶܝܢ ܠܳܐ ܗ̄ܘܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܐܶܠܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ:</VERS>
      <VERS vnumber="23">ܐܶܢ ܗܽܘ ܗܳܟܺ݁ܝܠ ܕ݂ܬܶ݁ܬ݁ܟ݂ܰܢܰܫ ܟ݂ܽܠܳܗ ܥܺܕ݂̄ܬ݂ܳܐ ܘܟܽ݁ܠܗܽܘܢ ܒ݂ܠܶܫܳܢܶܐ ܢܡܰܠܠܽܘܢ ܘܢܶܥܠܽܘܢ ܗܶܕ݁ܝܽܘܛܶܐ ܐܰܘ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ ܠܳܐ ܐܳܡܪܺܝܢ ܕ݂ܗܳܠܶܝܢ ܫܢܰܘ ܠܗܽܘܢ:</VERS>
      <VERS vnumber="24">ܘܶܐܢ ܟ݂ܽܠܟܽ݁ܘܢ ܬ݂ܶܗܘܽܘܢ ܡܶܬ݁ܢܰܒ݂ܶܝܢ ܘܢܶܥܽܘܠ ܠܘܳܬ݁ܟܽ݁ܘܢ ܗܶܕ݁ܝܽܘܛܳܐ ܐܰܘ ܡܰܢ ܕ݂ܠܳܐ ܡܗܰܝܡܶܢ ܡܶܬ݁ܒ݂ܨܶܐ ܡܶܢ ܟ݂ܽܠܟܽ݁ܘܢ ܘܡܶܬ݁ܟ݂ܰܘܰܢ ܡܶܢ ܟ݂ܽܠܟܽ݁ܘܢ:</VERS>
      <VERS vnumber="25">ܘܟܰ݁ܣܝܳܬܳ݁ܐ ܕ݂ܠܶܒ݂ܶܗ ܡܶܬ݁ܓ݂ܰܠܝܳܢ ܘܗܳܝܕ݂ܶܝܢ ܢܶܦ݂ܶܠ ܥܰܠ ܐܰܦ݂ܰܘܗ̄ܝ ܘܢܶܣܓ݂ܽܘܕ݁ ܠܰܐܠܳܗܳܐ ܘܢܺܐܡܰܪ ܫܰܪܺܝܪܳܐܝܺܬ݁ ܐܰܠܳܗܳܐ ܐܺܝܬ݁ ܒ݂ܟܽ݁ܘܢ ܣ݂ ܣ݂:</VERS>
      <VERS vnumber="26">ܐܳܡܰܪ ܐ̄ܢܳܐ ܗܳܟܺ݁ܝܠ ܐܰܚܰܝ ܕ݂ܶܐܡܰܬ݁ܝ ܕ݂ܡܶܬ݁ܟ݂ܰܢܫܺܝܢ ܐܢ̄ܬ݂ܽܘܢ ܠܰܐܝܢܳܐ ܡܶܢܟܽ݁ܘܢ ܕ݂ܺܐܝܬ݁ ܠܶܗ ܡܰܙܡܽܘܪܳܐ ܢܺܐܡܰܪ ܘܰܐܝܢܳܐ ܕ݂ܺܐܝܬ݁ ܠܶܗ ܝܽܘܠܦ݂ܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܓ݂ܶܠܝܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܠܶܫܳܢܳܐ ܘܰܐܝܢܳܐ ܕ݂ܺܐܝܬ݁ ܠܶܗ ܦ݂ܽܘܫܳܩܳܐ ܟ݂ܽܠܗܶܝܢ ܠܒܶ݁ܢܝܳܢܳܐ ܢܶܗܘܝܳܢ:</VERS>
      <VERS vnumber="27">ܘܶܐܢ ܒ݂ܠܶܫܳܢܳܐ ܐ̄ܢܳܫ ܢܡܰܠܶܠ ܬ݂ܪܶܝܢ ܢܡܰܠܠܽܘܢ ܘܟܰ݁ܕ݁ ܣܰܓ݂ܺܝ ܬ݂ܠܳܬܳ݁ܐ ܘܚܰܕ݁ ܚܰܕ݁ ܢܡܰܠܠܽܘܢ ܘܚܰܕ݁ ܢܦܰ݁ܫܶܩ:</VERS>
      <VERS vnumber="28">ܘܶܐܢ ܠܰܝܬ݂ ܕ݂ܰܡܦܰ݁ܫܶܩ ܢܶܫܬ݂ܽܘܩ ܠܶܗ ܒ݂ܥܺܕ݂̄ܬ݂ܳܐ ܗܰܘ ܕ݂ܰܡܡܰܠܶܠ ܒ݂ܠܶܫܳܢܳܐ ܘܒܰ݁ܝܢܰܘܗ̄ܝ ܠܢܰܦ݁ܫܶܗ ܘܠܰܐܠܳܗܳܐ ܢܡܰܠܶܠ:</VERS>
      <VERS vnumber="29">ܢܒܺ݁ܝܶܐ ܕ݂ܶܝܢ ܬ݂ܪܶܝܢ ܐܰܘ ܬ݂ܠܳܬܳ݁ܐ ܢܡܰܠܠܽܘܢ ܘܫܰܪܟ݂ܳܐ ܢܦܰ݁ܪܫܽܘܢ:</VERS>
      <VERS vnumber="30">ܘܶܐܢ ܠܰܐ̄ܚܪܺܢܳܐ ܢܶܬ݁ܓ݂ܠܶܐ ܟ݂ܰܕ݁ ܝܳܬܶ݁ܒ݁ ܩܰܕ݁ܡܳܝܳܐ ܢܶܫܬ݂ܽܘܩ ܠܶܗ:</VERS>
      <VERS vnumber="31">ܡܶܫܟ݂ܚܺܝܢ ܐܢ̄ܬ݂ܽܘܢ ܓ݂ܶܝܪ ܟ݂ܽܠܟܽ݁ܘܢ ܕ݂ܚܰܕ݁ ܚܰܕ݁ ܬ݂ܶܬ݁ܢܰܒ݂ܽܘܢ ܕ݂ܟܽ݁ܠܢܳܫ ܢܺܐܠܰܦ݁ ܘܟܽ݁ܠܢܳܫ ܢܶܬ݁ܒ݂ܰܝܰܐ:</VERS>
      <VERS vnumber="32">ܪܽܘܚܳܐ ܓ݂ܶܝܪ ܕ݂ܰܢܒܺ݁ܝܶܐ ܠܰܢܒܺ݁ܝܶܐ ܡܶܫܬ݂ܰܥܒ݂ܕܳ݁ܐ:</VERS>
      <VERS vnumber="33">ܡܶܛܽܠ ܕ݂ܰܐܠܳܗܳܐ ܠܳܐ ܗ̄ܘܳܐ ܕ݂ܰܫܓܽ݁ܘܫܝܳܐ ܐܶܠܳܐ ܕ݂ܰܫܠܳܡܳܐ ܐܰܝܟ݁ ܕ݂ܰܒ݁ܟܽ݁ܠܗܶܝܢ ܥܺܕܳ݁ܬܳ݁ܐ ܕ݂ܩܰܕ݂ܺܝܫܶܐ:</VERS>
      <VERS vnumber="34">ܢܶܫܰܝܟ݂ܽܘܢ ܒ݂ܥܺܕ݂̄ܬ݂ܳܐ ܢܶܗܘܝܳܢ ܫܰܬ݂ܺܝܩܳܢ ܠܳܐ ܓ݂ܶܝܪ ܡܰܦ݂ܰܣ ܠܗܶܝܢ ܕ݂ܰܢܡܰܠܠܳܢ ܐܶܠܳܐ ܕ݂ܢܶܫܬ݂ܰܥܒ݂ܕܳ݁ܢ ܐܰܝܟ݂ܰܢܳܐ ܕ݂ܳܐܦ݁ ܢܳܡܽܘܣܳܐ ܐܶܡܰܪ:</VERS>
      <VERS vnumber="35">ܘܶܐܢ ܡܶܕ݂ܶܡ ܨܳܒ݁ܝܳܢ ܕ݂ܢܺܐܠܦ݂ܳܢ ܒ݂ܒܳ݁ܬ݂ܰܝܗܶܝܢ ܢܫܰܐܠܳܢ ܠܒܰ݁ܥܠܰܝܗܶܝܢ ܒ݂ܶܗܬ݂ܬܳ݁ܐ ܗ̄ܝ ܓ݂ܶܝܪ ܕ݂ܢܶܫܶܐ ܒ݂ܥܺܕ݂̄ܬ݂ܳܐ ܢܡܰܠܠܳܢ:</VERS>
      <VERS vnumber="36">ܐܰܘ ܕ݂ܰܠܡܳܐ ܡܶܢܟܽ݁ܘܢ ܗ̄ܘ ܢܶܦ݁ܩܰܬ݁ ܡܶܠܬܶ݁ܗ ܕ݂ܰܐܠܳܗܳܐ ܐܰܘ ܠܘܳܬ݁ܟܽ݁ܘܢ ܗ̄ܘ ܒ݂ܰܠܚܽܘܕ݁ ܡܛܳܬ݁:</VERS>
      <VERS vnumber="37">ܐܶܢ ܐ̄ܢܳܫ ܕ݂ܶܝܢ ܡܶܢܟܽ݁ܘܢ ܣܳܒܰ݁ܪ ܕ݂ܰܢܒܺ݁ܝܳܐ ܗܽܘ ܐܰܘ ܕ݂ܪܽܘܚܳܐ ܗܽܘ ܢܶܕ݂ܰܥ ܗܳܠܶܝܢ ܕ݂ܟܳ݁ܬܶ݁ܒ݁ ܐ̄ܢܳܐ ܠܟܽ݁ܘܢ ܕ݂ܦܽ݁ܘܩܕ݂ܳܢܶܐ ܐܶܢܽܘܢ ܕ݂ܡܳܪܰܢ:</VERS>
      <VERS vnumber="38">ܐܶܢ ܐ̄ܢܳܫ ܕ݂ܶܝܢ ܠܳܐ ܝܳܕܰ݁ܥ ܠܳܐ ܢܶܕ݂ܰܥ:</VERS>
      <VERS vnumber="39">ܛܰܢܘ ܗܳܟܺ݁ܝܠ ܐܰܚܰܝ ܠܡܶܬ݁ܢܰܒ݂ܳܝܽܘ ܘܠܰܡܡܰܠܳܠܽܘ ܒ݂ܠܶܫܳܢܶܐ ܠܳܐ ܬ݂ܶܟ݁ܠܽܘܢ:</VERS>
      <VERS vnumber="40">ܟ݂ܽܠܡܶܕ݂ܶܡ ܕ݂ܶܝܢ ܒ݂ܶܐܣܟ݂ܺܡܳܐ ܘܰܒ݁ܛܶܟ݂ܣܳܐ ܢܶܗܘܶܐ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܐܶܘܰܢܓ݂ܶܠܺܝܳܘܢ ܕ݂ܣܰܒ݂ܰܪܬ݂ܟܽ݁ܘܢ ܘܩܰܒ݂ܶܠܬ݂ܽܘܢܳܝܗ̄ܝ ܘܩܳܡܬ݂ܽܘܢ ܒ݂ܶܗ:</VERS>
      <VERS vnumber="2">ܘܒܶ݁ܗ ܚܳܐܶܝܢ ܐܢ̄ܬ݂ܽܘܢ ܒ݂ܰܐܝܕܳ݁ܐ ܡܶܠܬܳ݁ܐ ܣܰܒ݂ܰܪܬ݂ܟܽ݁ܘܢ ܐܶܢ ܥܳܗܕ݂ܺܝܢ ܐܢ̄ܬ݂ܽܘܢ ܐܶܢ ܠܳܐ ܗ̄ܘܳܐ ܣܪܺܝܩܳܐܝܺܬ݁ ܗܰܝܡܶܢܬ݂ܽܘܢ:</VERS>
      <VERS vnumber="3">ܐܰܫܠܡܶܬ݁ ܠܟܽ݁ܘܢ ܓ݂ܶܝܪ ܡܶܢ ܠܽܘܩܕܰ݁ܡ ܐܰܝܟ݁ ܡܶܕ݂ܶܡ ܕ݂ܩܰܒ݂ܠܶܬ݁ ܕ݂ܰܡܫܺܝܚܳܐ ܡܺܝܬ݁ ܥܰܠ ܐܰܦ݂ܰܝ ܚܛܳܗܰܝܢ ܐܰܝܟ݂ܰܢܳܐ ܕ݂ܰܟ݁ܬܺ݁ܝܒ݁:</VERS>
      <VERS vnumber="4">ܘܕܶ݁ܐܬ݁ܩܒܰ݁ܪ ܘܩܳܡ ܠܰܬ݁ܠܳܬܳ݁ܐ ܝܰܘܡܺܝܢ ܐܰܝܟ݁ ܕ݂ܰܟ݁ܬܺ݁ܝܒ݁:</VERS>
      <VERS vnumber="5">ܘܶܐܬ݁ܚܙܺܝ ܠܟܺ݁ܐܦܳ݁ܐ ܘܒܳ݁ܬ݁ܪܶܗ ܠܰܬ݁ܪܶܥܣܰܪ:</VERS>
      <VERS vnumber="6">ܘܒܳ݁ܬܰ݁ܪܟ݂ܶܢ ܐܶܬ݁ܚܙܺܝ ܠܝܰܬ݂ܺܝܪ ܡܶܢ ܚܰܡܶܫܡܳܐܐ ܐܰܚܺܝܢ ܐܰܟ݁ܚܕܳ݁ܐ ܕ݂ܣܰܓ݂ܺܝܶܐܐ ܡܶܢܗܽܘܢ ܩܰܝܳܡܺܝܢ ܐܶܢܽܘܢ ܥܕܰ݁ܡܳܐ ܠܗܳܫܳܐ ܘܡܶܢܗܽܘܢ ܕ݂ܡܶܟ݁ܘ:</VERS>
      <VERS vnumber="7">ܘܡܶܢ ܒ݂ܳܬܰ݁ܪ ܗܳܠܶܝܢ ܐܶܬ݁ܚܙܺܝ ܠܝܰܥܩܽܘܒ݁ ܘܒܳ݁ܬ݁ܪܶܗ ܠܰܫܠܺܝܚܶܐ ܟ݂ܽܠܗܽܘܢ:</VERS>
      <VERS vnumber="8">ܠܚܰܪܬܳ݁ܐ ܕ݂ܶܝܢ ܕ݂ܟܽ݁ܠܗܽܘܢ ܐܰܝܟ݁ ܕ݂ܰܠܝܰܚܛܳܐ ܐܶܬ݁ܚܙܺܝ ܐܳܦ݁ ܠܺܝ:</VERS>
      <VERS vnumber="9">ܐܶܢܳܐ ܐ̄ܢܳܐ ܓ݂ܶܝܪ ܙܥܽܘܪܗܽܘܢ ܕ݂ܰܫܠܺܝܚܶܐ ܘܠܳܐ ܫܳܘܶܐ ܐ̄ܢܳܐ ܕ݂ܶܐܬ݁ܩܪܶܐ ܫܠܺܝܚܳܐ ܡܶܛܽܠ ܕ݂ܪܶܕ݁ܦ݂ܶܬ݁ ܥܺܕ݂̄ܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="10">ܒ݂ܛܰܝܒ݂ܽܘܬܶ݁ܗ ܕ݂ܶܝܢ ܕ݂ܰܐܠܳܗܳܐ ܐܺܝܬܰ݁ܝ ܡܶܕ݂ܶܡ ܕ݂ܺܐܝܬܰ݁ܝ ܘܛܰܝܒ݂ܽܘܬܶ݁ܗ ܕ݂ܒܺ݁ܝ ܠܳܐ ܗܘܳܬ݁ ܣܪܺܝܩܳܐ ܐܶܠܳܐ ܝܰܬ݂ܺܝܪ ܡܶܢ ܟ݂ܽܠܗܽܘܢ ܠܺܐܝܬ݁ ܠܳܐ ܐܶܢܳܐ ܐܶܠܳܐ ܛܰܝܒ݂ܽܘܬܶ݁ܗ ܕ݂ܥܰܡܝ:</VERS>
      <VERS vnumber="11">ܐܶܢ ܐܶܢܳܐ ܗܳܟܺ݁ܝܠ ܘܶܐܢ ܗܶܢܽܘܢ ܗܳܟܰ݁ܢܳܐ ܡܰܟ݁ܪܙܺܝܢܰܢ ܘܗܳܟܰ݁ܢܳܐ ܗܰܝܡܶܢܬ݂ܽܘܢ:</VERS>
      <VERS vnumber="12">ܐܶܢ ܕ݂ܶܝܢ ܡܫܺܝܚܳܐ ܡܶܬ݁ܟ݂ܪܶܙ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܐܰܝܟ݂ܰܢܳܐ ܐܺܝܬ݁ ܒ݂ܟܽ݁ܘܢ ܐ̄ܢܳܫܳܐ ܕ݂ܳܐܡܪܺܝܢ ܠܰܝܬ݂ ܚܰܝܰܬ݁ ܡܺܝܬܶ݁ܐ:</VERS>
      <VERS vnumber="13">ܘܶܐܢ ܚܰܝܰܬ݁ ܡܺܝܬܶ݁ܐ ܠܰܝܬ݂ ܐܳܦ݁ܠܳܐ ܡܫܺܝܚܳܐ ܩܳܡ:</VERS>
      <VERS vnumber="14">ܘܶܐܢ ܡܫܺܝܚܳܐ ܠܳܐ ܩܳܡ ܣܪܺܝܩܳܐ ܗ̄ܝ ܟ݂ܳܪܽܘܙܽܘܬܰ݁ܢ ܣܪܺܝܩܳܐ ܐܳܦ݁ ܗܰܝܡܳܢܽܘܬ݁ܟܽ݁ܘܢ:</VERS>
      <VERS vnumber="15">ܡܶܫܬ݂ܰܟ݁ܚܺܝܢ ܚ̄ܢܰܢ ܕ݂ܶܝܢ ܐܳܦ݁ ܣܳܗܕ݂ܶܐ ܕ݂ܰܓ݂ܳܠܶܐ ܕ݂ܰܐܠܳܗܳܐ ܕ݂ܰܐܣܗܶܕ݁ܢ ܥܰܠ ܐܰܠܳܗܳܐ ܕ݂ܰܐܩܺܝܡ ܠܰܡܫܺܝܚܳܐ ܟ݂ܰܕ݁ ܠܳܐ ܐܰܩܺܝܡ:</VERS>
      <VERS vnumber="16">ܐܶܢ ܡܺܝܬܶ݁ܐ ܓ݂ܶܝܪ ܠܳܐ ܩܳܝܡܺܝܢ ܐܳܦ݁ܠܳܐ ܡܫܺܝܚܳܐ ܩܳܡ:</VERS>
      <VERS vnumber="17">ܘܶܐܢ ܡܫܺܝܚܳܐ ܠܳܐ ܩܳܡ ܒ݂ܰܛܳܠܳܐ ܗ̄ܝ ܗܰܝܡܳܢܽܘܬ݁ܟܽ݁ܘܢ ܘܰܥܕܰ݁ܟ݂ܺܝܠ ܒ݂ܰܚܛܳܗܰܝܟ݂ܽܘܢ ܐܰܢ̄ܬ݂ܽܘܢ:</VERS>
      <VERS vnumber="18">ܘܰܟ݁ܒܰ݁ܪ ܐܳܦ݁ ܐܰܝܠܶܝܢ ܕ݂ܰܕ݁ܡܶܟ݁ܘ ܒ݂ܰܡܫܺܝܚܳܐ ܐܶܒܰ݁ܕ݁ܘ ܠܗܽܘܢ:</VERS>
      <VERS vnumber="19">ܘܶܐܢ ܒ݂ܗܳܠܶܝܢ ܗܽ̄ܘ ܚܰܝܶܐ ܒ݂ܰܠܚܽܘܕ݁ ܡܣܰܒ݂ܪܺܝܢܰܢ ܒ݂ܰܡܫܺܝܚܳܐ ܕ݂ܳܘܶܝܢܰܢ ܗܽ̄ܘ ܡܶܢ ܟ݂ܽܠܗܽܘܢ ܒ݂ܢܰܝܢܳܫܳܐ: ܣ</VERS>
      <VERS vnumber="20">ܗܳܫܳܐ ܕ݂ܶܝܢ ܡܫܺܝܚܳܐ ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܘܰܗܘܳܐ ܪܺܫܺܝܬܳ݁ܐ ܕ݂ܕܰ݁ܡܟ݂ܶܐ:</VERS>
      <VERS vnumber="21">ܘܰܐܝܟ݂ܰܢܳܐ ܕ݂ܰܒ݁ܝܰܕ݁ ܒ݂ܰܪܢܳܫܳܐ ܗܘܳܐ ܡܰܘܬ݂ܳܐ ܗܳܟܰ݁ܢܳܐ ܐܳܦ݁ ܒ݂ܝܰܕ݁ ܒ݂ܰܪܢܳܫܳܐ ܗܳܘܝܳܐ ܚܰܝܰܬ݁ ܡܺܝܬܶ݁ܐ:</VERS>
      <VERS vnumber="22">ܐܰܝܟ݂ܰܢܳܐ ܓ݂ܶܝܪ ܕ݂ܒܳ݁ܐܕܳ݁ܡ ܟ݂ܽܠܗܽܘܢ ܒ݂ܢܰܝܢܳܫܳܐ ܡܳܝܬ݂ܺܝܢ ܗܳܟܰ݁ܢܳܐ ܐܳܦ݁ ܒ݂ܰܡܫܺܝܚܳܐ ܟ݂ܽܠܗܽܘܢ ܚܳܐܶܝܢ:</VERS>
      <VERS vnumber="23">ܐ̄ܢܳܫ ܐ̄ܢܳܫ ܒ݂ܛܶܟ݂ܣܶܗ ܪܺܫܺܝܬܳ݁ܐ ܗܘܳܐ ܡܫܺܝܚܳܐ ܒ݂ܳܬܰ݁ܪܟ݂ܶܢ ܐܰܝܠܶܝܢ ܕ݂ܕܰ݁ܡܫܺܝܚܳܐ ܐܶܢܽܘܢ ܒ݂ܡܶܐܬܺ݁ܝܬܶ݁ܗ:</VERS>
      <VERS vnumber="24">ܘܗܳܝܕ݂ܶܝܢ ܬ݂ܶܗܘܶܐ ܚܰܪܬܳ݁ܐ ܡܳܐ ܕ݂ܡܰܫܠܶܡ ܡܰܠܟ݂ܽܘܬܳ݁ܐ ܠܰܐܠܳܗܳܐ ܐܰܒܳ݁ܐ ܡܳܐ ܕ݂ܒܰ݁ܛܶܠ ܟ݂ܽܠ ܪܺܝܫ ܘܟܽ݁ܠ ܫܽܘܠܛܳܢ ܘܟܽ݁ܠ ܚܰܝܠܺܝܢ:</VERS>
      <VERS vnumber="25">ܥܬܺ݁ܝܕ݁ ܗܽ̄ܘ ܓ݂ܶܝܪ ܕ݂ܢܰܡܠܶܟ݁ ܥܕܰ݁ܡܳܐ ܕ݂ܰܢܣܺܝܡ ܒ݂ܥܶܠܕ݂ܒܳ݁ܒܰ݁ܘܗ̄ܝ ܟ݂ܽܠܗܽܘܢ ܬ݂ܚܶܝܬ݁ ܪܶܓ݁ܠܰܘܗ̄ܝ:</VERS>
      <VERS vnumber="26">ܘܰܐ̄ܚܪܳܝܳܐ ܒ݂ܥܶܠܕ݂ܒܳ݁ܒܳ݁ܐ ܡܶܬ݁ܒ݂ܰܛܰܠ ܡܰܘܬ݂ܳܐ:</VERS>
      <VERS vnumber="27">ܟ݂ܽܠ ܓ݂ܶܝܪ ܫܰܥܒ݂ܶܕ݁ ܬ݂ܚܶܝܬ݁ ܪܶܓ݁ܠܰܘܗ̄ܝ ܡܳܐ ܕ݂ܶܐܡܰܪ ܕ݂ܶܝܢ ܕ݂ܟܽ݁ܠܡܶܕ݂ܶܡ ܡܶܫܬ݂ܰܥܒ݂ܰܕ݁ ܠܶܗ ܝܺܕܺ݁ܝܥܳܐ ܕ݂ܰܣܛܰܪ-ܡܶܢ ܗܰܘ ܕ݂ܫܰܥܒ݂ܶܕ݁ ܠܶܗ ܟ݂ܽܠ:</VERS>
      <VERS vnumber="28">ܘܡܳܐ ܕ݂ܶܐܫܬ݂ܰܥܒ݂ܰܕ݁ ܠܶܗ ܟ݂ܽܠ ܗܳܝܕ݂ܶܝܢ ܗܽܘ ܒ݂ܪܳܐ ܢܶܫܬ݂ܰܥܒ݂ܰܕ݁ ܠܗܰܘ ܕ݂ܫܰܥܒ݂ܶܕ݁ ܠܶܗ ܟ݂ܽܠ ܕ݂ܢܶܗܘܶܐ ܐܰܠܳܗܳܐ ܟ݂ܽܠ ܒ݂ܟܽ݁ܠ:</VERS>
      <VERS vnumber="29">ܘܶܐܠܳܐ ܡܳܢܳܐ ܢܶܥܒ݂ܕܽ݁ܘܢ ܗܳܢܽܘܢ ܕ݂ܥܳܡܕ݂ܺܝܢ ܚܠܳܦ݁ ܡܺܝܬܶ݁ܐ ܐܶܢ ܡܺܝܬܶ݁ܐ ܠܳܐ ܩܳܝܡܺܝܢ ܡܳܢܳܐ ܥܳܡܕ݂ܺܝܢ ܚܠܳܦ݁ ܡܺܝܬܶ݁ܐ:</VERS>
      <VERS vnumber="30">ܘܰܠܡܳܢܳܐ ܐܳܦ݁ ܚܢܰܢ ܒ݂ܟܽ݁ܠ ܫܳܥܳܐ ܒ݂ܩܽܢܕܺ݁ܝܢܳܘܣ ܩܳܝܡܺܝܢܰܢ:</VERS>
      <VERS vnumber="31">ܝܳܡܶܐ ܐ̄ܢܳܐ ܒ݂ܫܽܘܒ݁ܗܳܪܟܽ݁ܘܢ ܐܰܚܰܝ ܕ݂ܺܐܝܬ݁ ܠܺܝ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܟܽ݁ܠܝܽܘܡ ܡܳܐܶܬ݁ ܐ̄ܢܳܐ:</VERS>
      <VERS vnumber="32">ܐܶܢ ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܶܫܬ݂ܕܺ݁ܝܬ݁ ܠܚܰܝܘܳܬܳ݁ܐ ܒ݂ܶܐܦܶ݁ܣܳܘܣ ܡܳܢܳܐ ܐܶܬ݁ܗܢܺܝܬ݁ ܐܶܢ ܡܺܝܬܶ݁ܐ ܠܳܐ ܩܳܝܡܺܝܢ ܢܶܐܟܽ݁ܘܠ ܘܢܶܫܬ݂ܶܐ ܡܚܳܪ ܓ݂ܶܝܪ ܡܳܝܬ݂ܺܝܢܰܢ:</VERS>
      <VERS vnumber="33">ܠܳܐ ܬ݂ܶܛܥܽܘܢ ܡܚܰܒ݂ܠܳܢ ܪܶܥܝܳܢܶܐ ܒ݂ܰܣܺܝܡܶܐ ܫܽܘܥܝܳܬܳ݁ܐ ܒ݂ܺܝܫܳܬܳ݁ܐ ܣ݂ ܣ݂:</VERS>
      <VERS vnumber="34">ܐܰܥܺܝܪܘ ܠܶܒ݂ܟܽ݁ܘܢ ܙܰܕ݂ܺܝܩܳܐܝܺܬ݁ ܘܠܳܐ ܬ݂ܶܚܛܽܘܢ ܐܺܝܬ݁ ܓ݂ܶܝܪ ܐ̄ܢܳܫܳܐ ܕ݂ܺܝܕܰ݁ܥܬܳ݁ܐ ܕ݂ܰܐܠܳܗܳܐ ܠܰܝܬ݂ ܒ݂ܗܽܘܢ ܠܒܶ݁ܗܬ݂ܰܬ݁ܟܽ݁ܘܢ ܗܽ̄ܘ ܐܳܡܰܪ ܐ̄ܢܳܐ:</VERS>
      <VERS vnumber="35">ܢܺܐܡܰܪ ܐ̄ܢܳܫ ܡܶܢܟܽ݁ܘܢ ܕ݂ܰܐܝܟ݂ܰܢܳܐ ܩܳܝܡܺܝܢ ܡܺܝܬܶ݁ܐ ܘܒܰ݁ܐܝܢܳܐ ܦ݂ܰܓ݁ܪܳܐ ܐܳܬܶ݁ܝܢ:</VERS>
      <VERS vnumber="36">ܣܰܟ݁ܠܳܐ ܙܰܪܥܳܐ ܕ݂ܙܳܪܰܥ ܐܰܢ̄ܬ݂ ܐܶܢ ܠܳܐ ܡܳܐܶܬ݁ ܠܳܐ ܚܳܝܶܐ:</VERS>
      <VERS vnumber="37">ܘܗܰܘ ܡܶܕ݂ܶܡ ܕ݂ܙܳܪܰܥ ܐܰܢ̄ܬ݂ ܠܳܐ ܗ̄ܘܳܐ ܗܰܘ ܦ݂ܰܓ݁ܪܳܐ ܕ݂ܰܥܬܺ݁ܝܕ݁ ܠܡܶܗܘܳܐ ܙܳܪܰܥ ܐܰܢ̄ܬ݂ ܐܶܠܳܐ ܦ݂ܪܶܕ݂ܬ݂ܳܐ ܥܰܪܛܶܠܳܝܬ݂ܳܐ ܕ݂ܚܶܛܶܐ ܐܰܘ ܕ݂ܰܣܥܳܪܶܐ ܐܰܘ ܕ݂ܫܰܪܟ݂ܳܐ ܕ݂ܙܰܪܥܽܘܢܶܐ:</VERS>
      <VERS vnumber="38">ܐܰܠܳܗܳܐ ܕ݂ܶܝܢ ܝܳܗܶܒ݁ ܠܶܗ ܦ݂ܰܓ݁ܪܳܐ ܐܰܝܟ݂ܰܢܳܐ ܕ݂ܨܳܒܶ݁ܐ ܘܰܠܚܰܕ݁ ܚܰܕ݁ ܡܶܢ ܙܰܪܥܽܘܢܶܐ ܦ݂ܰܓ݁ܪܳܐ ܕ݂ܰܟ݁ܝܳܢܶܗ:</VERS>
      <VERS vnumber="39">ܠܳܐ ܗ̄ܘܳܐ ܕ݂ܶܝܢ ܟ݂ܽܠ ܦ݂ܓܰ݁ܪ ܫܘܶܐ ܐ̄ܚܪܺܝܢ ܗܽ̄ܘ ܓ݂ܶܝܪ ܦ݂ܰܓ݁ܪܳܐ ܕ݂ܒܰ݁ܪ ܐ̄ܢܳܫܳܐ ܘܰܐ̄ܚܪܺܝܢ ܕ݂ܰܒ݁ܥܺܝܪܳܐ ܘܰܐ̄ܚܪܺܝܢ ܕ݂ܦܳ݁ܪܰܚܬܳ݁ܐ ܘܰܐ̄ܚܪܺܝܢ ܕ݂ܢܽܘܢܶܐ:</VERS>
      <VERS vnumber="40">ܘܺܐܝܬ݁ ܦ݂ܰܓ݁ܪܶܐ ܫܡܰܝܳܢܶܐ ܘܺܐܝܬ݁ ܦ݂ܰܓ݁ܪܶܐ ܐܰܪܥܳܢܳܝܶܐ ܐܶܠܳܐ ܐ̄ܚܪܺܝܢ ܗܽ̄ܘ ܫܽܘܒ݁ܚܳܐ ܕ݂ܰܫܡܰܝܳܢܶܐ ܘܰܐ̄ܚܪܺܝܢ ܕ݂ܰܐܪܥܳܢܳܝܶܐ:</VERS>
      <VERS vnumber="41">ܘܰܐ̄ܚܪܺܝܢ ܗܽ̄ܘ ܫܽܘܒ݁ܚܳܐ ܕ݂ܫܶܡܫܳܐ ܘܰܐ̄ܚܪܺܝܢ ܫܽܘܒ݁ܚܳܐ ܕ݂ܣܰܗܪܳܐ ܘܰܐ̄ܚܪܺܝܢ ܫܽܘܒ݁ܚܳܐ ܕ݂ܟܰ݁ܘܟ݂ܒܶ݁ܐ ܘܟܰ݁ܘܟ݂ܒܳ݁ܐ ܡܶܢ ܟ݂ܰܘܟ݂ܒܳ݁ܐ ܡܝܰܬ݂ܰܪ ܗܽ̄ܘ ܒ݂ܫܽܘܒ݁ܚܳܐ:</VERS>
      <VERS vnumber="42">ܗܳܟܰ݁ܢܳܐ ܐܳܦ݁ ܚܰܝܰܬ݁ ܡܺܝܬܶ݁ܐ ܡܶܙܕ݂ܰܪܥܺܝܢ ܒ݂ܰܚܒܳ݁ܠܳܐ ܩܳܝܡܺܝܢ ܕ݂ܠܳܐ ܚܒܳ݁ܠܳܐ:</VERS>
      <VERS vnumber="43">ܡܶܙܕ݂ܰܪܥܺܝܢ ܒ݂ܨܰܥܪܳܐ ܩܳܝܡܺܝܢ ܒ݂ܫܽܘܒ݁ܚܳܐ ܡܶܙܕ݂ܰܪܥܺܝܢ ܒ݂ܰܟ݁ܪܺܝܗܽܘܬܳ݁ܐ ܩܳܝܡܺܝܢ ܒ݂ܚܰܝܠܳܐ:</VERS>
      <VERS vnumber="44">ܡܶܙܕ݂ܰܪܥܺܝܢ ܦ݂ܰܓ݁ܪܳܐ ܢܰܦ݁ܫܳܢܳܝܳܐ ܩܳܐܶܡ ܦ݂ܰܓ݁ܪܳܐ ܪܽܘܚܳܢܳܝܳܐ ܐܺܝܬ݁ ܓ݂ܶܝܪ ܦ݂ܰܓ݁ܪܳܐ ܕ݂ܰܢܦܶ݁ܫ ܘܺܐܝܬ݁ ܦ݂ܰܓ݁ܪܳܐ ܕ݂ܪܽܘܚ:</VERS>
      <VERS vnumber="45">ܗܳܟܰ݁ܢܳܐ ܐܳܦ݁ ܟ݂ܬܺ݁ܝܒ݁ ܗܘܳܐ ܐܳܕܳ݁ܡ ܒ݂ܰܪܢܳܫܳܐ ܩܰܕ݁ܡܳܝܳܐ ܠܰܢܦܶ݁ܫ ܚܰܝܳܐ ܘܳܐܕܳ݁ܡ ܐ̄ܚܪܳܝܳܐ ܠܪܽܘܚܳܐ ܡܰܚܝܳܢܺܝܬܳ݁ܐ:</VERS>
      <VERS vnumber="46">ܐܶܠܳܐ ܠܳܐ ܗ̄ܘܳܐ ܠܽܘܩܕܰ݁ܡ ܪܽܘܚܳܢܳܝܳܐ ܐܶܠܳܐ ܢܰܦ݁ܫܳܢܳܝܳܐ ܘܗܳܝܕ݂ܶܝܢ ܪܽܘܚܳܢܳܝܳܐ:</VERS>
      <VERS vnumber="47">ܒ݂ܰܪܢܳܫܳܐ ܩܰܕ݁ܡܳܝܳܐ ܥܰܦ݁ܪܳܢܳܐ ܕ݂ܡܶܢ ܐܰܪܥܳܐ ܒ݂ܰܪܢܳܫܳܐ ܕ݂ܰܬ݁ܪܶܝܢ ܡܳܪܝܳܐ ܡܶܢ ܫܡܰܝܳܐ:</VERS>
      <VERS vnumber="48">ܐܰܝܟ݂ܰܢܳܐ ܕ݂ܺܐܝܬܰ݁ܘܗ̄ܝ ܗܰܘ ܥܰܦ݁ܪܳܢܳܐ ܗܳܟܰ݁ܢܳܐ ܐܳܦ݁ ܥܰܦ݁ܪܳܢܶܐ ܘܰܐܝܟ݂ܰܢܳܐ ܕ݂ܺܐܝܬܰ݁ܘܗ̄ܝ ܗܰܘ ܕ݂ܡܶܢ ܫܡܰܝܳܐ ܗܳܟܰ݁ܢܳܐ ܐܳܦ݁ ܫܡܰܝܳܢܶܐ:</VERS>
      <VERS vnumber="49">ܘܰܐܝܟ݁ ܕ݂ܰܠܒܶ݁ܫܢ ܕ݂ܡܽܘܬܳ݁ܐ ܕ݂ܗܰܘ ܕ݂ܡܶܢ ܥܰܦ݁ܪܳܐ ܗܳܟܰ݁ܢܳܐ ܢܶܠܒ݂ܰܫ ܕ݂ܡܽܘܬܳ݁ܐ ܕ݂ܗܰܘ ܕ݂ܡܶܢ ܫܡܰܝܳܐ:</VERS>
      <VERS vnumber="50">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܐܰܚܰܝ ܕ݂ܒܶ݁ܣܪܳܐ ܘܰܕ݁ܡܳܐ ܡܰܠܟ݂ܽܘܬܳ݁ܐ ܕ݂ܰܫܡܰܝܳܐ ܠܡܺܐܪܰܬ݁ ܠܳܐ ܡܶܫܟ݂ܚܺܝܢ ܘܠܳܐ ܚܒܳ݁ܠܳܐ ܝܳܪܶܬ݁ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ:</VERS>
      <VERS vnumber="51">ܗܳܐ ܐܳܡܰܪ ܐ̄ܢܳܐ ܠܟܽ݁ܘܢ ܐ̄ܪܳܙܳܐ ܠܰܘ ܟ݂ܽܠܰܢ ܢܶܕ݁ܡܰܟ݁ ܟ݂ܽܠܰܢ ܕ݂ܶܝܢ ܢܶܬ݁ܚܰܠܰܦ݁:</VERS>
      <VERS vnumber="52">ܚܰܪܺܝܦܳ݁ܐܝܺܬ݁ ܐܰܝܟ݁ ܪܦܳ݁ܦ݁ ܥܰܝܢܳܐ ܒ݂ܩܰܪܢܳܐ ܐ̄ܚܪܳܝܬ݂ܳܐ ܟ݂ܰܕ݁ ܬ݂ܶܩܪܶܐ ܘܰܢܩܽܘܡܽܘܢ ܡܺܝܬܶ݁ܐ ܕ݂ܠܳܐ ܚܒܳ݁ܠܳܐ ܘܰܚܢܰܢ ܢܶܬ݁ܚܰܠܰܦ݁:</VERS>
      <VERS vnumber="53">ܥܬܺ݁ܝܕ݁ ܗܽ̄ܘ ܓ݂ܶܝܪ ܗܳܢܳܐ ܕ݂ܡܶܬ݁ܚܰܒ݂ܰܠ ܕ݂ܢܶܠܒ݂ܰܫ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܘܗܳܢܳܐ ܕ݂ܡܳܐܶܬ݁ ܕ݂ܢܶܠܒ݂ܰܫ ܠܳܐ ܡܳܝܽܘܬܽ݁ܘܬܳ݁ܐ:</VERS>
      <VERS vnumber="54">ܡܳܐ ܕ݂ܠܳܒܶ݁ܫ ܕ݂ܶܝܢ ܗܳܢܳܐ ܕ݂ܡܶܬ݁ܚܰܒ݂ܰܠ ܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܘܗܳܢܳܐ ܕ݂ܡܳܐܶܬ݁ ܠܳܐ ܡܳܝܽܘܬܽ݁ܘܬܳ݁ܐ ܗܳܝܕ݂ܶܝܢ ܬ݂ܶܗܘܶܐ ܡܶܠܬܳ݁ܐ ܗ̄ܝ ܕ݂ܰܟ݁ܬܺ݁ܝܒܳ݁ܐ ܕ݂ܶܐܬ݁ܒ݂ܠܰܥ ܡܰܘܬ݂ܳܐ ܒ݂ܙܳܟܽ݁ܘܬܳ݁ܐ:</VERS>
      <VERS vnumber="55">ܐܰܝܟ݂ܰܘ ܥܽܘܩܣܳܟ݁ ܡܰܘܬ݂ܳܐ ܐܳܘ ܐܰܝܟ݂ܳܐ ܗ̄ܝ ܙܳܟܽ݁ܘܬܶ݁ܟ݁ܝ ܫܝܽܘܠ:</VERS>
      <VERS vnumber="56">ܥܽܘܩܣܶܗ ܕ݂ܶܝܢ ܕ݂ܡܰܘܬ݂ܳܐ ܚܛܺܝܬܳ݁ܐ ܗ̄ܝ ܘܚܰܝܠܳܐ ܕ݂ܰܚܛܺܝܬܳ݁ܐ ܢܳܡܽܘܣܳܐ ܗܽܘ:</VERS>
      <VERS vnumber="57">ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܝܰܗ̄ܒ݁ ܠܰܢ ܙܳܟܽ݁ܘܬܳ݁ܐ ܒ݂ܝܰܕ݁ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="58">ܡܶܟ݂ܺܝܠ ܐܰܚܰܝ ܘܚܰܒ݂ܺܝܒܰ݁ܝ ܗܘܰܘ ܡܫܰܪܪܺܝܢ ܘܠܳܐ ܬ݂ܶܗܘܽܘܢ ܡܶܬ݂ܙܺܝܥܺܝܢ ܐܶܠܳܐ ܗܘܰܘ ܡܶܬ݁ܝܰܬ݂ܪܺܝܢ ܒ݂ܟܽ݁ܠܙܒܰ݁ܢ ܒ݂ܰܥܒܳ݁ܕܶ݁ܗ ܕ݂ܡܳܪܝܳܐ ܟ݂ܰܕ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܥܰܡܠܟܽ݁ܘܢ ܠܳܐ ܗ̄ܘܳܐ ܣܪܺܝܩ ܒ݂ܡܳܪܝܳܐ: ܣ</VERS>
    </CHAPTER>
    <CHAPTER cnumber="16">
      <VERS vnumber="1">ܥܰܠ ܡܶܕ݂ܶܡ ܕ݂ܶܝܢ ܕ݂ܡܶܬ݁ܟ݂ܰܢܰܫ ܠܩܰܕ݂ܺܝܫܶܐ ܐܰܝܟ݂ܰܢܳܐ ܕ݂ܦܶ݁ܩܕ݂ܶܬ݁ ܠܥܺܕܳ݁ܬܳ݁ܐ ܕ݂ܓܰ݁ܠܰܛܳܝܶܐ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܥܒܶ݁ܕ݁ܘ:</VERS>
      <VERS vnumber="2">ܒ݂ܟܽ݁ܠ ܚܰܕ݁-ܒ݂ܫܰܒ݂ܳܐ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܒ݂ܒܰ݁ܝܬ݂ܶܗ ܢܶܗܘܶܐ ܣܳܐܶܡ ܘܢܳܛܰܪ ܗܰܘ ܡܶܕ݂ܶܡ ܕ݂ܡܳܛܶܐ ܒ݂ܺܐܝܕܰ݁ܘܗ̄ܝ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܗܳܝܕ݂ܶܝܢ ܢܶܗܘܝܳܢ ܓ݂ܶܒ݁ܝܳܬܳ݁ܐ:</VERS>
      <VERS vnumber="3">ܘܡܳܐ ܕ݂ܶܐܬܺ݁ܝܬ݁ ܠܰܐܝܠܶܝܢ ܕ݂ܓܳ݁ܒܶ݁ܝܢ ܐܢ̄ܬ݂ܽܘܢ ܠܗܽܘܢ ܐܶܫܰܕ݂ܰܪ ܒ݂ܶܐܓ݂ܰܪܬ݂ܳܐ ܕ݂ܢܰܘܒ݂ܠܽܘܢ ܛܰܝܒ݂ܽܘܬ݁ܟܽ݁ܘܢ ܠܽܐܘܪܺܫܠܶܡ:</VERS>
      <VERS vnumber="4">ܐܶܢ ܕ݂ܶܝܢ ܫܳܘܶܐ ܗ̄ܘ ܣܽܘܥܪܳܢܳܐ ܕ݂ܳܐܦ݁ ܐܶܢܳܐ ܐܺܙܰܠ ܥܰܡܝ ܢܺܐܙܽܠ̄ܘܢ:</VERS>
      <VERS vnumber="5">ܐܳܬܶ݁ܐ ܐ̄ܢܳܐ ܕ݂ܶܝܢ ܠܘܳܬ݁ܟܽ݁ܘܢ ܡܳܐ ܕ݂ܥܶܒ݁ܪܶܬ݁ ܡܶܢ ܡܰܩܶܕܳ݁ܘܢܳܝܶܐ ܥܳܒܰ݁ܪ ܐ̄ܢܳܐ ܠܳܗ ܓ݂ܶܝܪ ܠܡܰܩܶܕܳ݁ܘܢܺܝܰܐ:</VERS>
      <VERS vnumber="6">ܘܰܟ݁ܒܰ݁ܪ ܐܳܦ݁ ܠܘܳܬ݁ܟܽ݁ܘܢ ܐܶܩܰܘܶܐ ܐܰܘ ܐܰܣܬ݂ܶܐ ܠܘܳܬ݁ܟܽ݁ܘܢ ܕ݂ܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܰܐܬܰ݁ܪ ܕ݂ܳܐܙܶܠ ܐ̄ܢܳܐ:</VERS>
      <VERS vnumber="7">ܠܳܐ ܓ݂ܶܝܪ ܨܳܒܶ݁ܐ ܐ̄ܢܳܐ ܕ݂ܗܳܫܳܐ ܐܰܝܟ݁ ܥܳܒܰ݁ܪ ܐܽܘܪܚܳܐ ܐܶܚܙܶܝܟܽ݁ܘܢ ܡܣܰܒ݂ܰܪ ܐ̄ܢܳܐ ܓ݂ܶܝܪ ܕ݂ܰܐܘܚܰܪ ܙܰܒ݁ܢܳܐ ܠܘܳܬ݁ܟܽ݁ܘܢ ܐܶܢ ܡܳܪܝ ܡܰܦ݂ܶܣ ܠܺܝ:</VERS>
      <VERS vnumber="8">ܡܩܰܘܶܐ ܐ̄ܢܳܐ ܕ݂ܶܝܢ ܒ݂ܶܐܦܶ݁ܣܳܘܣ ܥܕܰ݁ܡܳܐ ܠܦ݂ܶܢܛܺܩܳܘܣܛܺܐ:</VERS>
      <VERS vnumber="9">ܬ݂ܰܪܥܳܐ ܓ݂ܶܝܪ ܪܰܒ݂ܳܐ ܐܶܬ݁ܦ݂ܬܰ݁ܚ ܠܺܝ ܕ݂ܰܡܠܶܐ ܣܽܘܥܪܳܢܶܐ ܘܣܰܩܽܘܒ݁ܠܶܐ ܣܰܓ݂ܺܝܐܝܺܢ:</VERS>
      <VERS vnumber="10">ܐܶܢ ܕ݂ܶܝܢ ܢܺܐܬܶ݁ܐ ܨܶܐܕܰ݁ܝܟ݂ܽܘܢ ܛܺܝܡܳܬܶ݁ܐܳܘܣ ܚܙܰܘ ܕ݂ܰܕ݁ܠܳܐ ܕ݂ܶܚܠܳܐ ܢܶܗܘܶܐ ܠܘܳܬ݁ܟܽ݁ܘܢ ܥܒܳ݁ܕܳ݁ܐ ܓ݂ܶܝܪ ܕ݂ܡܳܪܝܳܐ ܦ݂ܳܠܰܚ ܐܰܟ݁ܘܳܬ݁ܝ:</VERS>
      <VERS vnumber="11">ܠܡܳܐ ܗܳܟܺ݁ܝܠ ܐ̄ܢܳܫ ܢܫܽܘܛܺܝܘܗ̄ܝ ܐܶܠܳܐ ܠܰܘܰܐܘܽܗ̄ܝ ܒ݂ܰܫܠܳܡܳܐ ܕ݂ܢܺܐܬܶ݁ܐ ܠܘܳܬ݁ܝ ܡܩܰܘܶܐ ܐ̄ܢܳܐ ܠܶܗ ܓ݂ܶܝܪ ܥܰܡ ܐܰܚܶܐ:</VERS>
      <VERS vnumber="12">ܡܶܢ ܐܰܦ݂ܳܠܳܘ ܕ݂ܶܝܢ ܐܰܚܰܝ ܣܰܓ݂ܺܝ ܒ݂ܥܺܝܬ݁ ܡܶܢܶܗ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܥܰܡ ܐܰܚܶܐ ܘܰܟ݁ܒܰ݁ܪ ܠܳܐ ܗܘܳܐ ܨܶܒ݁ܝܳܢܳܐ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܐܶܡܰܬ݁ܝ ܕ݂ܶܝܢ ܕ݂ܢܶܗܘܶܐ ܠܶܗ ܐܰܬ݁ܪܳܐ ܐܳܬܶ݁ܐ ܠܘܳܬ݁ܟܽ݁ܘܢ: ܣ</VERS>
      <VERS vnumber="13">ܐܶܬ݂ܬ݂ܥܺܝܪܘ ܘܩܽܘܡܘ ܒ݂ܗܰܝܡܳܢܽܘܬܳ݁ܐ ܐܶܬ݁ܓ݂ܰܒ݂ܰܪܘ ܐܶܬ݁ܚܰܣܰܢܘ:</VERS>
      <VERS vnumber="14">ܘܟܽ݁ܠܗܶܝܢ ܨܶܒ݁ܘܳܬ݁ܟܽ݁ܘܢ ܒ݂ܚܽܘܒ݂ܳܐ ܢܶܗܘܝܳܢ: ܣ</VERS>
      <VERS vnumber="15">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܥܰܠ ܒ݂ܰܝܬ݂ܳܐ ܕ݂ܶܐܣܛܶܦܰ݁ܢܰܐ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܶܢܽܘܢ ܐܶܢܽܘܢ ܪܺܫܺܝܬܳ݁ܐ ܕ݂ܰܐܟܰ݁ܐܺܝܰܐ ܘܣܳܡܘ ܢܰܦ݁ܫܗܽܘܢ ܠܬܶ݁ܫܡܶܫܬ݂ܳܐ ܕ݂ܩܰܕ݂ܺܝܫܶܐ:</VERS>
      <VERS vnumber="16">ܕ݂ܳܐܦ݁ ܐܰܢ̄ܬ݂ܽܘܢ ܬ݂ܶܗܘܽܘܢ ܡܶܫܬ݂ܰܡܥܺܝܢ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܘܰܠܟܽ݁ܠܢܳܫ ܕ݂ܠܳܐܶܐ ܥܰܡܰܢ ܘܰܡܥܰܕ݂ܰܪ:</VERS>
      <VERS vnumber="17">ܚܳܕܶ݁ܐ ܐ̄ܢܳܐ ܕ݂ܶܝܢ ܒ݂ܡܶܐܬܺ݁ܝܬܶ݁ܗ ܕ݂ܶܐܣܛܶܦܰ݁ܢܰܐ ܘܰܕ݁ܦܳ݁ܪܛܽܘܢܰܛܳܘܣ ܘܕܰ݁ܐܟܰ݁ܐܝܺܩܳܘܣ ܕ݂ܡܶܕ݂ܶܡ ܕ݂ܒܰ݁ܨܰܪܬ݂ܽܘܢ ܠܘܳܬ݁ܝ ܗܶܢܽܘܢ ܡܰܠܺܝܘ:</VERS>
      <VERS vnumber="18">ܐܰܢܺܝܚܘ ܓ݂ܶܝܪ ܪܽܘܚܝ ܕ݂ܺܝܠܝ ܘܕܺ݁ܝܠܟܽ݁ܘܢ ܗܘܰܝܬ݂ܽܘܢ ܗܳܟܺ݁ܝܠ ܡܶܫܬ݂ܰܘܕ݂ܥܺܝܢ ܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ: ܣ</VERS>
      <VERS vnumber="19">ܫܳܐܠܳܢ ܒ݂ܰܫܠܳܡܟܽ݁ܘܢ ܥܺܕܳ݁ܬܳ݁ܐ ܟ݂ܽܠܗܶܝܢ ܕ݂ܒܰ݁ܐܣܺܝܰܐ ܣ ܫܳܐܠܺܝܢ ܒ݂ܰܫܠܳܡܟܽ݁ܘܢ ܣܰܓ݂ܺܝ ܒ݂ܡܳܪܰܢ ܐܰܩܶܠܳܘܣ ܘܰܦ݂ܪܺܝܣܩܺܠܰܐ ܥܰܡ ܥܺܕ݂̄ܬ݂ܳܐ ܕ݂ܰܒ݁ܒܰ݁ܝܬ݂ܗܽܘܢ: ܣ</VERS>
      <VERS vnumber="20">ܫܳܐܠܺܝܢ ܒ݂ܰܫܠܳܡܟܽ݁ܘܢ ܐܰܚܰܝܢ ܟ݂ܽܠܗܽܘܢ ܣ ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ: ܣ</VERS>
      <VERS vnumber="21">ܫܠܳܡܳܐ ܒ݂ܰܟ݁ܬܳ݁ܒܰ݁ܬ݁ ܐܺܝܕܳ݁ܐ ܕ݂ܺܝܠܝ ܕ݂ܦ݂ܰܘܠܳܘܣ:</VERS>
      <VERS vnumber="22">ܡܰܢ ܕ݂ܠܳܐ ܪܳܚܶܡ ܠܡܳܪܰܢ ܝܶܫܽܘܥ ܡܫܺܝܚܳܐ ܢܶܗܘܶܐ ܚܪܶܡ ܡܳܪܰܢ ܐܶܬܳ݁ܐ:</VERS>
      <VERS vnumber="23">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡܟܽ݁ܘܢ:</VERS>
      <VERS vnumber="24">ܘܚܽܘܒ݂ܝ ܥܰܡ ܟ݂ܽܠܟܽ݁ܘܢ ܒ݂ܰܡܫܺܝܚܳܐ ܝܶܫܽܘܥ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="47">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܛܺܝܡܳܬܶ݁ܐܳܘܣ ܐܰܚܳܐ ܠܥܺܕ݂̄ܬ݂ܳܐ ܕ݂ܰܐܠܳܗܳܐ ܕ݂ܺܐܝܬ݁ ܒ݂ܩܳܘܪܺܢܬܳ݁ܘܣ ܘܰܠܟܽ݁ܠܗܽܘܢ ܩܰܕ݂ܺܝܫܶܐ ܕ݂ܺܐܝܬ݁ ܒ݂ܰܐܟܰ݁ܐܺܝܰܐ ܟ݂ܽܠܳܗ:</VERS>
      <VERS vnumber="2">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="3">ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܒܳ݁ܐ ܕ݂ܪܰܚܡܶܐ ܘܰܐܠܳܗܳܐ ܕ݂ܟܽ݁ܠ ܒ݂ܽܘܝܳܐ:</VERS>
      <VERS vnumber="4">ܗܰܘ ܕ݂ܰܡܒܰ݁ܝܰܐ ܠܰܢ ܒ݂ܟܽ݁ܠܗܽܘܢ ܐܽܘܠܨܳܢܰܝܢ ܕ݂ܳܐܦ݁ ܚܢܰܢ ܢܶܫܟ݂ܰܚ ܢܒܰ݁ܝܰܐ ܠܰܐܝܠܶܝܢ ܕ݂ܰܒ݁ܟܽ݁ܠ ܐܽܘܠܨܳܢܰܝܢ ܐܶܢܽܘܢ ܒ݂ܗܰܘ ܒ݂ܽܘܝܳܐܳܐ ܕ݂ܰܚܢܰܢ ܡܶܬ݁ܒ݂ܰܝܐܝܺܢܰܢ ܡܶܢ ܐܰܠܳܗܳܐ:</VERS>
      <VERS vnumber="5">ܐܰܝܟ݂ܰܢܳܐ ܓ݂ܶܝܪ ܕ݂ܡܶܬ݁ܝܰܬ݂ܪܺܝܢ ܒ݂ܰܢ ܚܰܫܰܘܗ̄ܝ ܕ݂ܰܡܫܺܝܚܳܐ ܗܳܟܰ݁ܢܳܐ ܒ݂ܝܰܕ݁ ܡܫܺܝܚܳܐ ܡܶܬ݁ܝܰܬ݂ܰܪ ܐܳܦ݁ ܒ݂ܽܘܝܳܐܰܢ:</VERS>
      <VERS vnumber="6">ܐܳܦܶ݁ܢ ܕ݂ܶܝܢ ܡܶܬܰ݁ܐܠܨܺܝܢܰܢ ܥܰܠ ܐܰܦ݂ܰܝ ܒ݂ܽܘܝܳܐܟܽ݁ܘܢ ܗܽ̄ܘ ܘܥܰܠ ܐܰܦ݂ܰܝ ܚܰܝܰܝܟ݂ܽܘܢ ܡܶܬܰ݁ܐܠܨܺܝܢܰܢ ܘܶܐܢ ܡܶܬ݁ܒ݂ܰܝܐܝܺܢܰܢ ܡܶܛܽܠ ܕ݂ܰܐܢ̄ܬ݂ܽܘܢ ܬ݂ܶܬ݁ܒ݂ܰܝܐܘܽܢ ܘܬܶ݁ܗܘܶܐ ܒ݂ܟܽ݁ܘܢ ܚܦܺ݁ܝܛܽܘܬܳ݁ܐ ܕ݂ܰܬ݁ܣܰܝܒ݂ܪܽܘܢ ܐܶܢܽܘܢ ܠܚܰܫܶܐ ܗܳܢܽܘܢ ܕ݂ܳܐܦ݁ ܚܢܰܢ ܚܳܫܺܝܢܰܢ ܠܗܽܘܢ:</VERS>
      <VERS vnumber="7">ܘܣܰܒ݁ܪܰܢ ܕ݂ܰܥܠܰܝܟ݂ܽܘܢ ܫܰܪܺܝܪ ܗܽ̄ܘ ܝܳܕ݁ܥܺܝܢܰܢ ܓ݂ܶܝܪ ܕ݂ܶܐܢ ܫܰܘܬ݂ܳܦܺ݁ܝܢ ܐܢ̄ܬ݂ܽܘܢ ܒ݂ܚܰܫܶܐ ܫܰܘܬ݂ܳܦܺ݁ܝܢ ܐܢ̄ܬ݂ܽܘܢ ܐܳܦ݁ ܒ݂ܒܽ݁ܘܝܳܐܳܐ: ܣ</VERS>
      <VERS vnumber="8">ܨܳܒܶ݁ܝܢܰܢ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝܢ ܥܰܠ ܐܽܘܠܨܳܢܳܐ ܕ݂ܰܗܘܳܐ ܠܰܢ ܒ݂ܰܐܣܺܝܰܐ ܕ݂ܪܰܘܪܒܳ݁ܐܝܺܬ݁ ܐܶܬܶ݁ܐܠܶܨܢ ܝܰܬ݂ܺܝܪ ܡܶܢ ܚܰܝܠܰܢ ܥܕܰ݁ܡܳܐ ܕ݂ܩܰܪܺܝܒܺ݁ܝܢ ܗ̄ܘܰܘ ܚܰܝܰܝܢ ܠܡܶܬ݂ܛܰܠܳܩܽܘ:</VERS>
      <VERS vnumber="9">ܘܥܰܠ ܢܰܦ݁ܫܰܢ ܦ݂ܣܰܩܢ ܡܰܘܬ݂ܳܐ ܕ݂ܠܳܐ ܢܶܗܘܶܐ ܠܰܢ ܬ݂ܽܘܟ݁ܠܳܢܳܐ ܥܰܠ ܢܰܦ݁ܫܰܢ ܐܶܠܳܐ ܥܰܠ ܐܰܠܳܗܳܐ ܗܰܘ ܕ݂ܰܡܩܺܝܡ ܡܺܝܬܶ݁ܐ:</VERS>
      <VERS vnumber="10">ܗܰܘ ܕ݂ܡܶܢ ܡܰܘܬ݂ܶܐ ܚܰܣܺܝܢܶܐ ܦ݂ܰܪܩܰܢ ܘܬܽ݁ܘܒ݁ ܡܣܰܒ݂ܪܺܝܢܰܢ ܕ݂ܦܳ݁ܪܶܩ ܠܰܢ:</VERS>
      <VERS vnumber="11">ܒ݂ܰܡܥܰܕ݂ܪܳܢܽܘܬܳ݁ܐ ܕ݂ܒܳ݁ܥܽܘܬ݁ܟܽ݁ܘܢ ܕ݂ܥܰܠ ܐܰܦ݂ܰܝܢ ܕ݂ܬܶ݁ܗܘܶܐ ܡܰܘܗܰܒ݁ܬܶ݁ܗ ܕ݂ܰܠܘܳܬܰ݁ܢ ܛܰܝܒ݂ܽܘܬܳ݁ܐ ܕ݂ܰܥܒܺ݁ܝܕܳ݁ܐ ܒ݂ܰܐܦ݂ܰܝ ܣܰܓ݂ܺܝܶܐܐ ܘܣܰܓ݂ܺܝܶܐܐ ܢܰܘܕ݂ܽܘܢ ܠܶܗ ܥܰܠ ܐܰܦ݂ܰܝܢ:</VERS>
      <VERS vnumber="12">ܫܽܘܒ݁ܗܳܪܰܢ ܓ݂ܶܝܪ ܗܳܢܰܘ ܣܳܗܕ݂ܽܘܬܳ݁ܐ ܕ݂ܪܶܥܝܳܢܰܢ ܕ݂ܒܰ݁ܦ݁ܫܺܝܛܽܘܬܳ݁ܐ ܘܰܒ݁ܕܰ݁ܟ݁ܝܽܘܬܳ݁ܐ ܘܰܒ݁ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܶܬ݁ܗܰܦ݂ܰܟ݁ܢ ܒ݂ܥܳܠܡܳܐ ܘܠܳܐ ܒ݂ܚܶܟ݁ܡܬܳ݁ܐ ܕ݂ܦܰ݁ܓ݁ܪܳܐ ܘܝܰܬ݂ܺܝܪܳܐܝܺܬ݁ ܠܘܳܬ݁ܟܽ݁ܘܢ ܕ݂ܺܝܠܟܽ݁ܘܢ:</VERS>
      <VERS vnumber="13">ܠܳܐ ܗ̄ܘܳܐ ܐ̄ܚܪܳܢܝܳܢ ܟ݂ܳܬ݁ܒ݂ܺܝܢܰܢ ܠܟܽ݁ܘܢ ܐܶܠܳܐ ܐܰܝܠܶܝܢ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܐܳܦ݁ ܡܶܫܬ݂ܰܘܕ݂ܥܺܝܢ ܐܢ̄ܬ݂ܽܘܢ ܬ݂ܟܺ݁ܝܠ ܐ̄ܢܳܐ ܕ݂ܶܝܢ ܕ݂ܰܥܕܰ݁ܡܳܐ ܠܰܐ̄ܚܪܳܝܬ݂ܳܐ ܬ݂ܶܫܬ݂ܰܘܕ݂ܥܽܘܢ:</VERS>
      <VERS vnumber="14">ܐܰܝܟ݂ܰܢܳܐ ܕ݂ܳܐܦ݁ ܐܶܫܬ݂ܰܘܕ݂ܰܥܬ݂ܽܘܢ ܩܰܠܺܝܠ ܡܶܢ ܣܰܓ݂ܺܝ ܕ݂ܫܽܘܒ݁ܗܳܪܟܽ݁ܘܢ ܚܢܰܢ ܐܰܝܟ݁ ܕ݂ܳܐܦ݁ ܐܰܢ̄ܬ݂ܽܘܢ ܕ݂ܺܝܠܰܢ ܒ݂ܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="15">ܘܰܒ݁ܗܳܢܳܐ ܬ݂ܽܘܟ݁ܠܳܢܳܐ ܨܳܒܶ݁ܐ ܗ̄ܘܺܝܬ݁ ܡܶܢ ܩܕܺ݁ܝܡ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܕ݂ܰܐܥܺܝܦܳ݁ܐܝܺܬ݁ ܬ݂ܩܰܒ݂ܠܽܘܢ ܛܰܝܒ݂ܽܘܬܳ݁ܐ:</VERS>
      <VERS vnumber="16">ܘܶܐܥܒ݂ܰܪ ܥܠܰܝܟ݂ܽܘܢ ܠܡܰܩܶܕܳ݁ܘܢܳܝܶܐ ܘܬܽ݁ܘܒ݁ ܡܶܢ ܡܰܩܶܕܳ݁ܘܢܺܝܰܐ ܠܘܳܬ݁ܟܽ݁ܘܢ ܐܺܬܶ݁ܐ ܘܰܐܢ̄ܬ݂ܽܘܢ ܬ݂ܠܰܘܽܘܢܳܢܝ ܠܺܝܗܽܘܕ݁:</VERS>
      <VERS vnumber="17">ܗܳܕܶ݁ܐ ܗܳܟܺ݁ܝܠ ܕ݂ܶܐܬ݁ܪܰܥܺܝܬ݁ ܠܡܳܐ ܐܰܝܟ݁ ܡܣܰܪܗܒܳ݁ܐ ܐܶܬ݁ܪܰܥܺܝܬ݁ ܐܰܘ ܕ݂ܰܠܡܳܐ ܕ݂ܰܒ݁ܣܰܪ ܐܶܢܶܝܢ ܐܰܝܠܶܝܢ ܕ݂ܡܶܬ݁ܪܰܥܶܐ ܐ̄ܢܳܐ ܡܶܛܽܠ ܕ݂ܘܳܠܶܐ ܗ̄ܘܳܐ ܕ݂ܢܶܗܘܶܐ ܒ݂ܗܶܝܢ ܐܺܝܢ ܐܺܝܢ ܘܠܳܐ ܠܳܐ:</VERS>
      <VERS vnumber="18">ܡܗܰܝܡܰܢ ܗܽ̄ܘ ܐܰܠܳܗܳܐ ܕ݂ܠܳܐ ܗܘܳܬ݁ ܡܶܠܬܰ݁ܢ ܕ݂ܰܠܘܳܬ݁ܟܽ݁ܘܢ ܐܺܝܢ ܘܠܳܐ:</VERS>
      <VERS vnumber="19">ܒ݂ܪܶܗ ܓ݂ܶܝܪ ܕ݂ܰܐܠܳܗܳܐ ܝܶܫܽܘܥ ܡܫܺܝܚܳܐ ܗܰܘ ܕ݂ܒܺ݁ܐܝܕܰ݁ܢ ܐܶܬ݁ܟ݂ܪܶܙ ܠܟܽ݁ܘܢ ܒ݂ܺܝ ܘܰܒ݁ܣܺܠܘܰܢܳܘܣ ܘܰܒ݁ܛܺܝܡܳܬܶ݁ܐܳܘܣ ܠܳܐ ܗ̄ܘܳܐ ܐܺܝܢ ܘܠܳܐ ܐܶܠܳܐ ܐܺܝܢ ܗܘܳܐ ܒ݂ܶܗ:</VERS>
      <VERS vnumber="20">ܟ݂ܽܠܗܽܘܢ ܓ݂ܶܝܪ ܡܽܘܠܟ݂ܳܢܰܘܗ̄ܝ ܕ݂ܰܐܠܳܗܳܐ ܒ݂ܶܗ ܗܽܘ ܒ݂ܰܡܫܺܝܚܳܐ ܐܺܝܢ ܗܘܰܘ ܡܶܛܽܠ ܗܳܢܳܐ ܒ݂ܺܐܝܕܶ݁ܗ ܝܳܗܒ݂ܺܝܢܰܢ ܐܰܡܺܝܢ ܠܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="21">ܐܰܠܳܗܳܐ ܗܽܘ ܕ݂ܶܝܢ ܡܫܰܪܰܪ ܠܰܢ ܥܰܡܟܽ݁ܘܢ ܒ݂ܰܡܫܺܝܚܳܐ ܗܰܘ ܕ݂ܗܽܘ ܡܰܫܚܰܢ:</VERS>
      <VERS vnumber="22">ܘܚܰܬ݂ܡܰܢ ܘܝܰܗ̄ܒ݁ ܪܰܗܒܽ݁ܘܢܳܐ ܕ݂ܪܽܘܚܶܗ ܒ݂ܠܶܒ݂ܰܘܳܬܰ݁ܢ: ܣ</VERS>
      <VERS vnumber="23">ܐܶܢܳܐ ܕ݂ܶܝܢ ܠܰܐܠܳܗܳܐ ܡܰܣܗܶܕ݁ ܐ̄ܢܳܐ ܥܰܠ ܢܰܦ݁ܫܝ ܕ݂ܡܶܛܽܠ ܕ݂ܚܳܐܶܣ ܐ̄ܢܳܐ ܥܠܰܝܟ݂ܽܘܢ ܠܳܐ ܐܶܬܺ݁ܝܬ݁ ܠܩܳܘܪܺܢܬܳ݁ܘܣ:</VERS>
      <VERS vnumber="24">ܠܳܐ ܗ̄ܘܳܐ ܡܶܛܽܠ ܕ݂ܡܳܪܰܝ ܗܰܝܡܳܢܽܘܬ݁ܟܽ݁ܘܢ ܚܢܰܢ ܐܶܠܳܐ ܡܥܰܕ݂ܪܳܢܶܐ ܚܢܰܢ ܕ݂ܚܰܕ݁ܘܰܬ݁ܟܽ݁ܘܢ ܒ݂ܗܰܝܡܳܢܽܘܬܳ݁ܐ ܗܽܘ ܓ݂ܶܝܪ ܩܳܝܡܺܝܢ ܐܢ̄ܬ݂ܽܘܢ:</VERS>
    </CHAPTER>
    <CHAPTER cnumber="2">
      <VERS vnumber="1">ܕ݂ܳܢܶܬ݁ ܕ݂ܶܝܢ ܗܳܕܶ݁ܐ ܒ݂ܢܰܦ݁ܫܝ ܕ݂ܠܳܐ ܬ݂ܽܘܒ݁ ܒ݂ܟܰ݁ܪܝܽܘܬܳ݁ܐ ܐܺܬܶ݁ܐ ܠܘܳܬ݁ܟܽ݁ܘܢ:</VERS>
      <VERS vnumber="2">ܐܶܢ ܐܶܢܳܐ ܓ݂ܶܝܪ ܡܰܟ݁ܪܶܐ ܐ̄ܢܳܐ ܠܟܽ݁ܘܢ ܡܰܢܽܘ ܢܚܰܕ݂ܶܝܢܝ ܐܶܠܳܐ ܗܰܘ ܕ݂ܶܐܢܳܐ ܐܰܟ݁ܪܺܝܬ݁ ܠܶܗ:</VERS>
      <VERS vnumber="3">ܘܰܕ݁ܟܶ݁ܬ݁ܒ݂ܶܬ݁ ܠܟܽ݁ܘܢ ܗܺܝ ܗܳܕܶ݁ܐ ܕ݂ܠܳܐ ܟ݂ܰܕ݁ ܐܺܬܶ݁ܐ ܢܰܟ݁ܪܽܘܢ ܠܺܝ ܗܳܢܽܘܢ ܐܰܝܠܶܝܢ ܕ݂ܘܳܠܶܐ ܗ̄ܘܳܐ ܠܗܽܘܢ ܕ݂ܗܶܢܽܘܢ ܢܚܰܕ݂ܽܘܢܳܢܝ ܬ݂ܟܺ݁ܝܠ ܐ̄ܢܳܐ ܕ݂ܶܝܢ ܥܰܠ ܟ݂ܽܠܟܽ݁ܘܢ ܕ݂ܚܰܕ݁ܘܰܬ݁ܝ ܕ݂ܟܽ݁ܠܟܽ݁ܘܢ ܗܺ̄ܝ:</VERS>
      <VERS vnumber="4">ܘܡܶܢ ܐܽܘܠܨܳܢܳܐ ܪܰܒ݂ܳܐ ܘܡܶܢ ܐܰܢܽܘܣܝܳܐ ܕ݂ܠܶܒ݂ܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܗܳܠܶܝܢ ܒ݂ܕܶ݁ܡܥܶܐ ܣܰܓ݂ܺܝܳܐܬܳ݁ܐ ܠܳܐ ܡܶܛܽܠ ܕ݂ܬܶ݁ܟ݁ܪܶܐ ܠܟܽ݁ܘܢ ܐܶܠܳܐ ܡܶܛܽܠ ܕ݂ܬܶ݁ܕ݂ܥܽܘܢ ܚܽܘܒ݂ܳܐ ܝܰܬ݂ܺܝܪܳܐ ܕ݂ܺܐܝܬ݁ ܠܺܝ ܠܘܳܬ݁ܟܽ݁ܘܢ:</VERS>
      <VERS vnumber="5">ܐܶܢ ܕ݂ܶܝܢ ܐ̄ܢܳܫ ܐܰܟ݁ܪܺܝ ܠܳܐ ܗ̄ܘܳܐ ܠܺܝ ܐܰܟ݁ܪܺܝ ܐܶܠܳܐ ܒ݂ܨܺܝܪܳܐ ܩܰܠܺܝܠ ܠܟܽ݁ܠܟܽ݁ܘܢ ܕ݂ܠܳܐ ܬ݂ܺܐܩܰܪ ܡܶܠܬܳ݁ܐ ܥܠܰܝܟ݂ܽܘܢ:</VERS>
      <VERS vnumber="6">ܟ݂ܰܕ݂ܽܘ ܠܶܗ ܕ݂ܶܝܢ ܠܗܳܢܳܐ ܟ݂ܳܐܬܳ݁ܐ ܕ݂ܡܶܢ ܣܰܓ݂ܺܝܶܐܐ:</VERS>
      <VERS vnumber="7">ܘܡܶܟ݂ܺܝܠ ܐ̄ܚܪܳܢܝܳܐܝܺܬ݁ ܘܳܠܶܐ ܕ݂ܬܶ݁ܫܒ݂ܩܽܘܢ ܠܶܗ ܘܰܬ݁ܒܰ݁ܝܐܘܽܢܶܗ ܕ݂ܰܠܡܳܐ ܒ݂ܟܰ݁ܪܝܽܘܬܳ݁ܐ ܝܰܬ݂ܺܝܪܬ݂ܳܐ ܢܶܬ݁ܒ݂ܠܰܥ ܠܶܗ ܗܰܘ ܡܰܢ ܕ݂ܗܳܟܰ݁ܢܳܐ ܗܽܘ:</VERS>
      <VERS vnumber="8">ܡܶܛܽܠ ܗܳܢܳܐ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܰܬ݁ܫܰܪܪܽܘܢ ܒ݂ܶܗ ܚܽܘܒ݂ܟܽ݁ܘܢ:</VERS>
      <VERS vnumber="9">ܡܶܛܽܠ ܗܳܢܳܐ ܓ݂ܶܝܪ ܟ݂ܶܬ݁ܒ݂ܶܬ݁ ܐܳܦ݁ ܕ݂ܶܐܕ݂ܰܥ ܒ݂ܢܶܣܝܳܢܳܐ ܐܶܢ ܒ݂ܟܽ݁ܠܡܶܕ݂ܶܡ ܡܶܫܬ݂ܰܡܥܺܝܢ ܐܢ̄ܬ݂ܽܘܢ:</VERS>
      <VERS vnumber="10">ܠܡܰܢ ܕ݂ܰܐܢ̄ܬ݂ܽܘܢ ܕ݂ܶܝܢ ܫܳܒ݁ܩܺܝܢ ܐܢ̄ܬ݂ܽܘܢ ܐܳܦ݁ ܐܶܢܳܐ ܐܳܦ݁ ܐܶܢܳܐ ܓ݂ܶܝܪ ܡܶܕ݂ܶܡ ܕ݂ܫܶܒ݁ܩܶܬ݁ ܠܡܰܢ ܕ݂ܫܶܒ݁ܩܶܬ݁ ܡܶܛܽܠܳܬ݁ܟܽ݁ܘܢ ܗܽ̄ܘ ܫܶܒ݁ܩܶܬ݁ ܒ݂ܦ݂ܰܪܨܽܘܦ݂ܶܗ ܕ݂ܰܡܫܺܝܚܳܐ:</VERS>
      <VERS vnumber="11">ܕ݂ܠܳܐ ܢܶܥܠܒܰ݁ܢ ܣܳܛܳܢܳܐ ܝܳܕ݁ܥܺܝܢܰܢ ܓ݂ܶܝܪ ܡܰܚܫܒܳ݁ܬܶ݁ܗ ܣ݂ ܣ݂:</VERS>
      <VERS vnumber="12">ܟ݂ܰܕ݁ ܐܶܬܺ݁ܝܬ݁ ܕ݂ܶܝܢ ܠܰܛܪܳܘܰܐܣ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܶܐܬ݁ܦ݂ܬܰ݁ܚ ܠܺܝ ܬ݂ܰܪܥܳܐ ܒ݂ܡܳܪܝܳܐ:</VERS>
      <VERS vnumber="13">ܠܳܐ ܗ̄ܘܳܐ ܠܺܝ ܢܝܳܚܳܐ ܒ݂ܪܽܘܚܝ ܕ݂ܠܳܐ ܐܶܫܟ݂ܚܶܬ݁ ܠܛܺܛܳܘܣ ܐܳܚܝ ܐܶܠܳܐ ܫܪܺܝܬ݁ ܐܶܢܽܘܢ ܘܢܶܦ݁ܩܶܬ݁ ܠܺܝ ܠܡܰܩܶܕܳ݁ܘܢܳܝܶܐ:</VERS>
      <VERS vnumber="14">ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܰܒ݁ܟܽ݁ܠ ܙܒܰ݁ܢ ܚܙܳܬܳ݁ܐ ܥܳܒܶ݁ܕ݁ ܠܰܢ ܒ݂ܰܡܫܺܝܚܳܐ ܘܓܳ݁ܠܶܐ ܒ݂ܰܢ ܪܺܝܚܳܐ ܕ݂ܺܝܕܰ݁ܥܬܶ݁ܗ ܒ݂ܟܽ݁ܠ ܐܰܬܰ݁ܪ:</VERS>
      <VERS vnumber="15">ܪܺܝܚܳܐ ܚܢܰܢ ܓ݂ܶܝܪ ܒ݂ܰܣܺܝܡܳܐ ܒ݂ܰܡܫܺܝܚܳܐ ܠܰܐܠܳܗܳܐ ܒ݂ܰܐܝܠܶܝܢ ܕ݂ܚܳܐܶܝܢ ܘܒܰ݁ܐܝܠܶܝܢ ܕ݂ܳܐܒ݁ܕ݂ܺܝܢ:</VERS>
      <VERS vnumber="16">ܠܰܐܝܠܶܝܢ ܕ݂ܪܺܝܚܳܐ ܕ݂ܡܰܘܬ݂ܳܐ ܠܡܰܘܬ݂ܳܐ ܘܠܰܐܝܠܶܝܢ ܕ݂ܪܺܝܚܳܐ ܕ݂ܚܰܝܶܐ ܠܚܰܝܶܐ ܘܰܠܗܳܠܶܝܢ ܡܰܢܽܘ ܢܶܫܘܶܐ:</VERS>
      <VERS vnumber="17">ܠܳܐ ܗ̄ܘܰܝܢ ܓ݂ܶܝܪ ܐܰܝܟ݁ ܫܰܪܟ݂ܳܐ ܕ݂ܰܡܡܰܙܓܺ݁ܝܢ ܡܶܠܰܘܗ̄ܝ ܕ݂ܰܐܠܳܗܳܐ ܐܶܠܳܐ ܐܰܝܟ݁ ܕ݂ܒܰ݁ܫܪܳܪܳܐ ܘܰܐܝܟ݁ ܕ݂ܡܶܢ ܐܰܠܳܗܳܐ ܩܕܳ݁ܡ ܐܰܠܳܗܳܐ ܒ݂ܰܡܫܺܝܚܳܐ ܡܡܰܠܠܺܝܢܰܢ:</VERS>
    </CHAPTER>
    <CHAPTER cnumber="3">
      <VERS vnumber="1">ܡܫܰܪܶܝܢܰܢ ܠܰܢ ܬ݂ܽܘܒ݁ ܡܶܢ ܕ݂ܪܺܝܫ ܕ݂ܰܢܚܰܘܶܝܟܽ݁ܘܢ ܡܳܢܳܐ ܚܢܰܢ ܐܰܘ ܕ݂ܰܠܡܳܐ ܣܢܺܝܩܺܝܢܰܢ ܐܰܝܟ݁ ܐ̄ܚܪܳܢܶܐ ܕ݂ܶܐܓ݂ܪܳܬܳ݁ܐ ܕ݂ܦܽ݁ܘܩܳܕܶ݁ܐ ܢܶܬ݁ܟ݂ܰܬ݁ܒ݂ܳܢ ܠܟܽ݁ܘܢ ܥܠܰܝܢ ܐܰܘ ܕ݂ܰܐܢ̄ܬ݂ܽܘܢ ܬ݂ܶܟ݁ܬ݂ܒܽ݁ܘܢ ܬ݂ܦܰ݁ܩܕܽ݁ܘܢ ܥܠܰܝܢ:</VERS>
      <VERS vnumber="2">ܐܶܓ݂ܰܪܬ݂ܰܢ ܕ݂ܶܝܢ ܕ݂ܺܝܠܰܢ ܐܰܢ̄ܬ݂ܽܘܢ ܐܶܢܽܘܢ ܕ݂ܰܟ݁ܬܺ݁ܝܒܳ݁ܐ ܒ݂ܠܶܒ݂ܰܢ ܘܺܝܕܺ݁ܝܥܳܐ ܘܡܶܬ݁ܩܰܪܝܳܐ ܡܶܢ ܟ݂ܽܠܢܳܫ:</VERS>
      <VERS vnumber="3">ܝܳܕ݁ܥܺܝܬ݂ܽܘܢ ܓ݂ܶܝܪ ܕ݂ܶܐܓ݂ܰܪܬ݂ܶܗ ܐܰܢ̄ܬ݂ܽܘܢ ܕ݂ܰܡܫܺܝܚܳܐ ܕ݂ܶܐܫܬ݂ܰܡܫܰܬ݁ ܡܶܢܰܢ ܕ݂ܰܟ݁ܬܺ݁ܝܒܳ݁ܐ ܠܳܐ ܒ݂ܰܕ݁ܝܽܘܬܳ݁ܐ ܐܶܠܳܐ ܒ݂ܪܽܘܚܳܐ ܕ݂ܰܐܠܳܗܳܐ ܚܰܝܳܐ ܠܳܐ ܒ݂ܠܽܘܚܶܐ ܕ݂ܟܺ݁ܐܦܳ݁ܐ ܐܶܠܳܐ ܒ݂ܠܽܘܚܶܐ ܕ݂ܠܶܒ݂ܳܐ ܕ݂ܒܶ݁ܣܪܳܐ: ܣ</VERS>
      <VERS vnumber="4">ܬ݂ܽܘܟ݁ܠܳܢܳܐ ܕ݂ܶܝܢ ܗܳܟܰ݁ܢܳܐ ܐܺܝܬ݁ ܠܰܢ ܒ݂ܰܡܫܺܝܚܳܐ ܠܘܳܬ݁ ܐܰܠܳܗܳܐ:</VERS>
      <VERS vnumber="5">ܠܰܘ ܕ݂ܰܚܢܰܢ ܣܳܦ݁ܩܺܝܢܰܢ ܕ݂ܢܶܬ݁ܪܰܥܶܐ ܡܶܕ݂ܶܡ ܐܰܝܟ݁ ܕ݂ܡܶܢ ܢܰܦ݁ܫܰܢ ܐܶܠܳܐ ܚܰܝܠܰܢ ܡܶܢ ܐܰܠܳܗܳܐ ܗܽܘ:</VERS>
      <VERS vnumber="6">ܗܰܘ ܕ݂ܰܐܫܘܰܝܢ ܕ݂ܢܶܗܘܶܐ ܡܫܰܡܫܳܢܶܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܠܳܐ ܒ݂ܰܟ݁ܬܳ݁ܒܳ݁ܐ ܐܶܠܳܐ ܒ݂ܪܽܘܚܳܐ ܟ݂ܬܳ݁ܒܳ݁ܐ ܓ݂ܶܝܪ ܩܳܛܶܠ ܪܽܘܚܳܐ ܕ݂ܶܝܢ ܡܰܚܝܳܐ:</VERS>
      <VERS vnumber="7">ܐܶܢ ܕ݂ܶܝܢ ܬ݂ܶܫܡܶܫܬ݂ܳܐ ܕ݂ܡܰܘܬ݂ܳܐ ܒ݂ܰܟ݁ܬܳ݁ܒܳ݁ܐ ܐܶܬ݁ܪܰܫܡܰܬ݁ ܒ݂ܟܺ݁ܐܦܶ݁ܐ ܘܰܗܘܳܬ݁ ܒ݂ܬܶ݁ܫܒ݂ܽܘܚܬ݂ܳܐ ܐܰܝܟ݂ܰܢܳܐ ܕ݂ܠܳܐ ܢܶܫܟ݂ܚܽܘܢ ܒ݂ܢܰܝ ܐܺܝܣܪܳܝܶܠ ܠܰܡܚܳܪ ܒ݂ܦ݂ܰܪܨܽܘܦ݂ܶܗ ܕ݂ܡܽܘܫܶܐ ܡܶܛܽܠ ܫܽܘܒ݁ܚܳܐ ܕ݂ܦ݂ܰܪܨܽܘܦ݂ܶܗ ܗܰܘ ܕ݂ܶܐܬ݁ܒ݂ܰܛܰܠ:</VERS>
      <VERS vnumber="8">ܐܰܝܟ݂ܰܢܳܐ ܗܳܟܺ݁ܝܠ ܬ݂ܶܫܡܶܫܬ݂ܳܐ ܕ݂ܪܽܘܚܳܐ ܠܳܐ ܝܰܬ݂ܺܝܪܳܐܝܺܬ݁ ܬ݂ܶܗܘܶܐ ܒ݂ܫܽܘܒ݁ܚܳܐ:</VERS>
      <VERS vnumber="9">ܐܶܢ ܓ݂ܶܝܪ ܠܬܶ݁ܫܡܶܫܬ݂ܳܐ ܕ݂ܚܽܘܝܳܒܳ݁ܐ ܗܘܳܐ ܫܽܘܒ݁ܚܳܐ ܚܰܕ݁ ܟ݂ܡܳܐ ܬ݂ܶܬ݁ܝܰܬ݂ܰܪ ܬ݂ܶܫܡܶܫܬ݂ܳܐ ܕ݂ܙܰܕ݂ܺܝܩܽܘܬܳ݁ܐ ܒ݂ܫܽܘܒ݁ܚܳܐ:</VERS>
      <VERS vnumber="10">ܐܰܝܟ݁ ܗܰܘ ܓ݂ܶܝܪ ܕ݂ܳܐܦ݁ܠܳܐ ܡܫܰܒ݂ܚܳܐ ܗܳܝ ܕ݂ܶܐܫܬ݂ܰܒ݂ܚܰܬ݁ ܒ݂ܦܽ݁ܘܚܳܡܳܐ ܕ݂ܗܳܢܳܐ ܫܽܘܒ݁ܚܳܐ ܡܝܰܬ݂ܪܳܐ:</VERS>
      <VERS vnumber="11">ܐܶܢ ܓ݂ܶܝܪ ܡܶܕ݂ܶܡ ܕ݂ܶܐܬ݁ܒ݂ܰܛܰܠ ܒ݂ܫܽܘܒ݁ܚܳܐ ܗܘܳܐ ܝܰܬ݂ܺܝܪܳܐܝܺܬ݁ ܐܰܝܢܳܐ ܕ݂ܰܡܩܰܘܶܐ ܒ݂ܫܽܘܒ݁ܚܳܐ ܢܶܗܘܶܐ: ܣ</VERS>
      <VERS vnumber="12">ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܗܳܢܳܐ ܣܰܒ݁ܪܳܐ ܝܰܬ݂ܺܝܪܳܐܝܺܬ݁ ܒ݂ܰܓ݁ܠܶܐ ܥܺܝܢ ܡܶܬ݂ܕ݂ܰܒ݂ܪܺܝܢܰܢ:</VERS>
      <VERS vnumber="13">ܘܠܳܐ ܐܰܝܟ݁ ܡܽܘܫܶܐ ܕ݂ܪܳܡܶܐ ܗ̄ܘܳܐ ܬ݂ܰܚܦ݂ܺܝܬܳ݁ܐ ܥܰܠ ܐܰܦ݂ܰܘܗ̄ܝ ܕ݂ܠܳܐ ܢܚܽܘܪܽܘܢ ܒ݂ܢܰܝ ܐܺܝܣܪܳܝܶܠ ܒ݂ܫܽܘܠܳܡܶܗ ܕ݂ܗܰܘ ܕ݂ܡܶܬ݁ܒ݂ܰܛܰܠ:</VERS>
      <VERS vnumber="14">ܐܶܠܳܐ ܐܶܬ݁ܥܰܘܰܪܘ ܒ݂ܡܰܕ݂ܥܰܝܗܽܘܢ ܥܕܰ݁ܡܳܐ ܓ݂ܶܝܪ ܠܝܰܘܡܳܢܳܐ ܐܶܡܰܬ݁ܝ ܕ݂ܕܺ݁ܝܰܬܺ݁ܩܺܐ ܥܰܬ݂ܺܝܩܬ݂ܳܐ ܡܶܬ݁ܩܰܪܝܳܐ ܗܺܝ ܗܳܝ ܬ݂ܰܚܦ݂ܺܝܬܳ݁ܐ ܩܳܝܡܳܐ ܥܠܰܝܗܽܘܢ ܘܠܳܐ ܡܶܬ݁ܓ݂ܰܠܝܳܐ ܕ݂ܒܰ݁ܡܫܺܝܚܳܐ ܗܽܘ ܡܶܬ݁ܒ݂ܰܛܠܳܐ:</VERS>
      <VERS vnumber="15">ܘܰܥܕܰ݁ܡܳܐ ܠܝܰܘܡܳܢܳܐ ܐܶܡܰܬ݁ܝ ܕ݂ܡܶܬ݁ܩܪܶܐ ܡܽܘܫܶܐ ܬ݂ܰܚܦ݂ܺܝܬܳ݁ܐ ܥܰܠ ܠܶܒ݂ܗܽܘܢ ܪܰܡܝܳܐ:</VERS>
      <VERS vnumber="16">ܘܶܐܡܰܬ݁ܝ ܕ݂ܐ̄ܢܳܫ ܡܶܢܗܽܘܢ ܢܶܬ݁ܦ݂ܢܶܐ ܠܘܳܬ݁ ܡܳܪܝܳܐ ܡܶܫܬ݂ܰܩܠܳܐ ܡܶܢܶܗ ܬ݂ܰܚܦ݂ܺܝܬܳ݁ܐ:</VERS>
      <VERS vnumber="17">ܡܳܪܝܳܐ ܕ݂ܶܝܢ ܗܽܘܝܽܘ ܪܽܘܚܳܐ ܘܰܐܬܰ݁ܪ ܕ݂ܪܽܘܚܶܗ ܕ݂ܡܳܪܝܳܐ ܚܺܐܪܽܘܬܳ݁ܐ ܗ̄ܝ:</VERS>
      <VERS vnumber="18">ܚܢܰܢ ܕ݂ܶܝܢ ܟ݂ܽܠܰܢ ܒ݂ܰܐܦ݂ܶܐ ܓ݂ܰܠܝܳܬܳ݁ܐ ܬ݂ܶܫܒ݂ܽܘܚܬ݂ܶܗ ܕ݂ܡܳܪܝܳܐ ܐܰܝܟ݁ ܕ݂ܰܒ݁ܡܰܚܙܺܝܬܳ݁ܐ ܚܳܙܶܝܢܰܢ ܘܠܳܗ ܠܰܕ݁ܡܽܘܬܳ݁ܐ ܡܶܫܬ݂ܰܚܠܦܺ݁ܝܢܰܢ ܡܶܢ ܫܽܘܒ݁ܚܳܐ ܠܫܽܘܒ݁ܚܳܐ ܐܰܝܟ݁ ܕ݂ܡܶܢ ܡܳܪܝܳܐ ܪܽܘܚܳܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܛܽܠ ܗܳܢܳܐ ܠܳܐ ܡܳܐܢܳܐ ܠܰܢ ܒ݂ܬܶ݁ܫܡܶܫܬ݂ܳܐ ܗܳܕܶ݁ܐ ܕ݂ܰܐܚܺܝܕܺ݁ܝܢܰܢ ܐܰܝܟ݁ ܪܰܚܡܶܐ ܕ݂ܰܗܘܰܘ ܥܠܰܝܢ:</VERS>
      <VERS vnumber="2">ܐܶܠܳܐ ܐܰܣܠܺܝܢܰܢ ܟ݂ܰܣܝܳܬܳ݁ܗ ܕ݂ܒܶ݁ܗܬ݂ܬܳ݁ܐ ܘܠܳܐ ܡܗܰܠܟܺ݁ܝܢܰܢ ܒ݂ܚܳܪܥܽܘܬܳ݁ܐ ܘܠܳܐ ܢܳܟ݁ܠܺܝܢܰܢ ܡܶܠܬܶ݁ܗ ܕ݂ܰܐܠܳܗܳܐ ܐܶܠܳܐ ܒ݂ܓܰ݁ܠܝܽܘܬܳ݁ܐ ܕ݂ܰܫܪܳܪܳܐ ܡܚܰܘܶܝܢܰܢ ܢܰܦ݁ܫܰܢ ܠܟܽ݁ܠܗܽܘܢ ܪܶܥܝܳܢܶܐ ܕ݂ܰܒ݁ܢܰܝܢܳܫܳܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="3">ܘܶܐܢ ܕ݂ܶܝܢ ܡܟܰ݁ܣܰܝ ܗܽ̄ܘ ܐܶܘܰܢܓ݂ܶܠܺܝܳܘܢ ܕ݂ܺܝܠܰܢ ܠܰܐܝܠܶܝܢ ܕ݂ܳܐܒ݁ܕ݂ܺܝܢ ܗܽ̄ܘ ܡܟܰ݁ܣܰܝ:</VERS>
      <VERS vnumber="4">ܐܰܝܠܶܝܢ ܕ݂ܰܐܠܳܗܶܗ ܕ݂ܥܳܠܡܳܐ ܗܳܢܳܐ ܥܰܘܰܪ ܡܰܕ݂ܥܰܝܗܽܘܢ ܥܰܠ ܕ݂ܠܳܐ ܡܗܰܝܡܢܺܝܢ ܕ݂ܠܳܐ ܢܶܕ݁ܢܰܚ ܠܗܽܘܢ ܢܽܘܗܪܶܗ ܕ݂ܶܐܘܰܢܓ݂ܶܠܺܝܳܘܢ ܕ݂ܫܽܘܒ݁ܚܶܗ ܕ݂ܰܡܫܺܝܚܳܐ ܕ݂ܗܽܘܝܽܘ ܕ݂ܡܽܘܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="5">ܠܳܐ ܗ̄ܘܳܐ ܓ݂ܶܝܪ ܢܰܦ݁ܫܰܢ ܡܰܟ݁ܪܙܺܝܢܰܢ ܐܶܠܳܐ ܠܰܡܫܺܝܚܳܐ ܝܶܫܽܘܥ ܡܳܪܰܢ ܠܢܰܦ݁ܫܰܢ ܕ݂ܶܝܢ ܕ݂ܥܰܒ݁ܕ݂ܰܝܟ݂ܽܘܢ ܚܢܰܢ ܡܶܛܽܠ ܝܶܫܽܘܥ:</VERS>
      <VERS vnumber="6">ܡܶܛܽܠ ܕ݂ܰܐܠܳܗܳܐ ܗܽܘ ܕ݂ܶܐܡܰܪ ܕ݂ܡܶܢ ܚܶܫܽܘܟܳ݁ܐ ܢܽܘܗܪܳܐ ܢܶܕ݁ܢܰܚ ܗܽܘ ܕ݂ܢܰܚ ܒ݂ܠܶܒ݂ܰܘܳܬܰ݁ܢ ܕ݂ܢܶܬ݁ܢܰܗܰܪ ܒ݂ܺܝܕܰ݁ܥܬܳ݁ܐ ܕ݂ܫܽܘܒ݁ܚܶܗ ܕ݂ܰܐܠܳܗܳܐ ܒ݂ܦ݂ܰܪܨܽܘܦ݂ܶܗ ܕ݂ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="7">ܐܺܝܬ݁ ܠܰܢ ܕ݂ܶܝܢ ܣܺܝܡܬܳ݁ܐ ܗܳܕܶ݁ܐ ܒ݂ܡܳܐܢܳܐ ܕ݂ܚܶܨܦ݂ܳܐ ܕ݂ܪܰܒ݂ܽܘܬܳ݁ܐ ܕ݂ܚܰܝܠܳܐ ܡܶܢ ܐܰܠܳܗܳܐ ܬ݂ܶܗܘܶܐ ܘܠܳܐ ܡܶܢܰܢ:</VERS>
      <VERS vnumber="8">ܒ݂ܟܽ݁ܠܡܶܕ݂ܶܡ ܓ݂ܶܝܪ ܡܶܬܰ݁ܐܠܨܺܝܢܰܢ ܐܶܠܳܐ ܠܳܐ ܡܶܬ݁ܚܰܢܩܺܝܢܰܢ ܡܶܬ݂ܛܰܪܦܺ݁ܝܢܰܢ ܐܶܠܳܐ ܠܳܐ ܚܰܝܳܒܺ݁ܝܢ ܚ̄ܢܰܢ:</VERS>
      <VERS vnumber="9">ܡܶܬ݁ܪܰܕ݁ܦ݂ܺܝܢܰܢ ܐܶܠܳܐ ܠܳܐ ܡܶܫܬ݂ܰܒ݁ܩܺܝܢܰܢ ܡܶܣܬ݂ܰܚܦ݂ܺܝܢܰܢ ܐܶܠܳܐ ܠܳܐ ܐܳܒ݁ܕ݂ܺܝܢܰܢ:</VERS>
      <VERS vnumber="10">ܒ݂ܟܽ݁ܠܙܒܰ݁ܢ ܡܺܝܬܽ݁ܘܬܶ݁ܗ ܕ݂ܝܶܫܽܘܥ ܒ݂ܦܰ݁ܓ݁ܪܰܝܢ ܫܩܺܝܠܺܝܢܰܢ ܕ݂ܳܐܦ݁ ܚܰܝܰܘܗ̄ܝ ܕ݂ܝܶܫܽܘܥ ܒ݂ܦܰ݁ܓ݁ܪܰܝܢ ܢܶܬ݁ܓ݂ܠܽܘܢ:</VERS>
      <VERS vnumber="11">ܐܶܢ ܚܢܰܢ ܓ݂ܶܝܪ ܚܰܝܶܐ ܠܡܰܘܬ݂ܳܐ ܡܶܫܬ݂ܰܠܡܺܝܢܰܢ ܡܶܛܽܠ ܝܶܫܽܘܥ ܗܳܟܰ݁ܢܳܐ ܐܳܦ݁ ܚܰܝܰܘܗ̄ܝ ܕ݂ܝܶܫܽܘܥ ܢܶܬ݁ܓ݂ܠܽܘܢ ܒ݂ܦܰ݁ܓ݁ܪܰܢ ܗܳܢܳܐ ܕ݂ܡܳܐܶܬ݁:</VERS>
      <VERS vnumber="12">ܗܳܫܳܐ ܡܰܘܬ݂ܳܐ ܒ݂ܰܢ ܡܶܬ݁ܚܰܦ݂ܰܛ ܘܚܰܝܶܐ ܒ݂ܟܽ݁ܘܢ:</VERS>
      <VERS vnumber="13">ܐܳܦ݁ ܚܢܰܢ ܗܳܟܺ݁ܝܠ ܕ݂ܰܚܕܳ݁ܐ ܗ̄ܝ ܪܽܘܚܳܐ ܕ݂ܗܰܝܡܳܢܽܘܬܳ݁ܐ ܐܺܝܬ݁ ܠܰܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܰܝܡܢܶܬ݁ ܡܶܛܽܠ ܗܳܢܳܐ ܐܳܦ݁ ܡܰܠܠܶܬ݁ ܡܗܰܝܡܢܺܝܢܰܢ ܡܶܛܽܠ ܗܳܢܳܐ ܐܳܦ݁ ܡܡܰܠܠܺܝܢܰܢ:</VERS>
      <VERS vnumber="14">ܘܝܳܕ݁ܥܺܝܢܰܢ ܕ݂ܗܰܘ ܡܰܢ ܕ݂ܰܐܩܺܝܡ ܠܡܳܪܰܢ ܝܶܫܽܘܥ ܐܳܦ݁ ܠܰܢ ܒ݂ܝܰܕ݁ ܝܶܫܽܘܥ ܢܩܺܝܡ ܘܰܢܩܰܪܒܰ݁ܢ ܥܰܡܟܽ݁ܘܢ ܠܘܳܬܶ݁ܗ:</VERS>
      <VERS vnumber="15">ܟ݂ܽܠܡܶܕ݂ܶܡ ܓ݂ܶܝܪ ܡܶܛܽܠܳܬ݁ܟܽ݁ܘܢ ܗܽ̄ܘ ܕ݂ܟܰ݁ܕ݁ ܡܶܬ݁ܝܰܬ݂ܪܳܐ ܛܰܝܒ݂ܽܘܬܳ݁ܐ ܒ݂ܝܰܕ݁ ܣܰܓ݂ܺܝܶܐܐ ܬ݂ܶܣܓ݂ܶܐ ܬ݂ܰܘܕ݂ܺܝܬܳ݁ܐ ܠܫܽܘܒ݁ܚܶܗ ܕ݂ܰܐܠܳܗܳܐ ܣ݂ ܣ݂:</VERS>
      <VERS vnumber="16">ܡܶܛܽܠ ܗܳܢܳܐ ܠܳܐ ܡܳܐܢܳܐ ܠܰܢ ܐܳܦ݁ ܐܶܢ ܒ݂ܰܪܢܳܫܰܢ ܓ݂ܶܝܪ ܒ݂ܰܪܳܝܳܐ ܡܶܬ݁ܚܰܒ݂ܰܠ ܐܶܠܳܐ ܕ݂ܡܶܢ ܠܓܰ݁ܘ ܡܶܬ݁ܚܰܕ݂ܰܬ݁ ܝܽܘܡ ܡܶܢ ܝܽܘܡ:</VERS>
      <VERS vnumber="17">ܐܽܘܠܨܳܢܶܗ ܓ݂ܶܝܪ ܕ݂ܙܰܒ݁ܢܳܐ ܗܳܢܳܐ ܟ݂ܰܕ݁ ܛܳܒ݁ ܙܥܽܘܪ ܘܩܰܠܺܝܠ ܫܽܘܒ݁ܚܳܐ ܪܰܒ݂ܳܐ ܕ݂ܠܳܐ ܣܳܟܳ݁ܐ ܠܥܳܠܰܡ ܥܳܠܡܺܝܢ ܡܛܰܝܶܒ݁ ܠܰܢ:</VERS>
      <VERS vnumber="18">ܕ݂ܠܳܐ ܚܳܕܶ݁ܝܢܰܢ ܒ݂ܗܳܠܶܝܢ ܕ݂ܡܶܬ݁ܚܰܙܝܳܢ ܐܶܠܳܐ ܒ݂ܗܳܠܶܝܢ ܕ݂ܠܳܐ ܡܶܬ݁ܚܰܙܝܳܢ ܕ݂ܡܶܬ݁ܚܰܙܝܳܢ ܓ݂ܶܝܪ ܕ݂ܙܰܒ݁ܢܳܐ ܐܶܢܶܝܢ ܕ݂ܠܳܐ ܡܶܬ݁ܚܰܙܝܳܢ ܕ݂ܶܝܢ ܕ݂ܰܠܥܳܠܰܡ ܐܶܢܶܝܢ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܝܳܕ݁ܥܺܝܢܰܢ ܓ݂ܶܝܪ ܕ݂ܶܐܢ ܒ݂ܰܝܬ݂ܰܢ ܕ݂ܒܰ݁ܐܪܥܳܐ ܗܳܢܳܐ ܕ݂ܦܰ݁ܓ݁ܪܳܐ ܢܶܫܬ݂ܪܶܐ ܐܶܠܳܐ ܐܺܝܬ݁ ܠܰܢ ܒ݂ܶܢܝܳܢܳܐ ܕ݂ܡܶܢ ܐܰܠܳܗܳܐ ܒ݂ܰܝܬ݂ܳܐ ܕ݂ܠܳܐ ܒ݂ܰܥܒܳ݁ܕ݁ ܐܺܝܕܰ݁ܝܳܐ ܒ݂ܰܫܡܰܝܳܐ ܠܥܳܠܰܡ:</VERS>
      <VERS vnumber="2">ܐܳܦ݁ ܥܰܠ ܗܳܕܶ݁ܐ ܓ݂ܶܝܪ ܡܶܬ݂ܬ݂ܰܢܚܺܝܢܰܢ ܘܰܣܘܶܝܢܰܢ ܕ݂ܢܶܠܒ݂ܰܫ ܒ݂ܰܝܬ݂ܰܢ ܕ݂ܡܶܢ ܫܡܰܝܳܐ:</VERS>
      <VERS vnumber="3">ܐܶܠܳܐ ܐܳܦ݁ ܡܳܐ ܕ݂ܰܠܒܶ݁ܫܢ ܢܶܫܬ݂ܟܰ݁ܚ ܠܰܢ ܥܰܪܛܶܠ:</VERS>
      <VERS vnumber="4">ܟ݂ܰܕ݁ ܐܺܝܬܰ݁ܝܢ ܓ݂ܶܝܪ ܗܳܫܳܐ ܒ݂ܗܳܢܳܐ ܒ݂ܰܝܬ݂ܳܐ ܡܶܬ݂ܬ݂ܰܢܚܺܝܢܰܢ ܡܶܢ ܝܽܘܩܪܶܗ ܘܠܳܐ ܨܳܒܶ݁ܝܢܰܢ ܠܡܶܫܠܚܶܗ ܐܶܠܳܐ ܕ݂ܢܶܠܒ݂ܰܫ ܠܥܶܠ ܡܶܢܶܗ ܕ݂ܬܶ݁ܬ݁ܒ݂ܠܰܥ ܡܺܝܬܽ݁ܘܬܶ݁ܗ ܒ݂ܚܰܝܶܐ:</VERS>
      <VERS vnumber="5">ܘܕܰ݁ܡܥܰܬ݂ܶܕ݁ ܠܰܢ ܠܳܗ ܠܗܳܕܶ݁ܐ ܐܰܠܳܗܳܐ ܗܽܘ ܗܰܘ ܕ݂ܝܰܗ̄ܒ݁ ܠܰܢ ܪܰܗܒܽ݁ܘܢܳܐ ܕ݂ܪܽܘܚܶܗ: ܣ</VERS>
      <VERS vnumber="6">ܡܶܛܽܠ ܕ݂ܝܳܕ݁ܥܺܝܢܰܢ ܗܳܟܺ݁ܝܠ ܘܰܡܦ݂ܳܣܺܝܢܰܢ ܕ݂ܰܟ݁ܡܳܐ ܕ݂ܰܒ݁ܦܰ݁ܓ݁ܪܳܐ ܫܪܶܝܢܰܢ ܥܰܢܺܝܕܺ݁ܝܢܰܢ ܡܶܢ ܡܳܪܰܢ:</VERS>
      <VERS vnumber="7">ܒ݂ܗܰܝܡܳܢܽܘܬܳ݁ܐ ܗܽܘ ܓ݂ܶܝܪ ܡܗܰܠܟܺ݁ܝܢܰܢ ܘܠܳܐ ܒ݂ܰܚܙܳܝܳܐ:</VERS>
      <VERS vnumber="8">ܡܶܛܽܠ ܗܳܢܳܐ ܬ݂ܟܺ݁ܝܠܺܝܢܰܢ ܘܰܡܣܰܘܚܺܝܢܰܢ ܕ݂ܢܶܥܢܰܕ݁ ܡܶܢ ܦ݂ܰܓ݁ܪܳܐ ܘܢܶܗܘܶܐ ܠܘܳܬ݁ ܡܳܪܰܢ:</VERS>
      <VERS vnumber="9">ܘܡܶܬ݁ܚܰܦ݂ܛܺܝܢܰܢ ܕ݂ܶܐܢ ܥܳܢܽܘܕܶ݁ܐ ܚܢܰܢ ܘܶܐܢ ܥܳܡܽܘܪܶܐ ܠܶܗ ܗܘܰܝܢ ܫܳܦ݁ܪܺܝܢ:</VERS>
      <VERS vnumber="10">ܟ݂ܽܠܰܢ ܓ݂ܶܝܪ ܥܬܺ݁ܝܕܺ݁ܝܢܰܢ ܠܰܡܩܳܡ ܩܕܳ݁ܡ ܒ݂ܺܝܡ ܕ݂ܰܡܫܺܝܚܳܐ ܕ݂ܢܶܬ݁ܦ݂ܪܰܥ ܐ̄ܢܳܫ ܐ̄ܢܳܫ ܒ݂ܦܰ݁ܓ݁ܪܶܗ ܡܶܕ݂ܶܡ ܕ݂ܰܥܒܺ݁ܝܕ݁ ܠܶܗ ܐܶܢ ܕ݂ܛܳܒ݁ ܘܶܐܢ ܕ݂ܒܺ݁ܝܫ: ܣ</VERS>
      <VERS vnumber="11">ܡܶܛܽܠ ܕ݂ܝܳܕ݁ܥܺܝܢܰܢ ܗܳܟܺ݁ܝܠ ܕ݂ܶܚܠܬܶ݁ܗ ܕ݂ܡܳܪܰܢ ܠܰܒ݁ܢܰܝܢܳܫܳܐ ܗܽܘ ܡܦ݂ܺܝܣܺܝܢܰܢ ܠܰܐܠܳܗܳܐ ܕ݂ܶܝܢ ܓ݂ܠܶܝܢܰܢ ܣܳܒܰ݁ܪ ܐ̄ܢܳܐ ܕ݂ܶܝܢ ܕ݂ܳܐܦ݁ ܠܡܰܕ݂ܥܰܝܟ݂ܽܘܢ ܕ݂ܺܝܠܟܽ݁ܘܢ ܓ݂ܠܶܝܢܰܢ:</VERS>
      <VERS vnumber="12">ܠܳܐ ܗ̄ܘܳܐ ܬ݂ܽܘܒ݁ ܢܰܦ݁ܫܰܢ ܡܫܰܒ݂ܚܺܝܢܰܢ ܠܟܽ݁ܘܢ ܐܶܠܳܐ ܥܶܠܬܳ݁ܐ ܗܽܘ ܝܳܗܒ݂ܺܝܢܰܢ ܠܟܽ݁ܘܢ ܕ݂ܰܗܘܰܝܬ݂ܽܘܢ ܡܶܫܬ݂ܰܒ݁ܗܪܺܝܢ ܒ݂ܰܢ ܠܘܳܬ݁ ܗܳܢܽܘܢ ܕ݂ܒܰ݁ܐܦ݂ܶܐ ܗ̄ܘ ܡܶܫܬ݂ܰܒ݁ܗܪܺܝܢ ܘܠܳܐ ܒ݂ܠܶܒ݂ܳܐ:</VERS>
      <VERS vnumber="13">ܐܶܢ ܓ݂ܶܝܪ ܫܳܛܶܝܢܰܢ ܠܰܐܠܳܗܳܐ ܘܶܐܢ ܬ݂ܰܩܢܺܝܢܰܢ ܠܟܽ݁ܘܢ:</VERS>
      <VERS vnumber="14">ܚܽܘܒ݂ܶܗ ܓ݂ܶܝܪ ܕ݂ܰܡܫܺܝܚܳܐ ܐܳܠܶܨ ܠܰܢ ܕ݂ܪܳܢܶܝܢܰܢ ܗܳܕܶ݁ܐ ܕ݂ܚܰܕ݁ ܚܠܳܦ݁ ܟ݂ܽܠܢܳܫ ܡܺܝܬ݁ ܡܳܕܶ݁ܝܢ ܟ݂ܽܠܢܳܫ ܡܺܝܬ݁ ܠܶܗ:</VERS>
      <VERS vnumber="15">ܘܰܚܠܳܦ݁ ܟ݂ܽܠܢܳܫ ܗܽܘ ܡܺܝܬ݁ ܕ݂ܰܐܝܠܶܝܢ ܕ݂ܚܰܝܺܝܢ ܠܳܐ ܠܢܰܦ݁ܫܗܽܘܢ ܢܺܚܽܘܢ ܐܶܠܳܐ ܠܗܰܘ ܐܰܝܢܳܐ ܕ݂ܥܰܠ ܐܰܦ݂ܰܝܗܽܘܢ ܡܺܝܬ݁ ܘܩܳܡ:</VERS>
      <VERS vnumber="16">ܘܡܶܟ݂ܺܝܠ ܚܢܰܢ ܠܐ̄ܢܳܫ ܒ݂ܰܦ݁ܓܰ݁ܪ ܠܳܐ ܝܳܕ݁ܥܺܝܢܰܢ ܘܶܐܢ ܝܺܕܰ݁ܥܢ ܒ݂ܰܦ݁ܓܰ݁ܪ ܠܰܡܫܺܝܚܳܐ ܐܶܠܳܐ ܡܶܢ ܗܳܫܳܐ ܠܳܐ ܝܳܕ݁ܥܺܝܢܰܢ:</VERS>
      <VERS vnumber="17">ܟ݂ܽܠ ܡܰܢ ܕ݂ܒܰ݁ܡܫܺܝܚܳܐ ܗܽܘ ܗܳܟܺ݁ܝܠ ܒ݂ܪܺܝܬܳ݁ܐ ܗܽܘ ܚܕܰ݁ܬܳ݁ܐ ܥܰܬ݂ܺܝܩܳܬܳ݁ܐ ܥܒܰ݁ܪ ܠܗܶܝܢ:</VERS>
      <VERS vnumber="18">ܘܟܽ݁ܠ ܡܶܕ݂ܶܡ ܗܘܳܐ ܚܰܕ݁̄ܬܳ݁ܐ ܡܶܢ ܐܰܠܳܗܳܐ ܗܰܘ ܕ݂ܪܰܥܝܰܢ ܠܶܗ ܒ݂ܰܡܫܺܝܚܳܐ ܘܝܰܗ̄ܒ݁ ܠܰܢ ܬ݂ܶܫܡܶܫܬ݂ܳܐ ܕ݂ܬܰ݁ܪܥܽܘܬܳ݁ܐ:</VERS>
      <VERS vnumber="19">ܐܰܠܳܗܳܐ ܗ̄ܘܳܐ ܓ݂ܶܝܪ ܒ݂ܰܡܫܺܝܚܳܐ ܗܰܘ ܕ݂ܪܰܥܺܝ ܠܥܳܠܡܳܐ ܥܰܡ ܪܰܒ݂ܽܘܬܶ݁ܗ ܘܠܳܐ ܚܫܰܒ݁ ܠܗܽܘܢ ܚܛܳܗܰܝܗܽܘܢ ܘܣܳܡ ܒ݂ܰܢ ܕ݂ܺܝܠܰܢ ܡܶܠܬܳ݁ܐ ܕ݂ܬܰ݁ܪܥܽܘܬܳ݁ܐ:</VERS>
      <VERS vnumber="20">ܐܺܝܙܓ݂ܰܕ݂ܶܐ ܚܢܰܢ ܗܳܟܺ݁ܝܠ ܚܠܳܦ݁ ܡܫܺܝܚܳܐ ܘܰܐܝܟ݁ ܗܰܘ ܕ݂ܰܐܠܳܗܳܐ ܒ݂ܳܥܶܐ ܡܶܢܟܽ݁ܘܢ ܒ݂ܺܐܝܕܰ݁ܢ ܚܠܳܦ݁ ܡܫܺܝܚܳܐ ܗܳܟܺ݁ܝܠ ܒ݂ܳܥܶܝܢܰܢ ܐܶܬ݁ܪܰܥܰܘ ܠܰܐܠܳܗܳܐ:</VERS>
      <VERS vnumber="21">ܗܰܘ ܓ݂ܶܝܪ ܕ݂ܠܳܐ ܝܳܕܰ݁ܥ ܗ̄ܘܳܐ ܚܛܺܝܬܳ݁ܐ ܡܶܛܽܠܳܬ݁ܟܽ݁ܘܢ ܚܛܺܝܬܳ݁ܐ ܥܰܒ݁ܕ݂ܶܗ ܕ݂ܰܚܢܰܢ ܢܶܗܘܶܐ ܒ݂ܶܗ ܙܰܕ݂ܺܝܩܽܘܬܳ݁ܐ ܕ݂ܰܐܠܳܗܳܐ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܐܝܟ݁ ܡܥܰܕ݂ܪܳܢܶܐ ܒ݂ܳܥܶܝܢܰܢ ܡܶܢܟܽ݁ܘܢ ܕ݂ܠܳܐ ܬ݂ܶܣܬ݂ܰܪܰܩ ܒ݂ܟܽ݁ܘܢ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܕ݂ܩܰܒ݂ܶܠܬ݂ܽܘܢ:</VERS>
      <VERS vnumber="2">ܐܶܡܰܪ ܓ݂ܶܝܪ ܕ݂ܰܒ݁ܙܰܒ݁ܢܳܐ ܡܩܰܒ݂ܠܳܐ ܥܢܺܝܬܳ݁ܟ݁ ܘܰܒ݁ܝܰܘܡܳܐ ܕ݂ܚܰܝܶܐ ܥܰܕ݂ܰܪܬ݂ܳܟ݁ ܗܳܐ ܗܳܫܳܐ ܙܰܒ݁ܢܳܐ ܡܩܰܒ݂ܠܳܐ ܘܗܳܐ ܗܳܫܳܐ ܝܰܘܡܳܐ ܕ݂ܚܰܝܶܐ:</VERS>
      <VERS vnumber="3">ܠܡܳܐ ܒ݂ܡܶܕ݂ܶܡ ܬ݂ܶܬ݂ܠܽܘܢ ܠܐ̄ܢܳܫ ܥܶܠܬܳ݁ܐ ܕ݂ܬܽ݁ܘܩܰܠܬܳ݁ܐ ܕ݂ܠܳܐ ܢܶܗܘܶܐ ܡܽܘܡܳܐ ܒ݂ܬܶ݁ܫܡܶܫܬ݂ܰܢ:</VERS>
      <VERS vnumber="4">ܐܶܠܳܐ ܒ݂ܟܽ݁ܠ ܡܶܕ݂ܶܡ ܢܚܰܘܶܐ ܢܰܦ݁ܫܰܢ ܕ݂ܰܡܫܰܡܫܳܢܶܐ ܚܢܰܢ ܕ݂ܰܐܠܳܗܳܐ ܒ݂ܰܡܣܰܝܒ݂ܪܳܢܽܘܬܳ݁ܐ ܣܰܓ݂ܺܝܐܬܳ݁ܐ ܒ݂ܽܐܘܠܨܳܢܶܐ ܒ݂ܰܐܢܰܢܩܰܣ ܒ݂ܰܚܒܽ݁ܘܫܝܶܐ:</VERS>
      <VERS vnumber="5">ܒ݂ܢܶܓ݁ܕ݂ܶܐ ܒ݂ܰܐܣܽܘܪܶܐ ܒ݂ܰܫܓܽ݁ܘܫܝܶܐ ܒ݂ܠܶܐܘܽܬܳ݁ܐ ܒ݂ܫܰܗܪܳܐ ܒ݂ܨܰܘܡܳܐ:</VERS>
      <VERS vnumber="6">ܒ݂ܕܰ݁ܟ݁ܝܽܘܬܳ݁ܐ ܒ݂ܺܝܕܰ݁ܥܬܳ݁ܐ ܒ݂ܢܰܓ݂ܺܝܪܽܘܬ݁ ܪܽܘܚܳܐ ܒ݂ܒܰ݁ܣܺܝܡܽܘܬܳ݁ܐ ܒ݂ܪܽܘܚܳܐ ܕ݂ܩܽܘܕ݁ܫܳܐ ܒ݂ܚܽܘܒ݂ܳܐ ܕ݂ܠܳܐ ܢܶܟ݁ܠܳܐ:</VERS>
      <VERS vnumber="7">ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܒ݂ܚܰܝܠܳܐ ܕ݂ܰܐܠܳܗܳܐ ܒ݂ܙܰܝܢܳܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܒ݁ܝܰܡܺܝܢܳܐ ܘܰܒ݁ܣܶܡܳܠܳܐ:</VERS>
      <VERS vnumber="8">ܒ݂ܫܽܘܒ݁ܚܳܐ ܘܰܒ݁ܨܰܥܪܳܐ ܒ݂ܩܽܘܠܳܣܳܐ ܘܰܒ݁ܓܽ݁ܘܢܳܝܳܐ ܐܰܝܟ݁ ܡܰܛܥܝܳܢܶܐ ܘܫܰܪܺܝܪܶܐ:</VERS>
      <VERS vnumber="9">ܐܰܝܟ݁ ܠܳܐ ܝܺܕܺ݁ܝܥܶܐ ܘܺܝܕܺ݁ܝܥܺܝܢܰܢ ܐܰܝܟ݁ ܡܺܝܬܺ݁ܝܢܰܢ ܘܗܳܐ ܚܰܝܺܝܢ ܚ̄ܢܰܢ ܐܰܝܟ݁ ܕ݂ܡܶܬ݁ܪܕܶ݁ܝܢܰܢ ܘܠܳܐ ܡܳܝܬ݂ܺܝܢܰܢ:</VERS>
      <VERS vnumber="10">ܐܰܝܟ݁ ܕ݂ܟܰ݁ܪܝܳܐ ܠܰܢ ܘܰܒ݁ܟܽ݁ܠܙܒܰ݁ܢ ܚܳܕܶ݁ܝܢܰܢ ܐܰܝܟ݁ ܡܶܣܟ݂ܺܢܶܐ ܘܰܠܣܰܓ݂ܺܝܶܐܐ ܡܰܥܬ݂ܪܺܝܢܰܢ ܐܰܝܟ݁ ܕ݂ܡܶܕ݂ܶܡ ܠܰܝܬ݂ ܠܰܢ ܘܟܽ݁ܠ ܡܶܕ݂ܶܡ ܐܰܚܺܝܕܺ݁ܝܢܰܢ: ܣ</VERS>
      <VERS vnumber="11">ܦ݂ܽܘܡܰܢ ܦ݂ܬܺ݁ܝܚ ܗܽ̄ܘ ܠܘܳܬ݁ܟܽ݁ܘܢ ܩܳܘܪܺܢܬܳ݁ܝܶܐ ܘܠܶܒ݂ܰܢ ܪܘܺܝܚ:</VERS>
      <VERS vnumber="12">ܠܳܐ ܐܰܠܺܝܨܺܝܬ݂ܽܘܢ ܒ݂ܰܢ ܐܰܠܺܝܨܺܝܬ݂ܽܘܢ ܕ݂ܶܝܢ ܒ݂ܪܰܚܡܰܝܟ݂ܽܘܢ:</VERS>
      <VERS vnumber="13">ܐܰܝܟ݁ ܕ݂ܠܰܒ݁ܢܰܝܳܐ ܕ݂ܶܝܢ ܐܳܡܰܪ ܐ̄ܢܳܐ ܦ݂ܽܘܪܥܽܘܢܝ ܚܽܘܒ݁ܠܝ ܕ݂ܰܠܘܳܬ݁ܟܽ݁ܘܢ ܘܪܰܘܰܚܘ ܚܽܘܒ݂ܟܽ݁ܘܢ ܠܘܳܬ݁ܝ:</VERS>
      <VERS vnumber="14">ܘܠܳܐ ܬ݂ܶܗܘܽܘܢ ܒ݂ܢܰܝ ܙܰܘܓ݂ܳܐ ܠܰܐܝܠܶܝܢ ܕ݂ܠܳܐ ܡܗܰܝܡܢܺܝܢ ܐܰܝܕܳ݁ܐ ܓ݂ܶܝܪ ܫܰܘܬ݂ܳܦܽ݁ܘܬܳ݁ܐ ܐܺܝܬ݁ ܠܙܰܕ݂ܺܝܩܽܘܬܳ݁ܐ ܥܰܡ ܥܰܘܠܳܐ ܐܰܘ ܐܰܝܢܳܐ ܚܽܘܠܛܳܢܳܐ ܐܺܝܬ݁ ܠܢܰܗܺܝܪܳܐ ܥܰܡ ܚܶܫܽܘܟܳ݁ܐ:</VERS>
      <VERS vnumber="15">ܐܰܘ ܐܰܝܕܳ݁ܐ ܫܰܠܡܽܘܬܳ݁ܐ ܐܺܝܬ݁ ܠܰܡܫܺܝܚܳܐ ܥܰܡ ܣܳܛܳܢܳܐ ܐܰܘ ܐܰܝܕܳ݁ܐ ܡܢܳܬܳ݁ܐ ܐܺܝܬ݁ ܠܕܰ݁ܡܗܰܝܡܶܢ ܥܰܡ ܕ݂ܠܳܐ ܡܗܰܝܡܶܢ:</VERS>
      <VERS vnumber="16">ܐܰܝܕܳ݁ܐ ܕ݂ܶܝܢ ܐܰܘܝܽܘܬܳ݁ܐ ܐܺܝܬ݁ ܠܗܰܝܟ݂ܠܶܗ ܕ݂ܰܐܠܳܗܳܐ ܥܰܡ ܕ݂ܫܺܐܕܶ݁ܐ ܐܰܢ̄ܬ݂ܽܘܢ ܕ݂ܶܝܢ ܗܰܝܟ݂ܠܶܗ ܐܰܢ̄ܬ݂ܽܘܢ ܕ݂ܰܐܠܳܗܳܐ ܚܰܝܳܐ ܐܰܝܟ݂ܰܢܳܐ ܕ݂ܰܐܡܺܝܪ ܕ݂ܶܐܥܡܰܪ ܒ݂ܗܽܘܢ ܘܶܐܗܰܠܶܟ݁ ܒ݂ܗܽܘܢ ܘܶܐܗܘܶܐ ܐܰܠܳܗܗܽܘܢ ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ:</VERS>
      <VERS vnumber="17">ܡܶܛܽܠ ܗܳܢܳܐ ܦ݂ܽܘܩܘ ܡܶܢ ܒ݂ܰܝܢܳܬ݁ܗܽܘܢ ܘܶܐܬ݁ܦ݂ܰܪ̄ܫܘ ܡܶܢܗܽܘܢ ܐܳܡܰܪ ܡܳܪܝܳܐ ܘܰܠܛܰܡܶܐܐ ܠܳܐ ܬ݂ܶܬ݁ܩܰܪܒܽ݁ܘܢ ܘܶܐܢܳܐ ܐܶܩܰܒ݂ܶܠܟܽ݁ܘܢ:</VERS>
      <VERS vnumber="18">ܘܶܐܗܘܶܐ ܠܟܽ݁ܘܢ ܠܰܐܒܳ݁ܐ ܘܰܐܢ̄ܬ݂ܽܘܢ ܬ݂ܶܗܘܽܘܢ ܠܺܝ ܠܰܒ݁ܢܰܝܳܐ ܘܠܰܒ݁ܢܳܬܳ݁ܐ ܐܳܡܰܪ ܡܳܪܝܳܐ ܕ݂ܟܽ݁ܠ ܐܰܚܺܝܕ݁ ܣ݂ ܣ݂:</VERS>
    </CHAPTER>
    <CHAPTER cnumber="7">
      <VERS vnumber="1">ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܗܳܠܶܝܢ ܡܽܘܠܟ݂ܳܢܶܐ ܚܰܒ݂ܺܝܒ݁ܝ ܢܕܰ݁ܟ݂ܶܐ ܢܰܦ݁ܫܰܢ ܡܶܢ ܟ݂ܽܠܳܗ ܛܰܡܐܘܽܬܳ݁ܐ ܕ݂ܒܶ݁ܣܪܳܐ ܘܰܕ݁ܪܽܘܚܳܐ ܘܢܶܦ݁ܠܽܘܚ ܩܰܕ݂ܺܝܫܽܘܬܳ݁ܐ ܒ݂ܕܶ݁ܚܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="2">ܣܰܝܒ݂ܰܪܽܘܢ ܐܰܚܰܝܢ ܒ݂ܐ̄ܢܳܫ ܠܳܐ ܐܰܥܘܶܠܢ ܠܐ̄ܢܳܫ ܠܳܐ ܚܰܒ݂ܶܠܢ ܠܐ̄ܢܳܫ ܠܳܐ ܥܠܰܒ݁ܢ:</VERS>
      <VERS vnumber="3">ܠܳܐ ܗ̄ܘܳܐ ܠܰܡܚܰܝܳܒܽ݁ܘܬ݁ܟܽ݁ܘܢ ܐܳܡܰܪ ܐ̄ܢܳܐ ܩܰܕ݂ܡܶܬ݁ ܓ݂ܶܝܪ ܐܶܡܪܶܬ݁ ܕ݂ܰܒ݁ܠܶܒ݂ܰܢ ܐܰܢ̄ܬ݂ܽܘܢ ܠܰܡܡܳܬ݁ ܐܰܟ݁ܚܕܳ݁ܐ ܘܰܠܡܶܚܳܐ:</VERS>
      <VERS vnumber="4">ܦ݂ܰܪܶܗ̄ܣܺܝܰܐ ܣܰܓ݂ܺܝܐܬܳ݁ܐ ܐܺܝܬ݁ ܠܺܝ ܠܘܳܬ݁ܟܽ݁ܘܢ ܘܣܰܓ݂ܺܝ ܐܺܝܬ݁ ܠܺܝ ܒ݂ܟܽ݁ܘܢ ܫܽܘܒ݁ܗܳܪܳܐ ܘܰܡܠܶܐ ܐ̄ܢܳܐ ܒ݂ܽܘܝܳܐܳܐ ܘܣܽܘܓܳ݁ܐܐ ܡܶܬ݁ܝܰܬ݂ܪܳܐ ܒ݂ܺܝ ܚܰܕܽ݁ܘܬܳ݁ܐ ܒ݂ܟܽ݁ܠܗܽܘܢ ܐܽܘܠܨܳܢܰܝ:</VERS>
      <VERS vnumber="5">ܐܳܦ݁ ܡܶܢ ܕ݂ܶܐܬܰ݁ܝܢ ܓ݂ܶܝܪ ܠܡܰܩܶܕܳ݁ܘܢܳܝܶܐ ܐܳܦ݁ܠܳܐ ܚܰܕ݁ ܢܝܳܚ ܗܘܳܐ ܠܦܰ݁ܓ݁ܪܰܢ ܐܶܠܳܐ ܒ݂ܟܽ݁ܠ ܡܶܕ݂ܶܡ ܐܶܬܶ݁ܐܠܶܨܢ ܡܶܢ ܠܒܰ݁ܪ ܩܪܳܒܳ݁ܐ ܘܡܶܢ ܠܓܰ݁ܘ ܕ݂ܶܚܠܬܳ݁ܐ:</VERS>
      <VERS vnumber="6">ܐܶܠܳܐ ܐܰܠܳܗܳܐ ܗܰܘ ܕ݂ܰܡܒܰ݁ܝܰܐ ܠܡܰܟ݂ܺܝܟܶ݁ܐ ܒ݂ܰܝܰܐܢ ܒ݂ܡܶܐܬܺ݁ܝܬܶ݁ܗ ܕ݂ܛܺܛܳܘܣ:</VERS>
      <VERS vnumber="7">ܘܠܳܐ ܒ݂ܰܠܚܽܘܕ݁ ܒ݂ܡܶܐܬܺ݁ܝܬܶ݁ܗ ܐܶܠܳܐ ܐܳܦ݁ ܒ݂ܰܢܝܳܚܶܗ ܗܰܘ ܕ݂ܶܐܬ݂ܢܺܝܚ ܒ݂ܟܽ݁ܘܢ ܣܰܒ݂ܪܰܢ ܓ݂ܶܝܪ ܥܰܠ ܚܽܘܒ݂ܟܽ݁ܘܢ ܕ݂ܰܠܘܳܬܰ݁ܢ ܘܥܰܠ ܐܶܒ݁ܠܟܽ݁ܘܢ ܘܰܛܢܳܢܟܽ݁ܘܢ ܕ݂ܥܰܠ ܐܰܦ݂ܰܝܢ ܘܟܰ݁ܕ݁ ܫܶܡܥܶܬ݁ ܚܰܕܽ݁ܘܬܳ݁ܐ ܣܰܓ݂ܺܝܐܬܳ݁ܐ ܗܘܳܬ݁ ܠܺܝ:</VERS>
      <VERS vnumber="8">ܕ݂ܳܐܦܶ݁ܢ ܐܰܟ݁ܪܺܝܬ݁ ܠܟܽ݁ܘܢ ܒ݂ܶܐܓ݂ܰܪܬ݂ܳܐ ܠܳܐ ܬ݂ܳܘܝܳܐ ܠܺܝ ܢܰܦ݁ܫܝ ܐܳܦܶ݁ܢ ܬ݂ܳܘܝܳܐ ܗ̄ܘܳܬ݁ ܚܳܙܶܐ ܐ̄ܢܳܐ ܓ݂ܶܝܪ ܕ݂ܗܺܝ ܐܶܓ݂ܰܪܬ݂ܳܐ ܐܳܦܶ݁ܢ ܕ݂ܫܳܥܬܳ݁ܐ ܐܰܟ݁ܪܝܰܬ݁ ܠܟܽ݁ܘܢ:</VERS>
      <VERS vnumber="9">ܐܶܠܳܐ ܚܰܕܽ݁ܘܬܳ݁ܐ ܣܰܓ݂ܺܝܐܬܳ݁ܐ ܥܶܒ݁ܕ݂ܰܬ݁ ܠܺܝ ܠܳܐ ܥܰܠ ܕ݂ܟܶ݁ܪܝܰܬ݁ ܠܟܽ݁ܘܢ ܐܶܠܳܐ ܡܶܛܽܠ ܕ݂ܟܰ݁ܪܝܽܘܬ݁ܟܽ݁ܘܢ ܠܰܬ݁ܝܳܒܽ݁ܘܬܳ݁ܐ ܐܰܝܬ݂ܝܰܬ݁ܟܽ݁ܘܢ ܟ݂ܶܪܝܰܬ݁ ܠܟܽ݁ܘܢ ܓ݂ܶܝܪ ܒ݂ܕܰ݁ܐܠܳܗܳܐ ܐܰܝܟ݂ܰܢܳܐ ܕ݂ܰܒ݁ܡܶܕ݂ܶܡ ܠܳܐ ܬ݂ܶܚܣܪܽܘܢ ܡܶܢܰܢ:</VERS>
      <VERS vnumber="10">ܟ݂ܰܪܝܽܘܬܳ݁ܐ ܓ݂ܶܝܪ ܕ݂ܡܶܛܽܠ ܐܰܠܳܗܳܐ ܬ݂ܘܳܬ݁ ܢܰܦ݁ܫܳܐ ܥܳܒ݁ܕ݂ܳܐ ܕ݂ܠܳܐ ܗܳܦ݁ܟ݂ܳܐ ܘܡܰܦ݁ܢܝܳܐ ܠܚܰܝܶܐ ܟ݂ܰܪܝܽܘܬܳ݁ܐ ܕ݂ܶܝܢ ܕ݂ܥܳܠܡܳܐ ܡܰܘܬ݂ܳܐ ܗܽܘ ܥܳܒ݁ܕ݂ܳܐ:</VERS>
      <VERS vnumber="11">ܗܳܐ ܓ݂ܶܝܪ ܗܺܝ ܗܳܕܶ݁ܐ ܕ݂ܶܐܬ݂ܬ݂ܥܺܝܩܬ݂ܽܘܢ ܡܶܛܽܠ ܐܰܠܳܗܳܐ ܟ݂ܡܳܐ ܐܰܥܒ݂ܕܰ݁ܬ݁ ܒ݂ܟܽ݁ܘܢ ܚܦܺ݁ܝܛܽܘܬܳ݁ܐ ܘܡܰܦ݂ܰܩ ܒ݂ܪܽܘܚܳܐ ܘܪܽܘܓ݁ܙܳܐ ܘܕܶ݁ܚܠܬܳ݁ܐ ܘܚܽܘܒ݂ܳܐ ܘܰܛܢܳܢܳܐ ܘܰܬ݁ܒܰ݁ܥܬܳ݁ܐ ܘܰܒ݁ܟܽ݁ܠܡܶܕ݂ܶܡ ܚܰܘܺܝܬ݂ܽܘܢ ܢܰܦ݁ܫܟܽ݁ܘܢ ܕ݂ܰܕ݁ܟܶ݁ܝܢ ܐܢ̄ܬ݂ܽܘܢ ܒ݂ܳܗ ܒ݂ܰܨܒܽ݁ܘܬܳ݁ܐ:</VERS>
      <VERS vnumber="12">ܬ݂ܶܗܘܶܐ ܕ݂ܶܝܢ ܗܳܕܶ݁ܐ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܗ̄ܘܳܐ ܡܶܛܽܠ ܡܰܣܟ݂ܠܳܢܳܐ ܐܳܦ݁ ܠܳܐ ܡܶܛܽܠ ܗܰܘ ܡܰܢ ܕ݂ܡܰܣܟ݂ܰܠ ܒ݂ܶܗ ܐܶܠܳܐ ܡܶܛܽܠ ܕ݂ܬܶ݁ܬܺ݁ܝܕܰ݁ܥ ܩܕܳ݁ܡ ܐܰܠܳܗܳܐ ܚܦܺ݁ܝܛܽܘܬ݁ܟܽ݁ܘܢ ܕ݂ܡܶܛܽܠܳܬܰ݁ܢ:</VERS>
      <VERS vnumber="13">ܡܶܛܽܠ ܗܳܢܳܐ ܐܶܬ݁ܒ݂ܰܝܰܐܢ ܘܥܰܡ ܒ݂ܽܘܝܳܐܰܢ ܝܰܬ݂ܺܝܪܳܐܝܺܬ݁ ܚܕܺ݁ܝܢ ܒ݂ܚܰܕܽ݁ܘܬܶ݁ܗ ܕ݂ܛܺܛܳܘܣ ܕ݂ܶܐܬ݂ܢܺܝܚܰܬ݁ ܪܽܘܚܶܗ ܥܰܡ ܟ݂ܽܠܟܽ݁ܘܢ:</VERS>
      <VERS vnumber="14">ܕ݂ܰܒ݁ܡܶܕ݂ܶܡ ܕ݂ܶܐܫܬ݂ܰܒ݁ܗܪܶܬ݁ ܠܶܗ ܥܰܠ ܐܰܦ݂ܰܝܟ݂ܽܘܢ ܠܳܐ ܒ݂ܶܗܬ݂ܶܬ݁ ܐܶܠܳܐ ܐܰܝܟ݁ ܕ݂ܟܽ݁ܠ ܡܶܕ݂ܶܡ ܩܽܘܫܬ݂ܳܐ ܡܰܠܶܠܢ ܥܰܡܟܽ݁ܘܢ ܗܳܟܰ݁ܢܳܐ ܐܳܦ݁ ܫܽܘܒ݁ܗܳܪܰܢ ܕ݂ܰܠܘܳܬ݁ ܛܺܛܳܘܣ ܒ݂ܩܽܘܫܬ݂ܳܐ ܐܶܫܬ݂ܟܰ݁ܚ:</VERS>
      <VERS vnumber="15">ܐܳܦ݁ ܪܰܚܡܰܘܗ̄ܝ ܝܰܬ݂ܺܝܪܳܐܝܺܬ݁ ܣܓܺ݁ܝܘ ܥܠܰܝܟ݂ܽܘܢ ܟ݂ܰܕ݁ ܡܶܬ݂ܕ݂ܟܰ݁ܪ ܡܶܫܬ݂ܰܡܥܳܢܽܘܬܳ݁ܐ ܕ݂ܟܽ݁ܠܟܽ݁ܘܢ ܕ݂ܰܒ݁ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܩܰܒ݂ܶܠܬ݂ܽܘܢܳܝܗ̄ܝ:</VERS>
      <VERS vnumber="16">ܚܳܕܶ݁ܐ ܐ̄ܢܳܐ ܕ݂ܰܒ݁ܟܽ݁ܠ ܡܶܕ݂ܶܡ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܡܰܘܕ݂ܥܺܝܢܰܢ ܠܟܽ݁ܘܢ ܕ݂ܶܝܢ ܐܰܚܰܝܢ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܒ݂ܥܺܕܳ݁ܬܳ݁ܐ ܕ݂ܡܰܩܶܕܳ݁ܘܢܳܝܶܐ:</VERS>
      <VERS vnumber="2">ܕ݂ܰܒ݁ܒܽ݁ܘܩܝܳܐ ܣܰܓ݂ܺܝܳܐܐ ܕ݂ܽܐܘܠܨܳܢܗܽܘܢ ܝܰܬ݂ܺܝܪܽܘܬܳ݁ܐ ܗܘܳܬ݁ ܠܚܰܕ݁ܘܰܬ݁ܗܽܘܢ ܘܥܽܘܡܩܳܐ ܕ݂ܡܶܣܟ݂ܺܢܽܘܬ݁ܗܽܘܢ ܐܶܬ݁ܝܰܬ݂ܰܪ ܒ݂ܥܽܘܬ݁ܪܳܐ ܕ݂ܰܦ݁ܫܺܝܛܽܘܬ݁ܗܽܘܢ:</VERS>
      <VERS vnumber="3">ܣܳܗܶܕ݁ ܐ̄ܢܳܐ ܓ݂ܶܝܪ ܕ݂ܰܐܝܟ݁ ܚܰܝܠܗܽܘܢ ܘܝܰܬ݂ܺܝܪ ܡܶܢ ܚܰܝܠܗܽܘܢ ܒ݂ܨܶܒ݁ܝܳܢ ܢܰܦ݁ܫܗܽܘܢ:</VERS>
      <VERS vnumber="4">ܒ݂ܥܰܘ ܡܶܢܰܢ ܒ݂ܒܳ݁ܥܽܘܬܳ݁ܐ ܣܰܓ݂ܺܝܐܬܳ݁ܐ ܕ݂ܢܶܫܬ݂ܰܘܬ݂ܦܽ݁ܘܢ ܒ݂ܛܰܝܒ݂ܽܘܬܳ݁ܐ ܕ݂ܬܶ݁ܫܡܶܫܬ݂ܳܐ ܕ݂ܩܰܕ݂ܺܝܫܶܐ:</VERS>
      <VERS vnumber="5">ܘܠܳܐ ܐܰܝܟ݁ ܡܳܐ ܕ݂ܣܳܒ݁ܪܺܝܢ ܗ̄ܘܰܝܢ ܐܶܠܳܐ ܢܰܦ݁ܫܗܽܘܢ ܐܰܫܠܶܡܘ ܠܽܘܩܕܰ݁ܡ ܠܡܳܪܰܢ ܘܳܐܦ݁ ܠܰܢ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ:</VERS>
      <VERS vnumber="6">ܕ݂ܰܚܢܰܢ ܢܶܒ݁ܥܶܐ ܡܶܢ ܛܺܛܳܘܣ ܕ݂ܰܐܝܟ݁ ܕ݂ܫܰܪܺܝ ܗܳܟܰ݁ܢܳܐ ܢܫܰܠܶܡ ܒ݂ܟܽ݁ܘܢ ܐܳܦ݁ ܛܰܝܒ݂ܽܘܬܳ݁ܐ ܗܳܕܶ݁ܐ:</VERS>
      <VERS vnumber="7">ܐܶܠܳܐ ܐܰܝܟ݂ܰܢܳܐ ܕ݂ܰܒ݁ܟܽ݁ܠܡܶܕ݂ܶܡ ܡܶܬ݁ܝܰܬ݂ܪܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܘܰܒ݁ܡܶܠܬܳ݁ܐ ܘܒܺ݁ܝܕܰ݁ܥܬܳ݁ܐ ܘܰܒ݁ܟܽ݁ܠ ܚܦܺ݁ܝܛܘ ܘܰܒ݁ܚܽܘܒ݂ܰܢ ܕ݂ܰܠܘܳܬ݁ܟܽ݁ܘܢ ܗܳܟܰ݁ܢܳܐ ܐܳܦ݁ ܒ݂ܗܳܕܶ݁ܐ ܛܰܝܒ݂ܽܘܬܳ݁ܐ ܬ݂ܶܬ݁ܝܰܬ݂ܪܽܘܢ:</VERS>
      <VERS vnumber="8">ܠܳܐ ܗ̄ܘܳܐ ܡܶܦ݁ܩܰܕ݁ ܦ݂ܳܩܶܕ݁ ܐ̄ܢܳܐ ܠܟܽ݁ܘܢ ܐܶܠܳܐ ܒ݂ܰܚܦܺ݁ܝܛܽܘܬܳ݁ܐ ܕ݂ܚܰܒ݁ܪܰܝܟ݂ܽܘܢ ܫܪܳܪܳܐ ܕ݂ܚܽܘܒ݂ܟܽ݁ܘܢ ܡܢܰܣܶܐ ܐ̄ܢܳܐ:</VERS>
      <VERS vnumber="9">ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܡܶܛܽܠܳܬ݁ܟܽ݁ܘܢ ܐܶܬ݁ܡܰܣܟ݂ܰܢ ܟ݂ܰܕ݁ ܐܺܝܬܰ݁ܘܗ̄ܝ ܥܰܬ݂ܺܝܪܳܐ ܕ݂ܰܐܢ̄ܬ݂ܽܘܢ ܒ݂ܡܶܣܟ݂ܺܢܽܘܬܶ݁ܗ ܬ݂ܶܥܬ݂ܪܽܘܢ:</VERS>
      <VERS vnumber="10">ܡܶܡܠܰܟ݁ ܕ݂ܶܝܢ ܡܳܠܶܟ݁ ܐ̄ܢܳܐ ܠܟܽ݁ܘܢ ܗܳܕܶ݁ܐ ܕ݂ܰܡܥܰܕ݂ܪܳܐ ܠܟܽ݁ܘܢ ܡܶܛܽܠ ܕ݂ܡܶܢ ܐܶܫܬ݂ܩܰܕ݁ܝ ܫܰܪܺܝܬ݂ܽܘܢ ܠܰܘ ܠܡܶܨܒ݂ܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܠܡܶܥܒ݂ܰܕ݁:</VERS>
      <VERS vnumber="11">ܗܳܫܳܐ ܕ݂ܶܝܢ ܫܰܠܶܡܘ ܒ݂ܰܥܒܳ݁ܕܳ݁ܐ ܗܰܘ ܡܶܕ݂ܶܡ ܕ݂ܰܨܒܰ݁ܝܬ݂ܽܘܢ ܕ݂ܰܐܝܟ݂ܰܢܳܐ ܕ݂ܰܗܘܳܐ ܠܟܽ݁ܘܢ ܣܽܘܘܳܚܳܐ ܠܡܶܨܒ݂ܳܐ ܗܳܟܰ݁ܢܳܐ ܒ݂ܰܥܒܳ݁ܕܳ݁ܐ ܬ݂ܫܰܠܡܽܘܢ ܡܶܢ ܡܳܐ ܕ݂ܺܐܝܬ݁ ܠܟܽ݁ܘܢ:</VERS>
      <VERS vnumber="12">ܐܶܢ ܓ݂ܶܝܪ ܨܶܒ݁ܝܳܢܳܐ ܐܺܝܬܰ݁ܘܗ̄ܝ ܐܰܝܟ݁ ܡܳܐ ܕ݂ܺܐܝܬ݁ ܠܶܗ ܗܳܟ݁ܘܳܬ݁ ܡܶܬ݁ܩܰܒ݂ܰܠ ܠܳܐ ܗ̄ܘܳܐ ܐܰܝܟ݁ ܡܳܐ ܕ݂ܠܰܝܬ݂ ܠܶܗ:</VERS>
      <VERS vnumber="13">ܠܳܐ ܗ̄ܘܳܐ ܓ݂ܶܝܪ ܕ݂ܠܰܐ̄ܚܪܳܢܶܐ ܬ݂ܶܗܘܶܐ ܪܘܳܚܬ݂ܳܐ ܘܰܠܟܽ݁ܘܢ ܐܽܘܠܨܳܢܳܐ:</VERS>
      <VERS vnumber="15">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܗܰܘ ܕ݂ܰܐܣܓ݂ܺܝ ܫܩܰܠ ܠܳܐ ܐܶܬ݁ܝܰܬ݂ܰܪ ܠܶܗ ܘܗܰܘ ܕ݂ܩܰܠܺܝܠ ܫܩܰܠ ܠܳܐ ܐܶܬ݁ܒ݂ܰܨܰܪ ܠܶܗ:</VERS>
      <VERS vnumber="16">ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܕ݂ܝܰܗܒ݂ܳܗ ܚܦܺ݁ܝܛܽܘܬܳ݁ܐ ܗܳܕܶ݁ܐ ܚܠܳܦܰ݁ܝܟ݂ܽܘܢ ܒ݂ܠܶܒ݂ܶܗ ܕ݂ܛܺܛܳܘܣ:</VERS>
      <VERS vnumber="17">ܒ݂ܳܥܽܘܬܰ݁ܢ ܓ݂ܶܝܪ ܩܰܒ݂ܶܠ ܘܡܶܛܽܠ ܕ݂ܛܳܒ݁ ܒ݂ܛܺܝܠ ܠܶܗ ܡܶܢ ܨܶܒ݁ܝܳܢܶܗ ܢܦܰ݁ܩ ܨܶܐܕܰ݁ܝܟ݂ܽܘܢ:</VERS>
      <VERS vnumber="18">ܫܰܕ݂ܰܪܢ ܕ݂ܶܝܢ ܥܰܡܶܗ ܠܰܐܚܽܘܢ ܐܰܝܢܳܐ ܕ݂ܬܶ݁ܫܒ݂ܽܘܚܬ݂ܶܗ ܒ݂ܶܐܘܰܢܓ݂ܶܠܺܝܳܘܢ ܒ݂ܟܽ݁ܠܗܶܝܢ ܥܺܕܳ݁ܬܳ݁ܐ:</VERS>
      <VERS vnumber="19">ܗܳܟܰ݁ܢܳܐ ܕ݂ܳܐܦ݁ ܡܶܓ݁ܒ݂ܳܐ ܓ݂ܒܶ݁ܐ ܡܶܢ ܥܺܕܳ݁ܬܳ݁ܐ ܕ݂ܢܶܦ݂ܽܘܩ ܥܰܡܰܢ ܒ݂ܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܡܶܫܬ݂ܰܡܫܳܐ ܡܶܢܰܢ ܠܫܽܘܒ݁ܚܶܗ ܕ݂ܺܝܠܶܗ ܕ݂ܰܐܠܳܗܳܐ ܘܰܠܠܽܘܒ݂ܳܒܰ݁ܢ ܕ݂ܺܝܠܰܢ:</VERS>
      <VERS vnumber="20">ܩܰܢܺܝܛܺܝܢܰܢ ܕ݂ܶܝܢ ܒ݂ܗܳܕܶ݁ܐ ܕ݂ܠܳܐ ܐ̄ܢܳܫ ܢܣܺܝܡ ܒ݂ܰܢ ܡܽܘܡܳܐ ܒ݂ܗܳܕܶ݁ܐ ܪܰܒ݂ܽܘܬܳ݁ܐ ܕ݂ܡܶܫܬ݂ܰܡܫܳܐ ܡܶܢܰܢ:</VERS>
      <VERS vnumber="21">ܝܰܨܺܝܦܺ݁ܝܢܰܢ ܓ݂ܶܝܪ ܕ݂ܫܰܦ݂ܺܝܪܳܬܳ݁ܐ ܠܳܐ ܩܕܳ݁ܡ ܐܰܠܳܗܳܐ ܒ݂ܰܠܚܽܘܕ݁ ܐܶܠܳܐ ܐܳܦ݁ ܩܕܳ݁ܡ ܒ݂ܢܰܝܢܳܫܳܐ:</VERS>
      <VERS vnumber="22">ܫܰܕ݂ܰܪܢ ܕ݂ܶܝܢ ܥܰܡܗܽܘܢ ܐܳܦ݁ ܠܰܐܚܽܘܢ ܐܰܝܢܳܐ ܕ݂ܠܰܢ ܒ݂ܩܶܐ ܒ݂ܟܽ݁ܠܙܒܰ݁ܢ ܒ݂ܣܰܓ݂ܺܝܳܐܬܳ݁ܐ ܕ݂ܰܚܦܺ݁ܝܛܳܐ ܗܽܘ ܗܳܫܳܐ ܕ݂ܶܝܢ ܝܰܬ݂ܺܝܪܳܐܝܺܬ݁ ܚܦܺ݁ܝܛ ܒ݂ܬܽ݁ܘܟ݁ܠܳܢܳܐ ܣܰܓ݂ܺܝܳܐܐ ܕ݂ܰܥܠܰܝܟ݂ܽܘܢ:</VERS>
      <VERS vnumber="23">ܐܶܢ ܗܳܟܺ݁ܝܠ ܛܺܛܳܘܣ ܫܰܘܬ݂ܳܦܳ݁ܐ ܗܽܘ ܕ݂ܺܝܠܝ ܘܰܡܥܰܕ݂ܪܳܢܳܐ ܒ݂ܟܽ݁ܘܢ ܘܶܐܢ ܐܰܚܰܝܢ ܐ̄ܚܪܳܢܶܐ ܫܠܺܝܚܶܐ ܐܶܢܽܘܢ ܕ݂ܥܺܕܳ݁ܬܳ݁ܐ ܕ݂ܫܽܘܒ݁ܚܶܗ ܕ݂ܰܡܫܺܝܚܳܐ:</VERS>
      <VERS vnumber="24">ܡܶܟ݂ܺܝܠ ܬ݂ܰܚܘܺܝܬܳ݁ܐ ܕ݂ܚܽܘܒ݂ܟܽ݁ܘܢ ܘܫܽܘܒ݁ܗܳܪܰܢ ܕ݂ܰܒ݁ܟܽ݁ܘܢ ܒ݂ܗܽܘܢ ܚܰܘܰܘ ܒ݂ܦ݂ܰܪܨܽܘܦ݂ ܥܺܕܳ݁ܬܳ݁ܐ ܟ݂ܽܠܗܶܝܢ ܣ݂ ܣ݂:</VERS>
    </CHAPTER>
    <CHAPTER cnumber="9">
      <VERS vnumber="1">ܥܰܠ ܬ݂ܶܫܡܶܫܬ݂ܳܐ ܕ݂ܶܝܢ ܕ݂ܩܰܕ݂ܺܝܫܶܐ ܝܰܬ݂ܺܝܪܬ݂ܳܐ ܥܳܒܶ݁ܕ݁ ܐ̄ܢܳܐ ܐܶܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ:</VERS>
      <VERS vnumber="2">ܝܳܕܰ݁ܥ ܐ̄ܢܳܐ ܓ݂ܶܝܪ ܛܽܘܝܳܒܶ݁ܗ ܕ݂ܪܶܥܝܳܢܟܽ݁ܘܢ ܘܡܶܛܽܠ ܗܳܢܳܐ ܐܶܫܬ݂ܰܒ݁ܗܪܶܬ݁ ܒ݂ܟܽ݁ܘܢ ܠܡܰܩܶܕܳ݁ܘܢܳܝܶܐ ܕ݂ܰܐܟܰ݁ܐܺܝܰܐ ܥܬܺ݁ܝܕܳ݁ܐ ܗ̄ܝ ܡܶܢ ܐܶܫܬ݂ܩܰܕ݁ܝ ܘܰܛܢܳܢܳܐ ܕ݂ܺܝܠܟܽ݁ܘܢ ܠܣܰܓ݂ܺܝܶܐܐ ܓ݂ܰܪܶܓ݁:</VERS>
      <VERS vnumber="3">ܫܰܕ݂ܪܶܬ݁ ܕ݂ܶܝܢ ܠܰܐܚܶܐ ܕ݂ܠܳܐ ܢܶܣܬ݂ܰܪܰܩ ܫܽܘܒ݁ܗܳܪܰܢ ܕ݂ܶܐܫܬ݂ܰܒ݁ܗܰܪܢ ܒ݂ܟܽ݁ܘܢ ܥܰܠ ܗܳܕܶ݁ܐ ܨܒܽ݁ܘܬܳ݁ܐ ܕ݂ܰܐܝܟ݂ܰܢܳܐ ܕ݂ܶܐܡܪܶܬ݁ ܬ݂ܶܗܘܽܘܢ ܡܛܰܝܒܺ݁ܝܢ:</VERS>
      <VERS vnumber="4">ܕ݂ܰܠܡܳܐ ܢܺܐܬܽ݁ܘܢ ܥܰܡܝ ܡܰܩܶܕܳ݁ܘܢܳܝܶܐ ܘܢܶܫܟ݂ܚܽܘܢܳܟܽ݁ܘܢ ܟ݂ܰܕ݁ ܠܳܐ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܘܢܶܒ݁ܗܰܬ݁ ܚܢܰܢ ܕ݂ܠܳܐ ܢܺܐܡܰܪ ܕ݂ܰܐܢ̄ܬ݂ܽܘܢ ܬ݂ܶܒ݁ܗܬܽ݁ܘܢ ܒ݂ܫܽܘܒ݁ܗܳܪܳܐ ܗܰܘ ܕ݂ܶܐܫܬ݂ܰܒ݁ܗܰܪܢ:</VERS>
      <VERS vnumber="5">ܡܶܛܽܠ ܗܳܢܳܐ ܐܶܬ݁ܒ݂ܛܶܠ ܠܺܝ ܕ݂ܶܐܒ݁ܥܶܐ ܡܶܢ ܐܰܚܰܝ ܗܳܠܶܝܢ ܕ݂ܢܺܐܬܽ݁ܘܢ ܩܕܳ݁ܡܰܝ ܠܘܳܬ݁ܟܽ݁ܘܢ ܘܰܢܥܰܬ݂ܕܽ݁ܘܢ ܒ݂ܽܘܪܟ݂ܬܳ݁ܐ ܗܳܝ ܕ݂ܡܶܢ ܩܕܺ݁ܝܡ ܐܶܫܬ݂ܡܰܥܬ݂ܽܘܢ ܕ݂ܬܶ݁ܗܘܶܐ ܡܛܰܝܒܳ݁ܐ ܗܳܟܰ݁ܢܳܐ ܐܰܝܟ݁ ܒ݂ܽܘܪܟ݂ܬܳ݁ܐ ܠܳܐ ܗ̄ܘܳܐ ܐܰܝܟ݁ ܝܰܥܢܽܘܬܳ݁ܐ:</VERS>
      <VERS vnumber="6">ܗܳܕܶ݁ܐ ܕ݂ܶܝܢ ܡܰܢ ܕ݂ܙܳܪܰܥ ܒ݂ܚܰܘܣܳܢܳܐ ܐܳܦ݁ ܒ݂ܚܰܘܣܳܢܳܐ ܚܳܨܶܕ݁ ܘܡܰܢ ܕ݂ܙܳܪܰܥ ܒ݂ܒܽ݁ܘܪܟ݂ܬܳ݁ܐ ܒ݂ܒܽ݁ܘܪܟ݂ܬܳ݁ܐ ܢܶܚܨܽܘܕ݁:</VERS>
      <VERS vnumber="7">ܟ݂ܽܠ ܐ̄ܢܳܫ ܐܰܝܟ݁ ܕ݂ܺܐܝܬ݁ ܒ݂ܪܶܥܝܳܢܶܗ ܠܳܐ ܐܰܝܟ݁ ܕ݂ܡܶܢ ܟ݂ܰܪܝܽܘܬܳ݁ܐ ܐܰܘ ܐܰܝܟ݁ ܕ݂ܡܶܢ ܩܛܺܝܪܳܐ ܠܝܳܗܽܘܒܳ݁ܐ ܗܽܘ ܓ݂ܶܝܪ ܚܰܕ݂ܳܝܳܐ ܪܳܚܶܡ ܐܰܠܳܗܳܐ:</VERS>
      <VERS vnumber="8">ܡܳܛܝܳܐ ܗ̄ܝ ܕ݂ܶܝܢ ܒ݂ܺܐܝܕܰ݁ܝ ܐܰܠܳܗܳܐ ܟ݂ܽܠ ܛܰܝܒ݂ܽܘ ܕ݂ܰܢܝܰܬ݂ܰܪ ܒ݂ܟܽ݁ܘܢ ܕ݂ܰܒ݁ܟܽ݁ܠܙܒܰ݁ܢ ܒ݂ܟܽ݁ܠܡܶܕ݂ܶܡ ܗܰܘ ܡܳܐ ܕ݂ܣܳܦܶ݁ܩ ܠܟܽ݁ܘܢ ܢܶܗܘܶܐ ܠܟܽ݁ܘܢ ܘܬܶ݁ܬ݁ܝܰܬ݂ܪܽܘܢ ܒ݂ܟܽ݁ܠ ܥܒܳ݁ܕ݁ ܛܳܒ݁:</VERS>
      <VERS vnumber="9">ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܒܰ݁ܕ݂ܰܪ ܘܝܰܗ̄ܒ݁ ܠܡܶܣܟ݂ܺܢܶܐ ܘܙܰܕ݂ܺܝܩܽܘܬܶ݁ܗ ܩܰܝܳܡܳܐ ܠܥܳܠܰܡ:</VERS>
      <VERS vnumber="10">ܗܰܘ ܕ݂ܶܝܢ ܕ݂ܝܳܗܶܒ݁ ܙܰܪܥܳܐ ܠܙܳܪܽܘܥܳܐ ܘܠܰܚܡܳܐ ܠܡܶܐܟܽ݁ܘܠܬ݂ܳܐ ܗܽܘ ܢܶܬ݂ܶܠ ܘܢܰܣܓ݂ܶܐ ܙܰܪܥܟܽ݁ܘܢ ܘܰܢܪܰܒ݂ܶܐ ܦ݂ܺܐܪܶܐ ܕ݂ܙܰܕ݂ܺܝܩܽܘܬ݁ܟܽ݁ܘܢ:</VERS>
      <VERS vnumber="11">ܕ݂ܰܒ݁ܟܽ݁ܠ ܡܶܕ݂ܶܡ ܬ݂ܶܥܬ݂ܪܽܘܢ ܒ݂ܟܽ݁ܠܳܗ ܦ݂ܫܺܝܛܽܘܬܳ݁ܐ ܕ݂ܗܺܝ ܓ݂ܳܡܪܳܐ ܒ݂ܺܐܝܕܰ݁ܢ ܬ݂ܰܘܕ݂ܺܝܬܳ݁ܐ ܠܰܐܠܳܗܳܐ:</VERS>
      <VERS vnumber="12">ܡܶܛܽܠ ܕ݂ܦܽ݁ܘܠܚܳܢܳܐ ܕ݂ܬܶ݁ܫܡܶܫܬ݂ܳܐ ܗܳܕܶ݁ܐ ܠܳܐ ܗ̄ܘܳܐ ܒ݂ܰܠܚܽܘܕ݁ ܚܰܣܺܝܪܽܘܬܳ݁ܐ ܕ݂ܩܰܕ݂ܺܝܫܶܐ ܡܡܰܠܶܐ ܐܶܠܳܐ ܐܳܦ݁ ܡܝܰܬ݂ܰܪ ܒ݂ܬܰ݁ܘܕ݂ܝܳܬܳ݁ܐ ܣܰܓ݂ܺܝܳܐܬܳ݁ܐ ܠܰܐܠܳܗܳܐ:</VERS>
      <VERS vnumber="13">ܡܶܛܽܠ ܒ݂ܽܘܩܝܳܐ ܓ݂ܶܝܪ ܕ݂ܬܶ݁ܫܡܶܫܬ݂ܳܐ ܗܳܕܶ݁ܐ ܠܰܐܠܳܗܳܐ ܡܫܰܒ݂ܚܺܝܢ ܕ݂ܶܐܫܬ݂ܰܥܒ݂ܰܕ݂ܬ݂ܽܘܢ ܠܬܰ݁ܘܕ݂ܺܝܬܳ݁ܐ ܕ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܘܶܐܫܬ݂ܰܘܬ݂ܰܦ݁ܬ݂ܽܘܢ ܒ݂ܰܦ݁ܫܺܝܛܽܘܬ݁ܟܽ݁ܘܢ ܥܰܡܗܽܘܢ ܘܥܰܡ ܟ݂ܽܠܢܳܫ:</VERS>
      <VERS vnumber="14">ܘܰܨܠܽܘܬܳ݁ܐ ܡܩܰܪܒܺ݁ܝܢ ܚܠܳܦܰ݁ܝܟ݂ܽܘܢ ܒ݂ܚܽܘܒ݂ܳܐ ܣܰܓ݂ܺܝܳܐܐ ܡܶܛܽܠ ܣܽܘܓܳ݁ܐܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܰܥܠܰܝܟ݂ܽܘܢ:</VERS>
      <VERS vnumber="15">ܛܰܝܒ݂ܽܘ ܕ݂ܶܝܢ ܠܰܐܠܳܗܳܐ ܥܰܠ ܡܰܘܗܰܒ݁ܬܶ݁ܗ ܕ݂ܠܳܐ ܡܶܬ݁ܡܰܠܠܳܐ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܐܶܢܳܐ ܕ݂ܶܝܢ ܦ݂ܰܘܠܳܘܣ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܒ݂ܢܺܝܚܽܘܬܶ݁ܗ ܘܰܒ݁ܡܰܟ݂ܺܝܟܽ݁ܘܬܶ݁ܗ ܕ݂ܰܡܫܺܝܚܳܐ ܕ݂ܳܐܦܶ݁ܢ ܒ݂ܰܐܦ݂ܺܝܢ ܡܰܟ݂ܺܝܟ݁ ܐ̄ܢܳܐ ܠܘܳܬ݁ܟܽ݁ܘܢ ܐܶܠܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ:</VERS>
      <VERS vnumber="2">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܐܶܬܶ݁ܐܠܶܨ ܒ݂ܬܽ݁ܘܟ݁ܠܳܢܳܐ ܕ݂ܺܐܝܬ݁ ܠܺܝ ܕ݂ܰܐܫܺܝܚ ܐܰܝܟ݁ ܕ݂ܡܶܬ݁ܪܰܥܶܐ ܐ̄ܢܳܐ ܥܰܠ ܐ̄ܢܳܫܳܐ ܐܰܝܠܶܝܢ ܕ݂ܚܳܫܒ݂ܺܝܢ ܠܰܢ ܕ݂ܰܐܝܟ݁ ܕ݂ܒܰ݁ܒ݁ܣܰܪ ܡܗܰܠܟܺ݁ܝܢܰܢ:</VERS>
      <VERS vnumber="3">ܐܳܦܶ݁ܢ ܒ݂ܰܒ݁ܣܰܪ ܓ݂ܶܝܪ ܡܗܰܠܟܺ݁ܝܢ ܚ̄ܢܰܢ ܐܶܠܳܐ ܠܳܐ ܗ̄ܘܳܐ ܕ݂ܒܶ݁ܣܪܳܐ ܦ݂ܳܠܚܺܝܢܰܢ:</VERS>
      <VERS vnumber="4">ܙܰܝܢܳܐ ܓ݂ܶܝܪ ܕ݂ܦܳ݁ܠܚܽܘܬܰ݁ܢ ܠܳܐ ܗ̄ܘܳܐ ܕ݂ܒܶ݁ܣܪܳܐ ܐܶܠܳܐ ܕ݂ܚܰܝܠܳܐ ܕ݂ܰܐܠܳܗܳܐ ܘܒܶ݁ܗ ܟ݂ܳܒ݁ܫܺܝܢܰܢ ܚܶܣܢܶܐ ܡܪܺܝܕܶ݁ܐ:</VERS>
      <VERS vnumber="6">ܘܰܡܛܰܝܒܺ݁ܝܢܰܢ ܠܡܶܥܒ݂ܰܕ݁ ܬ݂ܒܰ݁ܥܬܳ݁ܐ ܡܶܢ ܐܰܝܠܶܝܢ ܕ݂ܠܳܐ ܡܶܫܬ݂ܰܡܥܺܝܢ ܡܳܐ ܕ݂ܶܐܬ݁ܡܰܠܝܰܬ݁ ܡܶܫܬ݂ܰܡܥܳܢܽܘܬ݁ܟܽ݁ܘܢ: ܣ</VERS>
      <VERS vnumber="7">ܒ݂ܦ݂ܰܪܨܽܘܦ݂ܶܐ ܚܳܝܪܺܝܢ ܐܢ̄ܬ݂ܽܘܢ ܐܶܢ ܐ̄ܢܳܫ ܬ݂ܟܺ݁ܝܠ ܥܰܠ ܢܰܦ݁ܫܶܗ ܕ݂ܕܰ݁ܡܫܺܝܚܳܐ ܗܽܘ ܗܳܢܳܐ ܢܶܕ݂ܰܥ ܡܶܢ ܢܰܦ݁ܫܶܗ ܕ݂ܰܐܝܟ݁ ܕ݂ܗܽܘ ܕ݂ܰܡܫܺܝܚܳܐ ܗܳܟܰ݁ܢܳܐ ܐܳܦ݁ ܚܢܰܢ:</VERS>
      <VERS vnumber="8">ܐܶܢ ܓ݂ܶܝܪ ܐܳܦ݁ ܡܶܕ݂ܶܡ ܝܰܬ݂ܺܝܪ ܐܶܫܬ݂ܰܒ݁ܗܰܪ ܥܰܠ ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܡܳܪܰܢ ܠܳܐ ܒ݂ܳܗܶܬ݁ ܐ̄ܢܳܐ ܡܶܛܽܠ ܕ݂ܰܠܒܶ݁ܢܝܳܢܳܐ ܗܽܘ ܕ݂ܺܝܠܟܽ݁ܘܢ ܝܰܗ̄ܒ݁ ܠܰܢ ܘܠܳܐ ܠܣܽܘܚܳܦ݁ܟܽ݁ܘܢ:</VERS>
      <VERS vnumber="9">ܡܰܗܡܶܐ ܐ̄ܢܳܐ ܕ݂ܶܝܢ ܕ݂ܠܳܐ ܐܶܣܬ݂ܒܰ݁ܪ ܐܰܝܟ݁ ܗܰܘ ܕ݂ܰܡܕܰ݁ܚܳܠܽܘ ܡܕܰ݁ܚܶܠ ܐ̄ܢܳܐ ܠܟܽ݁ܘܢ ܒ݂ܶܐܓ݂ܪܳܬ݁ܝ:</VERS>
      <VERS vnumber="10">ܡܶܛܽܠ ܕ݂ܺܐܝܬ݁ ܐ̄ܢܳܫܳܐ ܕ݂ܳܐܡܪܺܝܢ ܕ݂ܶܐܓ݂ܪܳܬܳ݁ܐ ܝܰܩܺܝܪܳܢ ܘܚܰܣܺܝܢܳܢ ܡܶܐܬ݁ܝܶܗ ܕ݂ܶܝܢ ܕ݂ܓܽ݁ܘܫܡܳܐ ܟ݂ܪܺܝܗ ܘܡܶܠܬܶ݁ܗ ܫܺܝܛܳܐ:</VERS>
      <VERS vnumber="11">ܐܶܠܳܐ ܗܳܕܶ݁ܐ ܢܶܬ݁ܪܰܥܶܐ ܡܰܢ ܕ݂ܗܳܟܰ݁ܢܳܐ ܐܳܡܰܪ ܕ݂ܰܐܝܟ݂ܰܢܳܐ ܕ݂ܺܐܝܬܰ݁ܝܢ ܒ݂ܡܶܠܬܳ݁ܐ ܕ݂ܶܐܓ݂ܰܪܬ݂ܰܢ ܟ݂ܰܕ݁ ܪܰܚܺܝܩܺܝܢܰܢ ܗܳܟܰ݁ܢܳܐ ܐܺܝܬܰ݁ܝܢ ܐܳܦ݁ ܡܳܐ ܕ݂ܩܰܪܺܝܒܺ݁ܝܢܰܢ ܒ݂ܰܥܒܳ݁ܕܳ݁ܐ:</VERS>
      <VERS vnumber="12">ܠܳܐ ܓ݂ܶܝܪ ܡܰܡܪܚܺܝܢܰܢ ܕ݂ܢܶܚܫܽܘܒ݁ ܐܰܘ ܕ݂ܰܢܦܰ݁ܚܶܡ ܢܰܦ݁ܫܰܢ ܥܰܡ ܗܳܢܽܘܢ ܕ݂ܰܡܫܰܒ݁ܗܪܺܝܢ ܢܰܦ݁ܫܗܽܘܢ ܐܶܠܳܐ ܡܶܛܽܠ ܕ݂ܗܶܢܽܘܢ ܒ݂ܗܽܘܢ ܠܗܽܘܢ ܡܦܰ݁ܚܡܺܝܢ ܠܳܐ ܡܶܣܬ݂ܰܟ݂ܠܺܝܢ:</VERS>
      <VERS vnumber="13">ܚܢܰܢ ܕ݂ܶܝܢ ܠܳܐ ܡܶܫܬ݂ܰܒ݁ܗܪܺܝܢܰܢ ܝܰܬ݂ܺܝܪ ܡܶܢ ܡܫܽܘܚܬܰ݁ܢ ܐܶܠܳܐ ܒ݂ܰܡܫܽܘܚܬܳ݁ܐ ܕ݂ܰܬ݁ܚܽܘܡܳܐ ܕ݂ܰܦ݁ܠܰܓ݁ ܠܰܢ ܐܰܠܳܗܳܐ ܕ݂ܢܶܡܛܶܐ ܐܳܦ݁ ܥܕܰ݁ܡܳܐ ܠܘܳܬ݁ܟܽ݁ܘܢ:</VERS>
      <VERS vnumber="14">ܠܳܐ ܗ̄ܘܳܐ ܓ݂ܶܝܪ ܐܰܝܟ݁ ܕ݂ܠܳܐ ܡܶܬ݁ܡܰܛܶܝܢܰܢ ܠܘܳܬ݁ܟܽ݁ܘܢ ܡܳܬ݁ܚܺܝܢܰܢ ܢܰܦ݁ܫܰܢ ܥܕܰ݁ܡܳܐ ܓ݂ܶܝܪ ܠܘܳܬ݁ܟܽ݁ܘܢ ܡܰܛܺܝܢ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="15">ܘܠܳܐ ܡܶܫܬ݂ܰܒ݁ܗܪܺܝܢܰܢ ܠܒܰ݁ܪ ܡܶܢ ܡܫܽܘܚܬܰ݁ܢ ܒ݂ܥܰܡܠܳܐ ܕ݂ܰܐ̄ܚܪܳܢܶܐ ܐܶܠܳܐ ܐܺܝܬ݁ ܠܰܢ ܣܰܒ݁ܪܳܐ ܕ݂ܟܰ݁ܕ݁ ܪܳܒ݁ܝܳܐ ܗܰܝܡܳܢܽܘܬ݁ܟܽ݁ܘܢ ܒ݂ܟܽ݁ܘܢ ܢܶܬ݁ܪܰܘܪܰܒ݁ ܐܰܝܟ݁ ܡܫܽܘܚܬܰ݁ܢ ܘܢܶܬ݁ܝܰܬ݂ܰܪ:</VERS>
      <VERS vnumber="16">ܐܳܦ݁ ܠܗܰܠ ܡܶܢܟܽ݁ܘܢ ܠܰܡܣܰܒ݂ܳܪܽܘ ܠܳܐ ܒ݂ܰܡܫܽܘܚܬܳ݁ܐ ܕ݂ܰܐ̄ܚܪܳܢܶܐ ܒ݂ܰܐܝܠܶܝܢ ܕ݂ܡܰܬ݁ܩܢܳܢ ܢܶܫܬ݂ܰܒ݁ܗܰܪ:</VERS>
      <VERS vnumber="17">ܗܰܘ ܕ݂ܶܝܢ ܕ݂ܡܶܫܬ݂ܰܒ݁ܗܰܪ ܒ݂ܡܳܪܝܳܐ ܢܶܫܬ݂ܰܒ݁ܗܰܪ:</VERS>
      <VERS vnumber="18">ܠܳܐ ܗ̄ܘܳܐ ܓ݂ܶܝܪ ܡܰܢ ܕ݂ܢܰܦ݁ܫܶܗ ܡܫܰܒ݂ܰܚ ܗܰܘ ܗܽ̄ܘ ܒ݂ܩܶܐ ܐܶܠܳܐ ܡܰܢ ܕ݂ܡܳܪܝܳܐ ܢܫܰܒ݂ܚܺܝܘܗ̄ܝ ܣ݂ ܣ݂:</VERS>
    </CHAPTER>
    <CHAPTER cnumber="11">
      <VERS vnumber="1">ܐܶܫܬ݂ܽܘܦ݁ ܕ݂ܶܝܢ ܡܣܰܝܒ݂ܪܺܝܢ ܗ̄ܘܰܝܬ݂ܽܘܢ ܠܺܝ ܩܰܠܺܝܠ ܕ݂ܶܐܡܰܠܶܠ ܦ݂ܰܟ݂ܺܝܗܳܐܝܺܬ݁ ܐܶܠܳܐ ܐܳܦ݁ ܡܣܰܝܒ݂ܪܺܝܢ ܐܢ̄ܬ݂ܽܘܢ ܗܽ̄ܘ ܠܺܝ:</VERS>
      <VERS vnumber="2">ܛܳܐܶܢ ܐ̄ܢܳܐ ܓ݂ܶܝܪ ܒ݂ܟܽ݁ܘܢ ܒ݂ܰܛܢܳܢܳܐ ܕ݂ܰܐܠܳܗܳܐ ܡܟܰ݁ܪܬ݂ܟܽ݁ܘܢ ܓ݂ܶܝܪ ܠܓܰ݁ܒ݁ܪܳܐ ܚܰܕ݁ ܒ݂ܬܽ݁ܘܠܬ݂ܳܐ ܕ݂ܟܺ݁ܝܬܳ݁ܐ ܕ݂ܶܐܩܰܪܶܒ݁ ܠܰܡܫܺܝܚܳܐ:</VERS>
      <VERS vnumber="3">ܕ݂ܳܚܶܠ ܐ̄ܢܳܐ ܕ݂ܶܝܢ ܕ݂ܰܠܡܳܐ ܐܰܝܟ݁ ܕ݂ܰܐܛܥܺܝ ܚܶܘܝܳܐ ܠܚܰܘܳܐ ܒ݂ܰܢܟܺ݁ܝܠܽܘܬܶ݁ܗ ܗܳܟܰ݁ܢܳܐ ܢܶܬ݁ܚܰܒ݂ܠܽܘܢ ܪܶܥܝܳܢܰܝܟ݂ܽܘܢ ܡܶܢ ܦ݂ܫܺܝܛܽܘܬܳ݁ܐ ܕ݂ܰܠܘܳܬ݁ ܡܫܺܝܚܳܐ:</VERS>
      <VERS vnumber="4">ܐܶܢ ܓ݂ܶܝܪ ܗܰܘ ܕ݂ܶܐܬܳ݁ܐ ܠܘܳܬ݁ܟܽ݁ܘܢ ܐ̄ܚܪܺܢܳܐ ܝܶܫܽܘܥ ܐܰܟ݁ܪܶܙ ܠܟܽ݁ܘܢ ܐܰܝܢܳܐ ܕ݂ܰܚܢܰܢ ܠܳܐ ܐܰܟ݁ܪܶܙܢ ܐܰܘ ܪܽܘܚܳܐ ܐ̄ܚܪܺܬܳ݁ܐ ܢܣܰܒ݁ܬ݂ܽܘܢ ܐܰܝܕܳ݁ܐ ܕ݂ܠܳܐ ܢܣܰܒ݁ܬ݂ܽܘܢ ܐܰܘ ܣܒܰ݁ܪܬܳ݁ܐ ܐ̄ܚܪܺܬܳ݁ܐ ܐܰܝܕܳ݁ܐ ܕ݂ܠܳܐ ܩܰܒ݂ܶܠܬ݂ܽܘܢ ܫܰܦ݂ܺܝܪ ܡܶܬ݂ܛܦ݂ܺܝܣܺܝܢ ܗ̄ܘܰܝܬ݂ܽܘܢ:</VERS>
      <VERS vnumber="5">ܪܳܢܶܐ ܐ̄ܢܳܐ ܓ݂ܶܝܪ ܕ݂ܡܶܕ݂ܶܡ ܠܳܐ ܒ݂ܰܨܪܶܬ݁ ܡܶܢ ܫܠܺܝܚܶܐ ܐܰܝܠܶܝܢ ܕ݂ܛܳܒ݁ ܡܝܰܬ݂ܪܺܝܢ:</VERS>
      <VERS vnumber="6">ܐܳܦܶ݁ܢ ܓ݂ܶܝܪ ܒ݂ܽܘܪܳܐ ܐ̄ܢܳܐ ܒ݂ܡܶܠܰܬ݁ܝ ܐܶܠܳܐ ܠܳܐ ܒ݂ܺܝܕܰ݁ܥܬ݁ܝ ܐܶܠܳܐ ܒ݂ܟܽ݁ܠܡܶܕ݂ܶܡ ܐܶܬ݁ܓ݂ܠܺܝܢ ܠܘܳܬ݁ܟܽ݁ܘܢ:</VERS>
      <VERS vnumber="7">ܐܰܘ ܕ݂ܰܠܡܳܐ ܡܰܣܟ݂ܳܠܽܘ ܐܰܣܟ݂ܠܶܬ݁ ܕ݂ܡܰܟ݂ܟܶ݁ܬ݁ ܢܰܦ݁ܫܝ ܕ݂ܰܐܢ̄ܬ݂ܽܘܢ ܬ݂ܶܬ݂ܪܺܝܡܽܘܢ ܘܡܰܓ݂ܳܢ ܐܰܟ݁ܪܙܶܬ݁ ܠܟܽ݁ܘܢ ܣܒܰ݁ܪܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="8">ܘܥܺܕܳ݁ܬܳ݁ܐ ܐ̄ܚܪܳܢܝܳܬܳ݁ܐ ܚܰܠܨܶܬ݁ ܘܢܶܣܒ݂ܶܬ݁ ܢܰܦ݁ܩܳܬܳ݁ܐ ܠܬܶ݁ܫܡܶܫܬ݂ܳܐ ܕ݂ܺܝܠܟܽ݁ܘܢ:</VERS>
      <VERS vnumber="9">ܘܟܰ݁ܕ݁ ܐܶܬܺ݁ܝܬ݁ ܨܶܐܕܰ݁ܝܟ݂ܽܘܢ ܘܰܚܣܰܪ ܠܺܝ ܠܳܐ ܝܶܩܪܶܬ݁ ܥܰܠ ܐ̄ܢܳܫ ܡܶܢܟܽ݁ܘܢ ܣܢܺܝܩܽܘܬ݁ܝ ܓ݂ܶܝܪ ܡܰܠܺܝܘ ܐܰܚܶܐ ܕ݂ܶܐܬܰ݁ܘ ܡܶܢ ܡܰܩܶܕܳ݁ܘܢܳܝܶܐ ܘܰܒ݁ܟܽ݁ܠ ܡܶܕ݂ܶܡ ܢܶܛܪܶܬ݁ ܢܰܦ݁ܫܝ ܘܢܳܛܰܪ ܐ̄ܢܳܐ ܕ݂ܠܳܐ ܐܺܩܰܪ ܥܠܰܝܟ݂ܽܘܢ:</VERS>
      <VERS vnumber="10">ܐܺܝܬܰ݁ܘܗ̄ܝ ܒ݂ܺܝ ܫܪܳܪܶܗ ܕ݂ܰܡܫܺܝܚܳܐ ܕ݂ܗܳܢܳܐ ܫܽܘܒ݁ܗܳܪܳܐ ܠܳܐ ܢܶܬ݁ܒ݂ܰܛܰܠ ܒ݂ܺܝ ܒ݂ܰܐܬ݁ܪܰܘܳܬܳ݁ܐ ܕ݂ܰܐܟܰ݁ܐܺܝܰܐ:</VERS>
      <VERS vnumber="11">ܠܡܳܢܳܐ ܡܶܛܽܠ ܕ݂ܠܳܐ ܡܰܚܶܒ݁ ܐ̄ܢܳܐ ܠܟܽ݁ܘܢ ܐܰܠܳܗܳܐ ܗܽܘ ܝܳܕܰ݁ܥ:</VERS>
      <VERS vnumber="12">ܐܶܠܳܐ ܗܳܕܶ݁ܐ ܕ݂ܥܳܒܶ݁ܕ݁ ܐ̄ܢܳܐ ܐܳܦ݁ ܐܶܥܒ݂ܶܕ݁ ܕ݂ܶܐܦ݁ܣܽܘܩ ܗܽ̄ܘ ܥܶܠܰܬ݁ܗܽܘܢ ܕ݂ܰܐܝܠܶܝܢ ܕ݂ܒܳ݁ܥܶܝܢ ܥܶܠܬܳ݁ܐ ܕ݂ܰܒ݁ܗܰܘ ܡܶܕ݂ܶܡ ܕ݂ܡܶܫܬ݂ܰܒ݁ܗܪܺܝܢ ܢܶܫܬ݂ܰܟ݁ܚܽܘܢ ܐܰܟ݁ܘܳܬܰ݁ܢ:</VERS>
      <VERS vnumber="13">ܐܺܝܬܰ݁ܝܗܽܘܢ ܓ݂ܶܝܪ ܗܳܠܶܝܢ ܫܠܺܝܚܶܐ ܕ݂ܰܓ݂ܳܠܶܐ ܘܦܳ݁ܥܠܶܐ ܢܟܺ݁ܝܠܶܐ ܘܰܡܕܰ݁ܡܶܝܢ ܢܰܦ݁ܫܗܽܘܢ ܠܰܫܠܺܝܚܶܐ ܕ݂ܰܡܫܺܝܚܳܐ:</VERS>
      <VERS vnumber="14">ܘܠܰܝܬ݂ ܠܡܶܬ݂ܕ݂ܰܡܳܪܽܘ ܒ݂ܗܳܕܶ݁ܐ ܐܶܢ ܗܽܘ ܓ݂ܶܝܪ ܕ݂ܣܳܛܳܢܳܐ ܡܶܬ݂ܕ݂ܰܡܶܐ ܒ݂ܡܰܠܰܐܟܳ݁ܐ ܕ݂ܢܽܘܗܪܳܐ:</VERS>
      <VERS vnumber="15">ܠܳܐ ܗܘܳܬ݁ ܪܰܒ݂ܳܐ ܨܒܽ݁ܘܬܳ݁ܐ ܐܶܢ ܐܳܦ݁ ܡܫܰܡܫܳܢܰܘܗ̄ܝ ܡܶܬ݂ܕ݂ܰܡܶܝܢ ܒ݂ܰܡܫܰܡܫܳܢܶܐ ܕ݂ܙܰܕ݂ܺܝܩܽܘܬܳ݁ܐ ܗܳܢܽܘܢ ܕ݂ܚܰܪܬ݁ܗܽܘܢ ܬ݂ܶܗܘܶܐ ܐܰܝܟ݁ ܥܒܳ݁ܕܰ݁ܝܗܽܘܢ:</VERS>
      <VERS vnumber="16">ܬ݂ܽܘܒ݁ ܕ݂ܶܝܢ ܐܳܡܰܪ ܐ̄ܢܳܐ ܠܡܳܐ ܐ̄ܢܳܫ ܢܰܣܒ݂ܰܪ ܥܠܰܝ ܐܰܝܟ݁ ܕ݂ܣܰܟ݁ܠܳܐ ܐ̄ܢܳܐ ܘܶܐܢ ܠܳܐ ܐܳܦܶ݁ܢ ܐܰܝܟ݁ ܣܰܟ݁ܠܳܐ ܩܰܒ݂ܠܽܘܢܝ ܕ݂ܳܐܦ݁ ܐܶܢܳܐ ܩܰܠܺܝܠ ܐܶܫܬ݂ܰܒ݁ܗܰܪ:</VERS>
      <VERS vnumber="17">ܡܶܕ݂ܶܡ ܕ݂ܰܡܡܰܠܶܠ ܐ̄ܢܳܐ ܠܳܐ ܗ̄ܘܳܐ ܒ݂ܡܳܪܰܢ ܡܡܰܠܶܠ ܐ̄ܢܳܐ ܐܶܠܳܐ ܐܰܝܟ݁ ܕ݂ܰܒ݁ܦܰ݁ܟ݂ܺܝܗܽܘܬܳ݁ܐ ܒ݂ܗܳܕܶ݁ܐ ܕ݂ܽܘܟ݂ܬܳ݁ܐ ܕ݂ܫܽܘܒ݁ܗܳܪܳܐ:</VERS>
      <VERS vnumber="18">ܡܶܛܽܠ ܕ݂ܣܰܓ݂ܺܝܶܐܐ ܡܶܫܬ݂ܰܒ݁ܗܪܺܝܢ ܒ݂ܒܶ݁ܣܪܳܐ ܐܳܦ݁ ܐܶܢܳܐ ܐܶܫܬ݂ܰܒ݁ܗܰܪ:</VERS>
      <VERS vnumber="19">ܡܢܳܚܺܝܢ ܐܢ̄ܬ݂ܽܘܢ ܗܽ̄ܘ ܓ݂ܶܝܪ ܠܡܶܫܬ݂ܡܳܥܽܘ ܠܚܰܣܺܝܪܰܝ ܪܶܥܝܳܢܳܐ ܟ݂ܰܕ݁ ܐܰܢ̄ܬ݂ܽܘܢ ܚܰܟ݂ܺܝܡܶܐ ܐܢ̄ܬ݂ܽܘܢ:</VERS>
      <VERS vnumber="20">ܘܡܶܬ݂ܕ݂ܢܶܝܢ ܐܢ̄ܬ݂ܽܘܢ ܠܡܰܢ ܕ݂ܰܡܫܰܥܒ݂ܶܕ݁ ܠܟܽ݁ܘܢ ܘܰܠܡܰܢ ܕ݂ܳܐܟܶ݁ܠ ܠܟܽ݁ܘܢ ܘܰܠܡܰܢ ܕ݂ܢܳܣܶܒ݁ ܡܶܢܟܽ݁ܘܢ ܘܰܠܡܰܢ ܕ݂ܡܶܬ݂ܪܺܝܡ ܥܠܰܝܟ݂ܽܘܢ ܘܰܠܡܰܢ ܕ݂ܡܳܚܶܐ ܠܟܽ݁ܘܢ ܥܰܠ ܐܰܦ݂ܰܝܟ݂ܽܘܢ:</VERS>
      <VERS vnumber="21">ܐܰܝܟ݁ ܕ݂ܰܒ݁ܨܰܥܪܳܐ ܐܳܡܰܪ ܐ̄ܢܳܐ ܐܰܝܟ݁ ܗܰܘ ܕ݂ܰܚܢܰܢ ܡܚܺܝܠܺܝܢܰܢ ܗܽ̄ܘ ܒ݂ܚܰܣܺܝܪܽܘܬ݁ ܪܶܥܝܳܢܳܐ ܐܳܡܰܪ ܐ̄ܢܳܐ ܕ݂ܰܒ݁ܟܽ݁ܠܡܶܕ݂ܶܡ ܕ݂ܡܰܡܪܰܚ ܐ̄ܢܳܫ ܐܳܦ݁ ܐܶܢܳܐ ܡܰܡܪܰܚ ܐ̄ܢܳܐ:</VERS>
      <VERS vnumber="22">ܐܶܢ ܥܶܒ݁ܪܳܝܶܐ ܐܶܢܽܘܢ ܐܳܦ݁ ܐܶܢܳܐ ܐܶܢ ܐܺܝܣܪܰܠܳܝܶܐ ܐܶܢܽܘܢ ܐܳܦ݁ ܐܶܢܳܐ ܐܶܢ ܙܰܪܥܶܗ ܐܶܢܽܘܢ ܕ݂ܰܐܒ݁ܪܳܗܳܡ ܐܳܦ݁ ܐܶܢܳܐ:</VERS>
      <VERS vnumber="23">ܐܶܢ ܡܫܰܡܫܳܢܶܐ ܐܶܢܽܘܢ ܕ݂ܰܡܫܺܝܚܳܐ ܒ݂ܚܰܣܺܝܪܽܘܬ݁ ܪܶܥܝܳܢܳܐ ܐܳܡܰܪ ܐ̄ܢܳܐ ܕ݂ܝܰܬ݂ܺܝܪ ܡܶܢܗܽܘܢ ܐܶܢܳܐ ܒ݂ܠܶܐܘܽܬܳ݁ܐ ܝܰܬ݂ܺܝܪ ܡܶܢܗܽܘܢ ܒ݂ܡܰܚܘܳܬܳ݁ܐ ܝܰܬ݂ܺܝܪ ܡܶܢܗܽܘܢ ܒ݂ܰܐܣܽܘܪܶܐ ܝܰܬ݂ܺܝܪ ܡܶܢܗܽܘܢ ܒ݂ܡܰܘܬ݂ܶܐ ܙܰܒ݁ܢܺܝܢ ܣܰܓ݂ܺܝܳܐܢ:</VERS>
      <VERS vnumber="24">ܡܶܢ ܝܺܗܽܘܕܳ݁ܝܶܐ ܚܰܡܶܫ ܙܰܒ݁ܢܺܝܢ ܐܰܪܒ݂ܥܺܝܢ ܐܰܪܒ݂ܥܺܝܢ ܚܰܣܺܝܪ ܚܕܳ݁ܐ ܒ݂ܶܠܥܶܬ݁:</VERS>
      <VERS vnumber="25">ܬ݂ܠܳܬ݁ ܙܰܒ݁ܢܺܝܢ ܒ݂ܫܰܒ݁ܛܶܐ ܐܶܬ݁ܢܰܓ݂ܕܶ݁ܬ݁ ܚܕܳ݁ܐ ܙܒܰ݁ܢ ܐܶܬ݁ܪܰܓ݁ܡܶܬ݁ ܬ݂ܠܳܬ݁ ܙܰܒ݁ܢܺܝܢ ܗܘܺܝܬ݁ ܢܽܘܘܳܓܳ݁ܐ ܐܺܝܡܳܡܳܐ ܘܠܺܠܝܳܐ ܕ݂ܠܳܐ ܣܦܺ݁ܝܢ̄ܬ݂ܳܐ ܒ݂ܝܰܡܳܐ ܗܘܺܝܬ݁:</VERS>
      <VERS vnumber="26">ܒ݂ܽܐܘܪܚܳܬܳ݁ܐ ܣܰܓ݂ܺܝܳܐܬܳ݁ܐ ܒ݂ܩܽܢܕܺ݁ܝܢܳܘܣ ܕ݂ܢܰܗܪܰܘܳܬܳ݁ܐ ܒ݂ܩܽܢܕܺ݁ܝܢܳܘܣ ܕ݂ܓܰ݁ܝܳܣܶܐ ܒ݂ܩܽܢܕܺ݁ܝܢܳܘܣ ܕ݂ܡܶܢ ܛܽܘܗܡܝ ܒ݂ܩܽܢܕܺ݁ܝܢܳܘܣ ܕ݂ܡܶܢ ܥܰܡ̄ܡܶܐ ܒ݂ܩܽܢܕܺ݁ܝܢܳܘܣ ܗܘܺܝܬ݁ ܒ݂ܰܡܕܺ݁ܝܢܳܬܳ݁ܐ ܒ݂ܩܽܢܕܺ݁ܝܢܳܘܣ ܗܘܺܝܬ݁ ܒ݂ܚܽܘܪܒ݂ܳܐ ܒ݂ܩܽܢܕܺ݁ܝܢܳܘܣ ܒ݂ܝܰܡܳܐ ܒ݂ܩܽܢܕܺ݁ܝܢܳܘܣ ܕ݂ܡܶܢ ܐܰܚܶܐ ܕ݂ܰܓ݂ܳܠܶܐ:</VERS>
      <VERS vnumber="27">ܒ݂ܥܰܡܠܳܐ ܘܰܒ݁ܠܶܐܘܽܬܳ݁ܐ ܒ݂ܫܰܗܪܳܐ ܣܰܓ݂ܺܝܳܐܐ ܒ݂ܟܰ݁ܦ݁ܢܳܐ ܘܰܒ݁ܨܰܗܝܳܐ ܒ݂ܨܰܘܡܳܐ ܣܰܓ݂ܺܝܳܐܐ ܒ݂ܥܰܪܝܳܐ ܘܰܒ݁ܥܰܪܛܶܠܳܝܽܘܬܳ݁ܐ:</VERS>
      <VERS vnumber="28">ܣܛܰܪ-ܡܶܢ ܝܰܬ݂ܺܝܪܳܬܳ݁ܐ ܘܰܟ݁ܢܽܘܫܝܳܐ ܕ݂ܰܥܠܰܝ ܕ݂ܟܽ݁ܠܝܽܘܡ ܘܨܶܦ݁ܬ݁ܝ ܕ݂ܥܰܠ ܐܰܦ݂ܰܝ ܟ݂ܽܠܗܶܝܢ ܥܺܕܳ݁ܬܳ݁ܐ:</VERS>
      <VERS vnumber="29">ܡܰܢܽܘ ܡܶܬ݁ܟ݂ܪܰܗ ܘܠܳܐ ܐܶܢܳܐ ܡܶܬ݁ܟ݂ܪܰܗ ܐ̄ܢܳܐ ܡܰܢܽܘ ܡܶܬ݁ܟ݂ܫܶܠ ܘܠܳܐ ܐܶܢܳܐ ܝܳܩܶܕ݁ ܐ̄ܢܳܐ: ܣ</VERS>
      <VERS vnumber="30">ܐܶܢ ܠܡܶܫܬ݂ܰܒ݁ܗܳܪܽܘ ܘܳܠܶܐ ܒ݂ܟܽ݁ܘܪܗܳܢܰܝ ܐܶܫܬ݂ܰܒ݁ܗܰܪ:</VERS>
      <VERS vnumber="31">ܝܳܕܰ݁ܥ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܡܒܰ݁ܪܟܳ݁ܐ ܕ݂ܰܠܥܳܠܰܡ ܥܳܠܡܺܝܢ ܕ݂ܠܳܐ ܡܟܰ݁ܕ݂ܶܒ݁ ܐ̄ܢܳܐ:</VERS>
      <VERS vnumber="32">ܒ݂ܕܰ݁ܪܡܣܽܘܩ ܪܰܒ݂ ܚܰܝܠܳܐ ܕ݂ܰܐܪܶܛܳܘܣ ܡܰܠܟ݂ܳܐ ܢܳܛܰܪ ܗ̄ܘܳܐ ܡܕܺ݁ܝܢ̄ܬ݂ܳܐ ܕ݂ܕܰ݁ܪܡܽܘܣܩܳܝܶܐ ܠܡܶܐܚܕ݂ܰܢܝ:</VERS>
      <VERS vnumber="33">ܘܡܶܢ ܟ݂ܰܘܬܳ݁ܐ ܒ݂ܰܣܪܺܝܓ݁ܬ݂ܳܐ ܫܰܒ݂ܽܘܢܝ ܡܶܢ ܫܽܘܪܳܐ ܘܶܐܬ݁ܦ݂ܰܠܛܶܬ݁ ܡܶܢ ܐܺܝܕܰ݁ܘܗ̄ܝ ܣ݂ ܣ݂:</VERS>
    </CHAPTER>
    <CHAPTER cnumber="12">
      <VERS vnumber="1">ܠܡܶܫܬ݂ܰܒ݁ܗܳܪܽܘ ܘܳܠܶܐ ܐܶܠܳܐ ܠܳܐ ܦ݂ܰܩܳܚ ܐܳܬܶ݁ܐ ܐ̄ܢܳܐ ܠܺܝ ܓ݂ܶܝܪ ܠܚܶܙܘܳܢܶܐ ܘܰܠܓܶ݁ܠܝܳܢܰܘܗ̄ܝ ܕ݂ܡܳܪܰܢ:</VERS>
      <VERS vnumber="2">ܝܳܕܰ݁ܥܢܳܐ ܓ݂ܰܒ݁ܪܳܐ ܒ݂ܰܡܫܺܝܚܳܐ ܡܶܢ ܩܕܳ݁ܡ ܐܰܪܒ݂ܰܥܶܣܪܶܐ ܫܢܺܝܢ ܐܶܢ ܒ݂ܰܦ݁ܓܰ݁ܪ ܕ݂ܶܝܢ ܘܶܐܢ ܕ݂ܠܳܐ ܦ݂ܓܰ݁ܪ ܠܳܐ ܝܳܕܰ݁ܥ ܐ̄ܢܳܐ ܐܰܠܳܗܳܐ ܗܽܘ ܝܳܕܰ݁ܥ ܕ݂ܶܐܬ݁ܚܛܶܦ݁ ܗܽܘ ܗܳܢܳܐ ܥܕܰ݁ܡܳܐ ܫܡܰܝܳܐ ܕ݂ܰܬ݁ܠܳܬܳ݁ܐ:</VERS>
      <VERS vnumber="3">ܘܝܳܕܰ݁ܥ ܐ̄ܢܳܐ ܠܶܗ ܠܗܳܢܳܐ ܒ݂ܰܪܢܳܫܳܐ ܐܶܢ ܒ݂ܰܦ݁ܓܰ݁ܪ ܕ݂ܶܝܢ ܘܶܐܢ ܕ݂ܠܳܐ ܦ݂ܓܰ݁ܪ ܠܳܐ ܝܳܕܰ݁ܥ ܐ̄ܢܳܐ ܐܰܠܳܗܳܐ ܗܽܘ ܝܳܕܰ݁ܥ:</VERS>
      <VERS vnumber="4">ܕ݂ܶܐܬ݁ܚܛܶܦ݁ ܠܦܰ݁ܪܕ݂ܰܝܣܳܐ ܘܰܫܡܰܥ ܡܶܠܶܐ ܕ݂ܠܳܐ ܡܶܬ݁ܡܰܠܠܳܢ ܐܰܝܠܶܝܢ ܕ݂ܠܳܐ ܫܰܠܺܝܛ ܠܒܰ݁ܪܢܳܫܳܐ ܠܰܡܡܰܠܳܠܽܘ ܐܶܢܶܝܢ:</VERS>
      <VERS vnumber="5">ܥܰܠ ܗܳܢܳܐ ܐܶܫܬ݂ܰܒ݁ܗܰܪ ܥܰܠ ܢܰܦ݁ܫܝ ܕ݂ܶܝܢ ܠܳܐ ܐܶܫܬ݂ܰܒ݁ܗܰܪ ܐܶܠܳܐ ܐܶܢ ܒ݂ܟܽ݁ܘܪܗܳܢܶܐ:</VERS>
      <VERS vnumber="6">ܐܶܢ ܐܶܨܒ݂ܶܐ ܓ݂ܶܝܪ ܕ݂ܶܐܫܬ݂ܰܒ݁ܗܰܪ ܠܳܐ ܗܳܘܶܐ ܐ̄ܢܳܐ ܫܳܛܝܳܐ ܫܪܳܪܳܐ ܗܽܘ ܓ݂ܶܝܪ ܐܳܡܰܪ ܐ̄ܢܳܐ ܚܳܐܶܣܢܳܐ ܕ݂ܶܝܢ ܕ݂ܰܠܡܳܐ ܐ̄ܢܳܫ ܢܶܬ݁ܪܰܥܶܐ ܥܠܰܝ ܝܰܬ݂ܺܝܪ ܡܶܢ ܡܳܐ ܕ݂ܚܳܙܶܐ ܠܺܝ ܘܰܕ݁ܫܳܡܰܥ ܡܶܢܝ:</VERS>
      <VERS vnumber="7">ܘܰܕ݁ܠܳܐ ܐܶܬ݂ܪܺܝܡ ܒ݂ܝܰܬ݂ܺܝܪܽܘܬܳ݁ܐ ܕ݂ܓܶ݁ܠܝܳܢܶܐ ܐܶܫܬ݂ܠܶܡ ܠܺܝ ܫܦܳ݁ܝܳܐ ܠܒܶ݁ܣܪܝ ܡܰܠܰܐܟܶ݁ܗ ܕ݂ܣܳܛܳܢܳܐ ܕ݂ܢܶܗܘܶܐ ܡܩܰܦ݂ܰܚ ܠܺܝ ܕ݂ܠܳܐ ܐܶܬ݂ܪܺܝܡ:</VERS>
      <VERS vnumber="8">ܘܥܰܠ ܗܳܢܳܐ ܬ݂ܠܳܬ݁ ܙܰܒ݁ܢܺܝܢ ܒ݂ܥܺܝܬ݁ ܡܶܢ ܡܳܪܝ ܕ݂ܢܰܦ݁ܪܶܩ ܡܶܢܝ:</VERS>
      <VERS vnumber="9">ܘܶܐܡܰܪ ܠܺܝ ܣܳܦ݁ܩܳܐ ܠܳܟ݁ ܛܰܝܒ݂ܽܘܬ݁ܝ ܚܰܝܠܝ ܓ݂ܶܝܪ ܒ݂ܰܟ݁ܪܺܝܗܽܘܬܳ݁ܐ ܗܽܘ ܡܶܬ݁ܓ݂ܡܰܪ ܚܳܕ݁ܝܳܐܝܺܬ݁ ܗܳܟܺ݁ܝܠ ܐܶܫܬ݂ܰܒ݁ܗܰܪ ܒ݂ܟܽ݁ܘܪܗܳܢܰܝ ܕ݂ܢܰܓ݂ܶܢ ܥܠܰܝ ܚܰܝܠܶܗ ܕ݂ܰܡܫܺܝܚܳܐ:</VERS>
      <VERS vnumber="10">ܡܶܛܽܠ ܗܳܢܳܐ ܨܳܒܶ݁ܐ ܐ̄ܢܳܐ ܒ݂ܟܽ݁ܘܪܗܳܢܶܐ ܒ݂ܨܰܥܪܳܐ ܒ݂ܽܐܘܠܨܳܢܶܐ ܒ݂ܰܪܕܽ݁ܘܦ݁ܝܳܐ ܒ݂ܰܚܒܽ݁ܘܫܝܳܐ ܕ݂ܥܰܠ ܐܰܦ݂ܰܝ ܡܫܺܝܚܳܐ ܐܶܡܰܬ݁ܝ ܕ݂ܰܟ݁ܪܺܝܗ ܐ̄ܢܳܐ ܓ݂ܶܝܪ ܗܳܝܕ݂ܶܝܢ ܗܽ̄ܘ ܚܰܝܠܬܳ݁ܢ ܐ̄ܢܳܐ:</VERS>
      <VERS vnumber="11">ܗܳܐ ܗ̄ܘܺܝܬ݁ ܚܰܣܺܝܪ ܪܶܥܝܳܢܳܐ ܒ݂ܫܽܘܒ݁ܗܳܪܝ ܕ݂ܰܐܢ̄ܬ݂ܽܘܢ ܐܶܠܰܨܬ݂ܽܘܢܳܢܝ ܚܰܝܳܒܺ݁ܝܢ ܗ̄ܘܰܝܬ݂ܽܘܢ ܓ݂ܶܝܪ ܕ݂ܰܐܢ̄ܬ݂ܽܘܢ ܬ݂ܰܣܗܕܽ݁ܘܢ ܥܠܰܝ ܡܶܛܽܠ ܕ݂ܠܳܐ ܒ݂ܰܨܪܶܬ݁ ܡܶܕ݂ܶܡ ܡܶܢ ܫܠܺܝܚܶܐ ܐܰܝܠܶܝܢ ܕ݂ܛܳܒ݁ ܡܝܰܬ݂ܪܺܝܢ ܘܳܐܦܶ݁ܢ ܠܳܐ ܗ̄ܘܺܝܬ݁ ܡܶܕ݂ܶܡ:</VERS>
      <VERS vnumber="12">ܐܳܬ݁ܘܳܬܳ݁ܐ ܕ݂ܰܫܠܺܝܚܶܐ ܥܶܒ݁ܕ݂ܶܬ݁ ܒ݂ܰܝܢܳܬ݁ܟܽ݁ܘܢ ܒ݂ܟܽ݁ܠ ܡܣܰܝܒ݂ܪܳܢܽܘ ܘܒܰ݁ܓ݁ܒܰ݁ܪܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܶܐ:</VERS>
      <VERS vnumber="13">ܒ݂ܡܳܢܳܐ ܓ݂ܶܝܪ ܐܶܬ݁ܒ݂ܰܨܰܪܬ݂ܽܘܢ ܡܶܢ ܥܺܕܳ݁ܬܳ݁ܐ ܐ̄ܚܪܳܢܝܳܬܳ݁ܐ ܐܶܠܳܐ ܐܶܢ ܒ݂ܗܳܕܶ݁ܐ ܕ݂ܶܐܢܳܐ ܠܳܐ ܝܶܩܪܶܬ݁ ܥܠܰܝܟ݂ܽܘܢ ܫܒܽ݁ܘܩܘ ܠܺܝ ܗܳܕܶ݁ܐ ܣܰܟ݁ܠܽܘܬܳ݁ܐ:</VERS>
      <VERS vnumber="14">ܗܳܐ ܗܳܕܶ݁ܐ ܕ݂ܰܬ݁ܠܳܬ݁ ܗܺ̄ܝ ܙܰܒ݁ܢܺܝܢ ܕ݂ܰܡܛܰܝܰܒ݁ ܐ̄ܢܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܠܳܐ ܐܺܩܰܪ ܥܠܰܝܟ݂ܽܘܢ ܡܶܛܽܠ ܕ݂ܠܳܐ ܒ݂ܳܥܶܐ ܐ̄ܢܳܐ ܕ݂ܺܝܠܟܽ݁ܘܢ ܐܶܠܳܐ ܠܟܽ݁ܘܢ ܠܳܐ ܓ݂ܶܝܪ ܚܰܝܳܒܺ݁ܝܢ ܒ݂ܢܰܝܳܐ ܠܰܡܣܳܡ ܣܺܝܡܳܬܳ݁ܐ ܠܰܐܒܳ݁ܗܶܐ ܐܶܠܳܐ ܐܰܒܳ݁ܗܶܐ ܠܰܒ݁ܢܰܝܗܽܘܢ:</VERS>
      <VERS vnumber="15">ܐܶܢܳܐ ܕ݂ܶܝܢ ܚܳܕ݁ܝܳܐܝܺܬ݁ ܘܢܰܦ݁ܩܳܬܳ݁ܐ ܐܰܦ݂ܶܩ ܘܳܐܦ݁ ܩܢܽܘܡܝ ܐܶܬ݂ܶܠ ܥܰܠ ܐܰܦ݂ܰܝ ܢܰܦ݁ܫܳܬ݁ܟܽ݁ܘܢ ܐܳܦܶ݁ܢ ܟ݂ܰܕ݁ ܝܰܬ݂ܺܝܪܳܐܝܺܬ݁ ܡܰܚܶܒ݁ ܐ̄ܢܳܐ ܠܟܽ݁ܘܢ ܐܰܢ̄ܬ݂ܽܘܢ ܒ݂ܨܺܝܪܳܐܝܺܬ݁ ܡܰܚܒܺ݁ܝܢ ܐܢ̄ܬ݂ܽܘܢ ܠܺܝ:</VERS>
      <VERS vnumber="16">ܘܰܟ݁ܒܰ݁ܪ ܐܶܢܳܐ ܠܳܐ ܝܶܩܪܶܬ݁ ܥܠܰܝܟ݂ܽܘܢ ܐܶܠܳܐ ܐܰܝܟ݁ ܓ݂ܰܒ݁ܪܳܐ ܚܳܪܥܳܐ ܒ݂ܢܶܟ݁ܠܳܐ ܓ݂ܢܰܒ݁ܬ݂ܟܽ݁ܘܢ:</VERS>
      <VERS vnumber="17">ܠܡܳܐ ܒ݂ܝܰܕ݁ ܐ̄ܢܳܫ ܐ̄ܚܪܺܝܢ ܕ݂ܫܰܕ݂ܪܶܬ݁ ܠܘܳܬ݁ܟܽ݁ܘܢ ܐܶܬ݁ܝܰܥܢܶܬ݁ ܥܠܰܝܟ݂ܽܘܢ:</VERS>
      <VERS vnumber="18">ܡܶܢ ܛܺܛܳܘܣ ܒ݂ܥܺܝܬ݁ ܘܫܰܕ݂ܪܶܬ݁ ܥܰܡܶܗ ܠܰܐܚܶܐ ܠܡܳܐ ܡܶܕ݂ܶܡ ܐܶܬ݁ܝܰܥܰܢ ܥܠܰܝܟ݂ܽܘܢ ܛܺܛܳܘܣ ܠܰܘ ܒ݂ܰܚܕܳ݁ܐ ܪܽܘܚܳܐ ܗܰܠܶܟ݁ܢ ܘܰܒ݁ܗܶܝܢ ܒ݂ܥܶܩܒܳ݁ܬܳ݁ܐ:</VERS>
      <VERS vnumber="19">ܠܡܳܐ ܬ݂ܽܘܒ݁ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܰܠܟܽ݁ܘܢ ܢܳܦ݁ܩܺܝܢܰܢ ܪܽܘܚܳܐ ܩܕܳ݁ܡ ܐܰܠܳܗܳܐ ܒ݂ܰܡܫܺܝܚܳܐ ܡܡܰܠܠܺܝܢܰܢ ܘܟܽ݁ܠܗܶܝܢ ܚܰܒ݂ܺܝܒܰ݁ܝ ܡܶܛܽܠ ܒ݂ܶܢܝܳܢܳܐ ܗܽܘ ܕ݂ܺܝܠܟܽ݁ܘܢ:</VERS>
      <VERS vnumber="20">ܕ݂ܳܚܶܠ ܐ̄ܢܳܐ ܓ݂ܶܝܪ ܕ݂ܰܠܡܳܐ ܐܺܬܶ݁ܐ ܠܘܳܬ݁ܟܽ݁ܘܢ ܘܠܳܐ ܐܶܫܟ݂ܰܚܟܽ݁ܘܢ ܐܰܝܟ݁ ܕ݂ܨܳܒܶ݁ܐ ܐ̄ܢܳܐ ܘܶܐܫܬ݂ܟܰ݁ܚ ܠܟܽ݁ܘܢ ܐܳܦ݁ ܐܶܢܳܐ ܐܰܝܟ݁ ܡܳܐ ܕ݂ܠܳܐ ܨܳܒܶ݁ܝܬ݂ܽܘܢ ܕ݂ܰܠܡܳܐ ܚܶܪܝܳܢܳܐ ܘܰܚܣܳܡܳܐ ܘܚܶܡܬܳ݁ܐ ܘܥܶܨܝܳܢܳܐ ܘܡܶܐܟܰ݁ܠ-ܩܰܪܨܳܐ ܘܪܶܛܢܳܐ ܘܰܚܬܺ݁ܝܪܽܘܬܳ݁ܐ ܘܰܫܓܽ݁ܘܫܝܳܐ:</VERS>
      <VERS vnumber="21">ܕ݂ܰܠܡܳܐ ܟ݂ܰܕ݁ ܐܺܬܶ݁ܐ ܠܘܳܬ݁ܟܽ݁ܘܢ ܢܡܰܟ݂ܟܰ݁ܢܝ ܐܰܠܳܗܝ ܘܶܐܬܶ݁ܐܒܶ݁ܠ ܥܰܠ ܣܰܓ݂ܺܝܶܐܐ ܐܰܝܠܶܝܢ ܕ݂ܰܚܛܰܘ ܘܠܳܐ ܬ݂ܳܒ݁ܘ ܡܶܢ ܛܰܢܦܽ݁ܘܬܳ݁ܐ ܘܡܶܢ ܙܳܢܝܽܘܬܳ݁ܐ ܘܡܶܢ ܦ݂ܰܚܙܽܘܬܳ݁ܐ ܕ݂ܰܥܒܰ݁ܕ݁ܘ:</VERS>
    </CHAPTER>
    <CHAPTER cnumber="13">
      <VERS vnumber="1">ܗܳܕܶ݁ܐ ܕ݂ܰܬ݁ܠܳܬ݁ ܗܺ̄ܝ ܙܰܒ݁ܢܺܝܢ ܕ݂ܺܐܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ ܕ݂ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ ܬ݂ܩܽܘܡ ܟ݂ܽܠ ܡܶܠܳܐ:</VERS>
      <VERS vnumber="2">ܡܶܢ ܩܕܺ݁ܝܡ ܐܶܡܪܶܬ݁ ܗ̄ܘܺܝܬ݁ ܠܟܽ݁ܘܢ ܘܬܽ݁ܘܒ݁ ܡܩܰܕ݂ܶܡ ܐ̄ܢܳܐ ܐܳܡܰܪ ܐ̄ܢܳܐ ܠܟܽ݁ܘܢ ܐܰܝܟ݁ ܕ݂ܳܐܦ݁ ܬ݂ܰܪܬ݂ܶܝܢ ܙܰܒ݁ܢܺܝܢ ܕ݂ܰܗܘܺܝܬ݁ ܠܘܳܬ݁ܟܽ݁ܘܢ ܐܶܡܪܶܬ݁ ܠܟܽ݁ܘܢ ܘܳܐܦ݁ ܗܳܫܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܟ݂ܳܬܶ݁ܒ݁ܢܳܐ ܠܗܳܠܶܝܢ ܕ݂ܰܚܛܰܘ ܘܰܠܫܰܪܟ݂ܳܐ ܕ݂ܰܐ̄ܚܪܳܢܶܐ ܕ݂ܶܐܢ ܐܺܬܶ݁ܐ ܬ݂ܽܘܒ݁ ܠܳܐ ܐܶܚܽܘܣ:</VERS>
      <VERS vnumber="3">ܡܶܛܽܠ ܕ݂ܒܽ݁ܘܩܝܳܐ ܒ݂ܳܥܶܝܬ݂ܽܘܢ ܕ݂ܰܡܫܺܝܚܳܐ ܕ݂ܰܡܡܰܠܶܠ ܒ݂ܺܝ ܗܰܘ ܕ݂ܠܳܐ ܗܘܳܐ ܡܚܺܝܠ ܒ݂ܟܽ݁ܘܢ ܐܶܠܳܐ ܚܰܝܠܬܳ݁ܢ ܗܽ̄ܘ ܒ݂ܟܽ݁ܘܢ:</VERS>
      <VERS vnumber="4">ܐܳܦܶ݁ܢ ܐܶܙܕ݂ܩܶܦ݁ ܓ݂ܶܝܪ ܒ݂ܰܡܚܺܝܠܽܘܬܳ݁ܐ ܐܶܠܳܐ ܚܰܝ ܗܽ̄ܘ ܒ݂ܚܰܝܠܳܐ ܕ݂ܰܐܠܳܗܳܐ ܘܳܐܦ݁ ܚܢܰܢ ܡܚܺܝܠܺܝܢܰܢ ܥܰܡܶܗ ܐܶܠܳܐ ܚܰܝܺܝܢ ܚ̄ܢܰܢ ܥܰܡܶܗ ܒ݂ܚܰܝܠܳܐ ܕ݂ܰܐܠܳܗܳܐ ܕ݂ܰܒ݁ܟܽ݁ܘܢ:</VERS>
      <VERS vnumber="5">ܢܰܦ݁ܫܟܽ݁ܘܢ ܒ݂ܩܰܘ ܐܶܢ ܒ݂ܳܗ ܒ݂ܗܰܝܡܳܢܽܘܬܳ݁ܐ ܩܳܝܡܺܝܢ ܐܢ̄ܬ݂ܽܘܢ ܢܰܦ݁ܫܟܽ݁ܘܢ ܐܰܣܰܘ ܐܰܘ ܠܳܐ ܡܶܫܬ݂ܰܘܕ݂ܥܺܝܬ݂ܽܘܢ ܕ݂ܝܶܫܽܘܥ ܡܫܺܝܚܳܐ ܒ݂ܟܽ݁ܘܢ ܗܽ̄ܘ ܘܶܐܢ ܠܳܐ ܡܰܣܠܰܝܳܐ ܐܢ̄ܬ݂ܽܘܢ:</VERS>
      <VERS vnumber="6">ܡܣܰܒ݂ܰܪ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܕ݂ܰܚܢܰܢ ܠܳܐ ܗ̄ܘܰܝܢ ܡܰܣܠܶܝܢ:</VERS>
      <VERS vnumber="7">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢ ܐܰܠܳܗܳܐ ܕ݂ܠܳܐ ܢܶܗܘܶܐ ܒ݂ܟܽ݁ܘܢ ܡܶܕ݂ܶܡ ܕ݂ܒܺ݁ܝܫ ܐܰܝܟ݁ ܕ݂ܒܽ݁ܘܩܝܰܢ ܕ݂ܺܝܠܰܢ ܢܶܬ݁ܚܙܶܐ ܐܶܠܳܐ ܕ݂ܰܐܢ̄ܬ݂ܽܘܢ ܬ݂ܶܗܘܽܘܢ ܣܳܥܪܺܝܢ ܛܳܒܳ݁ܬܳ݁ܐ ܘܰܚܢܰܢ ܢܶܗܘܶܐ ܐܰܝܟ݁ ܡܰܣܠܰܝܳܐ:</VERS>
      <VERS vnumber="8">ܠܳܐ ܓ݂ܶܝܪ ܡܶܫܟ݂ܚܺܝܢܰܢ ܕ݂ܢܶܥܒ݂ܶܕ݁ ܡܶܕ݂ܶܡ ܠܽܘܩܒܰ݁ܠ ܩܽܘܫܬ݂ܳܐ ܐܶܠܳܐ ܚܠܳܦ݁ ܩܽܘܫܬ݂ܳܐ:</VERS>
      <VERS vnumber="9">ܚܳܕܶ݁ܝܢܰܢ ܕ݂ܶܝܢ ܡܳܐ ܕ݂ܰܚܢܰܢ ܟ݂ܪܺܝܗܺܝܢ ܘܰܐܢ̄ܬ݂ܽܘܢ ܚܰܝܠܬܳ݁ܢܺܝܢ ܗܳܕܶ݁ܐ ܓ݂ܶܝܪ ܐܳܦ݁ ܡܨܰܠܶܝܢܰܢ ܕ݂ܰܐܢ̄ܬ݂ܽܘܢ ܬ݂ܶܬ݂ܓ݂ܰܡܪܽܘܢ:</VERS>
      <VERS vnumber="10">ܡܶܛܽܠ ܗܳܢܳܐ ܟ݂ܰܕ݁ ܪܰܚܺܝܩ ܐ̄ܢܳܐ ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܕ݂ܠܳܐ ܡܳܐ ܕ݂ܶܐܬܺ݁ܝܬ݁ ܩܰܫܝܳܐܝܺܬ݁ ܐܶܣܥܽܘܪ ܐܰܝܟ݁ ܫܽܘܠܛܳܢܳܐ ܕ݂ܝܰܗ̄ܒ݁ ܠܺܝ ܡܳܪܝ ܠܒܶ݁ܢܝܳܢܟܽ݁ܘܢ ܘܠܳܐ ܠܣܽܘܚܳܦ݁ܟܽ݁ܘܢ: ܣ</VERS>
      <VERS vnumber="11">ܡܶܟ݂ܺܝܠ ܐܰܚܰܝ ܚܕܰ݁ܘ ܘܶܐܬ݁ܓ݂ܰܡ̄ܪܘ ܘܶܐܬ݁ܒ݂ܰܝܰܐܘ ܘܰܐܘܝܽܘܬܳ݁ܐ ܘܫܰܝܢܳܐ ܢܶܗܘܶܐ ܒ݂ܟܽ݁ܘܢ ܘܰܐܠܳܗܳܐ ܕ݂ܚܽܘܒ݂ܳܐ ܘܰܕ݁ܫܰܠܡܽܘܬܳ݁ܐ ܢܶܗܘܶܐ ܥܰܡܟܽ݁ܘܢ: ܣ</VERS>
      <VERS vnumber="12">ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ:</VERS>
      <VERS vnumber="14">ܫܠܳܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܚܽܘܒ݂ܶܗ ܕ݂ܰܐܠܳܗܳܐ ܘܫܰܘܬ݂ܳܦܽ݁ܘܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="48">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܠܳܐ ܡܶܢ ܒ݂ܢܰܝܢܳܫܳܐ ܘܠܳܐ ܒ݂ܝܰܕ݁ ܒ݂ܰܪܢܳܫܳܐ ܐܶܠܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܘܰܐܠܳܗܳܐ ܐܰܒܽ݁ܘܗ̄ܝ ܗܰܘ ܕ݂ܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="2">ܘܟܽ݁ܠܗܽܘܢ ܐܰܚܶܐ ܕ݂ܥܰܡܝ ܠܥܺܕܳ݁ܬܳ݁ܐ ܕ݂ܺܐܝܬ݁ ܒ݂ܓܰ݁ܠܰܛܺܝܰܐ:</VERS>
      <VERS vnumber="3">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="4">ܗܰܘ ܕ݂ܝܰܗ̄ܒ݁ ܢܰܦ݁ܫܶܗ ܚܠܳܦ݁ ܚܛܳܗܰܝܢ ܕ݂ܰܢܦܰ݁ܨܶܝܢ ܡܶܢ ܥܳܠܡܳܐ ܗܳܢܳܐ ܒ݂ܺܝܫܳܐ ܐܰܝܟ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܐܰܒܽ݁ܘܢ:</VERS>
      <VERS vnumber="5">ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="6">ܡܶܬ݂ܕ݂ܰܡܰܪ ܐ̄ܢܳܐ ܐܰܝܟ݂ܰܢܳܐ ܒ݂ܰܥܓܰ݁ܠ ܡܶܬ݁ܗܰܦ݁ܟ݂ܺܝܢ ܐܢ̄ܬ݂ܽܘܢ ܡܶܢ ܡܫܺܝܚܳܐ ܗܰܘ ܕ݂ܰܩܪܳܟܽ݁ܘܢ ܒ݂ܛܰܝܒ݂ܽܘܬܶ݁ܗ ܠܰܐ̄ܚܪܺܬܳ݁ܐ ܣܒܰ݁ܪܬܳ݁ܐ:</VERS>
      <VERS vnumber="7">ܐܰܝܕܳ݁ܐ ܕ݂ܠܳܐ ܐܺܝܬܶ݁ܝܗ ܐܶܠܳܐ ܐ̄ܢܳܫܳܐ ܗܽܘ ܐܺܝܬ݁ ܕ݂ܕܳ݁ܠܚܺܝܢ ܠܟܽ݁ܘܢ ܘܨܳܒܶ݁ܝܢ ܕ݂ܰܢܫܰܚܠܦܽ݁ܘܢ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="8">ܐܳܦ݁ ܐܶܢ ܚܢܰܢ ܕ݂ܶܝܢ ܐܰܘ ܡܰܠܰܐܟܳ݁ܐ ܡܶܢ ܫܡܰܝܳܐ ܢܣܰܒ݂ܰܪܟܽ݁ܘܢ ܠܒܰ݁ܪ-ܡܶܢ ܡܳܐ ܕ݂ܣܰܒ݂ܰܪܢܳܟܽ݁ܘܢ ܢܶܗܘܶܐ ܚܪܶܡ:</VERS>
      <VERS vnumber="9">ܐܰܝܟ݂ܰܢܳܐ ܕ݂ܡܶܢ ܠܽܘܩܕܰ݁ܡ ܐܶܡܪܶܬ݁ ܘܗܳܫܳܐ ܬ݂ܽܘܒ݁ ܐܳܡܰܪ ܐ̄ܢܳܐ ܕ݂ܶܐܢ ܐ̄ܢܳܫ ܡܣܰܒ݂ܰܪ ܠܟܽ݁ܘܢ ܠܒܰ݁ܪ-ܡܶܢ ܡܳܐ ܕ݂ܩܰܒ݂ܶܠܬ݂ܽܘܢ ܢܶܗܘܶܐ ܚܪܶܡ:</VERS>
      <VERS vnumber="10">ܗܳܫܳܐ ܓ݂ܶܝܪ ܠܰܒ݁ܢܰܝܢܳܫܳܐ ܗܽܘ ܡܦ݂ܺܝܣ ܐ̄ܢܳܐ ܐܰܘ ܠܰܐܠܳܗܳܐ ܐܰܘ ܠܰܒ݁ܢܰܝܢܳܫܳܐ ܒ݂ܳܥܶܐ ܐ̄ܢܳܐ ܕ݂ܶܐܫܦ݂ܰܪ ܐܶܠܽܘ ܓ݂ܶܝܪ ܥܕܰ݁ܡܳܐ ܠܗܳܫܳܐ ܠܰܒ݁ܢܰܝܢܳܫܳܐ ܫܳܦܰ݁ܪ ܗ̄ܘܺܝܬ݁ ܥܰܒ݁ܕ݂ܳܐ ܕ݂ܰܡܫܺܝܚܳܐ ܠܳܐ ܗܳܘܶܐ ܗ̄ܘܺܝܬ݁: ܣ</VERS>
      <VERS vnumber="11">ܡܰܘܕ݂ܰܥ ܐ̄ܢܳܐ ܠܟܽ݁ܘܢ ܕ݂ܶܝܢ ܐܰܚܰܝ ܕ݂ܰܣܒܰ݁ܪܬܳ݁ܐ ܕ݂ܶܐܣܬ݂ܰܒ݂ܪܰܬ݁ ܡܶܢܝ ܠܳܐ ܗܘܳܬ݁ ܡܶܢ ܒ݂ܰܪܢܳܫܳܐ:</VERS>
      <VERS vnumber="12">ܐܳܦ݁ܠܳܐ ܓ݂ܶܝܪ ܐܶܢܳܐ ܡܶܢ ܒ݂ܰܪܢܳܫܳܐ ܩܰܒ݂ܶܠܬ݂ܳܗ ܘܺܝܠܶܦ݁ܬ݂ܳܗ ܐܶܠܳܐ ܒ݂ܓܶ݁ܠܝܳܢܳܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="13">ܫܡܰܥܬ݂ܽܘܢ ܓ݂ܶܝܪ ܗܽܘܦ݂ܳܟܰ݁ܝ ܕ݂ܡܶܢ ܩܕܺ݁ܝܡ ܕ݂ܒܺ݁ܝܗܽܘܕܳ݁ܝܽܘܬܳ݁ܐ ܕ݂ܝܰܬ݂ܺܝܪܳܐܝܺܬ݁ ܪܳܕܶ݁ܦ݁ ܗ̄ܘܺܝܬ݁ ܥܺܕ݂̄ܬ݂ܶܗ ܕ݂ܰܐܠܳܗܳܐ ܘܚܳܪܶܒ݁ ܗ̄ܘܺܝܬ݁ ܠܳܗ:</VERS>
      <VERS vnumber="14">ܘܡܶܬ݁ܝܰܬ݂ܰܪ ܗ̄ܘܺܝܬ݁ ܒ݂ܺܝܗܽܘܕܳ݁ܝܽܘܬܳ݁ܐ ܛܳܒ݁ ܡܶܢ ܣܰܓ݂ܺܝܶܐܐ ܒ݂ܢܰܝ ܫܢܰܝ ܕ݂ܺܐܝܬ݁ ܗ̄ܘܳܐ ܒ݂ܛܽܘܗܡܝ ܘܝܰܬ݂ܺܝܪܳܐܝܺܬ݁ ܛܳܐܶܢ ܗ̄ܘܺܝܬ݁ ܒ݂ܝܽܘܠܦ݂ܳܢܳܐ ܕ݂ܰܐܒܳ݁ܗܰܝ:</VERS>
      <VERS vnumber="15">ܟ݂ܰܕ݁ ܨܒܳ݁ܐ ܕ݂ܶܝܢ ܗܰܘ ܡܰܢ ܕ݂ܦܰ݁ܪܫܰܢܝ ܡܶܢ ܟ݂ܪܶܣ ܐܶܡܝ ܘܰܩܪܳܢܝ ܒ݂ܛܰܝܒ݂ܽܘܬܶ݁ܗ:</VERS>
      <VERS vnumber="16">ܕ݂ܢܶܓ݁ܠܶܐ ܒ݂ܪܶܗ ܒ݂ܺܝ ܕ݂ܶܐܣܰܒ݂ܪܺܝܘܗ̄ܝ ܒ݂ܥܰܡ̄ܡܶܐ ܒ݂ܰܪ ܫܳܥܬܶ݁ܗ ܠܳܐ ܓ݂ܠܺܝܬ݁ ܠܒܶ݁ܣܪܳܐ ܘܠܰܕ݁ܡܳܐ:</VERS>
      <VERS vnumber="17">ܘܠܳܐ ܐܶܙܶܠ̄ܬ݁ ܠܽܐܘܪܺܫܠܶܡ ܠܘܳܬ݁ ܫܠܺܝܚܶܐ ܕ݂ܡܶܢ ܩܕܳ݁ܡܰܝ ܐܶܠܳܐ ܐܶܙܶܠ̄ܬ݁ ܠܰܐܪܰܒܺ݁ܝܰܐ ܘܬܽ݁ܘܒ݁ ܗܶܦ݁ܟ݂ܶܬ݁ ܠܕܰ݁ܪܡܣܽܘܩ:</VERS>
      <VERS vnumber="18">ܘܡܶܢ-ܒ݂ܳܬܰ݁ܪ ܬ݂ܠܳܬ݁ ܫܢܺܝܢ ܐܶܙܶܠ̄ܬ݁ ܠܽܐܘܪܺܫܠܶܡ ܕ݂ܶܐܚܙܶܐ ܠܟܺ݁ܐܦܳ݁ܐ ܘܩܰܘܺܝܬ݁ ܠܘܳܬܶ݁ܗ ܝܰܘܡܳܬܳ݁ܐ ܚܰܡܶܫܬ݂ܰܥܣܰܪ:</VERS>
      <VERS vnumber="19">ܠܰܐ̄ܚܪܺܝܢ ܕ݂ܶܝܢ ܡܶܢ ܫܠܺܝܚܶܐ ܠܳܐ ܚܙܺܝܬ݁ ܐܶܠܳܐ ܐܶܢ ܠܝܰܥܩܽܘܒ݁ ܐܰܚܽܘܗ̄ܝ ܕ݂ܡܳܪܰܢ:</VERS>
      <VERS vnumber="20">ܗܳܠܶܝܢ ܕ݂ܶܝܢ ܕ݂ܟܳ݁ܬܶ݁ܒ݁ ܐ̄ܢܳܐ ܠܟܽ݁ܘܢ ܗܳܐ ܩܕܳ݁ܡ ܐܰܠܳܗܳܐ ܕ݂ܠܳܐ ܡܟܰ݁ܕ݂ܶܒ݁ ܐ̄ܢܳܐ:</VERS>
      <VERS vnumber="21">ܡܶܢ-ܒ݂ܳܬܰ݁ܪ ܗܳܠܶܝܢ ܐܶܬܺ݁ܝܬ݁ ܠܰܐܬ݁ܪܰܘܳܬܳ݁ܐ ܕ݂ܣܽܘܪܺܝܰܐ ܘܰܕ݁ܩܺܝܠܺܝܩܺܝܰܐ:</VERS>
      <VERS vnumber="22">ܘܠܳܐ ܝܳܕ݁ܥܳܢ ܗ̄ܘܰܝ ܠܺܝ ܒ݂ܰܐܦ݂ܺܝܢ ܥܺܕܳ݁ܬܳ݁ܐ ܕ݂ܒܺ݁ܝܗܽܘܕ݁ ܗܳܠܶܝܢ ܕ݂ܒܰ݁ܡܫܺܝܚܳܐ:</VERS>
      <VERS vnumber="23">ܐܶܠܳܐ ܗܳܕܶ݁ܐ ܒ݂ܰܠܚܽܘܕ݁ ܫܳܡܥܺܝܢ ܗ̄ܘܰܘ ܕ݂ܗܰܘ ܕ݂ܡܶܢ ܩܕܺ݁ܝܡ ܪܳܕܶ݁ܦ݁ ܗ̄ܘܳܐ ܠܰܢ ܗܳܫܳܐ ܗܳܐ ܡܣܰܒ݂ܰܪ ܗܰܝܡܳܢܽܘܬܳ݁ܐ ܗܳܝ ܕ݂ܡܶܢ-ܩܕܳ݁ܡ ܙܰܒ݁ܢܳܐ ܡܣܰܚܶܦ݁ ܗ̄ܘܳܐ:</VERS>
      <VERS vnumber="24">ܘܰܡܫܰܒ݂ܚܺܝܢ ܗ̄ܘܰܘ ܒ݂ܺܝ ܠܰܐܠܳܗܳܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܬ݂ܽܘܒ݁ ܕ݂ܶܝܢ ܡܶܢ-ܒ݂ܳܬܰ݁ܪ ܐܰܪܒ݂ܰܥܶܣܪܶܐ ܫܢܺܝܢ ܣܶܠܩܶܬ݁ ܠܽܐܘܪܺܫܠܶܡ ܥܰܡ ܒ݂ܰܪܢܰܒܰ݁ܐ ܘܕܶ݁ܒ݁ܪܶܬ݁ ܥܰܡܝ ܠܛܺܛܳܘܣ:</VERS>
      <VERS vnumber="2">ܣܶܠܩܶܬ݁ ܕ݂ܶܝܢ ܒ݂ܓܶ݁ܠܝܳܢܳܐ ܘܰܓ݁ܠܺܝܬ݁ ܠܗܽܘܢ ܣܒܰ݁ܪܬܳ݁ܐ ܕ݂ܡܰܟ݁ܪܶܙ ܐ̄ܢܳܐ ܒ݂ܥܰܡ̄ܡܶܐ ܘܚܰܘܺܝܬܳ݁ܗ ܠܰܐܝܠܶܝܢ ܕ݂ܡܶܣܬ݂ܰܒ݁ܪܺܝܢ ܗ̄ܘܰܘ ܕ݂ܡܶܕ݂ܶܡ ܐܺܝܬܰ݁ܝܗܽܘܢ ܒ݂ܰܝܢܰܝ ܘܰܠܗܽܘܢ ܕ݂ܰܡ ܣܪܺܝܩܳܐܝܺܬ݁ ܪܶܗܛܶܬ݁ ܐܰܘ ܪܳܗܶܛ ܐ̄ܢܳܐ:</VERS>
      <VERS vnumber="3">ܐܳܦ݁ ܛܺܛܳܘܣ ܕ݂ܥܰܡܝ ܕ݂ܰܐܪܡܳܝܳܐ ܗ̄ܘܳܐ ܠܳܐ ܐܶܬܶ݁ܐܢܶܣ ܕ݂ܢܶܓ݁ܙܽܘܪ:</VERS>
      <VERS vnumber="4">ܡܶܛܽܠ ܕ݂ܶܝܢ ܐܰܚܶܐ ܕ݂ܰܓ݂ܳܠܶܐ ܕ݂ܥܰܠܘ ܥܠܰܝܢ ܕ݂ܢܶܓ݂ܫܽܘܢ ܚܺܐܪܽܘܬܳ݁ܐ ܕ݂ܺܐܝܬ݁ ܠܰܢ ܒ݂ܝܶܫܽܘܥ ܡܫܺܝܚܳܐ ܐܰܝܟ݂ܰܢܳܐ ܕ݂ܰܢܫܰܥܒ݂ܕܽ݁ܘܢܳܢܝ:</VERS>
      <VERS vnumber="5">ܐܳܦ݁ܠܳܐ ܡܠܶܐ ܫܳܥܳܐ ܐܶܬ݁ܪܡܺܝܢ ܠܫܽܘܥܒ݂ܳܕ݁ܗܽܘܢ ܕ݂ܰܫܪܳܪܳܗ ܕ݂ܰܣܒܰ݁ܪܬܳ݁ܐ ܢܩܰܘܶܐ ܠܘܳܬ݁ܟܽ݁ܘܢ:</VERS>
      <VERS vnumber="6">ܗܳܢܽܘܢ ܕ݂ܶܝܢ ܕ݂ܡܶܣܬ݂ܰܒ݁ܪܺܝܢ ܕ݂ܺܐܝܬܰ݁ܝܗܽܘܢ ܡܶܕ݂ܶܡ ܡܰܢ ܕ݂ܶܝܢ ܐܺܝܬܰ݁ܝܗܽܘܢ ܠܳܐ ܒ݂ܛܺܝܠ ܠܺܝ ܐܰܠܳܗܳܐ ܓ݂ܶܝܪ ܒ݂ܰܐܦ݂ܰܝ ܒ݂ܢܰܝܢܳܫܳܐ ܠܳܐ ܢܳܣܶܒ݁ ܗܶܢܽܘܢ ܕ݂ܶܝܢ ܗܳܠܶܝܢ ܡܶܕ݂ܶܡ ܠܳܐ ܐܰܘܣܶܦ݁ܘ ܠܺܝ:</VERS>
      <VERS vnumber="7">ܐܶܠܳܐ ܐ̄ܚܪܳܢܝܳܐܝܺܬ݁ ܚܙܰܘ ܓ݂ܶܝܪ ܕ݂ܶܐܬ݁ܗܰܝܡܢܶܬ݁ ܣܒܰ݁ܪܬܳ݁ܐ ܕ݂ܥܽܘܪܠܽܘܬܳ݁ܐ ܐܰܝܟ݁ ܕ݂ܶܐܬ݁ܗܰܝܡܰܢ ܟ݂ܺܐܦܳ݁ܐ ܒ݂ܰܓ݁ܙܽܘܪܬ݂ܳܐ:</VERS>
      <VERS vnumber="8">ܗܰܘ ܓ݂ܶܝܪ ܕ݂ܚܰܦ݂ܶܛ ܠܟܺ݁ܐܦܳ݁ܐ ܒ݂ܰܫܠܺܝܚܽܘܬܳ݁ܐ ܕ݂ܰܓ݁ܙܽܘܪܬ݂ܳܐ ܚܰܦ݂ܶܛ ܐܳܦ݁ ܠܺܝ ܒ݂ܰܫܠܺܝܚܽܘܬܳ݁ܐ ܕ݂ܥܰܡ̄ܡܶܐ:</VERS>
      <VERS vnumber="9">ܘܟܰ݁ܕ݁ ܝܺܕܰ݁ܥܘ ܛܰܝܒ݂ܽܘܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܝܰܥܩܽܘܒ݁ ܘܟܺ݁ܐܦܳ݁ܐ ܘܝܽܘܚܰܢܳܢ ܗܳܢܽܘܢ ܕ݂ܡܶܣܬ݂ܰܒ݁ܪܺܝܢ ܗ̄ܘܰܘ ܕ݂ܺܐܝܬܰ݁ܝܗܽܘܢ ܥܰܡܽܘܕܶ݁ܐ ܝܰܡܺܝܢܳܐ ܕ݂ܫܰܘܬ݂ܳܦܽ݁ܘܬܳ݁ܐ ܝܰܗ̄ܒ݁ܘ ܠܺܝ ܘܰܠܒܰ݁ܪܢܰܒܰ݁ܐ ܕ݂ܰܚܢܰܢ ܒ݂ܥܰܡ̄ܡܶܐ ܘܗܶܢܽܘܢ ܒ݂ܰܓ݁ܙܽܘܪܬ݂ܳܐ:</VERS>
      <VERS vnumber="10">ܒ݂ܰܠܚܽܘܕ݁ ܕ݂ܰܠܡܶܣܟ݂ܺܢܶܐ ܗܘܰܝܢ ܥܳܗܕ݂ܺܝܢܰܢ ܘܶܐܬ݁ܒ݂ܛܶܠ ܠܺܝ ܕ݂ܗܺܝ ܗܳܕܶ݁ܐ ܐܶܥܒ݂ܕܺ݁ܝܗ: ܣ</VERS>
      <VERS vnumber="11">ܟ݂ܰܕ݁ ܐܶܬܳ݁ܐ ܕ݂ܶܝܢ ܟ݂ܺܐܦܳ݁ܐ ܠܰܐܢܛܺܝܳܘܟܺ݁ܝ ܒ݂ܰܐܦ݂ܰܘܗ̄ܝ ܐܰܟ݂ܶܣܬ݂ܶܗ ܡܶܛܽܠ ܕ݂ܡܶܬ݂ܬ݂ܰܩܠܺܝܢ ܗ̄ܘܰܘ ܒ݂ܶܗ:</VERS>
      <VERS vnumber="12">ܕ݂ܥܰܕ݁ܠܳܐ ܢܺܐܬܽ݁ܘܢ ܐ̄ܢܳܫܳܐ ܡܶܢ ܠܘܳܬ݁ ܝܰܥܩܽܘܒ݁ ܥܰܡ ܥܰܡ̄ܡܶܐ ܐܳܟܶ݁ܠ ܗ̄ܘܳܐ ܟ݂ܰܕ݁ ܐܶܬܰ݁ܘ ܕ݂ܶܝܢ ܢܓܰ݁ܕ݁ ܗ̄ܘܳܐ ܢܰܦ݁ܫܶܗ ܘܰܦ݁ܪܰܫ ܡܶܛܽܠ ܕ݂ܕܳ݁ܚܶܠ ܗ̄ܘܳܐ ܡܶܢ ܗܳܢܽܘܢ ܕ݂ܡܶܢ ܓ݂ܙܽܘܪܬ݂ܳܐ:</VERS>
      <VERS vnumber="13">ܘܶܐܬ݁ܪܡܺܝܘ ܗ̄ܘܰܘ ܥܰܡܶܗ ܠܗܳܕܶ݁ܐ ܐܳܦ݁ ܫܰܪܟ݂ܳܐ ܕ݂ܺܝܗܽܘܕܳ݁ܝܶܐ ܗܳܟܰ݁ܢܳܐ ܕ݂ܳܐܦ݁ ܒ݂ܰܪܢܰܒܰ݁ܐ ܐܶܬ݁ܕ݂ܒܰ݁ܪ ܗ̄ܘܳܐ ܠܡܶܣܰܒ݁ ܒ݂ܰܐܦ݂ܰܝܗܽܘܢ ܣ݂ ܣ݂:</VERS>
      <VERS vnumber="14">ܘܟܰ݁ܕ݁ ܚܙܺܝܬ݁ ܕ݂ܠܳܐ ܐܳܙܺܠ̄ܝܢ ܬ݂ܪܺܝܨܳܐܝܺܬ݁ ܒ݂ܰܫܪܳܪܶܗ ܕ݂ܶܐܘܰܢܓ݂ܶܠܺܝܳܘܢ ܐܶܡܪܶܬ݁ ܠܟܺ݁ܐܦܳ݁ܐ ܠܥܺܝܢ ܟ݂ܽܠܗܽܘܢ ܐܶܢ ܐܰܢ̄ܬ݂ ܕ݂ܺܝܗܽܘܕܳ݁ܝܳܐ ܐܰܢ̄ܬ݂ ܐܰܪܡܳܐܝܺܬ݁ ܚܳܝܶܐ ܐܰܢ̄ܬ݂ ܘܠܳܐ ܝܺܗܽܘܕܳ݁ܐܝܺܬ݁ ܐܰܝܟ݂ܰܢܳܐ ܐܳܠܶܨ ܐܰܢ̄ܬ݂ ܠܥܰܡ̄ܡܶܐ ܕ݂ܺܝܗܽܘܕܳ݁ܐܝܺܬ݁ ܢܺܚܽܘܢ:</VERS>
      <VERS vnumber="15">ܚܢܰܢ ܓ݂ܶܝܪ ܕ݂ܡܶܢ ܟ݂ܝܳܢܰܢ ܝܺܗܽܘܕܳ݁ܝܶܐ ܚ̄ܢܰܢ ܘܠܳܐ ܗܘܰܝܢ ܡܶܢ ܥܰܡ̄ܡܶܐ ܚܰܛܳܝܶܐ:</VERS>
      <VERS vnumber="16">ܡܶܛܽܠ ܕ݂ܝܳܕ݁ܥܺܝܢܰܢ ܕ݂ܠܳܐ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܐܶܠܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ ܐܳܦ݁ ܚܢܰܢ ܒ݂ܶܗ ܒ݂ܝܶܫܽܘܥ ܡܫܺܝܚܳܐ ܗܰܝܡܶܢܢ ܕ݂ܡܶܢ ܗܰܝܡܳܢܽܘܬܶ݁ܗ ܕ݂ܰܡܫܺܝܚܳܐ ܢܶܙܕ݂ܰܕ݂ܰܩ ܘܠܳܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܡܶܛܽܠ ܕ݂ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܠܳܐ ܡܶܙܕ݂ܰܕ݂ܰܩ ܟ݂ܽܠ ܒ݂ܣܰܪ:</VERS>
      <VERS vnumber="17">ܐܶܢ ܕ݂ܶܝܢ ܟ݂ܰܕ݁ ܒ݂ܳܥܶܝܢܰܢ ܕ݂ܢܶܙܕ݂ܰܕ݂ܰܩ ܒ݂ܰܡܫܺܝܚܳܐ ܐܶܫܬ݂ܟܰ݁ܚܢ ܠܰܢ ܐܳܦ݁ ܚܢܰܢ ܚܰܛܳܝܶܐ ܡܳܕܶ݁ܝܢ ܝܶܫܽܘܥ ܡܫܺܝܚܳܐ ܡܫܰܡܫܳܢܳܐ ܗ̄ܘ ܕ݂ܰܚܛܺܝܬܳ݁ܐ ܚܳܣ:</VERS>
      <VERS vnumber="18">ܐܶܢ ܓ݂ܶܝܪ ܠܰܐܝܠܶܝܢ ܕ݂ܣܶܬ݁ܪܶܬ݁ ܬ݂ܽܘܒ݁ ܠܗܶܝܢ ܒ݂ܳܢܶܐ ܐ̄ܢܳܐ ܚܰܘܺܝܬ݁ ܥܰܠ ܢܰܦ݁ܫܝ ܕ݂ܥܳܒܰ݁ܪ ܥܰܠ ܦ݂ܽܘܩܕ݂ܳܢܳܐ ܐ̄ܢܳܐ:</VERS>
      <VERS vnumber="19">ܐܶܢܳܐ ܓ݂ܶܝܪ ܒ݂ܢܳܡܽܘܣܳܐ ܠܢܳܡܽܘܣܳܐ ܡܺܝܬܶ݁ܬ݁ ܕ݂ܠܰܐܠܳܗܳܐ ܐܺܚܶܐ:</VERS>
      <VERS vnumber="21">ܠܳܐ ܛܳܠܶܡ ܐ̄ܢܳܐ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܐܶܢ ܓ݂ܶܝܪ ܒ݂ܝܰܕ݁ ܢܳܡܽܘܣܳܐ ܗ̄ܝ ܙܰܕ݂ܺܝܩܽܘܬܳ݁ܐ ܡܫܺܝܚܳܐ ܡܰܓ݂ܳܢ ܡܺܝܬ݁: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܐܳܘ ܚܰܣܺܝܪܰܝ ܪܶܥܝܳܢܳܐ ܓ݂ܰܠܰܛܳܝܶܐ ܡܰܢܽܘ ܚܣܰܡ ܒ݂ܟܽ݁ܘܢ ܕ݂ܗܳܐ ܐܰܝܟ݁ ܗܰܘ ܕ݂ܰܡܨܳܪ ܨܺܝܪ ܗ̄ܘܳܐ ܩܕܳ݁ܡ ܥܰܝܢܰܝܟ݂ܽܘܢ ܝܶܫܽܘܥ ܡܫܺܝܚܳܐ ܟ݂ܰܕ݁ ܨܠܺܝܒ݁:</VERS>
      <VERS vnumber="2">ܗܳܕܶ݁ܐ ܒ݂ܰܠܚܽܘܕ݁ ܨܳܒܶ݁ܐ ܐ̄ܢܳܐ ܕ݂ܶܐܕ݂ܰܥ ܡܶܢܟܽ݁ܘܢ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܢܣܰܒ݁ܬ݂ܽܘܢ ܪܽܘܚܳܐ ܐܰܘ ܡܶܢ ܫܶܡܥܳܐ ܕ݂ܗܰܝܡܳܢܽܘܬܳ݁ܐ:</VERS>
      <VERS vnumber="3">ܗܳܟܰ݁ܢܳܐ ܣܰܟ݁ܠܺܝܢ ܐܢ̄ܬ݂ܽܘܢ ܕ݂ܫܰܪܺܝܬ݂ܽܘܢ ܒ݂ܪܽܘܚܳܐ ܘܗܳܫܳܐ ܒ݂ܰܒ݁ܣܰܪ ܡܫܰܠܡܺܝܢ ܐܢ̄ܬ݂ܽܘܢ:</VERS>
      <VERS vnumber="4">ܗܳܠܶܝܢ ܟ݂ܽܠܗܶܝܢ ܐܺܝܩܺܐ ܣܰܝܒ݂ܰܪܬ݂ܽܘܢ ܘܶܐܫܬ݂ܽܘܦ݁ ܕ݂ܶܝܢ ܐܺܝܩܺܐ:</VERS>
      <VERS vnumber="5">ܗܰܘ ܗܳܟܺ݁ܝܠ ܕ݂ܝܰܗ̄ܒ݁ ܒ݂ܟܽ݁ܘܢ ܪܽܘܚܳܐ ܘܣܳܥܰܪ ܒ݂ܟܽ݁ܘܢ ܚܰܝܠܶܐ ܡܶܢ ܥܒܳ݁ܕܶ݁ܐ ܕ݂ܢܳܡܽܘܣܳܐ ܐܰܘ ܡܶܢ ܫܶܡܥܳܐ ܕ݂ܗܰܝܡܳܢܽܘܬܳ݁ܐ:</VERS>
      <VERS vnumber="6">ܐܰܝܟ݂ܰܢܳܐ ܕ݂ܗܰܝܡܶܢ ܐܰܒ݁ܪܳܗܳܡ ܠܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ:</VERS>
      <VERS vnumber="7">ܕ݂ܰܥܘ ܗܳܟܺ݁ܝܠ ܕ݂ܰܐܝܠܶܝܢ ܕ݂ܡܶܢ ܗܰܝܡܳܢܽܘܬܳ݁ܐ ܐܶܢܽܘܢ ܗܶܢܽܘܢ ܐܶܢܽܘܢ ܒ݂ܢܰܝܳܐ ܕ݂ܰܐܒ݁ܪܳܗܳܡ:</VERS>
      <VERS vnumber="8">ܡܶܛܽܠ ܓ݂ܶܝܪ ܕ݂ܩܰܕ݂ܶܡ ܝܺܕܰ݁ܥ ܐܰܠܳܗܳܐ ܕ݂ܰܒ݁ܗܰܝܡܳܢܽܘܬܳ݁ܐ ܗ̄ܘ ܡܶܙܕ݂ܰܕ݂ܩܺܝܢ ܥܰܡ̄ܡܶܐ ܩܰܕ݂ܶܡ ܣܰܒ݂ܰܪ ܠܰܐܒ݁ܪܳܗܳܡ ܐܰܝܟ݁ ܕ݂ܶܐܡܰܪ ܟ݂ܬܳ݁ܒܳ݁ܐ ܩܰܕ݂ܺܝܫܳܐ ܕ݂ܒܳ݁ܟ݁ ܢܶܬ݁ܒ݂ܰܪܟܽ݁ܘܢ ܟ݂ܽܠܗܽܘܢ ܥܰܡ̄ܡܶܐ:</VERS>
      <VERS vnumber="9">ܡܳܕܶ݁ܝܢ ܡܗܰܝܡܢܶܐ ܗ̄ܘ ܡܶܬ݁ܒ݂ܰܪܟܺ݁ܝܢ ܒ݂ܰܐܒ݁ܪܳܗܳܡ ܡܗܰܝܡܢܳܐ:</VERS>
      <VERS vnumber="10">ܐܰܝܠܶܝܢ ܓ݂ܶܝܪ ܕ݂ܡܶܢ ܥܒܳ݁ܕܶ݁ܐ ܐܶܢܽܘܢ ܕ݂ܢܳܡܽܘܣܳܐ ܬ݂ܚܶܝܬ݁ ܠܰܘܛܬܳ݁ܐ ܐܶܢܽܘܢ ܟ݂ܬܺ݁ܝܒ݁ ܓ݂ܶܝܪ ܕ݂ܠܺܝܛ ܗܽ̄ܘ ܟ݂ܽܠܡܰܢ ܕ݂ܠܳܐ ܢܶܥܒ݂ܶܕ݁ ܟ݂ܽܠ ܕ݂ܰܟ݁ܬܺ݁ܝܒ݁ ܒ݂ܢܳܡܽܘܣܳܐ ܗܳܢܳܐ:</VERS>
      <VERS vnumber="11">ܕ݂ܠܳܐ ܕ݂ܶܝܢ ܡܶܙܕ݂ܰܕ݂ܰܩ ܐ̄ܢܳܫ ܒ݂ܢܳܡܽܘܣܳܐ ܠܘܳܬ݁ ܐܰܠܳܗܳܐ ܗܳܕܶ݁ܐ ܓ݂ܰܠܝܳܐ ܗ̄ܝ ܡܶܛܽܠ ܕ݂ܰܟ݁ܬܺ݁ܝܒ݁ ܕ݂ܙܰܕ݂ܺܝܩܳܐ ܒ݂ܗܰܝܡܳܢܽܘܬܳ݁ܐ ܢܺܚܶܐ:</VERS>
      <VERS vnumber="12">ܢܳܡܽܘܣܳܐ ܕ݂ܶܝܢ ܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܐܶܠܳܐ ܡܰܢ ܕ݂ܢܶܥܒ݂ܶܕ݁ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܶܗ ܢܺܚܶܐ ܒ݂ܗܶܝܢ: ܣ</VERS>
      <VERS vnumber="13">ܠܰܢ ܕ݂ܶܝܢ ܡܫܺܝܚܳܐ ܙܰܒ݁ܢܰܢ ܡܶܢ ܠܰܘܛܬܳ݁ܐ ܕ݂ܢܳܡܽܘܣܳܐ ܘܗܽܘ ܗܘܳܐ ܚܠܳܦܰ݁ܝܢ ܠܰܘܛܬܳ݁ܐ ܟ݂ܬܺ݁ܝܒ݁ ܓ݂ܶܝܪ ܕ݂ܠܺܝܛ ܗܽ̄ܘ ܟ݂ܽܠܡܰܢ ܕ݂ܡܶܬ݂ܬ݂ܠܶܐ ܒ݂ܩܰܝܣܳܐ:</VERS>
      <VERS vnumber="14">ܕ݂ܰܒ݁ܥܰܡ̄ܡܶܐ ܬ݂ܶܗܘܶܐ ܒ݂ܽܘܪܟ݂ܬܶ݁ܗ ܕ݂ܰܐܒ݁ܪܳܗܳܡ ܒ݂ܝܶܫܽܘܥ ܡܫܺܝܚܳܐ ܘܰܚܢܰܢ ܢܶܣܰܒ݁ ܫܽܘܘ̄ܕ݂ܳܝܳܐ ܕ݂ܪܽܘܚܳܐ ܒ݂ܗܰܝܡܳܢܽܘܬܳ݁ܐ: ܣ</VERS>
      <VERS vnumber="15">ܐܰܚܰܝ ܐܰܝܟ݁ ܕ݂ܒܶ݁ܝܬ݁ ܒ݂ܢܰܝܢܳܫܳܐ ܐܳܡܰܪ ܐ̄ܢܳܐ ܕ݂ܕܺ݁ܝܰܬܺ݁ܩܺܐ ܕ݂ܒܰ݁ܪܢܳܫܳܐ ܕ݂ܶܐܫܬ݂ܰܪܪܰܬ݁ ܐ̄ܢܳܫ ܠܳܐ ܡܰܣܠܶܐ ܐܰܘ ܡܫܰܚܠܶܦ݁ ܒ݂ܳܗ ܡܶܕ݂ܶܡ:</VERS>
      <VERS vnumber="16">ܠܰܐܒ݁ܪܳܗܳܡ ܕ݂ܶܝܢ ܐܶܬ݁ܡܠܶܟ݁ ܡܽܘܠܟ݂ܳܢܳܐ ܘܰܠܙܰܪܥܶܗ ܘܠܳܐ ܐܶܡܰܪ ܠܶܗ ܕ݂ܰܠܙܰܪܥܰܝܟְ݂ ܐܰܝܟ݁ ܕ݂ܰܠܣܰܓ݂ܺܝܶܐܐ ܐܶܠܳܐ ܠܙܰܪܥܳܟ݁ ܐܰܝܟ݁ ܕ݂ܰܠܚܰܕ݁ ܗܰܘ ܕ݂ܺܐܝܬܰ݁ܘܗ̄ܝ ܡܫܺܝܚܳܐ: ܣ</VERS>
      <VERS vnumber="17">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܕܺ݁ܝܰܬܺ݁ܩܺܐ ܕ݂ܡܶܢ ܩܕܺ݁ܝܡ ܐܶܫܬ݂ܰܪܪܰܬ݁ ܡܶܢ ܐܰܠܳܗܳܐ ܒ݂ܰܡܫܺܝܚܳܐ ܢܳܡܽܘܣܳܐ ܗܽܘ ܕ݂ܰܗܘܳܐ ܡܶܢ-ܒ݂ܳܬܰ݁ܪ ܐܰܪܒ݂ܰܥ ܡܳܐܐ ܘܰܬ݁ܠܳܬܺ݁ܝܢ ܫܢܺܝܢ ܠܳܐ ܡܶܫܟ݂ܰܚ ܕ݂ܢܰܣܠܶܝܗ ܘܰܢܒܰ݁ܛܶܠ ܡܽܘܠܟ݂ܳܢܳܐ:</VERS>
      <VERS vnumber="18">ܐܶܢ ܕ݂ܶܝܢ ܡܶܢ ܢܳܡܽܘܣܳܐ ܗ̄ܝ ܝܳܪܬ݂ܽܘܬܳ݁ܐ ܡܶܟ݂ܺܝܠ ܠܳܐ ܗ̄ܘܳܬ݁ ܡܶܢ ܡܽܘܠܟ݂ܳܢܳܐ ܠܰܐܒ݁ܪܳܗܳܡ ܕ݂ܶܝܢ ܒ݂ܡܽܘܠܟ݂ܳܢܳܐ ܗ̄ܘ ܝܰܗ̄ܒ݁ ܠܶܗ ܐܰܠܳܗܳܐ:</VERS>
      <VERS vnumber="19">ܡܳܢܳܐ ܗܳܟܺ݁ܝܠ ܢܳܡܽܘܣܳܐ ܡܶܛܽܠ ܡܰܣܛܝܳܢܽܘܬܳ݁ܐ ܐܶܬ݂ܬ݂ܰܘܣܰܦ݁ ܥܕܰ݁ܡܳܐ ܕ݂ܢܺܐܬܶ݁ܐ ܙܰܪܥܳܐ ܗܰܘ ܕ݂ܠܶܗ ܗܘܳܐ ܫܽܘܘ̄ܕ݂ܳܝܳܐ ܘܶܐܬܺ݁ܝܗܶܒ݁ ܗܽܘ ܢܳܡܽܘܣܳܐ ܒ݂ܝܰܕ݁ ܡܰܠܰܐܟܶ݁ܐ ܒ݂ܺܐܝܕܳ݁ܐ ܕ݂ܡܶܨܥܳܝܳܐ:</VERS>
      <VERS vnumber="20">ܡܶܨܥܳܝܳܐ ܕ݂ܶܝܢ ܠܳܐ ܗ̄ܘܳܐ ܕ݂ܚܰܕ݁ ܐܰܠܳܗܳܐ ܕ݂ܶܝܢ ܚܰܕ݁ ܗܽ̄ܘ:</VERS>
      <VERS vnumber="21">ܢܳܡܽܘܣܳܐ ܗܳܟܺ݁ܝܠ ܣܰܩܽܘܒ݁ܠܳܐ ܗ̄ܘ ܕ݂ܡܽܘܠܟ݂ܳܢܳܐ ܕ݂ܰܐܠܳܗܳܐ ܚܳܣ ܐܶܠܽܘ ܓ݂ܶܝܪ ܐܶܬܺ݁ܝܗܶܒ݁ ܗ̄ܘܳܐ ܢܳܡܽܘܣܳܐ ܐܰܝܢܳܐ ܕ݂ܡܶܫܟ݂ܰܚ ܗ̄ܘܳܐ ܠܡܰܚܳܝܽܘ ܫܰܪܺܝܪܳܐܝܺܬ݁ ܡܶܢ ܢܳܡܽܘܣܳܐ ܗܳܘܝܳܐ ܗ̄ܘܳܬ݁ ܙܰܕ݂ܺܝܩܽܘܬܳ݁ܐ:</VERS>
      <VERS vnumber="22">ܐܶܠܳܐ ܚܒܰ݁ܫ ܟ݂ܬܳ݁ܒܳ݁ܐ ܟ݂ܽܠܡܶܕ݂ܶܡ ܬ݂ܚܶܝܬ݁ ܚܛܺܝܬܳ݁ܐ ܕ݂ܡܽܘܠܟ݂ܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ ܢܶܬܺ݁ܝܗܶܒ݁ ܠܰܐܝܠܶܝܢ ܕ݂ܰܡܗܰܝܡܢܺܝܢ ܣ݂ ܣ݂:</VERS>
      <VERS vnumber="23">ܥܰܕ݁ܠܳܐ ܕ݂ܶܝܢ ܬ݂ܺܐܬܶ݁ܐ ܗܰܝܡܳܢܽܘܬܳ݁ܐ ܢܳܡܽܘܣܳܐ ܢܳܛܰܪ ܗ̄ܘܳܐ ܠܰܢ ܟ݂ܰܕ݁ ܚܒܺ݁ܝܫܺܝܢܰܢ ܠܗܰܝܡܳܢܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗܘܳܬ݁ ܠܡܶܬ݁ܓ݂ܠܳܝܽܘ:</VERS>
      <VERS vnumber="24">ܢܳܡܽܘܣܳܐ ܗܳܟܺ݁ܝܠ ܬ݂ܳܪܐܳܐ ܗܘܳܐ ܠܰܢ ܠܘܳܬ݁ ܡܫܺܝܚܳܐ ܕ݂ܡܶܢ ܗܰܝܡܳܢܽܘܬܳ݁ܐ ܢܶܙܕ݂ܰܕ݂ܰܩ:</VERS>
      <VERS vnumber="25">ܟ݂ܰܕ݁ ܐܶܬܳ݁ܬ݁ ܕ݂ܶܝܢ ܗܰܝܡܳܢܽܘܬܳ݁ܐ ܠܳܐ ܗܘܰܝܢ ܬ݂ܚܶܝܬ݁ ܬ݂ܳܪܐܶܐ:</VERS>
      <VERS vnumber="26">ܟ݂ܽܠܟܽ݁ܘܢ ܓ݂ܶܝܪ ܒ݂ܢܰܝܳܐ ܐܰܢ̄ܬ݂ܽܘܢ ܕ݂ܰܐܠܳܗܳܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="27">ܐܰܝܠܶܝܢ ܓ݂ܶܝܪ ܕ݂ܒܰ݁ܡܫܺܝܚܳܐ ܥܡܰܕ݂ܬ݂ܽܘܢ ܠܰܡܫܺܝܚܳܐ ܠܒܶ݁ܫܬ݂ܽܘܢ:</VERS>
      <VERS vnumber="28">ܠܰܝܬ݂ ܝܺܗܽܘܕܳ݁ܝܳܐ ܘܠܳܐ ܐܰܪܡܳܝܳܐ ܠܰܝܬ݂ ܥܰܒ݁ܕ݂ܳܐ ܘܠܳܐ ܒ݂ܰܪ-ܚܺܐܪܶܐ ܠܰܝܬ݂ ܕ݂ܶܟ݁ܪܳܐ ܘܠܳܐ ܢܶܩܒ݂ܬܳ݁ܐ ܟ݂ܽܠܟܽ݁ܘܢ ܓ݂ܶܝܪ ܚܰܕ݁ ܐܰܢ̄ܬ݂ܽܘܢ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="29">ܘܶܐܢ ܕ݂ܰܡܫܺܝܚܳܐ ܐܢ̄ܬ݂ܽܘܢ ܡܶܟ݂ܺܝܠ ܙܰܪܥܶܗ ܐܰܢ̄ܬ݂ܽܘܢ ܕ݂ܰܐܒ݁ܪܳܗܳܡ ܘܝܳܪܬ݂ܶܐ ܒ݂ܡܽܘܠܟ݂ܳܢܳܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܟ݁ܡܳܐ ܙܰܒ݁ܢܳܐ ܕ݂ܝܳܪܬ݂ܳܐ ܛܠܶܐ ܠܳܐ ܦ݂ܪܺܝܫ ܡܶܢ ܥܰܒ݁ܕ݂ܶܐ ܟ݂ܰܕ݁ ܡܳܪܶܐ ܗܽ̄ܘ ܕ݂ܟܽ݁ܠܗܽܘܢ:</VERS>
      <VERS vnumber="2">ܐܶܠܳܐ ܬ݂ܚܶܝܬ݁ ܐܶܦ݂ܺܛܪܳܘܦ݂ܶܐ ܐܺܝܬܰ݁ܘܗ̄ܝ ܘܪܰܒ݂ܰܝ ܒ݂ܳܬ݂ܶܐ ܥܕܰ݁ܡܳܐ ܠܙܰܒ݁ܢܳܐ ܕ݂ܣܳܡ ܐܰܒܽ݁ܘܗ̄ܝ:</VERS>
      <VERS vnumber="3">ܗܳܟܰ݁ܢܳܐ ܐܳܦ݁ ܚܢܰܢ ܟ݂ܰܕ݁ ܝܰܠܽܘܕܶ݁ܐ ܗ̄ܘܰܝܢ ܬ݂ܚܶܝܬ݁ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܡܫܰܥܒ݂ܕܺ݁ܝܢ ܗܘܰܝܢ:</VERS>
      <VERS vnumber="4">ܟ݂ܰܕ݁ ܡܛܳܐ ܕ݂ܶܝܢ ܫܽܘܠܳܡܶܗ ܕ݂ܙܰܒ݁ܢܳܐ ܫܰܕ݂ܰܪ ܐܰܠܳܗܳܐ ܠܰܒ݁ܪܶܗ ܘܰܗܘܳܐ ܡܶܢ ܐܰܢ̄ܬ݂ܬܳ݁ܐ ܘܰܗܘܳܐ ܬ݂ܚܶܝܬ݁ ܢܳܡܽܘܣܳܐ:</VERS>
      <VERS vnumber="5">ܕ݂ܠܰܐܝܠܶܝܢ ܕ݂ܰܬ݁ܚܶܝܬ݁ ܢܳܡܽܘܣܳܐ ܐܶܢܽܘܢ ܢܶܙܒ݂ܶܢ ܘܰܢܩܰܒ݂ܶܠ ܣܺܝܡܰܬ݁ ܒ݂ܢܰܝܳܐ:</VERS>
      <VERS vnumber="6">ܘܕܺ݁ܐܝܬܰ݁ܝܟ݂ܽܘܢ ܕ݂ܶܝܢ ܒ݂ܢܰܝܳܐ ܫܰܕ݂ܰܪ ܐܰܠܳܗܳܐ ܪܽܘܚܳܐ ܕ݂ܰܒ݁ܪܶܗ ܠܠܶܒ݂ܰܘܳܬ݁ܟܽ݁ܘܢ ܗܳܝ ܕ݂ܩܳܪܝܳܐ ܐܰܒܰ݁ܐ ܐܰܒܽ݁ܘܢ: ܣ</VERS>
      <VERS vnumber="7">ܡܶܟ݂ܺܝܠ ܠܳܐ ܗܘܰܝܬ݂ܽܘܢ ܥܰܒ݁ܕ݂ܶܐ ܐܶܠܳܐ ܒ݂ܢܰܝܳܐ ܘܶܐܢ ܒ݂ܢܰܝܳܐ ܐܳܦ݁ ܝܳܪܬ݂ܶܐ ܕ݂ܰܐܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ:</VERS>
      <VERS vnumber="8">ܗܳܝܕ݂ܶܝܢ ܓ݂ܶܝܪ ܟ݂ܰܕ݁ ܠܳܐ ܝܳܕ݁ܥܺܝܢ ܗ̄ܘܰܝܬ݂ܽܘܢ ܠܰܐܠܳܗܳܐ ܦ݂ܠܰܚܬ݂ܽܘܢ ܠܗܳܢܽܘܢ ܕ݂ܡܶܢ ܟ݂ܝܳܢܗܽܘܢ ܠܳܐ ܗ̄ܘܰܘ ܐܰܠܳܗܶܐ:</VERS>
      <VERS vnumber="9">ܗܳܫܳܐ ܕ݂ܶܝܢ ܕ݂ܺܝܕܰ݁ܥܬ݂ܽܘܢ ܠܰܐܠܳܗܳܐ ܘܝܰܬ݂ܺܝܪܳܐܝܺܬ݁ ܕ݂ܶܐܬܺ݁ܝܕܰ݁ܥܬ݂ܽܘܢ ܡܶܢ ܐܰܠܳܗܳܐ ܬ݂ܽܘܒ݁ ܗܦܰ݁ܟ݁ܬ݂ܽܘܢ ܠܟܽ݁ܘܢ ܥܰܠ ܗܳܢܽܘܢ ܐܶܣܛܽܘܟ݂ܣܶܐ ܡܰܪܥܶܐ ܘܡܶܣܟ݂ܺܢܶܐ ܘܡܶܢ ܕ݂ܪܺܝܫ ܨܳܒܶ݁ܝܬ݂ܽܘܢ ܠܡܶܫܬ݂ܰܥܒ݂ܳܕܽ݁ܘ ܠܗܽܘܢ:</VERS>
      <VERS vnumber="10">ܝܰܘܡܶܐ ܘܝܰܪܚܶܐ ܘܙܰܒ݁ܢܶܐ ܘܰܫܢܰܝܳܐ ܢܳܛܪܺܝܬ݂ܽܘܢ:</VERS>
      <VERS vnumber="11">ܕ݂ܳܚܶܠ ܐ̄ܢܳܐ ܕ݂ܰܠܡܳܐ ܣܪܺܝܩܳܐܝܺܬ݁ ܠܺܐܝܬ݁ ܒ݂ܟܽ݁ܘܢ:</VERS>
      <VERS vnumber="12">ܗܘܰܘ ܐܰܟ݁ܘܳܬ݁ܝ ܡܶܛܽܠ ܕ݂ܳܐܦ݁ ܐܶܢܳܐ ܐܰܟ݁ܘܳܬ݁ܟܽ݁ܘܢ ܗܘܺܝܬ݁ ܣ ܐܰܚܰܝ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܠܳܐ ܡܶܕ݂ܶܡ ܐܰܣܟ݂ܶܠܬ݂ܽܘܢ ܒ݂ܺܝ:</VERS>
      <VERS vnumber="13">ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܒܰ݁ܟ݁ܪܺܝܗܽܘܬ݁ ܒ݂ܶܣܪܝ ܣܰܒ݂ܰܪܬ݂ܟܽ݁ܘܢ ܗ̄ܘܺܝܬ݁ ܡܶܢ ܩܕܺ݁ܝܡ:</VERS>
      <VERS vnumber="14">ܘܢܶܣܝܽܘܢܳܐ ܕ݂ܒܶ݁ܣܪܝ ܠܳܐ ܫܳܛܬ݂ܽܘܢ ܘܠܳܐ ܢܰܕ݂ܬ݂ܽܘܢ ܐܶܠܳܐ ܐܰܝܟ݁ ܕ݂ܰܠܡܰܠܰܐܟܳ݁ܐ ܕ݂ܰܐܠܳܗܳܐ ܩܰܒ݂ܶܠܬ݂ܽܘܢܳܢܝ ܘܰܐܝܟ݁ ܕ݂ܰܠܝܶܫܽܘܥ ܡܫܺܝܚܳܐ:</VERS>
      <VERS vnumber="15">ܐܰܝܟ݂ܰܘ ܗܳܟܺ݁ܝܠ ܛܽܘܒ݁ܟܽ݁ܘܢ ܣܳܗܶܕ݁ ܐ̄ܢܳܐ ܓ݂ܶܝܪ ܥܠܰܝܟ݂ܽܘܢ ܕ݂ܶܐܠܽܘ ܡܶܫܟ݂ܚܳܐ ܗ̄ܘܳܬ݁ ܥܰܝܢܰܝܟ݂ܽܘܢ ܚܳܨܶܝܢ ܗܘܰܝܬ݂ܽܘܢ ܘܝܳܗܒ݂ܺܝܢ ܠܺܝ:</VERS>
      <VERS vnumber="16">ܕ݂ܰܠܡܳܐ ܒ݂ܥܶܠܕ݂ܒܳ݁ܒܳ݁ܐ ܗ̄ܘܺܝܬ݁ ܠܟܽ݁ܘܢ ܕ݂ܰܐܟ݁ܪܙܶܬ݁ ܠܟܽ݁ܘܢ ܫܪܳܪܳܐ:</VERS>
      <VERS vnumber="17">ܚܳܣܡܺܝܢ ܒ݂ܟܽ݁ܘܢ ܠܳܐ ܗ̄ܘܳܐ ܠܫܰܦ݂ܺܝܪܬ݂ܳܐ ܐܶܠܳܐ ܠܡܶܚܒ݂ܰܫܟܽ݁ܘܢ ܗܽ̄ܘ ܨܳܒܶ݁ܝܢ ܕ݂ܰܐܢ̄ܬ݂ܽܘܢ ܬ݂ܶܗܘܽܘܢ ܚܳܣܡܺܝܢ ܒ݂ܗܽܘܢ:</VERS>
      <VERS vnumber="18">ܫܰܦ݂ܺܝܪ ܗܽ̄ܘ ܕ݂ܶܝܢ ܕ݂ܬܶ݁ܬ݁ܚܰܣܡܽܘܢ ܒ݂ܫܰܦ݂ܺܝܪܳܬܳ݁ܐ ܒ݂ܟܽ݁ܠܙܒܰ݁ܢ ܘܠܳܐ ܐܶܡܰܬ݁ܝ ܕ݂ܰܠܘܳܬ݁ܟܽ݁ܘܢ ܐ̄ܢܳܐ ܒ݂ܰܠܚܽܘܕ݁: ܣ</VERS>
      <VERS vnumber="19">ܒ݂ܢܰܝ ܐܰܝܠܶܝܢ ܕ݂ܡܶܢ ܕ݂ܪܺܝܫ ܡܚܰܒ݂ܶܠ ܐ̄ܢܳܐ ܥܕܰ݁ܡܳܐ ܕ݂ܢܶܬ݂ܬ݂ܨܺܝܪ ܒ݂ܟܽ݁ܘܢ ܡܫܺܝܚܳܐ:</VERS>
      <VERS vnumber="20">ܨܳܒܶ݁ܐ ܗ̄ܘܺܝܬ݁ ܕ݂ܶܝܢ ܕ݂ܶܐܗܘܶܐ ܠܘܳܬ݁ܟܽ݁ܘܢ ܗܳܫܳܐ ܘܶܐܫܰܚܠܶܦ݁ ܒ݂ܰܪ̄ܬ݁ ܩܳܠܝ ܡܶܛܽܠ ܕ݂ܬܰ݁ܡܺܝܗ ܐ̄ܢܳܐ ܒ݂ܟܽ݁ܘܢ:</VERS>
      <VERS vnumber="21">ܐܶܡܰܪܘ ܠܺܝ ܐܰܢ̄ܬ݂ܽܘܢ ܐܰܝܠܶܝܢ ܕ݂ܨܳܒܶ݁ܝܢ ܕ݂ܢܶܗܘܽܘܢ ܬ݂ܚܶܝܬ݁ ܢܳܡܽܘܣܳܐ ܠܶܗ ܠܢܳܡܽܘܣܳܐ ܠܳܐ ܫܳܡܥܺܝܢ ܐܢ̄ܬ݂ܽܘܢ:</VERS>
      <VERS vnumber="22">ܟ݂ܬܺ݁ܝܒ݁ ܓ݂ܶܝܪ ܕ݂ܠܰܐܒ݁ܪܳܗܳܡ ܬ݂ܪܶܝܢ ܒ݂ܢܺܝܢ ܗܘܰܘ ܠܶܗ ܚܰܕ݁ ܡܶܢ ܐܰܡܬܳ݁ܐ ܘܚܰܕ݁ ܡܶܢ ܚܺܐܪܬ݂ܳܐ:</VERS>
      <VERS vnumber="23">ܐܶܠܳܐ ܗܰܘ ܕ݂ܡܶܢ ܐܰܡܬܳ݁ܐ ܒ݂ܰܒ݁ܣܰܪ ܐܶܬܺ݁ܝܠܶܕ݁ ܗܰܘ ܕ݂ܶܝܢ ܕ݂ܡܶܢ ܚܺܐܪܬ݂ܳܐ ܒ݂ܡܽܘܠܟ݂ܳܢܳܐ ܗܘܳܐ:</VERS>
      <VERS vnumber="24">ܗܳܠܶܝܢ ܕ݂ܶܝܢ ܐܺܝܬܰ݁ܝܗܶܝܢ ܦ݂ܶܠܳܐܬܳ݁ܐ ܕ݂ܬܰ݁ܪܬ݂ܶܝܢ ܕ݂ܺܝܰܬܺ݁ܩܰܣ ܚܕܳ݁ܐ ܕ݂ܡܶܢ ܛܽܘܪ ܣܺܝܢܰܝ ܝܳܠܕ݂ܳܐ ܠܥܰܒ݁ܕ݂ܽܘܬܳ݁ܐ ܕ݂ܺܐܝܬܶ݁ܝܗ ܗܳܓܳ݁ܪ:</VERS>
      <VERS vnumber="25">ܗܳܓܳ݁ܪ ܓ݂ܶܝܪ ܛܽܘܪܳܐ ܗܽܘ ܕ݂ܣܺܝܢܰܝ ܕ݂ܒܰ݁ܐܪܰܒܺ݁ܝܰܐ ܘܫܳܠܡܳܐ ܠܗܳܕܶ݁ܐ ܐܽܘܪܺܫܠܶܡ ܘܦܳ݁ܠܚܳܐ ܥܰܒ݁ܕ݂ܽܘܬܳ݁ܐ ܗܺܝ ܘܰܒ݁ܢܶܝܗ:</VERS>
      <VERS vnumber="26">ܗܳܝ ܕ݂ܶܝܢ ܐܽܘܪܺܫܠܶܡ ܥܶܠܳܝܬ݂ܳܐ ܚܺܐܪܬ݂ܳܐ ܗ̄ܝ ܕ݂ܺܐܝܬܶ݁ܝܗ ܐܶܡܰܢ:</VERS>
      <VERS vnumber="27">ܟ݂ܬܺ݁ܝܒ݁ ܓ݂ܶܝܪ ܕ݂ܶܐܬ݁ܒ݂ܰܣܰܡܝ ܥܩܰܪܬܳ݁ܐ ܗܳܝ ܕ݂ܠܳܐ ܝܳܠܕ݂ܳܐ ܘܶܐܬ݁ܦ݂ܰܨܚܝ ܘܰܓ݁ܥܳܝ ܗܳܝ ܕ݂ܠܳܐ ܡܚܰܒ݂ܠܳܐ ܡܶܛܽܠ ܕ݂ܰܣܓܺ݁ܝܘ ܒ݂ܢܶܝܗ ܕ݂ܨܳܕܺ݁ܝܬܳ݁ܐ ܝܰܬ݂ܺܝܪ ܡܶܢ ܒ݂ܢܶܝܗ ܕ݂ܰܒ݁ܥܺܝܠܬ݂ܳܐ: ܣ</VERS>
      <VERS vnumber="28">ܚܢܰܢ ܕ݂ܶܝܢ ܐܰܚܰܝ ܐܰܝܟ݁ ܐܺܝܣܚܳܩ ܒ݂ܢܰܝ ܡܽܘܠܟ݂ܳܢܳܐ ܚܢܰܢ:</VERS>
      <VERS vnumber="29">ܘܰܐܝܟ݁ ܕ݂ܗܳܝܕ݂ܶܝܢ ܗܰܘ ܕ݂ܺܝܠܺܝܕ݁ ܗ̄ܘܳܐ ܒ݂ܒܶ݁ܣܪܳܐ ܪܳܕܶ݁ܦ݁ ܗ̄ܘܳܐ ܠܗܰܘ ܕ݂ܰܒ݁ܪܽܘܚܳܐ ܗܳܟܰ݁ܢܳܐ ܐܳܦ݁ ܗܳܫܳܐ:</VERS>
      <VERS vnumber="30">ܐܶܠܳܐ ܡܳܢܳܐ ܐܶܡܰܪ ܟ݂ܬܳ݁ܒܳ݁ܐ ܐܰܦ݂ܶܩܶܝܗ ܠܰܐܡܬܳ݁ܐ ܘܠܰܒ݁ܪܳܗ ܡܶܛܽܠ ܕ݂ܠܳܐ ܢܺܐܪܰܬ݁ ܒ݂ܪܳܗ ܕ݂ܰܐܡܬܳ݁ܐ ܥܰܡ ܒ݂ܪܳܗ ܕ݂ܚܺܐܪܬ݂ܳܐ:</VERS>
      <VERS vnumber="31">ܚܢܰܢ ܗܳܟܺ݁ܝܠ ܐܰܚܰܝ ܠܳܐ ܗܘܰܝܢ ܒ݂ܢܰܝ ܐܰܡܬܳ݁ܐ ܐܶܠܳܐ ܒ݂ܢܰܝ ܚܺܐܪܬ݂ܳܐ:</VERS>
    </CHAPTER>
    <CHAPTER cnumber="5">
      <VERS vnumber="1">ܩܽܘܡܘ ܗܳܟܺ݁ܝܠ ܒ݂ܚܺܐܪܽܘܬܳ݁ܐ ܗܳܝ ܕ݂ܰܡܫܺܝܚܳܐ ܚܰܪܪܰܢ ܘܠܳܐ ܬ݂ܶܬ݁ܟ݂ܰܕ݁ܢܽܘܢ ܬ݂ܽܘܒ݁ ܒ݂ܢܺܝܪܳܐ ܕ݂ܥܰܒ݁ܕ݂ܽܘܬܳ݁ܐ ܣ݂ ܣ݂:</VERS>
      <VERS vnumber="2">ܗܳܐ ܐܶܢܳܐ ܦ݂ܰܘܠܳܘܣ ܐܳܡܰܪ ܐ̄ܢܳܐ ܠܟܽ݁ܘܢ ܕ݂ܶܐܢ ܬ݂ܶܬ݁ܓ݂ܰܙܪܽܘܢ ܡܫܺܝܚܳܐ ܡܶܕ݂ܶܡ ܠܳܐ ܡܰܗܢܶܐ ܠܟܽ݁ܘܢ:</VERS>
      <VERS vnumber="3">ܡܣܰܗܶܕ݁ ܐ̄ܢܳܐ ܕ݂ܶܝܢ ܬ݂ܽܘܒ݁ ܠܟܽ݁ܠ ܒ݂ܰܪܢܳܫ ܕ݂ܡܶܬ݁ܓ݂ܙܰܪ ܕ݂ܚܰܝܳܒ݁ ܗܽ̄ܘ ܕ݂ܟܽ݁ܠܶܗ ܢܳܡܽܘܣܳܐ ܢܶܥܒ݂ܶܕ݁:</VERS>
      <VERS vnumber="4">ܐܶܬ݁ܒ݂ܰܛܰܠܬ݂ܽܘܢ ܠܟܽ݁ܘܢ ܡܶܢ ܡܫܺܝܚܳܐ ܐܰܝܠܶܝܢ ܕ݂ܰܒ݁ܢܳܡܽܘܣܳܐ ܡܶܙܕ݂ܰܕ݂ܩܺܝܬ݂ܽܘܢ ܘܡܶܢ ܛܰܝܒ݂ܽܘܬܳ݁ܐ ܢܦܰ݁ܠܬ݂ܽܘܢ:</VERS>
      <VERS vnumber="5">ܚܢܰܢ ܓ݂ܶܝܪ ܒ݂ܪܽܘܚܳܐ ܕ݂ܡܶܢ ܗܰܝܡܳܢܽܘܬܳ݁ܐ ܠܣܰܒ݁ܪܳܐ ܕ݂ܙܰܕ݂ܺܝܩܽܘܬܳ݁ܐ ܡܩܰܘܶܝܢܰܢ:</VERS>
      <VERS vnumber="6">ܒ݂ܰܡܫܺܝܚܳܐ ܓ݂ܶܝܪ ܝܶܫܽܘܥ ܠܳܐ ܓ݂ܙܽܘܪܬ݂ܳܐ ܡܶܕ݂ܶܡ ܐܺܝܬܶ݁ܝܗ ܘܠܳܐ ܥܽܘܪܠܽܘܬܳ݁ܐ ܐܶܠܳܐ ܗܰܝܡܳܢܽܘܬܳ݁ܐ ܕ݂ܡܶܬ݁ܓ݂ܰܡܪܳܐ ܒ݂ܚܽܘܒ݂ܳܐ: ܣ</VERS>
      <VERS vnumber="7">ܫܰܦ݂ܺܝܪ ܪܳܗܛܺܝܢ ܗܘܰܝܬ݂ܽܘܢ ܡܰܢܽܘ ܕ݂ܰܘܶܕ݁ܟܽ݁ܘܢ ܕ݂ܠܰܫܪܳܪܳܐ ܠܳܐ ܬ݂ܶܬ݂ܛܦ݂ܺܝܣܽܘܢ:</VERS>
      <VERS vnumber="8">ܦ݂ܝܳܣܟܽ݁ܘܢ ܠܳܐ ܗ̄ܘܳܐ ܡܶܢ ܗܰܘ ܕ݂ܰܩܪܳܟܽ݁ܘܢ:</VERS>
      <VERS vnumber="9">ܚܡܺܝܪܳܐ ܩܰܠܺܝܠ ܟ݂ܽܠܳܗ ܓ݂ܒܺ݁ܝܠܬ݂ܳܐ ܡܰܚܡܰܥ:</VERS>
      <VERS vnumber="10">ܐܶܢܳܐ ܬ݂ܟܺ݁ܝܠ ܐ̄ܢܳܐ ܥܠܰܝܟ݂ܽܘܢ ܒ݂ܡܳܪܰܢ ܕ݂ܡܶܕ݂ܶܡ ܐ̄ܚܪܺܝܢ ܠܳܐ ܡܶܬ݁ܪܰܥܶܝܬ݂ܽܘܢ ܘܰܐܝܢܳܐ ܕ݂ܕܳ݁ܠܰܚ ܠܟܽ݁ܘܢ ܗܽܘ ܢܣܰܝܒ݂ܪܺܝܘܗ̄ܝ ܠܕܺ݁ܝܢܳܐ ܡܰܢ ܕ݂ܺܐܝܬܰ݁ܘܗ̄ܝ: ܣ</VERS>
      <VERS vnumber="11">ܐܶܢܳܐ ܕ݂ܶܝܢ ܐܰܚܰܝ ܐܶܠܽܘ ܥܕܰ݁ܟ݂ܺܝܠ ܓ݂ܙܽܘܪܬ݂ܳܐ ܡܰܟ݁ܪܶܙ ܗ̄ܘܺܝܬ݁ ܠܡܳܢܳܐ ܡܶܬ݁ܪܕܶ݁ܦ݁ ܗ̄ܘܺܝܬ݁ ܕ݂ܰܠܡܳܐ ܐܶܬ݁ܒ݂ܰܛܰܠ ܠܶܗ ܟ݂ܶܫܠܶܗ ܕ݂ܰܙܩܺܝܦܳ݁ܐ:</VERS>
      <VERS vnumber="12">ܐܶܫܬ݂ܽܘܦ݁ ܕ݂ܶܝܢ ܐܳܦ݁ ܡܶܦ݁ܣܰܩ ܢܶܦ݁ܣܩܽܘܢ ܗܳܢܽܘܢ ܕ݂ܕܳ݁ܠܚܺܝܢ ܠܟܽ݁ܘܢ:</VERS>
      <VERS vnumber="13">ܐܰܢ̄ܬ݂ܽܘܢ ܕ݂ܶܝܢ ܠܚܺܐܪܽܘܬܳ݁ܐ ܗ̄ܘ ܐܶܬ݁ܩܪܺܝܬ݂ܽܘܢ ܐܰܚܰܝ ܒ݂ܰܠܚܽܘܕ݁ ܠܳܐ ܬ݂ܶܗܘܶܐ ܚܺܐܪܽܘܬ݁ܟܽ݁ܘܢ ܠܥܶܠܰܬ݁ ܒ݂ܶܣܪܳܐ ܐܶܠܳܐ ܒ݂ܚܽܘܒ݂ܳܐ ܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܚܰܕ݁ ܠܚܰܕ݁:</VERS>
      <VERS vnumber="14">ܟ݂ܽܠܶܗ ܓ݂ܶܝܪ ܢܳܡܽܘܣܳܐ ܒ݂ܰܚܕܳ݁ܐ ܡܶܠܬܳ݁ܐ ܡܶܬ݁ܡܰܠܶܐ ܒ݂ܗܳܝ ܕ݂ܬܰ݁ܚܶܒ݁ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁:</VERS>
      <VERS vnumber="15">ܐܶܢ ܕ݂ܶܝܢ ܚܰܕ݁ ܠܚܰܕ݁ ܡܢܰܟ݂ܬܺ݁ܝܬ݂ܽܘܢ ܘܳܐܟ݁ܠܺܝܬ݂ܽܘܢ ܚܙܰܘ ܕ݂ܰܠܡܳܐ ܚܰܕ݁ ܡܶܢ ܚܰܕ݁ ܬ݂ܣܽܘܦܽ݁ܘܢ: ܣ</VERS>
      <VERS vnumber="16">ܐܳܡܰܪ ܐ̄ܢܳܐ ܕ݂ܶܝܢ ܕ݂ܰܒ݁ܪܽܘܚܳܐ ܗܘܰܝܬ݂ܽܘܢ ܡܗܰܠܟܺ݁ܝܢ ܘܪܶܓ݂ܬܳ݁ܐ ܕ݂ܒܶ݁ܣܪܳܐ ܠܳܐ ܡܶܢ ܡܬܽ݁ܘܡ ܬ݂ܶܥܒ݂ܕܽ݁ܘܢ:</VERS>
      <VERS vnumber="17">ܒ݂ܶܣܪܳܐ ܓ݂ܶܝܪ ܪܳܐܶܓ݁ ܡܶܕ݂ܶܡ ܕ݂ܢܳܟܶ݁ܐ ܠܪܽܘܚܳܐ ܘܪܽܘܚܳܐ ܪܳܓ݂ܳܐ ܡܶܕ݂ܶܡ ܕ݂ܢܳܟܶ݁ܐ ܠܒܶ݁ܣܪܳܐ ܘܰܬ݁ܪܰܝܗܽܘܢ ܣܰܩܽܘܒ݁ܠܶܐ ܐܶܢܽܘܢ ܚܰܕ݁ ܕ݂ܚܰܕ݁ ܕ݂ܠܳܐ ܡܶܕ݂ܶܡ ܕ݂ܨܳܒܶ݁ܝܬ݂ܽܘܢ ܬ݂ܶܗܘܽܘܢ ܥܳܒ݁ܕ݂ܺܝܢ:</VERS>
      <VERS vnumber="18">ܐܶܢ ܕ݂ܶܝܢ ܒ݂ܪܽܘܚܳܐ ܡܶܬ݂ܕ݂ܰܒ݂ܪܺܝܢ ܐܢ̄ܬ݂ܽܘܢ ܠܳܐ ܗܘܰܝܬ݂ܽܘܢ ܬ݂ܚܶܝܬ݁ ܢܳܡܽܘܣܳܐ:</VERS>
      <VERS vnumber="19">ܝܺܕܺ݁ܝܥܺܝܢ ܐܶܢܽܘܢ ܓ݂ܶܝܪ ܥܒܳ݁ܕܰ݁ܘܗ̄ܝ ܕ݂ܒܶ݁ܣܪܳܐ ܕ݂ܺܐܝܬܰ݁ܝܗܽܘܢ ܙܳܢܝܽܘܬܳ݁ܐ ܛܰܢܦܽ݁ܘܬܳ݁ܐ ܨܰܚܢܽܘܬܳ݁ܐ:</VERS>
      <VERS vnumber="20">ܦ݂ܽܘܠܚܳܢܳܐ ܕ݂ܰܦ݁ܬܰ݁ܟ݁ܪܶܐ ܚܰܪܳܫܽܘܬܳ݁ܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܚܶܪܝܳܢܳܐ ܛܢܳܢܳܐ ܚܶܡܬ݂ܳܐ ܥܶܨܝܳܢܳܐ ܦ݂ܳܠܰܓ݁ܘܳܬܳ݁ܐ ܣܶܕ݁ܩܶܐ:</VERS>
      <VERS vnumber="21">ܚܣܳܡܳܐ ܩܶܛܠܳܐ ܪܰܘܳܝܽܘܬܳ݁ܐ ܙܡܳܪܳܐ ܘܟܽ݁ܠ ܕ݂ܰܠܗܳܠܶܝܢ ܕ݂ܳܡܶܝܢ ܘܰܐܝܠܶܝܢ ܕ݂ܗܳܠܶܝܢ ܣܳܥܪܺܝܢ ܐܰܝܟ݁ ܕ݂ܡܶܢ ܠܽܘܩܕܰ݁ܡ ܐܶܡܪܶܬ݁ ܠܟܽ݁ܘܢ ܐܳܦ݁ ܗܳܫܳܐ ܐܳܡܰܪ ܐ̄ܢܳܐ ܕ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܠܳܐ ܝܳܪܬ݂ܺܝܢ: ܣ</VERS>
      <VERS vnumber="22">ܦ݂ܺܐܪܶܐ ܕ݂ܶܝܢ ܕ݂ܪܽܘܚܳܐ ܐܺܝܬܰ݁ܝܗܽܘܢ ܚܽܘܒ݂ܳܐ ܚܰܕܽ݁ܘܬܳ݁ܐ ܫܠܳܡܳܐ ܡܰܓ݂ܪܰܬ݁ ܪܽܘܚܳܐ ܒ݂ܰܣܺܝܡܽܘܬܳ݁ܐ ܛܳܒܽ݁ܘܬܳ݁ܐ ܗܰܝܡܳܢܽܘܬܳ݁ܐ:</VERS>
      <VERS vnumber="23">ܡܰܟ݂ܺܝܟܽ݁ܘܬܳ݁ܐ ܡܣܰܝܒ݂ܪܳܢܽܘܬܳ݁ܐ ܥܰܠ ܗܳܠܶܝܢ ܢܳܡܽܘܣܳܐ ܠܳܐ ܣܺܝܡ:</VERS>
      <VERS vnumber="24">ܐܰܝܠܶܝܢ ܕ݂ܶܝܢ ܕ݂ܕܰ݁ܡܫܺܝܚܳܐ ܐܶܢܽܘܢ ܒ݂ܶܣܪܗܽܘܢ ܙܩܰܦ݁ܘ ܥܰܡ ܟ݂ܽܠܗܽܘܢ ܟ݂ܺܐܒܰ݁ܘܗ̄ܝ ܘܰܪܓܺ݁ܝܓܳ݁ܬܶ݁ܗ:</VERS>
      <VERS vnumber="25">ܢܺܚܶܐ ܗܳܟܺ݁ܝܠ ܒ݂ܪܽܘܚܳܐ ܘܰܠܪܽܘܚܳܐ ܢܶܫܠܰܡ:</VERS>
      <VERS vnumber="26">ܘܠܳܐ ܢܶܗܘܶܐ ܣܪܺܝܩܰܝ ܫܽܘܒ݁ܚܳܐ ܕ݂ܡܰܩܠܺܝܢ ܚܰܕ݁ ܥܰܠ ܚܰܕ݁ ܘܚܳܣܡܺܝܢ ܚܰܕ݁ ܒ݂ܚܰܕ݁: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܐܰܚܰܝ ܐܶܢ ܐ̄ܢܳܫ ܡܶܢܟܽ݁ܘܢ ܢܶܬ݁ܩܰܕ݂ܰܡ ܒ݂ܣܰܟ݁ܠܽܘܬܳ݁ܐ ܐܰܢ̄ܬ݂ܽܘܢ ܐܰܝܠܶܝܢ ܕ݂ܰܒ݁ܪܽܘܚ ܐܰܢ̄ܬ݂ܽܘܢ ܐܰܬ݁ܩܢܽܘܗ̄ܝ ܒ݂ܪܽܘܚܳܐ ܡܰܟ݂ܺܝܟ݁ܬ݂ܳܐ ܘܰܗܘܰܝܬ݂ܽܘܢ ܙܗܺܝܪܺܝܢ ܕ݂ܕܰ݁ܠܡܳܐ ܐܳܦ݁ ܐܰܢ̄ܬ݂ܽܘܢ ܬ݂ܶܬ݁ܢܰܣܽܘܢ:</VERS>
      <VERS vnumber="2">ܘܰܛܥܰܢܘ ܝܽܘܩܪܳܐ ܕ݂ܰܚܕܳ݁ܕܶ݁ܐ ܕ݂ܗܳܟܰ݁ܢܳܐ ܡܡܰܠܶܝܬ݂ܽܘܢ ܢܳܡܽܘܣܶܗ ܕ݂ܰܡܫܺܝܚܳܐ:</VERS>
      <VERS vnumber="3">ܐܶܢ ܓ݂ܶܝܪ ܐ̄ܢܳܫ ܣܳܒܰ݁ܪ ܕ݂ܺܐܝܬܰ݁ܘܗ̄ܝ ܡܶܕ݂ܶܡ ܟ݂ܰܕ݁ ܠܳܐ ܐܺܝܬܰ݁ܘܗ̄ܝ ܢܰܦ݁ܫܶܗ ܡܰܛܥܶܐ:</VERS>
      <VERS vnumber="4">ܐܶܠܳܐ ܐ̄ܢܳܫ ܥܒܳ݁ܕܶ݁ܗ ܢܶܗܘܶܐ ܒ݂ܳܩܶܐ ܘܗܳܝܕ݂ܶܝܢ ܒ݂ܰܝܢܰܘܗ̄ܝ ܠܢܰܦ݁ܫܶܗ ܢܶܗܘܶܐ ܫܽܘܒ݁ܗܳܪܶܗ ܘܠܳܐ ܒ݂ܰܐ̄ܚܪܳܢܶܐ:</VERS>
      <VERS vnumber="5">ܟ݂ܽܠܢܳܫ ܓ݂ܶܝܪ ܡܰܘܒ݂ܠܳܐ ܕ݂ܢܰܦ݁ܫܶܗ ܢܶܫܩܽܘܠ:</VERS>
      <VERS vnumber="6">ܢܶܫܬ݂ܰܘܬ݂ܰܦ݁ ܕ݂ܶܝܢ ܗܰܘ ܕ݂ܫܳܡܰܥ ܡܶܠܬܳ݁ܐ ܠܗܰܘ ܡܰܢ ܕ݂ܡܰܫܡܰܥ ܠܶܗ ܒ݂ܟܽ݁ܠܗܶܝܢ ܛܳܒܳ݁ܬܳ݁ܐ:</VERS>
      <VERS vnumber="7">ܠܳܐ ܬ݂ܶܛܥܽܘܢ ܐܰܠܳܗܳܐ ܠܳܐ ܡܶܬ݁ܒ݂ܰܙܰܚ ܡܶܕ݂ܶܡ ܕ݂ܙܳܪܰܥ ܓ݂ܶܝܪ ܒ݂ܰܪ-ܐ̄ܢܳܫܳܐ ܗܰܘ ܗܽ̄ܘ ܚܳܨܶܕ݁:</VERS>
      <VERS vnumber="8">ܡܰܢ ܕ݂ܒܰ݁ܒ݁ܣܰܪ ܙܳܪܰܥ ܡܶܢ ܒ݂ܶܣܪܳܐ ܚܒܳ݁ܠܳܐ ܗ̄ܘ ܚܳܨܶܕ݁ ܘܡܰܢ ܕ݂ܰܒ݁ܪܽܘܚ ܙܳܪܰܥ ܡܶܢ ܪܽܘܚܳܐ ܚܰܝܶܐ ܕ݂ܰܠܥܳܠܰܡ ܢܶܚܨܽܘܕ݁:</VERS>
      <VERS vnumber="9">ܘܟܰ݁ܕ݁ ܥܳܒ݁ܕ݂ܺܝܢܰܢ ܕ݂ܛܳܒ݁ ܠܳܐ ܗ̄ܘܳܬ݁ ܡܳܐܢܳܐ ܠܰܢ ܢܶܗܘܶܐ ܓ݂ܶܝܪ ܙܰܒ݁ܢܳܐ ܕ݂ܢܶܚܨܽܘܕ݁ ܘܠܳܐ ܬ݂ܶܡܰܐܢ ܠܰܢ:</VERS>
      <VERS vnumber="10">ܗܳܫܳܐ ܗܳܟܺ݁ܝܠ ܥܰܕ݁ ܙܰܒ݁ܢܳܐ ܐܺܝܬ݁ ܠܰܢ ܢܶܦ݁ܠܽܘܚ ܛܳܒܳ݁ܬܳ݁ܐ ܠܘܳܬ݁ ܟ݂ܽܠܢܳܫ ܝܰܬ݂ܺܝܪܳܐܝܺܬ݁ ܠܘܳܬ݁ ܒ݂ܢܰܝ ܒ݂ܰܝܬ݂ܳܐ ܕ݂ܗܰܝܡܳܢܽܘܬܳ݁ܐ:</VERS>
      <VERS vnumber="11">ܚܙܰܘ ܐܰܝܠܶܝܢ ܟ݂ܬܺ݁ܝܒܳ݁ܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܺܐܝܕܰ݁ܝ:</VERS>
      <VERS vnumber="12">ܐܰܝܠܶܝܢ ܕ݂ܨܳܒܶ݁ܝܢ ܕ݂ܢܶܫܬ݂ܰܒ݁ܗܪܽܘܢ ܒ݂ܒܶ݁ܣܪܳܐ ܗܶܢܽܘܢ ܐܳܠܨܺܝܢ ܠܟܽ݁ܘܢ ܕ݂ܬܶ݁ܬ݁ܓ݂ܰܙܪܽܘܢ ܕ݂ܒܰ݁ܠܚܽܘܕ݁ ܒ݂ܰܙܩܺܝܦܶ݁ܗ ܕ݂ܰܡܫܺܝܚܳܐ ܠܳܐ ܢܶܬ݁ܪܰܕ݁ܦ݂ܽܘܢ:</VERS>
      <VERS vnumber="13">ܐܳܦ݁ܠܳܐ ܓ݂ܶܝܪ ܗܶܢܽܘܢ ܗܳܠܶܝܢ ܕ݂ܓܳ݁ܙܪܺܝܢ ܢܳܛܪܺܝܢ ܢܳܡܽܘܣܳܐ ܐܶܠܳܐ ܨܳܒܶ݁ܝܢ ܕ݂ܬܶ݁ܬ݁ܓ݂ܰܙܪܽܘܢ ܕ݂ܰܒ݁ܒܶ݁ܣܪܟܽ݁ܘܢ ܕ݂ܺܝܠܟܽ݁ܘܢ ܢܶܫܬ݂ܰܒ݁ܗܪܽܘܢ:</VERS>
      <VERS vnumber="14">ܠܺܝ ܕ݂ܶܝܢ ܠܳܐ ܢܶܗܘܶܐ ܠܺܝ ܕ݂ܶܐܫܬ݂ܰܒ݁ܗܰܪ ܐܶܠܳܐ ܒ݂ܰܙܩܺܝܦܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܒܶ݁ܗ ܥܳܠܡܳܐ ܙܩܺܝܦ݁ ܠܺܝ ܘܶܐܢܳܐ ܙܩܺܝܦ݁ ܐ̄ܢܳܐ ܠܥܳܠܡܳܐ:</VERS>
      <VERS vnumber="15">ܠܳܐ ܓ݂ܶܝܪ ܓ݂ܙܽܘܪܬ݂ܳܐ ܐܺܝܬܶ݁ܝܗ ܡܶܕ݂ܶܡ ܘܠܳܐ ܥܽܘܪܠܽܘܬܳ݁ܐ ܐܶܠܳܐ ܒ݂ܪܺܝܬܳ݁ܐ ܚܕܰ݁ܬܳ݁ܐ:</VERS>
      <VERS vnumber="16">ܘܰܐܝܠܶܝܢ ܕ݂ܰܠܗܳܢܳܐ ܫܒܺ݁ܝܠܳܐ ܫܳܠܡܺܝܢ ܫܠܳܡܳܐ ܢܶܗܘܶܐ ܥܠܰܝܗܽܘܢ ܘܪܰܚܡܶܐ ܘܥܰܠ ܐܺܝܣܪܳܝܶܠ ܕ݂ܰܐܠܳܗܳܐ: ܣ</VERS>
      <VERS vnumber="17">ܡܶܟ݂ܺܝܠ ܠܺܝ ܐ̄ܢܳܫ ܥܰܡܠܳܐ ܠܳܐ ܢܰܪܡܶܐ ܐܶܢܳܐ ܓ݂ܶܝܪ ܟ݂ܽܘܬ݁ܡܳܬܶ݁ܗ ܕ݂ܡܳܪܰܢ ܝܶܫܽܘܥ ܒ݂ܦܰ݁ܓ݁ܪܝ ܫܩܺܝܠ ܐ̄ܢܳܐ:</VERS>
      <VERS vnumber="18">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܪܽܘܚܟܽ݁ܘܢ ܐܰܚܰܝ ܐܰܡܺܝܢ:</VERS>
    </CHAPTER>
  </BIBLEBOOK>
  <BIBLEBOOK bnumber="49">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܠܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܶܐܦܶ݁ܣܳܘܣ ܩܰܕ݂ܺܝܫܶܐ ܘܰܡܗܰܝܡܢܶܐ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܫܠܳܡܳܐ ܥܰܡܟܽ݁ܘܢ ܘܛܰܝܒ݂ܽܘܬܳ݁ܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="3">ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܒܰ݁ܪܟܰ݁ܢ ܒ݂ܟܽ݁ܠ ܒ݂ܽܘܪܟ݂ܳܢ ܕ݂ܪܽܘܚ ܒ݂ܰܫܡܰܝܳܐ ܒ݂ܰܡܫܺܝܚܳܐ:</VERS>
      <VERS vnumber="4">ܐܰܝܟ݂ܰܢܳܐ ܕ݂ܩܰܕ݂ܶܡ ܓ݂ܒܳ݁ܢ ܒ݂ܶܗ ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܕ݂ܢܶܗܘܶܐ ܩܰܕ݂ܺܝܫܶܐ ܘܰܕ݁ܠܳܐ ܡܽܘܡ ܩܕܳ݁ܡܰܘܗ̄ܝ ܘܰܒ݁ܚܽܘܒ݂ܳܐ ܩܰܕ݂ܶܡ ܪܰܫܡܰܢ ܠܶܗ:</VERS>
      <VERS vnumber="6">ܕ݂ܢܶܫܬ݂ܰܒ݂ܰܚ ܫܽܘܒ݁ܚܳܐ ܕ݂ܛܰܝܒ݂ܽܘܬܶ݁ܗ ܗܰܘ ܕ݂ܰܐܫܦ݂ܰܥ ܥܠܰܝܢ ܒ݂ܝܰܕ݁ ܚܰܒ݂ܺܝܒܶ݁ܗ:</VERS>
      <VERS vnumber="7">ܕ݂ܒܶ݁ܗ ܐܺܝܬ݁ ܠܰܢ ܦ݂ܽܘܪܩܳܢܳܐ ܘܒܰ݁ܕ݁ܡܶܗ ܫܽܘܒ݁ܩܳܢܳܐ ܕ݂ܰܚܛܳܗܶܐ ܐܰܝܟ݁ ܥܽܘܬ݁ܪܳܐ ܕ݂ܛܰܝܒ݂ܽܘܬܶ݁ܗ:</VERS>
      <VERS vnumber="8">ܗܳܝ ܕ݂ܶܐܬ݁ܝܰܬ݂ܪܰܬ݁ ܒ݂ܰܢ ܒ݂ܟܽ݁ܠ ܚܶܟ݁ܡܳܐ ܘܰܒ݁ܟܽ݁ܠ ܣܽܘܟ݂ܳܠ:</VERS>
      <VERS vnumber="9">ܘܰܐܘܕ݂ܥܰܢ ܐ̄ܪܳܙܳܐ ܕ݂ܨܶܒ݁ܝܳܢܶܗ ܗܰܘ ܕ݂ܩܰܕ݂ܶܡ ܗ̄ܘܳܐ ܣܳܡ ܕ݂ܢܶܣܥܽܘܪ ܒ݂ܶܗ:</VERS>
      <VERS vnumber="10">ܠܰܡܕܰ݁ܒ݂ܪܳܢܽܘܬܳ݁ܐ ܕ݂ܡܽܘܠܳܝܗܽܘܢ ܕ݂ܙܰܒ݁ܢܶܐ ܕ݂ܟܽ݁ܠܡܶܕ݂ܶܡ ܡܶܢ ܕ݂ܪܺܝܫ ܢܶܬ݁ܚܰܕ݂ܰܬ݁ ܒ݂ܰܡܫܺܝܚܳܐ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ:</VERS>
      <VERS vnumber="11">ܘܒܶ݁ܗ ܚܢܰܢ ܐܶܬ݁ܓ݂ܒܺ݁ܝܢ ܐܰܝܟ݁ ܕ݂ܩܰܕ݂ܶܡ ܪܰܫܡܰܢ ܘܰܨܒܳ݁ܐ ܗܰܘ ܕ݂ܟܽ݁ܠ ܣܳܥܰܪ ܐܰܝܟ݁ ܬ݂ܰܪܥܺܝܬܳ݁ܐ ܕ݂ܨܶܒ݁ܝܳܢܶܗ:</VERS>
      <VERS vnumber="12">ܕ݂ܢܶܗܘܶܐ ܚܢܰܢ ܐܰܝܠܶܝܢ ܕ݂ܩܰܕ݂ܶܡܢ ܣܰܒ݂ܰܪܢ ܒ݂ܰܡܫܺܝܚܳܐ ܠܗܶܕ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ:</VERS>
      <VERS vnumber="13">ܕ݂ܳܐܦ݁ ܐܰܢ̄ܬ݂ܽܘܢ ܒ݂ܶܗ ܫܡܰܥܬ݂ܽܘܢ ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܺܐܝܬܶ݁ܝܗ ܣܒܰ݁ܪܬܳ݁ܐ ܕ݂ܚܰܝܰܝܟ݂ܽܘܢ ܘܒܶ݁ܗ ܗܰܝܡܶܢܬ݂ܽܘܢ ܘܶܐܬ݁ܚܬܶ݁ܡܬ݂ܽܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܰܡܠܺܝܟܳ݁ܐ ܗ̄ܘܳܬ݁:</VERS>
      <VERS vnumber="14">ܗܳܝ ܕ݂ܺܐܝܬܶ݁ܝܗ ܪܰܗܒܽ݁ܘܢܳܐ ܕ݂ܝܳܪܬ݂ܽܘܬܰ݁ܢ ܠܦܽ݁ܘܪܩܳܢܳܐ ܕ݂ܰܐܝܠܶܝܢ ܕ݂ܚܳܐܶܝܢ ܘܰܠܫܽܘܒ݁ܚܳܐ ܕ݂ܺܐܝܩܳܪܶܗ: ܣ</VERS>
      <VERS vnumber="15">ܡܶܛܽܠ ܗܳܢܳܐ ܐܳܦ݁ ܐܶܢܳܐ ܗܳܐ ܡܶܢ ܕ݂ܫܶܡܥܶܬ݁ ܗܰܝܡܳܢܽܘܬ݁ܟܽ݁ܘܢ ܕ݂ܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܘܚܽܘܒ݂ܟܽ݁ܘܢ ܕ݂ܰܠܘܳܬ݁ ܩܰܕ݂ܺܝܫܶܐ:</VERS>
      <VERS vnumber="16">ܠܳܐ ܡܶܫܬ݂ܰܠܶܐ ܐ̄ܢܳܐ ܠܡܰܘܕ݂ܳܝܽܘ ܥܰܠ ܐܰܦ݂ܰܝܟ݂ܽܘܢ ܘܰܠܡܶܥ̄ܗܰܕ݁ܟܽ݁ܘܢ ܒ݂ܰܨܠܰܘܳܬ݁ܝ:</VERS>
      <VERS vnumber="17">ܕ݂ܰܐܠܳܗܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܰܒܳ݁ܐ ܕ݂ܬܶ݁ܫܒ݂ܽܘܚܬ݂ܳܐ ܢܶܬ݂ܶܠ ܠܟܽ݁ܘܢ ܪܽܘܚܳܐ ܕ݂ܚܶܟ݁ܡܬܳ݁ܐ ܘܰܕ݁ܓܶ݁ܠܝܳܢܳܐ ܒ݂ܺܝܕܰ݁ܥܬܶ݁ܗ:</VERS>
      <VERS vnumber="18">ܘܢܶܢܗܪܳܢ ܥܰܝܢܶܐ ܕ݂ܠܶܒ݂ܰܘܳܬ݁ܟܽ݁ܘܢ ܕ݂ܬܶ݁ܕ݂ܥܽܘܢ ܡܳܢܰܘ ܣܰܒ݁ܪܳܐ ܕ݂ܩܶܪܝܳܢܶܗ ܘܡܰܢܽܘ ܥܽܘܬ݁ܪܳܐ ܕ݂ܫܽܘܒ݁ܚܳܐ ܕ݂ܝܳܪܬ݂ܽܘܬܶ݁ܗ ܒ݂ܩܰܕ݂ܺܝܫܶܐ:</VERS>
      <VERS vnumber="19">ܘܡܳܢܳܐ ܗܺܝ ܝܰܬ݂ܺܝܪܽܘܬܳ݁ܐ ܕ݂ܪܰܒ݂ܽܘܬܳ݁ܐ ܕ݂ܚܰܝܠܶܗ ܒ݂ܰܢ ܒ݂ܰܐܝܠܶܝܢ ܕ݂ܰܡܗܰܝܡܢܺܝܢܰܢ ܐܰܝܟ݁ ܡܰܥܒ݂ܕܳ݁ܢܽܘܬܳ݁ܐ ܕ݂ܬܽ݁ܘܩܦܳ݁ܐ ܕ݂ܚܰܝܠܶܗ:</VERS>
      <VERS vnumber="20">ܕ݂ܰܥܒܰ݁ܕ݁ ܒ݂ܰܡܫܺܝܚܳܐ ܘܰܐܩܺܝܡܶܗ ܡܶܢ ܒ݂ܶܝܬ݁ ܡܺܝܬܶ݁ܐ ܘܰܐܘܬ݂ܒܶ݁ܗ ܡܶܢ ܝܰܡܺܝܢܶܗ ܒ݂ܰܫܡܰܝܳܐ:</VERS>
      <VERS vnumber="21">ܠܥܶܠ ܡܶܢ ܟ݂ܽܠܗܶܝܢ ܐܰܪܟܰ݁ܘܣ ܘܫܽܘܠܛܳܢܶܐ ܘܚܰܝܠܶܐ ܘܡܳܪܰܘܳܬܳ݁ܐ ܘܰܠܥܶܠ ܡܶܢ ܟ݂ܽܠ ܫܶܡ ܕ݂ܡܶܫܬ݂ܰܡܰܗ ܠܳܐ ܒ݂ܰܠܚܽܘܕ݁ ܒ݂ܥܳܠܡܳܐ ܗܳܢܳܐ ܐܶܠܳܐ ܐܳܦ݁ ܒ݂ܕܰ݁ܥܬܺ݁ܝܕ݁:</VERS>
      <VERS vnumber="22">ܘܫܰܥܒ݂ܶܕ݁ ܟ݂ܽܠܡܶܕ݂ܶܡ ܬ݂ܚܶܝܬ݁ ܪܶܓ݁ܠܰܘܗ̄ܝ ܘܠܶܗ ܕ݂ܺܐܝܬܰ݁ܘܗ̄ܝ ܠܥܶܠ ܡܶܢ ܟ݂ܽܠ ܝܰܗܒ݂ܶܗ ܪܺܫܳܐ ܠܥܺܕ݂̄ܬ݂ܳܐ:</VERS>
      <VERS vnumber="23">ܕ݂ܺܐܝܬܶ݁ܝܗ ܓ݂ܽܘܫܡܶܗ ܘܫܽܘܡܠܳܝܳܐ ܕ݂ܗܰܘ ܕ݂ܟܽ݁ܠ ܒ݂ܟܽ݁ܠ ܡܫܰܡܠܶܐ:</VERS>
    </CHAPTER>
    <CHAPTER cnumber="2">
      <VERS vnumber="1">ܘܳܐܦ݁ ܠܟܽ݁ܘܢ ܕ݂ܡܺܝܬܺ݁ܝܢ ܗ̄ܘܰܝܬ݂ܽܘܢ ܒ݂ܰܚܛܳܗܰܝܟ݂ܽܘܢ ܘܰܒ݁ܣܰܟ݁ܠܘܳܬ݁ܟܽ݁ܘܢ:</VERS>
      <VERS vnumber="2">ܒ݂ܗܳܠܶܝܢ ܕ݂ܡܶܢ ܩܕܺ݁ܝܡ ܗܰܠܶܟ݁ܬ݂ܽܘܢ ܗܘܰܝܬ݂ܽܘܢ ܒ݂ܗܶܝܢ ܐܰܝܟ݁ ܥܳܠܡܳܝܽܘܬܶ݁ܗ ܕ݂ܥܳܠܡܳܐ ܗܳܢܳܐ ܘܰܐܝܟ݁ ܨܶܒ݁ܝܳܢܶܗ ܕ݂ܪܺܝܫ ܫܽܘܠܛܳܢܳܐ ܕ݂ܳܐܐܰܪ ܘܰܕ݁ܪܽܘܚܳܐ ܗܳܕܶ݁ܐ ܕ݂ܡܶܬ݁ܚܰܦ݂ܛܳܐ ܒ݂ܰܒ݁ܢܰܝܳܐ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:</VERS>
      <VERS vnumber="3">ܒ݂ܗܳܢܽܘܢ ܥܒܳ݁ܕܶ݁ܐ ܕ݂ܳܐܦ݁ ܚܢܰܢ ܐܶܬ݁ܗܰܦ݂ܰܟ݁ܢ ܒ݂ܗܽܘܢ ܡܶܢ ܩܕܺ݁ܝܡ ܒ݂ܰܪܓܺ݁ܝܓܳ݁ܬܳ݁ܐ ܕ݂ܒܶ݁ܣܪܰܢ ܘܥܳܒ݁ܕ݂ܺܝܢ ܗ̄ܘܰܝܢ ܨܶܒ݁ܝܳܢܳܐ ܕ݂ܒܶ݁ܣܪܰܢ ܘܰܕ݁ܬܰ݁ܪܥܺܝܬܰ݁ܢ ܘܰܒ݁ܢܰܝܳܐ ܗ̄ܘܰܝܢ ܕ݂ܪܽܘܓ݁ܙܳܐ ܡܰܠܝܳܐܝܺܬ݁ ܐܰܝܟ݁ ܫܰܪܟ݂ܳܐ:</VERS>
      <VERS vnumber="4">ܐܰܠܳܗܳܐ ܕ݂ܶܝܢ ܕ݂ܥܰܬ݂ܺܝܪ ܒ݂ܪܰܚܡܰܘܗ̄ܝ ܡܶܛܽܠ ܚܽܘܒ݂ܶܗ ܣܰܓ݂ܺܝܳܐܐ ܕ݂ܰܐܚܒܰ݁ܢ:</VERS>
      <VERS vnumber="5">ܟ݂ܰܕ݁ ܡܺܝܬܺ݁ܝܢ ܗ̄ܘܰܝܢ ܒ݂ܰܚܛܳܗܰܝܢ ܐܰܚܝܰܢ ܥܰܡ ܡܫܺܝܚܳܐ ܘܰܒ݁ܛܰܝܒ݂ܽܘܬܶ݁ܗ ܦ݂ܰܪܩܰܢ:</VERS>
      <VERS vnumber="6">ܘܰܐܩܺܝܡܰܢ ܥܰܡܶܗ ܘܰܐܘܬ݂ܒܰ݁ܢ ܥܰܡܶܗ ܒ݂ܰܫܡܰܝܳܐ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="7">ܕ݂ܰܢܚܰܘܶܐ ܠܥܳܠܡܶܐ ܕ݂ܳܐܬܶ݁ܝܢ ܪܰܒ݂ܽܘܬܳ݁ܐ ܕ݂ܥܽܘܬ݁ܪܳܐ ܕ݂ܛܰܝܒ݂ܽܘܬܶ݁ܗ ܘܒܰ݁ܣܺܝܡܽܘܬܶ݁ܗ ܕ݂ܰܗܘܳܬ݁ ܥܠܰܝܢ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="8">ܒ݂ܛܰܝܒ݂ܽܘܬܶ݁ܗ ܗܽ̄ܘ ܓ݂ܶܝܪ ܐܶܬ݁ܦ݂ܪܶܩܢ ܒ݂ܗܰܝܡܳܢܽܘܬܳ݁ܐ ܘܗܳܕܶ݁ܐ ܠܳܐ ܗ̄ܘܳܬ݁ ܡܶܢܟܽ݁ܘܢ ܐܶܠܳܐ ܡܰܘܗܰܒ݁ܬ݂ܳܐ ܗ̄ܝ ܕ݂ܰܐܠܳܗܳܐ:</VERS>
      <VERS vnumber="9">ܠܳܐ ܡܶܢ ܥܒܳ݁ܕܶ݁ܐ ܕ݂ܠܳܐ ܐ̄ܢܳܫ ܢܶܫܬ݂ܰܒ݁ܗܰܪ:</VERS>
      <VERS vnumber="10">ܒ݂ܪܺܝܬܳ݁ܐ ܚܢܰܢ ܓ݂ܶܝܪ ܕ݂ܺܝܠܶܗ ܕ݂ܶܐܬ݁ܒ݂ܪܺܝܢ ܒ݂ܝܶܫܽܘܥ ܡܫܺܝܚܳܐ ܠܰܥܒܳ݁ܕܶ݁ܐ ܛܳܒܶ݁ܐ ܗܳܢܽܘܢ ܕ݂ܡܶܢ ܩܕܺ݁ܝܡ ܛܰܝܶܒ݁ ܐܰܠܳܗܳܐ ܕ݂ܰܒ݁ܗܽܘܢ ܢܗܰܠܶܟ݁: ܣ</VERS>
      <VERS vnumber="11">ܡܶܛܽܠ ܗܳܕܶ݁ܐ ܗܘܰܝܬ݂ܽܘܢ ܥܳܗܕ݂ܺܝܢ ܕ݂ܰܐܢ̄ܬ݂ܽܘܢ ܥܰܡ̄ܡܶܐ ܡܶܢ ܩܕܺ݁ܝܡ ܕ݂ܰܒ݁ܣܰܪ ܗܘܰܝܬ݂ܽܘܢ ܘܡܶܬ݁ܩܪܶܝܢ ܗ̄ܘܰܝܬ݂ܽܘܢ ܥܽܘܪܠܽܘܬܳ݁ܐ ܡܶܢ ܗܳܝ ܕ݂ܡܶܬ݁ܩܰܪܝܳܐ ܓ݂ܙܽܘܪܬ݂ܳܐ ܘܺܐܝܬܶ݁ܝܗ ܥܒܳ݁ܕ݁ ܐܺܝܕܰ݁ܝܳܐ ܒ݂ܒܶ݁ܣܪܳܐ:</VERS>
      <VERS vnumber="12">ܘܺܐܝܬܰ݁ܝܟ݂ܽܘܢ ܗ̄ܘܰܝܬ݂ܽܘܢ ܒ݂ܗܰܘ ܙܰܒ݁ܢܳܐ ܕ݂ܠܳܐ ܡܫܺܝܚܳܐ ܘܢܽܘܟ݁ܪܳܝܺܝܢ ܗ̄ܘܰܝܬ݂ܽܘܢ ܡܶܢ ܕ݂ܽܘܒ݂ܳܪܶܐ ܕ݂ܺܐܝܣܪܳܝܶܠ ܘܰܐܟ݁ܣܢܳܝܶܐ ܗܽܘ ܠܕܺ݁ܝܰܬܺ݁ܩܺܐ ܕ݂ܡܽܘܠܟ݂ܳܢܳܐ ܘܰܕ݁ܠܳܐ ܣܒܰ݁ܪ ܗ̄ܘܰܝܬ݂ܽܘܢ ܘܰܕ݁ܠܳܐ ܐܰܠܳܗ ܒ݂ܥܳܠܡܳܐ:</VERS>
      <VERS vnumber="13">ܗܳܫܳܐ ܕ݂ܶܝܢ ܒ݂ܝܶܫܽܘܥ ܡܫܺܝܚܳܐ ܐܰܢ̄ܬ݂ܽܘܢ ܕ݂ܡܶܢ ܩܕܺ݁ܝܡ ܪܰܚܺܝܩܺܝܢ ܗ̄ܘܰܝܬ݂ܽܘܢ ܩܰܪܺܝܒܶ݁ܐ ܗܘܰܝܬ݂ܽܘܢ ܒ݂ܰܕ݁ܡܶܗ ܕ݂ܰܡܫܺܝܚܳܐ:</VERS>
      <VERS vnumber="14">ܗܽܘܝܽܘ ܓ݂ܶܝܪ ܫܰܝܢܰܢ ܗܰܘ ܕ݂ܰܥܒܰ݁ܕ݁ ܬ݂ܰܪܬ݂ܰܝܗܶܝܢ ܚܕܳ݁ܐ ܘܰܫܪܳܐ ܣܝܳܓܳ݁ܐ ܕ݂ܩܳܐܶܡ ܗ̄ܘܳܐ ܒ݂ܰܡܨܰܥܬܳ݁ܐ:</VERS>
      <VERS vnumber="16">ܘܪܰܥܺܝ ܠܰܬ݁ܪܰܝܗܽܘܢ ܒ݂ܚܰܕ݁ ܦ݂ܓܰ݁ܪ ܥܰܡ ܐܰܠܳܗܳܐ ܘܒܰ݁ܙܩܺܝܦܶ݁ܗ ܩܛܰܠ ܒ݂ܥܶܠܕ݂ܒܳ݁ܒܽ݁ܘܬܳ݁ܐ:</VERS>
      <VERS vnumber="17">ܘܶܐܬܳ݁ܐ ܣܰܒ݂ܰܪ ܫܠܳܡܳܐ ܠܟܽ݁ܘܢ ܠܪܰܚܺܝܩܶܐ ܘܰܠܩܰܪܺܝܒܶ݁ܐ:</VERS>
      <VERS vnumber="18">ܡܶܛܽܠ ܕ݂ܒܶ݁ܗ ܗܽ̄ܘ ܗܘܳܐ ܠܰܢ ܩܽܘܪܳܒܳ݁ܐ ܠܰܬ݁ܪܶܝܢ ܒ݂ܰܚܕܳ݁ܐ ܪܽܘܚ ܠܘܳܬ݁ ܐܰܒܳ݁ܐ: ܣ</VERS>
      <VERS vnumber="19">ܡܶܟ݂ܺܝܠ ܠܳܐ ܗܘܰܝܬ݂ܽܘܢ ܐܰܟ݁ܣܢܳܝܶܐ ܘܠܳܐ ܬ݂ܰܘܬ݂ܳܒܶ݁ܐ ܐܶܠܳܐ ܒ݂ܢܰܝ ܡܕܺ݁ܝܢ̄ܬ݂ܳܐ ܕ݂ܩܰܕ݂ܺܝܫܶܐ ܘܰܒ݁ܢܰܝ ܒ݂ܰܝܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="20">ܘܶܐܬ݁ܒ݂ܢܺܝܬ݂ܽܘܢ ܥܰܠ ܫܶܬܶ݁ܐܣܬ݂ܳܐ ܕ݂ܰܫܠܺܝܚܶܐ ܘܕܰ݁ܢܒܺ݁ܝܶܐ ܘܗܽܘ ܗܘܳܐ ܪܺܝܫ ܩܰܪܢܳܐ ܕ݂ܒܶ݁ܢܝܳܢܳܐ ܝܶܫܽܘܥ ܡܫܺܝܚܳܐ:</VERS>
      <VERS vnumber="21">ܘܒܶ݁ܗ ܡܶܬ݁ܪܰܟ݂ܰܒ݁ ܟ݂ܽܠܶܗ ܒ݂ܶܢܝܳܢܳܐ ܘܪܳܒܶ݁ܐ ܠܗܰܝܟ݂ܠܳܐ ܩܰܕ݂ܺܝܫܳܐ ܒ݂ܡܳܪܝܳܐ:</VERS>
      <VERS vnumber="22">ܟ݂ܰܕ݁ ܐܳܦ݁ ܐܰܢ̄ܬ݂ܽܘܢ ܒ݂ܶܗ ܡܶܬ݁ܒ݂ܢܶܝܢ ܐܢ̄ܬ݂ܽܘܢ ܠܡܰܥܡܪܳܐ ܕ݂ܰܐܠܳܗܳܐ ܒ݂ܪܽܘܚ ܣ݂ ܣ݂:</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܛܽܠ ܗܳܢܳܐ ܐܶܢܳܐ ܦ݂ܰܘܠܳܘܣ ܐܰܣܺܝܪܳܐ ܐܶܢܳܐ ܕ݂ܝܶܫܽܘܥ ܡܫܺܝܚܳܐ ܥܰܠ ܐܰܦ݂ܰܝܟ݂ܽܘܢ ܥܰܡ̄ܡܶܐ:</VERS>
      <VERS vnumber="2">ܐܶܢ ܫܡܰܥܬ݂ܽܘܢ ܡܕܰ݁ܒ݂ܪܳܢܽܘܬܳ݁ܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܒ݂ܟܽ݁ܘܢ:</VERS>
      <VERS vnumber="3">ܕ݂ܰܒ݁ܓܶ݁ܠܝܳܢܳܐ ܐܶܬܺ݁ܝܕܰ݁ܥ ܠܺܝ ܐ̄ܪܳܙܳܐ ܐܰܝܟ݂ܰܢܳܐ ܕ݂ܟܶ݁ܬ݁ܒ݂ܶܬ݁ ܠܟܽ݁ܘܢ ܒ݂ܰܙܥܽܘܪܝܳܬܳ݁ܐ:</VERS>
      <VERS vnumber="4">ܐܰܝܟ݁ ܡܳܐ ܕ݂ܡܶܫܟ݂ܚܺܝܬ݂ܽܘܢ ܟ݂ܰܕ݁ ܩܳܪܶܝܢ ܐܢ̄ܬ݂ܽܘܢ ܠܡܶܣܬ݂ܰܟ݂ܳܠܽܘ ܝܺܕܰ݁ܥܬ݁ܝ ܕ݂ܰܒ݁ܐ̄ܪܳܙܶܗ ܕ݂ܰܡܫܺܝܚܳܐ:</VERS>
      <VERS vnumber="5">ܗܰܘ ܕ݂ܰܒ݁ܕܳ݁ܪܶܐ ܐ̄ܚܪܳܢܶܐ ܠܳܐ ܐܶܬܺ݁ܝܕܰ݁ܥ ܠܰܒ݁ܢܰܝܢܳܫܳܐ ܐܰܝܟ݁ ܕ݂ܗܳܫܳܐ ܐܶܬ݁ܓ݂ܠܺܝ ܠܰܫܠܺܝܚܰܘܗ̄ܝ ܩܰܕ݂ܺܝܫܶܐ ܘܠܰܢܒܺ݁ܝܰܘܗ̄ܝ ܒ݂ܪܽܘܚ:</VERS>
      <VERS vnumber="6">ܕ݂ܢܶܗܘܽܘܢ ܥܰܡ̄ܡܶܐ ܒ݂ܢܰܝ ܝܳܪܬ݂ܽܘܬܶ݁ܗ ܘܫܰܘܬ݂ܳܦܶ݁ܐ ܕ݂ܦܰ݁ܓ݁ܪܶܗ ܘܰܕ݁ܡܽܘܠܟ݂ܳܢܳܐ ܕ݂ܶܐܬܺ݁ܝܗܶܒ݁ ܒ݂ܶܗ ܒ݂ܝܰܕ݁ ܐܶܘܰܢܓ݂ܶܠܺܝܳܘܢ:</VERS>
      <VERS vnumber="7">ܗܰܘ ܕ݂ܶܐܢܳܐ ܗܘܺܝܬ݁ ܡܫܰܡܫܳܢܶܗ ܐܰܝܟ݁ ܡܰܘܗܰܒ݁ܬ݂ܳܐ ܕ݂ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܡܶܢ ܡܰܥܒ݂ܕܳ݁ܢܽܘܬܳ݁ܐ ܕ݂ܚܰܝܠܶܗ:</VERS>
      <VERS vnumber="8">ܠܺܝ ܕ݂ܰܙܥܽܘܪܳܐ ܐ̄ܢܳܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܐܶܬ݁ܝܰܗܒ݂ܰܬ݁ ܛܰܝܒ݂ܽܘܬܳ݁ܐ ܗܳܕܶ݁ܐ ܕ݂ܶܐܣܰܒ݂ܰܪ ܒ݂ܥܰܡ̄ܡܶܐ ܥܽܘܬ݁ܪܶܗ ܕ݂ܰܡܫܺܝܚܳܐ ܗܰܘ ܕ݂ܠܳܐ ܡܶܬ݁ܥܰܩܰܒ݁:</VERS>
      <VERS vnumber="9">ܘܶܐܢܰܗܰܪ ܠܟܽ݁ܠܢܳܫ ܐܰܝܕܳ݁ܐ ܗܳܝ ܡܕܰ݁ܒ݂ܪܳܢܽܘܬܳ݁ܐ ܕ݂ܐ̄ܪܳܙܳܐ ܗܰܘ ܕ݂ܰܟ݁ܣܶܐ ܗ̄ܘܳܐ ܡܶܢ ܥܳܠܡܶܐ ܒ݂ܰܐܠܳܗܳܐ ܕ݂ܟܽ݁ܠ ܒ݂ܪܳܐ:</VERS>
      <VERS vnumber="10">ܕ݂ܰܒ݁ܝܰܕ݁ ܥܺܕ݂̄ܬ݂ܳܐ ܬ݂ܶܬܺ݁ܝܕܰ݁ܥ ܚܶܟ݁ܡܬܶ݁ܗ ܕ݂ܰܐܠܳܗܳܐ ܡܰܠܝܰܬ݁ ܦ݂ܽܘܪܫܳܢܶܐ ܠܰܐܪܟܰ݁ܘܣ ܘܰܠܫܽܘܠܛܳܢܶܐ ܕ݂ܒܰ݁ܫܡܰܝܳܐ:</VERS>
      <VERS vnumber="11">ܗܳܝ ܕ݂ܥܰܬ݂ܶܕ݁ ܗ̄ܘܳܐ ܡܶܢ ܥܳܠܡܶܐ ܘܥܰܒ݁ܕ݂ܳܗ ܒ݂ܝܶܫܽܘܥ ܡܫܺܝܚܳܐ ܡܳܪܰܢ:</VERS>
      <VERS vnumber="12">ܗܰܘ ܕ݂ܒܶ݁ܗ ܐܺܝܬ݁ ܠܰܢ ܦ݂ܰܪܶܗ̄ܣܺܝܰܐ ܘܩܰܪܺܝܒܽ݁ܘܬܳ݁ܐ ܒ݂ܬܽ݁ܘܟ݁ܠܳܢܳܐ ܕ݂ܗܰܝܡܳܢܽܘܬܶ݁ܗ:</VERS>
      <VERS vnumber="13">ܡܶܛܽܠ ܗܳܢܳܐ ܫܳܐܶܠܢܳܐ ܕ݂ܠܳܐ ܬ݂ܶܡܰܐܢ ܠܺܝ ܒ݂ܽܐܘܠܨܳܢܰܝ ܕ݂ܥܰܠ ܐܰܦ݂ܰܝܟ݂ܽܘܢ ܕ݂ܗܳܕܶ݁ܐ ܗܺܝ ܬ݂ܶܫܒ݂ܽܘܚܬ݂ܟܽ݁ܘܢ:</VERS>
      <VERS vnumber="14">ܘܟܳ݁ܐܶܦ݁ܢܳܐ ܒ݂ܽܘܪܟ݂ܰܝ ܠܘܳܬ݁ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="15">ܗܰܘ ܕ݂ܡܶܢܶܗ ܡܶܫܬ݂ܰܡܗܳܐ ܟ݂ܽܠ ܐܰܒܳ݁ܗܽܘܬܳ݁ܐ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ:</VERS>
      <VERS vnumber="16">ܕ݂ܢܶܬ݂ܶܠ ܠܟܽ݁ܘܢ ܐܰܝܟ݁ ܥܽܘܬ݁ܪܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܒ݁ܚܰܝܠܳܐ ܬ݂ܶܫܬ݂ܰܪܪܽܘܢ ܒ݂ܪܽܘܚܶܗ ܕ݂ܰܒ݁ܒܰ݁ܪܢܳܫܟܽ݁ܘܢ ܕ݂ܰܠܓܰ݁ܘ:</VERS>
      <VERS vnumber="17">ܢܶܥܡܰܪ ܡܫܺܝܚܳܐ ܒ݂ܗܰܝܡܳܢܽܘܬܳ݁ܐ ܘܰܒ݁ܠܶܒ݂ܰܘܳܬ݁ܟܽ݁ܘܢ ܒ݂ܚܽܘܒ݂ܳܐ ܟ݂ܰܕ݁ ܢܶܗܘܶܐ ܫܰܪܺܝܪ ܥܶܩܳܪܟܽ݁ܘܢ ܘܫܶܬܶ݁ܐܣܬ݁ܟܽ݁ܘܢ:</VERS>
      <VERS vnumber="18">ܕ݂ܬܶ݁ܫܟ݂ܚܽܘܢ ܠܡܰܕ݁ܪܳܟܽ݁ܘ ܥܰܡ ܟ݂ܽܠܗܽܘܢ ܩܰܕ݂ܺܝܫܶܐ ܡܳܢܰܘ ܪܰܘܡܳܐ ܘܥܽܘܡܩܳܐ ܘܽܐܘܪܟ݂ܳܐ ܘܰܦ݁ܬܳ݁ܝܳܐ:</VERS>
      <VERS vnumber="19">ܘܬܶ݁ܕ݂ܥܽܘܢ ܪܰܒ݂ܽܘܬܳ݁ܐ ܕ݂ܺܝܕܰ݁ܥܬܳ݁ܐ ܕ݂ܚܽܘܒ݂ܶܗ ܕ݂ܰܡܫܺܝܚܳܐ ܘܬܶ݁ܬ݁ܡܰܠܽܘܢ ܒ݂ܟܽ݁ܠܶܗ ܡܽܘܠܳܝܳܐ ܕ݂ܰܐܠܳܗܳܐ:</VERS>
      <VERS vnumber="20">ܠܗܰܘ ܕ݂ܶܝܢ ܕ݂ܰܡܨܶܐ ܒ݂ܚܰܝܠܳܐ ܝܰܬ݂ܺܝܪ ܡܶܢ ܟ݂ܽܠ ܠܡܶܥܒ݂ܰܕ݁ ܠܰܢ ܘܝܰܬ݂ܺܝܪ ܡܶܢ ܡܳܐ ܕ݂ܫܳܐܠܺܝܢܰܢ ܘܪܳܢܶܝܢܰܢ ܐܰܝܟ݁ ܚܰܝܠܶܗ ܕ݂ܡܶܣܬ݂ܥܰܪ ܒ݂ܰܢ:</VERS>
      <VERS vnumber="21">ܠܶܗ ܬ݂ܶܫܒ݂ܽܘܚܬ݂ܳܐ ܒ݂ܥܺܕ݂̄ܬ݂ܶܗ ܒ݂ܝܶܫܽܘܥ ܡܫܺܝܚܳܐ ܒ݂ܟܽ݁ܠܗܽܘܢ ܕ݂ܳܪܶܐ ܕ݂ܥܳܠܡܰܝ ܥܳܠܡܺܝܢ ܐܰܡܺܝܢ:</VERS>
    </CHAPTER>
    <CHAPTER cnumber="4">
      <VERS vnumber="1">ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܟܽ݁ܘܢ ܐܶܢܳܐ ܐܰܣܺܝܪܳܐ ܒ݂ܡܳܪܰܢ ܕ݂ܰܬ݁ܗܰܠܟܽ݁ܘܢ ܐܰܝܟ݂ܰܢܳܐ ܕ݂ܝܳܐܶܐ ܠܩܶܪܝܳܢܳܐ ܕ݂ܶܐܬ݁ܩܪܺܝܬ݂ܽܘܢ:</VERS>
      <VERS vnumber="2">ܒ݂ܟܽ݁ܠܳܗ ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܘܢܺܝܚܽܘܬܳ݁ܐ ܘܢܰܓ݂ܺܝܪܽܘܬ݁ ܪܽܘܚܳܐ ܘܰܗܘܰܝܬ݂ܽܘܢ ܡܣܰܝܒ݂ܪܺܝܢ ܚܰܕ݁ ܠܚܰܕ݁ ܒ݂ܚܽܘܒ݂ܳܐ:</VERS>
      <VERS vnumber="3">ܘܰܗܘܰܝܬ݂ܽܘܢ ܚܦܺ݁ܝܛܺܝܢ ܠܡܶܛܰܪ ܐܰܘܝܽܘܬܳ݁ܐ ܕ݂ܪܽܘܚܳܐ ܒ݂ܰܚܙܳܩܳܐ ܕ݂ܰܫܠܳܡܳܐ:</VERS>
      <VERS vnumber="4">ܕ݂ܬܶ݁ܗܘܽܘܢ ܒ݂ܚܰܕ݁ ܦ݂ܰܓ݁ܪܳܐ ܘܒܰ݁ܚܕܳ݁ܐ ܪܽܘܚܳܐ ܐܰܝܟ݁ ܡܳܐ ܕ݂ܶܐܬ݁ܩܪܺܝܬ݂ܽܘܢ ܒ݂ܚܰܕ݁ ܣܰܒ݁ܪܳܐ ܕ݂ܩܶܪܝܳܢܟܽ݁ܘܢ:</VERS>
      <VERS vnumber="5">ܚܰܕ݁ ܗܽ̄ܘ ܓ݂ܶܝܪ ܡܳܪܝܳܐ ܘܰܚܕܳ݁ܐ ܗܰܝܡܳܢܽܘܬܳ݁ܐ ܘܰܚܕܳ݁ܐ ܡܰܥܡܽܘܕܺ݁ܝܬܳ݁ܐ:</VERS>
      <VERS vnumber="6">ܘܚܰܕ݁ ܐܰܠܳܗܳܐ ܐܰܒܳ݁ܐ ܕ݂ܟܽ݁ܠ ܘܥܰܠ ܟ݂ܽܠ ܘܰܒ݁ܝܰܕ݁ ܟ݂ܽܠ ܘܰܒ݁ܟܽ݁ܠܰܢ:</VERS>
      <VERS vnumber="7">ܠܚܰܕ݁ ܚܰܕ݁ ܡܶܢܰܢ ܕ݂ܶܝܢ ܐܶܬ݁ܝܰܗܒ݂ܰܬ݁ ܛܰܝܒ݂ܽܘܬܳ݁ܐ ܐܰܝܟ݁ ܡܫܽܘܚܬܳ݁ܐ ܕ݂ܡܰܘܗܰܒ݁ܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="8">ܡܶܛܽܠ ܗܳܢܳܐ ܐܰܡܺܝܪ ܕ݂ܰܣܠܶܩ ܠܰܡܪܰܘܡܳܐ ܘܰܫܒܳ݁ܐ ܫܒܺ݁ܝܬܳ݁ܐ ܘܝܰܗ̄ܒ݁ ܡܰܘܗܒܳ݁ܬܳ݁ܐ ܠܰܒ݁ܢܰܝܢܳܫܳܐ:</VERS>
      <VERS vnumber="9">ܕ݂ܰܣܠܶܩ ܕ݂ܶܝܢ ܡܳܢܳܐ ܗ̄ܝ ܐܶܠܳܐ ܐܶܢ ܕ݂ܳܐܦ݁ ܢܚܶܬ݁ ܠܽܘܩܕܰ݁ܡ ܠܬܰ݁ܚܬ݂ܳܝܳܬܳ݁ܗ ܕ݂ܰܐܪܥܳܐ:</VERS>
      <VERS vnumber="10">ܗܰܘ ܕ݂ܰܢܚܶܬ݁ ܗܽܘܝܽܘ ܗܰܘ ܕ݂ܳܐܦ݁ ܣܠܶܩ ܠܥܶܠ ܡܶܢ ܟ݂ܽܠܗܽܘܢ ܫܡܰܝܳܐ ܕ݂ܰܢܫܰܠܶܡ ܟ݂ܽܠ:</VERS>
      <VERS vnumber="11">ܘܗܽܘ ܝܰܗ̄ܒ݁ ܐܺܝܬ݁ ܕ݂ܰܫܠܺܝܚܶܐ ܘܺܐܝܬ݁ ܕ݂ܰܢܒܺ݁ܝܶܐ ܘܺܐܝܬ݁ ܕ݂ܰܡܣܰܒ݂ܪܳܢܶܐ ܘܺܐܝܬ݁ ܕ݂ܪܳܥܰܘܳܬܳ݁ܐ ܘܺܐܝܬ݁ ܕ݂ܡܰܠܦܳ݁ܢܶܐ:</VERS>
      <VERS vnumber="12">ܠܰܓ݁ܡܳܪܳܐ ܕ݂ܩܰܕ݂ܺܝܫܶܐ ܠܰܥܒܳ݁ܕܳ݁ܐ ܕ݂ܬܶ݁ܫܡܶܫܬ݂ܳܐ ܠܒܶ݁ܢܝܳܢܳܐ ܕ݂ܦܰ݁ܓ݁ܪܳܐ ܕ݂ܰܡܫܺܝܚܳܐ:</VERS>
      <VERS vnumber="13">ܥܕܰ݁ܡܳܐ ܕ݂ܟܽ݁ܠܰܢ ܢܶܗܘܶܐ ܚܰܕ݁ ܡܶܕ݂ܶܡ ܒ݂ܗܰܝܡܳܢܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܰܒ݁ܪܶܗ ܕ݂ܰܐܠܳܗܳܐ ܘܚܰܕ݁ ܓ݂ܰܒ݁ܪܳܐ ܓ݂ܡܺܝܪܳܐ ܒ݂ܰܡܫܽܘܚܬܳ݁ܐ ܕ݂ܩܰܘܡܬܳ݁ܐ ܕ݂ܫܽܘܡܠܳܝܶܗ ܕ݂ܰܡܫܺܝܚܳܐ:</VERS>
      <VERS vnumber="14">ܘܠܳܐ ܢܶܗܘܶܐ ܝܰܠܽܘܕܶ݁ܐ ܕ݂ܡܶܙܕ݂ܰܥܙܥܺܝܢ ܘܡܶܫܬ݂ܰܢܶܝܢ ܠܟܽ݁ܠ ܪܽܘܚ ܕ݂ܝܽܘܠܦ݂ܳܢܶܐ ܢܟܺ݁ܝܠܶܐ ܕ݂ܰܒ݁ܢܰܝܢܳܫܳܐ ܗܳܢܽܘܢ ܕ݂ܰܒ݁ܚܳܪܥܽܘܬ݁ܗܽܘܢ ܡܶܨܛܰܢܥܺܝܢ ܕ݂ܢܰܛܥܽܘܢ:</VERS>
      <VERS vnumber="15">ܐܶܠܳܐ ܗܘܰܝܢ ܫܰܪܺܝܪܺܝܢ ܒ݂ܚܽܘܒ݂ܰܢ ܕ݂ܟܽ݁ܘܠ ܡܶܕ݂ܶܡ ܕ݂ܺܝܠܰܢ ܢܶܪܒ݂ܶܐ ܒ݂ܰܡܫܺܝܚܳܐ ܕ݂ܗܽܘܝܽܘ ܪܺܫܳܐ:</VERS>
      <VERS vnumber="16">ܘܡܶܢܶܗ ܟ݂ܽܠܶܗ ܦ݂ܰܓ݁ܪܳܐ ܡܶܬ݁ܪܰܟ݂ܰܒ݁ ܘܡܶܬ݁ܩܰܛܰܪ ܒ݂ܟܽ݁ܠ ܫܳܪܝܳܢ ܐܰܝܟ݁ ܡܰܘܗܰܒ݁ܬ݂ܳܐ ܕ݂ܡܶܬ݁ܝܰܗܒ݂ܳܐ ܒ݂ܰܡܫܽܘܚܬܳ݁ܐ ܠܟܽ݁ܠ ܗܰܕ݂ܳܡ ܠܬܰ݁ܪܒ݂ܺܝܬܳ݁ܐ ܕ݂ܺܝܠܶܗ ܕ݂ܦܰ݁ܓ݁ܪܳܐ ܕ݂ܰܒ݁ܚܽܘܒ݂ܳܐ ܢܶܫܬ݂ܰܠܰܡ ܒ݂ܶܢܝܳܢܶܗ: ܣ</VERS>
      <VERS vnumber="17">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܘܰܡܣܰܗܶܕ݁ ܐ̄ܢܳܐ ܒ݂ܡܳܪܝܳܐ ܕ݂ܡܶܢ ܗܳܫܳܐ ܠܳܐ ܬ݂ܶܗܘܽܘܢ ܡܗܰܠܟܺ݁ܝܢ ܐܰܝܟ݁ ܫܰܪܟ݂ܳܐ ܕ݂ܥܰܡ̄ܡܶܐ ܕ݂ܰܡܗܰܠܟܺ݁ܝܢ ܒ݂ܰܣܪܺܝܩܽܘܬ݁ ܪܶܥܝܳܢܗܽܘܢ:</VERS>
      <VERS vnumber="18">ܘܚܶܫܽܘܟܺ݁ܝܢ ܒ݂ܡܰܕ݂ܥܰܝܗܽܘܢ ܘܢܽܘܟ݁ܪܳܝܺܝܢ ܐܶܢܽܘܢ ܡܶܢ ܚܰܝܰܘܗ̄ܝ ܕ݂ܰܐܠܳܗܳܐ ܡܶܛܽܠ ܕ݂ܠܰܝܬ݂ ܒ݂ܗܽܘܢ ܝܺܕܰ݁ܥܬܳ݁ܐ ܘܡܶܛܽܠ ܥܘܺܝܪܽܘܬ݁ ܠܶܒ݂ܗܽܘܢ:</VERS>
      <VERS vnumber="19">ܗܳܢܽܘܢ ܕ݂ܰܦ݁ܣܰܩܘ ܣܰܒ݁ܪܗܽܘܢ ܘܰܐܫܠܶܡܘ ܢܰܦ݁ܫܗܽܘܢ ܠܦܰ݁ܚܙܽܘܬܳ݁ܐ ܘܰܠܦܽ݁ܘܠܚܳܢܳܐ ܕ݂ܟܽ݁ܠܳܗ ܛܰܢܦܽ݁ܘܬܳ݁ܐ ܒ݂ܝܰܥܢܽܘܬ݁ܗܽܘܢ:</VERS>
      <VERS vnumber="20">ܐܰܢ̄ܬ݂ܽܘܢ ܕ݂ܶܝܢ ܠܳܐ ܗ̄ܘܳܐ ܗܳܟܰ݁ܢܳܐ ܝܺܠܶܦ݁ܬ݂ܽܘܢܳܝܗ̄ܝ ܠܰܡܫܺܝܚܳܐ:</VERS>
      <VERS vnumber="21">ܐܶܢ ܫܰܪܺܝܪܳܐܝܺܬ݁ ܫܡܰܥܬ݂ܽܘܢܳܝܗ̄ܝ ܘܒܶ݁ܗ ܝܺܠܶܦ݁ܬ݂ܽܘܢ ܐܰܝܟ݁ ܡܳܐ ܕ݂ܺܐܝܬܰ݁ܘܗ̄ܝ ܩܽܘܫܬ݂ܳܐ ܒ݂ܝܶܫܽܘܥ:</VERS>
      <VERS vnumber="22">ܐܶܠܳܐ ܕ݂ܰܬ݁ܢܺܝܚܽܘܢ ܡܶܢܟܽ݁ܘܢ ܗܽܘܦ݂ܳܟܰ݁ܝܟ݂ܽܘܢ ܩܰܕ݁ܡܳܝܶܐ ܠܒܰ݁ܪܢܳܫܳܐ ܗܰܘ ܥܰܬ݂ܺܝܩܳܐ ܕ݂ܡܶܬ݁ܚܰܒ݂ܰܠ ܒ݂ܰܪܓܺ݁ܝܓܳ݁ܬܳ݁ܐ ܕ݂ܛܽܘܥܝܰܝ:</VERS>
      <VERS vnumber="23">ܘܬܶ݁ܬ݁ܚܰܕ݂ܬܽ݁ܘܢ ܒ݂ܪܽܘܚܳܐ ܕ݂ܡܰܕ݂ܥܰܝܟ݂ܽܘܢ:</VERS>
      <VERS vnumber="24">ܘܬܶ݁ܠܒ݂ܫܽܘܢ ܠܒܰ݁ܪܢܳܫܳܐ ܚܰܕ݁̄ܬܳ݁ܐ ܗܰܘ ܕ݂ܒܰ݁ܐܠܳܗܳܐ ܐܶܬ݁ܒ݂ܪܺܝ ܒ݂ܙܰܕ݂ܺܝܩܽܘܬܳ݁ܐ ܘܰܒ݁ܚܰܣܝܽܘܬܳ݁ܐ ܕ݂ܩܽܘܫܬ݂ܳܐ: ܣ</VERS>
      <VERS vnumber="25">ܡܶܛܽܠ ܗܳܢܳܐ ܐܰܢܺܝܚܘ ܡܶܢܟܽ݁ܘܢ ܟ݂ܰܕ݂ܳܒܽ݁ܘܬܳ݁ܐ ܘܡܰܠܶܠܘ ܩܽܘܫܬ݂ܳܐ ܐ̄ܢܳܫ ܥܰܡ ܩܰܪܺܝܒܶ݁ܗ ܗܰܕ݂ܳܡܶܐ ܚܢܰܢ ܓ݂ܶܝܪ ܚܰܕ݁ ܕ݂ܚܰܕ݁:</VERS>
      <VERS vnumber="26">ܪܓܰ݁ܙܘ ܘܠܳܐ ܬ݂ܶܚܛܽܘܢ ܘܫܶܡܫܳܐ ܥܰܠ ܪܽܘܓ݁ܙܟܽ݁ܘܢ ܠܳܐ ܢܶܥܪܰܒ݁:</VERS>
      <VERS vnumber="27">ܘܠܳܐ ܬ݂ܶܬ݂ܠܽܘܢ ܐܰܬ݁ܪܳܐ ܠܳܐܟܶ݁ܠ ܩܰܪܨܳܐ:</VERS>
      <VERS vnumber="28">ܘܰܐܝܢܳܐ ܕ݂ܓܳ݁ܢܶܒ݁ ܗ̄ܘܳܐ ܡܶܟ݂ܺܝܠ ܠܳܐ ܢܶܓ݁ܢܽܘܒ݁ ܐܶܠܳܐ ܢܶܠܐܶܐ ܒ݂ܺܐܝܕܰ݁ܘܗ̄ܝ ܘܢܶܦ݁ܠܽܘܚ ܛܳܒܳ݁ܬܳ݁ܐ ܕ݂ܢܶܗܘܶܐ ܠܶܗ ܠܡܶܬ݂ܰܠ ܠܡܰܢ ܕ݂ܰܣܢܺܝܩ ܣ݂ ܣ݂:</VERS>
      <VERS vnumber="29">ܟ݂ܽܠ ܡܶܠܳܐ ܣܰܢܝܳܐ ܡܶܢ ܦ݂ܽܘܡܟܽ݁ܘܢ ܠܳܐ ܬ݂ܶܦ݂ܽܘܩ ܐܶܠܳܐ ܐܰܝܕܳ݁ܐ ܕ݂ܫܰܦ݂ܺܝܪܳܐ ܘܚܳܫܚܳܐ ܠܒܶ݁ܢܝܳܢܳܐ ܕ݂ܬܶ݁ܬ݂ܶܠ ܛܰܝܒ݂ܽܘܬܳ݁ܐ ܠܰܐܝܠܶܝܢ ܕ݂ܫܳܡܥܺܝܢ:</VERS>
      <VERS vnumber="30">ܘܠܳܐ ܬ݂ܶܗܘܽܘܢ ܡܥܺܝܩܺܝܢ ܠܪܽܘܚܳܐ ܩܰܕ݂ܺܝܫܬ݂ܳܐ ܕ݂ܰܐܠܳܗܳܐ ܕ݂ܶܐܬ݁ܚܬܶ݁ܡܬ݂ܽܘܢ ܒ݂ܶܗ ܠܝܰܘܡܳܐ ܕ݂ܦܽ݁ܘܪܩܳܢܳܐ:</VERS>
      <VERS vnumber="31">ܟ݂ܽܠܳܗ ܡܰܪܺܝܪܽܘܬܳ݁ܐ ܘܚܶܡܬܳ݁ܐ ܘܪܽܘܓ݁ܙܳܐ ܘܪܰܘܒ݂ܳܐ ܘܓܽ݁ܘܕ݂ܳܦܳ݁ܐ ܢܶܫܬ݂ܰܩܠܳܢ ܡܶܢܟܽ݁ܘܢ ܥܰܡ ܟ݂ܽܠܳܗ ܒ݂ܺܝܫܽܘܬܳ݁ܐ:</VERS>
      <VERS vnumber="32">ܘܰܗܘܰܝܬ݂ܽܘܢ ܒ݂ܰܣܺܝܡܺܝܢ ܚܰܕ݁ ܠܘܳܬ݁ ܚܰܕ݁ ܘܰܡܪܰܚܡܳܢܺܝܢ ܘܰܗܘܰܝܬ݂ܽܘܢ ܫܳܒ݁ܩܺܝܢ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܰܐܠܳܗܳܐ ܒ݂ܰܡܫܺܝܚܳܐ ܫܒܰ݁ܩ ܠܰܢ:</VERS>
    </CHAPTER>
    <CHAPTER cnumber="5">
      <VERS vnumber="1">ܗܘܰܝܬ݂ܽܘܢ ܗܳܟܺ݁ܝܠ ܡܶܬ݂ܕ݂ܰܡܶܝܢ ܒ݂ܰܐܠܳܗܳܐ ܐܰܝܟ݁ ܒ݂ܢܰܝܳܐ ܚܰܒ݂ܺܝܒܶ݁ܐ:</VERS>
      <VERS vnumber="2">ܘܗܰܠܶܟ݁ܘ ܒ݂ܚܽܘܒ݂ܳܐ ܐܰܝܟ݁ ܕ݂ܳܐܦ݁ ܡܫܺܝܚܳܐ ܐܰܚܒܰ݁ܢ ܘܰܐܫܠܶܡ ܢܰܦ݁ܫܶܗ ܥܰܠ ܐܰܦ݂ܰܝܢ ܩܽܘܪܒ݂ܳܢܳܐ ܘܕܶ݁ܒ݁ܚܳܐ ܠܰܐܠܳܗܳܐ ܠܪܺܝܚܳܐ ܒ݂ܰܣܺܝܡܳܐ: ܣ</VERS>
      <VERS vnumber="3">ܙܳܢܝܽܘܬܳ݁ܐ ܕ݂ܶܝܢ ܘܟܽ݁ܠܳܗ ܛܰܢܦܽ݁ܘܬܳ݁ܐ ܘܥܳܠܽܘܒܽ݁ܘܬܳ݁ܐ ܐܳܦ݁ܠܳܐ ܡܶܫܬ݂ܰܡܳܗܽܘ ܬ݂ܶܫܬ݂ܰܡܰܗ ܒ݂ܰܝܢܳܬ݁ܟܽ݁ܘܢ ܐܰܝܟ݁ ܕ݂ܝܳܐܶܐ ܠܩܰܕ݂ܺܝܫܶܐ:</VERS>
      <VERS vnumber="4">ܘܠܳܐ ܨܽܘܚܝܳܬܳ݁ܐ ܘܠܳܐ ܡܶܠܶܐ ܕ݂ܫܳܛܝܽܘܬܳ݁ܐ ܐܰܘ ܕ݂ܒܶ݁ܙܚܳܐ ܐܰܘ ܕ݂ܫܶܥܝܳܐ ܗܳܠܶܝܢ ܕ݂ܠܳܐ ܡܶܬ݁ܒ݂ܰܥܝܳܢ ܐܶܠܳܐ ܚܠܳܦ݁ ܗܳܠܶܝܢ ܬ݂ܰܘܕ݂ܺܝܬܳ݁ܐ: ܣ</VERS>
      <VERS vnumber="5">ܗܳܕܶ݁ܐ ܕ݂ܶܝܢ ܗܘܰܝܬ݂ܽܘܢ ܝܳܕ݁ܥܺܝܢ ܕ݂ܟܽ݁ܠܢܳܫ ܕ݂ܺܐܝܬܰ݁ܘܗ̄ܝ ܙܰܢܳܝܳܐ ܐܰܘ ܛܰܢܦܳ݁ܐ ܐܰܘ ܥܳܠܽܘܒܳ݁ܐ ܕ݂ܺܐܝܬܰ݁ܘܗ̄ܝ ܦ݂ܳܠܰܚ ܦ݂ܬܰ݁ܟ݁ܪܶܐ ܠܰܝܬ݂ ܠܶܗ ܝܳܪܬ݂ܽܘܬܳ݁ܐ ܒ݂ܡܰܠܟ݂ܽܘܬܶ݁ܗ ܕ݂ܰܡܫܺܝܚܳܐ ܘܕܰ݁ܐܠܳܗܳܐ: ܣ</VERS>
      <VERS vnumber="6">ܕ݂ܰܠܡܳܐ ܐ̄ܢܳܫ ܢܰܛܥܶܝܟܽ݁ܘܢ ܒ݂ܡܶܠܶܐ ܣܪܺܝܩܳܬܳ݁ܐ ܡܶܛܽܠ ܗܳܠܶܝܢ ܗܽ̄ܘ ܓ݂ܶܝܪ ܐܳܬܶ݁ܐ ܪܽܘܓ݁ܙܶܗ ܕ݂ܰܐܠܳܗܳܐ ܥܰܠ ܒ݂ܢܰܝܳܐ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:</VERS>
      <VERS vnumber="7">ܠܳܐ ܗܳܟܺ݁ܝܠ ܬ݂ܶܗܘܽܘܢ ܠܗܽܘܢ ܫܰܘܬ݂ܳܦܶ݁ܐ:</VERS>
      <VERS vnumber="8">ܐܺܝܬܰ݁ܝܟ݂ܽܘܢ ܗ̄ܘܰܝܬ݂ܽܘܢ ܓ݂ܶܝܪ ܡܶܢ ܠܽܘܩܕܰ݁ܡ ܚܶܫܽܘܟܳ݁ܐ ܗܳܫܳܐ ܕ݂ܶܝܢ ܢܽܘܗܪܳܐ ܐܰܢ̄ܬ݂ܽܘܢ ܒ݂ܡܳܪܰܢ ܐܰܝܟ݁ ܒ݂ܢܰܝ ܢܽܘܗܪܳܐ ܗܳܟܺ݁ܝܠ ܗܳܟܰ݁ܢܳܐ ܗܰܠܶܟ݁ܘ:</VERS>
      <VERS vnumber="9">ܦ݂ܺܐܪܰܘܗ̄ܝ ܓ݂ܶܝܪ ܕ݂ܢܽܘܗܪܳܐ ܒ݂ܟܽ݁ܠܳܗ ܐܶܢܽܘܢ ܛܳܒܽ݁ܘܬܳ݁ܐ ܘܙܰܕ݂ܺܝܩܽܘܬܳ݁ܐ ܘܩܽܘܫܬ݂ܳܐ:</VERS>
      <VERS vnumber="10">ܘܰܗܘܰܝܬ݂ܽܘܢ ܦ݂ܳܪܫܺܝܢ ܡܳܢܳܐ ܫܰܦ݂ܺܝܪ ܩܕܳ݁ܡ ܡܳܪܰܢ:</VERS>
      <VERS vnumber="11">ܘܠܳܐ ܗܘܰܝܬ݂ܽܘܢ ܡܶܫܬ݂ܰܘܬ݂ܦܺ݁ܝܢ ܠܘܳܬ݁ ܥܒܳ݁ܕܶ݁ܐ ܕ݂ܚܶܫܽܘܟܳ݁ܐ ܕ݂ܦܺ݁ܐܪܶܐ ܠܰܝܬ݂ ܒ݂ܗܽܘܢ ܐܶܠܳܐ ܗܘܰܝܬ݂ܽܘܢ ܡܟܰ݁ܘܢܺܝܢ ܠܗܽܘܢ:</VERS>
      <VERS vnumber="12">ܡܶܕ݂ܶܡ ܓ݂ܶܝܪ ܕ݂ܰܒ݁ܛܽܘܫܝܰܝ ܥܳܒ݁ܕ݂ܺܝܢ ܢܕܺ݁ܝܕ݁ ܗܽ̄ܘ ܐܳܦ݁ ܠܰܡܡܰܠܳܠܽܘܬܶ݁ܗ:</VERS>
      <VERS vnumber="13">ܟ݂ܽܠ ܡܶܕ݂ܶܡ ܓ݂ܶܝܪ ܡܶܬ݁ܟ݂ܰܘܰܢ ܡܶܢ ܢܽܘܗܪܳܐ ܘܡܶܬ݁ܓ݂ܠܶܐ ܘܟܽ݁ܠܡܶܕ݂ܶܡ ܕ݂ܰܓ݁ܠܶܐ ܢܽܘܗܪܳܐ ܗ̄ܘ:</VERS>
      <VERS vnumber="15">ܚܙܰܘ ܗܳܟܺ݁ܝܠ ܐܰܝܟ݂ܰܢܳܐ ܬ݂ܗܰܠܟܽ݁ܘܢ ܙܰܗܝܳܐܝܺܬ݁ ܠܳܐ ܐܰܝܟ݁ ܣܰܟ݁ܠܶܐ ܐܶܠܳܐ ܐܰܝܟ݁ ܚܰܟ݂ܺܝܡܶܐ:</VERS>
      <VERS vnumber="16">ܕ݂ܙܳܒ݁ܢܺܝܢ ܩܺܐܪܣܗܽܘܢ ܡܶܛܽܠ ܕ݂ܝܰܘܡܳܬܳ݁ܐ ܒ݂ܺܝܫܶܐ ܐܶܢܽܘܢ:</VERS>
      <VERS vnumber="17">ܡܶܛܽܠ ܗܳܢܳܐ ܠܳܐ ܬ݂ܶܗܘܽܘܢ ܚܰܣܺܝܪܰܝ ܪܶܥܝܳܢܳܐ ܐܶܠܳܐ ܐܶܣܬ݂ܰܟ݂ܰܠܘ ܡܳܢܰܘ ܨܶܒ݁ܝܳܢܶܗ ܕ݂ܰܐܠܳܗܳܐ:</VERS>
      <VERS vnumber="18">ܘܠܳܐ ܗܘܰܝܬ݂ܽܘܢ ܪܳܘܶܝܢ ܒ݂ܚܰܡܪܳܐ ܕ݂ܒܶ݁ܗ ܐܺܝܬ݁ ܐܳܣܽܘܛܽܘܬܳ݁ܐ ܐܶܠܳܐ ܐܶܬ݁ܡܠܰܘ ܒ݂ܪܽܘܚܳܐ:</VERS>
      <VERS vnumber="19">ܘܡܰܠܶܠܘ ܥܰܡ ܢܰܦ݁ܫܟܽ݁ܘܢ ܒ݂ܡܰܙܡܽܘܪܶܐ ܘܰܒ݁ܬܶ݁ܫܒ݂ܚܳܬ݂ܳܐ ܘܒܰ݁ܙܡܺܝܪܳܬܳ݁ܐ ܕ݂ܪܽܘܚܳܐ ܗܘܰܝܬ݂ܽܘܢ ܙܳܡܪܺܝܢ ܒ݂ܠܶܒ݂ܰܘܳܬ݁ܟܽ݁ܘܢ ܠܡܳܪܝܳܐ:</VERS>
      <VERS vnumber="20">ܘܰܗܘܰܝܬ݂ܽܘܢ ܡܰܘܕ݂ܶܝܢ ܒ݂ܟܽ݁ܠܙܒܰ݁ܢ ܥܰܠ ܐܰܦ݂ܰܝ ܟ݂ܽܠܢܳܫ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܠܰܐܠܳܗܳܐ ܐܰܒܳ݁ܐ:</VERS>
      <VERS vnumber="21">ܘܰܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܚܰܕ݁ ܠܚܰܕ݁ ܒ݂ܚܽܘܒ݂ܶܗ ܕ݂ܰܡܫܺܝܚܳܐ: ܣ</VERS>
      <VERS vnumber="22">ܢܶܫܶܐ ܗܘܰܝܬ݂ܶܝܢ ܡܶܫܬ݂ܰܥܒ݂ܕܳ݁ܢ ܠܒܰ݁ܥܠܰܝܟ݂ܶܝܢ ܐܰܝܟ݁ ܕ݂ܰܠܡܳܪܰܢ:</VERS>
      <VERS vnumber="23">ܡܶܛܽܠ ܕ݂ܓܰ݁ܒ݁ܪܳܐ ܪܺܫܳܗ ܗܽ̄ܘ ܕ݂ܰܐܢ̄ܬ݂ܬܳ݁ܐ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܪܺܫܳܐ ܗܽܘ ܕ݂ܥܺܕ݂̄ܬ݂ܳܐ ܘܗܽܘܝܽܘ ܡܰܚܝܳܢܳܐ ܕ݂ܦܰ݁ܓ݁ܪܳܐ:</VERS>
      <VERS vnumber="24">ܐܶܠܳܐ ܐܰܝܟ݂ܰܢܳܐ ܕ݂ܥܺܕ݂̄ܬ݂ܳܐ ܡܶܫܬ݂ܰܥܒ݂ܕܳ݁ܐ ܠܰܡܫܺܝܚܳܐ ܗܳܟܰ݁ܢܳܐ ܐܳܦ݁ ܢܶܫܶܐ ܠܒܰ݁ܥܠܰܝܗܶܝܢ ܒ݂ܟܽ݁ܠܡܶܕ݂ܶܡ: ܣ</VERS>
      <VERS vnumber="25">ܓ݂ܰܒ݁ܪܶܐ ܐܰܚܶܒ݁ܘ ܢܶܫܰܝܟ݂ܽܘܢ ܐܰܝܟ݁ ܕ݂ܳܐܦ݁ ܡܫܺܝܚܳܐ ܐܰܚܶܒ݁ ܠܥܺܕ݂̄ܬ݂ܶܗ ܘܢܰܦ݁ܫܶܗ ܐܰܫܠܶܡ ܥܰܠ ܐܰܦ݂ܶܝܗ:</VERS>
      <VERS vnumber="26">ܕ݂ܰܢܩܰܕ݂ܫܺܝܗ ܘܰܢܕܰ݁ܟ݂ܶܝܗ ܒ݂ܰܣܚܳܝܳܐ ܕ݂ܡܰܝܳܐ ܘܰܒ݁ܡܶܠܬܳ݁ܐ:</VERS>
      <VERS vnumber="27">ܘܰܢܩܺܝܡܺܝܗ ܥܺܕ݂̄ܬ݂ܳܐ ܠܢܰܦ݁ܫܶܗ ܟ݂ܰܕ݁ ܡܫܰܒ݂ܚܳܐ ܘܠܰܝܬ݂ ܒ݂ܳܗ ܛܽܘܠܫܳܐ ܘܠܳܐ ܩܰܡܛܳܐ ܘܠܳܐ ܡܶܕ݂ܶܡ ܕ݂ܰܠܗܳܠܶܝܢ ܕ݂ܳܡܶܐ ܐܶܠܳܐ ܬ݂ܶܗܘܶܐ ܩܰܕ݂ܺܝܫܳܐ ܕ݂ܠܳܐ ܡܽܘܡ:</VERS>
      <VERS vnumber="28">ܗܳܟܰ݁ܢܳܐ ܘܳܠܶܐ ܠܓܰ݁ܒ݁ܪܶܐ ܕ݂ܢܰܚܒܽ݁ܘܢ ܢܶܫܰܝܗܽܘܢ ܐܰܝܟ݁ ܕ݂ܰܠܦܰ݁ܓ݁ܪܰܝܗܽܘܢ ܡܰܢ ܕ݂ܠܰܐܢ̄ܬ݂ܬܶ݁ܗ ܓ݂ܶܝܪ ܡܰܚܶܒ݁ ܢܰܦ݁ܫܶܗ ܗܽ̄ܘ ܡܰܚܶܒ݁:</VERS>
      <VERS vnumber="29">ܠܳܐ ܓ݂ܶܝܪ ܐ̄ܢܳܫ ܡܶܡܬܽ݁ܘܡ ܣܳܢܶܐ ܦ݂ܰܓ݁ܪܶܗ ܐܶܠܳܐ ܡܬܰ݁ܪܣܶܐ ܠܶܗ ܘܝܳܨܶܦ݁ ܕ݂ܺܝܠܶܗ ܐܰܝܟ݂ܰܢܳܐ ܕ݂ܳܐܦ݁ ܡܫܺܝܚܳܐ ܕ݂ܥܺܕ݂̄ܬ݂ܶܗ:</VERS>
      <VERS vnumber="30">ܡܶܛܽܠ ܕ݂ܗܰܕ݂ܳܡܶܐ ܚܢܰܢ ܕ݂ܦܰ݁ܓ݁ܪܶܗ ܘܡܶܢ ܒ݂ܶܣܪܶܗ ܚܢܰܢ ܘܡܶܢ ܓ݂ܰܪܡܰܘܗ̄ܝ:</VERS>
      <VERS vnumber="31">ܡܶܛܽܠ ܗܳܢܳܐ ܢܶܫܒ݂ܽܘܩ ܓ݂ܰܒ݁ܪܳܐ ܠܰܐܒܽ݁ܘܗ̄ܝ ܘܠܶܐܡܶܗ ܘܢܶܩܰܦ݁ ܠܰܐܢ̄ܬ݂ܬܶ݁ܗ ܘܢܶܗܘܽܘܢ ܬ݂ܪܰܝܗܽܘܢ ܚܰܕ݁ ܒ݂ܣܰܪ:</VERS>
      <VERS vnumber="32">ܗܳܢܳܐ ܐ̄ܪܳܙܳܐ ܪܰܒ݁ ܗܽ̄ܘ ܐܶܢܳܐ ܕ݂ܶܝܢ ܐܳܡܰܪ ܐ̄ܢܳܐ ܥܰܠ ܡܫܺܝܚܳܐ ܘܥܰܠ ܥܺܕ݂̄ܬ݂ܶܗ:</VERS>
      <VERS vnumber="33">ܒ݂ܪܰܡ ܐܳܦ݁ ܐܰܢ̄ܬ݂ܽܘܢ ܟ݂ܽܠ ܚܰܕ݁ ܚܰܕ݁ ܡܶܢܟܽ݁ܘܢ ܗܳܟܰ݁ܢܳܐ ܢܶܪܚܰܡ ܐܰܢ̄ܬ݂ܬܶ݁ܗ ܐܰܝܟ݁ ܕ݂ܰܠܢܰܦ݁ܫܶܗ ܐܰܢ̄ܬ݂ܬܳ݁ܐ ܕ݂ܶܝܢ ܬ݂ܶܗܘܶܐ ܕ݂ܳܚܠܳܐ ܡܶܢ ܒ݂ܰܥܠܳܗ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܒ݂ܢܰܝܳܐ ܐܶܫܬ݂ܰܡ̄ܥܘ ܠܰܐܒܳ݁ܗܰܝܟ݂ܽܘܢ ܒ݂ܡܳܪܰܢ ܗܳܕܶ݁ܐ ܓ݂ܶܝܪ ܟ݂ܺܐܢܳܐ:</VERS>
      <VERS vnumber="2">ܘܗܳܢܰܘ ܦ݂ܽܘܩܕ݂ܳܢܳܐ ܩܰܕ݁ܡܳܝܳܐ ܕ݂ܰܡܠܺܝܟ݁ ܝܰܩܰܪ ܠܰܐܒܽ݁ܘܟ݁ ܘܠܶܐܡܳܟ݁:</VERS>
      <VERS vnumber="3">ܕ݂ܢܶܗܘܶܐ ܠܳܟ݁ ܕ݂ܫܰܦ݂ܺܝܪ ܘܢܺܐܪܟ݂ܽܘܢ ܚܰܝܰܝܟְ݂ ܥܰܠ ܐܰܪܥܳܐ:</VERS>
      <VERS vnumber="4">ܐܰܒܳ݁ܗܶܐ ܠܳܐ ܬ݂ܰܪܓ݂ܙܽܘܢ ܒ݂ܢܰܝܟ݂ܽܘܢ ܐܶܠܳܐ ܪܰܒ݂ܰܘ ܐܶܢܽܘܢ ܒ݂ܡܰܪܕ݂ܽܘܬܳ݁ܐ ܘܰܒ݁ܝܽܘܠܦ݂ܳܢܳܐ ܕ݂ܡܳܪܰܢ: ܣ</VERS>
      <VERS vnumber="5">ܥܰܒ݁ܕ݂ܶܐ ܐܶܫܬ݂ܰܡ̄ܥܘ ܠܡܳܪܰܝܟ݂ܽܘܢ ܕ݂ܒܰ݁ܒ݁ܣܰܪ ܒ݂ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܘܒܰ݁ܦ݁ܫܺܝܛܽܘܬ݁ ܠܶܒ݂ܳܐ ܐܰܝܟ݁ ܕ݂ܠܰܡܫܺܝܚܳܐ:</VERS>
      <VERS vnumber="6">ܠܳܐ ܒ݂ܡܰܚܙܶܐ ܥܰܝܢܳܐ ܐܰܝܟ݁ ܗܰܘ ܕ݂ܠܰܒ݁ܢܰܝܢܳܫܳܐ ܫܳܦ݁ܪܺܝܢ ܐܢ̄ܬ݂ܽܘܢ ܐܶܠܳܐ ܐܰܝܟ݁ ܥܰܒ݁ܕ݂ܶܐ ܕ݂ܰܡܫܺܝܚܳܐ ܕ݂ܥܳܒ݁ܕ݂ܺܝܢ ܨܶܒ݁ܝܳܢܳܐ ܕ݂ܰܐܠܳܗܳܐ:</VERS>
      <VERS vnumber="7">ܘܫܰܡܶܫܘ ܐܶܢܽܘܢ ܡܶܢ ܟ݂ܽܠܳܗ ܢܰܦ݁ܫܟܽ݁ܘܢ ܒ݂ܚܽܘܒ݂ܳܐ ܐܰܝܟ݁ ܕ݂ܰܠܡܳܪܰܢ ܘܠܳܐ ܐܰܝܟ݁ ܕ݂ܠܰܒ݁ܢܰܝܢܳܫܳܐ:</VERS>
      <VERS vnumber="8">ܟ݂ܰܕ݁ ܝܳܕ݁ܥܺܝܬ݂ܽܘܢ ܕ݂ܗܰܘ ܡܶܕ݂ܶܡ ܕ݂ܥܳܒܶ݁ܕ݁ ܐ̄ܢܳܫ ܕ݂ܫܰܦ݂ܺܝܪ ܗܽܘ ܡܶܬ݁ܦ݂ܪܰܥ ܡܶܢ ܡܳܪܰܢ ܐܶܢ ܥܰܒ݁ܕ݂ܳܐ ܗܽ̄ܘ ܘܶܐܢ ܒ݂ܰܪ ܚܺܐܪܶܐ: ܣ</VERS>
      <VERS vnumber="9">ܐܳܦ݁ ܐܰܢ̄ܬ݂ܽܘܢ ܡܳܪܰܝܳܐ ܗܳܟܰ݁ܢܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܠܥܰܒ݁ܕ݂ܰܝܟ݂ܽܘܢ ܗܘܰܝܬ݂ܽܘܢ ܫܳܒ݁ܩܺܝܢ ܠܗܽܘܢ ܣܰܟ݁ܠܽܘܬܳ݁ܐ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܳܐܦ݁ ܡܳܪܟܽ݁ܘܢ ܕ݂ܺܝܠܟܽ݁ܘܢ ܐܺܝܬܰ݁ܘܗ̄ܝ ܒ݂ܰܫܡܰܝܳܐ ܘܡܰܣܰܒ݁ ܒ݂ܰܐܦ݂ܶܐ ܠܰܝܬ݂ ܠܘܳܬܶ݁ܗ ܣ݂ ܣ݂:</VERS>
      <VERS vnumber="10">ܡܶܟ݂ܺܝܠ ܐܰܚܰܝ ܐܶܬ݁ܚܰܝܰܠܘ ܒ݂ܡܳܪܰܢ ܘܰܒ݁ܬܽ݁ܘܩܦܳ݁ܐ ܕ݂ܚܰܝܠܶܗ:</VERS>
      <VERS vnumber="11">ܘܰܠܒܰ݁ܫܘ ܟ݂ܽܠܶܗ ܙܰܝܢܳܐ ܕ݂ܰܐܠܳܗܳܐ ܐܰܝܟ݂ܰܢܳܐ ܕ݂ܬܶ݁ܫܟ݂ܚܽܘܢ ܠܰܡܩܳܡ ܠܽܘܩܒܰ݁ܠ ܨܶܢܥܳܬܶ݁ܗ ܕ݂ܳܐܟܶ݁ܠ ܩܰܪܨܳܐ:</VERS>
      <VERS vnumber="12">ܡܶܛܽܠ ܕ݂ܬܰ݁ܟ݁ܬ݂ܽܘܫܟܽ݁ܘܢ ܠܳܐ ܗ̄ܘܳܐ ܥܰܡ ܒ݂ܶܣܪܳܐ ܘܰܕ݁ܡܳܐ ܐܶܠܳܐ ܥܰܡ ܐܰܪܟܰ݁ܘܣ ܘܥܰܡ ܫܰܠܺܝܛܳܢܶܐ ܘܥܰܡ ܐܰܚܺܝܕܰ݁ܝ ܥܳܠܡܳܐ ܕ݂ܗܳܢܳܐ ܚܶܫܽܘܟܳ݁ܐ ܘܥܰܡ ܪܽܘܚܶܐ ܒ݂ܺܝܫܳܬܳ݁ܐ ܕ݂ܰܬ݁ܚܶܝܬ݁ ܫܡܰܝܳܐ:</VERS>
      <VERS vnumber="13">ܡܶܛܽܠ ܗܳܢܳܐ ܠܒܰ݁ܫܘ ܟ݂ܽܠܶܗ ܙܰܝܢܳܐ ܕ݂ܰܐܠܳܗܳܐ ܕ݂ܬܶ݁ܫܟ݂ܚܽܘܢ ܬ݂ܶܐܪܥܽܘܢ ܒ݂ܺܝܫܳܐ ܘܟܰ݁ܕ݁ ܡܥܰܬ݂ܕܺ݁ܝܢ ܐܢ̄ܬ݂ܽܘܢ ܒ݂ܟܽ݁ܠܡܶܕ݂ܶܡ ܬ݂ܩܽܘܡܽܘܢ: ܣ</VERS>
      <VERS vnumber="14">ܩܽܘܡܘ ܗܳܟܺ݁ܝܠ ܘܰܚܙܽܘܩܘ ܚܰܨܰܝܟ݂ܽܘܢ ܒ݂ܩܽܘܫܬ݂ܳܐ ܘܰܠܒܰ݁ܫܘ ܫܶܪܝܳܢܳܐ ܕ݂ܙܰܕ݂ܺܝܩܽܘܬܳ݁ܐ:</VERS>
      <VERS vnumber="15">ܘܣܰܐܢܘ ܒ݂ܪܶܓ݁ܠܰܝܟ݂ܽܘܢ ܛܽܘܝܳܒܶ݁ܗ ܕ݂ܶܐܘܰܢܓ݂ܶܠܺܝܳܘܢ ܕ݂ܰܫܠܳܡܳܐ:</VERS>
      <VERS vnumber="16">ܘܥܰܡ ܗܳܠܶܝܢ ܣܰܒ݁ܘ ܠܟܽ݁ܘܢ ܣܰܟ݂ܪܳܐ ܕ݂ܗܰܝܡܳܢܽܘܬܳ݁ܐ ܕ݂ܒܳ݁ܗ ܬ݂ܶܬ݁ܡܨܽܘܢ ܚܰܝܠܳܐ ܠܡܰܕ݁ܥܳܟܽ݁ܘ ܟ݂ܽܠܗܽܘܢ ܓ݂ܶܐܪܰܘܗ̄ܝ ܝܳܩܕ݂ܶܐ ܕ݂ܒܺ݁ܝܫܳܐ:</VERS>
      <VERS vnumber="17">ܘܣܺܝܡܘ ܣܰܢܘܰܪܬ݂ܳܐ ܕ݂ܦܽ݁ܘܪܩܳܢܳܐ ܘܰܐܚܽܘܕ݁ܘ ܣܰܝܦܳ݁ܐ ܕ݂ܪܽܘܚܳܐ ܕ݂ܺܐܝܬܰ݁ܘܗ̄ܝ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="18">ܘܰܒ݁ܟܽ݁ܠ ܨܠܰܘܳܢ ܘܰܒ݁ܟܽ݁ܠ ܒ݂ܳܥܘܳܢ ܨܰܠܰܘ ܒ݂ܟܽ݁ܠܙܒܰ݁ܢ ܒ݂ܪܽܘܚ ܘܒܳ݁ܗ ܒ݂ܰܨܠܽܘܬܳ݁ܐ ܗܘܰܝܬ݂ܽܘܢ ܫܳܗܪܺܝܢ ܒ݂ܟܽ݁ܠܥܶܕ݂ܳܢ ܟ݂ܰܕ݁ ܡܨܰܠܶܝܬ݂ܽܘܢ ܐܰܡܺܝܢܳܐܝܺܬ݁ ܘܡܶܬ݁ܟ݂ܰܫܦܺ݁ܝܢ ܥܰܠ ܐܰܦ݂ܰܝ ܟ݂ܽܠܗܽܘܢ ܩܰܕ݂ܺܝܫܶܐ:</VERS>
      <VERS vnumber="19">ܐܳܦ݁ ܥܠܰܝ ܕ݂ܬܶ݁ܬܺ݁ܝܗܶܒ݁ ܠܺܝ ܡܶܠܬܳ݁ܐ ܒ݂ܡܰܦ݁ܬ݂ܰܚ ܦ݂ܽܘܡܝ ܕ݂ܥܺܝܢ ܒ݂ܰܓ݁ܠܶܐ ܐܰܟ݁ܪܶܙ ܐ̄ܪܳܙܳܐ ܕ݂ܰܣܒܰ݁ܪܬܳ݁ܐ:</VERS>
      <VERS vnumber="20">ܗܰܘ ܕ݂ܶܐܢܳܐ ܐܺܝܙܓ݂ܰܕ݂ܶܗ ܒ݂ܫܺܫܠܳܬܳ݁ܐ ܕ݂ܰܒ݁ܦ݂ܰܪܶܗ̄ܣܺܝܰܐ ܐܶܡܰܠܠܺܝܘܗ̄ܝ ܐܰܝܟ݁ ܕ݂ܘܳܠܶܐ ܠܺܝ ܠܰܡܡܰܠܳܠܽܘܬܶ݁ܗ: ܣ</VERS>
      <VERS vnumber="21">ܕ݂ܬܶ݁ܕ݂ܥܽܘܢ ܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܡܶܕ݂ܶܡ ܕ݂ܰܠܘܳܬ݁ܝ ܘܡܶܕ݂ܶܡ ܕ݂ܣܳܥܰܪ ܐ̄ܢܳܐ ܗܳܐ ܡܰܘܕ݂ܰܥ ܠܟܽ݁ܘܢ ܛܽܘܟܺ݁ܝܩܳܘܣ ܐܰܚܳܐ ܚܰܒ݂ܺܝܒܳ݁ܐ ܘܰܡܫܰܡܫܳܢܳܐ ܡܗܰܝܡܢܳܐ ܒ݂ܡܳܪܰܢ:</VERS>
      <VERS vnumber="22">ܕ݂ܠܶܗ ܫܰܕ݂ܪܶܬ݁ ܠܘܳܬ݁ܟܽ݁ܘܢ ܥܠܶܝܗ ܥܰܠ ܗܳܕܶ݁ܐ ܕ݂ܬܶ݁ܕ݂ܥܽܘܢ ܡܳܐ ܕ݂ܰܠܘܳܬ݁ܝ ܘܰܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="23">ܫܠܳܡܳܐ ܥܰܡ ܐܰܚܰܝܢ ܘܚܽܘܒ݂ܳܐ ܥܰܡ ܗܰܝܡܳܢܽܘܬܳ݁ܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="24">ܛܰܝܒ݂ܽܘܬܳ݁ܐ ܥܰܡ ܟ݂ܽܠܗܽܘܢ ܐܰܝܠܶܝܢ ܕ݂ܡܰܚܒܺ݁ܝܢ ܠܡܳܪܰܢ ܝܶܫܽܘܥ ܡܫܺܝܚܳܐ ܕ݂ܠܳܐ ܚܒܳ݁ܠ ܐܰܡܺܝܢ: ܣ</VERS>

  <BIBLEBOOK bnumber="50">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܘܛܺܝܡܳܬܶ݁ܐܳܘܣ ܥܰܒ݁ܕ݂ܶܐ ܕ݂ܝܶܫܽܘܥ ܡܫܺܝܚܳܐ ܠܟܽ݁ܠܗܽܘܢ ܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܕ݂ܺܐܝܬ݁ ܒ݂ܦܺ݁ܝܠܺܝܦ݂ܳܘܣ ܥܰܡ ܩܰܫܺܝܫܶܐ ܘܰܡܫܰܡܫܳܢܶܐ:</VERS>
      <VERS vnumber="2">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="3">ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܥܰܠ ܥܽ̄ܘܗܕ݂ܳܢܟܽ݁ܘܢ ܐܰܡܺܝܢܳܐ:</VERS>
      <VERS vnumber="4">ܕ݂ܰܒ݁ܟܽ݁ܠ ܒ݂ܳܥܘܳܬ݁ܝ ܕ݂ܥܰܠ ܐܰܦ݂ܰܝܟ݂ܽܘܢ ܘܟܰ݁ܕ݁ ܚܳܕܶ݁ܐ ܐ̄ܢܳܐ ܡܶܬ݁ܟ݂ܰܫܰܦ݁ ܐ̄ܢܳܐ:</VERS>
      <VERS vnumber="5">ܥܰܠ ܫܰܘܬ݂ܳܦܽ݁ܘܬ݁ܟܽ݁ܘܢ ܕ݂ܒܶ݁ܐܘܰܢܓ݂ܶܠܺܝܳܘܢ ܡܶܢ ܝܰܘܡܳܐ ܩܰܕ݁ܡܳܝܳܐ ܘܰܥܕܰ݁ܡܳܐ ܠܗܳܫܳܐ:</VERS>
      <VERS vnumber="6">ܡܶܛܽܠ ܕ݂ܰܬ݁ܟܺ݁ܝܠ ܐ̄ܢܳܐ ܥܰܠ ܗܳܕܶ݁ܐ ܕ݂ܗܰܘ ܡܰܢ ܕ݂ܫܰܪܺܝ ܒ݂ܟܽ݁ܘܢ ܥܒܳ݁ܕܶ݁ܐ ܛܳܒܶ݁ܐ ܗܽܘ ܢܫܰܠܶܡ ܥܕܰ݁ܡܳܐ ܠܝܰܘܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="7">ܗܳܟܰ݁ܢܳܐ ܓ݂ܶܝܪ ܙܳܕܶ݁ܩ ܠܺܝ ܠܡܶܬ݁ܪܰܥܳܝܽܘ ܥܰܠ ܟ݂ܽܠܟܽ݁ܘܢ ܡܶܛܽܠ ܕ݂ܰܒ݁ܠܶܒ݂ܝ ܣܺܝܡܺܝܢ ܐܢ̄ܬ݂ܽܘܢ ܘܒܰ݁ܐܣܽܘܪܰܝ ܘܰܒ݁ܡܰܦ݂ܰܩ ܒ݂ܪܽܘܚܝ ܕ݂ܥܰܠ ܫܪܳܪܶܗ ܕ݂ܶܐܘܰܢܓ݂ܶܠܺܝܳܘܢ ܕ݂ܫܰܘܬ݂ܳܦܰ݁ܝ ܐܰܢ̄ܬ݂ܽܘܢ ܒ݂ܛܰܝܒ݂ܽܘܬܳ݁ܐ:</VERS>
      <VERS vnumber="8">ܣܳܗܶܕ݁ ܗܽ̄ܘ ܠܺܝ ܓ݂ܶܝܪ ܐܰܠܳܗܳܐ ܕ݂ܰܐܝܟ݂ܰܢܳܐ ܡܰܚܶܒ݁ ܐ̄ܢܳܐ ܠܟܽ݁ܘܢ ܒ݂ܪܰܚܡܰܘܗ̄ܝ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="9">ܘܗܳܕܶ݁ܐ ܡܨܰܠܶܐ ܐ̄ܢܳܐ ܕ݂ܬܽ݁ܘܒ݁ ܢܶܣܓ݂ܶܐ ܘܢܶܬ݁ܝܰܬ݂ܰܪ ܚܽܘܒ݂ܟܽ݁ܘܢ ܒ݂ܺܝܕܰ݁ܥܬܳ݁ܐ ܘܰܒ݁ܟܽ݁ܠ ܣܽܘܟ݂ܳܠ ܕ݂ܪܽܘܚ:</VERS>
      <VERS vnumber="10">ܕ݂ܬܶ݁ܗܘܽܘܢ ܦ݂ܳܪܫܺܝܢ ܐܰܝܠܶܝܢ ܕ݂ܳܥ̄ܗܢܳܢ ܘܬܶ݁ܗܘܽܘܢ ܕ݂ܟܶ݁ܝܢ ܕ݂ܠܳܐ ܬ݂ܽܘܩܠܳܐ ܒ݂ܝܰܘܡܶܗ ܕ݂ܰܡܫܺܝܚܳܐ:</VERS>
      <VERS vnumber="11">ܘܰܡܠܶܝܢ ܦ݂ܺܐܪܶܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܒ݁ܝܶܫܽܘܥ ܡܫܺܝܚܳܐ ܠܫܽܘܒ݁ܚܳܐ ܘܠܺܐܝܩܳܪܳܐ ܕ݂ܰܐܠܳܗܳܐ: ܣ</VERS>
      <VERS vnumber="12">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܣܽܘܥܪܳܢܝ ܕ݂ܺܝܠܝ ܝܰܬ݂ܺܝܪܳܐܝܺܬ݁ ܐܳܬܶ݁ܐ ܠܰܩܕܳ݁ܡܰܘܗ̄ܝ ܒ݂ܶܐܘܰܢܓ݂ܶܠܺܝܳܘܢ:</VERS>
      <VERS vnumber="13">ܗܳܟܰ݁ܢܳܐ ܕ݂ܳܐܦ݁ ܐܰܣܽܘܪܰܝ ܐܶܬ݁ܓ݂ܠܺܝܘ ܒ݂ܰܡܫܺܝܚܳܐ ܒ݂ܰܦ݂ܪܶܛܳܘܪܺܝܳܢ ܟ݂ܽܠܳܗ ܘܰܠܫܰܪܟ݂ܳܐ ܕ݂ܟܽ݁ܠܢܳܫ:</VERS>
      <VERS vnumber="14">ܘܣܽܘܓܳ݁ܐܐ ܕ݂ܰܐܚܶܐ ܕ݂ܰܒ݁ܡܳܪܰܢ ܐܶܬ݂ܬ݂ܟܶ݁ܠܘ ܥܰܠ ܐܰܣܽܘܪܰܝ ܘܰܐܫܺܝܚܘ ܝܰܬ݂ܺܝܪܳܐܝܺܬ݁ ܕ݂ܠܳܐ ܕ݂ܶܚܠܳܐ ܠܰܡܡܰܠܳܠܽܘ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="15">ܘܐ̄ܢܳܫ ܐ̄ܢܳܫ ܡܶܢ ܚܣܳܡܳܐ ܘܚܶܪܝܳܢܳܐ ܐ̄ܢܳܫ ܐ̄ܢܳܫ ܕ݂ܶܝܢ ܒ݂ܨܶܒ݁ܝܳܢܳܐ ܛܳܒܳ݁ܐ ܘܰܒ݁ܚܽܘܒ݂ܳܐ ܠܰܡܫܺܝܚܳܐ ܡܰܟ݁ܪܙܺܝܢ:</VERS>
      <VERS vnumber="16">ܡܶܛܽܠ ܕ݂ܝܳܕ݁ܥܺܝܢ ܕ݂ܰܠܡܰܦ݂ܰܩ ܒ݂ܪܽܘܚܳܐ ܕ݂ܶܐܘܰܢܓ݂ܶܠܺܝܳܘܢ ܣܺܝܡ ܐ̄ܢܳܐ:</VERS>
      <VERS vnumber="17">ܗܳܢܽܘܢ ܕ݂ܶܝܢ ܕ݂ܰܒ݁ܚܶܪܝܳܢܳܐ ܠܰܡܫܺܝܚܳܐ ܡܰܟ݁ܪܙܺܝܢ ܠܳܐ ܗ̄ܘܳܐ ܕ݂ܰܟ݁ܝܳܐܝܺܬ݁ ܐܶܠܳܐ ܕ݂ܣܳܒ݁ܪܺܝܢ ܕ݂ܡܰܘܣܦܺ݁ܝܢ ܐܽܘܠܨܳܢܳܐ ܠܰܐܣܽܘܪܰܝ:</VERS>
      <VERS vnumber="18">ܘܰܒ݁ܗܳܕܶ݁ܐ ܚܕܺ݁ܝܬ݁ ܘܚܳܕܶ݁ܐ ܐ̄ܢܳܐ ܕ݂ܰܒ݁ܟܽ݁ܠ ܦ݂ܪܽܘܣ ܐܶܢ ܒ݂ܥܶܠܬܳ݁ܐ ܘܶܐܢ ܒ݂ܩܽܘܫܬ݂ܳܐ ܡܫܺܝܚܳܐ ܢܶܬ݁ܟ݂ܪܶܙ:</VERS>
      <VERS vnumber="19">ܝܳܕܰ݁ܥ ܐ̄ܢܳܐ ܓ݂ܶܝܪ ܕ݂ܗܳܠܶܝܢ ܠܚܰܝܶܐ ܡܶܫܬ݂ܰܟ݁ܚܳܢ ܠܺܝ ܒ݂ܒܳ݁ܥܽܘܬ݁ܟܽ݁ܘܢ ܘܰܒ݁ܡܰܘܗܰܒ݁ܬܳ݁ܐ ܕ݂ܪܽܘܚܳܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="20">ܐܰܝܟ݂ܰܢܳܐ ܕ݂ܰܡܣܰܒ݂ܰܪ ܐ̄ܢܳܐ ܘܰܡܣܰܟ݂ܶܐ ܐ̄ܢܳܐ ܕ݂ܰܒ݁ܡܶܕ݂ܶܡ ܠܳܐ ܐܶܒ݁ܗܰܬ݁ ܐܶܠܳܐ ܒ݂ܓܰ݁ܠܝܽܘܬ݁ ܐܰܦ݂ܶܐ ܐܰܝܟ݁ ܕ݂ܰܒ݁ܟܽ݁ܠܙܒܰ݁ܢ ܐܳܦ݁ ܗܳܫܳܐ ܢܶܬ݁ܪܰܘܪܰܒ݁ ܡܫܺܝܚܳܐ ܒ݂ܦܰ݁ܓ݁ܪܝ ܐܶܢ ܒ݂ܚܰܝܶܐ ܘܶܐܢ ܒ݂ܡܰܘܬ݂ܳܐ:</VERS>
      <VERS vnumber="21">ܚܰܝܰܝ ܓ݂ܶܝܪ ܕ݂ܺܝܠܝ ܡܫܺܝܚܳܐ ܗ̄ܘ ܘܶܐܢ ܐܶܡܽܘܬ݁ ܝܽܘܬ݁ܪܳܢܳܐ ܗ̄ܘ ܠܺܝ:</VERS>
      <VERS vnumber="22">ܐܶܢ ܕ݂ܶܝܢ ܐܳܦ݁ ܒ݂ܗܳܠܶܝܢ ܚܰܝܶܐ ܕ݂ܒܶ݁ܣܪܳܐ ܦ݂ܺܐܪܶܐ ܐܺܝܬ݁ ܠܺܝ ܒ݂ܰܥܒܳ݁ܕܰ݁ܝ ܠܳܐ ܝܳܕܰ݁ܥ ܐ̄ܢܳܐ ܡܳܢܳܐ ܐܶܓ݁ܒ݂ܶܐ ܠܺܝ:</VERS>
      <VERS vnumber="23">ܐܳܠܨܳܢ ܠܺܝ ܓ݂ܶܝܪ ܬ݂ܰܪܬ݂ܰܝܗܶܝܢ ܠܡܶܦ݁ܛܰܪ ܪܓܺ݁ܝܓ݁ ܐ̄ܢܳܐ ܕ݂ܥܰܡ ܡܫܺܝܚܳܐ ܐܶܗܘܶܐ ܘܗܳܕܶ݁ܐ ܛܳܒ݁ ܦ݂ܳܩܚܳܐ ܗ̄ܘܳܬ݁ ܠܺܝ:</VERS>
      <VERS vnumber="24">ܐܶܠܳܐ ܐܳܦ݁ ܕ݂ܶܐܩܰܘܶܐ ܒ݂ܦܰ݁ܓ݁ܪܝ ܐܳܠܨܳܐ ܠܺܝ ܨܒܽ݁ܘܬܳ݁ܐ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="25">ܘܗܳܕܶ݁ܐ ܬ݂ܟܺ݁ܝܠܳܐܝܺܬ݁ ܝܳܕܰ݁ܥ ܐ̄ܢܳܐ ܕ݂ܦܳ݁ܐܶܫ ܐ̄ܢܳܐ ܘܰܡܩܰܘܶܐ ܐ̄ܢܳܐ ܠܚܰܕܽ݁ܘܬܳ݁ܐ ܕ݂ܺܝܠܟܽ݁ܘܢ ܘܰܠܬܰ݁ܪܒ݂ܺܝܬܳ݁ܐ ܕ݂ܗܰܝܡܳܢܽܘܬ݁ܟܽ݁ܘܢ:</VERS>
      <VERS vnumber="26">ܕ݂ܟܰ݁ܕ݁ ܐܺܬܶ݁ܐ ܬ݂ܽܘܒ݁ ܠܘܳܬ݁ܟܽ݁ܘܢ ܢܶܬ݁ܝܰܬ݂ܰܪ ܒ݂ܺܝ ܫܽܘܒ݁ܗܳܪܟܽ݁ܘܢ ܕ݂ܰܒ݁ܝܶܫܽܘܥ ܡܫܺܝܚܳܐ ܒ݂ܰܠܚܽܘܕ݁:</VERS>
      <VERS vnumber="27">ܐܰܝܟ݂ܰܢܳܐ ܕ݂ܝܳܐܶܐ ܠܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܗܘܰܝܬ݂ܽܘܢ ܡܶܬ݂ܕ݂ܰܒ݂ܪܺܝܢ ܕ݂ܶܐܢ ܐܺܬܶ݁ܐ ܐܶܚܙܶܝܟܽ݁ܘܢ ܘܶܐܢ ܦ݂ܰܪܺܝܩ ܐ̄ܢܳܐ ܐܶܫܡܰܥ ܥܠܰܝܟ݂ܽܘܢ ܕ݂ܩܳܝܡܺܝܢ ܐܢ̄ܬ݂ܽܘܢ ܒ݂ܰܚܕܳ݁ܐ ܪܽܘܚ ܘܒܰ݁ܚܕܳ݁ܐ ܢܦܶ݁ܫ ܘܡܶܬ݁ܢܰܨܚܺܝܬ݂ܽܘܢ ܐܰܟ݁ܚܰܕ݁ ܒ݂ܗܰܝܡܳܢܽܘܬܳ݁ܐ ܕ݂ܶܐܘܰܢܓ݂ܶܠܺܝܳܘܢ:</VERS>
      <VERS vnumber="28">ܘܰܒ݁ܡܶܕ݂ܶܡ ܠܳܐ ܡܶܬ݂ܬ݂ܙܺܝܥܺܝܢ ܐܢ̄ܬ݂ܽܘܢ ܡܶܢ ܗܳܢܽܘܢ ܕ݂ܩܳܝܡܺܝܢ ܠܩܽܘܒ݁ܠܰܢ ܠܬܰ݁ܚܘܺܝܬܳ݁ܐ ܕ݂ܰܐܒ݁ܕ݂ܳܢܗܽܘܢ ܘܰܠܚܰܝܶܐ ܕ݂ܺܝܠܟܽ݁ܘܢ:</VERS>
      <VERS vnumber="29">ܘܗܳܕܶ݁ܐ ܡܶܢ ܐܰܠܳܗܳܐ ܗ̄ܘ ܐܶܬ݁ܝܰܗܒ݂ܰܬ݁ ܠܟܽ݁ܘܢ ܕ݂ܠܳܐ ܒ݂ܰܠܚܽܘܕ݁ ܡܗܰܝܡܳܢܽܘ ܬ݂ܗܰܝܡܢܽܘܢ ܒ݂ܶܗ ܒ݂ܰܡܫܺܝܚܳܐ ܐܶܠܳܐ ܐܳܦ݁ ܕ݂ܥܰܠ ܐܰܦ݂ܰܘܗ̄ܝ ܬ݂ܶܚܫܽܘܢ:</VERS>
      <VERS vnumber="30">ܘܰܬ݁ܣܰܝܒ݂ܪܽܘܢ ܐܰܓܽ݁ܘܢܳܐ ܐܰܝܟ݁ ܗܰܘ ܕ݂ܰܚܙܰܝܬ݂ܽܘܢ ܒ݂ܺܝ ܘܗܳܫܳܐ ܫܳܡܥܺܝܬ݂ܽܘܢ ܥܠܰܝ ܣ݂ ܣ݂:</VERS>
    </CHAPTER>
    <CHAPTER cnumber="2">
      <VERS vnumber="1">ܐܶܢ ܐܺܝܬ݁ ܠܟܽ݁ܘܢ ܗܳܟܺ݁ܝܠ ܒ݂ܽܘܝܳܐܳܐ ܒ݂ܰܡܫܺܝܚܳܐ ܘܶܐܢ ܡܰܡܠܶܐ ܒ݂ܠܶܒ݂ܳܐ ܒ݂ܚܽܘܒ݂ܳܐ ܘܶܐܢ ܫܰܘܬ݂ܳܦܽ݁ܘܬܳ݁ܐ ܕ݂ܪܽܘܚܳܐ ܘܶܐܢ ܪܽܘܚܳܦܳ݁ܐ ܘܪܰܚܡܶܐ:</VERS>
      <VERS vnumber="2">ܫܰܠܶܡܘ ܚܰܕ݁ܘܰܬ݁ܝ ܕ݂ܚܰܕ݁ ܪܶܥܝܳܢܳܐ ܢܶܗܘܶܐ ܠܟܽ݁ܘܢ ܘܚܰܕ݁ ܚܽܘܒ݂ܳܐ ܘܰܚܕܳ݁ܐ ܢܦܶ݁ܫ ܘܰܚܕܳ݁ܐ ܬ݂ܰܪܥܺܝܬܳ݁ܐ:</VERS>
      <VERS vnumber="3">ܘܡܶܕ݂ܶܡ ܒ݂ܚܶܪܝܳܢܳܐ ܐܰܘ ܒ݂ܬܶ݁ܫܒ݂ܽܘܚܬ݂ܳܐ ܣܪܺܝܩܬ݂ܳܐ ܠܳܐ ܬ݂ܶܥܒ݂ܕܽ݁ܘܢ ܐܶܠܳܐ ܒ݂ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܟ݂ܽܠܢܳܫ ܠܚܰܒ݁ܪܶܗ ܐܰܝܟ݁ ܕ݂ܰܡܝܰܬ݂ܰܪ ܡܶܢܶܗ ܢܶܚܫܽܘܒ݁:</VERS>
      <VERS vnumber="4">ܘܠܳܐ ܐ̄ܢܳܫ ܕ݂ܢܰܦ݁ܫܶܗ ܢܺܐܨܰܦ݁ ܐܶܠܳܐ ܟ݂ܽܠܢܳܫ ܐܳܦ݁ ܕ݂ܚܰܒ݁ܪܶܗ:</VERS>
      <VERS vnumber="5">ܘܗܳܕܶ݁ܐ ܐܶܬ݁ܪܰܥܰܘ ܒ݂ܢܰܦ݁ܫܟܽ݁ܘܢ ܗܳܝ ܕ݂ܳܐܦ݁ ܝܶܫܽܘܥ ܡܫܺܝܚܳܐ:</VERS>
      <VERS vnumber="6">ܗܰܘ ܕ݂ܟܰ݁ܕ݁ ܐܺܝܬܰ݁ܘܗ̄ܝ ܒ݂ܰܕ݁ܡܽܘܬܳ݁ܐ ܕ݂ܰܐܠܳܗܳܐ ܠܳܐ ܗ̄ܘܳܐ ܚܛܽܘܦ݁ܝܳܐ ܚܰܫܒ݂ܳܗ ܗܳܕܶ݁ܐ ܕ݂ܺܐܝܬܰ݁ܘܗ̄ܝ ܦ݂ܶܚܡܳܐ ܕ݂ܰܐܠܳܗܳܐ:</VERS>
      <VERS vnumber="7">ܐܶܠܳܐ ܢܰܦ݁ܫܶܗ ܣܰܪܶܩ ܘܰܕ݁ܡܽܘܬܳ݁ܐ ܕ݂ܥܰܒ݁ܕ݂ܳܐ ܢܣܰܒ݁ ܘܰܗܘܳܐ ܒ݂ܰܕ݁ܡܽܘܬܳ݁ܐ ܕ݂ܰܒ݁ܢܰܝܢܳܫܳܐ ܘܒܶ݁ܐܣܟ݂ܺܡܳܐ ܐܶܫܬ݂ܟܰ݁ܚ ܐܰܝܟ݁ ܒ݂ܰܪܢܳܫܳܐ:</VERS>
      <VERS vnumber="9">ܡܶܛܽܠ ܗܳܢܳܐ ܐܳܦ݁ ܐܰܠܳܗܳܐ ܐܰܣܓ݂ܺܝ ܪܰܡܪܡܶܗ ܘܝܰܗ̄ܒ݁ ܠܶܗ ܫܡܳܐ ܕ݂ܰܡܝܰܬ݂ܰܪ ܡܶܢ ܟ݂ܽܠ ܫܡܳܗܺܝܢ:</VERS>
      <VERS vnumber="10">ܕ݂ܒܰ݁ܫܡܶܗ ܕ݂ܝܶܫܽܘܥ ܟ݂ܽܠ ܒ݂ܪܽܘܟ݁ ܬ݂ܶܟ݂ܽܘܦ݁ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ ܘܕܰ݁ܠܬܰ݁ܚܬ݂ ܡܶܢ ܐܰܪܥܳܐ:</VERS>
      <VERS vnumber="11">ܘܟܽ݁ܠ ܠܶܫܳܢ ܢܰܘܕ݂ܶܐ ܕ݂ܡܳܪܝܳܐ ܗ̄ܘ ܝܶܫܽܘܥ ܡܫܺܝܚܳܐ ܠܫܽܘܒ݁ܚܳܐ ܕ݂ܰܐܠܳܗܳܐ ܐܰܒܽ݁ܘܗ̄ܝ: ܣ</VERS>
      <VERS vnumber="12">ܡܶܟ݂ܺܝܠ ܚܰܒ݂ܺܝܒܰ݁ܝ ܐܰܝܟ݂ܰܢܳܐ ܕ݂ܰܒ݁ܟܽ݁ܠܙܒܰ݁ܢ ܐܶܫܬ݂ܡܰܥܬ݂ܽܘܢ ܠܳܐ ܟ݂ܰܕ݁ ܩܰܪܺܝܒ݁ ܐ̄ܢܳܐ ܠܟܽ݁ܘܢ ܒ݂ܰܠܚܽܘܕ݁ ܐܶܠܳܐ ܗܳܫܳܐ ܕ݂ܪܰܚܺܝܩ ܐ̄ܢܳܐ ܡܶܢܟܽ݁ܘܢ ܝܰܬ݂ܺܝܪܳܐܝܺܬ݁ ܒ݂ܕܶ݁ܚܠܬܳ݁ܐ ܘܒܰ݁ܪܬܺ݁ܝܬܳ݁ܐ ܦ݂ܠܽܘܚܘ ܦ݂ܽܘܠܚܳܢܳܐ ܕ݂ܚܰܝܰܝܟ݂ܽܘܢ:</VERS>
      <VERS vnumber="13">ܐܰܠܳܗܳܐ ܗ̄ܘ ܓ݂ܶܝܪ ܡܚܰܦ݂ܶܛ ܒ݂ܟܽ݁ܘܢ ܐܳܦ݁ ܠܡܶܨܒ݂ܳܐ ܐܳܦ݁ ܠܡܶܣܥܰܪ ܗܰܘ ܡܶܕ݂ܶܡ ܕ݂ܨܳܒܶ݁ܝܢ ܐܢ̄ܬ݂ܽܘܢ:</VERS>
      <VERS vnumber="14">ܟ݂ܽܠܡܶܕ݂ܶܡ ܗܘܰܝܬ݂ܽܘܢ ܥܳܒ݁ܕ݂ܺܝܢ ܕ݂ܠܳܐ ܪܶܛܢܳܐ ܘܰܕ݁ܠܳܐ ܦ݂ܽܘܠܳܓ݁:</VERS>
      <VERS vnumber="15">ܕ݂ܬܶ݁ܗܘܽܘܢ ܬ݂ܰܡܺܝܡܶܐ ܘܰܕ݁ܠܳܐ ܡܽܘܡ ܐܰܝܟ݁ ܒ݂ܢܰܝܳܐ ܕ݂ܟܰ݁ܝܳܐ ܕ݂ܰܐܠܳܗܳܐ ܕ݂ܥܳܡܪܺܝܢ ܒ݂ܕܳ݁ܪܳܐ ܥܰܣܩܳܐ ܘܰܡܥܰܩܡܳܐ ܘܶܐܬ݁ܚܙܰܘ ܒ݂ܰܝܢܳܬ݁ܗܽܘܢ ܐܰܝܟ݁ ܢܰܗܺܝܪܶܐ ܒ݂ܥܳܠܡܳܐ:</VERS>
      <VERS vnumber="16">ܕ݂ܺܐܝܬܰ݁ܝܟ݂ܽܘܢ ܠܗܽܘܢ ܒ݂ܕܽ݁ܘܟ݂ܰܬ݁ ܚܰܝܶܐ ܠܫܽܘܒ݁ܗܳܪܝ ܕ݂ܺܝܠܝ ܒ݂ܝܰܘܡܶܗ ܕ݂ܰܡܫܺܝܚܳܐ ܕ݂ܠܳܐ ܗ̄ܘܳܐ ܐܺܝܩܺܐ ܪܶܗܛܶܬ݁ ܘܠܳܐ ܣܪܺܝܩܳܐܝܺܬ݁ ܥܶܡܠܶܬ݁:</VERS>
      <VERS vnumber="17">ܐܶܠܳܐ ܐܳܦܶ݁ܢ ܡܶܬ݁ܢܰܩܶܐ ܐ̄ܢܳܐ ܥܰܠ ܕ݂ܶܒ݁ܚܬܳ݁ܐ ܘܬܶ݁ܫܡܶܫܬ݂ܳܐ ܕ݂ܗܰܝܡܳܢܽܘܬ݁ܟܽ݁ܘܢ ܚܳܕܶ݁ܐ ܐ̄ܢܳܐ ܘܪܳܘܶܙ ܐ̄ܢܳܐ ܥܰܡ ܟ݂ܽܠܟܽ݁ܘܢ:</VERS>
      <VERS vnumber="18">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܚܕܰ݁ܘ ܘܰܪܘܰܙܘ ܥܰܡܝ:</VERS>
      <VERS vnumber="19">ܡܣܰܒ݂ܰܪ ܐ̄ܢܳܐ ܕ݂ܶܝܢ ܒ݂ܡܳܪܰܢ ܝܶܫܽܘܥ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܒ݂ܰܥܓܰ݁ܠ ܕ݂ܳܐܦ݁ ܠܺܝ ܢܶܗܘܶܐ ܠܺܝ ܢܝܳܚܳܐ ܟ݂ܰܕ݁ ܐܺܠܰܦ݁ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="20">ܠܰܝܬ݂ ܠܺܝ ܓ݂ܶܝܪ ܐ̄ܚܪܺܝܢ ܗܳܪܟ݂ܳܐ ܕ݂ܰܐܝܟ݁ ܢܰܦ݁ܫܝ ܗܽ̄ܘ ܕ݂ܰܐܟܺ݁ܝܦܳ݁ܐܝܺܬ݁ ܝܳܨܶܦ݁ ܕ݂ܺܝܠܟܽ݁ܘܢ:</VERS>
      <VERS vnumber="21">ܟ݂ܽܠܗܽܘܢ ܓ݂ܶܝܪ ܕ݂ܢܰܦ݁ܫܗܽܘܢ ܗܽ̄ܘ ܒ݂ܳܥܶܝܢ ܘܠܳܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="22">ܒ݂ܽܘܩܝܶܗ ܕ݂ܶܝܢ ܕ݂ܗܳܢܳܐ ܝܳܕ݁ܥܺܝܬ݂ܽܘܢ ܕ݂ܰܐܝܟ݁ ܒ݂ܪܳܐ ܥܰܡ ܐܰܒܽ݁ܘܗ̄ܝ ܗܳܟܰ݁ܢܳܐ ܦ݂ܳܠܰܚ ܥܰܡܝ ܒ݂ܰܣܒܰ݁ܪܬܳ݁ܐ:</VERS>
      <VERS vnumber="23">ܠܗܳܢܳܐ ܡܣܰܒ݂ܰܪ ܐ̄ܢܳܐ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܒ݂ܰܥܓܰ݁ܠ ܡܳܐ ܕ݂ܰܚܙܺܝܬ݁ ܡܳܐ ܕ݂ܰܠܘܳܬ݁ܝ:</VERS>
      <VERS vnumber="24">ܘܰܬ݁ܟܺ݁ܝܠ ܐ̄ܢܳܐ ܥܰܠ ܡܳܪܝ ܕ݂ܳܐܦ݁ ܐܶܢܳܐ ܒ݂ܰܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬ݁ܟܽ݁ܘܢ:</VERS>
      <VERS vnumber="25">ܗܳܫܳܐ ܕ݂ܶܝܢ ܐܶܠܰܨܬܰ݁ܢܝ ܨܒܽ݁ܘܬܳ݁ܐ ܕ݂ܶܐܫܰܕ݂ܰܪ ܠܘܳܬ݁ܟܽ݁ܘܢ ܠܶܐܦ݂ܰܦ݁ܪܳܘܕܺ݁ܝܛܳܣ ܐܰܚܳܐ ܕ݂ܺܐܝܬܰ݁ܘܗ̄ܝ ܡܥܰܕ݂ܪܳܢܳܐ ܘܦܳ݁ܠܚܳܐ ܕ݂ܥܰܡܝ ܕ݂ܺܝܠܟܽ݁ܘܢ ܕ݂ܶܝܢ ܫܠܺܝܚܳܐ ܘܰܡܫܰܡܫܳܢܳܐ ܕ݂ܰܚܫܰܚܬ݁ܝ:</VERS>
      <VERS vnumber="26">ܡܶܛܽܠ ܕ݂ܰܣܘܶܐ ܗ̄ܘܳܐ ܠܡܶܚܙܳܐ ܠܟܽ݁ܠܟܽ݁ܘܢ ܘܰܡܥܳܩ ܗ̄ܘܳܐ ܕ݂ܺܝܕܰ݁ܥ ܕ݂ܰܫܡܰܥܬ݂ܽܘܢ ܕ݂ܶܐܬ݁ܟ݂ܪܰܗ:</VERS>
      <VERS vnumber="27">ܐܳܦ݁ ܐܶܬ݁ܟ݂ܪܰܗ ܓ݂ܶܝܪ ܥܕܰ݁ܡܳܐ ܠܡܰܘܬ݂ܳܐ ܐܶܠܳܐ ܐܰܠܳܗܳܐ ܪܰܚܶܡ ܥܠܰܘܗ̄ܝ ܠܳܐ ܗ̄ܘܳܐ ܕ݂ܶܝܢ ܥܠܰܘܗ̄ܝ ܒ݂ܰܠܚܽܘܕ݁ ܐܶܠܳܐ ܐܳܦ݁ ܥܠܰܝ ܕ݂ܠܳܐ ܬ݂ܶܗܘܶܐ ܠܺܝ ܥܳܩܳܐ ܥܰܠ ܥܳܩܳܐ:</VERS>
      <VERS vnumber="28">ܚܦܺ݁ܝܛܳܐܝܺܬ݁ ܗܳܟܺ݁ܝܠ ܫܰܕ݂ܰܪܬ݂ܶܗ ܠܘܳܬ݁ܟܽ݁ܘܢ ܕ݂ܟܰ݁ܕ݁ ܬ݂ܶܚܙܽܘܢܳܝܗ̄ܝ ܬ݂ܽܘܒ݁ ܬ݂ܶܚܕ݂ܽܘܢ ܘܠܺܝ ܩܰܠܺܝܠ ܢܶܗܘܶܐ ܢܦܺ݁ܐܫܳܐ:</VERS>
      <VERS vnumber="29">ܩܰܒ݂ܠܽܘܗ̄ܝ ܗܳܟܺ݁ܝܠ ܒ݂ܡܳܪܝܳܐ ܒ݂ܟܽ݁ܠ ܚܰܕ݁ܘܳܐ ܘܠܰܐܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܒ݂ܺܐܝܩܳܪܳܐ ܐܰܚܽܘܕ݁ܘ ܐܶܢܽܘܢ:</VERS>
      <VERS vnumber="30">ܡܶܛܽܠ ܥܒܳ݁ܕܳ݁ܐ ܓ݂ܶܝܪ ܕ݂ܰܡܫܺܝܚܳܐ ܥܕܰ݁ܡܳܐ ܠܡܰܘܬ݂ܳܐ ܡܰܛܺܝ ܘܒܰ݁ܣܰܪ ܥܰܠ ܢܰܦ݁ܫܶܗ ܕ݂ܰܢܡܰܠܶܐ ܡܶܕ݂ܶܡ ܕ݂ܒܰ݁ܨܰܪܬ݂ܽܘܢ ܗ̄ܘܰܝܬ݂ܽܘܢ ܒ݂ܬܶ݁ܫܡܶܫܬ݂ܳܐ ܕ݂ܰܠܘܳܬ݁ܝ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܟ݂ܺܝܠ ܐܰܚܰܝ ܚܕܰ݁ܘ ܒ݂ܡܳܪܰܢ ܗܶܢܶܝܢ ܟ݂ܰܕ݁ ܗܶܢܶܝܢ ܕ݂ܶܐܟ݁ܬ݂ܽܘܒ݁ ܠܟܽ݁ܘܢ ܠܳܐ ܡܳܐܢܳܐ ܠܺܝ ܡܶܛܽܠ ܕ݂ܰܠܟܽ݁ܘܢ ܡܙܰܗܪܳܢ:</VERS>
      <VERS vnumber="2">ܐܶܙܕ݂ܰܗ̄ܪܘ ܡܶܢ ܟ݂ܰܠܒ݂ܶܐ ܐܶܙܕ݂ܰܗ̄ܪܘ ܡܶܢ ܦ݂ܳܥܠܶܐ ܒ݂ܺܝܫܶܐ ܐܶܙܕ݂ܰܗ̄ܪܘ ܡܶܢ ܦ݂ܣܳܩ ܒ݂ܶܣܪܳܐ:</VERS>
      <VERS vnumber="3">ܓ݂ܙܽܘܪܬ݂ܳܐ ܓ݂ܶܝܪ ܚܢܰܢ ܐܺܝܬܰ݁ܝܢ ܐܰܝܠܶܝܢ ܕ݂ܦܳ݁ܠܚܺܝܢܰܢ ܠܰܐܠܳܗܳܐ ܒ݂ܪܽܘܚܳܐ ܘܡܶܫܬ݂ܰܒ݁ܗܪܺܝܢܰܢ ܒ݂ܝܶܫܽܘܥ ܡܫܺܝܚܳܐ ܘܠܳܐ ܬ݂ܟܺ݁ܝܠܺܝܢܰܢ ܥܰܠ ܒ݂ܶܣܪܳܐ:</VERS>
      <VERS vnumber="4">ܟ݂ܰܕ݁ ܠܺܝ ܐܺܝܬ݁ ܗ̄ܘܳܐ ܠܺܝ ܬ݂ܽܘܟ݁ܠܳܢܳܐ ܐܳܦ݁ ܥܰܠ ܒ݂ܶܣܪܳܐ ܐܶܢ ܓ݂ܶܝܪ ܐ̄ܢܳܫ ܣܳܒܰ݁ܪ ܕ݂ܬܽ݁ܘܟ݁ܠܳܢܶܗ ܒ݂ܒܶ݁ܣܪܳܐ ܗ̄ܘ ܝܰܬ݂ܺܝܪ ܡܶܢܶܗ ܐܶܢܳܐ:</VERS>
      <VERS vnumber="5">ܓ݂ܙܺܝܪܳܐ ܒ݂ܰܪ ܬ݂ܡܳܢܝܳܐ ܝܰܘܡܺܝܢ ܡܶܢ ܛܽܘܗܡܳܐ ܕ݂ܺܐܝܣܪܳܝܶܠ ܡܶܢ ܫܰܒ݁ܛܳܐ ܕ݂ܒܶ݁ܢܝܳܡܺܝܢ ܥܶܒ݁ܪܳܝܳܐ ܒ݂ܰܪ ܥܶܒ݁ܪܳܝܶܐ ܒ݂ܢܳܡܽܘܣܳܐ ܦ݂ܪܺܝܫܳܝܳܐ:</VERS>
      <VERS vnumber="6">ܒ݂ܰܛܢܳܢܳܐ ܪܳܕܽ݁ܘܦܳ݁ܐ ܕ݂ܥܺܕ݂̄ܬ݂ܳܐ ܘܰܒ݁ܙܰܕ݂ܺܝܩܽܘܬܳ݁ܐ ܕ݂ܢܳܡܽܘܣܳܐ ܕ݂ܠܳܐ ܪܶܫܝܳܢ ܗ̄ܘܺܝܬ݁:</VERS>
      <VERS vnumber="7">ܐܶܠܳܐ ܗܳܠܶܝܢ ܕ݂ܝܽܘܬ݁ܪܳܢܳܐ ܗܘܰܝ ܠܺܝ ܚܽܘܣܪܳܢܳܐ ܚܶܫܒ݂ܶܬ݁ ܐܶܢܶܝܢ ܡܶܛܽܠ ܡܫܺܝܚܳܐ:</VERS>
      <VERS vnumber="8">ܐܳܦ݁ ܚܳܫܶܒ݁ ܐ̄ܢܳܐ ܠܗܶܝܢ ܟ݂ܽܠܗܶܝܢ ܚܽܘܣܪܳܢܳܐ ܡܶܛܽܠ ܪܰܒ݂ܽܘܬܳ݁ܐ ܕ݂ܺܝܕܰ݁ܥܬܶ݁ܗ ܕ݂ܝܶܫܽܘܥ ܡܫܺܝܚܳܐ ܡܳܪܝ ܗܰܘ ܕ݂ܡܶܛܽܠܳܬܶ݁ܗ ܟ݂ܽܠܡܶܕ݂ܶܡ ܚܶܣܪܶܬ݁ ܘܰܐܝܟ݁ ܙܶܒ݁ܠܳܐ ܚܶܫܒ݂ܶܬ݁ ܕ݂ܠܰܡܫܺܝܚܳܐ ܐܺܬܰ݁ܪ:</VERS>
      <VERS vnumber="9">ܘܶܐܫܬ݂ܟܰ݁ܚ ܒ݂ܶܗ ܟ݂ܰܕ݁ ܠܰܝܬ݂ ܠܺܝ ܙܰܕ݂ܺܝܩܽܘܬܳ݁ܐ ܕ݂ܢܰܦ݁ܫܝ ܗܳܝ ܕ݂ܡܶܢ ܢܳܡܽܘܣܳܐ ܐܶܠܳܐ ܗܳܝ ܕ݂ܡܶܢ ܗܰܝܡܳܢܽܘܬܳ݁ܐ ܕ݂ܰܡܫܺܝܚܳܐ ܕ݂ܺܐܝܬܶ݁ܝܗ ܙܰܕ݂ܺܝܩܽܘܬܳ݁ܐ ܕ݂ܡܶܢ ܐܰܠܳܗܳܐ:</VERS>
      <VERS vnumber="10">ܕ݂ܒܳ݁ܗ ܐܶܫܬ݂ܰܘܕ݂ܰܥ ܠܝܶܫܽܘܥ ܘܰܠܚܰܝܠܳܐ ܕ݂ܰܩܝܳܡܬ݂ܶܗ ܘܶܐܫܬ݂ܰܘܬ݂ܰܦ݁ ܒ݂ܚܰܫܰܘܗ̄ܝ ܘܶܐܬ݂ܕ݂ܰܡܶܐ ܒ݂ܡܰܘܬ݂ܶܗ:</VERS>
      <VERS vnumber="11">ܕ݂ܰܠܡܳܐ ܐܶܫܟ݂ܰܚ ܐܶܡܰܛܶܐ ܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁ ܡܺܝܬܶ݁ܐ:</VERS>
      <VERS vnumber="12">ܠܳܐ ܗ̄ܘܳܐ ܡܶܢ ܟ݂ܰܕ݂ܽܘ ܢܶܣܒ݂ܶܬ݁ ܐܰܘ ܡܶܢ ܟ݂ܰܕ݂ܽܘ ܐܶܬ݁ܓ݂ܰܡܪܶܬ݁ ܐܶܠܳܐ ܪܳܗܶܛ ܐ̄ܢܳܐ ܕ݂ܰܠܡܳܐ ܐܰܕ݁ܪܶܟ݁ ܠܡܶܕ݂ܶܡ ܕ݂ܡܶܛܽܠܳܬܶ݁ܗ ܐܰܕ݁ܪܟܰ݁ܢܝ ܝܶܫܽܘܥ ܡܫܺܝܚܳܐ ܣ݂ ܣ݂:</VERS>
      <VERS vnumber="13">ܐܰܚܰܝ ܐܶܢܳܐ ܥܰܠ ܢܰܦ݁ܫܝ ܠܳܐ ܪܳܢܶܐ ܐ̄ܢܳܐ ܕ݂ܰܐܕ݁ܪܟܶ݁ܬ݁ ܚܕܳ݁ܐ ܕ݂ܶܝܢ ܝܳܕܰ݁ܥ ܐ̄ܢܳܐ ܕ݂ܰܕ݁ܒܶ݁ܣܬ݂ܰܪܝ ܛܳܥܶܐ ܐ̄ܢܳܐ ܘܠܰܩܕܳ݁ܡܰܝ ܡܶܫܬ݂ܰܘܫܰܛ ܐ̄ܢܳܐ:</VERS>
      <VERS vnumber="14">ܘܪܳܗܶܛ ܐ̄ܢܳܐ ܠܽܘܩܒܰ݁ܠ ܢܺܝܫܳܐ ܕ݂ܶܐܣܰܒ݁ ܙܳܟܽ݁ܘܬܳ݁ܐ ܕ݂ܩܶܪܝܳܢܳܐ ܕ݂ܰܠܥܶܠ ܕ݂ܰܐܠܳܗܳܐ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="15">ܐܰܝܠܶܝܢ ܕ݂ܰܓ݁ܡܺܝܪܺܝܢ ܗܳܟܺ݁ܝܠ ܗܳܠܶܝܢ ܢܶܬ݁ܪܰܥܽܘܢ ܘܶܐܢ ܡܶܕ݂ܶܡ ܐ̄ܚܪܳܢܝܳܐܝܺܬ݁ ܡܶܬ݁ܪܰܥܶܝܢ ܐܢ̄ܬ݂ܽܘܢ ܐܳܦ݁ ܗܳܕܶ݁ܐ ܐܰܠܳܗܳܐ ܢܶܓ݁ܠܶܐ ܠܟܽ݁ܘܢ:</VERS>
      <VERS vnumber="16">ܒ݂ܪܰܡ ܠܗܳܕܶ݁ܐ ܕ݂ܡܰܛܺܝܢ ܒ݂ܚܰܕ݁ ܫܒܺ݁ܝܠܳܐ ܢܶܫܠܰܡ ܘܒܰ݁ܚܕܳ݁ܐ ܐܰܘܝܽܘܬܳ݁ܐ: ܣ</VERS>
      <VERS vnumber="17">ܐܶܬ݂ܕ݂ܰܡܰܘ ܒ݂ܺܝ ܐܰܚܰܝ ܘܰܗܘܰܝܬ݂ܽܘܢ ܡܶܬ݁ܒ݂ܰܩܶܝܢ ܒ݂ܰܐܝܠܶܝܢ ܕ݂ܗܳܟܰ݁ܢܳܐ ܡܗܰܠܟܺ݁ܝܢ ܐܰܝܟ݁ ܕ݂ܡܽܘܬܳ݁ܐ ܕ݂ܒܰ݁ܢ ܚܳܙܶܝܬ݂ܽܘܢ:</VERS>
      <VERS vnumber="18">ܐܺܝܬ݁ ܓ݂ܶܝܪ ܣܰܓ݂ܺܝܶܐܐ ܕ݂ܰܐ̄ܚܪܳܢܝܳܐܝܺܬ݁ ܡܗܰܠܟܺ݁ܝܢ ܗܳܢܽܘܢ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܐܶܡܪܶܬ݁ ܠܟܽ݁ܘܢ ܥܠܰܝܗܽܘܢ ܗܳܫܳܐ ܕ݂ܶܝܢ ܟ݂ܰܕ݁ ܒ݂ܳܟܶ݁ܐ ܐ̄ܢܳܐ ܐܳܡܰܪ ܐ̄ܢܳܐ ܗܳܢܽܘܢ ܕ݂ܰܒ݁ܥܶܠܕ݂ܒܳ݁ܒܶ݁ܐ ܐܶܢܽܘܢ ܕ݂ܰܙܩܺܝܦܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="19">ܕ݂ܚܰܪܬ݁ܗܽܘܢ ܐܰܒ݁ܕ݂ܳܢܳܐ ܗ̄ܝ ܗܳܢܽܘܢ ܕ݂ܰܐܠܳܗܗܽܘܢ ܟ݂ܰܪܣܗܽܘܢ ܘܬܶ݁ܫܒ݂ܽܘܚܬ݂ܗܽܘܢ ܒ݂ܶܗܬ݂ܰܬ݁ܗܽܘܢ ܗܳܠܶܝܢ ܕ݂ܬܰ݁ܪܥܺܝܬ݁ܗܽܘܢ ܒ݂ܰܐܪܥܳܐ ܗ̄ܝ:</VERS>
      <VERS vnumber="20">ܕ݂ܺܝܠܰܢ ܕ݂ܶܝܢ ܦ݂ܽܘܠܚܳܢܰܢ ܒ݂ܰܫܡܰܝܳܐ ܗ̄ܘ ܘܡܶܢ ܬ݂ܰܡܳܢ ܡܣܰܟ݂ܶܝܢܰܢ ܠܡܰܚܝܳܢܳܐ ܠܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="21">ܕ݂ܗܽܘ ܢܚܰܠܶܦ݁ ܦ݂ܰܓ݁ܪܳܐ ܕ݂ܡܽܘܟ݂ܳܟܰ݁ܢ ܕ݂ܢܶܗܘܶܐ ܒ݂ܰܕ݁ܡܽܘܬܳ݁ܐ ܕ݂ܦܰ݁ܓ݁ܪܳܐ ܕ݂ܫܽܘܒ݁ܚܶܗ ܐܰܝܟ݁ ܚܰܝܠܶܗ ܪܰܒ݂ܳܐ ܗܰܘ ܕ݂ܒܶ݁ܗ ܟ݂ܽܠ ܐܶܫܬ݂ܰܥܒ݂ܰܕ݁ ܠܶܗ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܟ݂ܺܝܠ ܐܰܚܰܝ ܚܰܒ݂ܺܝܒܶ݁ܐ ܘܰܪܚܺܝܡܶܐ ܘܚܰܕ݁ܘܰܬ݁ܝ ܘܰܟ݁ܠܺܝܠܝ ܗܳܟܰ݁ܢܳܐ ܩܽܘܡܘ ܒ݂ܡܳܪܰܢ ܚܰܒ݂ܺܝܒܰ݁ܝ:</VERS>
      <VERS vnumber="2">ܡܶܢ ܐܶܘܳܗܕܺ݁ܝܰܐ ܒ݂ܳܥܶܐ ܐ̄ܢܳܐ ܘܡܶܢ ܣܽܘܢܛܺܝܟܰ݁ܐ ܕ݂ܚܰܕ݁ ܪܶܥܝܳܢܳܐ ܢܶܗܘܶܐ ܠܗܶܝܢ ܒ݂ܡܳܪܰܢ:</VERS>
      <VERS vnumber="3">ܐܳܦ݁ ܡܶܢܳܟ݁ ܒ݂ܳܥܶܐ ܐ̄ܢܳܐ ܒ݂ܰܪ-ܙܰܘܓ݂ܝ ܫܰܪܺܝܪܳܐ ܕ݂ܬܶ݁ܗܘܶܐ ܡܥܰܕ݂ܰܪ ܠܗܶܝܢ ܕ݂ܗܶܢܶܝܢ ܠܐܺܝ ܥܰܡܝ ܒ݂ܶܐܘܰܢܓ݂ܶܠܺܝܳܘܢ ܥܰܡ ܩܠܺܡܺܝܣ ܘܥܰܡ ܫܰܪܟ݂ܳܐ ܕ݂ܰܡܥܰܕ݂ܪܳܢܰܝ ܗܳܢܽܘܢ ܕ݂ܰܫܡܳܗܰܝܗܽܘܢ ܟ݂ܬܺ݁ܝܒܺ݁ܝܢ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ: ܣ</VERS>
      <VERS vnumber="4">ܚܕܰ݁ܘ ܒ݂ܡܳܪܰܢ ܒ݂ܟܽ݁ܠܙܒܰ݁ܢ ܘܬܽ݁ܘܒ݁ ܐܳܡܰܪ ܐ̄ܢܳܐ ܚܕܰ݁ܘ:</VERS>
      <VERS vnumber="5">ܘܡܰܟ݂ܺܝܟܽ݁ܘܬ݁ܟܽ݁ܘܢ ܬ݂ܶܬܺ݁ܝܕܰ݁ܥ ܠܘܳܬ݁ ܟ݂ܽܠܢܳܫ ܡܳܪܰܢ ܩܰܪܺܝܒ݁ ܗܽ̄ܘ:</VERS>
      <VERS vnumber="6">ܕ݂ܡܶܕ݂ܶܡ ܠܳܐ ܬ݂ܺܐܨܦ݂ܽܘܢ ܐܶܠܳܐ ܒ݂ܟܽ݁ܠܙܒܰ݁ܢ ܒ݂ܰܨܠܽܘܬܳ݁ܐ ܘܰܒ݁ܒܳ݁ܥܽܘܬܳ݁ܐ ܘܰܒ݁ܬܰ݁ܘܕ݂ܺܝܬܳ݁ܐ ܫܶܐܠܳܬ݁ܟܽ݁ܘܢ ܢܶܬ݁ܝܰܕ݂ܥܳܢ ܩܕܳ݁ܡ ܐܰܠܳܗܳܐ:</VERS>
      <VERS vnumber="7">ܘܰܫܠܳܡܶܗ ܕ݂ܰܐܠܳܗܳܐ ܗܰܘ ܕ݂ܪܰܒ݂ ܡܶܢ ܟ݂ܽܠ ܡܰܕ݂ܰܥ ܢܢܰܛܰܪ ܠܶܒ݂ܰܘܳܬ݁ܟܽ݁ܘܢ ܘܡܰܕ݂ܥܰܝܟ݂ܽܘܢ ܒ݂ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="8">ܡܶܟ݂ܺܝܠ ܐܰܚܰܝ ܐܰܝܠܶܝܢ ܕ݂ܫܰܪܺܝܪܳܢ ܘܰܐܝܠܶܝܢ ܕ݂ܢܰܟ݁ܦ݂ܳܢ ܘܰܐܝܠܶܝܢ ܕ݂ܟܺ݁ܐܢܳܢ ܘܰܐܝܠܶܝܢ ܕ݂ܕܰ݁ܟ݁ܝܳܢ ܘܰܐܝܠܶܝܢ ܕ݂ܰܪܚܺܝܡܳܢ ܘܰܐܝܠܶܝܢ ܕ݂ܰܫܒܺ݁ܝܚܳܢ ܘܰܐܝܠܶܝܢ ܥܒܳ݁ܕܶ݁ܐ ܕ݂ܫܽܘܒ݁ܚܳܐ ܘܰܕ݁ܩܽܘܠܳܣܳܐ ܗܳܠܶܝܢ ܐܶܬ݁ܪܰܥܰܘ:</VERS>
      <VERS vnumber="9">ܗܳܠܶܝܢ ܕ݂ܺܝܠܶܦ݁ܬ݂ܽܘܢ ܘܩܰܒ݂ܶܠܬ݂ܽܘܢ ܘܰܫܡܰܥܬ݂ܽܘܢ ܘܰܚܙܰܝܬ݂ܽܘܢ ܒ݂ܺܝ ܗܳܠܶܝܢ ܣܥܽܘܪܘ ܘܰܐܠܳܗܳܐ ܕ݂ܰܫܠܳܡܳܐ ܢܶܗܘܶܐ ܥܰܡܟܽ݁ܘܢ: ܣ</VERS>
      <VERS vnumber="10">ܪܰܘܪܒܳ݁ܐܝܺܬ݁ ܕ݂ܶܝܢ ܚܕܺ݁ܝܬ݁ ܒ݂ܡܳܪܰܢ ܕ݂ܰܐܩܶܦ݁ܬ݂ܽܘܢ ܠܡܺܐܨܰܦ݁ ܕ݂ܺܝܠܝ ܐܰܝܟ݂ܰܢܳܐ ܕ݂ܳܐܦ݁ ܝܳܨܦ݂ܺܝܢ ܗ̄ܘܰܝܬ݂ܽܘܢ ܐܶܠܳܐ ܠܳܐ ܣܦܺ݁ܝܩܺܝܢ ܗ̄ܘܰܝܬ݂ܽܘܢ:</VERS>
      <VERS vnumber="11">ܠܳܐ ܗ̄ܘܳܐ ܕ݂ܶܝܢ ܡܶܛܽܠ ܕ݂ܰܚܣܰܪ ܠܺܝ ܐܳܡܰܪ ܐ̄ܢܳܐ ܐܶܢܳܐ ܓ݂ܶܝܪ ܝܶܠܦ݂ܶܬ݁ ܕ݂ܢܶܗܘܶܐ ܣܳܦܶ݁ܩ ܠܺܝ ܗܰܘ ܡܶܕ݂ܶܡ ܕ݂ܺܐܝܬ݁ ܠܺܝ:</VERS>
      <VERS vnumber="12">ܝܳܕܰ݁ܥ ܐ̄ܢܳܐ ܕ݂ܶܐܬ݁ܡܰܟ݂ܰܟ݁ ܝܳܕܰ݁ܥ ܐ̄ܢܳܐ ܗܽ̄ܘ ܐܳܦ݁ ܕ݂ܶܐܬ݁ܝܰܬ݂ܰܪ ܒ݂ܟܽ݁ܠ ܘܰܒ݁ܟܽ݁ܠ ܡܶܕ݂ܶܡ ܡܕܰ݁ܪܰܫ ܐ̄ܢܳܐ ܐܳܦ݁ ܒ݂ܣܰܒ݁ܥܳܐ ܐܳܦ݁ ܒ݂ܟܰ݁ܦ݁ܢܳܐ ܒ݂ܰܡܫܰܪܬ݂ܚܽܘܬܳ݁ܐ ܘܰܒ݁ܚܰܣܺܝܪܽܘܬܳ݁ܐ:</VERS>
      <VERS vnumber="13">ܕ݂ܟܽ݁ܠ ܡܶܕ݂ܶܡ ܡܨܶܐ ܐ̄ܢܳܐ ܚܰܝܠܳܐ ܒ݂ܰܡܫܺܝܚܳܐ ܕ݂ܰܡܚܰܝܶܠ ܠܺܝ:</VERS>
      <VERS vnumber="14">ܒ݂ܪܰܡ ܫܰܦ݂ܺܝܪ ܥܒܰ݁ܕ݂ܬ݂ܽܘܢ ܕ݂ܶܐܫܬ݂ܰܘܬ݂ܰܦ݁ܬ݂ܽܘܢ ܠܽܐܘܠܨܳܢܰܝ: ܣ</VERS>
      <VERS vnumber="15">ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܦܺ݁ܝܠܺܝܦ݂ܺܣܳܝܶܐ ܕ݂ܰܒ݁ܫܽܘܪܳܝܳܐ ܕ݂ܰܣܒܰ݁ܪܬܳ݁ܐ ܟ݂ܰܕ݁ ܢܶܦ݁ܩܶܬ݁ ܡܶܢ ܡܰܩܶܕܳ݁ܘܢܺܝܰܐ ܐܳܦ݁ܠܳܐ ܚܕܳ݁ܐ ܡܶܢ ܥܺܕܳ݁ܬܳ݁ܐ ܐܶܫܬ݂ܰܘܬ݂ܰܦ݁ ܠܺܝ ܒ݂ܚܽܘܫܒ݂ܳܢ ܡܰܣܒܳ݁ܐ ܘܡܰܬ݂ܠܳܐ ܐܶܠܳܐ ܐܰܢ̄ܬ݂ܽܘܢ ܒ݂ܰܠܚܽܘܕ݁:</VERS>
      <VERS vnumber="16">ܕ݂ܳܐܦ݁ ܠܬܶ݁ܣܰܠܳܘܢܺܝܩܺܐ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܚܫܰܚܬ݁ܝ ܫܰܕ݂ܰܪܬ݂ܽܘܢ ܠܺܝ:</VERS>
      <VERS vnumber="17">ܠܰܘ ܕ݂ܡܰܘܗܰܒ݁ܬܳ݁ܐ ܒ݂ܳܥܶܐ ܐ̄ܢܳܐ ܐܶܠܳܐ ܒ݂ܳܥܶܐ ܐ̄ܢܳܐ ܕ݂ܦܺ݁ܐܪܶܐ ܢܶܣܓ݂ܽܘܢ ܠܟܽ݁ܘܢ:</VERS>
      <VERS vnumber="18">ܟ݂ܽܠܡܶܕ݂ܶܡ ܩܰܒ݂ܠܶܬ݁ ܘܝܰܬ݂ܺܝܪ ܠܺܝ ܘܰܡܠܶܐ ܐ̄ܢܳܐ ܘܢܶܣܒ݂ܶܬ݁ ܟ݂ܽܠ ܕ݂ܫܰܕ݂ܰܪܬ݂ܽܘܢ ܠܺܝ ܒ݂ܝܰܕ݁ ܐܶܦ݂ܰܦ݁ܪܳܘܕܺ݁ܝܛܳܣ ܪܺܝܚܳܐ ܒ݂ܰܣܺܝܡܳܐ ܘܕܶ݁ܒ݁ܚܳܐ ܡܩܰܒ݂ܠܳܐ ܕ݂ܫܳܦܰ݁ܪ ܠܰܐܠܳܗܳܐ:</VERS>
      <VERS vnumber="19">ܘܰܐܠܳܗܝ ܢܡܰܠܶܐ ܟ݂ܽܠܳܗ ܣܢܺܝܩܽܘܬ݁ܟܽ݁ܘܢ ܐܰܝܟ݁ ܥܽܘܬ݁ܪܶܗ ܒ݂ܫܽܘܒ݁ܚܳܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="20">ܠܰܐܠܳܗܳܐ ܕ݂ܶܝܢ ܐܰܒܽ݁ܘܢ ܫܽܘܒ݁ܚܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="21">ܫܰܐܠܘ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܫܳܐܠܺܝܢ ܒ݂ܰܫܠܳܡܟܽ݁ܘܢ ܐܰܚܶܐ ܕ݂ܥܰܡܝ:</VERS>
      <VERS vnumber="22">ܫܳܐܠܺܝܢ ܒ݂ܰܫܠܳܡܟܽ݁ܘܢ ܟ݂ܽܠܗܽܘܢ ܩܰܕ݂ܺܝܫܶܐ ܝܰܬ݂ܺܝܪܳܐܝܺܬ݁ ܗܳܠܶܝܢ ܕ݂ܡܶܢ ܒ݂ܰܝܬ݂ܶܗ ܕ݂ܩܶܣܰܪ:</VERS>
      <VERS vnumber="23">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ</VERS>
    </CHAPTER>

  <BIBLEBOOK bnumber="51">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܛܺܝܡܳܬܶ݁ܐܳܘܣ ܐܰܚܳܐ:</VERS>
      <VERS vnumber="2">ܠܰܐܝܠܶܝܢ ܕ݂ܺܐܝܬ݁ ܒ݂ܩܽܘܠܰܣܳܘܣ ܐܰܚܶܐ ܩܰܕ݂ܺܝܫܶܐ ܘܰܡܗܰܝܡܢܶܐ ܒ݂ܝܶܫܽܘܥ ܡܫܺܝܚܳܐ ܫܠܳܡܳܐ ܥܰܡܟܽ݁ܘܢ ܘܛܰܝܒ݂ܽܘܬܳ݁ܐ ܡܶܢ ܐܰܠܳܗܳܐ ܐܰܒܽ݁ܘܢ: ܣ</VERS>
      <VERS vnumber="3">ܡܰܘܕ݂ܶܝܢܰܢ ܠܰܐܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܟܽ݁ܠܙܒܰ݁ܢ ܘܰܡܨܰܠܶܝܢܰܢ ܥܠܰܝܟ݂ܽܘܢ:</VERS>
      <VERS vnumber="4">ܗܳܐ ܡܶܢ ܕ݂ܰܫܡܰܥܢ ܗܰܝܡܳܢܽܘܬ݁ܟܽ݁ܘܢ ܕ݂ܰܒ݁ܝܶܫܽܘܥ ܡܫܺܝܚܳܐ ܘܚܽܘܒ݂ܟܽ݁ܘܢ ܕ݂ܰܠܘܳܬ݁ ܟ݂ܽܠܗܽܘܢ ܩܰܕ݂ܺܝܫܶܐ:</VERS>
      <VERS vnumber="5">ܡܶܛܽܠ ܣܰܒ݁ܪܳܐ ܗܰܘ ܕ݂ܰܢܛܺܝܪ ܠܟܽ݁ܘܢ ܒ݂ܰܫܡܰܝܳܐ ܗܰܘ ܕ݂ܡܶܢ ܩܕܺ݁ܝܡ ܫܡܰܥܬ݂ܽܘܢ ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܰܣܒܰ݁ܪܬܳ݁ܐ:</VERS>
      <VERS vnumber="6">ܗܳܝ ܕ݂ܶܐܬ݁ܟ݂ܰܪܙܰܬ݁ ܠܟܽ݁ܘܢ ܐܰܝܟ݁ ܕ݂ܳܐܦ݁ ܠܟܽ݁ܠܶܗ ܥܳܠܡܳܐ ܘܪܳܒ݁ܝܳܐ ܘܝܳܗܒ݂ܳܐ ܦ݂ܺܐܪܶܐ ܐܰܝܟ݂ܰܢܳܐ ܕ݂ܳܐܦ݁ ܒ݂ܟܽ݁ܘܢ ܡܶܢ ܝܰܘܡܳܐ ܕ݂ܰܫܡܰܥܬ݂ܽܘܢ ܘܶܐܫܬ݂ܰܘܕ݂ܰܥܬ݂ܽܘܢ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܒ݂ܩܽܘܫܬ݂ܳܐ:</VERS>
      <VERS vnumber="7">ܐܰܝܟ݁ ܡܳܐ ܕ݂ܺܝܠܶܦ݁ܬ݂ܽܘܢ ܡܶܢ ܐܶܦ݂ܰܦ݁ܪܰܐ ܟ݂ܢܳܬܰ݁ܢ ܚܰܒ݂ܺܝܒܳ݁ܐ ܕ݂ܗܽܘ ܐܺܝܬܰ݁ܘܗ̄ܝ ܚܠܳܦܰ݁ܝܟ݂ܽܘܢ ܡܫܰܡܫܳܢܳܐ ܡܗܰܝܡܢܳܐ ܕ݂ܰܡܫܺܝܚܳܐ:</VERS>
      <VERS vnumber="8">ܘܗܽܘ ܐܰܘܕ݂ܥܰܢ ܚܽܘܒ݂ܟܽ݁ܘܢ ܕ݂ܰܒ݁ܪܽܘܚܳܐ ܣ݂ ܣ݂:</VERS>
      <VERS vnumber="9">ܡܶܛܽܠܗܳܢܳܐ ܐܳܦ݁ ܚܢܰܢ ܡܶܢ ܝܰܘܡܳܐ ܕ݂ܰܫܡܰܥܢ ܠܳܐ ܫܳܠܶܝܢܰܢ ܠܰܡܨܰܠܳܝܽܘ ܥܠܰܝܟ݂ܽܘܢ ܘܰܠܡܶܫܰܐܠ ܕ݂ܬܶ݁ܬ݁ܡܠܽܘܢ ܝܺܕܰ݁ܥܬܳ݁ܐ ܕ݂ܨܶܒ݁ܝܳܢܶܗ ܕ݂ܰܐܠܳܗܳܐ ܒ݂ܟܽ݁ܠ ܚܶܟ݁ܡܳܐ ܘܰܒ݁ܟܽ݁ܠ ܣܽܘܟ݂ܳܠ ܕ݂ܪܽܘܚ:</VERS>
      <VERS vnumber="10">ܕ݂ܰܬ݁ܗܰܠܟܽ݁ܘܢ ܐܰܝܟ݁ ܕ݂ܙܳܕܶ݁ܩ ܘܬܶ݁ܫܦ݂ܪܽܘܢ ܠܰܐܠܳܗܳܐ ܒ݂ܟܽ݁ܠ ܥܒܳ݁ܕܺ݁ܝܢ ܛܳܒܺ݁ܝܢ ܘܬܶ݁ܬ݂ܠܽܘܢ ܦ݂ܺܐܪܶܐ ܘܬܶ݁ܪܒ݂ܽܘܢ ܒ݂ܺܝܕܰ݁ܥܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="11">ܘܰܒ݁ܟܽ݁ܠ ܚܺܝܠ ܬ݂ܶܬ݁ܚܰܝܠܽܘܢ ܐܰܝܟ݁ ܪܰܒ݂ܽܘܬܳ݁ܐ ܕ݂ܫܽܘܒ݁ܚܶܗ ܒ݂ܟܽ݁ܠ ܡܣܰܝܒ݂ܪܳܢܽܘ ܘܰܒ݁ܡܰܓ݂ܪܰܬ݁-ܪܽܘܚ ܘܰܒ݁ܚܰܕܽ݁ܘܬܳ݁ܐ:</VERS>
      <VERS vnumber="12">ܬ݂ܰܘܕ݂ܽܘܢ ܠܰܐܠܳܗܳܐ ܐܰܒܳ݁ܐ ܕ݂ܰܐܫܘܰܝܢ ܠܰܡܢܳܬܳ݁ܐ ܕ݂ܝܳܪܬ݂ܽܘܬܳ݁ܐ ܕ݂ܩܰܕ݂ܺܝܫܶܐ ܒ݂ܢܽܘܗܪܳܐ:</VERS>
      <VERS vnumber="13">ܘܦܰ݁ܪܩܰܢ ܡܶܢ ܫܽܘܠܛܳܢܶܗ ܕ݂ܚܶܫܽܘܟܳ݁ܐ ܘܰܐܝܬ݂ܝܰܢ ܠܡܰܠܟ݂ܽܘܬܳ݁ܐ ܕ݂ܰܒ݁ܪܶܗ ܚܰܒ݂ܺܝܒܳ݁ܐ:</VERS>
      <VERS vnumber="14">ܗܰܘ ܕ݂ܒܶ݁ܗ ܐܺܝܬ݁ ܠܰܢ ܦ݂ܽܘܪܩܳܢܳܐ ܘܫܽܘܒ݁ܩܳܢܳܐ ܕ݂ܰܚܛܳܗܶܐ:</VERS>
      <VERS vnumber="15">ܗܰܘ ܕ݂ܗܽܘܝܽܘ ܕ݂ܡܽܘܬܳ݁ܐ ܕ݂ܰܐܠܳܗܳܐ ܕ݂ܠܳܐ ܡܶܬ݁ܚܙܶܐ ܘܒܽ݁ܘܟ݁ܪܳܐ ܕ݂ܟܽ݁ܠܗܶܝܢ ܒ݂ܶܪܝܳܬܳ݁ܐ:</VERS>
      <VERS vnumber="16">ܘܒܶ݁ܗ ܐܶܬ݁ܒ݂ܪܺܝ ܟ݂ܽܠܡܶܕ݂ܶܡ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ ܟ݂ܽܠ ܕ݂ܡܶܬ݁ܚܙܶܐ ܘܟܽ݁ܠ ܕ݂ܠܳܐ ܡܶܬ݁ܚܙܶܐ ܐܶܢ ܡܰܘܬ݂ܒܶ݁ܐ ܘܶܐܢ ܡܳܪܰܘܳܬܳ݁ܐ ܘܶܐܢ ܐܰܪܟܰ݁ܘܣ ܘܶܐܢ ܫܽܘܠܛܳܢܶܐ ܟ݂ܽܠܡܶܕ݂ܶܡ ܒ݂ܺܐܝܕܶ݁ܗ ܘܒܶ݁ܗ ܐܶܬ݁ܒ݂ܪܺܝ:</VERS>
      <VERS vnumber="17">ܘܗܽܘܝܽܘ ܕ݂ܡܶܢ ܩܕܳ݁ܡ ܟ݂ܽܠ ܘܟܽ݁ܠܡܶܕ݂ܶܡ ܒ݂ܶܗ ܩܳܐܶܡ:</VERS>
      <VERS vnumber="18">ܘܗܽܘܝܽܘ ܪܺܫܳܐ ܕ݂ܦܰ݁ܓ݁ܪܳܐ ܕ݂ܥܺܕ݂̄ܬ݂ܳܐ ܕ݂ܺܐܝܬܰ݁ܘܗ̄ܝ ܪܺܫܳܐ ܘܒܽ݁ܘܟ݁ܪܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܢܶܗܘܶܐ ܩܰܕ݁ܡܳܝ ܒ݂ܟܽ݁ܠ:</VERS>
      <VERS vnumber="19">ܕ݂ܒܶ݁ܗ ܗܽܘ ܨܒܳ݁ܐ ܟ݂ܽܠܶܗ ܡܽܘܠܳܝܳܐ ܠܡܶܥܡܰܪ:</VERS>
      <VERS vnumber="20">ܘܒܺ݁ܐܝܕܶ݁ܗ ܠܰܡܪܰܥܳܝܽܘ ܠܶܗ ܟ݂ܽܠܡܶܕ݂ܶܡ ܘܫܰܝܶܢ ܒ݂ܰܕ݁ܡܳܐ ܕ݂ܰܙܩܺܝܦܶ݁ܗ ܒ݂ܺܐܝܕܰ݁ܘܗ̄ܝ ܐܶܢ ܕ݂ܒܰ݁ܐܪܥܳܐ ܘܶܐܢ ܕ݂ܒܰ݁ܫܡܰܝܳܐ:</VERS>
      <VERS vnumber="21">ܐܳܦ݁ ܠܟܽ݁ܘܢ ܕ݂ܡܶܢ ܩܕܺ݁ܝܡ ܢܽܘܟ݁ܪܳܝܶܐ ܗ̄ܘܰܝܬ݂ܽܘܢ ܘܰܒ݁ܥܶܠܕ݂ܒܳ݁ܒܶ݁ܐ ܒ݂ܪܶܥܝܳܢܰܝܟ݂ܽܘܢ ܡܶܛܽܠ ܥܒܳ݁ܕܰ݁ܝܟ݂ܽܘܢ ܒ݂ܺܝܫܶܐ ܫܰܝܶܢܟܽ݁ܘܢ ܗܳܫܳܐ:</VERS>
      <VERS vnumber="23">ܐܶܢ ܬ݂ܩܰܘܽܘܢ ܒ݂ܗܰܝܡܳܢܽܘܬ݁ܟܽ݁ܘܢ ܟ݂ܰܕ݁ ܫܰܪܺܝܪܳܐ ܫܶܬܶ݁ܐܣܬ݁ܟܽ݁ܘܢ ܘܠܳܐ ܡܶܬ݂ܬ݂ܙܺܝܥܺܝܬ݂ܽܘܢ ܡܶܢ ܣܰܒ݁ܪܳܐ ܕ݂ܶܐܘܰܢܓ݂ܶܠܺܝܳܘܢ ܗܰܘ ܕ݂ܰܫܡܰܥܬ݂ܽܘܢ ܕ݂ܶܐܬ݁ܟ݂ܪܶܙ ܒ݂ܟܽ݁ܠܳܗ ܒ݂ܪܺܝܬܳ݁ܐ ܕ݂ܰܬ݁ܚܶܝܬ݁ ܫܡܰܝܳܐ ܗܰܘ ܕ݂ܶܐܢܳܐ ܦ݂ܰܘܠܳܘܣ ܗܘܺܝܬ݁ ܡܫܰܡܫܳܢܶܗ:</VERS>
      <VERS vnumber="24">ܘܚܳܕܶ݁ܐ ܐ̄ܢܳܐ ܒ݂ܚܰܫܶܐ ܕ݂ܥܰܠ ܐܰܦ݂ܰܝܟ݂ܽܘܢ ܘܰܡܡܰܠܶܐ ܐ̄ܢܳܐ ܚܰܣܺܝܪܽܘܬܳ݁ܐ ܕ݂ܽܐܘܠܨܳܢܰܘܗ̄ܝ ܕ݂ܰܡܫܺܝܚܳܐ ܒ݂ܒܶ݁ܣܪܝ ܚܠܳܦ݁ ܦ݂ܰܓ݁ܪܶܗ ܕ݂ܺܐܝܬܰ݁ܘܗ̄ܝ ܥܺܕ݂̄ܬ݂ܳܐ:</VERS>
      <VERS vnumber="25">ܗܳܝ ܕ݂ܶܐܢܳܐ ܗܘܺܝܬ݁ ܡܫܰܡܫܳܢܳܗ ܐܰܝܟ݁ ܡܕܰ݁ܒ݂ܪܳܢܽܘܬܳ݁ܐ ܕ݂ܰܐܠܳܗܳܐ ܕ݂ܶܐܬ݁ܝܰܗܒ݂ܰܬ݁ ܠܺܝ ܒ݂ܟܽ݁ܘܢ ܕ݂ܶܐܫܰܡܠܶܐ ܡܶܠܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="26">ܐ̄ܪܳܙܳܐ ܗܰܘ ܕ݂ܰܡܟܰ݁ܣܰܝ ܗ̄ܘܳܐ ܡܶܢ ܥܳܠܡܶܐ ܘܡܶܢ ܕ݂ܳܪܶܐ ܗܳܫܳܐ ܕ݂ܶܝܢ ܐܶܬ݁ܓ݂ܠܺܝ ܠܩܰܕ݂ܺܝܫܰܘܗ̄ܝ:</VERS>
      <VERS vnumber="27">ܠܰܐܝܠܶܝܢ ܕ݂ܰܨܒܳ݁ܐ ܐܰܠܳܗܳܐ ܕ݂ܢܰܘܕ݂ܰܥ ܡܳܢܰܘ ܥܽܘܬ݁ܪܳܐ ܕ݂ܫܽܘܒ݁ܚܶܗ ܕ݂ܐ̄ܪܳܙܳܐ ܗܳܢܳܐ ܒ݂ܥܰܡ̄ܡܶܐ ܕ݂ܗܽܘܝܽܘ ܡܫܺܝܚܳܐ ܕ݂ܰܒ݁ܟܽ݁ܘܢ ܣܰܒ݁ܪܳܐ ܕ݂ܫܽܘܒ݁ܚܰܢ:</VERS>
      <VERS vnumber="28">ܗܰܘ ܕ݂ܰܚܢܰܢ ܡܰܟ݁ܪܙܺܝܢܰܢ ܘܡܰܠܦܺ݁ܝܢܰܢ ܘܰܡܣܰܟ݂ܠܺܝܢܰܢ ܠܟܽ݁ܠ ܒ݂ܰܪܢܳܫ ܒ݂ܟܽ݁ܠ ܚܶܟ݁ܡܳܐ ܕ݂ܰܢܩܺܝܡ ܠܟܽ݁ܠ ܒ݂ܰܪܢܳܫ ܟ݂ܰܕ݁ ܓ݂ܡܺܝܪ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="29">ܒ݂ܗܳܕܶ݁ܐ ܗ̄ܘ ܓ݂ܶܝܪ ܐܳܦ݁ ܥܳܡܶܠ ܐ̄ܢܳܐ ܘܡܶܬ݁ܟ݂ܰܬ݂ܰܫ ܐ̄ܢܳܐ ܒ݂ܰܡܥܰܕ݂ܪܳܢܽܘܬܳ݁ܐ ܕ݂ܚܰܝܠܳܐ ܕ݂ܡܶܬܺ݁ܝܗܶܒ݁ ܠܺܝ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܝܢܳܐ ܐܰܓܽ݁ܘܢܳܐ ܐܺܝܬ݁ ܠܺܝ ܚܠܳܦܰ݁ܝܟ݂ܽܘܢ ܘܰܚܠܳܦ݁ ܗܳܢܽܘܢ ܕ݂ܰܒ݁ܠܰܕܺ݁ܝܩܺܝܰܐ ܘܰܚܠܳܦ݁ ܫܰܪܟ݂ܳܐ ܐܰܝܠܶܝܢ ܕ݂ܦܰ݁ܪܨܽܘܦ݂ܝ ܠܳܐ ܚܙܰܘ ܒ݂ܰܒ݁ܣܰܪ:</VERS>
      <VERS vnumber="2">ܕ݂ܢܶܬ݁ܒ݂ܰܝܽܐܘܢ ܠܶܒ݂ܰܘܳܬ݁ܗܽܘܢ ܘܢܶܬ݁ܩܰܪܒܽ݁ܘܢ ܒ݂ܚܽܘܒ݂ܳܐ ܠܟܽ݁ܠܶܗ ܥܽܘܬ݁ܪܳܐ ܕ݂ܰܦ݂ܝܳܣܳܐ ܘܰܠܣܽܘܟ݂ܳܠܳܐ ܕ݂ܺܝܕܰ݁ܥܬܶ݁ܗ ܕ݂ܐ̄ܪܳܙܳܐ ܕ݂ܰܐܠܳܗܳܐ ܐܰܒܳ݁ܐ ܘܕܰ݁ܡܫܺܝܚܳܐ:</VERS>
      <VERS vnumber="3">ܗܰܘ ܕ݂ܒܶ݁ܗ ܟ݂ܰܣܝܳܢ ܟ݂ܽܠܗܶܝܢ ܣܺܝܡܳܬܳ݁ܐ ܕ݂ܚܶܟ݁ܡܬܳ݁ܐ ܘܕܺ݁ܝܕܰ݁ܥܬܳ݁ܐ: ܣ</VERS>
      <VERS vnumber="4">ܗܳܕܶ݁ܐ ܕ݂ܶܝܢ ܐܳܡܰܪ ܐ̄ܢܳܐ ܕ݂ܠܳܐ ܐ̄ܢܳܫ ܢܶܗܘܶܐ ܡܰܛܥܶܐ ܠܟܽ݁ܘܢ ܒ݂ܰܦ݁ܝܳܣܳܐ ܕ݂ܡܶܠܶܐ:</VERS>
      <VERS vnumber="5">ܐܳܦܶ݁ܢ ܒ݂ܰܒ݁ܣܰܪ ܓ݂ܶܝܪ ܦ݂ܰܪܺܝܩ ܐ̄ܢܳܐ ܡܶܢܟܽ݁ܘܢ ܐܶܠܳܐ ܒ݂ܪܽܘܚ ܥܰܡܟܽ݁ܘܢ ܐ̄ܢܳܐ ܘܚܳܕܶ݁ܐ ܐ̄ܢܳܐ ܕ݂ܚܳܙܶܐ ܐ̄ܢܳܐ ܡܛܰܟ݂ܣܽܘܬ݁ܟܽ݁ܘܢ ܘܫܰܪܺܝܪܽܘܬܳ݁ܐ ܕ݂ܗܰܝܡܳܢܽܘܬ݁ܟܽ݁ܘܢ ܕ݂ܒܰ݁ܡܫܺܝܚܳܐ: ܣ</VERS>
      <VERS vnumber="6">ܐܰܝܟ݂ܰܢܳܐ ܗܳܟܺ݁ܝܠ ܕ݂ܩܰܒ݂ܶܠܬ݂ܽܘܢ ܠܝܶܫܽܘܥ ܡܫܺܝܚܳܐ ܡܳܪܰܢ ܒ݂ܶܗ ܗܰܠܶܟ݁ܘ:</VERS>
      <VERS vnumber="7">ܟ݂ܰܕ݁ ܡܫܰܪܪܺܝܢ ܥܶܩܳܪܰܝܟ݂ܽܘܢ ܘܡܶܬ݁ܒ݂ܢܶܝܢ ܐܢ̄ܬ݂ܽܘܢ ܒ݂ܶܗ ܘܡܶܬ݁ܩܰܝܡܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܗܳܝ ܕ݂ܺܝܠܶܦ݁ܬ݂ܽܘܢ ܕ݂ܒܳ݁ܗ ܬ݂ܶܬ݁ܝܰܬ݂ܪܽܘܢ ܒ݂ܬܰ݁ܘܕ݂ܺܝܬܳ݁ܐ: ܣ</VERS>
      <VERS vnumber="8">ܐܶܙܕ݂ܰܗ̄ܪܘ ܕ݂ܰܠܡܳܐ ܐ̄ܢܳܫ ܢܚܰܠܶܨܟܽ݁ܘܢ ܒ݂ܦܺ݁ܝܠܳܣܳܦܽ݁ܘܬܳ݁ܐ ܘܰܒ݁ܛܳܥܝܽܘܬܳ݁ܐ ܣܪܺܝܩܬ݂ܳܐ ܐܰܝܟ݁ ܝܽܘܠܦ݂ܳܢܶܐ ܕ݂ܰܒ݁ܢܰܝܢܳܫܳܐ ܘܰܐܝܟ݁ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܘܠܳܐ ܐܰܝܟ݁ ܡܫܺܝܚܳܐ:</VERS>
      <VERS vnumber="9">ܕ݂ܒܶ݁ܗ ܥܳܡܰܪ ܟ݂ܽܠܶܗ ܡܽܘܠܳܝܳܐ ܕ݂ܰܐܠܳܗܽܘܬܳ݁ܐ ܓ݂ܽܘܫܡܳܢܳܐܝܺܬ݁:</VERS>
      <VERS vnumber="10">ܘܒܶ݁ܗ ܐܳܦ݁ ܐܰܢ̄ܬ݂ܽܘܢ ܡܶܫܬ݂ܰܡܠܶܝܬ݂ܽܘܢ ܕ݂ܗܽܘ ܐܺܝܬܰ݁ܘܗ̄ܝ ܪܺܫܳܐ ܕ݂ܟܽ݁ܠܗܶܝܢ ܐܰܪܟܰ݁ܘܣ ܘܫܽܘܠܛܳܢܶܐ:</VERS>
      <VERS vnumber="11">ܘܒܶ݁ܗ ܐܶܬ݁ܓ݂ܙܰܪܬ݂ܽܘܢ ܓ݂ܙܽܘܪܬ݂ܳܐ ܕ݂ܠܳܐ ܒ݂ܺܐܝܕܺ݁ܝܢ ܒ݂ܰܫܠܳܚ ܒ݂ܶܣܪܳܐ ܕ݂ܰܚܛܳܗܶܐ ܒ݂ܰܓ݁ܙܽܘܪܬ݂ܶܗ ܕ݂ܰܡܫܺܝܚܳܐ:</VERS>
      <VERS vnumber="12">ܘܶܐܬ݁ܩܒܰ݁ܪܬ݂ܽܘܢ ܥܰܡܶܗ ܒ݂ܡܰܥܡܽܘܕܺ݁ܝܬܳ݁ܐ ܘܒܶ݁ܗ ܩܳܡܬ݂ܽܘܢ ܥܰܡܶܗ ܕ݂ܗܰܝܡܶܢܬ݂ܽܘܢ ܒ݂ܚܰܝܠܳܐ ܕ݂ܰܐܠܳܗܳܐ ܕ݂ܰܐܩܺܝܡܶܗ ܡܶܢ ܒ݂ܶܝܬ݁-ܡܺܝܬܶ݁ܐ:</VERS>
      <VERS vnumber="13">ܘܰܠܟܽ݁ܘܢ ܕ݂ܡܺܝܬܺ݁ܝܢ ܗ̄ܘܰܝܬ݂ܽܘܢ ܒ݂ܰܚܛܳܗܰܝܟ݂ܽܘܢ ܘܰܒ݁ܥܽܘܪܠܽܘܬ݁ ܒ݂ܶܣܪܟܽ݁ܘܢ ܐܰܚܺܝܟܽ݁ܘܢ ܥܰܡܶܗ ܘܰܫܒܰ݁ܩ ܠܰܢ ܟ݂ܽܠܗܽܘܢ ܚܛܳܗܰܝܢ:</VERS>
      <VERS vnumber="14">ܘܰܥܛܳܐ ܒ݂ܦܽ݁ܘܩܕ݂ܳܢܰܘܗ̄ܝ ܫܛܳܪ ܚܰܘܒ݂ܰܝܢ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܣܰܩܽܘܒ݁ܠܰܢ ܘܫܰܩܠܶܗ ܡܶܢ ܡܨܰܥܬܳ݁ܐ ܘܩܰܒ݁ܥܶܗ ܒ݂ܰܙܩܺܝܦܶ݁ܗ:</VERS>
      <VERS vnumber="15">ܘܒܰ݁ܫܠܳܚ ܦ݂ܰܓ݁ܪܶܗ ܦ݂ܰܪܣܺܝ ܠܰܐܪܟܰ݁ܘܣ ܘܰܠܫܰܠܺܝܛܳܢܶܐ ܘܰܐܒ݁ܗܶܬ݁ ܐܶܢܽܘܢ ܓ݂ܰܠܝܳܐܝܺܬ݁ ܒ݂ܰܩܢܽܘܡܶܗ: ܣ</VERS>
      <VERS vnumber="16">ܠܳܐ ܗܳܟܺ݁ܝܠ ܐ̄ܢܳܫ ܢܕܰ݁ܘܶܕ݁ܟܽ݁ܘܢ ܒ݂ܡܶܐܟ݁ܠܳܐ ܘܰܒ݁ܡܰܫܬ݂ܝܳܐ ܐܰܘ ܒ݂ܦܽ݁ܘܠܳܓܶ݁ܐ ܕ݂ܥܺܐܕܶ݁ܐ ܘܰܕ݁ܪܺܝܫ ܝܰܪܚܶܐ ܘܰܕ݁ܫܰܒ݂ܶܐ:</VERS>
      <VERS vnumber="17">ܗܳܠܶܝܢ ܕ݂ܺܐܝܬܰ݁ܝܗܶܝܢ ܛܶܠܳܢܝܳܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܳ݁ܢ ܦ݂ܰܓ݁ܪܳܐ ܕ݂ܶܝܢ ܡܫܺܝܚܳܐ ܗ̄ܘ:</VERS>
      <VERS vnumber="18">ܘܰܠܡܳܐ ܐ̄ܢܳܫ ܢܶܨܒ݂ܶܐ ܒ݂ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܠܰܡܚܰܝܳܒܽ݁ܘܬ݁ܟܽ݁ܘܢ ܕ݂ܬܶ݁ܫܬ݂ܰܥܒ݂ܕܽ݁ܘܢ ܠܦܽ݁ܘܠܚܳܢܳܐ ܕ݂ܡܰܠܰܐܟܶ݁ܐ ܒ݂ܰܕ݁ܣܳܥܶܐ ܥܰܠ ܡܶܕ݂ܶܡ ܕ݂ܠܳܐ ܚܙܳܐ ܘܰܣܪܺܝܩܳܐܝܺܬ݁ ܡܶܬ݁ܚܬܰ݁ܪ ܒ݂ܪܶܥܝܳܢܳܐ ܕ݂ܒܶ݁ܣܪܶܗ:</VERS>
      <VERS vnumber="19">ܘܠܳܐ ܐܳܚܶܕ݁ ܪܺܫܳܐ ܕ݂ܡܶܢܶܗ ܟ݂ܽܠܶܗ ܦ݂ܰܓ݁ܪܳܐ ܡܶܬ݁ܪܰܟ݂ܰܒ݁ ܘܡܶܬ݁ܩܰܝܰܡ ܒ݂ܫܶܪܝܳܢܶܐ ܘܰܒ݁ܗܰܕ݂ܳܡܶܐ ܘܪܳܒܶ݁ܐ ܬ݂ܰܪܒ݂ܺܝܬܳ݁ܐ ܕ݂ܰܐܠܳܗܳܐ: ܣ</VERS>
      <VERS vnumber="20">ܐܶܢ ܓ݂ܶܝܪ ܡܺܝܬ݂ܬ݂ܽܘܢ ܥܰܡ ܡܫܺܝܚܳܐ ܡܶܢ ܐܶܣܛܽܘܟ݂ܣܰܘܗ̄ܝ ܕ݂ܥܳܠܡܳܐ ܠܡܳܢܳܐ ܐܰܝܟ݁ ܗܰܘ ܕ݂ܚܰܝܺܝܢ ܐܢ̄ܬ݂ܽܘܢ ܒ݂ܥܳܠܡܳܐ ܡܶܬ݂ܕܺ݁ܝܢܺܝܢ ܐܢ̄ܬ݂ܽܘܢ:</VERS>
      <VERS vnumber="21">ܠܳܐ ܠܰܡ ܬ݂ܶܩܪܽܘܒ݁ ܘܠܳܐ ܬ݂ܶܛܥܰܡ ܘܠܳܐ ܬ݂ܶܩܰܦ݁:</VERS>
      <VERS vnumber="22">ܕ݂ܺܐܝܬܰ݁ܝܗܶܝܢ ܗܳܠܶܝܢ ܚܫܰܚܬܳ݁ܐ ܕ݂ܡܶܬ݁ܚܰܒ݂ܠܳܐ ܘܦܽ݁ܘܩܳܕܶ݁ܐ ܐܶܢܶܝܢ ܘܝܽܘܠܦ݂ܳܢܶܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="23">ܘܡܶܬ݁ܚܰܙܝܳܢ ܕ݂ܺܐܝܬ݁ ܒ݂ܗܶܝܢ ܡܶܠܬܳ݁ܐ ܕ݂ܚܶܟ݁ܡܬܳ݁ܐ ܒ݂ܦ݂ܰܪܨܽܘܦ݂ ܡܰܟ݂ܺܝܟܽ݁ܘܬܳ݁ܐ ܘܕܶ݁ܚܠܰܬ݁ ܐܰܠܳܗܳܐ ܘܰܕ݁ܠܳܐ ܚܳܝܣܺܝܢ ܥܰܠ ܦ݂ܰܓ݁ܪܳܐ ܠܰܘ ܒ݂ܡܶܕ݂ܶܡ ܕ݂ܰܡܝܰܩܰܪ ܐܶܠܳܐ ܒ݂ܰܐܝܠܶܝܢ ܕ݂ܰܚܫܰܚܬܳ݁ܐ ܐܶܢܶܝܢ ܕ݂ܒܶ݁ܣܪܳܐ ܣ݂ ܣ݂:</VERS>
    </CHAPTER>
    <CHAPTER cnumber="3">
      <VERS vnumber="1">ܐܶܢ ܗܳܟܺ݁ܝܠ ܩܳܡܬ݂ܽܘܢ ܥܰܡ ܡܫܺܝܚܳܐ ܕ݂ܰܠܥܶܠ ܒ݂ܥܰܘ ܐܰܬܰ݁ܪ ܕ݂ܰܡܫܺܝܚܳܐ ܝܳܬܶ݁ܒ݁ ܥܰܠ ܝܰܡܺܝܢܳܐ ܕ݂ܰܐܠܳܗܳܐ:</VERS>
      <VERS vnumber="2">ܕ݂ܰܠܥܶܠ ܐܶܬ݁ܪܰܥܰܘ ܘܠܳܐ ܕ݂ܒܰ݁ܐܪܥܳܐ:</VERS>
      <VERS vnumber="3">ܡܺܝܬ݂ܬ݂ܽܘܢ ܠܟܽ݁ܘܢ ܓ݂ܶܝܪ ܘܚܰܝܰܝܟ݂ܽܘܢ ܟ݂ܣܶܝܢ ܥܰܡ ܡܫܺܝܚܳܐ ܒ݂ܰܐܠܳܗܳܐ:</VERS>
      <VERS vnumber="4">ܘܶܐܡܰܬ݁ܝ ܕ݂ܰܡܫܺܝܚܳܐ ܡܶܬ݁ܓ݂ܠܶܐ ܕ݂ܗܽܘܝܽܘ ܚܰܝܰܝܢ ܗܳܝܕ݂ܶܝܢ ܐܳܦ݁ ܐܰܢ̄ܬ݂ܽܘܢ ܬ݂ܶܬ݁ܓ݂ܠܽܘܢ ܥܰܡܶܗ ܒ݂ܫܽܘܒ݁ܚܳܐ: ܣ</VERS>
      <VERS vnumber="5">ܐܰܡܺܝܬ݁ܘ ܗܳܟܺ݁ܝܠ ܗܰܕ݂ܳܡܰܝܟ݂ܽܘܢ ܕ݂ܒܰ݁ܐܪܥܳܐ ܙܳܢܝܽܘܬܳ݁ܐ ܘܛܰܢܦ݂ܽܘܬܳ݁ܐ ܘܟܺ݁ܐܒܶ݁ܐ ܘܪܶܓ݂ܬܳ݁ܐ ܒ݂ܺܝܫܬ݂ܳܐ ܘܥܳܠܽܘܒܽ݁ܘܬܳ݁ܐ ܕ݂ܗܺܝ ܗ̄ܝ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ:</VERS>
      <VERS vnumber="6">ܡܶܛܽܠ ܗܳܠܶܝܢ ܓ݂ܶܝܪ ܐܳܬܶ݁ܐ ܪܽܘܓ݁ܙܶܗ ܕ݂ܰܐܠܳܗܳܐ ܥܰܠ ܒ݂ܢܶܝܗ ܕ݂ܠܳܐ ܡܶܬ݂ܛܦ݂ܺܝܣܳܢܽܘܬܳ݁ܐ:</VERS>
      <VERS vnumber="7">ܘܰܒ݁ܗܳܠܶܝܢ ܐܳܦ݁ ܐܰܢ̄ܬ݂ܽܘܢ ܗܰܠܶܟ݁ܬ݂ܽܘܢ ܡܶܢ ܩܕܺ݁ܝܡ ܟ݂ܰܕ݁ ܡܶܬ݁ܗܰܦ݂ܟܺ݁ܝܢ ܗ̄ܘܰܝܬ݂ܽܘܢ ܒ݂ܗܶܝܢ:</VERS>
      <VERS vnumber="8">ܗܳܫܳܐ ܕ݂ܶܝܢ ܐܰܢܺܝܚܘ ܡܶܢܟܽ݁ܘܢ ܟ݂ܽܠܗܶܝܢ ܗܳܠܶܝܢ ܪܽܘܓ݁ܙܳܐ ܚܶܡܬ݂ܳܐ ܒ݂ܺܝܫܽܘܬܳ݁ܐ ܓ݂ܽܘܕ݂ܳܦܳ݁ܐ ܡܰܡܠ̄ܠܳܐ ܛܰܢܦܳ݁ܐ:</VERS>
      <VERS vnumber="9">ܘܠܳܐ ܬ݂ܶܗܘܽܘܢ ܡܕܰ݁ܓ݂ܠܺܝܢ ܚܰܕ݁ ܒ݂ܚܰܕ݁ ܐܶܠܳܐ ܫܽܘܠܚܽܘܗ̄ܝ ܠܒܰ݁ܪܢܳܫܳܐ ܥܰܬ݂ܺܝܩܳܐ ܥܰܡ ܟ݂ܽܠܗܽܘܢ ܗܽܘܦ݂ܳܟܰ݁ܘܗ̄ܝ:</VERS>
      <VERS vnumber="10">ܘܰܠܒܰ݁ܫܘ ܚܰܕ݁̄ܬܳ݁ܐ ܕ݂ܡܶܬ݁ܚܰܕ݂ܰܬ݁ ܒ݂ܺܝܕܰ݁ܥܬܳ݁ܐ ܒ݂ܰܕ݁ܡܽܘܬܳ݁ܐ ܕ݂ܒܳ݁ܪܝܶܗ:</VERS>
      <VERS vnumber="11">ܟ݂ܰܪ ܕ݂ܠܰܝܬ݂ ܝܺܗܽܘܕܳ݁ܝܳܐ ܘܰܐܪܡܳܝܳܐ ܘܠܳܐ ܓ݂ܙܽܘܪܬ݂ܳܐ ܘܥܽܘܪܠܽܘܬܳ݁ܐ ܘܠܳܐ ܝܰܘܢܳܝܳܐ ܘܒܰ݁ܪܒ݂ܪܳܝܳܐ ܘܠܳܐ ܥܰܒ݁ܕ݂ܳܐ ܘܒܰ݁ܪܚܺܐܪܶܐ ܐܶܠܳܐ ܟ݂ܽܠ ܘܰܒ݁ܟܽ݁ܠܢܳܫ ܡܫܺܝܚܳܐ ܗ̄ܘ:</VERS>
      <VERS vnumber="12">ܠܒܰ݁ܫܘ ܗܳܟܺ݁ܝܠ ܐܰܝܟ݁ ܓ݂ܒܰ݁ܝܳܐ ܕ݂ܰܐܠܳܗܳܐ ܩܰܕ݂ܺܝܫܶܐ ܘܚܰܒ݂ܺܝܒܶ݁ܐ ܪܰܚܡܶܐ ܘܪܽܘܚܳܦܳ݁ܐ ܘܒܰ݁ܣܺܝܡܽܘܬܳ݁ܐ ܘܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܘܢܺܝܚܽܘܬܳ݁ܐ ܘܢܰܓ݂ܺܝܪܽܘܬ݁ ܪܽܘܚܳܐ:</VERS>
      <VERS vnumber="13">ܘܰܗܘܰܝܬ݂ܽܘܢ ܡܣܰܝܒ݂ܪܺܝܢ ܚܰܕ݁ ܠܚܰܕ݁ ܘܫܳܒ݁ܩܺܝܢ ܚܰܕ݁ ܠܚܰܕ݁ ܘܶܐܢ ܐܺܝܬ݁ ܠܐ̄ܢܳܫ ܥܰܠ ܚܰܒ݁ܪܶܗ ܪܽܘܥܳܡܳܐ ܐܰܝܟ݂ܰܢܳܐ ܕ݂ܰܡܫܺܝܚܳܐ ܫܒܰ݁ܩ ܠܟܽ݁ܘܢ ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܫܒܽ݁ܘܩܘ:</VERS>
      <VERS vnumber="14">ܘܥܰܡ ܗܳܠܶܝܢ ܟ݂ܽܠܗܶܝܢ ܚܽܘܒ݂ܳܐ ܕ݂ܗܽܘܝܽܘ ܚܙܳܩܳܐ ܕ݂ܰܓ݁ܡܺܝܪܽܘܬܳ݁ܐ:</VERS>
      <VERS vnumber="15">ܘܰܫܠܳܡܶܗ ܕ݂ܰܡܫܺܝܚܳܐ ܢܕܰ݁ܒ݂ܰܪ ܠܶܒ݂ܰܘܳܬ݁ܟܽ݁ܘܢ ܕ݂ܠܶܗ ܐܶܬ݁ܩܪܺܝܬ݂ܽܘܢ ܒ݂ܚܰܕ݁ ܦ݂ܓܰ݁ܪ ܘܰܗܘܰܝܬ݂ܽܘܢ ܡܰܘܕ݂ܶܝܢ ܠܰܡܫܺܝܚܳܐ:</VERS>
      <VERS vnumber="16">ܕ݂ܡܶܠܬܶ݁ܗ ܬ݂ܶܥܡܰܪ ܒ݂ܟܽ݁ܘܢ ܥܰܬ݂ܺܝܪܳܐܝܺܬ݁ ܒ݂ܟܽ݁ܠ ܚܶܟ݁ܡܳܐ ܘܰܗܘܰܝܬ݂ܽܘܢ ܡܰܠܦܺ݁ܝܢ ܘܪܳܕܶ݁ܝܢ ܢܰܦ݁ܫܟܽ݁ܘܢ ܒ݂ܡܰܙܡܽܘܪܶܐ ܘܰܒ݁ܬܶ݁ܫܒ݂ܚܳܬ݂ܳܐ ܘܒܰ݁ܙܡܺܝܪܳܬܳ݁ܐ ܕ݂ܪܽܘܚܳܐ ܘܰܒ݁ܛܰܝܒ݂ܽܘܬܳ݁ܐ ܗܘܰܝܬ݂ܽܘܢ ܙܳܡܪܺܝܢ ܒ݂ܠܶܒ݂ܰܘܳܬ݁ܟܽ݁ܘܢ ܠܰܐܠܳܗܳܐ:</VERS>
      <VERS vnumber="17">ܘܟܽ݁ܠ ܡܶܕ݂ܶܡ ܕ݂ܣܳܥܪܺܝܢ ܐܢ̄ܬ݂ܽܘܢ ܒ݂ܡܶܠܬܳ݁ܐ ܘܒܰ݁ܥܒܳ݁ܕܳ݁ܐ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܘܰܝܬ݂ܽܘܢ ܥܳܒ݁ܕ݂ܺܝܢ ܘܰܗܘܰܝܬ݂ܽܘܢ ܡܰܘܕ݂ܶܝܢ ܒ݂ܺܐܝܕܶ݁ܗ ܠܰܐܠܳܗܳܐ ܐܰܒܳ݁ܐ: ܣ</VERS>
      <VERS vnumber="18">ܢܶܫܶܐ ܐܶܫܬ݂ܰܥܒ݂ܰܕܶ݁ܝܢ ܠܒܰ݁ܥܠܰܝܟ݂ܶܝܢ ܐܰܝܟ݁ ܕ݂ܙܳܕܶ݁ܩ ܒ݂ܰܡܫܺܝܚܳܐ:</VERS>
      <VERS vnumber="19">ܓ݂ܰܒ݁ܪܶܐ ܐܰܚܶܒ݁ܘ ܢܶܫܰܝܟ݂ܽܘܢ ܘܠܳܐ ܬ݂ܶܗܘܽܘܢ ܡܰܪܺܝܪܺܝܢ ܥܠܰܝܗܶܝܢ:</VERS>
      <VERS vnumber="20">ܒ݂ܢܰܝܳܐ ܐܶܫܬ݂ܰܡ̄ܥܘ ܠܰܐܒܳ݁ܗܰܝܟ݂ܽܘܢ ܒ݂ܟܽ݁ܠܡܶܕ݂ܶܡ ܗܳܟܰ݁ܢܳܐ ܓ݂ܶܝܪ ܫܰܦ݂ܺܝܪ ܩܕܳ݁ܡ ܡܳܪܰܢ:</VERS>
      <VERS vnumber="21">ܐܰܒܳ݁ܗܶܐ ܠܳܐ ܬ݂ܰܪܓ݂ܙܽܘܢ ܒ݂ܢܰܝܟ݂ܽܘܢ ܕ݂ܠܳܐ ܢܶܬ݂ܬ݂ܥܺܝܩܽܘܢ:</VERS>
      <VERS vnumber="22">ܥܰܒ݁ܕ݂ܶܐ ܐܶܫܬ݂ܰܡ̄ܥܘ ܒ݂ܟܽ݁ܠܡܶܕ݂ܶܡ ܠܡܳܪܰܝܟ݂ܽܘܢ ܕ݂ܦܰ݁ܓ݁ܪܳܐ ܠܳܐ ܒ݂ܡܰܚܙܶܐ ܥܰܝܢܳܐ ܐܰܝܟ݁ ܗܳܢܽܘܢ ܕ݂ܫܳܦ݁ܪܺܝܢ ܠܰܒ݁ܢܰܝܢܳܫܳܐ ܐܶܠܳܐ ܒ݂ܠܶܒ݂ܳܐ ܦ݂ܫܺܝܛܳܐ ܘܰܒ݁ܕܶ݁ܚܠܬܶ݁ܗ ܕ݂ܡܳܪܝܳܐ:</VERS>
      <VERS vnumber="23">ܘܟܽ݁ܠ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܡܶܢ ܟ݂ܽܠܳܗ ܢܰܦ݁ܫܟܽ݁ܘܢ ܥܒܶ݁ܕ݁ܘ ܐܰܝܟ݁ ܕ݂ܰܠܡܳܪܰܢ ܘܠܳܐ ܐܰܝܟ݁ ܕ݂ܠܰܒ݁ܢܰܝܢܳܫܳܐ:</VERS>
      <VERS vnumber="24">ܘܕܰ݁ܥܘ ܕ݂ܡܶܢ ܡܳܪܰܢ ܡܩܰܒ݂ܠܺܝܬ݂ܽܘܢ ܦ݂ܽܘܪܥܳܢܳܐ ܒ݂ܝܳܪܬ݂ܽܘܬܳ݁ܐ ܠܡܳܪܝܳܐ ܓ݂ܶܝܪ ܡܫܺܝܚܳܐ ܦ݂ܳܠܚܺܝܬ݂ܽܘܢ:</VERS>
      <VERS vnumber="25">ܡܰܣܟ݂ܠܳܢܳܐ ܕ݂ܶܝܢ ܡܶܬ݁ܦ݂ܪܰܥ ܐܰܝܟ݁ ܡܶܕ݂ܶܡ ܕ݂ܰܐܣܟ݂ܶܠ ܘܠܰܝܬ݂ ܡܰܣܰܒ݁ ܒ݂ܰܐܦ݂ܶܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܳܪܰܝܳܐ ܥܒܶ݁ܕ݁ܘ ܫܰܘܝܽܘܬܳ݁ܐ ܘܟܺ݁ܐܢܽܘܬܳ݁ܐ ܠܘܳܬ݁ ܥܰܒ݁ܕ݂ܰܝܟ݂ܽܘܢ ܘܰܗܘܰܝܬ݂ܽܘܢ ܝܳܕ݁ܥܺܝܢ ܕ݂ܳܐܦ݁ ܠܟܽ݁ܘܢ ܐܺܝܬ݁ ܗܽ̄ܘ ܡܳܪܳܐ ܒ݂ܰܫܡܰܝܳܐ:</VERS>
      <VERS vnumber="2">ܒ݂ܰܨܠܽܘܬܳ݁ܐ ܐܶܬܰ݁ܐܡ̄ܢܘ ܘܰܗܘܰܝܬ݂ܽܘܢ ܥܺܝܪܺܝܢ ܐܢ̄ܬ݂ܽܘܢ ܒ݂ܳܗ ܘܡܰܘܕ݂ܶܝܢ:</VERS>
      <VERS vnumber="3">ܘܰܡܨܰܠܶܝܢ ܐܳܦ݁ ܥܠܰܝܢ ܕ݂ܰܐܠܳܗܳܐ ܢܶܦ݁ܬ݂ܰܚ ܠܰܢ ܬ݂ܰܪܥܳܐ ܕ݂ܡܶܠܬܳ݁ܐ ܠܰܡܡܰܠܳܠܽܘ ܐ̄ܪܳܙܳܐ ܕ݂ܰܡܫܺܝܚܳܐ ܕ݂ܡܶܛܽܠܳܬܶ݁ܗ ܐܰܣܺܝܪ ܐ̄ܢܳܐ:</VERS>
      <VERS vnumber="4">ܕ݂ܰܐܓ݁ܠܝܶܘܗ̄ܝ ܘܶܐܡܰܠܠܺܝܘܗ̄ܝ ܐܰܝܟ݂ܰܢܳܐ ܕ݂ܘܳܠܶܐ ܠܺܝ:</VERS>
      <VERS vnumber="5">ܒ݂ܚܶܟ݁ܡܬܳ݁ܐ ܗܰܠܶܟ݁ܘ ܠܘܳܬ݁ ܒ݂ܰܪܳܝܶܐ ܘܰܙܒܶ݁ܢܘ ܩܺܐܪܣܟܽ݁ܘܢ:</VERS>
      <VERS vnumber="6">ܘܡܶܠܰܬ݁ܟܽ݁ܘܢ ܒ݂ܟܽ݁ܠܙܒܰ݁ܢ ܒ݂ܛܰܝܒ݂ܽܘܬܳ݁ܐ ܐܰܝܟ݁ ܕ݂ܰܒ݁ܡܶܠܚܳܐ ܬ݂ܶܗܘܶܐ ܡܡܰܕ݂ܟܳ݁ܐ ܘܰܗܘܰܝܬ݂ܽܘܢ ܝܳܕ݁ܥܺܝܢ ܠܐ̄ܢܳܫ ܐ̄ܢܳܫ ܐܰܝܟ݂ܰܢܳܐ ܘܳܠܶܐ ܠܟܽ݁ܘܢ ܠܰܡܬܳ݁ܒܽ݁ܘ ܦ݂ܶܬ݁ܓܳ݁ܡܳܐ:</VERS>
      <VERS vnumber="7">ܡܶܕ݂ܶܡ ܕ݂ܰܠܘܳܬ݁ܝ ܕ݂ܶܝܢ ܢܰܘܕ݂ܰܥܟܽ݁ܘܢ ܛܽܘܟܺ݁ܝܩܳܘܣ ܐܰܚܳܐ ܚܰܒ݂ܺܝܒܳ݁ܐ ܘܰܡܫܰܡܫܳܢܳܐ ܡܗܰܝܡܢܳܐ ܘܰܟ݁ܢܳܬܰ݁ܢ ܒ݂ܡܳܪܝܳܐ:</VERS>
      <VERS vnumber="8">ܗܳܢܳܐ ܕ݂ܫܰܕ݂ܪܶܬ݁ ܠܘܳܬ݁ܟܽ݁ܘܢ ܥܠܶܝܗ ܥܰܠ ܗܳܕܶ݁ܐ ܕ݂ܢܶܕ݂ܰܥ ܡܳܐ ܕ݂ܰܠܘܳܬ݁ܟܽ݁ܘܢ ܘܰܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="9">ܥܰܡ ܐܳܢܺܣܺܝܡܳܘܣ ܐܰܚܳܐ ܡܗܰܝܡܢܳܐ ܘܚܰܒ݂ܺܝܒܳ݁ܐ ܗܰܘ ܕ݂ܺܐܝܬܰ݁ܘܗ̄ܝ ܡܶܢܟܽ݁ܘܢ ܗܶܢܽܘܢ ܢܰܘܕ݂ܥܽܘܢܳܟܽ݁ܘܢ ܡܶܕ݂ܶܡ ܕ݂ܰܠܘܳܬܰ݁ܢ: ܣ</VERS>
      <VERS vnumber="10">ܫܳܐܶܠ ܒ݂ܰܫܠܳܡܟܽ݁ܘܢ ܐܰܪܺܣܛܰܪܟܳ݁ܘܣ ܫܰܒ݁ܝܳܐ ܕ݂ܥܰܡܝ ܘܡܰܪܩܳܘܣ ܒ݂ܰܪ ܕ݂ܳܕܶ݁ܗ ܕ݂ܒܰ݁ܪܢܰܒܰ݁ܐ ܗܰܘ ܕ݂ܶܐܬ݁ܦ݂ܰܩܰܕ݂ܬ݂ܽܘܢ ܥܠܰܘܗ̄ܝ ܕ݂ܶܐܢ ܐܳܬܶ݁ܐ ܠܘܳܬ݁ܟܽ݁ܘܢ ܬ݂ܩܰܒ݂ܠܽܘܢܳܝܗ̄ܝ:</VERS>
      <VERS vnumber="11">ܘܝܶܫܽܘܥ ܗܰܘ ܕ݂ܡܶܬ݁ܩܪܶܐ ܝܽܘܣܛܳܘܣ ܗܳܠܶܝܢ ܕ݂ܺܐܝܬܰ݁ܝܗܽܘܢ ܡܶܢ ܓ݂ܙܽܘܪܬ݂ܳܐ ܘܗܶܢܽܘܢ ܒ݂ܰܠܚܽܘܕ݁ ܥܰܕ݁ܪܽܘܢܝ ܒ݂ܡܰܠܟ݂ܽܘܬܶ݁ܗ ܕ݂ܰܐܠܳܗܳܐ ܘܗܶܢܽܘܢ ܗܘܰܘ ܠܺܝ ܒ݂ܽܘܝܳܐܳܐ:</VERS>
      <VERS vnumber="12">ܫܳܐܶܠ ܒ݂ܰܫܠܳܡܟܽ݁ܘܢ ܐܶܦ݂ܰܦ݁ܪܰܐ ܗܰܘ ܕ݂ܡܶܢܟܽ݁ܘܢ ܥܰܒ݁ܕ݂ܳܐ ܕ݂ܰܡܫܺܝܚܳܐ ܟ݂ܰܕ݁ ܒ݂ܟܽ݁ܠܙܒܰ݁ܢ ܥܳܡܶܠ ܚܠܳܦܰ݁ܝܟ݂ܽܘܢ ܒ݂ܰܨܠܽܘܬܳ݁ܐ ܕ݂ܰܬ݁ܩܽܘܡܽܘܢ ܓ݂ܡܺܝܪܶܐ ܘܰܡܫܰܡܠܰܝܳܐ ܒ݂ܟܽ݁ܠܶܗ ܨܶܒ݁ܝܳܢܶܗ ܕ݂ܰܐܠܳܗܳܐ:</VERS>
      <VERS vnumber="13">ܣܳܗܶܕ݁ ܐ̄ܢܳܐ ܓ݂ܶܝܪ ܥܠܰܘܗ̄ܝ ܕ݂ܰܛܢܳܢܳܐ ܣܰܓ݂ܺܝܳܐܐ ܐܺܝܬ݁ ܠܶܗ ܚܠܳܦܰ݁ܝܟ݂ܽܘܢ ܘܰܚܠܳܦ݁ ܗܳܢܽܘܢ ܕ݂ܰܒ݁ܠܰܕܺ݁ܝܩܺܝܰܐ ܘܰܕ݁ܒܺ݁ܐܝܪܰܦ݂ܳܘܠܺܝܣ:</VERS>
      <VERS vnumber="14">ܫܳܐܶܠ ܒ݂ܰܫܠܳܡܟܽ݁ܘܢ ܠܽܘܩܳܐ ܐܳܣܝܳܐ ܚܰܒ݂ܺܝܒܰ݁ܢ ܘܕܺ݁ܡܰܐ: ܣ</VERS>
      <VERS vnumber="15">ܫܰܐܠܘ ܒ݂ܰܫܠܳܡܳܐ ܕ݂ܰܐܚܶܐ ܕ݂ܰܒ݁ܠܰܕܺ݁ܝܩܺܝܰܐ ܘܰܕ݁ܢܽܘܡܦܺ݁ܐ ܘܰܕ݁ܥܺܕ݂̄ܬ݂ܳܐ ܕ݂ܰܒ݁ܒܰ݁ܝܬ݂ܶܗ:</VERS>
      <VERS vnumber="16">ܘܡܳܐ ܕ݂ܶܐܬ݁ܩܰܪܝܰܬ݁ ܐܶܓ݂ܰܪܬ݂ܳܐ ܗܳܕܶ݁ܐ ܠܘܳܬ݁ܟܽ݁ܘܢ ܥܒܶ݁ܕ݁ܘ ܕ݂ܳܐܦ݁ ܒ݂ܥܺܕ݂̄ܬ݂ܳܐ ܕ݂ܠܰܕܺ݁ܝܩܳܝܶܐ ܬ݂ܶܬ݁ܩܪܶܐ ܘܗܳܝ ܕ݂ܶܐܬ݁ܟ݂ܰܬ݁ܒ݂ܰܬ݁ ܡܶܢ ܠܰܕܺ݁ܝܩܺܝܰܐ ܩܪܰܐܽܘܗ ܐܰܢ̄ܬ݂ܽܘܢ:</VERS>
      <VERS vnumber="17">ܘܶܐܡܰܪܘ ܠܰܐܪܟܺ݁ܝܦ݂ܳܘܣ ܕ݂ܶܐܙܕ݂ܰܗ̄ܪ ܒ݂ܬܶ݁ܫܡܶܫܬ݂ܳܐ ܗܳܝ ܕ݂ܩܰܒ݂ܶܠܬ݂ ܒ݂ܡܳܪܰܢ ܕ݂ܬܶ݁ܗܘܶܐ ܡܫܰܡܠܶܐ ܠܳܗ:</VERS>
      <VERS vnumber="18">ܫܠܳܡܳܐ ܗܳܢܳܐ ܒ݂ܺܐܝܕܳ݁ܐ ܕ݂ܺܝܠܝ ܕ݂ܦ݂ܰܘܠܳܘܣ ܗܘܰܝܬ݂ܽܘܢ ܥܳܗܕ݂ܺܝܢ ܠܰܐܣܽܘܪܰܝ ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܐܰܡܺܝܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="52">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܘܣܺܠܘܰܢܳܘܣ ܘܛܺܝܡܳܬܶ݁ܐܳܣ ܠܥܺܕ݂̄ܬ݂ܳܐ ܕ݂ܬܶ݁ܣܰܠܳܘܢܺܝܩܳܝܶܐ ܕ݂ܒܰ݁ܐܠܳܗܳܐ ܐܰܒܳ݁ܐ ܘܰܒ݁ܡܳܪܰܢ ܝܶܫܽܘܥ ܡܫܺܝܚܳܐ ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ: ܣ</VERS>
      <VERS vnumber="2">ܡܰܘܕ݂ܶܝܢܰܢ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܥܰܠ ܟ݂ܽܠܟܽ݁ܘܢ ܘܡܶܬ݂ܕ݂ܰܟ݁ܪܺܝܢܰܢ ܠܟܽ݁ܘܢ ܒ݂ܰܨܠܰܘܳܬܰ݁ܢ ܐܰܡܺܝܢܳܐܝܺܬ݁:</VERS>
      <VERS vnumber="4">ܝܳܕ݁ܥܺܝܢܰܢ ܓ݂ܶܝܪ ܓ݂ܰܒ݁ܝܽܘܬ݁ܟܽ݁ܘܢ ܐܰܚܰܝ ܚܰܒ݂ܺܝܒܰ݁ܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="5">ܡܶܛܽܠ ܕ݂ܰܡܣܰܒ݂ܪܳܢܽܘܬܰ݁ܢ ܠܳܐ ܗ̄ܘܳܐ ܒ݂ܡܶܠܶܐ ܒ݂ܰܠܚܽܘܕ݁ ܗܘܳܬ݁ ܠܘܳܬ݁ܟܽ݁ܘܢ ܐܶܠܳܐ ܐܳܦ݁ ܒ݂ܚܰܝܠܳܐ ܘܰܒ݁ܪܽܘܚܳܐ ܕ݂ܩܽܘܕ݁ܫܳܐ ܘܒܰ݁ܦ݂ܝܳܣܳܐ ܫܰܪܺܝܪܳܐ ܐܳܦ݁ ܐܰܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܗܘܰܝܢ ܒ݂ܰܝܢܳܬ݁ܟܽ݁ܘܢ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="6">ܘܰܐܢ̄ܬ݂ܽܘܢ ܒ݂ܰܢ ܐܶܬ݂ܕ݂ܰܡܺܝܬ݂ܽܘܢ ܘܰܒ݁ܡܳܪܰܢ ܕ݂ܩܰܒ݂ܶܠܬ݂ܽܘܢ ܡܶܠܬܳ݁ܐ ܒ݂ܽܐܘܠܨܳܢܳܐ ܪܰܒ݂ܳܐ ܘܰܒ݁ܚܰܕܽ݁ܘܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="7">ܘܰܗܘܰܝܬ݂ܽܘܢ ܕ݂ܡܽܘܬܳ݁ܐ ܠܟܽ݁ܠܗܽܘܢ ܡܗܰܝܡܢܶܐ ܕ݂ܺܐܝܬ݁ ܒ݂ܡܰܩܶܕ݁ܘܳܢܺܝܰܐ ܘܒܰ݁ܐܟܰ݁ܐܺܝܰܐ:</VERS>
      <VERS vnumber="8">ܡܶܢܟܽ݁ܘܢ ܓ݂ܶܝܪ ܐܶܫܬ݂ܰܡܥܰܬ݁ ܡܶܠܬܶ݁ܗ ܕ݂ܡܳܪܰܢ ܠܳܐ ܒ݂ܰܠܚܽܘܕ݁ ܒ݂ܡܰܩܶܕ݁ܘܳܢܺܝܰܐ ܘܒܰ݁ܐܟܰ݁ܐܺܝܰܐ ܐܶܠܳܐ ܒ݂ܟܽ݁ܠ ܐܰܬܰ݁ܪ ܗܰܝܡܳܢܽܘܬ݁ܟܽ݁ܘܢ ܕ݂ܒܰ݁ܐܠܳܗܳܐ ܐܶܫܬ݂ܰܡܥܰܬ݁ ܐܰܝܟ݂ܰܢܳܐ ܕ݂ܠܳܐ ܢܶܣܬ݂ܢܶܩ ܕ݂ܢܺܐܡܰܪ ܥܠܰܝܟ݂ܽܘܢ ܡܶܕ݂ܶܡ:</VERS>
      <VERS vnumber="9">ܗܶܢܽܘܢ ܓ݂ܶܝܪ ܡܶܫܬ݂ܰܥܶܝܢ ܐܰܝܢܳܐ ܡܰܥܠܳܢܳܐ ܗܘܳܐ ܠܰܢ ܠܘܳܬ݁ܟܽ݁ܘܢ ܘܰܐܝܟ݂ܰܢܳܐ ܐܶܬ݁ܦ݂ܢܺܝܬ݂ܽܘܢ ܠܘܳܬ݁ ܐܰܠܳܗܳܐ ܡܶܢ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ ܕ݂ܬܶ݁ܦ݁ܠܚܽܘܢ ܠܰܐܠܳܗܳܐ ܚܰܝܳܐ ܘܫܰܪܺܝܪܳܐ:</VERS>
      <VERS vnumber="10">ܟ݂ܰܕ݁ ܡܣܰܟ݂ܶܝܬ݂ܽܘܢ ܠܰܒ݁ܪܶܗ ܡܶܢ ܫܡܰܝܳܐ ܠܝܶܫܽܘܥ ܗܰܘ ܕ݂ܰܐܩܺܝܡ ܡܶܢ ܒ݂ܶܝܬ݁-ܡܺܝܬܶ݁ܐ ܕ݂ܗܽܘ ܡܦܰ݁ܨܶܐ ܠܰܢ ܡܶܢ ܪܽܘܓ݁ܙܳܐ ܕ݂ܳܐܬܶ݁ܐ:</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܐܢ̄ܬ݂ܽܘܢ ܝܳܕ݁ܥܺܝܢ ܐܢ̄ܬ݂ܽܘܢ ܐܰܚܰܝ ܕ݂ܡܰܥܠܳܢܰܢ ܕ݂ܰܠܘܳܬ݁ܟܽ݁ܘܢ ܠܳܐ ܗ̄ܘܳܐ ܣܪܺܝܩܳܐܝܺܬ݁ ܗܘܳܐ:</VERS>
      <VERS vnumber="2">ܐܶܠܳܐ ܠܽܘܩܕܰ݁ܡ ܚܰܫܢܰܢ ܘܶܐܨܛܰܥܰܪܢܰܢ ܐܰܝܟ݁ ܕ݂ܝܳܕ݁ܥܺܝܬ݂ܽܘܢ ܒ݂ܦܺ݁ܝܠܺܝܦ݂ܳܘܣ ܘܗܳܝܕ݂ܶܝܢ ܒ݂ܰܐܓܽ݁ܘܢܳܐ ܪܰܒ݂ܳܐ ܡܰܠܶܠܢ ܥܰܡܟܽ݁ܘܢ ܒ݂ܦ݂ܰܪܶܗ̄ܣܺܝܰܐ ܕ݂ܰܐܠܳܗܰܢ ܣܒܰ݁ܪܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="3">ܒ݂ܽܘܝܳܐܰܢ ܓ݂ܶܝܪ ܠܳܐ ܗ̄ܘܳܐ ܡܶܢ ܛܳܥܝܽܘܬܳ݁ܐ ܐܳܦ݁ܠܳܐ ܡܶܢ ܛܰܢܦܽ݁ܘܬܳ݁ܐ ܐܳܦ݁ܠܳܐ ܒ݂ܢܶܟ݁ܠܳܐ:</VERS>
      <VERS vnumber="4">ܐܶܠܳܐ ܐܰܝܟ݁ ܡܳܐ ܕ݂ܰܒ݁ܩܶܝܢܰܢ ܠܰܐܠܳܗܳܐ ܕ݂ܬܶ݁ܬ݁ܗܰܝܡܰܢ ܣܒܰ݁ܪܬܶ݁ܗ ܗܳܟܰ݁ܢܳܐ ܡܡܰܠܠܺܝܢܰܢ ܠܳܐ ܐܰܝܟ݁ ܕ݂ܠܰܒ݁ܢܰܝ ܐ̄ܢܳܫܳܐ ܢܶܫܦ݂ܰܪ ܐܶܠܳܐ ܠܰܐܠܳܗܳܐ ܗܰܘ ܕ݂ܒܳ݁ܩܶܐ ܠܶܒ݂ܰܘܳܬܰ݁ܢ:</VERS>
      <VERS vnumber="5">ܐܳܦ݁ܠܳܐ ܓ݂ܶܝܪ ܡܶܡܬܽ݁ܘܡ ܐܶܬ݁ܚܰܫܰܚܢ ܒ݂ܡܰܡܠ̄ܠܳܐ ܫܰܕ݂ܳܠܳܐ ܐܰܝܟ݁ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܘܠܳܐ ܒ݂ܥܶܠܬܳ݁ܐ ܕ݂ܝܰܥܢܽܘܬܳ݁ܐ ܐܰܠܳܗܳܐ ܣܳܗܶܕ݁:</VERS>
      <VERS vnumber="6">ܘܠܳܐ ܒ݂ܥܰܝܢ ܫܽܘܒ݁ܚܳܐ ܡܶܢ ܒ݂ܢܰܝܢܳܫܳܐ ܠܳܐ ܡܶܢܟܽ݁ܘܢ ܘܠܳܐ ܡܶܢ ܐ̄ܚܪܳܢܶܐ ܟ݂ܰܕ݁ ܡܶܫܟ݂ܚܺܝܢ ܗ̄ܘܰܝܢ ܝܰܩܺܝܪܶܐ ܠܡܶܗܘܳܐ ܐܰܝܟ݁ ܫܠܺܝܚܶܐ ܕ݂ܰܡܫܺܝܚܳܐ:</VERS>
      <VERS vnumber="8">ܗܳܟܰ݁ܢܳܐ ܐܳܦ݁ ܚܢܰܢ ܡܚܰܒ݂ܒܺ݁ܝܢܰܢ ܘܰܡܣܰܘܚܺܝܢܰܢ ܠܡܶܬ݂ܰܠ ܠܟܽ݁ܘܢ ܠܳܐ ܒ݂ܰܠܚܽܘܕ݁ ܣܒܰ݁ܪܬܶ݁ܗ ܕ݂ܰܐܠܳܗܳܐ ܐܶܠܳܐ ܐܳܦ݁ ܢܰܦ݁ܫܰܢ ܡܶܛܽܠ ܕ݂ܚܰܒ݂ܺܝܒܰ݁ܝܢ ܐܢ̄ܬ݂ܽܘܢ: ܣ</VERS>
      <VERS vnumber="9">ܥܳܗܕ݂ܺܝܢ ܐܢ̄ܬ݂ܽܘܢ ܓ݂ܶܝܪ ܐܰܚܰܝܢ ܕ݂ܠܳܐܶܝܢ ܗ̄ܘܰܝܢ ܘܥܳܡܠܺܝܢ ܒ݂ܰܥܒܳ݁ܕ݁ ܐܺܝܕܰ݁ܝܢ ܒ݂ܠܺܠܝܳܐ ܘܒܺ݁ܐܝܡܳܡܳܐ ܕ݂ܥܰܠ ܚܰܕ݁ ܡܶܢܟܽ݁ܘܢ ܠܳܐ ܢܺܐܩܰܪ:</VERS>
      <VERS vnumber="10">ܐܰܢ̄ܬ݂ܽܘܢ ܣܳܗܕ݂ܺܝܢ ܘܰܐܠܳܗܳܐ ܐܰܝܟ݂ܰܢܳܐ ܐܰܟ݁ܪܶܙܢ ܠܟܽ݁ܘܢ ܣܒܰ݁ܪܬܶ݁ܗ ܕ݂ܰܐܠܳܗܳܐ ܕ݂ܰܟ݁ܝܳܐܝܺܬ݁ ܘܟܺ݁ܐܢܳܐܺܝܬ݁ ܘܰܕ݁ܠܳܐ ܪܶܫܝܳܢ ܗܘܰܝܢ ܠܘܳܬ݁ ܟ݂ܽܠܗܽܘܢ ܡܗܰܝܡܢܶܐ:</VERS>
      <VERS vnumber="11">ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܡܶܢ ܚܰܕ݁ ܚܰܕ݁ ܡܶܢܟܽ݁ܘܢ ܐܰܝܟ݁ ܐܰܒܳ݁ܐ ܡܶܢ ܒ݂ܢܰܘܗ̄ܝ ܒ݂ܳܥܶܝܢ ܗ̄ܘܰܝܢ ܘܡܳܠܶܝܢ ܗ̄ܘܰܝܢ ܒ݂ܠܶܒ݂ܟܽ݁ܘܢ ܘܰܡܣܰܗܕܺ݁ܝܢܰܢ ܠܟܽ݁ܘܢ:</VERS>
      <VERS vnumber="13">ܡܶܛܽܠ ܗܳܢܳܐ ܐܳܦ݁ ܚܢܰܢ ܡܰܘܕ݂ܶܝܢܰܢ ܐܰܡܺܝܢܳܐܝܺܬ݁ ܠܰܐܠܳܗܳܐ ܕ݂ܡܶܠܬܳ݁ܐ ܕ݂ܰܐܠܳܗܳܐ ܕ݂ܩܰܒ݂ܶܠܬ݂ܽܘܢ ܡܶܢܰܢ ܠܳܐ ܗ̄ܘܳܐ ܐܰܝܟ݁ ܡܶܠܬܳ݁ܐ ܕ݂ܰܒ݁ܢܰܝܢܳܫܳܐ ܩܰܒ݂ܶܠܬ݂ܽܘܢܳܗ ܐܶܠܳܐ ܐܰܝܟ݂ܰܢܳܐ ܕ݂ܺܐܝܬܶ݁ܝܗ ܫܰܪܺܝܪܳܐܝܺܬ݁ ܡܶܠܬܳ݁ܐ ܕ݂ܰܐܠܳܗܳܐ ܘܗܺܝ ܒ݂ܰܥܒܳ݁ܕܳ݁ܐ ܡܶܣܬ݂ܰܥܪܳܐ ܒ݂ܟܽ݁ܘܢ ܒ݂ܰܐܝܠܶܝܢ ܕ݂ܰܡܗܰܝܡܢܺܝܢ: ܣ</VERS>
      <VERS vnumber="14">ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܐܶܬ݂ܕ݂ܰܡܺܝܬ݂ܽܘܢ ܠܥܺܕܳ݁ܬܳ݁ܐ ܕ݂ܰܐܠܳܗܳܐ ܕ݂ܒܺ݁ܝܗܽܘܕ݁ ܗܳܠܶܝܢ ܕ݂ܰܒ݁ܝܶܫܽܘܥ ܡܫܺܝܚܳܐ ܕ݂ܗܳܟܰ݁ܢ ܣܰܝܒ݂ܰܪܬ݂ܽܘܢ ܐܳܦ݁ ܐܰܢ̄ܬ݂ܽܘܢ ܡܶܢ ܒ݂ܢܰܝ ܫܰܪܒ݂ܰܬ݁ܟܽ݁ܘܢ ܐܰܝܟ݂ܰܢܳܐ ܕ݂ܳܐܦ݁ ܗܶܢܽܘܢ ܡܶܢ ܝܺܗܽܘܕܳ݁ܝܶܐ:</VERS>
      <VERS vnumber="15">ܗܳܢܽܘܢ ܕ݂ܰܠܡܳܪܰܢ ܝܶܫܽܘܥ ܡܫܺܝܚܳܐ ܩܛܰܠܘ ܘܠܰܢܒܺ݁ܝܶܐ ܕ݂ܡܶܢܗܽܘܢ ܘܠܰܢ ܪܕܰ݁ܦ݁ܘ ܘܠܰܐܠܳܗܳܐ ܠܳܐ ܫܳܦ݁ܪܺܝܢ ܘܰܥܒܺ݁ܝܕܺ݁ܝܢ ܣܰܩܽܘܒ݁ܠܳܐ ܠܟܽ݁ܠܗܽܘܢ ܒ݂ܢܰܝ-ܐ̄ܢܳܫܳܐ:</VERS>
      <VERS vnumber="16">ܕ݂ܟܳ݁ܠܶܝܢ ܠܰܢ ܕ݂ܰܢܡܰܠܶܠ ܥܰܡ ܥܰܡ̄ܡܶܐ ܕ݂ܢܺܚܽܘܢ ܠܰܡܫܰܠܳܡܽܘ ܚܛܳܗܰܝܗܽܘܢ ܒ݂ܟܽ݁ܠܙܒܰ݁ܢ ܡܰܛܺܝ ܕ݂ܶܝܢ ܥܠܰܝܗܽܘܢ ܪܽܘܓ݁ܙܳܐ ܥܕܰ݁ܡܳܐ ܠܚܰܪܬܳ݁ܐ: ܣ</VERS>
      <VERS vnumber="17">ܚܢܰܢ ܕ݂ܶܝܢ ܐܰܚܰܝܢ ܗܘܰܝܢ ܝܰܬ݁ܡܶܐ ܡܶܢܟܽ݁ܘܢ ܙܰܒ݁ܢܳܐ ܕ݂ܫܳܥܬܳ݁ܐ ܒ݂ܰܐܦ݂ܰܝܢ ܘܠܳܐ ܒ݂ܠܶܒ݂ܰܢ ܘܝܰܬ݂ܺܝܪܳܐܝܺܬ݁ ܐܶܬ݁ܚܰܦ݂ܰܛܢ ܠܡܶܚܙܳܐ ܐܰܦ݂ܰܝܟ݂ܽܘܢ ܒ݂ܚܽܘܒ݂ܳܐ ܣܰܓ݂ܺܝܳܐܐ:</VERS>
      <VERS vnumber="18">ܘܰܨܒܰ݁ܝܢ ܕ݂ܢܺܐܬܶ݁ܐ ܠܘܳܬ݁ܟܽ݁ܘܢ ܐܶܢܳܐ ܦ݂ܰܘܠܳܘܣ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܘܥܰܘܟܰ݁ܢܝ ܣܳܛܳܢܳܐ:</VERS>
      <VERS vnumber="19">ܐܰܝܢܰܘ ܓ݂ܶܝܪ ܣܰܒ݁ܪܰܢ ܘܚܰܕܽ݁ܘܬܰ݁ܢ ܘܰܟ݁ܠܺܝܠܳܐ ܕ݂ܫܽܘܒ݁ܗܳܪܰܢ ܐܶܠܳܐ ܐܶܢ ܐܰܢ̄ܬ݂ܽܘܢ ܩܕܳ݁ܡ ܡܳܪܰܢ ܝܶܫܽܘܥ ܒ݂ܡܶܐܬܺ݁ܝܬܶ݁ܗ:</VERS>
      <VERS vnumber="20">ܐܰܢ̄ܬ݂ܽܘܢ ܐܶܢܽܘܢ ܓ݂ܶܝܪ ܬ݂ܶܫܒ݂ܽܘܚܬ݂ܰܢ ܘܚܰܕܽ݁ܘܬܰ݁ܢ:</VERS>
    </CHAPTER>
    <CHAPTER cnumber="3">
      <VERS vnumber="1">ܘܡܶܛܽܠ ܕ݂ܠܳܐ ܚܰܡܣܶܢܢ ܨܒܰ݁ܝܢ ܠܰܡܦܳ݁ܫ ܒ݂ܰܐܬܺ݁ܢܶܘܣ ܒ݂ܰܠܚܽܘܕܰ݁ܝܢ:</VERS>
      <VERS vnumber="2">ܘܰܢܫܰܕ݂ܰܪ ܠܘܳܬ݁ܟܽ݁ܘܢ ܠܛܺܝܡܳܬܶ݁ܐܳܘܣ ܐܰܚܽܘܢ ܘܰܡܫܰܡܫܳܢܳܐ ܕ݂ܰܐܠܳܗܳܐ ܘܰܡܥܰܕ݂ܪܳܢܰܢ ܒ݂ܰܣܒܰ݁ܪܬܶ݁ܗ ܕ݂ܰܡܫܺܝܚܳܐ ܕ݂ܰܢܫܰܪܰܪܟܽ݁ܘܢ ܘܢܶܒ݁ܥܶܐ ܡܶܢܟܽ݁ܘܢ ܥܰܠ ܗܰܝܡܳܢܽܘܬ݁ܟܽ݁ܘܢ:</VERS>
      <VERS vnumber="3">ܕ݂ܠܳܐ ܐ̄ܢܳܫ ܡܶܢܟܽ݁ܘܢ ܬ݂ܶܬ݁ܩܰܛܰܥ ܠܶܗ ܒ݂ܽܐܘܠܨܳܢܶܐ ܗܳܠܶܝܢ ܐܰܢ̄ܬ݂ܽܘܢ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܠܗܳܕܶ݁ܐ ܗܽ̄ܘ ܣܺܝܡܺܝܢܰܢ:</VERS>
      <VERS vnumber="4">ܐܳܦ݁ ܟ݂ܰܕ݁ ܠܘܳܬ݁ܟܽ݁ܘܢ ܗܘܰܝܢ ܓ݂ܶܝܪ ܩܰܕ݂ܶܡܢ ܐܶܡܰܪܢ ܠܟܽ݁ܘܢ ܕ݂ܰܥܬܺ݁ܝܕܺ݁ܝܢܰܢ ܠܡܶܬܶ݁ܐܠܳܨܽܘ ܐܰܝܟ݂ܰܢܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܰܗܘܳܐ:</VERS>
      <VERS vnumber="5">ܡܶܛܽܠ ܗܳܢܳܐ ܐܳܦ݁ ܐܶܢܳܐ ܠܳܐ ܚܰܡܣܢܶܬ݁ ܥܕܰ݁ܡܳܐ ܕ݂ܫܰܕ݂ܪܶܬ݁ ܕ݂ܶܐܕ݂ܰܥ ܗܰܝܡܳܢܽܘܬ݁ܟܽ݁ܘܢ ܕ݂ܕܰ݁ܠܡܳܐ ܢܢܰܣܶܝܟܽ݁ܘܢ ܡܢܰܣܝܳܢܳܐ ܘܢܶܗܘܶܐ ܥܰܡܠܰܢ ܣܪܺܝܩܳܐ ܣ݂ ܣ݂:</VERS>
      <VERS vnumber="6">ܗܳܫܳܐ ܕ݂ܶܝܢ ܡܶܢ ܕ݂ܶܐܬܳ݁ܐ ܠܘܳܬܰ݁ܢ ܛܺܝܡܳܬܶ݁ܐܳܘܣ ܡܶܢ ܨܶܐܕܰ݁ܝܟ݂ܽܘܢ ܘܣܰܒ݁ܪܰܢ ܥܰܠ ܗܰܝܡܳܢܽܘܬ݁ܟܽ݁ܘܢ ܘܥܰܠ ܚܽܘܒ݂ܟܽ݁ܘܢ ܘܕܺ݁ܐܝܬ݁ ܠܘܳܬ݁ܟܽ݁ܘܢ ܥܽ̄ܘܗܕ݂ܳܢܰܢ ܛܳܒܳ݁ܐ ܒ݂ܟܽ݁ܠ ܥܶܕ݂ܳܢ ܘܰܣܘܶܝܢ ܐܢ̄ܬ݂ܽܘܢ ܠܡܶܚܙܝܰܢ ܐܰܝܟ݂ܰܢܳܐ ܕ݂ܳܐܦ݁ ܚܢܰܢ ܠܟܽ݁ܘܢ:</VERS>
      <VERS vnumber="7">ܡܶܛܽܠ ܗܳܢܳܐ ܐܶܬ݁ܒ݂ܰܝܰܐܢ ܒ݂ܟܽ݁ܘܢ ܐܰܚܰܝܢ ܥܰܠ ܟ݂ܽܠܗܶܝܢ ܥܳܩܳܬܰ݁ܢ ܘܽܐܘܠܨܳܢܰܝܢ ܡܶܛܽܠ ܗܰܝܡܳܢܽܘܬ݁ܟܽ݁ܘܢ:</VERS>
      <VERS vnumber="8">ܘܗܳܫܳܐ ܗܽ̄ܘ ܚܰܝܺܝܢܰܢ ܐܶܢ ܐܰܢ̄ܬ݂ܽܘܢ ܬ݂ܶܬ݁ܩܰܝܡܽܘܢ ܒ݂ܡܳܪܰܢ:</VERS>
      <VERS vnumber="9">ܐܰܝܕܳ݁ܐ ܓ݂ܶܝܪ ܬ݂ܰܘܕ݂ܺܝܬܳ݁ܐ ܡܶܫܟ݂ܚܺܝܢܰܢ ܠܡܶܦ݁ܪܰܥ ܚܠܳܦܰ݁ܝܟ݂ܽܘܢ ܠܰܐܠܳܗܳܐ ܥܰܠ ܟ݂ܽܠ ܚܰܕܽ݁ܘܬܳ݁ܐ ܕ݂ܚܳܕܶ݁ܝܢܰܢ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="10">ܐܶܠܳܐ ܕ݂ܰܩܕܳ݁ܡ ܐܰܠܳܗܳܐ ܝܰܬ݂ܺܝܪܳܐܝܺܬ݁ ܢܶܬ݁ܟ݂ܰܫܰܦ݁ ܒ݂ܠܺܠܝܳܐ ܘܒܺ݁ܐܝܡܳܡܳܐ ܕ݂ܢܶܚܙܶܐ ܐܰܦ݂ܰܝܟ݂ܽܘܢ ܘܢܶܓ݁ܡܽܘܪ ܡܳܐ ܕ݂ܚܰܣܺܝܪܳܐ ܗܰܝܡܳܢܽܘܬ݁ܟܽ݁ܘܢ:</VERS>
      <VERS vnumber="11">ܗܽܘ ܕ݂ܶܝܢ ܐܰܠܳܗܳܐ ܐܰܒܽ݁ܘܢ ܘܡܳܪܰܢ ܝܶܫܽܘܥ ܡܫܺܝܚܳܐ ܢܶܬ݁ܪܽܘܨ ܐܽܘܪܚܰܢ ܠܘܳܬ݁ܟܽ݁ܘܢ:</VERS>
      <VERS vnumber="12">ܘܢܰܣܓ݂ܶܐ ܘܰܢܝܰܬ݂ܰܪ ܚܽܘܒ݂ܟܽ݁ܘܢ ܕ݂ܚܰܕ݁ ܠܘܳܬ݁ ܚܰܕ݁ ܘܕܰ݁ܠܘܳܬ݁ ܟ݂ܽܠܢܳܫ ܐܰܝܟ݂ܰܢܳܐ ܕ݂ܰܚܢܰܢ ܡܰܚܒܺ݁ܝܢܰܢ ܠܟܽ݁ܘܢ:</VERS>
      <VERS vnumber="13">ܘܰܢܩܰܝܶܡ ܠܶܒ݂ܰܘܳܬ݁ܟܽ݁ܘܢ ܕ݂ܠܳܐ ܪܶܫܝܳܢ ܒ݂ܩܰܕ݂ܺܝܫܽܘܬܳ݁ܐ ܩܕܳ݁ܡ ܐܰܠܳܗܳܐ ܐܰܒܽ݁ܘܢ ܒ݂ܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܥܰܡ ܟ݂ܽܠܗܽܘܢ ܩܰܕ݂ܺܝܫܰܘܗ̄ܝ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܟ݂ܺܝܠ ܐܰܚܰܝ ܒ݂ܳܥܶܝܢܰܢ ܡܶܢܟܽ݁ܘܢ ܘܡܶܬ݁ܟ݂ܰܫܦܺ݁ܝܢܰܢ ܠܟܽ݁ܘܢ ܒ݂ܡܳܪܰܢ ܝܶܫܽܘܥ ܕ݂ܰܐܝܟ݁ ܕ݂ܩܰܒ݂ܶܠܬ݂ܽܘܢ ܡܶܢܰܢ ܐܰܝܟ݂ܰܢ ܘܳܠܶܐ ܠܟܽ݁ܘܢ ܕ݂ܰܬ݁ܗܰܠܟܽ݁ܘܢ ܘܬܶ݁ܫܦ݂ܪܽܘܢ ܠܰܐܠܳܗܳܐ ܕ݂ܝܰܬ݂ܺܝܪܳܐܝܺܬ݁ ܬ݂ܰܘܣܦܽ݁ܘܢ:</VERS>
      <VERS vnumber="2">ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܐܰܝܠܶܝܢ ܦ݂ܽܘܩܕ݂ܳܢܶܐ ܝܰܗ̄ܒ݁ܢ ܠܟܽ݁ܘܢ ܒ݂ܡܳܪܰܢ ܝܶܫܽܘܥ:</VERS>
      <VERS vnumber="3">ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܩܰܕ݂ܺܝܫܽܘܬ݁ܟܽ݁ܘܢ ܘܰܕ݁ܬܶ݁ܗܘܽܘܢ ܦ݂ܰܪܺܝܩܺܝܢ ܡܶܢ ܟ݂ܽܠ ܙܳܢܝܽܘܬܳ݁ܐ:</VERS>
      <VERS vnumber="4">ܘܢܶܗܘܶܐ ܝܳܕܰ݁ܥ ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܠܡܶܩܢܳܐ ܡܳܐܢܶܗ ܒ݂ܩܰܕ݂ܺܝܫܽܘܬܳ݁ܐ ܘܒܺ݁ܐܝܩܳܪܳܐ:</VERS>
      <VERS vnumber="5">ܘܠܳܐ ܒ݂ܚܰܫܶܐ ܕ݂ܪܶܓ݂ܬܳ݁ܐ ܐܰܝܟ݁ ܫܰܪܟ݂ܳܐ ܕ݂ܥܰܡ̄ܡܶܐ ܗܳܢܽܘܢ ܕ݂ܠܳܐ ܝܳܕ݁ܥܺܝܢ ܠܰܐܠܳܗܳܐ:</VERS>
      <VERS vnumber="6">ܘܠܳܐ ܬ݂ܶܗܘܽܘܢ ܡܫܺܝܚܺܝܢ ܠܡܶܥܒ݂ܰܪ ܘܰܠܡܶܥܠܰܒ݁ ܐ̄ܢܳܫ ܠܰܐܚܽܘܗ̄ܝ ܒ݂ܗܳܕܶ݁ܐ ܨܒܽ݁ܘܬܳ݁ܐ ܡܶܛܽܠ ܕ݂ܡܳܪܰܢ ܗܽ̄ܘ ܬ݂ܳܒܽ݁ܘܥܳܐ ܥܰܠ ܗܳܠܶܝܢ ܟ݂ܽܠܗܶܝܢ ܐܰܝܟ݂ܰܢܳܐ ܕ݂ܳܐܦ݁ ܡܶܢ-ܩܕܳ݁ܡ ܙܰܒ݁ܢܳܐ ܐܶܡܰܪܢ ܠܟܽ݁ܘܢ ܘܣܰܗܶܕ݁ܢ:</VERS>
      <VERS vnumber="7">ܠܳܐ ܓ݂ܶܝܪ ܩܪܳܟܽ݁ܘܢ ܐܰܠܳܗܳܐ ܠܛܰܢܦ݂ܽܘܬܳ݁ܐ ܐܶܠܳܐ ܠܩܰܕ݂ܺܝܫܽܘܬܳ݁ܐ:</VERS>
      <VERS vnumber="8">ܡܶܟ݂ܺܝܠ ܡܰܢ ܕ݂ܛܳܠܶܡ ܠܳܐ ܗ̄ܘܳܐ ܠܒܰ݁ܪܢܳܫܳܐ ܛܳܠܶܡ ܐܶܠܳܐ ܠܰܐܠܳܗܳܐ ܗܰܘ ܕ݂ܝܰܗ̄ܒ݁ ܒ݂ܟܽ݁ܘܢ ܪܽܘܚܶܗ ܩܰܕ݂ܺܝܫܬ݂ܳܐ: ܣ</VERS>
      <VERS vnumber="9">ܥܰܠ ܚܽܘܒ݂ܳܐ ܕ݂ܶܝܢ ܕ݂ܰܐܚܶܐ ܠܳܐ ܣܢܺܝܩܺܝܬ݂ܽܘܢ ܠܡܶܟ݁ܬ݂ܰܒ݁ ܠܟܽ݁ܘܢ ܐܰܢ̄ܬ݂ܽܘܢ ܓ݂ܶܝܪ ܩܢܽܘܡܟܽ݁ܘܢ ܡܰܠܦܶ݁ܐ ܐܢ̄ܬ݂ܽܘܢ ܕ݂ܰܐܠܳܗܳܐ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:</VERS>
      <VERS vnumber="10">ܐܳܦ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܗܳܟܰ݁ܢܳܐ ܠܟܽ݁ܠܗܽܘܢ ܐܰܚܶܐ ܕ݂ܰܒ݁ܟܽ݁ܠܳܗ ܡܰܩܶܕܳ݁ܘܢܺܝܰܐ ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܶ݁ܬ݁ܝܰܬ݂ܪܽܘܢ:</VERS>
      <VERS vnumber="11">ܘܬܶ݁ܬ݁ܚܰܦ݂ܛܽܘܢ ܕ݂ܬܶ݁ܗܘܽܘܢ ܫܠܶܝܢ ܘܰܥܢܶܝܢ ܒ݂ܣܽܘܥܪܳܢܰܝܟ݂ܽܘܢ ܘܰܗܘܰܝܬ݂ܽܘܢ ܦ݂ܳܠܚܺܝܢ ܒ݂ܺܐܝܕܰ݁ܝܟ݂ܽܘܢ ܐܰܝܟ݂ܰܢܳܐ ܕ݂ܦܰ݁ܩܶܕ݁ܢܳܟܽ݁ܘܢ:</VERS>
      <VERS vnumber="12">ܕ݂ܬܶ݁ܗܘܽܘܢ ܡܗܰܠܟܺ݁ܝܢ ܒ݂ܶܐܣܟ݂ܺܡܳܐ ܠܘܳܬ݁ ܒ݂ܰܪܳܝܶܐ ܘܥܰܠ ܐ̄ܢܳܫ ܠܳܐ ܬ݂ܶܣܬ݂ܰܢܩܽܘܢ: ܣ</VERS>
      <VERS vnumber="13">ܨܳܒܶ݁ܐ ܐ̄ܢܳܐ ܕ݂ܶܝܢ ܕ݂ܬܶ݁ܕ݂ܥܽܘܢ ܐܰܚܰܝ ܕ݂ܥܰܠ ܐܰܝܠܶܝܢ ܕ݂ܕܳ݁ܡܟ݂ܺܝܢ ܠܳܐ ܬ݂ܶܗܘܶܐ ܟ݂ܳܪܝܳܐ ܠܟܽ݁ܘܢ ܐܰܝܟ݁ ܫܰܪܟ݂ܳܐ ܕ݂ܐ̄ܢܳܫܳܐ ܕ݂ܣܰܒ݁ܪܳܐ ܠܰܝܬ݂ ܠܗܽܘܢ:</VERS>
      <VERS vnumber="14">ܐܶܢ ܓ݂ܶܝܪ ܡܗܰܝܡܢܺܝܢܰܢ ܕ݂ܝܶܫܽܘܥ ܡܺܝܬ݁ ܘܩܳܡ ܗܳܟܰ݁ܢܳܐ ܐܳܦ݁ ܐܰܠܳܗܳܐ ܠܰܐܝܠܶܝܢ ܕ݂ܰܕ݁ܡܶܟ݁ܘ ܒ݂ܝܶܫܽܘܥ ܡܰܝܬ݂ܶܐ ܥܰܡܶܗ:</VERS>
      <VERS vnumber="15">ܗܳܕܶ݁ܐ ܕ݂ܶܝܢ ܐܳܡܪܺܝܢܰܢ ܠܟܽ݁ܘܢ ܒ݂ܡܶܠܬܶ݁ܗ ܕ݂ܡܳܪܰܢ ܕ݂ܰܚܢܰܢ ܐܰܝܠܶܝܢ ܕ݂ܡܶܫܬ݂ܰܚܪܺܝܢܰܢ ܒ݂ܡܶܐܬܺ݁ܝܬܶ݁ܗ ܕ݂ܡܳܪܰܢ ܕ݂ܚܰܝܺܝܢܰܢ ܠܳܐ ܢܰܕ݁ܪܶܟ݁ ܠܰܐܝܠܶܝܢ ܕ݂ܰܕ݁ܡܶܟ݁ܘ:</VERS>
      <VERS vnumber="16">ܡܶܛܽܠ ܕ݂ܗܽܘ ܡܳܪܰܢ ܒ݂ܦܽ݁ܘܩܕ݂ܳܢܳܐ ܘܰܒ݁ܩܳܠܳܐ ܕ݂ܪܺܝܫ ܡܰܠܰܐܟܶ݁ܐ ܘܰܒ݁ܩܰܪܢܳܐ ܕ݂ܰܐܠܳܗܳܐ ܢܳܚܶܬ݁ ܡܶܢ ܫܡܰܝܳܐ ܘܡܺܝܬܶ݁ܐ ܕ݂ܒܰ݁ܡܫܺܝܚܳܐ ܢܩܽܘܡܽܘܢ ܠܽܘܩܕܰ݁ܡ:</VERS>
      <VERS vnumber="17">ܘܗܳܝܕ݂ܶܝܢ ܚܢܰܢ ܐܰܝܠܶܝܢ ܕ݂ܡܶܫܬ݂ܰܚܪܺܝܢܰܢ ܕ݂ܚܰܝܺܝܢܰܢ ܢܶܬ݁ܚܛܶܦ݁ ܥܰܡܗܽܘܢ ܐܰܟ݁ܚܕܳ݁ܐ ܒ݂ܰܥܢܳܢܶܐ ܠܽܐܘܪܥܶܗ ܕ݂ܡܳܪܰܢ ܒ݂ܳܐܐܰܪ ܘܗܳܟܰ݁ܢܳܐ ܒ݂ܟܽ݁ܠܙܒܰ݁ܢ ܥܰܡ ܡܳܪܰܢ ܢܶܗܘܶܐ:</VERS>
      <VERS vnumber="18">ܗܘܰܘ ܗܳܟܺ݁ܝܠ ܡܒܰ݁ܝܐܺܝܢ ܚܰܕ݁ ܠܚܰܕ݁ ܒ݂ܡܶܠܶܐ ܗܳܠܶܝܢ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܥܰܠ ܙܰܒ݁ܢܶܐ ܕ݂ܶܝܢ ܘܥܶܕ݂ܳܢܶܐ ܐܰܚܰܝ ܠܳܐ ܣܢܺܝܩܺܝܬ݂ܽܘܢ ܠܡܶܟ݁ܬ݂ܰܒ݁ ܠܟܽ݁ܘܢ:</VERS>
      <VERS vnumber="2">ܐܰܢ̄ܬ݂ܽܘܢ ܓ݂ܶܝܪ ܫܰܪܺܝܪܳܐܝܺܬ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܝܰܘܡܶܗ ܕ݂ܡܳܪܰܢ ܐܰܝܟ݁ ܓ݂ܰܢܳܒܳ݁ܐ ܒ݂ܠܺܠܝܳܐ ܗܳܟܰ݁ܢܳܐ ܐܳܬܶ݁ܐ:</VERS>
      <VERS vnumber="3">ܟ݂ܰܕ݁ ܢܺܐܡܪܽܘܢ ܕ݂ܰܫܠܳܡܳܐ ܗ̄ܘ ܘܫܰܝܢܳܐ ܘܗܳܝܕ݂ܶܝܢ ܡܶܢܫܶܠܝܳܐ ܢܩܽܘܡ ܥܠܰܝܗܽܘܢ ܐܰܒ݁ܕ݂ܳܢܳܐ ܐܰܝܟ݁ ܚܶܒ݁ܠܶܐ ܥܰܠ ܒ݂ܰܛܢܬܳ݁ܐ ܘܠܳܐ ܢܰܡܕܽ݁ܘܢ:</VERS>
      <VERS vnumber="4">ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܠܳܐ ܗܘܰܝܬ݂ܽܘܢ ܒ݂ܚܶܫܽܘܟܳ݁ܐ ܕ݂ܗܰܘ ܝܰܘܡܳܐ ܐܰܝܟ݁ ܓ݂ܰܢܳܒܳ݁ܐ ܢܰܕ݁ܪܶܟ݁ܟܽ݁ܘܢ:</VERS>
      <VERS vnumber="5">ܟ݂ܽܠܟܽ݁ܘܢ ܓ݂ܶܝܪ ܒ݂ܢܰܝ ܢܽܘܗܪܳܐ ܐܰܢ̄ܬ݂ܽܘܢ ܘܰܒ݁ܢܰܝ ܐܺܝܡܳܡܳܐ ܘܠܳܐ ܗܘܰܝܬ݂ܽܘܢ ܒ݂ܢܰܝ ܠܺܠܝܳܐ ܘܠܳܐ ܒ݂ܢܰܝ ܚܶܫܽܘܟܳ݁ܐ:</VERS>
      <VERS vnumber="6">ܠܳܐ ܢܶܕ݁ܡܰܟ݁ ܗܳܟܺ݁ܝܠ ܐܰܝܟ݁ ܫܰܪܟ݂ܳܐ ܐܶܠܳܐ ܗܘܰܝܢ ܥܺܝܪܺܝܢ ܘܰܡܗܰܘܢܺܝܢ:</VERS>
      <VERS vnumber="7">ܐܰܝܠܶܝܢ ܓ݂ܶܝܪ ܕ݂ܕܳ݁ܡܟ݂ܺܝܢ ܒ݂ܠܺܠܝܳܐ ܗ̄ܘ ܕ݂ܳܡܟ݂ܺܝܢ ܘܰܐܝܠܶܝܢ ܕ݂ܪܳܘܶܝܢ ܒ݂ܠܺܠܝܳܐ ܗ̄ܘ ܪܳܘܶܝܢ:</VERS>
      <VERS vnumber="8">ܚܢܰܢ ܕ݂ܶܝܢ ܕ݂ܰܒ݁ܢܰܝ ܐܺܝܡܳܡܳܐ ܚܢܰܢ ܗܘܰܝܢ ܥܺܝܪܺܝܢ ܒ݂ܪܶܥܝܳܢܰܢ ܘܰܠܒܺ݁ܝܫܺܝܢ ܫܶܪܝܳܢܳܐ ܕ݂ܗܰܝܡܳܢܽܘܬܳ݁ܐ ܘܰܕ݁ܚܽܘܒ݂ܳܐ ܘܰܢܣܺܝܡ ܣܰܢܘܰܪܬ݂ܳܐ ܕ݂ܣܰܒ݁ܪܳܐ ܕ݂ܚܰܝܶܐ:</VERS>
      <VERS vnumber="9">ܡܶܛܽܠ ܕ݂ܠܳܐ ܣܳܡܰܢ ܐܰܠܳܗܳܐ ܠܪܽܘܓ݁ܙܳܐ ܐܶܠܳܐ ܠܩܶܢܝܳܢܳܐ ܕ݂ܚܰܝܶܐ ܒ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="10">ܗܰܘ ܕ݂ܡܺܝܬ݁ ܥܰܠ ܐܰܦ݂ܰܝܢ ܕ݂ܶܐܢ ܥܺܝܪܺܝܢܰܢ ܘܶܐܢ ܕ݂ܰܡܟ݂ܺܝܢܰܢ ܐܰܟ݁ܚܕܳ݁ܐ ܥܰܡܶܗ ܢܺܚܶܐ:</VERS>
      <VERS vnumber="11">ܡܶܛܽܠ ܗܳܢܳܐ ܒ݂ܰܝܰܐܘ ܚܰܕ݁ ܠܚܰܕ݁ ܘܒܰ݁ܢܰܘ ܚܰܕ݁ ܠܚܰܕ݁ ܐܰܝܟ݂ܰܢܳܐ ܕ݂ܳܐܦ݁ ܥܳܒ݁ܕ݂ܺܝܬ݂ܽܘܢ: ܣ</VERS>
      <VERS vnumber="12">ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܰܗܘܰܝܬ݂ܽܘܢ ܝܳܕ݁ܥܺܝܢ ܠܰܐܝܠܶܝܢ ܕ݂ܠܳܐܶܝܢ ܒ݂ܟܽ݁ܘܢ ܘܩܳܝܡܺܝܢ ܒ݂ܰܐܦ݂ܰܝܟ݂ܽܘܢ ܒ݂ܡܳܪܰܢ ܘܡܰܠܦܺ݁ܝܢ ܠܟܽ݁ܘܢ:</VERS>
      <VERS vnumber="13">ܕ݂ܰܗܘܰܘ ܚܫܺܝܒܺ݁ܝܢ ܠܟܽ݁ܘܢ ܒ݂ܚܽܘܒ݂ܳܐ ܝܰܬ݂ܺܝܪܳܐ ܘܡܶܛܽܠ ܥܒܳ݁ܕ݁ܗܽܘܢ ܐܶܫܬ݂ܰܝ̄ܢܘ ܥܰܡܗܽܘܢ: ܣ</VERS>
      <VERS vnumber="14">ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܪܕܰ݁ܘ ܠܡܰܣܟ݂ܠܳܢܶܐ ܘܠܰܒ݂ܶܒ݁ܘ ܠܰܙܥܽܘܪܰܝ ܢܰܦ݁ܫܳܐ ܘܣܰܒ݁ܘ ܛܰܥܢܳܐ ܕ݂ܰܡܚܺܝܠܶܐ ܘܰܐܓ݂ܰܪܘ ܪܽܘܚܟܽ݁ܘܢ ܠܘܳܬ݁ ܟ݂ܽܠܢܳܫ:</VERS>
      <VERS vnumber="15">ܘܶܐܙܕ݂ܰܗ̄ܪܘ ܕ݂ܰܠܡܳܐ ܐ̄ܢܳܫ ܡܶܢܟܽ݁ܘܢ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܢܶܦ݁ܪܽܘܥ ܐܶܠܳܐ ܒ݂ܟܽ݁ܠܙܒܰ݁ܢ ܗܰܪ̄ܛܘ ܒ݂ܳܬܰ݁ܪ ܛܳܒܳ݁ܬܳ݁ܐ ܠܘܳܬ݁ ܚܕܳ݁ܕܶ݁ܐ ܘܰܠܘܳܬ݁ ܟ݂ܽܠܢܳܫ:</VERS>
      <VERS vnumber="16">ܗܘܰܘ ܚܳܕܶ݁ܝܢ ܒ݂ܟܽ݁ܠܙܒܰ݁ܢ:</VERS>
      <VERS vnumber="17">ܘܰܡܨܰܠܶܝܢ ܕ݂ܠܳܐ ܫܰܠܘܳܐ:</VERS>
      <VERS vnumber="18">ܘܰܒ݁ܟܽ݁ܠ ܡܶܕ݂ܶܡ ܗܘܰܘ ܡܰܘܕ݂ܶܝܢ ܗܳܢܰܘ ܓ݂ܶܝܪ ܨܶܒ݁ܝܳܢܶܗ ܕ݂ܰܐܠܳܗܳܐ ܒ݂ܝܶܫܽܘܥ ܡܫܺܝܚܳܐ ܒ݂ܟܽ݁ܘܢ:</VERS>
      <VERS vnumber="19">ܪܽܘܚܳܐ ܠܳܐ ܬ݂ܕܰ݁ܥܟܽ݁ܘܢ:</VERS>
      <VERS vnumber="20">ܢܒܺ݁ܝܰܘܳܬܳ݁ܐ ܠܳܐ ܬ݂ܰܣܠܽܘܢ:</VERS>
      <VERS vnumber="21">ܟ݂ܽܠܡܶܕ݂ܶܡ ܒ݂ܩܰܘ ܘܰܕ݁ܫܰܦ݂ܺܝܪ ܐܰܚܽܘܕ݁ܘ:</VERS>
      <VERS vnumber="22">ܘܡܶܢ ܟ݂ܽܠ ܨܒܽ݁ܘ ܒ݂ܺܝܫܳܐ ܥܪܽܘܩܘ:</VERS>
      <VERS vnumber="23">ܗܽܘ ܕ݂ܶܝܢ ܐܰܠܳܗܳܐ ܕ݂ܰܫܠܳܡܳܐ ܢܩܰܕ݂ܶܫܟܽ݁ܘܢ ܓ݂ܡܺܝܪܳܐܝܺܬ݁ ܠܟܽ݁ܠܟܽ݁ܘܢ ܘܟܽ݁ܠܳܗ ܪܽܘܚܟܽ݁ܘܢ ܘܢܰܦ݁ܫܟܽ݁ܘܢ ܘܦܰ݁ܓ݁ܪܟܽ݁ܘܢ ܢܢܰܛܰܪ ܕ݂ܠܳܐ ܪܶܫܝܳܢ ܠܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="24">ܡܗܰܝܡܰܢ ܗܽ̄ܘ ܡܰܢ ܕ݂ܰܩܪܳܟܽ݁ܘܢ ܕ݂ܗܽܘ ܢܶܥܒ݂ܶܕ݁: ܣ</VERS>
      <VERS vnumber="25">ܐܰܚܰܝ ܨܰܠܰܘ ܥܠܰܝܢ:</VERS>
      <VERS vnumber="26">ܫܰܐܠܘ ܒ݂ܰܫܠܳܡܳܐ ܕ݂ܰܐܚܰܝܢ ܟ݂ܽܠܗܽܘܢ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ:</VERS>
      <VERS vnumber="27">ܡܰܘܡܶܐ ܐ̄ܢܳܐ ܠܟܽ݁ܘܢ ܒ݂ܡܳܪܰܢ ܕ݂ܬܶ݁ܬ݁ܩܪܶܐ ܐܶܓ݂ܰܪܬ݂ܳܐ ܗܳܕܶ݁ܐ ܠܟܽ݁ܠܗܽܘܢ ܐܰܚܶܐ ܩܰܕ݂ܺܝܫܶܐ:</VERS>
      <VERS vnumber="28">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡܟܽ݁ܘܢ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="53">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܘܣܺܠܘܰܢܳܘܣ ܘܛܺܝܡܳܬܶ݁ܐܳܘܣ ܠܥܺܕ݂̄ܬ݂ܳܐ ܕ݂ܬܶ݁ܣܰܠܳܘܢܺܝܩܳܝܶܐ ܕ݂ܒܰ݁ܐܠܳܗܳܐ ܐܰܒܽ݁ܘܢ ܘܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="3">ܠܡܰܘܕ݂ܳܝܽܘ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܚܰܝܳܒܺ݁ܝܢܰܢ ܥܠܰܝܟ݂ܽܘܢ ܐܰܚܰܝ ܐܰܝܟ݁ ܡܳܐ ܕ݂ܘܳܠܶܐ ܕ݂ܝܰܬ݂ܺܝܪܳܐܝܺܬ݁ ܪܳܒ݁ܝܳܐ ܗܰܝܡܳܢܽܘܬ݁ܟܽ݁ܘܢ ܘܣܳܓܶ݁ܐ ܚܽܘܒ݂ܳܐ ܕ݂ܟܽ݁ܠܟܽ݁ܘܢ ܕ݂ܟܽ݁ܠܢܳܫ ܠܘܳܬ݁ ܚܰܒ݁ܪܶܗ:</VERS>
      <VERS vnumber="4">ܐܰܝܟ݁ ܕ݂ܳܐܦ݁ ܚܢܰܢ ܒ݂ܟܽ݁ܘܢ ܢܶܗܘܶܐ ܡܶܫܬ݂ܰܒ݁ܗܪܺܝܢ ܚ̄ܢܰܢ ܒ݂ܥܺܕܳ݁ܬܳ݁ܐ ܕ݂ܰܐܠܳܗܳܐ ܥܰܠ ܗܰܝܡܳܢܽܘܬ݁ܟܽ݁ܘܢ ܘܥܰܠ ܡܣܰܝܒ݂ܪܳܢܽܘܬ݁ܟܽ݁ܘܢ ܕ݂ܰܒ݁ܟܽ݁ܠܳܗ ܪܕܺ݁ܝܦܽ݁ܘܬ݁ܟܽ݁ܘܢ ܘܽܐܘܠܨܳܢܰܝܟ݂ܽܘܢ ܕ݂ܰܡܣܰܝܒ݂ܪܺܝܢ ܐܢ̄ܬ݂ܽܘܢ:</VERS>
      <VERS vnumber="5">ܠܬܰ݁ܚܘܺܝܬܳ݁ܐ ܕ݂ܕܺ݁ܝܢܳܐ ܟ݂ܺܐܢܳܐ ܕ݂ܰܐܠܳܗܳܐ ܕ݂ܬܶ݁ܫܘܽܘܢ ܠܡܰܠܟ݂ܽܘܬܶ݁ܗ ܗܳܝ ܕ݂ܥܰܠ ܐܰܦ݂ܶܝܗ ܚܳܫܺܝܬ݂ܽܘܢ:</VERS>
      <VERS vnumber="6">ܘܶܐܢ ܟ݂ܺܐܢܳܐ ܩܕܳ݁ܡ ܐܰܠܳܗܳܐ ܕ݂ܢܶܦ݁ܪܽܘܥ ܐܽܘܠܨܳܢܳܐ ܠܳܐܠܽܘܨܰܝܟ݂ܽܘܢ:</VERS>
      <VERS vnumber="7">ܘܰܠܟܽ݁ܘܢ ܕ݂ܡܶܬܰ݁ܐܠܨܺܝܬ݂ܽܘܢ ܢܰܚܶܐ ܥܰܡܰܢ ܒ݂ܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܡܶܢ ܫܡܰܝܳܐ ܥܰܡ ܚܰܝܠܳܐ ܕ݂ܡܰܠܰܐܟܰ݁ܘܗ̄ܝ:</VERS>
      <VERS vnumber="8">ܡܳܐ ܕ݂ܥܳܒܶ݁ܕ݁ ܬ݂ܒܰ݁ܥܬܳ݁ܐ ܒ݂ܓܽ݁ܘܙܳܠܳܐ ܕ݂ܢܽܘܪܳܐ ܡܶܢ ܗܳܢܽܘܢ ܕ݂ܠܳܐ ܝܺܕܰ݁ܥܘ ܠܰܐܠܳܗܳܐ ܘܡܶܢ ܗܳܢܽܘܢ ܕ݂ܠܳܐ ܐܶܫܬ݂ܰܘܕ݂ܰܥܘ ܠܰܣܒܰ݁ܪܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="9">ܕ݂ܗܶܢܽܘܢ ܒ݂ܕܺ݁ܝܢܳܐ ܢܶܬ݁ܦ݂ܰܪܥܽܘܢ ܐܰܒ݁ܕ݂ܳܢܳܐ ܕ݂ܰܠܥܳܠܰܡ ܡܶܢ ܦ݂ܰܪܨܽܘܦ݂ܶܗ ܕ݂ܡܳܪܰܢ ܘܡܶܢ ܫܽܘܒ݁ܚܳܐ ܕ݂ܚܰܝܠܶܗ:</VERS>
      <VERS vnumber="10">ܡܳܐ ܕ݂ܳܐܬܶ݁ܐ ܕ݂ܢܶܫܬ݂ܰܒ݂ܰܚ ܒ݂ܩܰܕ݂ܺܝܫܰܘܗ̄ܝ ܘܰܢܚܰܘܶܐ ܬ݂ܶܕ݁ܡܪܳܬܶ݁ܗ ܒ݂ܰܡܗܰܝܡܢܰܘܗ̄ܝ ܕ݂ܬܶ݁ܬ݁ܗܰܝܡܰܢ ܣܳܗܕ݂ܽܘܬܰ݁ܢ ܕ݂ܰܥܠܰܝܟ݂ܽܘܢ ܒ݂ܗܰܘ ܝܰܘܡܳܐ:</VERS>
      <VERS vnumber="11">ܡܶܛܽܠܗܳܢܳܐ ܒ݂ܟܽ݁ܠܙܒܰ݁ܢ ܡܨܰܠܶܝܢܰܢ ܥܠܰܝܟ݂ܽܘܢ ܕ݂ܢܰܫܘܶܝܟܽ݁ܘܢ ܐܰܠܳܗܳܐ ܠܩܶܪܝܳܢܟܽ݁ܘܢ ܘܢܶܡܠܶܝܟܽ݁ܘܢ ܟ݂ܽܠܶܗ ܨܶܒ݁ܝܳܢܳܐ ܕ݂ܛܳܒܳ݁ܬܳ݁ܐ ܘܰܥܒܳ݁ܕܶ݁ܐ ܕ݂ܗܰܝܡܳܢܽܘܬܳ݁ܐ ܒ݂ܚܰܝܠܳܐ:</VERS>
      <VERS vnumber="12">ܕ݂ܢܶܫܬ݂ܰܒ݂ܰܚ ܒ݂ܟܽ݁ܘܢ ܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܳܦ݁ ܐܰܢ̄ܬ݂ܽܘܢ ܒ݂ܶܗ ܐܰܝܟ݁ ܛܰܝܒ݂ܽܘܬܶ݁ܗ ܕ݂ܰܐܠܳܗܰܢ ܘܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܒ݂ܳܥܶܝܢܰܢ ܕ݂ܶܝܢ ܡܶܢܟܽ݁ܘܢ ܐܰܚܰܝ ܥܰܠ ܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܥܰܠ ܟ݂ܢܽܘܫܝܳܐ ܕ݂ܺܝܠܰܢ ܕ݂ܰܠܘܳܬܶ݁ܗ:</VERS>
      <VERS vnumber="2">ܕ݂ܠܳܐ ܥܓܰ݁ܠ ܬ݂ܶܬ݂ܙܺܝܥܽܘܢ ܒ݂ܪܶܥܝܳܢܰܝܟ݂ܽܘܢ ܘܠܳܐ ܬ݂ܶܬ݁ܘܗܽܘܢ ܠܳܐ ܡܶܢ ܡܶܠܬܳ݁ܐ ܘܠܳܐ ܡܶܢ ܪܽܘܚܳܐ ܘܠܳܐ ܡܶܢ ܐܶܓ݂ܰܪܬ݂ܳܐ ܕ݂ܰܐܝܟ݁ ܕ݂ܡܶܢ ܠܘܳܬܰ݁ܢ ܗܺ̄ܝ ܕ݂ܗܳܐ ܠܰܡ ܡܰܛܺܝ ܝܰܘܡܶܗ ܕ݂ܡܳܪܰܢ:</VERS>
      <VERS vnumber="3">ܠܡܳܐ ܐ̄ܢܳܫ ܢܰܛܥܶܝܟܽ݁ܘܢ ܒ݂ܚܰܕ݁ ܡܶܢ ܐܶܣܟ݂ܺܡܺܝܢ ܡܶܛܽܠ ܕ݂ܶܐܢ ܠܳܐ ܬ݂ܺܐܬܶ݁ܐ ܠܽܘܩܕܰ݁ܡ ܡܳܪܽܘܕܽ݁ܘܬܳ݁ܐ ܘܢܶܬ݁ܓ݂ܠܶܐ ܒ݂ܰܪܢܳܫܳܐ ܕ݂ܰܚܛܺܝܬܳ݁ܐ ܒ݂ܪܶܗ ܕ݂ܰܐܒ݁ܕ݂ܳܢܳܐ:</VERS>
      <VERS vnumber="4">ܗܰܘ ܕ݂ܰܠܩܽܘܒ݁ܠܳܐ ܗ̄ܘ ܘܡܶܫܬ݂ܰܥܠܶܐ ܥܰܠ ܟ݂ܽܠ ܡܰܢ ܕ݂ܡܶܬ݁ܩܪܶܐ ܐܰܠܳܗ ܘܕܶ݁ܚܠܳܐ ܐܰܝܟ݂ܰܢܳܐ ܕ݂ܳܐܦ݁ ܒ݂ܗܰܝܟ݂ܠܳܐ ܕ݂ܰܐܠܳܗܳܐ ܐܰܝܟ݁ ܐܰܠܳܗܳܐ ܢܶܬ݂ܶܒ݁ ܘܰܢܚܰܘܶܐ ܥܰܠ ܢܰܦ݁ܫܶܗ ܐܰܝܟ݁ ܕ݂ܰܐܠܳܗܳܐ ܗܽܘ:</VERS>
      <VERS vnumber="5">ܠܳܐ ܥܳܗܕ݂ܺܝܬ݂ܽܘܢ ܕ݂ܟܰ݁ܕ݁ ܠܘܳܬ݁ܟܽ݁ܘܢ ܗ̄ܘܺܝܬ݁ ܗܳܠܶܝܢ ܐܶܡܪܶܬ݁ ܗ̄ܘܺܝܬ݁ ܠܟܽ݁ܘܢ:</VERS>
      <VERS vnumber="6">ܘܗܳܫܳܐ ܝܳܕ݁ܥܺܝܢ ܐܢ̄ܬ݂ܽܘܢ ܡܳܐ ܕ݂ܰܐܚܺܝܕ݁ ܕ݂ܢܶܬ݁ܓ݂ܠܶܐ ܗܽܘ ܒ݂ܙܰܒ݁ܢܶܗ:</VERS>
      <VERS vnumber="7">ܐ̄ܪܳܙܳܐ ܓ݂ܶܝܪ ܕ݂ܥܰܘܠܳܐ ܡܶܢ ܟ݂ܰܕ݂ܽܘ ܫܰܪܺܝ ܠܡܶܬ݁ܚܰܦ݂ܳܛܽܘ ܒ݂ܰܠܚܽܘܕ݁ ܐܶܢ ܗܰܘ ܡܳܐ ܕ݂ܗܳܫܳܐ ܐܰܚܺܝܕ݁ ܢܶܫܬ݂ܩܶܠ ܡܶܢ ܡܨܰܥܬܳ݁ܐ:</VERS>
      <VERS vnumber="8">ܘܗܳܝܕ݂ܶܝܢ ܢܶܬ݁ܓ݂ܠܶܐ ܥܰܘܳܠܳܐ ܗܰܘ ܕ݂ܡܳܪܰܢ ܝܶܫܽܘܥ ܢܣܺܝܦܺ݁ܝܘܗ̄ܝ ܒ݂ܪܽܘܚ ܦ݂ܽܘܡܶܗ ܘܰܢܒܰ݁ܛܠܺܝܘܗ̄ܝ ܒ݂ܓܶ݁ܠܝܳܢܳܐ ܕ݂ܡܶܐܬܺ݁ܝܬܶ݁ܗ:</VERS>
      <VERS vnumber="9">ܡܶܐܬܺ݁ܝܬܶ݁ܗ ܓ݂ܶܝܪ ܕ݂ܗܰܘ ܒ݂ܡܰܥܒ݂ܕܳ݁ܢܽܘܬܳ݁ܐ ܗ̄ܝ ܕ݂ܣܳܛܳܢܳܐ ܒ݂ܟܽ݁ܠ ܚܺܝܠ ܘܳܐܬ݁ܘܳܬܳ݁ܐ ܘܬܶ݁ܕ݁ܡܪܳܬܳ݁ܐ ܕ݂ܰܓ݂ܳܠܳܬܳ݁ܐ:</VERS>
      <VERS vnumber="10">ܘܰܒ݁ܟܽ݁ܠܳܗ ܛܽܘܥܝܰܝ ܕ݂ܥܰܘܠܳܐ ܕ݂ܗܳܘܝܳܐ ܒ݂ܰܐܒܺ݁ܝܕܶ݁ܐ ܥܰܠ ܕ݂ܠܳܐ ܩܰܒ݂ܶܠܘ ܚܽܘܒ݂ܳܐ ܕ݂ܩܽܘܫܬ݂ܳܐ ܕ݂ܒܶ݁ܗ ܢܺܚܽܘܢ:</VERS>
      <VERS vnumber="11">ܡܶܛܽܠܗܳܢܳܐ ܢܫܰܕ݂ܰܪ ܠܗܽܘܢ ܐܰܠܳܗܳܐ ܡܰܥܒ݂ܕܳ݁ܢܽܘܬܳ݁ܐ ܕ݂ܛܽܘܥܝܰܝ ܕ݂ܰܢܗܰܝܡܢܽܘܢ ܠܫܽܘܩܪܳܐ:</VERS>
      <VERS vnumber="12">ܘܢܶܬ݂ܕܺ݁ܝܢܽܘܢ ܟ݂ܽܠܗܽܘܢ ܐܰܝܠܶܝܢ ܕ݂ܠܳܐ ܗܰܝܡܶܢܘ ܒ݂ܩܽܘܫܬ݂ܳܐ ܐܶܠܳܐ ܐܶܨܛܒܺ݁ܝܘ ܒ݂ܥܰܘܠܳܐ: ܣ</VERS>
      <VERS vnumber="13">ܚܢܰܢ ܕ݂ܶܝܢ ܚܰܝܳܒܺ݁ܝܢܰܢ ܠܡܰܘܕ݂ܳܝܽܘ ܠܰܐܠܳܗܳܐ ܒ݂ܟܽ݁ܠܙܒܰ݁ܢ ܥܰܠ ܐܰܦ݂ܰܝܟ݂ܽܘܢ ܐܰܚܰܝܢ ܚܰܒ݂ܺܝܒܰ݁ܘܗ̄ܝ ܕ݂ܡܳܪܰܢ ܕ݂ܰܓ݁ܒܳ݁ܟܽ݁ܘܢ ܐܰܠܳܗܳܐ ܡܶܢ ܪܺܫܺܝܬܳ݁ܐ ܠܚܰܝܶܐ ܒ݂ܩܰܕ݂ܺܝܫܽܘܬܳ݁ܐ ܕ݂ܪܽܘܚܳܐ ܘܰܒ݁ܗܰܝܡܳܢܽܘܬܳ݁ܐ ܕ݂ܰܫܪܳܪܳܐ:</VERS>
      <VERS vnumber="14">ܠܗܳܠܶܝܢ ܗܽ̄ܘ ܓ݂ܶܝܪ ܩܪܳܟܽ݁ܘܢ ܒ݂ܰܡܣܰܒ݂ܪܳܢܽܘܬܳ݁ܐ ܕ݂ܺܝܠܰܢ ܕ݂ܬܶ݁ܗܘܽܘܢ ܬ݂ܶܫܒ݂ܽܘܚܬ݂ܳܐ ܠܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="15">ܡܶܟ݂ܺܝܠ ܐܰܚܰܝ ܐܶܬ݁ܩܰܝ̄ܡܘ ܘܚܰܡܣܶܢܘ ܒ݂ܦܽ݁ܘܩܕ݂ܳܢܶܐ ܕ݂ܺܝܠܶܦ݁ܬ݂ܽܘܢ ܐܶܢ ܒ݂ܡܶܠܬܳ݁ܐ ܘܶܐܢ ܒ݂ܶܐܓ݂ܰܪܬ݂ܳܐ ܕ݂ܺܝܠܰܢ:</VERS>
      <VERS vnumber="16">ܗܽܘ ܕ݂ܶܝܢ ܡܳܪܰܢ ܝܶܫܽܘܥ ܡܫܺܝܚܳܐ ܘܰܐܠܳܗܳܐ ܐܰܒܽ݁ܘܢ ܗܰܘ ܕ݂ܰܐܚܒܰ݁ܢ ܘܝܰܗ̄ܒ݁ ܠܰܢ ܒ݂ܽܘܝܳܐܳܐ ܕ݂ܰܠܥܳܠܰܡ ܘܣܰܒ݁ܪܳܐ ܛܳܒܳ݁ܐ ܒ݂ܛܰܝܒ݂ܽܘܬܶ݁ܗ:</VERS>
      <VERS vnumber="17">ܢܒܰ݁ܝܰܐ ܠܶܒ݂ܰܘܳܬ݁ܟܽ݁ܘܢ ܘܰܢܩܰܝܶܡ ܒ݂ܟܽ݁ܠ ܡܶܠܳܐ ܘܰܒ݁ܟܽ݁ܠ ܥܒܳ݁ܕ݁ ܛܳܒ݁: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܢ ܗܳܫܳܐ ܐܰܚܰܝܢ ܨܰܠܰܘ ܥܠܰܝܢ ܕ݂ܡܶܠܬܶ݁ܗ ܕ݂ܡܳܪܰܢ ܬ݂ܶܗܘܶܐ ܪܳܗܛܳܐ ܘܡܶܫܬ݂ܰܒ݂ܚܳܐ ܒ݂ܟܽ݁ܠ ܕ݂ܽܘܟ݂ܳܐ ܐܰܝܟ݁ ܕ݂ܰܠܘܳܬ݁ܟܽ݁ܘܢ:</VERS>
      <VERS vnumber="2">ܘܰܕ݁ܢܶܬ݁ܦ݂ܰܨܶܐ ܡܶܢ ܒ݂ܢܰܝܢܳܫܳܐ ܒ݂ܺܝܫܶܐ ܘܥܰܢܳܬܶ݁ܐ ܠܰܘ ܓ݂ܶܝܪ ܕ݂ܟܽ݁ܠܢܳܫ ܗܺ̄ܝ ܗܰܝܡܳܢܽܘܬܳ݁ܐ:</VERS>
      <VERS vnumber="3">ܡܗܰܝܡܰܢ ܗܽ̄ܘ ܕ݂ܶܝܢ ܡܳܪܝܳܐ ܕ݂ܗܽܘ ܢܢܰܛܰܪܟܽ݁ܘܢ ܘܰܢܫܰܘܙܶܒ݁ܟܽ݁ܘܢ ܡܶܢ ܒ݂ܺܝܫܳܐ:</VERS>
      <VERS vnumber="4">ܬ݂ܟܺ݁ܝܠܺܝܢܰܢ ܕ݂ܶܝܢ ܥܠܰܝܟ݂ܽܘܢ ܒ݂ܡܳܪܰܢ ܕ݂ܡܶܕ݂ܶܡ ܕ݂ܰܡܦܰ݁ܩܕܺ݁ܝܢܰܢ ܠܟܽ݁ܘܢ ܥܒܰ݁ܕ݂ܬ݂ܽܘܢ ܐܳܦ݁ ܥܳܒ݁ܕ݂ܺܝܬ݂ܽܘܢ:</VERS>
      <VERS vnumber="5">ܘܡܳܪܰܢ ܢܶܬ݁ܪܽܘܨ ܠܶܒ݂ܰܘܳܬ݁ܟܽ݁ܘܢ ܠܚܽܘܒ݂ܶܗ ܕ݂ܰܐܠܳܗܳܐ ܘܠܰܡܣܰܒ݂ܪܳܢܽܘܬܶ݁ܗ ܕ݂ܰܡܫܺܝܚܳܐ:</VERS>
      <VERS vnumber="6">ܡܦܰ݁ܩܕܺ݁ܝܢܰܢ ܠܟܽ݁ܘܢ ܕ݂ܶܝܢ ܐܰܚܰܝ ܒ݂ܰܫܡܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܰܗܘܰܝܬ݂ܽܘܢ ܦ݂ܰܪܺܝܩܺܝܢ ܡܶܢ ܟ݂ܽܠ ܐܰܚܳܐ ܐܰܝܢܳܐ ܕ݂ܒܺ݁ܝܫ ܒ݂ܺܝܫ ܡܗܰܠܶܟ݁ ܘܠܳܐ ܐܰܝܟ݁ ܦ݂ܽܘܩܕ݂ܳܢܶܐ ܕ݂ܩܰܒ݂ܶܠܘ ܡܶܢܰܢ:</VERS>
      <VERS vnumber="7">ܐܰܢ̄ܬ݂ܽܘܢ ܓ݂ܶܝܪ ܝܳܕ݁ܥܺܝܢ ܐܢ̄ܬ݂ܽܘܢ ܐܰܝܟ݂ܰܢܳܐ ܘܳܠܶܐ ܠܡܶܬ݂ܕ݂ܰܡܳܝܽܘ ܒ݂ܰܢ ܕ݂ܠܳܐ ܗܰܠܶܟ݁ܢ ܒ݂ܺܝܫ ܒ݂ܺܝܫ ܒ݂ܰܝܢܳܬ݁ܟܽ݁ܘܢ:</VERS>
      <VERS vnumber="8">ܐܳܦ݁ܠܳܐ ܠܰܚܡܳܐ ܕ݂ܡܰܓ݂ܳܢ ܐܶܟܰ݁ܠܢ ܡܶܢ ܐ̄ܢܳܫ ܡܶܢܟܽ݁ܘܢ ܐܶܠܳܐ ܒ݂ܥܰܡܠܳܐ ܘܰܒ݁ܠܶܐܘܽܬܳ݁ܐ ܒ݂ܠܺܠܝܳܐ ܘܒܺ݁ܐܝܡܳܡܳܐ ܦ݂ܳܠܚܺܝܢ ܗ̄ܘܰܝܢ ܕ݂ܥܰܠ ܐ̄ܢܳܫ ܡܶܢܟܽ݁ܘܢ ܠܳܐ ܢܺܐܩܰܪ:</VERS>
      <VERS vnumber="9">ܠܳܐ ܗ̄ܘܳܐ ܡܶܛܽܠ ܕ݂ܠܳܐ ܫܰܠܺܝܛ ܠܰܢ ܐܶܠܳܐ ܕ݂ܰܒ݁ܢܰܦ݁ܫܰܢ ܢܶܬ݂ܶܠ ܠܟܽ݁ܘܢ ܛܽܘܦ݁ܣܳܐ ܕ݂ܒܰ݁ܢ ܬ݂ܶܬ݂ܕ݂ܰܡܽܘܢ:</VERS>
      <VERS vnumber="10">ܐܳܦ݁ ܟ݂ܰܕ݁ ܠܘܳܬ݁ܟܽ݁ܘܢ ܗ̄ܘܰܝܢ ܓ݂ܶܝܪ ܗܳܕܶ݁ܐ ܡܦܰ݁ܩܕܺ݁ܝܢ ܗ̄ܘܰܝܢ ܠܟܽ݁ܘܢ ܕ݂ܟܽ݁ܠ ܕ݂ܠܳܐ ܨܳܒܶ݁ܐ ܕ݂ܢܶܦ݁ܠܽܘܚ ܐܳܦ݁ܠܳܐ ܢܶܠܥܰܣ:</VERS>
      <VERS vnumber="11">ܫܳܡܥܺܝܢܰܢ ܓ݂ܶܝܪ ܕ݂ܺܐܝܬ݁ ܒ݂ܟܽ݁ܘܢ ܐ̄ܢܳܫܳܐ ܕ݂ܒܺ݁ܝܫ ܒ݂ܺܝܫ ܡܗܰܠܟܺ݁ܝܢ ܘܡܶܕ݂ܶܡ ܠܳܐ ܦ݂ܳܠܚܺܝܢ ܐܶܠܳܐ ܐܶܢ ܣܪܺܝܩܳܬܳ݁ܐ:</VERS>
      <VERS vnumber="12">ܠܗܽܘܢ ܕ݂ܶܝܢ ܠܗܳܠܶܝܢ ܡܦܰ݁ܩܕܺ݁ܝܢܰܢ ܘܒܳ݁ܥܶܝܢܰܢ ܡܶܢܗܽܘܢ ܒ݂ܡܳܪܰܢ ܝܶܫܽܘܥ ܡܫܺܝܚܳܐ ܕ݂ܰܒ݁ܫܶܠܝܳܐ ܢܶܗܘܽܘܢ ܦ݂ܳܠܚܺܝܢ ܘܳܐܟ݁ܠܺܝܢ ܠܰܚܡܗܽܘܢ:</VERS>
      <VERS vnumber="13">ܐܢ̄ܬ݂ܽܘܢ ܕ݂ܶܝܢ ܐܰܚܰܝ ܠܳܐ ܬ݂ܶܡܰܐܢ ܠܟܽ݁ܘܢ ܠܡܶܥܒ݂ܰܕ݁ ܕ݂ܫܰܦ݂ܺܝܪ:</VERS>
      <VERS vnumber="14">ܘܶܐܢ ܐ̄ܢܳܫ ܠܳܐ ܡܶܫܬ݂ܡܰܥ ܠܡܶܠܰܝܢ ܗܳܠܶܝܢ ܕ݂ܒܶ݁ܐܓ݂ܰܪܬ݂ܳܐ ܢܶܬ݁ܦ݂ܪܶܫ ܠܟܽ݁ܘܢ ܗܳܢܳܐ ܘܠܳܐ ܗܘܰܝܬ݂ܽܘܢ ܡܶܬ݁ܚܰܠܛܺܝܢ ܥܰܡܶܗ ܕ݂ܢܶܒ݁ܗܰܬ݁:</VERS>
      <VERS vnumber="15">ܘܠܳܐ ܐܰܝܟ݁ ܒ݂ܥܶܠܕ݂ܒܳ݁ܒܳ݁ܐ ܬ݂ܶܐܚܕ݂ܽܘܢܶܗ ܐܶܠܳܐ ܗܘܰܝܬ݂ܽܘܢ ܡܰܪܬ݂ܶܝܢ ܠܶܗ ܐܰܝܟ݁ ܕ݂ܠܰܐܚܳܐ: ܣ</VERS>
      <VERS vnumber="16">ܗܽܘ ܕ݂ܶܝܢ ܡܳܪܶܗ ܕ݂ܰܫܠܳܡܳܐ ܢܶܬ݂ܶܠ ܠܟܽ݁ܘܢ ܫܠܳܡܳܐ ܒ݂ܟܽ݁ܠܙܒܰ݁ܢ ܒ݂ܟܽ݁ܠܡܶܕ݂ܶܡ ܡܳܪܰܢ ܥܰܡ ܟ݂ܽܠܟܽ݁ܘܢ:</VERS>
      <VERS vnumber="17">ܫܠܳܡܳܐ ܒ݂ܰܟ݁ܬܳ݁ܒܰ݁ܬ݁ ܐܺܝܕܰ݁ܝ ܐܶܢܳܐ ܦ݂ܰܘܠܳܘܣ ܟ݂ܶܬ݁ܒ݂ܶܬ݁ ܕ݂ܺܐܝܬܰ݁ܘܗ̄ܝ ܐܳܬܳ݁ܐ ܕ݂ܰܒ݁ܟܽ݁ܠܗܶܝܢ ܐܶܓ݂ܪܳܬ݁ܝ ܗܳܟܰ݁ܢܳܐ ܟ݂ܳܬܶ݁ܒ݁ ܐ̄ܢܳܐ:</VERS>
      <VERS vnumber="18">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="54">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܦܽ݁ܘܩܕ݂ܳܢܳܐ ܕ݂ܰܐܠܳܗܳܐ ܡܰܚܝܳܢܰܢ ܘܕܰ݁ܡܫܺܝܚܳܐ ܝܶܫܽܘܥ ܣܰܒ݁ܪܰܢ:</VERS>
      <VERS vnumber="2">ܠܛܺܝܡܳܬܶ݁ܐܳܘܣ ܒ݂ܪܳܐ ܫܰܪܺܝܪܳܐ ܒ݂ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܰܡܫܺܝܚܳܐ ܝܶܫܽܘܥ ܡܳܪܰܢ: ܣ</VERS>
      <VERS vnumber="3">ܒ݂ܥܺܝܬ݁ ܗ̄ܘܺܝܬ݁ ܡܶܢܳܟ݁ ܟ݂ܰܕ݁ ܐܳܙܶܠ ܐ̄ܢܳܐ ܠܡܰܩܶܕܳ݁ܘܢܺܝܰܐ ܕ݂ܰܬ݁ܩܰܘܶܐ ܒ݂ܶܐܦܶ݁ܣܳܘܣ ܘܰܬ݁ܦܰ݁ܩܶܕ݁ ܠܐ̄ܢܳܫ ܐ̄ܢܳܫ ܕ݂ܠܳܐ ܢܰܠܦܽ݁ܘܢ ܝܽܘܠܦ݂ܳܢܶܐ ܡܫܰܚܠܦܶ݁ܐ:</VERS>
      <VERS vnumber="4">ܘܠܳܐ ܢܶܬ݁ܪܡܽܘܢ ܠܫܽܘܥܝܳܬܳ݁ܐ ܘܰܠܬܰ݁ܫܥܝܳܬܳ݁ܐ ܕ݂ܫܰܪܒܳ݁ܬܳ݁ܐ ܕ݂ܣܳܟܳ݁ܐ ܠܰܝܬ݂ ܠܗܽܘܢ ܗܳܠܶܝܢ ܕ݂ܚܶܪܝܳܢܶܐ ܗ̄ܘ ܥܳܒ݁ܕ݂ܳܢ ܝܰܬ݂ܺܝܪܳܐܝܺܬ݁ ܘܠܳܐ ܒ݂ܶܢܝܳܢܳܐ ܒ݂ܗܰܝܡܳܢܽܘܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="5">ܣܳܟܶ݁ܗ ܕ݂ܶܝܢ ܕ݂ܦܽ݁ܘܩܕ݂ܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܕ݂ܡܶܢ ܠܶܒ݂ܳܐ ܕ݂ܰܟ݁ܝܳܐ ܘܡܶܢ ܬ݂ܺܐܪܬ݂ܳܐ ܛܳܒ݁ܬܳ݁ܐ ܘܡܶܢ ܗܰܝܡܳܢܽܘܬܳ݁ܐ ܫܰܪܺܝܪܬ݂ܳܐ:</VERS>
      <VERS vnumber="6">ܘܡܶܢܗܶܝܢ ܡܶܢ ܗܳܠܶܝܢ ܛܥܰܘ ܐ̄ܢܳܫܳܐ ܘܰܣܛܰܘ ܠܡܶܠܶܐ ܣܪܺܝܩܳܬܳ݁ܐ:</VERS>
      <VERS vnumber="7">ܒ݂ܕܰ݁ܒ݁ܥܰܘ ܠܡܶܗܘܳܐ ܡܰܠܦܳ݁ܢܶܐ ܕ݂ܢܳܡܽܘܣܳܐ ܟ݂ܰܕ݁ ܠܳܐ ܡܶܣܬ݂ܰܟ݂ܠܺܝܢ ܡܶܕ݂ܶܡ ܕ݂ܰܡܡܰܠܠܺܝܢ ܘܠܳܐ ܡܶܕ݂ܶܡ ܕ݂ܰܥܠܰܘܗ̄ܝ ܡܶܬ݁ܚܪܶܝܢ: ܣ</VERS>
      <VERS vnumber="8">ܝܳܕ݁ܥܺܝܢܰܢ ܕ݂ܶܝܢ ܕ݂ܢܳܡܽܘܣܳܐ ܫܰܦ݂ܺܝܪ ܗܽ̄ܘ ܐܶܢ ܐ̄ܢܳܫ ܐܰܟ݁ܘܳܬܶ݁ܗ ܕ݂ܢܳܡܽܘܣܳܐ ܢܶܬ݂ܕ݂ܰܒ݂ܰܪ ܒ݂ܶܗ:</VERS>
      <VERS vnumber="9">ܟ݂ܰܕ݁ ܝܳܕܰ݁ܥ ܕ݂ܰܠܟܺ݁ܐܢܶܐ ܢܳܡܽܘܣܳܐ ܠܳܐ ܣܺܝܡ ܐܶܠܳܐ ܠܥܰܘܳܠܶܐ ܘܰܠܡܳܪܽܘܕܶ݁ܐ ܘܰܠܪܰܫܺܝܥܶܐ ܘܰܠܚܰܛܳܝܶܐ ܘܰܠܥܰܢܳܬܶ݁ܐ ܘܠܰܐܝܠܶܝܢ ܕ݂ܠܳܐ ܕ݂ܟܶ݁ܝܢ ܘܠܰܐܝܠܶܝܢ ܕ݂ܡܳܚܶܝܢ ܠܰܐܒܳ݁ܗܰܝܗܽܘܢ ܘܠܰܐܝܠܶܝܢ ܕ݂ܡܳܚܶܝܢ ܠܶܐܡܗܳܬ݁ܗܽܘܢ ܘܰܠܩܳܛܽܘܠܶܐ:</VERS>
      <VERS vnumber="10">ܘܰܠܙܰܢܳܝܶܐ ܘܰܠܫܳܟ݁ܒ݂ܰܝ ܥܰܡ ܕ݂ܶܟ݁ܪܶܐ ܘܰܠܓܳ݁ܢܒ݂ܰܝ ܒ݂ܢܰܝ ܚܺܐܪܶܐ ܘܰܠܕܰ݁ܓ݂ܳܠܶܐ ܘܰܠܥܳܒ݁ܪܰܝ ܥܰܠ ܡܰܘܡܳܬܳ݁ܐ ܘܰܠܟܽ݁ܠܡܶܕ݂ܶܡ ܕ݂ܺܐܝܬܰ݁ܘܗ̄ܝ ܣܰܩܽܘܒ݁ܠܳܐ ܠܝܽܘܠܦ݂ܳܢܳܐ ܚܠܺܝܡܳܐ:</VERS>
      <VERS vnumber="11">ܕ݂ܶܐܘܰܢܓ݂ܶܠܺܝܳܘܢ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܡܒܰ݁ܪܟܳ݁ܐ ܗܰܘ ܕ݂ܶܐܢܳܐ ܐܶܬ݁ܗܰܝܡܢܶܬ݁:</VERS>
      <VERS vnumber="12">ܘܡܰܘܕ݂ܶܐ ܐ̄ܢܳܐ ܠܶܗ ܕ݂ܚܰܝܠܰܢܝ ܠܡܳܪܰܢ ܝܶܫܽܘܥ ܡܫܺܝܚܳܐ ܕ݂ܚܰܫܒ݂ܰܢܝ ܡܗܰܝܡܢܳܐ ܘܣܳܡܰܢܝ ܠܬܶ݁ܫܡܶܫܬ݂ܶܗ:</VERS>
      <VERS vnumber="13">ܠܺܝ ܕ݂ܡܶܢ ܩܕܺ݁ܝܡ ܡܓܰ݁ܕ݂ܦܳ݁ܢ ܗ̄ܘܺܝܬ݁ ܘܪܳܕܽ݁ܘܦ݁ ܘܰܡܨܰܥܪܳܢ ܐܶܠܳܐ ܐܶܬ݁ܚܰܢܢܶܬ݁ ܡܶܛܽܠ ܕ݂ܟܰ݁ܕ݁ ܠܳܐ ܝܳܕܰ݁ܥ ܗ̄ܘܺܝܬ݁ ܥܶܒ݁ܕ݂ܶܬ݁ ܕ݂ܠܳܐ ܗܰܝܡܳܢܽܘܬܳ݁ܐ:</VERS>
      <VERS vnumber="14">ܣܶܓ݁ܝܰܬ݁ ܒ݂ܺܝ ܕ݂ܶܝܢ ܛܰܝܒ݂ܽܘܬܶ݁ܗ ܕ݂ܡܳܪܰܢ ܘܗܰܝܡܳܢܽܘܬܳ݁ܐ ܘܚܽܘܒ݂ܳܐ ܕ݂ܰܒ݁ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="15">ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܫܳܘܝܳܐ ܗ̄ܝ ܠܰܡܩܰܒ݂ܳܠܽܘܬܳ݁ܗ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܠܥܳܠܡܳܐ ܠܡܰܚܳܝܽܘ ܠܚܰܛܳܝܶܐ ܕ݂ܩܰܕ݁ܡܳܝܗܽܘܢ ܐܶܢܳܐ ܐ̄ܢܳܐ:</VERS>
      <VERS vnumber="16">ܐܶܠܳܐ ܡܶܛܽܠ ܗܳܢܳܐ ܪܰܚܶܡ ܥܠܰܝ ܕ݂ܒܺ݁ܝ ܩܰܕ݁ܡܳܐ ܢܚܰܘܶܐ ܝܶܫܽܘܥ ܡܫܺܝܚܳܐ ܟ݂ܽܠܳܗ ܡܰܓ݂ܪܰܬ݁ ܪܽܘܚܶܗ ܠܬܰ݁ܚܘܺܝܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܺ݁ܝܢ ܕ݂ܰܢܗܰܝܡܢܽܘܢ ܒ݂ܶܗ ܠܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="17">ܠܡܰܠܟ݂ܳܐ ܕ݂ܶܝܢ ܕ݂ܥܳܠܡܶܐ ܠܗܰܘ ܕ݂ܠܳܐ ܡܶܬ݁ܚܰܒ݂ܰܠ ܘܠܳܐ ܡܶܬ݁ܚܙܶܐ ܕ݂ܗܽܘܝܽܘ ܚܰܕ݁ ܐܰܠܳܗܳܐ ܐܺܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="18">ܗܳܢܳܐ ܦ݂ܽܘܩܕ݂ܳܢܳܐ ܡܰܓ݁ܥܶܠ ܐ̄ܢܳܐ ܠܳܟ݁ ܒ݂ܶܪܝ ܛܺܝܡܳܬܶ݁ܐܳܘܣ ܐܰܝܟ݁ ܢܒܺ݁ܝܰܘܳܬܳ݁ܐ ܩܰܕ݁ܡܳܝܳܬܳ݁ܐ ܕ݂ܰܗܘܰܝ ܥܠܰܝܟְ݂ ܕ݂ܬܶ݁ܦ݁ܠܽܘܚ ܒ݂ܗܶܝܢ ܦ݂ܳܠܚܽܘܬܳ݁ܐ ܗܳܕܶ݁ܐ ܫܰܦ݂ܺܝܪܬ݂ܳܐ:</VERS>
      <VERS vnumber="19">ܒ݂ܗܰܝܡܳܢܽܘܬܳ݁ܐ ܘܰܒ݁ܬܺ݁ܐܪܬ݂ܳܐ ܛܳܒ݁ܬܳ݁ܐ ܐܰܝܠܶܝܢ ܓ݂ܶܝܪ ܕ݂ܰܠܗܳܕܶ݁ܐ ܕ݂ܚܰܩܘ ܡܶܢܗܽܘܢ ܡܶܢ ܗܰܝܡܳܢܽܘܬܳ݁ܐ ܐܶܣܬ݂ܰܪܰܩܘ:</VERS>
      <VERS vnumber="20">ܐܰܝܟ݁ ܗܽܘܡܶܢܶܐܳܘܣ ܘܰܐܠܶܟ݂ܣܰܢܕ݂ܪܳܘܣ ܗܳܠܶܝܢ ܕ݂ܰܐܫܠܡܶܬ݁ ܠܣܳܛܳܢܳܐ ܕ݂ܢܶܬ݁ܪܕܽ݁ܘܢ ܕ݂ܠܳܐ ܢܶܗܘܽܘܢ ܡܓܰ݁ܕ݂ܦܺ݁ܝܢ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܒ݂ܳܥܶܐ ܐ̄ܢܳܐ ܗܳܟܺ݁ܝܠ ܡܶܢܳܟ݁ ܕ݂ܡܶܢ-ܩܕܳ݁ܡ ܟ݂ܽܠܡܶܕ݂ܶܡ ܒ݂ܳܥܽܘܬܳ݁ܐ ܬ݂ܶܗܘܶܐ ܡܩܰܪܶܒ݁ ܠܰܐܠܳܗܳܐ ܘܰܨܠܽܘܬܳ݁ܐ ܘܬܰ݁ܚܢܰܢܬ݂ܳܐ ܘܬܰ݁ܘܕ݂ܺܝܬܳ݁ܐ ܚܠܳܦ݁ ܟ݂ܽܠܗܽܘܢ ܒ݂ܢܰܝܢܳܫܳܐ:</VERS>
      <VERS vnumber="2">ܚܠܳܦ݁ ܡܰܠܟ݂ܶܐ ܘܪܰܘܪܒܳ݁ܢܶܐ ܕ݂ܥܽܘܡܪܳܐ ܫܰܠܝܳܐ ܘܢܺܝܚܳܐ ܢܶܥܡܰܪ ܒ݂ܟܽ݁ܠܳܗ ܕ݂ܶܚܠܰܬ݁ ܐܰܠܳܗܳܐ ܘܕ݂ܰܟ݁ܝܽܘܬܳ݁ܐ:</VERS>
      <VERS vnumber="3">ܗܳܕܶ݁ܐ ܓ݂ܶܝܪ ܫܰܦ݂ܺܝܪܳܐ ܘܰܡܩܰܒ݂ܠܳܐ ܩܕܳ݁ܡ ܐܰܠܳܗܳܐ ܡܰܚܝܳܢܰܢ:</VERS>
      <VERS vnumber="4">ܗܰܘ ܕ݂ܨܳܒܶ݁ܐ ܕ݂ܟܽ݁ܠܗܽܘܢ ܒ݂ܢܰܝܢܳܫܳܐ ܢܺܚܽܘܢ ܘܢܶܬ݁ܦ݂ܢܽܘܢ ܠܺܝܕܰ݁ܥܬܳ݁ܐ ܕ݂ܰܫܪܳܪܳܐ:</VERS>
      <VERS vnumber="5">ܚܰܕ݁ ܗܽ̄ܘ ܓ݂ܶܝܪ ܐܰܠܳܗܳܐ ܘܚܰܕ݁ ܗܽ̄ܘ ܡܶܨܥܳܝܳܐ ܕ݂ܰܐܠܳܗܳܐ ܘܕܰ݁ܒ݁ܢܰܝܢܳܫܳܐ ܒ݂ܰܪܢܳܫܳܐ ܝܶܫܽܘܥ ܡܫܺܝܚܳܐ:</VERS>
      <VERS vnumber="6">ܗܰܘ ܕ݂ܝܰܗ̄ܒ݁ ܢܰܦ݁ܫܶܗ ܦ݂ܽܘܪܩܳܢܳܐ ܚܠܳܦ݁ ܟ݂ܽܠ ܐ̄ܢܳܫ ܣܳܗܕ݂ܽܘܬܳ݁ܐ ܕ݂ܶܐܬܳ݁ܬ݁ ܒ݂ܙܰܒ݁ܢܳܗ:</VERS>
      <VERS vnumber="7">ܗܳܝ ܕ݂ܶܐܢܳܐ ܐܶܬ݂ܣܺܝܡܶܬ݁ ܟ݂ܪܽܘܙܳܗ ܘܰܫܠܺܝܚܳܗ ܩܽܘܫܬ݂ܳܐ ܐܳܡܰܪ ܐ̄ܢܳܐ ܘܠܳܐ ܡܕܰ݁ܓ݂ܶܠ ܐ̄ܢܳܐ ܕ݂ܰܗܘܺܝܬ݁ ܡܰܠܦܳ݁ܢܳܐ ܕ݂ܥܰܡ̄ܡܶܐ ܒ݂ܗܰܝܡܳܢܽܘܬܳ݁ܐ ܕ݂ܰܫܪܳܪܳܐ: ܣ</VERS>
      <VERS vnumber="8">ܨܳܒܶ݁ܐ ܐ̄ܢܳܐ ܗܳܟܺ݁ܝܠ ܕ݂ܰܗܘܰܘ ܡܨܰܠܶܝܢ ܓ݂ܰܒ݁ܪܶܐ ܒ݂ܟܽ݁ܠ ܕ݂ܽܘܟ݂ܳܐ ܟ݂ܰܕ݁ ܡܪܺܝܡܺܝܢ ܐܺܝܕܰ݁ܝܗܽܘܢ ܕ݂ܰܟ݁ܝܳܐܝܺܬ݁ ܕ݂ܠܳܐ ܪܽܘܓ݁ܙܳܐ ܘܰܕ݁ܠܳܐ ܡܰܚܫܒܳ݁ܬܳ݁ܐ:</VERS>
      <VERS vnumber="9">ܗܳܟܰ݁ܢܳܐ ܐܳܦ݁ ܢܶܫܶܐ ܒ݂ܶܐܣܟ݂ܺܡܳܐ ܢܰܟ݁ܦ݂ܳܐ ܕ݂ܰܠܒܽ݁ܘܫܳܐ ܒ݂ܬܰ݁ܚܡܶܨܬ݂ܳܐ ܘܰܒ݁ܢܰܟ݁ܦ݂ܽܘܬܳ݁ܐ ܢܶܗܘܶܐ ܬ݂ܰܨܒ݂ܺܝܬ݁ܗܶܝܢ ܠܳܐ ܒ݂ܰܓ݁ܕܽ݁ܘܠܶܐ ܘܰܒ݁ܕܰ݁ܗܒܳ݁ܐ ܐܰܘ ܒ݂ܡܰܪܓ݂ܳܢܝܳܬܳ݁ܐ ܐܰܘ ܒ݂ܢܰܚܬ݂ܶܐ ܫܰܦ݂ܺܝܪܶܐ:</VERS>
      <VERS vnumber="10">ܐܶܠܳܐ ܒ݂ܰܥܒܳ݁ܕܶ݁ܐ ܛܳܒܶ݁ܐ ܐܰܝܟ݂ܰܢܳܐ ܕ݂ܝܳܐܶܐ ܠܢܶܫܶܐ ܕ݂ܡܶܫܬ݂ܰܘܕ݂ܝܳܢ ܕ݂ܶܚܠܰܬ݁ ܐܰܠܳܗܳܐ:</VERS>
      <VERS vnumber="11">ܐܰܢ̄ܬ݂ܬܳ݁ܐ ܒ݂ܫܶܠܝܳܐ ܗܘܳܬ݁ ܝܳܠܦ݂ܳܐ ܒ݂ܟܽ݁ܠ ܫܽܘܥܒ݂ܳܕ݁:</VERS>
      <VERS vnumber="12">ܠܰܐܢ̄ܬ݂ܬܳ݁ܐ ܓ݂ܶܝܪ ܠܡܰܠܳܦܽ݁ܘ ܠܳܐ ܡܰܦ݂ܶܣ ܐ̄ܢܳܐ ܘܠܳܐ ܠܡܰܡܪܳܚܽܘ ܥܰܠ ܓ݂ܰܒ݁ܪܳܐ ܐܶܠܳܐ ܬ݂ܶܗܘܶܐ ܒ݂ܫܶܠܝܳܐ:</VERS>
      <VERS vnumber="13">ܐܳܕܳ݁ܡ ܓ݂ܶܝܪ ܐܶܬ݁ܓ݂ܒܶ݁ܠ ܠܽܘܩܕܰ݁ܡ ܘܗܳܝܕ݂ܶܝܢ ܚܰܘܳܐ:</VERS>
      <VERS vnumber="14">ܘܳܐܕܳ݁ܡ ܠܳܐ ܛܥܳܐ ܐܰܢ̄ܬ݂ܬܳ݁ܐ ܕ݂ܶܝܢ ܛܥܳܬ݁ ܘܥܶܒ݁ܪܰܬ݁ ܥܰܠ ܦ݂ܽܘܩܕ݂ܳܢܳܐ:</VERS>
      <VERS vnumber="15">ܚܳܝܳܐ ܕ݂ܶܝܢ ܒ݂ܝܰܕ݁ ܝܰܠܕ݂ܶܝܗ ܐܶܢ ܢܩܰܘܽܘܢ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܘܰܒ݁ܩܰܕ݂ܺܝܫܽܘܬܳ݁ܐ ܘܰܒ݁ܢܰܟ݁ܦ݂ܽܘܬܳ݁ܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܡܗܰܝܡܢܳܐ ܗ̄ܝ ܡܶܠܬܳ݁ܐ ܕ݂ܶܐܢ ܐ̄ܢܳܫ ܪܳܐܶܓ݁ ܩܰܫܺܝܫܽܘܬܳ݁ܐ ܥܒܳ݁ܕܶ݁ܐ ܛܳܒܶ݁ܐ ܪܳܐܶܓ݁:</VERS>
      <VERS vnumber="2">ܘܳܠܶܐ ܕ݂ܶܝܢ ܕ݂ܢܶܗܘܶܐ ܩܰܫܺܝܫܳܐ ܐܰܝܢܳܐ ܕ݂ܡܽܘܡܳܐ ܠܳܐ ܡܶܫܬ݂ܟܰ݁ܚ ܒ݂ܶܗ ܘܰܗܘܳܐ ܒ݂ܰܥܠܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܐܰܝܢܳܐ ܕ݂ܥܺܝܪ ܪܶܥܝܳܢܶܗ ܘܰܢܟܶ݁ܦ݁ ܘܰܡܛܰܟ݂ܰܣ ܘܪܳܚܶܡ ܐܰܟ݁ܣܢܳܝܶܐ ܘܡܰܠܦܳ݁ܢ:</VERS>
      <VERS vnumber="3">ܘܠܳܐ ܥܳܒܰ݁ܪ ܥܰܠ ܚܰܡܪܳܐ ܘܠܳܐ ܪܳܗܛܳܐ ܐܺܝܕܶ݁ܗ ܠܡܶܡܚܳܐ ܐܶܠܳܐ ܢܶܗܘܶܐ ܡܰܟ݂ܺܝܟ݁ ܘܠܳܐ ܢܰܨܳܝ ܘܠܳܐ ܪܳܚܶܡ ܟ݂ܶܣܦ݂ܳܐ:</VERS>
      <VERS vnumber="4">ܘܰܡܕܰ݁ܒ݂ܰܪ ܒ݂ܰܝܬ݂ܶܗ ܫܰܦ݂ܺܝܪ ܘܰܐܚܺܝܕ݁ ܒ݂ܢܰܘܗ̄ܝ ܒ݂ܫܽܘܥܒ݂ܳܕܳ݁ܐ ܒ݂ܟܽ݁ܠܳܗ ܕ݂ܰܟ݁ܝܽܘܬܳ݁ܐ:</VERS>
      <VERS vnumber="5">ܐܶܢ ܓ݂ܶܝܪ ܒ݂ܰܝܬ݂ܳܐ ܕ݂ܢܰܦ݁ܫܶܗ ܠܳܐ ܝܳܕܰ݁ܥ ܕ݂ܰܢܕܰ݁ܒ݂ܰܪ ܫܰܦ݂ܺܝܪ ܐܰܝܟ݂ܰܢܳܐ ܡܶܫܟ݂ܰܚ ܥܺܕ݂̄ܬ݂ܶܗ ܕ݂ܰܐܠܳܗܳܐ ܕ݂ܰܢܕܰ݁ܒ݂ܰܪ:</VERS>
      <VERS vnumber="6">ܘܠܳܐ ܢܶܗܘܶܐ ܛܠܶܐ ܬ݂ܽܘܠܡܳܕܶ݁ܗ ܕ݂ܠܳܐ ܢܶܬ݂ܪܺܝܡ ܘܢܶܦ݂ܶܠ ܒ݂ܕܺ݁ܝܢܶܗ ܕ݂ܣܳܛܳܢܳܐ:</VERS>
      <VERS vnumber="7">ܘܳܠܶܐ ܕ݂ܶܝܢ ܕ݂ܳܐܦ݁ ܣܳܗܕ݂ܽܘܬܳ݁ܐ ܫܰܦ݂ܺܝܪܬ݂ܳܐ ܐܺܝܬ݁ ܠܶܗ ܡܶܢ ܒ݂ܰܪܳܝܶܐ ܕ݂ܠܳܐ ܢܶܦ݂ܶܠ ܒ݂ܚܶܣܕ݂ܳܐ ܘܰܒ݁ܦܰ݁ܚܶܐ ܕ݂ܣܳܛܳܢܳܐ:</VERS>
      <VERS vnumber="8">ܘܳܐܦ݁ ܡܫܰܡܫܳܢܶܐ ܗܳܟܰ݁ܢܳܐ ܢܶܗܘܽܘܢ ܕ݂ܟܶ݁ܝܢ ܘܠܳܐ ܢܡܰܠܠܽܘܢ ܬ݂ܰܪܬ݂ܶܝܢ ܘܠܳܐ ܢܶܗܘܽܘܢ ܨܠܶܝܢ ܠܚܰܡܪܳܐ ܣܰܓ݂ܺܝܳܐܐ ܘܠܳܐ ܢܶܪܚܡܽܘܢ ܝܽܘܬ݁ܪܳܢܶܐ ܛܰܢܦ݂ܶܐ:</VERS>
      <VERS vnumber="9">ܐܶܠܳܐ ܢܶܐܚܕܽ݁ܘܢ ܐ̄ܪܳܙܳܐ ܕ݂ܗܰܝܡܳܢܽܘܬܳ݁ܐ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ:</VERS>
      <VERS vnumber="10">ܘܗܶܢܽܘܢ ܗܳܠܶܝܢ ܢܶܬ݁ܒ݂ܩܽܘܢ ܠܽܘܩܕܰ݁ܡ ܘܗܳܝܕ݂ܶܝܢ ܢܫܰܡܫܽܘܢ ܟ݂ܰܕ݁ ܐܺܝܬܰ݁ܝܗܽܘܢ ܕ݂ܠܳܐ ܪܶܫܝܳܢ ܣ݂ ܣ݂:</VERS>
      <VERS vnumber="11">ܗܳܟܰ݁ܢܳܐ ܐܳܦ݁ ܢܶܫܶܐ ܢܶܗܘܝܳܢ ܢܰܟ݁ܦ݂ܳܢ ܘܢܶܗܘܶܐ ܥܺܝܪ ܪܶܥܝܳܢܗܶܝܢ ܘܢܶܗܘܝܳܢ ܡܗܰܝܡܢܳܢ ܒ݂ܟܽ݁ܠ ܡܶܕ݂ܶܡ ܘܠܳܐ ܢܶܗܘܝܳܢ ܐܳܟ݁ܠܳܢ ܩܰܪܨܶܐ: ܣ</VERS>
      <VERS vnumber="12">ܡܫܰܡܫܳܢܶܐ ܢܶܗܘܽܘܢ ܐܰܝܢܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܗܘܳܬ݁ ܠܶܗ ܘܕܰ݁ܒ݂ܰܪ ܒ݂ܢܰܘܗ̄ܝ ܘܒܰ݁ܝܬ݂ܶܗ ܫܰܦ݂ܺܝܪ:</VERS>
      <VERS vnumber="13">ܐܰܝܠܶܝܢ ܓ݂ܶܝܪ ܕ݂ܫܰܡܶܫܘ ܫܰܦ݂ܺܝܪ ܕ݂ܰܪܓܳ݁ܐ ܛܳܒܳ݁ܐ ܩܳܢܶܝܢ ܠܢܰܦ݁ܫܗܽܘܢ ܘܡܰܓ݁ܠܶܐ ܐܰܦ݂ܶܐ ܣܰܓ݂ܺܝܳܐܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="14">ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܠܳܟ݁ ܟ݂ܰܕ݁ ܡܣܰܒ݂ܰܪ ܐ̄ܢܳܐ ܕ݂ܒܰ݁ܥܓܰ݁ܠ ܐܳܬܶ݁ܐ ܐ̄ܢܳܐ ܠܘܳܬܳ݁ܟ݁:</VERS>
      <VERS vnumber="15">ܘܶܐܢ ܗܽܘ ܕ݂ܶܝܢ ܕ݂ܡܰܘܚܰܪ ܐ̄ܢܳܐ ܕ݂ܬܶ݁ܕ݂ܰܥ ܐܰܝܟ݂ܰܢܳܐ ܘܳܠܶܐ ܠܡܶܬ݁ܗܰܦ݂ܳܟܽ݁ܘ ܒ݂ܒܰ݁ܝܬ݂ܶܗ ܕ݂ܰܐܠܳܗܳܐ ܕ݂ܺܐܝܬܶ݁ܝܗ ܥܺܕ݂̄ܬ݂ܳܐ ܕ݂ܰܐܠܳܗܳܐ ܚܰܝܳܐ ܥܰܡܽܘܕܳ݁ܐ ܘܫܶܬܶ݁ܐܣܬܳ݁ܐ ܕ݂ܰܫܪܳܪܳܐ:</VERS>
      <VERS vnumber="16">ܘܫܰܪܺܝܪܳܐܝܺܬ݁ ܪܰܒ݁ ܗܽܘ ܐ̄ܪܳܙܳܐ ܗܳܢܳܐ ܕ݂ܟܺ݁ܐܢܽܘܬܳ݁ܐ ܕ݂ܶܐܬ݁ܓ݂ܠܺܝ ܒ݂ܰܒ݁ܣܰܪ ܘܶܐܙܕ݂ܰܕ݂ܰܩ ܒ݂ܪܽܘܚ ܘܶܐܬ݁ܚܙܺܝ ܠܡܰܠܰܐܟܶ݁ܐ ܘܶܐܬ݁ܟ݂ܪܶܙ ܒ݂ܶܝܬ݁ ܥܰܡ̄ܡܶܐ ܘܶܐܬ݁ܗܰܝܡܰܢ ܒ݂ܥܳܠܡܳܐ ܘܶܐܣܬ݂ܰܠܰܩ ܒ݂ܫܽܘܒ݁ܚܳܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܪܽܘܚܳܐ ܕ݂ܶܝܢ ܦ݂ܫܺܝܩܳܐܝܺܬ݁ ܐܳܡܪܳܐ ܕ݂ܰܒ݁ܙܰܒ݁ܢܶܐ ܐ̄ܚܪܳܝܶܐ ܢܶܦ݁ܪܩܽܘܢ ܐ̄ܢܳܫ ܐ̄ܢܳܫ ܡܶܢ ܗܰܝܡܳܢܽܘܬܳ݁ܐ ܘܢܺܐܙܽܠ̄ܘܢ ܒ݂ܳܬܰ݁ܪ ܪܽܘܚܶܐ ܛܳܥܝܳܬܳ݁ܐ ܘܒܳ݁ܬܰ݁ܪ ܝܽܘܠܦ݂ܳܢܶܐ ܕ݂ܫܺܐܕܶ݁ܐ:</VERS>
      <VERS vnumber="2">ܗܳܠܶܝܢ ܕ݂ܒܶ݁ܐܣܟ݂ܺܡܳܐ ܕ݂ܰܓ݂ܳܠܳܐ ܡܰܛܥܶܝܢ ܘܰܡܡܰܠܠܺܝܢ ܟ݂ܰܕ݂ܳܒܽ݁ܘܬܳ݁ܐ ܘܰܟ݁ܘܶܝܢ ܒ݂ܬܺ݁ܐܪܬ݂ܗܽܘܢ:</VERS>
      <VERS vnumber="3">ܘܟܳ݁ܠܶܝܢ ܠܡܶܙܕ݂ܰܘܳܓܽ݁ܘ ܘܡܰܦ݁ܪܩܺܝܢ ܡܶܢ ܡܶܐܟ݁ܠܳܬܳ݁ܐ ܐܰܝܠܶܝܢ ܕ݂ܰܐܠܳܗܳܐ ܒ݂ܪܳܐ ܐܶܢܶܝܢ ܠܚܽܘܫܳܚܳܐ ܘܰܠܬܰ݁ܘܕ݂ܺܝܬܳ݁ܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܘܝܳܕ݁ܥܺܝܢ ܫܪܳܪܳܐ:</VERS>
      <VERS vnumber="4">ܡܶܛܽܠ ܕ݂ܟܽ݁ܠ ܕ݂ܰܒ݁ܪܶܐ ܠܰܐܠܳܗܳܐ ܫܰܦ݂ܺܝܪ ܗܽ̄ܘ ܘܠܰܝܬ݂ ܡܶܕ݂ܶܡ ܕ݂ܡܰܣܠܰܝ ܐܶܢ ܒ݂ܬܰ݁ܘܕ݂ܺܝܬܳ݁ܐ ܢܶܬ݁ܢܣܶܒ݁:</VERS>
      <VERS vnumber="5">ܡܶܬ݁ܩܰܕ݂ܰܫ ܓ݂ܶܝܪ ܒ݂ܡܶܠܬܳ݁ܐ ܕ݂ܰܐܠܳܗܳܐ ܘܒܰ݁ܨܠܽܘܬܳ݁ܐ:</VERS>
      <VERS vnumber="6">ܗܳܠܶܝܢ ܐܶܢ ܬ݂ܶܗܘܶܐ ܡܰܠܶܦ݁ ܠܰܐܚܰܝܟְ݂ ܡܫܰܡܫܳܢܳܐ ܛܳܒܳ݁ܐ ܬ݂ܶܗܘܶܐ ܕ݂ܝܶܫܽܘܥ ܡܫܺܝܚܳܐ ܟ݂ܰܕ݁ ܡܶܬ݁ܪܰܒ݂ܶܐ ܐܰܢ̄ܬ݂ ܒ݂ܡܶܠܶܐ ܕ݂ܗܰܝܡܳܢܽܘܬܳ݁ܐ ܘܰܒ݁ܝܽܘܠܦ݂ܳܢܳܐ ܛܳܒܳ݁ܐ ܕ݂ܝܰܠܺܝܦ݁ ܐܰܢ̄ܬ݂: ܣ</VERS>
      <VERS vnumber="7">ܡܶܢ ܫܽܘܥܝܳܬܳ݁ܐ ܕ݂ܶܝܢ ܦ݂ܰܟ݂ܺܝܗܳܬܳ݁ܐ ܕ݂ܣܳܒܳ݁ܬܳ݁ܐ ܐܶܫܬ݂ܰܐ̄ܠ ܘܕܰ݁ܪܶܫ ܢܰܦ݁ܫܳܟ݁ ܒ݂ܟܺ݁ܐܢܽܘܬܳ݁ܐ:</VERS>
      <VERS vnumber="8">ܕ݂ܽܘܪܳܫܳܐ ܓ݂ܶܝܪ ܕ݂ܦܰ݁ܓ݁ܪܳܐ ܙܰܒ݁ܢܳܐ ܗ̄ܘ ܙܥܽܘܪܳܐ ܡܰܘܬ݂ܰܪ ܟ݂ܺܐܢܽܘܬܳ݁ܐ ܕ݂ܶܝܢ ܒ݂ܟܽ݁ܠ ܡܶܕ݂ܶܡ ܡܰܘܬ݂ܪܳܐ ܘܺܐܝܬ݁ ܠܳܗ ܫܽܘܘ̄ܕ݂ܳܝܳܐ ܕ݂ܚܰܝܶܐ ܕ݂ܙܰܒ݁ܢܳܐ ܗܳܢܳܐ ܘܕܰ݁ܥܬܺ݁ܝܕ݁: ܣ</VERS>
      <VERS vnumber="9">ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܫܳܘܝܳܐ ܗ̄ܝ ܠܰܡܩܰܒ݂ܳܠܽܘܬܳ݁ܗ:</VERS>
      <VERS vnumber="10">ܡܶܛܽܠ ܗܳܕܶ݁ܐ ܗ̄ܘ ܓ݂ܶܝܪ ܠܳܐܶܝܢܰܢ ܘܡܶܬ݁ܚܰܣܕܺ݁ܝܢܰܢ ܕ݂ܰܡܣܰܒ݂ܪܺܝܢܰܢ ܒ݂ܰܐܠܳܗܳܐ ܚܰܝܳܐ ܕ݂ܺܐܝܬܰ݁ܘܗ̄ܝ ܡܰܚܝܳܢܳܐ ܕ݂ܰܒ݁ܢܰܝܢܳܫܳܐ ܟ݂ܽܠܗܽܘܢ ܝܰܬ݂ܺܝܪܳܐܝܺܬ݁ ܕ݂ܰܡܗܰܝܡܢܶܐ:</VERS>
      <VERS vnumber="11">ܗܳܠܶܝܢ ܐܰܠܶܦ݁ ܘܦܰ݁ܩܶܕ݁:</VERS>
      <VERS vnumber="12">ܘܠܳܐ ܐ̄ܢܳܫ ܢܰܒ݁ܣܶܐ ܥܰܠ ܛܰܠܝܽܘܬܳ݁ܟ݁ ܐܶܠܳܐ ܗܘܺܝ ܕ݂ܡܽܘܬܳ݁ܐ ܠܰܡܗܰܝܡܢܶܐ ܒ݂ܡܶܠܬܳ݁ܐ ܘܰܒ݁ܗܽܘܦ݂ܳܟܳ݁ܐ ܘܰܒ݁ܚܽܘܒ݂ܳܐ ܘܰܒ݁ܗܰܝܡܳܢܽܘܬܳ݁ܐ ܘܰܒ݁ܕܰ݁ܟ݁ܝܽܘܬܳ݁ܐ:</VERS>
      <VERS vnumber="13">ܥܰܕ݁ ܐܳܬܶ݁ܐ ܐ̄ܢܳܐ ܐܶܬ݁ܚܰܦ݂ܰܛ ܒ݂ܩܶܪܝܳܢܳܐ ܘܰܒ݁ܒܳ݁ܥܽܘܬܳ݁ܐ ܘܰܒ݁ܝܽܘܠܦ݂ܳܢܳܐ:</VERS>
      <VERS vnumber="14">ܘܠܳܐ ܬ݂ܶܒ݁ܣܶܐ ܒ݂ܡܰܘܗܰܒ݁ܬܳ݁ܐ ܕ݂ܺܐܝܬ݁ ܒ݂ܳܟ݁ ܗܳܝ ܕ݂ܶܐܬ݁ܝܰܗܒ݂ܰܬ݁ ܠܳܟ݁ ܒ݂ܰܢܒܺ݁ܝܽܘܬܳ݁ܐ ܘܒܰ݁ܣܝܳܡ ܐܺܝܕܳ݁ܐ ܕ݂ܩܰܫܺܝܫܽܘܬܳ݁ܐ:</VERS>
      <VERS vnumber="15">ܒ݂ܗܳܠܶܝܢ ܐܶܬ݁ܗܰܓ݂ܳܐ ܘܰܒ݁ܗܶܝܢ ܗܘܺܝ ܕ݂ܬܶ݁ܬܺ݁ܝܕܰ݁ܥ ܠܟܽ݁ܠܢܳܫ ܕ݂ܠܰܩܕܳ݁ܡܰܝܟְ݂ ܐܳܬܶ݁ܐ ܐܰܢ̄ܬ݂:</VERS>
      <VERS vnumber="16">ܘܶܐܙܕ݂ܰܗ̄ܪ ܒ݂ܢܰܦ݁ܫܳܟ݁ ܘܰܒ݁ܝܽܘܠܦ݂ܳܢܳܟ݁ ܘܚܰܡܣܶܢ ܒ݂ܗܽܘܢ ܟ݂ܰܕ݁ ܗܳܠܶܝܢ ܓ݂ܶܝܪ ܬ݂ܶܥܒ݂ܶܕ݁ ܢܰܦ݁ܫܳܟ݁ ܬ݂ܰܚܶܐ ܘܠܰܐܝܠܶܝܢ ܕ݂ܫܳܡܥܺܝܢ ܠܳܟ݁:</VERS>
    </CHAPTER>
    <CHAPTER cnumber="5">
      <VERS vnumber="1">ܒ݂ܩܰܫܺܝܫܳܐ ܠܳܐ ܬ݂ܶܓ݁ܥܽܘܪ ܐܶܠܳܐ ܐܰܦ݂ܺܝܣܳܝܗ̄ܝ ܐܰܝܟ݁ ܕ݂ܠܰܐܒܳ݁ܐ ܘܠܰܐܝܠܶܝܢ ܕ݂ܰܛܠܶܝܢ ܐܰܝܟ݁ ܕ݂ܠܰܐܚܰܝܟְ݂:</VERS>
      <VERS vnumber="2">ܘܰܠܩܰܫܺܝܫܳܬܳ݁ܐ ܐܰܝܟ݁ ܐܶܡܗܳܬܳ݁ܐ ܘܠܰܐܝܠܶܝܢ ܕ݂ܛܰܠܝܳܢ ܐܰܝܟ݁ ܕ݂ܠܰܐܚܘܳܬܳ݁ܟ݁ ܒ݂ܟܽ݁ܠܳܗ ܕ݂ܰܟ݁ܝܽܘܬܳ݁ܐ: ܣ</VERS>
      <VERS vnumber="3">ܠܰܐܪܡܠܳܬܳ݁ܐ ܝܰܩܰܪ ܠܰܐܝܠܶܝܢ ܕ݂ܰܐܪܡܠܳܬܳ݁ܐ ܐܶܢܶܝܢ ܒ݂ܰܫܪܳܪܳܐ:</VERS>
      <VERS vnumber="4">ܘܶܐܢ ܐܺܝܬ݁ ܐܰܪܡܰܠܬ݂ܳܐ ܕ݂ܺܐܝܬ݁ ܠܳܗ ܒ݂ܢܰܝܳܐ ܐܰܘ ܒ݂ܢܰܝ ܒ݂ܢܰܝܳܐ ܢܺܐܠܦ݂ܽܘܢ ܠܽܘܩܕܰ݁ܡ ܕ݂ܒܰ݁ܒ݁ܢܰܝ-ܒ݂ܰܝܬ݂ܗܽܘܢ ܢܶܙܕ݂ܰܕ݂ܩܽܘܢ ܘܢܶܦ݁ܪܥܽܘܢ ܚܽܘܒ݁ܠܶܐ ܠܰܐܒܳ݁ܗܰܝܗܽܘܢ ܗܳܕܶ݁ܐ ܓ݂ܶܝܪ ܡܩܰܒ݂ܠܳܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="5">ܐܰܝܕܳ݁ܐ ܕ݂ܶܝܢ ܕ݂ܫܰܪܺܝܪܳܐܝܺܬ݁ ܐܰܪܡܰܠܬ݂ܳܐ ܗ̄ܝ ܘܰܡܫܰܘܚܰܕ݂ܬ݂ܳܐ ܗܳܕܶ݁ܐ ܣܰܒ݁ܪܳܗ ܥܰܠ ܐܰܠܳܗܳܐ ܗ̄ܘ ܘܰܐܡܺܝܢܳܐ ܒ݂ܰܨܠܰܘܳܬܳ݁ܐ ܘܰܒ݁ܒܳ݁ܥܘܳܬܳ݁ܐ ܒ݂ܠܺܠܝܳܐ ܘܒܺ݁ܐܝܡܳܡܳܐ:</VERS>
      <VERS vnumber="6">ܐܰܝܕܳ݁ܐ ܕ݂ܶܝܢ ܕ݂ܦܳ݁ܠܚܳܐ ܐܶܣܛܪܰܢܺܝܰܐ ܡܺܝܬܳ݁ܐ ܗ̄ܝ ܟ݂ܰܕ݁ ܚܰܝܳܐ:</VERS>
      <VERS vnumber="7">ܗܳܠܶܝܢ ܗܘܰܝܬ݂ ܡܦܰ݁ܩܶܕ݁ ܠܗܶܝܢ ܕ݂ܰܕ݁ܠܳܐ ܪܶܫܝܳܢ ܢܶܗܘܝܳܢ:</VERS>
      <VERS vnumber="8">ܐܶܢ ܐ̄ܢܳܫ ܓ݂ܶܝܪ ܕ݂ܰܐܝܠܶܝܢ ܕ݂ܕܺ݁ܝܠܶܗ ܐܶܢܽܘܢ ܘܝܰܬ݂ܺܝܪܳܐܝܺܬ݁ ܕ݂ܰܐܝܠܶܝܢ ܕ݂ܺܐܝܬܰ݁ܝܗܽܘܢ ܒ݂ܢܰܝ-ܒ݂ܰܝܬ݂ܳܐ ܕ݂ܗܰܝܡܳܢܽܘܬܳ݁ܐ ܠܳܐ ܝܳܨܶܦ݁ ܗܳܢܳܐ ܟ݂ܦܰ݁ܪ ܠܶܗ ܒ݂ܗܰܝܡܳܢܽܘܬܳ݁ܐ ܘܒܺ݁ܝܫ ܗܽ̄ܘ ܡܶܢ ܐܰܝܠܶܝܢ ܕ݂ܠܳܐ ܡܗܰܝܡܢܺܝܢ:</VERS>
      <VERS vnumber="9">ܗܘܰܝܬ݂ ܗܳܟܺ݁ܝܠ ܓ݂ܳܒܶ݁ܐ ܐܰܪܡܰܠܬ݂ܳܐ ܐܰܝܕܳ݁ܐ ܕ݂ܠܳܐ ܒ݂ܨܺܝܪܳܐ ܡܶܢ ܫܬ݂ܺܝܢ ܫܢܺܝܢ ܐܰܝܕܳ݁ܐ ܕ݂ܰܠܚܰܕ݁ ܗܽ̄ܘ ܓ݂ܰܒ݁ܪܳܐ ܗܘܳܬ݁:</VERS>
      <VERS vnumber="10">ܘܺܐܝܬ݁ ܠܳܗ ܣܳܗܕ݂ܽܘܬܳ݁ܐ ܕ݂ܰܥܒܳ݁ܕܶ݁ܐ ܫܰܦ݂ܺܝܪܶܐ ܐܶܢ ܪܰܒ݂ܝܰܬ݁ ܒ݂ܢܰܝܳܐ ܐܶܢ ܩܰܒ݂ܠܰܬ݁ ܐܰܟ݁ܣܢܳܝܶܐ ܐܶܢ ܐܰܫܺܝܓܰ݁ܬ݁ ܪܶܓ݁ܠܰܝܗܽܘܢ ܕ݂ܩܰܕ݂ܺܝܫܶܐ ܐܶܢ ܐܰܪܘܚܰܬ݁ ܠܰܐܠܺܝܨܶܐ ܐܶܢ ܗܰܠܟܰ݁ܬ݁ ܒ݂ܟܽ݁ܠ ܥܒܳ݁ܕ݁ ܛܳܒ݁:</VERS>
      <VERS vnumber="11">ܡܶܢ ܐܰܪܡܠܳܬܳ݁ܐ ܕ݂ܶܝܢ ܐܰܝܠܶܝܢ ܕ݂ܛܰܠܝܳܢ ܐܶܫܬ݂ܰܐ̄ܠ ܡܶܨܛܰܪܝܳܢ ܠܗܶܝܢ ܓ݂ܶܝܪ ܥܰܠ ܡܫܺܝܚܳܐ ܘܒܳ݁ܥܝܳܢ ܠܡܶܗܘܳܐ ܠܓܰ݁ܒ݁ܪܶܐ:</VERS>
      <VERS vnumber="12">ܘܕܺ݁ܝܢܗܶܝܢ ܩܰܝܳܡ ܗܽ̄ܘ ܕ݂ܰܛܠܰܡ ܗܰܝܡܳܢܽܘܬ݁ܗܶܝܢ ܩܰܕ݁ܡܳܝܬ݂ܳܐ:</VERS>
      <VERS vnumber="13">ܝܳܠܦ݂ܳܢ ܕ݂ܶܝܢ ܐܳܦ݁ ܚܒܰ݁ܢܳܢܽܘܬܳ݁ܐ ܟ݂ܰܕ݁ ܡܶܬ݁ܟ݂ܰܪܟ݂ܳܢ ܒ݂ܶܝܬ݁ ܒ݂ܳܬ݂ܶܐ ܘܠܳܐ ܒ݂ܰܠܚܽܘܕ݁ ܚܒܰ݁ܢܳܢܽܘܬܳ݁ܐ ܐܶܠܳܐ ܐܳܦ݁ ܕ݂ܢܰܣܓ݂ܝܳܢ ܡܰܡܠ̄ܠܳܐ ܘܰܢܦܰ݁ܪܩܳܢ ܣܪܺܝܩܳܬܳ݁ܐ ܘܰܢܡܰܠܠܳܢ ܡܶܕ݂ܶܡ ܕ݂ܠܳܐ ܘܳܠܶܐ:</VERS>
      <VERS vnumber="14">ܨܳܒܶ݁ܐ ܐ̄ܢܳܐ ܗܳܟܺ݁ܝܠ ܕ݂ܰܐܝܠܶܝܢ ܕ݂ܛܰܠܝܳܢ ܢܶܙܕ݂ܰܘܓܳ݁ܢ ܘܢܺܐܠܕ݂ܳܢ ܒ݂ܢܰܝܳܐ ܘܰܢܕܰ݁ܒ݂ܪܳܢ ܒ݂ܳܬ݂ܰܝܗܶܝܢ ܘܠܳܐ ܢܶܬ݂ܠܳܢ ܠܰܒ݁ܥܶܠܕ݂ܒܳ݁ܒܳ݁ܐ ܐܳܦ݁ܠܳܐ ܚܕܳ݁ܐ ܥܶܠܬܳ݁ܐ ܕ݂ܨܽܘܚܺܝܬܳ݁ܐ:</VERS>
      <VERS vnumber="15">ܥܰܠ ܕ݂ܗܳܫܳܐ ܓ݂ܶܝܪ ܫܰܪܺܝܘ ܐ̄ܢܳܫ ܐ̄ܢܳܫ ܠܡܶܣܛܳܐ ܒ݂ܳܬܰ݁ܪ ܣܳܛܳܢܳܐ:</VERS>
      <VERS vnumber="16">ܐܶܢ ܐ̄ܢܳܫ ܡܗܰܝܡܢܳܐ ܐܰܘ ܡܗܰܝܡܰܢܬ݂ܳܐ ܐܺܝܬ݁ ܠܗܽܘܢ ܐܰܪܡܠܳܬܳ݁ܐ ܢܬܰ݁ܪܣܽܘܢ ܐܶܢܶܝܢ ܘܠܳܐ ܢܺܐܩܪܳܢ ܥܰܠ ܥܺܕ݂̄ܬ݂ܳܐ ܕ݂ܠܰܐܝܠܶܝܢ ܕ݂ܰܐܪܡܠܳܬܳ݁ܐ ܐܶܢܶܝܢ ܕ݂ܰܫܪܳܪܳܐ ܬ݂ܶܣܦ݂ܰܩ: ܣ</VERS>
      <VERS vnumber="17">ܩܰܫܺܝܫܶܐ ܐܰܝܠܶܝܢ ܕ݂ܫܰܦ݂ܺܝܪ ܡܶܬ݂ܕ݂ܰܒ݂ܪܺܝܢ ܠܺܐܝܩܳܪܳܐ ܥܦܺ݁ܝܦܳ݁ܐ ܢܶܫܘܽܘܢ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܠܳܐܶܝܢ ܒ݂ܡܶܠܬܳ݁ܐ ܘܰܒ݁ܝܽܘܠܦ݂ܳܢܳܐ:</VERS>
      <VERS vnumber="18">ܐܶܡܰܪ ܓ݂ܶܝܪ ܟ݂ܬܳ݁ܒܳ݁ܐ ܕ݂ܠܳܐ ܬ݂ܶܒ݁ܠܽܘܡ ܬ݂ܰܘܪܳܐ ܒ݂ܰܕ݁ܪܳܟ݁ܬ݂ܳܐ ܘܫܳܘܶܐ ܗܽ̄ܘ ܦ݂ܳܥܠܳܐ ܐܰܓ݁ܪܶܗ:</VERS>
      <VERS vnumber="19">ܥܰܠ ܩܰܫܺܝܫܳܐ ܩܛܺܓ݁ܪܳܢܽܘܬܳ݁ܐ ܠܳܐ ܬ݂ܩܰܒ݂ܶܠ ܐܶܠܳܐ ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ:</VERS>
      <VERS vnumber="20">ܠܰܐܝܠܶܝܢ ܕ݂ܚܳܛܶܝܢ ܩܕܳ݁ܡ ܟ݂ܽܠܢܳܫ ܟ݂ܰܘܶܢ ܕ݂ܳܐܦ݁ ܫܰܪܟ݂ܳܐ ܕ݂ܐ̄ܢܳܫܳܐ ܢܶܕ݁ܚܠܽܘܢ:</VERS>
      <VERS vnumber="21">ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܘܡܳܪܰܢ ܝܶܫܽܘܥ ܡܫܺܝܚܳܐ ܘܡܰܠܰܐܟܰ݁ܘܗ̄ܝ ܓ݂ܒܰ݁ܝܳܐ ܕ݂ܗܳܠܶܝܢ ܬ݂ܶܛܰܪ ܘܠܳܐ ܢܶܬ݁ܩܰܕ݂ܰܡ ܪܶܥܝܳܢܳܟ݁ ܠܡܶܕ݂ܶܡ ܘܠܳܐ ܬ݂ܶܣܥܽܘܪ ܡܶܕ݂ܶܡ ܒ݂ܡܰܣܰܒ݁ ܒ݂ܰܐܦ݂ܶܐ ܣ݂ ܣ݂:</VERS>
      <VERS vnumber="22">ܐܺܝܕܳ݁ܐ ܒ݂ܰܥܓܰ݁ܠ ܥܰܠ ܐ̄ܢܳܫ ܠܳܐ ܬ݂ܣܺܝܡ ܘܠܳܐ ܬ݂ܶܫܬ݂ܰܘܬ݂ܰܦ݁ ܒ݂ܰܚܛܳܗܶܐ ܢܽܘܟ݁ܪܳܝܶܐ ܢܰܦ݁ܫܳܟ݁ ܛܰܪ ܒ݂ܕܰ݁ܟ݁ܝܽܘܬܳ݁ܐ:</VERS>
      <VERS vnumber="23">ܘܡܶܟ݂ܺܝܠ ܡܰܝܳܐ ܠܳܐ ܬ݂ܶܫܬ݂ܶܐ ܐܶܠܳܐ ܚܰܡܪܳܐ ܩܰܠܺܝܠ ܗ̄ܘܰܝܬ݂ ܫܳܬܶ݁ܐ ܡܶܛܽܠ ܐܶܣܛܽܘܡܟܳ݁ܟ݁ ܘܡܶܛܽܠ ܟ݂ܽܘܪܗܳܢܰܝܟְ݂ ܐܰܡܺܝܢܶܐ: ܣ</VERS>
      <VERS vnumber="24">ܐܺܝܬ݁ ܒ݂ܢܰܝܢܳܫܳܐ ܕ݂ܰܚܛܳܗܰܝܗܽܘܢ ܝܺܕܺ݁ܝܥܺܝܢ ܐܶܢܽܘܢ ܘܰܡܩܰܕ݂ܡܺܝܢ ܠܗܽܘܢ ܠܒܶ݁ܝܬ݁-ܕ݂ܺܝܢܳܐ ܘܺܐܝܬ݁ ܕ݂ܒܳ݁ܬܰ݁ܪܗܽܘܢ ܐܳܙܺܠ̄ܝܢ:</VERS>
      <VERS vnumber="25">ܗܳܟܰ݁ܢܳܐ ܐܳܦ݁ ܥܒܳ݁ܕܶ݁ܐ ܛܳܒܶ݁ܐ ܝܺܕܺ݁ܝܥܺܝܢ ܐܶܢܽܘܢ ܘܰܐܝܠܶܝܢ ܕ݂ܰܐ̄ܚܪܳܢܝܳܐܝܺܬ݁ ܐܶܢܽܘܢ ܠܡܶܛܫܳܐ ܠܳܐ ܡܶܫܟ݂ܚܺܝܢ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܬ݂ܚܶܝܬ݁ ܢܺܝܪܳܐ ܕ݂ܥܰܒ݁ܕ݂ܽܘܬܳ݁ܐ ܠܡܳܪܰܝܗܽܘܢ ܒ݂ܟܽ݁ܠ ܐܺܝܩܳܪ ܢܶܐܚܕܽ݁ܘܢ ܕ݂ܠܳܐ ܢܶܗܘܶܐ ܫܡܶܗ ܕ݂ܰܐܠܳܗܳܐ ܘܝܽܘܠܦ݂ܳܢܶܗ ܡܶܬ݁ܓ݂ܰܕ݂ܰܦ݁:</VERS>
      <VERS vnumber="2">ܐܰܝܠܶܝܢ ܕ݂ܶܝܢ ܕ݂ܺܐܝܬ݁ ܠܗܽܘܢ ܡܳܪܰܝܳܐ ܡܗܰܝܡܢܶܐ ܠܳܐ ܢܶܒ݁ܣܽܘܢ ܒ݂ܗܽܘܢ ܥܰܠ ܕ݂ܰܐܚܰܝܗܽܘܢ ܐܶܢܽܘܢ ܐܶܠܳܐ ܝܰܬ݂ܺܝܪܳܐܝܺܬ݁ ܢܫܰܡܫܽܘܢ ܐܶܢܽܘܢ ܥܰܠ ܕ݂ܰܡܗܰܝܡܢܶܐ ܐܶܢܽܘܢ ܘܚܰܒ݂ܺܝܒܶ݁ܐ ܗܳܠܶܝܢ ܕ݂ܡܶܬ݂ܬ݂ܢܺܝܚܺܝܢ ܒ݂ܬܶ݁ܫܡܶܫܬ݂ܗܽܘܢ ܗܳܠܶܝܢ ܐܰܠܶܦ݁ ܘܰܒ݁ܥܺܝ ܡܶܢܗܽܘܢ:</VERS>
      <VERS vnumber="3">ܐܶܢ ܕ݂ܶܝܢ ܐܺܝܬ݁ ܐ̄ܢܳܫ ܕ݂ܡܰܠܶܦ݁ ܝܽܘܠܦ݂ܳܢܳܐ ܐ̄ܚܪܺܢܳܐ ܘܠܳܐ ܡܶܬ݁ܩܰܪܰܒ݁ ܠܡܶܠܶܐ ܚܠܺܝܡܳܬܳ݁ܐ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܰܠܝܽܘܠܦ݂ܳܢܳܐ ܕ݂ܕܶ݁ܚܠܰܬ݁ ܐܰܠܳܗܳܐ:</VERS>
      <VERS vnumber="4">ܗܳܢܳܐ ܡܶܬ݂ܪܺܝܡ ܟ݂ܰܕ݁ ܡܶܕ݂ܶܡ ܠܳܐ ܝܳܕܰ݁ܥ ܐܶܠܳܐ ܟ݂ܪܺܝܗ ܒ݂ܰܕ݁ܪܳܫܳܐ ܘܒܰ݁ܒ݁ܥܳܬܳ݁ܐ ܕ݂ܡܶܠܶܐ ܕ݂ܡܶܢܗܶܝܢ ܗܳܘܶܐ ܚܣܳܡܳܐ ܘܚܶܪܝܳܢܳܐ ܘܓܽ݁ܘܕ݂ܳܦܳ݁ܐ ܘܰܡܣܳܡ ܒ݂ܪܶܥܝܳܢܳܐ ܒ݂ܺܝܫܳܐ:</VERS>
      <VERS vnumber="5">ܘܰܫܚܳܩܳܐ ܕ݂ܰܒ݁ܢܰܝܢܳܫܳܐ ܐܰܝܠܶܝܢ ܕ݂ܰܡܚܰܒ݂ܰܠ ܪܶܥܝܳܢܗܽܘܢ ܘܰܓ݁ܠܺܝܙܺܝܢ ܡܶܢ ܩܽܘܫܬ݂ܳܐ ܘܣܳܒ݁ܪܺܝܢ ܕ݂ܬܶ݁ܓܽ݁ܘܪܬ݂ܳܐ ܗ̄ܝ ܕ݂ܶܚܠܰܬ݁ ܐܰܠܳܗܳܐ ܐܰܢ̄ܬ݂ ܕ݂ܶܝܢ ܐܶܬ݁ܪܰܚ̄ܩ ܡܶܢ ܗܳܠܶܝܢ:</VERS>
      <VERS vnumber="6">ܬ݂ܶܐܓܽ݁ܘܪܬ݂ܰܢ ܓ݂ܶܝܪ ܕ݂ܺܝܠܰܢ ܪܰܒ݂ܳܐ ܗ̄ܝ ܕ݂ܺܐܝܬܶ݁ܝܗ ܕ݂ܶܚܠܰܬ݁ ܐܰܠܳܗܳܐ ܒ݂ܰܚܫܰܚܬܳ݁ܐ ܕ݂ܡܶܣܬܰ݁ܢ:</VERS>
      <VERS vnumber="7">ܡܶܕ݂ܶܡ ܓ݂ܶܝܪ ܠܳܐ ܐܰܥܶܠܢ ܠܥܳܠܡܳܐ ܘܺܝܕܺ݁ܝܥܳܐ ܕ݂ܳܐܦ݁ܠܳܐ ܕ݂ܢܰܦ݂ܶܩ ܡܶܢܶܗ ܡܶܫܟ݂ܚܺܝܢܰܢ:</VERS>
      <VERS vnumber="8">ܡܶܛܽܠ ܗܳܢܳܐ ܣܳܦ݁ܩܳܐ ܠܰܢ ܡܶܐܟܽ݁ܘܠܬ݂ܳܐ ܘܬܰ݁ܟ݁ܣܺܝܬܳ݁ܐ:</VERS>
      <VERS vnumber="9">ܐܰܝܠܶܝܢ ܕ݂ܶܝܢ ܕ݂ܨܳܒܶ݁ܝܢ ܠܡܶܥܬ݂ܰܪ ܢܳܦ݁ܠܺܝܢ ܒ݂ܢܶܣܝܽܘܢܶܐ ܘܰܒ݁ܦܰ݁ܚܶܐ ܘܒܰ݁ܪܓܺ݁ܝܓܳ݁ܬܳ݁ܐ ܣܰܓ݂ܺܝܳܐܬܳ݁ܐ ܕ݂ܣܰܟ݁ܠܳܢ ܘܰܡܣܰܓ݂ܦܳ݁ܢ ܘܰܡܛܰܒ݂ܥܳܢ ܠܰܒ݁ܢܰܝܢܳܫܳܐ ܒ݂ܰܚܒܳ݁ܠܳܐ ܘܒܰ݁ܐܒ݁ܕ݂ܳܢܳܐ:</VERS>
      <VERS vnumber="10">ܥܶܩܳܪܳܐ ܕ݂ܶܝܢ ܕ݂ܟܽ݁ܘܠܗܶܝܢ ܒ݂ܺܝܫܳܬܳ݁ܐ ܐܺܝܬܶ݁ܝܗ ܪܶܚܡܰܬ݁ ܟ݂ܶܣܦ݂ܳܐ ܘܺܐܝܬ݁ ܐ̄ܢܳܫܳܐ ܕ݂ܶܐܬ݁ܪܰܓ݁ܪܰܓ݁ܘ ܠܶܗ ܘܡܶܢ ܗܰܝܡܳܢܽܘܬܳ݁ܐ ܛܥܰܘ ܘܢܰܦ݁ܫܗܽܘܢ ܐܰܥܶܠܘ ܠܕܰ݁ܐܘܳܢܶܐ ܣܰܓ݂ܺܝܶܐܐ: ܣ</VERS>
      <VERS vnumber="11">ܐܰܢ̄ܬ݂ ܕ݂ܶܝܢ ܐܳܘ ܒ݂ܰܪܢܳܫܳܐ ܕ݂ܰܐܠܳܗܳܐ ܡܶܢ ܗܳܠܶܝܢ ܥܪܽܘܩ ܘܗܰܪ̄ܛ ܒ݂ܳܬܰ݁ܪ ܙܰܕ݂ܺܝܩܽܘܬܳ݁ܐ ܘܒܳ݁ܬܰ݁ܪ ܟ݂ܺܐܢܽܘܬܳ݁ܐ ܘܒܳ݁ܬܰ݁ܪ ܗܰܝܡܳܢܽܘܬܳ݁ܐ ܘܒܳ݁ܬܰ݁ܪ ܚܽܘܒ݂ܳܐ ܘܒܳ݁ܬܰ݁ܪ ܡܣܰܝܒ݂ܪܳܢܽܘܬܳ݁ܐ ܘܒܳ݁ܬܰ݁ܪ ܡܰܟ݂ܺܝܟܽ݁ܘܬܳ݁ܐ:</VERS>
      <VERS vnumber="12">ܘܶܐܬ݁ܟ݂ܰܬ݂ܰܫ ܒ݂ܰܐܓܽ݁ܘܢܳܐ ܛܳܒܳ݁ܐ ܕ݂ܗܰܝܡܳܢܽܘܬܳ݁ܐ ܘܰܐܕ݁ܪܶܟ݁ ܚܰܝܶܐ ܕ݂ܰܠܥܳܠܰܡ ܕ݂ܰܠܗܽܘܢ ܐܶܬ݁ܩܪܺܝܬ݂ ܘܰܐܘܕ݂ܺܝܬ݁ ܬ݂ܰܘܕ݂ܺܝܬܳ݁ܐ ܛܳܒ݁ܬܳ݁ܐ ܩܕܳ݁ܡ ܣܳܗܕ݂ܶܐ ܣܰܓ݂ܺܝܶܐܐ: ܣ</VERS>
      <VERS vnumber="13">ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܗܰܘ ܕ݂ܡܰܚܶܐ ܟ݂ܽܠ ܘܝܶܫܽܘܥ ܡܫܺܝܚܳܐ ܗܰܘ ܕ݂ܰܐܣܗܶܕ݁ ܩܕܳ݁ܡ ܦ݂ܳܢܛܺܝܳܘܣ ܦ݂ܺܝܠܰܛܳܘܣ ܣܳܗܕ݂ܽܘܬܳ݁ܐ ܫܰܦ݂ܺܝܪܬ݂ܳܐ:</VERS>
      <VERS vnumber="14">ܕ݂ܬܶ݁ܛܪܺܝܘܗ̄ܝ ܦ݂ܽܘܩܕ݂ܳܢܳܐ ܕ݂ܠܳܐ ܛܽܘܠܫܳܐ ܘܰܕ݁ܠܳܐ ܡܽܘܡܳܐ ܥܕܰ݁ܡܳܐ ܠܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="15">ܗܰܘ ܕ݂ܰܥܬܺ݁ܝܕ݁ ܒ݂ܙܰܒ݁ܢܶܗ ܢܚܰܘܶܝܘܗ̄ܝ ܐܰܠܳܗܳܐ ܡܒܰ݁ܪܟܳ݁ܐ ܘܚܰܝܠܬܳ݁ܢܳܐ ܒ݂ܰܠܚܽܘܕܰ݁ܘܗ̄ܝ ܡܰܠܟ݂ܳܐ ܕ݂ܡܰܠܟ݂ܶܐ ܘܡܳܪܳܐ ܕ݂ܡܳܪܰܘܳܬܳ݁ܐ:</VERS>
      <VERS vnumber="16">ܗܰܘ ܕ݂ܗܽܘ ܒ݂ܰܠܚܽܘܕܰ݁ܘܗ̄ܝ ܠܳܐ ܡܶܬ݁ܚܰܒ݂ܰܠ ܘܥܳܡܰܪ ܒ݂ܢܽܘܗܪܳܐ ܕ݂ܐ̄ܢܳܫ ܠܳܐ ܡܶܫܟ݂ܰܚ ܕ݂ܢܶܬ݁ܩܰܪܰܒ݁ ܠܶܗ ܘܐ̄ܢܳܫ ܡܶܢ ܒ݂ܢܰܝܢܳܫܳܐ ܠܳܐ ܚܙܳܝܗ̄ܝ ܘܳܐܦ݁ܠܳܐ ܡܨܶܐ ܠܡܶܚܙܝܶܗ ܗܰܘ ܕ݂ܠܶܗ ܐܺܝܩܳܪܳܐ ܘܫܽܘܠܛܳܢܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="17">ܠܥܰܬ݂ܺܝܪܶܐ ܕ݂ܥܳܠܡܳܐ ܗܳܢܳܐ ܦ݂ܰܩܶܕ݁ ܕ݂ܠܳܐ ܢܶܬ݂ܪܺܝܡܽܘܢ ܒ݂ܪܶܥܝܳܢܰܝܗܽܘܢ ܘܠܳܐ ܢܶܬ݂ܬ݂ܰܟ݁ܠܽܘܢ ܥܰܠ ܥܽܘܬ݁ܪܳܐ ܕ݂ܠܰܝܬ݂ ܥܠܰܘܗ̄ܝ ܬ݂ܽܘܟ݁ܠܳܢܳܐ ܐܶܠܳܐ ܥܰܠ ܐܰܠܳܗܳܐ ܚܰܝܳܐ ܗܰܘ ܕ݂ܝܰܗ̄ܒ݁ ܠܰܢ ܟ݂ܽܠ ܥܰܬ݂ܺܝܪܳܐܝܺܬ݁ ܠܰܢܝܳܚܰܢ:</VERS>
      <VERS vnumber="18">ܘܢܶܥܒ݂ܕܽ݁ܘܢ ܥܒܳ݁ܕܶ݁ܐ ܛܳܒܶ݁ܐ ܘܢܶܥܬ݂ܪܽܘܢ ܒ݂ܣܽܘܥܪܳܢܶܐ ܫܰܦ݂ܺܝܪܶܐ ܘܢܶܗܘܽܘܢ ܕ݂ܠܺܝܠܺܝܢ ܠܡܶܬ݂ܰܠ ܘܰܠܡܶܫܬ݂ܰܘܬ݂ܳܦܽ݁ܘ:</VERS>
      <VERS vnumber="19">ܘܰܢܣܺܝܡܽܘܢ ܠܢܰܦ݁ܫܗܽܘܢ ܫܶܬܶ݁ܐܣܬ݂ܳܐ ܛܳܒ݁ܬܳ݁ܐ ܠܡܶܕ݂ܶܡ ܕ݂ܰܥܬܺ݁ܝܕ݁ ܕ݂ܢܰܕ݁ܪܟܽ݁ܘܢ ܚܰܝܶܐ ܫܰܪܺܝܪܳܐ: ܣ</VERS>
      <VERS vnumber="20">ܐܳܘ ܛܺܝܡܳܬܶ݁ܐܐ ܐܶܙܕ݂ܰܗ̄ܪ ܒ݂ܡܶܕ݂ܶܡ ܕ݂ܶܐܬ݁ܓ݂ܥܶܠ ܠܳܟ݁ ܘܰܥܪܽܘܩ ܡܶܢ ܒ݂ܢܳܬ݁-ܩܳܠܶܐ ܣܪܺܝܩܳܬܳ݁ܐ ܘܡܶܢ ܗܦܳ݁ܟܳ݁ܬܳ݁ܐ ܕ݂ܺܝܕܰ݁ܥܬܳ݁ܐ ܕ݂ܰܓ݂ܳܠܬܳ݁ܐ:</VERS>
      <VERS vnumber="21">ܐܰܝܠܶܝܢ ܓ݂ܶܝܪ ܕ݂ܡܶܫܬ݂ܰܘܕ݂ܶܝܢ ܠܳܗ ܛܥܰܘ ܠܗܽܘܢ ܡܶܢ ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܥܰܡܳܟ݁ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="55">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܒ݂ܨܶܒ݁ܝܳܢܶܗ ܕ݂ܰܐܠܳܗܳܐ ܘܰܒ݁ܡܽܘܠܟ݂ܳܢܳܐ ܕ݂ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܠܛܺܝܡܳܬܶ݁ܐܳܘܣ ܒ݂ܪܳܐ ܚܰܒ݂ܺܝܒܳ݁ܐ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="3">ܡܰܘܕ݂ܶܐ ܐ̄ܢܳܐ ܠܰܐܠܳܗܳܐ ܗܰܘ ܕ݂ܠܶܗ ܡܫܰܡܶܫ ܐ̄ܢܳܐ ܡܶܢ ܐܰܒܳ݁ܗܳܬ݁ܝ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܕ݂ܰܐܡܺܝܢܳܐܝܺܬ݁ ܡܶܬ݂ܕ݂ܟܰ݁ܪ ܐ̄ܢܳܐ ܠܳܟ݁ ܒ݂ܰܨܠܰܘܳܬ݁ܝ ܕ݂ܠܺܠܝܳܐ ܘܕܺ݁ܐܝܡܳܡܳܐ:</VERS>
      <VERS vnumber="4">ܘܰܣܘܶܐ ܐ̄ܢܳܐ ܠܡܶܚܙܝܳܟ݁ ܘܡܶܬ݂ܕ݂ܟܰ݁ܪ ܐ̄ܢܳܐ ܕ݂ܶܡܥܰܝܟְ݂ ܕ݂ܶܐܬ݁ܡܠܶܐ ܚܰܕܽ݁ܘܬܳ݁ܐ:</VERS>
      <VERS vnumber="5">ܒ݂ܥܽ̄ܘܗܕ݂ܳܢܳܐ ܕ݂ܗܳܘܶܐ ܠܺܝ ܒ݂ܗܰܝܡܳܢܽܘܬܳ݁ܟ݁ ܫܰܪܺܝܪܬ݂ܳܐ ܗܳܝ ܕ݂ܰܫܪܳܬ݁ ܠܽܘܩܕܰ݁ܡ ܒ݂ܶܐܡܳܐ ܕ݂ܶܐܡܳܟ݁ ܠܘܳܐܝܺܣ ܘܒܶ݁ܐܡܳܟ݁ ܐܶܘܢܺܝܩܺܐ ܡܦ݂ܳܣ ܐ̄ܢܳܐ ܕ݂ܶܝܢ ܕ݂ܳܐܦ݁ ܒ݂ܳܟ݁:</VERS>
      <VERS vnumber="6">ܡܶܛܽܠ ܗܳܢܳܐ ܡܰܥ̄ܗܶܕ݁ ܐ̄ܢܳܐ ܠܳܟ݁ ܕ݂ܰܬ݁ܥܺܝܪ ܡܰܘܗܰܒ݁ܬ݂ܳܐ ܕ݂ܰܐܠܳܗܳܐ ܗܳܝ ܕ݂ܺܐܝܬ݁ ܒ݂ܳܟ݁ ܒ݂ܰܣܝܳܡ ܐܺܝܕ݁ܝ:</VERS>
      <VERS vnumber="7">ܠܳܐ ܓ݂ܶܝܪ ܝܰܗ̄ܒ݁ ܠܰܢ ܐܰܠܳܗܳܐ ܪܽܘܚܳܐ ܕ݂ܕܶ݁ܚܠܬܳ݁ܐ ܐܶܠܳܐ ܕ݂ܚܰܝܠܳܐ ܘܰܕ݁ܚܽܘܒ݂ܳܐ ܘܰܕ݁ܡܰܪܬ݂ܝܳܢܽܘܬܳ݁ܐ:</VERS>
      <VERS vnumber="8">ܠܳܐ ܗܳܟܺ݁ܝܠ ܬ݂ܶܒ݁ܗܰܬ݁ ܒ݂ܣܳܗܕ݂ܽܘܬܶ݁ܗ ܕ݂ܡܳܪܰܢ ܐܳܦ݁ܠܳܐ ܒ݂ܺܝ ܒ݂ܰܐܣܺܝܪܶܗ ܐܶܠܳܐ ܫܩܽܘܠ ܒ݂ܺܝܫܳܬܳ݁ܐ ܥܰܡ ܐܶܘܰܢܓ݂ܶܠܺܝܳܘܢ ܒ݂ܚܰܝܠܳܐ ܕ݂ܰܐܠܳܗܳܐ:</VERS>
      <VERS vnumber="9">ܗܰܘ ܕ݂ܰܐܚܝܰܢ ܘܰܩܪܳܢ ܒ݂ܩܶܪܝܳܢܳܐ ܩܰܕ݂ܺܝܫܳܐ ܠܰܘ ܐܰܝܟ݁ ܥܒܳ݁ܕܰ݁ܝܢ ܐܶܠܳܐ ܐܰܝܟ݁ ܨܶܒ݁ܝܳܢܶܗ ܘܛܰܝܒ݂ܽܘܬܶ݁ܗ ܗܳܝ ܕ݂ܶܐܬ݁ܝܰܗܒ݂ܰܬ݁ ܠܰܢ ܒ݂ܝܶܫܽܘܥ ܡܫܺܝܚܳܐ ܡܶܢ ܩܕܳ݁ܡ ܙܰܒ݁ܢܳܐ ܕ݂ܥܳܠܡܶܐ:</VERS>
      <VERS vnumber="10">ܘܶܐܬ݁ܓ݂ܰܠܝܰܬ݁ ܗܳܫܳܐ ܒ݂ܓܶ݁ܠܝܳܢܶܗ ܕ݂ܡܰܚܝܳܢܰܢ ܝܶܫܽܘܥ ܡܫܺܝܚܳܐ ܕ݂ܒܰ݁ܛܶܠ ܠܡܰܘܬ݂ܳܐ ܘܚܰܘܺܝ ܚܰܝܶܐ ܘܠܳܐ ܡܶܬ݁ܚܰܒ݂ܠܳܢܽܘܬܳ݁ܐ ܒ݂ܶܐܘܰܢܓ݂ܶܠܺܝܳܘܢ:</VERS>
      <VERS vnumber="11">ܗܰܘ ܕ݂ܶܐܬ݂ܬ݂ܣܺܝܡܶܬ݁ ܒ݂ܶܗ ܐܶܢܳܐ ܟ݂ܳܪܽܘܙܳܐ ܘܰܫܠܺܝܚܳܐ ܘܡܰܠܦܳ݁ܢܳܐ ܕ݂ܥܰܡ̄ܡܶܐ:</VERS>
      <VERS vnumber="12">ܡܶܛܽܠ ܗܳܕܶ݁ܐ ܡܣܰܝܒ݂ܰܪ ܐ̄ܢܳܐ ܗܳܠܶܝܢ ܘܠܳܐ ܒ݂ܳܗܶܬ݁ ܐ̄ܢܳܐ ܝܳܕܰ݁ܥ ܐ̄ܢܳܐ ܓ݂ܶܝܪ ܒ݂ܡܰܢ ܗܰܝܡܢܶܬ݁ ܘܰܡܦ݂ܳܣ ܐ̄ܢܳܐ ܕ݂ܡܳܛܝܳܐ ܒ݂ܺܐܝܕܰ݁ܘܗ̄ܝ ܓ݂ܽܘܥܠܳܢܝ ܠܡܶܛܰܪ ܠܺܝ ܠܝܰܘܡܳܐ ܗܰܘ:</VERS>
      <VERS vnumber="13">ܢܶܗܘܝܳܢ ܠܳܟ݁ ܚܰܘܪܳܐ ܡܶܠܶܐ ܚܠܺܝܡܳܬܳ݁ܐ ܕ݂ܰܫܡܰܥܬ݂ ܡܶܢܝ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܕ݂ܰܒ݁ܝܶܫܽܘܥ ܡܫܺܝܚܳܐ ܣ݂ ܣ݂:</VERS>
      <VERS vnumber="14">ܓ݂ܽܘܥܠܳܢܳܐ ܛܳܒܳ݁ܐ ܛܰܪ ܒ݂ܪܽܘܚܳܐ ܕ݂ܩܽܘܕ݁ܫܳܐ ܗܳܝ ܕ݂ܥܶܡܪܰܬ݁ ܒ݂ܰܢ:</VERS>
      <VERS vnumber="15">ܝܳܕܰ݁ܥ ܐܰܢ̄ܬ݂ ܗܳܕܶ݁ܐ ܕ݂ܰܗܦܰ݁ܟ݁ܘ ܡܶܢܝ ܟ݂ܽܠܗܽܘܢ ܗܳܠܶܝܢ ܕ݂ܒܰ݁ܐܣܺܝܰܐ ܕ݂ܺܐܝܬܰ݁ܝܗܽܘܢ ܡܶܢܗܽܘܢ ܦ݂ܽܘܓ݂ܶܠܳܘܣ ܘܗܶܪܡܳܓ݂ܶܢܘܣ:</VERS>
      <VERS vnumber="16">ܢܶܬ݂ܶܠ ܡܳܪܰܢ ܪܰܚܡܶܐ ܠܒܰ݁ܝܬ݂ܶܗ ܕ݂ܳܐܢܺܣܺܝܦܳ݁ܘܪܳܘܣ ܕ݂ܙܰܒ݁ܢܺܝܢ ܣܰܓ݂ܺܝܳܐܢ ܐܰܢܺܝܚܰܢܝ ܘܰܒ݁ܫܺܫܠܳܬܳ݁ܐ ܕ݂ܰܐܣܽܘܪܰܝ ܠܳܐ ܒ݂ܗܶܬ݁:</VERS>
      <VERS vnumber="17">ܐܶܠܳܐ ܐܳܦ݁ ܟ݂ܰܕ݁ ܐܶܬܳ݁ܐ ܠܪܗܽ̄ܘܡܺܝ ܒ݂ܰܚܦܺ݁ܝܛܽܘܬܳ݁ܐ ܒ݂ܥܳܢܝ ܘܶܐܫܟ݂ܚܰܢܝ:</VERS>
      <VERS vnumber="18">ܢܶܬ݂ܶܠ ܠܶܗ ܡܳܪܰܢ ܕ݂ܢܶܫܟ݂ܰܚ ܪܰܚܡܶܐ ܠܘܳܬ݁ ܡܳܪܰܢ ܒ݂ܝܰܘܡܳܐ ܗܰܘ ܘܰܟ݁ܡܳܐ ܕ݂ܫܰܡܫܰܢܝ ܒ݂ܶܐܦܶ݁ܣܳܘܣ ܝܰܬ݂ܺܝܪܳܐܝܺܬ݁ ܝܳܕܰ݁ܥ ܐܰܢ̄ܬ݂: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܐܰܢ̄ܬ݂ ܗܳܟܺ݁ܝܠ ܒ݂ܶܪܝ ܐܶܬ݁ܚܰܝܰܠ ܒ݂ܛܰܝܒ݂ܽܘܬܳ݁ܐ ܕ݂ܰܒ݁ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܘܰܐܝܠܶܝܢ ܕ݂ܰܫܡܰܥܬ݂ ܡܶܢܝ ܒ݂ܝܰܕ݁ ܣܳܗܕ݂ܶܐ ܣܰܓ݂ܺܝܶܐܐ ܗܳܢܶܝܢ ܐܰܓ݁ܥܶܠ ܠܐ̄ܢܳܫܳܐ ܡܗܰܝܡܢܶܐ ܐܰܝܠܶܝܢ ܕ݂ܡܳܛܝܳܐ ܒ݂ܺܐܝܕܰ݁ܝܗܽܘܢ ܐܳܦ݁ ܠܰܐ̄ܚܪܳܢܶܐ ܠܡܰܠܳܦܽ݁ܘ:</VERS>
      <VERS vnumber="3">ܘܣܰܝܒ݂ܰܪ ܒ݂ܺܝܫܳܬܳ݁ܐ ܐܰܝܟ݁ ܦ݂ܳܠܚܳܐ ܛܳܒܳ݁ܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="4">ܠܳܐ ܐ̄ܢܳܫ ܦ݂ܳܠܰܚ ܘܡܶܬ݁ܦ݂ܰܟ݂ܰܪ ܒ݂ܨܶܒ݁ܘܳܬܳ݁ܐ ܕ݂ܥܳܠܡܳܐ ܕ݂ܢܶܫܦ݂ܰܪ ܠܗܰܘ ܡܰܢ ܕ݂ܰܓ݁ܒܳ݁ܝܗ̄ܝ:</VERS>
      <VERS vnumber="5">ܘܶܐܢ ܡܶܬ݁ܟ݂ܰܬ݂ܰܫ ܐ̄ܢܳܫ ܠܳܐ ܡܶܬ݁ܟ݂ܰܠܰܠ ܐܶܢ ܒ݂ܢܳܡܽܘܣܶܗ ܠܳܐ ܡܶܬ݁ܟ݂ܰܬ݂ܰܫ:</VERS>
      <VERS vnumber="6">ܠܰܐܟ݂ܳܪܳܐ ܕ݂ܠܳܐܶܐ ܘܳܠܶܐ ܠܶܗ ܕ݂ܩܰܕ݁ܡܳܐ ܡܶܢ ܦ݂ܺܐܪܰܘܗ̄ܝ ܢܶܣܬ݂ܰܝܒ݂ܰܪ:</VERS>
      <VERS vnumber="7">ܐܶܣܬ݂ܰܟ݂ܰܠ ܡܶܕ݂ܶܡ ܕ݂ܳܐܡܰܪ ܐ̄ܢܳܐ ܢܶܬ݂ܶܠ ܠܳܟ݁ ܡܳܪܰܢ ܚܶܟ݁ܡܬܳ݁ܐ ܒ݂ܟܽ݁ܠ ܡܶܕ݂ܶܡ: ܣ</VERS>
      <VERS vnumber="8">ܐܶܬ݂ܕ݂ܰܟ݁̄ܪ ܠܝܶܫܽܘܥ ܡܫܺܝܚܳܐ ܕ݂ܩܳܡ ܡܶܢ ܒ݂ܶܝܬ݁ ܡܺܝܬܶ݁ܐ ܗܰܘ ܕ݂ܺܐܝܬܰ݁ܘܗ̄ܝ ܡܶܢ ܙܰܪܥܳܐ ܕ݂ܕܰ݁ܘܺܝܕ݁ ܐܰܝܟ݁ ܐܶܘܰܢܓ݂ܶܠܺܝܳܘܢ ܕ݂ܺܝܠܝ:</VERS>
      <VERS vnumber="9">ܕ݂ܒܶ݁ܗ ܣܳܒܶ݁ܠ ܐ̄ܢܳܐ ܒ݂ܺܝܫܳܬܳ݁ܐ ܥܕܰ݁ܡܳܐ ܠܰܐܣܽܘܪܶܐ ܐܰܝܟ݁ ܥܳܒܶ݁ܕ݁ ܒ݂ܺܝܫܳܬܳ݁ܐ ܐܶܠܳܐ ܡܶܠܬܶ݁ܗ ܕ݂ܰܐܠܳܗܳܐ ܠܳܐ ܐܰܣܺܝܪܳܐ:</VERS>
      <VERS vnumber="10">ܡܶܛܽܠ ܗܳܢܳܐ ܟ݂ܽܠܡܶܕ݂ܶܡ ܡܣܰܝܒ݂ܰܪ ܐ̄ܢܳܐ ܡܶܛܽܠ ܓ݂ܒܰ݁ܝܳܐ ܕ݂ܳܐܦ݁ ܗܶܢܽܘܢ ܢܶܫܟ݂ܚܽܘܢ ܚܰܝܶܐ ܕ݂ܰܒ݁ܝܶܫܽܘܥ ܡܫܺܝܚܳܐ ܥܰܡ ܫܽܘܒ݁ܚܳܐ ܕ݂ܰܠܥܳܠܰܡ: ܣ</VERS>
      <VERS vnumber="11">ܡܗܰܝܡܢܳܐ ܗ̄ܝ ܡܶܠܬܳ݁ܐ ܐܶܢ ܓ݂ܶܝܪ ܡܺܝܬ݁ܢ ܥܰܡܶܗ ܐܳܦ݁ ܥܰܡܶܗ ܢܺܚܶܐ:</VERS>
      <VERS vnumber="12">ܘܶܐܢ ܢܣܰܝܒ݂ܰܪ ܐܳܦ݁ ܢܰܡܠܶܟ݁ ܥܰܡܶܗ ܐܶܢ ܕ݂ܶܝܢ ܢܶܟ݁ܦ݂ܽܘܪ ܒ݂ܶܗ ܐܳܦ݁ ܗܽܘ ܢܶܟ݁ܦ݂ܽܘܪ ܒ݂ܰܢ:</VERS>
      <VERS vnumber="13">ܘܶܐܢ ܠܳܐ ܢܗܰܝܡܶܢ ܒ݂ܶܗ ܗܽܘ ܒ݂ܗܰܝܡܳܢܽܘܬܶ݁ܗ ܡܩܰܘܶܐ ܕ݂ܢܶܟ݁ܦ݂ܽܘܪ ܓ݂ܶܝܪ ܒ݂ܢܰܦ݁ܫܶܗ ܠܳܐ ܡܶܫܟ݂ܰܚ:</VERS>
      <VERS vnumber="14">ܗܳܠܶܝܢ ܗܘܰܝܬ݂ ܡܰܥ̄ܗܶܕ݁ ܠܗܽܘܢ ܘܰܡܣܰܗܶܕ݁ ܩܕܳ݁ܡ ܡܳܪܰܢ ܕ݂ܠܳܐ ܢܶܗܘܽܘܢ ܡܶܬ݁ܚܪܶܝܢ ܒ݂ܡܶܠܶܐ ܕ݂ܠܳܐ ܝܽܘܬ݁ܪܳܢ ܠܣܽܘܚܳܦܳ݁ܐ ܕ݂ܰܐܝܠܶܝܢ ܕ݂ܫܳܡܥܺܝܢ ܠܗܶܝܢ:</VERS>
      <VERS vnumber="15">ܘܢܶܬ݁ܒ݂ܛܶܠ ܠܳܟ݁ ܕ݂ܰܬ݁ܩܺܝܡ ܢܰܦ݁ܫܳܟ݁ ܓ݂ܡܺܝܪܳܐܝܺܬ݁ ܩܕܳ݁ܡ ܐܰܠܳܗܳܐ ܦ݂ܳܠܚܳܐ ܕ݂ܠܳܐ ܒ݂ܶܗܬ݂ܬܳ݁ܐ ܕ݂ܡܰܟ݁ܪܶܙ ܬ݂ܪܺܝܨܳܐܝܺܬ݁ ܡܶܠܬܳ݁ܐ ܕ݂ܰܫܪܳܪܳܐ:</VERS>
      <VERS vnumber="16">ܘܡܶܢ ܡܶܠܶܐ ܣܪܺܝܩܳܬܳ݁ܐ ܕ݂ܠܰܝܬ݂ ܒ݂ܗܶܝܢ ܚܰܫܚܽܘ ܐܶܫܬ݂ܰܐ̄ܠ ܝܰܬ݂ܺܝܪܳܐܝܺܬ݁ ܓ݂ܶܝܪ ܢܰܘܣܦܽ݁ܘܢ ܥܰܠ ܪܽܘܫܥܗܽܘܢ ܗܳܢܽܘܢ ܕ݂ܰܥܢܶܝܢ ܒ݂ܗܶܝܢ:</VERS>
      <VERS vnumber="17">ܘܡܶܠܰܬ݁ܗܽܘܢ ܐܰܝܟ݁ ܚܰܠܳܕܺ݁ܝܬܳ݁ܐ ܢܳܘܡܺܐ ܬ݂ܶܐܚܽܘܕ݁ ܒ݂ܣܰܓ݂ܺܝܶܐܐ ܐܺܝܬܰ݁ܘܗ̄ܝ ܕ݂ܶܝܢ ܚܰܕ݁ ܡܶܢܗܽܘܢ ܗܽܘܡܶܢܶܐܳܘܣ ܘܰܐ̄ܚܪܺܢܳܐ ܦ݂ܺܝܠܺܛܳܘܣ:</VERS>
      <VERS vnumber="18">ܗܳܠܶܝܢ ܕ݂ܰܛܥܰܘ ܡܶܢ ܫܪܳܪܳܐ ܟ݂ܰܕ݁ ܐܳܡܪܺܝܢ ܕ݂ܰܩܝܳܡܬ݂ܳܐ ܕ݂ܡܺܝܬܶ݁ܐ ܗܘܳܬ݁ ܠܳܗ ܘܗܰܝܡܳܢܽܘܬܳ݁ܐ ܕ݂ܐ̄ܢܳܫ ܐ̄ܢܳܫ ܡܰܗܦ݂ܟܺ݁ܝܢ:</VERS>
      <VERS vnumber="19">ܫܶܬܶ݁ܐܣܬ݂ܳܐ ܕ݂ܶܝܢ ܫܰܪܺܝܪܬ݂ܳܐ ܕ݂ܰܐܠܳܗܳܐ ܩܰܝܳܡܳܐ ܗ̄ܝ ܘܺܐܝܬ݁ ܠܳܗ ܚܳܬ݁ܡܳܐ ܗܳܢܳܐ ܘܝܳܕܰ݁ܥ ܡܳܪܝܳܐ ܠܰܐܝܠܶܝܢ ܕ݂ܕܺ݁ܝܠܶܗ ܐܶܢܽܘܢ ܘܢܶܦ݁ܪܽܘܩ ܡܶܢ ܥܰܘܠܳܐ ܟ݂ܽܠ ܕ݂ܩܳܪܶܐ ܠܰܫܡܶܗ ܕ݂ܡܳܪܝܳܐ: ܣ</VERS>
      <VERS vnumber="20">ܒ݂ܒܰ݁ܝܬ݂ܳܐ ܕ݂ܶܝܢ ܪܰܒ݂ܳܐ ܠܳܐ ܗ̄ܘܳܐ ܡܳܐܢܶܐ ܕ݂ܕܰ݁ܗܒܳ݁ܐ ܒ݂ܰܠܚܽܘܕ݁ ܐܰܘ ܕ݂ܣܺܐܡܳܐ ܐܺܝܬ݁ ܒ݂ܶܗ ܐܶܠܳܐ ܐܳܦ݁ ܕ݂ܩܰܝܣܳܐ ܐܳܦ݁ ܕ݂ܦܰ݁ܚܳܪܳܐ ܡܶܢܗܽܘܢ ܠܺܐܝܩܳܪܳܐ ܘܡܶܢܗܽܘܢ ܠܨܰܥܪܳܐ:</VERS>
      <VERS vnumber="21">ܐܶܢ ܐ̄ܢܳܫ ܗܳܟܺ݁ܝܠ ܢܕܰ݁ܟ݂ܶܐ ܢܰܦ݁ܫܶܗ ܡܶܢ ܗܳܠܶܝܢ ܗܳܘܶܐ ܡܳܐܢܳܐ ܕ݂ܰܟ݁ܝܳܐ ܠܺܐܝܩܳܪܳܐ ܕ݂ܥܳܗܶܢ ܠܚܽܘܫܳܚܳܐ ܕ݂ܡܳܪܶܗ ܘܰܡܛܰܝܰܒ݁ ܠܟܽ݁ܠ ܥܒܳ݁ܕ݁ ܛܳܒ݁: ܣ</VERS>
      <VERS vnumber="22">ܡܶܢ ܟ݂ܽܠܗܶܝܢ ܪܓܺ݁ܝܓܳ݁ܬܳ݁ܐ ܕ݂ܛܰܠܝܽܘܬܳ݁ܐ ܥܪܽܘܩ ܘܗܰܪ̄ܛ ܒ݂ܳܬܰ݁ܪ ܟ݂ܺܐܢܽܘܬܳ݁ܐ ܘܗܰܝܡܳܢܽܘܬܳ݁ܐ ܘܚܽܘܒ݂ܳܐ ܘܰܫܠܳܡܳܐ ܥܰܡ ܐܰܝܠܶܝܢ ܕ݂ܩܳܪܶܝܢ ܠܡܳܪܰܢ ܒ݂ܠܶܒ݂ܳܐ ܕ݂ܰܟ݁ܝܳܐ:</VERS>
      <VERS vnumber="23">ܚܶܪܝܳܢܶܐ ܣܰܟ݁ܠܶܐ ܐܰܝܠܶܝܢ ܕ݂ܰܕ݁ܠܳܐ ܡܰܪܕ݂ܽܘ ܐܶܢܽܘܢ ܐܶܫܬ݂ܰܐ̄ܠ ܡܶܢܗܽܘܢ ܝܳܕܰ݁ܥ ܐܰܢ̄ܬ݂ ܓ݂ܶܝܪ ܕ݂ܬܰ݁ܟ݁ܬ݂ܽܘܫܶܐ ܡܰܘܠܕܺ݁ܝܢ:</VERS>
      <VERS vnumber="24">ܥܰܒ݁ܕ݂ܶܗ ܕ݂ܶܝܢ ܕ݂ܡܳܪܰܢ ܠܳܐ ܚܰܝܳܒ݁ ܠܡܶܬ݁ܟ݂ܰܬ݂ܳܫܽܘ ܐܶܠܳܐ ܕ݂ܢܶܗܘܶܐ ܡܰܟ݂ܺܝܟ݁ ܠܘܳܬ݁ ܟ݂ܽܠܢܳܫ ܘܡܰܠܦܳ݁ܢ ܘܢܰܓ݂ܺܝܪܳܐ ܪܽܘܚܶܗ:</VERS>
      <VERS vnumber="25">ܕ݂ܢܶܗܘܶܐ ܪܳܕܶ݁ܐ ܠܰܐܝܠܶܝܢ ܕ݂ܡܶܬ݁ܚܪܶܝܢ ܠܩܽܘܒ݁ܠܶܗ ܒ݂ܡܰܟ݂ܺܝܟܽ݁ܘܬܳ݁ܐ ܕ݂ܰܠܡܳܐ ܢܶܬ݂ܶܠ ܠܗܽܘܢ ܐܰܠܳܗܳܐ ܬ݂ܝܳܒ݂ܽܘܬܳ݁ܐ ܘܢܶܕ݂ܥܽܘܢ ܫܪܳܪܳܐ:</VERS>
      <VERS vnumber="26">ܘܢܶܥ̄ܗܕ݂ܽܘܢ ܢܰܦ݁ܫܗܽܘܢ ܘܢܶܦ݁ܪܩܽܘܢ ܡܶܢ ܦ݂ܰܚܶܗ ܕ݂ܣܳܛܳܢܳܐ ܕ݂ܒܶ݁ܗ ܐܶܬ݂ܬ݂ܨܺܝܕ݁ܘ ܠܨܶܒ݁ܝܳܢܶܗ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܗܳܕܶ݁ܐ ܕ݂ܶܝܢ ܗܘܰܝܬ݂ ܝܳܕܰ݁ܥ ܕ݂ܰܒ݁ܝܰܘܡܳܬܳ݁ܐ ܐ̄ܚܪܳܝܶܐ ܢܺܐܬܽ݁ܘܢ ܙܰܒ݁ܢܶܐ ܩܫܰܝܳܐ:</VERS>
      <VERS vnumber="2">ܘܢܶܗܘܽܘܢ ܒ݂ܢܰܝܢܳܫܳܐ ܪܳܚܡܰܝ ܢܰܦ݁ܫܗܽܘܢ ܘܪܳܚܡܰܝ ܟ݂ܶܣܦ݂ܳܐ ܫܰܒ݁ܗܪܳܢܶܐ ܪܳܡܶܐ ܡܓܰ݁ܕ݂ܦܳ݁ܢܶܐ ܕ݂ܰܠܐ̄ܢܳܫܰܝܗܽܘܢ ܠܳܐ ܡܶܬ݂ܛܦ݂ܺܝܣܺܝܢ ܟ݂ܳܦ݁ܪܰܝ ܒ݂ܛܰܝܒ݂ܽܘܬܳ݁ܐ ܪܰܫܺܝܥܶܐ:</VERS>
      <VERS vnumber="3">ܐܳܟ݁ܠܰܝ ܩܰܪܨܶܐ ܡܫܰܥܒ݂ܕܰ݁ܝ ܠܪܶܓ݂ܬܳ݁ܐ ܒ݂ܰܥܪܺܝܪܳܝܶܐ ܣܳܢܝܰܝ ܛܳܒܳ݁ܬܳ݁ܐ:</VERS>
      <VERS vnumber="4">ܡܰܫܠܡܳܢܶܐ ܡܣܰܪܗܒܶ݁ܐ ܚܬܺ݁ܝܪܶܐ ܪܳܚܡܰܝ ܪܓܺ݁ܝܓܳ݁ܬܳ݁ܐ ܛܳܒ݁ ܡܶܢ ܚܽܘܒ݂ܶܗ ܕ݂ܰܐܠܳܗܳܐ:</VERS>
      <VERS vnumber="5">ܕ݂ܺܐܝܬ݁ ܠܗܽܘܢ ܐܶܣܟ݂ܺܡܳܐ ܕ݂ܕܶ݁ܚܠܰܬ݁ ܐܰܠܳܗܳܐ ܘܡܶܢ ܚܰܝܠܶܗ ܪܰܚܺܝܩܺܝܢ ܐܰܝܠܶܝܢ ܕ݂ܗܳܟܰ݁ܢܳܐ ܐܶܢܽܘܢ ܕ݂ܚܽܘܩ ܐܶܢܽܘܢ ܡܶܢܳܟ݁:</VERS>
      <VERS vnumber="6">ܡܶܢܗܽܘܢ ܐܶܢܽܘܢ ܓ݂ܶܝܪ ܗܳܠܶܝܢ ܕ݂ܰܡܚܰܠܕܺ݁ܝܢ ܒ݂ܶܝܬ݁ ܒ݂ܳܬ݂ܶܐ ܘܫܳܒܶ݁ܝܢ ܢܶܫܶܐ ܕ݂ܰܛܡܺܝܪܳܢ ܒ݂ܰܚܛܳܗܶܐ ܘܡܶܬ݂ܕ݂ܰܒ݁ܪܳܢ ܠܰܪܓܺ݁ܝܓܳ݁ܬܳ݁ܐ ܡܫܰܚܠܦܳ݁ܬܳ݁ܐ:</VERS>
      <VERS vnumber="7">ܕ݂ܰܒ݁ܟܽ݁ܠܙܒܰ݁ܢ ܝܳܠܦ݂ܳܢ ܘܡܶܡܬܽ݁ܘܡ ܠܺܝܕܰ݁ܥܬܳ݁ܐ ܕ݂ܰܫܪܳܪܳܐ ܠܡܶܐܬܳ݁ܐ ܠܳܐ ܡܶܫܟ݂ܚܺܝܢ:</VERS>
      <VERS vnumber="8">ܐܰܝܟ݂ܰܢܳܐ ܕ݂ܶܝܢ ܕ݂ܝܰܢܺܣ ܘܝܰܡܒ݂ܪܺܝܣ ܩܳܡܘ ܠܽܘܩܒܰ݁ܠ ܡܽܘܫܶܐ ܗܳܟܰ݁ܢܳܐ ܐܳܦ݁ ܗܶܢܽܘܢ ܩܳܝܡܺܝܢ ܠܽܘܩܒܰ݁ܠ ܫܪܳܪܳܐ ܐ̄ܢܳܫܳܐ ܕ݂ܰܡܚܰܒ݂ܰܠ ܪܶܥܝܳܢܗܽܘܢ ܘܰܣܠܶܝܢ ܡܶܢ ܗܰܝܡܳܢܽܘܬܳ݁ܐ:</VERS>
      <VERS vnumber="9">ܐܶܠܳܐ ܠܳܐ ܢܺܐܬܽ݁ܘܢ ܠܰܩܕܳ݁ܡܰܝܗܽܘܢ ܫܳܛܝܽܘܬ݁ܗܽܘܢ ܓ݂ܶܝܪ ܡܶܬ݁ܝܰܕ݁ܥܳܐ ܗ̄ܝ ܠܟܽ݁ܠܢܳܫ ܐܰܝܟ݂ܰܢܳܐ ܕ݂ܳܐܦ݁ ܕ݂ܗܳܢܽܘܢ ܐܶܬ݁ܝܰܕ݁ܥܰܬ݁: ܣ</VERS>
      <VERS vnumber="10">ܐܰܢ̄ܬ݂ ܕ݂ܶܝܢ ܐܶܬܰ݁ܝܬ݂ ܒ݂ܳܬܰ݁ܪ ܝܽܘܠܦ݂ܳܢܝ ܘܒܳ݁ܬܰ݁ܪ ܕ݂ܽܘܒ݂ܳܪܰܝ ܘܒܳ݁ܬܰ݁ܪ ܨܶܒ݁ܝܳܢܝ ܘܒܳ݁ܬܰ݁ܪ ܗܰܝܡܳܢܽܘܬ݁ܝ ܘܒܳ݁ܬܰ݁ܪ ܢܰܓ݂ܺܝܪܽܘܬ݁ ܪܽܘܚܝ ܘܒܳ݁ܬܰ݁ܪ ܚܽܘܒ݂ܝ ܘܒܳ݁ܬܰ݁ܪ ܡܣܰܝܒ݂ܪܳܢܽܘܬ݁ܝ:</VERS>
      <VERS vnumber="11">ܘܒܳ݁ܬܰ݁ܪ ܪܕܺ݁ܝܦܽ݁ܘܬ݁ܝ ܘܒܳ݁ܬܰ݁ܪ ܚܰܫܰܝ ܘܝܳܕܰ݁ܥ ܐܰܢ̄ܬ݂ ܐܰܝܠܶܝܢ ܣܰܝܒ݂ܪܶܬ݁ ܒ݂ܰܐܢܛܺܝܳܟܺ݁ܝܰܐ ܘܒܺ݁ܐܝܩܰܢܳܘܢ ܘܰܒ݁ܠܽܘܣܛܪܰܐ ܐܰܝܕܳ݁ܐ ܪܕܺ݁ܝܦܽ݁ܘܬܳ݁ܐ ܣܰܝܒ݂ܪܶܬ݁ ܘܡܶܢ ܟ݂ܽܠܗܶܝܢ ܦ݂ܰܨܝܰܢܝ ܡܳܪܝ:</VERS>
      <VERS vnumber="12">ܘܟܽ݁ܠܗܽܘܢ ܕ݂ܶܝܢ ܐܰܝܠܶܝܢ ܕ݂ܨܳܒܶ݁ܝܢ ܒ݂ܕܶ݁ܚܠܰܬ݁ ܐܰܠܳܗܳܐ ܕ݂ܢܺܚܽܘܢ ܒ݂ܝܶܫܽܘܥ ܡܫܺܝܚܳܐ ܡܶܬ݁ܪܰܕ݁ܦ݂ܺܝܢ:</VERS>
      <VERS vnumber="13">ܒ݂ܢܰܝܢܳܫܳܐ ܕ݂ܶܝܢ ܒ݂ܺܝܫܶܐ ܘܡܰܛܥܝܳܢܶܐ ܢܰܘܣܦܽ݁ܘܢ ܥܰܠ ܒ݂ܺܝܫܽܘܬ݁ܗܽܘܢ ܟ݂ܰܕ݁ ܛܳܥܶܝܢ ܘܡܰܛܥܶܝܢ:</VERS>
      <VERS vnumber="14">ܐܰܢ̄ܬ݂ ܕ݂ܶܝܢ ܩܰܘܳܐ ܒ݂ܰܐܝܠܶܝܢ ܕ݂ܺܝܠܶܦ݁ܬ݂ ܘܶܐܫܬ݂ܰܪܰܪܬ݂ ܝܳܕܰ݁ܥ ܐܰܢ̄ܬ݂ ܓ݂ܶܝܪ ܡܶܢ ܡܰܢܽܘ ܝܺܠܶܦ݁ܬ݂:</VERS>
      <VERS vnumber="15">ܘܰܕ݁ܡܶܢ ܛܰܠܝܽܘܬܳ݁ܟ݁ ܣܶܦ݁ܪܶܐ ܩܰܕ݂ܺܝܫܶܐ ܝܰܠܺܝܦ݁ ܐܰܢ̄ܬ݂ ܕ݂ܡܶܫܟ݂ܚܺܝܢ ܕ݂ܰܢܚܰܟ݂ܡܽܘܢܳܟ݁ ܠܚܰܝܶܐ ܒ݂ܗܰܝܡܳܢܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="16">ܟ݂ܽܠ ܟ݂ܬܳ݁ܒ݁ ܕ݂ܰܒ݁ܪܽܘܚܳܐ ܐܶܬ݁ܟ݂ܬܶ݁ܒ݁ ܡܰܘܬ݂ܪܳܢܳܐ ܗܽܘ ܠܝܽܘܠܦ݂ܳܢܳܐ ܘܰܠܟܽ݁ܘܘܳܢܳܐ ܘܰܠܬܽ݁ܘܪܳܨܳܐ ܘܰܠܡܰܪܕ݂ܽܘܬܳ݁ܐ ܕ݂ܰܒ݁ܟܺ݁ܐܢܽܘܬܳ݁ܐ:</VERS>
      <VERS vnumber="17">ܕ݂ܢܶܗܘܶܐ ܓ݂ܡܺܝܪ ܒ݂ܰܪܢܳܫܳܐ ܕ݂ܰܐܠܳܗܳܐ ܘܰܠܟܽ݁ܠ ܥܒܳ݁ܕ݁ ܛܳܒ݁ ܡܫܰܠܡܳܢ ܣ݂ ܣ݂:</VERS>
    </CHAPTER>
    <CHAPTER cnumber="4">
      <VERS vnumber="1">ܡܣܰܗܶܕ݁ ܐ̄ܢܳܐ ܠܳܟ݁ ܩܕܳ݁ܡ ܐܰܠܳܗܳܐ ܘܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܰܥܬܺ݁ܝܕ݁ ܠܰܡܕܳ݁ܢ ܚܰܝܶܐ ܘܡܺܝܬܶ݁ܐ ܒ݂ܓܶ݁ܠܝܳܢܳܐ ܕ݂ܡܰܠܟ݂ܽܘܬܶ݁ܗ:</VERS>
      <VERS vnumber="2">ܐܰܟ݁ܪܶܙ ܡܶܠܬܳ݁ܐ ܘܩܽܘܡ ܒ݂ܰܚܦܺ݁ܝܛܽܘܬܳ݁ܐ ܒ݂ܙܰܒ݁ܢܳܐ ܘܰܕ݁ܠܳܐ ܙܰܒ݁ܢܳܐ ܐܰܟ݂ܶܣ ܘܟܰ݁ܘܶܢ ܒ݂ܟܽ݁ܠܳܗ ܡܰܓ݂ܪܰܬ݁ ܪܽܘܚܳܐ ܘܝܽܘܠܦ݂ܳܢܳܐ:</VERS>
      <VERS vnumber="3">ܢܶܗܘܶܐ ܓ݂ܶܝܪ ܙܰܒ݁ܢܳܐ ܕ݂ܰܠܝܽܘܠܦ݂ܳܢܶܐ ܚܠܺܝܡܳܐ ܠܳܐ ܢܶܫܬ݂ܰܡܥܽܘܢ ܐܶܠܳܐ ܐܰܝܟ݁ ܪܓܺ݁ܝܓܳ݁ܬ݁ܗܽܘܢ ܢܰܣܓ݂ܽܘܢ ܠܢܰܦ݁ܫܗܽܘܢ ܡܰܠܦܳ݁ܢܶܐ ܒ݂ܚܽܘܬ݁ܚܳܬܳ݁ܐ ܕ݂ܡܰܫܡܰܥܬ݁ܗܽܘܢ:</VERS>
      <VERS vnumber="4">ܘܡܶܢ ܫܪܳܪܳܐ ܢܰܗܦ݂ܟܽ݁ܘܢ ܐܶܕ݂ܢܗܽܘܢ ܠܫܽܘܥܝܳܬܳ݁ܐ ܕ݂ܶܝܢ ܢܶܣܛܽܘܢ: ܣ</VERS>
      <VERS vnumber="5">ܐܰܢ̄ܬ݂ ܕ݂ܶܝܢ ܗܘܰܝܬ݂ ܥܺܝܪ ܒ݂ܟܽ݁ܠܡܶܕ݂ܶܡ ܘܣܰܝܒ݂ܰܪ ܒ݂ܺܝܫܳܬܳ݁ܐ ܘܰܥܒܳ݁ܕܳ݁ܐ ܥܒܶ݁ܕ݁ ܕ݂ܰܡܣܰܒ݂ܪܳܢܳܐ ܘܬܶ݁ܫܡܶܫܬ݂ܳܟ݁ ܫܰܠܶܡ:</VERS>
      <VERS vnumber="6">ܐܶܢܳܐ ܓ݂ܶܝܪ ܡܶܟ݂ܺܝܠ ܡܶܬ݁ܢܰܩܶܐ ܐ̄ܢܳܐ ܘܙܰܒ݁ܢܳܐ ܕ݂ܶܐܫܬ݂ܪܶܐ ܡܛܳܐ:</VERS>
      <VERS vnumber="7">ܐܰܓܽ݁ܘܢܳܐ ܫܰܦ݂ܺܝܪܳܐ ܐܶܬ݁ܟ݂ܰܬ݂ܫܶܬ݁ ܘܪܶܗܛܝ ܫܰܠܡܶܬ݁ ܘܗܰܝܡܳܢܽܘܬ݁ܝ ܢܶܛܪܶܬ݁:</VERS>
      <VERS vnumber="8">ܘܡܶܢ ܗܳܫܳܐ ܢܛܺܝܪ ܠܺܝ ܟ݂ܠܺܝܠܳܐ ܕ݂ܟܺ݁ܐܢܽܘܬܳ݁ܐ ܕ݂ܢܶܦ݁ܪܥܺܝܘܗ̄ܝ ܠܺܝ ܡܳܪܝ ܒ݂ܝܰܘܡܳܐ ܗܰܘ ܕ݂ܗܽܘܝܽܘ ܕ݂ܰܝܳܢܳܐ ܟ݂ܺܐܢܳܐ ܠܳܐ ܕ݂ܶܝܢ ܒ݂ܰܠܚܽܘܕ݁ ܠܺܝ ܐܶܠܳܐ ܐܳܦ݁ ܠܰܐܝܠܶܝܢ ܕ݂ܰܐܚܶܒ݁ܘ ܠܓܶ݁ܠܝܳܢܶܗ: ܣ</VERS>
      <VERS vnumber="9">ܢܶܬ݁ܒ݂ܛܶܠ ܠܳܟ݁ ܕ݂ܬܺ݁ܐܬܶ݁ܐ ܠܘܳܬ݁ܝ ܒ݂ܰܥܓܰ݁ܠ:</VERS>
      <VERS vnumber="10">ܕ݂ܺܡܰܐ ܓ݂ܶܝܪ ܫܰܒ݁ܩܰܢܝ ܘܰܐܚܶܒ݁ ܥܳܠܡܳܐ ܗܳܢܳܐ ܘܶܐܙܰܠ ܠܶܗ ܠܬܶ݁ܣܰܠܳܘܢܺܝܩܺܐ ܩܪܺܣܩܳܘܣ ܠܓܰ݁ܠܰܛܺܝܰܐ ܛܺܛܳܘܣ ܠܕܰ݁ܠܡܰܛܺܝܰܐ:</VERS>
      <VERS vnumber="11">ܠܽܘܩܳܐ ܗܽ̄ܘ ܒ݂ܰܠܚܽܘܕܰ݁ܘܗ̄ܝ ܥܰܡܝ ܠܡܰܪܩܳܘܣ ܕ݂ܒܰ݁ܪ ܘܰܐܝܬ݂ܳܝܗ̄ܝ ܥܰܡܳܟ݁ ܥܳܗܶܢ ܠܺܝ ܓ݂ܶܝܪ ܠܬܶ݁ܫܡܶܫܬ݂ܳܐ:</VERS>
      <VERS vnumber="12">ܠܛܽܘܟܺ݁ܝܩܳܘܣ ܕ݂ܶܝܢ ܫܰܕ݂ܪܶܬ݁ ܠܶܐܦܶ݁ܣܳܘܣ:</VERS>
      <VERS vnumber="13">ܒ݂ܶܝܬ݁ ܟ݂ܬܳ݁ܒܶ݁ܐ ܕ݂ܶܝܢ ܕ݂ܫܶܒ݁ܩܶܬ݁ ܒ݂ܰܛܪܳܘܰܐܘܣ ܠܘܳܬ݁ ܩܰܪܦ݂ܳܘܣ ܡܳܐ ܕ݂ܳܐܬܶ݁ܐ ܐܰܢ̄ܬ݂ ܐܰܝܬ݂ܳܝܗ̄ܝ ܘܰܟ݁ܬܳ݁ܒܶ݁ܐ ܝܰܬ݂ܺܝܪܳܐܝܺܬ݁ ܟ݂ܶܪܟ݂ܶܐ ܕ݂ܰܡܓܰ݁ܠܶܐ:</VERS>
      <VERS vnumber="14">ܐܰܠܶܟ݂ܣܰܢܕ݂ܪܳܣ ܩܰܝܢܳܝܳܐ ܒ݂ܺܝܫܳܬܳ݁ܐ ܣܰܓ݂ܺܝܳܐܬܳ݁ܐ ܚܰܘܝܰܢܝ ܦ݂ܪܰܥ ܠܶܗ ܡܳܪܰܢ ܐܰܝܟ݁ ܥܒܳ݁ܕܰ݁ܘܗ̄ܝ:</VERS>
      <VERS vnumber="15">ܐܳܦ݁ ܐܰܢ̄ܬ݂ ܕ݂ܶܝܢ ܐܶܙܕ݂ܰܗ̄ܪ ܡܶܢܶܗ ܛܳܒ݁ ܓ݂ܶܝܪ ܙܩܺܝܦ݁ ܠܽܘܩܒܰ݁ܠ ܡܶܠܰܝܢ:</VERS>
      <VERS vnumber="16">ܒ݂ܡܰܦ݂ܰܩ ܒ݂ܪܽܘܚܝ ܩܰܕ݁ܡܳܝܳܐ ܠܳܐ ܐ̄ܢܳܫ ܗܘܳܐ ܥܰܡܝ ܐܶܠܳܐ ܟ݂ܽܠܗܽܘܢ ܫܰܒ݁ܩܽܘܢܝ ܠܳܐ ܬ݂ܶܬ݁ܚܫܶܒ݁ ܠܗܽܘܢ ܗܳܕܶ݁ܐ:</VERS>
      <VERS vnumber="17">ܡܳܪܝ ܕ݂ܶܝܢ ܩܳܡ ܠܺܝ ܘܚܰܝܠܰܢܝ ܕ݂ܒܺ݁ܝ ܟ݂ܳܪܽܘܙܽܘܬܳ݁ܐ ܬ݂ܶܫܬ݂ܰܠܰܡ ܘܢܶܫܡܥܽܘܢ ܥܰܡ̄ܡܶܐ ܟ݂ܽܠܗܽܘܢ ܕ݂ܶܐܬ݁ܦ݂ܰܨܺܝܬ݁ ܡܶܢ ܦ݂ܽܘܡܳܐ ܕ݂ܰܐܪܝܳܐ:</VERS>
      <VERS vnumber="18">ܘܰܢܦܰ݁ܨܶܝܢܝ ܡܳܪܝ ܡܶܢ ܟ݂ܽܠ ܥܒܳ݁ܕ݁ ܒ݂ܺܝܫ ܘܢܰܚܶܝܢܝ ܒ݂ܡܰܠܟ݂ܽܘܬܶ݁ܗ ܕ݂ܒܰ݁ܫܡܰܝܳܐ ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="19">ܗܰܒ݁ ܫܠܳܡܳܐ ܠܰܦ݂ܪܺܝܣܩܶܠܰܐ ܘܠܰܐܩܶܠܳܘܣ ܘܰܠܒܰ݁ܝܬ݂ܳܐ ܕ݂ܳܐܢܺܣܺܝܦܳ݁ܘܪܳܘܣ:</VERS>
      <VERS vnumber="20">ܐܶܪܰܣܛܳܘܣ ܦ݂ܳܫ ܠܶܗ ܒ݂ܩܳܘܪܺܢܬܳ݁ܘܣ ܛܪܳܘܦܺ݁ܝܡܳܘܣ ܕ݂ܶܝܢ ܫܒܰ݁ܩܬ݂ܶܗ ܟ݂ܰܕ݁ ܟ݂ܪܺܝܗ ܒ݂ܡܺܝܠܺܝܛܳܘܣ ܡܕܺ݁ܝܢ̄ܬ݂ܳܐ:</VERS>
      <VERS vnumber="21">ܢܶܬ݁ܒ݂ܛܶܠ ܠܳܟ݁ ܕ݂ܰܩܕܳ݁ܡ ܣܰܬ݁ܘܳܐ ܬ݂ܺܐܬܶ݁ܐ ܣ ܫܳܐܶܠ ܒ݂ܰܫܠܳܡܳܟ݁ ܐܶܘܒܽ݁ܘܠܳܘܣ ܘܦ݂ܽܘܕܺ݁ܣ ܘܠܺܝܢܳܘܣ ܘܰܩܠܰܘܕܺ݁ܝܰܐ ܘܰܐܚܶܐ ܟ݂ܽܠܗܽܘܢ:</VERS>
      <VERS vnumber="22">ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܪܽܘܚܳܟ݁ ܛܰܝܒ݂ܽܘܬܳ݁ܐ ܥܰܡܳܟ݁ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="56">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܥܰܒ݁ܕ݂ܶܗ ܕ݂ܰܐܠܳܗܳܐ ܘܰܫܠܺܝܚܶܗ ܕ݂ܝܶܫܽܘܥ ܡܫܺܝܚܳܐ ܒ݂ܗܰܝܡܳܢܽܘܬܳ݁ܐ ܕ݂ܰܓ݁ܒܰ݁ܝܳܐ ܕ݂ܰܐܠܳܗܳܐ ܘܺܝܕܰ݁ܥܬܳ݁ܐ ܕ݂ܰܫܪܳܪܳܐ ܕ݂ܰܒ݁ܕܶ݁ܚܠܰܬ݁ ܐܰܠܳܗܳܐ:</VERS>
      <VERS vnumber="2">ܥܰܠ ܣܰܒ݁ܪܳܐ ܕ݂ܚܰܝܶܐ ܕ݂ܰܠܥܳܠܰܡ ܕ݂ܰܡܠܰܟ݁ ܐܰܠܳܗܳܐ ܫܰܪܺܝܪܳܐ ܩܕܳ݁ܡ ܙܰܒ݁ܢܰܘܗ̄ܝ ܕ݂ܥܳܠܡܳܐ:</VERS>
      <VERS vnumber="3">ܘܰܓ݁ܠܳܐ ܡܶܠܬܶ݁ܗ ܒ݂ܙܰܒ݁ܢܳܗ ܒ݂ܝܰܕ݁ ܟ݂ܳܪܽܘܙܽܘܬܰ݁ܢ ܗܳܝ ܕ݂ܶܐܬ݁ܗܰܝܡܢܶܬ݁ ܐܶܢܳܐ ܒ݂ܦܽ݁ܘܩܕ݂ܳܢܳܐ ܕ݂ܰܐܠܳܗܳܐ ܡܰܚܝܳܢܰܢ:</VERS>
      <VERS vnumber="4">ܠܛܺܛܳܘܣ ܒ݂ܪܳܐ ܫܰܪܺܝܪܳܐ ܒ݂ܗܰܝܡܳܢܽܘܬܳ݁ܐ ܕ݂ܓܰ݁ܘܳܐ ܛܰܝܒ݂ܽܘܬܳ݁ܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ ܡܰܚܝܳܢܰܢ: ܣ</VERS>
      <VERS vnumber="5">ܡܶܛܽܠܗܳܢܳܐ ܗ̄ܘ ܫܒܰ݁ܩܬ݂ܳܟ݁ ܗ̄ܘܺܝܬ݁ ܒ݂ܰܩܪܺܛܺܐ ܕ݂ܰܐܝܠܶܝܢ ܕ݂ܚܰܣܺܝܪܳܢ ܬ݂ܰܬ݁ܩܶܢ ܘܰܬ݁ܩܺܝܡ ܩܰܫܺܝܫܶܐ ܒ݂ܰܡܕܺ݁ܝܢܳܐ ܡܕܺ݁ܝܢܳܐ ܐܰܝܟ݂ܰܢܳܐ ܕ݂ܦܰ݁ܩܶܕ݂ܬ݂ܳܟ݁:</VERS>
      <VERS vnumber="6">ܐܰܝܢܳܐ ܕ݂ܰܕ݁ܠܳܐ ܪܶܫܝܳܢ ܗܽ̄ܘ ܘܰܗܘܳܐ ܒ݂ܰܥܠܳܐ ܕ݂ܰܚܕܳ݁ܐ ܐܰܢ̄ܬ݂ܬܳ݁ܐ ܘܺܐܝܬ݁ ܠܶܗ ܒ݂ܢܰܝܳܐ ܡܗܰܝܡܢܶܐ ܕ݂ܠܳܐ ܡܨܰܚܶܝܢ ܘܠܳܐ ܐܺܝܬܰ݁ܝܗܽܘܢ ܕ݂ܠܳܐ ܫܽܘܥܒ݂ܳܕ݁ ܒ݂ܳܐܣܽܘܛܽܘܬܳ݁ܐ:</VERS>
      <VERS vnumber="7">ܚܰܝܳܒ݁ ܗܽ̄ܘ ܓ݂ܶܝܪ ܩܰܫܺܝܫܳܐ ܕ݂ܢܶܗܘܶܐ ܕ݂ܠܳܐ ܪܶܫܝܳܢ ܐܰܝܟ݁ ܪܰܒ݂ܰܝܬ݂ܳܐ ܕ݂ܰܐܠܳܗܳܐ ܘܠܳܐ ܢܶܗܘܶܐ ܡܶܬ݂ܕ݂ܰܒ݂ܰܪ ܒ݂ܪܶܥܝܳܢ ܢܰܦ݁ܫܶܗ ܘܠܳܐ ܢܶܗܘܶܐ ܚܶܡܬܳ݁ܢ ܘܠܳܐ ܢܶܗܘܶܐ ܥܳܒܰ݁ܪ ܥܰܠ ܚܰܡܪܳܐ ܘܠܳܐ ܬ݂ܶܗܘܶܐ ܪܳܗܛܳܐ ܐܺܝܕܶ݁ܗ ܠܡܶܡܚܳܐ ܘܠܳܐ ܢܶܗܘܶܐ ܪܳܚܶܡ ܝܽܘܬ݁ܪܳܢܶܐ ܛܰܢܦ݂ܶܐ:</VERS>
      <VERS vnumber="8">ܐܶܠܳܐ ܢܶܗܘܶܐ ܪܳܚܶܡ ܐܰܟ݁ܣܢܳܝܶܐ ܘܢܶܗܘܶܐ ܪܳܚܶܡ ܛܳܒܳ݁ܬܳ݁ܐ ܘܢܶܗܘܶܐ ܢܟܶ݁ܦ݁ ܘܢܶܗܘܶܐ ܟ݂ܺܐܝܢ ܘܢܶܗܘܶܐ ܚܰܣܝܳܐ ܘܰܠܒܺ݁ܝܟ݁ ܢܰܦ݁ܫܶܗ ܡܶܢ ܪܓܺ݁ܝܓܳ݁ܬܳ݁ܐ:</VERS>
      <VERS vnumber="9">ܘܰܒ݁ܛܺܝܠ ܠܶܗ ܥܰܠ ܝܽܘܠܦ݂ܳܢܳܐ ܕ݂ܡܶܠܬܳ݁ܐ ܕ݂ܗܰܝܡܳܢܽܘܬܳ݁ܐ ܕ݂ܢܶܫܟ݂ܰܚ ܐܳܦ݁ ܠܰܡܒܰ݁ܝܳܐܘܽ ܒ݂ܝܽܘܠܦ݂ܳܢܶܗ ܚܠܺܝܡܳܐ ܘܰܠܡܰܟ݂ܳܣܽܘ ܠܰܐܝܠܶܝܢ ܕ݂ܡܶܬ݁ܚܪܶܝܢ:</VERS>
      <VERS vnumber="10">ܐܺܝܬ݁ ܓ݂ܶܝܪ ܣܰܓ݂ܺܝܶܐܐ ܕ݂ܠܳܐ ܡܶܫܬ݂ܰܥܒ݂ܕܺ݁ܝܢ ܘܰܣܪܺܝܩܳܢ ܡܶܠܰܝܗܽܘܢ ܘܡܰܛܥܶܝܢ ܪܶܥܝܳܢܶܐ ܕ݂ܰܒ݁ܢܰܝܢܳܫܳܐ ܝܰܬ݂ܺܝܪܳܐܝܺܬ݁ ܐܰܝܠܶܝܢ ܕ݂ܡܶܢ ܓ݂ܙܽܘܪܬ݂ܳܐ ܐܶܢܽܘܢ:</VERS>
      <VERS vnumber="11">ܗܳܢܽܘܢ ܕ݂ܘܳܠܶܐ ܠܰܡܣܰܟ݂ܳܪܽܘ ܦ݂ܽܘܡܗܽܘܢ ܒ݂ܳܬ݂ܶܐ ܓ݂ܶܝܪ ܣܰܓ݂ܺܝܶܐܐ ܡܚܰܒ݂ܠܺܝܢ ܘܡܰܠܦܺ݁ܝܢ ܡܶܕ݂ܶܡ ܕ݂ܠܳܐ ܘܳܠܶܐ ܡܶܛܽܠ ܝܽܘܬ݁ܪܳܢܶܐ ܛܰܢܦ݂ܶܐ:</VERS>
      <VERS vnumber="12">ܐܶܡܰܪ ܐ̄ܢܳܫ ܡܶܢܗܽܘܢ ܢܒܺ݁ܝܳܐ ܕ݂ܺܝܠܗܽܘܢ ܕ݂ܰܒ݁ܢܰܝ ܩܪܺܛܺܐ ܒ݂ܟܽ݁ܠܙܒܰ݁ܢ ܕ݂ܰܓ݂ܳܠܺܝܢ ܐܶܢܽܘܢ ܚܰܝܘܳܬܳ݁ܐ ܒ݂ܺܝܫܳܬܳ݁ܐ ܘܟܰ݁ܪܣܳܬܳ݁ܐ ܒ݂ܰܛܺܝܠܳܬܳ݁ܐ:</VERS>
      <VERS vnumber="13">ܘܫܰܪܺܝܪܳܐܝܺܬ݁ ܐܺܝܬܶ݁ܝܗ ܣܳܗܕ݂ܽܘܬܳ݁ܐ ܗܳܕܶ݁ܐ ܡܶܛܽܠ ܗܳܢܳܐ ܩܰܫܝܳܐܝܺܬ݁ ܗܘܰܝܬ݂ ܡܰܟ݂ܶܣ ܠܗܽܘܢ ܕ݂ܢܶܗܘܽܘܢ ܚܠܺܝܡܺܝܢ ܒ݂ܗܰܝܡܳܢܽܘܬܳ݁ܐ:</VERS>
      <VERS vnumber="14">ܘܠܳܐ ܢܶܬ݁ܪܡܽܘܢ ܠܫܽܘܥܝܳܬܳ݁ܐ ܕ݂ܺܝܗܽܘܕܳ݁ܝܶܐ ܘܰܠܦܽ݁ܘܩܳܕܶ݁ܐ ܕ݂ܰܒ݁ܢܰܝܢܳܫܳܐ ܕ݂ܣܳܢܶܝܢ ܫܪܳܪܳܐ:</VERS>
      <VERS vnumber="15">ܟ݂ܽܠܡܶܕ݂ܶܡ ܓ݂ܶܝܪ ܕ݂ܟܶ݁ܐ ܗ̄ܘ ܠܰܕ݁ܟܰ݁ܝܳܐ ܠܰܐܝܠܶܝܢ ܕ݂ܶܝܢ ܕ݂ܰܡܣܰܝܒܺ݁ܝܢ ܘܠܳܐ ܡܗܰܝܡܢܺܝܢ ܡܶܕ݂ܶܡ ܕ݂ܰܕ݁ܟܶ݁ܐ ܠܰܝܬ݂ ܠܗܽܘܢ ܐܶܠܳܐ ܡܣܰܝܰܒ݁ ܗܽ̄ܘ ܪܶܥܝܳܢܗܽܘܢ ܘܬܺ݁ܐܪܬ݂ܗܽܘܢ:</VERS>
      <VERS vnumber="16">ܘܡܰܘܕ݂ܶܝܢ ܕ݂ܝܳܕ݁ܥܺܝܢ ܠܰܐܠܳܗܳܐ ܒ݂ܰܥܒܳ݁ܕܰ݁ܝܗܽܘܢ ܕ݂ܶܝܢ ܟ݂ܳܦ݁ܪܺܝܢ ܒ݂ܶܗ ܘܺܐܝܬܰ݁ܝܗܽܘܢ ܣܢܺܝܶܐܐ ܘܰܕ݁ܠܳܐ ܦ݂ܝܳܣ ܘܡܰܣܠܰܝܳܐ ܠܟܽ݁ܠ ܥܒܳ݁ܕ݁ ܛܳܒ݁: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܐܰܢ̄ܬ݂ ܕ݂ܶܝܢ ܡܰܠܶܠ ܡܶܕ݂ܶܡ ܕ݂ܝܳܐܶܐ ܠܝܽܘܠܦ݂ܳܢܳܐ ܚܠܺܝܡܳܐ:</VERS>
      <VERS vnumber="2">ܘܰܐܠܶܦ݁ ܕ݂ܢܶܗܘܽܘܢ ܩܰܫܺܝܫܶܐ ܥܺܝܪܺܝܢ ܒ݂ܪܶܥܝܳܢܰܝܗܽܘܢ ܘܢܶܗܘܽܘܢ ܢܰܟ݁ܦ݂ܺܝܢ ܘܢܶܗܘܽܘܢ ܕ݂ܟܶ݁ܝܢ ܘܢܶܗܘܽܘܢ ܚܠܺܝܡܺܝܢ ܒ݂ܗܰܝܡܳܢܽܘܬܳ݁ܐ ܘܰܒ݁ܚܽܘܒ݂ܳܐ ܘܒܰ݁ܡܣܰܝܒ݂ܪܳܢܽܘܬܳ݁ܐ:</VERS>
      <VERS vnumber="3">ܘܳܐܦ݁ ܩܰܫܺܝܫܳܬܳ݁ܐ ܗܳܟܰ݁ܢܳܐ ܕ݂ܢܶܗܘܝܳܢ ܒ݂ܶܐܣܟ݂ܺܡܳܐ ܕ݂ܝܳܐܶܐ ܠܕܶ݁ܚܠܰܬ݁ ܐܰܠܳܗܳܐ ܘܠܳܐ ܢܶܗܘܝܳܢ ܐܳܟ݁ܠܳܢ ܩܰܪܨܶܐ ܘܠܳܐ ܢܶܗܘܝܳܢ ܡܫܰܥܒ݂ܕܳ݁ܢ ܠܚܰܡܪܳܐ ܣܰܓ݂ܺܝܳܐܐ ܘܢܶܗܘܝܳܢ ܡܰܠܦܳ݁ܢ ܫܰܦ݂ܺܝܪܳܬܳ݁ܐ:</VERS>
      <VERS vnumber="4">ܘܰܡܢܰܟ݂ܦܳ݁ܢ ܠܰܐܝܠܶܝܢ ܕ݂ܛܰܠܝܳܢ ܕ݂ܢܶܪܚܡܳܢ ܒ݂ܰܥܠܰܝܗܶܝܢ ܘܰܒ݁ܢܰܝܗܶܝܢ:</VERS>
      <VERS vnumber="5">ܘܢܶܗܘܝܳܢ ܢܰܟ݁ܦ݂ܳܢ ܘܩܰܕ݂ܺܝܫܳܢ ܘܢܶܗܘܝܳܢ ܝܳܨܦ݂ܳܢ ܫܰܦ݂ܺܝܪ ܕ݂ܒܳ݁ܬ݂ܰܝܗܶܝܢ ܘܡܶܫܬ݂ܰܥܒ݂ܕܳ݁ܢ ܠܒܰ݁ܥܠܰܝܗܶܝܢ ܕ݂ܠܳܐ ܐ̄ܢܳܫ ܢܓܰ݁ܕ݂ܶܦ݁ ܥܰܠ ܡܶܠܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="6">ܘܡܶܢ ܐܰܝܠܶܝܢ ܕ݂ܰܛܠܶܝܢ ܗܳܟܰ݁ܢܳܐ ܒ݂ܥܺܝ ܕ݂ܢܶܗܘܽܘܢ ܢܰܟ݁ܦ݂ܺܝܢ:</VERS>
      <VERS vnumber="7">ܒ݂ܟܽ݁ܠܡܶܕ݂ܶܡ ܕ݂ܶܝܢ ܕ݂ܡܽܘܬܳ݁ܐ ܒ݂ܢܰܦ݁ܫܳܟ݁ ܚܰܘܳܐ ܒ݂ܟܽ݁ܠ ܥܒܳ݁ܕܶ݁ܐ ܛܳܒܶ݁ܐ ܘܰܒ݁ܡܰܠܦܳ݁ܢܽܘܬܳ݁ܟ݁ ܬ݂ܶܗܘܶܐ ܠܳܟ݁ ܡܶܠܬܳ݁ܐ ܚܠܺܝܡܬ݂ܳܐ:</VERS>
      <VERS vnumber="8">ܕ݂ܢܰܟ݁ܦ݂ܳܐ ܘܠܳܐ ܡܚܰܒ݂ܠܳܐ ܘܠܳܐ ܐ̄ܢܳܫ ܒ݂ܳܣܰܪ ܠܳܗ ܕ݂ܰܐܝܢܳܐ ܕ݂ܩܳܐܶܡ ܠܩܽܘܒ݁ܠܰܢ ܢܶܒ݁ܗܰܬ݁ ܟ݂ܰܕ݁ ܠܳܐ ܢܶܫܟ݂ܰܚ ܕ݂ܢܺܐܡܰܪ ܥܠܰܝܢ ܡܶܕ݂ܶܡ ܕ݂ܰܣܢܶܐ ܣ݂ ܣ݂:</VERS>
      <VERS vnumber="9">ܥܰܒ݁ܕ݂ܶܐ ܠܡܳܪܰܝܗܽܘܢ ܢܶܫܬ݂ܰܥܒ݂ܕܽ݁ܘܢ ܒ݂ܟܽ݁ܠܡܶܕ݂ܶܡ ܘܢܶܫܬ݂ܰܦ݁ܪܽܘܢ ܘܠܳܐ ܗܘܰܘ ܡܥܰܨܶܝܢ:</VERS>
      <VERS vnumber="10">ܘܠܳܐ ܗܘܰܘ ܓ݂ܳܢܒ݂ܺܝܢ ܐܶܠܳܐ ܢܚܰܘܽܘܢ ܫܪܳܪܗܽܘܢ ܛܳܒܳ݁ܐ ܒ݂ܟܽ݁ܠܡܶܕ݂ܶܡ ܕ݂ܰܢܨܰܒ݂ܬܽ݁ܘܢ ܒ݂ܟܽ݁ܠܡܶܕ݂ܶܡ ܝܽܘܠܦ݂ܳܢܶܗ ܕ݂ܰܐܠܳܗܳܐ ܡܰܚܝܳܢܰܢ: ܣ</VERS>
      <VERS vnumber="11">ܐܶܬ݁ܓ݂ܰܠܝܰܬ݁ ܓ݂ܶܝܪ ܛܰܝܒ݂ܽܘܬܶ݁ܗ ܕ݂ܰܐܠܳܗܳܐ ܡܰܚܝܰܬ݁ ܟ݂ܽܠ ܠܰܒ݁ܢܰܝܢܳܫܳܐ ܟ݂ܽܠܗܽܘܢ:</VERS>
      <VERS vnumber="12">ܘܪܳܕ݁ܝܳܐ ܠܰܢ ܕ݂ܢܶܟ݁ܦ݂ܽܘܪ ܒ݂ܪܽܘܫܥܳܐ ܘܒܰ݁ܪܓܺ݁ܝܓܳ݁ܬܳ݁ܐ ܕ݂ܥܳܠܡܳܐ ܘܢܺܚܶܐ ܒ݂ܥܳܠܡܳܐ ܗܳܢܳܐ ܒ݂ܢܰܟ݁ܦ݂ܽܘܬܳ݁ܐ ܘܰܒ݁ܟܺ݁ܐܢܽܘܬܳ݁ܐ ܘܰܒ݁ܕܶ݁ܚܠܰܬ݁ ܐܰܠܳܗܳܐ:</VERS>
      <VERS vnumber="13">ܟ݂ܰܕ݁ ܡܣܰܟ݂ܶܝܢܰܢ ܠܣܰܒ݁ܪܳܐ ܒ݂ܪܺܝܟܳ݁ܐ ܘܰܠܓܶ݁ܠܝܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܪܰܒ݂ܳܐ ܘܡܰܚܝܳܢܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="14">ܕ݂ܗܽܘ ܝܰܗ̄ܒ݁ ܢܰܦ݁ܫܶܗ ܚܠܳܦܰ݁ܝܢ ܕ݂ܢܶܦ݁ܪܩܰܢ ܡܶܢ ܟ݂ܽܠ ܥܰܘܠܳܐ ܘܰܢܕܰ݁ܟ݂ܶܝܢ ܠܢܰܦ݁ܫܶܗ ܥܰܡܳܐ ܚܰܕ݁̄ܬܳ݁ܐ ܕ݂ܚܳܣܶܡ ܒ݂ܰܥܒܳ݁ܕܶ݁ܐ ܛܳܒܶ݁ܐ: ܣ</VERS>
      <VERS vnumber="15">ܗܳܠܶܝܢ ܡܰܠܶܠ ܘܰܒ݁ܥܺܝ ܘܟܰ݁ܘܶܢ ܒ݂ܟܽ݁ܠ ܦ݂ܽܘܩܕ݂ܳܢ ܘܠܳܐ ܐ̄ܢܳܫ ܢܰܒ݁ܣܶܐ ܒ݂ܳܟ݁:</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܗܘܰܝܬ݂ ܡܰܥ̄ܗܶܕ݁ ܠܗܽܘܢ ܕ݂ܰܠܪܺܫܶܐ ܘܰܠܫܰܠܺܝܛܳܢܶܐ ܢܶܫܬ݂ܰܡܥܽܘܢ ܘܢܶܫܬ݂ܰܥܒ݂ܕܽ݁ܘܢ ܘܰܕ݁ܢܶܗܘܽܘܢ ܥܬܺ݁ܝܕܺ݁ܝܢ ܠܟܽ݁ܠ ܥܒܳ݁ܕ݁ ܛܳܒ݁:</VERS>
      <VERS vnumber="2">ܘܥܰܠ ܐ̄ܢܳܫ ܠܳܐ ܢܓܰ݁ܕ݂ܦܽ݁ܘܢ ܘܠܳܐ ܢܶܗܘܽܘܢ ܡܶܬ݁ܟ݂ܰܬ݂ܫܺܝܢ ܐܶܠܳܐ ܢܶܗܘܽܘܢ ܡܰܟ݂ܺܝܟܺ݁ܝܢ ܘܰܒ݁ܟܽ݁ܠܡܶܕ݂ܶܡ ܢܚܰܘܽܘܢ ܒ݂ܰܣܺܝܡܽܘܬ݁ܗܽܘܢ ܠܘܳܬ݁ ܟ݂ܽܠܗܽܘܢ ܒ݂ܢܰܝܢܳܫܳܐ:</VERS>
      <VERS vnumber="3">ܐܳܦ݁ ܚܢܰܢ ܓ݂ܶܝܪ ܡܶܢ ܩܕܺ݁ܝܡ ܕ݂ܠܳܐ ܪܶܥܝܳܢܳܐ ܗ̄ܘܰܝܢ ܘܰܕ݁ܠܳܐ ܦ݂ܝܳܣܳܐ ܘܛܳܥܶܝܢ ܗ̄ܘܰܝܢ ܘܰܡܫܰܥܒ݂ܕܺ݁ܝܢ ܗ̄ܘܰܝܢ ܠܰܐܪܓܺ݁ܝܓܳ݁ܬܳ݁ܐ ܡܫܰܚܠܦܳ݁ܬܳ݁ܐ ܘܰܒ݁ܒܺ݁ܝܫܽܘܬܳ݁ܐ ܘܒܰ݁ܚܣܳܡܳܐ ܡܶܬ݁ܗܰܦ݂ܟܺ݁ܝܢ ܗ̄ܘܰܝܢ ܘܰܣܢܺܝܐܝܺܢ ܗ̄ܘܰܝܢ ܐܳܦ݁ ܚܰܕ݁ ܠܚܰܕ݁ ܣܳܢܶܝܢ ܗ̄ܘܰܝܢ:</VERS>
      <VERS vnumber="4">ܟ݂ܰܕ݁ ܕ݂ܶܝܢ ܐܶܬ݁ܓ݂ܰܠܝܰܬ݁ ܒ݂ܰܣܺܝܡܽܘܬܶ݁ܗ ܘܰܡܪܰܚܡܳܢܽܘܬܶ݁ܗ ܕ݂ܰܐܠܳܗܳܐ ܡܰܚܝܳܢܰܢ:</VERS>
      <VERS vnumber="5">ܠܳܐ ܒ݂ܰܥܒܳ݁ܕܶ݁ܐ ܕ݂ܙܰܕ݂ܺܝܩܽܘܬܳ݁ܐ ܕ݂ܰܥܒܰ݁ܕ݁ܢ ܐܶܠܳܐ ܒ݂ܪܰܚܡܰܘܗ̄ܝ ܕ݂ܺܝܠܶܗ ܐܰܚܝܰܢ ܒ݂ܰܣܚܳܬܳ݁ܐ ܕ݂ܡܰܘܠܳܕܳ݁ܐ ܕ݂ܡܶܢ ܕ݂ܪܺܝܫ ܘܰܒ݁ܚܽܘܕ݂ܳܬܳ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="6">ܗܳܝ ܕ݂ܶܐܫܰܕ݁ ܥܠܰܝܢ ܥܰܬ݂ܺܝܪܳܐܝܺܬ݁ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܡܰܚܝܳܢܰܢ:</VERS>
      <VERS vnumber="7">ܕ݂ܰܒ݁ܛܰܝܒ݂ܽܘܬܶ݁ܗ ܢܶܙܕ݂ܰܕ݂ܰܩ ܘܢܶܗܘܶܐ ܝܳܪܬ݂ܶܐ ܒ݂ܣܰܒ݁ܪܳܐ ܒ݂ܚܰܝܶܐ ܕ݂ܰܠܥܳܠܰܡ: ܣ</VERS>
      <VERS vnumber="8">ܡܗܰܝܡܢܳܐ ܗ̄ܝ ܡܶܠܬܳ݁ܐ ܘܰܒ݁ܗܳܠܶܝܢ ܨܳܒܶ݁ܐ ܐ̄ܢܳܐ ܕ݂ܳܐܦ݁ ܐܰܢ̄ܬ݂ ܗܘܰܝܬ݂ ܡܫܰܪܰܪ ܠܗܽܘܢ ܕ݂ܢܶܬ݁ܒ݂ܛܶܠ ܠܗܽܘܢ ܠܡܶܦ݁ܠܰܚ ܥܒܳ݁ܕܶ݁ܐ ܛܳܒܶ݁ܐ ܐܰܝܠܶܝܢ ܕ݂ܗܰܝܡܶܢܘ ܒ݂ܰܐܠܳܗܳܐ ܗܳܠܶܝܢ ܐܶܢܶܝܢ ܛܳܒܳ݁ܢ ܘܡܰܘܬ݂ܪܳܢ ܠܰܒ݁ܢܰܝܢܳܫܳܐ:</VERS>
      <VERS vnumber="9">ܡܶܢ ܒ݂ܥܳܬܳ݁ܐ ܕ݂ܶܝܢ ܣܰܟ݁ܠܬܳ݁ܐ ܘܡܶܢ ܬ݂ܰܫܥܝܳܬܳ݁ܐ ܕ݂ܫܰܪܒܳ݁ܬܳ݁ܐ ܘܡܶܢ ܚܶܪܝܳܢܶܐ ܘܡܶܢ ܬ݂ܰܟ݁ܬ݂ܽܘܫܶܐ ܕ݂ܣܳܦ݁ܪܶܐ ܐܶܫܬ݂ܰܐ̄ܠ ܝܽܘܬ݁ܪܳܢ ܓ݂ܶܝܪ ܠܰܝܬ݂ ܒ݂ܗܶܝܢ ܘܰܣܪܺܝܩܳܢ ܐܶܢܶܝܢ:</VERS>
      <VERS vnumber="10">ܡܶܢ ܓ݂ܰܒ݁ܪܳܐ ܗܶܪܶܣܺܝܰܘܛܳܐ ܡܶܢ ܒ݂ܳܬܰ݁ܪ ܚܕܳ݁ܐ ܙܒܰ݁ܢ ܘܬܰ݁ܪܬ݂ܶܝܢ ܕ݂ܡܰܪܬ݂ܶܐ ܐܰܢ̄ܬ݂ ܠܶܗ ܐܶܫܬ݂ܰܐ̄ܠ:</VERS>
      <VERS vnumber="11">ܘܰܗܘܰܝܬ݂ ܝܳܕܰ݁ܥ ܕ݂ܡܰܢ ܕ݂ܗܳܟܰ݁ܢܳܐ ܗ̄ܘ ܡܥܰܩܰܡ ܗܽ̄ܘ ܘܚܳܛܶܐ ܘܗܽܘ ܚܰܝܶܒ݁ ܢܰܦ݁ܫܶܗ: ܣ</VERS>
      <VERS vnumber="12">ܡܳܐ ܕ݂ܫܰܕ݂ܪܶܬ݁ ܠܘܳܬܳ݁ܟ݁ ܠܰܐܪܛܶܡܰܐ ܐܰܘ ܠܛܽܘܟܺ݁ܝܩܳܘܣ ܢܶܬ݁ܒ݂ܛܶܠ ܠܳܟ݁ ܕ݂ܬܺ݁ܐܬܶ݁ܐ ܠܘܳܬ݁ܝ ܠܢܺܝܩܳܦ݂ܳܘܠܺܝܣ ܬ݂ܰܡܳܢ ܓ݂ܶܝܪ ܣܳܡܶܬ݁ ܒ݂ܪܶܥܝܳܢܝ ܕ݂ܰܐܣܬ݂ܶܐ:</VERS>
      <VERS vnumber="13">ܥܰܠ ܙܺܢܰܐ ܕ݂ܶܝܢ ܣܳܦ݁ܪܳܐ ܘܥܰܠ ܐܰܦ݂ܳܠܳܘ ܢܶܬ݁ܒ݂ܛܶܠ ܠܳܟ݁ ܕ݂ܰܬ݁ܠܰܘܶܐ ܐܶܢܽܘܢ ܫܰܦ݂ܺܝܪ ܕ݂ܡܶܕ݂ܶܡ ܠܳܐ ܢܶܚܣܰܪ ܠܗܽܘܢ:</VERS>
      <VERS vnumber="14">ܘܢܺܐܠܦ݂ܽܘܢ ܐܳܦ݁ ܐܰܝܠܶܝܢ ܕ݂ܕܺ݁ܝܠܰܢ ܐܶܢܽܘܢ ܕ݂ܢܶܗܘܽܘܢ ܦ݂ܳܠܚܺܝܢ ܥܒܳ݁ܕܶ݁ܐ ܛܳܒܶ݁ܐ ܒ݂ܨܶܒ݁ܘܳܬܳ݁ܐ ܕ݂ܳܐܠܨܳܢ ܕ݂ܠܳܐ ܢܶܗܘܽܘܢ ܕ݂ܠܳܐ ܦ݂ܺܐܪܶܐ: ܣ</VERS>
      <VERS vnumber="15">ܫܳܐܠܺܝܢ ܒ݂ܰܫܠܳܡܳܟ݁ ܟ݂ܽܠܗܽܘܢ ܐܰܝܠܶܝܢ ܕ݂ܥܰܡܝ ܐܶܢܽܘܢ ܣ ܫܰܐܠ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܐܰܝܠܶܝܢ ܕ݂ܪܳܚܡܺܝܢ ܠܰܢ ܒ݂ܗܰܝܡܳܢܽܘܬܳ݁ܐ ܛܰܝܒ݂ܽܘܬܳ݁ܐ ܥܰܡ ܟ݂ܽܠܟܽ݁ܘܢ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="50">
    <CHAPTER cnumber="1">
      <VERS vnumber="1">ܦ݂ܰܘܠܳܘܣ ܐܰܣܺܝܪܶܗ ܕ݂ܝܶܫܽܘܥ ܡܫܺܝܚܳܐ ܘܛܺܝܡܳܬܶ݁ܐܳܘܣ ܐܰܚܳܐ ܠܦܺ݁ܝܠܺܡܳܘܢ ܚܰܒ݂ܺܝܒܳ݁ܐ ܘܦܳ݁ܠܚܳܐ ܕ݂ܥܰܡܰܢ:</VERS>
      <VERS vnumber="2">ܘܠܰܐܦ݂ܝܰܐ ܚܰܒ݂ܺܝܒ݁ܬ݂ܰܢ ܘܠܰܐܪܟܺ݁ܝܦ݂ܳܘܣ ܦ݂ܳܠܚܳܐ ܕ݂ܥܰܡܰܢ ܘܰܠܥܺܕ݂̄ܬ݂ܳܐ ܕ݂ܰܒ݁ܒܰ݁ܝܬ݂ܳܟ݁:</VERS>
      <VERS vnumber="3">ܛܰܝܒ݂ܽܘܬܳ݁ܐ ܥܰܡܟܽ݁ܘܢ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܽ݁ܘܢ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="4">ܡܰܘܕ݂ܶܐ ܐ̄ܢܳܐ ܠܰܐܠܳܗܝ ܒ݂ܟܽ݁ܠܙܒܰ݁ܢ ܘܡܶܬ݂ܕ݂ܟܰ݁ܪ ܐ̄ܢܳܐ ܠܳܟ݁ ܒ݂ܰܨܠܰܘܳܬ݁ܝ:</VERS>
      <VERS vnumber="5">ܗܳܐ ܡܶܢ ܕ݂ܫܶܡܥܶܬ݁ ܗܰܝܡܳܢܽܘܬܳ݁ܟ݁ ܘܚܽܘܒ݂ܳܐ ܕ݂ܺܐܝܬ݁ ܠܳܟ݁ ܠܘܳܬ݁ ܡܳܪܰܢ ܝܶܫܽܘܥ ܘܰܠܘܳܬ݁ ܟ݂ܽܠܗܽܘܢ ܩܰܕ݂ܺܝܫܶܐ:</VERS>
      <VERS vnumber="6">ܕ݂ܬܶ݁ܗܘܶܐ ܫܰܘܬ݂ܳܦܽ݁ܘܬܳ݁ܐ ܕ݂ܗܰܝܡܳܢܽܘܬܳ݁ܟ݁ ܝܳܗܒ݂ܳܐ ܦ݂ܺܐܪܶܐ ܒ݂ܰܥܒܳ݁ܕܶ݁ܐ ܘܒܺ݁ܝܕܰ݁ܥܬܳ݁ܐ ܕ݂ܟܽ݁ܠ ܛܳܒܳ݁ܢ ܕ݂ܺܐܝܬ݁ ܠܟܽ݁ܘܢ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="7">ܚܰܕܽ݁ܘܬܳ݁ܐ ܓ݂ܶܝܪ ܣܰܓ݂ܺܝܐܬܳ݁ܐ ܐܺܝܬ݁ ܠܰܢ ܘܒܽ݁ܘܝܳܐܳܐ ܕ݂ܰܒ݁ܝܰܕ݁ ܚܽܘܒܳ݁ܟ݁ ܐܶܬ݂ܬ݂ܢܺܝܚܘ ܪܰܚܡܶܐ ܕ݂ܩܰܕ݂ܺܝܫܶܐ:</VERS>
      <VERS vnumber="8">ܡܶܛܽܠ ܗܳܕܶ݁ܐ ܦ݂ܰܪܶܗ̄ܣܺܝܰܐ ܣܰܓ݂ܺܝܐܬܳ݁ܐ ܐܺܝܬ݁ ܠܺܝ ܒ݂ܰܡܫܺܝܚܳܐ ܕ݂ܶܐܦ݁ܩܽܘܕ݁ ܠܳܟ݁ ܐܰܝܠܶܝܢ ܕ݂ܙܳܕ݁ܩܳܢ:</VERS>
      <VERS vnumber="9">ܡܶܛܽܠ ܚܽܘܒ݂ܳܐ ܕ݂ܶܝܢ ܡܶܒ݁ܥܳܐ ܗܽ̄ܘ ܒ݂ܳܥܶܐ ܐ̄ܢܳܐ ܡܶܢܳܟ݁ ܐܶܢܳܐ ܦ݂ܰܘܠܳܘܣ ܕ݂ܺܐܝܬܰ݁ܝ ܣܳܒܳ݁ܐ ܐܰܝܟ݁ ܕ݂ܝܳܕܰ݁ܥ ܐܰܢ̄ܬ݂ ܗܳܫܳܐ ܕ݂ܶܝܢ ܐܳܦ݁ ܐܰܣܺܝܪܳܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="10">ܘܒܳ݁ܥܶܐ ܐ̄ܢܳܐ ܡܶܢܳܟ݁ ܥܰܠ ܒ݂ܶܪܝ ܐܰܝܢܳܐ ܕ݂ܝܶܠܕ݂ܶܬ݁ ܒ݂ܰܐܣܽܘܪܰܝ ܐܳܢܺܣܺܝܡܳܘܣ:</VERS>
      <VERS vnumber="11">ܗܰܘ ܕ݂ܒܰ݁ܙܒܰ݁ܢ ܠܰܝܬ݂ ܗ̄ܘܳܐ ܠܳܟ݁ ܒ݂ܶܗ ܚܰܫܚܽܘ ܗܳܫܳܐ ܕ݂ܶܝܢ ܐܳܦ݁ ܠܳܟ݁ ܐܳܦ݁ ܠܺܝ ܛܳܒ݁ ܚܳܫܰܚ:</VERS>
      <VERS vnumber="12">ܘܫܰܕ݂ܰܪܬ݂ܶܗ ܠܳܟ݁ ܐܰܢ̄ܬ݂ ܕ݂ܶܝܢ ܐܰܝܟ݁ ܕ݂ܰܠܝܰܠܕ݂ܳܐ ܕ݂ܺܝܠܝ ܗܳܟܰ݁ܢܳܐ ܩܰܒ݂ܶܠܳܝܗ̄ܝ:</VERS>
      <VERS vnumber="13">ܨܳܒܶ݁ܐ ܗ̄ܘܺܝܬ݁ ܓ݂ܶܝܪ ܕ݂ܰܠܘܳܬ݁ܝ ܐܶܚܕ݂ܺܝܘܗ̄ܝ ܕ݂ܢܶܗܘܶܐ ܡܫܰܡܶܫ ܠܺܝ ܚܠܳܦܰ݁ܝܟְ݂ ܒ݂ܰܐܣܽܘܪܶܐ ܕ݂ܶܐܘܰܢܓ݂ܶܠܺܝܳܘܢ:</VERS>
      <VERS vnumber="14">ܒ݂ܶܠܥܳܕ݁ ܡܶܠܟ݂ܳܟ݁ ܕ݂ܶܝܢ ܠܳܐ ܨܒܺ݁ܝܬ݁ ܡܶܕ݂ܶܡ ܠܡܶܥܒ݂ܰܕ݁ ܕ݂ܠܳܐ ܐܰܝܟ݁ ܕ݂ܒܰ݁ܩܛܺܝܪܳܐ ܬ݂ܶܗܘܶܐ ܛܳܒ݁ܬܳ݁ܟ݁ ܐܶܠܳܐ ܒ݂ܨܶܒ݁ܝܳܢܳܟ݁:</VERS>
      <VERS vnumber="15">ܟ݂ܒܰ݁ܪ ܕ݂ܶܝܢ ܐܳܦ݁ ܡܶܛܽܠ ܗܳܕܶ݁ܐ ܫܰܢܺܝ ܕ݂ܫܳܥܬܳ݁ܐ ܕ݂ܰܠܥܳܠܰܡ ܬ݂ܶܐܚܕ݂ܺܝܘܗ̄ܝ:</VERS>
      <VERS vnumber="16">ܠܳܐ ܡܶܟ݂ܺܝܠ ܐܰܝܟ݁ ܥܰܒ݁ܕ݂ܳܐ ܐܶܠܳܐ ܝܰܬ݂ܺܝܪ ܡܶܢ ܥܰܒ݁ܕ݂ܳܐ ܐܰܚܳܐ ܚܰܒ݂ܺܝܒܳ݁ܐ ܕ݂ܺܝܠܝ ܚܰܕ݁ ܟ݂ܡܳܐ ܕ݂ܺܝܠܳܟ݁ ܘܒܰ݁ܒ݁ܣܰܪ ܘܰܒ݁ܡܳܪܰܢ:</VERS>
      <VERS vnumber="17">ܐܶܢ ܗܳܟܺ݁ܝܠ ܐܺܝܬܰ݁ܝܟְ݂ ܠܺܝ ܫܰܘܬ݂ܳܦܳ݁ܐ ܩܰܒ݂ܶܠܳܝܗ̄ܝ ܐܰܝܟ݁ ܕ݂ܠܺܝ:</VERS>
      <VERS vnumber="18">ܘܶܐܢ ܡܶܕ݂ܶܡ ܚܰܣܪܳܟ݁ ܐܰܘ ܚܰܝܳܒ݁ ܗܳܕܶ݁ܐ ܥܠܰܝ ܚܫܽܘܒ݁:</VERS>
      <VERS vnumber="19">ܐܶܢܳܐ ܦ݂ܰܘܠܳܘܣ ܟ݂ܶܬ݁ܒ݂ܶܬ݁ ܒ݂ܺܐܝܕܰ݁ܝ ܐܶܢܳܐ ܦ݂ܳܪܰܥ ܐ̄ܢܳܐ ܕ݂ܠܳܐ ܐܺܡܰܪ ܠܳܟ݁ ܕ݂ܳܐܦ݁ ܢܰܦ݁ܫܳܟ݁ ܚܰܝܳܒ݁ ܐܰܢ̄ܬ݂ ܠܺܝ:</VERS>
      <VERS vnumber="20">ܐܺܝܢ ܐܳܚܝ ܐܶܢܳܐ ܐܶܬ݂ܬ݂ܢܺܝܚ ܒ݂ܳܟ݁ ܒ݂ܡܳܪܰܢ ܐܰܢܺܝܚ ܪܰܚܡܰܝ ܒ݂ܰܡܫܺܝܚܳܐ:</VERS>
      <VERS vnumber="21">ܡܶܛܽܠ ܕ݂ܰܬ݁ܟܺ݁ܝܠ ܐ̄ܢܳܐ ܕ݂ܫܳܡܰܥ ܐܰܢ̄ܬ݂ ܠܺܝ ܟ݂ܶܬ݁ܒ݂ܶܬ݁ ܠܳܟ݁ ܘܝܳܕܰ݁ܥ ܐ̄ܢܳܐ ܕ݂ܝܰܬ݂ܺܝܪ ܡܶܢ ܡܳܐ ܕ݂ܳܐܡܰܪ ܐ̄ܢܳܐ ܥܳܒܶ݁ܕ݁ ܐܰܢ̄ܬ݂:</VERS>
      <VERS vnumber="22">ܒ݂ܰܚܕܳ݁ܐ ܕ݂ܶܝܢ ܐܳܦ݁ ܛܰܝܶܒ݁ ܠܺܝ ܒ݂ܶܝܬ݁ ܡܰܫܪܝܳܐ ܡܣܰܒ݂ܰܪ ܐ̄ܢܳܐ ܓ݂ܶܝܪ ܕ݂ܒܰ݁ܨܠܰܘܳܬ݁ܟܽ݁ܘܢ ܡܶܬܺ݁ܝܗܶܒ݁ ܐ̄ܢܳܐ ܠܟܽ݁ܘܢ: ܣ</VERS>
      <VERS vnumber="23">ܫܳܐܶܠ ܒ݂ܰܫܠܳܡܳܟ݁ ܐܶܦ݂ܰܦ݁ܪܰܐ ܫܰܒ݁ܝܳܐ ܕ݂ܥܰܡܝ ܒ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="24">ܘܡܰܪܩܳܘܣ ܘܰܐܪܺܣܛܰܪܟܳ݁ܘܣ ܘܕܺ݁ܡܰܐ ܘܠܽܘܩܰܐ ܡܥܰܕ݂ܪܳܢܰܝ:</VERS>
      <VERS vnumber="25">ܛܰܝܒ݂ܽܘܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܥܰܡ ܪܽܘܚܟܽ݁ܘܢ ܐܰܡܺܝܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="58">
    <CHAPTER cnumber="1">
      <VERS vnumber="1">ܒ݂ܟܽ݁ܠ ܡܢܰܘܳܢ ܘܰܒ݁ܟܽ݁ܠ ܕ݂ܶܡܘܳܢ ܡܰܠܶܠ ܐܰܠܳܗܳܐ ܥܰܡ ܐܰܒܳ݁ܗܰܝܢ ܒ݂ܰܢܒܺ݁ܝܶܐ ܡܶܢ ܩܕܺ݁ܝܡ:</VERS>
      <VERS vnumber="2">ܘܰܒ݁ܗܳܠܶܝܢ ܝܰܘܡܳܬܳ݁ܐ ܐ̄ܚܪܳܝܶܐ ܡܰܠܶܠ ܥܰܡܰܢ ܒ݂ܰܒ݁ܪܶܗ ܕ݂ܠܶܗ ܣܳܡ ܝܳܪܬ݂ܳܐ ܕ݂ܟܽ݁ܠܡܶܕ݂ܶܡ ܘܒܶ݁ܗ ܥܒܰ݁ܕ݁ ܠܥܳܠܡܶܐ:</VERS>
      <VERS vnumber="3">ܕ݂ܗܽܘܝܽܘ ܨܶܡܚܳܐ ܕ݂ܫܽܘܒ݁ܚܶܗ ܘܨܰܠܡܳܐ ܕ݂ܺܐܝܬܽ݁ܘܬܶ݁ܗ ܘܰܐܚܺܝܕ݁ ܟ݂ܽܠ ܒ݂ܚܰܝܠܳܐ ܕ݂ܡܶܠܬܶ݁ܗ ܘܗܽܘ ܒ݂ܰܩܢܽܘܡܶܗ ܥܒܰ݁ܕ݁ ܕ݂ܽܘܟ݂ܳܝܳܐ ܕ݂ܰܚܛܳܗܰܝܢ ܘܺܝܬܶ݁ܒ݁ ܥܰܠ ܝܰܡܺܝܢܳܐ ܕ݂ܪܰܒ݂ܽܘܬܳ݁ܐ ܒ݂ܰܡܪܰܘܡܶܐ:</VERS>
      <VERS vnumber="4">ܘܗܳܢܳܐ ܟ݂ܽܠܶܗ ܝܺܪܶܒ݁ ܡܶܢ ܡܰܠܰܐܟܶ݁ܐ ܐܰܝܟ݁ ܡܳܐ ܕ݂ܰܡܝܰܬ݂ܰܪ ܫܡܳܐ ܕ݂ܺܝܪܶܬ݁ ܡܶܢ ܕ݂ܺܝܠܗܽܘܢ:</VERS>
      <VERS vnumber="5">ܠܰܐܝܢܳܐ ܓ݂ܶܝܪ ܡܶܢ ܡܰܠܰܐܟܶ݁ܐ ܡܶܡܬܽ݁ܘܡ ܐܶܡܰܪ ܐܰܠܳܗܳܐ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁ ܘܬܽ݁ܘܒ݁ ܕ݂ܶܐܢܳܐ ܐܶܗܘܶܐ ܠܶܗ ܠܰܐܒܳ݁ܐ ܘܗܽܘ ܢܶܗܘܶܐ ܠܺܝ ܠܰܒ݁ܪܳܐ:</VERS>
      <VERS vnumber="6">ܬ݂ܽܘܒ݁ ܕ݂ܶܝܢ ܐܶܡܰܬ݁ܝ ܕ݂ܡܰܥܶܠ ܒ݂ܽܘܟ݁ܪܳܐ ܠܥܳܠܡܳܐ ܐܶܡܰܪ ܕ݂ܠܶܗ ܢܶܣܓ݂ܕܽ݁ܘܢ ܟ݂ܽܠܗܽܘܢ ܡܰܠܰܐܟܶ݁ܐ ܕ݂ܰܐܠܳܗܳܐ:</VERS>
      <VERS vnumber="7">ܥܰܠ ܡܰܠܰܐܟܶ݁ܐ ܕ݂ܶܝܢ ܗܳܟܰ݁ܢܳܐ ܐܶܡܰܪ ܕ݂ܰܥܒܰ݁ܕ݁ ܡܰܠܰܐܟܰ݁ܘܗ̄ܝ ܪܽܘܚ ܘܰܡܫܰܡܫܳܢܰܘܗ̄ܝ ܢܽܘܪ ܝܳܩܕ݂ܳܐ:</VERS>
      <VERS vnumber="8">ܥܰܠ ܒ݂ܪܳܐ ܕ݂ܶܝܢ ܐܶܡܰܪ ܕ݂ܟܽ݁ܘܪܣܝܳܟ݁ ܕ݂ܺܝܠܳܟ݁ ܐܰܠܳܗܳܐ ܠܥܳܠܰܡ ܥܳܠܡܺܝܢ ܫܰܒ݁ܛܳܐ ܦ݂ܫܺܝܛܳܐ ܫܰܒ݁ܛܳܐ ܕ݂ܡܰܠܟ݂ܽܘܬܳ݁ܟ݁:</VERS>
      <VERS vnumber="9">ܪܚܶܡܬ݂ ܟ݂ܺܐܢܽܘܬܳ݁ܐ ܘܰܣܢܰܝܬ݂ ܥܰܘܠܳܐ ܡܶܛܽܠ ܗܳܢܳܐ ܡܰܫܚܳܟ݁ ܐܰܠܳܗܳܐ ܐܰܠܳܗܳܟ݁ ܡܶܫܚܳܐ ܕ݂ܚܰܕܽ݁ܘܬܳ݁ܐ ܝܰܬ݂ܺܝܪ ܡܶܢ ܚܰܒ݁ܪܰܝܟְ݂:</VERS>
      <VERS vnumber="10">ܘܬܽ݁ܘܒ݁ ܐܰܢ̄ܬ݂ ܡܶܢ ܒ݂ܪܺܝܫܺܝܬ݁ ܣܳܡܬ݂ ܫܶܬܶ݁ܐܣܶܝܗ ܕ݂ܰܐܪܥܳܐ ܘܰܫܡܰܝܳܐ ܥܒܳ݁ܕ݁ ܐܺܝܕܰ݁ܝܟְ݂ ܐܶܢܽܘܢ:</VERS>
      <VERS vnumber="11">ܗܶܢܽܘܢ ܢܶܥܒ݂ܪܽܘܢ ܘܰܐܢ̄ܬ݂ ܩܰܝܳܡ ܐܰܢ̄ܬ݂ ܘܟܽ݁ܠܗܽܘܢ ܐܰܝܟ݁ ܢܰܚܬ݂ܳܐ ܢܶܒ݁ܠܽܘܢ:</VERS>
      <VERS vnumber="12">ܘܰܐܝܟ݁ ܬ݂ܰܟ݁ܣܺܝܬܳ݁ܐ ܬ݂ܶܥܽܘܦ݁ ܐܶܢܽܘܢ ܗܶܢܽܘܢ ܢܶܬ݁ܚܰܠܦܽ݁ܘܢ ܘܰܐܢ̄ܬ݂ ܐܰܝܟ݁ ܕ݂ܺܐܝܬܰ݁ܝܟְ݂ ܐܰܢ̄ܬ݂ ܘܰܫܢܰܝܟְ݂ ܠܳܐ ܢܶܓ݁ܡܪܳܢ:</VERS>
      <VERS vnumber="13">ܠܡܰܢ ܕ݂ܶܝܢ ܡܶܢ ܡܰܠܰܐܟܶ݁ܐ ܡܶܡܬܽ݁ܘܡ ܐܶܡܰܪ ܕ݂ܬܶ݁ܒ݁ ܡܶܢ ܝܰܡܺܝܢܝ ܥܕܰ݁ܡܳܐ ܕ݂ܶܐܣܺܝܡ ܒ݂ܥܶܠܕ݂ܒܳ݁ܒܰ݁ܝܟְ݂ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܝܟְ݂:</VERS>
      <VERS vnumber="14">ܠܳܐ ܗܳܐ ܟ݂ܽܠܗܽܘܢ ܐܺܝܬܰ݁ܝܗܽܘܢ ܪܽܘܚܶܐ ܕ݂ܬܶ݁ܫܡܶܫܬ݂ܳܐ ܕ݂ܡܶܫܬ݂ܰܕ݁ܪܺܝܢ ܒ݂ܬܶ݁ܫܡܶܫܬ݂ܳܐ ܡܶܛܽܠ ܐܰܝܠܶܝܢ ܕ݂ܰܥܬܺ݁ܝܕܺ݁ܝܢ ܠܡܺܐܪܰܬ݁ ܚܰܝܶܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܡܶܛܽܠ ܗܳܢܳܐ ܚܰܝܳܒܺ݁ܝܢܰܢ ܕ݂ܝܰܬ݂ܺܝܪܳܐܝܺܬ݁ ܢܶܗܘܶܐ ܙܗܺܝܪܺܝܢ ܒ݂ܡܶܕ݂ܶܡ ܕ݂ܰܫܡܰܥܢ ܕ݂ܠܳܐ ܢܶܦ݂ܶܠ:</VERS>
      <VERS vnumber="2">ܐܶܢ ܓ݂ܶܝܪ ܡܶܠܬܳ݁ܐ ܕ݂ܶܐܬ݁ܡܰܠܠܰܬ݁ ܒ݂ܝܰܕ݁ ܡܰܠܰܐܟܶ݁ܐ ܐܶܫܬ݂ܰܪܪܰܬ݁ ܘܟܽ݁ܠ ܕ݂ܫܰܡܥܳܗ ܘܰܥܒܰ݁ܪ ܥܠܶܝܗ ܩܰܒ݂ܶܠ ܦ݂ܽܘܪܥܳܢܳܐ ܒ݂ܟܺ݁ܐܢܽܘܬܳ݁ܐ:</VERS>
      <VERS vnumber="3">ܐܰܝܟ݂ܰܢܳܐ ܚܢܰܢ ܢܶܥܪܽܘܩ ܐܶܢ ܢܰܒ݁ܣܶܐ ܥܰܠ ܐܰܝܠܶܝܢ ܕ݂ܗܶܢܽܘܢ ܐܶܢܽܘܢ ܚܰܝܰܝܢ ܗܳܢܽܘܢ ܕ݂ܫܰܪܺܝܘ ܡܶܢ ܡܳܪܰܢ ܠܡܶܬ݁ܡܰܠܳܠܽܘ ܘܡܶܢ ܐܰܝܠܶܝܢ ܕ݂ܡܶܢܶܗ ܫܡܰܥܘ ܒ݂ܰܢ ܐܶܫܬ݂ܰܪܰܪܘ:</VERS>
      <VERS vnumber="4">ܟ݂ܰܕ݁ ܣܳܗܶܕ݁ ܥܠܰܝܗܽܘܢ ܐܰܠܳܗܳܐ ܒ݂ܳܐܬ݁ܘܳܬܳ݁ܐ ܘܰܒ݁ܬܶ݁ܕ݁ܡܪܳܬܳ݁ܐ ܘܰܒ݁ܚܰܝܠܶܐ ܡܫܰܚܠܦܶ݁ܐ ܘܰܒ݁ܦܽ݁ܘܠܳܓܶ݁ܐ ܕ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܬܺ݁ܝܗܶܒ݁ܘ ܐܰܝܟ݁ ܨܶܒ݁ܝܳܢܶܗ: ܣ</VERS>
      <VERS vnumber="5">ܠܳܐ ܗ̄ܘܳܐ ܓ݂ܶܝܪ ܠܡܰܠܰܐܟܶ݁ܐ ܫܰܥܒ݂ܶܕ݁ ܥܳܠܡܳܐ ܕ݂ܰܥܬܺ݁ܝܕ݁ ܕ݂ܰܥܠܰܘܗ̄ܝ ܡܡܰܠܠܺܝܢܰܢ:</VERS>
      <VERS vnumber="6">ܐܶܠܳܐ ܐܰܝܟ݁ ܕ݂ܡܰܣܗܶܕ݁ ܟ݂ܬܳ݁ܒܳ݁ܐ ܘܳܐܡܰܪ ܡܳܢܰܘ ܓ݂ܰܒ݁ܪܳܐ ܕ݂ܶܥ̄ܗܰܕ݂ܬ݂ܳܝܗ̄ܝ ܘܰܒ݁ܪܶܗ ܕ݂ܐ̄ܢܳܫܳܐ ܕ݂ܰܣܥܰܪܬ݂ܳܝܗ̄ܝ:</VERS>
      <VERS vnumber="7">ܐܰܡܶܟ݁ܬ݂ܳܝܗ̄ܝ ܩܰܠܺܝܠ ܡܶܢ ܡܰܠܰܐܟܶ݁ܐ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܣܳܡܬ݂ ܒ݂ܪܺܝܫܶܗ ܘܰܐܫܠܶܛܬ݂ܳܝܗ̄ܝ ܒ݂ܰܥܒܳ݁ܕܳ݁ܐ ܕ݂ܺܐܝܕܰ݁ܝܟְ݂:</VERS>
      <VERS vnumber="8">ܘܟܽ݁ܠ ܡܶܕ݂ܶܡ ܫܰܥܒ݂ܶܕ݂ܬ݂ ܬ݂ܚܶܝܬ݁ ܪܶܓ݁ܠܰܘܗ̄ܝ ܒ݂ܗܳܝ ܕ݂ܶܝܢ ܕ݂ܟܽ݁ܠ ܡܶܕ݂ܶܡ ܫܰܥܒ݂ܶܕ݁ ܠܶܗ ܠܳܐ ܫܒܰ݁ܩ ܡܶܕ݂ܶܡ ܕ݂ܠܳܐ ܡܫܰܥܒ݂ܰܕ݁ ܗܳܫܳܐ ܕ݂ܶܝܢ ܠܳܐ ܥܕܰ݁ܟ݂ܺܝܠ ܚܳܙܶܝܢܰܢ ܕ݂ܟܽ݁ܠ ܡܶܕ݂ܶܡ ܡܫܰܥܒ݂ܰܕ݁ ܠܶܗ:</VERS>
      <VERS vnumber="9">ܗܰܘ ܕ݂ܶܝܢ ܕ݂ܡܰܟ݁ ܩܰܠܺܝܠ ܡܶܢ ܡܰܠܰܐܟܶ݁ܐ ܚܳܙܶܝܢܰܢ ܕ݂ܗܽܘܝܽܘ ܝܶܫܽܘܥ ܡܶܛܽܠ ܚܰܫܳܐ ܕ݂ܡܰܘܬ݂ܶܗ ܘܬܶ݁ܫܒ݂ܽܘܚܬ݂ܳܐ ܘܺܐܝܩܳܪܳܐ ܣܺܝܡ ܒ݂ܪܺܝܫܶܗ ܗܽܘ ܓ݂ܶܝܪ ܒ݂ܛܰܝܒ݂ܽܘܬܶ݁ܗ ܐܰܠܳܗܳܐ ܚܠܳܦ݁ ܟ݂ܽܠܢܳܫ ܛܥܶܡ ܡܰܘܬ݂ܳܐ:</VERS>
      <VERS vnumber="10">ܝܳܐܶܐ ܗ̄ܘܳܐ ܓ݂ܶܝܪ ܠܗܰܘ ܕ݂ܟܽ݁ܠ ܒ݂ܺܐܝܕܶ݁ܗ ܘܟܽ݁ܠ ܡܶܛܽܠܳܬܶ݁ܗ ܘܰܒ݁ܢܰܝܳܐ ܣܰܓ݂ܺܝܶܐܐ ܐܰܥܶܠ ܠܬܶ݁ܫܒ݂ܽܘܚܬ݂ܳܐ ܕ݂ܰܠܪܺܝܫܳܐ ܕ݂ܚܰܝܰܝܗܽܘܢ ܒ݂ܚܰܫܶܗ ܢܶܓ݁ܡܪܺܝܘܗ̄ܝ:</VERS>
      <VERS vnumber="11">ܗܰܘ ܓ݂ܶܝܪ ܕ݂ܩܰܕ݂ܶܫ ܘܗܳܢܽܘܢ ܕ݂ܶܐܬ݁ܩܰܕ݂ܰܫܘ ܡܶܢ ܚܰܕ݁ ܐܶܢܽܘܢ ܟ݂ܽܠܗܽܘܢ ܡܶܛܽܠ ܗܳܢܳܐ ܠܳܐ ܒ݂ܗܶܬ݁ ܕ݂ܢܶܩܪܶܐ ܐܶܢܽܘܢ ܐܰܚܰܘܗ̄ܝ:</VERS>
      <VERS vnumber="12">ܟ݂ܰܕ݁ ܐܳܡܰܪ ܐܶܣܰܒ݂ܰܪ ܫܡܳܟ݁ ܠܰܐܚܰܝ ܘܰܒ݁ܓܰ݁ܘܳܗ ܕ݂ܥܺܕ݂̄ܬ݂ܳܐ ܐܶܫܰܒ݂ܚܳܟ݁:</VERS>
      <VERS vnumber="13">ܘܬܽ݁ܘܒ݁ ܕ݂ܶܐܢܳܐ ܐܶܗܘܶܐ ܬ݂ܟܺ݁ܝܠ ܥܠܰܘܗ̄ܝ ܘܬܽ݁ܘܒ݁ ܗܳܐ ܐܶܢܳܐ ܘܰܒ݁ܢܰܝܳܐ ܕ݂ܝܰܗ̄ܒ݁ ܠܺܝ ܐܰܠܳܗܳܐ:</VERS>
      <VERS vnumber="14">ܡܶܛܽܠ ܓ݂ܶܝܪ ܕ݂ܰܒ݁ܢܰܝܳܐ ܐܶܫܬ݂ܰܘܬ݂ܰܦ݁ܘ ܒ݂ܒܶ݁ܣܪܳܐ ܘܰܕ݁ܡܳܐ ܐܳܦ݁ ܗܽܘ ܒ݂ܳܗ ܒ݂ܰܕ݁ܡܽܘܬܳ݁ܐ ܐܶܫܬ݂ܰܘܬ݂ܰܦ݁ ܒ݂ܗܶܝܢ ܒ݂ܗܳܠܶܝܢ ܕ݂ܰܒ݁ܡܰܘܬ݂ܶܗ ܢܒܰ݁ܛܶܠ ܠܡܰܢ ܕ݂ܰܐܚܺܝܕ݁ ܫܽܘܠܛܳܢܳܐ ܕ݂ܡܰܘܬ݂ܳܐ ܕ݂ܺܐܝܬܰ݁ܘܗ̄ܝ ܣܳܛܳܢܳܐ:</VERS>
      <VERS vnumber="15">ܘܢܶܫܪܶܐ ܠܗܳܢܽܘܢ ܐܰܝܠܶܝܢ ܕ݂ܰܒ݁ܕܶ݁ܚܠܬܳ݁ܐ ܕ݂ܡܰܘܬ݂ܳܐ ܒ݂ܟܽ݁ܠܗܽܘܢ ܚܰܝܰܝܗܽܘܢ ܡܫܰܥܒ݂ܕܺ݁ܝܢ ܗ̄ܘܰܘ ܠܥܰܒ݁ܕ݂ܽܘܬܳ݁ܐ:</VERS>
      <VERS vnumber="16">ܠܳܐ ܗ̄ܘܳܐ ܓ݂ܶܝܪ ܥܰܠ ܡܰܠܰܐܟܶ݁ܐ ܡܰܫܠܰܛ ܗ̄ܘܳܐ ܡܰܘܬ݂ܳܐ ܐܶܠܳܐ ܥܰܠ ܙܰܪܥܶܗ ܕ݂ܰܐܒ݁ܪܳܗܳܡ ܡܰܫܠܰܛ ܗ̄ܘܳܐ:</VERS>
      <VERS vnumber="17">ܡܶܛܽܠ ܗܳܢܳܐ ܙܳܕܶ݁ܩ ܗ̄ܘܳܐ ܕ݂ܰܒ݁ܟܽ݁ܠ ܡܶܕ݂ܶܡ ܢܶܬ݂ܕ݂ܰܡܶܐ ܠܰܐܚܰܘܗ̄ܝ ܕ݂ܢܶܗܘܶܐ ܡܪܰܚܡܳܢܳܐ ܘܪܰܒ݁ ܟ݂ܽܘܡܪܶܐ ܡܗܰܝܡܢܳܐ ܒ݂ܕܰ݁ܐܠܳܗܳܐ ܘܢܶܗܘܶܐ ܡܚܰܣܶܐ ܥܰܠ ܚܛܳܗܰܘܗ̄ܝ ܕ݂ܥܰܡܳܐ:</VERS>
      <VERS vnumber="18">ܒ݂ܗܳܝ ܓ݂ܶܝܪ ܕ݂ܗܽܘ ܚܰܫ ܘܶܐܬ݁ܢܰܣܺܝ ܡܶܫܟ݂ܰܚ ܕ݂ܰܢܥܰܕ݂ܰܪ ܠܰܐܝܠܶܝܢ ܕ݂ܡܶܬ݁ܢܰܣܶܝܢ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܡܶܟ݂ܺܝܠ ܐܰܚܰܝ ܩܰܕ݂ܺܝܫܶܐ ܕ݂ܶܐܬ݁ܩܪܺܝܬ݂ܽܘܢ ܒ݂ܩܶܪܝܳܢܳܐ ܕ݂ܡܶܢ ܫܡܰܝܳܐ ܚܙܰܐܘܽܗ̄ܝ ܠܗܳܢܳܐ ܫܠܺܝܚܳܐ ܘܪܰܒ݁ ܟ݂ܽܘܡܪܶܐ ܕ݂ܬܰ݁ܘܕ݂ܺܝܬܰ݁ܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܕ݂ܰܡܗܰܝܡܰܢ ܠܡܰܢ ܕ݂ܥܰܒ݁ܕ݂ܶܗ ܐܰܝܟ݁ ܡܽܘܫܶܐ ܒ݂ܟܽ݁ܠܶܗ ܒ݂ܰܝܬ݂ܶܗ:</VERS>
      <VERS vnumber="3">ܣܰܓ݂ܺܝܳܐܐ ܗ̄ܝ ܓ݂ܶܝܪ ܬ݂ܶܫܒ݂ܽܘܚܬ݂ܶܗ ܕ݂ܗܳܢܳܐ ܛܳܒ݁ ܡܶܢ ܕ݂ܡܽܘܫܶܐ ܐܰܝܟ݂ܰܢܳܐ ܕ݂ܣܰܓ݂ܺܝ ܐܺܝܩܳܪܳܐ ܕ݂ܒܰ݁ܢܳܝܶܗ ܕ݂ܒܰ݁ܝܬ݂ܳܐ ܛܳܒ݁ ܡܶܢ ܒ݂ܶܢܝܳܢܶܗ:</VERS>
      <VERS vnumber="4">ܟ݂ܽܠ ܒ݂ܰܝܬ݂ܳܐ ܓ݂ܶܝܪ ܡܶܢ ܐ̄ܢܳܫ ܗܽ̄ܘ ܡܶܬ݁ܒ݂ܢܶܐ ܗܰܘ ܕ݂ܶܝܢ ܕ݂ܒܳ݁ܢܶܐ ܟ݂ܽܠ ܐܰܠܳܗܳܐ ܗ̄ܘ:</VERS>
      <VERS vnumber="5">ܘܡܽܘܫܶܐ ܐܰܝܟ݁ ܥܰܒ݁ܕ݂ܳܐ ܐܶܬ݁ܗܰܝܡܰܢ ܒ݂ܒܰ݁ܝܬ݂ܳܐ ܟ݂ܽܠܶܗ ܠܣܳܗܕ݂ܽܘܬܳ݁ܐ ܕ݂ܰܐܝܠܶܝܢ ܕ݂ܰܥܬܺ݁ܝܕܳ݁ܢ ܗ̄ܘܰܝ ܠܡܶܬ݁ܡܰܠܳܠܽܘ ܒ݂ܺܐܝܕܶ݁ܗ:</VERS>
      <VERS vnumber="6">ܡܫܺܝܚܳܐ ܕ݂ܶܝܢ ܐܰܝܟ݁ ܒ݂ܪܳܐ ܥܰܠ ܒ݂ܰܝܬ݂ܶܗ ܘܺܐܝܬܰ݁ܘܗ̄ܝ ܒ݂ܰܝܬ݂ܶܗ ܚܢܰܢ ܐܶܢ ܥܕܰ݁ܡܳܐ ܠܚܰܪܬܳ݁ܐ ܢܶܐܚܽܘܕ݁ ܓ݂ܰܠܝܽܘܬ݁ ܐܰܦ݂ܶܐ ܘܫܽܘܒ݁ܗܳܪܳܐ ܕ݂ܣܰܒ݁ܪܶܗ:</VERS>
      <VERS vnumber="7">ܡܶܛܽܠ ܕ݂ܶܐܡܪܰܬ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܝܰܘܡܳܢܳܐ ܐܶܢ ܒ݂ܩܳܠܶܗ ܬ݂ܶܫܡܥܽܘܢ:</VERS>
      <VERS vnumber="8">ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ ܠܡܰܪܓ݂ܳܙܽܘܬܶ݁ܗ ܐܰܝܟ݁ ܡܡܰܪܡܪܳܢܶܐ ܘܰܐܝܟ݁ ܝܰܘܡܳܐ ܕ݂ܢܶܣܝܽܘܢܳܐ ܕ݂ܰܒ݁ܡܰܕ݁ܒ݂ܪܳܐ:</VERS>
      <VERS vnumber="9">ܕ݂ܢܰܣܝܽܘܢܝ ܐܰܒܳ݁ܗܰܝܟ݂ܽܘܢ ܘܰܒ݁ܩܰܘ ܚܙܰܘ ܥܒܳ݁ܕܰ݁ܝ ܐܰܪܒ݂ܥܺܝܢ ܫܢܺܝܢ:</VERS>
      <VERS vnumber="11">ܘܰܐܝܟ݁ ܕ݂ܺܝܡܺܝܬ݁ ܒ݂ܪܽܘܓ݁ܙܝ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ: ܣ</VERS>
      <VERS vnumber="12">ܐܶܙܕ݂ܰܗ̄ܪܘ ܗܳܟܺ݁ܝܠ ܐܰܚܰܝ ܕ݂ܰܠܡܳܐ ܢܶܗܘܶܐ ܒ݂ܐ̄ܢܳܫ ܡܶܢܟܽ݁ܘܢ ܠܶܒ݂ܳܐ ܒ݂ܺܝܫܳܐ ܕ݂ܠܳܐ ܡܗܰܝܡܶܢ ܘܬܶ݁ܦ݁ܪܩܽܘܢ ܡܶܢ ܐܰܠܳܗܳܐ ܚܰܝܳܐ:</VERS>
      <VERS vnumber="13">ܐܶܠܳܐ ܒ݂ܥܰܘ ܡܶܢ ܢܰܦ݁ܫܟܽ݁ܘܢ ܟ݂ܽܠܗܽܘܢ ܝܰܘܡܳܬܳ݁ܐ ܥܕܰ݁ܡܳܐ ܠܝܰܘܡܳܐ ܕ݂ܡܶܬ݁ܩܪܶܐ ܝܰܘܡܳܢܳܐ ܕ݂ܠܳܐ ܢܶܬ݁ܩܰܫܶܐ ܐ̄ܢܳܫ ܡܶܢܟܽ݁ܘܢ ܒ݂ܛܳܥܝܽܘܬܳ݁ܐ ܕ݂ܰܚܛܺܝܬܳ݁ܐ ܣ݂ ܣ݂:</VERS>
      <VERS vnumber="14">ܐܶܬ݁ܚܰܠܰܛܢ ܓ݂ܶܝܪ ܥܰܡ ܡܫܺܝܚܳܐ ܐܶܢ ܡܶܢ ܪܺܝܫܺܝܬܳ݁ܐ ܘܰܥܕܰ݁ܡܳܐ ܠܰܐ̄ܚܪܳܝܬ݂ܳܐ ܒ݂ܶܗ ܒ݂ܰܩܝܳܡܳܐ ܗܳܢܳܐ ܫܰܪܺܝܪܳܐ ܢܚܰܡܣܶܢ:</VERS>
      <VERS vnumber="15">ܐܰܝܟ݂ܰܢܳܐ ܕ݂ܰܐܡܺܝܪ ܕ݂ܝܰܘܡܳܢܳܐ ܐܶܢ ܒ݂ܰܪ̄ܬ݁ ܩܳܠܶܗ ܬ݂ܶܫܡܥܽܘܢ ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ ܠܡܰܪܓ݂ܳܙܽܘܬܶ݁ܗ:</VERS>
      <VERS vnumber="16">ܡܰܢ ܐܶܢܽܘܢ ܓ݂ܶܝܪ ܗܳܢܽܘܢ ܕ݂ܰܫܡܰܥܘ ܘܰܐܪܓ݂ܙܽܘܗ̄ܝ ܠܳܐ ܟ݂ܽܠܗܽܘܢ ܗܳܠܶܝܢ ܕ݂ܰܢܦܰ݁ܩܘ ܡܶܢ ܡܶܨܪܶܝܢ ܒ݂ܝܰܕ݁ ܡܽܘܫܶܐ:</VERS>
      <VERS vnumber="17">ܘܒܰ݁ܐܝܠܶܝܢ ܡܶܐܢܰܬ݁ ܠܶܗ ܐܰܪܒ݂ܥܺܝܢ ܫܢܺܝܢ ܐܶܠܳܐ ܒ݂ܗܳܢܽܘܢ ܕ݂ܰܚܛܰܘ ܘܓܰ݁ܪܡܰܝܗܽܘܢ ܢܦܰ݁ܠܘ ܒ݂ܡܰܕ݁ܒ݂ܪܳܐ:</VERS>
      <VERS vnumber="18">ܘܥܰܠ ܐܰܝܠܶܝܢ ܝܺܡܳܐ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܶܗ ܐܶܠܳܐ ܥܰܠ ܗܳܢܽܘܢ ܕ݂ܠܳܐ ܐܶܬ݂ܛܦ݂ܺܝܣܘ:</VERS>
      <VERS vnumber="19">ܘܚܳܙܶܝܢܰܢ ܕ݂ܠܳܐ ܐܶܫܟ݂ܰܚܘ ܠܡܶܥܰܠ ܡܶܛܽܠ ܕ݂ܠܳܐ ܗܰܝܡܶܢܘ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܢܶܕ݁ܚܰܠ ܗܳܟܺ݁ܝܠ ܕ݂ܰܠܡܳܐ ܟ݂ܰܕ݁ ܩܰܝܳܡ ܡܽܘܠܟ݂ܳܢܳܐ ܕ݂ܡܰܥܰܠܬ݂ܳܐ ܕ݂ܠܰܢܝܳܚܬ݂ܶܗ ܢܶܫܬ݂ܟܰ݁ܚ ܐ̄ܢܳܫ ܡܶܢܟܽ݁ܘܢ ܕ݂ܦܳ݁ܐܶܫ ܡܶܢ ܕ݂ܰܠܡܶܥܰܠ:</VERS>
      <VERS vnumber="2">ܐܳܦ݁ ܚܢܰܢ ܓ݂ܶܝܪ ܐܶܣܬ݂ܰܒ݂ܰܪܢ ܐܰܝܟ݁ ܕ݂ܳܐܦ݁ ܗܶܢܽܘܢ ܐܶܠܳܐ ܠܳܐ ܐܰܘܬ݂ܪܰܬ݁ ܐܶܢܽܘܢ ܠܗܳܢܽܘܢ ܡܶܠܬܳ݁ܐ ܕ݂ܰܫܡܰܥܘ ܡܶܛܽܠ ܕ݂ܠܳܐ ܡܡܰܙܓܳ݁ܐ ܗ̄ܘܳܬ݁ ܒ݂ܗܰܝܡܳܢܽܘܬܳ݁ܐ ܠܗܳܢܽܘܢ ܕ݂ܫܰܡܥܽܘܗ:</VERS>
      <VERS vnumber="3">ܥܳܐܠܺܝܢܰܢ ܕ݂ܶܝܢ ܠܰܢܝܳܚܬ݂ܳܐ ܚܢܰܢ ܐܰܝܠܶܝܢ ܕ݂ܗܰܝܡܶܢܢ ܐܰܝܟ݂ܰܢܳܐ ܕ݂ܶܝܢ ܐܶܡܰܪ ܐܰܝܟ݁ ܕ݂ܺܝܡܺܝܬ݁ ܒ݂ܪܽܘܓ݁ܙܝ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ ܕ݂ܗܳܐ ܥܒܳ݁ܕܰ݁ܘܗ̄ܝ ܕ݂ܰܐܠܳܗܳܐ ܡܶܢ ܫܽܘܪܳܝܶܗ ܕ݂ܥܳܠܡܳܐ ܗܘܰܘ:</VERS>
      <VERS vnumber="4">ܐܰܝܟ݁ ܕ݂ܶܐܡܰܪ ܥܰܠ ܫܰܒ݂ܬܳ݁ܐ ܕ݂ܶܐܬ݂ܢܺܝܚ ܐܰܠܳܗܳܐ ܒ݂ܝܰܘܡܳܐ ܫܒܺ݁ܝܥܳܝܳܐ ܡܶܢ ܥܒܳ݁ܕܰ݁ܘܗ̄ܝ ܟ݂ܽܠܗܽܘܢ:</VERS>
      <VERS vnumber="5">ܘܗܳܪܟ݂ܳܐ ܬ݂ܽܘܒ݁ ܐܶܡܰܪ ܕ݂ܠܳܐ ܢܶܥܠܽܘܢ ܠܰܢܝܳܚܬ݂ܝ: ܣ</VERS>
      <VERS vnumber="6">ܡܶܛܽܠ ܗܳܟܺ݁ܝܠ ܕ݂ܺܐܝܬ݁ ܗ̄ܘܳܐ ܐܰܬ݁ܪܳܐ ܕ݂ܐ̄ܢܳܫ ܐ̄ܢܳܫ ܢܶܥܽܘܠ ܠܶܗ ܘܗܳܢܽܘܢ ܕ݂ܶܐܣܬ݂ܰܒ݂ܰܪܘ ܩܰܕ݁ܡܳܝܶܐ ܠܳܐ ܥܰܠܘ ܒ݂ܰܕ݁ܠܳܐ ܐܶܬ݂ܛܦ݂ܺܝܣܘ:</VERS>
      <VERS vnumber="7">ܬ݂ܽܘܒ݁ ܝܰܘܡܳܐ ܐ̄ܚܪܺܢܳܐ ܣܳܐܶܡ ܡܶܢ ܒ݂ܳܬܰ݁ܪ ܙܰܒ݁ܢܳܐ ܣܰܓ݂ܺܝܳܐܐ ܐܰܝܟ݂ܰܢܳܐ ܕ݂ܡܶܢ ܠܥܶܠ ܟ݂ܬܺ݁ܝܒ݁ ܕ݂ܶܐܡܰܪ ܕ݂ܰܘܺܝܕ݁ ܕ݂ܝܰܘܡܳܢܳܐ ܐܶܢ ܒ݂ܩܳܠܶܗ ܬ݂ܶܫܡܥܽܘܢ ܠܳܐ ܬ݂ܩܰܫܽܘܢ ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="8">ܐܶܠܽܘ ܓ݂ܶܝܪ ܝܶܫܽܘܥ ܒ݂ܰܪ ܢܽܘܢ ܐܰܢܺܝܚ ܗ̄ܘܳܐ ܐܶܢܽܘܢ ܠܳܐ ܐܳܡܰܪ ܗ̄ܘܳܐ ܡܶܢ ܒ݂ܳܬܰ݁ܪܟ݂ܶܢ ܥܰܠ ܝܰܘܡܳܐ ܐ̄ܚܪܺܢܳܐ:</VERS>
      <VERS vnumber="9">ܡܳܕܶ݁ܝܢ ܩܰܝܳܡ ܗܽ̄ܘ ܠܡܰܫܒ݂ܳܬܽ݁ܘ ܠܥܰܡܶܗ ܕ݂ܰܐܠܳܗܳܐ:</VERS>
      <VERS vnumber="10">ܐܰܝܢܳܐ ܓ݂ܶܝܪ ܕ݂ܥܰܠ ܠܰܢܝܳܚܬ݂ܶܗ ܐܶܬ݂ܬ݂ܢܺܝܚ ܐܳܦ݁ ܗܽܘ ܡܶܢ ܥܒܳ݁ܕܰ݁ܘܗ̄ܝ ܐܰܝܟ݁ ܕ݂ܰܐܠܳܗܳܐ ܡܶܢ ܕ݂ܺܝܠܶܗ:</VERS>
      <VERS vnumber="11">ܢܶܬ݁ܚܰܦ݂ܰܛ ܗܳܟܺ݁ܝܠ ܕ݂ܢܶܥܽܘܠ ܠܗܳܝ ܢܝܳܚܬ݂ܳܐ ܕ݂ܠܳܐ ܢܶܦ݂ܶܠ ܒ݂ܰܕ݁ܡܽܘܬܳ݁ܐ ܕ݂ܗܳܢܽܘܢ ܕ݂ܠܳܐ ܐܶܬ݂ܛܦ݂ܺܝܣܘ:</VERS>
      <VERS vnumber="12">ܚܰܝܳܐ ܗ̄ܝ ܓ݂ܶܝܪ ܡܶܠܬܶ݁ܗ ܕ݂ܰܐܠܳܗܳܐ ܘܟܽ݁ܠ ܣܳܥܪܳܐ ܘܚܰܪܺܝܦܳ݁ܐ ܛܳܒ݁ ܡܶܢ ܣܰܦ݁ܣܺܪܳܐ ܕ݂ܰܬ݁ܪܶܝܢ ܦ݂ܽܘܡܶܝܗ ܘܥܳܐܠܳܐ ܥܕܰ݁ܡܳܐ ܠܦܽ݁ܘܪܫܳܢܳܐ ܕ݂ܢܰܦ݁ܫܳܐ ܘܰܕ݁ܪܽܘܚܳܐ ܘܰܕ݁ܫܳܪܝܳܬܳ݁ܐ ܘܰܕ݁ܡܽܘܚܳܐ ܘܰܕ݁ܓܰ݁ܪܡܶܐ ܘܕܳ݁ܝܢܳܐ ܡܰܚܫܒܳ݁ܬܳ݁ܐ ܘܬܰ݁ܪܥܝܳܬܳ݁ܐ ܕ݂ܠܶܒ݂ܳܐ:</VERS>
      <VERS vnumber="13">ܘܠܰܝܬ݂ ܒ݂ܪܺܝܬܳ݁ܐ ܕ݂ܛܰܫܝܳܐ ܡܶܢ ܩܕܳ݁ܡܶܝܗ ܐܶܠܳܐ ܟ݂ܽܠ ܡܶܕ݂ܶܡ ܥܰܪܛܶܠ ܘܰܓ݁ܠܶܐ ܩܕܳ݁ܡ ܥܰܝܢܰܘܗ̄ܝ ܕ݂ܠܶܗ ܝܳܗܒ݂ܺܝܢܰܢ ܦ݂ܶܬ݁ܓܳ݁ܡܳܐ: ܣ</VERS>
      <VERS vnumber="14">ܡܶܛܽܠ ܕ݂ܺܐܝܬ݁ ܠܰܢ ܗܳܟܺ݁ܝܠ ܪܰܒ݂ ܟ݂ܽܘܡܪܶܐ ܪܰܒ݂ܳܐ ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܠܳܗܳܐ ܕ݂ܰܣܠܶܩ ܠܰܫܡܰܝܳܐ ܢܚܰܡܣܶܢ ܒ݂ܬܰ݁ܘܕ݂ܺܝܬܶ݁ܗ:</VERS>
      <VERS vnumber="15">ܠܳܐ ܓ݂ܶܝܪ ܐܺܝܬ݁ ܠܰܢ ܪܰܒ݂ܟ݂ܽܘܡܪܶܐ ܕ݂ܠܳܐ ܡܨܶܐ ܕ݂ܢܶܚܰܫ ܥܰܡ ܟ݂ܪܺܝܗܽܘܬܰ݁ܢ ܐܶܠܳܐ ܕ݂ܰܡܢܰܣܰܝ ܒ݂ܟܽ݁ܠܡܶܕ݂ܶܡ ܐܰܟ݁ܘܳܬܰ݁ܢ ܣܛܰܪ-ܡܶܢ ܚܛܺܝܬܳ݁ܐ:</VERS>
      <VERS vnumber="16">ܢܶܬ݁ܩܰܪܰܒ݁ ܗܳܟܺ݁ܝܠ ܒ݂ܰܓ݁ܠܶܐ ܥܺܝܢ ܠܟܽ݁ܘܪܣܝܳܐ ܕ݂ܛܰܝܒ݂ܽܘܬܶ݁ܗ ܕ݂ܢܶܣܰܒ݁ ܪܰܚܡܶܐ ܘܢܶܫܟ݂ܰܚ ܛܰܝܒ݂ܽܘܬܳ݁ܐ ܠܥܽܘܕ݁ܪܳܢܳܐ ܒ݂ܙܰܒ݁ܢܳܐ ܕ݂ܽܐܘܠܨܳܢܳܐ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܡܶܢ ܒ݂ܢܰܝܢܳܫܳܐ ܗܳܘܶܐ ܚܠܳܦ݁ ܒ݂ܢܰܝܢܳܫܳܐ ܩܳܐܶܡ ܥܰܠ ܐܰܝܠܶܝܢ ܕ݂ܕܰ݁ܐܠܳܗܳܐ ܐܶܢܶܝܢ ܕ݂ܰܢܩܰܪܶܒ݁ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܚܠܳܦ݁ ܚܛܳܗܶܐ:</VERS>
      <VERS vnumber="2">ܐܰܝܢܳܐ ܕ݂ܡܶܫܟ݂ܰܚ ܕ݂ܢܰܡܶܟ݁ ܢܰܦ݁ܫܶܗ ܘܢܶܚܰܫ ܥܰܡ ܐܰܝܠܶܝܢ ܕ݂ܠܳܐ ܝܳܕ݁ܥܺܝܢ ܘܛܳܥܶܝܢ ܡܶܛܽܠ ܕ݂ܳܐܦ݁ ܗܽܘ ܟ݂ܪܺܝܗܽܘܬܳ݁ܐ ܠܒܺ݁ܝܫ:</VERS>
      <VERS vnumber="3">ܘܡܶܛܽܠܳܬܳ݁ܗ ܚܰܝܳܒ݁ ܗܽ̄ܘ ܕ݂ܰܐܝܟ݂ܰܢܳܐ ܕ݂ܰܚܠܳܦ݁ ܥܰܡܳܐ ܗܳܟܰ݁ܢܳܐ ܐܳܦ݁ ܚܠܳܦ݁ ܢܰܦ݁ܫܶܗ ܢܩܰܪܶܒ݁ ܥܰܠ ܚܛܳܗܰܘܗ̄ܝ:</VERS>
      <VERS vnumber="4">ܘܠܳܐ ܗ̄ܘܳܐ ܠܢܰܦ݁ܫܶܗ ܐ̄ܢܳܫ ܢܳܣܶܒ݁ ܐܺܝܩܳܪܳܐ ܐܶܠܳܐ ܐܰܝܢܳܐ ܕ݂ܡܶܬ݁ܩܪܶܐ ܡܶܢ ܐܰܠܳܗܳܐ ܐܰܝܟ݂ܰܢܳܐ ܕ݂ܰܐܗܪܽܘܢ:</VERS>
      <VERS vnumber="5">ܗܳܟܰ݁ܢܳܐ ܐܳܦ݁ ܡܫܺܝܚܳܐ ܠܳܐ ܗ̄ܘܳܐ ܢܰܦ݁ܫܶܗ ܫܰܒ݂ܰܚ ܕ݂ܢܶܗܘܶܐ ܪܰܒ݂ ܟ݂ܽܘܡܪܶܐ ܐܶܠܳܐ ܗܰܘ ܕ݂ܶܐܡܰܪ ܠܶܗ ܕ݂ܒܶ݁ܪܝ ܐܰܢ̄ܬ݂ ܐܶܢܳܐ ܝܰܘܡܳܢܳܐ ܝܺܠܶܕ݂ܬ݂ܳܟ݁:</VERS>
      <VERS vnumber="6">ܐܰܝܟ݁ ܕ݂ܳܐܦ݁ ܒ݂ܕܽ݁ܘܟ݂ܬܳ݁ܐ ܐ̄ܚܪܺܬܳ݁ܐ ܐܶܡܰܪ ܕ݂ܰܐܢ̄ܬ݂ ܗܽ̄ܘ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:</VERS>
      <VERS vnumber="7">ܐܳܦ݁ ܟ݂ܰܕ݁ ܒ݂ܶܣܪܳܐ ܠܒܺ݁ܝܫ ܗ̄ܘܳܐ ܒ݂ܳܥܽܘܬܳ݁ܐ ܘܬܰ݁ܟ݁ܫܶܦ݁ܬ݂ܳܐ ܒ݂ܰܓ݁ܥܳܬܳ݁ܐ ܚܰܝܠܬܳ݁ܢܺܝܬܳ݁ܐ ܘܰܒ݁ܕܶ݁ܡܥܶܐ ܩܰܪܶܒ݁ ܗ̄ܘܳܐ ܠܡܰܢ ܕ݂ܡܶܫܟ݂ܰܚ ܗ̄ܘܳܐ ܡܶܢ ܡܰܘܬ݂ܳܐ ܕ݂ܢܰܚܶܝܘܗ̄ܝ ܘܶܐܫܬ݂ܡܰܥ:</VERS>
      <VERS vnumber="8">ܘܟܰ݁ܕ݁ ܛܳܒ݁ ܒ݂ܪܳܐ ܐܺܝܬܰ݁ܘܗ̄ܝ ܡܶܢ ܕ݂ܶܚܠܬܳ݁ܐ ܘܚܰܫܶܐ ܕ݂ܰܣܒܰ݁ܠ ܝܰܠܦ݂ܳܗ ܠܡܶܫܬ݂ܰܡܥܳܢܽܘܬܳ݁ܐ:</VERS>
      <VERS vnumber="9">ܘܗܳܟܰ݁ܢܳܐ ܐܶܬ݁ܓ݂ܡܰܪ ܘܰܗܘܳܐ ܠܟܽ݁ܠܗܽܘܢ ܐܰܝܠܶܝܢ ܕ݂ܡܶܫܬ݂ܰܡܥܺܝܢ ܠܶܗ ܥܶܠܬܳ݁ܐ ܕ݂ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="10">ܘܶܐܫܬ݂ܰܡܰܗ ܡܶܢ ܐܰܠܳܗܳܐ ܪܰܒ݂ ܟ݂ܽܘܡܪܶܐ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:</VERS>
      <VERS vnumber="11">ܥܠܰܘܗ̄ܝ ܕ݂ܶܝܢ ܥܰܠ ܗܳܢܳܐ ܡܰܠܟ݂ܺܝܙܕܶ݁ܩ ܣܰܓ݂ܺܝܳܐܐ ܗ̄ܝ ܠܰܢ ܡܶܠܬܳ݁ܐ ܠܡܺܐܡܪܳܗ ܘܥܰܣܩܳܐ ܠܰܡܦܰ݁ܫܳܩܽܘܬܳ݁ܗ ܡܶܛܽܠ ܕ݂ܰܗܘܰܝܬ݂ܽܘܢ ܠܟܽ݁ܘܢ ܟ݂ܪܺܝܗܶܐ ܒ݂ܡܰܫܡܰܥܬ݁ܟܽ݁ܘܢ:</VERS>
      <VERS vnumber="12">ܚܰܝܳܒܺ݁ܝܢ ܗܘܰܝܬ݂ܽܘܢ ܓ݂ܶܝܪ ܡܰܠܦܳ݁ܢܶܐ ܠܡܶܗܘܳܐ ܡܶܛܽܠ ܕ݂ܙܰܒ݁ܢܳܐ ܠܟܽ݁ܘܢ ܒ݂ܝܽܘܠܦ݂ܳܢܳܐ ܗܳܫܳܐ ܕ݂ܶܝܢ ܬ݂ܽܘܒ݁ ܣܢܺܝܩܺܝܢ ܐܢ̄ܬ݂ܽܘܢ ܕ݂ܬܺ݁ܐܠܦ݂ܽܘܢ ܐܰܝܠܶܝܢ ܐܶܢܶܝܢ ܟ݂ܬܺ݁ܝܒܳ݁ܬܳ݁ܐ ܩܰܕ݁ܡܳܝܳܬܳ݁ܐ ܕ݂ܪܺܝܫ ܡܶܠܰܘܗ̄ܝ ܕ݂ܰܐܠܳܗܳܐ ܘܰܗܘܰܝܬ݂ܽܘܢ ܠܟܽ݁ܘܢ ܣܢܺܝܩܶܐ ܥܰܠ ܚܰܠܒܳ݁ܐ ܘܠܳܐ ܥܰܠ ܡܶܐܟܽ݁ܘܠܬ݂ܳܐ ܫܰܪܺܝܪܬ݂ܳܐ:</VERS>
      <VERS vnumber="13">ܟ݂ܽܠܢܳܫ ܕ݂ܶܝܢ ܕ݂ܡܶܐܟܽ݁ܘܠܬ݂ܶܗ ܚܰܠܒܳ݁ܐ ܗ̄ܘ ܠܳܐ ܡܰܦ݂ܰܣ ܒ݂ܡܶܠܬܳ݁ܐ ܕ݂ܟܺ݁ܐܢܽܘܬܳ݁ܐ ܡܶܛܽܠ ܕ݂ܫܰܒ݁ܪܳܐ ܗ̄ܘ:</VERS>
      <VERS vnumber="14">ܕ݂ܰܓ݁ܡܺܝܪܶܐ ܗ̄ܝ ܕ݂ܶܝܢ ܡܶܐܟܽ݁ܘܠܬ݂ܳܐ ܫܰܪܺܝܪܬ݂ܳܐ ܐܰܝܠܶܝܢ ܕ݂ܡܶܛܽܠ ܕ݂ܰܡܕܰ݁ܪܫܺܝܢ ܐܶܬ݁ܢܰܦ݂ܰܩܘ ܪܶܓ݁ܫܰܝܗܽܘܢ ܠܡܶܦ݁ܪܰܫ ܛܳܒ݁ܬܳ݁ܐ ܘܒܺ݁ܝܫܬ݂ܳܐ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܡܶܛܽܠ ܗܳܢܳܐ ܢܶܫܒ݂ܽܘܩ ܫܽܘܪܳܝܳܐ ܕ݂ܡܶܠܬܶ݁ܗ ܕ݂ܰܡܫܺܝܚܳܐ ܘܢܺܐܬܶ݁ܐ ܠܰܓ݁ܡܺܝܪܽܘܬܳ݁ܐ ܐܰܘ ܠܡܳܐ ܬ݂ܽܘܒ݁ ܫܶܬܶ݁ܐܣܬ݂ܳܐ ܐ̄ܚܪܺܬܳ݁ܐ ܡܰܪܡܶܝܬ݂ܽܘܢ ܠܰܬ݁ܝܳܒܽ݁ܘܬܳ݁ܐ ܡܶܢ ܥܒܳ݁ܕܶ݁ܐ ܡܺܝܬܶ݁ܐ ܘܰܠܗܰܝܡܳܢܽܘܬܳ݁ܐ ܕ݂ܒܰ݁ܐܠܳܗܳܐ:</VERS>
      <VERS vnumber="2">ܘܰܠܝܽܘܠܦ݂ܳܢܳܐ ܕ݂ܡܰܥܡܽܘܕܺ݁ܝܬܳ݁ܐ ܘܕܰ݁ܣܝܳܡ ܐܺܝܕܳ݁ܐ ܘܠܰܩܝܳܡܬ݂ܳܐ ܕ݂ܡܶܢ ܒ݂ܶܝܬ݁-ܡܺܝܬܶ݁ܐ ܘܰܠܕܺ݁ܝܢܳܐ ܕ݂ܰܠܥܳܠܰܡ:</VERS>
      <VERS vnumber="3">ܐܶܢ ܡܳܪܝܳܐ ܡܰܦ݂ܶܣ ܢܶܥܒ݂ܶܕ݁ ܗܳܕܶ݁ܐ:</VERS>
      <VERS vnumber="4">ܐܶܠܳܐ ܠܳܐ ܡܶܫܟ݂ܚܺܝܢ ܗܳܢܽܘܢ ܕ݂ܰܚܕܳ݁ܐ ܙܒܰ݁ܢ ܠܡܰܥܡܽܘܕܺ݁ܝܬܳ݁ܐ ܢܚܶܬ݁ܘ ܘܰܛܥܶܡܘ ܡܰܘܗܰܒ݁ܬ݂ܳܐ ܕ݂ܡܶܢ ܫܡܰܝܳܐ ܘܰܢܣܰܒ݁ܘ ܪܽܘܚܳܐ ܕ݂ܩܽܘܕ݁ܫܳܐ:</VERS>
      <VERS vnumber="5">ܘܰܛܥܶܡܘ ܡܶܠܬܳ݁ܐ ܛܳܒ݁ܬܳ݁ܐ ܕ݂ܰܐܠܳܗܳܐ ܘܚܰܝܠܳܐ ܕ݂ܥܳܠܡܳܐ ܕ݂ܰܥܬܺ݁ܝܕ݁:</VERS>
      <VERS vnumber="6">ܕ݂ܬܽ݁ܘܒ݁ ܢܶܚܛܽܘܢ ܕ݂ܡܶܢ ܕ݂ܪܺܝܫ ܢܶܬ݁ܚܰܕ݂ܬܽ݁ܘܢ ܠܰܬ݁ܝܳܒܽ݁ܘܬܳ݁ܐ ܘܡܶܢ ܕ݂ܪܺܝܫ ܢܶܙܩܦܽ݁ܘܢ ܠܰܒ݁ܪܶܗ ܕ݂ܰܐܠܳܗܳܐ ܘܰܢܨܰܥܪܽܘܢ:</VERS>
      <VERS vnumber="7">ܐܰܪܥܳܐ ܓ݂ܶܝܪ ܕ݂ܶܐܫܬ݂ܝܰܬ݁ ܡܶܛܪܳܐ ܕ݂ܶܐܬܳ݁ܐ ܠܳܗ ܙܰܒ݁ܢܺܝܢ ܣܰܓ݂ܺܝܳܐܢ ܘܰܐܘܥܝܰܬ݁ ܥܶܣܒ݂ܳܐ ܕ݂ܚܳܫܰܚ ܠܗܳܢܽܘܢ ܕ݂ܡܶܛܽܠܳܬ݁ܗܽܘܢ ܡܶܬ݁ܦ݂ܰܠܚܳܐ ܡܩܰܒ݂ܠܳܐ ܒ݂ܽܘܪܟ݂ܬܳ݁ܐ ܡܶܢ ܐܰܠܳܗܳܐ:</VERS>
      <VERS vnumber="8">ܐܶܢ ܗܽܘ ܕ݂ܶܝܢ ܕ݂ܬܰ݁ܦ݂ܶܩ ܩܽܘܪܛܒ݂ܶܐ ܘܕܰ݁ܪܕ݂ܪܶܐ ܗܳܘܝܳܐ ܠܳܗ ܡܰܣܠܰܝܬ݂ܳܐ ܘܠܳܐ ܪܰܚܺܝܩܳܐ ܡܶܢ ܠܰܘܛܬܳ݁ܐ ܐܶܠܳܐ ܚܰܪܬܳ݁ܗ ܝܰܩܕ݂ܳܢܳܐ ܗܽܘ ܣ݂ ܣ݂:</VERS>
      <VERS vnumber="9">ܡܦ݂ܺܝܣܺܝܢܰܢ ܕ݂ܶܝܢ ܥܠܰܝܟ݂ܽܘܢ ܐܰܚܰܝ ܐܰܝܠܶܝܢ ܕ݂ܫܰܦ݂ܺܝܪܳܢ ܘܩܰܪܺܝܒܳ݁ܢ ܠܚܰܝܶܐ ܐܳܦܶ݁ܢ ܗܳܟܰ݁ܢܳܐ ܡܡܰܠܠܺܝܢܰܢ:</VERS>
      <VERS vnumber="10">ܠܳܐ ܗ̄ܘܳܐ ܓ݂ܶܝܪ ܥܰܘܳܠ ܐܰܠܳܗܳܐ ܕ݂ܢܶܛܥܶܐ ܥܒܳ݁ܕܰ݁ܝܟ݂ܽܘܢ ܘܚܽܘܒ݂ܟܽ݁ܘܢ ܗܰܘ ܕ݂ܚܰܘܺܝܬ݂ܽܘܢ ܒ݂ܰܫܡܶܗ ܕ݂ܫܰܡܶܫܬ݂ܽܘܢ ܠܩܰܕ݂ܺܝܫܶܐ ܘܰܡܫܰܡܫܺܝܬ݂ܽܘܢ:</VERS>
      <VERS vnumber="11">ܨܳܒܶ݁ܝܢܰܢ ܕ݂ܶܝܢ ܕ݂ܐ̄ܢܳܫ ܐ̄ܢܳܫ ܡܶܢܟܽ݁ܘܢ ܗܺܝ ܗܳܕܶ݁ܐ ܚܦܺ݁ܝܛܽܘܬܳ݁ܐ ܢܚܰܘܶܐ ܠܫܽܘܡܠܳܝܳܐ ܕ݂ܣܰܒ݁ܪܟܽ݁ܘܢ ܥܕܰ݁ܡܳܐ ܠܚܰܪܬܳ݁ܐ:</VERS>
      <VERS vnumber="12">ܘܰܕ݁ܠܳܐ ܬ݂ܶܬ݁ܩܰܛܰܥ ܠܟܽ݁ܘܢ ܐܶܠܳܐ ܕ݂ܬܶ݁ܗܘܽܘܢ ܡܡܰܪܝܳܢܶܐ ܠܗܳܢܽܘܢ ܕ݂ܰܒ݁ܗܰܝܡܳܢܽܘܬܳ݁ܐ ܘܰܒ݁ܢܰܓ݂ܺܝܪܽܘܬ݁ ܪܽܘܚܳܐ ܗܘܰܘ ܝܳܪܬ݂ܶܐ ܕ݂ܡܽܘܠܟ݂ܳܢܳܐ:</VERS>
      <VERS vnumber="13">ܠܰܐܒ݁ܪܳܗܳܡ ܓ݂ܶܝܪ ܟ݂ܰܕ݁ ܡܠܰܟ݁ ܠܶܗ ܐܰܠܳܗܳܐ ܡܶܛܽܠ ܕ݂ܠܰܝܬ݂ ܗ̄ܘܳܐ ܠܶܗ ܕ݂ܪܰܒ݂ ܡܶܢܶܗ ܕ݂ܢܺܐܡܶܐ ܒ݂ܶܗ ܝܺܡܳܐ ܒ݂ܢܰܦ݁ܫܶܗ:</VERS>
      <VERS vnumber="14">ܘܶܐܡܰܪ ܕ݂ܰܡܒܰ݁ܪܳܟܽ݁ܘ ܐܶܒ݂ܰܪܟܳ݁ܟ݁ ܘܡܰܣܓ݂ܳܝܽܘ ܐܰܣܓ݂ܶܝܟ݁:</VERS>
      <VERS vnumber="15">ܘܗܳܟܰ݁ܢܳܐ ܐܶܓܰ݁ܪ ܪܽܘܚܶܗ ܘܩܰܒ݂ܶܠ ܡܽܘܠܟ݂ܳܢܳܐ:</VERS>
      <VERS vnumber="16">ܒ݂ܢܰܝܢܳܫܳܐ ܓ݂ܶܝܪ ܒ݂ܰܕ݁ܪܰܒ݂ ܡܶܢܗܽܘܢ ܝܳܡܶܝܢ ܘܥܰܠ ܟ݂ܽܠ ܚܶܪܝܳܢ ܕ݂ܗܳܘܶܐ ܒ݂ܰܝܢܳܬ݁ܗܽܘܢ ܫܽܘܠܳܡܳܐ ܫܰܪܺܝܪܳܐ ܒ݂ܡܰܘܡܳܬܳ݁ܐ ܗܳܘܶܐ ܠܶܗ:</VERS>
      <VERS vnumber="17">ܡܶܛܽܠ ܗܳܢܳܐ ܝܰܬ݂ܺܝܪܳܐܝܺܬ݁ ܨܒܳ݁ܐ ܐܰܠܳܗܳܐ ܕ݂ܰܢܚܰܘܶܐ ܠܝܳܪܬ݂ܶܐ ܕ݂ܡܽܘܠܟ݂ܳܢܳܐ ܕ݂ܫܽܘܘ̄ܕ݂ܳܝܶܗ ܠܳܐ ܡܶܫܬ݂ܰܚܠܰܦ݁ ܘܚܰܒ݁ܫܶܗ ܒ݂ܡܰܘܡܳܬܳ݁ܐ:</VERS>
      <VERS vnumber="18">ܕ݂ܰܒ݁ܬܰ݁ܪܬ݂ܶܝܢ ܨܶܒ݁ܘܳܢ ܕ݂ܠܳܐ ܡܶܫܬ݂ܰܚܠܦܳ݁ܢ ܕ݂ܠܳܐ ܡܶܫܟ݂ܰܚ ܐܰܠܳܗܳܐ ܕ݂ܰܢܕܰ݁ܓ݂ܶܠ ܒ݂ܗܶܝܢ ܒ݂ܽܘܝܳܐܳܐ ܪܰܒ݂ܳܐ ܢܶܗܘܶܐ ܠܰܢ ܕ݂ܶܐܬ݁ܓ݂ܰܘܰܣܢ ܒ݂ܶܗ ܘܢܶܐܚܽܘܕ݁ ܣܰܒ݁ܪܳܐ ܕ݂ܰܡܠܺܝܟ݁ ܠܰܢ:</VERS>
      <VERS vnumber="19">ܗܰܘ ܕ݂ܺܐܝܬܰ݁ܘܗ̄ܝ ܠܰܢ ܐܰܝܟ݁ ܐܶܘܩܺܝܢܳܐ ܕ݂ܰܠܒܺ݁ܝܟ݁ ܒ݂ܢܰܦ݁ܫܰܢ ܕ݂ܠܳܐ ܬ݂ܶܬ݂ܙܺܝܥ ܘܥܳܐܶܠ ܠܓܰ݁ܘ ܡܶܢ ܐܰܦ݂ܰܝ ܬ݂ܰܪܥܳܐ:</VERS>
      <VERS vnumber="20">ܟ݂ܰܪ ܕ݂ܩܰܕ݂ܶܡ ܥܰܠ ܚܠܳܦܰ݁ܝܢ ܝܶܫܽܘܥ ܘܰܗܘܳܐ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:</VERS>
    </CHAPTER>
    <CHAPTER cnumber="7">
      <VERS vnumber="1">ܗܳܢܳܐ ܕ݂ܶܝܢ ܡܰܠܟ݂ܺܝܙܕܶ݁ܩ ܐܺܝܬܰ݁ܘܗ̄ܝ ܡܠܶܟ݁ ܫܳܠܺܝܡ ܟ݂ܽܘܡܪܳܐ ܕ݂ܰܐܠܳܗܳܐ ܡܪܰܝܡܳܐ ܘܗܽܘ ܐܰܪܥܶܗ ܠܰܐܒ݁ܪܳܗܳܡ ܟ݂ܰܕ݁ ܗܦܰ݁ܟ݁ ܡܶܢ ܚܰܪܒ݂ܳܐ ܕ݂ܡܰܠܟ݂ܶܐ ܘܒܰ݁ܪܟܶ݁ܗ:</VERS>
      <VERS vnumber="2">ܘܠܶܗ ܦ݂ܪܰܫ ܐܰܒ݁ܪܳܗܳܡ ܡܰܥܣܳܪܶܐ ܡܶܢ ܟ݂ܽܠܡܶܕ݂ܶܡ ܕ݂ܺܐܝܬ݁ ܗ̄ܘܳܐ ܥܰܡܶܗ ܡܶܬ݁ܦ݂ܰܫܰܩ ܕ݂ܶܝܢ ܫܡܶܗ ܡܰܠܟ݂ܳܐ ܕ݂ܟܺ݁ܐܢܽܘܬܳ݁ܐ ܘܬܽ݁ܘܒ݁ ܡܠܶܟ݁ ܫܳܠܺܝܡ ܕ݂ܺܐܝܬܰ݁ܘܗ̄ܝ ܡܰܠܟ݂ܳܐ ܕ݂ܰܫܠܳܡܳܐ:</VERS>
      <VERS vnumber="3">ܕ݂ܠܳܐ ܐܰܒܽ݁ܘܗ̄ܝ ܘܠܳܐ ܐܶܡܶܗ ܐܶܬ݁ܟ݂ܬܶ݁ܒ݁ܘ ܒ݂ܫܰܪܒܳ݁ܬܳ݁ܐ ܘܠܳܐ ܪܺܝܫܺܝܬܳ݁ܐ ܕ݂ܝܰܘܡܰܘܗ̄ܝ ܘܠܳܐ ܫܽܘܠܳܡܳܐ ܕ݂ܚܰܝܰܘܗ̄ܝ ܐܶܠܳܐ ܒ݂ܰܕ݁ܡܽܘܬܳ݁ܐ ܕ݂ܰܒ݁ܪܶܗ ܕ݂ܰܐܠܳܗܳܐ ܡܩܰܘܝܳܐ ܟ݂ܽܘܡܪܽܘܬܶ݁ܗ ܠܥܳܠܰܡ:</VERS>
      <VERS vnumber="4">ܚܙܰܘ ܕ݂ܶܝܢ ܟ݂ܡܳܐ ܪܰܒ݁ ܗܳܢܳܐ ܕ݂ܰܐܒ݁ܪܳܗܳܡ ܪܺܝܫ ܐܰܒܳ݁ܗܳܬܳ݁ܐ ܠܶܗ ܝܰܗ̄ܒ݁ ܡܰܥܣܳܪܶܐ ܕ݂ܪܺܫܝܳܬܳ݁ܐ:</VERS>
      <VERS vnumber="5">ܐܰܝܠܶܝܢ ܓ݂ܶܝܪ ܡܶܢ ܒ݂ܢܰܝ ܠܶܘܺܝ ܕ݂ܰܡܩܰܒ݂ܠܺܝܢ ܗ̄ܘܰܘ ܟ݂ܽܘܡܪܽܘܬܳ݁ܐ ܦ݂ܽܘܩܕ݂ܳܢܳܐ ܐܺܝܬ݁ ܗ̄ܘܳܐ ܠܗܽܘܢ ܕ݂ܢܳܡܽܘܣܳܐ ܕ݂ܢܶܣܒܽ݁ܘܢ ܡܰܥܣܳܪܶܐ ܡܶܢ ܥܰܡܳܐ ܗܶܢܽܘܢ ܡܶܢ ܐܰܚܰܝܗܽܘܢ ܟ݂ܰܕ݁ ܐܳܦ݁ ܗܶܢܽܘܢ ܡܶܢ ܚܰܨܶܗ ܕ݂ܰܐܒ݁ܪܳܗܳܡ ܢܦܰ݁ܩܘ:</VERS>
      <VERS vnumber="6">ܗܳܢܳܐ ܕ݂ܶܝܢ ܕ݂ܠܳܐ ܟ݂ܬܺ݁ܝܒ݁ ܒ݂ܫܰܪܒܳ݁ܬ݁ܗܽܘܢ ܡܰܥܣܳܪܶܐ ܫܩܰܠ ܡܶܢ ܐܰܒ݁ܪܳܗܳܡ ܘܒܰ݁ܪܟܶ݁ܗ ܠܗܰܘ ܕ݂ܩܰܒ݂ܶܠ ܡܽܘܠܟ݂ܳܢܳܐ:</VERS>
      <VERS vnumber="7">ܕ݂ܠܳܐ ܚܶܪܝܳܢܳܐ ܕ݂ܶܝܢ ܗܰܘ ܕ݂ܰܒ݁ܨܺܝܪ ܡܶܬ݁ܒ݂ܰܪܰܟ݁ ܡܶܢ ܗܰܘ ܕ݂ܰܡܝܰܬ݂ܰܪ ܡܶܢܶܗ:</VERS>
      <VERS vnumber="8">ܘܗܳܪܟ݂ܳܐ ܒ݂ܢܰܝܢܳܫܳܐ ܕ݂ܡܳܝܬ݂ܺܝܢ ܢܳܣܒ݂ܺܝܢ ܡܰܥܣܳܪܶܐ ܠܗܰܠ ܕ݂ܶܝܢ ܗܰܘ ܕ݂ܰܐܣܗܶܕ݁ ܥܠܰܘܗ̄ܝ ܟ݂ܬܳ݁ܒܳ݁ܐ ܕ݂ܚܰܝ ܗܽ̄ܘ:</VERS>
      <VERS vnumber="9">ܘܰܐܝܟ݁ ܐ̄ܢܳܫ ܢܺܐܡܰܪ ܒ݂ܝܰܕ݁ ܐܰܒ݁ܪܳܗܳܡ ܐܳܦ݁ ܠܶܘܺܝ ܗܰܘ ܕ݂ܡܰܥܣܳܪܶܐ ܢܳܣܶܒ݁ ܗ̄ܘܳܐ ܐܳܦ݁ ܗܽܘ ܐܶܬ݁ܥܰܣܰܪ:</VERS>
      <VERS vnumber="10">ܥܕܰ݁ܟ݂ܺܝܠ ܓ݂ܶܝܪ ܒ݂ܚܰܨܶܗ ܗܘܳܐ ܕ݂ܰܐܒܽ݁ܘܗ̄ܝ ܟ݂ܰܕ݁ ܐܰܪܥܶܗ ܠܡܰܠܟ݂ܺܝܙܕܶ݁ܩ:</VERS>
      <VERS vnumber="11">ܐܶܠܽܘ ܗܳܟܺ݁ܝܠ ܓ݂ܡܺܝܪܽܘܬܳ݁ܐ ܒ݂ܝܰܕ݁ ܟ݂ܽܘܡܪܽܘܬܳ݁ܐ ܕ݂ܠܶܘܳܝܶܐ ܐܺܝܬܶ݁ܝܗ ܗ̄ܘܳܬ݁ ܕ݂ܒܳ݁ܗ ܣܺܝܡ ܢܳܡܽܘܣܳܐ ܠܥܰܡܳܐ ܠܡܳܢܳܐ ܡܶܬ݁ܒ݂ܥܶܐ ܗ̄ܘܳܐ ܟ݂ܽܘܡܪܳܐ ܐ̄ܚܪܺܢܳܐ ܕ݂ܰܢܩܽܘܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ ܐܶܡܰܪ ܕ݂ܶܝܢ ܕ݂ܒܰ݁ܕ݁ܡܽܘܬܶ݁ܗ ܕ݂ܰܐܗܪܽܘܢ ܢܶܗܘܶܐ:</VERS>
      <VERS vnumber="12">ܐܶܠܳܐ ܐܰܝܟ݂ܰܢܳܐ ܕ݂ܰܗܘܳܐ ܫܽܘܚܠܳܦܳ݁ܐ ܒ݂ܟܽ݁ܘܡܪܽܘܬܳ݁ܐ ܗܳܟܰ݁ܢܳܐ ܗܘܳܐ ܫܽܘܚܠܳܦܳ݁ܐ ܐܳܦ݁ ܒ݂ܢܳܡܽܘܣܳܐ:</VERS>
      <VERS vnumber="13">ܗܰܘ ܓ݂ܶܝܪ ܕ݂ܶܐܬܶ݁ܐܡܰܪ ܥܠܰܘܗ̄ܝ ܗܳܠܶܝܢ ܡܶܢ ܫܰܪܒ݂ܬܳ݁ܐ ܗ̄ܘ ܐ̄ܚܪܺܬܳ݁ܐ ܐܶܬܺ݁ܝܠܶܕ݁ ܕ݂ܐ̄ܢܳܫ ܡܶܡܬܽ݁ܘܡ ܡܶܢܳܗ ܠܳܐ ܫܰܡܶܫ ܒ݂ܡܰܕ݁ܒ݂ܚܳܐ:</VERS>
      <VERS vnumber="14">ܓ݂ܰܠܝܳܐ ܗ̄ܝ ܓ݂ܶܝܪ ܕ݂ܡܶܢ ܝܺܗܽܘܕܳ݁ܐ ܕ݂ܢܰܚ ܡܳܪܰܢ ܡܶܢ ܫܰܪܒ݂ܬܳ݁ܐ ܕ݂ܠܳܐ ܐܶܡܰܪ ܥܠܶܝܗ ܡܽܘܫܶܐ ܡܶܕ݂ܶܡ ܥܰܠ ܟ݂ܽܘܡܪܽܘܬܳ݁ܐ:</VERS>
      <VERS vnumber="15">ܘܝܰܬ݂ܺܝܪܳܐܝܺܬ݁ ܬ݂ܽܘܒ݁ ܝܺܕܺ݁ܝܥܳܐ ܒ݂ܗܳܝ ܕ݂ܶܐܡܰܪ ܕ݂ܒܰ݁ܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ ܩܳܐܶܡ ܟ݂ܽܘܡܪܳܐ ܐ̄ܚܪܺܢܳܐ:</VERS>
      <VERS vnumber="16">ܗܰܘ ܕ݂ܠܳܐ ܗ̄ܘܳܐ ܒ݂ܢܳܡܽܘܣܳܐ ܕ݂ܦܽ݁ܘܩܕ݂ܳܢܶܐ ܦ݂ܰܓ݁ܪܳܢܳܝܶܐ ܗܳܘܶܐ ܐܶܠܳܐ ܒ݂ܚܰܝܠܳܐ ܕ݂ܚܰܝܶܐ ܕ݂ܠܳܐ ܡܶܫܬ݂ܪܶܝܢ:</VERS>
      <VERS vnumber="17">ܡܰܣܗܶܕ݁ ܓ݂ܶܝܪ ܥܠܰܘܗ̄ܝ ܕ݂ܰܐܢ̄ܬ݂ ܗܽ̄ܘ ܟ݂ܽܘܡܪܳܐ ܠܥܳܠܰܡ ܒ݂ܰܕ݁ܡܽܘܬܶ݁ܗ ܕ݂ܡܰܠܟ݂ܺܝܙܕܶ݁ܩ:</VERS>
      <VERS vnumber="18">ܫܽܘܚܠܳܦܳ݁ܐ ܕ݂ܶܝܢ ܕ݂ܰܗܘܳܐ ܠܦܽ݁ܘܩܕ݂ܳܢܳܐ ܩܰܕ݁ܡܳܝܳܐ ܡܶܛܽܠ ܡܚܺܝܠܽܘܬܶ݁ܗ ܘܰܕ݁ܝܽܘܬ݁ܪܳܢ ܠܰܝܬ݂ ܗ̄ܘܳܐ ܒ݂ܶܗ:</VERS>
      <VERS vnumber="19">ܡܶܕ݂ܶܡ ܓ݂ܶܝܪ ܠܳܐ ܓ݂ܡܰܪ ܢܳܡܽܘܣܳܐ ܥܰܠ ܕ݂ܶܝܢ ܚܠܳܦܰ݁ܘܗ̄ܝ ܣܰܒ݁ܪܳܐ ܕ݂ܰܡܝܰܬ݂ܰܪ ܡܶܢܶܗ ܕ݂ܒܶ݁ܗ ܡܶܬ݁ܩܰܪܒܺ݁ܝܢܰܢ ܠܰܐܠܳܗܳܐ:</VERS>
      <VERS vnumber="20">ܘܫܰܪܪܶܗ ܠܰܢ ܒ݂ܡܰܘܡܳܬܳ݁ܐ:</VERS>
      <VERS vnumber="22">ܗܳܢܳܐ ܟ݂ܽܠܶܗ ܡܝܰܬ݂ܪܳܐ ܕ݂ܺܝܰܬܺ݁ܩܺܐ ܗܳܕܶ݁ܐ ܕ݂ܰܗܘܳܐ ܒ݂ܳܗ ܥܰܪܳܒܳ݁ܐ ܝܶܫܽܘܥ:</VERS>
      <VERS vnumber="23">ܘܗܳܢܽܘܢ ܗܘܰܘ ܟ݂ܽܘܡܪܶܐ ܣܰܓ݂ܺܝܶܐܐ ܡܶܛܽܠ ܕ݂ܡܳܝܬ݂ܺܝܢ ܗ̄ܘܰܘ ܘܠܳܐ ܡܶܫܬ݂ܰܒ݁ܩܺܝܢ ܗ̄ܘܰܘ ܕ݂ܰܢܩܰܘܽܘܢ:</VERS>
      <VERS vnumber="24">ܗܳܢܳܐ ܕ݂ܶܝܢ ܡܶܛܽܠ ܕ݂ܰܠܥܳܠܰܡ ܩܰܝܳܡ ܠܳܐ ܥܳܒ݁ܪܳܐ ܟ݂ܽܘܡܪܽܘܬܶ݁ܗ:</VERS>
      <VERS vnumber="25">ܘܡܶܫܟ݂ܰܚ ܠܡܰܚܳܝܽܘ ܠܥܳܠܰܡ ܠܰܐܝܠܶܝܢ ܕ݂ܡܶܬ݁ܩܰܪܒܺ݁ܝܢ ܒ݂ܺܐܝܕܶ݁ܗ ܠܰܐܠܳܗܳܐ ܚܰܝ ܗܽ̄ܘ ܓ݂ܶܝܪ ܒ݂ܟܽ݁ܠܙܒܰ݁ܢ ܘܡܰܣܶܩ ܨܠܽܘܬܳ݁ܐ ܚܠܳܦܰ݁ܝܗܽܘܢ:</VERS>
      <VERS vnumber="26">ܕ݂ܰܐܝܟ݁ ܗܳܢܳܐ ܓ݂ܶܝܪ ܟ݂ܽܘܡܪܳܐ ܐܳܦ݁ ܙܳܕܶ݁ܩ ܗ̄ܘܳܐ ܠܰܢ ܕ݂ܰܟ݁ܝܳܐ ܕ݂ܠܳܐ ܒ݂ܺܝܫܽܘ ܘܰܕ݁ܠܳܐ ܛܽܘܠܫܳܐ ܕ݂ܦܰ݁ܪܺܝܩ ܡܶܢ ܚܛܳܗܶܐ ܘܰܡܪܰܝܰܡ ܠܥܶܠ ܡܶܢ ܫܡܰܝܳܐ:</VERS>
      <VERS vnumber="27">ܘܠܰܝܬ݂ ܠܶܗ ܐܽܘܠܨܳܢܳܐ ܟ݂ܽܠܝܽܘܡ ܐܰܝܟ݁ ܪܰܒ݂ܰܝ ܟ݂ܽܘܡܪܶܐ ܕ݂ܠܽܘܩܕܰ݁ܡ ܚܠܳܦ݁ ܚܛܳܗܰܘܗ̄ܝ ܢܩܰܪܶܒ݁ ܕ݂ܶܒ݁ܚܶܐ ܘܗܳܝܕ݂ܶܝܢ ܚܠܳܦ݁ ܥܰܡܳܐ ܗܳܕܶ݁ܐ ܓ݂ܶܝܪ ܥܰܒ݁ܕ݂ܳܗ ܚܕܳ݁ܐ ܙܒܰ݁ܢ ܒ݂ܢܰܦ݁ܫܶܗ ܕ݂ܩܰܪܶܒ݁:</VERS>
      <VERS vnumber="28">ܢܳܡܽܘܣܳܐ ܓ݂ܶܝܪ ܒ݂ܢܰܝܢܳܫܳܐ ܗܽܘ ܟ݂ܪܺܝܗܶܐ ܡܩܺܝܡ ܟ݂ܽܘܡܪܶܐ ܡܶܠܬܳ݁ܐ ܕ݂ܶܝܢ ܕ݂ܡܰܘܡܳܬܳ݁ܐ ܕ݂ܰܗܘܳܬ݁ ܒ݂ܳܬܰ݁ܪ ܢܳܡܽܘܣܳܐ ܒ݂ܪܳܐ ܓ݂ܡܺܝܪܳܐ ܠܥܳܠܰܡ ܣ݂ ܣ݂:</VERS>
    </CHAPTER>
    <CHAPTER cnumber="8">
      <VERS vnumber="1">ܪܺܝܫܳܐ ܕ݂ܶܝܢ ܕ݂ܟܽ݁ܠܗܶܝܢ ܐܺܝܬ݁ ܠܰܢ ܪܰܒ݂ ܟ݂ܽܘܡܪܶܐ ܐܰܝܢܳܐ ܕ݂ܺܝܬܶ݁ܒ݁ ܡܶܢ ܝܰܡܺܝܢܳܐ ܕ݂ܟܽ݁ܘܪܣܝܳܐ ܕ݂ܪܰܒ݂ܽܘܬܳ݁ܐ ܒ݂ܰܫܡܰܝܳܐ:</VERS>
      <VERS vnumber="2">ܘܰܗܘܳܐ ܡܫܰܡܫܳܢܳܐ ܕ݂ܒܶ݁ܝܬ݁ ܩܽܘܕ݁ܫܳܐ ܘܰܕ݁ܡܰܫܟ݂ܢܳܐ ܕ݂ܰܫܪܳܪܳܐ ܗܰܘ ܕ݂ܰܩܒܰ݁ܥ ܐܰܠܳܗܳܐ ܘܠܳܐ ܒ݂ܰܪܢܳܫܳܐ:</VERS>
      <VERS vnumber="3">ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܩܳܐܶܡ ܕ݂ܰܢܩܰܪܶܒ݁ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܡܶܛܽܠ ܗܳܢܳܐ ܙܳܕ݁ܩܳܐ ܗ̄ܘܳܬ݁ ܐܳܦ݁ ܠܗܳܢܳܐ ܕ݂ܢܶܗܘܶܐ ܐܺܝܬ݁ ܠܶܗ ܡܶܕ݂ܶܡ ܕ݂ܰܢܩܰܪܶܒ݁:</VERS>
      <VERS vnumber="4">ܘܶܐܠܽܘ ܒ݂ܰܐܪܥܳܐ ܗ̄ܘܳܐ ܐܳܦ݁ܠܳܐ ܟ݂ܽܘܡܪܳܐ ܗܳܘܶܐ ܗ̄ܘܳܐ ܡܶܛܽܠ ܕ݂ܺܐܝܬܰ݁ܝܗܽܘܢ ܗ̄ܘܰܘ ܟ݂ܽܘܡܪܶܐ ܕ݂ܰܡܩܰܪܒܺ݁ܝܢ ܗ̄ܘܰܘ ܩܽܘܪܒ݂ܳܢܶܐ ܐܰܝܟ݁ ܕ݂ܰܒ݁ܢܳܡܽܘܣܳܐ:</VERS>
      <VERS vnumber="5">ܗܳܢܽܘܢ ܕ݂ܰܡܫܰܡܫܺܝܢ ܠܰܕ݁ܡܽܘܬܳ݁ܐ ܘܰܠܛܶܠܳܢܝܳܬܳ݁ܐ ܕ݂ܗܳܠܶܝܢ ܕ݂ܒܰ݁ܫܡܰܝܳܐ ܐܰܝܟ݁ ܕ݂ܶܐܬܶ݁ܐܡܰܪ ܠܡܽܘܫܶܐ ܟ݂ܰܕ݁ ܥܳܒܶ݁ܕ݁ ܗ̄ܘܳܐ ܡܰܫܟ݂ܢܳܐ ܕ݂ܰܚܙܺܝ ܘܰܥܒܶ݁ܕ݁ ܟ݂ܽܠܡܶܕ݂ܶܡ ܒ݂ܰܕ݁ܡܽܘܬܳ݁ܐ ܗܳܝ ܕ݂ܶܐܬ݁ܚܰܙܝܰܬ݁ ܠܳܟ݁ ܒ݂ܛܽܘܪܳܐ:</VERS>
      <VERS vnumber="6">ܗܳܫܳܐ ܕ݂ܶܝܢ ܬ݂ܶܫܡܶܫܬ݂ܳܐ ܕ݂ܰܡܝܰܬ݂ܪܳܐ ܡܶܢ ܗܳܝ ܩܰܒ݂ܶܠ ܝܶܫܽܘܥ ܡܫܺܝܚܳܐ ܐܰܟ݁ܡܳܐ ܕ݂ܰܡܝܰܬ݂ܪܳܐ ܐܳܦ݁ ܕ݂ܺܝܰܬܺ݁ܝܩܺܐ ܗܳܝ ܕ݂ܰܥܒܺ݁ܝܕ݁ ܒ݂ܳܗ ܡܶܨܥܳܝܳܐ ܘܰܒ݁ܫܽܘܘ̄ܕ݂ܳܝܶܐ ܕ݂ܰܡܝܰܬ݂ܪܺܝܢ ܡܶܢ ܕ݂ܗܳܝ ܐܶܬ݁ܝܰܗܒ݂ܰܬ݁:</VERS>
      <VERS vnumber="7">ܐܶܠܽܘ ܓ݂ܶܝܪ ܐܺܝܬܶ݁ܝܗ ܗ̄ܘܳܬ݁ ܩܰܕ݁ܡܳܝܬ݂ܳܐ ܕ݂ܠܳܐ ܪܶܫܝܳܢ ܠܰܝܬ݂ ܗ̄ܘܳܐ ܐܰܬ݁ܪܳܐ ܠܗܳܕܶ݁ܐ ܕ݂ܬܰ݁ܪܬ݂ܶܝܢ:</VERS>
      <VERS vnumber="8">ܪܳܫܶܐ ܠܗܽܘܢ ܓ݂ܶܝܪ ܘܶܐܡܰܪ ܕ݂ܗܳܐ ܝܰܘܡܳܬܳ݁ܐ ܐܳܬܶ݁ܝܢ ܐܳܡܰܪ ܡܳܪܝܳܐ ܘܶܐܓ݁ܡܽܘܪ ܥܰܠ ܒ݂ܰܝܬ݂ܳܐ ܕ݂ܒܶ݁ܝܬ݁ ܐܺܝܣܪܳܝܶܠ ܘܥܰܠ ܒ݂ܰܝܬ݂ܳܐ ܕ݂ܒܶ݁ܝܬ݁ ܝܺܗܽܘܕܳ݁ܐ ܕ݂ܺܝܰܬܺ݁ܩܺܐ ܚܕܰ݁ܬܳ݁ܐ:</VERS>
      <VERS vnumber="9">ܠܳܐ ܐܰܝܟ݁ ܗܳܝ ܕ݂ܺܝܰܬܺ݁ܩܺܐ ܕ݂ܝܶܗܒ݂ܶܬ݁ ܠܰܐܒܳ݁ܗܰܝܗܽܘܢ ܒ݂ܝܰܘܡܳܐ ܕ݂ܶܐܚܕ݂ܶܬ݁ ܒ݂ܺܐܝܕ݁ܗܽܘܢ ܘܰܐܦ݂ܩܶܬ݁ ܐܶܢܽܘܢ ܡܶܢ ܐܰܪܥܳܐ ܕ݂ܡܶܨܪܶܝܢ ܡܶܛܽܠ ܕ݂ܗܶܢܽܘܢ ܠܳܐ ܩܰܘܺܝܘ ܒ݂ܕܺ݁ܝܰܬܺ݁ܩܺܐ ܕ݂ܺܝܠܝ ܐܳܦ݁ ܐܶܢܳܐ ܒ݂ܣܺܝܬ݁ ܒ݂ܗܽܘܢ ܐܶܡܰܪ ܡܳܪܝܳܐ:</VERS>
      <VERS vnumber="10">ܗܳܕܶ݁ܐ ܕ݂ܶܝܢ ܕ݂ܺܝܰܬܺ݁ܩܺܐ ܕ݂ܶܐܬ݂ܶܠ ܠܒܰ݁ܝܬ݂ܳܐ ܕ݂ܒܶ݁ܝܬ݁ ܐܺܝܣܪܳܝܶܠ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܐܳܡܰܪ ܡܳܪܝܳܐ ܐܶܬ݂ܠܺܝܘܗ̄ܝ ܠܢܳܡܽܘܣܝ ܒ݂ܡܰܕ݂ܥܰܝܗܽܘܢ ܘܥܰܠ ܠܶܒ݂ܰܘܳܬ݁ܗܽܘܢ ܐܶܟ݁ܬ݂ܒܺ݁ܝܘܗ̄ܝ ܘܶܐܗܘܶܐ ܠܗܽܘܢ ܐܶܢܳܐ ܐܰܠܳܗܳܐ ܘܗܶܢܽܘܢ ܢܶܗܘܽܘܢ ܠܺܝ ܥܰܡܳܐ:</VERS>
      <VERS vnumber="11">ܘܠܳܐ ܢܰܠܶܦ݁ ܐ̄ܢܳܫ ܠܒܰ݁ܪ ܡܕܺ݁ܝܢ̄ܬ݂ܶܗ ܐܳܦ݁ܠܳܐ ܠܰܐܚܽܘܗ̄ܝ ܘܢܺܐܡܰܪ ܕ݂ܕܰ݁ܥ ܠܡܳܪܝܳܐ ܡܶܛܽܠ ܕ݂ܟܽ݁ܠܗܽܘܢ ܢܶܕ݂ܥܽܘܢܳܢܝ ܡܶܢ ܙܥܽܘܪܗܽܘܢ ܘܰܥܕܰ݁ܡܳܐ ܠܩܰܫܺܝܫܗܽܘܢ:</VERS>
      <VERS vnumber="12">ܘܶܐܚܰܣܶܐ ܐܶܢܽܘܢ ܡܶܢ ܥܰܘܠܗܽܘܢ ܘܰܚܛܳܗܰܝܗܽܘܢ ܬ݂ܽܘܒ݁ ܠܳܐ ܐܶܬ݂ܕ݂ܟܰ݁ܪ ܠܗܽܘܢ:</VERS>
      <VERS vnumber="13">ܒ݂ܗܳܝ ܕ݂ܶܐܡܰܪ ܚܕܰ݁ܬܳ݁ܐ ܠܩܰܕ݁ܡܳܝܬ݂ܳܐ ܐܰܥܬ݂ܩܳܗ ܘܰܐܝܢܳܐ ܕ݂ܰܥܬܶ݁ܩ ܘܰܣܶܐܒ݁ ܩܰܪܺܝܒ݁ ܗܽ̄ܘ ܠܰܚܒܳ݁ܠܳܐ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܒ݂ܩܰܕ݁ܡܳܝܬ݂ܳܐ ܕ݂ܶܝܢ ܐܺܝܬ݁ ܗ̄ܘܳܐ ܒ݂ܳܗ ܦ݂ܽܘܩܳܕܶ݁ܐ ܕ݂ܬܶ݁ܫܡܶܫܬ݂ܳܐ ܘܒܶ݁ܝܬ݁ ܩܽܘܕ݁ܫܳܐ ܥܳܠܡܳܢܳܝܳܐ:</VERS>
      <VERS vnumber="2">ܡܰܫܟ݂ܢܳܐ ܓ݂ܶܝܪ ܩܰܕ݁ܡܳܝܳܐ ܕ݂ܶܐܬ݁ܥܒܶ݁ܕ݁ ܐܺܝܬ݁ ܗ̄ܘܳܐ ܒ݂ܶܗ ܡܢܳܪܬ݂ܳܐ ܘܦܳ݁ܬܽ݁ܘܪܳܐ ܘܰܠܚܶܡ ܐܰܦ݂ܶܐ ܘܡܶܬ݁ܩܪܶܐ ܗ̄ܘܳܐ ܒ݂ܶܝܬ݁-ܩܽܘܕ݁ܫܳܐ:</VERS>
      <VERS vnumber="3">ܡܰܫܟ݂ܢܳܐ ܕ݂ܶܝܢ ܓ݂ܰܘܳܝܳܐ ܕ݂ܰܠܓܰ݁ܘ ܡܶܢ ܐܰܦ݂ܰܝ ܬ݂ܰܪܥܳܐ ܕ݂ܰܬ݁ܪܶܝܢ ܡܶܬ݁ܩܪܶܐ ܗ̄ܘܳܐ ܩܕܽ݁ܘܫ ܩܽܘܕ݁ܫܶܐ:</VERS>
      <VERS vnumber="4">ܘܺܐܝܬ݁ ܗ̄ܘܳܐ ܒ݂ܶܗ ܒ݂ܶܝܬ݁ ܒ݂ܶܣܡܶܐ ܕ݂ܕܰ݁ܗܒܳ݁ܐ ܘܩܺܒܽ݁ܘܬܳ݁ܐ ܕ݂ܕܺ݁ܝܰܬܺ݁ܩܺܐ ܕ݂ܰܩܪܺܝܡܳܐ ܟ݂ܽܠܳܗ ܒ݂ܕܰ݁ܗܒܳ݁ܐ ܘܺܐܝܬ݁ ܒ݂ܳܗ ܩܶܣܛܳܐ ܕ݂ܕܰ݁ܗܒܳ݁ܐ ܗܳܝ ܕ݂ܺܐܝܬ݁ ܗ̄ܘܳܐ ܒ݂ܳܗ ܡܰܢ̄ܢܳܐ ܘܫܰܒ݁ܛܳܐ ܕ݂ܰܐܗܪܽܘܢ ܗܰܘ ܕ݂ܰܐܦ݁ܪܰܥ ܘܠܽܘܚܶܐ ܕ݂ܕܺ݁ܝܰܬܺ݁ܩܺܐ:</VERS>
      <VERS vnumber="5">ܘܰܠܥܶܠ ܡܶܢܳܗ ܟ݂ܪܽܘܒܶ݁ܐ ܕ݂ܫܽܘܒ݁ܚܳܐ ܕ݂ܡܰܛܠܺܝܢ ܥܰܠ ܚܽܘܣܳܝܳܐ ܠܳܐ ܗ̄ܘܳܐ ܕ݂ܶܝܢ ܙܰܒ݁ܢܳܐ ܗ̄ܘ ܕ݂ܢܺܐܡܰܪ ܥܰܠ ܚܕܳ݁ܐ ܚܕܳ݁ܐ ܡܶܢ ܗܳܠܶܝܢ ܕ݂ܗܳܟܰ݁ܢܳܐ ܡܰܬ݁ܩܢܳܢ ܗ̄ܘܰܝ:</VERS>
      <VERS vnumber="6">ܘܰܠܡܰܫܟ݂ܢܳܐ ܒ݂ܰܪܳܝܳܐ ܒ݂ܟܽ݁ܠܙܒܰ݁ܢ ܥܳܐܠܺܝܢ ܗ̄ܘܰܘ ܟ݂ܽܘܡܪܶܐ ܘܰܡܫܰܠܡܺܝܢ ܗ̄ܘܰܘ ܬ݂ܶܫܡܶܫܬ݂ܗܽܘܢ:</VERS>
      <VERS vnumber="7">ܠܡܰܫܟ݂ܢܳܐ ܕ݂ܶܝܢ ܕ݂ܰܠܓܰ݁ܘ ܡܶܢܶܗ ܚܕܳ݁ܐ ܗ̄ܘ ܒ݂ܫܰܢ̄ܬ݂ܳܐ ܒ݂ܰܠܚܽܘܕܰ݁ܘܗ̄ܝ ܥܳܐܶܠ ܗ̄ܘܳܐ ܪܰܒ݂ܟ݂ܽܘܡܪܶܐ ܒ݂ܰܕ݁ܡܳܐ ܗܰܘ ܕ݂ܰܡܩܰܪܶܒ݁ ܗ̄ܘܳܐ ܚܠܳܦ݁ ܢܰܦ݁ܫܶܗ ܘܰܚܠܳܦ݁ ܣܰܟ݁ܠܽܘܬܶ݁ܗ ܕ݂ܥܰܡܳܐ:</VERS>
      <VERS vnumber="8">ܒ݂ܗܳܕܶ݁ܐ ܕ݂ܶܝܢ ܡܰܘܕ݂ܥܳܐ ܗ̄ܘܳܬ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܠܳܐ ܐܶܬ݁ܓ݂ܰܠܝܰܬ݁ ܥܕܰ݁ܟ݂ܺܝܠ ܐܽܘܪܚܳܐ ܕ݂ܩܰܕ݂ܺܝܫܶܐ ܟ݂ܡܳܐ ܙܰܒ݁ܢܳܐ ܕ݂ܺܐܝܬ݁ ܗ̄ܘܳܐ ܩܝܳܡܳܐ ܠܡܰܫܟ݂ܢܳܐ ܩܰܕ݁ܡܳܝܳܐ:</VERS>
      <VERS vnumber="9">ܘܺܐܝܬܰ݁ܘܗ̄ܝ ܗ̄ܘܳܐ ܡܰܬ݁ܠܳܐ ܗܳܢܳܐ ܠܙܰܒ݁ܢܳܐ ܗܰܘ ܕ݂ܒܶ݁ܗ ܩܽܘܪܒ݂ܳܢܶܐ ܘܕܶ݁ܒ݁ܚܶܐ ܡܶܬ݁ܩܰܪܒܺ݁ܝܢ ܗ̄ܘܰܘ ܐܰܝܠܶܝܢ ܕ݂ܠܳܐ ܡܶܫܟ݂ܚܺܝܢ ܗ̄ܘܰܘ ܠܡܶܓ݁ܡܰܪ ܬ݂ܺܐܪܬ݂ܶܗ ܕ݂ܡܰܢ ܕ݂ܰܡܩܰܪܶܒ݁ ܠܗܽܘܢ:</VERS>
      <VERS vnumber="10">ܐܶܠܳܐ ܒ݂ܡܶܐܟ݁ܠܳܐ ܘܰܒ݁ܡܰܫܬ݂ܝܳܐ ܒ݂ܰܠܚܽܘܕ݁ ܘܰܒ݁ܡܰܥܡܽܘܕ݁ܝܳܬܳ݁ܐ ܕ݂ܰܙܢܺܝܢ ܙܢܺܝܢ ܕ݂ܺܐܝܬܰ݁ܝܗܶܝܢ ܦ݂ܽܘܩܳܕܶ݁ܐ ܕ݂ܒܶ݁ܣܪܳܐ ܕ݂ܣܺܝܡܺܝܢ ܥܕܰ݁ܡܳܐ ܠܙܰܒ݁ܢܳܐ ܕ݂ܬܽ݁ܘܪܳܨܳܐ: ܣ</VERS>
      <VERS vnumber="11">ܡܫܺܝܚܳܐ ܕ݂ܶܝܢ ܕ݂ܶܐܬܳ݁ܐ ܗܘܳܐ ܪܰܒ݂ܟ݂ܽܘܡܪܶܐ ܕ݂ܛܳܒܳ݁ܬܳ݁ܐ ܕ݂ܰܣܥܰܪ ܘܥܰܠ ܠܡܰܫܟ݂ܢܳܐ ܪܰܒ݂ܳܐ ܘܰܡܫܰܠܡܳܢܳܐ ܕ݂ܠܳܐ ܥܒܺ݁ܝܕ݁ ܒ݂ܺܐܝܕܰ݁ܝܳܐ ܘܠܳܐ ܗ̄ܘܳܐ ܡܶܢ ܗܳܠܶܝܢ ܒ݂ܶܪܝܳܬܳ݁ܐ:</VERS>
      <VERS vnumber="12">ܘܠܳܐ ܥܰܠ ܒ݂ܰܕ݁ܡܳܐ ܕ݂ܨܺܦ݁ܪܳܝܶܐ ܘܰܕ݁ܥܶܓ݁ܠܶܐ ܐܶܠܳܐ ܒ݂ܰܕ݁ܡܳܐ ܕ݂ܢܰܦ݁ܫܶܗ ܥܰܠ ܚܕܳ݁ܐ ܙܒܰ݁ܢ ܠܒܶ݁ܝܬ݁-ܡܰܩܕ݂ܫܳܐ ܘܶܐܫܟ݂ܰܚ ܦ݂ܽܘܪܩܳܢܳܐ ܕ݂ܰܠܥܳܠܰܡ:</VERS>
      <VERS vnumber="13">ܐܶܢ ܓ݂ܶܝܪ ܕ݂ܡܳܐ ܕ݂ܨܺܦ݁ܪܳܝܶܐ ܘܰܕ݁ܥܶܓ݁ܠܶܐ ܘܩܶܛܡܳܐ ܕ݂ܰܥܓܶ݁ܠܬ݂ܳܐ ܡܶܬ݁ܪܣܶܣ ܗ̄ܘܳܐ ܥܰܠ ܐܰܝܠܶܝܢ ܕ݂ܡܶܬ݂ܛܰܡܺܐܝܢ ܗ̄ܘܰܘ ܘܰܡܩܰܕ݂ܶܫ ܠܗܽܘܢ ܠܕܽ݁ܘܟ݂ܳܝܳܐ ܕ݂ܒܶ݁ܣܪܗܽܘܢ:</VERS>
      <VERS vnumber="14">ܟ݂ܡܳܐ ܗܳܟܺ݁ܝܠ ܝܰܬ݂ܺܝܪܳܐܝܺܬ݁ ܕ݂ܡܶܗ ܕ݂ܰܡܫܺܝܚܳܐ ܕ݂ܰܒ݁ܪܽܘܚܳܐ ܕ݂ܰܠܥܳܠܰܡ ܢܰܦ݁ܫܶܗ ܩܰܪܶܒ݁ ܕ݂ܠܳܐ ܡܽܘܡ ܠܰܐܠܳܗܳܐ ܢܕܰ݁ܟ݂ܶܐ ܬ݂ܺܐܪܬ݂ܰܢ ܡܶܢ ܥܒܳ݁ܕܶ݁ܐ ܡܺܝܬܶ݁ܐ ܕ݂ܰܢܫܰܡܶܫ ܠܰܐܠܳܗܳܐ ܚܰܝܳܐ:</VERS>
      <VERS vnumber="15">ܡܶܛܽܠ ܗܳܢܳܐ ܗܽܘ ܗܘܳܐ ܡܶܨܥܳܝܳܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܕ݂ܰܒ݁ܡܰܘܬ݂ܶܗ ܗܽܘ ܗܘܳܐ ܦ݂ܽܘܪܩܳܢܳܐ ܠܰܐܝܠܶܝܢ ܕ݂ܰܥܒܰ݁ܪܘ ܥܰܠ ܕ݂ܺܝܰܬܺ݁ܩܺܐ ܩܰܕ݁ܡܳܝܬ݂ܳܐ ܕ݂ܢܶܣܒܽ݁ܘܢ ܡܽܘܠܟ݂ܳܢܳܐ ܐܰܝܠܶܝܢ ܕ݂ܶܐܬ݁ܩܪܺܝܘ ܠܝܳܪܬ݂ܽܘܬܳ݁ܐ ܕ݂ܰܠܥܳܠܰܡ:</VERS>
      <VERS vnumber="16">ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܕ݂ܺܝܰܬܺ݁ܩܺܐ ܡܰܘܬ݂ܳܐ ܗ̄ܘ ܡܚܰܘܝܳܐ ܕ݂ܗܰܘ ܕ݂ܥܰܒ݁ܕ݂ܳܗ:</VERS>
      <VERS vnumber="17">ܥܰܠ ܡܺܝܬܳ݁ܐ ܕ݂ܶܝܢ ܒ݂ܰܠܚܽܘܕ݁ ܡܶܫܬ݂ܰܪܪܳܐ ܡܶܛܽܠ ܕ݂ܰܟ݁ܡܳܐ ܕ݂ܚܰܝ ܗܰܘ ܕ݂ܥܰܒ݁ܕ݂ܳܗ ܠܰܝܬ݂ ܒ݂ܳܗ ܚܰܫܚܽܘ:</VERS>
      <VERS vnumber="18">ܡܶܛܽܠ ܗܳܢܳܐ ܐܳܦ݁ܠܳܐ ܩܰܕ݁ܡܳܝܬ݂ܳܐ ܕ݂ܠܳܐ ܕ݂ܡܳܐ ܐܶܫܬ݂ܰܪܪܰܬ݁:</VERS>
      <VERS vnumber="19">ܟ݂ܰܕ݁ ܐܶܬ݁ܦ݂ܩܶܕ݁ ܓ݂ܶܝܪ ܟ݂ܽܠܶܗ ܦ݂ܽܘܩܕ݂ܳܢܳܐ ܡܶܢ ܡܽܘܫܶܐ ܠܥܰܡܳܐ ܟ݂ܽܠܶܗ ܒ݂ܢܳܡܽܘܣܳܐ ܢܣܰܒ݁ ܗ̄ܘܳܐ ܡܽܘܫܶܐ ܕ݂ܡܳܐ ܕ݂ܰܥܓܶ݁ܠܬ݂ܳܐ ܘܡܰܝܳܐ ܒ݂ܥܰܡܪܳܐ ܕ݂ܰܙܚܽܘܪܺܝܬܳ݁ܐ ܘܙܽܘܦ݂ܳܐ ܘܪܰܣ ܥܰܠ ܣܶܦ݁ܪܶܐ ܘܥܰܠ ܥܰܡܳܐ ܟ݂ܽܠܶܗ:</VERS>
      <VERS vnumber="20">ܘܶܐܡܰܪ ܠܗܽܘܢ ܗܳܢܳܐ ܗ̄ܘ ܕ݂ܡܳܐ ܕ݂ܕܺ݁ܝܰܬܺ݁ܩܺܐ ܗܳܝ ܕ݂ܶܐܬ݁ܦ݂ܰܩܕ݂ܰܬ݁ ܠܟܽ݁ܘܢ ܡܶܢ ܐܰܠܳܗܳܐ:</VERS>
      <VERS vnumber="21">ܐܳܦ݁ ܥܰܠ ܡܰܫܟ݂ܢܳܐ ܘܥܰܠ ܟ݂ܽܠܗܽܘܢ ܡܳܐܢܶܐ ܕ݂ܬܶ݁ܫܡܶܫܬ݂ܳܐ ܡܶܢܶܗ ܡܶܢ ܕ݂ܡܳܐ ܪܰܣ:</VERS>
      <VERS vnumber="22">ܡܶܛܽܠ ܕ݂ܟܽ݁ܠܡܶܕ݂ܶܡ ܒ݂ܰܕ݁ܡܳܐ ܗ̄ܘ ܡܶܬ݂ܕ݂ܰܟ݂ܶܐ ܒ݂ܢܳܡܽܘܣܳܐ ܘܰܕ݁ܠܳܐ ܫܽܘܦ݂ܳܥ ܕ݂ܡܳܐ ܠܰܝܬ݂ ܫܽܘܒ݁ܩܳܢܳܐ:</VERS>
      <VERS vnumber="23">ܐܰܢܰܢܩܺܐ ܗܺ̄ܝ ܓ݂ܶܝܪ ܕ݂ܗܳܠܶܝܢ ܕ݂ܰܕ݁ܡܽܘܬܳ݁ܐ ܐܶܢܶܝܢ ܕ݂ܰܫܡܰܝܳܢܝܳܬܳ݁ܐ ܒ݂ܗܳܠܶܝܢ ܡܶܬ݂ܕ݂ܰܟ݂ܝܳܢ ܗܳܠܶܝܢ ܕ݂ܶܝܢ ܫܡܰܝܳܢܝܳܬܳ݁ܐ ܒ݂ܕܶ݁ܒ݁ܚܶܐ ܕ݂ܰܡܝܰܬ݂ܪܺܝܢ ܡܶܢ ܗܳܠܶܝܢ ܣ݂ ܣ݂:</VERS>
      <VERS vnumber="24">ܠܳܐ ܗ̄ܘܳܐ ܓ݂ܶܝܪ ܠܒܶ݁ܝܬ݁ ܡܰܩܕ݂ܫܳܐ ܕ݂ܰܥܒܺ݁ܝܕ݁ ܒ݂ܺܐܝܕܰ݁ܝܳܐ ܥܰܠ ܡܫܺܝܚܳܐ ܕ݂ܺܐܝܬܰ݁ܘܗ̄ܝ ܕ݂ܡܽܘܬܳ݁ܐ ܕ݂ܗܰܘ ܫܰܪܺܝܪܳܐ ܐܶܠܳܐ ܠܶܗ ܠܰܫܡܰܝܳܐ ܥܰܠ ܕ݂ܢܶܬ݁ܚܙܶܐ ܩܕܳ݁ܡ ܦ݂ܰܪܨܽܘܦ݂ܶܗ ܕ݂ܰܐܠܳܗܳܐ ܚܠܳܦܰ݁ܝܢ:</VERS>
      <VERS vnumber="25">ܐܳܦ݁ܠܳܐ ܕ݂ܰܢܩܰܪܶܒ݁ ܢܰܦ݁ܫܶܗ ܙܰܒ݁ܢܳܬܳ݁ܐ ܣܰܓ݂ܺܝܳܐܬܳ݁ܐ ܐܰܝܟ݁ ܕ݂ܥܳܒܶ݁ܕ݁ ܗ̄ܘܳܐ ܪܰܒ݂ ܟ݂ܽܘܡܪܶܐ ܘܥܳܐܶܠ ܒ݂ܟܽ݁ܠ ܫܢܳܐ ܠܒܶ݁ܝܬ݁-ܡܰܩܕ݂ܫܳܐ ܒ݂ܰܕ݁ܡܳܐ ܕ݂ܠܳܐ ܕ݂ܺܝܠܶܗ:</VERS>
      <VERS vnumber="26">ܘܶܐܢ ܠܳܐ ܚܰܝܳܒ݁ ܗ̄ܘܳܐ ܕ݂ܙܰܒ݁ܢܳܬܳ݁ܐ ܣܰܓ݂ܺܝܳܐܬܳ݁ܐ ܢܶܚܰܫ ܡܶܢ ܫܽܘܪܳܝܶܗ ܕ݂ܥܳܠܡܳܐ ܗܳܫܳܐ ܕ݂ܶܝܢ ܒ݂ܚܰܪܬܶ݁ܗ ܕ݂ܥܳܠܡܳܐ ܚܕܳ݁ܐ ܗ̄ܘ ܙܒܰ݁ܢ ܩܰܪܶܒ݁ ܢܰܦ݁ܫܶܗ ܒ݂ܰܕ݁ܒܺ݁ܝܚܽܘܬܶ݁ܗ ܕ݂ܰܢܒܰ݁ܛܠܺܝܗ ܠܰܚܛܺܝܬܳ݁ܐ:</VERS>
      <VERS vnumber="27">ܘܰܐܝܟ݂ܰܢܳܐ ܕ݂ܣܺܝܡ ܠܰܒ݁ܢܰܝܢܳܫܳܐ ܕ݂ܰܚܕܳ݁ܐ ܙܒܰ݁ܢ ܢܡܽܘܬܽ݁ܘܢ ܘܡܶܢ ܒ݂ܳܬܰ݁ܪ ܡܰܘܬ݂ܗܽܘܢ ܕ݂ܺܝܢܳܐ:</VERS>
      <VERS vnumber="28">ܗܳܟܰ݁ܢܳܐ ܐܳܦ݁ ܡܫܺܝܚܳܐ ܚܕܳ݁ܐ ܙܒܰ݁ܢ ܐܶܬ݁ܩܰܪܰܒ݁ ܘܒܰ݁ܩܢܽܘܡܶܗ ܕ݂ܒܰ݁ܚ ܚܛܳܗܶܐ ܕ݂ܣܰܓ݂ܺܝܶܐܐ ܕ݂ܬܰ݁ܪܬ݂ܶܝܢ ܕ݂ܶܝܢ ܙܰܒ݁ܢܺܝܢ ܕ݂ܠܳܐ ܚܛܳܗܺܝܢ ܡܶܬ݁ܚܙܶܐ ܠܚܰܝܰܝܗܽܘܢ ܕ݂ܰܐܝܠܶܝܢ ܕ݂ܰܡܣܰܟ݂ܶܝܢ ܠܶܗ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܢܳܡܽܘܣܳܐ ܓ݂ܶܝܪ ܛܶܠܳܢܺܝܬܳ݁ܐ ܐܺܝܬ݁ ܗ̄ܘܳܐ ܒ݂ܶܗ ܕ݂ܛܳܒܳ݁ܬܳ݁ܐ ܕ݂ܰܥܬܺ݁ܝܕܳ݁ܢ ܠܳܐ ܗ̄ܘܳܐ ܩܢܽܘܡܳܐ ܕ݂ܺܝܠܗܶܝܢ ܕ݂ܨܶܒ݁ܘܳܬܳ݁ܐ ܡܶܛܽܠ ܗܳܢܳܐ ܟ݂ܰܕ݁ ܒ݂ܟܽ݁ܠ ܫܢܳܐ ܗܶܢܽܘܢ ܟ݂ܰܕ݁ ܗܶܢܽܘܢ ܕ݂ܶܒ݁ܚܶܐ ܡܶܬ݁ܩܰܪܒܺ݁ܝܢ ܗ̄ܘܰܘ ܠܳܐ ܡܶܡܬܽ݁ܘܡ ܐܶܫܟ݂ܰܚܘ ܕ݂ܢܶܓ݁ܡܪܽܘܢ ܠܰܐܝܠܶܝܢ ܕ݂ܰܡܩܰܪܒܺ݁ܝܢ ܠܗܽܘܢ:</VERS>
      <VERS vnumber="2">ܐܶܠܽܘ ܓ݂ܶܝܪ ܓ݂ܳܡܪܺܝܢ ܗ̄ܘܰܘ ܟ݂ܒܰ݁ܪ ܕ݂ܶܝܢ ܐܶܬ݂ܬ݂ܢܺܝܚܘ ܡܶܢ ܩܽܘܪܒ݂ܳܢܰܝܗܽܘܢ ܡܶܛܽܠ ܕ݂ܠܳܐ ܡܶܟ݂ܺܝܠ ܛܳܪܝܳܐ ܗ̄ܘܳܬ݁ ܠܗܽܘܢ ܬ݂ܺܐܪܬ݂ܗܽܘܢ ܒ݂ܰܚܛܳܗܶܐ ܠܰܐܝܠܶܝܢ ܕ݂ܰܚܕܳ݁ܐ ܙܒܰ݁ܢ ܐܶܬ݂ܕ݂ܰܟ݂ܺܝܘ ܠܗܽܘܢ:</VERS>
      <VERS vnumber="3">ܐܶܠܳܐ ܒ݂ܗܽܘܢ ܒ݂ܕܶ݁ܒ݁ܚܶܐ ܡܰܕ݁ܟ݂ܪܺܝܢ ܚܛܳܗܰܝܗܽܘܢ ܒ݂ܟܽ݁ܠ ܫܢܳܐ:</VERS>
      <VERS vnumber="4">ܠܳܐ ܓ݂ܶܝܪ ܡܶܫܟ݂ܰܚ ܕ݂ܡܳܐ ܕ݂ܬܰ݁ܘܪܶܐ ܘܰܕ݁ܨܺܦ݁ܪܳܝܶܐ ܠܰܡܕܰ݁ܟ݂ܳܝܽܘ ܚܛܳܗܶܐ:</VERS>
      <VERS vnumber="5">ܡܶܛܽܠ ܗܳܢܳܐ ܟ݂ܰܕ݁ ܥܳܐܶܠ ܠܥܳܠܡܳܐ ܐܶܡܰܪ ܒ݂ܕܶ݁ܒ݁ܚܶܐ ܘܩܽܘܪܒ݂ܳܢܶܐ ܠܳܐ ܨܒܰ݁ܝܬ݂ ܦ݂ܰܓ݁ܪܳܐ ܕ݂ܶܝܢ ܐܰܠܒ݂ܶܫܬ݂ܳܢܝ:</VERS>
      <VERS vnumber="6">ܘܝܰܩܕ݂ܶܐ ܫܰܠܡܶܐ ܕ݂ܰܚܠܳܦ݁ ܚܛܳܗܶܐ ܠܳܐ ܫܶܐܠܬ݂:</VERS>
      <VERS vnumber="7">ܗܳܝܕ݂ܶܝܢ ܐܶܡܪܶܬ݁ ܕ݂ܗܳܐ ܐܶܢܳܐ ܐܳܬܶ݁ܐ ܐ̄ܢܳܐ ܕ݂ܰܒ݁ܪܺܝܫ ܟ݂ܬܳ݁ܒܶ݁ܐ ܟ݂ܬܺ݁ܝܒ݁ ܥܠܰܝ ܕ݂ܶܐܥܒ݂ܶܕ݁ ܨܶܒ݁ܝܳܢܳܟ݁ ܐܰܠܳܗܳܐ:</VERS>
      <VERS vnumber="8">ܡܶܢ ܠܥܶܠ ܐܶܡܰܪ ܕ݂ܕܶ݁ܒ݁ܚܶܐ ܘܩܽܘܪܒ݂ܳܢܶܐ ܘܝܰܩܕ݂ܶܐ ܫܰܠܡܶܐ ܕ݂ܰܚܠܳܦ݁ ܚܛܳܗܶܐ ܠܳܐ ܨܒܰ݁ܝܬ݂ ܗܳܢܽܘܢ ܕ݂ܡܶܬ݁ܩܰܪܒܺ݁ܝܢ ܗ̄ܘܰܘ ܒ݂ܢܳܡܽܘܣܳܐ:</VERS>
      <VERS vnumber="9">ܘܒܳ݁ܬ݁ܪܶܗ ܐܶܡܰܪ ܕ݂ܗܳܐ ܐܳܬܶ݁ܐ ܐ̄ܢܳܐ ܕ݂ܶܐܥܒ݂ܶܕ݁ ܨܶܒ݁ܝܳܢܳܟ݁ ܐܰܠܳܗܳܐ ܒ݂ܗܳܕܶ݁ܐ ܒ݂ܰܛܶܠ ܠܩܰܕ݁ܡܳܝܬ݂ܳܐ ܕ݂ܰܢܩܺܝܡ ܠܰܕ݂ܬܰ݁ܪܬ݂ܶܝܢ:</VERS>
      <VERS vnumber="10">ܒ݂ܗܳܢܳܐ ܓ݂ܶܝܪ ܨܶܒ݁ܝܳܢܶܗ ܐܶܬ݁ܩܰܕ݂ܰܫܢ ܒ݂ܩܽܘܪܒ݂ܳܢܳܐ ܕ݂ܦܰ݁ܓ݁ܪܶܗ ܕ݂ܝܶܫܽܘܥ ܡܫܺܝܚܳܐ ܕ݂ܰܚܕܳ݁ܐ ܙܒܰ݁ܢ:</VERS>
      <VERS vnumber="11">ܟ݂ܽܠ ܪܰܒ݂ ܟ݂ܽܘܡܪܶܐ ܓ݂ܶܝܪ ܕ݂ܩܳܐܶܡ ܗ̄ܘܳܐ ܘܰܡܫܰܡܶܫ ܟ݂ܽܠܝܽܘܡ ܗܶܢܽܘܢ ܒ݂ܗܶܢܽܘܢ ܕ݂ܶܒ݁ܚܶܐ ܡܩܰܪܶܒ݁ ܗ̄ܘܳܐ ܐܰܝܠܶܝܢ ܕ݂ܡܶܢ ܡܬܽ݁ܘܡ ܠܳܐ ܡܶܫܟ݂ܚܺܝܢ ܗ̄ܘܰܘ ܠܰܡܕܰ݁ܟ݂ܳܝܽܘ ܚܛܳܗܶܐ:</VERS>
      <VERS vnumber="12">ܗܳܢܳܐ ܕ݂ܶܝܢ ܚܰܕ݁ ܕ݂ܶܒ݁ܚܳܐ ܩܰܪܶܒ݁ ܚܠܳܦ݁ ܚܛܳܗܶܐ ܘܺܝܬܶ݁ܒ݁ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܠܥܳܠܰܡ:</VERS>
      <VERS vnumber="13">ܘܰܡܩܰܘܶܐ ܡܶܟ݂ܺܝܠ ܥܕܰ݁ܡܳܐ ܕ݂ܢܶܬ݂ܬ݂ܣܺܝܡܽܘܢ ܒ݂ܥܶܠܕ݂ܒܳ݁ܒܰ݁ܘܗ̄ܝ ܟ݂ܽܘܒ݁ܫܳܐ ܬ݂ܚܶܝܬ݁ ܪܶܓ݁ܠܰܘܗ̄ܝ:</VERS>
      <VERS vnumber="14">ܒ݂ܚܰܕ݁ ܓ݂ܶܝܪ ܩܽܘܪܒ݂ܳܢܳܐ ܓ݂ܡܰܪ ܠܰܐܝܠܶܝܢ ܕ݂ܡܶܬ݁ܩܰܕ݂ܫܺܝܢ ܒ݂ܶܗ ܠܥܳܠܰܡ:</VERS>
      <VERS vnumber="15">ܣܳܗܕ݂ܳܐ ܠܰܢ ܕ݂ܶܝܢ ܐܳܦ݁ ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܡܪܰܬ݁:</VERS>
      <VERS vnumber="16">ܗܳܕܶ݁ܐ ܗ̄ܝ ܕ݂ܺܝܰܬܺ݁ܩܺܐ ܕ݂ܶܐܬ݂ܶܠ ܠܗܽܘܢ ܡܶܢ ܒ݂ܳܬܰ݁ܪ ܝܰܘܡܳܬܳ݁ܐ ܗܳܢܽܘܢ ܐܳܡܰܪ ܡܳܪܝܳܐ ܐܶܬ݂ܠܺܝܘܗ̄ܝ ܠܢܳܡܽܘܣܝ ܒ݂ܡܰܕ݂ܥܰܝܗܽܘܢ ܘܥܰܠ ܠܶܒ݂ܰܘܳܬ݁ܗܽܘܢ ܐܶܟ݁ܬ݂ܒܺ݁ܝܘܗ̄ܝ:</VERS>
      <VERS vnumber="17">ܘܥܰܘܠܗܽܘܢ ܘܰܚܛܳܗܰܝܗܽܘܢ ܠܳܐ ܐܶܬ݂ܕ݂ܟܰ݁ܪ ܠܗܽܘܢ:</VERS>
      <VERS vnumber="18">ܐܰܝܟ݂ܳܐ ܕ݂ܶܝܢ ܕ݂ܺܐܝܬ݁ ܫܽܘܒ݁ܩܳܢܳܐ ܕ݂ܰܚܛܳܗܶܐ ܠܳܐ ܡܶܬ݁ܒ݂ܥܶܐ ܩܽܘܪܒ݂ܳܢܳܐ ܕ݂ܰܚܠܳܦ݁ ܚܛܳܗܶܐ: ܣ</VERS>
      <VERS vnumber="19">ܐܺܝܬ݁ ܠܰܢ ܗܳܟܺ݁ܝܠ ܐܰܚܰܝ ܓ݂ܰܠܝܽܘܬ݁ ܐܰܦ݂ܶܐ ܒ݂ܡܰܥܠܳܢܳܐ ܕ݂ܒܶ݁ܝܬ݁ ܩܽܘܕ݁ܫܳܐ ܒ݂ܰܕ݁ܡܶܗ ܕ݂ܝܶܫܽܘܥ:</VERS>
      <VERS vnumber="20">ܘܽܐܘܪܚܳܐ ܕ݂ܚܰܝܶܐ ܕ݂ܚܰܕ݂ܶܬ݁ ܠܰܢ ܗܳܫܳܐ ܒ݂ܰܐܦ݂ܰܝ ܬ݂ܰܪܥܳܐ ܕ݂ܺܐܝܬܰ݁ܘܗ̄ܝ ܒ݂ܶܣܪܶܗ:</VERS>
      <VERS vnumber="21">ܘܺܐܝܬ݁ ܠܰܢ ܟ݂ܽܘܡܪܳܐ ܪܰܒ݂ܳܐ ܥܰܠ ܒ݂ܰܝܬ݂ܶܗ ܕ݂ܰܐܠܳܗܳܐ:</VERS>
      <VERS vnumber="22">ܢܶܩܪܽܘܒ݁ ܗܳܟܺ݁ܝܠ ܒ݂ܠܶܒ݂ܳܐ ܫܰܪܺܝܪܳܐ ܘܰܒ݁ܬܽ݁ܘܟ݁ܠܳܢܳܐ ܕ݂ܗܰܝܡܳܢܽܘܬܳ݁ܐ ܟ݂ܰܕ݁ ܪܣܺܝܣܺܝܢ ܠܶܒ݂ܰܘܳܬܰ݁ܢ ܘܰܕ݁ܟܶ݁ܝܢ ܡܶܢ ܬ݂ܺܐܪܬ݂ܳܐ ܒ݂ܺܝܫܬ݂ܳܐ ܘܡܰܣܚܰܝ ܦ݂ܰܓ݁ܪܰܢ ܒ݂ܡܰܝܳܐ ܕ݂ܟܰ݁ܝܳܐ:</VERS>
      <VERS vnumber="23">ܘܰܢܚܰܡܣܶܢ ܒ݂ܬܰ݁ܘܕ݂ܺܝܬܳ݁ܐ ܕ݂ܣܰܒ݁ܪܰܢ ܘܠܳܐ ܢܶܨܛܠܶܐ ܡܗܰܝܡܰܢ ܗܽ̄ܘ ܓ݂ܶܝܪ ܡܰܢ ܕ݂ܰܡܠܰܟ݁ ܠܰܢ:</VERS>
      <VERS vnumber="24">ܘܰܢܚܽܘܪ ܚܰܕ݁ ܒ݂ܚܰܕ݁ ܒ݂ܓܽ݁ܘܪܳܓܳ݁ܐ ܕ݂ܚܽܘܒ݂ܳܐ ܘܕܰ݁ܥܒܳ݁ܕܶ݁ܐ ܛܳܒܶ݁ܐ:</VERS>
      <VERS vnumber="25">ܘܠܳܐ ܢܶܗܘܶܐ ܫܳܒ݁ܩܺܝܢ ܟ݂ܢܽܘܫܝܰܢ ܐܰܝܟ݁ ܕ݂ܺܐܝܬ݁ ܥܝܳܕܳ݁ܐ ܠܐ̄ܢܳܫ ܐ̄ܢܳܫ ܐܶܠܳܐ ܒ݂ܥܰܘ ܚܰܕ݁ ܡܶܢ ܚܰܕ݁ ܝܰܬ݂ܺܝܪܳܐܝܺܬ݁ ܟ݂ܡܳܐ ܕ݂ܚܳܙܶܝܬ݂ܽܘܢ ܕ݂ܰܩܪܶܒ݁ ܝܰܘܡܳܐ ܗܰܘ:</VERS>
      <VERS vnumber="26">ܐܶܢ ܓ݂ܶܝܪ ܒ݂ܨܶܒ݁ܝܳܢܶܗ ܢܶܚܛܶܐ ܐ̄ܢܳܫ ܡܶܢ ܒ݂ܳܬܰ݁ܪ ܕ݂ܩܰܒ݂ܶܠ ܝܺܕܰ݁ܥܬܳ݁ܐ ܕ݂ܰܫܪܳܪܳܐ ܠܰܝܬ݂ ܡܶܟ݂ܺܝܠ ܕ݂ܶܒ݁ܚܬܳ݁ܐ ܕ݂ܬܶ݁ܬ݁ܩܰܪܰܒ݁ ܚܠܳܦ݁ ܚܛܳܗܶܐ:</VERS>
      <VERS vnumber="27">ܐܶܠܳܐ ܥܬܺ݁ܝܕ݁ ܗܽ̄ܘ ܕ݂ܺܝܢܳܐ ܕ݂ܚܺܝܠܳܐ ܘܰܛܢܳܢܳܐ ܕ݂ܢܽܘܪܳܐ ܕ݂ܳܐܟܶ݁ܠ ܠܰܒ݁ܥܶܠܕ݂ܒܳ݁ܒܶ݁ܐ:</VERS>
      <VERS vnumber="28">ܐܶܢ ܓ݂ܶܝܪ ܐܰܝܢܳܐ ܕ݂ܰܥܒܰ݁ܪ ܥܰܠ ܢܳܡܽܘܣܳܐ ܕ݂ܡܽܘܫܶܐ ܥܰܠ ܦ݂ܽܘܡ ܬ݂ܪܶܝܢ ܘܰܬ݁ܠܳܬܳ݁ܐ ܣܳܗܕ݂ܺܝܢ ܕ݂ܠܳܐ ܪܰܚܡܺܝܢ ܡܳܐܶܬ݁:</VERS>
      <VERS vnumber="29">ܟ݂ܡܳܐ ܣܳܒ݁ܪܺܝܢ ܐܢ̄ܬ݂ܽܘܢ ܝܰܬ݂ܺܝܪܳܐܝܺܬ݁ ܡܣܳܡ ܒ݂ܪܺܫܳܐ ܢܩܰܒ݂ܶܠ ܐܰܝܢܳܐ ܕ݂ܕܳ݁ܫܶܗ ܠܰܒ݁ܪܶܗ ܕ݂ܰܐܠܳܗܳܐ ܘܰܚܫܰܒ݁ ܕ݂ܡܳܐ ܕ݂ܕܺ݁ܝܰܬܺ݁ܩܺܐ ܕ݂ܺܝܠܶܗ ܐܰܝܟ݁ ܕ݂ܟܽ݁ܠܢܳܫ ܕ݂ܒܳ݁ܗ ܐܶܬ݁ܩܰܕ݂ܰܫ ܘܨܰܥܰܪ ܠܪܽܘܚܳܐ ܕ݂ܛܰܝܒ݂ܽܘܬܳ݁ܐ:</VERS>
      <VERS vnumber="30">ܝܳܕ݁ܥܺܝܢܰܢ ܠܗܰܘ ܕ݂ܶܐܡܰܪ ܕ݂ܕܺ݁ܝܠܝ ܗܺ̄ܝ ܬ݂ܒܰ݁ܥܬܳ݁ܐ ܘܶܐܢܳܐ ܐܶܦ݁ܪܽܘܥ ܘܬܽ݁ܘܒ݁ ܕ݂ܰܢܕܽ݁ܘܢ ܡܳܪܝܳܐ ܠܥܰܡܶܗ:</VERS>
      <VERS vnumber="31">ܕ݂ܶܚܠܬܳ݁ܐ ܗ̄ܝ ܪܰܒ݂ܬܳ݁ܐ ܠܡܶܦ݂ܰܠ ܒ݂ܺܐܝܕܰ݁ܘܗ̄ܝ ܕ݂ܰܐܠܳܗܳܐ ܚܰܝܳܐ: ܣ</VERS>
      <VERS vnumber="32">ܐܶܬ݂ܕ݂ܰܟ݁̄ܪܘ ܗܳܟܺ݁ܝܠ ܠܝܰܘܡܳܬܳ݁ܐ ܩܰܕ݁ܡܳܝܶܐ ܗܳܢܽܘܢ ܕ݂ܰܒ݁ܗܽܘܢ ܩܰܒ݂ܶܠܬ݂ܽܘܢ ܡܰܥܡܽܘܕܺ݁ܝܬܳ݁ܐ ܘܰܐܓܽ݁ܘܢܳܐ ܪܰܒ݂ܳܐ ܣܰܝܒ݂ܰܪܬ݂ܽܘܢ ܕ݂ܚܰܫܶܐ ܒ݂ܚܶܣܕ݂ܳܐ ܘܒܽ݁ܐܘܠܨܳܢܶܐ:</VERS>
      <VERS vnumber="33">ܘܕܰ݁ܗܘܰܝܬ݂ܽܘܢ ܚܶܙܘܳܢܶܐ ܘܳܐܦ݁ ܐܶܫܬ݂ܰܘܬ݂ܰܦ݁ܬ݂ܽܘܢ ܠܐ̄ܢܳܫܳܐ ܕ݂ܗܳܠܶܝܢ ܣܰܝܒ݂ܰܪܘ:</VERS>
      <VERS vnumber="34">ܘܟܶ݁ܐܒ݁ ܠܟܽ݁ܘܢ ܥܰܠ ܐܰܝܠܶܝܢ ܕ݂ܰܐܣܺܝܪܺܝܢ ܘܰܚܛܽܘܦ݁ܝܳܐ ܕ݂ܢܶܟ݁ܣܰܝܟ݂ܽܘܢ ܒ݂ܚܰܕܽ݁ܘܬܳ݁ܐ ܣܰܝܒ݂ܰܪܬ݂ܽܘܢ ܡܶܛܽܠ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܺܐܝܬ݁ ܠܟܽ݁ܘܢ ܩܶܢܝܳܢܳܐ ܒ݂ܰܫܡܰܝܳܐ ܕ݂ܰܡܝܰܬ݂ܰܪ ܗܽ̄ܘ ܘܠܳܐ ܥܳܒܰ݁ܪ:</VERS>
      <VERS vnumber="35">ܠܳܐ ܗܳܟܺ݁ܝܠ ܬ݂ܰܘܒ݂ܕܽ݁ܘܢ ܓ݂ܰܠܝܽܘܬ݁ ܐܰܦ݂ܶܐ ܕ݂ܺܐܝܬ݁ ܠܟܽ݁ܘܢ ܕ݂ܰܥܬܺ݁ܝܕ݁ ܠܳܗ ܐܰܓ݁ܪܳܐ ܣܰܓ݂ܺܝܳܐܐ:</VERS>
      <VERS vnumber="36">ܡܣܰܝܒ݂ܪܳܢܽܘܬܳ݁ܐ ܗ̄ܘ ܓ݂ܶܝܪ ܡܶܬ݁ܒ݂ܰܥܝܳܐ ܠܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܨܶܒ݁ܝܳܢܳܐ ܕ݂ܰܐܠܳܗܳܐ ܘܬܶ݁ܣܒܽ݁ܘܢ ܡܽܘܠܟ݂ܳܢܳܐ:</VERS>
      <VERS vnumber="37">ܡܶܛܽܠ ܕ݂ܩܰܠܺܝܠ ܗܽܘ ܙܰܒ݁ܢܳܐ ܘܛܳܒ݁ ܙܥܽܘܪ ܕ݂ܢܺܐܬܶ݁ܐ ܗܰܘ ܕ݂ܳܐܬܶ݁ܐ ܘܠܳܐ ܢܰܘܚܰܪ:</VERS>
      <VERS vnumber="38">ܟ݂ܺܐܢܳܐ ܕ݂ܶܝܢ ܡܶܢ ܗܰܝܡܳܢܽܘܬܳ݁ܐ ܕ݂ܺܝܠܝ ܢܺܚܶܐ ܘܶܐܢ ܡܶܬ݁ܩܰܛܥܳܐ ܠܶܗ ܠܳܐ ܨܳܒ݁ܝܳܐ ܒ݂ܶܗ ܢܰܦ݁ܫܝ:</VERS>
      <VERS vnumber="39">ܚܢܰܢ ܕ݂ܶܝܢ ܠܳܐ ܗܘܰܝܢ ܕ݂ܩܽܘܛܳܥܳܐ ܕ݂ܡܰܘܒ݂ܠܳܐ ܠܰܐܒ݁ܕܳ݁ܢܳܐ ܐܶܠܳܐ ܕ݂ܗܰܝܡܳܢܽܘܬܳ݁ܐ ܕ݂ܡܰܩܢܝܳܐ ܠܰܢ ܢܰܦ݁ܫܰܢ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܐܺܝܬܶ݁ܝܗ ܕ݂ܶܝܢ ܗܰܝܡܳܢܽܘܬܳ݁ܐ ܦ݂ܝܳܣܳܐ ܥܰܠ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܒ݂ܣܰܒ݁ܪܳܐ ܐܰܝܟ݁ ܗܰܘ ܕ݂ܰܗܘܰܝ ܠܗܶܝܢ ܒ݂ܣܽܘܥܪܳܢܳܐ ܘܓܶ݁ܠܝܳܢܳܐ ܕ݂ܰܐܝܠܶܝܢ ܕ݂ܠܳܐ ܡܶܬ݁ܚܰܙܝܳܢ:</VERS>
      <VERS vnumber="2">ܘܰܒ݁ܗܳܕܶ݁ܐ ܗܘܳܬ݁ ܣܳܗܕ݂ܽܘܬܳ݁ܐ ܥܰܠ ܩܰܫܺܝܫܶܐ ܣ݂ ܣ݂:</VERS>
      <VERS vnumber="3">ܒ݂ܗܰܝܡܳܢܽܘܬܳ݁ܐ ܓ݂ܶܝܪ ܡܶܣܬ݂ܰܟ݂ܠܺܝܢܰܢ ܕ݂ܶܐܬ݂ܬ݂ܰܩܰܢܘ ܥܳܠܡܶܐ ܒ݂ܡܶܠܬܳ݁ܐ ܕ݂ܰܐܠܳܗܳܐ ܘܗܳܠܶܝܢ ܕ݂ܡܶܬ݁ܚܰܙܝܳܢ ܗ̄ܘܰܝ ܡܶܢ ܐܰܝܠܶܝܢ ܕ݂ܠܳܐ ܡܶܬ݁ܚܰܙܝܳܢ: ܣ</VERS>
      <VERS vnumber="4">ܒ݂ܗܰܝܡܳܢܽܘܬܳ݁ܐ ܩܰܪܶܒ݁ ܗܳܒܶ݁ܝܠ ܕ݂ܶܒ݁ܚܬܳ݁ܐ ܕ݂ܰܡܝܰܬ݂ܪܳܐ ܛܳܒ݁ ܡܶܢ ܕ݂ܩܳܐܝܶܢ ܠܰܐܠܳܗܳܐ ܘܡܶܛܽܠܳܬܳ݁ܗ ܗܘܳܬ݁ ܥܠܰܘܗ̄ܝ ܣܳܗܕ݂ܽܘܬܳ݁ܐ ܕ݂ܟܺ݁ܐܢܳܐ ܗ̄ܘ ܘܰܣܗܶܕ݁ ܥܰܠ ܩܽܘܪܒ݂ܳܢܶܗ ܐܰܠܳܗܳܐ ܘܡܶܛܽܠܳܬܶ݁ܗ ܐܳܦ݁ ܟ݂ܰܕ݁ ܡܰܝܺܝܬ݁ ܡܡܰܠܶܠ: ܣ</VERS>
      <VERS vnumber="5">ܒ݂ܗܰܝܡܳܢܽܘܬܳ݁ܐ ܐܶܫܬ݂ܰܢܺܝ ܚܢܽܘܟ݁ ܘܡܰܘܬ݂ܳܐ ܠܳܐ ܛܥܶܡ ܘܠܳܐ ܐܶܫܬ݂ܟܰ݁ܚ ܡܶܛܽܠ ܕ݂ܫܰܢܝܶܗ ܐܰܠܳܗܳܐ ܡܶܢ ܩܕܳ݁ܡ ܕ݂ܰܢܫܰܢܶܝܘܗ̄ܝ ܓ݂ܶܝܪ ܗܘܳܬ݁ ܥܠܰܘܗ̄ܝ ܣܳܗܕ݂ܽܘܬܳ݁ܐ ܕ݂ܰܫܦܰ݁ܪ ܠܰܐܠܳܗܳܐ:</VERS>
      <VERS vnumber="6">ܕ݂ܠܳܐ ܗܰܝܡܳܢܽܘܬܳ݁ܐ ܕ݂ܶܝܢ ܠܳܐ ܐ̄ܢܳܫ ܡܶܫܟ݂ܰܚ ܕ݂ܢܶܫܦ݂ܰܪ ܠܰܐܠܳܗܳܐ ܚܰܝܳܒ݁ ܗܽ̄ܘ ܓ݂ܶܝܪ ܡܰܢ ܕ݂ܡܶܬ݁ܩܰܪܰܒ݁ ܠܘܳܬ݁ ܐܰܠܳܗܳܐ ܕ݂ܰܢܗܰܝܡܶܢ ܕ݂ܺܐܝܬܰ݁ܘܗ̄ܝ ܘܠܰܐܝܠܶܝܢ ܕ݂ܒܳ݁ܥܶܝܢ ܠܶܗ ܗܳܘܶܐ ܦ݂ܳܪܽܘܥܳܐ: ܣ</VERS>
      <VERS vnumber="7">ܒ݂ܗܰܝܡܳܢܽܘܬܳ݁ܐ ܢܽܘܚ ܟ݂ܰܕ݁ ܐܶܬ݁ܡܰܠܰܠ ܥܰܡܶܗ ܥܰܠ ܐܰܝܠܶܝܢ ܕ݂ܠܳܐ ܡܶܬ݁ܚܰܙܝܳܢ ܗ̄ܘܰܝ ܕ݂ܚܶܠ ܘܰܥܒܰ݁ܕ݁ ܠܶܗ ܩܺܒܽ݁ܘܬܳ݁ܐ ܠܚܰܝܶܐ ܕ݂ܰܒ݁ܢܰܝ ܒ݂ܰܝܬ݂ܶܗ ܕ݂ܒܳ݁ܗ ܚܰܝܒܶ݁ܗ ܠܥܳܠܡܳܐ ܘܰܗܘܳܐ ܝܳܪܬ݂ܳܐ ܕ݂ܟܺ݁ܐܢܽܘܬܳ݁ܐ ܕ݂ܰܒ݁ܗܰܝܡܳܢܽܘܬܳ݁ܐ: ܣ</VERS>
      <VERS vnumber="8">ܒ݂ܗܰܝܡܳܢܽܘܬܳ݁ܐ ܐܰܒ݁ܪܳܗܳܡ ܟ݂ܰܕ݁ ܐܶܬ݁ܩܪܺܝ ܐܶܫܬ݂ܡܰܥ ܕ݂ܢܶܦ݂ܽܘܩ ܠܰܐܬ݁ܪܳܐ ܗܰܘ ܕ݂ܰܥܬܺ݁ܝܕ݁ ܗ̄ܘܳܐ ܕ݂ܢܶܣܰܒ݁ ܠܝܳܪܬ݂ܽܘܬܳ݁ܐ ܘܰܢܦܰ݁ܩ ܟ݂ܰܕ݁ ܠܳܐ ܝܳܕܰ݁ܥ ܗ̄ܘܳܐ ܠܰܐܝܟ݂ܳܐ ܐܳܙܶܠ: ܣ</VERS>
      <VERS vnumber="9">ܒ݂ܗܰܝܡܳܢܽܘܬܳ݁ܐ ܗܘܳܐ ܬ݂ܰܘܬ݂ܳܒܳ݁ܐ ܒ݂ܰܐܪܥܳܐ ܗܳܝ ܕ݂ܶܐܬ݁ܡܰܠܟ݂ܰܬ݁ ܠܶܗ ܐܰܝܟ݁ ܕ݂ܰܒ݁ܢܽܘܟ݁ܪܳܝܬ݂ܳܐ ܘܰܒ݁ܡܰܫܟ݂ܢܶܐ ܥܡܰܪ ܥܰܡ ܐܺܝܣܚܳܩ ܘܝܰܥܩܽܘܒ݁ ܒ݂ܢܰܝ ܝܳܪܬ݂ܽܘܬܳ݁ܐ ܕ݂ܺܝܠܶܗ ܕ݂ܡܽܘܠܟ݂ܳܢܳܐ:</VERS>
      <VERS vnumber="10">ܡܣܰܟ݂ܶܐ ܗ̄ܘܳܐ ܓ݂ܶܝܪ ܠܰܡܕܺ݁ܝܢ̄ܬ݂ܳܐ ܕ݂ܫܶܬܶ݁ܐܣܬܳ݁ܐ ܐܺܝܬ݁ ܠܳܗ ܕ݂ܽܐܘܡܳܢܳܗ ܘܥܳܒܽ݁ܘܕܳ݁ܗ ܐܰܠܳܗܳܐ ܗ̄ܘ: ܣ</VERS>
      <VERS vnumber="11">ܒ݂ܗܰܝܡܳܢܽܘܬܳ݁ܐ ܐܳܦ݁ ܣܰܪܳܐ ܕ݂ܰܥܩܰܪܬܳ݁ܐ ܗ̄ܘܳܬ݁ ܢܶܣܒ݂ܰܬ݁ ܚܰܝܠܳܐ ܕ݂ܰܬ݁ܩܰܒ݂ܶܠ ܙܰܪܥܳܐ ܘܰܕ݁ܠܳܐ ܒ݂ܙܰܒ݁ܢܳܐ ܕ݂ܰܫܢܶܝܗ ܝܶܠܕ݂ܰܬ݁ ܥܰܠ ܕ݂ܰܐܫܪܰܬ݁ ܕ݂ܰܡܗܰܝܡܰܢ ܗܽ̄ܘ ܗܰܘ ܕ݂ܰܡܠܰܟ݁ ܠܳܗ:</VERS>
      <VERS vnumber="12">ܡܶܛܽܠ ܗܳܢܳܐ ܡܶܢ ܚܰܕ݁ ܕ݂ܰܒ݁ܛܶܠ ܒ݂ܣܰܝܒ݂ܽܘܬܳ݁ܐ ܐܶܬܺ݁ܝܠܶܕ݁ܘ ܣܰܓ݂ܺܝܶܐܐ ܐܰܝܟ݁ ܟ݂ܰܘܟ݂ܒܶ݁ܐ ܕ݂ܒܰ݁ܫܡܰܝܳܐ ܘܰܐܝܟ݁ ܚܳܠܳܐ ܕ݂ܥܰܠ ܣܶܦ݁ܬܶ݁ܗ ܕ݂ܝܰܡܳܐ ܕ݂ܡܶܢܝܳܢ ܠܰܝܬ݂ ܠܶܗ: ܣ</VERS>
      <VERS vnumber="13">ܒ݂ܗܰܝܡܳܢܽܘܬܳ݁ܐ ܡܺܝܬ݁ܘ ܗܳܠܶܝܢ ܟ݂ܽܠܗܽܘܢ ܘܠܳܐ ܢܣܰܒ݁ܘ ܡܽܘܠܟ݂ܳܢܗܽܘܢ ܐܶܠܳܐ ܡܶܢ ܪܽܘܚܩܳܐ ܚܙܰܐܘܽܗ̄ܝ ܘܰܚܕܺ݁ܝܘ ܒ݂ܶܗ ܘܰܐܘܕ݂ܺܝܘ ܕ݂ܰܐܟ݁ܣܢܳܝܶܐ ܐܶܢܽܘܢ ܘܬܰ݁ܘܬ݂ܳܒܶ݁ܐ ܒ݂ܰܐܪܥܳܐ:</VERS>
      <VERS vnumber="14">ܐܰܝܠܶܝܢ ܕ݂ܶܝܢ ܕ݂ܗܳܠܶܝܢ ܐܳܡܪܺܝܢ ܡܚܰܘܶܝܢ ܕ݂ܠܰܡܕܺ݁ܝܢ̄ܬ݂ܗܽܘܢ ܒ݂ܳܥܶܝܢ:</VERS>
      <VERS vnumber="15">ܘܶܐܠܽܘ ܠܰܡܕܺ݁ܝܢ̄ܬ݂ܳܐ ܗܳܝ ܕ݂ܰܢܦܰ݁ܩܘ ܡܶܢܳܗ ܒ݂ܳܥܶܝܢ ܗ̄ܘܰܘ ܐܺܝܬ݁ ܗ̄ܘܳܐ ܠܗܽܘܢ ܙܰܒ݁ܢܳܐ ܕ݂ܬܽ݁ܘܒ݁ ܢܶܗܦ݂ܟܽ݁ܘܢ ܢܺܐܙܽܠ̄ܘܢ ܠܳܗ:</VERS>
      <VERS vnumber="16">ܗܳܫܳܐ ܕ݂ܶܝܢ ܝܺܕܺ݁ܝܥܳܐ ܕ݂ܠܰܕ݂ܛܳܒܳ݁ܐ ܡܶܢܳܗ ܪܳܓ݂ܺܝܢ ܗ̄ܘܰܘ ܠܗܳܝ ܕ݂ܺܐܝܬܶ݁ܝܗ ܒ݂ܰܫܡܰܝܳܐ ܡܶܛܽܠ ܗܳܢܳܐ ܠܳܐ ܢܟܶ݁ܦ݁ ܐܰܠܳܗܳܐ ܕ݂ܰܐܠܳܗܗܽܘܢ ܢܶܬ݁ܩܪܶܐ ܛܰܝܶܒ݁ ܠܗܽܘܢ ܓ݂ܶܝܪ ܡܕܺ݁ܝܢ̄ܬ݂ܳܐ: ܣ</VERS>
      <VERS vnumber="17">ܒ݂ܗܰܝܡܳܢܽܘܬܳ݁ܐ ܩܰܪܶܒ݁ ܐܰܒ݁ܪܳܗܳܡ ܠܺܐܝܣܚܳܩ ܒ݂ܢܶܣܝܽܘܢܶܗ ܘܠܺܝܚܺܝܕܶ݁ܗ ܐܰܣܶܩ ܠܡܰܕ݁ܒ݂ܚܳܐ ܠܗܰܘ ܕ݂ܩܰܒ݂ܶܠ ܗ̄ܘܳܐ ܒ݂ܡܽܘܠܟ݂ܳܢܳܐ:</VERS>
      <VERS vnumber="18">ܐܶܬܶ݁ܐܡܰܪ ܗ̄ܘܳܐ ܠܶܗ ܓ݂ܶܝܪ ܕ݂ܒܺ݁ܐܝܣܚܳܩ ܢܶܬ݁ܩܪܶܐ ܠܳܟ݁ ܙܰܪܥܳܐ:</VERS>
      <VERS vnumber="19">ܘܶܐܬ݁ܪܰܥܺܝ ܗ̄ܘܳܐ ܒ݂ܢܰܦ݁ܫܶܗ ܕ݂ܡܳܛܝܳܐ ܒ݂ܺܐܝܕܰ݁ܘܗ̄ܝ ܕ݂ܰܐܠܳܗܳܐ ܐܳܦ݁ ܡܶܢ ܡܺܝܬܶ݁ܐ ܠܰܡܩܳܡܽܘ ܘܡܶܛܽܠ ܗܳܢܳܐ ܒ݂ܡܰܬ݁ܠܳܐ ܐܶܬܺ݁ܝܗܶܒ݁ ܠܶܗ: ܣ</VERS>
      <VERS vnumber="20">ܒ݂ܗܰܝܡܳܢܽܘܬܳ݁ܐ ܕ݂ܡܶܕ݂ܶܡ ܕ݂ܰܥܬܺ݁ܝܕ݁ ܗ̄ܘܳܐ ܒ݂ܰܪܶܟ݁ ܐܺܝܣܚܳܩ ܠܝܰܥܩܽܘܒ݁ ܘܰܠܥܺܣܽܘ: ܣ</VERS>
      <VERS vnumber="21">ܒ݂ܗܰܝܡܳܢܽܘܬܳ݁ܐ ܟ݂ܰܕ݁ ܡܳܐܶܬ݁ ܝܰܥܩܽܘܒ݁ ܒ݂ܰܪܶܟ݁ ܠܟܽ݁ܠ ܚܰܕ݁ ܚܰܕ݁ ܡܶܢ ܒ݂ܢܰܘܗ̄ܝ ܕ݂ܝܰܘܣܶܦ݁ ܘܰܣܓܶ݁ܕ݁ ܥܰܠ ܪܺܝܫ ܚܽܘܛܪܶܗ: ܣ</VERS>
      <VERS vnumber="22">ܒ݂ܗܰܝܡܳܢܽܘܬܳ݁ܐ ܝܰܘܣܶܦ݁ ܟ݂ܰܕ݁ ܡܳܐܶܬ݁ ܥܶܗܰܕ݁ ܠܡܰܦ݂ܰܩܬܳ݁ܐ ܕ݂ܰܒ݁ܢܰܝ ܐܺܝܣܪܳܝܶܠ ܘܦܰ݁ܩܶܕ݁ ܥܰܠ ܓ݂ܰܪܡܰܘܗ̄ܝ: ܣ</VERS>
      <VERS vnumber="23">ܒ݂ܗܰܝܡܳܢܽܘܬܳ݁ܐ ܐܰܒܳ݁ܗܰܘܗ̄ܝ ܕ݂ܡܽܘܫܶܐ ܛܰܫܝܽܘܗ̄ܝ ܟ݂ܰܕ݁ ܐܶܬܺ݁ܝܠܶܕ݁ ܝܰܪܚܶܐ ܬ݂ܠܳܬܳ݁ܐ ܕ݂ܰܚܙܰܘ ܕ݂ܫܰܦ݂ܺܝܪ ܗ̄ܘܳܐ ܛܰܠܝܳܐ ܘܠܳܐ ܕ݂ܚܶܠܘ ܡܶܢ ܦ݂ܽܘܩܕ݂ܳܢܳܐ ܕ݂ܡܰܠܟ݂ܳܐ: ܣ</VERS>
      <VERS vnumber="24">ܒ݂ܗܰܝܡܳܢܽܘܬܳ݁ܐ ܡܽܘܫܶܐ ܟ݂ܰܕ݁ ܗܘܳܐ ܓ݂ܰܒ݁ܪܳܐ ܟ݂ܦܰ݁ܪ ܕ݂ܠܳܐ ܢܶܬ݁ܩܪܶܐ ܒ݂ܪܳܐ ܠܒܰ݁ܪܬܶ݁ܗ ܕ݂ܦܶ݁ܪܥܽܘܢ:</VERS>
      <VERS vnumber="25">ܘܰܓ݁ܒܳ݁ܐ ܠܶܗ ܕ݂ܒܽ݁ܐܘܠܨܳܢܳܐ ܥܰܡ ܥܰܡܶܗ ܕ݂ܰܐܠܳܗܳܐ ܢܶܗܘܶܐ ܘܠܳܐ ܕ݂ܰܙܒܰ݁ܢ ܙܥܽܘܪ ܢܶܬ݁ܒ݂ܰܣܰܡ ܒ݂ܰܚܛܺܝܬܳ݁ܐ:</VERS>
      <VERS vnumber="26">ܘܶܐܬ݁ܪܰܥܺܝ ܕ݂ܰܡܝܰܬ݂ܰܪ ܗܽ̄ܘ ܥܽܘܬ݁ܪܳܐ ܕ݂ܚܶܣܕ݂ܶܗ ܕ݂ܰܡܫܺܝܚܳܐ ܛܳܒ݁ ܡܶܢ ܣܺܝܡܳܬܳ݁ܗ ܕ݂ܡܶܨܪܶܝܢ ܚܳܐܰܪ ܗ̄ܘܳܐ ܓ݂ܶܝܪ ܒ݂ܦܽ݁ܘܪܥܳܢ ܐܰܓ݁ܪܳܐ: ܣ</VERS>
      <VERS vnumber="27">ܒ݂ܗܰܝܡܳܢܽܘܬܳ݁ܐ ܫܰܒ݁ܩܳܗ ܠܡܶܨܪܶܝܢ ܘܠܳܐ ܕ݂ܚܶܠ ܡܶܢ ܚܶܡܬܶ݁ܗ ܕ݂ܡܰܠܟ݂ܳܐ ܘܣܰܝܒ݂ܰܪ ܐܰܝܟ݁ ܗܰܘ ܕ݂ܚܳܙܶܐ ܗ̄ܘܳܐ ܠܰܐܠܳܗܳܐ ܕ݂ܠܳܐ ܡܶܬ݁ܚܙܶܐ: ܣ</VERS>
      <VERS vnumber="28">ܒ݂ܗܰܝܡܳܢܽܘܬܳ݁ܐ ܥܒܰ݁ܕ݁ ܦ݂ܶܨܚܳܐ ܘܰܪܣܳܣ ܕ݂ܡܳܐ ܕ݂ܠܳܐ ܢܶܬ݁ܩܰܪܰܒ݁ ܠܗܽܘܢ ܗܰܘ ܕ݂ܰܡܚܰܒ݂ܶܠ ܗ̄ܘܳܐ ܒ݂ܽܘܟ݁ܪܶܐ: ܣ</VERS>
      <VERS vnumber="29">ܒ݂ܗܰܝܡܳܢܽܘܬܳ݁ܐ ܥܒܰ݁ܪܘ ܝܰܡܳܐ ܕ݁ܣܽܘܦ݁ ܐܰܝܟ݁ ܕ݂ܥܰܠ ܐܰܪܥܳܐ ܝܰܒ݂ܺܝܫܬ݂ܳܐ ܘܒܶ݁ܗ ܐܶܬ݁ܒ݂ܠܰܥܘ ܡܶܨܪܳܝܶܐ ܟ݂ܰܕ݁ ܐܰܡܪܰܚܘ ܥܠܰܘܗ̄ܝ: ܣ</VERS>
      <VERS vnumber="30">ܒ݂ܗܰܝܡܳܢܽܘܬܳ݁ܐ ܫܽܘܪܶܝܗ ܕ݂ܺܐܝܪܺܝܚܽܘ ܢܦܰ݁ܠܘ ܡܶܢ ܕ݂ܶܐܬ݁ܟ݂ܪܶܟ݁ܘ ܫܰܒ݁ܥܳܐ ܝܰܘܡܺܝܢ: ܣ</VERS>
      <VERS vnumber="31">ܒ݂ܗܰܝܡܳܢܽܘܬܳ݁ܐ ܪܳܚܳܒ݁ ܙܳܢܺܝܬܳ݁ܐ ܠܳܐ ܐܶܒ݁ܕ݂ܰܬ݁ ܥܰܡ ܗܳܢܽܘܢ ܕ݂ܠܳܐ ܐܶܫܬ݂ܡܰܥܘ ܕ݂ܩܰܒ݂ܠܰܬ݁ ܠܓܳ݁ܫܽܘܫܶܐ ܒ݂ܰܫܠܳܡܳܐ: ܣ</VERS>
      <VERS vnumber="32">ܘܡܳܢܳܐ ܬ݂ܽܘܒ݁ ܐܺܡܰܪ ܙܥܽܘܪ ܗܽ̄ܘ ܠܺܝ ܓ݂ܶܝܪ ܙܰܒ݁ܢܳܐ ܕ݂ܶܐܫܬ݂ܰܥܶܐ ܥܰܠ ܓ݂ܶܕ݁ܥܽܘܢ ܘܥܰܠ ܒ݂ܳܪܳܩ ܘܥܰܠ ܫܶܡܫܽܘܢ ܘܥܰܠ ܢܰܦ݁ܬ݂ܰܚ ܘܥܰܠ ܕ݂ܰܘܺܝܕ݁ ܘܥܰܠ ܫܡܽܘܐܝܶܠ ܘܥܰܠ ܫܰܪܟ݂ܳܐ ܕ݂ܰܢܒܺ݁ܝܶܐ:</VERS>
      <VERS vnumber="33">ܐܰܝܠܶܝܢ ܕ݂ܰܒ݁ܗܰܝܡܳܢܽܘܬܳ݁ܐ ܙܟܰ݁ܘ ܠܡܰܠܟ݂ܘܳܬܳ݁ܐ ܘܰܦ݁ܠܰܚܘ ܟ݂ܺܐܢܽܘܬܳ݁ܐ ܘܩܰܒ݂ܶܠܘ ܡܽܘܠܟ݂ܳܢܶܐ ܘܣܰܟ݂ܰܪܘ ܦ݂ܽܘܡܳܐ ܕ݂ܰܐܪܝܰܘܳܬܳ݁ܐ:</VERS>
      <VERS vnumber="34">ܘܕܰ݁ܥܶܟ݁ܘ ܚܰܝܠܳܐ ܕ݂ܢܽܘܪܳܐ ܘܶܐܬ݁ܦ݂ܰܨܺܝܘ ܡܶܢ ܦ݂ܽܘܡܳܐ ܕ݂ܣܰܝܦ݂ܳܐ ܘܶܐܬ݁ܚܰܝܰܠܘ ܡܶܢ ܟ݂ܽܘܪܗܳܢܶܐ ܘܰܗܘܰܘ ܚܰܝܠܬܳ݁ܢܶܐ ܒ݂ܰܩܪܳܒܳ݁ܐ ܘܣܰܚܶܦ݁ܘ ܡܰܫܪܝܳܬܳ݁ܐ ܕ݂ܰܒ݁ܥܶܠܕ݂ܒܳ݁ܒܶ݁ܐ:</VERS>
      <VERS vnumber="35">ܘܝܰܗ̄ܒ݁ܘ ܠܢܶܫܶܐ ܒ݂ܢܰܝܗܶܝܢ ܡܶܢ ܩܝܳܡܬ݂ܳܐ ܕ݂ܡܺܝܬܶ݁ܐ ܘܰܐ̄ܚܪܳܢܶܐ ܒ݂ܫܶܢܕ݂ܶܐ ܡܺܝܬ݁ܘ ܘܠܳܐ ܣܰܟ݂ܺܝܘ ܠܡܶܬ݁ܦ݂ܰܨܳܝܽܘ ܕ݂ܰܩܝܳܡܬ݂ܳܐ ܡܝܰܬ݂ܰܪܬ݂ܳܐ ܬ݂ܶܗܘܶܐ ܠܗܽܘܢ:</VERS>
      <VERS vnumber="36">ܐ̄ܚܪܳܢܶܐ ܕ݂ܶܝܢ ܠܒܶ݁ܙܚܳܐ ܘܰܠܢܶܓ݁ܕ݂ܶܐ ܥܰܠܘ ܐ̄ܚܪܳܢܶܐ ܠܰܐܣܽܘܪܶܐ ܘܠܰܚܒܽ݁ܘܫܝܶܐ ܐܶܫܬ݂ܠܶܡܘ:</VERS>
      <VERS vnumber="37">ܐ̄ܚܪܳܢܶܐ ܐܶܬ݁ܪܓܶ݁ܡܘ ܐ̄ܚܪܳܢܶܐ ܐܶܬ݁ܢܣܰܪܘ ܐ̄ܚܪܳܢܶܐ ܒ݂ܦܽ݁ܘܡܳܐ ܕ݂ܣܰܝܦ݂ܳܐ ܡܺܝܬ݁ܘ ܐ̄ܚܪܳܢܶܐ ܐܶܬ݁ܟ݂ܪܶܟ݁ܘ ܟ݂ܰܕ݁ ܠܒܺ݁ܝܫܺܝܢ ܡܶܫܟ݂ܶܐ ܕ݂ܶܐܡܪܶܐ ܘܰܕ݁ܥܶܙܶܐ ܘܰܣܢܺܝܩܺܝܢ ܘܰܐܠܺܝܨܺܝܢ ܘܰܡܛܰܪܦܺ݁ܝܢ:</VERS>
      <VERS vnumber="38">ܐ̄ܢܳܫܳܐ ܕ݂ܠܳܐ ܫܳܘܶܐ ܗ̄ܘܳܐ ܠܗܽܘܢ ܥܳܠܡܳܐ ܘܰܗܘܰܘ ܐܰܝܟ݁ ܛܳܥܰܝܳܐ ܒ݂ܚܽܘܪܒ݂ܳܐ ܘܰܒ݁ܛܽܘܪܶܐ ܘܒܰ݁ܡܥܰܪܶܐ ܘܰܒ݁ܦܶ݁ܥܪܶܝܗ ܕ݂ܰܐܪܥܳܐ:</VERS>
      <VERS vnumber="39">ܘܗܳܠܶܝܢ ܟ݂ܽܠܗܽܘܢ ܕ݂ܰܗܘܳܬ݁ ܥܠܰܝܗܽܘܢ ܣܳܗܕ݂ܽܘܬܳ݁ܐ ܒ݂ܗܰܝܡܳܢܽܘܬ݁ܗܽܘܢ ܠܳܐ ܩܰܒ݂ܶܠܘ ܡܽܘܠܟ݂ܳܢܳܐ:</VERS>
      <VERS vnumber="40">ܡܶܛܽܠ ܕ݂ܰܐܠܳܗܳܐ ܩܰܕ݂ܶܡ ܚܳܪ ܒ݂ܥܽܘܕ݁ܪܳܢܰܢ ܕ݂ܺܝܠܰܢ ܕ݂ܠܳܐ ܒ݂ܶܠܥܳܕܰ݁ܝܢ ܢܶܬ݁ܓ݂ܰܡܪܽܘܢ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܡܶܛܽܠ ܗܳܢܳܐ ܐܳܦ݁ ܚܢܰܢ ܕ݂ܺܐܝܬ݁ ܠܰܢ ܗܳܠܶܝܢ ܟ݂ܽܠܗܽܘܢ ܣܳܗܕ݂ܶܐ ܕ݂ܰܐܝܟ݁ ܥܢܳܢܳܐ ܚܕܺ݁ܝܪܺܝܢ ܠܰܢ ܢܶܫܕ݂ܶܐ ܡܶܢܰܢ ܟ݂ܽܠ ܝܽܘܩܪܺܝܢ ܐܳܦ݁ ܚܛܺܝܬܳ݁ܐ ܕ݂ܰܒ݁ܟܽ݁ܠܙܒܰ݁ܢ ܡܛܰܝܒܳ݁ܐ ܗ̄ܝ ܠܰܢ ܘܒܰ݁ܡܣܰܝܒ݂ܪܳܢܽܘܬܳ݁ܐ ܢܶܪܗܛܺܝܘܗ̄ܝ ܠܰܐܓܽ݁ܘܢܳܐ ܗܳܢܳܐ ܕ݂ܣܺܝܡ ܠܰܢ:</VERS>
      <VERS vnumber="2">ܘܰܢܚܽܘܪ ܒ݂ܝܶܫܽܘܥ ܕ݂ܗܽܘ ܗܘܳܐ ܪܺܝܫܳܐ ܘܓܳ݁ܡܽܘܪܳܐ ܠܗܰܝܡܳܢܽܘܬܰ݁ܢ ܕ݂ܰܚܠܳܦ݁ ܚܰܕܽ݁ܘܬܳ݁ܐ ܕ݂ܺܐܝܬ݁ ܗ̄ܘܳܐ ܠܶܗ ܣܰܝܒ݂ܰܪ ܨܠܺܝܒܳ݁ܐ ܘܥܰܠ ܒ݂ܶܗܬ݂ܬܳ݁ܐ ܐܰܡܣܰܪ ܘܥܰܠ ܝܰܡܺܝܢܳܐ ܕ݂ܟܽ݁ܘܪܣܝܶܗ ܕ݂ܰܐܠܳܗܳܐ ܝܺܬܶ݁ܒ݁ ܣ݂ ܣ݂:</VERS>
      <VERS vnumber="3">ܚܙܰܘ ܗܳܟܺ݁ܝܠ ܟ݂ܡܳܐ ܣܰܝܒ݂ܰܪ ܡܶܢ ܚܰܛܳܝܶܐ ܗܳܢܽܘܢ ܕ݂ܗܶܢܽܘܢ ܗܘܰܘ ܣܰܩܽܘܒ݁ܠܳܐ ܠܢܰܦ݁ܫܗܽܘܢ ܕ݂ܠܳܐ ܬ݂ܶܡܰܐܢ ܠܟܽ݁ܘܢ ܘܠܳܐ ܬ݂ܶܬ݁ܪܰܦ݂ܶܐ ܢܰܦ݁ܫܟܽ݁ܘܢ:</VERS>
      <VERS vnumber="4">ܠܳܐ ܥܕܰ݁ܟ݂ܺܝܠ ܡܰܛܺܝܬ݂ܽܘܢ ܥܕܰ݁ܡܳܐ ܠܰܕ݁ܡܳܐ ܒ݂ܰܐܓܽ݁ܘܢܳܐ ܕ݂ܠܽܘܩܒܰ݁ܠ ܚܛܺܝܬܳ݁ܐ:</VERS>
      <VERS vnumber="5">ܘܰܛܥܰܝܬ݂ܽܘܢܳܝܗ̄ܝ ܠܝܽܘܠܦ݂ܳܢܳܐ ܐܰܝܢܳܐ ܕ݂ܰܐܝܟ݁ ܕ݂ܠܰܒ݁ܢܰܝܳܐ ܐܶܡܰܪ ܠܟܽ݁ܘܢ ܒ݂ܶܪܝ ܠܳܐ ܬ݂ܰܗܡܶܐ ܡܶܢ ܡܰܪܕ݂ܽܘܬܶ݁ܗ ܕ݂ܡܳܪܝܳܐ ܘܠܳܐ ܬ݂ܪܰܦ݂ܶܐ ܢܰܦ݁ܫܳܟ݁ ܐܶܡܰܬ݁ܝ ܕ݂ܡܶܢܶܗ ܡܶܬ݁ܟ݂ܰܘܰܢ ܐܰܢ̄ܬ݂:</VERS>
      <VERS vnumber="6">ܠܡܰܢ ܕ݂ܪܳܚܶܡ ܓ݂ܶܝܪ ܡܳܪܝܳܐ ܪܳܕܶ݁ܐ ܠܶܗ ܘܰܡܢܰܓ݂ܶܕ݁ ܠܰܒ݁ܢܰܝܳܐ ܐܰܝܠܶܝܢ ܕ݂ܗܽܘ ܨܳܒܶ݁ܐ ܒ݂ܗܽܘܢ:</VERS>
      <VERS vnumber="7">ܣܰܝܒ݂ܰܪܘ ܗܳܟܺ݁ܝܠ ܡܰܪܕ݂ܽܘܬܳ݁ܐ ܡܶܛܽܠ ܕ݂ܰܐܝܟ݁ ܕ݂ܰܠܘܳܬ݁ ܒ݂ܢܰܝܳܐ ܣܳܥܰܪ ܨܶܐܕܰ݁ܝܟ݂ܽܘܢ ܐܰܠܳܗܳܐ ܐܰܝܢܰܘ ܓ݂ܶܝܪ ܒ݂ܪܳܐ ܕ݂ܠܳܐ ܪܳܕܶ݁ܐ ܠܶܗ ܐܰܒܽ݁ܘܗ̄ܝ:</VERS>
      <VERS vnumber="8">ܘܶܐܢ ܕ݂ܠܳܐ ܡܰܪܕ݂ܽܘܬܳ݁ܐ ܐܰܢ̄ܬ݂ܽܘܢ ܗܳܝ ܕ݂ܒܳ݁ܗ ܡܶܬ݁ܪܕܶ݁ܐ ܟ݂ܽܠܢܳܫ ܗܘܰܝܬ݂ܽܘܢ ܠܟܽ݁ܘܢ ܢܽܘܟ݁ܪܳܝܶܐ ܘܠܳܐ ܒ݂ܢܰܝܳܐ:</VERS>
      <VERS vnumber="9">ܘܶܐܢ ܐܰܒܳ݁ܗܰܝܢ ܕ݂ܒܶ݁ܣܪܳܐ ܪܳܕܶ݁ܝܢ ܗ̄ܘܰܘ ܠܰܢ ܘܒܳ݁ܗܬ݂ܺܝܢ ܗܘܰܝܢ ܡܶܢܗܽܘܢ ܟ݂ܡܳܐ ܗܳܟܺ݁ܝܠ ܚܰܝܳܒܺ݁ܝܢܰܢ ܕ݂ܢܶܫܬ݂ܰܥܒ݂ܰܕ݁ ܠܰܐܒܽ݁ܘܗܶܝܢ ܕ݂ܪܽܘܚܳܬܳ݁ܐ ܘܢܺܚܶܐ:</VERS>
      <VERS vnumber="10">ܗܳܢܽܘܢ ܓ݂ܶܝܪ ܠܰܙܒܰ݁ܢ ܗܽ̄ܘ ܙܥܽܘܪ ܐܰܝܟ݁ ܕ݂ܨܳܒܶ݁ܝܢ ܗ̄ܘܰܘ ܪܳܕܶ݁ܝܢ ܗ̄ܘܰܘ ܠܰܢ ܐܰܠܳܗܳܐ ܕ݂ܶܝܢ ܠܥܽܘܕ݁ܪܳܢܰܢ ܕ݂ܢܶܫܬ݂ܰܘܬ݂ܰܦ݁ ܠܩܰܕ݂ܺܝܫܽܘܬܶ݁ܗ:</VERS>
      <VERS vnumber="11">ܟ݂ܽܠ ܡܰܪܕ݂ܽܘܬܳ݁ܐ ܕ݂ܶܝܢ ܒ݂ܙܰܒ݁ܢܳܗ ܠܳܐ ܡܶܣܬ݂ܰܒ݁ܪܳܐ ܕ݂ܰܕ݁ܚܰܕܽ݁ܘܬܳ݁ܐ ܗ̄ܝ ܐܶܠܳܐ ܕ݂ܟܰ݁ܪܝܽܘܬܳ݁ܐ ܠܚܰܪܬܳ݁ܐ ܕ݂ܶܝܢ ܦ݂ܺܐܪܶܐ ܕ݂ܰܫܠܳܡܳܐ ܘܰܕ݁ܙܰܕ݂ܺܝܩܽܘܬܳ݁ܐ ܝܳܗܒ݂ܳܐ ܠܰܐܝܠܶܝܢ ܕ݂ܒܳ݁ܗ ܐܶܬ݂ܕ݂ܰܪܰܫܘ:</VERS>
      <VERS vnumber="12">ܡܶܛܽܠ ܗܳܢܳܐ ܐܺܝܕܰ݁ܝܟ݂ܽܘܢ ܡܫܰܪܝܳܬܳ݁ܐ ܘܒܽ݁ܘܪܟ݂ܰܝܟ݂ܽܘܢ ܪܳܥܠܳܬܳ݁ܐ ܫܰܪܰܪܘ:</VERS>
      <VERS vnumber="13">ܘܰܫܒܺ݁ܝܠܶܐ ܬ݂ܪܺܝܨܶܐ ܥܒܶ݁ܕ݁ܘ ܠܪܶܓ݁ܠܰܝܟ݂ܽܘܢ ܕ݂ܗܰܕ݂ܳܡܳܐ ܕ݂ܰܚܓܺ݁ܝܪ ܠܳܐ ܢܶܛܥܰܫ ܐܶܠܳܐ ܢܶܬܰ݁ܐܣܶܐ: ܣ</VERS>
      <VERS vnumber="14">ܗܰܪ̄ܛܘ ܒ݂ܳܬܰ݁ܪ ܫܠܳܡܳܐ ܥܰܡ ܟ݂ܽܠ ܐ̄ܢܳܫ ܘܒܳ݁ܬܰ݁ܪ ܩܰܕ݂ܺܝܫܽܘܬܳ݁ܐ ܕ݂ܒܶ݁ܠܥܳܕܶ݁ܝܗ ܐ̄ܢܳܫ ܠܡܳܪܰܢ ܠܳܐ ܚܳܙܶܐ:</VERS>
      <VERS vnumber="15">ܘܰܗܘܰܝܬ݂ܽܘܢ ܙܗܺܝܪܺܝܢ ܕ݂ܰܠܡܳܐ ܐ̄ܢܳܫ ܢܶܫܬ݂ܟܰ݁ܚ ܒ݂ܟܽ݁ܘܢ ܕ݂ܚܰܣܺܝܪ ܡܶܢ ܛܰܝܒ݂ܽܘܬܳ݁ܐ ܕ݂ܰܐܠܳܗܳܐ ܐܰܘ ܕ݂ܰܠܡܳܐ ܥܶܩܳܪܳܐ ܕ݂ܰܡܪܳܪܶܐ ܢܰܦ݂ܶܩ ܥܽܘܦ݁ܝܳܐ ܘܢܰܗܰܪܟܽ݁ܘܢ ܘܒܶ݁ܗ ܣܰܓ݂ܺܝܶܐܐ ܢܶܣܬ݂ܰܝܒܽ݁ܘܢ:</VERS>
      <VERS vnumber="16">ܐܰܘ ܠܡܳܐ ܐ̄ܢܳܫ ܢܶܫܬ݂ܟܰ݁ܚ ܒ݂ܟܽ݁ܘܢ ܕ݂ܙܰܢܳܝ ܘܰܪܦܶ݁ܐ ܐܰܝܟ݁ ܥܺܣܽܘ ܕ݂ܒܰ݁ܚܕܳ݁ܐ ܡܶܐܟܽ݁ܘܠܬ݂ܳܐ ܙܰܒ݂ܶܢ ܒ݂ܽܘܟ݁ܪܽܘܬܶ݁ܗ:</VERS>
      <VERS vnumber="17">ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܳܐܦ݁ ܡܶܢ ܒ݂ܳܬܰ݁ܪܟ݂ܶܢ ܨܒܳ݁ܐ ܗ̄ܘܳܐ ܕ݂ܢܺܐܪܰܬ݁ ܒ݂ܽܘܪܟ݂ܬܳ݁ܐ ܘܶܐܣܬ݂ܠܺܝ ܐܰܬ݁ܪܳܐ ܓ݂ܶܝܪ ܠܰܬ݁ܝܳܒܽ݁ܘܬܳ݁ܐ ܠܳܐ ܐܶܫܟ݂ܰܚ ܟ݂ܰܕ݁ ܒ݂ܕܶ݁ܡܥܶܐ ܒ݂ܥܳܗ: ܣ</VERS>
      <VERS vnumber="18">ܠܳܐ ܓ݂ܶܝܪ ܐܶܬ݁ܩܰܪܰܒ݁ܬ݂ܽܘܢ ܠܢܽܘܪܳܐ ܕ݂ܝܳܩܕ݂ܳܐ ܘܡܶܬ݁ܓ݂ܰܫܳܐ ܐܳܦ݁ܠܳܐ ܠܚܶܫܽܘܟܳ݁ܐ ܘܰܠܥܰܪܦ݂ܶܠܳܐ ܘܠܰܥܪܽܘܪܳܐ:</VERS>
      <VERS vnumber="19">ܘܠܳܐ ܠܩܳܠܳܐ ܕ݂ܩܰܪܢܳܐ ܘܰܠܩܳܠܳܐ ܕ݂ܡܶܠܶܐ ܗܰܘ ܕ݂ܗܳܢܽܘܢ ܕ݂ܫܰܡܥܽܘܗ̄ܝ ܐܶܫܬ݂ܶܐܠܘ ܕ݂ܠܳܐ ܢܶܬ݂ܬ݂ܰܘܣܰܦ݁ ܢܶܬ݁ܡܰܠܰܠ ܥܰܡܗܽܘܢ:</VERS>
      <VERS vnumber="20">ܠܳܐ ܓ݂ܶܝܪ ܡܶܫܟ݂ܚܺܝܢ ܗ̄ܘܰܘ ܠܰܡܣܰܝܒ݂ܳܪܽܘ ܡܶܕ݂ܶܡ ܕ݂ܶܐܬ݁ܦ݂ܰܩܰܕ݁ܘ ܕ݂ܳܐܦܶ݁ܢ ܚܰܝܽܘܬܳ݁ܐ ܬ݂ܶܬ݁ܩܰܪܰܒ݁ ܠܘܳܬ݁ ܛܽܘܪܳܐ ܬ݂ܶܬ݁ܪܓܶ݁ܡ:</VERS>
      <VERS vnumber="21">ܘܗܳܟܰ݁ܢܳܐ ܕ݂ܚܺܝܠ ܗܘܳܐ ܚܶܙܘܳܐ ܕ݂ܡܽܘܫܶܐ ܐܶܡܰܪ ܕ݂ܕܰ݁ܚܺܝܠ ܐ̄ܢܳܐ ܘܪܰܬ݂ܺܝܬ݁ ܐ̄ܢܳܐ:</VERS>
      <VERS vnumber="22">ܐܰܢ̄ܬ݂ܽܘܢ ܕ݂ܶܝܢ ܐܶܬ݁ܩܰܪܰܒ݁ܬ݂ܽܘܢ ܠܛܽܘܪܳܐ ܕ݂ܨܶܗܝܽܘܢ ܘܠܰܡܕܺ݁ܝܢ̄ܬ݂ܳܐ ܕ݂ܰܐܠܳܗܳܐ ܚܰܝܳܐ ܠܽܐܘܪܺܫܠܶܡ ܕ݂ܒܰ݁ܫܡܰܝܳܐ ܘܰܠܟܶ݁ܢܫܶܐ ܕ݂ܪܶܒ݂ܘܳܬܳ݁ܐ ܕ݂ܡܰܠܰܐܟܶ݁ܐ:</VERS>
      <VERS vnumber="24">ܘܰܠܝܶܫܽܘܥ ܡܶܨܥܳܝܳܐ ܕ݂ܕܺ݁ܝܰܬܺ݁ܩܺܐ ܚܕܰ݁ܬܳ݁ܐ ܘܠܰܪܣܳܣ ܕ݂ܡܶܗ ܕ݂ܰܡܡܰܠܶܠ ܛܳܒ݁ ܡܶܢ ܗܰܘ ܕ݂ܗܳܒܶ݁ܝܠ: ܣ</VERS>
      <VERS vnumber="25">ܐܶܙܕ݂ܰܗ̄ܪܘ ܗܳܟܺ݁ܝܠ ܕ݂ܰܠܡܳܐ ܬ݂ܶܫܬ݂ܰܐܠܽܘܢ ܡܶܢ ܡܰܢ ܕ݂ܡܰܠܶܠ ܥܰܡܟܽ݁ܘܢ ܐܶܢ ܓ݂ܶܝܪ ܗܳܢܽܘܢ ܠܳܐ ܐܶܬ݁ܦ݂ܰܨܺܝܘ ܕ݂ܶܐܫܬ݂ܶܐܠܘ ܡܶܢ ܕ݂ܡܰܠܶܠ ܥܰܡܗܽܘܢ ܒ݂ܰܐܪܥܳܐ ܚܰܕ݁ ܟ݂ܡܳܐ ܚܢܰܢ ܐܶܢ ܢܶܫܬ݂ܶܐܠ ܡܶܢ ܡܰܢ ܕ݂ܡܰܠܶܠ ܥܰܡܰܢ ܡܶܢ ܫܡܰܝܳܐ:</VERS>
      <VERS vnumber="26">ܐܰܝܢܳܐ ܕ݂ܩܳܠܶܗ ܐܰܪܥܳܐ ܐܰܙܺܝܥ ܗܳܫܳܐ ܕ݂ܶܝܢ ܡܠܰܟ݁ ܘܶܐܡܰܪ ܕ݂ܬܽ݁ܘܒ݁ ܚܕܳ݁ܐ ܙܒܰ݁ܢ ܐܶܢܳܐ ܐܰܙܺܝܥ ܠܳܐ ܒ݂ܰܠܚܽܘܕ݁ ܐܰܪܥܳܐ ܐܶܠܳܐ ܐܳܦ݁ ܫܡܰܝܳܐ:</VERS>
      <VERS vnumber="27">ܗܳܕܶ݁ܐ ܕ݂ܶܝܢ ܕ݂ܶܐܡܰܪ ܚܕܳ݁ܐ ܙܒܰ݁ܢ ܡܚܰܘܝܳܐ ܫܽܘܚܠܳܦܳ݁ܐ ܕ݂ܗܳܢܽܘܢ ܕ݂ܡܶܬ݂ܙܺܝܥܺܝܢ ܡܶܛܽܠ ܕ݂ܰܥܒܺ݁ܝܕܶ݁ܐ ܐܶܢܽܘܢ ܕ݂ܰܢܩܰܘܽܘܢ ܗܳܢܽܘܢ ܕ݂ܠܳܐ ܡܶܬ݂ܙܺܝܥܺܝܢ: ܣ</VERS>
      <VERS vnumber="28">ܡܶܛܽܠ ܗܳܟܺ݁ܝܠ ܕ݂ܩܰܒ݂ܶܠܢ ܡܰܠܟ݂ܽܘܬܳ݁ܐ ܕ݂ܠܳܐ ܡܶܬ݂ܙܺܝܥܳܐ ܢܶܐܚܽܘܕ݁ ܛܰܝܒ݂ܽܘܬܳ݁ܐ ܕ݂ܒܳ݁ܗ ܢܫܰܡܶܫ ܘܢܶܫܦ݂ܰܪ ܠܰܐܠܳܗܳܐ ܒ݂ܬܰ݁ܚܡܶܨܬ݂ܳܐ ܘܰܒ݁ܕܶ݁ܚܠܬܳ݁ܐ:</VERS>
      <VERS vnumber="29">ܐܰܠܳܗܰܢ ܓ݂ܶܝܪ ܢܽܘܪܳܐ ܗ̄ܘ ܐܳܟܶ݁ܠܬܳ݁ܐ: ܣ</VERS>
    </CHAPTER>
    <CHAPTER cnumber="13">
      <VERS vnumber="1">ܚܽܘܒ݂ܳܐ ܕ݂ܰܐܚܶܐ ܢܟܰ݁ܬ݂ܰܪ ܒ݂ܟܽ݁ܘܢ:</VERS>
      <VERS vnumber="2">ܘܪܶܚܡܬܳ݁ܐ ܕ݂ܰܐܟ݁ܣܢܳܝܶܐ ܠܳܐ ܬ݂ܶܛܥܽܘܢ ܒ݂ܗܳܕܶ݁ܐ ܓ݂ܶܝܪ ܫܘܰܘ ܐ̄ܢܳܫܳܐ ܕ݂ܟܰ݁ܕ݁ ܠܳܐ ܪܓܺ݁ܝܫܺܝܢ ܢܩܰܒ݂ܠܽܘܢ ܡܰܠܰܐܟܶ݁ܐ:</VERS>
      <VERS vnumber="3">ܥܶ̄ܗܰܕ݁ܘ ܠܰܐܝܠܶܝܢ ܕ݂ܰܐܣܺܝܪܺܝܢ ܐܰܝܟ݁ ܗܰܘ ܕ݂ܥܰܡܗܽܘܢ ܐܰܣܺܝܪܺܝܢ ܐܢ̄ܬ݂ܽܘܢ ܐܶܬ݂ܕ݂ܰܟ݁̄ܪܘ ܠܰܐܝܠܶܝܢ ܕ݂ܰܐܠܺܝܨܺܝܢ ܐܰܝܟ݁ ܐ̄ܢܳܫܳܐ ܕ݂ܒܶ݁ܣܪܳܐ ܠܒܺ݁ܝܫܺܝܢ ܐܢ̄ܬ݂ܽܘܢ:</VERS>
      <VERS vnumber="4">ܡܝܰܩܰܪ ܗܽ̄ܘ ܙܽܘܘܳܓܳ݁ܐ ܒ݂ܟܽ݁ܠ ܘܥܰܪܣܗܽܘܢ ܕ݂ܰܟ݁ܝܳܐ ܗ̄ܝ ܠܙܰܢܳܝܶܐ ܕ݂ܶܝܢ ܘܰܠܓܰ݁ܝܳܪܶܐ ܕ݂ܳܐܶܢ ܐܰܠܳܗܳܐ:</VERS>
      <VERS vnumber="5">ܠܳܐ ܗܘܳܐ ܪܳܚܶܡ ܟ݂ܶܣܦ݂ܳܐ ܪܶܥܝܳܢܟܽ݁ܘܢ ܐܶܠܳܐ ܢܶܣܦ݂ܰܩ ܠܟܽ݁ܘܢ ܡܶܕ݂ܶܡ ܕ݂ܺܐܝܬ݁ ܠܟܽ݁ܘܢ ܗܽܘ ܓ݂ܶܝܪ ܡܳܪܝܳܐ ܐܶܡܰܪ ܕ݂ܠܳܐ ܐܶܫܒ݂ܩܳܟ݁ ܘܠܳܐ ܐܰܪܦ݂ܶܐ ܒ݂ܳܟ݁ ܐܺܝܕܰ݁ܝܳܐ:</VERS>
      <VERS vnumber="6">ܘܺܐܝܬ݁ ܠܰܢ ܕ݂ܢܺܐܡܰܪ ܬ݂ܟܺ݁ܝܠܳܐܝܺܬ݁ ܡܳܪܝ ܡܥܰܕ݂ܪܳܢܝ ܠܳܐ ܐܶܕ݁ܚܰܠ ܡܳܢܳܐ ܥܳܒܶ݁ܕ݁ ܠܺܝ ܒ݂ܰܪܢܳܫܳܐ: ܣ</VERS>
      <VERS vnumber="7">ܗܘܰܝܬ݂ܽܘܢ ܥܳܗܕ݂ܺܝܢ ܠܰܡܕܰ݁ܒ݂ܪܳܢܰܝܟ݂ܽܘܢ ܐܰܝܠܶܝܢ ܕ݂ܡܰܠܶܠܘ ܥܰܡܟܽ݁ܘܢ ܡܶܠܬܳ݁ܐ ܕ݂ܰܐܠܳܗܳܐ ܐܶܬ݁ܒ݂ܰܩܰܘ ܒ݂ܫܽܘܠܳܡܳܐ ܕ݂ܕܽ݁ܘܒ݂ܳܪܰܝܗܽܘܢ ܘܡܰܪܰܘ ܒ݂ܗܰܝܡܳܢܽܘܬ݁ܗܽܘܢ:</VERS>
      <VERS vnumber="8">ܝܶܫܽܘܥ ܡܫܺܝܚܳܐ ܐܶܬ݁ܡܳܠܝ ܘܝܰܘܡܳܢܳܐ ܗܽܘܝܽܘ ܘܰܠܥܳܠܰܡ:</VERS>
      <VERS vnumber="9">ܠܝܽܘܠܦ݂ܳܢܶܐ ܢܽܘܟ݁ܪܳܝܶܐ ܘܰܡܫܰܚܠܦܶ݁ܐ ܠܳܐ ܬ݂ܶܬ݂ܕ݂ܰܒ݁ܪܽܘܢ ܫܰܦ݂ܺܝܪ ܗܽ̄ܘ ܓ݂ܶܝܪ ܕ݂ܰܒ݁ܛܰܝܒ݂ܽܘܬܳ݁ܐ ܢܫܰܪܰܪ ܠܶܒ݂ܰܘܳܬܰ݁ܢ ܘܠܳܐ ܒ݂ܡܶܐܟ݁ܠܳܬܳ݁ܐ ܡܶܛܽܠ ܕ݂ܠܳܐ ܐܶܬ݁ܥܰܕ݂ܰܪܘ ܐܰܝܠܶܝܢ ܕ݂ܗܰܠܶܟ݁ܘ ܒ݂ܗܶܝܢ: ܣ</VERS>
      <VERS vnumber="10">ܐܺܝܬ݁ ܠܰܢ ܕ݂ܶܝܢ ܡܰܕ݁ܒ݂ܚܳܐ ܕ݂ܠܳܐ ܫܰܠܺܝܛ ܠܡܶܐܟܰ݁ܠ ܡܶܢܶܗ ܠܗܳܢܽܘܢ ܕ݂ܰܒ݁ܡܰܫܟ݂ܢܳܐ ܡܫܰܡܫܺܝܢ:</VERS>
      <VERS vnumber="11">ܚܰܝܘܳܬܳ݁ܐ ܓ݂ܶܝܪ ܗܳܠܶܝܢ ܕ݂ܡܰܥܶܠ ܗ̄ܘܳܐ ܕ݂ܶܡܗܶܝܢ ܪܰܒ݂ ܟ݂ܽܘܡܪܶܐ ܠܒܶ݁ܝܬ݁ ܡܰܩܕ݂ܫܳܐ ܚܠܳܦ݁ ܚܛܳܗܶܐ ܒ݂ܶܣܪܗܶܝܢ ܝܳܩܶܕ݁ ܗ̄ܘܳܐ ܠܒܰ݁ܪ-ܡܶܢ ܡܰܫܪܺܝܬܳ݁ܐ:</VERS>
      <VERS vnumber="12">ܡܶܛܽܠ ܗܳܢܳܐ ܐܳܦ݁ ܝܶܫܽܘܥ ܕ݂ܰܢܩܰܕ݂ܶܫ ܠܥܰܡܶܗ ܒ݂ܰܕ݁ܡܶܗ ܠܒܰ݁ܪ ܡܶܢ ܡܕܺ݁ܝܢ̄ܬ݂ܳܐ ܚܰܫ:</VERS>
      <VERS vnumber="13">ܘܳܐܦ݁ ܚܢܰܢ ܗܳܟܺ݁ܝܠ ܢܶܦ݂ܽܘܩ ܠܘܳܬܶ݁ܗ ܠܒܰ݁ܪ ܡܶܢ ܡܰܫܪܺܝܬܳ݁ܐ ܟ݂ܰܕ݁ ܫܩܺܝܠܺܝܢܰܢ ܚܶܣܕ݂ܶܗ:</VERS>
      <VERS vnumber="14">ܠܰܝܬ݂ ܠܰܢ ܓ݂ܶܝܪ ܡܕܺ݁ܝܢ̄ܬ݂ܳܐ ܕ݂ܰܡܩܰܘܝܳܐ ܗܳܪܟ݂ܳܐ ܐܶܠܳܐ ܠܰܐܝܕܳ݁ܐ ܕ݂ܰܥܬܺ݁ܝܕܳ݁ܐ ܡܣܰܟ݂ܶܝܢܰܢ:</VERS>
      <VERS vnumber="15">ܘܒܺ݁ܐܝܕܶ݁ܗ ܢܰܣܶܩ ܕ݂ܶܒ݁ܚܶܐ ܕ݂ܬܶ݁ܫܒ݂ܽܘܚܬ݂ܳܐ ܒ݂ܟܽ݁ܠܙܒܰ݁ܢ ܠܰܐܠܳܗܳܐ ܕ݂ܺܐܝܬܶ݁ܝܗ ܦ݂ܺܐܪܶܐ ܕ݂ܣܶܦ݁ܘܳܬܳ݁ܐ ܕ݂ܡܰܘܕ݂ܝܳܢ ܠܰܫܡܶܗ:</VERS>
      <VERS vnumber="16">ܘܠܳܐ ܬ݂ܶܛܥܽܘܢ ܡܪܰܚܡܳܢܽܘܬܳ݁ܐ ܘܫܰܘܬ݂ܳܦܽ݁ܘܬܳ݁ܐ ܕ݂ܡܶܣܟ݂ܺܢܶܐ ܒ݂ܗܳܠܶܝܢ ܓ݂ܶܝܪ ܕ݂ܶܒ݁ܚܶܐ ܫܳܦܰ݁ܪ ܐ̄ܢܳܫ ܠܰܐܠܳܗܳܐ:</VERS>
      <VERS vnumber="17">ܐܶܬ݂ܛܦ݂ܺܝܣܘ ܠܰܡܕܰ݁ܒ݂ܪܳܢܰܝܟ݂ܽܘܢ ܘܶܐܫܬ݂ܰܡ̄ܥܘ ܠܗܽܘܢ ܗܶܢܽܘܢ ܓ݂ܶܝܪ ܫܳܗܪܺܝܢ ܚܠܳܦ݁ ܢܰܦ݁ܫܳܬ݁ܟܽ݁ܘܢ ܐܰܝܟ݁ ܐ̄ܢܳܫܳܐ ܕ݂ܝܳܗܒ݂ܺܝܢ ܚܽܘܫܒ݂ܳܢܟܽ݁ܘܢ ܕ݂ܰܒ݁ܚܰܕܽ݁ܘܬܳ݁ܐ ܢܶܗܘܽܘܢ ܥܳܒ݁ܕ݂ܺܝܢ ܗܳܕܶ݁ܐ ܘܠܳܐ ܒ݂ܬܶ݁ܢܚܳܬܳ݁ܐ ܡܶܛܽܠ ܕ݂ܠܳܐ ܦ݂ܳܩܚܳܐ ܠܟܽ݁ܘܢ:</VERS>
      <VERS vnumber="18">ܨܰܠܰܘ ܥܠܰܝܢ ܬ݂ܟܺ݁ܝܠܺܝܢܰܢ ܓ݂ܶܝܪ ܕ݂ܬܺ݁ܐܪܬ݂ܳܐ ܛܳܒ݁ܬܳ݁ܐ ܐܺܝܬ݁ ܠܰܢ ܕ݂ܰܒ݁ܟܽ݁ܠܡܶܕ݂ܶܡ ܨܳܒܶ݁ܝܢܰܢ ܕ݂ܫܰܦ݂ܺܝܪ ܢܶܬ݂ܕ݂ܰܒ݂ܰܪ:</VERS>
      <VERS vnumber="19">ܝܰܬ݂ܺܝܪܳܐܝܺܬ݁ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܕ݂ܬܶ݁ܥܒ݂ܕܽ݁ܘܢ ܗܳܕܶ݁ܐ ܕ݂ܒܰ݁ܥܓܰ݁ܠ ܐܶܬ݁ܦ݂ܰܢܶܐ ܠܟܽ݁ܘܢ:</VERS>
      <VERS vnumber="20">ܐܰܠܳܗܳܐ ܕ݂ܶܝܢ ܕ݂ܰܫܠܳܡܳܐ ܗܰܘ ܕ݂ܰܐܣܶܩ ܡܶܢ ܒ݂ܶܝܬ݁ ܡܺܝܬܶ݁ܐ ܠܪܳܥܝܳܐ ܪܰܒ݂ܳܐ ܕ݂ܡܰܪܥܺܝܬܳ݁ܐ ܒ݂ܰܕ݁ܡܳܐ ܕ݂ܕܺ݁ܝܰܬܺ݁ܩܺܐ ܕ݂ܰܠܥܳܠܰܡ ܕ݂ܺܐܝܬܰ݁ܘܗ̄ܝ ܝܶܫܽܘܥ ܡܫܺܝܚܳܐ ܡܳܪܰܢ:</VERS>
      <VERS vnumber="21">ܗܽܘ ܢܶܓ݁ܡܽܘܪܟܽ݁ܘܢ ܒ݂ܟܽ݁ܠ ܥܒܳ݁ܕ݁ ܛܳܒ݁ ܕ݂ܬܶ݁ܥܒ݂ܕܽ݁ܘܢ ܨܶܒ݁ܝܳܢܶܗ ܘܗܽܘ ܢܶܣܥܽܘܪ ܒ݂ܰܢ ܡܶܕ݂ܶܡ ܕ݂ܫܰܦ݂ܺܝܪ ܩܕܳ݁ܡܰܘܗ̄ܝ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܕ݂ܠܶܗ ܫܽܘܒ݁ܚܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="22">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢܟܽ݁ܘܢ ܐܰܚܰܝ ܕ݂ܬܰ݁ܓ݂ܪܽܘܢ ܪܽܘܚܟܽ݁ܘܢ ܒ݂ܡܶܠܬܳ݁ܐ ܕ݂ܒܽ݁ܘܝܳܐܳܐ ܡܶܛܽܠ ܕ݂ܒܰ݁ܙܥܽܘܪܝܳܬܳ݁ܐ ܗ̄ܘ ܟ݂ܶܬ݁ܒ݂ܶܬ݁ ܠܟܽ݁ܘܢ: ܣ</VERS>
      <VERS vnumber="23">ܕ݂ܰܥܘ ܕ݂ܶܝܢ ܠܰܐܚܽܘܢ ܛܺܝܡܳܬܶ݁ܐܳܘܣ ܕ݂ܶܐܫܬ݂ܪܺܝ ܘܶܐܢ ܒ݂ܰܥܓܰ݁ܠ ܢܺܐܬܶ݁ܐ ܥܰܡܶܗ ܐܶܚܙܶܝܟܽ݁ܘܢ:</VERS>
      <VERS vnumber="24">ܫܰܐܠܘ ܒ݂ܰܫܠܳܡܳܐ ܕ݂ܟܽ݁ܠܗܽܘܢ ܡܕܰ݁ܒ݂ܪܳܢܰܝܟ݂ܽܘܢ ܘܰܕ݁ܟܽ݁ܠܗܽܘܢ ܩܰܕ݂ܺܝܫܶܐ ܫܳܐܠܺܝܢ ܒ݂ܰܫܠܳܡܟܽ݁ܘܢ ܟ݂ܽܠܗܽܘܢ ܕ݂ܡܶܢ ܐܺܝܛܰܠܺܝܰܐ:</VERS>
      <VERS vnumber="25">ܛܰܝܒ݂ܽܘܬܳ݁ܐ ܥܰܡ ܟ݂ܽܠܟܽ݁ܘܢ ܐܰܡܺܝܢ ܣ݂ ܣ݂:</VERS>
    </CHAPTER>
  </BIBLEBOOK>
  <BIBLEBOOK bnumber="59">
    <CHAPTER cnumber="1">
      <VERS vnumber="1">ܝܰܥܩܽܘܒ݁ ܥܰܒ݁ܕ݂ܶܗ ܕ݂ܰܐܠܳܗܳܐ ܘܰܕ݁ܡܳܪܰܢ ܝܶܫܽܘܥ ܡܫܺܝܚܳܐ ܠܬܰ݁ܪܬ݂ܰܥܣܪܶܐ ܫܰܪܒܳ݁ܢ ܕ݂ܰܙܪܺܝܥܳܢ ܒ݂ܥܰܡ̄ܡܶܐ ܫܠܳܡ: ܣ</VERS>
      <VERS vnumber="2">ܟ݂ܽܠ ܚܰܕ݁ܘܳܐ ܬ݂ܶܗܘܶܐ ܠܟܽ݁ܘܢ ܐܰܚܰܝ ܟ݂ܰܕ݁ ܬ݂ܶܥܠܽܘܢ ܠܢܶܣܝܽܘܢܶܐ ܡܫܰܚܠܦܶ݁ܐ ܘܣܰܓ݂ܺܝܶܐܐ:</VERS>
      <VERS vnumber="3">ܝܳܕ݁ܥܺܝܢ ܐܢ̄ܬ݂ܽܘܢ ܓ݂ܶܝܪ ܕ݂ܒܽ݁ܘܩܝܳܐ ܕ݂ܗܰܝܡܳܢܽܘܬܳ݁ܐ ܡܰܩܢܶܐ ܠܟܽ݁ܘܢ ܡܣܰܝܒ݂ܪܳܢܽܘܬܳ݁ܐ:</VERS>
      <VERS vnumber="4">ܠܳܗ ܕ݂ܶܝܢ ܠܰܡܣܰܝܒ݂ܪܳܢܽܘܬܳ݁ܐ ܢܶܗܘܶܐ ܠܳܗ ܥܒܳ݁ܕܳ݁ܐ ܡܫܰܡܠܝܳܐ ܕ݂ܬܶ݁ܗܘܽܘܢ ܓ݂ܡܺܝܪܺܝܢ ܘܰܡܫܰܠܡܳܢܺܝܢ ܘܰܒ݁ܡܶܕ݂ܶܡ ܠܳܐ ܗܘܰܝܬ݂ܽܘܢ ܚܰܣܺܝܪܺܝܢ:</VERS>
      <VERS vnumber="5">ܐܶܢ ܐ̄ܢܳܫ ܕ݂ܶܝܢ ܡܶܢܟܽ݁ܘܢ ܚܣܺܝܪ ܡܶܢ ܚܶܟ݁ܡܬܳ݁ܐ ܢܶܫܰܐܠ ܡܶܢ ܐܰܠܳܗܳܐ ܕ݂ܝܳܗܶܒ݁ ܠܟܽ݁ܠ ܦ݂ܫܺܝܛܳܐܝܺܬ݁ ܘܠܳܐ ܡܚܰܣܶܕ݁ ܘܡܶܬ݁ܝܰܗܒ݂ܳܐ ܠܶܗ:</VERS>
      <VERS vnumber="6">ܢܶܫܰܐܠ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܟ݂ܰܕ݁ ܠܳܐ ܡܶܬ݁ܦ݂ܰܠܰܓ݁ ܗܰܘ ܓ݂ܶܝܪ ܕ݂ܡܶܬ݁ܦ݂ܰܠܰܓ݁ ܕ݂ܳܡܶܐ ܠܓܰ݁ܠ̄ܠܶܐ ܕ݂ܝܰܡܳܐ ܕ݂ܫܳܓ݁ܫܳܐ ܠܗܽܘܢ ܪܽܘܚܳܐ:</VERS>
      <VERS vnumber="7">ܘܠܳܐ ܢܰܣܒ݂ܰܪ ܗܰܘ ܒ݂ܰܪܢܳܫܳܐ ܕ݂ܢܳܣܶܒ݁ ܡܶܕ݂ܶܡ ܡܶܢ ܡܳܪܝܳܐ:</VERS>
      <VERS vnumber="8">ܐܰܝܢܳܐ ܕ݂ܰܦ݁ܠܺܝܓ݁ ܒ݂ܪܶܥܝܳܢܶܗ ܘܰܫܓܺ݁ܝܫ ܒ݂ܟܽ݁ܠܗܶܝܢ ܐܽܘܪܚܳܬܶ݁ܗ:</VERS>
      <VERS vnumber="9">ܢܶܫܬ݂ܰܒ݁ܗܰܪ ܕ݂ܶܝܢ ܐܰܚܳܐ ܡܰܟ݂ܺܝܟܳ݁ܐ ܒ݂ܪܽܘܡܪܳܡܶܗ:</VERS>
      <VERS vnumber="10">ܘܥܰܬ݂ܺܝܪܳܐ ܒ݂ܡܽܘܟ݂ܳܟܶ݁ܗ ܡܶܛܽܠ ܕ݂ܰܐܝܟ݁ ܗܰܒ݂ܳܒܳ݁ܐ ܕ݂ܥܶܣܒ݂ܳܐ ܗܳܟܰ݁ܢܳܐ ܥܳܒܰ݁ܪ:</VERS>
      <VERS vnumber="11">ܕ݂ܳܢܰܚ ܓ݂ܶܝܪ ܫܶܡܫܳܐ ܒ݂ܚܽܘܡܶܗ ܘܡܰܘܒ݂ܶܫ ܠܶܗ ܠܥܶܣܒ݂ܳܐ ܘܗܰܒ݂ܳܒܶ݁ܗ ܢܳܦܶ݁ܠ ܘܫܽܘܦ݁ܪܳܐ ܕ݂ܚܶܙܘܶܗ ܐܳܒܶ݁ܕ݁ ܗܳܟܰ݁ܢܳܐ ܐܳܦ݁ ܥܰܬ݂ܺܝܪܳܐ ܚܳܡܶܐ ܒ݂ܗܽܘܦ݂ܳܟܰ݁ܘܗ̄ܝ:</VERS>
      <VERS vnumber="12">ܛܽܘܒܰ݁ܘܗ̄ܝ ܠܓܰ݁ܒ݁ܪܳܐ ܕ݂ܰܡܣܰܝܒ݂ܰܪ ܢܶܣܝܽܘܢܶܐ ܕ݂ܡܳܐ ܕ݂ܶܐܬ݁ܒ݂ܚܰܪ ܢܳܣܶܒ݁ ܟ݂ܠܺܝܠܳܐ ܕ݂ܚܰܝܶܐ ܗܰܘ ܕ݂ܰܡܠܰܟ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ:</VERS>
      <VERS vnumber="13">ܠܳܐ ܢܺܐܡܰܪ ܐ̄ܢܳܫ ܟ݂ܰܕ݁ ܡܶܬ݁ܢܰܣܶܐ ܕ݂ܡܶܢ ܐܰܠܳܗܳܐ ܡܶܬ݁ܢܰܣܶܐ ܐ̄ܢܳܐ ܐܰܠܳܗܳܐ ܓ݂ܶܝܪ ܠܳܐ ܡܢܰܣܰܝ ܒ݂ܒܺ݁ܝܫܳܬܳ݁ܐ ܘܗܽܘ ܠܐ̄ܢܳܫ ܠܳܐ ܡܢܰܣܶܐ:</VERS>
      <VERS vnumber="14">ܐܶܠܳܐ ܐ̄ܢܳܫ ܐ̄ܢܳܫ ܡܶܢ ܪܶܓ݂ܬܶ݁ܗ ܗܽ̄ܘ ܡܶܬ݁ܢܰܣܶܐ ܘܡܶܬ݁ܪܰܓ݁ܪܰܓ݁ ܘܡܶܬ݁ܢܓܶ݁ܕ݁:</VERS>
      <VERS vnumber="15">ܘܗܳܕܶ݁ܐ ܪܶܓ݂ܬܳ݁ܐ ܒ݂ܳܛܢܳܐ ܘܝܳܠܕ݂ܳܐ ܚܛܺܝܬܳ݁ܐ ܚܛܺܝܬܳ݁ܐ ܕ݂ܶܝܢ ܡܳܐ ܕ݂ܶܐܬ݁ܓ݂ܰܡܪܰܬ݁ ܝܳܠܕ݂ܳܐ ܡܰܘܬ݂ܳܐ:</VERS>
      <VERS vnumber="16">ܠܳܐ ܬ݂ܶܛܥܽܘܢ ܐܰܚܰܝ ܚܰܒ݂ܺܝܒܶ݁ܐ:</VERS>
      <VERS vnumber="17">ܟ݂ܽܠ ܡܰܘܗܰܒ݁ܬ݂ܳܐ ܛܳܒ݁ܬܳ݁ܐ ܘܰܡܫܰܡܠܰܝܬ݂ܳܐ ܡܶܢ ܠܥܶܠ ܢܳܚܬ݂ܳܐ ܡܶܢ ܐܰܒܳ݁ܐ ܕ݂ܢܰܗܺܝܪܶܐ ܗܰܘ ܕ݂ܠܰܝܬ݂ ܠܘܳܬܶ݁ܗ ܫܽܘܚܠܳܦܳ݁ܐ ܡܶܕ݂ܶܡ ܐܳܦ݁ܠܳܐ ܛܶܠܳܢܺܝܬܳ݁ܐ ܕ݂ܫܽܘܓ݁ܢܳܝܳܐ:</VERS>
      <VERS vnumber="18">ܗܽܘܝܽܘ ܨܒܳ݁ܐ ܘܝܰܠܕ݂ܰܢ ܒ݂ܡܶܠܬܳ݁ܐ ܕ݂ܩܽܘܫܬ݂ܳܐ ܕ݂ܢܶܗܘܶܐ ܪܺܫܺܝܬܳ݁ܐ ܕ݂ܒܶ݁ܪܝܳܬܶ݁ܗ: ܣ</VERS>
      <VERS vnumber="19">ܘܰܐܢ̄ܬ݂ܽܘܢ ܐܰܚܰܝ ܚܰܒ݂ܺܝܒܶ݁ܐ ܟ݂ܽܠܢܳܫ ܡܶܢܟܽ݁ܘܢ ܢܶܗܘܶܐ ܡܣܰܪܗܰܒ݁ ܠܡܶܫܡܰܥ ܘܡܰܘܚܰܪ ܠܰܡܡܰܠܳܠܽܘ ܘܡܰܘܚܰܪ ܠܡܶܪܓ݂ܰܙ:</VERS>
      <VERS vnumber="20">ܪܽܘܓ݁ܙܶܗ ܓ݂ܶܝܪ ܕ݂ܓܰ݁ܒ݁ܪܳܐ ܙܰܕ݂ܺܝܩܽܘܬܳ݁ܐ ܕ݂ܰܐܠܳܗܳܐ ܠܳܐ ܥܳܒܶ݁ܕ݁:</VERS>
      <VERS vnumber="21">ܡܶܛܽܠ ܗܳܢܳܐ ܐܰܪܚܶܩܘ ܡܶܢܟܽ݁ܘܢ ܟ݂ܽܠܳܗ ܛܰܢܦܽ݁ܘܬܳ݁ܐ ܘܣܽܘܓܳ݁ܐܐ ܕ݂ܒܺ݁ܝܫܽܘܬܳ݁ܐ ܘܰܒ݁ܡܰܟ݂ܺܝܟܽ݁ܘܬܳ݁ܐ ܩܰܒ݂ܶܠܘ ܡܶܠܬܳ݁ܐ ܕ݂ܰܢܨܺܝܒܳ݁ܐ ܒ݂ܰܟ݁ܝܳܢܰܢ ܕ݂ܗܺܝ ܡܶܫܟ݂ܚܳܐ ܕ݂ܬܰ݁ܚܶܐ ܐܶܢܶܝܢ ܢܰܦ݁ܫܳܬ݁ܟܽ݁ܘܢ:</VERS>
      <VERS vnumber="22">ܗܘܰܘ ܕ݂ܶܝܢ ܥܳܒܽ݁ܘܕܶ݁ܐ ܕ݂ܡܶܠܬܳ݁ܐ ܘܠܳܐ ܫܳܡܽܘܥܶܐ ܒ݂ܰܠܚܽܘܕ݁ ܘܠܳܐ ܬ݂ܰܛܥܽܘܢ ܢܰܦ݁ܫܳܬ݁ܟܽ݁ܘܢ:</VERS>
      <VERS vnumber="23">ܐܶܢ ܐ̄ܢܳܫ ܓ݂ܶܝܪ ܢܶܗܘܶܐ ܫܳܡܽܘܥܳܗ ܕ݂ܡܶܠܬܳ݁ܐ ܘܠܳܐ ܥܳܒܽ݁ܘܕܳ݁ܗ ܗܳܢܳܐ ܕ݂ܳܡܶܐ ܠܗܰܘ ܕ݂ܰܚܙܳܐ ܐܰܦ݂ܰܘܗ̄ܝ ܒ݂ܡܰܚܙܺܝܬܳ݁ܐ:</VERS>
      <VERS vnumber="24">ܚܙܳܐ ܓ݂ܶܝܪ ܢܰܦ݁ܫܶܗ ܘܰܥܒܰ݁ܪ ܘܰܛܥܳܐ ܕ݂ܰܐܝܟ݂ܰܢܳܐ ܗܘܳܐ:</VERS>
      <VERS vnumber="25">ܟ݂ܽܠ ܕ݂ܶܝܢ ܕ݂ܚܳܪ ܒ݂ܢܳܡܽܘܣܳܐ ܡܫܰܠܡܳܢܳܐ ܕ݂ܚܺܐܪܽܘܬܳ݁ܐ ܘܩܰܘܺܝ ܒ݂ܶܗ ܠܳܐ ܗܘܳܐ ܫܳܡܽܘܥܳܐ ܕ݂ܫܶܡܥܳܐ ܕ݂ܡܶܬ݂ܛܥܶܐ ܐܶܠܳܐ ܥܳܒܽ݁ܘܕܳ݁ܐ ܕ݂ܰܥܒܳ݁ܕܶ݁ܐ ܘܗܳܢܳܐ ܛܽܘܒܳ݁ܢܳܐ ܢܶܗܘܶܐ ܒ݂ܰܥܒܳ݁ܕܶ݁ܗ:</VERS>
      <VERS vnumber="26">ܘܶܐܢ ܐ̄ܢܳܫ ܣܳܒܰ݁ܪ ܕ݂ܰܡܫܰܡܶܫ ܠܰܐܠܳܗܳܐ ܘܠܳܐ ܐܳܚܶܕ݁ ܠܶܫܳܢܶܗ ܐܶܠܳܐ ܡܰܛܥܶܐ ܠܶܗ ܠܶܒ݂ܶܗ ܕ݂ܗܳܢܳܐ ܣܪܺܝܩܳܐ ܗ̄ܝ ܬ݂ܶܫܡܶܫܬ݂ܶܗ:</VERS>
      <VERS vnumber="27">ܬ݂ܶܫܡܶܫܬ݂ܳܐ ܓ݂ܶܝܪ ܕ݂ܟܺ݁ܝܬܳ݁ܐ ܘܩܰܕ݂ܺܝܫܬ݂ܳܐ ܩܕܳ݁ܡ ܐܰܠܳܗܳܐ ܐܰܒܳ݁ܐ ܗܳܕܶ݁ܐ ܗ̄ܝ ܠܡܶܣܥܰܪ ܝܰܬ݁ܡܶܐ ܘܰܐܪܡܠܳܬܳ݁ܐ ܒ݂ܽܐܘܠܨܳܢܰܝܗܽܘܢ ܘܰܠܡܶܛܰܪ ܐ̄ܢܳܫ ܢܰܦ݁ܫܶܗ ܡܶܢ ܥܳܠܡܳܐ ܕ݂ܠܳܐ ܛܽܘܠܫܳܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܐܰܚܰܝ ܠܳܐ ܒ݂ܡܰܣܰܒ݁ ܒ݂ܰܐܦ݂ܶܐ ܬ݂ܶܗܘܽܘܢ ܐܰܚܺܝܕܺ݁ܝܢ ܠܗܰܝܡܳܢܽܘܬܳ݁ܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܐܶܢ ܓ݂ܶܝܪ ܢܶܥܽܘܠ ܠܰܟ݁ܢܽܘܫܬ݂ܟܽ݁ܘܢ ܐ̄ܢܳܫ ܕ݂ܥܶܙܩܳܬܶ݁ܗ ܕ݂ܕܰ݁ܗܒܳ݁ܐ ܐܰܘ ܕ݂ܡܳܐܢܰܘܗ̄ܝ ܫܰܦ݂ܺܝܪܶܐ ܘܢܶܥܽܘܠ ܡܶܣܟ݂ܺܢܳܐ ܒ݂ܡܳܐܢܶܐ ܨܳܐܶܐ:</VERS>
      <VERS vnumber="3">ܘܰܬ݁ܚܽܘܪܽܘܢ ܒ݂ܗܰܘ ܕ݂ܰܠܒܺ݁ܝܫ ܡܳܐܢܶܐ ܫܰܦ݂ܺܝܪܶܐ ܘܬܺ݁ܐܡܪܽܘܢ ܠܶܗ ܐܰܢ̄ܬ݂ ܗܳܪܟ݂ܳܐ ܬ݂ܶܒ݁ ܫܰܦ݂ܺܝܪ ܘܰܠܡܶܣܟ݂ܺܢܳܐ ܬ݂ܺܐܡܪܽܘܢ ܠܶܗ ܐܰܢ̄ܬ݂ ܩܽܘܡ ܠܗܰܠ ܐܰܘ ܬ݂ܶܒ݁ ܠܳܟ݁ ܗܳܪܟ݂ܳܐ ܩܕܳ݁ܡ ܟ݂ܽܘܒ݁ܫܳܐ ܕ݂ܪܶܓ݁ܠܰܝܢ:</VERS>
      <VERS vnumber="4">ܠܳܐ ܗܳܐ ܐܶܬ݁ܦ݂ܰܠܰܓ݁ܬ݂ܽܘܢ ܠܟܽ݁ܘܢ ܒ݂ܢܰܦ݁ܫܟܽ݁ܘܢ ܘܰܗܘܰܝܬ݂ܽܘܢ ܡܦܰ݁ܪܫܳܢܶܐ ܕ݂ܡܰܚܫܒܳ݁ܬܳ݁ܐ ܒ݂ܺܝܫܳܬܳ݁ܐ:</VERS>
      <VERS vnumber="5">ܫܡܰܥܘ ܐܰܚܰܝ ܚܰܒ݂ܺܝܒܶ݁ܐ ܠܳܐ ܗ̄ܘܳܐ ܠܡܶܣܟ݂ܺܢܶܐ ܕ݂ܥܳܠܡܳܐ ܥܰܬ݂ܺܝܪܶܐ ܕ݂ܶܝܢ ܒ݂ܗܰܝܡܳܢܽܘܬܳ݁ܐ ܓ݂ܒܳ݁ܐ ܐܰܠܳܗܳܐ ܕ݂ܢܶܗܘܽܘܢ ܝܳܪܬ݂ܶܐ ܒ݂ܡܰܠܟ݂ܽܘܬܳ݁ܐ ܗܳܝ ܕ݂ܰܡܠܰܟ݁ ܐܰܠܳܗܳܐ ܠܰܐܝܠܶܝܢ ܕ݂ܪܳܚܡܺܝܢ ܠܶܗ:</VERS>
      <VERS vnumber="6">ܐܰܢ̄ܬ݂ܽܘܢ ܕ݂ܶܝܢ ܫܳܛܬ݂ܽܘܢܳܝܗ̄ܝ ܠܡܶܣܟ݂ܺܢܳܐ ܠܳܐ ܗܳܐ ܥܰܬ݂ܺܝܪܶܐ ܡܶܫܬ݂ܰܥܠܶܝܢ ܥܠܰܝܟ݂ܽܘܢ ܘܗܶܢܽܘܢ ܢܳܓ݁ܕ݂ܺܝܢ ܠܟܽ݁ܘܢ ܠܒܶ݁ܝܬ݁ ܕ݂ܺܝܢܳܐ:</VERS>
      <VERS vnumber="7">ܠܳܐ ܗܳܐ ܗܶܢܽܘܢ ܡܓܰ݁ܕ݂ܦܺ݁ܝܢ ܥܰܠ ܫܡܳܐ ܛܳܒܳ݁ܐ ܕ݂ܶܐܬ݁ܩܪܺܝ ܥܠܰܝܟ݂ܽܘܢ:</VERS>
      <VERS vnumber="8">ܘܶܐܢ ܢܳܡܽܘܣܳܐ ܕ݂ܰܐܠܳܗܳܐ ܒ݂ܗܳܕܶ݁ܐ ܡܫܰܠܡܺܝܬ݂ܽܘܢ ܐܰܝܟ݁ ܕ݂ܰܟ݁ܬܺ݁ܝܒ݁ ܕ݂ܬܶ݁ܪܚܰܡ ܠܩܰܪܺܝܒܳ݁ܟ݁ ܐܰܝܟ݁ ܢܰܦ݁ܫܳܟ݁ ܫܰܦ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ:</VERS>
      <VERS vnumber="9">ܐܶܢ ܕ݂ܶܝܢ ܒ݂ܰܐܦ݂ܶܐ ܢܳܣܒ݂ܺܝܢ ܐܢ̄ܬ݂ܽܘܢ ܚܛܺܝܬܳ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܘܡܶܬ݁ܟ݂ܰܘܢܺܝܢ ܐܢ̄ܬ݂ܽܘܢ ܡܶܢ ܢܳܡܽܘܣܳܐ ܐܰܝܟ݁ ܥܳܒ݁ܪܰܝ ܥܰܠ ܢܳܡܽܘܣܳܐ:</VERS>
      <VERS vnumber="10">ܐܰܝܢܳܐ ܓ݂ܶܝܪ ܕ݂ܟܽ݁ܠܶܗ ܢܳܡܽܘܣܳܐ ܢܳܛܰܪ ܘܒܰ݁ܚܕܳ݁ܐ ܫܳܪܰܥ ܠܟܽ݁ܠܶܗ ܢܳܡܽܘܣܳܐ ܐܶܬ݁ܚܰܝܰܒ݁:</VERS>
      <VERS vnumber="11">ܗܰܘ ܓ݂ܶܝܪ ܕ݂ܶܐܡܰܪ ܕ݂ܠܳܐ ܬ݂ܓܽ݁ܘܪ ܗܽܘ ܐܶܡܰܪ ܕ݂ܠܳܐ ܬ݂ܶܩܛܽܘܠ ܐܶܢ ܕ݂ܶܝܢ ܠܳܐ ܓ݂ܳܐܰܪ ܐܰܢ̄ܬ݂ ܐܶܠܳܐ ܩܳܛܶܠ ܐܰܢ̄ܬ݂ ܗܘܰܝܬ݂ ܠܳܟ݁ ܥܳܒܰ݁ܪ ܥܰܠ ܢܳܡܽܘܣܳܐ:</VERS>
      <VERS vnumber="12">ܗܳܟܰ݁ܢܳܐ ܗܘܰܝܬ݂ܽܘܢ ܡܡܰܠܠܺܝܢ ܘܗܳܟܰ݁ܢܳܐ ܗܘܰܝܬ݂ܽܘܢ ܣܳܥܪܺܝܢ ܐܰܝܟ݁ ܐ̄ܢܳܫܳܐ ܕ݂ܰܒ݁ܢܳܡܽܘܣܳܐ ܕ݂ܚܺܐܪܽܘܬܳ݁ܐ ܥܬܺ݁ܝܕܺ݁ܝܢ ܐܢ̄ܬ݂ܽܘܢ ܠܡܶܬ݂ܕܳ݁ܢܽܘ:</VERS>
      <VERS vnumber="13">ܕ݂ܺܝܢܳܐ ܓ݂ܶܝܪ ܗܳܘܶܐ ܕ݂ܠܳܐ ܪܰܚܡܶܐ ܥܰܠ ܗܰܘ ܕ݂ܠܳܐ ܥܳܒܶ݁ܕ݁ ܪܰܚܡܶܐ ܡܶܫܬ݂ܰܥܠܶܝܢ ܐܢ̄ܬ݂ܽܘܢ ܒ݂ܪܰܚܡܶܐ ܥܰܠ ܕ݂ܺܝܢܳܐ:</VERS>
      <VERS vnumber="14">ܡܳܢܳܐ ܗܶܢܝܳܢܳܐ ܐܰܚܰܝ ܐܶܢ ܐ̄ܢܳܫ ܐܳܡܰܪ ܕ݂ܺܐܝܬ݁ ܠܺܝ ܗܰܝܡܳܢܽܘܬܳ݁ܐ ܘܰܥܒܳ݁ܕܶ݁ܐ ܠܰܝܬ݂ ܠܶܗ ܕ݂ܰܠܡܳܐ ܡܶܫܟ݂ܚܳܐ ܗܰܝܡܳܢܽܘܬܶ݁ܗ ܕ݂ܬܰ݁ܚܶܝܘܗ̄ܝ:</VERS>
      <VERS vnumber="15">ܘܶܐܢ ܐܰܚܳܐ ܐܰܘ ܚܳܬܳ݁ܐ ܢܶܗܘܽܘܢ ܥܰܪܛܶܠܳܝܺܝܢ ܘܚܰܣܺܝܪܺܝܢ ܣܰܝܒ݂ܳܪܬ݂ܳܐ ܕ݂ܝܰܘܡܳܐ:</VERS>
      <VERS vnumber="16">ܘܢܺܐܡܰܪ ܠܗܽܘܢ ܐ̄ܢܳܫ ܡܶܢܟܽ݁ܘܢ ܙܶܠܘ ܒ݂ܰܫܠܳܡܳܐ ܫܚܰܢܘ ܘܰܣܒܰ݁ܥܘ ܘܠܳܐ ܬ݂ܶܬ݂ܠܽܘܢ ܠܗܽܘܢ ܣܢܺܝܩܽܘܬܶ݁ܗ ܕ݂ܦܰ݁ܓ݁ܪܳܐ ܡܳܢܳܐ ܗܶܢܝܳܢܳܐ:</VERS>
      <VERS vnumber="17">ܗܳܟܰ݁ܢܳܐ ܐܳܦ݁ ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ ܒ݂ܰܠܚܽܘܕܶ݁ܝܗ:</VERS>
      <VERS vnumber="18">ܐܳܡܰܪ ܓ݂ܶܝܪ ܐ̄ܢܳܫ ܠܳܟ݁ ܐܺܝܬ݁ ܠܳܟ݁ ܗܰܝܡܳܢܽܘܬܳ݁ܐ ܘܠܺܝ ܐܺܝܬ݁ ܠܺܝ ܥܒܳ݁ܕܶ݁ܐ ܚܰܘܳܢܝ ܗܰܝܡܳܢܽܘܬܳ݁ܟ݁ ܕ݂ܠܳܐ ܥܒܳ݁ܕܶ݁ܐ ܘܶܐܢܳܐ ܡܚܰܘܶܐ ܐ̄ܢܳܐ ܠܳܟ݁ ܗܰܝܡܳܢܽܘܬ݁ܝ ܡܶܢ ܥܒܳ݁ܕܰ݁ܝ:</VERS>
      <VERS vnumber="19">ܡܗܰܝܡܶܢ ܐܰܢ̄ܬ݂ ܕ݂ܚܰܕ݁ ܗܽ̄ܘ ܐܰܠܳܗܳܐ ܫܰܦ݂ܺܝܪ ܥܳܒܶ݁ܕ݁ ܐܰܢ̄ܬ݂ ܐܳܦ݁ ܫܺܐܕܶ݁ܐ ܡܗܰܝܡܢܺܝܢ ܘܪܳܥܠܺܝܢ ܣ݂ ܣ݂:</VERS>
      <VERS vnumber="20">ܨܳܒܶ݁ܐ ܐܰܢ̄ܬ݂ ܕ݂ܶܝܢ ܕ݂ܬܶ݁ܕ݂ܰܥ ܐܳܘ ܒ݂ܰܪܢܳܫܳܐ ܚܰܠܳܫܳܐ ܕ݂ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ:</VERS>
      <VERS vnumber="21">ܐܰܒܽ݁ܘܢ ܐܰܒ݁ܪܳܗܳܡ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܰܩ ܕ݂ܰܐܣܶܩ ܠܺܐܝܣܚܳܩ ܒ݂ܪܶܗ ܥܰܠ ܡܰܕ݁ܒ݂ܚܳܐ:</VERS>
      <VERS vnumber="22">ܚܳܙܶܐ ܐܰܢ̄ܬ݂ ܕ݂ܗܰܝܡܳܢܽܘܬܶ݁ܗ ܣܰܝܥܰܬ݁ ܠܰܥܒܳ݁ܕܰ݁ܘܗ̄ܝ ܘܡܶܢ ܥܒܳ݁ܕܶ݁ܐ ܗܰܝܡܳܢܽܘܬܶ݁ܗ ܐܶܬ݁ܓ݂ܰܡܪܰܬ݁:</VERS>
      <VERS vnumber="23">ܘܰܫܠܶܡ ܟ݂ܬܳ݁ܒܳ݁ܐ ܕ݂ܶܐܡܰܪ ܕ݂ܗܰܝܡܶܢ ܐܰܒ݁ܪܳܗܳܡ ܒ݂ܰܐܠܳܗܳܐ ܘܶܐܬ݁ܚܰܫܒ݂ܰܬ݁ ܠܶܗ ܠܙܰܕ݂ܺܝܩܽܘ ܘܪܳܚܡܳܐ ܕ݂ܰܐܠܳܗܳܐ ܐܶܬ݁ܩܪܺܝ:</VERS>
      <VERS vnumber="24">ܚܳܙܶܐ ܐܰܢ̄ܬ݂ ܕ݂ܡܶܢ ܥܒܳ݁ܕܶ݁ܐ ܡܶܙܕ݂ܰܕ݂ܰܩ ܒ݂ܰܪܢܳܫܳܐ ܘܠܳܐ ܗ̄ܘܳܐ ܡܶܢ ܗܰܝܡܳܢܽܘܬܳ݁ܐ ܒ݂ܰܠܚܽܘܕ݁:</VERS>
      <VERS vnumber="25">ܗܳܟܰ݁ܢܳܐ ܐܳܦ݁ ܪܳܚܳܒ݁ ܙܳܢܺܝܬܳ݁ܐ ܠܳܐ ܗ̄ܘܳܐ ܡܶܢ ܥܒܳ݁ܕܶ݁ܐ ܐܶܙܕ݂ܰܕ݂ܩܰܬ݁ ܕ݂ܩܰܒ݂ܠܰܬ݁ ܠܓܳ݁ܫܽܘܫܶܐ ܘܒܽ݁ܐܘܪܚܳܐ ܐ̄ܚܪܺܬܳ݁ܐ ܐܰܦ݂ܩܰܬ݁ ܐܶܢܽܘܢ:</VERS>
      <VERS vnumber="26">ܐܰܝܟ݂ܰܢܳܐ ܕ݂ܦܰ݁ܓ݁ܪܳܐ ܕ݂ܠܳܐ ܪܽܘܚܳܐ ܡܺܝܬ݁ ܗܽ̄ܘ ܗܳܟܰ݁ܢܳܐ ܐܳܦ݁ ܗܰܝܡܳܢܽܘܬܳ݁ܐ ܕ݂ܠܳܐ ܥܒܳ݁ܕܶ݁ܐ ܡܺܝܬܳ݁ܐ ܗ̄ܝ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܠܳܐ ܣܰܓ݂ܺܝܶܐܐ ܡܰܠܦܳ݁ܢܶܐ ܢܶܗܘܽܘܢ ܒ݂ܟܽ݁ܘܢ ܐܰܚܰܝ ܐܶܠܳܐ ܗܘܰܝܬ݂ܽܘܢ ܝܳܕ݁ܥܺܝܢ ܕ݂ܕܺ݁ܝܢܳܐ ܝܰܬ݂ܺܝܪܳܐ ܚܰܝܳܒܺ݁ܝܢܰܢ:</VERS>
      <VERS vnumber="2">ܣܰܓ݂ܺܝܳܐܬܳ݁ܐ ܓ݂ܶܝܪ ܡܶܫܬ݂ܰܪܥܺܝܢܰܢ ܟ݂ܽܠܰܢ ܟ݂ܽܠ ܕ݂ܰܒ݁ܡܶܠܬܳ݁ܐ ܠܳܐ ܫܳܪܰܥ ܗܳܢܳܐ ܐܺܝܬܰ݁ܘܗ̄ܝ ܓ݂ܰܒ݁ܪܳܐ ܓ݂ܡܺܝܪܳܐ ܕ݂ܡܶܫܟ݂ܰܚ ܢܫܰܥܒ݂ܶܕ݁ ܐܳܦ݁ ܟ݂ܽܠܶܗ ܦ݂ܰܓ݁ܪܶܗ:</VERS>
      <VERS vnumber="3">ܗܳܐ ܓ݂ܶܝܪ ܦ݂ܓܽ݁ܘܕܶ݁ܐ ܒ݂ܦܽ݁ܘܡܳܐ ܕ݂ܪܰܟ݁ܫܳܐ ܪܳܡܶܝܢܰܢ ܐܰܝܟ݁ ܕ݂ܢܶܫܬ݂ܰܥܒ݂ܕܽ݁ܘܢ ܠܰܢ ܘܟܽ݁ܠܶܗ ܓ݂ܽܘܫܡܗܽܘܢ ܡܰܗܦ݂ܟܺ݁ܝܢܰܢ:</VERS>
      <VERS vnumber="4">ܐܳܦ݁ ܐܶܠܦܶ݁ܐ ܥܰܫܺܝܢܳܬܳ݁ܐ ܟ݂ܰܕ݁ ܕ݂ܒܺ݁ܝܪܳܢ ܠܗܶܝܢ ܪܽܘܚܶܐ ܩܰܫܝܳܬܳ݁ܐ ܡܶܢ ܩܰܝܣܳܐ ܙܥܽܘܪܳܐ ܡܶܬ݁ܢܰܬ݂ܦܳ݁ܢ ܠܰܐܬܰ݁ܪ ܕ݂ܚܳܐܰܪ ܨܶܒ݁ܝܳܢܶܗ ܕ݂ܗܰܘ ܕ݂ܰܡܕܰ݁ܒ݂ܰܪ:</VERS>
      <VERS vnumber="5">ܗܳܟܰ݁ܢܳܐ ܐܳܦ݁ ܠܶܫܳܢܳܐ ܗܰܕ݂ܳܡܳܐ ܗ̄ܘ ܙܥܽܘܪܳܐ ܘܡܶܫܬ݂ܰܥܠܶܐ ܐܳܦ݁ ܢܽܘܪܳܐ ܙܥܽܘܪܬ݂ܳܐ ܥܳܒܶ݁ܐ ܣܰܓ݂ܺܝܶܐܐ ܡܰܘܩܕܳ݁ܐ:</VERS>
      <VERS vnumber="6">ܘܠܶܫܳܢܳܐ ܢܽܘܪܳܐ ܗ̄ܘ ܘܥܳܠܡܳܐ ܕ݂ܰܚܛܺܝܬܳ݁ܐ ܐܰܝܟ݁ ܥܳܒܳ݁ܐ ܗ̄ܘ ܘܗܽܘ ܠܶܫܳܢܳܐ ܟ݂ܰܕ݁ ܐܺܝܬܰ݁ܘܗ̄ܝ ܒ݂ܗܰܕ݂ܳܡܰܝܢ ܡܟܰ݁ܬ݂ܶܡ ܠܶܗ ܠܟܽ݁ܠܶܗ ܦ݂ܰܓ݁ܪܰܢ ܘܡܰܘܩܶܕ݁ ܝܽܘܒ݂ܳܠܶܐ ܕ݂ܫܰܪܒܳ݁ܬܰ݁ܢ ܕ݂ܪܳܗܛܺܝܢ ܐܰܝܟ݁ ܓ݂ܺܝܓ݁ܠܶܐ ܘܝܳܩܶܕ݁ ܐܳܦ݁ ܗܽܘ ܒ݂ܢܽܘܪܳܐ:</VERS>
      <VERS vnumber="7">ܟ݂ܽܠܗܽܘܢ ܓ݂ܶܝܪ ܟ݂ܝܳܢܶܐ ܕ݂ܚܰܝܘܳܬܳ݁ܐ ܘܰܕ݁ܦܳ݁ܪܰܚܬܳ݁ܐ ܘܪܰܚܫܳܐ ܕ݂ܝܰܡܳܐ ܘܰܕ݁ܝܰܒ݁ܫܳܐ ܡܶܫܬ݂ܰܥܒ݂ܕܺ݁ܝܢ ܠܰܟ݁ܝܳܢܳܐ ܕ݂ܐ̄ܢܳܫܽܘܬܳ݁ܐ:</VERS>
      <VERS vnumber="8">ܠܶܫܳܢܳܐ ܕ݂ܶܝܢ ܐ̄ܢܳܫ ܠܳܐ ܐܶܫܟ݂ܰܚ ܕ݂ܢܶܟ݁ܒ݂ܫܺܝܘܗ̄ܝ ܒ݂ܺܝܫܬ݂ܳܐ ܗܳܕܶ݁ܐ ܕ݂ܠܳܐ ܡܶܬ݂ܬ݂ܰܟ݁ܣܳܐ ܡܠܶܐ ܗܽ̄ܘ ܣܰܡܳܐ ܕ݂ܡܰܘܬ݂ܳܐ:</VERS>
      <VERS vnumber="9">ܒ݂ܶܗ ܡܒܰ݁ܪܟܺ݁ܝܢܰܢ ܠܡܳܪܝܳܐ ܘܰܐܒܳ݁ܐ ܘܒܶ݁ܗ ܠܳܝܛܺܝܢܰܢ ܠܰܒ݁ܢܰܝܢܳܫܳܐ ܕ݂ܒܰ݁ܕ݁ܡܽܘܬܳ݁ܐ ܕ݂ܰܐܠܳܗܳܐ ܥܒܺ݁ܝܕܺ݁ܝܢ:</VERS>
      <VERS vnumber="10">ܘܡܶܢܶܗ ܡܶܢ ܦ݂ܽܘܡܳܐ ܢܳܦ݁ܩܳܢ ܒ݂ܽܘܪܟ݂ܳܬܳ݁ܐ ܘܠܰܘܛܳܬܳ݁ܐ ܠܳܐ ܘܳܠܶܐ ܐܰܚܰܝ ܕ݂ܗܳܠܶܝܢ ܗܳܟܰ݁ܢܳܐ ܢܶܣܬ݂ܰܥܪܳܢ:</VERS>
      <VERS vnumber="11">ܕ݂ܰܠܡܳܐ ܡܶܫܟ݂ܚܳܐ ܕ݂ܡܶܢ ܚܰܕ݁ ܡܰܒ݂ܽܘܥܳܐ ܢܶܦ݂ܩܽܘܢ ܡܰܝܳܐ ܚܠܰܝܳܐ ܘܡܰܪܺܝܪܶܐ:</VERS>
      <VERS vnumber="12">ܐܰܘ ܕ݂ܰܠܡܳܐ ܡܶܫܟ݂ܚܳܐ ܬ݂ܺܬ݂ܳܐ ܐܰܚܰܝ ܕ݂ܙܰܝܬ݂ܶܐ ܬ݂ܶܥܒ݂ܶܕ݁ ܐܰܘ ܓ݂ܦܶ݁ܬ݂ܳܐ ܬ݂ܺܐܢܶܐ ܗܳܟܰ݁ܢܳܐ ܐܳܦ݁ ܠܳܐ ܡܰܝܳܐ ܡܰܠܺܝܚܶܐ ܡܶܫܟ݂ܚܺܝܢ ܕ݂ܢܶܬ݁ܥܰܒ݁ܕ݂ܽܘܢ ܚܠܰܝܳܐ: ܣ</VERS>
      <VERS vnumber="13">ܡܰܢܽܘ ܡܶܢܟܽ݁ܘܢ ܕ݂ܚܰܟ݂ܺܝܡ ܘܰܪܕܶ݁ܐ ܢܚܰܘܶܐ ܥܒܳ݁ܕܰ݁ܘܗ̄ܝ ܒ݂ܗܽܘܦ݂ܳܟܶ݁ܐ ܫܰܦ݂ܺܝܪܶܐ ܒ݂ܚܶܟ݁ܡܬܳ݁ܐ ܡܰܟ݂ܺܝܟ݁ܬ݂ܳܐ:</VERS>
      <VERS vnumber="14">ܐܶܢ ܕ݂ܶܝܢ ܚܣܳܡܳܐ ܡܰܪܺܝܪܳܐ ܐܺܝܬ݁ ܒ݂ܟܽ݁ܘܢ ܐܰܘ ܚܶܪܝܳܢܳܐ ܒ݂ܠܶܒ݂ܰܝܟ݂ܽܘܢ ܠܳܐ ܬ݂ܶܬ݁ܚܰܬ݂ܪܽܘܢ ܥܰܠ ܩܽܘܫܬ݂ܳܐ ܘܰܬ݂ܕܰ݁ܓ݂ܠܽܘܢ:</VERS>
      <VERS vnumber="15">ܡܶܛܽܠ ܕ݂ܗܳܕܶ݁ܐ ܚܶܟ݁ܡܬܳ݁ܐ ܡܶܢ ܠܥܶܠ ܠܳܐ ܢܶܚܬ݂ܰܬ݁ ܐܶܠܳܐ ܐܺܝܬܶ݁ܝܗ ܐܰܪܥܳܢܳܝܬ݂ܳܐ ܡܶܢ ܚܽܘܫܳܒܶ݁ܐ ܕ݂ܢܰܦ݁ܫܳܐ ܘܡܶܢ ܫܺܐܕܶ݁ܐ:</VERS>
      <VERS vnumber="16">ܐܰܝܟ݂ܳܐ ܓ݂ܶܝܪ ܕ݂ܺܐܝܬ݁ ܚܣܳܡܳܐ ܘܚܶܪܝܳܢܳܐ ܬ݂ܰܡܳܢ ܐܳܦ݁ ܕ݂ܠܽܘܚܝܳܐ ܘܟܽ݁ܠܡܶܕ݂ܶܡ ܕ݂ܒܺ݁ܝܫ:</VERS>
      <VERS vnumber="17">ܚܶܟ݁ܡܬܳ݁ܐ ܕ݂ܶܝܢ ܕ݂ܡܶܢ ܠܥܶܠ ܕ݂ܰܟ݁ܝܳܐ ܗ̄ܝ ܘܡܰܠܝܳܐ ܫܠܳܡܳܐ ܘܡܰܟ݂ܺܝܟܳ݁ܐ ܘܡܶܫܬ݂ܰܡܥܳܢܝܳܐ ܘܡܰܠܝܳܐ ܪܰܚܡܶܐ ܘܦܺ݁ܐܪܶܐ ܛܳܒܶ݁ܐ ܘܰܕ݁ܠܳܐ ܦ݂ܳܠܓ݂ܽܘܬܳ݁ܐ ܗ̄ܝ ܘܒܰ݁ܐܦ݂ܶܐ ܠܳܐ ܢܳܣܒ݂ܳܐ:</VERS>
      <VERS vnumber="18">ܦ݂ܺܐܪܶܐ ܕ݂ܶܝܢ ܕ݂ܙܰܕ݂ܺܝܩܽܘܬܳ݁ܐ ܒ݂ܫܰܝܢܳܐ ܡܶܙܕ݂ܰܪܥܺܝܢ ܠܰܐܝܠܶܝܢ ܕ݂ܥܳܒ݁ܕ݂ܺܝܢ ܫܠܳܡܳܐ:</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܢ ܐܰܝܟ݂ܳܐ ܐܺܝܬ݁ ܒ݂ܟܽ݁ܘܢ ܩܪܳܒܶ݁ܐ ܘܡܰܨܘܳܬܳ݁ܐ ܠܳܐ ܗ̄ܘܳܐ ܡܶܢ ܪܓܺ݁ܝܓܳ݁ܬܳ݁ܐ ܕ݂ܡܰܩܪܒܳ݁ܢ ܒ݂ܗܰܕ݂ܳܡܰܝܟ݂ܽܘܢ:</VERS>
      <VERS vnumber="2">ܡܶܬ݁ܪܰܓ݁ܪܓܺ݁ܝܢ ܐܢ̄ܬ݂ܽܘܢ ܘܠܰܝܬ݂ ܠܟܽ݁ܘܢ ܘܩܳܛܠܺܝܢ ܐܢ̄ܬ݂ܽܘܢ ܘܛܳܢܺܝܢ ܐܢ̄ܬ݂ܽܘܢ ܘܠܳܐ ܐܳܬ݁ܝܳܐ ܒ݂ܺܐܝܕܰ݁ܝܟ݂ܽܘܢ ܘܢܳܨܶܝܢ ܐܢ̄ܬ݂ܽܘܢ ܘܰܩܪܳܒܶ݁ܐ ܥܳܒ݁ܕ݂ܺܝܢ ܐܢ̄ܬ݂ܽܘܢ ܘܠܰܝܬ݂ ܠܟܽ݁ܘܢ ܡܶܛܽܠ ܕ݂ܠܳܐ ܫܳܐܠܺܝܢ ܐܢ̄ܬ݂ܽܘܢ:</VERS>
      <VERS vnumber="3">ܫܳܐܠܺܝܢ ܐܢ̄ܬ݂ܽܘܢ ܘܠܳܐ ܢܳܣܒ݂ܺܝܢ ܐܢ̄ܬ݂ܽܘܢ ܡܶܛܽܠ ܕ݂ܒܺ݁ܝܫܳܐܝܺܬ݁ ܫܳܐܠܺܝܢ ܐܢ̄ܬ݂ܽܘܢ ܐܰܝܟ݁ ܕ݂ܰܬ݂ܬܰ݁ܪܣܽܘܢ ܪܓܺ݁ܝܓܳ݁ܬ݁ܟܽ݁ܘܢ:</VERS>
      <VERS vnumber="4">ܓ݂ܰܝܳܪܶܐ ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܪܶܚܡܬܶ݁ܗ ܕ݂ܥܳܠܡܳܐ ܗܳܢܳܐ ܒ݂ܥܶܠܕ݂ܒܳ݁ܒܽ݁ܘܬܳ݁ܐ ܗ̄ܝ ܕ݂ܰܐܠܳܗܳܐ ܐܰܝܢܳܐ ܗܳܟܺ݁ܝܠ ܕ݂ܨܳܒܶ݁ܐ ܕ݂ܢܶܗܘܶܐ ܪܳܚܡܳܐ ܕ݂ܥܳܠܡܳܐ ܗܳܢܳܐ ܒ݂ܥܶܠܕ݂ܒܳ݁ܒܳ݁ܐ ܗܳܘܶܐ ܠܰܐܠܳܗܳܐ: ܣ</VERS>
      <VERS vnumber="5">ܐܰܘ ܕ݂ܰܠܡܳܐ ܣܪܺܝܩܳܐܝܺܬ݁ ܣܳܒ݁ܪܺܝܢ ܐܢ̄ܬ݂ܽܘܢ ܕ݂ܶܐܡܰܪ ܟ݂ܬܳ݁ܒܳ݁ܐ ܕ݂ܒܰ݁ܛܢܳܢܳܐ ܪܳܓ݂ܳܐ ܪܽܘܚܳܐ ܕ݂ܥܳܡܪܳܐ ܒ݂ܰܢ:</VERS>
      <VERS vnumber="6">ܛܰܝܒ݂ܽܘܬܳ݁ܐ ܕ݂ܶܝܢ ܝܰܬ݂ܺܝܪܬ݂ܳܐ ܝܰܗ̄ܒ݁ ܠܰܢ ܡܳܪܰܢ ܡܶܛܽܠ ܗܳܕܶ݁ܐ ܐܶܡܰܪ ܕ݂ܰܐܠܳܗܳܐ ܡܡܰܟ݂ܶܟ݁ ܠܪܳܡܶܐ ܘܰܠܡܰܟ݂ܺܝܟܶ݁ܐ ܝܳܗܶܒ݁ ܛܰܝܒ݂ܽܘܬܳ݁ܐ:</VERS>
      <VERS vnumber="7">ܐܶܫܬ݂ܰܥܒ݂ܰܕ݁ܘ ܗܳܟܺ݁ܝܠ ܠܰܐܠܳܗܳܐ ܘܩܽܘܡܘ ܠܽܘܩܒܰ݁ܠ ܣܳܛܳܢܳܐ ܘܥܳܪܶܩ ܡܶܢܟܽ݁ܘܢ:</VERS>
      <VERS vnumber="8">ܘܰܩܪܽܘܒ݁ܘ ܠܘܳܬ݁ ܐܰܠܳܗܳܐ ܘܢܶܬ݁ܩܰܪܰܒ݁ ܠܟܽ݁ܘܢ ܕ݂ܰܟ݂ܰܘ ܐܺܝܕܰ݁ܝܟ݂ܽܘܢ ܚܰܛܳܝܶܐ ܩܰܕ݂ܶܫܘ ܠܶܒ݂ܰܘܳܬ݁ܟܽ݁ܘܢ ܦ݂ܠܺܝܓܰ݁ܝ ܢܰܦ݁ܫܳܐ:</VERS>
      <VERS vnumber="9">ܐܶܬ݁ܡܰܟ݂ܰܟ݁ܘ ܘܶܐܬ݂ܰܐܒ݁̄ܠܘ ܘܓܽ݁ܘܚܟ݂ܟܽ݁ܘܢ ܠܶܐܒ݁ܠܳܐ ܢܶܬ݁ܗܦܶ݁ܟ݁ ܘܚܰܕ݁ܘܰܬ݁ܟܽ݁ܘܢ ܠܥܳܩܬܳ݁ܐ:</VERS>
      <VERS vnumber="10">ܐܶܬ݁ܡܰܟ݂ܰܟ݁ܘ ܩܕܳ݁ܡ ܡܳܪܝܳܐ ܘܰܢܪܰܡܪܶܡܟܽ݁ܘܢ:</VERS>
      <VERS vnumber="11">ܠܳܐ ܬ݂ܶܗܘܽܘܢ ܡܡܰܠܠܺܝܢ ܥܰܠ ܚܕܳ݁ܕܶ݁ܐ ܐܰܚܰܝ ܗܰܘ ܓ݂ܶܝܪ ܕ݂ܰܡܡܰܠܶܠ ܥܰܠ ܐܰܚܽܘܗ̄ܝ ܐܰܘ ܕ݂ܳܐܶܢ ܠܰܐܚܽܘܗ̄ܝ ܡܡܰܠܶܠ ܥܰܠ ܢܳܡܽܘܣܳܐ ܘܕܳ݁ܐܶܢ ܠܢܳܡܽܘܣܳܐ ܘܶܐܢ ܠܢܳܡܽܘܣܳܐ ܕ݂ܳܐܶܢ ܐܰܢ̄ܬ݂ ܠܳܐ ܗܘܰܝܬ݂ ܥܳܒܽ݁ܘܕܶ݁ܗ ܕ݂ܢܳܡܽܘܣܳܐ ܐܶܠܳܐ ܕ݂ܰܝܳܢܶܗ:</VERS>
      <VERS vnumber="12">ܚܰܕ݁ ܗܽ̄ܘ ܣܳܐܶܡ ܢܳܡܽܘܣܳܐ ܘܕܰ݁ܝܳܢܳܐ ܕ݂ܗܽܘ ܡܶܫܟ݂ܰܚ ܕ݂ܢܰܚܶܐ ܘܢܰܘܒ݂ܶܕ݁ ܐܰܢ̄ܬ݂ ܕ݂ܶܝܢ ܡܰܢ ܐܰܢ̄ܬ݂ ܕ݂ܕܳ݁ܐܶܢ ܐܰܢ̄ܬ݂ ܠܶܗ ܠܩܰܪܺܝܒܳ݁ܟ݁: ܣ</VERS>
      <VERS vnumber="13">ܡܳܢܳܐ ܕ݂ܶܝܢ ܢܺܐܡܰܪ ܐܳܦ݁ ܥܰܠ ܐܰܝܠܶܝܢ ܕ݂ܳܐܡܪܺܝܢ ܕ݂ܝܰܘܡܳܢܳܐ ܐܰܘ ܡܚܳܪ ܐܳܙܺܠ̄ܝܢܰܢ ܠܰܡܕܺ݁ܝܢ̄ܬ݂ܳܐ ܐܰܝܕܳ݁ܐ ܕ݂ܗܺܝ ܘܥܳܒ݁ܕ݂ܺܝܢܰܢ ܬ݂ܰܡܳܢ ܫܰܢ̄ܬ݂ܳܐ ܚܕܳ݁ܐ ܘܡܶܬ݂ܬ݂ܰܓ݂ܪܺܝܢܰܢ ܘܝܳܬ݁ܪܺܝܢܰܢ:</VERS>
      <VERS vnumber="14">ܘܠܳܐ ܝܳܕ݁ܥܺܝܢ ܡܳܢܳܐ ܗܳܘܶܐ ܡܚܳܪ ܡܳܢܳܐ ܐܶܢܽܘܢ ܓ݂ܶܝܪ ܚܰܝܰܝܢ ܐܶܠܳܐ ܐܶܢ ܠܰܗܓ݂ܳܐ ܕ݂ܩܰܠܺܝܠ ܡܶܬ݁ܚܙܶܐ ܘܛܳܠܶܩ ܘܡܰܘܦ݂ܶܐ:</VERS>
      <VERS vnumber="15">ܚܠܳܦ݁ ܕ݂ܢܺܐܡܪܽܘܢ ܕ݂ܶܐܢ ܡܳܪܝܳܐ ܢܶܨܒ݂ܶܐ ܘܢܺܚܶܐ ܥܳܒ݁ܕ݂ܺܝܢܰܢ ܗܳܕܶ݁ܐ ܐܰܘ ܗܳܝ:</VERS>
      <VERS vnumber="16">ܡܶܫܬ݂ܰܒ݁ܗܪܺܝܢ ܒ݂ܰܚܬܺ݁ܝܪܽܘܬ݁ܗܽܘܢ ܟ݂ܽܠ ܫܽܘܒ݁ܗܳܪܳܐ ܕ݂ܰܐܝܟ݁ ܗܳܢܳܐ ܒ݂ܺܝܫܳܐ ܗ̄ܘ:</VERS>
      <VERS vnumber="17">ܘܰܐܝܢܳܐ ܕ݂ܝܳܕܰ݁ܥ ܛܳܒ݁ܬܳ݁ܐ ܘܠܳܐ ܥܳܒܶ݁ܕ݁ ܠܳܗ ܚܛܳܗܳܐ ܗܳܘܶܐ ܠܶܗ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܐܳܘ ܥܰܬ݂ܺܝܪܶܐ ܐܰܝܠܶܠܘ ܘܰܒ݁ܟܰ݁ܘ ܥܰܠ ܕ݂ܽܘܘܳܢܶܐ ܕ݂ܳܐܬܶ݁ܝܢ ܥܠܰܝܟ݂ܽܘܢ:</VERS>
      <VERS vnumber="2">ܥܽܘܬ݁ܪܟܽ݁ܘܢ ܓ݂ܶܝܪ ܐܶܬ݁ܚܰܒ݂ܰܠ ܘܰܣܪܺܝ ܘܡܳܐܢܰܝܟ݂ܽܘܢ ܐܶܬܶ݁ܐܟܶ݁ܠܘ ܡܶܢ ܣܳܣܳܐ:</VERS>
      <VERS vnumber="3">ܘܕܰ݁ܗܒ݁ܟܽ݁ܘܢ ܘܣܺܐܡܟܽ݁ܘܢ ܐܰܫܚܶܬ݁ ܠܶܗ ܘܫܽܘܚܬ݂ܗܽܘܢ ܗܳܘܝܳܐ ܠܣܳܗܕ݂ܽܘܬܳ݁ܐ ܥܠܰܝܟ݂ܽܘܢ ܘܗܺܝ ܥܬܺ݁ܝܕܳ݁ܐ ܕ݂ܬܶ݁ܐܟܽ݁ܘܠ ܒ݂ܶܣܪܟܽ݁ܘܢ ܢܽܘܪܳܐ ܟ݂ܰܢܶܫܬ݂ܽܘܢ ܠܟܽ݁ܘܢ ܠܝܰܘܡܳܬܳ݁ܐ ܐ̄ܚܪܳܝܶܐ:</VERS>
      <VERS vnumber="4">ܗܳܐ ܐܰܓ݁ܪܳܐ ܕ݂ܦܳ݁ܥܠܶܐ ܕ݂ܰܚܨܰܕ݁ܘ ܐܰܪܥܳܬ݁ܟܽ݁ܘܢ ܗܰܘ ܕ݂ܰܛܠܰܡܬ݂ܽܘܢ ܩܳܥܶܐ ܘܰܓ݁ܥܳܬܳ݁ܐ ܕ݂ܚܳܨܽܘܕܶ݁ܐ ܠܶܐܕ݁ܢܰܘܗ̄ܝ ܕ݂ܡܳܪܝܳܐ ܨܒܰ݁ܐܘܽܬ݁ ܥܶܠܰܬ݁:</VERS>
      <VERS vnumber="5">ܒ݂ܣܶܡܬ݂ܽܘܢ ܓ݂ܶܝܪ ܥܰܠ ܐܰܪܥܳܐ ܘܶܐܬ݁ܠܰܥܰܒ݁ܬ݂ܽܘܢ ܘܬܰ݁ܪܣܺܝܬ݂ܽܘܢ ܦ݂ܰܓ݁ܪܰܝܟ݂ܽܘܢ ܐܰܝܟ݁ ܕ݂ܰܠܝܰܘܡܳܐ ܕ݂ܢܶܟ݁ܣܬܳ݁ܐ:</VERS>
      <VERS vnumber="6">ܚܰܝܶܒ݁ܬ݂ܽܘܢ ܘܰܩܛܰܠܬ݂ܽܘܢ ܠܙܰܕ݂ܺܝܩܳܐ ܘܠܳܐ ܩܳܡ ܠܽܘܩܒܰ݁ܠܟܽ݁ܘܢ ܣ݂ ܣ݂:</VERS>
      <VERS vnumber="7">ܐܰܢ̄ܬ݂ܽܘܢ ܕ݂ܶܝܢ ܐܰܚܰܝ ܐܰܓ݂ܰܪܘ ܪܽܘܚܟܽ݁ܘܢ ܥܕܰ݁ܡܳܐ ܠܡܶܐܬܺ݁ܝܬܶ݁ܗ ܕ݂ܡܳܪܝܳܐ ܐܰܝܟ݁ ܐܰܟ݂ܳܪܳܐ ܕ݂ܰܡܣܰܟ݂ܶܐ ܠܦܺ݁ܐܪܶܐ ܝܰܩܺܝܪܶܐ ܕ݂ܰܐܪܥܶܗ ܘܡܰܓ݂ܰܪ ܪܽܘܚܶܗ ܥܠܰܝܗܽܘܢ ܥܕܰ݁ܡܳܐ ܕ݂ܢܳܣܶܒ݁ ܡܶܛܪܳܐ ܒ݂ܟܺ݁ܝܪܳܝܳܐ ܘܰܠܩܺܝܫܳܝܳܐ:</VERS>
      <VERS vnumber="8">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܽܘܢ ܐܰܓ݂ܰܪܘ ܪܽܘܚܟܽ݁ܘܢ ܘܠܶܒ݂ܰܘܳܬ݁ܟܽ݁ܘܢ ܫܰܪܰܪܘ ܩܶܪܒ݂ܰܬ݁ ܠܳܗ ܓ݂ܶܝܪ ܡܶܐܬܺ݁ܝܬܶ݁ܗ ܕ݂ܡܳܪܰܢ:</VERS>
      <VERS vnumber="9">ܠܳܐ ܬ݂ܶܬ݂ܰܢܚܽܘܢ ܚܰܕ݁ ܥܰܠ ܚܰܕ݁ ܐܰܚܰܝ ܕ݂ܠܳܐ ܬ݂ܶܬ݂ܕܺ݁ܝܢܽܘܢ ܗܳܐ ܓ݂ܶܝܪ ܕ݂ܺܝܢܳܐ ܩܕܳ݁ܡ ܬ݂ܰܪܥܳܐ ܩܳܐܶܡ:</VERS>
      <VERS vnumber="10">ܕ݂ܡܽܘܬܳ݁ܐ ܠܰܢܒܺ݁ܝܶܐ ܣܰܒ݁ܘ ܠܟܽ݁ܘܢ ܐܰܚܰܝ ܠܡܰܓ݂ܪܰܬ݁ ܪܽܘܚܳܐ ܕ݂ܽܐܘܠܨܳܢܰܝܟ݂ܽܘܢ ܗܳܢܽܘܢ ܕ݂ܡܰܠܶܠܘ ܒ݂ܰܫܡܶܗ ܕ݂ܡܳܪܝܳܐ:</VERS>
      <VERS vnumber="11">ܗܳܐ ܓ݂ܶܝܪ ܝܳܗܒ݂ܺܝܢܰܢ ܛܽܘܒܳ݁ܐ ܠܰܐܝܠܶܝܢ ܕ݂ܣܰܝܒ݂ܰܪܘ ܫܡܰܥܬ݂ܽܘܢ ܡܣܰܝܒ݂ܪܳܢܽܘܬܶ݁ܗ ܕ݂ܺܐܝܳܘܒ݁ ܘܚܰܪܬܳ݁ܐ ܕ݂ܰܥܒܰ݁ܕ݁ ܠܶܗ ܡܳܪܝܳܐ ܚܙܰܝܬ݂ܽܘܢ ܡܶܛܽܠ ܕ݂ܰܡܪܰܚܡܳܢ ܗܽ̄ܘ ܡܳܪܝܳܐ ܘܰܡܪܰܚܦܳ݁ܢ:</VERS>
      <VERS vnumber="12">ܩܕܳ݁ܡ ܟ݂ܽܠ ܡܶܕ݂ܶܡ ܕ݂ܶܝܢ ܐܰܚܰܝ ܠܳܐ ܗܘܰܝܬ݂ܽܘܢ ܝܳܡܶܝܢ ܠܳܐ ܒ݂ܰܫܡܰܝܳܐ ܘܠܳܐ ܒ݂ܰܐܪܥܳܐ ܐܳܦ݁ܠܳܐ ܒ݂ܡܰܘܡܳܬܳ݁ܐ ܐ̄ܚܪܺܬܳ݁ܐ ܐܶܠܳܐ ܬ݂ܶܗܘܶܐ ܡܶܠܰܬ݁ܟܽ݁ܘܢ ܐܺܝܢ ܐܺܝܢ ܘܠܳܐ ܠܳܐ ܕ݂ܠܳܐ ܬ݂ܶܬ݁ܚܰܝܒܽ݁ܘܢ ܬ݂ܚܶܝܬ݁ ܕ݂ܺܝܢܳܐ:</VERS>
      <VERS vnumber="13">ܘܶܐܢ ܐ̄ܢܳܫ ܡܶܢܟܽ݁ܘܢ ܢܶܗܘܶܐ ܒ݂ܽܐܘܠܨܳܢܳܐ ܢܶܗܘܶܐ ܡܨܰܠܶܐ ܘܶܐܢ ܚܳܕܶ݁ܐ ܢܶܗܘܶܐ ܡܙܰܡܰܪ:</VERS>
      <VERS vnumber="14">ܘܶܐܢ ܟ݂ܪܺܝܗ ܢܶܩܪܶܐ ܠܩܰܫܺܝܫܶܐ ܕ݂ܥܺܕ݂̄ܬ݂ܳܐ ܘܰܢܨܰܠܽܘܢ ܥܠܰܘܗ̄ܝ ܘܢܶܡܫܚܽܘܢܶܗ ܡܶܫܚܳܐ ܒ݂ܰܫܡܶܗ ܕ݂ܡܳܪܰܢ:</VERS>
      <VERS vnumber="15">ܘܰܨܠܽܘܬܳ݁ܐ ܕ݂ܗܰܝܡܳܢܽܘܬܳ݁ܐ ܡܰܚܠܡܳܐ ܠܶܗ ܠܗܰܘ ܕ݂ܰܟ݁ܪܺܝܗ ܘܰܡܩܺܝܡ ܠܶܗ ܡܳܪܰܢ ܘܶܐܢ ܚܛܳܗܶܐ ܥܒܺ݁ܝܕܺ݁ܝܢ ܠܶܗ ܡܶܫܬ݂ܰܒ݁ܩܺܝܢ ܠܶܗ:</VERS>
      <VERS vnumber="16">ܗܘܰܝܬ݂ܽܘܢ ܕ݂ܶܝܢ ܡܰܘܕ݂ܶܝܢ ܣܰܟ݁ܠܘܳܬ݁ܟܽ݁ܘܢ ܚܰܕ݁ ܠܚܰܕ݁ ܘܰܗܘܰܝܬ݂ܽܘܢ ܡܨܰܠܶܝܢ ܚܰܕ݁ ܥܰܠ ܚܰܕ݁ ܕ݂ܬܶ݁ܬܰ݁ܐܣܽܘܢ ܪܰܒ݁ ܗܽ̄ܘ ܓ݂ܶܝܪ ܚܰܝܠܳܗ ܕ݂ܰܨܠܽܘܬܳ݁ܐ ܐܰܝܕܳ݁ܐ ܕ݂ܙܰܕ݂ܺܝܩܳܐ ܡܨܰܠܶܐ ܠܳܗ:</VERS>
      <VERS vnumber="17">ܐܳܦ݁ ܐܺܠܺܝܳܐ ܒ݂ܰܪܢܳܫܳܐ ܗܘܳܐ ܚܳܫܽܘܫܳܐ ܐܰܟ݁ܘܳܬܰ݁ܢ ܘܨܰܠܺܝ ܕ݂ܠܳܐ ܢܶܚܽܘܬ݁ ܡܶܛܪܳܐ ܥܰܠ ܐܰܪܥܳܐ ܘܠܳܐ ܢܚܶܬ݁ ܬ݂ܠܳܬ݁ ܫܢܺܝܢ ܘܶܫܬ݂ܳܐ ܝܰܪܚܺܝܢ:</VERS>
      <VERS vnumber="18">ܘܬܽ݁ܘܒ݁ ܨܰܠܺܝ ܘܰܫܡܰܝܳܐ ܝܰܗ̄ܒ݁ܘ ܡܶܛܪܳܐ ܘܰܐܪܥܳܐ ܝܶܗܒ݂ܰܬ݁ ܦ݂ܺܐܪܶܝܗ: ܣ</VERS>
      <VERS vnumber="19">ܐܰܚܰܝ ܐܶܢ ܐ̄ܢܳܫ ܡܶܢܟܽ݁ܘܢ ܢܶܛܥܶܐ ܡܶܢ ܐܽܘܪܚܳܐ ܕ݂ܩܽܘܫܬ݂ܳܐ ܘܢܰܦ݁ܢܶܝܘܗ̄ܝ ܐ̄ܢܳܫ ܡܶܢ ܛܳܥܝܽܘܬܶ݁ܗ:</VERS>
      <VERS vnumber="20">ܢܶܕ݂ܰܥ ܕ݂ܗܰܘ ܕ݂ܡܰܗܦ݂ܶܟ݁ ܠܚܰܛܳܝܳܐ ܡܶܢ ܛܳܥܝܽܘܬܳ݁ܐ ܕ݂ܽܐܘܪܚܶܗ ܡܰܚܶܐ ܢܰܦ݁ܫܶܗ ܡܶܢ ܡܰܘܬ݂ܳܐ ܘܥܳܛܶܐ ܣܽܘܓܳ݁ܐܐ ܕ݂ܰܚܛܳܗܰܘܗ̄ܝ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="60">
    <CHAPTER cnumber="1">
      <VERS vnumber="1">ܦ݂ܶܛܪܳܘܣ ܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܠܰܓ݁ܒܰ݁ܝܳܐ ܘܬܰ݁ܘܬ݂ܳܒܶ݁ܐ ܕ݂ܰܙܪܺܝܥܺܝܢ ܒ݂ܦ݂ܳܢܛܳܘܣ ܘܰܒ݁ܓܰ݁ܠܰܛܺܝܰܐ ܘܰܒ݁ܩܰܦ݂ܳܘܕ݁ܩܺܝܰܐ ܘܒܰ݁ܐܣܺܝܰܐ ܘܰܒ݁ܒܺ݁ܝܬܽ݁ܘܢܺܝܰܐ:</VERS>
      <VERS vnumber="2">ܐܰܝܠܶܝܢ ܕ݂ܶܐܬ݁ܓ݂ܒܺ݁ܝܘ ܒ݂ܰܡܩܰܕ݂ܡܽܘܬ݁ ܝܺܕܰ݁ܥܬܶ݁ܗ ܕ݂ܰܐܠܳܗܳܐ ܐܰܒܳ݁ܐ ܒ݂ܩܰܕ݂ܺܝܫܽܘܬܳ݁ܐ ܕ݂ܪܽܘܚܳܐ ܕ݂ܢܶܗܘܽܘܢ ܠܡܰܫܡܰܥܬܳ݁ܐ ܘܠܰܪܣܳܣ ܕ݂ܡܶܗ ܕ݂ܝܶܫܽܘܥ ܡܫܺܝܚܳܐ ܛܰܝܒ݂ܽܘܬܳ݁ܐ ܘܰܫܠܳܡܳܐ ܢܶܣܓ݂ܶܐ ܠܘܳܬ݁ܟܽ݁ܘܢ: ܣ</VERS>
      <VERS vnumber="3">ܡܒܰ݁ܪܰܟ݁ ܗܽ̄ܘ ܐܰܠܳܗܳܐ ܐܰܒܽ݁ܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܗܰܘ ܕ݂ܒܰ݁ܚܢܳܢܶܗ ܣܰܓ݂ܺܝܳܐܐ ܐܰܘܠܕܰ݁ܢ ܡܶܢ ܕ݂ܪܺܝܫ ܒ݂ܰܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ ܠܣܰܒ݁ܪܳܐ ܕ݂ܚܰܝܶܐ:</VERS>
      <VERS vnumber="4">ܘܰܠܝܳܪܬ݂ܽܘܬܳ݁ܐ ܕ݂ܠܳܐ ܡܶܬ݁ܚܰܒ݂ܠܳܐ ܘܠܳܐ ܡܶܬ݂ܛܰܢܦܳ݁ܐ ܘܠܳܐ ܚܳܡܝܳܐ ܗܳܝ ܕ݂ܰܡܛܰܝܒܳ݁ܐ ܠܟܽ݁ܘܢ ܒ݂ܰܫܡܰܝܳܐ:</VERS>
      <VERS vnumber="5">ܟ݂ܰܕ݁ ܢܛܺܝܪܺܝܢ ܐܢ̄ܬ݂ܽܘܢ ܒ݂ܚܰܝܠܳܐ ܕ݂ܰܐܠܳܗܳܐ ܘܰܒ݁ܗܰܝܡܳܢܽܘܬܳ݁ܐ ܠܚܰܝܶܐ ܕ݂ܰܡܛܰܝܒܺ݁ܝܢ ܕ݂ܢܶܬ݁ܓ݂ܠܽܘܢ ܠܙܰܒ݁ܢܶܐ ܐ̄ܚܪܳܝܶܐ:</VERS>
      <VERS vnumber="6">ܕ݂ܰܒ݁ܗܽܘܢ ܬ݂ܶܚܕ݂ܽܘܢ ܠܥܳܠܰܡ ܐܳܦܶ݁ܢ ܒ݂ܗܳܢܳܐ ܙܰܒ݁ܢܳܐ ܩܰܠܺܝܠ ܡܶܬ݂ܬ݂ܥܺܝܩܺܝܢ ܐܢ̄ܬ݂ܽܘܢ ܒ݂ܢܶܣܝܽܘܢܶܐ ܡܫܰܚܠܦܶ݁ܐ ܕ݂ܥܳܕܶ݁ܝܢ ܥܠܰܝܟ݂ܽܘܢ:</VERS>
      <VERS vnumber="7">ܐܰܝܟ݂ܰܢܳܐ ܕ݂ܒܽ݁ܘܚܪܳܢܳܐ ܕ݂ܗܰܝܡܳܢܽܘܬ݁ܟܽ݁ܘܢ ܢܶܬ݁ܚܙܶܐ ܕ݂ܰܡܝܰܬ݂ܰܪ ܡܶܢ ܕ݂ܰܗܒܳ݁ܐ ܣܢܺܝܢܳܐ ܕ݂ܶܐܬ݁ܒ݂ܩܺܝ ܒ݂ܢܽܘܪܳܐ ܠܬܶ݁ܫܒ݂ܽܘܚܬ݂ܳܐ ܘܠܺܐܝܩܳܪܳܐ ܘܰܠܩܽܘܠܳܣܳܐ ܒ݂ܓܶ݁ܠܝܳܢܶܗ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="8">ܗܰܘ ܕ݂ܠܳܐ ܚܙܰܝܬ݂ܽܘܢܳܝܗ̄ܝ ܘܡܰܚܒܺ݁ܝܢ ܐܢ̄ܬ݂ܽܘܢ ܠܶܗ ܘܰܒ݁ܗܰܝܡܳܢܽܘܬܶ݁ܗ ܪܳܘܙܺܝܢ ܐܢ̄ܬ݂ܽܘܢ ܒ݂ܚܰܕܽ݁ܘܬܳ݁ܐ ܡܫܰܒ݂ܰܚܬ݂ܳܐ ܕ݂ܠܳܐ ܡܶܬ݁ܡܰܠܠܳܐ:</VERS>
      <VERS vnumber="9">ܕ݂ܰܬ݁ܩܰܒ݂ܠܽܘܢ ܦ݂ܽܘܪܥܳܢܳܐ ܕ݂ܗܰܝܡܳܢܽܘܬ݁ܟܽ݁ܘܢ ܚܰܝܶܐ ܕ݂ܢܰܦ݁ܫܳܬ݁ܟܽ݁ܘܢ:</VERS>
      <VERS vnumber="10">ܗܳܢܽܘܢ ܚܰܝܶܐ ܕ݂ܥܰܩܶܒ݁ܘ ܗ̄ܘܰܘ ܥܠܰܝܗܽܘܢ ܢܒܺ݁ܝܶܐ ܟ݂ܰܕ݁ ܐܶܬ݁ܢܰܒ݂ܺܝܘ ܥܰܠ ܛܰܝܒ݂ܽܘܬܳ݁ܐ ܕ݂ܰܥܬܺ݁ܝܕܳ݁ܐ ܗܘܳܬ݁ ܕ݂ܬܶ݁ܬܺ݁ܝܗܶܒ݁ ܠܟܽ݁ܘܢ:</VERS>
      <VERS vnumber="11">ܘܰܒ݁ܨܰܘ ܕ݂ܒܰ݁ܐܝܢܳܐ ܙܰܒ݁ܢܳܐ ܡܚܰܘܝܳܐ ܘܡܰܣܗܕܳ݁ܐ ܪܽܘܚܶܗ ܕ݂ܰܡܫܺܝܚܳܐ ܕ݂ܥܳܡܪܳܐ ܒ݂ܗܽܘܢ ܕ݂ܰܥܬܺ݁ܝܕܺ݁ܝܢ ܚܰܫܰܘܗ̄ܝ ܕ݂ܰܡܫܺܝܚܳܐ ܘܬܶ݁ܫܒ݂ܽܘܚܬ݂ܶܗ ܕ݂ܡܶܢ ܒ݂ܳܬܰ݁ܪܟ݂ܶܢ:</VERS>
      <VERS vnumber="12">ܘܶܐܬ݁ܓ݂ܠܺܝ ܠܗܽܘܢ ܟ݂ܽܠ ܕ݂ܒܳ݁ܨܶܝܢ ܗ̄ܘܰܘ ܡܶܛܽܠ ܕ݂ܠܰܘ ܠܢܰܦ݁ܫܗܽܘܢ ܒ݂ܳܥܶܝܢ ܗ̄ܘܰܘ ܐܶܠܳܐ ܠܰܢ ܕ݂ܺܝܠܰܢ ܡܶܬ݁ܢܰܒ݂ܶܝܢ ܗ̄ܘܰܘ ܐܰܝܠܶܝܢ ܕ݂ܗܳܫܳܐ ܐܶܬ݁ܓ݂ܠܺܝ ܠܟܽ݁ܘܢ ܒ݂ܝܰܕ݁ ܐܰܝܠܶܝܢ ܕ݂ܣܰܒ݂ܰܪܢܳܟܽ݁ܘܢ ܒ݂ܪܽܘܚܳܐ ܕ݂ܩܽܘܕ݁ܫܳܐ ܕ݂ܶܐܫܬ݂ܰܕ݂ܰܪ ܡܶܢ ܫܡܰܝܳܐ ܕ݂ܰܒ݁ܗܶܝܢ ܒ݂ܗܳܠܶܝܢ ܡܶܬ݁ܪܰܓ݁ܪܓܺ݁ܝܢ ܐܳܦ݁ ܡܰܠܰܐܟܶ݁ܐ ܕ݂ܰܢܕܰ݁ܝܩܽܘܢ:</VERS>
      <VERS vnumber="13">ܡܶܛܽܠ ܗܳܢܳܐ ܚܙܽܘܩܘ ܚܰܨܶܐ ܕ݂ܬܰ݁ܪܥܝܳܬ݁ܟܽ݁ܘܢ ܘܶܐܬ݂ܬ݂ܥܺܝܪܘ ܓ݂ܡܺܝܪܳܐܝܺܬ݁ ܘܣܰܒ݂ܰܪܘ ܥܰܠ ܚܰܕܽ݁ܘܬܳ݁ܐ ܕ݂ܳܐܬ݁ܝܳܐ ܠܟܽ݁ܘܢ ܒ݂ܓܶ݁ܠܝܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="14">ܐܰܝܟ݁ ܒ݂ܢܰܝܳܐ ܡܶܫܬ݂ܰܡܥܳܢܶܐ ܘܠܳܐ ܬ݂ܶܫܬ݂ܰܘܬ݂ܦܽ݁ܘܢ ܬ݂ܽܘܒ݁ ܠܰܪܓܺ݁ܝܓܳ݁ܬ݁ܟܽ݁ܘܢ ܩܰܕ݁ܡܳܝܳܬܳ݁ܐ ܐܰܝܠܶܝܢ ܕ݂ܪܳܓ݂ܺܝܢ ܗܘܰܝܬ݂ܽܘܢ ܕ݂ܠܳܐ ܒ݂ܺܝܕܰ݁ܥܬܳ݁ܐ:</VERS>
      <VERS vnumber="15">ܐܶܠܳܐ ܗܘܰܘ ܩܰܕ݂ܺܝܫܺܝܢ ܒ݂ܟܽ݁ܠܗܽܘܢ ܗܽܘܦ݂ܳܟܰ݁ܝܟ݂ܽܘܢ ܐܰܝܟ݁ ܕ݂ܩܰܕ݂ܺܝܫ ܗܰܘ ܡܰܢ ܕ݂ܰܩܪܳܟܽ݁ܘܢ:</VERS>
      <VERS vnumber="16">ܡܶܛܽܠ ܕ݂ܰܟ݁ܬܺ݁ܝܒ݁ ܕ݂ܰܗܘܰܝܬ݂ܽܘܢ ܩܰܕ݂ܺܝܫܺܝܢ ܐܰܝܟ݂ܰܢܳܐ ܕ݂ܳܐܦ݁ ܐܶܢܳܐ ܩܰܕ݂ܺܝܫ ܐ̄ܢܳܐ:</VERS>
      <VERS vnumber="17">ܘܶܐܢ ܗܽܘ ܕ݂ܰܐܒܳ݁ܐ ܩܳܪܶܝܢ ܐܢ̄ܬ݂ܽܘܢ ܗܰܘ ܕ݂ܠܰܝܬ݂ ܩܕܳ݁ܡܰܘܗ̄ܝ ܡܰܣܰܒ݁ ܒ݂ܰܐܦ݂ܶܐ ܘܕܳ݁ܐܶܢ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܘܗ̄ܝ ܒ݂ܕܶ݁ܚܠܬܳ݁ܐ ܐܶܬ݂ܕ݂ܰܒ݂ܰܪܘ ܒ݂ܙܰܒ݁ܢܳܐ ܗܳܢܳܐ ܕ݂ܬܰ݁ܘܬ݂ܳܒܽ݁ܘܬ݁ܟܽ݁ܘܢ:</VERS>
      <VERS vnumber="18">ܟ݂ܰܕ݁ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܠܳܐ ܒ݂ܟܶ݁ܣܦ݂ܳܐ ܕ݂ܒܳ݁ܠܶܐ ܘܠܳܐ ܒ݂ܕܰ݁ܗܒܳ݁ܐ ܐܶܬ݁ܦ݂ܪܶܩܬ݂ܽܘܢ ܡܶܢ ܥܒܳ݁ܕܰ݁ܝܟ݂ܽܘܢ ܣܪܺܝܩܶܐ ܗܳܢܽܘܢ ܕ݂ܩܰܒ݂ܶܠܬ݂ܽܘܢ ܡܶܢ ܐܰܒܳ݁ܗܰܝܟ݂ܽܘܢ:</VERS>
      <VERS vnumber="19">ܐܶܠܳܐ ܒ݂ܰܕ݁ܡܳܐ ܝܰܩܺܝܪܳܐ ܕ݂ܶܐܡܪܳܐ ܕ݂ܡܽܘܡܳܐ ܘܛܽܘܠܫܳܐ ܠܰܝܬ݂ ܒ݂ܶܗ ܕ݂ܺܐܝܬܰ݁ܘܗ̄ܝ ܡܫܺܝܚܳܐ:</VERS>
      <VERS vnumber="20">ܗܰܘ ܕ݂ܰܡܩܰܕ݂ܰܡ ܗ̄ܘܳܐ ܦ݂ܪܺܝܫ ܠܗܳܕܶ݁ܐ ܡܶܢ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܘܶܐܬ݁ܓ݂ܠܺܝ ܒ݂ܰܐ̄ܚܪܳܝܬ݂ܗܽܘܢ ܕ݂ܙܰܒ݁ܢܶܐ ܡܶܛܽܠܳܬ݁ܟܽ݁ܘܢ:</VERS>
      <VERS vnumber="21">ܐܰܝܠܶܝܢ ܕ݂ܒܺ݁ܐܝܕܶ݁ܗ ܗܰܝܡܶܢܬ݂ܽܘܢ ܒ݂ܰܐܠܳܗܳܐ ܗܰܘ ܕ݂ܰܐܩܺܝܡܶܗ ܡܶܢ ܒ݂ܶܝܬ݁ ܡܺܝܬܶ݁ܐ ܘܝܰܗ̄ܒ݁ ܠܶܗ ܫܽܘܒ݁ܚܳܐ ܕ݂ܗܰܝܡܳܢܽܘܬ݁ܟܽ݁ܘܢ ܘܣܰܒ݁ܪܟܽ݁ܘܢ ܢܶܗܘܶܐ ܥܰܠ ܐܰܠܳܗܳܐ: ܣ</VERS>
      <VERS vnumber="22">ܟ݂ܰܕ݁ ܢܶܗܘܝܳܢ ܩܰܕ݂ܺܝܫܳܢ ܢܰܦ݁ܫܳܬ݁ܟܽ݁ܘܢ ܒ݂ܡܶܫܬ݂ܰܡܥܳܢܽܘܬܶ݁ܗ ܕ݂ܰܫܪܳܪܳܐ ܘܢܶܗܘܝܳܢ ܡܰܠܝܳܢ ܚܽܘܒ݂ܳܐ ܕ݂ܠܳܐ ܡܰܣܰܒ݁ ܒ݂ܰܐܦ݂ܶܐ ܕ݂ܡܶܢ ܠܶܒ݂ܳܐ ܕ݂ܰܟ݁ܝܳܐ ܘܰܓ݁ܡܺܝܪܳܐ ܬ݂ܶܗܘܽܘܢ ܡܰܚܒܺ݁ܝܢ ܚܰܕ݁ ܠܚܰܕ݁:</VERS>
      <VERS vnumber="23">ܐܰܝܟ݁ ܐ̄ܢܳܫܳܐ ܕ݂ܡܶܢ ܕ݂ܪܺܝܫ ܐܶܬܺ݁ܝܠܶܕ݂ܬ݂ܽܘܢ ܠܳܐ ܡܶܢ ܙܰܪܥܳܐ ܕ݂ܒܳ݁ܠܶܐ ܐܶܠܳܐ ܡܶܢ ܐܰܝܢܳܐ ܕ݂ܠܳܐ ܒ݂ܳܠܶܐ ܒ݂ܡܶܠܬܳ݁ܐ ܚܰܝܬܳ݁ܐ ܕ݂ܰܐܠܳܗܳܐ ܕ݂ܩܰܝܳܡܳܐ ܠܥܳܠܰܡ:</VERS>
      <VERS vnumber="24">ܡܶܛܽܠ ܕ݂ܟܽ݁ܠ ܒ݂ܣܰܪ ܥܡܺܝܪܳܐ ܘܟܽ݁ܠܳܗ ܝܳܐܝܽܘܬܶ݁ܗ ܐܰܝܟ݁ ܥܽܘܦ݁ܝܳܐ ܕ݂ܚܰܩܠܳܐ ܝܳܒܶ݁ܫ ܥܡܺܝܪܳܐ ܘܚܳܡܶܐ ܥܽܘܦ݁ܝܳܐ:</VERS>
      <VERS vnumber="25">ܘܡܶܠܬܶ݁ܗ ܕ݂ܰܐܠܳܗܰܢ ܩܰܝܳܡܳܐ ܠܥܳܠܡܺܝܢ ܘܗܳܕܶ݁ܐ ܗ̄ܝ ܡܶܠܬܳ݁ܐ ܗܳܝ ܕ݂ܶܐܣܬ݂ܰܒ݂ܰܪܬ݂ܽܘܢ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܐܰܢܺܝܚܘ ܗܳܟܺ݁ܝܠ ܡܶܢܟܽ݁ܘܢ ܟ݂ܽܠܳܗ ܒ݂ܺܝܫܽܘܬܳ݁ܐ ܘܟܽ݁ܠܶܗ ܢܶܟ݁ܠܳܐ ܘܡܰܣܰܒ݁ ܒ݂ܰܐܦ݂ܶܐ ܘܰܚܣܳܡܳܐ ܘܡܶܐܟܰ݁ܠ-ܩܰܪܨܳܐ:</VERS>
      <VERS vnumber="2">ܘܰܗܘܰܘ ܐܰܝܟ݁ ܝܰܠܽܘܕܶ݁ܐ ܫܰܒ݁ܪܶܐ ܘܶܐܬ݁ܪܰܓ݁ܪܰܓ݁ܘ ܠܳܗ ܠܡܶܠܬܳ݁ܐ ܐܰܝܟ݁ ܕ݂ܰܠܚܰܠܒܳ݁ܐ ܢܰܩܕ݂ܳܐ ܘܪܽܘܚܳܢܳܐ ܕ݂ܒܳ݁ܗ ܬ݂ܶܬ݁ܪܰܒ݂ܽܘܢ ܠܚܰܝܶܐ:</VERS>
      <VERS vnumber="3">ܐܶܢ ܛܥܶܡܬ݂ܽܘܢ ܘܰܚܙܰܝܬ݂ܽܘܢ ܕ݂ܛܳܒ݁ ܗܽ̄ܘ ܡܳܪܝܳܐ:</VERS>
      <VERS vnumber="4">ܗܰܘ ܕ݂ܠܶܗ ܡܶܬ݁ܩܰܪܒܺ݁ܝܢ ܐܢ̄ܬ݂ܽܘܢ ܕ݂ܺܐܝܬܰ݁ܘܗ̄ܝ ܟ݂ܺܐܦܳ݁ܐ ܚܰܝܳܐ ܕ݂ܰܐܣܠܝܽܘܗ̄ܝ ܒ݂ܢܰܝ-ܐ̄ܢܳܫܳܐ ܘܰܓ݁ܒܶ݁ܐ ܘܰܡܝܰܩܰܪ ܠܘܳܬ݁ ܐܰܠܳܗܳܐ:</VERS>
      <VERS vnumber="5">ܘܳܐܦ݁ ܐܰܢ̄ܬ݂ܽܘܢ ܐܰܝܟ݁ ܟ݂ܺܐܦܶ݁ܐ ܚܰܝܳܬܳ݁ܐ ܐܶܬ݁ܒ݂ܰܢܰܘ ܘܰܗܘܰܘ ܗܰܝܟ݂ܠܶܐ ܪܽܘܚܳܢܶܐ ܘܟܳ݁ܗܢܶܐ ܩܰܕ݂ܺܝܫܶܐ ܠܡܰܣܳܩܽܘ ܕ݂ܶܒ݁ܚܶܐ ܪܽܘܚܳܢܶܐ ܕ݂ܰܡܩܰܒ݂ܠܺܝܢ ܩܕܳ݁ܡ ܐܰܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܣ݂ ܣ݂:</VERS>
      <VERS vnumber="6">ܐܰܡܺܝܪ ܗܽ̄ܘ ܓ݂ܶܝܪ ܒ݂ܰܟ݁ܬܳ݁ܒܳ݁ܐ ܕ݂ܗܳܐ ܣܳܐܶܡ ܐ̄ܢܳܐ ܒ݂ܨܶܗܝܽܘܢ ܟ݂ܺܐܦܳ݁ܐ ܒ݂ܚܺܝܪܬ݂ܳܐ ܘܝܰܩܺܝܪܬ݂ܳܐ ܒ݂ܪܺܝܫ ܙܳܘܺܝܬܳ݁ܐ ܘܡܰܢ ܕ݂ܰܡܗܰܝܡܶܢ ܒ݂ܳܗ ܠܳܐ ܢܶܒ݁ܗܰܬ݁:</VERS>
      <VERS vnumber="7">ܠܟܽ݁ܘܢ ܗܳܟܺ݁ܝܠ ܐܶܬܺ݁ܝܗܶܒ݁ ܗܳܢܳܐ ܐܺܝܩܳܪܳܐ ܠܰܐܝܠܶܝܢ ܕ݂ܰܡܗܰܝܡܢܺܝܢ ܠܗܳܢܽܘܢ ܕ݂ܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ:</VERS>
      <VERS vnumber="8">ܟ݂ܺܐܦܳ݁ܐ ܗ̄ܘ ܕ݂ܬܽ݁ܘܩܰܠܬܳ݁ܐ ܘܰܐܒ݁ܢܳܐ ܕ݂ܟܶ݁ܫܠܳܐ ܘܡܶܬ݂ܬ݂ܰܩܠܺܝܢ ܒ݂ܶܗ ܒ݂ܰܕ݁ܠܳܐ ܡܶܬ݂ܛܦ݂ܺܝܣܺܝܢ ܠܡܶܠܬܳ݁ܐ ܕ݂ܰܠܗܳܕܶ݁ܐ ܣܺܝܡܺܝܢ:</VERS>
      <VERS vnumber="9">ܐܰܢ̄ܬ݂ܽܘܢ ܕ݂ܶܝܢ ܫܰܪܒ݂ܬܳ݁ܐ ܐܰܢ̄ܬ݂ܽܘܢ ܓ݂ܒܺ݁ܝܬܳ݁ܐ ܕ݂ܰܡܟܰ݁ܗܢܳܐ ܠܡܰܠܟ݂ܽܘܬܳ݁ܐ ܥܰܡܳܐ ܩܰܕ݂ܺܝܫܳܐ ܟ݂ܶܢܫܳܐ ܦ݂ܪܺܝܩܳܐ ܬ݂ܣܰܒ݂ܪܽܘܢ ܬ݂ܶܫܒ݂ܚܳܬܶ݁ܗ ܕ݂ܗܰܘ ܕ݂ܰܩܪܳܟܽ݁ܘܢ ܡܶܢ ܚܶܫܽܘܟܳ݁ܐ ܠܢܽܘܗܪܶܗ ܡܝܰܬ݂ܪܳܐ:</VERS>
      <VERS vnumber="10">ܐܰܝܠܶܝܢ ܕ݂ܡܶܢ ܩܕܺ݁ܝܡ ܠܳܐ ܚܫܺܝܒܺ݁ܝܢ ܗܘܰܝܬ݂ܽܘܢ ܥܰܡܳܐ ܗܳܫܳܐ ܕ݂ܶܝܢ ܥܰܡܳܐ ܕ݂ܰܐܠܳܗܳܐ ܐܳܦ݁ܠܳܐ ܪܰܚܡܶܐ ܐܺܝܬ݁ ܗ̄ܘܰܘ ܥܠܰܝܟ݂ܽܘܢ ܗܳܫܳܐ ܕ݂ܶܝܢ ܐܶܫܬ݂ܰܦ݂ܰܥܘ ܥܠܰܝܟ݂ܽܘܢ ܪܰܚܡܶܐ: ܣ</VERS>
      <VERS vnumber="11">ܚܰܒ݂ܺܝܒܰ݁ܝ ܒ݂ܳܥܶܐ ܐ̄ܢܳܐ ܡܶܢܟܽ݁ܘܢ ܐܰܝܟ݁ ܥܳܪܨܶܐ ܘܰܐܝܟ݁ ܬ݂ܰܘܬ݂ܳܒܶ݁ܐ ܐܶܬ݁ܦ݂ܰܪܰܩܘ ܡܶܢ ܟ݂ܽܠܗܶܝܢ ܪܓܺ݁ܝܓܳ݁ܬܶ݁ܗ ܕ݂ܦܰ݁ܓ݁ܪܳܐ ܗܳܠܶܝܢ ܕ݂ܥܳܒ݁ܕ݂ܳܢ ܩܪܳܒܳ݁ܐ ܠܽܘܩܒܰ݁ܠ ܢܰܦ݁ܫܳܐ:</VERS>
      <VERS vnumber="12">ܘܢܶܗܘܽܘܢ ܫܰܦ݂ܺܝܪܺܝܢ ܗܽܘܦ݂ܳܟܰ݁ܝܟ݂ܽܘܢ ܩܕܳ݁ܡ ܟ݂ܽܠܗܽܘܢ ܒ݂ܢܰܝ ܐ̄ܢܳܫܳܐ ܐܰܝܠܶܝܢ ܕ݂ܰܡܡܰܠܠܺܝܢ ܥܠܰܝܟ݂ܽܘܢ ܡܶܠܶܐ ܒ݂ܺܝܫܳܬܳ݁ܐ ܢܶܚܙܽܘܢ ܥܒܳ݁ܕܰ݁ܝܟ݂ܽܘܢ ܫܰܦ݂ܺܝܪܶܐ ܘܰܢܫܰܒ݂ܚܽܘܢ ܠܰܐܠܳܗܳܐ ܒ݂ܝܰܘܡܳܐ ܕ݂ܒܽ݁ܘܚܪܳܢܳܐ:</VERS>
      <VERS vnumber="13">ܘܰܗܘܰܝܬ݂ܽܘܢ ܡܶܫܬ݂ܰܥܒ݂ܕܺ݁ܝܢ ܠܟܽ݁ܠܗܽܘܢ ܒ݂ܢܰܝ ܐ̄ܢܳܫܳܐ ܡܶܛܽܠ ܐܰܠܳܗܳܐ ܠܡܰܠܟ݂ܶܐ ܡܶܛܽܠ ܫܽܘܠܛܳܢܗܽܘܢ:</VERS>
      <VERS vnumber="14">ܘܰܠܕܰ݁ܝܳܢܶܐ ܡܶܛܽܠ ܕ݂ܡܶܢܶܗ ܡܶܫܬ݂ܰܕ݂ܪܺܝܢ ܠܰܬ݁ܒܰ݁ܥܬܳ݁ܐ ܕ݂ܡܰܣܟ݂ܠܳܢܶܐ ܘܰܠܬܶ݁ܫܒ݂ܽܘܚܬ݂ܳܐ ܕ݂ܥܳܒ݁ܕ݂ܰܝ ܛܳܒܳ݁ܬܳ݁ܐ:</VERS>
      <VERS vnumber="15">ܕ݂ܗܳܟܰ݁ܢܳܐ ܗ̄ܘ ܨܶܒ݁ܝܳܢܳܐ ܕ݂ܰܐܠܳܗܳܐ ܕ݂ܒܰ݁ܥܒܳ݁ܕܰ݁ܝܟ݂ܽܘܢ ܫܰܦ݂ܺܝܪܶܐ ܬ݂ܶܣܟ݂ܪܽܘܢ ܦ݂ܽܘܡܳܐ ܕ݂ܣܰܟ݁ܠܶܐ ܗܳܢܽܘܢ ܕ݂ܠܳܐ ܝܳܕ݁ܥܺܝܢ ܠܰܐܠܳܗܳܐ:</VERS>
      <VERS vnumber="16">ܐܰܝܟ݁ ܒ݂ܢܰܝ ܚܺܐܪܶܐ ܘܠܳܐ ܐܰܝܟ݁ ܐ̄ܢܳܫܳܐ ܕ݂ܰܥܒܺ݁ܝܕܳ݁ܐ ܠܗܽܘܢ ܚܺܐܪܽܘܬ݁ܗܽܘܢ ܬ݂ܰܚܦ݂ܺܝܬܳ݁ܐ ܠܒܺ݁ܝܫܽܘܬ݁ܗܽܘܢ ܐܶܠܳܐ ܐܰܝܟ݁ ܥܰܒ݁ܕ݂ܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="17">ܠܟܽ݁ܠܢܳܫ ܝܰܩܰܪܘ ܠܰܐܚܰܝܟ݂ܽܘܢ ܐܰܚܶܒ݁ܘ ܘܡܶܢ ܐܰܠܳܗܳܐ ܕ݂ܚܰܠܘ ܘܰܠܡܰܠܟ݂ܶܐ ܝܰܩܰܪܘ:</VERS>
      <VERS vnumber="18">ܘܰܐܝܠܶܝܢ ܥܰܒ݁ܕ݂ܶܐ ܕ݂ܺܐܝܬ݁ ܒ݂ܟܽ݁ܘܢ ܐܶܫܬ݂ܰܥܒ݂ܰܕ݁ܘ ܠܡܳܪܰܝܟ݂ܽܘܢ ܒ݂ܕܶ݁ܚܠܬܳ݁ܐ ܠܳܐ ܒ݂ܰܠܚܽܘܕ݁ ܠܛܳܒܶ݁ܐ ܘܰܠܡܰܟ݂ܺܝܟܶ݁ܐ ܐܶܠܳܐ ܐܳܦ݁ ܠܰܩܫܰܝܳܐ ܘܰܠܥܰܣܩܶܐ:</VERS>
      <VERS vnumber="19">ܠܗܳܠܶܝܢ ܓ݂ܶܝܪ ܐܺܝܬ݁ ܠܗܽܘܢ ܛܰܝܒ݂ܽܘܬܳ݁ܐ ܩܕܳ݁ܡ ܐܰܠܳܗܳܐ ܠܰܐܝܠܶܝܢ ܕ݂ܡܶܛܽܠ ܬ݂ܺܐܪܬ݂ܳܐ ܫܰܦ݂ܺܝܪܬ݂ܳܐ ܡܣܰܝܒ݂ܪܺܝܢ ܥܳܩܳܬܳ݁ܐ ܕ݂ܳܐܬ݁ܝܳܢ ܥܠܰܝܗܽܘܢ ܒ݂ܥܰܘܠܳܐ:</VERS>
      <VERS vnumber="20">ܐܰܝܠܶܝܢ ܕ݂ܶܝܢ ܕ݂ܡܶܛܽܠ ܣܰܟ݁ܠܘܳܬ݁ܗܽܘܢ ܡܣܰܝܒ݂ܪܺܝܢ ܐܽܘܠܨܳܢܶܐ ܐܰܝܕܳ݁ܐ ܬ݂ܶܫܒ݂ܽܘܚܬ݂ܳܐ ܗܳܘܝܳܐ ܠܗܽܘܢ ܐܶܠܳܐ ܡܳܐ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܕ݂ܫܰܦ݂ܺܝܪ ܘܳܐܠܨܺܝܢ ܠܟܽ݁ܘܢ ܘܰܡܣܰܝܒ݂ܪܺܝܢ ܐܢ̄ܬ݂ܽܘܢ ܗܳܝܕ݂ܶܝܢ ܝܳܪܒ݂ܳܐ ܬ݂ܶܫܒ݂ܽܘܚܬ݂ܟܽ݁ܘܢ ܠܘܳܬ݁ ܐܰܠܳܗܳܐ:</VERS>
      <VERS vnumber="21">ܠܗܳܕܶ݁ܐ ܓ݂ܶܝܪ ܐܶܬ݁ܩܪܺܝܬ݂ܽܘܢ ܕ݂ܳܐܦ݁ ܡܫܺܝܚܳܐ ܡܺܝܬ݁ ܚܠܳܦܰ݁ܝܢ ܘܰܫܒܰ݁ܩ ܠܰܢ ܗܳܢܳܐ ܛܽܘܦ݁ܣܳܐ ܕ݂ܰܐܢ̄ܬ݂ܽܘܢ ܒ݂ܥܶܩܒܳ݁ܬܶ݁ܗ ܬ݂ܗܰܠܟܽ݁ܘܢ:</VERS>
      <VERS vnumber="22">ܗܰܘ ܕ݂ܠܳܐ ܥܒܰ݁ܕ݁ ܚܛܺܝܬܳ݁ܐ ܐܳܦ݁ܠܳܐ ܢܶܟ݁ܠܳܐ ܐܶܫܬ݂ܟܰ݁ܚ ܒ݂ܦܽ݁ܘܡܶܗ:</VERS>
      <VERS vnumber="23">ܗܰܘ ܕ݂ܡܶܨܛܰܚܶܐ ܗ̄ܘܳܐ ܘܠܳܐ ܡܨܰܚܶܐ ܘܚܳܐܶܫ ܗ̄ܘܳܐ ܘܠܳܐ ܡܶܬ݁ܠܰܚܰܡ ܐܶܠܳܐ ܡܰܫܠܶܡ ܗ̄ܘܳܐ ܕ݂ܺܝܢܶܗ ܠܕܰ݁ܝܳܢܳܐ ܕ݂ܟܺ݁ܐܢܽܘܬܳ݁ܐ:</VERS>
      <VERS vnumber="24">ܘܰܫܩܰܠ ܚܛܳܗܰܝܢ ܟ݂ܽܠܗܽܘܢ ܘܰܐܣܶܩ ܐܶܢܽܘܢ ܒ݂ܦܰ݁ܓ݁ܪܶܗ ܠܰܨܠܺܝܒܳ݁ܐ ܕ݂ܟܰ݁ܕ݁ ܡܺܝܬܺ݁ܝܢܰܢ ܠܰܚܛܺܝܬܳ݁ܐ ܒ݂ܙܰܕ݂ܺܝܩܽܘܬܳ݁ܐ ܕ݂ܺܝܠܶܗ ܢܺܚܶܐ ܒ݂ܫܽܘܡܳܬܶ݁ܗ ܓ݂ܶܝܪ ܐܶܬܰ݁ܐܣܺܝܬ݂ܽܘܢ:</VERS>
      <VERS vnumber="25">ܕ݂ܛܳܥܶܝܢ ܗܘܰܝܬ݂ܽܘܢ ܐܰܝܟ݁ ܥܶܪܒ݂ܶܐ ܘܶܐܬ݁ܦ݂ܢܺܝܬ݂ܽܘܢ ܗܳܫܳܐ ܠܘܳܬ݁ ܪܳܥܝܳܐ ܘܣܳܥܽܘܪܳܐ ܕ݂ܢܰܦ݁ܫܳܬ݁ܟܽ݁ܘܢ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܗܳܟܰ݁ܢܳܐ ܐܳܦ݁ ܐܰܢ̄ܬ݂ܶܝܢ ܢܶܫܶܐ ܐܶܫܬ݂ܰܥܒ݂ܰܕܶ݁ܝܢ ܠܒܰ݁ܥܠܰܝܟ݂ܶܝܢ ܕ݂ܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܡܶܠܬܳ݁ܐ ܒ݂ܕܽ݁ܘܒ݂ܳܪܰܝܟ݂ܶܝܢ ܫܰܦ݂ܺܝܪܶܐ ܕ݂ܠܳܐ ܥܰܡܠܳܐ ܬ݂ܶܩܢܝܳܢ ܐܶܢܽܘܢ:</VERS>
      <VERS vnumber="2">ܟ݂ܰܕ݁ ܚܳܙܶܝܢ ܕ݂ܰܒ݁ܕܶ݁ܚܠܬܳ݁ܐ ܘܰܒ݁ܢܰܟ݁ܦ݂ܽܘܬܳ݁ܐ ܡܶܬ݂ܕ݂ܰܒ݂ܪܳܢ ܐܢ̄ܬ݂ܶܝܢ:</VERS>
      <VERS vnumber="3">ܘܠܳܐ ܬ݂ܶܨܛܰܒ݂ܬܳ݁ܢ ܒ݂ܨܶܒ݁ܬ݂ܶܐ ܒ݂ܰܪܳܝܶܐ ܕ݂ܰܓ݁ܕܽ݁ܘܠܶܐ ܕ݂ܣܰܥܪܰܝܟ݂ܶܝܢ ܐܰܘ ܕ݂ܚܶܫܠܳܬܳ݁ܐ ܕ݂ܕܰ݁ܗܒܳ݁ܐ ܐܰܘ ܕ݂ܰܠܒܽ݁ܘܫܶܐ ܡܝܰܬ݂ܪܶܐ:</VERS>
      <VERS vnumber="4">ܐܶܠܳܐ ܐܶܨܛܰܒ݂ܰܬܶ݁ܝܢ ܒ݂ܒܰ݁ܪܢܳܫܳܐ ܟ݂ܰܣܝܳܐ ܕ݂ܠܶܒ݂ܳܐ ܒ݂ܪܽܘܚܳܐ ܡܰܟ݂ܺܝܟ݁ܬ݂ܳܐ ܕ݂ܠܳܐ ܡܶܬ݁ܚܰܒ݂ܠܳܐ ܨܶܒ݁ܬ݂ܳܐ ܕ݂ܰܡܝܰܬ݂ܰܪ ܩܕܳ݁ܡ ܐܰܠܳܗܳܐ:</VERS>
      <VERS vnumber="5">ܗܳܟܰ݁ܢܳܐ ܓ݂ܶܝܪ ܐܳܦ݁ ܡܶܢ ܩܕܺ݁ܝܡ ܢܶܫܶܐ ܩܰܕ݂ܺܝܫܳܬܳ݁ܐ ܐܰܝܠܶܝܢ ܕ݂ܰܡܣܰܒ݂ܪܳܢ ܗ̄ܘܰܝ ܒ݂ܰܐܠܳܗܳܐ ܡܨܰܒ݂ܬܳ݁ܢ ܗ̄ܘܰܝ ܢܰܦ݁ܫܳܬ݁ܗܶܝܢ ܘܡܶܫܬ݂ܰܥܒ݂ܕܳ݁ܢ ܗ̄ܘܰܝ ܠܒܰ݁ܥܠܰܝܗܶܝܢ:</VERS>
      <VERS vnumber="6">ܐܰܝܟ݂ܰܢܳܐ ܕ݂ܣܰܪܳܐ ܡܶܫܬ݂ܰܥܒ݂ܕܳ݁ܐ ܗ̄ܘܳܬ݁ ܠܰܐܒ݁ܪܳܗܳܡ ܘܩܳܪܝܳܐ ܗ̄ܘܳܬ݁ ܠܶܗ ܡܳܪܝ ܗܳܝ ܕ݂ܗܳܘܝܳܢ ܐܢ̄ܬ݂ܶܝܢ ܠܳܗ ܒ݂ܢܳܬܳ݁ܐ ܒ݂ܰܥܒܳ݁ܕܶ݁ܐ ܛܳܒܶ݁ܐ ܟ݂ܰܕ݁ ܠܳܐ ܡܶܬ݂ܬ݂ܙܺܝܥܳܢ ܐܢ̄ܬ݂ܶܝܢ ܡܶܢ ܟ݂ܽܠ ܕ݂ܶܚܠܳܐ:</VERS>
      <VERS vnumber="7">ܘܰܐܢ̄ܬ݂ܽܘܢ ܓ݂ܰܒ݁ܪܶܐ ܗܳܟܰ݁ܢܳܐ ܥܡܰܪܘ ܥܰܡ ܢܶܫܰܝܟ݂ܽܘܢ ܒ݂ܺܝܕܰ݁ܥܬܳ݁ܐ ܘܰܐܝܟ݁ ܕ݂ܰܠܡܳܐܢܶܐ ܡܚܺܝܠܶܐ ܒ݂ܺܐܝܩܳܪܳܐ ܐܰܚܽܘܕ݁ܘ ܐܶܢܶܝܢ ܡܶܛܽܠ ܕ݂ܳܐܦ݁ ܗܳܢܶܝܢ ܥܰܡܟܽ݁ܘܢ ܝܳܪܬ݂ܳܢ ܡܰܘܗܰܒ݁ܬ݂ܳܐ ܕ݂ܚܰܝܶܐ ܕ݂ܰܠܥܳܠܰܡ ܕ݂ܠܳܐ ܬ݂ܶܗܘܽܘܢ ܡܶܬ݂ܬ݂ܰܩܠܺܝܢ ܒ݂ܰܨܠܰܘܳܬ݁ܟܽ݁ܘܢ:</VERS>
      <VERS vnumber="8">ܫܽܘܠܳܡܳܐ ܕ݂ܶܝܢ ܕ݂ܬܶ݁ܗܘܽܘܢ ܟ݂ܽܠܟܽ݁ܘܢ ܒ݂ܰܐܘܝܽܘܬܳ݁ܐ ܘܰܗܘܰܝܬ݂ܽܘܢ ܚܳܫܺܝܢ ܥܰܡ ܐܰܝܠܶܝܢ ܕ݂ܚܳܫܺܝܢ ܘܪܳܚܡܺܝܢ ܚܰܕ݁ ܠܚܰܕ݁ ܘܰܗܘܰܝܬ݂ܽܘܢ ܪܰܚܡܬܳ݁ܢܺܝܢ ܘܡܰܟ݂ܺܝܟܺ݁ܝܢ:</VERS>
      <VERS vnumber="9">ܘܰܠܐ̄ܢܳܫ ܒ݂ܺܝܫܬ݂ܳܐ ܚܠܳܦ݁ ܒ݂ܺܝܫܬ݂ܳܐ ܠܳܐ ܬ݂ܶܦ݁ܪܥܽܘܢ ܘܳܐܦ݁ܠܳܐ ܨܽܘܚܺܝܬܳ݁ܐ ܚܠܳܦ݁ ܨܽܘܚܺܝܬܳ݁ܐ ܐܶܠܳܐ ܕ݂ܰܠܩܽܘܒ݁ܠܳܐ ܕ݂ܗܳܠܶܝܢ ܗܘܰܝܬ݂ܽܘܢ ܡܒܰ݁ܪܟܺ݁ܝܢ ܠܗܳܕܶ݁ܐ ܓ݂ܶܝܪ ܐܶܬ݁ܩܪܺܝܬ݂ܽܘܢ ܕ݂ܒܽ݁ܘܪܟ݂ܬܳ݁ܐ ܬ݂ܺܐܪܬ݂ܽܘܢ:</VERS>
      <VERS vnumber="10">ܡܰܢ ܕ݂ܨܳܒܶ݁ܐ ܗܳܟܺ݁ܝܠ ܚܰܝܶܐ ܘܪܳܚܶܡ ܝܰܘܡܳܬܳ݁ܐ ܛܳܒܶ݁ܐ ܠܡܶܚܙܳܐ ܢܶܛܰܪ ܠܶܫܳܢܶܗ ܡܶܢ ܒ݂ܺܝܫܬ݂ܳܐ ܘܣܶܦ݁ܘܳܬܶ݁ܗ ܠܳܐ ܢܡܰܠܠܳܢ ܢܶܟ݁ܠܳܐ:</VERS>
      <VERS vnumber="11">ܢܶܥܒ݂ܰܪ ܡܶܢ ܒ݂ܺܝܫܬ݂ܳܐ ܘܢܶܥܒ݂ܶܕ݁ ܛܳܒ݁ܬܳ݁ܐ ܘܢܶܒ݁ܥܶܐ ܫܠܳܡܳܐ ܘܢܶܪܗܰܛ ܒ݂ܳܬ݁ܪܶܗ:</VERS>
      <VERS vnumber="12">ܡܶܛܽܠ ܕ݂ܥܰܝܢܰܘܗ̄ܝ ܕ݂ܡܳܪܝܳܐ ܥܰܠ ܙܰܕ݂ܺܝܩܶܐ ܘܶܐܕ݁ܢܰܘܗ̄ܝ ܠܡܶܫܡܰܥ ܐܶܢܽܘܢ ܘܰܐܦ݂ܰܘܗ̄ܝ ܕ݂ܡܳܪܝܳܐ ܥܰܠ ܒ݂ܺܝܫܶܐ:</VERS>
      <VERS vnumber="13">ܘܡܰܢܽܘ ܕ݂ܢܶܥܒ݂ܶܕ݁ ܠܟܽ݁ܘܢ ܒ݂ܺܝܫܬ݂ܳܐ ܐܶܢ ܬ݂ܶܗܘܽܘܢ ܛܰܢܳܢܶܐ ܕ݂ܛܳܒܳ݁ܬܳ݁ܐ:</VERS>
      <VERS vnumber="14">ܘܶܐܢ ܗܽܘ ܕ݂ܬܶ݁ܚܫܽܘܢ ܥܰܠ ܐܰܦ݂ܰܝ ܟ݂ܺܐܢܽܘܬܳ݁ܐ ܛܽܘܒܰ݁ܝܟ݂ܽܘܢ ܘܠܳܐ ܬ݂ܶܕ݁ܚܠܽܘܢ ܡܶܢ ܐܰܝܠܶܝܢ ܕ݂ܰܡܕܰ݁ܚܠܺܝܢ ܠܟܽ݁ܘܢ ܘܠܳܐ ܬ݂ܶܫܬ݂ܰܓ݁ܫܽܘܢ:</VERS>
      <VERS vnumber="15">ܐܶܠܳܐ ܩܰܕ݂ܶܫܘ ܒ݂ܠܶܒ݂ܰܘܳܬ݁ܟܽ݁ܘܢ ܠܡܳܪܝܳܐ ܡܫܺܝܚܳܐ ܘܰܗܘܰܝܬ݂ܽܘܢ ܡܛܰܝܒܺ݁ܝܢ ܠܡܰܦ݂ܰܩ ܒ݂ܪܽܘܚܳܐ ܠܟܽ݁ܠ ܕ݂ܬܳ݁ܒܰ݁ܥ ܠܟܽ݁ܘܢ ܡܶܠܬܳ݁ܐ ܥܰܠ ܣܰܒ݁ܪܳܐ ܕ݂ܗܰܝܡܳܢܽܘܬ݁ܟܽ݁ܘܢ ܒ݂ܡܰܟ݂ܺܝܟܽ݁ܘܬܳ݁ܐ ܘܰܒ݁ܕܶ݁ܚܠܬܳ݁ܐ:</VERS>
      <VERS vnumber="16">ܟ݂ܰܕ݁ ܐܺܝܬ݁ ܠܟܽ݁ܘܢ ܬ݂ܺܐܪܬ݂ܳܐ ܛܳܒ݁ܬܳ݁ܐ ܐܰܝܟ݂ܰܢܳܐ ܕ݂ܗܳܢܽܘܢ ܕ݂ܰܡܡܰܠܠܺܝܢ ܥܠܰܝܟ݂ܽܘܢ ܐܰܝܟ݁ ܕ݂ܥܰܠ ܐ̄ܢܳܫܳܐ ܒ݂ܺܝܫܶܐ ܢܶܒ݁ܗܬܽ݁ܘܢ ܐܰܝܟ݁ ܐ̄ܢܳܫܳܐ ܕ݂ܛܳܠܡܺܝܢ ܠܕܽ݁ܘܒ݂ܳܪܰܝܟ݂ܽܘܢ ܫܰܦ݂ܺܝܪܶܐ ܕ݂ܒܰ݁ܡܫܺܝܚܳܐ:</VERS>
      <VERS vnumber="17">ܥܳܕ݁ܪܳܐ ܗ̄ܝ ܠܟܽ݁ܘܢ ܓ݂ܶܝܪ ܕ݂ܟܰ݁ܕ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܥܒܳ݁ܕܶ݁ܐ ܛܳܒܶ݁ܐ ܬ݂ܶܣܒ݂ܠܽܘܢ ܒ݂ܺܝܫܳܬܳ݁ܐ ܐܶܢ ܗܳܟܰ݁ܢܳܐ ܗ̄ܘ ܨܶܒ݁ܝܳܢܳܐ ܕ݂ܰܐܠܳܗܳܐ ܘܠܳܐ ܟ݂ܰܕ݁ ܥܳܒ݁ܕ݂ܺܝܢ ܐܢ̄ܬ݂ܽܘܢ ܒ݂ܺܝܫܳܬܳ݁ܐ:</VERS>
      <VERS vnumber="18">ܡܶܛܽܠ ܕ݂ܳܐܦ݁ ܡܫܺܝܚܳܐ ܚܕܳ݁ܐ ܙܒܰ݁ܢ ܡܺܝܬ݁ ܚܠܳܦ݁ ܚܛܳܗܰܝܢ ܙܰܕ݂ܺܝܩܳܐ ܚܠܳܦ݁ ܚܰܛܳܝܶܐ ܕ݂ܰܢܩܰܪܶܒ݁ܟܽ݁ܘܢ ܠܰܐܠܳܗܳܐ ܘܡܺܝܬ݁ ܒ݂ܰܦ݁ܓܰ݁ܪ ܘܰܚܝܳܐ ܒ݂ܪܽܘܚ:</VERS>
      <VERS vnumber="19">ܘܰܐܟ݁ܪܶܙ ܠܢܰܦ݁ܫܳܬܳ݁ܐ ܐܰܝܠܶܝܢ ܕ݂ܰܐܚܺܝܕܳ݁ܢ ܗ̄ܘܰܝ ܒ݂ܰܫܝܽܘܠ:</VERS>
      <VERS vnumber="20">ܗܳܠܶܝܢ ܕ݂ܡܶܢ ܩܕܺ݁ܝܡ ܠܳܐ ܐܶܬ݂ܛܦ݂ܺܝܣ ܗ̄ܘܰܝ ܒ݂ܝܰܘܡܳܬܶ݁ܗ ܕ݂ܢܽܘܚ ܟ݂ܰܕ݁ ܡܰܓ݂ܪܰܬ݁ ܪܽܘܚܶܗ ܕ݂ܰܐܠܳܗܳܐ ܦ݂ܶܩܕ݂ܰܬ݁ ܕ݂ܬܶ݁ܗܘܶܐ ܩܺܒܽ݁ܘܬܳ݁ܐ ܥܰܠ ܣܰܒ݁ܪܳܐ ܕ݂ܰܬ݁ܝܳܒܽ݁ܘܬ݁ܗܽܘܢ ܘܰܬ݁ܡܳܢܶܐ ܒ݂ܰܠܚܽܘܕ݁ ܢܰܦ݁ܫܳܢ ܥܰܠܶܝܢ ܠܳܗ ܘܰܚܝܰܝ ܒ݂ܡܰܝܳܐ:</VERS>
      <VERS vnumber="21">ܕ݂ܳܐܦ݁ ܐܰܢ̄ܬ݂ܽܘܢ ܒ݂ܶܗ ܒ݂ܗܰܘ ܛܽܘܦ݁ܣܳܐ ܚܳܝܶܝܢ ܐܢ̄ܬ݂ܽܘܢ ܒ݂ܡܰܥܡܽܘܕܺ݁ܝܬܳ݁ܐ ܠܰܘ ܟ݂ܰܕ݁ ܦ݂ܰܓ݁ܪܳܐ ܡܫܺܝܓܺ݁ܝܢ ܐܢ̄ܬ݂ܽܘܢ ܡܶܢ ܨܳܐܬܳ݁ܐ ܐܶܠܳܐ ܟ݂ܰܕ݁ ܡܰܘܕ݂ܶܝܢ ܐܢ̄ܬ݂ܽܘܢ ܒ݂ܰܐܠܳܗܳܐ ܒ݂ܬܺ݁ܐܪܬ݂ܳܐ ܕ݂ܟܺ݁ܝܬܳ݁ܐ ܘܒܰ݁ܩܝܳܡܬ݂ܶܗ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="22">ܗܰܘ ܕ݂ܶܐܬ݁ܥܰܠܺܝ ܠܰܫܡܰܝܳܐ ܘܺܐܝܬܰ݁ܘܗ̄ܝ ܥܰܠ ܝܰܡܺܝܢܳܐ ܕ݂ܰܐܠܳܗܳܐ ܘܶܐܫܬ݂ܰܥܒ݂ܰܕ݁ܘ ܠܶܗ ܡܰܠܰܐܟܶ݁ܐ ܘܫܰܠܺܝܛܳܢܶܐ ܘܚܰܝܠܰܘܳܬܳ݁ܐ ܣ݂ ܣ݂:</VERS>
    </CHAPTER>
    <CHAPTER cnumber="4">
      <VERS vnumber="1">ܐܶܢ ܡܫܺܝܚܳܐ ܗܳܟܺ݁ܝܠ ܚܰܫ ܚܠܳܦܰ݁ܝܟ݂ܽܘܢ ܒ݂ܰܒ݁ܣܰܪ ܘܳܐܦ݁ ܐܰܢ̄ܬ݂ܽܘܢ ܒ݂ܶܗ ܒ݂ܗܳܢܳܐ ܪܶܥܝܳܢܳܐ ܐܶܙܕ݂ܰܝܰܢܘ ܟ݂ܽܠܡܰܢ ܕ݂ܡܳܐܶܬ݁ ܓ݂ܶܝܪ ܒ݂ܦܰ݁ܓ݁ܪܶܗ ܫܠܺܝ ܠܶܗ ܡܶܢ ܟ݂ܽܠܗܽܘܢ ܚܛܳܗܶܐ:</VERS>
      <VERS vnumber="2">ܕ݂ܠܳܐ ܡܶܟ݂ܺܝܠ ܠܰܪܓܺ݁ܝܓܳ݁ܬܳ݁ܐ ܕ݂ܰܒ݁ܢܰܝܢܳܫܳܐ ܢܺܚܶܐ ܟ݂ܡܳܐ ܙܰܒ݁ܢܳܐ ܕ݂ܺܐܝܬܰ݁ܘܗ̄ܝ ܒ݂ܦܰ݁ܓ݁ܪܳܐ ܐܶܠܳܐ ܠܨܶܒ݁ܝܳܢܳܐ ܕ݂ܰܐܠܳܗܳܐ:</VERS>
      <VERS vnumber="3">ܣܳܦܶ݁ܩ ܓ݂ܶܝܪ ܙܰܒ݁ܢܳܐ ܗܰܘ ܕ݂ܰܥܒܰ݁ܪ ܕ݂ܰܦ݁ܠܰܚܬ݂ܽܘܢ ܒ݂ܶܗ ܨܶܒ݁ܝܳܢܳܐ ܕ݂ܚܰܢܦܶ݁ܐ ܒ݂ܳܐܣܽܘܛܽܘܬܳ݁ܐ ܘܰܒ݁ܪܰܘܳܝܽܘܬܳ݁ܐ ܘܰܒ݁ܨܰܚܢܽܘܬܳ݁ܐ ܘܒܰ݁ܙܡܳܪܳܐ ܘܰܒ݁ܦܽ݁ܘܠܚܳܢܳܐ ܕ݂ܫܺܐܕܶ݁ܐ:</VERS>
      <VERS vnumber="4">ܘܗܳܐ ܗܳܫܳܐ ܡܶܬ݂ܕ݂ܰܡܪܺܝܢ ܘܰܡܓܰ݁ܕ݂ܦܺ݁ܝܢ ܥܠܰܝܟ݂ܽܘܢ ܒ݂ܰܕ݁ܠܳܐ ܡܶܫܬ݂ܰܪܚܺܝܬ݂ܽܘܢ ܥܰܡܗܽܘܢ ܒ݂ܗܳܝ ܐܳܣܽܘܛܽܘܬܳ݁ܐ ܩܰܕ݁ܡܳܝܬ݂ܳܐ:</VERS>
      <VERS vnumber="5">ܗܳܢܽܘܢ ܕ݂ܝܳܗܒ݂ܺܝܢ ܦ݂ܶܬ݁ܓܳ݁ܡܳܐ ܠܰܐܠܳܗܳܐ ܗܰܘ ܕ݂ܰܥܬܺ݁ܝܕ݁ ܠܰܡܕܳ݁ܢ ܡܺܝܬܶ݁ܐ ܘܚܰܝܶܐ:</VERS>
      <VERS vnumber="6">ܡܶܛܽܠ ܗܳܢܳܐ ܓ݂ܶܝܪ ܐܶܣܬ݂ܰܒ݂ܰܪ ܐܳܦ݁ ܠܡܺܝܬܶ݁ܐ ܕ݂ܢܶܬ݂ܕܺ݁ܝܢܽܘܢ ܐܰܝܟ݁ ܒ݂ܢܰܝܢܳܫܳܐ ܒ݂ܰܒ݁ܣܰܪ ܘܢܺܚܽܘܢ ܒ݂ܰܐܠܳܗܳܐ ܒ݂ܪܽܘܚ:</VERS>
      <VERS vnumber="7">ܡܰܛܝܰܬ݁ ܠܳܗ ܕ݂ܶܝܢ ܚܰܪܬܳ݁ܐ ܕ݂ܟܽ݁ܠ ܡܶܛܽܠ ܗܳܢܳܐ ܐܶܬ݁ܢܰܟ݂ܰܦ݁ܘ ܘܶܐܬ݂ܬ݂ܥܺܝܪܘ ܠܰܨܠܽܘܬܳ݁ܐ:</VERS>
      <VERS vnumber="8">ܘܰܩܕܳ݁ܡ ܟ݂ܽܠ ܡܶܕ݂ܶܡ ܚܽܘܒ݂ܳܐ ܚܰܪܺܝܦܳ݁ܐ ܠܘܳܬ݁ ܚܕܳ݁ܕܶ݁ܐ ܢܶܗܘܶܐ ܠܟܽ݁ܘܢ ܚܽܘܒ݂ܳܐ ܓ݂ܶܝܪ ܡܚܰܦ݂ܶܐ ܣܽܘܓܳ݁ܐܐ ܕ݂ܰܚܛܳܗܶܐ:</VERS>
      <VERS vnumber="9">ܘܰܗܘܰܝܬ݂ܽܘܢ ܪܳܚܡܺܝܢ ܐܰܟ݁ܣܢܳܝܶܐ ܕ݂ܠܳܐ ܪܶܛܢܳܐ:</VERS>
      <VERS vnumber="10">ܘܟܽ݁ܠܢܳܫ ܡܶܢܟܽ݁ܘܢ ܡܰܘܗܰܒ݁ܬ݂ܳܐ ܕ݂ܩܰܒ݂ܶܠ ܡܶܢ ܐܰܠܳܗܳܐ ܢܫܰܡܶܫ ܒ݂ܳܗ ܠܚܰܒ݁ܪܰܘܗ̄ܝ ܐܰܝܟ݁ ܪܰܒ݂ܰܝ ܒ݂ܳܬ݂ܶܐ ܛܳܒܶ݁ܐ ܕ݂ܛܰܝܒ݂ܽܘܬܳ݁ܐ ܡܦܰ݁ܪܰܫܬ݂ܳܐ ܕ݂ܰܐܠܳܗܳܐ:</VERS>
      <VERS vnumber="11">ܟ݂ܽܠܡܰܢ ܕ݂ܰܡܡܰܠܶܠ ܐܰܝܟ݁ ܡܶܠܬܳ݁ܐ ܕ݂ܰܐܠܳܗܳܐ ܢܡܰܠܶܠ ܘܟܽ݁ܠܡܰܢ ܕ݂ܰܡܫܰܡܶܫ ܐܰܝܟ݁ ܕ݂ܡܶܢ ܚܰܝܠܳܐ ܗܰܘ ܕ݂ܰܐܠܳܗܳܐ ܝܳܗܶܒ݁ ܠܶܗ ܕ݂ܰܒ݁ܟܽ݁ܠ ܕ݂ܥܳܒ݁ܕ݂ܺܝܢ ܐܢ̄ܬ݂ܽܘܢ ܢܶܫܬ݂ܰܒ݂ܰܚ ܐܰܠܳܗܳܐ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܰܘ ܕ݂ܕܺ݁ܝܠܶܗ ܗܺ̄ܝ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="12">ܚܰܒ݂ܺܝܒܰ݁ܝ ܠܳܐ ܬ݂ܶܬ݂ܕ݂ܰܡܪܽܘܢ ܒ݂ܢܶܣܝܽܘܢܶܐ ܕ݂ܗܳܘܶܝܢ ܠܟܽ݁ܘܢ ܐܰܝܟ݁ ܕ݂ܡܶܕ݂ܶܡ ܢܽܘܟ݁ܪܳܝ ܓ݂ܳܕܶ݁ܫ ܠܟܽ݁ܘܢ ܡܶܛܽܠ ܕ݂ܰܠܒܽ݁ܘܚܪܳܢܟܽ݁ܘܢ ܗܽ̄ܘ ܗܳܘܶܝܢ:</VERS>
      <VERS vnumber="13">ܐܶܠܳܐ ܚܕܰ݁ܘ ܕ݂ܡܶܫܬ݂ܰܘܬ݂ܦܺ݁ܝܢ ܐܢ̄ܬ݂ܽܘܢ ܠܚܰܫܰܘܗ̄ܝ ܕ݂ܰܡܫܺܝܚܳܐ ܕ݂ܗܳܟܰ݁ܢܳܐ ܐܳܦ݁ ܒ݂ܓܶ݁ܠܝܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܬ݂ܶܚܕ݂ܽܘܢ ܘܬܶ݁ܪܘܙܽܘܢ:</VERS>
      <VERS vnumber="14">ܘܶܐܢ ܡܶܬ݁ܚܰܣܕܺ݁ܝܢ ܐܢ̄ܬ݂ܽܘܢ ܥܰܠ ܐܰܦ݂ܰܝ ܫܡܶܗ ܕ݂ܰܡܫܺܝܚܳܐ ܛܽܘܒܰ݁ܝܟ݂ܽܘܢ ܕ݂ܪܽܘܚܳܐ ܡܫܰܒ݂ܰܚܬ݂ܳܐ ܕ݂ܰܐܠܳܗܳܐ ܡܶܬ݂ܬ݂ܢܺܝܚܳܐ ܥܠܰܝܟ݂ܽܘܢ:</VERS>
      <VERS vnumber="15">ܒ݂ܰܠܚܽܘܕ݁ ܠܳܐ ܐ̄ܢܳܫ ܡܶܢܟܽ݁ܘܢ ܐܰܝܟ݁ ܩܳܛܽܘܠܳܐ ܐܰܘ ܐܰܝܟ݁ ܓ݂ܰܢܳܒܳ݁ܐ ܐܰܘ ܐܰܝܟ݁ ܥܳܒܶ݁ܕ݁ ܒ݂ܺܝܫܳܬܳ݁ܐ ܢܶܗܘܶܐ ܚܳܐܶܫ:</VERS>
      <VERS vnumber="16">ܐܶܢ ܕ݂ܶܝܢ ܚܳܐܶܫ ܐܰܝܟ݁ ܟ݂ܪܺܣܛܝܳܢܳܐ ܠܳܐ ܢܶܒ݁ܗܰܬ݁ ܐܶܠܳܐ ܢܫܰܒ݂ܰܚ ܠܰܐܠܳܗܳܐ ܒ݂ܶܗ ܒ݂ܗܳܢܳܐ ܫܡܳܐ:</VERS>
      <VERS vnumber="17">ܡܶܛܽܠ ܕ݂ܙܰܒ݁ܢܳܐ ܗ̄ܘ ܕ݂ܰܢܫܰܪܶܐ ܕ݂ܺܝܢܳܐ ܡܶܢ ܒ݂ܰܝܬ݂ܶܗ ܕ݂ܰܐܠܳܗܳܐ ܐܶܢ ܕ݂ܶܝܢ ܡܶܢܰܢ ܡܫܰܪܶܐ ܐܰܝܕܳ݁ܐ ܗ̄ܝ ܚܰܪܬܳ݁ܐ ܕ݂ܰܐܝܠܶܝܢ ܕ݂ܠܳܐ ܡܶܬ݂ܛܦ݂ܺܝܣܺܝܢ ܠܰܣܒܰ݁ܪܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="18">ܘܶܐܢ ܙܰܕ݂ܺܝܩܳܐ ܠܡܰܚܣܶܢ ܚܳܝܶܐ ܪܰܫܺܝܥܳܐ ܘܚܰܛܳܝܳܐ ܐܰܝܟ݂ܳܐ ܡܶܫܬ݂ܟܰ݁ܚ:</VERS>
      <VERS vnumber="19">ܡܶܛܽܠ ܗܳܢܳܐ ܐܰܝܠܶܝܢ ܕ݂ܚܳܫܺܝܢ ܐܰܝܟ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܢܰܓ݁ܥܠܽܘܢ ܠܶܗ ܢܰܦ݁ܫܳܬ݁ܗܽܘܢ ܒ݂ܰܥܒܳ݁ܕܶ݁ܐ ܫܰܦ݂ܺܝܪܶܐ ܐܰܝܟ݁ ܕ݂ܰܠܒܳ݁ܪܽܘܝܳܐ ܡܗܰܝܡܢܳܐ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܒ݂ܳܥܶܐ ܐ̄ܢܳܐ ܕ݂ܶܝܢ ܡܶܢ ܩܰܫܺܝܫܶܐ ܕ݂ܺܐܝܬ݁ ܒ݂ܟܽ݁ܘܢ ܐܶܢܳܐ ܩܰܫܺܝܫܳܐ ܚܰܒ݁ܪܟܽ݁ܘܢ ܘܣܳܗܕ݂ܳܐ ܕ݂ܚܰܫܰܘܗ̄ܝ ܕ݂ܰܡܫܺܝܚܳܐ ܘܫܰܘܬ݂ܳܦܳ݁ܐ ܕ݂ܫܽܘܒ݁ܚܶܗ ܗܰܘ ܕ݂ܰܥܬܺ݁ܝܕ݁ ܕ݂ܢܶܬ݁ܓ݂ܠܶܐ:</VERS>
      <VERS vnumber="2">ܪܥܰܘ ܡܰܪܥܺܝܬܳ݁ܐ ܕ݂ܰܐܠܳܗܳܐ ܕ݂ܡܰܫܠܡܳܐ ܠܟܽ݁ܘܢ ܘܰܣܥܽܘܪܘ ܪܽܘܚܳܢܳܐܝܺܬ݁ ܠܳܐ ܒ݂ܰܩܛܺܝܪܳܐ ܐܶܠܳܐ ܒ݂ܨܶܒ݁ܝܳܢܳܐ ܠܳܐ ܒ݂ܝܽܘܬ݁ܪܳܢܶܐ ܛܰܢܦ݂ܶܐ ܐܶܠܳܐ ܡܶܢ ܟ݂ܽܠܶܗ ܠܶܒ݂ܟܽ݁ܘܢ:</VERS>
      <VERS vnumber="3">ܠܳܐ ܐܰܝܟ݁ ܡܳܪܰܝܳܐ ܕ݂ܡܰܪܥܺܝܬܳ݁ܐ ܐܶܠܳܐ ܐܰܝܟ݁ ܕ݂ܬܶ݁ܗܘܽܘܢ ܠܗܽܘܢ ܕ݂ܡܽܘܬܳ݁ܐ ܫܰܦ݂ܺܝܪܬ݂ܳܐ:</VERS>
      <VERS vnumber="4">ܕ݂ܟܰ݁ܕ݁ ܢܶܬ݁ܓ݂ܠܶܐ ܪܰܒ݂ ܪܳܥܰܘܳܬܳ݁ܐ ܬ݂ܩܰܒ݂ܠܽܘܢ ܡܶܢܶܗ ܟ݂ܠܺܝܠܳܐ ܕ݂ܫܽܘܒ݁ܚܳܐ ܕ݂ܠܳܐ ܚܳܡܶܐ:</VERS>
      <VERS vnumber="5">ܘܰܐܢ̄ܬ݂ܽܘܢ ܥܠܰܝܡܶܐ ܐܶܫܬ݂ܰܥܒ݂ܰܕ݁ܘ ܠܩܰܫܺܝܫܰܝܟ݂ܽܘܢ ܘܶܐܬ݁ܥܰܛ̄ܦ݁ܘ ܚܺܝܨܳܐܝܺܬ݁ ܡܰܟ݂ܺܝܟܽ݁ܘܬ݁ ܪܶܥܝܳܢܳܐ ܠܘܳܬ݁ ܚܕܳ݁ܕܶ݁ܐ ܡܶܛܽܠ ܕ݂ܰܐܠܳܗܳܐ ܣܰܩܽܘܒ݁ܠܳܐ ܗ̄ܘ ܕ݂ܰܐܝܠܶܝܢ ܕ݂ܡܶܬ݂ܬ݂ܪܺܝܡܺܝܢ ܘܰܠܡܰܟ݂ܺܝܟܶ݁ܐ ܝܳܗܶܒ݁ ܛܰܝܒ݂ܽܘܬܳ݁ܐ: ܣ</VERS>
      <VERS vnumber="6">ܐܶܬ݁ܡܰܟ݂ܰܟ݁ܘ ܗܳܟܺ݁ܝܠ ܬ݂ܚܶܝܬ݁ ܐܺܝܕܶ݁ܗ ܬ݂ܰܩܺܝܦ݁ܬ݂ܳܐ ܕ݂ܰܐܠܳܗܳܐ ܕ݂ܗܺܝ ܬ݂ܪܺܝܡܟܽ݁ܘܢ ܒ݂ܙܰܒ݁ܢܳܐ ܕ݂ܙܳܕܶ݁ܩ:</VERS>
      <VERS vnumber="7">ܘܨܶܦ݁ܬ݁ܟܽ݁ܘܢ ܟ݂ܽܠܳܗ ܫܕܰ݁ܘ ܥܰܠ ܐܰܠܳܗܳܐ ܕ݂ܠܶܗ ܒ݂ܛܺܝܠ ܥܠܰܝܟ݂ܽܘܢ:</VERS>
      <VERS vnumber="8">ܐܶܬ݂ܬ݂ܥܺܝܪܘ ܘܶܥ̄ܗܰܕ݁ܘ ܡܶܛܽܠ ܕ݂ܰܒ݁ܥܶܠܕ݂ܒܳ݁ܒ݁ܟܽ݁ܘܢ ܣܳܛܳܢܳܐ ܐܰܝܟ݁ ܐܰܪܝܳܐ ܢܳܗܶܡ ܘܰܡܗܰܠܶܟ݁ ܘܒܳ݁ܥܶܐ ܕ݂ܰܠܡܰܢܽܘ ܢܶܒ݁ܠܰܥ:</VERS>
      <VERS vnumber="9">ܩܽܘܡܘ ܗܳܟܺ݁ܝܠ ܠܩܽܘܒ݁ܠܶܗ ܟ݂ܰܕ݁ ܡܫܰܪܪܺܝܢ ܐܢ̄ܬ݂ܽܘܢ ܒ݂ܗܰܝܡܳܢܽܘܬܳ݁ܐ ܘܕܰ݁ܥܘ ܕ݂ܳܐܦ݁ ܥܰܠ ܐܰܚܰܝܟ݂ܽܘܢ ܕ݂ܰܒ݁ܥܳܠܡܳܐ ܗܶܢܽܘܢ ܗܳܠܶܝܢ ܚܰܫܶܐ ܥܳܪܨܺܝܢ:</VERS>
      <VERS vnumber="10">ܐܰܠܳܗܳܐ ܕ݂ܶܝܢ ܕ݂ܛܰܝܒ݂ܽܘܬܳ݁ܐ ܗܰܘ ܕ݂ܰܩܪܳܢ ܠܫܽܘܒ݁ܚܶܗ ܕ݂ܰܠܥܳܠܰܡ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܗܰܘ ܕ݂ܝܰܗ̄ܒ݁ ܠܰܢ ܕ݂ܟܰ݁ܕ݁ ܢܣܰܝܒ݂ܰܪ ܗܳܠܶܝܢ ܐܽܘܠܨܳܢܶܐ ܙܥܽܘܪܶܐ ܕ݂ܢܶܬ݁ܚܰܝܰܠ ܘܢܶܫܬ݂ܰܪܰܪ ܘܢܶܬ݁ܩܰܝܰܡ ܒ݂ܶܗ ܠܥܳܠܰܡ:</VERS>
      <VERS vnumber="11">ܕ݂ܠܶܗ ܫܽܘܒ݁ܚܳܐ ܘܽܐܘܚܕ݂ܳܢܳܐ ܘܺܐܝܩܳܪܳܐ ܠܥܳܠܰܡ ܥܳܠܡܺܝܢ ܐܰܡܺܝܢ: ܣ</VERS>
      <VERS vnumber="12">ܗܳܠܶܝܢ ܙܥܽܘܪܝܳܬܳ݁ܐ ܐܰܝܟ݁ ܕ݂ܣܳܒܰ݁ܪ ܐ̄ܢܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܒ݂ܝܰܕ݁ ܣܺܠܘܰܢܳܘܣ ܐܰܚܳܐ ܡܗܰܝܡܢܳܐ ܘܰܡܦ݂ܳܣ ܐ̄ܢܳܐ ܘܣܳܗܶܕ݁ ܐ̄ܢܳܐ ܕ݂ܗܳܕܶ݁ܐ ܗ̄ܝ ܛܰܝܒ݂ܽܘܬܳ݁ܐ ܫܰܪܺܝܪܬ݂ܳܐ ܕ݂ܰܐܠܳܗܳܐ ܗܳܕܶ݁ܐ ܕ݂ܩܳܝܡܺܝܢ ܐܢ̄ܬ݂ܽܘܢ ܒ݂ܳܗ:</VERS>
      <VERS vnumber="13">ܫܳܐܠܳܐ ܫܠܳܡܟܽ݁ܘܢ ܥܺܕ݂̄ܬ݂ܳܐ ܓ݂ܒܺ݁ܝܬܳ݁ܐ ܕ݂ܰܒ݁ܒܳ݁ܒܶ݁ܠ ܘܡܰܪܩܳܘܣ ܒ݂ܶܪܝ:</VERS>
      <VERS vnumber="14">ܫܰܐܠܘ ܒ݂ܰܫܠܳܡܳܐ ܚܰܕ݁ ܕ݂ܚܰܕ݁ ܒ݂ܢܽܘܫܰܩܬ݂ܳܐ ܩܰܕ݂ܺܝܫܬ݂ܳܐ ܫܠܳܡܳܐ ܥܰܡ ܟ݂ܽܠܗܽܘܢ ܐܰܝܠܶܝܢ ܕ݂ܒܰ݁ܡܫܺܝܚܳܐ ܐܶܢܽܘܢ ܐܰܡܺܝܢ: ܣ</VERS>

  <BIBLEBOOK bnumber="61">
    <CHAPTER cnumber="1">
      <VERS vnumber="1">ܫܶܡܥܽܘܢ ܦ݂ܶܛܪܳܘܣ ܥܰܒ݁ܕ݂ܳܐ ܘܰܫܠܺܝܚܳܐ ܕ݂ܝܶܫܽܘܥ ܡܫܺܝܚܳܐ ܠܰܐܝܠܶܝܢ ܕ݂ܰܠܗܰܝܡܳܢܽܘܬܳ݁ܐ ܫܰܘܝܰܬ݁ ܒ݂ܺܐܝܩܳܪܳܐ ܥܰܡܰܢ ܐܶܫܬ݂ܘܺܝܘ ܒ݂ܙܰܕ݂ܺܝܩܽܘܬܳ݁ܐ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="2">ܛܰܝܒ݂ܽܘܬܳ݁ܐ ܘܰܫܠܳܡܳܐ ܢܶܣܓ݂ܶܐ ܠܟܽ݁ܘܢ ܒ݂ܫܽܘܘܕ݂ܳܥܳܐ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="3">ܐܰܝܟ݁ ܡܰܢ ܕ݂ܟܽ݁ܠܗܶܝܢ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܕ݂ܚܰܝܠܳܐ ܐܰܠܳܗܳܝܳܐ ܠܘܳܬ݁ ܚܰܝܶܐ ܘܕܶ݁ܚܠܰܬ݁ ܐܰܠܳܗܳܐ ܝܰܗ̄ܒ݁ ܒ݂ܝܰܕ݁ ܫܽܘܘܕ݂ܳܥܳܐ ܕ݂ܗܰܘ ܕ݂ܰܩܪܳܐ ܠܰܢ ܒ݂ܬܶ݁ܫܒ݂ܽܘܚܬ݂ܳܐ ܕ݂ܺܝܠܶܗ ܘܰܡܝܰܬ݂ܪܽܘܬܳ݁ܐ:</VERS>
      <VERS vnumber="4">ܕ݂ܒܺ݁ܐܝܕܰ݁ܝܗܶܝܢ ܫܽܘܘ̄ܕ݂ܳܝܶܐ ܪܰܘܪܒܶ݁ܐ ܘܝܰܩܺܝܪܶܐ ܠܟܽ݁ܘܢ ܝܰܗ̄ܒ݁ ܕ݂ܰܒ݁ܝܰܕ݁ ܗܳܠܶܝܢ ܬ݂ܶܗܘܽܘܢ ܫܰܘܬ݂ܳܦܶ݁ܐ ܕ݂ܰܟ݁ܝܳܢܳܐ ܐܰܠܳܗܳܝܳܐ ܟ݂ܰܕ݁ ܥܳܪܩܺܝܢ ܐܢ̄ܬ݂ܽܘܢ ܡܶܢ ܚܒܳ݁ܠܳܐ ܕ݂ܰܪܓܺ݁ܝܓܳ݁ܬܳ݁ܐ ܕ݂ܰܒ݁ܥܳܠܡܳܐ:</VERS>
      <VERS vnumber="5">ܘܗܺܝ ܕ݂ܶܝܢ ܗܳܕܶ݁ܐ ܟ݂ܰܕ݁ ܫܩܳܠܛܰܥܢܳܐ ܟ݂ܽܠܶܗ ܡܰܥܠܺܝܢ ܐܢ̄ܬ݂ܽܘܢ ܐܰܘܣܶܦ݁ܘ ܥܰܠ ܗܰܝܡܳܢܽܘܬ݁ܟܽ݁ܘܢ ܡܝܰܬ݂ܪܽܘܬܳ݁ܐ ܥܰܠ ܕ݂ܶܝܢ ܡܝܰܬ݂ܪܽܘܬܳ݁ܐ ܝܺܕܰ݁ܥܬܳ݁ܐ:</VERS>
      <VERS vnumber="6">ܥܰܠ ܕ݂ܶܝܢ ܝܺܕܰ݁ܥܬܳ݁ܐ ܡܚܰܡܣܢܳܢܽܘܬܳ݁ܐ ܥܰܠ ܕ݂ܶܝܢ ܡܚܰܡܣܢܳܢܽܘܬܳ݁ܐ ܡܣܰܝܒ݂ܪܳܢܽܘܬܳ݁ܐ ܥܰܠ ܕ݂ܶܝܢ ܡܣܰܝܒ݂ܪܳܢܽܘܬܳ݁ܐ ܕ݂ܶܚܠܰܬ݁ ܐܰܠܳܗܳܐ:</VERS>
      <VERS vnumber="7">ܥܰܠ ܕ݂ܶܝܢ ܕ݂ܶܚܠܰܬ݁ ܐܰܠܳܗܳܐ ܪܶܚܡܰܬ݁ ܐܰܚܽܘܬܳ݁ܐ ܥܰܠ ܕ݂ܶܝܢ ܪܶܚܡܰܬ݁ ܐܰܚܽܘܬܳ݁ܐ ܚܽܘܒ݂ܳܐ:</VERS>
      <VERS vnumber="8">ܗܳܠܶܝܢ ܓ݂ܶܝܪ ܟ݂ܰܕ݁ ܫܟܺ݁ܝܚܳܢ ܠܟܽ݁ܘܢ ܘܝܰܬ݂ܺܝܪܳܢ ܠܳܐ ܗ̄ܘܳܐ ܒ݂ܰܛܺܝܠܶܐ ܐܳܦ݁ܠܳܐ ܕ݂ܠܳܐ ܦ݂ܺܐܪܶܐ ܡܩܺܝܡܳܢ ܠܟܽ݁ܘܢ ܒ݂ܫܽܘܘܕ݂ܳܥܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="9">ܗܰܘ ܓ݂ܶܝܪ ܕ݂ܠܳܐ ܫܟܺ݁ܝܚܳܢ ܠܶܗ ܗܳܠܶܝܢ ܣܰܡܝܳܐ ܐܺܝܬܰ݁ܘܗ̄ܝ ܕ݂ܠܳܐ ܚܳܙܶܐ ܕ݂ܰܛܥܳܐ ܕ݂ܽܘܟ݂ܳܝܳܐ ܕ݂ܰܚܛܳܗܰܘܗ̄ܝ ܩܰܕ݁ܡܳܝܶܐ:</VERS>
      <VERS vnumber="10">ܘܥܰܠ ܗܳܝ ܝܰܬ݂ܺܝܪܳܐܝܺܬ݁ ܐܰܚܰܝ ܝܺܨܰܦ݁ܘ ܕ݂ܰܒ݁ܝܰܕ݁ ܥܒܳ݁ܕܰ݁ܝܟ݂ܽܘܢ ܛܳܒܶ݁ܐ ܩܪܳܝܬ݂ܟܽ݁ܘܢ ܘܰܓ݁ܒܺ݁ܝܬ݁ܟܽ݁ܘܢ ܡܫܰܪܰܪܬ݂ܳܐ ܬ݂ܶܥܒ݂ܕܽ݁ܘܢ ܟ݂ܰܕ݁ ܓ݂ܶܝܪ ܗܳܠܶܝܢ ܥܳܒ݁ܕ݂ܺܝܢ ܐܢ̄ܬ݂ܽܘܢ ܠܳܐ ܡܬܽ݁ܘܡ ܡܶܫܬ݂ܰܪܥܺܝܢ ܐܢ̄ܬ݂ܽܘܢ:</VERS>
      <VERS vnumber="11">ܗܳܟܰ݁ܢܳܐ ܓ݂ܶܝܪ ܥܰܬ݂ܺܝܪܳܐܝܺܬ݁ ܡܶܬ݁ܝܰܗ̄ܒܳ݁ܐ ܠܟܽ݁ܘܢ ܡܰܥܰܠܬ݂ܳܐ ܕ݂ܡܰܠܟ݂ܽܘܬܳ݁ܐ ܕ݂ܰܠܥܳܠܰܡ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ: ܣ</VERS>
      <VERS vnumber="12">ܘܥܰܠ ܗܳܕܶ݁ܐ ܠܳܐ ܡܰܡܶܐܢ ܐ̄ܢܳܐ ܡܶܢ ܕ݂ܡܰܥ̄ܗܶܕ݁ ܐ̄ܢܳܐ ܠܟܽ݁ܘܢ ܐܰܡܺܝܢܳܐܝܺܬ݁ ܥܰܠ ܗܳܠܶܝܢ ܟ݂ܰܕ݁ ܛܳܒ݁ ܐܳܦ݁ ܝܳܕ݁ܥܺܝܢ ܐܢ̄ܬ݂ܽܘܢ ܘܰܣܡܺܝܟܺ݁ܝܢ ܐܢ̄ܬ݂ܽܘܢ ܥܰܠ ܫܪܳܪܳܐ ܗܳܢܳܐ:</VERS>
      <VERS vnumber="13">ܕ݂ܟܺ݁ܐܢܳܐ ܕ݂ܶܝܢ ܐܶܣܬ݂ܰܒ݁ܪܰܬ݁ ܠܺܝ ܕ݂ܰܟ݁ܡܳܐ ܕ݂ܺܐܝܬܰ݁ܝ ܒ݂ܦܰ݁ܓ݁ܪܳܐ ܗܳܢܳܐ ܐܰܥܺܝܪܟܽ݁ܘܢ ܒ݂ܥܽ̄ܘܗܕ݂ܳܢܳܐ:</VERS>
      <VERS vnumber="14">ܟ݂ܰܕ݁ ܝܳܕܰ݁ܥ ܐ̄ܢܳܐ ܕ݂ܥܽܘܢܕ݂ܳܢܳܐ ܕ݂ܦܰ݁ܓ݁ܪܝ ܒ݂ܰܥܓܰ݁ܠ ܗܳܘܶܐ ܐܰܝܟ݂ܰܢܳܐ ܕ݂ܳܐܦ݁ ܡܳܪܰܢ ܝܶܫܽܘܥ ܡܫܺܝܚܳܐ ܐܰܘܕ݂ܥܰܢܝ:</VERS>
      <VERS vnumber="15">ܝܳܨܶܦ݁ ܐ̄ܢܳܐ ܕ݂ܶܝܢ ܕ݂ܳܐܦ݁ ܐܰܡܺܝܢܳܐܝܺܬ݁ ܗ̄ܘܳܐ ܐܺܝܬ݁ ܠܟܽ݁ܘܢ ܕ݂ܳܐܦ݁ ܡܶܢ ܒ݂ܳܬܰ݁ܪ ܡܰܦ݂ܩܳܢܳܐ ܕ݂ܺܝܠܝ ܥܽ̄ܘܗܕ݂ܳܢܳܐ ܕ݂ܗܳܠܶܝܢ ܬ݂ܶܗܘܽܘܢ ܥܳܒ݁ܕ݂ܺܝܢ:</VERS>
      <VERS vnumber="16">ܠܳܐ ܗ̄ܘܳܐ ܓ݂ܶܝܪ ܟ݂ܰܕ݁ ܒ݂ܳܬܰ݁ܪ ܡܰܬ݁ܠܶܐ ܕ݂ܰܥܒܺ݁ܝܕܺ݁ܝܢ ܒ݂ܽܐܘܡܳܢܽܘܬܳ݁ܐ ܐܳܙܺܠ̄ܝܢܰܢ ܐܰܘܕ݂ܰܥܢܳܟܽ݁ܘܢ ܚܰܝܠܶܗ ܘܡܶܐܬܺ݁ܝܬܶ݁ܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܐܶܠܳܐ ܟ݂ܰܕ݁ ܚܰܙܳܝܶܐ ܗ̄ܘܰܝܢ ܕ݂ܪܰܒ݂ܽܘܬܳ݁ܐ ܕ݂ܺܝܠܶܗ:</VERS>
      <VERS vnumber="17">ܟ݂ܰܕ݁ ܓ݂ܶܝܪ ܢܣܰܒ݁ ܡܶܢ ܐܰܠܳܗܳܐ ܐܰܒܳ݁ܐ ܐܺܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܟ݂ܰܕ݁ ܩܳܠܳܐ ܐܶܬܳ݁ܐ ܠܶܗ ܕ݂ܰܐܝܟ݁ ܗܳܢܳܐ ܡܶܢ ܬ݂ܶܫܒ݂ܽܘܚܬ݂ܳܐ ܦ݂ܰܐܝܰܬ݁ ܒ݂ܪܰܒ݂ܽܘܬܳ݁ܗ ܕ݂ܗܳܢܰܘ ܒ݂ܶܪܝ ܗܰܘ ܚܰܒ݂ܺܝܒܳ݁ܐ ܗܰܘ ܕ݂ܒܶ݁ܗ ܐܶܨܛܒܺ݁ܝܬ݁:</VERS>
      <VERS vnumber="18">ܐܳܦ݁ ܚܢܰܢ ܠܶܗ ܠܗܳܢܳܐ ܩܳܠܳܐ ܫܡܰܥܢܰܢ ܡܶܢ ܫܡܰܝܳܐ ܕ݂ܶܐܬܳ݁ܐ ܠܶܗ ܟ݂ܰܕ݁ ܐܺܝܬܰ݁ܝܢ ܗ̄ܘܰܝܢ ܥܰܡܶܗ ܒ݂ܛܽܘܪܳܐ ܩܰܕ݂ܺܝܫܳܐ:</VERS>
      <VERS vnumber="19">ܘܺܐܝܬ݁ ܠܰܢ ܕ݂ܫܰܪܺܝܪܳܐ ܐܳܦ݁ ܡܶܠܬܳ݁ܐ ܕ݂ܰܢܒܺ݁ܝܽܘܬܳ݁ܐ ܗܳܝ ܕ݂ܫܰܦ݂ܺܝܪ ܥܳܒ݁ܕ݂ܺܝܢ ܐܢ̄ܬ݂ܽܘܢ ܟ݂ܰܕ݁ ܒ݂ܳܗ ܚܳܝܪܺܝܢ ܐܢ̄ܬ݂ܽܘܢ ܐܰܝܟ݁ ܕ݂ܒܰ݁ܫܪܳܓܳ݁ܐ ܕ݂ܡܰܢܗܰܪ ܒ݂ܰܐܬ݁ܪܳܐ ܥܰܡܽܘܛܳܐ ܥܕܰ݁ܡܳܐ ܕ݂ܺܐܝܡܳܡܳܐ ܢܰܢܗܰܪ ܘܫܶܡܫܳܐ ܢܶܕ݁ܢܰܚ ܒ݂ܠܶܒ݂ܰܘܳܬ݁ܟܽ݁ܘܢ:</VERS>
      <VERS vnumber="20">ܟ݂ܰܕ݁ ܗܳܕܶ݁ܐ ܠܽܘܩܕܰ݁ܡ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܢܒܺ݁ܝܽܘܬܳ݁ܐ ܫܪܳܝܳܐ ܕ݂ܰܟ݁ܬܳ݁ܒܳ݁ܐ ܕ݂ܺܝܠܳܗ ܠܳܐ ܗܳܘܝܳܐ:</VERS>
      <VERS vnumber="21">ܠܳܐ ܗ̄ܘܳܐ ܓ݂ܶܝܪ ܒ݂ܨܶܒ݁ܝܳܢܳܐ ܕ݂ܒܰ݁ܪܢܳܫܳܐ ܐܶܬܳ݁ܬ݁ ܡܶܢ ܡܬܽ݁ܘܡ ܢܒܺ݁ܝܽܘܬܳ݁ܐ ܐܶܠܳܐ ܟ݂ܰܕ݁ ܡܶܢ ܪܽܘܚܳܐ ܩܰܕ݂ܺܝܫܳܐ ܡܶܬ݁ܢܰܓ݁ܕ݂ܺܝܢ ܡܰܠܶܠܘ ܩܰܕ݂ܺܝܫܶܐ ܒ݂ܢܰܝܢܳܫܳܐ ܕ݂ܰܐܠܳܗܳܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܗܘܰܘ ܕ݂ܶܝܢ ܐܳܦ݁ ܢܒܺ݁ܝܶܐ ܕ݂ܰܓ݂ܳܠܶܐ ܒ݂ܥܰܡܳܐ ܐܰܝܟ݁ ܕ݂ܳܐܦ݁ ܒ݂ܟܽ݁ܘܢ ܢܶܗܘܽܘܢ ܡܰܠܦܳ݁ܢܶܐ ܕ݂ܰܓ݂ܳܠܶܐ ܐܰܝܠܶܝܢ ܕ݂ܡܰܥܠܺܝܢ ܗܶܪܶܣܺܝܣ ܕ݂ܰܐܒ݁ܕ݂ܳܢܳܐ ܘܰܒ݁ܡܳܪܳܐ ܕ݂ܰܙܒܰ݁ܢ ܐܶܢܽܘܢ ܟ݂ܳܦ݁ܪܺܝܢ ܟ݂ܰܕ݁ ܡܰܝܬ݂ܶܝܢ ܥܰܠ ܢܰܦ݁ܫܗܽܘܢ ܐܰܒ݁ܕ݂ܳܢܳܐ ܡܣܰܪܗܒܳ݁ܐ:</VERS>
      <VERS vnumber="2">ܘܣܰܓ݂ܺܝܶܐܐ ܢܺܐܙܽܠ̄ܘܢ ܒ݂ܳܬܰ݁ܪ ܛܰܢܦܽ݁ܘܬܳ݁ܐ ܕ݂ܺܝܠܗܽܘܢ ܗܳܠܶܝܢ ܕ݂ܡܶܛܽܠܳܬ݁ܗܽܘܢ ܐܽܘܪܚܳܐ ܕ݂ܰܫܪܳܪܳܐ ܬ݂ܶܬ݁ܓ݂ܰܕ݂ܰܦ݁:</VERS>
      <VERS vnumber="3">ܘܰܒ݁ܥܳܠܽܘܒܽ݁ܘܬܳ݁ܐ ܘܰܒ݁ܡܶܠܶܐ ܕ݂ܒܶ݁ܕ݁ܝܳܐ ܢܶܬ݂ܬ݂ܰܓ݂ܪܽܘܢ ܒ݂ܟܽ݁ܘܢ ܗܳܠܶܝܢ ܕ݂ܕܺ݁ܝܢܗܽܘܢ ܡܶܢ ܩܕܺ݁ܝܡ ܠܳܐ ܒ݂ܳܛܶܠ ܘܰܐܒ݁ܕ݂ܳܢܗܽܘܢ ܠܳܐ ܢܳܐܶܡ:</VERS>
      <VERS vnumber="4">ܐܶܢ ܓ݂ܶܝܪ ܐܰܠܳܗܳܐ ܥܰܠ ܡܰܠܰܐܟܶ݁ܐ ܕ݂ܰܚܛܰܘ ܠܳܐ ܚܳܣ ܐܶܠܳܐ ܒ݂ܫܺܫܠܳܬܳ݁ܐ ܕ݂ܥܰܡܛܳܢܳܐ ܥܰܓ݂ܶܢ ܐܶܢܽܘܢ ܒ݂ܬܰ݁ܚܬ݂ܳܝܳܬܳ݁ܐ ܘܰܐܫܠܶܡ ܐܶܢܽܘܢ ܕ݂ܢܶܬ݁ܢܰܛܪܽܘܢ ܠܕܺ݁ܝܢܳܐ ܕ݂ܫܽܘܢܳܩܳܐ:</VERS>
      <VERS vnumber="5">ܘܥܰܠ ܥܳܠܡܳܐ ܩܰܕ݁ܡܳܝܳܐ ܠܳܐ ܚܳܣ ܐܶܠܳܐ ܠܢܽܘܚ ܕ݂ܰܬ݁ܡܳܢܝܳܐ ܟ݂ܳܪܽܘܙܳܐ ܕ݂ܟܺ݁ܐܢܽܘܬܳ݁ܐ ܢܛܰܪ ܟ݂ܰܕ݁ ܛܰܘܦܳ݁ܢܳܐ ܥܰܠ ܥܳܠܡܳܐ ܕ݂ܪܰܫܺܝܥܶܐ ܐܰܝܬ݂ܺܝ:</VERS>
      <VERS vnumber="6">ܘܟܰ݁ܕ݁ ܠܰܡܕܺ݁ܝܢܳܬܳ݁ܐ ܕ݂ܰܣܕܽ݁ܘܡ ܘܰܕ݁ܥܰܡܽܘܪܳܐ ܐܰܘܩܶܕ݁ ܘܒܰ݁ܗܦܽ݁ܘܟ݁ܝܳܐ ܚܰܝܶܒ݁ ܐܶܢܶܝܢ ܟ݂ܰܕ݁ ܬ݂ܰܚܘܺܝܬܳ݁ܐ ܠܪܰܫܺܝܥܶܐ ܕ݂ܰܥܬܺ݁ܝܕܺ݁ܝܢ ܕ݂ܢܶܗܘܽܘܢ ܣܳܡ:</VERS>
      <VERS vnumber="7">ܐܳܦ݁ ܠܠܽܘܛ ܙܰܕ݂ܺܝܩܳܐ ܕ݂ܡܶܬ݁ܩܰܦ݂ܰܚ ܗ̄ܘܳܐ ܡܶܢ ܗܽܘܦ݂ܳܟܳ݁ܐ ܕ݂ܰܒ݁ܛܰܢܦ݂ܽܘܬܳ݁ܐ ܕ݂ܗܳܠܶܝܢ ܕ݂ܰܕ݁ܠܳܐ ܢܳܡܽܘܣܳܐ ܐܺܝܬܰ݁ܝܗܽܘܢ ܗ̄ܘܰܘ ܦ݂ܰܨܺܝ:</VERS>
      <VERS vnumber="8">ܒ݂ܰܚܙܳܬܳ݁ܐ ܓ݂ܶܝܪ ܘܰܒ݁ܫܶܡܥܳܐ ܟ݂ܰܕ݁ ܥܳܡܰܪ ܗ̄ܘܳܐ ܟ݂ܺܐܢܳܐ ܗܰܘ ܒ݂ܰܝܢܳܬ݁ܗܽܘܢ ܝܽܘܡ ܡܶܢ ܝܽܘܡ ܠܢܰܦ݁ܫܶܗ ܙܰܕ݂ܺܝܩܬ݂ܳܐ ܒ݂ܰܥܒܳ݁ܕܶ݁ܐ ܕ݂ܠܳܐ ܢܳܡܽܘܣ ܡܫܰܢܶܩ ܗ̄ܘܳܐ:</VERS>
      <VERS vnumber="9">ܝܳܕܰ݁ܥ ܗܽ̄ܘ ܡܳܪܝܳܐ ܕ݂ܢܶܦ݁ܪܽܘܩ ܡܶܢ ܐܽܘܠܨܳܢܳܐ ܠܰܐܝܠܶܝܢ ܕ݂ܕܳ݁ܚܠܺܝܢ ܠܶܗ ܠܥܰܘܳܠܶܐ ܕ݂ܶܝܢ ܠܝܰܘܡܳܐ ܕ݂ܕܺ݁ܝܢܳܐ ܟ݂ܰܕ݁ ܡܶܫܬ݂ܰܢܩܺܝܢ ܢܶܛܰܪ:</VERS>
      <VERS vnumber="10">ܝܰܬ݂ܺܝܪܳܐܝܺܬ݁ ܕ݂ܶܝܢ ܠܰܐܝܠܶܝܢ ܕ݂ܒܳ݁ܬܰ݁ܪ ܒ݂ܶܣܪܳܐ ܒ݂ܪܶܓ݂ܬܳ݁ܐ ܕ݂ܛܰܡܐܘܽܬܳ݁ܐ ܐܳܙܺܠ̄ܝܢ ܘܥܰܠ ܡܳܪܽܘܬܳ݁ܐ ܡܒܰ݁ܣܪܺܝܢ ܡܰܪܳܚܶܐ ܘܰܡܫܰܩܠܶܐ ܕ݂ܡܶܢ ܬ݂ܶܫܒ݂ܽܘܚܬ݂ܳܐ ܠܳܐ ܙܺܝܥܺܝܢ ܟ݂ܰܕ݁ ܡܓܰ݁ܕ݂ܦܺ݁ܝܢ:</VERS>
      <VERS vnumber="11">ܐܰܝܟ݂ܳܐ ܕ݂ܡܰܠܰܐܟܶ݁ܐ ܕ݂ܰܒ݁ܚܰܝܠܳܐ ܘܰܒ݁ܥܽܘܫܢܳܐ ܪܰܘܪܒܺ݁ܝܢ ܡܶܢܗܽܘܢ ܠܳܐ ܡܰܝܬ݂ܶܝܢ ܥܠܰܝܗܽܘܢ ܡܶܢ ܡܳܪܝܳܐ ܕ݂ܺܝܢܳܐ ܕ݂ܓܽ݁ܘܕ݂ܳܦܳ݁ܐ:</VERS>
      <VERS vnumber="12">ܗܳܠܶܝܢ ܕ݂ܶܝܢ ܕ݂ܰܐܝܟ݁ ܚܰܝܘܳܬܳ݁ܐ ܚܰܪܫܳܬܳ݁ܐ ܗ̄ܘܰܘ ܒ݂ܰܟ݁ܝܳܢܳܐ ܠܚܰܪܒ݂ܳܐ ܘܠܰܚܒܳ݁ܠܳܐ ܟ݂ܰܕ݁ ܒ݂ܰܐܝܠܶܝܢ ܕ݂ܠܳܐ ܝܳܕ݁ܥܺܝܢ ܡܓܰ݁ܕ݂ܦܺ݁ܝܢ ܒ݂ܰܚܒܳ݁ܠܳܐ ܕ݂ܺܝܠܗܽܘܢ ܢܶܬ݁ܚܰܒ݂ܠܽܘܢ:</VERS>
      <VERS vnumber="13">ܟ݂ܰܕ݁ ܐܰܝܠܶܝܢ ܕ݂ܗܳܘܶܐ ܒ݂ܗܽܘܢ ܥܰܘܠܳܐ ܐܰܓ݁ܪܳܐ ܕ݂ܥܰܘܠܳܐ ܗܰܢܺܝܽܘܬܳ݁ܐ ܚܫܺܝܒ݁ ܠܗܽܘܢ ܒ݂ܽܘܣܳܡܳܐ ܕ݂ܰܗܘܳܐ ܒ݂ܺܐܝܡܳܡܳܐ ܡܟܰ݁ܬ݂ܡܶܐ ܘܡܰܠܝܰܝ ܡܽܘܡܶܐ ܕ݂ܟܰ݁ܕ݁ ܡܶܬ݁ܒ݂ܰܣܡܺܝܢ ܒ݂ܰܢܝܳܚܳܬ݁ܗܽܘܢ ܡܶܬ݁ܦ݂ܰܢܩܺܝܢ:</VERS>
      <VERS vnumber="14">ܟ݂ܰܕ݁ ܥܰܝܢܶܐ ܐܺܝܬ݁ ܠܗܽܘܢ ܕ݂ܡܰܠܝܳܢ ܓ݂ܰܘܪܳܐ ܘܰܚܛܳܗܶܐ ܕ݂ܠܳܐ ܡܰܘܦ݂ܶܝܢ ܟ݂ܰܕ݁ ܡܫܰܕ݂ܠܺܝܢ ܠܢܰܦ݁ܫܳܬܳ݁ܐ ܕ݂ܠܳܐ ܣܡܺܝܟܳ݁ܢ ܘܠܶܒ݂ܳܐ ܕ݂ܰܡܕܰ݁ܪܰܫ ܒ݂ܥܳܠܽܘܒܽ݁ܘܬܳ݁ܐ ܐܺܝܬ݁ ܠܗܽܘܢ ܒ݂ܢܰܝܳܐ ܕ݂ܠܰܘܛܬܳ݁ܐ:</VERS>
      <VERS vnumber="15">ܕ݂ܟܰ݁ܕ݁ ܫܒܰ݁ܩܘ ܐܽܘܪܚܳܐ ܬ݂ܪܺܝܨܬ݂ܳܐ ܫܓܰ݁ܘ ܘܶܐܙܰܠܘ ܒ݂ܽܐܘܪܚܳܐ ܕ݂ܒܶ݁ܠܥܰܡ ܒ݂ܰܪ ܒ݂ܥܽܘܪ ܗܰܘ ܕ݂ܰܐܓ݁ܪܳܐ ܕ݂ܥܰܘܠܳܐ ܐܰܚܶܒ݁:</VERS>
      <VERS vnumber="16">ܡܰܟ݂ܣܳܢܽܘܬܳ݁ܐ ܕ݂ܶܝܢ ܕ݂ܰܗܘܳܬ݁ ܠܶܗ ܠܡܶܬ݁ܥܰܒ݁ܪܳܢܽܘܬܶ݁ܗ ܐܰܬܳ݁ܢܳܐ ܕ݂ܠܳܐ ܩܳܠܳܐ ܕ݂ܰܒ݁ܩܳܠܳܐ ܕ݂ܰܒ݁ܢܰܝܢܳܫܳܐ ܡܰܠܠܰܬ݁ ܟ݂ܠܳܬ݁ ܠܫܳܛܝܽܘܬܶ݁ܗ ܕ݂ܰܢܒܺ݁ܝܳܐ:</VERS>
      <VERS vnumber="17">ܗܳܠܶܝܢ ܐܶܢܽܘܢ ܡܥܺܝܢܶܐ ܕ݂ܠܳܐ ܡܰܝܳܐ ܥܢܳܢܶܐ ܕ݂ܡܶܢ ܥܰܠܥܳܠܳܐ ܡܶܬ݁ܪܰܕ݁ܦ݂ܳܢ ܗܳܠܶܝܢ ܕ݂ܥܰܡܛܳܢܳܐ ܕ݂ܚܶܫܽܘܟܳ݁ܐ ܢܛܺܝܪ ܠܗܽܘܢ:</VERS>
      <VERS vnumber="18">ܟ݂ܰܕ݁ ܓ݂ܶܝܪ ܓ݂ܽܘܢܚܶܐ ܕ݂ܰܣܪܺܝܩܽܘܬܳ݁ܐ ܡܡܰܠܠܺܝܢ ܡܫܰܕ݂ܠܺܝܢ ܒ݂ܰܪܓܺ݁ܝܓܳ݁ܬܳ݁ܐ ܛܰܢܦܳ݁ܬܳ݁ܐ ܕ݂ܒܶ݁ܣܪܳܐ ܠܰܐܝܠܶܝܢ ܕ݂ܒܰ݁ܡܠܶܐ ܩܰܠܺܝܠ ܥܳܪܩܺܝܢ ܡܶܢ ܐܰܝܠܶܝܢ ܕ݂ܰܒ݁ܛܳܥܝܽܘܬܳ݁ܐ ܡܶܬ݁ܗܰܦ݂ܟܺ݁ܝܢ:</VERS>
      <VERS vnumber="19">ܘܚܺܐܪܽܘܬܳ݁ܐ ܠܗܽܘܢ ܡܶܫܬ݂ܰܘܕ݂ܶܝܢ ܟ݂ܰܕ݁ ܗܶܢܽܘܢ ܥܰܒ݁ܕ݂ܶܐ ܐܺܝܬܰ݁ܝܗܽܘܢ ܕ݂ܰܚܒܳ݁ܠܳܐ ܠܗܰܘ ܓ݂ܶܝܪ ܡܶܕ݂ܶܡ ܕ݂ܐ̄ܢܳܫ ܙܟܶ݁ܐ ܠܶܗ ܠܗܳܢܳܐ ܐܳܦ݁ ܡܫܰܥܒ݂ܰܕ݁:</VERS>
      <VERS vnumber="20">ܐܶܢ ܓ݂ܶܝܪ ܟ݂ܰܕ݁ ܥܪܰܩܘ ܡܶܢ ܛܰܢܦ݂ܘܳܬܶ݁ܗ ܕ݂ܥܳܠܡܳܐ ܒ݂ܫܽܘܘܕ݂ܳܥܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܘܦܳ݁ܪܽܘܩܰܢ ܒ݂ܗܶܝܢ ܒ݂ܗܳܠܶܝܢ ܟ݂ܰܕ݁ ܡܶܬ݁ܥܰܪܙܠܺܝܢ ܬ݂ܽܘܒ݁ ܡܶܙܕ݂ܟܶ݁ܝܢ ܗܘܳܬ݁ ܠܳܗ ܚܰܪܬ݁ܗܽܘܢ ܕ݂ܒܺ݁ܝܫܳܐ ܡܶܢ ܩܰܕ݁ܡܳܝܬ݂ܳܐ:</VERS>
      <VERS vnumber="21">ܦ݂ܰܩܳܚ ܗ̄ܘܳܐ ܠܗܽܘܢ ܓ݂ܶܝܪ ܕ݂ܠܳܐ ܢܶܫܬ݂ܰܘܕ݂ܥܽܘܢ ܠܽܐܘܪܚܳܐ ܕ݂ܙܰܕ݂ܺܝܩܽܘܬܳ݁ܐ ܐܰܘ ܕ݂ܟܰ݁ܕ݁ ܐܶܫܬ݂ܰܘܕ݂ܰܥܘ ܠܒܳ݁ܬ݁ܪܳܐ ܢܶܗܦ݂ܟܽ݁ܘܢ ܡܶܢ ܦ݂ܽܘܩܕ݂ܳܢܳܐ ܩܰܕ݂ܺܝܫܳܐ ܕ݂ܶܐܫܬ݂ܠܶܡ ܠܗܽܘܢ:</VERS>
      <VERS vnumber="22">ܓ݂ܕܰ݁ܫ ܠܗܽܘܢ ܕ݂ܶܝܢ ܗܳܠܶܝܢ ܕ݂ܡܰܬ݁ܠܳܐ ܫܰܪܺܝܪܳܐ ܕ݂ܟܰ݁ܠܒ݂ܳܐ ܕ݂ܰܗܦܰ݁ܟ݁ ܥܰܠ ܬ݂ܝܽܘܒܶ݁ܗ ܘܰܚܙܺܝܪܬ݂ܳܐ ܕ݂ܰܣܚܳܬ݁ ܒ݂ܥܽܘܪܓ݂ܳܠܳܐ ܕ݂ܰܣܝܳܢܳܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܗܳܕܶ݁ܐ ܡܶܢ ܟ݂ܰܕ݂ܽܘ ܚܰܒ݂ܺܝܒܰ݁ܝ ܐܶܓ݂ܰܪܬ݂ܳܐ ܕ݂ܬܰ݁ܪܬ݂ܶܝܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܗܳܠܶܝܢ ܕ݂ܰܒ݁ܗܶܝܢ ܡܥܺܝܪ ܐ̄ܢܳܐ ܒ݂ܥܽ̄ܘܗܕ݂ܳܢܳܐ ܠܪܶܥܝܳܢܟܽ݁ܘܢ ܫܰܦ݁ܝܳܐ:</VERS>
      <VERS vnumber="2">ܕ݂ܬܶ݁ܬܰ݁ܥ̄ܗܕ݂ܽܘܢ ܠܡܶܠܶܐ ܕ݂ܩܰܕ݂ܶܡ ܐܶܬܶ݁ܐܡܰܪ ܡܶܢ ܢܒܺ݁ܝܶܐ ܩܰܕ݂ܺܝܫܶܐ ܘܰܠܦܽ݁ܘܩܕ݂ܳܢܶܗ ܕ݂ܡܳܪܰܢ ܘܦܳ݁ܪܽܘܩܰܢ ܕ݂ܰܒ݁ܝܰܕ݁ ܫܠܺܝܚܶܐ:</VERS>
      <VERS vnumber="3">ܟ݂ܰܕ݁ ܗܳܕܶ݁ܐ ܠܽܘܩܕܰ݁ܡ ܝܳܕ݁ܥܺܝܢ ܐܢ̄ܬ݂ܽܘܢ ܕ݂ܢܺܐܬܽ݁ܘܢ ܒ݂ܚܰܪܬܳ݁ܐ ܕ݂ܝܰܘܡܳܬܳ݁ܐ ܡܒܰ݁ܙܚܳܢܶܐ ܕ݂ܰܡܒܰ݁ܙܚܺܝܢ ܟ݂ܰܕ݁ ܐܰܝܟ݁ ܪܓܺ݁ܝܓܳ݁ܬܳ݁ܐ ܕ݂ܺܝܠܗܽܘܢ ܡܗܰܠܟܺ݁ܝܢ:</VERS>
      <VERS vnumber="4">ܘܳܐܡܪܺܝܢ ܕ݂ܰܐܝܟ݂ܳܐ ܐܺܝܬܰ݁ܘܗ̄ܝ ܡܽܘܠܟ݂ܳܢܳܐ ܕ݂ܡܶܐܬܺ݁ܝܬܶ݁ܗ ܡܶܢ ܟ݂ܰܕ݁ ܓ݂ܶܝܪ ܐܰܒܳ݁ܗܳܬܰ݁ܢ ܫܟܶ݁ܒ݁ܘ ܟ݂ܽܠܡܶܕ݂ܶܡ ܗܳܟܰ݁ܢܳܐ ܡܟܰ݁ܬ݂ܰܪ ܡܶܢ ܫܽܘܪܳܝܳܗ ܕ݂ܰܒ݁ܪܺܝܬܳ݁ܐ:</VERS>
      <VERS vnumber="5">ܛܳܥܝܳܐ ܠܗܽܘܢ ܓ݂ܶܝܪ ܗܳܕܶ݁ܐ ܟ݂ܰܕ݁ ܨܳܒܶ݁ܝܢ ܕ݂ܰܫܡܰܝܳܐ ܐܺܝܬܰ݁ܝܗܽܘܢ ܗ̄ܘܰܘ ܡܶܢ ܩܕܺ݁ܝܡ ܘܰܐܪܥܳܐ ܡܶܢ ܡܰܝܳܐ ܘܰܒ݁ܝܰܕ݁ ܡܰܝܳܐ ܩܳܡܰܬ݁ ܒ݂ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="6">ܗܳܠܶܝܢ ܕ݂ܒܺ݁ܐܝܕܰ݁ܝܗܽܘܢ ܥܳܠܡܳܐ ܕ݂ܗܳܝܕ݂ܶܝܢ ܛܳܦ݁ ܒ݂ܡܰܝܳܐ ܘܶܐܒܰ݁ܕ݁:</VERS>
      <VERS vnumber="7">ܫܡܰܝܳܐ ܕ݂ܶܝܢ ܕ݂ܗܳܫܳܐ ܘܰܐܪܥܳܐ ܒ݂ܡܶܠܬܳ݁ܐ ܕ݂ܺܝܠܶܗ ܐܰܣܺܝܢܺܝܢ ܟ݂ܰܕ݁ ܠܢܽܘܪܳܐ ܡܶܬ݁ܢܰܛܪܺܝܢ ܠܝܰܘܡܳܐ ܕ݂ܕܺ݁ܝܢܳܐ ܘܕܰ݁ܐܒ݁ܕ݂ܳܢܳܐ ܕ݂ܰܒ݁ܢܰܝܢܳܫܳܐ ܪܰܫܺܝܥܶܐ: ܣ</VERS>
      <VERS vnumber="8">ܗܳܕܶ݁ܐ ܕ݂ܶܝܢ ܚܕܳ݁ܐ ܠܳܐ ܬ݂ܶܛܥܶܝܟܽ݁ܘܢ ܚܰܒ݂ܺܝܒܰ݁ܝ ܕ݂ܚܰܕ݁ ܝܰܘܡܳܐ ܠܡܳܪܝܳܐ ܐܰܝܟ݁ ܐܳܠܶܦ݁ ܫܢܺܝܢ ܐܺܝܬܰ݁ܘܗ̄ܝ ܘܳܐܠܶܦ݁ ܫܢܺܝܢ ܐܰܝܟ݁ ܝܰܘܡܳܐ ܚܰܕ݁:</VERS>
      <VERS vnumber="9">ܠܳܐ ܡܶܫܬ݂ܰܘܚܰܪ ܡܳܪܝܳܐ ܒ݂ܡܽܘܠܟ݂ܳܢܰܘܗ̄ܝ ܐܰܝܟ݁ ܕ݂ܐ̄ܢܳܫܺܝܢ ܫܽܘܘܚܳܪܳܐ ܡܰܣܒ݂ܪܺܝܢ ܐܶܠܳܐ ܡܰܓ݂ܰܪ ܪܽܘܚܶܗ ܡܶܛܽܠܳܬ݁ܟܽ݁ܘܢ ܒ݂ܰܕ݁ܠܳܐ ܨܳܒܶ݁ܐ ܕ݂ܐ̄ܢܳܫ ܢܺܐܒܰ݁ܕ݁ ܐܶܠܳܐ ܟ݂ܽܠܢܳܫ ܠܰܬ݁ܝܳܒܽ݁ܘܬܳ݁ܐ ܢܺܐܬܶ݁ܐ:</VERS>
      <VERS vnumber="10">ܐܳܬܶ݁ܐ ܕ݂ܶܝܢ ܝܰܘܡܶܗ ܕ݂ܡܳܪܝܳܐ ܐܰܝܟ݁ ܓ݂ܰܢܳܒܳ݁ܐ ܗܰܘ ܕ݂ܒܶ݁ܗ ܫܡܰܝܳܐ ܡܶܢ ܫܶܠܝ ܥܳܒ݁ܪܺܝܢ ܐܶܣܛܽܘܟ݂ܣܶܐ ܕ݂ܶܝܢ ܟ݂ܰܕ݁ ܝܳܩܕ݂ܺܝܢ ܢܶܫܬ݂ܪܽܘܢ ܘܰܐܪܥܳܐ ܘܰܥܒܳ݁ܕܶ݁ܐ ܕ݂ܒܳ݁ܗ ܬ݂ܶܫܬ݂ܟܰ݁ܚ:</VERS>
      <VERS vnumber="11">ܟ݂ܰܕ݁ ܗܳܟܺ݁ܝܠ ܗܳܠܶܝܢ ܟ݂ܽܠܗܽܘܢ ܡܶܫܬ݂ܪܶܝܢ ܕ݂ܰܐܝܟ݁ ܐܰܝܠܶܝܢ ܙܳܕܶ݁ܩ ܠܟܽ݁ܘܢ ܕ݂ܬܶ݁ܗܘܽܘܢ ܒ݂ܗܽܘܦ݂ܳܟܰ݁ܝܟ݂ܽܘܢ ܩܰܕ݂ܺܝܫܶܐ ܘܰܒ݁ܕܶ݁ܚܠܰܬ݁ ܐܰܠܳܗܳܐ:</VERS>
      <VERS vnumber="12">ܟ݂ܰܕ݁ ܡܣܰܟ݂ܶܝܢ ܐܢ̄ܬ݂ܽܘܢ ܘܣܳܘܚܺܝܢ ܐܢ̄ܬ݂ܽܘܢ ܠܡܶܐܬܺ݁ܝܬܳ݁ܐ ܕ݂ܝܰܘܡܶܗ ܕ݂ܰܐܠܳܗܳܐ ܗܰܘ ܕ݂ܒܶ݁ܗ ܫܡܰܝܳܐ ܟ݂ܰܕ݁ ܡܶܬ݁ܒ݂ܰܚܪܺܝܢ ܒ݂ܢܽܘܪܳܐ ܢܶܫܬ݂ܪܽܘܢ ܘܶܐܣܛܽܘܟ݂ܣܶܐ ܟ݂ܰܕ݁ ܝܳܩܕ݂ܺܝܢ ܢܫܽܘܚܽܘܢ:</VERS>
      <VERS vnumber="13">ܠܰܫܡܰܝܳܐ ܕ݂ܶܝܢ ܚܰܕ݁̄ܬܶ݁ܐ ܘܰܐܪܥܳܐ ܚܕܰ݁ܬܳ݁ܐ ܐܰܝܟ݁ ܡܽܘܠܟ݂ܳܢܳܐ ܕ݂ܺܝܠܶܗ ܡܣܰܟ݂ܶܝܢܰܢ ܗܳܠܶܝܢ ܕ݂ܰܒ݁ܗܽܘܢ ܙܰܕ݂ܺܝܩܽܘܬܳ݁ܐ ܥܳܡܪܳܐ: ܣ</VERS>
      <VERS vnumber="14">ܡܶܛܽܠ ܗܳܢܳܐ ܚܰܒ݂ܺܝܒܰ݁ܝ ܟ݂ܰܕ݁ ܠܗܳܠܶܝܢ ܡܣܰܟ݂ܶܝܢ ܐܢ̄ܬ݂ܽܘܢ ܝܺܨܰܦ݁ܘ ܕ݂ܰܕ݁ܠܳܐ ܟ݂ܽܘܬ݁ܡܳܐ ܘܰܕ݁ܠܳܐ ܡܽܘܡܳܐ ܠܶܗ ܬ݂ܶܫܬ݂ܰܟ݁ܚܽܘܢ ܒ݂ܰܫܠܳܡܳܐ:</VERS>
      <VERS vnumber="15">ܘܰܠܡܰܓ݂ܪܰܬ݁ ܪܽܘܚܶܗ ܕ݂ܡܳܪܝܳܐ ܦ݂ܽܘܪܩܳܢܳܐ ܬ݂ܶܚܫܒܽ݁ܘܢ ܐܰܝܟ݂ܰܢܳܐ ܕ݂ܳܐܦ݁ ܐܰܚܽܘܢ ܚܰܒ݂ܺܝܒܳ݁ܐ ܦ݂ܰܘܠܳܘܣ ܐܰܝܟ݁ ܚܶܟ݁ܡܬܳ݁ܐ ܕ݂ܶܐܬ݁ܝܰܗܒ݂ܰܬ݁ ܠܶܗ ܟ݂ܬܰ݁ܒ݁ ܠܟܽ݁ܘܢ:</VERS>
      <VERS vnumber="16">ܐܰܝܟ݂ܰܢܳܐ ܕ݂ܰܒ݁ܟܽ݁ܠܗܶܝܢ ܐܶܓ݂ܪܳܬܶ݁ܗ ܡܰܠܶܠ ܒ݂ܗܶܝܢ ܥܰܠ ܗܳܠܶܝܢ ܐܰܝܠܶܝܢ ܕ݂ܺܐܝܬ݁ ܒ݂ܗܶܝܢ ܡܶܕ݂ܶܡ ܕ݂ܰܥܣܺܝܩ ܠܣܽܘܟ݂ܳܠܳܐ ܗܳܠܶܝܢ ܕ݂ܰܐܝܠܶܝܢ ܕ݂ܰܕ݁ܠܳܐ ܝܽܘܠܦ݂ܳܢܳܐ ܐܶܢܽܘܢ ܘܠܳܐ ܣܡܺܝܟܺ݁ܝܢ ܡܥܰܩܡܺܝܢ ܠܗܶܝܢ ܐܰܝܟ݁ ܕ݂ܳܐܦ݁ ܠܗܳܠܶܝܢ ܟ݂ܬܳ݁ܒܶ݁ܐ ܕ݂ܫܰܪܟ݂ܳܐ ܠܘܳܬ݁ ܐܰܒ݁ܕ݂ܳܢܳܐ ܕ݂ܺܝܠܗܽܘܢ:</VERS>
      <VERS vnumber="17">ܐܰܢ̄ܬ݂ܽܘܢ ܗܳܟܺ݁ܝܠ ܚܰܒ݂ܺܝܒܰ݁ܝ ܟ݂ܰܕ݁ ܩܳܕ݁ܡܺܝܢ ܐܢ̄ܬ݂ܽܘܢ ܝܳܕ݁ܥܺܝܢ ܛܰܪܘ ܢܰܦ݁ܫܟܽ݁ܘܢ ܕ݂ܕܰ݁ܠܡܳܐ ܟ݂ܰܕ݁ ܐܳܙܺܠ̄ܝܢ ܐܢ̄ܬ݂ܽܘܢ ܒ݂ܳܬܰ݁ܪ ܛܳܥܝܽܘܬܳ݁ܐ ܕ݂ܰܐܝܠܶܝܢ ܕ݂ܰܕ݁ܠܳܐ ܢܳܡܽܘܣ ܐܶܢܽܘܢ ܬ݂ܶܦ݂ܠܽܘܢ ܡܶܢ ܣܳܡܟ݂ܳܐ ܕ݂ܺܝܠܟܽ݁ܘܢ:</VERS>
      <VERS vnumber="18">ܗܘܰܝܬ݂ܽܘܢ ܕ݂ܶܝܢ ܡܶܬ݁ܪܰܒ݂ܶܝܢ ܒ݂ܛܰܝܒ݂ܽܘܬܳ݁ܐ ܘܒܺ݁ܝܕܰ݁ܥܬܳ݁ܐ ܕ݂ܡܳܪܰܢ ܘܦܳ݁ܪܽܘܩܰܢ ܝܶܫܽܘܥ ܡܫܺܝܚܳܐ ܘܕܰ݁ܐܠܳܗܳܐ ܐܰܒܳ݁ܐ ܕ݂ܠܶܗ ܬ݂ܶܫܒ݂ܽܘܚܬ݂ܳܐ ܐܳܦ݁ ܗܳܫܳܐ ܘܰܒ݁ܟܽ݁ܠܙܒܰ݁ܢ ܘܰܠܝܰܘܡܰܝ ܥܳܠܡܳܐ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="62">
    <CHAPTER cnumber="1">
      <VERS vnumber="1">ܡܣܰܒ݂ܪܺܝܢܰܢ ܠܟܽ݁ܘܢ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܪܺܫܺܝܬ݁ ܗܰܘ ܕ݂ܰܫܡܰܥܢ ܘܰܚܙܰܝܢܳܝܗ̄ܝ ܒ݂ܥܰܝܢܰܝܢ ܚܙܰܝܢ ܘܓܰ݁ܫܢ ܒ݂ܺܐܝܕܰ݁ܝܢ ܗܰܘ ܕ݂ܺܐܝܬܰ݁ܘܗ̄ܝ ܡܶܠܬܳ݁ܐ ܕ݂ܚܰܝܶܐ:</VERS>
      <VERS vnumber="2">ܘܚܰܝܶܐ ܐܶܬ݁ܓ݂ܠܺܝܘ ܘܰܚܙܰܝܢ ܘܣܳܗܕ݂ܺܝܢܰܢ ܘܡܰܟ݁ܪܙܺܝܢܰܢ ܠܟܽ݁ܘܢ ܚܰܝܶܐ ܕ݂ܰܠܥܳܠܰܡ ܗܳܢܽܘܢ ܕ݂ܺܐܝܬܰ݁ܝܗܽܘܢ ܗ̄ܘܰܘ ܠܘܳܬ݁ ܐܰܒܳ݁ܐ ܘܶܐܬ݁ܓ݂ܠܺܝܘ ܠܰܢ:</VERS>
      <VERS vnumber="3">ܘܡܶܕ݂ܶܡ ܕ݂ܰܚܙܰܝܢ ܘܰܫܡܰܥܢ ܡܰܘܕ݂ܥܺܝܢܰܢ ܐܳܦ݁ ܠܟܽ݁ܘܢ ܕ݂ܬܶ݁ܗܘܶܐ ܠܟܽ݁ܘܢ ܫܰܘܬ݂ܳܦܽ݁ܘܬܳ݁ܐ ܥܰܡܰܢ ܘܫܰܘܬ݂ܳܦܽ݁ܘܬܰ݁ܢ ܕ݂ܶܝܢ ܕ݂ܺܝܠܰܢ ܐܺܝܬܶ݁ܝܗ ܥܰܡ ܐܰܒܳ݁ܐ ܘܥܰܡ ܒ݂ܪܶܗ ܝܶܫܽܘܥ ܡܫܺܝܚܳܐ:</VERS>
      <VERS vnumber="4">ܘܗܳܠܶܝܢ ܟ݂ܳܬ݁ܒ݂ܺܝܢܰܢ ܠܟܽ݁ܘܢ ܕ݂ܚܰܕܽ݁ܘܬܰ݁ܢ ܕ݂ܰܒ݁ܟܽ݁ܘܢ ܬ݂ܶܗܘܶܐ ܡܫܰܡܠܝܳܐ:</VERS>
      <VERS vnumber="5">ܘܗܳܕܶ݁ܐ ܗ̄ܝ ܣܒܰ݁ܪܬܳ݁ܐ ܕ݂ܰܫܡܰܥܢ ܡܶܢܶܗ ܘܰܡܣܰܒ݂ܪܺܝܢܰܢ ܠܟܽ݁ܘܢ ܕ݂ܰܐܠܳܗܳܐ ܢܽܘܗܪܳܐ ܗ̄ܘ ܘܚܶܫܽܘܟܳ݁ܐ ܟ݂ܽܠ ܟ݂ܽܠܶܗ ܠܰܝܬ݂ ܒ݂ܶܗ:</VERS>
      <VERS vnumber="6">ܘܶܐܢ ܐܳܡܪܺܝܢܰܢ ܕ݂ܫܰܘܬ݂ܳܦܽ݁ܘܬܳ݁ܐ ܐܺܝܬ݁ ܠܰܢ ܥܰܡܶܗ ܘܰܡܗܰܠܟܺ݁ܝܢܰܢ ܒ݂ܚܶܫܽܘܟܳ݁ܐ ܕ݂ܰܓ݂ܳܠܶܐ ܚ̄ܢܰܢ ܘܠܰܘ ܒ݂ܰܫܪܳܪܳܐ ܪܳܕܶ݁ܝܢܰܢ:</VERS>
      <VERS vnumber="7">ܐܶܢ ܕ݂ܶܝܢ ܒ݂ܢܽܘܗܪܳܐ ܡܗܰܠܟܺ݁ܝܢܰܢ ܐܰܝܟ݁ ܕ݂ܗܽܘ ܐܺܝܬܰ݁ܘܗ̄ܝ ܒ݂ܢܽܘܗܪܳܐ ܐܺܝܬ݁ ܠܰܢ ܫܰܘܬ݂ܳܦܽ݁ܘܬܳ݁ܐ ܥܰܡ ܚܕܳ݁ܕܶ݁ܐ ܘܰܕ݁ܡܳܐ ܕ݂ܝܶܫܽܘܥ ܒ݂ܪܶܗ ܡܕܰ݁ܟ݂ܶܐ ܠܰܢ ܡܶܢ ܟ݂ܽܠܗܽܘܢ ܚܛܳܗܰܝܢ:</VERS>
      <VERS vnumber="8">ܘܶܐܢ ܢܺܐܡܰܪ ܕ݂ܠܰܝܬ݂ ܠܰܢ ܚܛܺܝܬܳ݁ܐ ܢܰܦ݁ܫܰܢ ܡܰܛܥܶܝܢܰܢ ܘܰܫܪܳܪܳܐ ܠܰܝܬ݂ ܒ݂ܰܢ:</VERS>
      <VERS vnumber="9">ܐܶܢ ܕ݂ܶܝܢ ܡܰܘܕ݂ܶܝܢܰܢ ܒ݂ܰܚܛܳܗܰܝܢ ܡܗܰܝܡܰܢ ܗܽ̄ܘ ܘܙܰܕ݂ܺܝܩ ܕ݂ܢܶܫܒ݂ܽܘܩ ܠܰܢ ܚܛܳܗܰܝܢ ܘܰܢܕܰ݁ܟ݂ܶܝܢ ܡܶܢ ܟ݂ܽܠܶܗ ܥܰܘܠܰܢ:</VERS>
      <VERS vnumber="10">ܘܶܐܢ ܐܳܡܪܺܝܢܰܢ ܕ݂ܠܳܐ ܚܛܰܝܢ ܥܳܒ݁ܕ݂ܺܝܢܰܢ ܠܶܗ ܕ݂ܰܓ݂ܳܠܳܐ ܘܡܶܠܬܶ݁ܗ ܠܰܝܬ݂ ܠܘܳܬܰ݁ܢ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܒ݂ܢܰܝ ܗܳܠܶܝܢ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܕ݂ܠܳܐ ܬ݂ܶܚܛܽܘܢ ܘܶܐܢ ܐ̄ܢܳܫ ܢܶܚܛܶܐ ܐܺܝܬ݁ ܠܰܢ ܦ݂ܰܪܰܩܠܺܛܳܐ ܠܘܳܬ݁ ܐܰܒܳ݁ܐ ܝܶܫܽܘܥ ܡܫܺܝܚܳܐ ܙܰܕ݂ܺܝܩܳܐ:</VERS>
      <VERS vnumber="2">ܗܽܘܝܽܘ ܓ݂ܶܝܪ ܚܽܘܣܳܝܳܐ ܕ݂ܥܰܠ ܐܰܦ݂ܰܝ ܚܛܳܗܰܝܢ ܘܠܰܘ ܚܠܳܦܰ݁ܝܢ ܕ݂ܺܝܠܰܢ ܒ݂ܰܠܚܽܘܕ݁ ܐܶܠܳܐ ܐܳܦ݁ ܚܠܳܦ݁ ܟ݂ܽܠܶܗ ܥܳܠܡܳܐ:</VERS>
      <VERS vnumber="3">ܘܰܒ݁ܗܳܕܶ݁ܐ ܡܰܪܓ݂ܫܺܝܢܰܢ ܕ݂ܺܝܕܰ݁ܥܢܳܝܗ̄ܝ ܐܶܢ ܢܳܛܪܺܝܢܰܢ ܦ݂ܽܘܩܕ݂ܳܢܰܘܗ̄ܝ:</VERS>
      <VERS vnumber="4">ܗܰܘ ܓ݂ܶܝܪ ܕ݂ܳܐܡܰܪ ܕ݂ܺܝܕܰ݁ܥܬܶ݁ܗ ܘܦܽ݁ܘܩܕ݂ܳܢܰܘܗ̄ܝ ܠܳܐ ܢܳܛܰܪ ܕ݂ܰܓ݂ܳܠܳܐ ܗܽܘ ܘܰܫܪܳܪܳܐ ܠܰܝܬ݂ ܒ݂ܶܗ:</VERS>
      <VERS vnumber="5">ܗܰܘ ܕ݂ܶܝܢ ܕ݂ܢܳܛܰܪ ܡܶܠܬܶ݁ܗ ܒ݂ܗܳܢܳܐ ܡܫܰܠܰܡ ܫܰܪܺܝܪܳܐܝܺܬ݁ ܚܽܘܒ݂ܶܗ ܕ݂ܰܐܠܳܗܳܐ ܒ݂ܗܳܕܶ݁ܐ ܓ݂ܶܝܪ ܝܳܕ݁ܥܺܝܢܰܢ ܕ݂ܒܶ݁ܗ ܚܢܰܢ:</VERS>
      <VERS vnumber="6">ܗܰܘ ܕ݂ܳܐܡܰܪ ܕ݂ܒܶ݁ܗ ܐܺܝܬܰ݁ܝ ܘܳܠܶܐ ܠܶܗ ܕ݂ܰܐܝܟ݁ ܗܰܠܟܳ݁ܬܶ݁ܗ ܕ݂ܺܝܠܶܗ ܢܗܰܠܶܟ݁ ܣ݂ ܣ݂:</VERS>
      <VERS vnumber="7">ܚܰܒ݂ܺܝܒܰ݁ܝ ܠܰܘ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܐܶܠܳܐ ܦ݂ܽܘܩܕ݂ܳܢܳܐ ܥܰܬ݂ܺܝܩܳܐ ܗܰܘ ܕ݂ܺܐܝܬ݁ ܗ̄ܘܳܐ ܠܟܽ݁ܘܢ ܡܶܢ ܒ݂ܪܺܫܺܝܬ݁ ܦ݂ܽܘܩܕ݂ܳܢܳܐ ܕ݂ܶܝܢ ܥܰܬ݂ܺܝܩܳܐ ܐܺܝܬܰ݁ܘܗ̄ܝ ܡܶܠܬܳ݁ܐ ܗܳܝ ܕ݂ܰܫܡܰܥܬ݂ܽܘܢ:</VERS>
      <VERS vnumber="8">ܬ݂ܽܘܒ݁ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܗܰܘ ܕ݂ܺܐܝܬܰ݁ܘܗ̄ܝ ܫܰܪܺܝܪܳܐ ܒ݂ܶܗ ܘܰܒ݁ܟܽ݁ܘܢ ܕ݂ܚܶܫܽܘܟܳ݁ܐ ܥܒܰ݁ܪ ܠܶܗ ܘܢܽܘܗܪܳܐ ܫܰܪܺܝܪܳܐ ܫܰܪܺܝ ܡܶܬ݁ܚܙܶܐ:</VERS>
      <VERS vnumber="9">ܡܰܢ ܕ݂ܳܐܡܰܪ ܗܳܟܺ݁ܝܠ ܕ݂ܺܐܝܬܰ݁ܘܗ̄ܝ ܒ݂ܢܽܘܗܪܳܐ ܘܣܳܢܶܐ ܠܰܐܚܽܘܗ̄ܝ ܒ݂ܚܶܫܽܘܟܳ݁ܐ ܐܺܝܬܰ݁ܘܗ̄ܝ ܥܕܰ݁ܡܳܐ ܠܗܳܫܳܐ:</VERS>
      <VERS vnumber="10">ܗܰܘ ܕ݂ܶܝܢ ܕ݂ܡܰܚܶܒ݁ ܠܰܐܚܽܘܗ̄ܝ ܒ݂ܢܽܘܗܪܳܐ ܡܟܰ݁ܬ݂ܰܪ ܘܟܶ݁ܫܠܳܐ ܠܰܝܬ݂ ܒ݂ܶܗ:</VERS>
      <VERS vnumber="11">ܗܰܘ ܕ݂ܶܝܢ ܕ݂ܣܳܢܶܐ ܠܰܐܚܽܘܗ̄ܝ ܒ݂ܚܶܫܽܘܟܳ݁ܐ ܐܺܝܬܰ݁ܘܗ̄ܝ ܘܰܒ݁ܚܶܫܽܘܟܳ݁ܐ ܡܗܰܠܶܟ݁ ܘܠܳܐ ܝܳܕܰ݁ܥ ܠܰܐܝܟ݂ܳܐ ܐܳܙܶܠ ܡܶܛܽܠ ܕ݂ܚܶܫܽܘܟܳ݁ܐ ܣܰܡܺܝ ܐܶܢܶܝܢ ܥܰܝܢܰܘܗ̄ܝ: ܣ</VERS>
      <VERS vnumber="12">ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܒ݂ܢܰܝܳܐ ܕ݂ܶܐܫܬ݂ܒܶ݁ܩܘ ܠܟܽ݁ܘܢ ܚܛܳܗܰܝܟ݂ܽܘܢ ܡܶܛܽܠ ܫܡܶܗ:</VERS>
      <VERS vnumber="13">ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܐܰܒܳ݁ܗܶܐ ܕ݂ܺܝܕܰ݁ܥܬ݂ܽܘܢܳܝܗ̄ܝ ܠܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܪܺܫܺܝܬ݁ ܟ݂ܳܬܶ݁ܒ݁ ܐ̄ܢܳܐ ܠܟܽ݁ܘܢ ܥܠܰܝܡܶܐ ܕ݂ܰܙܟܰ݁ܝܬ݂ܽܘܢܳܝܗ̄ܝ ܠܒܺ݁ܝܫܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܛܠܳܝܶܐ ܕ݂ܺܝܕܰ݁ܥܬ݂ܽܘܢ ܠܰܐܒܳ݁ܐ:</VERS>
      <VERS vnumber="15">ܠܳܐ ܬ݂ܶܪܚܡܽܘܢ ܠܥܳܠܡܳܐ ܘܠܳܐ ܠܡܶܕ݂ܶܡ ܕ݂ܺܐܝܬ݁ ܒ݂ܶܗ ܡܰܢ ܓ݂ܶܝܪ ܕ݂ܪܳܚܶܡ ܠܥܳܠܡܳܐ ܚܽܘܒ݂ܶܗ ܕ݂ܰܐܒܳ݁ܐ ܠܰܝܬ݂ ܒ݂ܶܗ:</VERS>
      <VERS vnumber="16">ܟ݂ܽܠ ܡܶܕ݂ܶܡ ܓ݂ܶܝܪ ܕ݂ܺܐܝܬ݁ ܒ݂ܶܗ ܒ݂ܥܳܠܡܳܐ ܪܶܓ݂ܬܳ݁ܐ ܗܽܘ ܕ݂ܦܰ݁ܓ݁ܪܳܐ ܘܪܶܓ݂ܬܳ݁ܐ ܕ݂ܥܰܝܢܶܐ ܘܫܽܘܒ݁ܗܳܪܳܐ ܕ݂ܥܳܠܡܳܐ ܗܳܠܶܝܢ ܕ݂ܠܳܐ ܗ̄ܘܰܝ ܡܶܢ ܐܰܒܳ݁ܐ ܐܶܠܳܐ ܡܶܢܶܗ ܐܶܢܶܝܢ ܡܶܢ ܥܳܠܡܳܐ:</VERS>
      <VERS vnumber="17">ܘܥܳܒܰ݁ܪ ܥܳܠܡܳܐ ܗܽܘ ܘܪܶܓ݂ܬܶ݁ܗ ܗܰܘ ܕ݂ܶܝܢ ܕ݂ܥܳܒܶ݁ܕ݁ ܨܶܒ݁ܝܳܢܶܗ ܕ݂ܰܐܠܳܗܳܐ ܡܩܰܘܶܐ ܠܥܳܠܰܡ: ܣ</VERS>
      <VERS vnumber="18">ܒ݂ܢܰܝ ܙܰܒ݁ܢܳܐ ܗܽܘ ܐ̄ܚܪܳܝܳܐ ܘܰܐܝܟ݁ ܡܶܕ݂ܶܡ ܕ݂ܰܫܡܰܥܬ݂ܽܘܢ ܕ݂ܳܐܬܶ݁ܐ ܡܫܺܝܚܳܐ ܕ݂ܰܓ݂ܳܠܳܐ ܘܗܳܫܳܐ ܗܘܰܘ ܠܗܽܘܢ ܣܰܓ݂ܺܝܶܐܐ ܡܫܺܝܚܶܐ ܕ݂ܰܓ݂ܳܠܶܐ ܘܡܶܢ ܗܳܕܶ݁ܐ ܝܳܕ݁ܥܺܝܢܰܢ ܕ݂ܙܰܒ݁ܢܳܐ ܗܽܘ ܐ̄ܚܪܳܝܳܐ:</VERS>
      <VERS vnumber="19">ܡܶܢܰܢ ܢܦܰ݁ܩܘ ܐܶܠܳܐ ܠܰܘ ܡܶܢܰܢ ܗ̄ܘܰܘ ܐܶܠܽܘ ܓ݂ܶܝܪ ܡܶܢܰܢ ܗ̄ܘܰܘ ܠܘܳܬܰ݁ܢ ܡܟܰ݁ܬ݂ܪܺܝܢ ܗ̄ܘܰܘ ܐܶܠܳܐ ܢܦܰ݁ܩܘ ܡܶܢܰܢ ܕ݂ܬܶ݁ܬܺ݁ܝܕܰ݁ܥ ܕ݂ܠܰܘ ܡܶܢܰܢ ܗ̄ܘܰܘ:</VERS>
      <VERS vnumber="20">ܘܰܐܢ̄ܬ݂ܽܘܢ ܡܫܺܝܚܽܘܬܳ݁ܐ ܐܺܝܬ݁ ܠܟܽ݁ܘܢ ܡܶܢ ܩܰܕ݂ܺܝܫܳܐ ܘܦܳ݁ܪܫܺܝܢ ܐܢ̄ܬ݂ܽܘܢ ܗܽ̄ܘ ܠܟܽ݁ܠ ܐ̄ܢܳܫ:</VERS>
      <VERS vnumber="21">ܠܳܐ ܟ݂ܶܬ݁ܒ݂ܶܬ݁ ܠܟܽ݁ܘܢ ܕ݂ܠܳܐ ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܠܰܫܪܳܪܳܐ ܐܶܠܳܐ ܕ݂ܝܳܕ݁ܥܺܝܢ ܐܢ̄ܬ݂ܽܘܢ ܠܶܗ ܘܰܕ݁ܟܽ݁ܠܳܗ ܕ݂ܰܓ݂ܳܠܽܘܬܳ݁ܐ ܠܳܐ ܗ̄ܘܳܬ݁ ܡܶܢܶܗ ܡܶܢ ܫܪܳܪܳܐ:</VERS>
      <VERS vnumber="22">ܡܰܢܽܘ ܕ݂ܰܓ݂ܳܠܳܐ ܐܶܠܳܐ ܐܶܢ ܐܰܝܢܳܐ ܕ݂ܟܳ݁ܦܰ݁ܪ ܕ݂ܝܶܫܽܘܥ ܠܳܐ ܗ̄ܘܳܐ ܡܫܺܝܚܳܐ ܗܳܢܳܐ ܗܽܘ ܡܫܺܝܚܳܐ ܕ݂ܰܓ݂ܳܠܳܐ ܗܰܘ ܕ݂ܟܳ݁ܦܰ݁ܪ ܒ݂ܰܐܒܳ݁ܐ ܟ݂ܳܦܰ݁ܪ ܐܳܦ݁ ܒ݂ܰܒ݁ܪܳܐ:</VERS>
      <VERS vnumber="23">ܘܗܰܘ ܕ݂ܟܳ݁ܦܰ݁ܪ ܒ݂ܰܒ݁ܪܳܐ ܐܳܦ݁ܠܳܐ ܒ݂ܰܐܒܳ݁ܐ ܡܗܰܝܡܶܢ ܡܰܢ ܕ݂ܡܰܘܕ݂ܶܐ ܒ݂ܰܒ݁ܪܳܐ ܐܳܦ݁ ܒ݂ܰܐܒܳ݁ܐ ܡܰܘܕ݂ܶܐ:</VERS>
      <VERS vnumber="24">ܘܰܐܢ̄ܬ݂ܽܘܢ ܡܶܕ݂ܶܡ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܢܩܰܘܶܐ ܠܘܳܬ݁ܟܽ݁ܘܢ ܐܶܢ ܓ݂ܶܝܪ ܡܩܰܘܶܐ ܠܘܳܬ݁ܟܽ݁ܘܢ ܡܶܕ݂ܶܡ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܐܳܦ݁ ܐܰܢ̄ܬ݂ܽܘܢ ܡܩܰܘܶܝܢ ܐܢ̄ܬ݂ܽܘܢ ܒ݂ܰܐܒܳ݁ܐ ܘܒܰ݁ܒ݁ܪܳܐ:</VERS>
      <VERS vnumber="25">ܘܗܳܢܰܘ ܫܽܘܘ̄ܕ݂ܳܝܳܐ ܕ݂ܶܐܫܬ݂ܰܘܕ݂ܺܝ ܠܰܢ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="26">ܗܳܠܶܝܢ ܕ݂ܶܝܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܡܶܛܽܠ ܐܰܝܠܶܝܢ ܕ݂ܡܰܛܥܶܝܢ ܠܟܽ݁ܘܢ:</VERS>
      <VERS vnumber="27">ܘܳܐܦ݁ ܐܰܢ̄ܬ݂ܽܘܢ ܐܶܢ ܬ݂ܩܰܘܶܐ ܠܘܳܬ݁ܟܽ݁ܘܢ ܡܫܺܝܚܽܘܬܳ݁ܐ ܕ݂ܩܰܒ݂ܶܠܬ݂ܽܘܢ ܡܶܢܶܗ ܠܳܐ ܣܢܺܝܩܺܝܢ ܐܢ̄ܬ݂ܽܘܢ ܕ݂ܐ̄ܢܳܫ ܢܰܠܶܦ݁ܟܽ݁ܘܢ ܐܶܠܳܐ ܐܰܝܟ݁ ܡܫܺܝܚܽܘܬܳ݁ܐ ܕ݂ܺܐܝܬܶ݁ܝܗ ܡܶܢ ܐܰܠܳܗܳܐ ܗܺܝ ܡܰܠܦܳ݁ܐ ܠܟܽ݁ܘܢ ܥܰܠ ܟ݂ܽܠܡܶܕ݂ܶܡ ܘܫܰܪܺܝܪܳܐ ܗ̄ܝ ܘܠܰܝܬ݂ ܒ݂ܳܗ ܕ݂ܰܓ݂ܳܠܽܘܬܳ݁ܐ ܘܰܐܝܟ݁ ܕ݂ܰܐܠܶܦ݁ܟܽ݁ܘܢ ܩܰܘܰܘ ܒ݂ܶܗ:</VERS>
      <VERS vnumber="28">ܘܗܳܫܳܐ ܒ݂ܢܰܝ ܩܰܘܰܘ ܒ݂ܶܗ ܕ݂ܡܳܐ ܕ݂ܡܶܬ݁ܓ݂ܠܶܐ ܠܳܐ ܢܶܒ݁ܗܰܬ݁ ܡܶܢܶܗ ܐܶܠܳܐ ܬ݂ܶܗܘܶܐ ܠܰܢ ܓ݂ܰܠܝܽܘܬ݁ ܐܰܦ݂ܶܐ ܒ݂ܡܶܐܬܺ݁ܝܬܶ݁ܗ:</VERS>
      <VERS vnumber="29">ܐܶܢ ܝܺܕܰ݁ܥܬ݂ܽܘܢ ܕ݂ܙܰܕ݂ܺܝܩ ܗܽ̄ܘ ܕ݂ܰܥܘ ܕ݂ܳܐܦ݁ ܟ݂ܽܠ ܕ݂ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܡܶܢܶܗ ܐܺܝܬܰ݁ܘܗ̄ܝ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܚܙܰܘ ܕ݂ܰܟ݁ܡܳܐ ܣܰܓ݂ܺܝ ܚܽܘܒ݂ܶܗ ܕ݂ܰܐܒܳ݁ܐ ܠܘܳܬܰ݁ܢ ܕ݂ܰܒ݁ܢܰܝܳܐ ܩܪܳܢ ܐܳܦ݁ ܥܰܒ݁ܕ݂ܰܢ ܡܶܛܽܠ ܗܳܢܳܐ ܥܳܠܡܳܐ ܠܳܐ ܝܳܕܰ݁ܥ ܠܰܢ ܡܶܛܽܠ ܕ݂ܳܐܦ݁ܠܳܐ ܠܶܗ ܝܺܕܰ݁ܥ: ܣ</VERS>
      <VERS vnumber="2">ܚܰܒ݂ܺܝܒܰ݁ܝ ܗܳܫܳܐ ܒ݂ܢܰܘܗ̄ܝ ܚܢܰܢ ܕ݂ܰܐܠܳܗܳܐ ܘܠܳܐ ܐܶܬ݁ܓ݂ܠܺܝ ܥܕܰ݁ܡܳܐ ܠܗܳܫܳܐ ܡܳܢܳܐ ܥܬܺ݁ܝܕܺ݁ܝܢܰܢ ܕ݂ܢܶܗܘܶܐ ܝܳܕ݁ܥܺܝܢܰܢ ܕ݂ܶܝܢ ܕ݂ܡܳܐ ܕ݂ܶܐܬ݁ܓ݂ܠܺܝ ܒ݂ܰܕ݁ܡܽܘܬܶ݁ܗ ܗܳܘܶܝܢܰܢ ܘܚܳܙܶܝܢܰܢ ܠܶܗ ܐܰܝܟ݁ ܡܶܕ݂ܶܡ ܕ݂ܺܐܝܬܰ݁ܘܗ̄ܝ:</VERS>
      <VERS vnumber="3">ܘܟܽ݁ܠ ܐܰܝܢܳܐ ܕ݂ܺܐܝܬ݁ ܠܶܗ ܥܠܰܘܗ̄ܝ ܗܳܢܳܐ ܣܰܒ݁ܪܳܐ ܡܕܰ݁ܟ݂ܶܐ ܢܰܦ݁ܫܶܗ ܐܰܝܟ݁ ܕ݂ܗܽܘ ܕ݂ܟܶ݁ܐ ܗܽ̄ܘ:</VERS>
      <VERS vnumber="4">ܡܰܢ ܕ݂ܶܝܢ ܕ݂ܥܳܒܶ݁ܕ݁ ܚܛܺܝܬܳ݁ܐ ܥܰܘܠܳܐ ܣܳܥܰܪ ܚܛܺܝܬܳ݁ܐ ܓ݂ܶܝܪ ܟ݂ܽܠܳܗ ܥܰܘܠܳܐ ܗ̄ܝ:</VERS>
      <VERS vnumber="5">ܘܝܳܕ݁ܥܺܝܢ ܐܢ̄ܬ݂ܽܘܢ ܕ݂ܗܰܘ ܕ݂ܶܐܬ݁ܓ݂ܠܺܝ ܕ݂ܢܶܣܰܒ݁ ܚܛܳܗܰܝܢ ܘܰܚܛܺܝܬܳ݁ܐ ܒ݂ܶܗ ܠܰܝܬ݂:</VERS>
      <VERS vnumber="6">ܘܟܽ݁ܠ ܕ݂ܒܶ݁ܗ ܡܩܰܘܶܐ ܠܳܐ ܚܳܛܶܐ ܘܟܽ݁ܠ ܕ݂ܚܳܛܶܐ ܠܳܐ ܚܙܳܝܗ̄ܝ ܘܠܳܐ ܝܰܕ݁ܥܶܗ: ܣ</VERS>
      <VERS vnumber="7">ܒ݂ܢܰܝ ܠܳܐ ܐ̄ܢܳܫ ܢܰܛܥܶܝܟܽ݁ܘܢ ܗܰܘ ܕ݂ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܙܰܕ݂ܺܝܩܳܐ ܗܽܘ ܐܰܝܟ݁ ܕ݂ܳܐܦ݁ ܗܽܘ ܡܫܺܝܚܳܐ ܐܺܝܬܰ݁ܘܗ̄ܝ ܙܰܕ݂ܺܝܩܳܐ:</VERS>
      <VERS vnumber="8">ܗܰܘ ܕ݂ܣܳܥܰܪ ܚܛܺܝܬܳ݁ܐ ܡܶܢ ܣܳܛܳܢܳܐ ܗܽܘ ܡܶܛܽܠ ܕ݂ܡܶܢ ܪܺܫܺܝܬܳ݁ܐ ܗܽܘ ܣܳܛܳܢܳܐ ܚܰܛܳܝܳܐ ܗܽܘ ܘܡܶܛܽܠ ܗܳܢܳܐ ܐܶܬ݁ܚܙܺܝ ܒ݂ܪܶܗ ܕ݂ܰܐܠܳܗܳܐ ܕ݂ܢܶܫܪܶܐ ܥܒܳ݁ܕܰ݁ܘܗ̄ܝ ܕ݂ܣܳܛܳܢܳܐ:</VERS>
      <VERS vnumber="9">ܟ݂ܽܠ ܕ݂ܶܐܬܺ݁ܝܠܶܕ݁ ܡܶܢ ܐܰܠܳܗܳܐ ܚܛܺܝܬܳ݁ܐ ܠܳܐ ܥܳܒܶ݁ܕ݁ ܡܶܛܽܠ ܕ݂ܙܰܪܥܶܗ ܒ݂ܶܗ ܐܺܝܬܰ݁ܘܗ̄ܝ ܘܠܳܐ ܡܶܫܟ݂ܰܚ ܠܡܶܚܛܳܐ ܕ݂ܡܶܢ ܐܰܠܳܗܳܐ ܐܶܬܺ݁ܝܠܶܕ݁:</VERS>
      <VERS vnumber="10">ܒ݂ܗܳܕܶ݁ܐ ܡܶܬ݁ܦ݂ܰܪܫܺܝܢ ܒ݂ܢܰܘܗ̄ܝ ܕ݂ܰܐܠܳܗܳܐ ܡܶܢ ܒ݂ܢܰܘܗ̄ܝ ܕ݂ܣܳܛܳܢܳܐ ܟ݂ܽܠ ܕ݂ܠܳܐ ܥܳܒܶ݁ܕ݁ ܙܰܕ݂ܺܝܩܽܘܬܳ݁ܐ ܘܠܳܐ ܡܰܚܶܒ݁ ܠܰܐܚܽܘܗ̄ܝ ܠܰܝܬ݂ܰܘܗ̄ܝ ܡܶܢ ܐܰܠܳܗܳܐ:</VERS>
      <VERS vnumber="11">ܕ݂ܗܳܢܰܘ ܦ݂ܽܘܩܕ݂ܳܢܳܐ ܕ݂ܰܫܡܰܥܬ݂ܽܘܢ ܡܶܢ ܩܕܺ݁ܝܡ ܕ݂ܬܰ݁ܚܒܽ݁ܘܢ ܚܰܕ݁ ܠܚܰܕ݁:</VERS>
      <VERS vnumber="12">ܠܰܘ ܐܰܝܟ݁ ܩܳܐܝܶܢ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܡܶܢ ܒ݂ܺܝܫܳܐ ܘܰܩܛܰܠ ܠܰܐܚܽܘܗ̄ܝ ܘܡܶܛܽܠ ܡܳܢܳܐ ܩܰܛܠܶܗ ܐܶܠܳܐ ܡܶܛܽܠ ܕ݂ܒܺ݁ܝܫܺܝܢ ܗ̄ܘܰܘ ܥܒܳ݁ܕܰ݁ܘܗ̄ܝ ܘܕܰ݁ܐܚܽܘܗ̄ܝ ܙܰܕ݂ܺܝܩܺܝܢ:</VERS>
      <VERS vnumber="13">ܘܠܳܐ ܬ݂ܶܬ݂ܕ݂ܰܡܪܽܘܢ ܐܰܚܰܝ ܐܶܢ ܣܳܢܶܐ ܠܟܽ݁ܘܢ ܥܳܠܡܳܐ:</VERS>
      <VERS vnumber="14">ܚܢܰܢ ܝܳܕ݁ܥܺܝܢܰܢ ܕ݂ܫܰܢܺܝܢܰܢ ܡܶܢ ܡܰܘܬ݂ܳܐ ܠܚܰܝܶܐ ܒ݂ܗܳܕܶ݁ܐ ܕ݂ܡܰܚܒܺ݁ܝܢܰܢ ܠܰܐܚܰܝܢ ܗܰܘ ܕ݂ܠܳܐ ܡܰܚܶܒ݁ ܠܰܐܚܽܘܗ̄ܝ ܡܩܰܘܶܐ ܒ݂ܡܰܘܬ݂ܳܐ:</VERS>
      <VERS vnumber="15">ܟ݂ܽܠ ܓ݂ܶܝܪ ܕ݂ܣܳܢܶܐ ܠܰܐܚܽܘܗ̄ܝ ܩܳܛܶܠ ܐ̄ܢܳܫܳܐ ܗܽܘ ܘܝܳܕ݁ܥܺܝܢ ܐܢ̄ܬ݂ܽܘܢ ܕ݂ܟܽ݁ܠ ܕ݂ܩܳܛܶܠ ܐ̄ܢܳܫܳܐ ܠܳܐ ܡܶܫܟ݂ܚܺܝܢ ܡܩܰܘܶܝܢ ܒ݂ܶܗ ܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="16">ܒ݂ܗܳܕܶ݁ܐ ܝܳܕ݁ܥܺܝܢܰܢ ܚܽܘܒ݂ܶܗ ܕ݂ܰܠܘܳܬܰ݁ܢ ܕ݂ܗܽܘ ܝܰܗ̄ܒ݁ ܢܰܦ݁ܫܶܗ ܚܠܳܦܰ݁ܝܢ ܘܳܐܦ݁ ܚܢܰܢ ܙܳܕܶ݁ܩ ܠܰܢ ܕ݂ܥܰܠ ܐܰܦ݂ܰܝ ܐܰܚܰܝܢ ܢܶܬ݂ܶܠ ܢܰܦ݁ܫܳܬܰ݁ܢ:</VERS>
      <VERS vnumber="17">ܘܰܐܝܢܳܐ ܕ݂ܺܐܝܬ݁ ܠܶܗ ܩܶܢܝܳܢܳܐ ܕ݂ܥܳܠܡܳܐ ܘܢܶܚܙܶܐ ܠܰܐܚܽܘܗ̄ܝ ܕ݂ܰܣܢܺܝܩ ܘܢܶܐܚܽܘܕ݁ ܪܰܚܡܰܘܗ̄ܝ ܡܶܢܶܗ ܐܰܝܟ݂ܰܢܳܐ ܐܺܝܬ݁ ܒ݂ܶܗ ܚܽܘܒ݂ܶܗ ܕ݂ܰܐܠܳܗܳܐ: ܣ</VERS>
      <VERS vnumber="18">ܒ݂ܢܰܝ ܠܳܐ ܢܰܚܶܒ݁ ܚܰܕ݁ ܠܚܰܕ݁ ܒ݂ܡܶܠܶܐ ܘܰܒ݁ܠܶܫܳܢܳܐ ܐܶܠܳܐ ܒ݂ܰܥܒܳ݁ܕܶ݁ܐ ܘܒܰ݁ܫܪܳܪܳܐ:</VERS>
      <VERS vnumber="19">ܘܰܒ݁ܗܳܕܶ݁ܐ ܡܶܫܬ݂ܰܘܕ݂ܥܺܝܢܰܢ ܕ݂ܡܶܢ ܫܪܳܪܳܐ ܐܺܝܬܰ݁ܝܢ ܘܰܩܕܳ݁ܡ ܕ݂ܢܺܐܬܶ݁ܐ ܗܽܘ ܡܦ݂ܺܝܣܺܝܢܰܢ ܠܶܒ݂ܰܢ:</VERS>
      <VERS vnumber="20">ܕ݂ܶܐܢ ܗܽܘ ܠܶܒ݂ܰܢ ܒ݂ܳܣܰܪ ܠܰܢ ܟ݂ܡܳܐ ܐܰܠܳܗܳܐ ܕ݂ܪܰܒ݂ ܡܶܢ ܠܶܒ݂ܰܢ ܘܝܳܕܰ݁ܥ ܟ݂ܽܠܡܶܕ݂ܶܡ ܣ݂ ܣ݂:</VERS>
      <VERS vnumber="21">ܚܰܒ݂ܺܝܒܰ݁ܝ ܐܶܢ ܠܶܒ݂ܰܢ ܠܳܐ ܒ݂ܳܣܰܪ ܠܰܢ ܓ݂ܳܠܝܳܢ ܐܶܢܶܝܢ ܐܰܦ݂ܰܝܢ ܩܕܳ݁ܡ ܐܰܠܳܗܳܐ:</VERS>
      <VERS vnumber="22">ܘܟܽ݁ܠܡܶܕ݂ܶܡ ܕ݂ܫܳܐܠܺܝܢܰܢ ܢܳܣܒ݂ܺܝܢܰܢ ܡܶܢܶܗ ܡܶܛܽܠ ܕ݂ܢܳܛܪܺܝܢܰܢ ܦ݂ܽܘܩܕ݂ܳܢܰܘܗ̄ܝ ܘܫܰܦ݂ܺܝܪܳܬܳ݁ܐ ܣܳܥܪܺܝܢܰܢ ܩܕܳ݁ܡܰܘܗ̄ܝ:</VERS>
      <VERS vnumber="23">ܘܗܳܢܳܐ ܗܽ̄ܘ ܦ݂ܽܘܩܕ݂ܳܢܶܗ ܕ݂ܰܢܗܰܝܡܶܢ ܒ݂ܰܫܡܳܐ ܕ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܘܢܰܚܶܒ݁ ܚܰܕ݁ ܠܚܰܕ݁ ܐܰܝܟ݁ ܕ݂ܦܰ݁ܩܕ݂ܰܢ:</VERS>
      <VERS vnumber="24">ܘܰܐܝܢܳܐ ܕ݂ܢܳܛܰܪ ܦ݂ܽܘܩܕ݂ܳܢܰܘܗ̄ܝ ܒ݂ܶܗ ܡܶܬ݁ܢܛܰܪ ܘܗܽܘ ܫܳܪܶܐ ܒ݂ܶܗ ܘܰܒ݁ܗܳܕܶ݁ܐ ܡܶܣܬ݂ܰܟ݂ܠܺܝܢܰܢ ܕ݂ܫܳܪܶܐ ܒ݂ܰܢ ܡܶܢ ܪܽܘܚܶܗ ܗܳܝ ܕ݂ܝܰܗ̄ܒ݁ ܠܰܢ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܚܰܒ݂ܺܝܒܰ݁ܝ ܠܳܐ ܠܟܽ݁ܠ ܪܽܘܚܺܝܢ ܬ݂ܗܰܝܡܢܽܘܢ ܐܶܠܳܐ ܗܘܰܝܬ݂ܽܘܢ ܦ݂ܳܪܫܺܝܢ ܪܽܘܚܶܐ ܐܶܢ ܡܶܢ ܐܰܠܳܗܳܐ ܐܺܝܬܰ݁ܝܗܶܝܢ ܡܶܛܽܠ ܕ݂ܣܰܓ݂ܺܝܶܐܐ ܢܒܺ݁ܝܶܐ ܕ݂ܰܓ݂ܳܠܶܐ ܢܦܰ݁ܩܘ ܒ݂ܶܗ ܒ݂ܥܳܠܡܳܐ:</VERS>
      <VERS vnumber="2">ܒ݂ܗܳܕܶ݁ܐ ܡܶܬ݁ܝܰܕ݁ܥܳܐ ܪܽܘܚܶܗ ܕ݂ܰܐܠܳܗܳܐ ܟ݂ܽܠ ܪܽܘܚܳܐ ܕ݂ܡܰܘܕ݂ܝܳܢ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܒ݂ܰܒ݁ܣܰܪ ܡܶܢ ܐܰܠܳܗܳܐ ܗ̄ܝ:</VERS>
      <VERS vnumber="3">ܘܟܽ݁ܠ ܪܽܘܚܳܐ ܕ݂ܠܳܐ ܡܰܘܕ݂ܝܳܐ ܕ݂ܝܶܫܽܘܥ ܐܶܬܳ݁ܐ ܒ݂ܰܒ݁ܣܰܪ ܠܰܝܬ݂ܶܝܗ ܡܶܢ ܐܰܠܳܗܳܐ ܐܶܠܳܐ ܗܳܕܶ݁ܐ ܡܶܢ ܡܫܺܝܚܳܐ ܗ̄ܝ ܕ݂ܰܓ݂ܳܠܳܐ ܗܰܘ ܕ݂ܰܫܡܰܥܬ݂ܽܘܢ ܕ݂ܳܐܬܶ݁ܐ ܘܗܳܫܳܐ ܒ݂ܥܳܠܡܳܐ ܐܺܝܬܰ݁ܘܗ̄ܝ ܡܶܢ ܟ݂ܰܕ݂ܽܘ:</VERS>
      <VERS vnumber="4">ܐܰܢ̄ܬ݂ܽܘܢ ܕ݂ܶܝܢ ܡܶܢ ܐܰܠܳܗܳܐ ܐܺܝܬܰ݁ܝܟ݂ܽܘܢ ܒ݂ܢܰܝܳܐ ܘܰܙܟܰ݁ܝܬ݂ܽܘܢ ܐܶܢܽܘܢ ܡܶܛܽܠ ܕ݂ܪܰܒ݂ ܗܰܘ ܕ݂ܰܒ݁ܟܽ݁ܘܢ ܡܶܢ ܗܰܘ ܕ݂ܰܒ݁ܥܳܠܡܳܐ:</VERS>
      <VERS vnumber="5">ܘܗܳܠܶܝܢ ܡܶܢ ܥܳܠܡܳܐ ܐܶܢܽܘܢ ܡܶܛܽܠ ܗܳܢܳܐ ܡܶܢ ܥܳܠܡܳܐ ܡܡܰܠܠܺܝܢ ܘܥܳܠܡܳܐ ܠܗܽܘܢ ܫܳܡܰܥ:</VERS>
      <VERS vnumber="6">ܚܢܰܢ ܕ݂ܶܝܢ ܡܶܢ ܐܰܠܳܗܳܐ ܚܢܰܢ ܘܗܰܘ ܕ݂ܝܳܕܰ݁ܥ ܠܰܐܠܳܗܳܐ ܫܳܡܰܥ ܠܰܢ ܘܗܰܘ ܕ݂ܠܳܐ ܐܺܝܬܰ݁ܘܗ̄ܝ ܡܶܢ ܐܰܠܳܗܳܐ ܠܳܐ ܫܳܡܰܥ ܠܰܢ ܒ݂ܳܗ ܒ݂ܗܳܕܶ݁ܐ ܡܶܣܬ݂ܰܟ݂ܠܺܝܢܰܢ ܠܪܽܘܚܳܐ ܕ݂ܰܫܪܳܪܳܐ ܘܰܠܪܽܘܚܳܐ ܕ݂ܡܰܛܥܝܳܢܽܘܬܳ݁ܐ: ܣ</VERS>
      <VERS vnumber="7">ܚܰܒ݂ܺܝܒܰ݁ܝ ܢܰܚܶܒ݁ ܚܰܕ݁ ܠܚܰܕ݁ ܡܶܛܽܠ ܕ݂ܚܽܘܒ݂ܳܐ ܡܶܢ ܐܰܠܳܗܳܐ ܗܽܘ ܘܟܽ݁ܠ ܡܰܢ ܕ݂ܡܰܚܶܒ݁ ܡܶܢ ܐܰܠܳܗܳܐ ܝܺܠܺܝܕ݁ ܘܝܳܕܰ݁ܥ ܠܰܐܠܳܗܳܐ:</VERS>
      <VERS vnumber="8">ܡܶܛܽܠ ܕ݂ܰܐܠܳܗܳܐ ܚܽܘܒ݂ܳܐ ܗܽܘ ܘܟܽ݁ܠ ܕ݂ܠܳܐ ܡܰܚܶܒ݁ ܠܳܐ ܝܳܕܰ݁ܥ ܠܰܐܠܳܗܳܐ:</VERS>
      <VERS vnumber="9">ܒ݂ܗܳܕܶ݁ܐ ܐܶܬܺ݁ܝܕܰ݁ܥ ܚܽܘܒ݂ܶܗ ܕ݂ܰܐܠܳܗܳܐ ܕ݂ܰܠܘܳܬܰ݁ܢ ܕ݂ܠܰܒ݁ܪܶܗ ܝܺܚܺܝܕܳ݁ܝܳܐ ܫܰܕ݂ܰܪ ܐܰܠܳܗܳܐ ܠܥܳܠܡܳܐ ܕ݂ܢܺܚܶܐ ܒ݂ܺܐܝܕܶ݁ܗ:</VERS>
      <VERS vnumber="10">ܒ݂ܗܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܠܳܐ ܗ̄ܘܳܐ ܕ݂ܰܚܢܰܢ ܐܰܚܶܒ݁ܢ ܠܰܐܠܳܗܳܐ ܐܶܠܳܐ ܗܽܘ ܐܰܚܒܰ݁ܢ ܘܫܰܕ݂ܰܪ ܠܰܒ݁ܪܶܗ ܚܽܘܣܳܝܳܐ ܥܰܠ ܐܰܦ݂ܰܝ ܚܛܳܗܰܝܢ: ܣ</VERS>
      <VERS vnumber="11">ܚܰܒ݂ܺܝܒܰ݁ܝ ܐܶܢ ܗܳܟܰ݁ܢܳܐ ܐܰܚܒܰ݁ܢ ܐܰܠܳܗܳܐ ܐܳܦ݁ ܚܢܰܢ ܚܰܝܳܒܺ݁ܝܢܰܢ ܚܰܕ݁ ܠܚܰܕ݁ ܠܡܰܚܳܒܽ݁ܘ:</VERS>
      <VERS vnumber="12">ܠܰܐܠܳܗܳܐ ܡܶܡܬܽ݁ܘܡ ܐ̄ܢܳܫ ܠܳܐ ܚܙܳܝܗ̄ܝ ܐܶܢ ܕ݂ܶܝܢ ܢܰܚܶܒ݁ ܚܰܕ݁ ܠܚܰܕ݁ ܐܰܠܳܗܳܐ ܒ݂ܰܢ ܡܩܰܘܶܐ ܘܚܽܘܒ݂ܶܗ ܡܶܫܬ݂ܰܡܠܶܐ ܒ݂ܰܢ:</VERS>
      <VERS vnumber="13">ܘܰܒ݁ܗܳܕܶ݁ܐ ܝܳܕ݁ܥܺܝܢܰܢ ܕ݂ܒܶ݁ܗ ܡܩܰܘܶܝܢܰܢ ܘܗܽܘ ܡܩܰܘܶܐ ܒ݂ܰܢ ܕ݂ܡܶܢ ܪܽܘܚܶܗ ܝܰܗ̄ܒ݁ ܠܰܢ:</VERS>
      <VERS vnumber="14">ܘܰܚܢܰܢ ܚܙܰܝܢ ܘܡܰܣܗܕܺ݁ܝܢܰܢ ܕ݂ܰܐܒܳ݁ܐ ܫܰܕ݂ܰܪ ܠܰܒ݁ܪܶܗ ܦ݂ܳܪܽܘܩܳܐ ܠܥܳܠܡܳܐ:</VERS>
      <VERS vnumber="15">ܟ݂ܽܠ ܕ݂ܡܰܘܕ݂ܶܐ ܒ݂ܝܶܫܽܘܥ ܕ݂ܗܽܘܝܽܘ ܒ݂ܪܶܗ ܕ݂ܰܐܠܳܗܳܐ ܐܰܠܳܗܳܐ ܒ݂ܶܗ ܡܩܰܘܶܐ ܘܗܽܘ ܡܩܰܘܶܐ ܒ݂ܰܐܠܳܗܳܐ:</VERS>
      <VERS vnumber="16">ܘܰܚܢܰܢ ܗܰܝܡܶܢܢ ܘܺܝܕܰ݁ܥܢ ܚܽܘܒ݂ܳܐ ܕ݂ܺܐܝܬ݁ ܠܶܗ ܠܰܐܠܳܗܳܐ ܨܶܐܕܰ݁ܝܢ ܐܰܠܳܗܳܐ ܓ݂ܶܝܪ ܚܽܘܒ݂ܳܐ ܗܽܘ ܘܟܽ݁ܠ ܕ݂ܰܡܩܰܘܶܐ ܒ݂ܚܽܘܒ݂ܳܐ ܒ݂ܰܐܠܳܗܳܐ ܡܩܰܘܶܐ:</VERS>
      <VERS vnumber="17">ܘܰܒ݁ܗܳܕܶ݁ܐ ܡܶܫܬ݂ܰܠܰܡ ܚܽܘܒ݂ܶܗ ܥܰܡܰܢ ܕ݂ܓܰ݁ܠܝܽܘܬ݁ ܐܰܦ݂ܶܐ ܬ݂ܶܗܘܶܐ ܠܰܢ ܒ݂ܝܰܘܡܳܐ ܕ݂ܕܺ݁ܝܢܳܐ ܡܶܛܽܠ ܕ݂ܰܐܝܟ݁ ܕ݂ܰܗܘܳܐ ܗܽܘ ܗܳܟܰ݁ܢܳܐ ܐܳܦ݁ ܚܢܰܢ ܐܺܝܬܰ݁ܝܢ ܒ݂ܗܳܢܳܐ ܥܳܠܡܳܐ:</VERS>
      <VERS vnumber="18">ܕ݂ܶܚܠܬܳ݁ܐ ܒ݂ܚܽܘܒ݂ܳܐ ܠܰܝܬ݂ ܐܶܠܳܐ ܚܽܘܒ݂ܳܐ ܡܫܰܡܠܝܳܐ ܠܒܰ݁ܪ ܫܳܕܶ݁ܐ ܠܳܗ ܠܕܶ݁ܚܠܬܳ݁ܐ ܡܶܛܽܠ ܕ݂ܕܶ݁ܚܠܬܳ݁ܐ ܒ݂ܩܶܢܛܳܐ ܐܺܝܬܶ݁ܝܗ ܗܰܘ ܕ݂ܶܝܢ ܕ݂ܕܳ݁ܚܶܠ ܠܳܐ ܡܫܰܡܠܰܝ ܒ݂ܚܽܘܒ݂ܳܐ:</VERS>
      <VERS vnumber="19">ܚܢܰܢ ܗܳܟܺ݁ܝܠ ܢܰܚܶܒ݁ ܠܰܐܠܳܗܳܐ ܡܶܛܽܠ ܕ݂ܗܽܘ ܩܰܕ݁ܡܳܝܰܬ݁ ܐܰܚܒܰ݁ܢ:</VERS>
      <VERS vnumber="20">ܐܶܢ ܕ݂ܶܝܢ ܐ̄ܢܳܫ ܢܺܐܡܰܪ ܕ݂ܡܰܚܶܒ݁ ܐ̄ܢܳܐ ܠܰܐܠܳܗܳܐ ܘܠܰܐܚܽܘܗ̄ܝ ܣܳܢܶܐ ܕ݂ܰܓ݂ܳܠܳܐ ܗܽܘ ܗܰܘ ܓ݂ܶܝܪ ܕ݂ܠܰܐܚܽܘܗ̄ܝ ܕ݂ܡܶܬ݁ܚܙܶܐ ܠܳܐ ܡܰܚܶܒ݁ ܠܰܐܠܳܗܳܐ ܗܰܘ ܕ݂ܠܳܐ ܡܶܬ݁ܚܙܶܐ ܐܰܝܟ݂ܰܢܳܐ ܡܶܫܟ݂ܰܚ ܕ݂ܢܰܚܶܒ݁:</VERS>
      <VERS vnumber="21">ܘܗܳܢܳܐ ܦ݂ܽܘܩܕ݂ܳܢܳܐ ܩܰܒ݂ܶܠܢ ܡܶܢܶܗ ܕ݂ܟܽ݁ܠ ܕ݂ܡܰܚܶܒ݁ ܠܰܐܠܳܗܳܐ ܢܰܚܶܒ݁ ܐܳܦ݁ ܠܰܐܚܽܘܗ̄ܝ:</VERS>
    </CHAPTER>
    <CHAPTER cnumber="5">
      <VERS vnumber="1">ܟ݂ܽܠ ܕ݂ܰܡܗܰܝܡܶܢ ܕ݂ܝܶܫܽܘܥ ܐܺܝܬܰ݁ܘܗ̄ܝ ܡܫܺܝܚܳܐ ܡܶܢ ܐܰܠܳܗܳܐ ܝܺܠܺܝܕ݁ ܘܟܽ݁ܠ ܕ݂ܡܰܚܶܒ݁ ܠܝܳܠܽܘܕܳ݁ܐ ܡܰܚܶܒ݁ ܐܳܦ݁ ܠܗܰܘ ܕ݂ܶܐܬܺ݁ܝܠܶܕ݁ ܡܶܢܶܗ:</VERS>
      <VERS vnumber="2">ܘܰܒ݁ܗܳܕܶ݁ܐ ܝܳܕ݁ܥܺܝܢܰܢ ܕ݂ܡܰܚܒܺ݁ܝܢܰܢ ܠܰܒ݁ܢܰܘܗ̄ܝ ܕ݂ܰܐܠܳܗܳܐ ܡܳܐ ܕ݂ܠܰܐܠܳܗܳܐ ܡܰܚܒܺ݁ܝܢܰܢ ܘܥܳܒ݁ܕ݂ܺܝܢܰܢ ܦ݂ܽܘܩܕ݂ܳܢܰܘܗ̄ܝ:</VERS>
      <VERS vnumber="3">ܗܳܢܳܐ ܗܽܘ ܓ݂ܶܝܪ ܚܽܘܒ݂ܶܗ ܕ݂ܰܐܠܳܗܳܐ ܕ݂ܢܶܛܰܪ ܦ݂ܽܘܩܕ݂ܳܢܰܘܗ̄ܝ ܘܦܽ݁ܘܩܕ݂ܳܢܰܘܗ̄ܝ ܠܳܐ ܝܰܩܺܝܪܺܝܢ:</VERS>
      <VERS vnumber="4">ܡܶܛܽܠ ܕ݂ܟܽ݁ܠ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܙܳܟܶ݁ܐ ܠܶܗ ܠܥܳܠܡܳܐ ܘܗܳܕܶ݁ܐ ܗ̄ܝ ܙܳܟܽ݁ܘܬܳ݁ܐ ܕ݂ܰܙܟܳ݁ܬܶ݁ܗ ܠܥܳܠܡܳܐ ܗܰܝܡܳܢܽܘܬܰ݁ܢ:</VERS>
      <VERS vnumber="5">ܡܰܢܽܘ ܓ݂ܶܝܪ ܕ݂ܙܳܟܶ݁ܐ ܠܶܗ ܠܥܳܠܡܳܐ ܐܶܠܳܐ ܗܰܘ ܕ݂ܰܡܗܰܝܡܶܢ ܕ݂ܝܶܫܽܘܥ ܒ݂ܪܶܗ ܗܽ̄ܘ ܕ݂ܰܐܠܳܗܳܐ:</VERS>
      <VERS vnumber="6">ܗܳܢܰܘ ܕ݂ܶܐܬܳ݁ܐ ܒ݂ܝܰܕ݁ ܡܰܝܳܐ ܘܰܕ݁ܡܳܐ ܝܶܫܽܘܥ ܡܫܺܝܚܳܐ ܠܳܐ ܗ̄ܘܳܐ ܒ݂ܡܰܝܳܐ ܒ݂ܰܠܚܽܘܕ݁ ܐܶܠܳܐ ܒ݂ܡܰܝܳܐ ܘܰܕ݁ܡܳܐ:</VERS>
      <VERS vnumber="7">ܘܪܽܘܚܳܐ ܡܰܣܗܕܳ݁ܐ ܕ݂ܗܺܝ ܪܽܘܚܳܐ ܐܺܝܬܶ݁ܝܗ ܫܪܳܪܳܐ:</VERS>
      <VERS vnumber="9">ܐܶܢ ܣܳܗܕ݂ܽܘܬܳ݁ܐ ܕ݂ܰܒ݁ܢܰܝܢܳܫܳܐ ܡܩܰܒ݂ܠܺܝܢܰܢ ܚܰܕ݁ ܟ݂ܡܳܐ ܣܳܗܕ݂ܽܘܬܶ݁ܗ ܕ݂ܰܐܠܳܗܳܐ ܕ݂ܪܰܒ݂ܳܐ ܗ̄ܝ ܘܗܳܕܶ݁ܐ ܗܺ̄ܝ ܣܳܗܕ݂ܽܘܬܶ݁ܗ ܕ݂ܰܐܠܳܗܳܐ ܕ݂ܰܐܣܗܶܕ݁ ܥܰܠ ܒ݂ܪܶܗ:</VERS>
      <VERS vnumber="10">ܟ݂ܽܠܡܰܢ ܕ݂ܰܡܗܰܝܡܶܢ ܒ݂ܰܒ݁ܪܶܗ ܕ݂ܰܐܠܳܗܳܐ ܐܺܝܬ݁ ܠܶܗ ܗܳܕܶ݁ܐ ܣܳܗܕ݂ܽܘܬܳ݁ܐ ܒ݂ܢܰܦ݁ܫܶܗ ܟ݂ܽܠ ܕ݂ܠܳܐ ܡܗܰܝܡܶܢ ܠܰܐܠܳܗܳܐ ܕ݂ܰܓ݂ܳܠܳܐ ܥܰܒ݁ܕ݂ܶܗ ܒ݂ܰܕ݁ܠܳܐ ܗܰܝܡܶܢ ܠܣܳܗܕ݂ܽܘܬܳ݁ܐ ܕ݂ܰܐܣܗܶܕ݁ ܐܰܠܳܗܳܐ ܥܰܠ ܒ݂ܪܶܗ:</VERS>
      <VERS vnumber="11">ܘܗܳܕܶ݁ܐ ܗ̄ܝ ܣܳܗܕ݂ܽܘܬܳ݁ܐ ܕ݂ܚܰܝܶܐ ܕ݂ܰܠܥܳܠܰܡ ܝܰܗ̄ܒ݁ ܠܰܢ ܐܰܠܳܗܳܐ ܘܗܶܢܽܘܢ ܚܰܝܶܐ ܒ݂ܰܒ݁ܪܶܗ ܐܺܝܬܰ݁ܝܗܽܘܢ:</VERS>
      <VERS vnumber="12">ܟ݂ܽܠ ܕ݂ܰܐܚܺܝܕ݁ ܠܰܒ݁ܪܳܐ ܐܰܚܺܝܕ݁ ܐܳܦ݁ ܠܚܰܝܶܐ ܘܟܽ݁ܠ ܕ݂ܠܳܐ ܐܰܚܺܝܕ݁ ܠܰܒ݁ܪܶܗ ܕ݂ܰܐܠܳܗܳܐ ܠܰܝܬ݂ ܠܶܗ ܚܰܝܶܐ:</VERS>
      <VERS vnumber="13">ܗܳܠܶܝܢ ܟ݂ܶܬ݁ܒ݂ܶܬ݁ ܠܟܽ݁ܘܢ ܕ݂ܬܶ݁ܕ݂ܥܽܘܢ ܕ݂ܚܰܝܶܐ ܕ݂ܰܠܥܳܠܰܡ ܐܺܝܬ݁ ܠܟܽ݁ܘܢ ܠܰܐܝܠܶܝܢ ܕ݂ܗܰܝܡܶܢܬ݂ܽܘܢ ܒ݂ܰܫܡܶܗ ܕ݂ܰܒ݁ܪܶܗ ܕ݂ܰܐܠܳܗܳܐ:</VERS>
      <VERS vnumber="14">ܘܗܳܕܶ݁ܐ ܦ݂ܰܪܶܗ̄ܣܺܝܰܐ ܐܺܝܬ݁ ܠܰܢ ܠܘܳܬܶ݁ܗ ܕ݂ܟܽ݁ܠ ܕ݂ܫܳܐܠܺܝܢܰܢ ܠܶܗ ܐܰܝܟ݁ ܨܶܒ݁ܝܳܢܶܗ ܫܳܡܰܥ ܠܰܢ:</VERS>
      <VERS vnumber="15">ܘܶܐܢ ܡܦ݂ܳܣܺܝܢܰܢ ܕ݂ܫܳܡܰܥ ܠܰܢ ܥܰܠ ܡܶܕ݂ܶܡ ܕ݂ܫܳܐܠܺܝܢܰܢ ܡܶܢܶܗ ܬ݂ܟܺ݁ܝܠܺܝܢܰܢ ܕ݂ܩܰܒ݂ܶܠܢ ܡܶܢ ܟ݂ܰܕ݂ܽܘ ܫܶܐܠܳܬܰ݁ܢ ܕ݂ܫܶܐܠܢ ܡܶܢܶܗ:</VERS>
      <VERS vnumber="16">ܐܶܢ ܐ̄ܢܳܫ ܢܶܚܙܶܐ ܠܰܐܚܽܘܗ̄ܝ ܕ݂ܚܳܛܶܐ ܚܛܳܗܳܐ ܕ݂ܠܳܐ ܡܚܰܝܰܒ݁ ܠܡܰܘܬ݂ܳܐ ܢܶܫܰܐܠ ܘܡܶܬ݁ܝܰܗܒ݂ܺܝܢ ܠܶܗ ܚܰܝܶܐ ܠܰܐܝܠܶܝܢ ܕ݂ܠܳܐ ܗ̄ܘܳܐ ܐܰܝܟ݁ ܕ݂ܰܠܡܰܘܬ݂ܳܐ ܚܳܛܶܝܢ ܐܺܝܬ݁ ܓ݂ܶܝܪ ܚܛܳܗܳܐ ܕ݂ܡܰܘܬ݂ܳܐ ܠܳܐ ܗ̄ܘܳܐ ܥܰܠ ܗܳܢܳܐ ܐܳܡܰܪ ܐ̄ܢܳܐ ܕ݂ܢܶܒ݁ܥܶܐ ܐ̄ܢܳܫ:</VERS>
      <VERS vnumber="17">ܟ݂ܽܠ ܥܰܘܠܳܐ ܓ݂ܶܝܪ ܚܛܺܝܬܳ݁ܐ ܗܽܘ ܘܺܐܝܬ݁ ܚܛܳܗܳܐ ܕ݂ܠܳܐ ܗ̄ܘܳܐ ܕ݂ܡܰܘܬ݂ܳܐ ܗܽܘ:</VERS>
      <VERS vnumber="18">ܘܝܳܕ݁ܥܺܝܢܰܢ ܕ݂ܟܽ݁ܠ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܠܳܐ ܚܳܛܶܐ ܗܰܘ ܓ݂ܶܝܪ ܕ݂ܺܝܠܺܝܕ݁ ܡܶܢ ܐܰܠܳܗܳܐ ܢܳܛܰܪ ܢܰܦ݁ܫܶܗ ܘܒܺ݁ܝܫܳܐ ܠܳܐ ܡܶܬ݁ܩܰܪܰܒ݁ ܠܶܗ:</VERS>
      <VERS vnumber="19">ܝܳܕ݁ܥܺܝܢܰܢ ܕ݂ܡܶܢ ܐܰܠܳܗܳܐ ܚܢܰܢ ܘܥܳܠܡܳܐ ܟ݂ܽܠܶܗ ܒ݂ܒܺ݁ܝܫܳܐ ܗܽܘ ܣܺܝܡ:</VERS>
      <VERS vnumber="20">ܘܝܳܕ݁ܥܺܝܢܰܢ ܕ݂ܰܒ݁ܪܶܗ ܕ݂ܰܐܠܳܗܳܐ ܐܶܬܳ݁ܐ ܘܝܰܗ̄ܒ݁ ܠܰܢ ܡܰܕ݂ܥܳܐ ܕ݂ܢܶܕ݂ܰܥ ܠܫܰܪܺܝܪܳܐ ܘܢܶܗܘܶܐ ܒ݂ܶܗ ܒ݂ܫܰܪܺܝܪܳܐ ܒ݂ܰܒ݁ܪܶܗ ܝܶܫܽܘܥ ܡܫܺܝܚܳܐ ܗܳܢܳܐ ܗܽܘ ܐܰܠܳܗܳܐ ܫܰܪܺܝܪܳܐ ܘܚܰܝܶܐ ܕ݂ܰܠܥܳܠܰܡ:</VERS>
      <VERS vnumber="21">ܒ݂ܢܰܝ ܛܰܪܘ ܢܰܦ݁ܫܟܽ݁ܘܢ ܡܶܢ ܕ݂ܶܚܠܰܬ݁ ܦ݂ܬܰ݁ܟ݁ܪܶܐ ܣ݂ ܣ݂:</VERS>

  <BIBLEBOOK bnumber="63">
    <CHAPTER cnumber="1">
      <VERS vnumber="1">ܩܰܫܺܝܫܳܐ ܠܰܓ݁ܒܺ݁ܝܬܳ݁ܐ ܩܽܘܪܺܝܰܐ ܘܠܰܒ݁ܢܶܝܗ ܐܰܝܠܶܝܢ ܕ݂ܶܐܢܳܐ ܡܰܚܶܒ݁ ܐ̄ܢܳܐ ܒ݂ܰܫܪܳܪܳܐ ܠܳܐ ܗ̄ܘܳܐ ܕ݂ܶܝܢ ܐܶܢܳܐ ܒ݂ܰܠܚܽܘܕܰ݁ܝ ܐܶܠܳܐ ܟ݂ܽܠܗܽܘܢ ܐܰܝܠܶܝܢ ܕ݂ܝܰܕ݁ܥܽܘܗ̄ܝ ܠܰܫܪܳܪܳܐ:</VERS>
      <VERS vnumber="2">ܡܶܛܽܠ ܫܪܳܪܳܐ ܐܰܝܢܳܐ ܕ݂ܰܡܩܰܘܶܐ ܒ݂ܰܢ ܘܥܰܡܰܢ ܐܺܝܬܰ݁ܘܗ̄ܝ ܠܥܳܠܰܡ:</VERS>
      <VERS vnumber="3">ܬ݂ܶܗܘܶܐ ܥܰܡܰܢ ܛܰܝܒ݂ܽܘܬܳ݁ܐ ܘܪܰܚܡܶܐ ܘܰܫܠܳܡܳܐ ܡܶܢ ܐܰܠܳܗܳܐ ܐܰܒܳ݁ܐ ܘܡܶܢ ܡܳܪܰܢ ܝܶܫܽܘܥ ܡܫܺܝܚܳܐ ܒ݂ܪܶܗ ܕ݂ܰܐܒܳ݁ܐ ܒ݂ܰܫܪܳܪܳܐ ܘܰܒ݁ܚܽܘܒ݂ܳܐ: ܣ</VERS>
      <VERS vnumber="4">ܚܕܺ݁ܝܬ݁ ܣܰܓ݂ܺܝ ܕ݂ܶܐܫܟ݂ܚܶܬ݁ ܡܶܢ ܒ݂ܢܰܝܟ݂ܝ ܕ݂ܰܡܗܰܠܟܺ݁ܝܢ ܒ݂ܰܫܪܳܪܳܐ ܐܰܝܟ݂ܰܢܳܐ ܕ݂ܦܽ݁ܘܩܕ݂ܳܢܳܐ ܢܣܰܒ݁ܢܰܢ ܡܶܢ ܐܰܒܳ݁ܐ:</VERS>
      <VERS vnumber="5">ܘܗܳܫܳܐ ܡܦ݂ܺܝܣ ܐ̄ܢܳܐ ܠܶܟ݁ܝ ܩܽܘܪܺܝܰܐ ܠܳܐ ܗ̄ܘܳܐ ܐܰܝܟ݁ ܦ݂ܽܘܩܕ݂ܳܢܳܐ ܚܰܕ݁̄ܬܳ݁ܐ ܟ݂ܳܬܶ݁ܒ݁ ܐ̄ܢܳܐ ܠܶܟ݁ܝ ܐܶܠܳܐ ܗܰܘ ܕ݂ܺܐܝܬ݁ ܗ̄ܘܳܐ ܠܰܢ ܡܶܢ ܫܽܘܪܳܝܳܐ ܕ݂ܢܰܚܶܒ݁ ܚܰܕ݁ ܠܚܰܕ݁:</VERS>
      <VERS vnumber="6">ܘܗܳܢܳܐ ܐܺܝܬܰ݁ܘܗ̄ܝ ܚܽܘܒ݂ܳܐ ܕ݂ܰܢܗܰܠܶܟ݁ ܐܰܝܟ݁ ܦ݂ܽܘܩܕ݂ܳܢܰܘܗ̄ܝ ܗܳܢܳܐ ܦ݂ܽܘܩܕ݂ܳܢܳܐ ܐܺܝܬܰ݁ܘܗ̄ܝ ܐܰܝܟ݁ ܡܳܐ ܕ݂ܰܫܡܰܥܬ݂ܽܘܢ ܡܶܢ ܫܽܘܪܳܝܳܐ ܕ݂ܒܶ݁ܗ ܗܘܰܝܬ݂ܽܘܢ ܡܗܰܠܟܺ݁ܝܢ:</VERS>
      <VERS vnumber="7">ܡܶܛܽܠ ܕ݂ܣܰܓ݂ܺܝܶܐܐ ܡܰܛܥܝܳܢܶܐ ܢܦܰ݁ܩܘ ܒ݂ܶܗ ܒ݂ܥܳܠܡܳܐ ܐܰܝܠܶܝܢ ܕ݂ܠܳܐ ܡܰܘܕ݂ܶܝܢ ܕ݂ܝܶܫܽܘܥ ܡܫܺܝܚܳܐ ܐܶܬܳ݁ܐ ܒ݂ܰܒ݁ܣܰܪ ܗܳܢܳܐ ܐܺܝܬܰ݁ܘܗ̄ܝ ܡܰܛܥܝܳܢܳܐ ܘܰܐܢܛܺܝܟ݁ܪܺܝܣܛܳܘܣ:</VERS>
      <VERS vnumber="8">ܐܶܙܕ݂ܰܗ̄ܪܘ ܒ݂ܢܰܦ݁ܫܟܽ݁ܘܢ ܕ݂ܠܳܐ ܬ݂ܰܘܒ݂ܕܽ݁ܘܢ ܡܶܕ݂ܶܡ ܕ݂ܰܦ݁ܠܰܚܬ݂ܽܘܢ ܐܶܠܳܐ ܐܰܓ݁ܪܳܐ ܡܫܰܠܡܳܢܳܐ ܬ݂ܶܬ݁ܦ݂ܰܪܥܽܘܢ:</VERS>
      <VERS vnumber="9">ܟ݂ܽܠ ܐܰܝܢܳܐ ܕ݂ܥܳܒܰ݁ܪ ܘܠܳܐ ܡܩܰܘܶܐ ܒ݂ܝܽܘܠܦ݂ܳܢܶܗ ܕ݂ܰܡܫܺܝܚܳܐ ܐܰܠܳܗܳܐ ܠܰܝܬ݂ ܒ݂ܶܗ ܗܰܘ ܕ݂ܰܡܩܰܘܶܐ ܒ݂ܝܽܘܠܦ݂ܳܢܶܗ ܗܳܢܳܐ ܘܠܰܐܒܳ݁ܐ ܘܠܰܒ݁ܪܳܐ ܐܺܝܬ݁ ܠܶܗ:</VERS>
      <VERS vnumber="10">ܐܶܢ ܐ̄ܢܳܫ ܐܳܬܶ݁ܐ ܠܘܳܬ݁ܟܽ݁ܘܢ ܘܗܳܢܳܐ ܝܽܘܠܦ݂ܳܢܳܐ ܠܳܐ ܡܰܝܬ݂ܶܐ ܠܳܐ ܬ݂ܩܰܒ݂ܠܽܘܢܳܝܗ̄ܝ ܒ݂ܒܰ݁ܝܬ݂ܳܐ ܘܰܚܕܺ݁ܝ ܠܳܟ݁ ܠܳܐ ܬ݂ܺܐܡܪܽܘܢ ܠܶܗ:</VERS>
      <VERS vnumber="11">ܗܰܘ ܓ݂ܶܝܪ ܕ݂ܳܐܡܰܪ ܠܶܗ ܚܕܺ݁ܝ ܠܳܟ݁ ܡܫܰܘܬ݂ܰܦ݁ ܗܽ̄ܘ ܠܰܥܒܳ݁ܕܰ݁ܘܗ̄ܝ ܒ݂ܺܝܫܶܐ: ܣ</VERS>
      <VERS vnumber="12">ܟ݂ܰܕ݁ ܣܰܓ݂ܺܝܳܐܬܳ݁ܐ ܐܺܝܬ݁ ܗ̄ܘܳܐ ܠܺܝ ܠܡܶܟ݁ܬ݂ܰܒ݁ ܠܟܽ݁ܘܢ ܠܳܐ ܒ݂ܥܺܝܬ݁ ܕ݂ܰܒ݁ܝܰܕ݁ ܟ݂ܰܪܛܺܝܣܳܐ ܘܰܕ݁ܝܽܘܬܳ݁ܐ ܐܶܠܳܐ ܡܣܰܒ݂ܰܪ ܐ̄ܢܳܐ ܕ݂ܺܐܬܶ݁ܐ ܠܘܳܬ݁ܟܽ݁ܘܢ ܘܦܽ݁ܘܡܳܐ ܠܘܳܬ݁ ܦ݂ܽܘܡܳܐ ܢܡܰܠܶܠ ܕ݂ܚܰܕܽ݁ܘܬܳ݁ܐ ܕ݂ܺܝܠܰܢ ܬ݂ܶܗܘܶܐ ܡܫܰܡܠܝܳܐ:</VERS>
      <VERS vnumber="13">ܫܳܐܠܺܝܢ ܫܠܳܡܶܟ݁ܝ ܒ݂ܢܰܝܳܐ ܕ݂ܚܳܬܶ݁ܟ݁ܝ ܓ݂ܒܺ݁ܝܬܳ݁ܐ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="64">
    <CHAPTER cnumber="1">
      <VERS vnumber="1">ܩܰܫܺܝܫܳܐ ܠܓܰ݁ܐܺܝܳܘܣ ܚܰܒ݂ܺܝܒ݁ ܠܗܰܘ ܕ݂ܶܐܢܳܐ ܡܰܚܶܒ݁ ܐ̄ܢܳܐ ܒ݂ܰܫܪܳܪܳܐ: ܣ</VERS>
      <VERS vnumber="2">ܚܰܒ݂ܺܝܒܰ݁ܢ ܒ݂ܟܽ݁ܠܡܶܕ݂ܶܡ ܡܨܰܠܶܐ ܐ̄ܢܳܐ ܥܠܰܝܟְ݂ ܕ݂ܬܶ݁ܨܠܰܚ ܘܬܶ݁ܗܘܶܐ ܚܠܺܝܡ ܐܰܝܟ݁ ܡܳܐ ܕ݂ܡܰܨܠܚܳܐ ܢܰܦ݁ܫܳܟ݁:</VERS>
      <VERS vnumber="3">ܚܕܺ݁ܝܬ݁ ܓ݂ܶܝܪ ܣܰܓ݂ܺܝ ܕ݂ܳܐܬܶ݁ܝܢ ܐܰܚܶܐ ܘܣܳܗܕ݂ܺܝܢ ܥܰܠ ܫܪܳܪܳܟ݁ ܐܰܝܟ݁ ܡܳܐ ܕ݂ܰܐܢ̄ܬ݂ ܒ݂ܰܫܪܳܪܳܐ ܡܗܰܠܶܟ݁ ܐܰܢ̄ܬ݂:</VERS>
      <VERS vnumber="4">ܕ݂ܪܰܒ݂ܳܐ ܡܶܢ ܗܳܕܶ݁ܐ ܚܰܕܽ݁ܘܬܳ݁ܐ ܠܰܝܬ݂ ܠܺܝ ܕ݂ܶܐܫܡܰܥ ܕ݂ܰܒ݁ܢܰܝܳܐ ܕ݂ܺܝܠܝ ܒ݂ܰܫܪܳܪܳܐ ܡܗܰܠܟܺ݁ܝܢ:</VERS>
      <VERS vnumber="5">ܚܰܒ݂ܺܝܒܰ݁ܢ ܒ݂ܗܰܝܡܳܢܽܘܬܳ݁ܐ ܥܳܒܶ݁ܕ݁ ܐܰܢ̄ܬ݂ ܗܰܘ ܡܳܐ ܕ݂ܣܳܥܰܪ ܐܰܢ̄ܬ݂ ܠܘܳܬ݁ ܐܰܚܶܐ ܘܝܰܬ݂ܺܝܪܳܐܝܺܬ݁ ܕ݂ܺܐܝܬܰ݁ܝܗܽܘܢ ܐܰܟ݁ܣܢܳܝܶܐ:</VERS>
      <VERS vnumber="6">ܐܰܝܠܶܝܢ ܕ݂ܰܐܣܗܶܕ݁ܘ ܥܰܠ ܚܽܘܒܳ݁ܟ݁ ܩܕܳ݁ܡ ܟ݂ܽܠܳܗ ܥܺܕ݂̄ܬ݂ܳܐ ܠܗܳܢܽܘܢ ܫܰܦ݂ܺܝܪ ܥܳܒܶ݁ܕ݁ ܐܰܢ̄ܬ݂ ܕ݂ܰܡܙܰܘܶܕ݁ ܐܰܢ̄ܬ݂ ܠܗܽܘܢ ܐܰܝܟ݁ ܡܳܐ ܕ݂ܰܦܶ݁ܐܐ ܠܰܐܠܳܗܳܐ:</VERS>
      <VERS vnumber="7">ܚܠܳܦ݁ ܓ݂ܶܝܪ ܫܡܶܗ ܢܦܰ݁ܩܘ ܟ݂ܰܕ݁ ܡܶܕ݂ܶܡ ܠܳܐ ܢܣܰܒ݁ܘ ܡܶܢ ܥܰܡ̄ܡܶܐ:</VERS>
      <VERS vnumber="8">ܚܢܰܢ ܗܳܟܺ݁ܝܠ ܚܰܝܳܒܺ݁ܝܢܰܢ ܠܰܡܩܰܒ݂ܳܠܽܘ ܠܕܰ݁ܐܝܟ݁ ܗܳܠܶܝܢ ܕ݂ܰܡܥܰܕ݂ܪܳܢܶܐ ܢܶܗܘܶܐ ܠܰܫܪܳܪܳܐ:</VERS>
      <VERS vnumber="9">ܒ݂ܳܥܶܐ ܗ̄ܘܺܝܬ݁ ܐܶܟ݁ܬ݂ܽܘܒ݁ ܠܥܺܕ݂̄ܬ݂ܳܐ ܐܶܠܳܐ ܗܰܘ ܕ݂ܪܳܚܶܡ ܕ݂ܢܶܗܘܶܐ ܩܰܕ݁ܡܳܝܳܐ ܕ݂ܺܝܠܗܽܘܢ ܕ݂ܺܝܳܘܛܪܶܦܺ݁ܝܣ ܠܳܐ ܡܩܰܒ݂ܶܠ ܠܰܢ:</VERS>
      <VERS vnumber="10">ܡܶܛܽܠ ܗܳܢܳܐ ܐܶܢ ܗܽܘ ܕ݂ܺܐܬܶ݁ܐ ܐܶܥ̄ܗܰܕ݁ ܥܒܳ݁ܕܰ݁ܘܗ̄ܝ ܗܳܢܽܘܢ ܕ݂ܰܥܒܰ݁ܕ݁ ܕ݂ܰܒ݁ܡܶܠܶܐ ܒ݂ܺܝܫܳܬܳ݁ܐ ܣܳܬܰ݁ܪ ܠܰܢ ܘܟܰ݁ܕ݁ ܠܳܐ ܣܦܰ݁ܩ ܠܶܗ ܗܳܠܶܝܢ ܠܳܐ ܗܽܘ ܡܩܰܒ݂ܶܠ ܠܰܐܚܶܐ ܘܠܰܐܝܠܶܝܢ ܕ݂ܰܡܩܰܒ݂ܠܺܝܢ ܟ݂ܳܠܶܐ ܘܡܰܦ݂ܶܩ ܡܶܢ ܥܺܕ݂̄ܬ݂ܳܐ:</VERS>
      <VERS vnumber="11">ܚܰܒ݂ܺܝܒܰ݁ܢ ܠܳܐ ܬ݂ܶܬ݂ܕ݂ܰܡܶܐ ܒ݂ܒܺ݁ܝܫܬ݂ܳܐ ܐܶܠܳܐ ܒ݂ܛܳܒ݁ܬܳ݁ܐ ܗܰܘ ܕ݂ܥܳܒܶ݁ܕ݁ ܛܳܒ݁ܬܳ݁ܐ ܡܶܢ ܐܰܠܳܗܳܐ ܐܺܝܬܰ݁ܘܗ̄ܝ ܗܰܘ ܕ݂ܥܳܒܶ݁ܕ݁ ܒ݂ܺܝܫܬ݂ܳܐ ܠܳܐ ܚܙܳܝܗ̄ܝ ܠܰܐܠܳܗܳܐ:</VERS>
      <VERS vnumber="12">ܥܰܠ ܕ݂ܺܡܺܝܛܪܺܝܳܘܣ ܐܺܝܬ݁ ܗܽ̄ܘ ܣܳܗܕ݂ܽܘܬܳ݁ܐ ܡܶܢ ܟ݂ܽܠܢܳܫ ܘܡܶܢܳܗ ܕ݂ܥܺܕ݂̄ܬ݂ܳܐ ܘܡܶܢܶܗ ܕ݂ܰܫܪܳܪܳܐ ܐܳܦ݁ ܚܢܰܢ ܕ݂ܶܝܢ ܣܳܗܕ݂ܺܝܢܰܢ ܘܝܳܕܰ݁ܥ ܐܰܢ̄ܬ݂ ܕ݂ܣܳܗܕ݂ܽܘܬܳ݁ܐ ܕ݂ܺܝܠܰܢ ܫܰܪܺܝܪܳܐ ܗ̄ܝ: ܣ</VERS>
      <VERS vnumber="13">ܣܰܓ݂ܺܝܳܐܬܳ݁ܐ ܐܺܝܬ݁ ܗ̄ܘܳܐ ܠܺܝ ܠܡܶܟ݁ܬ݂ܰܒ݁ ܠܳܟ݁ ܐܶܠܳܐ ܠܳܐ ܒ݂ܳܥܶܐ ܐ̄ܢܳܐ ܕ݂ܰܒ݁ܝܰܕ݁ ܕ݂ܝܽܘܬܳ݁ܐ ܘܩܰܢܝܳܐ ܐܶܟ݁ܬ݂ܽܘܒ݁ ܠܳܟ݁:</VERS>
      <VERS vnumber="14">ܡܣܰܒ݂ܰܪ ܐ̄ܢܳܐ ܕ݂ܶܝܢ ܕ݂ܒܰ݁ܥܓܰ݁ܠ ܐܶܚܙܶܝܟ݁ ܘܦܽ݁ܘܡܳܐ ܠܘܳܬ݁ ܦ݂ܽܘܡܳܐ ܢܡܰܠܶܠ:</VERS>
    </CHAPTER>
  </BIBLEBOOK>
  <BIBLEBOOK bnumber="7">
    <CHAPTER cnumber="1">
      <VERS vnumber="1">ܝܺܗܽܘܕܳ݁ܐ ܥܰܒ݁ܕ݂ܳܐ ܕ݂ܝܶܫܽܘܥ ܡܫܺܝܚܳܐ ܐܰܚܳܐ ܕ݂ܶܝܢ ܕ݂ܝܰܥܩܽܘܒ݁ ܠܥܰܡ̄ܡܶܐ ܩܪܰܝܳܐ ܕ݂ܒܰ݁ܐܠܳܗܳܐ ܐܰܒܳ݁ܐ ܪܚܺܝܡܺܝܢ ܘܰܒ݁ܝܶܫܽܘܥ ܡܫܺܝܚܳܐ ܢܛܺܝܪܺܝܢ:</VERS>
      <VERS vnumber="2">ܪܰܚܡܶܐ ܘܰܫܠܳܡܳܐ ܘܚܽܘܒ݂ܳܐ ܢܶܣܓ݂ܶܐ ܠܟܽ݁ܘܢ: ܣ</VERS>
      <VERS vnumber="3">ܚܰܒ݂ܺܝܒܰ݁ܝ ܟ݂ܰܕ݁ ܟ݂ܽܠܳܗ ܝܰܨܺܝܦܽ݁ܘܬܳ݁ܐ ܥܳܒܶ݁ܕ݁ ܐ̄ܢܳܐ ܠܡܶܟ݁ܬ݂ܰܒ݁ ܠܟܽ݁ܘܢ ܥܰܠ ܚܰܝܶܐ ܕ݂ܺܝܠܰܢ ܕ݂ܓܰ݁ܘܳܐ ܐܰܢܰܢܩܺܐ ܐܺܝܬ݁ ܠܺܝ ܠܡܶܟ݁ܬ݂ܰܒ݁ ܠܟܽ݁ܘܢ ܟ݂ܰܕ݁ ܡܦ݂ܺܝܣ ܐ̄ܢܳܐ ܕ݂ܰܐܓܽ݁ܘܢܳܐ ܬ݂ܶܥܒ݂ܕܽ݁ܘܢ ܚܠܳܦ݁ ܗܰܝܡܳܢܽܘܬܳ݁ܐ ܐܰܝܕܳ݁ܐ ܕ݂ܰܚܕܳ݁ܐ ܙܒܰ݁ܢ ܐܶܫܬ݂ܰܠܡܰܬ݁ ܠܩܰܕ݂ܺܝܫܶܐ:</VERS>
      <VERS vnumber="4">ܩܢܰܘ ܓ݂ܶܝܪ ܐ̄ܢܳܫܺܝܢ ܡܰܥܠܳܢܽܘܬܳ݁ܐ ܐܰܝܠܶܝܢ ܕ݂ܡܶܢ ܫܽܘܪܳܝܳܐ ܩܰܕ݂ܶܡܘ ܐܶܬ݁ܟ݂ܬܶ݁ܒ݁ܘ ܒ݂ܚܽܘܝܳܒܳ݁ܐ ܗܳܢܳܐ ܐ̄ܢܳܫܳܐ ܪܰܫܺܝܥܶܐ ܕ݂ܰܠܛܰܝܒ݂ܽܘܬܶ݁ܗ ܕ݂ܰܐܠܳܗܰܢ ܡܰܗܦ݂ܟܺ݁ܝܢ ܠܛܰܢܦ݂ܽܘܬܳ݁ܐ ܘܰܒ݁ܗܰܘ ܕ݂ܺܐܝܬܰ݁ܘܗ̄ܝ ܒ݂ܰܠܚܽܘܕܰ݁ܘܗ̄ܝ ܡܳܪܳܐ ܐܰܠܳܗܳܐ ܘܡܳܪܰܢ ܝܶܫܽܘܥ ܡܫܺܝܚܳܐ ܟ݂ܳܦ݁ܪܺܝܢ:</VERS>
      <VERS vnumber="5">ܠܡܰܥ̄ܗܳܕܽ݁ܘܬ݁ܟܽ݁ܘܢ ܕ݂ܶܝܢ ܨܳܒܶ݁ܐ ܐ̄ܢܳܐ ܟ݂ܰܕ݁ ܝܳܕ݁ܥܺܝܢ ܐܢ̄ܬ݂ܽܘܢ ܟ݂ܽܠܗܶܝܢ ܕ݂ܰܐܠܳܗܳܐ ܟ݂ܰܕ݁ ܚܕܳ݁ܐ ܙܒܰ݁ܢ ܠܥܰܡܳܐ ܡܶܢ ܡܶܨܪܶܝܢ ܦ݂ܪܰܩ ܗܳܝ ܕ݂ܬܰ݁ܪܬ݂ܶܝܢ ܠܰܐܝܠܶܝܢ ܕ݂ܠܳܐ ܗܰܝܡܶܢܘ ܐܰܘܒ݂ܶܕ݁:</VERS>
      <VERS vnumber="6">ܘܰܠܡܰܠܰܐܟܶ݁ܐ ܐܰܝܠܶܝܢ ܕ݂ܠܳܐ ܢܛܰܪܘ ܪܺܝܫܳܢܽܘܬ݁ܗܽܘܢ ܐܶܠܳܐ ܫܒܰ݁ܩܘ ܥܽܘܡܪܳܐ ܕ݂ܺܝܠܗܽܘܢ ܠܕܺ݁ܝܢܳܐ ܕ݂ܝܰܘܡܳܐ ܪܰܒ݂ܳܐ ܒ݂ܰܐܣܽܘܪܶܐ ܠܳܐ ܝܺܕܺ݁ܝܥܶܐ ܬ݂ܚܶܝܬ݁ ܥܰܡܛܳܢܳܐ ܢܳܛܰܪ:</VERS>
      <VERS vnumber="7">ܐܰܝܟ݂ܰܢܳܐ ܕ݂ܰܣܕܽ݁ܘܡ ܘܥܳܡܽܘܪܳܐ ܘܰܡܕܺ݁ܝܢܳܬܳ݁ܐ ܕ݂ܰܚܕܳ݁ܪܰܝܗܶܝܢ ܕ݂ܒܳ݁ܗ ܒ݂ܰܕ݁ܡܽܘܬܳ݁ܐ ܕ݂ܗܳܠܶܝܢ ܙܰܢܺܝ ܘܶܐܙܰܠ ܒ݂ܳܬܰ݁ܪ ܒ݂ܶܣܪܳܐ ܐ̄ܚܪܺܢܳܐ ܣܺܝܡܳܢ ܬ݂ܚܶܝܬ݁ ܬ݂ܰܚܘܺܝܬܳ݁ܐ ܕ݂ܢܽܘܪܳܐ ܕ݂ܰܠܥܳܠܰܡ ܟ݂ܰܕ݁ ܡܚܰܝܒܳ݁ܢ ܠܕܺ݁ܝܢܳܐ:</VERS>
      <VERS vnumber="8">ܒ݂ܳܗ ܒ݂ܰܕ݁ܡܽܘܬܳ݁ܐ ܐܳܦ݁ ܗܳܠܶܝܢ ܕ݂ܰܒ݁ܚܶܠܡܶܐ ܡܶܫܬ݂ܪܰܓ݁ܪܓܺ݁ܝܢ ܠܒܶ݁ܣܪܳܐ ܡܰܢ ܡܛܰܢܦܺ݁ܝܢ ܠܡܳܪܽܘܬܳ݁ܐ ܕ݂ܶܝܢ ܛܳܠܡܺܝܢ ܘܰܠܬܶ݁ܫܒ݂ܽܘܚܬ݂ܳܐ ܡܓܰ݁ܕ݂ܦܺ݁ܝܢ:</VERS>
      <VERS vnumber="9">ܡܺܝܟܳ݁ܐܝܶܠ ܕ݂ܶܝܢ ܪܺܝܫ ܡܰܠܰܐܟܶ݁ܐ ܗܰܘ ܕ݂ܥܰܡ ܐܳܟܶ݁ܠܩܰܪܨܳܐ ܟ݂ܰܕ݁ ܕ݂ܳܐܶܢ ܡܡܰܠܶܠ ܗ̄ܘܳܐ ܡܶܛܽܠ ܦ݂ܰܓ݁ܪܶܗ ܕ݂ܡܽܘܫܶܐ ܠܳܐ ܐܰܡܪܰܚ ܕ݂ܢܰܝܬ݂ܶܐ ܥܠܰܘܗ̄ܝ ܕ݂ܺܝܢܳܐ ܕ݂ܓܽ݁ܘܕ݂ܳܦܳ݁ܐ ܐܶܠܳܐ ܐܶܡܰܪ ܕ݂ܢܶܓ݁ܥܽܘܪ ܒ݂ܳܟ݁ ܡܳܪܝܳܐ:</VERS>
      <VERS vnumber="10">ܗܳܠܶܝܢ ܕ݂ܶܝܢ ܒ݂ܰܐܝܠܶܝܢ ܕ݂ܠܳܐ ܝܳܕ݁ܥܺܝܢ ܡܓܰ݁ܕ݂ܦܺ݁ܝܢ ܒ݂ܰܐܝܠܶܝܢ ܕ݂ܶܝܢ ܕ݂ܰܟ݁ܝܳܢܳܐܝܺܬ݁ ܐܰܝܟ݁ ܚܰܝܘܳܬܳ݁ܐ ܚܰܪܫܳܬܳ݁ܐ ܡܦ݂ܳܣܺܝܢ ܒ݂ܗܶܝܢ ܡܶܬ݁ܚܰܒ݂ܠܺܝܢ:</VERS>
      <VERS vnumber="11">ܘܳܝ ܠܗܽܘܢ ܕ݂ܒܽ݁ܐܘܪܚܶܗ ܕ݂ܩܳܐܝܶܢ ܐܶܙܰܠܘ ܘܒܳ݁ܬܰ݁ܪ ܛܳܥܝܽܘܬܶ݁ܗ ܕ݂ܒܶ݁ܠܥܰܡ ܒ݂ܰܐܓ݁ܪܳܐ ܐܶܫܬ݂ܰܪܰܚܘ ܘܰܒ݁ܥܶܨܝܳܝܽܘܬܶ݁ܗ ܕ݂ܩܽܘܪܳܚ ܐܶܒܰ݁ܕ݁ܘ:</VERS>
      <VERS vnumber="12">ܗܳܠܶܝܢ ܐܺܝܬܰ݁ܝܗܽܘܢ ܐܰܝܠܶܝܢ ܕ݂ܒܰ݁ܢܝܳܚܳܬ݁ܗܽܘܢ ܟ݂ܰܕ݁ ܡܟܰ݁ܬ݂ܡܺܝܢ ܡܶܬ݁ܦ݂ܰܪܦ݂ܥܺܝܢ ܟ݂ܰܕ݁ ܕ݂ܠܳܐ ܕ݂ܶܚܠܬܳ݁ܐ ܢܰܦ݁ܫܗܽܘܢ ܪܳܥܶܝܢ ܥܢܳܢܶܐ ܕ݂ܠܳܐ ܡܶܛܪܳܐ ܕ݂ܡܶܢ ܪܽܘܚܶܐ ܦ݂ܳܗܝܳܢ ܐܺܝܠܳܢܶܐ ܕ݂ܰܐܘܦ݂ܺܝ ܐܶܒ݂ܗܽܘܢ ܕ݂ܺܐܝܬܰ݁ܝܗܽܘܢ ܕ݂ܠܳܐ ܦ݂ܺܐܪܶܐ ܕ݂ܡܺܝܬ݁ܘ ܬ݂ܶܢܝܳܢܽܘܬ݁ ܘܰܣܠܶܩܘ ܡܶܢ ܥܶܩܳܪܰܝܗܽܘܢ:</VERS>
      <VERS vnumber="13">ܓ݂ܰܠ̄ܠܶܐ ܥܰܙܺܝܙܶܐ ܕ݂ܝܰܡܳܐ ܕ݂ܰܒ݁ܝܰܕ݁ ܪܽܘܥܬ݂ܗܽܘܢ ܡܚܰܘܶܝܢ ܒ݂ܶܗܬ݂ܰܬ݁ܗܽܘܢ ܟ݂ܰܘܟ݂ܒܶ݁ܐ ܡܰܛܥܝܳܢܶܐ ܠܗܳܠܶܝܢ ܕ݂ܥܰܡܛܳܢܳܐ ܕ݂ܚܶܫܽܘܟܳ݁ܐ ܠܥܳܠܰܡ ܠܗܽܘܢ ܢܛܺܝܪ:</VERS>
      <VERS vnumber="14">ܐܶܬ݁ܢܰܒ݂ܺܝ ܕ݂ܶܝܢ ܐܳܦ݁ ܠܗܳܠܶܝܢ ܗܰܘ ܕ݂ܺܐܝܬܰ݁ܘܗ̄ܝ ܕ݂ܫܰܒ݁ܥܳܐ ܡܶܢ ܐܳܕܳ݁ܡ ܚܢܽܘܟ݁ ܟ݂ܰܕ݁ ܐܳܡܰܪ ܕ݂ܗܳܐ ܡܳܪܝܳܐ ܐܳܬܶ݁ܐ ܒ݂ܪܶܒ݂ܘܳܬܳ݁ܐ ܕ݂ܩܰܕ݂ܺܝܫܶܐ:</VERS>
      <VERS vnumber="15">ܕ݂ܢܶܥܒ݂ܶܕ݁ ܕ݂ܺܝܢܳܐ ܥܰܠ ܟ݂ܽܠ ܘܰܠܡܰܟ݂ܳܣܽܘ ܠܟܽ݁ܠ ܢܰܦ݁ܫܳܬܳ݁ܐ ܡܶܛܽܠ ܟ݂ܽܠܗܽܘܢ ܥܒܳ݁ܕܶ݁ܐ ܐܰܝܠܶܝܢ ܕ݂ܰܐܪܫܥܘ ܘܡܶܛܽܠ ܟ݂ܽܠܗܶܝܢ ܡܶܠܶܐ ܩܰܫܝܳܬܳ݁ܐ ܐܰܝܠܶܝܢ ܕ݂ܡܰܠܶܠܘ ܚܰܛܳܝܶܐ ܪܰܫܺܝܥܶܐ:</VERS>
      <VERS vnumber="16">ܗܳܠܶܝܢ ܐܶܢܽܘܢ ܕ݂ܡܰܪܛܢܺܝܢ ܘܥܳܕ݁ܠܺܝܢ ܒ݂ܟܽ݁ܠ ܨܶܒ݁ܘܳܢ ܟ݂ܰܕ݁ ܐܰܝܟ݁ ܪܓܺ݁ܝܓܳ݁ܬܳ݁ܐ ܕ݂ܺܝܠܗܽܘܢ ܡܗܰܠܟܺ݁ܝܢ ܘܦܽ݁ܘܡܗܽܘܢ ܡܡܰܠܶܠ ܓ݂ܢܺܝܚܳܬܳ݁ܐ ܘܰܡܫܰܒ݂ܚܺܝܢ ܠܦܰ݁ܪܨܽܘܦ݂ܶܐ ܡܶܛܽܠ ܝܽܘܬ݁ܪܳܢܶܐ: ܣ</VERS>
      <VERS vnumber="17">ܐܰܢ̄ܬ݂ܽܘܢ ܕ݂ܶܝܢ ܚܰܒ݂ܺܝܒܰ݁ܝ ܐܶܬ݂ܕ݂ܰܟ݁̄ܪܘ ܠܡܶܠܶܐ ܐܰܝܠܶܝܢ ܕ݂ܩܰܕ݂ܶܡ ܐܶܬܶ݁ܐܡܰܪ ܡܶܢ ܫܠܺܝܚܰܘܗ̄ܝ ܕ݂ܡܳܪܰܢ ܝܶܫܽܘܥ ܡܫܺܝܚܳܐ:</VERS>
      <VERS vnumber="18">ܕ݂ܳܐܡܪܺܝܢ ܗ̄ܘܰܘ ܠܟܽ݁ܘܢ ܕ݂ܰܒ݁ܚܰܪܬܳ݁ܐ ܕ݂ܙܰܒ݁ܢܶܐ ܢܶܗܘܽܘܢ ܐܰܝܠܶܝܢ ܕ݂ܰܡܒܰ݁ܙܚܺܝܢ ܕ݂ܰܐܝܟ݁ ܪܓܺ݁ܝܓܳ݁ܬܳ݁ܐ ܕ݂ܺܝܠܗܽܘܢ ܐܳܙܺܠ̄ܝܢ ܒ݂ܳܬܰ݁ܪ ܪܽܘܫܥܳܐ:</VERS>
      <VERS vnumber="19">ܗܳܠܶܝܢ ܐܺܝܬܰ݁ܝܗܽܘܢ ܐܰܝܠܶܝܢ ܕ݂ܰܡܦܰ݁ܪܫܺܝܢ ܢܰܦ݁ܫܳܢܳܝܶܐ ܕ݂ܪܽܘܚܳܐ ܠܰܝܬ݂ ܠܗܽܘܢ:</VERS>
      <VERS vnumber="20">ܐܰܢ̄ܬ݂ܽܘܢ ܕ݂ܶܝܢ ܚܰܒ݂ܺܝܒܰ݁ܝ ܒ݂ܗܰܝܡܳܢܽܘܬܳ݁ܐ ܕ݂ܺܝܠܟܽ݁ܘܢ ܩܰܕ݂ܺܝܫܬ݂ܳܐ ܐܶܬ݁ܒ݂ܰܢܰܘ ܡܶܢ ܕ݂ܪܺܝܫ ܒ݂ܪܽܘܚܳܐ ܩܰܕ݂ܺܝܫܳܐ ܟ݂ܰܕ݁ ܡܨܰܠܶܝܢ:</VERS>
      <VERS vnumber="21">ܢܰܦ݁ܫܰܢ ܕ݂ܶܝܢ ܒ݂ܚܽܘܒ݂ܳܐ ܕ݂ܰܐܠܳܗܳܐ ܢܶܛܰܪ ܟ݂ܰܕ݁ ܡܣܰܟ݂ܶܝܢܰܢ ܠܰܚܢܳܢܶܗ ܕ݂ܡܳܪܰܢ ܝܶܫܽܘܥ ܡܫܺܝܚܳܐ ܠܚܰܝܶܐ ܕ݂ܺܝܠܰܢ ܕ݂ܰܠܥܳܠܰܡ:</VERS>
      <VERS vnumber="22">ܘܰܠܡܶܢܗܽܘܢ ܡܰܢ ܡܶܢ ܢܽܘܪܳܐ ܚܛܽܘܦ݁ܘ:</VERS>
      <VERS vnumber="23">ܟ݂ܰܕ݁ ܕ݂ܶܝܢ ܡܶܬ݂ܬ݂ܘܶܝܢ ܐܶܬ݁ܪܰܚܰܡܘ ܥܠܰܝܗܽܘܢ ܒ݂ܕܶ݁ܚܠܬܳ݁ܐ ܟ݂ܰܕ݁ ܣܳܢܶܝܢ ܐܢ̄ܬ݂ܽܘܢ ܐܳܦ݁ ܠܟܽ݁ܘܬ݂ܺܝܢܳܐ ܕ݂ܡܶܢ ܒ݂ܶܣܪܳܐ ܕ݂ܰܡܟܰ݁ܬ݂ܡܳܐ:</VERS>
      <VERS vnumber="24">ܠܗܰܘ ܕ݂ܶܝܢ ܕ݂ܡܶܫܟ݂ܰܚ ܕ݂ܰܢܢܰܛܰܪ ܠܰܢ ܕ݂ܠܳܐ ܫܽܘܪܰܥܬܳ݁ܐ ܘܰܕ݁ܠܳܐ ܟ݂ܽܘܬ݁ܡܳܐ ܘܰܢܩܺܝܡ ܕ݂ܠܳܐ ܡܽܘܡܳܐ:</VERS>
      <VERS vnumber="25">ܒ݂ܰܠܚܽܘܕܰ݁ܘܗ̄ܝ ܐܰܠܳܗܳܐ ܦ݂ܳܪܽܘܩܰܢ ܒ݂ܝܰܕ݁ ܝܶܫܽܘܥ ܡܫܺܝܚܳܐ ܡܳܪܰܢ ܩܕܳ݁ܡ ܬ݂ܶܫܒ݂ܽܘܚܬ݂ܶܗ ܒ݂ܚܰܕܽ݁ܘܬܳ݁ܐ ܠܶܗ ܫܽܘܒ݁ܚܳܐ ܘܽܐܘܚܕ݂ܳܢܳܐ ܘܺܐܝܩܳܪܳܐ ܘܪܰܒ݂ܽܘܬܳ݁ܐ ܐܳܦ݁ ܗܳܫܳܐ ܘܰܒ݁ܟܽ݁ܠܗܽܘܢ ܥܳܠܡܶܐ ܐܰܡܺܝܢ: ܣ</VERS>
    </CHAPTER>
  </BIBLEBOOK>
  <BIBLEBOOK bnumber="66">
    <CHAPTER cnumber="1">
      <VERS vnumber="1">ܓ݂ܶܠܝܳܢܳܐ ܕ݂ܝܶܫܽܘܥ ܡܫܺܝܚܳܐ ܕ݂ܝܰܗ̄ܒ݁ ܠܶܗ ܐܰܠܳܗܳܐ ܠܰܡܚܰܘܳܝܽܘ ܠܥܰܒ݁ܕ݂ܰܘܗ̄ܝ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܰܥܓܰ݁ܠ ܘܫܰܘܕ݂ܰܥ ܟ݂ܰܕ݁ ܫܠܰܚ ܒ݂ܝܰܕ݁ ܡܰܠܰܐܟܶ݁ܗ ܠܥܰܒ݁ܕ݂ܶܗ ܝܽܘܚܰܢܳܢ:</VERS>
      <VERS vnumber="2">ܗܰܘ ܕ݂ܰܐܣܗܶܕ݁ ܠܡܶܠܬܳ݁ܐ ܕ݂ܰܐܠܳܗܳܐ ܘܰܠܣܳܗܕ݂ܽܘܬܶ݁ܗ ܕ݂ܝܶܫܽܘܥ ܡܫܺܝܚܳܐ ܟ݂ܽܠ ܡܳܐ ܕ݂ܰܚܙܳܐ:</VERS>
      <VERS vnumber="3">ܛܽܘܒܰ݁ܘܗ̄ܝ ܠܡܰܢ ܕ݂ܩܳܪܶܐ ܘܠܰܐܝܠܶܝܢ ܕ݂ܫܳܡܥܺܝܢ ܡܶܠܶܐ ܕ݂ܰܢܒܺ݁ܝܽܘܬܳ݁ܐ ܗܳܕܶ݁ܐ ܘܢܳܛܪܺܝܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܳܗ ܙܰܒ݁ܢܳܐ ܓ݂ܶܝܪ ܩܪܶܒ݁: ܣ</VERS>
      <VERS vnumber="4">ܝܽܘܚܰܢܳܢ ܠܰܫܒܰ݁ܥ ܥܺܕܳ݁ܬܳ݁ܐ ܕ݂ܒܰ݁ܐܣܺܝܰܐ ܛܰܝܒ݂ܽܘܬܳ݁ܐ ܠܟܽ݁ܘܢ ܘܰܫܠܳܡܳܐ ܡܶܢ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܳܐܬܶ݁ܐ ܘܡܶܢ ܫܒܰ݁ܥ ܪܽܘܚܶܐ ܐܰܝܠܶܝܢ ܕ݂ܰܩܕܳ݁ܡ ܟ݂ܽܘܪܣܝܶܗ:</VERS>
      <VERS vnumber="5">ܘܡܶܢ ܝܶܫܽܘܥ ܡܫܺܝܚܳܐ ܣܳܗܕ݂ܳܐ ܡܗܰܝܡܢܳܐ ܒ݂ܽܘܟ݁ܪܳܐ ܕ݂ܡܺܝܬܶ݁ܐ ܘܪܺܫܳܐ ܕ݂ܡܰܠܟ݂ܶܐ ܕ݂ܰܐܪܥܳܐ ܗܰܘ ܕ݂ܡܰܚܶܒ݁ ܠܰܢ ܘܫܳܪܶܐ ܠܰܢ ܡܶܢ ܚܛܳܗܰܝܢ ܒ݂ܰܕ݁ܡܶܗ:</VERS>
      <VERS vnumber="6">ܘܰܥܒܰ݁ܕ݁ ܠܰܢ ܡܰܠܟ݂ܽܘܬܳ݁ܐ ܟ݂ܳܗܢܳܝܬ݂ܳܐ ܠܰܐܠܳܗܳܐ ܘܰܐܒܽ݁ܘܗ̄ܝ ܘܠܶܗ ܬ݂ܶܫܒ݂ܽܘܚܬ݂ܳܐ ܘܽܐܘܚܕ݂ܳܢܳܐ ܠܥܳܠܰܡ ܥܳܠܡܺܝܢ ܐܰܡܺܝܢ:</VERS>
      <VERS vnumber="7">ܗܳܐ ܐܳܬܶ݁ܐ ܥܰܡ ܥܢܳܢܶܐ ܘܢܶܚܙܝܳܢܳܝܗ̄ܝ ܟ݂ܽܠ ܥܰܝܢܶܐ ܘܳܐܦ݁ ܐܰܝܠܶܝܢ ܕ݂ܕܰ݁ܩܪܽܘܗ̄ܝ ܘܢܰܪܩܕܳ݁ܢ ܥܠܰܘܗ̄ܝ ܟ݂ܽܠ ܫܰܪܒ݂ܳܬܳ݁ܐ ܕ݂ܰܐܪܥܳܐ ܐܺܝܢ ܘܰܐܡܺܝܢ: ܣ</VERS>
      <VERS vnumber="8">ܐܶܢܳܐ ܐܳܠܰܦ݁ ܘܬܰ݁ܘ ܐܳܡܰܪ ܡܳܪܝܳܐ ܐܰܠܳܗܳܐ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܳܐܬܶ݁ܐ ܗܰܘ ܕ݂ܰܐܚܺܝܕ݁ ܟ݂ܽܠ: ܣ</VERS>
      <VERS vnumber="9">ܐܶܢܳܐ ܝܽܘܚܰܢܳܢ ܗܰܘ ܐܰܚܽܘܟܽ݁ܘܢ ܘܒܰ݁ܪ ܫܰܘܬ݂ܳܦ݁ܟܽ݁ܘܢ ܒ݂ܽܐܘܠܨܳܢܳܐ ܘܒܰ݁ܡܣܰܝܒ݂ܪܳܢܽܘܬܳ݁ܐ ܕ݂ܰܒ݁ܝܶܫܽܘܥ ܗܘܺܝܬ݁ ܒ݂ܓܳ݁ܙܰܪܬ݂ܳܐ ܕ݂ܡܶܬ݁ܩܰܪܝܳܐ ܦ݂ܰܛܡܳܘܣ ܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܡܫܺܝܚܳܐ:</VERS>
      <VERS vnumber="10">ܘܰܗܘܺܝܬ݁ ܒ݂ܪܽܘܚ ܒ݂ܝܰܘܡܳܐ ܕ݂ܚܰܕ݁ܒ݂ܫܰܒ݂ܳܐ ܘܫܶܡܥܶܬ݁ ܡܶܢ ܒ݂ܶܣܬ݂ܰܪܝ ܩܳܠܳܐ ܪܰܒ݂ܳܐ ܐܰܝܟ݁ ܫܺܝܦܽ݁ܘܪܳܐ:</VERS>
      <VERS vnumber="11">ܕ݂ܳܐܡܰܪ ܐܰܝܠܶܝܢ ܕ݂ܚܳܙܶܝܬ݂ ܟ݂ܬܽ݁ܘܒ݁ ܒ݂ܰܟ݁ܬܳ݁ܒܳ݁ܐ ܘܫܰܕ݂ܰܪ ܠܰܫܒܰ݁ܥ ܥܺܕܳ݁ܬܳ݁ܐ ܠܶܐܦܶ݁ܣܳܘܣ ܘܠܰܙܡܽܘܪܢܰܐ ܘܰܠܦ݂ܶܪܓܰ݁ܡܳܘܣ ܘܰܠܬܶ݁ܐܘܰܛܺܝܪܰܐ ܘܰܠܣܰܪܕܺ݁ܝܣ ܘܰܠܦܺ݁ܝܠܰܕܶ݁ܠܦܺ݁ܝܰܐ ܘܰܠܠܰܕܺ݁ܝܩܺܝܰܐ:</VERS>
      <VERS vnumber="12">ܘܗܶܦ݁ܟ݂ܶܬ݁ ܠܡܶܕ݂ܰܥ ܩܳܠܳܐ ܐܰܝܢܳܐ ܕ݂ܡܰܠܶܠ ܥܰܡܝ ܘܟܰ݁ܕ݁ ܥܶܛܦ݂ܶܬ݁ ܚܙܺܝܬ݁ ܫܒܰ݁ܥ ܡܢܳܪܳܢ ܕ݂ܕܰ݁ܗܒܳ݁ܐ:</VERS>
      <VERS vnumber="13">ܘܒܰ݁ܡܨܰܥܬܳ݁ܐ ܕ݂ܰܡܢܳܪܳܬܳ݁ܐ ܐܰܝܟ݁ ܕ݂ܡܽܘܬܳ݁ܐ ܕ݂ܒܰ݁ܪܢܳܫܳܐ ܘܰܠܒܺ݁ܝܫ ܐܰܦܽ݁ܘܕܳ݁ܐ ܘܰܐܣܺܝܪ ܨܶܝܕ݁ ܬ݂ܕܰ݁ܘܗ̄ܝ ܐܶܣܳܪܳܐ ܕ݂ܕܰ݁ܗܒܳ݁ܐ:</VERS>
      <VERS vnumber="14">ܪܺܫܶܗ ܕ݂ܶܝܢ ܘܣܰܥܪܶܗ ܚܶܘܳܪ ܐܰܝܟ݁ ܥܰܡܪܳܐ ܘܰܐܝܟ݁ ܬ݂ܰܠܓ݂ܳܐ ܘܥܰܝܢܰܘܗ̄ܝ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ:</VERS>
      <VERS vnumber="15">ܘܪܶܓ݁ܠܰܘܗ̄ܝ ܒ݂ܰܕ݁ܡܽܘܬܳ݁ܐ ܕ݂ܰܢܚܳܫܳܐ ܠܶܒ݁ܢܳܝܳܐ ܕ݂ܡܰܚܰܡ ܒ݂ܰܐܬ݂ܽܘܢܳܐ ܘܩܳܠܶܗ ܐܰܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ:</VERS>
      <VERS vnumber="16">ܘܺܐܝܬ݁ ܠܶܗ ܒ݂ܺܐܝܕܶ݁ܗ ܕ݂ܝܰܡܺܝܢܳܐ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܘܡܶܢ ܦ݂ܽܘܡܶܗ ܢܳܦ݁ܩܳܐ ܪܽܘܡܚܳܐ ܚܰܪܺܝܦ݁ܬ݂ܳܐ ܘܰܚܙܳܬܶ݁ܗ ܐܰܝܟ݁ ܫܶܡܫܳܐ ܡܚܰܘܝܳܐ ܒ݂ܚܰܝܠܳܗ:</VERS>
      <VERS vnumber="17">ܘܟܰ݁ܕ݁ ܚܙܺܝܬܶ݁ܗ ܢܶܦ݁ܠܶܬ݁ ܥܰܠ ܪܶܓ݁ܠܰܘܗ̄ܝ ܐܰܝܟ݁ ܡܺܝܬܳ݁ܐ ܘܣܳܡ ܥܠܰܝ ܐܺܝܕܶ݁ܗ ܕ݂ܝܰܡܺܝܢܳܐ ܠܡܺܐܡܰܪ ܠܳܐ ܬ݂ܶܕ݁ܚܰܠ ܕ݂ܶܐܢܳܐ ܐܺܝܬܰ݁ܝ ܩܰܕ݁ܡܳܝܳܐ ܘܰܐ̄ܚܪܳܝܳܐ:</VERS>
      <VERS vnumber="18">ܘܰܕ݁ܚܰܝ ܘܰܕ݁ܡܺܝܬܳ݁ܐ ܗܘܺܝܬ݁ ܘܗܳܐ ܚܰܝܳܐ ܐܺܝܬܰ݁ܝ ܠܥܳܠܰܡ ܥܳܠܡܺܝܢ ܐܰܡܺܝܢ ܘܺܐܝܬ݁ ܠܺܝ ܩܠܺܝܕܳ݁ܐ ܕ݂ܡܰܘܬ݂ܳܐ ܘܕܰ݁ܫܝܽܘܠ:</VERS>
      <VERS vnumber="19">ܟ݂ܬܽ݁ܘܒ݁ ܗܳܟܺ݁ܝܠ ܡܳܐ ܕ݂ܰܚܙܰܝܬ݂ ܘܰܐܝܠܶܝܢ ܕ݂ܺܐܝܬܰ݁ܝܗܶܝܢ ܘܰܥܬܺ݁ܝܕܳ݁ܢ ܠܡܶܗܘܳܐ ܒ݂ܳܬܰ݁ܪ ܗܳܠܶܝܢ:</VERS>
      <VERS vnumber="20">ܐ̄ܪܳܙܳܐ ܕ݂ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܐܰܝܠܶܝܢ ܕ݂ܰܚܙܰܝܬ݂ ܥܰܠ ܝܰܡܺܝܢܝ ܘܰܫܒܰ݁ܥ ܡܢܳܪܳܬܳ݁ܐ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܡܰܠܰܐܟܶ݁ܐ ܕ݂ܰܫܒܰ݁ܥ ܥܺܕܳ݁ܬܳ݁ܐ ܐܺܝܬܰ݁ܝܗܽܘܢ ܘܰܡܢܳܪܳܬܳ݁ܐ ܫܒܰ݁ܥ ܕ݂ܕܰ݁ܗܒܳ݁ܐ ܐܰܝܠܶܝܢ ܕ݂ܰܚܙܰܝܬ݂ ܫܒܰ݁ܥ ܐܶܢܶܝܢ ܥܺܕܳ݁ܬܳ݁ܐ: ܣ</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܶܐܦܶ݁ܣܳܘܣ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܰܐܚܺܝܕ݁ ܫܰܒ݁ܥܳܐ ܟ݂ܰܘܟ݂ܒܺ݁ܝܢ ܒ݂ܺܐܝܕܶ݁ܗ ܗܰܘ ܕ݂ܰܡܗܰܠܶܟ݁ ܒ݂ܰܝܢܳܬ݁ ܡܢܳܪܳܬܳ݁ܐ ܕ݂ܕܰ݁ܗܒܳ݁ܐ:</VERS>
      <VERS vnumber="2">ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܥܰܡܠܳܟ݁ ܘܰܡܣܰܝܒ݂ܪܳܢܽܘܬܳ݁ܟ݁ ܘܰܕ݁ܠܳܐ ܡܨܶܝܬ݂ ܠܡܶܛܥܰܢ ܠܒܺ݁ܝܫܶܐ ܘܢܰܣܺܝܬ݁ ܠܰܐܝܠܶܝܢ ܕ݂ܳܐܡܪܺܝܢ ܢܰܦ݁ܫܗܽܘܢ ܕ݂ܰܫܠܺܝܚܶܐ ܐܺܝܬܰ݁ܝܗܽܘܢ ܘܠܰܝܬ݂ܰܝܗܽܘܢ ܘܶܐܫܟ݂ܰܚܬ݂ ܐܶܢܽܘܢ ܕ݂ܰܓ݂ܳܠܶܐ:</VERS>
      <VERS vnumber="3">ܘܰܡܣܰܝܒ݂ܪܳܢܽܘܬܳ݁ܐ ܐܺܝܬ݁ ܠܳܟ݁ ܘܰܛܥܶܢܬ݂ ܡܶܛܽܠ ܫܶܡܝ ܘܠܳܐ ܠܺܐܝܬ݂:</VERS>
      <VERS vnumber="4">ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܕ݂ܚܽܘܒ݂ܳܟ݁ ܩܰܕ݁ܡܳܝܳܐ ܫܒܰ݁ܩܬ݂:</VERS>
      <VERS vnumber="5">ܐܶܬ݂ܕ݂ܰܟ݁̄ܪ ܡܶܢ ܐܰܝܟ݂ܳܐ ܢܦܰ݁ܩܬ݂ ܘܰܥܒܶ݁ܕ݁ ܥܒܳ݁ܕܶ݁ܐ ܩܰܕ݁ܡܳܝܶܐ ܘܶܐܢܕ݂ܶܝܢ ܠܳܐ ܐܳܬܶ݁ܐ ܐ̄ܢܳܐ ܥܠܰܝܟְ݂ ܘܰܡܙܺܝܥ ܐ̄ܢܳܐ ܡܢܳܪܬ݂ܳܟ݁ ܐܶܠܳܐ ܬ݂ܬܽ݁ܘܒ݁:</VERS>
      <VERS vnumber="6">ܐܶܠܳܐ ܗܳܕܶ݁ܐ ܐܺܝܬ݁ ܠܳܟ݁ ܕ݂ܣܳܢܶܝܬ݂ ܥܒܳ݁ܕܶ݁ܐ ܕ݂ܢܺܐܩܽܘܠܺܝܛܶܐ ܐܰܝܠܶܝܢ ܕ݂ܶܐܢܳܐ ܣܳܢܶܐ ܐ̄ܢܳܐ:</VERS>
      <VERS vnumber="7">ܗܰܘ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܘܠܰܕ݁ܙܳܟܶ݁ܐ ܐܶܬ݂ܶܠ ܡܶܢ ܩܰܝܣܳܐ ܕ݂ܚܰܝܶܐ ܠܡܶܐܟܰ݁ܠ ܗܰܘ ܕ݂ܺܐܝܬܰ݁ܘܗ̄ܝ ܒ݂ܦܰ݁ܪܕ݂ܰܝܣܳܐ ܕ݂ܰܐܠܳܗܳܐ: ܣ</VERS>
      <VERS vnumber="8">ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܰܙܡܽܘܪܢܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܩܰܕ݁ܡܳܝܳܐ ܘܰܐ̄ܚܪܳܝܳܐ ܗܰܘ ܕ݂ܰܗܘܳܐ ܡܺܝܬܳ݁ܐ ܘܰܚܝܳܐ:</VERS>
      <VERS vnumber="9">ܝܳܕܰ݁ܥ ܐ̄ܢܳܐ ܐܽܘܠܨܳܢܳܟ݁ ܘܡܶܣܟ݂ܺܢܽܘܬܳ݁ܟ݁ ܐܶܠܳܐ ܥܰܬ݂ܺܝܪܳܐ ܐܰܢ̄ܬ݂ ܘܰܠܓܽ݁ܘܕ݂ܳܦܳ݁ܐ ܕ݂ܡܶܢ ܐܰܝܠܶܝܢ ܕ݂ܳܐܡܪܺܝܢ ܢܰܦ݁ܫܗܽܘܢ ܝܺܗܽܘܕܳ݁ܝܶܐ ܝܺܗܽܘܕܳ݁ܝܶܐ ܟ݂ܰܕ݁ ܠܳܐ ܐܺܝܬܰ݁ܝܗܽܘܢ ܐܶܠܳܐ ܟ݂ܢܽܘܫܬ݂ܳܐ ܕ݂ܣܳܛܳܢܳܐ:</VERS>
      <VERS vnumber="10">ܒ݂ܡܶܕ݂ܶܡ ܠܳܐ ܬ݂ܶܕ݁ܚܰܠ ܡܶܢ ܐܰܝܠܶܝܢ ܕ݂ܰܥܬܺ݁ܝܕ݁ ܐܰܢ̄ܬ݂ ܠܡܶܚܰܫ ܗܳܐ ܥܬܺ݁ܝܕ݁ ܐܳܟܶ݁ܠܩܰܪܨܳܐ ܕ݂ܢܰܪܡܶܐ ܡܶܢܟܽ݁ܘܢ ܒ݂ܒܶ݁ܝܬ݁-ܚܒܽ݁ܘܫܝܳܐ ܕ݂ܬܶ݁ܬ݁ܢܰܣܽܘܢ ܘܢܶܗܘܶܐ ܠܟܽ݁ܘܢ ܐܽܘܠܨܳܢܳܐ ܝܰܘܡܺܝܢ ܥܶܣܪܳܐ ܗܘܰܘ ܡܗܰܝܡܢܶܐ ܥܕܰ݁ܡܳܐ ܠܡܰܘܬ݂ܳܐ ܘܶܐܬ݂ܶܠ ܠܟܽ݁ܘܢ ܟ݂ܠܺܝܠܳܐ ܕ݂ܚܰܝܶܐ:</VERS>
      <VERS vnumber="11">ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܕ݂ܰܐܝܢܳܐ ܕ݂ܙܳܟܶ݁ܐ ܠܳܐ ܢܶܗܰܪ ܡܶܢ ܡܰܘܬ݂ܳܐ ܬ݂ܶܢܝܳܢܳܐ: ܣ</VERS>
      <VERS vnumber="12">ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܦ݂ܶܪܓܰ݁ܡܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܺܐܝܬ݁ ܠܶܗ ܚܰܪܒ݂ܳܐ ܚܰܪܺܝܦ݁ܬ݂ܳܐ ܕ݂ܰܬ݁ܪܶܝܢ ܦ݂ܽܘܡܶܝܗ:</VERS>
      <VERS vnumber="13">ܝܳܕܰ݁ܥ ܐ̄ܢܳܐ ܐܰܝܟ݂ܳܐ ܥܳܡܰܪܬ݂ ܐܰܬܰ݁ܪ ܕ݂ܟܽ݁ܘܪܣܝܶܗ ܕ݂ܣܳܛܳܢܳܐ ܘܰܐܚܺܝܕ݁ ܐܰܢ̄ܬ݂ ܒ݂ܫܶܡܝ ܘܰܒ݁ܗܰܝܡܳܢܽܘܬ݁ܝ ܠܳܐ ܟ݂ܦܰ݁ܪܬ݂ ܘܰܒ݁ܝܰܘܡܳܬܳ݁ܐ ܐܶܬ݁ܚܪܺܝܬ݂ ܘܣܳܗܕ݂ܳܐ ܕ݂ܺܝܠܝ ܡܗܰܝܡܢܳܐ ܡܶܛܽܠ ܕ݂ܟܽ݁ܠ ܣܳܗܕ݂ܳܐ ܕ݂ܺܝܠܝ ܡܗܰܝܡܢܳܐ ܐܰܝܢܳܐ ܕ݂ܡܶܢܟܽ݁ܘܢ ܐܶܬ݁ܩܛܶܠ:</VERS>
      <VERS vnumber="14">ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܙܥܽܘܪܝܳܬܳ݁ܐ ܕ݂ܺܐܝܬ݁ ܠܳܟ݁ ܬ݂ܰܡܳܢ ܕ݂ܰܐܚܺܝܕܺ݁ܝܢ ܡܰܠܦ݂ܳܢܽܘܬܳ݁ܐ ܕ݂ܒܶ݁ܠܥܰܡ ܗܰܘ ܕ݂ܰܐܠܶܦ݁ ܠܒܳ݁ܠܳܩ ܕ݂ܢܰܪܡܶܐ ܟ݂ܶܫܠܳܐ ܩܕܳ݁ܡ ܒ݂ܢܰܝ ܐܺܝܣܪܳܝܶܠ ܠܡܶܐܟܰ݁ܠ ܕ݂ܶܒ݁ܚܰܝ ܦ݂ܬܰ݁ܟ݁ܪܶܐ ܘܠܰܡܙܰܢܳܝܽܘ:</VERS>
      <VERS vnumber="15">ܗܳܟܰ݁ܢܳܐ ܐܺܝܬ݁ ܐܳܦ݁ ܠܳܟ݁ ܕ݂ܰܐܚܺܝܕܺ݁ܝܢ ܝܽܘܠܦ݂ܳܢܳܐ ܕ݂ܢܺܐܩܽܘܠܺܝܛܶܐ ܗܳܟ݁ܘܳܬ݁:</VERS>
      <VERS vnumber="16">ܬ݂ܽܘܒ݁ ܗܳܟܺ݁ܝܠ ܘܶܐܢܕ݂ܶܝܢ ܠܳܐ ܐܳܬܶ݁ܐ ܐ̄ܢܳܐ ܥܠܰܝܟְ݂ ܡܶܚܕܳ݁ܐ ܘܰܐܩܪܶܒ݁ ܥܰܡܗܽܘܢ ܒ݂ܚܰܪܒ݂ܳܐ ܕ݂ܦܽ݁ܘܡܝ:</VERS>
      <VERS vnumber="17">ܘܕܺ݁ܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ ܕ݂ܠܰܕ݁ܙܳܟܶ݁ܐ ܐܶܬ݂ܶܠ ܡܶܢ ܡܰܢ̄ܢܳܐ ܗܰܘ ܕ݂ܡܰܛܫܰܝ ܘܶܐܬ݂ܶܠ ܠܶܗ ܚܽܘܫܒ݂ܳܢܳܐ ܚܶܘܳܪܳܐ ܘܥܰܠ ܚܽܘܫܒ݂ܳܢܳܐ ܫܡܳܐ ܚܰܕ݁̄ܬܳ݁ܐ ܕ݂ܰܟ݁ܬܳ݁ܒܳ݁ܐ ܕ݂ܠܳܐ ܐ̄ܢܳܫ ܝܳܕܰ݁ܥ ܐܶܠܳܐ ܗܰܘ ܕ݂ܰܢܣܰܒ݁: ܣ</VERS>
      <VERS vnumber="18">ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܰܒ݁ܬܶ݁ܐܘܰܛܺܝܪܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܒ݂ܪܶܗ ܕ݂ܰܐܠܳܗܳܐ ܗܰܘ ܕ݂ܺܐܝܬ݁ ܠܶܗ ܥܰܝܢܳܐ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ ܘܪܶܓ݁ܠܰܘܗ̄ܝ ܐܰܝܟ݁ ܢܚܳܫܳܐ ܠܶܒ݁ܢܳܝܳܐ:</VERS>
      <VERS vnumber="19">ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܚܽܘܒ݂ܳܟ݁ ܘܗܰܝܡܳܢܽܘܬܳ݁ܟ݁ ܘܬܶ݁ܫܡܶܫܬ݂ܳܟ݁ ܘܰܡܣܰܝܒ݂ܪܳܢܽܘܬܳ݁ܟ݁ ܘܰܥܒܳ݁ܕܰ݁ܝܟְ݂ ܐ̄ܚܪܳܝܶܐ ܣܰܓ݂ܺܝܶܐܐ ܐܶܢܽܘܢ ܡܶܢ ܩܰܕ݁ܡܳܝܶܐ:</VERS>
      <VERS vnumber="20">ܐܶܠܳܐ ܐܺܝܬ݁ ܠܺܝ ܥܠܰܝܟְ݂ ܣܰܓ݂ܺܝ ܕ݂ܰܫܒܰ݁ܩܬ݂ ܠܰܐܢ̄ܬ݂ܬܳ݁ܟ݁ ܐܺܝܙܒܶ݁ܠ ܗܳܝ ܕ݂ܳܐܡܪܳܐ ܥܰܠ ܢܰܦ݁ܫܳܗ ܕ݂ܰܢܒܺ݁ܝܬܳ݁ܐ ܗ̄ܝ ܘܡܰܠܦܳ݁ܐ ܘܡܰܛܥܝܳܐ ܠܥܰܒ݁ܕ݂ܰܝ ܠܰܡܙܰܢܳܝܽܘ ܘܡܶܐܟܰ݁ܠ ܕ݂ܶܒ݁ܚܰܝ ܦ݂ܬܰ݁ܟ݁ܪܶܐ:</VERS>
      <VERS vnumber="21">ܘܝܶܗܒ݂ܶܬ݁ ܠܳܗ ܙܰܒ݁ܢܳܐ ܠܰܬ݁ܝܳܒܽ݁ܘܬܳ݁ܐ ܘܠܳܐ ܨܳܒ݁ܝܳܐ ܠܰܡܬܳ݁ܒ݁ ܡܶܢ ܙܳܢܝܽܘܬܳ݁ܗ:</VERS>
      <VERS vnumber="22">ܗܳܐ ܪܳܡܶܐ ܐ̄ܢܳܐ ܠܳܗ ܒ݂ܥܰܪܣܳܐ ܘܠܰܐܝܠܶܝܢ ܕ݂ܓܳ݁ܝܪܺܝܢ ܥܰܡܳܗ ܒ݂ܽܐܘܠܨܳܢܳܐ ܪܰܒ݂ܳܐ ܐܶܠܳܐ ܢܶܬ݂ܬ݂ܘܽܘܢ ܡܶܢ ܥܒܳ݁ܕܰ݁ܝܗܽܘܢ:</VERS>
      <VERS vnumber="23">ܘܠܰܒ݁ܢܶܝܗ ܐܶܩܛܽܘܠ ܒ݂ܡܰܘܬ݂ܳܐ ܘܝܳܕ݁ܥܳܢ ܟ݂ܽܠܗܶܝܢ ܥܺܕܳ݁ܬܳ݁ܐ ܕ݂ܶܐܢܳܐ ܐ̄ܢܳܐ ܒ݂ܳܨܶܐ ܟ݂ܽܘܠܝܳܬܳ݁ܐ ܘܠܶܒ݂ܳܐ ܘܶܐܬ݂ܶܠ ܠܟܽ݁ܘܢ ܠܟܽ݁ܠܢܳܫ ܐܰܝܟ݁ ܥܒܳ݁ܕܰ݁ܝܟ݂ܽܘܢ:</VERS>
      <VERS vnumber="24">ܠܟܽ݁ܘܢ ܐܳܡܰܪ ܐ̄ܢܳܐ ܠܫܰܪܟ݂ܳܐ ܕ݂ܰܒ݁ܬܶ݁ܐܘܰܛܺܝܪܰܐ ܟ݂ܽܠܗܽܘܢ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܝܽܘܠܦ݂ܳܢܳܐ ܗܳܢܳܐ ܐܰܝܠܶܝܢ ܕ݂ܠܳܐ ܝܺܕܰ݁ܥܘ ܥܰܡܺܝܩܳܬܶ݁ܗ ܕ݂ܣܳܛܳܢܳܐ ܐܰܝܟ݁ ܕ݂ܳܐܡܪܺܝܢ ܠܳܐ ܐܰܪܡܶܐ ܥܠܰܝܟ݂ܽܘܢ ܝܽܘܩܪܳܐ ܐ̄ܚܪܺܢܳܐ:</VERS>
      <VERS vnumber="25">ܗܰܘ ܗܳܟܺ݁ܝܠ ܕ݂ܺܐܝܬ݁ ܠܟܽ݁ܘܢ ܐܰܚܽܘܕ݁ܘ ܥܕܰ݁ܡܳܐ ܕ݂ܳܐܬܶ݁ܐ ܐ̄ܢܳܐ:</VERS>
      <VERS vnumber="26">ܘܕܰ݁ܙܟܳ݁ܐ ܘܰܢܛܰܪ ܥܒܳ݁ܕܰ݁ܝ ܐܶܬ݂ܶܠ ܠܶܗ ܫܽܘܠܛܳܢܳܐ ܥܰܠ ܥܰܡ̄ܡܶܐ:</VERS>
      <VERS vnumber="27">ܠܡܶܪܥܳܐ ܐܶܢܽܘܢ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܰܐܝܟ݁ ܡܳܐܢܰܝ ܦ݂ܰܚܳܪܳܐ ܬ݂ܶܫܚܩܽܘܢ ܗܳܟܰ݁ܢܳܐ ܓ݂ܶܝܪ ܘܶܐܢܳܐ ܢܶܣܒ݂ܶܬ݁ ܡܶܢ ܐܳܒ݁ܝ:</VERS>
      <VERS vnumber="29">ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ</VERS>
    </CHAPTER>
    <CHAPTER cnumber="3">
      <VERS vnumber="1">ܘܰܠܡܰܠܰܐܟܳ݁ܐ ܕ݂ܰܒ݁ܥܺܕ݂̄ܬ݂ܳܐ ܕ݂ܣܰܪܕܺ݁ܝܣ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܗܰܘ ܕ݂ܺܐܝܬ݁ ܠܶܗ ܫܒܰ݁ܥ ܪܽܘܚܺܝܢ ܕ݂ܰܐܠܳܗܳܐ ܘܫܰܒ݁ܥܳܐ ܟ݂ܰܘܟ݂ܒܶ݁ܐ ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܰܫܡܳܐ ܕ݂ܺܐܝܬ݁ ܠܳܟ݁ ܘܰܕ݁ܚܰܝܳܐ ܐܰܢ̄ܬ݂ ܘܰܕ݁ܡܺܝܬܳ݁ܐ ܐܰܢ̄ܬ݂:</VERS>
      <VERS vnumber="2">ܘܰܗܘܺܝ ܥܺܝܪܳܐ ܘܩܰܝܶܡ ܕ݂ܫܰܪܟ݂ܳܐ ܕ݂ܰܐܝܠܶܝܢ ܕ݂ܰܥܬܺ݁ܝܕ݁ ܗ̄ܘܰܝܬ݂ ܠܰܡܡܳܬ݁ ܠܳܐ ܓ݂ܶܝܪ ܐܶܫܟ݂ܰܚܬ݂ܳܟ݁ ܕ݂ܰܡܫܰܡܠܶܝܢ ܥܒܳ݁ܕܰ݁ܝܟְ݂ ܩܕܳ݁ܡ ܐܰܠܳܗܳܐ:</VERS>
      <VERS vnumber="3">ܐܶܬ݂ܕ݂ܰܟ݁̄ܪ ܐܰܝܟ݂ܰܢ ܫܡܰܥܬ݂ ܘܰܢܣܰܒ݁ܬ݂ ܐܶܙܕ݂ܰܗ̄ܪ ܘܬܽ݁ܘܒ݁ ܘܶܐܢܕ݂ܶܝܢ ܠܳܐ ܬ݂ܶܬ݂ܥܺܝܪ ܐܳܬܶ݁ܐ ܐ̄ܢܳܐ ܥܠܰܝܟְ݂ ܐܰܝܟ݁ ܓ݂ܰܢܳܒܳ݁ܐ ܘܠܳܐ ܬ݂ܶܕ݂ܰܥ ܐܰܝܕܳ݁ܐ ܫܳܥܬܳ݁ܐ ܐܳܬܶ݁ܐ ܥܠܰܝܟְ݂:</VERS>
      <VERS vnumber="4">ܐܶܠܳܐ ܐܺܝܬ݁ ܠܺܝ ܩܰܠܺܝܠ ܫܡܳܗܶܐ ܒ݂ܣܰܪܕܺ݁ܝܣ ܐܰܝܠܶܝܢ ܕ݂ܠܳܐ ܛܰܘܶܫܘ ܡܳܐܢܰܝܗܽܘܢ ܘܰܡܗܰܠܟܺ݁ܝܢ ܩܕܳ݁ܡܰܝ ܒ݂ܚܶܘܳܪܶܐ ܘܫܳܘܶܝܢ ܐܶܢܽܘܢ:</VERS>
      <VERS vnumber="5">ܕ݂ܙܳܟܶ݁ܐ ܗܳܟܰ݁ܢܳܐ ܡܶܬ݁ܥܰܛܰܦ݁ ܡܳܐܢܶܐ ܚܶܘܳܪܶܐ ܘܠܳܐ ܐܶܠܚܶܐ ܫܡܶܗ ܡܶܢ ܣܶܦ݁ܪܳܐ ܕ݂ܚܰܝܶܐ ܘܰܐܘܕ݂ܶܐ ܒ݂ܰܫܡܶܗ ܩܕܳ݁ܡ ܐܳܒ݁ܝ ܘܰܩܕܳ݁ܡ ܡܰܠܰܐܟܰ݁ܘܗ̄ܝ:</VERS>
      <VERS vnumber="6">ܐܰܝܢܳܐ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ</VERS>
      <VERS vnumber="7">ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܦܺ݁ܝܠܰܕܶ݁ܠܦܺ݁ܝܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܩܰܕ݂ܺܝܫܳܐ ܫܰܪܺܝܪܳܐ ܗܰܘ ܕ݂ܺܐܝܬ݁ ܠܶܗ ܩܠܺܝܕܶ݁ܐ ܕ݂ܕܰ݁ܘܺܝܕ݁ ܐܰܝܢܳܐ ܕ݂ܦܳ݁ܬܰ݁ܚ ܘܠܰܝܬ݂ ܕ݂ܳܐܚܶܕ݁ ܘܳܐܚܶܕ݁ ܘܠܰܝܬ݂ ܕ݂ܦܳ݁ܬܰ݁ܚ:</VERS>
      <VERS vnumber="8">ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܘܗܳܐ ܝܶܗܒ݂ܶܬ݁ ܩܕܳ݁ܡܰܝܟְ݂ ܬ݂ܰܪܥܳܐ ܦ݂ܬܺ݁ܝܚܳܐ ܐܰܝܢܳܐ ܕ݂ܠܳܐ ܐ̄ܢܳܫ ܡܨܶܐ ܠܡܶܐܚܕ݂ܶܗ ܡܶܛܽܠ ܕ݂ܩܰܠܺܝܠ ܚܰܝܠܳܐ ܐܺܝܬ݁ ܠܳܟ݁ ܘܡܶܠܰܬ݁ܝ ܢܛܰܪܬ݂ ܘܰܒ݁ܫܶܡܝ ܠܳܐ ܟ݂ܦܰ݁ܪܬ݂:</VERS>
      <VERS vnumber="9">ܘܗܳܐ ܝܳܗܶܒ݁ ܐ̄ܢܳܐ ܡܶܢ ܟ݂ܢܽܘܫܬ݂ܳܐ ܕ݂ܣܳܛܳܢܳܐ ܡܶܢ ܐܰܝܠܶܝܢ ܕ݂ܳܐܡܪܺܝܢ ܥܰܠ ܢܰܦ݁ܫܗܽܘܢ ܕ݂ܺܝܗܽܘܕܳ݁ܝܶܐ ܐܶܢܽܘܢ ܘܠܳܐ ܐܺܝܬܰ݁ܝܗܽܘܢ ܐܶܠܳܐ ܡܕܰ݁ܓ݂ܠܺܝܢ ܗܳܐ ܐܶܥܒ݂ܶܕ݁ ܠܗܽܘܢ ܕ݂ܢܺܐܬܽ݁ܘܢ ܘܢܶܣܓ݂ܕܽ݁ܘܢ ܩܕܳ݁ܡ ܪܶܓ݁ܠܰܝܟְ݂ ܘܢܶܕ݂ܥܽܘܢ ܕ݂ܶܐܢܳܐ ܐܰܚܶܒ݁ܬ݂ܳܟ݁:</VERS>
      <VERS vnumber="10">ܥܰܠ ܕ݂ܰܢܛܰܪܬ݂ ܡܶܠܬܳ݁ܐ ܕ݂ܰܡܣܰܝܒ݂ܪܳܢܽܘܬ݁ܝ ܘܶܐܢܳܐ ܐܶܛܪܳܟ݁ ܡܶܢ ܢܶܣܝܽܘܢܳܐ ܕ݂ܰܥܬܺ݁ܝܕ݁ ܕ݂ܢܺܐܬܶ݁ܐ ܥܰܠ ܟ݂ܽܠܳܗ ܬ݂ܺܐܒܶ݁ܝܠ ܕ݂ܰܢܢܰܣܶܐ ܠܥܳܡܽܘܪܶܝܗ ܕ݂ܰܐܪܥܳܐ:</VERS>
      <VERS vnumber="11">ܐܳܬܶ݁ܐ ܐ̄ܢܳܐ ܡܶܚܕܳ݁ܐ ܐܰܚܽܘܕ݁ ܗܰܘ ܡܳܐ ܕ݂ܺܐܝܬ݁ ܠܳܟ݁ ܕ݂ܠܳܐ ܐ̄ܢܳܫ ܢܶܣܰܒ݁ ܟ݂ܠܺܝܠܳܟ݁:</VERS>
      <VERS vnumber="12">ܘܰܕ݁ܙܳܟܶ݁ܐ ܐܶܥܒ݂ܕܶ݁ܗ ܥܰܡܽܘܕܳ݁ܐ ܒ݂ܗܰܝܟ݂ܠܳܐ ܕ݂ܰܐܠܳܗܳܐ ܘܰܠܒܰ݁ܪ ܠܳܐ ܢܶܦ݂ܽܘܩ ܬ݂ܽܘܒ݁ ܘܶܐܟ݁ܬ݂ܽܘܒ݁ ܥܠܰܘܗ̄ܝ ܫܡܳܐ ܕ݂ܰܐܠܳܗܝ ܘܰܫܡܳܐ ܕ݂ܰܡܕܺ݁ܝܢ̄ܬ݂ܳܐ ܚܰܕ݁̄ܬܳ݁ܐ ܐܽܘܪܺܫܠܶܡ ܐܰܝܕܳ݁ܐ ܕ݂ܢܳܚܬ݂ܳܐ ܡܶܢ ܐܰܠܳܗܝ ܘܰܫܡܳܐ ܕ݂ܺܝܠܝ ܚܰܕ݁̄ܬܳ݁ܐ:</VERS>
      <VERS vnumber="13">ܘܕܺ݁ܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ</VERS>
      <VERS vnumber="14">ܘܰܠܡܰܠܰܐܟܳ݁ܐ ܕ݂ܥܺܕ݂̄ܬ݂ܳܐ ܕ݂ܠܰܐܝܺܕܺ݁ܝܩܺܝܰܐ ܟ݂ܬܽ݁ܘܒ݁ ܗܳܟܰ݁ܢܳܐ ܐܳܡܰܪ ܐܰܡܺܝܢ ܣܳܗܕ݂ܳܐ ܡܗܰܝܡܢܳܐ ܘܫܰܪܺܝܪܳܐ ܘܪܺܫܺܝܬܳ݁ܐ ܕ݂ܰܒ݁ܪܺܝܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="15">ܝܳܕܰ݁ܥ ܐ̄ܢܳܐ ܥܒܳ݁ܕܰ݁ܝܟְ݂ ܠܳܐ ܩܰܪܺܝܪܳܐ ܐܰܢ̄ܬ݂ ܘܠܳܐ ܚܰܡܺܝܡܳܐ ܕ݂ܘܳܠܶܐ ܗ̄ܘܳܐ ܕ݂ܰܐܘ ܩܰܪܺܝܪܳܐ ܬ݂ܶܗܘܶܐ ܐܰܘ ܚܰܡܺܝܡܳܐ:</VERS>
      <VERS vnumber="16">ܘܺܐܝܬܰ݁ܝܟְ݂ ܦ݂ܳܫܽܘܪܳܐ ܘܠܳܐ ܩܰܪܺܝܪܳܐ ܘܠܳܐ ܚܰܡܺܝܡܳܐ ܥܬܺ݁ܝܕ݁ ܐ̄ܢܳܐ ܠܰܡܬܳ݁ܒܽ݁ܘܬܳ݁ܟ݁ ܡܶܢ ܦ݂ܽܘܡܝ:</VERS>
      <VERS vnumber="17">ܡܶܛܽܠ ܕ݂ܶܐܡܰܪܬ݂ ܕ݂ܥܰܬ݂ܺܝܪܳܐ ܐܰܢ̄ܬ݂ ܘܥܶܬ݁ܪܶܬ݁ ܘܥܰܠ ܡܶܕ݂ܶܡ ܠܳܐ ܣܢܺܝܩ ܐ̄ܢܳܐ ܘܠܳܐ ܝܳܕܰ݁ܥ ܐܰܢ̄ܬ݂ ܕ݂ܰܐܢ̄ܬ݂ ܗ̄ܘ ܡܚܺܝܠܳܐ ܘܕܳ݁ܘܝܳܐ ܘܡܶܣܟ݂ܺܢܳܐ ܘܥܰܪܛܶܠܳܝܳܐ:</VERS>
      <VERS vnumber="18">ܡܳܠܶܟ݁ ܐ̄ܢܳܐ ܠܳܟ݁ ܕ݂ܬܶ݁ܙܒ݂ܶܢ ܡܶܢܝ ܕ݂ܰܗܒܳ݁ܐ ܕ݂ܰܒ݁ܚܺܝܪ ܡܶܢ ܢܽܘܪܳܐ ܕ݂ܬܶ݁ܥܬ݂ܰܪ ܘܡܳܐܢܶܐ ܚܶܘܳܪܶܐ ܠܡܶܬ݁ܥܰܛܳܦܽ݁ܘ ܘܠܳܐ ܬ݂ܶܬ݁ܓ݂ܠܶܐ ܒ݂ܶܗܬ݂ܬܳ݁ܐ ܕ݂ܥܰܪܛܶܠܳܝܽܘܬܳ݁ܟ݁ ܘܰܫܝܳܦܳ݁ܐ ܟ݂ܚܽܘܠ ܕ݂ܬܶ݁ܚܙܶܐ:</VERS>
      <VERS vnumber="19">ܐܶܢܳܐ ܠܰܐܝܠܶܝܢ ܕ݂ܪܳܚܶܡ ܐ̄ܢܳܐ ܡܰܟ݂ܶܣ ܐ̄ܢܳܐ ܘܪܳܕܶ݁ܐ ܐ̄ܢܳܐ ܛܰܢ ܗܳܟܺ݁ܝܠ ܘܬܽ݁ܘܒ݁:</VERS>
      <VERS vnumber="20">ܗܳܐ ܩܳܡܶܬ݁ ܥܰܠ ܬ݂ܰܪܥܳܐ ܘܶܐܩܽܘܫ ܐܶܢ ܐ̄ܢܳܫ ܫܳܡܰܥ ܒ݂ܩܳܠܝ ܘܢܶܦ݁ܬ݂ܰܚ ܬ݂ܰܪܥܳܐ ܘܶܐܥܽܘܠ ܘܰܐܚܫܶܡ ܥܰܡܶܗ ܘܗܽܘ ܥܰܡܝ:</VERS>
      <VERS vnumber="21">ܘܰܕ݁ܙܳܟܶ݁ܐ ܐܶܬ݂ܶܠ ܠܶܗ ܠܡܶܬ݂ܰܒ݁ ܥܰܡܝ ܥܰܠ ܟ݂ܽܘܪܣܝܳܐ ܕ݂ܺܝܠܝ ܐܰܝܟ݂ܰܢܳܐ ܕ݂ܶܐܢܳܐ ܙܟܺ݁ܝܬ݁ ܘܝܶܬ݁ܒ݂ܶܬ݁ ܥܰܡ ܐܳܒ݁ܝ ܥܰܠ ܟ݂ܽܘܪܣܝܳܐ ܕ݂ܺܝܠܶܗ:</VERS>
      <VERS vnumber="22">ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ ܡܳܢܳܐ ܪܽܘܚܳܐ ܡܡܰܠܶܠ ܠܥܺܕܳ݁ܬܳ݁ܐ: ܣ</VERS>
    </CHAPTER>
    <CHAPTER cnumber="4">
      <VERS vnumber="1">ܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܘܗܳܐ ܬ݂ܰܪܥܳܐ ܦ݂ܬܺ݁ܝܚܳܐ ܒ݂ܰܫܡܰܝܳܐ ܘܩܳܠܳܐ ܗܰܘ ܕ݂ܫܶܡܥܶܬ݁ ܐܰܝܟ݁ ܫܺܝܦܽ݁ܘܪܳܐ ܡܰܠܶܠ ܥܰܡܝ ܠܡܺܐܡܰܪ ܣܰܩ ܠܗܳܪܟ݂ܳܐ ܘܶܐܚܰܘܶܝܟ݁ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܳܬܰ݁ܪ ܗܳܠܶܝܢ:</VERS>
      <VERS vnumber="2">ܘܡܶܚܕܳ݁ܐ ܗܘܺܝܬ݁ ܒ݂ܪܽܘܚ ܘܗܳܐ ܟ݂ܽܘܪܣܝܳܐ ܣܺܝܡ ܒ݂ܰܫܡܰܝܳܐ ܘܥܰܠ ܟ݂ܽܘܪܣܝܳܐ ܝܳܬܶ݁ܒ݁:</VERS>
      <VERS vnumber="3">ܘܰܕ݁ܝܳܬܶ݁ܒ݁ ܐܰܝܟ݁ ܕ݂ܡܽܘܬܳ݁ܐ ܕ݂ܚܶܙܘܳܐ ܕ݂ܟܺ݁ܐܦܳ݁ܐ ܕ݂ܝܰܫܦ݂ܶܗ ܘܰܕ݁ܣܳܪܕܳ݁ܘܢ ܘܩܶܫܬ݂ܳܐ ܕ݂ܰܥܢܳܢܳܐ ܕ݂ܰܚܕܳ݁ܪܰܘܗ̄ܝ ܕ݂ܟܽ݁ܘܪܣܝܳܐ ܕ݂ܡܽܘܬ݁ ܚܶܙܘܳܐ ܕ݂ܰܙܡܰܪܰܓ݁ܕܶ݁ܐ:</VERS>
      <VERS vnumber="4">ܘܰܚܕܳ݁ܪ ܟ݂ܽܘܪܣܝܳܐ ܟ݂ܽܘܪܣܰܘܳܬܳ݁ܐ ܥܶܣܪܺܝܢ ܘܰܐܪܒ݂ܥܳܐ ܘܰܥܠܰܝܗܽܘܢ ܕ݂ܶܝܢ ܕ݂ܟܽ݁ܘܪܣܰܘܳܬܳ݁ܐ ܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܕ݂ܝܳܬ݁ܒ݂ܺܝܢ ܕ݂ܰܥܛܺܝܦܺ݁ܝܢ ܡܳܐܢܶܐ ܚܶܘܳܪܶܐ ܘܥܰܠ ܩܰܪܩܦܳ݁ܬ݁ܗܽܘܢ ܟ݂ܠܺܝܠܶܐ ܕ݂ܕܰ݁ܗܒܳ݁ܐ:</VERS>
      <VERS vnumber="5">ܘܡܶܢ ܟ݂ܽܘܪܣܰܘܳܬܳ݁ܐ ܢܳܦ݁ܩܺܝܢ ܪܰܥܡܶܐ ܘܒܰ݁ܪܩܶܐ ܘܩܳܠܶܐ ܘܫܰܒ݁ܥܳܐ ܢܰܗܺܝܪܶܐ ܕ݂ܝܳܩܕ݂ܺܝܢ ܩܕܳ݁ܡܰܘܗ̄ܝ ܕ݂ܟܽ݁ܘܪܣܝܳܐ ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܫܒܰ݁ܥ ܪܽܘܚܺܝܢ ܕ݂ܰܐܠܳܗܳܐ:</VERS>
      <VERS vnumber="6">ܘܰܩܕܳ݁ܡ ܟ݂ܽܘܪܣܝܳܐ ܝܰܡܳܐ ܕ݂ܰܙܓܽ݁ܘܓܺ݁ܝܬܳ݁ܐ ܐܰܝܟ݁ ܕ݂ܽܘܡܝܳܐ ܕ݂ܰܓ݁ܠܺܝܕܳ݁ܐ ܘܰܒ݁ܡܶܨܥܰܬ݁ ܟ݂ܽܘܪܣܝܳܐ ܘܰܚܕܳ݁ܪܰܘܗ̄ܝ ܕ݂ܟܽ݁ܘܪܣܝܳܐ ܐܰܪܒ݂ܰܥ ܚܰܝܘܳܢ ܕ݂ܡܰܠܝܳܢ ܥܰܝܢܶܐ ܡܶܢ-ܩܕܳ݁ܡܰܝܗܶܝܢ ܘܡܶܢ ܒ݂ܶܣܬ݂ܰܪܗܶܝܢ:</VERS>
      <VERS vnumber="7">ܚܰܝܽܘܬܳ݁ܐ ܩܰܕ݁ܡܳܝܬ݂ܳܐ ܕ݂ܳܡܝܳܐ ܠܰܐܪܝܳܐ ܘܚܰܝܽܘܬܳ݁ܐ ܕ݂ܬܰ݁ܪܬ݂ܶܝܢ ܕ݂ܡܽܘܬܳ݁ܐ ܕ݂ܥܶܓ݁ܠܳܐ ܘܚܰܝܽܘܬܳ݁ܐ ܕ݂ܰܬ݁ܠܳܬ݁ ܐܺܝܬ݁ ܠܳܗ ܐܰܦ݂ܶܐ ܐܰܝܟ݁ ܕ݂ܒܰ݁ܪܢܳܫܳܐ ܘܚܰܝܽܘܬܳ݁ܐ ܕ݂ܰܐܪܒ݂ܰܥ ܕ݂ܡܽܘܬܳ݁ܐ ܕ݂ܢܶܫܪܳܐ ܕ݂ܦܳ݁ܪܰܚ:</VERS>
      <VERS vnumber="8">ܐܰܪܒ݂ܥܳܬ݂ܰܝܗܶܝܢ ܚܰܝܘܳܬܳ݁ܐ ܟ݂ܽܠܚܕܳ݁ܐ ܡܶܢܗܶܝܢ ܩܳܝܡܳܐ ܘܺܐܝܬ݁ ܠܳܗ ܡܶܢ ܛܶܦ݁ܪܶܝܗ ܘܰܠܥܶܠ ܫܬ݂ܳܐ ܓ݂ܶܦ݂ܺܝܢ ܚܽܘܕ݁ܪܳܢܳܐܝܺܬ݁ ܘܡܶܢ ܠܓܰ݁ܘ ܡܰܠܝܳܢ ܥܰܝܢܶܐ ܘܫܶܠܝܳܐ ܠܰܝܬ݂ ܠܗܶܝܢ ܐܺܝܡܳܡܳܐ ܘܠܺܠܝܳܐ ܠܡܺܐܡܰܪ ܩܰܕ݂ܺܝܫ ܩܰܕ݂ܺܝܫ ܩܰܕ݂ܺܝܫ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܗܰܘ ܕ݂ܺܐܝܬܰ݁ܘܗ̄ܝ ܗ̄ܘܳܐ ܘܺܐܝܬܰ݁ܘܗ̄ܝ ܘܳܐܬܶ݁ܐ:</VERS>
      <VERS vnumber="9">ܘܡܳܐ ܕ݂ܝܰܗ̄ܒ݁ ܐܰܪܒ݂ܥܳܬ݂ܰܝܗܶܝܢ ܚܰܝܘܳܬܳ݁ܐ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܘܩܽܘܒ݂ܳܠ ܛܰܝܒ݂ܽܘܬܳ݁ܐ ܠܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܠܰܕ݁ܚܰܝ ܠܥܳܠܰܡ ܥܳܠܡܺܝܢ ܐܰܡܺܝܢ:</VERS>
      <VERS vnumber="10">ܢܶܦ݂ܠܽܘܢ ܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܩܕܳ݁ܡ ܡܰܢ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܢܶܣܓ݂ܕܽ݁ܘܢ ܠܥܳܠܰܡ ܥܳܠܡܺܝܢ ܐܰܡܺܝܢ ܠܡܰܢ ܕ݂ܚܰܝ ܘܢܰܪܡܽܘܢ ܟ݂ܠܺܝܠܰܝܗܽܘܢ ܩܕܳ݁ܡ ܟ݂ܽܘܪܣܝܳܐ ܟ݂ܰܕ݁ ܐܳܡܪܺܝܢ:</VERS>
      <VERS vnumber="11">ܕ݂ܫܳܘܶܝܬ݂ ܗܽ̄ܘ ܡܳܪܰܢ ܘܰܐܠܳܗܰܢ ܠܡܶܣܰܒ݁ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܘܚܰܝܠܳܐ ܡܶܛܽܠ ܕ݂ܰܐܢ̄ܬ݂ ܒ݂ܪܰܝܬ݂ ܟ݂ܽܠ ܘܰܒ݁ܝܰܕ݁ ܨܶܒ݁ܝܳܢܳܟ݁ ܗܘܰܝ ܘܶܐܬ݁ܒ݂ܪܺܝ: ܣ</VERS>
    </CHAPTER>
    <CHAPTER cnumber="5">
      <VERS vnumber="1">ܘܰܚܙܺܝܬ݁ ܥܰܠ ܝܰܡܺܝܢܶܗ ܕ݂ܗܰܘ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܟ݂ܬܳ݁ܒܳ݁ܐ ܕ݂ܰܪܫܺܝܡ ܡܶܢ ܠܓܰ݁ܘ ܘܡܶܢ ܠܒܰ݁ܪ ܘܰܛܒܺ݁ܝܥ ܛܰܒ݁ܥܶܐ ܫܰܒ݁ܥܳܐ:</VERS>
      <VERS vnumber="2">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܚܰܝܠܬܳ݁ܢܳܐ ܕ݂ܡܰܟ݁ܪܶܙ ܒ݂ܩܳܠܳܐ ܪܳܡܳܐ ܡܰܢ ܫܳܘܶܐ ܠܡܶܦ݁ܬ݂ܰܚ ܟ݂ܬܳ݁ܒܳ݁ܐ ܘܰܠܡܶܫܪܳܐ ܛܰܒ݁ܥܰܘܗ̄ܝ:</VERS>
      <VERS vnumber="3">ܘܠܰܝܬ݂ ܕ݂ܶܐܬ݁ܡܨܺܝ ܒ݂ܰܫܡܰܝܳܐ ܘܠܳܐ ܒ݂ܰܐܪܥܳܐ ܘܠܳܐ ܕ݂ܰܠܬܰ݁ܚܬ݂ ܡܶܢ ܐܰܪܥܳܐ ܠܡܶܦ݁ܬ݂ܰܚ ܠܰܟ݁ܬܳ݁ܒܳ݁ܐ ܘܰܠܡܶܫܪܳܐ ܛܰܒ݁ܥܰܘܗ̄ܝ ܘܰܠܡܶܚܙܝܶܗ:</VERS>
      <VERS vnumber="4">ܘܒܳ݁ܟܶ݁ܐ ܗ̄ܘܺܝܬ݁ ܣܰܓ݂ܺܝ ܡܶܛܽܠ ܕ݂ܠܰܝܬ݂ ܕ݂ܶܐܫܬ݂ܟܰ݁ܚ ܕ݂ܫܳܘܶܐ ܠܡܶܦ݁ܬ݂ܰܚ ܠܰܟ݁ܬܳ݁ܒܳ݁ܐ ܘܰܠܡܶܫܪܳܐ ܛܰܒ݁ܥܰܘܗ̄ܝ:</VERS>
      <VERS vnumber="5">ܘܚܰܕ݁ ܡܶܢ ܩܰܫܺܝܫܶܐ ܐܶܡܰܪ ܠܺܝ ܠܳܐ ܬ݂ܶܒ݁ܟ݂ܶܐ ܗܳܐ ܙܟܳ݁ܐ ܐܰܪܝܳܐ ܡܶܢ ܫܰܒ݁ܛܳܐ ܕ݂ܺܝܗܽܘܕܳ݁ܐ ܥܶܩܳܪܳܐ ܕ݂ܕܰ݁ܘܺܝܕ݁ ܢܶܦ݁ܬ݂ܰܚ ܟ݂ܬܳ݁ܒܳ݁ܐ ܘܛܰܒ݁ܥܰܘܗ̄ܝ:</VERS>
      <VERS vnumber="6">ܘܰܚܙܺܝܬ݁ ܒ݂ܡܶܨܥܰܬ݁ ܟ݂ܽܘܪܣܝܳܐ ܘܕܰ݁ܐܪܒ݂ܰܥ ܚܰܝܘܳܢ ܘܰܕ݁ܩܰܫܺܝܫܶܐ ܐܶܡܪܳܐ ܕ݂ܩܳܐܶܡ ܐܰܝܟ݁ ܢܟܺ݁ܝܣܳܐ ܘܺܐܝܬ݁ ܠܶܗ ܩܰܪܢܳܬܳ݁ܐ ܫܒܰ݁ܥ ܘܥܰܝܢܶܐ ܫܒܰ݁ܥ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܫܒܰ݁ܥ ܪܽܘܚܶܐ ܕ݂ܰܐܠܳܗܳܐ ܕ݂ܡܶܫܬ݂ܰܕ݂ܪܳܢ ܠܟܽ݁ܠܳܗ ܐܰܪܥܳܐ:</VERS>
      <VERS vnumber="7">ܘܶܐܬܳ݁ܐ ܘܰܢܣܰܒ݁ ܟ݂ܬܳ݁ܒܳ݁ܐ ܡܶܢ ܐܺܝܕܶ݁ܗ ܕ݂ܗܰܘ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ:</VERS>
      <VERS vnumber="8">ܘܟܰ݁ܕ݁ ܫܰܩܠܶܗ ܠܰܟ݁ܬܳ݁ܒܳ݁ܐ ܐܰܪܒ݂ܰܥ ܚܰܝܘܳܢ ܘܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܢܦܰ݁ܠܘ ܩܕܳ݁ܡܰܘܗ̄ܝ ܕ݂ܶܐܡܪܳܐ ܟ݂ܰܕ݁ ܐܺܝܬ݁ ܠܟܽ݁ܠܚܰܕ݁ ܚܰܕ݁ ܡܶܢܗܽܘܢ ܩܺܝܬܳ݁ܪܳܐ ܘܙܳܒܽ݁ܘܪܳܐ ܕ݂ܕܰ݁ܗܒܳ݁ܐ ܕ݂ܡܰܠܝܳܐ ܒ݂ܶܣܡܶܐ ܐܰܝܠܶܝܢ ܕ݂ܺܐܝܬܰ݁ܝܗܶܝܢ ܨܠܰܘܳܬܳ݁ܐ ܕ݂ܩܰܕ݂ܺܝܫܶܐ:</VERS>
      <VERS vnumber="9">ܕ݂ܰܡܫܰܒ݂ܚܺܝܢ ܬ݂ܶܫܒ݂ܽܘܚܬ݂ܳܐ ܚܕܰ݁ܬܳ݁ܐ ܘܳܐܡܪܺܝܢ ܫܳܘܶܝܬ݂ ܗܽ̄ܘ ܠܡܶܣܒܺ݁ܝܘܗ̄ܝ ܠܰܟ݁ܬܳ݁ܒܳ݁ܐ ܘܰܠܡܶܫܪܳܐ ܛܰܒ݁ܥܰܘܗ̄ܝ ܥܰܠ ܕ݂ܶܐܬ݁ܢܟܶ݁ܣܬ݂ ܘܰܙܒܰ݁ܢܬ݂ܳܢ ܒ݂ܰܕ݁ܡܳܟ݁ ܠܰܐܠܳܗܳܐ ܡܶܢ ܟ݂ܽܠ ܫܰܪܒ݂ܳܬܳ݁ܐ ܘܥܰܡ̄ܡܶܐ ܘܶܐܡܘܳܬܳ݁ܐ:</VERS>
      <VERS vnumber="10">ܘܰܥܒܰ݁ܕ݂ܬ݂ ܐܶܢܽܘܢ ܠܰܐܠܳܗܰܢ ܡܰܠܟ݂ܽܘܬܳ݁ܐ ܘܟܳ݁ܗܢܶܐ ܘܡܰܠܟ݂ܶܐ ܘܢܰܡܠܟܽ݁ܘܢ ܥܰܠ ܐܰܪܥܳܐ:</VERS>
      <VERS vnumber="11">ܘܰܚܙܺܝܬ݁ ܘܫܶܡܥܶܬ݁ ܐܰܝܟ݁ ܩܳܠܳܐ ܕ݂ܡܰܠܰܐܟܶ݁ܐ ܣܰܓ݂ܺܝܶܐܐ ܚܕܳ݁ܪܰܝ ܟ݂ܽܘܪܣܝܳܐ ܘܰܕ݁ܚܰܝܘܳܬܳ݁ܐ ܘܰܕ݁ܩܰܫܺܝܫܶܐ ܘܺܐܝܬܰ݁ܘܗ̄ܝ ܗ̄ܘܳܐ ܡܶܢܝܳܢܗܽܘܢ ܪܶܒ݂ܽܘ ܪܶܒ݂ܘܳܢ ܘܳܐܠܶܦ݁ ܐܰܠܦܺ݁ܝܢ:</VERS>
      <VERS vnumber="12">ܘܳܐܡܪܺܝܢ ܒ݂ܩܳܠܳܐ ܪܳܡܳܐ ܫܳܘܶܝܬ݂ ܗܽ̄ܘ ܐܶܡܪܳܐ ܢܟܺ݁ܝܣܳܐ ܠܡܶܣܰܒ݁ ܚܰܝܠܳܐ ܘܥܽܘܬ݁ܪܳܐ ܘܚܶܟ݁ܡܬܳ݁ܐ ܘܥܽܘܫܢܳܐ ܘܺܐܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܘܒܽ݁ܘܪܟ݂ܬܳ݁ܐ:</VERS>
      <VERS vnumber="13">ܘܟܽ݁ܠ ܒ݂ܪܺܝܬܳ݁ܐ ܕ݂ܒܰ݁ܫܡܰܝܳܐ ܘܒܰ݁ܐܪܥܳܐ ܘܕܰ݁ܠܬܰ݁ܚܬ݂ ܡܶܢ ܐܰܪܥܳܐ ܘܕܰ݁ܒ݁ܝܰܡܳܐ ܐܺܝܬܶ݁ܝܗ ܘܟܽ݁ܠ ܕ݂ܰܒ݁ܗܽܘܢ ܘܫܶܡܥܶܬ݁ ܕ݂ܳܐܡܪܺܝܢ ܠܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܠܶܐܡܪܳܐ ܕ݂ܒܽ݁ܘܪܟ݂ܬܳ݁ܐ ܘܺܐܝܩܳܪܳܐ ܘܬܶ݁ܫܒ݂ܽܘܚܬ݂ܳܐ ܘܽܐܘܚܕ݂ܳܢܳܐ ܠܥܳܠܰܡ ܥܳܠܡܺܝܢ:</VERS>
      <VERS vnumber="14">ܘܰܐܪܒ݂ܰܥ ܚܰܝܘܳܢ ܕ݂ܳܐܡܪܳܢ ܐܰܡܺܝܢ ܘܩܰܫܺܝܫܶܐ ܢܦܰ݁ܠܘ ܘܰܣܓܶ݁ܕ݁ܘ: ܣ</VERS>
    </CHAPTER>
    <CHAPTER cnumber="6">
      <VERS vnumber="1">ܘܰܚܙܺܝܬ݁ ܟ݂ܰܕ݁ ܦ݂ܬܰ݁ܚ ܐܶܡܪܳܐ ܚܰܕ݁ ܡܶܢ ܫܰܒ݁ܥܳܐ ܛܰܒ݁ܥܺܝܢ ܘܫܶܡܥܶܬ݁ ܠܰܚܕܳ݁ܐ ܡܶܢ ܐܰܪܒ݂ܰܥ ܚܰܝܘܳܢ ܕ݂ܳܐܡܪܳܐ ܐܰܝܟ݁ ܩܳܠܳܐ ܕ݂ܪܰܥܡܶܐ ܬ݂ܳܐ ܘܰܚܙܺܝ:</VERS>
      <VERS vnumber="2">ܘܫܶܡܥܶܬ݁ ܘܰܚܙܺܝܬ݁ ܘܗܳܐ ܣܽܘܣܝܳܐ ܚܶܘܳܪܳܐ ܘܰܕ݁ܝܳܬܶ݁ܒ݁ ܥܠܰܘܗ̄ܝ ܐܺܝܬ݁ ܠܶܗ ܩܶܫܬ݂ܳܐ ܘܶܐܬܺ݁ܝܗܶܒ݁ ܠܶܗ ܟ݂ܠܺܝܠܳܐ ܘܰܢܦܰ݁ܩ ܙܰܟ݂ܳܝ ܘܙܳܟܶ݁ܐ ܘܰܕ݁ܢܶܙܟ݂ܶܐ: ܣ</VERS>
      <VERS vnumber="3">ܘܟܰ݁ܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܰܬ݁ܪܶܝܢ ܫܶܡܥܶܬ݁ ܠܚܰܝܽܘܬܳ݁ܐ ܕ݂ܬܰ݁ܪܬ݂ܶܝܢ ܕ݂ܳܐܡܪܳܐ ܬ݂ܳܐ:</VERS>
      <VERS vnumber="4">ܘܰܢܦܰ݁ܩ ܣܽܘܣܝܳܐ ܣܽܘܡܳܩܳܐ ܘܠܰܕ݁ܝܳܬܶ݁ܒ݁ ܥܠܰܘܗ̄ܝ ܐܶܬܺ݁ܝܗܶܒ݁ ܠܶܗ ܠܡܶܣܰܒ݁ ܫܠܳܡܳܐ ܡܶܢ ܐܰܪܥܳܐ ܕ݂ܠܰܚܕܳ݁ܕܶ݁ܐ ܢܢܰܟ݂ܣܽܘܢ ܘܶܐܬ݁ܝܰܗܒ݂ܰܬ݁ ܠܶܗ ܚܰܪܒ݂ܳܐ ܪܰܒ݂ܬܳ݁ܐ: ܣ</VERS>
      <VERS vnumber="5">ܘܟܰ݁ܕ݁ ܐܶܬ݁ܦ݂ܬܰ݁ܚ ܛܰܒ݁ܥܳܐ ܕ݂ܰܬ݁ܠܳܬܳ݁ܐ ܫܶܡܥܶܬ݁ ܠܚܰܝܽܘܬܳ݁ܐ ܕ݂ܰܬ݁ܠܳܬ݁ ܕ݂ܳܐܡܪܳܐ ܬ݂ܳܐ ܘܗܳܐ ܣܽܘܣܝܳܐ ܐܽܘܟ݂ܳܡܳܐ ܘܰܕ݁ܝܳܬܶ݁ܒ݁ ܥܠܰܘܗ̄ܝ ܐܺܝܬ݁ ܡܰܐܣܰܬܳ݁ܐ ܒ݂ܺܐܝܕܶ݁ܗ:</VERS>
      <VERS vnumber="6">ܘܫܶܡܥܶܬ݁ ܩܳܠܳܐ ܡܶܢ ܒ݂ܶܝܬ݁ ܚܰܝܘܳܬܳ݁ܐ ܕ݂ܳܐܡܰܪ ܩܰܒ݂ܳܐ ܕ݂ܚܶܛܶܐ ܒ݂ܕܺ݁ܝܢܳܪܳܐ ܘܰܬ݁ܠܳܬܳ݁ܐ ܩܰܒ݂ܺܝܢ ܕ݂ܰܣܥܳܪܳܐ ܒ݂ܕܺ݁ܝܢܳܪܳܐ ܘܰܠܚܰܡܪܳܐ ܘܰܠܡܶܫܚܳܐ ܠܳܐ ܬ݂ܰܗܰܪ: ܣ</VERS>
      <VERS vnumber="7">ܘܟܰ݁ܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܰܐܪܒ݂ܥܳܐ ܫܶܡܥܶܬ݁ ܩܳܠܳܐ ܕ݂ܚܰܝܽܘܬܳ݁ܐ ܕ݂ܳܐܡܪܳܐ ܬ݂ܳܐ:</VERS>
      <VERS vnumber="8">ܘܰܚܙܺܝܬ݁ ܣܽܘܣܝܳܐ ܝܽܘܪܳܩܳܐ ܘܰܫܡܶܗ ܕ݂ܗܰܘ ܕ݂ܝܳܬܶ݁ܒ݁ ܥܠܰܘܗ̄ܝ ܡܰܘܬ݂ܳܐ ܘܰܫܝܽܘܠ ܢܩܺܝܦܳ݁ܐ ܠܶܗ ܘܶܐܬܺ݁ܝܗܶܒ݁ ܠܶܗ ܫܽܘܠܛܳܢܳܐ ܥܰܠ ܪܽܘܒ݁ܥܳܗ ܕ݂ܰܐܪܥܳܐ ܕ݂ܰܢܩܰܛܶܠ ܒ݂ܚܰܪܒ݂ܳܐ ܘܰܒ݁ܟܰ݁ܦ݁ܢܳܐ ܘܰܒ݁ܡܰܘܬ݂ܳܐ ܘܰܒ݁ܚܰܝܽܘܬܳ݁ܐ ܕ݂ܰܐܪܥܳܐ: ܣ</VERS>
      <VERS vnumber="9">ܘܟܰ݁ܕ݁ ܦ݂ܬܰ݁ܚ ܠܛܰܒ݁ܥܳܐ ܕ݂ܚܰܡܫܳܐ ܚܙܺܝܬ݁ ܠܬܰ݁ܚܬ݂ ܡܶܢ ܡܰܕ݁ܒ݂ܚܳܐ ܠܢܰܦ݁ܫܳܬܳ݁ܐ ܕ݂ܶܐܬ݁ܩܰܛܰܠ ܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܗܳܝ ܕ݂ܺܐܝܬ݁ ܗ̄ܘܳܐ ܠܗܽܘܢ:</VERS>
      <VERS vnumber="10">ܘܰܩܥܰܘ ܒ݂ܩܳܠܳܐ ܪܰܒ݂ܳܐ ܘܳܐܡܪܺܝܢ ܥܕܰ݁ܡܳܐ ܠܶܐܡܰܬ݁ܝ ܡܳܪܝܳܐ ܩܰܕ݂ܺܝܫܳܐ ܘܫܰܪܺܝܪܳܐ ܠܳܐ ܕ݂ܳܝܢܰܬ݁ ܘܬܳ݁ܒ݁ܥܰܬ݂ ܕ݂ܡܰܢ ܡܶܢ ܥܳܡܽܘܪܶܝܗ ܕ݂ܰܐܪܥܳܐ:</VERS>
      <VERS vnumber="11">ܘܶܐܬ݁ܝܰܗܒ݂ܰܬ݁ ܠܟܽ݁ܠܚܰܕ݁ ܚܰܕ݁ ܡܶܢܗܽܘܢ ܐܶܣܛܠܳܐ ܚܶܘܳܪܬ݂ܳܐ ܘܶܐܬܶ݁ܐܡܰܪ ܕ݂ܢܶܬ݂ܬ݂ܢܺܝܚܽܘܢ ܥܰܕ݁ ܥܶܕ݂ܳܢ ܙܒܰ݁ܢ ܙܥܽܘܪ ܥܕܰ݁ܡܳܐ ܕ݂ܡܶܫܬ݂ܰܡܠܶܝܢ ܐܳܦ݁ ܟ݂ܢܰܘܳܬ݁ܗܽܘܢ ܘܰܐܚܰܝܗܽܘܢ ܐܰܝܠܶܝܢ ܕ݂ܰܥܬܺ݁ܝܕܺ݁ܝܢ ܠܡܶܬ݁ܩܰܛܳܠܽܘ ܐܰܝܟ݁ ܕ݂ܳܐܦ݁ ܗܳܢܽܘܢ: ܣ</VERS>
      <VERS vnumber="12">ܘܰܚܙܺܝܬ݁ ܟ݂ܰܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܶܫܬ݂ܳܐ ܘܢܰܘܕ݂ܳܐ ܪܰܒ݂ܳܐ ܗ̄ܘܳܐ ܘܫܶܡܫܳܐ ܐܰܝܟ݁ ܣܰܩܳܐ ܕ݂ܣܰܥܪܳܐ ܐܽܘܟ݂ܳܡ ܗܘܳܐ ܘܣܰܗܪܳܐ ܟ݂ܽܠܶܗ ܗܘܳܐ ܠܶܗ ܐܰܝܟ݁ ܕ݂ܡܳܐ:</VERS>
      <VERS vnumber="13">ܘܟܰ݁ܘܟ݂ܒܶ݁ܐ ܕ݂ܰܫܡܰܝܳܐ ܢܦܰ݁ܠܘ ܥܰܠ ܐܰܪܥܳܐ ܐܰܝܟ݁ ܬ݂ܺܬ݂ܳܐ ܕ݂ܫܳܕ݁ܝܳܐ ܦ݂ܰܩܽܘܥܶܝܗ ܡܶܢ ܪܽܘܚܳܐ ܥܰܫܺܝܢܬ݂ܳܐ ܡܳܐ ܕ݂ܡܶܬ݂ܬ݂ܙܺܝܥܳܐ:</VERS>
      <VERS vnumber="14">ܘܰܫܡܰܝܳܐ ܐܶܬ݁ܦ݂ܪܶܫ ܘܰܐܝܟ݁ ܟ݂ܬܳ݁ܒܶ݁ܐ ܐܶܬ݁ܟ݂ܪܶܟ݁ܘ ܘܟܽ݁ܠ ܛܽܘܪ ܘܟܽ݁ܠ ܓ݂ܳܙܰܪܬ݂ܳܐ ܡܶܢ ܕ݂ܽܘܟ݂ܰܬ݁ܗܽܘܢ ܐܶܬ݂ܬ݂ܙܺܝܥܘ:</VERS>
      <VERS vnumber="15">ܘܡܰܠܟ݂ܶܐ ܕ݂ܰܐܪܥܳܐ ܘܪܰܘܪܒܳ݁ܢܶܐ ܘܪܺܝܫܰܝ ܐܰܠܦܶ݁ܐ ܘܥܰܬ݂ܺܝܪܶܐ ܘܚܰܝܠܰܘܳܬܳ݁ܐ ܘܟܽ݁ܠ ܥܰܒ݁ܕ݂ܶܐ ܘܰܒ݁ܢܰܝ ܚܺܐܪܶܐ ܛܰܫܺܝܘ ܢܰܦ݁ܫܗܽܘܢ ܒ݂ܰܡܥܰܪܶܐ ܘܰܒ݁ܫܽܘܥܶܐ ܕ݂ܛܽܘܪܶܐ:</VERS>
      <VERS vnumber="16">ܘܳܐܡܪܺܝܢ ܠܛܽܘܪܶܐ ܘܫܽܘܥܶܐ ܕ݂ܦܶ݁ܠܘ ܥܠܰܝܢ ܘܛܰܫܰܘ ܠܰܢ ܡܶܢ ܩܕܳ݁ܡ ܐܰܦ݂ܰܘܗ̄ܝ ܕ݂ܶܐܡܪܳܐ:</VERS>
      <VERS vnumber="17">ܡܶܛܽܠ ܕ݂ܶܐܬܳ݁ܐ ܝܰܘܡܳܐ ܪܰܒ݂ܳܐ ܕ݂ܪܽܘܓ݁ܙܗܽܘܢ ܘܡܰܢܽܘ ܡܶܫܟ݂ܰܚ ܠܰܡܩܳܡ: ܣ</VERS>
    </CHAPTER>
    <CHAPTER cnumber="7">
      <VERS vnumber="1">ܘܡܶܢ ܒ݂ܳܬܰ݁ܪ ܗܳܕܶ݁ܐ ܚܙܺܝܬ݁ ܐܰܪܒ݂ܥܳܐ ܡܰܠܰܐܟܺ݁ܝܢ ܩܳܝܡܺܝܢ ܥܰܠ ܐܰܪܒ݂ܰܥ ܙܳܘܝܳܬܳ݁ܗ ܕ݂ܰܐܪܥܳܐ ܘܰܐܚܺܝܕܺ݁ܝܢ ܠܰܐܪܒ݂ܥܰܬ݁ ܪܽܘܚܶܐ ܕ݂ܠܳܐ ܢܶܫܰܒ݁ ܪܽܘܚܳܐ ܥܰܠ ܐܰܪܥܳܐ ܘܠܳܐ ܥܰܠ ܝܰܡܳܐ ܘܠܳܐ ܥܰܠ ܟ݂ܽܠ ܐܺܝܠܳܢ:</VERS>
      <VERS vnumber="2">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܣܠܶܩ ܡܶܢ ܡܰܕ݁ܢܚܰܝ ܫܶܡܫܳܐ ܘܺܐܝܬ݁ ܠܶܗ ܚܳܬ݁ܡܳܐ ܕ݂ܰܐܠܳܗܳܐ ܚܰܝܳܐ ܘܰܩܥܳܐ ܒ݂ܩܳܠܳܐ ܪܳܡܳܐ ܠܰܐܪܒ݂ܥܳܐ ܡܰܠܰܐܟܶ݁ܐ ܗܳܢܽܘܢ ܕ݂ܶܐܬܺ݁ܝܗܶܒ݁ ܠܗܽܘܢ ܕ݂ܢܰܗܪܽܘܢ ܠܰܐܪܥܳܐ ܘܰܠܝܰܡܳܐ:</VERS>
      <VERS vnumber="3">ܘܶܐܡܰܪ ܠܳܐ ܬ݂ܰܗܪܽܘܢ ܠܰܐܪܥܳܐ ܘܠܳܐ ܠܝܰܡܳܐ ܘܳܐܦ݁ܠܳܐ ܠܺܐܝܠܳܢܶܐ ܥܕܰ݁ܡܳܐ ܕ݂ܢܶܚܬ݂ܽܘܡ ܠܥܰܒ݁ܕ݂ܰܘܗ̄ܝ ܕ݂ܰܐܠܳܗܳܐ ܒ݂ܶܝܬ݁-ܥܰܝܢܰܝܗܽܘܢ:</VERS>
      <VERS vnumber="4">ܘܫܶܡܥܶܬ݁ ܡܶܢܝܳܢܳܐ ܕ݂ܰܚܬܺ݁ܝܡܶܐ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܡܶܢ ܟ݂ܽܠ ܫܰܪܒܳ݁ܢ ܕ݂ܺܐܝܣܪܳܐܝܶܠ:</VERS>
      <VERS vnumber="5">ܡܶܢ ܫܰܪܒ݂ܬܶ݁ܗ ܕ݂ܺܝܗܽܘܕܳ݁ܐ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܪܽܘܒܶ݁ܝܠ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܓܳ݁ܕ݁ ܬ݂ܪܶܥܣܰܪ ܐܰܠܦܺ݁ܝܢ:</VERS>
      <VERS vnumber="6">ܡܶܢ ܫܰܪܒ݂ܬܶ݁ܗ ܕ݂ܳܐܫܺܝܪ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܢܰܦ݁ܬ݂ܳܠܺܝ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܰܡܢܰܫܶܐ ܬ݂ܪܶܥܣܰܪ ܐܰܠܦܺ݁ܝܢ:</VERS>
      <VERS vnumber="7">ܡܶܢ ܫܰܪܒ݂ܬܶ݁ܗ ܕ݂ܫܶܡܥܽܘܢ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܺܐܝܣܳܟܳ݁ܪ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܠܶܘܺܝ ܬ݂ܪܶܥܣܰܪ ܐܰܠܦܺ݁ܝܢ:</VERS>
      <VERS vnumber="8">ܡܶܢ ܫܰܪܒ݂ܬܶ݁ܗ ܕ݂ܰܙܒܳ݁ܘܠܽܘܢ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܝܰܘܣܶܦ݁ ܬ݂ܪܶܥܣܰܪ ܐܰܠܦܺ݁ܝܢ ܡܶܢ ܫܰܪܒ݂ܬܶ݁ܗ ܕ݂ܒܶ݁ܢܝܳܡܺܝܢ ܬ݂ܪܶܥܣܰܪ ܐܰܠܦܺ݁ܝܢ ܚܬܺ݁ܝܡܶܐ: ܣ</VERS>
      <VERS vnumber="9">ܒ݂ܳܬܰ݁ܪܟ݂ܶܢ ܚܙܺܝܬ݁ ܟ݂ܶܢܫܳܐ ܣܰܓ݂ܺܝܳܐܐ ܐܰܝܢܳܐ ܕ݂ܰܠܡܶܢܝܳܢܶܗ ܠܰܝܬ݂ ܕ݂ܰܡܨܶܐ ܗ̄ܘܳܐ ܡܶܢ ܟ݂ܽܠ ܥܰܡ ܘܫܰܪܒ݂ܳܐ ܘܶܐܡܘܳܢ ܘܠܶܫܳܢܺܝܢ ܕ݂ܩܳܝܡܺܝܢ ܩܕܳ݁ܡ ܟ݂ܽܘܪܣܝܳܐ ܘܰܩܕܳ݁ܡܰܘܗ̄ܝ ܕ݂ܶܐܡܪܳܐ ܘܰܡܥܰܛܦܺ݁ܝܢ ܐܶܣܛܠܶܐ ܚܶܘܳܪܳܬܳ݁ܐ ܘܒܺ݁ܐܝܕܰ݁ܝܗܽܘܢ ܕ݂ܶܩܠܶܐ:</VERS>
      <VERS vnumber="10">ܘܩܳܥܶܝܢ ܒ݂ܩܳܠܳܐ ܪܰܒ݂ܳܐ ܘܳܐܡܪܺܝܢ ܦ݂ܽܘܪܩܳܢܳܐ ܠܰܐܠܳܗܰܢ ܘܠܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܠܶܐܡܪܳܐ:</VERS>
      <VERS vnumber="11">ܘܟܽ݁ܠܗܽܘܢ ܡܰܠܰܐܟܶ݁ܐ ܩܳܝܡܺܝܢ ܗ̄ܘܰܘ ܚܕܳ݁ܪܰܘܗ̄ܝ ܕ݂ܟܽ݁ܘܪܣܝܳܐ ܘܰܕ݁ܩܰܫܺܝܫܶܐ ܘܕܰ݁ܐܪܒ݂ܰܥ ܚܰܝܘܳܢ ܘܰܢܦܰ݁ܠܘ ܩܕܳ݁ܡ ܟ݂ܽܘܪܣܝܳܐ ܥܰܠ ܐܰܦ݂ܰܝܗܽܘܢ:</VERS>
      <VERS vnumber="12">ܟ݂ܰܕ݁ ܐܳܡܪܺܝܢ ܐܰܡܺܝܢ ܬ݂ܶܫܒ݂ܽܘܚܬ݂ܳܐ ܘܒܽ݁ܘܪܟ݂ܬܳ݁ܐ ܘܚܶܟ݁ܡܬܳ݁ܐ ܘܩܽܘܒ݂ܳܠ ܛܰܝܒ݂ܽܘܬܳ݁ܐ ܘܺܐܝܩܳܪܳܐ ܘܚܰܝܠܳܐ ܘܥܽܘܫܢܳܐ ܠܰܐܠܳܗܰܢ ܠܥܳܠܰܡ ܥܳܠܡܺܝܢ ܐܰܡܺܝܢ:</VERS>
      <VERS vnumber="13">ܘܰܥܢܳܐ ܚܰܕ݁ ܡܶܢ ܩܰܫܺܝܫܶܐ ܘܶܐܡܰܪ ܠܺܝ ܗܳܠܶܝܢ ܕ݂ܰܥܛܺܝܦܺ݁ܝܢ ܐܶܣܛܠܶܐ ܚܶܘܳܪܳܬܳ݁ܐ ܡܰܢ ܐܶܢܽܘܢ ܘܡܶܢ ܐܰܝܟ݂ܳܐ ܐܶܬܰ݁ܘ:</VERS>
      <VERS vnumber="14">ܘܶܐܡܪܶܬ݁ ܠܶܗ ܡܳܪܝ ܐܰܢ̄ܬ݂ ܝܳܕܰ݁ܥ ܐܰܢ̄ܬ݂ ܘܶܐܡܰܪ ܠܺܝ ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܶܐܬܰ݁ܘ ܡܶܢ ܐܽܘܠܨܳܢܳܐ ܪܰܒ݂ܳܐ ܘܚܰܠܶܠܘ ܐܶܣܛܠܰܝܗܽܘܢ ܘܚܰܘܰܪܘ ܐܶܢܶܝܢ ܒ݂ܰܕ݁ܡܳܐ ܕ݂ܶܐܡܪܳܐ:</VERS>
      <VERS vnumber="15">ܡܶܛܽܠ ܗܳܢܳܐ ܐܺܝܬܰ݁ܝܗܽܘܢ ܩܕܳ݁ܡ ܟ݂ܽܘܪܣܝܳܐ ܕ݂ܰܐܠܳܗܳܐ ܘܰܡܫܰܡܫܺܝܢ ܠܶܗ ܐܺܝܡܳܡܳܐ ܘܠܺܠܝܳܐ ܒ݂ܗܰܝܟ݂ܠܶܗ ܘܰܕ݁ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܢܰܓ݂ܶܢ ܥܠܰܝܗܽܘܢ:</VERS>
      <VERS vnumber="16">ܠܳܐ ܢܶܟ݁ܦ݂ܢܽܘܢ ܘܠܳܐ ܢܶܨܗܽܘܢ ܘܫܶܡܫܳܐ ܥܠܰܝܗܽܘܢ ܠܳܐ ܢܶܦ݂ܶܠ ܘܠܳܐ ܟ݂ܽܠ ܫܰܘܒ݂ܳܐ:</VERS>
      <VERS vnumber="17">ܡܶܛܽܠ ܕ݂ܶܐܡܪܳܐ ܕ݂ܰܒ݁ܡܶܨܥܰܬ݁ ܟ݂ܽܘܪܣܝܳܐ ܢܶܪܥܶܐ ܐܶܢܽܘܢ ܘܰܢܫܰܒ݂ܶܠ ܐܶܢܽܘܢ ܨܶܝܕ݁ ܚܰܝܶܐ ܘܨܶܝܕ݁ ܥܰܝܢܳܬܳ݁ܐ ܕ݂ܡܰܝܳܐ ܘܢܶܠܚܶܐ ܟ݂ܽܠ ܕ݂ܶܡܥܶܐ ܡܶܢ ܥܰܝܢܰܝܗܽܘܢ: ܣ</VERS>
    </CHAPTER>
    <CHAPTER cnumber="8">
      <VERS vnumber="1">ܘܟܰ݁ܕ݁ ܦ݂ܬܰ݁ܚ ܛܰܒ݁ܥܳܐ ܕ݂ܫܰܒ݁ܥܳܐ ܗܘܳܐ ܫܶܬ݁ܩܳܐ ܒ݂ܰܫܡܰܝܳܐ ܐܰܝܟ݁ ܦ݂ܶܠܓ݂ܽܘܬ݁ ܫܳܥܳܐ: ܣ</VERS>
      <VERS vnumber="2">ܘܰܚܙܺܝܬ݁ ܠܫܰܒ݁ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܰܩܕܳ݁ܡ ܐܰܠܳܗܳܐ ܩܳܝܡܺܝܢ ܗ̄ܘܰܘ ܕ݂ܶܐܬܺ݁ܝܗܶܒ݁ܘ ܠܗܽܘܢ ܫܰܒ݁ܥܳܐ ܫܺܝܦܽ݁ܘܪܺܝܢ:</VERS>
      <VERS vnumber="3">ܘܰܐ̄ܚܪܺܢܳܐ ܡܰܠܰܐܟܳ݁ܐ ܐܶܬܳ݁ܐ ܘܩܳܡ ܥܰܠ ܡܰܕ݁ܒ݂ܚܳܐ ܘܺܐܝܬ݁ ܠܶܗ ܦ݂ܺܝܪܡܳܐ ܕ݂ܕܰ݁ܗܒܳ݁ܐ ܘܶܐܬܺ݁ܝܗܶܒ݁ ܠܶܗ ܒ݂ܶܣܡܶܐ ܣܰܓ݂ܺܝܶܐܐ ܕ݂ܢܶܬ݂ܶܠ ܒ݂ܰܨܠܰܘܳܬܳ݁ܐ ܕ݂ܟܽ݁ܠܗܽܘܢ ܩܰܕ݂ܺܝܫܶܐ ܥܰܠ ܡܰܕ݁ܒ݂ܚܳܐ ܕ݂ܰܩܕܳ݁ܡ ܟ݂ܽܘܪܣܝܳܐ:</VERS>
      <VERS vnumber="4">ܘܰܣܠܶܩ ܥܶܛܪܳܐ ܕ݂ܒܶ݁ܣܡܶܐ ܒ݂ܰܨܠܰܘܳܬܳ݁ܐ ܕ݂ܩܰܕ݂ܺܝܫܶܐ ܡܶܢ ܝܰܕ݁ ܡܰܠܰܐܟܳ݁ܐ ܩܕܳ݁ܡ ܐܰܠܳܗܳܐ:</VERS>
      <VERS vnumber="5">ܘܰܢܣܰܒ݁ ܡܰܠܰܐܟܳ݁ܐ ܠܦ݂ܺܝܪܡܳܐ ܘܰܡܠܳܝܗ̄ܝ ܡܶܢ ܢܽܘܪܳܐ ܕ݂ܥܰܠ ܡܰܕ݁ܒ݂ܚܳܐ ܘܰܐܪܡܺܝ ܥܰܠ ܐܰܪܥܳܐ ܘܰܗܘܰܘ ܪܰܥܡܶܐ ܘܩܳܠܶܐ ܘܒܰ݁ܪܩܶܐ ܘܢܰܘܕ݂ܳܐ: ܣ</VERS>
      <VERS vnumber="6">ܘܫܰܒ݁ܥܳܐ ܡܰܠܰܐܟܺ݁ܝܢ ܕ݂ܰܥܠܰܝܗܽܘܢ ܫܰܒ݁ܥܳܐ ܫܺܝܦܽ݁ܘܪܺܝܢ ܛܰܝܶܒ݁ܘ ܢܰܦ݁ܫܗܽܘܢ ܠܡܰܙܥܳܩܽܘ:</VERS>
      <VERS vnumber="7">ܘܗܰܘ ܩܰܕ݁ܡܳܝܳܐ ܐܰܙܥܶܩ ܘܰܗܘܳܐ ܒ݂ܰܪܕܳ݁ܐ ܘܢܽܘܪܳܐ ܕ݂ܰܦ݁ܬܺ݁ܝܟܺ݁ܝܢ ܒ݂ܡܰܝܳܐ ܘܶܐܬ݁ܪܡܺܝܘ ܥܰܠ ܐܰܪܥܳܐ ܘܬܽ݁ܘܠܬܳ݁ܗ ܕ݂ܰܐܪܥܳܐ ܝܺܩܶܕ݁ ܘܬܽ݁ܘܠܬܳ݁ܐ ܕ݂ܺܐܝܠܳܢܶܐ ܝܺܩܶܕ݁ ܘܟܽ݁ܠ ܥܶܣܒ݂ܳܐ ܕ݂ܰܐܪܥܳܐ ܝܺܩܶܕ݁: ܣ</VERS>
      <VERS vnumber="8">ܘܕܰ݁ܬ݁ܪܶܝܢ ܙܥܰܩ ܘܰܗܘܳܐ ܐܰܝܟ݁ ܛܽܘܪܳܐ ܪܰܒ݂ܳܐ ܕ݂ܝܳܩܶܕ݁ ܢܦܰ݁ܠ ܒ݂ܝܰܡܳܐ ܘܰܗܘܳܐ ܬ݂ܽܘܠܬܶ݁ܗ ܕ݂ܝܰܡܳܐ ܕ݂ܡܳܐ:</VERS>
      <VERS vnumber="9">ܘܡܺܝܬ݁ ܬ݂ܽܘܠܬܳ݁ܐ ܕ݂ܟܽ݁ܠ ܒ݂ܶܪܝܳܬܳ݁ܐ ܕ݂ܰܒ݁ܝܰܡܳܐ ܕ݂ܺܐܝܬ݁ ܒ݂ܶܗ ܢܰܦ݁ܫܳܐ ܘܬܽ݁ܘܠܬܳ݁ܐ ܕ݂ܶܐܠܦܳ݁ܐ ܐܶܬ݁ܚܰܒ݂ܰܠ: ܣ</VERS>
      <VERS vnumber="10">ܘܕܰ݁ܬ݁ܠܳܬܳ݁ܐ ܙܥܰܩ ܘܰܢܦܰ݁ܠ ܡܶܢ ܫܡܰܝܳܐ ܟ݂ܰܘܟ݂ܒܳ݁ܐ ܪܰܒ݂ܳܐ ܕ݂ܝܳܩܶܕ݁ ܐܰܝܟ݁ ܫܰܠܗܶܒܺ݁ܝܬܳ݁ܐ ܘܰܢܦܰ݁ܠ ܥܰܠ ܬ݂ܽܘܠܬܳ݁ܐ ܕ݂ܢܰܗܪܰܘܳܬܳ݁ܐ ܘܥܰܠ ܥܰܝܢܳܬܳ݁ܐ ܕ݂ܡܰܝܳܐ:</VERS>
      <VERS vnumber="11">ܘܰܫܡܶܗ ܕ݂ܟܰ݁ܘܟ݂ܒܳ݁ܐ ܡܶܬܶ݁ܐܡܰܪ ܐܰܦ݂ܣܺܝܬ݁ܢܳܐ ܘܰܗܘܳܐ ܬ݂ܽܘܠܬ݁ܗܽܘܢ ܕ݂ܡܰܝܳܐ ܐܰܝܟ݁ ܐܰܦ݂ܣܺܢܬܺ݁ܝܢ ܘܣܽܘܓܳ݁ܐܐ ܕ݂ܰܒ݁ܢܰܝܢܳܫܳܐ ܡܺܝܬ݁ܘ ܡܶܛܽܠ ܕ݂ܶܐܬ݁ܡܰܪܡܰܪܘ ܡܰܝܳܐ: ܣ</VERS>
      <VERS vnumber="12">ܘܕܰ݁ܐܪܒ݂ܥܳܐ ܙܥܰܩ ܘܰܒ݁ܠܰܥ ܬ݂ܽܘܠܬܶ݁ܗ ܕ݂ܫܶܡܫܳܐ ܘܬܽ݁ܘܠܬܶ݁ܗ ܕ݂ܣܰܗܪܳܐ ܘܬܽ݁ܘܠܬܳ݁ܐ ܕ݂ܟܰ݁ܘܟ݂ܒܶ݁ܐ ܘܰܚܫܶܟ݁ܘ ܬ݂ܽܘܠܬ݁ܗܽܘܢ ܘܝܰܘܡܳܐ ܠܳܐ ܚܰܘܺܝ ܬ݂ܽܘܠܬܶ݁ܗ ܘܠܺܠܝܳܐ ܗܳܟ݁ܘܳܬ݁:</VERS>
      <VERS vnumber="13">ܘܫܶܡܥܶܬ݁ ܠܢܶܫܪܳܐ ܚܰܕ݁ ܕ݂ܦܳ݁ܪܰܚ ܒ݂ܰܫܡܰܝܳܐ ܕ݂ܳܐܡܰܪ ܘܳܝ ܘܳܝ ܘܳܝ ܠܥܳܡܽܘܪܶܝܗ ܕ݂ܰܐܪܥܳܐ ܡܶܢ ܩܳܠܳܐ ܕ݂ܫܺܝܦܽ݁ܘܪܶܐ ܕ݂ܰܬ݁ܠܳܬܳ݁ܐ ܡܰܠܰܐܟܺ݁ܝܢ ܕ݂ܰܥܬܺ݁ܝܕܺ݁ܝܢ ܠܡܰܙܥܳܩܽܘ: ܣ</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܕ݁ܚܰܡܫܳܐ ܙܥܰܩ ܘܰܚܙܺܝܬ݁ ܟ݂ܰܘܟ݂ܒܳ݁ܐ ܕ݂ܰܢܦܰ݁ܠ ܡܶܢ ܫܡܰܝܳܐ ܥܰܠ ܐܰܪܥܳܐ ܘܶܐܬܺ݁ܝܗܶܒ݁ ܠܶܗ ܩܠܺܝܕܳ݁ܐ ܕ݂ܒܺ݁ܐܪܰܘܗ̄ܝ ܕ݂ܰܬ݁ܗܽܘܡܳܐ:</VERS>
      <VERS vnumber="2">ܘܰܣܠܶܩ ܬ݂ܢܳܢܳܐ ܡܶܢ ܒ݂ܺܐܪܶܐ ܐܰܝܟ݁ ܬ݂ܢܳܢܳܐ ܕ݂ܰܐܬ݂ܽܘܢܳܐ ܪܰܒ݂ܳܐ ܕ݂ܡܶܫܬ݂ܓܰ݁ܪ ܘܰܚܫܶܟ݁ ܫܶܡܫܳܐ ܘܳܐܐܰܪ ܡܶܢ ܬ݂ܢܳܢܳܐ ܕ݂ܒܺ݁ܐܪܶܐ:</VERS>
      <VERS vnumber="3">ܘܡܶܢ ܬ݂ܢܳܢܳܐ ܢܦܰ݁ܩܘ ܩܰܡܨܶܐ ܥܰܠ ܐܰܪܥܳܐ ܘܶܐܬܺ݁ܝܗܶܒ݁ ܠܗܽܘܢ ܫܽܘܠܛܳܢܳܐ ܕ݂ܺܐܝܬ݁ ܠܥܶܩܰܪܒܶ݁ܐ ܕ݂ܰܐܪܥܳܐ:</VERS>
      <VERS vnumber="4">ܘܶܐܬܶ݁ܐܡܰܪ ܠܗܽܘܢ ܕ݂ܠܳܐ ܢܰܗܪܽܘܢ ܠܥܶܣܒ݂ܳܗ ܕ݂ܰܐܪܥܳܐ ܘܰܠܟܽ݁ܠ ܝܽܘܪܳܩ ܐܳܦ݁ܠܳܐ ܠܺܐܝܠܳܢܶܐ ܐܶܠܳܐ ܐܶܢ ܠܰܒ݁ܢܰܝܢܳܫܳܐ ܐܰܝܠܶܝܢ ܕ݂ܠܰܝܬ݂ ܠܗܽܘܢ ܚܳܬ݁ܡܳܐ ܕ݂ܰܐܠܳܗܳܐ ܒ݂ܶܝܬ݁-ܥܰܝܢܰܝܗܽܘܢ:</VERS>
      <VERS vnumber="5">ܘܶܐܬܺ݁ܝܗܶܒ݁ ܠܗܽܘܢ ܕ݂ܠܳܐ ܢܶܩܛܠܽܘܢ ܐܶܢܽܘܢ ܐܶܠܳܐ ܢܶܫܬ݂ܰܢܩܽܘܢ ܝܰܪܚܶܐ ܚܰܡܫܳܐ ܘܬܰ݁ܫܢܺܝܩܗܽܘܢ ܐܰܝܟ݁ ܬ݂ܰܫܢܺܝܩܳܐ ܕ݂ܥܶܩܰܪܒܳ݁ܐ ܡܳܐ ܕ݂ܢܳܦ݁ܠܳܐ ܥܰܠ ܐ̄ܢܳܫ:</VERS>
      <VERS vnumber="6">ܘܰܒ݁ܝܰܘܡܳܬܳ݁ܐ ܗܳܢܽܘܢ ܢܶܒ݁ܥܽܘܢ ܒ݂ܢܰܝܢܳܫܳܐ ܠܡܰܘܬ݂ܳܐ ܘܠܳܐ ܢܶܫܟ݂ܚܽܘܢܳܝܗ̄ܝ ܘܢܶܬ݁ܪܰܓ݁ܪܓܽ݁ܘܢ ܠܰܡܡܳܬ݁ ܘܢܶܥܪܽܘܩ ܡܰܘܬ݂ܳܐ ܡܶܢܗܽܘܢ:</VERS>
      <VERS vnumber="7">ܘܰܕ݁ܡܽܘܬܳ݁ܐ ܕ݂ܩܰܡܨܶܐ ܐܰܝܟ݁ ܕ݂ܡܽܘܬܳ݁ܐ ܕ݂ܪܰܟ݁ܫܳܐ ܕ݂ܰܡܛܰܝܒܺ݁ܝܢ ܠܰܩܪܳܒܳ݁ܐ ܘܥܰܠ ܪܺܫܰܝܗܽܘܢ ܐܰܝܟ݁ ܟ݂ܠܺܝܠܳܐ ܕ݂ܰܕ݁ܡܽܘܬܳ݁ܐ ܕ݂ܕܰ݁ܗܒܳ݁ܐ ܘܰܐܦ݂ܰܝܗܽܘܢ ܐܰܝܟ݁ ܐܰܦ݂ܶܐ ܕ݂ܐ̄ܢܳܫܳܐ:</VERS>
      <VERS vnumber="8">ܘܣܰܥܪܳܐ ܐܺܝܬ݁ ܠܗܽܘܢ ܐܰܝܟ݁ ܣܰܥܪܳܐ ܕ݂ܢܶܫܶܐ ܘܫܶܢܰܝܗܽܘܢ ܐܰܝܟ݁ ܕ݂ܰܐܪܝܰܘܳܬܳ݁ܐ:</VERS>
      <VERS vnumber="9">ܘܺܐܝܬ݁ ܗ̄ܘܳܐ ܠܗܽܘܢ ܫܶܪܝܳܢܳܐ ܐܰܝܟ݁ ܫܶܪܝܳܢܳܐ ܕ݂ܦܰ݁ܪܙܠܳܐ ܘܩܳܠܳܐ ܕ݂ܓܶ݁ܦ݂ܰܝܗܽܘܢ ܐܰܝܟ݁ ܩܳܠܳܐ ܕ݂ܡܰܪܟ݂ܒܳ݁ܬܳ݁ܐ ܕ݂ܪܰܟ݁ܫܳܐ ܣܰܓ݂ܺܝܶܐܐ ܕ݂ܪܳܗܛܺܝܢ ܠܰܩܪܳܒܳ݁ܐ:</VERS>
      <VERS vnumber="10">ܘܺܐܝܬ݁ ܠܗܽܘܢ ܕ݂ܽܘܢܒ݂ܝܳܬܳ݁ܐ ܐܰܝܟ݁ ܕ݂ܡܽܘܬܳ݁ܐ ܕ݂ܥܶܩܰܪܒܳ݁ܐ ܘܥܽܘܩܣܶܐ ܕ݂ܶܝܢ ܒ݂ܕܽ݁ܘܢܒ݂ܝܳܬ݁ܗܽܘܢ ܘܫܽܘܠܛܳܢܗܽܘܢ ܠܡܰܗܳܪܽܘ ܠܰܒ݁ܢܰܝܢܳܫܳܐ ܝܰܪܚܶܐ ܚܰܡܫܳܐ:</VERS>
      <VERS vnumber="11">ܘܺܐܝܬ݁ ܥܠܰܝܗܽܘܢ ܡܰܠܟ݂ܳܐ ܡܰܠܰܐܟܶ݁ܗ ܕ݂ܰܬ݁ܗܽܘܡܳܐ ܕ݂ܰܫܡܶܗ ܥܶܒ݁ܪܳܐܝܺܬ݁ ܥܰܒܰ݁ܕ݂ܽܘ ܘܰܐܪܡܳܐܝܺܬ݁ ܫܡܳܐ ܠܶܗ ܐܺܝܬ݁ ܫܳܪܶܐ:</VERS>
      <VERS vnumber="12">ܘܳܝ ܚܰܕ݁ ܐܶܙܰܠ ܗܳܐ ܬ݂ܽܘܒ݁ ܐܳܬܶ݁ܝܢ ܬ݂ܪܶܝܢ ܘܳܝ: ܣ</VERS>
      <VERS vnumber="13">ܒ݂ܳܬܰ݁ܪ ܗܳܠܶܝܢ ܡܰܠܰܐܟܳ݁ܐ ܕ݂ܶܫܬ݂ܳܐ ܙܥܰܩ ܘܫܶܡܥܶܬ݁ ܩܳܠܳܐ ܚܰܕ݁ ܡܶܢ ܐܰܪܒ݂ܰܥ ܩܰܪܢܳܬܶ݁ܗ ܕ݂ܡܰܕ݁ܒ݂ܚܳܐ ܕ݂ܕܰ݁ܗܒܳ݁ܐ ܕ݂ܰܩܕܳ݁ܡ ܐܰܠܳܗܳܐ:</VERS>
      <VERS vnumber="14">ܕ݂ܳܐܡܰܪ ܠܡܰܠܰܐܟܳ݁ܐ ܫܬܺ݁ܝܬܳ݁ܝܳܐ ܕ݂ܺܐܝܬ݁ ܠܶܗ ܫܺܝܦܽ݁ܘܪܳܐ ܫܪܺܝ ܠܰܐܪܒ݂ܥܳܐ ܡܰܠܰܐܟܶ݁ܐ ܕ݂ܰܐܣܺܝܪܺܝܢ ܥܰܠ ܢܰܗܪܳܐ ܪܰܒ݂ܳܐ ܦ݂ܪܳܬ݁:</VERS>
      <VERS vnumber="15">ܘܶܐܫܬ݂ܪܺܝܘ ܐܰܪܒ݂ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܰܡܛܰܝܒܺ݁ܝܢ ܠܫܳܥܬܳ݁ܐ ܘܰܠܝܰܘܡܳܐ ܘܰܠܝܰܪܚܳܐ ܘܰܠܫܰܢ̄ܬ݂ܳܐ ܕ݂ܢܶܩܛܠܽܘܢ ܬ݂ܽܘܠܬܳ݁ܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="16">ܘܡܶܢܝܳܢܳܐ ܕ݂ܚܰܝܠܰܘܳܬܳ݁ܐ ܕ݂ܦܰ݁ܪܳܫܶܐ ܬ݂ܰܪܬ݂ܶܝܢ ܪܶܒ݂ܽܘ ܪܶܒ݂ܘܳܢ ܫܶܡܥܶܬ݁ ܡܶܢܝܳܢܗܽܘܢ:</VERS>
      <VERS vnumber="17">ܘܗܳܟܰ݁ܢܳܐ ܚܙܺܝܬ݁ ܪܰܟ݁ܫܳܐ ܒ݂ܚܶܙܘܳܐ ܘܠܰܕ݁ܝܳܬ݁ܒ݂ܺܝܢ ܥܠܰܝܗܽܘܢ ܐܺܝܬ݁ ܫܶܪܝܳܢܳܐ ܕ݂ܢܽܘܪܳܐ ܘܩܰܪܟܶ݁ܕ݁ܢܳܐ ܕ݂ܟܶ݁ܒ݁ܪܺܝܬܳ݁ܐ ܘܩܰܪܩܦܳ݁ܬܳ݁ܐ ܕ݂ܪܰܟ݁ܫܗܽܘܢ ܐܰܝܟ݁ ܩܰܪܩܦܳ݁ܬܳ݁ܐ ܕ݂ܰܐܪܝܰܘܳܬܳ݁ܐ ܘܡܶܢ ܦ݂ܽܘܡܗܽܘܢ ܢܳܦ݁ܩܳܐ ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܘܰܬ݁ܢܳܢܳܐ:</VERS>
      <VERS vnumber="18">ܘܡܶܢ ܗܳܠܶܝܢ ܬ݂ܠܳܬ݁ ܡܰܚܘܳܢ ܐܶܬ݁ܩܰܛܰܠܘ ܬ݂ܽܘܠܬܳ݁ܐ ܕ݂ܰܒ݁ܢܰܝܢܳܫܳܐ ܘܡܶܢ ܢܽܘܪܳܐ ܘܡܶܢ ܟ݂ܶܒ݁ܪܺܝܬܳ݁ܐ ܘܡܶܢ ܬ݂ܢܳܢܳܐ ܕ݂ܢܳܦܶ݁ܩ ܡܶܢ ܦ݂ܽܘܡܗܽܘܢ:</VERS>
      <VERS vnumber="19">ܡܶܛܽܠ ܕ݂ܫܽܘܠܛܳܢܳܐ ܕ݂ܪܰܟ݁ܫܳܐ ܒ݂ܦܽ݁ܘܡܗܽܘܢ ܘܳܐܦ݁ ܒ݂ܕܽ݁ܘܢܒ݂ܝܳܬ݁ܗܽܘܢ:</VERS>
      <VERS vnumber="20">ܘܫܰܪܟ݂ܳܐ ܕ݂ܰܒ݁ܢܰܝܢܳܫܳܐ ܕ݂ܠܳܐ ܐܶܬ݁ܩܛܰܠܘ ܒ݂ܡܰܚܘܳܬܳ݁ܐ ܗܳܠܶܝܢ ܘܠܳܐ ܬ݂ܳܒ݁ܘ ܡܶܢ ܥܒܳ݁ܕ݁ ܐܺܝܕܰ݁ܝܗܽܘܢ ܕ݂ܠܳܐ ܢܶܣܓ݂ܕܽ݁ܘܢ ܠܕܰ݁ܝܘܶܐ ܘܠܰܦ݁ܬܰ݁ܟ݁ܪܶܐ ܕ݂ܕܰ݁ܗܒܳ݁ܐ ܘܰܕ݁ܣܺܐܡܳܐ ܘܕܰ݁ܢܚܳܫܳܐ ܘܰܕ݁ܩܰܝܣܳܐ ܘܰܕ݁ܟܺ݁ܐܦܳ݁ܐ ܐܰܝܠܶܝܢ ܕ݂ܠܳܐ ܠܡܶܚܙܳܐ ܘܠܳܐ ܠܡܶܫܡܰܥ ܡܨܶܝܢ ܐܰܘ ܠܰܡܗܰܠܳܟܽ݁ܘ:</VERS>
      <VERS vnumber="21">ܘܠܳܐ ܬ݂ܳܒ݁ܘ ܡܶܢ ܩܶܛܠܰܝܗܽܘܢ ܘܡܶܢ ܚܰܪܫܰܝܗܽܘܢ ܘܡܶܢ ܙܳܢܝܽܘܬ݁ܗܽܘܢ: ܣ</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܘܰܡܥܰܛܰܦ݁ ܥܢܳܢܳܐ ܘܩܶܫܬ݂ܳܐ ܕ݂ܰܫܡܰܝܳܐ ܥܰܠ ܪܺܫܶܗ ܘܚܶܙܘܶܗ ܐܰܝܟ݁ ܫܶܡܫܳܐ ܘܪܶܓ݁ܠܰܘܗ̄ܝ ܐܰܝܟ݁ ܥܰܡܽܘܕܶ݁ܐ ܕ݂ܢܽܘܪܳܐ:</VERS>
      <VERS vnumber="2">ܘܺܐܝܬ݁ ܠܶܗ ܒ݂ܺܐܝܕܶ݁ܗ ܟ݂ܬܳ݁ܒܽ݁ܘܢܳܐ ܦ݂ܬܺ݁ܝܚܳܐ ܘܣܳܡ ܪܶܓ݁ܠܶܗ ܕ݂ܝܰܡܺܝܢܳܐ ܥܰܠ ܝܰܡܳܐ ܕ݂ܣܶܡܳܠܳܐ ܕ݂ܶܝܢ ܥܰܠ ܐܰܪܥܳܐ:</VERS>
      <VERS vnumber="3">ܘܰܩܥܳܐ ܒ݂ܩܳܠܳܐ ܪܳܡܳܐ ܐܰܝܟ݁ ܐܰܪܝܳܐ ܕ݂ܓܳ݁ܣܰܪ ܘܟܰ݁ܕ݁ ܩܥܳܐ ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܒ݂ܩܳܠܰܝܗܽܘܢ:</VERS>
      <VERS vnumber="4">ܘܟܰ݁ܕ݁ ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܡܛܰܝܶܒ݁ ܗ̄ܘܺܝܬ݁ ܠܡܶܟ݁ܬ݂ܰܒ݁ ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܕ݂ܫܰܒ݁ܥܳܐ ܕ݂ܳܐܡܰܪ ܚܬܽ݁ܘܡ ܗܰܘ ܡܳܐ ܕ݂ܡܰܠܶܠܘ ܫܰܒ݁ܥܳܐ ܪܰܥܡܺܝܢ ܘܠܳܐ ܬ݂ܶܟ݁ܬ݂ܒܺ݁ܝܘܗ̄ܝ:</VERS>
      <VERS vnumber="5">ܘܡܰܠܰܐܟܳ݁ܐ ܗܰܘ ܕ݂ܰܚܙܺܝܬ݁ ܕ݂ܩܳܐܶܡ ܥܰܠ ܝܰܡܳܐ ܘܥܰܠ ܝܰܒ݁ܫܳܐ ܕ݂ܰܐܪܺܝܡ ܐܺܝܕܶ݁ܗ ܠܰܫܡܰܝܳܐ:</VERS>
      <VERS vnumber="6">ܘܺܝܡܳܐ ܒ݂ܗܰܘ ܕ݂ܚܰܝ ܠܥܳܠܰܡ ܥܳܠܡܺܝܢ ܗܰܘ ܕ݂ܰܒ݁ܪܳܗ ܠܰܫܡܰܝܳܐ ܘܰܕ݁ܒܳ݁ܗ ܘܠܰܐܪܥܳܐ ܘܰܕ݁ܒܳ݁ܗ ܕ݂ܬܽ݁ܘܒ݁ ܙܰܒ݁ܢܳܐ ܠܳܐ ܢܶܗܘܶܐ:</VERS>
      <VERS vnumber="7">ܐܶܠܳܐ ܒ݂ܝܰܘܡܳܬܳ݁ܐ ܕ݂ܡܰܠܰܐܟܳ݁ܐ ܕ݂ܫܰܒ݁ܥܳܐ ܡܳܐ ܕ݂ܰܥܬܺ݁ܝܕ݁ ܠܡܶܙܥܰܩ ܘܶܐܫܬ݂ܰܠܰܡ ܐ̄ܪܳܙܶܗ ܕ݂ܰܐܠܳܗܳܐ ܗܰܘ ܕ݂ܣܰܒ݂ܰܪ ܠܥܰܒ݁ܕ݂ܰܘܗ̄ܝ ܢܒܺ݁ܝܶܐ:</VERS>
      <VERS vnumber="8">ܘܩܳܠܳܐ ܫܶܡܥܶܬ݁ ܡܶܢ ܫܡܰܝܳܐ ܬ݂ܽܘܒ݁ ܕ݂ܰܡܡܰܠܶܠ ܥܰܡܝ ܘܳܐܡܰܪ ܙܶܠ ܣܰܒ݁ ܠܰܟ݁ܬܳ݁ܒܽ݁ܘܢܳܐ ܕ݂ܒܺ݁ܐܝܕܶ݁ܗ ܕ݂ܡܰܠܰܐܟܳ݁ܐ ܕ݂ܩܳܐܶܡ ܥܰܠ ܐܰܪܥܳܐ ܘܥܰܠ ܝܰܡܳܐ:</VERS>
      <VERS vnumber="9">ܘܶܐܙܶܠ̄ܬ݁ ܠܘܳܬ݁ ܡܰܠܰܐܟܳ݁ܐ ܟ݂ܰܕ݁ ܐܳܡܰܪ ܐ̄ܢܳܐ ܠܶܗ ܠܡܶܬ݂ܰܠ ܠܺܝ ܠܰܟ݁ܬܳ݁ܒܽ݁ܘܢܳܐ ܘܶܐܡܰܪ ܠܺܝ ܣܰܒ݁ ܘܰܐܟܽ݁ܘܠܳܝܗ̄ܝ ܘܢܰܡܰܪ ܠܳܟ݁ ܟ݂ܰܪܣܳܟ݁ ܐܶܠܳܐ ܒ݂ܦܽ݁ܘܡܳܟ݁ ܢܶܗܘܶܐ ܐܰܝܟ݁ ܕ݂ܶܒ݁ܫܳܐ:</VERS>
      <VERS vnumber="10">ܘܢܶܣܒ݂ܶܬ݁ ܠܰܟ݁ܬܳ݁ܒܽ݁ܘܢܳܐ ܡܶܢ ܐܺܝܕܶ݁ܗ ܕ݂ܡܰܠܰܐܟܳ݁ܐ ܘܶܐܟܰ݁ܠܬ݂ܶܗ ܘܺܐܝܬ݁ ܗ̄ܘܳܐ ܒ݂ܦܽ݁ܘܡܝ ܐܰܝܟ݁ ܕ݂ܶܒ݁ܫܳܐ ܚܰܠܝܳܐ ܘܟܰ݁ܕ݁ ܐܶܟܰ݁ܠܬ݂ܶܗ ܡܶܪܰܬ݁ ܟ݂ܰܪܣܝ:</VERS>
      <VERS vnumber="11">ܘܶܐܡܰܪ ܠܺܝ ܝܺܗܺܝܒ݁ ܠܳܟ݁ ܬ݂ܽܘܒ݁ ܙܰܒ݁ܢܳܐ ܠܡܶܬ݁ܢܰܒ݂ܳܝܽܘ ܥܰܠ ܥܰܡ̄ܡܶܐ ܘܶܐܡܘܳܬܳ݁ܐ ܘܠܶܫܳܢܶܐ ܘܡܰܠܟ݂ܶܐ ܣܰܓ݂ܺܝܶܐܐ: ܣ</VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܬܺ݁ܝܗܶܒ݁ ܠܺܝ ܩܰܢܝܳܐ ܕ݂ܡܽܘܬܳ݁ܐ ܕ݂ܫܰܒ݁ܛܳܐ ܘܩܳܐܶܡ ܗ̄ܘܳܐ ܡܰܠܰܐܟܳ݁ܐ ܘܳܐܡܰܪ ܩܽܘܡ ܘܰܡܫܽܘܚ ܠܗܰܝܟ݂ܠܳܐ ܕ݂ܰܐܠܳܗܳܐ ܘܰܠܡܰܕ݁ܒ݂ܚܳܐ ܘܠܰܐܝܠܶܝܢ ܕ݂ܣܳܓ݁ܕ݂ܺܝܢ ܒ݂ܶܗ:</VERS>
      <VERS vnumber="2">ܘܰܠܕܳ݁ܪܬ݂ܳܐ ܕ݂ܰܠܓܰ݁ܘ ܡܶܢ ܗܰܝܟ݂ܠܳܐ ܐܰܦ݂ܶܩ ܡܶܢ-ܠܒܰ݁ܪ ܘܠܳܐ ܬ݂ܶܡܫܚܺܝܗ ܡܶܛܽܠ ܕ݂ܶܐܬ݁ܝܰܗܒ݂ܰܬ݁ ܠܥܰܡ̄ܡܶܐ ܘܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܢܕܽ݁ܘܫܽܘܢ ܝܰܪܚܶܐ ܐܰܪܒ݂ܥܺܝܢ ܘܰܬ݁ܪܶܝܢ:</VERS>
      <VERS vnumber="3">ܘܶܐܬ݂ܶܠ ܠܰܬ݁ܪܶܝܢ ܣܳܗܕ݂ܰܝ ܠܡܶܬ݁ܢܰܒ݂ܳܝܽܘ ܝܰܘܡܺܝܢ ܐܳܠܶܦ݁ ܘܡܰܐܬܶ݁ܝܢ ܘܶܫܬ݂ܺܝܢ ܟ݂ܰܕ݁ ܥܛܺܝܦܺ݁ܝܢ ܣܰܩܶܐ:</VERS>
      <VERS vnumber="4">ܗܳܠܶܝܢ ܐܶܢܽܘܢ ܬ݂ܪܶܝܢ ܙܰܝܬ݂ܺܝܢ ܘܬܰ݁ܪܬ݂ܶܝܢ ܡܢܳܪܳܢ ܕ݂ܰܩܕܳ݁ܡ ܡܳܪܳܐ ܕ݂ܟܽ݁ܠܳܗ ܐܰܪܥܳܐ ܩܳܝܡܺܝܢ:</VERS>
      <VERS vnumber="5">ܘܡܰܢ ܕ݂ܒܳ݁ܥܶܐ ܕ݂ܢܰܗܰܪ ܐܶܢܽܘܢ ܢܳܦ݁ܩܳܐ ܢܽܘܪܳܐ ܡܶܢ ܦ݂ܽܘܡܗܽܘܢ ܘܳܐܟ݁ܠܳܐ ܠܰܒ݁ܥܶܠܕ݂ܒܳ݁ܒܰ݁ܝܗܽܘܢ ܘܠܰܐܝܢܳܐ ܕ݂ܨܳܒܶ݁ܐ ܕ݂ܢܰܗܰܪ ܐܶܢܽܘܢ ܗܳܟܰ݁ܢ ܝܺܗܺܝܒ݁ ܠܗܽܘܢ ܠܡܶܬ݁ܩܛܳܠܽܘ:</VERS>
      <VERS vnumber="6">ܘܗܳܠܶܝܢ ܐܺܝܬ݁ ܠܗܽܘܢ ܫܽܘܠܛܳܢܳܐ ܕ݂ܢܶܐܚܕ݂ܽܘܢ ܠܰܫܡܰܝܳܐ ܕ݂ܠܳܐ ܢܶܚܽܘܬ݁ ܡܶܛܪܳܐ ܒ݂ܝܰܘܡܳܬܳ݁ܐ ܕ݂ܰܢܒܺ݁ܝܽܘܬ݁ܗܽܘܢ ܘܺܐܝܬ݁ ܠܗܽܘܢ ܫܽܘܠܛܳܢܳܐ ܕ݂ܢܰܗܦ݂ܟܽ݁ܘܢ ܡܰܝܳܐ ܠܰܕ݁ܡܳܐ ܘܰܕ݁ܢܶܡܚܽܘܢ ܠܰܐܪܥܳܐ ܒ݂ܟܽ݁ܠ ܡܰܚܘܳܢ ܟ݂ܡܳܐ ܕ݂ܢܶܨܒ݂ܽܘܢ:</VERS>
      <VERS vnumber="7">ܘܡܳܐ ܕ݂ܫܰܡܠܺܝܘ ܣܳܗܕ݂ܽܘܬ݁ܗܽܘܢ ܚܰܝܽܘܬܳ݁ܐ ܕ݂ܣܳܠܩܳܐ ܡܶܢ ܝܰܡܳܐ ܬ݂ܶܥܒ݂ܶܕ݁ ܥܰܡܗܽܘܢ ܩܪܳܒܳ݁ܐ ܘܬܶ݁ܙܟ݂ܶܐ ܐܶܢܽܘܢ ܘܬܶ݁ܩܛܽܘܠ ܐܶܢܽܘܢ:</VERS>
      <VERS vnumber="8">ܘܰܫܠܰܕ݂ܰܝܗܽܘܢ ܥܰܠ ܫܽܘܩܶܐ ܕ݂ܰܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܡܶܬ݁ܩܰܪܝܳܐ ܪܽܘܚܳܢܳܐܝܺܬ݁ ܣܕܽ݁ܘܡ ܘܡܶܨܪܶܝܢ ܐܰܝܟ݂ܳܐ ܕ݂ܡܳܪܗܽܘܢ ܐܶܨܛܠܶܒ݁:</VERS>
      <VERS vnumber="9">ܘܚܳܙܶܝܢ ܡܶܢ ܐܶܡܘܳܬܳ݁ܐ ܘܫܰܪܒ݂ܳܬܳ݁ܐ ܘܠܶܫܳܢܶܐ ܘܥܰܡ̄ܡܶܐ ܠܰܫܠܰܕ݂ܰܝܗܽܘܢ ܬ݂ܠܳܬܳ݁ܐ ܝܰܘܡܺܝܢ ܘܦܶ݁ܠܓ݂ܶܗ ܘܠܰܫܠܰܕ݂ܰܝܗܽܘܢ ܠܳܐ ܢܶܫܒ݂ܩܽܘܢ ܠܡܶܬ݂ܬ݂ܣܳܡܽܘ ܒ݂ܩܰܒ݁ܪܶܐ:</VERS>
      <VERS vnumber="10">ܘܥܳܡܽܘܪܶܝܗ ܕ݂ܰܐܪܥܳܐ ܢܶܚܕ݂ܽܘܢ ܥܠܰܝܗܽܘܢ ܘܢܶܬ݁ܦ݂ܰܨܚܽܘܢ ܘܡܰܘܗܒܳ݁ܬܳ݁ܐ ܢܫܰܕ݂ܪܽܘܢ ܠܰܚܕܳ݁ܕܶ݁ܐ ܡܶܛܽܠ ܬ݂ܪܶܝܢ ܢܒܺ݁ܝܺܝܢ ܕ݂ܫܰܢܶܩܘ ܠܥܳܡܽܘܪܶܝܗ ܕ݂ܰܐܪܥܳܐ:</VERS>
      <VERS vnumber="11">ܘܡܶܢ ܒ݂ܳܬܰ݁ܪ ܬ݂ܠܳܬܳ݁ܐ ܝܰܘܡܺܝܢ ܘܦܶ݁ܠܓ݂ܶܗ ܪܽܘܚܳܐ ܚܰܝܬܳ݁ܐ ܡܶܢ ܐܰܠܳܗܳܐ ܥܶܠܰܬ݁ ܒ݂ܗܽܘܢ ܘܩܳܡܘ ܥܰܠ ܪܶܓ݁ܠܰܝܗܽܘܢ ܘܪܽܘܚܳܐ ܕ݂ܚܰܝܶܐ ܢܶܦ݁ܠܰܬ݁ ܥܠܰܝܗܽܘܢ ܘܕܶ݁ܚܠܬܳ݁ܐ ܪܰܒ݂ܬܳ݁ܐ ܗܘܳܬ݁ ܥܰܠ ܐܰܝܠܶܝܢ ܕ݂ܚܳܙܶܝܢ ܠܗܽܘܢ:</VERS>
      <VERS vnumber="12">ܘܰܫܡܰܥܘ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܳܐܡܰܪ ܠܗܽܘܢ ܣܰܩܘ ܠܟܳ݁ܐ ܘܰܣܠܶܩܘ ܠܰܫܡܰܝܳܐ ܒ݂ܰܥܢܳܢܳܐ ܘܡܰܨܕܺ݁ܝܢ ܒ݂ܗܽܘܢ ܒ݂ܥܶܠܕ݂ܒܳ݁ܒܰ݁ܝܗܽܘܢ:</VERS>
      <VERS vnumber="13">ܘܰܒ݁ܫܳܥܬܳ݁ܐ ܗܳܝ ܗܘܳܐ ܙܰܘܥܳܐ ܪܰܒ݂ܳܐ ܘܚܰܕ݁ ܡܶܢ ܥܶܣܪܳܐ ܕ݂ܰܡܕܺ݁ܝܢ̄ܬ݂ܳܐ ܢܦܰ݁ܠܘ ܘܶܐܬ݁ܩܰܛܰܠܘ ܒ݂ܙܰܘܥܳܐ ܫܡܳܗܶܐ ܕ݂ܓܰ݁ܒ݁ܪܶܐ ܐܰܠܦܶ݁ܐ ܫܰܒ݁ܥܳܐ ܘܰܕ݁ܫܰܪܟ݂ܳܐ ܗܘܰܘ ܒ݂ܕܶ݁ܚܠܬܳ݁ܐ ܘܝܰܗ̄ܒܽ݁ܘܢ ܬ݂ܶܫܒ݂ܽܘܚܬ݂ܳܐ ܠܰܐܠܳܗܳܐ ܕ݂ܒܰ݁ܫܡܰܝܳܐ: ܣ</VERS>
      <VERS vnumber="14">ܗܳܐ ܬ݂ܪܶܝܢ ܘܳܝ ܐܶܙܰܠܘ ܘܗܳܐ ܘܳܝ ܕ݂ܰܬ݁ܠܳܬܳ݁ܐ ܐܳܬܶ݁ܐ ܡܶܚܕܳ݁ܐ: ܣ</VERS>
      <VERS vnumber="15">ܘܡܰܠܰܐܟܳ݁ܐ ܕ݂ܫܰܒ݁ܥܳܐ ܙܥܰܩ ܘܰܗܘܰܘ ܩܳܠܶܐ ܪܰܘܪܒܶ݁ܐ ܒ݂ܰܫܡܰܝܳܐ ܕ݂ܳܐܡܪܺܝܢ ܗܘܳܬ݁ ܡܰܠܟ݂ܽܘܬܶ݁ܗ ܕ݂ܥܳܠܡܳܐ ܕ݂ܰܐܠܳܗܰܢ ܘܕܰ݁ܡܫܺܝܚܶܗ ܘܰܐܡܠܶܟ݁ ܠܥܳܠܰܡ ܥܳܠܡܺܝܢ:</VERS>
      <VERS vnumber="16">ܘܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܶܐ ܐܰܝܠܶܝܢ ܕ݂ܰܩܕܳ݁ܡ ܐܰܠܳܗܳܐ ܝܳܬ݁ܒ݂ܺܝܢ ܥܰܠ ܟ݂ܽܘܪܣܰܘܳܬ݁ܗܽܘܢ ܢܦܰ݁ܠܘ ܥܰܠ ܐܰܦ݂ܰܝܗܽܘܢ ܘܰܣܓܶ݁ܕ݁ܘ ܠܰܐܠܳܗܳܐ:</VERS>
      <VERS vnumber="17">ܠܡܺܐܡܰܪ ܡܰܘܕ݂ܶܝܢܰܢ ܠܳܟ݁ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܕ݂ܰܢܣܰܒ݁ܬ݂ ܒ݂ܚܰܝܠܳܟ݁ ܪܰܒ݂ܳܐ ܘܰܐܡܠܶܟ݁ܬ݂:</VERS>
      <VERS vnumber="18">ܘܥܰܡ̄ܡܶܐ ܪܓܶ݁ܙܘ ܘܶܐܬܳ݁ܐ ܪܽܘܓ݁ܙܳܟ݁ ܘܙܰܒ݁ܢܳܐ ܕ݂ܡܺܝܬܶ݁ܐ ܕ݂ܢܶܬ݂ܕܺ݁ܝܢܽܘܢ ܘܬܶ݁ܬ݂ܶܠ ܐܰܓ݁ܪܳܐ ܠܥܰܒ݁ܕ݂ܰܝܟְ݂ ܢܒܺ݁ܝܶܐ ܘܰܠܩܰܕ݂ܺܝܫܶܐ ܘܰܠܕܳ݁ܚܠܰܝ ܫܡܳܟ݁ ܠܰܙܥܽܘܪܶܐ ܥܰܡ ܪܰܘܪܒܶ݁ܐ ܘܰܬ݁ܚܰܒ݂ܶܠ ܠܰܐܝܠܶܝܢ ܕ݂ܚܰܒ݂ܶܠܘ ܠܰܐܪܥܳܐ:</VERS>
      <VERS vnumber="19">ܘܶܐܬ݁ܦ݂ܬܰ݁ܚ ܗܰܝܟ݂ܠܳܐ ܒ݂ܰܫܡܰܝܳܐ ܘܶܐܬ݁ܚܰܙܝܰܬ݁ ܩܺܝܒܽ݁ܘܬܳ݁ܐ ܕ݂ܕܺ݁ܝܰܬܺ݁ܩܺܐ ܕ݂ܺܝܠܶܗ ܒ݂ܗܰܝܟ݂ܠܳܐ ܘܰܗܘܰܘ ܒ݂ܰܪܩܶܐ ܘܪܰܥܡܶܐ ܘܩܳܠܶܐ ܘܢܰܘܕ݂ܳܐ ܘܒܰ݁ܪܕܳ݁ܐ ܪܰܒ݂ܳܐ: ܣ</VERS>
    </CHAPTER>
    <CHAPTER cnumber="12">
      <VERS vnumber="1">ܘܳܐܬܳ݁ܐ ܪܰܒ݂ܬܳ݁ܐ ܐܶܬ݁ܚܰܙܝܰܬ݁ ܒ݂ܰܫܡܰܝܳܐ ܐܰܢ̄ܬ݂ܬܳ݁ܐ ܕ݂ܰܥܛܺܝܦܳ݁ܐ ܫܶܡܫܳܐ ܘܣܰܗܪܳܐ ܬ݂ܚܶܝܬ݁ ܪܶܓ݁ܠܶܝܗ ܘܰܟ݁ܠܺܝܠܳܐ ܕ݂ܟܰ݁ܘܟ݂ܒܶ݁ܐ ܬ݂ܪܶܥܣܰܪ ܥܰܠ ܪܺܫܳܗ:</VERS>
      <VERS vnumber="2">ܘܒܰ݁ܛܢܳܐ ܘܩܳܥܝܳܐ ܘܰܡܚܰܒ݂ܠܳܢ ܐܳܦ݁ ܡܶܫܬ݂ܰܢܩܳܐ ܕ݂ܬܺ݁ܐܠܰܕ݁:</VERS>
      <VERS vnumber="3">ܘܶܐܬ݁ܚܰܙܝܰܬ݁ ܐܳܬܳ݁ܐ ܐ̄ܚܪܺܬܳ݁ܐ ܒ݂ܰܫܡܰܝܳܐ ܘܗܳܐ ܬ݂ܰܢܺܝܢܳܐ ܪܰܒ݂ܳܐ ܕ݂ܢܽܘܪܳܐ ܕ݂ܺܐܝܬ݁ ܠܶܗ ܫܰܒ݁ܥܳܐ ܪܺܫܺܝܢ ܘܰܥܣܰܪ ܩܰܪܢܳܬܳ݁ܐ ܘܥܰܠ ܪܺܫܰܘܗ̄ܝ ܫܰܒ݁ܥܳܐ ܬ݂ܳܐܓܺ݁ܝܢ:</VERS>
      <VERS vnumber="4">ܘܕܽ݁ܘܢܒ݂ܶܗ ܓ݂ܳܪܫܳܐ ܠܬܽ݁ܘܠܬܳ݁ܐ ܕ݂ܟܰ݁ܘܟ݂ܒܶ݁ܐ ܕ݂ܒܰ݁ܫܡܰܝܳܐ ܘܰܐܪܡܺܝ ܐܶܢܽܘܢ ܥܰܠ ܐܰܪܥܳܐ ܘܬܰ݁ܢܺܝܢܳܐ ܩܳܐܶܡ ܗ̄ܘܳܐ ܩܕܳ݁ܡ ܐܰܢ̄ܬ݂ܬܳ݁ܐ ܕ݂ܰܥܬܺ݁ܝܕܳ݁ܐ ܕ݂ܬܺ݁ܐܠܰܕ݁ ܕ݂ܡܳܐ ܕ݂ܝܶܠܕ݂ܰܬ݁ ܢܶܐܟ݁ܠܺܝܘܗ̄ܝ ܠܰܒ݁ܪܳܗ:</VERS>
      <VERS vnumber="5">ܘܝܶܠܕ݂ܰܬ݁ ܒ݂ܪܳܐ ܕ݂ܶܟ݁ܪܳܐ ܗܰܘ ܕ݂ܰܥܬܺ݁ܝܕ݁ ܠܡܶܪܥܳܐ ܠܟܽ݁ܠܗܽܘܢ ܥܰܡ̄ܡܶܐ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܶܐܬ݁ܚܛܶܦ݁ ܒ݂ܪܳܗ ܠܘܳܬ݁ ܐܰܠܳܗܳܐ ܘܰܠܘܳܬ݁ ܟ݂ܽܘܪܣܝܶܗ:</VERS>
      <VERS vnumber="6">ܘܰܐܢ̄ܬ݂ܬܳ݁ܐ ܥܶܪܩܰܬ݁ ܠܚܽܘܪܒ݂ܳܐ ܐܰܬܰ݁ܪ ܕ݂ܺܐܝܬ݁ ܗ̄ܘܳܐ ܠܳܗ ܬ݂ܰܡܳܢ ܕ݂ܽܘܟ݂ܬܳ݁ܐ ܕ݂ܰܡܛܰܝܒܳ݁ܐ ܡܶܢ ܐܰܠܳܗܳܐ ܕ݂ܰܢܬܰ݁ܪܣܽܘܢܳܗ ܝܰܘܡܺܝܢ ܐܳܠܶܦ݁ ܘܡܰܐܬܶ݁ܝܢ ܘܶܫܬ݂ܺܝܢ: ܣ</VERS>
      <VERS vnumber="7">ܘܰܗܘܳܐ ܩܪܳܒܳ݁ܐ ܒ݂ܰܫܡܰܝܳܐ ܡܺܝܟܳ݁ܐܝܶܠ ܘܡܰܠܰܐܟܰ݁ܘܗ̄ܝ ܡܰܩܪܒܺ݁ܝܢ ܥܰܡ ܬ݂ܰܢܺܝܢܳܐ ܘܬܰ݁ܢܺܝܢܳܐ ܘܡܰܠܰܐܟܰ݁ܘܗ̄ܝ ܐܰܩܪܶܒ݁ܘ:</VERS>
      <VERS vnumber="8">ܘܠܳܐ ܐܶܬ݁ܡܨܺܝܘ ܘܠܳܐ ܐܰܬ݁ܪܳܐ ܐܶܫܬ݂ܟܰ݁ܚ ܠܗܽܘܢ ܒ݂ܰܫܡܰܝܳܐ:</VERS>
      <VERS vnumber="9">ܘܶܐܬ݁ܪܡܺܝ ܬ݂ܰܢܺܝܢܳܐ ܪܰܒ݂ܳܐ ܗܰܘ ܚܶܘܝܳܐ ܪܺܫܳܐ ܗܰܘ ܕ݂ܡܶܬ݁ܩܪܶܐ ܐܳܟܶ݁ܠܩܰܪܨܳܐ ܘܣܳܛܳܢܳܐ ܗܰܘ ܕ݂ܰܐܛܥܺܝ ܠܟܽ݁ܠܳܗ ܐܰܪܥܳܐ ܘܶܐܬ݁ܪܡܺܝ ܥܰܠ ܐܰܪܥܳܐ ܘܡܰܠܰܐܟܰ݁ܘܗ̄ܝ ܥܰܡܶܗ ܐܶܬ݁ܪܡܺܝܘ:</VERS>
      <VERS vnumber="10">ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܶܐܡܰܪ ܗܳܐ ܗܘܳܐ ܫܽܘ̄ܘܙܳܒܳ݁ܐ ܘܚܰܝܠܳܐ ܘܡܰܠܟ݂ܽܘܬܳ݁ܐ ܕ݂ܰܐܠܳܗܰܢ ܕ݂ܶܐܬ݁ܪܡܺܝ ܡܳܣܽܘܪܳܐ ܕ݂ܰܐܚܰܝܢ ܗܰܘ ܕ݂ܡܳܣܰܪ ܗ̄ܘܳܐ ܠܗܽܘܢ ܠܺܠܝܳܐ ܘܺܐܝܡܳܡܳܐ ܩܕܳ݁ܡ ܐܰܠܳܗܰܢ:</VERS>
      <VERS vnumber="11">ܘܗܳܢܽܘܢ ܙܟܰ݁ܘ ܒ݂ܰܕ݁ܡܳܐ ܕ݂ܶܐܡܪܳܐ ܘܰܒ݁ܝܰܕ݁ ܡܶܠܬܳ݁ܐ ܕ݂ܣܳܗܕ݂ܽܘܬܶ݁ܗ ܘܠܳܐ ܐܰܚܶܒ݁ܘ ܢܰܦ݁ܫܗܽܘܢ ܥܕܰ݁ܡܳܐ ܠܡܰܘܬ݂ܳܐ:</VERS>
      <VERS vnumber="12">ܡܶܛܽܠܗܳܢܳܐ ܫܡܰܝܳܐ ܐܶܬ݁ܦ݂ܰܨܚܘ ܘܰܐܝܠܶܝܢ ܕ݂ܰܒ݁ܗܽܘܢ ܫܪܶܝܢ ܘܳܝ ܠܰܐܪܥܳܐ ܘܰܠܝܰܡܳܐ ܥܰܠ ܕ݂ܢܳܚܶܬ݁ ܐܳܟܶ݁ܠܩܰܪܨܳܐ ܠܘܳܬ݁ܗܽܘܢ ܕ݂ܺܐܝܬ݁ ܠܶܗ ܚܶܡܬ݂ܳܐ ܪܰܒ݂ܬܳ݁ܐ ܟ݂ܰܕ݁ ܝܳܕܰ݁ܥ ܕ݂ܩܰܠܺܝܠ ܙܰܒ݁ܢܳܐ ܐܺܝܬ݁ ܠܶܗ: ܣ</VERS>
      <VERS vnumber="13">ܘܟܰ݁ܕ݁ ܚܙܳܐ ܬ݂ܰܢܺܝܢܳܐ ܕ݂ܶܐܬ݁ܪܡܺܝ ܥܰܠ ܐܰܪܥܳܐ ܪܕܰ݁ܦ݁ ܠܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܝܶܠܕ݂ܰܬ݁ ܕ݂ܶܟ݁ܪܳܐ:</VERS>
      <VERS vnumber="14">ܘܶܐܬܺ݁ܝܗܶܒ݁ ܠܰܐܢ̄ܬ݂ܬܳ݁ܐ ܬ݂ܪܶܝܢ ܓ݂ܶܦ݂ܺܝܢ ܕ݂ܢܶܫܪܳܐ ܪܰܒ݂ܳܐ ܕ݂ܬܶ݁ܦ݁ܪܰܚܝ ܠܚܽܘܪܒ݂ܳܐ ܠܕܽ݁ܘܟ݂ܬܳ݁ܗ ܠܡܶܬ݂ܬ݂ܰܪܣܳܝܽܘ ܬ݂ܰܡܳܢ ܥܶܕ݂ܳܢ ܥܶܕ݂ܳܢܺܝܢ ܘܦܶ݁ܠܓ݂ܽܘܬ݁ ܥܶܕ݂ܳܢ ܡܶܢ-ܩܕܳ݁ܡ ܐܰܦ݂ܰܘܗ̄ܝ ܕ݂ܚܶܘܝܳܐ:</VERS>
      <VERS vnumber="15">ܘܰܐܪܡܺܝ ܚܶܘܝܳܐ ܡܶܢ ܦ݂ܽܘܡܶܗ ܒ݂ܳܬܰ݁ܪ ܐܰܢ̄ܬ݂ܬܳ݁ܐ ܡܰܝܳܐ ܐܰܝܟ݁ ܢܰܗܪܳܐ ܕ݂ܰܫܩܺܝܠܰܬ݁ ܡܰܝܳܐ ܢܶܥܒ݂ܕܺ݁ܝܗ:</VERS>
      <VERS vnumber="16">ܘܥܰܕ݂ܪܰܬ݁ ܐܰܪܥܳܐ ܠܰܐܢ̄ܬ݂ܬܳ݁ܐ ܘܦܶ݁ܬ݁ܚܰܬ݁ ܐܰܪܥܳܐ ܦ݂ܽܘܡܳܗ ܘܰܒ݁ܠܰܥܬܶ݁ܗ ܠܢܰܗܪܳܐ ܗܰܘ ܕ݂ܰܐܪܡܺܝ ܬ݂ܰܢܺܝܢܳܐ ܡܶܢ ܦ݂ܽܘܡܶܗ:</VERS>
      <VERS vnumber="17">ܘܰܪܓܶ݁ܙ ܬ݂ܰܢܺܝܢܳܐ ܥܰܠ ܐܰܢ̄ܬ݂ܬܳ݁ܐ ܘܶܐܙܰܠ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܫܰܪܟ݂ܳܐ ܕ݂ܙܰܪܥܳܗ ܗܳܠܶܝܢ ܕ݂ܢܳܛܪܺܝܢ ܦ݂ܽܘܩܕ݂ܳܢܰܘܗ̄ܝ ܕ݂ܰܐܠܳܗܳܐ ܘܺܐܝܬ݁ ܠܗܽܘܢ ܣܳܗܕ݂ܽܘܬܶ݁ܗ ܕ݂ܝܶܫܽܘܥ:</VERS>
    </CHAPTER>
    <CHAPTER cnumber="13">
      <VERS vnumber="1">ܘܩܳܡܶܬ݁ ܥܰܠ ܚܳܠܳܐ ܕ݂ܝܰܡܳܐ ܣ ܘܰܚܙܺܝܬ݁ ܕ݂ܣܳܠܩܳܐ ܚܰܝܽܘܬܳ݁ܐ ܡܶܢ ܝܰܡܳܐ ܕ݂ܺܐܝܬ݁ ܠܳܗ ܥܣܰܪ ܩܰܪܢܳܢ ܘܰܫܒܰ݁ܥ ܩܰܪܩܦܳ݁ܢ ܘܥܰܠ ܩܰܪܢܳܬܳ݁ܗ ܥܶܣܪܳܐ ܬ݂ܳܐܓܺ݁ܝܢ ܘܥܰܠ ܩܰܪܩܦܳ݁ܬܳ݁ܗ ܫܡܳܐ ܕ݂ܓܽ݁ܘܕ݂ܳܦܳ݁ܐ:</VERS>
      <VERS vnumber="2">ܘܚܰܝܽܘܬܳ݁ܐ ܗܳܝ ܕ݂ܰܚܙܺܝܬ݁ ܕ݂ܡܽܘܬܳ݁ܐ ܗ̄ܘܳܬ݁ ܕ݂ܢܶܡܪܳܐ ܘܪܶܓ݁ܠܶܝܗ ܐܰܝܟ݁ ܕ݂ܕܶ݁ܒ݂ܳܐ ܘܦܽ݁ܘܡܳܗ ܐܰܝܟ݁ ܕ݂ܰܐܪܝܰܘܳܬܳ݁ܐ ܘܝܰܗ̄ܒ݁ ܠܳܗ ܬ݂ܰܢܺܝܢܳܐ ܚܰܝܠܶܗ ܘܟܽ݁ܘܪܣܝܶܗ ܘܫܽܘܠܛܳܢܳܐ ܪܰܒ݂ܳܐ:</VERS>
      <VERS vnumber="3">ܘܰܚܕܳ݁ܐ ܡܶܢ ܩܰܪܩܦܳ݁ܬܳ݁ܗ ܐܰܝܟ݁ ܦ݂ܥܺܝܥܬ݂ܳܐ ܠܡܰܘܬ݂ܳܐ ܘܰܡܚܽܘܬܳ݁ܐ ܕ݂ܡܰܘܬ݂ܳܗ ܐܶܬܰ݁ܐܣܝܰܬ݁ ܘܶܐܬ݂ܕ݂ܰܡܪܰܬ݁ ܟ݂ܽܠܳܗ ܐܰܪܥܳܐ ܒ݂ܳܬܰ݁ܪ ܚܰܝܽܘܬܳ݁ܐ:</VERS>
      <VERS vnumber="4">ܘܰܣܓܶ݁ܕ݁ܘ ܠܬܰ݁ܢܺܝܢܳܐ ܕ݂ܝܰܗ̄ܒ݁ ܫܽܘܠܛܳܢܳܐ ܠܚܰܝܽܘܬܳ݁ܐ ܘܰܣܓܶ݁ܕ݁ܘ ܠܚܰܝܽܘܬܳ݁ܐ ܠܡܺܐܡܰܪ ܡܰܢܽܘ ܕ݂ܕܳ݁ܡܶܐ ܠܚܰܝܽܘܬܳ݁ܐ ܗܳܕܶ݁ܐ ܘܡܰܢܽܘ ܡܶܫܟ݂ܰܚ ܠܡܰܩܪܳܒܽ݁ܘ ܥܰܡܳܗ:</VERS>
      <VERS vnumber="5">ܘܶܐܬܺ݁ܝܗܶܒ݁ ܠܳܗ ܦ݂ܽܘܡܳܐ ܕ݂ܰܡܡܰܠܶܠ ܪܰܘܪܒܳ݁ܬܳ݁ܐ ܘܓܽ݁ܘܕ݂ܳܦܳ݁ܐ ܘܶܐܬܺ݁ܝܗܶܒ݁ ܠܳܗ ܫܽܘܠܛܳܢܳܐ ܠܡܶܥܒ݂ܰܕ݁ ܝܰܪܚܶܐ ܐܰܪܒ݂ܥܺܝܢ ܘܰܬ݁ܪܶܝܢ:</VERS>
      <VERS vnumber="6">ܘܦܶ݁ܬ݁ܚܰܬ݁ ܦ݂ܽܘܡܳܗ ܠܰܡܓܰ݁ܕ݂ܳܦܽ݁ܘ ܩܕܳ݁ܡ ܐܰܠܳܗܳܐ ܕ݂ܰܬ݁ܓܰ݁ܕ݂ܶܦ݁ܝ ܒ݂ܰܫܡܳܐ ܘܰܒ݁ܡܰܫܪܝܳܐ ܕ݂ܰܐܝܠܶܝܢ ܕ݂ܰܫܪܶܝܢ ܒ݂ܰܫܡܰܝܳܐ:</VERS>
      <VERS vnumber="7">ܘܶܐܬܺ݁ܝܗܶܒ݁ ܠܳܗ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܩܰܕ݂ܺܝܫܶܐ ܘܰܠܡܶܙܟ݂ܳܐ ܐܶܢܽܘܢ ܘܶܐܬܺ݁ܝܗܶܒ݁ ܠܳܗ ܫܽܘܠܛܳܢܳܐ ܥܰܠ ܟ݂ܽܠܗܶܝܢ ܫܰܪܒ݂ܳܬܳ݁ܐ ܘܶܐܡܘܳܬܳ݁ܐ ܘܠܶܫܳܢܶܐ ܘܥܰܡ̄ܡܶܐ:</VERS>
      <VERS vnumber="8">ܘܢܶܣܓ݂ܕܽ݁ܘܢ ܠܳܗ ܟ݂ܽܠܗܽܘܢ ܥܳܡܽܘܪܶܝܗ ܕ݂ܰܐܪܥܳܐ ܗܳܢܽܘܢ ܐܰܝܠܶܝܢ ܕ݂ܠܳܐ ܟ݂ܬܺ݁ܝܒܺ݁ܝܢ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ ܗܰܘ ܕ݂ܶܐܡܪܳܐ ܩܛܺܝܠܳܐ ܩܕܳ݁ܡ ܬ݂ܰܪܡܝܳܬܶ݁ܗ ܕ݂ܥܳܠܡܳܐ:</VERS>
      <VERS vnumber="9">ܡܰܢ ܕ݂ܺܐܝܬ݁ ܠܶܗ ܐܶܕ݁ܢܶܐ ܢܶܫܡܰܥ:</VERS>
      <VERS vnumber="10">ܡܰܢ ܕ݂ܰܒ݁ܫܶܒ݁ܝܳܐ ܡܰܘܒ݂ܶܠ ܒ݂ܫܶܒ݁ܝܳܐ ܐܳܙܶܠ ܘܰܐܝܢܳܐ ܕ݂ܰܒ݁ܚܰܪܒ݂ܳܐ ܩܳܛܶܠ ܒ݂ܚܰܪܒ݂ܳܐ ܢܶܬ݁ܩܛܶܠ ܗܳܪܟ݂ܳܐ ܗ̄ܝ ܗܰܝܡܳܢܽܘܬܳ݁ܐ ܘܰܡܣܰܝܒ݂ܪܳܢܽܘܬܳ݁ܐ ܕ݂ܩܰܕ݂ܺܝܫܶܐ: ܣ</VERS>
      <VERS vnumber="11">ܘܰܚܙܺܝܬ݁ ܚܰܝܽܘܬܳ݁ܐ ܐ̄ܚܪܺܬܳ݁ܐ ܕ݂ܣܳܠܩܳܐ ܡܶܢ ܐܰܪܥܳܐ ܘܺܐܝܬ݁ ܗ̄ܘܳܐ ܠܳܗ ܬ݂ܰܪܬ݂ܶܝܢ ܩܰܪܢܳܢ ܘܕܳ݁ܡܝܳܐ ܠܶܐܡܪܳܐ ܘܰܡܡܰܠܠܳܐ ܗ̄ܘܳܬ݁ ܐܰܝܟ݁ ܬ݂ܰܢܺܝܢܳܐ:</VERS>
      <VERS vnumber="12">ܘܫܽܘܠܛܳܢܳܐ ܕ݂ܚܰܝܽܘܬܳ݁ܐ ܩܰܕ݁ܡܳܝܬ݂ܳܐ ܟ݂ܽܠܶܗ ܬ݂ܶܥܒ݂ܶܕ݁ ܩܕܳ݁ܡܰܘܗ̄ܝ ܘܬܶ݁ܥܒ݂ܶܕ݁ ܠܰܐܪܥܳܐ ܘܠܰܕ݁ܥܳܡܪܺܝܢ ܒ݂ܳܗ ܘܢܶܣܓ݂ܕܽ݁ܘܢ ܠܚܰܝܽܘܬܳ݁ܐ ܩܰܕ݁ܡܳܝܬ݂ܳܐ ܗܳܝ ܕ݂ܶܐܬ݁ܚܰܠܡܰܬ݁ ܡܚܽܘܬܳ݁ܐ ܕ݂ܡܰܘܬ݂ܳܗ:</VERS>
      <VERS vnumber="13">ܘܬܶ݁ܥܒ݂ܶܕ݁ ܐܳܬ݁ܘܳܬܳ݁ܐ ܪܰܘܪܒܳ݁ܬܳ݁ܐ ܐܰܝܟ݂ܰܢܳܐ ܕ݂ܢܽܘܪܳܐ ܬ݂ܶܥܒ݂ܶܕ݁ ܠܡܶܚܰܬ݁ ܡܶܢ ܫܡܰܝܳܐ ܥܰܠ ܐܰܪܥܳܐ ܩܕܳ݁ܡ ܒ݂ܢܰܝܢܳܫܳܐ:</VERS>
      <VERS vnumber="14">ܘܬܰ݁ܛܥܶܐ ܠܰܕ݁ܥܳܡܪܺܝܢ ܥܰܠ ܐܰܪܥܳܐ ܒ݂ܝܰܕ݁ ܐܳܬ݁ܘܳܬܳ݁ܐ ܕ݂ܶܐܬܺ݁ܝܗܶܒ݁ ܠܳܗ ܠܡܶܥܒ݂ܰܕ݁ ܩܕܳ݁ܡ ܚܰܝܽܘܬܳ݁ܐ ܠܡܺܐܡܰܪ ܠܰܕ݁ܥܳܡܪܺܝܢ ܥܰܠ ܐܰܪܥܳܐ ܠܡܶܥܒ݂ܰܕ݁ ܨܰܠܡܳܐ ܠܚܰܝܽܘܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܡܚܽܘܬܳ݁ܐ ܕ݂ܚܰܪܒ݂ܳܐ ܘܰܚܝܳܬ݁:</VERS>
      <VERS vnumber="15">ܘܶܐܬܺ݁ܝܗܶܒ݁ ܠܳܗ ܕ݂ܬܶ݁ܬ݂ܶܠ ܪܽܘܚܳܐ ܠܨܰܠܡܳܐ ܕ݂ܚܰܝܽܘܬܳ݁ܐ ܘܬܶ݁ܥܒ݂ܶܕ݁ ܕ݂ܟܽ݁ܠ ܕ݂ܠܳܐ ܢܶܣܓ݂ܕܽ݁ܘܢ ܠܶܗ ܠܨܰܠܡܳܐ ܕ݂ܚܰܝܽܘܬܳ݁ܐ ܢܶܬ݁ܩܰܛܠܽܘܢ:</VERS>
      <VERS vnumber="16">ܘܬܶ݁ܥܒ݂ܶܕ݁ ܠܟܽ݁ܠܗܽܘܢ ܙܥܽܘܪܶܐ ܘܪܰܘܪܒܶ݁ܐ ܥܰܬ݂ܺܝܪܶܐ ܘܡܶܣܟ݂ܺܢܶܐ ܡܳܪܰܝܳܐ ܘܥܰܒ݁ܕ݂ܶܐ ܕ݂ܢܶܬܺ݁ܝܗܶܒ݁ ܠܗܽܘܢ ܪܽܘܫܡܳܐ ܥܰܠ ܐܺܝܕܰ݁ܝܗܽܘܢ ܕ݂ܝܰܡܺܝܢܳܐ ܐܰܘ ܥܰܠ ܒ݂ܶܝܬ݁-ܥܰܝܢܰܝܗܽܘܢ:</VERS>
      <VERS vnumber="17">ܕ݂ܠܳܐ ܐ̄ܢܳܫ ܢܶܙܒ݂ܶܢ ܐܰܘ ܢܙܰܒ݂ܶܢ ܬ݂ܽܘܒ݁ ܐܶܠܳܐ ܐܰܝܢܳܐ ܕ݂ܺܐܝܬ݁ ܥܠܰܘܗ̄ܝ ܪܽܘܫܡܳܐ ܕ݂ܰܫܡܳܐ ܕ݂ܚܰܝܽܘܬܳ݁ܐ ܐܰܘ ܡܶܢܝܳܢܳܐ ܕ݂ܰܫܡܳܗ:</VERS>
      <VERS vnumber="18">ܗܳܪܟ݂ܳܐ ܐܺܝܬܶ݁ܝܗ ܚܶܟ݁ܡܬܳ݁ܐ ܘܕܺ݁ܐܝܬ݁ ܒ݂ܶܗ ܗܰܘܢܳܐ ܢܶܚܫܒܺ݁ܝܘܗ̄ܝ ܠܡܶܢܝܳܢܳܐ ܕ݂ܚܰܝܽܘܬܳ݁ܐ ܡܶܢܝܳܢܳܐ ܗ̄ܘ ܓ݂ܶܝܪ ܕ݂ܒܰ݁ܪܢܳܫܳܐ ܫܶܬ݁ܡܳܐܐ ܘܶܫܬ݂ܺܝܢ ܘܫܶܬ݁: ܣ</VERS>
    </CHAPTER>
    <CHAPTER cnumber="14">
      <VERS vnumber="1">ܘܰܚܙܺܝܬ݁ ܘܗܳܐ ܐܶܡܪܳܐ ܩܳܐܶܡ ܥܰܠ ܛܽܘܪܳܐ ܕ݂ܨܶܗܝܽܘܢ ܘܥܰܡܶܗ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܕ݂ܺܐܝܬ݁ ܥܠܰܝܗܽܘܢ ܫܡܶܗ ܘܰܫܡܳܐ ܕ݂ܰܐܒܽ݁ܘܗ̄ܝ ܟ݂ܬܺ݁ܝܒ݁ ܥܰܠ ܒ݂ܶܝܬ݁-ܥܰܝܢܰܝܗܽܘܢ:</VERS>
      <VERS vnumber="2">ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܐܰܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܪܰܥܡܳܐ ܪܰܒ݂ܳܐ ܩܳܠܳܐ ܐܰܝܢܳܐ ܕ݂ܫܶܡܥܶܬ݁ ܐܰܝܟ݁ ܩܺܝܬܳ݁ܪܽܘܕܳ݁ܐ ܕ݂ܢܳܩܶܫ ܒ݂ܩܺܝܬܳ݁ܪܰܘܗ̄ܝ:</VERS>
      <VERS vnumber="3">ܘܰܡܫܰܒ݂ܚܺܝܢ ܐܰܝܟ݁ ܬ݂ܶܫܒ݂ܽܘܚܬ݂ܳܐ ܚܕܰ݁ܬܳ݁ܐ ܩܕܳ݁ܡ ܟ݂ܽܘܪܣܝܳܐ ܘܰܩܕܳ݁ܡ ܐܰܪܒ݂ܰܥ ܚܰܝܘܳܢ ܘܰܩܕܳ݁ܡ ܩܰܫܺܝܫܶܐ ܘܠܳܐ ܐ̄ܢܳܫ ܐܶܬ݁ܡܨܺܝ ܠܡܺܐܠܦܳ݁ܗ ܠܬܶ݁ܫܒ݂ܽܘܚܬ݂ܳܐ ܐܶܠܳܐ ܐܶܢ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܥܳܐ ܐܰܠܦܺ݁ܝܢ ܙܒܺ݁ܝܢܰܝ ܡܶܢ ܐܰܪܥܳܐ:</VERS>
      <VERS vnumber="4">ܗܳܠܶܝܢ ܐܶܢܽܘܢ ܐܰܝܠܶܝܢ ܕ݂ܥܰܡ ܢܶܫܶܐ ܠܳܐ ܐܶܬ݂ܛܰܘܰܫܘ ܒ݂ܬܽ݁ܘܠܶܐ ܓ݂ܶܝܪ ܐܺܝܬܰ݁ܝܗܽܘܢ ܗܳܠܶܝܢ ܕ݂ܢܰܩܦ݂ܽܘܗ̄ܝ ܠܶܐܡܪܳܐ ܟ݂ܽܠ ܟ݂ܰܪ ܕ݂ܢܺܐܙܰܠ ܗܳܠܶܝܢ ܐܶܙܕ݂ܒܶ݁ܢܘ ܡܶܢ ܐ̄ܢܳܫܳܐ ܪܺܫܺܝܬܳ݁ܐ ܠܰܐܠܳܗܳܐ ܘܠܶܐܡܪܳܐ:</VERS>
      <VERS vnumber="5">ܕ݂ܰܒ݁ܦܽ݁ܘܡܗܽܘܢ ܠܳܐ ܐܶܫܬ݂ܰܟ݁ܚܰܬ݁ ܕ݂ܰܓ݂ܳܠܽܘܬܳ݁ܐ ܕ݂ܠܳܐ ܡܽܘܡ ܓ݂ܶܝܪ ܐܶܢܽܘܢ: ܣ</VERS>
      <VERS vnumber="6">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܦܳ݁ܪܰܚ ܡܶܨܥܰܬ݁ ܫܡܰܝܳܐ ܘܺܐܝܬ݁ ܠܶܗ ܥܠܰܘܗ̄ܝ ܣܒܰ݁ܪܬܳ݁ܐ ܕ݂ܰܠܥܳܠܰܡ ܠܰܡܣܰܒ݂ܳܪܽܘ ܥܰܠ ܝܳܬ݁ܒ݂ܰܝ ܐܰܪܥܳܐ ܘܥܰܠ ܟ݂ܽܠ ܥܰܡ ܘܶܐܡܘܳܢ ܘܫܰܪܒܳ݁ܢ ܘܠܶܫܳܢ:</VERS>
      <VERS vnumber="7">ܠܡܺܐܡܰܪ ܒ݂ܩܳܠܳܐ ܪܰܒ݂ܳܐ ܕ݂ܚܰܠܘ ܡܶܢ ܐܰܠܳܗܳܐ ܘܗܰܒ݁ܘ ܠܶܗ ܬ݂ܶܫܒ݂ܽܘܚܬ݂ܳܐ ܡܶܛܽܠ ܕ݂ܶܐܬܳ݁ܬ݁ ܫܳܥܬܳ݁ܐ ܕ݂ܕܺ݁ܝܢܶܗ ܘܰܣܓܽ݁ܘܕ݁ܘ ܠܕܰ݁ܥܒܰ݁ܕ݁ ܫܡܰܝܳܐ ܘܰܐܪܥܳܐ ܘܝܰܡܳܐ ܘܥܰܝܢܳܬܳ݁ܐ ܕ݂ܡܰܝܳܐ:</VERS>
      <VERS vnumber="8">ܘܰܐ̄ܚܪܺܢܳܐ ܕ݂ܰܬ݁ܪܶܝܢ ܢܩܺܝܦ݁ ܗ̄ܘܳܐ ܠܶܗ ܘܳܐܡܰܪ ܢܶܦ݁ܠܰܬ݁ ܢܶܦ݁ܠܰܬ݁ ܒ݂ܳܒܶ݁ܝܠ ܪܰܒ݂ܬܳ݁ܐ ܐܰܝܕܳ݁ܐ ܕ݂ܡܶܢ ܚܶܡܬ݂ܳܐ ܕ݂ܙܳܢܝܽܘܬܳ݁ܗ ܐܰܫܩܝܰܬ݁ ܠܟܽ݁ܠܗܽܘܢ ܥܰܡ̄ܡܶܐ:</VERS>
      <VERS vnumber="9">ܘܰܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܬ݁ܠܳܬܳ݁ܐ ܢܩܶܦ݁ ܠܗܽܘܢ ܠܡܺܐܡܰܪ ܒ݂ܩܳܠܳܐ ܪܰܒ݂ܳܐ ܐܰܝܢܳܐ ܕ݂ܰܣܓܶ݁ܕ݁ ܠܚܰܝܽܘܬܳ݁ܐ ܘܰܠܨܰܠܡܳܗ ܘܰܫܩܰܠ ܪܽܘܫܡܳܗ ܒ݂ܶܝܬ݁-ܥܰܝܢܰܘܗ̄ܝ:</VERS>
      <VERS vnumber="10">ܐܳܦ݁ ܗܽܘ ܢܶܫܬ݂ܶܐ ܡܶܢ ܚܰܡܪܳܐ ܕ݂ܚܶܡܬܶ݁ܗ ܕ݂ܡܳܪܝܳܐ ܕ݂ܰܡܙܺܝܓ݁ ܕ݂ܠܳܐ ܚܶܠܛܳܐ ܒ݂ܟܳ݁ܣܳܐ ܕ݂ܪܽܘܓ݁ܙܶܗ ܘܢܶܫܬ݂ܰܢܰܩ ܒ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܩܕܳ݁ܡ ܡܰܠܰܐܟܶ݁ܐ ܩܰܕ݂ܺܝܫܶܐ ܘܰܩܕܳ݁ܡ ܐܶܡܪܳܐ:</VERS>
      <VERS vnumber="11">ܘܰܬ݁ܢܳܢܳܐ ܕ݂ܬܰ݁ܫܢܺܝܩܗܽܘܢ ܠܥܳܠܰܡ ܥܳܠܡܺܝܢ ܢܶܣܰܩ ܘܠܰܝܬ݂ ܠܗܽܘܢ ܢܦܺ݁ܐܫܳܐ ܐܺܝܡܳܡܳܐ ܘܠܺܠܝܳܐ ܐܰܝܠܶܝܢ ܕ݂ܣܳܓ݁ܕ݂ܺܝܢ ܠܚܰܝܽܘܬܳ݁ܐ ܘܰܠܨܰܠܡܳܗ ܘܰܠܡܰܢ ܕ݂ܰܫܩܰܠ ܪܽܘܫܡܳܐ ܕ݂ܰܫܡܳܗ:</VERS>
      <VERS vnumber="12">ܗܳܪܟ݂ܳܐ ܐܺܝܬܶ݁ܝܗ ܡܣܰܝܒ݂ܪܳܢܽܘܬܳ݁ܐ ܕ݂ܩܰܕ݂ܺܝܫܶܐ ܐܰܝܠܶܝܢ ܕ݂ܰܢܛܰܪܘ ܦ݂ܽܘܩܕ݂ܳܢܰܘܗ̄ܝ ܕ݂ܰܐܠܳܗܳܐ ܘܗܰܝܡܳܢܽܘܬܶ݁ܗ ܕ݂ܝܶܫܽܘܥ:</VERS>
      <VERS vnumber="13">ܘܫܶܡܥܶܬ݁ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܟ݂ܬܽ݁ܘܒ݁ ܛܽܘܒܰ݁ܝܗܽܘܢ ܠܡܺܝܬܶ݁ܐ ܐܰܝܠܶܝܢ ܕ݂ܰܥܢܰܕ݁ܘ ܒ݂ܡܳܪܰܢ ܡܶܢ ܗܳܫܳܐ ܐܺܝܢ ܐܳܡܰܪ ܪܽܘܚܳܐ ܡܶܛܽܠ ܕ݂ܢܶܬ݂ܬ݂ܢܺܝܚܽܘܢ ܡܶܢ ܥܰܡܠܰܝܗܽܘܢ: ܣ</VERS>
      <VERS vnumber="14">ܘܗܳܐ ܥܢܳܢܳܐ ܚܶܘܳܪܬ݂ܳܐ ܘܥܰܠ ܥܢܳܢܳܐ ܝܳܬܶ݁ܒ݁ ܕ݂ܡܽܘܬܳ݁ܐ ܕ݂ܒܰ݁ܪܢܳܫܳܐ ܘܺܐܝܬ݁ ܠܶܗ ܥܰܠ ܪܺܫܶܗ ܟ݂ܠܺܝܠܳܐ ܕ݂ܕܰ݁ܗܒܳ݁ܐ ܘܥܰܠ ܐܺܝܕܶ݁ܗ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ:</VERS>
      <VERS vnumber="15">ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܗܰܝܟ݂ܠܳܐ ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܠܰܕ݁ܝܳܬܶ݁ܒ݁ ܥܰܠ ܥܢܳܢܳܐ ܫܰܕ݂ܰܪ ܡܰܓ݂ܰܠܬܳ݁ܟ݁ ܘܰܚܨܽܘܕ݁ ܡܶܛܽܠ ܕ݂ܶܐܬܳ݁ܬ݁ ܫܳܥܬܳ݁ܐ ܠܡܶܚܨܰܕ݁:</VERS>
      <VERS vnumber="16">ܘܰܐܪܡܺܝ ܗܰܘ ܕ݂ܝܳܬܶ݁ܒ݁ ܥܰܠ ܥܢܳܢܳܐ ܡܰܓ݂ܰܠܬܶ݁ܗ ܥܰܠ ܐܰܪܥܳܐ ܘܶܐܬ݁ܚܰܨܕ݂ܰܬ݁ ܐܰܪܥܳܐ:</VERS>
      <VERS vnumber="17">ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܗܰܝܟ݂ܠܳܐ ܕ݂ܒܰ݁ܫܡܰܝܳܐ ܘܰܥܠܰܘܗ̄ܝ ܐܺܝܬ݁ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ:</VERS>
      <VERS vnumber="18">ܘܰܐ̄ܚܪܺܢܳܐ ܡܰܠܰܐܟܳ݁ܐ ܢܦܰ݁ܩ ܡܶܢ ܡܰܕ݁ܒ݂ܚܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܥܰܠ ܢܽܘܪܳܐ ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܠܕܺ݁ܐܝܬ݁ ܠܶܗ ܡܰܓ݂ܰܠܬܳ݁ܐ ܚܰܪܺܝܦ݁ܬ݂ܳܐ ܫܰܕ݂ܰܪ ܐܰܢ̄ܬ݂ ܡܰܓ݂ܰܠܬܳ݁ܟ݁ ܚܰܪܺܝܦ݁ܬ݂ܳܐ ܘܰܩܛܽܘܦ݁ ܠܰܣܓܽ݁ܘܠܶܐ ܕ݂ܟܰ݁ܪܡܳܗ ܕ݂ܰܐܪܥܳܐ ܡܶܛܽܠ ܕ݂ܰܪܒܰ݁ܝ ܥܶܢܒܰ݁ܘܗ̄ܝ:</VERS>
      <VERS vnumber="19">ܘܰܐܪܡܺܝ ܡܰܠܰܐܟܳ݁ܐ ܡܰܓ݂ܰܠܬܶ݁ܗ ܥܰܠ ܐܰܪܥܳܐ ܘܰܩܛܰܦ݁ ܠܟܰ݁ܪܡܳܗ ܕ݂ܰܐܪܥܳܐ ܘܰܐܪܡܺܝ ܒ݂ܡܰܥܨܰܪܬ݂ܳܐ ܪܰܒ݂ܬܳ݁ܐ ܕ݂ܚܶܡܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="20">ܘܶܐܬ݂ܬ݂ܕܺ݁ܝܫܰܬ݁ ܡܰܥܨܰܪܬ݂ܳܐ ܠܒܰ݁ܪ-ܡܶܢ ܡܕܺ݁ܝܢ̄ܬ݂ܳܐ ܘܰܢܦܰ݁ܩ ܕ݂ܡܳܐ ܡܶܢ ܡܰܥܨܰܪܬ݂ܳܐ ܥܕܰ݁ܡܳܐ ܠܰܦ݁ܓܽ݁ܘܕܶ݁ܐ ܕ݂ܪܰܟ݁ܫܳܐ ܥܰܠ ܐܳܠܶܦ݁ ܘܡܰܐܬܶ݁ܝܢ ܐܶܣܛܕܰ݁ܘܳܢ: ܣ</VERS>
    </CHAPTER>
    <CHAPTER cnumber="15">
      <VERS vnumber="1">ܘܰܚܙܺܝܬ݁ ܐ̄ܚܪܺܬܳ݁ܐ ܐܳܬܳ݁ܐ ܒ݂ܰܫܡܰܝܳܐ ܪܰܒ݂ܬܳ݁ܐ ܘܰܬ݁ܡܺܝܗܬ݂ܳܐ ܡܰܠܰܐܟܶ݁ܐ ܕ݂ܺܐܝܬ݁ ܥܠܰܝܗܽܘܢ ܡܰܚܘܳܬܳ݁ܐ ܫܒܰ݁ܥ ܐ̄ܚܪܳܝܳܬܳ݁ܐ ܕ݂ܰܒ݁ܗܶܝܢ ܐܶܫܬ݂ܰܡܠܝܰܬ݁ ܚܶܡܬܶ݁ܗ ܕ݂ܰܐܠܳܗܳܐ:</VERS>
      <VERS vnumber="2">ܘܰܚܙܺܝܬ݁ ܐܰܝܟ݁ ܝܰܡܳܐ ܕ݂ܰܙܓܽ݁ܘܓܺ݁ܝܬܳ݁ܐ ܕ݂ܰܦ݁ܬܺ݁ܝܟܳ݁ܐ ܒ݂ܢܽܘܪܳܐ ܘܰܠܕܰ݁ܙܟܰ݁ܘ ܡܶܢ ܚܰܝܽܘܬܳ݁ܐ ܘܡܶܢ ܨܰܠܡܳܗ ܘܡܶܢ ܡܶܢܝܳܢܳܐ ܕ݂ܰܫܡܳܗ ܕ݂ܩܳܝܡܺܝܢ ܠܥܶܠ ܡܶܢ ܝܰܡܳܐ ܕ݂ܰܙܓܽ݁ܘܓܺ݁ܝܬܳ݁ܐ ܘܺܐܝܬ݁ ܥܠܰܝܗܽܘܢ ܩܺܝܬܳ݁ܪܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="3">ܘܰܡܫܰܒ݂ܚܺܝܢ ܬ݂ܶܫܒ݂ܽܘܚܬ݂ܳܐ ܕ݂ܡܽܘܫܶܐ ܥܰܒ݁ܕ݂ܶܗ ܕ݂ܰܐܠܳܗܳܐ ܘܬܶ݁ܫܒ݂ܽܘܚܬ݂ܳܐ ܕ݂ܶܐܡܪܳܐ ܘܳܐܡܪܺܝܢ ܪܰܘܪܒܺ݁ܝܢ ܘܬܰ݁ܡܺܝܗܺܝܢ ܥܒܳ݁ܕܰ݁ܝܟְ݂ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܟ݂ܺܐܢܺܝܢ ܘܫܰܪܺܝܪܺܝܢ ܥܒܳ݁ܕܰ݁ܝܟְ݂ ܡܰܠܟ݂ܳܐ ܕ݂ܥܳܠܡܶܐ:</VERS>
      <VERS vnumber="4">ܡܰܢ ܠܳܐ ܢܶܕ݁ܚܰܠ ܠܳܟ݁ ܡܳܪܝܳܐ ܘܰܢܫܰܒ݂ܰܚ ܠܰܫܡܳܟ݁ ܡܶܛܽܠ ܕ݂ܰܐܢ̄ܬ݂ ܗܽ̄ܘ ܒ݂ܰܠܚܽܘܕ݁ ܚܰܣܝܳܐ ܡܶܛܽܠ ܕ݂ܟܽ݁ܠܗܽܘܢ ܥܰܡ̄ܡܶܐ ܢܺܐܬܽ݁ܘܢ ܘܢܶܣܓ݂ܕܽ݁ܘܢ ܩܕܳ݁ܡܰܝܟְ݂ ܡܶܛܽܠ ܕ݂ܰܬ݁ܪܺܝܨ ܐܰܢ̄ܬ݂: ܣ</VERS>
      <VERS vnumber="5">ܘܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܘܶܐܬ݁ܦ݂ܬܰ݁ܚ ܗܰܝܟ݂ܠܳܐ ܕ݂ܡܰܫܟ݂ܢܳܐ ܕ݂ܣܳܗܕ݂ܽܘܬܳ݁ܐ ܒ݂ܰܫܡܰܝܳܐ:</VERS>
      <VERS vnumber="6">ܘܰܢܦܰ݁ܩܘ ܫܰܒ݁ܥܳܐ ܡܰܠܰܐܟܺ݁ܝܢ ܡܶܢ ܗܰܝܟ݂ܠܳܐ ܗܳܢܽܘܢ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܡܰܚܘܳܢ ܟ݂ܰܕ݁ ܠܒܺ݁ܝܫܺܝܢ ܟ݂ܶܬ݂ܳܢܳܐ ܕ݂ܰܟ݁ܝܳܐ ܘܰܢܗܺܝܪܳܐ ܘܰܐܣܺܝܪܺܝܢ ܥܰܠ ܚܰܕ݁ܝܰܝܗܽܘܢ ܐܶܣܳܪܳܐ ܕ݂ܕܰ݁ܗܒܳ݁ܐ:</VERS>
      <VERS vnumber="7">ܘܰܚܕܳ݁ܐ ܡܶܢ ܐܰܪܒ݂ܰܥ ܚܰܝܘܳܬܳ݁ܐ ܝܶܗܒ݂ܰܬ݁ ܠܫܰܒ݁ܥܳܐ ܡܰܠܰܐܟܺ݁ܝܢ ܫܒܰ݁ܥ ܙܳܒܽ݁ܘܪܺܝܢ ܕ݂ܡܰܠܝܳܢ ܚܶܡܬܶ݁ܗ ܕ݂ܰܐܠܳܗܳܐ ܕ݂ܺܐܝܬܰ݁ܘܗ̄ܝ ܚܰܝܳܐ ܠܥܳܠܰܡ ܥܳܠܡܺܝܢ ܐܰܡܺܝܢ:</VERS>
      <VERS vnumber="8">ܘܶܐܬ݁ܡܠܺܝ ܗܰܝܟ݂ܠܳܐ ܡܶܢ ܬ݂ܢܳܢܳܐ ܕ݂ܬܶ݁ܫܒ݂ܽܘܚܬ݂ܶܗ ܕ݂ܰܐܠܳܗܳܐ ܘܡܶܢ ܚܰܝܠܶܗ ܘܠܰܝܬ݂ ܕ݂ܰܡܨܶܐ ܗ̄ܘܳܐ ܠܡܶܥܰܠ ܠܗܰܝܟ݂ܠܳܐ ܥܕܰ݁ܡܳܐ ܕ݂ܢܶܫܬ݂ܰܡܠܝܳܢ ܫܒܰ݁ܥ ܡܰܚܘܳܢ ܕ݂ܫܰܒ݁ܥܳܐ ܡܰܠܰܐܟܺ݁ܝܢ: ܣ</VERS>
    </CHAPTER>
    <CHAPTER cnumber="16">
      <VERS vnumber="1">ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܗܰܝܟ݂ܠܳܐ ܕ݂ܳܐܡܰܪ ܠܫܰܒ݁ܥܳܐ ܡܰܠܰܐܟܺ݁ܝܢ ܙܶܠܘ ܘܰܐܫܽܘܕ݁ܘ ܫܒܰ݁ܥ ܙܳܒܽ݁ܘܪܺܝܢ ܕ݂ܚܶܡܬܶ݁ܗ ܕ݂ܰܐܠܳܗܳܐ ܥܰܠ ܐܰܪܥܳܐ:</VERS>
      <VERS vnumber="2">ܘܶܐܙܰܠ ܩܰܕ݁ܡܳܝܳܐ ܘܶܐܫܰܕ݁ ܙܳܒܽ݁ܘܪܶܗ ܥܰܠ ܐܰܪܥܳܐ ܘܰܗܘܳܐ ܫܽܘܚܢܳܐ ܒ݂ܺܝܫܳܐ ܘܟܺ݁ܐܒܳ݁ܢܳܐ ܥܰܠ ܐ̄ܢܳܫܳܐ ܕ݂ܺܐܝܬ݁ ܠܗܽܘܢ ܪܽܘܫܡܳܐ ܕ݂ܚܰܝܽܘܬܳ݁ܐ ܘܰܐܝܠܶܝܢ ܕ݂ܣܳܓ݁ܕ݂ܺܝܢ ܠܨܰܠܡܳܗ: ܣ</VERS>
      <VERS vnumber="3">ܘܡܰܠܰܐܟܳ݁ܐ ܕ݂ܰܬ݁ܪܶܝܢ ܐܶܫܰܕ݁ ܙܳܒܽ݁ܘܪܶܗ ܒ݂ܝܰܡܳܐ ܘܰܗܘܳܐ ܝܰܡܳܐ ܐܰܝܟ݁ ܡܺܝܬܳ݁ܐ ܘܟܽ݁ܠ ܢܰܦ݁ܫܳܐ ܚܰܝܬܳ݁ܐ ܡܺܝܬܰ݁ܬ݁ ܒ݂ܝܰܡܳܐ: ܣ</VERS>
      <VERS vnumber="4">ܘܡܰܠܰܐܟܳ݁ܐ ܕ݂ܰܬ݁ܠܳܬܳ݁ܐ ܐܶܫܰܕ݁ ܙܳܒܽ݁ܘܪܶܗ ܒ݂ܢܰܗܪܰܘܳܬܳ݁ܐ ܘܰܒ݁ܥܰܝܢܳܬܳ݁ܐ ܕ݂ܡܰܝܳܐ ܘܰܗܘܰܘ ܕ݂ܡܳܐ:</VERS>
      <VERS vnumber="5">ܘܫܶܡܥܶܬ݁ ܠܡܰܠܰܐܟܳ݁ܐ ܕ݂ܡܰܝܳܐ ܕ݂ܳܐܡܰܪ ܙܰܕ݂ܺܝܩ ܐܰܢ̄ܬ݂ ܗܰܘ ܕ݂ܺܐܝܬܰ݁ܘܗ̄ܝ ܘܺܐܝܬܰ݁ܘܗ̄ܝ ܗ̄ܘܳܐ ܘܚܰܣܝܳܐ ܕ݂ܗܳܠܶܝܢ ܕ݂ܳܢܬ݂:</VERS>
      <VERS vnumber="6">ܡܶܛܽܠ ܕ݂ܰܕ݁ܡܳܐ ܕ݂ܰܢܒܺ݁ܝܶܐ ܘܰܕ݁ܩܰܕ݂ܺܝܫܶܐ ܐܶܫܰܕ݁ܘ ܘܰܕ݁ܡܳܐ ܝܰܗ̄ܒ݁ܬ݂ ܠܗܽܘܢ ܠܡܶܫܬ݂ܳܐ ܫܳܘܶܝܢ ܐܶܢܽܘܢ:</VERS>
      <VERS vnumber="7">ܘܫܶܡܥܶܬ݁ ܠܡܰܕ݁ܒ݂ܚܳܐ ܕ݂ܳܐܡܰܪ ܐܺܝܢ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ ܫܰܪܺܝܪܺܝܢ ܘܙܰܕ݂ܺܝܩܺܝܢ ܕ݂ܺܝܢܰܝܟְ݂: ܣ</VERS>
      <VERS vnumber="8">ܘܡܰܠܰܐܟܳ݁ܐ ܕ݂ܰܐܪܒ݂ܥܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܫܶܡܫܳܐ ܘܶܐܬܺ݁ܝܗܶܒ݁ ܠܶܗ ܕ݂ܢܰܚܶܡ ܠܰܒ݁ܢܰܝܢܳܫܳܐ ܒ݂ܢܽܘܪܳܐ:</VERS>
      <VERS vnumber="9">ܘܶܐܬ݁ܚܡܶܡܘ ܒ݂ܢܰܝܢܳܫܳܐ ܒ݂ܚܽܘܡܳܐ ܪܰܒ݂ܳܐ ܘܓܰ݁ܕ݂ܶܦ݁ܘ ܠܰܫܡܳܐ ܕ݂ܰܐܠܳܗܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܥܰܠ ܡܰܚܘܳܬܳ݁ܐ ܗܳܠܶܝܢ ܘܠܳܐ ܬ݂ܳܒ݁ܘ ܠܡܶܬ݂ܰܠ ܠܶܗ ܬ݂ܶܫܒ݂ܽܘܚܬ݂ܳܐ: ܣ</VERS>
      <VERS vnumber="10">ܘܡܰܠܰܐܟܳ݁ܐ ܕ݂ܚܰܡܫܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܟ݂ܽܘܪܣܝܳܗ ܕ݂ܚܰܝܽܘܬܳ݁ܐ ܘܰܗܘܳܬ݁ ܡܰܠܟ݂ܽܘܬܳ݁ܗ ܚܶܫܽܘܟ݁ܬ݂ܳܐ ܘܰܡܠܰܥܣܺܝܢ ܗ̄ܘܰܘ ܠܶܫܳܢܰܝܗܽܘܢ ܡܶܢ ܟ݂ܺܐܒܳ݁ܐ:</VERS>
      <VERS vnumber="11">ܘܓܰ݁ܕ݂ܶܦ݁ܘ ܠܰܫܡܳܐ ܕ݂ܰܐܠܳܗܳܐ ܕ݂ܰܫܡܰܝܳܐ ܡܶܢ ܟ݂ܺܐܒܰ݁ܝܗܽܘܢ ܘܡܶܢ ܫܽܘܚܢܰܝܗܽܘܢ ܘܠܳܐ ܬ݂ܳܒ݁ܘ ܡܶܢ ܥܒܳ݁ܕܰ݁ܝܗܽܘܢ: ܣ</VERS>
      <VERS vnumber="12">ܘܡܰܠܰܐܟܳ݁ܐ ܕ݂ܶܫܬ݂ܳܐ ܐܶܫܰܕ݁ ܙܳܒܽ݁ܘܪܶܗ ܥܰܠ ܢܰܗܪܳܐ ܪܰܒ݂ܳܐ ܦ݂ܪܳܬ݁ ܘܺܝܒܶ݁ܫܘ ܡܰܘܗ̄ܝ ܕ݂ܬܶ݁ܬ݂ܛܰܝܰܒ݁ ܐܽܘܪܚܳܐ ܕ݂ܡܰܠܟ݂ܶܐ ܡܶܢ ܡܰܕ݁ܢܚܰܝ ܫܶܡܫܳܐ:</VERS>
      <VERS vnumber="13">ܘܰܚܙܺܝܬ݁ ܡܶܢ ܦ݂ܽܘܡܶܗ ܕ݂ܬܰ݁ܢܺܝܢܳܐ ܘܡܶܢ ܦ݂ܽܘܡܳܗ ܕ݂ܚܰܝܽܘܬܳ݁ܐ ܘܡܶܢ ܦ݂ܽܘܡܶܗ ܕ݂ܰܢܒܺ݁ܝܳܐ ܕ݂ܰܓ݂ܳܠܳܐ ܪܽܘܚܶܐ ܬ݂ܠܳܬ݁ ܠܳܐ ܕ݂ܰܟ݁ܝܳܬܳ݁ܐ ܐܰܝܟ݁ ܐܽܘܪܕ݂ܥܶܐ:</VERS>
      <VERS vnumber="14">ܐܺܝܬܰ݁ܝܗܶܝܢ ܓ݂ܶܝܪ ܪܽܘܚܶܐ ܕ݂ܫܺܐܕܶ݁ܐ ܐܰܝܠܶܝܢ ܕ݂ܥܳܒ݁ܕ݂ܳܢ ܐܳܬ݁ܘܳܬܳ݁ܐ ܕ݂ܳܐܙܳܠ̄ܢ ܥܰܠ ܡܰܠܟ݂ܶܐ ܕ݂ܬܺ݁ܐܒܶ݁ܝܠ ܠܰܡܟܰ݁ܢܳܫܽܘ ܐܶܢܽܘܢ ܠܰܩܪܳܒܳ݁ܐ ܕ݂ܝܰܘܡܳܐ ܗܰܘ ܪܰܒ݂ܳܐ ܕ݂ܰܐܠܳܗܳܐ ܐܰܚܺܝܕ݁ ܟ݂ܽܠ:</VERS>
      <VERS vnumber="15">ܗܳܐ ܐܳܬܶ݁ܐ ܐܰܝܟ݁ ܓ݂ܰܢܳܒܳ݁ܐ ܛܽܘܒܰ݁ܘܗ̄ܝ ܠܗܰܘ ܕ݂ܥܺܝܪ ܘܢܳܛܰܪ ܡܳܐܢܰܘܗ̄ܝ ܕ݂ܠܳܐ ܥܰܪܛܶܠ ܢܗܰܠܶܟ݁ ܘܢܶܚܙܽܘܢ ܒ݂ܶܗܬ݂ܬܶ݁ܗ:</VERS>
      <VERS vnumber="16">ܘܰܢܟܰ݁ܢܶܫ ܐܶܢܽܘܢ ܠܰܐܬ݁ܪܳܐ ܕ݂ܡܶܬ݁ܩܪܶܐ ܥܶܒ݁ܪܳܐܝܺܬ݁ ܡܰܓ݁ܕܽ݁ܘ: ܣ</VERS>
      <VERS vnumber="17">ܘܡܰܠܰܐܟܳ݁ܐ ܕ݂ܫܰܒ݁ܥܳܐ ܐܶܫܰܕ݁ ܙܳܒܽ݁ܘܪܶܗ ܒ݂ܳܐܐܰܪ ܘܰܢܦܰ݁ܩ ܩܳܠܳܐ ܪܰܒ݂ܳܐ ܡܶܢ ܗܰܝܟ݂ܠܳܐ ܡܶܢ-ܩܕܳ݁ܡ ܟ݂ܽܘܪܣܝܳܐ ܕ݂ܳܐܡܰܪ ܗܘܳܐ:</VERS>
      <VERS vnumber="18">ܘܰܗܘܰܘ ܒ݂ܰܪܩܶܐ ܘܪܰܥܡܶܐ ܘܢܰܘܕ݂ܳܐ ܗܘܳܐ ܪܰܒ݂ܳܐ ܕ݂ܰܐܟ݁ܘܳܬܶ݁ܗ ܠܳܐ ܗܘܳܐ ܡܶܢ ܕ݂ܰܗܘܰܘ ܒ݂ܢܰܝܢܳܫܳܐ ܥܰܠ ܐܰܪܥܳܐ ܕ݂ܰܐܝܟ݁ ܗܳܢܳܐ ܙܰܘܥܳܐ ܗܳܟܰ݁ܢܳܐ ܪܰܒ݁ ܗ̄ܘܳܐ:</VERS>
      <VERS vnumber="19">ܘܰܗܘܳܬ݁ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܠܰܬ݁ܠܳܬ݁ ܡܢܰܘܳܢ ܘܰܡܕܺ݁ܝܢܳܬܳ݁ܐ ܕ݂ܥܰܡ̄ܡܶܐ ܢܦܰ݁ܠܝ ܘܒܳ݁ܒܶ݁ܝܠ ܪܰܒ݂ܬܳ݁ܐ ܐܶܬ݂ܕ݂ܰܟ݁ܪܰܬ݁ ܩܕܳ݁ܡ ܐܰܠܳܗܳܐ ܠܡܶܬ݂ܰܠ ܠܳܗ ܟ݂ܳܣܳܐ ܕ݂ܚܰܡܪܳܐ ܕ݂ܚܶܡܬܶ݁ܗ ܘܰܕ݁ܪܽܘܓ݁ܙܶܗ:</VERS>
      <VERS vnumber="20">ܘܟܽ݁ܠ ܓ݂ܳܙܰܪܬ݂ܳܐ ܥܶܪܩܰܬ݁ ܘܛܽܘܪܶܐ ܠܳܐ ܐܶܫܬ݂ܟܰ݁ܚܘ:</VERS>
      <VERS vnumber="21">ܘܒܰ݁ܪܕܳ݁ܐ ܪܰܒ݂ܳܐ ܐܰܝܟ݁ ܟ݂ܰܟ݂ܪܳܐ ܢܚܶܬ݁ ܡܶܢ ܫܡܰܝܳܐ ܥܰܠ ܒ݂ܢܰܝܢܳܫܳܐ ܘܓܰ݁ܕ݂ܶܦ݁ܘ ܒ݂ܢܰܝܢܳܫܳܐ ܠܰܐܠܳܗܳܐ ܥܰܠ ܡܚܽܘܬܳ݁ܐ ܕ݂ܒܰ݁ܪܕܳ݁ܐ ܡܶܛܽܠ ܕ݂ܪܰܒ݂ܳܐ ܗ̄ܝ ܡܚܽܘܬܳ݁ܗ ܛܳܒ݁: ܣ</VERS>
    </CHAPTER>
    <CHAPTER cnumber="17">
      <VERS vnumber="1">ܘܶܐܬܳ݁ܐ ܚܰܕ݁ ܡܶܢ ܫܰܒ݁ܥܳܐ ܡܰܠܰܐܟܶ݁ܐ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܙܳܒܽ݁ܘܪܺܝܢ ܘܡܰܠܶܠ ܥܰܡܝ ܠܡܺܐܡܰܪ ܬ݂ܳܐ ܒ݂ܳܬܰ݁ܪܝ ܐܶܚܰܘܶܝܟ݁ ܕ݂ܺܝܢܳܐ ܕ݂ܙܳܢܺܝܬܳ݁ܐ ܕ݂ܝܳܬ݁ܒ݂ܳܐ ܥܰܠ ܡܰܝܳܐ ܣܰܓ݂ܺܝܶܐܐ:</VERS>
      <VERS vnumber="2">ܕ݂ܥܰܡܳܗ ܙܰܢܺܝܘ ܡܰܠܟ݂ܶܝܗ ܕ݂ܰܐܪܥܳܐ ܘܰܪܘܺܝܘ ܟ݂ܽܠܗܽܘܢ ܥܳܡܽܘܪܶܝܗ ܕ݂ܰܐܪܥܳܐ ܡܶܢ ܚܰܡܪܳܐ ܕ݂ܙܳܢܝܽܘܬܳ݁ܗ:</VERS>
      <VERS vnumber="3">ܘܰܐܦ݂ܩܰܢܝ ܠܚܽܘܪܒ݂ܳܐ ܒ݂ܪܽܘܚ ܘܰܚܙܺܝܬ݁ ܐܰܢ̄ܬ݂ܬܳ݁ܐ ܕ݂ܝܳܬ݁ܒ݂ܳܐ ܥܰܠ ܚܰܝܽܘܬܳ݁ܐ ܣܽܘܡܳܩܬ݂ܳܐ ܕ݂ܡܰܠܝܳܐ ܫܡܳܗܶܐ ܕ݂ܓܽ݁ܘܕ݂ܳܦܳ݁ܐ ܕ݂ܺܐܝܬ݁ ܠܳܗ ܪܺܫܶܐ ܫܰܒ݁ܥܳܐ ܩܰܪܢܳܬܳ݁ܐ ܕ݂ܶܝܢ ܥܣܰܪ:</VERS>
      <VERS vnumber="4">ܘܰܐܢ̄ܬ݂ܬܳ݁ܐ ܐܺܝܬ݁ ܗ̄ܘܳܐ ܕ݂ܰܡܥܰܛܦܳ݁ܐ ܐܰܪܓܳ݁ܘܢܶܐ ܘܰܙܚܽܘܪܺܝܬܳ݁ܐ ܕ݂ܡܰܕ݁ܗܒܳ݁ܢ ܒ݂ܕܰ݁ܗܒܳ݁ܐ ܘܟܺ݁ܐܦܶ݁ܐ ܛܳܒܳ݁ܬܳ݁ܐ ܘܡܰܪܓ݂ܳܢܝܳܬܳ݁ܐ ܘܺܐܝܬ݁ ܠܳܗ ܟ݂ܳܣܳܐ ܕ݂ܕܰ݁ܗܒܳ݁ܐ ܥܰܠ ܐܺܝܕܳ݁ܗ ܘܰܡܠܶܐ ܛܰܡܐܘܽܬܳ݁ܐ ܘܣܽܘܝܳܒܳ݁ܐ ܕ݂ܙܳܢܝܽܘܬܳ݁ܗ:</VERS>
      <VERS vnumber="5">ܘܥܰܠ ܒ݂ܶܝܬ݁-ܥܰܝܢܶܝܗ ܟ݂ܬܺ݁ܝܒ݁ ܐ̄ܪܳܙܳܐ ܒ݂ܳܒܶ݁ܝܠ ܪܰܒ݂ܬܳ݁ܐ ܐܶܡܳܐ ܕ݂ܙܳܢܝܳܬܳ݁ܐ ܘܰܕ݁ܣܽܘܝܳܒܶ݁ܝܗ ܕ݂ܰܐܪܥܳܐ:</VERS>
      <VERS vnumber="6">ܘܰܚܙܺܝܬ݁ ܐܰܢ̄ܬ݂ܬܳ݁ܐ ܕ݂ܪܰܘܝܳܐ ܡܶܢ ܕ݂ܡܳܐ ܕ݂ܩܰܕ݂ܺܝܫܶܐ ܘܡܶܢ ܕ݂ܡܳܐ ܕ݂ܣܳܗܕ݂ܰܘܗ̄ܝ ܕ݂ܝܶܫܽܘܥ ܘܶܐܬ݂ܕ݂ܰܡܪܶܬ݁ ܕ݂ܽܘܡܳܪܳܐ ܪܰܒ݂ܳܐ ܟ݂ܰܕ݁ ܚܙܺܝܬܳ݁ܗ:</VERS>
      <VERS vnumber="7">ܘܶܐܡܰܪ ܠܺܝ ܡܰܠܰܐܟܳ݁ܐ ܠܡܳܢܳܐ ܐܶܬ݂ܕ݂ܰܡܰܪܬ݂ ܐܶܢܳܐ ܐܳܡܰܪ ܐ̄ܢܳܐ ܠܳܟ݁ ܪܳܐܙܳܐ ܕ݂ܰܐܢ̄ܬ݂ܬܳ݁ܐ ܘܰܕ݁ܚܰܝܽܘܬܳ݁ܐ ܕ݂ܰܛܥܺܝܢܳܐ ܠܳܗ ܕ݂ܺܐܝܬ݁ ܠܳܗ ܫܰܒ݁ܥܳܐ ܪܺܫܺܝܢ ܘܰܥܣܰܪ ܩܰܪܢܳܢ:</VERS>
      <VERS vnumber="8">ܚܰܝܽܘܬܳ݁ܐ ܕ݂ܰܚܙܰܝܬ݂ ܐܺܝܬܶ݁ܝܗ ܗ̄ܘܳܬ݁ ܘܠܰܝܬ݂ܶܝܗ ܥܬܺ݁ܝܕܳ݁ܐ ܕ݂ܬܶ݁ܣܰܩ ܡܶܢ ܝܰܡܳܐ ܘܠܰܐܒ݁ܕ݂ܳܢܳܐ ܐܳܙܳܠ̄ܐ ܘܢܶܬ݂ܕ݂ܰܡܪܽܘܢ ܥܳܡܪܰܝ ܥܰܠ ܐܰܪܥܳܐ ܗܳܢܽܘܢ ܕ݂ܠܳܐ ܟ݂ܬܺ݁ܝܒܺ݁ܝܢ ܫܡܳܗܰܝܗܽܘܢ ܒ݂ܣܶܦ݁ܪܳܐ ܕ݂ܚܰܝܶܐ ܡܶܢ ܬ݂ܰܪܡܝܳܬܶ݁ܗ ܕ݂ܥܳܠܡܳܐ ܕ݂ܚܳܙܶܝܢ ܚܰܝܽܘܬܳ݁ܐ ܕ݂ܺܐܝܬܶ݁ܝܗ ܗ̄ܘܳܬ݁ ܘܠܰܝܬ݂ܶܝܗ ܘܩܶܪܒ݂ܰܬ݁:</VERS>
      <VERS vnumber="9">ܗܳܪܟ݂ܳܐ ܗܰܘܢܳܐ ܠܕܺ݁ܐܝܬ݁ ܠܶܗ ܚܶܟ݁ܡܬܳ݁ܐ ܫܰܒ݁ܥܳܐ ܪܺܫܺܝܢ ܫܰܒ݁ܥܳܐ ܐܶܢܽܘܢ ܛܽܘܪܺܝܢ ܐܰܝܟ݂ܳܐ ܕ݂ܝܳܬ݁ܒ݂ܳܐ ܐܰܢ̄ܬ݂ܬܳ݁ܐ ܥܠܰܝܗܽܘܢ:</VERS>
      <VERS vnumber="11">ܘܬܰ݁ܢܺܝܢܳܐ ܘܚܰܝܽܘܬܳ݁ܐ ܗܳܝ ܕ݂ܺܐܝܬܶ݁ܝܗ ܘܠܰܝܬ݂ܶܝܗ ܘܗܳܝ ܕ݂ܰܬ݁ܡܳܢܝܳܐ ܘܡܶܢ ܫܰܒ݁ܥܳܐ ܗ̄ܝ ܘܠܰܐܒ݁ܕ݂ܳܢܳܐ ܐܳܙܳܠ̄ܐ:</VERS>
      <VERS vnumber="12">ܘܰܥܣܰܪ ܩܰܪܢܳܢ ܕ݂ܰܚܙܰܝܬ݂ ܥܶܣܪܳܐ ܡܰܠܟ݂ܺܝܢ ܐܶܢܽܘܢ ܐܰܝܠܶܝܢ ܕ݂ܡܰܠܟ݂ܽܘܬܳ݁ܐ ܠܳܐ ܥܕܰ݁ܟ݂ܺܝܠ ܢܣܰܒ݁ܘ ܐܶܠܳܐ ܫܽܘܠܛܳܢܳܐ ܐܰܝܟ݁ ܡܰܠܟ݂ܶܐ ܚܕܳ݁ܐ ܫܳܥܬܳ݁ܐ ܫܳܩܠܺܝܢ ܥܰܡ ܚܰܝܽܘܬܳ݁ܐ:</VERS>
      <VERS vnumber="13">ܗܳܠܶܝܢ ܚܰܕ݁ ܨܶܒ݁ܝܳܢܳܐ ܐܺܝܬ݁ ܠܗܽܘܢ ܘܚܰܝܠܳܐ ܘܫܽܘܠܛܳܢܳܐ ܕ݂ܺܝܠܗܽܘܢ ܠܚܰܝܽܘܬܳ݁ܐ ܝܳܗܒ݂ܺܝܢ:</VERS>
      <VERS vnumber="14">ܗܳܠܶܝܢ ܥܰܡ ܐܶܡܪܳܐ ܢܰܩܪܒܽ݁ܘܢ ܘܶܐܡܪܳܐ ܢܶܙܟ݂ܶܐ ܐܶܢܽܘܢ ܡܶܛܽܠ ܕ݂ܡܳܪܶܐ ܗܽܘ ܕ݂ܡܳܪܰܘܳܬܳ݁ܐ ܘܰܡܠܶܟ݁ ܡܰܠܟ݂ܶܐ ܘܰܕ݁ܥܰܡܶܗ ܩܪܰܝܳܐ ܘܰܓ݁ܒܰ݁ܝܳܐ ܘܰܡܗܰܝܡܢܶܐ:</VERS>
      <VERS vnumber="15">ܘܶܐܡܰܪ ܠܺܝ ܡܰܝܳܐ ܕ݂ܰܚܙܰܝܬ݂ ܕ݂ܰܥܠܰܝܗܽܘܢ ܝܳܬ݁ܒ݂ܳܐ ܙܳܢܺܝܬܳ݁ܐ ܥܰܡ̄ܡܶܐ ܘܟܶ݁ܢܫܶܐ ܘܶܐܡܘܳܬܳ݁ܐ ܘܠܶܫܳܢܶܐ ܐܺܝܬܰ݁ܝܗܽܘܢ:</VERS>
      <VERS vnumber="16">ܘܰܥܣܰܪ ܩܰܪܢܳܬܳ݁ܐ ܕ݂ܰܚܙܰܝܬ݂ ܠܚܰܝܽܘܬܳ݁ܐ ܗܳܠܶܝܢ ܢܶܣܢܝܳܢ ܠܙܳܢܺܝܬܳ݁ܐ ܘܚܳܪܰܒ݁ܬ݂ܳܐ ܘܥܰܪܛܶܠܳܝܬ݂ܳܐ ܢܶܥܒ݂ܕܽ݁ܘܢܳܗ ܘܒܶ݁ܣܪܳܗ ܢܶܐܟ݁ܠܽܘܢ ܘܢܰܘܩܕܽ݁ܘܢܳܗ ܒ݂ܢܽܘܪܳܐ:</VERS>
      <VERS vnumber="17">ܐܰܠܳܗܳܐ ܓ݂ܶܝܪ ܝܳܗܶܒ݁ ܒ݂ܠܶܒ݂ܰܘܳܬ݁ܗܽܘܢ ܕ݂ܢܶܥܒ݂ܕܽ݁ܘܢ ܨܶܒ݁ܝܳܢܶܗ ܘܢܶܥܒ݂ܕܽ݁ܘܢ ܨܶܒ݁ܝܳܢܗܽܘܢ ܚܰܕ݁ ܘܢܶܬ݂ܠܽܘܢ ܡܰܠܟ݂ܽܘܬ݁ܗܽܘܢ ܠܚܰܝܽܘܬܳ݁ܐ ܗܳܝ ܥܕܰ݁ܡܳܐ ܕ݂ܢܶܫܬ݂ܰܡܠܝܳܢ ܡܶܠܰܘܗ̄ܝ ܕ݂ܰܐܠܳܗܳܐ:</VERS>
      <VERS vnumber="18">ܘܰܐܢ̄ܬ݂ܬܳ݁ܐ ܐܰܝܕܳ݁ܐ ܕ݂ܰܚܙܰܝܬ݂ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܺܐܝܬ݁ ܠܳܗ ܡܰܠܟ݂ܽܘܬܳ݁ܐ ܥܰܠ ܡܰܠܟ݂ܶܝܗ ܕ݂ܰܐܪܥܳܐ: ܣ</VERS>
    </CHAPTER>
    <CHAPTER cnumber="18">
      <VERS vnumber="1">ܘܡܶܢ ܒ݂ܳܬܰ݁ܪ ܗܳܠܶܝܢ ܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܺܐܝܬ݁ ܠܶܗ ܫܽܘܠܛܳܢܳܐ ܪܰܒ݂ܳܐ ܘܰܐܪܥܳܐ ܢܶܗܪܰܬ݁ ܡܶܢ ܬ݂ܶܫܒ݂ܽܘܚܬ݂ܶܗ:</VERS>
      <VERS vnumber="2">ܘܰܩܥܳܐ ܒ݂ܩܳܠܳܐ ܪܰܒ݂ܳܐ ܢܶܦ݁ܠܰܬ݁ ܢܶܦ݁ܠܰܬ݁ ܒ݂ܳܒܶ݁ܝܠ ܪܰܒ݂ܬܳ݁ܐ ܘܰܗܘܳܬ݁ ܡܰܥܡܪܳܐ ܠܫܺܐܕܶ݁ܐ ܘܰܢܛܽܘܪܬܳ݁ܐ ܠܟܽ݁ܠ ܪܽܘܚܶܐ ܠܳܐ ܕ݂ܰܟ݁ܝܳܬܳ݁ܐ ܘܣܰܢܝܳܬܳ݁ܐ:</VERS>
      <VERS vnumber="3">ܡܶܛܽܠ ܕ݂ܡܶܢ ܚܰܡܪܳܐ ܕ݂ܙܳܢܝܽܘܬܳ݁ܗ ܡܶܙܓ݂ܰܬ݁ ܠܟܽ݁ܠܗܽܘܢ ܥܰܡ̄ܡܶܐ ܘܡܰܠܟ݂ܶܝܗ ܕ݂ܰܐܪܥܳܐ ܥܰܡܳܗ ܙܰܢܺܝܘ ܘܬܰ݁ܓ݂ܳܪܶܐ ܕ݂ܰܐܪܥܳܐ ܡܶܢ ܚܰܝܠܳܐ ܕ݂ܰܫܢܳܝܳܗ ܥܬܰ݁ܪܘ:</VERS>
      <VERS vnumber="4">ܘܫܶܡܥܶܬ݁ ܐ̄ܚܪܺܢܳܐ ܩܳܠܳܐ ܡܶܢ ܫܡܰܝܳܐ ܕ݂ܳܐܡܰܪ ܦ݂ܽܘܩܘ ܡܶܢ-ܓ݂ܰܘܳܗ ܥܰܡܝ ܕ݂ܠܳܐ ܬ݂ܶܫܬ݂ܰܘܬ݂ܦܽ݁ܘܢ ܒ݂ܰܚܛܳܗܶܝܗ ܕ݂ܰܠܡܳܐ ܬ݂ܶܣܒܽ݁ܘܢ ܡܶܢ ܡܰܚܘܳܬܳ݁ܗ:</VERS>
      <VERS vnumber="5">ܡܶܛܽܠ ܕ݂ܰܕ݁ܒܶ݁ܩܘ ܒ݂ܳܗ ܚܛܳܗܶܐ ܥܕܰ݁ܡܳܐ ܠܰܫܡܰܝܳܐ ܘܶܐܬ݂ܕ݂ܟܰ݁ܪ ܐܰܠܳܗܳܐ ܥܰܘܠܶܝܗ:</VERS>
      <VERS vnumber="6">ܦ݂ܽܘܪܥܽܘܗ ܐܰܝܟ݂ܰܢܳܐ ܕ݂ܳܐܦ݁ ܗܺܝ ܦ݂ܶܪܥܰܬ݁ ܘܥܽܘܦ݁ܘ ܠܳܗ ܐܰܥܦܳ݁ܐ ܥܰܠ ܥܒܳ݁ܕܶ݁ܝܗ ܒ݂ܟܳ݁ܣܳܐ ܗܰܘ ܕ݂ܡܶܙܓ݂ܰܬ݁ ܡܙܽܘܓ݁ܘ ܠܳܗ ܐܰܥܦܳ݁ܐ:</VERS>
      <VERS vnumber="7">ܥܰܠ ܡܶܕ݂ܶܡ ܕ݂ܫܰܒ݂ܚܰܬ݁ ܢܰܦ݁ܫܳܗ ܘܶܐܫܬ݂ܰܥܠܝܰܬ݁ ܕ݂ܰܐܝܟ݁ ܗܳܟܰ݁ܢ ܫܽܘܢܳܩܳܐ ܘܶܐܒ݁ܠܳܐ ܡܶܛܽܠ ܕ݂ܰܒ݁ܠܶܒ݂ܳܗ ܐܳܡܪܳܐ ܕ݂ܝܳܬ݁ܒ݂ܳܐ ܐ̄ܢܳܐ ܡܰܠܟ݂ܬܳ݁ܐ ܘܰܐܪܡܰܠܬ݂ܳܐ ܠܰܝܬ݂ܰܝ ܘܶܐܒ݁ܠܳܐ ܠܳܐ ܐܶܚܙܶܐ:</VERS>
      <VERS vnumber="8">ܡܶܛܽܠܗܳܢܳܐ ܒ݂ܚܰܕ݁ ܝܰܘܡܳܐ ܢܺܐܬ݁ܝܳܢ ܥܠܶܝܗ ܡܰܚܘܳܬܳ݁ܐ ܡܰܘܬ݂ܳܐ ܘܶܐܒ݁ܠܳܐ ܘܟܰ݁ܦ݁ܢܳܐ ܘܰܒ݁ܢܽܘܪܳܐ ܬ݂ܺܐܩܰܕ݁ ܡܶܛܽܠ ܕ݂ܚܰܝܠܬܳ݁ܢ ܡܳܪܝܳܐ ܕ݂ܕܳ݁ܢܳܗ:</VERS>
      <VERS vnumber="9">ܘܢܶܒ݁ܟ݂ܽܘܢܳܗ ܘܢܰܪܩܕܽ݁ܘܢ ܥܠܶܝܗ ܡܰܠܟ݂ܶܝܗ ܕ݂ܰܐܪܥܳܐ ܗܳܢܽܘܢ ܕ݂ܙܰܢܺܝܘ ܥܰܡܳܗ ܘܶܐܫܬ݂ܰܥܠܺܝܘ ܡܳܐ ܕ݂ܚܳܙܶܝܢ ܬ݂ܢܳܢܳܐ ܕ݂ܝܰܩܕ݂ܳܢܳܗ:</VERS>
      <VERS vnumber="10">ܟ݂ܰܕ݁ ܩܳܝܡܺܝܢ ܡܶܢ ܩܒܽ݁ܘܠ ܡܶܢ ܕ݂ܶܚܠܬܳ݁ܐ ܕ݂ܬܰ݁ܫܢܺܝܩܳܗ ܘܢܺܐܡܪܽܘܢ ܘܳܝ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܒ݂ܳܒܶ݁ܝܠ ܡܕܺ݁ܝܢ̄ܬ݂ܳܐ ܥܰܫܺܝܢܬ݂ܳܐ ܡܶܛܽܠ ܕ݂ܒܰ݁ܚܕܳ݁ܐ ܫܳܥܳܐ ܐܶܬܳ݁ܐ ܕ݂ܺܝܢܶܟ݁ܝ:</VERS>
      <VERS vnumber="11">ܘܬܰ݁ܓ݂ܳܪܶܐ ܕ݂ܰܐܪܥܳܐ ܢܶܒ݁ܟ݂ܽܘܢ ܘܢܶܬܰ݁ܐܒ݁ܠܽܘܢ ܥܠܶܝܗ ܘܡܰܘܒ݂ܰܠܗܽܘܢ ܠܰܝܬ݂ ܕ݂ܙܳܒܶ݁ܢ ܬ݂ܽܘܒ݁:</VERS>
      <VERS vnumber="12">ܡܰܘܒ݂ܠܳܐ ܕ݂ܕܰ݁ܗܒܳ݁ܐ ܘܰܕ݁ܣܺܐܡܳܐ ܘܰܕ݁ܟܺ݁ܐܦܶ݁ܐ ܝܰܩܺܝܪܳܬܳ݁ܐ ܘܰܕ݁ܡܰܪܓ݂ܳܢܝܳܬܳ݁ܐ ܘܰܕ݁ܒܽ݁ܘܨܳܐ ܘܕܰ݁ܐܪܓ݂ܘܳܢܳܐ ܘܫܺܐܪܳܝܳܐ ܕ݂ܰܙܚܽܘܪܺܝܬܳ݁ܐ ܘܟܽ݁ܠ ܩܺܝܣ ܕ݂ܒܶ݁ܣܡܳܐ ܘܟܽ݁ܠ ܡܳܐܢ ܕ݂ܫܶܢܳܐ ܘܟܽ݁ܠ ܡܳܐܢ ܕ݂ܩܰܝܣܳܐ ܝܰܩܺܝܪܳܐ ܘܰܢܚܳܫܳܐ ܘܦܰ݁ܪܙܠܳܐ ܘܫܺܝܫܳܐ:</VERS>
      <VERS vnumber="13">ܘܩܽܘܢܺܝܡܳܘܢ ܘܒܶ݁ܣܡܶܐ ܘܡܽܘܪܳܘܢ ܘܰܠܒܽ݁ܘܢܬ݂ܳܐ ܘܚܰܡܪܳܐ ܘܡܶܫܚܳܐ ܘܰܣܡܺܝܕܳ݁ܐ ܘܥܶܪܒ݂ܶܐ ܘܪܰܟ݁ܫܳܐ ܘܡܰܪܟ݂ܒܳ݁ܬܳ݁ܐ ܘܦܰ݁ܓ݁ܪܶܐ ܘܢܰܦ݁ܫܳܬܳ݁ܐ ܕ݂ܰܒ݁ܢܰܝܢܳܫܳܐ:</VERS>
      <VERS vnumber="14">ܘܶܐܒ݂ܶܟ݁ܝ ܪܶܓ݂ܬܳ݁ܐ ܕ݂ܢܰܦ݁ܫܶܟ݁ܝ ܐܶܙܰܠ ܡܶܢܶܟ݁ܝ ܘܟܽ݁ܠ ܕ݂ܫܰܡܺܝܢ ܘܰܫܒܺ݁ܝܚ ܐܶܙܰܠ ܡܶܢܶܟ݁ܝ ܘܠܳܐ ܬ݂ܽܘܒ݁ ܬ݂ܶܚܙܶܝܢ ܐܶܢܽܘܢ:</VERS>
      <VERS vnumber="15">ܘܠܳܐ ܢܶܫܟ݂ܚܽܘܢ ܐܶܢܽܘܢ ܬ݂ܰܓ݂ܳܪܶܐ ܕ݂ܗܳܠܶܝܢ ܕ݂ܰܥܬܰ݁ܪܘ ܡܶܢܳܗ ܡܶܢ ܩܒܽ݁ܘܠ ܢܩܽܘܡܽܘܢ ܡܶܢ ܕ݂ܶܚܠܬܳ݁ܐ ܕ݂ܫܽܘܢܳܩܳܗ ܟ݂ܰܕ݁ ܒ݂ܳܟܶ݁ܝܢ ܘܰܐܒܺ݁ܝܠܺܝܢ:</VERS>
      <VERS vnumber="16">ܘܳܐܡܪܺܝܢ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܕ݂ܰܡܥܰܛܦܳ݁ܐ ܒ݂ܽܘܨܳܐ ܘܰܐܪܓ݂ܘܳܢܳܐ ܘܰܙܚܽܘܪܝܳܬܳ݁ܐ ܕ݂ܡܰܕ݁ܗܒܳ݁ܢ ܒ݂ܕܰ݁ܗܒܳ݁ܐ ܘܟܺ݁ܐܦܶ݁ܐ ܝܰܩܺܝܪܳܬܳ݁ܐ ܘܡܰܪܓ݂ܳܢܝܳܬܳ݁ܐ:</VERS>
      <VERS vnumber="17">ܡܶܛܽܠ ܕ݂ܒܰ݁ܚܕܳ݁ܐ ܫܳܥܳܐ ܐܶܣܬ݂ܰܪܰܩ ܥܽܘܬ݁ܪܳܐ ܕ݂ܰܐܝܟ݁ ܗܳܢܳܐ ܘܟܽ݁ܠ ܡܕܰ݁ܒ݂ܪܰܝ ܐܶܠܦܶ݁ܐ ܘܟܽ݁ܠ ܐܳܙܰܠ̄ܝ ܒ݂ܶܐܠܦܶ݁ܐ ܠܕܽ݁ܘܟ݂ܝܳܬܳ݁ܐ ܘܶܐܠܦܳ݁ܪܶܐ ܘܟܽ݁ܠ ܕ݂ܰܒ݁ܝܰܡܳܐ ܦ݂ܳܠܚܺܝܢ ܡܶܢ ܪܽܘܚܩܳܐ ܩܳܡܘ:</VERS>
      <VERS vnumber="18">ܘܰܒ݁ܟܰ݁ܐܘܽܗ ܟ݂ܰܕ݁ ܚܳܙܶܝܢ ܬ݂ܢܳܢܳܐ ܕ݂ܝܰܩܕ݂ܳܢܳܗ ܘܳܐܡܪܺܝܢ ܡܰܢ ܗܺ̄ܝ ܕ݂ܕܳ݁ܡܝܳܐ ܠܰܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ:</VERS>
      <VERS vnumber="19">ܘܰܐܪܡܺܝܘ ܥܰܦ݁ܪܳܐ ܥܰܠ ܪܺܝܫܰܝܗܽܘܢ ܘܰܩܥܰܘ ܟ݂ܰܕ݁ ܒ݂ܳܟܶ݁ܝܢ ܘܰܐܒܺ݁ܝܠܺܝܢ ܘܳܐܡܪܺܝܢ ܘܳܝ ܘܳܝ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܒܳ݁ܗ ܥܬܰ݁ܪܘ ܐܰܝܠܶܝܢ ܕ݂ܺܐܝܬ݁ ܠܗܽܘܢ ܐܶܠܦܳ݁ܐ ܒ݂ܝܰܡܳܐ ܡܶܢ ܐܺܝܩܳܪܳܗ ܕ݂ܒܰ݁ܚܕܳ݁ܐ ܫܳܥܳܐ ܚܶܪܒ݂ܰܬ݁:</VERS>
      <VERS vnumber="20">ܐܶܬ݁ܦ݂ܰܨܚܘ ܥܠܶܝܗ ܫܡܰܝܳܐ ܘܩܰܕ݂ܺܝܫܶܐ ܘܰܫܠܺܝܚܶܐ ܘܰܢܒܺ݁ܝܶܐ ܡܶܛܽܠ ܕ݂ܕܳ݁ܢ ܐܰܠܳܗܳܐ ܕ݂ܺܝܢܟܽ݁ܘܢ ܡܶܢܳܗ:</VERS>
      <VERS vnumber="21">ܘܰܫܩܰܠ ܚܰܕ݁ ܡܶܢ ܡܰܠܰܐܟܶ݁ܐ ܚܰܝܠܬܳ݁ܢܶܐ ܟ݂ܺܐܦܳ݁ܐ ܪܰܒ݂ܬܳ݁ܐ ܐܰܝܟ݁ ܪܰܚܝܳܐ ܘܰܐܪܡܺܝ ܒ݂ܝܰܡܳܐ ܘܶܐܡܰܪ ܗܳܟܰ݁ܢܳܐ ܒ݂ܚܺܐܦܳ݁ܐ ܬ݂ܶܫܬ݂ܕܶ݁ܐ ܒ݂ܳܒܶ݁ܝܠ ܡܕܺ݁ܝܢ̄ܬ݂ܳܐ ܪܰܒ݂ܬܳ݁ܐ ܘܠܳܐ ܬ݂ܶܫܟ݂ܰܚ ܬ݂ܽܘܒ݁:</VERS>
      <VERS vnumber="22">ܘܩܳܠܳܐ ܕ݂ܩܺܝܬܳ݁ܪܳܐ ܘܰܕ݁ܫܺܝܦܽ݁ܘܪܳܐ ܘܕܰ݁ܙܢܰܝ ܙܡܳܪܳܐ ܘܰܕ݁ܡܰܙܥܽܘܩܶܐ ܠܳܐ ܢܶܫܬ݂ܡܰܥ ܒ݂ܶܟ݁ܝ ܬ݂ܽܘܒ݁:</VERS>
      <VERS vnumber="23">ܘܢܽܘܗܪܳܐ ܕ݂ܰܫܪܳܓܳ݁ܐ ܠܳܐ ܢܶܬ݁ܚܙܶܐ ܠܶܟ݁ܝ ܬ݂ܽܘܒ݁ ܘܩܳܠܳܐ ܕ݂ܚܰܬ݁ܢܳܐ ܘܩܳܠܳܐ ܕ݂ܟܰ݁ܠܬܳ݁ܐ ܠܳܐ ܢܶܫܬ݂ܡܰܥ ܒ݂ܶܟ݁ܝ ܬ݂ܽܘܒ݁ ܡܶܛܽܠ ܕ݂ܬܰ݁ܓ݂ܳܪܰܝܟ݂ܝ ܐܺܝܬ݁ ܗ̄ܘܰܘ ܪܰܘܪܒܳ݁ܢܶܝܗ ܕ݂ܰܐܪܥܳܐ ܡܶܛܽܠ ܕ݂ܰܒ݁ܚܰܪܫܰܝܟ݂ܝ ܐܰܛܥܺܝܬ݂ܝ ܠܟܽ݁ܠܗܽܘܢ ܥܰܡ̄ܡܶܐ:</VERS>
      <VERS vnumber="24">ܘܒܳ݁ܗ ܐܶܫܬ݂ܟܰ݁ܚ ܕ݂ܡܳܐ ܕ݂ܰܢܒܺ݁ܝܶܐ ܘܩܰܕ݂ܺܝܫܶܐ ܕ݂ܰܩܛܺܝܠܺܝܢ ܥܰܠ ܐܰܪܥܳܐ: ܣ</VERS>
    </CHAPTER>
    <CHAPTER cnumber="19">
      <VERS vnumber="1">ܘܡܶܢ ܒ݂ܳܬܰ݁ܪ ܗܳܠܶܝܢ ܫܶܡܥܶܬ݁ ܩܳܠܳܐ ܪܰܒ݂ܳܐ ܕ݂ܟܶ݁ܢܫܶܐ ܣܰܓ݂ܺܝܶܐܐ ܒ݂ܰܫܡܰܝܳܐ ܕ݂ܳܐܡܪܺܝܢ ܗܰܠܶܠܽܘܝܰܐ ܦ݂ܽܘܪܩܳܢܳܐ ܘܬܶ݁ܫܒ݂ܽܘܚܬ݂ܳܐ ܘܚܰܝܠܳܐ ܠܰܐܠܳܗܰܢ:</VERS>
      <VERS vnumber="2">ܡܶܛܽܠ ܕ݂ܫܰܪܺܝܪܺܝܢ ܘܟܺ݁ܐܢܺܝܢ ܕ݂ܺܝܢܰܘܗ̄ܝ ܡܶܛܽܠ ܕ݂ܕܳ݁ܢ ܠܙܳܢܺܝܬܳ݁ܐ ܪܰܒ݂ܬܳ݁ܐ ܐܰܝܕܳ݁ܐ ܕ݂ܚܰܒ݂ܠܰܬ݁ ܠܰܐܪܥܳܐ ܒ݂ܙܳܢܝܽܘܬܳ݁ܗ ܘܰܬ݁ܒܰ݁ܥ ܕ݂ܡܳܐ ܕ݂ܥܰܒ݁ܕ݂ܰܘܗ̄ܝ ܡܶܢ ܐܺܝܕܶ݁ܝܗ:</VERS>
      <VERS vnumber="3">ܕ݂ܬܰ݁ܪܬ݂ܶܝܢ ܐܶܡܰܪܘ ܗܰܠܶܠܽܘܝܰܐ ܘܰܬ݁ܢܳܢܳܗ ܣܠܶܩ ܠܥܳܠܰܡ ܥܳܠܡܺܝܢ:</VERS>
      <VERS vnumber="4">ܘܰܢܦܰ݁ܠܘ ܥܶܣܪܺܝܢ ܘܰܐܪܒ݂ܥܳܐ ܩܰܫܺܝܫܺܝܢ ܘܰܐܪܒ݂ܰܥ ܚܰܝܘܳܢ ܘܰܣܓܶ݁ܕ݁ܘ ܠܰܐܠܳܗܰܢ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܘܳܐܡܪܺܝܢ ܐܰܡܺܝܢ ܗܰܠܶܠܽܘܝܰܐ:</VERS>
      <VERS vnumber="5">ܘܩܳܠܳܐ ܡܶܢ ܟ݂ܽܘܪܣܝܳܐ ܕ݂ܳܐܡܰܪ ܫܰܒ݂ܰܚܘ ܠܰܐܠܳܗܰܢ ܟ݂ܽܠܗܽܘܢ ܥܰܒ݁ܕ݂ܰܘܗ̄ܝ ܘܕܳ݁ܚܠܰܝ ܫܡܶܗ ܟ݂ܽܠܗܽܘܢ ܙܥܽܘܪܶܐ ܥܰܡ ܪܰܘܪܒܶ݁ܐ:</VERS>
      <VERS vnumber="6">ܘܫܶܡܥܶܬ݁ ܩܳܠܳܐ ܐܰܝܟ݁ ܕ݂ܟܶ݁ܢܫܶܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܡܰܝܳܐ ܣܰܓ݂ܺܝܶܐܐ ܘܰܐܝܟ݁ ܩܳܠܳܐ ܕ݂ܪܰܥܡܶܐ ܚܰܝܠܬܳ݁ܢܶܐ ܕ݂ܳܐܡܪܺܝܢ ܗܰܠܶܠܽܘܝܰܐ ܡܶܛܽܠ ܕ݂ܰܐܡܠܶܟ݁ ܡܳܪܝܳܐ ܐܰܠܳܗܳܐ ܐܰܚܺܝܕ݁ ܟ݂ܽܠ:</VERS>
      <VERS vnumber="7">ܚܳܕܶ݁ܝܢܰܢ ܘܡܶܬ݁ܦ݂ܰܨܚܺܝܢܰܢ ܢܶܬ݂ܶܠ ܠܶܗ ܬ݂ܶܫܒ݂ܽܘܚܬ݂ܳܐ ܡܶܛܽܠ ܕ݂ܶܐܬܳ݁ܬ݁ ܡܶܫܬ݂ܽܘܬܶ݁ܗ ܕ݂ܶܐܡܪܳܐ ܘܰܐܢ̄ܬ݂ܬܶ݁ܗ ܛܰܝܒܰ݁ܬ݁ ܢܰܦ݁ܫܳܗ:</VERS>
      <VERS vnumber="8">ܘܶܐܬܺ݁ܝܗܶܒ݁ ܠܳܗ ܕ݂ܬܶ݁ܬ݁ܥܰܛܰܦ݁ ܒ݂ܽܘܨܳܐ ܕ݂ܰܟ݁ܝܳܐ ܘܰܢܗܺܝܪܳܐ ܒ݂ܽܘܨܳܐ ܓ݂ܶܝܪ ܬ݂ܪܺܝܨܳܬܳ݁ܐ ܐܶܢܶܝܢ ܕ݂ܩܰܕ݂ܺܝܫܶܐ:</VERS>
      <VERS vnumber="9">ܘܶܐܡܰܪܘ ܠܺܝ ܟ݂ܬܽ݁ܘܒ݁ ܛܽܘܒܰ݁ܝܗܽܘܢ ܠܰܐܝܠܶܝܢ ܕ݂ܠܰܚܫܳܡܺܝܬܳ݁ܐ ܕ݂ܡܶܫܬ݂ܽܘܬܶ݁ܗ ܕ݂ܶܐܡܪܳܐ ܐܺܝܬܰ݁ܝܗܽܘܢ ܩܪܰܝܳܐ ܘܶܐܡܰܪ ܠܺܝ ܗܳܠܶܝܢ ܡܶܠܶܐ ܕ݂ܫܰܪܺܝܪܳܢ ܕ݂ܰܐܠܳܗܳܐ ܐܺܝܬܰ݁ܝܗܶܝܢ:</VERS>
      <VERS vnumber="10">ܘܢܶܦ݁ܠܶܬ݁ ܩܕܳ݁ܡ ܪܶܓ݁ܠܰܘܗ̄ܝ ܘܣܶܓ݁ܕ݂ܶܬ݁ ܠܶܗ ܘܶܐܡܰܪ ܠܺܝ ܠܳܐ ܟ݂ܢܳܬܳ݁ܟ݁ ܐܺܝܬܰ݁ܝ ܘܕܰ݁ܐܚܰܝܟְ݂ ܗܳܠܶܝܢ ܕ݂ܺܐܝܬ݁ ܠܗܽܘܢ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܠܰܐܠܳܗܳܐ ܣܓܽ݁ܘܕ݁ ܝܰܬ݂ܺܝܪܳܐܝܺܬ݁ ܣܳܗܕ݂ܽܘܬܳ݁ܐ ܓ݂ܶܝܪ ܕ݂ܝܶܫܽܘܥ ܐܺܝܬܶ݁ܝܗ ܪܽܘܚܳܐ ܕ݂ܰܢܒܺ݁ܝܽܘܬܳ݁ܐ: ܣ</VERS>
      <VERS vnumber="11">ܘܰܚܙܺܝܬ݁ ܫܡܰܝܳܐ ܕ݂ܰܦ݁ܬܺ݁ܝܚ ܘܗܳܐ ܣܽܘܣܝܳܐ ܚܶܘܳܪܳܐ ܘܰܕ݁ܝܳܬܶ݁ܒ݁ ܥܠܰܘܗ̄ܝ ܡܶܬ݁ܩܪܶܐ ܡܗܰܝܡܢܳܐ ܘܫܰܪܺܝܪܳܐ ܘܰܒ݁ܟܺ݁ܐܢܽܘܬܳ݁ܐ ܕ݂ܳܐܶܢ ܘܡܰܩܪܶܒ݁:</VERS>
      <VERS vnumber="12">ܥܰܝܢܰܘܗ̄ܝ ܕ݂ܶܝܢ ܐܰܝܟ݁ ܫܰܠܗܶܒܺ݁ܝܬܳ݁ܐ ܕ݂ܢܽܘܪܳܐ ܘܥܰܠ ܪܺܝܫܶܗ ܬ݂ܳܐܓܶ݁ܐ ܣܰܓ݂ܺܝܶܐܐ ܘܺܐܝܬ݁ ܠܶܗ ܫܡܳܐ ܟ݂ܬܺ݁ܝܒܳ݁ܐ ܐܰܝܢܳܐ ܕ݂ܠܳܐ ܝܳܕܰ݁ܥ ܐܶܠܳܐ ܐܶܢ ܗܽܘ:</VERS>
      <VERS vnumber="13">ܘܰܡܥܰܛܰܦ݁ ܡܳܐܢܳܐ ܕ݂ܰܙܠܺܝܥ ܒ݂ܰܕ݁ܡܳܐ ܘܡܶܬ݁ܩܪܶܐ ܫܡܶܗ ܡܶܠܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="14">ܘܚܰܝܠܰܘܳܬܳ݁ܐ ܕ݂ܰܫܡܰܝܳܐ ܢܰܩܺܝܦܺ݁ܝܢ ܗ̄ܘܰܘ ܠܶܗ ܥܰܠ ܪܰܟ݁ܫܳܐ ܚܶܘܳܪܶܐ ܘܰܠܒܺ݁ܝܫܺܝܢ ܒ݂ܽܘܨܳܐ ܚܶܘܳܪܳܐ ܘܕܰ݁ܟ݁ܝܳܐ:</VERS>
      <VERS vnumber="15">ܘܡܶܢ ܦ݂ܽܘܡܗܽܘܢ ܢܳܦ݁ܩܳܐ ܚܰܪܒ݂ܳܐ ܚܰܪܺܝܦ݁ܬ݂ܳܐ ܕ݂ܒܳ݁ܗ ܢܶܩܛܠܽܘܢ ܠܥܰܡ̄ܡܶܐ ܘܗܽܘ ܢܶܪܥܶܐ ܐܶܢܽܘܢ ܒ݂ܫܰܒ݁ܛܳܐ ܕ݂ܦܰ݁ܪܙܠܳܐ ܘܗܽܘ ܕ݂ܳܐܶܫ ܡܰܥܨܰܪܬ݂ܳܐ ܕ݂ܪܽܘܓ݁ܙܶܗ ܕ݂ܰܐܠܳܗܳܐ ܐܰܚܺܝܕ݁ ܟ݂ܽܠ:</VERS>
      <VERS vnumber="16">ܘܺܐܝܬ݁ ܠܶܗ ܥܰܠ ܡܳܐܢܰܘܗ̄ܝ ܥܰܠ ܥܰܛܡܳܬܶ݁ܗ ܫܡܳܐ ܟ݂ܬܺ݁ܝܒܳ݁ܐ ܡܰܠܟ݂ܳܐ ܕ݂ܡܰܠܟ݂ܶܐ ܘܡܳܪܳܐ ܕ݂ܡܳܪܰܘܳܬܳ݁ܐ:</VERS>
      <VERS vnumber="17">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܩܳܐܶܡ ܒ݂ܫܶܡܫܳܐ ܘܰܩܥܳܐ ܒ݂ܩܳܠܳܐ ܪܳܡܳܐ ܘܶܐܡܰܪ ܠܦܳ݁ܪܰܚܬܳ݁ܐ ܕ݂ܦܳ݁ܪܚܳܐ ܡܶܨܥܰܬ݁ ܫܡܰܝܳܐ ܬ݂ܰܘ ܐܶܬ݁ܟ݂ܰܢ̄ܫܘ ܠܰܚܫܳܡܺܝܬܳ݁ܐ ܪܰܒ݂ܬܳ݁ܐ ܕ݂ܰܐܠܳܗܳܐ:</VERS>
      <VERS vnumber="18">ܕ݂ܬܶ݁ܐܟ݁ܠܽܘܢ ܒ݂ܶܣܪܳܐ ܕ݂ܡܰܠܟ݂ܶܐ ܘܒܶ݁ܣܪܳܐ ܕ݂ܪܺܫܰܝ ܐܰܠܦܶ݁ܐ ܘܒܶ݁ܣܪܳܐ ܕ݂ܥܰܫܺܝܢܶܐ ܘܒܶ݁ܣܪܳܐ ܕ݂ܪܰܟ݁ܫܳܐ ܘܕܰ݁ܐܝܠܶܝܢ ܕ݂ܝܳܬ݁ܒ݂ܺܝܢ ܥܠܰܝܗܽܘܢ ܘܒܶ݁ܣܪܳܐ ܕ݂ܚܺܐܪܶܐ ܘܰܕ݁ܥܰܒ݁ܕ݂ܶܐ ܘܕܰ݁ܙܥܽܘܪܶܐ ܘܰܕ݁ܪܰܘܪܒܶ݁ܐ:</VERS>
      <VERS vnumber="19">ܘܰܚܙܺܝܬ݁ ܠܚܰܝܽܘܬܳ݁ܐ ܘܰܠܚܰܝܠܰܘܳܬܳ݁ܗ ܘܡܰܠܟ݂ܶܐ ܕ݂ܰܐܪܥܳܐ ܘܰܠܦܳ݁ܠܚܰܝܗܽܘܢ ܕ݂ܰܡܟܰ݁ܢܫܺܝܢ ܠܡܶܥܒ݂ܰܕ݁ ܩܪܳܒܳ݁ܐ ܥܰܡ ܗܰܘ ܕ݂ܝܳܬܶ݁ܒ݁ ܥܰܠ ܣܽܘܣܝܳܐ ܘܥܰܡ ܦ݂ܳܠܚܰܘܗ̄ܝ:</VERS>
      <VERS vnumber="20">ܘܶܐܬ݂ܬ݂ܨܺܝܕܰ݁ܬ݁ ܚܰܝܽܘܬܳ݁ܐ ܘܰܢܒܺ݁ܝܳܐ ܕ݂ܰܓ݂ܳܠܳܐ ܥܰܡܶܗ ܗܰܘ ܕ݂ܰܥܒܰ݁ܕ݁ ܐܳܬ݁ܘܳܬܳ݁ܐ ܩܕܳ݁ܡܶܝܗ ܕ݂ܰܒ݁ܗܶܝܢ ܐܰܛܥܺܝ ܠܰܐܝܠܶܝܢ ܕ݂ܰܢܣܰܒ݁ܘ ܪܽܘܫܡܳܐ ܕ݂ܚܰܝܽܘܬܳ݁ܐ ܘܠܰܐܝܠܶܝܢ ܕ݂ܰܣܓܶ݁ܕ݁ܘ ܠܨܰܠܡܳܗ ܘܰܢܚܶܬ݁ܘ ܬ݂ܪܰܝܗܽܘܢ ܘܶܐܬ݁ܪܡܺܝܘ ܒ݂ܝܰܡܬܳ݁ܐ ܕ݂ܢܽܘܪܳܐ ܕ݂ܝܳܩܕ݂ܳܐ ܘܰܕ݁ܟܶ݁ܒ݁ܪܺܝܬܳ݁ܐ:</VERS>
      <VERS vnumber="21">ܘܰܕ݁ܫܰܪܟ݂ܳܐ ܕ݂ܶܝܢ ܐܶܬ݁ܩܰܛܰܠܘ ܒ݂ܚܰܪܒ݂ܶܗ ܕ݂ܗܰܘ ܕ݂ܝܳܬܶ݁ܒ݁ ܥܰܠ ܣܽܘܣܝܳܐ ܒ݂ܰܐܝܕܳ݁ܐ ܕ݂ܢܳܦ݁ܩܳܐ ܡܶܢ ܦ݂ܽܘܡܶܗ ܘܟܽ݁ܠܳܗ ܛܰܝܪܳܐ ܣܶܒ݁ܥܰܬ݁ ܡܶܢ ܒ݂ܶܣܪܗܽܘܢ: ܣ</VERS>
    </CHAPTER>
    <CHAPTER cnumber="20">
      <VERS vnumber="1">ܘܰܚܙܺܝܬ݁ ܐ̄ܚܪܺܢܳܐ ܡܰܠܰܐܟܳ݁ܐ ܕ݂ܰܢܚܶܬ݁ ܡܶܢ ܫܡܰܝܳܐ ܕ݂ܺܐܝܬ݁ ܥܠܰܘܗ̄ܝ ܩܠܺܝܕܳ݁ܐ ܕ݂ܰܬ݁ܗܽܘܡܳܐ ܘܫܺܝܫܰܠܬ݂ܳܐ ܪܰܒ݂ܬܳ݁ܐ ܒ݂ܺܐܝܕܶ݁ܗ:</VERS>
      <VERS vnumber="2">ܘܠܰܒ݁ܟ݂ܶܗ ܠܬܰ݁ܢܺܝܢܳܐ ܚܶܘܝܳܐ ܩܰܕ݁ܡܳܝܳܐ ܗܰܘ ܕ݂ܺܐܝܬܰ݁ܘܗ̄ܝ ܐܳܟܶ݁ܠܩܰܪܨܳܐ ܘܣܳܛܳܢܳܐ ܘܰܐܣܪܶܗ ܐܳܠܶܦ݁ ܫܢܺܝܢ:</VERS>
      <VERS vnumber="3">ܘܰܐܪܡܝܶܗ ܒ݂ܰܬ݁ܗܽܘܡܳܐ ܘܶܐܚܰܕ݁ ܘܰܛܒܰ݁ܥ ܠܥܶܠ ܡܶܢܶܗ ܕ݂ܠܳܐ ܬ݂ܽܘܒ݁ ܢܰܛܥܶܐ ܠܟܽ݁ܠܗܽܘܢ ܥܰܡ̄ܡܶܐ ܒ݂ܳܬܰ݁ܪ ܗܳܠܶܝܢ ܝܺܗܺܝܒ݁ ܠܡܶܫܪܝܶܗ ܩܰܠܺܝܠ ܙܰܒ݁ܢܳܐ:</VERS>
      <VERS vnumber="4">ܘܰܚܙܺܝܬ݁ ܡܰܘܬ݂ܒܶ݁ܐ ܘܺܝܬܶ݁ܒ݁ܘ ܥܠܰܝܗܽܘܢ ܘܕܺ݁ܝܢܳܐ ܐܶܬܺ݁ܝܗܶܒ݁ ܠܗܽܘܢ ܘܢܰܦ݁ܫܳܬܳ݁ܐ ܗܳܠܶܝܢ ܕ݂ܶܐܬ݁ܦ݂ܣܶܩ ܡܶܛܽܠ ܣܳܗܕ݂ܽܘܬܳ݁ܐ ܕ݂ܝܶܫܽܘܥ ܘܡܶܛܽܠ ܡܶܠܬܳ݁ܐ ܕ݂ܰܐܠܳܗܳܐ ܘܕܰ݁ܐܝܠܶܝܢ ܕ݂ܠܳܐ ܣܓܶ݁ܕ݁ܘ ܠܚܰܝܽܘܬܳ݁ܐ ܘܠܳܐ ܠܨܰܠܡܳܗ ܘܠܳܐ ܢܣܰܒ݁ܘ ܪܽܘܫܡܳܐ ܥܰܠ ܒ݂ܶܝܬ݁-ܥܰܝܢܰܝܗܽܘܢ ܐܰܘ ܥܰܠ ܐܺܝܕܰ݁ܝܗܽܘܢ ܕ݂ܰܚܝܰܘ ܘܰܐܡܠܶܟ݁ܘ ܥܰܡ ܡܫܺܝܚܳܐ ܐܳܠܶܦ݁ ܫܢܺܝܢ:</VERS>
      <VERS vnumber="5">ܘܗܳܕܶ݁ܐ ܗ̄ܝ ܩܝܳܡܬ݂ܳܐ ܩܰܕ݁ܡܳܝܬ݂ܳܐ:</VERS>
      <VERS vnumber="6">ܛܽܘܒܳ݁ܢܳܐ ܗ̄ܘ ܘܩܰܕ݂ܺܝܫܳܐ ܡܰܢ ܕ݂ܺܐܝܬ݁ ܠܶܗ ܡܢܳܬܳ݁ܐ ܒ݂ܰܩܝܳܡܬ݂ܳܐ ܩܰܕ݁ܡܳܝܬ݂ܳܐ ܘܥܰܠ ܗܳܠܶܝܢ ܠܰܝܬ݂ ܫܽܘܠܛܳܢܳܐ ܠܡܰܘܬ݂ܳܐ ܬ݂ܶܢܝܳܢܳܐ ܐܶܠܳܐ ܢܶܗܘܽܘܢ ܟ݂ܳܗܢܶܐ ܕ݂ܰܐܠܳܗܳܐ ܘܕܰ݁ܡܫܺܝܚܳܐ ܘܢܰܡܠܟܽ݁ܘܢ ܥܰܡܶܗ ܐܳܠܶܦ݁ ܫܢܺܝܢ:</VERS>
      <VERS vnumber="7">ܘܡܳܐ ܕ݂ܶܐܫܬ݂ܰܠܰܡ ܐܳܠܶܦ݁ ܫܢܺܝܢ ܢܶܫܬ݂ܪܶܐ ܣܳܛܳܢܳܐ ܡܶܢ ܚܒܽ݁ܘܫܝܶܗ:</VERS>
      <VERS vnumber="8">ܘܢܶܦ݂ܽܘܩ ܠܡܰܛܥܳܝܽܘ ܠܟܽ݁ܠܗܽܘܢ ܥܰܡ̄ܡܶܐ ܒ݂ܰܐܪܒ݂ܰܥ ܙܳܘܝܳܬܳ݁ܗ ܕ݂ܰܐܪܥܳܐ ܠܓܽ݁ܘܓ݁ ܘܰܠܡܳܓܽ݁ܘܓ݁ ܘܠܰܡܟܰ݁ܢܳܫܽܘ ܐܶܢܽܘܢ ܠܰܩܪܳܒܳ݁ܐ ܐܰܝܠܶܝܢ ܕ݂ܡܶܢܝܳܢܗܽܘܢ ܐܰܝܟ݁ ܚܳܠܳܐ ܕ݂ܝܰܡܳܐ:</VERS>
      <VERS vnumber="9">ܘܰܣܠܶܩܘ ܥܰܠ ܦ݂ܬܳ݁ܝܳܗ ܕ݂ܰܐܪܥܳܐ ܘܚܰܕ݁ܪܽܘܗ ܠܰܡܕܺ݁ܝܢ̄ܬ݂ܳܐ ܕ݂ܡܰܫܪܺܝܬܳ݁ܐ ܕ݂ܩܰܕ݂ܺܝܫܶܐ ܘܠܰܡܕܺ݁ܝܢ̄ܬ݂ܳܐ ܚܰܒ݂ܺܝܒ݁ܬ݂ܳܐ ܘܢܶܚܬ݂ܰܬ݁ ܢܽܘܪܳܐ ܡܶܢ ܫܡܰܝܳܐ ܡܶܢ ܐܰܠܳܗܳܐ ܘܶܐܟ݁ܠܰܬ݁ ܐܶܢܽܘܢ:</VERS>
      <VERS vnumber="10">ܘܳܐܟܶ݁ܠܩܰܪܨܳܐ ܡܰܛܥܝܳܢܗܽܘܢ ܐܶܬ݁ܪܡܺܝ ܒ݂ܝܰܡܬܳ݁ܐ ܕ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܐܰܝܟ݂ܳܐ ܕ݂ܚܰܝܽܘܬܳ݁ܐ ܘܰܢܒܺ݁ܝܳܐ ܕ݂ܰܓ݂ܳܠܳܐ ܘܢܶܫܬ݂ܰܢܩܽܘܢ ܐܺܝܡܳܡܳܐ ܘܠܺܠܝܳܐ ܠܥܳܠܰܡ ܥܳܠܡܺܝܢ: ܣ</VERS>
      <VERS vnumber="11">ܘܰܚܙܺܝܬ݁ ܟ݂ܽܘܪܣܝܳܐ ܪܰܒ݂ܳܐ ܚܶܘܳܪܳܐ ܘܠܰܕ݁ܝܳܬܶ݁ܒ݁ ܠܥܶܠ ܡܶܢܶܗ ܗܰܘ ܕ݂ܡܶܢ-ܩܕܳ݁ܡ ܐܰܦ݂ܰܘܗ̄ܝ ܥܶܪܩܰܬ݁ ܐܰܪܥܳܐ ܘܰܫܡܰܝܳܐ ܘܰܐܬܰ݁ܪ ܠܳܐ ܐܶܫܬ݂ܟܰ݁ܚ ܠܗܽܘܢ:</VERS>
      <VERS vnumber="12">ܘܰܚܙܺܝܬ݁ ܠܡܺܝܬܶ݁ܐ ܪܰܘܪܒܶ݁ܐ ܘܰܙܥܽܘܪܶܐ ܕ݂ܩܳܡܘ ܩܕܳ݁ܡ ܟ݂ܽܘܪܣܝܳܐ ܘܣܶܦ݁ܪܶܐ ܐܶܬ݁ܦ݂ܬܰ݁ܚܘ ܘܰܐ̄ܚܪܺܢܳܐ ܣܶܦ݁ܪܳܐ ܐܶܬ݁ܦ݂ܬܰ݁ܚ ܕ݂ܺܐܝܬܰ݁ܘܗ̄ܝ ܕ݂ܕܺ݁ܝܢܳܐ ܘܶܐܬ݂ܕܺ݁ܝܢܘ ܡܺܝܬܶ݁ܐ ܡܶܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܣܶܦ݁ܪܳܐ ܐܰܝܟ݁ ܥܒܳ݁ܕܰ݁ܝܗܽܘܢ:</VERS>
      <VERS vnumber="13">ܘܝܰܗ̄ܒ݁ ܝܰܡܳܐ ܡܺܝܬܶ݁ܐ ܕ݂ܒܶ݁ܗ ܘܡܰܘܬ݂ܳܐ ܘܰܫܝܽܘܠ ܝܰܗ̄ܒ݁ܘ ܡܺܝܬܶ݁ܐ ܕ݂ܨܶܐܝܕܰ݁ܝܗܽܘܢ ܘܶܐܬ݂ܕܺ݁ܝܢ ܚܰܕ݁ ܚܰܕ݁ ܡܶܢܗܽܘܢ ܐܰܝܟ݁ ܥܒܳ݁ܕܰ݁ܝܗܽܘܢ:</VERS>
      <VERS vnumber="14">ܘܡܰܘܬ݂ܳܐ ܘܰܫܝܽܘܠ ܐܶܬ݁ܪܡܺܝܘ ܒ݂ܝܰܡܬܳ݁ܐ ܕ݂ܢܽܘܪܳܐ ܗܳܢܳܐ ܕ݂ܺܐܝܬܰ݁ܘܗ̄ܝ ܡܰܘܬ݂ܳܐ ܬ݂ܶܢܝܳܢܳܐ:</VERS>
      <VERS vnumber="15">ܘܰܐܝܢܳܐ ܕ݂ܠܳܐ ܐܶܫܬ݂ܟܰ݁ܚ ܕ݂ܰܪܫܺܝܡ ܒ݂ܰܟ݁ܬܳ݁ܒܳ݁ܐ ܕ݂ܚܰܝܶܐ ܐܶܬ݁ܪܡܺܝ ܒ݂ܝܰܡܬܳ݁ܐ ܕ݂ܢܽܘܪܳܐ: ܣ</VERS>
    </CHAPTER>
    <CHAPTER cnumber="21">
      <VERS vnumber="1">ܘܰܚܙܺܝܬ݁ ܫܡܰܝܳܐ ܚܰܕ݁̄ܬ݂ܳܬܳ݁ܐ ܘܰܐܪܥܳܐ ܚܕܰ݁ܬܳ݁ܐ ܫܡܰܝܳܐ ܓ݂ܶܝܪ ܩܰܕ݁ܡܳܝܬ݂ܳܐ ܘܰܐܪܥܳܐ ܩܰܕ݁ܡܳܝܬ݂ܳܐ ܐܶܙܰܠܘ ܘܝܰܡܳܐ ܠܰܝܬ݂ܰܘܗ̄ܝ ܬ݂ܽܘܒ݁:</VERS>
      <VERS vnumber="2">ܘܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܐܽܘܪܺܫܠܶܡ ܚܕܰ݁ܬܳ݁ܐ ܚܙܺܝܬܳ݁ܗ ܕ݂ܢܳܚܬ݂ܳܐ ܡܶܢ ܫܡܰܝܳܐ ܡܶܢ ܨܶܝܕ݁ ܐܰܠܳܗܳܐ ܕ݂ܰܡܛܰܝܒܳ݁ܐ ܐܰܝܟ݁ ܟ݂ܰܠܬܳ݁ܐ ܡܨܰܒ݂ܰܬ݂ܬ݂ܳܐ ܠܒܰ݁ܥܠܳܗ:</VERS>
      <VERS vnumber="3">ܘܫܶܡܥܶܬ݁ ܩܳܠܳܐ ܪܰܒ݂ܳܐ ܡܶܢ ܫܡܰܝܳܐ ܕ݂ܳܐܡܰܪ ܗܳܐ ܡܰܫܪܝܳܐ ܕ݂ܰܐܠܳܗܳܐ ܥܰܡ ܒ݂ܢܰܝܢܳܫܳܐ ܘܫܳܪܶܐ ܥܰܡܗܽܘܢ ܘܗܶܢܽܘܢ ܥܰܡܳܐ ܕ݂ܺܝܠܶܗ ܢܶܗܘܽܘܢ ܘܗܽܘ ܐܰܠܳܗܳܐ ܥܰܡܗܽܘܢ ܘܢܶܗܘܶܐ ܠܗܽܘܢ ܐܰܠܳܗܳܐ:</VERS>
      <VERS vnumber="4">ܘܗܽܘ ܢܶܠܚܶܐ ܟ݂ܽܠ ܕ݂ܶܡܥܶܐ ܡܶܢ ܥܰܝܢܰܝܗܽܘܢ ܘܡܰܘܬ݂ܳܐ ܠܳܐ ܢܶܗܘܶܐ ܡܶܟ݂ܺܝܠ ܘܠܳܐ ܐܶܒ݁ܠܳܐ ܘܠܳܐ ܪܰܘܒ݂ܳܐ ܘܠܳܐ ܟ݂ܺܐܒܳ݁ܐ ܬ݂ܽܘܒ݁ ܢܶܗܘܶܐ ܥܰܠ ܐܰܦ݂ܶܝܗ:</VERS>
      <VERS vnumber="5">ܘܶܐܙܶܠ̄ܬ݁ ܘܶܐܡܰܪ ܠܺܝ ܕ݂ܝܳܬܶ݁ܒ݁ ܥܰܠ ܟ݂ܽܘܪܣܝܳܐ ܗܳܐ ܚܰܕ݁̄ܬܳ݁ܐ ܥܳܒܶ݁ܕ݁ ܐ̄ܢܳܐ ܟ݂ܽܠ ܘܶܐܡܰܪ ܠܺܝ ܟ݂ܬܽ݁ܘܒ݁ ܗܳܠܶܝܢ ܡܶܠܶܐ ܡܗܰܝܡܢܳܬܳ݁ܐ ܘܫܰܪܺܝܪܳܬܳ݁ܐ ܐܺܝܬܰ݁ܝܗܶܝܢ:</VERS>
      <VERS vnumber="6">ܘܶܐܡܰܪ ܠܺܝ ܗܘܰܝ ܐܶܢܳܐ ܐܳܠܰܦ݁ ܘܶܐܢܳܐ ܬ݂ܰܘ ܪܺܝܫܺܝܬܳ݁ܐ ܘܫܽܘܠܳܡܳܐ ܠܕܰ݁ܨܗܶܐ ܐ̄ܢܳܐ ܐܶܬ݂ܶܠ ܡܶܢ ܥܰܝܢܳܐ ܕ݂ܡܰܝܳܐ ܚܰܝܶܐ ܡܰܓ݂ܳܢ:</VERS>
      <VERS vnumber="7">ܘܕܰ݁ܙܟܳ݁ܐ ܗܽܘ ܢܺܐܪܰܬ݁ ܗܳܠܶܝܢ ܘܶܐܗܘܶܐ ܠܶܗ ܐܰܠܳܗܳܐ ܘܢܶܗܘܶܐ ܠܺܝ ܒ݂ܪܳܐ:</VERS>
      <VERS vnumber="8">ܠܩܰܢܽܘܛܬܳ݁ܢܶܐ ܕ݂ܶܝܢ ܘܠܳܐ ܡܗܰܝܡܢܶܐ ܘܥܰܘܳܠܶܐ ܘܰܡܣܰܝܒܶ݁ܐ ܘܩܳܛܽܘܠܶܐ ܘܚܰܪܳܫܶܐ ܘܙܰܢܳܝܶܐ ܘܦܳ݁ܠܚܰܝ ܦ݂ܬܰ݁ܟ݁ܪܶܐ ܘܟܽ݁ܠܗܽܘܢ ܕ݂ܰܓ݂ܳܠܶܐ ܡܢܳܬ݁ܗܽܘܢ ܒ݂ܝܰܡܬܳ݁ܐ ܝܳܩܶܕ݂ܬ݂ܳܐ ܕ݂ܢܽܘܪܳܐ ܘܟܶ݁ܒ݁ܪܺܝܬܳ݁ܐ ܐܰܝܕܳ݁ܐ ܕ݂ܺܐܝܬܶ݁ܝܗ ܡܰܘܬ݂ܳܐ ܬ݂ܶܢܝܳܢܳܐ: ܣ</VERS>
      <VERS vnumber="9">ܘܶܐܬܳ݁ܐ ܚܰܕ݁ ܡܶܢ ܫܰܒ݁ܥܳܐ ܡܰܠܰܐܟܺ݁ܝܢ ܐܰܝܠܶܝܢ ܕ݂ܺܐܝܬ݁ ܥܠܰܝܗܽܘܢ ܫܒܰ݁ܥ ܙܳܒܽ݁ܘܪܺܝܢ ܕ݂ܡܰܠܝܳܢ ܫܒܰ݁ܥ ܡܰܚܘܳܬܳ݁ܐ ܐ̄ܚܪܳܝܳܬܳ݁ܐ ܘܡܰܠܶܠ ܥܰܡܝ ܠܡܺܐܡܰܪ ܬ݂ܳܐ ܐܶܚܰܘܶܝܟ݁ ܠܟܰ݁ܠܬܳ݁ܐ ܐܰܢ̄ܬ݂ܬܶ݁ܗ ܕ݂ܶܐܡܪܳܐ:</VERS>
      <VERS vnumber="10">ܘܰܐܘܒ݂ܠܰܢܝ ܒ݂ܪܽܘܚ ܠܛܽܘܪܳܐ ܪܰܒ݂ܳܐ ܘܪܳܡܳܐ ܘܚܰܘܝܰܢܝ ܠܰܡܕܺ݁ܝܢ̄ܬ݂ܳܐ ܩܰܕ݂ܺܝܫܬ݂ܳܐ ܐܽܘܪܺܫܠܶܡ ܕ݂ܢܳܚܬ݂ܳܐ ܡܶܢ ܫܡܰܝܳܐ ܡܶܢ ܨܶܝܕ݁ ܐܰܠܳܗܳܐ:</VERS>
      <VERS vnumber="11">ܘܺܐܝܬ݁ ܠܳܗ ܬ݂ܶܫܒ݂ܽܘܚܬ݂ܳܐ ܕ݂ܰܐܠܳܗܳܐ ܘܢܽܘܗܪܳܗ ܐܰܝܟ݁ ܕ݂ܡܽܘܬܳ݁ܐ ܕ݂ܟܺ݁ܐܦܳ݁ܐ ܝܰܩܺܝܪܬ݂ܳܐ ܐܰܝܟ݁ ܝܰܫܦ݂ܶܗ ܐܰܝܟ݁ ܕ݂ܽܘܡܝܳܐ ܕ݂ܰܩܪܽܘܣܛܰܠܳܘܣ:</VERS>
      <VERS vnumber="12">ܘܺܐܝܬ݁ ܠܳܗ ܫܽܘܪܳܐ ܪܰܒ݂ܳܐ ܘܪܳܡܳܐ ܘܺܐܝܬ݁ ܠܳܗ ܬ݂ܰܪܥܶܐ ܬ݂ܪܶܥܣܰܪ ܘܥܰܠ ܬ݂ܰܪܥܶܐ ܡܰܠܰܐܟܶ݁ܐ ܬ݂ܪܶܥܣܰܪ ܘܰܫܡܳܗܰܝܗܽܘܢ ܟ݂ܬܺ݁ܝܒܶ݁ܐ ܐܰܝܠܶܝܢ ܕ݂ܺܐܝܬܰ݁ܝܗܽܘܢ ܫܡܳܗܶܐ ܕ݂ܰܬ݁ܪܶܥܣܰܪ ܫܰܒ݁ܛܶܐ ܕ݂ܺܐܝܣܪܳܝܶܠ:</VERS>
      <VERS vnumber="13">ܡܶܢ ܡܰܕ݁ܢܚܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܓ݂ܰܪܒ݁ܝܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܬ݂ܰܝܡܢܳܐ ܬ݂ܰܪܥܶܐ ܬ݂ܠܳܬܳ݁ܐ ܘܡܶܢ ܡܰܥܪܒܳ݁ܐ ܬ݂ܰܪܥܶܐ ܬ݂ܠܳܬܳ݁ܐ:</VERS>
      <VERS vnumber="14">ܘܫܽܘܪܳܐ ܕ݂ܰܡܕܺ݁ܝܢ̄ܬ݂ܳܐ ܐܺܝܬ݁ ܠܶܗ ܫܶܬܶ݁ܐܣܶܐ ܬ݂ܰܪܬ݂ܰܥܶܣܪܶܐ ܘܰܥܠܰܝܗܶܝܢ ܬ݂ܪܶܥܣܰܪ ܫܡܳܗܶܐ ܕ݂ܰܫܠܺܝܚܰܘܗ̄ܝ ܕ݂ܰܒ݁ܪܳܐ:</VERS>
      <VERS vnumber="15">ܘܗܰܘ ܕ݂ܰܡܡܰܠܶܠ ܗ̄ܘܳܐ ܥܰܡܝ ܐܺܝܬ݁ ܗ̄ܘܳܐ ܥܠܰܘܗ̄ܝ ܩܰܢܝܳܐ ܕ݂ܰܡܫܽܘܚܬܳ݁ܐ ܕ݂ܕܰ݁ܗܒܳ݁ܐ ܠܡܶܡܫܚܳܗ ܠܰܡܕܺ݁ܝܢ̄ܬ݂ܳܐ ܘܰܠܫܽܘܪܳܗ:</VERS>
      <VERS vnumber="16">ܘܰܡܕܺ݁ܝܢ̄ܬ݂ܳܐ ܡܪܰܒ݂ܥܳܐܝܺܬ݁ ܣܺܝܡܳܐ ܘܽܐܘܪܟ݂ܳܗ ܐܰܝܟ݁ ܦ݂ܬܳ݁ܝܳܗ ܘܡܰܫܚܳܗ ܠܰܡܕܺ݁ܝܢ̄ܬ݂ܳܐ ܒ݂ܩܰܢܝܳܐ ܥܰܠ ܬ݂ܪܶܥܣܰܪ ܐܰܠܦܺ݁ܝܢ ܐܶܣܛܕܰ݁ܘܳܬܳ݁ܐ ܐܽܘܪܟ݂ܳܗ ܘܰܦ݁ܬܳ݁ܝܳܗ ܘܪܽܘܡܳܗ ܫܘܶܝܢ ܐܶܢܽܘܢ:</VERS>
      <VERS vnumber="17">ܘܡܰܫܚܶܗ ܠܫܽܘܪܳܗ ܡܳܐܐ ܘܰܐܪܒ݂ܥܺܝܢ ܘܰܐܪܒ݂ܰܥ ܐܰܡܺܝܢ ܒ݂ܰܡܫܽܘܚܬܳ݁ܐ ܕ݂ܐ̄ܢܳܫܳܐ ܐܰܝܕܳ݁ܐ ܕ݂ܺܐܝܬܶ݁ܝܗ ܕ݂ܡܰܠܰܐܟܳ݁ܐ:</VERS>
      <VERS vnumber="18">ܘܕܽ݁ܘܡܣܳܐ ܕ݂ܫܽܘܪܳܗ ܝܰܫܦ݂ܶܗ ܘܰܡܕܺ݁ܝܢ̄ܬ݂ܳܐ ܕ݂ܕܰ݁ܗܒܳ݁ܐ ܕ݂ܰܟ݁ܝܳܐ ܒ݂ܰܕ݁ܡܽܘܬܳ݁ܐ ܕ݂ܰܙܓܽ݁ܘܓܺ݁ܝܬܳ݁ܐ ܕ݂ܟܺ݁ܝܬܳ݁ܐ:</VERS>
      <VERS vnumber="19">ܘܫܶܬܶ݁ܐܣܶܐ ܕ݂ܫܽܘܪܳܐ ܕ݂ܰܡܕܺ݁ܝܢ̄ܬ݂ܳܐ ܒ݂ܟܺ݁ܐܦܶ݁ܐ ܝܰܩܺܝܪܳܬܳ݁ܐ ܡܨܰܒ݂ܬܳ݁ܢ ܘܫܶܬܶ݁ܐܣܬܳ݁ܐ ܩܰܕ݁ܡܳܝܬ݂ܳܐ ܝܰܫܦ݂ܶܗ ܘܰܕ݁ܬܰ݁ܪܬ݂ܶܝܢ ܣܰܦ݂ܺܝܠܳܐ ܘܕܰ݁ܬ݁ܠܳܬ݁ ܩܰܪܟܶ݁ܕ݁ܢܳܐ ܘܕܰ݁ܐܪܒ݂ܰܥ ܙܡܰܪܰܓ݁ܕܳ݁ܐ:</VERS>
      <VERS vnumber="20">ܘܰܕ݁ܚܰܡܶܫ ܣܳܪܕܳ݁ܘܢ ܘܛܶܦ݁ܪܳܐ ܘܰܕ݁ܫܶܬ݁ ܣܳܪܕܳ݁ܘܢ ܘܕܰ݁ܫܒܰ݁ܥ ܟ݂ܺܐܦ݁ ܕ݂ܰܗܒܳ݁ܐ ܘܕܰ݁ܬ݁ܡܳܢܶܐ ܒ݂ܶܪܽܘܠܳܐ ܘܕܰ݁ܬ݁ܫܰܥ ܛܽܘܦ݂ܰܢܕܺ݁ܝܳܘܢ ܘܕܰ݁ܥܣܰܪ ܟ݂ܪܽܘܣܦ݂ܪܰܣܳܐ ܕ݂ܰܚܕܰ݁ܥܶܣܪܶܐ ܝܽܘܟܺ݁ܢܬܳ݁ܘܣ ܕ݂ܬܰ݁ܪܬ݂ܰܥܣܪܶܐ ܐܰܡܽܘܬܺ݁ܣܳܣ:</VERS>
      <VERS vnumber="21">ܘܰܬ݁ܪܶܥܣܰܪ ܬ݂ܰܪܥܶܐ ܘܬܰ݁ܪܬ݂ܰܥܣܪܶܐ ܡܰܪܓ݂ܳܢܝܳܬܳ݁ܐ ܚܕܳ݁ܐ ܠܰܚܕܳ݁ܐ ܘܟܽ݁ܠܚܰܕ݁ ܡܶܢ ܬ݂ܰܪܥܶܐ ܐܺܝܬ݁ ܗ̄ܘܳܐ ܡܶܢ ܚܕܳ݁ܐ ܡܰܪܓ݂ܳܢܺܝܬܳ݁ܐ ܘܫܽܘܩܳܐ ܕ݂ܶܝܢ ܕ݂ܰܡܕܺ݁ܝܢ̄ܬ݂ܳܐ ܕ݂ܕܰ݁ܗܒܳ݁ܐ ܕ݂ܰܟ݁ܝܳܐ ܐܰܝܟ݁ ܙܓܽ݁ܘܓܺ݁ܝܬܳ݁ܐ ܐܺܝܬ݁ ܒ݂ܳܗ:</VERS>
      <VERS vnumber="22">ܘܗܰܝܟ݂ܠܳܐ ܠܳܐ ܚܙܺܝܬ݁ ܒ݂ܳܗ ܡܳܪܝܳܐ ܓ݂ܶܝܪ ܐܰܠܳܗܳܐ ܐܰܚܺܝܕ݁ ܟ݂ܽܠ ܗܽܘ ܐܺܝܬܰ݁ܘܗ̄ܝ ܗܰܝܟ݂ܠܳܗ:</VERS>
      <VERS vnumber="23">ܘܠܶܐܡܪܳܐ ܘܠܰܡܕܺ݁ܝܢ̄ܬ݂ܳܐ ܠܳܐ ܡܶܬ݁ܒ݂ܥܶܐ ܫܶܡܫܳܐ ܘܠܳܐ ܣܰܗܪܳܐ ܕ݂ܢܰܢܗܪܽܘܢ ܠܳܗ ܬ݂ܶܫܒ݂ܽܘܚܬ݂ܶܗ ܓ݂ܶܝܪ ܕ݂ܰܐܠܳܗܳܐ ܐܰܢܗܰܪܬܳ݁ܗ ܘܰܫܪܳܓܳ݁ܗ ܐܺܝܬܰ݁ܘܗ̄ܝ ܐܶܡܪܳܐ:</VERS>
      <VERS vnumber="24">ܘܰܡܗܰܠܟܺ݁ܝܢ ܥܰܡ̄ܡܶܐ ܒ݂ܢܽܘܗܪܳܗ ܘܡܰܠܟ݂ܶܐ ܕ݂ܰܐܪܥܳܐ ܡܰܝܬ݂ܶܝܢ ܠܳܗ ܬ݂ܶܫܒ݂ܽܘܚܬ݂ܳܐ:</VERS>
      <VERS vnumber="25">ܘܬܰ݁ܪܥܶܝܗ ܠܳܐ ܢܶܬ݂ܬ݂ܰܚܕ݂ܽܘܢ ܒ݂ܺܐܝܡܳܡܳܐ ܠܺܠܝܳܐ ܓ݂ܶܝܪ ܠܳܐ ܢܶܗܘܶܐ ܬ݂ܰܡܳܢ:</VERS>
      <VERS vnumber="26">ܘܢܰܝܬ݂ܽܘܢ ܠܳܗ ܬ݂ܶܫܒ݂ܽܘܚܬ݂ܳܐ ܘܺܐܝܩܳܪܳܐ ܕ݂ܥܰܡ̄ܡܶܐ:</VERS>
      <VERS vnumber="27">ܘܠܳܐ ܢܶܗܘܶܐ ܬ݂ܰܡܳܢ ܟ݂ܽܠ ܛܡܰܐ ܘܰܕ݁ܥܳܒܶ݁ܕ݁ ܡܣܰܝܒܽ݁ܘܬܳ݁ܐ ܘܕܰ݁ܓ݂ܳܠܽܘܬܳ݁ܐ ܐܶܠܳܐ ܐܶܢ ܐܰܝܠܶܝܢ ܕ݂ܰܟ݁ܬܺ݁ܝܒܳ݁ܢ ܒ݂ܰܟ݁ܬܳ݁ܒܶ݁ܗ ܕ݂ܶܐܡܪܳܐ:</VERS>
    </CHAPTER>
    <CHAPTER cnumber="22">
      <VERS vnumber="1">ܘܚܰܘܝܰܢܝ ܢܰܗܪܳܐ ܕ݂ܡܰܝܳܐ ܚܰܝܶܐ ܕ݂ܰܟ݁ܝܳܐ ܐܳܦ݁ ܢܰܗܺܝܪܳܐ ܐܰܝܟ݁ ܓ݂ܠܺܝܕܳ݁ܐ ܘܢܳܦܶ݁ܩ ܡܶܢ ܟ݂ܽܘܪܣܝܶܗ ܕ݂ܰܐܠܳܗܳܐ ܘܕܶ݁ܐܡܪܳܐ:</VERS>
      <VERS vnumber="2">ܘܡܶܨܥܰܬ݁ ܫܽܘܩܶܝܗ ܡܶܟ݂ܳܐ ܘܡܶܟ݂ܳܐ ܥܰܠ ܢܰܗܪܳܐ ܩܰܝܣܳܐ ܕ݂ܚܰܝܶܐ ܕ݂ܥܳܒܶ݁ܕ݁ ܦ݂ܺܐܪܶܐ ܬ݂ܪܶܥܣܰܪ ܘܰܒ݁ܟܽ݁ܠ ܝܺܪܰܚ ܝܳܗܶܒ݁ ܦ݂ܺܐܪܰܘܗ̄ܝ ܘܛܰܪܦܰ݁ܘܗ̄ܝ ܠܳܐܣܝܽܘܬܳ݁ܐ ܕ݂ܥܰܡ̄ܡܶܐ:</VERS>
      <VERS vnumber="3">ܘܟܽ݁ܠ ܚܶܪܡܳܐ ܠܳܐ ܢܶܗܘܶܐ ܬ݂ܰܡܳܢ ܘܟܽ݁ܘܪܣܝܶܗ ܕ݂ܰܐܠܳܗܳܐ ܘܕܶ݁ܐܡܪܳܐ ܒ݂ܳܗ ܢܶܗܘܶܐ ܘܥܰܒ݁ܕ݂ܰܘܗ̄ܝ ܢܫܰܡܫܽܘܢܳܝܗ̄ܝ:</VERS>
      <VERS vnumber="4">ܘܢܶܚܙܽܘܢ ܐܰܦ݂ܰܘܗ̄ܝ ܘܰܫܡܶܗ ܥܰܠ ܒ݂ܶܝܬ݁-ܥܰܝܢܰܝܗܽܘܢ:</VERS>
      <VERS vnumber="5">ܘܠܺܠܝܳܐ ܠܳܐ ܢܶܗܘܶܐ ܬ݂ܰܡܳܢ ܘܠܳܐ ܢܶܬ݁ܒ݂ܥܶܐ ܠܗܽܘܢ ܢܽܘܗܪܳܐ ܘܰܫܪܳܓܳ݁ܐ ܘܢܽܘܗܪܶܗ ܕ݂ܫܶܡܫܳܐ ܡܶܛܽܠ ܕ݂ܡܳܪܝܳܐ ܐܰܠܳܗܳܐ ܡܰܢܗܰܪ ܠܗܽܘܢ ܘܡܰܠܟ݂ܗܽܘܢ ܠܥܳܠܰܡ ܥܳܠܡܺܝܢ: ܣ</VERS>
      <VERS vnumber="6">ܘܶܐܡܰܪ ܠܺܝ ܗܳܠܶܝܢ ܡܶܠܶܐ ܡܗܰܝܡܢܳܢ ܘܫܰܪܺܝܪܳܢ ܘܡܳܪܝܳܐ ܐܰܠܳܗܳܐ ܕ݂ܪܽܘܚܳܬܳ݁ܐ ܕ݂ܰܢܒܺ݁ܝܶܐ ܩܰܕ݂ܺܝܫܶܐ ܫܰܕ݂ܰܪ ܠܡܰܠܰܐܟܶ݁ܗ ܠܰܡܚܰܘܳܝܽܘ ܠܥܰܒ݁ܕ݂ܰܘܗ̄ܝ ܡܳܐ ܕ݂ܺܝܗܺܝܒ݁ ܠܡܶܗܘܳܐ ܒ݂ܰܥܓܰ݁ܠ:</VERS>
    </CHAPTER>
  </BIBLEBOOK>
  <BIBLEBOOK bname="Wisdom of Solomon" bnumber="67" bsname="Wis">
    <CHAPTER cnumber="1">
      <VERS vnumber="1">ܪܚܰܡܘ ܙܰܕܺܝܩܽܘܬ݂ܳܐ ܕܰܝܳܢܶܝ̈ܗ̇ ܕܰܐܪܥܳܐ. ܘܰܪܢܰܘ ܥܰܠ ܡܳܪܝܳܐ ܒܛܳܒ̈ܳܬ݂ܳܐ. ܘܰܒܠܶܒܳܐ ܦܫܺܝܛܳܐ ܒܥܰܐܘܽܗܝ</VERS>
      <VERS vnumber="2">ܡܶܛܽܠ ܕܡܶܫܬܟܰܚ ܠܰܐܝܠܶܝܢ ܕܠܳܐ ܡܢܰܣܶܝܢ ܠܶܗ. ܘܡܶܬܓܠܶܐ ܠܰܐܝܠܶܝܢ ܕܰܡܗܰܝܡܢܺܝܢ ܒܶܗ</VERS>
      <VERS vnumber="3">ܡܰܚܫ̈ܒܳܬ݂ܳܐ ܓܶܝܪ ܒܺܝ̈ܫܳܬ݂ܳܐ ܡܰܪ̈ܚܩܳܢ ܡܶܢ ܐܰܠܳܗܳܐ. ܚܰܝܠܳܐ ܕܶܝܢ ܕܰܒܩܶܐ ܡܰܟܶܣ ܠܫܳܛܰܝ̈ܳܐ</VERS>
      <VERS vnumber="4">ܡܶܛܽܠ ܕܰܒܢܰܦܫܳܐ ܕܡܶܬ݂ܠܰܬܟ݂ܳܐ ܒܒܺܝ̈ܫܳܬ݂ܳܐ܆ ܠܳܐ ܥܳܐܠܳܐ ܚܶܟܡܬ݂ܳܐ. ܐܳܦܠܳܐ ܥܳܡܪܳܐ ܒܦܰܓܪܳܐ ܕܰܡܚܰܝܰܒ ܠܰܚܛܺܝܬ݂ܳܐ</VERS>
      <VERS vnumber="5">ܪܽܘܚܳܐ ܓܶܝܪ ܩܰܕܺܝܫܬܳܐ ܘܡܰܪܕܽܘܬ݂ܳܐ ܥܳܪܩܳܐ ܡܶܢ ܢܶܟ݂ܠܳܐ. ܘܡܶܬ݂ܪܰܚܩܳܐ ܡܶܢ ܡܰܚ̈ܫܒܳܬ݂ܗܽܘܢ ܕܰܐܝܠܶܝܢ ܕܰܕܠܳܐ ܝܺܕܰܥܬ݂ܳܐ ܐܶܢܽܘܢ. ܘܡܰܟܣܳܐ ܠܟܽܠ ܛܠܽܘܡܝܳܐ ܕܳܐܬ݂ܶܐ</VERS>
      <VERS vnumber="6">ܪܳܚܡܳܐ ܗܺܝ ܓܶܝܪ ܠܰܒܢܰܝ̈ܢܳܫܳܐ ܪܽܘܚܳܐ ܕܚܶܟܡܬ݂ܳܐ. ܘܠܳܐ ܡܙܰܕܩܳܐ ܠܥܰܡܳܐ ܡܓܰܕܦܳܢܳܐ ܡܶܢ ܣܶܦ̈ܘܳܬܶܗ. ܡܶܛܽܠ ܕܰܐܠܳܗܳܐ ܣܳܗܕܰܐ ܗ̱ܘ ܕܟܽܘ̈ܠܝܳܬܳܐ ܘܰܕܠܶܒܳܐ: ܣܳܥܽܘܪܳܐ ܗ̱ܘ ܕܰܫܪܳܪܳܐ. ܘܫܳܡܽܘܥܰܐ ܗ̱ܘ ܕܠܶܫܳܢܶܗ ܕܒܰܪܢܳܫܳܐ</VERS>
      <VERS vnumber="7">ܡܶܛܽܠ ܕܪܽܘܚܶܗ ܕܡܳܪܝܳܐ ܡܠܳܬ ܬܺܒܶܝܠ. ܘܗܰܘ ܕܰܐܚܺܝܕ ܟܽܠ ܒܺܝܕܰܥܬܳܐ: ܐܺܝܬ ܠܶܗ ܩܳܠܳܗ̇</VERS>
      <VERS vnumber="8">ܡܶܛܽܠܗܳܢܳܐ ܠܰܝܬ ܐܢܳܫ ܕܰܡܡܰܠܶܠ ܛܠܽܘܡܝܳܐ ܘܡܶܬܛܰܫܶܐ. ܘܠܳܐ ܦܳܠܶܛ ܡܶܢ ܕܺܝܢܳܐ ܕܡܰܟܣܳܢܽܘܬܳܐ</VERS>
      <VERS vnumber="9">ܥܰܠ ܡܰܚܫ̈ܒܳܬ݂ܶܗ ܓܶܝܪ ܕܪܰܫܺܝܥܳܐ ܫܽܘܐܳܠܳܐ ܗܘܳܐ. ܘܫܶܡܥܳܐ ܕܡܶܠܰܘ̈ܗܝ ܐܳܬܶܐ ܠܘܳܬ ܡܳܪܝܳܐ ܠܡܰܟܣܳܢܽܘܬܳܐ ܕܪܽܘܫܥܶܗ</VERS>
      <VERS vnumber="10">ܡܶܛܽܠ ܕܶܐܕ݂ܢܳܐ ܕܚܰܣܳܡܳܐ܆ ܫܳܡܥܳܐ ܟܽܠ ܡܶܕܶܡ. ܘܚܽܘܫܳܚܳܐ ܕܪܶܛܢܳܐ ܠܳܐ ܡܶܬܛܰܫܶܐ</VERS>
      <VERS vnumber="11">ܐܶܙܕܰܗܪܘ ܗܳܟ݂ܺܝܠ ܡܶܢ ܪܶܛܢܳܐ ܕܠܰܝܬ ܒܶܗ ܝܽܘܪܬ݂ܳܢܳܐ. ܘܡܶܢ ܡܶܐܟ݂ܰܠܩܰܪܨܳܐ ܚܽܘܣܘ ܥܰܠ ܠܶܫܳܢܰܝ̈ܟܽܘܢ. ܡܶܛܽܠ ܕܡܰܡܠܠܳܐ ܟܰܣܝܳܐ ܠܳܐ ܢܳܦܶܩ ܣܪܺܝܩܳܐܺܝܬ݂. ܦܽܘܡܳܐ ܕܶܝܢ ܕܰܓܳܠܳܐ ܩܳܛܶܠ ܢܰܦܫܳܐ</VERS>
      <VERS vnumber="12">ܠܳܐ ܬܶܚܣܡܽܘܢ ܒܡܰܘܬܳܐ ܒܛܳܥܝܽܘܬ݂ܳܐ ܕܥܽܘܡܪܟ݂ܽܘܢ. ܘܠܳܐ ܬܶܬܢܰܬܦܽܘܢ ܒܚܽܘܣܪܳܢܳܐ ܕܰܚܒܳܠܳܐ ܕܰܥܒܰܕ݂̈ܝ ܐܺܝܕ݂ܰܝ̈ܟܽܘܢ</VERS>
      <VERS vnumber="13">ܡܶܛܽܠ ܕܰܐܠܳܗܳܐ ܡܰܘܬܳܐ ܠܳܐ ܥܒܰܕ݂. ܐܳܦܠܳܐ ܨܳܒܶܐ ܒܰܐܒܕ݂ܳܢܗܽܘܢ ܕܚܰܝ̈ܶܐ</VERS>
      <VERS vnumber="14">ܐܶܠܳܐ ܒ̣ܪܳܐ ܕܢܶܗܘܶܐ ܟܽܠ ܡܶܕܶܡ. ܘܰܒܡܰܘܠܳܕܶܗ ܕܥܳܠܡܳܐ ܚܰܝ̈ܶܐ. ܘܠܰܝܬ ܒܗܽܘܢ ܣܰܡܳܐ ܕܡܰܘܬܳܐ. ܘܠܳܐ ܠܰܫܝܽܘܠ ܡܰܠܟܽܘܬ݂ܳܐ ܥܰܠ ܐܰܪܥܳܐ</VERS>
      <VERS vnumber="15">ܙܰܕܺܝܩܽܘܬ݂ܳܐ ܓܶܝܪ ܕܠܳܐ ܡܰܘܬܳܐ ܗ̱ܝ</VERS>
      <VERS vnumber="16">ܖ̈ܰܫܺܝܥܶܐ ܕܶܝܢ ܒܡܶܠܰܝ̈ܗܽܘܢ ܘܒܰܥܒܳܕ݂ܰܝ̈ܗܽܘܢ ܩܪܰܐܘܽܗܝ. ܪܳܚܡܳܐ ܚܰܫܒܽܘܗܝ ܠܗܽܘܢ܆ ܘܶܐܬ݂ܚܰܒܰܠܘ. ܘܺܝܡܰܘ ܘܰܐܩܺܝܡܘ ܥܰܡܶܗ ܩܝܳܡܳܐ. ܡܶܛܽܠ ܕܫܳܘܶܝܢ ܕܰܡܢܳܬ݂ܶܗ ܕܗܰܘ ܢܶܗܘܽܘܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܐܶܡܰܪܘ ܓܶܝܪ ܒܢܰܦܫܗܽܘܢ܆ ܘܠܳܐ ܐܶܬ݂ܚܰܫܰܒܘ ܬܪܺܝܨܳܐܺܝܬ. ܙܥܺܘܪ ܗܽܘ ܘܰܒܥܳܩܬ݂ܳܐ ܗܽܘ ܥܽܘܡܪܰܢ. ܘܠܰܝܬ ܐܳܣܝܽܘܬܳܐ ܒܡܰܦܩܳܢܶܗ ܕܐ̱ܢܳܫܳܐ. ܘܠܳܐ ܐܶܬܓܠܺܝ ܗܰܘ ܕܶܐܫܬܪܺܝ ܡܶܢ ܫܝܽܘܠ</VERS>
      <VERS vnumber="2">ܡܶܛܽܠ ܕܡܶܢ ܫܶܠܝܳܐ ܗܘܰܝܢ. ܘܡܶܢ ܒܳܬܰܪ ܗܳܠܶܝܢ: ܗܳܦܟܺܝܢܰܢ ܐܰܝܟ݂ ܕܠܳܐ ܗܘܰܝܢ. ܡܶܛܽܠ ܕܰܐܝܟ݂ ܬܶܢܳܢܳܐ ܗܺܝ ܪܽܘܚܳܐ ܒܰܢܚܺܝܖ̈ܰܝܢ. ܘܡܶܠܬܳܐ ܐܰܝܟ݂ ܒܶܠܨܽܘܨܺܝܬ݂ܳܐ ܡܶܬܬܙܺܝܥܳܐ ܒܠܶܒܰܢ</VERS>
      <VERS vnumber="3">ܘܡܳܐ ܕܕܶܥܟܰܬ݂: ܐܰܝܟ݂ ܩܶܛܡܳܐ ܗܳܘܶܐ ܦܰܓܪܳܐ. ܘܪܽܘܚܳܐ ܡܶܬܰܐܫܕ݂ܳܐ ܐܰܝܟ݂ ܐܳܐܰܪ ܪܰܦܝܳܐ</VERS>
      <VERS vnumber="4">ܘܡܶܬܛܥܶܐ ܫܡܰܢ ܒܳܬܰܪ ܙܰܒܢܳܐ. ܘܐ̱ܢܳܫ ܠܳܐ ܡܶܬܕܟܰܪ ܥܒܳܕܰܝ̈ܢ. ܘܥܳܒܰܪ ܥܽܘܡܪܰܢ ܐܰܝܟ݂ ܥܶܩܒܬܳܐ ܕܰܥܢܳܢ̈ܶܐ: ܘܰܐܝܟ݂ ܥܰܪܦܶܠܳܐ ܕ݂ܡܶܬܪܰܕܦܳܐ ܡܶܢ ܙܰܠܺܝܩܰܘ̈ܗܝ ܕܫܶܡܫܳܐ. ܘܚܽܘܡܶܗ ܕܫܶܡܫܳܐ ܝܰܩܺܝܪ ܥܠܶܝܗ̇</VERS>
      <VERS vnumber="5">ܛܶܠܳܢܺܝܬܳܐ ܓܶܝܪ ܕܥܳܒܪܳܐ: ܐܺܝܬܰܘܗܝ ܥܽܘܡܪܰܢ. ܘܠܰܝܬ ܐܳܣܝܽܘܬܳܐ ܒܡܰܦܩܳܢܰܢ. ܡܶܛܽܠ ܕܶܐܬܬܰܚܰܡ ܘܠܰܝܬ ܕܡܰܗܦܶܟ݂</VERS>
      <VERS vnumber="6">ܬܰܘ ܡܶܟܺܝܠ ܢܶܬܒܰܣܰܡ ܡܶܢ ܗܳܠܶܝܢ ܛܳܒ̈ܳܬܳܐ. ܘܢܶܬܚܰܫܰܚ ܡܶܢ ܗܳܠܶܝܢ ܒܶܪ̈ܝܳܬ݂ܳܐ ܚܦܺܝܛܳܐܺܝܬ ܒܛܰܠܝܽܘܬ݂ܰܢ</VERS>
      <VERS vnumber="7">ܚܰܡܪܳܐ ܓܰܒܝܳܐ ܘܒܶܣܡܳܢ̈ܶܐ ܢܶܬܡܠܶܐ. ܘܠܳܐ ܢܶܥܒܪܰܢ ܥܽܘܦܝܳܗ̇ ܕܳܐܐܰܪ</VERS>
      <VERS vnumber="8">ܢܶܬ݂ܟܰܠܰܠ ܡܶܢ ܗܰܒܳܒܰܘ̈ܗܝ ܕܘܰܪܕܳܐ: ܥܰܕ݂ܠܳܐ ܢܶܚܡܶܐ</VERS>
      <VERS vnumber="9">ܘܠܳܐ ܐ̱ܢܳܫ ܡܶܢܰܢ ܢܶܗܘܶܐ ܕܠܳܐ ܒܣܳܡܳܐ: ܥܕ݂ܰܡܳܐ ܠܣܰܝܒܽܘܬ݂ܰܢ. ܘܰܒܟܽܠ ܐܰܬܰܪ ܢܶܫܒܽܘܩ ܣܽܘܟܠܳܐ ܕܒܳܣܡܳܢ. ܡܶܛܽܠ ܕܗܳܕܳܐ ܗ̱ܝ ܡܢܳܬ݂ܰܢ܆ ܘܗܳܕܳܐ ܗ̱ܝ ܝܳܪܬܽܘܬ݂ܰܢ</VERS>
      <VERS vnumber="10">ܘܢܶܬܥܰܫܢ ܥܰܠ ܡܶܣܟܺܢܳܐ ܙܰܕܺܝܩܳܐ. ܘܠܳܐ ܢܚܽܘܣ ܥܰܠ ܐܰܪܡܰܠܬܳܐ: ܘܳܐܦܠܳܐ ܥܠܰ ܝܰܬܡܳܐ. ܘܠܳܐ ܢܶܒܗܰܬ ܡܶܢ ܣܳܒܳܐ ܥܰܬܺܝܩ ܝܰܘ̈ܡܳܬܳܐ</VERS>
      <VERS vnumber="11">ܢܶܗܘܶܐ ܠܰܢ ܚܰܝܠܰܢ ܢܳܡܽܘܣܳܐ ܕܙܰܕܺܝܩܽܘܬ݂ܳܐ. ܡܶܛܽܠ ܕܰܟܪܺܝܗܳܐ ܐܰܝܟ݂ ܡܚܺܝܠܳܐ ܡܶܬܟܰܘܰܢ</VERS>
      <VERS vnumber="12">ܢܥܰܟܰܪ ܠܙܰܕܺܝܩܳܐ܆ ܡܶܛܽܠ ܕܠܳܐ ܒܰܣܺܝܡ ܠܰܢ. ܩܳܐܶܡ ܓܶܝܪ ܠܽܘܩܒܰܠ ܥܒܳܕܰܝ̈ܢ. ܘܰܡܚܰܣܶܕ ܠܰܢ ܒܰܥܒܳܕܰܘ̈ܗܝ ܕܢܳܡܽܘܣܳܐ. ܘܡܰܕܟܰܪ ܥܠܰܝܢ ܣܰܟ̈ܠܘܳܬ݂ܳܐ ܕܡܰܪܳܚܽܘܬ݂ܰܢ</VERS>
      <VERS vnumber="13">ܘܡܰܣܒܰܪ ܕܺܝܕܰܥܬܳܐ ܕܰܐܠܳܗܳܐ ܐܺܝܬ ܒܶܗ. ܘܳܐܡܰܪ ܥܰܠ ܢܰܦܫܶܗ: ܕܰܒܪܶܗ ܐ̱ܢܳܐ ܕܰܐܠܳܗܳܐ</VERS>
      <VERS vnumber="14">ܗܳܘܶܐ ܠܰܢ ܡܰܟܣܳܢܳܐ ܕܡܰܚܫ̈ܒܳܬ݂ܰܢ</VERS>
      <VERS vnumber="15">ܝܰܩܺܝܪ ܗܽܘ ܥܠܰܝܢ ܘܳܐܦ ܕܢܶܚܙܶܝܘܗܝ. ܡܶܛܽܠ ܕܠܳܐ ܕܳܡܶܐ ܠܕܰܐ̱ܚܪ̈ܳܢܺܝܢ ܥܽܘܡܪܶܗ. ܘܰܡܫܰܚܠܦܺܝܢ ܐܶܢܽܘܢ ܫܒܺܝܠܰܘ̈ܗܝ</VERS>
      <VERS vnumber="16">ܐܰܝܟ ܛܰܡ̈ܶܐܐ ܐܶܬܚܫܶܒܢ ܠܶܗ. ܘܡܰܪܚܶܩ ܡܶܢ ܐܽܘܪ̈ܚܳܬ݂ܰܢ ܐܰܝܟ ܕܡܶܢ ܛܰܡܽܐܘܬܳܐ. ܘܰܡܒܰܪܶܟ݂ ܐܽܘܪ̈ܚܳܬܗܽܘܢ ܘܚܰܪܬܗܽܘܢ ܕܙܰܕܺܝ̈ܩܶܐ. ܘܡܶܫܬܰܒܗܰܪ ܕܰܐܠܳܗܳܐ ܗܽܘ ܐܰܒܽܘܗܝ</VERS>
      <VERS vnumber="17">ܢܶܚܙܶܐ ܐܶܢ ܫܰܪܺܝܪ̈ܳܢ ܐܶܢܶܝܢ ܡܶܠܰܘ̈ܗܝ: ܢܢܰܣܶܝܘܗܝ ܒܡܰܦܩܳܢܶܗ</VERS>
      <VERS vnumber="18">ܐܶܢ ܓܶܝܪ ܐܺܝܬܰܘܗܝ ܙܰܕܺܝܩܳܐ܆ ܒܪܶܗ ܕܰܐܠܳܗܳܐ ܡܩܰܒܶܠ ܗܽܘ ܠܶܗ. ܘܦܳܪܶܩ ܠܶܗ ܡܶܢ ܐܺܝܕܰܝ̈ܗܽܘܢ ܕܰܐܝܠܶܝܢ ܕܩܳܡܘ ܠܩܽܘܒܠܶܗ</VERS>
      <VERS vnumber="19">ܒܨܰܥܪܳܐ ܘܰܒܬܰܫܢܺܝܩܳܐ ܢܫܰܐܠܺܝܘܗܝ: ܕܢܶܕܰܥ ܝܰܨܺܝܦܽܘܬܳܐ ܕܡܰܟܺܝܟܽܘܬܶܗ. ܘܢܶܒܩܶܝܘܗܝ ܐܶܢ ܠܳܐ ܐܺܝܬ ܒܶܗ ܒܺܝܫܬܳܐ</VERS>
      <VERS vnumber="20">ܠܡܰܘܬܳܐ ܡܦܰܪܣܝܳܐ ܢܶܚܫܒܺܝܘܗܝ. ܢܶܗܘܶܐ ܓܶܝܪ ܥܠܰܘܗܝ ܫܽܘܐܳܠܳܐ ܡܶܢ ܡܶܠܰܘ̈ܗܝ</VERS>
      <VERS vnumber="21">ܗܳܠܶܝܢ ܐܶܬܚܰܫܰܒܘ ܦܰܟܺܝ̈ܗܶܐ ܘܰܛܥܰܘ. ܡܶܛܽܠ ܕܥܰܘܪܰܬ݂ ܐܶܢܽܘܢ ܒܺܝܫܽܘܬ݂ܗܽܘܢ</VERS>
      <VERS vnumber="22">ܘܠܳܐ ܝܺܕܰܥܘ ܐ̱ܪ̈ܳܙܰܘܗܝ ܕܰܐܠܳܗܳܐ. ܘܠܳܐ ܣܰܒܰܪܘ ܥܰܠ ܐܰܓܪܳܐ ܚܰܣܝܳܐ. ܘܠܳܐ ܕܳܢܘ ܢܰܦܫ̈ܳܬܳܐ ܕܣܳܒ̈ܶܐ ܕܰܕܠܳܐ ܡܽܘܡ</VERS>
      <VERS vnumber="23">ܡܶܛܽܠ ܕܰܐܠܳܗܳܐ ܒܪܳܐ ܐ̱ܢܳܫܳܐ ܕܠܳܐ ܚܒܳܠܳܐ: ܒܝܽܘܩܢܳܐ ܕܰܕܡܽܘܬ݂ܶܗ ܓܒܺܝܠܬܶܗ</VERS>
      <VERS vnumber="24">ܒܰܚܣܳܡܶܗ ܕܳܐܟܶܠܩܰܪܨܳܐ ܥ̣ܰܠ ܡܰܘܬܳܐ ܠܥܳܠܡܳܐ</VERS>
      <VERS vnumber="25">ܡܢܰܣܶܝܢ ܠܶܗ ܕܶܝܢ ܐܰܝܠܶܝܢ ܕܰܡܢܳܬ݂ܶܗ ܐܶܢܽܘܢ.</VERS>
    </CHAPTER>
    <CHAPTER cnumber="3">
      <VERS vnumber="1">ܢܰܦ̈ܫܳܬܗܽܘܢ ܕܶܝܢ ܕܙܰܕܺܝ̈ܩܶܐ ܒܺܐܝܕܰܘ̈ܗܝ ܐܶܢܶܝܢ ܕܰܐܠܳܗܳܐ. ܠܳܐ ܩܳܪܶܒ ܠܗܶܝܢ ܬܰܫܢܺܝܩܳܐ</VERS>
      <VERS vnumber="2">ܐܶܣܬܒܰܪܘ ܒܥܰܝܢܰܝ̈ ܫܳܛܰܝ̈ܳܐ ܕܡܺܝܬܺܝܢ ܐܶܢܽܘܢ. ܘܶܐܬܚܰܫܒܰܬ݂ ܡܰܦܰܩܬܗܽܘܢ ܒܺܝܫܳܐ</VERS>
      <VERS vnumber="3">ܘܐܰܝܟ݂ ܫܚܺܝܩܳܐ ܡܰܦܰܩܬܗܽܘܢ ܕܡܶܢ ܠܘܳܬ݂ܰܢ. ܗܶܢܽܘܢ ܕܶܝܢ ܐܺܝܬܰܝܗܽܘܢ ܒܰܫܠܳܡܳܐ</VERS>
      <VERS vnumber="4">ܐܶܢ ܓܶܝܪ ܒܥܰܝܢܰܝ̈ ܒܢܰܝ̈ܢܳܫܳܐ ܢܶܬܚܰܝܒܽܘܢ: ܣܰܒܪܗܽܘܢ ܡܠܶܐ ܚܰܝ̈ܶܐ. ܕܩܰܠܺܝܠ ܒܩܳܐ ܐܶܢܽܘܢ</VERS>
      <VERS vnumber="5">ܘܩܰܠܺܝܠ ܐܶܬܪܕܺܝܘ: ܣܰܓܺܝ ܢܺܐܪܬܽܘܢ. ܡܶܛܽܠ ܕܰܐܠܳܗܳܐ ܢܰܣܺܝ ܐܶܢܽܘܢ܆ ܘܶܐܫܟܰܚ ܐܶܢܽܘܢ ܕܫܳܘܶܝܢ ܠܶܗ</VERS>
      <VERS vnumber="6">ܐܰܝܟ݂ ܕܰܗܒܳܐ ܒܟܽܘܪܳܐ ܒܩܳܐ ܐܶܢܽܘܢ. ܘܰܐܝܟ݂ ܥܠܰܘ̈ܬܳܐ ܕܕܶܒܚ̈ܶܐ ܫܰܠ̈ܡܶܐ ܩܰܒܶܠ ܐܶܢܽܘܢ</VERS>
      <VERS vnumber="7">ܘܰܒܙܰܒܢܳܐ ܢܶܗܘܶܐ ܒܽܘܩܳܪܗܽܘܢ. ܐܰܝܟ݂ ܒܶܠܨܽܘܨ̈ܝܳܬܳܐ ܒܰܩܢܰܝ̈ܳܐ: ܢܶܪܗܛܽܘܢ ܙܰܕܺܝ̈ܩܶܐ ܒܰܝܢܳܬ݂ ܖ̈ܰܫܺܝܥܶܐ</VERS>
      <VERS vnumber="8">ܢܶܪܽܘܙܽܘܢ ܥܰܡ̈ܡܶܐ. ܘܢܶܚ̈ܕܝܳܢ ܐܶܡ̈ܘܳܬ݂ܳܐ. ܘܢܰܡܠܶܟ݂ ܥܠܰܝܗܽܘܢ ܡܳܪܝܳܐ ܠܥܳܠܰܡ</VERS>
      <VERS vnumber="9">ܘܰܐܝܠܶܝܢ ܕܰܬܟܺܝܠܺܝܢ ܥܠܰܘܗܝ܆ ܡܶܣܬܰܟܠܺܝܢ ܒܩܽܘܫܬܳܐ. ܘܕܰܡܗܰܝܡܢܺܝܢ ܒܚܽܘܒܳܐ. ܡܩܰܘܶܝܢ ܠܶܗ. ܡܶܛܽܠ ܕܛܰܝܒܽܘܬܳܐ ܘܖ̈ܰܚܡܶܐ: ܠܰܓܒܰܘ̈ܗܝ ܝܳܗܶܒ. ܘܣܽܘܥܪܳܢܶܗ ܥܰܠ ܚܣܰܘ̈ܗܝ</VERS>
      <VERS vnumber="10">ܘܖ̈ܰܫܺܝܥܶܐ ܐܰܝܟ݂ ܡܰܚܫ̈ܒܳܬܗܽܘܢ ܢܩܰܒܠܽܘܢ ܨܰܥܪܳܐ. ܗܳܢܽܘܢ ܕܰܒܣܰܘ ܒܡܳܪܝܳܐ܆ ܘܰܐܪܚܶܩܘ ܡܶܢ ܙܰܕܺܝܩܰܘ̈ܗܝ</VERS>
      <VERS vnumber="11">ܚܶܟܡܬܳܐ ܓܶܝܪ ܘܡܰܪܕܽܘܬ݂ܳܐ ܡܰܢ ܕܡܰܣܠܶܐ. ܕܳܘܝܳܐ ܗܽܘ ܘܰܣܪܺܝܩ ܗܽܘ ܣܰܒܪܶܗ. ܘܠܶܐܘܰܬ݂ܗܽܘܢ ܠܰܝܬ ܒܳܗ̇ ܝܺܕܰܥܬܳܐ. ܘܰܥܒܳܕܰܝ̈ܗܽܘܢ ܠܳܐ ܟܳܫܪܺܝܢ</VERS>
      <VERS vnumber="12">ܘܢܶܫܰܝ̈ܗܽܘܢ ܠܳܐ ܚܰܟܺܝ̈ܡܳܢ. ܘܒܺܝ̈ܫܺܝܢ ܒܢܰܝ̈ܗܽܘܢ</VERS>
      <VERS vnumber="13">ܘܠܺܝܛܳܐ ܬܰܘܠܶܕܬܗܽܘܢ. ܡܶܛܽܠ ܕܛܳܒ ܗܽܘ ܠܰܥܩܰܪܬܳܐ ܕܠܳܐ ܐܶܬܛܰܢܦܰܬ݂. ܗܳܝ ܕܠܳܐ ܝܶܕܥܰܬ݂ ܥܰܪܣܳܐ ܕܡܰܦܽܘܠܬܳܐ: ܬܶܣܰܒ ܦܺܐܖ̈ܶܐ ܡܳܐ ܕܡܶܬܦܰܩ̈ܕܳܢ ܢܰܦ̈ܫܳܬܳܐ</VERS>
      <VERS vnumber="14">ܘܰܡܗܰܝܡܢܳܐ ܕܠܳܐ ܥܒܰܕ݂ ܐܺܝܕܰܘ̈ܗܝ ܥܒܳܪ ܢܳܡܽܘܣܳܐ: ܘܠܳܐ ܐܶܬܚܰܫܰܒ ܥܰܠ ܡܳܪܝܳܐ ܒܺܝܫܬܳܐ. ܘܶܐܬܺܝܗܶܒ ܠܶܗ. ܡܶܛܽܠ ܛܰܝܒܽܘܬܶܗ ܘܗܰܝܡܳܢܽܘܬܶܗ: ܛܰܝܒܽܘܬܳܐ ܓܒܺܝܬܳܐ ܘܝܽܘܪܬܳܢܳܐ ܕܪܶܓܬܳܐ ܒܒܰܝܬܶܗ ܕܡܳܪܝܳܐ</VERS>
      <VERS vnumber="15">ܐܰܓܪܳܐ ܒܚܺܝܪܳܐ ܠܠܶܐܘܬܳܐ ܛܳܒܬܳܐ. ܠܳܐ ܢܶܬܥܰܩܪܽܘܢ ܫܶܪ̈ܫܶܝܗ̇ ܕܢܰܟܦܽܘܬܳܐ</VERS>
      <VERS vnumber="16">ܘܰܒܢܰܝ̈ܗܽܘܢ ܕܓܰܝܳܖ̈ܶܐ ܠܳܐ ܢܶܫܬܰܟܠܠܽܘܢ. ܡܶܬܚܰܒܰܠ ܙܰܪܥܳܐ ܡܶܢ ܡܰܕܡܟܳܐ ܕܰܥܒܳܪ ܢܳܡܽܘܣܳܐ</VERS>
      <VERS vnumber="17">ܐܶܢ ܢܶܣܓܶܐ ܥܽܘܡܪܗܽܘܢ: ܠܳܐ ܡܶܕܶܡ ܢܶܬܚܰܫܒܽܘܢ. ܘܣܰܘܦܳܐ ܕܣܰܝܒܽܘܬܗܽܘܢ ܠܨܰܥܪܳܐ</VERS>
      <VERS vnumber="18">ܘܶܐܢ ܡܣܰܪܗܒܳܐܺܝܬ ܢܡܽܘܬܽܘܢ܆ ܠܰܝܬ ܠܗܽܘܢ ܣܰܒܪܳܐ. ܐܳܦܠܳܐ ܒܽܘܝܳܐܳܐ ܒܝܰܘܡܳܐ ܝܺܕܺܝܥܳܐ</VERS>
      <VERS vnumber="19">ܫܰܪܒܬܳܐ ܓܶܝܪ ܕܖ̈ܰܫܺܝܥܶܐ܆ ܡܰܪܺܝܪ ܣܰܘܦܳܗ̇.</VERS>
    </CHAPTER>
    <CHAPTER cnumber="4">
      <VERS vnumber="1">ܛܳܒ ܗܽܘ ܕܠܳܐ ܒܢܺܝ̈ܢ ܒܬܶܫܒܽܘܚܬܳܐ. ܚܰܝ̈ܶܐ ܓܶܝܪ ܗܳܘܶܝܢ ܒܕܽܘܟܪܳܢܳܗ̇. ܡܶܛܽܠ ܕܰܠܘܳܬ݂ ܐܰܠܳܗܳܐ ܗܺܝ ܝܺܕܺܝܥܳܐ: ܘܰܠܘܳܬ݂ ܒܢܰܝ̈ܢܳܫܳܐ</VERS>
      <VERS vnumber="2">ܟܰܕ݂ ܩܳܝܡܳܐ: ܡܶܬܕܰܡܶܝܢ ܠܳܗ̇. ܘܡܳܐ ܕܫܰܢܝܰܬ݂܆ ܡܶܬܪܰܓܪܓܺܝܢ ܠܳܗ̇. ܘܰܒܥܳܠܡܳܐ ܗܳܢܳܐ ܬܰܨܒܺܝܬܳܐ ܘܰܟܠܺܝܠܳܐ ܠܒܺܝܫܳܐ. ܘܡܶܬܚܰܘܝܳܐ ܗܺܝ ܕܰܙܟܳܬ݂ ܐܰܓܽܘܢܳܐ ܕܗܳܢܽܘܢ ܕܰܕܠܳܐ ܡܽܘܡ ܐܶܢܽܘܢ</VERS>
      <VERS vnumber="3">ܣܽܘܓܳܐܐ ܕܶܝܢ ܕܝܰܠܕܳܐ ܕܖ̈ܰܫܺܝܥܶܐ ܠܰܝܬ ܒܶܗ ܚܰܫܚܽܘ܆ ܘܰܐܝܠܶܝܢ ܕܡܶܢ ܙܰܪܥܳܐ ܐܶܢܽܘܢ ܢܽܘܟܪܳܝܳܐ: ܠܳܐ ܢܶܬܠܽܘܢ ܥܶܩܳܪܳܐ ܒܥܽܘܡܩܳܐ. ܘܠܰܝܬ ܠܗܽܘܢ ܩܝܳܡܳܐ ܫܰܪܺܝܪܳܐ</VERS>
      <VERS vnumber="4">ܘܶܐܢ ܢܰܦܩܽܘܢ ܥܽܘܦܝܳܐ ܘܰܥܢܳܦ̈ܶܐ ܡܶܣܰܬ݂ ܙܰܒܢܳܐ ܢܶܨܡܚܽܘܢ ܘܠܳܐ ܢܗܰܠܟܽܘܢ ܬܟܺܝܠܳܐܺܝܬ. ܘܡܶܢ ܪܽܘܚܳܐ ܢܙܽܘܥܽܘܢ. ܘܡܶܢ ܪܽܘܚܳܐ ܬܰܩܺܝܦܬܳܐ ܢܶܬ݂ܥܰܩܪܽܘܢ</VERS>
      <VERS vnumber="5">ܘܢܶܬ݂ܬܰܒܪ̈ܳܢ ܥܢܳܦܰܝ̈ܗܽܘܢ ܠܣܰܘܦܳܐ. ܘܦܺܐܖ̈ܰܝܗܽܘܢ ܡܚܰܒܠܺܝܢ. ܘܰܠܡܶܐܟܽܘܠܬܳܐ ܠܳܐ ܟܳܫܪܺܝܢ. ܘܰܠܡܶܕܶܡ ܠܳܐ ܐܳܙܺܠܝܢ</VERS>
      <VERS vnumber="6">ܘܡܶܢ ܡܰܕܡܟܳܐ ܕܰܥܒܳܪ ܢܳܡܽܘܣܳܐ: ܒܢܰܝ̈ܳܐ ܕܡܶܬܝܰܠܕܺܝܢ ܣܳܗܕ̈ܶܐ ܐܶܢܽܘܢ ܒܺܝ̈ܫܶܐ ܥܰܠ ܐܰܒܳܗܰܝ̈ܗܽܘܢ ܒܫܽܘܐܳܠܗܽܘܢ</VERS>
      <VERS vnumber="7">ܙܰܕܺܝܩܳܐ ܕܶܝܢ ܐܶܢ ܡܣܰܪܗܒܳܐܺܝܬ ܢܡܽܘܬ݂܆ ܒܰܢܝܳܚܳܐ ܢܶܗܘܶܐ. ܘܶܐܢ ܒܢܰܓܺܝܪܽܘܬ݂ ܝܰܘ̈ܡܳܬ݂ܳܐ ܢܡܽܘܬ݂. ܒܺܐܝܩܳܪܳܐ ܢܶܫܬܟܰܚ</VERS>
      <VERS vnumber="8">ܣܰܝܒܽܘܬ݂ܳܐ ܘܺܐܝܩܳܪܳܐ ܠܳܐ ܗܘܳܐ ܡܶܢ ܣܰܓܺܝܐܽܘܬ݂ ܙܰܒܢܳܐ. ܘܳܐܦܠܳܐ ܡܶܢܝܳܢܳܐ ܕܰܫܢܰܝ̈ܗܽܘܢ ܒܰܟܝܳܠܬܳܐ. ܚܶܘܳܪ̈ܳܬ݂ܳܐ ܕܶܝܢ ܐܺܝܬܰܝܗܶܝܢ ܣܽܘܟܳܠܳܐ ܕܐ̱ܢܳܫܳܐ</VERS>
      <VERS vnumber="9">ܩܰܘܡܬ݂ܳܐ ܕܶܝܢ ܕܣܰܝܒܽܘܬ݂ܳܐ܆ ܥܽܘܡܪܳܐ ܢܺܝܚܳܐ</VERS>
      <VERS vnumber="10">ܘܰܒܕܰܫܦܰܪ ܠܰܐܠܳܗܳܐ܆ ܐܶܬܪܰܚܰܡ. ܡܶܛܽܠ ܕܥܳܡܰܪ ܗܘܳܐ ܒܰܝܢܳܬ݂ ܚܰܛܳܝ̈ܶܐ܆ ܫܰܢܝܶܗ</VERS>
      <VERS vnumber="11">ܐܶܬܚܛܶܦ ܡܶܛܽܠ ܕܠܳܐ ܬܚܰܠܶܦ ܒܺܝܫܬܳܐ ܡܰܚܫܰܒܬ݂ܶܗ܆ ܘܠܳܐ ܢܰܛܥܶܐ ܢܶܟ݂ܠܳܐ ܠܶܫܳܢܶܗ</VERS>
      <VERS vnumber="12">ܛܢܳܢܳܐ ܓܶܝܪ ܒܺܝܫܳܐ ܡܚܰܒܶܠ ܛܳܒ̈ܳܬ݂ܳܐ. ܘܰܫܓܺܝܫܽܘܬ݂ܳܗ̇ ܕܪܶܓܬ݂ܳܐ ܣܳܪܚܳܐ ܪܶܥܝܳܢܳܐ ܛܳܒܳܐ</VERS>
      <VERS vnumber="13">ܕܶܐܫܬܰܟܠܰܠ ܩܰܠܺܝܠ܆ ܡܠܶܐ ܙܰܒܢܳܐ ܣܰܓܺܝܐܳܐ</VERS>
      <VERS vnumber="14">ܫܶܦܪܰܬ݂ ܓܶܝܪ ܢܰܦܫܶܗ ܠܰܐܠܳܗܳܐ. ܘܡܶܛܽܠ ܕܰܗܘܳܐ ܟܺܐܝܢ. ܒܰܥܓܰܠ ܐܰܪܡܝܶܗ ܡܶܢ ܓܰܘܳܗ̇ ܕܒܺܝܫܬܳܐ. ܥܰܡ̈ܡܶܐ ܕܶܝܢ ܚܙܰܘ: ܘܠܳܐ ܐܶܣܬܰܟܰܠܘ܆ ܘܠܳܐ ܣܳܡܘ ܒܪ̈ܶܥܝܳܢܰܝܗܽܘܢ܆ ܕܡܶܛܽܠ ܡܳܢܳܐ ܗܳܟܰܢܳܐ ܕܺܝܢܶܗ</VERS>
      <VERS vnumber="15">ܘܛܰܝܒܽܘܬܶܗ ܕܪ̈ܳܚܡܰܘܗܝ ܒܰܚܣܰܝܘ̈ܗܝ܆ ܘܣܽܘܥܪܳܢܶܗ ܥܰܠ ܓܒܰܘ̈ܗܝ</VERS>
      <VERS vnumber="16">ܕܳܐܶܢ ܠܙܰܕܺܝ̈ܩܶܐ: ܘܡܰܘܒܶܕ݂ ܠܪ̈ܫܺܝܥܶܐ ܟܰܕ݂ ܚܰܝ݂ܺܝ݂ܢ. ܘܰܛܠܳܝ̈ܶܐ ܕܢܳܦܩܺܝܢ ܠܙܰܒܢܳܐ ܙܥܽܘܪܳܐ܆ ܛܳܒ ܡܶܢ ܙܰܒܢܳܐ ܣܰܓܺܝܐܳܐ ܕܣܳܒ̈ܶܐ ܕܫܽܘܩܪܳܐ</VERS>
      <VERS vnumber="17">ܢܶܚܙܽܘܢ ܓܶܝܪ ܡܰܘܬܶܗ ܕܙܰܕܺܝܩܳܐ. ܘܠܳܐ ܢܶܣܬܰܟܠܽܘܢ ܕܡܳܢܳܐ ܐܶܬܡܰܠܰܟ݂ ܥܠܰܘܗܝ ܐܰܠܳܗܳܐ: ܘܰܠܡܳܢܳܐ ܐܶܙܕܰܗܪ ܒܶܗ ܡܳܪܝܳܐ</VERS>
      <VERS vnumber="18">ܘܢܶܚܙܽܘܢ ܘܢܰܣܠܽܘܢܶܗ. ܗܽܘ ܕܶܝܢ ܡܳܪܝܳܐ ܢܶܓܚܰܟ݂ ܥܠܰܝܗܽܘܢ</VERS>
      <VERS vnumber="19">ܘܡܶܢ ܒܳܬ݂ܰܪ ܗܳܠܶܝܢ: ܢܶܗܘܽܘܢ ܠܡܰܦܽܘܠܬܳܐ ܕܨܰܥܪܳܐ: ܘܒܶܝܬ ܡܺܝ̈ܬ݂ܶܐ ܠܰܩܠܳܠܳܐ ܕܰܠܥܳܠܰܡ ܡܶܛܽܠ ܕܰܢܒܰܙܥܽܘܢ ܐܶܢܽܘܢ ܡܰܣܳܖ̈ܶܐ ܕܠܳܐ ܩܳܠܳܐ. ܘܰܢܙܰܥܙܥܽܘܢ ܐܶܢܽܘܢ ܡܶܢ ܫܶܬܶܐܣܰܝ̈ܗܽܘܢ. ܘܰܥܕ݂ܰܡܳܐ ܠܰܐ̱ܚܪܳܝܬܳܐ ܢܒܽܘܪܽܘܢ: ܘܢܶܗܘܽܘܢ ܠܰܚܒܳܠܳܐ. ܘܕܽܘܟܪܳܢܗܽܘܢ ܢܺܐܒܰܕ݂</VERS>
      <VERS vnumber="20">ܢܶܥܽܘܠ ܠܡܰܚܫ̈ܒܳܬܳܐ ܕܣܰܟܠܘ̈ܳܬ݂ܗܽܘܢ ܢܶܟ݂ܠܳܐ܆ ܘܬܰܟܶܣ ܐܶܢܽܘܢ ܥܺܝܢ ܒܰܓܠܶܐ ܡܰܣܛܝܳܢܽܘܬ݂ܗܽܘܢ.</VERS>
    </CHAPTER>
    <CHAPTER cnumber="5">
      <VERS vnumber="1">ܗܳܝܕܶܝܢ ܢܩܽܘܡ ܙܰܕܺܝܩܳܐ ܒܦܰܪܶܗܣܺܝܰܐ ܪܰܒܬ݂ܳܐ: ܩܕ݂ܳܡ ܐܰܦܰܝ̈ܗܽܘܢ ܕܰܐܝܠܶܝܢ ܕܰܐܠܨܽܘܗܝ܆ ܘܕܰܐܝܠܶܝܢ ܕܰܛܠܰܡܘ ܠܶܐܘܬܶܗ</VERS>
      <VERS vnumber="2">ܘܢܶܚܙܽܘܢܶܗ ܓܶܝܪ܆ ܘܢܶܕܚܠܽܘܢ ܒܕܶܚܠܳܐ ܥܰܫܺܝܢܳܐ. ܘܢܶܬܡܗܽܘܢ ܟܰܕ݂ ܢܶܚܙܽܘܢ ܬܶܫܒܽܘܚܬܶܗ</VERS>
      <VERS vnumber="3">ܘܢܺܐܡܪܽܘܢ ܒܢܰܦܫܗܽܘܢ ܟܰܕ݂ ܬܘܶܝܢ. ܘܒܽܐܘܠܨܳܢܳܐ ܕܪܽܘܚܗܽܘܢ ܢܶܬܬܰܢܚܽܘܢ. ܘܢܺܐܡܪܽܘܢ: ܗܳܢܰܘ ܗܰܘ ܕܗܳܝܕܶܝܢ ܠܓܽܘܚܟ݂ܳܐ ܥܒܺܝܕ ܗܘܳܐ ܠܰܢ: ܘܚܶܣܕܳܐ ܘܡܰܬܠܳܐ ܠܫܳܛܰܝ̈ܳܐ</VERS>
      <VERS vnumber="4">ܐܶܬܚܰܫܰܒܢ ܥܰܠ ܥܽܘܡܪܶܗ ܕܫܺܝܛܳܐ ܗܽܘ܆ ܘܥܰܠ ܡܰܘܬܶܗ ܕܰܡܦܰܪܣܰܝ</VERS>
      <VERS vnumber="5">ܐܰܝܟܰܢܳܐ ܐܶܬ݂ܚܫܶܒ ܒܢܰܘ̈ܗܝ ܕܰܐܠܳܗܳܐ: ܘܺܐܝܬܶܝܗ̇ ܝܳܪܬܽܘܬܶܗ ܥܰܡ ܩܰܕܺܝ̈ܫܶܐ</VERS>
      <VERS vnumber="6">ܛܥܰܝܢ ܗܘܰܝܢ ܗܳܟ݂ܺܝܠ ܡܶܢ ܐܽܘܪܚܳܐ ܕܩܽܘܫܬܳܐ. ܘܢܽܘܗܪܳܐ ܕܙܰܕܺܝܩܽܘܬ݂ܳܐ ܠܳܐ ܐܰܢܗܰܪ ܠܰܢ.ܘܫܶܡܫܳܐ ܠܳܐ ܕܢܰܚ ܠܰܢ</VERS>
      <VERS vnumber="7">ܘܶܐܬܡܠܺܝܘ ܫܒܺܝ̈ܠܰܝܢ ܚܛܳܗ̈ܶܐ ܘܰܐܒܕ݂ܳܢܳܐ. ܘܗܰܠܶܟ݂ܢ ܒܚܽܘܪܒܳܐ ܕܠܳܐ ܕܪܺܝܫ. ܘܠܽܐܘܪܚܶܗ ܕܡܳܪܝܳܐ ܠܳܐ ܝܺܕܰܥܢ</VERS>
      <VERS vnumber="8">ܡܳܢܳܐ ܐܰܘܬ݂ܰܪܬ݂ܰܢ ܫܰܒܗܪܳܢܽܘܬ݂ܰܢ. ܐܰܘ ܡܳܢܳܐ ܐܰܘܬ݂ܪܰܢ ܥܽܘܡܪܳܐ ܕܫܰܒܗܪܳܢܽܘܬ݂ܰܢ</VERS>
      <VERS vnumber="9">ܕܰܐܝܟ݂ ܛܶܠܳܢ̈ܝܳܬ݂ܳܐ ܥܳܒܪ̈ܳܢ ܗܳܠܶܝܢ ܟܶܠܗܶܝܢ. ܘܰܐܝܟ݂ ܣܒܰܪܬ݂ܳܐ ܕܪܰܗܳܛܳܐ</VERS>
      <VERS vnumber="10">ܘܰܐܝܟ݂ ܐܶܠܦܳܐ ܕܥܳܒܪܳܐ ܥܰܠ ܓܰܠܰܠܘ̈ܗܝ ܕܝܰܡܳܐ. ܕܡܳܐ ܕܥܶܒܪܰܬ݂܆ ܠܳܐ ܝܺܕܺܝ̈ܥܳܢ ܥܶܩ̈ܒܳܬ݂ܳܗ̇܆ ܘܠܳܐ ܫܒܺܝ̈ܠܶܝܗ̇ ܒܰܫܒܺܝ̈ܠܶܐ ܕܓܰܠ̈ܠܶܐ</VERS>
      <VERS vnumber="11">ܐܰܘ ܐܰܝܟ݂ ܥܰܘܦܳܐ ܕܦܳܪܰܚ ܒܳܐܐܰܪ܆ ܘܠܳܐ ܡܶܬܥܰܩܒܳܐ ܥܶܩܒܬ݂ܶܗ. ܕܡܳܚܶܐ ܒܓܶܦܰܘ̈ܗܝ܆ ܘܰܡܙܺܝܥ. ܘܨܳܐܰܪ ܪܽܘܚܳܐ ܩܰܠܺܝܠܬܳܐ. ܘܰܒܥܽܘܫܢܳܐ ܕܶܐܒܖ̈ܰܘܗܝ ܨܳܪܳܐ ܐܳܐܰܪ. ܘܒܰܛܪܳܦܳܐ ܕܓܶܦܰܘ̈ܗܝ ܡܗܰܠܶܟ݂. ܘܡܶܢ ܒܳܬ݂ܪܶܗ ܠܳܐ ܡܶܬܝܰܕܥܳܐ ܡܰܥܒܰܪܬܶܗ. ܘܠܳܐ ܐ̱ܢܳܫ ܡܶܫܟܰܚ ܐܳܬ݂ܳܐ ܠܽܐܘܪܚܶܗ</VERS>
      <VERS vnumber="12">ܐܰܘ ܐܰܝܟ݂ ܓܶܐܪܳܐ ܕܡܶܫܬܕ݂ܶܐ ܒܢܺܝܫܳܐ ܕܒܳܙܰܥ ܐܳܐܰܪ. ܘܒܰܪ ܫܳܥܬܶܗ ܗܳܘܶܐ ܐܳܐܰܪ ܒܕܽܘܟܬ݂ܶܗ. ܘܠܳܐ ܡܶܬܝܰܕܥܳܐ ܐܽܘܪܚܶܗ</VERS>
      <VERS vnumber="13">ܗܳܟܰܢܳܐ ܐܰܦ ܚܢܰܢ ܐܶܬܺܝܠܶܕܢ ܘܣܳܦܢ. ܘܳܐܬ݂ܳܐ ܛܳܒܬ݂ܳܐ ܠܳܐ ܐܶܫܟܰܚܢ ܠܰܡܚܰܘܳܝܽܘ. ܐܶܠܳܐ ܒܺܝ̈ܫܳܬ݂ܰܢ ܐܶܫܬܟܶܦܢܰܢ. ܗܳܠܶܝܢ ܐܶܡܰܪܘ ܚܰܛܳܝ̈ܶܐ ܒܰܫܝܽܘܠ</VERS>
      <VERS vnumber="15">ܡܶܛܽܠ ܕܣܰܒܪܗܽܘܢ ܕܖ̈ܰܫܺܝܥܶܐ ܐܰܝܟ݂ ܚܶܠܳܐ܆ ܕܫܳܩܠܳܐ ܪܽܘܚܳܐ. ܘܰܐܝܟ݂ ܥܽܘܪܳܐ ܕܫܳܩܠܳܐ ܥܰܠܥܳܠܳܐ. ܘܰܐܝܟ݂ ܬܶܢܳܢܳܐ܆ ܕܕܳܪܝܳܐ ܠܶܗ ܪܽܘܚܳܐ. ܘܰܐܝܟ݂ ܕܽܘܟܪܳܢܳܐ ܕܝܰܘܡܶܗ ܕܥܳܒܰܪ ܐܽܘܪܚܳܐ܆ ܗܳܟܰܢܳܐ ܥܒܰܪܢ</VERS>
      <VERS vnumber="16">ܙܰܕܺܝ̈ܩܶܐ ܕܶܝܢ ܠܥܳܠܰܡ ܚܰܝ݂ܺܝܢ. ܘܰܒܡܳܪܝܳܐ ܗܽܘ ܐܰܓܪܗܽܘܢ܆ ܘܪܶܢܺܝܗܽܘܢ ܒܰܡܪܰܝܡܳܐ</VERS>
      <VERS vnumber="17">ܡܶܛܽܠ ܗܳܢܳܐ ܢܩܰܒܠܽܘܢ ܡܰܠܟܽܘܬܳܐ ܫܒܺܝܚܬܳܐ. ܘܰܟܠܺܝܠܳܐ ܕܫܰܦܺܝܪ̈ܳܬ݂ܳܐ܆ ܡܶܢ ܐܺܝܕ݂ܶܗ ܕܡܳܪܝܳܐ. ܡܰܛܶܠ ܥܠܰܝܗܽܘܢ. ܘܒܰܕܪܳܥܶܗ ܡܰܓܶܢ ܥܠܰܝܗܽܘܢ</VERS>
      <VERS vnumber="18">ܘܡܶܛܽܠܳܬ݂ܗܽܘܢ ܒܰܛܢܳܢܶܗ ܢܙܰܝܶܢ ܟܽܠ. ܘܰܢܙܰܝܶܢ ܥܰܡܶܗ ܟܽܠܳܗ̇ ܒܪܺܝܬ݂ܶܗ. ܠܚܰܪܒܳܐ ܕܣܳܢ̈ܰܐܘܗܝ</VERS>
      <VERS vnumber="19">ܘܢܰܠܒܶܫ ܫܶܪܝܳܢܳܐ ܕܙܰܕܺܝܩܽܘܬ݂ܳܐ. ܘܰܢܣܺܝܡ ܒܪܺܝܫܶܗ ܣܰܢܘܰܪܬܳܐ ܕܕܺܝܢܳܐ ܕܠܳܐ ܫܽܘܩܪܳܐ</VERS>
      <VERS vnumber="20">ܘܢܶܣܰܒ ܣܰܟܪܳܐ ܕܚܰܣܝܽܘܬ݂ܳܐ ܕܠܳܐ ܡܶܙܕܰܟܝܳܐ</VERS>
      <VERS vnumber="21">ܘܢܶܠܛܽܘܫ ܬܡܺܝܗܳܐܺܝܬ ܠܚܰܪܒܳܐ ܕܪܽܘܓܙܶܗ. ܘܢܶܥܒܶܕ݂ ܥܰܡܶܗ ܥܰܡ ܥܳܠܡܳܐ ܩܪܳܒܳܐ ܥܰܡ ܫܳܛܰܝ̈ܳܐ</VERS>
      <VERS vnumber="22">ܘܢܶܥܒܪܽܘܢ ܥܠܰܝܗܽܘܢ ܓܶܐܖ̈ܶܐ ܕܙܰܕܺܝ̈ܩܶܐ ܘܰܕܒܰܪ̈ܩܶܐ. ܘܰܐܝܟ݂ ܢܺܝܫܳܐ ܕܟܶܦܬܳܐ ܕܩܶܫܬܳܐ ܕܰܥܢܳܢ̈ܶܐ ܢܶܫܬܪܽܘܢ</VERS>
      <VERS vnumber="23">ܘܰܒܚܶܡܬ݂ܳܐ ܢܰܪܡܶܐ ܥܠܰܝܗܽܘܢ. ܐܰܒܰܥܝ̈ ܒܰܪܕܳܐ ܥܠܰܝܗܽܘܢ ܐܰܝܟ݂ ܟܺܐܦ̈ܶܐ. ܘܢܶܬ݂ܚܰܡܬܽܘܢ ܥܠܰܝܗܽܘܢ ܡܰܘ̈ܗܝ ܕܝܰܡܳܐ. ܥܰܙܺܝܙܳܐܺܝܬ ܢܛܰܒܥܽܘܢ ܐܶܢܽܘܢ</VERS>
      <VERS vnumber="24">ܘܰܬܩܽܘܡ ܥܠܰܝܗܽܘܢ ܪܽܘܚܳܐ ܕܚܺܝܠܬܳܐ. ܘܰܐܝܟ݂ ܥܰܠܥܳܠܳܐ ܢܶܕܪܶܐ ܐܶܢܽܘܢ. ܘܢܰܚܪܶܒ ܟܽܠܳܗ̇ ܐܰܪܥܳܐ ܕܖ̈ܰܫܺܝܥܶܐ. ܘܢܶܫܚܽܘܩ ܠܥܳܒܕܰܝ̈ ܥܰܘܠܳܐ. ܐܽܘܚܕ݂ܳܢܗܽܘܢ ܕܚܰܝܠ̈ܬ݂ܳܢܶܐ ܘܟܽܘܪ̈ܣܰܘܳܬ݂ܗܽܘܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܚܶܟܡܬ݂ܳܐ ܡܝܰܬܪܳܐ ܡܶܢ ܚܰܝܠܳܐ. ܘܓܰܒܪܳܐ ܚܰܟܺܝܡܳܐ܆ ܡܝܰܬܰܪ ܗܽܘ ܡܶܢ ܚܰܝܠܬ݂ܳܢܳܐ. ܫܡܰܥܘ ܗܳܟܺܝܠ ܡܰܠܟ̈ܶܐ ܘܶܐܣܬܰܟܠܘ. ܘܺܝܠܰܦܘ ܕܰܝܳܢ̈ܶܐ ܕܣܰܘ̈ܦܶܝܗ̇ ܕܰܐܪܥܳܐ</VERS>
      <VERS vnumber="2">ܘܨܽܘܬ݂ܘ ܐܰܝܠܶܝܢ ܕܰܐܚܺܝܕ݂ܺܝܢ ܣܰܓܺܝ܆ ܘܡܶܬܓܰܐܶܝܢ ܒܟܶܢ̈ܫܶܐ ܕܥܰܡ̈ܡܶܐ</VERS>
      <VERS vnumber="3">ܡܶܛܽܠ ܕܡܶܢ ܡܳܪܝܳܐ ܐܶܬܺܝܗܶܒ ܐܽܘܚܕ݂ܳܢܟܽܘܢ. ܘܥܽܘܫܢܟܽܘܢ ܡܶܢ ܪܰܘܡܳܐ ܗܽܘ. ܘܰܡܒܰܩܰܪ ܥܒܳܕܰܝ̈ܗܽܘܢ܆ ܘܡܰܚܫ̈ܒܳܬ݂ܟܽܘܢ ܡܒܰܨܶܐ</VERS>
      <VERS vnumber="4">ܡܶܛܽܠ ܕܰܡܫܰܡܫܳܢ̈ܶܐ ܗܘܰܝܬܽܘܢ ܕܡܰܠܟܽܘܬ݂ܶܗ. ܘܰܬܪܺܝܨܳܐܺܝܬ ܠܳܐ ܕܳܢܬܽܘܢ܆ ܘܢܳܡܽܘܣܶܗ ܠܳܐ ܢܛܰܪܬܽܘܢ</VERS>
      <VERS vnumber="5">ܘܰܐܝܟ݂ ܡܚܰܫ̈ܒܳܬ݂ܶܗ ܕܰܐܠܳܗܰܢ ܠܳܐ ܗܰܠܶܟ݂ܬܽܘܢ. ܕܚܺܝܠܳܐܺܝܬ ܒܰܥܓܰܠ ܢܩܽܘܡ ܥܠܰܝܟܽܘܢ. ܡܶܛܽܠ ܕܕܺܝܢܳܐ ܕܚܺܝܠܳܐ ܒܪܰܘܪ̈ܒܳܢܶܐ ܢܶܗܘܶܐ</VERS>
      <VERS vnumber="6">ܡܰܠܟܳܐ ܓܶܝܪ ܡܰܟܺܝܟܳܐ ܩܰܪܺܝܒ ܠܪ̈ܳܚܡܺܝܢ. ܘܚܰܝܠܬ݂ܳܢ̈ܶܐ ܚܰܝܠܬܳܢܳܐܺܝܬ ܢܶܫܬܰܐܠܽܘܢ</VERS>
      <VERS vnumber="7">ܠܳܐ ܓܶܝܪ ܢܳܣܶܒ ܒܰܐܦܺܝ̈ܢ ܡܳܪܶܐ ܟܽܠ. ܘܠܳܐ ܒܳܗܶܬ݂ ܡܶܢ ܪܰܒܽܘܬ݂ܳܐ. ܡܶܛܽܠ ܕܗܽܘ ܥܒܰܕ݂ ܠܪܰܒܳܐ ܘܠܰܙܥܽܘܪܳܐ. ܘܥܰܠ ܟܽܠ ܫܰܘܝܳܐܺܝܬ ܝܳܨܶܦ</VERS>
      <VERS vnumber="8">ܘܰܠܚܰܝܠܬ݂ܳܢ̈ܶܐ ܡܒܰܨܶܐ ܒܰܫܪܳܪܳܐ</VERS>
      <VERS vnumber="9">ܠܘܳܬܟܽܘܢ ܡܶܠܰܝ̈ ܐܳܘ ܛܪ̈ܽܘܢܶܐ. ܕܬܺܐܠܦܽܘܢ ܚܶܟܡܬ݂ܳܐ܆ ܘܠܳܐ ܬܶܦܠܽܘܢ</VERS>
      <VERS vnumber="10">ܐܰܝܠܶܝܢ ܓܶܝܪ ܕܪܳܚܡܺܝܢ ܚܰܣܝܽܘܬ݂ܳܐ܆ ܚܰܣܝܳܐܺܝܬ ܢܶܬܚܰܣܽܘܢ. ܘܰܐܝܠܶܝܢ ܕܝܳܠܦܺܝܢ ܠܳܗ̇܆ ܢܶܫܟܚܽܘܢ ܦܰܐܝܽܘܬ݂ܳܐ</VERS>
      <VERS vnumber="11">ܐܶܬܪܰܓܪܰܓܘ ܗܳܟܺܝܠ ܠܡܶܠܰܝ̈: ܘܰܪܚܰܡܘ ܐܶܢܶܝܢ ܘܬܶܬܪܕܽܘܢ</VERS>
      <VERS vnumber="12">ܢܰܗܺܝܪܳܐ ܗܺܝ ܘܠܳܐ ܡܶܬ݂ܚܰܒܠܳܐ ܚܶܟܡܬ݂ܳܐ. ܘܰܕܠܺܝܠܳܐܺܝܬ݂ ܡܶܬܚܰܙܝܳܐ ܡܶܢ ܐܰܝܠܶܝܢ ܕܪܳܚܡܺܝܢ ܠܳܗ̇</VERS>
      <VERS vnumber="13">ܘܡܶܬܚܰܘܝܳܐ ܡܶܢ ܐܰܝܠܶܝܢ ܕܒܳܥܶܝܢ ܠܳܗ̇. ܘܡܶܬܓܰܠܝܳܐ ܠܰܐܝܠܶܝܢ ܕܪܳܓܺܝܢ ܠܡܶܒܥܝܳܗ̇</VERS>
      <VERS vnumber="14">ܘܠܳܐ ܢܶܠܐܶܐ ܐܰܝܢܳܐ ܕܰܡܩܰܕܶܡ ܠܘܳܬ݂ܳܗ̇. ܚܦܺܝܛܳܐܺܝܬ ܓܶܝܪ ܡܶܫܟܰܚ ܠܳܗ̇ ܕܩܳܝܡܳܐ ܥܰܠ ܬܰܪܥܶܗ</VERS>
      <VERS vnumber="15">ܕܐ̱ܢܳܫ ܓܶܝܪ ܢܶܬܚܰܫܰܒ ܥܠܶܝܗ̇: ܚܶܟܡܬ݂ܳܐ ܗܺܝ ܡܫܰܟܠܰܠܬܳܐ. ܘܰܐܝܠܶܝܢ ܕܫܳܗܪܺܝܢ ܡܶܛܽܠܳܬܳܗ̇܆ ܒܰܥܓܰܠ ܕܠܳܐ ܨܶܦܬ݂ܳܐ ܢܶܗܘܽܘܢ</VERS>
      <VERS vnumber="16">ܡܶܛܽܠ ܕܠܰܐܝܠܶܝܢ ܕܫܳܘܶܝܢ ܠܳܗ̇: ܗܺܝ ܐܳܬ݂ܝܳܐ ܣܳܥܪܳܐ ܠܗܽܘܢ. ܘܒܰܫܒܺܝ̈ܠܶܐ ܡܶܬܚܰܙܝܳܐ ܠܗܽܘܢ ܘܰܐܡܺܝܢܳܐ. ܘܰܒܟܽܠ ܡܰܚܫ̈ܒܳܢ ܐܳܪܥܳܐ ܠܗܽܘܢ</VERS>
      <VERS vnumber="17">ܪܺܝܫ ܪܶܓܬ݂ܳܗ̇ ܓܶܝܪ ܩܽܘܫܬܳܐ ܘܡܰܪܕܽܘܬ݂ܳܐ. ܘܪܶܢܝܳܗ̇ ܕܡܰܪܕܽܘܬ݂ܳܐ܆ ܚܽܘܒܳܐ</VERS>
      <VERS vnumber="18">ܘܚܽܘܒܳܐ ܕܶܝܢ ܢܛܳܪܳܐ ܕܢܳܡܽܘܣܳܗ̇. ܘܣܽܘܟܳܠܶܗ ܕܢܳܡܽܘܣܳܗ̇܆ ܫܪܳܪܳܐ ܕܠܳܐ ܡܶܬܚܰܒܰܠ</VERS>
      <VERS vnumber="19">ܘܰܥܒܳܕ̈ܶܐ ܕܠܳܐ ܚܒܳܠܳܐ܆ ܡܩܰܪܒܺܝܢ ܠܘܳܬ݂ ܐܰܠܳܗܳܐ</VERS>
      <VERS vnumber="20">ܪܶܓܬ݂ܳܗ̇ ܓܶܝܪ ܕܚܶܟܡܬ݂ܳܐ ܡܰܣܩܳܐ ܠܡܰܠܟܽܘܬ݂ܳܐ</VERS>
      <VERS vnumber="21">ܐܶܢ ܪܳܓܺܝܢ ܐܰܢ̱ܬܽܘܢ ܠܟܽܘܪ̈ܣܰܘܳܬ݂ܳܐ ܘܰܠܫܰܒ̈ܛܶܐ ܕܡܰܠܟܽܘܬ݂ܳܐ܆ ܐܳܘ ܛܪ̈ܽܘܢܶܐ ܕܥܰܡܳܐ</VERS>
      <VERS vnumber="22">ܝܰܩܰܪܘ ܠܚܶܟܡܬ݂ܳܐ܆ ܕܬܰܡܠܟ݂ܽܘܢ ܠܥܳܠܰܡ</VERS>
      <VERS vnumber="23">ܡܳܢܳܐ ܗ̱ܝ ܚܶܟܡܬ݂ܳܐ܆ ܘܰܐܝܟܳܢܳܐ ܗܘܳܬ݂܆ ܐܶܢܳܐ ܐܺܡܰܪ. ܘܠܳܐ ܐܶܟܰܣܶܐ ܡܶܢܟܽܘܢ ܐ̱ܪ̈ܳܙܶܐ. ܘܰܕܡܶܢ ܩܕ݂ܳܡ ܒܶܪ̈ܝܳܬ݂ܳܐ ܐܶܥܰܩܶܒ. ܘܶܐܣܺܝܡ ܓܰܠܝܳܐܺܝܬ ܝܺܕ݂ܰܥܬܳܗ̇. ܘܠܳܐ ܐܶܥܒܰܪ ܡܶܢ ܬܪܺܝܨܽܘܬ݂ܳܐ</VERS>
      <VERS vnumber="24">ܘܠܳܐ ܐܶܗܰܠܶܟ݂ ܒܰܚܣܳܡܳܐ. ܡܶܛܽܠ ܕܗܳܢܳܐ ܠܳܐ ܡܶܫܬܰܘܬܰܦ ܒܚܶܟܡܬ݂ܳܐ</VERS>
      <VERS vnumber="25">ܘܰܒܣܽܘܓܐܗܽܘܢ ܕܚܰܟܺܝ̈ܡܶܐ܆ ܚܰܝܰܘ̈ܗܝ ܐܶܢܽܘܢ ܕܥܳܠܡܳܐ. ܘܡܰܠܟܳܐ ܚܰܟܺܝܡܳܐ ܡܩܺܝܡ ܥܰܡܳܐ</VERS>
      <VERS vnumber="26">ܐܶܬܪܕܰܘ ܗܳܟ݂ܺܝܠ ܒܡܶܠܰܝ̈܆ ܕܬܺܐܪܬ݂ܽܘܢ ܚܰܝ̈ܶܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܡܶܛܽܠ ܕܳܐܦ ܐܶܢܳܐ ܐܺܝܬܰܝ ܒܰܪܢܳܫܳܐ ܡܳܝܽܘܬ݂ܳܐ. ܕܰܫܘܶܐ ܥܰܡ ܟܽܠܢܳܫ. ܒܪܶܗ ܕܩܰܕ݂ܡܳܝܳܐ ܝܺܠܺܝܕ݂ ܐܰܪܥܳܐ.ܘܰܒܟܰܪܣܳܐ ܕܶܐܡܝ ܐܶܬܓܰܒܠܶܬ݂ ܒܶܣܪܳܐ</VERS>
      <VERS vnumber="2">ܘܥܶܣܪܳܐ ܝܰܪ̈ܚܺܝܢ ܙܰܒܢܳܐ ܐܶܬ݂ܩܰܒܥܶܬ݂ ܒܰܕܡܳܐ܆ ܡܶܢ ܙܰܪܥܳܐ ܕܓܰܒܪܳܐ ܘܡܶܢ ܪܶܓܬ݂ܳܐ ܕܡܰܕܡܟ݂ܳܐ</VERS>
      <VERS vnumber="3">ܘܟܰܕ݂ ܐܶܬ݂ܝܰܠܕܶܬ݂܆ ܒܶܙܥܶܬ݂ ܐܳܐܰܪ ܕܓܰܘܳܐ. ܘܰܐܝܟ݂ ܟܽܠܢܳܫ ܥܰܠ ܐܰܪܥܳܐ ܢܶܦܠܶܬ݂. ܘܩܳܠܳܐ ܩܰܕ݂ܡܳܝܳܐ ܐܰܝܟ݂ ܟܽܠܢܳܫ ܫܰܪܺܝܬ݂ ܠܡܶܒܟ݂ܳܐ</VERS>
      <VERS vnumber="5">ܘܰܒܥܰܙܪ̈ܽܘܪܶܐ ܝܰܨܺܝܦܳܐܺܝܬ ܐܶܬ݂ܟܰܪܟܶܬ݂</VERS>
      <VERS vnumber="4">ܠܳܐ ܓܶܝܪ ܡܶܡܬܽܘܡ ܗܘܳܬ݂ ܬܰܘܠܶܕܬܳܐ ܐ̱ܚܪܺܬܳܐ ܠܰܡܠܶܟ ܐܰܘ ܠܫܰܠܺܝܛ</VERS>
      <VERS vnumber="6">ܚܰܕ݂ ܗܽܘ ܓܶܝܪ ܡܰܥܠܳܢܳܐ ܕܟܽܠܢܳܫ ܠܥܳܠܡܳܐ. ܘܡܰܦܩܳܢܳܐ ܫܰܘܝܳܐܺܝܬ ܚܰܕ݂</VERS>
      <VERS vnumber="7">ܡܶܛܽܠ ܗܳܢܳܐ ܨܰܠܺܝܬ݂܆ ܘܶܐܬ݂ܝܰܗܒܰܬ݂ ܠܺܝ. ܪܽܘܚܳܐ ܕܚܶܟܡܬ݂ܳܐ. ܘܰܩܪܺܝܬ݂ ܘܶܐܬ݂ܳܬ݂ ܠܺܝ ܪܽܘܚܳܐ ܕܺܝܕܰܥܬ݂ܳܐ</VERS>
      <VERS vnumber="8">ܨܒܺܝܬ݂ ܒܳܗ̇ ܝܰܬܺܝܪ ܡܶܢ ܫܰܒ̈ܛܶܐ ܘܟܽܘܪ̈ܣܰܘܳܬ݂ܳܐ. ܘܠܳܐ ܦܰܚܡܶܬ݂ ܥܽܘܬ݂ܪܳܐ ܠܩܽܘܒܠܳܗ̇</VERS>
      <VERS vnumber="9">ܘܠܳܐ ܕܰܡܺܝܬ݂ܳܗ̇ ܠܟܺܐܦܳܐ ܝܰܩܺܝܪܰܬ݂ ܕܡܰܝ̈ܳܐ. ܡܶܛܽܠ ܕܟܽܠܶܗ ܕܰܗܒܳܐ ܩܕܳܡܶܝܗ̇ ܐܰܝܟ݂ ܩܰܠܺܝܠ ܥܰܦܪܳܐ. ܘܰܐܝܟ݂ ܛܺܝܢܳܐ ܚܫܺܝܒ ܟܶܣܦܳܐ ܩܕ݂ܳܡܶܝܗ̇</VERS>
      <VERS vnumber="10">ܪܚܶܡܬ݂ܳܗ̇ ܝܰܬܺܝܪ ܡܶܢ ܫܽܘܦܪܳܐ ܘܡܶܢ ܚܠܺܝܡܽܘܬ݂ܳܐ. ܓܒܺܝܬܳܗ̇ ܝܺܬܺܝܪ ܡܶܢ ܢܽܘܗܪܳܐ. ܡܶܛܽܠ ܕܠܳܐ ܕܳܡܶܟ݂ ܢܽܘܗܪܳܗ̇ ܕܺܝܠܳܗ̇ ܕܚܶܟܡܬ݂ܳܐ</VERS>
      <VERS vnumber="11">ܐܶܬ݂ܰܝ̈ ܠܺܝ ܕܶܝܢ ܟܽܠܗܶܝܢ ܛܳܒ̈ܳܬ݂ܳܐ ܐܰܟܚܕ݂ܳܐ ܥܰܡܳܗ̇. ܘܥܽܘܬܪܳܐ ܕܠܳܐ ܡܶܬܡܢܶܐ ܒܺܐܝܕܶܝ̈ܗ̇</VERS>
      <VERS vnumber="12">ܐܶܬܒܰܣܡܶܬ݂ ܒܗܳܠܶܝܢ ܟܽܠܗܺܝܢ܆ ܕܚܶܟܡܬ݂ܳܐ ܡܕܰܒܪܳܐ ܠܗܶܝܢ. ܘܠܳܐ ܝܳܕ݂ܰܥ ܗܘܺܝܬ ܕܩܰܕ݂ܡܳܝܳܐ ܗ̱ܝ ܡܶܢ ܟܽܠ</VERS>
      <VERS vnumber="13">ܕܠܳܐ ܢܶܟܠܳܐ ܝܶܠܦܶܬ݂܆ ܘܰܕܠܳܐ ܚܣܳܡܳܐ ܝܳܗܶܒ ܐ̱ܢܳܐ. ܘܠܳܐ ܐܶܟܰܣܶܐ ܡܶܢܟܽܘܢ ܥܽܘܬܪܳܗ̇</VERS>
      <VERS vnumber="14">ܡܶܛܽܠ ܕܰܐܘܨܪܳܐ ܗ̱ܝ ܠܰܒܢܰܝ̈ܢܳܫܳܐ ܕܠܳܐ ܓܳܡܰܪ. ܗܳܢܽܘܢ ܕܰܩܢܰܐܘܽܗ̇܆ ܥܒܰܕ݂ܘ ܪܳܚܡܽܘܬ݂ܳܐ ܠܘܳܬ݂ ܐܰܠܳܗܳܐ. ܡܶܛܽܠ ܕܰܒܡܰܪܕܽܘܬ݂ܳܐ ܕܡܰܓܳܢ ܩܳܡܘ</VERS>
      <VERS vnumber="15">ܠܺܝ ܕܶܝܢ ܢܶܬܶܠ ܐܰܠܳܗܳܐ ܕܺܐܡܰܪ ܒܡܶܠܟ݂ܳܐ ܐܳܦ ܐܶܬܚܰܫܰܒ ܫܰܘܝܳܐܺܝܬ ܥܰܠ ܐܰܝܠܶܝܢ ܕܡܶܬܡܰܠ̈ܠܳܢ. ܡܶܛܽܠ ܕܗܽܘܝܽܘ ܡܕܰܒܪܳܢܳܗ̇ ܕܚܶܟܡܬ݂ܳܐ. ܘܰܠܚܰܟܺܝ̈ܡܶܐ ܗܽܘ ܡܬܰܪܶܨ</VERS>
      <VERS vnumber="16">ܘܒܺܐܝܕܶܝܗ ܐܺܝܬܰܝܢ ܚܢܰܢ ܘܡܶܠܰܝ̈ܢ܆ ܟܽܠ ܚܶܟܡܬ݂ܳܐ ܘܺܝܕ݂ܰܥܬܳܐ ܘܰܥܒ̈ܳܕ݂ܶܐ</VERS>
      <VERS vnumber="17">ܗܽܘܝܽܘ ܓܶܝܪ ܝܰܗܒ ܠܺܝ ܝܺܕ݂ܰܥܬ݂ܳܐ ܕܠܳܐ ܕܰܓܳܠܽܘܬ݂ܳܐ. ܠܡܶܕܰܥ ܐܰܝܟܳܢܳܐ ܩܳܡ ܥܳܠܡܳܐ܆ ܘܰܥܒܳܕܗܶܝܢ ܕܡܰܘ̈ܙܠܳܬܳܐ</VERS>
      <VERS vnumber="18">ܫܽܘܪܳܝܳܐ܆ ܘܫܽܘܠܳܡܳܐ܆ ܘܰܡܨܰܥܬ݂ܗܽܘܢ ܕܙܰܒܢ̈ܶܐ܆ ܫܽܘܚܠܳܦ̈ܶܐ ܕܨܶܒܘ̈ܳܬ݂ܳܐ܆ ܘܕܰܐܝܟܰܢܳܐ ܥܳܒܪܺܝܢ ܙܰܒܢ̈ܶܐ</VERS>
      <VERS vnumber="19">ܪܶܗܛܗܶܝܢ ܕܰܫܢܰܝ̈ܳܐ܆ ܘܰܩܒܳܥܗܽܘܢ ܕܟܰܘ̈ܟܒܶܐ܆ ܟܝܳܢܳܐ ܕܰܒܥܺܝܪܳܐ</VERS>
      <VERS vnumber="20">ܘܚܶܡܬ݂ܳܐ ܕܚܰܝ̈ܘܳܬ݂ܳܐ܆ ܥܽܘܙܗܶܝܢ ܕܪ̈ܽܘܚܶܐ܆ ܘܡܰܚܫ̈ܒܳܬܗܽܘܢ ܕܰܒܢܰܝ̈ܢܳܫܳܐ܆ ܓܶܢ̈ܣܶܐ ܕܢܶܨ̈ܒܳܬ݂ܳܐ܆ ܘܚܰܝܠܗܽܘܢ ܕܥܶܩܳܖ̈ܶܐ</VERS>
      <VERS vnumber="21">ܟܽܠܡܶܕܶܡ ܕܰܟܣܶܐ܆ ܘܟܽܠܡܶܕܶܡ ܕܰܓܠܶܐ ܝܶܕܥܶܬ݂ ܡܶܛܽܠ ܕܗܳܝ ܕܰܒܟܶܠܡܶܕܶܡ ܐܽܘܡܳܢܝܳܐ ܐܰܠܶܦܬ݂ܰܢܝ ܚܶܟܡܬ݂ܳܐ</VERS>
      <VERS vnumber="22">ܐܺܝܬ݂ ܒܳܗ̇ ܓܶܝܪ ܪܽܘܚܳܐ ܕܺܝܕܰܥܬ݂ܳܐ ܩܰܕܺܝܫܬܳܐ܆ ܝܺܚܺܝܕ݂ܳܝܬܳܐ܆ ܩܰܛܺܝܢܬܳܐ܆ ܣܰܓܺܝܐܰܬ݂ ܡܢܰܘ̈ܳܢ܆ ܫܰܦܺܝܪ ܡܶܬܬܙܺܝܥܳܐ܆ ܢܰܨܺܝܚܰܬ ܩܳܠܳܐ܆ ܕܠܳܐ ܛܽܘܠܫܳܐ܆ ܚܰܟܺܝܡܳܐ܆ ܘܫܰܪܺܝܪܳܐ܆ ܘܠܳܐ ܡܶܬܪܰܟܢܳܐ. ܪܳܚܡܳܐ ܛܳܒ̈ܳܬ݂ܳܐ܆ ܘܚܰܟܺܝܡܳܐ ܘܠܳܐ ܡܶܬ݂ܢܰܟܠܳܐ܆ ܡܰܘܬܪܳܢܝܳܐ</VERS>
      <VERS vnumber="23">ܪܳܚܡܳܐ ܒܢܰܝ̈ܢܳܫܳܐ܆ ܬܰܩܺܝܦܳܐ܆ ܫܰܪܺܝܪܳܐ܆ ܘܰܕܠܳܐ ܨܶܦܬܳܐ ܗܺܝ܆ ܚܰܝܠܬܳܢܝܳܐ܆ ܘܟܽܠ ܡܰܨܝܳܐ. ܘܰܠܟܽܠ ܗܺܝ ܣܳܥܪܳܐ܆ܣܰܟܽܘܠܬܳܢܝܳܐ܆ ܕܰܟܝܳܐ. ܘܰܠܟܽܠ ܪ̈ܽܘܚܶܐ ܗܺܝ ܐܰܚܺܝܕ݂ܳܐ. ܩܰܛܺܝܢܳܐ ܗ̱ܝ܆ ܘܢܰܗܝܺܪܳܐ</VERS>
      <VERS vnumber="24">ܒܟܽܠ ܗܽܘܦܳܟܺܝ̈ܢ ܡܶܬܗܰܦܟܳܐ ܚܶܟܡܬ݂ܳܐ܆ ܘܡܶܬܕܰܒܪܳܐ. ܗܳܕܳܐ ܗ̱ܝ ܕܰܠܟܽܠ ܐܰܚܺܝܕ݂ܳܐ</VERS>
      <VERS vnumber="25">ܡܶܛܽܠ ܕܰܟܝܽܘܬ݂ܳܗ̇܆ ܗܶܒܠܳܐ ܗܺܝ ܕܚܰܝܠܶܗ ܕܰܐܠܳܗܳܐ. ܘܩܳܝܡܳܐ ܒܬܶܫܒܽܘܚܬܶܗ ܕܰܐܠܳܗܳܐ ܐܰܚܺܝܕ݂ ܟܽܠ. ܫܽܘܩܪܳܐ ܗ̱ܝ. ܡܶܛܽܠܗܳܢܳܐ ܡܶܕܶܡ ܕܰܡܣܰܝܰܒ܆ ܒܓܰܘܳܗ̇ ܠܳܐ ܢܳܦܶܠ</VERS>
      <VERS vnumber="26">ܙܺܝܘܳܐ ܗ̱ܝ ܕܢܽܘܗܪܳܐ ܚܶܟܡܬ݂ܳܐ܆ ܘܠܳܐ ܡܶܬܚܰܒܠܳܐ. ܡܰܚܙܺܝܬܳܐ ܗ̱ܝ ܕܫܽܘܒܚܳܐ ܠܟܽܠܗܽܘܢ ܥܒܳܕܰܘ̈ܗܝ ܕܰܐܠܳܗܳܐ. ܨܽܘܪܬܳܐ ܗ̱ܝ ܕܛܰܝܒܽܘܬ݂ܶܗ</VERS>
      <VERS vnumber="27">ܚܕ݂ܳܐ ܗ̱ܝ܆ ܘܡܰܨܝܳܐ ܠܟܽܠ܆ ܘܰܡܩܰܘܝܳܐ. ܘܟܽܠ ܒܳܗ̇ ܡܶܬܚܰܕܰܬ݂. ܘܰܒܟܽܠ ܕܳܪ ܡܫܰܢܝܳܐ ܢܰܦܫܗܽܘܢ ܕܰܚܣܰܝ̈ܳܐ ܪ̈ܳܚܡܰܘܗܝ ܕܰܐܠܳܗܳܐ. ܘܰܢܒܺܝ̈ܶܐ ܗܺܝ ܡܰܬܩܢܳܐ</VERS>
      <VERS vnumber="28">ܠܳܐ ܓܶܝܪ ܪܳܚܶܡ ܐܰܠܳܗܳܐ܆ ܐܶܠܳܐ ܠܰܐܝܠܶܝܢ ܕܥܳܡܪܳܐ ܒܗܽܘܢ ܗܺܝ ܚܶܟܡܬ݂ܳܐ</VERS>
      <VERS vnumber="29">ܐܺܝܬܶܝܗ̇ ܓܶܝܪ ܝܳܐܝܳܐ ܡܶܢ ܫܶܡܫܳܐ. ܘܝܰܬܺܝܪ ܡܶܢ ܟܽܠܶܗ ܩܒܳܥܗܽܘܢ ܕܟܰܘ̈ܟܒܶܐ. ܕܳܢܰܬ݂ ܥܰܡ ܢܰܗܺܝܪܳܐ ܘܶܐܫܬܰܟܚܰܬ݂ ܕܩܰܕ݂ܡܳܝܳܐ ܗ̱ܝ ܡܶܢܶܗ</VERS>
      <VERS vnumber="30">ܘܡܶܢ ܒܳܬܪܳܗ̇ ܗܘܳܐ ܠܺܠܝܳܐ. ܥܰܠ ܚܶܟܡܬ݂ܳܐ ܓܶܝܪ ܠܳܐ ܡܰܡܠܟܳܐ ܥܠܶܝܗ̇ ܒܺܝܫܬܳܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܦܳܫܛܳܐ ܓܶܝܪ ܢܰܦܫܳܗ̇ ܡܶܢ ܣܰܘ̈ܦܶܐ ܘܰܥܕ݂ܰܡܳܐ ܠܣܰܘ̈ܦܶܐ ܫܰܪܺܝܪܳܐܺܝܬ. ܘܡܶܬ݂ܕܰܒܪܳܐ ܥܰܡ ܟܽܠ ܡܶܕܶܡ ܒܰܣܺܝܡܳܐܺܝܬ</VERS>
      <VERS vnumber="2">ܠܗܳܕܶܐ ܪܶܚܡܶܬ݂܆ ܘܰܒܥܺܝܬ݂ܳܗ̇ ܡܶܢ ܛܰܠܝܽܘܬܝ. ܘܰܒܥܺܝܬ݂ ܕܶܐܥܒܕ݂ܺܝܗ̇ ܠܺܝ ܠܟܰܠܬ݂ܳܐ</VERS>
      <VERS vnumber="3">ܡܶܛܽܠ ܕܶܐܢܳܐ ܪܶܓܶܬ݂ ܠܫܽܘܦܪܳܗ̇. ܚܰܕ݂ܽܘܬ݂ܳܐ ܘܬܶܫܒܽܘܚܬܳܐ ܕܰܐܠܳܗܳܐ ܒܫܰܘܬܳܦܽܘܬ݂ܳܗ̇. ܡܶܛܽܠ ܕܰܐܠܳܗܳܐ ܗܽܘ ܐܰܒܽܘܗ̇. ܘܡܳܪܶܐ ܟܽܠ ܪܰܚܡܳܗ̇</VERS>
      <VERS vnumber="4">ܡܶܛܽܠ ܕܺܗܝ ܗܺܝ ܒܰܪܬ ܐ̱ܪܳܙܶܗ ܕܰܐܠܳܗܳܐ ܘܒܰܪܬ ܡܶܠܟ݂ܶܗ܆ ܘܫܽܘܒܚܳܐ ܕܟܽܠܗܽܘܢ ܥܰܒܕܰܘ̈ܗܝ</VERS>
      <VERS vnumber="5">ܐܶܢ ܐܺܝܬ ܥܽܘܬܪܳܐ ܕܰܡܓܰܪܶܓ ܒܩܶܢܝܳܢܶܗ ܕܥܳܠ݂ܡܳܐ܆ ܡܳܢܳܐ ܥܰܬܺܝܪ ܡܶܢ ܚܶܟܡܬ݂ܳܐ܆ ܕܗܺܝ ܥܶܒܕ݂ܰܬ݂ ܟܽܠܡܶܕܶܡ</VERS>
      <VERS vnumber="6">ܐܶܢ ܨܢܺܝܥܽܘܬ݂ܳܐ ܒܳܥܶܐ ܐ̱ܢܳܫ ܕܢܶܥܒܶܕ݂܆ ܡܰܢܽܘ ܐܺܝܬ݂ ܕܽܐܘܡܳܢ ܡܶܢܳܗ̇</VERS>
      <VERS vnumber="7">ܐܶܢ ܙܰܕܺܝܩܽܘܬ݂ܳܐ ܐ̱ܢܳܫ ܪܳܚܶܡ܆ ܠܘܳܬ݂ܳܗ̇ ܐܺܝܬ݂ܶܝܗ̇ ܬܡܺܝܗܳܐ. ܚܶܟܡܬ݂ܳܐ ܓܶܝܪ ܢܰܟ݂ܦܽܘܬ݂ܳܐ ܡܰܠܦܳܐ܆ ܘܙܰܕܺܝܩܽܘܬ݂ܳܐ ܘܓܰܢ̱ܒܳܪܽܘܬ݂ܳܐ. ܠܰܝܬ ܡܶܕܶܡ ܒܥܳܠܡܳܐ ܛܳܒ ܡܶܢܳܗ̇ ܠܰܒܢܰܝ̈ܢܳܫܳܐ</VERS>
      <VERS vnumber="8">ܘܶܐܢ ܨܳܒܶܐ ܐ̱ܢܳܫ ܕܣܰܓܺܝ ܢܶܗܘܶܐ ܝܳܕ݂ܰܥ܆ ܝܰܕܥܳܐ ܗ̱ܝ ܩܰܕ݂ܡܳܝ̈ܳܬ݂ܳܐ܆ ܘܕܰܥܬܺܝ̈ܕ݂ܳܢ ܗܺܝ ܒܳܕܩܳܐ. ܘܝܳܕ݂ܥܳܐ ܗܺܝ ܗܽܘܦܳܟܰܝ̈ܗܶܝܢ ܕܡ̈ܶܠܶܐ܆ ܘܫܽܘܪܳܝܗܶܝܢ ܕܟܰܣ̈ܝܳܬ݂ܳܐ. ܐܳܬ݂ܘ̈ܳܬ݂ܳܐ ܘܰܬܡܺܝ̈ܗܳܬ݂ܳܐ ܡܩܰܕܡܳܐ ܝܳܕ݂ܥܳܐ. ܘܡܰܦܩܳܢܗܽܘܢ ܕܙܰܒܢ̈ܶܐ ܘܰܕܥܶܕܳܢ̈ܶܐ</VERS>
      <VERS vnumber="9">ܠܗܳܕ݂ܶܐ ܓܒܺܝܬ ܠܺܝ ܫܰܘܬܳܦܽܘܬ݂ܳܐ. ܕܝܶܕ݂ܥܶܬ݂ ܕܗܳܘܝܳܐ ܠܺܝ ܡܳܠܽܘܟ݂ܬܳܐ ܕܛܳܒ̈ܳܬ݂ܳܐ. ܘܡܰܥܒܪܳܐ ܡܶܢܝ ܨܶܦܬ݂ܳܐ ܘܥܳܩܬ݂ܳܐ</VERS>
      <VERS vnumber="10">ܗܘܳܬ݂ ܠܺܝ ܠܬܶܫܒܽܘܚܬܳܐ ܒܥܰܡ̈ܡܶܐ ܣܰܓܺܝ̈ܐܶܐ. ܘܠܺܐܝܩܳܪܳܐ ܡܶܢ ܩܰܫܺܝ̈ܫܶܐ ܒܛܰܠܝܽܘܬ݂ܝ</VERS>
      <VERS vnumber="11">ܥܒܰܕ݂ܬܰܢܝ ܚܰܪܺܝܦ ܒܕܺܝܢܳܐ. ܒܰܐܦܰܝ̈ ܚܰܝܠ̈ܬ݂ܳܢܶܐ ܬܡܺܝܗܳܐ</VERS>
      <VERS vnumber="12">ܟܰܕ݂ ܫܰܬܺܝܩ ܐ̱ܢܳܐ܆ ܠܺܝ ܡܣܰܟܶܝܢ. ܘܡܳܐ ܦܶܬܚܶܬ݂ ܦܽܘܡܝ܆ ܠܺܝ ܚܳܝܪܺܝܢ. ܘܡܳܐ ܕܡܰܠܠܶܬ݂܆ ܝܰܬܺܝܪܳܐܺܝܬ ܣܳܝܡܺܝܢ ܐܺܝܕܰܝ̈ܗܽܘܢ ܥܰܠ ܦܽܘܡܗܽܘܢ</VERS>
      <VERS vnumber="13">ܡܶܛܽܠܳܬ݂ܳܗ̇ ܠܳܐ ܡܳܐܶܬ݂ ܐ̱ܢܳܐ. ܘܕܽܘܟܪܳܢܳܐ ܕܰܠܥܳܠܰܡ ܠܰܐܝܠܶܝܢ ܕܡܶܢ ܒܳܬܰܪܝ ܫܳܒܶܩ ܐ̱ܢܳܐ</VERS>
      <VERS vnumber="14">ܐܶܕܰܒܰܪ ܠܥܰܡ̈ܡܶܐ. ܘܫܰܪ̈ܒܳܬ݂ܳܐ ܢܶܫܬܰܥܒ̈ܕܳܢ ܠܺܝ</VERS>
      <VERS vnumber="15">ܢܶܫܡܥܽܘܢ ܛܪ̈ܘܢܶܐ ܘܢܶܕܚܠܽܘܢ܆ ܘܚܰܣܺܝܢܳܐܺܝܬ ܢܶܬ݂ܪܕܽܘܢ. ܘܰܒܣܰܓܺܝ̈ܐܶܐ ܡܶܬܚܙܶܐ ܐ̱ܢܳܐ ܛܳܒ. ܘܒܰܩܪܳܒܳܐ ܓܰܢܒܳܪܳܐ ܐ̱ܢܳܐ</VERS>
      <VERS vnumber="16">ܘܡܳܐ ܕܥܶܠܶܬ݂ ܠܒܰܝܬܝ܆ ܡܶܬܬܢܺܝܚ ܐ̱ܢܳܐ ܥܠܶܝܗ̇ ܕܚܶܟܡܬ݂ܳܐ. ܕܠܰܝܬ ܡܪܳܖ̈ܶܐ ܒܗܽܘܦܳܟܶܝ̈ܗ̇. ܘܠܳܐ ܚܒܳܠܳܐ ܒܫܰܘܬܳܦܽܘܬܳܗ̇. ܐܶܠܳܐ ܒܽܘܣܳܡܳܐ ܘܚܰܕ݂ܽܘܬ݂ܳܐ</VERS>
      <VERS vnumber="17">ܗܳܠܶܝܢ ܐܶܬ݂ܚܰܫܒܶܬ݂ ܒܢܰܦܫܺܝ܆ ܘܝܶܨܦܶܬ݂ ܒܠܶܒܝ. ܕܚܰܝ̈ܶܐ ܐܺܝܬ݂ ܒܰܐܚܝܳܢܽܘܬ݂ܳܗ̇ ܕܚܶܟܡܬ݂ܳܐ܆ ܘܒܽܘܣܳܡܳܐ ܛܳܒܳܐ ܒܪܳܚܡܽܘܬ݂ܳܗ̇</VERS>
      <VERS vnumber="18">ܘܰܒܠܶܐܘܬ݂ܳܐ ܕܰܥܒܳܕ݂ ܐܺܝ̈ܕܶܝܗ̇ ܥܽܘܬܪܳܐ ܕܠܳܐ ܓܳܡܰܪ. ܘܒܰܕܪܳܫܳܐ ܕܡܶܠܶܝ̈ܗ̇ ܝܺܕܰܥܬ݂ܳܐ ܘܝܳܐܝܽܘܬ݂ܳܐ. ܘܰܒܫܰܘܬܳܦܽܘܬ݂ܳܐ ܕܚܽܘܫܳܒܶܝ̈ܗ̇܆ ܫܪܳܪܳܐ ܕܠܳܐ ܡܶܬܕܰܓܰܠ. ܚܶܕܪܶܬ݂ ܘܰܒܥܺܝܬ݂ ܕܶܐܣܒܺܝܗ̇ ܠܺܝ ܠܢܰܦܫܝ</VERS>
      <VERS vnumber="19">ܛܰܠܝܳܐ ܗܘܺܝܬ ܢܰܗܺܝܪܳܐ܆ ܘܫܶܩܠܶܬ݂ ܢܰܦܫܳܐ ܛܳܒܬ݂ܳܐ</VERS>
      <VERS vnumber="20">ܘܡܶܛܽܠ ܛܰܝܒܽܘܬ݂ܝ ܐܶܬܺܝܬ݂ ܠܦܰܓܪܳܐ ܢܰܩܕܳܐ</VERS>
      <VERS vnumber="21">ܝܶܕ݂ܥܶܬ݂ ܕܶܝܢ ܕܠܳܐ ܡܶܫܟܰܚ ܐ̱ܢܳܐ ܕܶܐܟܰܒܶܫ ܢܰܦܫܶܝ܆ ܐܶܠܳܐ ܐܶܢ ܐܰܠܳܗܳܐ ܢܶܬܶܠ ܠܺܝ. ܘܗܳܕ݂ܳܐ ܗ̱ܝ ܢܰܗܺܝܪܽܘܬ݂ܳܐ܆ ܕܢܶܕܰܥ ܐ̱ܢܳܫ ܕܡܰܢ ܗܺܝ ܛܰܝܒܽܘܬ݂ܳܐ. ܫܶܐܠܶܬ݂ ܡܶܢ ܡܳܪܝܳܐ ܘܰܒܥܺܝܬ݂ ܡܶܢܶܗ. ܘܡܶܢ ܟܽܠܶܗ ܠܶܒܝ ܐܶܡܪܶܬ݂ ܠܶܗ.</VERS>
    </CHAPTER>
    <CHAPTER cnumber="9">
      <VERS vnumber="1">ܐܰܠܳܗܳܐ ܕܰܐܒܳܗ̈ܳܬܝ܆ ܘܡܳܪܗܽܘܢ ܕܖ̈ܰܚܡܶܐ. ܐܰܢ̱ܬ ܥܒܰܕܬ ܟܽܠܡܶܕܶܡ ܒܡܶܠܬ݂ܳܟ݂</VERS>
      <VERS vnumber="2">ܘܰܒܚܶܟܡܬ݂ܳܟ݂ ܬܰܩܶܢܬ ܠܒܰܪܢܳܫܳܐ܆ ܕܢܶܫܬܰܠܰܛ ܥܰܠ ܒܶܪ̈ܝܳܬ݂ܳܟ ܕܰܥܒܰܕ݂ܬ</VERS>
      <VERS vnumber="3">ܕܰܢܕܰܒܰܪ ܠܰܒܪܺܝܬ݂ܳܐ ܕܥܳܠܡܳܐ ܒܩܽܘܫܬܳܐ ܘܰܒܙܰܕܺܝܩܽܘܬ݂ܳܐ. ܘܰܒܢܰܦܫܳܐ ܕܟܺܐܢܽܘܬ݂ܳܐ ܢܕܽܘܢ ܕܺܝܢܳܐ</VERS>
      <VERS vnumber="4">ܗܰܒܠܺܝ ܚܟܶܡܬ݂ܳܐ ܡܶܢ ܩܕ݂ܳܡ ܟܽܘܪܣܝܳܟ݂. ܘܠܳܐ ܬܰܣܠܶܝܢܝ ܡܶܢ ܥܒܳܕ݂ܰܝ̈ܟ</VERS>
      <VERS vnumber="5">ܡܶܛܽܠ ܕܶܐܢܳܐ ܥܰܒܕܳܟ݂ ܐ̱ܢܳܐ܆ ܘܰܒܪܳܐ ܕܰܐܡܬ݂ܳܟ݂. ܘܓܰܒܪܳܐ ܟܪܺܝܗܳܐ ܘܰܙܥܽܘܪ ܙܰܒܢܳܐ܆ ܘܚܰܣܺܝܪ ܡܰܕܥܳܐ ܒܕܺܝܢܳܐ ܘܰܒܢܳܡܽܘܣܳܐ</VERS>
      <VERS vnumber="6">ܐܶܢ ܢܶܗܘܶܐ ܓܶܝܪ ܐ̱ܢܳܫ ܡܫܰܟܠܰܠ ܒܰܒܢܰܝ̈ܢܳܫܳܐ܆ ܡܳܐ ܕܫܰܢܝܰܬ݂ ܪܽܘܚܳܐ ܕܡܶܢ ܠܘܳܬ݂ܳܟ݂ ܡܶܢܶܗ܆ ܠܡܶܕܶܡ ܠܳܐ ܡܶܬܚܫܶܒ</VERS>
      <VERS vnumber="7">ܐܰܢ̱ܬ ܗܽܘ ܕܰܓܒܰܝܬܳܢܝ ܡܰܠܟܳܐ ܠܡܰܠܟܽܘܬ݂ܶܗ ܕܥܰܡܳܟ݂܆ ܘܕܰܝܳܢܳܐ ܠܰܒܢܰܝ̈ܟ ܘܠܰܒ̈ܢܳܬ݂ܳܟ݂</VERS>
      <VERS vnumber="8">ܘܶܐܡܪܶܬ݂ ܕܶܐܒܢܶܐ ܗܰܝܟܠܳܐ ܒܛܽܘܪܳܟ ܩܰܕܺܝܫܳܐ܆ ܘܒܰܡܕܺܝܢ̱ܬܳܐ ܕܡܰܥܡܪܳܟ݂ ܡܰܕܒܚܳܐ܆ ܕܡܽܘܬ݂ܳܐ ܕܡܰܫܟܢܳܟ݂ ܩܰܕܺܝܫܳܐ܆ ܗܰܘ ܕܥܰܬܶܕܬ ܡܶܢ ܩܕ݂ܺܝܡ</VERS>
      <VERS vnumber="9">ܘܥܰܡܳܟ݂ ܗܺܝ ܚܶܟܡܬ݂ܳܐ ܕܝܳܕ݂ܥܳܐ ܥܒܳܕ݂ܰܝ̈ܟ. ܘܥܰܡܳܟ݂ ܗܘܳܬ݂ ܟܰܕ݂ ܥܒܰܕ݂ܬ ܥܳܠ̈ܡܶܐ. ܘܝܳܕ݂ܥܳܐ ܕܡܳܢܳܐ ܫܰܦܺܝܪ ܩܕ݂ܳܡ ܥܰܝ̈ܢܰܝܟ. ܘܡܳܢܳܐ ܬܪܺܝܨ ܒܦܽܘܩܕܳܢܰܝ̈ܟ</VERS>
      <VERS vnumber="10">ܫܰܕܰܪܶܝܗ̇ ܡܶܢ ܫܡܰܝ̈ ܩܽܘܕܫܳܟ܆ ܘܡܶܢ ܟܽܘܪܣܝܳܐ ܕܪܰܒܽܘܬ݂ܳܟ݂ ܫܰܕܰܪܶܝܗ̇. ܕܬܺܐܬ݂ܶܐ ܘܬܶܠܐܶܐ ܥܰܡܝ. ܕܶܐܕܰܥ ܡܳܢܳܐ ܫܰܦܺܝܪ ܩܕܳܡܰܝܟ</VERS>
      <VERS vnumber="11">ܗܺܝ ܓܶܝܪ ܝܳܕ݂ܥܳܐ ܟܽܠܡܶܕܶܡ ܘܡܶܣܬܰܟܠܳܐ. ܘܰܬܕܰܒܪܰܢܝ ܒܟܽܠܗܽܘܢ ܥܒܳܕܰܝ̈ ܚܰܟܺܝܡܳܐܺܝܬ. ܘܰܒܬܶܫܒܽܘܚܬܳܗ̇ ܬܢܰܛܪܰܢܝ</VERS>
      <VERS vnumber="12">ܘܢܶܗܘܽܘܢ ܡܩܰܒܠܺܝܢ ܟܽܠܗܽܘܢ ܥܒܳܕܰܝ̈. ܘܕܶܐܗܘܶܐ ܫܳܘܶܐ ܠܟܽܘܪܣܝܶܗ ܕܳܐܒܝ</VERS>
      <VERS vnumber="13">ܡܰܢܽܘ ܓܶܝܪ ܐ̱ܢܳܫܳܐ ܕܝܳܕ݂ܰܥ ܡܶܠܟ݂ܶܗ ܕܰܐܠܳܗܳܐ. ܐܰܘ ܡܰܢܽܘ ܡܶܬܚܰܫܰܒ ܕܡܳܢܰܘ ܨܶܒܝܳܢܶܗ ܕܡܳܪܝܳܐ</VERS>
      <VERS vnumber="14">ܡܰܚܫ̈ܒܳܬ݂ܗܽܘܢ ܓܶܝܪ ܕܡܳܝܽܘ̈ܬ݂ܶܐ ܡܚܺܝ̈ܠܳܢ ܐܶܢܶܝܢ. ܘܠܳܐ ܢܫܰܪܪ̈ܳܢ ܡܰܚܫ̈ܒܳܬܗܽܘܢ</VERS>
      <VERS vnumber="15">ܦܰܓܪܳܐ ܓܶܝܪ ܕܰܚܒܳܠܳܐ܆ ܝܰܩܺܝܪ ܥܰܠ ܢܰܦܫܳܐ</VERS>
      <VERS vnumber="16">ܗܳܐ ܐܰܝܠܶܝܢ ܕܒܰܐܪܥܳܐ ܐܶܢܶܝܢ܆ ܡܶܢ ܡܰܚܣܶܢ ܡܰܕܪܟܺܝܢܰܢ. ܘܕܰܩܕ݂ܳܡ ܥܰܝ̈ܢܰܝܢ܆ ܒܠܶܐܘܬ݂ܳܐ ܡܶܫܟܚܺܝܢܰܢ. ܘܰܐܝܠܶܝܢ ܕܒܺܐܝܕܰܝ̈ܢ ܒܥܰܡܠܳܐ ܡܶܫܟܚܺܝܢܰܢ. ܥܰܠ ܐܰܝܠܶܝܢ ܕܶܝܢ ܕܒܰܫܡܰܝܳܐ ܐܶܢܶܝܢ܆ ܡܰܢܽܘ ܡܶܫܟܰܚ ܠܰܡܥܰܩܳܒܽܘ</VERS>
      <VERS vnumber="17">ܡܶܠܟ݂ܳܟ݂ ܕܶܝܢ ܡܰܢܽܘ ܝܳܕ݂ܰܥ ܐܶܠܳܐ ܐܰܢ̱ܬ. ܝܰܗܒܬ ܚܶܟܡܬ݂ܳܐ܆ ܘܫܰܕܰܪܬ ܪܽܘܚܳܟ݂ ܕܩܽܘܕܫܳܐ ܡܶܢ ܫܡܰܝ̈ܟ</VERS>
      <VERS vnumber="18">ܘܗܳܟܰܢܳܐ ܐܶܬܬܰܪܰܨܘ ܫܒܺܝ̈ܠܶܐ ܥܰܠ ܐܰܪܥܳܐ. ܘܺܝܠܶܦܘ ܒܢܰܝ̈ܢܳܫܳܐ ܨܶܒܝܳܢܳܟ݂. ܘܰܒܚܶܟ݂ܡܬ݂ܳܟ݂ ܚܝܰܘ.</VERS>
    </CHAPTER>
    <CHAPTER cnumber="10">
      <VERS vnumber="1">ܗܳܕܳܐ ܗ̱ܝ ܕܢܶܛܪܰܬ݂ ܠܰܐܒܳܐ ܩܰܕܡܳܝܳܐ ܝܺܚܺܝܕ݂ܳܝܳܐ ܕܶܐܬ݂ܒܪܺܝ ܒܥܳܠܡܳܐ</VERS>
      <VERS vnumber="2">ܘܰܦܪܰܩܬܶܗ ܡܶܢ ܡܰܦܽܘܠܬܳܐ ܕܢܰܦܫܶܗ. ܘܝܶܗܒܰܬ݂ ܠܶܗ ܚܰܝܠܳܐ܆ ܕܢܶܐܚܽܘܕ݂ ܟܽܠ</VERS>
      <VERS vnumber="3">ܘܰܐܪܚܶܩ ܡܶܢܳܗ̇ ܩܳܐܶܝܢ ܛܳܠܽܘܡܳܐ. ܠܩܳܛܶܠ ܐܰܚܽܘܗܝ ܐܰܘܒܶܕ݂ ܪܽܘܓܙܳܐ</VERS>
      <VERS vnumber="4">ܘܟܰܕ݂ ܐܶܬ݂ܳܐ ܛܰܘܦܳܢܳܐ ܥܰܠ ܐܰܪܥܳܐ܆ ܬܽܘܒ ܐܰܚܝܰܬ݂ ܚܶܟܡܬ݂ܳܐ܆ ܒܩܰܝܣܳܐ ܫܰܦܝܳܐ ܕܶܒܪܰܬ݂ ܠܢܽܘܚ ܙܰܕܺܝܩܳܐ</VERS>
      <VERS vnumber="5">ܗܳܕ݂ܶܐ ܟܰܕ݂ ܐܶܫܬܺܘܝܘ ܒܢܰܝ̈ ܫܰܪܒܬ݂ܳܐ ܘܶܐܬܶܐܫܶܕܘ܆ ܝܶܕ݂ܥܰܬ݂ ܠܙܰܕܺܝܩܳܐ܆ ܘܰܢܛܰܪܬܑ݂ܶܗ ܕܠܳܐ ܡܽܘܡ ܠܰܐܠܳܗܳܐ</VERS>
      <VERS vnumber="6">ܘܠܰܐܒܪܳܗܳܡ ܒܰܒܪܳܐ ܕܖ̈ܰܚܡܶܐ ܚܰܝܠܬ݂ܳܢܳܐܺܝܬ ܢܰܛܰܪܬ݂ܶܗ. ܗܳܕ݂ܶܐ ܟܰܕ݂ ܐܶܒܰܕ݂ܘ ܖ̈ܰܫܺܝܥܶܐ܆ ܠܙܰܕܺܝܩܳܐ ܠܽܘܛ ܦܰܨܝܰܬ݂ ܕܰܥܪܰܩ܆ ܟܰܕ݂ ܢܶܚܬܰܬ݂ ܢܽܘܪܳܐ ܥܰܠ ܚܰܡܶܫ ܡܺܕ݂ܺܝ̈ܢܳܢ</VERS>
      <VERS vnumber="7">ܗܳܠܶܝܢ ܕܣܳܗܕܽܘܬ݂ܳܐ ܕܒܺܝܫܽܘܬ݂ܗܶܝܢ ܥܕ݂ܰܡܳܐ ܠܗܳܫܳܐ ܩܰܝܳܡܳܐ. ܟܰܕ݂ ܡܬܰܢ̈ܢܳܢ ܘܒܳܝܪ̈ܳܢ. ܘܺܐܝܠܳܢ̈ܶܐ ܕܰܒܓܰܘܗܶܝܢ܆ ܦܺܐܖ̈ܶܐ ܠܳܐ ܥܳܒܕ݂ܺܝܢ. ܘܢܰܦܫܳܐ ܕܠܳܐ ܗܰܝܡܢܰܬ݂܆ ܥܰܡܽܘܕ݂ܳܐ ܕܡܶܠܚܳܐ ܩܳܡܰܬ݂</VERS>
      <VERS vnumber="8">ܥܰܠ ܚܶܟܡܬ݂ܳܐ ܓܶܝܪ ܥܒܰܪܘ ܘܠܳܐ ܐܶܬܟܰܢܰܫܘ. ܠܳܐ ܒܰܠܚܽܘܕ݂ ܥܰܠ ܕܠܳܐ ܥܒܰܕ݂ܘ ܛܳܒܬ݂ܳܐ܆ ܐܶܠܳܐ ܕܰܫܒܰܩܘ ܫܳܛܝܽܘܬ݂ܗܽܘܢ ܕܽܘܟܪܳܢܳܐ ܒܬܺܒܶܝܠ. ܕܰܒܡܶܕܶܡ ܕܰܐܪܫܰܥܘ ܠܳܐ ܐܶܫܟܰܚܘ ܕܢܶܬܛܰܥ̈ܝܳܢ</VERS>
      <VERS vnumber="9">ܚܶܟܡܬ݂ܳܐ ܕܶܝܢ ܡܦܰܨܝܳܐ ܡܶܢ ܟܺܐܒ̈ܶܐ ܠܰܐܝܠܶܝܢ ܕܰܡܫܰܡܫܺܝܢ ܠܳܗ̇</VERS>
      <VERS vnumber="10">ܗܳܕ݂ܶܐ ܦܶܪܩܰܬ݂ ܠܙܰܕܺܝܩܳܐ ܝܰܥܩܽܘܒ܆ ܟܰܕ݂ ܥܪܰܩ ܡܶܢ ܩܕ݂ܳܡ ܚܶܡܬ݂ܳܐ ܕܰܐܚܽܘܗܝ ܛܳܠܽܘܡܳܐ. ܘܰܕܒܰܪܬ݂ܶܗ ܒܰܫܒܺܝ̈ܠܶܐ ܬܪ̈ܺܝܨܶܐ܆ ܘܚܰܘܝܰܬܶܗ ܡܰܠܟܽܘܬ݂ܶܗ ܕܰܐܠܳܗܳܐ</VERS>
      <VERS vnumber="11">ܘܝܶܗܒܰܬ݂ ܠܶܗ ܝܺܕ݂ܰܥܬ݂ܳܐ ܕܩܽܘܫܬܳܐ. ܘܰܐܣܓܝܰܬ݂ ܠܶܗ ܒܠܶܐܘܬܶܗ. ܘܰܐܥܬܰܪܬ݂ܶܗ ܒܰܥܒܳܕ݂ܰܘ̈ܗܝ. ܘܡܶܢ ܥܳܠܽܘܒܽܘܬ݂ܳܐ ܕܥܳܠܽܘ̈ܒܰܘܗܝ܆ ܩܳܡܰܬ݂ ܠܶܗ ܘܰܐܥܬܰܪܬ݂ܶܗ</VERS>
      <VERS vnumber="12">ܘܰܢܛܰܪܬ݂ܶܗ ܡܶܢ ܒܥܶܠ̈ܕܒܳܒܰܘܗܝ. ܘܡܶܢ ܐܰܝܠܶܝܢ ܕܩܳܡܘ ܥܠܰܘܗܝ ܫܰܪܰܪܬܶܗ. ܘܒܰܐܓܽܘܢܳܐ ܚܰܝܠܬ݂ܳܢܳܐ ܙܰܟܝܰܬ݂ܶܗ. ܕܢܶܕܰܥ ܕܚܰܣܺܝܢܳܐ ܗܺܝ ܕܶܚܠܬ݂ܶܗ ܕܰܐܠܳܗܳܐ ܡܶܢ ܟܽܠܡܶܕܶܡ</VERS>
      <VERS vnumber="13">ܗܳܕ݂ܶܐ ܠܳܐ ܫܒܰܩܬܶܗ ܠܝܰܘܣܶܦ ܙܰܕܺܝܩܳܐ ܟܰܕ݂ ܐܶܙܕܰܒܰܢ. ܐܶܠܳܐ ܦܪܰܩܬܶܗ ܡܶܢ ܚܛܺܝܬ݂ܳܐ. ܘܢܶܚܬܰܬ݂ ܥܰܡܶܗ ܠܓܽܘܒܳܐ</VERS>
      <VERS vnumber="14">ܘܒܰܐܣܽܘܪܝܳܐ ܠܳܐ ܫܒܰܩܬܶܗ܆ ܥܕ݂ܰܡܳܐ ܕܝܶܗܒܰܬ݂ ܠܶܗ ܚܽܘܛܪܳܐ ܕܡܰܠܟܽܘܬ݂ܳܐ. ܘܫܽܘܠܛܳܢܳܐ ܥܰܠ ܐܰܝܠܶܝܢ ܕܡܶܬܚܰܣܢܺܝܢ ܗܘܰܘ ܥܠܰܘܗܝ. ܘܚܰܘܝܰܬ݂ ܕܕܰܓܳܠܺܝܢ ܐܶܢܽܘܢ ܐܰܝܠܶܝܢ ܕܣܳܡܘ ܒܶܗ ܡܽܘܡܳܐ. ܘܝܶܗܒܰܬ݂ ܠܶܗ ܬܶܫܒܽܘܚܬܳܐ ܠܥܳܠܰܡ</VERS>
      <VERS vnumber="15">ܗܳܕ݂ܶܐ ܦܶܪܩܰܬ݂ ܠܥܰܡܳܐ ܚܣܺܝܕܳܐ. ܘܰܠܙܰܪܥܳܐ ܕܰܕܠܳܐ ܡܽܘܡ ܦܰܨܝܰܬ݂ ܡܶܢ ܥܰܡܳܐ ܕܶܐܠܰܨ ܐܶܢܽܘܢ</VERS>
      <VERS vnumber="16">ܘܥܶܠܰܬ݂ ܠܢܰܦܫܳܐ ܕܥܰܒܕܶܗ ܕܡܳܪܝܳܐ. ܘܩܳܡ ܠܽܘܩܒܰܠ ܡܰܠܟܺܝ̈ܢ ܕܚܺܝ̈ܠܺܝܢ܆ ܒܳܐܬ݂ܘ̈ܳܬܳܐ ܘܰܒܬܶܕ݂ܡܪ̈ܳܬ݂ܳܐ</VERS>
      <VERS vnumber="17">ܘܝܶܗܒܰܬ݂ ܠܰܚܣܰܝ̈ܳܐ ܐܰܓ݂ܪܳܐ ܕܠܶܐܘܬ݂ܗܽܘܢ. ܘܕܶܒܪܰܬ݂ ܐܶܢܽܘܢ ܒܰܐܪܥܳܐ ܬܡܺܝܗܬܳܐ. ܘܰܗܘܳܬ݂ ܠܗܽܘܢ ܠܡܰܛܠܠܳܐ ܒܺܐܝܡܳܡܳܐ. ܘܰܚܠܳܦ ܙܰܗܪܳܐ ܕܟܰܘ̈ܟܒܶܐ ܒܠܺܠܝܳܐ</VERS>
      <VERS vnumber="18">ܘܕܶܒܪܰܬ݂ ܐܶܢܽܘܢ ܒܝܰܡܳܐ ܕܚܺܝܠܳܐ ܕܣܽܘܦ. ܘܗܰܠܟ݂ܰܬ݂ ܐܶܢܽܘܢ ܒܡܰܝ̈ܳܐ ܥܰܫܺܝ̈ܢܶܐ</VERS>
      <VERS vnumber="19">ܘܟܰܣܺܝܘ ܡܰܝ̈ܳܐ ܠܣܳܢܰܐܝ̈ܗܽܘܢ. ܘܡܶܢ ܥܽܘܡܩܳܐ ܕܰܬܗܽܘܡܳܐ ܐܰܣܩܰܬ݂ ܐܶܢܽܘܢ. ܡܶܛܽܠ ܗܳܢܳܐ ܙܰܕܺܝ̈ܩܶܐ ܥܰܟܰܪܘ ܠܖ̈ܰܫܺܝܥܶܐ</VERS>
      <VERS vnumber="20">ܘܫܰܒܰܚܘ ܠܰܫܡܳܟ ܩܰܕܺܝܫܳܐ ܡܳܪܝܳܐ ܒܚܰܕ݂ ܦܽܘܡܳܐ. ܘܠܺܐܝܕ݂ܳܟ ܬܰܩܺܝܦܬܳܐ ܐܰܟܚܕ݂ܳܐ ܫܰܒܰܚܘ</VERS>
      <VERS vnumber="21">ܡܶܛܽܠ ܕܦܽܘܡܳܐ ܕܚܰܪ̈ܫܶܐ ܦܶܬܚܰܬ݂ ܚܶܟܡܬ݂ܳܐ. ܘܠܶܫܳܢܗܽܘܢ ܕܝܰܠܽܘ̈ܕܶܐ ܣܳܡܰܬ݂ ܚܰܪܺܝܦܳܐܺܝܬ݂.</VERS>
    </CHAPTER>
    <CHAPTER cnumber="11">
      <VERS vnumber="1">ܘܬܶܪܨܰܬ݂ ܥܒܳܕܰܝ̈ܗܽܘܢ ܒܺܐܝܕ݂ܶܗ ܕܰܢܒܺܝܳܐ ܩܰܕܺܝܫܳܐ</VERS>
      <VERS vnumber="2">ܘܗܰܠܶܟ݂ܘ ܒܡܰܕܒܪܳܐ ܕܠܳܐ ܡܶܬ݂ܝܰܬܰܒ. ܘܰܐܝܟܳܐ ܕܠܳܐ ܕܪܺܝܫ ܢܩܰܫܘ ܡܰܫܟܢܰܝ̈ܗܽܘܢ</VERS>
      <VERS vnumber="3">ܘܩܳܡܘ ܒܰܩܪܳܒܳܐ܆ ܘܰܡܚܰܘ ܠܣܳܢܰܐܝ̈ܗܽܘܢ</VERS>
      <VERS vnumber="4">ܘܰܨܗܺܝܘ ܥܰܡܳܟ݂܆ ܘܠܳܟ݂ ܩܪܰܘ. ܘܡܶܢ ܟܺܐܦܳܐ ܕܛܰܪܳܢܳܐ ܝܰܗܒܬ ܠܗܽܘܢ ܡܰܝ̈ܳܐ܆ ܘܳܐܣܝܽܘܬ݂ܳܐ ܠܨܶܗܺܝܗܽܘܢ܆ ܡܶܢ ܟܺܐܦܳܐ ܫܰܪܺܝܪܬܳܐ</VERS>
      <VERS vnumber="5">ܒܕܶܐܬܢܰܩܰܡܘ ܓܶܝܪ ܡܶܢ ܒܥܶܠ̈ܕܒܳܒܰܝܗܽܘܢ܆ ܗܶܢܽܘܢ ܚܣܰܪܘ. ܘܰܒܗܳܠܶܝܢ ܛܶܐܒܰܬ݂ ܠܗܽܘܢ ܟܰܕ݂ ܚܣܰܪ ܥܠܰܝܗܽܘܢ</VERS>
      <VERS vnumber="7">ܘܶܐܬܺܝܗܶܒ ܠܗܽܘܢ ܚܠܳܦ ܡܰܒܽܘܥܳܐ ܕܢܰܗܪܳܐ ܕܡܶܫܬܰܦܰܥ ܒܰܕܡܳܐ ܕܡܰܝ̈ܳܐ ܣܽܘ̈ܡܳܩܶܐ܆ ܠܟܽܘܘܳܢܳܐ ܕܰܛܠܳܝ̈ܶܐ ܕܶܐܬܩܛܶܠܘ ܒܦܽܘܩܕܳܢܳܐ</VERS>
      <VERS vnumber="8">ܘܝܶܗܒܰܬ݂ ܠܗܽܘܢ ܡܰܝ̈ܳܐ ܒܚܰܝ̈ܶܐ ܛܳܒ̈ܶܐ ܕܠܳܐ ܓܳܡܪܺܝܢ</VERS>
      <VERS vnumber="9">ܡܶܛܽܠܗܳܢܳܐ ܚܰܘܝܰܬ݂܆ ܕܰܒܨܶܗܝܳܐ ܗܽܘ ܥܶܒܕ݂ܰܬ݂ ܦܽܘܪܥܳܢܳܐ ܡܶܢ ܐܰܝܠܶܝܢ ܕܕܰܠܩܽܘܒܠܳܐ ܐܶܢܽܘܢ܆ ܟܰܕ݂ ܐܶܬܒܰܩܺܝܘ ܘܰܒܖ̈ܰܚܡܶܐ ܪܕܳܬ݂܆ ܘܕܶܒܪܰܬ݂ ܐܶܢܽܘܢ</VERS>
      <VERS vnumber="10">ܘܺܝܕܰܥܘ ܕܰܒܪܽܘܓܙܳܐ ܡܶܬܢܰܓܕ݂ܺܝܢ ܘܡܶܨܛܰܥܪܺܝܢ ܖ̈ܰܫܺܝܥܶܐ</VERS>
      <VERS vnumber="11">ܠܗܳܠܶܝܢ ܕܶܝܢ ܐܰܒܳܐ܆ ܓܒܰܝܬ܆ ܘܒܰܝܰܐܬ܆ ܘܒܰܕܶܩܬ. ܘܰܠܗܳܢܽܘܢ ܐܰܝܟ݂ ܡܰܠܟܳܐ ܙܥܺܝܦܳܐ ܩܛܰܠܬ ܘܚܰܝܶܒܬ</VERS>
      <VERS vnumber="12">ܠܖ̈ܰܚܺܝܩܶܐ ܘܰܠܩܰܪ̈ܺܝܒܶܐ ܫܚܰܩܬ ܐܶܢܽܘܢ</VERS>
      <VERS vnumber="13">ܘܥܳܩܬ݂ܳܐ ܥܦܺܝܦܬܳܐ ܢܶܣܒܰܬ݂ ܐܶܢܽܘܢ. ܘܬܶܢܚ̈ܳܬ݂ܳܐ ܕܕܽܘܟܪܳܢܳܐ ܥܰܠ ܐܰܝܠܶܝܢ ܕܰܥܒܰܪܘ</VERS>
      <VERS vnumber="14">ܡܶܛܽܠ ܕܰܫܡܰܥܘ ܦܽܘܪܥܳܢܳܐ ܕܢܰܦܫܗܽܘܢ. ܕܟܰܕ݂ ܛܳܒ ܠܗܽܘܢ ܠܳܐ ܝܺܕܰܥܘ ܠܡܳܪܝܳܐ. ܐܠܳܐ ܡܡܰܝܩܺܝܢ ܗܘܰܘ ܒܡܶܕܶܡ ܕܰܓܕܰܫ ܠܗܽܘܢ</VERS>
      <VERS vnumber="15">ܘܰܒܫܽܘܠܳܡܳܐ ܕܡܰܦܰܩܬܗܽܘܢ ܬܡܺܝܗܺܝܢ ܗܘܰܘ. ܘܰܓܥܳܬ݂ܗܽܘܢ ܠܳܐ ܗܘܳܬ݂ ܐܰܝܟ݂ ܕܙܰܕܺܝ̈ܩܶܐ</VERS>
      <VERS vnumber="16">ܐܶܠܳܐ ܐܰܝܟ݂ ܡܰܚܫ̈ܒܳܬ݂ܗܽܘܢ ܕܠܰܝܬ ܗܘܳܐ ܒܗܶܝܢ ܣܽܘܟܳܠܳܐ܆ ܗܳܟܰܢܳܐ ܗܽܘ ܛܠܽܘܡܺܝܗܽܘܢ. ܡܶܛܽܠ ܕܗܶܢܽܘܢ ܛܥܰܘ܆ ܘܫܰܡܶܫܘ ܠܖ̈ܰܚܫܳܐ ܘܰܠܚܰܝ̈ܘܳܬ݂ܳܐ ܕܠܳܐ ܡܡܰܠ̈ܠܳܢ. ܘܰܐܢ̱ܬ ܫܰܕܰܪܬ ܥܠܰܝܗܽܘܢ ܒܨܰܥܪܳܐ܆ ܚܰܝ̈ܘܳܬ݂ܳܐ ܣܰܓܺܝ̈ܐܬ݂ܳܐ ܕܠܳܐ ܡܡܰܠ̈ܠܳܢ ܠܦܽܘܪܥܳܢܽܘܬ݂ܳܐ</VERS>
      <VERS vnumber="17">ܕܢܶܗܘܽܘܢ ܝܳܕ݂ܥܺܝܢ ܕܶܒܡܶܕܶܡ ܕܡܰܣܟܶܠ ܐ̱ܢܳܫ. ܒܶܗ ܡܶܬܬܕܺܝܢ ܘܡܶܬܦܪܰܥ</VERS>
      <VERS vnumber="18">ܠܳܐ ܗܘܳܬ݂ ܓܶܝܪ ܚܰܣܺܝܪܳܐ ܠܘܳܬ݂ܳܟ݂ ܚܰܝܠܬ݂ܳܢܽܘܬ݂ܳܐ܆ ܗܳܕ݂ܶܐ ܕܰܒܪܰܝܬ ܥܳܠ̈ܡܶܐ ܡܶܢ ܗܽܘܠܶܐ ܕܠܳܐ ܝܺܕ݂ܺܝܥܳܐ. ܡܨܶܐ ܗܘܰܝܬ ܓܶܝܪ ܕܰܬܫܰܕܰܪ ܥܠܰܝܗܽܘܢ ܕܶܐܒܺܝ̈ܢ ܣܰܓܺܝ̈ܐܝܳܢ܆ ܐܰܘ ܚܶܡܬ݂ܳܐ ܕܰܐܪ̈ܝܰܘܳܬ݂ܳܐ܆ ܐܰܘ ܒܶܠܨܽܘܨ̈ܝܳܬ݂ܳܐ ܕܚܰܝܠܳܐ ܕܒܰܪ̈ܩܶܐ</VERS>
      <VERS vnumber="19">ܐܰܘ ܚܶܡܬ݂ܳܐ ܕܚܰܝ̈ܘܳܬ݂ܳܐ ܣܰܓܺܝ̈ܐܬ݂ܳܐ ܕܠܳܐ ܝܺܕ݂ܺܝ̈ܥܳܢ܆ ܐܰܘ ܢܽܘܪܳܐ ܕܢܳܦܚܳܐ ܘܳܐܟ݂ܠܳܐ܆ ܐܰܘ ܚܰܝܠܳܐ ܕܬܶܢܳܢܳܐ ܕܬܳܐܶܢ܆ ܐܰܘ ܚܰܝܠܳܐ ܕܠܶܨ̈ܝܳܬܳܐ ܕܒܰܪ̈ܩܶܐ</VERS>
      <VERS vnumber="20">ܗܳܠܶܝܢ ܕܠܳܐ ܗܘܳܐ ܠܰܡܚܰܒܳܠܽܘܬ݂ܗܽܘܢ ܒܰܠܚܽܘܕ݂ ܡܨܶܝܢ܆ ܐܶܠܳܐ ܕܳܐܦ ܚܶܙܘܗܽܘܢ ܡܶܫܟܰܚ ܠܰܡܚܰܒܳܠܽܘ ܐܶܢܽܘܢ</VERS>
      <VERS vnumber="21">ܘܰܣܛܰܪ ܡܶܢ ܗܳܠܶܝܢ ܟܽܠܗܶܝܢ܆ ܡܶܫܟܰܚ ܗܘܰܝܬ ܕܒܰܚܕ݂ܳܐ ܪܽܘܚ ܬܣܺܝܦ ܐܶܢܽܘܢ ܘܬܰܘܒܶܕ݂. ܢܶܬ݂ܪܰܕܦܽܘܢ ܡܶܢ ܩܕ݂ܳܡ ܦܽܘܪܥܳܢܽܘܬ݂ܳܟ݂. ܘܬܶܕܪܶܐ ܐܶܢܽܘܢ ܡܶܢ ܩܕ݂ܳܡ ܐܰܦ̈ܶܐ ܕܪܽܘܚܳܟ݂. ܐܶܠܳܐ ܟܽܠܡܶܕܶܡ ܒܟܰܝܠܳܐ ܡܟܰܝܢܳܐ ܘܰܒܛܶܟܣܳܐ ܘܰܒܡܰܬܩܳܠܳܐ ܐܰܝܬܺܝܬ ܥܠܰܝܗܽܘܢ</VERS>
      <VERS vnumber="22">ܡܶܛܽܠ ܕܪܰܘܪ̈ܒܳܬ݂ܳܐ ܒܟܽܠܙܒܰܢ ܩܳܝ̈ܡܳܢ ܩܕ݂ܳܡܰܝܟ. ܘܰܩܕ݂ܳܡ ܕܪܳܥܳܐ ܕܝܰܡܺܝܢܳܟ݂܆ ܡܰܢܽܘ ܡܶܫܟܰܚ ܠܰܡܩܳܡ</VERS>
      <VERS vnumber="23">ܕܰܐܝܟ݂ ܪܦܳܦ ܥܰܝܢܳܐ ܗܺܝ ܟܽܠܳܗ̇ ܓܒܺܝܠܬܳܐ ܕܥܠܳܡܳܐ ܩܕ݂ܳܡܰܝܟ܆ ܘܰܐܝܟ݂ ܡܰܝ̈ܳܐ ܕܛܰܠܳܐ ܕܰܒܨܰܦܪܳܐ ܢܳܚܶܬ݂ ܥܰܠ ܐܰܪܥܳܐ</VERS>
      <VERS vnumber="24">ܡܪܰܚܶܡ ܐܰܢ̱ܬ ܥܰܠ ܟܽܠ܆ ܕܰܠܟܽܠ ܡܰܨܠܰܚ ܐܰܢ̱ܬ. ܘܡܰܥܒܰܪ ܐܰܢ̱ܬ ܣܰܟܠ̈ܘܳܬܗܽܘܢ ܕܰܒܢܰܝ̈ܢܳܫܳܐ ܟܰܕ݂ ܢܬܽܘܒܽܘܢ</VERS>
      <VERS vnumber="25">ܪܳܚܶܡ ܐܰܢ̱ܬ ܠܟܽܠ. ܘܡܶܕܶܡ ܠܳܐ ܡܰܣܠܶܐ ܐܰܢ̱ܬ ܡܶܢ ܡܶܕܶܡ ܕܰܥܒܰܕ݂ܬ. ܡܶܛܽܠ ܕܶܐܠܽܘ ܣܳܢܶܐ ܗܘܰܝܬ ܡܶܕܶܡ܆ ܠܳܐ ܥܳܒܶܕ݂ ܗܘܰܝܬ ܠܶܗ</VERS>
      <VERS vnumber="26">ܐܰܝܟܰܢܳܐ ܓܶܝܪ ܩܳܐܶܡ ܗܘܳܐ ܡܶܕܶܡ܆ ܐܶܠܽܘ ܠܳܐ ܕܰܐܢ̱ܬ ܨܒܰܝܬ. ܐܰܘ ܐܰܝܟܰܢܳܐ ܡܶܬܢܰܛܰܪ ܗܘܳܐ ܡܶܕܶܡ. ܐܶܠܽܘ ܠܳܐ ܕܰܐܢ̱ܬ ܦܩܰܕ݂ܬ</VERS>
      <VERS vnumber="27">ܚܳܐܶܣ ܐܰܢ̱ܬ ܥܰܠ ܟܽܠ. ܕܕܺܝܠܳܟ݂ ܗܽܘ ܟܽܠ ܡܳܪܝܳܐ. ܪܳܚܶܡ ܐܰܢ̱ܬ ܗܽܘ ܢܰܦ̈ܫܳܬ݂ܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܡܶܛܽܠ ܕܪܽܘܚܳܟ݂ ܛܳܒܬ݂ܳܐ ܫܰܪܝܳܐ ܒܟܽܠ</VERS>
      <VERS vnumber="2">ܘܠܰܕܡܶܫܬܰܪܥܺܝܢ ܒܩܰܠܺܝܠ ܩܰܠܺܝܠ ܡܰܟܶܣ ܐܰܢ̱ܬ ܠܗܽܘܢ ܒܡܶܕܶܡ ܕܡܰܣܟܠܺܝܢ. ܡܟܰܘܶܢ ܐܰܢ̱ܬ ܘܟܳܐܶܐ ܐܰܢ̱ܬ. ܕܢܶܥܪܩܽܘܢ ܡܶܢ ܒܺܝ̈ܫܳܬ݂ܳܐ܆ ܘܰܢܗܰܝܡܢܽܘܢ ܒܳܟ݂ ܡܳܪܝܳܐ</VERS>
      <VERS vnumber="3">ܡܶܛܽܠ ܕܳܐܦ ܠܗܳܢܽܘܢ ܩܰܕ݂ܡܳܝ̈ܶܐ ܕܥܳܡܪܺܝܢ ܗܘܰܘ ܒܰܐܪܥܳܐ ܩܰܕܺܝܫܬܳܐ. ܣܢܰܝܬ ܐܶܢܽܘܢ ܡܶܛܽܠ ܥܒܳܕܰܝ̈ܗܽܘܢ ܛܰܢ̈ܦܶܐ</VERS>
      <VERS vnumber="4">ܥܒܳܕ̈ܶܐ ܕܚܰܪ̈ܳܫܶܐ܆ ܘܬܶܫܡ̈ܫܳܬ݂ܳܐ ܕܠܳܐ ܟܳܫܪ̈ܳܢ</VERS>
      <VERS vnumber="5">ܡܩܰܛܠܺܝܢ ܗܘܰܘ ܒܢܰܝ̈ܗܽܘܢ ܕܠܳܐ ܚܰܘܣܳܢ. ܐܳܟܠܺܝܢ ܗܘܰܘ ܒܶܣܪܳܐ. ܖ̈ܰܚܡܶܐ ܕܰܒܢܰܝ̈ܢܳܫܳܐ ܒܓܰܘܗܽܘܢ. ܥܳܒܕܺܝܢ ܕܡܽܘܬ݂ܳܐ ܕܰܐܒܕ݂ܳܢܳܐ. ܥܒܰܕ݂ܘ ܒܰܡܨܰܥܬ݂ܳܐ ܐ̱ܪܳܙܳܐ ܕܠܳܐ ܒܢܳܡܽܘܣ. ܘܠܳܐ ܗܘܳܐ ܥܽܘܕܪܳܢܳܐ ܠܢܰܦ̈ܫܳܬ݂ܳܐ ܕܰܒܢܰܝ̈ ܥܰܡܗܽܘܢ</VERS>
      <VERS vnumber="6">ܘܰܐܢ̱ܬ ܨܒܰܝܬ ܕܬܰܘܒܶܕ݂ ܐܶܢܽܘܢ ܒܺܐܝܕ݂ܳܐ ܕܰܐܒܳܗ̈ܳܬ݂ܳܐ. ܕܢܶܣܒܽܘܢ ܥܰܒܕܰܘ̈ܗܝ ܕܰܐܠܳܗܳܐ ܥܽܘܡܪܳܐ ܢܺܝܚܳܐ</VERS>
      <VERS vnumber="7">ܐܰܪܥܳܐ ܕܝܰܗܒܬ ܒܺܐܝܩܳܪܳܐ ܘܰܒܫܽܘܒܚܳܐ</VERS>
      <VERS vnumber="8">ܘܳܐܦ ܥܰܠ ܗܳܠܶܝܢ ܐܰܝܟ݂ ܒܢܰܝ̈ܢܳܫܳܐ ܚܳܣܬ. ܫܰܕܰܪܬ ܠܽܘܩܕ݂ܰܡ ܕܶܒܽܘܖ̈ܶܐ ܠܰܩܪܳܒܳܐ܆ ܕܰܒܩܰܠܺܝܠ ܩܰܠܺܝܠ ܢܓܰܡܪܽܘܢ ܐܶܢܽܘܢ</VERS>
      <VERS vnumber="9">ܐܶܠܳܐ ܠܳܐ ܗܘܳܐ ܡܶܛܽܠ ܕܰܩܫܶܝܢ ܖ̈ܰܫܺܝܥܶܐ ܡܶܢ ܙܰܕܺܝ̈ܩܶܐ ܕܢܶܚܪܒܽܘܢ ܐܶܢܽܘܢ܆ ܐܰܘ ܒܚܰܝ̈ܘܳܬ݂ܳܐ ܒܺܝ̈ܫܳܬ݂ܳܐ܆ ܐܰܘ ܒܩܶܛܠܳܐ ܕܰܡܡܰܠܶܠ ܦܽܘܡܳܐ ܢܶܫܬܰܚܩܽܘܢ</VERS>
      <VERS vnumber="10">ܐܶܠܳܐ ܒܩܰܠܺܝܠ ܩܰܠܺܝܠ܆ ܕܳܢܬ ܐܶܢܽܘܢ ܘܝܰܗܒܬ ܠܗܽܘܢ ܐܰܬ݂ܪܳܐ ܠܰܬܝܳܒܽܘܬ݂ܳܐ</VERS>
      <VERS vnumber="11">ܡܶܛܽܠ ܕܝܳܕܰܥ ܐܰܢ̱ܬ ܕܒܺܝܫ ܗܽܘ ܡܰܘܠܳܕܗܽܘܢ. ܘܰܢܨܺܝܒܳܐ ܒܗܽܘܢ ܒܺܝܫܽܘܬ݂ܗܽܘܢ. ܘܠܳܐ ܡܶܫܬܰܚ̈ܠܦܳܢ ܡܰܚܫ̈ܒܳܬܗܽܘܢ ܠܥܳܠܰܡ. ܙܰܪܥܳܐ ܓܶܝܪ ܕܚܰܛܳܝ̈ܶܐ ܠܺܝܛ ܗܽܘ ܩܕ݂ܳܡ ܡܳܪܝܳܐ. ܠܳܐ ܗܘܳܐ ܡܶܛܽܠ ܕܰܕܚܶܠܬ ܡܶܢ ܚܰܛܳܝ̈ܶܐ܆ ܐܰܘܪܶܟ݂ܬ ܠܗܽܘܢ</VERS>
      <VERS vnumber="12">ܡܰܢܽܘ ܓܶܝܪ ܡܶܫܟܰܚ ܕܢܺܐܡܰܪ ܠܳܟ݂ ܡܳܢܳܐ ܥܳܒܶܕ݂ ܐܰܢ̱ܬ. ܐܰܘ ܡܰܢ ܩܳܐܶܡ ܠܽܘܩܒܰܠ ܕܺܝܢܰܝ̈ܟ. ܐܰܘ ܡܰܢܽܘ ܩܳܒܶܠ ܥܰܠ ܒܢܰܝ̈ ܥܰܡ̈ܡܶܐ ܟܰܕ݂ ܡܰܘܒܶܕ݂ ܐܰܢ̱ܬ ܠܗܽܘܢ. ܐܰܘ ܡܰܢܽܘ ܢܩܽܘܡ ܩܕ݂ܳܡܰܝܟ ܬܳܒܽܘܥܳܐ ܥܰܠ ܐ̱ܢܳܫ̈ܳܐ ܖ̈ܰܫܺܝܥܶܐ</VERS>
      <VERS vnumber="13">ܐܰܠܳܗ ܓܶܝܪ ܐ̱ܚܪܺܝܢ ܠܰܝܬ ܠܒܰܪ ܡܶܢܳܟ݂. ܘܰܐܢ̱ܬ ܝܳܨܶܦ ܐܰܢ̱ܬ ܥܰܠ ܟܽܠ. ܘܰܐܢ̱ܬ ܚܰܘܺܝܬ ܕܡܶܕܶܡ ܒܰܛܠܽܘܡܝܳܐ ܠܳܐ ܕܳܢܬ</VERS>
      <VERS vnumber="14">ܘܳܐܦܠܳܐ ܡܰܠܟܳܐ ܘܠܳܐ ܡܕܰܒܪܳܢܳܐ ܡܶܫܟܰܚ ܠܰܡܩܳܡ ܩܕ݂ܳܡܰܝܟ݂܆ܒܡܳܐ ܕܚܰܝܶܒܬ ܙܰܕܺܝܩܳܐܺܝܬ</VERS>
      <VERS vnumber="15">ܘܰܒܙܶܕܩܳܐ ܟܽܠ ܡܶܕܶܡ ܡܕܰܒܰܪ ܐܰܢ̱ܬ. ܘܡܶܕܶܡ ܕܘܳܠܶܐ ܗܘܳܐ ܠܡܶܬܚܰܝܳܒܽܘ ܦܽܘܪܥܳܢܳܐ ܐܰܝܟ ܚܰܝܠܳܟ݂ ܡܶܢ ܒܰܪ ܢܽܘܟܪ̈ܳܝܶܐ</VERS>
      <VERS vnumber="16">ܡܶܛܽܠ ܕܚܰܝܠܳܟ݂ ܪܺܝܫ ܟܺܐܢܽܘܬ݂ܳܐ ܗܽܘ. ܘܰܐܢ̱ܬ ܫܰܠܺܝܛ ܐܰܢ̱ܬ ܥܰܠ ܟܽܠ. ܘܚܳܐܶܣ ܐܰܢ̱ܬ ܥܰܠ ܟܽܠ. ܚܰܝ̈ܠܶܐ ܚܰܘܺܝܬ܆ ܘܠܳܐ ܗܰܝܡܶܢܘ</VERS>
      <VERS vnumber="17">ܒܰܠܚܽܘܕ ܒܚܰܝܠܳܐ ܕܫܽܘܠܳܡܳܐ. ܠܗܳܠܶܝܢ ܕܝܳܕ݂ܰܥ ܐܰܢ̱ܬ. ܘܬܰܩܺܝܦܳܐܺܝܬ ܡܰܟܶܣ ܐܰܢ̱ܬ ܠܗܽܘܢ</VERS>
      <VERS vnumber="18">ܘܰܐܢ̱ܬ ܡܳܪܝܳܐ ܫܰܠܺܝܛ ܥܰܠ ܚܰܝܠܳܐ. ܘܰܒܛܺܝܠܳܐܺܝܬ݂ ܕܳܐܶܢ ܐܰܢ̱ܬ. ܘܰܒܟܽܠ ܚܰܘܣܳܢ ܡܕܰܒܰܪ ܐܰܢ̱ܬ ܠܰܢ. ܐܶܢ ܬܶܨܒܶܐ ܓܶܝܪ܆ ܥܰܬܺܝܪ ܗܽܘ ܚܰܝܠܳܐ</VERS>
      <VERS vnumber="19">ܒܗܳܠܶܝܢ ܥܒܳܕ̈ܶܐ ܐܰܠܶܦܬ ܠܥܰܡܳܟ݂ ܘܠܰܒܢܳܝ̈ܟ܆ ܕܘܳܠܶܐ ܗܘܳܐ ܠܶܗ ܠܙܰܕܺܝܩܳܐ ܠܡܶܪܚܰܡ ܠܒܰܪܢܳܫܳܐ. ܘܰܥܒܰܕܬ ܠܰܒܢܰܝ̈ܟ ܣܰܒܪܳܐ ܛܳܒܳܐ. ܝܳܗܶܒ ܐܰܢ̱ܬ ܬܝܳܒܽܘܬ݂ܳܐ ܥܰܠ ܣܰܟ݂ܠܘ̈ܳܬ݂ܳܐ</VERS>
      <VERS vnumber="20">ܕܳܐܦ ܠܰܒܥܶܕܒܳܒܰܝ̈ܗܽܘܢ ܕܥܰܒܕܰܝ̈ܟ ܚܰܝܶܒܬ ܐܶܢܽܘܢ ܠܡܰܘܬܳܐ. ܘܨܰܥܰܪܬ ܐܶܢܽܘܢ ܒܟܽܠ ܦܽܘܪܥܳܢ. ܘܰܒܥܰܘ ܕܢܶܬܺܝܗܶܒ ܠܗܽܘܢ ܙܰܒܢܳܐ ܠܬܰܚܢܰܢܬܳܐ. ܕܢܶܥܪܩܽܘܢ ܡܶܢ ܒܺܝ̈ܫܳܬ݂ܳܐ</VERS>
      <VERS vnumber="21">ܘܰܒܝܰܨܺܝܦܽܘܬ݂ܳܐ ܪܰܒܬ݂ܳܐ ܕܳܢܬ ܐܶܢܽܘܢ ܠܥܰܡܳܟ݂ ܘܠܰܒܢܰܝ̈ܟ. ܗܳܠܶܝܢ ܕܰܥܒܰܕ݂ܬ ܥܰܡ ܐܰܒܳܗ̈ܳܬ݂ܰܢ ܩܝܳܡ̈ܶܐ ܘܡܰܘܡܳܬܳܐ ܘܩܶܨ̈ܶܐ ܛܳܒ̈ܶܐ</VERS>
      <VERS vnumber="22">ܘܠܰܢ ܥܒܰܕ݂ܬ ܕܺܝܢܳܐ܆ ܕܢܰܓܶܕ݂ܬ ܠܣܳܢ̈ܰܐܝܢ ܒܪܶܒܽܘ ܢܶܓ̈ܕܺܝܢ. ܕܟܰܕ݂ ܢܶܗܘܶܐ ܕܺܝܢܺܝܢܰܢ܆ ܗܘܰܝܢ ܡܶܬܕܰܟܪܺܝܢܰܢ ܛܽܘܒܳܟ݂. ܘܟܰܕ݂ ܢܶܗܘܶܐ ܡܶܬܬܕܺܝܢܺܝܢܰܢ܆ ܢܶܗܘܶܐ ܡܣܰܟܶܝܢܰܢ ܠܖ̈ܰܚܡܰܝܟ</VERS>
      <VERS vnumber="23">ܘܟܰܕ݂ ܚܝܰܘ ܦܰܟܺܝܗ̈ܶܐ ܘܰܓܡܰܪܘ ܛܳܠܽܘܡܳܐܺܝܬ܆ ܢܰܓܶܕ݂ܬ ܐܶܢܽܘܢ ܒܛܰܢܦܽܘܬ݂ܗܽܘܢ</VERS>
      <VERS vnumber="24">ܡܶܛܽܠ ܕܒܽܐܘܪ̈ܚܳܬ݂ܳܐ ܕܛܳܥܝܽܘܬ݂ܗܽܘܢ ܥܪܰܩܘ ܘܰܛܥܰܘ܆ ܕܰܬܟܺܝܠܺܝܢ ܗܘܰܘ ܥܰܠ ܚܰܝ̈ܘܳܬ݂ܳܐ. ܘܥܰܠ ܨܰܥܪܳܐ ܕܰܒܥܶܕܒܳܒܰܝ̈ܗܽܘܢ ܕܰܐܠܳܗ̈ܶܐ ܐܶܢܽܘܢ. ܦܽܘܪܥܳܢܽܘܬ݂ܳܐ ܕܰܛܠܳܝ̈ܶܐ ܒܦܰܟܺܝܗܽܘܬܳܐ ܕܰܓܶܠܘ</VERS>
      <VERS vnumber="25">ܡܶܛܽܠ ܗܳܢܳܐ ܗܳܟܺܝܠ ܐܰܝܟ ܛܠܳܝ̈ܶܐ ܕܠܳܐ ܡܶܣܬܰܟܠܺܝܢ ܫܰܕܰܪܬ ܥܠܰܝܗܽܘܢ ܕܺܝܢܳܐ ܕܓܽܘܚܟܳܐ</VERS>
      <VERS vnumber="26">ܘܰܐܝܠܶܝܢ ܕܠܳܐ ܡܶܣܬܰܟܠܺܝܢ ܡܶܢ ܕܺܝܢܳܐ ܕܓܽܘܚܟ݂ܳܐ܆ ܢܶܛܥܡܽܘܢ ܕܺܝܢܶܗ ܕܰܐܠܳܗܳܐ ܒܩܽܘܫܬܳܐ</VERS>
      <VERS vnumber="27">ܕܰܒܗܰܘ ܡܶܕܶܡ ܕܚܰܫܘ܆ ܪܓܰܙܘ. ܡܶܛܽܠ ܕܰܬܟܺܝܠܺܝܢ ܥܠܰܝܗܽܘܢ ܕܰܐܠܳܗ̈ܶܐ ܐܶܢܽܘܢ. ܕܳܐܦ ܒܗܽܘܢ ܢܶܬܢܰܩܡܽܘܢ. ܡܶܛܽܠ ܕܗܳܢܽܘܢ ܕܰܚܙܰܘ ܩܰܕ݂ܡܳܝܰܬ݂܆ ܘܰܟܦܰܪܘ ܕܠܳܐ ܢܶܒܥܽܘܢ ܠܰܐܠܳܗܳܐ ܒܩܽܘܫܬܳܐ܆ ܥܽܘܬܳܕ݂ܶܗ ܕܕܺܝܢܳܐ ܢܺܐܬ݂ܶܐ ܥܠܰܝܗܽܘܢ.</VERS>
    </CHAPTER>
    <CHAPTER cnumber="13">
      <VERS vnumber="1">ܣܪܺܝܩܺܝܢ ܐܶܢܽܘܢ ܒܢܰܝ̈ܢܳܫܳܐ܆ ܕܠܰܐܠܳܗܳܐ ܠܳܐ ܝܳܕ݂ܥܺܝܢ. ܘܶܐܢ ܡܶܢ ܛܳܒ̈ܳܬ݂ܳܐ ܡܶܕܶܡ ܕܡܶܬܚܙܶܐ ܠܳܐ ܐܶܫܟܰܚܘ ܕܰܢܦܰܚܡܽܘܢ ܕܶܡܕܶܡ ܕܰܗܘܳܐ. ܘܠܳܐ ܚܳܪܘ ܒܰܥܒܳܕ̈ܶܐ. ܘܠܳܐ ܝܺܕ݂ܰܥܘ ܠܽܐܘܡܳܢܗܽܘܢ</VERS>
      <VERS vnumber="2">ܐܰܘ ܠܢܽܘܪܳܐ܆ ܐܰܘ ܠܪܽܘܚܳܐ܆ ܐܰܘ ܠܳܐܐܰܪ ܩܰܠܺܝܠܳܐ܆ ܐܰܘ ܠܗܽܘܦܳܟܰܝ̈ܗܽܘܢ ܕܟܰܘ̈ܟܒܶܐ܆ ܐܰܘ ܠܪܶܕܝܗܽܘܢ ܕܡܰܝ̈ܳܐ܆ ܐܰܘ ܠܢܰܗܺܝܖ̈ܶܐ ܕܰܫܡܰܝܳܐ܆ ܐܰܘ ܠܬܽܘܩܳܢܶܗ ܕܥܳܠܡܳܐ</VERS>
      <VERS vnumber="3">ܘܣܳܒܪܺܝܢ ܗܘܰܘ ܕܰܐܠܳܗ̈ܶܐ ܐܶܢܽܘܢ ܡܶܛܽܠ ܫܽܘܦܪܗܽܘܢ. ܐܶܢ ܣܳܒܪܺܝܢ ܐܰܢ̱ܬܽܘܢ ܕܰܐܠܳܗ̈ܶܐ ܐܶܢܽܘܢ܆ ܚܰܕ݂ ܟܡܳܐ ܗܰܘ ܕܰܥܒܰܕ݂ ܐܶܢܽܘܢ ܛܳܒ ܡܶܢܗܽܘܢ. ܗܰܘ ܕܰܒܪܳܐ ܫܽܘܦܪܳܐ. ܗܰܘ ܕܰܥܒܰܕ݂ ܟܽܠܗܶܝܢ ܗܳܠܶܝܢ</VERS>
      <VERS vnumber="4">ܘܶܐܢ ܡܶܛܽܠ ܚܰܝܠܗܽܘܢ ܘܰܬ݂ܡܺܝܗܽܘܬ݂ܗܽܘܢ ܕܚܶܠܘ ܡܶܢܗܽܘܢ܆ ܡܶܢ ܗܳܠܶܝܢ ܢܶܕܥܽܘܢ܆ ܕܗܰܘ ܕܰܥܒܰܕ݂ ܐܶܢܽܘܢ ܛܳܒ ܗܽܘ ܡܶܢܗܽܘܢ</VERS>
      <VERS vnumber="5">ܕܡܶܢ ܪܰܒܽܘܬܳܐ ܕܫܽܘܦܪܶܗ ܐܶܬܒܪܺܝܘ. ܗܳܢܳܐ ܕܰܒܪܳܐ ܐܶܢܽܘܢ ܡܶܬܚܙܶܐ ܓܰܠܝܳܐܺܝܬ݂</VERS>
      <VERS vnumber="6">ܘܥܰܠ ܗܳܠܶܝܢ ܪܽܘܓܙܳܐ ܩܰܠܺܝܠܳܐ ܢܺܐܬ݂ܶܐ܆ ܕܗܶܢܽܘ ܟܒܰܪ ܛܥܰܘ ܘܰܒܥܰܘ ܠܰܐܠܳܗܳܐ܆ ܘܰܕܢܶܫܟܚܽܘܢ ܝܺܕ݂ܰܥܬ݂ܳܐ</VERS>
      <VERS vnumber="7">ܘܒܰܥܒܳܕܰܘ̈ܗܝ ܗܘܰܘ ܡܶܬܗܰܦܟܺܝܢ. ܘܡܶܬܚܰܒܠܺܝܢ ܘܰܡܒܰܚܢܺܝܢ. ܘܒܰܐܦ̈ܶܐ ܐܶܬܛܦܺܝܣܘ܆ ܕܫܰܦܺܝܪ ܡܶܕܶܡ ܕܡܶܬܚܙܶܐ</VERS>
      <VERS vnumber="8">ܘܬܽܘܒ ܠܳܐ ܫܳܒܶܩ ܠܗܽܘܢ ܒܕܺܝܢܳܐ</VERS>
      <VERS vnumber="9">ܘܶܐܢ ܗܳܠܶܝܢ ܟܽܠܗܶܝܢ ܐܶܫܟܰܚܘ ܠܡܶܕܰܥ. ܘܶܐܫܟܰܚܘ ܘܦܰܚܶܡܘ ܠܥܳܠܡܳܐ ܒܰܩܝܳܡܶܗ܆ ܠܡܳܪܝܳܐ ܕܟܽܠܶܗ ܥܒܳܕܳܐ ܐܰܝܟܰܢܳܐ ܠܳܐ ܝܺܕ݂ܰܥܘ ܘܶܐܫܟܚܽܘܗܝ</VERS>
      <VERS vnumber="10">ܕܳܘܶܝܢ ܐܶܢܽܘܢ܆ ܘܰܒܡܺܝ̈ܬ݂ܶܐ ܗܽܘ ܣܰܒܪܗܽܘܢ. ܗܳܢܽܘܢ ܕܰܩܪܰܘ ܠܰܥܒܳܕ݂ ܐܺܝ̈ܕ݂ܰܝܳܐ ܕܰܒܢܰܝ̈ܢܳܫܳܐ ܕܰܐܠܳܗ̈ܶܐ ܐܶܢܽܘܢ. ܕܰܗܒܳܐ ܐܶܢܽܘܢ ܘܟܶܣܦܳܐ ܘܰܥܒܳܕ݂ܳܐ ܕܝܽܘܠܦܳܢܳܐ. ܘܕܶܡܘ̈ܳܬ݂ܳܐ ܕܚܰܝ̈ܘܳܬ݂ܳܐ ܘܟܺܐܦܳܐ ܕܡܰܣܠܝܳܐ ܥܒܳܕ݂ ܐܺܝ̈ܕ݂ܰܝܳܐ ܕܰܩܝܳܡܳܐ</VERS>
      <VERS vnumber="11">ܐܰܘ ܩܰܝܣܳܐ ܡܶܢ ܥܳܒܳܐ܆ ܢܰܓܳܪܳܐ ܚܦܺܝܛܳܐܺܝܬ ܦܣܰܩ. ܐܺܝܠܳܢܳܐ ܕܫܰܦܺܝܪ ܡܶܬܬܙܺܝܥ ܕܰܢܨܺܝܒ. ܓܰܠܦܶܗ ܠܶܗ ܒܽܐܘܡܳܢܽܘܬ݂ܳܐ ܡܶܢ ܟܽܠ ܚܕܳܖ̈ܰܘܗܝ. ܘܗܰܝܡܢܶܗ܆ ܘܓܰܠܦܶܗ: ܘܒܰܫܪܳܪܳܐ ܬܰܩܢܶܗ. ܥܒܳܕ݂ܳܐ ܫܰܦܺܝܪܳܐ ܠܬܶܫܡܶܫܬܳܐ ܕܚܰܝ̈ܶܐ</VERS>
      <VERS vnumber="12">ܘܡܶܕܶܡ ܕܰܡܫܰܦܶܐ ܗܘܳܐ ܡܶܢܶܗ ܠܚܽܘܫܳܚܳܐ ܕܡܶܐܟܽܘܠܬܳܐ܆ ܢܰܦܩܶܗ ܘܶܐܬܡܠܺܝ. ܘܡܶܕܶܡ ܕܚܰܣܺܝܪ ܒܶܗ܆ ܡܶܢܶܗ ܡܡܰܠܶܐ ܗܘܳܐ</VERS>
      <VERS vnumber="13">ܘܡܶܕܶܡ ܕܡܶܫܬܕ݂ܶܐ ܡܶܢܶܗ܆ ܠܡܶܕܶܡ ܠܳܐ ܟܳܫܰܪ. ܘܰܥܒܰܕ݂ ܡܶܢ ܠܶܒܶܗ ܡܳܐܢܳܐ ܕܡܰܬܩܰܢ ܠܛܰܡܽܐܘܬ݂ܳܐ. ܐܺܝܠܢܳܐ ܗܰܘ ܩܰܫܝܳܐ ܕܰܢܨܺܝܒ ܥܰܠ ܡܰܝ̈ܳܐ ܘܩܳܐܶܡ. ܢܰܣܟܶܗ ܘܥܰܒܕ݂ܶܗ ܒܰܚܦܺܝܛܽܘܬ݂ܳܐ ܕܰܥܒܳܕܶܗ. ܘܰܒܝܰܘܡܳܐ ܕܰܦܣܺܝܩ ܗܘܳܐ ܪܰܫܡܶܗ. ܘܕܰܡܝܶܗ ܠܨܰܠܡܳܐ ܕܒܰܪܢܳܫܳܐ</VERS>
      <VERS vnumber="14">ܐܰܘ ܠܚܰܝ̈ܘܳܬ݂ܳܐ ܫܰܦܺܝܪ̈ܳܬ݂ܳܐ ܕܰܡܝܶܗ. ܒܣܰܡ̈ܡܳܢܶܐ ܡܰܫܚܶܗ. ܘܰܒܣܳܩܰܪܬ݂ܳܐ ܣܰܩܪܶܗ. ܘܬܰܩܢܶܗ ܒܟܽܠܳܗ̇ ܝܳܐܝܽܘܬ݂ܳܐ ܕܥܰܠ ܐܰܪܥܳܐ</VERS>
      <VERS vnumber="15">ܘܰܥܒܰܕ݂ ܠܶܗ ܕܽܘܟܬ݂ܳܐ ܐܰܟ݂ܘܳܬ݂ܶܗ. ܘܒܶܐܣܬܳܐ ܣܳܡܶܗ. ܘܰܒܨܶܨ̈ܶܐ ܫܰܪܪܶܗ</VERS>
      <VERS vnumber="16">ܘܝܳܨܶܦ ܥܠܰܘܗܝ ܕܰܢܩܽܘܡ ܘܠܳܐ ܢܶܦܶܠ. ܡܶܛܽܠ ܕܝܳܕܰܥ ܕܠܰܝܬ ܒܶܗ ܚܰܫܚܽܘ ܕܰܢܥܰܕܰܪ ܢܰܦܫܶܗ. ܡܶܛܽܠ ܕܨܰܠܡܳܐ ܗܽܘ܆ ܘܡܶܬܒܥܶܐ ܠܶܗ ܡܥܰܕܪܳܢܳܐ</VERS>
      <VERS vnumber="17">ܘܥܰܠ ܚܽܘܫܒܳܢ ܩܶܢܝܳܢ̈ܶܐ ܘܡܶܫܬܘ̈ܳܬ݂ܳܐ ܘܰܒܢܰܝ̈ܳܐ ܡܨܰܠܶܝܢ ܠܶܗ. ܘܠܳܐ ܒܳܗܶܬ݂ ܕܰܡܡܰܠܶܠ ܥܰܡ ܗܰܘ ܕܢܰܦܫܳܐ ܠܰܝܬ ܒܶܗ</VERS>
      <VERS vnumber="18">ܘܒܳܥܶܐ ܡܶܢ ܟܪܺܝܗܳܐ ܕܢܰܚܠܡܺܝܘܗܝ ܘܢܰܐܣܶܝܘܗܝ. ܘܥܰܠ ܚܰܝܳܐ ܡܶܢ ܡܺܝܬ݂ܳܐ ܒܳܥܶܐ ܕܢܰܚܶܝܘܗܝ. ܘܡܶܬܚܰܢܢ ܡܶܢ ܗܰܘ ܕܠܳܐ ܝܳܕ݂ܰܥ ܠܡܰܛܐܳܒܽܘ ܠܶܗ</VERS>
      <VERS vnumber="19">ܘܡܶܢ ܗܰܘ ܕܠܳܐ ܡܨܶܐ ܠܰܡܗܰܠܳܟܽܘ ܒܳܥܶܐ ܕܢܶܬܪܽܘܨ ܐܽܘܪ̈ܚܳܬ݂ܶܗ. ܘܥܰܠ ܨܶܒܘ̈ܳܬ݂ܳܐ ܕܬܶܐܓܽܘܪܬܳܐ ܕܰܥܒܳܕ ܐܺܝ̈ܕ݂ܰܝܳܐ܆ ܒܳܥܶܐ ܡܶܢ ܗܰܘ ܕܠܰܝܬ ܒܶܗ ܚܰܫܚܽܘ.</VERS>
    </CHAPTER>
    <CHAPTER cnumber="14">
      <VERS vnumber="1">ܐܰܘ ܟܰܕ݂ ܢܳܦܶܩ ܠܡܶܪܕ݂ܳܐ ܒܶܐܠܦܳܐ ܒܝܰܡܳܐ ܥܰܠ ܓܰܠ̈ܠܶܐ ܬܡܺܝ̈ܗܶܐ܆ ܡܨܰܠܶܐ ܘܒܳܥܶܐ ܡܶܢ ܩܰܝܣܳܐ ܒܰܩܺܝܩܳܐ. ܕܒܰܩܺܝܩ ܡܶܢ ܐܶܠܦܳܐ ܕܛܳܥܢܳܐ ܠܶܗ ܕܰܢܥܰܕܪܺܝܘܗܝ</VERS>
      <VERS vnumber="2">ܘܗܺܝ ܥܒܺܝܕ݂ܳܐ ܗܘܳܬ݂ ܥܰܠ ܚܽܘܫܒܳܢ ܬܶܐܓܽܘܪܬܳܐ. ܕܽܐܘܡܳܢܳܐ ܒܚܶܟܡܬ݂ܶܗ ܥܰܒܕ݂ܳܗ̇</VERS>
      <VERS vnumber="3">ܘܰܐܢ̱ܬ ܐܰܒܳܐ܆ ܒܪܰܝܬ ܟܽܠܡܶܕܶܡ ܒܚܶܟܡܬ݂ܳܟ݂ ܘܰܒܝܰܨܺܝܦܽܘܬ݂ܳܟ݂. ܘܝܰܗܒܬ ܐܽܘܪܚܳܐ ܒܝܰܡܳܐ܆ ܘܥܰܠ ܓܰܠ̈ܠܶܐ ܫܒܺܝ̈ܠܶܐ ܫܰܦܺܝܖ̈ܶܐ</VERS>
      <VERS vnumber="4">ܕܰܬܚܰܘܶܐ ܕܡܶܢ ܟܽܠ ܡܶܫܟܰܚ ܐܰܢ̱ܬ ܠܡܰܚܳܝܽܘ ܘܰܠܡܶܦܪܰܩ܆ ܕܒܽܐܘܡܳܢܽܘܬ݂ܳܐ ܟܽܠܡܶܕܶܡ ܢܶܬܥܒܶܕ݂</VERS>
      <VERS vnumber="5">ܡܶܛܽܠ ܕܰܐܢ̱ܬ ܗܽܘ ܨܒܰܝܬ ܘܰܥܒܰܕ݂ܬ ܟܽܠ ܘܚܶܟܡܬ݂ܳܟ݂ ܠܳܐ ܒܳܛܠܳܐ ܡܶܢ ܥܒܳܕ̈ܶܐ. ܡܶܛܽܠ ܗܳܢܳܐ ܝܰܗܒܬ ܠܰܒܢܰܝ̈ܢܳܫܳܐ ܕܰܢܗܰܝ̈ܡܢܳܢ ܢܰܦ̈ܫܳܬ݂ܗܽܘܢ ܒܩܰܝܣܳܐ ܙܥܽܘܪܳܐ. ܘܰܥܒܰܪܘ ܥܰܠ ܓܰܠ̈ܠܶܐ ܥܰܫܺܝܢ̈ܶܐ܆ ܘܰܚܝܰܘ</VERS>
      <VERS vnumber="6">ܡܶܢ ܒܪܺܝܫܺܝܬ݂ ܓܶܝܪ ܐܶܒܰܕ݂ܘ ܘܰܥܒܰܪܘ ܓܰܢ̱ܒܳܖ̈ܶܐ ܓܒܰܝ̈ܳܐ܆ ܕܰܗܘܳܐ ܣܰܒܪܗܽܘܢ ܕܢܶܬ݂ܝܰܬ݂ܒܽܘܢ ܒܥܳܠܡܳܐ. ܥܪܰܩܘ ܘܠܳܐ ܫܒܰܩܘ ܠܥܳܠܰܡ ܙܰܪܥܳܐ ܕܡܰܘܠܳܕܳܐ. ܕܺܝܠܳܟ݂ ܗܺܝ ܗܳܕ݂ܶܐ ܡܕܰܒܪܳܢܽܘܬ݂ܳܐ ܕܰܒܪܰܝܬ</VERS>
      <VERS vnumber="7">ܡܒܰܪܰܟ݂ ܗܽܘ ܩܰܝܣܳܐ܆ ܕܙܰܕܺܝܩܳܐ ܡܶܢܶܗ ܡܶܬܚܙܶܐ</VERS>
      <VERS vnumber="8">ܥܒܳܕ݂ ܐܺܝ̈ܕ݂ܰܝܳܐ ܕܶܝܢ ܠܺܝܛ ܗܽܘ ܗܽܘ ܘܥܳܒܽܘܕ݂ܶܗ. ܕܰܥܒܰܕ݂ ܥܒܳܕ݂ܳܐ ܕܰܚܒܳܠܳܐ܆ ܘܰܐܠܳܗܳܐ ܩܪܳܝܗܝ</VERS>
      <VERS vnumber="9">ܘܗܽܘ ܠܰܐܠܳܗܳܐ ܣܢܶܐ ܪܰܫܺܝܥܳܐ ܘܪܽܘܫܥܶܗ</VERS>
      <VERS vnumber="10">ܘܰܥܒܳܕ݂ܳܐ ܘܥܳܒܽܘܕ݂ܶܗ ܐܰܟܚܕ݂ܳܐ ܢܶܬ݂ܚܰܝܒܽܘܢ</VERS>
      <VERS vnumber="11">ܡܶܛܽܠ ܗܳܢܳܐ ܘܳܐܦ ܒܰܦܬܰܟܖ̈ܶܐ ܕܥܰܡ̈ܡܶܐ ܗܳܘܝܳܐ ܦܽܘܪܥܳܢܽܘܬ݂ܳܐ. ܡܶܛܽܠ ܕܰܒܪܺܝܬ݂ܶܗ ܐܶܢܽܘܢ ܕܰܐܠܳܗܳܐ. ܘܰܥܒܰܕ݂ܘ ܐܶܢܽܘܢ ܠܛܰܢܦܽܘܬ݂ܳܐ܆ ܘܰܠܬܽܘܩܰܠܬ݂ܳܐ ܕܢܰܦ̈ܫܳܬ݂ܳܐ ܕܰܒܢܰܝ̈ܢܳܫܳܐ. ܘܰܡܨܺܝܕ݂ܬܳܐ ܠܪ̈ܶܓܠܰܝܗܽܘܢ ܕܰܒܢܰܝ̈ܢܳܫܳܐ ܣܰܟ̈ܠܶܐ</VERS>
      <VERS vnumber="12">ܪܺܝܫܳܗ̇ ܓܶܝܪ ܕܙܳܢܝܽܘܬ݂ܳܐ܆ ܡܰܚܫܰܒܬ݂ܳܐ ܕܰܦܬܰܟܖ̈ܶܐ܆ ܘܰܚܒܳܠܳܐ ܐܶܢܽܘܢ ܠܰܐܝܠܶܝܢ ܕܚܰܝ݂ܺܝܢ</VERS>
      <VERS vnumber="13">ܠܳܐ ܗܘܳܐ ܡܶܢ ܪܺܝܫܺܝܬ݂ܳܐ ܗܘܰܘ. ܐܳܦܠܳܐ ܠܥܳܠܰܡ ܡܩܰܘܶܝܢ</VERS>
      <VERS vnumber="14">ܪܰܒܽܘܬ݂ ܟܰܪܣܳܐ ܓܶܝܪ ܕܐ̱ܢܳܫܳܐ ܥܶܠܰܬ݂ ܠܥܳܠܡܳܐ. ܡܶܛܽܠܗܳܢܳܐ ܒܦܳܣܺܝ̈ܩܳܬ݂ܳܐ ܗܳܘܶܐ ܫܽܘܠܳܡܳܐ</VERS>
      <VERS vnumber="15">ܩܽܘܪܒܳܢܳܐ ܓܶܝܪ ܕܶܐܒܠܳܐ܆ ܢܳܣܶܒ ܐܰܒܳܐ ܒܙܰܘܥܬ݂ܳܐ ܕܚܰܝ̈ܘܳܬ݂ܳܐ. ܘܳܐܦ ܒܪܶܗ ܢܶܫܬܩܶܠ. ܕܰܥܒܰܕ݂ ܨܽܘܪܬܳܐ ܠܒܰܪܢܳܫܳܐ ܕܗܳܝܕܶܝܢ ܗܘܳܐ ܡܺܝܬ݂ܳܐ. ܥܰܒܕ݂ܶܗ ܗܳܫܳܐ ܦܶܚܡܳܐ ܕܰܐܠܳܗܳܐ. ܘܝܰܗܒ ܠܰܐܝܠܶܝܢ ܕܰܬܚܶܝܬ ܐܺܝܕ݂ܶܗ ܐܶܢܽܘܢ܆ ܐ̱ܪ̈ܳܙܶܐ ܕܬܶܫܡܶܫܬܳܐ</VERS>
      <VERS vnumber="16">ܟܪܰܟ݂ ܪܽܘܫܥܳܐ ܘܶܐܬܚܰܒܰܠ ܡܶܣܰܬ݂ ܙܰܒܢܳܐ. ܘܝܽܘܠܦܳܢܳܐ ܐܰܝܟ݂ ܢܳܡܽܘܣܳܐ ܢܰܛܪܶܗ. ܘܰܒܦܽܘܩܕܳܢܗܽܘܢ ܕܰܛܪ̈ܘܢܶܐ ܫܰܡܶܫܘ ܠܰܓܠܺܝ̈ܦܶܐ</VERS>
      <VERS vnumber="17">ܡܶܛܽܠ ܕܠܳܐ ܡܶܫܟܚܺܝܢ ܗܘܰܘ ܒܰܐܦܺܝ̈ܢ ܕܰܢܝܰܩܪܽܘܢ ܠܒܰܪܢܳܫܳܐ ܕܥܳܡܰܪ ܒܪܽܘܚܩܳܐ܆ ܥܒܰܕ݂ܘ ܠܗܽܘܢ ܨܽܘܪܬܳܐ ܠܰܐܝܠܶܝܢ ܕܥܳܡܪܺܝܢ ܒܪܽܘܚܩܳܐ. ܨܽܘܪܬܳܐ ܝܺܕܺܝܥܬܳܐ ܠܺܐܝܩܳܪܶܗ ܕܡܰܠܟܳܐ. ܕܢܶܗܘܽܘܢ ܡܶܬܟܰܫܦܺܝܢ ܠܖ̈ܰܚܺܝܩܶܐ ܐܰܝܟ݂ ܕܰܠܩܰܪ̈ܺܝܒܶܐ</VERS>
      <VERS vnumber="18">ܒܟܽܠܳܗ̇ ܚܦܺܝܛܽܘܬ݂ܳܐ ܕܡܰܘܠܳܕܳܐ܆ ܘܳܐܦ ܠܰܐܝܢܳܐ ܕܠܳܐ ܝܳܕ݂ܰܥ ܠܶܗ. ܘܰܕܢܶܗܘܶܐ ܡܫܰܡܶܫ ܠܗܰܘ ܕܰܐܟܘܳܬ݂ܶܗ ܗܽܘ. ܐܽܘܡܳܢܽܘܬ݂ܶܗ ܕܽܐܘܡܳܢܳܐ ܠܰܒܶܒܬܶܗ</VERS>
      <VERS vnumber="19">ܗܰܘ ܓܶܝܪ ܕܰܐܚܺܝܕ݂ ܘܨܳܒܶܐ ܕܢܶܫܦܰܪ ܠܶܗ܆ ܐܰܢܶܣ ܐܽܘܡܳܢܽܘܬ݂ܶܗ ܕܢܶܥܒܶܕ݂ ܠܶܗ ܫܽܘܦܪܳܐ ܕܰܡܝܰܬܰܪ</VERS>
      <VERS vnumber="20">ܘܟܽܠ ܟܶܢ̈ܫܶܐ ܪܗܶܛܘ ܡܶܛܽܠ ܫܽܘܦܪܶܗ ܕܰܥܒܳܕܳܐ܆ ܕܡܶܢ ܩܕ݂ܳܡ ܩܰܠܺܝܠ ܥܰܒܕ݂ܶܗ ܣܶܓܕ݂ܬܳܐ ܠܗܰܘ ܕܝܰܩܪܶܗ ܒܰܪܢܳܫܳܐ</VERS>
      <VERS vnumber="21">ܗܽܘ ܗܳܢܳܐ ܗܘܳܐ ܠܚܽܘܣܪܳܢܳܐ ܒܥܽܘܡܪܳܐ. ܕܶܐܫܬܰܥܒܰܕܘ ܒܢܰܝ̈ܢܳܫܳܐ ܠܥܰܒܕܽܘܬ݂ܳܐ܆ ܡܶܛܽܠ ܫܽܘܦܪܳܐ ܘܚܰܝܠܳܐ ܘܰܩܪܰܝܬܽܘܢ ܫܡܳܗ̈ܶܐ ܠܟܺܐܦ̈ܶܐ ܘܰܠܩܰܝ̈ܣܶܐ܆ ܠܗܳܢܽܘܢ ܕܠܳܐ ܗܘܰܘ ܫܰܘ̈ܬܳܦܺܝܢ ܒܶܗ</VERS>
      <VERS vnumber="22">ܘܠܳܐ ܣܳܦܶܩ ܗܘܳܐ ܠܟܽܘܢ ܕܠܳܐ ܝܺܕ݂ܰܥܬܽܘܢ ܠܰܐܠܳܗܳܐ܆ ܐܶܠܳܐ ܥܒܰܕ݂ܬܽܘܢ ܩܪܳܒܳܐ܆ ܠܡܶܥܒܰܕ݂ ܫܡܳܐ ܕܠܳܐ ܒܺܝܕ݂ܰܥܬ݂ܳܐ ܠܒܺܝܫܬܳܐ. ܘܫܰܡܶܫܬܽܘܢ ܐܶܢܽܘܢ</VERS>
      <VERS vnumber="23">ܘܰܩܛܰܠܬܽܘܢ ܒܢܰܝ̈ܟܽܘܢ. ܘܰܥܒܰܕ݂ܬܽܘܢ ܐ̱ܪ̈ܳܙܶܐ ܟܣܰܝ̈ܳܐ. ܘܶܐܫܬܰܛܺܝܬܽܘܢ ܒܬܽܘ̈ܩܳܢܶܐ ܐ̱ܚܪ̈ܳܢܶܐ ܕܨܶܒܘ̈ܳܬ݂ܳܐ ܕܥܳܠܡܳܐ</VERS>
      <VERS vnumber="24">ܕܡܶܛܽܠܳܬ݂ܟܽܘܢ ܠܳܐ ܥܽܘܡܪܟܽܘܢ ܘܠܳܐ ܡܶܫܬܘ̈ܳܬܟܽܘܢ ܗܘܰܝ̈ ܕܰܟܝ̈ܳܢ܆ ܘܳܐܦܠܳܐ ܡܶܬܢܰܛܪ̈ܳܢ. ܘܚܰܕ݂ ܠܚܰܕ݂ ܒܢܶܟܠܳܐ ܩܳܛܶܠ ܠܚܰܒܪܶܗ. ܘܰܒܪܰܡܝܽܘܬ݂ܳܐ ܡܚܰܒܶܠ ܠܶܗ. ܘܒܰܪ ܐܽܘܡܳܢܽܘܬ݂ܶܗ ܡܚܰܒܶܠ ܠܶܗ</VERS>
      <VERS vnumber="25">ܟܽܠ ܡܶܕܶܡ ܓܶܝܪ ܡܚܰܠܰܛ ܗܘܳܐ. ܕܡܳܐ܆ ܘܩܶܛܠܳܐ܆ ܘܓܰܢܳܒܽܘܬ݂ܳܐ܆ ܘܢܶܟ݂ܠܳܐ܆ ܘܣܽܘܪܚܳܢܳܐ܆ ܘܰܙܥܽܘܪܽܘܬ݂ ܗܰܝܡܳܢܽܘܬ݂ܳܐ܆ ܘܰܫܓܺܝܫܽܘܬ݂ܳܐ܆ ܡܰܘܡܳܬܳܐ ܕܫܽܘܩܪܳܐ</VERS>
      <VERS vnumber="26">ܟܽܠܗܶܝܢ ܗܳܠܶܝܢ܆ ܛܽܘܪܳܦܳܐ ܐܶܢܶܝܢ ܠܦܳܠܚܰܝ̈ܗܶܝܢ. ܕܠܳܐ ܢܶܬܕܰܟܪܽܘܢ ܛܰܢܦܽܘܬ݂ܳܐ. ܘܰܢܛܰܢܦܽܘܢ ܢܰܦ̈ܫܳܬ݂ܳܐ܆ ܘܰܢܚܰܠܦܽܘܢ ܠܺܝܠܺܝ̈ܕ݂ܶܐ. ܘܡܶܫܬܘ̈ܳܬ݂ܗܽܘܢ ܕܠܳܐ ܒܛܶܟܣܳܐ܆ ܓܰܘܪܳܐ ܘܛܰܢܦܽܘܬ݂ܳܐ ܕܕܽܘܒܳܖ̈ܶܐ</VERS>
      <VERS vnumber="27">ܕܰܦܬܰܟܖ̈ܰܝܗܽܘܢ ܐܰܒܺܝܕ݂ܰܝ̈ ܫܡܳܗ̈ܶܐ. ܘܬܶܫܡܶܫܬܗܽܘܢ ܪܺܝܫܳܐ ܕܟܽܠܳܗ̇ ܒܺܝܫܬܳܐ܆ ܘܥܶܠܬ݂ܳܐ ܗ̱ܝ ܕܰܚܒܳܠܳܐ</VERS>
      <VERS vnumber="28">ܐܶܢ ܒܳܣܡܺܝܢ܆ ܡܶܬܛܰܢܦܺܝܢ. ܘܶܐܢ ܡܶܬܢܰܒܶܝܢ ܢܕܰܓܠܽܘܢ. ܘܶܐܢ ܚܰܝ݂ܺܝ݂ܢ܆ ܢܶܛܠܡܽܘܢ. ܘܶܐܢ ܢܺܐܡܽܘܢ ܒܕܰܓܳܠܽܘܬ݂ܳܐ܆ ܠܳܐ ܢܰܫܪܽܘܢ</VERS>
      <VERS vnumber="29">ܕܗܶܢܽܘܢ܆ ܬܟܺܝܠܺܝܢ ܥܰܠ ܦܬܰܟܖ̈ܶܐ ܕܠܰܝܬ ܒܗܽܘܢ ܚܰܫܚܽܘ܆ ܝܺܡܰܘ ܒܺܝܫܳܐܺܝܬ ܘܠܳܐ ܣܳܒܪܺܝܢ ܕܗܳܘܝܳܐ ܡܶܢܗܽܘܢ ܦܽܘܪܥܳܢܽܘܬ݂ܳܐ</VERS>
      <VERS vnumber="30">ܬܰܪܬܶܝܢ ܢܺܐܬ݂ܝ̈ܳܢ ܥܠܰܝܗܽܘܢ ܒܩܽܘܫܬܳܐ. ܥܰܠ ܕܶܐܬܚܰܫܰܒܘ ܒܺܝܫܳܐܺܝܬ ܥܰܠ ܐܰܠܳܗܳܐ. ܘܚܳܪܘ ܒܰܦܬܰܟܖ̈ܶܐ ܘܺܝܡܰܘ ܒܰܛܠܽܘܡܝܳܐ ܒܨܺܝܪܳܐ. ܘܰܒܣܰܘ ܥܰܠ ܩܽܘܫܬܳܐ</VERS>
      <VERS vnumber="31">ܘܠܳܐ ܗܘܳܐ ܗܳܢܳܐ ܚܰܝܠܳܐ ܕܦܽܘܪܥܳܢܽܘܬ݂ܳܐ܆ ܐܶܠܳܐ ܦܽܘܪܥܳܢܽܘܬ݂ܳܐ ܕܚܰܛܳܝܳܐ. ܘܚܰܝܳܒܽܘܬ݂ܳܐ ܗܽܘ ܠܛܳܠܽܘܡ̈ܶܐ ܒܡܶܕܶܡ ܕܰܥܒܰܕ݂ܘ.</VERS>
    </CHAPTER>
    <CHAPTER cnumber="15">
      <VERS vnumber="1">ܐܰܢ̱ܬ ܕܶܝܢ ܐܰܠܳܗܰܢ܆ ܒܰܣܺܝܡܳܐ ܐܰܢ̱ܬ ܘܚܰܣܝܳܐ. ܘܢܰܓܺܝܪܳܐ ܪܽܘܚܳܟ݂܆ ܘܣܰܓܺܝܐܳܐ ܛܰܝܒܽܘܬ݂ܳܟ݂. ܘܰܠܟܽܠ ܡܬܰܪܣܶܐ ܐܰܢ̱ܬ</VERS>
      <VERS vnumber="2">ܘܶܐܢ ܢܰܣܟܶܠ܆ ܕܺܝܠܳܟ݂ ܚܢܰܢ. ܕܰܚܢܰܢ ܝܳܕ݂ܥܺܝܢܰܢ ܬܽܘܩܦܳܟ݂. ܒܪܰܡ ܕܶܝܢ ܠܳܐ ܡܰܣܟܠܺܝܢܰܢ ܕܠܳܟ݂ ܚܫܺܝܒܺܝܢܰܢ</VERS>
      <VERS vnumber="3">ܙܰܕܺܝܩܽܘܬ݂ܳܐ ܡܫܰܡܠܰܝܬܳܐ܆ ܕܐ̱ܢܳܫ ܢܶܕܥܳܟ݂. ܘܰܕܐ̱ܢܳܫ ܢܶܕܰܥ ܫܪܳܪܳܟ݂܆ ܥܶܩܳܪܳܐ ܗܽܘ ܕܠܳܐ ܡܳܐܶܬ݂</VERS>
      <VERS vnumber="4">ܠܳܐ ܐܰܛܥܝܽܘܢ ܥܒܳܕ݂ ܐܺܝܕ݂ܰܝ̈ܗܽܘܢ ܕܰܒܢܰܝ̈ܢܳܫܳܐ܆ ܪܺܝܩܳܢܽܘܬ݂ܗܽܘܢ ܛܶܠܳܠܳܐ ܕܰܟܬ݂ܳܒܰܝ̈ܗܽܘܢ. ܠܶܐܘܬ݂ܳܐ ܕܺܐܝܕ݂ܰܝܗܽܘܢ ܠܰܝܬ ܒܳܗ̇ ܦܺܐܖ̈ܶܐ</VERS>
      <VERS vnumber="5">ܚܶܙܘ̈ܶܐ ܣܪ̈ܺܝܩܶܐ ܘܕܶܡܘ̈ܳܬ݂ܳܐ ܕܡܶܬܚܰܠ̈ܦܳܢ܆ ܩܕ݂ܳܡ ܐܰܦܰܝ̈ܗܽܘܢ ܕܦܰܟܺܝ̈ܗܶܐ</VERS>
      <VERS vnumber="6">ܗܺܝ ܚܰܒܺܝܒܳܐ. ܕܨܳܒܶܝܢ ܒܨܶܒ̈ܘܳܬ݂ܳܐ ܡܺܝ̈ܬ݂ܳܬ݂ܳܐ. ܙܺܝܘܳܐ ܕܠܰܝܬ ܒܶܗ ܪܽܘܚܳܐ. ܦܳܥ̈ܠܶܐ ܐܶܢܽܘܢ ܒܺܝ̈ܫܶܐ. ܘܰܠܗܳܢܳܐ ܗܽܘ ܣܰܒܪܳܐ ܫܳܘܶܝܢ. ܐܰܝܠܶܝܢ ܕܡܶܬܟܰܬܫܺܝܢ ܒܗܽܘܢ܆ ܘܪܳܚܡܺܝܢ ܠܗܽܘܢ ܘܕܳܚܠܺܝܢ</VERS>
      <VERS vnumber="7">ܗܳܐ ܓܶܝܪ ܦܰܚܳܪܳܐ ܕܳܐܶܫ ܛܺܝܢܳܐ ܪܰܓܝܳܐ ܒܠܶܐܘܬ݂ܳܐ. ܘܓܳܒܶܠ ܡܶܢܶܗ ܡܳܐܢ̈ܶܐ ܠܚܽܘܫܳܚܳܐ. ܡܶܢܶܗ ܡܶܢ ܛܺܝܢܳܐ ܥܳܒܶܕ݂ ܡܳܐܢ̈ܶܐ ܕܰܕܟܶܝܢ ܠܬܶܫܡܶܫܬܳܐ܆ ܘܡܳܐܢ̈ܶܐ ܕܠܳܐ ܕܟܶܝܢ ܠܰܥܒܳܕ݂ܗܽܘܢ. ܘܗܽܘ ܥܳܒܶܕ݂ ܦܰܚܳܪܳܐ ܡܦܰܪܶܫ ܚܰܕ݂ ܠܚܰܕ݂ ܠܬܶܫܡܶܫܬܶܗ</VERS>
      <VERS vnumber="8">ܘܒܽܐܘܡܳܢܽܘܬ݂ܳܐ ܒܺܝܫܬܳܐ ܓܳܒܶܠ ܡܶܢܶܗ ܐܰܠܳܗܳܐ ܠܰܣܪܺܝܩܽܘܬ݂ܳܐ. ܠܗܰܘ ܕܡܶܢ ܩܰܠܺܝܠ ܡܶܢ ܐܰܪܥܳܐ ܐܰܦܩܶܗ܆ ܘܒܳܬ݂ܰܪ ܩܰܠܺܝܠ ܠܰܐܪܥܳܐ ܗܳܦܶܟ݂. ܘܬܳܒܥܺܝܢ ܠܶܗ ܚܰܘܒܬ݂ܳܐ ܕܢܰܦܫܳܐ</VERS>
      <VERS vnumber="9">ܘܗܳܘܝܳܐ ܠܶܗ ܨܶܦܬ݂ܳܐ ܕܠܳܐ ܡܶܫܟܰܚ ܕܢܶܠܐܶܐ. ܘܠܳܐ ܗܘܳܐ ܡܶܛܽܠ ܕܰܗܘܳܐ ܥܽܘܡܪܶܗ ܩܰܠܺܝܠ ܐܰܘ ܣܰܓܺܝ. ܐܶܠܳܐ ܥܽܘܡܪܳܐ ܐܰܒܺܝܕ݂ܳܐ ܕܕܰܗܒܳܐ ܘܰܕܟܶܣܦܳܐ ܘܕܰܢܚܳܫܳܐ. ܘܰܡܕܰܡܶܝܢ ܘܥܳܒܕ݂ܺܝܢ ܠܶܗ ܒܛܰܢܦܽܘܬ݂ܳܐ܆ ܘܰܡܩܺܝܡܺܝܢ ܠܶܗ ܒܫܽܘܒܚܳܐ</VERS>
      <VERS vnumber="10">ܩܶܛܡܳܐ ܗܽܘ ܠܶܒܶܗ. ܘܥܰܦܪܳܐ ܗܽܘ ܣܰܒܪܶܗ. ܛܺܝܢܳܐ ܕܣܰܥܪܳܐ ܥܽܘܡܪܶܗ</VERS>
      <VERS vnumber="11">ܕܠܳܐ ܝܳܕܰܥ ܠܗܰܘ ܕܓܰܒܠܶܗ. ܘܢܰܦܫܳܐ ܓܡܺܝܪܬܳܐ ܐܰܪܡܺܝ ܒܶܗ܆ ܘܪܽܘܚܳܐ ܕܚܰܝ̈ܶܐ ܢܦܰܚ ܒܶܗ</VERS>
      <VERS vnumber="12">ܘܚܰܫܒܽܘܗܝ ܥܽܘܡܪܳܐ ܕܚܰܝ݂ܰܝ݂̈ܗܽܘܢ ܓܽܘܚܟ݂ܳܐ. ܘܥܽܘܡܪܗܽܘܢ ܐܰܝܟ݂ ܙܶܒܢܳܐ ܘܰܙܒܺܝܢܬܳܐ ܕܬܰܓܳܖ̈ܶܐ. ܘܟܽܠܳܗ̇ ܬܰܓܳܪܽܘܬ݂ܶܗ ܒܺܝܫܬܳܐ</VERS>
      <VERS vnumber="13">ܗܽܘ ܝܰܬܺܝܪ ܡܶܢ ܟܽܠ ܝܳܕ݂ܰܥ ܕܡܰܣܟܶܠ. ܗܰܘ ܕܡܶܢ ܗܽܘܠܶܐ ܕܥܰܦܪܳܐ ܥܒܰܕ݂ ܓܠܺܝ̈ܦܶܐ ܘܫܰܡܶܫ ܐܶܢܽܘܢ. ܟܽܠܗܽܘܢ ܫܺܝܛܺܝܢ ܘܰܕܘܶܝܢ</VERS>
      <VERS vnumber="14">ܘܥܰܠ ܢܰܦܫܶܗ ܕܰܙܥܽܘܪܳܐ ܣܳܢ̈ܰܐܘܗܝ ܕܥܰܡܳܟ݂ ܡܶܬܚܰܝܠܺܝܢ ܥܠܰܘܗܝ</VERS>
      <VERS vnumber="15">ܡܶܛܽܠ ܕܰܚܫܰܒܘ ܟܽܠܗܽܘܢ ܦܬܰܟܖ̈ܰܝܗܽܘܢ ܕܥܰܡ̈ܡܶܐ ܐܰܠܳܗܺܝ̈ܢ. ܕܠܳܐ ܚܳܙ̈ܝܳܢ ܥܰܝܢܰܝ̈ܗܽܘܢ ܚܰܫܚܽܘ. ܐܳܦܠܳܐ ܢܚܺܝܖ̈ܰܝܗܽܘܢ ܡܪܺܝܚܺܝܢ ܐܳܐܰܪ. ܘܠܳܐ ܐܶܕ݂ܢܰܝ̈ܗܽܘܢ ܫܳܡ̈ܥܳܢ. ܘܨܶܒ̈ܥܳܬ݂ܳܐ ܕܺܐܝܕ݂ܰܝ̈ܗܽܘܢ ܠܳܐ ܪ̈ܳܚܫܳܢ. ܒܰܛܺܝ̈ܠܳܢ ܪ̈ܶܓܠܰܝܗܽܘܢ ܡܶܢ ܗܶܠܰܟ݂ܬ݂ܳܐ</VERS>
      <VERS vnumber="16">ܡܶܛܽܠ ܕܒܰܪܢܳܫܳܐ ܥܒܰܕ݂ ܐܶܢܽܘܢ. ܘܪܽܘܚܳܐ ܕܙܺܐܦܳܐ ܓܶܒܠܰܬ݂ ܐܶܢܽܘܢ. ܘܐ̱ܢܳܫ ܡܶܢܗܽܘܢ ܠܳܐ ܡܶܫܟܰܚ ܕܢܶܥܒܶܕ݂ ܐܰܠܳܗܳܐ ܐܰܝܟ݂ ܒܰܪܢܳܫܳܐ</VERS>
      <VERS vnumber="17">ܐ̱ܢܳܫܳܐ ܗܽܘ ܡܳܝܽܘܬ݂ܳܐ܆ ܘܰܥܒܰܕ݂ ܡܺܝ̈ܬ݂ܶܐ ܒܺܐܝ̈ܕ݂ܶܐ ܚܰܛܳܝ̈ܳܬ݂ܳܐ. ܘܗܽܘ ܡܝܰܬܰܪ ܗܽܘ ܡܶܢ ܕܶܚܠܬ݂ܶܗ. ܕܗܽܘ ܡܶܫܟܰܚ ܕܢܰܚܶܐ. ܘܗܶܢܽܘܢ ܠܳܐ ܡܶܫܟܚܺܝܢ</VERS>
      <VERS vnumber="18">ܐܳܦ ܠܚܰܝ̈ܘܳܬ݂ܳܐ ܛܰܢ̈ܦܳܬ݂ܳܐ ܕܳܚܠܺܝܢ ܒܫܳܛܝܽܘܬ݂ܳܐ. ܗܳܠܶܝܢ ܒܺܝ̈ܫܺܝܢ ܡܶܢ ܗܳܠܶܝܢ</VERS>
      <VERS vnumber="19">ܕܶܐܬ݂ܪܰܓܪܰܓܘ ܠܚܶܙܘܳܐ ܕܚܰܝ̈ܘܳܬ݂ܳܐ ܕܢܶܣܒܽܘܢ ܐܰܝܟ݂ ܛܳܒ̈ܳܬ݂ܳܐ ܘܫܰܢܺܝܘ ܡܶܢ ܬܶܫܒܽܘܚܬܶܗ ܕܰܐܠܳܗܳܐ ܘܡܶܢ ܒܽܘܪܟܬܶܗ.</VERS>
    </CHAPTER>
    <CHAPTER cnumber="16">
      <VERS vnumber="1">ܡܶܛܽܠܗܳܢܳܐ ܐܶܬܢܰܩܰܡ ܡܶܢܗܽܘܢ ܐܰܝܟ݂ ܡܳܐ ܕܫܳܘܶܝܢ ܗܘܰܘ. ܕܰܒܟܽܠܶܗ ܖ̈ܰܚܫܳܐ ܘܫܶܪܨܳܐ ܐܶܬܢܓܶܕ݂ܘ</VERS>
      <VERS vnumber="2">ܘܰܥܒܰܕ݂ܬ ܛܳܒ̈ܳܬ݂ܳܐ ܣܰܓܺܝ̈ܐܬ݂ܳܐ ܥܰܡ ܥܰܡܳܟ݂. ܘܡܶܐܟܽܘܠܬܳܐ ܐܰܟܣܢܳܝܬܳܐ ܐܰܝܬܺܝܬ ܠܪܶܓܬ݂ܗܽܘܢ. ܘܬܪܰܒܺܝܬ݂ܳܐ ܕܣܰܠܘܰܝ ܐܰܝܬܺܝܬ ܠܗܽܘܢ ܠܪܶܓܬ݂ܗܽܘܢ</VERS>
      <VERS vnumber="3">ܘܰܠܡܶܐܟܽܘܠܬܳܐ ܐܶܬܪܰܓܪܰܓܘ܆ ܘܫܰܕܰܪܬ ܠܗܽܘܢ. ܘܒܰܪ̈ܓܺܝܓܳܬ݂ܗܽܘܢ ܐܶܬܗܰܦܰܟ݂ܘ. ܘܗܶܢܽܘܢ ܩܰܠܺܝܠ ܒܳܥܶܝܢ ܗܘܰܘ</VERS>
      <VERS vnumber="4">ܘܶܐܬ݂ܚܰܫܰܘ ܒܡܶܐܟܽܘܠܬܳܐ ܕܠܳܐ ܝܳܕ݂ܥܺܝܢ ܗܘܰܘ܆ ܘܶܐܬ݂ܚܰܝܰܠܘ. ܘܠܳܐ ܐܰܥܒܰܪܬ ܡܶܢܗܽܘܢ ܡܶܕܶܡ ܕܡܶܬܒܥܶܐ ܠܗܽܘܢ. ܘܰܠܗܳܢܽܘܢ ܫܰܕܰܪܬ ܡܶܛܽܠ ܪܛܽܘܢܽܘܬ݂ܗܽܘܢ ܘܡܶܛܽܠ ܛܪܽܘܢܽܘܬ݂ܗܽܘܢ ܟܰܦܢܳܐ ܘܡܶܣܟܺܢܽܘܬ݂ܳܐ</VERS>
      <VERS vnumber="5">ܘܰܠܗܳܠܶܝܢ ܚܰܘܺܝܬ ܕܢܰܓܶܕ݂ܬ ܠܣܳܢ̈ܰܐܝܗܽܘܢ. ܘܰܐܝܬܺܝܬ ܥܠܰܝܗܽܘܢ ܚܶܡܬ݂ܳܐ ܕܰܚܘܰܘ̈ܳܬ݂ܳܐ. ܘܢܰܟܶܬܘ ܐܶܢܽܘܢ ܚܰܘ̈ܘܳܬ݂ܳܐ ܒܣܽܘܪ̈ܚܳܢܶܐ</VERS>
      <VERS vnumber="6">ܘܠܳܐ ܗܘܳܐ ܠܣܰܘܦܳܐ ܗܘܳܐ ܪܽܘܓܙܳܐ ܐܶܠܳܐ ܠܡܰܪܕܽܘܬ݂ܳܐ. ܩܰܠܺܝܠ ܐܶܬܪܕ݂ܺܝܘ. ܕܢܶܬ݂ܕܰܟܪܽܘܢ ܚܰܝ̈ܶܐ܆ ܦܽܘܩܕܳܢܶܗ ܕܢܳܡܽܘܣܳܟ݂</VERS>
      <VERS vnumber="7">ܕܗܳܢܳܐ ܕܬܳܒ܆ ܠܳܐ ܗܘܳܐ ܡܶܛܽܠ ܕܰܚܙܳܐ ܚܰܝܠܳܐ܆ ܚܝܳܐ ܗܘܳܐ. ܐܶܠܳܐ ܡܶܛܽܠܳܬ݂ܳܟ݂. ܕܰܐܢ̱ܬ ܗܽܘ ܡܰܚܝܳܢܳܐ ܕܟܽܠ</VERS>
      <VERS vnumber="8">ܘܰܒܗܳܠܶܝܢ ܐܰܦܺܝܣܬ ܠܣܳܢ̈ܰܐܝܢ܆ ܕܰܐܢ̱ܬ ܗܽܘ ܕܦܳܪܶܩ ܡܶܢ ܟܽܠ ܒܺܝ̈ܫܳܬ݂ܳܐ</VERS>
      <VERS vnumber="9">ܠܗܳܢܽܘܢ ܓܶܝܪ ܩܰܡ̈ܨܶܐ ܘܕܶܒܳܒ̈ܶܐ ܡܢܰܟܬܺܝܢ ܗܘܰܘ ܠܗܽܘܢ ܘܡܳܝܬܺܝܢ ܗܘܰܘ. ܘܠܳܐ ܗܘܳܬ݂ ܐܳܣܝܽܘܬ݂ܳܐ ܠܢܰܦ̈ܫܳܬ݂ܗܽܘܢ. ܡܶܛܽܠ ܕܫܳܘܶܝܢ ܗܘܰܘ܆ ܕܰܒܗܳܠܶܝܢ ܢܶܬ݂ܢܰܩܰܡ ܡܶܢܗܽܘܢ</VERS>
      <VERS vnumber="10">ܒܢܰܝ̈ܟ ܕܶܝܢ ܨܡܽܘܪܬ݂ܳܐ(ܫܶܢ̈ܶܐ) ܕܬܰܢܺܝ̈ܢܶܐ܆ ܘܰܠܪ̈ܺܝܫܰܝܗܽܘܢ ܙܳܟܶܝܢ ܗܘܰܘ. ܕܛܰܝܒܽܘܬ݂ܳܟ݂ ܫܰܕܰܪܬ ܘܰܐܣܺܝܬ ܐܶܢܽܘܢ</VERS>
      <VERS vnumber="11">ܘܰܕܢܶܬ݂ܕܰܟܪܽܘܢ ܡܶܠܰܝ̈ܟ ܕܦܰܨܺܝܬ ܐܶܢܽܘܢ. ܘܶܐܣܬܰܪܗܰܒܬ ܐܰܢܺܝܚܬ ܐܶܢܽܘܢ. ܕܠܳܐ ܢܶܦܠܽܘܢ ܠܥܽܘܡܩܳܐ ܘܢܶܛܥܽܘܢܳܟ݂܆ ܕܫܳܘܶܝܢ ܗܘܰܘ ܠܛܳܒ̈ܳܬ݂ܳܟ݂</VERS>
      <VERS vnumber="12">ܡܶܛܽܠ ܕܠܳܐ ܥܶܩܳܖ̈ܶܐ ܘܠܳܐ ܡܳܠܰܓ̈ܡܶܐ ܐܰܣܺܝܘ ܐܶܢܽܘܢ܆ ܐܶܠܳܐ ܡܶܠܬ݂ܳܟ݂ ܡܳܪܝܳܐ܆ ܕܗܺܝ ܡܰܐܣܝܳܐ ܠܟܽܠ</VERS>
      <VERS vnumber="13">ܡܶܛܽܠ ܕܰܐܢ̱ܬ ܫܰܠܺܝܛ ܐܰܢ̱ܬ ܒܡܰܘܬܳܐ ܘܰܒܚܰܝ̈ܶܐ. ܡܰܚܶܬ݂ ܐܰܢ̱ܬ ܠܬܰܪ̈ܥܶܐ ܕܰܫܝܽܘܠ ܘܡܰܣܶܩ</VERS>
      <VERS vnumber="14">ܓܰܒܪܳܐ ܓܶܝܪ ܩܛܺܝܠ ܒܒܺܝܫܽܘܬ݂ܶܗ܆ ܘܢܳܦܩܳܐ ܪܽܘܚܳܐ ܘܠܳܐ ܬܳܝܒܳܐ. ܘܠܳܐ ܗܳܦܟ݂ܳܐ ܢܰܦܫܳܐ ܕܡܶܬ݂ܢܰܣܒܳܐ</VERS>
      <VERS vnumber="15">ܘܐ̱ܢܳܫ ܠܳܐ ܡܶܫܟܰܚ ܠܡܶܬܦܰܨܳܝܽܘ ܡܶܢ ܐܺܝܕ݂ܰܝ̈ܟ</VERS>
      <VERS vnumber="16">ܖ̈ܰܫܺܝܥܶܐ ܓܶܝܪ ܕܰܟܦܰܪܘ ܒܳܟ݂܆ ܒܚܰܝܠܶܗ ܕܰܕܪܳܥܳܟ݂ ܢܰܓܶܕ݂ܬ ܐܶܢܽܘܢ. ܘܚܰܠܶܦܬ ܠܗܽܘܢ ܡܶܛܪܳܐ ܒܟܺܐܦ̈ܶܐ ܕܒܰܪܕܳܐ. ܘܰܕܠܳܐ ܡܦܰܨܝܳܢܳܐ ܪܕ݂ܰܦܬ ܐܶܢܽܘܢ. ܘܰܒܢܽܘܪܳܐ ܐܰܣܺܝܦܬ ܐܶܢܽܘܢ. ܘܰܒܬܶܫܒܽܘܚܬܳܟ݂ ܪܰܒܬ݂ܳܐ܆ ܡܰܝ̈ܳܐ ܠܳܐ ܕܰܥܟ݂ܽܘܗ̇</VERS>
      <VERS vnumber="17">ܘܗܳܕܳܐ ܗ̱ܝ ܡܝܰܬܪܽܘܬ݂ܳܐ. ܕܰܒܡܰܝ̈ܳܐ ܡܕܰܥܟ݂ܰܝ̈ ܢܽܘܪܳܐ ܝܰܬܺܝܪܳܐܺܝܬ ܡܶܬܓܰܘܙܠܳܐ ܗܘܳܬ݂ ܢܽܘܪܳܐ. ܡܶܛܽܠ ܕܟܽܠܳܗ̇ ܒܪܺܝܬ݂ܳܐ ܡܣܰܝܥܳܐ ܠܙܰܕܺܝ̈ܩܶܐ ܒܰܩܪܳܒܳܐ</VERS>
      <VERS vnumber="18">ܘܟܰܕ݂ ܨܳܒܶܐ ܐܰܢ̱ܬ܆ ܡܶܬܛܦܺܝܣܳܐ ܢܽܘܪܳܐ ܕܠܳܐ ܬܰܘܩܶܕ݂. ܚܰܝ̈ܘܳܬ݂ܳܐ ܕܫܰܕܰܪܬ ܥܰܠ ܖ̈ܰܫܺܝܥܶܐ. ܗܶܢܽܘܢ ܟܰܕ݂ ܚܰܙܘ܆ ܗܰܝܡܶܢܘ: ܕܰܒܕܺܝܢܶܗ ܕܰܐܠܳܗܳܐ ܡܶܬܬܕܺܝܢܺܝܢ</VERS>
      <VERS vnumber="19">ܘܟܰܕ݂ ܨܒܰܝܬ܆ ܝܳܩܕ݂ܳܐ ܢܽܘܪܳܐ ܒܡܰܝ̈ܳܐ ܘܡܶܬܓܰܘܙܠܳܐ. ܕܬܰܘܩܶܕ݂ ܦܺܐܖ̈ܶܐ ܕܰܐܪܥܗܽܘܢ ܕܛܳܠܽܘ̈ܡܶܐ</VERS>
      <VERS vnumber="20">ܘܰܐܢ̱ܬ ܐܰܘܟܶܠܬ ܠܥܰܡܳܟ݂ ܡܶܐܟ݂ܽܘܠܬܳܐ ܕܡܰܠܰܐܟ̈ܶܐ. ܘܠܰܚܡܳܐ ܡܛܰܝܒܳܐ ܝܰܗܒܬ ܠܗܽܘܢ ܡܶܢ ܫܡܰܝܳܐ ܕܠܳܐ ܠܶܐܘܬ݂ܳܐ܆ ܒܰܣܺܝܡ ܡܶܢ ܟܽܠܳܗ̇ ܚܰܠܝܽܘܬ݂ܳܐ܆ ܘܰܛܥܺܝܡ ܡܶܢ ܟܽܠܗܽܘܢ ܛܥܽܘ̈ܡܶܐ</VERS>
      <VERS vnumber="21">ܘܬܽܘܩܳܢܰܝ̈ܟ ܝܰܗܒܬ ܠܰܒܢܰܝ̈ܟ ܚܰܠܝܽܘܬ݂ܳܐ ܓܰܠܝܳܐܺܝܬ. ܘܰܐܝܟ݂ ܪ̈ܺܓܝܓܳܬ݂ܗܽܘܢ ܫܰܡܶܫܬ ܐܶܢܽܘܢ. ܘܰܐܝܟ݂ ܨܶܒܝܳܢܶܗ ܕܐ̱ܢܳܫ ܐ̱ܢܳܫ ܡܶܬܡܰܙܓܳܐ ܗܘܳܬ݂ ܠܶܗ</VERS>
      <VERS vnumber="22">ܒܬܰܠܓܳܐ ܘܒܰܓܠܺܝܕ݂ܳܐ ܩܳܡܰܬ݂ ܢܽܘܪܳܐ܆ ܘܠܳܐ ܐܶܬܦܫܰܪܘ. ܘܰܕܢܶܗܘܽܘܢ ܝܳܕ݂ܥܺܝܢ܆ ܕܦܺܐܖ̈ܰܝܗܺܘܢ ܕܰܒܥܶܠ̈ܕܒܳܒܶܐ ܚܰܒܠܰܬ݂ ܢܽܘܪܳܐ ܟܰܕ݂ ܡܶܬ݂ܓܰܘܙܠܳܐ ܒܓܰܘ ܒܰܪܕ݂ܳܐ. ܘܰܒܟܺܐܦܰܝ̈ ܒܰܪܕ݂ܳܐ ܘܰܒܡܶܛܪܳܐ ܝܰܗܒܬ ܒܰܪ̈ܩܶܐ</VERS>
      <VERS vnumber="23">ܡܶܛܽܠ ܕܢܶܬ݂ܦܰܪܫܽܘܢ ܙܰܕܺܝ̈ܩܶܐ܆ ܘܠܳܐ ܢܶܛܥܽܘܢ ܚܰܝܠܳܟ݂</VERS>
      <VERS vnumber="24">ܡܶܛܽܠ ܕܟܽܠܳܗ̇ ܒܪܺܝܬ݂ܳܟ݂ ܠܳܟ݂ ܡܶܫܬܰܥܒܳܕ݂ܳܐ. ܘܰܦܪܰܫܬ ܦܽܘܪܥܳܢܳܐ ܠܛܳܠܽܘ̈ܡܶܐ. ܘܝܰܗܒܬ ܚܠܺܝܡܽܘܬ݂ܳܐ ܠܰܐܝܠܶܝܢ ܕܰܬܟܺܝܠܺܝܢ ܥܠܰܝܟ</VERS>
      <VERS vnumber="25">ܡܶܛܽܠ ܗܳܢܳܐ ܒܟܽܠ ܗܺܝ ܡܶܬܗܰܦܟ݂ܳܐ ܘܰܡܫܰܡܫܳܐ ܡܰܘܗܰܒܬ݂ܳܟ݂. ܘܰܡܦܰܪܢܣܳܐ ܠܟ݂ܽܠ ܐ̱ܢܳܫ ܐ̱ܢܳܫ ܐܰܝܟ݂ ܕܨܳܒܶܐ ܠܡܶܕܰܥ</VERS>
      <VERS vnumber="26">ܢܺܐܠܦܽܘܢ ܒܢܰܝ̈ܳܐ ܐܰܝܠܶܝܢ ܕܪܳܚܶܡ ܡܳܪܝܳܐ. ܕܠܳܐ ܗܘܳܐ ܡܰܘܠܳܕܳܐ ܕܦܺܐܖ̈ܶܐ ܙܳܐܶܢ ܠܒܰܪܢܳܫܳܐ. ܐܶܠܳܐ ܡܶܠܬ݂ܳܟ݂ ܠܰܐܝܠܶܝܢ ܕܰܡܗܰܝܡܢܺܝܢ ܒܳܗ̇ ܗܺܝ ܢܳܛܪܳܐ ܠܗܽܘܢ</VERS>
      <VERS vnumber="27">ܣܰܓܺܝ ܙܰܒܢܺܝ̈ܢ ܐܶܬ݂ܳܬ݂ ܢܽܘܪܳܐ܆ ܘܠܳܐ ܐܶܬܢܰܟ݂ܺܝܘ. ܘܰܐܝܠܶܝܢ ܕܡܶܢ ܢܽܘܪܳܐ ܠܳܐ ܐܶܬ݂ܦܰܫܰܪܘ. ܟܰܕ݂ ܐܶܬ݂ܳܐ ܫܶܡܫܳܐ ܒܚܽܘܡܶܗ ܫܳܚܘ ܡܶܢܶܗ</VERS>
      <VERS vnumber="28">ܕܢܶܗܘܽܘܢ ܝܳܕ݂ܥܺܝܢ܆ ܕܳܐܦ ܫܶܡܫܳܐ ܩܳܐܶܡ ܒܬܰܘܕܺܝܬ݂ܳܐ. ܘܰܒܕܶܢܚܳܐ ܕܢܽܘܗܪܶܗ ܡܩܺܝܡ ܠܳܟ݂</VERS>
      <VERS vnumber="29">ܣܰܒܪܳܐ ܓܶܝܪ ܕܒܺܝܫ̈ܶܐ܆ ܐܰܝܟ݂ ܓܠܺܝܕ݂ܳܐ ܕܣܰܬ݂ܘܳܐ ܡܶܬܦܫܰܪ. ܘܰܐܝܟ݂ ܡܰܝ̈ܳܐ ܕܡܶܣܬܠܶܝܢ ܡܶܬܶܐܫܶܕ݂.</VERS>
    </CHAPTER>
    <CHAPTER cnumber="17">
      <VERS vnumber="1">ܪܰܘܪ̈ܒܺܝܢ ܐܶܢܽܘܢ ܓܶܝܪ ܕܺܝܢܰܝ̈ܟ ܘܰܬܡܺܝܗܺܝܢ ܐܶܢܽܘܢ ܠܰܡܬܰܢܳܝܽܘ. ܡܶܛܽܠ ܗܳܢܳܐ ܐܰܝܠܶܝܢ ܕܝܰܨܺܝܦܺܝܢ ܒܢܰܦܫܗܽܘܢ ܛܥܰܘ</VERS>
      <VERS vnumber="2">ܣܳܒܪܺܝܢ ܗܘܰܘ ܓܶܝܪ ܚܰܛܳܝ̈ܶܐ ܕܰܢܫܰܥܒܕ݂ܽܘܢ ܠܥܰܡܳܟ݂ ܩܰܕܺܝܫܳܐ. ܐܳܣܽܘܖ̈ܰܘܗܝ ܕܚܶܫܽܘܟܳܐ ܡܳܠܽܘܟ݂ܰܘ̈ܗܝ ܕܠܺܠܝܳܐ܆ ܐܶܬ݂ܚܰܫܰܒܘ ܒܢܰܦܫܗܽܘܢ</VERS>
      <VERS vnumber="3">ܘܣܳܒܪܺܝܢ ܗܘܰܘ ܠܡܶܥܪܰܩ ܡܶܢ ܡܰܚܫ̈ܒܳܬ݂ܶܗ ܕܥܳܠܡܳܐ. ܘܠܰܡܛܰܫܳܝܽܘ ܚܛܳܗܰܝ̈ܗܽܘܢ ܣܳܒܪܺܝܢ ܗܘܰܘ. ܒܡܶܕܶܡ ܕܰܥܒܰܕ݂ܘ ܐܶܬ݂ܟܣܶܣܘ ܘܶܐܬ݂ܒܰܕܰܪܘ. ܘܰܕܚܶܠܘ ܬܡܺܝܗܳܐܺܝܬ ܘܶܐܬ݂ܕܰܠܰܚܘ ܘܶܐܫܬܕ݂ܺܝܘ</VERS>
      <VERS vnumber="4">ܘܚܶܫܽܘܟ݂ܳܐ ܕܶܐܚܰܕ݂ ܐܶܢܽܘܢ܆ ܒܕܶܚܠܬ݂ܳܐ ܚܒܰܫ ܐܶܢܽܘܢ. ܘܩܳܠܳܐ ܕܠܰܘܛܬ݂ܳܐ ܩܰܒܶܠ ܐܶܢܽܘܢ. ܘܡܶܢ ܫܶܠܝܳܐ ܚܫܶܟ݂̈ܝ ܥܰܝܢܰܝ̈ܗܽܘܢ</VERS>
      <VERS vnumber="5">ܘܢܽܘܗܪܳܐ ܠܳܐ ܗܘܳܐ ܥܠܰܝܗܽܘܢ. ܘܰܒܚܺܐܦܳܐ ܕܢܽܘܪܳܐ ܐܶܬ݂ܒܰܕܰܪܘ. ܘܫܰܠܗܶܒܺܝܬ݂ܗܽܘܢ ܢܰܗܺܝܪܳܐ ܘܠܳܐ ܕܳܥܟ݂ܳܐ. ܘܣܳܒܪܺܝܢ ܗܘܰܘ ܕܢܶܗܘܶܐ ܠܗܽܘܢ ܢܽܘܗܪܳܐ ܒܚܶܫܽܘܟ݂ܳܐ ܕܠܺܠܝܳܐ ܗܰܘ</VERS>
      <VERS vnumber="6">ܘܢܽܘܪܳܐ ܗܽܘ ܒܰܠܚܽܘܕ݂ ܗܘܳܬ݂ ܡܰܢܗܪܳܐ ܠܗܽܘܢ. ܘܰܐܦܶܝ̈ܗ̇ ܠܳܐ ܚܳܙܶܝܢ ܗܘܰܘ. ܩܫܶܐ ܗ̱ܘܳܐ ܚܙܶܘܳܐ ܕܰܚܙܰܘ܆</VERS>
      <VERS vnumber="7">ܘܰܣܒܰܪܘ ܠܡܶܥܒܰܕ݂ ܐܽܘܡܳܢܽܘܬ݂ܳܐ ܕܚܰܪ̈ܳܫܶܐ ܘܰܒܡܰܚܫܰܒܬ݂ܳܐ ܕܪܳܡܽܘܬ݂ܗܽܘܢ ܐܶܬ݂ܢܟܺܝܘ: ܒܨܰܥܪܳܐ ܘܰܒܢܽܘܟ̈ܬܳܬ݂ܳܐ ܘܰܒܕܰܗܒܳܐ</VERS>
      <VERS vnumber="8">ܐܶܬ݂ܕܒܰܪ̈ܝ ܢܰܦ̈ܫܳܬ݂ܗܽܘܢ ܒܺܝܫܳܐܺܝܬ. ܘܰܒܓܽܘܚܟ݂ܳܐ ܘܰܒܕܶܚܠܬ݂ܳܐ ܐܶܬ݂ܟܪܰܗܘ</VERS>
      <VERS vnumber="9">ܘܟ݂ܽܠ ܬܡܺܝܗ̈ܬ݂ܳܐ ܐܰܕܚܶܠ̈ܝ ܐܶܢܽܘܢ܆ ܘܕܶܒܳܒ̈ܶܐ ܒܛܰܡܽܐܘܬ݂ܳܐ ܘܖ̈ܰܚܫܳܐ ܒܓܽܘܪܝܳܐ. ܘܡܶܢ ܦܳܪܰܚܬ݂ܳܐ ܢܦܰܠܘ ܘܪܰܬ݂ܘ ܘܶܐܒܰܕ݂ܘ. ܘܡܶܢ ܐܳܐܰܪ ܕܡܶܕܶܡ ܕܠܳܐ ܐܺܝܬܰܘܗܝ܆ ܥܪܰܩܘ ܟܳܦܽܘܖ̈ܶܐ܆ ܕܠܳܐ ܢܗܰܝܡܢܽܘܢ</VERS>
      <VERS vnumber="10">ܡܶܛܽܠ ܕܒܺܝܫܽܘܬ݂ܗܽܘܢ ܡܰܣܗܕ݂ܳܐ ܥܠܰܝܗܽܘܢ܆ ܘܶܐܚܰܕ݂ܘ ܒܡܰܚܫ̈ܒܳܬ݂ܗܽܘܢ</VERS>
      <VERS vnumber="11">ܡܳܢܳܐ ܗ̱ܝ ܕܶܚܠܰܬ݂ܗܽܘܢ܆ ܐܶܠܳܐ ܡܫܰܠܡܳܢܽܘܬ݂ܳܗ̇ ܕܒܺܝܫܬܳܐ܆ ܘܰܡܥܰܕܪܳܢܺܝܬ݂ܗܶܝܢ ܕܡܰܚܫ̈ܒܳܬ݂ܳܐ ܕܡܶܢ ܠܓܰܘ ܐܺܝܬܶܝܗ̇</VERS>
      <VERS vnumber="12">ܘܰܠܕܰܒܨܺܝܪ ܡܶܢܳܗ̇ ܡܣܰܟܝܳܐ. ܘܗܺܝ ܝܰܬܺܝܪܳܐ ܗ̱ܝ ܡܶܢ ܗܳܝ ܕܠܳܐ ܝܳܕ݂ܥܳܐ</VERS>
      <VERS vnumber="13">ܘܗܺܝ ܥܶܠܬ݂ܳܐ ܕܨܰܥܪܳܐ ܕܳܐܬ݂ܶܐ܆ ܘܠܺܠܝܳܐ ܕܠܳܐ ܡܨܶܐ. ܘܡܶܢ ܫܝܽܘܠ ܒܰܐܣܽܘܪ̈ܶܝܗ̇ ܠܳܐ ܡܶܫܟܰܚ ܕܢܺܐܬ݂ܶܐ</VERS>
      <VERS vnumber="14">ܕܒܳܗ̇ ܒܫܶܢܬ݂ܳܐ ܕܳܡܟ݂ܺܝܢ ܗܘܰܘ܆ ܘܰܒܫܶܢܬ݂ܳܟ݂ ܚܙܰܝܬ ܢܰܦܫܳܟ݂ ܕܰܡܕܰܒܰܪ ܗܘܰܝܬ ܠܶܗ. ܘܟ݂ܽܠ ܡܶܕܶܡ ܕܰܚܙܰܝܬ܆ ܢܦܰܚܬ ܒܶܗ</VERS>
      <VERS vnumber="15">ܘܶܐܬ݂ܚܙܺܝܬ ܕܰܐܣܺܝܪ ܐܰܢ̱ܬ ܕܠܳܐ ܒܰܐܣܽܘܪܝܳܐ ܘܰܚܒܺܝܫ ܐܰܢ̱ܬ</VERS>
      <VERS vnumber="16">ܐܶܢ ܦܰܠܳܚܳܐ ܐܰܢ̱ܬ ܐܰܘ ܪܳܥܝܳܐ܆ ܐܰܘ ܒܠܶܐܘܬ݂ܳܐ ܕܚܰܩܠܳܐ ܠܺܐܝܬ܆ ܘܶܐܬ݂ܢܣܶܒܬ܆ ܘܩܳܡܬ ܒܰܐܢܰܢܩܺܝ ܕܠܳܐ ܣܰܟ݂ܺܝܬ ܠܶܗ. ܚܰܕ݂ ܗܽܘ ܡܰܥܠܳܢܶܗ ܕܚܶܫܽܘܟܳܐ. ܘܟ݂ܽܠ ܡܨܰܠܶܝܢ ܡܶܛܽܠܳܬ݂ܶܗ</VERS>
      <VERS vnumber="17">ܒܰܚܕ݂ܳܐ ܓܶܝܪ ܫܺܫܰܠܬܳܐ ܕܚܶܫܽܘܟ݂ܳܐ ܟܽܠܗܽܘܢ ܐܶܬ݂ܐܣܰܪܘ. ܐܰܘ ܪܽܘܚܳܐ ܕܡܰܫܪ̈ܩܳܢ. ܐܰܘ ܩܳܠ ܓܶܦ̈ܶܐ ܕܦܳܪܰܚܬ݂ܳܐ ܕܰܡܡܰܠܠܺܝܢ ܩ̈ܳܠܶܐ ܚܠܰܝ̈ܳܐ. ܐܰܘ ܩܳܠ ܡܰܝ̈ܳܐ ܕܪܳܕ݂ܶܝܢ ܒܚܺܐܦܳܐ</VERS>
      <VERS vnumber="18">ܐܰܘ ܩܳܠ ܟܺܐܦ̈ܶܐ ܕܢܳܦ̈ܠܳܢ ܥܰܠ ܟܺܐܦ̈ܶܐ. ܐܰܘ ܩܳܠ ܚܰܝ̈ܘܳܬ݂ܳܐ ܕܪ̈ܳܗܛܳܢ ܘܰܡܫܰܘܪ̈ܳܢ ܘܠܳܐ ܡܶܬܚܰܙ̈ܝܳܢ. ܐܰܘ ܩܳܠ ܚܰܝ̈ܘܳܬ݂ܳܐ ܒܺܝ̈ܫܳܬܳܐ ܕܢܳܗ̈ܡܳܢ. ܐܰܘ ܩܳܠܳܐ ܕܒܰܪܬ݂ ܩܳܠܳܐ ܡܶܢ ܒܰܝܢܳܬ݂ ܛܽܘܖ̈ܶܐ ܐܰܫܪܝܰܬ݂ ܐܶܢܽܘܢ ܒܕܶܚܠܬ݂ܳܐ</VERS>
      <VERS vnumber="19">ܟܽܠܗܶܝܢ ܓܶܝܪ ܒܶܪ̈ܝܳܬ݂ܳܐ܆ ܒܫܽܘܦܪܳܐ ܕܢܽܘܗܪܳܐ ܡܰܢܗܪ̈ܳܢ. ܘܟ݂ܽܠܶܗ ܥܒܳܕ݂ܳܐ ܕܠܳܐ ܒܰܕܠܽܘܚܝܳܐ</VERS>
      <VERS vnumber="20">ܒܰܠܚܽܘܕ݂ ܥܰܠ ܗܳܢܽܘܢ ܗܘܳܐ ܠܺܠܝܳܐ ܝܰܩܺܝܪ. ܕܡܽܘܬ݂ܶܗ ܕܚܶܫܟܳܐ ܕܰܥܬܺܝܕ݂ ܠܡܶܐܬ݂ܳܐ ܥܠܰܝܗܽܘܢ܆ ܗܘܳܐ ܠܗܽܘܢ ܠܺܠܝܳܐ ܝܰܩܺܝܪܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܘܰܠܙܰܕܺܝ̈ܩܰܝܟ ܢܽܘܗܪܳܐ ܢܰܗܺܝܪܳܐ ܪܰܒܳܐ. ܩܳܠܶܗ ܕܶܝܢ ܫܳܡܥܺܝܢ ܗܘܰܘ. ܘܰܕܡܽܘܬ݂ܶܗ ܠܳܐ ܚܳܙܶܝܢ ܗܘܰܘ</VERS>
      <VERS vnumber="2">ܘܳܐܦ ܗܶܢܽܘܢ ܐܶܬ݂ܢܰܓܰܕ݂ܘ ܘܶܐܬ݂ܒܰܪܰܟ݂ܘ. ܡܶܛܽܠ ܕܡܰܘܕܶܝܢ ܗܘܰܘ ܕܛܳܒܳܐܺܝܬ ܡܶܬܢܰܓܕ݂ܺܝܢ ܗܘܰܘ. ܡܶܛܽܠ ܕܗܶܢܽܘܢ ܩܰܕܶܡܘ ܛܠܰܡܘ. ܘܒܳܥܶܝܢ ܗܘܰܘ ܡܶܢܶܗ</VERS>
      <VERS vnumber="3">ܕܥܰܡܽܘܕ݂ܳܐ ܕܢܽܘܪܳܐ ܡܚܰܘܶܐ ܗܘܳܐ ܠܗܽܘܢ ܐܽܘܪܚܳܐ. ܘܝܰܗܒܬ ܠܗܽܘܢ ܐܺܝܩܳܪܳܐ ܡܶܢ ܚܽܘܡܶܗ ܕܫܶܡܫܳܐ</VERS>
      <VERS vnumber="4">ܘܣܳܢ̈ܰܐܝܗܽܘܢ ܐܶܬܛܠܶܡܘ ܡܶܢ ܢܽܘܗܪܳܐ. ܘܰܒܚܶܫܽܘܟ݂ܳܐ ܐܶܬ݂ܚܰܫܰܒܘ ܡܶܛܽܠ ܕܗܶܢܽܘܢ ܒܰܐܣܽܘܪܝܳܐ ܢܛܰܪܘ ܣܽܘܓܳܐܐ ܕܰܒܢܰܝ̈ܟ. ܕܰܒܗܽܘܢ ܥܬܺܝܕ݂ ܗܘܳܐ ܠܡܰܢܗܳܪܽܘ ܢܽܘܗܪܶܗ ܕܢܳܡܽܘܣܳܐ܆ ܕܰܕܠܳܐ ܣܽܘܪܚܳܢ ܡܶܬܺܝܗܒ ܠܥܰܡܳܐ ܕܰܒܥܶܠ̈ܕܒܳܒܰܝܗܽܘܢ</VERS>
      <VERS vnumber="5">ܐܶܬ݂ܚܰܫܰܒܘ ܠܡܶܩܛܰܠ ܝܰܠܽܘ̈ܕ݂ܶܐ ܘܰܚܣܰܝ̈ܳܐ. ܘܚܰܕ݂ ܒܪܳܐ ܩܰܕܺܝܫܳܐ ܐܶܬ݂ܢܛܰܪ ܠܡܰܟܣܳܢܽܘܬ݂ܗܽܘܢ܆ ܠܣܰܘܦܳܢܳܐ ܕܣܽܘܓܳܐܐ ܕܰܒܢܰܝ̈ܗܽܘܢ. ܘܠܰܒܠ̈ܕܒܳܒܰܘܗܝ ܕܥܰܡܟ܆ ܐܰܟܚܕ݂ܳܐ ܐܰܘܒܶܕ݂ܬ ܐܶܢܽܘܢ ܒܡܰܝ̈ܳܐ ܣܰܓܺܝ̈ܐܶܐ</VERS>
      <VERS vnumber="6">ܘܠܺܠܝܳܐ ܗܰܘ ܝܺܕ݂ܺܝܥ ܗܘܳܐ ܠܰܐܒܳܗܰܝ̈ܗܽܘܢ. ܕܢܶܗܘܽܘܢ ܝܳܕ݂ܥܺܝܢ ܒܰܫܪܳܪܳܐ܆ ܕܰܒܡܰܢܽܘ ܗܰܝܡܶܢܘ ܕܢܺܚܽܘܢ</VERS>
      <VERS vnumber="7">ܘܰܠܥܰܡܳܟ݂ ܝܰܗܒܬ ܚܰܝ̈ܶܐ ܠܙܰܕܺܝ̈ܩܶܐ܆ ܘܰܐܒܕ݂ܳܢܳܐ ܠܰܒܥܶܠ̈ܕܒܳܒܶܐ</VERS>
      <VERS vnumber="8">ܘܶܐܬ݂ܢܰܩܰܡܬ ܡܶܢ ܒܥܶܠ̈ܕܒܳܒܶܐ. ܘܰܩܪܰܝܬܳܢ ܘܩܰܕܶܫܬܳܢ ܘܫܰܒܰܚܬܳܢ</VERS>
      <VERS vnumber="9">ܡܫܰܠܛܳܐܺܝܬ ܓܶܝܪ ܡܫܰܡܫܺܝܢ ܗܘܰܘ ܥܰܒܕܰܝ̈ܟ ܚܣܰܝ̈ܳܐ ܒܛܰܝܒܽܘܬ݂ܳܟ݂. ܘܢܳܡܽܘ̈ܣܶܐ ܕܩܽܘܫܬܳܐ ܐܰܟܚܕ݂ܳܐ ܐܶܬ݂ܬܰܩܰܢܘ. ܘܰܐܟܚܕ݂ܳܐ ܠܰܕܛܳܒܺܝܢ ܘܠܕܰܟܫܺܝܛܺܝܢ ܕܢܶܬܩܰܒܠܽܘܢ ܚܣܰܝ̈ܳܐ. ܘܡܶܢ ܗܳܕ݂ܶܐ ܫܳܥܬ݂ܳܐ ܢܶܬܠܽܘܢ ܬܶܫܒܽܘܚܬܳܐ ܠܰܐܒܳܐ</VERS>
      <VERS vnumber="10">ܘܶܐܬ݂ܳܬ݂ ܥܰܠ ܒܥܶܠ̈ܕܒܳܒܶܐ ܥܳܩܬ݂ܳܐ ܕܠܳܐ ܫܳܘܝܳܐ. ܘܡܶܬܰܐܒܠܺܝܢ ܗܘܰܘ ܒܚܽܘܒܳܠܳܐ ܕܰܒܢܰܝ̈ܗܽܘܢ</VERS>
      <VERS vnumber="11">ܒܶܗ ܒܕܺܝܢܳܐ ܗܘܳܐ ܦܽܘܪܥܳܢܳܐ ܡܶܢ ܥܰܒܕܳܐ ܘܡܶܢ ܡܳܪܶܗ</VERS>
      <VERS vnumber="12">ܡܰܠܟܳܐ ܘܡܶܣܟܺܢܳܐ ܐܰܟܚܕ݂ܳܐ ܚܰܫܘ ܟܽܠܗܽܘܢ ܐܰܟܚܕ݂ܳܐ. ܒܚܰܕ݂ ܡܰܘܬܳܐ ܗܘܳܐ ܡܰܘܬܗܽܘܢ. ܘܠܰܝܬ ܗܘܳܐ ܠܗܽܘܢ ܡܶܢܝܳܢ. ܘܠܳܐ ܡܶܫܟܚܺܝܢ ܗܘܰܘ ܚܰܝ̈ܶܐ ܠܡܶܩܒܰܪ ܠܡܺܝ̈ܬ݂ܶܐ. ܐܰܝܟ݂ ܪܦܳܦ ܥܰܝܢܳܐ ܓܶܝܪ ܡܰܘܠܳܕܗܽܘܢ ܝܰܩܺܝܪܳܐ ܐܶܬ݂ܚܰܒܰܠ</VERS>
      <VERS vnumber="13">ܘܠܳܐ ܗܰܝܡܶܢܘ ܠܗܳܠܶܝܢ ܟܽܠܗܶܝܢ ܡܶܛܽܠ ܚܰܪܫܽܘܬ݂ܗܽܘܢ. ܘܒܰܐܒܕ݂ܳܢܳܐ ܕܒܽܘܟ݂ܖ̈ܰܝܗܽܘܢ ܐܰܘܕܺܝܘ ܕܰܒܪܶܗ ܗܽܘ ܕܰܐܠܳܗܳܐ ܥܰܡܳܐ</VERS>
      <VERS vnumber="14">ܫܶܠܝܳܐ ܓܶܝܪ ܘܫܶܬܩܳܐ ܐܰܚܺܝܕ݂ ܗܘܳܐ ܠܟ݂ܽܠ. ܘܰܒܦܶܠܓܶܗ ܕܠܺܠܝܳܐ ܗܘܳܐ ܒܽܘܠܗܳܝܳܐ</VERS>
      <VERS vnumber="15">ܡܶܠܬ݂ܳܟ݂ ܕܟ݂ܽܠ ܡܰܨܝܳܐ܆ ܡܶܢ ܫܡܰܝܳܐ ܐܶܬ݂ܳܬ݂܆ ܡܶܢ ܟܽܘܪܣܝܳܐ ܕܡܰܠܟܽܘܬ݂ܳܐ ܬܡܺܝܗܬܳܐ. ܠܰܩܪܰܒܬ݂ܳܢܳܐ ܡܶܨܥܰܬ݂ ܐܰܒܕ݂ܳܢܳܐ ܣܶܚܦܰܬ݂ ܥܰܠ ܐܰܪܥܳܐ</VERS>
      <VERS vnumber="16">ܣܰܝܦܳܐ ܚܰܪܺܝܦܳܐ ܒܦܽܘܩܕܳܢܳܟ݂ ܕܰܕܠܳܐ ܡܰܣܰܒ ܒܰܐܦ̈ܶܐ ܐܰܝܬܺܝ. ܩܳܡ ܘܫܰܡܠܺܝ ܟܽܠ ܒܦܽܘܩܕܳܢܳܐ. ܥܕ݂ܰܡܳܐ ܠܰܫܡܳܝܳܐ ܡܰܛܺܝ ܘܩܳܡ ܥܰܠ ܐܰܪܥܳܐ</VERS>
      <VERS vnumber="17">ܗܳܝܕܶܝܢ ܡܶܢ ܫܶܠܝܳܐ ܚܶܙܘ̈ܳܢܶܐ ܕܚܶܠ̈ܡܶܐ ܒܺܝ̈ܫܶܐ ܕܰܠܰܚܘ ܐܶܢܽܘܢ. ܘܶܐܬ݂ܳܬ݂ ܥܠܰܝܗܽܘܢ ܕܶܚܠܬ݂ܳܐ ܕܠܳܐ ܣܰܟܺܝܘ ܠܳܗ̇</VERS>
      <VERS vnumber="18">ܡܶܣܬܰܚܦܺܝܢ ܗܘܰܘ ܘܢܳܦܠܺܝܢ ܠܟ݂ܳܐ ܘܰܠܟ݂ܳܐ܆ ܐ̱ܢܳܫ ܐ̱ܢܳܫ ܡܶܢܗܽܘܢ ܒܶܝܬ ܡܺܝܬ ܠܚܰܝ. ܕܡܶܛܽܠ ܐܰܝܕܳܐ ܣܰܟܠܽܘ ܡܳܝܬ݂ܺܝܢ ܗܘܰܘ ܚܰܘܺܝ ܐܶܢܽܘܢ</VERS>
      <VERS vnumber="19">ܚܶܠ̈ܡܶܐ ܓܶܝܪ ܕܰܐܪܗܶܒܘ ܐܶܢܽܘܢ܆ ܗܳܕ݂ܶܐ ܩܰܕܶܡܘ ܐܰܘܕܰܥܘ ܐܶܢܽܘܢ. ܕܕܰܠܡܳܐ ܟܰܕ݂ ܠܳܐ ܝܳܕ݂ܥܺܝܢ܆ ܡܶܛܽܠ ܡܳܢܳܐ ܒܺܝܫܳܐܺܝܬ ܚܰܝ݂ܺܝ݂̈ܢ܆ ܢܺܐܒܕ݂ܽܘܢ</VERS>
      <VERS vnumber="20">ܐܳܦ ܠܙܰܕܺܝ̈ܩܶܐ ܕܶܝܢ ܒܰܙܒܰܢ ܡܰܛܺܝ ܐܶܢܽܘܢ ܢܶܣܝܽܘܢܳܐ ܕܡܰܘܬܳܐ. ܘܰܐܒܕ݂ܳܢܳܐ ܕܣܰܓܺܝ̈ܐܶܐ ܗܘܳܐ ܒܡܰܕ݂ܒܪܳܐ. ܐܶܠܳܐ ܠܳܐ ܗܘܳܐ ܥܕ݂ܰܡܳܐ ܠܣܰܘܦܳܐ ܟܰܬܰܪ ܪܽܘܓܙܳܟ݂</VERS>
      <VERS vnumber="21">ܐܶܣܬܰܪܗܰܒ ܓܶܝܪ ܓܰܒܪܳܐ ܟܺܐܢܳܐ܆ ܘܰܠܒܶܫ ܡܳܐܢܰܝ̈ ܟܳܗܢܽܘܬ݂ܳܐ. ܘܩܰܕܶܡ ܐܶܬ݂ ܟܰܬܰܫ ܒܙܰܝܢܳܐ ܕܟܳܗܢܽܘܬ݂ܶܗ. ܒܳܥܽܘܬ݂ܳܐ ܘܰܨܠܽܘܬ݂ܳܐ ܘܥܶܛܪܳܐ ܠܰܡܚܰܣܝܳܢܽܘܬ݂ܳܐ ܩܰܪܶܒ. ܘܩܳܡ ܠܽܘܩܒܰܠ ܚܶܡܬ݂ܳܐ. ܘܰܐܗܦܶܟ݂ ܪܽܘܓܙܳܐ. ܘܶܐܬܟܠܺܝ ܡܰܘܬܳܢܳܐ. ܘܶܐܬ݂ܺܝܕ݂ܰܥ ܕܥܰܒܕܳܟ݂ ܗܽܘ</VERS>
      <VERS vnumber="22">ܘܰܙܟܳܐ ܠܟܶܢܫܳܐ܆ ܠܳܐ ܒܚܰܝܠܳܐ ܕܦܰܓܪܳܐ܆ ܘܠܳܐ ܒܠܶܐܘܬ݂ܳܐ ܕܥܽܘܡܪܳܐ. ܐܶܠܳܐ ܒܡܶܠܬ݂ܳܐ ܠܰܡܚܰܒܠܳܢܳܐ ܫܰܥܒܶܕ݂. ܒܕܽܘܟ݂ܪܳܢܳܐ ܕܰܩܝܳܡ̈ܶܐ ܕܡܰܘܡܳܬܳܐ ܕܰܐܒܳܗ̈ܳܬܳܐ ܕܰܐܕܟܰܪ</VERS>
      <VERS vnumber="23">ܟܰܕ݂ ܢܦܰܠܘ ܗܘܰܘ ܓܶܝܪ ܟܳܫ̈ܝܳܢ ܟܳܫ̈ܝܳܢ ܕܡܺܝ̈ܬ݂ܶܐ ܚܰܕ݂ ܥܰܠ ܚܕ݂. ܩܳܡ ܒܶܝܬ݂ ܡܺܝ̈ܬ݂ܶܐ ܠܚܰܝ̈ܶܐ. ܘܰܐܗܦܶܟ݂ ܪܽܘܓܙܳܐ ܘܰܓܙܳܪ ܐܽܘܪܚܳܐ ܒܶܝܬ݂ ܡܺܝ̈ܬ݂ܶܐ ܠܚܰܝ̈ܶܐ</VERS>
      <VERS vnumber="24">ܥܰܠ ܦܶܕܬ݂ܳܐ ܕܰܠܒܽܘܫܶܗ ܐܺܝܬܰܘܗܝ ܟܽܠܶܗ ܥܰܡܳܐ. ܘܰܐܝܩܳܪܳܐ ܕܰܐܒܳܗ̈ܳܬ݂ܳܐ ܓܠܺܝܦ ܥܰܠ ܐܰܪܒܥܳܐ ܣܶܕ݂ܪ̈ܺܝܢ ܕܟܺܐܦ̈ܶܐ ܕܥܰܠ ܟܰܬܦ̈ܳܬ݂ܶܗ. ܘܰܟܠܺܝܠܳܐ ܕܪܰܒܽܘܬ݂ܶܗ ܥܰܠ ܪܺܝܫܶܗ</VERS>
      <VERS vnumber="25">ܠܗܳܠܶܝܢ ܐܶܫܬܡܰܥ ܡܚܰܒܠܳܢܳܐ. ܗܶܢܽܘܢ ܕܶܝܢ ܕܚܶܠܘ. ܣܳܦܶܩ ܗܘܳܐ ܓܶܝܪ ܒܰܠܚܽܘܕ݂ ܢܶܣܝܽܘܢܳܐ ܕܪܽܘܓܙܳܐ.</VERS>
    </CHAPTER>
    <CHAPTER cnumber="19">
      <VERS vnumber="1">ܘܥܰܠ ܖ̈ܰܫܺܝܥܶܐ܆ ܥܕ݂ܰܡܳܐ ܠܣܰܘܦܳܐ ܩܳܡܰܬ݂ ܥܠܰܝܗܽܘܢ ܚܶܡܬ݂ܳܐ ܕܠܳܐ ܚܰܘܣܳܢ. ܡܶܢ ܩܕ݂ܺܝܡ ܓܶܝܪ ܝܺܕ݂ܰܥܘ ܐܳܦ ܡܳܐ ܕܰܥܬܺܝܕ݂ ܗܘܳܐ</VERS>
      <VERS vnumber="2">ܡܶܛܽܠ ܕܗܶܢܽܘܢ ܗܦܰܟܘ ܕܠܳܐ ܢܶܗܘܽܘܢ. ܘܰܡܣܰܪܗܒܳܐܺܝܬ ܫܰܕܰܪ ܐܶܢܽܘܢ. ܘܰܪܕܰܦܘ ܐܶܢܽܘܢ ܟܰܕ݂ ܬܘܶܝܢ</VERS>
      <VERS vnumber="3">ܡܶܛܽܠ ܕܒܺܐܝܕ݂ܰܝܗܽܘܢ ܗܘܳܐ ܐܶܒܠܳܐ. ܘܡܰܪܩܕ݂ܺܝܢ ܗܘܰܘ ܠܡܶܩܒܰܪ ܡܺܝ̈ܬ݂ܶܐ. ܘܶܐܬ݂ܪܰܥܺܝܘ ܐ̱ܚܪܺܬܳܐ ܡܰܚܫܰܒܬ݂ܳܐ ܕܠܳܐ ܝܺܕ݂ܰܥܬ݂ܳܐ. ܘܠܰܐܝܠܶܝܢ ܕܟܰܕ݂ ܡܶܬܟܰܫܦܺܝܢ ܠܗܽܘܢ ܐܰܦܶܩܘ ܐܶܢܽܘܢ܆ ܐܰܝܟ݂ ܥܳܪ̈ܽܘܩܶܐ ܪܕܰܦܘ ܒܳܬ݂ܰܪܗܽܘܢ</VERS>
      <VERS vnumber="4">ܢܳܓܕ݂ܳܐ ܗܘܳܬ݂ ܠܗܽܘܢ ܓܶܝܪ ܬܒܰܥܬܳܐ ܠܣܰܘܦܳܐ ܕܰܐܢܰܢܩܺܝ. ܘܠܳܐ ܐܶܬ݂ܕܟܰܪܘ ܐܰܝܠܶܝܢ ܕܰܓܕܰܫ̈ܝ ܠܗܽܘܢ. ܕܳܐܦ ܗܳܕ݂ܶܐ ܚܕ݂ܳܐ ܕܚܰܣܺܝܪܳܐ ܡܶܢ ܢܶܓ̈ܕ݂ܶܐ ܢܫܰܠܡܽܘܢ ܒܬܰܫܢܺܝܩܳܐ</VERS>
      <VERS vnumber="5">ܘܥܰܡܳܟ݂ ܒܽܐܘܪܚܳܐ ܡܝܬܰܪܬܳܐ ܢܶܬܒܰܩܶܐ. ܗܶܢܽܘܢ ܕܶܝܢ ܡܰܘܬܳܐ ܐܰܟܣܢܳܝܳܐ ܢܶܫܟܚܽܘܢ</VERS>
      <VERS vnumber="6">ܟܽܠܳܗ̇ ܓܶܝܪ ܒܪܺܝܬ݂ܳܐ ܒܛܶܟܣܳܐ ܕܰܟܝܳܢܳܗ̇܆ ܡܶܢ ܠܥܶܠ ܡܶܬܒܰܪܝܳܐ ܗܘܳܬ݂܆ ܘܡܶܫܬܰܥܒܕ݂ܳܐ ܒܰܟܝܳܢܳܗ̇ ܠܦܽܘ̈ܩܕܳܢܰܝܟ܆ ܕܢܶܬܢܰܛܪܽܘܢ ܥܒܳܕܰܝ̈ܟ ܕܠܳܐ ܢܶܟܝܳܢܳܐ</VERS>
      <VERS vnumber="7">ܘܰܠܟܽܠܳܗ̇ ܡܰܫܪܺܝܬ݂ܳܐ ܡܰܛܠܠܳܐ ܥܢܳܢܳܐ. ܘܡܶܢ ܡܰܝ̈ܳܐ ܕܩܳܝܡܺܝܢ܆ ܝܰܒܫܳܐ ܡܶܢ ܥܽܘܡܩܳܐ ܕܰܐܪܥܳܐ ܐܶܬ݂ܚܙܺܝ. ܘܶܐܬ݂ܕܰܪܫܰܬ݂ ܒܝܰܡܳܐ ܣܽܘܡܳܩܳܐ ܐܽܘܪܚܳܐ ܕܠܳܐ ܥܽܘܟܳܪ܆ ܘܰܦܩܰܥܬ݂ܳܐ ܕܡܰܠܝܳܐ ܟܽܠ ܥܶܣܒܳܐ܆ ܐܶܪܥܰܬ݂ ܐܶܢܽܘܢ ܡܶܢ ܡܰܚܫܽܘܠܳܐ</VERS>
      <VERS vnumber="8">ܕܒܶܗ ܥܒܰܪܘ ܟܽܠܶܗ ܥܰܡܳܐ ܒܰܕܡܰܓܢܳܐ ܗܘܳܬ݂ ܥܠܰܝܗܽܘܢ ܐܺܝܕ݂ܳܟ݂. ܘܰܚܙܰܘ ܬܶܕ݂ܡܪ̈ܳܬ݂ܳܐ ܘܰܬ݂ܡܺܝ̈ܗܳܬ݂ܳܐ</VERS>
      <VERS vnumber="9">ܘܰܐܝܟ݂ ܖ̈ܰܟܫܳܐ ܪܥܰܘ. ܘܰܐܝܟ݂ ܐܶܡܖ̈ܶܐ ܕܰܝܶܨܘ. ܘܫܰܒܚܽܘܟ݂ ܡܳܪܝܳܐ ܕܰܦܪܰܩܬ ܐܶܢܽܘܢ</VERS>
      <VERS vnumber="10">ܡܶܬܕܰܟܪܺܝܢ ܗܘܰܘ ܓܶܝܪ ܡܳܐ ܕܰܗܘܳܐ ܒܶܝܬ݂ ܬܰܘܬܳܒܽܘܬܗܽܘܢ. ܐܰܝܟܢܳܐ ܚܠܳܦ ܡܰܘܠܳܕܳܐ ܕܚܰܝ̈ܘܳܬ݂ܳܐ܆ ܐܰܦܩܰܬ݂ ܐܰܪܥܳܐ ܖ̈ܰܚܫܳܐ ܘܫܶܪܨܳܐ. ܘܰܚܠܳܦ ܢܰܗܪܳܐ ܕܡܰܝ̈ܳܐ܆ ܐܰܒܰܥ ܢܰܗܪܳܐ ܐܽܘܪ̈ܕܥܶܐ ܣܰܓܺܝ̈ܐܬ݂ܳܐ</VERS>
      <VERS vnumber="11">ܘܡܶܢ ܒܳܬ݂ܰܪ ܗܳܠܶܝܢ ܒܚܰܪܬ݂ܳܐ܆ ܚܙܰܘ ܬܽܘܒ ܡܰܘܠܳܕܳܐ ܚܰܕܬ݂ܳܐ ܕܦܳܪܰܚܬ݂ܳܐ. ܘܟܰܕ݂ ܩܰܕܶܡܘ ܪܰܓܘ ܥܰܡܳܟ݂܆ ܫܐܶܠܘ ܡܶܐܟܽܘܠܬܳܐ ܠܬܽܘܪܣܳܝܳܐ</VERS>
      <VERS vnumber="12">ܘܰܐܝܟ݂ ܕܰܠܡܒܰܝܳܐܽܘܬ݂ܗܽܘܢ ܐܰܣܶܩܬ ܠܗܽܘܢ ܣܰܠܘܰܝ ܡܶܢ ܝܰܡܳܐ. ܘܢܶܓ̈ܕ݂ܶܐ ܥܰܠ ܚܰܛܳܝ̈ܶܐ ܐܶܬ݂ܰܘ. ܠܳܐ ܗܘܳܐ ܕܠܳܐ ܡܰܘܬܳܐ ܕܡܢ ܩܕ݂ܺܝܡ ܗܘܳܐ ܗܘܳܐ ܪܽܘܓܙܳܐ܆ ܘܽܐܘܠܨܳܢܳܐ</VERS>
      <VERS vnumber="13">ܒܙܶܕܩܳܐ ܓܶܝܪ ܚܳܫܺܝܢ ܗܘܰܘ ܒܒܺܝ̈ܫܳܬܗܽܘܢ. ܐܽܘܪܚܳܐ ܓܶܝܪ ܒܺܝܫܬܳܐ ܐܶܬܪܰܥܺܝܘ. ܘܗܳܢܽܘܢ ܕܠܳܐ ܝܺܕ݂ܰܥܘ܆ ܠܳܐ ܩܰܒܶܠܘ ܐܶܢܽܘܢ܆ ܟܰܕ݂ ܬܰܡܳܢ ܗܘܰܘ. ܗܳܠܶܝܢ ܓܶܝܪ ܠܰܡܦܰܪ̈ܢܣܳܢܶܐ ܐܰܟܣܢܳܝ̈ܶܐ ܡܫܰܥܒܕ݂ܺܝܢ ܗܘܰܘ</VERS>
      <VERS vnumber="14">ܠܳܐ ܗܘܳܐ ܒܰܠܚܽܘܕ݂ ܗܳܕ݂ܶܐ. ܐܶܠܳܐ ܣܽܘܥܪܳܢܳܐ ܢܺܐܬ݂ܶܐ ܥܠܰܝܗܽܘܢ܆ ܕܠܳܐ ܨܳܒܶܝܢ ܗܘܰܘ ܠܡܶܫܒܰܩ ܠܢܽܘܟܪ̈ܳܝܶܐ</VERS>
      <VERS vnumber="15">ܗܶܢܽܘܢ ܕܶܝܢ ܒܚܰܕ݂ܽܘܬ݂ܳܐ ܩܰܒܶܠܘ ܠܰܐܝܠܶܝܢ ܕܡܶܛܽܠܳܬ݂ܗܽܘܢ ܩܰܒܶܠܘ ܦܽܘܪܥܳܢܳܐ. ܥܰܠ ܕܰܐܒܐܶܫܘ ܠܗܽܘܢ ܒܠܶܐܘܬ݂ܳܐ</VERS>
      <VERS vnumber="16">ܒܠܰܥܘ ܕܶܝܢ ܒܚܶܫܽܘܟ݂ܳܐ܆ ܐܰܝܟ݂ ܣܕܽܘ̈ܡܳܝܶܐ ܥܰܠ ܬܰܪܥܶܗ ܕܙܰܕܺܝܩܳܐ ܕܰܒܠܰܥܘ ܒܰܫܪܰܓܪ̈ܳܓܝܳܬܳܐ. ܘܰܒܚܶܫܽܘܟܳܐ ܕܚܰܦܺܝ ܐܶܢܽܘܢ. ܐ̱ܢܳܫ ܐ̱ܢܳܫ ܡܶܢܗܽܘܢ܆ ܡܰܥܠܳܢܳܐ ܕܬܰܪܥܶܗ ܒܳܥܶܝܢ ܗܘܰܘ</VERS>
      <VERS vnumber="17">ܡܶܛܽܠܳܬܗܽܘܢ ܓܶܝܪ ܐܶܣܛܽܘ̈ܟܣܶܐ ܡܬܰܩܢܺܝܢ. ܐܰܝܟܰܢܳܐ ܕܰܒܟܶܢܳܪܳܐ ܒܩܳܠܳܐ ܕܩܺܝ̈ܢܳܬ݂ܳܐ܆ ܫܡܳܐ ܕܩܳܠܳܐ ܡܫܰܚܠܦܺܝܢ. ܘܰܒܟ݂ܽܠ ܕܶܝܢ ܐܺܝܬܰܘܗܝ ܩܳܠܳܐ܆ ܕܺܐܝܬܘܗܝ ܕܡܽܘܬ݂ܳܐ ܕܬܰܚܘܺܝܬ݂ܳܐ ܕܰܐܦ̈ܶܐ ܕܰܐܝܠܶܝܢ ܕܰܗܘܰܝ̈ ܒܫܰܪܳܪܳܐ</VERS>
      <VERS vnumber="18">ܐܰܪܥܳܐ ܓܶܝܪ ܒܰܝܳܪܬܳܐ ܡܶܬܗܰܦܟܳܐ ܗܘܳܬ݂ ܠܶܐܓ̈ܡܶܐ. ܘܖ̈ܰܚܫܳܐ ܡܗܰܠܶܟ݂ ܗܘܳܐ ܥܰܠ ܐܰܪܥܳܐ</VERS>
      <VERS vnumber="19">ܘܢܽܘܪܳܐ ܡܶܫܬܰܠܗܒܳܐ ܗܘܳܬ݂ ܒܡܰܝ̈ܳܐ. ܠܳܐ ܡܰܘܩܕ݂ܳܐ ܗܘܳܬ݂ ܒܚܰܝܠܳܗ̇. ܘܡܰܝ̈ܳܐ ܒܚܰܝܠܗܽܘܢ ܠܳܐ ܡܕܰܥܟܺܝܢ ܗܘܰܘ ܠܢܽܘܪܳܐ</VERS>
      <VERS vnumber="20">ܘܫܰܠܗܶܒܺܝܬ݂ܳܐ ܠܳܐ ܐܰܘܩܕ݂ܰܬ݂ ܠܚܰܝ̈ܘܳܬ݂ܳܐ ܡܚܰܒܠܳܢ̈ܝܳܬ݂ܳܐ. ܘܠܳܐ ܚܰܒܠܰܬ݂ ܒܶܣܪܗܶܝܢ܆ ܟܰܕ݂ ܡܗܰܠ̈ܟ݂ܳܢ ܒܳܗ̇. ܘܠܳܐ ܐܶܬ݂ܦܰܫܰܪ̈ܝ ܟܺܐܦܰܝ̈ ܒܰܪܕܳܐ ܚܰܒܶܠܘ ܦܺܐܖ̈ܶܐ</VERS>
      <VERS vnumber="21">ܒܟܽܠܡܶܕܶܡ ܓܶܝܪ ܡܳܪܝܳܐ ܐܰܘܪܶܒܬܳܝܗܝ ܠܥܰܡܳܟ݂ ܘܫܰܒܰܚܬܳܝܗܝ. ܘܠܳܐ ܫܒܰܩܬܳܝܗܝ ܒܟ݂ܽܠ. ܐܶܠܳܐ ܒܟ݂ܽܠ ܐܰܬ݂ܰܪ ܒܟ݂ܽܠܙܒܰܢ ܥܰܕܰܪܬ ܐܶܢܽܘܢ.</VERS>
    </CHAPTER>
  </BIBLEBOOK>
  <BIBLEBOOK bname="Ecclesiaticus" bnumber="68" bsname="Sir">
    <CHAPTER cnumber="1">
      <VERS vnumber="1">ܟܽܠ ܚܶܟܡܳܐ ܡܶܢ ܩܕܳܡ ܡܳܪܝܳܐ ܗ̱ܝ: ܘܗܺܝ ܥܰܡܶܗ ܗܺܝ ܡܶܢ ܥܳܠܡܺܝܢ</VERS>
      <VERS vnumber="2">ܚܳܠܳܐ ܕܝܰܡܳܐ: ܘܢܽܘܛܦ̈ܳܬܳܐ ܕܡܶܛܪܳܐ: ܘܝܰܘ̈ܡܳܬܳܐ ܕܥܳܠܡܳܐ: ܡܰܢܽܘ ܡܶܫܟܰܚ ܠܡܶܡܢܳܐ. ܪܰܘܡܳܐ ܕܰܫܡܰܝܳܐ: ܘܰܦܬܳܝܳܐ ܕܰܐܪܥܳܐ: ܘܰܬܗܽܘܡܳܐ ܪܰܒܳܐ: ܡܰܢܽܘ ܢܶܡܫܽܘܚ</VERS>
      <VERS vnumber="4">ܡܶܢ ܟܽܠܗܶܝܢ ܗܳܠܶܝܢ ܣܶܓܝܰܬ ܚܶܟܡܬܳܐ: ܘܥܶܫܢܰܬ ܗܰܝܡܳܢܽܘܬܳܐ</VERS>
      <VERS vnumber="6">ܘܡܶܢ ܠܩܽܘܕܡܺܝܢ ܫܶܪ̈ܫܰܝ ܚܶܟܡܬܳܐ: ܠܡܰܢ ܐܶܬ݂ܓܠܺܝܘ. ܘܛܳܡܖ̈ܰܝ ܣܰܟܽܘܠܬܳܢܽܘܬܳܐ. ܡܰܢܽܘ ܝܺܕܰܥ</VERS>
      <VERS vnumber="8">ܚܰܕ݂ ܗܽܘ ܘܰܕܚܺܝܠ ܒܰܠܚܽܘܕܰܘܗܝ. ܐܰܠܳܗܳܐ. ܕܗܽܘܝܽܘ ܫܰܠܺܝܛ ܥܰܠ ܟܽܠ ܐܰܘܨܪ̈ܶܝܗ̇</VERS>
      <VERS vnumber="9">ܒܰܕܩܳܗ̇: ܘܰܚܙܳܗ̇: ܘܡܶܢܳܗ̇ ܝܰܗܒܳܗ̇</VERS>
      <VERS vnumber="10">ܘܦܰܠܓܳܗ̇ ܠܟܽܠ ܥܒܳܕܰܘ̈ܗܝ. ܥܰܡ ܟܽܠܒܣܰܪ ܐܰܝܟ ܨܶܒܝܳܢܶܗ ܝܰܗܒܳܗ̇. ܘܰܐܣܓܝܳܗ̇ ܠܟܽܠ ܕܳܚܠܰܘ̈ܗܝ</VERS>
      <VERS vnumber="11">ܕܶܚܠܬܶܗ ܕܡܳܪܝܳܐ ܗܶܕܪܳܐ ܘܺܐܝܩܳܪܳܐ ܘܪܰܒܽܘܬܳܐ: ܘܰܟܠܺܝܠܳܐ ܕܬܶܫܒܽܘܚܬܳܐ</VERS>
      <VERS vnumber="12">ܕܶܚܠܬܶܗ ܕܡܳܪܝܳܐ ܡܚܰܕܝܳܐ ܠܶܒܳܐ: ܘܚܰܕܽܘܬܳܐ ܘܰܕܝܳܨܳܐ ܘܚܰܝ̈ܶܐ ܕܰܠܥܳܠܰܡ</VERS>
      <VERS vnumber="13">ܕܕܳܚܶܠ ܠܰܐܠܳܗܳܐ ܬܶܛܐܰܒ ܚܰܪܬܶܗ. ܘܒܰܐܚܪܳܝܰܬ ܝܰܘ̈ܡܳܬܶܗ ܢܶܬܒܰܪܰܟ݂</VERS>
      <VERS vnumber="16">ܪܺܝܫ ܚܶܟܟܡܬܳܐ ܕܶܚܠܬܶܗ ܕܡܳܪܝܳܐ. ܘܥܰܡ ܡܗܰܝ̈ܡܢܶܐ ܡܶܢ ܟܰܪܣܳܐ ܕܶܐܡܗܽܘܢ ܐܶܬ݂ܒܰܪܝܰܬ݂: ܥܰܡ ܐ̱ܢܳܫܳܐ ܗܺܝ ܕܩܽܘܫܬܳܐ. ܘܗܺܝ ܡܶܢ ܥܳܠܡܳܐ ܐܶܬܬܰܩܢܰܬ݂. ܘܥܰܡ ܙܰܪܥܗܽܘܢ ܐܶܬܩܰܝܰܡ ܚܶܣܕܳܗ̇</VERS>
      <VERS vnumber="20">ܪܺܝܫ ܚܶܟܡܬܳܐ ܕܚܶܠܬܶܗ ܕܡܳܪܝܳܐ. ܘܛܽܘܒܳܐ ܡܰܪܘܝܳܐ ܡܶܢ ܣܽܘܓܰܐܬ ܥܰܠ̈ܠܬܳܗ̇</VERS>
      <VERS vnumber="21">ܪܺܝܫ ܚܶܟܡܬܳܐ ܕܚܶܠܬܶܗ ܕܡܳܪܝܳܐ. ܘܡܰܣܓܝܳܐ ܫܠܳܡܳܐ ܘܚܰܝ̈ܶܐ ܘܳܐܣܝܽܘܬܳܐ. ܚܽܘܛܪܳܐ ܗ̱ܝ ܕܬܽܘܩܦܳܐ. ܘܒܶܝܬ ܡܰܣܡܰܟ ܬܶܫܒܽܘܚܬܳܐ: ܘܺܐܝܩܳܪܳܐ ܕܰܠܥܳܠܰܡ: ܠܟܽܠܡܰܢ ܕܳܐܙܶܠ ܒܳܬܪܳܗ̇. ܥܶܩܳܪ̈ܶܝܗ̇: ܚܰܝ̈ܶܐ ܕܰܠܥܳܠܰܡ. ܘܥܰܘܦܶܝ̈ܗ̇: ܢܽܘܓܪܳܐ ܕܝܰܘ̈ܡܳܬܳܐ. ܛܽܘܒܰܘܗܝ ܠܒܰܪܡܳܫܳܐ ܕܒܳܗ̇ ܢܶܪܢܶܐ. ܕܗܺܝ ܛܳܒܳܐ ܠܶܗ ܡܶܢ ܟܽܠ ܣܺܝ̈ܡܳܬܳܐ. ܛܽܘܒܰܘܗܝ ܠܒܰܪܢܳܫܳܐ ܕܢܶܬܩܰܪܰܒ ܠܘܳܬܳܗ̇: ܘܰܒܦܽܘܩܕܳܢܶܝ̈ܗ̇ ܢܶܫܬܰܡܰܫ. ܟܠܺܝܠܳܐ ܕܰܠܥܳܠܰܡ ܬܣܺܝܡܺܝܘܗܝ. ܘܙܳܟܽܘܬܳܐ ܕܰܠܥܳܠܡܺܝܢ ܒܶܝܬ ܩܰܕܺܝ̈ܫܶܐ. ܢܶܚܕ݂ܶܐ ܒܳܗ̇: ܘܬܶܚܕܶܐ ܒܶܗ. ܘܠܳܐ ܬܰܪܡܶܝܘܗܝ ܠܥܳܠܰܡ ܥܳܠܡܺܝܢ. ܡܰܠܰܐܟܰܘ̈ܗܝ ܕܰܐܠܳܗܳܐ ܢܶܚܕܽܘܢ ܒܳܗ̇. ܘܢܶܡܢܽܘܢ ܟܽܠ ܬܶܫܒ̈ܚܳܬܶܗ ܕܡܳܪܝܳܐ. ܗܳܢܳܐ ܟܬܳܒܳܐ ܟܽܠܶܗ ܡܠܶܐ ܚܰܝ̈ܶܐ. ܛܽܘܒܰܘܗܝ ܠܒܰܪܢܳܫܳܐ ܕܢܶܫܡܰܥ ܘܢܶܥܒܕܺܝܘܗܝ. ܫܽܘܡܥܽܘܢܝ ܕܳܚܠܰܘ̈ܗܝ ܕܰܐܠܳܗܳܐ. ܘܨܽܘܬܘ ܘܶܐܬܒܰܝܰܢܘ ܒܡܶܠܰܝ̈. ܡܰܢܽܘ ܕܨܳܒܶܐ ܕܢܺܐܪܰܬ݂ ܚܰܝ̈ܶܐ: ܝܽܘܬܪܳܢܳܐ ܕܰܠܥܳܠܰܡ ܘܚܰܕܽܘܬܳܐ ܪܰܒܬܳܐ. ܟܽܠ ܡܶܠܰܝ̈ ܫܡܰܥ ܘܰܥܒܶܕ݂. ܘܬܶܬܟܬܶܒ ܒܣܶܦܪܳܐ ܕܚܰܝ̈ܶܐ. ܪܚܰܡ ܕܚܶܠܬܶܗ ܕܡܳܪܝܳܐ. ܘܰܐܫܰܪ ܒܳܗ̇ ܠܶܒܳܟ: ܘܠܳܐ ܬܶܕܚܰܠ. ܩܪܽܘܒ ܘܠܳܐ ܬܶܬܡܰܬܰܢ. ܘܬܶܫܟܰܚ ܚܰܝ̈ܶܐ ܠܪܽܘܚܳܟ݂. ܘܟܰܕ݂ ܬܶܗܘܶܐ ܩܳܪܶܒ: ܐܰܝܟ ܓܰܢܒܳܪܳܐ ܘܰܐܝܟ ܚܰܝܠܬܳܢܳܐ. ܒܶܪܝ ܠܳܐ ܬܟܰܕܶܒ ܒܕܶܚܠܶܬܗ ܕܡܳܪܝܳܐ. ܘܠܳܐ ܬܶܩܪܽܘܒ ܥܠܶܝܗ̇ ܒܰܬܪܶܝܢ ܠܶܒܺܝ̈ܢ. ܘܠܳܐ ܬܶܬܝܰܩܰܪ ܒܳܗ̇ ܠܥܺܝܢ ܒܢܰܝ̈ܢܳܫܳܐ. ܘܰܒܣܶܦ̈ܘܳܬܳܟ ܗܘܰܝܬ ܙܗܺܝܪ ܠܰܚܕ݂ܳܐ. ܠܳܐ ܬܶܣܢܶܐ ܡܺܐܡܪܶܗ: ܘܠܳܐ ܬܙܽܘܥ. ܘܠܳܐ ܬܰܣܓܶܐ ܠܢܰܦܫܳܟ݂ ܩܠܳܠܳܐ. ܕܰܠܡܳܐ ܢܰܣܓܶܐ ܡܳܪܝܳܐ ܐܰܣܽܘܖ̈ܰܝܟ: ܘܰܒܓܰܘ ܟܢܽܘܫܬܳܐ ܢܰܪܡܶܝܟ. ܡܶܛܽܠ ܕܶܐܫܬܰܡܰܗܬ ܒܕܶܚܠܶܬܗ ܕܰܐܠܳܗܳܐ. ܘܓܰܘܶܗ ܕܠܶܒܳܟ ܡܠܶܐ ܢܶܟܠܳܐ.</VERS>
    </CHAPTER>
    <CHAPTER cnumber="2">
      <VERS vnumber="1">ܒܶܪܝ ܐܶܢ ܩܪܶܒܬ ܠܕܶܚܠܬܶܗ ܕܰܐܠܳܗܳܐ: ܐܶܫܠܶܡܬ ܢܰܦܫܳܟ ܠܟܽܠ ܢܶܣܝܽܘܢܺܝ̈ܢ</VERS>
      <VERS vnumber="2">ܐܶܬܕܰܒܩ ܒܳܗ̇: ܘܠܳܐ ܬܰܪܦܶܝܗ̇. ܡܶܛܽܠ ܕܬܶܬܚܰܟܰܡ ܒܽܐܘܪ̈ܚܳܬܳܟ݂</VERS>
      <VERS vnumber="4">ܟܽܠ ܕܳܐܬܶܐ ܥܠܰܝܟ: ܩܰܒܶܠ. ܘܰܒܡܰܪܥܳܐ ܘܰܒܡܶܣܟܺܢܳܐ ܐܰܓܰܪ ܪܽܘܚܳܟ݂</VERS>
      <VERS vnumber="5">ܡܶܛܽܠ ܕܰܒܢܽܘܪܳܐ ܡܶܬܒܰܩܶܐ ܕܰܗܒܳܐ. ܘܒܰܪܢܳܫܳܐ ܒܟܽܘܪܳܐ ܕܡܶܣܟܺܢܽܘܬܳܐ</VERS>
      <VERS vnumber="7">ܕܳܚܠܰܘ̈ܗܝ ܕܡܳܪܝܳܐ: ܣܰܒܰܪܘ ܠܛܽܘܒܶܗ. ܘܠܳܐ ܬܶܫܬܰܘܚܪܽܘܢ ܡܶܢ ܒܳܪܬܶ: ܕܰܠܡܳܐ ܬܶܦܠܬܘܢ</VERS>
      <VERS vnumber="8">ܕܳܚܠܰܘ̈ܗܝ ܕܡܳܪܝܳܐ: ܗܰܝܡܶܢܘ ܒܶܗ: ܘܗܽܘ ܠܳܐ ܡܒܺܝܬ ܐܰܓܪܟܽܘܢ</VERS>
      <VERS vnumber="9">ܕܳܚܠܰܘ̈ܗܝ ܕܡܳܪܝܳܐ: ܣܰܒܰܪܘ ܠܛܽܘܒܶܗ: ܠܚܰܕܽܘܬܳܐ ܕܰܠܥܳܠܰܡ ܘܰܠܦܽܘܪܩܳܢܳܐ</VERS>
      <VERS vnumber="11">ܐܶܣܬܰܟܠܘ ܠܡܶܕܶܡ ܕܡܶܢ ܠܩܽܘܕܡܺܝܢ ܗܘܳܐ. ܘܠܰܕܡܶܢ ܕܳܖ̈ܰܝ ܥܳܠܡܳܐ ܐܶܬܒܰܝܰܢܘ ܘܰܚܙܰܘ. ܡܰܢܽܘ ܗܰܝܡܶܢ ܒܶܗ: ܘܫܰܒܩܶܗ</VERS>
      <VERS vnumber="12">ܐܰܘ ܡܰܢܽܘ ܐܶܬܬܟܶܠ ܥܠܰܘܗܝ: ܘܰܐܪܡܝܶܗ. ܐܰܘ ܡܰܢܽܘ ܩܪܳܝܗܝ: ܘܠܳܐ ܥܢܳܝܗܝ</VERS>
      <VERS vnumber="13">ܡܶܛܽܠ ܕܚܰܢܳܢܰܐ ܗ̱ܘ: ܘܪܶܚܡܬܳܢܳܐ ܡܳܪܝܳܐ. ܘܫܳܡܰܥ ܘܦܳܪܶܩ ܒܟܽܠ ܥܶܕܳܢ ܕܥܳܩܬܳܐ. ܘܫܳܡܰܥ ܒܩܳܠܳܐ ܕܥܳܒܕܰܝ̈ ܨܶܒܝܳܢܶܗ</VERS>
      <VERS vnumber="14">ܠܶܒܳܐ ܡܰܣܝܳܐ: ܘܺܐܝܕܰܝ̈ܳܐ ܡܖ̈ܰܦܝܳܬܳܐ: ܒܰܪܢܳܫܳܐ ܕܦܳܣܰܥ ܥܰܠ ܫܒܺܝ̈ܠܶܐ ܣܰܓܺܝ̈ܐܶܐ</VERS>
      <VERS vnumber="15">ܘܳܝ ܠܶܗ ܠܠܶܒܳܐ ܕܠܳܐ ܡܗܰܝܡܶܢ. ܘܳܐܦ ܗܽܘ ܠܳܐ ܢܶܬܩܰܝܰܡ</VERS>
      <VERS vnumber="16">ܘܳܝ ܠܟܽܘܢ ܓܰܢܒܳܖ̈ܰܝ ܬܽܘܟܠܳܢܳܐ</VERS>
      <VERS vnumber="17">ܡܳܢܳܐ ܬܶܥܒܕܬܘܢ: ܟܰܕ ܢܕܽܘܢ ܡܳܪܝܳܐ</VERS>
      <VERS vnumber="18">ܕܳܚܠܰܘ̈ܗܝ ܕܡܳܪܝܳܐ ܠܳܐ ܢܶܣܢܽܘܢ ܡܺܐܡܪܶܗ</VERS>
      <VERS vnumber="19">ܘܰܐܝܠܶܝܢ ܕܪܳܚܡܺܝܢ ܠܶܗ: ܢܶܛܪܽܘܢ ܐܽܘܪ̈ܚܳܬܶܗ</VERS>
      <VERS vnumber="20">ܕܳܚܠܰܘ̈ܗܝ ܕܡܳܪܝܳܐ ܢܶܬܪܰܥܽܘܢ ܨܶܒܝܳܢܶܗ. ܘܪ̈ܳܚܡܰܘܗܝ ܢܺܐܠܦܽܘܢ ܢܳܡܽܘܣܶܗ</VERS>
      <VERS vnumber="21">ܕܕܳܚܶܠ ܠܰܐܠܳܗܳܐ: ܢܶܣܓܶܐ ܩܶܢܝܳܢܶܗ. ܘܙܰܪܥܶܗ ܢܶܬܒܰܪܰܟ݂ ܡܶܢ ܒܳܬܪܶܗ</VERS>
      <VERS vnumber="22">ܕܕܳܚܶܠ ܠܰܐܠܳܗܳܐ: ܢܶܬܩܰܢ ܠܶܒܶܗ. ܘܰܕܫܳܒܶܩ ܠܶܗ: ܡܰܘܒܶܕ݂ ܠܪܽܘܚܶܗ</VERS>
      <VERS vnumber="23">ܡܶܛܽܠ ܕܰܐܝܟ ܪܰܒܽܘܬܶܗ: ܗܳܟܰܢܳܐ ܖ̈ܰܚܡܰܘܗܝ. ܘܰܐܝܟ ܫܡܶܗ: ܗܳܟܰܢܳܐ ܥܒܳܕܰܘ̈ܗܝ.</VERS>
    </CHAPTER>
    <CHAPTER cnumber="3">
      <VERS vnumber="2">ܒܢܰܝ̈ܳܐ ܕܝܶܢ ܠܰܐܒܳܗ̈ܶܐ ܫܡܰܥܘ ܘܰܥܒܶܕ݂ܘ. ܡܶܛܽܠ ܕܬܺܚܽܘܢ ܚܰܝ̈ܶܐ ܕܰܠܥܳܠܰܡ ܥܳܠܡܺܝܢ</VERS>
      <VERS vnumber="3">ܡܳܪܝܳܐ ܓܶܝܪ ܫܰܒܰܚ ܠܰܐܒܳܐ ܥܰܠ ܒܢܰܝ̈ܳܐ. ܘܕܺܝܢܳܐ ܕܶܐܡܳܐ ܥܰܠ ܝܰܠ̈ܕܶܝܗ̇ ܫܰܪܰܪ</VERS>
      <VERS vnumber="4">ܕܰܡܝܰܩܰܪ ܠܰܐܒܽܘܗܝ: ܡܶܫܬܰܒܩܺܝܢ ܚܰܘܒܰܘ̈ܗܝ</VERS>
      <VERS vnumber="5">ܘܣܳܐܶܡ ܣܺܝ̈ܡܳܬܳܐ ܡܰܢ ܕܰܡܝܰܩܰܪ ܠܶܐܡܶܗ</VERS>
      <VERS vnumber="6">ܕܰܡܝܰܩܰܪ ܠܰܐܒܽܘܗܝ ܢܶܚܕܶܐ ܒܶܗ ܒܪܶܗ. ܘܟܰܕ݂ ܡܨܰܠܶܐ: ܢܫܶܬܡܰܥ ܘܢܶܬܥܢܶܐ</VERS>
      <VERS vnumber="7">ܕܰܡܝܰܩܰܪ ܠܰܐܒܽܘܗܝ ܢܶܣܓܽܘܢ ܝܰܘ̈ܡܳܬܶܗ</VERS>
      <VERS vnumber="8">ܘܪܳܡܶܐ ܚܽܘ̈ܒܠܶܐ ܛܳܒ̈ܶܐ ܥܰܠ ܐܰܠܳܗܳܐ ܡܰܢ. ܕܰܡܝܰܩܰܪ ܠܶܐܡܶܗ</VERS>
      <VERS vnumber="9">ܒܶܪܝ ܒܰܥ̈ܒܳܕܶܐ ܘܰܒܡܶܠܬܳܐ ܝܰܩܰܪ ܠܰܐܒܽܘܟ݂.</VERS>
      <VERS vnumber="10">ܡܶܛܽܠ ܕܢܺܐܬ݂ܝ̈ܳܢ ܥܠܰܝܟ ܟܽܠܗܶܝܢ ܒܽܘܪ̈ܟܳܬܶܗ.</VERS>
      <VERS vnumber="11">ܒܽܘܪܟܬܶܗ ܕܰܐܒܳܐ ܬܩܺܝܡ ܡܶܕܝܳܖ̈ܶܐ. ܘܠܰܘܛܬ݂ܳܗ̇ ܕܶܐܡܳܐ ܬܶܥܩܽܘܪ ܥܶܩܳܖ̈ܶܐ</VERS>
      <VERS vnumber="12">ܠܳܐ ܬܶܬܝܰܩܰܪ ܒܨܰܥܪܶܗ ܕܰܐܒܽܘܟ݂. ܡܶܛܽܠ ܕܠܳܐ ܗܘܳܐ ܐܺܝܩܳܪܳܐ ܗܘܳܐ ܠܳܟ݂</VERS>
      <VERS vnumber="13">ܐܺܝܩܳܪܶܗ ܓܶܝܪ ܕܓܰܒܪܳܐ: ܐܺܝܩܳܪܶܗ ܗܽܘ ܕܰܐܒܽܘܗܝ. ܘܚܰܘ̈ܒܶܐ ܪܰܘܪ̈ܒܶܐ: ܡܰܢ ܕܰܡܨܰܥܰܪ ܠܶܐܡܶܗ</VERS>
      <VERS vnumber="14">ܒܶܪܝ: ܐܶܬܥܰܫܢ ܒܺܐܝܩܳܪܳܐ ܕܰܐܒܽܘܟ݂. ܘܠܳܐ ܬܶܫܒܽܘܩ ܐܺܝܩܳܪܶܗ ܟܽܠ ܝܰܘ̈ܡܰܝ ܚܰܝ݂ܰܝ݂̈ܟ</VERS>
      <VERS vnumber="15">ܐܳܦܶܢ ܒܛܶܠ ܡܰܕܥܶܗ: ܫܒܽܘܩ ܠܶܗ. ܘܠܳܐ ܬܰܒܗܬܺܝܘܗܝ ܟܽܠ ܝܰܘ̈ܡܰܝ ܚܰܝܰܘ̈ܗܝ. ܙܕܶܩܬܳܐ ܕܰܐܒܳܐ ܠܳܐ ܡܶܬܛܰܥܝܳܐ</VERS>
      <VERS vnumber="16">ܘܰܚܠܳܦ ܚܰܘ̈ܒܶܐ ܗܺܝ ܡܶܬܢܰܨܒܰܐ</VERS>
      <VERS vnumber="17">ܒܝܰܘܡܳܐ ܕܥܳܩܬܳܐ ܗܺܝ ܐܶܬܕܟܰܪ ܠܳܟ: ܐܰܝܟ݂ ܚܽܘܡܳܐ ܥܰܠ ܓܠܺܝܕܳܐ ܠܰܡܒܰܛܳܠܽܘ ܚܛܳܗܰܝ̈ܟ</VERS>
      <VERS vnumber="18">ܡܶܛܽܠ ܕܰܡܓܰܕܶܦ ܡܰܢ ܕܫܳܐܶܛ ܠܰܐܒܽܘܗܝ. ܘܠܺܝܛ ܩܕܳܡ ܒܳܪܝܶܗ ܡܰܢ ܕܰܡܨܰܥܰܪ ܠܶܐܡܶܗ</VERS>
      <VERS vnumber="19">ܒܶܪܝ: ܒܥܽܘܬܪܳܟ ܒܡܰܟܺܝܟܽܘܬܳܐ ܗܰܠܶܟ. ܘܡܖܢ ܓܰܒܪܳܐ ܕܝܳܗܶܒ ܡܰܘܗ̈ܒܳܬܳܐܢܶܪܚܡܽܘܢܳܟ</VERS>
      <VERS vnumber="20">ܒܟܽܠ ܕܺܐܝܬ ܕܪܰܒ ܒܥܰܠܡܳܐ ܐܰܙܥܰܪ ܢܰܦܫܳܟ. ܘܰܩܕܳܡ ܐܰܠܳܗܳܐ ܬܶܫܟܰܚ ܖ̈ܰܚܡܶܐ</VERS>
      <VERS vnumber="21">ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܖ̈ܰܚܡܰܘܗܝ ܕܰܐܠܳܗܳܐ. ܘܰܠܡܰܟܺܝ̈ܟܶܐ ܐ̱ܪ̈ܳܙܶܐ ܡܶܬܓܠܶܝܢ</VERS>
      <VERS vnumber="22">ܕܩܰܫ̈ܝܳܢ ܡܶܢܳܟ ܠܳܐ ܬܶܒܥܶܐ. ܘܰܕܬܰܩܺܝ̈ܦܳܢ ܡܶܢܳܟ ܠܳܐ ܬܥܰܩܶܒ. ܒܡܳܐ ܕܰܐܫܠܛܽܘܟ݂: ܐܶܣܬܰܟܠ</VERS>
      <VERS vnumber="23">ܘܠܰܝܬ ܠܳܟ ܬܽܘܟܠܳܢܳܐ ܥܰܠ ܟܰܣ̈ܝܳܬܳܐ</VERS>
      <VERS vnumber="24">ܘܰܒܫܰܪܟܳܐ ܕܰܥܒܳܕܰܘ̈ܗܝ ܠܳܐ ܬܶܬܥܰܣܰܩ</VERS>
      <VERS vnumber="25">ܡܶܛܽܠ ܕܰܕܣܰܓܺܝ ܡܶܢܳܟ ܐܶܬܚܰܘܺܝ ܠܳܟ</VERS>
      <VERS vnumber="26">ܡܶܛܽܠ ܕܣܰܓܺܝܐܺܝܢ ܐܶܢܽܘܢ ܪ̈ܶܥܝܳܢܰܝܗܽܘܢ ܕܰܒܢܰܝ̈ܢܳܫܳܐ. ܘܕܶܡ̈ܘܳܬܳܐ ܒܺܝ̈ܫܳܬܳܐ ܡܰܛܥ̈ܝܳܢ</VERS>
      <VERS vnumber="27">ܠܶܒܳܐ ܩܰܫܝܳܐ ܬܶܒܐܰܫ ܚܰܪܬܶܗ</VERS>
      <VERS vnumber="28">ܘܰܕܪܳܚܶܡ ܛܳܒ̈ܳܬܳܐ: ܒܗܶܝܢ ܢܶܕܪܽܘܟ</VERS>
      <VERS vnumber="29">ܠܶܒܳܐ ܩܰܫܝܳܐ ܢܶܣܓܽܘܢ ܟܺܐܒܰܘ̈ܗܝ. ܘܰܕܡܰܪܳܚ ܢܰܘܣܶܦ ܚܛܳܗ̈ܶܐ. ܥܰܠ ܚܛܳܗ̈ܶܐ</VERS>
      <VERS vnumber="30">ܡܰܢ ܕܠܰܝܬ ܠܶܗ ܒܳܒ̈ܳܬܳܐ ܕܥܰܝ̈ܢܶܐ: ܚܰܣܺܝܪ ܢܽܘܗܪܰܐ ܗ̱ܘ. ܘܡܳܐ ܕܰܓܗܰܪ ܐܰܢ̱ܬ ܡܶܢ ܝܺܕܰܥܬܳܐ: ܠܳܐ ܬܶܗܘܶܐ ܡܳܠܶܟ ܠܡܰܦܳܣܽܘ</VERS>
      <VERS vnumber="31">ܠܰܡܚܽܘܬܶܗ ܕܰܡܡܰܝܩܳܢܳܐ ܕܠܰܝܬ ܠܳܗ̇ ܐܳܣܝܽܘܬܳܐ. ܡܶܛܽܠ ܕܡܶܢ ܢܶܨܒܬܳܐ ܒܺܝܫܬܳܐ ܢܶܨܒܬܶܗ</VERS>
      <VERS vnumber="32">ܠܶܒܳܐ ܚܰܟܺܝܡܳܐ ܢܶܣܬܰܟܰܠ ܒܡܰܬ̈ܠܶܐ ܕܚܰܟܺܝ̈ܡܶܐ. ܘܶܐܕܢܳܐ ܕܫܳܡܥܳܐ ܬܶܚܕܶܐ ܒܚܰܟܺܝ̈ܡܶܐ</VERS>
      <VERS vnumber="33">ܢܽܘܪܳܐ ܕܝܳܩܕܳܐ ܢܰܕܥܟܽܘܢ ܡܰܝ̈ܳܐ. ܗܳܟܰܢܳܐ ܙܕܶܩܬܳܐ ܕܫܳܒܩܳܐ ܚܛܳܗ̈ܶܐ</VERS>
      <VERS vnumber="34">ܕܥܳܒܶܕ ܫܰܦܺܝܪ: ܥܬܺܝܕ ܒܽܐܘܪܚܶܗ. ܘܰܒܥܶܕܳܢܳܐ ܕܢܳܦܶܠ: ܡܶܫܟܰܚ ܠܶܗ ܣܳܡܟܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܒܶܪܝ: ܠܳܐ ܬܡܰܝܶܩ ܒܚܰܝܰܘ̈ܗܝ ܕܡܶܣܟܺܢܳܐ. ܘܠܳܐ ܬܛܰܪܶܦ ܠܡܶܣܟܺܢܳܐ ܚܫܺܝܟܳܐ</VERS>
      <VERS vnumber="2">ܢܰܦܫܳܐ ܕܚܰܣܺܝܪ ܠܳܗ̇: ܠܳܐ ܬܶܟܐܶܒ ܪܽܘܚܳܗ̇. ܘܠܳܐ ܬܶܛܥܶܐ ܪܽܘܚܶܗ ܕܐ̱ܢܳܫܳܐ ܕܰܬܒܺܝܪܳܐ</VERS>
      <VERS vnumber="3">ܡܥܰܘ̈ܗܝ ܕܐ̱ܢܳܫܳܐ ܡܶܣܟܺܢܳܐ ܠܳܐ ܬܶܟܐܶܒ</VERS>
      <VERS vnumber="4">ܠܳܐ ܬܶܟܠܶܐ ܡܰܘܗܰܒܬܳܐ ܡܶܢ ܣܪܺܝܟܳܐ</VERS>
      <VERS vnumber="5">ܒܳܥܽܘܬܶܗ ܕܡܺܣܟܺܢܳܐ ܠܳܐ ܬܶܫܒܽܘܩ. ܘܠܳܐ ܬܶܬܶܠ ܠܶܗ ܐܰܬܪܳܐ ܕܰܢܠܽܘܛܳܟ</VERS>
      <VERS vnumber="6">ܕܠܳܐܶܛ ܗܽܘ ܓܶܝܪ ܡܰܪܺܝܪ ܚܶܢ̈ܟܶܐ: ܡܶܢ ܟܽܠܳܗ̇ ܢܰܦܫܶܗ: ܘܰܒܩܳܠܳܐ ܕܰܓܥܘܬܶܗ ܫܳܡܰܥ ܒܳܪܝܶܗ</VERS>
      <VERS vnumber="7">ܐܰܪܚܶܡ ܢܰܦܫܳܟ ܠܰܟܢܽܘܫܬܳܐ. ܘܰܠܫܰܠܺܝܛܳܢ̈ܶܐ ܕܰܡܕܺܝܢܬܳܐ ܐܰܡܶܟ ܪܺܝܫܳܟ</VERS>
      <VERS vnumber="8">ܐܰܪܟܶܢ ܠܡܶܣܟܺܢܳܐ ܐܶܕܢܳܟ. ܘܰܥܢܳܝܗܝ ܫܠܳܡܳܐ ܒܡܰܟܺܝܟܽܘܬܳܐ</VERS>
      <VERS vnumber="9">ܦܪܽܘܩ ܐܰܠܺܝܨܳܐ ܡܶܢ ܐܳܠܽܘܨܰܘ̈ܗܝ. ܘܠܳܐ ܬܶܬܟܰܪܶܐ ܪܽܘܚܳܟ ܒܕܺܝܢܳܐ ܬܪܺܝܨܳܐ</VERS>
      <VERS vnumber="10">ܗܘܺܝ ܐܰܝܟ ܐܰܒܳܐ ܠܝܰܬ̈ܡܶܐ. ܘܰܚܠܳܦ ܒܰܥܠܳܐ ܠܰܐܪ̈ܡܠܳܬܳܐ</VERS>
      <VERS vnumber="11">ܘܬܶܗܘܶܐ ܠܰܐܠܳܗܳܐ ܐܰܝܟ ܒܪܳܐ: ܘܰܢܪܰܚܶܡ ܥܠܰܝܟ</VERS>
      <VERS vnumber="12">ܚܶܟܡܬܳܐ ܒܢܶܝ̈ܗ̇ ܐܰܠܦܰܬ݂. ܘܬܰܢܗܰܪ ܠܟܽܠ ܕܡܶܣܬܰܟܠܺܝܢ ܒܳܗ̇</VERS>
      <VERS vnumber="13">ܪ̈ܳܚܡܶܝܗ̇ ܐܰܝܠܶܝܢ ܕܪܳܚܡܺܝܢ ܠܚܰܝ̈ܶܐ. ܘܰܕܒܳܥܶܝܢ ܠܳܗ̇ ܢܩܰܒܠܽܘܢ ܨܶܒܝܳܢܳܐ ܡܶܢ ܡܳܪܝܳܐ</VERS>
      <VERS vnumber="14">ܘܰܕܡܶܬܕܰܒܩܺܝܢ ܒܳܗ̇. ܐܺܝܩܳܪܳܐ ܡܶܢ ܩܕܳܡ ܐܰܠܳܗܳܐ ܢܶܫܟܚܽܘܢ. ܘܰܐܬܪܳܐ ܕܒܰܪܶܟ ܡܳܪܝܳܐ ܒܶܝܬ ܡܰܫܪܝܗܽܘܢ</VERS>
      <VERS vnumber="15">ܡܫܰܡ̈ܫܳܢܶܝܗ̇ ܡܫܰܡ̈ܫܳܢܰܝ ܩܽܘܕܫܳܐ. ܘܒܶܝܬ ܡܰܫܪܝܳܗ̇ ܪܳܚܶܡ ܐܰܠܳܗܳܐ</VERS>
      <VERS vnumber="16">ܕܫܳܡܰܥ ܠܺܝ ܢܕܽܘܢ ܫܪܳܪܳܐ. ܘܰܕܨܳܐܶܬ݂ ܠܺܝ: ܢܶܫܪܶܐ ܠܓܰܘ ܡܶܢܝ</VERS>
      <VERS vnumber="17">ܐܶܢ ܢܗܰܝܡܶܢ ܒܺܝ: ܢܺܐܪܬܰܢܝ. ܘܰܢܩܰܒܠܰܢܝ ܠܟܽܠܗܽܘܢ ܕܳܖ̈ܶܐ ܕܥܳܠܡܳܐ</VERS>
      <VERS vnumber="18">ܡܶܛܽܠ ܕܗܰܦܟܳܐܺܝܬ ܐܶܗܰܠܶܟ ܥܰܡܶܗ. ܘܩܰܕܡܳܝ ܐܶܒܩܶܝܘܗܝ</VERS>
      <VERS vnumber="19">ܕܶܚܠܬܳܐ. ܘܙܰܘܥܬܳܐ. ܐܰܪܡܶܐ ܥܠܰܘܗܝ. ܘܶܐܒܰܕܩܺܝܘܗܝ ܒܢܶܣܝܽܘ̈ܢܰܝ: ܥܰܕ ܥܶܕܳܢ ܕܢܶܬܡܠܶܐ ܠܶܒܶܗ ܒܺܝ</VERS>
      <VERS vnumber="20">ܐܶܗܦܽܘܟ ܐܰܬܩܶܢ ܥܰܡܶܗ</VERS>
      <VERS vnumber="21">ܘܶܐܓܠܶܐ ܠܶܗ ܟܽܠܗܶܝܢ ܟܰܣ̈ܝܳܬܝ</VERS>
      <VERS vnumber="22">ܐܶܢ ܢܶܗܦܽܘܟ ܡܶܢ ܒܳܬܰܪܝ: ܐܰܪܡܶܝܘܗܝ ܘܰܐܫܠܡܺܝܘܗܝ ܒܝܰܕ ܚܳܛܽܘ̈ܦܶܐ</VERS>
      <VERS vnumber="23">ܥܶܕܳܢܳܐ ܛܰܪ: ܘܰܕܚܰܠ ܡܶܢ ܒܺܝܫܳܐ</VERS>
      <VERS vnumber="24">ܘܡܶܢ ܢܰܦܫܳܟ ܠܳܐ ܬܶܒܗܰܬ݂</VERS>
      <VERS vnumber="25">ܡܶܛܽܠ ܕܺܐܝܬ ܒܶܗܬܬܳܐ ܕܒܳܪܝܳܐ ܚܛܳܗ̈ܶܐ. ܘܺܐܝܬ ܒܗܶܬܬܳܐ ܕܺܐܝܩܳܪܳܗ̇ ܛܰܝܒܽܘܬܳܐ</VERS>
      <VERS vnumber="26">ܠܳܐ ܬܶܣܰܒ ܒܰܐܦܰܝ̈ ܢܰܦܫܳܟ</VERS>
      <VERS vnumber="27">ܘܠܳܐ ܬܶܒܗܰܬ ܠܡܰܘܕܳܝܽܘ ܒܬܽܘܩܠܳܬܳܟ݂</VERS>
      <VERS vnumber="28">ܠܳܐ ܬܶܟܠܶܐ ܦܶܬܓܳܡܳܐ ܒܥܶܕܳܢܶܗ: ܘܠܳܐ ܬܛܰܫܶܐ ܚܰܟܡܬܳܟ݂</VERS>
      <VERS vnumber="29">ܡܶܛܽܠ ܕܰܒܡܺܐܡܪܳܐ ܗܽܘ ܡܶܬܝܰܕܥܳܐ ܚܶܟܡܬܳܐ. ܘܣܽܘܟܳܠܳܐ ܒܥܶܢܝܳܢܳܐ ܕܠܶܫܳܢܳܐ</VERS>
      <VERS vnumber="30">ܠܳܐ ܬܶܣܪܽܘܒ ܥܰܠ ܩܽܘܫܬܳܐ. ܘܡܶܢ ܣܰܟܠ̈ܘܳܬܳܟ ܐܶܬܟܰܠܚ</VERS>
      <VERS vnumber="31">ܠܳܐ ܬܶܒܗܰܬ݂ ܠܡܰܘܕܳܝܽܘ ܒܰܚܛܳܗܰܝ̈ܟ. ܠܳܐ ܬܩܽܘܡ ܠܽܘܩܒܰܠ ܣܰܟܠܳܐ. ܠܳܐ ܬܰܪܟܶܢ ܠܫܳܛܝܳܐ ܢܰܦܫܳܟ</VERS>
      <VERS vnumber="32">ܘܠܳܐ ܬܶܬܚܪܶܐ ܠܽܘܩܒܰܠ ܫܰܠܺܝܛܳܐ</VERS>
      <VERS vnumber="33">ܥܕܰܡܳܐ ܠܡܰܘܬܳܐ ܐܶܬܟܰܬܰܫ ܥܰܠ ܩܽܘܫܬܳܐ: ܘܡܳܪܝܳܐ ܢܶܬܟܰܬܰܫ ܚܠܳܦܰܝܟ</VERS>
      <VERS vnumber="34">ܠܳܐ ܬܶܗܘܶܐ ܫܰܒܗܪܳܢ ܒܠܶܫܳܢܳܟ݂: ܘܰܪܦܶܐ ܘܢܰܫܺܝܫ ܒܰܥܒܺܝ̈ܕܳܬܳܟ݂</VERS>
      <VERS vnumber="35">ܠܳܐ ܬܶܗܘܶܐ ܟܠܶܒ ܒܒܰܝܬܳܟ݂: ܘܰܙܥܺܝܦ ܘܰܕܚܺܝܠ ܒܰܥܒܺܝ̈ܕܳܬܳܟ݂</VERS>
      <VERS vnumber="36">ܠܳܐ ܬܶܗܘܶܐ ܦܫܺܝܛܳܐ ܐܺܝܕ݂ܳܟ݂ ܠܡܶܣܰܒ: ܘܬܶܗܘܶܐ ܣܦܺܝܩܳܐ ܠܡܶܬܰܠ.</VERS>
    </CHAPTER>
    <CHAPTER cnumber="5">
      <VERS vnumber="1">ܠܳܐ ܬܶܬܟܶܠ ܥܰܠ ܢܶܟ̈ܣܰܝܟ: ܘܬܺܐܡܰܪ ܕܣܰܓܺܝ ܐܺܝܬ ܠܶܝ</VERS>
      <VERS vnumber="2">ܠܳܐ ܬܶܬܟܶܠ ܥܰܠ ܚܰܝܠܳܟ݂: ܠܡܺܐܙܰܠ ܒܨܶܒܝܳܢܰܝ̈ ܠܶܒܶܟ</VERS>
      <VERS vnumber="3">ܠܳܐ ܬܺܐܡܰܪ ܕܡܰܢܽܘ ܡܨܶܐ ܚܰܝܠܝ. ܡܶܛܽܠ ܕܡܳܪܝܳܐ ܬܳܒܽܘܥܳܐ ܗܽܘ ܕܟܽܠܗܽܘܢ ܥܠܺܝ̈ܒܶܐ</VERS>
      <VERS vnumber="4">ܠܳܐ ܬܺܐܡܰܪ ܕܰܚܛܺܝܬ: ܘܠܳܐ ܗܘܳܐ ܠܺܝ ܡܶܕܶܡ. ܡܶܛܽܠ ܕܰܐܠܳܗܳܐ ܢܰܓܺܝܪ ܪܽܘܚܳܐ ܗܽܘ</VERS>
      <VERS vnumber="5">ܠܳܐ ܬܺܐܡܰܪ ܕܰܡܪܰܚܡܳܢܳܐ ܗܽܘ ܡܳܪܝܳܐ. ܘܰܠܣܽܘܓܳܐܐ ܕܚܰܘ̈ܒܶܐ ܗܽܘ ܫܳܒܶܩ ܠܺܝ</VERS>
      <VERS vnumber="6">ܠܳܐ ܬܶܬܟܶܠ ܥܰܠ ܫܽܘܒܩܳܢܳܐ: ܕܠܳܐ ܚܛܳܗ̈ܶܐ ܥܰܠ ܚܛܳܗ̈ܶܐ ܬܰܘܣܶܦ</VERS>
      <VERS vnumber="7">ܡܶܛܽܠ ܕܖ̈ܰܚܡܶܐ ܘܪܽܘܓܙܳܐ ܥܰܡܶܗ</VERS>
      <VERS vnumber="8">ܠܳܐ ܬܶܫܬܰܘܚܰܪ ܕܰܬܬܽܘܒ ܩܕܳܡܰܘܗܝ. ܘܠܳܐ ܬܶܬܥܰܟܰܪ ܡܶܢ ܝܽܘܡ ܠܝܽܘܡ</VERS>
      <VERS vnumber="9">ܡܶܛܽܠ ܕܡܶܢ ܫܶܠܝܳܐ ܢܳܦܶܩ ܪܽܘܓܙܳܐ: ܘܰܠܥܶܕܳܢ ܦܽܘܪܥܳܢܳܐ ܐܰܒܕܳܢܳܐ</VERS>
      <VERS vnumber="10">ܠܳܐ ܬܶܬܟܶܠ ܥܰܠ ܢܶܟܣ̈ܶܐ ܕܥܰܘܠܳܐ. ܡܶܛܽܠ ܕܠܳܐ ܢܥܰܕܪܽܘܢܳܟ ܒܝܰܘܡܳܐ ܕܥܳܩܬܳܐ</VERS>
      <VERS vnumber="11">ܠܳܐ ܬܶܗܘܶܐ ܪܳܕܶܐ ܠܟܽܠ ܪܽܘܚ: ܘܡܶܬܦܢܶܐ ܠܟܽܠ ܫܒܺܝܠ</VERS>
      <VERS vnumber="12">ܗܘܰܝܬ ܣܡܺܝܟ ܥܰܠ ܛܰܥܡܳܟ. ܘܡܶܠܬܳܟ݂ ܚܕܳܐ ܬܶܗܘܶܐ</VERS>
      <VERS vnumber="13">ܗܘܰܝܬ ܡܣܰܪܗܰܒ ܠܡܶܫܡܰܥ. ܘܰܒܡܰܬܺܝܢܽܘܬܳܐ ܗܘܰܝܬ ܝܳܒܶܗ ܦܶܬܓܳܡܳܐ</VERS>
      <VERS vnumber="14">ܐܶܢ ܐܺܝܬ ܠܳܟ ܡܶܠܬܳܐ ܦܰܢܳܐ ܠܚܰܒܪܳܟ݂. ܘܶܐܢ ܠܳܐ: ܐܺܝܕܳܟ ܣܺܝܡ ܥܰܠ ܦܽܘܡܳܟ݂</VERS>
      <VERS vnumber="15">ܐܺܝܩܳܪܳܐ ܘܰܩܠܳܠܳܐ ܒܝܰܕ ܡܰܢ ܕܰܡܡܰܠܶܠ. ܘܠܶܫܳܢܗܽܘܢ ܕܰܒܢܰܝ̈ܢܳܫܳܐ ܪܳܡܶܐ ܠܗܽܘܢ</VERS>
      <VERS vnumber="16">ܠܳܐ ܬܶܬܩܪܶܐ ܡܗܰܠܶܟ ܒܬܰܪܬܶܝܢ ܘܰܒܠܶܫܳܢܳܟ ܠܳܐ ܬܶܬܩܶܠ</VERS>
      <VERS vnumber="17">ܡܶܛܽܠ ܕܥܰܠ ܓܰܢܳܒܳܐ. ܐܶܬܒܰܪܝܰܬ݂ ܒܶܗܬܬܳܐ. ܘܨܰܥܪܳܐ ܒܺܝܫܳܐ. ܥܰܠ ܡܰܢ ܕܰܡܗܰܠܶܟ ܒܬܰܪܬܶܝܢ</VERS>
      <VERS vnumber="18">ܣܰܓܺܝ ܘܰܙܥܽܘܪ ܠܳܐ ܬܶܣܪܽܘܚ.</VERS>
    </CHAPTER>
    <CHAPTER cnumber="6">
      <VERS vnumber="1">ܚܠܳܦ ܪܳܚܡܳܐ ܠܳܐ ܬܶܗܘܶܐ ܣܳܢܐܳܐ. ܕܠܳܐ ܫܡܳܐ ܒܺܝܫܳܐ ܘܰܩܠܳܠܳܐ ܬܺܐܪܰܬ݂. ܘܚܶܣܕܳܐ ܘܚܰܘ̈ܒܶܐ. ܥܰܠ ܡܰܢ ܕܰܡܗܰܠܶܟ ܒܬܰܪܬܶܝܢ</VERS>
      <VERS vnumber="2">ܠܳܐ ܬܶܫܬܠܶܡ ܒܺܐܝܕܳܐ ܕܢܰܦܫܳܟ: ܕܠܳܐ ܬܶܒܥܶܐ ܐܰܝܟ ܬܰܘܪܳܐ ܚܰܝܠܳܟ</VERS>
      <VERS vnumber="3">ܛܰܪ̈ܦܰܝܟ ܬܰܬ݂ܰܪ. ܘܶܐܒܳܟ ܬܶܐܟܽܘܠ. ܘܬܶܫܒܩܳܟ ܐܰܝܟ ܐܺܝܠܳܢܳܐ ܝܰܒܺܝܫܳܐ</VERS>
      <VERS vnumber="4">ܡܶܛܽܠ ܕܢܰܦܫܳܐ ܩܫܺܝܬܳܐ ܬܚܰܒܶܠ ܡܳܪܳܗ̇. ܘܚܰܕܽܘܬܳܐ ܠܣܳܢܐܰܘ̈ܗܝ ܬܶܥܒܕܺܝܘܗܝ</VERS>
      <VERS vnumber="5">ܦܽܘܡܳܐ ܒܰܣܺܝܡܳܐ ܢܶܣܓܽܘܢ ܪ̈ܳܚܡܰܘܗܝ. ܘܣܶܦ̈ܘܳܬܗܽܘܢ ܕܟܺܐܢ̈ܶܐ ܫܶܐܠܬܳܐ ܕܰܫܠܳܡܳܐ</VERS>
      <VERS vnumber="6">ܫܳܐܠܰܝ̈ ܫܠܳܡܳܟ ܢܶܗܘܽܘܢ ܣܰܓܺܝܐܺܝܢ. ܘܰܒܥܶܠ ܐ̱ܪܳܙܳܟ ܚܰܕ ܡܶܢ ܐܳܠܶܦ</VERS>
      <VERS vnumber="7">ܐܶܢ ܩܳܢܶܐ ܐܰܢ̱ܬ ܪܳܚܡܳܐ: ܒܢܶܣܝܳܢܳܐ ܩܢܺܝܘܗܝ. ܘܠܳܐ ܬܣܰܪܗܶܒ ܠܡܶܬܟܳܠܽܘ ܥܠܰܘܗܝ</VERS>
      <VERS vnumber="8">ܐܺܝܬ ܪܳܚܡܳܐ ܒܰܐܦܰܝ̈ ܫܳܥܬܳܐ. ܘܠܳܐ ܩܳܐܶܡ ܒܥܶܕܳܢܳܐ ܕܽܐܘܠܨܳܢܳܐ</VERS>
      <VERS vnumber="9">ܒܛܳܒ̈ܳܬܳܟ ܗܳܘܶܐ ܐܰܟܘܳܬܳܟ݂. ܘܰܒܒܺܝ̈ܫܳܬܳܟ ܡܶܬܪܰܚܰܩ ܡܶܢܳܟ</VERS>
      <VERS vnumber="12">ܐܶܢ ܬܶܦܶܠ: ܢܶܗܦܽܘܟ ܒܳܟ. ܘܡܶܢ ܩܕܳܡܰܝܟ ܢܺܐܙܰܠ ܘܢܶܬܛܰܫܶܐ</VERS>
      <VERS vnumber="13">ܡܶܢ ܣܳܢܐܳܟ ܐܶܬܪܰܚܩ. ܘܡܶܢ ܪܳܚܡܳܟ ܗܘܰܝܬ ܙܗܺܝܪ</VERS>
      <VERS vnumber="14">ܪܳܚܡܳܐ ܕܰܫܪܳܪܳܐ: ܪܳܚܡܳܐ ܗܽܘ ܕܬܽܘܩܦܳܐ. ܘܡܶܫܟܚܳܢܰܘ̈ܗܝ ܡܶܫܟܚܺܝܢ ܣܺܝܡܬܳܐ</VERS>
      <VERS vnumber="15">ܠܪܳܚܶܡ ܗܰܝܡܳܢܽܘܬܳܐ ܠܰܝܬ ܠܶܗ ܕܡܰܝ̈ܳܐ. ܘܠܰܝܬ ܡܰܬܩܳܠܳܐ ܠܛܰܝܒܽܘܬܶܗ</VERS>
      <VERS vnumber="16">ܪܳܚܶܡ ܗܰܝܡܳܢܽܘܬܳܐ ܣܰܡܰܐ ܗ̱ܘ ܕܚܰܝ̈ܶܐ. ܘܰܐܝܢܳܐ ܕܕܳܚܶܠ ܠܰܐܠܳܗܳܐ: ܗܽܘܝܽܘ</VERS>
      <VERS vnumber="17">ܕܳܚܠܰܘ̈ܗܝ ܕܰܐܠܳܗܳܐ ܢܰܫܪܽܘܢ ܪܳܚܡܽܘܬܗܽܘܢ. ܡܶܛܽܠ ܕܰܐܟܘܳܬܶܗ: ܗܳܟܰܢܳܐ ܪ̈ܳܚܡܰܘܗܝ</VERS>
      <VERS vnumber="18">ܒܶܪܝ: ܡܶܢ ܛܰܠܝܽܘܬܳܟ. ܩܰܒܶܠ ܝܽܘܠܦܳܢܳܐ. ܘܰܥܕܰܡܳܐ ܠܣܰܝܒܽܘܬܳܟ. ܬܶܫܟܰܚ ܚܶܟܡܬܳܐ</VERS>
      <VERS vnumber="19">ܐܰܝܟ ܙܳܪܽܘܥܳܐ ܘܰܐܝܟ ܚܳܨܽܘܕܳܐ: ܩܪܽܘܒ ܥܠܶܝܗ̇. ܘܣܽܘܓܳܐܐ ܕܥܰܠ̈ܠܬܳܗ̇ ܬܶܚܡܽܘܠ</VERS>
      <VERS vnumber="20">ܐܰܝܟ ܥܰܡܠܳܐ ܙܥܽܘܪܳܐ ܬܶܥܡܰܠ: ܘܒܰܥܓܰܠ ܐܶܒܳܗ̇ ܬܶܐܟܽܘܠ</VERS>
      <VERS vnumber="21">ܟܡܳܐ ܩܰܫܝܳܐ ܥܰܠ ܣܰܟ̈ܠܶܐ ܚܰܟܡܬܳܐ. ܘܠܳܐ ܢܣܰܝܒܪܽܘܢܳܗ̇ ܚܰܣܺܝܖ̈ܰܝ ܠܶܒܳܐ</VERS>
      <VERS vnumber="22">ܐܰܝܟ ܟܺܐܦܳܐ ܗ̱ܝ ܝܰܩܺܝܪܬܳܐ ܥܠܰܘܗܝ ܕܠܳܐ ܢܚܽܘܪ ܘܢܶܫܕܶܝܗ̇</VERS>
      <VERS vnumber="23">ܫܡܳܗ̇ ܐܰܝܟ ܝܽܘܠܦܳܢܳܗ̇. ܘܰܠܣܰܟ̈ܠܶܐ ܠܳܐ ܡܶܬܒܰܚܪܳܐ</VERS>
      <VERS vnumber="24">ܫܡܰܥ ܒܶܪܝ: ܘܩܰܒܶܠ ܝܽܘܠܦܳܢܝ. ܘܠܳܐ ܬܒܰܛܶܠ ܡܰܪܕܽܘܬܝ</VERS>
      <VERS vnumber="25">ܐܰܥܶܠ ܪܶܓܠܳܟ ܒܰܡܨܺܝܕܬܳܗ̇. ܘܒܰܛܥܳܢܳܗ̇ ܐܰܥܶܠ ܨܰܘܪܳܟ݂</VERS>
      <VERS vnumber="26">ܩܰܪܶܒ ܟܰܬܦܳܟ݂: ܘܰܫܩܽܘܠܺܝܗ̇: ܘܠܳܐ ܬܶܬܥܺܝܩ ܒܰܫܩܽܘܠܬܳܗ̇</VERS>
      <VERS vnumber="27">ܒܟܽܠܶܗ ܠܶܒܳܟ ܩܪܽܘܒ ܥܠܶܝܗ̇. ܘܰܒܟܽܠܶܗ ܚܰܝܠܳܟ ܛܰܪ ܐܽܘܪ̈ܚܳܬܳܗ̇</VERS>
      <VERS vnumber="28">ܘܒܰܕܶܩ. ܘܰܒܨܺܝ. ܘܰܒܥܺܝ: ܘܬܶܫܟܰܚ. ܐܶܬܥܰܫܢ ܒܳܗ̇: ܘܠܳܐ ܬܰܪܦܶܝܗ̇</VERS>
      <VERS vnumber="29">ܘܰܒܚܰܪܬܳܐ. ܬܶܫܟܰܚ ܢܝܳܚܳܐ ܘܬܰܦܢܺܝ̈ܩܶܐ. ܘܬܶܚܕ݂ܶܐ ܒܰܐܚܪܳܝܬܳܟ</VERS>
      <VERS vnumber="30">ܘܢܶܗܘ̈ܝܳܢ ܠܳܟ ܡܨܺܝ̈ܕܳܬܳܗ̇ ܡܰܘܬܒܳܐ ܥܰܫܺܝܢܳܐ</VERS>
      <VERS vnumber="31">ܘܰܠܒܽܘܫܳܐ ܕܺܐܝܩܳܪܳܐ ܬܰܠܒܫܳܟ݂</VERS>
      <VERS vnumber="32">ܘܰܟܠܺܝܠܳܐ ܕܬܶܫܒܽܘܚܬܳܐ ܬܰܩܛܪܳܟ</VERS>
      <VERS vnumber="33">ܐܶܢ ܬܶܨܒܶܐ ܒܶܪܝ: ܬܶܬܚܰܟܰܡ. ܘܶܐܢ ܬܣܺܝܡ ܠܶܒܳܟ: ܬܶܗܘܶܐ ܥܪܺܝܡ</VERS>
      <VERS vnumber="34">ܐܶܢ ܬܶܨܒܶܐ ܠܡܰܫܡܰܥ: ܬܺܐܠܰܦ. ܘܶܐܢ ܬܰܪܟܶܢ ܐܶܕܢܳܟ: ܬܶܬܚܰܟܰܡ</VERS>
      <VERS vnumber="35">ܒܰܟܢܽܘܫܬܳܐ ܕܣܳܒ̈ܶܐ ܗܘܰܝܬ ܩܳܐܶܡ</VERS>
      <VERS vnumber="36">ܘܰܚܙܺܝ ܡܰܢܽܘ ܚܰܟܺܝܡ: ܐܶܬܕܰܒܩ ܠܶܗ. ܟܽܠ ܫܽܘ̈ܥܝܳܬܳܐ ܗܘܰܝܬ ܨܳܒܶܐ ܠܡܶܫܡܰܥ. ܘܡܰܬ̈ܠܶܐ ܕܚܰܟܺܝ̈ܡܶܐ ܠܳܐ ܢܦܰܠܛܽܘܢܳܟ݂. ܚܙܺܝ ܡܰܢܽܘ ܚܰܟܺܝܡ ܘܰܒܥܺܝܘܗܝ. ܘܬܶܕܪܽܘܫ ܐܶܣܟ̈ܦܳܬܶܗ ܪܶܓܠܳܟ</VERS>
      <VERS vnumber="37">ܐܶܣܬܰܟܠ ܒܕܶܚܠܬܶܗ ܕܰܐܠܳܗܳܐ. ܘܰܒܦܽܘܩܕܳܢܰܘ̈ܗܝ ܗܘܰܝܬ ܪܳܢܶܐ ܟܽܠ ܝܽܘܡ. ܘܗܽܘ ܢܰܬܩܶܢ ܐܽܘܪ̈ܚܳܬܳܟ݂. ܘܡܶܢ ܡܳܐ ܕܶܬܪܰܓܪܰܓܬ: ܢܰܠܦܳܟ݂.</VERS>
    </CHAPTER>
    <CHAPTER cnumber="7">
      <VERS vnumber="1">ܠܳܐ ܬܶܥܒܶܕ݂ ܕܒܺܝܫ: ܘܠܳܐ ܢܶܫܟܚܰܟ ܒܺܝܫܳܐ</VERS>
      <VERS vnumber="2">ܐܰܪܚܶܩ ܡܶܢ ܒܺܝܫܳܐ: ܘܢܶܬܪܰܚܰܩ ܡܶܢܳܟ</VERS>
      <VERS vnumber="3">ܠܳܐ ܬܶܙܪܽܘܥ ܥܰܠ ܟܳܪܒܳܐ ܕܰܚܛܺܝܬܳܐ: ܕܠܳܐ ܚܰܕ ܒܫܰܒܥܳܐ ܬܶܚܨܕܺܝܘܗܝ</VERS>
      <VERS vnumber="4">ܠܳܐ ܬܶܒܥܶܐ ܡܶܢ ܩܕܳܡ ܐܰܠܳܗܳܐ ܫܽܘܠܛܳܢܳܐ. ܘܡܶܢ ܡܰܠܟܳܐ ܡܰܘܗܰܒܬܳܐ ܕܺܐܝܩܳܪܳܐ</VERS>
      <VERS vnumber="5">ܠܳܐ ܬܙܰܟܶܐ ܢܰܦܫܳܟ ܩܕܳܡ ܐܰܠܳܗܳܐ. ܘܰܩܕܳܡ ܡܰܠܟܳܐ: ܠܳܐ ܬܶܗܘܶܐ ܣܰܟܠܳܐ</VERS>
      <VERS vnumber="6">ܠܳܐ ܬܶܒܥܶܐ ܠܡܶܗܘܶܐ ܕܰܝܰܢܳܐ: ܐܶܠܳܐ ܐܶܢ ܐܺܝܬ ܒܳܟ ܚܰܝܠܳܐ ܠܰܡܒܰܛܳܠܽܘ ܥܰܘܠܳܐ. ܕܰܠܡܳܐ ܬܶܕܚܰܠ ܡܶܢ ܩܕܳܡ ܥܰܬܺܝܪܳܐ: ܘܬܶܥܒܶܕ ܡܽܘܡܳܐ ܒܕܶܚܠܬܳܟ݂</VERS>
      <VERS vnumber="7">ܠܳܐ ܬܚܰܝܶܒ ܢܰܦܫܳܟ ܒܰܟܢܽܘܫܬܳܐ ܕܰܡܕܺܝܢܬܳܐ: ܘܠܳܐ ܬܰܪܡܶܐ ܢܰܦܫܳܟ ܒܕܺܝܢܶܝ̈ܗ̇</VERS>
      <VERS vnumber="8">ܘܠܳܐ ܬܶܬܢܶܐ ܠܡܶܚܛܳܐ ܚܛܳܗ̈ܶܐ. ܡܶܛܽܠ ܕܰܒܩܰܕܡܳܝ̈ܶܐ ܠܳܐ ܙܟܰܝܬ</VERS>
      <VERS vnumber="11">ܠܳܐ ܬܺܐܡܰܪ ܕܚܳܐܰܪ ܒܣܽܘܓܳܐܐ ܕܩܽܘܪ̈ܒܳܢܰܝ. ܘܰܒܕܰܡܩܰܪܶܒ ܐ̱ܢܳܐ ܠܰܡܪܰܝܡܳܐ ܩܽܘܪ̈ܒܳܢܰܝ: ܡܩܰܒܶܠ</VERS>
      <VERS vnumber="12">ܠܳܐ ܬܶܬܥܺܝܩ ܒܡܶܠܰܝ̈ ܨܠܽܘܬܳܟ. ܘܡܶܢ ܙܶܕܩܬܳܐ ܠܳܐ ܬܶܫܬܰܘܚܰܪ. ܠܳܐ ܬܶܫܬܰܘܚܰܪ ܠܡܶܥܒܰܕ ܦܽܘܩܕܳܢܳܐ. ܘܠܳܐ ܬܶܓܚܰܟ ܥܰܠ ܐ̱ܢܳܫܳܐ ܕܡܰܪܺܝܪ̈ܳܢ ܚܶܢܟܰܘ̈ܗܝ. ܡܶܛܽܠ ܕܺܐܝܬ ܕܡܰܪܺܝܡ ܘܰܡܫܰܦܶܠ</VERS>
      <VERS vnumber="13">ܠܳܐ ܬܶܬܪܰܥܶܐ ܒܺܝܫܬܳܐ ܥܰܠ ܐܰܚܽܘܟ. ܗܳܟܰܢܳܐ ܘܳܐܦ ܥܰܠ ܪܳܚܡܳܐ. ܘܳܐܦ ܥܰܠ ܚܰܒܪܳܐ ܒܰܚܕܳܐ</VERS>
      <VERS vnumber="14">ܠܳܐ ܬܶܨܒܶܐ ܠܰܡܟܰܕܳܒܽܘ ܟܽܠ ܟܰܕܳܒܽܘܬܳܐ. ܡܶܛܽܠ ܕܚܰܪܬܳܗ̇ ܠܳܐ ܗܘܳܬ ܛܳܒܳܐ</VERS>
      <VERS vnumber="15">ܠܳܐ ܬܣܰܬܰܪ ܢܰܦܫܳܟ ܒܰܟܢܽܘܫܬܳܐ ܕܫܰܠܺܝ̈ܛܳܢܶܐ. ܘܠܳܐ ܬܫܰܚܠܶܦ ܡܶܠܰܝ̈ ܨܠܽܘܬܳܟ</VERS>
      <VERS vnumber="16">ܠܳܐ ܬܶܪܚܰܡ ܢܰܦܫܳܟ ܡܶܢ ܐ̱ܢܳܫܳܐ ܕܥܰܡܳܟ.</VERS>
      <VERS vnumber="17">???</VERS>
      <VERS vnumber="18">ܐܶܬܕܰܟܪ ܕܪܽܘܓܙܳܐ ܠܳܐ ܥܳܒܰܪ</VERS>
      <VERS vnumber="19">ܛܳܒ ܛܳܒ ܐܰܡܶܟ݂ ܢܰܦܫܳܟ݂. ܡܶܛܽܠ ܕܚܰܪܬܳܐ ܕܟܽܠܗܽܘܢ ܒܢܰܝ̈ܢܳܫܳܐ: ܠܪܶܡܬܳܐ ܗܳܘܝܳܐ</VERS>
      <VERS vnumber="20">ܠܳܐ ܬܚܰܠܶܦ ܪܳܚܡܳܐ ܒܡܳܡܽܘܢܳܐ: ܘܰܐܚܳܐ ܕܺܐܝܬ ܠܳܟ ܒܕܰܗܒܳܐ ܕܰܐܘܦܺܝܪ</VERS>
      <VERS vnumber="21">ܠܳܐ ܬܚܰܠܶܦ ܐܰܢ̱ܬܬܳܐ ܛܳܒܬܳܐ ܘܫܰܦܺܝܪܰܬ݂ ܚܙܶܘܳܐ. ܒܡܰܪ̈ܓܳܢܝܳܬܳܐ</VERS>
      <VERS vnumber="22">ܠܳܐ ܬܛܰܪܶܦ ܠܥܰܒܕܳܐ ܕܦܳܠܰܚ ܒܩܽܘܫܬܳܐ. ܘܳܐܦܠܳܐ ܠܰܐܓܺܝܪܳܐ ܕܡܰܥܡܶܠ ܢܰܦܫܶܗ</VERS>
      <VERS vnumber="23">ܥܰܒܕܳܐ ܚܰܟܺܝܡܳܐ ܐܰܚܶܒܳܝܗܝ ܐܰܝܟ ܢܰܦܫܳܟ݂. ܘܠܳܐ ܬܶܟܠܶܐ ܡܶܢܶܗ ܚܺܐܪܽܘܬܳܐ</VERS>
      <VERS vnumber="24">ܒܥܺܝܪܳܐ ܐܺܝܬ ܠܳܟ: ܒܩܺܝܗ̇ ܘܶܐܢ ܫܰܪܺܝܪܳܐ ܗ̱ܝ: ܩܢܺܝܗ̇</VERS>
      <VERS vnumber="25">ܒܢܰܝ̈ܳܐ ܐܺܝܬ ܠܳܟ݂: ܪܕܺܝ ܐܶܢܽܘܢ. ܣܰܒ ܠܗܽܘܢ ܢܶܫ̈ܶܐ ܒܛܰܠܝܽܘܬܗܽܘܢ</VERS>
      <VERS vnumber="26">ܒܢ̈ܳܬܳܐ ܐܺܝܬ ܠܳܟ: ܛܰܪ ܒܶܣܪܗܶܝܢ. ܘܠܳܐ ܬܰܢܗܰܪ ܠܗܶܝܢ ܐܰܦܰܝ̈ܟ</VERS>
      <VERS vnumber="27">ܐܰܦܶܩ ܒܰܪܬܳܐ: ܘܢܶܦܽܘܩ ܥܫܽܘܩܝܳܐ. ܘܰܠܓܰܒܪܳܐ ܕܶܝܢ ܕܚܰܟܺܝܡ ܗܰܒܳܝܗ̇</VERS>
      <VERS vnumber="28">ܐܰܢ̱ܬܬܳܐ ܐܺܝܬ ܠܳܟ: ܠܳܐ ܬܶܫܒܩܺܝܗ̇. ܘܶܐܢ ܥܰܘܳܠܳܐ ܗ̱ܝ: ܠܳܐ ܬܗܰܡܶܢ ܒܳܗ̇</VERS>
      <VERS vnumber="29">ܒܟܽܠܶܗ ܠܶܒܳܟ ܝܰܩܰܪ ܠܰܐܒܽܘܟ݂. ܘܠܶܐܡܳܟ݂ ܕܺܝܠܶܕܬܳܟ݂. ܠܳܐ ܬܶܛܥܶܐ</VERS>
      <VERS vnumber="30">ܐܶܬܕܰܟܪ ܕܶܐܠܽܘ ܠܳܐ ܗܶܢܽܘܢ: ܠܳܐ ܐܺܝܬܰܝܟ. ܘܡܳܢܳܐ ܬܶܦܪܽܘܥ ܐܶܢܽܘܢ ܕܪܰܒܝܽܘܟ</VERS>
      <VERS vnumber="31">ܒܟܽܠܶܗ ܠܶܒܳܟ ܕܚܰܠ ܡܶܢ ܐܰܠܳܗܳܐ. ܘܰܠܟܳܗܢܰܘ̈ܗܝ ܝܰܩܰܪ</VERS>
      <VERS vnumber="32">ܒܟܽܠܶܗ ܠܶܒܳܟ ܝܰܩܰܪ ܒܳܪܝܳܟ. ܘܰܡܫܰܡܫܳܢܰܘ̈ܗܝ ܠܳܐ ܬܶܫܒܽܘܩ</VERS>
      <VERS vnumber="33">ܫܰܒܚܳܝܗܝ ܠܶܗ: ܘܝܰܩܰܪ ܐܳܦ ܠܟܳܗܢܰܘ̈ܗܝ</VERS>
      <VERS vnumber="34">ܘܗܰܒ ܠܗܽܘܢ ܙܶܕܩܗܽܘܢ. ܐܰܝܟ ܡܳܐ ܕܶܐܬܦܰܩܰܕܬ</VERS>
      <VERS vnumber="35">ܠܰܚܡܳܐ ܕܩܽܘܪ̈ܒܳܢܶܐ ܘܰܕܪ̈ܺܝܫܝܳܬܳܐ ܕܺܐܝܕܰܝ̈ܳܐ</VERS>
      <VERS vnumber="36">ܘܳܐܦ ܠܡܶܣܟܺܢ̈ܶܐ ܐܰܘܫܶܛ ܐܺܝܕܳܟ. ܡܶܛܽܠ ܕܢܶܫ̈ܬܰܠܡܳܢ ܒܽܘܪ̈ܟܳܬܳܟ</VERS>
      <VERS vnumber="37">ܚܶܣܕܳܐ ܗ̱ܝ ܓܶܝܪ ܡܰܘܗܰܒܬܳܐ ܒܥܰܝ̈ܢܰܝ ܟܽܠ ܒܶܪ̈ܝܳܬܳܐ. ܘܳܐܦ ܡܶܢ ܡܺܝܬܳܐ ܠܳܐ ܬܶܟܠܶܐ ܛܰܝܒܽܘܬܳܐ</VERS>
      <VERS vnumber="38">ܘܠܳܐ ܬܶܫܬܰܘܚܰܪ ܡܶܢ ܒܶܝܬ ܒܳܟܶܐ. ܘܥܰܡ ܟܽܠ ܐܰܒܺܝܠܳܐ ܗܘܰܝܬ ܡܶܬܶܐܒܶܠ</VERS>
      <VERS vnumber="39">ܠܳܐ ܬܶܡܰܐܢ ܠܳܟ ܠܡܶܣܥܰܪ ܡܰܪ̈ܥܶܐ. ܕܡܶܛܽܠ ܗܳܠܶܝܢ ܐܰܢ̱ܬ ܬܶܬܪܚܶܡ</VERS>
      <VERS vnumber="40">ܒܟܽܠ ܥܒܳܕܰܝ̈ܟ ܗܘܰܝܬ ܕܟܺܝܪ ܚܰܪܬܳܐ: ܘܰܠܥܳܠܰܡ ܠܳܐ ܬܶܚܛܶܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܠܳܐ ܬܶܥܢܶܐ ܥܰܡ ܓܰܒܪܳܐ ܕܰܩܫܶܐ ܡܶܢܳܟ. ܕܰܠܡܳܐ ܬܶܦܶܠ ܒܺܐܝܕܰܘ̈ܗܝ</VERS>
      <VERS vnumber="2">ܠܳܐ ܬܶܥܢܶܐ ܥܰܡ ܡܳܪܶܐ ܕܰܗܒܳܐ. ܕܰܠܡܳܐ ܕܶܢܬܩܽܘܠ ܡܰܬܩܳܠܳܟ݂</VERS>
      <VERS vnumber="3">ܡܶܛܽܠ ܕܰܣܰܓܺܝܐܶܐ ܐܰܘܒܶܕ ܕܰܗܒܳܐ. ܘܳܐܦ ܠܶܒܳܐ ܕܡܰܠܟ̈ܶܐ ܗܽܘ ܡܰܫܛܶܐ</VERS>
      <VERS vnumber="4">ܠܳܐ ܬܶܨܶܐ ܥܰܡ ܓܰܒܪܳܐ ܦܰܟܳܢܳܐ. ܘܠܳܐ ܬܣܺܝܡ ܥܰܠ ܢܽܘܪܳܐ ܩܰܝ̈ܣܶܐ</VERS>
      <VERS vnumber="5">ܘܠܳܐ ܬܶܨܶܐ ܥܰܡ ܙܰܠܺܝܠܳܐ: ܕܠܳܐ ܢܶܥܨܽܘܢܳܟ ܝܰܩܺܝܖ̈ܶܐ</VERS>
      <VERS vnumber="6">ܘܠܳܐ ܬܚܰܣܶܕ ܠܳܐܢܫܳܐ ܕܬܺܐܒܰܕ ܡܶܢ ܚܛܳܗܰܘ̈ܗܝ. ܐܶܬܕܰܟܪ ܕܟܽܠܰܢ ܚܰܛܳܝ݂ܺܝ݂̈ܢ</VERS>
      <VERS vnumber="7">ܠܳܐ ܬܶܓܚܰܟ ܥܰܠ ܐ̱ܢܳܫܳܐ ܕܣܶܐܒ. ܐܶܬܕܰܟܪ ܕܡܶܢܰܢ ܣܳܐܒܺܝܢ</VERS>
      <VERS vnumber="8">ܠܳܐ ܬܶܚܕܶܐ ܥܰܠ ܐ̱ܢܳܫܳܐ ܕܡܳܐܶܬ. ܐܶܬܕܰܟܪ ܕܟܽܠܰܢ ܡܳܝܬܺܝܢ</VERS>
      <VERS vnumber="9">ܠܳܐ ܬܶܫܒܽܘܩ ܫܽܘܥ̈ܝܳܬܳܐ ܕܚܰܟܺܝ̈ܡܶܐ. ܘܰܒܡܰܬܠܰܝ̈ܗܽܘܢ ܗܘܰܝܬ ܕܳܪܶܫ</VERS>
      <VERS vnumber="10">ܡܶܛܽܠ ܕܡܶܢܗܽܘܢ ܬܩܰܒܶܠ ܝܽܘܠܦܳܢܳܐ: ܒܥܶܕܳܢܳܐ ܕܰܬܩܽܘܡ ܩܕܳܡ ܫܰܠܺܝܛܳܢ̈ܶܐ</VERS>
      <VERS vnumber="11">ܠܳܐ ܬܶܬܥܰܝܰܩ ܒܫܽܘ̈ܥܝܳܬܳܐ ܕܣܳܒ̈ܶܐ ܕܰܫܡܰܥܘ ܡܶܢ ܐܰܒܳܗܰܝ̈ܗܽܘܢ</VERS>
      <VERS vnumber="12">ܡܶܛܽܠ ܕܡܶܢܗܽܘܢ ܬܩܰܒܰܠ ܝܽܘܠܦܳܢܳܐ: ܒܙܰܒܢܳܐ ܕܡܶܬܒܥܶܐ ܠܰܡܦܰܢܳܝܽܘ ܦܶܬܓܳܡܳܐ</VERS>
      <VERS vnumber="13">ܠܳܐ ܬܶܗܘܶܐ ܫܰܘܬܳܦܳܐ ܠܖ̈ܰܫܺܝܥܶܐ ܓܡܺܝܖ̈ܶܐ: ܕܠܳܐ ܬܺܐܩܰܕ݂ ܒܓܰܘܙܰܠܬܳܐ ܕܢܽܘܪܶܗ</VERS>
      <VERS vnumber="14">ܠܳܐ ܬܩܽܘܡ ܩܕܳܡ ܥܰܘܠܳܐ: ܕܠܳܐ ܢܶܗܘܶܐ ܟܡܺܐܢܳܐ ܩܕܳܡܰܝܟ</VERS>
      <VERS vnumber="15">ܠܳܐ ܬܰܘܙܶܦ ܠܡܰܢ ܕܥܰܫܺܝܢ ܡܶܢܳܟ. ܘܶܐܢ ܐܰܘܙܶܦܬ: ܗܘܺܝ ܐܰܝܟ ܡܰܘܒܶܕ݂</VERS>
      <VERS vnumber="16">ܠܳܐ ܬܶܥܪܽܘܒ ܠܡܰܢ ܕܥܰܫܺܝܢ ܡܶܢܳܟ. ܘܶܐܢ ܥܪܰܒܬ: ܗܘܺܝ ܐܰܝܟ ܦܳܪܰܥ</VERS>
      <VERS vnumber="17">ܠܳܐ ܬܶܬܶܒ ܥܰܡ ܕܰܝܳܢܳܐ ܥܰܘܳܠܳܐ ܒܕܺܝܢܳܐ: ܕܠܳܐ ܐܰܝܟ ܨܶܒܝܳܢܶܗ ܬܕܽܘܢ ܥܰܡܶܗ</VERS>
      <VERS vnumber="18">ܥܰܡ ܓܰܒܪܳܐ ܩܰܫܝܳܐ ܠܳܐ ܬܺܐܙܰܠ ܒܽܐܘܪܚܳܐ. ܕܰܠܡܳܐ ܢܩܰܫܶܐ ܒܺܝܫܬܳܟ. ܡܶܛܽܠ ܕܗܽܘ ܠܽܘܩܒܰܠ ܐܰܦܰܘ̈ܗܝ ܐܳܙܶܠ: ܘܰܐܢ̱ܬ ܒܣܰܟܠܽܘܬܶܗ ܬܺܐܒܰܕ݂</VERS>
      <VERS vnumber="19">ܥܰܡ ܥܰܘܳܠܳܐ ܠܳܐ ܬܶܨܶܐ ܡܰܨܽܘܬܳܐ. ܘܠܳܐ ܬܶܨܶܐ ܥܰܡܶܗ ܒܰܐܬܪܳܐ ܚܽܘܪܒܳܐ: ܡܶܛܽܠ ܕܫܺܝܛ ܗ̱ܽܘ ܕܡܳܟ ܒܥܰܝܢܰܘ̈ܗܝ. ܘܶܐܢ ܠܳܐ ܢܶܗܘܶܐ ܠܳܟ ܡܦܰܨܝܳܢܳܐ: ܢܶܩܛܠܳܟ</VERS>
      <VERS vnumber="20">ܥܰܡ ܣܰܟܠܳܐ ܠܳܐ ܬܶܩܛܽܘܪ ܐ̱ܪܳܙܳܐ: ܡܶܛܽܠ ܕܠܳܐ ܡܶܫܟܰܚ ܠܰܡܟܰܣܳܝܽܘܬܶܗ</VERS>
      <VERS vnumber="21">ܠܳܐ ܠܟܽܠ ܒܰܪܢܳܫ ܬܶܓܠܶܐ ܡܳܐ ܕܰܒܠܶܒܳܟ݂: ܕܠܳܐ ܢܚܰܝܒܳܟ ܛܰܝܒܽܘܬܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܠܳܐ ܬܶܛܰܢ ܒܰܐܢ̱ܬܬܳܟ: ܕܠܳܐ ܬܺܐܠܰܦ ܥܠܰܝܟ ܚܶܟܡܳܐ ܒܺܝܫܳܐ</VERS>
      <VERS vnumber="2">ܘܠܳܐ ܬܶܬܶܠ ܠܰܐܢ̱ܬܬܳܟ ܢܰܦܫܳܟ: ܠܰܡܫܰܠܳܛܽܘܬܳܗ̇ ܥܰܠ ܟܽܠ ܡܳܐ ܕܺܐܝܬ ܠܳܟ</VERS>
      <VERS vnumber="3">ܠܳܐ ܬܶܥܢܶܐ ܥܰܡ ܙܳܢܺܝܬܳܐ: ܕܠܳܐ ܬܶܦܶܠ ܒܰܡܨܺܝ̈ܕܳܬܳܗ̇</VERS>
      <VERS vnumber="4">ܥܰܡ ܙܰܡܳܪܬܳܐ ܠܳܐ ܬܶܣܬܰܘܰܕ: ܕܰܠܡܳܐ ܬܰܘܒܕܳܟ݂ ܒܫܽܘ̈ܥܝܳܬܳܗ̇</VERS>
      <VERS vnumber="5">ܒܰܒܬܽܘܠܬܳܐ ܠܳܐ ܬܶܬܒܰܩܶܐ: ܕܰܠܡܳܐ ܬܶܬܚܰܝܰܒ ܒܦܰܪܢܺܝܬܳܗ̇ ܐܰܥܦܳܐ</VERS>
      <VERS vnumber="6">ܠܳܐ ܬܶܬܶܠ ܠܙܳܢܺܝܬܳܐ ܢܰܦܫܳܟ. ܕܠܳܐ ܬܰܘܒܶܕ ܝܽܘܪܬܳܢܳܐ ܕܢܶܟܣܰܝ̈ܟ</VERS>
      <VERS vnumber="7">ܘܬܶܨܛܰܥܰܪ ܒܫܽܘܩܰܝ̈ ܡܕܺܝܢܬܳܐ ܘܬܶܬܟܬܶܒ ܒܓܰܘܪܳܐ ܕܚܰܘ̈ܒܶܐ</VERS>
      <VERS vnumber="8">ܥܰܡ ܡܳܪܰܬ݂ ܒܰܝܬܳܐ ܠܳܐ ܬܶܣܡܽܘܟ݂ ܝܰܨܺܝܠܳܟ݂. ܘܠܳܐ ܬܶܡܙܽܘܓ ܥܰܡܳܗ̇ ܚܰܡܪܳܐ ܥܰܬܺܝܩܳܐ: ܕܰܠܡܳܐ ܢܶܣܛܶܐ ܒܳܬܪܳܗ̇ ܠܶܒܳܟ: ܘܚܰܝܳܒ ܡܰܘܬܳܐ ܬܶܚܽܘܬ݂ ܠܰܫܝܽܘܠ</VERS>
      <VERS vnumber="10">ܐܰܦܰܝ̈ܟ ܒܰܐܢ̱ܬܬܳܐ ܫܦܺܝܪܬܳܐ ܠܳܐ ܢܚܽܘܪ̈ܳܢ. ܘܠܳܐ ܬܶܬܒܰܩܶܐ ܒܫܽܘܦܪܳܐ ܕܠܳܐ ܕܺܝܠܳܟ</VERS>
      <VERS vnumber="11">ܒܫܽܘܦܪܳܐ ܓܶܝܪ ܕܰܐܢ̱ܬܬܳܐ ܣܰܓܺܝ̈ܐܶܐ ܐܶܒܰܕܘ. ܘܪܶܚܡܬܳܗ̇ ܐܰܝܟ ܢܽܘܪܳܐ ܝܳܩܕܳܐ</VERS>
      <VERS vnumber="12">ܥܰܡ ܐܰܢ̱ܬܰܬ ܓܰܒܪܳܐ ܠܳܐ ܬܰܣܓܶܐ ܡܰܡܠܠܳܐ ܘܠܳܐ ܬܰܓܰܪ ܥܰܡܳܗ̇ ܫܽܘ̈ܥܝܳܬܳܟ݂. ܕܰܠܡܳܐ ܢܶܣܛܶܐ ܒܳܬ݂ܪܳܗ̇ ܠܶܒܳܟ: ܘܒܰܕܡܳܐ ܚܰܝܳܒܳܐ ܬܶܚܽܘܬ݂ ܠܰܫܝܽܘܠ</VERS>
      <VERS vnumber="14">ܠܳܐ ܬܶܫܒܽܘܩ ܪܳܚܡܳܟ ܥܰܬܺܝܩܳܐ: ܡܶܛܽܠ ܕܚܰܕܬܳܐ ܠܳܐ ܡܳܛܶܐ ܠܶܗ</VERS>
      <VERS vnumber="15">ܪܳܚܡܳܐ ܚܰܕܬܳܐ ܐܰܝܟ ܚܰܡܪܳܐ ܚܰܕܬܳܐ. ܕܟܰܕܡ ܢܶܥܬܰܩ: ܬܶܫܬܶܝܘܗܝ. ܠܳܐ ܬܶܛܰܢ ܒܐ̱ܢܳܫܳܐ ܪܰܫܺܝܥܳܐ. ܡܶܛܽܠ ܕܠܳܐ ܬܶܕܰܥ ܡܳܢܳܐ ܗܳܘܝܳܐ ܚܰܪܬܶܗ</VERS>
      <VERS vnumber="16">ܠܳܐ ܬܶܛܰܢ ܒܥܰܘܳܠܳܐ ܕܡܰܨܠܰܚ</VERS>
      <VERS vnumber="17">ܐܶܬܕܰܟܪ ܕܰܥܕܰܡܳܐ ܠܡܰܘܬܳܐ. ܐ̱ܢܳܫ ܠܳܐ ܙܳܟ݂ܶܐ</VERS>
      <VERS vnumber="18">ܐܰܪܚܶܩ ܡܶܢ ܐ̱ܢܳܫܳܐ ܕܫܰܠܺܝܛ ܠܡܶܩܛܰܠ. ܘܠܳܐ ܬܶܕܚܰܠ ܡܶܢ ܕܶܚܠܬܳܐ ܕܡܰܘܬܳܐ</VERS>
      <VERS vnumber="19">ܘܶܐܢ ܩܳܪܶܒ ܐܰܢ̱ܬ: ܠܳܐ ܬܚܰܝܶܒ ܢܫܰܡܬ݂ܳܟ݂</VERS>
      <VERS vnumber="20">ܘܕܰܥ ܕܒܶܝܬ ܦܰܚ̈ܶܐ ܐܰܢ̱ܬ ܦܳܣܰܥ. ܘܰܥܠ ܢܶܫܒ̈ܶܐ ܐܰܢ̱ܬ ܡܗܰܠܶܟ</VERS>
      <VERS vnumber="21">ܐܰܝܟ ܚܰܝܠܳܟ݂ ܥܢܺܝ ܚܰܒܪܳܟ. ܘܥܰܡ ܚܰܟܺܝ̈ܡܶܐ ܗܘܰܝܬ ܩܳܛܰܪ ܐ̱ܪܳܙܳܐ</VERS>
      <VERS vnumber="22">ܥܰܡ ܡܰܢ ܕܕܳܚܶܠ ܠܰܐܠܳܗܳܐ ܢܶܗܘܽܘܢ ܚܽܘܫܳܒܰܝ̈ܟ. ܘܟܽܠܗܶܝܢ ܐܽܘܪ̈ܚܳܬܳܟ݂ ܒܕܶܚܠܬܶܗ ܕܡܳܪܝܳܐ</VERS>
      <VERS vnumber="23">ܐ̱ܢܳܫ̈ܳܐ ܟܺܐܢ̈ܶܐ ܢܶܗܘܽܘܢ ܐܳܟܠܰܝ̈ ܦܳܬܽܘܪܳܟ. ܘܰܒܕܶܚܠܬܶܗ ܕܰܐܠܳܗܳܐ ܬܶܗܘܶܐ ܬܶܫܒܽܘܚܬܳܟ</VERS>
      <VERS vnumber="24">ܒܚܶܟܡܬܶܗ ܕܕܰܝܳܢܳܐ. ܬܶܬܩܰܢ ܡܕܺܝܢܬܳܐ. ܘܫܰܠܺܝܛ ܒܥܰܡܶܗ ܚܰܟܺܝܡ ܘܣܰܟܬܘܠܬܳܢ</VERS>
      <VERS vnumber="25">ܕܚܺܝܠ ܒܰܩܪܺܝܬܳܐ ܓܰܒܪܳܐ ܦܰܟܳܢܳܐ. ܘܰܕܢܳܣܶܒ ܥܰܠ ܦܽܘܡܶܗ: ܡܶܣܬܢܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܕܰܝܳܢܳܐ ܚܰܟܺܝܡܳܐ ܢܰܠܶܦ ܥܰܡܶܗ. ܘܫܰܠܺܝܛܳܐ ܚܰܟܺܝܡܳܐ ܢܰܘܬܶܒ ܩܪܺܝܬܶܗ</VERS>
      <VERS vnumber="2">ܐܰܝܟ ܕܰܝܳܢܳܐ ܕܥܰܡܳܐ: ܗܳܟܰܢܳܐ ܡܫܰܡܫܳܢܰܘ̈ܗܝ. ܘܰܐܝܟ ܪܺܝܫܳܐ ܕܰܡܕܺܝܢܬܳܐ: ܗܳܟܰܢܳܐ ܥܳܡܽܘܪ̈ܶܝܗ̇</VERS>
      <VERS vnumber="3">ܡܰܠܟܳܐ ܥܰܘܳܠܳܐ ܢܰܘܒܶܕ݂ ܥܰܡܶܗ. ܘܡܶܬܝܰܬܒܳܐ ܩܪܺܝܬܳܐ ܒܚܶܟܡܬܳܐ ܕܫܰܠܺܝܛܳܢܶܝ̈ܗ̇</VERS>
      <VERS vnumber="4">ܘܒܺܐܝܕܰܘ̈ܗܝ ܕܡܳܪܝܳܐ ܫܽܘܠܛܳܢܳܐ ܕܬܺܒܶܝܠ. ܘܰܕܟܳܫܰܪ ܠܥܶܕܳܢܶܗ: ܢܩܺܝܡ ܥܠܶܝܗ̇</VERS>
      <VERS vnumber="5">ܘܒܺܐܝܕܰܘ̈ܗܝ ܕܡܳܪܝܳܐ ܫܽܘܠܛܳܐ ܕܟܽܠ. ܘܰܠܕܳܚܠܰܘ̈ܗܝ ܢܶܬܶܠ ܐܺܝܩܳܪܶܗ</VERS>
      <VERS vnumber="6">ܒܟܽܠ ܣܽܘܪ̈ܚܳܢܰܝܟ ܠܳܐ ܬܶܛܠܽܘܡ ܪܳܚܡܳܟ. ܘܠܳܐ ܬܗܰܠܶܟ ܒܽܐܘܪܚܳܐ ܕܓܶܐܘ̈ܳܬܳܢܶܐ. ܡܶܢ ܟܽܠ ܚܛܳܗ̈ܶܐ ܘܟܰܕܳܒܽܘܬܳܐ ܐܰܪܚܶܩ. ܘܠܳܐ ܬܗܰܠܶܟ ܒܪܽܘܚܳܐ ܪܳܡܬܳܐ</VERS>
      <VERS vnumber="7">ܡܶܛܽܠ ܕܣܰܢܝܳܐ ܗ̱ܝ ܩܕܳܡ ܐܰܠܳܗܳܐ ܘܰܩܕܳܡ ܒܢܰܝ̈ܢܳܫܳܐ ܓܰܐܝܽܘܬܳܐ. ܘܥܰܠ ܬܪ̈ܝܗܽܘܢ ܚܛܽܘܦܝܳܐ ܘܰܛܠܽܘܡܝܳܐ</VERS>
      <VERS vnumber="8">ܡܰܠܟܽܘܬܳܐ. ܡܶܢ ܥܰܡܳܐ ܠܥܰܡܳܐ ܡܶܫܬܰܚܠܦܳܐ: ܡܶܛܽܠ ܚܛܳܗ̈ܶܐ ܘܓܰܐܝܽܘܬܳܐ ܘܡܳܡܽܘܢܳܐ</VERS>
      <VERS vnumber="9">ܡܳܢܳܐ ܢܶܬܓܰܐܶܐ ܥܰܦܪܳܐ ܘܩܶܛܡܳܐ</VERS>
      <VERS vnumber="10">ܕܰܒܚܰܝܰܘ̈ܗܝ ܬܰܘܠ̈ܥܶܐ ܪ̈ܳܚܫܳܢ</VERS>
      <VERS vnumber="11">ܓܰܒܰܘ̈ܗܝ ܘܰܡܥܰܘ̈ܗܝ ܐܳܣܝܳܐ ܢܶܨܪܶܐ</VERS>
      <VERS vnumber="12">ܝܰܘܡܳܢܳܐ ܡܗܰܠܶܟ: ܘܰܡܚܳܪ ܡܳܐܶܬ݂</VERS>
      <VERS vnumber="13">ܒܡܰܘܬܶܗ ܕܒܰܪܢܳܫܳܐ ܪܶܡܬܳܐ ܡܢܳܬܶܗ. ܘܬܰܘܠܥܶܗ ܩܕܳܡܰܘܗܝ ܪܳܚܫܳܐ</VERS>
      <VERS vnumber="14">ܪܺܝܫ ܚܰܘܒܰܝ̈ܗܽܘܢ ܕܰܒܢܰܝ̈ܢܳܫܳܐ ܓܰܐܝܽܘܬܗܽܘܢ ܘܰܥܒܳܕܰܝ̈ܗܽܘܢ ܡܰܫܛܶܝܢ ܠܶܒܗܽܘܢ</VERS>
      <VERS vnumber="15">ܡܶܛܽܠ ܕܡܰܒܽܘܥܳܐ ܕܰܚܛܺܝܬܳܐ: ܓܰܐܝܽܘܬܳܐ. ܘܙܳܢܝܽܘܬܳܐ: ܡܰܒܽܘܥܳܐ ܕܬܰܪ̈ܬܰܝܗܶܝܢ</VERS>
      <VERS vnumber="16">ܡܶܛܽܠܗܳܢܳܐ. ܦܪܰܫ ܐܰܠܳܗܳܐ ܡܰܟܬܳܫܰܝ̈ܗܽܘܢ. ܘܰܡܚܳܐ ܐܶܢܽܘܢ. ܡܚܽܘܬܳܐ ܓܡܺܝܪܳܐ</VERS>
      <VERS vnumber="17">ܟܽܘܪܣܝܳܐ ܕܓܶܐܘ̈ܳܬܳܢܶܐ ܣܚܰܦ ܡܳܪܝܳܐ. ܘܰܐܘܬܶܒ ܡܰܟܺܝ̈ܟܶܐ ܚܠܳܦܰܝܗܽܘܢ</VERS>
      <VERS vnumber="18">ܥܶܩܳܪܳܐ ܕܓܶܐܘ̈ܳܬܳܢܶܐ ܥܩܰܪ ܡܳܪܝܳܐ. ܘܰܢܨܰܒ ܡܰܟܺܝ̈ܟܶܐ ܚܠܳܦܰܝܗܽܘܢ</VERS>
      <VERS vnumber="19">ܥܶܩ̈ܒܳܬܳܐ ܕܓܶܐܘ̈ܳܬܳܢܶܐ. ܥܩܰܪ ܡܳܪܝܳܐ. ܘܰܐܘܒܶܕ ܡܶܢ ܐܰܪܥܳܐ ܕܽܘܟܪܳܢܗܽܘܢ</VERS>
      <VERS vnumber="20">ܐܰܘܒܶܕ ܐܶܢܽܘܢ: ܘܰܥܩܰܪ ܐܶܢܽܘܢ: ܘܰܣܚܰܦ ܐܶܢܽܘܢ. ܘܰܓܡܰܪ ܡܶܢ ܒܢܰܝ̈ܢܳܫܳܐ ܕܽܘܟܪܳܢܗܽܘܢ</VERS>
      <VERS vnumber="22">ܡܶܛܽܠ ܕܠܳܐ ܐܶܬܦܰܠܓܰܬ݂ ܓܰܐܝܽܘܬܳܐ ܠܰܒܢܰܝ̈ܢܳܫܳܐ ܘܪܳܡܽܘܬܳܐ ܕܠܶܒܳܐ ܠܺܝܠܺܝܕܰܝ̈ ܐܰܢ̱ܬܬܳܐ</VERS>
      <VERS vnumber="23">ܙܰܪܥܳܐ ܝܰܩܺܝܪܳܐ. ܡܳܐ ܕܰܙܪܺܝܥ ܠܐ̱ܢܫܳܐ: ܙܰܪܥܳܐ ܝܰܩܺܝܪܳܐ ܡܰܢ ܕܕܳܚܶܠ ܠܰܐܠܳܗܳܐ. ܙܰܪܥܳܐ ܝܰܩܺܝܪܳܐ ܡܰܢ ܕܢܳܛܰܪ ܦܽܘܩܕܳܢܳܐ. ܙܰܪܥܳܐ ܙܰܠܺܝܠܳܐ ܠܳܐ ܕܰܙܪܺܝܥ ܠܐ̱ܢܳܫܳܐ. ܙܰܪܥܳܐ ܙܰܠܺܝܠܳܐ ܡܰܢ ܕܠܳܐ ܥܳܒܶܕ݂ ܦܽܘܩܕܳܢܳܐ</VERS>
      <VERS vnumber="24">ܒܶܝܬ ܐܰܚ̈ܶܐ ܩܰܫܺܝܫܳܐ ܡܝܰܩܰܪ. ܘܰܕܕܳܚܶܠ ܠܰܐܠܳܗܳܐ. ܡܝܰܩܰܪ ܗܽܘ ܡܶܢܶܗ</VERS>
      <VERS vnumber="25">ܬܰܘܬܳܒܳܐ ܢܽܘܟܪܳܝܳܐ. ܕܡܶܣܟܺܝܢ ܘܥܰܝ݂ܺܝ݂ܩܳܐ ܠܶܗ: ܬܶܫܒܽܘܚܬܶܗ. ܒܕܶܚܠܬܶܗ ܕܰܐܠܳܗܳܐ</VERS>
      <VERS vnumber="26">ܠܰܝܬ ܠܰܡܨܰܥܳܪܽܘ ܠܡܶܣܟܺܢܳܐ ܙܰܕܺܝܩܳܐ. ܘܳܐܦܠܳܐ ܠܰܡܝܰܩܳܪܽܘ ܠܥܰܬܺܝܪܳܐ ܥܰܘܳܠܳܐ</VERS>
      <VERS vnumber="27">ܪܰܒܳܐ: ܘܫܰܠܺܝܛܳܐ. ܘܕܰܝܳܢܳܐ ܝܰܩܰܪ. ܘܠܰܝܬ ܕܪܰܒ ܡܶܢ ܡܰܢ ܕܰܡܝܰܩܰܪ ܠܡܰܢ ܕܕܳܚܶܠ ܠܰܐܠܳܗܳܐ</VERS>
      <VERS vnumber="28">ܠܥܰܒܕܳܐ ܚܰܟܺܝܡܳܐ. ܚܺܐܖ̈ܶܐ ܢܶܦܠܚܽܘܢܳܝܗܝ. ܘܓܰܒܪܳܐ ܣܰܟܽܘܠܬܳܢܳܐ: ܟܰܕ ܡܶܬܪܕܶܐ: ܠܳܐ ܢܶܬܪܰܥܰܡ</VERS>
      <VERS vnumber="29">ܠܳܐ ܬܶܬܚܰܒܢܰܢ ܠܡܶܥܒܰܕ݂ ܥܒܳܕܳܟ. ܘܠܳܐ ܬܶܬܝܰܩܰܪ ܒܥܶܕܳܢܳܐ ܕܰܨܪܺܝܟܽܘܬܳܟ݂</VERS>
      <VERS vnumber="30">ܛܳܒ ܗܽܘ ܓܶܝܪ ܕܦܳܠܰܚ: ܘܝܰܬܺܝܪ ܡܳܡܽܘܢܳܐ: ܡܶܢ ܡܰܢ ܕܡܶܬܝܰܩܰܪ ܘܚܰܣܺܝܪ ܡܳܡܽܘܢܳܐ</VERS>
      <VERS vnumber="31">ܒܶܪܝ: ܒܥܳܢܘܳܝܽܘܬܳܐ ܝܰܩܰܪ ܢܳܦܫܳܟ. ܘܗܰܒܠܳܗ̇ ܛܰܥܡܳܐ ܐܰܝܟ ܕܡܶܬܒܥܶܐ ܠܳܗ̇</VERS>
      <VERS vnumber="32">ܒܶܪܝ: ܡܰܢ ܕܰܡܚܰܝܶܒ ܢܰܦܫܶܗ:ܡܰܢܽܘ ܢܶܙܟܶܝܘܗܝ: ܐܰܘ ܡܰܢܽܘ ܡܝܰܩܪ ܠܡܰܢ ܕܡܰܙܶܠ ܢܰܦܫܶܗ</VERS>
      <VERS vnumber="33">ܐܺܝܬ ܡܶܣܟܺܢܳܐ. ܕܡܶܬܝܰܩܰܪ ܡܶܛܽܠ ܚܶܟܡܬܶܗ. ܘܰܐܝܬ ܥܰܬܺܝܪܳܐ. ܕܡܶܬܝܰܩܰܪ ܡܶܛܽܠ ܥܽܘܬܪܶܗ</VERS>
      <VERS vnumber="34">ܕܡܶܬܝܰܩܰܪ ܒܡܶܣܟܺܢܽܘܬܶܗ: ܒܥܽܘܬܪܶܗ ܚܰܕ ܟܡܳܐ. ܘܰܕܙܰܠܺܝܠ ܒܡܶܣܟܺܢܽܘܬܶܗ: ܒܥܽܘܬܪܶܗ ܚܰܕ ܟܡܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܚܶܟܡܬܶܗ ܕܡܶܣܟܺܢܳܐ: ܬܪܺܝܡ ܪܺܝܫܶܗ. ܘܒܰܝܢܳܬ݂ ܫܰܠܺܝܛܳܢ̈ܶܐ ܬܰܘܬܒܺܝܘܗܝ</VERS>
      <VERS vnumber="2">ܠܳܐ ܬܫܰܒܰܚ ܠܒܰܪܢܳܫܳܐ ܕܫܰܦܺܝܪ ܒܚܶܙܘܶܗ. ܠܳܐ ܬܓܰܢܶܐ ܠܒܰܪܢܳܫܳܐ ܕܰܣܢܶܐ ܒܚܶܙܘܶܗ</VERS>
      <VERS vnumber="3">ܡܶܛܬܠ ܕܫܺܝܛܳܐ ܗ̱ܝ ܒܥܰܘܦܳܐ ܕܒܽܘܪܺܝܬܳܐ. ܘܪܺܝܫ ܛܽܘܒܳܐ ܕܟܽܠܗܶܝܢ ܥܰܠ̈ܠܳܬܳܐ ܐܶܒܶܗ</VERS>
      <VERS vnumber="4">ܒܡܰܢ ܕܰܠܒܺܝܫ ܪ̈ܽܘܩܥܶܐ ܠܳܐ ܬܶܓܚܰܟ. ܘܠܳܐ ܬܫܽܘܛ ܠܒܰܪܢܳܫܳܐ ܕܡܰܪܺܝܪ̈ܢ ܚܶܢܟܰܘ̈ܗܝ. ܡܶܛܽܠ ܕܰܦܪܺܝܫܺܝܢ ܐܶܢܽܘܢ ܐ̱ܪ̈ܙܰܘܗܝ ܕܰܐܠܳܗܳܐ. ܘܰܡܛܰܫܶܝܢ ܡܶܢ ܒܢܰܝ̈ܢܳܫܳܐ ܥܒܳܕܰܘ̈ܗܝ</VERS>
      <VERS vnumber="5">ܣܰܓܺܝ̈ܐܶܐ ܫܺܝ̈ܛܶܐ ܕܺܝܬܶܒܘ ܥܰܠ ܟܽܘܪܣܝܳܐ ܕܡܰܠܟܽܘܬܳܐ. ܘܰܕܠܳܐ ܣܳܠܩܺܝܢ ܗܘܰܘ ܥܰܠ ܠܶܒܳܐ: ܠܒܶܫܘ ܠܒܽܘ̈ܫܶܐ ܕܺܐܝܩܳܪܳܐ</VERS>
      <VERS vnumber="6">ܣܰܓܺܝ̈ܐܶܐ ܡܰܠܟ̈ܶܐ ܕܶܐܨܛܰܥܰܪܘ ܐܰܟܚܕܳܐ. ܘܕܰܡܝܰܩܪܶܝܢ ܐܶܬܒܰܨܰܪܘ ܡܶܢ ܐܺܝܩܳܪܗܽܘܢ</VERS>
      <VERS vnumber="7">ܥܰܕܠܳܐ ܬܶܒܩܶܐ: ܠܳܐ ܬܶܫܬܰܘܬܰܦ. ܥܰܩܶܒ ܠܽܘܩܕܰܡ: ܘܗܳܝܕܶܝܢ ܥܒܶܕ݂ ܫܶܕ̈ܟܶܐ</VERS>
      <VERS vnumber="8">ܥܰܕܠܳܐ ܬܶܫܡܰܥ: ܠܳܐ ܬܶܬܶܠ ܦܶܬܓܳܡܳܐ. ܘܰܒܓܰܘ ܫܽܘܥ̈ܝܳܬܳܐ ܠܳܐ ܬܡܰܠܶܠ</VERS>
      <VERS vnumber="9">ܐܶܢ ܐܺܝܬ ܒܳܟ ܚܰܝܠܳܐ: ܠܳܐ ܬܶܬܚܪܶܐ. ܘܰܒܓܰܘ ܥܰܘܠܳܐ ܠܳܐ ܬܰܣܓܶܐ ܛܠܽܘܡܝܳܟ</VERS>
      <VERS vnumber="10">ܒܶܪܝ: ܕܰܠܡܳܐ ܬܶܣܓܶܐ ܒܺܝܫܬܳܟ݂. ܘܰܕܪܳܗܶܛ ܠܡܰܣܓܳܝܽܘܬܳܗ̇ ܠܳܐ ܬܶܙܟܶܐ</VERS>
      <VERS vnumber="11">ܒܶܪܝ: ܐܶܢ ܠܳܐ ܬܶܪܗܰܛ: ܠܳܐ ܬܰܕܪܶܟ. ܘܶܐܢ ܠܳܐ ܬܶܒܥܶܐ: ܠܳܐ ܬܶܫܟܰܚ. ܐܺܝܬ ܕܪܳܗܶܛ: ܘܠܳܐܶܐ ܘܥܳܡܶܠ. ܘܰܒܟܽܠܗܶܝܢ ܗܽܘ ܡܶܫܬܰܘܚܰܪ</VERS>
      <VERS vnumber="12">ܐܺܝܬ ܕܠܳܐܶܐ ܘܥܳܡܶܠ: ܘܚܰܣܺܝܪ ܦܰܓܪܶܗ: ܘܚܰܣܺܝܪ ܟܽܠ: ܘܝܰܬܺܝܪ ܡܶܣܟܺܢܽܘܬܳܐ</VERS>
      <VERS vnumber="13">ܡܺܐܡܪܶܗ ܕܡܳܪܝܳܐ ܥܠܰܘܗܝ ܢܶܛܐܰܒ. ܘܰܢܦܰܨܺܝܘܗܝ ܡܶܢ ܥܰܦܪܳܐ. ܘܡܶܢ ܩܶܛܡܳܐ. ܐܰܪܺܝܡ ܪܺܝܫܶܗ ܘܪܰܡܪܡܶܗ. ܘܢܶܬܡܗܽܘܢ ܥܠܰܘܗܝ ܣܰܓܺܝ̈ܐܶܐ</VERS>
      <VERS vnumber="14">ܛܳܒܬܳܐ ܘܒܺܝܫܬܳܐ: ܘܚܰܝ̈ܶܐ ܘܡܰܘܬܳܐ: ܥܰܬܺܝܪܳܐ ܘܡܶܣܟܺܢܳܐ ܩܕܳܡ ܐܰܠܳܗܳܐ ܫܘܶܝܢ ܐܶܢܽܘܢ</VERS>
      <VERS vnumber="15">ܚܶܟܡܬܳܐ ܘܢܰܟܦܽܘܬܳܐ: ܘܺܝܕܰܥܬܳܐ ܕܢܳܡܽܘܣܳܐ ܡܶܢ ܠܘܳܬ݂ ܡܳܪܝܳܐ ܗ̱ܝ: ܚܽܘܒܳܐ. ܘܽܐܘܪ̈ܚܳܬܳܐ ܕܰܥܒܳܕ̈ܶܐ ܛܳܒ̈ܶܐ. ܡܶܢ ܠܘܳܬܶܗ ܐܶܢܶܝܢ</VERS>
      <VERS vnumber="16">ܛܳܥܝܽܘܬܳܐ ܘܚܶܫܽܘܟܳܐ. ܠܚܰܛܳܝ̈ܶܐ ܐܶܬܒܪܺܝܘ. ܘܥܰܡ ܐܰܝܠܶܝܢ ܕܡܶܬܪܰܒܶܝܢ ܒܒܺܝܫܬܳܐ: ܥܰܡܗܽܘܢ ܣܳܐܒܳܐ</VERS>
      <VERS vnumber="17">ܡܰܘܗܰܒܬܶܗ ܕܡܳܪܝܳܐ. ܡܩܰܘܝܳܐ ܠܕܳܚܠܰܘ̈ܗܝ. ܘܨܶܒܝܶܢܗ ܠܥܳܠܰܡ ܢܶܬܩܰܢ</VERS>
      <VERS vnumber="18">ܐܺܝܬ ܕܥܳܬܰܪ ܡܶܢ ܡܶܣܟܺܢܽܘܬܶܗ. ܘܺܐܝܬ ܕܠܳܐ ܠܳܘܶܐ ܠܶܗ ܥܽܘܬܪܶܗ</VERS>
      <VERS vnumber="19">ܘܰܒܥܶܕܳܢܳܐ ܕܳܐܡܰܪ ܐܶܫܟܚܶܬ݂ ܠܺܝ ܢܝܳܚܳܐ: ܗܳܐ ܡܶܟܺܝܠ ܐܶܟܽܘܠ ܡܶܢ ܛܳܒ̈ܳܬ݂ܝ. ܘܠܳܐ ܝܳܕܰܥ ܡܳܢܳܐ ܗܳܘܝܳܐ ܚܰܪܬܶܗ</VERS>
      <VERS vnumber="20">ܕܫܳܒܶܩ ܠܗܶܝܢ ܠܰܐ̱ܚܪ̈ܳܢܺܝܢ: ܘܡܳܐܶܬ݂</VERS>
      <VERS vnumber="21">ܒܶܪܝ: ܩܽܘܡ ܥܰܠ ܐܽܘܪܚܳܟ݂. ܘܰܥܠܶܝܗ̇ ܐܶܣܬܰܡܟ. ܘܒܰܥܒܳܕܶܝ̈ܗ̇ ܙܶܠ ܘܰܐܥܬܶܩ</VERS>
      <VERS vnumber="22">ܘܠܳܐ ܬܶܬܕܰܡܰܪ ܒܰܥܒܳܕ̈ܶܐ ܕܥܰܘܠܳܐ. ܐܶܠܳܐ ܣܰܟܳܐ ܠܡܳܪܝܳܐ. ܘܩܰܘܳܐ ܒܢܽܘܗܪܶܗ</VERS>
      <VERS vnumber="23">ܡܶܛܽܠ ܕܩܰܪܺܝܒ ܗܽܘ ܩܕܳܡ ܡܳܪܝܳܐ ܠܰܡܥܰܬܳܪܽܘ ܠܡܶܣܟܺܢܳܐ ܡܶܢ ܫܠܶܝ</VERS>
      <VERS vnumber="28">ܒܺܝܫܬܶܗ ܕܝܰܘܡܳܐ ܬܶܫܟܰܚ ܛܳܒܬܳܐ</VERS>
      <VERS vnumber="29">ܘܚܰܪܬܶܗ ܕܒܰܪܢܳܫܳܐ ܬܶܗܘܶܐ ܥܠܰܘܗܝ</VERS>
      <VERS vnumber="30">ܥܰܕܠܳܐ ܬܶܒܩܶܐ: ܠܐ̱ܢܳܫ ܠܳܐ ܬܫܰܒܚܺܝܘܗܝ. ܡܶܛܽܠ ܕܒܰܐ̱ܚܪ̈ܳܝܳܬܶܗ ܗܽܘ ܡܶܫܬܰܒܰܚ ܒܰܪܢܳܫܳܐ</VERS>
      <VERS vnumber="31">ܠܳܐ ܠܟܽܠ ܒܰܪܢܳܫ ܠܡܰܥܳܠܽܘ ܠܒܰܝܬܳܟ. ܟܡܺܐܢܰܘ̈ܗܝ ܓܶܝܪ ܕܢܰܟܽܘܠܬܳܢܳܐ. ܣܰܓܺܝܐܺܝܢ ܐܶܢܽܘܢ</VERS>
      <VERS vnumber="32">ܐܰܝܟ ܚܰܓܠܳܐ ܨܺܝܕܳܐ ܒܰܩܠܽܘܒܝܳܐ: ܠܶܒܶܗ ܕܓܰܐܝܳܐ. ܘܰܐܝܟ ܕܰܘܩܳܐ ܕܚܳܐܰܪ ܠܡܰܦܽܘܠܬܳܐ. ܡܳܐ ܣܰܓܺܝܐܺܝܢ ܚܰܘܒܰܝ̈ܗܽܘܢ ܕܥܰܘ̈ܳܠܶܐ. ܐܰܝܟ ܟܰܠܒܳܐ: ܕܰܠܟܽܠ ܒܰܝ ܥܳܐܶܠ ܘܚܳܛܶܦ. ܗܳܟܰܢܳܐ ܥܰܘܳܠܳܐ ܠܟܽܠ ܒܰܝ ܥܳܐܶܠ ܘܫܳܓܶܫ</VERS>
      <VERS vnumber="33">ܘܛܳܒ̈ܳܬܳܐ ܠܒܺܝ̈ܫܳܬܳܐ ܗܳܦܶܟ. ܘܰܒܡܳܐܢܰܝܥ ܪܶܓܬܳܐ ܝܳܗܶܒ ܬܽܘܩܰܠܬܳܐ</VERS>
      <VERS vnumber="34">ܡܶܢ ܩܰܠܺܝܠ ܣܪܳܩܬܳܐ ܝܳܩܕܳܐ ܢܽܘܪܳܐ. ܗܳܟܰܢܳܐ ܒܰܪܢܳܫܳܐ ܥܰܘܳܠܳܐ ܐܳܫܶܕ ܕܡܳܐ ܐܰܝܟ ܡܰܝ̈ܳܐ</VERS>
      <VERS vnumber="35">ܕܚܰܠ ܡܶܢ ܒܺܝܫܳܐ. ܡܶܛܽܠ ܕܰܠܒܺܝܫ ܒܪܶܐ. ܕܰܠܡܳܐ ܡܽܘܡܳܐ ܕܥܳܠܡܳܐ ܬܶܣܰܒ</VERS>
      <VERS vnumber="36">ܠܳܐ ܬܶܬܕܰܒܰܩ ܠܥܰܘܳܠܳܐ: ܕܰܠܡܳܐ ܢܩܰܠܩܶܠ ܐܽܘܪܚܳܟ: ܘܢܰܗܦܶܟܳܟ ܡܶܢ ܩܝܳܡܳܟ.</VERS>
    </CHAPTER>
    <CHAPTER cnumber="12">
      <VERS vnumber="1">ܐܶܢ ܡܰܛܐܶܒ ܐܰܢ̱ܬ ܠܒܺܝܫܳܐ: ܠܳܐ ܗܘܳܐ ܡܶܕܶܡ ܥܳܒܶܕ݂ ܐܰܢ̱ܬ. ܐܳܦܠܳܐ ܐܺܝܬ ܛܰܝܒܽܘ ܠܛܰܝܒܽܘܬܳܟ</VERS>
      <VERS vnumber="2">ܐܰܛܐܶܒ ܠܙܰܕܺܝܩܳܐ. ܘܬܶܫܟܰܚ ܦܽܘܪܥܳܢܳܐ. ܐܶܢ ܠܳܐ ܡܶܢܶܗ: ܡܶܢ ܩܕܳܡ ܡܳܪܶܗ</VERS>
      <VERS vnumber="3">ܠܰܝܬ ܛܰܝܒܽܘܬܳܐ ܠܡܰܢ ܕܰܡܝܰܩܰܪ ܠܒܺܝܫܳܐ. ܡܰܢ ܕܥܳܒܶܕ݂ ܠܙܰܕܺܝܩܳܐ: ܠܳܐ ܡܰܘܒܶܕ݂</VERS>
      <VERS vnumber="4">ܚܰܕ ܬܪܶܝܢ ܒܺܝܫܳܐ ܡܶܫܟܰܚ ܠܳܟ ܒܥܶܕܳܢܳܐ ܕܰܨܪܺܝܟܽܘܬܳܟ. ܡܳܐܢܰܝ̈ ܙܰܝܢܳܟ. ܠܳܐ ܬܶܬܶܠ ܠܶܗ. ܕܰܠܡܳܐ ܒܗܽܘܢ ܢܶܬܟܰܬܰܫ ܥܰܡܳܟ. ܘܳܐܦ ܐܰܠܳܗܳܐ ܣܳܢܶܐ ܠܒܺܝ̈ܫܶܐ ܘܥܰܠ ܥܰܘ̈ܳܠܶܐ ܡܰܝܬܶܐ ܦܽܘܪܥܳܢܶܗ</VERS>
      <VERS vnumber="5">ܐܰܛܐܶܒ ܠܛܳܒܳܐ: ܘܰܟܺܠܝ ܡܶܢ ܒܺܝܫܳܐ</VERS>
      <VERS vnumber="6">ܗܰܒ ܠܡܰܟܺܝܟܳܐ: ܘܰܟܠܺܝ ܡܶܢ ܡܰܪܳܚܳܐ</VERS>
      <VERS vnumber="7">ܠܳܐ ܢܶܬܚܰܟܰܡ ܒܛܳܒ̈ܳܬܶܗ ܪܳܚܡܳܐ. ܘܠܳܐ ܢܶܬܛܰܫܶܐ ܒܒܺܝ̈ܫܳܬܶܗ ܣܳܢܳܐܐ</VERS>
      <VERS vnumber="8">ܒܛܳܒ̈ܳܬܶܗ ܓܶܝܪ ܕܓܰܒܪܳܐ: ܒܥܶܠܕܒܳܒܰܘ̈ܗܝ ܒܟܰܪܝܽܘܬܳܐ ܗܳܘܶܝܢ. ܘܰܒܒܺܝ̈ܫܳܬܶܗ: ܡܶܬܦܪܶܫ ܪܳܚܡܳܐ</VERS>
      <VERS vnumber="9">ܠܳܐ ܬܗܰܝܡܶܢ ܒܣܳܢܳܐܐ ܠܥܳܠܰܡ. ܡܶܛܽܠ ܕܰܐܝܟ ܢܚܳܫܳܐ ܗܽܘ ܕܰܡܛܰܢܶܦ ܚܰܒܪܶܗ</VERS>
      <VERS vnumber="10">ܐܳܦܶܢ ܡܶܫܬܡܰܥ ܠܳܟ ܘܰܡܗܰܠܶܟ ܩܕܳܡܰܝܟ ܟܦܺܝܦ: ܗܰܒ ܠܶܒܳܟ ܠܡܶܕܚܰܠ ܡܶܢܶܗ. ܗܘܺܝ ܠܶܗ ܐܰܝܟ ܓܳܠܶܐ ܐ̱ܪܳܙܳܐ: ܠܳܐ ܢܶܫܟܰܚ ܠܰܡܚܰܒܳܠܽܘܬܳܟ݂. ܘܬܶܕܰܥ ܚܰܪܬܳܐ ܕܩܶܢܶܐܬܶܗ</VERS>
      <VERS vnumber="11">ܠܳܐ ܬܩܺܝܡܺܝܘܗܝ ܠܘܳܬܳܟ: ܕܠܳܐ ܢܶܬܗܦܶܟ ܢܩܽܘܡ ܒܕܽܘܟܬܳܟ. ܠܳܐ ܬܰܘܬܒܺܝܘܗܝ ܡܶܢ ܝܰܡܺܝܢܳܟ. ܕܰܠܡܳܐ ܢܶܒܥܶܐ ܟܽܘܪܣܳܝܟ: ܘܰܒܚܰܪܬܳܐ ܬܶܕܰܥ ܡܶܠܰܝ̈. ܘܰܒܡܺܐܡܖ̈ܰܝ ܬܶܬܕܰܡܰܪ</VERS>
      <VERS vnumber="12">ܡܰܢܽܘ ܓܶܝܪ ܢܪܰܚܶܡ ܥܰܠ ܐܳܫܽܘܦܳܐ. ܕܢܳܟܶܬ ܠܶܗ ܚܶܘܝܳܐ</VERS>
      <VERS vnumber="13">ܗܳܟܰܢܳܐ. ܐܳܦ ܟܽܠܡܰܢ ܕܩܳܪܶܒ ܠܚܰܝܘܰܬ݂ ܫܶܢܳܐ. ܗܳܟܰܢܳܐ ܟܽܠ ܕܡܶܬܫܰܘܬܰܦ ܠܓܰܒܪܳܐ ܥܰܘܳܠܳܐ. ܠܳܐ ܢܶܥܒܰܪ ܥܕܰܡܳܐ ܕܬܺܐܩܰܕ݂ ܒܶܗ ܢܽܘܪܳܐ</VERS>
      <VERS vnumber="14">ܟܡܳܐ ܕܥܳܐܶܠ ܥܰܡܳܟ. ܠܳܐ ܡܶܬܓܠܶܐ ܠܳܟ. ܘܶܐܢ ܬܶܦܶܠ: ܠܳܐ ܡܨܶܐ ܐܰܢ̱ܬ ܚܰܝܠܶܗ. ܒܣܶܦ̈ܘܳܬܶܗ ܪܳܡܶܙ ܣܳܢܳܐܐ. ܘܰܒܠܶܒܶܗ ܡܶܬܪܰܥܶܐ ܬܰܪܥܺܝܬܳܐ ܥܰܡܺܝܩܬܳܐ</VERS>
      <VERS vnumber="15">ܐܳܦܶܢ ܡܶܢ ܥܰܝܢܰܘ̈ܗܝ ܡܰܚܶܬ݂ ܕܶܡ̈ܥܶܐ. ܐܶܢ ܢܶܫܟܰܚ ܠܶܗ ܐܰܬܪܳܐ: ܠܳܐ ܢܶܣܒܰܥ ܡܶܢ ܕܡܳܟ</VERS>
      <VERS vnumber="16">ܐܶܢ ܬܶܐܪܥܳܟ ܒܺܝܫܬܳܐ: ܬܶܫܟܚܺܝܘܗܝ ܬܰܡܳܢ ܐܰܝܟ ܓܰܒܪܳܐ ܡܥܰܕܪܳܢܳܐ</VERS>
      <VERS vnumber="17">ܘܢܶܒܥܶܐ ܠܡܰܥܩܳܪܽܘ ܥܶܩܒܰܝ̈ܟ</VERS>
      <VERS vnumber="18">ܒܪܺܝܫܶܗ ܡܢܺܝܕ݂: ܘܰܡܢܺܝܦ ܒܺܐܝܕܶܗ. ܘܣܰܓܺܝ ܡܠܰܚܶܫ: ܘܡܰܣܢܶܐ ܐܰܦܰܘ̈ܗܝ.</VERS>
    </CHAPTER>
    <CHAPTER cnumber="13">
      <VERS vnumber="1">ܕܩܳܪܶܒ ܠܙܶܦܬܳܐ: ܕܳܒܩܳܐ ܒܺܐܝܕܶܗ. ܘܰܕܡܶܫܬܰܘܬܰܦ ܠܥܰܘܳܠܳܐ: ܠܳܒܶܫ ܡܶܢ ܐܽܘܪ̈ܚܳܬܶܗ</VERS>
      <VERS vnumber="2">ܕܝܰܩܺܝܪ ܡܶܢܳܟ ܠܳܐ ܬܶܒܥܶܐ. ܘܠܰܕܥܰܬܺܝܪ ܡܶܢܳܟ݂ ܠܳܐ ܬܶܫܬܰܘܬܰܦ</VERS>
      <VERS vnumber="3">ܡܳܢܳܐ ܬܶܫܬܰܘܬܰܦ ܩܶܕܪܳܐ ܕܦܰܚܳܪܳܐ ܠܺܐܝܪܳܐ ܕܰܢܚܳܫܳܐ: ܕܢܳܩܫܳܐ ܠܳܗ̇ ܘܬܳܒܪܳܐ ܠܳܗ̇. ܐܰܘ ܡܳܢܳܐ ܢܶܫܬܰܘܬܰܦ ܥܰܬܺܝܪܳܐ ܠܡܶܣܟܺܢܳܐ</VERS>
      <VERS vnumber="4">ܥܰܬܺܝܪܳܐ ܓܶܝܪ ܚܳܛܶܐ ܘܡܰܗܡܶܐ. ܘܡܶܣܟܺܢܳܐ ܚܳܛܶܐ ܘܰܡܨܰܠܶܐ</VERS>
      <VERS vnumber="5">ܐܶܢ ܬܶܗܘܶܐ ܟܰܫܺܝܪ: ܢܶܦܠܽܘܚ ܒܳܟ. ܘܶܐܢ ܬܶܬܡܰܣܟܰܢ: ܢܶܫܒܩܳܟ݂</VERS>
      <VERS vnumber="6">ܐܶܢ ܐܺܝܬ ܠܳܟ݂: ܢܰܫܦܰܪ ܫܽܘ̈ܥܝܳܬܶܗ ܥܰܡܳܟ݂. ܘܰܢܣܰܪܩܳܟ: ܘܗܽܘ ܠܳܐ ܢܶܚܰܫ</VERS>
      <VERS vnumber="7">ܥܰܕ ܥܳܒܶܕ ܨܶܒܝܳܢܶܗ ܥܰܡܳܟ. ܢܶܬܪܰܥܶܐ ܠܳܟ ܕܥܳܒܶܕ ܠܳܟ݂ ܨܶܒܝܳܢܳܐ. ܘܢܶܟܠܳܟ݂. ܘܓܰܒܪܳܐ ܟܰܫܺܝܪܳܐ ܢܶܩܪܶܝܟ</VERS>
      <VERS vnumber="8">ܘܢܰܒܗܬܳܟ݂ ܒܬܽܘܩܳܢܰܘ̈ܗܝ. ܥܕܰܡܳܐ ܕܢܶܥܒܶܕ ܨܶܒܝܳܢܶܗ ܒܳܟ݂: ܙܒܰܢܬܳܐ ܘܬܰܪܬܶܝܢ ܢܶܬܥܫܶܢ ܥܠܰܝܟ</VERS>
      <VERS vnumber="9">ܘܗܳܝܕܶܝܢ ܢܶܚܙܶܝܟ: ܘܢܶܬܛܰܫܶܐ ܡܶܢܳܟ. ܘܰܒܪܺܝܫܶܗ ܢܢܺܝܕ݂ ܥܠܰܝܟ</VERS>
      <VERS vnumber="10">ܐܶܙܕܰܗܪ: ܠܳܐ ܬܶܬܺܝܗܶܒ ܒܺܐܝܕܰܘ̈ܗܝ. ܘܠܳܐ ܬܶܛܥܶܐ ܒܚܰܣܺܝܪܽܘܬ ܡܰܕܥܶܗ</VERS>
      <VERS vnumber="12">ܡܶܬܩܰܪܰܒ ܠܳܟ ܥܰܬܺܝܪܳܐ. ܗܘܰܝܬ ܡܶܬܪܰܚܰܩ ܡܶܢܶܗ. ܘܰܒܟܽܠܙܒܰܢ ܗܽܘ ܢܶܩܪܒܳܟ</VERS>
      <VERS vnumber="13">ܠܳܐ ܬܶܬܩܰܪܰܒ: ܕܠܳܐ ܬܶܬܪܰܚܰܩ. ܘܠܳܐ ܬܶܬܪܰܚܰܩ: ܕܠܳܐ ܬܶܣܬܢܶܐ</VERS>
      <VERS vnumber="14">ܠܳܐ ܬܶܬܟܶܠ ܠܰܡܡܰܠܳܠܽܘ ܥܰܡܶܗ. ܘܠܳܐ ܬܗܰܝܡܶܢ ܠܣܽܘܓܳܐܐ ܕܫܽܘܥ̈ܝܳܬܶܗ. ܡܶܛܽܠ ܕܣܽܘܓܳܐܐ ܕܫܽܘܥ̈ܝܳܬܶܗ ܢܶܣܝܽܘ̈ܢܶܐ.ܘܡܰܠܐܶܐ ܠܳܟ ܥܕܰܡܳܐ ܕܢܶܕܰܥ ܚܰܪܬܳܟ</VERS>
      <VERS vnumber="15">ܘܰܕܠܳܐ ܖ̈ܰܚܡܶܐ ܡܶܬܦܪܰܥ ܦܽܘܪܥܳܢܽܘܬܳܐ. ܘܠܳܐ ܚܳܐܶܣ ܥܰܠ ܢܰܦ̈ܫܳܬܳܐ ܕܣܰܓܺܝ̈ܐܶܐ</VERS>
      <VERS vnumber="16">ܐܶܙܕܰܗܪ ܘܰܗܘܰܝܬ ܙܗܺܝܪ. ܕܥܰܡ ܚܳܛܽܘ̈ܦܶܐ ܐܰܢ̱ܬ ܡܗܰܠܶܟ</VERS>
      <VERS vnumber="19">ܟܽܠ ܒܣܰܪ ܢܶܪܚܰܡ ܓܶܢܣܶܗ. ܘܒܰܪܢܳܫܳܐ ܠܰܐܝܢܳܐ ܕܕܳܡܶܐ ܠܶܗ</VERS>
      <VERS vnumber="20">ܡܶܢ ܟܽܠ ܒܣܰܪ ܠܘܳܬܶܗ. ܘܰܠܓܶܢܣܶܗ ܗܽܘ ܡܶܬܕܰܒܰܩ ܒܰܪܢܳܫܳܐ</VERS>
      <VERS vnumber="21">ܡܳܢܳܐ ܢܶܫܬܰܘܬܰܦ ܕܺܐܒܳܐ ܠܶܐܡܪܳܐ. ܗܳܟܰܢܳܐ ܥܰܘܠܳܐ ܠܓܰܒܪܳܐ ܙܰܕܺܝܩܳܐ</VERS>
      <VERS vnumber="22">ܡܳܢܳܐ ܬܰܫܠܶܡ ܐܰܦܥܳܐ ܠܟܰܠܒܳܐ. ܐܰܘ ܡܳܢܳܐ ܢܶܫܠܰܡ ܥܰܬܺܝܪܳܐ ܠܡܶܣܟܺܢܳܐ</VERS>
      <VERS vnumber="23">ܡܶܐܟܽܘܠܬܶܗ ܕܰܐܪܝܳܐ ܥܪ̈ܳܕܶܐ ܕܡܰܕܒܪܳܐ. ܗܳܟܰܢܳܐ ܡܰܪܥܶܝܬܶܗ ܕܥܰܬܺܝܪܳܐ ܡܶܣܟܺܢ̈ܶܐ</VERS>
      <VERS vnumber="24">ܥܰܬܺܝܪܳܐ ܢܳܦܶܠ: ܘܡܶܬܕܚܳܐ ܠܒܺܝܫ. ܘܡܶܣܟܺܢܳܐ ܢܳܦܶܠ ܘܡܶܬܕܚܶܐ ܡܶܢ ܒܺܝܫ ܠܒܺܝܫ</VERS>
      <VERS vnumber="25">ܥܰܬܺܝܪܳܐ ܡܡܰܠܶܠ: ܣܰܓܺܝܐܶܝܢ ܥܳܕܽܘܖ̈ܰܗܝ: ܘܦܶܬܓܳܡܰܘ̈ܗܝ ܣܢܰܝ̈ܳܐܡܰܫܦܪܺܝܢ</VERS>
      <VERS vnumber="26">ܡܶܣܟܺܢܳܐ ܡܡܰܠܶܠ: ܘܳܐܡܪܶܝܢ ܠܶܗ ܓܥܽܘܪ</VERS>
      <VERS vnumber="27">ܘܶܐܢ ܐܳܡܰܪ ܕܫܰܦܺܝܪ: ܠܳܐ ܝܳܗܒܺܝܢ ܠܶܗ ܐܰܬܪܳܐ</VERS>
      <VERS vnumber="28">ܥܰܬܺܝܪܳܐ ܡܡܰܠܶܠ: ܘܟܽܠܗܽܘܢ ܨܳܝܬܺܝܢ. ܘܡܰܛܐܳܒܳܢܰܘ̈ܗܝ ܥܕܰܡܳܐ ܠܰܥܢܳܢ̈ܶܐ ܡܰܡܛܶܝܢ ܠܶܗ</VERS>
      <VERS vnumber="29">ܡܶܣܟܺܢܳܐ ܡܡܰܠܶܠ: ܘܳܐܡܪܺܝܢ ܡܳܢܳܐ ܐܶܡܰܪ. ܘܶܐܢ ܢܶܬܬܩܰܠ ܢܶܣܚܦܽܘܢܶܗ</VERS>
      <VERS vnumber="30">ܛܳܒ ܥܽܘܬܪܳܐ ܕܠܳܐ ܚܰܘ̈ܒܶܐ. ܘܒܺܝܫܳܐ ܡܶܣܟܺܢܽܘܬܳܐ ܥܰܠ ܓܶܢܒ ܚܛܳܗ̈ܶܐ. ܠܶܒܶܗ ܕܒܰܪܢܳܫܳܐ ܢܫܰܢܶܐ ܐܰܦܰܘ̈ܗܝ. ܐܶܢ ܠܛܳܒ ܘܶܐܢ ܠܒܺܝܫ</VERS>
      <VERS vnumber="31">ܥܶܩ̈ܒܳܬܶܗ ܕܠܶܒܳܐ ܛܳܒܳܐ ܐܰܦ̈ܶܐ ܢܰܗܺܝܪ̈ܳܬܳܐ. ܘܣܽܘܓܳܐܐ ܕܫܽܘܥ̈ܝܳܬܳܐ ܬܰܪ̈ܥܝܳܬܳܐ ܕܰܚܛܳܗ̈ܶܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܛܽܘܒܰܘܗܝ ܠܓܰܒܪܳܐ ܕܠܳܐ ܩܰܠܩܠܶܗ ܦܽܘܡܶܗ. ܘܠܳܐ ܐܶܬܟܰܣܺܝ ܕܺܝܢܳܐ ܡܶܢ ܥܰܝܢܰܘ̈ܗܝ</VERS>
      <VERS vnumber="2">ܛܽܘܒܳܘܗܝ ܠܓܰܒܪܳܐ ܕܠܳܐ ܒܣܰܪܬܶܗ ܢܰܦܫܶܗ: ܘܠܳܐ ܒܛܶܠܘ ܟܽܠ ܣܽܘܥܪ̈ܳܢܰܘܗܝ</VERS>
      <VERS vnumber="3">ܠܠܶܒܳܐ: ܙܥܽܘܪܳܐ ܠܳܐ ܝܳܐܶܐ ܥܽܘܬܪܳܐ. ܘܰܠܓܰܒܪܳܐ ܕܒܺܝܫܳܐ ܥܰܝܢܶܗ: ܠܳܐ ܝܳܐܶܐ ܡܳܡܽܘܢܳܐ</VERS>
      <VERS vnumber="4">ܕܟܳܠܶܐ ܡܶܢ ܢܰܦܫܶܗ ܡܟܰܢܶܫ ܠܰܐ̱ܚܪ̈ܳܢܶܐ: ܘܰܒܛܳܒ̈ܳܬܶܗ ܢܶܚܕܶܐ ܢܽܘܟܪܳܝܳܐ</VERS>
      <VERS vnumber="5">ܕܒܺܝܫ ܠܢܰܦܫܶܗ: ܠܡܰܢ ܡܰܛܐܶܒ. ܘܠܳܐ ܢܩܰܕܶܐ ܛܳܒ̈ܳܬܶܗ</VERS>
      <VERS vnumber="6">ܕܒܺܝܫ ܠܢܰܦܫܶܗ: ܠܰܝܬ ܕܒܺܝܫ ܡܶܢܶܗ. ܘܗܽܘ ܡܩܰܒܶܠ ܦܽܘܪܥܳܢܳܐ ܒܺܝܫܳܐ</VERS>
      <VERS vnumber="7">ܘܶܐܢ ܓܕܰܫ ܘܰܐܛܐܶܒ: ܡܶܛܥܳܐ ܗܽܘ ܛܥܳܐ. ܘܒܰܐ̱ܚܪ̈ܳܝܳܬܶܗ ܢܶܚܙܶܐ ܒܒܺܝ̈ܫܳܬܶܗ</VERS>
      <VERS vnumber="8">ܒܥܰܝܢܰܘ̈ܗܝ ܕܣܰܟܠܳܐ ܙܥܽܘܪܝܳܐ ܗ̱ܝ ܡܢܳܬܶܗ. ܘܡܰܢ ܕܢܳܣܶܒ ܕܚܰܒܪܶܗ: ܡܰܘܒܶܕ ܢܰܦܫܶܗ</VERS>
      <VERS vnumber="9">ܥܰܝܢܳܐ ܒܺܝܫܬܳܐ ܡܰܣܓܝܳܐ ܠܰܚܡܳܐ: ܘܝܰܒܺܝܫܳܐ ܪܰܡܝܳܐ ܥܰܠ ܦܳܬܽܘܪܳܐ</VERS>
      <VERS vnumber="10">ܐܶܢ ܐܺܝܬ ܠܳܟ ܒܶܪܝ: ܫܰܡܶܫ ܢܰܦܫܳܟ. ܘܶܐܢ ܐܺܝܬ ܠܳܟ: ܐܰܛܐܶܒ ܠܳܟ</VERS>
      <VERS vnumber="11">ܘܶܐܬܕܰܟܪ ܕܰܥܕܰܡܳܐ ܠܗܳܫܳܐ ܡܰܘܬܳܐ ܠܳܐ ܚܙܰܝܬ. ܘܰܓܙܺܝܪܰܬ ܫܝܽܘܠ ܠܳܐ ܐܶܬܚܰܙܝܰܬ ܠܳܟ</VERS>
      <VERS vnumber="12">ܥܰܕܠܳܐ ܬܡܽܘܬ: ܐܰܛܐܶܒ ܠܪܳܚܡܳܟ. ܘܡܶܕܶܡ ܕܫܳܐܶܠ ܠܳܟ: ܗܰܒܠܶܗ</VERS>
      <VERS vnumber="13">ܠܳܐ ܬܶܟܠܶܐ ܡܶܢ ܛܳܒܬܳܐ ܕܝܰܘܡܳܐ. ܘܪܶܓܬܳܐ ܣܢܺܝܬܳܐ ܠܳܐ ܬܶܪܰܓ</VERS>
      <VERS vnumber="14">ܠܰܐ̱ܚܪ̈ܳܡܶܐ ܓܶܝܪ ܫܳܒܶܩ ܐܰܢ̱ܬ ܢܶܟܣܰܝ̈ܟ. ܘܠܶܐܘܬܳܟ ܠܰܐܝܠܶܝܢ ܕܪܳܡܶܝܢ ܦܶܨ̈ܶܐ</VERS>
      <VERS vnumber="15">ܗܰܒ ܘܣܰܒ: ܬܰܪܣܳܐ ܢܰܦܫܳܟ</VERS>
      <VERS vnumber="16">ܟܽܠܡܶܕܶܡ ܕܫܰܦܺܝܪ ܠܡܶܥܒܰܕ ܩܕܳܡ ܐܰܠܳܗܳܐ: ܥܒܶܕ</VERS>
      <VERS vnumber="17">ܡܶܛܽܠ ܕܟܽܠܗܽܘܢ ܒܢܰܝ̈ܢܳܫܳܐ ܡܶܒܠܳܐ ܒܳܠܶܝܢ. ܘܕܳܖ̈ܶܐ ܕܥܳܠܡܳܐ: ܡܡܳܬ݂ ܡܳܝܬܺܝܢ</VERS>
      <VERS vnumber="18">ܐܰܝܟ ܛܰܪ̈ܦܶܐ ܕܺܐܝ̈ܠܳܢܶܐ. ܕܗܳܠܶܝܢ ܢܳܬܪܺܝܢ ܘܗܳܠܶܝܢ ܝܳܥܶܝܢ: ܗܳܟܰܢܳܐ ܐܶܢܽܘܢ ܕܳܖ̈ܶܐ ܕܒܶܣܪܳܐ ܘܰܕܡܳܐ: ܕܳܪܳܐ ܡܳܐܶܬ ܘܰܐ̱ܚܺܪܢܳܐ ܡܶܬܺܝܠܶܕ</VERS>
      <VERS vnumber="19">ܘܟܽܠ ܥܒܳܕܰܘ̈ܗܝ ܡܶܬܒܰܕܩܺܝܢ ܩܕܳܡܰܘܗܝ. ܘܰܥܒܳܕ ܐܺܝܕܰܘ̈ܗܝ ܐܳܙܶܠ ܒܳܬܪܶܗ</VERS>
      <VERS vnumber="20">ܛܽܘܒܰܘܗܝ ܠܓܰܒܪܳܐ ܕܰܒܚܶܟܡܬܳܐ ܗܳܘܶܐ ܪܳܢܶܐ: ܘܰܒܣܰܟܽܘܠܬܳܢܽܘܬܳܐ ܢܶܬܗܰܓܶܐ</VERS>
      <VERS vnumber="21">ܕܢܰܦܢܶܐ ܥܰܠ ܐܽܘܪ̈ܚܳܬܳܗ̇ ܠܶܒܶܗ. ܘܒܰܫܒܺܝ̈ܠܶܝܗ̇ ܢܶܣܬܰܟܰܠ: ܘܰܠܡܶܦܰܩ ܒܳܬܪܶܗ̇ ܐܰܝܟ ܡܥܰܩܒܳܢܳܐ. ܘܥܰܠ ܫܒܺܝ̈ܠܶܝܗ̇ ܢܶܗܘܶܐ ܟܡܺܝܢ</VERS>
      <VERS vnumber="22">ܘܰܢܕܺܝܩ ܥܠܶܝܗ̇ ܡܶܢ ܟܰܘܺܝ̈ܢ. ܘܥܰܠ ܬܰܪ̈ܥܶܝܗ̇ ܢܶܗܘܶܐ ܨܳܐܶܬ݂</VERS>
      <VERS vnumber="23">ܘܢܶܫܪܶܐ ܚܕܳܖ̈ܰܝ ܒܰܝܬܳܗ̇. ܘܢܶܐܣܶܝ̈ܗ̇ ܢܶܩܽܘܫ ܣܶܟܰܘ̈ܗܝ. ܘܢܶܫܪܶܐ ܒܡܰܫܪܝܳܐ ܛܳܒܳܐ</VERS>
      <VERS vnumber="24">ܕܢܰܪܡܶܗ ܐܺܝܕܰܘ̈ܗܝ ܥܰܠ ܣܰܘ̈ܟܶܝܗ̇. ܘܒܰܝܢܳܬ݂ ܣܰܪ̈ܥܳܦܝܳܬܳܗ̇ ܢܶܗܘܶܐ ܥܳܡܰܪ</VERS>
      <VERS vnumber="25">ܘܢܶܬܶܒ ܒܛܶܠܳܠܳܗ̇ ܡܶܢ ܫܰܘܒܳܐ. ܘܰܒܡܶܕܝܳܪ̈ܶܝܗ̇ ܢܶܗܘܶܐ ܡܛܰܝܰܠ.</VERS>
    </CHAPTER>
    <CHAPTER cnumber="15">
      <VERS vnumber="1">ܕܕܳܚܶܠ ܠܰܐܠܳܗܳܐ ܢܶܥܒܶܕ ܗܳܟܰܢܳܐ. ܘܰܕܝܳܠܶܦ ܢܳܡܽܘܣܳܐ ܢܗܰܠܶܟ ܒܳܗ̇</VERS>
      <VERS vnumber="2">ܘܰܬܩܰܒܠܺܝܘܗܝ ܐܰܝܟ ܐܶܡܳܐ ܘܰܐܝܟ ܐܰܢ̱ܬܬ ܥܠܰܝܡܽܘܬܳܐ ܬܩܰܪܒܺܝܘܗܝ</VERS>
      <VERS vnumber="3">ܘܬܰܘܟܠܺܝܘܗܝ ܠܰܚܡܳܐ ܕܚܶܟܡܬܳܐ. ܘܡܰܝ̈ܳܐ ܕܣܰܟܽܘܠܬܳܢܽܘܬܳܐ ܬܰܫܩܶܝܘܗܝ</VERS>
      <VERS vnumber="4">ܘܢܶܣܬܡܰܟ ܥܠܶܝܗ̇ ܕܠܳܐ ܢܶܦܶܠ. ܘܰܥܠܶܝܗ̇ ܢܶܬܬܟܶܠ ܘܠܳܐ ܢܶܒܗܰܬ݂. ܘܰܬܪܺܝܡܺܝܘܗܝ ܡܶܢ ܟܽܠܗܽܘܢ ܚܰܒܖ̈ܰܘܗܝ</VERS>
      <VERS vnumber="5">ܘܰܒܓܰܘ ܟܢܽܘܫܬܳܐ ܬܶܦܬܰܚ ܦܽܘܡܶܗ. ܚܰܕܽܘܬܳܐ ܘܰܪܘܳܙܳܐ ܬܶܡܠܶܝܘܗܝ</VERS>
      <VERS vnumber="6">ܘܰܫܡܳܐ ܕܥܳܠܡܳܐ ܬܰܘܪܬܺܝܘܗܝ</VERS>
      <VERS vnumber="7">ܠܳܐ ܢܗܰܠܟܽܘܢ ܒܳܗ̇ ܚܰܛܳܝ̈ܶܐ: ܘܐ̱ܢܳܫ̈ܳܐ ܥܰܘ̈ܳܠܶܐ ܠܳܐ ܢܶܚܙܽܘܢܳܗ̇. ܪܰܚܺܝܩܳܐ ܗ̱ܝ ܡܶܢ ܡܳܪ̈ܽܘܕܶܐ</VERS>
      <VERS vnumber="8">ܕܳܐܡܪܺܝܢ ܒܺܝܫܬܳܐ ܠܳܐ ܢܰܕܪܟܽܘܢܳܗ̇</VERS>
      <VERS vnumber="9">ܠܳܐ ܗܘܳܬ݂ ܝܳܐܝܳܐ ܒܦܽܘܡܳܐ ܕܥܰܘ̈ܳܠܶܐ. ܡܶܛܽܠ ܕܠܳܐ ܗܘܳܬ݂ ܡܶܢ ܩܕܳܡ ܐܰܠܳܗܳܐ ܐܶܬܝܰܗܒܰܬ݂ ܠܗܽܘܢ</VERS>
      <VERS vnumber="10">ܒܦܽܘܡܳܐ ܕܚܰܟܺܝ̈ܡܶܐ ܬܶܬܶܐܡܰܪ ܬܶܫܒܽܘܚܬܳܐ: ܘܰܕܫܰܠܺܝܛ ܒܳܗ̇ ܢܺܐܠܦܺܝܗ̇</VERS>
      <VERS vnumber="11">ܠܳܐ ܬܺܐܡܰܪ ܕܡܶܢ ܩܕܳܡ ܐܰܠܳܗܳܐ ܣܶܪܚܶܬ݂ ܘܰܚܛܺܝܬ݂. ܡܶܛܽܠ ܕܡܶܕܶܡ ܕܰܣܢܶܐ ܠܳܐ ܥܒܰܕ݂</VERS>
      <VERS vnumber="12">ܕܰܠܡܳܐ ܬܺܐܡܰܪ ܕܗܽܘ ܐܰܬܩܠܰܢܝ. ܠܶܝܬ ܓܶܝܪ ܗܶܢܝܳܢܳܐ ܒܒܰܪܢܳܫܳܐ ܥܰܘܳܠܳܐ</VERS>
      <VERS vnumber="13">ܟܽܠ ܒܺܝܫܬܳܐ ܘܡܰܪܳܚܽܘܬܳܐ ܣܳܢܶܐ. ܘܠܳܐ ܢܶܬܶܠ ܐܶܢܶܝܢ ܠܪ̈ܳܚܡܰܘܗܝ</VERS>
      <VERS vnumber="14">ܗܽܘ ܡܶܢ ܒܪܺܝܫܺܝܬ ܒܪܳܐ ܒܢܰܝ̈ܢܳܫܳܐ. ܘܰܐܫܠܶܡ ܐܶܢܽܘܢ ܒܝܰܕ ܝܰܨܪܗܽܘܢ</VERS>
      <VERS vnumber="15">ܐܶܢ ܬܶܨܒܶܐ: ܛܰܪ ܦܽܘܩܕܳܢܰܘ̈ܗܝ. ܘܶܐܢ ܬܗܰܝܡܶܢ ܒܶܗ: ܐܳܦ ܐܰܢ̱ܬ ܬܺܚܶܐ</VERS>
      <VERS vnumber="16">ܫܒܺܝܩܺܝܢ ܩܕܳܡܰܝܟ ܢܽܘܪܳܐ ܘܡܰܝ̈ܳܐ. ܒܰܐܝܢܳܐ ܕܨܳܒܶܐ ܐܰܢ̱ܬ: ܐܰܘܫܶܛ ܐܺܝܕܳܟ݂</VERS>
      <VERS vnumber="17">ܐܶܬܺܝܗܶܒ ܓܶܝܪ ܠܰܒܢܰܝ̈ܢܳܫܳܐ ܚܰܝ̈ܶܐ ܘܡܰܘܬܳܐ. ܕܢܶܓܒܽܘܢ ܚܰܝ̈ܶܐ: ܘܢܶܫܒܩܽܘܢ ܡܰܘܬܳܐ</VERS>
      <VERS vnumber="18">ܡܶܛܽܠ ܕܓܰܢܒܳܪܳܐ ܗ̱ܝ ܚܰܟܡܬܶܐ ܕܰܐܠܳܗܳܐ. ܘܬܰܩܺܝܦ ܓܰܢܒܳܪܽܘܬܳܐ ܗܽܘ</VERS>
      <VERS vnumber="19">ܟܽܠ ܡܶܕܶܡ ܥܰܝܢܰܘ̈ܗܝ ܚܰܙ̈ܝܳܢ. ܘܚܳܟܶܡ ܟܽܠܗܶܝܢ ܬܰܪ̈ܥܝܳܬܗܽܘܢ ܕܰܒܢܰܝ̈ܢܳܫܳܐ</VERS>
      <VERS vnumber="20">ܠܳܐ ܦܳܩܶܕ݂ ܠܰܒܢܰܝ̈ܢܳܫܳܐ ܕܢܶܚܛܽܘܢ. ܘܠܳܐ ܐܶܡܰܪ ܠܰܒܢܰܝ̈ ܒܶܣܪܳܐ ܕܢܰܥܽܘܠܽܘܢ. ܘܠܳܐ ܡܪܰܚܶܡ ܥܰܠ ܥܳܒܕܰܝ̈ ܫܽܘܩܪܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܠܳܐ ܬܶܬܪܰܓܪܰܓ ܠܣܽܘܓܳܐܐ ܕܰܒܢܰܝ̈ ܚܰܛܳܝ̈ܶܐ. ܘܠܳܐ ܬܶܚܕܶܐ ܒܟܽܠ ܒܢܰܝ̈ܳܐ ܕܫܽܘܩܪܳܐ</VERS>
      <VERS vnumber="2">ܐܳܦܶܢ ܣܓܺܝܘ: ܠܳܐ ܬܶܚܕܶܐ ܒܗܽܘܢ. ܡܶܛܽܠ ܕܠܳܐ ܐܺܝܬܰܝܗܽܘܢ ܒܕܶܚܠܬܶܗ ܕܰܐܠܳܗܳܐ. ܠܳܐ ܬܶܬܟܶܠ ܥܰܠ ܚܰܝ݂ܰܝ݂̈ܗܽܘܢ. ܘܠܐ ܬܗܰܝܡܶܢ ܕܗܳܘܝܳܐ ܠܗܽܘܢ ܚܰܪܬܳܐ ܛܳܒܬܳܐ</VERS>
      <VERS vnumber="3">ܡܶܛܽܠ ܕܛܳܒ ܗܽܘ ܚܰܕ ܕܥܳܒܶܕ ܨܶܒܝܳܢܳܐ ܡܶܢ ܐܰܠܦܳܐ</VERS>
      <VERS vnumber="4">ܘܗܰܘ ܕܡܳܐܶܬ ܕܠܳܐ ܒܢܰܝ̈ܳܐ ܡܶܢ ܗܰܘ ܕܗܳܘܶܝܢ ܠܶܗ ܒܢܰܝ̈ܳܐ ܣܽܘܓܳܐܐ ܕܥܰܘܠܳܐ</VERS>
      <VERS vnumber="5">ܡܶܢ ܚܰܕ ܓܶܝܪ ܕܕܳܚܶܠ ܠܰܐܠܳܗܳܐ: ܬܶܬܡܠܶܐ ܟܽܠܳܗ̇ ܩܪܺܝܬܳܐ. ܘܡܶܢ ܣܽܘܓܳܐܐ ܕܰܒܢܰܝ̈ܢܳܫܳܐ ܥܰܘ̈ܳܠܶܐ: ܬܶܚܪܰܒ</VERS>
      <VERS vnumber="6">ܕܣܰܓܺܝܐܳܢ ܡܶܢ ܗܳܠܶܝܢ ܚܙܳܬ݂ ܥܰܝܢܝ. ܘܰܕܥܰܫܺܝ̈ܢܳܢ ܡܶܢ ܗܳܠܶܝܢ ܫܶܡܥܰܬ݂ ܐܶܕܢܰܝ</VERS>
      <VERS vnumber="7">ܒܰܟܢܽܘܫܬܳܐ ܕܥܰܘ̈ܳܠܶܐ ܝܳܩܕܳܐ ܢܽܘܪܳܐ. ܘܰܒܥܰܡܳܐ ܕܡܰܪܓܶܙ ܫܳܠܛܳܐ ܚܶܡܬܳܐ</VERS>
      <VERS vnumber="8">ܠܳܐ ܫܒܰܩ ܠܡܰܠܟ̈ܶܐ ܩܰܕܡܳܝ̈ܶܐ: ܕܰܡܠܰܘ ܠܥܳܠܡܳܐ ܒܓܰܢܒܳܪܽܘܬܗܽܘܢ</VERS>
      <VERS vnumber="9">ܘܠܳܐ ܚܳܣ ܥܰܠ ܥܳܡܽܘܖ̈ܶܐ ܕܰܩܪܺܝܬܶܗ ܕܠܽܘܛ: ܕܰܐܪܫܰܥܘ ܡܶܛܽܠ ܓܰܐܝܽܘܬܗܽܘܢ</VERS>
      <VERS vnumber="10">ܘܠܳܐ ܪܰܚܶܡ ܥܰܠ ܥܰܡܳܐ ܚܰܪܡܳܐ. ܘܰܓܙܰܪ ܥܠܰܝܗܽܘܢ ܠܡܺܐܒܰܕ݂ ܡܶܛܽܠ ܚܛܳܗܰܝ̈ܗܽܘܢ</VERS>
      <VERS vnumber="11">ܒܗܰܘ ܙܰܒܢܳܐ ܫܶܬܡܳܐܐ ܐܰܠܦܺܝ̈ܢ ܪ̈ܶܓܠܳܝ݂ܝ݂ܺܢ ܐܶܬܩܦܶܣܘ ܡܶܛܽܠ ܪܛܽܘܢܝܗܽܘܢ. ܐܳܦ ܚܰܕ ܐܶܢ ܢܰܩܫܶܐ ܩܕܳܠܶܗ: ܗܳܢܰܘ ܬܶܡܗܳܐ ܐܶܢ ܢܶܙܟܶܐ</VERS>
      <VERS vnumber="12">ܡܶܛܽܠ ܕܖ̈ܰܚܡܶܐ ܘܪܽܘܓܙܳܐ ܥܰܡܶܗ. ܘܡܰܣܓܶܐ ܠܡܶܫܒܰܩ: ܐܳܦ ܬܳܒܰܥ ܚܛܳܗ̈ܶܐ</VERS>
      <VERS vnumber="13">ܐܰܝܟܰܢܳܐ ܕܖ̈ܰܚܡܰܘܗܝ ܣܰܓܺܝܐܶܝܢ: ܗܳܟܰܢܳܐ ܘܳܐܦ ܬܳܒܰܥ ܚܛܳܗ̈ܶܐ. ܘܐ̱ܢܳܫ ܐܰܝܟ ܥܒܳܕܰܘ̈ܗܝ ܕܳܐܶܢ ܠܶܗ</VERS>
      <VERS vnumber="14">ܠܳܐ ܢܦܰܠܶܛ ܠܥܳܒܕܰܝ̈ ܫܽܘܩܪܳܐ ܘܰܠܓܳܠܽܘܙ̈ܶܐ. ܘܠܳܐ ܢܶܒܛܰܠ ܣܰܒܪܗܽܘܢ ܕܙܰܕܺܝ̈ܩܶܐ ܠܥܳܠܰܡ</VERS>
      <VERS vnumber="15">ܠܟܽܠܡܰܢ ܕܥܳܒܶܕ ܙܰܕܺܝܩܽܘܬܳܐ ܐܝܬ ܠܶܗ ܐܰܓܪܳܐ. ܘܟܽܠܢܳܫ ܐܰܝܟ ܥܒܳܕܰܘ̈ܗܝ ܡܶܫܟܰܚ ܩܕܳܡܰܘܗܝ. ܡܳܪܝܳܐ ܩܰܫܺܝ ܠܶܒܶܗ ܕܦܶܪܥܽܘܢ ܕܠܳܐ ܢܶܕܥܺܝܘܗܝ. ܕܢܶܬܚܙܽܘܢ ܥܒܳܕܰܘ̈ܗܝ ܬܚܶܝܬ ܫܶܡܫܳܐ. ܖ̈ܰܚܡܰܘܗܝ ܡܶܬܚܙܶܝܢ ܠܟܽܠܗܽܘܢ ܒܶܪ̈ܝܳܬܶܗ. ܘܢܽܘܗܪܶܗ ܘܚܶܫܟܶܗ ܦܰܠܶܓ ܠܰܒܢܰܝ̈ܢܳܫܳܐ</VERS>
      <VERS vnumber="16">ܠܳܐ ܬܺܐܡܰܪ ܕܡܶܢ ܩܕܳܡ ܡܳܪܝܳܐ ܐܶܬܛܰܫܶܐ. ܘܒܰܡܪܰܘܡܳܐ ܕܰܫܡܰܝܳܐ ܡܰܢܽܘ ܢܶܬܕܰܟܪܰܢܝ</VERS>
      <VERS vnumber="17">ܘܰܒܥܰܡܳܐ ܣܰܓܺܝܐܳܐ ܠܳܐ ܐܶܬܺܝܕܰܥ: ܐܰܘ ܡܳܢܳܐ ܗ̱ܝ ܢܰܦܫܶܝ ܒܰܢܝܳܬ݂ ܪ̈ܽܘܚܳܬܳܐ ܕܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="18">ܗܳܐ ܫܡܰܝܳܐ ܘܰܫܡܰܝ̈ ܫܡܰܝܳܐ. ܘܰܬܗܽܘܡܳܐ ܘܰܐܪܥܳܐ: ܒܓܶܠܝܳܢܶܗ ܕܰܥܠܰܝܗܽܘܢ ܩܳܝܡܺܝܢ</VERS>
      <VERS vnumber="19">ܥܶܩܳܖ̈ܶܐ ܕܛܽܘܖ̈ܶܐ ܘܫܶܬܶܐܣ̈ܶܐ ܕܬܺܒܶܝܠ: ܟܰܕ ܡܶܬܚܙܶܐ ܥܠܰܝܗܽܘܢ ܙܳܝܥܺܝܢ</VERS>
      <VERS vnumber="20">ܐܳܦ ܐܶܢܳܐ ܠܳܐ ܐܶܣܺܝܡ ܥܰܠ ܠܶܒܝ</VERS>
      <VERS vnumber="21">ܘܒܽܐܘܪ̈ܚܳܬܝ ܡܰܢܽܘ ܢܶܣܬܰܟܰܠ</VERS>
      <VERS vnumber="22">ܐܶܢ ܐܶܚܛܶܐ: ܠܳܐ ܬܶܚܙܶܝܢܝ ܥܰܝܢܳܐ: ܐܰܘ ܐܶܢ ܐܶܕܰܓܶܠ ܒܟܽܠ ܐܰܬܰܪ ܕܰܡܛܰܫܰܝ: ܡܰܢܽܘ ܝܳܕܰܥ</VERS>
      <VERS vnumber="23">ܚܰܣܺܝܖ̈ܰܝ ܠܶܒܳܐ ܢܺܐܡܪܽܘܢ ܗܳܠܶܝܢ. ܘܓܰܒܪܳܐ ܥܰܘܳܠܳܐ. ܢܶܬܪܰܥܶܐ ܗܳܟܰܢܳܐ</VERS>
      <VERS vnumber="24">ܫܽܘܡܥܽܘܢܝ ܘܩܰܒܶܠ ܝܽܘܠܦܳܢܝ. ܘܰܠܟܽܠ ܡܶܠܰܝ̈ ܗܰܒܘ ܠܶܒܟܽܘܢ</VERS>
      <VERS vnumber="25">ܐܺܡܰܪ ܒܡܰܬܩܳܠܳܐ ܡܶܠܰܝ̈. ܘܰܒܚܶܟܡܬܳܐ ܐܶܚܰܘܶܐ ܝܽܘܠܦܳܢܝ</VERS>
      <VERS vnumber="26">ܟܰܕ ܒܪܳܐ ܐܰܠܳܗܳܐ ܥܒܳܕܰܘ̈ܗܝ ܡܶܢ ܠܩܽܘܕܡܺܝܢ: ܥܰܡ ܒܪܺܝܬܗܽܘܢ ܦܰܠܶܓ ܢܳܡܽܘܣܰܝ̈ܗܽܘܢ</VERS>
      <VERS vnumber="27">ܘܝܰܗܒܘ ܥܕܰܡܳܐ ܠܚܰܪܬܳܐ ܥܒܳܕܰܝ̈ܗܽܘܢ: ܘܫܽܘܠܛܳܢܗܽܘܢ ܠܟܽܠ ܕܳܖ̈ܶܐ ܕܥܳܠܡܳܐ. ܠܳܐ ܟܳܦܢܺܝܢ ܘܠܳܐ ܨܳܗܶܝܢ: ܘܠܳܐ ܥܳܡܠܺܝܢ ܘܠܳܐ ܠܳܐܶܝܢ: ܘܠܳܐ ܚܳܣܪܺܝܢ ܡܶܢ ܓܰܢܒܳܪܽܘܬܗܽܘܢ</VERS>
      <VERS vnumber="28">ܚܰܕ ܠܚܰܕ ܠܳܐ ܣܳܢܶܝܢ</VERS>
      <VERS vnumber="29">ܘܰܥܕܰܡܳܐ ܠܥܳܠܰܡ ܠܳܐ ܡܰܥܒܪܶܝܢ ܡܶܠܬܶܗ</VERS>
      <VERS vnumber="30">ܡܶܢ ܒܳܬܰܪ ܗܳܠܶܝܢ ܥܰܠ ܐܰܪܥܐ ܐܰܕܺܝܩ. ܘܒܪܟܳܗ̇ ܒܟܽܠ ܥܰܠ̈ܠܳܬܳܗ̇</VERS>
      <VERS vnumber="31">ܢܰܦ̈ܫܳܬܳܐ ܕܟܽܠ ܚܰܝ̈ܶܐ ܡܠܳܐ ܐܰܦܶܝ̈ܗ̇. ܘܰܩܦܰܣ ܠܓܰܘܳܗ̇ ܟܽܠ ܥܒܳܕܰܝ̈ܗܽܘܢ.</VERS>
    </CHAPTER>
    <CHAPTER cnumber="17">
      <VERS vnumber="1">ܐܰܠܳܗܳܐ ܡܶܢ ܐܰܪܥܳܐ ܒܪܳܝܗܝ ܠܳܐܕܳܡ</VERS>
      <VERS vnumber="2">ܘܡܰܗܦܳܟܽܘ ܢܰܗܦܟܺܝܘܗܝ ܠܓܰܘܳܗ̇</VERS>
      <VERS vnumber="3">ܡܶܢܝܳܢܳܐ ܕܝܰܘ̈ܡܳܬܳܐ ܦܰܠܶܓ ܠܗܽܘܢ ܕܢܶܗܘܽܘܢ ܩܳܝܡܺܝܢ. ܘܰܐܫܠܶܛ ܐܶܢܽܘܢ ܒܟܽܠܡܶܕܶܡ. ܒܚܶܟܡܬܶܗ ܐܰܠܒܶܫ ܐܶܢܽܘܢ ܓܰܢܒܳܪܽܘܬܳܐ. ܘܟܰܣܺܝ ܐܶܢܽܘܢ ܕܶܚܠܬܳܐ</VERS>
      <VERS vnumber="4">ܘܰܐܪܡܺܝ ܕܶܚܠܬܗܽܘܢ ܥܰܠ ܟܽܠ ܒܣܰܪ. ܥܰܠ ܚܰܝܽܘܬܳܐ ܘܥܰܠ ܦܳܪܰܚܬܳܐ</VERS>
      <VERS vnumber="5">ܚܶܟܡܬܳܐ ܘܬܰܪܥܶܝܬܳܐ ܡܠܳܐ ܠܶܒܗܽܘܢ. ܛܳܒ ܘܒܺܝܫ ܐܰܠܶܦ ܐܶܢܽܘܢ</VERS>
      <VERS vnumber="6">ܘܰܒܪܳܐ ܠܗܽܘܢ ܦܽܘܡܳܐ: ܘܠܶܫܳܢܳܐ: ܘܥܰܝ̈ܢܶܐ: ܘܶܐܕܢ̈ܶܐ</VERS>
      <VERS vnumber="7">ܘܠܶܒܳܐ ܠܶܣܬܰܟܳܠܽܘ ܦܰܠܶܓ ܠܗܽܘܢ. ܠܰܡܚܰܘܳܝܽܘ ܐܶܢܽܘܢ ܓܒܰܪ̈ܘܳܬܳܐ ܕܰܥܒܳܕܰܘ̈ܗܝ: ܕܢܶܣܬܰܟܠܽܘܢ ܦܪ̈ܺܝܫܳܬܶܗ. ܕܢܶܗܘܽܘܢ ܡܶܫܬܰܥܶܝܢ ܒܥܳܠܡܳܐ ܕܶܚܠܬܶܗ</VERS>
      <VERS vnumber="8">ܘܠܰܫܡܳܐ ܕܩܽܘܕܫܶܗ ܢܶܗܘܽܘܢ ܡܫܰܒܚܺܝܢ</VERS>
      <VERS vnumber="9">ܣܳܡ ܩܕܳܡܰܝܗܽܘܢ ܩܝܳܡ̈ܶܐ ܘܢܳܡܽܘܣܳܐ ܕܚܰܝ̈ܶܐ ܐܰܠܶܦ ܐܶܢܽܘܢ</VERS>
      <VERS vnumber="10">ܩܝܳܡܳܐ ܕܥܳܠܡܳܐ ܐܰܩܺܝܡ ܥܰܡܗܽܘܢ. ܘܕܺܝܢܰܘ̈ܗܝ ܐܰܘܕܰܥ ܐܶܢܽܘܢ</VERS>
      <VERS vnumber="11">ܘܬܶܫܒܽܘܚܬܳܐ ܕܺܐܝܩܳܪܶܗ ܚܙܰܘ ܒܥܰܝܢܰܝ̈ܗܽܘܢ. ܘܺܐܝܩܳܪ ܡܡܰܠܶܠܗ ܫܡܰܥܘ ܒܶܐܕܢܰܝ̈ܗܽܘܢ. ܘܶܐܡܰܪ ܠܗܽܘܢ: ܐܶܙܕܰܗܰܪܘ ܘܠܳܐ ܬܟܰܕ݂ܒܽܘܢ</VERS>
      <VERS vnumber="12">ܘܦܰܩܶܕ݂ ܐܶܢܽܘܢ ܓܒܰܪ ܥܰܠ ܚܰܒܪܶܗ</VERS>
      <VERS vnumber="13">ܐܽܘܪ̈ܚܳܬܗܽܘܢ ܩܕܳܡܰܘܗܝ ܓܰܠ̈ܝܳܢ. ܘܠܳܐ ܥܳܒܪ̈ܳܢ ܡܶܢ ܠܽܘܩܒܰܠ ܐܰܦܰܘ̈ܗܝ</VERS>
      <VERS vnumber="14">ܥܰܠ ܟܽܠܗܽܘܢ ܥܰܡ̈ܡܶܐ: ܐܰܩܺܝܡ ܫܰܠܺܝ̈ܛܳܢܶܐ</VERS>
      <VERS vnumber="15">ܘܰܡܢܳܬܶܗ ܕܡܳܪܝܳܐ ܝܺܣܪܳܐܶܝܠ</VERS>
      <VERS vnumber="16">ܟܽܠܗܽܘܢ ܥܒܳܕܰܝ̈ܗܽܘܢ ܐܰܝܟ ܫܶܡܫܳܐ ܕܳܢܚܺܝܢ ܩܕܳܡܰܘܗܝ. ܘܓܰܠ̈ܝܳܢ ܠܶܗ ܟܽܠܗܶܝܢ ܬܰܪ̈ܥܝܳܬܗܽܘܢ</VERS>
      <VERS vnumber="17">ܠܳܐ ܟܣܶܝܢ ܚܰܘܒܰܝ̈ܗܽܘܢ ܡܶܢ ܩܕܳܡܰܘܗܝ. ܘܰܚܛܳܗ̈ܶܐ ܕܟܽܠܗܽܘܢ ܒܢܰܝ̈ܢܳܫܳܐ ܟܬܺܝܒܺܝܢ ܠܩܽܘܒܠܶܗ</VERS>
      <VERS vnumber="18">ܙܳܟܽܘܬܳܐ ܕܟܽܠܗܽܘܢ ܒܢܰܝ̈ܢܳܫܳܐ: ܚܬܺܝܡܳܐ ܘܣܺܝܡܳܐ ܠܘܳܬܶܗ. ܘܛܰܝܒܽܘܬܳܐ ܕܟܽܠܗܽܘܢ ܒܢܰܝ̈ܢܳܫܳܐ: ܐܰܝܟ ܒܳܒܬܳܐ ܕܥܰܝܢܳܐ ܢܛܺܝܪܳܐ ܩܕܳܡܰܘܗܝ</VERS>
      <VERS vnumber="19">ܘܒܳܬܰܪ ܗܳܠܶܝܢ ܢܶܬܓܠܶܐ ܘܢܶܦܪܽܘܥ ܐܶܢܽܘܢ. ܘܚܰܘܒܰܝ̈ܗܽܘܢ ܒܪܺܝܫܗܽܘܢ ܢܶܬܶܠ</VERS>
      <VERS vnumber="20">ܒܪܰܡ ܠܬܰܝܳܒ̈ܶܐ ܝܳܗܶܒ ܬܝܳܒܽܘܬܳܐ. ܘܢܰܘܒܶܕ݂ ܠܟܽܠ ܕܰܠܙܰܕܺܝ̈ܩܶܐ ܡܰܗܪܺܝܢ</VERS>
      <VERS vnumber="21">ܬܽܘܒܘ ܠܘܳܬ ܡܳܪܝܳܐ: ܘܰܬܬܽܘܒܽܘܢ ܡܶܢ ܕܰܠܡܺܐܒܰܕ݂</VERS>
      <VERS vnumber="22">ܬܽܘܒ ܡܶܢ ܕܰܠܡܶܚܛܳܐ ܘܠܳܐ ܠܡܰܪܓܳܙܽܘ</VERS>
      <VERS vnumber="23">ܡܶܛܽܠ ܕܡܳܢܳܐ ܐܺܝܬ ܠܶܗ ܗܶܢܝܳܢܳܐ ܠܰܐܠܳܗܳܐ ܒܟܽܠ ܡܰܢ ܕܶܐܒܰܕܘ ܒܥܰܠܡܳܐ: ܚܠܳܦ ܐܰܝܠܶܝܢ ܕܚܰܝ݂ܝ݂ܺܢ ܘܝܳܗܒܺܝܢ ܠܶܗ ܬܰܘܕܺܝܬܳܐ</VERS>
      <VERS vnumber="24">ܡܳܐ ܣܰܓܺܝܐܺܝܢ ܖ̈ܰܚܡܰܘܗܝ ܕܰܐܠܳܗܳܐ: ܕܫܳܒܶܩ ܠܳܐܝܠܶܝܢ ܕܬܳܝܒܺܝܢ ܠܘܳܬܶܗ</VERS>
      <VERS vnumber="25">ܡܶܛܽܠ ܕܠܳܐ ܗܘܳܐ ܐܰܝܟ ܗܳܠܶܝܢ ܒܐ̱ܢܳܫܳܐ. ܐܳܦܠܳܐ ܬܰܪܥܶܝܬܶܗ ܐܰܝܟ ܬܰܪܥܶܝܬܳܐ ܕܰܒܢܰܝ̈ ܒܶܣܪܳܐ</VERS>
      <VERS vnumber="26">ܡܳܐ ܕܰܥܒܰܪ ܫܶܡܫܳܐ ܡܶܢ ܐܺܝܡܳܡܳܐ. ܐܳܦ ܗܽܘ ܗܳܘܶܐ ܠܶܗ ܚܶܫܽܘܟܳܐ</VERS>
      <VERS vnumber="27">ܗܳܟܰܢܳܐ ܗܽܘ ܒܰܪܢܳܫܳܐ ܕܠܳܐ ܟܳܒܶܫ ܝܰܨܪܶܗ. ܡܶܛܽܠ ܕܒܶܣܪܳܐ ܗܽܘ ܘܰܕܡܳܐ.</VERS>
    </CHAPTER>
    <CHAPTER cnumber="18">
      <VERS vnumber="1">ܚܰܝܠܰܘ̈ܳܬܳܐ ܕܰܫܡܰܝܳܐ ܕܳܐܶܢ ܐܰܠܳܗܳܐ: ܐܳܦ ܠܰܒܢܰܝ̈ ܒܶܣܪܳܐ ܕܗܶܢܽܘܢ ܥܰܦܪܳܐ ܘܩܶܛܡܳܐ</VERS>
      <VERS vnumber="2">ܡܰܢܽܘ ܡܶܫܟܰܚ ܠܰܡܚܰܘܳܝܽܘ ܥܒܳܕܰܘ̈ܗܝ</VERS>
      <VERS vnumber="3">ܐܰܘ ܡܰܢܽܘ ܢܶܡܢܶܐ ܓܒܰܪ̈ܘܳܬܶܗ</VERS>
      <VERS vnumber="4">ܥܳܠܡܳܐ ܟܽܠܶܗ ܡܶܬܒܩܶܐ ܐܰܟܚܕܳܐ</VERS>
      <VERS vnumber="5">ܘܡܳܪܝܳܐ ܒܰܠܚܽܘܕܰܘܗܝ ܙܰܟܳܝ</VERS>
      <VERS vnumber="6">ܒܫܽܘܠܳܡܗܽܘܢ ܕܰܒܢܰܝ̈ܢܳܫܳܐ. ܗܶܢܽܘܢ ܡܫܰܪܶܝܢ. ܘܶܐܢ ܢܶܬܒܽܘܢ ܢܶܬܡܗܽܘܢ</VERS>
      <VERS vnumber="7">ܡܳܢܳܐ ܐܶܢܽܘܢ ܒܢܰܝ̈ܢܳܫܳܐ. ܘܡܳܢܳܐ ܚܽܘܣܪܳܢܗܽܘܢ. ܘܡܳܢܳܐ ܝܽܘܬܪܳܢܗܽܘܢ. ܘܡܳܢܳܐ ܛܰܝܒܽܘܬܗܽܘܢ ܘܡܳܢܳܐ ܒܺܝܫܽܘܬܗܽܘܢ</VERS>
      <VERS vnumber="8">ܡܶܢܝܳܢܳܐ ܕܚܰܝܰܘ̈ܗܝ ܕܒܰܪܢܳܫܳܐ ܟܰܕ ܢܰܣܓܶܐ ܠܡܶܚܳܐ ܡܳܐܐ ܫܢܺܝ̈ܢ: ܐܰܝܟ ܕܰܠܡܶܡܠܳܐ ܓܰܘܕܳܐ ܡܶܢ ܝܰܡܳܐ. ܘܰܐܝܟ ܦܪܶܕܬܳܐ ܡܶܢ ܚܳܠܳܐ. ܐܳܠܶܦ ܫܢܺܝ̈ܢ ܡܶܢ ܥܳܠܡܳܐ ܗܳܢܳܐ. ܠܳܐ ܐܺܝܬܰܝܗܽܘܢ ܐܰܝܟ ܚܰܕ ܝܰܘܡܳܐ ܒܥܳܠܡܳܐ ܕܙܰܕܺܝ̈ܩܶܐ</VERS>
      <VERS vnumber="9">ܡܶܛܽܠ ܗܳܢܳܐ ܡܰܓܰܪ ܪܽܘܚܶܗ ܥܠܰܝܗܽܘܢ. ܘܳܐܫܶܕ ܥܠܰܝܗܽܘܢ ܖ̈ܰܚܡܰܘܗܝ</VERS>
      <VERS vnumber="10">ܡܳܛܽܠ ܕܝܳܕܰܥ ܕܚܰܪܬܗܽܘܢ ܒܺܝܫܳܐ ܗ̱ܝ</VERS>
      <VERS vnumber="11">ܡܳܛܽܠ ܗܳܢܳܐ ܐܰܣܓܺܝ ܫܽܘܒܩܳܢܗܽܘܢ</VERS>
      <VERS vnumber="12">ܖ̈ܰܚܡܶܐ ܕܒܰܪܢܳܫܳܐ: ܥܰܠ ܩܰܪܺܝܒ ܒܶܣܪܶܗ. ܘܖ̈ܰܚܡܰܘܗܝ ܕܰܐܠܳܗܳܐ: ܥܰܠ ܟܽܠܗܽܘܢ ܥܰܒܕܰܘ̈ܗܝ</VERS>
      <VERS vnumber="13">ܡܚܰܟܶܡ ܘܪܳܕܶܐ ܘܡܰܠܶܦ ܠܗܽܘܢ. ܘܡܰܗܦܶܟ ܠܗܽܘܢ ܐܰܝܟ ܪܳܥܝܳܐ ܛܳܒܳܐ ܕܪܳܥܶܐ ܠܰܓܙܳܪܶܗ</VERS>
      <VERS vnumber="14">ܛܽܘܒܰܝܗܽܘܢ ܠܰܐܝܠܶܝܢ ܕܰܡܣܰܒܪܺܝܢ ܖ̈ܰܚܡܰܘܗܝ: ܘܰܐܝܠܶܝܢ ܕܰܡܩܰܒܠܺܝܢ ܕܺܝܢܰܘ̈ܗܝ</VERS>
      <VERS vnumber="15">ܒܶܪܝ: ܠܡܰܢ ܕܡܰܛܐܶܒ ܠܚܰܒܪܶܗ: ܠܳܐ ܬܶܟܠܶܐ. ܘܰܒܡܰܢ ܕܝܳܗܶܒ ܠܳܐ ܬܶܒܐܰܫ ܥܰܝܢܳܟ</VERS>
      <VERS vnumber="16">ܐܰܝܟ ܡܶܛܪܳܐ ܓܶܝܪ ܕܰܡܒܰܛܶܠ ܠܫܰܘܒܳܐ: ܗܳܟܰܢܳܐ ܡܶܠܬܳܐ ܡܗܰܦܟܳܐ ܡܰܘܗܰܒܬܳܐ</VERS>
      <VERS vnumber="17">ܐܺܝܬ ܓܶܝܪ ܡܶܠܬܳܐ ܛܳܒܬܳܐ: ܕܡܶܢ ܡܰܘܗܰܒܬܳܐ ܛܳܒܳܐ ܗ̱ܝ. ܘܬܰܪ̈ܬܰܝܗܶܝܢ ܥܰܠ ܐ̱ܢܳܫ̈ܳܐ ܟܰܫܺܝܖ̈ܶܐ</VERS>
      <VERS vnumber="18">ܣܰܟ̱ܳܐ ܓܶܝܪ ܡܚܰܣܶܕ ܥܰܕܠܳܐ ܥܳܒܶܕ ܛܰܝܒܽܘܬܳܐ. ܡܰܘܗܰܒܬܶܗ ܕܪܰܫܺܝܥܳܐ ܡܬܺܝܟܳܐ ܥܰܝ̈ܢܶܐ</VERS>
      <VERS vnumber="19">ܥܰܕܠܳܐ ܬܶܬܟܰܬܰܫ: ܒܥܺܝ ܠܳܟ ܥܳܕܽܘܪܳܐ</VERS>
      <VERS vnumber="20">ܘܥܰܕܠܳܐ ܬܶܬܟܪܰܗ: ܒܥܺܝ ܠܳܟ ܐܳܣܝܳܐ</VERS>
      <VERS vnumber="21">ܥܰܕܠܳܐ ܬܶܡܛܶܝܟ ܥܳܩܬܳܐ: ܨܰܠܳܐ. ܘܰܒܙܰܒܢܳܐ ܕܥܳܩܬܳܐ ܬܶܫܟܚܺܝܗ̇ ܘܬܶܥܢܶܝܟ</VERS>
      <VERS vnumber="22">ܥܰܕܠܳܐ ܬܶܬܩܶܠ: ܨܰܠܳܐ ܘܰܒܥܺܝ. ܘܥܰܕܠܳܐ ܬܶܚܛܶܐ: ܗܰܒ ܙܶܕܩܬܳܐ. ܠܳܐ ܬܶܬܟܠܶܐ ܠܡܰܥܒܳܪܽܘ ܚܰܘ̈ܒܰܝܟ. ܘܠܳܐ ܬܶܗܘܶܐ ܡܰܕܶܫ ܥܕܰܡܳܐ ܕܰܬܥܽܘܩ ܠܳܟ. ܠܳܐ ܬܶܬܶܠ ܙܰܒܢܳܐ ܠܰܡܬܳܒ ܡܶܢ ܚܛܳܗܰܝ̈ܟ. ܐܶܬܕܰܟܪ ܕܡܰܘܬܳܐ ܠܳܐ ܡܶܫܬܚܰܪ</VERS>
      <VERS vnumber="23">ܥܰܕܠܳܐ ܬܶܕܘܰܪ: ܛܰܝܶܒ ܢܶܕܖ̈ܰܝܟ. ܘܠܳܐ ܬܶܗܘܶܐ ܐܰܝܟ ܓܰܒܪܳܐ ܕܰܡܢܰܣܶܐ ܡܳܪܶܗ. ܠܳܐ ܬܰܘܣܶܦ ܠܡܶܚܛܳܐ ܚܛܳܗ̈ܶܐ. ܡܶܛܽܠ ܕܰܒܩܰܕܡܳܝ̈ܶܐ ܠܳܐ ܙܟܰܝܬ</VERS>
      <VERS vnumber="24">ܐܶܬܕܰܟܪ ܕܪܽܘܓܙܳܐ ܒܚܰܪܬܳܐ ܗܽܘ ܕܟܽܠܗܽܘܢ ܚܛܳܗ̈ܶܐ. ܘܰܒܙܰܒܢܳܐ ܕܥܳܩܬܳܐ ܠܳܐ ܢܰܗܦܶܟ ܡܶܢܳܟ ܐܰܦ̈ܶܐ</VERS>
      <VERS vnumber="25">ܗܘܰܝܬ ܕܟܺܝܪ ܠܟܰܦܢܳܐ ܒܝܰܘ̈ܡܰܝ ܣܰܒܥܳܐ: ܘܡܶܣܟܺܢܽܘܬܳܐ ܘܥܶܢܘܳܝܽܘܬܳܐ ܒܝܰܘ̈ܡܰܝ ܥܽܘܬܪܳܐ</VERS>
      <VERS vnumber="26">ܡܶܢ ܨܰܦܪܳܐ ܠܪܰܡܫܳܐ ܡܫܰܢܶܐ ܥܶܕܳܢܳܐ. ܟܽܠܗܶܝܢ ܗܳܠܶܝܢ ܫܰܦܺܝܪ̈ܳܢ ܐܶܢܶܝܢ ܩܕܳܡ ܐܰܠܳܗܳܐ</VERS>
      <VERS vnumber="27">ܓܰܒܪܳܐ ܚܰܟܺܝܡܳܐ ܠܗܳܠܶܝܢ ܟܽܠܗܶܝܢ ܢܺܐܨܰܦ. ܘܰܒܝܰܘ̈ܡܳܬܳܐ ܕܪܽܘܫܥܳܐ ܠܳܐ ܢܶܕܚܰܠ ܡܶܢ ܒܺܝܫܳܐ</VERS>
      <VERS vnumber="28">ܠܟܽܠ ܕܚܰܟܺܝܡ ܠܡܰܠܳܦܽܘ ܚܶܟܡܬܳܐ. ܘܰܠܝܳܕܽܘ̈ܥܶܝܗ̇ ܠܡܶܬܰܠ ܬܰܘܕܺܝܬܳܐ: ܚܰܟܺܝ̈ܡܰܝ ܝܽܘܠܦܳܢܳܐ</VERS>
      <VERS vnumber="29">ܐܳܦ ܗܶܢܽܘܢ ܢܶܬܚܰܟܡܽܘܢ. ܘܢܶܕܥܽܘܢ ܥܕܰܡܳܐ ܠܚܰܪܬܳܐ ܡ̈ܶܠܶܐ ܕܡ̈ܰܬܠܶܐ: ܘܡ̈ܶܠܶܐ ܕܚܶܟܡܬܳܐ: ܘܝܽܘܠܦܳܢܳܐ ܕܢܰܦܫܳܐ</VERS>
      <VERS vnumber="30">ܒܶܪܝ: ܒܳܬܰܪ ܫܶܐܠܰܬ ܢܰܦܫܳܟ ܠܳܐ ܬܺܐܙܰܠ. ܘܡܶܢ ܪܶܓܬܳܗ̇ ܟܠܺܝܗ̇</VERS>
      <VERS vnumber="31">ܐܶܢ ܓܶܝܪ ܬܶܥܒܶܕ ܨܶܒܝܳܢܳܐ ܕܢܰܦܫܳܟ: ܐܰܝܟ ܗܰܘ ܕܗܽܘ ܕܥܳܒܶܕ ܨܶܒܢܳܝܳܐ ܕܣܳܢܐܶܗ</VERS>
      <VERS vnumber="32">ܠܳܐ ܬܶܚܕܶܐ ܒܣܰܓܺܝܐܽܘܬܳܐ ܕܬܰܦܢܺܝ̈ܩܶܐ. ܕܠܳܐ ܚܰܕ ܬܪܶܝܢ ܬܶܗܘܶܐ ܡܶܣܟܺܝܢ</VERS>
      <VERS vnumber="33">ܠܳܐ ܬܶܗܘܶܐ ܡܶܣܟܺܝܢ: ܘܪܰܘܳܝ: ܘܙܰܠܺܝܠ: ܘܦܰܩܳܩ. ܟܰܕ ܡܶܕܶܡ ܒܟܺܝܣܳܟ ܠܰܝܬ.</VERS>
    </CHAPTER>
    <CHAPTER cnumber="19">
      <VERS vnumber="1">ܦܳܥܠܳܐ ܪܰܘܳܝܳܐ ܠܳܐ ܢܶܥܬܰܪ. ܘܰܕܪܳܚܶܡ ܒܶܣܪܳܐ ܢܺܐܪܰܬ݂ ܡܶܣܟܺܢܽܘܬܳܐ</VERS>
      <VERS vnumber="2">ܚܰܡܪܳܐ ܘܰܐܢ̱ܬܬܳܐ ܡܦܰܚܙܺܝܢ ܠܶܒܳܐ</VERS>
      <VERS vnumber="3">ܘܰܕܡܶܬܕܒܶܩ ܠܙܳܢܺܝܬܳܐ ܢܺܐܒܰܕ. ܢܰܦܫܳܐ ܚܨܺܝܦܬܳܐ ܬܰܘܒܶܕ ܡܳܪܳܗ̇</VERS>
      <VERS vnumber="4">ܘܕܰܡܗܰܝܡܶܢ ܒܰܥܓܰܠ ܚܰܣܺܝܪ ܪܶܥܝܳܢܳܐ ܗܽܘ. ܕܡܰܚܛܶܐ ܢܰܦܫܶܗ ܡܰܢܽܘ ܢܶܙܟܶܝܘܗܝ</VERS>
      <VERS vnumber="5">ܘܰܕܚܳܕܶܐ ܥܰܠ ܒܺܝܫܬܳܐ: ܢܶܗܘܶܐ ܬܒܳܪܶܗ. ܕܬܳܢܶܐ ܡܶܠܬܳܐ: ܚܰܣܺܝܪ ܪܶܥܝܳܢܰܐ ܗ̱ܘ</VERS>
      <VERS vnumber="6">ܠܥܳܠܰܡ ܠܳܐ ܬܶܬܢܶܐ ܡܶܠܬܳܐ. ܘܐ̱ܢܳܫ ܠܳܐ ܢܚܰܣܕܳܟ</VERS>
      <VERS vnumber="7">ܒܪܳܚܡܳܐ ܘܰܒܣܳܢܳܐܐ ܠܳܐ ܬܕܰܓܶܠ. ܘܶܐܢ ܐܺܝܬ ܠܳܟ ܚܛܳܗ̈ܶܐ: ܒܥܺܝ ܥܠܰܝܗܽܘܢ. ܘܰܠܥܳܠܰܡ ܩܰܪ̈ܨܶܐ ܕܐ̱ܢܳܫ ܠܳܐ ܬܶܐܟܽܘܠ</VERS>
      <VERS vnumber="8">ܕܠܳܐ ܡܰܢ ܕܫܳܡܰܥ ܢܶܣܢܶܝܟ. ܘܰܐܝܟ ܣܳܪܽܘܚܳܐ ܢܶܚܫܒܳܟ</VERS>
      <VERS vnumber="9">ܫܡܰܥܬ ܡܶܠܬܳܐ: ܬܡܽܘܬ݂ ܒܠܶܒܳܟ݂. ܠܳܐ ܗܘܳܬ݂ ܓܶܐܪܳܐ: ܕܬܶܒܙܥܳܟ݂ ܘܬܶܦܽܘܩ</VERS>
      <VERS vnumber="10">ܡܶܢ ܩܕܳܡ ܡܶܠܬܳܐ ܡܚܰܒܰܠ ܣܰܟܠܳܐ: ܐܰܝܟ ܕܰܡܚܰܒܠܳܐ ܝܳܠܶܕܬܳܐ ܡܶܢ ܩܕܳܡ ܥܰܘܠܳܗ̇</VERS>
      <VERS vnumber="11">ܐܰܝܟ ܓܶܐܪܳܐ ܕܰܡܚܶܐ ܒܰܚܪܽܘܬܶܗ ܕܓܰܒܪܳܐ. ܗܳܟܰܢܳܐ ܡܶܠܬܳܐ ܒܰܡܥܰܘ̈ܗܝ ܕܣܰܟܠܳܐ</VERS>
      <VERS vnumber="12">ܐܰܟܶܣ ܪܳܚܡܳܟ ܕܠܳܐ ܢܶܥܒܶܕ ܕܒܺܝܫ. ܘܶܐܢ ܥܒܰܕ: ܕܠܳܐ ܢܰܘܣܶܦ</VERS>
      <VERS vnumber="13">ܐܰܟܶܣ ܩܰܪܺܝܒܳܟ: ܕܠܳܐ ܢܺܐܡܰܪ. ܘܶܐܢ ܐܶܡܰܪ: ܕܠܳܐ ܢܶܬܢܶܐ</VERS>
      <VERS vnumber="14">ܐܰܟܶܣ ܪܳܚܡܳܟ. ܡܶܛܽܠ ܕܰܟܡܳܐ ܙܰܒܢܺܝ̈ܢ ܗܳܘܶܐ ܡܶܐܟܰܠܩܰܪܨܳܐ ܣܪܺܝܩܳܐ</VERS>
      <VERS vnumber="15">ܘܠܳܐ ܠܟܽܠ ܡܶܠܳܐ ܢܗܰܝܡܶܢ ܠܶܒܳܟ. ܐܺܝܬ ܓܶܝܪ ܕܚܳܛܶܐ: ܘܠܳܐ ܡܶܢ ܠܶܒܶܗ. ܘܺܐܝܬ ܕܡܶܬܬܩܶܠ: ܕܠܳܐ ܒܠܶܫܳܢܶܗ</VERS>
      <VERS vnumber="16">ܐܰܟܶܣ ܒܺܝܫܳܐ ܕܰܠܣܰܓܺܝ̈ܐܶܐ ܛܠܰܡ. ܘܠܳܐ ܠܟܽܠ ܡܶܠܳܐ ܬܗܰܝܡܢܺܝܘܗܝ</VERS>
      <VERS vnumber="17">ܡ̈ܶܠܶܐ ܕܰܢܒܺܝܽܘܬܳܐ ܘܟܽܠ ܚܶܟܡܬܳܐ: ܕܶܚܠܬܶܗ ܕܡܳܪܝܳܐ. ܘܕܶܚܠܬܶܗ ܕܰܐܠܳܗܳܐ: ܗܺܝ ܗܺܝ ܚܶܟܡܬܳܐ</VERS>
      <VERS vnumber="18">ܠܰܝܬ ܚܰܟܺܝܡܳܐ ܕܒܺܝܫ. ܘܠܰܝܬ ܬܰܪܥܺܝܬܳܐ ܕܚܰܛܳܝ̈ܶܐ. ܕܣܰܟܽܘܠܬܳܢܳܐ</VERS>
      <VERS vnumber="19">ܐܺܝܬ ܥܪܺܝܡܽܘܬܳܐ: ܕܒܳܪܝܳܐ ܚܛܳܗ̈ܶܐ. ܘܺܐܝܬ ܣܰܟܠܳܐ: ܕܚܰܣܺܝܪ ܚܛܳܗ̈ܶܐ</VERS>
      <VERS vnumber="20">ܐܺܝܬ ܚܰܣܺܝܪ ܡܰܕܥܳܐ: ܕܡܶܬܦܰܨܶܐ ܡܶܢ ܚܛܳܗ̈ܶܐ. ܘܺܐܝܬ ܝܰܬܺܝܪ ܡܰܕܥܳܐ: ܕܚܳܛܶܐ</VERS>
      <VERS vnumber="21">ܐܺܝܬ ܕܰܥܪܺܝܡ: ܘܨܳܒܶܐ ܠܰܡܕܰܓܳܠܽܘ. ܘܡܶܬܥܰܩܰܡ ܠܡܶܓܠܳܐ ܕܺܝܢܳܐ</VERS>
      <VERS vnumber="22">ܐܺܝܬ ܕܡܶܬܚܙܶܐ ܐܰܝܟ ܚܰܟܺܝܡܳܐ ܘܰܐܝܟ ܬܒܺܝܪ ܢܰܦܫܳܐ. ܘܓܰܘ ܠܶܒܶܗ ܡܠܶܐ ܢܳܟܠܳܐ</VERS>
      <VERS vnumber="23">ܐܺܝܬ ܕܡܰܪ̈ܟܢܳܢ ܐܰܦܰܘ̈ܗܝ: ܘܡܶܬܪܰܥܶܐ ܒܺܝ̈ܫܳܬܳܐ. ܘܒܰܐܬܰܪ ܕܠܳܐ ܝܳܕܥܺܝܢ ܠܶܗ: ܩܳܪܶܝܢ ܠܶܗ ܟܺܐܢܳܐ</VERS>
      <VERS vnumber="24">ܐܺܝܬ ܡܶܛܽܠ ܕܠܰܝܬ ܒܶܗ ܚܰܝܠܳܐ: ܡܶܬܟܠܶܐ ܡܶܢ ܕܰܠܡܶܚܛܳܐ. ܘܶܐܢ ܠܡܶܫܟܰܚ ܠܡܰܒܐܳܫܽܘ: ܡܰܒܐܶܫ</VERS>
      <VERS vnumber="25">ܐܺܝܬ ܕܡܶܢ ܚܶܙܘܳܐ ܕܰܐܦܰܘ̈ܗܝ: ܦܳܪܶܫ ܠܶܗ ܓܰܒܪܳܐ. ܘܡܶܢ ܩܒܽܘܠ: ܝܳܕܰܥ ܠܶܗ ܚܰܟܺܝܡܳܐ</VERS>
      <VERS vnumber="26">ܚܶܙܘܶܗ ܕܓܰܒܪܳܐ: ܡܚܰܘܶܐ ܥܒܳܕܰܘ̈ܗܝ. ܘܰܦܣ̈ܳܥܳܬܶܗ ܕܒܰܪܢܳܫܳܐ: ܡܰܣܗ̈ܕܳܢ ܥܠܰܘܗܝ</VERS>
      <VERS vnumber="27">ܐܺܝܬ ܡܰܟܣܳܢܽܘܬܳܐ: ܕܠܳܐ ܝܳܐܝܳܐ. ܘܺܐܝܬ ܕܫܰܬܺܝܩ: ܘܗܽܘ ܚܰܟܺܝܡ.</VERS>
    </CHAPTER>
    <CHAPTER cnumber="20">
      <VERS vnumber="1">ܠܰܝܬ ܠܶܗ ܛܰܝܒܽܘܬܳܐ ܠܡܰܢ ܕܡܰܟܶܣ ܠܥܰܘܳܠܳܐ. ܘܡܶܫܬܰܒܰܚ ܡܶܢ ܟܰܪ ܕܠܳܐ ܘܳܠܶܐ ܠܶܗ ܠܡܶܫܬܰܒܳܚܽܘ</VERS>
      <VERS vnumber="2">ܡܶܬܪܰܓܪܰܓ ܡܗܰܝܡܢܳܐ ܠܡܶܕܡܰܟ ܥܰܡ ܒܬܽܘܠܬܳܐ</VERS>
      <VERS vnumber="3">ܗܳܟܰܢܳܐ ܡܰܢ ܕܥܳܒܶܕ ܕܺܝܢܳܐ ܒܽܐܘܠܨܳܢܳܐ</VERS>
      <VERS vnumber="4">ܐܺܝܬ ܕܟܰܕ ܫܰܬܺܝܩ ܡܶܬܚܫܶܒ ܚܰܟܺܝܡܳܐ. ܘܺܐܝܬ ܕܡܶܣܬܢܶܐ ܒܣܽܘܓܳܐܐ ܕܫܽܘ̈ܥܝܳܬܶܗ</VERS>
      <VERS vnumber="5">ܐܺܝܬ ܕܡܡܰܠܶܠ ܐܰܝܟܳܐ ܕܠܳܐ ܘܳܠܶܐ ܠܶܗ ܠܰܡܡܰܠܳܠܽܘ</VERS>
      <VERS vnumber="6">ܘܓܰܒܪܳܐ ܚܰܟܺܝܡܳܐ ܢܳܛܰܪ ܥܶܕܳܢܳܐ. ܘܓܰܒܪܳܐ ܥܰܘܳܠܳܐ ܘܡܰܪܳܚܳܐ ܠܳܐ ܢܳܛܰܪ ܥܶܕܳܢܳܐ</VERS>
      <VERS vnumber="7">ܐܺܝܬ ܕܰܒܣܽܘܓܳܐܐ ܕܫܽܘܥ̈ܝܳܬܶܗ ܡܶܣܬܢܶܐ. ܘܰܕܡܶܬܓܰܐܶܐ ܢܶܣܬܢܽܘܢ ܚܰܝܰܘ̈ܗܝ</VERS>
      <VERS vnumber="8">ܐܺܝܬ ܡܶܕܶܡ ܕܰܠܒܺܝܫܬܶܗ ܗܽܘ ܕܓܰܒܪܳܐ. ܘܺܐܝܬ ܫܽܘ̈ܥܝܳܬܳܐ ܕܰܠܚܽܘܣܪܳܢܶܗ</VERS>
      <VERS vnumber="9">ܐܰܝܟܰܢܳܐ ܕܬܶܫܕܶܐ ܟܺܐܦܳܐ ܒܥܰܘܦܳܐ ܘܬܰܦܪܚܺܝܘܗܝ. ܗܳܟܰܢܳܐ ܬܰܘܒܶܕ ܪܳܚܡܽܘܬܶܗ ܕܪܳܚܡܳܟ ܕܰܫܪܳܪܳܐ: ܘܠܳܐ ܬܶܫܟܚܶܝܗ̇</VERS>
      <VERS vnumber="10">ܐܺܝܬ ܕܝܳܙܶܦ ܣܰܓܺܝ ܐܰܝܟ ܙܥܽܘܪ. ܘܦܳܪܰܥ ܠܶܗ ܚܰܕ ܒܫܰܒܥܳܐ</VERS>
      <VERS vnumber="11">ܡܰܘܗܰܒܬܳܐ ܕܣܰܟ̱ܳܐ ܠܳܐ ܫܳܘܝܳܐ ܠܶܗ. ܡܶܛܽܠ ܕܥܰܝܢܰܘ̈ܗܝ ܚܰܕ ܒܫܰܒܥܳܐ ܣܺܝ̈ܡܳܢ ܠܦܽܘܪܥܳܢܽܘܬܳܐ</VERS>
      <VERS vnumber="12">ܙܥܽܘܪ ܝܳܗܶܒ: ܘܣܰܓܺܝ ܡܚܰܣܶܕ. ܘܦܳܬܰܚ ܦܽܘܡܶܗ: ܘܡܡܰܠܶܠ ܕܒܺܝܫ ܘܣܳܪܶܒ</VERS>
      <VERS vnumber="13">ܝܰܘܡܳܢܳܐ ܡܰܘܙܶܦ: ܘܰܡܚܳܪ ܬܳܒܰܥ. ܘܰܓܒܺܝܬܶܗ ܓܒܺܝܬܳܐ ܗ̱ܝ ܘܦܽܘܪܥܳܢܽܘܬܳܐ. ܐܰܝܠܶܝܢ ܕܗܳܟܰܢܳܐ ܐܺܝܬܰܝܗܽܘܢ: ܠܰܐܠܳܗܳܐ ܘܠܰܒܢܰܝ̈ܢܳܫܳܐ ܣܢܺܝܐܺܝܢ ܐܶܢܽܘܢ</VERS>
      <VERS vnumber="14">ܣܰܟܠܳܐ ܐܳܡܰܪ ܠܺܝܬ ܠܺܝ ܪܳܚܡܳܐ: ܘܠܰܝܬ ܛܰܝܒܽܘ ܠܛܰܝܒܽܘܬܝ</VERS>
      <VERS vnumber="15">ܐܳܟܠܰܝ̈ ܠܰܚܡܝ ܐܰܝܟ ܫܽܘܥܳܐ ܕܟܺܐܦܳܐ. ܐܶܠܳܐ ܐܰܟܘܳܬܶܗ ܢܡܰܝܩܽܘܢ ܥܠܰܘܗܝ</VERS>
      <VERS vnumber="20">ܐܰܝܟ ܡܰܝ̈ܳܐ ܕܰܐܫܺܝܕܺܝܢ ܥܰܠ ܫܽܘܥܳܐ ܕܟܺܐܦܳܐ. ܗܳܟܰܢܳܐ ܠܶܫܳܢܶܗ ܕܥܰܘܳܠܳܐ ܒܶܝܬ ܙܰܕܺܝ̈ܩܶܐ</VERS>
      <VERS vnumber="21">ܐܰܝܟܰܢܳܐ ܕܠܳܐ ܡܶܫܟܚܳܐ ܐܰܠܺܝܬܳܐ ܕܬܶܐܟܽܘܠ ܕܠܳܐ ܡܶܠܚܳܐ. ܗܳܟܰܢܳܐ ܡܶܠܬܳܐ ܕܡܶܬܰܐܡܪܳܐ ܕܠܳܐ ܒܥܶܕܳܢܳܗ̇</VERS>
      <VERS vnumber="22">ܒܦܽܘܡܶܗ ܕܣܰܟܠܳܐ ܬܶܬܩܶܠ ܡܶܠܬܳܐ. ܡܶܛܽܠ ܕܠܳܐ ܐܳܡܰܪ ܠܳܗ̇ ܒܥܶܕܳܢܳܗ̇</VERS>
      <VERS vnumber="23">ܐܺܝܬ ܕܡܶܬܦܠܶܛ ܡܶܢ ܚܛܳܗ̈ܶܐ ܡܶܛܽܠ ܨܪܺܝܟܽܘܬܶܗ. ܡܰܢܽܘ ܗܳܢܳܐ ܕܰܗܘܳܐ ܙܰܕܺܝܩܳܐ: ܘܥܰܠ ܥܽܘܬܪܶܗ ܡܶܬܬܢܺܝܚ</VERS>
      <VERS vnumber="24">ܐܺܝܬ ܕܡܰܘܒܶܕ݂ ܢܰܦܫܶܗ ܡܶܢ ܒܶܗܬܬܶܗ. ܘܡܶܢ ܟܽܘܣܳܝ ܐܰܦܰܘ̈ܗܝ ܓܳܡܰܪ</VERS>
      <VERS vnumber="25">ܐܺܝܬ ܕܡܶܢ ܒܶܗܬܬܶܗ ܡܰܬܟܶܠ ܚܰܒܪܶܗ. ܘܩܳܢܶܐ ܠܶܗ ܣܳܢܳܐܐ ܡܰܓܰܢ</VERS>
      <VERS vnumber="26">ܡܶܕܶܡ ܕܒܺܝܫ ܒܐ̱ܢܳܫܳܐ: ܟܰܕܳܢܽܘܬܳܐ. ܘܰܒܦܽܘܡܶܗ ܕܣܰܟܠܳܐ: ܗܺܝ ܣܰܓܺܝܐܳܐ</VERS>
      <VERS vnumber="27">ܡܶܬܪܰܓܪܰܓ ܠܡܶܓܢܰܒ ܐܳܦ ܠܰܡܟܰܕܳܒܽܘ. ܘܬܰܪ̈ܬܰܝܗܶܝܢ ܐܽܘܪ̈ܚܶܬܶܗ ܒܶܗܬܬܳܐ ܢܰܘܪ̈ܬܳܢ</VERS>
      <VERS vnumber="28">ܡܶܛܽܠ ܕܚܰܪܬܶܗ ܓܶܝܪ ܕܒܰܪܢܳܫܳܐ ܟܰܕܳܒܳܐ: ܠܠܰܘܛܬܳܐ. ܘܒܶܗܬܬܶܗ ܥܰܡܶܗ ܬܺܐܒܰܕ݂</VERS>
      <VERS vnumber="29">ܡܠܶܐ ܡܰܬ̈ܠܶܐ ܕܚܶܟܡܬܳܐ: ܐܰܝܟ ܙܥܽܘܪܳܐ ܢܚܰܘܶܐ ܢܰܦܼܶܗ. ܘܥܰܒܕܳܐ ܚܰܟܺܝܡܳܐ ܢܶܫܛܰܠܰܛ ܒܪܰܘܪ̈ܒܳܢܶܐ</VERS>
      <VERS vnumber="30">ܩܽܘܪܒܳܢܳܐ ܘܫܽܘܚܕܳܐ ܡܰܒܗܬܺܝܢ ܥܰܝܢ̈ܶܐ. ܣܳܟܰܪ ܦܽܘܡܳܐ. ܘܰܡܒܰܛܶܠ ܟܰܟܣܳܢܽܘܬܳܐ</VERS>
      <VERS vnumber="31">ܚܶܟܡܬܳܐ ܛܡܺܝܪܬܳܐ: ܘܣܺܝܡܬܳܐ ܕܰܡܛܰܫܝܳܐ: ܡܳܢܳܐ ܗܶܢܝܳܢܳܐ ܐܺܝܬ ܒܬܰܪ̈ܬܰܝܗܶܝܢ</VERS>
      <VERS vnumber="32">ܛܳܒ ܗܽܘ ܓܰܒܪܳܐ ܕܰܡܛܰܫܶܐ ܣܰܟܠܽܘܬܶܗ. ܛܳܒ ܡܶܢ ܓܰܒܪܳܐ ܕܰܡܛܰܫܶܐ ܚܶܟܡܬܶܗ.</VERS>
    </CHAPTER>
    <CHAPTER cnumber="21">
      <VERS vnumber="1">ܒܶܪܝ: ܣܰܓܺܝ ܗܘܰܝܬ ܥܳܪܶܩ ܡܶܢ ܚܛܳܗܳܐ</VERS>
      <VERS vnumber="2">ܘܶܐܢ ܬܶܩܪܽܘܒ ܠܘܳܬܳܗ̇: ܢܶܟܬܳܟ</VERS>
      <VERS vnumber="3">ܘܰܐܝܟ ܫܶܢܰܝ̈ ܐܰܪܝܳܐ ܗ̱ܝ: ܟܰܕܳܒܽܘܬܳܐ. ܘܰܡܚܰܒܠܳܐ ܢܰܦ̈ܫܳܬܳܐ ܕܰܒܢܰܝ̈ܢܳܫܳܐ</VERS>
      <VERS vnumber="4">ܣܰܝܦܳܐ ܕܰܬܪܶܝܢ ܦܽܘܡܰܘ̈ܗܝ: ܙܳܢܺܝܬܳܐ. ܘܠܰܡܚܽܘܬܳܗ̇: ܠܰܝܬ ܐܳܣܝܽܘܬܳܐ</VERS>
      <VERS vnumber="5">ܡܶܢ ܨܰܦܪܳܐ ܠܪܰܡܫܳܐ ܡܰܚܪܒܳܐ ܡܶܕܝܳܖ̈ܶܐ. ܘܳܐܦܰܕܢ̈ܶܐ ܣܰܓܺܝ̈ܐܶܐ ܥܳܩܪܳܐ</VERS>
      <VERS vnumber="6">ܨܠܽܘܬܶܗ ܕܡܶܣܟܺܢܳܐ ܐܰܝܟ ܕܡܶܢ ܦܽܘܡܶܗ ܠܶܐܕܢܶܗ. ܘܰܩܕܳܡ ܕܰܝܳܢܳܐ ܕܥܶܠ̈ܡܶܐ ܣܳܠܩܳܐ</VERS>
      <VERS vnumber="7">ܣܳܢܶܐ ܡܰܟܣܳܢܽܘܬܳܐ ܓܰܒܪܳܐ ܥܰܘܳܠܳܐ. ܘܰܕܕܳܚܶܠ ܡܶܢ ܡܳܪܝܳܐ ܬܳܐܶܒ ܡܶܢ ܠܶܒܶܗ</VERS>
      <VERS vnumber="8">ܚܰܟܺܝܡܳܐ: ܡܶܢ ܠܽܘܩܒܰܠ ܥܰܝܢܰܘ̈ܗܝ ܡܶܫܬܰܘܕܰܥ. ܘܒܳܩܶܐ ܗܽܘ ܒܰܥܓܰܠ ܠܥܰܘ̈ܳܠܶܐ</VERS>
      <VERS vnumber="9">ܕܒܳܢܶܐ ܒܰܝܬܶܗ ܒܚܰܝܠܳܐ ܕܚܰܒܖ̈ܰܘܗܝ: ܡܟܰܢܶܫ ܟܺܐܦ̈ܶܐ ܠܝܰܓܪܶܗ</VERS>
      <VERS vnumber="10">ܐܰܝܟ ܡܰܣܰܩܬܳܐ ܣܚܳܠܳܐ ܒܪ̈ܶܓܠܰܘܗܝ ܕܓܰܒܪܳܐ ܩܰܫܺܝܫܳܐ: ܗܳܟܰܢܳܐ ܬܽܘܩܦܗܽܘܢ ܕܥܰܘ̈ܳܠܶܐ ܠܘܳܬ݂ ܢܽܘܪܳܐ</VERS>
      <VERS vnumber="11">ܘܰܫܒܺܝܠܶܗ ܕܪܰܫܺܝܥܳܐ ܬܽܘܩܰܠܬܳܐ ܗܽܘ ܠܶܗ. ܡܶܛܽܠ ܕܚܰܪܬܶܗ ܓܽܘܒܳܐ ܗܽܘ ܥܰܡܺܝܩܳܐ</VERS>
      <VERS vnumber="12">ܕܢܳܛܰܪ ܢܳܡܽܘܣܳܐ: ܐܳܠܶܨ ܝܰܨܪܶܗ</VERS>
      <VERS vnumber="13">ܘܰܕܕܳܚܶܠ ܠܰܐܠܳܗܳܐ: ܠܳܐ ܢܶܚܣܰܪ ܠܶܗ ܡܶܕܶܡ</VERS>
      <VERS vnumber="14">ܘܡܰܕܥܶܗ ܕܚܰܟܺܝܡܳܐ: ܐܰܝܟ ܡܰܒܽܘܥܳܐ ܕܡܰܝ̈ܳܐ ܢܶܣܓܶܐ. ܘܬܰܪܥܶܝܬܶܗ: ܐܰܝܟ ܡܰܝ̈ܳܐ ܚܰܝ̈ܶܐ</VERS>
      <VERS vnumber="15">ܠܶܒܶܗ ܕܪܰܫܺܝܥܳܐ: ܐܰܝܟ ܓܽܘܒܳܐ ܬܒܺܝܪܳܐ. ܘܟܽܠ ܝܰܘ̈ܡܰܝ ܚܰܝܰܘ̈ܗܝ: ܚܶܟܡܬܳܐ ܠܳܐ ܢܺܐܠܰܦ</VERS>
      <VERS vnumber="16">ܡܶܠܬܶܗ ܕܚܰܟܺܝܡܳܐ: ܫܳܡܰܥ ܠܳܗ̇ ܚܰܟܺܝܡܳܐ. ܘܠܳܗ̇ ܡܰܘܕܶܐ: ܘܰܥܠܶܝܗ̇ ܡܰܘܣܶܦ. ܘܫܳܡܰܥ ܠܳܗ̇ ܣܰܟܠܳܐ: ܘܰܥܠܶܝܗ̇ ܓܳܚܶܟ. ܘܪܳܡܶܐ ܠܳܗ̇ ܠܚܰܕ݂ ܡܶܢ ܓܰܒܰܘ̈ܗܝ</VERS>
      <VERS vnumber="17">ܫܽܘ̈ܥܝܳܬܶܗ ܕܪܰܫܺܝܥܳܐ: ܐܰܝܟ ܛܰܥܢܳܐ ܝܰܩܺܝܪܳܐ ܒܽܐܘܪܚܳܐ. ܘܟܽܠ ܡܰܡܠܶܠܗ ܕܙܰܕܺܝܩܳܐ: ܛܰܝܒܽܘܬܳܐ</VERS>
      <VERS vnumber="18">ܦܽܘܡܶܗ ܕܚܰܟܺܝܡܳܐ ܡܶܬܒܥܶܐ ܒܰܟܢܽܘܫܬܳܐ. ܘܰܠܡܰܡܠܶܠܗ ܢܣܺܝܡܽܘܢ ܠܶܒܗܽܘܢ</VERS>
      <VERS vnumber="19">ܐܰܝܟ ܒܶܝܬ ܐܰܣܺܝܖ̈ܶܐ ܗ̱ܝ ܚܶܟܡܬܳܐ ܠܣܰܟܠܳܐ. ܘܡܰܕܥܳܐ ܠܫܳܛܝܳܐ ܐܰܝܟ ܓܽܘܡܖ̈ܶܐ ܕܢܽܘܪܳܐ. ܐܰܝܟ ܡܨܺܝܕܬܳܐ ܗܽܘ ܝܽܘܠܦܳܢܳܐ ܒܪ̈ܶܓܠܰܘܗܝ ܕܣܰܟܠܳܐ. ܘܰܐܝܟ ܐܰܣܽܘܖ̈ܶܐ ܥܰܠ ܝܰܡܺܝܢܶܗ</VERS>
      <VERS vnumber="20">ܣܰܟܠܐ: ܒܓܽܘܚܟܳܐ ܡܪܺܝܢ ܩܳܠܶܗ. ܘܓܰܒܪܳܐ ܚܰܟܺܝܡܳܐ ܒܰܢܝܳܚܳܐ ܓܳܚܶܟ</VERS>
      <VERS vnumber="21">ܐܰܝܟ ܩܽܘܠܒܳܐ ܕܕܰܗܒܳܐ: ܚܶܟܡܬܳܐ ܠܣܰܟܽܘܠܬܳܢܳܐ. ܘܰܐܝܟ ܨܶܦܬܳܐ ܥܰܠ ܐܺܝܕܶܗ ܕܝܰܡܺܝܢܳܐ</VERS>
      <VERS vnumber="22">ܪ̈ܶܓܠܰܘܗܝ ܕܣܰܟܠܳܐ ܥܳܐܠ̈ܳܢ ܒܰܥܓܰܟ ܠܓܰܘ ܒܰܝܬܳܐ. ܘܓܰܒܪܳܐ ܚܰܟܺܝܡܳܐ ܡܰܪܟܶܢ ܐܰܦܰܘ̈ܗܝ</VERS>
      <VERS vnumber="23">ܣܰܟܠܳܐ ܡܕܺܝܩ ܡܶܢ ܬܰܪܥܳܐ ܠܓܰܘ ܒܰܝܬܳܐ. ܘܺܐܝܩܳܪܶܗ ܕܓܰܒܪܳܐ ܕܰܢܩܽܘܡ ܡܶܢ ܠܒܰܪ ܘܰܢܡܰܠܶܠ</VERS>
      <VERS vnumber="24">ܣܰܟܠܽܘܬܳܐ ܗ̱ܝ ܠܒܰܪܢܳܫܳܐ ܕܨܳܐܶܬ ܥܰܠ ܬܰܪܥܳܐ: ܘܰܠܚܰܟܺܝܡܳܐ ܩܫܶܐ ܨܰܥܪܶܗ</VERS>
      <VERS vnumber="25">ܦܽܘܡܶܗ ܕܪܰܫܺܝܥܳܐ ܒܓܽܘܫܡܳܐ ܕܢܰܦܫܶܗ ܡܡܰܠܶܠ. ܘܰܒܡܰܬܩܳܠܳܐ ܡܡܰܠܶܠ ܚܰܟܺܝܡܳܐ</VERS>
      <VERS vnumber="26">ܦܽܘܡܶܗ ܕܣܰܟܠܳܐ ܗܽܘܝܽܘ ܠܶܒܶܗ. ܘܦܽܘܡܶܗ ܕܚܰܟܺܝܡܳܐ ܒܠܶܒܶܗ</VERS>
      <VERS vnumber="27">ܟܰܕ ܠܳܐܶܛ ܣܰܟܠܳܐ ܠܡܰܢ ܕܠܳܐ ܚܛܳܐ ܠܶܗ: ܗܽܘܝܽܘ ܡܠܰܝܶܛ ܠܢܰܦܫܶܗ</VERS>
      <VERS vnumber="28">ܥܰܝ݂ܺܝ݂ܩܳܐ ܢܰܦܫܶܗ ܕܚܰܟܺܝܡܳܐ ܥܰܠ ܣܰܟܠܳܐ. ܡܶܛܽܠ ܕܠܳܐ ܝܳܕܰܥ ܡܳܢܳܐ ܢܺܐܡܰܪ ܠܶܗ.</VERS>
    </CHAPTER>
    <CHAPTER cnumber="22">
      <VERS vnumber="1">ܐܰܝܟ ܟܺܐܦܳܐ ܨܚܰܢܬܳܐ ܕܪܰܡܝܳܐ ܒܫܽܘܩܳܐ: ܘܟܽܠ ܐ̱ܢܳܫ ܥܳܪܶܩ ܡܶܢ ܪܺܝܚܳܗ̇. ܗܳܟܰܢܳܐ ܐܺܝܬܰܘܗܝ ܣܰܟܠܳܐ. ܟܽܠܢܳܫ ܡܶܬܪܰܚܰܩ ܡܶܢܶܗ</VERS>
      <VERS vnumber="2">ܟܰܕ ܢܳܦܶܩ ܐ̱ܢܳܫ ܠܒܰܪ ܠܫܽܘܩܳܐ ܘܰܡܨܰܥܰܪ ܢܰܦܫܶܗ. ܘܟܽܠܡܰܢ ܕܚܳܙܶܐ ܠܶܗ ܡܛܰܪܰܦ ܐܺܝܕܰܘ̈ܗܝ</VERS>
      <VERS vnumber="3">ܒܶܗܬܬܰܐ ܗ̱ܘ ܠܰܐܒܳܐ: ܒܪܳܐ ܣܰܟܠܳܐ</VERS>
      <VERS vnumber="4">ܘܢܶܩܒܬܳܐ ܠܚܽܘܣܪܳܢܳܐ ܡܶܬܝܰܠܕܳܐ</VERS>
      <VERS vnumber="5">ܐܰܒܽܘܗ̇ ܘܶܐܡܳܗ̇ ܬܰܒܗܶܬ݂ ܣܰܟܠܬܳܐ. ܘܡܶܢ ܬܖ̈ܰܝܗܽܘܢ ܗܺܝ ܬܶܨܛܰܥܪ</VERS>
      <VERS vnumber="6">ܐܰܝܟ ܙܡܳܪܳܐ ܒܶܝܬ ܒܳܟܶܐ: ܫܽܘܥܺܝܬܳܐ ܕܠܳܐ ܒܥܶܕܳܢܳܗ̇. ܘܡܰܪܕܽܘܬܳܐ ܘܝܽܘܠܦܳܢܳܐ: ܒܟܽܠܥܶܕܳܢ ܚܶܟܡܬܳܐ ܗ̱ܝ</VERS>
      <VERS vnumber="7">ܐܰܝܟ ܐ̱ܢܳܫ ܕܰܡܕܶܒܶܩ ܚܶܨ̈ܦܶܐ. ܗܳܟܰܢܳܐ ܡܰܢ ܕܡܰܠܶܦ ܠܣܰܟܠܳܐ</VERS>
      <VERS vnumber="8">ܘܰܐܝܟ ܐ̱ܢܳܫ ܕܰܡܥܺܝܪ ܕܰܡܟܳܐ ܡܶܢ ܫܶܢܬܳܐ ܥܰܡܺܝܩܬܳܐ</VERS>
      <VERS vnumber="9">ܘܰܐܝܟ ܐ̱ܢܳܫ ܕܳܐܟܶܠ ܠܰܚܡܳܐ ܟܰܕ ܠܳܐ ܟܦܶܢ: ܗܳܟܰܢܳܐ ܡܰܢ ܕܡܰܠܶܦ ܠܣܰܟܠܳܐ. ܘܡܳܐ ܕܰܓܡܰܪ ܡܶܠܰܝ̈ܟ ܐܳܡܰܪ ܠܳܟ. ܡܳܢܳܐ ܐܶܡܰܪܬ</VERS>
      <VERS vnumber="10">ܥܰܠ ܡܺܝܬܳܐ ܠܡܶܒܟܳܐ ܕܶܐܬܟܠܺܝ ܡܶܢ ܢܽܘܗܪܳܐ. ܘܥܰܠ ܣܰܟܠܳܐ ܕܶܐܬܟܠܺܝ ܡܶܢ ܚܶܟܡܬܳܐ</VERS>
      <VERS vnumber="11">ܠܰܝܬ ܠܡܶܒܟܳܐ ܥܰܠ ܡܺܝܬܳܐ ܕܡܶܬܬܢܺܝܚ</VERS>
      <VERS vnumber="12">ܒܺܝܫܺܝܢ ܐܶܢܽܘܢ ܓܶܝܪ ܡܶܢ ܡܰܘܬܳܐ ܚܰܝ̈ܶܐ ܒܺܝ̈ܫܶܐ. ܒܶܝܬ ܒܳܟܶܐ ܓܶܝܪ ܕܡܺܝܬܳܐ ܫܰܒܥܳܐ ܝܰܘ̈ܡܺܝܢ</VERS>
      <VERS vnumber="13">ܘܒܶܝܬ ܒܳܟܶܐ ܕܣܰܟܠܳܐ ܟܽܠ ܝܰܘ̈ܡܰܝ ܚܰܝܰܘ̈ܗܝ</VERS>
      <VERS vnumber="14">ܥܰܡ ܣܰܟܠܳܐ ܠܳܐ ܬܰܫܦܰܪ ܫܽܘ̈ܥܝܳܬܳܐ. ܘܥܰܡ ܚܙܺܝܪܳܐ ܠܳܐ ܬܺܐܙܰܠ ܒܽܐܘܪܚܳܐ</VERS>
      <VERS vnumber="15">ܐܰܪܚܶܩ ܡܶܢܶܗ: ܕܠܳܐ ܢܥܺܝܩ ܠܳܟ. ܘܠܳܐ ܢܛܰܢܦܳܟ ܟܰܕ ܗܽܘ ܡܶܬܢܰܦܰܨ</VERS>
      <VERS vnumber="16">ܐܰܪܚܶܩ ܡܶܢܶܗ: ܘܬܶܫܟܰܚ ܢܳܝܚܳܐ. ܘܠܳܐ ܢܰܠܐܶܝܟ ܒܣܽܘܓܳܐܐ ܕܫܽܘ̈ܥܝܳܬܶܗ</VERS>
      <VERS vnumber="17">ܡܶܢ ܐܰܒܳܪܳܐ ܓܶܝܪ ܣܰܓܺܝ ܝܰܩܺܝܪ. ܘܡܳܢܰܘ ܫܡܶܗ ܐܶܠܳܐ ܣܰܟܠܳܐ</VERS>
      <VERS vnumber="18">ܚܳܠܳܐ ܘܡܶܠܚܳܐ ܘܛܰܥܢܳܐ ܕܦܰܪܙܠܳܐ ܢܺܝܚ ܠܡܶܫܩܰܠ: ܡܶܢ ܕܰܠܡܶܥܡܰܪ ܥܰܡ ܓܰܒܪܳܐ ܣܰܟܠܳܐ</VERS>
      <VERS vnumber="19">ܐܰܝܟ ܥܪܰܩܬܳܐ ܕܩܰܝܣܳܐ ܕܰܐܣܺܝܪܳܐ ܒܶܐܣ̈ܶܐ ܕܙܳܘ̈ܝܳܬܳܐ ܕܒܰܝܬܳܐ. ܗܳܟܰܢܳܐ ܠܶܒܳܐ ܡܗܰܘܢܳܐ ܒܡܶܠܟܳܐ ܕܪܶܥܝܳܢܶܗ. ܘܟܽܠ ܕܶܚܠܳܐ ܠܳܐ ܬܙܺܝܥܺܝܘܗܝ</VERS>
      <VERS vnumber="20">ܠܶܒܳܐ ܫܰܪܺܝܪܳܐ ܒܡܰܚܫܰܒܬܳܐ ܕܪܶܥܝܳܢܶܗ ܐܰܝܟ ܨܶܒܬܳܐ ܕܰܓܠܺܝܦܳܐ ܥܰܠ ܐܶܣ̈ܶܐ ܡܨܰܒ̈ܬܳܬܳܐ</VERS>
      <VERS vnumber="21">ܨܪܳܪܳܐ ܙܥܽܘܪܳܐ ܥܰܠ ܟܺܐܦܳܐ ܕܪܳܡܳܐ. ܘܰܕܩܰܠܺܝܠ ܛܳܒ ܩܕܳܡ ܪܽܘܚܳܐ ܠܳܐ ܡܶܫܟܰܚ ܠܰܡܩܳܡ</VERS>
      <VERS vnumber="22">ܐܰܝܟ ܕܡܳܐܢܳܐ ܕܟܶܬܳܢܳܐ ܘܰܕܥܰܡܪܳܐ ܚܶܘܳܪܳܐ ܩܕܳܡ ܥܰܠܥܳܠܳܐ ܠܳܐ ܢܶܬܩܰܝܡܽܘܢ</VERS>
      <VERS vnumber="23">ܗܳܟܰܢܳܐ ܠܶܒܶܗ ܕܣܰܟܠܳܐ ܒܥܰܡܠܰܘ̈ܗܝ ܬܒܺܝܪ. ܘܰܩܕܳܡ ܥܳܩܬܳܐ ܠܳܐ ܡܶܫܟܰܚ ܠܰܡܩܳܡ</VERS>
      <VERS vnumber="24">ܡܚܽܘܬܳܐ ܕܥܰܝ̈ܢܶܐ ܡܰܚܬܳܐ ܕܶܡ̈ܥܶܐ. ܘܰܡܚܽܘܬܳܐ ܕܠܶܒܳܐ ܡܰܥܒܪܳܐ ܪܳܚܡܽܘܬܳܐ</VERS>
      <VERS vnumber="25">ܕܫܳܕܶܐ ܟܺܐܦܳܐ ܒܨܶܦܪܳܐ: ܡܰܦܪܰܚ ܠܳܗ̇. ܘܡܰܢ ܕܓܳܠܶܙ ܚܰܒܪܶܗ: ܡܰܥܒܰܪ ܪܳܚܡܽܘܬܶܗ</VERS>
      <VERS vnumber="26">ܥܰܠ ܪܳܚܡܳܟ ܠܳܐ ܬܶܫܬܰܚܠܰܦ. ܘܶܐܢ ܐܶܫܬܰܚܠܰܦܬ: ܠܳܐ ܬܶܣܒܰܪ ܕܺܐܝܬ ܠܳܟ ܥܰܡܶܗ ܪܳܚܡܽܘܬܳܐ. ܥܰܠ ܪܳܚܡܳܐ ܐܳܦܶܢ ܬܶܫܡܽܘܛ ܣܰܝܦܳܐ: ܠܳܐ ܬܰܘܚܶܠ. ܐܺܝܬ ܠܶܗ ܓܶܝܪ ܡܰܦܩܳܢܳܐ</VERS>
      <VERS vnumber="27">ܘܶܐܢ ܥܰܠ ܪܳܚܡܳܟ ܬܶܦܬܰܚ ܦܽܘܡܳܟ: ܠܳܐ ܬܶܕܚܰܠ. ܡܶܛܽܠ ܕܺܐܝܬ ܠܶܗ ܓܶܝܪ ܬܰܪܥܽܘܬܳܐ. ܒܰܪ ܚܶܣܕ̈ܶܐ ܡܰܢ ܕܓܳܠܶܐ ܐ̱ܪܳܙܳܐ. ܘܰܡܚܽܘܬܳܐ ܕܣܶܬܳܪܳܐ ܡܰܥܒܪܳܐ ܪܳܚܡܽܘܬܳܐ</VERS>
      <VERS vnumber="28">ܣܡܽܘܟ ܚܰܒܪܳܟ ܒܡܶܣܟܺܢܽܘܬܶܗ. ܕܳܐܦ ܒܛܳܒ̈ܳܬܶܗ ܬܶܫܬܰܘܬܰܦ</VERS>
      <VERS vnumber="29">ܒܥܶܕܳܢ ܥܳܩܬܳܐ ܗܘܺܝ ܠܶܗ ܚܰܒܪܳܐ. ܕܳܐܦ ܒܝܳܪܬܽܘܬܶܗ ܬܺܐܪܰܬ݂</VERS>
      <VERS vnumber="30">ܩܕܳܡ ܢܽܘܪܳܐ ܥܳܛܰܪ ܬܶܢܳܢܳܐ. ܘܰܩܕܳܡ ܐܳܫܶܕ ܕܡܳܐ ܨܰܥܪܳܐ</VERS>
      <VERS vnumber="31">ܐܶܢ ܐܶܬܡܰܣܟܰܢ ܪܳܚܡܳܟ: ܠܳܐ ܬܰܒܗܬܺܝܘܗܝ. ܘܡܶܢ ܩܕܳܡܰܘܗܝ ܠܳܐ ܬܶܬܛܰܫܶܐ. ܐܶܢ ܓܳܠܶܐ ܠܳܟ ܚܰܒܪܳܟ ܐ̱ܪܳܙܳܐ: ܠܳܐ ܬܰܦܩܺܝܘܗܝ</VERS>
      <VERS vnumber="32">ܕܠܳܐ ܟܽܠ ܕܢܶܫܡܥܳܟ ܢܶܙܕܗܰܪ ܡܶܢܳܟ: ܘܰܐܝܟ ܣܳܪܽܘܚܳܐ ܢܶܚܫܒܳܟ</VERS>
      <VERS vnumber="34">ܡܰܢ ܕܶܝܢ ܐܰܩܺܝܡ ܥܰܠ ܦܽܘܡ ܢܳܛܽܘܪܳܐ: ܘܥܰܠ ܣܶܦ̈ܘܳܬܝ ܚܳܬܡܳܐ ܕܺܐܝܩܳܪܳܐ. ܕܠܳܐ ܐܺܡܰܪ ܒܗܽܘܢ ܢܶܟܠܳܐ. ܘܠܶܫܳܢܝ ܠܳܐ ܢܰܘܒܕܰܢܝ.</VERS>
    </CHAPTER>
    <CHAPTER cnumber="23">
      <VERS vnumber="1">ܐܰܠܳܗܳܐ ܐܳܒܝ: ܘܡܳܪܗܽܘܢ ܕܚܰܝ݂ܰܝ݂̈. ܠܳܐ ܬܰܬܩܠܰܢܝ ܡܶܛܽܠܳܬܗܽܘܢ</VERS>
      <VERS vnumber="2">ܡܰܢ ܕܶܝܢ ܐܰܩܺܝܡ ܥܰܠ ܬܰܪܥܺܝܬܝ ܫܰܘܛܳܐ: ܘܥܰܠ ܠܶܒܝ ܫܰܒܛܳܐ ܕܝܽܘܠܦܳܢܳܐ. ܕܗܽܘ ܡܳܪܝܳܐ ܢܚܽܘܣ ܥܰܠ ܚܰܘ̈ܒܰܝ. ܕܒܰܟܢܽܘܫܬܗܽܘܢ ܠܳܐ ܢܺܐܪܬܽܘܢ. ܘܠܳܐ ܢܶܪܚܡܽܘܢ ܠܰܡܚܰܒܳܠܽܘ</VERS>
      <VERS vnumber="3">ܡܶܛܽܠ ܕܠܳܐ ܢܶܣܓܽܘܢ ܚܰܘ̈ܒܰܝ: ܘܠܳܐ ܢܶܥܫܢܽܘܢ ܚܛܳܗܰܝ̈. ܘܢܶܓܠܽܘܢܳܢܝ ܩܕܳܡ ܒܶܥܠܕܒܳܒܳܐ: ܘܢܶܚܕܶܐ ܠܺܝ ܣܳܢܳܐܐ</VERS>
      <VERS vnumber="4">ܐܰܠܳܗܳܐ ܐܳܒܝ: ܘܡܳܪܗܽܘܢ ܕܚܰܝ݂ܰܝ݂̈. ܠܳܐ ܬܰܪܡܶܝܢܝ ܒܛܳܥܝܽܘܬܗܽܘܢ</VERS>
      <VERS vnumber="5">ܥܰܝܢܳܐ ܪܳܡܬܳܐ: ܠܳܐ ܬܶܬܶܠ ܠܺܝ. ܘܠܶܒܳܐ ܦܰܚܙܳܐ: ܐܰܪܚܶܩ ܡܶܢܝ. ܡܶܕܶܡ ܕܫܰܦܺܝܪ: ܠܳܐ ܢܦܰܠܛܰܢܝ</VERS>
      <VERS vnumber="6">ܘܦܰܚܙܳܐ ܕܒܶܣܪܳܐ: ܠܳܐ ܢܦܰܚܙܰܢܝ. ܘܢܰܦܫܳܐ ܚܨܺܝܦܬܳܐ: ܠܳܐ ܬܶܫܬܰܠܰܛ ܒܺܝ</VERS>
      <VERS vnumber="7">ܝܽܘܠܦܳܢܳܐ ܕܦܽܘܡܝ: ܫܡܰܥܘ ܒܢܰܝ̈ܳܐ ܘܰܕܡܶܙܕܰܗܰܪ: ܠܳܐ ܢܶܬܚܰܣܰܕ</VERS>
      <VERS vnumber="8">ܒܡܰܡܠܶܠܶܗ ܓܶܝܪ: ܡܶܬܬܚܶܕ ܪܰܫܺܝܥܳܐ. ܘܣܰܟܠܳܐ: ܒܦܽܘܡܶܗ ܡܶܬܬܩܶܠ</VERS>
      <VERS vnumber="9">ܠܡܰܘ̈ܡܳܬܳܐ: ܠܳܐ ܬܰܠܶܦ ܦܽܘܡܳܟ</VERS>
      <VERS vnumber="10">ܘܒܰܝܢܳܬ݂ ܕܰܝܳܢ̈ܶܐ: ܠܳܐ ܬܶܗܘܶܐ ܝܳܬܶܒ</VERS>
      <VERS vnumber="11">ܡܶܛܽܠ ܕܟܽܠ ܒܰܪܢܳܫܳܐ ܕܡܰܣܓܶܐ ܠܡܺܐܡܳܐ: ܡܶܢ ܡܚܽܘܬܳܐ: ܠܳܐ ܙܳܟܶܐ. ܗܳܟܰܢܳܐ ܟܽܠ ܕܰܡܕܰܓܶܠ ܘܝܳܡܶܐ: ܡܶܢ ܚܰܘ̈ܒܶܐ ܠܳܐ ܙܳܟܶܐ</VERS>
      <VERS vnumber="12">ܓܰܒܪܳܐ ܝܰܡܳܝܳܐ: ܩܳܢܶܐ ܚܰܘ̈ܒܶܐ. ܘܠܳܐ ܢܰܥܒܰܪ ܡܶܢ ܒܺܝܬܶܗ: ܡܰܟܬܳܫܳܐ</VERS>
      <VERS vnumber="13">ܐܶܢ ܒܛܽܘܥܝ݂ܰܝ݂ ܝܳܡܶܐ: ܚܛܳܗܶܗ ܥܠܰܘܗܝ</VERS>
      <VERS vnumber="14">ܘܶܐܢ ܒܰܫܪܳܪܳܐ: ܠܳܐ ܢܺܐܡܶܐ. ܡܶܛܽܠ ܕܟܽܠ ܕܝܳܡܶܐ ܒܟܽܠܥܶܕܳܢ: ܣܰܢܝܳܐ ܗ̱ܝ: ܘܠܳܐ ܙܳܟܶܐ</VERS>
      <VERS vnumber="15">ܘܳܐܦܶܢ ܐܺܝܬ ܐ̱ܚܪܺܬܳܐ ܕܦܳܚܡܳܐ ܠܳܗ̇: ܠܳܐ ܬܶܫܬܟܰܚ ܒܝܳܪܬܽܘܬܶܗ ܕܝܰܥܩܽܘܒ</VERS>
      <VERS vnumber="16">ܘܳܐܦ ܡܰܢ ܕܙܳܓܰܪ ܢܰܦܫܶܗ ܡܶܢ ܗܳܠܶܝܢ ܢܺܚܶܐ: ܘܒܰܚܛܳܗ̈ܶܐ ܠܳܐ ܢܶܬܚܰܠܰܛ</VERS>
      <VERS vnumber="17">ܘܳܐܦ ܠܣܰܟܠܽܘܬܳܐ ܠܳܐ ܬܰܠܶܦ ܦܽܘܡܳܟ. ܡܶܛܽܠ ܕܳܐܦ ܒܳܗ̇: ܐܺܝܬ ܒܳܗ̇ ܡ̈ܶܠܶܐ ܕܫܽܘܩܪܳܐ</VERS>
      <VERS vnumber="18">ܐܶܬܕܰܟܪ ܕܰܐܒܳܐ ܘܶܐܡܳܐ ܐܺܝܬ ܠܳܟ. ܘܡܶܢ ܐܰܝܕܳܐ ܕܶܚܠܬܳܐ ܬܶܬܦܰܠܰܛ</VERS>
      <VERS vnumber="19">ܕܠܳܐ ܬܶܬܩܶܠ ܩܕܳܡܰܝܗܽܘܢ: ܘܰܒܝܽܘܠܦܳܢܳܟ ܬܶܨܛܰܥܰܪ. ܘܬܺܐܡܰܪ ܕܶܐܠܽܘܠܳܐ ܐܶܬܒܪܺܝܬ݂. ܘܰܠܝܰܘܡܳܐ ܕܶܐܬ݂ܝܰܠܕܶܬ݂ ܒܶܗ: ܬܠܽܘܛ</VERS>
      <VERS vnumber="20">ܓܰܒܪܳܐ ܓܶܝܪ ܕܢܺܐܠܰܦ ܡ̈ܶܠܶܐ ܒܰܛܳܠ̈ܳܬܳܐ: ܟܽܠ ܝܰܘ̈ܡܰܝ ܚܰܝܰܘ̈ܗܝ ܚܶܟܡܬܳܐ ܠܳܐ ܢܺܐܠܰܦ. ܘܠܳܐ ܠܝܽܘܠܦܳܢܳܐ ܡܩܰܒܶܠ ܓܰܒܪܳܐ ܕܰܦܚܶܙ ܒܨܰܥܪܳܐ ܕܒܶܣܪܶܗ</VERS>
      <VERS vnumber="21">ܬܪܶܝܢ ܙܢܺܝ̈ܢ ܣܢܳܬ݂ ܢܰܦܼܶܝ. ܘܕܰܬܠܳܬܳܐ ܡܰܣܶܩ ܪܽܘܓܙܳܐ</VERS>
      <VERS vnumber="22">ܓܰܒܪܳܐ ܕܰܦܚܶܙ ܒܨܰܥܪܳܐ ܕܒܶܣܪܶܗ: ܠܳܐ ܢܶܬܬܢܺܝܚ ܥܕܰܡܳܐ ܕܬܺܐܩܰܕ݂ ܒܶܗ ܢܽܘܪܳܐ</VERS>
      <VERS vnumber="23">ܠܒܶܣܪܳܐ ܕܓܰܒܪܳܐ ܦܰܚܙܳܐ ܟܽܠܒܣܰܪ ܒܰܣܺܝܡ ܠܶܗ. ܘܠܳܐ ܢܶܬܟܠܶܐ ܥܕܰܡܳܐ ܕܢܺܐܒܰܕ݂</VERS>
      <VERS vnumber="24">ܓܰܒܪܳܐ ܕܰܡܫܰܩܰܪ ܥܰܠ ܬܶܫܘܺܝܬܳܐ ܕܥܰܪܣܶܗ: ܘܳܐܡܰܪ ܒܢܰܦܫܶܗ ܡܰܢܽܘ ܚܳܙܶܐ ܠܺܝ</VERS>
      <VERS vnumber="25">ܗܳܐ ܐܶܣ̈ܶܐ ܕܒܰܝܬܝ ܡܣܰܬܪ̈ܳܢ ܥܠܰܝ. ܘܛܶܠܳܠܳܐ ܕܒܰܝܬܝ ܡܰܓܶܢ ܥܠܰܝ. ܘܠܰܝܬ ܕܚܳܙܶܐ ܠܺܝ</VERS>
      <VERS vnumber="26">ܡܰܢܽܘ ܟܳܠܶܐ ܠܺܝ ܕܶܐܚܛܶܐ</VERS>
      <VERS vnumber="27">ܘܠܳܐ ܝܳܕܰܥ ܕܥܰܝܢܰܘ̈ܗܝ ܕܰܐܠܳܗܳܐ ܪܰܘܪ̈ܒܳܢ ܚܰܕ ܒܪܶܒܽܘ ܒܫܶܡܫܳܐ. ܘܚܳܙܶܐ ܐܽܘܪ̈ܚܳܬܳܐ ܕܟܽܠ ܒܢܰܝ̈ܢܳܫܳܐ. ܘܡܶܣܬܰܟܰܠ ܒܚܶܫܽܘܟܳܐ ܩܽܘܒܳܠܳܐ ܥܒܳܕܰܝ̈ܗܽܘܢ</VERS>
      <VERS vnumber="28">ܡܶܛܽܠ ܕܥܰܕܠܳܐ ܗܳܘܶܐ ܟܽܠܡܶܕܶܡ: ܓܠܶܐ ܗܽܘ ܩܕܳܡܰܘܗܝ. ܐܳܦ ܡܶܢ ܒܳܬܰܪ ܓܡܽܘܪܝܶܗ ܕܥܳܠܡܳܐ: ܗܽܘ ܕܳܐܶܢ ܠܶܗ: ܘܰܒܡܶܕܶܡ ܠܳܐ ܣܳܒܰܪ ܠܶܗ ܒܰܪܢܳܫܳܐ ܕܡܶܬܬܚܶܕ</VERS>
      <VERS vnumber="29">ܗܳܢܳܐ ܒܫܽܘ̈ܩܶܐ ܕܰܡܕܺܝܢܬܳܐ ܢܶܬܦܰܪܣܶܐ</VERS>
      <VERS vnumber="30">ܘܳܐܦ ܐܰܢ̱ܬܬܳܐ ܕܣܳܪܚܳܐ ܥܰܠ ܒܰܥܠܳܗ̇: ܘܰܡܩܺܝܡܳܐ ܝܳܪܬܳܐ ܡܶܢ ܐ̱ܚܪܺܢܳܐ</VERS>
      <VERS vnumber="31">ܚܕܳܐ ܕܟܰܕ݂ܒܰܬ݂ ܒܢܳܡܽܘܣܳܐ ܕܰܐܠܳܗܳܐ. ܘܰܕܬܰܪܬܶܝܢ ܒܰܒܥܶܠ ܛܰܠܝܽܘܬܳܗ̇. ܘܕܰܬܠܳܬ݂ ܒܙܳܢܝܽܘܬܳܐ ܕܓܰܘܪܳܐ. ܕܡܶܢ ܢܽܘܟܪܳܝܳܐ ܐܰܩܺܝܡܰܬ݂ ܝܰܠܕܳܐ</VERS>
      <VERS vnumber="32">ܐܳܦ ܗܺܝ ܡܶܢ ܟܢܽܘܫܬܳܐ ܬܶܦܽܘܩ. ܘܥܰܠ ܝܰܠܕܶܝ̈ܗ̇ ܚܛܳܗܶܝ̈ܗ̇ ܢܶܬܕܰܟܪܽܘܢ</VERS>
      <VERS vnumber="33">ܠܳܐ ܢܰܪܡܽܘܢ ܒܢܶܝ̈ܗ̇ ܥܶܩܳܪܳܐ ܒܳܐܪܥܳܐ. ܘܣܰܘ̈ܟܶܝܗ̇ ܠܳܐ ܢܶܥ̈ܒܕܳܢ ܦܺܐܖ̈ܶܐ</VERS>
      <VERS vnumber="34">ܘܢܶܫܬܒܶܩ ܠܠܰܘܛܬܳܐ ܕܽܘܟܪܳܢܳܗ̇. ܘܚܰܘ̈ܒܶܝܗ̇ ܢܶܬܥܛܽܘܢ</VERS>
      <VERS vnumber="35">ܘܢܶܕܥܽܘܢ ܟܽܠܗܽܘܢ ܥܳܡܽܘܪ̈ܶܝܗ̇ ܕܰܐܪܥܳܐ: ܘܢܶܣܬܰܟܠܽܘܢ ܟܽܠ ܕܡܶܫܬܰܚܪܺܝܢ ܒܬܺܒܶܝܠ. ܕܠܰܝܬ ܕܛܳܒܳܐ ܡܶܢ ܕܶܚܠܶܬܗ ܕܰܐܠܳܗܳܐ. ܘܠܰܝܬ ܕܒܰܣܺܝܡ ܡܶܢ ܕܰܠܡܶܛܰܪ ܦܽܘܩܕܳܢܰܘ̈ܗܝ.</VERS>
    </CHAPTER>
    <CHAPTER cnumber="24">
      <VERS vnumber="1">ܚܶܟܡܬܳܐ ܬܫܰܒܰܚ ܢܰܦܫܳܗ̇. ܘܰܒܓܰܘ ܥܰܡܶܗ ܕܰܐܠܳܗܳܐ ܬܶܬܝܰܩܰܪ</VERS>
      <VERS vnumber="2">ܒܰܟܢܽܘܫܬܶܗ ܕܰܐܠܳܗܳܐ ܬܶܦܬܰܚ ܦܽܘܡܳܗ̇</VERS>
      <VERS vnumber="3">ܘܰܒܓܰܘ ܚܰܝܠܰܘ̈ܳܬܶܗ ܬܶܫܬܰܒܰܚ</VERS>
      <VERS vnumber="4">ܐܶܢܳܐ ܡܶܢ ܦܽܘܡܶܗ ܕܥܶܠܳܝܳܐ ܢܶܦܩܶܬ݂</VERS>
      <VERS vnumber="5">ܘܰܐܝܟ ܥܰܪܦܶܠܳܐ ܟܰܣܺܝܬ݂ ܐܰܪܥܳܐ</VERS>
      <VERS vnumber="6">ܐܶܢܳܐ ܒܰܡܖ̈ܰܡܶܐ ܥܶܠܳܝ̈ܶܐ ܢܶܩܫܶܬ݂ ܡܰܫܟܢܝ. ܘܟܽܘܪܣܰܝ ܒܥܰܡܽܘܕܰܝ̈ ܥܢܳܢ̈ܶܐ</VERS>
      <VERS vnumber="7">ܒܰܫܡܰܝܳܐ ܐܰܟܚܕܳܐ ܥܰܡܶܗ ܫܪܺܝܬ݂. ܘܰܒܥܶܩܳܖ̈ܶܐ ܕܰܬܗܽܘ̈ܡܶܐ ܐܶܢܶܐ ܗܰܠܟܶܬ݂</VERS>
      <VERS vnumber="8">ܒܡܰܒܽܘ̈ܥܶܐ ܕܡܰܝ̈ܳܐ ܘܰܒܫܶܬܶܐܣ̈ܶܐ ܕܬܺܐܒܺܝܠ</VERS>
      <VERS vnumber="9">ܘܰܒܟܽܠܗܽܘܢ ܥܰܡ̈ܡܶܐ ܘܶܐܡܘ̈ܳܬܳܐ ܐܶܫܬܰܠܛܶܬ݂</VERS>
      <VERS vnumber="10">ܘܰܒܗܶܠܝܢ ܟܽܠܗܶܝܢ ܢܝܳܚܳܐ ܒܥܺܝܬ݂ ܠܺܝ. ܕܒܺܐܝܢܳܐ ܝܽܘܪܬܳܢܳܐ ܐܶܫܪܶܐ</VERS>
      <VERS vnumber="11">ܗܳܝܕܶܝܢ ܦܰܩܕܰܢܝ ܡܳܪܶܐ ܟܽܠ. ܘܡܰܢ ܕܥܰܒܕܰܢܝ ܘܰܐܫܪܺܝ ܡܰܫܟܰܢܝ ܐܶܡܰܪ ܠܺܝ</VERS>
      <VERS vnumber="12">ܕܰܒܝܰܥܩܽܘܒ ܫܪܳܝ ܘܶܐܫܬܰܪܰܪܝ ܒܺܝܣܪܳܐܶܝܠ</VERS>
      <VERS vnumber="13">ܡܶܢ ܩܕܳܡ ܥܳܠ̈ܡܶܐ ܐܶܬܒܪܺܝܬ݂. ܘܰܠܥܳܠܰܡ ܥܳܠܡܺܝܢ ܠܳܐ ܢܶܒܛܰܠ ܕܽܘܟܪܳܢܝ. ܒܡܰܫܟܢܳܐ ܩܰܕܺܝܫܳܐ ܩܕܳܡܰܘܗܝ ܫܰܡܫܶܬ݂</VERS>
      <VERS vnumber="14">ܘܬܽܘܒ ܒܨܶܗܝܽܘܢ ܐܶܢܳܐ ܩܳܡܶܬ݂. ܒܰܩܪܺܝܬܳܐ ܕܰܪ̣ܚܺܝܡܳܐ ܠܶܗ ܐܰܟܘܳܬܝ ܐܶܬܬܢܺܝܚܶܬ݂. ܘܒܽܐܘܪܺܫܠܶ ܫܽܘܠܛܳܢܝ ܗܘܳܐ</VERS>
      <VERS vnumber="15">ܘܶܐܬܪܰܒܺܝܬ݂ ܒܥܰܡܳܐ ܝܰܩܺܝܪܳܐ: ܒܰܡܢܳܬܶܗ ܕܡܳܪܝܳܐ ܘܰܒܓܰܘ ܝܳܪܬܽܘܬܶܗ ܕܺܝܣܪܳܐܶܝܠ</VERS>
      <VERS vnumber="16">ܐܰܝܟ ܐܰܪܙܳܐ ܐܶܬܪܰܒܺܝܬ ܒܠܶܒܢܳܢ. ܘܰܐܝܟ ܐܺܝܠܳܢܳܐ ܕܡܶܫܚܳܐ ܒܣܳܢܺܝܪ ܛܽܘܪܳܐ ܕܬܰܠܓܳܐ</VERS>
      <VERS vnumber="17">ܐܰܝܟ ܕܶܩܠܳܐ ܐܶܬܪܰܒܺܝܬ ܒܥܺܝܢ ܓܳܕ. ܘܰܐܝܟ ܥܰܪܒܰܬ݂ ܘܰܪܕܳܐ ܒܺܐܝܪܺܝܚܽܘ</VERS>
      <VERS vnumber="18">ܐܰܝܟ ܙܰܝܬܳܐ ܐܶܬܪܰܒܺܝܬ ܒܰܦܩܰܥܬܳܐ. ܘܶܐܬܪܰܒܺܝܬ݂ ܐܰܝܟ ܕܽܘܠܒܳܐ ܥܰܠ ܡܰܝ̈ܳܐ</VERS>
      <VERS vnumber="19">ܐܰܝܟ ܩܽܘܢܳܡܳܐ ܘܥܶܛܪܳܐ ܕܒܶܣ̈ܡܶܐ. ܘܰܐܝܟ ܡܽܘܪܳܐ ܛܳܒܳܐ ܐܰܒܣܡܶܬ ܪܺܝܚܝ</VERS>
      <VERS vnumber="20">ܘܰܐܝܟ ܠܒܽܘܢܬܳܐ ܘܚܶܠܒܳܢܳܝܬܳܐ ܘܛܰܦܪܳܐ ܘܦܽܘܪܣܳܡܳܐ. ܘܰܐܝܟ ܡܶܫܚܳܐ ܛܳܒܳܐ ܝܶܗܒܶܬ݂ ܪܺܝܚܝ</VERS>
      <VERS vnumber="21">ܐܶܢܳܐ ܐܰܝܟ ܪܽܘܕܽܘܕܰܦܢܳܐ ܢܶܩܫܶܬ݂ ܥܶܩܳܖ̈ܰܝ. ܘܣܰܘ̈ܟܰܝ: ܣܰܘ̈ܟܰܝ ܬܶܫܒܽܘܚܬܳܐ ܘܺܐܝܩܳܪܳܐ</VERS>
      <VERS vnumber="22">ܐܶܢܳܐ ܐܰܝܟ ܓܦܶܬܳܐ ܝܳܐܝܰܬ ܫܽܘܦܪܳܐ. ܘܢܽܘܪ̈ܒܰܝ: ܢܽܘܪ̈ܒܰܝ ܙܺܝܘܳܐ ܘܗܶܕܪܳܐ</VERS>
      <VERS vnumber="23">ܣܛܰܘ ܠܘܳܬܝ ܟܽܠ ܕܡܶܬܪܰܓܪܓܺܝܢ ܠܺܝ. ܘܡܶܢ ܥܰܠ̈ܠܳܬܝ ܛܳܒ̈ܳܬܳܐ ܬܶܬܦܰܢܩܽܘܢ</VERS>
      <VERS vnumber="24">ܡܶܛܽܠ ܕܝܽܘܠܦܳܢܝ: ܡܶܢ ܕܶܒܫܳܐ ܚܠܶܐ. ܘܠܰܕܝܳܪܬܺܝܢ ܠܺܝ: ܡܶܢ ܟܰܟܳܪܺܝܬܳܐ</VERS>
      <VERS vnumber="25">ܐܳܟܽܘܠܰܝ̈: ܬܽܘܒ ܢܶܟܦܢܽܘܢ ܠܺܝ. ܘܫܳܬܝ݂ܰܝ݂̈: ܬܽܘܒ ܢܶܨܗܽܘܢ ܠܺܝ</VERS>
      <VERS vnumber="26">ܕܫܳܡܰܥ ܠܺܝ. ܠܳܐ ܢܳܦܶܠ. ܘܟܽܠ ܥܒܳܕܰܘ̈ܗܝ: ܠܳܐ ܢܶܬܚܰܒܠܽܘܢ</VERS>
      <VERS vnumber="27">ܟܽܠܗܶܝܢ ܗܳܠܶܝܢ: ܒܣܶܦܪܳܐ ܕܰܩܝܳܡܶܗ ܕܡܳܪܝܳܐ: ܟܺܬܝ̈ܒܰܢ</VERS>
      <VERS vnumber="28">ܢܳܡܽܘܣܳܐ ܕܦܰܩܕܰܢܝ ܡܽܘܫܶܐ: ܝܽܘܪܬܳܢܳܐ ܗܽܘ ܠܰܟܢܽܘܫܬܶܗ ܕܝܰܥܩܽܘܒ</VERS>
      <VERS vnumber="29">ܕܡܰܠܝܳܐ ܐܰܝܟ ܢܰܗܪܳܐ ܦܺܝܫܽܘܢ ܚܶܟܡܬܳܐ. ܘܰܐܝܟ ܕܶܩܠܰܬ݂ ܒܝܰܘ̈ܡܰܝ ܥܰܠ̈ܠܳܬܶܗ</VERS>
      <VERS vnumber="30">ܘܰܡܛܺܝܦܳܐ ܐܰܝܟ ܦܪܳܬ݂ ܣܰܟܽܘܠܬܳܢܽܘܬܳܐ. ܘܰܐܝܟ ܝܽܘܪܕܢܳܢ ܒܝܰܘܡܰܝ̈ ܢܺܝܣܳܢ</VERS>
      <VERS vnumber="31">ܘܡܰܫܦܥܳܐ ܐܰܝܟ ܢܰܗܪܳܐ ܝܽܘܠܦܳܢܳܐ. ܘܰܐܝܟ ܓܺܝܚܽܘܢ ܒܝܰܘܡܰܝ̈ ܩܛܳܦܳܐ</VERS>
      <VERS vnumber="32">ܠܳܐ ܢܶܓܡܪܽܘܢܳܗ̇ ܩܰܕܡܳܝ̈ܶܐ ܠܚܶܟܡܬܳܐ. ܘܰܐ̱ܚܪ̈ܳܝܶܐ ܠܳܐ ܢܰܕܪܟܽܘܢܳܗ̇</VERS>
      <VERS vnumber="33">ܡܶܛܽܠ ܕܡܶܢ ܝܰܡܳܐ ܪܰܒܳܐ ܣܶܓܝܰܬ݂ ܚܶܟܡܬܳܐ. ܘܡܰܚܫܰܒܬܳܐ ܡܶܢ ܬܗܽܘ̈ܡܶܐ ܪܰܒܳܐ</VERS>
      <VERS vnumber="34">ܐܳܦ ܐܶܢܳܐ ܐܰܝܟ ܢܰܗܪܳܐ ܕܡܰܫܩܶܐ: ܘܰܐܝܟ ܐܶܡܳܐ ܕܡܰܝ̈ܳܐ ܕܢܳܚܬܳܐ ܠܓܰܢ̈ܶܐ. ܐܶܡܪܶܬ݂ ܕܰܐܫܩܶܐ ܓܰܢܬܝ. ܘܰܐܪܘܶܐ ܡܰܫܟ̈ܒܳܬܝ</VERS>
      <VERS vnumber="35">ܘܗܳܐ ܐܳܦ ܗܽܘ ܗܘܳܐ ܠܺܝ ܢܰܚܠܳܐ ܘܢܰܗܪܝ ܡܛܳܐ ܥܰܠ ܝܰܡܳܐ</VERS>
      <VERS vnumber="36">ܬܽܘܒ ܝܽܘܠܦܳܢܝ ܒܨܰܦܪܳܐ ܐܺܡܰܪ ܘܰܐܫܩܺܝܘܗܝ ܠܕܳܖ̈ܶܐ ܣܰܓܺܝ̈ܐܶܐ. ܬܽܘܒ ܝܽܘܠܦܳܢܝ ܒܰܢܒܺܝܽܘܬܳܐ ܐܺܡܰܪ. ܘܰܐ̱ܚܪ̈ܳܝܳܬܶܗ ܥܕܰܡܳܐ ܠܪܽܘܚܩܳܐ.</VERS>
    </CHAPTER>
    <CHAPTER cnumber="25">
      <VERS vnumber="1">ܠܰܬܠܳܬ݂ ܨܶܒ̈ܘܳܢ ܐܶܬܪܰܓܪܓܰܬ݂ ܢܰܦܶܫܝ. ܘܗܶܢܶܝܢ ܝܳܐܝ̈ܳܢ ܩܕܳܡ ܐܰܠܳܗܳܐ: ܘܰܩܕܳܡ ܒܢܰܝ̈ܢܳܫܳܐ</VERS>
      <VERS vnumber="2">ܐܰܚܽܘܬ݂ ܐܰܚܺܝ̈ܢ: ܘܪܳܚܡܽܘܬ݂ ܪ̈ܳܚܡܺܝܢ: ܘܓܰܒܪܳܐ ܘܰܐܢ̱ܬܬܳܐ: ܟܰܕ ܢܶܗܘܽܘܢ ܫܰܠܡܺܝܢ</VERS>
      <VERS vnumber="3">ܬܠܳܬܳܐ ܓܶܢܣܺܝ̈ܢ ܣܢܳܬ݂ ܢܰܦܫܶܝ. ܘܥܳܩܰܬ݂ ܠܺܝ ܒܚܰܝ݂ܰܝ݂̈ܗܽܘܢ</VERS>
      <VERS vnumber="4">ܡܶܣܟܺܢܐ ܓܰܐܝܳܐ: ܥܰܬܺܝܪܳܐ ܟܰܕ݂ܳܒܳܐ. ܘܣܳܒܳܐ ܣܰܟܠܳܐ: ܘܚܣܺܝܪ ܡܰܕܥܳܐ</VERS>
      <VERS vnumber="5">ܒܛܰܠܝܽܘܬܳܟ݂ ܠܳܐ ܟܰܢܶܫܬ ܚܶܟܡܬܳܐ. ܐܰܝܟܰܢܳܐ ܬܶܫܟܚܺܝܗ̇ ܒܣܰܝܒܽܘܬܳܟ</VERS>
      <VERS vnumber="6">ܡܳܐ ܝܳܐܶܐ ܠܣܳܒܳܐ ܕܺܝܢܳܐ. ܘܰܠܥܰܬܺܝܩ ܝܘ̈ܡܳܬܳܐ ܣܰܟܽܘܠܬܳܢܽܘܬܳܐ</VERS>
      <VERS vnumber="7">ܡܳܐ ܝܳܐܝܳܐ ܠܪܰܘܪ̈ܒܳܢܶܐ ܚܶܟܡܬܳܐ. ܘܠܰܡܝܩܖ̈ܶܐ ܛܰܥܡܳܐ ܘܪܶܥܝܳܢܳܐ</VERS>
      <VERS vnumber="8">ܐܰܝܩܳܪܗܽܘܢ ܕܩܰܫܺܝ̈ܫܶܐ ܣܰܓܺܝܐܽܘܬ݂ ܪܶܥܝܳܢܳܐ. ܘܕܶܚܠܬܶܗ ܕܰܐܠܳܗܳܐ ܬܶܫܒܽܘܚܬܗܽܘܢ</VERS>
      <VERS vnumber="9">ܬܫܰܥ ܕܠܳܐ ܥܰܠ ܠܶܒܝ ܫܰܒܚܶܬ݂. ܘܰܥܣܰܪ ܕܠܳܐ ܡܰܠܠܶܬ</VERS>
      <VERS vnumber="10">ܓܰܒܪܳܐ ܕܚܳܕܶܐ ܒܰܐ̱ܚܪܳܝܬܶܗ. ܥܰܕ݂ ܗܽܘ ܚܰܝ: ܢܶܚܙܶܐ ܒܡܰܦܽܘܠܬܳܐ ܕܣܳܢܐܰܘ̈ܗܝ</VERS>
      <VERS vnumber="11">ܛܽܘܒܰܘܗܝ ܠܒܰܥܠܳܐ ܕܰܐܢ̱ܬܬܳܐ ܛܳܒܬܳܐ: ܕܠܳܐ ܕܒܰܪ ܦܰܕܳܢܳܐ ܒܬܰܘܪܳܐ ܘܒܰܚܡܳܪܳܐ ܐܰܟܚܕܳܐ</VERS>
      <VERS vnumber="12">ܛܽܘܒܰܘܗܝ ܠܰܕܠܶܫܳܢܶܗ ܠܳܐ ܩܰܠܩܠܶܗ. ܘܠܳܐ ܦܠܰܚ ܠܰܙܥܽܘܪ ܡܶܢܶܗ</VERS>
      <VERS vnumber="13">ܛܽܘܒܰܘܗܝ ܠܓܰܒܪܳܐ ܕܶܐܫܟܰܚ ܖ̈ܰܚܡܶܐ. ܘܡܶܫܬܰܥܶܐ ܠܶܐܕܢܳܐ ܕܫܳܡܥܳܐ. ܛܽܘܒܰܘܗܝ ܠܓܰܒܪܳܐ ܕܠܳܐ ܬܰܒܪܬܶܗ ܡܶܣܟܺܢܽܘܬܳܐ. ܘܠܳܐ ܬܒܰܪܬܶܗ ܥܶܢܘܳܝܽܘܬܳܐ</VERS>
      <VERS vnumber="14">ܕܶܚܠܬܶܗ ܕܰܐܠܳܗܳܐ ܥܰܠ ܟܽܠܗܶܝܢ ܗܳܠܶܝܢ ܐܶܬܬܪܺܝܡܰܬ݂</VERS>
      <VERS vnumber="15">ܪܺܝܫ ܕܶܚܠܶܬܗ ܕܡܳܪܝܳܐ ܠܡܶܪܚܡܶܗ. ܘܪܺܝܫ ܗܰܝܡܳܢܽܘܬܳܐ ܠܡܺܐܙܰܠ ܒܳܬܪܶܗ</VERS>
      <VERS vnumber="16">ܐܰܚܽܘܕܺܝܘܗܝ ܒܶܪܝ: ܠܳܐ ܬܰܪܦܺܝܘܗܝ. ܡܶܛܽܠ ܕܠܰܝܬ ܐܰܟܘܳܬܶܗ</VERS>
      <VERS vnumber="17">ܟܽܠ ܡܚܽܘܬܳܐ: ܘܠܳܐ ܐܰܝܟ ܡܚܽܘܬܳܐ ܕܠܶܒܳܐ</VERS>
      <VERS vnumber="18">ܘܟܽܠ ܒܺܝ̈ܫܳܢ: ܘܠܳܐ ܐܰܝܟ ܒܺܝܫܽܘܬܳܐ ܕܰܐܢ̱ܬܬܳܐ</VERS>
      <VERS vnumber="19">ܘܟܽܠ ܐܽܘܠܨܳܢܺܝ̈ܢ: ܘܠܳܐ ܐܰܝܟ ܐܽܘܠܨܳܢܳܐ ܕܣܳܢܐܳܐ</VERS>
      <VERS vnumber="20">ܘܟܽܠ ܦܽܘܪ̈ܥܳܢܺܝܢ: ܘܠܳܐ ܐܰܝܟ ܦܽܘܪܥܳܢܳܐ ܕܰܒܥܶܠܕܒܳܒܳܐ</VERS>
      <VERS vnumber="21">ܠܺܝܬ ܪܺܝܫܳܐ ܡܰܪܺܝܪܳܐ: ܡܶܢ ܪܺܝܫܶܗ ܕܚܶܘܝܳܐ. ܘܠܰܝܬ ܒܥܶܠܕܒܳܒܽܘܬܳܐ: ܕܡܰܪܺܝܪܳܐ ܡܶܢ ܐܰܢ̱ܬܬܳܐ</VERS>
      <VERS vnumber="22">ܦܰܩܳܚ ܠܡܶܥܡܰܪ ܠܘܳܬ݂ ܐܰܪܝܳܐ ܘܰܠܘܳܬ݂ ܬܰܢܺܝܢܳܐ: ܡܶܢ ܕܰܠܡܶܥܡܰܪ ܥܰܡ ܐܰܢ̱ܬܬܳܐ ܒܺܝܫܬܳܐ ܒܓܰܘ ܒܺܝܬܳܐ</VERS>
      <VERS vnumber="23">ܒܺܝܫܽܘܬܳܐ ܕܰܐܢ̱ܬܬܳܐ ܒܺܝܫܬܳܐ: ܬܰܘܪܶܩ ܐܶܢܶܝܢ ܐܰܦܰܘ̈ܗܝ ܕܒܰܥܠܳܗ̇: ܘܬܰܘܟܶܡ ܐܶܢܶܝܢ ܐܰܝܟ ܓܰܘܢܳܐ ܕܣܰܩܳܐ</VERS>
      <VERS vnumber="24">ܒܰܝܢܳܬ ܚܰܒܖ̈ܰܘܗܝ ܝܳܬܶܒ ܒܰܥܠܳܗ̇ ܕܣܰܟܠܬܳܐ. ܘܰܕܠܳܐ ܒܨܶܒܝܶܢܗ ܡܶܬܬܢܺܚ</VERS>
      <VERS vnumber="25">ܣܰܓܺܝܐܳܐ ܒܺܝܫܬܳܐ: ܘܠܳܐ ܐܰܝܟ ܙܥܽܘܪܽܘܬ݂ ܒܺܝܫܽܘܬܳܗ̇ ܕܰܐܢ̱ܬܬܳܐ ܦܶܨܬܳܐ ܕܰܚܛܳܗ̈ܶܐ ܬܶܦܰܠ ܥܠܶܝܗ̇</VERS>
      <VERS vnumber="26">ܐܰܝܟ ܡܰܣܰܩܬܳܐ ܕܚܳܠܳܐ ܒܪ̈ܶܓܠܰܘܗܝ ܕܓܰܒܪܳܐ ܩܰܫܺܝܫܳܐ: ܗܳܟܰܢܳܐ ܗ̱ܝ ܐܰܢ̱ܬܬܳܐ ܕܠܶܫܳܢܳܗ̇ ܐܰܪܺܝܟ ܠܘܳܬ ܓܰܒܪܳܐ ܡܰܟܺܝܟܳܐ</VERS>
      <VERS vnumber="27">ܠܳܐ ܬܶܫܬܰܕܰܠ ܠܫܽܘܦܪܳܐ ܕܰܐܢ̱ܬܬܳܐ ܒܺܝܫܬܳܐ. ܘܳܐܦܶܢ ܐܺܝܬ ܠܳܗ̇ ܢܶܟ̈ܣܶܐ: ܠܳܐ ܬܶܬܪܰܓܪܰܓ ܠܳܗ̇</VERS>
      <VERS vnumber="28">ܡܶܛܽܠ ܕܦܽܘܠܚܳܢܳܐ ܩܰܫܝܳܐ ܘܒܶܗܬܬܳܐ ܒܺܝܫܬܳܐ</VERS>
      <VERS vnumber="29">ܐܰܢ̱ܬܬܳܐ ܕܣܳܪܚܳܐ ܥܰܠ ܒܰܥܠܳܗ̇. ܘܠܶܒܳܐ ܕܥܰܡܳܗ̇ ܡܚܰܦܝܳܐ</VERS>
      <VERS vnumber="30">ܚܶܫܽܘܟܳܐ ܘܰܡܚܽܘܬܳܐ ܕܠܶܒܳܐ: ܐܰܢ̱ܬܬܳܐ ܒܺܝܫܬܳܐ</VERS>
      <VERS vnumber="31">ܪܰܦܝܽܘܬܳܐ ܕܺܐܝܕܰܝ̈ܳܐ ܘܰܬܒܳܪܳܐ ܕܒܽܘܪ̈ܟܶܐ: ܐܰܢ̱ܬܬܳܐ ܕܠܳܐ ܡܰܝܩܪܳܐ ܘܰܡܫܰܒܚܳܐ ܒܰܥܠܳܗ̇</VERS>
      <VERS vnumber="32">ܡܶܢ ܐܰܢ̱ܬܬܳܐ ܫܰܪܺܝܘ ܚܛܳܗ̈ܶܐ. ܘܡܶܛܽܠܳܬܳܗ̇ ܟܽܠܳܢ ܡܳܝܬܺܝܢܰܢ</VERS>
      <VERS vnumber="33">ܠܳܐ ܬܶܬܶܠ ܠܡܰܝ̈ܳܐ ܡܰܦܩܳܢܳܐ. ܘܠܰܐܢ̱ܬܬܳܐ ܒܺܝܫܬܳܐ ܐܰܦ̈ܶܐ ܘܫܽܘܠܛܳܢܳܐ. ܐܰܝܟ ܬܽܘܪܰܥܬܳܐ ܓܶܝܪ ܕܡܰܝ̈ܳܐ ܕܳܐܙܳܠܐ ܘܣܳܓܝܳܐ. ܗܳܟܰܢܳܐ ܐܰܢ̱ܬܬܳܐ ܒܺܝܫܬܳܐ ܐܳܙܳܠܳܐ ܘܚܳܛܝܳܐ</VERS>
      <VERS vnumber="34">ܘܶܐܢ ܠܳܐ ܐܺܝܬܶܝܗ̇: ܐܳܬܝܳܐ ܒܳܬܪܳܟ. ܢܶܣܪܳܟ: ܩܰܨܶܨ ܗܰܒܠܳܗ̇. ܘܰܫܪܶܝܗ̇ ܡܶܢ ܒܰܝܬܳܟ.</VERS>
    </CHAPTER>
    <CHAPTER cnumber="26">
      <VERS vnumber="1">ܐܰܢ̱ܬܬܳܐ ܛܳܒܬܳܐ ܛܽܘܒܰܘܗܝ ܠܒܰܥܠܳܗ̇. ܡܶܛܽܠ ܕܝܰܘ̈ܡܳܬܳܐ ܕܚܰܝܰܘ̈ܗܝ ܐܰܥܦܺܝܢ ܐܶܢܽܘܢ</VERS>
      <VERS vnumber="2">ܐܰܢ̱ܬܬܳܐ ܛܳܒܬܳܐ ܬܶܬܺܝܗܶܒ ܠܓܰܒܪܳܐ ܕܕܳܚܶܠ ܡܶܢ ܡܳܪܝܳܐ: ܚܠܳܦ ܥܒܳܕܰܘ̈ܗܝ ܛܳܒ̈ܶܐ</VERS>
      <VERS vnumber="3">ܐܰܢ̱ܬܬܳܐ ܚܰܝܠܬܳܢܺܝܬܳܐ ܬܒܰܣܶܡ ܒܰܥܠܳܗ̇: ܘܰܫܢܰܝ̈ ܚܰܝܰܘ̈ܗܝ ܒܚܰܕܽܘܬܳܐ ܢܫܰܠܶܡ. ܐܶܢ ܥܰܬܺܝܪ ܗܽܘ: ܘܶܐܢ ܡܶܣܟܺܝܢ</VERS>
      <VERS vnumber="4">ܠܶܒܶܗ ܛܳܒ ܒܟܽܠܥܶܕܳܢ: ܘܰܐܦܰܘ̈ܗܝ ܢܰܗܺܝܪ̈ܳܢ</VERS>
      <VERS vnumber="5">ܡܶܢ ܬܠܳܬ ܙܳܥ ܠܶܒܝ. ܘܡܶܢ ܐܰܪܒܰܥ ܣܰܓܺܝ ܕܶܚܠܶܬ</VERS>
      <VERS vnumber="6">ܪܛܽܘܢܝܳܐ ܕܰܟܢܽܘܫܬܳܐ ܒܣܽܘܓܳܐܐ ܕܥܰܡܳܐ</VERS>
      <VERS vnumber="7">ܘܰܡܚܽܘܬܳܐ ܕܠܶܫܳܢܳܐ. ܟܽܠܗܶܝܢ ܐܰܟܚܕܳܐ. ܢܺܝܪܳܐ ܩܰܫܝܳܐ ܐܰܢ̱ܬܬܳܐ ܒܺܝܫܬܳܐ. ܘܡܰܢ ܕܰܡܣܰܝܒܰܪ ܠܳܗ̇: ܐܰܝܟ ܥܶܩܰܪܒܳܐ</VERS>
      <VERS vnumber="8">ܪܽܘܓܙܳܐ ܪܰܒܳܐ ܐܰܢ̱ܬܬܳܐ ܪܰܘܳܝܬܳܐ ܘܦܰܗܳܝܬܳܐ</VERS>
      <VERS vnumber="9">ܕܗܺܝ ܨܰܥܪܳܗ̇ ܠܳܐ ܡܟܰܣܝܳܐ</VERS>
      <VERS vnumber="10">ܙܳܢܝܽܘܬܳܗ̇ ܕܰܐܢ̱ܬܬܳܐ ܒܰܡܪܳܡܽܘܬ݂ ܥܰܝ̈ܢܶܝܗ̇. ܘܡܶܢ ܓܒܺܝ̈ܢܶܝܗ̇ ܬܶܬܺܝܕܰܥ</VERS>
      <VERS vnumber="11">ܥܰܠ ܚܨܺܝܦܬܳܐ ܐܰܣܓܳܐ ܢܳܛܽܘܖ̈ܶܐ. ܡܶܛܽܠ ܕܠܰܝܬ ܠܳܗ̇ ܢܝܳܚܳܐ ܐܶܠܳܐ ܐܶܢ ܓܶܢܒܰܬ݂</VERS>
      <VERS vnumber="12">ܒܳܬܰܪ ܚܨܺܝܦܰܬ݂ ܥܰܝ̈ܢܶܐ ܗܰܪܛ. ܘܠܳܐ ܬܶܫܬܰܘܚܰܪ ܕܰܠܡܳܐ ܬܕܰܓܶܠ ܒܳܟ</VERS>
      <VERS vnumber="13">ܐܰܝܟ ܨܰܗܝܳܐ ܕܥܳܐܶܠ ܡܶܢ ܐܽܘܪܚܳܐ. ܘܦܽܘܡܶܗ ܦܬܺܝܚ ܠܡܰܝ̈ܳܐ ܩܰܪܺܝܖ̈ܶܐ. ܘܡܶܢ ܟܽܠ ܡܺܝ̈ܢ ܫܳܬܶܐ. ܘܥܰܠ ܟܽܠ ܩܺܝܣ ܡܶܣܬܡܰܟ݂. ܘܰܩܕܳܡ ܟܽܠ ܓܶܐܪܳܐ ܦܬܺܝܚ ܩܛܺܪܩܶܗ. ܗܳܟܰܢܳܐ ܗ̱ܝ ܐܰܢ̱ܬܬܳܐ ܓܰܝܳܪܬܳܐ. ܕܰܠܟܽܠܢܳܫ ܦܬܺܝܚ ܪܰܚܡܳܗ̇</VERS>
      <VERS vnumber="14">ܡܰܘܗܰܒܬܶܗ ܕܡܳܪܝܳܐ ܐܰܢ̱ܬܬܳܐ ܛܳܒܬܳܐ. ܘܠܰܝܬ ܕܡܰܝ̈ܳܐ ܠܰܒܨܺܝܪܽܘܬ ܓܰܓܰܪܬܳܐ</VERS>
      <VERS vnumber="15">ܛܰܝܒܽܘܬܳܐ ܥܰܠ ܛܰܝܒܽܘܬܳܐ: ܐܰܢ̱ܬܬܳܐ ܒܰܗܽܘܬܬܳܢܺܝܬܳܐ</VERS>
      <VERS vnumber="16">ܘܠܰܝܬ ܡܰܬܩܳܠܳܐ ܠܰܒܨܺܝܪܽܘܬ ܦܽܘܡܳܐ</VERS>
      <VERS vnumber="17">ܐܰܝܟ ܫܶܡܫܳܐ ܕܕܳܢܰܚ ܒܰܪܩܺܝܥܳܐ ܕܰܫܡܰܝܳܐ: ܗܳܟܰܢܳܐ ܫܽܘܦܪܳܗ̇ ܕܰܐܢ̱ܬܬܳܐ ܛܳܒܬܳܐ ܒܡܰܘܬܰܒ ܒܰܝܬܳܗ̇</VERS>
      <VERS vnumber="18">ܐܰܝܟ ܫܪܳܓܳܐ ܕܡܰܢܗܰܪ ܥܰܠ ܡܢܳܪܬܳܐ ܕܩܽܘܕܫܳܐ. ܗܳܟܰܢܳܐ ܫܽܘܦܪܳܐ ܕܰܐܢ̱ܬܬܳܐ ܛܳܒܬܳܐ ܒܡܰܘܬܰܒ ܒܰܝܬܳܗ̇</VERS>
      <VERS vnumber="19">ܐܰܝܟ ܚܽܘܡܖ̈ܶܐ ܕܕܰܗܒܳܐ ܥܰܠ ܐܶܣܛܽܘܢܳܐ ܕܣܺܐܡܳܐ. ܝܳܐܝ̈ܳܢ ܥܶܩ̈ܒܳܬܳܗ̇ ܒܡܰܬܩܰܢ ܒܰܝܬܳܗ̇</VERS>
      <VERS vnumber="20">ܒܪܶܝ ܐܶܙܕܰܗܪ ܒܙܰܒܢܳܐ ܕܰܥܠܰܝܡܽܘܬܳܟ݂. ܘܠܳܐ ܬܶܬܶܠ ܠܢܽܘܟܪ̈ܳܝܶܐ ܚܰܝܠܳܟ. ܒܥܺܝ ܦܶܨܬܳܟ ܡܶܢ ܟܽܠ ܐܰܪܥ ܦܩܰܥܬܳܐ ܛܳܒܬܳܐ. ܠܡܶܙܪܥ ܙܰܪܥܳܟ ܒܬܰܘܠ̈ܕܳܬܳܟ ܬܟܺܝܠܳܐܺܝܬ. ܘܗܳܟܰܢܳܐ ܗܳܘ̈ܝܳܢ ܥܰܠ̈ܠܳܬܳܟ. ܘܠܳܐ ܟܰܪ ܕܗܽܘ ܬܶܗܘܶܐ ܫܰܪܒܬܳܟ. ܐܰܢ̱ܬܬܳܐ ܓܰܝܳܪܬܳܐ ܠܠܳܐ ܡܶܕܶܡ ܬܶܬܚܰܫܰܒ. ܐܰܢ̱ܬܰܬ ܓܰܒܪܳܐ ܕܶܝܢ ܐܰܝܟ ܡܰܓܕܠܳܐ ܗ̱ܝ ܕܡܰܘܬܳܐ ܠܰܐܝܠܶܝܢ ܕܡܶܬܕܰܒܩܺܝܢ ܠܳܗ̇ ܬܶܬܚܫܶܒ. ܐܰܢ̱ܬܬܳܐ ܪܰܫܺܝܥܬܳܐ ܒܰܡܢܳܬܶܗ ܕܓܰܒܪܳܐ ܥܰܘܳܠܳܐ ܬܶܬܺܝܗܶܒ. ܐܰܢ̱ܬܬܳܐ ܕܶܝܢ ܙܰܕܺܝܩܬܳܐ ܠܰܐܝܢܳܐ ܕܕܳܚܶܠ ܡܶܢ ܡܳܪܝܳܐ ܬܶܬܺܝܗܶܒ. ܠܰܐܢ̱ܬܬܳܐ ܐܰܝܕܳܐ ܕܠܳܐ ܒܳܗܬܳܐ: ܨܰܥܪܳܐ ܢܒܰܠܶܝܗ̇. ܒܰܪܬܳܐ ܕܶܝܢ ܐܶܣܟܺܡܬܳܢܺܝܬܳܐ ܐܳܦ ܡܶܢ ܒܰܥܠܳܗ̇ ܬܶܬܟܰܚܰܕ. ܐܰܢ̱ܬܬܳܐ ܕܶܝܢ ܕܠܳܐ ܒܶܗܬܬܳܐ: ܐܰܝܟ ܟܰܠܒܳܐ ܬܶܬܚܫܶܒ. ܘܰܐܝܕܳܐ ܕܕܳܚܠܳܐ ܡܶܢ ܡܪܳܝܳܐ: ܐܺܝܬ ܒܳܗ̇ ܒܶܗܬܬܳܐ. ܐܰܢ̱ܬܬܳܐ ܕܰܡܝܰܩܪܳܐ ܒܰܥܠܳܗ̇: ܠܟܽܠܢܳܫ ܚܰܟܺܝܡܬܳܐ ܬܶܬܚܫܶܒ. ܪܰܫܺܝܥܬܳܐ ܕܶܝܢ ܕܰܡܨܰܥܪܳܢܝܳܐ ܒܓܰܐܝܽܘܬܳܗ̇: ܠܟܽܠ ܐ̱ܢܳܫ ܬܶܬܺܝܕܰܥ. ܐܰܢ̱ܬܬܳܐ ܛܳܒܬܳܐ: ܛܽܘܒܰܘܗܝ ܠܒܰܥܠܳܗ̇. ܡܶܢܝܳܢܳܐ ܓܶܝܪ ܕܰܫܢܰܝ̈ܳܐ ܕܚܰܝܰܘ̈ܗܝ ܐܰܥܦܺܝܢ ܐܶܢܽܘܢ. ܚܶܪܝܳܢܳܐ ܕܰܐܢ̱ܬܬܳܐ ܒܡܰܟܺܝܟܽܘܬܳܐ ܗܽܘ. ܘܰܐܝܟ ܐܶܫܳܬܳܐ ܕܰܩܺܝܩܬܳܐ ܗܳܟܰܢܳܐ ܬܶܬܚܙܶܐ. ܐܰܢ̱ܬܬܳܐ ܩܰܗܠܳܢܺܝܬܳܐ ܘܦܰܟܺܝܗܬܳܐ: ܐܰܝܟ ܩܰܪܢܳܐ ܡܠܰܒܛܳܢܺܝܬܳܐ ܕܰܩܪܳܒܳܐ ܬܶܬܚܫܶܒ. ܕܢܰܦܫܳܐ ܕܶܝܢ ܕܟܽܠ ܒܰܪܢܳܫ ܕܺܐܝܬ: ܠܗܳܠܶܝܢ ܟܽܠܗܶܝܢ ܬܶܬܪܡܶܐ. ܒܰܫܓܽܘܫܝܳܐ ܕܰܩܪܳܒܳܐ: ܚܰܝ̈ܶܐ ܒܽܐܘܠܨܳܢܳܐ ܢܶܬܕܰܒܪܽܘܢ</VERS>
      <VERS vnumber="21">ܥܰܠ ܬܰܪܬܶܝܢ ܨܶܒ̈ܘܳܢ ܬܘܰܪ ܠܶܒܝ. ܘܥܰܠ ܬܠܳܬ ܣܰܓܺܝ ܐܶܬܒܐܶܫ ܠܺܝ</VERS>
      <VERS vnumber="22">ܥܰܠ ܓܰܒܪܳܐ ܒܰܪ ܚܺܐܖ̈ܶܐ ܕܶܐܬܡܰܣܟܰܢ ܘܶܐܨܛܪܶܟ. ܘܥܰܠ ܐ̱ܢܳܫ̈ܳܐ ܡܳܖ̈ܰܝ ܫܡܳܐ ܕܶܐܬܒܰܨܰܪܘ ܡܶܢ ܐܺܝܩܳܪܗܽܘܢ</VERS>
      <VERS vnumber="23">ܘܥܰܠ ܡܰܢ ܕܗܳܦܶܟ ܡܶܢ ܕܶܚܠܬܶܗ ܕܰܐܠܳܗܳܐ. ܠܥܳܒܶܕ ܥܰܘܠܳܐ ܐܰܫܠܡܽܘܗܝ ܠܝܰܘܡܳܐ ܕܩܶܛܠܳܐ</VERS>
      <VERS vnumber="24">ܒܩܰܫܝܽܘܬܳܐ ܪܰܒܬܳܐ ܡܶܬܦܰܨܶܐ ܬܰܓܳܪܳܐ ܡܶܢ ܚܛܳܗ̈ܶܐ. ܐܶܢ ܠܳܐ ܒܗܳܕܶܐ. ܒܗܳܕܶܐ ܡܶܬܬܩܶܠ. ܚܳܢܽܘܝܳܐ ܕܶܝܢ: ܠܳܐ ܡܶܙܕܰܕܰܩ ܡܶܢ ܚܛܳܗ̈ܶܐ.</VERS>
    </CHAPTER>
    <CHAPTER cnumber="27">
      <VERS vnumber="1">ܣܰܓܺܝ̈ܐܶܐ ܚܛܰܘ ܡܶܛܽܠ ܕܠܰܝܬ ܒܗܽܘܢ ܕܶܚܠܬܳܐ. ܘܰܕܨܳܒܶܐ ܠܡܰܣܓܳܝܽܘܢ ܚܛܳܗ̈ܶܐ ܡܰܗܡܶܐ ܥܰܝܢܰܘ̈ܗܝ</VERS>
      <VERS vnumber="2">ܒܶܝܬ ܟܺܐܦܳܐ ܠܰܚܒܰܪܬܳܗ̇ ܥܳܐܠܳܐ ܣܶܟܬܳܐ</VERS>
      <VERS vnumber="3">ܘܒܶܝܬ ܙܳܒܽܘܢܳܐ ܠܰܡܙܰܒܢܳܢܳܐ ܡܶܬܬܰܩܦܺܝܢ ܚܛܳܗ̈ܶܐ</VERS>
      <VERS vnumber="4">ܒܶܪܝ ܐܶܢ ܥܰܠ ܕܶܚܠܬܶܗ ܕܰܐܠܳܗܳܐ ܬܶܥܒܰܪ ܩܰܠܺܝܠ: ܙܰܒܢܳܐ ܣܰܓܺܝܐܳܐ ܬܶܚܣܰܪ</VERS>
      <VERS vnumber="5">ܐܰܝܟ ܬܶܢܳܢܳܐ ܣܰܓܺܝܐܳܐ ܠܥܶܠ ܡܶܢ ܢܽܘܪܳܐ. ܗܳܟܰܢܳܐ ܫܽܘ̈ܥܝܳܬܳܐ ܕܐ̱ܢܳܫ̈ܳܐ ܥܰܠ ܚܽܘܫܳܒܳܐ</VERS>
      <VERS vnumber="6">ܐܰܝܟ ܕܦܽܘܠܚܳܢܳܐ ܕܺܐܝܠܳܢܳܐ ܥܳܒܶܕ ܦܺܐܖ̈ܰܘܗܝ: ܗܳܟܰܢܳܐ ܚܽܘܫܳܒܰܝ̈ܗܽܘܢ ܥܰܠ ܬܰܪ̈ܥܝܳܬܗܽܘܢ ܕܰܒܢܰܝ̈ܢܳܫܳܐ</VERS>
      <VERS vnumber="7">ܐܶܢ ܬܶܒܥܶܐ ܩܽܘܫܬܳܐ: ܬܶܫܟܚܺܝܘܗܝ. ܘܬܶܠܒܫܺܝܘܗܝ ܐܰܝܟ ܢܰܚܬܳܐ ܕܬܶܫܒܽܘܚܬܳܐ</VERS>
      <VERS vnumber="8">ܦܳܪܰܚܬܳܐ ܕܰܫܡܰܝܳܐ ܠܘܳܬ݂ ܓܶܢܣܳܗ̇ ܫܳܟܢܳܐ. ܘܩܽܘܫܬܳܐ ܠܘܳܬ݂ ܥܒܳܕܰܘ̈ܗܝ ܐܳܙܶܠ</VERS>
      <VERS vnumber="9">ܐܰܪܝܳܐ ܠܰܬܒܳܪܳܐ ܟܳܡܶܢ. ܗܳܟܰܢܳܐ ܥܰܘܠܳܐ ܠܥܳܒܕܰܝ̈ ܚܛܳܗ̈ܶܐ</VERS>
      <VERS vnumber="10">ܒܶܝܬ ܣܰܟ̈ܠܶܐ ܠܡܶܛܰܪ ܥܶܕܳܢܳܐ. ܘܒܶܝܬ ܚܰܟܺܝ̈ܡܶܐ ܠܰܡܡܰܠܳܠܽܘ ܐܰܡܺܝܢܳܐܺܝܬ. ܫܽܘ̈ܥܝܳܬܗܽܘܢ ܕܚܰܟܺܝ̈ܡܶܐ ܒܚܶܟܡܬܳܐ ܐܶܢܶܝܢ ܒܟܽܠܙܒܰܢ. ܘܣܰܟܠܳܐ ܐܰܝܟ ܣܰܗܪܳܐ ܡܶܫܬܰܚܠܰܦ</VERS>
      <VERS vnumber="11">ܫܽܘ̈ܥܝܳܬܗܽܘܢ ܕܣܰܟ̈ܠܶܐ: ܣܰܢ̈ܝܳܢ ܐܶܢܶܝܢ. ܘܓܽܘܚܟܗܽܘܢ: ܡܰܪܳܚܽܘܬܳܐ ܗ̱ܘ</VERS>
      <VERS vnumber="12">ܡܰܘܗܰܒܬܶܗ ܕܪܰܫܺܝܥܳܐ: ܡܙܰܩܦܳܐ ܡܶܢ̈ܶܐ ܕܣܰܥܪܳܐ</VERS>
      <VERS vnumber="13">ܘܕܳܐܫܶܕ ܕܡܳܐ. ܨܳܐܶܬ݂ ܡ̈ܶܠܶܐ ܕܥܰܘ̈ܳܠܶܐ. ܒܶܝܬ ܖ̈ܰܫܺܝܥܶܐ: ܠܳܐ ܬܶܬܶܒ. ܘܡܳܐ ܕܓܳܚܟܺܝܢ: ܣܰܟܰܪ ܐܶܕܢܰܝ̈ܟ</VERS>
      <VERS vnumber="14">ܕܓܳܠܶܐ ܐ̱ܪܳܙܳܐ ܡܰܘܒܶܕ݂ ܗܰܝܡܳܢܽܘܬܶܗ. ܘܠܳܐ ܢܶܫܟܰܠ ܠܶܗ ܪܳܚܡܳܐ ܐܰܝܟ ܢܰܦܫܶܗ</VERS>
      <VERS vnumber="15">ܢܰܣܳܐ ܚܰܒܪܳܟ. ܘܶܐܬܬܰܟܰܠ ܥܠܰܘܗܝ</VERS>
      <VERS vnumber="16">ܐܶܢ ܕܶܝܢ ܓܠܳܐ ܐ̱ܪܳܙܳܐ ܕܗܰܝܡܳܢܽܘܬܳܐ: ܠܳܐ ܬܺܐܙܰܠ ܒܳܬܪܶܗ</VERS>
      <VERS vnumber="17">ܐܰܟܙܢܳܐ ܓܶܝܪ ܕܓܰܒܪܳܐ ܕܰܐܘܒܶܕ ܡܢܳܬܶܗ: ܗܳܟܰܢܳܐ ܐܰܘܒܶܕܬ ܪܳܚܡܽܘܬܶܗ ܕܪܳܚܡܳܟ</VERS>
      <VERS vnumber="18">ܘܰܐܝܟ ܥܰܘܦܳܐ ܡܶܢ ܐܺܝܕܳܟ ܐܰܦܪܰܚܬܳܝܗܝ ܘܠܳܐ ܬܨܽܘܕܺܝܘܗܝ</VERS>
      <VERS vnumber="19">ܘܠܳܐ ܬܶܪܕܽܘܦ ܒܳܬܪܶܗ. ܡܶܛܽܠ ܕܶܐܬܦܠܶܛ ܐܰܝܟ ܛܰܒܝܳܐ ܡܶܢ ܢܶܫܒܳܐ. ܘܰܐܝܟ ܨܶܦܪܳܐ ܡܶܢ ܦܰܚܳܐ</VERS>
      <VERS vnumber="20">ܡܶܛܽܠ ܕܰܠܨܽܘܠܳܦܬܳܐ ܐܺܝܬ ܥܨܳܒܳܐ. ܘܰܠܡܰܨܽܘܬܳܐ ܐܺܝܬ ܬܰܪܥܽܘܬܳܐ</VERS>
      <VERS vnumber="21">ܠܡܶܓܠܳܐ ܕܶܝܢ ܐ̱ܪܳܙܳܐ: ܦܣܳܩ ܣܰܒܪܰܐ ܗ̱ܘ</VERS>
      <VERS vnumber="22">ܘܰܕܪܳܡܳܐ ܥܰܝܢܶܗ. ܢܶܗܘܶܐ ܬܒܳܪܶܗ</VERS>
      <VERS vnumber="23">ܣܰܓܺܝ ܣܢܺܝܬ݂ ܘܠܳܐ ܐܰܟܘܳܬܶܗ. ܐܳܦ ܐܰܠܳܗܳܐ ܢܶܣܢܺܝܗ ܘܰܢܠܽܘܛܺܝܘܗܝ</VERS>
      <VERS vnumber="24">ܕܫܳܕܶܐ ܟܺܐܦܳܐ: ܥܠܰܘܗܝ ܬܶܗܦܽܘܟ. ܘܰܕܡܳܚܶܐ ܒܣܶܬܳܪܳܐ: ܠܰܐܒܕܳܢܳܐ ܢܶܬܺܝܗܶܒ</VERS>
      <VERS vnumber="25">ܕܚܳܦܰܪ ܓܽܘܡܳܨܳܐ: ܒܩܰܘܡܬܶܗ ܢܶܡܠܺܝܘܗܝ. ܘܰܕܨܳܠܶܐ ܦܰܚ̈ܶܐ: ܒܗܽܘܢ ܢܶܬܬܚܶܕ</VERS>
      <VERS vnumber="26">ܘܰܕܚܳܫܶܠ ܒܺܝܫܬܳܐ: ܒܳܗ̇ ܢܶܦܶܠ. ܘܠܳܐ ܢܶܕܰܥ ܡܶܢ ܐܰܝܡܶܟܳܐ ܬܺܐܬܶܐ ܥܠܰܘܗܝ ܒܺܝܫܬܳܐ</VERS>
      <VERS vnumber="27">ܦܰܚ̈ܶܐ ܘܰܡܨܺܝ̈ܕܳܬܳܐ ܗܳܠܶܝܢ ܠܝܳܕܽܘܥܰܝ̈ܗܶܝܢ. ܘܗܶܢܶܝܢ ܢܠܰܘ̈ܝܳܢ ܐܶܢܽܘܢ ܥܕܰܡܳܐ ܠܝܰܘܡܳܐ ܕܡܰܘܬܗܽܘܢ</VERS>
      <VERS vnumber="28">ܩܶܢܶܐܬܳܐ ܘܪܽܘܓܙܳܐ ܘܳܐܦ ܗܶܢܶܝܢ ܛܰܡ̈ܐܳܢ.</VERS>
    </CHAPTER>
    <CHAPTER cnumber="28">
      <VERS vnumber="1">ܘܓܰܒܪܳܐ ܢܰܟܽܘܠܬܳܢܳܐ ܡܰܘܒܶܕ ܐܽܘܪܚܶܗ.ܘܦܽܘܪܥܳܢܳܐ ܡܶܢ ܩܕܳܡ ܐܰܠܳܗܳܐ ܢܶܫܟܰܚ. ܡܶܛܽܠ ܕܟܽܠ ܚܛܳܗܰܘ̈ܗܝ: ܡܶܛܰܪ ܢܛܺܝܪܺܝܢ ܠܶܗ</VERS>
      <VERS vnumber="2">ܫܒܽܘܩ ܡܳܐ ܕܰܒܠܶܒܳܟ ܘܒܳܬܰܪܟܶܢ ܨܰܠܳܐ. ܘܟܽܠ ܚܛܳܗܰܝ̈ܟ ܢܶܫܬܰܒܩܽܘܢ ܠܳܟ</VERS>
      <VERS vnumber="3">ܒܰܪܢܳܫܳܐ ܕܰܠܒܰܪܢܳܫܳܐ ܢܳܛܰܪ ܪܽܘܓܙܳܐ: ܡܶܢ ܩܕܳܡ ܐܰܠܳܗܳܐ ܡܳܢܳܐ ܒܳܥܶܐ ܐܳܣܝܽܘܬܳܐ</VERS>
      <VERS vnumber="4">ܗܽܘ ܕܒܰܪܢܳܫܳܐ ܗܽܘ ܠܳܐ ܒܳܥܶܐ ܠܡܶܫܒܰܩ ܠܶܗ: ܡܰܢܽܘ ܫܳܒܶܩ ܠܶܗ ܚܛܳܗܰܘ̈ܗܝ</VERS>
      <VERS vnumber="5">ܐܶܬܕܰܟܪ ܡܰܘܬܳܐ ܘܰܐܥܒܰܪ ܒܥܶܠܕܒܳܒܽܘܬܳܐ</VERS>
      <VERS vnumber="6">ܘܠܰܫܝܽܘܠ ܘܠܰܐܒܕܳܢܳܐ: ܘܶܐܬܟܰܠܝ݂ܝ݂ ܡܶܢ ܕܰܠܡܶܚܛܳܐ</VERS>
      <VERS vnumber="7">ܐܶܬܕܰܟܪ ܦܽܘܩܕܳܢܳܐ: ܘܠܳܐ ܬܶܣܢܶܐ ܚܰܒܪܳܟ ܩܕܳܡ ܐܰܠܳܗܳܐ</VERS>
      <VERS vnumber="8">ܘܗܰܒܠܶܗ ܡܶܕܶܡ ܕܚܰܣܺܝܪ ܠܶܗ</VERS>
      <VERS vnumber="9">ܐܰܪܚܶܩ ܡܶܢ ܗܶܪܬܳܐ. ܘܢܶܬܪܰܚܩܽܘܢ ܡܶܢܳܟ ܚܛܳܗ̈ܶܐ</VERS>
      <VERS vnumber="10">ܒܰܪܢܳܫܳܐ ܓܶܝܪ ܥܰܘܳܠܳܐ ܕܪܳܚܶܡ ܕܺܝܢܳܐ: ܒܥܶܠܕܒܳܒܽܘܬܳܐ ܪܳܡܶܐ ܒܶܝܬ ܐܰܚ̈ܶܐ</VERS>
      <VERS vnumber="11">ܟܽܠ ܕܬܰܪܡܶܐ ܒܢܽܘܪܳܐ: ܢܺܐܩܰܕ. ܘܰܟܡܳܐ ܕܬܰܣܓܶܐ ܒܕܺܝܢܳܐ: ܡܶܣܓܳܐ ܣܳܓܶܐ. ܐܰܝܟ ܬܶܫܒܽܘܚܬܳܐ ܕܺܐܝܕܰܝ̈ܳܐ ܕܐ̱ܢܳܫ̈ܳܐ: ܗܳܟܰܢܳܐ ܪܽܘܓܙܶܗ. ܘܰܐܝܟ ܣܽܘܓܰܐܬ݂ ܢܶܟܣܰܘ̈ܗܝ: ܗܳܟܰܢܳܐ ܪܳܡܶܗ ܪܽܘܚܶܗ</VERS>
      <VERS vnumber="12">ܨܰܪܘܳܐ ܘܥܰܝܛܪܳܢܳܐ. ܡܰܘܩܕܺܝܢ ܢܽܘܪܳܐ. ܘܕܺܝ̈ܢܶܐ ܣܰܓܺܝ̈ܐܶܐ ܐܳܫܕܺܝܢ ܕܡܳܐ</VERS>
      <VERS vnumber="13">ܐܶܢ ܬܶܦܽܘܚ ܒܢܽܘܪܳܐ ܬܺܐܩܰܕ݂. ܘܶܐܢ ܬܪܽܘܣ ܥܠܶܝܗ̇ ܡܰܝ̈ܳܐ ܬܶܕܥܰܟ. ܘܬܰܪ̈ܬܰܝܗܶܝܢ ܡܶܢܳܟ ܐܶܢܶܝܢ</VERS>
      <VERS vnumber="14">ܘܳܐܦ ܠܶܫܳܢܳܐ ܬܠܺܝܬܳܝܳܐ ܠܺܝܛ ܢܶܗܘܶܐ. ܕܩܶܛ̈ܠܶܐ ܣܰܓܺܝ̈ܐܶܐ ܐܰܪܡܺܝ</VERS>
      <VERS vnumber="15">ܠܶܫܳܢܳܐ ܬܠܺܝܬܳܝܳܐ ܠܣܰܓܺܝ̈ܐܶܐ ܒܫܶܒܝܳܐ ܐܶܦܶܩ. ܘܒܰܕܰܪ ܐܶܢܽܘܢ ܡܶܢ ܥܰܡܳܐ ܠܥܰܡܳܐ</VERS>
      <VERS vnumber="16">ܘܳܐܦ ܠܐ̱ܢܳܫ̈ܳܐ ܡܝܰܩܖ̈ܶܐ ܕܰܡܕܺܝ̈ܢܳܬܳܐ ܡܶܢ ܒܳܬܰܝ̈ܗܽܘܢ ܛܪܰܕ݂. ܘܒ̈ܳܬܶܐ ܕܡܰܠ̈ܟܶܐ ܡܰܚܪܳܒܽܘ ܐܰܚܪܶܒ</VERS>
      <VERS vnumber="17">ܠܶܫܳܢܳܐ ܬܠܺܝܬܳܝܳܐ ܠܣܰܓܺܝ̈ܐܶܐ ܒܫܶܒܝܳܐ ܐܰܦܶܩ. ܘܰܐܪܚܶܩ ܐܶܢܽܘܢ ܡܶܢ ܢܶܟܣܰܝ̈ܗܽܘܢ</VERS>
      <VERS vnumber="18">ܡܚܽܘܬܳܐ ܕܚܽܘܛܪܳܐ: ܥܳܒܕܳܐ ܫܽܘܚܢܳܐ. ܘܰܡܚܽܘܬܳܐ ܕܠܶܫܳܢܳܐ: ܬܳܒܪܳܐ ܓܰܪ̈ܡܶܐ</VERS>
      <VERS vnumber="19">ܣܰܓܺܝܐܺܝܢ ܐܶܢܽܘܢ ܩܛܺܝ̈ܠܰܝ ܚܰܪܒܳܐ. ܒܪܰܡ ܠܳܐ ܐܰܝܟ ܩܛܺܝ̈ܠܰܝ ܠܶܫܳܢܳܐ</VERS>
      <VERS vnumber="20">ܛܽܘܒܰܘܗܝ ܠܓܰܒܪܳܐ ܕܶܐܬܦܰܨܶܝ ܡܶܢܶܗ: ܘܰܒܚܶܡܬܶܗ ܠܳܐ ܐܶܬܚܰܠܰܛ. ܛܽܘܒܰܘܗܝ ܠܓܰܒܪܳܐ ܕܠܳܐ ܢܓܰܕ ܒܢܺܝܪܶܗ. ܘܒܰܐܣܽܘܖ̈ܰܘܗܝ ܠܳܐ ܐܶܬܶܐܣܰܪ</VERS>
      <VERS vnumber="21">ܡܶܛܽܠ ܕܢܺܝܪܳܐ ܩܰܫܝܳܐ ܢܺܝܪܶܗ. ܘܰܐܣܽܘܖ̈ܰܘܗܝ ܐܰܣܽܘܖ̈ܶܐ ܐܶܢܽܘܢ ܕܦܰܪܙܠܳܐ</VERS>
      <VERS vnumber="22">ܡܰܘܬܳܐ ܒܺܝܫܳܐ ܡܰܘܬܶܗ. ܘܰܢܝܳܚܳܐ ܐܺܝܬ ܒܰܫܝܽܘܠ ܛܳܒ ܡܶܢ ܕܰܠܘܳܬܶܗ</VERS>
      <VERS vnumber="23">ܠܳܐ ܬܶܐܩܰܕ ܒܙܰܕܺܝ̈ܩܶܐ. ܘܙܰܠܺܝ̈ܩܶܐ ܕܢܽܘܪܳܐ ܠܳܐ ܢܰܘܩܕܽܘܢܳܟ</VERS>
      <VERS vnumber="24">ܟܽܠ ܕܫܳܒܩܺܝܢ ܕܚܶܠܬܶܗ ܕܰܐܠܳܗܳܐ: ܒܳܗ̇ ܢܶܦܠܽܘܢ. ܘܰܒܗܽܘܢ ܬܺܐܩܰܕ ܢܽܘܪܳܐ: ܘܠܳܐ ܬܶܕܥܰܟ. ܘܬܶܫܠܰܛ ܒܗܽܘܢ ܐܰܝܟ ܐܰܪܝܳܐ. ܘܰܐܝܟ ܢܶܡܪܳܐ ܬܒܰܣܒܶܣ ܐܶܢܽܘܢ</VERS>
      <VERS vnumber="25">ܐܰܝܟܰܢܳܐ ܓܶܝܪ ܕܣܳܐܶܓ ܐܰܢ̱ܬ ܟܰܪܡܳܟ ܒܗܰܛ̈ܛܶܐ: ܗܳܟܰܢܳܐ ܐܳܦ ܠܦܽܘܡܳܟ ܥܒܶܕ ܬܰܪ̈ܥܶܐ ܘܣܽܘܟܖ̈ܶܐ</VERS>
      <VERS vnumber="26">ܠܟܶܣܦܳܟ ܘܰܠܕܰܗܒܳܟ ܥܳܒܶܕ ܐܰܢ̱ܬ ܚܳܬܡܳܐ. ܘܰܠܡܶܠܬܳܟ ܥܒܶܕ ܡܰܬܩܳܠܳܐ</VERS>
      <VERS vnumber="27">ܐܶܙܕܰܗܪ ܕܰܠܡܳܐ ܬܶܦܶܠ: ܕܠܳܐ ܬܶܬܪܡܶܐ ܩܕܳܡ ܣܳܢܐܳܟ.</VERS>
    </CHAPTER>
    <CHAPTER cnumber="29">
      <VERS vnumber="1">ܪܳܡܶܐ ܚܽܘ̈ܒܠܶܐ ܛܳܒ̈ܶܐ ܡܰܢ ܕܡܰܘܙܶܦ ܠܚܰܒܪܶܗ. ܘܕܳܐܚܶܕ ܒܺܐܝܕܳܐ: ܢܳܛܰܪ ܦܽܘܩܕܳܢܳܐ ܗܽܘ</VERS>
      <VERS vnumber="2">ܐܰܘܙܶܦ ܠܚܰܒܪܳܟ ܒܥܶܕܳܢܳܐ ܕܰܨܪܺܝܟܽܘܬܶܗ. ܘܶܐܬܟܶܠ ܚܰܒܪܳܟ</VERS>
      <VERS vnumber="3">ܘܰܒܥܶܕܳܢ ܙܰܒܢܳܐ ܐܰܫܰܪ ܡܶܠܬܳܟ. ܘܰܐܩܺܝܡ ܡܶܠܬܳܟ: ܘܶܐܬܩܰܝܰܡ ܥܰܡ ܚܰܒܪܳܟ. ܘܰܒܟܽܠܥܶܕܳܢ ܬܶܫܟܰܚ ܨܶܒܝܳܢܳܟ ܡܶܢܶܗ</VERS>
      <VERS vnumber="4">ܣܰܓܺܝ̈ܐܶܐ ܓܶܝܪ ܝܳܙܽܘ̈ܦܶܐ ܕܰܒܥܰܘ ܝܺܙܳܦܬܳܐ ܘܰܐܗܰܪܘ ܠܡܰܘܙܦܳܢܰܝ̈ܗܽܘܢ</VERS>
      <VERS vnumber="5">ܒܥܶܕܳܢܳܐ ܓܶܝܪ ܕܝܳܙܶܦ: ܢܳܫܶܩ ܐܺܝܕܶܗ ܕܡܰܘܙܦܳܢܳܐ. ܘܥܰܠ ܢܶܟܣ̈ܶܐ ܕܚܰܒܪܶܗ ܡܪܺܝܡ ܩܳܠܶܗ</VERS>
      <VERS vnumber="6">ܘܰܒܥܶܕܳܢܳܐ ܕܡܰܝܬܶܐ ܝܺܙܳܦܬܳܐ: ܡܦܺܝܚ ܢܰܦܫܶܗ. ܘܰܠܙܰܒܢܳܐ ܣܰܓܺܝܐܳܐ ܝܳܗܶܒ ܠܳܗ̇</VERS>
      <VERS vnumber="7">ܕܶܐܢ ܢܶܫܟܰܚ: ܢܶܬܦܪܰܥ ܦܶܠܓܳܐ. ܘܚܳܫܶܒ ܠܳܗ̇ ܐܰܝܟ ܕܡܶܫܟܳܚܽܘ ܐܶܫܟܚܶܗ̇. ܘܣܳܠ̈ܩܳܢ ܐܺܝܕܰܘ̈ܗܝ ܡܶܢ ܢܶܟܣܰܘ̈ܗܝ ܣܪܺܝܩܳܐܺܝܬ</VERS>
      <VERS vnumber="8">ܘܩܳܢܶܐ ܠܶܗ ܣܳܢܳܐܐ: ܘܶܐܫܽܘܦ ܕܶܝܢ ܡܰܓܳܢ</VERS>
      <VERS vnumber="9">ܡܰܨ̈ܘܳܬܳܐ ܘܨܽܘܚ̈ܝܳܬܳܐ ܦܰܪܰܥ ܠܶܗ. ܘܰܚܠܳܦ ܐܺܝܩܳܪܳܐ ܨܰܥܪܳܐ</VERS>
      <VERS vnumber="10">ܣܰܓܺܝ̈ܐܶܐ ܕܠܳܐ ܗܘܳܐ ܡܶܢ ܒܺܝܫܽܘܬܳܐ ܐܶܬܟܠܺܝܘ ܠܡܰܘܙܳܦܽܘ. ܐܶܠܳܐ ܡܶܛܽܠ ܕܕܳܚܠܺܝܢ ܡܶܢ ܗܶܪܬܳܐ ܣܪܺܝܩܬܳܐ</VERS>
      <VERS vnumber="11">ܒܪܰܡ ܥܰܡ ܡܶܣܟܺܢܳܐ ܐܰܓܰܪ ܪܽܘܚܳܟ ܥܰܡܶܗ</VERS>
      <VERS vnumber="12">ܘܰܐܝܟ ܕܰܠܡܶܛܰܪ ܦܽܘܩܕܳܢܳܐ ܐܰܪܘܰܚܳܝܗܝ. ܘܶܐܢ ܢܶܗܘܶܐ ܚܽܘܣܪܳܢܳܐ: ܠܳܐ ܬܰܝܬܶܐ ܥܰܠ ܒܳܠܳܟ</VERS>
      <VERS vnumber="13">ܐܰܘܒܶܕ݂ ܟܶܣܦܳܟ ܥܰܠ ܐܰܚܽܘܟ ܘܥܰܠ ܚܰܒܪܳܟ݂. ܘܠܳܐ ܬܣܺܝܡܺܝܘܗܝ ܬܚܶܝܬ ܟܺܐܦܳܐ ܘܶܐܣܬܳܐ</VERS>
      <VERS vnumber="14">ܣܺܝܡ ܠܳܟ ܣܺܝܡܬܳܐ ܒܙܰܕܺܝܩܽܘܬܳܐ ܘܰܒܚܽܘܒܳܐ. ܘܗܺܝ ܛܳܒܳܐ ܠܳܟ ܡܶܢ ܟܽܠ ܡܳܐ ܕܺܐܝܬ ܠܳܟ</VERS>
      <VERS vnumber="15">ܨܽܘܪ ܙܶܕܩܬܳܐ: ܘܣܺܝܡ ܒܶܝܬ ܓܰܙܳܟ݂</VERS>
      <VERS vnumber="16">ܘܗܺܝ ܬܶܦܪܩܳܟ ܡܶܢ ܟܽܠ ܕܒܺܝܫ: ܣܰܟܪܳܐ ܕܬܽܘܩܦܳܐ ܘܪܽܘܚܡܳܐ ܘܫܽܘܪܳܐ ܠܰܩܪܳܒܳܐ. ܘܠܽܘܩܒܰܠ ܣܰܓܺܝ̈ܐܶܐ ܗܺܝ ܬܢܺܝܚܳܟ</VERS>
      <VERS vnumber="17">ܓܰܒܪܳܐ ܛܳܒܳܐ ܡܰܢ ܕܥܳܪܶܒ ܠܚܰܒܪܶܗ. ܘܡܰܢ ܕܡܰܘܒܶܕ ܒܶܗܬܬܳܐ: ܥܳܪܶܩ ܡܶܢ ܥܰܪܒܶܗ</VERS>
      <VERS vnumber="18">ܛܰܝܒܽܘܬܳܐ ܕܥܰܪܳܒܳܐ ܢܶܫܒܽܘܩ ܥܰܘܳܠܳܐ. ܘܰܕܫܳܒܶܩ ܠܒܳܪܝܶܗ. ܫܳܒܶܩ ܦܳܪܩܶܗ</VERS>
      <VERS vnumber="19">ܥܰܪܳܒܽܘܬܳܐ ܠܣܰܓܺܝ̈ܐܶܐ ܐܰܘܒܕܰܬ݂. ܘܰܫܒܰܩܘ ܢܶܟܣܰܝ̈ܗܽܘܢ ܐܰܝܟ ܓܰܠ̈ܠܶܐ ܕܝܰܡܳܐ</VERS>
      <VERS vnumber="20">ܐܳܦ ܠܡܳܖ̈ܰܝ ܢܶܟ̈ܣܶܐ ܣܰܪܩܰܬ݂. ܘܶܐܙܰܠܘ ܠܥܰܡܳܐ ܢܽܘܟܪܳܝܳܐ</VERS>
      <VERS vnumber="21">ܚܰܛܳܝܳܐ ܕܥܳܒܰܪ ܥܰܠ ܦܽܘܩܕܳܢܰܘ̈ܗܝ ܕܡܳܪܝܳܐ: ܒܥܰܪܳܒܽܘܬܳܐ ܢܶܦܶܠ. ܘܰܕܪܳܕܶܦ ܠܰܡܩܰܒܳܠܽܘ ܥܠܰܘܗܝ ܚܛܳܗ̈ܶܐ: ܢܶܦܶܠ ܒܕܺܝ̈ܢܶܝܗ̇. ܚܛܳܗ̈ܶܐ ܣܰܓܺܝ̈ܐܶܐ ܡܰܝܬܝܳܐ ܥܰܪܳܒܽܘܬܳܐ. ܕܡܶܬܶܐܠܶܨ ܡܰܓܰܢ: ܡܶܫܟܰܚ ܕܺܝܢܳܐ</VERS>
      <VERS vnumber="22">ܥܪܽܘܒ ܠܚܰܒܪܳܟ: ܐܰܟܡܳܐ ܕܰܡܨܶܐ ܐܰܢ̱ܬ ܒܚܰܝܠܳܐ. ܘܦܰܨܳܐ ܢܰܦܫܳܟ ܡܶܢ ܐܰܥܦܳܐ</VERS>
      <VERS vnumber="23">ܪܺܝܫ ܚܰܝܰܘ̈ܗܝ ܕܒܰܪܢܳܫܳܐ: ܠܰܚܡܳܐ ܘܡܰܝ̈ܳܐ ܘܬܰܟܣܺܝܬܳܐ. ܘܒܰܝܬܳܐ ܡܟܰܣܶܐ ܨܰܥܪܳܐ</VERS>
      <VERS vnumber="24">ܛܳܒܺܝܢ ܐܶܢܽܘܢ ܓܶܝܪ ܚܰܝܰܘ̈ܗܝ ܕܡܶܣܟܺܢܳܐ ܬܚܶܝܬ ܛܶܠܳܠܳܐ ܕܩܳܪ̈ܝܳܬܶܗ: ܡܶܢ ܥܽܘܬܪܳܐ ܣܰܓܺܝܐܳܐ ܒܰܐܟܣܢܳܝܽܘܬܳܐ</VERS>
      <VERS vnumber="25">ܥܰܡ ܣܰܓܺܝ ܘܥܰܡ ܙܥܽܘܪ ܐ̱ܢܳܫ ܠܳܐ ܝܳܕܰܥ. ܘܡܳܢܳܐ ܥܳܒܶܕ ܒܓܰܘ ܒܰܝܬܶܗ: ܐ̱ܢܳܫ ܠܳܐ ܚܳܙܶܐ ܠܶܗ</VERS>
      <VERS vnumber="26">ܚܰܝ̈ܶܐ ܒܺܝ̈ܫܶܐ ܡܶܢ ܒܰܝ ܠܒܰܝ. ܘܥܰܠ ܕܺܝ̈ܢܶܐ ܪܰܘܪ̈ܒܶܐ ܠܳܐ ܐܶܫܟܰܚ ܠܡܶܦܬܰܚ ܦܽܘܡܶܗ</VERS>
      <VERS vnumber="27">ܐܰܟܣܢܳܝܳܐ ܐܰܢ̱ܬ. ܘܫܳܬܶܐ ܣܰܥܪܳܐ. ܘܒܳܬܰܪ ܗܳܠܶܝܢ ܬܶܫܡܰܥ ܡܰܪܺܝܪ̈ܳܬܳܐ</VERS>
      <VERS vnumber="28">ܐܰܟܣܢܳܝܳܐ ܐܰܢ̱ܬ: ܥܒܰܪ ܬܰܩܶܢ ܦܳܬܽܘܪܳܐ. ܘܰܠܥܰܣ ܡܶܕܶܡ ܕܺܐܝܬ ܩܕܳܡܰܝܟ</VERS>
      <VERS vnumber="29">ܦܽܘܩ ܡܶܢ ܩܕܳܡ ܐܺܝܩܳܪܳܐ. ܐܳܪܚܳܐ ܓܶܝܪ ܥܪܰܨ ܥܠܰܝ</VERS>
      <VERS vnumber="30">ܝܰܩܺܝܪ̈ܳܢ ܗܳܠܶܝܢ ܠܓܰܒܪܳܐ ܚܰܟܺܝܡܳܐ. ܟܳܐܬܳܐ ܘܪܶܒܺܝܬܳܐ ܘܺܝܙܳܦܬܳܐ ܘܡܰܘܙܦܳܢܳܐ. ܛܳܒ ܛܳܒ ܗܰܒ ܠܡܶܣܟܺܢܳܐ. ܘܡܶܢ ܡܳܐ ܕܒܺܐܝܕܳܟ ܐܰܘܟܶܠܳܝܗܝ. ܘܶܐܢ ܥܰܪܛܳܠܳܝ ܗܽܘ: ܐܰܠܒܶܫܳܝܗܝ. ܡܶܛܽܠ ܕܒܶܣܪܳܟ ܐܰܢ̱ܬ ܡܟܰܣܶܐ. ܘܠܰܐܠܳܗܳܐ ܗܽܘ ܡܰܘܙܶܦ ܐܰܢ̱ܬ. ܘܗܽܘ ܦܳܪܰܥ ܠܳܟ ܚܰܕ ܒܫܰܒܥܳܐ.</VERS>
    </CHAPTER>
    <CHAPTER cnumber="30">
      <VERS vnumber="1">ܕܪܳܚܶܡ ܒܪܶܗ: ܢܚܰܕܶܬ݂ ܙܶܩܬܰܘ̈ܗܝ. ܡܶܛܽܠ ܕܢܶܚܕܶܐ ܒܰܐ̱ܚܪܳܝܬܶܗ</VERS>
      <VERS vnumber="2">ܕܪܳܕܶܐ ܒܪܶܗ ܢܶܚܕܶܐ ܒܶܗ. ܘܒܰܝܢܳܬ ܚܰܒܖ̈ܰܘܗܝ ܢܶܫܬܰܒܰܚ ܒܶܗ</VERS>
      <VERS vnumber="3">ܕܡܰܠܶܦ ܒܪܶܗ: ܡܰܛܶܢ ܠܣܳܢܶܐܗ. ܘܰܠܥܺܝܢ ܪ̈ܳܚܡܰܘܗܝ ܢܶܫܬܰܒܰܚ ܒܶܗ</VERS>
      <VERS vnumber="4">ܡܺܝܬ ܐܰܒܽܘܗܝ: ܘܰܟܒܰܪ ܕܠܳܐ ܡܺܝܬ. ܡܶܛܽܠ ܕܰܐܟܘܳܬܶܗ ܫܒܰܩ ܒܳܬܪܶܗ</VERS>
      <VERS vnumber="5">ܒܚܰܝܰܘ̈ܗܝ ܚܙܳܝܗܝ ܘܰܚܕܺܝ. ܘܰܒܡܰܘܬܶܗ ܠܳܐ ܟܳܪܝܳܐ ܠܶܗ</VERS>
      <VERS vnumber="6">ܠܪ̈ܳܚܡܰܘܗܝ ܦܳܪܰܥ ܛܰܝܒܽܘܬܳܐ. ܘܡܶܢ ܒܥܶܕܒܳܒܰܘ̈ܗܝ ܡܶܬܦܪܰܥ ܦܽܘܪܥܳܢܳܐ</VERS>
      <VERS vnumber="7">ܕܰܢܦܰܢܶܩ ܠܰܒܪܶܗ: ܢܶܣܓ̈ܝܳܢ ܨܽܘ̈ܠܦܳܬܶܗ. ܘܰܠܟܽܠ ܝܺܠܶܠܬܳܐ ܢܣܰܪܶܩ ܠܶܒܶܗ</VERS>
      <VERS vnumber="8">ܘܰܐܝܟ ܣܽܘܣܝܳܐ ܥܺܝܠܳܐ ܕܠܳܐ ܡܟܰܒܰܫ: ܗܳܟܰܢܳܐ ܒܪܳܐ ܡܳܪܽܘܕܳܐ ܕܠܳܐ ܡܶܫܬܡܰܥ ܠܰܐܒܽܘܗܝ</VERS>
      <VERS vnumber="9">ܪܕܺܝ ܒܪܳܟ ܕܠܳܐ ܬܶܬܡܰܝܰܩ. ܘܶܐܢ ܬܶܓܚܰܟ ܥܰܡܶܗ ܢܫܰܢܩܳܟ</VERS>
      <VERS vnumber="10">ܠܳܐ ܬܺܐܙܰܠ ܥܰܡܶܗ ܐܰܝܟ ܨܶܒܝܳܢܶܗ. ܕܠܳܐ ܢܰܪܓܙܳܟ: ܘܰܠܚܰܪܬܳܐ ܢܰܩܗܶܐ ܫܶܢܰܝ̈ܟ</VERS>
      <VERS vnumber="11">ܠܳܐ ܬܫܰܠܛܺܝܘܗܝ ܒܛܰܠܝܽܘܬܶܗ. ܘܠܳܐ ܬܶܫܒܽܘܩ ܠܶܗ ܟܽܠ ܣܽܘܪ̈ܚܳܢܰܘܗܝ</VERS>
      <VERS vnumber="12">ܟܽܘܦ ܪܺܝܫܶܗ ܥܰܕ ܗܽܘ ܛܠܶܐ. ܘܦܰܩܰܥ ܡܰܬܢ̈ܳܬܶܗ ܥܰܕ ܗܽܘ ܙܥܽܘܪ: ܕܠܳܐ ܢܶܥܫܰܢ ܘܢܶܡܪܰܕ ܡܶܢܳܟ</VERS>
      <VERS vnumber="13">ܛܽܘܪܦܳܐ ܕܢܰܦܫܳܐ ܐܰܠܶܦ ܒܪܳܟ. ܘܰܐܩܫܳܐ ܥܠܰܘܗܝ. ܕܰܠܡܳܐ ܒܣܰܟܠܽܘܬܶܗ ܢܰܬܩܠܳܟ</VERS>
      <VERS vnumber="14">ܛܳܒ ܗܽܘ ܓܶܝܪ ܡܶܣܟܺܢܳܐ ܕܚܰܝ ܘܫܰܪܺܝܪ ܒܓܽܘܫܡܶܗ. ܡܶܢ ܥܰܬܺܝܪܳܐ ܕܰܟܬܺܝܫ ܒܒܶܣܪܶܗ</VERS>
      <VERS vnumber="15">ܚܰܝ̈ܶܐ ܕܰܫܪܳܪܳܐ ܪܶܚܡܶܬ݂ ܡܶܢ ܕܰܗܒܳܐ. ܘܪܽܘܚܳܐ ܛܳܒܬܳܐ ܡܶܢ ܡܰܪ̈ܓܳܢܝܳܬܳܐ</VERS>
      <VERS vnumber="16">ܠܰܝܬ ܥܽܘܬܪܳܐ ܐܰܝܟ ܫܰܪܺܝܪܽܘܬܳܐ ܕܦܰܓܪܳܐ. ܘܠܰܝܬ ܚܰܕܽܘܬܳܐ ܐܰܝܟ ܠܶܒܳܐ ܛܳܒܳܐ</VERS>
      <VERS vnumber="17">ܦܰܩܳܚ ܠܰܡܡܳܬ݂ ܡܶܢ ܚܰܝ̈ܶܐ ܒܺܝ̈ܫܶܐ. ܘܰܠܡܶܚܰܬ݂ ܠܰܫܝܽܘܠ ܡܶܢ ܟܺܐܒܳܐ ܕܩܰܝܳܡ</VERS>
      <VERS vnumber="18">ܛܳܒ̈ܳܬܳܐ ܕܰܡܟܰܣ̈ܝܳܢ ܥܰܠ ܦܽܘܡܳܐ ܕܰܡܟܰܣܰܝ. ܐܰܝܟ ܕܣܺܝ̈ܡܳܢ ܥܰܠ ܩܰܒܖ̈ܶܐ</VERS>
      <VERS vnumber="19">ܡܳܢܳܐ ܗܶܢܝܳܢܳܐ ܐܺܝܬ ܠܨܰܠܡ̈ܶܐ ܕܥܰܡ̈ܡܶܐ. ܕܠܳܐ ܐܳܟܠܺܝܢ ܘܠܳܐ ܡܪܰܝܚܺܝܢ</VERS>
      <VERS vnumber="20">ܗܳܟܰܢܳܐ ܡܰܢ ܕܺܐܝܬ ܠܶܗ ܥܽܘܬܪܳܐ ܘܠܳܐ ܡܶܬܚܰܫܰܚ ܒܶܗ</VERS>
      <VERS vnumber="21">ܘܚܳܙܶܐ ܒܥܰܝܢܰܘ̈ܗܝ ܘܡܶܬܬܰܢܰܚ. ܐܰܝܟ ܡܗܰܝܡܢܳܐ ܕܕܳܡܶܟ ܠܘܳܬ݂ ܒܬܽܘܠܬܳܐ. ܘܡܳܪܝܳܐ ܬܳܒܰܥ ܒܺܐܝܕܶܗ</VERS>
      <VERS vnumber="22">ܠܳܐ ܬܶܬܶܠ ܠܕܽܘܘܳܢܳܐ ܢܰܦܫܳܟ. ܘܠܳܐ ܬܶܬܩܶܠ ܒܡܶܠܟܳܐ ܕܢܰܦܫܳܟ</VERS>
      <VERS vnumber="23">ܚܰܕܽܘܬ ܠܶܒܳܐ ܐܶܢܽܘܢ ܓܶܝܪ ܚܰܝܰܘ̈ܗܝ ܕܒܰܪܢܳܫܳܐ. ܘܬܰܪܥܺܝܬܶܗ ܕܒܰܪܢܳܫܳܐ ܗܺܝ ܬܶܣܓܶܐ ܚܰܝܰܘ̈ܗܝ</VERS>
      <VERS vnumber="24">ܫܰܕܶܠ ܢܰܦܫܳܟ: ܘܦܰܝܶܓ ܠܶܒܳܟ. ܘܟܰܪܝܽܘܬܳܐ ܐܰܪܚܶܩ ܡܶܢܳܟ</VERS>
      <VERS vnumber="25">ܡܶܛܽܠ ܕܰܠܣܰܓܺܝ̈ܐܶܐ ܩܛܰܠ ܕܽܘܘܳܢܳܐ. ܘܰܐܘܒܕܰܬ݂ ܐܶܢܽܘܢ ܟܰܪܝܽܘܬܳܐ</VERS>
      <VERS vnumber="26">ܛܢܳܢܳܐ ܘܪܽܘܓܙܳܐ ܡܒܰܠܶܝܢ ܝܰܘ̈ܡܳܬܳܐ. ܘܰܕܠܳܐ ܒܙܰܒܢܶܗܝܢ ܡܰܦܩܳܐ ܚܶܘܳܪ̈ܳܬܳܐ ܨܶܦܬܳܐ</VERS>
      <VERS vnumber="27">ܠܶܒܳܐ ܛܳܒܳܐ ܣܰܓܺܝܐܳܢ ܡܶܐܟ̈ܠܳܬܶܗ. ܘܟܽܠ ܕܳܐܟܶܠ ܣܳܠܶܩ ܥܰܠ ܦܰܓܪܶܗ.</VERS>
    </CHAPTER>
    <CHAPTER cnumber="31">
      <VERS vnumber="1">ܫܰܗܪܳܐ ܡܕܰܝܶܒ ܒܶܣܪܶܗ ܕܥܰܬܺܝܪܳܐ. ܘܨܶܦܬܳܐ ܡܰܦܪܕܳܐ ܫܶܢܬܶܗ</VERS>
      <VERS vnumber="2">ܨܶܦܬܳܐ ܕܡܳܙܽܘܢܳܐ ܕܳܚܩܳܐ ܢܰܘܡܬܳܐ. ܘܡܰܪܥܳܐ ܬܰܩܺܝܦܳܐ ܡܰܦܪܶܕ ܫܶܢܬܳܐ</VERS>
      <VERS vnumber="3">ܥܳܡܶܠ ܥܰܬܺܝܪܳܐ ܠܰܡܟܰܢܳܫܽܘ ܠܶܗ ܢܶܟ̈ܣܶܐ. ܘܡܶܬܬܢܺܝܚ ܠܰܡܩܰܒܳܠܽܘ ܬܰܦܢܺܝ̈ܩܶܐ</VERS>
      <VERS vnumber="4">ܥܳܡܶܠ ܡܶܣܟܺܢܳܐ ܠܚܰܣܺܝܪܽܘܬܳܐ ܕܥܽܘܡܪܶܗ. ܘܶܐܢ ܢܶܬܬܢܺܝܚ ܢܶܗܘܶܐ ܨܪܺܝܟܳܐ</VERS>
      <VERS vnumber="5">ܕܪܳܚܶܡ ܡܳܡܽܘܢܳܐ ܠܳܐ ܢܶܙܟܶܐ. ܘܰܕܪܳܕܶܦ ܒܳܬܰܪ ܩܶܢܝܳܢܳܐ ܒܶܗ ܢܶܛܥܶܐ</VERS>
      <VERS vnumber="6">ܣܰܓܺܝ̈ܐܶܐ ܕܰܗܘܰܘ ܥܰܬܺܝܖ̈ܶܐ: ܘܶܐܬܬܟܶܠܘ ܥܰܠ ܢܶܟܣܰܝ̈ܗܽܘܢ. ܘܠܳܐ ܐܶܫܟܰܚܘ ܠܰܡܦܰܨܳܝܽܘ ܐܶܢܽܘܢ ܡܶܢ ܒܺܝܫܬܳܐ. ܘܳܐܦܠܳܐ ܠܡܶܦܪܰܩ ܐܶܢܽܘܢ ܒܝܰܘܡܳܐ ܕܩܶܨܗܽܘܢ</VERS>
      <VERS vnumber="7">ܡܶܛܽܠ ܕܬܽܘܩܰܠܬܳܐ ܗܽܘ ܡܳܡܽܘܢܳܐ ܠܣܰܟ̈ܠܶܐ. ܘܟܽܠ ܡܰܢ ܕܛܳܥܶܐ ܒܶܗ ܡܶܬܬܩܶܠ</VERS>
      <VERS vnumber="8">ܛܽܘܒܰܘܗܝ ܠܥܰܬܺܝܪܳܐ ܕܶܐܫܬܟܰܚ ܕܠܳܐ ܡܽܘܡܳܐ. ܘܒܳܬܰܪ ܡܳܡܽܘܢܳܐ ܠܳܐ ܛܥܳܐ</VERS>
      <VERS vnumber="9">ܡܰܢܽܘ ܗܳܢܳܐ ܘܰܢܫܰܒܚܺܝܘܗܝ. ܕܣܰܓܺܝ ܓܒܰܪ̈ܘܳܬܳܐ ܥܒܰܕ ܒܥܰܡܶܗ</VERS>
      <VERS vnumber="10">ܡܰܢܽܘ ܗܳܢܳܐ ܕܶܐܬܕܰܒܰܩ ܒܶܗ. ܘܰܗܘܳܐ ܠܶܗ ܫܠܳܡܳܐ. ܘܰܗܘܳܐ ܠܶܗ ܠܬܶܫܒܽܘܚܬܳܐ. ܡܰܢܽܘ ܗܳܢܳܐ ܕܶܐܫܟܰܚ ܠܡܶܛܥܳܐ: ܘܠܳܐ ܛܥܳܐ. ܘܰܠܡܰܒܳܐܫܽܘ ܠܚܰܒܪܶܗ: ܘܠܳܐ ܐܰܒܐܶܫ</VERS>
      <VERS vnumber="11">ܡܶܛܽܠ ܗܳܢܳܐ ܢܶܥܫܰܢ ܛܽܘܒܶܗ. ܘܬܶܫܒ̈ܚܳܬܶܗ ܢܬܰܢ̈ܝܳܢ ܟܢܽܘ̈ܫܳܬܳܐ</VERS>
      <VERS vnumber="12">ܒܶܪܝ: ܐܶܢ ܬܶܬܒ ܥܰܠ ܦܳܬܽܘܪܳܐ ܕܓܰܒܪܳܐ ܥܰܬܺܝܪܳܐ: ܠܳܐ ܬܶܦܬܰܚ ܓܰܓܰܪܬܳܟ ܥܠܰܘܗܝ</VERS>
      <VERS vnumber="13">ܠܳܐ ܬܺܐܡܰܪ ܕܠܳܐ ܣܳܦܶܩ ܠܺܝ</VERS>
      <VERS vnumber="14">ܡܶܛܽܠ ܕܒܺܝܫܽܘܬ݂ ܥܰܝܢܳܐ: ܣܢܳܐ ܐܰܠܳܗܳܐ. ܘܰܕܒܺܝܫ ܡܶܢܳܗ̇: ܠܳܐ ܒܪܳܐ</VERS>
      <VERS vnumber="15">ܡܶܛܽܠ ܗܳܢܳܐ ܡܶܢ ܩܕܳܡ ܟܽܠܡܶܕܶܡ ܙܳܝܥܳܐ ܥܰܝܢܳܐ. ܘܡܶܢ ܐܰܦ̈ܶܐ ܕܳܡܥܳܐ ܕܶܡ̈ܥܶܐ</VERS>
      <VERS vnumber="16">ܡܳܐ ܕܰܚܙܰܝܬ: ܠܳܐ ܬܰܘܫܶܛ ܐܺܝܕܳܟ݂</VERS>
      <VERS vnumber="17">ܘܰܒܠܰܓܬܳܐ: ܠܳܐ ܬܶܚܒܽܘܨ ܐܺܝܕܳܟ</VERS>
      <VERS vnumber="18">ܕܰܥ ܕܚܰܒܪܳܟ ܐܰܝܟ ܕܺܝܠܳܟ</VERS>
      <VERS vnumber="19">ܠܥܰܣ ܐܰܝܟ ܓܰܒܪܳܐ ܡܶܕܶܡ ܕܣܺܝܡ ܩܕܳܡܰܝܟ. ܘܠܳܐ ܬܶܗܘܶܐ ܓܰܓܰܪܬܰܢ ܕܠܳܐ ܬܶܣܬܢܶܐ</VERS>
      <VERS vnumber="20">ܐܶܙܕܰܗܪ ܡܶܛܽܠ ܡܰܪܕܽܘܬܳܐ</VERS>
      <VERS vnumber="21">ܘܟܰܕ ܬܶܬܶܒ ܒܶܝܬ ܣܰܓܺܝ̈ܐܶܐ ܠܡܶܠܥܰܣ: ܠܳܐ ܬܰܘܫܶܛ ܐܺܝܕܳܟ ܩܕܳܡܰܝܗܽܘܢ</VERS>
      <VERS vnumber="22">ܡܶܕܶܡ ܓܶܝܪ ܙܥܽܘܪ: ܡܶܣܬܢܶܐ ܙܰܕܺܝܩܳܐ. ܘܥܰܠ ܡܰܫܟܒܶܗ: ܠܳܐ ܢܶܬܬܙܺܝܥ</VERS>
      <VERS vnumber="23">ܟܺܐܒܳܐ ܘܫܰܗܪܳܐ ܘܰܫܚܳܩܳܐ ܘܫܽܘܢܳܩܳܐ ܘܰܗܦܳܟ ܓܰܘܳܐ ܥܰܡ ܓܰܒܪܳܐ ܝܰܥܢܳܐ</VERS>
      <VERS vnumber="24">ܫܶܢܬܳܐ ܕܰܚܠܺܝܡܽܘܬܳܐ ܥܰܡ ܓܰܒܪܳܐ ܕܒܰܣܺܝܡܳܐܺܝܬ ܥܒܺܝܕ. ܕܰܥܕܰܡܳܐ ܠܨܰܦܪܳܐ ܢܶܕܡܰܟ ܘܢܰܦܫܶܗ ܠܘܳܬܶܗ</VERS>
      <VERS vnumber="25">ܘܶܐܢ ܬܶܬܶܐܠܶܨ ܒ: ܓܶܕ ܢܰܦܫܳܟ ܡܶܢ ܡܶܨܥܰܬ݂ ܓܰܘܳܐ: ܘܬܶܬܢܺܝܚ</VERS>
      <VERS vnumber="26">ܫܡܰܥ ܒܶܪܝ ܘܩܰܒܶܠ ܝܽܘܠܦܳܢܝ. ܘܠܳܐ ܬܒܰܣܰܪ ܥܠܰܝ. ܘܰܠܚܰܪܬܳܐ ܬܶܫܟܰܚ ܡܶܠܰܝ̈</VERS>
      <VERS vnumber="27">ܒܟܽܠ ܥܒܳܕܰܝ̈ܟ: ܗܘܰܝܬ ܡܰܟܺܝܟ.ܘܟܽܠ ܒܺܝܫܳܐ: ܠܳܐ ܢܶܬܩܰܪܰܒ ܠܳܟ</VERS>
      <VERS vnumber="28">ܥܰܝܢܳܐ ܛܳܒܬܳܐ: ܥܰܠ ܠܰܚܡܳܐ ܡܒܰܪܟܳܐ. ܘܣܳܗܕܽܘܬܳܐ ܛܳܒܬܳܐ: ܡܗܰܝܡܢܳܐ</VERS>
      <VERS vnumber="29">ܐܳܦ ܥܰܠ ܚܰܡܪܳܐ ܠܳܐ ܬܶܬܓܰܢܒܰܪ. ܡܶܛܽܠ ܕܰܠܣܰܓܺܝ̈ܐܶܐ ܐܰܘܒܶܕ ܥܰܬܺܝܩܳܐ</VERS>
      <VERS vnumber="30">ܐܰܟܙܢܳܐ ܓܶܝܪ ܕܟܽܘܪܳܐ ܒܳܩܶܐ ܥܒܳܕܶܗ ܕܩܰܝܢܳܝܳܐ: ܗܳܟܰܢܳܐ ܚܰܡܪܳܐ ܡܓܰܪܝܳܢܳܐ ܗܽܘ ܕܥܰܘܠܳܐ</VERS>
      <VERS vnumber="31">ܐܰܝܟ ܡܰܝ̈ܳܐ ܚܰܝ̈ܶܐ ܚܰܡܪܳܐ ܠܒܰܪܢܳܫܳܐ: ܟܰܕ ܢܶܫܬܶܝܘܗܝ ܒܘܳܠܺܝܬܳܐ</VERS>
      <VERS vnumber="32">ܡܳܢܳܐ ܐܶܢܽܘܢ ܚܰܝܰܘ̈ܗܝ ܕܚܰܣܺܝܪ ܚܰܡܪܳܐ</VERS>
      <VERS vnumber="33">ܕܗܽܘ ܡܶܢ ܪܺܝܫܺܝܬܳܐ ܠܚܰܕܽܘܬܳܐ ܐܶܬܒܪܺܝ</VERS>
      <VERS vnumber="34">ܚܰܕܽܘܬܳܐ ܕܠܶܒܳܐ ܘܬܰܦܢܺܝ̈ܩܶܐ ܘܥܶܕܳܢ̈ܶܐ ܛܳܒ̈ܶܐ: ܚܰܡܪܳܐ ܕܡܶܫܬܬܶܐ ܒܘܳܠܺܝܬܳܐ</VERS>
      <VERS vnumber="35">ܟܺܐܒܳܐ ܘܡܶܣܟܺܢܽܘܬܳܐ ܘܟܺܐܒ ܪܺܝܫܳܐ: ܚܰܡܪܳܐ ܡܶܫܬܬܶܐ ܒܚܶܪܝܳܢܳܐ</VERS>
      <VERS vnumber="36">ܣܰܓܺܝܐܽܘܬܳܐ ܕܚܰܡܪܳܐ ܥܶܒܕܰܬ݂ ܠܣܰܟܠܳܐ ܬܽܘܩܰܠܬܳܐ. ܚܣܰܪ ܚܰܝܠܶܗ. ܘܰܣܓܺܝ ܨܽܘ̈ܠܦܳܬܶܗ</VERS>
      <VERS vnumber="37">ܒܡܰܫܬܝܳܐ ܕܚܰܡܪܳܐ ܠܳܐ ܬܰܟܶܣ ܪܳܚܡܳܟ. ܘܠܳܐ ܬܰܗܪܺܝܘܗܝ ܒܚܰܕܽܘܬܶܗ</VERS>
      <VERS vnumber="38">ܡ̈ܶܠܶܐ ܕܚܽܘܣܪܳܢܳܐ: ܠܳܐ ܬܺܐܡܰܪ ܠܶܗ. ܘܠܳܐ ܬܶܨܶܐ ܥܰܡܶܗ: ܠܥܺܝܢ ܒܢܰܝ̈ܢܳܫܳܐ.</VERS>
    </CHAPTER>
    <CHAPTER cnumber="32">
      <VERS vnumber="1">ܪܰܒܳܐ ܐܰܩܺܝܡܽܘܟ: ܠܳܐ ܬܶܬܪܺܝܡ. ܘܰܒܪܺܝܫ ܥܰܬܺܝܖ̈ܶܐ: ܠܳܐ ܬܶܣܬܡܰܟ</VERS>
      <VERS vnumber="2">ܗܘܺܝ ܠܳܟ ܐܰܝܟ ܚܰܕ ܡܶܢܗܽܘܢ: ܘܺܝܨܰܦ ܕܺܝܠܗܽܘܢ. ܘܡܶܢ ܒܳܬܰܪܟܶܢ ܐܶܣܬܰܡܟ. ܒܟܽܠ ܣܢܺܝܩܽܘܬܗܽܘܢ ܬܰܩܶܢ ܘܰܪܒܰܥ</VERS>
      <VERS vnumber="3">ܡܶܛܽܠܗܳܢܳܐ ܐܳܦ ܒܰܐ̱ܚܪ̈ܳܝܳܬܗܽܘܢ ܬܶܚܕܶܐ. ܘܥܰܠ ܦܳܬܽܘܪܳܐ ܬܩܰܒܶܠ ܐܺܝܩܳܪܳܐ</VERS>
      <VERS vnumber="4">ܒܰܐܬܪܳܐ ܕܡܶܫܬܬܶܐ ܒܶܗ ܚܰܡܪܳܐ: ܠܳܐ ܬܺܐܡܰܪ ܒܶܗ ܫܽܘ̈ܥܝܳܬܳܐ. ܘܰܒܟܽܠܥܶܕܳܢ ܠܳܐ ܬܶܬܚܰܟܰܡ</VERS>
      <VERS vnumber="5">ܐܰܝܟ ܚܳܬܡܳܐ ܥܰܠ ܟܺܝܣܳܐ ܕܕܰܗܒܳܐ: ܗܳܟܰܢܳܐ ܬܶܫܒܽܘܚܬܳܐ ܕܰܐܠܳܗܳܐ ܥܰܠ ܡܰܫܬܝܳܐ ܕܚܰܡܪܳܐ</VERS>
      <VERS vnumber="6">ܐܰܝܟ ܥܶܩܳܐ ܕܕܰܗܒܳܐ ܘܛܰܒ̈ܥܶܐ ܘܰܙܡܰܪ̈ܓܕܶܐ: ܗܳܟܰܢܳܐ ܡ̈ܶܠܶܐ ܫܰܦܺܝܪ̈ܳܬܳܐ ܥܰܠ ܡܫܰܬܝܳܐ ܕܚܰܡܪܳܐ</VERS>
      <VERS vnumber="7">ܒܶܝܬ ܫܰܠܺܝܛܳܢ̈ܶܐ ܠܳܐ ܬܶܬܪܰܘܪܰܒ. ܘܠܰܕܣܳܒܺܝ̈ܢ ܡܶܢܳܟ ܠܳܐ ܬܶܨܒܶܐ ܠܰܡܨܰܥܳܪܽܘ. ܒܥܶܕܳܢܳܐ ܕܦܳܬܽܘܪܳܐ ܠܳܐ ܬܰܣܓܶܐ ܠܰܡܡܰܠܳܠܽܘ</VERS>
      <VERS vnumber="8">ܘܥܰܕ ܐܺܝܬ ܒܳܟ ܥܽܘܗܕܳܢܳܐ: ܦܛܰܪ ܠܒܰܝܬܳܟ. ܘܰܥܒܶܕ ܨܶܒܝܳܢܳܟ ܒܕܶܚܠܶܬܗ ܕܰܐܠܳܗܳܐ: ܘܠܳܐ ܒܚܽܘܣܪܳܢܳܐ</VERS>
      <VERS vnumber="9">ܘܥܰܠ ܟܽܠܗܶܝܢ ܗܳܠܶܝܢ. ܒܰܪܶܟ ܫܡܶܗ ܕܰܐܠܳܗܳܐ: ܕܣܰܒܥܳܟ ܡܶܢ ܛܳܒ̈ܳܬܶܗ</VERS>
      <VERS vnumber="10">ܕܒܳܥܶܐ ܦܽܘܠܚܳܢܳܐ ܕܰܐܠܳܗܳܐ: ܢܩܰܒܶܠ ܝܽܘܠܦܳܢܳܐ. ܘܟܰܕ ܡܨܰܠܶܐ ܩܕܳܡܰܘܗܝ: ܢܶܥܢܶܝܘܗܝ</VERS>
      <VERS vnumber="11">ܕܳܚܠܰܘ̈ܗܝ ܕܰܐܠܳܗܳܐ ܢܶܬܚܰܟܡܽܘܢ ܒܕܺܝܢܰܘ̈ܗܝ. ܘܚܶܟܡܬܳܐ ܣܰܓܺܝܐܬܳܐ ܡܶܢ ܠܶܒܗܽܘܢ ܢܰܦܩܽܘܢ</VERS>
      <VERS vnumber="12">ܒܰܪܢܳܫܳܐ ܥܪܺܝܡܳܐ ܡܛܰܫܶܐ ܝܽܘܠܦܳܢܳܐ. ܘܒܳܬܰܪ ܨܶܒܝܳܢܶܗ ܥܳܒܶܕ ܐܽܘܪܚܶܗ</VERS>
      <VERS vnumber="13">ܒܰܪܢܳܫܳܐ ܚܰܟܺܝܡܳܐ: ܠܳܐ ܫܳܒܶܩ ܚܶܟܡܬܳܐ ܟܰܕ ܡܟܰܣܝܳܐ. ܘܥܰܘܳܠܳܐ: ܠܳܐ ܢܳܛܰܪ ܠܶܫܳܢܶܗ</VERS>
      <VERS vnumber="14">ܕܠܳܐ ܡܶܠܟ݂ܳܐ: ܠܳܐ ܬܶܥܒܶܕ ܨܒܽܘ. ܘܡܶܢ ܒܳܬܰܪ ܕܥܳܒܶܕ ܐܰܢ̱ܬ: ܠܳܐ ܬܶܟܪܶܐ ܠܳܟ</VERS>
      <VERS vnumber="15">ܒܽܐܘܪܚܳܐ ܕܫܳܚܽܘܪܬܳܐ ܠܳܐ ܬܺܐܙܰܠ. ܕܰܠܡܳܐ ܬܶܬܩܶܠ ܒܟܺܐܦܳܐ ܕܬܰܪܬܶܝܢ ܙܰܒܢܺܝ̈ܢ</VERS>
      <VERS vnumber="16">ܠܳܐ ܬܶܬܟܶܠ ܥܰܠ ܐܽܘܪܚܳܐ ܕܥܰܘ̈ܳܠܶܐ. ܘܒܽܐܘܪ̈ܚܳܬܳܟ ܗܘܰܝܬ ܙܗܺܝܪ</VERS>
      <VERS vnumber="17">ܒܟܽܠ ܥܒܳܕܰܝ̈ܟ ܛܰܪ ܢܰܦܫܳܟ. ܡܶܛܽܠ ܕܟܽܠ ܕܗܳܟܰܢܳܐ ܗܽܘ ܢܳܛܰܪ ܦܽܘܩܕܳܢܳܐ ܗܽܘ</VERS>
      <VERS vnumber="18">ܕܢܳܛܰܪ ܐܽܘܪܚܶܗ: ܢܳܛܰܪ ܦܽܘܩܕܳܢܳܐ ܕܰܐܠܳܗܳܐ. ܘܡܰܢ ܕܡܶܬܬܟܶܠ ܥܰܠ ܐܰܠܳܗܳܐ: ܠܳܐ ܢܺܐܒܰܕ ܠܥܳܠܰܡ.</VERS>
    </CHAPTER>
    <CHAPTER cnumber="33">
      <VERS vnumber="1">ܕܕܳܚܶܠ ܠܰܐܠܳܗܳܐ: ܠܳܐ ܢܶܦܓܰܥ ܒܶܗ ܒܺܝܫܳܐ: ܐܶܠܳܐ ܐܶܢ ܒܢܶܣܝܳܢܳܐ. ܘܢܶܗܦܽܘܟ ܘܢܶܬܦܰܠܰܛ</VERS>
      <VERS vnumber="2">ܐܰܝܟ ܓܺܝܓܠܳܐ ܩܰܠܺܝܠܬܳܐ ܠܶܒܶܗ ܕܥܰܘܳܠܳܐ. ܘܰܝܟ ܚܙܺܝܪܳܐ ܟܽܠܗܶܝܢ ܬܰܪܥܝܳܬܶܗ</VERS>
      <VERS vnumber="3">ܐܰܝܟ ܣܽܘܣܝܳܐ ܥܬܺܝܕܳܐ ܪ̈ܳܚܡܰܘܗܝ ܕܥܰܘܳܠܳܐ. ܕܰܬܚܶܝܬ ܟܽܠܡܰܢ ܕܪܳܚܶܡ ܠܶܗ ܨܳܗܶܠ</VERS>
      <VERS vnumber="4">ܠܡܳܢܳܐ ܐܺܝܬ ܝܰܘܡܳܐ ܒܫܰܢܬܳܐ: ܕܡܶܢ ܝܰܘ̈ܡܳܬܳܐ ܦܪܺܝܫ. ܡܶܛܽܠ ܕܟܽܠܗܽܘܢ ܢܰܗܺܝܖ̈ܶܐ: ܝܰܘ̈ܡܳܬܳܐ ܕܫܰܢܬܳܐ ܡܫܰܡܫܺܝܢ</VERS>
      <VERS vnumber="5">ܒܪܰܡ ܒܚܶܟܡܬܶܗ ܕܰܐܠܳܗܳܐ ܐܶܬܦܪܶܫܘ</VERS>
      <VERS vnumber="6">ܘܰܥܒܰܕ ܡܶܢܗܽܘܢ ܙܰܒ̈ܢܶܐ ܘܥܶܕܳܢ̈ܶܐ. ܡܶܢܗܽܘܢ ܒܰܪܶܟ ܘܩܰܕܶܫ. ܘܡܶܢܗܽܘܢ ܥܒܰܕ ܠܡܶܢܝܳܢܳܐ ܕܝܰܘ̈ܡܳܬܳܐ. ܘܳܐܦ ܒܢܰܝ̈ܢܳܫܳܐ ܟܽܠܗܽܘܢ ܡܶܢ ܛܺܝܢܳܐ ܐܶܬܥܒܶܕܘ. ܘܡܶܢ ܥܰܦܪܳܐ ܐܶܬܒܪܺܝ ܐܳܕܳܡ</VERS>
      <VERS vnumber="7">ܒܪܰܡ ܒܚܶܟܡܬܶܗ ܕܰܐܠܳܗܳܐ ܦܰܪܶܫ ܐܶܢܽܘܢ. ܘܰܥܒܰܕ ܐܶܢܽܘܢ ܥܳܡܽܘܖ̈ܶܐ ܕܰܐܪܥܳܐ</VERS>
      <VERS vnumber="8">ܡܶܢܗܽܘܢ ܒܰܪܶܟ ܘܰܐܪܺܝܡ. ܘܡܶܢܗܽܘܢ ܩܰܕܶܫ: ܘܰܥܕܰܡܳܐ ܠܘܳܬܶܗ ܡܰܛܺܝܘ. ܘܡܶܢܗܽܘܢ ܠܳܛ ܘܰܗܦܰܟ. ܘܰܥܩܰܪ ܐܶܢܽܘܢ ܡܶܢ ܡܶܕܝܳܖ̈ܰܝܗܽܘܢ</VERS>
      <VERS vnumber="9">ܐܰܝܟ ܛܺܝܢܳܐ ܕܰܓܒܺܝܠ ܒܺܐܝܕܳܐ ܕܦܰܚܳܪܳܐ</VERS>
      <VERS vnumber="10">ܗܳܟܰܢܳܐ ܐ̱ܢܳܫܳܐ ܒܺܐܝܕܳܐ ܕܒܳܪܝܶܗ: ܠܰܡܩܳܡܽܘܬܶܗ ܒܟܽܠ ܥܒܳܕܰܘ̈ܗܝ</VERS>
      <VERS vnumber="11">ܠܽܘܩܒܰܠ ܒܺܝܫܳܐ: ܐܶܬܒܪܺܝ ܛܳܒܳܐ. ܘܠܽܘܩܒܰܠ ܡܰܘܬܳܐ: ܐܶܬܒܪܺܝܘ ܚܰܝ̈ܶܐ. ܘܠܽܘܩܒܰܠ ܢܽܘܗܪܳܐ: ܐܶܬܒܪܺܝ ܚܶܫܽܘܟܳܐ. ܗܳܟܰܢܳܐ ܚܰܘܺܝ ܐܰܠܳܗܳܐ ܥܒܳܕܰܘ̈ܗܝ ܟܽܠܗܽܘܢ. ܬܪܶܝܢ ܬܪܶܝܢ: ܚܰܕ ܠܽܘܩܒܰܠ ܚܰܕ</VERS>
      <VERS vnumber="12">ܘܳܐܦ ܐܶܢܳܐ ܐ̱ܚܪܳܝܰܬ ܐܶܬܺܝܬ݂: ܐܰܝܟ ܡܒܰܥܪܳܢܳܐ ܕܟܰܪܡܳܐ ܒܳܬܰܪ ܩܳܛܽܘ̈ܦܶܐ</VERS>
      <VERS vnumber="13">ܘܰܒܛܳܒ̈ܳܬܶܗ ܕܰܐܠܳܗܳܐ ܐܶܢܳܐ ܩܳܡܶܬ݂. ܘܰܐܝܟ ܩܳܛܽܘܦܳܐ ܡܺܠܝܬ݂ ܡܰܥܨܰܪܬܝ</VERS>
      <VERS vnumber="14">ܫܽܘܡܥܽܘܢܝ ܫܰܠܺܝ̈ܛܳܢܶܐ ܕܥܰܡܳܐ. ܘܪܰܘܪ̈ܒܳܢܶܐ ܕܰܟܢܽܘܫܬܳܐ ܨܽܘܬܽܘܢܳܢܝ</VERS>
      <VERS vnumber="15">ܒܪܳܐ ܘܰܐܢ̱ܬܬܳܐ ܘܰܐܚܳܐ ܘܪܳܚܡܳܐ: ܠܳܐ ܬܰܫܠܶܛ ܒܳܟ ܒܚܰܝ݂ܰܝ݂̈ܟ</VERS>
      <VERS vnumber="16">ܥܰܕ ܐܰܢ̱ܬ ܚܰܝ ܘܰܢܫܰܡܬܳܐ ܒܳܟ: ܠܳܐ ܬܰܫܠܶܛ ܒܳܟ ܟܽܠܒܣܰܪ. ܠܳܐ ܬܶܬܶܠ ܠܰܐ̱ܚܪ̈ܳܢܶܐ ܢܶܟܣܰܝ̈ܟ: ܠܡܶܗܦܰܟ ܘܰܠܡܶܒܥܳܐ ܡܶܢܗܽܘܢ</VERS>
      <VERS vnumber="17">ܡܶܛܽܠ ܕܛܳܒ ܗܽܘ ܕܢܶܒܥܽܘܢ ܡܶܢܳܟ ܒܢܰܝ̈ܟ: ܡܶܢ ܕܬܶܒܥܶܐ ܐܰܢ̱ܬ ܡܶܢܗܽܘܢ</VERS>
      <VERS vnumber="18">ܒܟܽܠ ܥܒܳܕܰܝ̈ܟ ܗܘܰܝܬ ܡܥܰܠܰܝ</VERS>
      <VERS vnumber="19">ܘܠܳܐ ܬܶܬܶܠ ܡܽܘܡܳܐ ܒܺܐܝܩܳܪܳܟ. ܘܰܒܙܰܒܢܳܐ ܕܢܶܓܡܪܽܘܢ ܡܶܢܝܳܢܳܐ ܕܝܰܘ̈ܡܰܝܟ: ܒܝܰܘܡܳܐ ܕܡܰܘܬܳܟ: ܐܰܘܪܶܬ݂ ܢܶܟܣܰܝ̈ܟ ܠܰܒܢܰܝ̈ܟ</VERS>
      <VERS vnumber="20">ܟܶܣܬܳܐ ܘܫܰܘܛܳܐ ܘܛܰܥܢܳܐ ܠܰܚܡܳܪܳܐ. ܘܡܰܪܕܽܘܬܳܐ ܘܠܰܚܡܳܐ ܘܦܽܘܠܚܳܢܳܐ ܠܥܰܒܕܳܐ</VERS>
      <VERS vnumber="21">ܘܠܳܐ ܬܶܬܶܠ ܠܶܗ ܢܝܳܚܳܐ. ܘܶܐܢ ܐܰܪܺܝܡܬ ܒܪܺܝܫܶܗ: ܒܳܥܶܐ ܚܪܽܘܖ̈ܶܐ</VERS>
      <VERS vnumber="22">ܦܠܽܘܚ ܒܥܰܒܕܳܟ ܕܠܳܐ ܢܶܡܪܰܕ݂</VERS>
      <VERS vnumber="23">ܡܶܛܽܠ ܕܣܽܘܓܳܐܐ ܕܒܺܝ̈ܫܳܬܳܐ ܥܳܒܶܕ ܒܶܛܠܳܢܳܐ</VERS>
      <VERS vnumber="24">ܘܰܐܝܟܰܢܳܐ ܕܘܳܠܶܐ ܠܶܗ: ܐܰܫܠܛܺܝܘܗܝ ܒܒܰܝܬܳܟ. ܘܶܐܢ ܠܳܐ ܫܰܡܰܥ ܠܳܟ: ܐܰܣܓܳܐ ܐܰܣܽܘܖ̈ܰܘܗܝ. ܠܳܐ ܕܶܝܢ ܗܳܟܰܢܳܐ ܥܰܠ ܟܽܠ ܐ̱ܢܳܫ ܘܰܕܠܳܐ ܒܢܳܡܽܘܣܳܐ: ܠܳܐ ܬܶܥܒܶܕ ܨܒܽܘ</VERS>
      <VERS vnumber="25">ܐܶܢ ܚܰܕ ܗܽܘ ܥܰܒܕܳܟ ܢܶܗܘܶܐ ܐܰܟܘܳܬܳܟ. ܡܶܛܽܠ ܕܰܐܟܘܳܬܳܟ ܗܳܟܰܢܳܐ ܚܽܘܣܪܳܢܳܟ. ܐܶܢ ܚܰܕ ܗܽܘ ܥܰܒܕܳܟ: ܐܰܝܟ ܐܰܚܽܘܟ ܚܫܽܘܒܳܝܗܝ. ܘܠܳܐ ܬܶܬܟܰܬܰܫ ܒܰܕܡܳܐ ܕܢܰܦܫܳܟ</VERS>
      <VERS vnumber="26">ܡܶܛܽܠ ܕܶܐܢ ܬܛܰܪܦܺܝܘܗܝ: ܢܶܦܽܘܩ ܢܺܐܒܰܕ</VERS>
      <VERS vnumber="27">ܘܒܰܐܝܕܳܐ ܐܽܘܪܚܳܐ ܬܶܫܟܚܺܝܘܗܝ.</VERS>
    </CHAPTER>
    <CHAPTER cnumber="34">
      <VERS vnumber="1">ܕܒܳܥܶܐ ܣܪܺܝܩܽܘܬܳܐ ܡܶܫܟܰܚ ܟܰܕܳܒܽܘܬܳܐ: ܘܚܶܠܡܳܐ: ܚܰܕܽܘܬܳܐ ܣܪܺܝܩܬܳܐ</VERS>
      <VERS vnumber="2">ܐܰܝܟ ܐ̱ܢܳܫ ܕܰܐܚܺܝܕ ܛܶܠܳܠܳܐ: ܘܡܰܦܪܰܚ ܥܰܘܦܳܐ. ܗܳܟܰܢܳܐ ܗܽܘ ܡܰܢ ܕܰܡܗܰܝܡܶܢ ܠܚܶܙܘܳܐ ܕܠܺܠܝܳܐ</VERS>
      <VERS vnumber="3">ܗܳܟܰܢܳܐ ܗܽܘ ܚܶܙܘܶܐ ܘܚܶܠܡܳܐ ܕܠܽܘܩܒܰܠ ܦܰܪܨܽܘܦܳ ܕܡܽܘܬܳܐ ܕܰܐܦ̈ܶܐ</VERS>
      <VERS vnumber="4">ܘܡܶܢ ܪܺܝܫ ܥܰܡܶܗ ܢܰܦܶܩ ܙܳܟܽܘܬܳܐ. ܘܡܰܢܽܘ ܟܰܕܳܒܳܐ ܕܢܶܙܟܶܐ</VERS>
      <VERS vnumber="5">ܟܽܠ ܢܶܚ̈ܫܶܐ ܘܩܶܨ̈ܡܶܐ ܘܚܶܠ̈ܡܶܐ: ܛܳܥܝܽܘܬܳܐ. ܘܕܰܡܗܰܝܡܶܢ ܠܗܽܘܢ: ܬܰܡܳܢ ܠܶܒܶܗ</VERS>
      <VERS vnumber="6">ܘܶܐܢ ܡܶܢ ܩܕܳܡ ܐܰܠܳܗܳܐ ܐܶܬܦܰܩܰܕ݂ ܠܡܶܛܥܳܐ ܒܚܽܘܫܒܳܢܰܝ ܠܺܠܝܳܐ: ܠܳܐ ܬܶܬܶܠ ܠܗܽܘܢ ܠܶܒܳܟ</VERS>
      <VERS vnumber="7">ܣܰܓܺܝ̈ܐܶܐ ܓܶܝܪ ܕܰܒܚܶܠ̈ܡܶܐ ܛܥܰܘ ܐܽܘܪܚܳܐ: ܘܶܬܬܩܶܠܘ ܒܰܫܒܺܝ̈ܠܰܝܗܽܘܢ</VERS>
      <VERS vnumber="8">ܒܰܐܬܪܳܐ ܕܠܰܝܬ ܒܶܗ ܚܛܳܗ̈ܶܐ ܪܥܶܐ ܐܰܠܳܗܳܐ. ܡܶܛܽܠ ܕܚܶܟܡܬܳܐ ܕܥܰܘ̈ܳܠܶܐ ܒܠܺܠܝܳܐ ܡܶܬܗܰܝܡܢܳܐ</VERS>
      <VERS vnumber="9">ܓܰܒܪܳܐ ܚܰܟܺܝܡܳܐ: ܢܶܒܩܶܐ ܣܰܓܺܝ. ܘܰܕܟܳܫܰܪ ܒܟܽܠܡܶܕܶܡ ܒܳܨܶܐ</VERS>
      <VERS vnumber="10">ܕܠܳܐ ܢܰܣܺܝ: ܩܰܠܺܝܠ ܗܽܘ ܝܳܕܰܥ. ܘܰܕܢܰܣܺܝ: ܐܰܣܓܺܝ ܚܶܟܡܬܳܐ</VERS>
      <VERS vnumber="11">ܣܰܓܺܝ ܚܙܺܝܬ݂ ܟܰܕ ܢܰܣܺܝܬ݂. ܘܨܶܒܘ̈ܳܬܳܐ ܣܰܓܺܝ̈ܐܳܬܳܐ ܥܒܰܪ ܥܠܰܝ</VERS>
      <VERS vnumber="12">ܙܰܒܢ̈ܳܬܳܐ ܣܰܓܺܝ̈ܐܳܬܳܐ ܠܡܰܘܬܳܐ ܡܛܺܝܬ݂. ܘܶܐܬܦܰܨܶܝܬ ܡܶܛܽܠܳܬܗܶܝܢ</VERS>
      <VERS vnumber="13">ܨܶܒܝܳܢܳܐ ܕܕܳܚܠܰܘ̈ܗܝ ܥܳܒܶܕ ܡܳܪܝܳܐ</VERS>
      <VERS vnumber="14">ܡܶܛܽܠ ܕܪܰܒ ܗܽܘ ܣܰܒܪܶܗ: ܘܦܳܪܶܩ</VERS>
      <VERS vnumber="15">ܕܕܳܚܶܠ ܠܰܐܠܳܗܳܐ: ܛܽܘܒܶܝܗ̇ ܠܪܽܘܚܶܗ</VERS>
      <VERS vnumber="16">ܥܰܠ ܡܰܢ ܐܶܬܬܟܶܠ. ܘܡܰܢܽܘ ܗܘܳܐ ܠܶܗ ܣܳܡܽܘܟܳܐ</VERS>
      <VERS vnumber="17">ܥܰܝܢܰܘ̈ܗܝ ܕܡܳܪܝܳܐ ܥܰܠ ܟܽܠܗܽܘܢ ܥܒܳܕܰܘ̈ܗܝ. ܘܡܰܓܶܢ ܘܦܳܪܶܩ: ܘܬܽܘܟܠܳܢܳܐ ܗܽܘ ܪܰܒܳܐ</VERS>
      <VERS vnumber="18">ܘܰܡܣܰܬܪܳܢܳܐ ܡܶܢ ܣܳܢܳܐܐ: ܘܦܳܪܽܘܩܳܐ ܡܶܢ ܒܥܶܠܕܒܳܒܳܐ: ܘܰܡܫܰܘܙܒܳܢܳܐ ܗܽܘ ܡܶܢ ܡܚܽܘܬܳܐ. ܘܣܳܡܶܟ ܡܶܢ ܕܰܠܡܶܦܰܠ. ܚܰܕܽܘܬܳܐ ܕܠܶܒܳܐ ܘܢܽܘܗܪܳܐ ܕܥܰܝ̈ܢܶܐ. ܘܳܐܣܝܽܘܬܳܐ ܕܚܰܝ̈ܶܐ ܘܒܽܘܪ̈ܟܳܬܳܐ</VERS>
      <VERS vnumber="19">ܗܳܠܶܝܢ ܟܽܠܗܶܝܢ ܐܰܥܦܳܐ ܥܰܠ ܙܰܕܺܝ̈ܩܶܐ ܢܺܐܬܝ̈ܳܢ ܥܠܰܘ̈ܳܬܗܽܘܢ ܕܥܰܘ̈ܳܠܶܐ: ܕܥܰܘܠܳܐ ܐܶܢܶܝܢ. ܘܠܳܐ ܡܶܬܩܰܒܠܺܝܢ ܩܽܘܪ̈ܒܳܢܰܝܗܽܘܢ</VERS>
      <VERS vnumber="20">ܠܳܐ ܓܶܝܪ ܨܳܒܶܐ ܐܰܠܳܗܳܐ ܒܥܳܠܰܘ̈ܳܬܗܽܘܢ ܕܚܰܛܳܝ̈ܶܐ. ܘܠܳܐ ܒܣܽܘܓܳܐܐ ܕܩܽܘܪ̈ܒܳܢܰܝܗܽܘܢ: ܫܳܒܶܩ ܠܗܽܘܢ</VERS>
      <VERS vnumber="21">ܐܰܝܟ ܐ̱ܢܳܫ ܕܢܳܟܶܣ ܒܪܳܐ ܩܕܳܡ ܐܰܒܽܘܗܝ: ܗܳܟܰܢܳܐ ܡܰܢ ܕܰܡܩܰܪܶܒ ܩܽܘܪܒܳܢܳܐ ܡܶܢ ܕܡܺܣܟܺܢ̈ܶܐ</VERS>
      <VERS vnumber="22">ܠܰܚܡܳܐ ܕܚܶܣܕܳܐ ܚܰܝ݂ܰܝ݂̈ܗܽܘܢ ܕܡܶܣܟܺܢ̈ܶܐ. ܘܰܕܟܳܠܶܐ ܠܶܗ ܡܶܢܗܽܘܢ: ܐܳܫܶܕ ܕܡܳܐ ܙܰܟܳܝܳܐ</VERS>
      <VERS vnumber="23">ܕܩܳܛܶܠ ܠܚܰܒܪܶܗ: ܝܳܪܶܬ݂ ܢܶܟܣܰܘ̈ܗܝ. ܘܕܳܐܫܶܕ ܕܡܳܐ ܙܰܟܳܝܳܐ: ܠܰܐܠܳܗܳܐ ܓܳܠܶܙ</VERS>
      <VERS vnumber="24">ܕܛܳܠܶܡ ܐܰܓܪܳܐ ܕܰܐܓܺܝܪܳܐ: ܛܳܠܶܡ ܠܒܳܪܝܶܗ. ܘܗܽܘ ܡܩܰܒܶܠ ܦܬܘܪܥܳܢܳܐ ܒܺܝܫܳܐ</VERS>
      <VERS vnumber="25">ܚܰܕ ܒܳܢܶܐ: ܘܰܐ̱ܚܪܺܢܳܐ ܣܳܬܰܪ. ܡܳܢܳܐ ܐܰܗܢܺܝܘ: ܐܶܠܳܐ ܥܰܡܠܳܐ ܣܪܺܝܩܳܐ</VERS>
      <VERS vnumber="26">ܚܰܕ ܡܒܰܪܶܟ: ܘܰܐ̱ܚܪܺܢܳܐ ܡܠܰܝܶܛ. ܒܩܳܠܳܐ ܕܡܰܢ ܡܶܢ ܬܖ̈ܰܝܗܽܘܢ: ܢܶܫܡܰܥ ܐܰܠܳܗܳܐ</VERS>
      <VERS vnumber="27">ܕܣܳܚܶܐ ܡܶܢ ܡܺܝܬܳܐ: ܘܗܳܦܶܟ ܩܳܪܶܒ ܠܶܗ. ܡܳܢܳܐ ܐܰܗܢܺܝ: ܡܶܢ ܡܰܣܚܽܘܬܶܗ</VERS>
      <VERS vnumber="28">ܘܰܕܨܳܐܶܡ ܡܶܢ ܚܛܳܗܰܘ̈ܗܝ: ܘܗܳܦܶܟ ܥܳܒܶܕ ܠܗܽܘܢ. ܨܠܽܘܬܶܗ ܡܰܢܽܘ ܫܳܡܰܥ. ܐܰܘ ܡܳܢܳܐ ܐܰܗܢܺܝ ܕܨܳܡ.</VERS>
    </CHAPTER>
    <CHAPTER cnumber="35">
      <VERS vnumber="1">ܐܶܢ ܥܒܰܕܬ ܡܶܕܶܡ ܕܰܟܬܺܝܒ ܒܢܳܡܽܘܣܳܐ: ܐܰܣܓܺܝܬ ܦܽܘܠܚܳܢܳܐ</VERS>
      <VERS vnumber="2">ܘܰܕܢܳܛܰܪ ܦܽܘܩܕܳܢܳܐ: ܛܽܘܒܶܝܗ̇ ܠܪܽܘܚܶܗ</VERS>
      <VERS vnumber="3">ܪܳܡܶܐ ܚܽܘܒ̈ܠܶܐ ܛܳܒ̈ܶܐ ܡܰܢ ܕܰܡܩܰܪܶܒ ܩܽܘܪܒܳܢܳܐ. ܘܰܕܥܳܒܶܕ ܙܶܕܩܬܳܐ: ܢܳܛܰܪ ܢܳܡܽܘܣܳܐ ܗܽܘ</VERS>
      <VERS vnumber="4">ܨܶܒܝܳܢܶܗ ܕܰܐܠܳܗܳܐ: ܠܡܶܨܛܳܐ ܡܶܢ ܟܽܠ ܕܒܺܝܫ. ܘܰܟܠܺܝ ܚܰܝܠܳܟ: ܕܠܳܐ ܬܶܥܒܶܕ ܕܰܣܢܶܐ</VERS>
      <VERS vnumber="5">ܠܳܐ ܬܶܬܚܙܶܐ ܩܕܳܡܰܘܗܝ ܣܪܺܝܩܳܐܺܝܬ</VERS>
      <VERS vnumber="6">ܡܶܛܽܠ ܕܟܽܠ ܕܥܳܒܶܕ ܕܫܰܦܺܝܪ: ܢܳܛܰܪ ܦܽܘܩܕܳܢܳܐ ܗܽܘ</VERS>
      <VERS vnumber="7">ܩܽܘܪ̈ܒܳܢܰܝܗܽܘܢ ܕܙܰܕܺܝ̈ܩܶܐ: ܨܠܽܘܬܳܐ ܕܦܽܘܡܰܝ̈ܗܽܘܢ. ܘܰܥܒܳܕܰܝ̈ܗܽܘܢ: ܫܡܰܝܳܐ ܒܳܙܥܺܝܢ</VERS>
      <VERS vnumber="8">ܡܰܘܗܰܒܬܶܗ ܕܰܒܪܢܳܫܳܐ: ܛܳܒܳܐ ܬܶܬܩܰܒܰܠ. ܘܕܽܘܟܪܳܢܗܽܘܢ ܕܙܰܕܺܝ̈ܩܶܐ: ܠܳܐ ܢܶܬܛܥܶܐ ܠܥܳܠܰܡ</VERS>
      <VERS vnumber="9">ܒܥܰܝܢܳܐ ܛܳܒܬܳܐ: ܗܰܒ ܠܡܶܣܟܺܢܳܐ. ܘܠܳܐ ܬܶܬܙܺܝܥ ܒܡܰܘ̈ܗܒܳܬܳܟ</VERS>
      <VERS vnumber="10">ܒܟܽܠ ܡܰܘܗ̈ܒܳܬܳܟ: ܢܶܗܘ̈ܝܳܢ ܢܰܗܺܝܪ̈ܳܢ ܐܰܦܰܝ̈ܟ. ܘܰܒܚܰܕܽܘܬܳܐ: ܐܰܘܙܶܦ ܠܡܰܢ ܕܠܳܐ ܦܳܪܰܥ ܠܳܟ: ܡܶܛܽܠ ܕܰܐܠܳܗܳܐ ܦܳܪܽܘܥܳܐ ܗܽܘ. ܘܪܶܒܽܘ ܪ̈ܶܒܘܳܢ: ܗܽܘ ܦܳܪܰܥ ܠܳܟ</VERS>
      <VERS vnumber="11">ܗܰܒ ܠܰܐܠܳܗܳܐ ܐܰܟܡܳܐ ܕܝܰܗܒ ܠܳܟ: ܒܥܰܝܢܳܐ ܛܳܒܬܳܐ ܘܒܺܐܝܕܳܐ ܪܰܒܬܳܐ. ܡܰܢ ܕܝܳܗܶܒ ܓܶܝܪ ܠܡܶܣܟܺܢܳܐ: ܠܰܐܠܳܗܳܐ ܗܽܘ ܡܰܘܙܶܦ</VERS>
      <VERS vnumber="12">ܡܰܢܽܘ ܓܶܝܪ ܦܳܪܽܘܥܳܐ: ܐܶܠܳܐ ܐܶܢ ܗܽܘ</VERS>
      <VERS vnumber="13">ܠܳܐ ܬܶܫܬܰܘܚܰܪ: ܡܶܛܽܠ ܕܠܳܐ ܡܩܰܒܰܠ</VERS>
      <VERS vnumber="14">ܘܠܳܐ ܬܶܬܟܶܠ ܥܰܠ ܩܽܘܪܒܳܢܳܐ ܕܰܚܛܽܘܦܝܳܐ. ܡܶܛܽܠ ܕܰܐܠܳܗܳܐ ܥܳܒܶܕ ܕܺܝܢܳܐ ܗܽܘ. ܘܠܰܝܬ ܩܕܳܡܰܘܗܝ ܡܰܣܰܒ ܒܰܐܦ̈ܶܐ</VERS>
      <VERS vnumber="15">ܥܳܐܠܳܐ ܩܕܳܡܰܘܗܝ ܨܠܽܘܬܶܗ ܕܡܶܣܟܺܢܳܐ. ܘܒܳܥܽܘܬܳܐ ܕܥܰܝ݂ܺܝ݂ܩܰܝ̈ ܪܽܘܚܳܐ ܫܳܡܰܥ</VERS>
      <VERS vnumber="16">ܠܳܐ ܫܳܒܶܩ ܐܶܢܰܩܬܳܐ ܕܝܰܬ̈ܡܶܐ. ܘܰܨܠܽܘܬܳܐ ܕܰܐܪ̈ܡܠܳܬܳܐ ܫܳܡܰܥ</VERS>
      <VERS vnumber="17">ܡܪܳܖ̈ܶܐ ܕܢܰܦܫܶܗ ܕܡܶܣܟܺܢܳܐ: ܗܽܘ ܫܳܡܰܥ</VERS>
      <VERS vnumber="18">ܘܰܨܠܽܘܬܗܽܘܢ ܕܡܶܣܟܺܢ̈ܶܐ ܥܢܳܢ̈ܶܐ ܡܰܪܟܢܳܐ. ܨܠܽܘܬܗܽܘܢ ܕܡܶܣܟܺܢ̈ܶܐ ܠܥܶܠ ܡܶܢ ܥܢܳܢ̈ܶܐ ܣܳܠܩܳܐ: ܘܰܩܕܳܡ ܡܳܪܶܐ ܪܰܒܽܘܬܳܐ ܥܳܐܠܳܐ</VERS>
      <VERS vnumber="19">ܠܳܐ ܥܳܒܪܳܐ ܥܕܰܡܳܐ ܕܰܡܒܰܕܶܩ ܥܠܶܝܗ̇. ܘܕܺܝܢܳܐ ܕܩܽܘܫܬܳܐ ܕܳܐܶܢ</VERS>
      <VERS vnumber="20">ܐܳܦ ܡܳܪܝܳܐ ܠܳܐ ܢܰܣܠܶܐ: ܘܠܳܐ ܢܶܫܒܽܩ: ܘܠܳܐ ܢܒܰܛܶܠ: ܥܕܰܡܳܐ ܕܢܶܬܒܰܥ ܥܒܳܕܰܝ̈ܗܽܘܢ ܕܥܰܘ̈ܳܠܶܐ</VERS>
      <VERS vnumber="21">ܘܰܠܥܰܡ̈ܡܶܐ ܢܰܗܦܶܟ ܦܽܘܪܥܳܢܳܐ: ܥܕܰܡܳܐ ܕܢܰܘܒܶܕ ܥܽܘܫܢܗܽܘܢ ܕܚܰܛܳܝ̈ܶܐ</VERS>
      <VERS vnumber="22">ܘܰܠܫܰܠܺܝܛܳܢ̈ܶܐ ܥܰܘ̈ܳܠܶܐ ܡܦܰܣܳܩܽܘ ܡܦܰܣܶܩ. ܥܕܰܡܳܐ ܕܰܢܗܦܶܟ ܠܒܺܝ̈ܫܶܐ ܠܚܽܘܒܠܗܽܘܢ. ܘܰܠܥܳܒܕܰܝ̈ ܥܰܘܠܳܐ ܬܰܪ̈ܥܝܳܬܗܽܘܢ</VERS>
      <VERS vnumber="23">ܥܕܰܡܳܐ ܕܰܢܕܽܘܢ ܕܺܝܢܳܐ ܕܥܰܡܶܗ. ܘܰܢܚܰܕܶܐ ܐܶܢܽܘܢ ܒܦܽܘܪܥܳܢܽܘܬܶܗ. ܘܢܶܒܗܰܬ ܣܳܢܳܐܐ ܒܥܶܕܳܢܳܐ ܕܽܐܘܠܨܳܢܳܐ. ܐܰܝܟ ܥܢܳܢܳܐ ܕܡܶܛܪܳܐ ܒܙܰܒܢܳܐ ܕܡܶܬܒܥܶܐ.</VERS>
    </CHAPTER>
    <CHAPTER cnumber="36">
      <VERS vnumber="1">ܦܪܽܘܩܰܝܢ ܐܰܠܳܗܳܐ ܠܟܽܠܰܢ</VERS>
      <VERS vnumber="2">ܘܰܐܝܬܳܐ ܪܽܘܓܙܳܟ ܥܰܠ ܥܰܡ̈ܡܶܐ ܕܠܳܐ ܝܰܕܥܽܘܟ</VERS>
      <VERS vnumber="3">ܐܰܪܺܝܡ ܐܺܝܕܳܟ ܥܰܠ ܥܰܡܳܐ ܢܽܘܟܪܳܝܳܐ. ܕܢܶܕܥܽܘܢ ܓܰܢܒܳܪܽܘܬܳܟ</VERS>
      <VERS vnumber="4">ܒܡܳܐ ܕܰܠܥܺܢܰܝ̈ܗܽܘܢ ܐܶܩܰܕܰܫܬ ܒܰܢ: ܗܳܟܰܢܳܐ ܠܥܺܢܰܝ̈ܢ ܐܶܬܩܰܕܰܫ ܒܗܽܘܢ</VERS>
      <VERS vnumber="5">ܕܢܶܕܥܽܘܢ ܐܰܝܟ ܡܳܐ ܕܺܝܕܰܥܢ: ܕܠܰܝܬ ܐܰܠܳܗܳܐ ܠܒܰܪ ܡܶܢܳܟ</VERS>
      <VERS vnumber="6">ܚܰܕܶܬ ܐܳܬܘ̈ܳܬܳܐ. ܘܫܰܢܳܐ ܬܡܺܝ̈ܗܳܬܳܐ</VERS>
      <VERS vnumber="7">ܬܰܩܶܦ ܐܺܝܕܳܐ ܘܰܕܪܳܥܳܐ ܕܝܰܡܺܝܢܳܐ</VERS>
      <VERS vnumber="8">ܐܰܥܺܝܪ ܪܽܘܓܙܳܐ ܘܰܐܫܽܘܕ ܚܶܡܬܳܐ</VERS>
      <VERS vnumber="9">ܬܒܰܪ ܣܳܢܳܐܐ. ܘܒܰܛܶܠ ܒܥܶܠܕܒܳܒܳܐ</VERS>
      <VERS vnumber="10">ܐܰܒܰܥ ܩܶܨܳܐ. ܘܡܰܛܳܐ ܙܰܒܢܳܐ. ܡܶܛܽܠ ܕܠܰܝܬ ܕܢܺܐܡܰܪ ܠܳܟ ܡܳܢܳܐ ܥܳܒܶܕ ܐܰܢ̱ܬ</VERS>
      <VERS vnumber="11">ܒܪܽܘܓܙܳܐ ܘܰܒܢܽܘܪܳܐ ܐܰܘܒܶܕ ܣܳܢܳܐܐ: ܘܟܽܠ ܪܰܘܪ̈ܒܳܢܶܐ ܘܫܰܠܺܝܛܳܢ̈ܶܐ ܕܥܰܡ̈ܡܶܐ</VERS>
      <VERS vnumber="12">ܒܰܛܶܠ ܬܳܓܳܐ ܕܣܳܢܳܐܐ ܕܳܐܡܰܪ ܕܠܰܝܬ ܐܰܟܘܳܬܝ. ܟܰܢܶܫ ܟܽܠܗܽܘܢ ܫܰܒܛܰܘ̈ܗܝ ܕܝܰܥܩܽܘܒ. ܘܢܺܐܪܬܽܘܢ: ܐܰܝܟܰܢܳܐ ܕܶܐܡܰܪܬ ܡܶܢ ܝܰܘ̈ܡܳܬܳܐ ܩܰܕܡܳܝ̈ܶܐ</VERS>
      <VERS vnumber="13">ܘܰܚܕܺܝ ܥܰܠ ܥܰܡܳܟ ܕܶܐܬܩܪܺܝ ܫܡܳܟ ܥܠܰܘܗܝ: ܥܰܠ ܝܺܣܪܳܐܶܝܠ ܕܰܩܪܰܝܬܳܝܗܝ ܒܽܘܟܪܳܟ</VERS>
      <VERS vnumber="14">ܪܰܚܶܡ ܥܰܠ ܡܕܺܝܢܬܳܐ ܕܩܽܕܫܳܟ. ܥܰܠ ܐܽܘܪܺܫܠܶܡ ܐܰܬܪܳܐ ܕܰܫܟܺܝܢܬܳܟ</VERS>
      <VERS vnumber="15">ܡܠܺܝ ܨܶܗܝܽܘܢ ܡܶܢ ܪܰܒܽܘܬܳܟ. ܘܡܶܢ ܐܺܝܩܳܪܳܟ: ܗܰܝܟܠܳܟ</VERS>
      <VERS vnumber="16">ܘܰܐܩܺܝܡ ܣܳܗܕܘ̈ܳܬܳܐ ܕܥܰܒܕܰܝ̈ܟ: ܐܰܝܟ ܕܡܶܢ ܩܕܺܝܡ. ܘܢܺܐܬܝ̈ܳܢ ܢܺܒ̈ܝܰܘܳܬܳܐ ܕܰܢܒܺܝ݂ܰܝ݂̈ܟ: ܐܰܝܠܶܝܢ ܕܡܰܠܶܠܘ ܒܰܫܡܳܟ</VERS>
      <VERS vnumber="17">ܘܬܶܬܶܠ ܐܰܓܪܳܐ ܠܡܰܢ ܕܢܶܗܘܶܐ ܡܣܰܟܶܐ ܠܳܟ. ܘܰܢܒܺܝ݂ܰܝ݂̈ܟ ܢܶܬܗܰܝܡܢܽܘܢ</VERS>
      <VERS vnumber="18">ܘܬܶܫܡܰܥ ܨܠܽܘܬܳܐ ܕܥܰܒܕܰܝ̈ܟ: ܐܰܝܟ ܨܶܒܝܳܢܳܐ ܕܥܰܡܳܟ. ܕܢܶܕܥܽܘܢ ܟܽܠܗܽܘܢ ܕܰܒܣܰܘ̈ܦܶܝܗ̇ ܕܰܐܪܥܳܐ: ܕܰܐܢ̱ܬ ܗܽܘ ܐܰܠܳܗܳܐ ܠܥܳܠܰܡ ܥܳܠܡܺܝܢ</VERS>
      <VERS vnumber="19">ܟܽܠ ܡܶܐܟܠܳܐ ܡܩܰܒܠܳܐ ܢܰܦܫܳܐ. ܒܪܰܡ ܐܺܝܬ ܡܶܐܟܽܘܠܬܳܐ ܕܡܶܢ ܡܶܐܟܽܘܠܬܳܐ ܒܰܣܺܝܡܳܐ</VERS>
      <VERS vnumber="20">ܦܽܘܡܳܐ ܛܳܥܶܡ ܛܰܥܡܳܐ ܕܡܶܐܟܽܘܠܬܳܐ. ܘܠܶܒܳܐ ܕܚܰܟܺܝ̈ܡܶܐ ܡ̈ܶܠܶܐ ܕܥܰܘ̈ܳܠܶܐ</VERS>
      <VERS vnumber="21">ܠܶܒܳܐ ܛܡܺܝܪܳܐ ܣܰܓܺܝܐܳܐ ܨܶܦܬܶܗ. ܘܓܰܒܪܳܐ ܚܰܟܺܝܡܳܐ ܡܶܣܬܰܟܰܠ ܒܗܳܠܶܝܢ</VERS>
      <VERS vnumber="22">ܫܽܘܦܪܳܗ̇ ܕܰܐܢ̱ܬܬܳܐ ܢܫܰܒܰܚ ܐܰܦܶܝ̈ܗ̇. ܘܥܰܠ ܟܽܠ ܪܶܓܬܳܐ ܕܥܰܝ̈ܢܶܐ ܗܺܝ ܬܶܥܫܰܢ</VERS>
      <VERS vnumber="23">ܒܪܺܝܫ ܩܶܢܝܳܢܳܟ ܩܢܺܝ ܐܰܢ̱ܬܬܳܐ ܛܳܒܬܳܐ</VERS>
      <VERS vnumber="24">ܥܳܕܪܳܐ ܗ̱ܝ ܓܶܝܪ ܐܰܟܘܳܬܳܟ. ܘܶܣܛܽܘܢܳܐ ܗ̱ܝ ܠܩܽܘܒܠܳܟ</VERS>
      <VERS vnumber="25">ܐܰܬܰܪ ܕܠܰܝܬ ܣܝܳܓ̈ܶܐ: ܢܶܬܒܰܥܪܽܘܢ ܟܰܪ̈ܡܶܐ. ܘܰܐܬܰܪ ܕܠܰܝܬ ܐܰܢ̱ܬܬܳܐ: ܓܠܶܐ ܘܰܡܒܰܕܰܪ</VERS>
      <VERS vnumber="26">ܡܰܢܽܘ ܓܶܝܪ ܢܗܰܝܡܶܢ ܠܓܰܕܽܘܕܳܐ ܕܕܳܡܶܐ ܠܛܰܒܝܳܐ: ܕܗܽܘ ܫܳܘܰܪ ܡܶܢ ܡܕܺܝܢܳܐ ܠܰܡܕܺܝܢܳܐ. ܗܳܟܰܢܳܐ ܓܰܒܪܳܐ ܕܠܰܝܬ ܠܶܗ ܐܰܢ̱ܬܬܳܐ. ܒܰܐܬܰܪ ܕܢܶܫܬܟܰܚ: ܢܡܽܘܬ.</VERS>
    </CHAPTER>
    <CHAPTER cnumber="37">
      <VERS vnumber="1">ܘܰܠܪܳܚܡܶܗ ܐܳܡܰܪ ܕܪܶܚܡܶܬ݂. ܒܪܰܡ ܐܺܝܬ ܪܳܚܡܳܐ ܕܰܫܡܶܗ ܪܳܚܡܳܐ: ܕܠܳܐ ܡܳܛܶܐ ܥܕܰܡܳܐ ܠܡܰܘܬܳܐ</VERS>
      <VERS vnumber="2">ܪܳܚܡܳܐ ܕܰܫܪܳܪܳܐ: ܐܰܝܟ ܢܰܦܫܳܟ ܢܶܗܘܶܐ ܠܳܟ</VERS>
      <VERS vnumber="3">ܣܳܢܳܐܐ ܘܒܺܝܫܳܐ ܠܡܳܢܳܐ ܐܶܬܒܪܺܝܘ. ܐܶܠܳܐ ܠܡܶܡܠܳܐ ܐܰܪܥܳܐ ܥܒܳܕ̈ܶܐ ܕܥܰܘܠܳܐ</VERS>
      <VERS vnumber="4">ܒܺܝܫ ܪܳܚܡܳܐ ܕܩܰܪܺܝܒ ܠܦܳܬܽܘܪܳܐ. ܘܰܒܥܶܕܳܢ ܥܳܩܬܳܐ ܩܳܐܶܡ ܡܶܢ ܩܒܽܘܠ</VERS>
      <VERS vnumber="5">ܛܳܒ ܪܳܚܡܳܐ ܕܡܶܬܟܰܬܰܫ ܠܽܘܩܒܰܠ ܒܥܶܠܕܒܳܒܳܐ: ܘܰܐܚܺܝܕ ܣܰܟܪܳܐ</VERS>
      <VERS vnumber="6">ܠܳܐ ܬܫܰܒܰܚ ܪܳܚܡܳܟ ܒܩܽܘܪܒܳܐ. ܘܠܳܐ ܬܫܰܠܛܺܝܘܗܝ ܒܒܰܝܬܳܟ</VERS>
      <VERS vnumber="7">ܟܽܠ ܡܳܠܽܘܟܳܐ ܚܙܺܝ. ܒܪܰܡ ܐܺܝܬ ܡܶܠܟܳܐ ܕܫܰܦܺܝܪ ܥܒܺܝܕ</VERS>
      <VERS vnumber="8">ܡܶܢ ܡܳܠܽܘܟܳܐ ܥܰܘܳܠܳܐ ܛܰܪ ܢܰܦܫܳܟ. ܘܕܰܥ ܠܽܘܩܕܰܡ ܡܳܢܳܐ ܒܳܥܶܐ. ܡܶܛܽܠ ܕܳܐܦ ܗܽܘ ܒܢܰܦܫܶܗ ܗܽܘ ܡܶܬܪܰܥܶܐ</VERS>
      <VERS vnumber="9">ܕܕܰܠܡܳܐ ܢܰܪܡܶܐ ܥܠܰܝܟ ܬܽܘܟܳܐ ܒܺܝܫܳܐ</VERS>
      <VERS vnumber="10">ܘܢܺܐܡܰܪ ܡܳܐ ܛܳܒܳܐ ܗ̱ܝ ܐܽܘܪܚܳܟ. ܘܰܢܩܽܘܡ ܡܶܢ ܩܒܽܘܠ: ܘܢܶܚܙܶܐ ܒܨܰܥܪܳܟ. ܠܳܐ ܬܶܬܡܠܶܟ ܒܣܳܢܳܐܟ. ܘܡܶܢܶܗ ܟܰܣܺܝ ܐ̱ܪܳܙܳܟ</VERS>
      <VERS vnumber="11">ܘܥܰܡ ܐܰܢ̱ܬܬܳܐ ܕܠܳܐ ܬܓܺܘܪܶܝܗ̇. ܘܥܰܡ ܣܳܢܳܐܐ ܕܠܳܐ ܬܶܬܟܰܬܰܫ: ܘܥܰܡ ܬܰܓܳܪܳܐ ܥܰܠ ܬܶܐܓܽܘܪܬܶܗ. ܘܥܰܡ ܡܙܰܒܢܳܢܳܐ ܥܰܠ ܙܶܒܢܶܗ: ܐܰܘ ܥܰܡ ܥܰܘܳܠܳܐ ܠܡܶܥܒܰܕ ܕܫܰܦܺܝܪ</VERS>
      <VERS vnumber="12">ܘܥܰܡ ܐܰܝܢܳܐ ܕܠܺܝܬ ܠܶܗ ܖ̈ܰܚܡܶܐ: ܠܡܶܥܒܰܕ ܖ̈ܰܚܡܶܐ. ܥܰܡ ܐܰܓܺܝܪܳܐ ܕܰܡܕܰܓܶܠ ܒܰܥܒܳܕܶܗ</VERS>
      <VERS vnumber="13">ܘܥܰܡ ܐܰܓܺܝܪܳܐ ܥܰܘܳܠܳܐ ܠܳܐ ܬܶܩܛܽܘܪ ܐ̱ܪܳܙܳܐ. ܘܥܰܡ ܥܰܒܕܳܐ ܕܒܳܥܶܐ ܠܡܶܛܥܰܡ ܡܳܖ̈ܰܘܗܝ: ܠܳܐ ܬܶܗܘܶܐ ܠܶܗ ܒܥܶܠ ܡܶܠܟܳܐ</VERS>
      <VERS vnumber="14">ܥܰܡ ܐ̱ܢܳܫ̈ܳܐ ܙܰܕܺܝ̈ܩܶܐ ܗܘܰܝܬ ܥܳܡܰܪ. ܕܗܶܢܽܘܢ ܕܳܚܠܺܝܢ ܠܡܶܚܛܳܐ ܩܕܳܡ ܐܰܠܳܗܳܐ. ܘܠܶܒܗܽܘܢ ܫܘܶܐ ܥܰܡ ܠܶܒܳܟ</VERS>
      <VERS vnumber="15">ܘܶܐܢ ܡܰܒܐܶܫ ܠܳܟ: ܠܢܰܦܫܶܗ ܗܽܘ ܡܰܒܐܶܫ. ܘܶܐܢ ܡܰܛܐܶܒ ܠܳܟ: ܠܢܰܦܫܶܗ ܗܽܘ ܡܰܛܐܶܒ</VERS>
      <VERS vnumber="16">ܡܶܛܽܠ ܗܰܝܡܳܢܽܘܬܶܗ: ܗܺܝ ܬܰܚܶܝܘܗܝ. ܘܳܐܦ ܗܽܘ ܡܗܰܝܡܰܢ ܗܽܘ ܐܰܟܘܳܬܳܟ</VERS>
      <VERS vnumber="17">ܠܶܒܶܗ ܕܰܒܪܢܳܫܳܐ ܢܶܚܕܶܐ ܒܽܐܘܪܚܶܗ: ܝܰܬܺܝܪ ܡܶܢ ܥܽܘܬܪܳܐ ܕܥܳܠܡܳܐ ܕܠܳܐ ܡܰܗܢܶܐ</VERS>
      <VERS vnumber="18">ܘܥܰܡ ܟܽܠܗܶܝܢ ܗܳܠܶܝܢ ܗܘܰܝܬ ܡܨܰܠܶܐ ܠܰܐܠܳܗܳܐ. ܕܗܽܘ ܢܰܬܩܶܢ ܐܽܘܪܚܳܟ ܒܩܽܘܫܬܳܐ: ܩܕܳܡ ܒܢܰܝ̈ܢܳܫܳܐ ܘܰܩܕܳܡ ܟܽܠ ܡܶܕܶܡ</VERS>
      <VERS vnumber="19">ܡܳܪܝܳܐ ܒܪܳܐ ܟܽܠ ܛܳܒ ܘܒܺܝܫ. ܚܰܝ̈ܶܐ ܘܡܰܘܬܳܐ. ܘܰܕܫܰܠܺܝܛ ܒܠܶܫܳܢܶܗ: ܢܶܬܦܰܨܶܐ ܡܶܢ ܒܺܝܫܳܐ. ܘܟܽܠ ܡܰܢ ܕܚܰܟܺܝܡ ܒܪܶܥܝܳܢܶܗ: ܗܽܘܝܽܘ ܣܰܟ̱ܳܐ</VERS>
      <VERS vnumber="20">ܐܺܝܬ ܓܶܝܪ ܕܚܰܟܺܝܡ. ܘܰܒܫܽܘ̈ܥܝܳܬܶܗ ܡܶܣܬܢܶܐ. ܘܡܶܢ ܟܽܠ ܐܺܝܩܳܪ ܟܳܠܶܐ ܢܰܦܫܶܗ</VERS>
      <VERS vnumber="21">ܘܺܐܝܬ ܚܰܟܺܝܡܳܐ ܕܰܒܟܽܠܥܶܕܳܢ ܚܰܟܺܝܡ. ܦܺܐܖ̈ܰܝܗܽܘܢ ܕܚܰܟܺܝ̈ܡܶܐ ܠܢܰܦܫܗܽܘܢ</VERS>
      <VERS vnumber="22">ܘܺܐܝܬ ܚܰܟܺܝܡܳܐ ܕܰܠܢܰܦܫܶܗ ܚܰܟܺܝܡ. ܘܦܺܐܖ̈ܶܐ ܕܰܥܒܳܕܰܘ̈ܗܝ ܡܶܢ ܚܶܙܘܳܐ ܕܰܐܦܰܘ̈ܗܝ</VERS>
      <VERS vnumber="23">ܘܰܕܚܰܟܺܝܡ ܠܢܰܦܫܶܗ ܢܶܣܒܰܥ ܬܰܦܢܺܝ̈ܩܶܐ. ܘܰܢܫܰܒܚܽܘܢܶܗ ܟܽܠܗܽܘܢ ܚܰܙܳܝܰܘ̈ܗܝ</VERS>
      <VERS vnumber="24">ܚܰܟܺܝܡܳܐ ܕܥܰܡܳܐ ܢܺܐܪܰܬ ܐܺܝܩܳܪܳܐ. ܘܰܫܡܶܗ ܩܰܝܳܡ ܠܚܰܝ̈ܶܐ ܕܰܠܥܳܠܰܡ</VERS>
      <VERS vnumber="25">ܒܶܪܝ: ܒܚܰܝ݂ܰܝ݂̈ܟ ܢܰܣܳܐ ܢܰܦܫܳܟ. ܘܰܚܙܺܝ ܡܶܕܶܡ ܕܒܺܝܫ ܠܳܗ̇: ܠܳܐ ܬܶܬܶܠ ܠܳܗ̇</VERS>
      <VERS vnumber="26">ܡܶܛܽܠ ܕܠܳܐ ܗܘܳܐ ܟܽܠ ܛܳܒܳܐ. ܘܠܳܐ ܟܽܠ ܢܰܦܫܳܐ ܒܩܰܠܺܝܠ ܡܶܬܪܰܥܝܳܐ</VERS>
      <VERS vnumber="27">ܠܳܐ ܬܰܣܓܶܐ ܠܳܗ̇ ܡܶܐܟܽܘܠܬܳܐ ܕܬܰܦܢܺܝ̈ܩܶܐ. ܘܠܳܐ ܬܰܒܐܶܫ ܥܰܝܢܳܟ ܥܰܠ ܡܶܐܟܽܘܠܬܳܐ ܣܰܓܺܝܐܬܳܐ</VERS>
      <VERS vnumber="28">ܡܶܛܽܠ ܕܡܶܢ ܣܰܓܺܝܐܽܘܬܳܐ ܕܡܶܐܟܽܘܠܬܳܐ ܗܳܘܶܐ ܡܰܪܥܳܐ. ܘܰܕܡܰܣܓܶܐ ܠܡܶܐܟܰܠ ܡܶܬܟܪܰܗ</VERS>
      <VERS vnumber="29">ܣܰܓܺܝ̈ܐܶܐ ܓܶܝܪ ܕܡܺܝܬܘ ܡܶܛܽܠ ܡܶܐܟܽܘܠܬܳܐ ܣܰܓܺܝܐܬܳܐ. ܘܰܕܡܶܙܕܰܗܰܪ ܡܰܘܣܶܦ ܚܰܝ̈ܶܐ.</VERS>
    </CHAPTER>
    <CHAPTER cnumber="38">
      <VERS vnumber="1">ܝܰܩܰܪ ܐܳܣܝܳܐ ܥܰܕܠܳܐ ܢܶܬܒܥܶܐ ܠܳܟ. ܡܶܛܽܠ ܕܳܐܦ ܠܶܗ ܐܰܠܳܗܳܐ ܒܪܳܝܗܝ</VERS>
      <VERS vnumber="2">ܘܡܶܢ ܩܕܳܡ ܐܰܠܳܗܳܐ ܢܶܬܚܰܟܰܡ ܐܳܣܝܳܐ. ܘܡܶܢ ܡܰܠܟܳܐ ܢܳܣܶܒ ܡܰܘ̈ܗܒܳܬܳܐ</VERS>
      <VERS vnumber="3">ܘܡܶܢ ܬܰܪܥܺܝܬܶܗ ܕܳܐܣܝܳܐ ܢܪܰܡܪܡܽܘܢܶܗ. ܘܰܩܕܳܡ ܡܰܠ̈ܟܶܐ ܢܩܺܝܡܽܘܢܶܗ</VERS>
      <VERS vnumber="4">ܐܰܠܳܗܳܐ ܡܶܢ ܐܰܪܥܳܐ ܒܪܳܐ ܣܰܡ̈ܡܳܢܶܐ. ܘܓܰܒܪܳܐ ܚܰܟܺܝܡܳܐ ܠܳܐ ܢܶܒܣܶܐ ܥܠܰܝܗܽܘܢ</VERS>
      <VERS vnumber="5">ܒܩܰܝܣܳܐ ܓܶܝܪ ܚܰܠܺܝܘ ܡܰܝ̈ܳܐ ܡܰܪܺܝܖ̈ܶܐ</VERS>
      <VERS vnumber="6">ܡܶܛܽܠ ܕܢܶܬܺܝܕܰܥ ܚܰܝܠܶܗ ܕܰܐܠܳܗܳܐ: ܕܝܰܗܒ ܠܰܒܢܰܝ̈ܢܳܫܳܐ ܚܶܟܡܬܳܐ: ܠܡܶܫܬܰܒܳܚܽܘ ܒܰܓܒܰܪ̈ܘܳܬܶܗ</VERS>
      <VERS vnumber="7">ܒܗܽܘܢ ܐܳܣܝܳܐ ܡܢܺܝܚ ܡܶܢ ܟܺܐܒ̈ܶܐ. ܘܳܐܦ ܒܰܣܳܡܳܐ ܡܰܬܩܶܢ ܒܶܣܡܳܢ̈ܶܐ</VERS>
      <VERS vnumber="8">ܡܶܛܽܠ ܕܠܳܐ ܢܶܒܛܰܠ ܥܒܳܕܳܐ ܘܚܶܟܡܬܳܐ ܡܶܢ ܐܰܦܰܝ̈ ܐܰܪܥܳܐ</VERS>
      <VERS vnumber="9">ܒܶܪܝ: ܐܳܦ ܒܡܰܕܥܳܟ ܨܰܠܳܐ ܩܕܳܡ ܐܰܠܳܗܳܐ: ܕܗܽܘܝܽܘ ܡܰܐܣܶܐ</VERS>
      <VERS vnumber="10">ܐܰܥܒܰܪ ܥܰܘܠܳܐ ܘܫܽܘܩܪܳܐ. ܘܡܶܢ ܟܽܠ ܚܛܳܗ̈ܶܐ ܕܰܟܳܐ ܠܶܒܳܟ</VERS>
      <VERS vnumber="11">ܘܳܐܦ ܠܳܐܣܝܳܐ ܗܰܒ ܐܰܬܪܳܐ</VERS>
      <VERS vnumber="12">ܡܶܛܽܠ ܕܳܐܦ ܒܶܗ ܐܺܝܬ ܒܑܶܗ ܗܶܢܝܳܢܳܐ</VERS>
      <VERS vnumber="13">ܡܶܛܽܠ ܕܺܐܝܬ ܙܰܒܢܳܐ ܕܒܺܐܝܕܶܗ ܡܰܨܠܚܳܐ ܐܳܣܝܽܘܬܳܐ</VERS>
      <VERS vnumber="14">ܕܰܢܨܰܠܶܐ ܠܰܐܠܳܗܳܐ: ܘܢܶܬܶܠ ܒܺܐܝܕܶܗ ܚܽܘܠܡܳܢܳܐ. ܘܬܺܐܬܶܐ ܐܳܣܝܽܘܬܳܐ ܒܺܐܝܕܶܗ ܘܚܰܝ̈ܶܐ</VERS>
      <VERS vnumber="15">ܡܶܛܽܠ ܕܡܰܢ ܕܚܳܛܶܐ ܩܕܳܡ ܐܰܠܳܗܳܐ: ܡܶܬܺܝܗܶܒ ܠܺܐܝܕܰܝ̈ ܐܳܣܝܳܐ</VERS>
      <VERS vnumber="16">ܒܶܪܝ: ܥܰܠ ܡܺܝܬܳܐ ܐܰܣܓܳܐ ܕܶܡ̈ܥܶܐ. ܘܢܶܟܐܰܒ ܠܳܟ: ܘܶܐܡܰܪ ܐܽܘܠܺܝܬܳܐ. ܘܰܟܡܳܐ ܕܘܳܠܶܐ ܠܶܗ ܟܢܽܘܫ ܦܰܓܪܶܗ. ܘܠܳܐ ܬܶܒܣܶܐ ܥܰܠ ܩܒܽܘܪܬܶܗ</VERS>
      <VERS vnumber="17">ܚܰܡܪܳܐ ܘܣܰܝܒܳܪܬܳܐ ܠܰܒܢܰܝ̈ܢܳܫܳܐ ܕܡܰܪܩܕܺܝܢ</VERS>
      <VERS vnumber="18">ܘܶܥܒܶܕ ܐܳܒܠܳܐ ܒܙܶܕܩܶܗ. ܝܰܘܡܳܐ ܘܰܬܪܶܝܢ ܡܶܛܽܠ ܒܢܰܝ̈ܢܳܫܳܐ. ܘܶܐܬܒܰܝܰܐ ܡܶܛܽܠ ܚܰܝ̈ܶܐ</VERS>
      <VERS vnumber="19">ܡܶܛܽܠ ܕܡܶܢ ܟܰܪܝܽܘܬܳܐ ܡܶܬܝܰܠܕܳܐ ܥܳܩܬܳܐ</VERS>
      <VERS vnumber="20">ܗܳܟܰܢܳܐ ܓܶܝܪ ܠܶܒܳܐ ܒܺܝܫܳܐ. ܝܰܬܺܝܪ ܡܶܢ ܡܰܘܬܳܐ ܬܳܒܰܪ ܒܨܶܦܬܳܐ ܠܡܶܣܟܺܢ̈ܶܐ. ܘܡܰܝܬܶܐ ܥܳܩܬܳܐ. ܡܶܛܽܠ ܕܚܰܝܰܘ̈ܗܝ ܕܡܶܣܟܺܢܳܐ ܠܠܰܘܛܬܳܐ ܕܠܶܒܳܐ</VERS>
      <VERS vnumber="21">ܠܳܐ ܬܶܬܶܠ ܠܶܒܳܟ ܠܡܰܘ̈ܡܳܬܳܐ. ܐܶܬܕܰܟܪ ܥܳܩܬܳܐ: ܘܰܐܥܒܰܪ ܚܛܳܗ̈ܶܐ</VERS>
      <VERS vnumber="22">ܘܠܳܐ ܬܶܬܟܶܠ ܥܰܠ ܥܽܘܬܪܳܐ. ܡܶܛܽܠ ܕܠܰܝܬ ܒܶܗ ܣܰܒܪܳܐ. ܡܶܛܽܠ ܕܰܐܝܟ ܦܳܪܰܚܬܳܐ ܕܰܫܡܰܝܳܐ ܕܦܳܪܚܳܐ ܘܫܳܟܢܳܐ. ܗܳܟܰܢܳܐ ܗܽܘ ܥܽܘܬܪܳܐ ܩܕܳܡ ܒܢܰܝ̈ܢܳܫܳܐ. ܠܳܟ ܡܚܰܕܶܐ: ܘܠܰܐ̱ܚܪܺܢܳܐ ܡܰܒܐܶܫ</VERS>
      <VERS vnumber="23">ܐܶܬܕܰܟܪ ܕܦܽܘܣܩܳܢܳܐ ܗܽܘ ܠܳܟ. ܠܶܗ ܐܶܬܡܳܠܝ: ܘܠܳܟ ܝܰܘܡܳܢܳܐ</VERS>
      <VERS vnumber="24">ܐܰܝܟ ܕܰܒܛܶܠ ܡܺܝܬܳܐ: ܗܳܟܰܢܳܐ ܒܛܶܠ ܕܽܘܟܪܳܢܶܗ. ܘܶܐܬܒܰܝܰܐ ܥܰܡ ܡܰܦܩܳܢܳܐ ܕܢܰܦܫܶܗ</VERS>
      <VERS vnumber="25">ܚܶܟܡܬܶܗ ܕܣܳܦܪܳܐ ܬܰܘܣܶܦ ܠܶܗ ܚܶܟܡܬܳܐ. ܘܰܕܠܳܐ ܡܦܰܪܶܩ ܣܪ̈ܺܝܩܳܬܳܐ: ܗܽܘ ܢܶܬܚܰܟܰܡ</VERS>
      <VERS vnumber="26">ܡܳܢܳܐ ܓܶܝܪ ܢܶܬܚܰܟܰܡ ܐܰܚܺܝܕ ܚܰܪܒܳܐ ܕܦܰܕܳܢܳܐ. ܕܰܒܬܰܘܖ̈ܶܐ ܕܳܒܰܪ: ܘܰܒܬܰܘܖ̈ܶܐ ܡܬܺܝܪ</VERS>
      <VERS vnumber="27">ܘܫܽܘܥܺܝܬܶܗ ܥܰܡ ܒܢܰܝ̈ ܬܰܘܖ̈ܶܐ. ܘܠܶܒܶܗ ܪܳܢܶܐ ܒܠܶܓܬܳܐ ܕܙܰܪܥܶܗ. ܘܫܰܗܪܶܗ ܠܡܶܓܡܳܪܽܘ ܥܒܳܕܶܗ</VERS>
      <VERS vnumber="28">ܗܳܟܰܢܳܐ ܐܳܦ ܟܽܠܗܽܘܢ ܐܽܘ̈ܡܳܢܶܐ ܡܶܬܬܙܺܝܥܺܝܢ ܐܰܟܚܕܳܐ. ܘܠܺܠܝܳܐ ܘܺܐܝܡܳܡܳܐ ܒܗܽܘܢ ܗܽܘ ܪܳܢܶܝܢ: ܒܰܥܒܳܕܳܐ ܕܰܓܠܺܝ̈ܦܶܐ ܘܰܕܛܰܒܥ̈ܶܐ ܘܰܕܡܰܪ̈ܓܳܢܝܳܬܳܐ</VERS>
      <VERS vnumber="29">ܐܳܦ ܚܽܘܫܒܳܢܰܝ̈ܗܽܘܢ ܠܰܥܒܳܕܳܐ ܕܽܐܘܡܳܢܽܘܬܗܽܘܢ ܡܶܬܒܥܶܝܢ. ܠܶܡܬܰܒ ܥܰܠ ܟܽܘܪܳܐ: ܘܰܠܡܶܣܬܰܟܳܠܽܘ ܒܡܳܐܢܰܝ̈ ܡܰܬܩܳܠܳܐ</VERS>
      <VERS vnumber="30">ܫܰܠܗܶܒ̈ܝܳܬܳܐ ܕܢܽܘܪܳܐ ܡܦܰܩ̈ܥܳܢ ܒܶܣܪܶܗ. ܘܝܳܩܶܕ ܒܚܶܡܬܳܐ ܕܢܽܘܪܳܐ</VERS>
      <VERS vnumber="31">ܠܽܘܩܒܰܠ ܣܽܘܟܳܠܳܐ ܢܰܪܟܶܢ ܐܺܝܕܶܗ. ܘܠܽܘܩܒܰܠ ܨܽܘܪܬܳܐ ܕܰܥܒܳܕܶܗ ܢܰܨ̈ܕܳܢ ܥܰܝܢܰܘ̈ܗܝ</VERS>
      <VERS vnumber="32">ܗܳܟܰܢܳܐ ܐܳܦ ܦܰܚܳܪܳܐ ܕܝܳܬܶܒ ܥܰܠ ܓܺܝܓܠܳܐ. ܘܰܡܙܺܝܥ ܒܦܰܪܣܬܶܗ ܡܳܐܢܳܐ. ܥܰܝܢܰܘ̈ܗܝ ܒܡܳܐܢܰܝ̈ ܟܽܠ ܥܒܳܕܶܗ</VERS>
      <VERS vnumber="33">ܘܰܕܪ̈ܳܥܰܘܗܝ ܡܦܰܩܥܺܝܢ ܛܺܝܢܳܐ. ܘܥܰܕܠܳܐ ܡܳܐܶܬ݂: ܟܦܺܝܦ ܘܰܓܗܺܝܢ</VERS>
      <VERS vnumber="34">ܘܠܶܒܶܗ ܣܺܝܡ ܠܰܡܓܰܡܳܪܽܘ ܥܒܳܕܶܗ. ܘܫܰܗܪܶܗ ܠܒܳܢܳܐ ܐܰܬܽܘܢܶܗ</VERS>
      <VERS vnumber="35">ܟܽܠܗܽܘܢ ܗܳܠܶܝܢ ܡܶܛܽܠ ܟܽܘܫܳܪܗܽܘܢ. ܘܟܽܠ ܓܒܰܪ ܒܰܥܒܳܕܳܐ ܕܽܐܘܡܳܢܽܘܬܗܽܘܢ ܢܶܬܚܰܟܡܽܘܢ</VERS>
      <VERS vnumber="36">ܘܒܶܠܥܳܕܰܝ̈ܗܽܘܢ ܠܳܐ ܡܶܬܝܰܬܒܳܐ ܡܕܺܝܢܬܳܐ</VERS>
      <VERS vnumber="37">ܘܰܐܬܰܪ ܕܥܳܡܪܺܝܢ ܠܳܐ ܢܶܟܦܢܽܘܢ. ܒܪܰܡ ܠܡܶܠܟ݂ܳܐ ܕܥܰܡܳܐ ܠܳܐ ܢܶܬܒܽܘܢ. ܘܒܰܟܢܽܘܫܬܳܐ ܠܳܐ ܢܶܬܬܪܺܝܡܽܘܢ</VERS>
      <VERS vnumber="38">ܘܥܰܠ ܟܽܘܪܣܝܳܐ ܕܕܺܝܢܳܐ ܠܳܐ ܢܶܬܒܽܘܢ. ܘܰܩܝܳܡ̈ܶܐ ܘܕܺܝܢ̈ܶܐ ܠܳܐ ܢܶܣܬܰܟܠܽܘܢ. ܠܳܐ ܢܶܬܒܰܝܢܽܘܢ ܝܽܘܠܦܳܢܳܐ ܕܚܶܟܡܬܳܐ. ܘܰܒܡܰܬ̈ܠܶܐ ܕܚܰܟܺܝ̈ܡܶܐ ܠܳܐ ܢܶܣܬܰܟܠܽܘܢ</VERS>
      <VERS vnumber="39">ܡܶܛܽܠ ܕܒܰܥܒܺܝ̈ܕܳܬܶܗ ܕܥܳܠܡܳܐ ܗܶܢܽܘܢ ܢܰܗܺܝܪܺܝܢ. ܘܪܶܢܝܗܽܘܢ ܒܰܥܒܳܕܳܐ ܕܘܽܐܘܡܳܢܽܘܬܗܽܘܢ.</VERS>
    </CHAPTER>
    <CHAPTER cnumber="39">
      <VERS vnumber="1">ܒܪܰܡ ܗܰܘ ܕܝܳܗܶܒ ܢܰܦܫܶܗ ܠܡܶܕܚܰܠ ܠܰܐܠܳܗܳܐ. ܘܰܠܡܶܣܬܰܟܳܠܽܘ ܢܳܡܽܘܣܳܐ ܕܚܰܝ̈ܶܐ</VERS>
      <VERS vnumber="2">ܐܰܝܟ ܚܶܟܡܬܳܐ ܕܟܽܠܗܽܘܢ ܩܰܕܡܳܝ̈ܶܐ ܢܶܒܥܶܐ. ܘܰܠܘܳܬ݂ ܢܒܺܝ̈ܶܐ ܩܰܕܡܳܝ̈ܶܐ ܢܶܬܦܢܶܐ. ܘܫܽܘ̈ܥܝܳܬܳܐ ܕܟܽܠ ܐ̱ܢܳܫ̈ܳܐ ܕܥܳܠܡܳܐ ܢܺܐܠܰܦ. ܘܒܰܕܥܰܡܺܝ̈ܩܳܢ ܢܶܬܚܰܫܰܒ</VERS>
      <VERS vnumber="3">ܚܶܟܡܬܳܐ ܕܡܰܬ̈ܠܶܐ ܢܺܐܠܰܦ. ܘܰܒܟܽܠ ܣܬܺܝܪ̈ܳܬܳܐ ܢܶܣܬܰܟܰܠ</VERS>
      <VERS vnumber="4">ܒܰܝܢܳܬ݂ ܫܰܠܺܝ̈ܛܳܢܶܐ ܢܗܰܠܶܟ. ܘܒܰܝܢܳܬ ܡܰܠ̈ܟܶܐ ܘܪܰܘܪ̈ܒܳܢܶܐ ܢܫܰܡܶܫ</VERS>
      <VERS vnumber="5">ܒܰܡܕܺܝ̈ܢܳܬܳܐ ܕܥܳܠܡܳܐ ܢܗܰܠܶܟ. ܛܳܒ ܘܒܺܝܫ ܒܐ̱ܢܳܫܳܐ ܢܟܰܣܶܐ</VERS>
      <VERS vnumber="6">ܘܰܒܠܶܒܶܗ ܢܣܺܝܡ ܠܰܡܨܰܠܳܝܽܘ. ܘܡܶܢ ܩܕܳܡ ܐܰܠܳܗܳܐ ܢܶܒܥܶܐ ܖ̈ܰܚܡܶܐ</VERS>
      <VERS vnumber="7">ܢܶܦܬܰܚ ܦܽܘܡܶܗ ܒܰܨܠܽܘܬܳܐ. ܘܥܰܠ ܚܛܳܗܰܘ̈ܗܝ ܢܶܒܥܶܐ ܛܳܒܬܳܐ</VERS>
      <VERS vnumber="8">ܘܰܒܪܽܘܚܳܐ ܕܣܰܟܽܘܠܬܳܢܽܘܬܳܐ ܢܶܬܚܰܟܰܡ</VERS>
      <VERS vnumber="9">ܗܽܘ ܢܰܦܶܩ ܡܰܬ̈ܠܶܐ ܚܰܕ ܬܪܶܝܢ. ܘܢܰܘܕܽܘܢ ܠܶܗ ܒܬܰܪ̈ܥܝܳܬܶܗ</VERS>
      <VERS vnumber="10">ܗܽܘ ܢܶܣܬܰܟܰܠ ܡܰܬ̈ܠܶܐ ܘܚܶܟܡܬܳܐ. ܘܢܶܣܬܰܟܰܠ ܒܰܣܬܺܝܪ̈ܳܬܳܐ</VERS>
      <VERS vnumber="11">ܗܽܘ ܢܰܦܶܩ ܚܶܟܡܬܳܐ ܕܝܽܘܠܦܳܢܳܐ. ܘܰܒܢܳܡܽܘܣܳܐ ܕܚܰܝ̈ܶܐ ܢܶܫܬܰܒܰܚ</VERS>
      <VERS vnumber="12">ܘܢܺܐܠܦܽܘܢ ܣܰܓܺܝ̈ܐܶܐ ܡܶܢ ܚܶܟܡܬܶܗ. ܘܰܒܥܳܠܡܳܐ ܠܳܐ ܢܶܬܛܥܶܐ ܫܡܶܗ</VERS>
      <VERS vnumber="13">ܘܠܳܐ ܢܶܒܛܰܠ ܕܽܘܟܪܳܢܶܗ ܥܕܰܡܳܐ ܠܥܰܠܰܡ. ܘܰܫܡܶܗ ܠܳܐ ܢܶܬܛܥܶܐ ܥܕܰܡܳܐ ܡܶܢ ܕܳܪ ܠܕܳܪ</VERS>
      <VERS vnumber="14">ܚܶܟܡܬܶܗ ܢܬܰܢ̈ܝܳܢ ܟܢܽܘ̈ܫܳܬܳܐ. ܘܬܶܫܒ̈ܚܳܬܶܗ ܢܺܐܡܰܪ ܥܰܡܳܐ</VERS>
      <VERS vnumber="15">ܐܶܢ ܢܶܨܒܶܐ ܒܳܐܠܶܦ: ܢܶܫܬܰܒܰܚ. ܘܶܐܢ ܢܶܫܬܽܘܩ ܒܥܰܡܳܐ ܙܥܽܘܪܳܐ</VERS>
      <VERS vnumber="16">ܐܶܣܬܰܟܰܠܘ: ܘܺܐܡܰܪ ܝܽܘܠܦܳܢܝ: ܐܰܝܟ ܣܰܗܪܳܐ ܒܝܰܘܡܰܝ̈ ܬܪܶܥܣܰܪ</VERS>
      <VERS vnumber="17">ܫܽܘܡܥܽܘܢܝ ܙܰܕܺܝ̈ܩܶܐ: ܘܢܰܦܪܰܥ ܒܶܣܪܟܽܘܢ ܐܰܝܟ ܫܽܘ̈ܫܰܢܶܐ ܘܰܐܝܟ ܐܰܪ̈ܙܶܐ ܕܰܫܬܺܝܠܺܝܢ ܥܰܠ ܡܰܝ̈ܳܐ</VERS>
      <VERS vnumber="18">ܘܰܐܝܟ ܒܶܣ̈ܡܶܐ ܛܳܒ̈ܶܐ ܢܶܒܣܰܡ ܪܺܝܚܟܽܘܢ: ܐܰܝܟ ܪܺܝܚܳܐ ܕܠܶܒܢܳܢ ܒܰܐܪ̈ܙܰܘܗܝ</VERS>
      <VERS vnumber="19">ܘܰܐܝܟ ܥܶܩܳܪܳܐ ܕܫܽܘܫܰܢܰܬ ܡܰܠܟܳܐ</VERS>
      <VERS vnumber="20">ܐܰܪܺܝܡܘ ܩܳܠܟܽܘܢ: ܫܰܒܰܚܘ ܐܰܟܚܕܳܐ. ܘܰܐܘܕܰܘ ܠܰܐܠܳܗܳܐ ܥܰܠ ܟܽܠܗܽܘܢ ܥܒܳܕܰܘ̈ܗܝ. ܡܢܰܘ ܓܒܰܪ̈ܘܳܬܶܗ ܒܬܶܫܒ̈ܚܳܬܳܐ ܘܰܒܬܰܘܕܺܝܬܳܐ ܘܰܒܩܳܠܳܐ ܪܳܡܳܐ. ܘܗܳܟܰܢܳܐ ܐܶܡܰܪܘ</VERS>
      <VERS vnumber="21">ܟܽܠܗܽܘܢ ܥܒܳܕܰܘ̈ܗܝ ܕܰܐܠܳܗܳܐ ܝܳܐܶܝܢ ܐܰܟܚܕܳܐ. ܘܟܽܠܗܽܘܢ ܠܨܶܒ̈ܘܳܬܶܗ ܐܺܬܒܪܺܝܘ. ܘܠܰܝܬ ܕܢܺܐܡܰܪ: ܗܳܢܳܐ ܠܡܳܢܳܐ: ܘܗܳܢܳܐ ܠܡܳܢܳܐ. ܡܶܛܽܠ ܕܟܽܠܗܽܘܢ ܒܘܳܠܺܝܬܳܐ ܥܒܺܝܕܺܝܢ</VERS>
      <VERS vnumber="22">ܘܠܰܝܬ ܕܢܺܐܡܰܪ ܗܳܢܳܐ ܒܺܝܫ ܘܗܳܢܳܐ ܛܳܒ. ܡܶܛܽܠ ܕܟܽܠܗܽܘܢ ܒܥܶܕܳܢܗܽܘܢ ܡܶܬܓܰܢ̱ܒܪܺܝܢ</VERS>
      <VERS vnumber="23">ܒܡܺܐܡܪܶܗ ܡܰܕܢܰܚ ܫܶܡܫܳܐ. ܘܰܒܡܺܐܡܪܶܗ ܗܽܘ ܡܰܥܪܶܒ ܠܶܗ</VERS>
      <VERS vnumber="24">ܒܚܰܕܽܘܬܳܐ ܨܶܒܝܳܢܶܗ ܡܶܬܥܒܶܕ. ܘܠܰܝܬ ܕܰܡܫܰܘܚܰܪ ܠܦܽܘܩܕܳܢܶܗ</VERS>
      <VERS vnumber="25">ܥܒܳܕܰܝ̈ܗܽܘܢ ܕܟܽܠ ܒܢܰܝ̈ ܒܶܣܪܳܐ ܠܩܽܘܒܠܶܗ. ܘܠܰܝܬ ܕܛܳܫܶܗ ܡܶܢ ܩܕܳܡܰܘܗܝ</VERS>
      <VERS vnumber="26">ܘܠܰܝܬ ܕܩܰܠܺܝܠ ܘܣܰܓܺܝ ܩܕܳܡܰܘܗܝ. ܘܠܰܝܬ ܕܥܰܫܺܝܢ ܘܰܩܫܶܐ ܠܩܽܘܒܠܶܗ</VERS>
      <VERS vnumber="27">ܒܽܘܪܟܬܶܗ ܐܰܝܟ ܢܰܗܪܳܐ ܪܳܕܝܳܐ</VERS>
      <VERS vnumber="28">ܘܰܐܝܟ ܢܰܗܪܳܐ ܥܳܠ̈ܡܶܐ ܡܰܫܩܝܳܐ. ܗܳܟܰܢܳܐ ܒܪܽܘܓܙܶܗ ܥܰܡ̈ܡܶܐ ܕܳܐܶܢ. ܘܗܳܦܶܟ ܐܰܪܥܳܐ ܕܫܶܩܝܗܽܘܢ ܠܡܶܠܚܳܐ</VERS>
      <VERS vnumber="29">ܐܽܘܪ̈ܚܳܬܗܽܘܢ ܕܙܰܕܺܝ̈ܩܶܐ ܬܪ̈ܺܝܨܳܢ ܩܕܳܡ ܐܰܦܰܘ̈ܗܝ. ܐܳܦ ܠܖ̈ܰܫܺܝܥܶܐ ܗܶܢܶܝܢ ܡܶܬܦܰܢ̈ܝܳܢ</VERS>
      <VERS vnumber="30">ܛܳܒܬܳܐ ܡܶܢ ܒܪܺܝܫܺܝܬ ܠܛܳܒ̈ܶܐ ܐܶܬܒܰܪܝܰܬ݂. ܘܳܐܦ ܠܥܰܘ̈ܳܠܶܐ ܐܶܢ ܛܳܒ ܘܶܐܢ ܒܺܝܫ</VERS>
      <VERS vnumber="31">ܪܺܝܫ ܟܽܠܗܶܝܢ ܨܶܒ̈ܘܳܬܳܐ ܕܡܶܬܒܰܥ̈ܝܳܢ ܠܚܰܝ̈ܠܶܐ ܕܰܒܢܰܝ̈ܢܳܫܳܐ: ܡܰܝ̈ܳܐ: ܘܢܽܘܪܳܐ: ܘܦܰܪܙܠܳܐ: ܘܡܶܠܚܳܐ: ܘܚܶܛ̈ܶܐ: ܘܬܰܪܒܳܐ: ܘܚܰܠܒܳܐ: ܘܕܶܒܫܳܐ: ܘܥܶܢ̈ܒܶܐ: ܘܚܰܡܪܳܐ: ܘܡܶܫܚܳܐ: ܘܬܰܟܣܺܝܬܳܐ: ܘܰܠܒܽܘܫܳܐ</VERS>
      <VERS vnumber="32">ܟܽܠܗܶܝܢ ܗܳܠܶܝܢ ܠܛܳܒ̈ܶܐ ܡܰܛ̈ܐܒܳܢ. ܘܠܒܺܝ̈ܫܶܐ ܠܠܰܘܛܬܳܐ ܡܶܬܗܰܦ̈ܟܳܢ</VERS>
      <VERS vnumber="33">ܐܺܝܬ ܪ̈ܽܘܚܶܐ ܕܰܠܦܶܪ̈ܥܶܐ ܐܶܬܒܪ̈ܺܝ. ܘܰܒܪܽܘܓܙܗܶܝܢ ܛܽܘܖ̈ܶܐ ܥܳܩܪ̈ܳܢ</VERS>
      <VERS vnumber="34">ܒܥܶܕܳܢ ܪܽܘܓܙܳܐ ܚܰܝܠܗܽܘܢ ܡܚܰܘ̈ܝܳܢ. ܘܪܽܘܚܳܐ ܕܡܰܢ ܕܰܒܪܳܐ ܐܶܢܶܝܢ ܡܢܺܝ̈ܚܳܢ</VERS>
      <VERS vnumber="35">ܢܽܘܪܳܐ ܘܒܰܪܕܳܐ ܘܟܺܐܦ̈ܶܐ ܕܡܰܘܬܳܐ: ܟܽܠܗܶܝܢ ܗܳܠܶܝܢ ܠܕܺܝܢܳܐ ܐܶܬܒܪ̈ܺܝ</VERS>
      <VERS vnumber="36">ܚܰܝܘܰܬ݂ ܫܶܢܳܐ ܘܥܶܩܰܪ̈ܒܶܐ ܘܚܰܝ̈ܘܳܬܳܐ: ܚܰܪܒܳܐ ܕܦܽܘܪܥܳܢܳܐ ܠܡܰܘܒܳܕܽܘ ܠܖ̈ܰܫܺܝܥܶܐ</VERS>
      <VERS vnumber="37">ܒܥܶܕܳܢܳܐ ܕܦܳܩܶܕ ܠܗܽܘܢ ܚܳܕܶܝܢ. ܘܰܒܟܽܠ ܝܰܘ̈ܡܳܬܗܽܘܢ ܠܳܐ ܡܰܗܦܟܺܝܢ ܡܶܠܬܶܗ</VERS>
      <VERS vnumber="38">ܡܶܛܽܠ ܕܡܶܢ ܒܪܺܝܫܺܝܬ݂ ܐܶܬܒܪܺܝܘ. ܐܶܣܬܰܟܰܠܘ ܒܢܰܝ̈ܢܳܫܳܐ: ܕܒܰܟܬܳܒܳܐ ܟܬܺܝ̈ܒܳܢ ܟܽܠܗܶܝܢ ܗܳܠܶܝܢ</VERS>
      <VERS vnumber="39">ܘܟܽܠܗܽܘܢ ܥܒܳܕܰܘ̈ܗܝ ܛܳܒܺܝܢ. ܘܟܽܠ ܨܒܽܘ ܠܙܰܒܢܳܗ̇ ܐܶܬܒܰܪܝܰܬ݂</VERS>
      <VERS vnumber="40">ܘܠܰܝܬ ܕܢܺܐܡܰܪ ܕܗܳܢܳܐ ܒܺܝܫ ܡܶܢ ܗܳܢܳܐ. ܡܶܛܽܠ ܕܟܽܠܗܽܘܢ ܩܦܺܝܣܺܝܢ ܒܰܐܘܨܖ̈ܶܐ. ܘܰܠܥܶܕܳܢ ܙܰܒܢܗܽܘܢ ܡܶܬܓܰܢ̱ܒܪܺܝܢ</VERS>
      <VERS vnumber="41">ܡܶܟܺܝܠ ܒܟܽܠܶܗ ܠܶܒܟܽܘܢ ܒܰܪܶܟܘ ܠܰܐܠܳܗܳܐ: ܘܫܰܒܰܚܘ ܠܰܫܡܶܗ.</VERS>
    </CHAPTER>
    <CHAPTER cnumber="40">
      <VERS vnumber="1">ܨܶܒ̈ܘܳܬܳܐ ܪܰܘܪ̈ܒܳܬܳܐ ܒܪܳܐ ܐܰܠܳܗܳܐ. ܘܓܶܢ̈ܣܶܐ ܬܰܩܺܝ̈ܦܶܐ ܥܰܠ ܒܢܰܝ̈ܢܳܫܳܐ ܡܶܢ ܝܰܘܡܳܐ ܕܰܢܦܰܩܘ ܡܶܢ ܟܰܪܣܳܐ ܕܶܐܡܗܽܘܢ: ܘܰܥܕܰܡܳܐ ܕܣܳܡܟܺܝܢ ܠܰܐܪܥܳܐ ܕܚܰܝ̈ܶܐ</VERS>
      <VERS vnumber="2">ܬܶܫܒܽܘܚܬܗܽܘܢ ܘܬܰܪܥܺܝܬܳܐ ܕܠܶܒܗܽܘܢ ܘܚܰܪܬܳܐ ܕܡܶܠܰܝ̈ܗܽܘܢ: ܥܕܰܡܳܐ ܠܝܰܘܡܳܐ ܕܡܰܘܬܗܽܘܢ</VERS>
      <VERS vnumber="3">ܡܶܢ ܝܳܬܒܰܝ̈ ܟܽܘܪ̈ܣܰܘܳܬܳܐ ܕܡܰܠ̈ܟܶܐ: ܘܰܥܕܰܡܳܐ ܠܝܳܬܒܰܝ̈ ܥܰܦܪܳܐ ܘܩܶܛܡܳܐ. ܘܡܶܢ ܩܳܛܖ̈ܰܝ ܬܳܓܳܐ: ܘܰܥܕܰܡܳܐ ܠܰܐܝܠܶܝܢ ܕܠܳܒܫܺܝܢ ܠܒܽܘܫܳܐ ܕܡܶܣܟܺܢܽܘܬܳܐ: ܪܽܘܓܙܳܐ: ܘܟܰܪܝܽܘܬܳܐ: ܘܰܛܢܳܢܳܐ: ܘܕܶܚܠܰܬ݂ ܡܰܘܬܳܐ: ܚܶܪܝܳܢܳܐ ܘܩܶܪܝܳܐ</VERS>
      <VERS vnumber="4">ܘܰܒܥܶܕܳܢܳܐ ܕܡܶܬܬܢܺܝܚܺܝܢ ܥܰܠ ܥܰܪ̈ܣܳܬܗܽܘܢ</VERS>
      <VERS vnumber="5">ܒܫܶܢܬܳܐ ܕܠܺܠܝܳܐ ܡܰܢܶܕ ܠܗܽܘܢ. ܕܡܶܬܡܰܠܰܟ ܒܚܶܙܘܳܐ ܕܠܺܠܝܳܐ. ܐܰܝܟ ܓܰܒܪܳܐ ܕܥܳܪܶܩ ܡܶܢ ܩܕܳܡ ܪܳܕܽܘܦܳܐ</VERS>
      <VERS vnumber="6">ܐܶܢ ܨܶܒܢܳܝܳܐ ܒܠܶܒܶܗ. ܡܶܬܬܥܺܝܪ ܘܚܳܙܶܐ ܕܠܰܝܬ ܠܶܗ ܡܶܕܶܡ</VERS>
      <VERS vnumber="7">ܥܰܡ ܟܽܠܗܽܘܢ ܒܢܰܝ̈ ܒܶܣܪܳܐ ܨܶܦܬܗܽܘܢ ܥܰܡܗܽܘܢ. ܘܥܽܘܬܪܳܐ ܡܰܢܶܕ ܫܶܢܬܗܽܘܢ</VERS>
      <VERS vnumber="8">ܟܽܠܡܶܕܶܡ ܡܶܢ ܐܰܪܥܳܐ ܗܽܘ: ܘܠܰܐܪܥܳܐ ܗܳܦܶܟ. ܘܰܕܡܶܢ ܪܰܘܡܳܐ: ܠܪܰܘܡܳܐ</VERS>
      <VERS vnumber="9">ܟܽܠܡܰܢ ܕܚܳܛܶܐ ܘܰܡܕܰܓܶܠ: ܢܶܒܛܰܠ. ܘܟܰܫܺܝܖ̈ܰܝ ܥܳܠܡܳܐ: ܐܳܦ ܗܶܢܽܘܢ ܢܶܬܩܰܝܡܽܘܢ</VERS>
      <VERS vnumber="10">ܢܶܟ̈ܣܶܐ ܕܫܽܘܩܪܳܐ ܐܰܝܟ ܢܰܚܠܳܐ ܢܶܬܓܰܪܦܽܘܢ. ܘܰܐܝܟ ܢܰܗܖ̈ܰܘܳܬܳܐ ܕܰܡܠܶܝܢ ܡܶܢ ܥܢܳܢ̈ܶܐ ܩܰܠܺܝ̈ܠܳܬܳܐ</VERS>
      <VERS vnumber="11">ܟܰܕ ܗܶܢܽܘܢ ܓܠܺܝܙܺܝܢ: ܢܶܓܡܪܽܘܢ. ܘܚܶܠܦܳܐ ܠܐ̱ܢܳܫܳܐ ܪܰܫܺܝܥܳܐ ܠܶܐ ܬܶܗܘܶܐ</VERS>
      <VERS vnumber="12">ܥܶܩܳܪܗܽܘܢ ܓܶܝܪ ܕܚܰܛܳܝ̈ܶܐ: ܐܰܝܟ ܫܶܒܠܳܐ ܕܺܝܥܳܬ ܥܰܠ ܫܶܢܳܐ ܕܰܫܩܺܝܦܳܐ. ܘܰܐܝܟ ܚܒܶܠܒܠܳܐ ܕܺܝܥܳܬ݂ ܥܰܠ ܓܕܳܢܦܳܐ ܕܢܰܚܠܳܐ: ܕܰܩܕܳܡ ܟܽܠ ܝܽܘܪܳܩ: ܗܺܝ ܝܳܒܫܳܐ</VERS>
      <VERS vnumber="13">ܘܰܥܒܳܕ̈ܶܐ ܕܟܺܐܢ̈ܶܐ ܒܥܶܕܳܢܳܐ ܡܶܬܒܰܪܟܺܝܢ. ܘܰܥܒܳܕ̈ܶܐ ܕܙܰܕܺܝ̈ܶܩܐ ܠܥܳܠܰܡ ܢܶܬܩܰܝܡܽܘܢ. ܘܰܕܡܶܬܩܰܪܰܒ ܠܗܽܘܢ ܐܰܝܟ ܕܐ̱ܢܳܫ ܡܶܫܟܰܚ ܣܺܝܡܬܳܐ</VERS>
      <VERS vnumber="14">ܪܰܒܽܘܬܳܐ ܘܺܐܝܩܳܪܳܐ ܢܩܺܝܡܽܘܢ ܫܡܳܐ. ܡܶܢ ܬܖ̈ܰܝܗܽܘܢ: ܡܰܢ ܕܡܶܫܟܰܚ ܚܶܟܡܬܳܐ</VERS>
      <VERS vnumber="15">ܒܶܢܝܳܢܳܐ ܘܢܶܨܒܬܳܐ ܡܚܰܕܬܺܝܢ ܫܡܳܐ. ܘܡܶܢ ܬܖ̈ܰܝܗܽܘܢ: ܐܰܢ̱ܬܬܳܐ ܚܟܺܝܡܬܳܐ</VERS>
      <VERS vnumber="16">ܚܰܡܪܳܐ ܥܰܬܺܝܩܳܐ ܡܚܰܕܶܐ ܠܶܒܳܐ. ܘܛܳܒܳܐ ܡܶܢܶܗ: ܪܳܚܡܽܘܬܶܗ ܕܪܳܚܡܳܐ</VERS>
      <VERS vnumber="17">ܐܰܒܽܘܒܳܐ ܘܰܐܦܽܘܕܝܳܐ ܡܒܰܣܡܺܝܢ ܙܡܳܪܳܐ. ܡܶܢ ܬܖ̈ܰܝܗܽܘܢ: ܠܶܫܳܢܳܐ ܕܰܟܝܳܐ</VERS>
      <VERS vnumber="18">ܝܳܐܝܽܘܬܳܐ ܘܫܽܘܦܪܳܐ ܪܶܓܬܳܐ ܕܥܰܝ̈ܢܶܐ. ܘܡܶܢ ܬܖ̈ܰܝܗܽܘܢ: ܫܶܒ̈ܠܶܐ ܕܚܰܩܠܳܐ</VERS>
      <VERS vnumber="19">ܪܳܚܡܳܐ ܘܚܰܒܪܳܐ ܒܥܶܕܳܢܳܐ ܢܶܬܒܰܪܟܽܘܢ. ܘܡܶܢ ܬܖ̈ܰܝܗܽܘܢ: ܐܰܢ̱ܬܬܳܐ ܛܳܒܬܳܐ</VERS>
      <VERS vnumber="20">ܐܰܚܳܐ ܘܰܡܥܰܕܪܳܢܳܐ ܒܥܶܕܳܢܳܐ ܕܥܳܩܬܳܐ. ܘܡܶܢ ܬܖ̈ܰܝܗܽܘܢ: ܙܶܕܩܬܳܐ ܦܳܪܩܳܐ</VERS>
      <VERS vnumber="21">ܕܰܗܒܳܐ ܘܣܺܐܡܳܐ ܡܩܺܝܡܺܝܢ ܪܶܓܠܳܐ. ܘܡܶܢ ܬܖ̈ܰܝܗܽܘܢ: ܡܶܠܟ݂ܳܐ ܛܳܒܳܐ</VERS>
      <VERS vnumber="22">ܚܰܝܠܳܐ ܘܬܽܘܩܦܳܐ ܡܪܺܝܡܺܝܢ ܠܶܒܳܐ. ܘܡܶܢ ܬܖ̈ܰܝܗܽܘܢ: ܕܶܚܠܬܶܗ ܕܰܐܠܳܗܳܐ</VERS>
      <VERS vnumber="23">ܠܰܝܬ ܕܒܶܚܠܬܶܗ ܕܰܐܠܳܗܳܐ ܚܽܘܣܪܳܢܳܐ. ܘܠܰܝܬ ܠܡܶܒܥܳܐ ܥܰܡܳܗ̇ ܡܥܰܕܪܳܢܳܐ</VERS>
      <VERS vnumber="24">ܕܶܚܠܶܬܗ ܕܰܐܠܳܗܳܐ ܥܰܠ ܟܽܠܡܶܕܶܡ ܐܶܬܬܪܺܝܡܰܬ. ܐܰܚܽܘܕܶܝܗ̇ ܒܶܪܝ: ܘܠܳܐ ܬܰܪܦܶܝܗ̇. ܡܶܛܽܠ ܕܠܰܝܬ ܐܰܟܘܳܬܶܗ. ܕܶܚܠܬܶܗ ܕܰܐܠܳܗܳܐ ܒܥܶܕܳܢܳܐ ܡܶܬܒܰܪܟܳܐ. ܘܰܠܥܶܠ ܡܶܢ ܟܽܠ ܐܺܝܩܳܪ: ܗܺܝ ܡܶܫܬܰܒܚܳܐ</VERS>
      <VERS vnumber="25">ܒܶܪܝ: ܡܰܢ ܕܫܳܐܶܠ ܠܳܟ: ܠܳܐ ܬܶܟܠܺܝܘܗܝ. ܠܳܐ ܬܶܗܘܶܐ ܛܳܒ ܠܶܡܩܛܰܠ: ܐܶܠܳܐ ܗܘܺܝ ܛܳܒ ܠܡܰܚܳܝܽܘ</VERS>
      <VERS vnumber="26">ܓܰܒܪܳܐ ܕܣܳܒܰܥ ܥܰܠ ܦܳܬܽܘܪܳܐ ܕܰܐ̱ܚܪ̈ܳܢܶܐ: ܠܳܐ ܐ̱ܢܳܫ ܢܚܰܫܒܺܝܘܗܝ ܐܰܝܟ ܕܚܰܝܰܐ ܗ̱ܘ</VERS>
      <VERS vnumber="27">ܣܳܢܶܐ ܢܰܦܫܶܗ ܡܰܢ ܕܪܳܚܶܡ ܪ̈ܺܓܝܓܳܬܳܐ. ܘܓܰܒܪܳܐ ܕܝܳܕܰܥ ܗܳܠܶܝܢ: ܟܺܐܒܳܐ ܐܶܢܶܝܢ ܕܰܡܥܰܝ̈ܳܐ</VERS>
      <VERS vnumber="28">ܒܦܽܘܡܶܗ ܕܰܚܨܺܝܦܳܐ ܬܶܒܣܰܡ ܫܶܐܠܬܶܗ. ܘܰܐܝܟ ܢܽܘܪܳܐ ܝܳܩܕܳܐ ܒܓܰܘܶܗ.</VERS>
    </CHAPTER>
    <CHAPTER cnumber="41">
      <VERS vnumber="1">ܝܳܐ ܡܰܘܬܳܐ: ܡܳܐ ܒܺܝܫ ܐܰܢ̱ܬ: ܠܓܰܒܪܳܐ ܥܰܬܺܝܪܳܐ ܕܝܳܬܶܒ ܥܰܠ ܢܶܟܣܰܘ̈ܗܝ</VERS>
      <VERS vnumber="2">ܓܰܒܪܳܐ ܕܥܰܫܺܝܢ ܘܡܰܨܠܰܚ ܒܟܽܠܥܶܕܳܢ: ܘܬܽܘܒ ܐܺܝܬ ܒܶܗ ܚܰܝܠܳܐ ܠܰܡܩܰܒܳܠܽܘ ܬܰܦܢܺܝ̈ܩܶܐ</VERS>
      <VERS vnumber="3">ܐܳܘ ܡܰܘܬܳܐ ܡܳܐ ܟܰܫܺܝܪ ܐܰܢ̱ܬ: ܠܓܰܒܪܳܐ ܕܰܬܒܺܝܪ ܘܚܰܣܺܝܪ ܢܦܶܫ</VERS>
      <VERS vnumber="4">ܓܰܒܪܳܐ ܣܳܒܳܐ ܕܡܶܬܬܩܶܠ ܒܟܽܠܥܶܕܳܢ: ܘܚܰܣܺܝܪ ܡܳܙܽܘܢܳܐ: ܘܠܰܝܬ ܒܶܗ ܚܰܝܠܳܐ ܠܡܶܦܠܰܚ</VERS>
      <VERS vnumber="5">ܠܳܐ ܬܶܕܚܰܠ ܡܶܢ ܡܰܘܬܳܐ. ܡܶܛܽܠ ܕܗܽܘܝܽܘ ܡܳܢܬܳܟ. ܐܶܬܕܰܟܪ ܕܩܰܕܡܳܝ̈ܶܐ ܘܰܐ̱ܚܪ̈ܳܝܶܐ ܠܘܳܬ݂ܳܟ ܐܶܢܽܘܢ</VERS>
      <VERS vnumber="6">ܡܶܛܽܠ ܗܳܕܶܐ ܗܺܝ ܚܰܪܬܳܐ ܕܟܽܠܗܽܘܢ ܒܢܰܝ̈ܢܳܫܳܐ ܩܕܳܡ ܐܰܠܗܳܐ</VERS>
      <VERS vnumber="7">ܙܰܪܥܳܐ ܡܰܣܠܝܳܐ: ܬܰܘܠܳܕܬܳܐ ܕܚܰܛܳܝ̈ܶܐ. ܘܫܰܪܒܬܳܐ ܕܘܳܝ ܠܳܗ̇: ܬܰܘܠܳܕܬܳܐ ܕܥܰܘ̈ܳܠܶܐ</VERS>
      <VERS vnumber="8">ܡܶܢ ܒܪܳܐ ܥܰܘܠܳܐ ܢܺܐܒܰܕ ܫܽܘܠܛܳܢܳܐ. ܘܥܰܡ ܙܰܪܥܶܗ: ܢܶܥܡܰܪ ܚܽܘܣܪܳܢܳܐ</VERS>
      <VERS vnumber="9">ܠܰܐܒܳܐ ܥܰܘܳܠܳܐ ܒܢܰܘ̈ܗܝ ܟܺܐܢ̈ܶܐ ܢܠܽܘܛܽܘܢܶܗ. ܕܡܶܛܽܠܳܬܶܗ: ܗܘܰܘ ܒܨܺܝܖ̈ܶܐ ܒܥܳܠܡܳܐ</VERS>
      <VERS vnumber="10">ܘܳܝ ܠܗܽܘܢ ܠܐ̱ܢܳܫ̈ܳܐ ܥܰܘ̈ܳܠܶܐ: ܕܕܽܘܘܳܢܳܐ ܡܠܰܘܶܐ ܠܗܽܘܢ ܥܕܰܡܳܐ ܠܝܰܘܡܳܐ ܕܡܰܘܬܗܽܘܢ</VERS>
      <VERS vnumber="11">ܐܰܢ̱ܬܬܳܐ ܝܰܠܳܕܬܳܐ ܠܚܰܕܽܘܬܳܐ ܕܥܰܡܳܗ̇</VERS>
      <VERS vnumber="12">ܘܶܐܢ ܢܡܽܘܬ݂ ܐܰܒܳܐ ܥܰܘܳܠܳܐ: ܒܢܰܘ̈ܗܝ ܟܺܐܢ̈ܶܐ ܠܳܐ ܢܶܬܰܐܒܠܽܘܢ ܥܠܰܘܗܝ</VERS>
      <VERS vnumber="13">ܪܰܫܺܝܥܳܐ ܓܶܝܪ: ܚܰܪܬܶܗ ܠܰܐܒܕܳܢܳܐ ܗ̱ܝ. ܘܰܫܡܳܐ ܕܥܳܒܕܰܝ̈ ܛܳܒ̈ܳܬܳܐ ܠܳܐ ܢܶܬܛܥܶܐ ܠܥܰܠܰܡ</VERS>
      <VERS vnumber="14">ܟܰܦ ܥܰܠ ܫܡܳܟ ܕܗܽܘ ܢܶܠܘܶܝܟ: ܡܶܢ ܐܰܠܦ̈ܶܐ ܕܣܺܝ̈ܡܳܬܳܐ ܕܥܶܬܳܐ. ܡܶܛܽܠ ܕܰܡܒܰܛܶܠ ܡܰܘ̈ܗܒܳܬܳܐ ܘܰܩܝܳܡ̈ܶܐ.</VERS>
    </CHAPTER>
    <CHAPTER cnumber="42">
      <VERS vnumber="1">ܟܽܠ ܕܫܳܐܠܺܝܢ ܒܰܫܠܳܡܶܗ ܘܫܰܬܺܝܩ: ܗܰܘ ܗܽܘ ܓܳܠܽܘܙܳܐ ܪܰܒܳܐ</VERS>
      <VERS vnumber="2">ܫܶܐܠܬܳܐ ܕܰܫܠܳܡܳܐ ܝܳܗܶܒ ܐܰܢ̱ܬ ܠܶܗ: ܠܳܐ ܡܦܰܢܶܐ ܠܳܟ. ܓܽܘܥܠܳܢܳܐ ܕܝܳܗܶܒ ܐܰܢ̱ܬ ܠܶܗ: ܐܰܝܟܰܢܳܐ ܡܦܰܢܶܐ ܠܳܟ</VERS>
      <VERS vnumber="3">ܒܰܪܬܳܐ ܥܰܠ ܐܰܒܽܘܗ̇ ܝܰܩܺܝܪܳܐ ܣܰܓܺܝ. ܘܨܶܦܬܳܗ̇ ܡܰܦܪܕܳܐ ܫܶܢܬܶܗ. ܒܛܰܠܝܽܘܬܳܗ̇ ܕܠܳܐ ܬܶܨܛܰܚܶܐ. ܘܡܶܢ ܒܰܥܠܳܗ̇ ܕܠܳܐ ܬܶܣܬܢܶܐ</VERS>
      <VERS vnumber="4">ܒܰܒܬܽܘܠܽܘܬܳܗ̇ ܕܠܳܐ ܬܶܬܦܰܪܣܶܐ. ܘܥܰܠ ܒܰܥܠܳܗ̇ ܕܠܳܐ ܬܶܫܛܶܐ ܒܡܰܕܥܳܗ̇: ܘܬܺܐܙܰܠ ܒܳܬܰܪ ܓܰܒܪܳܐ ܐ̱ܚܪܺܢܳܐ</VERS>
      <VERS vnumber="5">ܒܶܪܝ ܥܰܠ ܒܰܪܬܳܟ ܐܰܩܺܝܡ ܡܛܰܪܬܳܐ. ܕܰܠܡܳܐ ܬܶܥܒܕܳܟ ܫܡܳܐ ܒܺܝܫܳܐ: ܘܫܽܘܥܺܝܬܳܐ ܘܰܪܛܽܘܢܝܳܐ ܒܥܰܡܳܐ. ܘܒܰܟܢܽܘܫܬܳܐ ܕܰܩܪܺܝܬܳܟ ܬܰܒܗܬܳܟ ܒܰܪܛܽܘܢܝܳܐ ܒܥܰܡܳܐ. ܐܰܬܰܪ ܕܥܳܡܪܳܐ: ܠܳܐ ܬܶܒܩܺܝܗ̇ ܢܳܦܩܳܐ. ܘܰܒ̈ܒܳܬܶܐ ܠܳܐ ܬܶܗܘܶܐ ܚܳܕܪܳܐ</VERS>
      <VERS vnumber="6">ܠܟܽܠ ܓܒܰܪ ܠܳܐ ܬܶܓܠܶܐ ܡܳܐ ܕܰܒܠܶܒܳܟ. ܘܒܰܝܢܳܬ݂ ܢܶܫ̈ܶܐ ܠܳܐ ܬܰܫܦܰܪ ܫܽܘ̈ܥܝܳܬܳܐ</VERS>
      <VERS vnumber="7">ܡܶܛܽܠ ܕܰܐܟܙܢܳܐ ܕܒܰܠܒܽܘܫܳܐ ܢܳܦܶܠ ܣܳܣܳܐ. ܗܳܟܰܢܳܐ ܛܢܳܢܳܐ ܒܰܐܢ̱ܬܬܳܐ ܡܶܢ ܒܺܝܫܽܘܬܳܐ ܕܰܚܒܰܪܬܳܗ̇</VERS>
      <VERS vnumber="8">ܐܶܬܕܰܟܪ ܡܶܟܺܝܠ ܥܒܳܕܰܘ̈ܗܝ ܕܰܐܠܳܗܳܐ. ܘܡܶܢ ܡܳܐ ܕܰܚܙܺܝܬ: ܐܶܢܳܐ ܡܬܰܢܶܐ. ܒܡܶܠܬܶܗ ܐܶܬܒܪܺܝܘ ܥܒܳܕܰܘ̈ܗܝ. ܘܟܽܠܗܶܝܢ ܒܶܪ̈ܝܳܬܶܗ ܨܶܒܝܳܢܶܗ ܥܳܒܕ̈ܳܢ</VERS>
      <VERS vnumber="9">ܐܰܝܟ ܫܶܡܫܳܐ ܕܕܳܢܰܚ ܥܰܠ ܟܽܠ: ܐܶܬܓܠܺܝܘ ܖ̈ܰܚܡܰܘܗܝ ܕܡܳܪܝܳܐ ܥܰܠ ܟܽܠܗܽܘܢ ܥܒܳܕܰܘ̈ܗܝ</VERS>
      <VERS vnumber="10">ܠܳܐ ܢܰܘܦܽܘܢ ܩܰܕܺܝ̈ܫܰܘܗܝ ܕܡܳܪܝܳܐ: ܠܡܶܡܢܳܐ ܓܒܰܪ̈ܘܳܬܶܗ ܕܰܦܪ̈ܺܝܫܳܬܶܗ. ܓܰܢ̱ܒܳܪܽܘܬܳܐ ܝܰܗܒ ܠܕܳܚܠܰܘ̈ܗܝ:ܠܰܡܩܳܡ ܩܕܳܡ ܐܺܝܩܳܪܶܗ</VERS>
      <VERS vnumber="11">ܬܗܽܘܡܳܐ ܘܠܶܒܳܐ: ܗܽܘ ܒܳܕܶܩ. ܘܟܽܠܗܶܝܢ ܟܰܣ̈ܝܳܬܗܽܘܢ ܕܰܒܢܰܝ̈ܢܳܫܳܐ: ܐܰܝܟ ܫܶܡܫܳܐ ܓܰܠ̈ܝܳܢ ܩܕܳܡܰܘܗܝ</VERS>
      <VERS vnumber="12">ܡܶܛܽܠ ܕܠܳܐ ܟܣܶܐ ܡܶܢ ܐܰܠܳܗܳܐ ܡܶܕܶܡ. ܘܰܓܠܶܝܢ ܩܕܳܡܰܘܗܝ ܟܽܠ ܕܳܐܬܶܝܢ ܠܥܳܠܡܳܐ</VERS>
      <VERS vnumber="13">ܕܰܥܒܰܪܘ ܕܰܥܬܺܝܕܺܝܢ: ܘܟܽܠܗܶܝܢ ܟܰܣ̈ܝܳܬܳܐ ܓܰܠ̈ܝܳܢ ܩܕܳܡܰܘܗܝ</VERS>
      <VERS vnumber="14">ܘܠܳܐ ܥܳܢܕܳܐ ܡܶܢ ܩܕܳܡܰܘܗܝ ܟܽܠ ܚܶܟܡܳܐ. ܘܠܳܐ ܛܳܫܶܐ ܡܶܢ ܩܕܳܡܰܘܗܝ ܟܽܠ ܐ̱ܪܳܙ ܓܰܢܒܳܪܽܘܬܳܐ</VERS>
      <VERS vnumber="14">ܘܚܶܟܡܬܳܐ ܩܕܳܡܰܘܗܝ ܩܳܝܡܳܐ ܠܥܳܠܡܺܝܢ</VERS>
      <VERS vnumber="15">ܟܽܠܗܽܘܢ ܥܒܳܕܰܘ̈ܗܝ ܠܥܳܠܰܡ ܒܩܽܘܫܬܳܐ ܡܰܫܪܶܐ. ܘܰܒܩܰܕܺܝܫܽܘܬܳܐ ܡܫܰܒܚܺܝܢ ܟܽܠܗܽܘܢ</VERS>
      <VERS vnumber="16">ܘܚܰܝ݂ܺܝ݂ܢ ܘܩܰܝܳܡܺܝܢ ܚܥܰܠܰܡ. ܘܰܠܟܽܠܗܽܘܢ ܨܶܒܝܳܢܰܘ̈ܗܝ ܟܽܠܗܽܘܢ ܥܬܺܝܕܺܝܢ. ܡܣܰܪܗܒܺܝܢ ܛܳܒ ܒܫܽܘܠܛܳܢܰܝ̈ܗܽܘܢ</VERS>
      <VERS vnumber="17">ܘܟܽܠܗܽܘܢ ܬܪܶܝܢ ܬܪܶܝܢ ܚܰܕ ܠܽܘܩܒܰܠ ܚܰܕ. ܘܠܳܐ ܒܪܳܐ ܚܰܕ ܡܶܢܗܽܘܢ ܒܰܛܺܝܠܳܐܺܝܬ. ܐܶܠܳܐ ܗܳܢܳܐ ܥܰܡ ܗܳܢܳܐ: ܙܰܘܓܺܝ̈ܢ ܙܰܘܓܺܝ̈ܢ. ܘܡܰܢܽܘ ܢܶܣܰܒ ܠܡܶܚܙܳܐ ܐܺܝܩܳܪܗܽܘܢ.</VERS>
    </CHAPTER>
    <CHAPTER cnumber="43">
      <VERS vnumber="1">ܥܒܰܕ ܫܶܡܫܳܐ ܠܡܶܚܙܳܐ: ܡܳܐܢܳܐ ܕܬܶܕܡܽܘܪܳܬܳܐ: ܥܒܳܕܶܗ ܕܰܡܪܰܝܡܳܐ</VERS>
      <VERS vnumber="2">ܒܰܡܨܰܥܬܶܗ ܕܛܰܗܪܳܐ ܡܰܘܩܶܕ ܠܳܗ̇ ܠܰܐܪܥܳܐ. ܘܰܩܕܳܡ ܚܽܘܡܶܗ ܡܰܢܽܘ ܡܶܫܟܰܚ ܠܰܡܩܳܡ</VERS>
      <VERS vnumber="3">ܥܰܠ ܟܽܘܪܳܐ ܕܢܳܦܰܚ ܒܰܥܒܳܕܳܐ ܕܩܰܝܢܳܝܳܐ: ܚܰܕ ܬܠܳܬܳܐ ܥܠܰܘܗܝ ܫܶܡܫܳܐ ܡܰܘܩܶܕ ܛܽܘܖ̈ܶܐ. ܠܰܗܓܶܗ ܐܰܝܟ ܥܶܛܪܳܐ ܕܢܽܘܪܳܐ. ܘܡܰܢܗܰܪ ܙܰܠܺܝܩܰܘ̈ܗܝ: ܘܡܰܫܪܶܓ ܥܰܝ̈ܢܶܐ</VERS>
      <VERS vnumber="4">ܪܰܒ ܗܽܘ ܡܳܪܝܳܐ ܕܥܰܒܕܶܗ. ܘܰܒܡܶܠܰܝ̈ ܩܰܕܺܝܫܳܐ ܣܰܪܗܶܒ ܗܰܠܟ̈ܳܬܶܗ</VERS>
      <VERS vnumber="5">ܘܣܰܗܪܳܐ ܩܳܐܶܡ ܠܙܰܒܢ̈ܶܐ: ܬܰܚܘܺܝܬܳܐ ܕܙܰܒܢ̈ܶܐ: ܘܳܐܬܳܐ ܕܡܶܢ ܥܳܠܰܡ</VERS>
      <VERS vnumber="6">ܡܶܢ ܣܰܗܪܳܐ ܓܶܝܪ ܐܳܬܘ̈ܳܬܳܐ ܕܥܺܐܕ̈ܶܐ: ܢܰܗܺܝܪܳܐ ܕܓܳܡܰܪ ܠܰܐ̱ܚܪܳܝܬܳܐ</VERS>
      <VERS vnumber="7">ܝܰܪܚܳܐ ܐܰܝܟ ܫܡܶܗ ܐܺܝܬܰܘܗܝ. ܘܡܶܬܪܰܒܶܐ ܡܪܰܡܪܡܳܐܺܝܬ ܒܫܽܘܚܠܳܦ̈ܶܐ</VERS>
      <VERS vnumber="8">ܡܳܐܢܳܐ ܕܡܰܫܪܺܝܬܳܐ ܕܪܰܘܡܳܐ ܕܡܰܢܗܰܪ ܒܰܪܩܺܝܥܳܐ ܕܰܫܡܰܝܳܐ</VERS>
      <VERS vnumber="9">ܨܶܒܬܳܐ ܕܰܫܡܰܝܳܐ: ܘܬܶܫܒܽܘܚܬܳܐ ܕܟܰܘܟܒ̈ܶܐ</VERS>
      <VERS vnumber="10">ܒܡܶܠܰܝ̈ ܩܰܕܺܝܫܳܐ ܢܩܽܘܡܽܘܢ ܐܰܝܟ ܕܺܝܢܗܽܘܢ ܘܰܒܪܶܗܛܗܽܘܢ ܠܳܐ ܢܶܫܬܰܚܠܦܽܘܢ.</VERS>
    </CHAPTER>
    <CHAPTER cnumber="44">
      <VERS vnumber="1">ܘܳܐܦ ܐܶܢܳܐ ܐܶܫܰܒܰܚ ܠܳܐ̱ܢܳܫܳܐ ܕܛܰܝܒܽܘܬܳܐ: ܠܰܐܒܳܗܰܝ̈ܢ ܕܰܗܘܰܘ ܒܕܳܖ̈ܰܝܗܽܘܢ</VERS>
      <VERS vnumber="2">ܣܰܓܺܝ ܐܺܝܩܳܪܳܐ ܢܦܶܠܶܓ ܠܗܽܘܢ. ܘܟܽܠܳܗ̇ ܪܰܒܽܘܬܗܽܘܢ ܥܰܠ ܕܳܖ̈ܶܐ ܕܥܳܠܡܳܐ</VERS>
      <VERS vnumber="3">ܘܚܰܘܺܝܘ ܒܰܢܒܺܝܽܘܬܗܽܘܢ ܐܳܬܘ̈ܳܬܳܐ ܘܡܶܠ̈ܟ݂ܶܐ ܒܣܰܟܽܘܠܬܳܢܽܘܬܗܽܘܢ</VERS>
      <VERS vnumber="4">ܚܰܟܺܝ̈ܡܶܐ ܝܺܠܶܦܘ ܒܚܶܟܡܬܗܽܘܢ. ܘܫܰܠܺܝ̈ܛܳܢܶܐ ܒܰܕܶܩܘ ܒܬܶܫܒ̈ܚܳܬܗܽܘܢ</VERS>
      <VERS vnumber="5">ܥܰܠ ܐܺܝܕܰܝ̈ ܩܺܝܬܳܖ̈ܶܐ ܘܟܶܢܳܖ̈ܶܐ. ܘܳܐܡܖ̈ܰܝ ܡܰܬ̈ܠܶܐ ܒܰܟܬܳܒܳܐ ܕܐ̱ܢܳܫܳܐ</VERS>
      <VERS vnumber="6">ܕܬܽܘܩܦܳܐ: ܘܒܰܣܡܺܝ̈ܟܰܝ ܚܰܝܠܳܐ: ܘܰܫܠܶܝܢ ܥܰܠ ܬܽܘܩܢܗܽܘܢ</VERS>
      <VERS vnumber="7">ܟܽܠܗܽܘܢ ܗܳܠܶܝܢ ܒܕܳܖ̈ܰܝܗܽܘܢ ܗܘܳܐ ܠܗܽܘܢ ܐܺܝܩܳܪܳܐ. ܘܰܒܝܰܘ̈ܡܳܬܗܽܘܢ ܬܶܫܒ̈ܚܳܬܗܽܘܢ</VERS>
      <VERS vnumber="8">ܐܺܝܬ ܡܶܢܗܽܘܢ ܕܰܫܒܰܩܘ ܫܡܳܐ ܠܡܶܫܬܰܥܳܝܽܘ ܥܰܠ ܬܶܫܒ̈ܚܳܬܗܽܘܢ</VERS>
      <VERS vnumber="9">ܘܰܐܝܬ ܡܶܢܗܽܘܢ ܕܠܰܝܬ ܕܽܘܟܪܳܢܳܐ. ܘܰܒܛܶܠ ܐܰܝܟ ܡܳܐ ܕܰܒܛܶܠܘ</VERS>
      <VERS vnumber="10">ܒܪܰܡ ܗܳܠܶܝܢ ܐ̱ܢܳܫܳܐ ܕܛܰܝܒܽܘܬܳܐ ܘܰܕܙܰܕܺܝܩܽܘܬܳܐ. ܛܰܝܒܽܘܬܗܽܘܢ ܠܳܐ ܬܶܓܡܰܪ</VERS>
      <VERS vnumber="11">ܘܥܰܡ ܙܰܪܥܗܽܘܢ ܩܰܝܳܡ ܛܽܘܒܗܽܘܢ. ܥܶܩܳܪܗܽܘܢ ܠܰܒܢܰܝ̈ ܒܢܰܝ̈ܗܽܘܢ</VERS>
      <VERS vnumber="12">ܘܒܰܩܝܳܡܗܽܘܢ ܩܳܐܶܡ ܙܰܪܥܗܽܘܢ: ܘܰܒܢܰܝ̈ ܒܢܰܝ̈ܗܽܘܢ ܒܰܥܒܳܕ̈ܶܐ ܛܳܒ̈ܶܐ</VERS>
      <VERS vnumber="13">ܘܰܥܕܰܡܳܐ ܠܥܳܠܰܡ ܩܰܝܳܡ ܕܽܘܟܪܳܢܗܽܘܢ. ܘܺܐܝܩܳܪܗܽܘܢ ܠܳܐ ܢܶܬܛܥܶܐ</VERS>
      <VERS vnumber="14">ܦܰܓܖ̈ܰܝܗܽܘܢ ܒܰܫܠܳܡܳܐ ܐܶܬܟܢܶܫܘ. ܘܫܶܡܗܽܘܢ ܚܰܝ ܡܶܢ ܕܳܪ ܠܕܳܪ</VERS>
      <VERS vnumber="15">ܘܬܶܫܒ̈ܚܳܬܗܽܘܢ ܢܶܫܬܰܥܶܐ ܥܰܡܳܐ</VERS>
      <VERS vnumber="16">ܢܽܘܚ ܙܰܕܺܝܩܳܐ ܐܶܫܬܟܰܚ ܒܕܳܪܶܗ ܫܠܳܡ</VERS>
      <VERS vnumber="16">ܒܙܰܒܢܳܐ ܕܛܰܘܦܳܢܳܐ ܗܘܳܐ ܚܠܰܦܬܳܐ ܠܥܳܠܡܳܐ. ܘܡܶܛܽܠܳܬܶܗ ܗܘܳܬ݂ ܡܫܰܘܙܒܽܘܬܳܐ</VERS>
      <VERS vnumber="17">ܘܺܝܡܳܐ ܐܰܠܳܗܳܐ ܕܠܳܐ ܬܽܘܒ ܢܶܗܘܶܐ ܛܰܘܦܳܢܳܐ: ܡܰܘ̈ܡܳܬܳܐ ܕܺܝܡܳܐ ܠܶܗ ܒܰܫܪܳܪܳܐ: ܕܠܳܐ ܢܺܐܒܰܕ ܟܽܠ ܒܣܰܪ</VERS>
      <VERS vnumber="18">ܐܰܒܪܳܗܳܡ ܐܰܒܳܐ ܕܰܟܢܽܘ̈ܫܳܬܳܐ ܕܥܰܡ̈ܡܶܐ. ܠܳܐ ܐܶܬܺܝܗܶܒ ܡܽܘܡܳܐ ܒܺܐܝܩܳܪܶܗ. ܕܰܥܒܰܕ ܦܶܬܓܳܡܳܐ ܕܥܶܠܳܝܳܐ. ܘܥ̣ܰܠ ܒܰܩܝܳܡܳܐ ܥܰܡܶܗ</VERS>
      <VERS vnumber="19">ܒܒܶܣܪܶܗ ܐܶܬܬܩܺܝܡ ܠܶܗ ܩܝܳܡܳܐ. ܘܰܒܢܶܣܝܽܘܢܶܗ ܐܶܫܬܟܰܚ ܡܗܰܝܡܰܢ</VERS>
      <VERS vnumber="20">ܡܶܛܽܠܗܳܢܳܐ ܒܰܘ̈ܡܳܬܳܐ ܝܺܡܳܐ ܠܶܗ ܐܰܠܳܗܳܐ. ܕܢܶܬܒܰܪܟܽܘܢ ܒܙܰܪܥܶܗ ܟܽܠܗܽܘܢ ܥܰܡ̈ܡܶܐ</VERS>
      <VERS vnumber="21">ܠܡܰܣܓܳܝܽܘ ܙܰܪܥܶܐ ܐܰܝܟ ܚܳܠܳܐ ܕܝܰܡܳܐ. ܘܰܠܡܶܬܰܠ ܙܰܪܥܶܗ ܠܥܶܠ ܡܶܢ ܟܽܠܗܽܘܢ ܥܰܡ̈ܡܶܐ. ܠܡܰܘܪܳܬܽܘ ܐܶܢܽܘܢ ܡܶܢ ܝܰܡܳܐ ܠܝܰܡܳܐ. ܘܡܶܢ ܦܪܳܬ݂ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ</VERS>
      <VERS vnumber="22">ܐܳܦ ܠܺܐܝܣܚܳܩ ܝܺܡܳܐ ܡܶܛܽܠ ܐܰܒܪܳܗܳܡ ܐܰܒܽܘܗܝ</VERS>
      <VERS vnumber="23">ܘܒܽܘܪܟܬܳܐ ܕܟܽܠ ܩܰܕܡܳܝ̈ܶܐ ܡܶܬܬܢܺܝܚܳܐ ܥܰܠ ܪܺܝܫܶܗ ܕܺܝܣܪܳܐܶܝܠ</VERS>
      <VERS vnumber="24">ܕܰܩܪܳܝܗܝ ܒܶܪܝ ܒܽܘܟܪܝ ܝܺܣܪܳܐܶܝܠ. ܘܝܰܗܒ ܠܶܗ ܝܽܘܪܬܳܢܳܐ. ܘܰܐܩܺܝܡܶܗ ܐܰܒܳܐ ܠܫܰܒ̈ܛܶܐ. ܘܰܢܦܰܩ ܘܶܐܬܦܰܠܰܓ ܠܰܬܪܶܥܣܰܪ ܫܰܒ̈ܛܺܝܢ</VERS>
      <VERS vnumber="25">ܘܰܢܦܰܩܘ ܡܶܢܶܗ ܓܰܒܖ̈ܶܐ ܙܰܕܺܝ̈ܩܶܐ. ܘܡܶܫܟܰܚ ܖ̈ܰܚܡܶܐ ܒܥܰܝܢܰܝ̈ ܟܽܠܗܽܘܢ ܚܰܝ̈ܶܐ. ܘܰܪܚܺܝܡ ܩܕܳܡ ܐܰܠܳܗܳܐ: ܘܳܐܦ ܒܥܰܝ̈ܢܰܝ ܒܢܰܝ̈ܢܳܫܳܐ.</VERS>
    </CHAPTER>
    <CHAPTER cnumber="45">
      <VERS vnumber="1">ܡܽܘܫܶܐ ܕܽܘܟܪܳܢܶܗ ܠܒܽܘܪܟܬܳܐ</VERS>
      <VERS vnumber="2">ܘܪܰܒܝܶܗ ܒܒܽܘܪ̈ܟܳܬܳܐ. ܘܬܰܩܦܶܗ ܠܕܰܚܠܽܘ̈ܠܺܝܢ</VERS>
      <VERS vnumber="3">ܘܰܐܩܺܝܡ ܩܕܳܡ ܡܰܠܟܳܐ. ܘܦܰܩܕܶܗ ܥܰܠ ܥܰܡܳܐ. ܘܚܰܘܝܶܗ ܐܺܝܩܳܪܶܗ. ܘܰܐܫܡܥܶܗ ܩܳܠܶܗ</VERS>
      <VERS vnumber="4">ܒܗܰܝܡܳܢܽܘܬܳܐ ܘܰܒܡܰܟܺܝܟܽܘܬܳܐ ܓܒܳܝܗܝ ܡܶܢ ܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="5">ܘܩܰܪܒܶܗ ܠܥܰܪܦܶܠܶܗ</VERS>
      <VERS vnumber="6">ܘܰܣܕܰܪ ܩܕܳܡܰܘܗܝ ܢܳܡܽܘܣܳܐ ܕܚܰܝ̈ܶܐ ܘܒܽܘܪ̈ܟܳܬܳܐ. ܠܡܰܠܳܦܽܘ ܠܰܕܒܶܝܬ ܝܺܣܪܳܐܶܝܠ ܢܳܡܽܘܣܰܘ̈ܗܝ ܘܰܩܝܳܡܰܘ̈ܗܝ ܘܕܺܝܢܰܘ̈ܗܝ ܠܝܰܥܩܽܘܒ</VERS>
      <VERS vnumber="7">ܘܰܐܪܺܝܡ ܐܰܟܘܳܬܶܗ ܩܰܕܺܝܫܳܐ ܠܰܐܗܪܽܘܢ ܡܶܢ ܫܰܒܛܳܐ ܕܠܶܘܺܝ</VERS>
      <VERS vnumber="8">ܘܣܳܡܶܗ ܠܰܫܪܳܪܳܐ ܕܥܰܡܳܐ. ܘܝܰܗܒ ܥܠܰܘܗܝ ܡܶܢ ܐܺܝܩܳܪܶܗ ܘܫܽܘܒܚܶܗ</VERS>
      <VERS vnumber="9">ܘܰܓܒܳܝܗܝ ܒܪܰܘܡܳܐ ܐܺܝܩܳܪܶܗ. ܘܰܐܠܒܫܶܗ ܢܰܚ̈ܬܶܐ ܕܬܶܟܠܬܳܐ</VERS>
      <VERS vnumber="10">ܘܝܰܩܪܶܗ ܒܡܳܐܢ̈ܶܐ ܕܬܽܘܩܦܳܐ</VERS>
      <VERS vnumber="11">ܘܣܳܡ ܥܠܰܘܗܝ ܐܺܝܕܶܗ ܡܽܘܫܶܐ. ܘܡܰܫܚܶܗ ܡܶܫܚܳܐ ܕܩܽܘܕܫܳܐ</VERS>
      <VERS vnumber="12">ܘܰܗܘܳܬ ܠܶܗ ܠܰܩܝܳܡܳܐ ܕܰܠܥܳܠܰܡ. ܘܰܠܙܰܪܥܶܗ ܐܰܝܟ ܝܰܘ̈ܡܳܬܳܐ ܕܰܫܡܰܝܳܐ. ܠܰܡܫܰܡܳܫܽܘ ܘܠܰܡܒܰܪܳܟܽܘ ܠܥܰܡܶܗ ܒܰܫܡܶܗ</VERS>
      <VERS vnumber="13">ܘܰܓܒܳܝܗܝ ܡܶܢ ܟܽܠܗܽܘܢ ܚܰܝ̈ܶܐ: ܠܰܡܩܰܪܳܒܽܘ ܥܠܰܘ̈ܳܬܳܐ ܘܕܶܒܚ̈ܶܐ ܘܒܶܣ̈ܡܶܐ: ܘܠܰܡܚܰܣܳܝܽܘ ܥܰܠ ܟܽܠܶܗ ܝܺܣܪܳܐܶܝܠ</VERS>
      <VERS vnumber="14">ܘܝܰܗܒ ܠܶܗ ܦܽܘ̈ܩܕܳܢܶܐ. ܘܰܐܫܠܛܶܗ ܒܰܩܝ̈ܳܡܶܐ ܘܕܺܝ̈ܢܶܐ</VERS>
      <VERS vnumber="15">ܘܶܐܬܚܪܺܝܘ ܥܰܡܶܗ ܢܽܘܟܪ̈ܳܝܶܐ. ܘܛܰܢܘ ܒܶܗ ܒܡܰܕܒܪܳܐ: ܐ̱ܢܳܫܰܝ̈ ܕܳܐܬܳܢ ܘܰܐܒܺܝܪܰܡ. ܘܰܟܢܽܘܫܬܳܐ ܕܩܽܘܪܰܚ ܒܬܽܘܩܦܳܐ</VERS>
      <VERS vnumber="16">ܘܰܚܙܳܐ ܐܰܠܳܗܳܐ ܘܰܪܓܶܙ. ܘܰܐܘܩܶܕ ܐܶܢܽܘܢ ܒܢܽܘܪܳܐ</VERS>
      <VERS vnumber="17">ܘܰܒܪܳܐ ܠܗܽܘܢ ܡܚܽܘܬܳܐ. ܘܰܐܣܺܝܦ ܐܶܢܽܘܢ ܒܬܽܘܩܦܳܐ ܕܪܽܘܓܙܶܗ</VERS>
      <VERS vnumber="18">ܘܣܳܡ ܥܰܠ ܐܰܗܪܽܘܢ ܐܺܝܩܳܪܳܐ</VERS>
      <VERS vnumber="19">ܘܝܰܗܒ ܠܗܽܘܢ ܝܽܘܪܬܳܢܶܗ. ܪ̈ܺܝܫܝܳܬܳܐ ܕܩܽܘܕܫܳܐ ܘܣܶܕܖ̈ܶܐ ܕܠܰܚܡܳܐ: ܠܶܗ ܘܰܠܙܰܪܥܶܗ</VERS>
      <VERS vnumber="20">ܒܰܠܚܽܘܕ ܒܰܐܪܥܗܽܘܢ ܠܳܐ ܝܺܪܶܬ ܝܽܘܪܬܳܢܳܐ. ܘܠܳܐ ܦܠܰܓ ܦܳܠܓܽܘܬܳܐ ܥܰܡܗܽܘܢ. ܡܶܛܽܠ ܕܡܳܪܝܳܐ ܡܢܳܬܶܗ ܘܝܳܪܬܽܘܬܶܗ: ܒܶܝܬ ܝܺܣܪܳܐܶܝܠ</VERS>
      <VERS vnumber="21">ܘܳܐܦ ܦܺܝܢܚܶܣ ܒܰܪ ܐܶܠܺܝܥܳܙܰܪ: ܒܓܰܢ̱ܒܳܪܽܘܬܶܗ ܢܣܰܒ ܬܠܳܬܳܐ ܐܺܝܩܳܪ̈ܺܝܢ: ܒܰܛܢܳܢܳܐ ܕܛܰܢ ܒܡܶܕܝܰܢܳܝܬܳܐ ܘܰܒܒܰܪ ܝܺܣܪܳܐܶܝܠ. ܘܰܕܩܳܡ ܒܬܽܘܪܰܥܬܳܐ ܕܥܰܡܶܗ: ܘܰܒܥܳܐ ܥܰܠ ܝܺܣܪܳܐܶܝܠ</VERS>
      <VERS vnumber="22">ܡܶܛܽܠܗܳܢܳܐ ܝܺܡܳܐ ܠܶܗ ܐܰܠܳܗܳܐ ܕܢܶܒܢܶܐ ܠܶܗ ܡܰܕܒܚܳܐ. ܘܬܶܗܘܶܐ ܠܶܗ ܘܰܠܙܰܪܥܶܗ ܟܳܗܢܽܘܬܳܐ ܪܰܒܬܳܐ ܠܥܳܠܰܡ</VERS>
      <VERS vnumber="23">ܘܳܐܦ ܕܰܘܺܝܕ ܒܰܪ ܐܺܝܫܰܝ: ܝܽܘܪܬܳܢܳܐ ܕܡܰܠܟ̈ܶܐ ܒܰܠܚܽܘܕܰܘܗܝ ܝܺܪܶܬ݂: ܘܝܽܘܪܬܳܢܳܐ ܕܰܐܗܪܽܘܢ ܠܶܗ ܘܰܠܙܰܪܥܶܗ. ܡܶܟܺܝܠ ܒܰܪܶܟܘ ܠܰܐܠܳܗܳܐ. ܕܝܰܗܒ ܠܟܽܘܢ ܚܶܟܡܬܳܐ ܕܠܶܒܳܐ. ܠܰܡܕܳܢ ܠܥܰܡܶܗ ܒܰܫܡܶܗ. ܡܶܛܽܠ ܕܠܳܐ ܢܶܬܛܥܶܐ ܛܽܘܒܗܽܘܢ: ܘܫܽܘܠܛܳܢܗܽܘܢ ܠܟܽܠ ܕܳܖ̈ܶܐ ܕܥܳܠܡܳܐ.</VERS>
    </CHAPTER>
    <CHAPTER cnumber="46">
      <VERS vnumber="1">ܓܰܒܪܳܐ ܒܰܪ ܚܰܝܠܳܐ ܝܶܫܽܘܥ ܒܰܪܢܳܘܢ. ܒܰܢܒܺܝܽܘܬܳܐ ܐܶܬܢܛܰܪ ܠܡܶܗܘܳܐ ܐܰܝܟ ܡܽܘܫܶܐ ܪܰܒܳܐ</VERS>
      <VERS vnumber="2">ܠܡܰܝܬܳܝܽܘ ܒܺܐܝܕܶܗ ܦܽܘܪܩܳܢܳܐ ܠܪ̈ܳܚܡܰܘܗܝ: ܘܰܠܡܶܬܦܪܳܥܽܘ ܡܶܢ ܓܰܒܖ̈ܶܐ ܣܳܢ̈ܶܐܐ: ܘܰܠܡܰܘܪܳܬܽܘ ܠܰܒܢܰܝ̈ ܝܺܣܪܳܐܶܝܠ ܐܰܪܥܳܐ ܕܡܽܘܠܟܳܢܳܐ</VERS>
      <VERS vnumber="3">ܡܳܐ ܝܳܐܶܐ ܠܶܗ ܟܰܕ ܡܪܺܝܡ ܒܢܰܝܙܟܳܐ ܕܒܺܐܝܕܶܗ: ܘܟܰܕ ܡܢܺܝܦ ܥܰܠ ܡܕܺܝ̈ܢܳܬܳܐ</VERS>
      <VERS vnumber="4">ܡܰܢܽܘ ܡܶܫܟܰܚ ܠܰܡܩܳܡ ܩܕܳܡܰܘܗܝ. ܡܶܛܽܠ ܕܰܩܪܳܒܶܗ ܕܡܳܪܝܳܐ ܗܽܘ ܥܒܰܕ</VERS>
      <VERS vnumber="5">ܡܶܛܽܠ ܕܒܺܐܝܕܶܗ ܩܳܡ ܫܶܡܫܳܐ: ܘܰܗܘܳܐ ܝܰܘܡܳܐ ܚܰܕ: ܬܪܶܝܢ ܝܰܘ̈ܡܺܝܢ</VERS>
      <VERS vnumber="6">ܡܶܛܽܠ ܕܨܰܠܺܝ ܩܕܳܡ ܡܳܪܝܳܐ: ܘܰܥܢܳܝܗܝ ܘܝܰܗܒ ܒܺܐܝܕܶܗ ܬܽܘܩܦܳܐ. ܘܰܥܢܳܝܗܝ ܒܟܺܐܦ̈ܶܐ ܕܒܰܪܕܳܐ. ܘܟܶܒܪܺܝܬܳܐ ܡܶܢ ܫܡܰܝܳܐ ܐܰܚܶܬ݂</VERS>
      <VERS vnumber="7">ܘܰܚܒܰܛ ܥܰܠ ܥܰܡܳܐ ܣܳܢܳܐܐ: ܘܰܐܘܒܶܕ݂ ܠܟܽܠܗܽܘܢ</VERS>
      <VERS vnumber="8">ܘܺܝܕܰܥܘ ܟܽܠܗܽܘܢ ܥܰܡ̈ܡܶܐ ܚܰܪ̈ܡܶܐ: ܕܰܐܠܳܗܳܐ ܗܽܘ ܐܰܩܪܶܒ ܥܰܡܗܽܘܢ. ܘܳܐܦ ܗܽܘ ܫܠܶܡ ܒܳܬܰܪ ܐܰܠܳܗܳܐ</VERS>
      <VERS vnumber="9">ܘܰܒܝܰܘ̈ܡܰܝ ܡܽܘܫܶܐ ܥܒܰܕ݂ ܛܰܝܒܽܘܬܳܐ. ܗܽܘ ܘܟܳܠܳܒ ܒܰܪ ܝܽܘܦܰܢܝܳܐ. ܠܰܡܩܳܡ ܒܬܽܘܪܰܥܬܳܐ ܕܥܰܡܳܐ ܠܡܰܗܦܳܟܽܘ ܟܢܽܘܫܬܳܐ. ܘܠܰܡܒܰܛܳܠܽܘ ܛܶܒܳܐ ܒܺܝܫܳܐ ܡܶܢ ܐܰܪܥܳܐ ܕܡܽܘܠܟܳܢܳܐ</VERS>
      <VERS vnumber="10">ܘܗܶܢܽܘܢ ܒܰܠܚܽܘܕܰܝܗܽܘܢ ܐܶܬܦܰܨܺܝܘ ܡܶܢ ܫܶܬܡܳܐܐ ܐܰܠܦܺܝ̈ܢ. ܠܡܰܥܳܠܽܘ ܐܶܢܽܘܢ ܠܝܳܪܬܽܘܬܗܽܘܢ: ܠܰܐܪܥܳܐ ܕܡܰܪܕܝܳܐ ܚܰܠܒܳܐ ܘܕܶܒܫܳܐ</VERS>
      <VERS vnumber="11">ܘܝܰܗܒ ܠܟܳܠܳܒ ܬܽܘܩܦܳܐ. ܘܰܥܕܰܡܳܐ ܠܣܰܝܒܽܘܬܶܗ ܐܶܬܩܰܝܰܡ ܥܰܡܶܗ: ܠܰܡܫܰܠܳܛܽܘܬܶܗ ܥܰܠ ܬܽܘܩܦܳܗ̇ ܕܰܐܪܥܳܐ</VERS>
      <VERS vnumber="12">ܘܳܐܦ ܙܰܪܥܶܗ ܢܺܐܪܰܬ ܝܽܘܪܬܳܢܳܐ. ܡܶܛܽܠ ܕܢܶܕܰܥ ܙܰܪܥܶܗ ܕܝܰܥܩܽܘܒ ܕܫܰܠܶܡ ܢܳܡܽܘܣܶܗ ܕܰܐܠܳܗܳܐ</VERS>
      <VERS vnumber="13">ܘܕܺܝ̈ܢܶܐ: ܓܒܰܪ ܓܒܰܪ ܒܰܫܡܶܗ. ܟܽܠ ܕܠܳܐ ܛܥܳܐ ܠܶܒܗܽܘܢ: ܘܠܳܐ ܗܦܰܟܘ ܡܶܢ ܢܳܡܽܘܣܶܗ ܕܰܐܠܳܗܳܐ</VERS>
      <VERS vnumber="14">ܢܶܗܘܶܐ ܕܽܘܟܪܳܢܗܽܘܢ ܠܒܽܘܪܟܬܳܐ. ܘܢܰܙܗܪܽܘܢ ܓܰܪ̈ܡܰܝܗܽܘܢ ܐܰܝܟ ܫܽܘ̈ܫܰܢܶܐ</VERS>
      <VERS vnumber="15">ܘܢܶܫܒܩܽܘܢ ܫܶܡܗܽܘܢ ܛܳܒܳܐ ܠܰܒܢܰܝ̈ܗܽܘܢ. ܘܰܠܟܽܠܶܗ ܥܰܡܳܐ ܬܶܫܒ̈ܚܳܬܗܽܘܢ</VERS>
      <VERS vnumber="16">ܘܰܪܚܺܝܡ ܠܒܳܪܝܶܗ ܡܶܢ ܐܶܫܬܐܶܠ ܡܶܢ ܟܰܪܣܳܐ ܕܶܐܡܶܗ: ܢܙܺܝܪܳܐ ܒܰܢܒܺܝܽܘܬܳܐ ܫܡܽܘܐܶܝܠ: ܕܰܝܳܢܳܐ ܘܟܳܗܢܳܐ. ܕܰܒܡܶܠܬܶܗ ܬܶܩܢܳܬ ܛܰܝܒܽܘܬܳܐ. ܘܰܡܫܰܚ ܫܰܠܺܝܛܳܢ̈ܶܐ ܘܡܰܠܟ̈ܶܐ ܠܥܰܡܳܐ</VERS>
      <VERS vnumber="17">ܒܢܳܡܽܘܣܶܗ ܦܩܰܕ ܟܢܽܘ̈ܫܳܬܳܐ. ܐܰܝܟܰܢܳܐ ܕܦܰܩܶܕ݂ ܡܳܪܶܗ ܕܝܰܥܩܽܘܒ</VERS>
      <VERS vnumber="18">ܘܳܐܦ ܗܽܘ ܬܒܰܪ ܣܳܢ̈ܶܐܐ ܡܶܢ ܟܽܠܗܽܘܢ ܚܕܳܖ̈ܰܘܗܝ. ܒܡܰܣܩܶܗ ܐܶܡܪܳܐ ܕܚܰܠܒܳܐ</VERS>
      <VERS vnumber="19">ܘܰܪܥܶܡ ܡܶܢ ܫܡܰܝܳܐ ܡܳܪܝܳܐ. ܘܒܰܦܩܳܥܳܐ ܚܰܣܺܝܢܳܐ ܐܰܫܡܰܥ ܩܳܠܶܗ</VERS>
      <VERS vnumber="20">ܬܒܰܪ ܟܽܠܗܽܘܢ ܫܰܠܺܝܛܳܢ̈ܶܐ ܕܨܽܘܪ. ܘܰܐܘܒܶܕ ܟܽܠܗܽܘܢ ܛܪ̈ܽܘܢܶܐ ܕܰܦܠܶܫܬܳܝ̈ܶܐ</VERS>
      <VERS vnumber="21">ܘܰܒܙܰܒܢܳܐ ܕܡܶܬܬܢܺܝܚ ܥܰܠ ܥܰܪܣܶܗ: ܐܰܣܗܶܕ ܩܕܳܡ ܡܳܪܝܳܐ ܘܰܩܕܳܡ ܡܫܺܝܚܶܗ: ܕܫܽܘܚܕܳܐ ܘܩܽܘܪ̈ܒܳܢܶܐ ܡܶܢ ܐ̱ܢܳܫ ܠܳܐ ܢܣܰܒ. ܘܟܽܠ ܒܣܰܪ ܠܳܐ ܐܰܣܗܶܕ ܥܠܰܘܗܝ</VERS>
      <VERS vnumber="22">ܘܡܶܢ ܒܳܬܰܪ ܡܰܘܬܶܗ ܐܶܫܬܰܐܠ. ܘܚܰܘܺܝ ܠܡܰܠܟܳܐ ܐܽܘܪܚܶܗ. ܘܰܐܪܺܝܡ ܡܶܢ ܐܰܪܥܳܐ ܩܳܠܶܗ ܒܰܢܒܺܝܽܘܬܳܐ ܠܰܡܒܰܛܳܠܽܘ ܚܛܳܗ̈ܶܐ.</VERS>
    </CHAPTER>
    <CHAPTER cnumber="47">
      <VERS vnumber="1">ܘܒܳܬܪܶܗ ܩܳܡ ܢܳܬܳܢ ܢܒܺܝܳܐ: ܠܡܰܫܡܳܥܽܘ ܩܕܳܡ ܕܰܘܺܝܕ</VERS>
      <VERS vnumber="2">ܐܰܝܟܰܢܳܐ ܓܶܝܪ ܕܪܳܡ ܬܰܪܒܳܐ ܡܶܢ ܩܽܘܕܫܳܐ. ܗܳܟܰܢܳܐ ܪܳܡ ܕܰܘܺܝܕ ܡܶܢ ܝܺܣܪܳܐܶܝܠ</VERS>
      <VERS vnumber="3">ܐܰܪ̈ܝܰܘܳܬܳܐ ܐܰܝܟ ܓܕܰܝ̈ܳܐ ܩܳܛܶܠ. ܘܕܺܐܒ̈ܶܐ ܐܰܝܟ ܐܶܡܖ̈ܶܐ</VERS>
      <VERS vnumber="4">ܒܛܰܠܝܽܘܬܶܗ ܩܛܰܠ ܓܰܢ̱ܒܳܪܳܐ. ܘܰܐܥܒܰܪ ܚܶܣܕܳܐ ܕܥܰܡܶܗ</VERS>
      <VERS vnumber="5">ܐܰܢܺܝܦ ܐܺܝܕܶܗ ܒܩܶܠܥܳܐ. ܘܰܬܒܰܪ ܟܽܠܳܗ̇ ܫܰܒܗܪܳܢܽܘܬܶܗ ܕܓܽܘܠܝܰܕ</VERS>
      <VERS vnumber="6">ܡܶܛܽܠ ܕܨܰܠܺܝ ܩܕܳܡ ܐܰܠܳܗܳܐ. ܘܝܰܗܒ ܒܺܐܝܕܶܗ ܬܽܘܩܦܳܐ ܠܡܶܩܛܰܠ ܠܓܰܢ̱ܒܳܪܳܐ ܕܝܳܕܰܥ ܩܪܳܒܳܐ: ܠܰܡܪܳܡܽܘ ܩܰܪܢܳܐ ܕܥܰܡܶܗ ܝܺܣܪܳܐܶܝܠ</VERS>
      <VERS vnumber="7">ܡܶܛܽܠܗܳܢܳܐ ܫܰܒܚܳܝ̈ܗܝ ܢܶܫ̈ܶܐ ܒܪ̈ܶܒܘܳܬܳܐ</VERS>
      <VERS vnumber="8">ܩܰܠܺܝܠ ܐܶܬܟܰܬܰܫ: ܘܰܬܒܰܪ ܣܳܢ̈ܶܐܐ ܡܶܢ ܟܽܠܗܽܘܢ ܚܕܳܖ̈ܰܘܗܝ. ܘܶܐܬܦܪܰܥ ܡܶܢ ܦܠܶܫܬܳܝ̈ܶܐ. ܘܳܐܦ ܥܕܰܡܳܐ ܠܝܰܘܡܳܢܳܐ ܬܒܰܪ ܩܰܪܢܗܽܘܢ</VERS>
      <VERS vnumber="9">ܡܶܛܽܠܗܳܢܳܐ ܝܰܗܒ ܗܘܳܐ ܡ̈ܶܠܶܐ ܒܩܳܠܳܐ ܕܬܰܘܕܺܝܬܳܐ ܘܕܺܐܝܩܳܪܳܐ</VERS>
      <VERS vnumber="10">ܒܟܽܠܶܗ ܠܶܒܶܗ ܪܚܶܡ ܒܳܪܝܶܗ</VERS>
      <VERS vnumber="11">ܘܟܽܠܝܽܘܡ ܐܰܡܺܝܢܳܐܺܝܬ ܬܶܫܒ̈ܚܳܬܶܗ ܐܳܡܰܪ ܗܘܳܐ ܩܕܳܡ ܡܰܕܒܚܳܐ</VERS>
      <VERS vnumber="12">ܝܰܗܒ ܬܶܫܒ̈ܚܳܬܳܐ ܪܰܘܪ̈ܒܳܬܳܐ ܟܽܠ ܫܢܳܐ ܒܰܫܢܳܐ</VERS>
      <VERS vnumber="13">ܘܳܐܦ ܐܰܠܳܗܳܐ ܫܒܰܩ ܠܶܗ ܚܛܳܗܰܘ̈ܗܝ. ܘܰܐܪܺܝܡ ܠܥܳܠܰܡ ܩܰܪܢܶܗ. ܘܝܰܗܒ ܠܶܗ ܟܽܘܪܣܝܳܐ ܕܡܰܠܟܽܘܬܳܐ ܥܰܠ ܝܺܣܪܳܐܶܝܠ</VERS>
      <VERS vnumber="14">ܩܳܡ ܡܶܢ ܒܳܬܪܶܗ ܡܰܠܟܳܐ ܬܰܩܺܝܦܳܐ</VERS>
      <VERS vnumber="15">ܫܪܶܐ ܒܫܶܠܝܳܐ ܫܠܺܝܡܽܘܢ. ܘܰܐܠܳܗܳܐ ܐܰܢܺܝܚ ܠܶܗ ܡܶܢ ܟܽܠܗܽܘܢ ܚܕܳܖ̈ܰܘܗܝ. ܡܶܛܽܠ ܕܢܶܒܢܶܐ ܒܰܝܬܳܐ ܠܰܫܡܶܗ ܠܥܳܠܰܡ. ܟܡܳܐ ܚܰܟܺܝܡ ܗܘܰܝܬ ܒܛܰܠܝܽܘܬܳܟ: ܫܠܺܝܡܽܘܢ</VERS>
      <VERS vnumber="16">ܘܰܐܛܺܝܦܬ ܐܰܝܟ ܢܰܗܪܳܐ ܚܶܟܡܬܳܐ ܒܣܽܘܟܳܠܳܟ: ܘܒܰܡܪܰܘܡܳܐ ܕܺܐܝܩܳܪܳܐ ܕܡܰܠܟ̈ܶܐ</VERS>
      <VERS vnumber="17">ܥܕܰܡܳܐ ܠܓܳܙܪ̈ܳܬܳܐ ܖ̈ܰܚܺܝܩܳܬܳܐ ܡܛܳܐ ܫܡܳܟ: ܘܰܡܣܰܟܶܝܢ ܠܫܶܡܥܳܟ. ܦܳܫܰܪ ܡܰܬ̈ܠܶܐ ܕܚܶܟܡܬܳܐ ܒܰܟܬܳܒܳܐ</VERS>
      <VERS vnumber="18">ܘܒܰܢܒܺܝܽܘܬܳܐ ܐܰܬܡܰܗܬ ܠܥܰܡ̈ܡܶܐ</VERS>
      <VERS vnumber="19">ܘܶܐܬܩܪܺܝܬ ܒܰܫܡܶܗ ܕܰܐܠܳܗܳܐ: ܕܕܺܝܠܶܗ ܗܽܘ ܐܺܝܩܳܪܳܐ ܕܶܐܬܩܪܺܝ ܥܰܠ ܝܺܣܪܳܐܶܝܠ</VERS>
      <VERS vnumber="20">ܘܟܰܢܶܫܬ ܐܰܝܟ ܐܰܒܳܪܳܐ ܕܰܗܒܳܐ. ܘܣܺܐܡܳܐ ܐܰܝܟ ܥܰܦܪܳܐ</VERS>
      <VERS vnumber="21">ܘܝܰܗܒܬ ܠܢܶܫ̈ܶܐ ܬܽܘܩܦܳܟ. ܘܰܐܫܠܶܛܬ ܐܶܢܶܝܢ ܒܦܰܓܪܳܟ</VERS>
      <VERS vnumber="22">ܘܝܰܗܒܬ ܡܽܘܡܳܐ ܒܺܐܝܩܳܪܳܟ. ܘܨܰܥܰܪܬ ܬܶܫܘܺܝܬܳܟ. ܠܡܰܝܬܳܝܽܘ ܥܰܘܠܳܐ ܥܰܠ ܒܢܰܝ̈ ܒܢܰܝ̈ܟ. ܕܢܶܬܬܢܺܝܚܽܘܢ ܥܰܠ ܡܰܫܟܰܒܗܽܘܢ</VERS>
      <VERS vnumber="23">ܠܡܶܬܦܰܠܳܓܽܘ ܠܬܰܪܬܶܝܢ ܡܰܠܟ̈ܘܳܢ. ܡܶܢ ܒܶܝܬ ܐܰܦܪܶܝܡ ܡܰܠܟܽܘܬܳܐ ܚܰܢܦܬܳܐ</VERS>
      <VERS vnumber="24">ܘܳܐܦ ܐܰܠܳܗܳܐ ܠܳܐ ܫܒܰܩ ܛܰܝܒܽܘܬܶܗ. ܘܠܳܐ ܢܰܪܡܶܐ ܡܶܠܰܘ̈ܗܝ ܥܰܠ ܐܰܪܥܳܐ. ܘܠܳܐ ܢܰܘܒܶܕ ܙܰܪܥܳܐ ܕܪ̈ܳܚܡܰܘܗܝ. ܘܰܒܢܰܝ̈ ܙܰܕܺܝܩܰܘ̈ܗܝ ܠܳܐ ܢܓܰܡܰܪ</VERS>
      <VERS vnumber="25">ܘܢܶܬܶܠ ܠܝܰܥܩܽܘܒ ܡܫܰܘܙܒܳܢܽܘܬܳܐ. ܘܰܠܕܰܘܺܝܕ ܡܰܠܟܽܘܬܳܐ ܪܰܒܬܳܐ</VERS>
      <VERS vnumber="26">ܘܰܫܟܶܒ ܫܠܶܝܡܽܘܢ</VERS>
      <VERS vnumber="27">ܘܩܳܡ ܒܪܶܗ ܒܳܬܪܶܗ</VERS>
      <VERS vnumber="28">ܡܰܣܓܶܐ ܣܰܟܠܽܘܬܳܐ: ܘܚܰܣܺܝܪ ܚܶܟܡܬܳܐ ܪܚܶܒܥܰܡ. ܕܰܒܰܪ ܒܬܰܪܥܺܝܬܶܗ ܠܥܰܡܶܗ</VERS>
      <VERS vnumber="29">ܘܠܳܐ ܢܶܗܘܶܐ ܠܶܗ ܕܽܘܟܪܳܢܳܐ ܠܝܽܘܪܰܒܥܰܡ ܒܰܪ ܢܳܒܳܛ: ܕܰܚܛܳܐ ܘܰܐܚܛܺܝ ܠܺܝܣܪܳܐܶܝܠ. ܘܝܰܗܒ ܠܕܒܶܝܬ ܐܰܦܪܶܝܡ ܬܽܘܩܰܠܬܳܐ: ܠܰܡܓܰܠܳܝܽܘ ܐܶܢܽܘܢ ܡܶܢ ܐܰܬܪܗܽܘܢ</VERS>
      <VERS vnumber="30">ܘܰܐܣܓܺܝ ܚܛܳܗܰܝ̈ܗܽܘܢ ܛܳܒ</VERS>
      <VERS vnumber="31">ܘܥܰܠ ܟܽܠ ܒܺܝ̈ܫܳܬܳܐ ܐܶܬܡܰܠܟ.</VERS>
    </CHAPTER>
    <CHAPTER cnumber="48">
      <VERS vnumber="1">ܥܕܡܳܐ ܕܩܳܡ ܢܒܺܝܳܐ ܕܕܳܢܶܐ ܠܢܽܘܪܳܐ. ܘܡܶܠܬܶܗ ܝܳܩܕܳܐ ܐܰܝܟ ܬܰܢܽܘܪܳܐ ܕܡܶܫܬܓܰܪ</VERS>
      <VERS vnumber="2">ܘܰܐܝܬܺܝ ܥܠܰܝܗܽܘܢ ܟܰܦܢܳܐ. ܘܰܒܛܢܳܢܶܗ ܒܰܙܰܥ ܐܶܢܽܘܢ</VERS>
      <VERS vnumber="3">ܘܰܒܡܶܠܬܶܗ ܕܡܳܪܝܳܐ ܟܠܳܐ ܫܡܰܝܳܐ. ܘܰܐܚܶܬ ܬܠܳܬ ܙܰܒܢܺܝ̈ܢ ܢܽܘܪܳܐ ܡܶܢ ܫܡܰܝܳܐ: ܥܰܠ ܡܰܕܒܚܳܐ ܘܥܰܠ ܐ̱ܢܳܫ̈ܳܐ ܖ̈ܰܫܺܝܥܶܐ</VERS>
      <VERS vnumber="4">ܡܳܐ ܕܚܺܝܠ ܐܰܢ̱ܬ ܐܺܠܺܝܠܳܐ. ܘܡܰܢ ܐܰܟܘܳܬܳܟ: ܗܽܘ ܢܶܫܬܰܒܰܚ</VERS>
      <VERS vnumber="5">ܕܰܐܚܺܝ ܡܺܝܬܳܐ ܡܶܢ ܫܝܽܘܠ ܐܰܝܟ ܨܶܒܝܳܢܶܗ ܕܡܳܪܝܳܐ</VERS>
      <VERS vnumber="6">ܡܣܰܦܶܚ ܝܰܩܺܝܖ̈ܶܐ ܡܶܢ ܟܽܘܪ̈ܣܰܘܳܬܗܽܘܢ</VERS>
      <VERS vnumber="7">ܘܰܐܫܡܰܥ ܒܢܶܣܝܽܘܢܶܗ ܡܰܟܣܳܢܽܘܬܗܽܘܢ</VERS>
      <VERS vnumber="8">ܕܰܡܫܰܚ ܡܰܠ̈ܟܶܐ ܠܡܰܪܡܳܝܽܘ ܚܽܘ̈ܒܠܶܐ: ܘܰܢܒܺܝܳܐ ܕܰܗܘܳܐ ܒܳܬܪܶܗ</VERS>
      <VERS vnumber="9">ܐܶܬܚܛܶܦ ܒܥܰܠܥܳܠܳܐ ܠܥܶܠ ܒܖ̈ܰܟܫܶܐ ܕܢܽܘܪܳܐ ܠܰܫܡܰܝܳܐ</VERS>
      <VERS vnumber="10">ܘܗܽܘ ܥܬܺܝܕ ܕܢܺܐܬܶܐ: ܩܕܳܡ ܕܢܺܐܬܶܐ ܝܰܘܡܶܗ ܕܡܳܪܝܳܐ. ܠܡܰܗܦܳܟܽܘ ܒܢܰܝ̈ܳܐ ܥܰܠ ܐܰܒܳܗ̈ܶܐ: ܘܠܰܡܣܰܒܳܪܽܘ ܠܫܰܒ̈ܛܰܝ ܝܰܥܩܽܘܒ</VERS>
      <VERS vnumber="11">ܛܽܘܒܰܘܗܝ ܠܡܰܢ ܕܰܚܙܳܟ: ܘܡܺܝܬ</VERS>
      <VERS vnumber="12">ܒܪܰܡ ܕܶܝܢ ܠܳܐ ܡܳܐܶܬ: ܐܶܠܳܐ ܡܶܚܳܐ ܚܳܝܶܐ</VERS>
      <VERS vnumber="13">ܐܺܠܺܝܳܐ ܒܰܐܘܨܖ̈ܶܐ ܐܶܬܟܰܢܰܫ ܠܰܫܡܰܝܳܐ. ܘܩܰܒܶܠ ܢܒܺܝܽܘܬܳܐ ܐܰܥܦܳܐ ܐܶܠܺܝܫܰܥ</VERS>
      <VERS vnumber="14">ܘܣܰܓܺܝ ܢܶܣܝܽܘ̈ܢܶܐ ܘܳܐܬܘ̈ܳܬܳܐ ܡܰܠܶܠ ܦܽܘܡܶܗ</VERS>
      <VERS vnumber="15">ܡܶܢ ܝܰܘ̈ܡܰܘܗܝ ܠܳܐ ܙܳܥ ܡܶܢ ܒܰܪܢܳܫܳܐ. ܘܠܳܐ ܫܠܺܝܛ ܒܶܗ ܟܽܠ ܒܣܰܪ. ܘܟܽܠ ܡܶܠܳܐ ܠܳܐ ܐܶܬܟܰܣܝܰܬ ܡܶܢܶܗ. ܥܒܰܕ݂ ܦܪ̈ܺܝܫܳܬܳܐ ܒܚܰܝܰܘ̈ܗܝ. ܘܰܒܡܰܘܬܶܗ ܐܰܚܺܝ ܡܺܝܬܳܐ</VERS>
      <VERS vnumber="16">ܘܰܒܟܽܠܗܶܝܢ ܗܳܠܶܝܢ ܠܳܐ ܬܳܒ ܥܰܡܳܐ. ܘܠܳܐ ܦܪܰܩܘ ܡܶܢ ܥܒܳܕܰܝ̈ܗܽܘܢ ܒܺܝ̈ܫܶܐ: ܥܕܰܡܳܐ ܕܓܰܠܺܝܘ ܡܶܢ ܐܰܬܪܗܽܘܢ: ܘܶܐܬܒܰܕܰܪܘ ܒܟܽܠ ܡܕܺܝ̈ܢܳܬܳܐ. ܘܺܝܬܰܪ ܝܺܗܽܘܕܳܐ ܒܰܠܚܽܘܕܰܘܗܝ</VERS>
      <VERS vnumber="17">ܙܥܽܘܪ ܫܽܘܠܛܳܢܳܐ ܠܰܕܒܶܝܬ ܕܰܘܺܝܕ</VERS>
      <VERS vnumber="18">ܐܺܝܬ ܡܶܢܗܽܘܢ ܕܰܥܒܰܕܘ ܬܝܳܒܽܘܬܳܐ. ܘܺܐܝܬ ܕܰܐܘܣܶܦܘ ܚܛܳܗ̈ܶܐ</VERS>
      <VERS vnumber="19">ܚܶܙܰܩܝܳܐ ܒܢܰܝ̈ ܡܕܺܝܢܬܳܐ. ܘܰܐܥܶܠ ܠܓܰܘܳܗ̇ ܡܰܝ̈ܳܐ</VERS>
      <VERS vnumber="20">ܒܝܰܘܡܰܘ̈ܗܝ ܣܠܶܩ ܣܰܢܚܰܪܺܝܒ. ܘܫܰܕܰܪ ܥܠܰܝܗܽܘܢ ܠܪܰܒ ܫܳܩ̈ܶܐ. ܘܰܐܪܺܝܡ ܐܺܝܕܶܗ ܒܨܶܗܝܽܘܢ. ܘܓܰܕܶܦ ܒܡܰܪܳܚܽܘܬܳܐ ܥܰܠ ܐܰܠܳܗܳܐ</VERS>
      <VERS vnumber="21">ܘܰܦܪܰܣ ܚܶܙܰܩܝܳܐ ܩܕܳܡ ܡܳܪܝܳܐ ܐܺܝܕܰܘ̈ܗܝ</VERS>
      <VERS vnumber="22">ܐܳܦ ܐܰܠܳܗܳܐ ܒܰܥܓܰܠ ܫܡܰܥ ܨܠܽܘܬܶܗ</VERS>
      <VERS vnumber="23">ܘܰܦܪܰܩ ܐܶܢܽܘܢ ܒܝܰܕ ܐܶܫܰܥܝܳܐ ܢܒܺܝܳܐ</VERS>
      <VERS vnumber="24">ܘܬܰܒܰܪ ܡܰܫܪܺܝܬܶܗ ܕܳܐܬܽܘܪܳܝܳܐ. ܘܰܡܚܳܐ ܐܶܢܽܘܢ ܡܚܽܘܬܳܐ ܪܰܒܬܳܐ</VERS>
      <VERS vnumber="25">ܡܶܛܽܠ ܕܰܥܒܰܕ݂ ܚܶܙܰܩܝܳܐ ܕܛܳܒ. ܘܗܰܠܶܟ݂ ܒܽܐܘܪ̈ܚܳܬܶܗ ܕܕܰܘܺܝܕ. ܕܦܰܩܕܶܗ ܐܶܫܰܥܝܳܐ ܢܒܺܝܳܐ ܡܫܰܒܚܳܐ ܕܰܢܒܺܝ̈ܶܐ</VERS>
      <VERS vnumber="26">ܡܶܛܽܠ ܕܒܺܐܝܕܶܗ ܩܳܡ ܫܶܡܫܳܐ. ܘܶܐܬܬܰܘܣܰܦ ܥܰܠ ܚܰܝܰܘ̈ܗܝ ܕܡܰܠܟܳܐ</VERS>
      <VERS vnumber="27">ܘܰܒܪܽܘܚܳܐ ܕܓܰܢ̱ܒܳܪܽܘܬܳܐ ܚܙܳܐ ܚܰܕ̱̈ܬܳܬܳܐ. ܘܢܰܚܶܡ ܠܰܐܒܺܝ̈ܠܶܐ ܕܨܶܗܝܽܘܢ</VERS>
      <VERS vnumber="28">ܘܟܰܕ݂ ܒܥܳܠܡܳܐ ܗܽܘ: ܚܙܳܐ ܐܳܬ݂ܘ̈ܳܬܳܐ ܘܢܶܣܝܽܘ̈ܢܶܐ: ܥܰܕ݂ܠܳܐ ܢܺܐܬ݂ܽܘܢ.</VERS>
    </CHAPTER>
    <CHAPTER cnumber="49">
      <VERS vnumber="1">ܫܡܶܗ ܕܝܽܘܫܺܝܳܐ ܐܰܝܟ ܦܺܝܪܡܳܐ ܕܒܶܣ̈ܡܶܐ: ܕܰܚܠܺܝܛ ܒܣܰܓܺܝܐܽܘܬܳܐ ܕܒܶܣ̈ܡܳܢܶܐ</VERS>
      <VERS vnumber="2">ܐܰܝܟ ܕܶܒܫܳܐ ܠܚܶܟܳܐ ܚܠܶܐ ܕܽܘܟܪܳܢܶܗ. ܘܰܐܝܟ ܬܶܫܒܽܘܚܬܳܐ ܥܰܠ ܡܰܫܬܝܳܐ ܕܚܰܡܪܳܐ</VERS>
      <VERS vnumber="3">ܡܶܛܽܠ ܕܶܐܬܛܰܫܺܝ ܡܶܢ ܢܶܣܝܽܘ̈ܢܶܐ. ܘܒܰܛܶܠ ܥܒܳܕ̈ܶܐ ܕܛܰܠܝܽܘܬܳܐ</VERS>
      <VERS vnumber="4">ܘܰܐܫܠܶܡ ܠܰܐܠܳܗܳܐ ܠܶܒܶܗ. ܘܰܒܝܰܘ̈ܡܰܝ ܚܛܳܗ̈ܶܐ ܥܒܰܕ ܩܽܘܫܬܳܐ</VERS>
      <VERS vnumber="5">ܒܰܠܚܽܘܕ ܠܒܰܪ ܡܶܢ ܕܰܘܺܝܕ݂ ܘܚܶܙܰܩܝܳܐ ܘܝܽܘܫܺܝܳܐ: ܟܽܠܗܽܘܢ ܚܰܒܶܠܘ</VERS>
      <VERS vnumber="6">ܘܰܫܒܰܩܘ ܢܳܡܽܘܣܳܐ ܡܰܠܟ̈ܶܐ ܕܒܶܝܬ ܝܺܗܽܘܕܳܐ ܥܕܰܡܳܐ ܠܰܐ̱ܚܪܳܝܬܳܐ</VERS>
      <VERS vnumber="7">ܘܝܰܗܒܘ ܥܽܘܫܢܗܽܘܢ ܠܰܐ̱ܚܪ̈ܳܢܶܐ: ܘܺܐܝܩܳܪܗܽܘܢ ܠܥܰܡܳܐ ܢܽܘܟܪܳܝܳܐ</VERS>
      <VERS vnumber="8">ܘܰܥܩܰܪܘ ܩܽܘܪܝܰܬ ܩܽܘܕܫܳܐ. ܘܶܐܨܛܕܺܝܘ ܟܽܠܗܶܝܢ ܚܰܪ̈ܒܳܬܳܗ̇</VERS>
      <VERS vnumber="9">ܒܝܰܘܡܰܝ̈ ܐܶܪܰܡܝܳܐ ܕܰܗܘܳܐ ܡܶܢ ܟܰܪܣܳܐ ܕܶܐܡܶܗ ܢܒܺܝܳܐ</VERS>
      <VERS vnumber="10">ܚܰܙܩܺܝܐܶܝܠ ܚܰܘܺܝ ܓܶܢܣܳܐ ܕܡܰܪܟܰܒܬܳܐ: ܘܰܚܙܳܐ ܚܶܙܘܳܐ</VERS>
      <VERS vnumber="11">ܘܳܐܦ ܥܰܠ ܐܺܝܽܘܒ ܐܶܡܰܪ. ܕܟܽܠܗܶܝܢ ܐܽܘܪ̈ܚܳܬܶܗ ܙܰܕܺܝܩܽܘܬܳܐ ܗܘܰܝ̈</VERS>
      <VERS vnumber="12">ܘܳܐܦ ܬܪܶܥܣܰܪ ܢܒܺܝ݂ܺܝ݂̈ܢ: ܢܶܗܘܽܘܢ ܓܰܪ̈ܡܰܝܗܽܘܢ ܡܰܙܗܪܺܝܢ ܬܚܽܘܬܰܝܗܽܘܢ. ܕܰܐܣܺܝܘ ܠܺܝܣܪܳܐܶܝܠ: ܘܶܐܬܟܶܠܘ ܐܶܢܽܘܢ ܕܡܶܬܦܰܪܩܺܝܢ</VERS>
      <VERS vnumber="13">ܡܳܢܳܐ ܢܫܰܒܰܚ ܠܙܽܘܪܒܳܒܶܠ. ܕܰܗܘܳܐ ܐܰܝܟ ܚܳܬܡܳܐ ܥܰܠ ܐܺܝܕ݂ܳܐ ܕܝܰܡܺܝܢܳܐ</VERS>
      <VERS vnumber="14">ܘܳܐܦ ܝܶܫܽܘܥ ܒܰܪ ܝܽܘܙܳܕܳܩ. ܕܰܒܡܶܣܟܺܢܽܘܬܗܽܘܢ ܐܰܩܺܝܡܘ ܡܰܕܒܚܳܐ. ܘܰܒܢܰܘ ܗܰܝܟܠܳܐ ܩܰܕܺܝܫܳܐ ܕܰܥܬܺܝܕ ܠܺܐܝܩܳܪܳܐ ܕܰܠܥܳܠܰܡ</VERS>
      <VERS vnumber="15">ܢܚܰܡܝܳܐ ܢܶܣܓܶܐ ܕܽܘܟܪܳܢܶܗ. ܕܰܐܩܺܝܡ ܚܰܪ̈ܒܳܬܰܢ: ܘܒܰܢܺܝ ܡܣܰܚ̈ܦܳܬܰܢ. ܘܰܥܒܰܕ ܬܰܪ̈ܥܺܝܢ ܘܣܽܘܟܪ̈ܺܝܢ</VERS>
      <VERS vnumber="16">ܙܥܽܘܪ̈ܺܝܢ ܐܶܬܒܪܺܝܘ ܥܰܠ ܐܰܪܥܳܐ ܐܰܝܟ ܚܢܽܘܟ</VERS>
      <VERS vnumber="17">ܘܶܐܡܳܐ ܐܰܝܟ ܝܰܘܣܶܦ ܠܳܐ ܝܶܠܕܰܬ݂</VERS>
      <VERS vnumber="18">ܘܳܐܦ ܦܰܓܪܶܗ ܒܰܫܠܳܡܳܐ ܐܶܬܟܰܢܰܫ</VERS>
      <VERS vnumber="19">ܫܺܝܬ݂ ܘܫܺܝܡ ܘܰܐܢܽܘܫ ܒܐ̱ܢܳܫ̈ܳܐ ܐܶܬܒܪܺܝܘ. ܘܥܰܠ ܟܽܠܗܶܝ ܗܳܠܶܝܢ ܬܶܫܒ̈ܚܳܬܶܗ ܕܳܐܕܳܡ.</VERS>
    </CHAPTER>
    <CHAPTER cnumber="50">
      <VERS vnumber="1">ܪܰܒ ܐܰܚܰܘ̈ܗܝ ܘܰܟܠܺܝܠܳܐ ܕܥܰܡܶܗ: ܫܶܡܥܽܘܢ ܒܰܪ ܢܬܰܢܝܳܐ ܟܳܗܢܳܐ</VERS>
      <VERS vnumber="2">ܕܰܒܝܰܘ̈ܡܰܘܗܝ ܐܶܬܒܢܰܝ ܒܰܝܬܳܐ. ܘܶܐܬܬܰܩܦ ܗܰܝܟܠܳܐ. ܘܶܐܬܬܣܺܝܡ ܫܽܘܪܳܐ ܘܥܳܥ̈ܝܳܬܳܐ</VERS>
      <VERS vnumber="3">ܘܶܐܬܒܰܢܝܰܬ ܚܳܕܰܪܬܳܐ: ܘܰܚܦܰܪ ܡܰܒܽܘܥܳܐ</VERS>
      <VERS vnumber="4">ܘܦܰܨܺܝ ܥܰܡܶܗ ܡܶܢ ܣܳܢ̈ܶܐܐ</VERS>
      <VERS vnumber="5">ܡܳܐ ܝܳܐܶܐ ܠܶܗ ܒܡܰܦܩܶܗ ܡܶܢ ܗܰܝܟܠܳܐ. ܟܰܕ ܡܶܬܚܙܶܐ ܡܶܢ ܬܶܚܝܬ ܦܪܺܝܣܳܐ</VERS>
      <VERS vnumber="6">ܐܰܝܟ ܟܰܘܟܰܒ ܢܽܘܓܗܳܐ ܒܰܝܢܳܬ ܥܢܳܢ̈ܶܐ: ܘܰܐܝܟ ܣܰܗܪܳܐ ܒܝܰܘ̈ܡܰܝ ܢܺܝܣܳܢ</VERS>
      <VERS vnumber="7">ܘܰܐܝܟ ܫܶܡܫܳܐ ܕܕܳܢܰܚ ܥܰܠ ܐܰܦܕܳܢ̈ܶܐ</VERS>
      <VERS vnumber="8">ܘܰܐܝܟ ܩܶܫܬܳܐ ܒܰܥ̈ܢܳܢܶܐ: ܘܰܐܝܟ ܫܶܒ̈ܠܶܐ ܕܚܰܩܠܳܐ: ܘܰܐܝܟ ܫܽܘܫܰܢܰܬ݂ ܡܰܠܟܳܐ ܒܡܰܒܽܘܥܰܝ̈ ܡܰܝ̈ܳܐ. ܘܰܐܝܟ ܐܺܝܠܳܢ̈ܶܐ ܕܠܶܒܢܳܢ ܒܝܰܘܡܰܝ̈ ܩܛܳܦܳܐ</VERS>
      <VERS vnumber="9">ܘܰܐܝܟ ܪܺܝܚܳܐ ܕܰܠܒܽܘܢܬܳܐ ܥܰܠ ܦܺܝܪ̈ܡܶܐ</VERS>
      <VERS vnumber="10">ܘܰܐܝܟ ܥܶܩܳܐ ܕܕܰܗܒܳܐ ܕܰܡܦܰܬܰܟ ܫܰܦܺܝܪ: ܘܰܡܨܰܒܰܬ݂ ܒܟܺܐܦ̈ܶܐ ܛܳܒ̈ܳܬܳܐ</VERS>
      <VERS vnumber="11">ܘܰܐܝܟ ܙܰܝܬܳܐ ܗܕܺܝܪܳܐ: ܕܪܰܘܪ̈ܒܺܝܢ ܣܰܘܟܰܘ̈ܗܝ. ܘܰܐܝܟ ܐܺܝܠܳܢܳܐ ܕܡܶܫܚܳܐ ܕܰܡܣܰܒܰܥ ܒܥܰܘܦܰܘ̈ܗܝ. ܒܡܰܠܒܫܶܗ ܡܳܐܢ̈ܶܐ ܕܩܽܘܕܫܳܐ: ܘܰܒܡܰܥܛܦܶܗ ܡܳܐܢ̈ܶܐ ܕܺܐܝܩܳܪܳܐ</VERS>
      <VERS vnumber="12">ܒܡܰܦܩܶܗ ܠܰܡܩܰܒܳܠܽܘ ܬܶܫܒܽܘܚܬܳܐ: ܒܝܳܐܝܽܘܬܳܐ ܕܬܽܘܩܦܳܐ ܕܡܰܩܕܫܳܐ</VERS>
      <VERS vnumber="13">ܒܰܡܩܰܒܳܠܽܘܬܶܗ ܗܰܕܳܡ̈ܶܐ ܕܒܶܣܪܳܐ ܡܶܢ ܐܺܝܕܳܐ ܕܰܐܚܰܘ̈ܗܝ. ܘܗܽܘ ܩܳܐܶܡ ܠܥܶܠ ܡܶܢ ܣܶܕܖ̈ܶܐ</VERS>
      <VERS vnumber="14">ܘܰܟܪܺܝܟܺܝܢ ܠܶܗ ܐܰܚܰܘ̈ܗܝ: ܟܽܠܗܽܘܢ ܒܢܰܝ̈ ܐܰܗܪܽܘܢ ܒܺܐܝܩܳܪܗܽܘܢ</VERS>
      <VERS vnumber="15">ܘܩܽܘܪ̈ܒܳܢܶܐ ܒܺܐܝܕܰܝ̈ܗܽܘܢ ܠܽܘܩܒܰܠ ܟܽܠܶܗ ܥܰܡܳܐ ܕܺܝܣܪܳܐܶܝܠ</VERS>
      <VERS vnumber="16">ܥܕܰܡܳܐ ܕܓܰܡܰܪܘ ܠܰܡܫܰܡܳܫܽܘ ܡܰܕܒܚܳܐ: ܘܠܰܡܫܰܡܳܫܽܘ ܒܚܰܕܽܘܬܳܐ ܕܩܽܘܕܫܳܐ. ܐܰܘܫܶܛ ܥܰܠ ܩܶܣܛܳܐ ܐܺܝܕܶܗ. ܘܰܢܣܰܒ ܚܰܡܪܳܐ ܥܰܬܺܝܩܳܐ</VERS>
      <VERS vnumber="17">ܘܰܢܣܰܟ ܥܰܠ ܓܶܢ̱ܒ ܡܰܕܒܚܳܐ ܠܪܺܝܚܳܐ ܕܰܢܝܳܚܳܐ</VERS>
      <VERS vnumber="18">ܘܗܰܝܕܶܝܢ ܝܰܒܶܒܘ ܒܢܰܝ̈ ܐܰܗܪܽܘܢ ܒܩܰܪ̈ܢܳܬܳܐ ܩܕܳܡ ܟܽܠܶܗ ܥܰܡܳܐ ܕܺܝܣܪܳܐܶܝܠ. ܘܰܐܫܡܰܥܘ ܩܳܠܳܐ ܬܰܩܺܝܦܳܐ ܠܰܡܒܰܪܳܟܽܘ ܩܕܳܡ ܟܽܠܶܗ ܥܰܡܳܐ</VERS>
      <VERS vnumber="19">ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ ܐܰܟܚܕܳܐ: ܟܽܠܶܗ ܥܰܡܳܐ ܠܡܶܣܓܰܕ ܠܰܐܠܳܗܳܐ</VERS>
      <VERS vnumber="20">ܘܝܰܗܒܘ ܠܬܰܘܕܺܝܬܳܐ ܩܳܠܗܽܘܢ. ܘܶܐܬܒܰܣܰܡܘ ܐܰܟܚܕܳܐ ܒܰܨܠܽܘܬܳܐ</VERS>
      <VERS vnumber="21">ܘܫܰܒܰܚܘ ܥܰܡܳܐ ܕܰܐܪܥܳܐ ܠܰܐܠܳܗܳܐ: ܕܰܥܒܰܕ݂ ܦܺܪ̈ܺܝܫܳܬܳܐ ܒܰܐܪܥܳܐ</VERS>
      <VERS vnumber="22">ܕܰܒܪܳܐ ܒܢܰܝ̈ܢܳܫܳܐ ܡܶܢ ܟܰܪܣܳܐ ܕܶܐܡܗܽܘܢ. ܘܰܡܕܰܒܰܪ ܠܗܽܘܢ ܐܰܝܟ ܨܶܒܝܳܢܶܗ</VERS>
      <VERS vnumber="23">ܠܡܶܬܰܠ ܠܗܽܘܢ ܚܶܟܡܬܳܐ ܕܠܶܒܳܐ. ܘܢܶܗܘܶܐ ܫܠܳܡܳܐ ܒܰܝܢܳܬܗܽܘܢ</VERS>
      <VERS vnumber="24">ܘܢܶܬܩܰܝܰܡ ܥܰܡ ܫܶܡܥܽܘܢ ܚܶܣܕܳܐ ܘܥܰܡ ܙܰܪܥܶܗ: ܐܰܝܟ ܝܰܘ̈ܡܳܬܳܐ ܕܰܫܡܰܝܳܐ</VERS>
      <VERS vnumber="25">ܒܰܬܪܶܝܢ ܥܰܡ̈ܡܺܝܢ ܐܶܬܬܥܺܝܩܰܬ݂ ܢܰܦܫܝ. ܘܕܰܬܠܳܬܳܐ ܠܳܐ ܗܘܳܐ ܥܰܡܳܐ</VERS>
      <VERS vnumber="26">ܝܳܬܒܰܝ̈ ܓܒܶܠ ܘܰܦܠܶܫܬܳܝ̈ܶܐ: ܘܥܰܡܳܐ ܣܰܟܠܳܐ ܕܝܳܬܶܒ ܒܰܫܟܺܝܡ</VERS>
      <VERS vnumber="27">ܟܽܠ ܡܰܬ̈ܠܶܐ ܕܚܰܟܺܝ̈ܡܶܐ ܘܽܐܘܚ̈ܕܳܬܗܽܘܢ: ܟܬܺܝܒܺܝܢ ܒܣܶܦܪܳܐ ܗܳܢܳܐ</VERS>
      <VERS vnumber="28">ܛܽܘܒܰܘܗܝ ܠܓܰܒܪܳܐ ܕܰܒܗܳܠܶܝܢ ܢܶܪܢܶܐ. ܘܢܺܐܠܰܦ ܐܶܢܶܝܢ: ܘܢܶܚܟܰܡ ܐܶܢܶܝܢ: ܘܢܶܥܒܶܕ݂ ܐܶܢܶܝܢ</VERS>
      <VERS vnumber="29">ܪܰܘܡܳܐ ܕܕܶܚܠܶܬܗ ܕܰܐܠܳܗܳܐ ܥܰܠ ܟܽܠ ܡܶܕܶܡ ܐܶܬܬܪܺܝܡܰܬ݂. ܚܙܺܝܗ̇ ܒܶܪܝ: ܘܠܳܐ ܬܶܫܒܩܺܝܗ̇.</VERS>
    </CHAPTER>
    <CHAPTER cnumber="51">
      <VERS vnumber="1">ܐܰܘܕܶܐ ܠܳܟ ܡܳܪܝܳܐ ܡܰܠܟܳܐ. ܘܶܐܫܰܒܰܚ ܫܡܳܟ ܡܳܪܝܳܐ ܒܟܽܠܝܽܘܡ</VERS>
      <VERS vnumber="2">ܘܶܐܫܬܰܥܶܐ ܫܡܳܟ ܒܬܶܫܒ̈ܚܳܬܳܐ. ܬܽܘܟܠܳܢܝ ܕܡܶܢ ܥܳܠܰܡ ܡܪܰܝܡܳܐ</VERS>
      <VERS vnumber="3">ܕܰܦܪܰܩܬ ܢܰܦܫܝ ܡܶܢ ܡܰܘܬܳܐ. ܘܰܚܣܰܟܬ ܒܶܣܪܳܝ ܡܶܢ ܚܒܳܠܳܐ. ܡܶܢ ܝܰܕ ܫܝܽܘܠ ܦܪܰܩܬ ܪ̈ܶܓܠܰܝ</VERS>
      <VERS vnumber="4">ܘܰܦܪܰܩܬܳܢܝ ܒܣܰܓܺܝܽܘܬܳܐ ܕܖ̈ܰܚܡܰܝܟ. ܘܡܶܢ ܬܽܘܩܰܠܬܳܐ ܘܰܐܒܕܳܢܳܐ ܫܰܘܙܶܒܬܳܢܝ</VERS>
      <VERS vnumber="5">ܘܡܶܢ ܐܺܝܕܳܐ ܕܒܳܥܶܐ ܢܰܦܫܝ ܦܪܰܩܬܳܢܝ. ܘܡܶܢ ܣܽܘܓܳܐܐ ܕܥܳܩ̈ܳܬܝ ܫܰܘܙܶܒܬܳܢܝ</VERS>
      <VERS vnumber="6">ܘܡܶܢ ܫܰܠܗܶܒܺܝܬܳܐ ܕܢܽܘܪܳܐ ܚܕܰܪܬܳܢܝ</VERS>
      <VERS vnumber="7">ܘܰܡܛܳܬ݂ ܠܰܫܝܽܘܠ ܢܰܦܫܝ</VERS>
      <VERS vnumber="8">ܘܪܽܘܚܝ ܠܡܰܘܬܳܐ ܐܶܬܩܰܪܒܰܬ݂</VERS>
      <VERS vnumber="9">ܘܶܬܦܢܺܝܬ݂ ܠܒܶܣܬܰܪܝ ܕܶܐܬܥܰܕܰܪ</VERS>
      <VERS vnumber="10">ܘܣܰܟܺܝܬ݂ ܠܰܕܣܳܡܶܟ݂ ܘܠܰܝܬ</VERS>
      <VERS vnumber="11">ܘܶܐܬܕܰܟܪܶܬ݂ ܚܶܣܕܰܘ̈ܗܝ ܕܡܳܪܝܳܐ: ܘܛܰܝܒ̈ܘܳܬܶܗ ܕܡܶܢ ܥܳܠܰܡ</VERS>
      <VERS vnumber="12">ܕܰܡܫܰܘܙܶܒ ܠܟܽܠ ܕܰܬܟܺܝܠܺܝܢ ܥܠܰܘܗܝ. ܘܦܳܪܶܩ ܠܗܽܘ ܡܶܢ ܡܰܢ ܕܬܰܩܺܝܦ ܡܶܢܗܽܘܢ</VERS>
      <VERS vnumber="13">ܘܰܐܪܺܝܡܶܬ݂ ܡܶܢ ܐܰܪܥܳܐ ܩܳܠܝ: ܘܨܰܠܺܝܬ݂</VERS>
      <VERS vnumber="14">ܘܰܩܪܺܝܬ݂ ܠܳܐܒܝ ܡܶܢ ܡܪܰܘܡܳܐ. ܡܳܪܝܳܐ ܓܰܢܒܳܪܳܐ ܘܦܳܪܽܘܩܳܐ: ܠܳܐ ܬܶܫܒܩܰܢܝ ܒܝܰܘܡܳܐ ܕܥܳܩܬܳܐ ܕܰܡܥܺܝܩܳܐ</VERS>
      <VERS vnumber="15">ܐܶܫܰܒܰܚ ܫܡܳܟ ܒܟܽܠܙܒܰܢ. ܘܶܐܬܕܰܟܪܳܟ ܒܬܶܫ̈ܒܚܳܬܳܐ</VERS>
      <VERS vnumber="16">ܗܳܝܕܶܝܢ ܫܡܰܥ ܡܳܪܝܳܐ ܒܩܳܠܝ. ܘܨܳܬ݂ ܠܬܰܚܢܰܢܬܝ. ܘܫܰܘܙܶܒܰܝܢܝ ܡܶܢ ܟܽܠ ܒܺܝܫܳܐ. ܘܦܰܪܩܰܢܝ ܡܶܢ ܟܽܠ ܥܳܩܳܐ</VERS>
      <VERS vnumber="17">ܘܡܶܛܽܠ ܗܳܢܳܐ ܐܰܘܕܶܐ ܘܶܐܫܰܒܰܚ. ܘܶܐܒܰܪܟ ܫܡܶܗ ܩܰܕܺܝܫܳܐ</VERS>
      <VERS vnumber="18">ܐܶܢܳܐ ܛܠܶܐ: ܘܶܐܨܛܒܺܝܬ݂ ܒܶܗ ܘܰܒܥܺܝܬܶܗ</VERS>
      <VERS vnumber="19">ܘܕܶܪܟܰܬ݂ ܪܶܓܠܝ ܒܩܽܘܫܬܳܐ ܡܳܪܝ. ܘܡܶܢ ܛܰܠܝܽܘܬܝ ܝܶܕܥܶܬ݂ ܝܽܘܠܦܳܢܳܐ</VERS>
      <VERS vnumber="20">ܘܨܰܠܺܝܬ݂ ܨܠܽܘܬܶܗ ܟܰܕ ܙܥܽܘܪ ܐ̱ܢܳܐ</VERS>
      <VERS vnumber="21">ܘܣܰܓܺܝ ܐܶܫܟܚܶܬ݂ ܝܽܘܠܦܳܢܳܐ</VERS>
      <VERS vnumber="22">ܢܺܝܪܶܗ ܗܘܳܐ ܠܺܝ ܠܺܐܝܩܳܪܳܐ. ܘܰܠܡܰܠܦܳܢܰܝ̈ ܐܶܬܶܠ ܬܰܘܕܺܝܬܳܐ</VERS>
      <VERS vnumber="23">ܐܶܬܚܰܫܒܶܬ݂ ܠܡܰܛܳܐܒܽܘ. ܘܠܳܐ ܐܶܗܦܽܘܟ ܟܰܕ݂ ܐܶܫܟܚܺܝܘܗܝ</VERS>
      <VERS vnumber="24">ܐܶܬܕܰܒܩܰܬ݂ ܢܰܦܫܝ ܒܶܗ. ܘܰܐܦܰܝ̈ ܠܳܐ ܐܰܗܦܟܶܬ݂ ܡܶܢܶܗ. ܝܶܗܒܶܬ݂ ܢܰܦܫܝ ܒܳܬܪܶܗ. ܘܰܠܥܳܠܰܡ ܥܳܠܡܺܝܢ ܠܳܐ ܐܶܛܥܺܝܘܗܝ</VERS>
      <VERS vnumber="25">ܐܺܝܕܝ ܦܶܬܚܰܬ݂ ܬܰܪܥܶܗ. ܘܶܬܚܰܕܪܶܬ݂ ܒܶܗ ܘܶܐܣܬܰܟܠܶܬ݂ ܒܶܗ</VERS>
      <VERS vnumber="26">ܘܰܒܕܰܟܝܽܘܬܳܐ ܐܶܫܟܰܚܬܶܗ</VERS>
      <VERS vnumber="27">ܘܠܶܒܳܐ ܩܢܺܝܬ݂ ܠܺܝ ܡܶܢ ܪܺܝܫܺܝܬܳܐ. ܡܶܛܽܠ ܗܳܢܳܐ ܠܳܐ ܐܶܫܒܩܺܝܘܗܝ</VERS>
      <VERS vnumber="28">ܡܥܰܝ̈ ܝܳܩܕܺܝܢ ܐܰܝܟ ܬܰܢܽܘܪܳܐ ܠܰܡܕܳܩܽܘ ܒܶܗ. ܡܶܛܽܠ ܗܳܢܳܐ ܩܢܺܝܬܶܗ ܩܶܢܝܳܢܳܐ ܛܳܒܳܐ</VERS>
      <VERS vnumber="29">ܝܰܗܒ ܡܳܪܝ ܠܠܶܫܳܢܝ ܐܰܓܪܳܐ. ܘܰܒܣܶܦ̈ܘܳܬܝ ܐܶܫܟܚܺܝܘܗܝ</VERS>
      <VERS vnumber="30">ܣܛܰܘ ܠܘܳܬܝ ܣܰܟ̈ܠܶܐ. ܘܒܽܘܬܘ ܒܶܝܬ ܝܽܘܠܦܳܢܳܐ</VERS>
      <VERS vnumber="31">ܥܰܕ ܐܶܡܰܬܝ ܬܶܚܣܪܽܘܢ ܡܶܢ ܗܳܠܶܝܢ. ܘܢܰܦܫܟܽܘܢ ܬܶܗܘܶܐ ܨܰܗܝܳܐ ܠܰܚܕܳܐ</VERS>
      <VERS vnumber="32">ܦܶܬܚܶܬ݂ ܦܽܘܡܝ: ܘܡܰܠܠܶܬ݂ ܒܶܗ. ܣܰܒܘ ܠܟܽܘܢ ܚܰܟܡܬܳܐ ܕܠܳܐ ܟܶܣܦܳܐ</VERS>
      <VERS vnumber="33">ܘܨܰܘܪܟܽܘܢ ܐܰܥܶܠܘ ܒܢܺܝܪܳܗ̇. ܘܰܬܩܰܒܶܠ ܢܰܦܫܟܽܘܢ ܡܰܪܕܽܘܬܳܐ. ܩܰܪܺܝܒܳܐ ܗ̱ܝ ܠܡܰܢ ܕܒܳܥܶܐ ܠܳܗ̇. ܘܰܕܝܳܗܶܒ ܢܰܦܫܶܗ: ܡܶܫܟܰܚ ܠܳܗ̇</VERS>
      <VERS vnumber="34">ܚܙܰܘ ܒܥܰܝܢܰܝ̈ܟܽܘܢ: ܡܶܛܽܠ ܕܰܙܥܽܘܪ ܗܽܘ ܠܶܡܠܶܬ݂ ܒܳܗ̇. ܘܶܐܫܟܰܚܬܳܗ̇ ܣܰܓܺܝ</VERS>
      <VERS vnumber="35">ܫܡܰܥܘ ܝܽܘܠܦܳܢܝ ܟܰܕ ܙܥܽܘܪ. ܘܣܺܐܡܳܐ ܘܕܰܗܒܳܐ ܬܶܩܢܽܘܢ ܒܺܝ</VERS>
      <VERS vnumber="36">ܬܶܚܕܶܐ ܢܰܦܫܟܽܘܢ ܒܰܬܝܳܒܽܘܬܝ. ܘܠܳܐ ܬܶܒܗܬܽܘܢ ܒܬܶܫܒ̈ܚܳܬܝ</VERS>
      <VERS vnumber="37">ܥܒܶܕܘ ܥܒܳܕܟܽܘܢ ܕܠܳܐ ܒܥܶܕܳܢܶܗ. ܘܢܶܬܺܝܗܶܒ ܐܰܓܪܟܽܘܢ ܒܥܶܕܳܢܶܗ. ܒܪܺܝܟ ܐܰܠܳܗܳܐ ܠܥܳܠܰܡ. ܘܰܡܫܰܒܰܚ ܫܡܶܗ ܠܕܳܪܕܳܪ̈ܺܝܢ. ܥܕܰܡܳܐ ܠܗܳܪܟܳܐ ܦܶܬܓܳܡܰܘ̈ܗܝ ܕܝܶܫܽܘܥ ܒܰܪ ܫܶܡܥܽܘܢ ܕܡܶܬܩܪܶܐ ܒܰܪ ܐܰܣܺܝܪܳܐ:</VERS>
    </CHAPTER>

  <BIBLEBOOK bname="Tobit" bnumber="69" bsname="Tob"> 
    <CHAPTER cnumber="1">
      <VERS vnumber="1">ܟܬܳܒܳܐ ܕܡ̈ܶܠܶܐ ܕܛܽܘܒܺܝܛ܆ ܗܰܘ ܕܒܰܝܐܶܝܠ. ܗܰܘ ܕܰܚܢܳܢܳܐܶܝܠ ܗܰܘ ܕܰܐܕܘܐܶܝܠ. ܗܰܘ ܕܓܰܒܳܐܶܝܠ. ܡܶܢ ܙܰܪܥܳܐ ܕܰܐܫܳܐܶܝܠ. ܡܶܢ ܫܰܪܒܬܳܐ ܕܢܰܦܬܳܠܺܝ.</VERS>
      <VERS vnumber="2">ܗܰܘ ܕܶܐܫܬܒܺܝ ܗܘܳܐ ܒܝܰܘ̈ܡܳܬܶܗ ܕܫܰܠܡܰܢܥܣܰܪ ܡ̱ܰܟܳܐ ܕܳܐܬܽܘܪ̈ܳܝܶܐ܆ ܡܶܢ ܬܶܣܒܶܣ ܗܳܝ ܕܺܐܝܬܶܝܗ̇ ܡܶܢ ܝܰܡܺܝܢܳܐ ܕܩܰܕܶܫ ܕܢܰܦܬܳܠܺܝ ܒܰܓܠܺܝܠܳܐ ܠܥܶܠ ܡܶܢ ܐܳܫܺܝܪ.</VERS>
      <VERS vnumber="3">ܐܶܢܳܐ ܛܽܘܒܺܝܛ ܒܽܐܘܪ̈ܚܳܬܳܐ ܕܰܫܪܳܪܳܐ ܪܳܕܶܐ ܗܘܺܝܬ܆ ܘܰܕܙܰܕܺܝܩܽܘܬܳܐ܆ ܟܽܠܗܽܘܢ ܝܰܘ̈ܡܳܬܳܐ ܕܚܰܝ̈ܶܐ ܕܺܝܠܝ. ܘܰܠܥܳܡܳܐ ܗܰܘ ܕܶܐܙܰܠ ܥܰܡܝ ܠܰܐܬܪܳܐ ܕܳܐܬܽܘܪ̈ܳܝܶܐ ܠܢܺܝܢܘܶܐ</VERS>
      <VERS vnumber="4">ܘܟܰܕ ܐܺܝܬܰܝ ܗܘܺܝܬ ܒܰܐܬܪܳܐ ܕܺܝܠܝ ܒܰܐܪܥܳܐ ܕܺܝܣܪܳܐܶܝܠ܆ ܟܰܕ ܛܰܠܝܳܐ ܐܺܝܬܰܝ ܗܘܺܝܬ܆ ܟܽܠܳܗ̇ ܫܰܪܒܬܳܐ ܕܢܰܦܬܳܠܺܝ ܐܰܒܳܐ ܕܺܝܠܝ܆ ܐܰܪܚܩܶܬ ܡܶܢ ܒܰܝܬܳܐ ܕܒܽܐܘܪܺܫܠܶܡ܆ ܗܳܝ ܕܶܐܬܓܰܒܝܰܬ ܡܶܢ ܟܽܠܗܶܝܢ ܫܰܪ̈ܒܳܬܳܐ ܕܰܢܕܰܒܚܽܘܢ ܒܳܗ̇ ܟܽܠܗܶܝܢ ܫܰܪ̈ܒܳܬܳܐ. ܐܶܩܰܕܰܫ ܒܶܝܬ ܡܰܫܪܝܶܗ ܕܰܡܪܰܝܡܳܐ܆ ܗܰܘ ܐܶܬ݂ܒܢܺܝ ܠܟܽܠܗܽܘܢ ܕܳܖ̈ܶܐ ܕܥܳܠܡܳܐ</VERS>
      <VERS vnumber="5">ܘܟܽܠܗܶܝܢ ܫܰܪ̈ܒܳܬܳܐ ܟܰܕ ܡܶܢ ܡܳܪܝܳܐ ܐܰܪ̈ܚܩܶܝܢ܆ ܡܕܰܒ̈ܚܳܢ ܗܘܰܝ̈ ܒܒܰܥܠܳܐ ܠܥܶܓܠܬܳܐ܆ ܘܒܰܝܬܳܐ ܕܢܰܦܬܳܠܺܝ ܐܰܒܳܐ ܕܺܝܠܝ.</VERS>
      <VERS vnumber="6">ܘܶܐܢܳܐ ܒܰܠܚܽܘܕܰܝ̈: ܪܳܕܶܐ ܗܘܺܝܬ ܙܰܒܢܺܝ̈ܢ ܣܰܓܺܝ̈ܐܳܢ ܠܽܐܘܪܺܫܠܶܡ ܒܥܺܐܕ̈ܶܐ: ܐܰܝܟ ܗܳܝ ܕܰܟܬܺܝܒܳܐ ܠܟܽܠܶܗ ܝܺܣܪܳܐܶܝܠ ܒܦܽܘܩܕܳܢܳܐ ܕܰܠܥܳܠܰܡ. ܟܰܕ ܪ̈ܺܝܫܳܝܳܬܳܐ ܘܡܰܥܣܳܖ̈ܶܐ ܕܥܰܠ̈ܠܳܬܳܐ܆ ܘܪ̈ܺܝܫܝܳܬ ܥܶܙ̈ܶܐ ܘܥܰܪ̈ܒܶܐ ܕܺܐܝܬ ܗܘܳܐ ܠܺܝ.</VERS>
      <VERS vnumber="7">ܝܳܗܶܒ ܗܘܺܝܬ ܠܗܶܝܢ ܠܟܳܗ̈ܢܶܐ: ܠܰܒܢܰܝ̈ ܐܰܗܪܽܘܢ ܩܕܳܡ ܡܰܕܒܚܳܐ. ܡܰܥܣܳܖ̈ܶܐ ܕܟܽܠܗܶܝܢ ܥܰܠ̈ܠܳܬܳܐ ܝܳܗܶܒ ܗܘܺܝܬ ܠܰܒܢܰܝ̈ܳܐ ܕܠܶܘܺܝ: ܠܗܳܢܽܘܢ ܕܰܡܢܺܝܚܺܝܢ ܗܘܰܘ ܒܽܐܘܪܺܫܠܶܡ. ܘܰܠܥܽܘܣܪܳܐ ܬܪܰܝܳܢܳܐ ܡܙܰܒܶܢ ܗܘܺܝܬ: ܘܳܐܙܶܠ ܗܘܺܝܬ ܘܰܡܢܰܦܶܩ ܗܘܺܝܬ ܐܶܢܽܘܢ ܒܽܐܘܪܺܫܠܶܡ ܒܟܽܠ ܫܰܢ̱ܬܳܐ.</VERS>
      <VERS vnumber="8">ܘܠܰܬܠܺܝܬܳܝܬܳܐ ܝܳܗܶܒ ܗܘܺܝܬ ܠܗܳܢܽܘܢ ܕܙܳܕܶܩ: ܐܰܝܟܰܢܳܐ ܕܦܰܩܕܰܢܝ ܕܶܒܽܘܪܰܐ ܐܶܡܳܐ ܕܺܝܠܝ</VERS>
      <VERS vnumber="9">ܡܶܛܽܠ ܕܝܰܬܡܳܐ ܐܶܫܬܰܒܩܶܬ ܡܶܢ ܐܰܒܳܐ ܕܺܝܠܝ. ܘܟܰܕ ܗܘܺܝܬ ܓܰܒܪܳܐ: ܢܶܣܒܶܬ ܠܚܰܢ̱ܢܰܐ ܐܰܢ̱ܬܬܳܐ: ܡܶܢ ܙܰܪܥܳܐ ܕܫܰܪܒܬܳܐ ܕܺܝܠܰܢ. ܘܝܶܠܕܶܬ݂ ܡܶܢܳܗ̇ ܒܪܳܐ. ܘܰܩܪܺܝܬ ܠܰܫܡܳܐ ܕܺܝܠܶܗ ܛܽܘܒܺܝܳܐ.</VERS>
      <VERS vnumber="10">ܘܟܰܕ ܐܶܫܬܒܺܝܬ ܠܢܺܝܢܘܶܐ: ܟܽܠܗܽܘܢ ܐܰܚܰܝ̈ ܘܗܳܢܽܘܢ ܕܡܶܢ ܓܶܢܣܳܐ ܕܺܝܠܝ: ܐܳܟܠܺܝܢ ܗܘܰܘ ܡܶܢ ܠܰܚܡܳܐ ܕܥܰܡ̈ܡܶܐ. ܐܶܢܳܐ ܕܶܝܢ ܢܶܛܪܶܬ ܠܢܰܦܫܳܐ ܕܺܝܠܝ ܕܠܳܐ ܐܶܟܽܘܠ.</VERS>
      <VERS vnumber="11">ܐܰܝܟܰܢܳܐ ܕܺܥܗܺܝܕ ܗܘܺܝܬ ܒܟܽܠܳܗ̇ ܢܰܦܫܳܐ ܕܺܝܠܝ: ܠܰܐܠܳܗܳܐ.</VERS>
      <VERS vnumber="12">ܘܝܰܗܒ ܠܺܝ ܡܪܰܝܡܳܐ ܛܰܝܒܽܘܬܳܐ ܘܰܕܡܽܘܬܳܐ ܩܕܳܡ ܫܰܠܡܰܢܥܣܰܪ.</VERS>
      <VERS vnumber="13">ܘܺܐܝܬܰܝ ܗܘܺܝܬ ܙܰܒܢܽܘܢܳܐ ܕܺܝܠܶܗ. ܘܳܐܙܶܠ ܗܘܺܝܬ ܠܡܳܕܰܝ</VERS>
      <VERS vnumber="14">ܘܣܳܡܶܬ ܓܽܘܥܠܳܢܳܐ ܠܘܳܬ݂ ܓܰܒܥܳܐܶܝܠ ܐܰܚܽܘܗܝ ܕܓܰܒܪܺܐܶܝܠ ܒܢܰܪܓܶܙ ܕܡܳܕܰܝ. ܕܟܶܣܦܳܐ ܟܰܟܖ̈ܶܐ ܥܣܰܪ.</VERS>
      <VERS vnumber="15">ܟܰܕ ܡܺܝܬ݂ ܫܰܠܡܰܢܥܣܰܪ: ܐܰܡܠܶܟ ܗܘܳܐ ܣܰܢܚܰܪܺܝܒ ܒܪܳܐ ܕܺܝܠܶܗ ܚܠܳܦܰܘܗܝ. ܘܽܐܘܪ̈ܚܳܬܳܐ ܕܺܝܠܶܗ: ܠܳܐ ܡܛܰܟ̈ܣܳܬܳܐ ܗܘܰܝ̈. ܘܠܳܐ ܬܽܘܒ ܐܶܬܡܰܨܝܰܬ ܠܡܺܐܙܰܠ ܡܳܕܺܝ</VERS>
      <VERS vnumber="16">ܘܰܒܝܰܘ̈ܡܳܬܶܗ ܕܫܰܠܡܰܢܥܣܰܪ ܡܖ̈ܰܚܡܳܢܘܳܬܳܐ ܣܰܓܺܝ̈ܐܳܬܳܐ ܥܶܒܕܶܬ ܠܰܐܚ̈ܶܐ ܕܺܝܠܝ.</VERS>
      <VERS vnumber="17">ܠܠܶܚܡܳܐ ܕܺܝܠܝ ܝܳܗܶܒ ܗܘܺܝܬ ܠܟܰܦܢ̈ܶܐ. ܘܢܰܚ̈ܬܶܐ ܠܥܰܪ̈ܛܶܠܳܝܶܐ.</VERS>
      <VERS vnumber="18">ܘܶܐܢ ܠܐ̱ܢܳܫ ܡܶܢ ܗܳܢܽܘܢ ܕܡܶܢܓܶܢܣܳܐ ܕܺܝܠܰܢ ܚܳܙܶܐ ܗܘܺܝܬ ܕܡܰܝ݂ܺܝ݂ܬ݂ ܗܘܳܐ: ܘܰܫܕܶܐ ܒܶܣܬܰܪ ܫܽܘܪܳܐ ܕܢܺܝܢܘܶܐ: ܩܳܒܰܪ ܗܘܺܝܬ ܠܶܗ. ܘܶܐܢ ܠܐ̱ܢܳܫ ܩܳܛܶܠ ܗܘܳܐ ܣܰܢܚܰܪܺܝܒ ܡܰܠܟܳܐ: ܟܰܕ ܐܶܬܳܐ ܕܥܳܪܶܩ ܗܘܳܐ ܡܶܢ ܝܺܗܽܘܕ: ܩܳܒܰܪ ܗܘܺܝܬ ܠܶܗ: ܟܰܕ ܓܳܢܶܒ ܗܘܺܝܬ. ܠܣܰܓܺܝ̈ܐܶܐ ܓܶܝܪ ܩܛܰܠ ܒܚܶܡܬܳܐ ܕܺܝܠܶܗ. ܐܶܬܒܥܺܝܘ ܗܘܰܘ ܗܳܟܺܝܠ ܡܶܢ ܡܰܠܟܳܐ ܗܳܠܶܝܢ ܦܰܓܖ̈ܶܐ: ܘܠܳܐ ܐܶܫܬܟܰܚܘ</VERS>
      <VERS vnumber="19">ܟܰܕ ܐܶܙܰܠ ܕܶܝܢ ܚܰܕ ܡܶܢ ܗܳܠܶܝܢ ܕܰܒܢܺܝܘܶܐ: ܚܰܘܺܝ ܠܡܰܠܟܳܐ ܡܶܛܽܠܳܬܝ: ܕܶܐܢܳܐ ܩܳܒܰܪ ܐ̱ܢܳܐ ܠܗܽܘܢ. ܘܶܐܬܛܰܫܺܝܬ ܟܰܕ ܐܶܫܬܰܘܕܥܶܬ ܕܡܶܬܒܥܶܐ ܐ̱ܢܳܐ ܠܰܡܡܳܬ݂. ܘܟܰܕ ܕܶܚܠܶܬ: ܫܰܢܺܝܬ. ܘܶܐܬ݂ܚܛܶܦܺܝ̈ܢ ܟܽܠܗܶܝܢ ܗܳܠܶܝܢ ܕܺܐܝܬ ܗܘܰܝ̈ ܠܺܝ.</VERS>
      <VERS vnumber="20">ܘܠܳܐ ܐܶܫܬܒܶܩ ܠܺܝ ܘܠܳܐ ܡܶܕܶܡ: ܣܛܰܪ ܡܶܢ ܚܰܢ̱ܢܰܐ ܐܰܢ̱ܬܬܳܐ ܕܺܝܠܝ: ܘܛܽܘܒܺܝܳܐ ܒܪܳܐ ܕܺܬܠܝ.</VERS>
      <VERS vnumber="21">ܘܠܳܐ ܥܒܰܪܘ ܝܰܘ̈ܡܳܬܳܐ ܚܰܡܫܺܝܢ: ܥܕܰܡܳܐ ܕܩܰܛܠܽܘܗܝ ܬܖ̈ܰܝܗܽܘܢ ܒܢܰܝ̈ܳܐ ܕܺܝܠܶܗ. ܘܰܥܪܰܩ ܠܛܽܘܪܳܐ ܕܰܐܪܰܐܪܰܛ. ܘܰܐܡܠܶܟ ܗܘܳܐ ܣܪܰܚܕܽܘܢܺܝܨ ܒܪܳܐ ܕܺܝܠܶܗ ܚܠܳܦܰܘܗܝ. ܘܛܰܟܶܣ ܗܘܳܐ ܠܰܐܚܝܳܐܚܽܘܪ ܗܰܘ ܕܚܢܢܐܝܠ ܒܪܳܐ ܕܰܐܚܳܐ ܕܺܝܠܝ: ܘܥܰܠ ܟܽܠܶܗ ܚܽܘܫܒܳܢܳܐ ܕܡܰܠܟܽܘܬܳܐ ܕܺܝܠܶܗ: ܘܥܰܠ ܟܽܠܶܗ ܦܽܘܪܢܳܣܳܐ.</VERS>
      <VERS vnumber="22">ܘܰܐܦܺܝܣ ܗܘܳܐ ܐܰܚܝܳܐܚܽܘܪ ܚܠܳܦܰܝ: ܘܶܐܬܺܝܬ ܠܢܺܝܢܘܶܐ. ܐܰܚܝܳܐܚܽܘܪ ܕܶܝܢ ܐܺܝܬܰܘܗܝ ܗܘܳܐ ܫܳܩܝܳܐ: ܘܥܰܠ ܥܶܙܩܬܳܐ: ܘܦܰܪܢܣܳܐ: ܘܥܳܒܶܕ ܚܽܘܫܒܳܢܳܐ. ܘܰܐܩܺܝܡܶܗ ܣܪܰܚܕܽܘܢܺܝܨܪ ܒܪܳܐ ܡܶܢ ܗܳܝ ܕܬܰܪܬܶܝܢ. ܐܺܝܬܰܘܗܝ ܗܘܳܐ ܕܶܝܢ ܡܶܢ ܐܰܚܳܐ ܕܺܝܠܝ.</VERS>
    </CHAPTER>
    <CHAPTER cnumber="2">
      <VERS vnumber="1">ܟܰܕ ܕܶܝܢ ܢܶܚܬܶܬ ܠܒܰܝܬܳܐ ܕܺܝܠܝ: ܘܶܐܬܝܰܗܒܰܬ ܠܺܝ ܚܰܢ̱ܢܰܐ ܐܰܢ̱ܬܬܳܐ ܕܺܝܠܝ: ܘܛܽܘܒܺܝܳܐ ܗܰܘ ܒܪܳܐ ܕܺܝܠܝ: ܒܥܺܐܕܳܐ ܕܦܰܢܛܺܝܩܽܘܣܛܺܝ: ܗܰܘ ܕܺܐܝܬܰܘܗܝ ܩܰܕܺܝܫܳܐ ܒܫܰܒܥܳܐ ܫܳܒܽܘ̈ܥܶܐ: ܗܘܳܬ ܫܳܪܽܘܬܳܐ ܛܳܒܳܬܳܐ ܠܺܝ.</VERS>
      <VERS vnumber="2">ܟܰܕ݂ ܐܶܣܬܰܡܟ݂ܶܬ݂ ܕܶܝܢ ܠܡܶܐܟܰܠ: ܚܙܺܝܬ ܛܥܽܘ̈ܡܶܐ ܣܰܓܺܝ̈ܐܶܐ. ܘܶܐܡܪܶܬ ܠܰܒܪܳܐ ܕܺܝܠܝ. ܗܰܠܶܟ݂: ܘܰܐܝܬܳܐ ܡܶܢ ܐܰܚ̈ܶܐ ܕܺܝܠܰܢ: ܠܗܰܘ ܕܶܐܢ ܬܶܫܟܰܚ ܣܢܺܝܩܳܐ: ܗܰܘ ܕܰܥܗܺܝܕ݂ ܠܡܳܪܝܳܐ. ܘܗܳܐ ܡܩܰܘܶܐ ܐ̱ܢܳܐ ܠܳܟ݂.</VERS>
      <VERS vnumber="3">ܘܟܰܕ݂ ܐܶܬܳܐ ܐܶܡܰܪ. ܐܳܒܝ: ܚܰܕ ܡܶܢ ܓܶܢܣܳܐ ܕܺܝܠܰܢ܆ ܟܰܕ݂ ܚܢܺܝܩ܆ ܫܕܶܐ ܒܫܽܘܩܳܐ.</VERS>
      <VERS vnumber="4">ܘܶܐܢܳܐ ܩܕܳܡ ܕܶܐܛܥܰܡ: ܟܰܕ݂ ܫܶܘܪܰܬ݂: ܐܰܪܺܝܡܬ݂ܶܗ ܠܒܰܝܬܳܐ: ܥܕܰܡܳܐ ܕܰܥܪܰܒ ܫܶܡܫܳܐ</VERS>
      <VERS vnumber="5">ܘܟܰܕ݂ ܗܶܦܟܶܬ݂ ܣܚܺܝܬ݂: ܘܠܶܥܣܶܬ݂ ܠܰܚܡܳܐ ܕܺܝܠܝ ܒܥܳܩܬܳܐ</VERS>
      <VERS vnumber="6">ܘܶܐܬܕܰܟܪܶܬ ܠܰܢܒܺܝܽܘܬܳܐ ܕܥܰܡܽܘܣ: ܐܰܝܟܰܢܳܐ ܕܶܐܡܰܪ: ܢܶܬܗܰܦܟܽܘܢ ܥܺܐܕܰܝ̈ܟܽܘܢ ܠܶܐܒܠܳܐ: ܘܟܽܠܗܶܝܢ ܚܰܕܘ̈ܳܬܳܐ ܕܺܝܠܟܽܘܢ ܠܽܐܘܠ̈ܝܳܬܳܐ</VERS>
      <VERS vnumber="7">ܘܰܒܟܺܝܬ. ܘܟܰܕ݂ ܥܪܰܒ ܫܶܡܫܳܐ: ܐܶܙܶܠܬ. ܘܟܰܕ݂ ܚܶܦܪܶܬ݂ ܩܰܒܪܶܗ</VERS>
      <VERS vnumber="8">ܘܩܰܪ̈ܺܝܒܶܐ ܓܳܚܟܺܝܢ ܗܘܰܘ ܟܰܕ ܐܳܡܪܺܝܢ .ܠܳܐ ܬܽܘܒ ܕܳܚܶܠ ܠܡܶܬܩܛܳܠܽܘ ܡܶܛܽܠ ܣܽܘܥܪܳܢܳܐ ܗܳܢܳܐ. ܘܰܥܪܰܩ: ܘܗܳܐ ܬܽܘܒ ܩܳܒܰܪ ܠܡܺܝ̈ܬܶܐ</VERS>
      <VERS vnumber="9">ܘܒܶܗ ܒܠܺܠܝܳܐ ܦܢܺܝܬ ܟܰܕ݂ ܩܶܒܪܶܬ݂. ܘܕܶܡܟܶܬ݂ ܡܣܰܝܒܳܐ ܠܘܳܬ ܐܶܣܬܳܐ ܕܕܳܪܬܳܐ. ܘܦܰܪܨܽܘܦܳܐ ܕܺܝܠܝ ܠܳܐ ܡܚܰܦܝܳܐ ܐܺܝܬܰܘܗܝ ܗܘܳܐ</VERS>
      <VERS vnumber="10">ܘܠܳܐ ܝܳܕܰܥ ܗܘܺܝܬ ܕܨܶܦܖ̈ܶܐ ܒܶܐܣܬܳܐ ܐܺܝܬ ܗܘܰܝ̈. ܟܰܕ݂ ܥܰܝ̈ܢܶܐ ܕܺܝܠܝ ܦܬܺܝ̈ܚܳܢ ܗܘܰܝ̈: ܚܖ̈ܰܝ ܗܳܠܶܝܢ ܨܶܦܖ̈ܶܐ ܫܰܚܺܝܢ̈ܶܐ ܒܥܰܝ̈ܢܰܝ. ܘܰܗܘܰܘ ܚܘܰܪܘܳܖ̈ܶܐ ܒܥܰܝ̈ܢܶܐ ܕܺܝܠܝ. ܘܶܐܙܶܠܬ ܠܘܳܬ݂ ܐܳܣܰܘ̈ܳܬ݂ܳܐ: ܘܠܳܐ ܐܰܘܬܪܽܘܢܳܢܝ. ܐܰܚܝܳܐܚܽܘܪ ܕܶܝܢ ܡܬܰܪܣܶܐ ܗܘܳܐ ܠܺܝ: ܥܕܰܡܳܐ ܕܶܐܙܶܠܬ ܠܶܐܠܽܘܡܰܐܺܝܕܰܐ</VERS>
      <VERS vnumber="11">ܘܰܐܢ̱ܬܬܳܐ ܕܺܝܠܝ ܚܰܢ̱ܢܰܐ: ܦܳܠܚܳܐ ܗܘܳܬ ܒܶܝܬ ܢܶܫ̈ܶܐ</VERS>
      <VERS vnumber="12">ܘܰܡܫܰܕܪܳܐ ܠܡܳܪ̈ܶܝܗ̇. ܘܝܰܗܒܘ ܠܳܗ̇ ܐܳܦ ܗܶܢܽܘܢ ܐܰܓܪܳܐ: ܟܰܕ݂ ܐܰܘܣܶܦܘ ܓܰܕܝܳܐ</VERS>
      <VERS vnumber="13">ܟܰܕ݂ ܕܶܝܢ ܐܶܬܳܬ݂ ܠܘܳܬ݂ܝ: ܫܰܪܺܝ ܠܡܶܩܥܳܐ. ܘܶܐܡܪܶܬ ܠܳܗ̇. ܡܶܢ ܐܰܝܟܳܐ ܗܽܘ ܓܰܕܝܳܐ: ܕܰܠܡܳܐ ܓܢܺܝܒܳܐ ܐܺܝܬܰܘܗܝ. ܦܰܢܳܐܝܺܘܗܝ ܠܡܳܖ̈ܰܘܗܝ. ܠܰܘ ܓܶܝܪ ܢܳܡܽܘܣܳܝܬܳܐ ܐܺܝܬܶܝܗ̇ ܠܡܶܐܟܰܠ ܓܢܺܝܒܳܐ</VERS>
      <VERS vnumber="14">ܗܺܝ ܕܶܝܢ ܐܶܡܪܰܬ݂: ܡܰܘܗܰܒܬܳܐ ܐܶܬܺܝܗܶܒ ܠܺܝ ܥܰܠ ܐܰܓܪܳܐ. ܘܠܳܐ ܡܗܰܝܡܶܢ ܗܘܺܝܬ ܠܳܗ̇. ܘܳܐܡܰܪ ܗܘܺܝܬ ܕܢܶܬܦܢܶܐ ܠܡܳܖ̈ܰܘܗܝ. ܘܡܶܬܟܰܬܰܫ ܗܘܺܝܬ ܠܘܳܬܳܗ̇. ܗܺܝ ܕܶܝܢ ܟܰܕ ܦܰܢܝܰܬ݂. ܐܶܡܪܰܬ ܠܺܝ. ܐܰܝܟܳܐ ܐܶܢܶܝܢ ܡܖ̈ܰܚܡܳܢܘܳܬܳܐ ܕܺܝܠܳܟ: ܘܙܰܕܺܝ̈ܩܘܳܬܳܐ ܕܺܝܠܳܟ. ܗܳܐ ܝܺܕܺܝ̈ܥܳܢ ܟܽܠܗܶܝܢ ܥܰܡܳܟ݂.</VERS>
    </CHAPTER>
    <CHAPTER cnumber="3">
      <VERS vnumber="1">ܘܟܰܕ݂ ܐܶܬܬܥܺܝܩܶܬ݂: ܒܟܺܝܬ ܘܨܰܠܺܝܬ ܥܰܡ ܟܺܐܒܳܐ ܟܰܕ ܐܳܡܰܪ ܐ̱ܢܳܐ</VERS>
      <VERS vnumber="2">ܙܰܕܺܝܩܳܐ ܐܺܝܬܰܝܟ ܡܳܪܝܳܐ. ܘܟܽܠܗܽܘܢ ܥܒܳܕ̈ܶܐ ܕܺܝܠܳܟ ܘܟܽܠܗܶܝܢ ܐܽܘܪ̈ܚܳܬܳܐ ܕܺܝܠܳܟ ܘܰܡܖ̈ܰܚܡܳܢܘܳܬ݂ܳܐ ܘܰܫܪܳܪܳܐ. ܘܕܺܝܢܳܐ ܫܰܪܺܝܪܳܐ ܘܟܺܐܢܳܐ܆ ܐܰܢ̱ܬ ܕܳܐܶܢ ܐܰܢ̱ܬ ܠܥܳܠܰܡ</VERS>
      <VERS vnumber="3">ܐܶܬ݂ܕܰܟܪܰܝܢܝ: ܘܶܐܬ݂ܦܰܢܝ ܥܠܰܝ. ܘܠܳܐ ܠܺܝ ܬܶܬܒܰܥ ܒܰܚܛܳܗܰܝ̈. ܘܰܒܠܳܐ ܝܰܕܥ̈ܳܬ݂ܳܐ ܕܺܝܠܝ ܘܰܐܒܳܗܰܝ̈: ܗܳܠܶܝܢ ܕܰܚܛܰܘ ܩܕܳܡܰܝܟ</VERS>
      <VERS vnumber="4">ܠܳܐ ܐܶܫܬܡܰܥܘ ܓܶܝܪ ܠܦܽܘܩ̈ܕܳܢܶܐ ܕܺܝܠܳܟ. ܘܝܰܗܒܬ ܠܰܢ ܠܰܚܛܽܘܦܝܳܐ ܘܰܠܫܶܒܝܳܐ ܘܰܠܡܰܘܬܳܐ ܘܰܠܦ̈ܶܠܶܐܬܳܐ ܕܚܶܣܕܳܐ: ܠܟܽܠܗܽܘܢ ܥܰܡ̈ܡܶܐ: ܒܗܳܢܽܘܢ ܕܰܡܒܰܕܪܺܝܢܰܢ</VERS>
      <VERS vnumber="5">ܘܗܳܫܳܐ ܣܰܓܺܝ̈ܐܶܐ ܐܺܝܬܰܝܗܽܘܢ ܕܺܝܢ̈ܶܐ ܕܺܝܠܳܟ ܫܰܪܺܝܖ̈ܶܐ ܡܶܢܝ: ܠܡܶܥܒܰܕ ܡܶܛܽܠ ܚܛܳܗ̈ܶܐ ܕܺܝܠܝ ܘܕܰܐܒܳܗܰܝ̈. ܡܶܛܽܠ ܕܠܳܐ ܥܒܰܕܢܰܢ ܦܽܘܩܕܳܢ̈ܶܐ ܕܺܝܠܳܟ. ܠܳܐ ܓܶܝܪ ܗܰܠܶܟܢܰܢ ܒܰܫܪܳܪܳܐ ܩܕܳܡܰܝܟ</VERS>
      <VERS vnumber="6">ܘܗܳܫܳܐ ܐܰܝܟ ܗܳܝ ܕܫܰܦܺܝܪܳܐ ܠܳܟ ܥܒܶܕ݂ ܥܰܡܝ. ܦܩܽܘܕ ܠܡܶܫܩܰܠ ܠܪܽܘܚܳܐ ܕܺܝܠܝ: ܐܰܝܟܰܢܳܐ ܕܶܐܫܬܪܶܐ ܘܶܐܗܘܶܐ ܐܰܪܥܳܐ. ܡܶܛܽܠ ܕܦܳܩܚܳܐ ܗܘܳܬ ܠܺܝ ܠܰܡܡܳܬ݂: ܐܰܘ ܠܡܶܚܳܐ. ܡܶܛܽܠ ܕܚܶܣܕ̈ܶܐ ܕܰܓ̈ܳܠܶܐ ܫܶܡܥܶܬ݂. ܘܥܳܩܬܳܐ ܐܺܝܬܶܝܗ̇ ܣܰܓܺܝܐܬܳܐ ܒܺܝ. ܦܩܽܘܕ ܕܶܐܫܬܪܶܐ ܡܶܢ ܐܰܢܰܢܩܺܝ: ܗܳܐ ܡܶܢ ܟܰܕ݂ܽܘ ܠܕܽܘܟܬ݂ܳܐ ܕܰܠܥܳܠܰܡ. ܠܳܐ ܬܰܗܦܶܟ݂ ܦܰܪܨܽܘܦܳܐ ܕܺܝܠܳܟ݂ ܡܶܢܝ</VERS>
      <VERS vnumber="7">ܒܶܗ ܟܰܕ݂ ܒܶܗ ܒܝܰܘܡܳܐ ܓܕܰܫ ܠܒܰܪܬ݂ܶܗ ܕܰܪܥܽܘܐܶܝܠ ܣܰܪܳܐ: ܒܰܐܩܒܳܛܳܢܳܐ ܗܳܝ ܕܡܳܕܰܝ: ܘܰܠܗܳܕܶܐ ܐܶܬܚܰܣܰܕ ܡܶܢ ܐܶܡܗ̈ܳܬܳܐ ܕܰܐܒܳܐ ܕܺܝܠܳܗ̇</VERS>
      <VERS vnumber="8">ܡܶܛܽܠ ܕܺܐܝܬܶܝܗ̇ ܗܘܳܬ݂ ܕܶܐܬܝܰܗܒܰܬ݂ ܠܓܰܒܖ̈ܶܐ ܫܰܒܥܳܐ. ܘܰܐܣܡܽܘܕܶܐܘܳܣ ܫܺܐܕܳܐ ܒܺܝܫܳܐ ܩܳܛܶܠ ܗܘܳܐ ܠܗܽܘܢ܆ ܩܕܳܡ ܕܢܶܗܘܽܘܢ ܗܶܢܽܘܢ ܥܰܡܳܗ̇ ܐܰܝܟ ܕܰܒܢܶܫ̈ܶܐ. ܘܳܐܡܪ̈ܳܢ ܠܳܗ̇. ܠܳܐ ܡܶܣܬܰܟܠܳܐ ܐܰܢ̱ܬܝ: ܕܰܡܚܰܢܩܳܐ ܐܰܢ̱ܬܝ ܠܓܰܒܖ̈ܶܐ ܕܺܝܠܶܟܝ. ܗܳܐ ܫܰܒܥܳܐ ܩܢܰܝܬܝ. ܘܡܶܢ ܚܰܕ ܡܶܢܗܽܘܢ ܠܳܐ ܝܺܬܰܪܬܝ</VERS>
      <VERS vnumber="9">ܠܡܳܢܳܐ ܠܰܢ ܡܢܰܓܕ݂ܳܐ ܐܰܢ̱ܬܝ ܡܶܛܽܠ ܓܰܒܖ̈ܶܐ ܕܺܝܠܶܟܝ. ܐܶܢ ܡܺܝܬܘ: ܗܰܠܶܟܝ ܥܰܡܗܽܘܢ. ܠܳܐ ܢܶܚܙܶܐ ܠܶܟܝ ܒܪܳܐ ܐܰܘ ܒܰܪܬ݂ܳܐ: ܠܥܳܠܰܡ</VERS>
      <VERS vnumber="10">ܟܰܕ݂ ܗܳܠܶܝܢ ܫܶܡܥܶܬ݂: ܐܶܬܬܥܺܝܩܰܬ݂ ܣܰܓܺܝ. ܐܰܝܟܰܢܳܐ ܕܬܶܚܢܽܘܩ ܗܺܝ ܠܳܗ̇. ܘܰܐܡܪܰܬ݂: ܚܕ݂ܳܐ ܡܰܢ ܐܺܝܬܰܝ ܠܰܐܒܳܐ ܕܺܝܠܝ. ܐܶܢ ܐܶܥܒܶܕ݂ ܗܳܕ݂ܶܐ:ܚܶܣܕܳܐ ܠܶܗ ܗܳܘܶܐ. ܘܣܰܝܒܽܘܬܶܗ ܡܰܚܬܳܐ ܐ̱ܢܳܐ ܥܰܡ ܟܺܐܒܳܐ ܠܰܫܝܽܘܠ</VERS>
      <VERS vnumber="11">ܘܳܐܬ݂ܟܰܫܦܰܬ݂ ܠܘܳܬ݂ ܟܰܘܬ݂ܳܐ ܘܶܐܡܪܰܬ݂: ܡܒܰܪܟܳܐ ܐܺܝܬܰܝܟ ܡܪܳܝܳܐ ܐܰܠܳܗܳܐ ܕܺܝܠܝ. ܘܰܡܒܰܪܰܟ ܫܡܳܐ ܕܺܝܠܳܟ݂: ܩܰܕܺܝܫܳܐ ܘܰܡܝܰܩܪܳܐ ܠܥܳܠܡܺܝܢ. ܢܒܰܪܟܽܘܢܳܟ ܟܽܠܗܽܘܢ ܥܰܒܕ̈ܶܐ ܕܺܝܠܳܟ ܠܥܳܠܰܡ</VERS>
      <VERS vnumber="12">ܘܗܳܫܳܐ ܡܳܪܝܳܐ. ܥܰܝܢ̈ܶܐ ܕܺܝܠܝ ܘܦܰܪܨܽܘܦܳܐ: ܒܳܟ ܝܶܗܒܶܬ݂. </VERS>
      <VERS vnumber="13">ܐܶܡܪܶܬ݂ ܕܬܶܫܪܶܝܢܝ ܡܶܢ ܐܰܪܥܳܐ. ܘܠܳܐ ܐܶܫܡܰܥ ܬܽܘܒ ܠܚܶܣܕܳܐ</VERS>
      <VERS vnumber="14">ܐܰܢ̱ܬ ܝܳܕܰܥ ܐܰܢ̱ܬ ܡܳܪܝܳܐ: ܕܰܕܟܺܝܬܳܐ ܐܺܝܬܰܝ ܡܶܢ ܟܽܠܳܗ̇ ܛܰܐܽܘܬ݂ܳܐ. ܐܳܦ ܕܓܰܒܪܳܐ</VERS>
      <VERS vnumber="15">ܘܠܳܐ ܣܰܝܒܶܬ݂ ܠܰܫܡܳܐ ܕܺܝܠܝ: ܘܠܳܐ ܠܰܫܡܳܐ ܕܰܐܒܳܐ ܕܺܝܠܝ: ܒܰܐܪܥܳܐ ܕܰܫܒܺܝܬܳܐ ܕܺܝܠܝ.ܝܺܚܺܝܕܳܝܬܳܐ ܐܺܝܬܰܝ ܠܰܐܒܳܐ ܕܺܝܠܝ. ܘܠܳܐ ܐܺܝܬ ܠܶܗ ܒܪܳܐ ܐܰܝܟܰܢܳܐ ܕܢܺܐܪܬܺܝܘܗܝ. ܘܠܳܐ ܐܰܚܳܐ ܕܩܰܪܺܝܒ. ܘܠܳܐ ܐܺܝܬ ܠܶܗ ܒܪܳܐ: ܐܰܝܟܰܢܳܐ ܕܶܐܛܰܪ ܐܶܢܳܐ ܠܺܝ ܠܶܗ ܠܰܐܢ̱ܬܬܳܐ. ܗܳܐ ܐܶܒܰܕ݂ܘ ܠܺܝ ܫܰܒܥܳܐ. ܡܶܛܽܠ ܡܳܢܳܐ ܠܺܝ ܬܽܘܒ ܠܡܶܚܳܐ. ܘܶܐܢ ܠܳܐ ܫܳܦܰܪ ܠܳܟ ܠܡܶܩܛܠܰܢܝ: ܦܩܽܘܕ ܠܰܡܚܳܪ ܒܺܝ: ܘܠܰܡܪܰܚܳܡܽܘ ܥܠܰܝ. ܘܠܳܐ ܬܽܘܒ ܐܶܫܡܰܥ ܚܰܣܕܳܐ</VERS>
      <VERS vnumber="16">ܘܶܐܫܬܰܡܥܰܬ݂ ܨܠܽܘܬ݂ܳܐ ܕܰܬܪ̈ܝܗܽܘܢ ܩܕ݂ܳܡ ܬܶܫܒܽܘܚܬܳܐ ܕܰܐܠܳܗܳܐ ܪܰܒܳܐ</VERS>
      <VERS vnumber="17">ܘܶܐܫܬܰܕܰܪ ܪܰܦܰܐܶܝܠ ܠܡܰܐܣܳܝܽܘ ܠܰܬܪ̈ܝܗܽܘܢ. ܠܛܽܘܒܺܝܛ ܠܰܡܩܰܠܳܦܽܘ ܠܰܚܘܰܪܘܳܪ̈ܘܗܝ: ܘܰܠܣܰܪܳܐ ܗܳܝ ܕܪܳܥܽܘܐܶܝܠ ܠܡܶܬܠܳܗ̇ ܠܛܽܘܒܺܝܳܐ ܒܪܶܗ ܕܛܽܘܒܺܝܛ ܐܰܢ̱ܬܬܳܐ: ܘܰܠܡܶܐܣܰܪ ܠܰܐܣܡܽܘܕܶܐܘܳܣ ܫܺܐܕ݂ܳܐ ܗܰܘ ܒܺܝܫܳܐ. ܡܶܛܽܠ ܕܰܠܛܽܘܒܺܝܳܐ ܡܳܛܶܐ ܗܘܳܐ ܠܡܺܐܪܬ݂ܳܗ̇. ܒܶܗ ܒܙܰܒܢܳܐ ܟܰܕ ܗܦܰܟ݂ ܛܽܘܒܺܝܛ: ܥ̣ܰܠ ܠܒܰܝܬܳܐ ܕܺܝܠܶܗ. ܘܣܰܪܳܐ ܗܳܝ ܕܪܳܥܽܘܐܶܝܠ ܢܶܚܬܰܬ ܡܶܢ ܥܶܠܺܝܬܳܐ ܕܺܝܠܳܗ̇.</VERS>
    </CHAPTER>
    <CHAPTER cnumber="4">
      <VERS vnumber="1">ܒܝܰܘܡܳܐ ܗܰܘ ܐܶܬܕܟܰܪ ܛܽܘܒܺܝܛ ܡܶܛܽܠ ܟܶܣܦܳܐ ܗܰܘ ܕܰܐܓܥܶܠ ܗܘܳܐ ܠܓܰܒܥܳܐܶܝܠ ܒܢܰܪܓܶܙ ܕܡܳܕܰܝ</VERS>
      <VERS vnumber="2">ܘܶܐܡܰܪ ܗܽܘ ܒܶܗ. ܐܶܢܳܐ ܫܶܐܠܶܬ݂ ܡܰܘܬܳܐ. ܠܡܳܢܳܐ ܗܳܟܺܝܠ ܠܳܐ ܩܳܪܶܐ ܐ̱ܢܳܐ ܠܛܽܘܒܺܝܳܐ ܒܪܳܐ ܕܺܝܠܝ. ܐܰܝܟܰܢܳܐ ܕܠܶܗ ܐܶܚܰܘܶܐ ܩܕ݂ܳܡ ܕܶܐܡܽܘܬ݂</VERS>
      <VERS vnumber="3">ܘܟܰܕ݂ ܩܪܳܝܗܝ: ܐܶܡܰܪ ܒܶܪܝ: ܐܶܢ ܡܳܐܶܬ݂ ܐ̱ܢܳܐ: ܩܒܽܘܪܰܝܢܝ. ܘܠܳܐ ܬܰܗܡܶܐ ܒܶܐܡܳܐ ܕܺܝܠܳܟ. ܝܰܩܰܪܶܝܗ̇ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܰܝ݂̈ܟ. ܘܰܥܒܶܕ݂ ܗܰܘ ܕܫܳܦܰܪ ܠܳܗ̇. ܘܠܳܐ ܬܥܺܝܩܺܝܗ̇</VERS>
      <VERS vnumber="4">ܐܶܬ݂ܕܟܰܪ ܒܶܪܝ: ܩܺܝܢܕܽܘܢܳܘ ܣܰܓܺܝ̈ܐܶܐ ܚܙܳܬ݂ ܒܳܟ ܒܟܰܪܣܳܐ. ܡܳܐ ܕܡܺܝܬܰܬ݂ ܩܒܽܘܪܶܝܗ̇ ܠܘܳܬ݂ܝ ܒܚܰܕ݂ ܩܰܒܪܳܐ</VERS>
      <VERS vnumber="5">ܟܽܠܗܽܘܢ ܝܰܘ̈ܡܳܬ݂ܳܐ ܒܶܪܝ: ܠܰܐܠܳܗܳܐ ܕܺܝܠܰܢ ܡܳܪܝܳܐ ܐܶܬܥܰܗܕ݂. ܘܠܳܐ ܬܶܨܒܶܐ ܠܡܶܚܛܳܐ: ܘܰܠܡܶܥܒܰܪ ܠܦܽܘ̈ܩܕܳܢܶܐ ܕܺܝܠܶܗ. ܙܰܕܺܝܩܽܘܬܳܐ ܥܒܶܕ݂ ܟܽܠܗܽܘܢ ܝܰܘ̈ܡܳܬ݂ܳܐ ܕܚܰܝ݂ܰܝ݂̈ܟ. ܘܠܳܐ ܬܺܐܙܰܠ ܒܽܐܘܪ̈ܳܚܳܬܳܐ ܕܥܰܘܳܠܽܘܬܳܐ</VERS>
      <VERS vnumber="6">ܡܶܛܽܠ ܕܟܰܕ݂ ܥܳܒܶܕ݂ ܐܰܢ̱ܬ ܫܪܳܪܳܐ: ܡܰܨܠܚܳܢ̈ܘܳܬܳܐ ܢܶܗܘ̈ܝܳܢ ܒܰܥܒܳܕ݂ܳܐ ܕܺܝܠܳܟ: ܘܟܽܠܗܽܘܢ ܗܳܢܽܘܢ ܕܥܳܒܕܺܝܢ ܙܰܕܺܝܩܽܘܬܳܐ</VERS>
      <VERS vnumber="7">ܡܶܢ ܗܳܠܶܝܢ ܕܺܐܝܬ ܠܳܟ: ܥܒܶܕ݂ ܡܪܰܚܡܳܢܽܘܬܳܐ ܘܠܳܐ ܬܶܓܥܰܨ ܥܰܝܢܳܟ݂ ܟܰܕ݂ ܥܳܒܶܕ݂ ܐܰܢ̱ܬ ܡܪܰܚܡܳܢܽܘܬܳܐ. ܘܠܳܐ ܬܰܗܦܶܟ݂ ܦܰܪܨܽܘܦܳܐ ܕܺܝܠܳܟ݂ ܡܶܢ ܟܽܠ ܒܳܝܫܳܐ. ܘܡܶܢܳܟ ܠܳܐ ܢܶܬܗܰܦܰܟ݂ ܦܰܪܨܽܘܦܳܐ ܕܰܐܠܳܗܳܐ</VERS>
      <VERS vnumber="8">ܐܰܝܟ ܕܠܳܟ ܐܺܝܬ ܣܽܘܓܳܐܐ: ܥܒܶܕ݂ ܡܶܢܗܽܘܢ ܡܪܰܚܡܳܢܽܘܬܳܐ. ܐܶܢ ܠܳܟ ܩܰܠܺܝܠ ܐܺܝܬ. ܐܰܝܟ ܗܰܘ ܕܩܰܠܺܝܠ. ܠܳܐ ܬܶܕܚܰܠ ܠܡܶܥܒܰܕ݂ ܡܪܰܚܡܳܢܽܘܬܳܐ</VERS>
      <VERS vnumber="9">ܣܺܝܡܬܳܐ ܓܶܝܪ ܛܳܒܬܳܐ ܣܳܐܶܡ ܐܰܢ̱ܬ ܠܳܟ: ܠܝܰܘܡܳܐ ܕܰܐܢܰܢܩܺܝ</VERS>
      <VERS vnumber="10">ܡܶܛܽܠ ܕܰܡܪܰܚܡܳܢܽܘܬܳܐ ܡܶܢ ܡܰܘܬܳܐ ܡܦܰܨܝܳܐ. ܘܠܳܐ ܫܳܒܩܳܐ ܠܡܶܥܰܠ ܠܚܶܫܽܘܟܳܐ</VERS>
      <VERS vnumber="11">ܩܽܘܪܒܳܢܳܐ ܛܳܒܳܐ ܐܺܝܬܶܝܗ̇ ܡܪܰܚܡܳܢܽܘܬܳܐ ܠܟܽܠܗܽܘܢ ܗܳܢܽܘܢ ܕܥܳܒܕܺܝܢ ܠܳܗ̇ ܩܕܳܡ ܡܪܰܝܡܳܐ</VERS>
      <VERS vnumber="12">ܚܽܘܪ ܐܰܢ̱ܬ ܒܳܟ ܒܶܪܝ ܡܶܢ ܟܽܠܳܗ̇ ܙܳܢܝܽܘܬܳܐ. ܘܳܐܢ̱ܬܬܳܐ ܩܰܕܡܳܝܬܳܐ ܣܰܒ ܠܳܛ ܡܶܢ ܙܰܪܥܳܐ ܕܰܐܒܳܗ̈ܶܐ ܕܺܝܠܳܟ݂. ܠܳܐ ܬܶܣܒܰ ܐܰܢ̱ܬܬܳܐ ܢܽܘܟܪܳܝܬܳܐ: ܗܳܝ ܕܠܳܐ ܐܺܝܬܶܝܗ̇ ܡܶܢ ܫܪܰܒܬܳܐ ܕܰܐܒܳܐ ܕܺܝܠܳܟ݂. ܡܶܛܽܠ ܕܰܒܢܰܝ̈ܳܐ ܕܰܢܒܺܝ̈ܶܐ ܐܺܝܬܰܝܢ</VERS>
      <VERS vnumber="13">ܢܽܘܚ: ܐܰܒܪܳܗܳܡ: ܐܺܝܣܚܳܩ: ܝܰܥܩܽܘܒ: ܐܰܒܳܗ̈ܳܬܳܐ ܕܺܝܠܰܢ ܡܶܢ ܥܳܠܰܡ. ܐܶܬܕܰܟܪ ܒܶܪܝ: ܕܗܳܢܽܘܢ ܟܽܠܗܽܘܢ ܢܣܰܒܘ ܗܘܰܘ ܢܶܫ̈ܶܐ ܡܶܢ ܐܰܚ̈ܶܐ ܕܺܝܠܗܽܘܢ: ܘܶܐܬ݂ܒܰܪܰܟܘ ܒܰܢܒܰܝ̈ܳܐ ܕܺܝܠܗܽܘܢ. ܘܙܰܪܥܳܐ ܕܺܝܠܗܽܘܢ ܢܺܐܪܰܬ݂ ܐܰܪܥܳܐ</VERS>
      <VERS vnumber="14">ܘܗܳܫܳܐ ܒܶܪܝ ܐܰܚܶܒ ܠܰܐܚ̈ܶܐ ܕܺܝܠܳܟ. ܘܠܳܐ ܬܶܫܬܽܘܩ ܒܠܶܒܳܟ݂ ܡܶܢ ܐܰܚ̈ܶܐ ܕܺܝܠܳܟ ܘܰܒܢܰܝ̈ܳܐ ܘܰܒܢ̈ܳܬܳܐ ܕܥܰܡܳܐ ܕܺܝܠܳܟ݂. ܕܬܶܣܰܒ ܐܰܢ̱ܬ ܠܳܟ ܡܶܢܗܽܘܢ ܐܰܢ̱ܬܬܳܐ. ܡܶܛܽܠ ܕܰܒܡܰܫܩܠܽܘܬܳܐ ܐܰܒܕܳܢܳܐ: ܘܠܳܐ ܡܛܰܟܣܽܘܬܳܐ ܣܰܓܺܝܐܬܳܐ. ܘܰܒܠܳܐ ܚܰܫܚܽܘܬܳܐ ܒܨܺܝܪܽܘܬܳܐ ܘܰܣܢܺܝܩܽܘܬܳܐ ܪܰܒܬܳܐ. ܠܳܐ ܚܰܫܚܽܘܬܳܐ ܓܶܝܪ: ܐܶܡܳܐ ܐܺܝܬܶܝܗ̇ ܕܟܰܦܢܳܐ</VERS>
      <VERS vnumber="15">ܐܰܓܪܳܐ ܕܟܽܠ ܒܰܪܢܳܫܳܐ: ܗܰܘ ܕܶܐܢ ܢܶܦܠܽܘܚ: ܠܘܳܬܳܟ ܠܳܐ ܢܒܽܘܬ݂. ܐܶܠܳܐ ܦܰܢܳܐ ܠܶܗ ܡܶܚܕܳܐ. ܐܶܢ ܬܶܦܠܽܘܚ ܥܰܒܕܽܘܬܳܐ ܠܰܐܠܳܗܳܐ: ܢܶܬܦܢܶܐ ܠܳܟ. ܚܽܘܪ ܐܰܢ̱ܬ ܒܳܟ ܒܶܪܝ ܒܟܽܠܗܽܘܢ ܥܒܳܕܰܝ̈ܟ. ܘܰܗܘܰܝܬ ܪܳܕܶܐ ܒܟܽܠܶܗ ܗܽܘܦܳܟܳܐ ܕܺܝܠܳܟ݂</VERS>
      <VERS vnumber="16">ܘܗܰܘ ܡܳܐ ܕܣܳܢܶܐ ܐܰܢ̱ܬ: ܠܳܐ ܠܳܐ̱ܢܫ ܬܶܥܒܶܕ݂. ܚܰܡܪܳܐ ܠܪܰܘܳܝܽܘܬܳܐ ܠܳܐ ܬܶܫܬܶܐ. ܘܠܳܐ ܬܺܐܙܰܠ ܥܰܡܳܟ ܪܰܘܳܝܽܘܬܳܐ ܒܟܽܠܳܗ̇ ܐܽܘܪܚܳܐ ܕܺܝܠܳܟ. ܡܶܢ ܠܰܚܡܳܐ ܕܺܝܠܳܟ݂ ܗܰܒ ܠܟܰܦܢ̈ܶܐ: ܘܡܶܢ ܢܰܚ̈ܬܰܝܟ ܠܥܰܪ̈ܛܶܠܳܝܶܐ. ܟܽܠܡܳܐ ܕܶܝܢ ܕܢܺܐܬܰܪ ܠܳܟ: ܥܒܶܕ ܡܪܰܚܡܳܢܽܘܬܳܐ ܘܠܳܐ ܬܶܓܥܰܨ ܥܰܝܢܳܟ ܡܳܐ ܕܥܳܒܶܕ ܐܰܢ̱ܬ ܡܪܰܚܡܳܢܽܘܬܳܐ</VERS>
      <VERS vnumber="17">ܐܰܫܽܘܕ ܠܠܰܚܡܳܐ ܕܺܝܠܳܟ ܥܰܠ ܩܰܒܖ̈ܶܐ ܕܙܰܕܺܝ̈ܩܶܐ: ܘܠܳܐ ܬܶܬܶܠ ܠܚܰܛܳܝ̈ܶܐ</VERS>
      <VERS vnumber="18">ܡܶܠܟܳܐ ܡܶܢ ܟܽܠ ܥܪܺܝܡܳܐ ܒܥܺܝ. ܘܠܳܐ ܬܶܒܣܶܐ ܥܰܠ ܟܽܠ ܡܶܠܟܳܐ ܚܰܫܚܳܐ</VERS>
      <VERS vnumber="19">ܘܰܒܟܽܠ ܙܰܒܢܳܐ ܒܰܪܶܟ ܠܡܳܪܝܳܐ ܐܰܠܳܗܳܐ. ܘܡܶܢܶܗ ܫܰܐܠ ܐܰܝܟܰܢܳܐ ܕܽܐܘܪ̈ܳܚܳܬܳܐ ܕܺܝܠܳܟ: ܬܪ̈ܺܝܨܳܬܳܐ ܢܶܗܘ̈ܝܳܢ. ܘܟܽܠܗܽܘܢ ܫܒܺܝ̈ܠܶܐ ܘܚܽܘܫܳܒ̈ܶܐ ܕܺܝܠܳܟ ܢܰܨܠܚܽܘܢ. ܡܶܛܽܠ ܕܟܽܠ ܥܰܡܳܐ ܠܳܐ ܐܺܝܬ ܠܶܗ ܡܰܚܫܰܒܬܳܐ. ܐܶܠܳܐ ܗܽܘ ܡܳܪܝܳܐ ܝܳܗܶܒ ܟܽܠܗܶܝܢ ܛܳܒ̈ܳܬܳܐ: ܘܰܠܗܰܘ ܕܶܐܢ ܢܶܨܒܶܐ: ܡܡܰܟܶܟ ܐܰܝܟܰܢܳܐ ܕܒܳܥܶܐ. ܘܗܳܫܳܐ ܒܶܪܝ ܐܶܬܥܰܗܕ ܠܦܽܘܩܕܳܢܰܝ̈ ܘܠܳܐ ܬܶܛܥܶܐ ܐܶܢܽܘܢ ܡܶܢ ܠܶܒܳܟ</VERS>
      <VERS vnumber="20">ܘܗܳܫܳܐ ܡܚܰܘܶܐ ܐ̱ܢܳܐ ܠܳܟ ܥܣܰܪ ܟܰܟܖ̈ܶܐ ܕܣܺܐܡܳܐ: ܗܳܠܶܝܢ ܕܰܐܓܥܠܶܬ݂ ܠܓܰܒܥܳܐܶܝܠ: ܗܰܘ ܕܓܰܒܪܺܐܶܝܠ ܒܢܰܪܓܶܙ ܕܡܳܕܰܝ</VERS>
      <VERS vnumber="21">ܠܳܐ ܬܶܕܚܰܠ ܒܶܪܝ: ܡܶܛܽܠ ܕܶܐܬܡܰܣܟܰܢܢ. ܐܺܝܬ ܗܽܘ ܠܳܟ ܣܰܓܺܝ̈ܐܳܬܳܐ. ܐܶܢ ܬܶܕܚܰܠ ܠܰܐܠܳܗܳܐ: ܘܬܰܪܚܶܩ ܡܶܢ ܟܽܠ ܚܛܺܝܬܳܐ. ܘܬܶܥܒܶܕ ܗܳܝ ܕܫܰܦܺܝܪܳܐ ܩܕܳܡܰܘܗܝ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܟܰܕ݂ ܦܰܢܺܝ ܛܽܘܒܺܝܳܐ: ܐܶܡܰܪ ܠܶܗ ܐܳܒܝ. ܐܶܥܒܶܕ ܟܽܠܗܶܝܢ ܗܳܠܶܝܢ ܕܦܰܩܶܕܬܰܢܝ</VERS>
      <VERS vnumber="2">ܐܶܠܳܐ ܐܰܝܟܰܢܳܐ ܡܨܶܐ ܐ̱ܢܳܐ ܠܡܶܣܒܶܗ ܠܟܶܣܦܳܐ. ܘܠܳܐ ܝܳܕܰܥ ܐ̱ܢܳܐ ܠܶܗ ܠܗܰܘ ܒܰܪܢܳܫܳܐ</VERS>
      <VERS vnumber="3">ܘܝܰܗܒ ܠܶܗ ܐ̱ܫܛܳܪܳܐ ܘܶܐܡܰܪ ܠܶܗ ܒܥܺܝ ܠܳܟ ܒܰܪܢܳܫܳܐ: ܗܰܘ ܕܢܺܐܙܰܠ ܥܰܡܳܟ. ܘܶܐܬܶܠ ܠܶܗ ܐܰܓܪܳܐ ܥܰܕ ܚܰܝ ܐ̱ܢܳܐ. ܘܣܰܒ ܟܰܕ݂ ܬܺܐܙܰܠ ܠܟܶܣܦܳܐ</VERS>
      <VERS vnumber="4">ܘܶܐܙܰܠ ܠܡܶܒܥܳܐ ܒܰܪܢܳܫܳܐ. ܘܶܐܫܟܰܚ ܠܪܰܦܰܐܶܝܠ: ܗܰܘ ܕܺܐܝܬܰܘܗܝ ܗܘܳܐ ܡܰܠܰܐܟܳܐ. ܘܠܳܐ ܝܳܕܰܥ ܗܘܳܐ</VERS>
      <VERS vnumber="5">ܘܶܐܡܰܪ ܠܶܗ. ܐܶܢ ܡܨܶܐ ܐ̱ܢܳܐ ܥܰܡܳܟ ܠܡܺܐܙܰܠ ܠܢܰܪܓܶܙ ܕܡܳܕܰܝ. ܘܶܐܢ ܡܢܰܣܝܳܐ ܐܺܝܬܰܝܟ ܒܕܽܘܟ̈ܝܳܬܳܐ</VERS>
      <VERS vnumber="6">ܘܶܐܡܰܪ ܠܶܗ ܡܰܠܰܐܟܳܐ. ܐܳܙܶܠ ܐ̱ܢܳܐ ܥܰܡܳܟ. ܘܕܽܐܘܪܚܳܐ ܡܢܰܣܝܳܐ ܐܺܝܬܰܝ. ܘܰܠܘܳܬ݂ ܓܰܒܥܳܐܶܝܠ ܐܰܚܳܐ ܕܺܝܠܰܢ ܒܳܬ݂ܶܬ݂</VERS>
      <VERS vnumber="7">ܘܶܐܡܰܪ ܠܶܗ ܛܽܘܒܺܝܳܐ. ܚܰܡܣܶܢ ܠܺܝ. ܘܳܐܡܰܪ ܐ̱ܢܳܐ ܠܰܐܒܳܐ ܕܺܝܠܝ</VERS>
      <VERS vnumber="8">ܘܶܐܡܰܪ ܠܶܗ. ܙܶܠ: ܠܳܐ ܬܶܫܬܰܘܚܰܪ</VERS>
      <VERS vnumber="9">ܘܟܰܕ ܥ̣ܰܠ ܐܶܡܰܪ ܠܰܐܒܽܘܗܝ. ܗܳܐ ܐܶܫܟܚܶܬ݂ ܗܰܘ ܕܳܐܙܶܠ ܥܰܡܝ. ܗܽܘ ܕܶܝܢ ܐܶܡܰܪ. ܩܪܺܝ ܠܶܗ ܠܘܳܬ݂ܝ: ܐܰܝܟܰܢܳܐ ܕܶܐܫܬܰܘܕܥܺܝܘܗܝ: ܕܡܶܢ ܐܰܝܕܳܐ ܫܪܰܒܬܳܐ ܐܺܝܬܰܘܗܝ: ܘܶܐܢ ܡܗܰܝܡܢܰܐ ܗ̱ܘ ܠܡܺܐܙܰܠ ܥܰܡܳܟ</VERS>
      <VERS vnumber="10">ܘܰܩܪܳܝܗܝ. ܘܥ̣ܰܠ. ܘܫܰܠܶܡܘ ܠܰܚܕܳܕ̈ܶܐ</VERS>
      <VERS vnumber="11">ܘܶܐܡܰܪ ܠܶܗ ܛܽܘܒܺܝܛ. ܐܳܚܝ: ܡܶܢ ܐܰܝܢܳܐ ܫܰܒܛܳܐ: ܘܡܶܢ ܐܰܝܕܳܐ ܫܪܰܒܬܳܐ ܐܰܢ̱ܬ ܐܺܝܬܰܝܟ. ܚܰܘܳܐ ܠܺܝ</VERS>
      <VERS vnumber="12">ܘܶܐܡܰܪ ܠܶܗ. ܫܰܒܛܳܐ ܘܫܰܪܒܬܳܐ ܐܰܢ̱ܬ ܒܳܥܶܐ ܐܰܢ̱ܬ: ܐܰܘ ܐܰܓܺܝܪܳܐ ܗܰܘ ܕܳܐܙܶܠ ܥܰܡ ܒܪܳܐ ܕܺܝܠܳܟ. ܘܶܐܡܰܪ ܠܶܗ ܛܽܘܒܺܝܛ ܨܳܒܶܐ ܐ̱ܢܳܐ ܐܳܚܝ ܠܡܶܫܬܰܘܕܳܥܽܘ ܠܓܶܢܣܳܐ ܕܺܝܠܳܟ ܘܠܰܫܡܳܐ</VERS>
      <VERS vnumber="13">ܗܽܘ ܕܶܝܢ ܐܶܡܰܪ. ܐܶܢܳܐ ܥܰܙܰܪܝܳܐ ܕܚܰܢܰܢܝܳܐ: ܗܰܘ ܪܰܒܳܐ ܕܰܐܚ̈ܶܐ ܕܺܝܠܳܟ</VERS>
      <VERS vnumber="14">ܘܶܐܡܰܪ ܠܶܗ. ܚܠܺܝܡܳܐ ܐܶܬܰܝܬ ܐܳܚܝ. ܘܠܳܐ ܬܶܪܓܰܙ ܡܶܛܽܠ ܕܰܒܥܺܝܬ݂ ܠܫܰܒܛܳܐ ܕܺܝܠܳܛ ܘܰܠܫܰܪܒܬܳܐ ܠܡܶܫܬܰܘܕܳܥܽܘ. ܘܰܐܢ̱ܬ ܐܺܝܬܰܝܟ ܐܰܚܳܐ ܕܺܝܠܶܝ ܡܶܢ ܕܳܪܳܐ ܕܝܳܐܶܐ ܘܛܳܒ. ܡܶܫܬܰܘܕܰܥ ܗܘܺܝܬ ܓܶܝܪ ܐܶܢܳܐ ܠܚܰܢܰܢܝܳܐ ܘܰܠܝܳܬܳܢ ܗܳܢܽܘܢ ܒܢܰܝ̈ܳܐ ܕܫܰܡܥܺܝ ܗܰܘ ܪܰܒܳܐ: ܟܰܕ ܐܳܙܺܠܝܢ ܗܘܰܝܢ ܓܰܘܳܢܳܐܺܝܬ ܠܽܐܘܪܺܫܠܶܡ ܠܡܶܣܓܰܕ݂: ܟܰܕ݂ ܡܰܣܩܺܝܢ ܗܘܰܝܢ ܒܽܘܟܖ̈ܶܐ ܘܡܰܥܣܳܖ̈ܶܐ ܕܥܰܠ̈ܠܳܬܳܐ: ܘܠܳܐ ܛܥܰܘ ܒܛܳܥܝܽܘܬܳܐ ܕܰܐܚ̈ܶܐ ܕܺܝܠܰܢ. ܡܶܢ ܥܶܩܳܪܳܐ ܛܳܒܳܐ ܐܺܝܬܰܝܟ ܐܳܚܝ</VERS>
      <VERS vnumber="15">ܐܶܠܳܐ ܐܶܡܰܪ ܠܺܝ. ܡܳܢܳܐ ܐܶܗܘܶܐ ܝܳܗܶܒ ܐ̱ܢܳܐ ܠܳܟ ܐܰܓܪܳܐ. ܙܽܘܙܳܐ ܒܝܰܘܡܳܐ. ܘܗܳܠܶܝܢ ܕܙܳܕ̈ܩܳܢ ܠܳܟ: ܐܰܝܟ ܕܳܐܦ ܘܠܰܒܪܳܐ ܕܺܝܠܝ</VERS>
      <VERS vnumber="16">ܘܰܐܘܣܶܦ ܠܳܟ ܥܰܠ ܐܰܓܪܳܐ: ܐܶܢ ܟܰܕ ܚܠܺܝܡܺܝܢ ܬܶܗܦܟܽܘܢ. ܘܶܐܨܛܒܺܝܘ ܗܳܟܰܢܳܐ</VERS>
      <VERS vnumber="17">ܘܶܐܡܰܪ ܠܘܳܬ݂ ܛܽܘܒܺܝܳܐ ܗܘܺܝ ܠܘܳܬ݂ ܐܽܘܪܚܳܐ. ܘܰܗܘܰܝܬܽܘܢ ܡܰܨܠܚܺܝܢ. ܘܛܰܝܶܒ ܒܪܳܐ ܕܺܝܠܶܗ ܗܳܠܶܝܢ ܕܰܠܘܳܬ݂ ܐܽܘܪܚܳܐ. ܘܶܐܡܰܪ ܠܶܗ ܐܰܒܳܐ ܕܺܝܠܶܗ. ܙܶܠ ܥܰܡ ܒܰܪܢܳܫܳܐ. ܐܰܠܳܗܳܐ ܕܶܝܢ ܗܰܘ ܕܒܰܫܡܰܝܳܐ ܥܳܡܰܪ: ܢܰܨܠܰܚ ܐܽܘܪܚܳܐ ܕܺܝܠܟܽܘܢ. ܘܡܰܠܰܐܟܳܐ ܕܺܝܠܶܗ ܢܺܐܙܰܠ ܥܰܡܟܽܘܢ. ܘܰܢܦܰܩܘ ܬܖ̈ܰܝܗܽܘܢ ܠܡܺܐܙܰܠ. ܘܟܰܠܒܶܗ ܕܛܰܠܝܳܐ ܥܰܡܗܽܘܢ</VERS>
      <VERS vnumber="18">ܒܟܳܬ݂ ܕܶܝܢ ܚܰܢܢܰܐ ܐܶܡܳܐ ܕܺܝܠܶܗ: ܘܶܐܡܪܰܬ݂ ܠܘܳܬ ܛܽܘܒܺܝܛ. ܠܡܳܢܳܐ ܫܰܕܰܪܬ ܠܰܒܪܳܐ ܕܺܝܠܰܢ. ܠܰܘ ܚܽܘܛܪܳܐ ܕܺܐܝܕ݂ܳܐ ܕܺܝܠܩܢ ܐܺܝܬܰܘܗܝ: ܒܗܳܝ ܕܥܳܐܶܠ ܗܘܳܐ ܘܢܳܦܶܩ ܗܘܳܐ ܩܕܳܡܰܝܢ</VERS>
      <VERS vnumber="19">ܟܶܣܦܳܐ ܠܟܶܣܦܳܐ ܠܳܐ ܢܶܡܛܶܐ. ܐܶܠܳܐ ܬܰܚܠܽܘܦ ܢܰܦܫܳܐ ܕܰܒܪܳܐ ܕܺܝܠܰܢ ܢܶܗܘܶܐ</VERS>
      <VERS vnumber="20">ܐܰܝܟ ܓܶܝܪ ܕܺܝܗܺܝܒܳܐ ܠܰܢ ܠܡܶܚܳܐ ܡܶܢ ܡܳܪܝܳܐ. ܗܳܕܶܐ ܕܣܳܦܩܳܐ ܠܰܢ ܐܺܝܬܶܝܗ̇</VERS>
      <VERS vnumber="21">ܘܶܐܡܰܪ ܠܳܗ̇ ܛܽܘܒܺܝܛ. ܠܳܐ ܡܶܠܬܳܐ ܬܶܗܘܶܐ ܠܶܟܝ ܚܳܬܝ. ܚܠܺܝܡܳܐ ܐܳܬܶܐ: ܘܥܰܝ̈ܢܶܐ ܕܺܝܠܶܟܝ ܢܶܚܙ̈ܝܳܢ ܠܶܗ</VERS>
      <VERS vnumber="22">ܡܰܠܰܐܟܳܐ ܓܶܝܪ ܛܳܒܳܐ ܐܳܙܶܠ ܥܰܡܶܗ. ܘܬܶܬܨܩܠܰܚ ܐܽܘܪܚܳܐ ܕܺܝܠܶܗ: ܘܢܶܗܦܽܘܟ ܟܰܕ ܚܠܺܝܡ. ܘܫܶܠܝܰܬ݂ ܡܶܢ ܒܶܟܝܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܗܶܢܽܘܢ ܕܶܝܢ ܟܰܕ ܐܳܙܺܠܝܢ ܗܘܰܘ ܒܽܐܘܪܚܳܐ: ܐܶܬܰܘ ܒܪܰܡܫܳܐ ܥܰܠ ܕܶܩܠܰܬ݂ ܢܰܗܪܳܐ</VERS>
      <VERS vnumber="2">ܘܒܳܝܬܺܝܢ ܗܘܰܘ ܬܰܡܳܢ</VERS>
      <VERS vnumber="3">ܛܰܠܝܳܐ ܕܶܝܢ ܢܚܶܬ ܠܰܡܫܳܓܽܘ. ܘܰܫܘܰܪ ܢܽܘܢܳܐ ܡܶܢ ܢܰܗܪܳܐ: ܘܰܒܥܳܐ ܠܡܶܒܠܥܶܗ ܠܛܰܠܝܳܐ</VERS>
      <VERS vnumber="4">ܡܰܠܰܐܟܳܐ ܕܶܝܢ ܐܶܡܰܪ ܠܶܗ. ܐܰܚܽܘܕܳܝܗܝ ܠܢܽܘܢܳܐ. ܘܰܐܚܕܶܗ ܠܢܽܘܢܳܐ ܗܽܘ ܛܰܠܝܳܐ. ܘܫܰܩܠܶܗ ܥܰܠ ܐܰܪܥܳܐ</VERS>
      <VERS vnumber="5">ܘܶܐܡܰܪ ܠܶܗ ܡܰܠܰܐܟܳܐ. ܨܪܺܝܘܗܝ ܠܢܽܘܢܳܐ. ܘܟܰܕ ܢܳܣܶܒ ܐܰܢ̱ܬ ܠܠܶܒܳܐ: ܘܰܠܟܰܒܕܳܐ: ܘܠܰܡܪܳܪܬܳܐ: ܣܺܝܡ ܙܗܺܝܪܳܐܺܝܬ</VERS>
      <VERS vnumber="6">ܘܰܥܒܰܕ ܛܰܠܝܳܐ ܐܰܝܟ ܕܶܐܡܰܪ ܠܶܗ ܡܰܠܰܐܟܳܐ. ܠܢܽܘܢܳܐ ܕܶܝܢ ܟܰܕ ܛܰܘܺܝܘ: ܐܶܟܰܠܘ. ܘܚܳܙܩܺܝܢ ܗܘܰܘ ܬܪ̈ܝܗܽܘܢ: ܥܕܰܡܳܐ ܕܰܩܪܶܒܘ ܠܰܐܩܒܰܐܛܳܢܳܘܣ</VERS>
      <VERS vnumber="7">ܘܶܐܡܰܪ ܛܰܠܝܳܐ ܠܡܰܠܰܐܟܳܐ. ܥܰܙܰܪܝܳܐ ܐܳܚܝ. ܡܳܢܳܐ ܐܺܝܬܶܝܗ̇ ܟܰܒܕܳܐ ܘܠܶܒܳܐ ܘܰܡܪܳܪܬܳܐ ܕܢܽܘܢܳܐ</VERS>
      <VERS vnumber="8">ܘܶܐܡܰܪ ܠܶܗ: ܠܶܒܳܐ ܘܟܰܒܕܳܐ ܐܶܢ ܐ̱ܢܳܫ ܡܶܬܬܠܰܙ ܡܶܢ ܫܺܐܕܳܐ ܐܰܘ ܪܽܘܚܳܐ ܒܺܝܫܳܐ: ܗܳܠܶܝܢ ܐܰܬܶܢ ܩܕܳܡ ܓܰܒܪܳܐ ܐܰܘ ܐܰܢ̱ܬܬܳܐ: ܘܠܳܐ ܬܽܘܒ ܡܶܬܬܠܰܙ</VERS>
      <VERS vnumber="9">ܡܪܳܪܬܳܐ ܕܶܝܢ ܛܽܘܫ ܠܒܰܪܢܳܫܳܐ ܗܰܘ ܕܺܐܝܬ ܠܶܗ ܚܘܰܪܘܳܪܳܐ ܒܥܰܝܢܰܘ̈ܗܝ: ܘܡܶܬܰܐܣܶܐ</VERS>
      <VERS vnumber="10">ܟܰܕ݂ ܕܶܝܢ ܐܶܬܩܰܪܰܒܘ ܠܢܰܪܓܶܙ: ܐܶܡܰܪ ܡܰܠܰܐܟܳܐ ܠܛܰܠܝܳܐ. ܐܳܚܝ</VERS>
      <VERS vnumber="11">ܝܰܘܡܳܢܳܐ ܒܳܝܬܺܝܢܰܢ ܠܘܳܬ݂ ܪܥܽܘܐܶܝܠ. ܘܗܽܘ ܫܘܶܐ ܒܓܶܢܣܳܐ ܕܺܝܠܳܟ ܐܺܝܬܰܘܗܝ. ܘܺܐܝܬ ܠܶܗ ܒܰܪܬܳܐ ܠܽܘܕܶܝܗ̇: ܘܰܣܡܳܗ̇ ܣܰܪܳܐ</VERS>
      <VERS vnumber="12">ܘܶܐܢܶܐ ܐܶܡܰܠܶܠ ܥܠܶܝܗ̇. ܐܰܝܟܰܢܳܐ ܕܠܳܟ ܢܶܬܠܺܝܗ̇ ܠܰܐܢ̱ܬܬܳܐ ܡܶܛܽܠ ܕܠܳܟ ܡܳܛܝܳܐ ܝܳܪܬܽܘܬܳܐ ܕܺܝܠܳܗ̇. ܘܰܐܢ̱ܬ ܒܰܠܚܽܘܕܰܝܟ ܐܺܝܬܰܝܟ ܡܶܢ ܓܶܢܣܳܗ̇. ܘܰܛܠܺܝܬܳܐ ܫܰܦܺܝܪܬܳܐ ܘܰܥܪܺܝܡܬܳܐ ܐܺܝܬܶܝܗ̇</VERS>
      <VERS vnumber="13">ܘܗܳܫܳܐ ܫܡܰܥܰܝܢܝ: ܘܶܐܡܰܠܶܠ ܠܰܐܒܳܐ ܕܺܝܠܶܗ̇. ܘܡܳܐ ܕܰܗܦܰܟܢܰܢ ܡܶܢ ܢܰܪܓܶܙ: ܢܶܥܒܶܕ݂ ܡܶܫܬܽܘܬܳܐ. ܡܶܛܽܠ ܕܝܳܕܰܥ ܐ̱ܢܳܐ ܠܰܪܥܽܘܐܶܝܠ ܕܠܳܐ ܝܳܗܶܒ ܠܳܗ̇ ܠܓܰܒܪܳܐ ܐܰܟܣܢܳܝܳܐ: ܐܰܝܟ ܢܳܡܽܘܣܳܐ ܕܡܽܘܫܶܐ: ܐܰܘ ܚܳܐܶܒ ܡܰܘܬܳܐ. ܡܶܛܽܠ ܕܰܐܝܟ ܝܳܪܬܽܘܬܳܐ ܠܳܟ ܙܳܕܩܳܐ ܠܡܶܣܰܒ: ܐܰܘ ܠܟܽܠ ܒܰܪܢܳܫܳܐ</VERS>
      <VERS vnumber="14">ܗܳܝܕܶܝܢ ܐܶܡܰܪ ܛܰܠܝܳܐ ܠܡܰܠܰܐܟܳܐ. ܥܶܙܰܪܝܳܐ ܐܳܚܝ. ܫܶܡܥܶܬ݂ ܐܶܢܳܐ ܕܰܛܠܺܝܬܳܐ ܐܶܬܝܰܗܒܰܬ ܠܫܰܒܥܳܐ ܓܰܒܖ̈ܶܐ. ܘܟܽܠܗܽܘܢ ܟܰܕ݂ ܥܒܰܕܘ ܫܰܠܡܽܘܬܳܐ ܥܰܡܳܗ̇: ܐܶܒܰܕܘ</VERS>
      <VERS vnumber="15">ܘܗܳܫܳܐ ܐܶܢܳܐ ܠܚܽܘܕܰܝ ܐܺܝܬܰܝ ܠܰܐܒܳܐ ܕܺܝܠܝ. ܘܕܳܚܶܠ ܐ̱ܢܳܐ ܕܠܳܐ ܟܰܕ݂ ܐܶܥܽܘܠ: ܐܶܡܽܘܬ݂: ܐܰܝܟܰܢܳܐ ܕܳܐܦ ܗܳܢܽܘܢ ܩܰܕܡܳܝ̈ܶܐ. ܡܶܛܽܠ ܕܫܺܐܕܳܐ ܪܳܚܶܡ ܠܳܗ̇. ܗܰܘ ܕܠܳܐ ܡܰܟܶܐ ܘܠܳܐ ܠܐ̱ܢܳܫ: ܣܛܰܪ ܡܶܢ ܗܳܢܽܘܢ ܕܩܳܪܒܺܝܢ ܠܘܳܬܗ̇. ܘܗܳܫܳܐ ܐܶܢܳܐ ܕܳܚܶܠ ܐ̱ܢܳܐ ܕܠܳܐ ܐܶܡܽܘܬ݂: ܘܰܐܚܶܬ݂ ܠܚܰܝ̈ܶܐ ܕܳܐܒܝ ܘܕܶܐܡܳܐ ܕܺܝܠܝ ܥܰܡ ܟܺܒܳܐ ܥܠܰܝ ܠܩܰܒܪܳܐ ܕܺܝܠܗܽܘܢ. ܘܰܒܪܳܐ ܐ̱ܚܪܺܢܳܐ ܠܳܐ ܐܺܝܬ ܠܗܽܘܢ ܗܰܘ ܕܢܶܩܒܽܘܪ ܐܶܢܽܘܢ</VERS>
      <VERS vnumber="16">ܐܶܡܰܪ ܠܶܗ ܕܶܝܢ ܗܰܘ ܡܰܠܰܐܟܳܐ. ܠܳܐ ܥܗܺܝܕ ܐܰܢ̱ܬ ܠܡ̈ܶܠܶܐ: ܗܳܢܶܝܢ ܕܦܰܩܕܳܟ ܐܰܒܳܐ ܕܺܝܠܳܟ: ܥܰܠ ܗܳܝ ܕܬܶܣܰܒ ܠܳܟ ܐܰܢ̱ܬܬܳܐ ܡܶܢ ܓܶܢܣܳܐ ܕܺܝܠܳܟ. ܘܗܳܫܳܐ ܫܡܰܥܰܝܢܝ ܐܳܚܝ: ܡܶܛܽܠ ܗܳܝ ܕܠܳܟ ܬܶܗܘܶܐ ܠܰܐܢ̱ܬܬܳܐ. ܘܰܕܗܰܘ ܫܺܐܕܳܐ: ܘܠܳܐ ܚܕܳܐ ܡܶܠܬܳܐ ܬܶܗܘܶܐ ܠܳܟ. ܡܶܛܽܠ ܕܶܒܠܺܠܝܳܐ ܗܳܢܳܐ ܬܶܬܺܝܗܶܒ ܠܳܟ ܗܺܝ ܠܳܐܢ̱ܬܬܳܐ</VERS>
      <VERS vnumber="17">ܘܶܐܢ ܬܶܥܽܘܠ ܠܒܶܝܬ ܓܢܽܘܢܳܐ: ܬܶܣܩܒ ܩܶܛܡܳܐ ܕܒܶܣ̈ܡܶܐ. ܘܰܬܣܺܝܡ ܥܠܰܘܗܝ ܡܶܢ ܠܶܒܶܗ ܘܟܰܒܕܶܗ ܕܗܰܘ ܢܽܘܢܳܐ: ܘܬܶܬܰܢ</VERS>
      <VERS vnumber="18">ܘܢܶܦܽܘܚ ܗܰܘ ܫܺܐܕܳܐ ܘܢܶܥܪܽܘܩ. ܘܠܳܐ ܢܶܦܢܶܐ ܠܥܳܠܰܡ ܕܥܳܠܡܳܐ. ܡܳܐ ܕܶܝܢ ܕܩܳܪܶܒ ܐܰܢ̱ܬ ܠܘܳܬܳܗ̇: ܩܽܘܡܘ ܬܪ̈ܝܟܽܘܢ: ܘܰܓܥܰܘ ܠܘܳܬ݂ ܡܪܰܚܡܳܢܳܐ ܐܰܠܳܗܳܐ. ܘܰܢܫܩܘܙܶܒܟܽܘܢ: ܘܰܢܪܰܚܶܡ ܥܠܰܝܟܽܘܢ. ܗܳܟܺܝܠ ܬܶܕܚܰܠ. ܡܶܛܽܠ ܕܗܺܝ ܠܳܟ ܡܛܰܝܰܒܬܳܐ ܐܺܝܬܶܝܗ̇ ܗܘܳܬ݂ ܡܶܢ ܥܳܠܰܡ. ܘܰܐܢ̱ܬ ܠܳܗ̇ ܬܫܰܘܙܶܒ: ܘܬܺܐܙܰܠ ܥܰܡܳܟ݂. ܘܰܡܣܰܒܰܪ ܐ̱ܢܳܐ ܕܠܳܟ ܡܶܢܳܗ̇ ܢܶܗܘܽܘܢ ܒܢܰܝ̈ܳܐ. ܘܟܰܕ݂ ܫܡܰܥ ܛܽܘܒܺܝܳܐ ܗܳܠܶܝܢ: ܪܰܚܡܳܗ̇. ܘܢܰܦܫܳܐ ܕܺܝܠܳܗ̇ ܕܰܒܺܝܩܳܐ ܗܘܳܬ݂ ܠܳܗ̇ ܣܰܓܺܝ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܟܰܕ ܡܛܰܘ ܠܰܐܩܒܰܐܛܳܢܳܘܣ: ܐܶܬ݂ܰܘ ܠܒܩܝܬܶܗ ܕܪܽܘܥܐܶܝܠ: ܣܰܪܳܐ ܒܶܗ ܦܶܓܥܰܬ݂ ܘܚܩܕ݂ܝܰܬܶܗ: ܘܗܽܘ ܠܗܽܘܢ: ܘܰܐܥܠܰܬ ܐܶܢܽܘܢ ܠܒܰܝܬܳܐ</VERS>
      <VERS vnumber="2">ܘܶܐܡܰܪ ܪܥܽܐܶܝܠ ܠܥܶܕܰܢܝܳܐ ܐܰܢ̱ܬܬܳܐ ܕܺܝܠܶܗ. ܟܡܳܐ ܕܳܡܶܐ ܝܳܢܶܣܩܳܐ ܗܳܢܳܐ ܠܛܽܘܒܺܝܛ ܗܰܘ ܐ̱ܚܝܳܢܳܐ ܕܺܝܠܝ</VERS>
      <VERS vnumber="3">ܘܫܰܐܶܠ ܐܶܢܽܘܢ ܪܥܽܘܐܶܝܠ. ܡܶܢ ܐܰܝܟܳܐ ܐܺܝܬܰܝܟܽܘܢ ܐܰܚܰܝ̈. ܘܶܐܡܰܪ ܠܶܗ. ܡܶܢ ܒܢܰܝ̈ܳܐ ܕܢܰܦܬܳܠܺܝ: ܗܳܢܽܘܢ ܫܒܰܝ̈ܳܐ ܕܡܶܢ ܢܺܝܢܘܶܐ</VERS>
      <VERS vnumber="4">ܘܶܐܡܰܪ ܠܗܽܘܢ. ܝܳܕܥܺܝܢ ܐܢ̱ܬܽܘܢ ܠܛܽܘܒܺܝܛ ܗܰܘ ܐܰܚܳܐ ܕܺܝܠܰܢ</VERS>
      <VERS vnumber="5">ܗܶܢܽܘܢ ܕܶܝܢ ܐܶܡܰܪܘ ܝܳܕܥܺܝܢܰܢ. ܘܶܐܡܰܪ ܠܗܽܘܢ: ܚܠܺܝܡ ܗ̱ܽܘ. ܗܶܢܽܘܢ ܕܶܝܢ ܐܶܡܰܪܘ: ܐܳܦ ܚܰܝ ܗܽܘ. ܘܳܐܦ ܚܠܺܝܡ. ܘܶܐܡܰܪ ܛܽܘܒܺܝܳܐ: ܐܰܒܳܐ ܕܺ݀ܠܝ ܐܺܝܬܰܘܗܝ</VERS>
      <VERS vnumber="6">ܘܰܫܘܰܪ ܪܥܽܘܐܶܝܠ ܘܢܰܫܩܶܗ: ܘܰܒܟܳܐ</VERS>
      <VERS vnumber="7">ܘܒܰܪܟܶܗ ܘܶܐܡܰܪ ܠܶܗ. ܐܳܘ ܕܒܰܪܢܳܫܳܐ ܝܳܐܝܳܐ ܘܛܳܒܳܐ. ܘܟܰܕ ܫܡܰܥ ܕܛܽܘܒܺܝܛ ܐܰܘܒܶܕ ܠܥܰܝܢܰܘ̈ܗܝ: ܐܶܬܬܥܺܝܩ ܘܰܒܟܳܐ</VERS>
      <VERS vnumber="8">ܘܥܶܕܰܢܝܳܐ ܐܰܢ̱ܬܬܶܗ ܘܣܩܪܳܐ ܒܪܰܬܳܐ ܕܺܝܠܗܽܘܢ ܒܟܰܝ̈. ܘܩܰܒܶܠ ܐܶܢܽܘܢ ܚܘܺܝܚܳܐܺܝܬ. ܘܰܕܒܰܚ ܕܶܟܪܳܐ ܕܥܶܪ̈ܒܶܐ</VERS>
      <VERS vnumber="9">ܘܣܳܡ ܛܥܽܘ̈ܡܶܐ ܝܰܬܺܝܖ̈ܶܐ. ܐܶܡܰܬ ܕܶܝܢ ܛܽܘܒܺܝܳܐ ܠܪܰܦܰܐܶܝܠ. ܥܰܙܰܪܝܳܐ ܐܳܚܝ. ܡܰܠܶܠ ܡܶܛܽܠ ܗܳܠܶܝܢ ܕܳܐܡܰܪ ܗܘܰܝܬ ܒܡܰܪܕܺܝܬܳܐ. ܘܢܶܫܬܰܡܠܶܐ ܣܽܘܥܪܳܢܳܐ</VERS>
      <VERS vnumber="10">ܘܰܐܘܫܶܛ ܡܶܠܬܳܐ ܠܰܪܥܽܘܐܶܝܠ. ܘܶܐܡܰܪ ܪܥܽܘܐܶܝܠ ܠܘܳܬ݂ ܛܽܘܒܺܝܳܐ. ܐܰܟܽܘܠ ܘܶܐܫܬܰܝ: ܘܗܰܢܺܝܳܐܺܝܬ ܗܘܺܝ. ܠܳܟ ܓܶܝܪ ܙܳܕܩܳܐ ܒܰܪܬܳܐ ܕܺܝܠܝ ܠܡܶܣܰܒ. ܒܪܰܡ ܐܶܚܰܘܶܐ ܠܳܟ ܫܪܳܪܳܐ</VERS>
      <VERS vnumber="11">ܝܶܗܒܶܬ ܒܰܪܬܳܐ ܕܺܝܠܝ ܠܫܰܒܥܳܐ ܓܰܒܖ̈ܶܐ. ܘܶܐܡܰܬܝ ܕܶܐܢ ܥܳܐܠܺܝܢ ܗܘܰܘ ܠܘܳܬܳܗ̇: ܡܳܝܬܺܝܢ ܗܘܰܘ ܒܶܗ ܒܠܺܠܝܳܐ. ܒܪܰܡ ܕܶܝܢ ܗܳܫܳܐ ܠܥܰܣ ܘܶܐܫܬܰܝ: ܘܰܗܘܺܝ ܒܛܳܒ ܒܠܺܠܝܳܐ ܗܳܢܳܐ. ܘܰܥܢܳܐ ܛܽܘܒܺܝܳܐ ܘܶܐܡܰܪ ܠܶܗ. ܠܳܐܠܳܥܶܣ ܐ̱ܢܳܐ: ܘܠܳܐ ܫܳܬܶܐ ܐ̱ܢܳܐ. ܥܕܰܡܳܐ ܕܰܬܫܰܪܶܐ ܘܰܬܩܺܝܡ ܣܽܘܥܪܳܢܳܐ ܥܰܡܝ</VERS>
      <VERS vnumber="12">ܘܶܐܡܰܪ ܠܶܗ ܪܥܽܘܐܶܝܠ: ܡܳܢܳܐ ܡܶܫܟܰܚ ܐ̱ܢܳܐ ܕܶܐܥܒܶܕ݂. ܕܗܳܐ ܡܶܢ ܢܳܡܽܘܣܳܐ ܠܳܟ ܗܽܘ ܙܳܕܩܳܐ. ܝܳܗܶܒ ܐ̱ܢܳܐ ܠܳܗ̇ ܠܳܟ ܒܢܶܫ̈ܶܐ: ܐܰܝܟ ܕܢܳܡܽܘܣܳܐ ܥܳܒܶܕ</VERS>
      <VERS vnumber="13">ܒܪܰܡ ܕܶܝܢ ܡܳܪܳܗ̇ ܕܰܫܡܰܝܳܐ ܘܕܰܐܪܥܳܐ: ܗܽܘ ܢܰܬܩܶܢ ܐܽܘܪܚܟܽܘܢ ܒܠܺܠܝܳܐ ܗܳܢܳܐ. ܘܰܢܪܰܚܶܡ ܥܠܰܝܟܽܘܢ ܒܰܫܠܳܡܳܐ</VERS>
      <VERS vnumber="14">ܗܳܝܕܶܝܢ ܠܥܶܣܘ ܘܶܐܫܬܺܝܘ</VERS>
      <VERS vnumber="15">ܘܶܐܡܰܪ ܪܥܽܘܐܶܝܠ ܠܥܶܕܰܢܝܳܐ ܐܰܢ̱ܬܬܶܗ ܬܰܩܶܢܝ ܩܰܝܛܽܘܢܳܐ ܚܰܕ݂: ܘܰܐܥܶܠܶܝܗ̇ ܠܒܰܪܬܶܟܝ</VERS>
      <VERS vnumber="16">ܘܥܶܒܕܰܬ݂ ܐܰܝܟܰܢܳܐ ܕܶܐܡܰܪ ܠܳܗ̇. ܘܰܐܥܶܠܬܳܗ̇ ܬܰܡܳܢ ܠܩܰܝܛܽܘܢܳܐ: ܘܰܐܠܒܶܫܬܳܗ. ܘܰܒܟܳܬ݂ ܥܰܠ ܨܰܘܪܳܗ̇: ܘܶܐܡܪܰܬ݂ ܠܳܗ̇</VERS>
      <VERS vnumber="17">ܐܶܬܠܰܒܰܒܝ ܒܪܰܬܝ. ܢܶܥܒܶܕ݂ ܠܶܟܝ ܡܳܪܳܗ̇ ܕܰܫܡܰܝܳܐ ܘܕܰܐܪܥܳܐ ܡܪܰܚܡܳܢܽܘܬܳܐ ܒܠܺܠܝܳܐ ܗܳܢܳܐ. ܘܢܶܬܶܠ ܠܶܟܝ ܚܰܕܽܘܬܳܐ ܚܠܳܦ ܟܰܪܝܽܘܬܳܐ ܕܰܗܘܳܬ݂ ܠܶܟܝ ܡܶܢ ܩܕܺܝܡ. ܘܟܰܕ݂ ܒܣܶܡܘ ܘܩܳܡܘ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܐܥܠܽܘܗܝ ܠܛܽܘܒܺܝܳܐ ܠܩܰܝܛܽܘܢܳܐ ܠܘܳܬܳܗ̇</VERS>
      <VERS vnumber="2">ܘܶܐܬܕܟܰܪ ܛܽܘܒܺܝܳܐ ܠܡܶܠܰܘ̈ܗܝ ܕܪܰܦܰܐܶܝܠ. ܘܰܫܩܰܠ ܠܶܒܶܗ ܕܢܽܘܢܳܐ ܘܟܰܒܕܶܗ. ܘܣܳܡ ܥܰܠ ܪܡܽܘܥܳܐ ܕܢܽܘܪܳܐ: ܕܣܳܝܡܺܝܢ ܥܠܰܘܗܝ ܒܶܣ̈ܡܶܐ</VERS>
      <VERS vnumber="3">ܘܪܺܝܚܶܗ ܕܺܝܠܶܗ ܕܢܽܘܢܳܐ ܐܰܦܩܶܗ ܠܫܺܐܕܳܐ ܗܰܘ. ܘܰܥܪܰܩ ܠܶܗ ܠܰܐܬܖ̈ܰܘܳܬܳܐ ܥܶܠܳܝ̈ܶܐ ܕܡܶܨܪܶܝܢ. ܘܰܐܣܪܶܗ ܪܰܦܰܐܶܝܠ ܬܰܡܳܢ</VERS>
      <VERS vnumber="4">ܘܶܐܡܰܪ ܛܽܘܒܺܝܳܐ ܠܣܰܪܳܐ. ܚܳܬܝ. ܢܩܽܘܡ ܢܨܰܠܶܐ: ܘܢܶܒܥܶܐ ܡܶܢ ܡܳܪܝܳܐ ܕܰܢܪܰܚܶܡ ܥܠܰܝܢ. ܘܢܶܬܶܠ ܠܰܢ ܫܠܳܡܳܐ ܒܠܺܠܝܳܐ ܗܳܢܳܐ</VERS>
      <VERS vnumber="5">ܘܰܐܩܶܦ ܗܘܳܐ ܛܽܘܒܺܝܳܐ ܠܡܺܐܡܰܪ ܗܳܟܰܢܳܐ: ܒܪܺܝܟ ܐܰܢ̱ܬ ܡܳܪܝܳܐ ܐܰܠܳܗܳܐ ܕܰܐܒܳܗܰܝ̈ܢ. ܘܰܒܪܺܝܟ ܫܡܳܟ ܠܥܳܠܰܡ</VERS>
      <VERS vnumber="6">ܕܰܐܢ̱ܬ ܗܽܘ ܥܒܰܕܬ ܓܰܒܪܳܐ ܘܰܐܢ̱ܬܬܳܐ. ܘܰܥܒܰܕܬܳܗ̇ ܠܰܐܢ̱ܬܬܳܐ ܡܥܰܕܪܳܢܺܝܬܶܗ. ܘܡܶܢ ܒܰܝܢܳܬ ܬܖ̈ܰܝܗܽܘܢ: ܐܶܬܺܝܠܶܕ ܙܰܪܥܳܐ ܕܰܒܢܰܝ̈ܢܳܫܳܐ. ܐܰܢ̱ܬ ܐܶܡܰܪܬ: ܕܠܳܐ ܫܰܦܺܝܪ ܕܢܶܗܘܶܐ ܐܳܕܳܡ ܒܰܠܚܽܘܕܰܘܗܝ. ܐܶܥܒܶܕ ܠܖܗ ܡܥܰܕܪܳܢܳܐ: ܐܰܝܢܳܐ ܕܕܳܡܶܐ ܠܶܗ</VERS>
      <VERS vnumber="7">ܘܗܳܫܳܐ ܡܳܪܝ ܠܳܐ ܗܘܳܐ ܡܶܛܽܠ ܙܳܢܝܽܘܬܳܐ ܫܳܩܶܠ ܐ̱ܢܳܐ ܠܗܳܕܶܐ ܚܳܬܝ. ܐܶܠܳܐ ܐܰܝܟ ܕܰܒܙܶܕܩܶܗ ܕܢܳܡܽܘܣܳܐ. ܒܪܰܡ ܕܶܝܢ ܗܳܫܳܐ ܪܰܚܶܡ ܥܠܰܝܢ. ܘܗܰܒܠܰܢ ܕܢܶܣܰܒ ܒܰܫܠܳܡܳܐ ܐܰܟܚܕܳܐ. ܘܗܰܒܠܰܢ ܒܢܰܝ̈ܳܐ ܕܒܽܘܪܟܬܳܐ</VERS>
      <VERS vnumber="8">ܘܶܐܡܪܰܬ ܣܰܪܳܐ ܐܰܡܺܝܢ</VERS>
      <VERS vnumber="9">ܘܰܕܡܶܟܘ ܒܠܺܠܝܳܐ ܗܰܘ</VERS>
      <VERS vnumber="10">ܘܶܐܡܰܪ ܪܥܽܘܐܶܝܠ ܠܒܰܢܰܝ̈ ܒܰܝܬܶܗ. ܙܶܠܘ ܚܦܽܘܪܘ ܩܰܒܪܳܐ ܒܠܺܠܝܳܐ ܥܕܰܠܳܐ ܢܶܢܗܰܪ. ܡܶܛܽܠ ܕܳܐܡܰܪ ܗܘܳܐ. ܕܶܐܢܗܽܘ ܕܡܺܝܬ ܠܶܗ: ܐܶܩܒܪܺܝܘܗܝ ܒܠܺܠܝܳܐ ܗܳܢܳܐ. ܐܰܝܟ ܕܐ̱ܢܳܫ ܠܳܐ ܢܶܕܰܥ. ܘܠܳܐ ܢܶܗܘܶܐ ܠܰܢ ܚܶܣܕܳܐ</VERS>
      <VERS vnumber="11">ܟܰܕ ܕܶܝܢ ܢܦܰܩܘ ܠܗܽܘܢ ܒܢܰܝ̈ ܒܰܝܬܳܐ: ܕܢܶܥܒܕܽܘܢ ܐܰܝܟ ܡܶܕܶܡ ܕܦܰܩܶܕ ܐܶܢܽܘܢ</VERS>
      <VERS vnumber="12">ܩܪܳܐ ܪܥܽܘܐܶܝܠ ܠܰܐܢ̱ܬܬܶܗ ܘܶܐܡܰܪ ܠܳܗ̇. ܫܰܕܰܪܝ ܠܰܚܕܳܐ ܡܶܢ ܛܰܠ̈ܝܳܬܳܐ. ܕܬܶܚܙܶܐ ܒܰܫܠܳܡܳܐ</VERS>
      <VERS vnumber="13">ܘܫܰܕܪܰܬ݂ ܥܶܕܰܢܝܳܐ ܠܰܛܠܺܝܬܳܐ. ܘܦܶܬܚܰܬ݂ ܬܰܪܥܳܐ ܕܩܰܝܛܽܘܢܳܐ: ܟܰܕ ܐܰܚܺܝܕܳܐ ܫܪܳܓܳܐ ܒܺܐܝܕܳܗ̇. ܘܰܚܙܳܬ݂ ܐܶܢܽܘܢ ܕܕܰܡܺܝܟܺܝܢ ܐܰܟܚܕ݂ܳܐ</VERS>
      <VERS vnumber="14">ܘܢܶܦܩܰܬ݂ ܘܶܐܡܪܰܬ݂ ܠܥܶܕܰܢܝܳܐ ܘܰܠܒܰܥܠܳܗ̇</VERS>
      <VERS vnumber="15">ܫܰܒܰܚܘ ܠܰܐܠܳܗܳܐ ܘܳܐܡܪܺܝܢ</VERS>
      <VERS vnumber="16">ܒܪܺܝܟ ܐܰܢ̱ܬ ܡܳܪܝܳܐ ܕܰܫܡܰܝܳܐ. ܕܰܐܢ̱ܬ ܗܽܘ ܡܣܰܚܶܦ. ܘܰܐܢ̱ܬ ܗܽܘ ܡܰܬܩܶܢ</VERS>
      <VERS vnumber="17">ܡܶܛܽܠ ܕܗܳܐ ܪܰܚܡܶܬ ܥܰܠ ܗܳܠܶܝܢ ܬܪܶܝܢ ܝܺܚܺܝܕܳܝ̈ܝܺܢ: ܘܥܰܠ ܐܰܒܳܗܰܝ̈ܗܽܘܢ. ܒܰܗ ܠܗܽܘܢ ܐܰܠܳܗܳܐ ܫܠܳܡܳܐ ܥܕܰܡܳܐ ܠܰܐ̱ܚܪܳܝܬܳܐ: ܘܰܫܪܳܪܳܐ ܠܚܰܝ݂ܰܝ݂̈ܗܽܘܢ</VERS>
      <VERS vnumber="18">ܘܶܐܬ݂ܰܘ ܒܢܰܝ̈ ܒܰܝܬܳܐ. ܘܶܐܡܰܪ ܠܗܽܘܢ ܙܶܠܘ ܚܰܦܰܘ ܩܰܒܪܳܐ: ܥܰܕܠܳܐ ܢܶܣܰܩ ܫܶܡܫܳܐ: ܘܠܳܐ ܐ̱ܢܳܫ ܢܶܕܰܥ</VERS>
      <VERS vnumber="19">ܘܶܐܡܰܪ ܠܰܐܢ̱ܬܬܶܗ. ܬܰܩܶܢܝ ܠܰܚܡܳܐ ܣܰܓܺܝܐܳܐ. ܘܰܪܗܰܛ ܗܽܘ ܘܶܐܙܰܠ ܠܒܶܝܬ ܬܰܘܖ̈ܶܐ. ܘܰܐܝܬܺܝ ܬܪܶܝܢ ܬܰܘܖ̈ܶܐ: ܘܰܐܪܒܥܳܐ ܕܶܟܪ̈ܶܝܢ ܕܥܳܢ̈ܳܐ. ܘܦܰܩܶܕ ܠܰܒܢܰܝ̈ ܒܰܝܬܶܗ: ܕܢܶܥܒܕܽܘܢ ܐܶܢܽܘܢ</VERS>
      <VERS vnumber="20">ܘܶܐܡܰܪ ܗܽܘ ܠܛܽܘܒܺܝܳܐ. ܕܠܳܐ ܬܶܦܽܘܩ ܥܕܰܡܳܐ ܕܢܶܫܠܡܽܘܢ ܥܶܣܪܳܐ ܝܰܘ̈ܡܺܝܢ. ܡܶܛܽܠ ܕܬܶܚܕܶܐ ܢܳܦܫܳܗ̇ ܕܒܪܰܬܝ ܕܟܰܪܝܳܐ ܗܘܳܬ݂ ܠܳܗ̇. ܘܦܶܠܓܗܽܘܢ ܕܢܶܟܣܰܝ̈ ܣܰܒ ܗܳܫܳܐ</VERS>
      <VERS vnumber="21">ܘܦܶܠܓܗܽܘܢ: ܡܳܐ ܕܡܺܝܬܶܬ ܐܶܢܳܐ ܘܰܐܢ̱ܬܬܝ: ܕܺܝܠܟܽܘܢ ܐܶܢܽܘܢ. ܘܶܐܢܳܐ ܐܰܒܽܘܟ ܐ̱ܢܳܐ. ܘܥܶܕܰܢܝܳܐ ܐܶܡܳܟ ܗܺܝ. ܐܶܬܠܰܒܰܒܝ ܒܶܪܝ.</VERS>
    </CHAPTER>
    <CHAPTER cnumber="9">
      <VERS vnumber="1">ܗܳܝܕܶܝܢ ܩܪܳܐ ܛܽܘܒܺܝܳܐ ܠܪܰܦܰܐܶܝܠ ܘܶܐܡܰܪ ܠܶܗ</VERS>
      <VERS vnumber="2">ܥܶܙܰܪܝܳܐ ܐܳܚܝ. ܕܒܰܪ ܡܶܟܳܐ ܬܪܶܝܢ ܓܰܡ̈ܠܺܝܢ: ܘܰܐܪܒܥܳܐ ܓܰܒܪ̈ܺܝܢ. ܘܙܶܠ ܠܢܶܪܓܰܙ ܠܘܳܬ݂ ܓܰܒܥܳܐܶܝܠ. ܘܗܰܒ ܠܶܗ ܟܬܳܒܳܐ ܗܳܢܳܐ. ܘܣܰܒ ܡܶܢܶܗ ܟܶܣܦܳܐ ܗܰܘ ܘܰܕܒܰܪܳܝܗܝ ܥܰܡܳܟ. ܘܬܳܐ ܠܡܶܫܬܽܘܬܳܐ</VERS>
      <VERS vnumber="3">ܡܶܛܽܠ ܕܝܳܕܰܥ ܐܰܢ̱ܬ ܕܳܐܒܝ ܠܳܐ ܟܳܠܶܐ ܠܡܶܡܢܳܐ ܝܰܘ̈ܡܳܬܳܐ</VERS>
      <VERS vnumber="4">ܘܶܐܢܗܽܘ ܕܰܐܘܚܰܪܢ ܚܰܕ ܝܽܘܡ: ܗܳܘܝܳܐ ܟܰܪܝܳܐ ܠܶܗ. ܪܥܽܘܐܶܝܠ ܓܶܝܪ ܝܺܡܳܐ: ܕܥܶܣܪܳܐ ܝܰܘ̈ܡܺܝܢ ܐܶܟܰܬܰܪ ܠܘܳܬ݂ܶܗ. ܠܳܐ ܡܶܫܟܰܚ ܐ̱ܢܳܐ ܕܶܐܛܠܽܘܡ ܡܰܘ̈ܡܳܬܶܗ</VERS>
      <VERS vnumber="5">ܘܶܐܙܰܠ ܪܰܦܰܐܶܝܠ ܘܗܳܢܽܘܢ ܐܰܪܒܥܳܐ ܓܰܒܪ̈ܺܝܢ: ܘܰܬܪܶܝܢ ܓܰܡ̈ܠܺܝܢ. ܠܢܶܪܓܶܙ ܕܡܳܕܰܝ. ܘܶܐܙܰܠܘ ܠܘܳܬ݂ ܓܰܒܥܳܐܶܝܠ ܘܰܫܪܰܘ ܠܘܳܬܶܗ. ܘܝܰܗܒ ܠܶܗ ܪܰܦܰܐܶܝܠ ܟܬܳܒܰܬ݂ ܐܺܝܕܰܝ̈ܳܐ ܘܶܐܡܰܪ ܠܶܗ. ܕܒܰܪ ܛܽܘܒܺܝܛ ܫܩܰܠ ܐܰܢ̱ܬܬܳܐ ܠܒܰܪܬܶܗ ܕܰܪܥܽܘܐܶܝܠ. ܘܬܰܡܳܢ ܗܽܘ. ܘܠܳܟ ܩܳܪܶܐ ܠܳܟ ܠܡܶܫܬܽܘܬܳܐ</VERS>
      <VERS vnumber="6">ܘܩܳܡ ܓܰܒܥܳܐܶܝܠ. ܘܰܐܥ̣ܶܠ ܚܰܘܝܶܗ ܪ̈ܓܽܘܣܝܳܬܳܐ ܟܰܕ݂ ܚܬܺܝ̈ܡܳܢ. ܘܰܡܢܳܐ ܟܶܣܦܳܐ. ܘܣܳܡ ܥܰܠ ܓܰܡ̈ܠܶܐ. ܘܩܰܕܶܡܘ ܒܫܰܦܪܳܐ</VERS>
      <VERS vnumber="7">ܘܶܐܬܰܘ ܠܡܶܫܬܽܘܬܳܐ ܕܰܪܥܽܘܐܶܝܠ ܘܶܐܫܟܰܚܘ ܠܛܽܘܒܺܝܳܐ ܟܰܕ ܣܡܺܝܟ. ܘܰܫܘܰܪ: ܘܩܳܡ: ܘܢܰܫܩܶܗ. ܘܶܐܡܰܪ ܠܶܗ ܓܰܒܥܳܐܶܝܠ</VERS>
      <VERS vnumber="8">ܡܫܰܒܰܚ ܐܰܠܳܗܳܐ ܕܰܝܗܒ ܠܳܟ ܫܠܳܡܳܐ. ܡܶܛܽܠ ܕܰܒܪܶܗ ܐܰܢ̱ܬ ܕܓܰܒܪܳܐ ܛܳܒܳܐ: ܕܰܥܒܰܕ ܙܰܕܺܝܩܽܘܬܳܐ. ܒܪܺܝܟ ܐܰܢ̱ܬ ܘܰܒܪܺܝܟ ܐܰܒܽܘܟ ܘܶܐܡܳܟ</VERS>
      <VERS vnumber="9">ܘܰܒܪܺܝܟܳܐ ܐܰܢ̱ܬܬܳܟ: ܘܰܐܒܽܘܗ̇ ܘܶܐܡܳܗ̇. ܛܽܘܒܺܝܛ ܕܶܝܢ ܡܳܢܶܐ ܗܘܳܐ ܠܗܽܘܢ ܝܰܘ̈ܡܳܬܳܐ ܡܶܢ ܝܰܘܡܳܐ ܕܰܢܦܰܩ ܛܽܘܒܺܝܳܐ ܒܪܶܗ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܟܰܕ ܫܠܶܡܘ ܝܰܘ̈ܡܳܬܳܐ: ܟܶܪܝܰܬ݂ ܠܶܗ ܠܛܽܘܒܺܝܛ. ܘܶܐܡܰܪ</VERS>
      <VERS vnumber="2">ܟܒܰܪ ܡܺܝܬ ܠܶܗ ܓܰܒܥܳܐܶܝܠ. ܘܐ̱ܢܳܫ ܠܳܐ ܝܰܗܒ ܠܶܗ ܟܶܣܦܳܐ ܗܰܘ ܠܒܶܪܝ</VERS>
      <VERS vnumber="3">ܘܶܐܡܪܳܐ ܚܰܢ̱ܢܰܐ</VERS>
      <VERS vnumber="4">ܐܶܒܰܕ݂ ܠܶܗ ܒܶܪܝ. ܠܳܐ ܗܘܳܐ ܩܰܝܳܡ</VERS>
      <VERS vnumber="5">ܘܒܳܟܝܳܐ ܗܘܳܬ݂ ܥܠܰܘܗܝ ܘܳܐܡܪܳܐ ܗܘܳܬ݂. ܘܳܝܠܺܝ ܒܶܪܝ. ܕܰܐܢ̱ܬ ܗܘܰܝܬ ܢܽܘܗܪܳܐ ܕܥܰܝܢܰܝ̈. ܠܡܳܢܳܐ ܫܒܰܩܬܶܗ ܕܢܺܐܙܰܠ ܡܶܢ ܠܘܳܬ݂ܝ</VERS>
      <VERS vnumber="6">ܘܒܳܥܶܐ ܗܘܳܐ ܡܶܢܳܗ̇ ܛܽܘܒܺܝܛ ܘܶܐܡܰܪ. ܐܶܬܠܰܒܰܒܝ ܚܳܬܝ. ܐܳܬܶܐ ܒܪܰܢ ܟܰܕ݂ ܚܠܺܝܡ. ܘܥܽܘܦܺܝܢܳܐ ܗܘܳܐ ܠܶܗ. ܠܳܐ ܬܶܟܪܶܐ ܠܶܟܝ. ܡܶܛܽܠ ܕܗܰܘ ܕܶܐܙܰܠ ܥܰܡܶܗ ܡܗܰܝܡܰܢ ܗܽܘ: ܘܡܶܢ ܐܰܚܰܝ̈ܢ ܗܽܘ. ܠܳܐ ܬܣܺܝܡܺܝܢ ܟܰܪܝܽܘܬܳܐ ܒܠܶܒܶܟܝ</VERS>
      <VERS vnumber="7">ܘܳܐܡܪܳܐ ܚܰܢ̱ܢܰܐ. ܐܶܒܰܕ ܠܶܗ ܒܶܪܝ. ܘܫܶܘܪܶܬ݂: ܘܢܶܦܩܰܬ݂: ܘܳܐܙܳܠܐ ܗܘܳܬ݂ ܒܽܐܘܪܚܳܐ. ܘܡܶܚܕܳܐ ܗܘܳܬ݂ ܥܕܰܡܳܐ ܕܰܥܪܰܒ ܫܶܡܫܳܐ. ܘܶܐܬܳܬ: ܘܥܶܠܰܬ݂ ܠܩܰܝܛܽܘܢܳܐ. ܘܡܶܕܶܡ ܠܳܐ ܛܶܥܡܰܬ݂. ܘܠܳܐ ܡܶܫܟܚܳܐ ܗܘܳܬ݂ ܠܡܶܕܡܰܟ. ܘܟܰܕ ܫܠܶܡܘ ܥܶܣܪܳܐ ܝܰܘ̈ܡܺܝܢ: ܐܰܟܡܳܐ ܕܺܝܡܳܐ ܗܘܳܐ ܪܥܽܘܐܶܝܠ: ܘܶܐܡܰܪ ܠܶܗ ܛܽܘܒܺܝܳܐ: ܝܳܕܰܥ ܐ̱ܢܳܐ ܕܳܐܒܝ ܘܶܐܡܝ ܒܥܳܩܬܳܐ ܪܰܒܬܳܐ ܫܪܶܝܢ. ܘܣܳܒܪܺܝܢ ܕܠܳܐ ܡܶܟܺܝܠ ܚܳܙܶܝܢ ܐܰܦܰܝ̈</VERS>
      <VERS vnumber="8">ܘܶܐܡܰܪ ܪܥܽܘܐܶܝܠ. ܐܶܢܳܐ ܐܶܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܐܰܒܽܘܟ. ܘܰܢܚܰܘܽܘܢܳܝܗܝ ܕܗܳܟܰܢܳܐ ܗܘܳܬ݂ ܚܫܰܚܬܳܐ: ܘܰܐܢ̱ܬ ܟܰܬܰܪ ܠܘܳܬܝ ܬܽܘܒ ܩܰܠܺܝܠ ܝܰܘ̈ܡܳܬܳܐ</VERS>
      <VERS vnumber="9">ܘܶܐܡܰܪ ܠܶܗ ܛܽܘܒܺܝܳܐ. ܠܳܐ ܡܶܫܟܰܚ ܐ̱ܢܳܐ. ܒܳܥܶܐ ܐ̱ܢܳܐ ܡܶܢܳܟ ܫܰܕܰܪܰܝܢܝ: ܕܠܳܐ ܬܶܟܪܶܐ ܠܳܐܒܝ</VERS>
      <VERS vnumber="10">ܘܩܳܡ ܪܥܽܘܐܶܝܠ ܘܰܕܒܰܪ ܠܒܰܪܬܶܗ: ܘܰܐܫܠܡܳܗ̇ ܠܛܽܘܒܺܝܳܐ. ܘܝܰܗܒ ܠܶܗ ܡܶܢ ܟܽܠܗܽܘܢ ܢܶܟܣܰܘ̈ܗܝ ܦܶܠܓܗܽܘܢ: ܥܰܒ̈ܕܶܐ: ܘܰܐܡ̈ܗܳܬܳܐ: ܘܬܰܘܖ̈ܶܐ: ܘܥܳܢ̈ܳܐ: ܘܓܰܡ̈ܠܶܐ: ܘܚܶܡܖ̈ܶܐ: ܘܕܰܗܒܳܐ: ܘܟܶܣܦܳܐ: ܘܢܰܚ̈ܬܶܐ ܣܰܓܺܝ̈ܐܶܐ</VERS>
      <VERS vnumber="11">ܘܫܰܕܰܪ ܐܶܢܽܘܢ: ܘܢܰܫܶܩ ܐܶܢܽܘܢ. ܘܶܐܡܰܪ ܪܥܽܘܐܶܝܠ: ܙܶܠܘ ܒܰܫܠܳܡܳܐ ܒܢܰܝ̈ ܟܰܕ ܚܠܺܝܡܺܝܢ. ܘܡܳܪܳܗ̇ ܕܰܫܡܰܝܳܐ ܘܕܰܐܪܥܳܐ: ܗܽܘܢ ܢܰܬ݂ܩܶܢ ܐܽܘܪܚܟܽܘܢ. ܘܶܐܚܙܶܐ ܒܢܰܝ̈ܟܽܘܢ ܥܰܕܠܳܐ ܐܶܡܽܘܬ݂</VERS>
      <VERS vnumber="12">ܘܢܰܫܶܩ ܪܥܽܘܐܶܝܠ ܠܣܰܪܳܐ ܘܶܐܡܰܪ ܠܳܗ̇. ܒܪܰܬܝ ܗܘܰܝܬ ܡܝܰܩܪܳܐ ܠܰܚܡܽܘܟܝ ܘܠܰܚܡܳܬܶܟܝ. ܡܶܛܽܠ ܕܡܶܢ ܗܳܫܳܐ ܗܶܢܽܘܢ ܐܶܢܽܘܢ ܐܰܒܳܗܰܝ̈ܟ. ܐܰܝܟ ܕܰܗܘܰܝܢ ܚܢܰܢ. ܙܶܠܘ ܒܰܫܠܳܡܳܐ. ܘܶܐܡܪܰܬ݂ ܥܶܕܰܢܝܳܐ ܠܛܽܘܒܺܝܳܐ ܗܳܐ ܩܕܳܡ ܡܳܪܝܳܐ ܡܰܫܠܡܳܐ ܐ̱ܢܳܐ ܠܳܟ ܒܪܰܬܝ. ܕܠܳܐ ܬܰܗܪܺܝܗ̇ ܒܟܽܠܗܽܘܢ ܝܰܘ̈ܡܳܬܳܐ ܕܚܰܝ݂̈ܝ݂ܶܗ̇. ܡܶܛܽܠ ܕܡܶܢ ܗܳܫܳܐ ܐܶܡܳܟ ܐ̱ܢܳܐ. ܘܣܰܪܳܐ ܚܳܬܳܟ ܗ̱ܝ ܘܢܶܫܩܰܬ݂ ܐܶܢܽܘܢ ܠܰܬܖ̈ܰܝܗܽܘܢ. ܘܰܢܦܰܩܘ. ܘܚܳܕܶܐ ܗܘܳܐ ܛܽܘܒܺܝܳܐ. ܘܰܡܫܰܒܰܚ ܠܡܳܪܳܗ̇ ܕܰܫܡܰܝܳܐ ܘܕܰܐܪܥܳܐ. ܘܶܐܡܰܪ. ܕܢܶܗܘܶܐ ܠܺܝ ܕܶܐܗܘܶܐ ܡܝܰܩܰܪ ܠܚܶܡܝܳܢܝ ܘܠܰܚܡܳܬܝ ܐܰܝܟ ܕܠܰܐܒܳܗܰܝ̈: ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂̈ܝ݂ܰܗܽܘܢ</VERS>
      <VERS vnumber="13">ܘܰܢܦܰܩܘ ܕܢܺܐܙܽܠܘܢ ܒܽܐܘܪܚܳܐ. ܘܶܐܬ݂ܰܘ ܠܗܽܘܢ ܠܩܶܣܰܪܺܝ: ܗܳܝ ܕܺܐܝܬܶܝܗ̇ ܠܽܘܩܒܰܠ ܢܺܝܢܘܶܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܡܰܪ ܪܰܦܰܐܶܝܠ ܠܛܽܘܒܺܝܳܐ. ܐܰܢ̱ܬ ܝܳܕܥܰܬ ܠܪܶܥܝܳܢܶܗ ܕܰܐܒܽܘܟ</VERS>
      <VERS vnumber="2">ܒܪܰܡ ܗܳܫܳܐ ܩܽܘܡ ܙܶܠ ܬܰܩܶܢ ܒܰܝܬܳܐ. ܘܰܐܢ̱ܬܬܳܟ ܒܰܢܝܳܚܳܐ ܐܳܬܝܳܐ. ܘܰܢܦܰܩܘ ܘܶܐܙܰܠܘ ܬܖ̈ܰܝܗܽܘܢ. ܘܟܰܠܒܳܐ ܪܗܶܛ ܠܶܗ ܩܕܳܡܰܝܗܽܘܢ</VERS>
      <VERS vnumber="3">ܘܶܐܡܰܪ ܠܶܗ ܪܰܦܰܐܶܝܠ ܠܛܽܘܒܺܝܳܐ. ܣܰܒ ܡܪܳܪܬܳܐ ܗܳܝ ܕܢܽܘܢܳܐ ܒܺܐܝܕܳܟ. ܘܡܳܐ ܕܡܶܬܩܰܪܒܰܬ ܠܰܐܦܰܝ̈ ܐܰܒܽܘܟ: ܘܰܡܩܰܪܶܒ ܥܰܝܢܰܘ̈ܗܝ ܠܘܳܬܳܟ. ܥܰܕ ܗܶܢܶܝܢ ܦܬܺܝ̈ܚܳܢ: ܥܨܽܘܪ ܡܪܳܪܬܳܐ ܗܳܕܶܐ ܒܥܰܝܢܰܘ̈ܗܝ. ܘܢܶܨܪܰܦ ܠܶܗ. ܘܡܳܐ ܕܨܳܪܶܦ ܠܶܗ: ܢܶܬܩܠܶܦ ܗܰܘ ܚܘܳܪܘܳܪܳܐ ܡܶܢ ܥܰܝܢܰܘ̈ܗܝ. ܘܢܶܚܙܶܐ ܢܽܘܗܪܳܐ ܐܰܒܽܘܟ</VERS>
      <VERS vnumber="4">ܘܩܳܝܡܳܐ ܗܘܳܬ݂ ܚܰܢ̱ܢܰܐ: ܟܰܕ ܡܚܺܝܪܳܐ ܒܽܐܘܪܚܳܐ. ܘܰܚܙܳܬ݂ ܠܟܰܠܒܳܐ ܕܪܳܗܶܛ ܘܶܐܬܳܐ</VERS>
      <VERS vnumber="5">ܘܪܶܗܛܰܬ݂ ܘܶܐܡܪܰܬ݂ ܠܛܽܘܒܺܝܛ. ܗܳܐ ܒܪܳܟ ܐܶܬ݂ܳܐ. ܘܥܶܛܦܰܬ݂ ܘܢܶܦܩܰܬ݂ ܠܽܐܘܪܥܶܗ ܕܰܒܪܳܗ̇</VERS>
      <VERS vnumber="6">ܘܥܰܦܶܩܬܶܗ: ܘܢܶܦܠܰܬ݂ ܥܰܠ ܨܰܘܪܶܗ. ܘܳܐܡܪܳܐ: ܕܰܚܙܺܝܬܳܟ݂ ܒܶܪܝ: ܠܳܐ ܟܰܪܝܳܐ ܠܺܝ ܐܶܢ ܡܳܝܬܳܐ ܐ̱ܢܳܐ. ܡܶܛܽܠ ܕܗܳܐ ܚܙܺܝܬܳܟ</VERS>
      <VERS vnumber="7">ܘܶܐܬܳܐ ܠܘܳܬ݂ ܛܽܘܒܺܝܛ ܐܰܒܽܘܗܝ. ܘܗܽܘ ܩܳܐܶܡ ܗܘܳܐ ܥܰܠ ܬܰܪܥܳܐ</VERS>
      <VERS vnumber="8">ܘܟܰܕ ܫܡܰܥ ܩܳܠܳܐ ܕܰܒܪܶܗ: ܨܒܳܐ ܗܘܳܐ ܕܢܶܐܪܥܺܝܘܗܝ</VERS>
      <VERS vnumber="9">ܐܰܝܟ ܒܳܥܶܐ ܕܢܺܐܪܥܺܝܘܗܝ ܠܰܒܪܶܗ: ܐܶܬܬܩܶܠ ܘܰܢܦܰܠ</VERS>
      <VERS vnumber="10">ܘܰܪܗܶܛ ܛܽܘܒܺܝܳܐ ܒܪܶܗ. ܘܶܐܚܰܕ ܘܰܐܩܺܝܡ ܠܛܽܘܒܺܝܛ ܐܰܒܽܘܗܝ. ܘܟܰܕ ܩܳܡ ܡܚܺܝܪ̈ܳܢ ܗܘܰܝ̈ ܐܰܦܰܘ̈ܗܝ ܠܥܶܠ. ܘܒܳܥܶܐ ܗܘܳܐ ܕܢܶܫܩܺܝܘܗܝ ܠܰܒܪܶܗ. ܘܬܰܪ̈ܬܰܝܗܶܝܢ ܥܰܝܢܰܘ̈ܗܝ ܦܬܺܝ̈ܚܳܢ ܗܘܰܝ̈</VERS>
      <VERS vnumber="11">ܘܰܥܨܰܪ ܡܪܳܪܬܳܐ ܛܽܘܒܺܝܳܐ ܒܥܰܝܢܰܘ̈ܗܝ ܕܛܽܘܒܺܝܛ ܐܰܒܽܘܗܝ. ܘܰܥܡܰܨ ܥܰܝܢܰܘ̈ܗܝ. ܘܶܐܡܰܪ. ܡܳܢܳܐ ܥܒܰܕܬ ܠܺܝ ܒܶܪܝ. ܘܶܐܡܰܪ ܛܽܘܒܺܝܳܐ: ܐܶܬܠܰܒܒ ܐܳܒܝ ܘܣܰܝܒܰܪ. ܣܰܡܳܐ ܗܽܘ ܗܳܢܳܐ: ܘܰܦܫܳܪܳܐ ܥܳܒܶܕ ܠܳܟ. ܘܚܰܡܣܢܶܗ ܠܰܐܒܽܘܗܝ</VERS>
      <VERS vnumber="12">ܘܥܰܕ ܗܽܘ ܐܰܚܺܝܕ ܠܶܗ: ܩܰܠܶܦ ܗܘܳܐ ܣܰܡܳܐ ܗܳܠܶܝܢ ܚܘܰܪܘܳܖ̈ܶܐ</VERS>
      <VERS vnumber="13">ܘܰܚܙܳܐ ܛܽܘܒܺܝܛ ܢܽܘܗܪܳܐ</VERS>
      <VERS vnumber="14">ܘܫܰܒܰܚ ܠܰܐܠܳܗܳܐ. ܘܚܳܪ ܒܰܫܡܰܝܳܐ. ܘܢܰܫܶܩ ܠܰܒܪܶܗ</VERS>
      <VERS vnumber="15">ܘܶܐܡܰܪ ܕܰܚܙܺܝܬܳܟ ܒܶܪܝ: ܒܪܺܝܟ ܡܳܪܝܳܐ ܕܗܳܐ ܐܶܢܳܐ ܚܙܺܝܬ݂ ܠܒܶܪܝ. ܘܰܡܫܰܒܰܚ ܫܡܶܗ ܕܡܳܪܝܳܐ ܕܥܳܒܶܕ݂ ܬܶܕܡܪ̈ܳܬܳܐ</VERS>
      <VERS vnumber="16">ܘܥ̣ܰܠ ܛܽܘܒܺܝܛ ܠܒܰܝܬܶܗ: ܘܚܰܢ̱ܢܰܐ ܐܰܢ̱ܬܬܶܗ: ܟܰܕ ܚܳܕܶܝܢ ܘܰܡܫܰܒܚܺܝܢ ܗܘܰܘ ܥܰܠ ܡܶܕܶܡ ܕܰܗܘܳܐ ܠܗܽܘܢ. ܘܰܓܠܳܐ ܛܽܘܒܺܝܳܐ ܠܰܐܒܽܘܗܝ: ܕܰܗܘܳܬ݂ ܐܽܘܪܚܶܗ ܫܰܦܺܝܪܳܐ. ܘܕܰܐܝܬܰܝ ܟܶܣܦܳܐ: ܘܕܰܫܩܰܠ ܐܰܢ̱ܬܬܳܐ ܠܣܰܪܳܐ ܒܰܪܬܶܗ ܕܰܪܥܽܘܐܶܝܠ. ܘܶܐܡܰܪ ܕܗܳܐ ܩܰܪܺܝܒܳܐ ܠܬܰܪܥܳܐ ܕܫܽܘܪܳܐ. ܘܰܚܕܺܝܘ ܛܽܘܒܺܝܛ ܘܚܰܢ̱ܢܰܐ ܐܰܢ̱ܬܬܶܗ. ܘܰܢܦܰܩܘ ܠܽܐܘܪܥܳܗ̇ ܟܽܠܗܽܘܢ. ܘܰܚܕܺܝܘ ܫܒܳܒܰܝ̈ܗܽܘܢ. ܘܰܐܝܠܶܝܢ ܕܳܐܙܺܠܝܢ ܗܘܰܘ ܥܰܡܗܽܘܢ ܡܶܬܕܰܡܪܺܝܢ ܗܘܰܘ ܒܛܽܘܒܶܝܛ: ܕܳܐܙܶܠ ܗܘܳܐ ܟܰܕ ܚܠܺܝܡ. ܘܐ̱ܢܳܫ ܠܳܐ ܐܰܚܺܝܕ݂ ܗܘܳܐ ܒܺܐܝܕܶܗ. ܘܰܒܩܳܠܳܐ ܪܰܒܳܐ ܡܫܰܒܰܚ ܗܘܳܐ ܛܽܘܒܺܝܛ ܠܡܳܪܝܳܐ ܐܰܠܳܗܳܐ: ܕܰܦܬܰܚ ܠܶܗ ܥܰܝܢܰܘ̈ܗܝ. ܘܟܰܕ݂ ܐܶܬܩܰܪܰܒ ܛܽܘܒܺܝܛ ܠܘܳܬ݂ ܣܰܪܳܐ ܟ̱ܰܬܶܗ: ܐܶܡܰܪ ܠܳܗ̇. ܐܶܬܰܝܬܝ ܒܰܫܠܳܡܳܐ ܒܪܰܬܝ. ܒܪܺܝܟ ܗܽܘ ܐܰܒܽܘܟܝ. ܘܰܒܪܺܝܟܳܐ ܗ̱ܝ ܐܶܡܶܟܝ: ܘܗܰܘ ܕܰܐܝܬܝܶܟܝ ܠܘܳܬ݂ܝ. ܘܰܒܪܺܝܟ ܒܶܪܝ ܛܽܘܒܺܝܳܐ. ܘܰܒܪܶܝܟܰܬܝ ܐܰܢ̱ܬܝ ܒܪܰܬܝ. ܘܰܗܘܳܬ݂ ܚܰܕܽܘܬܳܐ ܪܰܒܬܳܐ ܒܝܰܘܡܳܐ ܗܰܘ ܠܝܽܗ̱ܘܕܳܝ̈ܶܐ ܟܽܠܗܽܘܢ ܕܥܳܡܪܶܝܢ ܗܘܰܘ ܒܢܺܝܢܘܶܐ. ܘܶܐܬܳܐ ܠܬܰܡܳܢ ܥܰܩܺܝܩܳܪ ܘܠܳܒܳܢ ܒܰܪ ܚܳܬܶܗ ܥܰܡܶܗ ܠܘܳܬ݂ ܛܽܘܒܺܝܛ. ܘܦܶܛܪܰܬ݂ ܡܶܫܬܽܘܬܳܐ ܒܚܰܕܽܘܬܳܐ. ܘܰܐܝܬܺܝܘ ܩܽܘܪ̈ܒܳܢܶܐ ܣܰܓܺܝ̈ܐܶܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܟܰܕ݂ ܦܶܛܪܰܬ݂ ܡܶܫܬܽܘܬܳܐ: ܐܶܡܰܪ ܛܽܘܒܺܝܛ ܠܰܒܪܶܗ. ܚܙܺܝ ܒܶܪܝ: ܕܢܶܬܶܠ ܐܰܓܪܳܐ ܠܓܰܒܪܳܐ ܗܳܢܳܐ ܕܶܐܙܰܠ ܥܰܡܳܟ. ܘܬܰܘܣܶܦ ܠܶܗ ܥܰܠ ܐܰܓܪܶܗ</VERS>
      <VERS vnumber="2">ܘܶܐܡܰܪ ܛܽܘܒܺܝܳܐ. ܐܳܒܝ ܟܡܳܐ ܐܶܬܶܠ ܠܶܗ. ܠܳܐ ܓܶܝܪ ܚܳܐܶܣ ܐ̱ܢܳܐ ܕܶܐܬܶܠ ܠܶܗ ܦܶܠܓܳܐ ܕܡܶܕܶܡ ܕܺܐܝܬܺܝܬ ܥܰܡܝ</VERS>
      <VERS vnumber="3">ܡܶܛܽܠ ܕܺܠܝ ܢܛܰܪ ܒܽܐܘܪܚܳܐ. ܘܠܰܐܢ̱ܬܰܬܝ ܐܰܣܺܝ. ܘܟܶܣܦܳܐ ܐܰܝܬܺܝ. ܠܳܐ ܓܶܝܪ ܚܳܣܰܪ ܐ̱ܢܳܐ ܕܝܳܗܶܒ ܐ̱ܢܳܐ ܠܶܗ</VERS>
      <VERS vnumber="4">ܘܶܐܡܰܪ ܛܽܘܒܺܝܛ. ܙܳܕܶܩ ܗܽܘ ܕܢܶܬܶܠ ܠܶܗ ܦܶܠܓܳܐ ܕܟܽܠܡܶܕܶܡ ܕܰܐܝܬܺܝܬ ܥܰܡܳܟ</VERS>
      <VERS vnumber="5">ܘܰܩܪܳܝܗܝ ܘܶܐܡܰܪ ܠܶܗ. ܣܰܒ ܦܶܠܓܳܐ ܕܟܽܠܡܶܕܶܡ ܕܰܐܝܬܺܝܬ݂ ܥܰܡܝ. ܘܙܶܠ ܒܰܫܠܳܡܳܐ</VERS>
      <VERS vnumber="6">ܗܽܘ ܕܶܝܢ ܩܪܳܐ ܐܶܢܽܘܢ ܠܰܣܛܰܪ. ܘܶܐܡܰܪ ܠܰܬܖ̈ܰܝܗܽܘܢ: ܗܘܰܘ ܡܫܰܒܚܺܝܢ ܠܰܐܠܳܗܳܐ: ܘܡܰܘܕܶܝܢ ܠܶܗ: ܩܕܳܡ ܒܢܰܝ̈ܢܳܫܳܐ ܟܽܠܗܽܘܢ: ܟܽܠܡܶܕܶܡ ܕܰܥܒܰܕ ܥܰܡܟܽܘܢ ܛܳܒ̈ܳܬܳܐ. ܡܶܛܽܠ ܕܛܳܒ ܗܽܘ ܠܰܡܫܰܒܳܚܽܘ ܠܰܐܠܳܗܳܐ: ܘܠܩܡܪܰܡܪܳܡܽܘ ܠܰܫܡܶܗ. ܘܰܠܡܶܠܰܘ̈ܗܝ ܕܰܐܠܳܗܳܐ ܗܘܰܝܬܽܘܢ ܐܳܡܪܺܝܢ ܒܟܽܠܙܒܰܢ</VERS>
      <VERS vnumber="7">ܡܶܛܽܠ ܕܐ̱ܪܳܙܳܐ ܐܶܢܶܝܢ ܕܡܰܠܟܽܘܬܳܐ ܕܰܠܡܶܥܒܰܕ ܛܳܒ̈ܳܬܳܐ. ܘܰܕܒܺܝܫ ܠܳܐ ܢܶܫܬܟܰܚ ܒܟܽܘܢ: ܐܶܠܳܐ ܛܳܒ̈ܳܬܳܐ</VERS>
      <VERS vnumber="8">ܘܬܶܗܘܶܐ ܠܟܽܘܢ ܐܰܡܺܝܢܽܘܬܳܐ ܒܨܰܘܡܳܐ ܘܒܰܨܠܽܘܬܳܐ: ܘܙܰܕܺܝܩܽܘܬܳܐ ܘܟܺܐܢܽܘܬܳܐ. ܡܶܛܽܠ ܕܗܳܠܶܝܢ ܬܰܪ̈ܬܰܝܗܶܝܢ ܛܳܒ̈ܳܢ ܠܡܶܥܒܰܕ. ܙܰܕܺܝܩܽܘܬܳܐ ܣܺܝܡܬܳܐ ܗ̱ܝ ܪܰܒܬܳܐ</VERS>
      <VERS vnumber="9">ܙܰܕܺܝܩܽܘܬܳܐ ܡܦܰܨܝܳܐ ܡܶܢ ܡܰܘܬܳܐ. ܘܰܐܝܠܶܝܢ ܕܥܳܒܕܺܝܢ ܙܰܕܺܝܩܽܘܬܳܐ. ܗܶܢܽܘܢ ܢܶܥܠܽܘܢ ܠܚܰܝ̈ܶܐ</VERS>
      <VERS vnumber="10">ܒܪܰܡ ܕܶܝܢ ܐܶܓܠܶܐ ܠܟܽܘܢ ܫܪܳܪܳܐ. ܘܠܳܐ ܛܳܫܶܐ ܡܶܢܟܽܘܢ</VERS>
      <VERS vnumber="11">ܟܰܕ ܨܰܠܺܝܬ ܐܰܢ̱ܬ ܛܽܘܒܺܝܛ ܘܟܰܠܬܳܟ ܣܰܪܳܐ: ܐܶܫܬܰܡܥܰܬ ܨܠܽܘܬܳܐ ܕܰܬܖ̈ܰܝܟܽܘܢ ܩܕܳܡ ܐܰܠܳܗܳܐ. ܘܶܐܬܺܝܕܰܥܘ ܥܒܳܕܩܝ̈ܟ ܘܙܶܕܩ̈ܳܬܳܟ ܗܳܠܶܝܢ ܕܥܳܒܶܕ ܗܘܰܝܬ: ܥܰܠ ܐܰܝܠܶܝܢ ܕܡܳܝܬܺܝܢ ܗܘܰܘ: ܟܰܕ݂ ܩܳܡܬ ܡܛܰܫܝܳܐܺܝܬ ܘܰܫܩܰܠܬ ܡܺܝܬܳܐ ܗܰܘ</VERS>
      <VERS vnumber="12">ܟܰܕ ܐܶܬܳܐ ܥܠܰܝܟ ܢܶܣܝܽܘܢܳܐ. ܫܰܕܪܰܢܝ ܐܰܠܳܗܳܐ ܕܶܐܦܰܨܶܝܟ: ܘܰܐܣܶܝܟ ܠܳܟ ܘܰܠܟܰܠܬܳܟ</VERS>
      <VERS vnumber="13">ܐܶܢܳܐ ܐ̱ܢܳܐ ܪܰܦܰܐܶܝܠ ܚܰܕ ܡܶܢ ܡܰܠܰܐܟ̈ܶܐ ܕܩܳܝܡܺܝܢ ܩܕܳܡ ܐܰܠܳܗܳܐ</VERS>
      <VERS vnumber="14">ܘܰܕܚܶܠܘ ܘܶܐܬܬܙܺܝܥܘ ܬܖ̈ܰܝܗܽܘܢ. ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ</VERS>
      <VERS vnumber="15">ܘܶܐܡܰܪ ܠܗܽܘܢ ܠܳܐ ܬܶܕܚܠܽܘܢ. ܫܠܳܡܳܐ ܗܽܘ ܠܟܽܘܢ. ܗܘܰܝܬܽܘܢ ܡܫܒܰܚܺܝܢ ܠܰܐܠܳܗܳܐ</VERS>
      <VERS vnumber="16">ܡܶܛܽܠ ܕܠܳܐ ܗܘܳܐ ܒܛܰܝܒܽܘܝ ܗܘܰܝ̈ ܗܳܠܶܝܢ: ܐܶܠܳܐ ܒܛܰܝܒܽܘܬܳܐ ܕܰܐܠܳܗܳܐ</VERS>
      <VERS vnumber="17">ܘܶܐܢܳܐ ܠܳܐ ܐܳܟܶܠ ܗܘܺܝܬ: ܘܠܳܐ ܫܳܬܶܐ ܗܘܺܝܬ. ܐܶܠܳܐ ܐܰܢ̱ܬܽܘܢ ܚܳܙܶܝܢ ܗܘܰܝܬܽܘܢ ܠܺܝ ܕܳܐܟܶܠ ܐ̱ܢܳܐ ܘܫܳܬܶܐ ܐ̱ܢܳܐ</VERS>
      <VERS vnumber="18">ܒܪܰܡ ܕܶܝܢ ܗܳܫܳܐ ܩܽܘܡܘ ܡܶܢ ܐܰܪܥܳܐ. ܘܰܟܬܽܘܒܘ ܐܶܢܶܝܢ ܗܳܠܶܝܢ ܒܰܟܬܳܒܳܐ. ܘܰܗܘܰܝܬܽܘܢ ܡܫܰܒܚܺܝܢ ܠܰܐܠܳܗܳܐ. ܐܶܢܳܐ ܓܶܝܪ ܗܳܐ ܡܶܣܬܰܠܰܩ ܐ̱ܢܳܐ ܠܺܝ. ܠܘܳܬ݂ ܡܰܢ ܕܰܫܕܪܰܢܝ</VERS>
      <VERS vnumber="19">ܘܟܰܕ݂ ܩܳܡܘ: ܒܳܥܶܝܢ ܗܘܰܘ ܠܶܗ: ܘܠܳܐ ܐܺܝܬܰܘܗܝ</VERS>
      <VERS vnumber="20">ܘܰܡܫܰܒܚܺܝܢ ܗܘܰܘ ܠܶܗ ܠܰܐܠܳܗܳܐ: ܘܡܰܘܕܶܝܢ ܒܰܥܒܳܕܳܐ ܕܰܥܒܰܕ ܠܘܳܬܗܽܘܢ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܰܟܬܰܒ ܛܽܘܒܺܝܛ ܬܶܫܒܽܘܚܬܳܐ ܗܳܕܶܐ ܒܚܰܕܽܘܬܳܐ. ܘܳܐܡܰܪ ܗܘܳܐ ܗܳܟܰܢܳܐ. ܒܪܺܝܟ ܐܰܢ̱ܬ ܐܰܠܳܗܳܐ ܚܰܝܳܐ: ܕܡܰܠܟܽܘܬܳܟ ܠܳܐ ܥܳܒܪܳܐ. ܒܪܺܝܟ ܐܰܢ̱ܬ ܐܰܠܳܗܳܐ ܚܰܝܳܐ: ܕܡܰܠܟܽܘܬܳܟ ܠܳܐ ܥܳܒܪܳܐ</VERS>
      <VERS vnumber="2">ܐܰܢ̱ܬ ܗܽܘ ܕܰܡܢܰܓܶܕ ܘܰܡܪܰܚܶܡ. ܘܡܰܚܶܬ݂ ܐܰܢ̱ܬ ܠܰܫܝܽܘܠ ܘܡܰܣܶܩ ܐܰܢ̱ܬ. ܘܠܰܝܬ ܕܰܡܨܶܐ ܕܢܶܥܪܽܘܩ ܡܶܢ ܩܕܳܡܰܝܟ</VERS>
      <VERS vnumber="3">ܐܰܘܕܰܘ ܩܕܳܡܰܘܗܝ ܒܢܰܝ̈ ܝܺܣܪܳܐܶܝܠ ܩܕܳܡ ܥܰܡ̈ܡܶܐ. ܡܶܛܽܠ ܕܗܽܘ ܙܰܪܥܰܢ ܒܰܝܢܳܬܗܽܘܢ</VERS>
      <VERS vnumber="4">ܘܠܰܝܬ ܐܰܟܘܳܬܶܗ ܘܬܶܕܡܪ̈ܳܬܶܗ ܕܰܥܒܰܕ݂. ܡܶܛܽܠ ܕܗܽܘܝܽܘ ܡܳܪܰܢ ܘܰܐܠܳܗܰܢ. ܘܰܐܒܽܘܢ ܠܥܳܠܰܡ ܥܳܠܡܺܝܢ</VERS>
      <VERS vnumber="5">ܗܳܠܶܝܢ ܓܶܝܪ ܡܶܛܽܠ ܚܛܳܗܰܝ̈ܢ. ܘܰܢܬܽܘܒ: ܘܰܢܪܰܚܶܡ ܥܠܰܝܢ</VERS>
      <VERS vnumber="6">ܘܰܢܟܰܢܫܰܢ ܡܶܢ ܟܽܠܗܽܘܢ ܥܰܡ̈ܡܶܐ ܕܶܐܬܒܰܕܰܪܢ ܒܗܽܘܢ: ܡܳܐ ܕܢܶܬܦܢܶܐ ܠܘܳܬܶܗ: ܘܢܶܥܒܶܕ݂ ܩܽܘܫܬܳܐ ܩܕܳܡܰܘܗܝ ܒܠܶܒܳܐ ܕܰܟܝܳܐ. ܘܗܳܫܳܐ ܚܙܰܘ ܟܽܠܡܶܕܶܡ ܕܰܥܒܰܕ݂ ܥܰܡܰܢ. ܘܰܐܘܕܰܘ ܩܕܳܡܰܘܗܝ ܡܶܢ ܟܽܠܶܗ ܠܶܒܟܽܘܢ. ܘܫܰܒܰܚܘ ܠܰܐܠܳܗܳܐ ܕܟܺܐܢܽܘܬܳܐ. ܘܪܰܡܪܶܡܘ ܠܡܰܠܟܳܐ ܕܰܠܥܳܠܰܡ. ܘܶܐܬܦܢܰܘ ܚܰܛܳܝ̈ܶܐ. ܘܰܥܒܶܕܘ ܟܺܐܢܽܘܬܳܐ ܩܕܳܡܰܘܗܝ. ܘܢܶܨܛܒܶܐ ܒܟܽܘܢ: ܘܰܢܪܰܚܶܡ ܥܠܰܝܟܽܘܢ</VERS>
      <VERS vnumber="7">ܡܶܛܽܠ ܕܗܳܐ ܠܰܐܠܳܗܝ ܡܪܰܡܪܶܡ ܐ̱ܢܳܐ. ܘܢܰܦܫܶܝ ܒܰܐܠܳܗܝ ܪܳܘܙܳܐ</VERS>
      <VERS vnumber="8">ܐܰܢ̱ܬܽܘܢ ܕܶܝܢ ܐܰܘܕܰܘ ܩܕܳܡܰܘܗܝ ܒܽܐܘܪܺܫܠܶܡ ܡܕܺܝܢܬܳܐ ܩܰܕܺܝܫܬܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܟܰܕ ܫܰܠܶܡ ܡܶܠܰܘ̈ܗܝ ܒܬܰܘܕܺܝܬܳܐ ܛܽܘܒܺܝܛ: ܣܶܐܒ ܗܘܳܐ ܒܰܫܠܳܡܳܐ. ܘܡܺܝܬ ܒܰܪ ܡܳܐܐ ܘܬܰܪܬܶܝܢ ܫܢܺܝ̈ܢ. ܘܶܐܬܩܒܰܪ ܒܬܶܫܒܽܘܚܬܳܐ ܪܰܒܬܳܐ ܒܢܺܝܢܘܶܐ</VERS>
      <VERS vnumber="2">ܟܰܕ ܐܺܝܬܰܘܗܝ ܗܘܳܐ ܒܰܪ ܚܰܡܫܺܝܢ ܘܰܬܡܳܢܶܐ ܫܢܺܝ̈ܢ: ܐܶܣܬܰܡܺܝ. ܘܰܫܒܰܥ ܫܢܺܝ̈ܢ ܚܝܳܐ ܒܣܰܡܝܽܘܬܳܐ. ܘܟܰܕ݂ ܐܶܬ݂ܦܢܺܝ: ܘܝܰܗܒܠܶܗ ܐܰܠܳܗܳܐ ܢܽܘܗܪܳܐ: ܘܶܐܬܦܰܬܚܺܝ̈ܢ ܥܰܝܢܰܘ̈ܗܝ: ܚܝܳܐ ܬܽܘܒ ܫܢܰܝ̈ܳܐ ܬܠܳܬܺܝܢ ܘܰܫܒܰܥ. ܟܰܕ݂ ܒܟܽܠܶܗ ܡܶܬܚܳܐ ܕܚܰܝܰܘ̈ܗܝ: ܥܳܒܶܕ ܗܘܳܐ ܡܪܰܚܡܳܢܽܘܬܳܐ ܘܙܰܕܺܝܩܽܘܬܳܐ. ܘܡܰܘܕܶܐ ܗܘܳܐ ܩܕܳܡ ܐܰܠܳܗܳܐ</VERS>
      <VERS vnumber="3">ܘܟܰܕ݂ ܡܳܐܶܬ݂ ܗܘܳܐ: ܩܪܳܐ ܠܛܽܘܒܺܝܳܐ ܒܪܶܗ: ܘܶܐܡܰܪ ܠܶܗ</VERS>
      <VERS vnumber="4">ܒܶܪܝ: ܡܳܐ ܕܡܺܝܬ݂ܶܬ݂ ܘܰܩܒܰܪܬܳܢܝ: ܕܒܰܪ ܒܢܰܝ̈ܟ. ܘܙܶܠ ܠܳܡܕܰܝ. ܡܶܛܽܠ ܕܰܡܗܰܝ̈ܡܢܳܢ ܐܶܢܶܝܢ ܡܶܠܰܘ̈ܗܝ ܕܰܢܒܺܝܳܐ. ܕܡܰܠܶܠ ܒܶܫܡܶܗ ܕܡܳܪܝܳܐ ܥܰܠ ܐܳܪ̈ܳܡܳܝܶܐ ܘܥܰܠ ܢܺܝܢܘܶܐ. ܘܡܶܠܬܳܐ ܡܶܢܗܶܝܢ ܠܳܐ ܬܶܛܥܶܐ. ܘܝܰܬܺܝܪܳܐܺܝܬ ܫܪܳܪܳܐ ܢܶܗܘܶܐ ܒܡܳܕܰܝ ܝܰܬܺܝܪ ܡܶܢ ܕܰܒܢܺܝܢܘܶܐ: ܘܝܰܬܺܝܪ ܡܶܢ ܒܶܝܬ ܐܳܪ̈ܳܡܳܝܶܐ: ܘܝܰܬܺܝܪ ܡܶܢ ܕܒܶܒܶܝܠ. ܐܳܦ ܐܰܚܳܝ̈ܢ ܐܰܝܠܶܝܢ ܕܥܳܡܪܺܝܢ ܒܳܗ̇ ܒܽܐܘܪܺܫܠܶܡ: ܟܽܠܗܘܽܢ ܢܶܬܒܰܕܪܽܘܢ ܒܟܽܠܳܗ̇ ܐܰܪܥܳܐ ܡܶܢ ܒܶܝܬ ܝܺܣܪܳܐܶܝܠ. ܘܬܶܗܘܶܐ ܠܳܗ̇ ܐܰܪܥܳܐ ܛܳܒܬܳܐ. ܚܰܪܒܬܳܐ ܘܳܐܦ ܒܰܝܬܶܗ ܕܰܐܠܳܗܳܐ: ܘܳܐܦ ܡܕܺܝܢܬܳܐ</VERS>
      <VERS vnumber="5">ܘܡܶܢ ܒܳܬܰܪ ܗܳܠܶܝܢ ܢܶܬܪܰܚܰܡ ܐܰܠܳܗܳܐ: ܘܢܰܗܦܶܟ ܫܰܪܟܶܗ ܕܺܝܣܪܳܐܶܝܠ. ܘܗܶܢܽܘܢ ܢܶܒܢܽܘܢ ܒܰܝܬܳܐ. ܘܟܽܠܗܽܘܢ ܢܶܗܦܟܽܘܢ ܠܬܰܡܳܢ: ܐܰܝܠܶܝܢ ܕܺܐܝܬ ܗܘܰܝ̈ ܒܰܫܒܺܝܬܳܐ</VERS>
      <VERS vnumber="6">ܘܬܶܬܒܢܶܐ ܐܽܘܪܺܫܠܶܡ ܘܳܐܦ ܒܰܝܬܳܐ: ܒܬܶܫܒܽܘܚܬܳܐ ܠܟܽܠܗܶܝܢ ܫܰܪ̈ܒܳܬܳܐ ܕܥܳܠܡܳܐ: ܐܰܝܟ ܡܶܕܶܡ ܕܶܐܬܢܰܒܺܝܘ ܢܒܺܝ̈ܶܐ ܐܰܝܠܶܝܢ ܕܶܐܡܰܪܘ ܒܰܫܡܶܗ ܕܡܳܪܝܳܐ ܒܶܝܬ ܝܺܣܪܳܐܶܝܠ</VERS>
      <VERS vnumber="7">ܘܟܽܠܗܽܘܢ ܥܰܡ̈ܡܶܐ ܢܶܬܦܢܽܘܢ ܠܘܳܬ݂ ܐܰܠܳܗܳܐ ܕܺܝܣܪܳܐܶܝܠ. ܘܢܶܗܘܽܘܢ ܕܳܚܠܺܝܢ ܠܶܗ ܒܟܺܐܢܽܘܬܳܐ</VERS>
      <VERS vnumber="8">ܒܪܰܡ ܕܶܝܢ ܥܒܶܕܘ ܕܫܰܦܺܝܪ ܩܕܳܡܰܘܗܝ. ܘܦܰܩܶܕ݂ܘ ܠܰܒܢܰܝ̈ܟܽܘܢ ܕܢܶܗܘܽܘܢ ܥܳܒܕܺܝܢ ܙܰܕܺܝܩܽܘܬܳܐ ܘܟܺܐܢܽܘܬܳܐ</VERS>
      <VERS vnumber="9">ܘܢܶܗܘܽܘܢ ܡܶܬܕܰܟܪܺܝܢ ܠܡܳܪܝܳܐ ܘܢܶܗܘܽܘܢ ܡܫܰܒܚܺܝܢ ܠܰܫܡܶܗ ܒܟܽܠܙܒܰܢ ܡܶܢ ܟܽܠܶܗ ܚܰܝܠܗܽܘܢ</VERS>
      <VERS vnumber="10">ܗܳܫܳܐ ܒܶܪܝ ܡܳܐ ܕܰܩܒܰܪܬܳܢܝ ܠܺܝ ܘܠܶܐܡܳܟ: ܦܽܘܩ ܠܳܟ ܡܶܢ ܢܺܝܢܘܶܐ ܡܶܛܽܠ ܕܖ̈ܰܫܺܝܥܶܐ ܣܰܓܺܝ ܐܺܝܬ ܒܳܗ̇. ܡܶܛܽܠ ܕܒܳܗ̇ ܦܪܰܥ ܥܳܟܳܒ ܠܥܳܩܺܝܩܳܪ. ܐܰܝܢܳܐ ܕܪܰܒܝܶܗ ܠܛܽܘܒܺܝܳܐ. ܡܶܛܽܠ ܕܠܳܐ ܗܘܳܐ ܠܰܐܪܥܳܐ ܐܰܚܬܶܗ. ܘܥܰܠ ܚܶܫܽܘܟܳܐ ܥܳܟܳܒ. ܘܰܥܩܺܩܳܪ ܠܢܽܘܗܪܳܐ ܢܳܦܶܩ ܡܶܢ ܦܰܚܳܐ ܕܰܨܠܳܐ ܠܶܗ ܥܳܟܳܒ. ܘܗܽܘ ܥ̣ܰܠ ܠܳܗ̇ ܠܰܐܪܥܳܐ</VERS>
      <VERS vnumber="11">ܘܟܰܕ݂ ܫܰܠܶܡ ܛܽܘܒܺܝܛ ܡܶܠܰܘ̈ܗܝ ܗܳܠܶܝܢ: ܢܦܰܠ ܠܶܗ ܒܥܰܪܣܳܐ ܘܦܶܪܚܰܬ݂ ܪܽܘܚܶܗ ܘܶܐܬܩܒܰܪ ܒܬܶܫܒ̈ܚܳܬܳܐ</VERS>
      <VERS vnumber="12">ܘܟܰܕ݂ ܡܺܝܬܰܬ ܚܰܢ̱ܢܰܐ. ܩܰܒܪܳܗ̇ ܛܽܘܒܺܝܳܐ ܠܘܳܬ݂ ܛܽܘܒܺܝܛ ܐܰܒܽܘܗܝ. ܘܰܕܒܰܪ ܐܰܢ̱ܬܬܶܗ ܘܰܒܢܰܘ̈ܗܝ. ܘܶܐܙܰܠ ܠܶܗ ܠܡܳܕܰܝ. ܘܰܥܡܰܪ ܒܒܰܛܢܳܢ ܠܘܳܬ݂ ܪܥܽܘܐܶܝܠ ܚܡܽܘܗܝ</VERS>
      <VERS vnumber="13">ܘܗܽܘ ܬܰܪܣܺܝ ܣܰܝܒܽܘܬܳܐ ܕܰܚܡܽܘܗܝ: ܒܺܐܝܩܳܪܳܐ ܪܰܒܳܐ. ܘܰܩܒܰܪ ܐܶܢܽܘܢ ܒܳܗ̇ ܒܒܰܛܢܳܢ. ܘܗܽܘ ܛܽܘܒܺܝܳܐ ܝܺܪܶܬ݂ ܒܶܝܬ ܚܡܳܗܰܘ̈ܗܝ. ܘܒܰܝܬܳܐ ܕܰܐܒܽܘܗܝ</VERS>
      <VERS vnumber="14">ܘܡܺܝܬ ܕܶܝܢ ܗܽܘ ܛܽܘܒܺܝܳܐ ܒܰܪ ܡܳܐܐ ܘܰܫܒܰܥ ܫܢܺܝ̈ܢ</VERS>
      <VERS vnumber="15">ܘܥܰܕܠܳܐ ܢܡܽܘܬ݂: ܚܙܳܐ ܗܘܳܐ ܠܰܐܒܕܳܢܳܗ̇ ܕܢܺܝܢܘܶܐ: ܘܳܐܦ ܫܒܺܝܬܳܗ̇ ܕܰܡܩܰܒܠܺܝܢ ܗܘܰܘ ܠܳܗ̇ ܠܡܳܕܰܝ. ܘܫܰܒܰܚ ܠܰܐܠܳܗܳܐ ܒܟܽܠܡܶܕܶܡ ܕܰܥܒܰܕ: ܘܰܚܙܳܐ ܗܘܳܐ ܛܽܘܒܺܝܳܐ ܒܢܺܝܢܘܶܐ ܥܕܰܠܳܐ ܢܡܽܘܬ݂.</VERS>
    </CHAPTER>
  </BIBLEBOOK>
  <BIBLEBOOK bname="Judith" bnumber="70" bsname="Jdt">
    <CHAPTER cnumber="1">
      <VERS vnumber="1">ܒܰܫܢܰܬ ܬܠܳܬܰܥܶܣܖ̈ܶܐ ܕܡܰܠܟܽܘܬܶܗ ܕܢܒܽܘܟܰܕܢܳܨܰܪ ܡܰܠܟܳܐ ܕܳܐܬܽܘܪ: ܕܰܐܡܠܶܟ ܒܢܺܝܢܘܶܐ ܡܕܺܝܢܬܳܐ ܪܰܒܬ݂ܳܐ: ܒܝܰܘܡܰܘ̈ܗܝ ܕܰܐܪܦܰܟܫܰܪ ܡܰܠܟܳܐ ܕܡܳܕ݂ܰܝ: ܕܰܐܡܠܰܟ݂ ܒܩܰܦܛܳܢ</VERS>
      <VERS vnumber="2">ܘܰܒܢܳܐ ܡܰܓܕ݂ܠܳܐ ܠܩܰܦܛܳܢ ܘܰܐܚܕܪܳܗ̇ ܫܽܘܪܳܐ ܒܟܺܐܦ̈ܶܐ ܦܣܺܝ̈ܠܳܬ݂ܳܐ</VERS>
      <VERS vnumber="3">ܕܗܳܘܶܐ ܦܬ݂ܳܝܳܗ̇ ܕܟܺܐܦܳܐ: ܬܠܳܬܡ ܐܰܡܺܝ̈ܢ. ܘܽܐܘܪܟ݂ܳܗ̇: ܫܶܬ ܐܰܡܺܝ̈ܢ. ܘܰܗܘܳܐ ܪܰܘܡܶܗ ܕܫܽܘܪܳܐ ܫܰܒܥܺܝܢ ܐܰܡܺܝ̈ܢ. ܘܰܒܢܳܐ ܡܰܓܕ݂̈ܠܶܐ ܕܬܰܪܥܳܐ ܕܫܽܘܪܳܐ ܡܳܐܐ ܐܰܡܺܝ̈ܢ. ܘܰܦܬܳܝܶܗ ܕܬܰܪܥܳܐ ܫܬܺܝܢ ܐܰܡܺܝ̈ܢ</VERS>
      <VERS vnumber="4">ܘܰܥܒܰܕ ܬܰܪܥܶܐ ܘܩܳܝ̈ܡܶܐ. ܪܰܘܡܗܽܘܢ ܫܬܺܝܢ ܐܰܡܺܝ̈ܢ. ܘܰܦܬܳܝܗܽܘܢ ܐܰܪܒܥܺܝܢ ܐܰܡܺܝ̈ܢ. ܠܡܰܦܩܳܢܳܐ ܕܡܰܪ̈ܟܒܳܬܳܐ ܕܚܰܝܠܶܗ</VERS>
      <VERS vnumber="5">ܘܰܒܝܰܘ̈ܡܳܬܳܐ ܗܳܢܽܘܢ: ܥܒܰܕ ܩܪܳܒܳܐ ܢܒܽܘܟܳܕܢܳܨܰܪ ܡܰܠܟܳܐ: ܥܰܡ ܐܰܪܦܰܟܫܰܪ ܡܰܠܟܳܐ ܒܰܦܩܰܥܬ݂ܳܐ. ܗܺܝ ܗܺܝ ܦܰܩܥܰܬ݂ ܕܰܘܪܳܐ</VERS>
      <VERS vnumber="6">ܘܰܢܦܰܩܘ ܠܩܽܘܒܠܶܗ ܟܽܠܗܽܘܢ ܥܳܡܖ̈ܰܝ ܛܽܘܖ̈ܶܐ: ܘܟܽܠ ܕܥܳܡܪܺܝܢ ܥܰܠ ܢܰܗܪܳܐ ܦܪܳܬ݂: ܘܥܰܠ ܕܶܩܠܰܬ݂܆ ܘܥܰܠ ܐܽܘܠܰܝ: ܒܰܦܩܰܥܬܳܐ ܕܰܐܪܝܽܘܟ ܡܰܠܟܳܐ ܕܥܺܝܠܰܡ</VERS>
      <VERS vnumber="7">ܘܶܐܬܟܰܢܰܫܘ ܥܰܡ̈ܡܶܐ ܣܰܓܺܝ̈ܐܶܐ ܠܡܰܩܪܳܒܽܘ ܥܰܡ ܟܰܠܕܳܝ̈ܶܐ ܘܫܰܕܰܪ ܢܒܽܘܟܳܕܢܳܨܰܪ ܡܰܠܟܳܐ ܕܳܐܬ݂ܽܘܪ ܥܰܠ ܟܽܠܗܽܘܢ ܥܳܡܽܘܖ̈ܶܐ ܕܠܶܒܢܳܐ: ܘܥܰܠ ܟܽܠ ܕܥܳܡܪܺܝܢ ܒܩܺܝܠܺܝܩܝܰܐ: ܘܰܒܕܰܪܡܣܽܘܩ: ܘܰܒܠܶܒܠܳܢ ܘܒܰܚܕܳܖ̈ܰܘܗܝ. ܘܥܰܠ ܟܽܠ ܕܥܳܡܪܺܝܢ ܥܰܠ ܝܰܕ ܝܰܡܳܐ</VERS>
      <VERS vnumber="8">ܘܥܰܠ ܥܳܡܽܘܖ̈ܶܐ ܕܟܰܪܡܠܳܐ ܘܰܕܓܶܠܥܳܕ݂ ܘܕܰܓܠܺܝܠܳܐ ܥܶܠܳܝܬܳܐ: ܘܒܰܦܩܰܥܬܳܐ ܪܰܒܬܳܐ ܕܺܐܝܙܰܪܥܺܝܠ</VERS>
      <VERS vnumber="9">ܘܥܰܠ ܟܽܠ ܕܰܒܫܳܡܪܺܝܢ ܘܒܰܡܕܺܝ̈ܢܳܬܳܐ: ܘܰܠܕܰܒܥܶܒܪܳܐ ܕܝܽܘܪܕܢܳܢ: ܥܕ݂ܰܡܳܐ ܠܽܐܘܪܺܫܠܶܡ. ܘܠܰܕܒܰܛܢܳܢ ܘܰܕܟܰܠܘܳܢ. ܘܰܕܩܰܕܶܫ: ܘܰܠܕܰܒܢܰܗܪܳܐ ܕܡܶܨܪܶܝܢ: ܘܰܠܕܰܒܬܰܚܦܺܝܣ: ܘܰܠܪܰܥܡܣܺܝܣ: ܘܰܠܟܽܠܳܗ̇ ܓܳܫܳܢ: ܥܕ݂ܰܡܳܐ ܠܨܳܥܳܢ: ܘܰܠܡܰܦܰܣ: ܘܰܠܟܽܠ ܕܥܳܡܪܺܝܢ ܒܰܐܪܥܳܐ ܕܡܶܨܪܶܝܢ: ܥܕ݂ܰܡܳܐ ܠܰܬܚܽܘܡܳܐ ܕܟܽܘܫ</VERS>
      <VERS vnumber="10">ܘܰܐܗܦܶܟܘ ܦܶܬܓܳܡܳܐ ܕܳܢܒܽܘܟܳܕܢܳܨܰܪ ܡܰܠܟܳܐ: ܟܽܠܗܽܘܢ ܥܳܡܽܘܪ̈ܶܝܗ̇ ܕܰܐܪܥܳܐ. ܘܳܠܐ ܐܶܬ݂ܰܘ ܠܰܩܪܳܒܳܐ. ܘܠܳܐ ܕܚܶܠܘ ܡܶܢܶܗ. ܡܶܛܽܠ ܕܰܗܘܰܘ ܟܽܠܗܽܘܢ ܐܰܝܟ ܓܰܒܪܳܐ ܚܰܕ݂. ܘܰܐܗܦܶܟܘ ܐܶܢܽܘܢ ܠܡܰܠܰܐܟܰܘ̈ܗܝ ܒܨܰܥܪܳܐ ܕܰܐܦܰܝ̈ܗܽܘܢ</VERS>
      <VERS vnumber="11">ܘܶܐܬ݂ܚܰܡܰܬ ܛܳܒ ܢܒܽܘܟܳܕܢܳܨܰܪ ܥܰܠ ܟܽܠܳܗ̇ ܐܰܪܥܳܐ. ܘܺܝܡܳܐ ܒܟܽܘܪܣܝܳܐ ܕܡܰܠܟܽܘܬܶܗ: ܕܢܶܬܬܒܰܥ ܡܶܢ ܟܽܠܗܽܘܢ ܬܚܽܘܡ̈ܶܐ ܕܩܺܝܠܺܝܩܝܰܐ ܘܰܕܕܰܪܡܣܽܘܩ ܘܰܕܒܰܝܫܰܢ</VERS>
      <VERS vnumber="12">ܘܠܰܡܩܰܛܳܠܽܘ ܒܚܰܪܒܳܐ ܠܟܽܠܗܽܘܢ ܥܳܡܽܘܖ̈ܶܐ ܕܡܽܘܐܳܒ: ܘܠܰܒܢܰܝ̈ ܥܰܡܽܘܢ. ܘܰܠܟܽܠܳܗ̇ ܝܺܗܽܘܕ݂. ܘܰܠܟܽܠ ܕܰܒܡܶܨܪܶܝܢ. ܘܰܠܡܰܐܬ݂ܳܐ ܥܕ݂ܰܡܳܐ ܠܰܬܚܽܘܡܳܐ ܕܰܬܖ̈ܰܝܗܽܘܢ ܝܰܡ̈ܡܶܐ</VERS>
      <VERS vnumber="13">ܥܰܬܶܕ݂ ܚܰܝܠܶܗ ܠܽܘܩܒܰܠ ܐܰܪܦܰܟܫܰܪ ܡܰܠܟܳܐ ܒܰܫܢܰܬ݂ ܫܒܰܥܶܣܖ̈ܶܐ</VERS>
      <VERS vnumber="14">ܘܶܐܬ݂ܥܰܫܰܢ ܒܰܩܪܳܒܳܐ. ܘܰܐܗܦܶܟ݂ ܠܟܽܠܶܗ ܚܰܝܠܶܗ ܕܰܐܪܦܰܟܫܰܪ: ܘܰܠܟܽܠܗܽܘܢ ܦܰܪ̈ܳܫܰܘܗܝ: ܘܰܠܟܽܠܗܶܝܢ ܡܰܪ̈ܟܒܳܬ݂ܶܗ</VERS>
      <VERS vnumber="15">ܘܶܐܫܛܰܠܰܛ ܥܰܠ ܡܺܕܝ̈ܢܳܬܶܗ. ܘܡܰܛܺܝ ܥܕ݂ܰܡܳܐ ܠܩܰܦܛܳܢ. ܘܰܟܒܰܫ ܡܰܓܕ݂̈ܠܶܐ. ܘܰܫܒܳܐ ܠܫܰܛܚܰܝ̈ܗܽܘܢ. ܘܰܠܟܽܠܳܗ̇ ܝܳܐܝܽܘܬܗܽܘܢ ܥܰܒܕ݂ܳܗ̇ ܚܶܣܕܳܐ. ܘܰܐܚܕܶܗ ܠܰܐܪܦܰܟܫܰܪ ܒܛܽܘܖ̈ܰܝ ܪܶܓܽܘ. ܘܩܰܛܠܶܗ ܒܪܰܘܡܶܗ. ܘܰܐܘܒܕ݂ܶܗ ܥܕ݂ܰܡܳܐ ܠܝܰܘܡܳܢܳܐ</VERS>
      <VERS vnumber="16">ܘܰܗܦܰܟ݂ ܠܢܺܝܢܘܶܐ ܗܽܘ ܘܚܰܝܠܶܗ: ܘܣܽܘܓܳܐܐ ܕܓܰܒܖ̈ܶܐ ܩܖ̈ܰܒܬܳܢܶܐ</VERS>
      <VERS vnumber="17">ܘܰܗܘܳܐ ܡܶܬܓܰܐܶܐ ܬܰܡܳܢ ܘܡܶܬܒܰܣܰܡ: ܗܽܘ ܘܟܽܠܶܗ̇ ܚܰܝܠܶܗ: ܡܳܐܐ ܘܥܶܣܪܺܝܢ ܝܰܘ̈ܡܺܝܢ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܒܰܫܢܰܬ ܥܶܣܪܺܝܢ ܘܰܬܡܳܢܶܐ: ܒܳܬܰܪ ܥܶܣܪܳܐ ܒܝܰܪܚܳܐ ܩܰܕܡܳܝܳܐ: ܗܘܳܐ ܦܶܬܓܳܡܳܐ ܒܒܰܝܬܶܗ ܕܢܒܽܘܟܰܕܢܳܨܰܪ ܡܰܠܟܳܐ ܠܡܶܬܒܰܥ ܡܶܢ ܟܽܠܳܗ̇ ܐܰܪܥܳܐ ܐܰܝܟ ܕܶܐܡܰܪ</VERS>
      <VERS vnumber="2">ܘܰܩܪܳܐ ܠܟܽܠܗܽܘܢ ܥܰܒܕܰܘ̈ܗܝ ܘܪܰܘܪ̈ܒܳܢܰܘܗܝ</VERS>
      <VERS vnumber="3">ܘܰܓܠܳܐ ܠܗܽܘܢ ܐ̱ܪܳܙܳܐ ܕܠܶܒܶܗ</VERS>
      <VERS vnumber="4">ܘܰܗܘܳܐ ܟܰܕ݂ ܫܰܠܶܡ ܠܡܺܐܡܰܪ ܒܺܝܫܬܳܐ ܥܰܠ ܟܽܠܳܗ̇ ܐܰܪܥܳܐ: ܩܰܒܶܠܘ ܐܳܦ ܗܶܢܽܘܢ ܠܡܰܘܒܳܕܽܘ ܠܟܽܠܗܽܘܢ ܒܢܰܝ̈ܢܳܫܳܐ: ܐܰܝܠܶܝܢ ܕܠܳܐ ܐܶܫܬܡܰܥܘ ܠܡܶܠܰܬ݂ ܦܽܘܡܶܗ. ܘܰܗܘܳܐ ܟܰܕ݂ ܫܠܶܡܘ ܪ̈ܶܥܝܳܢܰܝܗܽܘܢ: ܩܪܳܐ ܢܒܽܘܟܰܕܢܳܨܰܪ ܡܰܠܟܳܐ ܕܳܐܬ݂ܽܘܪ ܠܶܐܠܦܰܪܢܳܐ ܪܰܒ ܚܰܝܠܶܗ: ܡܶܛܽܠ ܕܰܬܪܰܝܳܢܶܗ ܗܘܳܐ</VERS>
      <VERS vnumber="5">ܘܶܐܡܰܪ ܠܶܗ. ܗܳܟܰܢܳܐ ܐܳܡܰܪ ܡܰܠܟܳܐ ܪܰܒܳܐ ܡܳܪܳܗ̇ ܕܟܽܠܳܗ̇ ܐܰܪܥܳܐ. ܗܳܐ ܐܰܢ̱ܬ ܬܶܦܽܘܩ ܡܶܢ ܩܕܳܡܝ. ܘܬܶܕܒܰܪ ܥܰܡܳܟ ܓܰܒܖ̈ܶܐ ܕܥܰܫܺܝܢܺܝܢ: ܪ̈ܶܓܠܳܝܶܐ ܡܳܐܐ ܘܥܶܣܪܺܝܢ ܐܰܠܦܺܝ̈ܢ: ܘܣܽܘܓܳܐܐ ܕܖ̈ܰܟܫܳܐ ܥܰܡ ܪ̈ܳܟܒܰܝܗܽܘܢ ܬܪܶܥܣܰܪ ܐܰܠܦܺܝ̈ܢ: ܘܣܰܩ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ ܕܡܰܥܪܒܳܐ: ܐܰܝܠܶܝܢ ܕܰܛܠܰܡܘ ܦܶܬܓܳܡܳܐ ܕܦܽܘܡܝ. ܘܬܺܐܡܰܪ ܠܗܽܘܢ: ܕܰܢܛܰܝܒܽܘܢ ܠܺܝ ܐܰܪܥܳܐ ܘܡܰܝ̈ܳܐ. ܡܶܛܽܠ ܕܢܳܦܶܩ ܐ̱ܢܳܐ ܥܠܰܝܗܽܘܢ ܒܚܶܡܬܝ. ܘܰܡܟܰܣܶܐ ܐ̱ܢܳܐ ܐܰܦܰܝ̈ ܟܽܠܳܗ̇ ܐܰܪܥܳܐ ܒܪ̈ܶܓܠܳܝܶܐ ܕܚܰܝܠܝ. ܘܶܐܬܶܠ ܐܶܢܽܘܢ ܒܶܙܬܳܐ ܠܚܰܝ̈ܠܶܐ. ܘܢܶܬܡܠܽܘܢ ܢܰܚܠܰܝ̈ܗܽܘܢ ܘܪ̈ܶܓܠܳܬܗܽܘܢ ܡܶܢ ܩܛܺܝܠܰܝ̈ܗܽܘܢ. ܘܢܰܗܪܳܐ ܕܓܳܪܶܦ: ܡܶܢ ܩܛܺܝܠܰܝ̈ܗܽܘܢ ܢܶܬܡܠܶܐ. ܘܶܐܒܰܕܰܪ ܫܒܺܝܬܗܽܘܢ ܒܣܰܘ̈ܦܶܝܗ̇ ܕܰܐܪܥܳܐ. ܘܰܐܢ̱ܬ ܦܽܘܩ ܘܰܐܚܽܘܕ ܠܺܝ: ܟܽܠܗܽܘܢ ܬܚܽܘܡܰܝ̈ܗܽܘܢ. ܘܶܐܢ ܢܶܫܠܡܽܘܢ: ܛܰܪ ܐܶܢܽܘܢ ܠܺܝ ܥܕܰܡܳܐ ܠܝܰܘܡܳܐ ܕܡܰܟܣܳܢܽܘܬ݂ܗܽܘܢ</VERS>
      <VERS vnumber="6">ܘܥܰܠ ܐܰܝܠܶܝܢ ܕܠܳܐ ܡܶܬܬܦܺܝܣܺܝܢ: ܠܳܐ ܬܚܽܘܣ ܥܰܝܢܳܟ: ܠܡܶܬܰܠ ܐܶܢܽܘܢ ܠܩܶܛܠܳܐ ܘܳܠܒܶܙܬܳܐ ܠܟܽܠܳܗ̇ ܐܰܪܥܳܐ. ܡܶܛܽܠ ܕܚܰܝ ܐ̱ܢܳܐ ܘܡܰܠܟܽܘܬܝ ܕܡܰܠܠܶܬ. ܘܶܐܥܒܶܕ݂ ܗܳܠܶܝܢ ܟܽܠܗܶܝܢ ܒܺܐܝ̈ܕܰܝ. ܘܰܐܢ̱ܬ ܠܳܐ ܬܶܥܒܰܪ ܥܰܠ ܚܰܕ ܡܶܢ ܦܽܘܩܕܳܢ̈ܶܐ ܕܡܳܪܳܟ݂. ܐܶܠܳܐ ܡܫܰܡܠܳܝܽܘ ܬܫܰܡܠܶܐ. ܐܰܝܟܰܢܳܐ ܕܦܰܩܶܕ݂ܬܳܟ݂ ܠܡܶܥܒܰܕ ܗܳܠܶܝܢ</VERS>
      <VERS vnumber="7">ܘܰܢܦܰܩ ܐܶܠܦܰܪܢܳܐ ܡܶܢ ܩܕ݂ܳܡ ܡܳܪܶܗ. ܘܰܩܪܳܐ ܠܡܳܖ̈ܰܘܳܬ݂ܳܐ ܘܰܠܖ̈ܰܒܰܝ ܚܰܝ̈ܠܶܐ: ܘܰܠܩܰܝܽܘܡ̈ܶܐ ܕܚܰܝܠܳܐ ܕܳܐܬ݂ܽܘܪ. ܘܰܡܢܳܐ ܠܓܰܒܖ̈ܶܐ ܓܒܰܝ̈ܳܐ ܠܰܩܪܳܒܳܐ܆ ܐܰܝܟ݂ ܕܦܰܩܕ݂ܶܗ ܡܳܪܶܗ. ܡܳܐܐ ܘܥܶܣܪܺܝܢ ܐܰܠܦܺܝ̈ܢ. ܘܦܰܪ̈ܳܫܶܐ ܫܳܕ݂ܝܰܝ̈ ܒܩܶܫ̈ܬܳܬܳܐ ܬܪܶܥܣܰܪ ܐܰܠܦܺܝ̈ܢ</VERS>
      <VERS vnumber="8">ܘܰܦܩܰܕ ܠܗܽܘܢ ܠܡܶܬܘܰܥܳܕܽܘ ܠܰܩܪܳܒܳܐ. ܘܰܕܒܰܪ ܓܰܡ̈ܠܶܐ ܘܚܶܡܖ̈ܶܐ ܕܢܶܫܩܠܽܘܢ ܬܽܘܪܣܳܝܗܽܘܢ ܣܽܘܓܳܐܐ ܕܛܳܒ</VERS>
      <VERS vnumber="9">ܘܥܶܪ̈ܒܶܐ ܘܬܰܘܖ̈ܶܐ ܠܡܶܐܟܽܘܠܬܗܽܘܢ ܕܠܳܐ ܡܶܢܝܳܢ</VERS>
      <VERS vnumber="10">ܘܕܰܗܒܳܐ ܘܟܶܣܦܳܐ ܡܶܢ ܒܰܝܬܶܗ ܕܡܰܠܟܳܐ ܣܽܘܓܳܐܐ ܕܛܳܒ</VERS>
      <VERS vnumber="11">ܘܰܢܦܰܩ ܡܶܢ ܢܺܝܢܘܶܐ ܗܽܘ ܘܚܰܝܠܶܗ ܠܡܰܪܕ݂ܳܐ ܩܕ݂ܳܡ ܡܰܠܟܳܐ. ܘܰܢܟܰܣܶܐ ܐܰܦܶܝ̈ܗ̇ ܕܟܽܠܳܗ̇ ܐܰܪܥܳܐ ܕܡܰܥܪܒܳܐ ܒܡܰܪ̈ܒܳܬܳܐ ܘܰܒܪ̈ܶܓܠܳܝܶܐ ܓܒܰܝ̈ܳܐ. ܘܰܢܦܰܩ ܥܰܡܗܽܘܢ ܚܰܠܽܘܛܳܐ ܣܰܓܺܝܐܳܐ: ܐܰܝܟ ܩܰܡܨܳܐ ܘܰܐܝܟ ܙܳܚܠܳܐ ܕܰܐܪܥܳܐ. ܘܠܰܝܬ ܗܘܳܐ ܡܶܢܝܳܢ ܠܣܳܟܗܽܘܢ</VERS>
      <VERS vnumber="12">ܘܰܢܦܰܩ ܡܶܢ ܢܺܝܢܘܶܐ ܡܰܪܕ݂ܳܐ ܬܠܳܬܳܐ ܝܰܘ̈ܡܺܝܢ ܠܽܘܩܒܰܠ ܦܩܰܥܬܳܐ ܕܒܶܝܬ ܩܛܺܝܠܰܬ݂. ܘܰܫܪܰܘ ܠܽܘܩܒܰܠ ܒܶܝܬ ܩܛܺܝܠܰܬ݂ ܥܰܠ ܓܶܢܒ ܛܽܘܪܳܐ ܕܰܐܓܢܶܐ: ܕܡܶܢ ܣܶܡܳܠܳܐ ܕܩܺܝܠܺܝܩܝܰܐ ܥܶܠܳܝܬܳܐ. ܘܰܕܒܰܪ ܠܟܽܠܶܗ ܚܰܝܠܶܗ ܪ̈ܶܓܠܳܝܶܐ ܘܦܰܪ̈ܳܫܶܐ ܘܡܰܪ̈ܟܒܳܬ݂ܳܐ. ܘܰܫܩܰܠ ܡܶܢ ܬܰܡܳܢ ܠܛܽܘܪܳܐ. ܘܰܚܪܰܒ ܠܦܽܘܛܳܝ̈ܶܐ ܘܰܠܠܽܘ̈ܕܳܝܶܐ</VERS>
      <VERS vnumber="13">ܘܰܫܒܰܘ ܠܟܽܠܗܽܘܢ ܒܢܰܝ̈ ܬܺܝܪܶܣ: ܘܠܰܒܢܰܝ̈ ܪܥܰܡܣܺܝܣ. ܘܠܰܒܢܰܝ̈ ܐܺܝܫܡܳܥܺܝܠ: ܕܥܳܡܪܺܝܢ ܒܡܰܕ݂ܒܪܳܐ ܕܡܶܢ ܬܰܝܡܢܳܐ: ܘܟܶܠܘܳܢ ܐܰܪܥܳܐ ܕܟܰܠܕܳܝ̈ܶܐ</VERS>
      <VERS vnumber="14">ܘܰܥܒܰܪ ܦܪܳܬ݂. ܘܥܰܒܪܶܗ ܠܢܰܗܖ̈ܰܘܳܬܳܐ ܕܡܶܢ ܬܰܝܡܢܳܐ</VERS>
      <VERS vnumber="15">ܘܰܥܩܰܪ ܠܟܽܠܗܶܝܢ ܡܕܺܝ̈ܢܳܬܳܐ ܥܰܫܺܝ̈ܢܳܬܳܐ: ܕܥܰܠ ܓܶܢܒ ܢܰܚܠܳܐ ܕܝܳܒܰܩ: ܥܕ݂ܰܡܳܐ ܕܶܐܬ݂ܰܘ ܠܝܰܡܳܐ. ܘܶܐܚܰܕ݂ ܬܚܽܘܡܳܐ ܕܩܺܝܠܺܝܩܝܰܐ. ܘܰܚܪܰܒ ܠܟܽܠ ܕܩܳܐܶܡ ܠܩܽܘܒܠܶܗ</VERS>
      <VERS vnumber="16">ܘܶܐܬ݂ܳܐ ܠܰܬܚܽܘܡܳܐ ܕܝܰܦܬ ܕܰܒܬܰܝܡܢܳܐ: ܥܰܠ ܐܰܦܰܝ̈ ܟܽܠܳܗ̇ ܥܳܪܒ. ܘܰܐܬܟܪܶܟ ܠܟܽܠܗܽܘܢ ܒܢܰܝ̈ ܡܶܕܝܰܢ. ܘܰܐܘܩܶܕ݂ ܠܟܽܠܗܽܘܢ ܡܰܫܟܢܰܝ̈ܗܽܘܢ. ܘܰܫܒܰܘ ܛܝܳܖ̈ܰܝܗܽܘܢ</VERS>
      <VERS vnumber="17">ܘܰܢܚܶܬܘ ܠܚܰܩ̈ܠܳܬܳܐ ܕܕܰܪܡܣܽܘܩ: ܒܝܰܘ̈ܡܰܝ ܚܨܳܕܳܐ ܕܚܶܛ̈ܶܐ. ܘܰܐܘܩܶܕ݂ ܠܟܽܠ ܚܰܩ̈ܠܳܬܗܽܘܢ. ܘܰܕܪܰܘ ܦܰܩ̈ܥܳܬܗܽܘܢ. ܘܡܰܪ̈ܒܥܶܐ ܕܥܳܢ̈ܗܽܘܢ ܘܒܰܩܖ̈ܰܝܗܽܘܢ ܘܰܓܙܳܖ̈ܰܝܗܽܘܢ ܥܒܰܕ݂ܘ ܠܰܚܒܳܠܳܐ. ܘܒܰܙܘ ܡܕܺܝ̈ܢܳܬܗܽܘܢ. ܘܩܰܛܶܠܘ ܥܠܰܝܡܰܝ̈ܗܽܘܢ ܒܦܽܘܡܳܐ ܕܚܰܪܒܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܢܶܦܠܰܬ ܕܶܚܠܬܳܐ ܘܰܪܬܺܝܬܳܐ ܥܰܠ ܟܽܠ ܕܥܳܡܪܺܝܢ ܥܰܠ ܓܶܢܒ ܝܰܡܳܐ. ܘܰܒܨܽܘܪ ܘܰܒܨܰܝܕܳܢ: ܘܥܰܠ ܥܳܡܽܘܪ̈ܶܝܗ̇ ܕܣܽܘܪܺܝ: ܘܥܰܠ ܟܽܠ ܕܥܳܡܪܺܝܢ ܒܠܶܒܢܳܐ: ܘܥܰܠ ܥܳܡܽܘܪ̈ܶܝܗ̇ ܕܰܐܫܕܽܘܕ ܘܕܰܐܫܩܳܠܽܘܢ ܘܰܕܥܶܐܙܳܐ. ܘܰܕܚܶܠܘ ܡܶܢܶܗ ܛܳܒ. ܘܫܰܕܰܪܘ ܠܘܳܬܶܗ ܐܺܝܙܓܰܕ̈ܶܐ ܒܡ̈ܶܠܶܐ ܕܰܫܠܳܡܳܐ ܘܶܐܡܰܪܘ</VERS>
      <VERS vnumber="2">ܐܳܡܪܺܝܢܰܢ: ܚܢܰܢ ܥܰܒ̈ܕܶܐ ܚܢܰܢ ܕܢܒܽܘܟܰܕܢܳܨܰܪ ܡܰܠܟܳܐ ܪܰܒܳܐ</VERS>
      <VERS vnumber="3">ܗܳܐ ܩܳܝܡܺܝܢܰܢ ܩܕ݂ܳܡܰܝܟ</VERS>
      <VERS vnumber="4">ܥܒܶܕ݂ ܠܰܢ ܐܰܝܟ ܕܫܰܦܺܝܪ ܠܳܟ</VERS>
      <VERS vnumber="5">ܘܗܳܐ ܡܕܺܝ̈ܢܳܬܰܢ ܘܥܳܡܽܘܖ̈ܰܝܗܶܝܢ ܥܰܒ̈ܕܰܝܟ ܐܶܢܽܘܢ</VERS>
      <VERS vnumber="6">ܬܳܐ ܘܦܰܠܶܓ ܒܰܢ ܐܰܝܟ ܕܛܳܒ ܒܥܰܝܢܰܝ̈ܟ</VERS>
      <VERS vnumber="7">ܘܶܐܬ݂ܰܘ ܐܺܝܙ̈ܓܰܕܶܐ: ܘܶܐܡܰܪ ܠܶܐܠܦܰܪܢܳܐ ܐܰܝܟ ܡ̈ܶܠܶܐ ܗܳܠܶܝܢ. ܘܰܢܚܶܬ ܠܘܳܬ݂ ܡܕܺܝܢܬܳܐ ܕܥܰܠ ܓܶܢܒ ܝܰܡܳܐ ܗܽܘ ܘܚܰܝܠܶܗ. ܘܰܐܩܺܝܡ ܡܰܛܪ̈ܳܬ݂ܳܐ ܒܰܡܕܪܝ̈ܢܳܬܳܐ ܥܰܫܺܝ̈ܢܳܬܳܐ</VERS>
      <VERS vnumber="8">ܘܰܕܒܰܪ ܡܶܢܗܶܝܢ ܥܶܕܪܳܐ ܓܰܒܖ̈ܶܐ ܓܒܰܝ̈ܳܐ</VERS>
      <VERS vnumber="9">ܘܩܰܒܠܳܝ̈ܗܝ ܡܕܺܝ̈ܢܳܬܳܐ ܘܩܽܘܪ̈ܝܳܐ: ܒܰܟܠܺܝ̈ܠܶܐ ܘܒܰܦܠܰܓ̈ܶܐ ܘܒܰܪ̈ܒܺܝܥܶܐ</VERS>
      <VERS vnumber="10">ܘܰܥܩܰܪ ܟܽܠ ܗܰܝܟܠܰܝ̈ܗܽܘܢ. ܘܟܽܠܗܶܝܢ ܕܶܚ̈ܠܳܬܗܽܘܢ ܦܰܣܶܩ</VERS>
      <VERS vnumber="11">ܡܶܛܽܠ ܕܝܰܗܒ ܗܘܳܐ ܒܐ̱ܪܳܙ ܠܡܰܘܒܳܕܽܘ ܠܟܽܠܗܽܘܢ ܐܰܠܳܗ̈ܶܐ ܕܰܐܪܥܳܐ. ܐܰܝܟ ܕܠܶܗ ܠܢܒܽܘܟܳܕܢܳܨܰܪ ܢܶܦܠܚܽܘܢ ܘܢܶܣܓܕܽܘܢ ܟܽܠܗܽܘܢ ܥܰܡ̈ܡܶܐ ܘܠܶܫܳܢ̈ܶܐ: ܘܢܶܩܪܽܘܢܶܗ ܐܰܠܳܗ</VERS>
      <VERS vnumber="12">ܘܶܐܬܳܐ ܠܺܐܝܙܰܪܥܺܝܠ ܕܥܰܠ ܓܶܢܒ ܕܳܘܬ݂ܰܢ. ܠܽܘܩܒܰܠ ܡܰܣܪܳܐ ܪܰܒܳܐ ܕܺܝܗܽܘܕ݂. ܘܰܫܪܳܐ ܒܶܝܬ ܓܒܰܥ ܠܒܰܝܫܳܢ</VERS>
      <VERS vnumber="13">ܘܰܥܒܰܕ ܬܰܡܳܢ ܝܺܪܰܚ ܝܰܘ̈ܡܺܝܢ: ܠܡܰܬܩܳܢܽܘ ܟܽܠܗܶܝܢ ܥܒܺܝ̈ܕ݂ܳܬܳܐ ܕܚܰܝܠܶܗ.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܫܡܰܥܘ ܒܢܰܝ̈ ܝܺܣܪܳܐܶܝܠ ܕܥܳܡܪܺܝܢ ܒܺܝܗܽܘܕ݂: ܟܽܠ ܕܰܥܒܰܕ ܐܶܠܦܰܪܢܳܐ ܪܰܒ ܚܰܝܠܳܐ ܕܢܒܽܘܟܰܕܢܳܨܰܪ ܡܰܠܟܳܐ ܕܳܐܬ݂ܽܘܪ ܒܥܰܡ̈ܡܶܐ. ܘܰܢܣܰܒ ܐܰܠܳܗܰܝ̈ܗܽܘܢ. ܘܝܰܗܒ ܐܶܢܽܘܢ ܠܰܚܒܳܠܳܐ</VERS>
      <VERS vnumber="2">ܘܰܕܚܶܠܘ ܛܳܒ ܡܶܢ ܩܕܳܡܰܘܗܝ: ܥܰܠ ܐܽܘܪܺܫܶܡ ܘܥܰܠ ܗܰܝܟܠܳܐ ܕܡܳܪܝܳܐ ܐܰܠܳܗܗܽܘܢ. ܘܶܐܬ݂ܕܰܠܰܚܘ. ܡܶܛܽܠ ܕܗܳܟܺܝܠ ܗܽܘ ܣܠܶܩܘ ܗܘܰܘ ܡܶܢ ܫܒܺܝܬܳܐ. ܘܰܕܫܪܘܬܺܝܢ ܗܽܘ ܐܶܬ݂ܟܰܢܰܫ ܗܘܳܐ ܥܰܡܳܐ ܕܝܽܗ̱ܘ̈ܕ݂ܳܝܶܐ. ܘܡܳܐܢ̈ܶܐ ܘܡܰܕܒܚܳܐ ܘܗܰܝܟܰܠ ܗܽܘ ܐܶܬ݂ܩܰܕܰܫܘ ܗܘܰܘ ܡܶܢ ܛܰܡܐܽܘܬ݂ܳܐ</VERS>
      <VERS vnumber="3">ܘܫܰܕܰܪܘ ܠܰܬܚܽܘܡܳܐ ܕܫܳܡܪܺܝܢ: ܘܰܠܩܽܘܪ̈ܝܳܐ ܕܒܶܝܬ ܚܰܘܪܳܢ: ܘܠܰܐܒܶܠ ܡܚܽܘܠܳܐ: ܘܠܺܐܝܪܺܝܚܽܘ: ܘܰܠܟܰܟܰܪ: ܘܰܠܒܶܝܬ ܚܰܘܪܳܢ: ܘܠܽܐܘܠܽܘ̈ܢ̈ܶܐ ܕܓܠܺܝܡ. ܘܶܐܚܰܕܘ ܟܽܠ ܪ̈ܺܝܫܰܝ ܛܽܘܖ̈ܶܐ ܪ̈ܳܡܶܐ</VERS>
      <VERS vnumber="4">ܘܰܐܥܫܶܢܘ ܩܽܘܪ̈ܝܳܐ ܕܰܒܗܽܘܢ. ܘܰܐܣܶܩܘ ܐܶܢܽܘܢ ܐܰܝܟ ܕܠܰܩܪܳܒܳܐ. ܡܶܛܽܠ ܕܗܳܟܺܝܠ ܗܽܘ ܐܶܬ݂ܚܨܶܕ ܗܘܰܘܝ̈ ܐܰܪ̈ܥܳܬܗܽܘܢ</VERS>
      <VERS vnumber="5">ܘܰܟܬܰܒ ܐܶܠܺܝܰܩܺܝܡ ܟܳܗܢܳܐ ܪܰܒܳܐ ܒܝܰܘ̈ܡܳܬ݂ܳܐ ܗܳܢܽܘܢ ܒܽܐܘܪܺܫܠܶܡ: ܠܥܳܡܽܘܖ̈ܶܐ ܕܒܶܝܬ ܩܠܰܘ: ܘܰܠܒܶܝܬ ܡܰܣܬܺܝܡ ܕܰܠܥܶܠ ܡܶܢ ܡܰܣܪܳܐ ܕܠܽܘܩܒܰܠ ܐܺܝܙܰܪܥܺܝܠ: ܘܠܽܘܩܒܰܠ ܦܩܰܥܬܳܐ ܪܰܒܬܳܐ ܕܥܰܠ ܓܶܢܒ ܕܳܘܬ݂ܰܢ: ܠܡܺܐܡܰܪ</VERS>
      <VERS vnumber="6">ܐܰܚܽܘܕܘ ܡܰܣܩܳܢܳܐ ܕܛܽܘܪܳܐ ܕܡܶܢ ܬܰܡܳܢ ܗܽܘ ܡܰܥܠܳܢܳܐ ܠܺܝܗܽܘܕ. ܡܶܛܽܠ ܕܠܳܐ ܦܫܺܝܩ ܗܘܳܐ ܠܰܐܝܠܶܝܢ ܕܣܳܠܩܺܝܢ ܡܶܛܽܠ ܕܩܰܛܺܝܢܳܐ ܗܘܳܬ݂ ܡܰܣܰܩܬܳܐ ܐܳܦ ܠܰܬܪܶܝܢ ܓܰܒܪ̈ܺܝܢ ܐܰܟܚܕ݂ܳܐ</VERS>
      <VERS vnumber="7">ܘܰܥܒܰܕܘ ܒܢܰܝ̈ ܝܺܣܪܳܐܶܝܠ: ܐܶܠܺܝܰܩܺܝܡ ܟܳܗܢܳܐ ܪܰܒܳܐ: ܣܳܒ̈ܶܐ ܘܟܽܠܶܗ ܥܰܡܳܐ ܕܺܝܣܪܳܐܶܝܠ ܕܝܳܬܒܺܝܢ ܒܽܐܘܪܺܫܠܶܡ</VERS>
      <VERS vnumber="8">ܘܰܓܥܰܘ ܟܽܠܶܗ ܝܺܣܪܳܐܶܝܠ ܠܘܳܬ݂ ܡܳܪܝܳܐ ܒܟܽܠܶܗ ܠܶܒܗܽܘܢ. ܘܡܰܟܶܟܘ ܢܰܦܫܗܽܘܢ ܒܨܰܘܡܳܐ ܪܰܒܳܐ: ܗܶܢܽܘܢ ܘܢܶܫܰܝ̈ܗܽܘܢ ܘܝܰܠܽܘܕܰܝ̈ܗܽܘܢ: ܘܟܽܠ ܥܳܡܽܘܖ̈ܶܐ ܘܰܐܓܺܝܪܳܐ ܘܰܙܒܺܝܢ ܟܶܣܦܳܐ</VERS>
      <VERS vnumber="9">ܘܰܡܚܰܘ ܣܰܩ̈ܶܐ ܒܚܰܨܰܝ̈ܗܽܘܢ. ܘܟܽܠ ܓܰܒܪܳܐ ܡܶܢ ܝܺܣܪܳܐܶܝܠ: ܘܰܐܢ̱ܬܬܳܐ ܘܛܰܠܝܳܐ ܐܰܝܠܶܝܢ ܕܥܳܡܪܺܝܢ ܒܽܐܘܪܺܫܠܶܡ: ܢܦܰܠܘ ܥܰܠ ܐܰܦܰܝ̈ܗܽܘܢ ܩܕ݂ܳܡ ܗܰܝܟܠܶܗ ܕܡܳܪܝܳܐ. ܘܚܰܙܶܩܘ ܣܰܩ̈ܶܐ ܥܰܠ ܡܰܕ݂ܒܚܳܐ</VERS>
      <VERS vnumber="10">ܘܰܓܥܰܘ ܠܘܳܬ݂ ܡܳܪܝܳܐ ܐܰܠܳܗܳܐ ܕܺܝܣܪܳܐܶܝܠ ܐܰܟܚܕ݂ܳܐ: ܕܠܳܐ ܢܶܬܶܠ ܝܰܠܽܘܕܰܝ̈ܗܽܘܢ ܠܒܶܙܬܳܐ: ܘܢܶܫܰܝ̈ܗܽܘܢ ܠܫܶܒܝܳܐ: ܘܰܡܕܺܝ̈ܢܳܬܗܽܘܢ ܠܰܚܒܳܠܳܐ: ܘܩܽܘܕܫܳܐ ܠܛܰܡܐܽܘܬܳܐ ܘܰܠܚܶܣܕܳܐ ܘܰܠܚܰܕܽܘܬܳܐ ܠܥܰܡ̈ܡܶܐ. ܘܰܫܡܰܥ ܡܳܪܝܳܐ. ܘܰܚܙܳܐ ܐܽܘܠܨܳܢܰܝ̈ܗܽܘܢ. ܘܰܗܘܰܘ ܥܰܡܳܐ ܨܳܝܡܺܝܢ ܝܰܘ̈ܡܳܬܳܐ ܣܰܓܺܝ̈ܐܶܐ: ܒܟܽܠܳܗ̇ ܝܺܗܽܘܕ݂ ܘܒܽܐܘܪܺܫܠܶܡ. ܘܰܢܦܰܠܘ ܩܕ݂ܳܡ ܒܶܝܬ ܩܽܘܕܫܳܐ ܕܡܳܪܝܳܐ ܚܰܝܠܬܳܢܳܐ</VERS>
      <VERS vnumber="11">ܘܰܐܠܺܝܰܩܺܝܡ ܟܳܗܢܳܐ ܪܰܒܳܐ: ܘܟܽܠ ܐܰܝܠܶܝܢ ܕܩܳܝܡܺܝܢ ܩܕܳܡ ܡܳܪܝܳܐ. ܟܳܗ̈ܢܶܐ ܘܰܡܫܰܡܫܳܢ̈ܶܐ: ܟܰܕ݂ ܐܰܣܺܝܪܺܝܢ ܣܰܩ̈ܶܐ ܒܚܰܨܰܝ̈ܗܽܘܢ: ܘܰܡܩܰܪܒܺܝܢ ܗܘܰܘ ܝܰܩܕ̈ܶܐ ܫܰܠܡ̈ܶܐ ܐܰܡܺܝܢ̈ܶܐ: ܘܢܶܕ݂ܖ̈ܶܐ ܘܦܽܘܪ̈ܫܳܢܶܐ ܘܩܽܘܪ̈ܒܳܢܶܐ ܕܥܰܡܳܐ. ܘܩܶܛܡܳܐ ܪܡܶܐ ܥܰܠ ܟܰܠܘܰܝ̈ܗܽܘܢ</VERS>
      <VERS vnumber="12">ܘܓܳܥܶܝܢ ܗܘܰܘ ܠܘܳܬ݂ ܡܳܪܝܳܐ ܡܶܢ ܟܽܠܶܗ ܚܰܝܠܗܽܘܢ: ܕܢܶܣܥܽܘܪ ܠܟܽܠܶܗ ܒܶܝܬ ܝܺܣܪܳܐܶܝܠ ܠܛܳܒ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܶܐܬ݂ܶܐܡܰܪ ܠܶܐܠܦܰܪܢܳܐ ܪܰܒ ܚܰܝܠܳܐ ܕܳܐܬ݂ܽܘܪ. ܕܶܐܬ݂ܘܰܥܰܕܘ ܒܢܰܝ̈ ܝܺܣܪܳܐܶܝܠ ܠܰܩܪܳܒܳܐ. ܘܡܰܥܠܳܢܳܐ ܕܛܽܘܖ̈ܶܐ ܐܶܚܰܕ݂ܘ. ܘܰܐܥܫܶܢܘ ܟܽܠ ܪ̈ܺܝܫܰܝ ܛܽܘܖ̈ܶܐ ܪ̈ܳܡܶܐ. ܘܝܰܗܒܘ ܟܡܺܐܢ̈ܶܐ ܒܚܰܩ̈ܠܳܬ݂ܳܐ</VERS>
      <VERS vnumber="2">ܘܶܐܬ݂ܚܰܚܡܰܬ݂ ܪܽܘܓܙܶܗ ܕܶܐܠܦܰܪܢܳܐ ܛܳܒ. ܘܰܩܪܳܐ ܠܟܽܠܗܽܘܢ ܪܰܘܪ̈ܒܳܢܶܐ ܕܡܽܘܐܳܒ: ܘܰܠܫܰܠܺܝܛܳܢ̈ܶܐ ܕܰܒܢܰܝ̈ ܥܰܡܽܘܢ: ܘܰܠܟܽܠܗܽܘܢ ܪ̈ܺܝܫܰܝ ܡܕܺܝ̈ܢܳܬܳܐ ܕܥܰܠ ܝܰܕ݂ ܝܰܡܳܐ</VERS>
      <VERS vnumber="3">ܘܶܐܡܰܪ ܠܗܽܘܢ. ܐܡܰܪܘ ܠܺܝ ܒܢܰܝ̈ ܟܢܰܥܰܢ: ܡܰܢܽܘ ܥܰܡܳܐ ܗܳܢܳܐ ܕܝܳܬ݂ܒܺܝܢ ܒܛܽܘܪܳܐ. ܘܡܳܢܳܐ ܐܶܢܶܝܢ ܡܕܺܝ̈ܢܳܬܳܐ ܘܣܽܘܓܰܐܬ ܚܰܝܠܗܽܘܢ. ܘܰܒܡܰܢܽܘ ܚܰܝܠܗܽܘܢ ܘܥܽܘܫܢܗܽܘܢ. ܘܡܰܢܽܘ ܪܰܒܳܐ ܕܩܳܐܶܡ ܥܠܰܝܗܽܘܢ</VERS>
      <VERS vnumber="4">ܘܰܠܡܳܢܳܐ ܠܳܐ ܨܒܰܘ ܠܡܶܐܬ݂ܳܐ ܠܽܐܘܪܥܝ: ܝܰܬܺܝܪ ܡܶܢ ܟܽܠ ܐܰܝܠܶܝܢ ܕܥܳܡܪܺܝܢ ܒܰܡܥܰܖ̈ܶܐ</VERS>
      <VERS vnumber="5">ܘܶܐܡܰܪ ܠܶܗ ܐܰܚܝܺܘܕ݂ ܪܰܒܳܐ ܕܰܒܢܰܝ̈ ܥܰܡܽܘܢ. ܢܶܫܡܰܥ ܡܳܪܝ ܡܶܠܰܬ ܦܽܘܡܳܐ ܕܥܰܒܕܶܗ. ܘܺܐܡܰܪ ܠܳܟ ܫܰܬܺܝܪܳܐܺܝܬ: ܥܰܠ ܥܰܡܳܐ ܕܥܳܡܰܪ ܥܰܠ ܓܰܒܳܟ݂ ܒܛܽܘܪܳܐ ܗܳܢܳܐ. ܠܳܐ ܬܶܦܽܘܩ ܡܶܠܬ݂ܳܐ ܕܰܓܳܠܬܳܐ ܡܶܢ ܦܽܘܡܶܗ ܕܥܰܒܕܳܟ݂</VERS>
      <VERS vnumber="6">ܡܶܛܽܠ ܕܥܰܡܳܐ ܗܳܢܳܐ ܡܶܢ ܛܽܘܗܡܰܐ ܗ̱ܘ ܕܟܰܠܕܳܝ̈ܶܐ</VERS>
      <VERS vnumber="7">ܘܺܝܬܶܒ ܠܽܘܩܕܰܡ ܒܶܝܬ ܢܰܗܖ̈ܰܘܳܬ݂ܳܐ. ܡܶܛܽܠ ܕܠܳܐ ܨܒܰܘ ܠܡܺܐܙܰܠ ܒܳܬܰܪ ܐܰܠܳܗ̈ܶܐ ܕܰܐܒܳܗܰܝ̈ܗܽܘܢ: ܕܰܗܘܰܘ ܡܝܰܩܪܺܝܢ ܒܰܐܪܥܳܐ ܕܟܰܠܕܳܝ̈ܶܐ</VERS>
      <VERS vnumber="8">ܐܶܠܳܐ ܣܛܰܘ ܡܶܢ ܐܰܠܳܗ̈ܶܐ ܕܰܐܒܳܗܰܝ̈ܗܽܘܢ</VERS>
      <VERS vnumber="9">ܘܰܣܓܶܕܘ ܠܰܐܠܳܗܳܐ ܕܰܫܡܰܝܳܐ: ܠܰܐܠܳܗܳܐ ܕܝܰܕܥܽܘܗܝ. ܘܰܐܦܶܩ ܐܶܢܽܘܢ ܡܶܢ ܩܕܳܡ ܐܰܠܳܗܰܝ̈ܗܽܘܢ. ܘܰܥܪܰܩܘ ܠܒܶܝܬ ܢܰܗܖ̈ܰܘܳܬܳܐ. ܘܰܥܡܰܪܘ ܬܰܡܳܢ ܝܰܘ̈ܡܳܬ݂ܳܐ ܣܰܓܺܝ̈ܐܶܐ. ܘܶܐܡܰܪ ܠܗܽܘܢ ܐܰܠܳܗܗܽܘܢ: ܕܢܶܦܩܽܘܢ ܡܶܢ ܒܶܝܬ ܝܳܪܬܽܘܬ݂ܗܽܘܢ: ܠܡܺܐܙܰܠ ܠܰܐܪܥܳܐ ܕܰܟܢܰܥܢ. ܘܰܥܡܰܪܘ ܬܰܡܳܢ. ܘܰܥܬܰܪܘ ܒܕܰܗܒܳܐ ܘܰܒܟܶܣܦܳܐ. ܘܒܰܒܥܺܝܪܳܐ ܣܽܘܓܳܐܐ ܕܛܳܒ. ܘܰܢܚܶܬܘ ܠܡܶܨܪܶܝܢ: ܡܶܛܽܠ ܟܰܦܢܳܐ ܕܰܗܘܳܐ ܒܰܐܪܥܳܐ ܕܰܟܢܰܥܢ. ܘܺܝܬܶܒܘ ܬܰܡܳܢ ܘܶܐܬܬܰܪܣܺܝܘ. ܘܰܣܓܺܝܘ ܬܰܡܳܢ ܛܳܒ. ܘܠܰܝܬ ܗܘܳܐ ܡܶܢܝܳܢ ܠܫܰܪ̈ܒܳܬܗܽܘܢ</VERS>
      <VERS vnumber="10">ܘܩܳܡܘ ܥܠܰܝܗܽܘܢ ܡܶܨܪ̈ܳܝܶܐ ܘܶܐܬܚܰܟܰܡܘ ܠܗܽܘܢ. ܘܫܰܥܒܶܕܘ ܐܶܢܽܘܢ ܒܛܺܝܢܳܐ ܘܰܒܠܶܒܢ̈ܶܐ. ܘܡܰܟܟܽܘܗܝ ܠܥܰܡܳܐ: ܘܰܥܒܰܕܘ ܐܶܢܽܘܢ ܥܰܒܕ̈ܶܐ. ܘܰܓܥܰܘ ܠܘܳܬ݂ ܐܰܠܳܗܗܽܘܢ. ܘܰܡܚܳܐ ܠܟܽܠܳܗ̇ ܐܰܪܥܳܐ ܕܡܶܨܪܶܝܢ ܡܰܚܘ̈ܳܬܳܐ ܕܠܰܝܬ ܠܗܶܝܢ ܐܳܣܝܽܘ</VERS>
      <VERS vnumber="11">ܘܰܐܦܶܩܘ ܐܶܢܽܘܢ ܡܶܨܪ̈ܳܝܶܐ ܡܶܢ ܐܰܪܥܗܽܘܢ</VERS>
      <VERS vnumber="12">ܘܰܐܘܒܶܫ ܐܰܠܳܗܳܐ ܝܰܡܳܐ ܕܣܽܘܦ ܡܶܢ ܩܕܳܡܰܝܗܽܘܢ</VERS>
      <VERS vnumber="13">ܘܰܐܝܬܺܝ ܐܶܢܽܘܢ ܠܽܐܘܪܚܳܐ ܕܛܽܘܪ ܣܺܝܢܰܝ ܘܠܰܩܕܶܫ</VERS>
      <VERS vnumber="14">ܘܰܐܦܶܩܘ ܠܟܽܠܗܽܘܢ ܥܳܡܽܘܖ̈ܶܐ ܕܡܰܕܒܪܳܐ: ܘܰܠܟܽܠ ܕܥܳܡܪܺܝܢ ܒܰܐܪܥܳܐ ܕܰܐܡܽܘܪ̈ܳܝܶܐ. ܘܠܰܒܢܰܝ̈ ܚܰܫܒܽܘܢ ܐܰܘܒܶܕ݂ܘ ܒܥܽܘܫܢܗܽܘܢ. ܘܰܥܒܰܪܘ ܝܽܘܪܕܢܳܢ. ܘܺܝܪܶܬܘ ܟܽܠ ܛܽܘܪܳܐ</VERS>
      <VERS vnumber="15">ܘܰܐܦܶܩܘ ܡܶܢ ܩܕܳܡܰܝܗܽܘܢ: ܠܰܟܢܰܥܢܳܝ̈ܶܐ: ܘܰܠܦܰܪ̈ܙܳܝܶܐ: ܘܰܠܚܰܘ̈ܳܝܶܐ ܘܰܠܝܰܒܽܘ̈ܣܳܝܶܐ: ܘܰܠܟܽܠܗܽܘܢ ܓܰܪ̈ܓܽܘܣܳܝܶܐ. ܘܰܥܡܰܪܘ ܒܳܗ̇ ܝܰܘ̈ܡܳܬ݂ܳܐ ܣܰܓܺܝ̈ܐܶܐ</VERS>
      <VERS vnumber="16">ܘܰܟܡܳܐ ܕܠܳܐ ܚܳܛܶܝܢ ܗܘܰܘ ܩܕ݂ܳܡ ܐܰܠܳܗܗܽܘܢ. ܥܰܡܗܽܘܢ ܗܘܰܝ̈ ܛܳܒ̈ܳܬܳܐ. ܡܶܛܽܠ ܕܰܐܠܳܗܳܐ ܗ̱ܽܘ ܕܣܳܢܶܐ ܥܰܘܠܳܐ</VERS>
      <VERS vnumber="17">ܟܰܕ ܥܒܰܪܘ ܥܰܠ ܐܽܘܪܚܳܐ ܕܦܰܩܶܕ ܐܶܢܽܘܢ:ܐܶܒܰܕܘ ܒܰܩܪ̈ܳܒܶܐ ܣܰܓܺܝ̈ܐܶܐ. ܘܶܐܫܬܒܺܝܘ ܠܰܐܪܥܳܐ ܕܠܳܐ ܕܺܝܠܗܽܘܢ. ܘܗܰܝܟܠܳܐ ܕܰܐܠܳܗܗܽܘܢ ܗܘܳܐ ܠܰܕܝܳܫܳܐ. ܘܰܡܕܺܝܢܬܗܽܘܢ ܐܶܬܬܰܚܕܰܬ݂ ܡܶܢ ܒܥܶܠܕ̈ܒܳܒܶܐ</VERS>
      <VERS vnumber="18">ܘܗܳܫܳܐ ܐܶܬܦܢܺܝܘ ܠܘܽܬ݂ ܐܰܠܳܗܗܽܘܢ. ܘܶܐܬܟܰܢܰܫܘ ܡܶܢ ܐܰܬܖ̈ܰܘܳܬ݂ܳܐ ܕܶܐܬܒܰܕܰܪܘ ܠܬܰܡܳܢ. ܘܶܐܫܬܠܶܛܘ ܒܽܐܘܪܺܫܠܶܡ: ܐܰܬ݂ܰܪ ܕܒܶܝܬ ܡܰܩܕܫܗܽܘܢ ܬܰܡܳܢ. ܘܰܥܡܰܪܘ ܒܛܽܘܪܳܐ ܕܰܚܪܰܘ ܗܘܳܐ</VERS>
      <VERS vnumber="19">ܗܳܫܳܐ ܡܳܪܝ: ܐܶܢ ܐܺܝܬ ܚܛܳܗܳܐ ܒܥܰܡܳܐ ܗܳܢܳܐ: ܘܡܰܣܟܠܺܝܢ ܒܰܐܠܳܗܗܽܘܢ: ܢܶܬܪܰܥܶܐ ܕܗܳܘܝܳܐ ܠܗܽܘܢ ܬܽܘܩܰܠܬܳܐ ܗܳܕ݂ܶܐ. ܘܢܶܣܰܩ ܘܢܰܩܪܶܒ ܥܰܡܗܽܘܢ</VERS>
      <VERS vnumber="20">ܘܶܐܢ ܠܰܝܬ ܥܰܘܠܳܐ ܒܥܰܡܗܽܘܢ: ܢܶܥܒܰܪ ܐܶܢܽܘܢ ܡܳܪܝ. ܕܰܠܡܳܐ ܢܣܰܝܰܥ ܐܶܢܽܘܢ ܐܰܠܳܗܗܽܘܢ: ܘܢܶܗܘܶܐ ܚܶܣܕܳܐ ܥܰܠ ܐܰܦܰܝ̈ ܟܽܠܳܗ̇ ܐܰܪܥܳܐ</VERS>
      <VERS vnumber="21">ܘܰܗܘܳܐ ܟܰܕ݂ ܫܠܺܝ ܐܰܚܝܺܘܕ ܡܶܢ ܕܰܠܡܰܡܠܳܠܽܘ ܦܶܬܓܳܡ̈ܶܐ ܗܳܠܶܝܢ. ܪܰܛܶܢܘ ܟܽܠܶܗ ܥܰܡܳܐ ܕܩܳܝܡܺܝܢ ܚܕܳܪ ܡܫܰܟܢ̈ܶܐ</VERS>
      <VERS vnumber="22">ܘܶܐܡܰܪܘ ܪܰܘܪ̈ܒܶܐ ܕܶܐܠܦܰܪܢܳܐ: ܘܥܳܡܽܘܖ̈ܶܐ ܕܥܰܠ ܓܶܢܒ ܝܰܡܳܐ: ܘܥܳܡܽܘܖ̈ܶܐ ܕܡܽܘܐܳܒ: ܠܰܡܦܰܣܳܩܽܘܬܶܗ ܠܰܐܚܝܺܘܕ݂. ܡܶܛܽܠ ܕܶܐܡܰܪܘ ܠܳܐ ܕܳܚܠܺܝܢܰܢ ܡܶܢ ܒܢܰܝ̈ ܝܺܣܪܳܐܶܝܠ. ܥܰܡܳܐ ܗܽܘ ܓܶܝܪ ܠܰܝܬ ܒܶܗ ܚܰܝܠܳܐ ܠܰܩܪܳܒܳܐ. ܡܶܛܽܠܗܳܢܳܐ ܢܶܣܰܩ ܥܠܰܝܗܽܘܢ. ܘܢܶܗܘܽܘܢ ܠܚܰܝܠܳܟ ܡܳܪܰܢ ܐܶܠܦܰܪܢܳܐ</VERS>
      <VERS vnumber="23">ܘܟܰܕ݂ ܫܠܺܝ ܪܰܘܒܳܐ ܕܓܰܒܖ̈ܶܐ ܕܰܚܕܺܝܪܺܝܢ ܠܗܽܘܢ: ܐܶܡܰܪ ܐܶܠܦܰܪܢܳܐ ܪܰܒ ܚܰܝܠܳܐ ܕܳܐܬ݂ܽܘܪ ܠܰܐܚܝܺܘܕ݂ ܩܕܳܡ ܟܽܠܶܗ ܥܰܡܳܐ. ܡܰܢ ܐܰܢ̱ܬ ܐܰܚܝܺܘܕ݂: ܘܟܽܠܗܽܘܢ ܒܢܰܝ̈ ܝܽܘܐܳܒ ܘܰܐܓܺܝܖ̈ܶܐ ܕܥܰܡܗܽܘܢ. ܕܶܐܬ݂ܢܰܒܺܝܬ ܠܰܢ ܐܰܝܟ ܕܝܰܘܡܳܢܳܐ: ܘܶܐܡܰܪܬ ܠܰܢ. ܕܥܰܡ ܥܰܡܳܐ ܕܺܝܣܪܳܐܶܝܠ ܠܳܐ ܢܰܩܪܶܒ. ܡܶܛܽܠ ܕܰܐܠܳܗܗܽܘܢ ܡܣܰܝܰܥ ܠܗܽܘܢ</VERS>
      <VERS vnumber="24">ܘܡܰܢܽܘ ܐܰܠܳܗܳܐ ܐܶܠܳܐ ܢܒܽܘܟܰܕܢܳܨܰܪ ܡܰܠܳܟܳܐ ܕܟܽܠܳܗ̇ ܐܰܪܥܳܐ. ܗܽܘ ܢܫܰܕܰܪ ܚܰܝܠܶܗ: ܘܢܰܘܒܶܕ݂ ܐܶܢܽܘܢ ܡܶܢ ܐܰܦܰܝ̈ ܐܰܪܥܳܐ. ܘܠܳܐ ܢܶܦܪܽܘܩ ܐܶܢܽܘܢ ܐܰܠܳܗܗܽܘܢ</VERS>
      <VERS vnumber="25">ܘܰܚܢܰܢ ܥܰܒܕܰܘ̈ܗܝ ܕܢܒܽܘܟܰܕܢܳܨܰܪ: ܢܶܡܚܶܐ ܐܶܢܽܘܢ ܐܰܝܟ ܕܰܠܚܰܕ ܓܒܰܪ. ܘܠܳܐ ܢܩܽܘܡܽܘܢ ܩܕ݂ܳܡ ܨܗܳܠܳܐ ܕܪ̈ܶܟܫܰܢ</VERS>
      <VERS vnumber="26">ܡܶܛܽܠ ܕܢܰܘܒܶܕ݂ ܐܶܢܽܘܢ. ܘܰܬܚܽܘܡܰܝ̈ܗܽܘܢ ܢܶܪܘܽܘܢ ܡܶܢ ܕܶܡܗܽܘܢ. ܘܦܰܩ̈ܥܳܬܗܽܘܢ ܢܶܬܡ̈ܰܠܝܳܢ ܡܶܢ ܫܠܰܕܰܝ̈ܗܽܘܢ</VERS>
      <VERS vnumber="27">ܘܠܳܐ ܬܩܽܘܡ ܥܶܩܒܬܳܐ ܕܪ̈ܶܓܠܰܝܗܽܘܢ ܩܕ݂ܳܡܰܝܢ. ܐܶܠܳܐ ܡܺܐܒܰܕ݂ ܢܺܐܒܕ݂ܽܘܢ. ܐܶܡܰܪ ܢܒܽܘܟܰܕܢܳܨܰܪ ܡܳܪܳܐ ܕܟܽܠܳܗ̇ ܐܰܪܥܳܐ. ܘܠܳܐ ܢܶܗܦܟܽܘܢ ܦܶܬܓܳܡܰܘ̈ܗܝ ܠܒܶܣܬܰܪܗܽܘܢ.</VERS>
    </CHAPTER>
    <CHAPTER cnumber="6">
      <VERS vnumber="1">ܐܰܢ̱ܬ ܕܶܝܢ ܐܰܚܝܺܘܕ݂ ܐܰܓܺܝܪܳܐ ܕܥܰܡܽܘܢ: ܕܡܰܠܶܠܬ ܦܶܬܓ̈ܳܡܶܐ ܗܳܠܶܝܢ</VERS>
      <VERS vnumber="2">ܒܝܰܘܡܳܐ ܕܥܰܘܠܳܟ ܠܳܐ ܬܶܬܚܙܶܐ ܠܺܝܡܶܢ ܝܰܘܡܳܢܳܐ: ܥܕܰܡܳܐ ܕܶܐܥܒܶܕ݂ ܬܒܰܥܬܳܐ ܡܶܢ ܥܰܡܳܐ ܕܰܣܠܶܩ ܡܶܢ ܡܶܨܪܶܝܢ</VERS>
      <VERS vnumber="3">ܘܗܳܝܕܶܝܢ ܢܶܥܽܘܠ ܣܰܝܦܳܐ ܕܚܰܝܠܝ: ܘܢܰܝܙܟܳܐ ܕܥܰܒܕܰܝ̈ ܒܕܰܦܢܰܝ̈ܟ</VERS>
      <VERS vnumber="4">ܘܬܶܦܶܠ ܥܰܡ ܩܛܺܝܠܰܝ̈ܗܽܘܢ ܡܳܐ ܕܗܶܦܟܶܬ݂. ܘܢܰܘܒܠܽܘܢܳܟ݂ ܥܰܒܕܰܝ̈ ܝܰܘܡܳܢܳܐ. ܘܢܶܫܒܩܽܘܢܳܟ݂ ܒܰܚܕ݂ܳܐ ܡܶܢ ܡܕܺܝ̈ܢܳܬܳܐ ܕܺܝܣܪܳܐܶܝܠ. ܘܠܳܐ ܬܡܽܘܬ݂ ܥܕ݂ܰܡܳܐ ܕܥܰܡܗܽܘܢ ܬܺܐܒܰܕ݂</VERS>
      <VERS vnumber="5">ܡܶܛܽܠ ܕܰܣܒܰܪܬ ܒܠܶܒܳܟ݂ ܕܠܳܐ ܡܶܬܬܰܚܕܺܝܢ. ܘܠܳܐ ܢܶܚ̈ܙܝܳܢ ܐܰܦܰܝ̈ܟ ܒܛܳܒܬܳܐ. ܡܰܠܶܠܬ ܓܶܝܪ: ܘܠܳܐ ܢܶܦܶܠ ܚܰܕ ܡܶܢ ܦܶܬܓܳܡܰܝ̈</VERS>
      <VERS vnumber="6">ܘܰܦܩܰܕ݂ ܐܶܠܦܰܪܢܳܐ ܠܥܰܒܕܰܘ̈ܗܝ ܐܰܝܠܶܝܢ ܕܩܳܝܡܺܝܢ ܒܡܰܫܟܢܶܗ. ܕܢܶܐܚܕܽܘܢܳܝܗܝ ܠܰܐܚܝܺܘܕ: ܘܢܰܘܒܠܽܘܢܶܗ ܠܒܶܝܬ ܦܳܠܳܘ: ܘܰܠܡܰܫܠܳܡܽܘܬܶܗ ܒܝܰܕ ܒܢܰܝ̈ ܝܺܣܪܳܐܶܝܠ</VERS>
      <VERS vnumber="7">ܘܰܐܚܕܽܘܗܝ ܓܰܒܖ̈ܶܐ ܘܰܐܦܩܽܘܗܝ ܠܒܰܪ ܡܶܢ ܡܰܫܪܺܝܬܳܐ ܠܚܰܩܠܳܐ. ܘܰܐܘܒܠܽܘܗܝ ܠܛܽܘܪܳܐ. ܘܶܐܙܰܠܘ ܠܥܰܝܢܳܐ ܕܡܰܝ̈ܳܐ ܕܺܐܝܬ ܬܚܶܝܬ ܡܕܺܝܢܬܳܐ. ܘܟܰܕ݂ ܚܙܰܘ ܐܶܢܽܘܢ ܐ̱ܢܳܫܰܝ̈ ܡܕܰܝܢܬܳܐ: ܢܣܰܒܘ ܙܰܝܢܗܺܘܢ</VERS>
      <VERS vnumber="8">ܘܰܢܦܰܩܘ ܠܒܰܪ ܡܶܢ ܡܕܺܝܢܬܳܐ ܠܪ̈ܺܝܫܰܝ ܛܽܘܖ̈ܶܐ: ܟܽܠ ܓܒܰܪ ܕܫܳܕܶܐ ܒܩܶܠܥܳܐ ܘܰܐܚܕܽܘܗ̇ ܡܰܣܰܩܬܳܐ: ܘܰܫܕܰܘ ܒܗܽܘܢ ܟܺܐܦ̈ܶܐ. ܘܫܰܢܺܝܘ ܠܗܽܘܢ ܡܶܢ ܬܰܡܳܢ. ܘܰܐܣܪܽܘܗܝ ܠܰܐܚܝܺܘܕ݂: ܘܫܰܒܩܽܘܗܝ ܟܰܕ݂ ܫܕܶܐ ܬܚܶܝܬ ܛܽܘܪܳܐ. ܘܶܐܙܰܠܘ ܠܘܽܬ݂ ܡܳܪܗܽܘܢ</VERS>
      <VERS vnumber="9">ܘܰܢܚܶܬܘ ܒܢܰܝ̈ ܝܺܣܪܳܐܶܝܠ ܡܶܢ ܡܕܺܝܢܬܳܐ: ܘܩܳܡܘ ܥܠܰܘܗܝ ܘܰܫܪܰܐܘܽܗܝ ܘܰܐܣܩܽܘܗܝ ܠܰܡܕܰܝܢܬܳܐ. ܘܰܐܥܠܽܘܗܝ ܠܘܳܬ݂ ܪܰܘܪ̈ܒܳܢܶܐ ܕܰܡܕܺܝܢܬܗܽܘܢ ܕܰܗܘܰܘ ܒܝܰܘ̈ܡܳܬܳܐ ܗܳܢܽܘܢ</VERS>
      <VERS vnumber="10">ܥܽܘܙܺܝܳܐ ܒܰܪ ܡܺܝܟܳܐ ܡܶܢ ܫܰܒܛܳܐ ܕܫܶܡܥܽܘܢ: ܘܚܰܒܪܺܝ ܒܰܪ ܥܰܬܢܳܐܶܝܠ: ܘܟܰܪܡܺܝ ܒܰܪ ܡܺܝܫܳܐܶܝܠ. ܘܰܩܪܰܘ ܠܣܳܒ̈ܶܐ ܕܰܡܕܺܝܢܬܳܐ: ܘܰܪܗܶܛܘ ܟܽܠ ܥܠܰܝܡܰܝ̈ܗܽܘܢ ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܠܰܟܢܽܘܫܬܳܐ</VERS>
      <VERS vnumber="11">ܘܰܐܩܺܝܡܽܘܗܝ ܠܰܐܚܝܺܘܕ݂ ܡܶܨܥܰܬ ܥܰܡܳܐ ܟܽܠܶܗ. ܘܫܰܐܠܶܗ ܥܽܘܙܺܝܳܐ ܕܡܳܢܳܐ ܓܕܰܫ</VERS>
      <VERS vnumber="12">ܘܰܥܢܳܐ ܘܶܐܡܰܪ ܠܗܽܘܢ: ܟܽܠܗܽܘܢ ܦܶܬܓ̈ܳܡܶܐ ܕܰܥܡܶܗ ܕܐܰܠܦܰܪܢܳܐ: ܘܟܽܠ ܕܡܰܠܶܠ ܠܥܺܝܢ ܪܰܘܪ̈ܒܳܢܶܐ ܕܳܐܬܽܘܪ. ܘܕܶܐܬܪܰܘܪܰܒ ܐܶܠܦܰܪܢܳܐ ܥܰܠ ܒܶܝܬ ܝܺܣܪܳܐܶܝܠ</VERS>
      <VERS vnumber="13">ܘܰܢܦܰܠܘ ܟܽܠܶܗ ܥܰܡܳܐ ܥܰܠ ܐܰܦܰܝ̈ܗܽܘܢ. ܘܰܣܓܶܕܘ ܠܰܐܠܳܗܳܐ</VERS>
      <VERS vnumber="14">ܘܰܥܢܰܘ ܘܶܐܡܰܪܘ. ܡܳܪܝܳܐ ܐܰܠܳܗܳܐ ܕܰܫܡܰܝܳܐ: ܚܽܘܪ ܒܫܽܘܒܗܳܪܗܽܘܢ. ܘܪܰܚܶܡ ܥܰܠ ܡܽܘܟܳܟܶܗ ܕܥܰܡܳܟ݂. ܘܚܽܘܪ ܒܡܰܩܕܫܳܟ݂ ܒܝܰܘܡܳܐ ܗܳܢܳܐ</VERS>
      <VERS vnumber="15">ܘܒܰܝܐܘܽܗܝ ܠܰܐܚܝܺܘܕ݂. ܘܫܰܒܚܽܘܗܝ ܛܳܒ</VERS>
      <VERS vnumber="16">ܘܕܰܒܪܶܗ ܥܽܘܙܺܝܳܐ ܡܶܢ ܟܶܢܫܳܐ ܘܰܐܘܒܶܠܗ ܠܒܰܝܬܶܗ. ܘܰܥܒܰܕ݂ ܐܰܬܪܳܐ ܠܣܳܒ̈ܶܐ</VERS>
      <VERS vnumber="17">ܘܰܩܪܳܐ ܠܰܐܠܳܗܳܐ ܕܺܝܣܪܳܐܶܝܠ ܟܽܠܶܗ ܠܺܠܝܳܐ ܕܰܢܥܰܕܰܪ ܐܶܢܽܘܢ.</VERS>
    </CHAPTER>
    <CHAPTER cnumber="7">
      <VERS vnumber="1">ܘܰܠܝܰܘܡܳܐ ܐ̱ܚܪܺܢܳܐ. ܦܩܰܕ݂ ܐܶܠܦܰܪܢܳܐ ܠܟܽܠܶܗ ܚܰܝܠܶܗ ܘܰܠܟܽܠ ܕܶܐܬ݂ܰܘ ܥܰܡܶܗ ܠܥܶܕܪܶܗ. ܕܢܶܫܩܠܽܘܢ ܠܒܶܝܬ ܦܳܠܳܘ: ܘܰܠܡܶܚܰܕ ܟܽܠ ܡܰܣܩܳܢܳܐ ܕܛܽܘܖ̈ܶܐ: ܘܰܠܡܰܩܪܳܒܽܘ ܥܰܡ ܒܢܰܝ̈ ܝܺܣܪܳܐܶܝܠ</VERS>
      <VERS vnumber="2">ܘܰܫܩܰܠܘ ܒܝܰܘܡܳܐ ܗܰܘ ܟܽܠܗܽܘܢ ܓܰܒܖ̈ܶܐ ܘܟܽܠܶܗ ܚܰܝܠܗܽܘܢ: ܡܳܐܐ ܘܫܰܒܥܺܝܢ ܘܰܬܪܶܝܢ ܐܰܠܦܺܝ̈ܢ: ܘܦܰܪ̈ܳܫܶܐ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ: ܣܛܰܪ ܡܶܢ ܝܺܩܰܪܬܗܽܘܢ: ܘܰܣܛܰܪ ܡܶܢ ܐ̱ܢܳܫ̈ܳܐ ܕܰܢܩܶܦܘ ܠܗܽܘܢ: ܣܽܘܓܳܐܐ ܕܛܳܒ</VERS>
      <VERS vnumber="3">ܘܫܰܪܰܘ ܒܐܽܘܠܽܘܢܳܐ ܕܥܰܠ ܓܶܢܒ ܡܕܺܝܢܬܳܐ: ܥܰܠ ܥܰܝܢܳܐ ܕܡܰܝ̈ܳܐ. ܘܰܗܘܳܐ ܦܬܳܝܳܗ̇ ܕܡܰܫܪܺܝܬܳܐ ܡܶܢ ܪܽܘܬܺܝܡ ܘܰܥܕܰܡܳܐ ܠܳܐܒܳܠ ܡܚܽܘܠܳܐ. ܘܽܐܘܪܟܳܗ̇ ܥܕܰܡܳܐ ܠܩܶܪܡܽܘܢ ܕܠܽܘܩܒܰܠ ܐܺܝܙܰܪܥܺܝܠ. ܘܰܒܢܰܝ̈ ܝܺܣܪܳܐܶܝܠ ܟܰܕ݂ ܚܙܰܘ ܣܽܘܓܐܗܽܘܢ: ܐܶܬܕܠܶܚܘ ܛܳܒ. ܘܶܐܡܰܪܘ ܐ̱ܢܳܫ ܠܩܰܪܺܝܒܶܗ. ܗܳܫܳܐ ܐܳܦܠܳܐ ܟܽܠ ܐܰܦܰܝ̈ ܐܰܪܥܳܐ: ܐܳܦܠܳܐ ܛܽܘܖ̈ܶܐ ܪ̈ܳܡܶܐ: ܘܳܐܦܠܳܐ ܢܰܚ̈ܠܶܐ: ܘܳܐܦܠܳܐ ܪ̈ܳܡܳܬܳܐ: ܢܣܰܝܒܪܽܘܢ ܝܽܘܩܪܗܽܘܢ</VERS>
      <VERS vnumber="4">ܘܰܫܩܰܠܘ ܓܒܰܪ ܡܳܐܢܰܝ̈ ܩܪܳܒܶܗ: ܘܰܐܘܚܶܕܘ ܢܽܘܪܳܐ ܒܡܰܓ̈ܠܶܐ ܕܫܽܘܖ̈ܰܝܗܽܘܢ. ܘܰܗܘܰܘ ܢܳܛܪܺܝܢ ܟܽܠܶܗ ܠܺܠܝܳܐ ܗܰܘ</VERS>
      <VERS vnumber="5">ܘܰܠܝܰܘܡܳܐ ܕܰܬܪܶܝܢ: ܐܰܦܶܩ ܐܶܠܦܰܪܢܳܐ ܟܽܠܶܗ ܚܰܝܠܶܗ ܠܽܘܩܒܰܠ ܒܢܰܝ̈ ܝܺܣܪܳܐܶܝܠ. ܕܝܳܬܒܺܝܢ ܗܘܰܘ ܒܶܝܬ ܦܳܠܳܘ. ܘܓܰܫܘ ܡܰܣܩܳܢܳܐ ܕܰܡܕܺܝܢܬܳܐ</VERS>
      <VERS vnumber="6">ܘܗܰܠܶܟܘ ܥܰܠ ܥܰܝ̈ܢܳܬܳܐ ܕܡܰܝ̈ܳܐ: ܘܶܐܚܰܕܘ ܐܶܢܶܝܢ. ܘܦܰܠܶܓܘ ܐܶܢܶܝܢ ܥܰܠ ܡܰܫܪ̈ܝܳܬܳܐ ܕܓܰܒܖ̈ܶܐ ܚܰܝܠܬܳܢ̈ܶܐ. ܘܗܽܘ ܗܦܰܟ ܠܘܳܬ ܥܰܡܶܗ</VERS>
      <VERS vnumber="7">ܘܰܩܪܶܒܘ ܠܶܗ ܟܽܠܗܽܘܢ ܪܰܘܪ̈ܒܳܢܶܐ ܕܰܒܢܰܝ̈ ܥܺܣܽܘ: ܟܽܠ ܫܰܠܺܝ̈ܛܶܐ ܕܡܽܘܐܳܒ ܪ̈ܺܝܫܰܝ ܡܕܺܝ̈ܢܳܬܳܐ ܕܥܰܠ ܓܶܢܒ ܝܰܡܳܐ</VERS>
      <VERS vnumber="8">ܘܶܐܡܰܪܘ ܠܶܗ. ܢܶܫܡܰܥ ܡܳܪܰܢ ܦܶܬܓܳܡܳܐ ܗܳܢܳܐ. ܕܠܳܐ ܢܶܗܘܶܐ ܬܒܳܪܳܐ ܒܚܰܝܠܳܟ݂. ܡܶܛܽܠ ܕܥܰܡܳܐ ܗܳܢܳܐ: ܠܳܐ ܬܟܺܝܠ ܥܰܠ ܢܰܝ̈ܙܟܶܐ. ܐܶܠܳܐ ܥܰܠ ܪܰܘܡܳܐ ܕܛܽܘܖ̈ܶܐ: ܕܗܶܢܽܘܢ ܥܳܡܪܺܝܢ ܒܗܽܘܢ ܬܟܺܝܠܺܝܢ. ܡܶܛܽܠ ܕܠܳܐ ܗܘܳܐ ܦܫܺܝܩ ܠܡܶܬܩܰܪܳܒܽܘ ܠܗܽܘܢ ܠܛܽܘܖ̈ܶܐ. ܘܗܳܫܳܐ ܡܳܪܰܢ ܠܳܐ ܬܰܩܪܶܒ ܥܰܡܗܽܘܢ ܐܰܝܟ݂ ܕܡܶܬܥܒܶܕ݂ ܩܪܳܒܳܐ. ܘܠܳܐ ܢܶܦܶܠ ܓܒܰܪ ܡܶܢ ܥܰܡܳܟ݂. ܐܶܠܳܐ ܩܰܘܳܐ ܒܡܰܫܪܺܝܬܳܟ݂. ܘܛܰܪ ܟܽܠܗܽܘܢ ܓܰܒܖ̈ܶܐ ܕܚܰܝܠܳܟ݂. ܘܢܶܐܚܕܽܘܢ ܥܰܒܕܰܝ̈ܟ ܥܰܝܢܳܐ ܕܡܰܝ̈ܳܐ܆ ܕܢܳܦܩܳܐ ܡܶܢ ܬܚܶܝܬ ܥܶܩܳܪܶܗ ܕܛܽܘܪܳܐ. ܡܶܛܽܠ ܕܡܶܢ ܬܰܡܳܢ ܡܳܠܶܝܢ ܟܽܠܗܽܘܢ ܥܳܡܽܘܪ̈ܶܝܗ̇ ܕܒܶܝܬ ܦܳܠܳܘ. ܘܰܢܣܺܝܦ ܐܶܢܽܘܢ ܨܶܗܝܳܐ. ܘܰܢܫܰܠܡܽܘܢ ܡܕܺܝ̈ܢܳܬܗܽܘܢ. ܘܰܚܢܰܢ ܕܥܰܡܳܟ݂: ܢܶܣܰܩ ܠܪ̈ܺܝܫܰܝ ܛܽܘܖ̈ܶܐ ܕܩܰܪܺܝܒܺܝܢ ܠܰܢ: ܘܢܶܫܪܶܐ ܥܠܰܝܗܽܘܢ ܘܢܶܬܢܰܛܪܽܘܢ ܕܠܳܐ ܢܶܦܽܘܩ ܡܶܢ ܡܕܰܝܢܬܳܐ ܐܳܦܠܳܐ ܐ̱ܢܳܫ. ܘܰܢܣܽܘܦܽܘܢ ܒܟܰܦܢܳܐ ܘܰܒܨܶܗܝܳܐ: ܗܶܢܽܘܢ ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ: ܥܰܕ ܐܳܬܝܳܐ ܥܠܰܝܗܽܘܢ ܚܰܪܒܳܐ: ܘܢܳܦܠܺܝܢ ܒܫܽܘ̈ܩܶܐ: ܘܬܶܦܪܽܘܥ ܐܶܢܽܘܢ ܦܽܘܪܥܳܢܳܐ ܒܺܝܫܳܐ. ܥܰܠ ܕܰܐܣܠܝܽܘܟ݂: ܘܠܳܐ ܢܦܰܩܘ ܠܽܐܘܪܥܳܟ݂ ܒܰܫܠܳܡܳܐ</VERS>
      <VERS vnumber="9">ܘܰܫܦܰܪܘ ܦܶܬܓܳܡܰܝ̈ܗܽܘܢ ܩܕܳܡ ܐܰܠܦܰܪܢܳܐ ܘܰܩܕܳܡ ܟܽܠܗܽܘܢ ܥܰܒܕܰܘ̈ܗܝ. ܘܰܦܩܰܕ ܕܢܶܗܘܶܐ ܐܰܝܟ ܕܶܐܡܰܪܘ. ܘܣܶܠܩܰܬ݂ ܡܰܫܪܺܝܬܳܐ ܕܰܒܢܰܝ̈ ܡܽܘܐܳܒ: ܘܥܰܡܗܽܘܢ ܚܰܡܫܳܐ ܐܰܠܦܺܝ̈ܢ ܪ̈ܶܓܠܳܝܶܐ ܡܶܢ ܒܢܰܝ̈ ܐܳܬܽܘܪ. ܘܰܫܪܰܘ ܒܽܐܘܠܽܘܢܳܐ. ܘܶܐܚܰܕܘ ܡܰܝ̈ܳܐ ܘܥܰܝ̈ܢܳܬܳܐ ܕܰܒܢܰܝ̈ ܝܺܣܪܳܐܶܝܠ. ܘܰܣܠܶܩܘ ܒܢܰܝ̈ ܥܺܣܽܘ: ܘܰܒܢܰܝ̈ ܥܰܡܽܘܢ ܡܶܢ ܒܢܰܝ̈ ܐܳܬܽܘܪ ܬܪܶܥܣܰܪ ܐܰܠܦܺܝ̈ܢ. ܘܰܫܪܰܘ ܒܛܽܘܪܳܐ ܕܠܽܘܩܒܰܠ ܪܽܘܬܺܝܡ. ܘܰܫܪܰܘ ܡܶܢܗܽܘܢ ܠܬܰܝܡܢܳܐ ܘܰܠܡܕܰܢܚܳܐ: ܠܽܘܩܒܰܠ ܥܩܰܪܒܰܬ݂ ܕܠܽܘܩܒܰܠ ܟܽܘܫ ܕܥܰܠ ܢܰܚܠܳܐ ܕܦܳܥܽܘܪ. ܘܫܰܪܟܳܐ ܕܚܰܝܠܳܐ ܕܰܒܢܰܝ̈ ܐܳܬܽܘܪ: ܫܪܰܘ ܒܰܦܩܰܥܬܳܐ. ܘܟܰܣܺܝܘ ܐܰܦܶܝ̈ܗ̇ ܕܰܐܪܥܳܐ. ܘܡܰܫܟܢܰܝ̈ܗܽܘܢ ܘܡܳܐܢܰܝ̈ܗܽܘܢ ܫܪܶܝܢ ܒܝܰܢܳܬܗܽܘܢ. ܘܣܰܓܺܝܐܺܝܢ ܗܘܰܘ ܛܳܒ. ܘܰܒܢܰܝ̈ ܝܺܣܪܳܐܶܝܥ ܓܥܰܘ ܠܘܳܬ ܐܰܠܳܗܗܽܘܢ: ܘܶܐܬܟܰܪܝܰܬ ܪܽܘܚܗܽܘܢ.ܡܶܛܽܠ ܕܰܚܕܰܪܘ ܐܶܢܽܘܢ ܒܥܶܠܕܒܳܒܰܝ̈ܗܽܘܢ. ܘܠܰܝܬ ܗܘܳܐ ܠܡܶܥܪܰܩ ܡܶܢ ܒܝܰܢܳܬܗܽܘܢ . ܘܩܰܘܺܝ ܚܕܳܖ̈ܰܝܗܽܘܢ ܡܰܫܪ̈ܝܳܬܳܐ ܕܰܒܢܰܝ̈ ܐܳܬܽܘܪ: ܘܖ̈ܰܓܳܠܶܐ ܘܡܰܪ̈ܟܒܳܬܳܐ ܘܦܰܪ̈ܳܫܶܐ. ܬܪܶܝܢ ܝܰܪ̈ܚܺܝܢ ܘܰܐܪܒܥܳܐ ܝܰܘ̈ܡܺܝܢ</VERS>
      <VERS vnumber="10">ܘܣܰܦܶܩܘ ܥܳܡܽܘܖ̈ܶܐ ܕܒܶܝܬ ܦܳܠܳܘ ܓܽܘ̈ܒܶܐ ܕܡܰܝ݂̈ܝ݂ܗܽܘܢ ܘܰܓܪ̈ܳܒܰܝܗܽܘܢ ܐܶܣܬܰܦܰܩܘ. ܘܠܳܐ ܐܶܫܬܰܘܚܰܪ ܠܗܽܘܢ ܡܰܝ̈ܳܐ ܠܡܶܫܬܳܐ. ܘܶܐܬܛܰܪܰܦܘ ܝܰܠܽܘܕܰܝ̈ܗܽܘܢ ܘܢܶܫܰܝ̈ܗܽܘܢ. ܠܳܐ ܐܶܫܬܰܚܪܘ ܠܗܽܘܢ ܡܰܝ̈ܳܐ ܠܡܶܫܬܳܐ: ܘܰܠܡܶܣܒܰܥ ܚܰܕ ܝܽܘܡ. ܡܶܛܽܠ ܕܒܰܟܝܳܠܬܳܐ ܝܳܗܒܺܝܢ ܗܘܰܘ ܠܗܽܘܢ ܡܰܝ̈ܳܐ. ܘܶܬܛܰܪܰܦܘ ܛܳܒ ܝܰܠܽܘܕܰܝ̈ܗܽܘܢ ܘܢܶܫܰܝ̈ܗܽܘܢ ܘܓܰܕܽܘܕܰܝ̈ܗܽܘܢ. ܘܣܳܦܘ ܡܶܢ ܨܶܗܝܳܐ. ܘܰܢܦܰܠܘ ܒܫܽܘ̈ܩܶܐ ܕܰܡܕܺܝܢܬܳܐ ܘܒܰܡܰܥܠܳܢ̈ܶܐ ܕܬܰܪ̈ܥܶܐ. ܘܠܳܐ ܗܘܳܐ ܒܗܽܘܢ ܚܰܝܠܳܐ</VERS>
      <VERS vnumber="11">ܘܶܐܬܟܰܢܰܫܘ ܥܰܠ ܥܽܘܙܺܝܳܐ ܘܥܰܠ ܪܰܘܪ̈ܒܳܢܶܐ ܕܰܡܕܺܝܢܬܳܐ: ܥܠܰܝ̈ܡܶܐ ܘܢܶܫ̈ܶܐ ܘܛܠܳܝ̈ܶܐ</VERS>
      <VERS vnumber="12">ܘܰܥܢܰܘ ܒܩܳܠܳܐ ܪܳܡܳܐ: ܘܶܡܰܪܘ ܠܥܺܝܢ ܣܳܒ̈ܶܐ. ܢܕܽܘܢ ܡܳܪܝܳܐ ܒܰܝܢܰܝܢ ܘܰܠܟܽܘܢ. ܡܶܛܽܠ ܕܰܥܒܰܕܬܽܘܢ ܒܰܢ ܥܰܘܠܳܐ ܪܰܒܳܐ: ܕܠܳܐ ܡܰܠܶܠܬܽܘܢ ܫܠܳܡܳܐ ܥܰܡ ܒܢܰܝ̈ ܐܳܬܽܘܪ</VERS>
      <VERS vnumber="13">ܘܗܳܫܳܐ ܠܰܝܬ ܠܰܢ ܡܰܢ ܕܰܡܥܰܕܰܪ ܠܰܢ. ܐܶܠܳܐ ܐܰܫܠܡܰܢ ܡܳܪܝܳܐ ܒܺܐܝܕܰܝ̈ܗܽܘܢ: ܕܢܶܣܽܘܦ ܩܕܳܡܰܝܗܽܘܢ ܒܨܶܗܝܳܐ ܘܒܰܐܒܕܳܢܳܐ ܪܰܒܳܐ</VERS>
      <VERS vnumber="14">ܘܗܳܫܳܐ ܩܪܰܘ ܐܶܢܽܘܢ: ܘܰܐܫܠܶܡܘ ܠܗܽܘܢ ܡܕܺܝܢܬܳܐ ܠܫܶܒܝܳܐ ܘܰܠܒܶܙܬܳܐ ܠܥܰܡܶܗ ܕܶܐܠܦܰܪܢܳܐ ܘܰܠܟܽܠܶܗ ܚܰܝܠܶܗ</VERS>
      <VERS vnumber="15">ܡܶܛܽܠ ܕܛܳܒ ܠܰܢ ܕܢܶܗܘܶܐ ܠܗܽܘܢ ܥܰܒܕ̈ܶܐ ܘܰܐܡܗ̈ܳܬܳܐ: ܘܬܺܚܶܐ ܢܰܦܫܰܢ. ܘܠܳܐ ܢܶܚܙܶܐ ܒܥܰܝ̈ܢܰܝܢ ܡܰܘܬܳܐ ܕܝܰܠܽܘ̈ܕܰܝܢ ܘܰܕܢܶܫܰܝ̈ܢ: ܘܕܰܒܢܰܝ̈ܢ: ܟܰܕ ܡܶܬܛܰܪܦܳܐ ܢܰܦܫܗܽܘܢ</VERS>
      <VERS vnumber="16">ܘܰܡܣܰܗܕܺܝܢܰܢ ܒܟܽܘܢ ܫܡܰܝܳܐ ܘܰܐܪܥܳܐ ܘܡܳܪܝܳܐ ܐܰܠܳܗܗܽܘܢ ܕܰܐܒܳܗ̈ܳܬܰܢ. ܕܗܽܘ ܢܶܬܒܰܥ ܡܶܢܰܢ ܐܰܝܟ ܚܛܳܗܰܝ̈ܢ: ܠܡܶܥܒܰܕ ܐܰܝܟ ܦܶܬܓ̈ܳܡܶܐ ܗܳܠܶܝܢ ܒܝܰܘܡܳܐ ܕܝܰܘܡܳܢܳܐ</VERS>
      <VERS vnumber="17">ܘܰܗܘܳܬ݂ ܒܟܳܬܳܐ ܪܰܒܬܳܐ ܒܓܰܘ ܟܢܽܘܫܬܳܐ. ܘܰܓܥܰܘ ܠܘܳܬ݂ ܡܳܪܝܳܐ ܐܰܠܳܗܳܐ ܒܩܳܠܳܐ ܪܳܡܳܐ ܟܽܠܗܽܘܢ ܐܰܟܚܕ݂ܳܐ</VERS>
      <VERS vnumber="18">ܘܶܐܡܰܪ ܠܗܽܘܢ ܥܽܘܙܺܝܳܐ: ܬܰܪܣܰܘ ܐܰܚܰܝ̈. ܘܰܢܣܰܝܒܰܪ ܚܰܡܫܳܐ ܝܰܘ̈ܡܺܝܢ ܐ̱ܚܪ̈ܳܢܺܝܢ</VERS>
      <VERS vnumber="19">ܛܳܟ ܢܰܦܢܶܐ ܠܰܢ ܡܳܪܝܳܐ ܐܰܠܳܗܰܢ ܖ̈ܰܚܡܰܘܗܝ. ܡܶܛܽܠ ܕܠܳܐ ܫܳܒܶܩ ܠܰܢ ܥܕܰܡܳܐ ܠܚܰܪܬܳܐ</VERS>
      <VERS vnumber="20">ܘܶܐܢ ܢܶܥܒܪܽܘܢ ܚܰܡܫܳܐ ܝܰܘ̈ܡܺܝܢ: ܘܠܳܐ ܢܶܗܘܶܐ ܠܰܢ ܥܽܘܕܪܳܢܳܐ. ܢܶܥܒܶܕ ܐܰܝܟ ܦܶܬܓܳܡ̈ܶܐ ܗܳܠܶܝܢ</VERS>
      <VERS vnumber="21">ܘܕܰܒܪܶܗ ܠܥܰܡܳܐ ܐ̱ܢܳܫ ܠܡܰܫܟܢܶܗ: ܘܰܠܫܽܘܖ̈ܶܐ ܘܰܠܡܰܓܕ̈ܠܶܐ ܕܰܡܕܺܝܢܬܳܐ. ܘܢܶܫ̈ܶܐ ܘܰܛܠܳܝ̈ܶܐ ܫܪܳܐ ܐܶܢܽܘܢ ܠܒܳܬܰܝ̈ܗܽܘܢ ܘܰܗܘܰܘ ܒܡܽܘܟܳܟܳܐ ܪܰܒܳܐ ܛܳܒ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܒܝܰܘ̈ܡܳܬܳܐ ܗܳܢܽܘܢ ܥܳܡܪܳܐ ܗܘܳܬ݂ ܒܰܡܕܺܝܢܬܳܐ ܝܺܗܽܘܕܺܝܬ ܒܰܪܬ ܡܰܪܪܺܝ: ܒܰܪ ܥܽܘܨ: ܒܰܪ ܝܰܘܣܶܦ: ܒܰܪ ܥܽܘܙܝܶܠ: ܒܰܪ ܐܰܠܩܳܢܳܐ: ܒܰܪ ܚܰܢܳܢ: ܒܰܪ ܓܶܒܥܽܘܢ: ܒܰܪ ܕܰܦܢܺܝܢ: ܒܰܪ ܐܰܚܺܝܛܽܘܒ: ܒܰܪ ܢܰܐܺܝܢ: ܒܰܪ ܡܠܰܟܝܳܐ: ܒܰܪ ܥܺܝܪ: ܒܰܪ ܫܰܠܡܽܘܐܶܝܠ: ܒܰܪ ܫܶܡܥܽܘܢ: ܒܰܪ ܝܺܣܪܳܐܶܝܠ</VERS>
      <VERS vnumber="2">ܘܒܰܥܠܳܗ̇ ܡܢܰܫܶܐ ܡܶܢ ܫܪܰܒܬܳܗ̇. ܘܡܺܝܬ ܒܰܚܨܳܕܳܐ ܕܰܣܥܳܖ̈ܶܐ</VERS>
      <VERS vnumber="3">ܕܩܳܐܶܡ ܗܘܳܐ ܥܰܠ ܚܳܨܽܘܕ̈ܶܐ ܒܚܰܩܠܳܐ: ܘܨܰܚ ܚܽܘܡܳܐ ܒܪܺܝܫܶܗ. ܘܰܢܦܰܠ ܥܰܡ ܥܰܪܣܶܗ. ܘܡܺܝܬ ܒܶܝܬ ܦܳܠܳܘ ܡܕܺܝܢܬܗܽܘܢ. ܘܩܰܒܪܽܘܗܝ ܥܰܡ ܐܰܒܳܗܰܘ̈ܗܝ ܒܚܰܩܠܳܐ ܕܒܝܬ ܪܽܘܬܺܝܡ: ܘܢܶܝܬ ܒܥܰܠܡܽܘܢ</VERS>
      <VERS vnumber="4">ܘܰܗܘܳܬ݂ ܝܺܗܽܘܕܺܝܬ ܡܪܰܡܠܳܐ ܒܒܰܝܬܳܗ̇: ܬܠܳܬ ܫܢܺܝ̈ܢ ܘܰܐܪܒܥܳܐ ܝܰܪ̈ܚܺܝܢ</VERS>
      <VERS vnumber="5">ܘܥܶܒܕܰܬ݂ ܠܳܗ̇ ܡܛܰܠܬܳܐ ܥܰܠ ܐܶܓܰܪܳܐ ܕܒܰܝܬܳܗ̇. ܘܶܐܣܪܰܬ݂ ܣܰܩܳܐ ܒܚܰܨܶܝ̈ܗ̇</VERS>
      <VERS vnumber="6">ܘܠܳܒܫܳܐ ܗܘܳܬ݂ ܡܳܐܢܰܝ̈ ܐܳܪܡܠܽܘܬܳܗ̇. ܘܨܳܝܡܳܐ ܗܘܳܬ݂ ܟܽܠ ܝܰܘ̈ܡܰܝ ܐܰܪܡܠܽܘܬܳܗ̇: ܣܛܰܪ ܡܶܢ ܫܰܒ̈ܶܐ ܘܪ̈ܺܝܫܰܝ ܝܰܪ̈ܚܶܐ ܘܥܺܐܕ̈ܶܐ ܘܚܰܕܘ̈ܳܬܳܐ: ܘܥܽܘܗܕܳܢ̈ܶܐ ܕܒܶܝܬ ܝܺܣܪܳܐܶܝܠ</VERS>
      <VERS vnumber="7">ܘܰܗܘܳܬ݂ ܫܰܦܺܝܪܳܐ ܒܚܶܙܘܳܗ̇: ܘܝܳܐܶܐ ܩܽܘܒܠ̱ܠܳܗ̇: ܘܚܰܟܺܝܡ ܠܶܒܳܗ̇: ܘܛܳܒܳܐ ܣܰܟܽܘܠܬܳܢܝܳܐ. ܘܰܗܘܳܬ݂ ܥܰܬܺܝܪܳܐ ܛܳܒ. ܡܶܛܽܠ ܕܰܫܒܰܩ ܠܳܗ̇ ܡܢܰܫܶܐ ܒܰܥܠܳܗ̇: ܕܰܗܒܳܐ ܘܟܶܣܦܳܐ: ܘܥܰܒܕ̈ܶܐ: ܘܰܐܡ̈ܗܳܬܳܐ: ܘܰܒܥܺܝܪ̈ܳܐ ܘܩܽܘܪ̈ܝܳܐ. ܘܩܳܡܰܬ݂ ܒܗܶܝܢ</VERS>
      <VERS vnumber="8">ܘܠܰܝܬ ܗܘܳܐ ܕܳܐܡܰܪ ܠܳܗ̇ ܡܶܠܳܐ ܒܺܝܫܳܐ. ܡܶܛܽܠ ܕܕܳܚܠܳܐ ܗܘܳܬ݂ ܡܶܢ ܐܰܠܳܗܳܐ ܛܳܒ</VERS>
      <VERS vnumber="9">ܘܫܶܡܥܰܬ ܦܶܬܓܳܡܰܘ̈ܗܝ ܕܥܰܡܳܐ ܒܺܝܫܳܐ ܕܶܐܡܰܪܘ ܠܪܰܒܳܐ. ܡܶܛܽܠ ܕܥܳܩܰܬ݂ ܢܰܦܫܗܽܘܢ ܒܰܒܨܺܝܪܽܘܬ ܡܰܝ̈ܳܐ. ܘܫܶܡܥܰܬ ܝܺܗܽܘܕܺܝܬ ܟܽܠ ܦܶܬܓܳܡ̈ܶܐ ܕܶܐܡܰܪ ܠܗܽܘܢ ܥܽܘܙܺܝܳܐ ܕܨܳܬܰܬ݂ ܐܶܢܽܘܢ. ܘܺܝܡܳܐ ܠܗܽܘܢ ܕܒܳܬܰܪ ܫܬܳܐ ܝܰܘ̈ܡܺܝܢ: ܢܰܫܠܡܽܘܢ ܠܰܡܕܺܝܢܬܳܐ ܠܒܰܢܝ̈ ܐܳܬܽܘܪ. ܘܫܰܕܪܰܬ݂ ܦܪܰܣܛܽܘܺܝܬܳܗ̇ ܕܩܳܝܡܳܐ ܥܰܠ ܒܶܝܬ ܡܰܕܳܢܶܝ̈ܗ̇: ܘܰܩܪܳܬ݂ ܠܥܽܘܙܺܝܳܐ: ܘܰܠܚܰܒܪܺܝ: ܘܰܠܟܰܪܡܺܝ܆ ܩܰܫܺܝ̈ܫܶܐ ܕܰܡܕܺܝܢܬܳܐ</VERS>
      <VERS vnumber="10">ܘܶܐܬܰܘ ܠܘܳܬ ܝܺܗܽܘܕܺܝܬ. ܘܶܐܡܪܰܬ݂ ܠܗܽܘܢ. ܫܽܘܡܥܽܘܢܝ ܪܰܘܪ̈ܒܳܢܶܐ: ܘܥܳܡܽܘܖ̈ܶܐ ܕܒܶܝܬ ܦܳܠܳܘ. ܡܶܛܽܠ ܕܠܳܐ ܗܘܳܐ ܛܳܒ ܦܶܬܓܳܡܳܐ ܕܡܰܠܶܠܬܽܘܢ ܩܕܳܡ ܥܰܡܳܐ ܝܰܘܡܳܢܳܐ. ܘܰܐܩܺܝܡܬܽܘܢ ܡܰܘܡܳܬܳܐ ܕܺܝܡܰܘ ܒܰܝܢܳܬܟܽܘܢ ܘܠܰܐܠܳܗܳܐ. ܘܶܐܡܰܪܬܽܘܢ ܠܡܰܫܠܳܡܽܘ ܡܕܺܝܢܬܳܐ ܠܒܰܥܶܠ̈ܕܒܳܒܰܝܢ:ܐܶܢ ܠܳܐ ܡܶܬܦܢܶܐ ܒܗܽܘܢ ܡܳܪܝܳܐ ܐܰܠܳܗܰܢ ܠܥܶܕܪܰܢ</VERS>
      <VERS vnumber="11">ܘܗܳܫܳܐ ܐܰܢ̱ܬܽܘܢ ܡܰܢ ܐܰܢ̱ܬܽܘܢ ܕܰܡܢܰܣܶܝܢ ܐܢ̱ܬܽܘܢ ܠܰܐܠܳܗܳܐ: ܘܰܗܘܰܝܬܽܘܢ ܐܰܠܳܗ̈ܶܐ ܒܶܝܬ ܒܢܰܝ̈ܢܳܫܳܐ. ܘܰܡܢܰܣܶܝܢ ܐܢ̱ܬܽܘܢ ܬܰܪܥܶܝܬܶܗ ܕܡܰܪܝܳܐ ܚܰܝܠܬܳܢܳܐ</VERS>
      <VERS vnumber="12">ܘܐ̱ܢܳܫ ܢܶܕܰܥ ܠܥܳܠܰܡ. ܥܽܘܡܩܳܐ ܕܠܶܒܗܽܘܢ ܕܰܒܢܰܝ̈ܢܳܫܳܐ ܠܳܐ ܡܶܫܟܰܚ ܘܡܰܚܫ̈ܒܳܬܳܐ ܕܪ̈ܶܥܝܳܢܰܝܗܽܘܢ ܠܳܐ ܡܰܕܪܟܺܝܢ ܐܢ̱ܬܽܘܢ. ܘܰܐܝܟܰܢܳܐ ܠܰܐܠܳܗܳܐ ܕܰܥܒܰܕ ܗܳܠܶܝܢ ܟܽܠܗܶܝܢ ܡܰܕܪܟܺܝܢ ܐܢ̱ܬܽܘܢ. ܐܰܘ ܬܰܪܥܺܝܬܶܗ ܬܶܕܥܽܘܢ: ܘܡܰܚܫ̈ܒܳܬܶܗ ܬܶܣܬܰܟܠܽܘܢ. ܠܳܐ ܐܰܚܰܝ̈. ܠܳܐ ܬܰܪܓܙܽܘܢ ܠܡܳܪܝܳܐ ܐܰܠܳܗܰܢ</VERS>
      <VERS vnumber="13">ܡܶܛܽܠ ܕܶܐܢ ܠܳܐ ܢܶܨܒܶܐ ܠܰܡܥܰܕܳܪܽܘܬܰܢ ܒܓܰܘ ܚܰܡܫܳܐ ܝܰܘ̈ܡܺܝܢ: ܗܽܘ ܫܰܠܺܝܛ ܕܶܐܡܰܬܝ ܕܨܳܒܶܐ: ܥܰܓܶܢ ܥܠܰܝܢ. ܘܢܶܬܒܰܪ ܒܥܶܠ̈ܕܒܳܒܰܝܢ ܩܕܳܡܰܝܢ</VERS>
      <VERS vnumber="14">ܐܰܢ̱ܬܽܘܢ ܕܶܝܢ ܠܳܐ ܬܡܰܣܟܢܽܘܢ ܬܰܪܥܺܝܬܶܗ ܕܡܳܪܝܳܐ ܐܰܠܳܗܳܐ</VERS>
      <VERS vnumber="15">ܡܶܛܽܠ ܕܠܳܐ ܗܘܳܐ ܐܰܝܟ ܐ̱ܢܳܫܳܐ ܐܰܠܳܗܳܐ ܕܢܶܬܓܠܶܐ. ܘܠܳܐ ܐܰܝܟ ܒܰܪܢܳܫܳܐ ܕܢܶܬܒܰܨܰܪ</VERS>
      <VERS vnumber="16">ܐܶܠܳܐ ܢܩܰܘܶܐ ܠܦܽܘܪܩܳܢܶܗ. ܘܢܶܩܪܶܝܘܗܝ ܠܰܡܥܰܕܳܪܽܘܬܰܢ</VERS>
      <VERS vnumber="17">ܘܶܐܢ ܢܶܨܒܶܐ: ܢܶܫܡܰܥ ܒܩܳܠܰܢ</VERS>
      <VERS vnumber="18">ܡܶܛܽܠ ܕܠܳܐ ܩܳܡ ܒܫܰܪܒܬܰܢ: ܘܳܐܦܠܳܐ ܗܘܳܐ ܒܝܰܘ̈ܡܰܝܢ: ܠܳܐ ܫܰܒܛܳܐ ܘܳܐܦܠܳܐ ܫܪܰܒܬܳܐ: ܘܳܐܦܠܳܐ ܥܰܡܳܐ ܘܳܐܦܠܳܐ ܡܕܺܝܢܬܳܐ ܡܶܢܟܽܘܢ: ܕܣܳܓܕܺܝܢ ܠܰܐܠܳܗ̈ܶܐ ܥܒܳܕ ܐܺܝܕܰܝ̈ܳܐ ܕܰܒܢܰܝ̈ܢܳܫܳܐ: ܐܰܝܟ ܕܰܗܘܳܐ ܒܝܰܘ̈ܡܳܬܳܐ ܕܰܩܕܳܡܰܝܢ</VERS>
      <VERS vnumber="19">ܡܶܛܽܠܗܳܢܳܐ ܐܶܬܺܝܗܶܒܘ ܐܰܒܳܗܰܝ̈ܢ ܠܒܶܙܬܳܐ ܘܰܠܚܰܪܒܳܐ. ܘܰܢܦܰܠܘ ܩܕ݂ܳܡ ܒܥܶܠ̈ܕܒܳܒܰܝܗܽܘܢ ܡܰܦܽܘܠܬܳܐ ܪܰܒܬܳܐ</VERS>
      <VERS vnumber="20">ܚܢܰܢ ܕܶܝܢ ܠܳܐ ܝܺܕܰܥܢ ܠܰܐܠܳܗ ܠܒܰܪ ܡܶܢܶܗ: ܕܢܰܗܦܶܟ ܐܰܦܰܘ̈ܗܝ ܡܶܢ ܥܰܡܰܢ. ܡܶܛܽܠ ܕܶܐܢ ܢܶܫܬܠܶܡ ܚܢܰܢ: ܐܳܦ ܟܽܠܳܗ̇ ܝܺܗܽܘܕܳܐ ܬܶܫܬܠܶܡ. ܘܢܶܬܒܰܙܙܽܘܢ ܩܽܘ̈ܕܫܰܝܢ. ܘܢܶܬܒܰܥ ܡܳܪܝܳܐ ܛܰܡܐܽܘܬܗܽܘܢ ܡܶܢ ܕܡܰܢ. ܘܩܶܛܠܳܐ ܕܰܐܚܰܝ̈ܢ: ܘܰܫܒܺܝܬܳܐ ܕܰܐܪܥܳܐ: ܘܛܰܡܐܽܘܬܳܐ ܕܝܳܪܬܽܘܬܰܢ: ܢܰܗܦܶܟ ܥܰܠ ܪܺܝܫܰܢ ܒܶܝܬ ܥܰܡ̈ܡܶܐ: ܕܢܶܦܠܽܘܚ ܬܰܡܳܢ. ܘܢܶܗܘܶܐ ܠܬܽܘܩܰܠܬܳܐ ܘܰܠܚܶܣܕܳܐ ܩܕܳܡ ܟܽܠܗܽܘܢ ܫܒܳܒܰܝ̈ܢ</VERS>
      <VERS vnumber="21">ܡܶܛܽܠ ܕܠܳܐ ܢܶܗܘܶܐ ܫܽܘܥܒܳܕܰܢ ܠܛܰܝܒܽܘ. ܐܶܠܳܐ ܢܶܥܒܶܕ ܡܳܪܝܳܐ ܐܰܠܳܗܰܢ ܠܨܰܥܪܳܐ. ܗܳܫܳܐ ܚܢܰܢ ܢܩܰܒܶܠ ܠܰܐܚܰܝ̈ܢ: ܡܶܛܽܠ ܕܒܰܢ ܬܰܠܝܳܐ ܢܰܦܫܗܽܘܢ. ܘܩܽܘܕܫܳܐ ܘܗܰܝܟܠܳܐ ܘܡܰܕܒܚܳܐ: ܒܰܢ ܗܽܘ ܩܳܝܡܺܝܢ. ܘܝܰܬܺܝܪ ܡܢ ܗܳܠܶܝܢ ܟܽܠܗܶܝܢ ܢܶܫܦܰܪ ܠܰܐܠܳܗܳܐ. ܕܰܡܢܰܣܶܐ ܠܰܢ ܐܰܝܟ ܕܠܰܐܒܳܗܰܝ̈ܢ</VERS>
      <VERS vnumber="22">ܐܶܬܕܰܟܪܘ ܠܟܽܠ ܕܰܥܒܰܕ ܥܰܡ ܐܰܒܪܳܗܳܡ ܘܺܐܝܣܚܳܩ: ܘܰܠܟܽܠ ܕܰܗܘܳܐ ܠܝܰܥܩܽܘܒ ܒܶܝܬ ܢܰܗܪ̈ܺܝܢ: ܟܰܕ ܪܳܥܶܐ ܗܘܳܐ ܥܳܢ̈ܳܐ ܕܠܳܒܳܢ ܐܰܚܽܘܗ̇ ܕܶܐܡܶܗ</VERS>
      <VERS vnumber="23">ܟܰܕ ܒܚܰܪ ܐܶܢܽܘܢ ܠܗܽܘܢ ܠܢܶܣܝܽܘܢܳܐ ܕܠܶܒܗܽܘܢ</VERS>
      <VERS vnumber="24">ܘܳܐܦ ܠܰܢ ܠܳܐ ܗܘܳܐ ܠܰܬܒܰܥܬܳܐ: ܐܶܠܳܐ ܠܡܰܪܕܽܘܬܳܐ ܡܚܳܐ ܠܰܢ ܡܳܪܝܳܐ. ܡܶܛܽܠ ܕܩܰܪܺܝܒܺܝܢܰܢ ܠܶܗ</VERS>
      <VERS vnumber="25">ܘܶܐܡܰܪ ܠܳܗ̇ ܥܽܘܙܺܝܳܐ. ܟܽܠ ܕܶܐܡܰܪܬܝ: ܒܠܶܒܳܐ ܛܳܒܳܐ ܐܶܡܰܪܬܝ. ܘܠܰܝܬ ܕܩܳܐܶܡ ܠܽܘܩܒܰܠ ܡܶܠܟܶܟܝ. ܘܠܳܐ ܗܘܳܐ ܡܶܢ ܝܰܘܡܳܢܳܐ ܐܶܬܝܰܕܥܰܬ݂ ܚܶܟܡܬܶܟܝ. ܐܶܠܳܐ ܡܶܢ ܝܰܘ̈ܡܳܬܳܐ ܩܰܕܡܳܝ̈ܶܐ: ܘܝܳܕܰܥ ܟܽܠܶܗ ܥܰܡܳܐ ܣܰܟܽܘܠܬܳܢܽܘܬܶܟܝ. ܡܶܛܽܠ ܕܛܳܒ ܚܽܘܫܳܒܳܐ ܕܠܶܒܶܟܝ. ܐܶܠܳܐ ܥܰܡܳܐ ܨܗܺܝ ܛܳܒ. ܘܰܐܢܣܽܘܢ ܠܡܶܥܒܰܕ ܠܗܽܘܢ ܐܰܝܟ ܕܶܐܡܰܪܢ ܠܗܽܘܢ. ܘܰܐܝܬܺܝܘ ܥܠܰܝܢ ܡܰܘܡܳܬܳܐ. ܘܠܳܐ ܡܶܫܟܚܺܝܢܰܢ ܠܡܶܥܒܪܳܗ̇</VERS>
      <VERS vnumber="26">ܘܗܳܫܳܐ ܒܥܳܝ ܥܠܰܝܢ: ܟܒܰܪ ܢܶܥܢܶܟܝ ܡܳܪܝܳܐ ܐܰܠܳܗܰܢ. ܡܶܛܽܠ ܕܰܐܢ̱ܬܬܳܐ ܐܰܢܬܝ ܕܳܚܠܰܬ ܐܰܠܳܗܳܐ. ܘܰܢܫܰܕܰܪ ܡܳܪܝܳܐ ܐܰܠܳܗܰܢ ܡܶܛܪܳܐ: ܘܢܶܬܡܠܽܘܢ ܓܽܘ̈ܒܰܝܢ. ܘܠܳܐ ܢܣܽܘܦ</VERS>
      <VERS vnumber="27">ܘܶܐܡܪܰܬ݂ ܠܗܽܘܢ ܝܺܗܽܘܕܺܝܬ ܫܽܘܡܥܬܘܢܝ ܘܶܐܥܒܶܕ ܨܒܽܘܬܳܐ ܕܚܶܟܡܬܳܐ. ܕܬܶܫܬܒܶܩ ܠܰܩܪܳܒܰܢ ܠܫܰܪܒܰܢ ܠܰܒܢܰܝ̈ ܥܰܡܰܢ</VERS>
      <VERS vnumber="28">ܩܽܘܡܘ ܐܰܢ̱ܬܽܘܢ ܒܬܰܪܥܳܐ ܒܠܺܠܝܳܐ ܗܳܢܳܐ. ܘܶܐܢܶܐ ܘܰܛܠܺܝܬܝ. ܘܰܒܝܰܘ̈ܡܳܬܳܐ ܕܶܐܡܰܪܬܽܘܢ: ܕܒܳܬܪܗܽܘܢ ܬܰܫܠܡܽܘܢ ܡܕܺܝܢܬܳܐ ܠܒܰܥܶܠ̈ܕܒܳܒܰܝܢ: ܢܶܦܪܽܘܩ ܡܳܪܝܳܐ ܠܺܝܣܪܳܐܶܝܠ ܒܺܐܝܕܰܝ̈ ܒܡܳܐ ܕܰܬܟܺܝܠܳܐ ܐ̱ܢܳܐ</VERS>
      <VERS vnumber="29">ܘܰܐܢ̱ܬܽܘܢ ܠܳܐ ܬܶܒܨܽܘܢ ܥܒܳܕܰܝ̈. ܡܳܐ ܕܠܳܐ ܓܳܠܝܳܐ ܐ̱ܢܳܐ ܠܟܽܘܢ. ܥܕܰܡܳܐ ܕܢܶܫܠܰܡ ܡܳܐ ܕܥܳܒܕܳܐ ܐ̱ܢܳܐ</VERS>
      <VERS vnumber="30">ܘܶܐܡܰܪ ܠܳܗ̇ ܥܽܘܙܺܝܳܐ ܘܪܰܘܪ̈ܒܳܢܶܐ: ܙܶܠܝ ܒܰܫܠܳܡܳܐ. ܘܡܳܪܝܳܐ ܢܺܐܙܰܠ ܩܕܳܡܰܝܟܝ. ܘܢܶܬܒܥܰܢ ܡܶܢ ܒܥܶܠ̈ܕܒܳܒܰܝܢ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܢܶܦܠܰܬ݂ ܝܺܗܽܘܕܺܝܬ ܥܰܠ ܐܰܦܶܝ̈ܗ̇ ܘܰܐܪܡܝܰܬ݂ ܩܶܛܡܳܐ ܒܪܺܝܫܳܗ̇. ܘܣܶܕܩܰܬ݂ ܟܽܘܬܺܝܢܳܗ̇. ܘܶܐܬܓܠܺܝ ܣܰܩܳܐ ܕܰܠܒܺܝܫܳܐ ܗܘܳܬ݂. ܘܰܒܥܶܕܳܢܳܐ ܕܡܶܬܩܰܪܰܒ ܗܘܳܐ ܒܽܐܘܪܺܫܠܶܡ ܒܒܰܝܬܶܗ ܕܡܳܪܝܳܐ ܒܶܣ̈ܡܶܐ: ܒܪܰܡܫܳܐ ܗܰܘ: ܓܥܳܬ݂ ܝܺܗܽܘܕܺܝܬ ܠܘܳܬ ܡܳܪܝܳܐ ܒܩܳܠܳܐ ܪܳܡܳܐ ܘܶܐܡܪܰܬ݂</VERS>
      <VERS vnumber="2">ܡܳܪܝܳܐ ܐܰܠܳܗܳܗ ܕܳܐܒܝ ܫܶܡܥܽܘܢ: ܕܝܰܗܒܬ ܒܺܐܝܕܶܗ ܚܰܪܒܳܐ ܠܡܶܬܬܒܳܥܽܘ ܡܶܢ ܒܥܶܠ̈ܕܒܳܒܶܐ. ܕܰܫܪܰܘ ܕܰܥܪܳܗ̇ ܕܰܒܬܽܘܠܬܳܐ ܠܰܡܛܰܡܐܽܘ. ܘܰܓܠܰܘ ܦܽܘܪܣܳܝܳܗ̇ ܠܒܶܗܬܬܳܐ. ܘܛܰܡܐܰܘ ܡܪܰܒܥܳܗ̇ ܠܚܶܣܕܳܐ. ܡܶܛܽܠ ܕܶܐܡܪܰܬ݂ ܕܠܳܐ ܢܶܗܘܶܐ ܗܳܟܰܢܳܐ. ܡܶܛܽܠܗܳܢܳܐ ܝܗܰܒܬ ܪܰܘܪ̈ܒܳܢܰܝܗܽܘܢ ܠܩܶܛܠܳܐ. ܘܬܶܫܘܺܝܬܗܽܘܢ ܕܩܰܒܠܰܬ݂ ܕܡܳܗ̇ ܕܚܰܒܺܝܒܬܳܟ݂: ܘܰܡܚܰܝܬ ܥܰܒ̈ܕܶܐ ܥܰܡ ܡܳܖ̈ܰܝܗܽܘܢ ܘܪܰܘܪ̈ܒܳܢܶܐ ܥܰܡ ܟܽܘܪ̈ܣܰܘܳܬܗܽܘܢ</VERS>
      <VERS vnumber="3">ܘܝܰܗܒܘ ܢܶܫܰܝ̈ܗܽܘܢ ܠܫܶܒܝܳܐ: ܘܒܳܬܰܝ̈ܗܽܘܢ ܠܒܶܙܬܳܐ. ܘܟܽܠܳܗ̇ ܒܶܙܬܗܽܘܢ ܦܰܠܶܓܘ ܒܰܝܢܰܝ̈ ܚܰܒܺܝܒܰܝ̈ܟ. ܕܰܢܛܰܪܘ ܛܳܢܢܳܟ: ܘܦܰܪܣܺܝܘ ܛܰܡܐܽܘܬܳܐ ܕܕܶܡܗܽܘܢ. ܘܰܩܪܰܐܘܽܟ ܠܥܽܘܕܪܳܢܗܽܘܢ. ܐܰܠܳܗܝ ܫܡܰܥܰܝܢܝ ܐܳܦ ܠܺܝ ܕܰܐܪܡܰܠܬܳܐ ܐ̱ܢܳܐ</VERS>
      <VERS vnumber="4">ܡܶܛܽܠ ܕܰܐܢ̱ܬ ܥܒܰܕܬ ܩܰܕܡܳܝ̈ܳܬܳܐ ܘܡܶܨܥܳܝ̈ܳܬܳܐ: ܘܳܐܦ ܕܡܶܢ ܒܳܬܰܪܟܶܢ. ܡܶܛܽܠ ܕܶܐܬܪܰܥܺܝܬ ܘܰܗܘܰܘ. ܘܶܐܬܚܰܫܰܒܬ ܘܩܳܡܘ ܩܕܳܡܰܝܟ. ܘܰܩܪܰܝܬ ܘܶܐܡܰܪܘ ܗܳܐ ܩܳܝܡܺܝܢܰܢ</VERS>
      <VERS vnumber="5">ܡܶܛܽܠ ܕܟܽܠܗܶܝܢ ܐܰܘܪ̈ܚܳܬܳܟ݂ ܥܬܺܝ̈ܕܳܢ. ܘܰܒܪܺܝܬܳܟ ܓܰܠܝܳܐ ܗܘܳܬ݂ ܩܕܳܡܰܝܟ</VERS>
      <VERS vnumber="6">ܘܗܳܐ ܐܳܬܽܘܪ̈ܳܝܶܐ ܣܓܺܝܘ ܒܚܰܝܠܗܽܘܢ: ܘܶܐܬܬܪܺܝܡܘ ܒܖ̈ܰܟܫܗܽܘܢ ܘܒܰܪ̈ܟܳܒܰܝܗܽܘܢ</VERS>
      <VERS vnumber="7">ܘܡܶܫܬܰܩܠܺܝܢ ܒܰܕܪܳܥܳܐ ܕܖ̈ܰܓܠܳܝܶܐ. ܘܡܶܬܥܰܫܢܺܝܢ ܒܣܰܝ̈ܦܶܐ</VERS>
      <VERS vnumber="8">ܘܡܶܬܬܰܟܠܺܝܢ ܥܰܠ ܩܶܫ̈ܬܳܬܳܐ ܘܩܶܠ̈ܥܶܐ</VERS>
      <VERS vnumber="9">ܘܠܳܐ ܝܺܕܰܥܘ ܕܰܐܢ̱ܬ ܗܽܘ ܡܳܪܝܳܐ ܡܫܰܚܶܩ ܩܪ̈ܳܒܶܐ: ܡܳܪܝܳܐ ܫܡܳܟ</VERS>
      <VERS vnumber="10">ܐܰܢ̱ܬ ܬܒܰܪ ܚܰܝܠܗܽܘܢ: ܡܰܠܟܳܐ ܕܥܳܠ̈ܡܶܐ. ܘܰܫܚܽܘܩ ܣܰܓܺܝܐܽܘܬܗܽܘܢ. ܬܒܰܪ ܥܽܘܫܢܗܽܘܢ ܒܚܶܡܬܳܟ݂. ܡܶܛܽܠ ܕܶܐܬܪܰܥܺܝܘ ܠܰܡܛܰܡܳܐܽܘ ܡܰܩܕܫܳܐ ܕܰܫܟܺܝܢܬܳܐ ܕܺܐܝܩܳܪܳܐ ܕܰܫܡܰܟ. ܘܢܰܪܡܽܘܢ ܒܦܰܪ̈ܙܠܶܐ ܩܰܪ̈ܢܳܬܳܐ ܕܡܰܕܒܚܳܟ݂</VERS>
      <VERS vnumber="11">ܚܙܺܝ ܒܫܽܘܒܗܳܪܗܽܘܢ. ܘܫܰܕܰܪ ܪܽܘܓܙܳܟ݂ ܥܰܠ ܪܺܝܫܗܽܘܢ. ܗܰܒ ܒܺܐܝ̈ܕܰܝ ܕܺܝܠܝ ܕܰܐܪܡܰܠܬܳܐ ܐ̱ܢܳܐ: ܥܽܘܫܢܳܐ ܕܶܐܬܪܰܥܺܝܬ</VERS>
      <VERS vnumber="12">ܡܚܺܝ ܠܓܰܒܪܳܐ ܒܡܰܛܥܝܳܢܽܘܬܳܐ ܕܣܶܦ̈ܘܳܬܝ: ܥܰܠ ܪܺܝܫܳܐ ܘܫܰܠܺܝܛܳܐ</VERS>
      <VERS vnumber="13">ܬܒܰܪ ܥܽܘܫܢܶܗ ܒܺܐܝܕܳܗ̇ ܕܢܶܩܒܬܳܐ</VERS>
      <VERS vnumber="14">ܡܶܛܽܠ ܕܠܳܐ ܗܘܳܐ ܒܣܽܘܓܳܐܐ ܕܚܰܝܠܶܗ ܘܥܽܘܫܢܶܗ: ܘܳܐܦ ܠܳܐ ܡܰܘܗܰܒܬܳܟ݂ ܒܚܰܝܠܬܳܢ̈ܶܐ. ܐܶܠܳܐ ܐܰܠܳܗܳܐ ܐܰܢ̱ܬ ܕܡܰܟܺܝ̈ܟܶܐ. ܘܰܡܥܰܕܪܳܢܳܐ ܐܰܢ̱ܬ ܕܰܒܨܺܝܖ̈ܶܐ. ܘܰܡܣܰܝܥܳܢܳܐ ܕܰܟܪ̈ܺܝܗܶܐ. ܘܦܳܪܽܘܩܳܐ ܕܰܐܒܺܝ̈ܕܶܐ</VERS>
      <VERS vnumber="15">ܐܺܝܢ ܡܳܪܝܳܐ ܐܰܠܳܗܶܗ ܕܳܐܒܝ: ܘܰܐܠܳܗܳܐ ܕܝܳܪܬܽܘܬܶܗ ܕܺܝܣܪܳܐܶܝܠ: ܡܳܪܳܐ ܕܰܫܡܰܝܳܐ ܘܰܕܐܪܥܳܐ: ܒܳܪܽܘܝܳܐ ܕܡܰܝ̈ܳܐ: ܡܰܠܟܳܐ ܕܟܶܠܗܶܝܢ ܒܶܪ̈ܝܳܬܳܐ: ܫܡܰܥ ܩܳܠܳܐ ܕܒܳܥܽܘܬܝ</VERS>
      <VERS vnumber="16">ܘܗܰܒ ܢܶܟܠܝ ܘܡܰܛܥܝܳܢܽܘܬܝ ܠܩܶܛܠܳܐ ܘܠܰܡܚܽܘܬܳܐ ܕܰܐܝܠܶܝܢ ܕܩܳܝܡܺܝܢ ܠܽܘܩܒܰܠ ܩܝܳܡܳܟ: ܘܠܽܘܩܒܰܠ ܒܶܝܬ ܡܰܩܕܫܳܟ: ܘܛܽܘܪܳܐ ܕܨܶܗܝܽܘܢ: ܘܒܶܝܬ ܐܽܘܚܕܳܢܳܐ ܕܰܒܢܰܝ̈ܟ. ܐܶܬܚܰܫܰܒܘ ܓܶܝܪ ܥܠܰܝܢ ܒܺܝ̈ܫܳܬܳܐ. ܥܒܶܕ ܠܟܽܠܶܗ ܥܰܡܳܐ ܘܰܠܟܽܠܗܶܝܢ ܫܰܪ̈ܒܳܬܳܐ</VERS>
      <VERS vnumber="17">ܕܢܶܕܥܽܘܢ ܐܰܢ̱ܬ ܗܽܘ ܐܰܠܳܗܳܐ ܕܟܽܠ ܚܺܝܠ ܘܰܕܟܽܠ ܫܽܘܠܛܳܢ. ܘܠܰܝܬ ܐ̱ܚܪܺܝܢ ܕܰܡܪܰܚܶܦ ܥܰܠ ܝܺܣܪܳܐܶܝܠ ܠܒܰܪ ܡܶܢܳܟ݂.</VERS>
    </CHAPTER>
    <CHAPTER cnumber="10">
      <VERS vnumber="1">ܘܰܗܘܳܐ ܕܟܰܕ݂ ܫܶܠܝܰܬ ܝܺܗܽܘܕܺܝܬ ܡܶܢ ܕܰܠܡܶܓܥܳܐ ܠܘܳܬ݂ ܐܰܠܳܗܳܐ ܕܺܝܣܪܳܐܶܝܠ: ܘܫܰܠܡܰܬ݂ ܟܽܠܗܽܘܢ ܦܶܬܓܳܡ̈ܶܐ ܗܳܠܶܝܢ: ܩܳܡܰܬ ܡܶܢ ܕܪܰܡܝܳܐ ܗܘܳܬ݂</VERS>
      <VERS vnumber="2">ܘܰܩܪܳܬ݂ ܠܰܛܠܺܝܬܳܗ̇: ܘܢܶܚܬܰܬ ܠܒܰܝܬܳܗ̇: ܐܰܝܟܰܐ ܕܗܳܘܝܳܐ ܗܘܳܬ݂ ܒܫܰܒ̈ܶܐ ܘܰܒܥܺܐܕ̈ܶܐ. ܘܰܫܪܳܬ݂ ܠܣܰܩܳܐ ܕܰܠܒܺܝܫܳܐ ܗܘܳܬ݂. ܘܫܶܠܚܰܬ݂ ܡܳܐܢ̈ܶܐ ܕܰܐܪܡܠܽܘܬܳܗ̇</VERS>
      <VERS vnumber="3">ܘܰܐܫܺܝܓܰܬ݂ ܦܽܘܡܳܗ̇ ܒܡܰܝ̈ܳܐ. ܘܡܶܫܚܰܬ ܡܶܫܚܳܐ ܓܰܒܝܳܐ. ܘܡܶܫܚܰܬܡ ܣܰܥܪܳܗ̇ ܕܪܺܝܫܳܗ̇. ܘܣܳܡܰܬ݂ ܡܣܳܢ̈ܶܐ ܒܪ̈ܶܓܠܶܝܗ̇. ܘܠܶܒܫܰܬ݂ ܡܳܐܢ̈ܶܐ ܕܚܺܐܪܽܘܬܳܗ̇: ܕܰܠܒܺܝܫܳܐ ܗܘܳܬ ܒܝܰܘ̈ܡܰܝ ܚܰܝܰܘ̈ܗܝ ܕܰܡܢܰܫܶܐ ܒܰܥܠܳܗ̇. ܘܣܳܡܰܬ݂ ܣܒܳܟ݂ܳܐ ܒܪܺܝܫܳܗ̇. ܘܣܳܡܰܬ݂ ܩܽܘܠܒܶܝ̈ܗ̇: ܘܰܐܩ̈ܠܳܢܝܶܗ̇: ܘܥܶܙ̈ܩܳܬܳܗ̇: ܘܰܩܕܳܫܶܝ̈ܗ̇: ܘܟܽܠܶܗ ܨܶܒܬܳܗ̇</VERS>
      <VERS vnumber="4">ܘܶܐܨܛܰܒܬܰܬ݂ ܛܳܒ. ܐܰܝܟ ܕܰܠܡܶܚܛܰܦ ܥܰܝ̈ܢܶܐ ܕܐ̱ܢܳܫ̈ܳܐ ܕܚܳܙܶܝܢ ܠܳܗ̇</VERS>
      <VERS vnumber="5">ܘܝܶܗܒܰܬ݂ ܠܰܐܡܬܳܗ̇ ܥܶܠܳܘܳܐ ܕܚܰܡܪܳܐ: ܘܡܳܐܢܳܐ ܕܡܶܫܚܳܐ. ܘܰܡܠܳܬ݂ ܬܰܪܡܳܠܳܐ ܫܰܚܬܺܝܬܳܐ ܘܕܶܒ̈ܠܶܐ ܘܠܰܚܡܳܐ. ܘܰܐܪܺܝܡܰܬ݂ ܬܰܡܳܢ ܓܶܒܬܳܐ ܘܚܶܙܩܰܬ݂ ܡܳܐܢܶܝ̈ܗ̇. ܘܣܰܡܰܬ ܥܰܠ ܐܰܡܬܳܗ̇</VERS>
      <VERS vnumber="6">ܘܰܢܦܰܩܝ̈ ܬܰܪ̈ܬܰܝܗܶܝܢ ܘܶܐܬܰܝ̈ ܠܬܰܪܥܳܐ ܕܰܡܕܺܝܢܬܳܐ. ܘܶܐܫܟܰܚ̈ܝ ܬܰܡܳܢ ܠܥܽܘܙܺܝܳܐ. ܘܰܠܣܳܒ̈ܶܐ ܕܰܡܕܺܝܢܬܳܐ:ܚܰܒܪܺܝ ܘܟܰܪܡܺܝ</VERS>
      <VERS vnumber="7">ܘܰܚܙܰܘ ܫܽܘܚܠܳܦܳܐ ܕܰܐܦܶܝ̈ܗ̇ ܘܡܰܥܛܦܳܐ ܢܰܚܬܶܝ̈ܗ̇</VERS>
      <VERS vnumber="8">ܘܰܬܡܰܗܘ ܛܳܒ ܥܰܠ ܫܽܘܦܪܳܗ̇. ܘܶܐܡܰܪܘ ܠܳܗ̇. ܐܰܠܳܗܗܽܘܢ ܕܰܐܒܳܗܰܝ̈ܢ ܢܶܬܠܶܟܝ ܠܖ̈ܰܚܡܶܐ. ܘܬܰܫܠܡܺܝܢ ܨܢܺܝܥܽܘܬܶܟܝ ܠܫܽܘܒܚܳܐ ܕܰܒܢܰܝ̈ ܝܺܣܪܳܐܶܝܠ ܘܰܠܪܰܘܡܳܐ ܕܽܐܘܪܺܫܠܶܡ</VERS>
      <VERS vnumber="9">ܘܢܶܦܠܰܬ݂ ܥܰܠ ܐܰܦܶܝ̈ܗ̇: ܘܣܶܓܕܰܬ݂ ܠܰܐܠܳܗܳܐ. ܘܶܐܡܪܰܬ݂ ܠܗܽܘܢ. ܦܩܽܘܕܘ ܦܳܬܚܺܝܢ ܬܰܪ̈ܥܶܐ ܕܰܡܕܺܝܢܬܳܐ. ܘܶܐܦܽܘܩ ܘܶܐܫܰܠܶܡ ܦܶܬܓܳܡܳܐ ܕܡܰܠܶܠܬܽܘܢ ܥܰܡܝ. ܘܰܦܩܰܕܘ ܠܰܥܠܰܝ̈ܡܶܐ ܕܢܶܦܬܚܽܘܢ ܠܳܗ̇ ܬܰܪ̈ܥܶܐ ܐܰܝܟ ܕܶܐܡܪܰܬ݂. ܘܰܥܒܰܕܘ ܒܢܰܝ̈ ܡܕܺܝܢܬܳܐ ܗܳܟܰܢܳܐ</VERS>
      <VERS vnumber="10">ܘܢܶܦܩܰܬ݂ ܝܺܗܽܘܕܺܝܬ ܗܺܝ ܘܰܛܠܺܝܬܳܗ̇ ܥܰܡܳܗ̇. ܘܕܳܩܘ ܒܢܰܝ̈ ܡܕܺܝܢܬܳܐ ܥܕܰܡܳܐ ܕܢܶܚܬܰܬ݂ ܡܶܢ ܛܽܘܪܳܐ. ܘܟܰܕ݂ ܢܶܚܬܰܬ݂ ܠܽܐܘܠܽܘܢܳܐ: ܬܽܘܒ ܠܳܐ ܚܙܰܐܘܽܗ̇. ܘܶܐܙܰܠܬ݂ ܒܓܰܘ ܐܽܘܠܽܘܢܳܐ ܬܺܪܝܨܳܐܺܝܬ</VERS>
      <VERS vnumber="11">ܘܦܶܓܥܰܬ݂ ܒܡܰܛܰܪܬܳܐ ܩܰܕܡܳܝܬܳܐ ܕܰܒܢܰܝ̈ ܐܳܬܽܘܪ. ܘܰܐܚܕܽܘܗ̇ ܘܫܰܐܠܽܘܗ̇. ܘܳܐܡܪܺܝܢ ܠܳܗ̇ ܡܳܢܳܐ ܛܶܒܶܟܝ. ܘܡܶܢ ܐܰܝܡܶܟܳܐ ܐܳܬܝܰܬܝ. ܘܠܰܐܝܟܳܐ ܐܳܙܳܠܐ ܐܰܢ̱ܬܝ</VERS>
      <VERS vnumber="12">ܘܶܐܡܪܰܬ݂ ܠܗܽܘܢ. ܒܰܪܬ݂ ܥܶܒܪ̈ܳܝܶܐ ܐ̱ܢܳܐ. ܘܥܶܪܩܶܬ݂ ܡܶܢܗܽܘܢ. ܡܶܛܽܠ ܕܰܥܬܺܝܕܺܝܢ ܐܶܢܽܘܢ ܠܡܶܫܬܠܳܡܽܘ ܠܟܽܘܢ ܠܡܶܐܟܽܘܠܬܳܐ</VERS>
      <VERS vnumber="13">ܘܶܐܢܳܐ ܐܶܬ݂ܺܝܬ݂ ܠܘܳܬ݂ ܐܶܠܦܰܪܢܳܐ ܪܰܒ ܚܰܝܠܟܽܘܢ: ܕܰܐܘܕܥܶܗ ܦܶܬܓܳܡܳܐ ܕܩܽܘܫܬܳܐ. ܘܶܐܚܰܘܶܝܘܗܝ ܐܽܘܪܚܳܐ ܕܢܺܐܙܰܠ ܒܳܗ̇. ܘܢܶܫܠܰܛ ܒܟܽܠܶܗ ܛܽܘܪܳܐ. ܘܠܳܐ ܢܶܛܥܶܐ ܡܶܢܶܗ ܚܰܕ ܡܶܢ ܒܢܰܝ̈ ܒܶܣܪܳܐ: ܐܳܦܠܳܐ ܪܽܘܚܳܐ ܕܚܰܝ̈ܶܐ</VERS>
      <VERS vnumber="14">ܘܟܰܕ݂ ܫܡܰܥܘ ܥܰܒ̈ܕܶܐ ܦܶܬܓܳܡܶܝ̈ܗ̇: ܚܳܪܘ ܒܰܐܦܶܝ̈ܗ̇. ܘܰܬܡܺܝܗ ܗܘܳܐ ܫܽܘܦܪܳܗ̇ ܒܥܰܝܢܳܝܗܽܘܢ ܛܳܒ</VERS>
      <VERS vnumber="15">ܘܶܐܡܰܪܘ ܠܳܗ̇. ܐܰܚܺܝܬܝ ܢܰܦܫܶܟܝ ܠܛܳܒܬܳܐ. ܕܶܐܣܬܰܪܗܰܒܬܝ ܢܚܶܬ݂ܬܝ ܩܕ݂ܳܡ ܡܳܪܰܢ</VERS>
      <VERS vnumber="16">ܡܶܟܺܝܠ ܩܪܽܘܒܝ ܠܘܳܬ݂ ܡܰܫܟܢܶܗ. ܘܐ̱ܢܳܫ̈ܳܐ ܡܶܢܰܢ ܢܰܘܒܠܶܟܝ: ܥܕܰܡܳܐ ܕܢܰܫܠܡܽܘܢܶܟܝ ܒܺܐܝ̈ܕܰܘܗܝ. ܘܟܰܕ ܬܩܽܘܡܺܝܢ ܩܕܳܡܰܘܗܝ: ܠܳܐ ܬܶܕܚܠܺܝܢ ܒܶܠܒܶܟܝ. ܐܶܠܳܐ ܚܰܘܳܐܝܽܘܗܝ ܦܶܬܓܳܡܰܝ̈ܟܝ: ܘܢܶܛܐܰܒ ܠܶܟܝ</VERS>
      <VERS vnumber="17">ܘܰܓܒܰܘ ܡܶܢܗܽܘܢ ܡܳܐܐ ܓܰܒܪ̈ܺܝܢ ܘܰܐܫܠܡܽܘܗ̇ ܠܳܗ̇ ܘܠܰܥܠܰܝܡܬܳܗ̇. ܘܰܐܝܬܺܝܘ ܐܶܢܶܝܢ ܠܡܰܫܟܢܶܗ ܕܰܐܠܦܰܪܢܳܐ. ܘܰܗܘܳܐ ܪܶܗܛܳܐ ܒܟܽܠܳܗ̇ ܡܰܫܪܺܝܬܳܐ. ܡܶܛܽܠ ܕܶܐܫܬܰܡܥܰܬ݂ ܡܶܐܬܺܝܬܳܗ̇ ܠܰܐܝܠܶܝܢ ܕܰܒܡܰܫ̈ܟܢܶܐ. ܘܶܐܬ݂ܰܘ ܘܰܟܪܺܝܟܺܝܢ ܗܘܰܘ ܠܳܗ̇: ܟܰܕ݂ ܩܳܝܡܳܐ ܠܒܰܪ ܡܶܢ ܡܰܫܟܢܳܐ ܕܰܐܠܦܰܪܢܳܐ: ܥܕܰܡܳܐ ܕܶܐܡܰܪܘ ܠܶܗ ܥܠܶܝܗ̇. ܘܰܬܡܰܗܘ ܒܫܽܘܦܪܳܗ̇. ܘܩܰܒܶܠܘ ܦܶܬܓܳܡܶܝ̈ܗ̇. ܡܶܢ ܕܛܳܒܺܝܢ ܗܘܰܘ ܛܳܒ</VERS>
      <VERS vnumber="18">ܘܶܐܬܕܰܡܰܪܘ ܒܰܒܢܰܝ̈ ܝܺܣܪܳܐܶܝܠ ܡܶܛܽܠܳܬܳܗ̇. ܘܶܐܡܰܪܘ ܓܒܰܪ ܠܚܰܒܪܶܗ. ܡܰܢ ܢܶܒܣܶܐ ܒܥܰܡܳܐ ܕܺܐܝܬ ܒܶܗ ܐܰܝܟ ܗܳܠܶܝܢ ܢܶܫ̈ܶܐ. ܘܠܳܐ ܘܳܠܶܐ ܕܢܶܫܬܚܰܪ ܡܶܢܗܽܘܢ ܐ̱ܢܳܫ. ܕܠܳܐ ܟܰܕ݂ ܢܶܫܬܰܚܪܽܘܢ: ܢܶܬܚܰܟܡܽܘܢ ܠܟܽܠܳܗ̇ ܐܰܪܥܳܐ. ܘܰܢܦܰܩܘ ܟܽܠܗܽܘܢ ܦܳܠܚܰܘ̈ܗܝ ܕܰܐܠܦܰܪܢܳܐ: ܘܟܽܠܗܽܘܢ ܥܰܒܕܰܘ̈ܗܝ. ܘܰܐܥܠܽܘܗ̇ ܠܡܰܫܟܢܳܐ</VERS>
      <VERS vnumber="19">ܘܰܐܠܦܰܪܢܳܐ ܪܡܶܐ ܗܘܳܐ܆ ܘܢܺܝܚ ܒܥܰܪܣܶܗ: ܒܓܰܘ ܟܶܠܬ݂ܶܗ ܕܰܙܩܺܝܪܳܐ ܒܰܐܪܓܘܳܢܳܐ: ܘܰܒܕܰܗܒܳܐ: ܘܒܰܙܡܰܪ̈ܓܕ̈ܶܐ: ܘܰܒܟܺܐܦ̈ܶܐ ܛܳܒ̈ܳܬܳܐ. ܘܶܐܡܰܪܘ ܠܶܗ ܥܠܶܝܗ̇. ܗܽܘ ܟܰܕ ܫܡܰܥ: ܢܦܰܩ ܠܕܳܪܬܳܐ ܕܡܰܫܟܢܶܗ. ܘܠܺܡܦܺܝ̈ܕܶܐ ܕܣܺܐܡܳܐ: ܐܳܙܺܠܝܢ ܗܘܰܘ ܩܕܳܡܰܘܗܝ. ܘܰܐܥܠܽܘܗ̇ ܠܘܳܬܶܗ</VERS>
      <VERS vnumber="20">ܘܟܰܕ ܩܳܡܰܬ݂ ܝܺܗܽܘܕܺܝܬ ܩܕܳܡܰܘܗܝ ܘܰܩܕ݂ܳܡ ܥܰܒܕܰܘ̈ܗܝ: ܐܶܬܕܰܡܪܘ ܟܽܠܗܽܘܢ ܒܫܽܘܦܪܳܐ ܕܰܐܦܶܝ̈ܗ̇. ܘܢܶܦܠܰܬ݂ ܥܰܠ ܐܰܦܶܝ̈ܗ̇ ܘܣܶܓܕܰܬ݂ ܠܶܗ. ܘܰܐܚܕܽܘܗ̇ ܥܰܒܕܰܘ̈ܗܝ ܘܰܐܩܺܝܡܽܘܗ̇.</VERS>
    </CHAPTER>
    <CHAPTER cnumber="11">
      <VERS vnumber="1">ܘܶܐܡܰܪ ܠܳܗ̇ ܐܰܠܦܰܪܢܳܐ. ܬܰܪܣܳܝ ܐܰܢ̱ܬܬܳܐ: ܠܳܐ ܬܶܕܚܠܺܝܢ ܒܠܶܒܶܟܝ. ܡܶܛܽܠ ܕܠܳܐ ܐܰܒܐܫܶܬ݂ ܠܟܽܠܢܳܫ: ܕܨܳܒܶܐ ܕܢܶܦܠܽܘܚ ܠܢܒܽܘܟܰܢܳܨܰܪ ܡܰܠܟܳܐ ܕܟܽܠܳܗ̇ ܐܰܪܥܳܐ</VERS>
      <VERS vnumber="2">ܘܳܐܦ ܗܳܫܳܐ ܥܰܡܶܟܝ ܐܰܝܠܶܝܢ ܕܥܳܡܪܶܝܢ ܒܛܽܘܪܳܐ: ܐܶܠܽܘܠܳܐ ܐܰܣܠܝܽܘܢܝ: ܠܳܐ ܡܪܺܝܡ ܗܘܺܝܬ ܥܠܰܝܗܽܘܢ ܐܺܝܕܝ. ܐܶܠܳܐ ܗܶܢܽܘܢ ܥܒܰܕܘ ܠܢܰܦܫܗܽܘܢ ܗܳܠܶܝܢ</VERS>
      <VERS vnumber="3">ܡܶܟܺܝܠ ܐܶܡܰܪܝ ܠܺܝ. ܠܡܳܢܳܐ ܥܪܰܩܬܝ ܡܶܢܗܽܘܢ ܘܶܐܬܰܝܬܝ ܠܘܳܬܰܢ. ܐܶܬܰܝܬܝ ܓܶܝܪ ܠܚܰܝ̈ܶܐ. ܬܰܪܣܳܝ. ܡܶܢ ܗܳܢܳܐ ܠܺܠܝܳܐ ܘܰܠܗܰܠ ܬܺܝܚܺܢ. ܡܶܛܽܠ ܕܠܰܝܬ ܕܡܰܗܰܪ ܠܶܟܝ. ܘܶܐܥܒܶܕ ܠܶܟܝ ܐܰܝܟ ܕܡܶܬܥܒܶܕ ܠܥܰܒܕܰܘ̈ܗܝ ܕܡܰܪܝ</VERS>
      <VERS vnumber="4">ܘܶܐܡܪܰܬ݂ ܠܶܗ ܝܺܗܽܘܕܺܝܬ. ܫܡܰܥ ܡܶܠܶܝ̈ܗ̇ ܕܰܐܡܬܳܟ݂. ܘܰܬܡܰܠܶܠ ܐܰܡܬܳܟ ܩܕܳܡܰܝܟ ܒܠܺܠܝܳܐ ܗܳܢܳܐ. ܘܶܐܢ ܬܶܫܡܰܥ ܦܶܬܓܳܡܰܝ̈: ܢܶܫܬܠܶܡ ܟܽܠ ܡܶܕܶܡ ܒܺܐܝ̈ܕܰܝܟ. ܟܽܠ ܕܢܶܥܒܶܕ ܥܰܡܳܟ ܐܰܠܳܗܳܐ. ܘܠܳܐ ܢܶܦܶܠ ܡܳܪܝ ܡܶܢ ܨܶܢ̈ܥܳܬܶܗ ܟܡܳܐ ܕܚܰܝ</VERS>
      <VERS vnumber="5">ܡܶܛܽܠ ܕܚܰܝ ܗܽܘ ܢܒܽܘܟܰܕܢܳܨܰܪ ܡܰܠܟܳܐ ܕܟܽܠܳܗ̇ ܐܰܪܥܳܐ. ܘܚܰܝܳܐ ܗ̱ܝ ܡܰܠܟܽܘܬܶܗ ܕܫܰܕܪܳܟ ܠܰܡܩܰܝܳܡܽܘ ܠܟܽܠܳܗ̇ ܐܰܪܥܳܐ. ܠܳܐ ܒܰܠܚܽܘܕ ܒܢܰܝ̈ܢܳܫܳܐ ܢܶܦܠܚܽܘܢܶܗ ܡܶܛܽܠܳܬܳܟ݂. ܐܶܠܳܐ ܐܳܦ ܚܰܝܽܘܬܳܐ ܕܕܰܒܪܳܐ: ܘܰܒܥܺܝܪ̈ܳܐ: ܘܦܳܪܰܚܬܳܐ ܕܰܫܡܰܝܳܐ. ܘܢܶܕܥܽܘܢܳܝܗܝ ܠܢܒܽܘܟܰܕܢܳܨܰܪ ܒܚܰܝܠܳܟ݂</VERS>
      <VERS vnumber="6">ܫܡܰܥܢ ܚܶܟܡܬܳܟ݂ ܘܨܶܢ̈ܥܳܬܶܗ ܕܠܶܒܳܟ݂. ܘܶܐܬܶܐܡܰܪ ܒܟܽܠܳܗ̇ ܐܰܪܥܳܐ: ܕܰܐܢ̱ܬ ܒܰܠܚܽܘܕܰܝܟ ܛܳܒ ܒܟܽܠܳܗ̇ ܡܰܠܟܽܘܬܳܐ: ܘܰܬܡܺܝܗ ܒܺܝܕܰܥܬܳܐ: ܘܚܰܝܠܬܳܢ ܒܰܩܪܳܒܳܐ</VERS>
      <VERS vnumber="7">ܘܗܳܫܳܐ ܡܳܪܝ: ܡܶܠܬܳܐ ܕܶܐܡܰܪ ܐܰܚܝܺܘܕ ܒܟܶܢܫܳܐ ܩܕܳܡܰܝܟ: ܫܡܰܥܢ ܡܶܠܰܘ̈ܗܝ. ܡܶܛܽܠ ܕܩܰܒܠܽܘܗܝ ܒܢܰܝ̈ ܡܕܺܝܢܬܳܐ. ܘܶܐܫܬܰܥܺܝ ܠܗܽܘܢ ܟܽܠܗܽܘܢ ܦܶܬܓܳܡ̈ܶܐ ܕܶܐܡܰܪ ܩܕܳܡܰܝܟ. ܡܶܛܽܠܗܳܢܳܐ ܡܳܪܝ: ܠܳܐ ܬܶܥܒܰܪ ܥܰܠ ܡܶܠܬܶܗ. ܐܶܠܳܐ ܣܺܝܡܺܝܗ̇ ܒܠܶܒܳܟ</VERS>
      <VERS vnumber="8">ܡܶܛܽܠ ܕܫܰܪܺܝܪ ܗ̱ܽܘ. ܡܶܛܽܠ ܕܠܳܐ ܡܶܬܒܰܥ ܥܰܡܰܢ. ܘܳܐܦܠܳܐ ܫܳܠܛܳܐ ܒܗܽܘܢ ܚܰܪܒܳܐ: ܐܶܠܳܐ ܐܶܢ ܚܛܰܘ ܩܕܳܡ ܐܰܠܳܗܗܽܘܢ</VERS>
      <VERS vnumber="9">ܘܡܶܟܺܝܠ ܕܠܳܐ ܢܶܗܘܶܐ ܡܳܪܝ ܕܠܳܐ ܣܽܘܥܪܳܢ: ܢܦܰܠ ܡܰܘܬܳܐ ܒܥܰܡܗܽܘܢ ܘܰܐܕܪܶܟ ܐܶܢܽܘܢ ܚܛܳܗܳܐ ܪܰܒܳܐ. ܕܒܶܗ ܡܰܪܓܙܺܝܢ ܠܰܐܠܳܗܽܘܢ ܟܰܕ ܢܶܥܒܕܽܘܢܶܗ</VERS>
      <VERS vnumber="10">ܡܶܛܽܠ ܕܰܚܣܰܪ ܠܗܽܘܢ ܬܽܘܪܣܳܝܳܐ. ܘܶܐܬܛܰܠܰܩܘ ܠܗܽܘܢ ܡܰܝ݂̈ܝ݂ܗܽܘܢ</VERS>
      <VERS vnumber="11">ܘܶܐܬܚܰܫܰܒܘ ܠܡܶܫܠܰܛ ܒܰܒܥܺܝܪܗܽܘܢ: ܘܟܽܠ ܕܰܦܪܰܫ ܠܗܽܘܢ ܐܰܠܳܗܳܐ ܒܢܳܡܽܘܣܰܘ̈ܗܝ ܕܠܳܐ ܢܶܐܟܠܽܘܢ</VERS>
      <VERS vnumber="12">ܘܶܐܬܪܰܥܺܝܘ ܠܡܶܐܟܰܠ ܪ̈ܺܝܫܝܳܬܳܐ ܕܰܥܒܽܘܪܳܐ ܘܰܕܚܰܡܪܳܐ ܘܰܕܡܶܫܚܳܐ: ܕܰܢܛܰܪܘ ܟܽܠܗܽܘܢ ܠܰܡܩܰܕܳܫܽܘ ܠܟܳܗ̈ܢܶܐ ܕܩܳܝܡܺܝܢ ܩܕܳܡ ܐܰܠܳܗܳܐ ܒܽܐܘܪܺܫܠܶܡ. ܘܶܐܨܛܒܺܝܘ ܠܡܶܐܟܰܠ ܡܶܢ ܗܳܢܽܘܢ: ܕܳܐܦܠܳܐ ܒܺܐܝ̈ܕܰܝܗܽܘܢ ܫܰܠܺܝܛ ܠܐ̱ܢܳܫ ܡܶܢ ܒܢܰܝ̈ ܥܰܡܳܐ ܠܡܶܩܪܰܒ. ܘܫܰܕܰܪܘ ܐܳܦ ܠܽܐܘܪܺܫܠܶܡ. ܡܶܛܽܠ ܕܳܐܦ ܥܳܡܽܘܖ̈ܶܐ ܕܬܰܡܳܢ ܥܒܰܕܘ ܐܰܝܟ ܗܳܠܶܝܢ ܟܽܠܗܶܝܢ: ܠܰܐܝܠܶܝܢ ܕܰܐܘܒܶܠܘ ܠܗܽܘܢ ܦܶܬܓܳܡܳܐ ܠܘܳܬ݂ ܣܳܒ̈ܶܐ. ܘܢܶܗܘܶܐ ܟܰܕ݂ ܢܶܫܠܚܽܘܢ ܐܶܢܽܘܢ ܘܢܶܥܒܕܽܘܢ ܗܳܕܶܐ: ܢܶܫܬܰܠܡܽܘܢ ܠܳܟ ܒܝܰܘܡܳܐ ܗܰܘ. ܘܬ݂ܰܘܒܶܕ݂ ܐܶܢܽܘܢ</VERS>
      <VERS vnumber="13">ܡܶܛܽܠܗܳܢܳܐ ܐܳܦ ܐܶܢܳܐ ܐܰܡܬܳܟ݂: ܟܰܕ݂ ܚܙܺܝܬ݂ ܗܳܠܶܝܢ: ܥܶܪܩܶܬ݂ ܡܶܢܗܽܘܢ. ܘܫܰܕܪܰܢܝ ܐܰܠܳܗܳܐ ܠܡܶܥܒܰܕ݂ ܥܰܡܳܟ ܨܒܽܘܬܳܐ. ܕܬܶܬܡܰܗ ܒܳܗ̇ ܟܽܠܳܗ̇ ܐܰܪܥܳܐ ܐܰܝܠܶܝܢ ܕܢܶܫܡܥܽܘܢ</VERS>
      <VERS vnumber="14">ܡܶܛܽܠ ܕܕܳܚܠܰܬ݂ ܐܰܠܳܗܳܐ ܗ̱ܝ ܐܰܡܳܬ݂ܳܟ݂: ܘܦܶܠܚܶܬ ܒܺܐܝܡܳܡܳܐ ܘܰܒܠܺܠܝܳܐ ܩܕ݂ܳܡ ܐܰܠܳܗܳܐ ܕܰܫܡܰܝܳܐ. ܘܡܶܟܺܝܠ ܐܶܟܰܬܰܪ ܠܘܳܬܳܟ݂ ܡܳܪܝ. ܘܬܶܗܘܶܐ ܢܳܦܩܳܐ ܐܰܡܬ݂ܳܟ݂ ܒܠܺܠܝܳܐ ܠܢܰܚܠܳܐ: ܘܶܐܨܰܠܶܐ ܠܰܐܠܳܗܳܐ</VERS>
      <VERS vnumber="15">ܘܰܢܚܰܘܶܝܢܝ ܐܶܡܰܬܝ ܡܶܬܥܒܶܕ ܚܛܳܗܗܽܘܢ. ܘܺܐܬܶܐ ܘܰܐܘܕܥܽܘܗܝ ܠܳܟ݂. ܘܬܶܦܽܘܩ ܒܚܰܝܠܳܟ݂. ܘܠܳܐ ܢܶܗܘܶܐ ܐ̱ܢܳܫ ܡܶܢܗܽܘܢ ܕܩܳܐܶܡ ܠܩܽܘܒܠܳܟ. ܘܶܐܥܒܕܳܟ݂ ܒܓܰܘ ܝܺܗܽܘܕ݂ ܥܕ݂ܰܡܳܐ ܕܬܶܡܛܶܐ ܠܽܐܘܪܺܫܠܶܡ. ܘܶܐܣܺܝܡ ܟܽܘܪܣܝܳܟ ܒܰܡܨܰܥܬܳܗ̇. ܘܬܶܕܒܰܪ ܐܶܢܽܘܢ ܐܰܝܟ݂ ܥܳܢ̈ܳܐ ܕܠܰܝܬ ܠܳܗ̇ ܪܳܥܝܳܐ. ܘܠܳܐ ܢܳܒܰܚ ܟܰܠܒܳܐ ܒܠܶܫܳܢܶܗ ܩܕܳܡܰܝܟ</VERS>
      <VERS vnumber="16">ܡܶܛܽܠ ܕܗܳܠܶܝܢ ܐܶܬܓܠܺܝܘ ܒܡܰܕܥܝ</VERS>
      <VERS vnumber="17">ܘܶܐܫܬܰܕܪܶܬ݂ ܕܺܐܡܰܪ ܠܳܟ</VERS>
      <VERS vnumber="18">ܘܰܫܦܰܪܘ ܦܶܬܓܳܡܶܝ̈ܗ̇ ܩܕܳܡ ܐܶܠܦܰܪܢܳܐ ܘܰܩܕ݂ܳܡ ܟܽܠܗܽܘܢ ܥܰܒܕܰܘ̈ܗܝ. ܘܶܐܬ݂ܕܰܡܰܪܘ ܒܫܽܘܦܪܳܗ̇ ܘܰܒܚܶܟܡܬܳܗ̇. ܘܶܐܡܰܪܘ ܠܳܗ̇</VERS>
      <VERS vnumber="19">ܕܠܰܝܬ ܐܰܢ̱ܬܬܳܐ ܐܰܝܟ ܗܳܕܶܐ. ܡܶܢ ܣܰܘ̈ܦܶܝܗ̇ ܕܰܐܪܥܳܐ ܘܰܥܕ݂ܰܡܳܐ ܠܣܰܘ̈ܦܶܝܗ̇ ܒܫܽܘܦܪܳܐ ܕܰܐܦ̈ܶܐ ܘܰܒܡܰܡܠܠܳܐ ܕܣܽܘܟܳܠܳܐ</VERS>
      <VERS vnumber="20">ܘܶܐܡܰܪ ܠܳܗ̇ ܐܶܠܦܰܪܢܳܐ. ܫܰܦܺܝܪ ܥܒܰܕ ܐܰܠܳܗܳܐ: ܕܫܰܕܪܶܟܝ ܩܕ݂ܳܡ ܒܢܰܝ̈ ܥܰܡܶܟܝ. ܕܢܶܗܘܶܐ ܒܰܢ ܥܽܘܗܕܳܢܳܐ ܘܒܰܐܝܠܶܝܢ ܕܰܐܣܠܺܝܘ ܠܡܳܪܝ ܐܰܒܕܳܢܳܐ ܢܶܗܘܶܐ. ܘܗܳܫܳܐ ܐܰܢ̱ܬܝ ܫܰܦܺܝܪܳܐ ܐܰܢ̱ܬܝ ܒܚܶܙܘܶܟܝ. ܘܛܳܒܳܐ ܐܰܢ̱ܬܝ ܒܡܰܕܥܶܟܝ ܘܰܒܦܶܬܓܳܡܶܟܝ</VERS>
      <VERS vnumber="21">ܘܶܐܢ ܬܶܥܒܕܺܝܢ ܐܰܝܟ ܕܶܐܡܰܪܬܝ: ܐܰܠܳܗܶܟܝ ܢܶܗܘܶܐ ܐܰܠܳܗܝ. ܘܰܐܢ̱ܬܝ ܒܒܰܝܬܶܗ ܕܡܰܠܟܳܐ ܬܶܬܒܺܝܢ. ܘܬܶܗܘܶܝܢ ܡܝܰܬܪܳܐ ܒܰܫܡܳܐ ܛܳܒ ܡܶܢ ܟܽܠܳܗ̇ ܐܰܪܥܳܐ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܰܦܩܰܕ ܕܰܢܫܰܘܽܘܢ ܠܳܗ̇. ܘܰܕܢܶܬܠܽܘܢ ܠܳܗ̇ ܡܶܢ ܚܫܳܡܺܝܬܶܗ: ܘܡܶܢ ܚܰܡܪܳܐ ܕܫܳܬܶܐ</VERS>
      <VERS vnumber="2">ܘܶܐܡܪܰܬ݂ ܝܺܗܽܘܕܺܝܬ. ܠܳܐ ܐܳܟ݂ܠܳܐ ܐ̱ܢܳܐ ܡܶܢܶܗ. ܕܠܳܐ ܢܶܗܘܶܐ ܠܺܝ ܠܬܽܘܩܰܠܬܳܐ. ܐܶܠܳܐ ܣܳܦܶܩ ܠܺܝ ܡܳܐ ܕܶܐܬ݂ܳܐ ܥܰܡܝ</VERS>
      <VERS vnumber="3">ܐܳܡܰܪ ܠܳܗ̇ ܐܶܠܦܰܪܢܳܐ. ܘܶܐܢ ܢܶܓܡܰܪ ܠܶܗ: ܡܶܢ ܐܰܝܡܶܟܳܐ ܠܰܢ ܠܡܶܬܰܠ ܠܶܟܝ ܕܰܐܟܘܳܬܶܗ. ܡܶܛܽܠ ܕܠܰܝܬ ܥܰܡܰܢ ܓܰܒܪܳܐ ܡܶܢ ܥܰܡܶܟܝ ܕܺܐܝܬ ܠܶܗ ܐܰܟܘܳܬܶܗ</VERS>
      <VERS vnumber="4">ܘܶܐܡܪܰܬ݂ ܝܺܗܽܘܕܺܝܬ. ܚܰܝܳܐ ܗ̱ܝ ܢܰܦܫܳܟ ܡܳܪܝ. ܕܠܳܐ ܬܶܓܡܰܪ ܐܰܡܬܳܟ݂ ܡܶܕܶܡ ܕܶܐܬ݂ܳܐ ܥܰܡܳܗ̇: ܥܕܰܡܳܐ ܕܢܶܥܒܶܕ݂ ܐܰܠܳܗܳܐ ܒܺܐܝ̈ܕܰܝ ܡܶܕܶܡ ܕܶܐܬܪܰܥܺܝܬ. ܘܰܐܥܠܽܘܗ̇ ܥܰܒܕܰܘ̈ܗܝ ܕܶܐܠܦܰܪܢܳܐ ܠܡܰܫܟܢܳܐ</VERS>
      <VERS vnumber="5">ܘܕܶܡܟܰܬ݂ ܥܕܰܡܳܐ ܠܦܶܠܓܶܗ ܕܠܺܠܝܳܐ. ܘܩܳܡܰܬ݂ ܒܡܰܛܰܪܬܳܐ ܕܨܰܦܪܳܐ. ܘܫܰܕܪܰܬ݂ ܠܘܳܬ݂ ܐܶܠܦܰܪܢܳܐ. ܘܶܐܡܪܰܬ݂ ܠܶܗ: ܢܶܦܽܘܩ ܡܳܪܝ: ܘܢܶܫܒܩܽܘܢܳܗ̇ ܠܰܐܡܬܳܟ݂ ܠܡܶܦܰܩ ܠܰܨܠܽܘܬܳܐ</VERS>
      <VERS vnumber="6">ܘܰܦܩܰܕ݂ ܐܶܠܦܰܪܢܳܐ ܠܢܳܛܽܘܖ̈ܶܐ ܕܠܳܐ ܢܶܟܠܽܘܢܳܗ̇. ܘܟܰܬܪܰܬ݂ ܒܡܰܫܪܺܝܬܳܐ ܬܠܳܬܳܐ ܝܰܘ̈ܡܺܝܢ</VERS>
      <VERS vnumber="7">ܘܢܳܦܩܳܐ ܗܘܳܬ݂ ܠܢܰܚܠܳܐ ܕܒܶܝܬ ܦܳܠܳܘ ܒܠܰܝܠܰܘ̈ܳܬܳܐ. ܘܥܳܡܕܳܐ ܗܘܳܬ݂ ܒܥܰܝܢܳܐ ܕܡܰܝ̈ܳܐ</VERS>
      <VERS vnumber="8">ܘܡܶܐ ܕܣܳܠܩܳܐ ܗܘܳܬ݂: ܒܳܥܝܳܐ ܗܘܳܬ݂ ܡܶܢ ܐܰܠܳܗܳܐ ܕܺܝܣܪܳܐܶܝܠ: ܕܢܶܬܪܽܘܨ ܐܽܘܪܚܳܗ̇ ܠܰܩܝܳܡܬܳܐ ܕܥܰܡܳܗ̇</VERS>
      <VERS vnumber="9">ܘܡܳܐ ܕܥܳܠܳܐ ܗܘܳܬ݂: ܡܟܰܬܪܳܐ ܒܕܰܟܝܽܘܬܳܐ ܒܓܰܘ ܡܰܫܟܢܳܐ: ܥܕܰܡܳܐ ܕܢܳܣܒܳܐ ܗܘܳܬ݂ ܡܶܐܟܽܘܠܬܳܐ ܒܪܰܡܫܳܐ</VERS>
      <VERS vnumber="10">ܘܰܗܘܳܐ ܒܝܰܘܡܳܐ ܕܰܐܪܒܥܳܐ. ܘܰܥܒܰܕ݂ ܐܶܠܦܰܪܢܳܐ ܡܰܫܬܝܳܐ ܠܥܰܒܕܰܘ̈ܗܝ ܒܰܠܚܽܘܕ. ܘܰܠܐ̱ܢܳܫ ܡܶܢ ܦܳܠ̈ܚܶܐ ܘܩܰܝܽܘܡ̈ܶܐ ܠܳܐ ܩܪܳܐ. ܘܶܐܡܰܪ ܠܒܽܘܓܳܐ ܡܗܰܝܡܢܳܐ: ܕܩܳܐܶܡ ܗܘܳܐ ܥܰܠ ܟܽܠ ܕܺܐܝܬ ܠܶܗ. ܙܶܠ ܢܺܐ ܐܰܦܺܝܣ ܠܰܐܢ̱ܬܬܳܐ ܗܳܝ ܥܳܒܪܳܝܬܳܐ: ܕܥܰܡܳܟ݂ ܬܺܐܬܶܐ ܠܘܳܬܰܢ. ܘܬܶܠܥܰܣ ܘܬܶܫܬܶܐ ܥܰܡܰܢ</VERS>
      <VERS vnumber="11">ܡܶܛܽܠ ܕܒܶܗܬܬܳܐ ܗ̱ܝ ܠܰܢ ܠܡܶܫܒܰܩ ܐܰܢ̱ܬܬܳܐ ܕܰܐܝܟ݂ ܗܳܕܶܐ: ܘܠܳܐ ܢܡܰܠܶܠ ܥܰܡܳܗ̇. ܡܶܛܽܠ ܕܶܐܢ ܠܳܐ ܢܶܩܦܳܗ̇: ܬܶܓܚܰܟ ܥܠܰܝܢ</VERS>
      <VERS vnumber="12">ܘܰܢܦܰܩ ܒܽܘܓܳܐ ܡܶܢ ܩܕܳܡ ܐܶܠܦܰܪܢܳܐ. ܘܥ̣ܰܠ ܠܘܳܬܳܗ̇ ܘܶܐܡܰܪ. ܠܳܐ ܬܬܶܟܠܶܐ ܥܠܰܝܡܬܳܐ ܫܰܦܺܝܪܬܳܐ ܠܡܶܐܬܳܐ ܩܕܳܡ ܡܳܪܝ: ܘܰܠܡܶܫܬܰܒܳܚܽܘ ܩܕܳܡ ܐܰܦܰܘ̈ܗܝ. ܘܬܶܫܬܶܝܢ ܥܰܡܰܢ ܚܰܡܪܳܐ: ܘܬܶܬܒܰܣܡܺܝܢ. ܘܬܶܗܘܶܝܢ ܝܰܘܡܳܢܳܐ ܡܝܰܩܪܳܐ: ܐܰܝܟ ܚܕܳܐ ܡܶܢ ܒܢ̈ܳܬ ܪܰܘܪ̈ܒܳܢܶܐ ܕܳܐܬܽܘܪ: ܕܩܳܝ̈ܡܳܢ ܒܒܰܝܬܶܗ ܕܢܒܽܘܒܟܰܕܢܳܨܰܪ</VERS>
      <VERS vnumber="13">ܘܶܐܡܪܰܬ݂ ܠܶܗ ܝܺܗܽܘܕܺܝܬ. ܡܰܢ ܐܶܢܳܐ ܕܠܳܐ ܥܳܐܠܳܢ ܨܶܝܕ ܡܳܪܝ</VERS>
      <VERS vnumber="14">ܡܶܛܽܠ ܕܟܽܠ ܕܫܰܦܺܝܪ ܒܥܰܝܢܰܘ̈ܗܝ: ܚܦܺܝܛܳܐܺܝܬ ܐܶܥܒܶܕ݂. ܘܢܶܗܘܶܐ ܠܺܝ ܗܳܢܳܐ ܫܽܘܒܗܳܪܳܐ ܥܕܰܡܳܐ ܠܝܰܘܡܳܐ ܕܡܰܘܬܝ</VERS>
      <VERS vnumber="15">ܘܩܳܡܰܬ݂ ܘܶܐܨܛܰܒܬܰܬ݂ ܒܡܳܐܢܶܝ̈ܗ̇: ܘܰܒܟܽܠ ܬܰܨܒܺܝܬܳܗ̇ ܕܢܶܫ̈ܶܐ. ܘܥܶܠܰܬ݂ ܐܰܡܬܳܗ̇. ܘܫܰܘܝܰܬ݂ ܠܳܗ̇ ܩܕܳܡ ܐܶܠܦܰܪܢܳܐ ܥܰܠ ܐܰܪܥܳܐ: ܫܶܠܚ̈ܶܐ ܕܶܐܡܖ̈ܶܐ ܕܢܶܣܒܰܬ݂ ܡܶܢ ܒܽܘܓܳܐ ܠܡܶܕܡܰܟ݂ ܥܠܰܝܗܽܘܢ: ܕܬܶܬܶܒ ܥܠܰܝܗܽܘܢ ܠܡܶܠܥܰܣ. ܘܥܶܠܰܬ݂ ܝܶܬܒܰܬ݂ ܝܺܗܽܘܕܺܝܬ</VERS>
      <VERS vnumber="16">ܘܶܐܬܬܙܺܝܥ ܠܶܒܶܗ ܕܶܐܠܦܰܪܢܳܐ ܥܠܶܝܗ̇. ܘܶܐܬܛܰܪܦܰܬܡ ܢܰܦܫܶܗ. ܡܶܛܽܠ ܕܶܐܬܪܰܓܪܰܓ ܛܳܒ ܠܡܶܗܘܳܐ ܥܰܡܳܗ̇. ܘܒܳܥܶܐ ܗܘܳܐ ܠܶܗ ܥܶܕܳܢܳܐ ܕܢܶܕܥܶܝܗ̇ ܡܶܢ ܝܰܘܡܳܐ ܕܰܚܙܳܗ̇</VERS>
      <VERS vnumber="17">ܘܶܐܡܰܪ ܠܳܗ̇ ܐܶܠܦܰܪܢܳܐ. ܐܶܫܬܳܝ ܘܰܚܕܳܝ ܥܰܡܰܢ</VERS>
      <VERS vnumber="18">ܘܳܐܡܪܳܐ ܝܺܗܽܘܕܺܝܬ. ܐܶܫܬܶܐ ܡܳܪܝ. ܡܶܛܽܠ ܕܺܝܪܶܒܘ ܥܠܰܝ ܚܰܝ݂ܰܝ݂̈ ܝܰܘܡܳܢܳܐ: ܛܳܒ ܡܶܢ ܟܽܠܗܽܘܢ ܝܰܘ̈ܡܳܬܳܐ ܕܰܗܘܺܝ݀ܬ ܒܗܽܘܢ</VERS>
      <VERS vnumber="19">ܘܢܶܣܒܰܬ݂ ܘܶܐܟܠܰܬ݂ ܩܕܳܡܰܘܗܝ ܡܶܕܶܡ ܕܬܰܩܢܰܬ݂ ܠܳܗ̇ ܐܰܡܬܳܗ̇</VERS>
      <VERS vnumber="20">ܘܰܚܕܺܝ ܐܶܠܦܰܪܢܳܐ ܠܩܽܘܒܠܳܗ̇. ܘܶܐܫܬܺܝ ܚܰܡܪܳܐ ܣܽܘܓܳܐܐ: ܕܠܳܐ ܫܬܶܐ ܠܶܗ ܗܳܟܘܳܬ݂ ܚܰܕ݂ ܡܶܢ ܝܰܘ̈ܡܳܬܳܐ: ܗܳܐ ܡܶܢ ܕܶܐܬ݂ܺܝܠܶܕ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܟܰܕ݂ ܗܘܳܐ ܪܰܡܫܳܐ: ܩܳܡܘ ܥܰܒܕܰܘ̈ܗܝ ܠܡܺܐܙܰܠ. ܘܶܐܚܰܕ ܒܽܘܓܳܐ ܬܰܪܥܳܐ ܕܡܰܫܟܢܳܐ ܡܶܢ ܠܒܰܪ. ܘܰܐܦܶܩ ܠܟܽܠ ܕܩܳܝܡܺܝܢ ܩܕ݂ܳܡ ܡܳܪܶܗ. ܘܶܐܙܰܠ ܐ̱ܢܳܫ ܐ̱ܢܳܫ ܠܒܶܝܬ ܡܰܫܟܢܶܗ</VERS>
      <VERS vnumber="2">ܡܶܛܽܠ ܕܰܠܐܶܝܢ ܗܘܰܘ ܒܣܽܘܓܳܐܐ ܕܡܰܫܬܝܳܐ ܕܰܗܘܳܐ</VERS>
      <VERS vnumber="3">ܘܶܐܫܬܰܚܪܰܬ݂ ܝܺܗܽܘܕܺܝܬ ܒܰܠܚܽܘܕܶܝܗ̇ ܒܡܰܫܟܢܳܐ</VERS>
      <VERS vnumber="4">ܘܶܐܠܦܰܪܢܳܐ ܪܡܶܐ ܗܘܳܐ ܥܰܠ ܥܰܪܣܶܗ. ܡܶܛܽܠ ܕܣܰܓܺܝ ܗܘܳܐ ܥܠܰܘܗܝ ܚܰܡܪܳܐ</VERS>
      <VERS vnumber="5">ܘܶܐܡܪܰܬ݂ ܝܺܗܽܘܕܺܝܬ ܠܰܐܡܬ݂ܳܗ̇: ܕܰܬܩܽܘܡ ܠܒܰܪ ܡܶܢ ܩܰܝܛܽܘܢܳܐ: ܠܡܶܛܰܪ ܡܰܦܩܳܗ̇ ܐܰܝܟ݂ ܕܰܒܟܽܠܝܽܘܡ. ܡܶܛܽܠ ܕܶܐܡܪܰܬ݂ ܕܳܐܬ݂ܝܳܐ ܐ̱ܢܳܐ ܠܰܨܠܽܘܬܳܐ. ܐܳܦ ܠܒܽܘܓܳܐ ܐܶܡܪܰܬ݂ ܐܰܝܟ ܡ̈ܶܠܶܐ ܗܳܠܶܝܢ. ܘܶܐܙܰܠܘ ܡܶܢ ܬܰܡܳܢ ܟܽܠܗܽܘܢ. ܘܠܳܐ ܐ̱ܢܳܫ ܐܶܫܬܚܰܪ ܒܩܰܝܛܽܘܢܳܐ: ܪܰܒܳܐ ܐܰܘ ܙܥܽܘܪܳܐ</VERS>
      <VERS vnumber="6">ܘܩܳܡܰܬ݂ ܝܺܗܽܘܕܺܝܬ ܠܘܳܬ݂ ܪܺܝܫܶܗ ܕܶܐܠܦܰܪܢܳܐ</VERS>
      <VERS vnumber="7">ܘܶܐܡܪܰܬ݂ ܡܪܳܝܳܐ ܡܳܪܝܳܐ: ܐܰܠܳܗܳܐ ܕܟܽܠ ܚܰܝܠܰܘ̈ܳܢ: ܚܽܘܪ ܒܫܳܥܬܳܐ ܗܳܕܶܐ ܒܰܥܒܳܕܳܐ ܕܺܐܝ̈ܕܰܝ ܠܪܽܘܡܳܐ ܕܽܐܘܪܺܫܠܶܡ. ܡܶܛܽܠ ܕܙܰܒܢܳܐ ܗܽܘ ܠܰܡܪܰܚܳܦܽܘ ܥܰܠ ܝܳܪܬܽܘܬ݂ܳܟ݂. ܘܰܥܒܶܕ݂ ܨܳܢ̈ܥܳܬܶܗ ܕܠܶܒܝ. ܠܰܬܒܳܪܳܐ ܕܥܰܡ̈ܡܶܐ ܕܩܳܡܘ ܥܠܰܝܢ</VERS>
      <VERS vnumber="8">ܘܩܶܪܒܰܬ݂ ܠܘܳܬ݂ ܥܰܡܽܘܕܳܐ ܕܺܐܝܬ݂ ܗܘܳܐ ܠܘܳܬ݂ ܪܺܝܫܶܗ ܐܶܠܦܰܪܢܳܐ. ܘܫܶܡܛܰܬ݂ ܢܺܐܢܪܶܗ. ܘܩܶܪܒܰܬ݂ ܠܘܳܬ݂ ܥܰܪܣܶܗ</VERS>
      <VERS vnumber="9">ܘܶܐܚܕܰܬ݂ ܒܣܥܪܳܐ ܕܪܺܝܫܶܗ. ܘܶܐܡܪܰܬ݂: ܚܰܝܶܠܰܝܢܝ ܐܰܠܳܗܳܐ ܕܺܝܣܪܳܐܶܝܠ ܒܝܰܘܡܳܐ ܗܳܢܳܐ</VERS>
      <VERS vnumber="10">ܘܰܡܚܳܬ݂ܶܗ ܥܰܠ ܨܰܘܪܶܗ ܒܢܺܐܢܪܳܐ ܬܰܪܬܶܝܢ ܙܰܒܢܺܝ̈ܢ. ܘܰܫܩܰܠܬܶܗ ܠܪܺܝܫܶܗ ܡܶܢܶܗ. ܘܥܰܓܶܠܬܶܗ ܠܦܰܓܪܶܗ ܡܶܢ ܬܶܫܘܺܝܬܶܗ. ܘܢܶܣܒܰܬ݂ ܟܶܠܬܶܗ ܡܶܢ ܡܓܽܘ̈ܕܶܐ</VERS>
      <VERS vnumber="11">ܘܒܳܬܰܪ ܩܰܠܺܝܠ ܢܶܦܩܰܬ݂ ܘܝܶܗܒܰܬ݂ ܠܰܐܡܬܳܗ̇ ܪܺܝܫܶܗ ܕܶܐܠܦܰܪܢܳܐ. ܘܰܪܡܝܰܬܶܗ ܒܬܰܪܡܳܠܳܐ ܕܣܰܝܒܽܘܪܬܳܗ̇</VERS>
      <VERS vnumber="12">ܘܰܢܦܰܩ ܬܰܪ̈ܬܰܝܗܶܝܢ ܐܰܟܚܕܳܐ: ܐܰܝܟ ܕܰܒܥܶܕܳܢܳܐ ܕܰܨܠܽܘܬܳܐ. ܘܰܥܒܰܪ̈ܝ ܠܡܰܫܪܺܝܬܳܐ ܕܳܐܬܽܘܪ. ܘܶܐܬܟܰܪ̈ܟܳܝܗܝ ܠܟܽܠܶܗ ܢܰܚܠܳܐ ܗܰܘ. ܘܰܣܠܶܩ̈ܝ ܠܘܳܬ݂ ܡܕܰܝܢܬܳܐ. ܘܶܐܬܰܝ̈ ܠܘܳܬ݂ ܬܰܪܥܳܐ</VERS>
      <VERS vnumber="13">ܘܶܐܡܪܰܬ݂ ܝܺܗܽܘܕܺܝܬ ܠܢܳܛܽܘܖ̈ܶܐ ܡܶܢ ܪܽܘܚܩܳܐ. ܦܬܰܚܘ ܠܺܝ ܬܰܪ̈ܥܶܐ: ܦܬܰܚܘ. ܡܶܛܽܠ ܕܰܐܠܳܗܰܢ ܥܰܡܰܢ ܗܽܘ. ܕܝܰܗܒ ܚܰܝܠܳܐ ܠܺܝܣܪܳܐܶܝܠ. ܘܥܽܘܫܢܳܐ ܥܰܠ ܒܥܶܠܕܒܳܒܰܝ̈ܗܽܘܢ: ܐܰܝܟ ܕܝܰܘܡܳܢܳܐ</VERS>
      <VERS vnumber="14">ܘܰܗܘܳܐ ܟܰܕ݂ ܫܡܰܥܘ ܐ̱ܢܳܫܰܝ̈ ܡܕܺܝܢܬܳܐ ܠܩܳܠܳܗ̇. ܐܶܣܬܰܪܗܰܒܘ ܠܡܶܦܬܰܚ ܠܳܗ̇ ܬܰܪ̈ܥܶܐ ܕܰܡܕܺܝܢܬܗܽܘܢ. ܘܰܩܪܰܘ ܠܩܰܫܺܝ̈ܫܶܐ ܕܰܡܕܺܝܢܬܳܐ</VERS>
      <VERS vnumber="15">ܘܰܪܗܶܛܘ ܟܽܠܗܽܘܢ: ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ. ܡܶܛܽܠ ܕܰܬܡܺܝ ܗܘܳܬ݂ ܠܗܽܘܢ ܨܒܽܘܬܳܐ ܕܶܐܬ݂ܳܬ݂: ܘܰܦܬܰܚܘ ܬܰܪ̈ܥܶܐ: ܘܩܰܒܶܠܘ ܐܶܢܶܝܢ</VERS>
      <VERS vnumber="16">ܘܰܐܘܚܶܕܘ ܢܽܘܪܳܐ: ܕܢܶܬܚܙܶܐ ܠܗܽܘܢ ܘܚܰܕܪܽܘܗ̇. ܘܶܐܡܪܰܬ݂ ܠܗܽܘܢ ܒܩܳܠܳܐ ܪܳܡܳܐ. ܐܰܘܕܰܘ ܠܡܳܪܝܳܐ ܐܰܠܳܗܰܢ. ܕܠܳܐ ܐܰܥܒܰܪ ܚܢܳܢܶܗ ܡܶܢ ܝܺܣܪܳܐܶܝܠ</VERS>
      <VERS vnumber="17">ܐܶܠܳܐ ܬܒܰܪ ܠܰܒܥܶܕܒܳܒܰܝ̈ܢ ܒܺܐܝ̈ܕܰܝ ܒܠܺܠܝܳܐ ܗܳܢܳܐ</VERS>
      <VERS vnumber="18">ܘܰܐܦܩܰܬ݂ ܪܺܝܫܳܐ ܡܶܢ ܬܰܪܡܳܠܳܐ. ܘܚܰܘܝܰܬ݂. ܘܶܐܡܪܰܬܡ ܠܗܽܘܢ. ܗܳܐ ܪܺܝܫܶܗ ܕܶܐܠܦܰܪܢܳܐ ܪܰܒ ܚܰܝܠܳܐ ܕܳܐܬܽܘܪ. ܘܗܳܐ ܟܶܠܬܳܐ ܕܢܰܦܺܝܠ ܗܘܳܐ ܒܳܗ̇ ܒܪܰܘܳܝܽܘܬܶܗ. ܘܬܰܒܪܶܗ ܡܳܪܝܳܐ ܒܺܐܝܕܳܐ ܕܢܶܩܒܬ݂ܳܐ</VERS>
      <VERS vnumber="19">ܘܚܰܝ ܗܽܘ ܡܳܪܝܳܐ ܕܢܰܛܪܰܢܝ ܒܽܐܘܪܚܳܐ ܕܶܐܙܶܠܬ ܒܳܗ̇: ܐܶܠܳܐ ܐܰܛܥܰܝ݂̈ܝ݂ܳܗܝ ܐܰܦܰܝ̈</VERS>
      <VERS vnumber="20">ܘܠܳܐ ܥܒܰܕ ܥܰܡܝ ܚܛܳܗܳܐ ܒܛܰܡܐܽܘܬܳܐ ܕܒܶܗܬܬܳܐ</VERS>
      <VERS vnumber="21">ܘܰܬܡܰܗܘ ܛܳܒ ܟܽܠܶܗ ܥܰܡܳܐ. ܘܰܢܦܰܠܘ ܘܰܣܓܶܕܘ ܠܡܳܪܝܳܐ. ܘܶܐܡܰܪܘ ܟܽܠܗܽܘܢ ܐܰܟܚܕ݂ܳܐ. ܒܪܺܝܟ ܗܽܘ ܡܳܪܝܳܐ ܐܰܠܳܗܰܢ. ܕܰܬܒܰܪ ܝܰܘܡܳܢܳܐ ܠܰܒܥܶܠ̈ܕܒܳܒܶܐ ܕܥܰܡܶܗ</VERS>
      <VERS vnumber="22">ܘܶܐܡܰܪ ܠܳܗ̇ ܥܽܘܙܺܝܳܐ. ܒܪܺܝܟܳܐ ܐܰܢ̱ܬܝ ܒܪܰܬܝ ܠܰܐܠܳܗܳܐ ܡܪܰܝܡܳܐ: ܡܶܢ ܟܽܠܗܶܝܢ ܢܶܫ̈ܶܐ ܕܥܰܠ ܐܰܪܥܳܐ</VERS>
      <VERS vnumber="23">ܘܰܒܪܺܝܟ ܗܽܘ ܡܳܪܝܳܐ ܕܰܒܪܳܐ ܫܡܰܝܳܐ ܘܰܐܪܥܳܐ: ܘܰܬܪܰܨ ܠܶܟܝ ܪܺܝܫܳܐ ܕܪܰܒܳܐ ܕܰܒܥܶܠ̈ܕܒܳܒܰܝܢ</VERS>
      <VERS vnumber="24">ܡܶܛܽܠ ܕܠܳܐ ܥܳܢܶܕ ܫܽܘܒܚܶܟܝ ܡܶܢ ܠܶܒܳܐ ܕܰܒܢܰܝ̈ܢܳܫܳܐ. ܕܡܶܬܕܰܟܪܺܝܢ ܚܰܝܠܶܗ ܕܰܐܠܳܗܳܐ ܥܕܰܡܳܐ ܠܥܳܠܰܡ. ܘܢܶܥܒܶܕ ܐܶܢܶܝܢ ܠܶܟܝ ܐܰܠܗܳܐ ܠܝܰܘܡܳܐ ܕܰܠܥܳܠܰܡ. ܘܢܶܣܥܪܶܟܝ ܠܛܳܒ. ܚܠܳܦ ܕܠܳܐ ܚܳܣܬܝ ܥܰܠ ܢܰܦܫܶܟܝ: ܡܶܛܽܠ ܡܽܘܟܶܟܶܗ ܕܥܰܡܰܢ. ܐܶܠܳܐ ܢܦܰܩܬܝ ܡܶܛܽܠ ܡܰܦܽܘܠܬܰܢ. ܘܗܰܠܶܟܬܝ ܒܰܬܪܺܝܨܽܘܬܳܐ ܩܕܳܡ ܐܰܠܳܗܰܢ</VERS>
      <VERS vnumber="25">ܘܶܐܡܰܪ ܟܽܠܶܗ ܥܰܡܳܐ ܐܰܡܺܝܢ ܘܰܐܡܺܝܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܶܡܪܰܬ݂ ܠܗܽܘܢ ܝܺܗܽܘܕܺܝܬ. ܫܽܘܡܥܽܘܢܝ ܐܰܚܰܝ̈. ܣܰܒܘ ܪܺܝܫܳܐ ܗܳܢܳܐ: ܘܰܬܠܰܘ ܒܥܳܠܺܝܬܳܐ ܕܫܽܘܪܳܐ</VERS>
      <VERS vnumber="2">ܘܢܶܗܘܶܐ ܟܰܕ݂ ܢܶܢܗܰܪ ܨܰܦܪܳܐ. ܘܢܶܦܽܘܩ ܫܶܡܫܳܐ ܥܰܠ ܐܰܪܥܳܐ: ܘܬܶܣܒܽܘܢ ܓܒܰܪ ܡܳܐܢܰܝ̈ ܩܪܳܒܶܗ</VERS>
      <VERS vnumber="3">ܘܬܶܦܩܽܘܢ ܟܽܠ ܓܒܰܪ ܚܰܝܠܬܳܢ ܠܒܰܪ ܡܶܢ ܡܕܺܝܢܬܳܐ. ܘܬܶܥܒܕܽܘܢ ܥܠܰܝܟܽܘܢ ܪܺܝܫܳܐ. ܘܬܶܦܩܽܘܢ ܐܰܝܟ ܕܠܰܦܩܰܥܬܳܐ ܥܰܠ ܡܛܰܪܬܳܐ ܩܰܕܡܳܝܬܳܐ ܕܰܒܢܰܝ̈ ܐܳܬܽܘܪ. ܘܠܳܐ ܬܶܚܬܽܘܢ. ܘܗܳܝܕܶܝܢ ܢܶܣܒܽܘܢ ܗܶܢܽܘܢ ܙܰܝܢܗܽܘܢ. ܘܢܺܐܙܽܠܘܢ ܠܡܰܫܪܺܝܬܗܽܘܢ. ܘܰܢܥܺܝܪܽܘܢ ܠܪܰܒ ܚܰܝܠܗܽܘܢ</VERS>
      <VERS vnumber="4">ܘܢܶܪܗܛܽܘܢ ܠܡܰܫܟܢܳܐ ܕܶܐܠܦܰܪܢܳܐ: ܘܠܳܐ ܢܶܫܟܚܽܘܢܶܗ. ܘܬܶܦܶܠ ܥܠܰܝܗܽܘܢ ܕܚܶܠܬܳܐ. ܘܢܶܥܪܩܽܘܢ ܡܶܢ ܩܕܳܡܰܝܟܽܘܢ</VERS>
      <VERS vnumber="5">ܘܬܺܐܙܽܠܘܢ ܐܰܢ̱ܬܽܘܢ ܟܽܠ ܕܥܳܡܪܺܝܢ ܒܰܬܚܽܘܡܳܐ ܕܺܝܣܪܳܐܶܝܠ: ܬܶܫܛܚܬܽܘܢ ܬܰܪܡܽܘܢ ܐܶܢܽܘܢ ܒܽܐܘܪ̈ܚܳܬܳܐ</VERS>
      <VERS vnumber="6">ܩܕ݂ܳܡ ܕܶܝܢ ܕܬܶܥܒܕܽܘܢ ܗܳܠܶܝܢ: ܠܳܐܝܚܽܘܕ ܥܰܡܽܘܢܳܝܳܐ ܩܪܰܘ. ܕܢܶܚܙܶܐ ܘܢܶܕܰܥ ܠܗܰܘ ܕܰܐܣܺܝ ܠܰܕܒܶܝܬ ܝܺܣܪܳܐܶܝܠ. ܘܠܶܗ ܫܰܕܰܪ ܠܘܳܬ݂ܰܢ ܐܰܝܟ ܕܰܠܡܰܘܬܳܐ</VERS>
      <VERS vnumber="7">ܘܰܩܪܰܐܘܽܘܗܝ ܠܰܐܚܝܺܘܕ݂ ܡܶܢ ܒܰܝܬܶܗ ܕܥܽܘܙܺܝܳܐ</VERS>
      <VERS vnumber="8">ܘܟܰܕ݂ ܐܶܬ݂ܳܐ ܘܰܚܙܳܐ ܪܺܝܫܶܗ ܕܶܐܠܦܰܪܢܳܐ: ܒܺܐܝܕܶܗ ܕܓܰܒܪܳܐ ܚܰܕ ܒܰܟܢܽܘܫܬܳܐ ܕܥܰܡܳܐ. ܢܦܰܠ ܥܰܠ ܐܰܦܰܘ̈ܗܝ. ܘܶܐܬܟܰܪܝܰܬ݂ ܪܽܘܚܶܗ</VERS>
      <VERS vnumber="9">ܘܟܰܕ݂ ܐܶܚܰܕܘ ܐܰܩܺܝܡܽܘܗܝ: ܢܦܰܠ ܥܰܠ ܪ̈ܶܓܠܶܝܗ̇ ܕܺܝܗܽܘܕܺܝܬ: ܘܰܣܓܶܕ݂ ܩܕܳܡܶܝܗ̇. ܘܶܐܡܰܪ ܠܳܗ̇</VERS>
      <VERS vnumber="10">ܒܪܺܝܟܳܐ ܐܰܢ̱ܬܝ ܒܟܽܠ ܥܰܡܝ. ܕܢܶܫܡܥܽܘܢ ܫܶܡܥܶܟܝ ܘܢܶܕܚܠܽܘܢ. ܡܶܟܺܝܠ ܚܰܘܳܐܺܝܢܝ ܟܽܠ ܡܳܐ ܕܰܥܒܰܕܬ ܒܝܰܘ̈ܡܳܬܳܐ ܗܳܠܶܝܢ. ܘܶܐܫܬܰܥܝܰܬ݂ ܠܶܗ ܟܽܠ ܕܥܶܒܕܰܬ݂: ܡܶܢ ܝܰܘܡܳܐ ܕܢܶܦܩܰܬ݂ ܘܰܥܕܰܡܳܐ ܠܝܰܘܡܳܐ ܕܡܰܠܰܠܬ݂ ܥܰܡܗܽܘܢ</VERS>
      <VERS vnumber="11">ܘܟܰܕ݂ ܫܶܠܝܰܬ݂ ܡܶܢ ܕܰܠܡܰܠܳܠܽܘ: ܩܥܰܘ ܥܰܡܳܐ ܒܩܳܠܳܐ ܪܳܡܳܐ. ܘܶܐܫܬܡܰܥ ܩܳܠ ܚܰܕܽܘܬܳܐ ܒܡܰܕܺܝܢܬܗܽܘܢ</VERS>
      <VERS vnumber="12">ܘܟܰܕ݂ ܚܙܰܘ ܐܰܚܝܺܘܕ ܟܽܠ ܕܰܥܒܰܕ ܐܰܠܳܗܳܐ ܠܺܝܣܪܳܐܶܝܠ: ܗܰܝܡܶܢ ܒܰܐܠܳܗܳܐ. ܘܰܓܙܰܪ ܒܶܣܪܳܐ ܕܥܽܘܪܠܽܘܬܶܗ. ܘܶܐܬܬܰܘܣܰܦ ܥܰܠ ܥܰܡܳܐ ܕܒܶܝܬ ܝܺܣܪܳܐܶܝܠ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="13">ܘܟܰܕ ܣܠܶܩ ܫܰܦܪܳܐ: ܬܠܰܘ ܪܺܝܫܶܗ ܕܶܐܠܦܰܪܢܳܐ ܠܒܰܪ ܡܶܢ ܫܽܘܪܳܐ</VERS>
      <VERS vnumber="14">ܘܰܫܩܰܠܘ ܓܒܰܪ ܡܳܐܢܰܝ̈ ܙܰܝܢܶܗ. ܘܰܢܦܰܩܘ ܠܡܰܫܪܺܝܬܳܐ ܥܰܠ ܡܰܣܩܳܢܳܐ ܕܛܽܘܖ̈ܶܐ</VERS>
      <VERS vnumber="15">ܘܟܰܕ݂ ܚܙܰܘ ܐܶܢܽܘܢ ܒܢܰܝ̈ ܐܳܬܽܘܪ: ܫܰܕܰܪܘ ܥܰܠ ܪܰܘܪ̈ܒܳܢܰܝܗܽܘܢ: ܘܥܰܠ ܖ̈ܰܒܰܝ ܐܰܠܦ̈ܶܐ: ܘܥܰܠ ܟܽܠ ܫܰܠܺܝ̈ܛܳܢܰܝܗܽܘܢ. ܘܶܐܙܰܠܘ ܠܡܰܫܟܢܶܗ ܕܶܐܠܦܰܪܢܳܐ. ܘܶܐܡܰܪܘ ܠܒܽܘܓܳܐ ܕܩܳܐܶܡ ܗܘܳܐ ܥܰܠ ܟܽܠ ܥܒܺܝ̈ܕܳܬܶܗ</VERS>
      <VERS vnumber="16">ܥܽܘܠ ܐܰܥܺܝܪܳܝܗܝ ܠܡܳܪܰܢ. ܡܶܛܽܠ ܕܰܐܡܪܰܚܘ ܓܰܒܖ̈ܶܐ ܠܡܶܚܰܬ ܥܠܰܝܢ ܠܰܩܪܳܒܳܐ: ܕܢܺܐܒܕܽܘܢ ܠܥܳܠܰܡ</VERS>
      <VERS vnumber="17">ܘܶܐܙܰܠ ܒܽܘܓܳܐ. ܘܰܢܩܰܫ ܒܕܳܪܬܳܐ ܕܡܰܫܟܢܳܐ. ܡܶܛܽܠ ܕܣܳܒܰܪ ܗܘܳܐ ܕܥܰܡ ܝܺܗܽܘܕܺܝܬ ܕܰܡܺܝܟ ܗܘܳܐ</VERS>
      <VERS vnumber="18">ܘܟܰܕ ܐ̱ܢܳܫ ܠܳܐ ܥܢܳܝܗܝ: ܦܬܰܚ: ܘܥ̣ܰܠ ܩܰܝܛܽܘܢܳܐ. ܘܶܐܫܟܚܶܗ ܠܶܐܠܦܰܪܢܳܐ ܟܰܕ݂ ܫܕܶܐ ܥܰܪܛܶܠ. ܘܪܺܝܫܶܗ ܫܩܺܝܠ ܡܶܢܶܗ. ܘܰܓܥܳܐ ܒܩܳܠܳܐ ܪܳܡܳܐ ܘܒܰܒܟܳܬܳܐ ܘܰܒܬܶܢ̈ܚܳܬܳܐ ܘܒܰܓܥܳܬܳܐ ܪܰܒܬܳܐ ܨܰܪܺܝ ܠܒܽܘܫܰܘ̈ܗܝ</VERS>
      <VERS vnumber="19">ܘܥ̣ܰܠ ܠܡܰܫܟܢܳܐ ܐܰܝܟܳܐ ܕܫܰܪܝܳܐ ܗܘܳܬ݂ ܝܺܗܽܘܕܺܝܬ: ܘܠܳܐ ܐܶܫܟܚܳܗ̇. ܘܰܢܦܰܩ ܠܘܳܬ݂ ܥܰܡܳܐ ܘܶܐܡܰܪ ܠܗܽܘܢ</VERS>
      <VERS vnumber="20">ܛܠܰܡܘ ܥܰܒܕ̈ܶܐ ܡܳܖ̈ܰܝܗܽܘܢ. ܕܥܶܒܕܰܬ݂ ܒܶܗܬܬܳܐ ܗܳܕܶܐ ܐܰܢ̱ܬܬܳܐ ܚܕ݂ܳܐ ܡܶܢ ܥܶܒܪ̈ܳܝܶܐ ܒܒܰܝܬܶܗ ܕܢܒܽܘܟܳܕܢܳܨܰܪ. ܡܶܛܽܠ ܕܗܳܐ ܐܶܠܦܰܪܢܳܐ ܪܡܶܐ ܥܰܠ ܐܰܪܥܳܐ: ܘܪܺܝܫܶܗ ܫܩܺܝܠ ܡܶܢܶܗ</VERS>
      <VERS vnumber="21">ܟܰܕ ܫܡܰܥ ܡܶܠܰܘ̈ܗܝ ܖ̈ܰܒܰܝ ܚܰܝ̈ܠܶܐ ܕܳܐܬܽܘܪ: ܨܰܪܺܝܘ ܟܽܘܬܺܝܢ̈ܝܳܬܗܽܘܢ: ܘܶܐܬܕܰܠܚܰܬ ܢܰܦܫܗܽܘܢ ܛܳܒ ܒܓܰܘ ܡܰܫܪܺܝܬܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܟܕ݂ ܫܡܰܥܘ ܐܰܝܠܶܝܢ ܕܰܒܡܰܫܟܢ̈ܶܐ: ܐܶܬܕܰܡܳܪܘ ܕܡܳܢܳܐ ܟܰܝ ܗܘܳܐ. ܘܢܶܦܠܰܬ ܥܠܰܝܗܽܘܢ ܕܶܚܠܳܬܳܐ ܘܰܪܬܺܝܬܳܐ</VERS>
      <VERS vnumber="2">ܘܠܳܐ ܟܰܬܰܪ ܐ̱ܢܳܫ ܠܘܳܬ݂ ܩܰܪܺܝܒܶܗ. ܐܶܠܳܐ ܐܶܬܗܦܶܟܘ: ܘܰܥܪܰܩܘ ܐܰܟܚܕ݂ܳܐ ܠܟܽܠ ܐܽܘܪ̈ܚܺܝܢ: ܒܦܰܩ̈ܥܳܬܳܐ ܘܰܒܛܽܘܖ̈ܶܐ ܘܰܐܝܠܶܝܢ ܕܰܫܪܶܝܢ ܗܘܰܘ ܒܛܽܘܖ̈ܶܐ ܘܟܰܪ̈ܟܺܝܢ: ܣܳܡܘ ܠܡܶܥܪܰܩ</VERS>
      <VERS vnumber="3">ܘܗܳܝܕܶܝܢ ܒܢܰܝ̈ ܝܺܣܪܳܐܶܝܠ ܢܦܰܩܘ ܥܠܰܝܗܽܘܢ: ܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܘܶܐܬܢܣܶܟܘ ܥܠܰܝܗܽܘܢ</VERS>
      <VERS vnumber="4">ܘܫܰܕܰܪ ܥܽܘܙܺܝܳܐ ܠܟܽܠܗܽܘܢ ܬܚܽܘ̈ܡܶܐ ܕܺܝܣܪܳܐܶܝܠ. ܕܢܰܘܕܥܽܘܢ ܐܢܽܘܢ ܥܰܠ ܡܳܐ ܕܰܓܕܰܫ: ܘܰܕܢܶܦܩܽܘܢ ܟܽܠܗܽܘܢ ܥܰܠ ܒܥܶܠ̈ܕܒܳܒܶܐ: ܘܢܶܚܪܒܽܘܢ ܐܶܢܽܘܢ</VERS>
      <VERS vnumber="5">ܘܟܰܕ݂ ܫܡܰܥܘ ܒܢܰܝ̈ ܝܺܣܪܳܐܶܝܠ: ܟܽܠܗܽܘܢ ܐܰܟܚܕ݂ܳܐ ܢܦܰܠܘ ܥܠܰܝܗܽܘܢ. ܘܰܡܩܰܛܠܺܝܢ ܗܘܰܘ ܒܗܽܘܢ ܥܕܰܡܳܐ ܠܚܽܘܒܳܐ. ܗܳܟܘܳܬ݂ ܐܳܦ ܒܢܰܝ̈ ܐܽܘܪܺܫܠܰܡ ܕܶܐܬ݂ܰܘ ܡܶܢ ܟܽܠ ܛܽܘܪ̈ܝܢ. ܡܶܛܽܠ ܕܶܐܫܬܡܰܥ ܠܗܽܘܢ ܟܽܠ ܡܳܐ ܕܶܐܬܥܒܶܕ ܠܡܰܫܪܺܝܬܳܐ ܕܰܒܥܶܠܕܒܳܒܰܝ̈ܗܽܘܢ. ܘܰܐܝܠܶܝܢ ܕܰܒܓܶܠܥܳܕ݂ ܘܒܰܓܠܺܝܠܳܐ: ܢܦܰܩܘ ܥܠܰܝܗܽܘܢ. ܘܰܡܚܰܘ ܐܶܢܽܘܢ ܡܚܽܘܬܳܐ ܪܰܒܬܳܐ ܥܕܰܡܳܐ ܕܰܥܒܰܪܘ ܕܰܪܡܣܽܘܩ ܘܰܬܚܽܘܡܶܝ̈ܗ̇</VERS>
      <VERS vnumber="6">ܘܫܰܪܟܳܐ ܕܥܳܡܽܘܪ̈ܶܝܗ̇ ܕܒܶܝܬ ܦܳܠܳܘ. ܢܦܰܠܘ ܥܰܠ ܡܰܫܪܺܝܬܳܐ ܕܳܐܬܽܘܪ. ܘܒܰܙܘ ܘܰܫܒܰܘ ܘܰܥܬܰܪܘ ܛܳܒ</VERS>
      <VERS vnumber="7">ܘܰܗܦܰܟܘ ܒܢܰܝ̈ ܝܺܣܪܳܐܶܝܠ ܡܶܢ ܩܪܳܒܳܐ. ܘܶܐܫܛܰܠܰܛܘ ܒܫܰܪܟܳܐ ܕܡܰܕܺܝ̈ܢܳܬܳܐ: ܕܰܒܛܽܘܖ̈ܶܐ ܘܰܒܦܰܩ̈ܥܳܬܳܐ. ܘܰܢܣܰܒܘ ܒܶܙܬܳܐ ܣܰܓܺܝܐܬܳܐ</VERS>
      <VERS vnumber="8">ܘܶܐܬܳܐ ܝܽܘܝܳܩܺܝܡ ܟܳܗܢܳܐ ܪܰܒܳܐ: ܘܣܳܒ̈ܶܐ ܕܺܝܣܪܳܐܶܝܠ ܐܰܝܠܶܝܢ ܕܥܳܡܪܺܝܢ ܒܽܐܘܪܺܫܠܶܡ: ܠܰܡܡܰܠܳܠܽܘ ܫܠܳܡܳܐ ܥܰܡ ܝܺܗܽܘܕܺܝܬ</VERS>
      <VERS vnumber="9">ܘܟܰܕ ܢܶܦܩܰܬ݂ ܠܘܳܬ݂ܗܽܘܢ: ܟܰܪܟܽܘܗ̇ ܟܽܠܗܽܘܢ ܐܰܟܚܕ݂ܳܐ ܘܶܐܡܰܪܘ: ܐܰܢ̱ܬܝ ܗ̱ܝ ܪܰܘܡܳܗ̇ ܕܽܐܘܪܺܫܠܶܡ: ܘܫܽܘܒܗܳܪܶܗ ܕܺܝܣܪܳܐܶܝܠ: ܘܬܶܫܒܽܘܚܬܶܗ ܕܥܰܡܰܢ</VERS>
      <VERS vnumber="10">ܕܰܥܒܰܕܬܝ ܗܳܠܶܝܢ ܟܽܠܗܶܝܢ ܒܺܐܝܕܰܝ̈ܟܝ. ܘܰܥܒܰܕܬܝ ܛܳܒܬܳܐ ܥܰܡ ܝܺܣܪܳܐܶܝܠ. ܘܶܐܨܛܒܺܝ ܒܗܽܘܢ ܡܳܪܝܳܐ. ܘܬܶܗܘܶܝܢ ܒܪܺܝܟܳܐ ܠܡܳܪܝܳܐ ܚܰܝܠܬܳܢܳܐ ܠܥܳܠܰܡ ܥܳܠܡܺܝܢ</VERS>
      <VERS vnumber="11">ܘܶܐܡܰܪܘ ܟܽܠܶܗ ܥܰܡܳܐ ܐܰܡܺܝܢ ܘܰܐܡܺܝܢ. ܘܰܗܘܰܘ ܡܒܰܥܪܺܝܢ ܥܰܡܳܐ ܡܰܫܪܺܝܬܗܽܘܢ ܕܳܐܬܽܘܪ̈ܳܝܶܐ: ܥܕܰܡܳܐ ܠܰܬܠܳܬܳܐ ܝܰܘ̈ܡܺܝܢ</VERS>
      <VERS vnumber="12">ܘܝܰܗܒܘ ܠܺܝܗܽܘܕܺܝܬ ܡܰܫܟܢܶܗ ܕܶܐܠܦܰܪܢܳܐ: ܘܟܽܠܗܽܘܢ ܡܳܐܢܰܝ̈ ܡܰܫܟܢܶܗ: ܘܥܰܪܣܶܗ: ܘܰܒܥܺܝܪܶܗ: ܘܡܳܐܢܰܘ̈ܗܝ. ܘܢܶܣܒܰܬ݂ ܣܳܡܰܬ݂ ܐܶܢܽܘܢ ܥܰܠ ܟܽܘܕܰܢ̈ܘܳܬ݂ܳܐ. ܘܟܶܕܢܰܬ݂ ܥܶܓ̈ܠܳܬܳܗ̇: ܘܣܰܡܰܬ݂ ܐܶܢܶܝܢ ܒܗܶܝܢ</VERS>
      <VERS vnumber="13">ܘܰܪ̈ܗܶܛܝ ܠܘܳܬܳܗ̇ ܟܽܠܗܶܝܢ ܢܶܫ̈ܶܐ ܕܺܝܣܪܳܐܶܝܠ ܘܟܰܪܟܳܗ̇. ܘܰܓ̈ܒܰܝ ܡܶܢܗܶܝܢ ܟܶܢܫܳܐ ܕܰܡܫܰܒܚܳܢ̈ܝܳܬܳܐ. ܘܢܶܣܒܰܬ݂ ܣܰܘ̈ܟܶܐ ܕܕܶܩ̈ܠܶܐ ܒܺܐܝܕܶܗ̇. ܘܝܶܗܒܰܬ݂ ܠܢܶܫ̈ܶܐ ܕܥܰܡܳܗ̇. ܘܣܳܡܰܬ݂ ܟܠܺܝ̈ܠܶܐ ܕܙܰܥܬܳܐ ܒܪܺܝܫܳܗ̇ ܘܗܺܝ ܘܚܰܒܪ̈ܳܬܳܗ̇. ܘܟܽܠ ܪܰܘܪ̈ܒܳܢܶܐ ܕܒܶܝܬ ܝܺܣܪܳܐܶܝܠ: ܘܟܽܠ ܪܰܘܪ̈ܒܳܢܝܳܬܳܐ ܕܺܝܣܪܳܐܶܝܠ. ܘܳܐܬܶܝܢ ܗܘܰܘ ܥܰܡܗܶܝܢ ܟܽܠܗܽܘܢ ܒܢܰܝ̈ ܝܺܣܪܳܐܶܝܠ: ܟܰܕ ܡܙܰܝܢܺܝܢ ܘܣܺܝܡܺܝܢ ܟܠܺܝ̈ܠܶܐ ܘܬܶܫܒܽܘܚܬܳܐ ܒܦܽܘܡܗܽܘܢ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܡܥܰܢܝܳܐ ܗܘܳܬ݂ ܝܺܗܽܘܕܺܝܬ ܒܬܰܘܕܺܝܬܳܗ̇ ܠܟܽܠܶܗ ܝܺܣܪܳܐܶܝܠ. ܘܥܳܢܶܐ ܗܘܳܐ ܟܽܠܶܗ ܥܰܡܳܐ ܬܶܫܒܽܘܚܬܶܗ ܕܡܳܪܝܳܐ. ܬܶܫܒܽܘܚܬܳܐ ܕܺܝܗܽܘܕܺܝܬ. ܘܶܐܡܪܰܬ݂ ܝܺܗܽܘܕܺܝܬ</VERS>
      <VERS vnumber="2">ܫܰܒܰܚܘ ܠܡܳܪܝܳܐ ܒܰܦ̈ܠܰܓܶܐ. ܙܡܰܪܘ ܠܶܗ ܒܨܺܨ̈ܠܶܐ. ܫܰܒܰܚܘ ܠܶܗ ܬܶܫܒܽܘܚܬܳܐ ܚܕܰܬܳܐ. ܘܪܰܡܪܡܽܘܗܝ: ܘܰܩܪܰܘ ܫܡܶܗ</VERS>
      <VERS vnumber="3">ܐܰܢ̱ܬ ܗܽܘ ܐܰܠܳܗܳܐ ܕܰܡܫܰܚܶܩ ܩܪ̈ܳܒܶܐ</VERS>
      <VERS vnumber="4">ܡܳܪܝܳܐ ܕܣܳܡܬ ܡܰܫܪܺܝܬܳܟ ܒܓܰܘ ܥܰܡܳܟ݂. ܠܡܶܦܪܰܩ ܐܶܢܽܘܢ ܡܶܢ ܐܺܝܕܳܐ ܕܳܐܠܽܘܨܰܝ̈ܗܽܘܢ</VERS>
      <VERS vnumber="5">ܐܶܬܳܐ ܐܳܬܽܘܪܳܝܳܐ ܡܶܢ ܛܽܘܖ̈ܰܝ ܓܰܪܒܝܳܐ. ܐܶܬܳܐ ܒܪ̈ܶܒܘܳܬܳܐ ܕܚܰܝܠܶܗ. ܒܣܽܘܓܐܗܽܘܢ ܣܟܰܪܘ ܢܰܚ̈ܠܶܐ. ܘܖ̈ܰܟܫܰܝܗܽܘܢ ܟܰܣܺܝܘ ܪ̈ܳܡܳܬܳܐ</VERS>
      <VERS vnumber="6">ܐܶܡܰܪܘ ܠܡܰܘܒܳܕܽܘ ܬܚܽܘܡܰܝ̈. ܘܰܠܓܰܕܽܘܕܰܝ̈ ܢܩܰܛܶܠ ܒܚܰܪܒܳܐ. ܘܝܰܠܽܘܕ̈ܶܐ ܢܫܰܩܶܦ ܥܰܠ ܐܰܪܥܳܐ. ܘܰܛܠܳܝ̈ܶܐ ܢܶܬܶܠ ܠܫܶܒܝܳܐ. ܘܰܒܬܽܘ̈ܠܳܬܝ ܠܒܶܙܬܳܐ</VERS>
      <VERS vnumber="7">ܡܳܪܝܳܐ ܚܰܝܠܬܳܢܳܐ ܛܠܰܡ ܐܶܢܽܘܢ. ܒܺܐܝܕܳܐ ܕܢܶܩܒܬܳܐ ܐܰܒܗܶܬ݂ ܐܶܢܽܘܢ</VERS>
      <VERS vnumber="8">ܡܶܛܽܠ ܕܠܳܐ ܗܘܳܐ ܡܶܢ ܓܰܕܽܘܕ̈ܶܐ ܢܦܰܠܘ ܚܰܝܠܬܳܢܰܝ̈ܗܽܘܢ. ܐܳܦܠܳܐ ܡܶܢ ܒܢܰܝ̈ ܥܰܫܺܝܢ̈ܶܐ ܡܚܰܐܘܽܗܝ. ܐܳܦܠܳܐ ܓܰܒܖ̈ܶܐ ܕܪܳܡܺܝܢ ܒܩܰܘܡܬܳܐ ܐܰܪܡܺܝܘ ܥܠܰܝܗܽܘܢ. ܐܶܠܳܐ ܝܺܗܽܘܕܺܝܬ ܒܰܪܬ ܡܳܪܪܳܝ: ܒܫܽܘܦܪܳܐ ܕܰܐܦܶܝ̈ܗ̇ ܫܰܕܠܰܬ݂</VERS>
      <VERS vnumber="9">ܫܶܠܚܰܬ݂ ܡܳܐܢܰܝ̈ ܐܰܪܡܠܽܘܬܳܗ̇: ܠܬܶܫܒܽܘܬܳܐ ܕܟܺܐܒܰܘ̈ܗܝ ܕܺܝܣܪܳܐܶܝܠ</VERS>
      <VERS vnumber="10">ܡܶܫܚܰܬ݂ ܐܰܦܶܝ̈ܗ̇ ܒܒܶܣ̈ܡܶܐ. ܐܶܣܪܰܬ݂ ܓܕܽܘܠܶܝ̈ܗ̇ ܒܰܣܪܺܝܓܬܳܐ. ܘܠܶܒܫܰܬ݂ ܢܰܚܬܶܝ̈ܗ̇ ܠܡܰܛܥܳܝܽܘܬܶܗ</VERS>
      <VERS vnumber="11">ܘܰܡܣܳܢܶܝ̈ܗ̇ ܚܛܰܦܘ ܥܰܝܢܰܘ̈ܗܝ. ܘܫܽܘܦܪܳܗ̇ ܫܒܳܐ ܢܰܦܫܶܗ. ܦܣܰܩ ܢܺܐܢܪܶܗ ܨܰܘܪܶܗ</VERS>
      <VERS vnumber="12">ܙܳܥܘ ܦܳܪ̈ܣܳܝܶܐ ܡܶܢ ܡܰܪܳܚܽܘܬܶܗ: ܘܡܳܕܳܝ̈ܶܐ ܡܶܢ ܥܽܘܫܢܶܗ ܐܶܬܬܒܰܪܘ</VERS>
      <VERS vnumber="13">ܗܳܝܕܶܝܢ ܝܰܒܶܒܘ ܡܰܟܺܝܟܰܝ̈. ܘܰܩܥܰܘ ܟܪ̈ܺܝܗܰܝ: ܘܰܢܦܰܠܘ: ܘܰܐܪܡܺܝܘ ܩܳܠܗܽܘܢ: ܘܶܐܬܬܒܰܪܘ</VERS>
      <VERS vnumber="14">ܐܰܝܟ݂ ܕܠܰܥܠܰܝ̈ܡܳܬܳܐ ܕܓܰܫܘ ܐܶܢܽܘܢ. ܘܰܐܝܟ݂ ܕܰܠܥܰܒܕ̈ܶܐ ܡܳܪ̈ܽܘܕܶܐ ܩܛܰܠܘ ܐܶܢܽܘܢ. ܐܶܒܰܕܘ ܐܰܝܟ݂ ܕܡܶܢ ܡܰܫܪܺܝܬܶܗ ܕܡܳܪܝܳܐ ܐܰܠܳܗܰܢ</VERS>
      <VERS vnumber="15">ܐܶܫܰܒܰܚ ܠܰܐܠܳܗܝ ܬܶܫܒܽܘܚܬܳܐ ܚܕܰܬܳܐ</VERS>
      <VERS vnumber="16">ܡܳܪܝܳܐ ܚܰܝܠܬܳܢܳܐ: ܪܰܒ ܐܰܢ̱ܬ ܘܰܫܒܺܝܚ: ܘܓܰܢܒܳܪ ܒܚܰܝܠܳܐ: ܘܠܳܐ ܡܶܙܕܟܶܐ ܐܰܢ̱ܬ</VERS>
      <VERS vnumber="17">ܠܳܟ ܢܶܦܠܚܽܘܢ ܟܽܠܗܽܘܢ ܥܰܡ̈ܡܶܐ. ܘܠܳܟ݂ ܬܶܫܬܰܥܒܰܕ ܟܽܠܳܗ̇ ܐܰܪܥܳܐ. ܒܪܺܝܬܳܟ݂ ܡܶܛܽܠ ܕܰܐܢ̱ܬ ܐܶܡܰܪܬ ܘܰܗܘܰܘ. ܘܰܣܕܰܪܬ ܐܶܢܽܘܢ ܘܶܐܬܩܰܝܰܡܘ. ܘܠܰܝܬ ܡܰܢ ܕܰܠܡܶܠܬ݂ܳܟ݂ ܢܩܽܘܡ</VERS>
      <VERS vnumber="18">ܛܽܘܖ̈ܶܐ ܡܶܢ ܫܶܬܶܐܣܰܝ̈ܗܽܘܢ ܥܰܡ ܡܰܝ݂̈ܝ݂ܗܽܘܢ ܢܙܽܘܥܽܘܢ. ܘܫܽܘ̈ܥܶܐ ܐܰܝܟ ܫܥܽܘܬܳܐ ܢܶܬܦܰܫܪܽܘܢ ܡܶܢ ܩܕܳܡܰܝܟ</VERS>
      <VERS vnumber="19">ܘܥܰܠ ܕܳܚܠܰܝ̈ܟ ܬܚܰܣܶܐ. ܡܶܛܽܠ ܕܰܙܥܽܘܪܝܳܐ ܗ̱ܝ ܟܽܠ ܕܶܚܠܬܳܐ ܠܪܺܝܚ ܣܘܳܬܳܐ. ܘܰܒܨܺܝܪ ܗܽܘ ܟܽܠ ܬܰܪܒܳܐ ܠܝܰܩ̈ܕܶܐ ܫܰܠ̈ܡܶܐ. ܘܰܐܝܢܳܐ ܕܕܳܚܶܠ ܠܡܰܪܝܳܐ. ܪܰܒ ܗܽܘ ܠܘܳܬ݂ܶܗ ܒܟܽܠܙܒܰܢ</VERS>
      <VERS vnumber="20">ܘܳܝ ܠܥܰܡܳܐ ܕܩܳܐܶܡ ܥܰܠ ܥܰܡܝ. ܡܳܪܝܳܐ ܚܰܝܠܬܳܢܳܐ ܡܶܬܬܒܰܥ ܡܶܢܗܽܘܢ. ܒܝܰܘܡܳܐ ܕܕܺܝܢܳܐ ܢܶܬܬܒܰܥ ܐܶܢܽܘܢ. ܘܢܶܣܥܽܘܪ ܐܶܢܽܘܢ</VERS>
      <VERS vnumber="21">ܘܢܶܬܶܠ ܒܶܣܪܗܽܘܢ ܠܢܽܘܪܳܐ ܘܰܠܬܰܘܠܥܳܐ. ܘܢܺܐܩܕܽܘܢ ܒܪܽܘܫܥܳܐ ܥܕܰܡܳܐ ܠܥܳܠܰܡ</VERS>
      <VERS vnumber="22">ܘܰܗܘܳܐ ܟܰܕ݂ ܐܶܬ݂ܳܬ ܠܽܐܘܪܺܫܠܶܡ: ܘܰܣܰܓܕܘ ܠܡܳܪܝܳܐ: ܘܟܰܕ݂ ܐܶܬܕܰܟܺܝ ܥܰܡܳܐ: ܘܰܐܝܬܺܝܘ ܝܰܩܕܰܝ̈ܗܽܘܢ ܫܰܠ̈ܡܶܐ: ܘܕܶܒ̈ܚܶܐ ܠܡܳܪܝܳܐ ܐܰܡܺܝܢܳܐܺܝܬ</VERS>
      <VERS vnumber="23">ܘܰܐܝܬܝܰܬ݂ ܝܺܗܽܘܕܺܝܬ ܡܰܐܢܰܘ̈ܗܝ ܕܶܐܠܦܰܪܢܳܐ. ܘܟܶܠܬܳܐ ܕܢܶܣܒܰܬ݂ ܡܶܢ ܩܰܝܛܽܘܢܳܐ. ܘܝܶܗܒܰܬ݂ ܐܶܢܽܘܢ ܚܶܪܡܳܐ ܠܡܳܪܝܳܐ</VERS>
      <VERS vnumber="24">ܘܰܗܘܰܘ ܥܰܡܳܐ ܚܳܕܶܝܢ ܒܽܐܘܪܺܫܠܶܡ: ܩܕܳܡ ܒܶܝܬ ܡܰܩܕܫܳܐ ܝܺܪܰܚ ܝܰܘ̈ܡܺܝܢ. ܘܺܝܗܽܘܕܺܝܬ ܩܰܘܝܰܬ݂ ܥܰܡܗܽܘܢ ܬܰܡܳܢ ܒܽܐܘܪܺܫܠܶܡ</VERS>
      <VERS vnumber="25">ܘܡܶܢ ܒܳܬܰܪ ܝܰܘ̈ܡܳܬܳܐ ܗܳܠܶܝܢ: ܗܦܰܟܘ ܐ̱ܢܳܫ ܠܡܰܫܟܢܶܗ. ܘܝܺܗܽܘܕܺܝܬ ܐܶܙܰܠܬ ܠܒܶܝܬ ܦܳܠܳܘ ܠܒܶܝܬ ܩܶܢܝܳܢܳܗ̇</VERS>
      <VERS vnumber="26">ܘܰܗܘܳܬ݂ ܡܝܰܩܪܳܐ ܒܟܽܠܳܗ̇ ܐܰܪܥܳܐ. ܘܣܰܓܺܝ̈ܐܶܐ ܐܶܬܪܰܓܪܰܓܘ ܠܡܶܣܒܳܗ̇. ܘܠܳܐ ܚܰܟܡܳܗ̇ ܓܒܰܪ ܟܽܠܗܽܘܢ ܝܰܘ̈ܡܳܬܳܐ ܕܚܰܝ݂ܶܝ݂̈ܗ̇: ܘܡܶܢ ܝܰܘܡܳܐ ܕܡܺܝܬ ܡܢܰܫܶܐ ܒܰܥܠܳܗ̇</VERS>
      <VERS vnumber="27">ܘܰܟܡܳܐ ܕܳܐܬ݂ܝܳܐ ܡܺܐܪܰܒ ܝܳܪܒܳܐ ܗܘܳܬ݂: ܥܕܰܡܳܐ ܕܝܶܪܒܰܬ݂ ܛܳܒ</VERS>
      <VERS vnumber="28">ܘܣܶܐܒܰܬ݂ ܒܒܰܝܬܶܗ ܕܰܡܢܰܫܶܐ ܒܰܥܠܳܗ̇. ܘܰܗܘܳܬ݂ ܒܰܪܬ ܡܳܐܐ ܘܚܰܡܶܫ ܫܢܺܝ̈ܢ. ܘܡܺܝܬܰܬ݂ ܒܒܶܝܬ ܦܳܠܳܘ. ܘܶܐܬܩܰܒܪܰܬ݂ ܒܰܡܥܰܪܬܳܐ ܥܰܡ ܡܢܰܫܶܐ ܒܰܥܠܳܗ̇</VERS>
      <VERS vnumber="29">ܘܶܐܬܶܐܒܶܠ ܥܠܶܝܗ̇ ܟܽܠܶܗ ܒܶܝܬ ܝܺܣܪܳܐܶܝܠ ܫܰܒܥܳܐ ܝܰܘ̈ܡܺܝܢ. ܘܦܰܠܓ݂ܰܬ݂ ܢܶܟ̈ܣܶܝܗ̇ ܡܶܢ ܩܕܳܡ ܡܰܘܬܳܗ̇ ܠܟܽܠܗܽܘܢ ܩܰܪ̈ܺܝܒܰܘܗܝ ܕܰܡܢܰܫܶܐ ܒܰܥܠܳܗ̇. ܘܠܰܐܝܠܶܝܢ ܕܩܰܪܺܝܒܺܝܢ ܠܫܰܪܒܬܳܗ̇. ܘܫܶܒܩܰܬ݂ ܠܰܐܡ̈ܗܳܬܳܗ̇ ܒܢ̈ܳܬ ܚܺܐܖ̈ܶܐ</VERS>
      <VERS vnumber="30">ܘܠܳܐ ܗܘܳܐ ܬܽܘܒ ܕܰܡܕܰܚܶܠ ܠܰܒܢܰܝ̈ ܝܺܣܪܳܐܶܝܠ: ܟܽܠܗܽܘܢ ܝܰܘ̈ܡܳܬܳܐ ܕܺܝܗܽܘܕܺܝܬ ܐܳܦ ܡܶܢ ܒܳܬܰܪ ܡܰܘܬܳܗ̇ ܝܰܘ̈ܡܳܬܳܐ ܣܰܓܺܝ̈ܐܶܐ.</VERS>
    </CHAPTER>
  </BIBLEBOOK>
  <BIBLEBOOK bname="Susanna" bnumber="71" bsname="Sus">
    <CHAPTER cnumber="13">
      <VERS vnumber="1">ܐܺܝܬ ܗ̱ܘܳܐ ܓܰܒܪܳܐ ܚܰܕ݂ ܥܳܡܰܪ ܒܒܳܒܶܠ: ܫܡܶܗ ܝܽܘܝܰܩܺܝܡ.</VERS>
      <VERS vnumber="2">ܘܰܫܩܰܠ ܠܶܗ ܐܰܢ̱ܬܬܳܐ: ܘܰܫܡܳܗ̇ ܫܽܘܫܰܢ. ܒܰܪܬܶܗ ܕܗܰܠܩܳܢܳܐ: ܘܫܰܦܺܝܪܳܐ ܗ̱ܘܳܬ݂ ܛܳܒ: ܘܕܳܚܠܳܐ ܡܶܢ ܡܳܪܝܳܐ.</VERS>
      <VERS vnumber="3">ܘܐ̱ܢܳܫܶܝ̈ܗ̇. ܟܽܠܗܽܘܢ ܙܰܕܺܝܩܺܝܢ ܗ̱ܘܰܘ. ܘܰܐܠܦܽܘܗ̇ ܠܒܰܪܬ݂ܗܽܘܢ ܟܽܠܗܽܘܢ ܦܽܘܩܕܳܢܰܘ̈ܗܝ ܕܡܽܘܫܶܐ.</VERS>
      <VERS vnumber="4">ܘܗܽܘ ܝܽܘܝܰܩܺܝܡ ܒܰܥܠܳܗ̇ ܥܰܬܺܝܪ ܗ̱ܘܳܐ ܛܳܒ ܣܽܘܓܳܐܐ. ܘܺܐܝܬ݂ ܗ̱ܘܳܐ ܠܶܗ ܦܰܪܕܰܝܣܳܐ ܚܕܳܪ ܒܰܝܬܶܗ. ܘܰܠܘܳܬܶܗ ܟܳܢܫܺܝܢ ܗ̱ܘܰܘ ܝܽܗ̱ܘܕܳܝ̈ܶܐ: ܡܶܛܽܠ ܕܰܡܝܰܬܰܪ ܗ̱ܘܳܐ ܡܶܢ ܟܽܠܗܽܘܢ.</VERS>
      <VERS vnumber="5">ܒܙܰܒܢܳܐ ܗܰܘ: ܩܳܡܘ ܬܪܶܝܢ ܩܰܫܺܝ̈ܫܶܐ ܒܥܰܡܳܐ. ܘܺܐܝܬܰܝܗܽܘܢ ܗ̱ܘܰܘ ܪ̈ܺܝܫܳܢܶܐ ܕܥܰܡܳܐ ܘܕܰܝ̈ܳܢܶܐ ܒܫܰܢ̱ܬܳܐ ܗܳܝ. ܕܰܥܠܰܝܗܽܘܢ ܡܰܠܶܠ ܐܰܠܳܗܳܐ. ܕܡܶܢܗܽܘܢ ܢܳܦܶܩ ܪܽܘܫܥܳܐ ܡܶܢ ܒܳܒܶܠ. ܡܶܢܗܽܘܢ ܡܶܢ ܩܰܫܺܝ̈ܫܶܐ ܘܡܶܢ ܕܰܝ̈ܳܢܶܐ ܗܳܢܽܘܢ ܕܰܡܫܰܡܫܺܝܢ ܗ̱ܘܰܘ ܒܗܰܝܟܠܳܐ.</VERS>
      <VERS vnumber="6">ܗܶܢܽܘܢ ܗܳܠܶܝܢ ܐܳܬܶܝܢ ܗ̱ܘܰܘ ܐܰܡܺܝܢܳܐܺܝܬ݂ ܠܒܰܝܬܶܗ ܕܝܽܘܝܰܩܺܝܡ. ܘܳܐܬܶܝܢ ܗ̱ܘܰܘ ܟܽܠ ܐܰܝܠܶܝܢ ܕܺܐܝܬ݂ ܠܗܽܘܢ ܕܺܝܢܳܐ: ܘܡܶܬܬܕܺܝܢܺܝܢ.</VERS>
      <VERS vnumber="7">ܘܰܗܘܳܐ ܕܟܰܕ ܐܶܙܰܠ ܟܽܠܶܗ ܥܰܡܳܐ ܒܦܶܠܓܶܗ ܕܝܰܘܡܳܐ: ܐܶܙܰܠ̱ܬ ܗ̱ܘܳܬ ܫܽܘܫܰܢ: ܗܺܝ ܘܛܰܠ̈ܝܳܬܳܗ̇ ܠܦܰܪܕܰܝܣܳܐ ܕܒܰܥܠܳܗ̇.</VERS>
      <VERS vnumber="8">ܘܚܳܙܶܝܢ ܗ̱ܘܰܘ ܠܳܗ̇ ܟܽܠ ܝܽܘܡ ܗܳܢܽܘܢ ܩܰܫܺܝ̈ܫܶܐ: ܟܰܕ ܡܗܰܠܟܳܐ ܗ̱ܘܳܬ݂ ܘܳܐܙܳܠ̱ܐ ܠܦܰܪܕܰܝܣܳܐ ܕܒܰܥܠܳܗ̇.</VERS>
      <VERS vnumber="9">ܘܪܰܓܽܘܗ̇: ܘܶܐܬܗܦܶܟ ܡܰܕܥܗܽܘܢ. ܘܰܐܪܟܶܢܘ ܥܰܝܢܰܝ̈ܗܽܘܢ: ܕܠܳܐ ܢܚܽܘܪܽܘܢ ܒܰܫܡܰܝܳܐ. ܘܠܳܐ ܢܶܬܕܰܟܪܽܘܢ ܬܽܘܒ ܥܰܡ ܙܰܕܺܝ̈ܩܶܐ.</VERS>
      <VERS vnumber="10">ܘܪܰܓܽܘܗ̇ ܬܖ̈ܰܝܗܽܘܢ ܠܡܶܗܘܳܐ ܥܰܡܳܗ̇ ܐܰܝܟ ܐܽܘܪܚܳܐ ܕܢܶܫ̈ܶܐ. ܘܠܳܐ ܓܠܰܘ ܡܚܽܘܬܗܽܘܢ ܚܰܕ݂ ܠܚܰܕ݂.</VERS>
      <VERS vnumber="11">ܡܶܛܽܠ ܕܨܳܒܶܝܢ ܗ̱ܘܰܘ ܠܡܶܗܘܳܐ ܥܰܡܳܗ̇ ܒܛܽܘܫܝܳܐ.</VERS>
      <VERS vnumber="12">ܘܢܳܛܪܺܝܢ ܗ̱ܘܰܘ ܠܳܗ̇ ܟܽܠܝܽܘܡ ܚܦܺܝܛܳܐܺܝܬ ܠܡܶܚܙܝܳܗ̇.</VERS>
      <VERS vnumber="13">ܘܶܐܡܰܪܘ ܚܰܕ݂ ܠܚܰܒܪܶܗ. ܢܺܐܙܰܠ ܠܰܢ ܡܶܟܳܐ. ܡܶܛܽܠ ܕܥܶܕܳܢܳܐ ܗܘܳܐ ܠܶܗ ܕܫܳܪܽܘܬܳܐ. ܘܰܢܦܰܩܘ ܠܡܺܐܙܰܠ ܐܰܟܚܕܳܐ: ܘܰܓܢܰܒܘ ܢܰܦܫܗܽܘܢ ܚܰܕ݂ ܡܶܢ ܚܰܕ݂.</VERS>
      <VERS vnumber="14">ܘܰܥܛܰܦܘ ܬܖ̈ܰܝܗܽܘܢ ܟܰܕ݂ ܠܳܐ ܝܳܕܥܺܝܢ. ܘܶܐܙܰܠܘ ܬܖ̈ܰܝܗܽܘܢ ܐܶܪܰܥܘ ܚܰܕ݂ ܠܚܰܕ݂ ܬܰܡܳܢ. ܘܟܰܕ݂ ܒܗܶܬܘ ܠܗܽܘܢ ܒܡܶܕܶܡ ܕܰܥܒܰܕܘ ܚܰܕ݂ ܠܚܰܕ݂ ܒܢܶܟܠܳܐ: ܝܺܬܶܒܘ ܘܰܓܠܰܘ ܚܰܕ݂ ܠܚܰܕ݂ ܪܶܓܰܬܗܽܘܢ ܦܩܰܪܬܳܐ ܘܡܰܘܒܕܳܢܺܝܬܳܐ: ܕܰܐܝܟܰܢܳܐ ܪܰܓܽܘܗ̇ ܠܡܰܠܝܰܬ݂ ܢܰܟܦܽܘܬܳܐ. ܘܡܶܢ ܗܳܝܕܶܝܢ ܢܳܛܪܺܝܢ ܗ̱ܘܰܘ ܠܗܽܘܢ ܥܶܕܳܢܳܐ: ܕܢܶܫܟܚܽܘܢܳܗ̇ ܒܰܠܚܽܘܕܶܝܗ̇: ܘܰܢܨܰܥܪܽܘܢܳܗ̇ ܠܫܳܘܝܰܬ݂ ܕܽܘܟܪܳܢܳܐ ܛܳܒܳܐ.</VERS>
      <VERS vnumber="15">ܘܰܗܘܳܐ ܕܟܰܕ݂ ܢܳܛܪܺܝܢ ܠܳܗ̇. ܚܙܰܐܘܽܗ̇ ܟܰܕ݂ ܐܳܙܳܠ̱ܐ ܐܰܝܟ ܕܟܽܠܝܽܘܡ: ܐܰܝܟ ܐܶܬܡܳܠܝ ܘܰܐܝܟ݂ ܕܰܡܢܳܬܡܳܠܝ. ܟܰܕ݂ ܐܺܝܬ ܗ̱ܘܰܝ̈ ܥܰܡܳܗ̇ ܛܰܠ̈ܝܳܬܳܗ̇ ܬܰܪܬܶܝܢ. ܘܶܐܬܪܰܓܪܓܰܬ ܠܡܶܣܚܳܐ ܬܰܡܳܢ ܒܦܰܪܕܰܝܣܳܐ: ܡܶܛܽܠ ܕܚܽܘܡܳܐ ܗ̱ܘܳܐ.</VERS>
      <VERS vnumber="16">ܘܶܐܙܰܠܘ ܗܳܢܽܘܢ ܩܰܫܺܝ̈ܫܶܐ. ܘܰܟܡܶܢܘ ܬܰܡܳܢ ܒܦܰܪܕܰܝܣܳܐ. ܘܐ̱ܢܳܫ ܐ̱ܚܪܺܝܢ ܠܰܝܬ ܗ̱ܘܳܐ ܒܶܗ ܒܦܰܪܕܰܝܣܳܐ. ܐܶܠܳܐ ܐܶܢ ܬܖ̈ܰܝܗܽܘܢ ܗܳܢܽܘܢ ܩܰܫܺܝ̈ܫܶܐ.</VERS>
      <VERS vnumber="17">ܘܶܐܡܪܰܬ ܫܽܘܫܰܢ ܠܛܰܠ̈ܝܳܬܳܗ̇. ܙܶܠܶܝ̈ܢ ܐܰܝܬܳܐܶܝ̈ܢ ܠܺܝ ܡܶܫܚܳܐ ܘܰܙܡܳܡܳܐ. ܘܬܰܪ̈ܥܶܐ ܕܦܰܪܕܰܝܣܳܐ ܐܰܚܽܘܕܶܝ̈ܢ ܥܕܰܡܳܐ ܕܶܐܣܚܶܐ.</VERS>
      <VERS vnumber="18">ܘܰܥܒܰܕܝ̈ ܐܰܝܟ ܕܦܰܩܕܰܬ ܐܶܢܶܝܢ ܘܶܐܚܰܕ݂ܝ̈ ܬܰܪ̈ܥܶܐ ܕܦܰܪܕܰܝܣܳܐ: ܘܶܐܙܰܠ̈ܝ ܕܢܰܝ̈ܬܝܳܢ ܡܶܕܶܡ ܕܶܐܬܦܩܶܕ̈ܝ. ܘܠܳܐ ܚܙܰܝ̈ ܐܶܢܽܘܢ ܠܗܽܘܢ ܠܗܶܢܽܘܢ ܩܰܫܺܝ̈ܫܶܐ ܕܰܛܫܶܝܢ ܗ̱ܘܰܘ ܬܰܡܳܢ.</VERS>
      <VERS vnumber="19">ܘܟܰܕ ܢܦܰܩ̈ܝ ܛܰܠ̈ܝܳܬܳܗ̇ ܕܫܽܘܫܰܢ: ܪܗܶܛܘ ܥܠܶܝܗ̇ ܗܳܢܽܘܢ ܩܰܫܺܝ̈ܫܶܐ: ܘܶܐܡܰܪܘ ܠܳܗ̇.</VERS>
      <VERS vnumber="20">ܗܳܐ ܬܰܪ̈ܥܶܐ ܕܦܰܪܕܰܝܣܳܐ ܐܰܚܺܝܕܺܝܢ ܐܶܢܽܘܢ. ܘܐ̱ܢܳܫ ܠܰܝܬ ܕܚܳܙܶܐ ܠܰܢ. ܐܶܠܳܐ ܡܶܛܽܠ ܕܡܶܪܰܓ ܪܰܓܢܶܟܝ: ܕܡܰܟܝ ܥܰܡܰܢ.</VERS>
      <VERS vnumber="21">ܘܶܐܢ ܕܶܝܢ ܠܳܐ ܨܳܒܝܳܐ ܐܰܢ̱ܬܝ ܠܡܶܕܡܰܟ ܥܰܡܰܢ: ܡܰܣܗܕܺܝܢ ܚܢܰܢ ܥܠܰܝܟܝ ܫܽܘܩܪܳܐ: ܕܰܕܡܶܟ ܠܘܳܬܶܟܝ ܥܠܰܝܡܳܐ ܚܰܕ݂. ܡܶܛܽܠ ܗܳܢܳܐ ܫܰܕܰܪܬܝ ܐܶܢܶܝܢ ܠܛܰܠ̈ܝܳܬܶܟܝ ܡܶܢ ܠܘܳܬܶܟܝ.</VERS>
      <VERS vnumber="22">ܘܶܐܬܪܰܥܝܰܬ ܫܽܘܫܰܢ ܘܶܐܡܪܰܬ. ܐܽܘܠܨܳܢܰܐ ܗ̱ܘ ܠܺܝ ܡܶܢ ܟܽܠ ܓܰܒܺܝ̈ܢ. ܘܶܐܢ ܓܶܝܪ ܗܳܕ݂ܶܐ ܐܶܥܒܶܕ: ܡܰܘܬܰܐ ܗ̱ܘ ܠܺܝ ܡܶܢ ܩܕ݂ܳܡ ܐܰܠܳܗܳܐ: ܥܰܠ ܕܨܰܥܪܶܬ ܬܶܫܘܺܝܬܶܗ ܕܝܽܘܝܰܩܺܝܡ ܒܰܥܠܝ. ܘܶܐܢ ܠܳܐ ܐܶܥܒܶܕ: ܡܰܘܬܳܐ ܒܺܝܫܳܐ ܡܶܢ ܐܺܝܕܰܝ̈ܟܽܘܢ ܐܶܩܰܒܶܠ ܥܰܡ ܫܡܳܐ ܒܺܝܫܳܐ ܕܠܳܐ ܝܳܐܶܐ ܠܚܺܐܪܽܘܬܝ. ܘܒܶܗܬܬܳܐ ܐܶܫܒܽܘܩ ܠܟܽܠܳܗ̇ ܫܰܪܒܰܬܝ: ܡܶܢ ܣܳܗܕܽܘܬܳܐ ܕܫܽܘܩܪܳܐ ܕܓܰܒܖ̈ܶܐ ܥܰܘ̈ܳܠܶܐ. ܕܡܰܘܣܦܺܝܢ ܥܰܠ ܬܒܳܪܶܗ ܘܥܰܠ ܒܺܝܫܬܶܗ ܕܺܝܣܪܳܐܶܝܠ: ܒܒܶܙܚܳܐ ܒܶܝܬ݂ ܥܰܡ̈ܡܶܐ ܢܽܘܟܪ̈ܳܝܶܐ.</VERS>
      <VERS vnumber="23">ܐܶܠܳܐ ܦܰܩܳܚ ܠܺܝ ܕܶܐܡܽܘܬ ܡܶܢ ܐܺܝܕܰܝ̈ܟܽܘܢ ܒܥܰܘܠܳܐ: ܘܠܳܐ ܐܶܚܛܶܐ ܩܽܘܕܡܰܬ ܐܰܠܳܗܳܐ: ܗܰܘ ܕܡܶܕܶܡ ܠܳܐ ܛܳܥܶܐ ܠܶܗ. ܟܰܕ݂ ܡܗܰܝܡܢܳܐ ܐ̱ܢܳܐ ܒܶܗ: ܕܳܐܦ ܡܶܢ ܐܺܝܕܰܝ̈ܟܽܘܢ ܢܦܰܨܶܝܢܝ.</VERS>
      <VERS vnumber="24">ܘܰܩܥܳܬ ܒܩܳܠܳܐ ܪܳܡܳܐ ܫܽܘܫܰܢ: ܥܰܠ ܐܽܘܠܨܳܢܳܗ̇ ܕܡܶܢ ܐܺܝ̈ܕܰܝ ܓܰܒܖ̈ܶܐ ܦܰܩܖ̈ܶܐ. ܘܰܩܥܰܘ ܐܳܦ ܗܶܢܽܘܢ ܩܰܫܺܝ̈ܫܶܐ ܠܩܽܘܒܠܳܗ̇.</VERS>
      <VERS vnumber="25">ܘܰܪܗܶܛ ܚܰܕ ܡܶܢܗܽܘܢ: ܘܰܦܬܰܚ ܬܰܪ̈ܥܶܐ ܕܦܰܪܕܰܝܣܳܐ.</VERS>
      <VERS vnumber="26">ܘܰܗܘܳܐ ܕܟܰܕ ܐܶܫܬܡܰܥ ܩܳܠܳܐ ܗܳܢܳܐ ܒܦܰܪܕܰܝܣܳܐ: ܒܢܰܝ̈ ܒܰܝܬܳܗ̇ ܕܫܽܘܫܰܢ: ܪܗܶܛܘ: ܘܥ̣ܰܠܘ ܒܰܥܓܰܠ ܕܢܶܚܙܽܘܢ ܡܳܢܳܐ ܓܰܕܫܳܗ̇.</VERS>
      <VERS vnumber="27">ܘܟܰܕ ܟܶܢܫܰܬ ܟܽܠܳܗ̇ ܐ̱ܢܳܫܽܘܬܳܗ̇ ܕܫܽܘܫܰܢ: ܫܰܪܺܝܘ ܗܳܢܽܘܢ ܩܰܫܺܝ̈ܫܶܐ ܕܢܰܣܗܕܽܘܢ ܥܠܶܝܗ̇ ܥܰܘܠܳܐ. ܕܗܳܟܰܢܳܐ ܟܰܕ ܥܳܒܪܺܝܢ ܚܢܰܢ ܠܒܰܪ ܡܶܢ ܦܰܪܕܰܝܣܳܐ: ܐܰܕܺܝܩܢ ܕܢܶܚܙܶܐ ܦܰܪܕܰܝܣܳܐ. ܘܰܚܙܰܝܢ ܠܫܽܘܫܰܢ: ܟܰܕ݂ ܕܰܡܺܝܟ ܥܰܡܳܗ̇ ܥܠܰܝܡܳܐ ܚܰܕ. ܘܰܪܗܶܛܢ ܠܡܶܐܚܰܕ݂ ܐܶܢܽܘܢ. ܘܠܳܐ ܐܶܬܡܨܺܝܢ ܠܡܶܐܚܕܶܗ ܠܗܰܘ ܥܠܰܝܡܳܐ: ܡܶܛܽܠ ܕܥܰܫܺܝܢ ܗ̱ܘܳܐ ܡܶܢܢ. ܟܰܕ ܫܡܰܥܘ ܕܶܝܢ ܡܶܠܰܝ̈ܗܽܘܢ ܕܩܰܫܺܝ̈ܫܶܐ ܟܽܠܳܗ̇ ܐ̱ܢܳܫܽܘܬܳܗ̇ ܕܫܽܘܫܰܢ: ܒܗܶܬܘ ܥܰܠ ܡܶܕܶܡ ܕܶܐܡܰܪܘ ܕܥܶܒܕܰܬ.</VERS>
      <VERS vnumber="28">ܘܰܗܘܳܐ ܠܝܰܘܡܳܐ ܐ̱ܚܪܺܢܳܐ: ܐܶܬܟܰܢܰܫܘ ܥܰܡܳܐ ܟܽܠܶܗ ܠܘܳܬ݂ ܝܽܘܝܰܩܺܝܡ ܒܰܥܠܳܗ̇: ܕܰܢܥܰܩܒܽܘܢ ܥܠܶܝܗ̇ ܥܰܠ ܫܽܘܫܰܢ. ܘܶܐܢ ܫܰܪܺܝܪܳܐܺܝܬ ܥܶܒܕܰܬ ܛܰܢܦܽܘܬܳܐ ܗܳܕ݂ܶܐ: ܘܨܰܥܪܰܬ ܬܶܫܘܺܝܬܶܗ ܕܝܽܘܝܰܩܺܝܡ ܒܰܥܠܳܗ̇: ܬܡܽܘܬ. ܘܶܐܬܰܘ ܐܳܦ ܩܰܫܺܝ̈ܫܶܐ ܗܶܢܽܘܢ ܬܖ̈ܰܝܗܽܘܢ: ܕܢܶܥܫܩܽܘܢܳܗ̇ ܥܰܘܳܠܳܐܺܝܬ.</VERS>
      <VERS vnumber="29">ܘܶܐܡܰܪ ܩܕ݂ܳܡ ܥܰܡܳܐ ܟܽܠܶܗ. ܫܰܕܰܪܘ ܒܳܬܰܪ ܫܽܘܫܰܢ ܒܰܪܬܶܗ ܕܗܰܠܩܳܢܳܐ: ܐܰܢ̱ܬܬܶܗ ܕܝܽܘܝܰܩܺܝܡ. ܘܫܰܕܰܪܘ ܒܳܬܪܳܗ̇.</VERS>
      <VERS vnumber="30">ܘܶܐܬܳܬ ܗܺܝ ܘܟܽܠܳܗ̇ ܫܰܪܒܬܳܗ̇: ܘܟܽܠܗܽܘܢ ܝܳܕܽܘ̈ܥܶܝܗ̇ ܘܪ̈ܳܚܡܶܝܗ̇. ܘܩܳܡܰܬ ܡܶܨܥܰܬ ܟܽܠܶܗ ܟܶܢܫܳܐ ܕܥܰܡܳܐ.</VERS>
      <VERS vnumber="31">ܘܰܐܢ̱ܬܬܳܐ ܫܰܦܺܝܪܳܐ ܗ̱ܘܳܬ݂ ܒܚܶܙܘܳܗ̇ ܛܳܒ. ܘܡܰܟܺܝܟܳܐ ܝܰܬܺܝܪ ܡܶܢ ܟܽܠܗܶܝܢ ܢܶܫ̈ܶܐ. ܘܢܰܟܦܳܐ ܗ̱ܘܳܬ݂ ܛܳܒ ܬܰܟܣܺܝܬܳܗ̇.</VERS>
      <VERS vnumber="32">ܘܟܰܕ݂ ܚܙܰܐܘܽܗ̇ ܗܳܢܽܘܢ ܖ̈ܰܫܺܝܥܶܐ. ܦܩܰܕܘ ܕܢܶܓܠܽܘܢܳܗ̇ ܬܰܚܦܺܝܬܳܗ̇. ܕܳܐܦܶܢ ܒܰܚܙܳܬܳܗ̇ ܢܶܣܒܥܽܘܢܶܗ ܠܫܽܘܦܪܳܗ̇.</VERS>
      <VERS vnumber="33">ܒܳܟܶܝܢ ܗ̱ܘܰܘ ܕܶܝܢ ܟܽܠܗܽܘܢ ܕܚܳܙܶܝܢ ܗ̱ܘܰܘ ܠܳܗ̇ ܥܰܡ ܟܽܠܳܗ̇ ܐ̄ܢܳܫܽܘܬܳܗ̇.</VERS>
      <VERS vnumber="34">ܘܟܰܕ ܟܶܢܫܳܐ ܣܰܓܺܝܐܳܐ ܚܕܺܝܪ ܗ̱ܘܳܐ ܠܳܗ̇: ܥ̣ܰܠܘ ܗܳܢܽܘܢ ܩܰܫܺܝ̈ܫܶܐ ܬܖ̈ܰܝܗܽܘܢ. ܘܰܐܣܗܶܕܘ ܥܠܶܝܗ̇ ܫܽܘܩܪܳܐ. ܘܣ̣ܳܡܘ ܐܺܝܕܰܝ̈ܗܽܘܢ ܥܰܠ ܪܺܝܫܳܗ̇ ܕܫܽܘܫܰܢ ܘܳܐܡܪܺܝܢ: ܕܗܳܕ݂ܶܐ ܥܰܡ ܥܠܰܝܡܳܐ ܚܰܕ ܚܙܰܝܢܳܗ̇ ܟܰܕ ܕܰܡܺܝܟ̣ܳܐ.</VERS>
      <VERS vnumber="35">ܘܗܺܝ ܫܽܘܫܰܢ ܟܰܕ ܡܰܪܺܝܪܳܐ ܢܰܦܫܳܗ̇ ܥܰܠ ܡܶܕܶܡ ܕܓܰܕܫܳܗ̇: ܫܶܩܠܰܬ ܥܰܝ̈ܢܶܝܗ̇ ܠܰܫܡܰܝܳܐ ܠܘܳܬ݂ ܡܳܪܝܳܐ. ܡܶܛܽܠ ܕܠܶܒܳܗ̇ ܣܺܝܡ ܗ̱ܘܳܐ ܠܘܳܬ݂ ܐܰܠܳܗܳܐ.</VERS>
      <VERS vnumber="36">ܘܶܐܡܰܪܘ ܗܳܢܽܘܢ ܩܰܫܺܝ̈ܫܶܐ ܬܖ̈ܰܝܗܽܘܢ. ܕܟܰܕ ܡܗܰܠܟܺܝܢ ܚܢܰܢ ܐܶܬܡܳܠܝ ܠܒܰܪ ܡܶܢ ܦܰܪܕܰܝܣܳܐ: ܐܶܬܳܬ ܫܽܘܫܰܢ ܘܬܰܪܬܶܝܢ ܛܰܠ̈ܝܳܬܳܗ̇ ܥܰܡܳܗ̇. ܘܥܰܠ̈ܶܝܢ ܠܦܰܪܕܰܝܣܳܐ. ܘܫܰܕܪܰܬ ܐܶܢܶܝܢ ܠܰܐܡ̈ܗܳܬܳܗ̇: ܘܶܐܚܕܰܬ ܬܰܪ̈ܥܶܐ ܕܦܰܪܕܰܝܣܳܐ.</VERS>
      <VERS vnumber="37">ܘܶܐܬܳܐ ܠܘܳܬ݂ܳܗ̇ ܥܰܠܝܡܳܐ ܚܰܕ݂ ܗܰܘ ܕܰܡܛܰܫܰܝ ܗ̱ܘܳܐ ܠܳܗ̇. ܘܰܕܡܶܟ ܥܰܡܳܗ̇.</VERS>
      <VERS vnumber="38">ܚܢܰܢ ܕܶܝܢ ܥ̣ܰܠܢ ܗ̱ܘܰܝܢ ܠܰܢ ܠܓܰܘ ܦܰܪܕܰܝܣܳܐ. ܘܰܚܙܰܝܢ ܫܽܘܩܪܳܐ. ܘܰܪܗܶܛܢ ܥܠܰܝܗܽܘܢ. ܘܶܐܫܟܰܚܢ ܐܶܢܽܘܢ ܟܰܕ݂ ܕܰܡܟܺܝܢ.</VERS>
      <VERS vnumber="39">ܠܗܰܘ ܕܶܝܢ ܥܠܰܝܡܳܐ ܠܳܐ ܐܶܫܟܰܚܢ ܠܡܶܐܚܕܶܗ. ܡܶܛܽܠ ܕܥܰܫܺܝܢ ܗ̱ܘܳܐ ܡܶܢܢ. ܘܰܦܬܰܚ ܬܰܪܥܳܐ ܕܦܰܪܕܰܝܣܳܐ: ܘܰܥܪܰܩ.</VERS>
      <VERS vnumber="40">ܠܗܳܕ݂ܶܐ ܕܶܝܢ ܐܶܚܰܕܢܳܗ̇: ܘܫܰܐܶܠܢܳܗ̇ ܕܡܰܢܽܘ ܗܰܘ ܥܠܰܝܡܳܐ ܕܕܰܡܺܝܟ ܗ̱ܘܳܐ ܥܰܡܶܟܝ. ܘܠܳܐ ܨܒܳܬ ܕܬܰܘܕܶܐ ܠܰܢ ܥܠܰܘܗܝ ܡܰܢܽܘ. ܗܳܠܶܝܢ ܡܰܣܗܕܺܝܢܰܢ ܥܠܶܝܗ̇ ܩܕ݂ܳܡܝܟܽܘܢ.</VERS>
      <VERS vnumber="41">ܘܗܰܝܡܢܰܬ ܐܶܢܽܘܢ ܟܽܠܳܗ̇ ܟܢܽܘܫܬܳܐ: ܐܰܝܟ ܕܰܠܩܰܫܺܝ̈ܫܶܐ ܕܥܰܡܳܐ ܘܰܐܝܟ݂ ܕܰܠܕܰܝ̈ܳܢܶܐ. ܘܚܰܝܒܽܘܗ̇ ܠܫܽܘܫܰܢ ܠܡܰܘܬܳܐ. ܐܰܝܟܰܢܳܐ ܕܢܶܕܚ̈ܠܳܢ ܟܽܠܗܶܝܢ ܢܶܫ̈ܶܐ: ܘܬܽܘܒ ܠܳܐ ܢܶܥ̈ܒܕܳܢ ܐܰܝܟ ܒܶܗܬܬܳܐ ܗܳܕ݂ܶܐ ܠܶܗܝܢ ܘܰܠܫܰܪܒܰܬܗܶܝܢ.</VERS>
      <VERS vnumber="42">ܘܰܓܥܳܬ ܫܽܘܫܰܢ ܒܩܳܠܳܐ ܪܳܡܳܐ ܘܶܐܡܪܰܬ. ܐܰܠܳܗܳܐ ܕܺܐܝܬܰܘܗܝ ܝܳܕܽܘܥܳܐ ܕܟܽܠ ܡܶܕܶܡ: ܘܟܰܣ̈ܝܳܬܳܐ ܓܰܠ̈ܝܳܢ ܐܶܢܶܝܢ ܩܕ݂ܳܡܰܘܗܝ. ܗܰܘ ܕܝܳܕܰܥ ܕܰܥܬܺܝ̈ܕܳܢ ܥܰܕܠܳܐ ܢܶܗܘ̈ܝܳܢ.</VERS>
      <VERS vnumber="43">ܗܽܘ ܢܶܚܙܶܐ ܕܰܒܕܰܓܳܠܽܘܬܳܐ ܥܰܫܩܽܘܢܝ ܗܳܠܶܝܢ. ܘܗܳܐ ܡܳܝܬܳܐ ܐ̱ܢܳܐ ܟܰܕ ܠܳܐ ܥܶܒܕܶܬ ܡܶܕܶܡ ܕܗܳܠܶܝܢ ܐܰܣܗܶܕܘ ܥܠܰܝ. ܐܶܠܳܐ ܥܰܠ ܗܳܕ݂ܶܐ ܕܠܳܐ ܥܶܒܕܶܬ ܠܗܽܘܢ ܨܶܒܝܳܢܳܐ ܕܡܶܕܶܡ ܕܫܰܐܠܽܘܢܝ.</VERS>
      <VERS vnumber="44">ܘܰܫܡܰܥ ܡܳܪܝܳܐ ܒܩܳܠܳܗ̇ ܕܫܽܘܫܰܢ.</VERS>
      <VERS vnumber="45">ܘܟܰܕ݂ ܢܳܦܩܳܐ ܠܰܡܡܳܬ: ܒܰܥܓܰܠ ܫܰܕܰܪ ܐܰܠܳܗܳܐ ܪܽܘܚܶܗ ܩܰܕܺܝܫܬܳܐ: ܥܰܠ ܛܰܠܝܳܐ ܙܥܽܘܪܳܐ ܕܰܫܡܶܗ ܕܳܢܺܝܐܶܝܠ. ܕܰܗܘܳܐ ܒܰܪ ܬܰܪܬܰܥܶܣܖ̈ܶܐ ܫܢܺܝ̈ܢ.</VERS>
      <VERS vnumber="46">ܘܰܩܥܳܐ ܒܩܳܠܳܐ ܪܳܡܳܐ ܘܶܐܡܰܪ. ܡܚܰܣܰܝ ܐ̱ܢܳܐ ܡܶܢ ܕܡܳܐ ܕܗܳܕ݂ܶܐ. ܡܶܛܽܠ ܕܕܰܟܝܳܐ ܗ̱ܝ ܡܶܢ ܗܳܕ݂ܶܐ ܛܰܢܦܽܘܬܳܐ.</VERS>
      <VERS vnumber="47">ܘܗܶܦܟܰܬ ܟܽܠܳܗ̇ ܟܢܽܘܫܬܳܐ ܠܘܳܬܶܗ: ܘܳܐܡܪܺܝܢ ܠܶܗ. ܡܳܢܳܐ ܗ̱ܝ ܡܶܠܬܳܐ ܗܳܕ݂ܶܐ ܕܡܰܠܶܠܬ.</VERS>
      <VERS vnumber="48">ܘܗܽܘ ܟܰܕ݂ ܩܳܐܶܡ ܒܰܝܢܳܬܗܽܘܢ ܐܶܡܰܪ. ܗܳܟܰܢܳܐ ܣܰܟܠܺܝܢ ܐܢ̱ܬܽܘܢ ܒܢܰܝ̈ ܝܺܣܪܳܐܶܝܠ ܕܠܳܐ ܕܳܝܢܺܝܢ ܐܢ̱ܬܽܘܢ ܒܙܰܕܺܝܩܽܘܬܳܐ ܠܰܒ̈ܢܳܬ ܝܺܣܪܳܐܶܝܠ.</VERS>
      <VERS vnumber="49">ܗܦܽܘܟܘ ܠܟܽܘܢ ܟܽܠܟܽܘܢ ܠܒܶܝܬ݂ ܕܺܝܢܳܐ. ܒܕܰܓܳܠܽܘܬܳܐ ܓܶܝܪ ܚܰܝܶܒܬܽܘܢܳܗ̇ ܠܗܳܕܶܐ. </VERS>
      <VERS vnumber="50">ܘܗܶܦܟܰܬ ܟܽܠܳܗ̇ ܟܢܽܘܫܬܳܐ ܠܒܶܝܬ݂ ܕܺܝܢܳܐ. </VERS>
      <VERS vnumber="51">ܘܶܐܡܰܪܘ ܠܶܗ ܗܳܢܽܘܢ ܩܰܫܺܝ̈ܫܶܐ ܠܕܳܢܺܝܐܶܝܠ. ܬܳܐ ܬܶܒ ܒܰܝܢܳܬܰܢ: ܘܶܐܡܰܪ ܠܰܢ. ܢܶܚܙܶܐ ܕܠܳܟ ܝܰܗܒ ܐܰܠܳܗܳܐ ܩܰܫܺܝܫܽܘܬܳܐ. ܘܶܐܡܰܪ ܕܳܢܺܝܐܶܝܠ ܠܟܽܠܳܗ̇ ܟܢܽܘܫܬܳܐ. ܦܪܽܘܫܘ ܐܶܢܽܘܢ ܠܺܝ ܚܰܕ݂ ܡܶܢ ܚܰܕ݂: ܠܗܳܠܶܝܢ ܩܰܫܺܝ̈ܫܶܐ. ܘܗܳܝܕܶܝܢ ܐܶܕܽܘܢ ܐܶܢܽܘܢ ܐܰܝܟ ܕܝܰܗܒ ܠܺܝ ܐܰܠܳܗܳܐ. ܘܶܐܚܰܘܶܐ ܕܰܒܥܰܘܠܳܐ ܐܰܣܗܶܕܘ ܥܰܠ ܫܽܘܫܰܢ ܫܽܘܩܪܳܐ.</VERS>
      <VERS vnumber="52">ܘܦܶܪܫܰܬ ܐܶܢܽܘܢ ܟܢܽܘܫܬܳܐ ܚܰܕ ܡܶܢ ܚܰܕ ܘܰܩܪܳܐ ܠܚܰܕ ܡܶܢܗܽܘܢ: ܘܶܐܡܰܪ ܠܶܗ. ܓܰܒܪܳܐ ܐܰܢ̱ܬ ܕܰܥܬܶܩܬ ܒܝܰܘ̈ܡܳܬ݂ܳܐ ܒܺܝ̈ܫܶܐ. ܗܳܫܳܐ ܕܶܝܢ ܩܪܶܒܘ ܚܛܳܗܰܝ̈ܟ: ܗܳܢܽܘܢ ܕܥܳܒܶܕ݂ ܗ̱ܘܰܝܬ ܡܶܢ ܩܕ݂ܳܡ ܙܰܒܢܳܐ.</VERS>
      <VERS vnumber="53">ܕܕܳܐܶܢ ܗ̱ܘܰܝܬ̇ ܕܺܝܢ̈ܶܐ ܕܥܰܘܠܳܐ. ܘܰܠܙܰܕܺܝ̈ܩܶܐ ܡܚܰܝܶܒ ܗ̱ܘܰܝܬ. ܘܡܰܘܒܶܕ ܗ̱ܘܰܝܬ ܠܡܰܟܺܝ̈ܟܶܐ. ܘܰܠܙܰܟܳܝ̈ܶܐ ܠܳܐ ܡܙܰܟܶܐ ܗ̱ܘܰܝܬ.</VERS>
      <VERS vnumber="54">ܗܳܫܳܐ ܕܶܝܢ ܐܶܡܰܪ ܠܺܝ ܗܳܕ݂ܶܐ: ܩܕ݂ܳܡ ܟܽܠܳܗ̇ ܟܢܽܘܫܬܳܐ ܗܳܕ݂ܶܐ: ܬܚܶܝܬ ܐܰܝܢܳܐ ܡܶܢ ܐܺܝܠܳܢ̈ܶܐ ܚܙܰܝܬ ܠܗܳܕܶܐ ܘܰܠܗܰܘ ܥܠܰܝܡܳܐ ܟܰܕ݂ ܕܰܡܟܺܝܢ ܐܰܟܚܕܳܐ. ܐܳܡܰܪ ܠܶܗ ܗܰܘ ܩܰܫܺܝܫܳܐ: ܬܚܶܝܬ ܦܶܣܬܩܳܐ.</VERS>
      <VERS vnumber="55">ܐܳܡܰܪ ܠܶܗ ܕܳܢܺܝܐܶܝܠ. ܗܳܕ݂ܶܐ ܕܶܝܢ ܕܰܥ. ܕܶܐܢ ܒܰܫܪܳܪܳܐ ܕܰܓܶܠܬ: ܒܪܺܝܫܳܟ ܣܳܠܩܳܐ. ܥܬܺܝܕ ܗ̱ܘ ܓܶܝܪ ܡܰܠܰܐܟܶܗ ܕܰܐܠܳܗܳܐ: ܕܩܰܒܶܠ ܦܽܘܩܕܳܢܳܐ ܡܶܢ ܩܕ݂ܳܡ ܐܰܠܳܗܳܐ: ܕܢܶܨܪܶܝܟ ܡܶܢ ܪܺܝܫ ܠܪܺܝܫ.</VERS>
      <VERS vnumber="56">ܘܒܳܬܰܪܟܶܢ ܩܪܳܐ ܠܗܰܘ ܐ̱ܚܪܺܢܳܐ ܚܰܒܪܶܗ: ܘܶܐܡܰܪ ܠܶܗ ܘܳܐܦ ܠܗܰܘ. ܙܰܪܥܶܗ ܕܰܟܢܰܥܢ ܘܠܳܐ ܕܺܝܗܽܘܕܳܐ: ܫܽܘܦܪܳܐ ܗ̱ܘ ܕܗܳܕ݂ܶܐ ܫܰܥܒܕܳܟ: ܘܪܶܓܬܳܗ̇ ܗܰܦܟܰܬ ܠܶܒܳܟ.</VERS>
      <VERS vnumber="57">ܗܳܟܰܢܳܐ ܥܳܒܕܺܝܢ ܐܰܢ̱ܬܽܘܢ ܠܰܒ̈ܢܳܬ ܝܺܣܪܳܐܶܝܠ: ܒܰܕܠܳܐ ܥܳܒ̈ܕܳܢ ܗ̱ܘܰܝ̈ ܨܶܒܝܳܢܰܝ̈ܟܽܘܢ ܒܺܝ̈ܫܶܐ ܡܶܢ ܕܶܚܠܰܬܗܶܝܢ.</VERS>
      <VERS vnumber="58">ܐܰܢ̱ܬ ܕܶܝܢ ܐܶܡܰܪ ܠܺܝ ܩܕ݂ܳܡ ܟܽܠܳܗ̇ ܟܢܽܘܫܬܳܐ ܗܳܕ݂ܶܐ: ܬܚܶܝܬ ܐܰܝܢܳܐ ܡܶܢ ܐܺܝܠܳܢ̈ܶܐ: ܚܙܰܝܬܽܘܢ ܐܶܢܽܘܢ ܠܗܳܕ݂ܶܐ ܘܰܠܗܰܘ ܥܠܰܝܡܳܐ ܕܕܰܡܟܺܝܢ ܐܰܟܚܕܳܐ. ܥܢܳܐ ܘܶܐܡܰܪ ܩܕ݂ܳܡ ܟܽܠܳܗ̇ ܟܢܽܘܫܬܳܐ: ܬܚܶܝܬ ܪܽܘܡܳܢܳܐ.</VERS>
      <VERS vnumber="59">ܐܳܡܰܪ ܠܶܗ ܕܳܢܺܝܐܶܝܠ. ܒܰܫܪܳܪܳܐ ܥܰܘܠܳܐ ܡܰܠܶܠܬ ܩܕ݂ܳܡ ܡܳܪܝܳܐ ܥܰܠ ܗܳܕ݂ܶܐ ܚܰܠܳܫܬܳܐ. ܘܨܳܒܶܝܢ ܐܢ̱ܬܽܘܢ ܠܡܶܐܫܰܕ ܕܡܳܐ ܙܰܟܳܝܳܐ ܒܥܰܘܠܳܐ. ܗܳܫܳܐ ܕܶܝܢ ܒܺܝܫܬܳܟ ܒܪܺܝܫܟ ܣܳܠܩܳܐ. ܐܰܝܟ ܕܰܟܬܺܝܒ ܒܢܳܡܽܘܣܳܐ ܕܡܽܘܫܶܐ. ܗܳܐ ܓܶܝܪ ܡܰܠܰܐܟܶܗ ܕܰܐܠܳܗܳܐ ܐܶܫܬܰܠܰܚ ܥܠܰܝܟ. ܘܰܐܚܺܝܕ ܚܰܪܒܳܐ ܒܺܐܝܕܶܗ: ܕܢܶܨܪܶܝܟ ܡܶܢ ܪܺܝܫ ܠܪܺܝܫ. ܘܢܰܘܒܶܕ ܠܰܬܖ̈ܰܝܟܽܘܢ ܐܰܟܚܕܳܐ. ܘܰܥܢܳܬ ܟܽܠܳܗ̇ ܟܢܽܘܫܬܳܐ ܒܩܳܠܳܐ ܪܳܡܳܐ: ܘܶܐܡܰܪܘ ܐܰܟܚܕܳܐ. ܫܽܘܒܚܳܐ ܠܰܐܠܳܗܳܐ ܕܰܐܚܺܝ ܠܟܽܠ ܕܗܰܝܡܶܢܘ ܒܰܫܡܶܗ: ܘܰܐܟܶܣ ܐܶܢܽܘܢ ܕܳܢܺܝܐܶܝܠ ܒܰܛܠܽܘܡܝܳܐ ܕܰܛܠܰܡܘ.</VERS>
      <VERS vnumber="60">ܘܰܩܥܳܬ ܟܽܠܳܗ̇ ܟܢܽܘܫܬܳܐ ܒܩܳܠܳܐ ܪܳܡܳܐ ܐܰܟܚܕܳܐ. ܘܫܰܒܰܚܘ ܠܰܐܠܳܗܳܐ ܓܳܠܶܐ ܟܰܣ̈ܝܳܬܳܐ: ܕܝܳܗܶܒ ܠܙܰܟܳܝܳܐ ܐܰܝܟ ܙܰܟܳܝܽܘܬܶܗ. ܘܦܳܪܰܥ ܠܥܰܘܳܠܳܐ: ܘܝܳܗܶܒ ܐܽܘܪܚܶܗ ܒܪܺܝܫܶܗ. </VERS>
      <VERS vnumber="61">:ܘܩܳܡܰܬ ܥܠܰܝܗܽܘܢ ܟܽܠܳܗ̇ ܟܢܽܘܫܬܳܐ: ܘܰܥܒܰܕܘ ܠܗܽܘܢ ܐܰܝܟ ܦܽܘܩܕܳܢܶܗ ܕܡܽܘܫܶܐ.</VERS>
      <VERS vnumber="62">:ܘܩܰܛܶܠܘ ܐܶܢܽܘܢ. ܘܰܐܗܦܶܟ݂ ܠܗܽܘܢ ܡܳܪܝܳܐ ܦܽܘܪܥܳܢܽܘܬܳܐ ܒܺܝܫܬܳܐ ܐܰܝܟ ܕܫܳܘܶܝܢ ܗ̱ܘܰܘ. ܘܰܚܝܳܐ ܕܡܳܐ ܙܰܟܳܝܳܐ ܒܝܰܘܡܳܐ ܗܰܘ.</VERS>
      <VERS vnumber="63">ܕܶܝܢ ܘܰܐܢ̱ܬܬܶܗ: ܚܕܺܝܘ ܒܒܰܪܬܗܽܘܢ ܫܽܘܫܰܢ ܐܰܢ̱ܬܬܶܗ ܕܝܽܘܝܰܩܺܝܡ: ܕܠܳܐ ܐܶܫܬܟܰܚ ܒܳܗ̇ ܣܽܘܪܚܳܢܳܐ. ܘܫܰܒܰܚܘ ܠܰܐܠܳܗܳܐ ܟܽܠܶܗ ܥܰܡܳܐ: ܘܟܽܠܳܗ̇ ܫܰܪܒܬܳܗ̇ ܕܫܽܘܫܰܢ: ܕܶܐܫܬܩܶܠ ܫܡܳܐ ܒܺܝܫܳܐ ܕܣܽܘܪܚܳܢܳܐ ܡܶܢܗܽܘܢ. </VERS>
      <VERS vnumber="64">:ܗܰܠܩܳܢܳܐ ܕܶܝܢ ܘܰܐܢ̱ܬܬܶܗ: ܚܕܺܝܘ ܒܒܰܪܬܗܽܘܢ ܫܽܘܫܰܢ ܐܰܢ̱ܬܬܶܗ ܕܝܽܘܝܰܩܺܝܡ: ܕܠܳܐ ܐܶܫܬܟܰܚ ܒܳܗ̇ ܣܽܘܪܚܳܢܳܐ. ܘܫܰܒܰܚܘ ܠܰܐܠܳܗܳܐ ܟܽܠܶܗ ܥܰܡܳܐ: ܘܟܽܠܳܗ̇ ܫܰܪܒܬܳܗ̇ ܕܫܽܘܫܰܢ: ܕܶܐܫܬܩܶܠ ܫܡܳܐ ܒܺܝܫܳܐ ܕܣܽܘܪܚܳܢܳܐ ܡܶܢܗܽܘܢ.</VERS>
    </CHAPTER>
    <CHAPTER cnumber="14">
      <VERS vnumber="1">ܥܰܠ ܒܺܝܠ. ܘܡܰܠܟܳܐ ܐܶܣܛܺܝܓܳܘܣ ܐܶܬܬܰܘܣܰܦ ܥܰܠ ܐܰܒܳܗ̈ܳܬܶܗ. ܘܩܰܒܶܠ ܟܽܘܪܳܫ ܦܳܪܣܳܝܳܐ ܡܰܠܟܽܘܬܶܗ.</VERS>
      <VERS vnumber="2">ܘܕܳܢܺܝܐܶܝܠ ܐܺܝܬܰܘܗܝ ܗ̱ܘܳܐ ܐܺܝܩܳܪܶܗ ܥܰܡ ܕܡܰܠܟܳܐ. ܘܥܳܡܰܪ ܗ̱ܘܳܐ ܥܰܡ ܡܰܠܟܳܐ. ܘܰܡܫܰܒܰܚ ܗ̱ܘܳܐ ܡܶܢ ܟܽܠܗܽܘܢ ܪ̈ܳܚܡܰܘܗܝ ܕܡܰܠܟܳܐ.</VERS>
      <VERS vnumber="3">ܐܺܝܬ ܗ̱ܘܳܐ ܕܶܝܢ ܦܬܰܟܪܳܐ ܠܒܳܒ̈ܠܳܝܶܐ. ܘܰܫܡܶܗ ܗ̱ܘܳܐ ܒܺܝܠ. ܘܡܰܦܩܺܝܢ ܗ̱ܘܰܘ ܥܠܰܘܗܝ ܢܦܰܩܬܳܐ ܟܽܠܝܽܘܡ ܣܡܺܝܕܳܐ ܬܪܶܥܣܰܪ ܐܰܪ̈ܕܒܺܝܢ. ܘܕܶܟܖ̈ܶܐ ܐܰܪܒܥܺܝܢ. ܘܚܰܡܪܳܐ ܫܶܬ ܡܰܬܪ̈ܺܝܢ.</VERS>
      <VERS vnumber="4">ܘܗܽܘ ܡܰܠܟܳܐ ܕܳܚܶܠ ܗ̱ܘܳܐ ܠܶܗ. ܘܳܐܙܶܠ ܗ̱ܘܳܐ ܟܽܠ ܝܽܘܡ ܘܣܳܓܶܕ ܗ̱ܘܳܐ ܠܶܗ. ܘܕܳܢܺܝܐܶܝܠ ܣܳܓܶܕ ܗ̱ܘܳܐ ܠܰܐܠܳܗܳܐ. ܘܶܐܡܰܪ ܡܰܠܟܳܐ ܠܕܳܢܺܝܐܶܝܠ. ܡܶܛܽܠ ܡܳܢܳܐ ܠܳܐ ܣܳܓܶܕ ܐܰܢ̱ܬ ܠܒܺܝܠ ܐܰܠܳܗܝ.</VERS>
      <VERS vnumber="5">ܘܶܐܡܰܪ ܠܶܗ ܕܳܢܺܝܐܶܝܠ. ܠܳܐ ܣܳܓܶܕ ܐ̱ܢܳܐ ܠܨܰܠܡܳܐ ܘܠܰܦܬܰܟܪܳܐ ܘܠܰܓܠܺܝܦܳܐ ܡܶܛܽܠ ܕܰܥܒܳܕ ܐܺܝ̈ܕܰܝܰܐ ܗ̱ܘ ܕܰܒܢܰܝ̈ܢܳܫܳܐ. ܐܶܠܳܐ ܐܶܢܳܐ ܕܳܚܶܠ ܐ̱ܢܳܐ ܠܰܐܠܳܗܳܐ ܚܰܝܳܐ. ܗܰܘ ܕܰܥܒܰܕ ܫܡܰܝܳܐ ܘܰܐܪܥܳܐ. ܘܺܐܝܬܰܘܗܝ ܡܳܪܝܳܐ ܥܰܠ ܟܽܠ ܒܣܰܪ. ܠܶܗ ܗܽܘ ܣܳܓܶܕ ܐ̱ܢܳܐ.</VERS>
      <VERS vnumber="6">ܘܶܐܡܰܪ ܡܰܠܟܳܐ ܠܕܳܢܺܝܐܶܝܠ ܠܳܐ ܡܶܬܚܙܶܐ ܠܳܟ ܕܒܺܝܠ ܚܰܝ ܗ̱ܘ. ܐܰܘ ܠܳܐ ܚܳܙܶܐ ܐܰܢ̱ܬ ܕܗܳܐ ܐܳܟܶܠ ܘܫܳܬܶܐ ܟܽܠܝܽܘܡ.</VERS>
      <VERS vnumber="7">ܗܳܝܕܶܝܢ ܕܳܢܺܝܐܶܝܠ ܓܚܶܟ ܘܶܐܡܰܪ ܠܡܰܠܟܳܐ. ܠܳܐ ܬܶܛܥܶܐ ܡܰܠܟܳܐ. ܗܳܢܳܐ ܓܶܝܪ ܡܶܢ ܠܓܰܘ ܕܛܺܝܢܰܐ ܗ̱ܘ: ܘܡܶܢ ܠܒܰܪ ܕܰܢܚܳܫܳܐ. ܘܡܶܕܶܡ ܡܶܢ ܝܰܘܡܰܘ̈ܗܝ ܠܳܐ ܐܶܟܰܠ ܘܠܳܐ ܐܶܫܬܺܝ.</VERS>
      <VERS vnumber="8">ܗܳܝܕܶܝܢ ܐܶܬܚܰܡܰܬ ܡܰܠܟܳܐ. ܘܰܩܪܳܐ ܠܟܽܘܡܖ̈ܰܘܗܝ ܕܒܺܝܠ ܘܶܐܡܰܪ ܠܗܽܘܢ. ܐܶܢ ܠܳܐ ܬܺܐܡܪܽܘܢ ܠܺܝ ܕܡܰܢܽܘ ܐܳܟܶܠ ܢܦܰܩܬܳܐ ܗܳܕ݂ܶܐ ܟܽܠܳܗ̇. ܬܡܽܘܬܽܘܢ.</VERS>
      <VERS vnumber="9">ܐܶܢ ܕܶܝܢ ܬܚܰܘܽܘܢܳܢܝ ܕܒܺܝܠ ܗܽܘ ܐܳܟܶܠ: ܢܡܽܘܬ ܕܳܢܺܝܐܶܝܠ: ܕܓܰܕܶܦ ܥܰܠ ܒܺܝܠ. ܘܶܐܡܰܪ ܕܳܢܺܝܐܶܝܠ ܠܡܰܠܟܳܐ. ܢܶܗܘܶܐ ܐܰܝܟ ܡܶܠܬܳܟ݂ ܡܰܠܟܳܐ.</VERS>
      <VERS vnumber="10">ܗܳܘܶܝܢ ܗ̱ܘܰܘ ܕܶܝܢ ܟܽܘܡܖ̈ܰܘܗܝ ܕܒܺܝܠ ܫܰܒܥܺܝܢ: ܣܛܰܪ ܡܶܢ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ. ܘܶܐܬܳܐ ܡܰܠܟܳܐ ܗܽܘ ܘܕܳܢܺܝܐܶܝܠ ܠܒܰܝܬܶܗ ܕܒܺܝܠ.</VERS>
      <VERS vnumber="11">ܘܳܐܡܪܺܝܢ ܟܽܘܡܖ̈ܶܐ ܠܡܰܠܟܳܐ. ܗܳܐ ܚܢܰܢ ܢܳܦܩܺܝܢܰܢ ܠܒܰܪ. ܐܰܢ̱ܬ ܕܶܝܢ ܡܰܠܟܳܐ ܣܺܝܡ ܡܶܐܟܽܘܠܬܳܐ ܠܒܺܝܠ. ܘܰܡܙܽܘܓ ܚܰܡܪܳܐ ܘܣܺܝܡ. ܘܰܐܚܽܘܕ݂ ܬܰܪܥܳܐ ܘܰܚܬܽܘܡ ܒܥܶܙܰܩܬ݂ܳܟ݂.</VERS>
      <VERS vnumber="12">ܘܩܰܕܶܡ ܘܬܳܐ ܒܨܰܦܪܳܐ. ܐܶܢ ܠܳܐ ܬܶܫܟܰܚ ܠܟܽܠܗܶܝܢ ܕܶܐܟܰܠ ܐܶܢܶܝܢ ܒܺܝܠ: ܢܡܽܘܬ݂ ܚܢܰܢ: ܘܶܐܢܗܽܘ ܕܶܐܟܰܠ ܐܶܢܶܝܢ ܒܺܝܠ: ܢܡܽܘܬ݂ ܕܳܢܺܝܐܶܝܠ ܗܰܘ ܕܓܰܕܶܦ ܥܠܰܝܢ.</VERS>
      <VERS vnumber="13">ܗܶܢܽܘܢ ܕܶܝܢ ܡܶܛܽܠ ܕܰܬܟܺܝܠܺܝܢ ܗ̱ܘܰܘ ܕܰܥܒܺܝܕ ܠܗܽܘܢ ܡܰܥܠܳܢܳܐ ܒܛܽܘܫܝܳܐ ܬܚܝܬ ܦܳܬܽܘܪܳܐ: ܘܒܶܗ ܥܳܐܠܺܝܢ ܗ̱ܘܰܘ ܘܢܳܦܩܺܝܢ. ܘܳܐܟܠܺܝܢ ܗ̱ܘܰܘ ܟܽܠ ܡܶܕܶܡ ܕܡܶܬܬܣܺܝܡ ܗ̱ܘܳܐ ܠܶܗ ܠܒܺܝܠ. ܘܫܳܩܠܺܝܢ ܗ̱ܘܰܘ ܡܶܕܶܡ ܕܝܳܬܰܪ.</VERS>
      <VERS vnumber="14">ܟܰܕ ܕܶܝܢ ܢܦܰܩܘ ܟܽܘܡܖ̈ܶܐ ܕܒܺܝܠ: ܐܰܝܬܺܝ ܡܰܠܟܳܐ ܡܶܐܟܽܘܠܬܳܐ ܘܰܡܠܳܐ ܦܳܬܽܘܪܳܐ. ܘܣܳܡ ܩܕ݂ܳܡ ܒܺܝܠ. ܘܰܡܠܳܐ ܡܳܐܢ̈ܶܐ ܚܰܡܪܳܐ ܐܰܝܟ ܥܝܳܕܗܽܘܢ. ܘܰܢܦܰܩ ܘܶܐܡܰܪ ܕܳܢܺܝܐܶܝܠ ܠܰܛܠܰܘ̈ܗܝ. ܐܰܝܬܰܘ ܠܺܝ ܩܶܛܡܳܐ. ܘܰܐܝܬܺܝܘ ܠܶܗ ܩܶܛܡܳܐ. ܘܥܰܪܒܶܗ ܒܥܰܪܒܳܠܳܐ ܩܕ݂ܳܡܰܘܗܝ ܕܡܰܠܟܳܐ ܒܟܽܠܶܗ ܒܰܝܬܳܐ ܕܒܺܝܠ. ܘܰܚܙܳܐ ܡܰܠܟܳܐ ܘܰܢܦܰܩ. ܘܶܐܚܰܕ݂ ܬܰܪܥܳܐ. ܘܚܰܬܡܶܗ ܡܰܠܟܳܐ ܒܥܶܙܰܩܬܶܗ ܘܰܒܥܶܙܩܰܬ ܕܳܢܺܝܐܶܝܠ.</VERS>
      <VERS vnumber="15">ܘܟܽܘܡܖ̈ܶܐ ܐܶܙܰܠܘ ܒܠܺܠܝܳܐ ܐܰܝܟ ܕܰܡܥܳܕܺܝܢ ܗ̱ܘܰܘ ܗܶܢܽܘܢ ܘܢܶܫܰܝ̈ܗܽܘܢ ܘܰܒܢܰܝ̈ܗܽܘܢ. ܘܶܐܟܰܠܘ ܗ̱ܘܰܘ ܟܽܠܡܶܕܶܡ ܕܣܺܝܡ ܗ̱ܘܳܐ ܠܶܗ ܠܒܺܝܠ. ܘܶܐܫܬܺܝܘ ܚܰܡܪܳܐ.</VERS>
      <VERS vnumber="16">ܘܩܰܕܶܡ ܡܰܠܟܳܐ ܒܨܰܦܪܳܐ: ܘܕܳܢܺܝܐܶܝܠ ܥܰܡܶܗ. ܘܶܐܙܰܠܘ ܠܬܰܡܳܢ.</VERS>
      <VERS vnumber="17">ܘܶܐܡܰܪ ܡܰܠܟܳܐ ܠܕܳܢܺܝܐܶܝܠ: ܩܰܝܳܡܺܝܢ ܚܳܬܡ̈ܶܐ: ܕܳܢܺܝܐܶܝܠ. ܘܶܐܡܰܪ ܕܳܢܺܝܐܶܝܠ: ܩܰܝܳܡܺܝܢ ܡܳܪܝ ܡܰܠܟܳܐ.</VERS>
      <VERS vnumber="18">ܘܰܗܘܳܐ ܕܟܰܕ ܦܬܰܚ ܬܰܪܥܳܐ: ܐܰܕܺܝܩ ܡܰܠܟܳܐ ܥܰܠ ܦܳܬܽܘܪܳܐ. ܘܰܚܙܳܐ ܕܰܐܟܺܝܠ ܟܽܠܡܶܕܶܡ ܕܶܐܬܬܣܺܝܡ ܗ̱ܘܳܐ ܠܒܺܝܠ. ܘܝܰܗ̱ܒ ܩܳܠܳܐ ܪܳܡܳܐ ܥܰܠ ܬܰܪܥܳܐ ܡܶܢ ܠܒܰܪ. ܘܶܐܡܰܪ ܪܰܒ ܐܰܢ̱ܬ ܒܺܝܠ. ܘܠܰܝܬ ܠܘܳܬ݂ܳܟ ܢܶܟܠܳܐ ܐܳܦܠܳܐ ܩܰܠܺܝܠ.</VERS>
      <VERS vnumber="19">ܗܳܝܕܶܝܢ ܕܳܢܺܝܐܶܝܠ ܓܚܶܟ ܘܰܐܚܕܶܗ ܠܡܰܠܟܳܐ ܕܠܳܐ ܢܶܥܽܘܠ ܠܓܰܘ ܥܰܕ ܫܳܥܬܳܐ. ܘܶܐܡܰܪ ܕܳܢܺܝܐܶܝܠ ܠܡܰܠܟܳܐ. ܚܽܘܪ ܡܳܪܝ ܡܰܠܟܳܐ: ܘܶܐܬܒܰܩܳܐ ܒܰܐܪܥܳܐ. ܥܶܩ̈ܒܳܬܳܐ ܗܳܠܶܝܢ ܕܡܰܢ ܐܺܝܬܰܝܗܶܝܢ.</VERS>
      <VERS vnumber="20">ܘܶܐܡܰܪ ܡܰܠܟܳܐ ܚܳܙܶܐ ܐ̱ܢܳܐ ܒܰܐܪܥܳܐ ܥܶܩ̈ܒܳܬܳܐ ܕܓܰܒܖ̈ܶܐ ܘܰܕܢܶܫ̈ܶܐ ܘܕܰܛܠܳܝ̈ܶܐ. ܗܳܝܕܶܝܢ ܐܶܬܚܰܡܰܬ ܡܰܠܟܳܐ.</VERS>
      <VERS vnumber="21">ܘܶܐܚܰܕ ܐܶܢܽܘܢ ܠܟܽܘܡܖ̈ܶܐ ܘܰܠܢܶܫܰܝ̈ܗܽܘܢ ܘܠܰܒܢܰܝ̈ܗܽܘܢ. ܘܚܰܘܶܝܘܗܝ ܠܡܰܠܟܳܐ ܡܰܥܠܳܢܳܐ ܕܺܐܝܬ݂ ܗ̱ܘܳܐ ܠܗܽܘܢ ܒܛܽܘܫܝܳܐ: ܗܰܘ ܕܒܶܗ ܥܳܐܠܺܝܢ ܗ̱ܘܰܘ ܘܢܳܦܩܺܝܢ. ܘܳܐܟܠܺܝܢ ܗ̱ܘܰܘ ܟܽܠ ܡܶܕܶܡ ܕܡܶܬܬܣܺܝܡ ܗ̱ܘܳܐ ܠܒܺܝܠ ܥܰܠ ܦܳܬܽܘܪܳܐ.</VERS>
      <VERS vnumber="22">ܘܩܰܛܶܠ ܐܶܢܽܘܢ ܡܰܠܟܳܐ ܠܟܽܠܗܽܘܢ. ܘܰܠܒܺܝܠ ܝܰܗ̱ܒܶܗ ܡܰܘܗܰܒܬܳܐ ܠܕܳܢܺܝܐܶܝܠ. ܘܬܰܒܪܶܗ ܕܳܢܺܝܐܶܝܠ: ܘܰܣܚܰܦ ܗܰܝܟܠܶܗ.</VERS>
      <VERS vnumber="23">:ܐܺܝܬ݂ ܗ̱ܘܳܐ ܕܶܝܢ ܬܽܘܒ ܬܰܡܳܢ ܬܰܢܺܝܢܳܐ ܪܰܒܳܐ. ܘܣܳܓܕܺܝܢ ܗ̱ܘܰܘ ܠܶܗ ܒܳܒܠܳܝ̈ܶܐ.</VERS>
      <VERS vnumber="24">ܘܶܐܡܰܪ ܡܰܠܟܳܐ ܠܕܳܢܺܝܐܶܝܠ. ܗܳܫܳܐ ܥܰܠ ܗܳܢܳܐ ܠܳܐ ܡܶܫܟܰܚ ܐܰܢ̱ܬ ܕܬܺܐܡܰܪ ܥܠܰܘܗܝ ܕܠܳܐ ܗ̱ܘܳܐ ܐܰܠܳܗܰܐ ܗ̱ܘ. ܣܓܽܘܕ ܠܶܗ ܡܶܛܽܠ ܕܰܐܠܳܗܰܐ ܗ̱ܘ ܚܰܝܳܐ.</VERS>
      <VERS vnumber="25">ܘܶܐܡܰܪ ܕܳܢܺܝܐܶܝܠ ܠܡܰܠܟܳܐ. ܐܶܢܳܐ ܠܡܳܪܝܰܐ ܗ̱ܘ ܐܰܠܳܗܳܐ ܣܳܓܶܕ ܐ̱ܢܳܐ. ܡܶܛܽܠ ܕܗܽܘܝܽܘ ܐܰܠܳܗܳܐ ܚܰܝܳܐ.</VERS>
      <VERS vnumber="26">ܐܰܢ̱ܬ ܕܶܝܢ ܡܰܠܟܳܐ ܗܰܒܠܺܝ ܫܽܘܠܛܳܢܳܐ ܥܠܰܘܗܝ. ܘܶܐܢܳܐ ܩܳܛܶܠ ܐ̱ܢܳܐ ܠܶܗ ܠܬܰܢܺܝܢܳܐ ܗܳܢܳܐ ܕܠܳܐ ܣܰܝܦܳܐ ܘܰܕܠܳܐ ܚܽܘܛܪܳܐ. ܘܶܐܡܰܪ ܠܶܗ ܡܰܠܟܳܐ ܝܺܗܺܝܒ ܠܳܟ.</VERS>
      <VERS vnumber="27">ܘܰܫܩܰܠ ܕܳܢܺܝܐܶܝܠ ܙܶܦܬܳܐ ܘܣܰܥܪܳܐ ܘܬܰܪܒܳܐ. ܘܒܰܫܶܠ̣ ܐܶܢܽܘܢ ܐܰܟܚܕܳܐ. ܘܰܥܒܰܕ ܡܶܢܗܽܘܢ ܐܶܣܦܺܝܖ̈ܶܐ. ܘܰܫܕܳܐ ܐܶܢܶܝܢ ܒܦܽܘܡܶܗ ܕܬܰܢܺܝܢܳܐ. ܘܰܒܠܰܥ ܐܶܢܶܝܢ ܬܰܢܺܝܢܳܐ. ܘܶܐܬܒܰܙܰܥ ܘܡܺܝܬ. ܘܶܐܡܰܪ ܕܳܢܺܝܐܶܝܠ. ܗܳܐ ܚܙܰܘ ܕܶܚ̈ܠܳܬܟܽܘܢ ܒܳܒܠܳܝ̈ܶܐ.</VERS>
      <VERS vnumber="28">ܘܰܗܘܳܐ ܕܟܰܕ ܫܡܰܥܘ ܒܳܒܠܳܝ̈ܶܐ: ܐܶܬܒܶܐܫ ܠܗܽܘܢ ܛܳܒ. ܘܶܐܬܟܰܢܰܫܘ ܥܰܠ ܡܰܠܟܳܐ. ܘܶܐܬ̱ܗܦܶܟܘ ܥܠܰܘܗܝ ܘܳܐܡܪܺܝܢ ܚܰܕ ܠܚܰܕ: ܝܽܘܕܳܝܳܐ ܗܘܳܐ ܠܶܗ ܡܰܠܟܳܐ. ܠܒܺܝܠ ܬܰܒܰܪ: ܘܰܠܬܰܢܺܝܢܳܐ ܗܳܐ ܩܛܰܠ. ܘܰܠܟܽܘܡܖ̈ܶܐ ܩܰܛܶܠ ܐܶܢܽܘܢ.</VERS>
      <VERS vnumber="29">ܘܶܐܬܰܘ ܠܘܳܬ݂ ܡܰܠܟܳܐ ܘܳܐܡܪܺܝܢ ܠܶܗ. ܐܰܘ ܐܰܫܠܶܡ ܠܰܢ ܠܕܳܢܺܝܐܶܝܠ: ܘܶܐܠܳܐ ܩܳܛܠܺܝܢܰܢ ܠܳܟ ܘܰܠܒܰܝܬܳܟ݂.</VERS>
      <VERS vnumber="30">ܘܰܚܙܳܐ ܡܰܠܟܳܐ ܕܩܳܡܘ ܠܗܽܘܢ ܥܠܰܘܗܝ ܟܽܠܗܽܘܢ ܐܰܟܚܕܳܐ: ܘܶܐܬܶܐܠܶܨ ܠܶܗ. ܘܳܐܠܨܳܐܺܝܬ݂ ܐܰܫܠܡܶܗ ܠܗܽܘܢ ܠܕܳܢܺܝܐܶܝܠ. ܘܗܶܢܽܘܢ ܕܶܝܢ ܕܰܒܪܽܘܗܝ ܠܕܳܢܺܝܐܶܝܠ.</VERS>
      <VERS vnumber="31">ܘܶܐܙܰܠܘ ܐܰܪܡܝܽܘܗܝ ܒܓܽܘܒܳܐ ܕܰܐܪ̈ܝܰܘܳܬܳܐ. ܘܰܗܘܳܐ ܬܰܡܳܢ ܫܬܳܐ ܝܰܘ̈ܡܺܝܢ ܕܢܶܟܦܢܽܘܢ ܐܰܪ̈ܝܰܘܳܬܳܐ ܘܢܶܐܟܠܽܘܢܶܗ.</VERS>
      <VERS vnumber="32">ܐܺܝܬ݂ ܗ̱ܘܳܐ ܕܶܝܢ ܒܶܗ ܒܓܽܘܒܳܐ ܗܰܘ ܐܰܪ̈ܝܰܘܳܬܳܐ ܫܰܒܥܳܐ. ܘܝܳܗܒܺܝܢ ܗ̱ܘܰܘ ܠܗܽܘܢ ܬܪܶܝܢ ܦܰܓܪ̈ܺܝܢ ܒܝܰܘܡܳܐ: ܘܰܬܪܶܝܢ ܕܶܟܪ̈ܺܝܢ. ܘܰܒܗܳܢܽܘܢ ܝܰܘ̈ܡܳܬ݂ܳܐ ܠܳܐ ܝܰܗܒܘ ܠܗܽܘܢ ܡܶܕܶܡ ܕܢܶܐܟܠܽܘܢ: ܕܢܶܟܦܢܽܘܢ ܘܢܶܐܟܠܽܘܢܶܗ ܠܕܳܢܺܝܐܶܝܠ.</VERS>
      <VERS vnumber="33">ܐܺܝܬ݂ ܗ̱ܘܳܐ ܕܶܝܢ ܚܰܒܩܽܘܩ ܢܒܺܝܳܐ ܒܺܝܗܽܘܕ: ܘܒܰܫܶܠ̣ ܗ̱ܘܳܐ ܒܽܘܫܳܠܳܐ. ܘܦܰܬ ܦ̈ܶܬܶܐ ܒܥܰܪܒܳܐ ܘܰܐܪܡܺܝ ܒܳܗ̇. ܘܶܐܙܰܠ ܕܢܰܘܒܶܠ ܠܚܰܩܠܳܐ ܠܚܳܨܽܘ̈ܕܶܐ.</VERS>
      <VERS vnumber="34">ܘܶܐܡܰܪ ܠܶܗ ܡܰܠܰܐܟܶܗ ܕܡܳܪܝܳܐ. ܙܶܠ ܐܰܘܒܶܠ ܡܶܐܟܽܘܠܬܳܐ ܗܳܕ݂ܶܐ ܕܰܥܠܰܝܟ ܠܕܳܢܺܝܐܶܝܠ: ܕܰܪܡܶܐ ܒܓܽܘܒܳܐ ܕܰܐܪ̈ܝܰܘܳܬܳܐ ܒܒܳܒܶܠ.</VERS>
      <VERS vnumber="35">ܘܶܐܡܰܪ ܚܰܒܩܽܘܩ ܡܳܪܝ ܠܳܐ ܚܰܙܝܳܐ ܠܺܝ ܒܳܒܶܠ. ܘܰܠܓܽܘܒܳܐ ܠܳܐ ܝܳܕܰܥ ܐ̱ܢܳܐ ܠܶܗ. ܘܰܐܪܡܺܝ ܡܰܠܰܐܟܳܐ ܐܺܝܕܶܗ ܥܰܠ ܪܺܝܫܶܗ ܕܚܰܒܩܽܘܩ.</VERS>
      <VERS vnumber="36">ܘܫܰܩܠܶܗ ܒܣܰܥܪܳܐ ܕܪܺܝܫܶܗ. ܘܣܳܡܶܗ ܒܒܳܒܶܠ ܠܥܶܠ ܡܶܢ ܓܽܘܒܳܐ ܒܥܽܘܙܳܐ ܕܪܽܘܚܳܐ ܕܩܽܘܕܫܳܐ.</VERS>
      <VERS vnumber="37">ܘܰܩܪܳܐ ܚܰܒܩܽܘܩ ܘܶܐܡܰܪ: ܕܳܢܺܝܐܶܝܠ ܕܳܢܺܝܐܶܝܠ ܩܽܘܡ ܫܩܽܘܠ ܫܳܪܽܘܬܳܐ ܗܳܕ݂ܶܐ ܕܫܰܕܰܪ ܠܳܟ ܐܰܠܳܗܳܐ.</VERS>
      <VERS vnumber="38">ܘܶܐܡܰܪ ܕܳܢܺܝܐܶܝܠ: ܐܶܬܕܰܟܪܰܢܝ ܐܰܠܳܗܳܐ. ܘܠܳܐ ܫܒܰܩ ܖ̈ܰܚܡܰܘܗܝ ܡܶܢܝ. ܝܳܕܰܥ ܐ̱ܢܳܐ ܓܶܝܪ ܕܠܳܐ ܫܳܒܶܩ ܐܰܢ̱ܬ ܠܰܐܝܠܶܝܢ ܕܪܳܚܡܺܝܢ ܠܳܟ.</VERS>
      <VERS vnumber="39">ܘܩܳܡ ܕܳܢܺܝܐܶܝܠ ܘܶܐܟܰܠ. ܘܫܰܩܠܶܗ ܡܰܠܰܐܟܳܐ ܠܚܰܒܩܽܘܩ ܒܳܗ̇ ܒܫܳܥܬܳܐ. ܘܰܐܩܺܝܡܶܗ ܒܰܐܬܪܳܐ ܕܫܰܩܠܶܗ ܗ̱ܘܳܐ ܡܶܢ ܩܕܺܝܡ.</VERS>
      <VERS vnumber="40">ܘܶܐܬܳܐ ܡܰܠܟܳܐ ܠܝܰܘܡܳܐ ܫܒܺܝܥܳܝܳܐ ܠܡܶܒܟܳܐ ܥܰܠ ܕܳܢܺܝܐܶܝܠ. ܡܶܛܽܠ ܕܟܶܪܝܰܬ ܗ̱ܘܳܬ ܠܶܗ ܥܰܠ ܕܳܢܺܝܐܶܝܠ. ܘܶܐܬܳܐ ܠܘܳܬ݂ ܓܽܘܒܳܐ: ܘܰܐܕܺܝܩ ܒܓܽܘܒܳܐ: ܘܰܚܙܳܝܗܝ ܠܕܳܢܺܝܐܶܝܠ ܟܰܕ ܝܳܬܶܒ.</VERS>
      <VERS vnumber="41">ܘܝܰܗ̱ܒ ܩܳܠܳܐ ܪܳܡܳܐ. ܘܶܐܡܰܪ ܪܰܒ ܗ̄ܘ ܐܰܠܳܗܶܗ ܕܕܳܢܺܝܐܶܝܠ.</VERS>
      <VERS vnumber="42">ܘܰܐܣܩܽܘܗܝ ܡܶܢ ܓܽܘܒܳܐ ܠܕܳܢܺܝܐܶܝܠ ܘܠܰܒܥܶܠܕܒܳܒܰܘ̈ܗܝ ܕܕܳܢܺܝܐܶܝܠ ܗܳܢܽܘܢ ܕܶܐܟܰܠܘ ܩܰܪ̈ܨܰܘܗܝ: ܘܒܳܥܶܝܢ ܗ̱ܘܰܘ ܠܡܶܩܛܠܶܗ ܐܰܪܡܺܝܘ ܐܶܢܽܘܢ ܒܓܽܘܒܳܐ. ܘܒܳܗ̇ ܒܫܳܥܬܳܐ ܐܶܟܰܠܘ ܐܶܢܽܘܢ ܐܰܪ̈ܝܰܘܳܬܳܐ ܩܕ݂ܳܡܰܘܗܝ ܕܡܰܠܟܳܐ ܘܰܩܕ݂ܳܡ ܕܳܢܺܝܐܶܝܠ.</VERS>
    </CHAPTER>

  <BIBLEBOOK bname="1 Maccabees" bnumber="72" bsname="1Ma">
    <CHAPTER cnumber="1">
      <VERS vnumber="1">ܘܰܗܘܳܐ ܡܶܢ ܒܳܬܰܪ ܕܰܩܛܰܠ ܐܰܠܶܟܣܰܢܕܪܽܘܣ ܒܰܪ ܦܺܝܠܺܝܦܳܘܣ ܡܰܩܶܕܽܘܢܳܝܳܐ ܕܰܢܦܰܩ ܡܶܢ ܐܰܪܥܳܐ ܟܶܬܳܝ̈ܶܐ: ܘܰܡܚܳܝܗܝ ܘܩܰܛܠܶܗ ܠܕܳܪܝܽܘܫ ܡܰܠܟܳܐ ܕܦܳܪ̈ܣܳܝܶܐ ܘܰܕܡܳܕܳܝ̈ܶܐ: ܘܰܐܡܠܶܟ ܚܠܳܦܰܘܗܝ. ܠܽܘܩܕܰܡ ܕܶܝܢ ܐܰܡܠܶܟ ܒܗܶܠܳܕܳܐ</VERS>
      <VERS vnumber="2">ܘܰܥܒܰܕ݂ ܩܪ̈ܳܒܶܐ ܪܰܘܪ̈ܒܶܐ. ܘܶܐܚܰܕ݂ ܚܶܣܢ̈ܶܐ ܣܰܓܺܝ̈ܐܶܐ. ܘܩܰܛܶܠ ܠܡܰܠ̈ܟܶܝܗ̇ ܕܰܐܪܥܳܐ</VERS>
      <VERS vnumber="3">ܘܶܐܙܰܠ ܥܕܰܡܳܐ ܠܣܰܘܦܶܝ̈ܗ̇ ܕܰܐܪܥܳܐ. ܘܰܢܣܰܒ ܒܶܙܬܳܐ ܕܥܰܡ̈ܡܶܐ ܣܰܓܺܝ̈ܐܶܐ. ܘܫܶܠܚܰܬ݂ ܘܶܐܬܬܢܺܝܚܰܬ݂ ܐܰܪܥܳܐ ܩܕܳܡܰܘܗܝ. ܘܶܐܫܬܰܩܠ ܘܶܐܬܬܪܺܝܡ ܠܶܒܶܗ</VERS>
      <VERS vnumber="4">ܘܟܰܢܶܫ ܠܶܗ ܚܰܝܠܳܐ ܥܰܫܺܝܢܳܐ ܘܣܰܓܺܝܐܳܐ: ܘܶܐܫܬܰܠܰܛ ܥܰܠ ܥܰܡ̈ܡܶܐ ܘܥܰܠ ܐܶܡܘ̈ܳܬܳܐ ܘܥܰܠ ܛܪ̈ܽܘܢܶܐ. ܘܰܗܘܰܘ ܠܶܗ ܡܰܣܩܰܝ̈ ܡܰܕܰܐܬ݂ܳܐ</VERS>
      <VERS vnumber="5">ܘܡܶܢ ܒܳܬܰܪ ܗܳܠܶܝܢ. ܢܦܰܠ ܐܰܠܶܟܣܰܢܕܪܽܘܣ ܥܰܠ ܥܰܪܣܶܗ. ܘܺܝܕܰܥ ܕܡܳܐܶܬ ܠܶܗ</VERS>
      <VERS vnumber="6">ܘܰܩܪܳܐ ܠܥܰܒܕܰܘ̈ܗܝ ܡܫܰܒ̈ܚܶܐ. ܗܳܠܶܝܢ ܕܶܐܬܪܰܒܺܝܘ ܥܰܡܶܗ ܡܶܢ ܛܰܠܝܽܘܬܶܗ: ܘܦܰܠܓܳܗ̇ ܠܗܽܘܢ ܡܰܠܟܽܘܬܶܗ ܥܰܕ ܗܽܘ ܚܰܝ</VERS>
      <VERS vnumber="7">ܘܰܐܡܠܶܟ ܐܰܠܶܟܣܰܢܕܪܽܘܣ ܬܰܪܬܰܥܶܣܖ̈ܶܐ ܫܢܺܝ̈ܢ ܘܡܺܝܬ</VERS>
      <VERS vnumber="8">ܘܶܐܚܰܕܘ ܥܰܒܕܰܘ̈ܗܝ ܟܽܠ ܚܰܕ ܚܰܕ ܡܶܢܗܽܘܢ ܐܰܬܪܶܗ</VERS>
      <VERS vnumber="9">ܘܰܩܛܰܪܘ ܟܽܠܗܽܘܢ ܬܳܓ̈ܶܐ ܡܶܢ ܒܳܬܰܪ ܡܰܘܬܶܗ: ܐܳܦ ܒܢܰܝ̈ܗܽܘܢ ܡܶܢ ܒܳܬܪܗܽܘܢ ܫܢܰܝ̈ܳܐ ܣܰܓܺܝ̈ܐܳܬܳܐ. ܘܰܐܣܓܺܝܘ ܒܺܝ̈ܫܳܬܳܐ ܥܰܠ ܐܰܪܥܳܐ</VERS>
      <VERS vnumber="10">ܘܰܢܦܰܩ ܡܶܢܗܽܘܢ ܥܶܩܳܪܳܐ ܕܰܚܛܺܝܬܳܐ: ܐܰܢܛܝܰܟܳܘܣ ܐܰܦܺܝܦܰܢܳܘܣ. ܒܪܶܗ ܕܰܐܢܛܺܝܰܟܳܘܣ ܡܰܠܟܳܐ: ܗܰܘ ܕܺܐܝܬܰܘܗܝ ܗܘܳܐ ܗܡܰܝܪܳܐ ܒܪܽܘܡܺܝ: ܘܰܐܡܠܶܟ ܒܰܫܢܰܬ݂ ܡܳܐܐ ܘܰܬܠܳܬܺܝܢ ܘܰܫܒܰܥ ܕܡܰܠܟܽܘܬܳܐ ܕܝܰܘ̈ܢܳܝܶܐ</VERS>
      <VERS vnumber="11">ܒܗܳܢܽܘܢ ܝܰܘ̈ܡܳܬܳܐ: ܢܦܰܩܘ ܡܶܢ ܝܺܣܪܳܐܶܝܠ ܐ̱ܢܳܫ̈ܳܐ ܒܢܰܝ̈ ܥܰܘܠܳܐ. ܘܰܐܦܺܝܣܘ ܠܣܰܓܺܝ̈ܐܶܐ ܟܰܕ݂ ܐܳܡܪܺܝܢ ܠܗܽܘܢ: ܢܺܐܙܰܠ ܘܰܢܩܺܝܡ ܩܝܳܡܳܐ ܥܰܡ ܥܰܡ̈ܡܶܐ ܗܳܠܶܝܢ ܕܰܚܕܺܝܪܺܝܢ ܠܰܢ. ܡܶܛܽܠ ܕܡܶܢ ܝܰܘܡܳܐ ܕܰܦܪܰܫܢ ܡܶܢܗܽܘܢ. ܐܶܫܟܰܚܢ ܒܺܝ̈ܫܳܬܳܐ ܣܰܓܺܝ̈ܐܳܬܳܐ</VERS>
      <VERS vnumber="12">ܘܫܶܦܪܰܬ݂ ܡܶܠܬܳܐ ܒܥܰܝܢܰܝ̈ܗܽܘܢ</VERS>
      <VERS vnumber="13">ܘܶܐܬܚܰܫܰܒܘ ܐ̱ܢܳܫ̈ܳܐ ܡܶܢ ܥܰܡܳܐ. ܘܶܐܙܰܠܘ ܠܘܳܬܡ ܡܰܠܟܳܐ. ܘܝܰܗܒ ܠܗܽܘܢ ܡܰܠܟܳܐ ܫܽܘܠܛܳܢܳܐ: ܕܢܶܥܒܕܽܘܢ ܐܰܝܟ ܢܳܡܽܘܣܳܐ ܕܥܰܡ̈ܡܶܐ</VERS>
      <VERS vnumber="14">ܘܰܒܢܰܘ ܒܢܰܝ̈ ܥܰܘܠܳܐ: ܐܶܣܛܰܕܺܝܽܘܢ ܒܽܐܘܪܺܫܠܶܡ ܐܰܝܟ ܢܳܡܽܘܣܗܽܘܢ ܕܥܰܡ̈ܡܶܐ</VERS>
      <VERS vnumber="15">ܘܰܢܓܰܕܘ ܠܗܽܘܢ ܠܥܽܘܪܠܽܘܬ݂ܳܐ: ܘܰܐܪܚܶܩܘ ܡܶܢ ܕܺܝܰܬܺܝܩܺܝ ܩܰܕܺܝܫܬܳܐ. ܘܶܐܬܚܰܠܰܛܘ ܒܥܰܡ̈ܡܶܐ ܘܶܐܨܛܒܺܝܘ ܠܡܶܥܒܰܕ ܒܺܝ̈ܫܳܬܳܐ</VERS>
      <VERS vnumber="16">ܘܶܐܬܥܰܬܕܰܬ݂ ܘܶܐܬܛܰܝܒܰܬ݂ ܡܰܠܟܽܘܬܳܐ ܩܕܳܡ ܐܰܢܛܝܰܟܳܘܣ. ܘܰܨܒܳܐ ܕܢܰܡܠܶܟ ܐܳܦ ܥܰܠ ܐܰܪܥܳܐ ܕܡܶܨܪܶܝܢ. ܐܰܝܟܰܢܳܐ ܕܢܰܡܠܶܟ ܥܰܠ ܬܰܪ̈ܬܰܝܗܶܝܢ ܡܰܠܟ̈ܘܳܬܳܐ</VERS>
      <VERS vnumber="17">ܘܥ̣ܰܠ ܐܰܢܛܝܰܟܳܘܣ ܠܡܶܨܪܶܝܢ ܒܚܰܝܠܳܐ ܥܰܫܺܝܢܳܐ ܘܪܰܒܳܐ. ܒܡܰܪ̈ܟܒܳܬܳܐ ܘܰܒܦܺܝ̈ܠܶܐ ܘܰܒܦܰܪ̈ܳܫܶܐ ܘܰܒܬܶܫܒܽܘܚܬܳܐ ܪܰܒܬܳܐ</VERS>
      <VERS vnumber="18">ܘܰܥܒܰܕ ܩܪܳܒܳܐ ܥܰܡ ܦܛܽܘܠܡܶܐܘܳܣ ܡܰܠܟܳܐ ܕܡܶܨܪܶܝܢ. ܘܶܐܙܕܟܺܝ ܦܛܽܘܠܡܶܐܘܳܣ ܡܶܢ ܩܕܳܡܰܘܗܝ. ܘܰܥܪܰܩܘ ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ</VERS>
      <VERS vnumber="19">ܘܶܐܚܰܕܘ ܡܕܺܝ̈ܢܳܬܳܐ ܥܰܫܺܝ̈ܢܳܬܳܐ ܕܡܶܨܪܶܝܢ. ܘܰܢܣܰܒܘ ܒܶܙܬܳܐ ܕܰܐܪܥܳܐ ܕܡܶܨܪܶܝܢ</VERS>
      <VERS vnumber="20">ܘܰܗܦܰܟ ܐܰܢܛܝܰܟܳܘܣ ܡܶܢ ܒܳܬܰܪ ܕܰܡܚܳܗ̇ ܠܡܶܨܪܶܝܢ. ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܠܳܬ݂. ܘܰܣܠܶܩ ܐܳܦ ܥܰܠ ܝܺܣܪܳܐܶܝܠ ܘܶܐܬܳܐ ܠܽܐܘܪܺܫܠܶܡ ܒܚܰܝܠܳܐ ܥܰܫܺܝܢܳܐ</VERS>
      <VERS vnumber="21">ܘܥ̣ܰܠ ܒܶܝܬ ܡܰܩܕܫܳܐ ܒܫܽܘܒܗܳܪܳܐ. ܘܰܢܣܰܒ ܠܡܰܕܒܚܳܐ ܕܕܰܗܒܳܐ ܘܠܰܡܢܳܪܬܳܐ ܕܢܽܘܗܪܳܐ. ܘܰܠܟܽܠܗܽܘܢ ܡܳܐܢܰܝ̈ ܬܽܘܩܳܢܳܗ̇</VERS>
      <VERS vnumber="22">ܘܰܠܦܳܬܽܘܪܳܐ ܕܰܠܚܶܡ ܐܰܦ̈ܶܐ: ܘܰܠܢܽܘ̈ܩܳܝܶܐ: ܘܰܠܦܺܝܠܳܣ̈ܶܐ: ܘܰܠܡܳܐܢܰܝ̈ ܕܶܒܚ̈ܶܐ: ܘܩܽܘܪ̈ܒܳܢܶܐ ܕܕܰܗܒܳܐ: ܘܠܰܐܦܰܝ̈ ܬܰܪܥܳܐ ܘܠܰܟܠܺܝ̈ܠܶܐ: ܘܰܠܟܽܠܶܗ ܨܶܒܬܳܐ ܕܗܰܝܟܠܳܐ ܕܒܰܐܦܰܝ̈ ܗܰܝܟܠܳܐ. ܘܰܩܠܰܦ ܟܽܠܶܗ ܥܒܳܕܳܐ</VERS>
      <VERS vnumber="23">ܘܰܢܣܰܒ ܕܰܗܒܳܐ ܘܣܺܐܡܳܐ. ܘܰܠܟܽܠܗܽܘܢ ܡܳܐܢ̈ܶܐ ܕܪܶܓܬܳܐ. ܘܰܢܣܰܒ ܣܺܝ̈ܡܳܬܳܐ ܡܛܰܫ̈ܝܳܬܳܐ ܐܰܝܠܶܝܢ ܕܶܐܫܟܰܚ</VERS>
      <VERS vnumber="24">ܘܰܢܣܰܒ ܟܽܠܡܶܕܶܡ ܐܰܢܛܝܰܟܳܘܣ: ܘܶܐܙܰܠ ܠܰܐܪܥܶܗ. ܘܰܥܒܰܕ݂ ܩܶܛܠܳܐ ܪܰܒܳܐ. ܘܡܰܠܶܠ ܒܫܰܒܗܪܳܢܽܘܬܳܐ ܪܰܒܬܳܐ</VERS>
      <VERS vnumber="25">ܘܳܗܘܳܐ ܐܶܒܠܳܐ ܪܰܒܳܐ ܒܺܝܣܪܳܐܶܝܠ ܒܟܽܠ ܒܶܝܬ ܡܰܥܡܪܗܽܘܢ</VERS>
      <VERS vnumber="26">ܘܶܐܬܬܰܢܰܚܘ ܪ̈ܺܝܫܳܢܶܐ ܘܣܳܒ̈ܶܐ ܘܰܥܠܰܝ̈ܡܶܐ. ܘܰܒܬܽܘ̈ܠܳܬܳܐ ܐܶܫܬܰܦܰܠ̈ܝ ܘܶܐܫܬܰܚܠܰܦ ܫܽܘܦܪܗܽܘܢ ܕܢܶܫ̈ܶܐ</VERS>
      <VERS vnumber="27">ܘܟܽܠ ܚܰܬܢܳܐ ܢܣܰܒ ܥܠܰܘܗܝ ܐܶܒܠܳܐ. ܘܰܕܝܳܬܒܳܐ ܒܓܰܘ ܓܢܽܘܢܳܐ ܐܶܬܰܐܒܠܰܬ݂</VERS>
      <VERS vnumber="28">ܘܶܐܬܬܙܺܝܥܰܬ ܐܰܪܥܳܐ ܥܰܠ ܥܳܡܽܘܪ̈ܶܝܗ̇. ܘܟܽܠܶܗ ܒܶܝܬ ܝܰܥܩܽܘܒ ܠܒܶܫܘ ܒܶܗܬܬܳܐ</VERS>
      <VERS vnumber="29">ܘܡܶܢ ܒܳܬܰܪ ܬܰܪܬܶܝܢ ܫܢܺܝ̈ܢ. ܫܰܕܰܪ ܐܰܢܛܝܰܟܳܘܣ ܡܰܠܟܳܐ ܪܺܝܫܳܐ ܕܰܬܒܰܥܬܳܐ ܕܡܰܕܰܐܬܳܐ ܒܰܐܪܥܳܐ ܕܺܝܗܽܘܕ. ܘܶܐܬܳܐ ܠܽܐܘܪܺܫܠܺܡ ܒܚܰܝܠܳܐ ܥܰܫܺܝܢܳܐ ܘܪܰܒܳܐ</VERS>
      <VERS vnumber="30">ܘܡܰܠܶܠ ܡ̈ܶܠܶܐ ܕܰܫܠܳܡܳܐ ܒܢܶܟܠܳܐ: ܘܗܰܝܡܢܽܘܗܝ. ܘܰܢܦܰܠ ܥܰܠ ܡܕܺܝܢܬܳܐ ܡܶܢ ܫܶܠܝܳܐ: ܘܰܡܚܳܗ̇ ܡܚܽܘܬܳܐ ܪܰܒܬܳܐ. ܘܶܐܒܰܕ݂ ܥܰܡܳܐ ܣܰܓܺܝܐܳܐ ܡܶܢ ܝܺܣܪܳܐܶܝܠ</VERS>
      <VERS vnumber="31">ܘܰܢܣܰܒ ܒܶܙܬܳܐ ܕܰܡܕܺܝܢܬܳܐ: ܘܰܐܘܩܕܳܗ̇ ܒܢܽܘܪܳܐ. ܘܣܰܚܶܦ ܒܳܬܶܝ̈ܗ̇ ܘܰܠܫܽܘܪܳܐ ܟܰܕ݂ ܚܳܕܰܪ</VERS>
      <VERS vnumber="32">ܘܰܫܒܳܐ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܰܒܥܺܝܪܗܽܘܢ. ܘܺܝܪܶܬܘ ܒܗܽܘܢ ܝܽܘܪܬܳܢܳܐ</VERS>
      <VERS vnumber="33">ܘܰܒܢܰܘ ܠܰܡܕܺܢܬܶܗ ܕܕܰܘܺܝܕ ܒܫܽܘܪܳܐ ܪܰܒܳܐ ܘܚܰܣܺܝܢܳܐ ܘܰܒܡܰܓܕ̈ܠܶܐ ܥܰܫܺܝ̈ܢܶܐ. ܘܰܗܘܳܬ݂ ܠܗܽܘܢ ܠܡܶܪܕܳܐ</VERS>
      <VERS vnumber="34">ܘܰܐܘܬܶܒܘ ܒܳܗ̇ ܥܰܡܳܐ ܚܰܛܳܝܳܐ: ܐ̱ܢܳܫ̈ܳܐ ܥܳܒܕܰܝ̈ ܥܰܘܠܳܐ. ܘܶܐܬܥܰܫܰܢܘ ܒܳܗ̇</VERS>
      <VERS vnumber="35">ܘܣܳܡܘ ܒܳܗ̇ ܙܰܝܢܳܐ ܘܪ̈ܽܘܙܺܝܩܶܐ. ܘܟܰܢܶܫܘ ܟܽܠܳܗ̇ ܒܶܙܬܳܐ ܕܽܐܘܪܺܫܠܶܡ: ܘܣܳܡܘ ܬܰܡܳܢ</VERS>
      <VERS vnumber="36">ܘܰܗܘܳܬ݂ ܠܦܰܚܳܐ ܪܰܒܳܐ. ܘܰܗܘܳܬ݂ ܠܥܽܘܘܳܟܳܐ ܠܒܶܝܬ ܡܰܩܕܫܳܐ ܘܰܠܬܽܘܩܰܠܬܳܐ ܘܰܠܡܰܟ̈ܫܽܘܠܶܐ ܒܺܝ̈ܫܶܐ ܠܺܝܣܪܳܐܶܝܠ ܒܟܽܠܙܒܰܢ</VERS>
      <VERS vnumber="37">ܘܶܐܫܰܕܘ ܕܡܳܐ ܙܰܟܳܝܳܐ ܚܕܳܖ̈ܰܝ ܒܶܝܬ ܡܰܩܕܫܳܐ: ܘܛܰܡܐܘܽܗܝ ܠܒܶܝܬ ܡܰܩܕܫܳܐ</VERS>
      <VERS vnumber="38">ܘܰܥܪܰܩܘ ܡܶܛܽܠܳܬܗܽܘܢ ܝܳܬܒܶܝ̈ܗ̇ ܕܽܐܘܪܺܫܠܶܡ. ܘܰܗܘܳܬ݂ ܒܶܝܬ ܡܰܥܡܪܳܐ ܠܢܽܘܟܪܳܝܳܐ. ܘܰܗܘܳܬ݂ ܢܽܘܟܪܳܝܬܳܐ ܠܝܰܠܕܶܝ̈ܗ̇. ܘܰܒܢܶܝ̈ܗ̇ ܫܰܒܩܽܘܗ̇</VERS>
      <VERS vnumber="39">ܘܒܶܝܬ ܡܰܩܕܫܳܗ̇ ܚܪܶܒ ܐܰܝܟ ܡܰܕܒܪܳܐ. ܥܰܕܥܺܐܕܶܝ̈ܗ̇ ܐܶܬܗܰܦܰܟܘ ܠܶܐܒܠܳܐ: ܘܫܰܒܶܝ̈ܗ̇ ܠܚܶܣܕܳܐ: ܘܺܐܝܩܳܪܳܗ̇ ܠܨܰܥܪܳܐ</VERS>
      <VERS vnumber="40">ܐܰܝܟ ܣܽܘܓܳܐܐ ܕܬܶܫܒܽܘܚܬܳܗ̇: ܗܳܟܰܢܳܐ ܣܓܺܝ ܨܰܥܪܳܗ̇. ܘܪܰܘܡܳܗ̇ ܐܶܬܗܦܶܟ ܠܡܽܘܟܳܟܳܐ</VERS>
      <VERS vnumber="41">ܘܰܟܬܰܒ ܐܰܢܛܝܰܟܳܘܣ ܡܰܠܟܳܐ ܠܟܽܠܳܗ̇ ܡܰܠܟܽܘܬܶܗ: ܕܢܶܗܘܽܘܢ ܟܽܠܗܽܘܢ ܥܰܡܳܐ ܚܰܕ</VERS>
      <VERS vnumber="42">ܘܰܕܢܶܫܒܽܘܩ ܟܽܠܢܳܫ ܢܳܡܽܘܣܶܗ. ܘܩܰܒܶܠܘ ܟܽܠܗܽܘܢ ܥܰܡ̈ܡܶܐ ܕܢܶܥܒܕܽܘܢ ܐܰܝܟ ܡܶܠܬܶܗ ܕܡܰܠܟܳܐ</VERS>
      <VERS vnumber="43">ܘܣܰܓܺܝ̈ܐܶܐ ܡܶܢ ܝܺܣܪܐܶܝܠ ܐܶܨܛܒܺܝܘ ܒܦܽܘܠܚܳܢܶܗ. ܘܕܰܒܰܚܘ ܠܰܦܬܰܟܖ̈ܰܘܗܝ: ܘܰܐܚܶܠܘ ܫܰܒܬܳܐ</VERS>
      <VERS vnumber="44">ܘܫܰܕܰܪ ܡܰܠܟܳܐ ܐܰܢܛܝܰܟܳܘܣ ܒܝܰܕ ܐܺܝܙܓܰܕܰܘ̈ܗܝ ܠܽܐܘܪܺܫܠܶܡ ܘܰܠܩܽܘܪ̈ܝܳܐ ܕܺܝܗܽܘܕܳܐ. ܕܢܺܐܙܽܠܘܢ ܒܳܬܰܪ ܢܳܡܽܘ̈ܣܶܐ ܢܳܘܟܪ̈ܳܝܶܐ ܕܰܐܪܥܳܐ</VERS>
      <VERS vnumber="45">ܘܰܕܢܶܬܟܠܽܘܢ ܕܶܒ̈ܚܶܐ ܘܢܽܘ̈ܩܳܝܶܐ ܘܩܽܘܪ̈ܒܳܢܶܐ ܡܶܢ ܒܶܝܬ ܡܰܩܕܫܳܐ: ܘܰܠܡܰܚܳܠܽܘ ܫܰܒ̈ܶܐ ܘܥܰܕܥܺܐܕ̈ܶܐ</VERS>
      <VERS vnumber="46">ܘܠܰܡܛܰܡܳܐܽܘ ܠܶܒܝܬ ܡܰܩܕܫܳܐ: ܘܩܽܘܕܫܳܐ</VERS>
      <VERS vnumber="47">ܘܰܕܢܶܒܢܽܘܢ ܥܠܰܘ̈ܳܬܳܐ ܘܒܶܝܬ ܦܬܰܟܖ̈ܶܐ: ܘܠܰܡܩܳܡܽܘ ܦܬܰܟܖ̈ܶܐ: ܘܠܰܡܢܰܟܳܣܽܘ ܚܙܺܝܖ̈ܶܐ ܘܰܒܥܺܝܪܳܐ ܛܰܡܐܰܬܳܐ</VERS>
      <VERS vnumber="48">ܘܰܠܡܶܫܒܰܩ ܒܢܰܝ̈ܗܽܘܢ ܟܰܕ ܠܳܐ ܓܙܺܝܪܺܝܢ: ܘܠܰܡܣܰܝܳܒܽܘ ܢܰܦ̈ܫܳܬܗܽܘܢ ܒܟܽܠ ܛܰܡܐܽܘܬܳܐ: ܘܰܠܡܰܚܳܠܽܘ ܐܶܢܽܘܢ</VERS>
      <VERS vnumber="49">ܐܰܝܟ ܕܢܶܛܥܽܘܢ ܢܳܡܽܘܣܳܐ: ܘܰܢܫܰܚܠܦܽܘܢ ܟܽܠܗܽܘܢ ܦܽܘܩܕܳܢ̈ܶܐ</VERS>
      <VERS vnumber="50">ܘܟܽܠ ܡܰܢܽܘ ܕܠܳܐ ܢܶܥܒܶܕ ܐܰܝܟ ܡܶܠܬܶܗ ܕܡܰܠܟܳܐ: ܢܡܽܘܬ݂</VERS>
      <VERS vnumber="51">ܘܰܐܝܟ ܟܽܠܗܽܘܢ ܗܳܠܶܝܢ ܦܶܬܓܳܡ̈ܶܐ ܟܬܰܒ ܠܟܽܠܳܗ̇ ܡܰܠܟܽܘܬܶܗ. ܘܰܐܩܺܝܡ ܩܰܝܽܘ̈ܡܶܐ ܥܰܠ ܟܽܠܶܗ ܥܰܡܳܐ. ܘܦܰܩܶܕ ܠܰܡܕܺܝ̈ܢܳܬܳܐ ܕܺܝܗܽܘܕܳܐ: ܠܰܡܕܰܒܳܚܽܘ ܠܟܽܠ ܡܕܺܝܢܳܐ ܘܰܡܕܺܝܢܳܐ</VERS>
      <VERS vnumber="52">ܘܶܐܬܟܰܢܰܫܘ ܠܘܳܬܗܽܘܢ ܣܰܓܺܝ̈ܐܶܐ ܡܶܢ ܥܰܡܳܐ: ܟܽܠ ܡܰܢܽܘ ܕܰܫܒܰܩ ܢܳܡܽܘܣܳܐ. ܘܰܥܒܰܕܘ ܒܺܝ̈ܫܳܬܳܐ ܣܰܓܺܝ̈ܐܳܬܳܐ ܒܺܐܪܥܳܐ</VERS>
      <VERS vnumber="53">ܘܣܳܡܽܘܗܝ ܠܺܝܣܪܳܐܶܝܠ ܒܡܰܛܫ̈ܝܳܬܳܐ ܒܟܽܠ ܒܶܝܬ ܥܪܽܘܩܝܗܽܘܢ</VERS>
      <VERS vnumber="54">ܘܰܒܚܰܡܫܰܥܶܣܪܳܐ ܒܝܰܪܚܳܐ ܒܟܳܢܽܘܢ ܩܕܶܡ. ܒܰܫܢܰܬ ܡܳܐܐ ܘܰܐܪܒܥܺܝܢ ܘܚܰܡܶܫ: ܒܢܰܘ ܛܰܡܐܽܘܬܳܐ ܕܚܽܘܪܒܳܐ ܥܰܠ ܡܰܕܒܚܳܐ ܘܒܰܡܕܺܝ̈ܢܳܬܳܐ ܕܺܝܗܽܘܕܳܐ: ܘܰܒܢܰܘ ܚܕܳܖ̈ܰܘܗܝ ܥܠܰܘ̈ܳܬܳܐ</VERS>
      <VERS vnumber="55">ܘܥܰܠ ܬܰܪ̈ܥܶܐ ܕܒ̈ܳܬܶܐ ܘܒܰܦ̈ܠܰܛܘܳܬܳܐ ܡܕܰܒܚܺܝܢ ܗܘܰܘ</VERS>
      <VERS vnumber="56">ܘܰܟܬܳܒ̈ܶܐ ܕܢܳܡܽܘܣܳܐ ܕܶܐܫܟܰܚܘ: ܣܰܕܶܩܘ ܘܰܐܘܩܶܕܘ ܐܶܢܽܘܢ ܒܢܽܘܪܳܐ</VERS>
      <VERS vnumber="57">ܘܟܽܠ ܐܰܝܟܳܐ ܕܡܶܫܬܟܰܚ ܗܘܳܐ ܟܬܳܒܳܐ ܕܢܳܡܽܘܣܳܐ: ܐܰܘ ܡܰܢܽܘ ܕܡܶܨܛܒܶܐ ܒܶܗ ܒܢܳܡܽܘܣܳܐ: ܗܳܢܳܐ ܗܘܳܐ ܓܙܳܪ ܕܺܝܢܳܐ ܕܡܰܠܟܳܐ: ܕܰܢܡܽܘܬ݂</VERS>
      <VERS vnumber="58">ܘܗܳܟܰܢܳܐ ܒܥܽܘܫܢܳܐ ܐܳܠܨܺܝܢ ܗܘܰܘ ܠܺܝܣܪܳܐܶܝܠ. ܠܟܽܠܗܽܘܢ ܐܰܝܠܶܝܢ ܕܡܶܫܬܰܟܚܺܝܢ ܗܘܰܘ ܒܰܡܕܺܝ̈ܢܳܬܳܐ ܒܟܽܠ ܝܺܪܰܚ ܒܺܝܪܰܚ</VERS>
      <VERS vnumber="59">ܘܰܒܚܰܡܫܳܐ ܘܥܶܣܪܺܝܢ ܒܝܰܪܚܳܐ: ܟܰܕ ܡܕܰܒܚܺܝܢ ܗܘܰܘ ܥܰܠ ܥܠܳܬܳܐ ܗܳܝ ܕܺܐܝܬ ܗܘܳܬ݂ ܥܰܠ ܡܰܕܒܚܳܐ</VERS>
      <VERS vnumber="60">ܡܰܝܬܶܝܢ ܗܘܰܘ ܢܶܫ̈ܶܐ ܐܰܝܠܶܝܢ ܕܰܓܙܰܪ̈ܝ ܒܢܰܝ̈ܗܶܝܢ: ܘܡܰܩܛܠܺܝܢ ܗܘܰܘ ܠܗܶܝܢ ܐܰܝܟ ܦܽܘܩܕܳܢܳܐ.</VERS>
      <VERS vnumber="61">ܟܰܕ݂ ܬܶܠܝܢ ܗܘܰܘ ܒܢܶܝ̈ܗܶܝܢ ܒܨܰܘܖ̈ܰܝܗܶܝܢ. ܘܒܰܙܘ ܒܳܬܰܝ̈ܗܶܝܢ. ܘܠܰܐܝܠܶܝܢ ܕܰܓܙܰܪܘ ܐܶܢܽܘܢ ܩܰܛܶܠܘ ܐܶܢܽܘܢ.</VERS>
      <VERS vnumber="62">ܘܣܰܓܺܝ̈ܐܶܐ ܡܶܢ ܝܺܣܪܳܐܶܝܠ ܐܶܬܚܰܝܰܠܘ ܘܶܐܬܥܰܫܰܢܘ: ܕܠܳܐ ܢܶܐܟܠܽܘܢ ܕܰܡܣܰܝܰܒ. ܘܰܓܒܰܘ ܠܗܽܘܢ ܕܰܢܡܽܘܬܽܘܢ ܘܠܳܐ ܕܢܶܣܬܰܝܒܽܘܢ ܒ: ܐܰܘ ܕܢܶܫܪܽܘܢ ܕܺܝܰܬܺܝܩܺܝ ܩܰܕܺܝܫܬܳܐ: ܘܡܺܝܬܘ.</VERS>
      <VERS vnumber="63">ܘܰܗܘܳܐ ܪܽܘܓܙܳܐ ܪܰܒܳܐ ܒܺܝܣܪܳܐܶܝܠ.</VERS>
    </CHAPTER>
    <CHAPTER cnumber="2">
      <VERS vnumber="1">ܘܰܒܗܳܢܽܘܢ ܝܰܘ̈ܡܳܬܳܐ: ܩܳܡ ܡܰܬܺܝܬܳܐ ܒܪܶܗ ܕܝܽܘܚܳܢܳܢ ܒܰܪ ܫܶܡܥܽܘܢ ܟܳܗܢܳܐ ܡܶܢ ܒܢܰܝ̈ ܝܽܘܢܳܕܳܒ ܡܶܢ ܐܽܘܪܺܫܠܶܡ. ܘܺܝܬܶܒ ܒܡܽܘܪܥܺܝܡ</VERS>
      <VERS vnumber="2">ܘܺܐܝܬ ܗܘܳܐ ܠܶܗ ܚܰܡܫܳܐ ܒܢܺܝ̈ܢ: ܝܽܘܚܳܢܳܢ ܗܰܘ ܕܡܶܬܩܪܶܐ ܓܰܕܝ</VERS>
      <VERS vnumber="3">ܘܫܶܡܥܽܘܢ ܕܶܐܬܩܪܺܝ ܬܰܪܣܰܝ</VERS>
      <VERS vnumber="4">ܘܺܝܗܽܘܕܳܐ ܗܰܘ ܕܶܐܬܩܪܺܝ ܡܰܩܒܰܝ</VERS>
      <VERS vnumber="5">ܘܶܐܠܺܝܥܳܙܰܪ ܗܰܘ ܕܶܐܬܩܪܺܝ ܚܽܘܪܳܢ. ܘܝܽܘܢܳܬܳܢ ܗܰܘ ܕܶܐܬܩܪܺܝ ܚܦܽܘܣ</VERS>
      <VERS vnumber="6">ܘܰܚܙܰܘ ܓܽܘܕܳܦ̈ܶܐ ܕܗܳܘܶܝܢ ܒܺܝܗܽܘܕܳܐ ܘܒܽܐܘܪܺܫܠܶܡ</VERS>
      <VERS vnumber="7">ܘܶܐܡܰܪ ܘܳܝ ܠܺܝ. ܠܡܳܢܳܐ ܐܶܬܝܰܠܕܶܬ݂ ܕܶܐܚܙܶܐ ܒܰܬܒܳܪܳܗ̇ ܕܒܰܪܬ ܥܰܡܝ: ܘܕܰܡܕܺܝܢܬܳܐ ܩܰܕܺܝܫܬܳܐ. ܘܺܝܬܶܒܘ ܬܰܡܳܢ ܢܽܘܟܪ̈ܳܝܶܐ. ܡܶܛܽܠ ܕܶܐܬܝܰܗܒܰܬ ܒܺܐܝܕܳܐ ܕܰܒܥܶܠܕܒܳܒ̈ܶܐ. ܘܒܶܝܬ ܡܰܩܕܫܳܗ̇ ܒܺܐܝܕܳܐ ܕܢܽܘܟܪ̈ܳܝܶܐ</VERS>
      <VERS vnumber="8">ܗܘܳܐ ܗܰܝܟܠܳܗ̇ ܒܰܙܒܰܢ ܐܰܝܟ ܓܰܒܪܳܐ ܡܫܰܒܚܳܐ</VERS>
      <VERS vnumber="9">ܘܗܳܫܳܐ ܡܳܐܢ̈ܶܐ ܕܬܶܫܒܽܘܚܬܳܗ̇ ܐܶܙܰܠܘ ܒܫܶܒܝܳܐ. ܝܰܠܽܘܕܶܝ̈ܗ̇ ܐܶܬܩܰܛܰܠܘ ܒܰܦܠܳܛܰܘ̈ܳܬܳܗ̇. ܘܰܥܠܰܝ̈ܡܶܝܗ̇ ܒܪܽܘܡܚܶܗ ܕܰܒܥܶܠܕܒܳܒܳܐ</VERS>
      <VERS vnumber="10">ܐܰܝܢܰܘ ܥܰܡܳܐ ܕܠܳܐ ܝܺܪܶܬ݂ ܒܡܰܠܟܽܘܬܳܗ̇: ܘܰܢܣܰܒ ܡܶܢ ܒܶܙܬܳܗ̇</VERS>
      <VERS vnumber="11">ܟܽܠܶܗ ܨܶܒܬܳܗ̇ ܐܶܬܢܣܶܒ ܡܶܢܳܗ̇. ܘܰܚܠܳܦ ܚܺܐܪܽܘܬܳܗ̇ ܗܘܳܬ݂ ܠܥܰܒܕܽܘܬܳܐ</VERS>
      <VERS vnumber="12">ܘܗܳܐ ܒܶܝܬ ܡܰܩܕܫܰܢ ܘܨܶܒܬܰܢ ܘܬܶܫܒܽܘܚܬܰܢ ܗܘܰܘ ܠܚܽܘܪܒܳܐ. ܘܣܰܚܶܦܘ ܐܶܢܽܘܢ ܥܰܡ̈ܡܶܐ</VERS>
      <VERS vnumber="13">ܘܰܠܡܳܢܳܐ ܡܶܟܺܝܠ ܐܳܙܶܠ ܠܰܢ ܠܡܶܚܳܐ</VERS>
      <VERS vnumber="14">ܣܰܕ݂ܶܩܘ ܡܰܬܺܝܬܳܐ ܘܰܒܢܰܘ̈ܗܝ ܢܰܚܬܰܝ̈ܗܽܘܢ: ܘܶܐܬܟܰܣܺܝܘ ܣܰܩܳܐ. ܘܶܐܬܶܐܒܶܠܘ ܪܰܘܪܒܳܐܺܝܬ</VERS>
      <VERS vnumber="15">ܘܶܐܬܰܘ ܦܳܠܚܰܘ̈ܗܝ ܕܡܰܠܟܳܐ ܗܳܢܽܘܢ ܕܳܐܠܨܺܝܢ ܗܘܰܘ ܥܰܠ ܡܰܣܛܝܳܢܽܘܬܳܐ: ܠܡܽܘܪܥܺܝܡ ܡܕܺܝܢܬܳܐ: ܕܰܢܕܰܒܚܽܘܢ</VERS>
      <VERS vnumber="16">ܣܰܓܺܝ̈ܐܶܐ ܡܶܢ ܝܺܣܪܳܐܶܝܠ ܐܶܬ݂ܰܘ ܠܘܳܬ݂ܗܽܘܢ. ܐܳܦ ܡܰܬܺܝܬܳܐ ܘܰܐܝܠܶܝܢ ܕܥܰܡܶܗ ܐܶܬܟܰܢܰܫܘ</VERS>
      <VERS vnumber="17">ܘܰܥܢܰܘ ܦܳܠܚܰܘ̈ܗܝ ܕܡܰܠܟܳܐ ܘܶܐܡܰܪܘ ܠܡܰܬܺܝܬܳܐ: ܐܰܢ̱ܬ ܗܽܘ ܪܺܝܫܳܐ ܘܪܰܒܳܐ ܘܰܡܫܰܒܚܳܐ ܒܰܡܕܺܝܢܬܳܐ ܗܳܕܶܐ: ܕܰܡܫܰܪܰܪ ܐܰܢ̱ܬ ܘܰܡܩܰܝܰܡ ܒܒܰܢܳܝ̈ܳܐ ܘܒܰܐܚ̈ܶܐ</VERS>
      <VERS vnumber="18">ܘܗܳܫܳܐ ܗܳܟܺܝܠ ܩܪܽܘܒ ܐܰܢ̱ܬ ܩܰܕܡܳܝܳܐ. ܘܰܥܒܶܕ ܦܽܘܩܕܳܢܶܗ ܕܡܰܠܟܳܐ ܐܰܝܟ ܕܰܥܒܰܕܘ ܟܽܠܗܽܘܢ ܥܰܡ̈ܡܶܐ: ܘܓܰܒܖ̈ܶܐ ܕܺܝܗܽܘܕܳܐ ܐܰܝܠܶܝܢ ܕܶܐܫܬܚܰܪܘ ܒܽܐܘܪܺܫܠܶܡ. ܘܬܶܗܘܶܐ ܐܰܢ̱ܬ ܘܰܒܢܰܝ̈ܟ ܡܶܢ ܪ̈ܳܚܡܶܐ ܕܡܰܠܟܳܐ: ܘܰܐܢ̱ܬ ܘܰܒܢܰܝ̈ܟ ܬܶܒܬܰܒܚܽܘܢ ܒܕܰܗܒܳܐ ܘܰܒܣܺܐܡܳܐ: ܘܰܒܫܰܪܟܳܐ ܕܡܰܘ̈ܗܒܳܬܳܐ ܐ̱ܚܪ̈ܳܢܝܳܬܳܐ</VERS>
      <VERS vnumber="19">ܘܰܥܢܳܐ ܡܰܬܺܝܬܳܐ ܒܩܳܠܳܐ ܪܳܡܳܐ ܘܶܐܡܰܪ. ܐܶܢܗܽܘ ܕܟܽܠܗܽܘܢ ܥܰܡ̈ܡܶܐ ܕܰܬܚܶܝܬ ܫܽܘܠܛܳܢܶܗ ܕܡܰܠܟܳܐ ܡܶܫܬܰܡܥܺܝܢ ܠܶܗ ܕܢܶܦܪܩܽܘܢ ܡܶܢ ܦܽܘܠܚܳܢܳܐ ܕܰܐܒܳܗܰܝ̈ܗܽܘܢ: ܘܢܶܨܛܒܽܘܢ ܒܦܽܘܩܕܳܢܰܘ̈ܗܝ</VERS>
      <VERS vnumber="20">ܐܶܠܳܐ ܐܶܢܳܐ ܘܰܒܢܰܝ̈ ܘܰܐܚܰܝ̈ ܒܕܺܝܰܬܺܝܩܺܝ ܕܰܐܒܳܗܰܝ̈ܢ ܪܳܕܶܝܢܰܢ</VERS>
      <VERS vnumber="21">ܚܳܣ ܠܰܢ ܕܢܶܫܒܽܘܩ ܢܳܡܽܘܣܶܗ ܕܡܳܪܝܳܐ ܘܦܽܘܩܕܳܢܰܘ̈ܗܝ</VERS>
      <VERS vnumber="22">ܠܳܐ ܡܶܫܬܰܡܥܺܝܢܰܢ ܠܡܶܠܬܶܗ ܕܡܰܠܟܳܐ: ܕܢܶܥܒܰܪ ܩܝܳܡܰܢ ܘܦܽܘܠܚܳܢܰܢ: ܐܰܘ ܕܢܶܣܛܶܐ ܡܶܢܗܽܘܢ ܠܝܰܡܺܝܢܳܐ ܘܰܠܣܶܡܳܠܳܐ</VERS>
      <VERS vnumber="23">ܘܟܰܕ݂ ܫܠܺܝ ܡܰܬܺܝܬܳܐ ܡܶܢ ܕܰܢܡܰܠܶܠ ܗܳܠܶܝܢ ܦܶܬܓܳܡ̈ܶܐ: ܩܪܶܒ ܓܰܒܪܳܐ ܚܰܕ ܝܽܗ̱ܘܕܳܝܳܐ ܠܥܺܝܢ ܟܽܠܶܗ ܥܰܡܳܐ: ܠܰܡܕܰܒܳܚܽܘ ܥܰܠ ܥܠܳܬܳܐ ܕܰܒܡܽܘܪܥܺܝܡ: ܐܰܝܟ ܦܽܘܩܕܳܢܶܗ ܕܡܰܠܟܳܐ</VERS>
      <VERS vnumber="24">ܘܰܚܙܳܐ ܡܰܬܺܝܬܳܐ ܘܛܰܢ ܘܪܰܬ݂ ܟܽܘ̈ܠܝܳܬܶܗ. ܘܰܐܣܶܩ ܚܶܡܬܳܐ ܐܰܝܟ ܕܺܝܢܳܐ. ܘܰܪܗܶܛ ܘܩܰܛܠܶܗ ܥܰܠ ܥܠܳܬܳܐ</VERS>
      <VERS vnumber="25">ܘܳܐܦ ܠܪܰܒܳܐ ܕܡܰܠܟܳܐ ܗܰܘ ܕܳܐܠܶܨ ܗܘܳܐ ܕܰܢܕܰܒܚܽܘܢ: ܩܰܛܠܶܗ ܒܗܰܘ ܙܰܒܢܳܐ. ܘܠܰܥܠܳܬܳܐ ܣܚܰܦ</VERS>
      <VERS vnumber="26">ܘܛܰܢ ܡܰܬܺܝܬܳܐ ܒܢܳܡܽܘܣܳܐ: ܐܰܝܟ ܕܰܥܒܰܕ ܦܺܝܢܚܶܣ ܠܙܰܡܪܺܝ ܒܰܪ ܣܰܠܳܘ</VERS>
      <VERS vnumber="27">ܘܰܩܪܳܐ ܡܰܬܺܝܬܳܐ ܒܰܡܕܺܝܢܬܳܐ ܒܩܳܠܳܐ ܪܳܡܳܐ ܘܶܐܡܰܪ: ܟܽܠ ܡܰܢܽܘ ܕܛܳܐܶܢ ܒܢܳܡܽܘܣܳܐ ܘܰܡܩܺܝܡ ܕܺܝܰܬܺܝܩܺܝ: ܢܺܐܬܶܐ ܒܳܬܰܪܝ</VERS>
      <VERS vnumber="28">ܘܰܥܪܰܩ ܗܽܘ ܘܰܒܢܰܘ̈ܗܝ ܠܛܽܘܪܳܐ. ܘܰܫܒܰܩܘ ܡܶܕܶܡ ܕܺܐܝܬ ܗܘܳܐ ܠܗܽܘܢ ܒܰܡܕܺܝܢܬܳܐ</VERS>
      <VERS vnumber="29">ܗܳܝܕܶܝܢ ܢܚܶܬܘ ܣܰܓܺܝ̈ܐܶܐ ܕܒܳܥܶܝܢ ܗܘܰܘ ܙܰܕܺܝܩܽܘܬܳܐ ܘܕܺܝܢܳܐ: ܠܰܐܪܥܳܐ ܕܡܰܕܒܪܳܐ ܕܢܶܬܒܽܘܢ ܬܰܡܳܢ</VERS>
      <VERS vnumber="30">ܗܶܢܽܘܢ ܘܰܒܢܰܝ̈ܗܽܘܢ ܘܢܶܫܰܝ̈ܗܽܘܢ ܘܰܒܥܺܝܪܗܽܘܢ. ܡܶܛܽܠ ܕܰܣܓܺܝ ܥܠܰܝܗܽܘܢ ܒܺܝ̈ܫܳܬܳܐ</VERS>
      <VERS vnumber="31">ܘܶܐܬܶܐܡܰܪ ܠܦܳܠܚܰܘ̈ܗܝ ܕܡܰܠܟܳܐ ܘܰܠܚܰܝ̈ܠܰܘܳܬܳܐ ܕܺܐܝܬ ܒܽܐܘܪܺܫܠܶܡ ܒܰܡܕܺܝܢܬܶܗ ܕܕܰܘܺܝܕ. ܕܰܢܚܶܬܘ ܐ̱ܢܳܫ̈ܳܐ ܐܰܝܠܶܝܢ ܕܒܰܛܶܠܘ ܦܽܘܩܕܳܢܶܗ ܕܡܰܠܟܳܐ. ܘܺܐܝܬܰܝܗܽܘܢ ܒܛܳܫ̈ܝܳܬܳܐ ܕܡܰܕܒܪܳܐ</VERS>
      <VERS vnumber="32">ܘܰܪܗܶܛܘ ܥܠܰܝܗܽܘܢ ܣܰܓܺܝ̈ܐܶܐ ܘܰܐܕܪܶܟܘ ܐܶܢܽܘܢ: ܘܰܥܒܰܕܘ ܥܰܡܗܽܘܢ ܩܪܳܒܳܐ ܒܝܰܘܡܳܐ ܕܫܰܒܬܳܐ</VERS>
      <VERS vnumber="33">ܘܶܐܡܰܪܘ ܠܗܽܘܢ: ܣܳܦܩܳܐ ܠܟܽܘܢ ܥܕܰܡܳܐ ܠܗܳܕܶܐ. ܦܽܘܩܘ ܘܰܥܒܶܕܘ ܐܰܝܟ ܦܽܘܩܕܳܢܶܗ ܕܡܰܠܟܳܐ ܘܰܚܝܰܘ</VERS>
      <VERS vnumber="34">ܘܶܐܡܰܪܘ ܠܳܐ ܢܳܦܩܺܝܢܰܢ. ܘܳܐܦܠܳܐ ܥܳܒܕܺܝܢܰܢ ܡܶܠܬܶܗ ܕܰܡܠܟܳܐ: ܠܡܶܫܪܳܐ ܘܠܰܡܒܰܛܳܠܽܘ ܝܰܘܡܳܐ ܕܫܰܒܬܳܐ</VERS>
      <VERS vnumber="35">ܘܣܰܪܗܶܒܘ ܥܠܰܝܗܽܘܢ ܩܪܳܒܳܐ</VERS>
      <VERS vnumber="36">ܘܠܳܐ ܝܰܗܒܘ ܠܗܽܘܢ ܦܶܬܓܳܡܳܐ: ܐܳܦܠܳܐ ܟܺܐܦܳܐ ܫܕܰܘ ܒܗܽܘܢ. ܘܳܐܦܠܳܐ ܣܟܰܪܘ ܒܰܐܦܰܝ̈ܗܽܘܢ ܡܛܰܫ̈ܝܳܬܳܐ</VERS>
      <VERS vnumber="37">ܐܶܠܳܐ ܐܶܡܰܪܘ. ܢܡܽܘܬ݂ ܟܽܠܰܢ ܒܰܦܫܺܝܛܽܘܬܰܢ. ܘܗܳܐ ܣܳܗܕܺܝܢ ܥܠܰܝܢ ܫܡܰܝܳܐ ܘܰܐܪܥܳܐ. ܕܰܕܠܳܐ ܒܕܺܝܢܳܐ ܡܰܘܒܕܺܝܢ ܐܢ̱ܬܽܘܢ ܠܰܢ</VERS>
      <VERS vnumber="38">ܘܩܳܡܘ ܥܠܰܝܗܽܘܢ ܒܝܰܘܡܳܐ ܕܫܰܒܬܳܐ ܘܩܰܛܶܠܘ ܐܶܢܽܘܢ: ܘܰܠܢܶܫܰܝ̈ܗܽܘܢ ܘܠܰܒܢܰܝ̈ܗܽܘܢ ܘܠܰܒܥܺܝܪܗܽܘܢ: ܐܰܝܟ ܐܳܠܶܦ ܢܰܦ̈ܫܳܢ ܕܰܒܢܰܝ̈ܢܳܫܳܐ</VERS>
      <VERS vnumber="39">ܘܰܫܡܰܥ ܡܰܬܺܝܬܳܐ ܘܪ̈ܳܚܡܰܘܗܝ. ܘܶܐܬܶܐܒܶܠܘ ܥܠܰܝܗܽܘܢ ܐܶܒܠܳܐ ܪܰܒܳܐ</VERS>
      <VERS vnumber="40">ܘܶܐܡܰܪܘ ܓܒܰܪ ܠܩܪܺܝܒܶܗ. ܐܶܢܗܽܘ ܕܢܶܥܒܶܕ ܟܽܠܰܢ ܐܰܝܟ ܕܰܥܒܰܕܘ ܐܰܚܰܝ̈ܢ. ܘܠܳܐ ܢܰܩܪܶܒ ܥܰܡ ܥܰܡ̈ܡܶܐ ܥܰܠ ܐܰܦܰܝ̈ ܢܰܦܫܰܢ ܘܥܰܠ ܐܰܦܰܝ̈ ܢܳܡܽܘܣܰܢ܆ ܒܰܥܓܰܠ ܡܰܘܒܕܺܝܢ ܘܰܡܪܺܝܡܺܝܢ ܠܰܢ ܡܶܢ ܐܰܪܥܳܐ</VERS>
      <VERS vnumber="41">ܘܶܐܬܡܰܠܰܟܘ ܒܗܰܘ ܝܰܘܡܳܐ ܘܶܐܡܰܪܘ ܕܟܽܠ ܓܰܒܪܳܐ ܕܢܺܐܬܶܐ ܥܠܰܝܢ ܠܰܩܪܳܒܳܐ ܒܝܰܘܡܳܐ ܕܫܰܒܬܳܐ: ܢܰܩܪܶܒ ܥܰܡܶܗ. ܘܠܳܐ ܢܡܽܘܬ݂ ܟܽܠܰܢ ܐܰܝܟ ܕܡܺܝܬܘ ܟܽܠܗܽܘܢ ܐܰܚܰܝ̈ܢ ܒܰܡܛܰܫ̈ܝܳܬܳܐ</VERS>
      <VERS vnumber="42">ܗܳܝܕܶܝܢ ܐܶܬܟܰܢܰܫܘ ܠܘܳܬܡ ܗܳܠܶܝܢ ܕܒܶܝܬ ܡܰܬܺܝܬܳܐ: ܟܢܽܘܫܬܳܐ ܕܰܐܣܺܝܪ̈ܳܝܶܐ ܡܶܢ ܝܺܣܪܳܐܶܝܠ ܕܥܰܫܺܝܢܺܝܢ ܒܚܰܝܠܳܐ: ܟܽܠ ܡܰܢܽܘ ܕܡܶܨܛܒܶܐ ܒܢܳܡܽܘܣܳܐ</VERS>
      <VERS vnumber="43">ܘܶܐܬܰܬܘܣܰܦܘ ܥܠܰܝܗܽܘܢ ܟܽܠܗܽܘܢ ܐܰܝܠܶܝܢ ܕܥܳܪܩܺܝܢ ܡܶܢ ܒܺܝ̈ܫܳܬܳܐ: ܘܰܗܘܰܘ ܠܗܽܘܢ ܠܫܽܘܪܳܪܳܐ</VERS>
      <VERS vnumber="44">ܘܰܐܩܺܝܡܘ ܚܰܝܠܳܐ: ܘܩܰܛܶܠܘ ܠܥܰܘ̈ܳܠܶܐ ܒܪܽܘܓܙܗܽܘܢ: ܘܠܰܐ̱ܢܳܫ̈ܳܐ ܥܳܒܖ̈ܰܝ ܢܳܡܽܘܣܳܐ ܒܚܶܡܬܗܽܘܢ. ܘܫܰܪܟܳܐ ܥܪܰܩܘ ܠܒܶܝܬ ܥܰܡ̈ܡܶܐ ܕܢܶܬܦܰܨܽܘܢ</VERS>
      <VERS vnumber="45">ܘܶܐܬܟܪܶܟܘ ܡܰܬܺܝܬܳܐ ܘܪ̈ܳܚܡܰܘܗܝ. ܘܣܰܚܶܦܘ ܥܳܠ̈ܰܘܳܬܳܐ</VERS>
      <VERS vnumber="46">ܘܰܓܙܰܪܘ ܛܠܳܝ̈ܶܐ ܐܰܝܠܶܝܢ ܕܠܳܐ ܓܙܺܝܪܺܝܢ ܗܘܰܘ: ܕܶܐܫܟܰܚܘ ܒܰܬܚܽܘ̈ܡܶܐ ܕܺܝܣܪܳܐܶܝܠ ܒܥܽܘܫܢܳܐ ܘܰܒܚܰܝܠܳܐ</VERS>
      <VERS vnumber="47">ܘܰܪܕܰܦܘ ܠܫܰܒܗܪ̈ܳܢܶܐ: ܘܶܐܬܩܰܝܰܡ ܥܒܳܕܳܐ ܒܺܐܝܕܰܝ̈ܗܽܘܢ</VERS>
      <VERS vnumber="48">ܘܢܰܣܒܽܘܗܝ ܠܢܳܡܽܘܣܳܐ ܡܶܢ ܐܺܝܕܳܐ ܕܥܰܡ̈ܡܶܐ: ܘܡܶܢ ܐܺܝܕܳܐ ܕܡܰܠܟܰܝ̈ܗܽܘܢ. ܘܠܳܐ ܝܰܗܒܘ ܕܬܶܬܪܺܝܡ ܩܰܪܢܶܗ ܕܥܰܘܠܳܐ</VERS>
      <VERS vnumber="49">ܘܰܩܪܶܒܘ ܝܰܘ̈ܡܳܬܳܐ ܕܡܰܬܺܝܬܳܐ ܕܰܢܡܽܘܬ݂ ܘܶܐܡܰܪ ܠܰܐܒܢܰܘ̈ܗܝ: ܗܳܫܳܐ ܐܶܫܬܰܪܰܬ݂ ܫܰܒܗܪܳܢܽܘܬܳܐ ܘܡܰܟܣܳܢܽܘܬܳܐ: ܘܙܰܒܢܳܐ ܕܣܽܘܚܳܦܳܐ ܘܚܶܡܬܳܐ ܕܪܽܘܓܙܳܐ</VERS>
      <VERS vnumber="50">ܗܳܫܳܐ ܒܢܰܝ̈: ܛܰܢܘ ܒܢܳܡܽܘܣܳܐ: ܘܗܰܒܘ ܢܰܦ̈ܫܳܬܟܽܘܢ ܥܰܠ ܐܰܦܰܝ̈ ܕܺܝܰܬܺܝܩܺܝ ܕܰܐܒܳܗܰܝ̈ܢ</VERS>
      <VERS vnumber="51">ܕܰܥܒܰܕܘ ܒܕܳܖ̈ܰܝܗܽܘܢ. ܘܩܰܒܶܠܘ ܬܶܫܒܽܘܚܬܳܐ ܪܰܒܬܳܐ ܘܰܫܠܳܡܳܐ ܕܰܠܥܳܠܰܡ</VERS>
      <VERS vnumber="52">ܐܰܒܪܳܗܳܡ ܠܳܐ ܗܘܳܐ ܒܢܶܣܝܽܘܢܳܐ ܣܶܫܬܟܰܚ ܡܗܰܝܡܰܢ: ܘܶܐܬܚܰܫܒܰܬ݂ ܠܶܗ ܠܙܰܕܺܝܩܽܘܬܳܐ</VERS>
      <VERS vnumber="53">ܘܝܰܘܣܶܦ ܒܙܰܒܢܳܐ ܕܽܐܘܠܨܳܢܶܗ ܢܛܰܪ ܢܳܡܽܘܣܳܐ: ܘܰܗܘܳܐ ܡܳܪܳܐ ܕܡܶܨܪܶܝܢ</VERS>
      <VERS vnumber="54">ܦܺܝܢܚܶܣ ܐܰܒܽܘܢ ܒܰܛܢܳܢܳܐ ܕܛܰܢ ܢܣܰܒ ܕܺܝܰܬܺܝܩܺܝ ܕܟܳܗܢܽܘܬܳܐ ܕܰܠܥܳܠܰܡ</VERS>
      <VERS vnumber="55">ܘܝܶܫܽܘܥ. ܒܰܕܫܰܡܠܺܝ ܡܶܠܬܳܐ ܗܘܳܐ ܕܰܝܳܢܳܐ ܥܰܠ ܝܺܣܪܳܐܶܝܠ</VERS>
      <VERS vnumber="56">ܘܟܳܠܳܒ. ܒܕܰܐܣܗܶܕ ܥܰܠ ܟܢܽܘܫܬܳܐ ܢܣܰܒ ܐܰܪܥܳܐ ܕܝܽܘܪܬܳܢܳܐ</VERS>
      <VERS vnumber="57">ܕܰܘܺܝܕ ܒܰܡܪܰܚܡܳܢܽܘܬܶܗ ܝܺܪܶܬ݂ ܬܪܽܘܢܳܘܣ ܕܡܰܠܟܽܘܬܳܐ ܕܰܠܥܳܠܰܡ ܥܳܠܡܺܝܢ</VERS>
      <VERS vnumber="58">ܘܺܐܠܺܝܳܐ ܒܰܕܛܰܢ ܛܢܳܢܶܗ ܕܢܳܡܽܘܣܳܐ ܐܶܬܥܰܠܺܝ ܠܰܫܡܰܝܳܐ</VERS>
      <VERS vnumber="59">ܘܚܰܢܰܢܝܳܐ ܘܥܰܙܰܪܝܳܐ ܘܡܺܝܫܰܐܶܝܠ ܕܗܰܝܡܶܢܘ ܐܶܬܦܰܨܺܝܘ ܡܶܢ ܫܰܠܗܶܒܺܝܬܳܐ ܕܢܽܘܪܳܐ</VERS>
      <VERS vnumber="60">ܘܕܳܢܺܝܐܶܝܠ ܒܰܦܫܺܝܛܽܘܬܶܗ ܐܶܬܦܰܨܺܝ ܡܶܢ ܦܽܘܡܳܐ ܕܰܐܪ̈ܝܰܘܳܬܳܐ.</VERS>
      <VERS vnumber="61">ܘܗܳܟܰܢܳܐ ܐܶܬܚܰܫܰܒܘ ܕܰܒܟܽܠ ܕܳܪ ܘܕܳܪ: ܟܽܠ ܐܰܝܠܶܝܢ ܕܣܰܒܰܪܘ ܒܶܗ: ܠܳܐ ܐܶܫܬܰܦܰܠܘ ܘܠܳܐ ܐܶܬܟܪܰܗܘ.</VERS>
      <VERS vnumber="62">ܡܶܢ ܡܶܠܰܘ̈ܗܝ ܕܓܰܒܪܳܐ ܥܰܘܳܠܳܐ ܠܳܐ ܬܶܕܚܠܽܘܢ. ܡܶܛܽܠ ܕܬܶܫܒܽܘܚܬܶܗ ܠܙܶܒܠܳܐ ܘܰܠܬܰܘܠܥܳܐ ܗܳܘܝܳܐ.</VERS>
      <VERS vnumber="63">ܝܰܘܡܳܢܳܐ ܡܶܬܬܪܺܝܡ ܘܠܰܡܚܰܪ ܠܳܐ ܐܺܝܬܰܘܗܝ. ܡܶܛܽܠ ܕܗܳܦܶܟ ܠܶܗ ܠܥܰܦܪܶܗ. ܘܡܰܚܫܰܒܬܶܗ ܐܳܒܕܳܐ.</VERS>
      <VERS vnumber="64">ܘܰܐܢ̱ܬܽܘܢ ܒܢܰܝ̈: ܐܶܬܚܰܝܰܠܘ ܘܶܐܬܥܰܫܰܢܘ ܒܢܳܡܽܘܣܳܐ. ܡܶܛܽܠ ܕܒܶܗ ܬܶܫܬܰܒܚܽܘܢ.</VERS>
      <VERS vnumber="65">ܘܗܳܐ ܫܶܡܥܽܘܢ ܐܰܚܽܘܟܽܘܢ: ܝܳܕܰܥ ܐ̱ܢܳܐ ܕܓܰܒܪܰܐ ܗ̱ܘ ܕܡܶܠܟ݂ܳܐ ܘܰܕܬܰܪܥܺܝܬܳܐ. ܠܶܗ ܗܘܰܝܬܽܘܢ ܡܶܫܬܰܡܥܺܝܢ ܟܽܠܗܽܘܢ ܝܰܘ̈ܡܳܬܟܽܘܢ. ܘܗܽܘ ܢܶܗܘܶܐ ܠܟܽܘܢ ܪܺܝܫܳܐ ܘܰܡܕܰܒܪܳܢܳܐ.</VERS>
      <VERS vnumber="66">ܘܺܝܗܽܘܕܳܐ ܡܰܩܒܰܝ: ܥܰܫܺܝܢ ܚܰܝܠܳܐ ܡܶܢ ܛܰܠܝܽܘܬܶܗ. ܗܽܘ ܢܶܗܘܶܐ ܠܟܽܘܢ ܪܺܝܫܳܐ ܘܰܡܕܰܒܪܳܢܳܐ ܕܰܩܪ̈ܳܒܶܐ. ܘܗܽܘ ܢܰܩܪܶܒ ܩܪܳܒܳܐ ܥܰܡ ܥܰܡ̈ܡܶܐ.</VERS>
      <VERS vnumber="67">ܘܰܐܢ̱ܬܽܘܢ ܩܰܪܶܒܘ ܠܘܳܬܟܽܘܢ ܠܟܽܠܗܽܘܢ ܥܳܒܽܘܕܰܘ̈ܗܝ ܕܢܳܡܽܘܣܳܐ. ܘܰܬܒܰܥܘ ܬܒܰܥܬܶܗ ܕܥܰܡܟܽܘܢ.</VERS>
      <VERS vnumber="68">ܘܰܦܪܽܘܥܘ ܦܽܘܪܥܳܢܳܐ ܠܥܰܡ̈ܡܶܐ. ܘܚܽܘܪܘ ܒܦܽܘܩܕܳܢܰܘ̈ܗܝ ܕܢܳܡܽܘܣܳܐ.</VERS>
      <VERS vnumber="69">ܘܒܰܪܶܟ ܐܶܢܽܘܢ ܘܶܐܬܟܰܢܰܫ ܠܘܳܬ ܐܰܒܳܗܰܘ̈ܗܝ.</VERS>
      <VERS vnumber="70">ܘܡܺܝܬ ܡܰܬܺܝܬܳܐ: ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܡܳܢܶܐ ܕܡܰܠܟܽܘܬܳܐ: ܘܩܰܒܪܽܘܗܝ ܒܢܰܘ̈ܗܝ ܒܩܰܒܪܳܐ ܕܰܐܒܳܗܰܘ̈ܗܝ ܒܡܽܘܪܥܺܝܡ. ܘܶܐܬܶܐܒܶܠܘ ܥܠܰܘܗܝ ܟܽܠܶܗ ܝܺܣܪܳܐܶܝܠ ܐܶܒܠܳܐ ܪܰܒܳܐ.</VERS>
    </CHAPTER>
    <CHAPTER cnumber="3">
      <VERS vnumber="1">ܘܩܳܡ ܚܠܳܦܰܘܗܝ ܒܪܶܗ ܝܺܗܽܘܕܳܐ ܘܡܰܩܒܰܝ.</VERS>
      <VERS vnumber="2">ܘܰܡܥܰܕܪܺܝܢ ܗܘܰܘ ܠܶܗ ܟܽܠܗܽܘܢ ܐܰܚܰܘ̈ܗܝ: ܘܟܽܠܗܽܘܢ ܐܰܝܠܶܝܢ ܕܢܰܩܺܝܦܺܝܢ ܗܘܰܘ ܠܰܐܒܽܘܗܝ ܘܡܰܩܪܒܺܝܢ ܗܘܰܘ ܩܪ̈ܳܒܰܘܗܝ ܕܺܝܣܪܳܐܶܝܠ ܒܒܽܘܣܳܡܳܐ ܘܰܒܚܰܕܽܘܬܳܐ</VERS>
      <VERS vnumber="3">ܘܰܐܘܪܶܒ ܘܰܐܣܓܺܝ ܝܺܗܽܘܕܳܐ ܬܶܫܒܽܘܚܬܳܐ ܠܥܰܡܶܗ. ܘܰܠܒܶܫ ܫܶܪܝܳܢܳܐ ܐܰܝܟ ܓܰܢܒܳܪܳܐ. ܘܶܐܬܚܰܙܰܩ ܒܡܳܐܢܰܝ̈ ܩܪܳܒܶܗ. ܘܰܥܒܰܕ ܩܪ̈ܳܒܶܐ ܘܟܰܣܺܝ ܡܰܫܪ̈ܳܝܳܬܳܐ ܒܪܽܘܡܚܶܗ.</VERS>
      <VERS vnumber="4">ܘܶܐܬܕܰܡܺܝ ܠܰܐܪܝܳܐ ܒܰܥܒܳܕܰܘ̈ܗܝ. ܘܰܐܝܟ ܓܺܘܪܳܐ ܕܰܐܪܝܳܐ ܕܢܳܗܶܡ ܠܰܬܒܳܪܳܐ.</VERS>
      <VERS vnumber="5">ܘܰܕܪܰܦ ܠܥܰܘ̈ܳܠܶܐ ܒܰܒܛܺܝܠܽܘܬܳܐ. ܘܠܰܐܝܠܶܝܢ ܕܫܳܚܩܺܝܢ ܠܥܰܡܶܗ ܐܰܘܩܶܕ݂ ܒܫܰܠܗܶܒܺܝܬܳܐ.</VERS>
      <VERS vnumber="6">ܘܰܥܪܰܩܘ ܘܶܐܬܪܗܶܒܘ ܥܰܘ̈ܳܠܶܐ ܡܶܢ ܕܶܚܠܬܶܗ. ܘܟܽܠܗܽܘܢ ܦܳܠܚܰܝ̈ ܥܰܘܠܳܐ ܐܶܬܬܙܺܝܥܘ. ܘܶܐܬܺܝܗܶܒܘ ܦܽܩܘܪܩܳܢܳܐ ܒܺܐܝܕܰܘ̈ܗܝ. </VERS>
      <VERS vnumber="7">ܘܡܰܪܡܰܪ ܘܰܐܙܥܶܩ ܠܡܰܠܟ̈ܶܐ ܣܰܓܺܝ̈ܐܶܐ. ܘܚܰܕܺܝ ܘܒܰܣܶܡ ܠܺܝܣܪܳܐܶܝܠ ܒܰܥܒܳܕܰܘ̈ܗܝ. ܘܰܥܕܰܡܳܐ ܠܥܳܠܰܡ ܢܶܗܘܶܐ ܕܽܘܟܪܳܢܶܗ ܠܒܽܘܪܟܬܳܐ.</VERS>
      <VERS vnumber="8">ܘܗܰܠܶܟ ܒܰܡܕܺܝ̈ܢܳܬܳܐ ܕܺܝܗܽܘܕܳܐ: ܘܰܐܘܒܶܕ݂ ܖ̈ܰܫܺܝܥܶܐ ܡܶܢܗܶܝܢ. ܘܰܐܗܦܶܟ ܪܽܘܓܙܳܐ ܡܶܢ ܝܺܣܪܳܐܶܝܠ</VERS>
      <VERS vnumber="9">ܘܶܐܫܬܰܡܰܗ ܥܕܰܡܳܐ ܠܣܰܘ̈ܦܶܝܗ̇ ܕܰܐܪܥܳܐ. ܘܟܰܢܶܫ ܡܒܰܕܖ̈ܶܐ.</VERS>
      <VERS vnumber="10">ܘܟܰܢܶܫ ܐܰܦܠܳܘܢܝܳܘܣ ܥܰܡ̈ܡܶܐ: ܡܶܢ ܫܳܡܪܺܝܢ ܚܰܝܠܳܐ ܣܰܓܺܝܐܳܐ: ܕܢܰܩܪܶܒ ܥܰܡ ܝܺܣܪܳܐܶܝܠ.</VERS>
      <VERS vnumber="11">ܘܺܝܕܰܥ ܝܺܗܽܘܕܳܐ ܘܰܢܦܰܩ ܠܩܽܘܒܠܗܽܘܢ: ܘܰܐܡܚܳܝܗܝ ܘܰܐܪܡܝܶܗ. ܘܰܢܦܰܠܘ ܡܶܢܗܽܘܢ ܩܛܺܝ̈ܠܶܐ ܣܰܓܺܝ̈ܐܶܐ. ܘܫܰܪܟܗܽܘܢ ܥܪܰܩܘ.</VERS>
      <VERS vnumber="12">ܘܰܢܣܰܒ ܒܶܙܬܗܽܘܢ. ܘܳܐܦ ܣܰܝܦܶܗ ܕܰܐܦܳܠܳܘܢܺܝܳܘܣ ܢܣܰܒ ܝܺܗܽܘܕܳܐ. ܘܒܶܗ ܡܰܩܪܶܒ ܗܘܳܐ ܟܽܠܗܽܘܢ ܝܰܘ̈ܡܳܬܳܐ.</VERS>
      <VERS vnumber="13">ܘܰܫܡܰܥ ܗܺܝܪܳܢ ܪܺܝܫܳܐ ܕܚܰܝ̈ܠܰܘܳܬܳܐ ܕܣܽܘܪܺܝܰܐ: ܕܟܰܢܶܫ ܝܺܗܽܘܕܳܐ ܟܢܽܘܫܬܳܐ ܕܰܡܗܰܝܡ̈ܢܶܐ ܠܘܳܬܶܗ ܕܢܳܦܩܺܝܢ ܠܰܩܪܳܒܳܐ. </VERS>
      <VERS vnumber="14">ܘܶܐܡܰܪ ܕܶܐܥܒܶܕ݂ ܠܺܝ ܫܡܳܐ: ܘܶܐܫܬܰܒܰܚ ܒܡܰܠܟ̈ܘܳܬܳܐ. ܘܰܐܩܪܶܒ ܥܰܡ ܝܺܗܽܘܕܳܐ ܘܥܰܡ ܐܰܝܠܶܝܢ ܕܥܰܡܶܗ ܗܳܠܶܝܢ ܕܡܰܣܠܶܝܢ ܡܶܠܬܶܗ ܕܡܰܠܟܳܐ.</VERS>
      <VERS vnumber="15">ܘܰܐܘܣܶܦ ܠܡܶܣܰܩ. ܘܣܶܠܩܰܬ݂ ܥܰܡܶܗ ܡܰܫܪܺܝܬܳܐ ܪܰܒܬܳܐ ܘܥܰܫܺܝܢܬܳܐ ܕܪ̈ܫܺܝܥܶܐ ܠܥܽܘܕܪܳܢܶܗ: ܠܡܶܥܒܰܕ݂ ܦܽܘܪܥܳܢܳܐ ܒܰܒܢܰܝ̈ ܝܺܣܪܳܐܶܝܠ.</VERS>
      <VERS vnumber="16">ܘܡܰܛܺܝ ܥܕܰܡܳܐ ܠܡܰܣܰܩܬܳܐ ܕܒܶܝܬ ܚܰܘܪܳܢ. ܘܰܢܦܰܩ ܝܺܗܺܘܕܳܐ ܠܽܐܘܪܥܶܗ ܒܐ̱ܢܫ̈ܳܐ ܙܥܽܘܖ̈ܶܐ.</VERS>
      <VERS vnumber="17">ܟܰܕ ܕܶܝܢ ܚܙܰܘ ܗܳܠܶܝܢ ܕܥܰܡ ܝܺܗܽܘܕܳܐ: ܠܡܰܫܪܺܝܬܳܐ ܕܳܐܬܝܳܐ ܠܽܘܩܒܰܠܗܽܘܢ ܐܶܡܰܪܘ ܠܺܝܗܽܘܕܳܐ. ܐܰܝܟܰܢܳܐ ܡܶܫܟܚܺܝܢܰܢ ܕܟܰܕ ܙܥܽܘܖ̈ܶܐ ܚܢܰܢ: ܢܰܩܪܶܒ ܥܰܡ ܗܳܢܳܐ ܟܽܠܶܗ ܚܰܝܠܳܐ ܥܰܫܺܝܢܳܐ. ܘܰܚܢܰܢ ܗܳܐ ܥܰܝ݂ܺܝ݂ܦܺܝܢܰܢ. ܕܠܳܐ ܠܥܺܝܣ ܠܰܢ ܝܰܘܡܳܢܳܐ.</VERS>
      <VERS vnumber="18">ܘܶܐܡܰܪ ܝܺܗܽܘܕܳܐ . ܦܫܺܝܩܳܐ ܗ̱ܝ ܗܳܕܳܐ ܕܢܶܫܬܰܠܡܽܘܢ ܣܰܓܺܝ̈ܐܶܐ ܒܺܐܝܕܳܐ ܕܰܙܥܽܘܖ̈ܶܐ. ܘܠܰܝܬ ܟܠܳܝܬܳܐ ܩܕܳܡ ܥܳܡܽܘܪܳܐ ܕܰܫܡܰܝܳܐ. ܠܡܶܦܪܰܩ ܒܣܰܓܺܝ̈ܐܶܐ ܐܰܘ ܒܰܙܥܽܘܖ̈ܶܐ.</VERS>
      <VERS vnumber="19">ܡܶܛܽܠ ܕܠܳܐ ܗܘܳܐ ܒܚܰܝܠܳܐ ܣܰܓܺܝܳܐܐ ܗܳܘܝܳܐ ܙܳܟܽܘܬܳܐ ܕܰܩܪܳܒܳܐ: ܐܶܠܳܐ ܡܶܢ ܫܡܰܝܳܐ ܗܽܘ ܡܶܬܺܝܗܶܒ ܚܰܝܠܳܐ</VERS>
      <VERS vnumber="20">ܗܶܢܽܘܢ ܐܳܬܶܝܢ ܥܠܰܝܢ ܒܣܽܘܓܳܐܐ ܕܚܰܝܠܳܐ ܕܥܰܘܠܳܐ ܘܰܕܥܰܨܪܳܐ: ܕܰܢܪܺܝܡܽܘܢ ܘܢܰܛܥܽܘܢ ܠܰܢ ܘܰܠܢܶܫܰܝ̈ܢ ܘܠܰܒܢܰܝ̈ܢ ܘܢܶܫܒܽܘܢܳܢ</VERS>
      <VERS vnumber="21">ܘܰܚܢܰܢ ܕܶܝܢ ܡܰܩܪܒܺܝܢܰܢ ܥܰܠ ܐܰܦܰܝ̈ ܢܰܦ̈ܫܳܬܰܢ ܘܢܳܡܽܘܣܰܝ̈ܢ</VERS>
      <VERS vnumber="22">ܘܡܳܪܝܳܐ ܢܶܫܚܽܘܩ ܐܶܢܽܘܢ ܩܕܳܡܰܝܢ. ܘܰܐܢ̱ܬܽܘܢ ܠܳܐ ܬܶܕܚܠܽܘܢ ܡܶܢܗܽܘܢ</VERS>
      <VERS vnumber="23">ܘܟܰܕ݂ ܫܠܺܝ ܕܶܝܢ ܝܺܗܽܘܕܳܐ ܡܶܢ ܕܰܡܡܰܠܶܠ: ܫܘܰܪ ܢܦܰܠ ܒܗܽܘܢ ܡܶܢ ܫܶܠܝܳܐ. ܘܰܢܦܰܠ ܗܺܝܪܳܘܢ ܘܡܰܫܪ̈ܝܳܬܶܗ ܩܕܳܡܰܘܗܝ</VERS>
      <VERS vnumber="24">ܘܪܳܕܦܺܝܢ ܗܘܰܘ ܠܶܗ ܕܒܶܝܬ ܝܺܗܽܘܕܳܐ ܒܡܰܚܰܬܬܳܐ ܕܒܶܝܬ ܚܰܘܪܳܢ ܥܕܰܡܳܐ ܠܰܦܩܰܥܬܳܐ. ܘܰܢܦܰܠܘ ܡܶܢܗܽܘܢ ܐܰܝܟ ܬܡܳܢܶܡܳܐܐ ܓܰܒܪ̈ܺܝܢ. ܘܫܰܪܟܗܽܘܢ ܥܪܰܩܘ ܠܰܐܪܥܳܐ ܕܰܦܠܶܫܬܳܝ̈ܶܐ</VERS>
      <VERS vnumber="25">ܘܫܰܪܝܰܬ݂ ܕܶܚܠܬܶܗ ܕܺܝܗܽܘܕܳܐ ܘܕܰܐܚܰܘ̈ܗܝ ܘܙܰܘܥܬܗܽܘܢ ܢܳܦܠܳܐ ܥܰܠ ܟܽܠܗܽܘܢ ܥܰܡ̈ܡܶܐ ܕܰܚܕܳܖ̈ܰܝܗܽܘܢ</VERS>
      <VERS vnumber="26">ܘܡܰܛܺܝ ܫܡܶܗ ܥܕܰܡܳܐ ܠܡܰܠܟܳܐ. ܘܥܰܠ ܣܽܘܥܪ̈ܳܢܰܘܗܝ ܕܺܝܗܽܘܕܳܐ ܡܬܰܢܶܝܢ ܗܘܰܘ ܟܽܠܗܽܘܢ ܥܰܡ̈ܡܶܐ</VERS>
      <VERS vnumber="27">ܟܰܕ ܫܡܰܥ ܕܶܝܢ ܐܰܢܛܝܰܟܳܘܣ ܗܳܠܶܝܢ ܡ̈ܶܠܶܐ: ܐܶܬܚܰܡܰܬ݂ ܒܪܽܘܓܙܳܐ. ܘܫܰܕܰܪ ܟܰܢܶܫ ܠܟܽܠܶܗ ܚܰܝܠܳܐ ܕܡܰܠܟܽܘܬܶܗ: ܡܰܫܪܺܝܬܳܐ ܪܰܒܬܳܐ ܥܰܫܺܝܢܬܳܐ</VERS>
      <VERS vnumber="28">ܘܰܦܬܰܚ ܒܶܝܬ ܓܰܙܰܘ̈ܗܝ. ܘܝܰܗܒ ܡܰܘ̈ܗܒܳܬܳܐ ܠܚܰܝ̈ܠܰܘܗܝ ܠܰܚܕܳܐ ܫܰܢܬܳܐ. ܘܰܦܩܰܕ ܠܗܽܘܢ ܕܢܶܗܘܽܘܢ ܥܬܺܝܕܺܝܢ ܘܰܡܛܰܝܒܺܝܢ ܠܟܽܠ ܨܒܽܘ</VERS>
      <VERS vnumber="29">ܘܰܚܙܳܐ ܕܶܐܬܒܰܨܰܪ ܠܶܗ ܟܶܣܦܳܐ ܡܶܢ ܒܶܝܬ ܓܰܙܰܘ̈ܗܝ: ܘܰܫܩܳܠܶܝ̈ܗ̇ ܕܰܐܪܥܳܐ ܙܥܽܘܪܺܝܢ: ܡܶܛܽܠ ܦܳܠܓܽܘܬܳܐ ܘܰܡܚܽܘܬܳܐ ܕܰܥܒܰܕ ܒܰܐܪܥܳܐ: ܕܰܨܒܳܐ ܕܰܢܪܺܝܡ ܢܳܡܽܘܣܳܐ ܕܰܐܒܳܗܰܝ̈ܗܽܘܢ ܕܡܶܢ ܩܕܺܝܡ</VERS>
      <VERS vnumber="30">ܘܰܕܚܶܠ ܕܰܠܡܳܐ ܠܳܐ ܢܶܫܬܟܰܚ ܠܶܗ ܠܡܶܬܰܠ ܙܒܰܢܬܳܐ ܕܬܰܪܬܶܝܢ. ܡܶܛܽܠ ܕܡܰܣܓܶܐ ܗܘܳܐ ܓܶܝܪ ܠܡܶܬܰܠ ܒܺܐܝܕܳܐ ܪܰܒܬܳܐ: ܝܰܬܺܝܪ ܡܶܢ ܡܰܠܟ̈ܶܐ ܕܡܶܢ ܩܕܳܡܰܘܗܝ</VERS>
      <VERS vnumber="31">ܒܢܰܦܫܶܗ ܕܶܝܢ ܣܰܓܺܝ ܡܶܬܬܥܺܝܩ ܗܘܳܐ. ܘܶܐܬܚܰܫܰܒ ܐܰܢܛܝܰܟܳܘܣ ܕܢܺܐܙܰܠ ܠܳܦܪܶܣ: ܘܰܕܢܶܣܰܒ ܫܩܳܠܶܝ̈ܗ̇ ܕܰܐܪܥܳܐ: ܘܠܰܡܟܰܢܳܫܽܘ ܟܶܣܦܳܐ ܣܰܓܺܝܐܳܐ</VERS>
      <VERS vnumber="32">ܘܰܫܒܰܩ ܠܠܽܘܣܺܝܳܐ ܓܰܒܪܳܐ ܡܫܰܒܚܳܐ: ܕܡܶܢ ܓܶܢܣܳܐ ܗܘܳܐ ܕܡܰܠܟܽܘܬܳܐ: ܥܰܠ ܥܒܺܝ̈ܕܳܬܶܗ ܕܡܰܠܟܳܐ: ܡܶܢ ܢܰܗܪܳܐ ܦܪܳܬ݂: ܘܰܥܕܰܡܳܐ ܠܰܬܚܽܘܡܳܗ̇ ܕܡܶܨܪܶܝܢ</VERS>
      <VERS vnumber="33">ܘܠܰܡܪܰܒܳܝܽܘ ܠܰܒܪܶܗ ܕܰܢܛܺܝܰܟܳܘܣ: ܥܕܰܡܳܐ ܕܢܶܗܦܽܘܟ ܘܢܺܐܬܶܐ</VERS>
      <VERS vnumber="34">ܘܰܐܫܠܶܡ ܠܶܗ ܦܺܝ̈ܠܶܐ ܘܦܶܠܓܶܗ ܕܚܰܝܠܶܗ. ܘܦܰܩܕܶܗ ܥܰܠ ܟܽܠܡܶܕܶܡ ܕܨܳܒܶܐ ܗܘܳܐ ܘܥܰܠ ܥܳܡܽܘܪ̈ܶܝܗ̇ ܕܺܝܗܽܘܕܳܐ ܘܕܽܐܘܪܺܫܠܶܡ</VERS>
      <VERS vnumber="35">ܠܰܡܫܰܕܳܪܽܘ ܥܠܰܝܗܽܘܢ ܚܰܝܠܳܐ: ܘܰܠܡܶܥܛܳܐ ܘܠܰܡܓܰܡܳܪܽܘ ܚܰܝܠܶܗ ܕܺܝܣܪܳܐܶܝܠ: ܘܰܠܡܰܘܒܳܕܽܘ ܫܰܪܟܳܗ̇ ܕܽܐܘܪܺܫܠܶܡ: ܘܠܰܡܪܳܡܽܘ ܕܽܘܟܪܳܢܗܽܘܢ ܡܶܢ ܐܰܬܪܳܐ</VERS>
      <VERS vnumber="36">ܘܰܠܡܰܘܬܳܒܽܘ ܒܢܰܝ̈ ܢܽܘܟܪ̈ܳܝܶܐ ܒܟܽܠ ܬܚܽܘܡܰܝ̈ܗܽܘܢ: ܘܰܠܡܰܘܪܳܬܽܘ ܐܰܪܥܗܽܘܢ</VERS>
      <VERS vnumber="37">ܘܡܰܠܟܳܐ ܕܒܰܪ ܦܶܠܓܶܗ ܕܚܰܝܠܳܐ ܗܰܘ ܕܶܐܫܬܚܰܪ: ܘܰܫܩܰܠ ܡܶܢ ܐܰܢܛܝܳܟܺܝܰܐ ܡܕܺܝܢܬܳܐ ܕܡܰܠܟܽܘܬܶܗ. ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܫܒܰܥ. ܘܰܥܒܰܪ ܠܢܰܗܪܳܐ ܦܪܳܬ݂: ܘܰܡܗܰܠܶܟ ܗܘܳܐ ܒܰܐܪ̈ܥܳܬܳܐ ܥܶܠܳܝ̈ܳܬܳܐ</VERS>
      <VERS vnumber="38">ܘܰܓܒܳܐ ܠܽܘܣܺܝܳܐ ܠܰܦܛܽܘܠܡܶܐܳܘܣ ܒܶܪܗ ܕܕܰܘܪܡܺܝܳܘܣ: ܘܰܠܢܺܝܩܳܢܳܘܪ ܘܰܠܓܽܘܪܓܳܝܳܐ: ܐ̱ܢܳܫ̈ܳܐ ܚܰܝܠܬܳܢ̈ܶܐ ܡܶܢ ܪ̈ܳܚܡܰܘܗܝ ܕܡܰܠܟܳܐ</VERS>
      <VERS vnumber="39">ܘܫܰܕܰܪ ܥܰܡܗܽܘܢ ܐܰܪܒܺܝܢ ܐܰܠܦܺܝ̈ܢ ܪ̈ܶܓܠܳܝܶܐ: ܘܫܰܒܥܳܐ ܐܰܠܦܺܝ̈ܢ ܦܰܪ̈ܳܫܶܐ: ܠܡܺܐܙܰܠ ܠܰܐܪܥܳܐ ܕܺܝܗܽܘܕܳܐ: ܠܰܡܚܰܒܳܠܽܘܬܳܗ̇ ܐܰܝܟ ܡܶܠܬܶܗ ܕܡܰܠܟܳܐ</VERS>
      <VERS vnumber="40">ܘܰܫܩܰܠܘ ܕܒܶܝܬ ܦܛܽܘܠܡܶܐܳܘܣ ܥܰܡ ܟܽܠܶܗ ܚܰܝܠܗܽܘܢ: ܘܶܐܬ݂ܰܘ ܘܰܫܪܰܘ ܥܰܠ ܓܢܶܒ ܥܰܡܐܽܘܣ ܒܰܐܪܥܳܐ ܕܰܦܩܰܥܬܳܐ</VERS>
      <VERS vnumber="41">ܘܰܫܡܰܥܘ ܬܰܓܳܖ̈ܶܐ ܕܰܐܪܥܳܐ ܫܶܡܥܗܽܘܢ. ܘܰܢܣܰܒܘ ܟܶܣܦܳܐ ܘܕܰܗܒܳܐ ܣܰܓܺܝܐܳܐ: ܘܩܰܘ̈ܕܶܐ ܘܣܽܘ̈ܛܡܶܐ: ܘܶܐܬܰܘ ܠܰܡܫܪܺܝܬܳܐ ܠܡܶܣܰܒ ܠܰܒܢܰܝ̈ ܝܺܣܪܳܐܶܝܠ ܠܥܰܒܕ̈ܶܐ. ܘܶܐܬܬܰܘܣܰܦ ܥܠܰܝܗܽܘܢ ܚܰܝܠܳܐ ܕܣܽܘܪܺܝܰܐ ܘܥܰܡܳܐ ܕܰܦܠܶܫܬܳܝ̈ܶܐ</VERS>
      <VERS vnumber="42">ܘܰܚܙܳܐ ܝܺܗܽܘܕܳܐ ܘܰܐܚܰܘ̈ܗܝ ܕܰܣܓܺܝ ܒܺܝ̈ܫܳܬܳܐ: ܘܚܰܝܠܳܐ ܟܪܺܝܟ ܠܰܬܚܽܘܡܰܝ̈ܗܽܘܢ. ܘܺܝܠܶܦܘ ܐܳܦ ܡܶܠܰܘ̈ܗܝ ܕܡܰܠܟܳܐ: ܗܳܠܶܝܢ ܕܰܦܩܰܕ ܡܶܛܽܠ ܥܰܡܳܐ ܕܢܰܘܒܕܽܘܢ ܘܢܶܥܛܽܘܢܳܝܗܝ</VERS>
      <VERS vnumber="43">ܘܶܐܡܰܪ ܓܒܰܪ ܠܩܰܪܺܝܒܶܗ. ܢܩܺܝܡ ܣܽܘܚܦܶܗ ܕܥܰܡܰܢ. ܘܢܰܩܪܶܒ ܥܰܠ ܐܰܦܰܝ̈ ܥܰܡܰܢ ܘܩܽܘܕܫܰܢ</VERS>
      <VERS vnumber="44">ܘܶܐܬܟܰܢܰܫܘ ܟܢܽܘܫܬܗܽܘܢ ܕܰܗܘܳܬ݂ ܡܛܰܝܒܳܐ ܠܰܩܪܳܒܳܐ: ܘܠܰܡܨܰܠܳܝܽܘ ܘܰܠܡܶܫܐܰܠ ܖ̈ܰܚܡܶܐ ܘܰܚܢܳܢܳܐ</VERS>
      <VERS vnumber="45">ܐܽܘܕܺܫܠܶܡ ܕܶܝܢ ܐܺܝܬܺܝܗ̇ ܗܘܳܬ݂ ܚܰܪܒܬܳܐ ܕܠܳܐ ܝܰܬ݂ܒܳܐ. ܘܠܰܝܬ ܕܥܳܐܶܠ ܘܢܳܦܶܩ ܒܳܗ̇ ܡܶܢ ܝܰܠ̈ܕܶܝܗ̇. ܘܒܶܝܬ ܡܰܩܕܫܳܗ̇ ܡܶܬܬܕܺܝܫ ܗܘܳܐ. ܘܰܒܢܰܝ̈ ܢܽܘܟܪ̈ܳܝܶܐ ܝܳܬܒܺܝܢ ܗܘܰܘ ܒܶܝܬ ܡܶܪܕܳܗ̇. ܘܰܗܘܳܬ݂ ܒܶܝܬ ܡܰܫܪܝܳܐ ܠܥܰܡ̈ܡܶܐ. ܘܶܐܫܬܰܩܠܰܬ݂ ܚܰܕܽܘܬܳܐ ܡܶܢ ܝܰܥܩܽܘܒ. ܘܰܓܡܰܪܘ ܡܶܢܳܗ̇ ܩܺܝܬܳܖ̈ܶܐ ܘܟܶܢܳܖ̈ܶܐ</VERS>
      <VERS vnumber="46">ܘܶܐܬܰܟܰܫܘ ܘܥ̣ܰܠܘ ܠܡܰܨܦܝܳܐ ܠܽܘܩܒܰܠ ܐܽܘܪܺܫܠܶܡ. ܡܶܛܽܠ ܕܒܶܝܬ ܨܠܽܘܬܳܐ ܗܘܳܬ݂ ܡܶܢ ܩܕܺܝܡ ܡܰܨܦܝܳܐ ܠܺܝܣܪܳܐܶܝܠ</VERS>
      <VERS vnumber="47">ܘܨܳܡܘ ܒܗܰܘ ܝܰܘܡܳܐ ܘܶܐܬܟܰܣܺܝܘ ܣܰܩ̈ܶܐ. ܘܰܐܪܡܺܝܘ ܥܰܦܪܳܐ ܥܰܠ ܪ̈ܺܝܫܰܝܗܽܘܢ. ܘܣܰܕܶܩܘ ܡܳܐܢܰܝ̈ܗܽܘܢ</VERS>
      <VERS vnumber="48">ܘܰܦܪܰܣܘ ܟܶܪܟܶܗ ܕܢܳܡܽܘܣܳܐ. ܘܩܳܒܠܺܝܢ ܗܘܰܘ ܩܕܳܡ ܩܰܕܺܝܫܳܐ ܥܰܠ ܥܰܡ̈ܡܶܐ ܕܳܐܠܨܺܝܢ ܗܘܰܘ ܠܗܽܘܢ: ܕܢܶܬ݂ܕܰܒܪܽܘܢ ܒܰܕܡܽܘܬܗܽܘܢ</VERS>
      <VERS vnumber="49">ܘܰܐܝܬܺܝܘ ܡܳܐܢܰܝ̈ ܟܳܗܢܽܘܬܳܐ ܘܪܺܝܫ ܥܰܠ̈ܠܳܬܳܐ ܘܡܰܥܣܳܖ̈ܶܐ. ܘܰܐܩܺܝܡܘ ܠܰܢܙܺܝܖ̈ܶܐ ܗܳܢܽܘܢ ܕܡܰܠܺܝܘ ܝܰܘ̈ܡܳܬܳܐ ܕܰܢܙܺܝܪܽܘܬܗܽܘܢ</VERS>
      <VERS vnumber="50">ܘܰܓܥܰܘ ܠܘܳܬ݂ ܥܳܒܽܘܕܳܐ ܕܰܫܡܰܝܳܐ ܘܶܐܡܰܪܘ. ܡܳܢܳܐ ܢܶܥܒܶܕ݂ ܠܗܽܘܢ ܠܗܳܠܶܝܢ. ܐܰܘ ܠܰܐܝܟܳܐ ܢܰܘܒܶܠ ܐܶܢܽܘܢ</VERS>
      <VERS vnumber="51">ܘܗܳܐ ܒܶܝܬ ܡܰܩܕܫܳܟ ܡܶܬܬܕܺܝܫ ܘܡܶܣܬܰܝܰܒ. ܘܟܳܗܢܰܝ̈ܟ ܒܶܐܒܠܳܐ ܘܰܒܡܽܘܟܳܟܳܐ ܐܺܝܬܰܝܗܽܘܢ</VERS>
      <VERS vnumber="52">ܘܗܳܐ ܥܰܡ̈ܡܶܐ ܐܶܬܟܰܢܰܫܘ ܥܠܰܝܢ ܕܰܢܪܺܝܡܽܘܢܳܢ. ܐܰܢ̱ܬ ܝܳܕܰܥ ܐܰܢ̱ܬ ܡܶܕܶܡ ܕܡܶܬܚܰܫܒܺܝܢ ܥܠܰܝܢ</VERS>
      <VERS vnumber="53">ܐܰܝܟܰܢܳܐ ܡܶܫܟܚܺܝܢܰܢ ܕܰܢܩܽܘܡ ܠܽܘܩܒܰܠܗܽܘܢ: ܐܶܢܗܽܘ ܕܰܐܢ̱ܬ ܠܳܐ ܡܥܰܕܰܪ ܐܰܢ̱ܬ ܠܰܢ</VERS>
      <VERS vnumber="54">ܘܰܩܪܰܘ ܒܩܰܪ̈ܢܳܬܳܐ. ܘܰܓܥܰܘ ܒܩܳܠܳܐ ܪܳܡܳܐ</VERS>
      <VERS vnumber="55">ܘܡܶܢ ܒܳܬܰܪ ܗܳܠܶܝܢ: ܐܰܩܺܝܡ ܝܺܗܽܘܕܳܐ ܡܕܰܒܪܳܢܳܐ ܠܥܰܡܳܐ: ܖ̈ܰܒܰܝ ܐܰܠܦ̈ܶܐ ܘܖ̈ܰܒܰܝ ܡܰܐܘ̈ܳܬܳܐ ܘܖ̈ܰܒܰܝ ܚܰܡܫܺܝܢ</VERS>
      <VERS vnumber="56">ܘܶܐܡܰܪ ܠܰܐܝܠܶܝܢ ܕܰܒܢܶܝܢ ܠܗܽܘܢ ܒ̈ܳܬܶܐ ܘܰܡܟܺܝܪ̈ܳܢ ܠܗܽܘܢ ܢܶܫ̈ܶܐ ܘܰܢܨܺܝܒܺܝܢ ܠܗܽܘܢ ܟܰܪ̈ܡܶܐ: ܘܰܠܕܰܚܽܘܠܬܳܢ̈ܶܐ: ܕܢܶܗܦܟܽܘܢ ܐ̱ܢܳܫ ܠܒܰܝܬܶܗ ܐܰܝܟ ܕܶܐܡܰܪ ܢܳܡܽܘܣܳܐ</VERS>
      <VERS vnumber="57">ܘܫܶܩܠܶܬ݂ ܡܰܫܪܺܝܬܳܐ: ܘܰܫܪܳܬ݂ ܡܶܢ ܬܝܰܡܢܳܝܳܗ̇ ܕܥܰܡܳܐܽܘܣ</VERS>
      <VERS vnumber="58">ܘܶܐܡܰܪ ܝܺܗܽܘܕܳܐ. ܐܶܚܰܙܰܩܘ ܘܰܗܘܰܘ ܒܢܰܝ̈ ܚܰܝܠܳܐ. ܘܰܗܘܰܘ ܡܛܰܝܒܺܝܢ ܠܨܰܦܪܳܐ: ܠܡܰܩܪܳܒܽܘ ܥܰܡ ܗܳܠܶܝܢ ܥܰܡ̈ܡܶܐ ܕܶܐܬܟܰܢܰܫܘ ܥܠܰܝܢ ܕܢܰܪܡܽܘܢܳܢ ܘܰܠܒܶܝܬ ܡܰܩܕܫܰܢ</VERS>
      <VERS vnumber="59">ܡܶܛܽܠ ܕܦܰܩܳܚ ܗܽܘ ܠܰܢ ܕܰܢܡܽܘܬ݂ ܒܰܩܪܳܒܳܐ ܐܰܘ ܕܢܶܚܙܶܐ ܒܒܺܝܫܬܶܗ ܕܥܰܡܰܢ ܘܰܕܡܰܩܕܫܰܢ</VERS>
      <VERS vnumber="60">ܘܰܐܝܟ ܕܺܝܬ ܨܶܒܝܳܢܳܐ ܩܕܳܡ ܥܳܡܽܘܪܳܐ ܕܰܫܡܰܝܳܐ: ܗܳܟܘܳܬ݂ ܢܶܥܒܶܕ݂.</VERS>
    </CHAPTER>
    <CHAPTER cnumber="4">
      <VERS vnumber="1">ܘܰܕܒܰܪ ܓܽܘܪܓܳܝܳܐ ܥܰܡܶܗ ܚܰܡܫܳܐ ܐܰܠܦܺܝ̈ܢ ܪ̈ܶܓܠܳܝܶܢ ܘܰܐܠܦܳܐ ܕܰܓܒܰܝ̈ܳܐ ܘܦܰܪ̈ܳܫܶܐ. ܘܫܶܩܠܶܬ݂ ܡܰܫܪܺܝܬܶܗ ܒܠܺܠܝܳܐ</VERS>
      <VERS vnumber="2">ܐܰܝܟ ܕܢܰܪܡܽܘܢ ܥܰܠ ܡܰܫܪܺܝܬܶܗ ܕܺܝܗܽܘܕܳܐ ܒܠܺܠܝܳܐ. ܘܰܢܩܰܛܠܽܘܢ ܐܶܢܽܘܢ ܡܶܢ ܫܳܠܝܳܐ. ܘܰܐܝܠܶܝܢ ܕܝܳܬܒܺܝܢ ܗܘܰܘ ܒܶܝܬ ܡܳܪܕܳܐ. ܗܶܢܽܘܢ ܗܘܰܘ ܠܗܽܘܢ ܡܕܰܒܪ̈ܳܢܶܐ</VERS>
      <VERS vnumber="3">ܘܰܫܡܰܥ ܝܺܗܽܘܕܳܐ: ܘܰܫܩܰܠ ܗܽܘ ܘܚܰܝܠܰܘ̈ܳܬܳܐ ܥܰܡܶܗ</VERS>
      <VERS vnumber="4">ܠܡܰܪܡܳܝܽܘ ܥܰܠ ܚܰܝܠܶܗ ܕܡܰܠܟܳܐ ܕܰܒܥܰܡܳܐܽܘܣ: ܥܰܕ ܡܒܰܕܰܪ ܗܘܳܐ ܚܰܝܠܶܗ ܡܶܢ ܡܰܫܪܺܝܬܶܗ</VERS>
      <VERS vnumber="5">ܘܶܐܬܳܐ ܓܽܘܪܓܳܝܳܐ ܠܡܰܫܪܺܝܬܶܗ ܕܺܝܗܽܘܕܳܐ: ܘܠܐ̱ܢܳܫ ܠܳܐ ܐܶܫܟܰܚ. ܘܦܳܩܶܕ ܗܘܳܐ ܠܗܽܘܢ ܒܛܽܘܖ̈ܶܐ. ܡܶܛܽܠ ܕܳܐܡܰܪ ܗܘܳܐ ܕܰܥܪܩܘ ܠܗܽܘܢ ܗܳܠܶܝܢ ܡܶܢܰܢ</VERS>
      <VERS vnumber="6">ܘܟܰܕ݂ ܗܘܳܐ ܨܰܦܪܳܐ: ܐܶܬܚܙܺܝ ܝܺܗܽܘܕܳܐ ܒܰܦܩܰܥܬܳܐ ܒܰܬܠܳܬܳܐ ܐܰܠܦܺܝ̈ܢ ܪ̈ܶܓܠܳܝ݂ܝ݂ܶܢ. ܘܠܰܝܬ ܗܘܳܐ ܥܠܰܝܗܽܘܢ ܐܶܠܳܐ ܐܶܢ ܪ̈ܽܘܚܡܶܐ ܘܰܡܓܰܢ̈ܶܐ ܒܰܠܚܽܘܕ݂: ܐܰܝܟܡ ܕܨܳܒܶܝܢ ܗܘܰܘ</VERS>
      <VERS vnumber="7">ܘܰܚܙܰܘ ܡܰܫܪܺܝܬܳܐ ܕܥܰܡ̈ܡܶܐ ܡܰܫܪܺܝܬܳܐ ܥܰܫܺܝܢܬܳܐ: ܟܰܕ݂ ܡܚܰܙܩܳܐ ܒܙܰܝܢܳܐ: ܘܰܚܕܺܝܪܺܝܢ ܠܳܗ̇ ܦܰܪ̈ܳܫܶܐ. ܘܗܶܢܽܘܢ ܡܰܠܦܺܝܢ ܗܘܰܘ ܩܪܳܒܳܐ</VERS>
      <VERS vnumber="8">ܘܶܐܡܰܪ ܝܺܗܽܘܕܳܐ ܠܓܰܒܖ̈ܶܐ ܕܥܰܡܶܗ. ܠܳܐ ܬܶܕܚܠܽܘܢ ܡܶܢ ܣܽܘܓܐܗܽܘܢ. ܘܡܶܢ ܛܽܘܝܳܒܗܽܘܢ ܠܳܐ ܬܶܬܪܰܗܒܽܘܢ</VERS>
      <VERS vnumber="9">ܐܶܬܕܰܟܪܘ ܐܰܝܟܰܢܳܐ ܐܶܬܦܪܶܩܘ ܐܰܒܳܗܰܝ̈ܢ ܒܝܰܡܳܐ ܕܣܽܘܦ: ܟܰܕ݂ ܪܳܕ݂ܶܦ ܗܘܳܐ ܠܗܽܘܢ ܦܶܪܥܽܘܢ ܒܚܰܝܠܳܐ ܪܰܒܳܐ</VERS>
      <VERS vnumber="10">ܘܗܳܫܳܐ ܢܶܓܥܶܐ ܠܘܳܬ݂ ܥܳܡܽܘܪܳܐ ܕܰܫܡܰܝܳܐ: ܕܰܠܡܳܐ ܢܪܰܚܶܡ ܥܠܰܝܢ: ܘܢܶܬܕܟܰܪ ܡܳܪܝܳܐ ܕܺܝܰܬܺܝܩܺܝ ܕܰܐܒܳܗܰܝ̈ܢ: ܢܫܰܚܩܺܝܗ̇ ܠܗܳܕܶܐ ܡܰܫܪܺܝܬܳܐ ܩܕܳܡܰܝܢ ܝܰܘܡܳܢܳܐ</VERS>
      <VERS vnumber="11">ܘܢܶܕܥܽܘܢ ܟܽܠܗܽܘܢ ܥܰܡ̈ܡܶܐ ܕܺܐܝܬܰܘܗܝ ܡܰܢ ܕܦܳܪܶܩ ܘܰܡܦܰܨܶܐ ܠܺܝܣܪܳܐܶܝܠ</VERS>
      <VERS vnumber="12">ܘܰܫܩܰܠܘ ܦܶܠܫܬܳܝ̈ܶܐ ܥܰܝܢܰܝ̈ܗܽܘܢ: ܘܰܚܙܰܘ ܐܶܢܽܘܢ ܕܳܐܬܶܝܢ ܠܽܐܘܪܥܗܽܘܢ</VERS>
      <VERS vnumber="13">ܘܰܢܦܰܩܘ ܡܶܢ ܡܰܫܪ̈ܝܳܬܗܽܘܢ ܠܰܩܪܳܒܳܐ. ܘܰܩܪܰܘ ܒܩܰܪ̈ܢܳܬܳܐ ܕܒܶܝܬ ܝܺܗܽܘܕܳܐ</VERS>
      <VERS vnumber="14">ܘܝܰܗܒܘ ܥܠܰܝܗܽܘܢ. ܘܶܐܬܬܒܰܪܘ ܥܰܡ̈ܡܶܐ: ܘܰܥܪܰܩܘ ܠܰܦܩܰܥܬܳܐ</VERS>
      <VERS vnumber="15">ܫܰܪܟܳܐ ܕܶܝܢ ܕܶܐܫܬܚܰܪܘ ܢܦܰܠܘ ܒܚܰܪܒܳܐ. ܘܰܪܕܰܦܘ ܐܶܢܽܘܢ ܥܕܰܡܳܐ ܠܓܙܪ: ܘܰܥܕܰܡܳܐ ܠܰܦܩܰܥܬܳܐ ܕܰܐܕܽܘܡ. ܘܰܥܕܰܡܳܐ ܠܥܶܙܳܐ: ܘܰܥܕܰܡܳܐ ܠܝܰܡܢܺܝܢ. ܘܰܢܦܰܠܘ ܡܶܢܗܽܘܢ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ</VERS>
      <VERS vnumber="16">ܘܰܗܦܰܟ ܝܺܗܽܘܕܳܐ ܘܚܰܝܠܶܗ ܡܶܢ ܒܳܬܰܪܗܽܘܢ ܕܪܳܕܦܺܝܢ ܗܘܰܘ ܠܗܽܘܢ</VERS>
      <VERS vnumber="17">ܘܶܐܡܰܪ ܥܰܡܳܐ. ܠܳܐ ܬܶܬܪܰܓܪܓܽܘܢ ܠܒܶܙܬܳܐ. ܡܶܛܽܠ ܕܰܥܕܰܟܺܝܠ ܩܪܳܒܳܐ ܩܰܝܳܡ ܩܕܳܡܰܝܢ</VERS>
      <VERS vnumber="18">ܓܽܘܪܓܝܳܐ ܘܚܰܝܠܶܗ ܒܛܽܘܪܳܐ ܐܶܢܽܘܢ: ܘܩܰܪܺܝܒܺܝܢ ܐܶܢܽܘܢ ܠܰܢ. ܐܶܠܳܐ ܩܽܘܡܘ ܗܳܫܳܐ ܠܽܘܩܒܰܠ ܒܥܶܠܕܒܳܒܰܝ̈ܢ. ܘܰܐܩܪܶܒܘ ܥܰܡܗܽܘܢ. ܘܡܶܢ ܒܳܬܰܪ ܗܳܠܶܝܢ ܬܶܣܒܽܘܢ ܒܶܙܬܳܐ ܒܦܰܪܗܶܣܺܝܰܐ</VERS>
      <VERS vnumber="19">ܘܥܰܕ ܝܺܗܽܘܕܳܐ ܡܡܰܠܶܠ ܗܳܠܶܝܢ: ܐܰܕܺܝܩܘ ܡܶܢ ܛܽܘܪܳܐ ܡܶܢ ܐܰܝܠܶܝܢ ܕܺܐܝܬ ܗܘܰܘ ܥܰܡ ܓܘܪܓܝܳܐ</VERS>
      <VERS vnumber="20">ܘܰܚܙܰܘ ܕܶܐܙܕܟܰܝ ܠܶܗ: ܘܰܕܒܶܝܬ ܝܺܗܽܘܕܳܐ ܡܰܘܩܕܺܝܢ ܗܘܰܘ ܡܰܫܪ̈ܝܳܬܗܽܘܢ. ܬܶܢܳܢܳܐ ܓܶܝܪ ܕܡܶܬܚܙܶܐ ܗܘܳܐ: ܗܽܘ ܡܰܘܕܰܥ ܗܘܳܐ ܡܶܕܶܡ ܕܰܗܘܳܐ</VERS>
      <VERS vnumber="21">ܘܟܰܕ ܚܙܰܘ ܕܶܝܢ ܗܳܠܶܝܢ ܕܚܶܠܘ ܣܰܓܺܝ. ܘܬܽܘܒ ܕܰܚܙܰܘ ܠܡܰܫܪܺܝܬܳܐ ܕܺܝܗܽܘܕܳܐ ܒܰܦܩܰܥܬܳܐ ܕܰܡܛܰܝܒܳܐ ܠܰܩܪܳܒܳܐ</VERS>
      <VERS vnumber="22">ܘܰܥܪܰܩܘ ܟܽܠܗܽܘܢ ܠܰܐܪܥܳܐ ܕܰܦܠܶܫܬܳܝ̈ܶܐ</VERS>
      <VERS vnumber="23">ܘܰܗܦܰܟ ܝܺܗܽܘܕܳܐ ܥܰܠ ܒܶܙܬܳܗ̇ ܕܡܰܫܪܺܝܬܳܐ. ܘܰܢܣܰܒ ܕܰܗܒܳܐ ܣܰܓܺܝܐܳܐ ܘܟܶܣܦܳܐ: ܘܟܺܐܦ̈ܶܐ ܛܳܒ̈ܳܬܳܐ ܕܗܰܝܩܰܢܬܽܘܢ: ܘܰܐܪܓܘܳܢܳܐ ܕܝܰܡܳܐ ܘܥܽܘܬܪܳܐ ܪܰܒܳܐ</VERS>
      <VERS vnumber="24">ܘܰܗܦܰܟܘ ܘܰܡܫܰܒܚܺܝܢ ܗܘܰܘ ܘܡܰܘܕܶܝܢ ܠܡܳܪܝܳܐ ܕܒܰܫܡܰܝܳܐ. ܕܛܳܒ ܗܽܘ ܘܰܠܥܳܠܰܡ ܖ̈ܰܚܡܰܘܗܝ</VERS>
      <VERS vnumber="25">ܘܰܗܘܳܐ ܦܽܘܪܩܳܢܳܐ ܠܺܝܣܪܳܐܶܝܠ ܒܗܰܘ ܝܰܘܡܳܐ</VERS>
      <VERS vnumber="26">. ܫܰܪܟܶܐ ܕܶܝܢ ܕܶܐܫܬܚܰܪܘ ܡܶܢ ܦܠܶܫܬܳܝ̈ܶܐ: ܐܶܬܰܘ ܘܚܰܘܺܝܘ ܠܠܽܘܣܺܝܳܐ ܡܶܕܶܡ ܕܰܓܕܰܫ</VERS>
      <VERS vnumber="27">ܗܽܘ ܕܶܝܢ ܟܰܕ݂ ܫܡܰܥ ܐܶܬܪܫܶܠ ܘܶܐܬܬܥܺܝܩ ܣܰܓܺܝ. ܕܠܳܐ ܗܘܳܐ ܐܰܝܟ ܕܨܳܒܶܐ ܗܘܳܐ: ܗܳܟܘܳܬ݂ ܗܘܳܝܗܝ ܠܺܐܝܣܪܳܐܶܝܠ. ܘܠܳܐ ܐܰܝܟ ܕܦܰܩܕܶܗ ܡܰܠܟܳܐ: ܗܳܟܘܳܬ݂ ܥܒܰܕ݂</VERS>
      <VERS vnumber="28">ܘܰܠܒܳܬܪܳܗ̇ ܕܫܰܢܬܳܐ: ܟܰܢܶܫ ܠܽܘܣܺܝܳܐ ܓܰܒܖ̈ܶܐ ܡܰܓܒܳܝ̈ܶܐ ܫܬܺܝܢ ܐܰܠܦܺܝ̈ܢ: ܘܚܰܡܫܳܐ ܐܰܠܺܦܺܝ̈ܢ ܦܰܪ̈ܳܫܶܐ: ܐܰܝܟ ܕܰܢܩܪܒܽܘܢ ܥܰܡ ܝܺܣܪܳܐܶܝܠ</VERS>
      <VERS vnumber="29">ܘܶܐܬܰܘ ܠܰܐܕܽܘܡ. ܘܰܫܪܰܘ ܒܒܶܝܬ ܫܽܘܖ̈ܶܐ. ܘܰܐܪܰܥ ܐܶܢܽܘܢ ܝܺܗܽܘܕܳܐ ܒܥܶܣܪܳܐ ܐܰܠܦܺܝ̈ܢ ܓܰܒܪ̈ܺܝܢ</VERS>
      <VERS vnumber="30">ܘܰܚܙܳܐ ܡܫܰܪ̈ܝܳܬܳܐ ܕܰܒܥܶܠܕܒܳܢܰܝ̈ܗܽܘܢ ܡܫܰܪ̈ܝܳܬܳܐ ܥܰܫܺܝ̈ܢܳܬܳܐ. ܘܨܰܠܺܝ ܘܶܐܡܰܪ. ܒܪܺܝܟ ܐܰܢ̱ܬ ܗܽܘ ܦܳܪܽܘܩܶܗ ܕܺܝܣܪܳܐܶܝܠ. ܗܰܘ ܕܰܫܚܰܩܬ ܬܽܘܟܠܳܢܶܗ ܕܓܰܢܒܳܪܳܐ ܒܺܐܝܕܶܗ ܕܕܰܘܝܺܕ ܥܰܒܕܳܟ: ܘܰܐܫܠܶܡܬ ܡܰܫܪܺܝܬܳܐ ܕܰܦܠܶܫܬܳܝ̈ܶܐ ܒܺܐܝܕ݂ܶܗ ܕܝܽܘܢܳܬܳܢ ܒܰܪ ܫܳܐܘܳܠ ܘܰܕܫܳܩܶܠ ܡܳܐܢܰܘ̈ܗܝ</VERS>
      <VERS vnumber="31">ܘܳܐܦ ܗܳܫܳܐ ܚܒܽܘܫ ܡܰܫܪܺܝܬܳܐ ܗܳܕܶܐ ܒܺܐܝܕܶܗ ܕܥܰܡܳܟ ܝܺܣܪܳܐܶܝܠ. ܘܢܶܒܗܬܽܘܢ ܒܚܰܝܠܗܽܘܢ ܘܰܒܦܰܪ̈ܳܫܰܝܗܽܘܢ</VERS>
      <VERS vnumber="32">ܘܰܐܪܡܳܐ ܥܠܰܝܗܽܘܢ ܕܶܚܠܬܳܐ. ܘܰܫܚܽܘܩ ܥܽܘܫܢܳܐ ܕܚܰܝܠܗܽܘܢ. ܘܢܶܬܬܙܺܝܥܽܘܢ ܒܰܬܒܳܪܗܽܘܢ</VERS>
      <VERS vnumber="33">ܐܰܪܡܳܐ ܐܶܢܽܘܢ ܒܪܽܘܡܚܳܐ ܕܚܰܒܺܝ̈ܒܰܝܟ. ܘܰܢܫܰܒܚܳܢܳܟ ܟܽܠܗܽܘܢ ܝܳܕܥܰܝ̈ ܫܡܳܟ ܒܬܶܫܒ̈ܚܳܬܳܐ</VERS>
      <VERS vnumber="34">ܘܶܐܩܪܶܒܘ ܚܰܕ ܥܰܡ ܚܰܕ. ܘܰܢܦܰܠܘ ܡܶܢ ܡܰܫܪܺܝܬܶܗ ܕܠܽܘܣܺܝܳܐ ܐܰܝܟ ܚܰܡܫܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܶܐܬܬܒܰܪܘ ܩܕܳܡܰܝܗܽܘܢ</VERS>
      <VERS vnumber="35">ܟܰܕ ܚܙܳܐ ܕܶܝܢ ܠܽܘܣܺܝܳܐ ܕܶܐܙܕܰܟܝܰܬ݂ ܠܳܗ̇ ܡܰܫܪܺܝܬܶܗ. ܘܕܶܐܬܥܰܫܢܰܬ݂ ܡܰܫܪܺܝܬܶܗ ܕܺܝܗܽܘܕܳܐ: ܘܕܰܥܬܺܝܕܺܝܢ ܐܶܢܽܘܢ ܓܰܢܒܳܪܳܐܺܝܬ ܕܰܢܡܽܘܬܽܘܢ ܐܰܘ ܕܢܺܚܽܘܢ. ܫܩܰܠ ܡܶܢ ܬܰܡܳܢ: ܘܶܐܙܰܠ ܠܶܗ ܠܰܐܢܛܝܳܟܺܝܰܐ. ܘܟܰܢܶܫ ܠܶܗ ܚܰܝܠܳܐ ܣܰܓܺܝܐܳܐ: ܘܥܰܬܶܕ݂ ܢܰܦܫܶܗ. ܘܡܶܬܚܰܫܰܒ ܗܘܳܐ ܕܬܽܘܒ ܢܶܣܰܩ ܥܰܠ ܝܺܗܽܘܕܳܐ</VERS>
      <VERS vnumber="36">ܐܶܡܰܪ ܕܶܝܢ ܝܺܗܽܘܕܳܐ ܘܰܐܚܰܘ̈ܗܝ ܗܳܐ ܐܶܬܬܒܰܪܘ ܒܥܶܠܕܒܳܒܰܝ̈ܢ. ܢܶܣܰܩ ܘܰܢܕܰܟܶܐ ܒܶܝܬ ܡܰܩܕܫܳܐ ܘܰܢܚܰܕܬܺܝܘܗܝ</VERS>
      <VERS vnumber="37">ܘܶܐܬܟܰܢܫܰܬ ܟܽܠܳܗ̇ ܡܰܫܪܺܝܬܳܐ: ܘܰܣܠܶܩܘ ܠܛܽܘܪܳܐ ܕܨܶܗܝܽܘܢ</VERS>
      <VERS vnumber="38">ܘܰܚܙܰܘ ܠܒܶܝܬ ܡܰܩܕܫܳܐ ܕܡܰܚܪܰܒ. ܘܰܠܡܰܕܒܚܳܐ ܕܰܚܪܶܒ. ܘܰܠܬܰܪ̈ܥܶܐ ܕܡܰܘܩܕܺܝܢ. ܘܰܒܕܳܖ̈ܶܐ ܕܺܝܥܰܘ ܐܺܝ̈ܠܳܢܶܐ ܐܰܝܟ ܕܰܒܥܳܒ̈ܶܐ: ܐܰܘ ܐܰܝܟ ܕܰܒܚܰܕ ܡܶܢ ܛܽܘܖ̈ܶܐ. ܘܟܽܠܗܽܘܢ ܬܰܨܒ̈ܝܳܬܳܐ ܕܰܡܣܰܚܦܺܝܢ</VERS>
      <VERS vnumber="39">ܘܨܰܪܺܝܘ ܢܰܚܬܰܝ̈ܗܽܘܢ: ܘܰܐܪܩܶܕܘ ܡܰܪܩܽܘܕܬܳܐ ܪܰܒܬܳܐ. ܘܰܐܪܡܺܝܘ ܥܰܦܪܳܐ ܥܰܠ ܪ̈ܺܝܫܰܝܗܽܘܢ</VERS>
      <VERS vnumber="40">ܘܰܢܦܰܠܘ ܥܰܠ ܐܰܦܰܝ̈ܗܽܘܢ ܥܰܠ ܐܰܪܥܳܐ. ܘܰܩܪܰܘ ܒܩܰܪ̈ܢܳܬܳܐ ܝܺܕܺܝ̈ܥܳܬܳܐ. ܘܰܓܥܰܘ ܠܘܳܬ݂ ܥܳܡܽܘܪܳܐ ܕܰܫܡܰܝܳܐ</VERS>
      <VERS vnumber="41">ܗܳܝܕܶܝܢ ܦܩܰܕ ܝܺܗܽܘܕܳܐ: ܘܰܐܩܺܝܡ ܓܰܒܖ̈ܶܐ ܕܢܶܬܟܰܬܫܽܘܢ ܘܢܰܩܪܒܽܘܢ ܥܰܡ ܐܰܝܠܶܝܢ ܕܝܳܬܒܺܝܢ ܒܚܰܣܢ̈ܶܐ: ܥܕܰܡܳܐ ܕܰܢܕܰܟܶܐ ܗܽܘ ܠܒܶܝܬ ܡܩܰܕܫܳܐ</VERS>
      <VERS vnumber="42">ܘܰܓܒܳܐ ܟܳܗ̈ܢܶܐ ܕܠܰܝܬ ܒܗܽܘܢ ܡܽܘܡܳܐ: ܘܰܡܨܰܒܬܺܝܢ ܒܢܳܡܽܘܣܳܐ</VERS>
      <VERS vnumber="43">ܘܕܰܟܺܝ ܠܒܶܝܬ ܡܰܩܕܫܳܐ. ܘܰܢܣܰܒ ܟܺܐܦ̈ܶܐ ܕܛܰܡܐܽܘܬܳܐ. ܘܣܳܡ ܐܶܢܶܝܢ ܒܰܐܬܪܳܐ ܛܰܡܳܐܐ</VERS>
      <VERS vnumber="44">ܘܶܐܬܡܰܠܰܟ ܥܰܠ ܡܕܰܒܚܳܐ ܕܩܽܘܪܒܳܢܳܐ ܗܰܘ ܕܶܐܣܬܰܝܰܒ: ܕܡܳܢܳܐ ܢܶܥܒܕܽܘܢ ܠܶܗ</VERS>
      <VERS vnumber="45">ܘܢܶܦܠܰܬ݂ ܠܗܽܘܢ ܡܰܚܫܰܒܬܳܐ ܛܳܒܬܳܐ ܕܢܶܫܪܽܘܢܳܝܗܝ. ܕܕܰܠܡܳܐ ܡܶܢ ܡܬܽܘܡ ܢܶܗܘܶܐ ܠܗܽܘܢ ܠܚܶܣܕܳܐ: ܡܶܛܽܠ ܕܣܰܝܒܽܘܗܝ ܗܘܰܘ ܥܰܡ̈ܡܶܐ. ܘܰܫܪܰܐܘܽܗܝ ܠܡܰܕܒܚܳܐ</VERS>
      <VERS vnumber="46">ܘܣܳܡܘ ܟܺܐܦ̈ܶܐ ܒܰܐܬܪܳܐ ܝܺܕܺܝܥܳܐ ܥܰܠ ܓܶܢܒ ܚܕܳܖ̈ܰܘܗܝ ܕܒܰܝܬܳܐ: ܥܕܰܡܳܐ ܕܢܺܐܬܶܐ ܢܒܺܝܳܐ ܘܢܺܐܡܰܪ ܕܡܳܢܳܐ ܢܶܗܘܶܐ ܠܗܶܝܢ</VERS>
      <VERS vnumber="47">ܘܰܢܣܰܒܘ ܟܺܐܦ̈ܶܐ ܡܫܰܠ̈ܡܳܬܳܐ ܐܰܝܟ ܕܰܟܬܺܝܒ ܒܢܳܡܽܘܣܳܐ: ܘܰܒܢܰܘ ܠܡܕܰܒܚܳܐ ܐܰܝܟ ܕܡܶܢ ܩܕܺܝܡ</VERS>
      <VERS vnumber="48">ܘܰܒܢܰܘ ܠܒܶܝܬ ܡܰܩܕܫܳܐ ܘܰܠܟܽܠܶܗ ܓܰܘܶܐ ܕܒܰܝܬܳܐ. ܘܰܠܕܳܖ̈ܶܐ ܩܰܕܶܫܘ</VERS>
      <VERS vnumber="49">ܘܰܥܒܰܕܘ ܡܳܐܢܰܝ̈ ܩܽܘܕ̈ܫܶܐ ܚܰܕ̈ܬܶܐ. ܘܰܐܥܶܠܘ ܡܢܳܪܬܳܐ ܘܡܰܕܒܚܳܐ ܕܒܶܣ̈ܡܶܐ: ܘܦܳܬܽܘܪܳܐ ܠܗܰܝܟܠܳܐ</VERS>
      <VERS vnumber="50">ܘܰܕܒܰܚܘ ܥܰܠ ܡܰܕܒܚܳܐ. ܘܰܐܢܗܰܪܘ ܫܪ̈ܳܓܶܐ ܕܥܰܠ ܡܢܳܪܬܳܐ. ܘܡܰܢܗܪܺܝܢ ܗܘܰܘ ܒܗܰܝܟܠܳܐ</VERS>
      <VERS vnumber="51">ܘܣܳܡܘ ܥܰܠ ܦܳܬܽܘܪܳܐ ܠܰܚܡܳܐ. ܘܰܬܠܰܘ ܐܰܦܰܝ̈ ܬܰܪ̈ܥܶܐ. ܘܫܰܠܶܡܘ ܟܽܠܗܽܘܢ ܥܒܳܕܰܝ̈ܗܽܘܢ</VERS>
      <VERS vnumber="52">ܘܩܰܕܶܡܘ ܠܨܰܦܪܶܗ ܕܝܰܘܡܳܐ: ܒܚܰܡܫܳܐ ܘܥܶܣܪܺܝܢ ܒܝܰܪܚܳܐ ܕܬܶܫܥܳܐ: ܕܺܐܝܬܰܘܗܝ ܟܳܢܽܘܢ ܩܕܶܡ: ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܡܳܢܶܐ ܫܢܺܝ̈ܢ ܕܰܠܡܰܠܟܽܘܬܳܐ</VERS>
      <VERS vnumber="53">ܘܰܐܣܶܩܘ ܩܽܘܪ̈ܒܳܢܶܐ ܐܰܝܟ ܢܳܡܽܘܣܳܐ ܥܰܠ ܡܰܕܒܚܳܐ ܕܝܰܩܕܳܐ ܗܰܘ ܚܰܕܬܳܐ ܕܰܥܒܰܕܘ ܗܘܰܘ</VERS>
      <VERS vnumber="54">ܐܰܝܟ ܝܰܘ̈ܡܳܬܳܐ ܘܰܐܝܟ ܙܰܒܢ̈ܶܐ: ܗܳܢܽܘܢ ܕܣܰܝܒܽܘܗܝ ܗܘܰܘ ܥܰܡ̈ܡܶܐ: ܒܶܗ ܒܝܰܘܡܳܐ ܗܰܘ: ܗܳܐ ܚܽܘܕܳܬܶܗ ܒܡܰܙܡܽܘܖ̈ܶܐ ܘܰܒܩܺܝܬܳܖ̈ܶܐ ܘܰܒܟܶܢܳܖ̈ܶܐ</VERS>
      <VERS vnumber="55">ܘܰܢܦܰܠܘ ܟܽܠܶܗ ܥܰܡܳܐ ܥܰܠ ܐܰܦܰܝ̈ܗܽܘܢ ܘܰܣܓܶܕܘ. ܘܒܰܪܟܶܘ ܠܥܳܡܽܘܪܳܐ ܕܰܫܡܰܝܳܐ ܗܰܘ ܕܬܰܩܶܢ ܘܛܰܝܶܒ ܐܽܘܪܚܗܽܘܢ</VERS>
      <VERS vnumber="56">ܘܰܥܒܰܕܘ ܚܽܘܕܳܬܶܗ ܕܡܰܕܒܚܳܐ ܬܡܳܢܝܳܐ ܝܰܘ̈ܡܺܝܢ. ܘܩܰܪܶܒܘ ܕܶܒ̈ܚܶܐ ܒܒܽܘܣܳܡܳܐ. ܘܕܰܒܰܚܘ ܕܶܒ̈ܚܶܐ ܕܦܽܘܪܩܳܢܳܐ ܘܰܕܬܶܫܒܬܘܚܬܳܐ</VERS>
      <VERS vnumber="57">ܘܨܰܒܶܬܘ ܩܕܳܡ ܐܰܦܰܝ̈ ܗܰܝܟܠܳܐ ܒܰܟܠܺܝ̈ܠܶܐ ܕܕܰܗܒܳܐ ܘܒܰܡܓܰܢ̈ܶܐ. ܘܚܰܕܶܬܘ ܬܰܪ̈ܥܶܐ: ܘܟܽܠܗܽܘܢ ܡܳܐܢܰܝ̈ ܬܰܨܒܺܝܬܳܐ</VERS>
      <VERS vnumber="58">ܘܰܗܘܳܐ ܒܽܘܣܳܡܳܐ ܪܰܒܳܐ ܘܚܰܕܽܘܬܳܐ ܣܰܓܺܝܐܬܳܐ ܠܥܰܡܳܐ. ܘܰܗܦܰܟ ܚܶܣܕܳܐ ܕܥܰܡ̈ܡܶܐ</VERS>
      <VERS vnumber="59">ܘܰܐܩܺܝܡܘ ܝܺܗܽܘܕܳܐ ܘܰܐܚܰܘ̈ܗܝ ܘܟܽܠܳܗ̇ ܟܢܽܘܫܬܳܐ ܕܺܝܣܪܳܐܶܝܠ. ܕܢܶܗܘܽܘܢ ܗܳܘܶܝܢ ܝܰܘ̈ܡܳܬܳܐ ܕܚܽܘܕܳܬܶܗ ܕܡܰܕܒܚܳܐ ܒܙܰܒܢܗܽܘܢ: ܡܶܢ ܫܢܳܐ ܠܰܫܢܳܐ: ܬܡܳܢܝܳܐ ܝܰܘ̈ܡܺܝܢ: ܡܶܢ ܚܰܡܫܳܐ ܘܥܶܣܪܺܝܢ ܒܟܳܢܽܘܢ ܩܕܶܡ: ܒܚܰܕܽܘܬܳܐ ܘܰܒܒܽܘܣܳܡܳܐ</VERS>
      <VERS vnumber="60">ܘܰܒܢܰܘ ܒܗܰܘ ܙܰܒܢܳܐ ܠܛܽܘܪܳܐ ܕܨܶܗܝܽܘܢ ܟܰܕ ܚܳܕܰܪ: ܒܫܽܘܖ̈ܶܐ ܪ̈ܳܡܶܐ ܘܰܒܡܰܓܕ̈ܠܶܐ ܚܰܣܺܝ̈ܢܶܐ: ܕܰܠܡܳܐ ܡܶܢ ܡܬܽܘܡ ܢܺܐܬܽܘܢ ܥܰܡ̈ܡܶܐ ܘܰܢܕܽܘܫܽܘܢܳܝܗܝ ܐܰܝܟ ܕܰܥܒܰܕܘ ܡܶܢ ܩܕܺܝܡ.</VERS>
      <VERS vnumber="61">ܘܣܳܡܘ ܬܰܡܳܢ ܚܰܝܠܳܐ ܕܰܗܘܳܐ ܢܳܛܰܪ ܠܶܗ. ܘܰܐܥܫܢܶܗ ܠܒܰܝܬܳܐ ܫܽܘܖ̈ܶܐ: ܕܢܶܗܘܶܐ ܐܺܝܬ ܠܶܗ ܠܥܰܡܳܐ ܚܶܣܢܳܐ ܠܽܘܩܒܰܠ ܐܰܕܽܘܡ.</VERS>
    </CHAPTER>
    <CHAPTER cnumber="5">
      <VERS vnumber="1">ܘܰܗܘܳܐ ܟܰܕ݂ ܫܡܰܥܘ ܥܰܡ̈ܡܶܐ ܕܒܰܚܕܳܖ̈ܰܝܗܽܘܢ: ܐܶܬܒܢܺܝ ܡܕܰܒܚܳܐ ܘܶܐܬܚܰܕܰܬ ܒܶܝܬ ܡܰܩܕܫܳܐ ܐܰܝܟ ܕܡܶܢ ܩܕܺܝܡ ܐܶܬܚܰܡܰܬܘ ܣܰܓܺܝ</VERS>
      <VERS vnumber="2">ܘܶܐܬܚܰܫܰܒܘ ܕܢܶܣܩܽܘܢ ܘܢܶܥܛܽܘܢܳܝܗܝ ܠܙܰܪܥܶܗ ܕܝܰܥܩܽܘܒ: ܗܳܢܽܘܢ ܕܥܳܡܪܺܝܢ ܒܰܝܢܳܬܗܽܘܢ. ܘܫܰܪܺܝܘ ܩܳܛܠܺܝܢ ܘܚܳܪܒܺܝܢ ܒܥܰܡܳܐ</VERS>
      <VERS vnumber="3">ܘܡܰܩܪܶܒ ܗܘܳܐ ܝܺܗܽܘܕܳܐ ܥܰܡ ܒܢܰܝ̈ ܥܺܣܽܘ ܒܰܐܕܽܘܡ ܒܰܥܩܰܪܒܳܬ݂. ܡܶܛܽܠ ܕܝܳܬܒܺܝܢ ܗܘܰܘ ܥܰܡ ܝܺܣܪܳܐܶܝܠ. ܘܰܡܚܳܐ ܐܶܢܽܘܢ ܡܚܽܘܬܳܐ ܪܰܒܬܳܐ. ܘܒܰܕܰܪ ܐܶܢܽܘܢ. ܘܰܢܣܰܒ ܒܶܙܬܗܽܘܢ</VERS>
      <VERS vnumber="4">ܘܶܐܬܕܟܰܪ ܒܺܝ̈ܫܳܬܳܐ ܕܰܒܢܰܝ̈ ܒܰܝܐܰܢ: ܗܳܢܽܘܢ ܕܺܐܝܬܰܝܗܽܘܢ ܗܘܰܘ ܠܥܰܡܳܐ ܠܦܰܚܳܐ ܘܰܠܡܰܟܫܽܘܠܳܐ: ܕܟܳܡܢܺܝܢ ܗܘܰܘ ܠܗܽܘܢ ܒܶܝܬ ܐܽܘܪ̈ܚܳܬܳܐ</VERS>
      <VERS vnumber="5">ܘܰܚܒܰܫ ܐܶܢܽܘܢ ܒܡܰܓܕ̈ܠܶܐ. ܘܰܐܪܡܺܝ ܥܠܰܝܗܽܘܢ ܘܰܐܚܪܶܡ ܐܶܢܽܘܢ. ܘܰܐܘܩܶܕ ܡܰܓܕ̈ܠܶܝܗ̇ ܒܢܽܘܪܳܐ ܥܰܡ ܟܽܠܡܶܕܶܡ ܕܺܐܝܬ ܒܗܽܘܢ</VERS>
      <VERS vnumber="6">ܘܰܥܒܰܪ ܝܺܗܽܘܕܳܐ ܥܰܠ ܒܢܰܝ̈ ܥܰܡܽܘܢ. ܘܶܐܫܟܰܚ ܥܰܡܳܐ ܥܰܫܺܝܢܳܐ ܘܺܐܝܕܳܐ ܬܰܩܺܝܦܬܳܐ. ܘܛܺܝܡܳܬܶܐܘܳܣ ܗܘܳܐ ܡܕܰܒܪܳܢܗܽܘܢ</VERS>
      <VERS vnumber="7">ܘܰܐܩܪܶܒ ܥܰܡܗܽܘܢ ܩܪ̈ܳܒܶܐ ܪܰܘܪ̈ܒܶܐ. ܘܶܐܬܬܒܰܪܘ ܩܕܳܡ ܐܰܦܰܘ̈ܗܝ. ܘܰܡܚܳܐ ܐܶܢܽܘܢ</VERS>
      <VERS vnumber="8">ܘܟܰܒܫܳܗ̇ ܠܝܰܥܙܺܝܪ ܘܠܰܒ̈ܢܳܬܳܗ̇. ܘܰܗܦܰܟ ܝܺܗܺܘܕܳܐ ܠܰܐܕܽܘܡ</VERS>
      <VERS vnumber="9">ܘܶܐܬܟܰܢܰܫܘ ܥܰܡ̈ܡܶܐ ܕܰܒܓܶܠܥܳܕ ܥܰܠ ܝܺܣܪܳܐܶܝܠ: ܗܳܢܽܘܢ ܕܺܐܝܬܰܝܗܽܘܢ ܗܘܰܘ ܒܰܬܚܽܘܡܰܝ̈ܗܽܘܢ: ܐܰܝܟ ܕܢܶܥܛܽܘܢ ܐܶܢܽܘܢ. ܘܰܥܪܰܩܘ ܠܪܳܡܬܳܐ ܚܶܣܢܳܐ</VERS>
      <VERS vnumber="10">ܘܫܰܕܰܪܘ ܐܶܓܪ̈ܳܬܳܐ ܠܘܳܬ݂ ܝܺܗܽܘܕܳܐ ܘܰܐܚܰܘ̈ܗܝ ܘܳܐܡܪܺܝܢ ܠܶܗ. ܐܶܬܟܰܢܰܫܘ ܥܠܰܝܢ ܥܰܡ̈ܡܶܐ ܕܒܰܚܕܳܖ̈ܰܝܢ: ܐܰܝܟ ܕܢܶܥܛܽܘܢܳܢ</VERS>
      <VERS vnumber="11">ܘܗܳܐ ܡܶܬܥܰܬܕܺܝܢ ܕܢܺܐܬܽܘܢ ܘܢܶܟܒܫܽܘܢ ܚܶܣܢܳܐ ܗܳܢܳܐ ܕܰܡܪܺܝܕܺܝܢܰܢ ܒܶܗ. ܘܛܺܝܡܳܬܶܐܘܳܣ ܗܽܘܝܽܘ ܡܕܰܒܪܳܢܗܽܘܢ</VERS>
      <VERS vnumber="12">ܗܳܫܳܐ ܕܶܝܢ ܬܳܐ ܘܰܦܪܽܘܩܰܝܢ ܡܶܢ ܐܺܝܕܰܝ̈ܗܽܘܢ. ܡܶܛܽܠ ܕܰܢܦܰܠ ܡܶܢܰܢ ܥܰܡܳܐ ܣܰܓܺܝܐܳܐ</VERS>
      <VERS vnumber="13">ܘܟܽܠܗܽܘܢ ܐܰܚܰܝ̈ܢ ܕܺܐܝܬܰܝܗܽܘܢ ܗܘܰܘ ܒܛܽܘ̈ܒܺܝܢ ܡܺܝܬܘ. ܘܰܫܒܰܘ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܟܶܠܳܗ̇ ܝܺܩܰܪܬܗܽܘܢ. ܘܰܐܘܒܶܕܘ ܬܰܡܳܢ ܐܰܝܟ ܐܳܠܶܦ ܐ̱ܢܳܫܺܝ̈ܢ</VERS>
      <VERS vnumber="14">ܘܟܰܕ݂ ܗܳܠܶܝܢ ܐܶܓܪ̈ܳܬܳܐ ܡܶܬܩܰܪ̈ܝܳܢ ܗܘܰܝ̈: ܘܗܳܐ ܡܰܠܰܐܟ̈ܶܐ ܐ̱ܚܪ̈ܳܢܶܐ ܐܶܬܰܘ ܡܶܢ ܓܠܺܝܠܳܐ: ܟܰܕ݂ ܡܣܰܕ݂ܩܺܝܢ ܢܰܚ̈ܬܰܝܗܽܘܢ ܘܰܡܣܰܒܪܺܝܢ ܐܰܝܟ ܡ̈ܶܠܶܐ ܗܳܠܶܝܢ</VERS>
      <VERS vnumber="15">ܘܳܐܡܪܺܝܢ: ܕܶܐܬܟܰܢܰܫܘ ܥܠܰܝܢ ܡܶܢ ܦܛܽܘܠܡܶܐܳܘܣ ܘܨܽܘܪ ܘܨܰܝܕܳܢ ܘܟܽܠܶܗ ܓܠܺܝܠܳܐ: ܥܰܡ̈ܡܶܐ ܢܽܘܟܪ̈ܳܝܶܐ ܐܰܝܟ ܕܢܶܥܛܽܘܢܳܢ ܘܢܶܓܡܪܽܘܢܳܢ</VERS>
      <VERS vnumber="16">ܘܟܰܕ݂ ܫܡܰܥ ܕܶܝܢ ܝܺܗܽܘܕܳܐ ܘܟܽܠܶܗ ܥܰܡܳܐ ܠܗܳܠܶܝܢ ܦܶܬܓ̈ܳܡܶܐ: ܐܶܬܟܰܢܰܫܘ ܟܢܽܘܫܬܳܐ ܪܰܒܬܳܐ ܕܢܶܬܡܰܠܟܽܘܢ: ܕܡܳܢܳܐ ܢܶܥܒܕܽܘܢ ܠܰܐܚܰܝ̈ܗܽܘܢ ܐܰܝܠܶܝܢ ܕܶܐܝܬܰܝܗܽܘܢ ܗܘܰܘ ܒܽܐܘܠܨܳܢܳܐ ܕܡܶܬܰܐܠܨܺܝܢ ܗܘܰܘ ܡܶܢܗܽܘܢ</VERS>
      <VERS vnumber="17">ܘܶܐܡܰܪ ܝܺܗܽܘܕܳܐ ܠܫܶܡܥܽܘܢ ܐܰܚܽܘܗܝ. ܟܰܢܶܫ ܠܳܟ ܓܰܒܖ̈ܶܐ. ܘܙܶܠ ܦܪܽܘܩ ܠܰܐܚܰܝ̈ܟ ܗܳܢܽܘܢ ܕܺܝܬ ܒܰܓܠܺܝܠܳܐ. ܐܶܢܳܐ ܕܶܝܢ ܘܝܽܘܢܳܬܳܢ ܐܳܚܝ: ܢܺܐܙܰܠ ܠܓܶܠܥܳܕ݂</VERS>
      <VERS vnumber="18">ܘܰܫܒܰܩ ܠܝܰܘܣܶܦ ܒܰܪ ܙܟܰܪܝܳܐ: ܘܰܠܥܶܙܰܪܝܳܐ ܡܕܰܒܪ̈ܳܢܶܐ ܕܥܰܡܳܐ: ܥܰܡ ܫܰܪܟܶܗ ܕܚܰܝܠܳܐ ܕܒܺܝܗܽܘܕ݂ ܕܢܶܗܘܽܘܢ ܢܳܛܪܺܝܢ</VERS>
      <VERS vnumber="19">ܘܦܰܩܶܕ݂ ܐܶܢܽܘܢ ܘܶܐܡܰܪ ܠܗܽܘܢ. ܚܙܰܘ ܝܺܨܰܦܘ ܕܗܳܢܳܐ ܥܰܡܳܐ. ܘܠܳܐ ܬܶܡܚܽܘܢ ܩܪܳܒܳܐ ܥܰܡ ܥܰܡ̈ܡܶܐ: ܥܕܰܡܳܐ ܕܢܶܗܦܽܘܟ ܘܢܺܐܬܶܐ</VERS>
      <VERS vnumber="20">ܘܶܐܬܦܰܠܰܓ ܥܰܡ ܫܶܡܥܽܘܢ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ: ܕܢܺܐܙܽܠܘܢ ܥܰܡܶܗ ܠܰܓܠܺܝܠܳܐ. ܘܥܰܡ ܝܺܗܽܘܕܳܐ ܬܡܳܢܝܳܐ ܐܰܠܦܺܝ̈ܢ ܓܰܒܪ̈ܺܝܢ ܠܓܶܠܥܳܕ</VERS>
      <VERS vnumber="21">ܘܶܐܙܰܠ ܫܶܡܥܽܘܢ ܠܰܓܠܺܝܠܳܐ. ܘܰܐܩܪܶܒ ܩܪ̈ܳܒܶܐ ܪܰܘܪ̈ܒܶܐ ܥܰܡ ܥܰܡ̈ܡܶܐ. ܘܶܐܬܬܒܰܪܘ ܥܰܡ̈ܡܶܐ ܡܶܢ ܩܕܳܡ ܐܰܦܰܘ̈ܗܝ</VERS>
      <VERS vnumber="22">ܘܰܪܕܰܦ ܒܳܬܰܪܗܽܘܢ ܥܕܰܡܳܐ ܠܰܦܛܽܘܠܡܶܐܳܘܣ. ܘܰܢܦܰܠܘ ܡܶܢ ܥܰܡ̈ܡܶܐ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܰܢܣܰܒܘ ܒܶܙܬܗܽܘܢ</VERS>
      <VERS vnumber="23">ܘܰܕܒܰܪ ܫܶܡܥܽܘܢ ܐܰܝܠܶܝܢ ܕܒܰܓܠܺܝܠܳܐ ܘܰܕܒܰܪܕܒܰܛ ܥܰܡ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܟܽܠܳܗ̇ ܝܺܩܰܪܬܗܽܘܢ. ܘܰܐܝܬܺܝ ܐܶܢܽܘܢ ܠܺܝܗܽܘܕ݂ ܒܒܽܘܣܳܡܳܐ ܪܰܒܳܐ</VERS>
      <VERS vnumber="24">ܘܺܝܗܽܘܕܳܐ ܘܡܰܩܒܰܝ ܘܝܽܘܢܳܬܳܢ ܐܰܚܽܘܗܝ: ܥܒܰܪܘ ܝܽܘܪܕܢܳܢ. ܘܶܐܙܰܠܘ ܡܰܪܕܳܐ ܬܠܳܬܳܐ ܝܰܘ̈ܡܺܝܢ ܒܡܕܰܒܪܳܐ</VERS>
      <VERS vnumber="25">ܘܰܐܪܰܥܘ ܐܶܢܽܘܢ ܢܰܒܛܳܝ̈ܶܐ: ܘܩܰܒܶܠܘ ܐܶܢܽܘܢ ܒܰܫܠܳܡܳܐ. ܘܶܐܫܬܰܥܺܝܘ ܠܗܽܘܢ ܟܽܠܡܶܕܶܡ ܕܰܓܕܰܫ ܠܰܐܚܰܝ̈ܗܽܘܢ ܒܓܶܠܥܳܕ݂</VERS>
      <VERS vnumber="26">ܘܰܕܣܰܓܺܝ̈ܐܶܐ ܡܶܢܗܽܘܢ ܐܰܚܺܝܕܺܝܢ ܒܒܽܘܨܪܳܐ ܘܰܒܒܽܘܣܰܪܝܳܐ: ܘܰܒܐܳܠܺܝܡ: ܘܰܒܟܶܣܦܳܘܪ: ܘܰܒܡܳܩܳܪ: ܘܰܒܩܰܪܢܳܐ. ܗܳܠܶܝܢ ܟܽܠܗܶܝܢ ܡܕܺܝ̈ܢܳܬܳܐ ܕܪܰܘܪ̈ܒܳܢ ܘܥܰܫܺܝ̈ܢܳܢ</VERS>
      <VERS vnumber="27">ܘܰܒܫܰܪܟܳܐ ܕܰܡܕܺܝ̈ܢܳܬܳܐ ܕܰܒܓܶܠܥܳܕ݂ ܐܰܚܺܝܕܺܝܢ. ܘܠܰܡܚܳܪ ܡܛܰܝܒܺܝܢ ܕܢܰܪܡܽܘܢ ܥܰܠ ܚܶܣܢ̈ܶܐ. ܘܰܢܣܰܚܦܽܘܢ ܐܶܢܽܘܢ ܘܢܰܘܒܕܽܘܢ ܠܟܽܠܗܽܘܢ ܒܝܰܘܡܳܐ ܚܰܕ</VERS>
      <VERS vnumber="28">ܘܰܗܦܰܟ ܝܺܗܽܘܕܳܐ ܘܟܽܠܳܗ̇ ܡܰܫܪܺܝܬܶܗ ܒܽܐܘܪܚܳܐ ܕܡܰܕܒܪܳܐ ܕܒܽܘܨܪܳܐ: ܘܡܶܢ ܫܶܠܝܳܐ ܢܦܰܠܘ ܥܰܠ ܡܕܺܝܢܬܳܐ. ܘܩܰܛܶܠܘ ܒܳܗ̇ ܟܽܠ ܕܶܟܪܳܐ ܒܦܽܘܡܳܐ ܕܚܰܪܒܳܐ. ܘܰܢܣܰܒܘ ܟܽܠܳܗ̇ ܒܶܙܬܗܽܘܢ: ܘܰܐܘܩܶܕܘ ܒܢܽܘܪܳܐ</VERS>
      <VERS vnumber="29">ܘܰܫܩܰܠ ܝܺܗܽܘܕܳܐ ܡܶܢ ܬܰܡܳܢ ܒܠܺܠܝܳܐ: ܘܶܐܙܰܠܘ ܥܕܰܡܳܐ ܠܚܶܣܢܳܐ</VERS>
      <VERS vnumber="30">ܘܰܗܘܳܐ ܠܨܰܦܪܶܗ ܕܝܰܘܡܳܐ: ܘܰܐܪܺܝܡܘ ܥܰܝܢܰܝ̈ܗܽܘܢ ܘܰܚܙܰܘ: ܘܗܳܐ ܥܰܡܳܐ ܣܰܓܺܝܐܳܐ ܕܠܰܝܬ ܠܶܗ ܡܶܢܝܳܢܳܐ. ܕܰܫܩܺܝܠܺܝܢ ܣܶܒ̈ܠܳܬܳܐ ܘܚܰܒ̈ܠܶܐ: ܘܡܰܩܪܒܺܝܢ ܗܘܰܘ ܕܢܶܟܒܫܽܘܢܳܝܗܝ ܠܚܶܣܢܳܐ</VERS>
      <VERS vnumber="31">ܘܰܚܙܳܐ ܝܺܗܽܘܕܳܐ ܕܰܥܫܶܢ ܩܪܳܒܳܐ. ܘܰܓܥܳܬܳܗ̇ ܕܰܡܕܺܝܢܬܳܐ ܣܶܠܩܰܬ݂ ܥܕܰܡܳܐ ܠܰܫܡܰܝܳܐ ܘܩܳܠܳܐ ܕܩܰܪ̈ܢܳܬܳܐ ܘܪܶܗܒܳܐ ܣܰܓܺܝܐܳܐ</VERS>
      <VERS vnumber="32">ܘܶܐܡܰܪ ܝܺܗܽܘܕܳܐ ܠܓܰܒܖ̈ܶܐ ܕܚܰܝܠܳܐ. ܐܰܩܪܶܒܘ ܝܰܘܡܳܢܳܐ ܥܰܠ ܐܰܦܰܝ̈ ܐܰܚܰܝ̈ܟܽܘܢ</VERS>
      <VERS vnumber="33">ܘܰܢܦܰܩ ܝܺܗܽܘܕܳܐ ܒܰܬܠܳܬܳܐ ܪ̈ܺܝܫܺܝܢ ܡܶܢ ܒܶܣܬܰܪܗܽܘܢ: ܘܰܩܪܰܘ ܒܩܰܪ̈ܢܳܬܳܐ. ܘܰܓܥܰܘ ܒܰܨܠܽܘܬܳܐ</VERS>
      <VERS vnumber="34">ܘܝܶܕܥܰܬ݂ ܡܰܫܪܺܝܬܶܗ ܕܛܺܝܡܳܬܶܐܘܳܣ ܕܡܰܩܒܰܝ ܗܽܘ. ܘܰܥܪܰܩܘ ܡܶܢ ܩܕܳܡܰܘܗܝ. ܘܰܡܚܳܐ ܐܶܢܽܘܢ ܡܚܽܘܬܳܐ ܪܰܒܬܳܐ. ܘܰܢܦܰܠܘ ܡܶܢܗܽܘܢ ܒܗܰܘ ܝܰܘܡܳܐ ܐܰܝܟ ܬܡܳܢܝܳܐ ܐܰܠܦܺܝ̈ܢ ܓܰܒܪ̈ܺܝܢ</VERS>
      <VERS vnumber="35">ܘܰܐܪܟܶܢ ܝܺܗܽܘܕܳܐ ܠܳܐܠܺܝܡ. ܘܰܥܒܰܕ ܥܰܡܳܗ̇ ܩܪܳܒܳܐ. ܘܟܽܠ ܕܶܟܪܳܐ ܕܒܳܗ̇ ܩܛܰܠ. ܘܰܢܣܰܒ ܒܶܙܬܳܗ̇. ܘܰܐܘܩܕܳܗ̇ ܒܢܽܘܪܳܐ</VERS>
      <VERS vnumber="36">ܘܶܡܢ ܬܰܡܳܢ ܫܩܰܠ ܝܺܗܽܘܕܳܐ. ܘܟܰܒܫܳܗ̇ ܠܟܰܣܦܳܘܪ: ܘܰܠܡܳܩܰܪ: ܘܰܠܒܽܘܣܰܪܝܳܐ: ܘܰܠܫܰܪܟܳܐ ܕܰܡܕܺܝ̈ܢܳܬܳܐ ܕܰܒܓܶܠܥܳܕ݂</VERS>
      <VERS vnumber="37">ܘܡܶܢ ܒܳܬܰܪ ܕܶܝܢ ܗܳܠܶܝܢ: ܟܰܢܶܫ ܛܺܡܳܬܶܐܘܳܣ ܡܰܫܪܺܝܬܳܐ ܐ̱ܚܪܺܬܳܐ. ܘܰܫܪܳܐ ܥܰܠ ܓܶܢܒ ܪܳܦܺܝܢ ܡܶܢ ܣܶܛܪܶܗ ܕܢܰܗܪܳܐ</VERS>
      <VERS vnumber="38">ܘܫܰܕܰܪ ܝܺܗܽܘܕܳܐ ܕܢܶܓܫܽܘܢ ܠܡܰܫܪܺܝܬܳܐ. ܘܶܐܬܰܘ ܘܶܐܡܰܪܘ ܠܶܗ. ܐܶܬܟܰܢܰܫܘ ܥܠܰܝܟ ܟܽܠܗܽܘܢ ܥܰܡ̈ܡܶܐ ܕܰܚܕܳܖ̈ܰܝܢ: ܚܰܝܠܳܐ ܪܰܒܳܐ ܘܥܰܫܺܝܢܳܐ</VERS>
      <VERS vnumber="39">ܘܳܐܦ ܥܰܖ̈ܰܒܳܝܶܐ ܐܰܓܺܝܪܺܝܢ ܠܗܽܘܢ ܠܥܽܘܕܪܳܢܳܐ. ܘܰܫܪܶܝܢ ܥܰܠ ܣܶܛܪܶܗ ܕܰܢܗܪܳܐ. ܘܰܡܥܰܬܕܺܝܢ ܕܢܺܐܬܽܘܢ ܥܠܰܝܟ ܠܰܩܪܳܒܳܐ. ܘܶܐܙܰܠ ܝܺܗܽܘܕܳܐ ܠܽܐܘܪܥܗܽܘܢ</VERS>
      <VERS vnumber="40">ܘܶܐܡܰܪ ܛܺܝܡܳܬܶܐܘܳܣ ܠܖ̈ܰܒܰܝ ܚܰܝܠܶܗ. ܟܰܕ ܢܶܬܩܪܶܒ ܝܺܗܽܘܕܳܐ ܘܡܰܫܪܺܝܬܶܗ ܥܰܠ ܓܶܢܒ ܣܶܦܬܶܗ ܕܢܰܗܪܳܐ. ܐܶܢܗܽܘ ܕܢܶܥܒܰܪ ܒܩܰܕܡܳܝܬܳܐ ܠܘܳܬܰܢ: ܠܳܐ ܡܶܫܟܚܺܝܢܰܢ ܕܰܢܩܽܘܡ ܩܕܳܡܰܘܗܝ ܡܶܛܽܠ ܕܡܶܬܡܨܳܝܽܘ ܢܶܬܡܨܶܐ ܚܰܝܠܰܢ</VERS>
      <VERS vnumber="41">ܐܶܢ ܕܶܝܢ ܢܶܕܚܰܠ ܘܢܶܫܪܶܐ ܡܢ ܗܰܘ ܣܶܛܪܶܗ ܕܢܰܗܪܳܐ: ܢܶܥܒܰܪ ܠܘܳܬܶܗ ܘܢܶܬܡܨܶܐ ܚܰܝܠܶܗ</VERS>
      <VERS vnumber="42">ܘܟܰܕ݂ ܡܰܛܺܝ ܝܺܗܽܘܕܳܐ ܠܢܰܗܪܳܐ: ܐܰܩܺܝܡ ܠܣܳܦܖ̈ܰܘܗܝ ܕܥܰܡܳܐ ܥܰܠ ܢܰܗܪܳܐ. ܘܦܰܩܶܕ ܐܶܢܽܘܢ ܘܶܐܡܰܪ ܠܗܽܘܢ. ܠܳܐ ܬܶܫܒܩܽܘܢ ܐܳܦܠܳܐ ܠܐ̱ܢܳܫ ܕܢܶܫܪܶܐ. ܐܶܠܳܐ ܢܺܐܬܽܘܢ ܟܽܠܗܽܘܢ ܠܰܩܪܳܒܳܐ</VERS>
      <VERS vnumber="43">ܘܰܥܒܰܪ ܗܽܘ ܩܰܕܡܳܝ ܥܠܰܝܗܽܘܢ: ܘܟܽܠܶܗ ܥܰܡܳܐ ܡܶܢ ܒܳܬܪܶܗ. ܘܶܐܬܬܒܰܪܘ ܡܶܢ ܩܕܳܡܰܘܗܝ ܥܰܡ̈ܡܶܐ. ܘܰܫܕܰܘ ܙܰܝܢܗܽܘܢ. ܘܰܥܪܰܩܘ ܠܒܶܝܬ ܦܬܰܟܖ̈ܶܐ ܕܰܒܩܰܪܢܳܐ</VERS>
      <VERS vnumber="44">ܘܟܰܒܫܽܘܗ̇ ܠܰܡܕܺܝܢܬܳܐ ܕܒܶܝܬ ܝܺܗܽܘܕܳܐ. ܘܰܠܒܶܝܬ ܦܬܰܟܖ̈ܶܐ ܐܰܘܩܶܕܘ ܒܢܽܘܪܳܐ ܥܰܡ ܟܽܠܡܶܕܶܡ ܕܺܐܝܬ ܒܳܗ̇. ܘܶܐܙܕܰܟܝܰܬ݂ ܩܰܪܢܳܐ: ܘܠܳܐ ܬܽܘܒ ܡܶܫܟܚܳܐ ܗܘܳܬ݂ ܠܰܡܩܳܡ ܩܕܳܡ ܝܺܗܽܘܕܳܐ</VERS>
      <VERS vnumber="45">ܘܟܰܢܶܫ ܝܺܗܽܘܕܳܐ ܠܟܽܠܶܗ ܝܺܣܪܳܐܶܝܠ ܕܰܒܓܶܠܥܳܕ݂. ܡܶܢ ܙܥܽܘܪܳܐ ܘܰܥܕܰܡܳܐ ܠܪܰܒܳܐ: ܘܰܠܢܶܫܰܝ̈ܗܽܘܢ ܘܠܰܒܢܰܝ̈ܗܽܘܢ ܘܰܠܟܽܠܳܗ̇ ܝܺܩܰܪܬܗܽܘܢ: ܡܰܫܪܺܝܬܳܐ ܪܰܒܬܳܐ ܘܥܰܫܺܝܢܬܳܐ: ܠܡܶܐܬܳܐ ܠܰܐܪܥܳܐ ܕܺܝܗܽܘܕܳܐ</VERS>
      <VERS vnumber="46">ܘܶܐܬܳܐ ܥܕܰܡܳܐ ܠܥܽܘܦܪܳܐ. ܘܗܺܝ ܡܕܺܝܢܬܳܐ ܗ̱ܝ ܪܰܒܬܳܐ ܕܝܳܬܒܳܐ ܥܰܠ ܐܽܘܪܚܳܐ. ܘܥܰܫܺ݀ܢܳܐ ܣܰܓܺܝ. ܘܠܰܝܬ ܠܶܡܣܛܳܐ ܡܶܢܳܗ̇: ܠܳܐ ܠܝܰܡܺܝܢܳܐ ܐܳܦܠܳܐ ܠܣܶܡܳܠܳܐ: ܐܶܠܳܐ ܐܶܢ ܠܡܶܥܒܰܪ ܒܓܰܘܳܗ̇</VERS>
      <VERS vnumber="47">ܘܶܐܚܰܕܘ ܒܰܐܦܰܝ̈ܗܽܘܢ ܥܳܡܳܪ̈ܶܝܗ̇ ܕܰܩܪܺܝܬܳܐ. ܘܣܰܟܰܪܘ ܬܰܪ̈ܥܶܐ ܒܟܺܐܦ̈ܶܐ</VERS>
      <VERS vnumber="48">ܘܫܰܕܰܪ ܠܘܳܬܗܽܘܢ ܝܺܗܽܘܕܳܐ ܒܡ̈ܶܠܶܐ ܕܰܫܠܳܡܳܐ. ܘܶܐܡܰܪ ܠܗܽܘܢ. ܐܶܥܒܰܪ ܒܰܐܪܥܟܽܘܢ ܘܺܐܙܰܠ ܠܰܐܪܥܰܢ. ܘܐ̱ܢܳܫ ܠܰܐ ܢܰܒܐܶܫ ܠܟܽܘܢ. ܐܶܠܳܐ ܒܰܠܚܽܘܕ ܒܪ̈ܶܓܠܰܝܢ ܢܶܥܒܰܪ. ܘܠܳܐ ܨܒܰܘ ܕܢܶܦܬܚܽܘܢ ܠܗܽܘܢ</VERS>
      <VERS vnumber="49">ܘܰܦܩܰܕ ܝܺܗܽܘܕܳܐ ܕܢܰܟܪܙܽܘܢ ܒܡܰܫܪܺܝܬܳܐ. ܕܟܽܠܢܳܫ ܢܶܫܪܶܐ ܥܰܠ ܕܽܘܟܬܶܗ</VERS>
      <VERS vnumber="50">ܘܰܫܪܰܘ ܐ̱ܢܳܫ̈ܳܐ ܕܚܰܝܠܳܐ: ܘܰܐܩܪܶܒܘ ܥܰܡ ܕܡܺܕܝܢܬܳܐ ܟܽܠܶܗ ܗܰܘ ܝܰܘܡܳܐ ܘܟܽܠܶܗ ܠܺܠܝܳܐ. ܘܶܐܫܬܰܠܡܰܬ ܡܕܺܝܢܬܳܐ ܒܺܐܝܕܰܘ̈ܗܝ</VERS>
      <VERS vnumber="51">ܘܰܐܘܒܶܕܘ ܡܶܢܳܗ̇ ܟܽܠ ܕܶܟܪܳܐ ܒܦܽܘܡܳܐ ܕܚܰܪܒܳܐ. ܘܥܰܩܪܽܘܗ̇ ܘܰܢܣܰܒܘ ܒܶܙܬܳܗ̇</VERS>
      <VERS vnumber="52">ܘܥܒܰܪ ܒܓܰܘ ܡܕܺܝܢܬܳܐ ܠܥܶܠ ܡܶܢ ܩܛܺܝ̈ܠܶܐ. ܘܰܥܒܰܪܘ ܝܽܘܪܕܢܳܢ ܠܰܦܩܰܥܬܳܐ ܪܰܒܬܳܐ ܠܽܘܩܒܰܠ ܒܶܝܬܝܳܫܳܢ</VERS>
      <VERS vnumber="53">ܘܺܝܗܽܘܕܳܐ ܕܶܝܢ ܡܟܰܢܶܫ ܗܘܳܐ ܠܰܐ̱ܚܪ̈ܳܝܶܐ: ܘܰܡܒܰܝܰܐ ܗܘܳܐ ܠܥܰܡܳܐ ܒܟܽܠܳܗ̇ ܐܽܘܪܚܳܐ: ܥܕܰܡܳܐ ܕܶܐܬܰܘ ܠܰܐܪܥܳܐ ܕܺܝܗܽܘܕ݂</VERS>
      <VERS vnumber="54">ܘܰܣܠܶܩܘ ܠܛܽܘܪܳܐ ܕܨܗܶܝܽܘܢ ܒܒܽܘܣܳܡܳܐ ܘܰܒܚܰܕܽܘܬܳܐ. ܘܩܰܪܒܘ ܩܽܘܪ̈ܒܳܢܶܐ ܘܝܰܩܕ̈ܶܐ: ܕܠܰܐ ܢܦܰܠ ܡܶܢܗܽܘܢ ܐܳܦܠܳܐ ܚܰܕ. ܘܰܗܦܰܟܘ ܒܰܫܠܳܡܳܐ</VERS>
      <VERS vnumber="55">ܘܰܒܗܳܢܽܘܢ ܝܰܘ̈ܡܳܬܳܐ ܕܺܝܬܰܝܗܽܘܢ ܗܘܰܘ ܝܺܗܽܘܕܳܐ ܘܝܽܘܢܳܬܳܢ ܐܰܚܽܘܗܝ ܒܰܐܪܥܳܐ ܕܓܶܠܥܳܕ݂: ܘܫܶܡܥܽܘܢ ܐܰܚܽܘܗܝ ܒܰܓܠܺܝܠܳܐ ܠܽܘܩܒܰܠ ܦܛܽܘܠܡܶܐܳܘܣ</VERS>
      <VERS vnumber="56">ܫܡܰܥ ܝܰܘܣܶܦ ܒܰܪ ܙܟܰܪܝܳܐ: ܘܥܶܙܰܪܝܳܐ ܪܺܝܫ ܚܰܝ̈ܠܰܘܳܬܳܐ: ܠܓܰܢܒܳܪܽܘܬܶܗ ܘܰܠܢܶܨܚܳܢܰܘ̈ܗܝ ܘܠܰܩܪ̈ܳܒܰܘܗܝ ܕܺܝܗܽܘܕܳܐ. ܘܶܐܡܰܪ</VERS>
      <VERS vnumber="57">ܢܶܥܒܶܕ ܠܰܢ ܐܳܦ ܚܢܰܢ ܫܡܳܐ: ܘܢܺܐܙܰܠ ܢܰܩܪܶܒ ܥܰܡ ܥܰܡ̈ܡܶܐ ܕܰܚܕܳܖ̈ܰܝܢ</VERS>
      <VERS vnumber="58">ܘܰܦܩܰܕܘ ܠܚܰܝܠܳܐ ܕܥܰܡܗܽܘܢ. ܘܶܐܙܰܠܘ ܠܝܰܡܢܺܝܢ</VERS>
      <VERS vnumber="59">ܘܰܢܦܰܩ ܓܘܪܓܝܐ ܡܶܢ ܡܕܺܝܢܬܳܐ: ܘܓܰܒܖ̈ܶܐ ܕܥܰܡܶܗ ܠܽܘܩܒܰܠܗܽܘܢ ܠܰܩܪܳܒܳܐ</VERS>
      <VERS vnumber="60">ܘܶܐܙܕܟܺܝܘ ܝܰܘܣܶܦ ܘܥܶܙܰܪܝܳܐ. ܘܰܪܕܰܦܘ ܒܳܬܰܪܗܽܘܢ ܥܕܰܡܳܐ ܠܰܬܚܽܘܡܳܐ ܕܰܐܕܽܘܡ. ܘܰܢܦܰܠܘ ܒܗܰܘ ܝܰܘܡܳܐ ܡܶܢ ܥܰܡܳܐ ܕܺܝܣܪܳܐܶܝܠ: ܐܰܝܟ ܬܪܺܝܢ ܐܠܦܺܝ̈ܢ ܓܰܒܪ̈ܺܝܢ.</VERS>
      <VERS vnumber="61">ܘܰܗܘܳܐ ܬܒܳܪܳܐ ܪܰܒܳܐ ܒܺܝܣܪܳܐܶܝܠ: ܕܠܳܐ ܐܶܫܬܡܰܥ ܠܺܝܗܽܘܕܳܐ ܘܠܰܐܚܰܘ̈ܗܝ. ܕܨܳܒܶܝܢ ܗܘܰܘ ܐܳܦ ܗܶܢܽܘܢ ܕܢܶܥܒܕܽܘܢ ܠܗܽܘܢ ܫܡܳܐ ܘܢܶܨܚܳܢܳܐ.</VERS>
      <VERS vnumber="62">ܗܶܢܽܘܢ ܕܶܝܢ ܠܳܐ ܐܺܝܬܰܝܗܽܘܢ ܗܘܰܘ ܡܶܢ ܙܰܪܥܳܐ ܕܗܳܢܽܘܢ ܓܰܒܖ̈ܶܐ: ܕܒܺܐܝܕܰܝ̈ܗܽܘܢ ܥܒܰܕ݂ ܐܰܠܳܗܳܐ ܦܽܘܪܩܳܢܳܐ ܠܺܝܣܪܳܐܶܝܠ.</VERS>
      <VERS vnumber="63">ܘܺܝܗܽܘܕܳܐ ܕܶܝܢ ܘܰܐܚܰܘ̈ܗܝ ܐܶܫܬܰܒܰܚܘ ܝܰܬܺܝܪܳܐܺܝܬ ܠܥܺܝܢ ܟܽܠܶܗ ܝܺܣܪܳܐܶܝܠ: ܘܒܰܝܢܳܬ݂ ܟܽܠܗܽܘܢ ܥܰܡ̈ܡܶܐ: ܘܟܽܠ ܐܰܝܟܳܐ ܕܡܶܫܬܡܰܥ ܗܘܳܐ ܫܶܡܥܗܽܘܢ.</VERS>
      <VERS vnumber="64">ܡܶܬܟܰܢܫܺܝܢ ܗܘܰܘ: ܘܳܐܬܶܝܢ ܡܫܰܒܚܺܝܢ ܠܗܽܘܢ.</VERS>
      <VERS vnumber="65">ܘܰܢܦܰܩ ܝܺܗܽܘܕܳܐ ܘܰܐܚܰܘ̈ܗܝ. ܘܡܰܩܪܒܺܝܢ ܗܘܰܘ ܥܰܡ ܒܢܰܝ̈ ܥܺܣܽܘ ܒܰܐܪܥܳܐ ܕܬܰܝܡܢܳܐ. ܘܰܡܚܰܐܘܽܗ̇ ܠܚܶܒܪܽܘܢ ܘܠܰܒ̈ܢܳܬܳܗ̇: ܘܣܰܚܶܦܘ ܚܶܣ̈ܢܶܝܗ̇. ܘܡܰܓ̈ܕܠܶܝܗ̇ ܐܰܘܩܶܕܘ ܒܢܽܘܪܳܐ ܟܰܕ݂ ܚܳܕܪܳܝܢ.</VERS>
      <VERS vnumber="66">ܘܰܫܩܰܠ ܝܺܗܽܘܕܳܐ ܡܶܢ ܬܰܡܳܢ ܕܢܺܐܙܰܠ ܠܰܐܪܥܳܐ ܕܰܦܠܶܫܬܳܝ̈ܶܐ. ܘܥܳܒܰܪ ܗܘܳܐ ܒܫܳܡܪܺܝܢ.</VERS>
      <VERS vnumber="67">ܘܰܒܗܰܘ ܝܰܘܡܳܐ ܢܦܰܠܘ ܟܳܗ̈ܢܶܐ ܒܰܩܪܳܒܳܐ: ܘܕܰܨܒܰܘ ܕܶܥܒܕܽܘܢ ܠܗܽܘܢ ܢܶܨܚܳܢܳܐ. ܘܰܢܦܰܩܘ ܠܰܩܪܳܒܳܐ ܕܠܳܐ ܒܡܶܠܟ݂ܳܐ.</VERS>
      <VERS vnumber="68">ܘܰܐܪܟܶܢ ܝܺܗܽܘܕܳܐ ܠܙܽܘܛܳܘܣ ܕܒܰܐܪܥܳܐ ܕܰܦܠܶܫܬܳܝ̈ܶܐ. ܘܣܰܚܶܦܘ ܥܳܠܰܘ̈ܳܬܗܽܘܢ. ܘܰܓܠܺܝ̈ܦܶܐ ܕܰܦܬܰܟܖ̈ܰܝܗܽܘܢ ܐܰܘܩܶܕܘ ܒܢܽܘܪܳܐ ܘܒܰܙܘ ܒܶܙܬܗܽܘܢ ܕܰܡܕܺܝ̈ܢܳܬܳܐ. ܘܰܗܦܰܟܘ ܠܰܐܪܥܳܐ ܕܺܝܗܽܘܕ.</VERS>
    </CHAPTER>
    <CHAPTER cnumber="6">
      <VERS vnumber="1">ܐܰܢܛܝܰܟܳܘܣ ܡܗܰܠܶܟ ܗܘܳܐ ܒܰܐܪ̈ܥܳܬܳܐ ܥܶܠܳܝ̈ܳܬܳܐ. ܘܰܫܡܰܥ ܕܺܐܝܬ ܒܦܳܪܶܣ: ܥܺܝܠܰܡ ܡܕܺܝܢܬܳܐ ܫܒܺܝܚܬܳܐ: ܒܥܽܘܬܪܳܐ ܕܕܰܗܒܳܐ ܘܰܕܣܺܐܡܳܐ</VERS>
      <VERS vnumber="2">ܘܗܰܝܟܠܳܐ ܕܒܶܝܬ ܦܬܰܟܪ̈ܶܝܗ̇ ܥܰܬܺܝܪ ܣܰܓܺܝ. ܘܬܰܡܳܢ ܐܺܝܬ ܣܰܢܘܪ̈ܳܬܳܐ ܕܕܰܗܒܳܐ ܘܫܶܪ̈ܝܳܢܶܐ ܘܡܳܐܢܰܝ̈ ܙܰܝܢܳܐ: ܗܳܠܶܝܢ ܕܰܫܒܰܩ ܗܘܳܐ ܬܰܡܳܢ ܐܰܠܶܟܣܰܢܕܪܽܘܣ ܒܰܪ ܦܺܝܠܺܝܦܳܘܣ ܡܰܠܟܳܐ ܡܰܩܶܕܽܘܢܳܝܳܐ: ܗܰܘ ܕܗܽܘ ܗܘܳܐ ܠܽܘܩܕܰܡ ܡܰܠܟܳܐ ܕܝܰܘ̈ܢܳܝܶܐ</VERS>
      <VERS vnumber="3">ܘܶܐܬܳܐ ܘܰܒܥܳܐ ܗܘܳܐ ܕܡܶܟܒܫܺܝܗ̇ ܠܰܡܕܺܝܢܬܳܐ ܘܢܶܒܙܺܝܗ̇: ܘܠܳܐ ܐܶܫܟܰܚ. ܡܶܛܽܠ ܕܶܐܬܝܰܕܥܰܬ݂ ܡܶܠܬܳܐ ܠܥܳܡܽܘܪ̈ܶܝܗ̇ ܕܰܡܕܺܝܢܬܳܐ</VERS>
      <VERS vnumber="4">ܘܩܳܡܘ ܠܩܽܘܒܠܶܗ ܥܳܡܽܘܪ̈ܶܝܗ̇ ܒܰܩܪܳܒܳܐ. ܘܰܥܪܰܩ. ܘܰܫܩܰܠ ܡܶܢ ܬܰܡܳܢ ܒܥܳܩܬܳܐ ܪܰܒܬܳܐ ܘܢܶܗܦܽܘܟ ܠܒܳܒܶܝܠ</VERS>
      <VERS vnumber="5">ܘܶܐܬܰܘ ܘܶܐܡܰܪܘ ܠܶܗ ܠܰܐܢܛܝܰܟܳܘܣ ܒܦܳܪܶܣ: ܕܶܐܙܕܟܺܝ̈ ܡܰܫܪ̈ܝܳܬܶܗ ܗܳܠܶܝܢ ܕܶܐܙܰܠܝ̈ ܠܺܝܗܽܘܕ݂</VERS>
      <VERS vnumber="6">ܘܕܰܐܝܟܰܢܳܐ ܐܶܙܰܠ ܠܽܘܣܺܝܳܐ ܠܽܘܩܕܰܡ ܒܚܰܝܠܳܐ ܪܰܒܳܐ ܘܶܐܙܕܟܺܝ ܡܶܢܗܽܘܢ: ܘܶܐܬܥܰܫܰܢܘ ܒܙܰܝܢܳܐ ܕܒܶܝܬ ܝܺܗܽܘܕܳܐ ܘܰܒܚܰܝܠܳܐ: ܘܰܒܒܶܙܬܳܐ ܣܰܓܺܝܐܬܳܐ ܕܰܢܣܰܒܘ ܡܶܢ ܡܰܫܪ̈ܝܳܬܳܐ</VERS>
      <VERS vnumber="7">ܘܣܰܚܦܽܘܗ̇ ܠܛܰܡܐܽܘܬܳܐ ܗܳܝ ܕܶܐܬܒܰܢܝܰܬ݂ ܥܰܠ ܡܰܕܒܚܳܐ ܕܒܽܐܘܪܺܫܠܶܡ. ܘܰܠܒܶܝܬ ܡܩܰܕܫܳܐ ܐܰܚܕܪܽܘܗܝ ܫܽܘܖ̈ܶܐ ܪܰܘܪ̈ܒܶܐ ܐܰܝܟ ܕܶܡܢ ܩܕܺܝܡ. ܘܰܠܒܶܝܬ ܫܽܘܪܳܐ ܒܢܰܘ ܕܰܡܕܺܝܢܬܗܽܘܢ</VERS>
      <VERS vnumber="8">ܘܰܗܘܳܐ ܕܟܰܕ݂ ܫܡܰܥ ܡܰܠܟܳܐ ܗܳܠܶܝܢ ܦܶܬܓ̈ܳܡܶܐ: ܬܡܰܗ ܘܶܐܬܬܙܺܝܥ ܣܰܓܺܝ. ܘܰܢܦܰܠ ܥܰܠ ܥܰܪܣܶܗ ܘܶܐܬܟܪܰܗ ܡܶܢ ܥܳܩܬܶܗ. ܡܶܛܽܠ ܕܠܳܐ ܗܘܳܐ ܠܶܗ ܐܰܝܟ ܕܡܶܬܪܰܥܶܐ ܗܘܳܐ</VERS>
      <VERS vnumber="9">ܘܰܗܘܳܐ ܬܰܡܳܢ ܝܰܘ̈ܡܳܬܳܐ ܣܰܓܺܝ̈ܐܶܐ. ܡܶܛܽܠ ܕܶܐܬܚܰܕܬ݂ܰܬ݂ ܥܠܰܘܗܝ ܥܳܩܬܶܗ. ܘܶܐܬܚܰܫܰܒ ܐܰܢܛܝܰܟܳܘܣ ܕܡܳܐܐܶܬ݂ ܠܶܗ</VERS>
      <VERS vnumber="10">ܘܰܩܪܳܐ ܠܟܽܠܗܽܘܢ ܪ̈ܳܚܡܰܘܗܝ ܘܶܐܡܰܪ ܠܗܽܘܢ. ܕܦܶܪܕܰܬ݂ ܠܳܗ̇ ܫܶܢܬܳܐ ܡܶܢ ܥܰܝܢܰܝ̈. ܘܠܶܒܝ ܐܶܬܡܣܺܝ ܠܶܗ ܒܓܰܘܝ ܡܶܢ ܪܶܢܝܳܐ ܣܰܓܺܝܐܳܐ</VERS>
      <VERS vnumber="11">ܘܶܐܡܪܶܬ݂ ܠܶܗ ܠܠܶܒܝ: ܕܰܥܕܰܡܳܐ ܠܰܐܝܢܳܐ ܐܽܘܠܨܳܢܳܐ ܐܶܬܰܝܬ: ܘܰܠܡܰܚܫܽܘܠܳܐ ܗܳܢܳܐ ܪܰܒܳܐ ܕܰܪܡܶܐ ܐ̱ܢܳܐ ܒܶܗ. ܡܶܛܽܠ ܕܒܰܣܺܝܡ ܗܘܺܝܬ ܘܰܪܚܺܝܡ ܒܫܽܘܠܛܳܢܝ</VERS>
      <VERS vnumber="12">ܗܳܫܳܐ ܕܶܝܢ ܗܳܐ ܡܶܬܰܥܗܕ ܐ̱ܢܳܐ ܒܺܝ̈ܫܳܬܳܐ ܕܥܶܒܕܶܬ݂ ܒܽܐܘܪܺܫܠܶܡ. ܘܢܶܣܒܶܬ ܡܳܐܢ̈ܶܐ ܕܕܰܗܒܳܐ ܘܰܕܟܶܣܦܳܐ ܕܰܒܓܰܘܳܗ̇: ܘܫܰܕܪܶܬ݂ ܕܢܶܥܛܽܘܢ ܠܥܳܡܽܘܪ̈ܶܝܗ̇ ܕܺܝܗܽܘܕܳܐ ܣܪܺܝܩܳܐܺܝܬ</VERS>
      <VERS vnumber="13">ܝܶܕܥܶܬ݂ ܕܶܝܢ ܕܡܶܛܽܠ ܗܳܠܶܝܢ ܐܶܬܰܝ̈ ܥܠܰܝ ܗܳܠܶܝܢ ܟܽܠܗܶܝܢ ܒܺܝ̈ܫܳܬܳܐ. ܘܗܳܐ ܐܳܒܶܕ ܐ̱ܢܳܐ ܡܶܢ ܥܳܩܬܳܐ ܣܰܓܺܝܐܬܳܐ ܕܒܰܐܪܥܳܐ ܢܽܘܟܪܳܝܬܳܐ</VERS>
      <VERS vnumber="14">ܘܰܩܪܳܐ ܐܰܢܛܝܰܟܳܘܣ ܠܦܺܝܠܺܝܦܳܘܣ ܚܰܕ ܡܶܢ ܪ̈ܳܚܡܰܘܗܝ. ܘܰܐܩܺܝܡܶܗ ܥܰܠ ܟܽܠܳܗ̇ ܡܰܠܟܽܘܬܶܗ</VERS>
      <VERS vnumber="15">ܘܝܰܗܒ ܠܶܗ ܬܳܓܳܐ ܘܶܐܣܛܠܶܗ ܘܥܶܙܩܬܶܗ: ܕܢܰܝܬܶܐ ܐܶܢܽܘܢ ܠܰܐܢܛܺܝܰܟܳܘܣ ܒܪܶܗ. ܘܢܪܰܒܶܝܘܗܝ ܐܰܝܟ ܕܢܶܗܘܶܐ ܡܰܠܟܳܐ</VERS>
      <VERS vnumber="16">ܘܡܺܝܬ ܬܰܡܳܢ ܐܰܢܛܝܰܟܳܘܣ ܡܰܠܟܳܐ: ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܫܰܥ</VERS>
      <VERS vnumber="17">ܘܺܝܕܰܥ ܠܽܘܣܺܝܳܐ ܕܡܺܝܬ ܠܶܗ ܡܰܠܟܳܐ: ܘܰܐܩܺܝܡ ܠܰܐܢܛܺܝܰܟܳܘܣ ܒܪܶܗ ܒܡܰܠܟܽܘܬܶܗ: ܗܰܘ ܕܗܽܘ ܪܰܒܝܶܗ ܗܘܳܐ ܡܶܢ ܛܰܠܝܽܘܬܶܗ. ܘܰܩܪܳܐ ܫܡܶܗ ܐܽܘܦܳܛܳܘܪ</VERS>
      <VERS vnumber="18">ܘܰܐܝܠܶܝܢ ܕܝܳܬܒܺܝ ܗܘܰܘ ܒܡܶܪܕܳܐ: ܚܒܺܝܫܺܝܢ ܗܘܰܘ ܠܺܝܣܪܳܐܶܝܠ ܡܶܢ ܟܽܠ ܚܕܳܖ̈ܰܘܗܝ ܕܒܶܝܬ ܡܰܩܕܫܳܐ. ܘܨܳܒܶܝܢ ܗܘܰܘ ܕܟܽܠ ܡܰܒܐܳܫܽܘ ܢܰܒܐܳܫܽܘܢ. ܘܗܳܘܶܝܢ ܗܘܰܘ ܥܽܘܕܪܳܢܳܐ ܠܥܰܡ̈ܡܶܐ</VERS>
      <VERS vnumber="19">ܘܶܐܬܚܰܫܰܒ ܝܺܗܽܘܕܳܐ ܕܰܢܪܺܝܡ ܐܶܢܽܘܢ. ܘܟܰܢܶܫ ܠܟܽܠܶܗ ܥܰܡܳܐ ܕܢܶܬܒܽܘܢ ܥܠܰܝܗܽܘܢ</VERS>
      <VERS vnumber="20">ܘܶܐܬܟܰܢܰܫܘ ܐܰܟܚܕܳܐ ܘܝܺܬܶܒܘ ܥܠܰܝܗܽܘܢ. ܒܰܫܢܰܬ݂ ܡܳܐܐ ܘܚܰܡܫܺܝܢ. ܘܰܥܒܰܕܘ ܠܩܽܘܒܠܗܽܘܢ ܡܰܓ̈ܕܠܶܐ ܘܡܰܐܟܶܢܳܘ̈ܣ ܠܡܶܬܟܰܬܳܫܽܘ ܥܰܡܗܽܘܢ</VERS>
      <VERS vnumber="21">ܘܰܢܦܰܩܘ ܐ̱ܢܺܫܺܝ̈ܢ ܡܶܢܗܽܘܢ ܡܶܢ ܒܶܝܬ ܚܒܽܘܫܝܳܐ. ܘܰܢܩܶܦܘ ܐܶܢܽܘܢ ܐ̱ܢܳܫ̈ܳܐ ܖ̈ܰܫܺܝܥܶܐ ܡܶܢ ܝܺܣܪܳܐܶܝܠ</VERS>
      <VERS vnumber="22">ܘܶܐܙܰܠܘ ܠܘܳܬ ܡܰܠܟܳܐ: ܘܶܐܡܰܪܘ ܠܶܗ. ܥܕܰܡܳܐ ܠܶܐܡܰܬܝ ܠܳܐ ܬܶܥܒܶܕ݂ ܕܺܝܢܳܐ ܘܰܬܒܰܥܬܳܐ ܡܶܢ ܐܰܚܰܝ̈ܢ</VERS>
      <VERS vnumber="23">ܚܢܰܢ ܡܶܨܛܒܶܝܢܰܢ ܕܢܶܦܠܽܘܚ ܥܰܒܕܽܘܬܳܐ ܠܰܐܒܽܘܟ. ܘܰܢܗܰܠܶܟ ܒܟܽܠܗܽܘܢ ܦܽܘܩܕܳܢܰܘ̈ܗܝ. ܘܢܺܐܙܰܠ ܒܳܬܰܪ ܟܽܠܗܽܘܢ ܨܶܒܝܳܢܰܘ̈ܗܝ</VERS>
      <VERS vnumber="24">ܘܗܳܐ ܒܢܰܝ̈ ܥܰܡܰܢ ܝܳܬܒܺܝܢ ܥܰܠ ܡܶܪܕܳܐ ܡܶܛܽܠܳܬܳܗ̇ ܕܗܳܕܶܐ. ܘܰܥܒܺܝܕܺܝܢܰܢ ܠܗܽܘܢ ܐܰܝܟ ܢܽܘܟܪ̈ܳܝܶܐ. ܘܰܠܟܽܠ ܡܰܢܽܘ ܕܡܶܫܟܚܺܝܢ ܡܶܢܰܢ ܩܳܛܠܺܝܢ: ܘܝܳܪܬܽܘܬܰܢ ܡܶܬܒܰܙܙܳܐ ܡܶܢܗܽܘܢ</VERS>
      <VERS vnumber="25">ܘܠܳܐ ܗܘܳܐ ܥܠܰܝܢ ܒܰܠܚܽܘܕ ܐܰܘܫܶܛܘ ܐܺܝܕܰܝ̈ܳܐ. ܐܶܠܳܐ ܐܳܦ ܥܰܠ ܟܽܠܗܽܘܢ ܬܚܽܘܡܰܝ̈ܗܽܘܢ</VERS>
      <VERS vnumber="26">ܘܗܳܐ ܫܪܶܝܢ ܝܰܘܡܳܢܳܐ ܥܰܠ ܡܶܪܕܳܐ ܕܒܽܐܘܪܺܫܠܶܡ. ܘܢܶܟܒܫܽܘܢܳܝܗܝ ܘܰܠܒܶܝܬ ܡܰܩܕܫܳܐ. ܘܰܠܒܶܝܬ ܫܽܘܖ̈ܶܐ ܐܰܥܫܶܢܘ</VERS>
      <VERS vnumber="27">ܘܶܐܠܳܐ ܒܰܥܓܰܠ ܬܰܕܪܟܽܘܢ ܐܶܢܽܘܢ. ܕܪܰܘܪ̈ܒܳܢ ܘܰܕܝܰܬܺܝܪ̈ܳܢ ܡܶܢ ܗܳܠܶܝܢ ܢܳܥܒܕܽܘܢ. ܘܠܳܐ ܡܶܬܡܨܶܝܢ ܐܢ̱ܬܽܘܢ ܚܰܝܠܗܽܘܢ</VERS>
      <VERS vnumber="28">ܘܶܐܬܚܰܡܰܬ݂ ܡܰܠܟܳܐ ܟܰܕ݂ ܫܡܰܥ ܗܳܠܶܝܢ. ܘܟܰܢܶܫ ܠܟܽܠܗܽܘܢ ܪ̈ܳܚܡܰܘܗܝ ܘܰܠܖ̈ܰܒܰܝ ܚܰܝܠܶܗ. ܘܠܰܐܝܠܶܝܢ ܕܰܥܒܺܝܕܺܝܢ ܥܰܠ ܡܰܪ̈ܟܒܳܬܳܐ</VERS>
      <VERS vnumber="29">ܘܡܶܢ ܡܰܠܟ̈ܘܳܬܳܐ ܐ̱ܚܪ̈ܳܢܝܳܬܳܐ ܘܡܶܢ ܓܳܙܪ̈ܳܬܳܐ ܣܰܓܺܝ̈ܐܬܳܐ. ܘܶܐܬܰܘ ܠܘܳܬܶܗ ܚܰܝ̈ܠܶܐ ܕܰܐܓܺܝܪܺܝܢ ܠܶܗ</VERS>
      <VERS vnumber="30">ܘܺܐܝܬܰܘܗܝ ܗܘܳܐ ܡܶܢܝܳܢܳܐ ܕܚܰܝܠܶܗ: ܡܳܐܐ ܐܰܠܦܺܝ̈ܢ ܪ̈ܶܓܠܳܝܺܢ: ܘܥܶܣܪܺܝܢ ܐܰܠܦܺܝ̈ܢ ܦܰܪ̈ܳܫܶܐ: ܘܦܺܝ̈ܠܶܐ ܬܠܳܬܺܝܢ ܘܰܬܪܶܝܢ ܕܝܳܕܥܺܝܢ ܩܪܳܒܳܐ</VERS>
      <VERS vnumber="31">ܘܶܐܬܰܘ ܥܰܠ ܐܰܕܽܘܡ. ܘܰܫܪܰܘ ܥܰܠ ܒܶܝܬ ܫܽܘܖ̈ܶܐ. ܘܰܐܩܪܶܒܘ ܝܰܘ̈ܡܳܬܳܐ ܣܰܓܺܝ̈ܐܶܐ. ܘܰܥܒܰܕܘ ܡܰܐܟܶܢܳܘ̈ܣ. ܘܰܢܦܰܩܘ ܘܰܐܘܩܶܕܘ ܐܶܢܶܝܢ ܒܢܽܘܪܳܐ. ܘܶܐܬܟܰܬܰܫܘ ܓܰܢܒܳܪܳܐܺܝܬ</VERS>
      <VERS vnumber="32">ܘܰܫܩܰܠ ܡܶܢ ܝܺܗܽܘܕܳܐ ܡܶܢ ܒܶܝܬ ܡܶܪܕܳܐ. ܘܰܫܪܳܐ ܥܰܠ ܓܶܢܒ ܒܶܝܬ ܙܟܰܪܝܳܐ: ܠܽܘܩܒܰܠ ܡܰܫܪܶܝܬܶܗ ܕܡܰܠܟܳܐ</VERS>
      <VERS vnumber="33">ܘܩܰܕܶܡ ܡܰܠܟܳܐ ܒܨܰܦܪܳܐ. ܘܕܰܒܪܳܗ̇ ܠܡܰܫܪܺܝܬܳܐ ܒܚܺܐܦܳܐ ܒܽܐܘܪܚܳܐ ܕܒܶܝܬ ܙܟܰܪܝܳܐ. ܘܶܐܬܥܰܬܰܕܘ ܚܰܝ̈ܠܶܐ ܠܰܩܪܳܒܳܐ. ܘܰܩܪܰܘ ܒܩܰܪ̈ܢܳܬܳܐ</VERS>
      <VERS vnumber="34">ܘܰܠܦܺܝ̈ܠܶܐ ܚܰܘܺܝܘ ܐܶܢܽܘܢ ܕܡܳܐ ܕܥܶܢ̈ܒܶܐ ܘܰܕܬܽܘ̈ܬܶܐ. ܘܛܰܝܶܒܘ ܐܶܢܽܘܢ ܠܰܩܪܳܒܳܐ</VERS>
      <VERS vnumber="35">ܘܦܰܠܶܓܘ ܐܶܢܽܘܢ ܒܰܦ̈ܠܰܓܶܐ. ܘܰܐܫܠܶܡܘ ܠܟܽܠ ܚܰܕ ܚܰܕ ܡܶܢ ܦܺܝ̈ܠܶܐ ܐܳܠܶܦ ܓܰܒܪ̈ܺܝܢ ܕܡܰܠܒܫܺܝܢ ܒܫܶܪ̈ܝܳܢܶܐ ܕܦܰܪܙܠܳܐ: ܘܣܺܝܡܺܝܢ ܣܰܢܘܪ̈ܳܬܳܐ ܕܰܢܚܳܫܳܐ ܒܪ̈ܺܝܫܰܝܗܽܘܢ. ܘܚܰܡܶܫܡܳܐܐ ܦܰܪ̈ܳܫܺܝܢ ܕܰܒܺܝܩܺܝܢ ܠܚܰܕ ܚܰܕ ܡܶܢ ܦܺܝ̈ܠܶܐ ܕܡܰܓܒܶܝܢ</VERS>
      <VERS vnumber="36">ܗܳܠܶܝܢ ܡܶܢ ܩܕܳܡ ܙܰܒܢܳܐ. ܘܠܰܐܝܟܳܐ ܕܳܐܙܶܠ ܗܘܳܐ ܚܰܕ ܡܶܢܗܽܘܢ: ܬܰܡܳܢ ܗܳܘܶܝܢ ܗܘܰܘ ܐܳܦ ܗܳܠܶܝܢ. ܘܠܳܐ ܡܰܪܚܩܺܝܢ ܗܘܰܘ ܡܶܢ ܠܘܳܬܶܗ</VERS>
      <VERS vnumber="37">ܘܺܐܝܬ ܗܘܳܐ ܠܥܶܠ ܡܶܢܗܽܘܢ ܡܰܓ̈ܕܠܶܐ ܕܩܰܝ̈ܣܶܐ ܥܰܫܺܝ̈ܢܶܐ: ܕܡܰܛܠ̱ܠܺܝܢ ܗܘܰܘ ܥܰܠ ܚܰܕ ܚܰܕ ܡܶܢ ܦܺܝ̈ܠܶܐ: ܘܰܡܚܰܙܩܺܝܢ ܗܘܰܘ ܒܡܰܐܟܶܢܳܘ̈ܣ. ܘܥܰܠ ܟܽܠ ܚܰܕ ܚܰܕ ܡܶܢܗܽܘܢ: ܓܰܒܖ̈ܶܐ ܕܚܰܝܠܳܐ ܬܠܳܬܺܝܢ: ܗܳܢܽܘܢ ܕܡܰܩܪܒܺܝܢ ܗܘܰܘ ܥܠܰܘܗܝ ܘܰܡܕܰܒܪܳܢܶܗ</VERS>
      <VERS vnumber="38">ܘܰܠܫܰܪܟܳܐ ܕܦܰܪ̈ܳܫܶܐ: ܐܰܩܺܝܡܘ ܡܶܟܳܐ ܘܡܶܟܳܐ ܡܶܢ ܬܖ̈ܰܝܗܽܘܢ ܓܰܒ̈ܶܐ ܕܡܰܫܪܺܝܬܳܐ ܟܰܕ ܡܰܩܪܒܺܝܢ. ܘܰܡܚܰܘܶܝܢ ܚܶܙܘܳܐ ܕܙܰܝܢܗܽܘܢ ܒܓܰܘ ܦܶܠܓܶܐ</VERS>
      <VERS vnumber="39">ܘܰܗܘܳܐ ܕܶܝܢ ܟܰܕ ܕܢܰܚ ܫܶܡܫܳܐ ܘܰܨܡܰܚ ܥܰܠ ܡܓܰܢ̈ܶܐ ܕܕܰܗܒܳܐ ܘܕܰܢܚܳܫܳܐ: ܡܰܢܗܪܺܝܢ ܗܘܰܘ ܘܡܰܙܗܪܺܝܢ ܛܽܘܖ̈ܶܐ ܡܶܢܗܶܝܢ ܐܰܝܟ ܠܰܡܦܺܝ̈ܕܶܐ ܕܢܽܘܪܳܐ</VERS>
      <VERS vnumber="40">ܘܡܶܢܳܗ̇ ܡܶܢ ܡܰܫܪܺܝܬܳܐ ܐܶܣܬܰܪܕܰܬ݂ ܘܩܳܡܰܬ݂ ܥܰܠ ܛܽܘܖ̈ܶܐ ܪ̈ܳܡܶܐ. ܘܡܶܢܳܗ̇ ܥܰܠ ܛܽܘܖ̈ܶܐ ܙܥܽܘܖ̈ܶܐ. ܘܳܐܬܶܝܢ ܗܘܰܘ ܬܟܺܝܠܳܐܺܝܬ ܒܣܶܕܖ̈ܰܝܗܽܘܢ</VERS>
      <VERS vnumber="41">ܘܡܶܬܬܙܺܝܥܺܝܢ ܗܘܰܘ ܟܽܠܗܽܘܢ ܐܰܝܠܶܝܢ ܕܫܳܡܥܺܝܢ ܗܘܰܘ ܩܳܠܳܐ ܕܚܰܝܠܗܽܘܢ. ܘܗܶܠܟܬܳܐ ܕܣܽܘܓܐܗܽܘܢ: ܘܰܢܩܳܫܳܐ ܕܙܰܝܢܗܽܘܢ. ܐܺܝܬܶܝܗ̇ ܗܘܳܬ ܓܶܝܪ ܡܰܫܪܺܝܬܳܐ ܪܰܒܳܐ ܘܥܰܫܺܝܢܳܐ ܣܰܓܺܝ</VERS>
      <VERS vnumber="42">ܘܰܩܪܶܒ ܝܺܗܽܘܕܳܐ ܘܡܰܫܪܺܝܬܶܗ ܠܰܩܪܳܒܳܐ. ܘܰܢܦܰܠܘ ܡܶܢ ܡܰܫܪܺܝܬܶܗ ܕܡܰܠܟܳܐ ܫܶܬܡܳܐܐ ܓܰܒܪ̈ܺܝܢ</VERS>
      <VERS vnumber="43">ܘܰܚܙܳܐ ܐܶܠܺܝܥܳܙܰܪ ܕܡܶܬܩܪܶܐ ܚܰܘܪܳܢ ܠܚܰܕ ܡܶܢ ܦܺܝ̈ܠܶܐ: ܕܰܡܚܰܙܰܩ ܒܙܰܝܢܳܐ ܕܡܰܠܟܽܘܬܳܐ: ܘܰܡܝܰܬܰܪ ܗܘܳܐ ܡܶܢ ܟܽܠܗܽܘܢ ܦܺܝ̈ܠܶܐ. ܘܶܐܬܚܙܺܝ ܕܒܶܗ ܗܽܘ ܡܰܠܟܳܐ</VERS>
      <VERS vnumber="44">ܘܝܰܗܒ ܢܰܦܫܶܗ ܕܢܶܦܪܽܘܩ ܠܥܰܡܶܗ ܘܰܕܢܶܥܒܶܕ ܠܶܗ ܫܡܳܐ ܠܥܳܠܰܡ</VERS>
      <VERS vnumber="45">ܘܰܪܗܶܛ ܥܠܰܘܗܝ ܒܚܰܝܠܳܐ ܘܒܰܠܒܺܝܒܽܘܬܳܐ ܒܰܝܢܰܬ ܡܰܫܪ̈ܝܳܬܳܐ ܘܰܦܠܰܓ̈ܶܐ: ܘܰܚܪܰܒ ܗܘܳܐ ܠܝܰܡܺܝܢܶܗ ܘܰܠܣܶܡܳܠܶܗ. ܘܥܳܪܩܺܝܢ ܗܘܰܘ ܡܶܢ ܩܕܳܡܰܘܗܝ ܠܟܳܐ ܘܰܠܟܳܐ</VERS>
      <VERS vnumber="46">ܘܥ̣ܰܠ ܬܚܽܘܬܰܘܗܝ ܕܦܺܝܠܳܐ: ܘܰܡܚܳܝܗܝ ܒܟܰܪܣܶܗ ܒܣܰܝܦܳܐ ܘܩܰܛܚܶܗ. ܘܰܢܦܰܠ ܠܥܶܠ ܡܶܢܶܗ ܥܰܠ ܐܰܪܥܳܐ: ܘܡܺܝܬ ܬܰܡܳܢ</VERS>
      <VERS vnumber="47">ܘܰܚܙܳܐ ܝܺܗܽܘܕܳܐ ܥܽܘܫܢܳܗ̇ ܕܡܰܠܟܽܘܬܳܐ ܘܛܽܘܝܳܒܶܗ ܕܚܰܝܠܳܐ. ܘܰܐܪܟܶܢ ܡܶܢܗܽܘܢ</VERS>
      <VERS vnumber="48">ܘܡܶܢ ܡܰܫܪܺܝܬܶܗ ܕܡܰܠܟܳܐ ܣܳܠܩܺܝܢ ܗܘܰܘ ܠܩܽܘܒܠܗܽܘܢ ܠܽܐܘܪܺܫܠܶܡ. ܘܰܫܪܳܐ ܡܰܠܟܳܐ ܒܺܝܗܽܘܕ݂ ܘܰܒܛܽܘܪܳܐ ܕܨܶܗܝܽܘܢ</VERS>
      <VERS vnumber="49">ܘܰܥܒܰܕ ܫܠܳܡܳܐ ܥܰܡ ܐܰܝܠܶܝܢ ܕܺܐܝܬ ܗܘܰܘ ܒܫܽܘܖ̈ܶܐ. ܘܰܢܦܰܩܘ ܡܢ ܡܕܺܝܢܬܳܐ: ܡܶܛܽܠ ܕܠܰܝܬ ܗܘܳܐ ܠܗܽܘܢ ܐܰܣܳܢܳܐ ܕܢܶܬܚܰܒܫܽܘܢ ܒܓܰܘܳܗ̇. ܡܶܛܽܠ ܕܫܰܒܬܳܐ ܗܘܳܬ݂ ܕܰܐܪܥܳܐ</VERS>
      <VERS vnumber="50">ܘܟܰܒܫܶܗ ܡܰܠܟܳܐ ܠܒܶܝܬ ܫܽܘܪܳܐ. ܘܰܐܩܺܝܡ ܬܰܡܳܢ ܡܰܛܰܪܬܳܐ ܕܢܶܗܘܽܘܢ ܢܳܛܪܺܝܢ ܠܶܗ</VERS>
      <VERS vnumber="51">ܘܰܫܪܳܐ ܥܰܠ ܒܶܝܬ ܡܰܩܕܫܳܐ: ܘܶܐܬܟܰܬܰܫ ܥܠܰܘܗܝ ܝܰܘ̈ܡܳܬܳܐ ܣܰܓܺܝ̈ܐܶܐ. ܘܰܐܩܺܝܡ ܬܰܡܳܢ ܡܰܓ̈ܕܠܶܐ ܘܡܰܐܟܶܢܳܘ̈ܣ: ܠܡܰܩܪܳܒܽܘ ܥܠܰܝܗܽܘܢ: ܘܰܠܡܶܫܕܳܐ ܒܒܰܠܶܣܛܽܘܣ ܓܶܐܖ̈ܶܐ ܘܟܺܐܦ̈ܶܐ ܘܢܽܘܪܳܐ</VERS>
      <VERS vnumber="52">ܘܰܥܒܰܕܘ ܐܳܦ ܗܶܢܽܘܢ ܡܰܐܟܶܢܳܘ̈ܣ ܠܽܘܩܒܰܠ ܡܰܐܟܳܢ̈ܘܳܬܗܽܘܢ. ܘܰܐܩܪܶܒܘ ܝܰܘ̈ܡܳܬܳܐ ܣܰܓܺܝ̈ܐܶܐ</VERS>
      <VERS vnumber="53">ܐܰܣܳܢܳܐ ܕܶܝܢ ܠܰܝܬ ܗܘܳܐ ܒܶܝܬ ܡܰܩܕܫܳܐ. ܡܶܛܽܠ ܕܫܰܢܬܳܐ ܗܘܳܬ݂ ܫܒܺܝܥܳܝܬܳܐ. ܘܰܐܝܠܶܝܢ ܕܡܶܬܦܰܨܶܝܢ ܗܘܰܘ ܡܶܢ ܒܶܝܬ ܥܰܡ̈ܡܶܐ: ܐܳܟܠܺܝܢ ܗܘܰܘ ܠܳܗ̇ ܠܫܰܪܟܳܐ ܕܣܰܝܒܳܪܬܳܗ̇</VERS>
      <VERS vnumber="54">ܘܶܐܫܬܚܰܪ ܒܒܶܝܬ ܡܰܩܕܫܳܐ ܐ̱ܢܳܫ̈ܳܐ ܙܥܽܘܖ̈ܶܐ: ܡܶܛܽܠ ܕܰܥܫܶܢ ܥܠܰܝܗܽܘܢ ܟܰܦܢܳܐ. ܘܶܐܬܒܰܕܰܪܘ ܐܠܢܳܫ ܠܰܐܬܪܶܗ</VERS>
      <VERS vnumber="55">ܘܰܫܡܰܥ ܠܽܘܣܺܝܳܐ ܕܦܺܝܠܺܝܦܳܘܣ ܗܰܘ ܕܰܐܩܺܝܡܶܗ ܗܘܳܐ ܐܰܢܛܝܰܟܳܘܣ ܥܰܕ ܗܽܘ ܚܰܝ ܕܰܢܪܰܒܶܐ ܠܰܒܪܶܗ ܘܢܰܡܠܟܺܝܘܗܝ</VERS>
      <VERS vnumber="56">ܗܦܰܟ ܡܶܢ ܦܳܪܶܣ ܘܡܳܕܰܝ ܘܥܰܡܶܗ ܟܽܠܶܗ ܚܰܝܠܳܐ ܕܳܐܙܶܠ ܗܘܳܐ ܥܰܡ ܡܰܠܟܳܐ: ܕܰܨܒܳܐ ܕܢܶܚܽܘܕ ܨܶܒ̈ܘܳܬܳܐ ܕܡܰܠܟܽܘܬܳܐ</VERS>
      <VERS vnumber="57">ܘܡܶܣܬܰܪܗܰܒ ܗܘܳܐ ܕܢܺܐܙܰܠ. ܘܶܐܡܰܪ ܠܽܘܣܺܝܳܐ ܠܡܰܠܟܳܐ ܘܠܰܡܕܰܒܪ̈ܳܢܰܘܗܝ ܕܚܰܝܠܳܐ ܘܰܠܪܰܘܪ̈ܒܳܢܶܐ ܕܥܰܡܳܐ. ܡܶܬܓܰܡܪܺܝܢܰܢ ܗܳܪܟܳܐ. ܘܣܰܝܒܳܪܬܳܐ ܙܥܽܘܪܝܳܐ ܗ̱ܝ ܠܰܢ. ܘܰܐܬܪܳܐ ܗܳܢܳܐ ܕܰܫܪܰܝܢܰܢ ܥܠܰܘܗܝ: ܥܰܫܺܝܢ ܗܽܘ ܚܶܣܢܶܗ ܣܰܓܺܝ: ܘܨܶܒ̈ܘܳܬܳܐ ܕܡܰܠܟܽܘܳܐ ܣܺܝ̈ܡܳܢ ܥܠܰܝܢ</VERS>
      <VERS vnumber="58">ܗܳܫܳܐ ܢܶܬܶܠ ܝܰܡܺܝܢܳܐ ܠܗܳܠܶܝܢ ܐ̱ܢܳܫ̈ܳܐ. ܘܢܶܥܒܶܕ݂ ܥܰܡܗܽܘܢ ܫܠܳܡܳܐ ܘܥܰܡ ܟܽܠܶܗ ܥܰܡܗܽܘܢ</VERS>
      <VERS vnumber="59">ܘܰܢܩܺܝܡ ܠܗܽܘܢ ܕܰܢܗܰܠܟܽܘܢ ܒܢܳܡܽܘ̈ܣܰܝܗܽܘܢ: ܐܰܝܟ ܕܡܶܢ ܩܕܺܝܡ. ܡܶܛܽܠ ܓܶܝܪ ܕܒܰܛܶܠܢ ܢܳܡܽܘܣܰܝ̈ܗܽܘܢ ܐܶܬܚܰܡܰܬܘ ܘܰܪܓܶܙܘ: ܘܰܥܒܰܕܘ ܗܳܠܶܝܢ ܟܽܠܗܶܝܢ</VERS>
      <VERS vnumber="60">ܘܫܶܦܪܰܬ݂ ܡܶܠܬܳܐ ܩܕܳܡ ܡܰܠܟܳܐ ܘܪܰܘܪ̈ܒܳܢܰܘܗܝ. ܘܫܰܕܰܪܘ ܠܘܳܬܗܽܘܢ ܕܢܶܥܒܶܕ ܥܰܡܗܽܘܢ ܫܠܳܡܳܐ. ܘܩܰܒܶܠܘ ܡܶܢܗܽܘܢ.</VERS>
      <VERS vnumber="61">ܘܺܝܡܳܐ ܠܗܽܘܢ ܡܰܠܟܳܐ ܘܪܰܘܪ̈ܒܳܢܰܘܗܝ. ܘܥܰܠ ܗܳܠܶܝܢ ܢܦܰܩܘ ܡܶܢ ܚܶܣܢܗܽܘܢ.</VERS>
      <VERS vnumber="62">ܘܥ̣ܰܠ ܡܰܠܟܳܐ ܠܛܽܘܪܳܐ ܕܨܶܗܝܽܘܢ. ܘܰܚܙܳܐ ܚܶܣܢܶܗ ܕܳܐܬܪܳܐ: ܘܰܗܦܰܟ ܒܡܰܘ̈ܡܳܬܳܐ ܕܺܝܡܳܐ. ܘܰܦܩܰܕ݂ ܕܢܶܣܬܪܽܘܢܳܝܗܝ. ܫܽܘܪܳܐ ܟܰܕ ܚܳܕܰܪ.</VERS>
      <VERS vnumber="63">ܘܰܫܩܰܠ ܡܶܢ ܬܰܡܳܢ: ܘܰܗܦܰܟ ܚܦܺܝܛܳܐܺܝܬ ܠܰܐܢܛܝܳܟܺܝܰܐ. ܘܶܐܫܟܚܶܗ ܠܦܺܝܠܺܝܦܳܘܣ ܕܰܐܚܕܳܗ̇ ܠܰܡܕܺܝܢܬܳܐ ܘܶܐܫܬܰܠܰܛ ܥܠܶܝܗ̇. ܘܰܐܩܪܶܒ ܥܰܡܶܗ. ܘܢܰܣܒܳܗ̇ ܠܰܡܕܺܝܢܬܳܐ ܡܶܢܶܗ ܒܰܩܛܺܝܪܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܒܰܫܢܰܬ݂ ܡܳܐܐ ܘܚܰܡܫܺܝܢ ܘܰܚܕܳܐ. ܢܦܰܩ ܕܺܡܰܛܪܺܝܳܘܣ ܒܰܪ ܣܠܘܩܘܣ ܡܶܢ ܪܽܘܡܺܝ. ܘܰܣܠܶܩ ܒܐ̱ܢܳܫ̈ܳܐ ܙܥܽܘܖ̈ܶܐ ܥܰܠ ܡܕܺܝ̈ܢܳܬܳܐ ܕܥܰܠ ܣܦܳܖ̈ܰܝ ܝܰܡܳܐ. ܘܰܐܡܠܶܟ ܬܰܡܳܢ</VERS>
      <VERS vnumber="2">ܘܰܗܘܳܐ ܟܰܕ ܥܳܐܶܠ ܗܘܳܐ ܠܒܶܝܬ ܡܰܠܟܽܘܬܳܐ ܕܰܐܒܳܗܰܘ̈ܗܝ: ܐܶܚܰܕܘ ܚܰܝ̈ܠܶܐ ܠܰܐܢܛܺܝܰܟܳܘܣ ܘܰܠܠܽܘܣܺܝܳܐ ܕܢܰܣܩܽܘܢ ܐܶܢܽܘܢ ܠܘܳܬܶܗ</VERS>
      <VERS vnumber="3">ܘܶܐܬܝܰܕܥܰܬ݂ ܠܶܗ ܨܒܽܘܬܳܐ. ܘܶܐܡܰܪ ܠܳܐ ܬܚܰܘܽܢܳܢܝ ܐܰܦܰܝ̈ܗܽܘܢ</VERS>
      <VERS vnumber="4">ܘܩܰܛܶܠܘ ܐܶܢܽܘܢ ܚܰܝ̈ܠܶܐ. ܘܺܝܬܶܒ ܕܺܝܡܶܛܪܺܝܳܘܣ ܥܰܠ ܟܽܘܪܣܝܳܐ ܕܡܰܠܟܽܘܬܶܗ</VERS>
      <VERS vnumber="5">ܘܶܐܬܰܘ ܠܘܳܬܶܗ ܟܽܠܗܽܘܢ ܓܰܒܖ̈ܶܐ ܥܰܘ̈ܳܠܶܐ ܘܖ̈ܰܫܺܝܥܶܐ ܡܶܢ ܝܺܣܪܳܐܶܝܠ. ܘܶܐܠܩܺܝܡܳܘܣ ܗܘܳܐ ܗܘܳܐ ܡܕܰܒܪܳܢܗܽܘܢ. ܕܨܳܒܶܐ ܗܘܳܐ ܕܢܶܗܘܶܐ ܪܰܒ ܟܳܗ̈ܢܶܐ</VERS>
      <VERS vnumber="6">ܘܶܐܟܰܠ ܩܰܪ̈ܨܰܘܗܝ ܕܥܰܡܳܐ ܩܕܳܡ ܡܰܠܟܳܐ. ܘܶܐܡܰܪ ܐܰܘܒܶܕ ܝܺܗܽܘܕܳܐ ܘܰܐܚܰܘ̈ܗܝ ܠܪ̈ܳܚܡܰܝܟ. ܘܠܰܢ ܒܰܕܪܽܘܢ ܡܶܢ ܐܰܪܥܳܐ</VERS>
      <VERS vnumber="7">ܘܗܳܫܳܐ ܫܰܕܰܪ ܓܰܒܪܳܐ ܐܰܝܢܳܐ ܕܰܡܗܰܝܡܰܢ ܠܳܟ: ܘܢܺܐܙܰܠ ܘܢܶܚܙܶܐ ܟܽܠܶܗ ܐܰܒܕܳܢܳܐ ܕܰܥܒܰܕ ܒܰܢ ܘܒܰܐܪܥܶܗ ܕܡܰܠܟܳܐ. ܕܰܐܝܟܰܢܳܐ ܫܰܢܶܩ ܐܶܢܽܘܢ ܘܰܠܟܽܠܗܽܘܢ ܡܥܰܕܪ̈ܳܢܰܝܗܽܘܢ</VERS>
      <VERS vnumber="8">ܘܰܓܒܳܐ ܡܰܠܟܳܐ ܠܒܺܝܟܪܺܝܳܘܣ ܪܳܚܡܶܗ. ܕܰܡܫܰܠܰܛ ܗܘܳܐ ܒܗܰܘ ܥܶܒܪܶܗ ܕܰܢܗܪܳܐ. ܘܪܰܒܳܐ ܗܘܳܐ ܘܰܡܗܰܝܡܢܳܐ ܒܡܰܠܟܽܘܬܶܗ</VERS>
      <VERS vnumber="9">ܘܫܰܕܪܶܗ ܠܶܗ ܘܠܶܐܠܩܺܝܡܳܘܣ ܪܰܫܺܝܥܳܐ. ܘܰܐܩܺܝܡ ܠܶܗ ܟܳܗܢܽܘܬܳܐ. ܘܦܰܩܕܶܗ ܕܢܶܥܒܶܕ ܦܽܘܪܥܳܢܳܐ ܒܰܒܢܰܝ̈ ܝܺܣܪܳܐܶܝܠ</VERS>
      <VERS vnumber="10">ܘܰܫܩܰܠܘ ܘܶܐܬܰܘ ܠܰܐܪܥܳܐ ܕܺܝܗܽܘܕܳܐ ܒܚܰܝܠܳܐ ܣܰܓܺܝܐܳܐ. ܘܫܰܕܰܪܘ ܡܰܠܰܐܟ̈ܶܐ ܠܘܳܬ݂ ܝܺܗܽܘܕܳܐ ܘܰܐܚܰܘ̈ܗܝ: ܒܡ̈ܶܠܶܐ ܕܰܫܠܰܡܳܐ ܒܢܶܟܠܳܐ</VERS>
      <VERS vnumber="11">ܘܚܳܪܘ ܘܶܐܣܬܰܟܰܠܘ ܒܡܶܠܰܝ̈ܗܽܘܢ. ܚܙܰܘ ܓܶܝܪ ܕܶܐܬܰܘ ܠܘܳܬܗܽܘܢ ܒܚܰܝܠܳܐ ܪܰܒܳܐ</VERS>
      <VERS vnumber="12">ܘܶܐܬܟܰܢܰܫܘ ܠܘܳܬ݂ ܐܶܠܩܺܝܡܳܘܣ ܘܒܺܝܟܪܺܝܳܘܣ ܟܢܽܘܫܬܳܐ ܕܣܳܦܖ̈ܶܐ ܠܡܶܦܩܰܕ݂ ܘܰܠܡܳܒܥܳܐ ܟܺܐܢܽܘܬܳܐ</VERS>
      <VERS vnumber="13">ܘܩܰܕܡܳܝ̈ܶܐ ܐܺܝܬܰܝܗܽܘܢ ܗܘܰܘ ܡܫܰܒܚܳܢ̈ܶܐ ܒܰܒܢܰܝ̈ ܝܺܣܪܳܐܶܝܠ: ܘܒܳܥܶܝܢ ܗܘܰܘ ܡܶܢܗܽܘܢ ܫܠܳܡܳܐ</VERS>
      <VERS vnumber="14">ܐܶܡܰܪܘ ܓܶܝܪ ܕܓܰܒܪܳܐ ܟܳܗܢܳܐ ܐܶܬܳܐ ܡܶܢ ܙܰܪܥܶܗ ܕܰܐܗܪܽܘܢ ܥܰܡ ܚܰܝܠܳܐ. ܘܠܳܐ ܡܰܒܐܶܫܺܝܢ ܠܰܢ</VERS>
      <VERS vnumber="15">ܘܡܰܠܶܠ ܥܰܡܗܽܘܢ ܡ̈ܶܠܶܐ ܕܰܫܠܳܡܳܐ. ܘܺܝܡܳܐ ܠܗܽܘܢ ܘܶܐܡܰܪ. ܕܠܳܐ ܢܶܒܥܶܐ ܘܠܳܐ ܢܶܬܚܰܫܰܒ ܒܺܝܫܬܳܐ ܘܰܠܪ̈ܳܚܡܰܝܟܽܘܢ</VERS>
      <VERS vnumber="16">ܘܗܰܝܡܢܽܘܗܝ ܘܶܐܚܰܕ ܡܶܢܗܽܘܢ ܫܬܺܝܢ ܓܰܒܪ̈ܺܝܢ: ܘܩܰܛܶܠ ܐܶܢܽܘܢ ܒܚܰܕ ܝܰܘܡܳܐ ܐܰܝܟ ܡܶܠܬܳܐ ܕܶܐܡܰܪ ܢܒܺܝܳܐ</VERS>
      <VERS vnumber="17">ܕܒܶܣܪܳܐ ܕܚܰܣܝ݂ܰܝ݂̈ܟ ܘܕܶܡܗܽܘܢ ܐܶܫܰܕܘ ܚܕܳܖ̈ܰܝܗ̇ ܕܽܐܘܪܺܫܠܶܡ ܘܠܳܐ ܐܺܝܬ ܠܗܽܘܢ ܕܩܳܒܰܪ</VERS>
      <VERS vnumber="18">ܘܢܶܦܠܰܬ݂ ܕܶܚܠܬܗܽܘܢ ܥܰܠ ܟܽܠܶܗ ܥܰܡܳܐ. ܐܶܡܰܪܘ ܓܶܝܪ ܕܠܰܝܬ ܠܗܽܘܢ ܫܪܳܪܳܐ ܘܰܐܦܠܳܐ ܕܺܝܢܳܐ. ܥܒܰܪܘ ܓܶܝܪ ܥܰܠ ܕܺܝܢܳܐ ܘܡܰܘ̈ܡܳܬܳܐ ܘܰܩܝܳܡܳܐ ܕܰܐܩܺܝܡܘ</VERS>
      <VERS vnumber="19">ܘܰܫܩܰܠ ܒܺܝܟܪܺܝܳܘܣ ܡܶܢ ܐܽܘܪܺܫܠܶܡ. ܘܰܫܪܳܐ ܥܰܠ ܒܶܝܬ ܙܳܪܳܐ. ܘܫܰܕܰܪ ܘܶܐܚܰܕ ܡܶܢ ܐ̱ܢܳܫ̈ܳܐ ܕܰܡܪܰܕܘ ܥܠܰܘܗܝ ܘܳܐܦ ܡܶܢ ܥܰܡܳܐ. ܘܢܰܟܶܣ ܐܶܢܽܘܢ ܥܰܠ ܒܺܪܳܐ ܪܰܒܬܳܐ</VERS>
      <VERS vnumber="20">ܘܰܐܫܠܶܡ ܐܰܪܥܳܐ ܠܶܐܠܩܺܝܡܳܘܣ ܘܰܫܒܰܩ ܠܘܳܬܶܗ ܚܰܝܠܳܐ ܠܥܽܘܕܪܳܢܶܗ. ܘܶܐܬܳܐ ܒܺܝܟܪܺܝܳܘܣ ܠܘܳܬ݂ ܡܰܠܟܳܐ</VERS>
      <VERS vnumber="21">ܐܶܠܩܺܝܡܳܘܣ ܕܶܝܢ ܡܶܬܟܰܬܰܫ ܗܘܳܐ ܥܰܠ ܪܰܒܽܘܬ݂ ܟܳܗܢܽܘܬܳܐ</VERS>
      <VERS vnumber="22">ܘܶܐܬܟܰܢܰܫܘ ܠܘܳܬܶܗ ܟܽܠܗܽܘܢ ܐܰܝܠܶܝܢ ܕܫܳܓܫܺܝܢ ܗܘܰܘ ܠܥܰܡܗܽܘܢ. ܘܰܐܚܕܽܘܗ̇ ܠܰܐܪܥܳܐ ܕܺܝܗܽܘܕܳܐ. ܘܰܥܒܰܕܘ ܡܚܽܘܬܳܐ ܪܰܒܬܳܐ ܒܺܝܣܪܳܐܶܝܠ</VERS>
      <VERS vnumber="24">ܘܰܚܙܳܐ ܝܺܗܽܘܕܳܐ ܠܟܽܠܳܗ̇ ܒܺܝܫܬܳܐ ܕܰܥܒܰܕ ܐܶܠܩܺܝܡܳܘܣ ܘܰܐܝܠܶܝܢ ܕܥܰܡܶܗ ܒܰܒܢܰܝ̈ ܝܺܣܪܳܐܶܝܠ ܝܰܬܺܝܪ ܡܶܢ ܥܰܡ̈ܡܶܐ</VERS>
      <VERS vnumber="24">ܘܰܢܦܰܩ ܠܟܽܠܗܽܘܢ ܬܚܽܘ̈ܡܶܝܗ̇ ܕܺܝܗܽܘܕ ܟܰܕ݂ ܚܳܕܪܳܝܢ. ܘܰܥܒܰܕ݂ ܕܺܝܢܳܐ ܒܓܰܒܖ̈ܶܐ ܐܰܝܠܶܝܢ ܕܰܡܪܰܕܘ ܘܶܐܫܬܰܕܰܪܘ ܕܰܢܗܰܠܟܽܘܢ ܒܰܐܪܥܳܐ</VERS>
      <VERS vnumber="25">ܘܟܰܕ݂ ܕܶܝܢ ܚܙܳܐ ܐܶܠܩܺܝܡܳܘܣ ܕܶܐܬܥܰܫܰܢ ܝܺܗܽܘܕܳܐ ܘܰܐܝܠܶܝܢ ܕܥܰܡܶܗ: ܘܺܝܕܰܥ ܕܠܳܐ ܡܶܫܟܰܚ ܠܰܡܩܳܡ ܩܕܳܡܰܝܗܽܘܢ: ܗܦܰܟ ܠܘܳܬ݂ ܡܰܠܟܳܐ. ܘܶܐܟܰܠ ܩܰܪ̈ܨܰܝܗܽܘܢ ܒܒܺܝ̈ܫܳܬܳܐ ܣܰܓܺܝ̈ܐܳܬܳܐ</VERS>
      <VERS vnumber="26">ܘܫܰܕܰܪ ܡܰܠܟܳܐ ܕܺܡܰܛܪܺܝܳܘܣ ܠܢܺܝܩܳܢܳܘܪ ܚܰܕ ܡܶܢ ܡܫܰܒ̈ܚܶܐ ܕܪܰܘܪ̈ܒܳܢܰܘܗܝ. ܕܰܒܣܶܢܶܐܬܳܐ ܘܰܒܥܶܠܕܒܳܒܽܘܬܳܐ ܐܺܝܬܰܘܗܝ ܗܘܳܐ ܠܘܳܬ݂ ܝܺܣܪܳܐܶܝܠ. ܘܦܰܩܕܶܗ ܕܢܰܛܥܺܝܘܗܝ ܘܰܢܪܺܝܡܺܝܘܗܝ ܠܥܰܡܳܐ</VERS>
      <VERS vnumber="27">ܘܶܐܬܳܐ ܢܺܝܩܳܢܳܘܪ ܠܽܐܘܪܺܫܠܶܡ ܒܚܰܝܠܳܐ ܣܰܓܺܝܐܳܐ ܘܫܰܕܰܪ ܠܘܳܬ݂ ܝܺܗܽܘܕܳܐ ܘܰܐܚܰܘ̈ܗܝ ܡ̈ܶܠܶܐ ܕܰܫܠܳܡܳܐ ܒܢܶܟܠܳܐ ܘܶܐܡܰܪ ܠܗܽܘܢ</VERS>
      <VERS vnumber="28">ܠܳܐ ܬܶܗܘܶܐ ܡܰܨܽܘܬܳܐ ܒܰܝ̈ܢܰܝ ܘܰܠܟܽܘܢ. ܘܶܐܬܺܝܬ݂ ܒܓܰܒܖ̈ܶܐ ܙܥܽܘܖ̈ܶܐ ܕܶܐܚܙܶܐ ܐܰܦܰܝ̈ܟܽܘܢ ܒܰܫܠܳܡܳܐ</VERS>
      <VERS vnumber="29">ܘܶܐܬܰܘ ܠܘܳܬ݂ ܝܺܗܽܘܕܳܐ ܘܰܫܐܶܠܘ ܒܰܫܠܳܡܳܐ ܚܰܕ ܕܚܰܕ. ܚܰܝ̈ܠܶܐ ܕܶܝܢ ܡܥܰܬܕܺܝܢ ܗܘܰܘ ܕܢܶܚܛܦܽܘܢܳܝܗܝ ܠܺܝܗܽܘܕܳܐ</VERS>
      <VERS vnumber="30">ܘܶܐܬܝܰܕܥܰܬ݂ ܡܶܠܬܳܐ ܠܺܝܗܺܘܕܳܐ ܕܰܒܢܶܟܠܳܐ ܐܶܬܰܘ ܨܶܐܕܰܘܗܝ. ܘܰܐܪܚܶܩ ܠܶܗ ܡܶܢܶܗ. ܘܬܽܘܒ ܠܳܐ ܨܳܒܶܐ ܗܘܳܐ ܕܢܶܚܙܶܐ ܐܰܦܰܘ̈ܗܝ</VERS>
      <VERS vnumber="31">ܘܺܝܕܰܥ ܢܺܝܩܳܢܳܘܪ ܕܶܐܬܓܰܠܝܰܬ݂ ܠܳܗ̇ ܡܰܚܫܰܒܬܶܗ. ܘܰܢܦܰܩ ܠܽܐܘܪܥܶܗ ܕܺܝܗܽܘܕܳܐ ܠܽܘܩܒܰܠ ܟܦܰܪ ܫܠܳܡܳܐ</VERS>
      <VERS vnumber="32">ܘܰܢܦܰܠܘ ܡܶܢ ܓܰܒܖ̈ܶܐ ܕܥܰܡ ܢܺܝܩܳܢܳܘܪ ܐܰܝܟ ܚܰܡܶܫܡܳܐܐ: ܘܰܥܪܰܩܘ ܠܰܡܕܺܝܢܬܶܗ ܕܕܰܘܺܝܕ</VERS>
      <VERS vnumber="33">ܘܡܶܢ ܒܳܬܰܪ ܡ̈ܶܠܶܐ ܗܳܠܳܝܢ: ܣܠܶܩ ܢܺܝܩܳܢܳܘܪ ܠܛܽܘܪܳܐ ܕܨܶܗܝܽܘܢ. ܘܰܢܦܰܩܘ ܟܳܗ̈ܢܶܐ ܡܶܢ ܒܶܝܬ ܡܰܩܕܫܳܐ: ܘܡܶܢ ܩܫܺܝ̈ܫܶܐ ܕܥܰܡܳܐ ܕܰܢܫܰܐܠܽܘܢ ܒܰܫܠܳܡܶܗ: ܘܕܰܢܚܰܘܽܘܢܳܝܗܝ ܝܰܩܕ̈ܶܐ ܘܩܽܘܪ̈ܒܳܢܶܐ ܕܡܶܬܩܰܪܒܺܝܢ ܥܰܠ ܐܰܦܰܝ̈ ܡܰܠܟܳܐ</VERS>
      <VERS vnumber="34">ܘܡܰܝܶܩ ܘܒܰܙܰܚ ܒܗܽܘܢ ܘܫܳܛ ܐܶܢܽܘܢ. ܘܡܰܠܶܠ ܒܫܰܒܗܪܳܢܽܘܬܳܐ</VERS>
      <VERS vnumber="35">ܘܺܝܡܳܐ ܒܚܶܡܬܳܐ ܘܶܐܡܰܪ. ܕܶܐܢ ܠܳܐ ܢܶܫܬܠܶܡ ܗܳܫܳܐ ܝܺܗܽܘܕܳܐ ܘܡܰܫܪܺܝܬܶܗ ܒܺܐܝܕܰܝ̈: ܡܳܐ ܕܗܶܦܟܶܬ݂ ܒܰܫܠܳܡܳܐ: ܐܰܘܩܕܺܝܘܗܝ ܠܗܳܢܳܐ ܒܰܝܬܳܐ. ܘܰܢܦܰܩ ܒܶܚܡܬܳܐ ܪܰܒܬܳܐ</VERS>
      <VERS vnumber="36">ܘܥܰܠܘ ܟܳܗ̈ܢܶܐ ܘܩܳܡܘ ܩܕܳܡ ܡܕܰܒܚܳܐ ܘܩܶܣܛܪܽܘܡܳܐ. ܘܰܒܟܰܘ ܘܶܐܡܰܪܘ</VERS>
      <VERS vnumber="37">ܐܰܢ̱ܬ ܡܳܪܝܳܐ ܓܒܰܝܬ ܠܳܟ ܗܳܢܳܐ ܒܰܝܬܳܐ ܕܢܶܬܩܪܶܐ ܫܡܳܟ ܥܠܰܘܗܝ: ܘܰܕܢܶܗܘܶܐ ܒܶܝܬ ܨܠܽܘܬܳܐ ܘܒܳܥܽܘܬܳܐ ܠܥܰܡܳܟ</VERS>
      <VERS vnumber="38">ܥܒܶܕ݂ ܦܽܘܪܥܳܢܳܐ ܡܶܢ ܓܰܒܪܳܐ ܗܳܢܳܐ ܘܡܶܢ ܡܰܫܪܺܝܬܶܗ. ܘܢܶܦܠܽܘܢ ܒܪܽܘܡܚܳܐ. ܘܶܐܬܕܰܟܪ ܓܽܘܕܳܦܗܽܘܢ. ܘܠܳܐ ܬܶܬܶܠ ܒܗܽܘܢ ܚܰܝܠܳܐ ܘܰܡܣܰܝܒܪܳܢܽܘܬܳܐ</VERS>
      <VERS vnumber="39">ܘܰܢܦܰܩ ܢܺܝܩܳܢܳܘܪ ܡܶܢ ܐܽܘܪܺܫܠܶܡ: ܘܰܫܪܳܐ ܥܰܠ ܒܶܝܬ ܚܰܘܪܳܢ ܘܰܐܪܥܶܗ ܚܰܝܠܳܐ ܕܣܽܘܪܺܝܰܐ</VERS>
      <VERS vnumber="40">ܘܺܝܗܽܘܕܳܐ ܫܪܳܐ ܥܰܠ ܐܰܪܣܳܐ ܒܰܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܨܰܠܺܝ ܝܗܽܘܕܳܐ ܘܶܐܡܰܪ</VERS>
      <VERS vnumber="41">ܡܳܪܝܳܐ: ܐܰܢ̱ܬ ܗܽܘ ܗܰܘ ܕܟܰܕ݂ ܓܰܕܶܦܘ ܥܠܰܝܟ ܚܰܝ̈ܠܶܐ ܕܡܰܠܟܳܐ ܕܳܐܬܽܘܪ: ܢܦܰܩ ܡܰܠܰܐܟܳܟ ܘܰܚܪܰܒ ܐܶܢܽܘܢ ܠܡܳܐܐ ܘܰܬܡܳܢܺܐܝܢ ܘܚܰܡܫܳܐ ܐܰܠܦܺܝ̈ܢ</VERS>
      <VERS vnumber="42">ܗܳܟܰܢܳܐ ܫܚܽܘܩ ܘܬܰܒܰܪ ܡܰܫܪܺܝܬܳܐ ܗܳܕܶܐ ܝܰܘܡܳܢܳܐ ܩܕܳܡܰܝܢ. ܘܢܶܕܥܽܘܢ ܫܰܪܟܳܐ ܕܰܐ̱ܚܪ̈ܳܢܶܐ ܕܒܺܝܫܳܐܺܝܬ ܡܰܠܶܠ ܥܰܠ ܒܶܝܬ ܡܰܩܕܫܳܟ. ܘܕܽܘܢ ܐܶܢܽܘܢ ܐܰܝܟ ܒܺܝܫܽܘܬܗܽܘܢ</VERS>
      <VERS vnumber="43">ܫܪܺܝ ܡܰܫܪ̈ܝܳܬܳܐ ܕܢܰܩܪ̈ܒܳܢ ܒܰܬܠܳܬܥܶܣܪܳܐ ܒܰܐܕܳܪ ܝܰܪܚܳܐ. ܘܶܐܬܬܰܒܪܰܬ݂ ܡܰܫܪܺܝܬܶܗ ܕܢܺܝܩܳܢܳܘܪ. ܘܰܢܦܰܠ ܗܽܘ ܒܩܰܕܡܐ ܒܰܩܪܳܒܳܐ</VERS>
      <VERS vnumber="44">ܟܰܕ ܕܶܝܢ ܚܙܳܬ݂ ܡܰܫܪܺܝܬܶܗ ܕܢܺܝܩܳܢܳܘܪ ܕܰܢܦܰܠ ܠܶܗ: ܫܕܰܘ ܙܰܝܢܗܽܘܢ ܘܰܥܪܰܩܘ</VERS>
      <VERS vnumber="45">ܘܪܳܕܦܺܝܢ ܗܘܰܘ ܠܗܽܘܢ ܕܒܶܝܬ ܝܺܗܽܘܕܳܐ ܡܰܪܕܳܐ ܝܰܘܡܳܐ ܚܰܕ݂. ܡܶܢ ܐܰܪܣܳܐ ܘܰܥܕܰܡܳܐ ܕܶܐܬܰܘ ܠܰܓܙܺܝܪܳܐ. ܘܰܩܪܰܘ ܒܳܬܰܪܗܽܘܢ ܒܩܰܪ̈ܢܳܬܳܐ ܝܺܕܺܝ̈ܥܳܬܳܐ</VERS>
      <VERS vnumber="46">ܘܰܢܦܰܩܘ ܡܶܢ ܟܽܠܗܶܝܢ ܩܽܘܪ̈ܝܳܐ ܕܺܝܗܽܘܕܳܐ. ܘܰܡܚܰܡܠܺܝܢ ܗܘܰܘ ܘܰܡܗܦܟܺܝܢ ܠܗܽܘܢ ܚܰܕ ܠܘܳܬ݂ ܚܰܕ. ܥܕܰܡܳܐ ܕܰܢܦܰܠܘ ܟܽܠܗܽܘܢ ܒܦܽܘܡܳܐ ܕܚܰܪܒܳܐ: ܥܕܰܡܳܐ ܕܠܳܐ ܐܶܫܬܚܰܪ ܡܶܢܗܽܘܢ ܐܳܦܠܳܐ ܚܰܕ݂</VERS>
      <VERS vnumber="47">ܘܰܢܣܰܒܘ ܒܶܙܬܗܽܘܢ ܘܰܫܒܺܝܬܗܽܘܢ. ܘܰܫܩܰܠܘ ܪܺܝܫܶܗ ܕܢܺܝܩܳܢܳܘܪ: ܘܝܰܡܺܝܢܶܗ ܗܳܝ ܕܰܐܪܺܝܡ ܗܘܳܐ ܒܫܽܘܒܗܳܪܳܐ. ܘܰܐܝܬܺܝܘ ܘܰܬܠܰܘ ܐܶܢܽܘܢ ܒܽܐܘܪܺܫܠܶܡ</VERS>
      <VERS vnumber="48">ܘܶܐܬܒܰܣܰܡ ܥܰܡܳܐ ܣܰܓܺܝ ܘܰܐܩܺܝܡܽܘܗܝ ܠܝܰܘܡܳܐ ܗܳܢܳܐ ܒܒܽܘܣܳܡܳܐ ܘܰܒܚܰܕܽܘܬܳܐ</VERS>
      <VERS vnumber="49">ܘܣܳܡܘ ܕܗܽܘ ܥܳܒܕܺܝܢ ܠܶܗ ܫܢܳܐ ܠܰܫܢܳܐ ܒܰܬܠܳܬܥܶܣܪܳܐ ܒܳܐܕܳܪ. ܘܫܶܠܝܰܬ݂ ܐܰܪܥܳܐ ܕܺܝܗܽܘܕܳܐ ܝܰܘ̈ܡܳܬܳܐ ܙܥܽܘܖ̈ܶܐ.</VERS>
    </CHAPTER>
    <CHAPTER cnumber="8">
      <VERS vnumber="1">ܘܰܫܡܰܥ ܝܺܗܽܘܕܳܐ ܫܶܡܥܗܽܘܢ ܕܰܒܢܰܝ̈ ܪܽܗܘܡܺܝ ܕܥܰܫܺܝܢܺܝܢ ܒܚܰܝܠܳܐ: ܘܡܶܨܛܒܶܝܢ ܒܟܽܠ ܐܰܝܠܶܝܢ ܕܡܶܬܢܰܩܦܺܝܢ ܠܗܽܘܢ. ܘܰܠܟܽܠ ܡܰܢܽܘ ܕܡܶܬܩܰܪܰܒ ܠܘܳܬܗܽܘܢ ܡܩܺܝܡܺܝܢ ܥܰܡܶܗ ܪܳܚܡܽܘܬܳܐ</VERS>
      <VERS vnumber="2">ܘܶܐܫܬܰܥܺܝܘ ܠܶܗ ܥܰܠ ܓܰܢܒܳܪܽܘܬܗܽܘܢ ܘܰܩܪ̈ܳܒܰܝܗܽܘܢ ܕܰܥܒܰܕܘ ܒܓܰܠܰܛܳܝ̈ܶܐ ܘܶܐܬܥܰܫܰܢܘ ܥܠܰܝܗܽܘܢ: ܘܕܰܥܒܰܕܘ ܐܶܢܽܘܢ ܕܢܶܗܘܽܘܢ ܠܗܽܘܢ ܡܰܣ̈ܩܰܝ ܡܰܕܰܐܬܳܐ</VERS>
      <VERS vnumber="3">ܘܟܽܠܡܶܕܶܡ ܬܽܘܒ ܕܰܥܒܰܕܘ ܒܰܐܪܥܳܐ ܕܶܐܣܦܰܢܝܰܐ. ܘܕܶܐܚܰܕܘ ܡܶܐܛ̈ܠܶܐ ܕܕܰܗܒܳܐ ܘܰܕܣܺܐܡܳܐ ܕܺܐܝܬ ܬܰܡܳܢ. ܘܕܶܐܚܰܕܘ ܒܡܶܠܟܰܝ̈ܗܽܘܢ ܘܰܒܢܰܓܺܝܪܽܘܬ݂ ܪܽܘܚܗܽܘܢ ܟܽܠ ܐܰܬܰܪ</VERS>
      <VERS vnumber="4">ܐܰܬܪܳܐ ܕܶܝܢ ܪܰܚܰܝܩ ܗܘܳܐ ܡܶܢܗܽܘܢ ܣܰܓܺܝ. ܘܰܕܐܰܝܟܰܢܳܐ ܬܽܘܒ ܫܰܚܶܩܘ ܠܡܰܠܟ̈ܶܐ ܕܶܐܬܰܘ ܥܠܰܝܗܽܘܢ ܡܶܢ ܣܰܘ̈ܦܶܝܗ̇ ܕܰܐܪܥܳܐ: ܘܰܡܚܰܘ ܒܗܽܘܢ ܡܚܽܘܬܳܐ ܪܰܒܬܳܐ. ܘܫܰܪܟܳܐ ܕܰܐ̱ܚܪ̈ܳܢܶܐ: ܡܰܣܩܺܝܢ ܗܘܰܘ ܠܗܽܘܢ ܡܰܕܰܐܬܳܐ ܟܽܠ ܫܢܳܐ ܒܰܫܢܳܐ</VERS>
      <VERS vnumber="5">ܐܳܦ ܠܺܦܝܠܺܝܦܳܘܣ ܘܰܠܡܰܠܟܳܐ ܕܟܬܝ̈ܶܐ ܘܠܰܐܝܠܶܝܢ ܕܡܶܫܬܰܩܠܺܝܢ ܗܘܰܘ ܥܠܰܝܗܽܘܢ: ܡܰܟܶܟܘ ܘܫܰܚܶܩܘ ܐܶܢܽܘܢ ܒܰܩܪ̈ܳܒܶܐ. ܘܶܐܬܥܰܫܰܢܘ ܥܠܰܝܗܽܘܢ</VERS>
      <VERS vnumber="6">ܘܠܰܐܢܛܺܝܰܟܳܘܣ ܡܰܠܟܳܐ ܪܰܒܳܐ ܕܰܐܣܝܰܐ: ܗܰܘ ܕܶܐܙܰܠ ܗܘܳܐ ܥܠܰܝܗܽܘܢ ܠܰܩܪܳܒܳܐ: ܘܺܐܝܬ ܗܘܳܐ ܥܰܡܶܗ ܡܳܐܐ ܘܥܶܣܪܺܝܢ ܦܺܝ̈ܠܺܝܢ: ܘܦܰܪ̈ܳܫܶܐ ܘܡܰܪ̈ܟܒܳܬܳܐ ܘܚܰܝܠܳܐ ܣܰܓܺܝܐܳܐ ܘܥܰܫܺܝܢܳܐ: ܫܰܚܩܽܘܗ̇ ܠܟܽܠܳܗ̇ ܡܰܫܪܺܝܬܶܗ</VERS>
      <VERS vnumber="7">ܘܠܶܗ ܐܰܚܕܽܘܗܝ ܟܰܕ݂ ܚܰܝ. ܘܰܐܩܺܝܡ ܕܰܗܘܳܐ ܡܰܣܶܩ ܠܗܽܘܢ ܗܽܘ ܘܡܰܠ̈ܟܶܐ ܕܡܶܢ ܒܳܬܪܶܗ ܡܰܕܰܐܬܳܐ ܪܰܒܬܳܐ ܒܟܽܠ ܫܢܳܐ ܒܰܫܢܳܐ. ܘܕܰܗܘܰܘ ܝܳܗܒܺܝܢ ܗܡܰܝܖ̈ܶܐ ܘܦܽܘܪ̈ܫܳܢܶܐ</VERS>
      <VERS vnumber="8">ܘܠܰܐܪܥܳܐ ܕܗܶܢܕܽܘ ܘܰܕܡܳܕܰܝ ܘܰܕܠܘܕܝܐ: ܡܶܢ ܐܰܪ̈ܥܳܬܶܗ ܐܰܪ̈ܥܳܬܳܐ ܓܰܒ̈ܝܳܬܳܐ. ܘܟܰܕ݂ ܢܣܰܒ ܐܶܢܶܝܢ ܡܶܢܶܗ: ܝܰܗܒ ܐܶܢܶܝܢ ܠܐܘܡܢܝܘܣ ܡܰܠܟܳܐ</VERS>
      <VERS vnumber="9">ܘܟܰܕ ܬܽܘܒ ܨܒܰܘ ܕܢܺܐܬܽܘܢ ܡܶܢ ܗܰܠܶܣ ܕܢܶܥܛܽܘܢ ܘܢܶܓܡܪܽܘܢ ܐܶܢܽܘܢ</VERS>
      <VERS vnumber="10">ܘܶܐܬܝܰܕܥܰܬ݂ ܠܗܽܘܢ ܡܶܠܬܳܐ: ܫܰܕܰܪ ܥܠܰܝܗܽܘܢ ܠܚܰܕ ܡܶܢ ܐܶܣܛܖ̈ܰܛܺܝܓܶܐ: ܘܰܐܩܪܶܒ ܥܰܡܗܽܘܢ. ܘܰܢܦܰܠܘ ܡܶܢܗܽܘܢ ܩܛܺܝ̈ܠܶܐ ܣܰܓܺܝ̈ܐܶܐ. ܘܰܫܒܰܘ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ: ܘܒܰܙܘ ܐܶܢܽܘܢ. ܘܶܐܚܰܕܘ ܘܶܐܬܥܰܫܰܢܘ ܥܰܠ ܐܰܪܥܗܽܘܢ. ܘܣܰܚܶܦܘ ܚܶܣܢܰܝ̈ܗܽܘܢ: ܘܫܰܥܒܶܕܘ ܐܶܢܽܘܢ ܥܕܰܡܳܐ ܠܝܰܘܡܳܐ ܗܳܢܳܐ</VERS>
      <VERS vnumber="11">ܘܰܠܫܰܪܟܳܐ ܕܡܰܠܟ̈ܘܳܬܳܐ ܘܰܠܓܳܙܪ̈ܳܬܳܐ. ܘܰܚܕܳܐ ܙܒܰܢ ܠܟܽܠ ܐܰܝܠܶܝܢ ܕܩܳܝܡܺܝܢ ܗܘܰܘ ܠܽܘܩܒܰܠܗܽܘܢ: ܡܚܰܒܠܺܝܢ ܗܘܰܘ ܠܗܽܘܢ ܘܒܳܙܺܝܢ ܘܫܳܒܶܝܢ. ܘܰܡܫܰܥܒܕܺܝܢ ܗܘܰܘ ܠܗܽܘܢ ܠܥܰܒܕܽܘܬܳܐ</VERS>
      <VERS vnumber="12">ܥܰܡ ܪ̈ܳܚܡܰܝܗܽܘܢ ܕܶܝܢ ܘܥܰܡ ܐܶܝܠܶܝܢ ܕܰܡܚܺܝܢܺܝܢ ܗܘܰܘ ܨܶܐܕܰܝܗܽܘܢ: ܢܳܛܪܺܝܢ ܗܘܰܘ ܪܳܚܡܽܘܬܳܐ. ܘܶܐܚܰܕܘ ܘܶܐܬܥܰܫܰܢܘ ܥܰܠ ܡܰܠܟ̈ܶܐ ܕܪܰܚܺܝܩܺܝܢ ܘܩܰܪܺܝܒܺܝܢ. ܘܟܽܠ ܕܫܳܡܥܺܝܢ ܗܘܰܘ ܫܶܡܥܽܘܢ ܡܶܬܬܙܺܝܥܺܝܢ ܗܘܰܘ ܡܶܢܗܽܘܢ. ܘܰܠܟܽܠ ܡܰܢܽܘ ܕܨܳܒܶܝܢ ܗܘܰܘ ܕܰܢܥܰܕܪܽܘܢ ܘܢܰܡܠܟܽܘܢ ܡܰܡܠܶܟ ܗܘܳܐ</VERS>
      <VERS vnumber="13">ܘܰܠܟܽܠ ܡܰܢܽܘ ܕܨܳܒܶܝܢ ܗܘܰܘ ܕܰܢܡܰܟܟܽܘܢ ܡܡܰܟܟܺܝܢ ܗܘܰܘ. ܘܶܐܬܬܪܺܝܡܘ ܘܶܐܬܥܰܫܰܢܘ ܣܰܓܺܝ</VERS>
      <VERS vnumber="14">ܘܰܒܗܳܠܶܝܢ ܟܽܠܗܶܝܢ ܠܳܐ ܩܛܰܪ ܐܳܦܠܳܐ ܚܰܕ ܡܶܢܗܽܘܢ ܬܳܓܳܐ. ܘܠܳܐ ܐܶܬܟܰܣܺܝ ܐܰܪ̈ܓܘܳܢܶܐ ܐܰܝܟ ܕܢܶܬܪܰܘܪܰܒ ܒܗܽܘܢ</VERS>
      <VERS vnumber="15">ܘܰܥܒܰܕܘ ܠܗܽܘܢ ܒܶܝܬ ܒܽܘܠܳܐ. ܘܟܽܠ ܝܽܘܡ ܡܶܬܡܰܠܟܺܝܢ ܗܘܰܘ ܬܠܳܬ ܡܳܐܐ ܘܥܶܣܪܺܝܢ ܓܰܒܪ̈ܺܝܢ ܐܰܟܚܕܳܐ ܒܢܰܝ̈ ܡܰܠܟܳܐ. ܘܡܶܬܚܰܫܒܺܝܢ ܗܘܰܘ ܕܰܐܝܟܰܢܳܐ ܢܺܐܨܦܽܘܢ ܘܰܢܕܰܒܪܽܘܢ ܠܥܰܡܳܐ</VERS>
      <VERS vnumber="16">ܘܡܰܫܠܡܺܝܢ ܗܘܰܘ ܪܺܝܫܳܢܽܘܬܳܐ ܠܚܰܕ ܓܰܒܪܳܐ ܒܫܰܢܬܳܐ. ܘܗܽܘ ܦܳܩܶܕ ܗܘܳܐ ܘܡܶܫܬܰܠܰܛ ܥܰܠ ܟܽܠܳܗ̇ ܐܰܪܥܗܽܘܢ. ܘܟܽܠܗܽܘܢ ܡܶܫܬܰܡܥܺܝܢ ܗܘܰܘ ܠܚܰܕ ܓܰܒܪܳܐ. ܘܠܳܐ ܐܺܝܬ ܗܘܳܐ ܒܰܝܢܳܬܗܽܘܢ ܚܣܳܡܳܐ ܘܠܳܐ ܪܶܛܢܳܐ</VERS>
      <VERS vnumber="17">ܘܰܓܒܳܐ ܝܺܗܽܘܕܳܐ ܠܐܶܘܦܠܺܝܡܳܘܣ ܒܪܶܗ ܕܝܽܘܚܳܢܳܢ ܒܰܪ ܐܰܩܽܘܣ: ܘܠܺܐܝܳܣܽܘܢ ܒܪܶܗ. ܘܫܰܕܰܪ ܐܶܢܽܘܢ ܠܪܽܗܘܡܺܝ: ܕܰܢܩܺܝܡܽܘܢ ܥܰܡܗܽܘܢ ܪܳܚܡܽܘܬܳܐ ܘܥܽܘܕܪܳܢܳܐ</VERS>
      <VERS vnumber="18">ܘܰܕܢܶܣܒܽܘܢ ܡܶܢܗܽܘܢ ܢܺܝܪܳܐ. ܡܶܛܽܠ ܕܡܰܠܟܽܘܬܳܐ ܕܝܘ̈ܢܳܝܶܐ ܡܫܰܥܒܕܳܐ ܗܘܳܬ݂ ܠܺܝܣܪܳܐܶܝܠ ܠܥܰܒܕܽܘܬܳܐ</VERS>
      <VERS vnumber="19">ܘܶܐܙܰܠܘ ܕܶܒܝܬ ܐܶܘܦܠܺܝܡܳܘܣ ܠܪܽܗܘܡܺܝ. ܐܽܘܪܚܳܐ ܕܶܝܢ ܪܰܒܳܐ ܗܘܳܬ݂ ܣܰܓܺܝ. ܘܥܰܠܘ ܠܒܶܝܬ ܒܽܘܠܳܐ ܕܺܝܠܗܽܘܢ. ܘܰܥܢܰܘ ܘܶܐܡܰܪܘ ܠܗܽܘܢ</VERS>
      <VERS vnumber="20">ܝܺܗܽܘܕܳܐ ܡܰܩܒܰܝ ܘܰܐܚܰܘ̈ܗܝ ܘܥܰܡܳܐ ܕܺܝܗܽܘܕܳܝ̈ܶܐ ܫܰܕܪܽܘܢ ܠܘܳܬܟܽܘܢ. ܠܰܡܩܳܡܽܘ ܥܰܡܟܽܘܢ ܥܽܘܕܪܳܢܳܐ ܘܪܳܚܡܽܘܬܳܐ. ܘܰܕܬܶܟܬܒܽܘܢ ܠܰܢ ܖ̈ܰܚܡܰܝܟܽܘܢ ܘܰܡܥܰܕܪܳܢܽܘܬܟܽܘܢ</VERS>
      <VERS vnumber="21">ܘܫܶܦܪܰܬ݂ ܡܶܠܬܳܐ ܒܥܰܝܢܰܝ̈ܗܽܘܢ</VERS>
      <VERS vnumber="22">ܘܗܳܢܰܘ ܦܶܚܡܳܐ ܕܶܐܓܰܪܬܳܐ ܕܰܟܬܰܒܘ ܒܦܰܢܩܺܝܬܳܐ ܕܰܢܚܳܫܳܐ: ܘܫܰܕܰܪ ܠܽܐܘܪܺܫܠܶܡ: ܕܬܶܗܘܶܐ ܠܘܳܬܗܽܘܢ ܠܥܽܘܗܕܳܢܳܐ ܕܪܳܚܡܽܘܬܳܐ ܘܰܕܥܽܘܕܪܳܢܳܐ ܘܕܰܫܠܳܡܳܐ</VERS>
      <VERS vnumber="23">ܫܰܦܺܝܪ ܢܶܗܘܶܐ ܠܪ̈ܽܗܘܡܳܝܶܐ ܘܰܠܥܰܡܳܐ ܕܺܝܗܽܘܕܳܝ̈ܶܐ: ܒܰܝܡܳܐ ܘܰܒܝܰܒܫܳܐ ܠܥܳܠܰܡ. ܘܪܽܘܡܚܳܐ ܘܰܒܥܶܠܕܒܳܒܳܐ ܢܶܬܪܰܚܰܩ ܡܶܢܗܽܘܢ</VERS>
      <VERS vnumber="24">ܐܶܢ ܕܶܝܢ ܢܩܽܘܡ ܩܪܳܒܳܐ ܥܰܠ ܪ̈ܽܗܘܡܳܝܶܐ ܠܽܘܩܕܰܡ ܐܰܘ ܥܰܠ ܡܥܰܕܪ̈ܳܢܰܝܗܽܘܢ: ܐܰܘ ܥܰܠ ܟܽܠ ܐܰܝܟܳܐ ܕܰܡܫܰܠܛܺܝܢ</VERS>
      <VERS vnumber="25">ܢܺܐܬܶܐ ܠܥܽܘܕܪܳܢܗܽܘܢ ܥܰܡܳܐ ܕܺܝܗܽܘܕܳܝ̈ܶܐ. ܐܰܟܡܳܐ ܕܫܳܐܶܠ ܙܰܒܢܳܐ ܒܠܶܒܳܐ ܡܰܠܝܳܐ</VERS>
      <VERS vnumber="26">ܘܠܰܒܥܶܠܕܒܳܒ̈ܶܐ ܕܡܰܩܪܒܺܝܢ ܥܰܡܗܽܘܢ: ܠܳܐ ܢܶܬܠܽܘܢ ܠܗܽܘܢ ܢܒܺܐܫܳܐ. ܘܢܶܟܠܽܘܢ ܡܶܢܗܽܘܢ ܚܶܛ̈ܶܐ ܘܙܰܝܢܳܐ: ܘܟܶܣܦܳܐ ܘܶܐܠܦ̈ܶܐ: ܐܰܝܟ ܕܫܳܦܰܪ ܠܪ̈ܽܗ̱ܘܡܳܝܶܐ. ܘܢܶܛܪܽܘܢ ܢܛܽܘܪ̈ܳܬܗܽܘܢ ܟܰܕ ܡܶܕܶܡ ܠܳܐ ܢܶܣܒܽܘܢ ܡܶܢܗܽܘܢ</VERS>
      <VERS vnumber="27">ܘܶܐܢ ܕܶܝܢ ܠܥܰܡܳܐ ܕܺܝܗܽܘܕܳܝ̈ܶܐ ܢܶܓܕܰܫ ܠܽܘܩܕܰܡ ܩܪܳܒܳܐ: ܢܶܬܟܰܬܫܽܘܢ ܘܰܢܥܰܕܪܽܘܢ ܐܶܢܽܘܢ ܒܢܰܝ̈ ܪܽܗ̱ܘܡܺܝ ܡܶܢ ܟܽܠܳܗ̇ ܢܰܦܫܗܽܘܢ: ܐܰܝܟ ܡܳܐ ܕܙܰܒܢܳܐ ܫܳܐܶܠ</VERS>
      <VERS vnumber="28">ܘܠܰܐܝܠܶܝܢ ܕܡܶܬܟܰܬܫܺܝܢ ܘܡܰܩܪܒܺܝܢ ܥܰܡܗܽܘܢ: ܠܳܐ ܢܶܬܠܽܘܢ ܚܶܛ̈ܶܐ ܘܙܰܝܢܳܐ ܘܟܶܣܦܳܐ ܘܶܐܠܦ̈ܶܐ: ܐܰܝܟ ܕܫܳܦܰܪ ܠܰܒܢܰܝ̈ ܪܽܗ̱ܘܡܺܝ. ܘܢܶܛܪܽܘܢ ܢܛܽܘܪ̈ܳܬܗܽܘܢ ܟܰܕ ܡܶܕܶܡ ܠܳܐ ܢܶܣܒܽܘܢ ܡܶܢܗܽܘܢ ܕܠܳܐ ܒܢܶܟܠܳܐ</VERS>
      <VERS vnumber="29">ܐܰܝܟ ܗܳܠܶܝܢ ܡ̈ܶܠܶܐ ܐܰܩܺܝܡܘ ܒܢܰܝ ܪܽܗ̱ܘܡܺܝ ܥܰܡ ܟܢܶܫܳܐ ܕܺܝܗܽܘܕܳܝ̈ܶܐ</VERS>
      <VERS vnumber="30">ܐܶܢ ܕܶܝܢ ܡܶܢ ܒܳܬܰܪ ܡ̈ܶܠܶܐ ܗܳܠܶܝܢ: ܕܢܶܨܒܽܘܢ ܗܳܠܶܝܢ ܠܡܶܒܨܰܪ ܐܰܘ ܠܡܰܘܣܳܦܽܘ: ܢܶܥܒܕܽܘܢ ܟܽܠ ܕܫܳܦܰܪ ܠܬܰܪܥܺܝܬܗܽܘܢ. ܘܟܽܠ ܕܰܢܒܰܨܪܽܘܢ ܐܰܘ ܕܢܰܘܣܦܽܘܢ: ܢܶܗܘܶܐ ܫܰܠܺܝܛ ܠܗܽܘܢ</VERS>
      <VERS vnumber="31">ܘܥܰܠ ܒܺܝ̈ܫܳܬܳܐ ܕܶܝܢ ܕܰܥܒܰܕ ܨܶܐܕܰܝܟܽܘܢ ܕܺܡܰܛܪܺܝܳܘܣ ܡܰܠܟܳܐ: ܟܬܰܒܢ ܘܰܫܠܰܚܢ ܠܶܗ: ܕܰܠܡܳܢܳܐ ܐܰܘܩܰܪܬ ܘܰܐܥܫܶܢܬ ܢܺܝܪܳܟ ܥܰܠ ܪ̈ܳܚܡܰܝܢ ܘܰܡܥܰܕܪ̈ܳܢܰܝܢ ܝܽܗܘܕܳܝ̈ܶܐ</VERS>
      <VERS vnumber="32">ܐܶܢ ܗܳܟܺܝܠ ܬܽܘܒ ܢܩܰܒܠܽܘܢ ܥܠܰܝܟ: ܢܶܥܒܶܕ ܠܗܽܘܢ ܬܒܰܥܬܳܐ ܘܕܺܝܢܳܐ ܘܢܰܩܪܶܒ ܥܰܡܳܟ ܒܝܰܡܳܐ ܘܰܒܝܰܒܫܳܐ.</VERS>
    </CHAPTER>
    <CHAPTER cnumber="9">
      <VERS vnumber="1">ܘܰܫܡܰܥ ܕܺܡܶܛܪܶܝܳܘܣ. ܕܰܢܦܰܠ ܢܺܝܩܳܢܳܘܪ ܘܚܰܝܠܶܗ ܒܰܩܪܳܒܳܐ: ܘܰܐܘܣܶܦ ܬܽܘܒ ܠܰܡܫܰܕܳܪܽܘ ܠܒܺܝܟܪܺܝܳܘܣ ܘܠܶܐܠܩܺܝܡܳܘܣ ܕܬܰܪܬܶܝܢ ܙܰܒܢܺܝ̈ܢ ܠܰܐܪܥܳܐ ܕܺܝܗܽܘܕܳܝ̈ܶܐ: ܘܰܠܚܰܝܠܳܐ ܕܡܶܢ ܝܰܡܺܝܢܳܐ ܥܰܡܗܽܘܢ</VERS>
      <VERS vnumber="2">ܘܶܐܙܰܠܘ ܕܒܶܝܬ ܒܺܝܟܪܺܝܳܘܣ ܒܽܐܘܪܚܳܐ ܕܓܶܠܥܳܕ݂: ܘܰܫܪܰܘ ܥܰܠ ܡܰܣܠܽܘܬ݂ ܕܒܰܪܒܠܳܐ. ܘܟܰܒܫܽܘܗ̇ ܘܰܐܘܩܶܕܘ ܒܳܗ̇ ܢܰܦ̈ܫܳܬܳܐ ܕܐ̱ܢܳܫ̈ܳܐ ܣܰܓܺܝ̈ܐܶܐ</VERS>
      <VERS vnumber="3">ܘܒܰܫܢܰܬ݂ ܡܳܐܐ ܘܚܰܡܫܺܝܢ ܘܬܰܪܬܶܝܢ ܒܝܰܪܚܳܐ ܩܰܕܡܳܝܳܐ ܫܪܰܘ ܥܰܠ ܐܽܘܪܺܫܠܶܡ</VERS>
      <VERS vnumber="4">ܘܰܫܩܰܠܘ ܘܶܐܙܰܠܘ ܠܒܝܪܙܬ: ܒܥܶܣܪܺܝܢ ܐܰܠܦܺܝ̈ܢ ܪ̈ܶܓܠܳܝܶܐ: ܘܰܬܪܶܝܢ ܐܰܠܦܺܝ̈ܢ ܦܰܪ̈ܳܫܶܐ</VERS>
      <VERS vnumber="5">ܘܺܝܗܽܘܕܳܐ ܫܪܳܐ ܗܘܳܐ ܒܰܐܠܣܳܐ. ܘܥܰܡܶܗ ܬܠܳܬܳܐ ܐܰܠܦܺܝ̈ܢ ܓܰܒܖ̈ܶܐ ܡܓܰܒܳܝ̈ܶܐ</VERS>
      <VERS vnumber="6">ܘܰܚܙܰܘ ܠܡܰܫܪܺܝܬܳܐ ܕܰܒܥܠܶܕܒܳܒܰܝ̈ܗܽܘܢ ܕܣܰܓܺܝ ܥܰܫܺܝܢܳܐ: ܘܰܕܚܶܠܘ ܛܳܒ. ܘܫܰܢܺܝܘ ܣܰܓܺܝ̈ܐܶܐ ܡܶܢ ܡܰܫܪܺܝܬܳܐ. ܘܠܳܐ ܐܶܫܬܚܰܪܘ ܐܶܠܳܐ ܬܡܳܢܶܡܳܐܐ ܓܰܒܪ̈ܺܝܢ ܒܰܠܚܽܘܕ</VERS>
      <VERS vnumber="7">ܘܰܚܙܳܐ ܝܺܗܽܘܕܳܐ ܕܶܐܬܒܰܕܪܰܬ݂ ܠܳܗ̇ ܡܰܫܪܺܝܬܶܗ: ܘܰܩܪܳܒܳܐ ܐܳܠܶܨ ܠܶܗ: ܘܶܐܫܬܚܶܩ ܒܠܶܒܶܗ ܘܶܐܫܬܪܺܝ: ܡܶܛܽܠ ܕܠܳܐ ܐܺܝܬ ܗܘܳܐ ܠܶܗ ܙܰܒܢܳܐ ܠܰܡܟܰܢܳܫܽܘ ܐܶܢܽܘܢ</VERS>
      <VERS vnumber="8">ܘܶܐܡܰܪ ܠܰܐܝܠܶܝܢ ܕܶܐܫܬܚܰܪܘ ܠܘܳܬܶܗ. ܩܽܘܡܘ ܢܶܣܰܩ ܥܰܠ ܒܥܶܕܒܳܒܰܝ̈ܢ: ܛܒܰܪ ܢܶܫܟܰܚ ܠܡܰܩܪܳܒܽܘ ܥܰܡܗܽܘܢ</VERS>
      <VERS vnumber="9">ܘܰܗܦܰܟܘ ܠܗܽܘܢ ܡܶܢܶܗ ܘܳܐܡܪܺܝܢ ܠܶܗ. ܠܳܐ ܡܶܬܡܨܶܝܢܰܢ. ܐܶܠܳܐ ܗܳܫܳܐ ܢܦܰܠܶܛ ܢܰܦ̈ܫܳܬܰܢ. ܘܢܶܗܦܽܘܟ ܘܺܐܬܶܐ ܥܰܡ ܐܰܚܰܝ̈ܢ: ܘܢܰܩܪܶܒ ܥܰܡܗܽܘܢ. ܡܶܛܽܠ ܕܰܚܢܰܢ ܙܥܽܘܖ̈ܶܐ ܚܢܰܢ</VERS>
      <VERS vnumber="10">ܘܶܐܡܰܪ ܝܺܗܽܘܕܳܐ ܚܳܣ ܠܺܝ ܕܶܐܥܒܶܕ ܗܳܕܶܐ ܘܶܐܥܪܽܘܩ ܡܶܢ ܩܕܳܡܰܝܗܽܘܢ. ܘܶܐܢ ܡܰܛܺܝ ܙܰܒܢܰܢ: ܢܡܽܘܬ݂ ܓܰܢܒܳܪܳܐܺܝܬ ܥܰܠ ܐܰܦܰܝ̈ ܐܰܚܰܝ̈ܢ. ܘܠܳܐ ܢܶܫܒܽܘܩ ܡܽܘܡܳܐ ܒܬܶܫܒܽܘܚܬܰܢ</VERS>
      <VERS vnumber="11">ܘܰܫܩܰܠ ܚܰܝܠܳܐ ܡܶܢ ܡܰܫܪܺܝܬܳܐ. ܘܩܳܡܘ ܠܽܘܩܒܰܠ ܩܪܳܒܳܐ. ܘܶܐܬܦܰܠܰܓܘ ܦܰܪ̈ܳܫܶܐ ܠܰܬܪܶܝܢ ܡܢܰܘ̈ܳܢ. ܘܩܰܫ̈ܳܬܶܐ ܘܫܳܕܝ݂ܰܝ݂̈ ܒܩܶܠ̈ܥܶܐ: ܐܳܙܺܠܝܢ ܗܘܰܘ ܩܕܳܡ ܚܰܝܠܳܐ. ܘܟܽܠܗܽܘܢ ܚܰܝ̈ܠܬܳܢܶܐ ܘܰܩܪ̈ܒܬܳܢܶܐ ܥܰܡܗܽܘܢ</VERS>
      <VERS vnumber="12">ܘܒܺܝܟܪܺܝܳܘܣ ܐܺܝܬܰܘܗܝ ܗܘܳܐ ܒܟܶܢܦܳܐ ܕܝܰܡܺܝܢܳܐ. ܘܰܩܪܶܒܘ ܦܠܰܓ̈ܶܐ ܡܶܢ ܬܖ̈ܰܝܗܽܘܢ ܓܰܒ̈ܶܐ: ܘܩܳܪܶܝܢ ܗܘܰܘ ܒܩܰܪ̈ܢܳܬܳܐ. ܐܳܦ ܕܒܶܝܬ ܝܺܗܽܘܕܳܐ ܩܳܪܶܝܢ ܗܘܰܘ ܒܩܰܪ̈ܢܳܬܳܐ</VERS>
      <VERS vnumber="13">ܘܶܐܬܬܙܺܝܥܰܬ ܐܰܪܥܳܐ ܡܶܢ ܩܳܠܳܐ ܕܡܰܫܪ̈ܝܳܬܳܐ. ܘܫܰܪܺܝܘ ܠܡܰܩܪܳܒܽܘ ܡܶܢ ܨܰܦܪܳܐ ܘܰܥܕܰܡܳܐ ܠܪܰܡܫܳܐ</VERS>
      <VERS vnumber="14">ܘܰܚܙܳܐ ܝܺܗܽܘܕܳܐ ܕܒܺܝܟܪܺܝܳܘܣ ܘܥܽܘܫܢܳܗ̇ ܕܡܰܫܪܺܝܬܳܐ ܒܓܰܒܳܐ ܗܰܘ ܕܝܰܡܺܝܢܳܐ: ܘܰܐܫܠܶܘ ܚܰܒܖ̈ܰܘܗܝ ܢܰܦܫܗܽܘܢ ܡܶܢ ܟܽܠܶܗ ܠܶܒܗܽܘܢ</VERS>
      <VERS vnumber="15">ܘܶܐܬܬܒܰܪ ܘܶܐܫܬܚܶܩ ܡܶܢ ܩܕܳܡܰܝܗܽܘܢ ܓܰܒܳܐ ܕܝܰܡܺܝܢܳܐ. ܘܰܪܕܰܦ ܗܘܳܐ ܒܳܬܰܪܗܽܘܢ ܥܕܰܡܳܐ ܠܛܽܘܪܳܐ ܕܙܽܘܛܳܘܣ</VERS>
      <VERS vnumber="16">ܘܗܳܠܶܝܢ ܕܡܶܢ ܓܰܒܳܐ ܕܣܶܡܳܠܳܐ: ܟܰܕ݂ ܚܙܰܘ ܕܶܐܙܕܟܺܝ ܠܶܗ ܓܰܒܳܐ ܕܝܰܡܺܝܢܳܐ.ܗܦܰܟ ܒܳܬܰܪ ܝܺܗܽܘܕܳܐ ܘܰܐܝܠܶܝܢ ܕܥܰܡܶܗ ܡܶܢ ܒܶܣܬܰܪܗܽܘܢ</VERS>
      <VERS vnumber="17">ܘܰܐܥܫܶܢܘ ܩܪܳܒܳܐ. ܘܰܢܦܰܠܘ ܡܶܢ ܗܳܠܶܝܢ ܘܡܶܢ ܗܳܠܶܝܢ</VERS>
      <VERS vnumber="18">ܘܳܐܦ ܝܺܗܽܘܕܳܐ ܢܦܰܠ. ܘܶܐܫܬܚܰܪܘ ܥܪܰܩܘ</VERS>
      <VERS vnumber="19">ܘܰܢܣܰܒ ܝܽܘܢܳܬܳܢ ܘܫܶܡܥܽܘܢ ܠܺܝܗܽܘܕܳܐ ܐܰܚܽܘܗܽܘܢ: ܘܩܰܒܪܽܘܗܝ ܒܩܰܒܪܳܐ ܕܰܐܒܳܗܰܘ̈ܗܝ ܒܡܽܘܪܥܺܝܡ</VERS>
      <VERS vnumber="20">ܘܰܒܟܳܐ ܘܰܐܪܩܶܕ ܥܰܠ ܝܺܗܽܘܕܳܐ ܟܽܠܶܗ ܝܺܣܪܳܐܶܝܠ. ܘܶܐܬܶܐܒܶܠܘ ܥܠܰܘܗܝ ܐܶܒܠܳܐ ܪܰܒܳܐ ܝܰܘ̈ܡܳܬܳܐ ܣܰܓܺܝ̈ܐܶܐ. ܘܶܐܡܰܪܘ</VERS>
      <VERS vnumber="21">ܐܰܝܟܰܢܳܐ ܢܦܰܠ ܓܰܢܒܳܪܳܐ ܚܰܝܠܬܳܢܳܐ ܦܳܪܽܘܩܶܗ ܕܺܝܣܪܳܐܶܝܠ</VERS>
      <VERS vnumber="22">ܘܫܰܪܟܳܐ ܕܡܶܠܰܘ̈ܗܝ ܕܺܝܗܽܘܕܳܐ: ܘܰܩܪ̈ܳܒܰܘܗܝ ܘܢܶܨܚܳܢܰܘ̈ܗܝ ܘܓܰܢܒܳܪܽܘܬܶܗ ܘܚܰܝܠܬܳܢܽܘܬܶܗ: ܠܳܐ ܐܶܬܟܬܶܒܘ. ܣܰܓܺܝܐܺܝܢ ܗܘܰܘ ܓܶܝܪ ܣܰܓܺܝ</VERS>
      <VERS vnumber="23">ܘܰܗܘܳܐ ܡܶܢ ܒܳܬܰܪ ܡܰܘܬܶܗ ܕܺܝܗܽܘܕܳܐ: ܐܰܕܺܝܩܘ ܘܶܐܬܚܙܺܝܘ ܓܰܒܖ̈ܶܐ ܥܰܘ̈ܳܠܶܐ ܒܟܽܠܶܗ ܬܚܽܘܡܰܝ̈ܗܽܘܢ ܕܰܒܢܰܝ̈ ܝܺܣܪܳܐܶܝܠ. ܘܶܐܬܓܠܺܝܘ ܟܽܠܗܽܘܢ ܖ̈ܰܫܺܝܥܶܐ: ܘܥܳܒܖ̈ܰܝ ܢܳܡܽܘܣܳܐ</VERS>
      <VERS vnumber="24">ܘܰܒܗܳܢܽܘܢ ܝܰܘ̈ܡܳܬܳܐ ܗܘܳܐ ܟܰܦܢܳܐ ܪܰܒܳܐ. ܘܶܐܬܚܰܒܠܰܬ݂ ܐܳܦ ܐܰܪܥܳܐ ܥܰܡܗܽܘܢ</VERS>
      <VERS vnumber="25">ܘܰܓܒܳܐ ܒܺܝܟܪܺܝܳܘܣ ܠ̱ܐܢܳܫ̈ܳܐ ܖ̈ܰܫܺܝܥܶܐ. ܘܰܐܩܺܝܡ ܐܶܢܽܘܢ ܡܳܖ̈ܰܘܳܬܳܐ ܘܫܰܠܺܝܛܳܢ̈ܶܐ ܥܰܠ ܐܰܪܥܳܐ</VERS>
      <VERS vnumber="26">ܘܰܡܥܰܩܒܺܝܢ ܗܘܰܘ ܘܒܳܥܶܝܢ ܠܪ̈ܳܚܡܰܘܗܝ ܕܺܝܗܽܘܕܳܐ. ܘܡܰܝܬܶܝܢ ܗܘܰܘ ܠܗܽܘܢ ܠܒܶܝܬ ܒܺܝܟܪܺܝܳܘܣ. ܘܰܡܒܰܙܰܚ ܗܘܳܐ ܘܡܶܫܬܰܢܰܕ ܗܘܳܐ ܒܗܽܘܢ</VERS>
      <VERS vnumber="27">ܘܰܗܘܳܐ ܐܽܘܠܨܳܢܳܐ ܪܰܒܳܐ ܠܺܝܣܪܳܐܶܝܠ: ܕܠܳܐ ܗܘܳܐ ܐܰܟܘܳܬܶܗ ܡܶܢ ܝܰܘܡܳܐ ܕܠܳܐ ܐܶܬܚܙܺܝ ܢܒܺܝܳܐ ܒܰܝܢܳܬܗܽܘܢ</VERS>
      <VERS vnumber="28">ܘܶܐܬܟܰܢܰܫܘ ܟܽܠܗܽܘܢ ܪ̈ܳܚܡܰܘܗܝ ܕܺܝܗܽܘܕܳܐ ܘܶܐܡܰܪܘ ܠܝܽܘܢܳܬܳܢ</VERS>
      <VERS vnumber="29">ܡܶܢ ܝܰܘܡܳܐ ܕܡܺܝܬ ܝܺܗܽܘܕܳܐ ܐܰܚܽܘܟ: ܠܳܐ ܐܺܝܬ ܓܰܒܪܳܐ ܕܕܳܡܶܐ ܠܶܗ: ܕܢܶܦܽܘܩ ܠܽܘܩܒܰܠ ܒܥܶܠܕܒܳܒܰܝ̈ܢ ܘܠܽܘܩܒܰܠ ܒܺܝܟܪܺܝܳܘܣ. ܘܠܽܘܩܒܰܠ ܟܽܠܗܽܘܢ ܐܰܝܠܶܝܢ ܕܡܶܬܟܰܬܫܺܝܢ ܥܰܡܰܢ ܘܣܳܢܶܝܢ ܠܰܢ ܡܶܢ ܒܢܰܝ̈ ܥܰܡܰܢ</VERS>
      <VERS vnumber="30">ܘܗܳܫܳܐ ܒܳܟ ܡܶܨܛܒܶܝܢܰܢ ܝܰܘܡܳܢܳܐ: ܕܬܶܗܘܶܐ ܠܰܢ ܪܺܝܫܳܐ ܘܰܡܕܰܒܪܳܢܳܐ ܠܡܰܩܪܳܒܽܘ ܩܪ̈ܳܒܰܝܢ</VERS>
      <VERS vnumber="31">ܘܩܰܒܶܠ ܝܽܘܢܳܬܳܢ ܒܗܰܘ ܙܰܒܢܳܐ ܕܢܶܗܘܶܐ ܡܕܰܒܪܳܢܳܐ. ܘܩܳܡ ܚܠܳܦ ܝܺܗܽܘܕܳܐ ܐܰܚܽܘܗܝ</VERS>
      <VERS vnumber="32">ܘܺܝܕܰܥ ܒܺܝܟܪܺܝܳܘܣ ܕܨܳܒܶܐ ܗܘܳܐ ܕܢܶܩܛܠܺܝܘܗܝ</VERS>
      <VERS vnumber="33">ܘܺܝܕܰܥ ܝܽܘܢܳܬܳܢ ܘܫܶܡܥܽܘܢ ܐܰܚܽܘܗܝ ܘܟܽܠܗܽܘܢ ܐܰܝܠܶܝܢ ܕܺܐܝܬ ܗܘܰܘ ܥܰܡܶܗ: ܘܰܥܪܰܩܘ ܠܗܽܘܢ ܠܡܰܕܒܪܳܐ ܕܬܩܽܘܥ. ܘܰܫܪܰܘ ܥܰܠ ܡܰܝ̈ܳܐ ܕܓܽܘܒܳܐ ܕܶܐܣܦܶܪ</VERS>
      <VERS vnumber="34">ܘܺܝܕܰܥ ܒܺܝܟܪܺܝܳܘܣ ܒܝܰܘܡܳܐ ܕܫܰܒܬܳܐ: ܘܶܐܬܳܐ ܗܽܘ ܘܟܽܠܶܗ ܚܰܝܠܶܗ ܠܥܶܒܖ̈ܰܘܗܝ ܕܝܽܘܪܕܢܳܢ ܢܰܗܪܳܐ</VERS>
      <VERS vnumber="35">ܘܫܰܕܰܪ ܝܽܘܢܳܬܳܢ ܠܝܽܘܚܰܢܳܢ ܐܰܚܽܘܗܝ ܕܢܶܗܘܶܐ ܡܕܰܒܪܳܢܳܐ ܠܥܰܡܳܐ. ܘܰܒܥܳܐ ܡܶܢ ܢܰܒܛܳܝ̈ܶܐ ܪ̈ܳܚܡܰܘܗܝ ܕܢܶܫܒܽܘܩ ܠܘܳܬܗܽܘܢ ܟܽܠܳܗ̇ ܝܺܩܰܪܬܗܽܘܢ</VERS>
      <VERS vnumber="36">ܘܰܢܦܰܩܘ ܒܢܰܝ̈ ܐܰܡܒܪܺܝ ܡܶܢ ܡܶܐܕܒܳܐ. ܘܰܐܚܕܽܘܗܝ ܠܝܽܘܚܰܢܳܢ ܘܰܠܟܽܠ ܕܺܐܝܬ ܗܘܳܐ ܥܰܡܶܗ. ܘܰܕܒܰܪܘ ܘܶܐܙܰܠܘ</VERS>
      <VERS vnumber="37">ܡܶܢ ܒܳܬܰܪ ܕܶܝܢ ܗܳܠܶܝܢ ܡ̈ܶܠܶܐ: ܐܶܡܰܪܘ ܠܝܽܘܢܳܬܳܢ ܘܰܠܫܶܡܥܽܘܢ ܐܰܚܽܘܗܝ ܕܰܒܢܰܝ̈ ܐܰܡܒܪܺܝ ܥܳܒܕܺܝܢ ܡܶܫܬܽܘܬܳܐ ܪܰܒܬܳܐ. ܘܡܰܝܬܶܝܢ ܟܰܠܬܳܐ ܡܶܢ ܢܳܒܳܛ: ܒܰܪܬ ܪ̈ܺܝܫܶܐ ܕܚܰܕ ܡܶܢ ܪܰܘܪ̈ܒܳܢܶܐ ܕܰܟܢܰܥܢ: ܒܬܶܫܒܽܘܚܬܳܐ ܪܰܒܬܳܐ ܘܰܒܥܰܡܳܐ ܣܰܓܺܝܐܳܐ</VERS>
      <VERS vnumber="38">ܘܶܐܬܕܰܟܪ ܝܽܘܢܳܬܳܢ ܠܝܽܘܚܰܢܳܢ ܐܰܚܽܘܗܝ: ܘܰܣܠܶܩܘ ܘܶܐܬܛܰܫܝܘ ܒܟܶܢܦܳܐ ܕܛܽܘܪܳܐ</VERS>
      <VERS vnumber="39">ܘܰܐܪܺܝܡܘ ܥܰܝܢܰܝ̈ܗܽܘܢ ܘܰܚܙܰܘ: ܘܗܳܐ ܪܰܘܒܳܐ ܕܟܢܫܳܐ ܣܰܓܺܝܐܳܐ: ܘܚܰܬܢܳܐ ܘܪ̈ܳܚܡܰܘܗܝ. ܢܦܰܩܘ ܓܶܝܪ ܪ̈ܳܚܡܰܘܗܝ ܘܰܐܚܰܘ̈ܗܝ ܠܽܐܘܪܥܶܗ: ܒܩܺܝܬܳܖ̈ܶܐ ܘܰܒܟܶܢܳܖ̈ܶܐ ܘܰܒܡܳܐܢܰܝ̈ ܙܰܝܢܳܐ ܣܰܓܺܝܐܳܐ</VERS>
      <VERS vnumber="40">ܘܩܳܡܘ ܥܠܰܝܗܽܘܢ ܡܶܢ ܟܡܺܐܢܳܐ ܕܒܶܝܬ ܝܽܘܢܳܬܳܢ. ܩܰܛܶܠܘ ܐܶܢܽܘܢ ܘܰܢܦܰܠܘ ܩܛܺܝ̈ܠܶܐ ܣܰܓܺܝ̈ܐܶܐ. ܘܫܰܪܟܳܐ ܕܰܐ̱ܚܪ̈ܳܢܶܐ ܥܪܰܩܘ ܠܛܽܘܪܳܐ. ܘܰܢܣܰܒܘ ܟܽܠܳܗ̇ ܒܶܙܬܗܽܘܢ</VERS>
      <VERS vnumber="41">ܘܶܐܬܗܰܦܟܶܬ ܡܶܫܬܽܘܬܳܐ ܠܶܐܒܠܳܐ: ܘܩܳܠܳܐ ܕܰܙܡܳܪܳܗ̇ ܠܡܰܪܩܽܘܕܬܳܐ</VERS>
      <VERS vnumber="42">ܘܶܐܬܬܒܰܥܘ ܬܒܰܥܬܳܐ ܕܰܕܡܶܗ ܕܰܐܚܽܘܗܽܘܢ. ܘܰܗܦܰܟܘ ܠܥܶܒܪܳܐ ܕܝܽܘܪܕܢܳܢ</VERS>
      <VERS vnumber="43">ܘܰܫܡܰܥ ܒܺܝܟܪܺܝܳܘܣ ܕܰܗܦܰܟ ܝܽܘܢܳܬܳܢ ܘܶܐܬܳܐ ܠܰܬܚܽܘܡܰܘ̈ܗܝ ܕܝܽܘܪܕܢܳܢ ܒܝܰܘܡܳܐ ܕܫܰܒܬܳܐ ܒܚܰܝܠܳܐ ܣܰܓܺܝܐܳܐ</VERS>
      <VERS vnumber="44">ܘܶܐܡܰܪ ܝܽܘܢܳܬܳܢ ܠܰܐܝܠܶܝܢ ܕܥܰܡܶܗ. ܩܽܘܡܘ ܘܢܶܬܟܰܬܰܫ ܥܰܠ ܐܰܦܰܝ̈ ܢܰܦ̈ܫܳܬܰܢ: ܠܳܐ ܓܶܝܪ ܐܺܝܬܰܘܗܝ ܝܰܘܡܳܢܳܐ ܐܰܝܟ ܐܶܬܡܳܠܝ ܘܰܐܝܟ ܕܡܢ ܩܕܳܡܰܘܗܝ</VERS>
      <VERS vnumber="45">ܡܶܛܽܠ ܕܗܳܐ ܩܪܳܒܳܐ ܡܛܰܝܰܒ ܠܩܽܘܒܠܳܢ: ܡܶܢ ܩܕܳܡܰܝܢ ܘܡܶܢ ܒܶܣܬܪܰܢ: ܘܡܰܘ̈ܗܝ ܕܝܽܘܪܕܢܳܢ ܚܕܺܝܪܺܝܢ ܠܰܢ ܡܶܟܳܐ ܘܡܶܟܳܐ: ܘܥܳܒܳܐ ܒܰܡܨܰܥܬܳܐ. ܘܠܳܐ ܐܺܝܬ ܐܰܬܪܳܐ ܠܰܡܪܰܟܳܢܽܘ ܡܶܢܶܗ</VERS>
      <VERS vnumber="46">ܗܳܫܳܐ ܓܥܰܘ ܠܘܳܬ݂ ܥܳܡܽܘܪܳܐ ܕܰܫܡܰܝܳܐ: ܕܰܐܝܟܰܢܳܐ ܬܶܬܦܰܪܩܽܘܢ ܡܶܢ ܐܺܝܕܳܐ ܕܰܒܥܶܠܕܒܳܒܰܝ̈ܟܽܘܢ</VERS>
      <VERS vnumber="47">ܘܫܰܪܺܝܘ ܠܡܰܩܪܳܒܽܘ. ܘܰܐܪܺܝܡ ܝܽܘܢܳܬܳܢ ܐܺܝܕܶܗ ܕܢܶܡܚܶܝܘܗܝ ܠܒܺܝܟܪܺܝܳܘܣ. ܘܰܐܪܟܶܢ ܠܶܗ ܡܶܢܶܗ ܠܒܶܣܬܪܶܗ</VERS>
      <VERS vnumber="48">ܘܰܗܦܰܟܘ ܘܥܰܒܪܽܘܗܝ ܠܝܽܘܪܕܢܳܢ ܒܣܰܚܘܳܐ: ܝܽܘܢܳܬܳܢ ܘܰܐܝܠܶܝܢ ܕܥܰܡܶܗ: ܘܠܳܐ ܥܒܰܪܘ ܒܳܬܪܗܽܘܢ</VERS>
      <VERS vnumber="49">ܢܦܰܠܘ ܕܶܝܢ ܡܶܢ ܕܒܶܝܬ ܒܺܝܟܪܺܝܳܘܣ ܒܗܰܘ ܝܰܘܡܳܐ ܐܰܝܟ ܐܳܠܶܦ ܓܰܒܪ̈ܺܝܢ</VERS>
      <VERS vnumber="50">ܘܰܗܦܰܟ ܒܺܝܟܪܺܝܳܘܣ ܠܽܐܘܪܺܫܠܶܡ ܘܰܒܢܳܐ ܡܕܺܝ̈ܢܳܬܳܐ ܥܰܫܺܝ̈ܢܳܬܳܐ ܒܺܝܗܽܘܕ: ܠܚܶܣܢܳܐ ܕܒܺܐܝܪܺܝܚܽܘ: ܘܰܠܥܶܡܰܐܘܳܣ: ܘܰܠܒܝܬ ܚܰܘܪܳܢ: ܘܰܠܒܶܝܬܐܺܝܠ: ܘܰܠܬܳܡܢܰܬ: ܘܠܦܪܳܬ݂: ܘܰܠܛܳܦܳܘܣ: ܒܫܽܘܖ̈ܶܐ ܪ̈ܳܡܶܐ ܘܰܒܬܰܪ̈ܥܶܐ ܘܰܒܡܽܘ̈ܟܠܶܐ</VERS>
      <VERS vnumber="51">ܘܰܐܩܺܝܡ ܒܗܶܝܢ ܢܳܛܽܘܖ̈ܶܐ ܠܶܒܥܶܠܕܒܳܒܰܘ̈ܗܝ ܕܺܝܣܪܳܐܶܝܠ</VERS>
      <VERS vnumber="52">ܘܰܐܥܫܢܳܗ̇ ܠܒܶܝܬ ܫܽܘܖ̈ܶܐ ܡܕܺܝܢܬܳܐ: ܘܠܰܓܙܺܝܪܳܐ ܘܰܠܒܶܝܬ ܡܶܪܕܳܐ. ܘܰܐܘܬܶܒ ܒܗܶܝܢ ܚܰܝܠܳܐ. ܘܣܳܡ ܠܗܽܘܢ ܒܗܶܝܢ ܐܰܣܳܢܳܐ</VERS>
      <VERS vnumber="53">ܘܰܢܣܰܒ ܒܺܝܟܪܺܝܳܘܣ ܠܰܒܢܰܝ̈ ܪܰܘܪ̈ܒܳܢܶܝܗ̇ ܕܰܐܪܥܳܐ ܠܰܗܡܺܝܖ̈ܶܐ. ܘܣܳܡ ܐܶܢܽܘܢ ܒܰܢܛܽܘܪ̈ܘܳܬܳܐ ܒܡܶܪܕܳܐ ܕܐܽܘܪܺܫܠܶܡ</VERS>
      <VERS vnumber="54">ܘܒܰܫܢܰܬ݂ ܡܳܐܐ ܘܚܰܡܫܺܝܢ ܘܰܬܠܳܬ ܒܝܰܪܚܳܐ ܕܰܬܪܶܝܢ: ܦܩܰܕ ܐܶܠܩܺܝܡܳܘܣ ܕܢܶܣܬܪܽܘܢ ܫܽܘܪܳܐ ܕܕܳܪܬܳܐ ܓܰܘܳܝܬܳܐ ܕܒܶܝܬ ܡܰܩܕܫܳܐ. ܘܣܰܚܶܦ ܥܒܳܕܰܝ̈ܗܽܘܢ ܕܰܢܒܺܝ̈ܶܐ: ܘܫܰܪܺܝ ܕܰܢܓܰܡܰܪ</VERS>
      <VERS vnumber="55">ܘܒܶܗ ܒܗܰܘ ܙܰܒܢܳܐ: ܒܠܰܥ ܐܶܠܩܺܝܡܳܘܣ. ܘܰܒܛܶܠܘ ܥܒܳܕܰܘ̈ܗܝ ܘܶܐܫܬܪܺܝ. ܘܶܐܣܬܟܰܪ ܦܽܘܡܶܗ. ܘܠܳܐ ܐܶܫܟܰܚ ܠܰܡܡܰܠܳܠܽܘ ܐܳܦܠܳܐ ܚܕܳܐ ܡܶܠܬܳܐ: ܐܳܦܠܳܐ ܠܰܡܦܰܩܳܕܽܘ ܥܰܠ ܒܶܝܬܶܗ</VERS>
      <VERS vnumber="56">ܘܡܺܝܬ ܐܶܠܩܺܝܡܳܘܣ ܒܗܰܘ ܙܰܒܢܳܐ ܒܬܰܫܢܺܝ̈ܩܶܐ ܪܰܘܪ̈ܒܶܐ</VERS>
      <VERS vnumber="57">ܘܰܚܙܳܐ ܒܺܝܟܪܺܝܳܘܣ ܕܡܺܝܬ ܠܶܗ ܐܶܠܩܺܝܡܳܘܣ: ܘܰܗܦܰܟ ܠܘܳܬ݂ ܡܰܠܟܳܐ. ܘܫܶܠܝܰܬ݂ ܘܶܐܬܬܢܺܝܚܰܬ݂ ܐܰܪܥܳܐ ܕܺܝܗܽܘܕܳܐ ܬܰܪܬܶܝܢ ܫܢܺܝ̈ܢ</VERS>
      <VERS vnumber="58">ܘܶܐܬܡܰܠܰܟܘ ܟܽܠܗܽܘܢ ܐ̱ܢܳܫ̈ܳܐ ܥܰܘ̈ܳܠܶܐ ܘܶܐܡܰܪܘ. ܗܳܐ ܝܽܘܢܳܬܳܢ ܘܰܐܝܠܶܝܢ ܕܥܰܡܶܗ ܝܳܬܒܺܝܢ ܒܫܶܠܝܳܐ ܬܟܺܝܠܳܐܺܝܬ. ܗܳܫܳܐ ܢܰܝܬܶܐ ܠܒܺܝܟܪܺܝܳܘܣ: ܘܢܺܐܚܽܘܕ ܐܶܢܽܘܢ ܒܚܰܕ݂ ܠܺܠܝܳܐ</VERS>
      <VERS vnumber="59">ܘܶܐܙܰܠܘ ܘܡܰܠܟܽܘܗܝ</VERS>
      <VERS vnumber="60">ܘܰܫܩܰܠ ܒܺܝܟܪܺܝܳܘܣ ܕܢܺܐܬܶܐ ܒܚܰܝܠܳܐ ܪܰܒܳܐ. ܘܫܰܕܰܪ ܐܶܓܪ̈ܳܬܳܐ ܡܰܛܫܝܳܐܺܝܬ ܠܟܽܠܗܽܘܢ ܡܥܰܕܪ̈ܳܢܰܘܗܝ ܕܒܺܝܗܽܘܕ: ܕܢܶܐܚܕܽܘܢܝܗܝ ܠܝܽܘܢܳܬܳܢ ܘܰܠܟܽܠܗܽܘܢ ܕܥܰܡܶܗ. ܘܠܳܐ ܡܶܫܟܚܺܝܢ ܗܘܰܘ: ܡܶܛܽܠ ܕܶܬܓܰܠܝܰܬ݂ ܗܘܳܬ݂ ܠܶܗ ܡܰܚܫܰܒܬܗܽܘܢ ܠܝܽܘܢܳܬܳܢ.</VERS>
      <VERS vnumber="61">ܘܶܐܚܰܕܘ ܕܒܶܝܬ ܝܽܘܢܳܬܳܢ ܚܰܡܫܺܝܢ ܓܰܒܪ̈ܺܝܢ ܡܶܢ ܒܢܰܝ̈ ܐܰܪܥܳܐ: ܪ̈ܺܝܫܳܢܶܗ̇ ܕܒܺܝܫܬܳܐ. ܘܩܰܛܶܠܘ ܐܶܢܽܘܢ.</VERS>
      <VERS vnumber="62">ܘܫܰܢܺܝ ܝܽܘܢܳܬܳܢ ܘܫܶܡܥܽܘܢ ܘܰܐܝܠܶܝܢ ܕܥܰܡܶܗ ܠܒܶܝܬ ܝܳܫܳܢ ܕܰܒܡܰܕܒܪܳܐ. ܘܰܒܢܰܘ ܡܣܰܚ̈ܦܳܬܳܐ ܘܫܰܪܪܺܘܗ̇.</VERS>
      <VERS vnumber="63">ܘܺܝܕܰܥ ܒܺܝܟܪܺܝܳܘܣ. ܘܟܰܢܶܫ ܠܟܽܠܶܗ ܚܰܝܠܶܗ. ܘܰܦܩܰܕ ܠܰܐܝܠܶܝܢ ܕܺܐܝܬ ܒܺܝܗܽܘܕ.</VERS>
      <VERS vnumber="64">ܘܰܢܦܰܩ ܘܺܝܬܶܒ ܥܰܠ ܒܶܝܬ ܝܳܫܳܢ. ܘܰܐܩܪܶܒ ܥܰܡܳܗ̇ ܝܰܘ̈ܡܳܬܳܐ ܣܰܓܺܝ̈ܐܶܐ. ܘܰܥܒܰܕ ܡܰܐܟܢܘ̈ܣ.</VERS>
      <VERS vnumber="65">ܘܰܫܒܰܩ ܝܽܘܢܳܬܳܢ ܠܫܶܡܥܽܘܢ ܐܰܚܽܘܗܝ ܒܓܰܘ ܡܕܺܝܢܬܳܐ. ܘܰܢܦܰܩ ܗܽܘ ܠܰܐܬܪܳܐ. ܘܰܢܦܰܩ ܒܡܶܢܝܳܢܳܐ.</VERS>
      <VERS vnumber="66">ܘܡܚܳܝܗܝ ܠܥܳܕܽܘܪܳܐ ܘܠܰܐܚܰܘ̈ܗܝ ܘܠܰܒܢܰܝ̈ ܦܫܺܝܪܳܘܢ ܒܡܰܫܟܢܗܽܘܢ. ܘܫܰܪܺܝܘ ܡܳܚܶܝܢ ܘܣܳܠܩܺܝܢ ܒܚܰܝܠܰܘ̈ܳܬܳܐ.</VERS>
      <VERS vnumber="67">ܘܫܶܡܥܽܘܢ ܘܰܐܝܠܶܝܢ ܕܥܰܡܶܗ ܢܦܰܩܘ ܡܶܢ ܡܕܺܝܢܬܳܐ: ܘܰܐܘܩܶܕܘ ܐܶܢܶܝܢ ܠܡܐܟܢܘ̈ܣ.</VERS>
      <VERS vnumber="68">ܘܰܐܩܪܶܒܘ ܥܰܡ ܒܺܝܟܪܺܝܳܘܣ. ܘܶܐܬܬܒܰܪ ܩܕܳܡܰܝܗܽܘܢ. ܘܳܐܠܨܺܝܢ ܗܘܰܘ ܠܶܗ ܣܰܓܺܝ: ܡܶܛܽܠ ܕܶܐܣܬܰܪܩܰܬ݂ ܗܘܳܬ݂ ܠܳܗ̇ ܡܰܚܫܰܒܬܶܗ ܘܡܶܐܬܺܝܬܶܗ.</VERS>
      <VERS vnumber="69">ܘܶܐܬܚܰܡܰܬ݂ ܒܺܝܟܪܺܝܳܘܣ ܒܪܽܘܓܙܳܐ ܥܰܠ ܓܰܒܖ̈ܶܐ ܥܰܘ̈ܳܠܶܐ: ܗܳܢܽܘܢ ܕܡܰܠܟܽܘܗܝ ܗܘܰܘ ܕܢܺܐܬܶܐ ܥܰܠ ܐܰܪܥܳܐ. ܘܩܰܛܶܠ ܡܶܢܗܽܘܢ ܣܰܓܶܝ̈ܐܶܐ. ܘܶܐܬܚܰܫܰܒ ܕܢܺܐܙܰܠ ܠܶܗ ܠܰܐܪܥܶܗ.</VERS>
      <VERS vnumber="70">ܘܺܝܕܰܥ ܝܽܘܢܳܬܳܢ ܘܫܰܕܰܪ ܠܘܳܬܶܗ ܐܺܝܙܓܰܕ̈ܶܐ ܠܡܶܥܒܰܕ݂ ܥܰܡܶܗ ܫܠܳܡܳܐ: ܘܰܕܢܶܬܶܠ ܠܗܽܘܢ ܫܒܺܝܬܗܽܘܢ.</VERS>
      <VERS vnumber="71">ܘܩܰܒܶܠ ܒܺܝܟܪܺܝܳܘܣ ܘܰܥܒܰܕ ܐܰܝܟ ܡܶܠܰܘ̈ܗܝ. ܘܺܝܡܳܐ ܠܶܗ ܕܠܳܐ ܢܶܒܥܶܐ ܠܶܗ ܒܺܝܫܬܳܐ ܟܽܠܗܽܘܢ ܝܰܘ̈ܡܳܬܳܐ ܕܚܰܝܰܘ̈ܗܝ.</VERS>
      <VERS vnumber="72">ܘܝܰܗܒ ܠܶܗ ܫܒܺܝܬܳܐ ܗܳܝ ܕܰܫܒܳܐ ܗܘܳܐ ܡܶܢ ܩܕܺܝܡ ܡܶܢ ܐܰܪܥܳܐ ܕܺܝܗܽܘܕܳܐ. ܘܰܗܦܰܟ ܘܶܐܙܰܠ ܒܺܝܟܪܺܝܳܘܣ ܠܰܐܪܥܶܗ. ܘܠܳܐ ܬܽܘܒ ܐܰܘܣܶܦ ܠܡܶܚܙܳܐ ܬܚܽܘܡܰܝ̈ܗܽܘܢ.</VERS>
      <VERS vnumber="73">ܘܫܶܠܝܰܬ݂ ܪܽܘܡܚܳܐ ܡܶܢ ܝܺܣܪܳܐܶܝܠ. ܘܰܥܡܰܪ ܝܽܘܢܳܬܳܢ ܒܡܰܟܡܰܣ. ܘܫܰܪܺܝ ܝܽܘܢܳܬܳܢ ܠܰܡܕܳܢ ܠܥܰܡܳܐ ܕܺܝܣܪܳܐܶܝܠ. ܘܠܰܡܚܰܒܳܠܽܘ ܘܰܠܡܰܘܒܳܕܽܘ ܡܶܢܶܗ ܐ̱ܢܳܫ̈ܳܐ ܖ̈ܰܫܺܝܥܶܐ.</VERS>
    </CHAPTER>
    <CHAPTER cnumber="10">
      <VERS vnumber="1">ܘܒܰܫܢܰܬ݂ ܡܳܐܐ ܘܫܬܺܝܢ: ܣܠܶܩ ܐܰܠܶܟܣܰܢܕܪܽܘܣ ܒܰܪ ܐܰܢܛܝܰܟܳܘܣ ܐܦܝܦܢܘܣ ܒܪܶܗ ܕܰܐܢܛܺܝܰܟܳܘܣ. ܘܰܐܚܕܳܗ̇ ܠܰܦܛܽܘܠܡܰܐܺܝܣ ܘܟܰܒܫܳܗ̇. ܩܰܒܠܽܘܗܝ ܘܰܐܡܠܶܟ ܬܰܡܳܢ</VERS>
      <VERS vnumber="2">ܘܰܫܡܰܥ ܕܺܡܶܛܪܶܝܳܘܣ ܡܰܠܟܳܐ: ܘܟܰܢܶܫ ܚܰܝܠܳܐ ܣܰܓܺܝܐܳܐ ܘܰܢܦܰܩ ܠܽܐܘܪܥܶܗ ܠܰܩܪܳܒܳܐ</VERS>
      <VERS vnumber="3">ܘܫܰܕܰܪ ܕܺܡܶܛܪܶܝܳܘܣ ܐܶܓܪ̈ܳܬܳܐ ܠܘܳܬ݂ ܝܽܘܢܳܬܳܢ ܒܡ̈ܶܠܶܐ ܕܰܫܠܳܡܳܐ ܐܰܝܟ ܕܰܢܫܰܒܚܺܝܘܗܝ</VERS>
      <VERS vnumber="4">ܐܶܡܰܪ ܓܶܝܪ ܕܺܡܶܛܪܶܝܳܘܣ: ܢܩܰܕܶܡ ܘܢܶܥܒܶܕ݂ ܥܰܡܶܗ ܪܳܚܡܽܘܬܳܐ: ܡܶܢ ܩܕܳܡ ܕܠܳܐ ܢܺܐܙܰܠ ܘܢܶܥܒܶܕ݂ ܥܰܡ ܐܰܠܶܟܣܰܢܕܪܳܘܣ: ܘܢܶܗܘܶܐ ܠܰܢ ܣܰܩܽܘܒܠܳܐ</VERS>
      <VERS vnumber="5">ܡܶܬܕܰܟܪ ܓܶܝܪ ܟܽܠܗܶܝܢ ܒܺܝ̈ܫܳܬܳܐ ܕܰܥܒܰܕܢ ܠܶܗ ܘܠܰܐܚܰܘ̈ܗܝ ܘܰܠܥܰܡܶܗ</VERS>
      <VERS vnumber="6">ܘܝܰܗܒ ܠܶܗ ܫܽܘܠܛܳܢܳܐ ܕܰܢܟܰܢܶܫ ܚܰܝܠܳܐ ܘܰܢܥܰܬܶܕ݂ ܙܰܝܢܳܐ. ܘܢܶܗܘܶܐ ܡܥܰܕܪܳܢܶܗ. ܘܰܗܡܰܝܖ̈ܶܐ ܕܺܐܝܬ ܗܘܳܐ ܒܡܶܪܕܳܐ ܐܶܡܰܪ ܕܢܶܬܝܰܗܒܽܘܢ ܠܶܗ</VERS>
      <VERS vnumber="7">ܘܶܐܬܳܐ ܝܽܘܢܳܬܳܢ ܠܽܐܘܪܺܫܠܶܡ. ܘܰܩܪܳܐ ܐܶܓܪ̈ܳܬܳܐ ܒܶܐܕܢܰܘ̈ܗܝ ܕܟܽܠܶܗ ܥܰܡܳܐ ܘܰܕܝܳܬܒܰܝ̈ ܡܶܪܕܳܐ</VERS>
      <VERS vnumber="8">ܘܰܕܚܶܠܘ ܕܶܚܠܬܳܐ ܪܰܒܬܳܐ: ܕܰܫܡܰܥܘ ܕܝܰܗܒ ܠܶܗ ܫܽܘܠܛܳܢܳܐ ܡܰܠܟܳܐ ܠܰܡܟܰܢܳܫܽܘ ܚܰܝܠܳܐ</VERS>
      <VERS vnumber="9">ܘܰܐܫܠܶܡܘ ܝܳܬܒܰܝ̈ ܡܶܪܕܳܐ ܗܡܰܝܖ̈ܶܐ ܠܝܽܘܢܳܬܳܢ: ܘܰܐܫܠܶܡ ܐܶܢܽܘܢ ܠܳܐ̱ܢܳܫܰܝ̈ܗܽܘܢ</VERS>
      <VERS vnumber="10">ܘܰܥܡܰܪ ܝܽܘܢܳܬܳܢ ܒܽܐܘܪܺܫܠܶܡ. ܘܫܰܪܺܝܘ ܗܘܳܐ ܡܒܰܢܶܐ ܘܡܚܰܕܶܬ݂ ܠܰܡܕܺܝܢܬܳܐ</VERS>
      <VERS vnumber="11">ܘܶܐܡܰܪ ܝܽܘܢܳܬܳܢ ܠܥܳܒܕܰܝ̈ ܥܒܳܕܳܐ: ܕܢܶܒܢܽܘܢ ܫܽܘܪܳܐ ܘܛܽܘܪܳܐ ܕܨܺܗܝܽܘܢ ܟܰܕ ܚܳܕܰܪ: ܒܟܺܐܦ̈ܶܐ ܡܖ̈ܰܒܥܳܬܳܐ ܠܚܶܣܢܳܐ. ܘܰܥܒܰܕܘ ܗܳܟܰܢܳܐ</VERS>
      <VERS vnumber="12">ܘܰܥܪܰܩܘ ܒܢܰܝ̈ ܢܽܘܟܪ̈ܳܝܶܐ ܐܰܝܠܶܝܢ ܕܺܐܝܬ ܗܘܰܘ ܒܚܶܣܢ̈ܶܐ ܗܳܢܽܘܢ ܕܰܒܢܳܐ ܗܘܳܐ ܒܺܝܟܪܺܝܳܘܣ</VERS>
      <VERS vnumber="13">ܘܰܫܒܰܩ ܟܽܠܢܳܫ ܕܽܘܟܬܶܗ. ܘܶܐܙܰܠܘ ܠܰܐܬܪܗܽܘܢ</VERS>
      <VERS vnumber="14">ܒܪܰܡ ܕܶܝܢ ܒܒܶܝܬ ܫܽܘܖ̈ܶܐ ܐܶܫܬܚܰܪܘ: ܡܶܢ ܐܰܝܠܶܝܢ ܕܰܫܒܰܩܘ ܢܳܡܽܘܣܳܐ ܘܦܽܘܩܕܳܢ̈ܶܐ. ܐܺܝܬܶܝܗ̇ ܗܘܳܬ݂ ܠܗܽܘܢ ܓܶܝܪ ܒܶܝܬ ܥܪܽܘܩܝܳܐ</VERS>
      <VERS vnumber="15">ܘܰܫܡܰܥ ܐܰܠܶܟܣܰܢܕܪܽܘܣ ܡܰܠܟܐ ܟܽܠܡܶܕܶܡ ܕܰܫܠܰܚ ܘܶܐܫܬܰܘܕܺܝ ܕܺܡܶܛܪܶܝܳܘܣ ܠܝܽܘܢܳܬܳܢ. ܘܶܐܫܬܰܥܺܝܘ ܠܶܗ ܥܰܠ ܩܪ̈ܳܒܶܐ ܘܓܰܢܒܳܪ̈ܳܘܳܬܳܐ ܘܢܶܨܚܳܢ̈ܶܐ ܕܰܥܒܰܕ ܗܽܘ ܘܰܐܚܰܘ̈ܗܝ</VERS>
      <VERS vnumber="16">ܘܶܐܡܰܪ ܕܰܠܡܳܐ ܡܶܫܟܚܺܝܢܰܢ ܐܰܝܟ ܗܳܢܳܐ ܓܰܒܪܳܐ. ܐܶܠܳܐ ܗܳܫܳܐ ܢܶܥܒܕܺܝܘܗܝ ܠܰܢ ܪܳܚܡܳܐ ܘܰܡܥܰܕܪܳܢܳܐ</VERS>
      <VERS vnumber="17">ܘܰܟܬܰܒ ܐܶܓܰܪܬܳܐ ܘܰܫܠܰܚ ܠܶܗ: ܐܰܝܟ ܗܳܠܶܝܢ ܡ̈ܶܠܶܐ</VERS>
      <VERS vnumber="18">ܐܰܠܶܟܣܰܢܕܪܽܘܣ ܡܰܠܟܳܐ ܠܝܽܘܢܳܬܳܢ ܐܳܚܝ: ܫܠܳܡ</VERS>
      <VERS vnumber="19">ܫܡܰܥܢ ܥܠܰܝܟ ܕܓܰܒܪܳܐ ܐܰܢ̱ܬ ܚܰܝܠܬܳܢܳܐ. ܘܚܳܫܰܚ ܐܰܢ̱ܬ ܠܰܢ ܕܬܶܗܘܶܐ ܠܰܢ ܪܳܚܡܳܐ</VERS>
      <VERS vnumber="20">ܘܗܳܫܳܐ ܐܰܩܺܝܡܢܳܟ ܝܰܘܡܳܢܳܐ ܪܰܒ ܟܳܗ̈ܢܶܐ ܕܥܰܡܳܟ: ܕܬܶܗܘܶܐ ܡܶܬܩܪܶܐ ܪܳܚܡܶܗ ܕܡܰܠܟܳܐ. ܘܫܰܕܰܪ ܠܶܗ ܐܰܪ̈ܓܘܳܢܶܐ ܘܰܟܠܺܝܠܳܐ ܕܕܰܗܒܳܐ. ܘܶܐܡܰܪ ܬܶܗܘܶܐ ܠܶܗ ܫܰܘܬܳܦܽܘܬܳܐ ܠܘܳܬ ܬܰܪܥܺܝܬܰܢ. ܘܢܶܛܰܪ ܪܳܚܡܽܘܬܳܐ ܕܨܶܐܕܰܝܢ</VERS>
      <VERS vnumber="21">ܘܶܐܬܟܰܣܺܝ ܝܽܘܢܳܬܳܢ ܐܶܣܛܠܳܐ ܩܰܕܺܝܫܬܳܐ ܒܝܰܪܚܳܐ ܫܒܺܝܥܳܝܳܐ: ܒܰܫܢܰܬ݂ ܡܳܐܐ ܘܫܬܺܝܢ ܒܥܰܕܥܺܐܕܳܐ ܕܰܡ̈ܛܰܠܠܶܐ. ܘܟܰܢܶܫ ܚܰܝܠܳܐ ܘܥܰܬܶܕ݂ ܙܰܝܢܳܐ ܣܰܓܺܝܐܳܐ</VERS>
      <VERS vnumber="22">ܘܰܫܡܰܥ ܕܺܡܶܛܪܶܝܳܘܣ ܗܳܠܶܝܢ ܡ̈ܶܠܶܐ: ܘܶܐܬܬܥܺܝܩ ܘܶܐܡܰܪ</VERS>
      <VERS vnumber="23">ܡܳܢܳܐ ܥܒܰܕܢ ܕܩܰܕܡܰܢ ܐܶܠܶܟܣܰܢܕܪܽܘܣ ܠܡܶܥܒܰܕ݂ ܪܳܚܡܽܘܬܳܐ ܥܰܡ ܝܺܗܽܘ̈ܕܳܝܶܐ: ܕܢܶܗܘܽܘܢ ܠܶܗ ܡܥܰܕܪ̈ܳܢܶܐ</VERS>
      <VERS vnumber="24">ܐܶܟܬܽܘܒ ܠܗܽܘܢ ܐܳܦ ܐܶܢܳܐ ܡ̈ܶܠܶܐ ܕܒܳܥܽܘܬܳܐ ܘܰܕܪܽܘܡܪܳܡܳܐ ܘܰܕܡܰܘ̈ܗܒܳܬܳܐ. ܕܢܶܗܘܽܘܢ ܠܰܢ ܠܥܽܘܕܪܳܢܳܐ</VERS>
      <VERS vnumber="25">ܘܰܫܠܰܚ ܠܗܽܘܢ ܐܰܝܟ ܗܳܠܶܝܢ ܡ̈ܶܠܶܐ: ܕܺܡܶܛܪܶܝܳܘܣ ܡܰܠܟܳܐ ܠܥܰܡܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="26">ܡܶܛܽܠ ܕܩܰܘܺܝܬܽܘܢ ܒܰܩܝܳܡܳܐ ܕܥܰܡܰܢ. ܘܰܢܛܰܪܬܽܘܢ ܪܳܚܡܽܘܬܳܐ ܕܰܠܘܳܬܰܢ: ܘܠܳܐ ܢܩܶܦܬܽܘܢ ܠܰܒܥܶܠܕܒܳܒܰܝ̈ܢ: ܫܡܰܥܢ ܘܰܚܕܰܝܢ</VERS>
      <VERS vnumber="27">ܘܗܳܫܳܐ ܩܰܘܰܘ ܒܬܰܪܥܺܝܬܳܐ ܕܰܠܘܳܬܰܢ: ܘܢܶܦܪܽܘܥܟܽܘܢ ܛܳܒ̈ܳܬܳܐ ܣܰܓܺܝ̈ܐܳܬܳܐ. ܐܰܝܟ ܕܰܥܒܰܕܬܽܘܢ ܥܰܡܰܢ</VERS>
      <VERS vnumber="28">ܘܢܶܫܒܽܘܩ ܠܟܽܘܢ ܫܳܩ̈ܠܶܐ ܣܰܓܺܝ̈ܐܶܐ. ܘܢܶܬܶܠ ܠܟܽܘܢ ܡܰܘ̈ܗܒܳܬܳܐ ܣܰܓܺܝ̈ܐܳܬܳܐ</VERS>
      <VERS vnumber="29">ܘܗܳܫܳܐ ܫܳܪܶܐ ܐ̱ܢܳܐ ܠܟܽܘܢ ܘܡܰܪܦܶܐ ܐ̱ܢܳܐ ܠܟܽܘܢ ܠܟܽܠܗܽܘܢ ܝܺܗܽܘ̈ܕܳܝܶܐ ܡܶܢ ܫܩ̈ܳܠܶܐ ܘܡܶܢ ܕܡܶܝ̈ܗ̇ ܕܡܶܠܚܳܐ ܘܡܶܢ ܟܠܺܝܠܳܐ</VERS>
      <VERS vnumber="30">ܘܰܚܕܳܐ ܡܶܢ ܬܠܳܬ ܡܢܰܘ̈ܳܬܳܐ ܕܙܰܪܥܳܐ: ܘܡܶܕܶܡ ܕܗܳܘܶܐ ܗܘܳܐ ܠܺܝ ܡܶܢ ܦܺܐܖ̈ܶܐ ܕܺܐܝܠܶܢ̈ܶܐ: ܫܳܒܶܩ ܐ̱ܢܳܐ ܡܶܢ ܝܰܘܡܳܢܳܐ ܘܰܠܗܰܠ: ܕܠܳܐ ܐܶܣܰܒ ܡܶܢ ܐܰܪܥܳܐ ܕܺܝܗܽܘ̈ܕܳܝܶܐ. ܘܬܽܘܒ ܫܳܒܶܩ ܐ̱ܢܳܐ ܬܠܳܬ ܫܩܳܠܺܝ̈ܢ ܕܶܐܬܬܣܺܝܡܘ ܥܠܶܝܗ̇: ܡܶܢ ܫܳܡܪܺܝܢ ܘܡܶܢ ܓܠܺܝܠܳܐ: ܡܶܢ ܝܰܘܡܳܢܳܐ ܘܰܠܗܰܠ</VERS>
      <VERS vnumber="31">ܘܽܐܘܪܺܫܠܶܡ ܬܶܗܘܶܐ ܩܰܕܺܝܫܳܐ ܘܰܡܚܰܪܪܳܐ: ܘܟܽܠܗܽܘܢ ܬܚܽܘ̈ܡܶܝܗ̇. ܘܡܰܥܣܳܖ̈ܶܐ ܘܡܰܟ̈ܣܶܐ ܫܳܒܶܩ ܐ̱ܢܳܐ</VERS>
      <VERS vnumber="32">ܘܫܽܘܠܛܳܢܳܐ ܝܳܗܶܒ ܐ̱ܢܳܐ ܠܪܰܒ ܟܳܗ̈ܢܶܐ ܥܰܠ ܡܶܪܕܳܐ ܕܒܽܐܘܪܺܫܠܶܡ. ܕܰܢܩܺܝܡ ܥܠܰܘܗܝ ܓܰܒܖ̈ܶܐ ܕܢܶܛܪܽܘܢܳܝܗܝ ܐܰܝܠܶܝܢ ܕܗܽܘ ܨܳܒܶܐ</VERS>
      <VERS vnumber="33">ܘܟܽܠ ܢܰܦܫܳܐ ܕܺܝܗܽܘ̈ܕܳܝܶܐ ܕܶܫܬܰܒܝܰܬ݂ ܡܶܢ ܐܰܪܥܳܐ ܕܺܝܗܽܘܕ݂ ܒܟܽܠܳܗ̇ ܡܰܠܟܽܘܬܝ. ܫܳܒܶܩ ܐ̱ܢܳܐ ܒܰܪܬ ܚܺܐܖ̈ܶܐ ܡܰܓܳܢ. ܘܟܽܠܢܳܫ ܢܶܫܒܩܽܘܢ ܫܩܳܠܰܝ̈ܗܽܘܢ ܘܕܰܒܥܺܝܪܗܽܘܢ</VERS>
      <VERS vnumber="34">ܘܟܽܠܗܽܘܢ ܥܰܕܥܺܐܕܶܝ̈ܗ̇ ܘܫܰܒܶܝ̈ܗ̇ ܘܺܪܝܫ ܝܰܪ̈ܚܶܝܗ̇: ܘܝܰܘ̈ܡܳܬܳܐ ܝܺܕܺܝ̈ܥܶܐ: ܘܰܬܠܳܬܳܐ ܝܰܘ̈ܡܺܝܢ ܡܶܢ ܩܕܳܡ ܥܰܕܥܺܐܕܳܐ: ܘܰܬܠܳܬܳܐ ܝܰܘ̈ܡܺܝܢ ܡܶܢ ܒܳܬܰܪ ܥܺܕܥܺܐܕܳܐ: ܢܶܗܘܽܘܢ ܡܚܰܪܪܺܝܢ ܘܰܫܒܺܝܩܺܝܢ ܡܶܢ ܡܰܟ̈ܣܶܐ ܠܟܽܠܗܽܘܢ ܝܺܗܽܘ̈ܕܳܝܶܐ: ܕܥܳܡܪܺܝܢ ܒܡܰܠܟܽܘܬܝ</VERS>
      <VERS vnumber="35">ܘܠܳܐ ܐܺܝܬ ܫܽܘܠܛܳܢܳܐ ܠܐ̱ܢܳܫ ܕܢܶܬܒܰܥ ܐܰܘ ܕܢܶܐܠܽܘܨ ܠܚܰܕ ܡܶܢܗܽܘܢ ܥܰܠ ܟܽܠ ܨܒܽܘ ܕܺܐܝܬ</VERS>
      <VERS vnumber="36">ܘܰܕܢܶܬܟܰܬܒܽܘܢ ܡܶܢ ܝܺܗܽܘ̈ܕܳܝܶܐ ܒܚܰܝܠܰܘ̈ܗܝ ܕܡܰܠܟܳܐ ܬܠܳܬܳܐ ܐܰܠܦܺܝ̈ܢ. ܘܢܶܬܝܰܗ̈ܒܳܢ ܠܗܽܘܢ ܡܰܘ̈ܗܒܳܬܳܐ ܐܰܝܟ ܕܙܳܕܶܩ ܠܚܰܝܠܰܘ̈ܗܝ ܕܡܰܠܟܳܐ</VERS>
      <VERS vnumber="37">ܘܰܢܩܽܘܡܽܘܢ ܡܶܢܗܽܘܢ ܥܰܠ ܚܶܣܢܰܘ̈ܗܝ ܪܰܘܪ̈ܒܶܐ ܕܡܰܠܟܳܐ. ܘܡܶܢܗܽܘܢ ܬܽܘܒ ܢܩܽܘܡܽܘܢ ܥܰܠ ܨܶܒ̈ܘܳܬܳܐ ܡܗܰܝ̈ܡܢܳܬܳܐ ܕܡܰܠܟܳܐ. ܘܰܡܕܰܒܪ̈ܳܢܰܝܗܽܘܢ ܘܪ̈ܺܝܫܳܢܰܝܗܽܘܢ ܢܶܗܘܽܘܢ ܡܶܢܗܽܘܢ. ܘܢܶܬܕܰܒܪܽܘܢ ܒܢܳܡܽܘܣܰܝ̈ܗܽܘܢ ܐܰܝܟ ܕܦܳܩܶܕ ܡܰܠܟܳܐ ܒܰܐܪܥܳܐ ܕܺܝܗܽܘܕ</VERS>
      <VERS vnumber="38">ܘܰܬܠܳܬܳܐ ܫܩܳܠܺܝ̈ܢ ܕܶܬܬܣܺܝܡܘ ܥܰܠ ܝܺܗܽܘܕܳܐ ܡܶܢ ܐܰܪܥܳܐ ܕܫܳܡܪܺܝܢ ܘܡܶܢ ܕܰܓܠܺܝܠܳܐ: ܢܶܬܝܰܗܒܽܘܢ ܠܶܗ ܠܺܝܗܽܘܕܳܐ: ܕܢܶܗܘܽܘܢ ܟܽܠܗܽܘܢ ܬܚܶܝܬ ܚܰܕ ܫܽܘܠܛܳܢܳܐ. ܕܠܳܐ ܐ̱ܢܳܫ ܐ̱ܚܪܺܝܢ ܢܶܫܬܰܠܰܛ ܥܠܰܝܗܽܘܢ: ܐܶܠܳܐ ܐܶܢ ܖ̈ܰܒܰܝ ܟܳܗ̈ܢܐ ܒܰܠܚܽܘܕ</VERS>
      <VERS vnumber="39">ܘܠܰܦܛܽܘܠܡܰܐܺܝܣ ܕܶܝܢ ܘܰܠܟܽܠܶܗ ܫܽܘܠܛܳܢܳܗ̇: ܝܶܗܒܶܬ݂ ܠܩܰܕܺܝ̈ܫܶܐ ܕܒܽܐܘܪܺܫܠܶܡ ܠܰܢܦܰܩܬܳܐ ܕܒܶܝܬ ܡܰܩܕܫܳܐ</VERS>
      <VERS vnumber="40">ܘܶܐܢܳܐ ܝܶܗܶܒ ܐ̱ܢܳܐ ܒܟܽܠ ܫܢܳܐ: ܚܰܡܫܬܰܥܣܰܪ ܐܰܠܦܺܝ̈ܢ ܕܟܶܣܦܳܐ ܡܶܢ ܒܶܝܬ ܓܰܙܶܗ ܕܡܰܠܟܳܐ</VERS>
      <VERS vnumber="41">ܘܟܽܠܡܶܕܶܡ ܕܡܶܬܚܺܝܒ ܠܺܝ ܡܶܢ ܨܶܒ̈ܘܳܬܳܐ ܐܰܝܠܶܝܢ ܕܠܳܐ ܐܶܬܺܝܗܶܒ ܠܺܝ: ܐܰܝܟ ܕܰܠܥܰܡ̈ܡܶܐ ܩܰܕܡܳܝ̈ܶܐ: ܡܶܢ ܗܳܫܳܐ ܢܶܬܝܰܗ̈ܒܳܢ ܠܰܥܒܳܕܶܗ ܕܒܰܝܬܳܐ</VERS>
      <VERS vnumber="42">ܘܬܽܘܒ ܚܰܡܫܳܐ ܐܰܠܦܺܝ̈ܢ ܕܟܶܣܦܳܐ: ܗܳܢܽܘܢ ܕܢܳܣܶܒ ܗܘܺܝܬ ܡܶܢ ܨܶܒܘ̈ܳܬܳܐ ܕܒܶܝܬ ܡܰܩܕܫܳܐ: ܒܟܽܠ ܫܢܳܐ ܘܰܫܢܳܐ ܫܳܒܶܩ ܐ̱ܢܳܐ. ܡܶܛܽܠ ܕܰܠܟܳܗ̈ܢܶܐ ܗܽܘ ܙܳܕܶܩ: ܕܰܡܫܰܡܫܺܝܢ ܒܗܰܝܟܠܳܐ</VERS>
      <VERS vnumber="43">ܘܟܽܠ ܐܰܝܠܶܝܢ ܕܢܶܥܪܩܽܘܢ ܘܢܶܬܓܰܘܣܽܘܢ ܒܗܰܝܟܠܳܐ ܕܒܽܐܘܪܺܫܠܶܡ: ܘܰܒܟܽܠܗܽܘܢ ܬܚܽܘܡܰܘ̈ܗܝ ܕܚܰܝܳܒܺܝܢ ܚܰܘܒܬܳܐ ܕܡܰܠܟܳܐ ܐܰܘ ܟܽܠ ܨܒܽܘ: ܢܶܗܘܽܘܢ ܡܶܫܬܪܶܝܢ. ܘܟܽܠܡܶܕܶܡ ܕܺܐܝܬ ܠܗܽܘܢ ܒܡܰܠܟܽܘܬܝ</VERS>
      <VERS vnumber="44">ܘܕܰܗܘܳܐ ܡܶܬܒܢܶܐ ܘܡܶܬܚܰܕܰܬ ܒܶܝܬ ܡܰܩܕܫܳܐ</VERS>
      <VERS vnumber="45">ܘܰܕܢܶܬܒܢܶܐ ܫܽܘܪܳܗ̇ ܕܽܐܘܪܺܫܠܶܡ: ܘܢܶܬܥܫܶܢ ܟܰܕ݂ ܚܳܕܰܪ. ܘܰܢܦܰܩܬܳܐ ܬܶܬܺܝܗܶܒ ܠܗܽܘܢ ܡܶܢ ܒܰܝܬܶܗ ܕܡܰܠܟܳܐ. ܘܰܕܢܶܒܢܽܘܢ ܫܽܘܪ̈ܝܶܗ̇ ܕܺܝܗܽܘܕܳܐ</VERS>
      <VERS vnumber="46">ܘܟܰܕ݂ ܫܡܰܥ ܕܶܝܢ ܝܽܘܢܳܬܳܢ ܘܥܰܡܳܐ ܡ̈ܶܠܶܐ ܗܳܠܶܝܢ ܡ̈ܶܠܶܐ ܕܰܫܠܰܚ ܕܺܡܶܛܪܶܝܳܘܣ: ܠܳܐ ܗܰܝܡܢܽܘܗܝ: ܘܠܳܐ ܩܰܒܶܠܘ ܡܶܢܶܗ. ܐܶܬܕܰܟܪܘ ܓܶܝܪ ܠܟܽܠܳܗ̇ ܒܺܝܫܬܳܐ ܕܰܥܒܰܕ݂ ܒܺܐܝܣܪܳܐܶܝܠ: ܘܕܰܐܠܶܨ ܐܶܢܽܘܢ ܪܰܘܪ̈ܒܳܐܺܝܬ</VERS>
      <VERS vnumber="47">ܐܶܠܳܐ ܐܶܨܛܒܺܝܘ ܒܰܐܠܶܟܣܰܢܕܪܽܘܣ. ܡܶܛܽܠ ܕܗܽܘ ܗܘܳܐ ܠܗܽܘܢ ܪܺܝܫܳܐ ܕܡ̈ܶܠܶܐ ܕܰܫܠܳܡܳܐ. ܘܰܡܥܰܕܪܺܝܢ ܗܘܰܘ ܠܶܗ ܟܽܠܗܽܘܢ ܝܰܘ̈ܡܳܬܳܐ</VERS>
      <VERS vnumber="48">ܘܟܰܢܶܫ ܐܰܠܶܟܣܰܢܪܺܘܣ ܡܰܠܟܳܐ ܚܰܝܠܳܐ ܪܰܒܳܐ: ܘܰܫܪܳܐ ܠܽܘܩܒܰܠ ܕܺܡܶܛܪܶܝܳܘܣ</VERS>
      <VERS vnumber="49">ܘܫܰܪܺܝܘ ܠܡܰܩܪܳܒܽܘ ܬܖ̈ܰܝܗܽܘܢ ܡܰܠܟ̈ܶܐ. ܘܥܶܪܩܰܬ݂ ܡܰܫܪܶܝܬܶܗ ܕܕܺܡܶܛܪܶܝܳܘܣ. ܘܰܪܕܰܦ ܐܶܢܽܘܢ ܐܰܠܶܟܣܰܢܕܪܽܘܣ ܘܶܐܬܥܰܫܰܢ ܥܠܰܝܗܽܘܢ</VERS>
      <VERS vnumber="50">ܘܰܥܫܶܢ ܩܪܳܒܳܐ ܣܰܓܺܝ ܥܕܰܡܳܐ ܕܰܥܪܰܒ ܫܶܡܫܳܐ. ܘܰܢܦܰܠ ܕܺܡܶܛܪܶܝܳܘܣ ܒܗܰܘ ܝܰܘܡܳܐ</VERS>
      <VERS vnumber="51">ܘܫܰܕܰܪ ܐܰܠܶܟܣܰܢܕܪܽܘܣ ܒܗܰܘ ܝܰܘܡܳܐ ܠܘܳܬ݂ ܦܛܽܘܠܡܶܐܳܘܣ ܡܰܠܟܳܐ ܕܡܶܨܪܶܝܢ ܐܺܝܙܓܰܕ̈ܶܐ ܒܗܳܠܶܝܢ ܡ̈ܶܠܶܐ</VERS>
      <VERS vnumber="52">ܡܶܛܽܠ ܕܗܶܦܟܶܬ݂ ܠܡܰܠܟܽܘܬܝ: ܘܝܶܬܒܶܬ ܥܰܠ ܟܽܘܪܣܝܳܐ ܕܰܐܒܳܗܰܝ̈: ܘܶܐܚܕܶܬ݂ ܪܺܝܫܢܽܘܬܳܐ ܘܰܬܒܰܪܬܶܗ ܠܕܺܡܶܛܪܶܝܳܘܣ: ܘܶܐܬܥܰܫܢܶܬ݂ ܘܶܐܚܕܶܬ݂ ܐܰܪ̈ܥܳܬܰܢ</VERS>
      <VERS vnumber="53">ܐܰܩܪܒܶܬ݂ ܓܶܝܪ ܥܰܡܶܗ. ܘܶܐܬܬܒܰܪ ܗܽܘ ܘܡܰܫܪܺܝܬܶܗ ܩܕܳܡܰܝܢ: ܘܝܶܬܒܶܬ݂ ܥܰܠ ܟܽܘܪܣܝܳܐ ܕܡܰܠܟܽܘܬܶܗ</VERS>
      <VERS vnumber="54">ܘܗܳܫܳܐ ܢܩܺܝܡ ܚܰܕ ܥܰܡ ܚܰܕ ܪܳܚܡܽܘܬܳܐ. ܘܗܰܒܠܺܝ ܒܳܪܬܳܟ ܠܰܐܢ̱ܬܬܳܐ: ܘܶܐܗܘܶܐ ܠܳܟ ܚܰܬܢܳܐ. ܘܶܐܬܶܠ ܠܳܟ ܘܠܳܗ̇ ܡܰܘ̈ܗܒܳܬܳܐ ܕܫܳܘ̈ܝܳܢ ܠܳܟ</VERS>
      <VERS vnumber="55">ܘܰܥܢܳܐ ܦܛܽܘܠܡܶܐܳܘܣ ܡܰܠܟܳܐ ܘܶܐܡܰܪ. ܫܰܦܺܝܪ ܢܶܗܘܶܐ ܝܰܘܡܳܐ ܕܰܗܦܰܟܬ ܠܰܐܪܥܳܐ ܕܰܐܒܳܗܰܝ̈ܟ. ܘܺܝܬܶܒܬ ܥܰܠ ܟܽܘܪܣܝܳܐ ܕܡܰܠܟܽܘܬܳܐ</VERS>
      <VERS vnumber="56">ܘܗܳܫܳܐ ܐܶܥܒܶܕ ܠܳܟ ܟܽܠܡܶܕܶܡ ܕܰܫܠܰܚܬ. ܐܶܠܳܐ ܠܰܦܛܽܘܠܡܰܐܺܝܣ: ܬܰܡܳܢ ܢܶܚܙܶܐ ܚܰܕ ܠܚܰܕ. ܘܶܐܬܠ ܠܳܟ ܠܰܒܪܰܬܝ ܐܰܝܟ ܕܶܐܡܰܪܬ</VERS>
      <VERS vnumber="57">ܘܰܢܦܰܩ ܦܛܽܘܠܡܶܐܳܘܣ ܡܶܢ ܡܶܨܪܶܝܢ. ܗܽܘ ܘܰܩܠܶܐܘܦܰܛܪܰܐ ܒܰܪܬܶܗ. ܘܶܐܬܰܘ ܠܰܦܛܽܘܠܡܰܐܺܝܣ: ܒܰܫܢܰܬ݂ ܡܳܐܐ ܘܫܬܺܝܢ ܘܬܰܪܬܶܝܢ</VERS>
      <VERS vnumber="58">ܘܰܐܪܥܶܗ ܐܰܠܶܟܣܰܢܕܪܽܘܣ ܡܰܠܟܳܐ. ܘܝܰܗܒ ܠܶܗ ܠܰܩܠܶܐܘܦܰܛܪܰܐ ܒܰܪܬܶܗ. ܘܰܥܒܰܕܘ ܡܶܫܬܽܘܬܳܐ ܒܦܛܘܠܡܐܝܣ ܐܰܝܟ ܡܰܠܟ̈ܶܐ ܒܬܶܫܒܽܘܚܬܳܐ ܪܰܒܬܳܐ</VERS>
      <VERS vnumber="59">ܘܰܟܬܰܒ ܐܰܠܶܟܣܰܢܕܪܽܘܣ ܡܰܠܟܳܐ ܠܝܽܘܢܳܬܳܢ ܕܢܺܐܬܶܐ ܠܽܐܘܪܥܶܗ</VERS>
      <VERS vnumber="60">ܘܶܐܙܰܠ ܝܽܘܢܳܬܳܢ ܒܬܶܫܒܽܘܚܬܳܐ ܠܰܦܛܽܘܠܡܰܐܺܝܣ: ܘܰܐܪܰܥ ܐܶܢܽܘܢ ܠܰܬܖ̈ܰܝܗܽܘܢ ܡܰܠܟ̈ܶܐ. ܘܝܰܗܒ ܠܗܽܘܢ ܕܰܗܒܳܐ ܕܣܺܐܡܳܐ ܘܡܰܘ̈ܗܒܳܬܳܐ ܘܰܠܪ̈ܳܚܡܰܝܗܽܘܢ. ܘܶܐܫܟܰܚ ܖ̈ܰܚܡܶܐ ܩܕܳܡ ܥܰܝܢܰܝ̈ܗܽܘܢ.</VERS>
      <VERS vnumber="61">ܘܶܐܬܟܰܢܰܫܘ ܠܘܳܬܶܗ ܐ̱ܢܳܫ̈ܳܐ ܒܺܝ̈ܫܶܐ ܡܶܢ ܝܺܣܪܳܐܶܝܠ: ܓܰܒܖ̈ܶܐ ܥܰܘ̈ܳܠܶܐ: ܠܡܶܩܒܰܠ ܥܰܠ ܝܽܘܢܳܬܳܢ. ܘܠܳܐ ܚܳܪ ܒܗܽܘܢ ܡܰܠܟܳܐ: ܘܠܳܐ ܩܰܒܶܠ ܐܶܢܽܘܢ.</VERS>
      <VERS vnumber="62">ܘܰܦܩܰܕ ܡܰܠܟܳܐ: ܘܰܐܫܠܚܽܘܗܝ ܠܝܽܘܢܳܬܳܢ ܢܰܚܬܰܘ̈ܗܝ: ܘܰܐܠܒܫܽܘܗܝ ܐܰܪ̈ܘܳܓܶܐ. ܘܟܰܕ݂ ܥܒܰܕܘ ܠܶܗ ܗܳܟܰܢܳܐ.</VERS>
      <VERS vnumber="63">ܐܰܘܬܒܶܗ ܥܰܡܶܗ ܡܰܠܟܳܐ. ܘܶܐܡܰܪ ܠܪܰܘܪ̈ܒܳܢܰܘܗܝ. ܦܽܘܩܘ ܥܰܡܶܗ ܠܶܡܨܥܰܬ ܡܕܺܝܢܬܳܐ. ܘܶܐܟܪܶܙܘ ܕܠܳܐ ܐ̱ܢܳܫ ܢܶܩܒܽܘܠ ܥܠܰܘܗܝ ܥܰܠ ܟܽܠ ܨܒܽܘ ܕܺܐܝܬ. ܘܠܳܐ ܢܰܗܪܺܝܘܗܝ ܥܰܠ ܟܽܠ ܡܶܠܳܐ ܕܺܐܝܬ.</VERS>
      <VERS vnumber="64">ܘܟܰܕ݂ ܚܙܰܘ ܗܳܠܶܝܢ ܕܩܳܒܠܺܝܢ ܗܘܰܘ ܥܰܠ ܝܽܘܢܳܬܳܢ ܬܶܫܒܽܘܚܬܶܗ: ܐܰܝܟ ܕܰܐܟܪܶܙ ܩܕܳܡܰܘܗܝ ܟܳܪ̈ܽܘܙܶܐ: ܟܰܕ ܡܟܰܣܰܝ ܐܰܪ̈ܓܘܳܢܶܐ: ܥܪܰܩܘ ܟܽܠܗܽܘܢ.</VERS>
      <VERS vnumber="65">ܘܫܰܒܚܶܗ ܡܰܠܟܳܐ ܠܝܽܘܢܳܬܳܢ: ܘܟܰܬܒܶܗ ܡܶܢ ܪ̈ܺܝܫܶܗ ܕܪ̈ܳܚܡܰܘܗܝ. ܘܣܳܡܶܗ ܪܰܒ ܚܰܝܠܳܐ ܘܪܰܒ ܥܰܡܳܐ.</VERS>
      <VERS vnumber="66">ܘܰܗܦܰܟ ܝܽܘܢܳܬܳܢ ܠܽܐܘܪܺܫܠܶܡ ܒܰܫܠܳܡܳܐ ܘܰܒܒܽܘܣܳܡܳܐ.</VERS>
      <VERS vnumber="67">ܘܒܰܫܢܰܬ݂ ܡܳܐܐ ܘܫܬܺܝܢ ܘܚܰܡܶܫ: ܐܶܬܳܐ ܕܺܡܶܛܪܶܝܳܘܣ ܒܶܪܗ ܕܕܺܡܶܛܪܶܝܳܘܣ ܡܶܢ ܩܶܪܛܳܐ ܠܰܐܪܥܳܐ ܕܰܐܒܳܗܰܘ̈ܗܝ.</VERS>
      <VERS vnumber="68">ܘܰܫܡܰܥ ܐܰܠܶܟܣܰܢܕܪܽܘܣ ܡܰܠܟܳܐ: ܘܶܐܬܬܥܺܝܩ ܣܰܓܺܝ. ܘܰܗܦܰܟ ܠܰܐܢܛܝܳܟܺܝܰܐ.</VERS>
      <VERS vnumber="69">ܘܰܐܩܺܝܡ ܕܺܡܶܛܪܶܝܳܘܣ ܠܰܐܦܳܠܳܘܢܺܝܳܘܣ ܗܰܘ ܕܰܥܒܺܝܕ݂ ܗܘܳܐ ܥܰܠ ܣܽܘܪܺܝܰܐ. ܘܟܰܢܶܫ ܚܰܝܠܳܐ ܣܰܓܺܝܐܳܐ: ܘܰܫܪܳܐ ܥܰܠ ܝܰܡܢܺܝܢ. ܘܫܰܕܰܪ ܠܘܳܬ݂ ܝܽܘܢܳܬܳܢ ܪܰܒ ܟܳܗ̈ܢܶܐ ܘܶܐܡܰܪ ܠܶܗ.</VERS>
      <VERS vnumber="70">ܐܰܢ̱ܬ ܒܰܠܚܽܘܕܰܝܟ ܡܶܬܬܪܺܝܡ ܐܰܢ̱ܬ ܥܠܰܝܢ. ܘܶܐܢܳܐ ܗܘܺܝܬ ܠܚܶܣܕܳܐ ܘܰܠܒܶܙܚܳܐ ܡܶܛܽܠܳܬܳܟ. ܘܰܠܡܳܢܳܐ ܡܶܫܬܰܠܰܛ ܐܰܢ̱ܬ ܥܠܰܝܢ ܘܒܰܬܚܽܘ̈ܡܰܝܢ.</VERS>
      <VERS vnumber="71">ܗܳܫܳܐ ܐܶܢܗܽܘ ܕܰܬܟܺܝܠ ܐܰܢ̱ܬ ܥܰܠ ܚܰܝܠܳܟ: ܚܽܘܬ݂ ܠܘܳܬܰܢ ܠܰܦܩܰܥܬܳܐ: ܘܰܢܩܰܒܶܠ ܐܰܦ̈ܶܐ ܚܰܕ ܕܚܰܕ ܬܰܡܳܢ. ܡܶܛܽܠ ܕܥܰܡܝ ܐܺܝܬ ܚܰܝܠܳܐ ܕܰܡܕܺܝ̈ܢܳܬܳܐ.</VERS>
      <VERS vnumber="72">ܫܰܐܶܠ ܘܰܚܙܺܝ ܕܡܰܢܽܘ ܐܶܢܳܐ. ܘܡܰܢ ܐܶܢܽܘܢ ܡܥܰܕܪ̈ܳܢܰܝܢ ܗܳܠܶܝܢ ܕܳܐܡܪܺܝܢ ܕܠܰܝܬ ܠܟܽܘܢ ܩܝܳܡ ܪ̈ܶܓܠܶܐ ܩܕܳܡܰܝܢ. ܡܶܛܽܠ ܕܬܰܪܬܶܝܢ ܙܰܒܢܺܝ̈ܢ ܐܶܙܕܟܺܝܘ ܐܰܒܳܗܰܝ̈ܟ ܒܰܐܪܥܗܽܘܢ.</VERS>
      <VERS vnumber="73">ܘܗܳܫܳܐ ܠܳܐ ܡܶܬܡܨܶܐ ܐܰܢ̱ܬ ܚܰܝܠܳܐ ܠܰܡܩܳܡ ܩܕܳܡ ܚܰܝܠܰܢ ܘܦܰܪ̈ܳܫܰܘܗܝ ܒܰܦܩܰܥܬܳܐ. ܐܰܝܟܳܐ ܕܠܰܝܬ ܠܳܐ ܟܺܐܦܳܐ ܘܠܳܐ ܛܰܪܳܢܳܐ: ܘܳܐܦܠܳܐ ܐܰܬܪܳܐ ܠܡܶܥܪܰܩ.</VERS>
      <VERS vnumber="74">ܘܟܰܕ ܫܡܰܥ ܝܽܘܢܳܬܳܢ ܡܶܠܰܘ̈ܗܝ ܕܰܐܦܳܠܳܘܢܺܝܳܘܣ ܐܶܬܚܰܡܰܬ ܘܶܐܬܥܰܙܰܙ ܒܪܶܥܝܳܢܶܗ. ܘܰܓܒܳܐ ܥܶܣܪܳܐ ܐܰܠܦܺܝ̈ܢ ܓܰܒܖ̈ܶܐ ܡܶܢ ܐܽܘܪܺܫܠܶܡ. ܘܰܐܪܥܶܗ ܫܶܡܥܽܘܢ ܐܰܚܽܘܗܝ ܠܥܽܘܕܪܳܢܶܗ.</VERS>
      <VERS vnumber="75">ܘܰܫܪܳܐ ܝܽܘܢܳܬܳܢ ܥܰܠ ܝܽܘܦܺܐ. ܘܰܐܚܕܽܘܗ̇ ܥܳܡܽܘܪ̈ܶܝܗ̇ ܠܰܡܕܺܝܢܬܳܐ: ܡܶܛܽܠ ܕܡܰܛܰܪܬܳܐ ܕܰܐܦܳܠܳܘܢܺܝܳܘܣ ܐܺܝܬ ܗܘܳܐ ܒܳܗ̇ ܘܰܐܩܪܶܒܘ ܥܰܡܳܗ̇.</VERS>
      <VERS vnumber="76">ܘܰܕܚܶܠܘ ܥܳܡܽܘܪ̈ܶܝܗ̇ ܕܰܡܕܺܝܢܬܳܐ: ܘܰܦܬܰܚܘ ܠܗܽܘܢ. ܘܶܐܫܬܰܠܰܛ ܝܽܘܢܳܬܳܢ ܥܰܠ ܝܽܘܦܺܐ.</VERS>
      <VERS vnumber="77">ܘܰܫܡܰܥ ܐܰܦܳܠܳܘܢܺܝܳܘܣ: ܕܒܰܪ ܬܠܳܬܳܐ ܐܰܠܦܺܝ̈ܢ ܦܰܪ̈ܳܫܶܐ ܘܚܰܝܠܳܐ ܣܰܓܺܝܐܳܐ. ܘܶܐܙܰܠ ܠܙܘܛܘܣ ܐܰܝܟ ܥܳܒܽܘܪܳܐ. ܘܩܰܕܶܡ ܗܘܳܐ ܠܗܽܘܢ ܠܰܦܩܰܥܬܳܐ ܡܶܛܽܠ ܚܰܝܠܳܐ ܕܦܰܪ̈ܳܫܶܐ ܕܺܐܝܬ ܗܘܳܐ ܥܰܡܶܗ: ܘܰܬܟܺܝܠ ܗܘܳܐ ܥܠܰܝܗܽܘܢ.</VERS>
      <VERS vnumber="78">ܘܰܪܕܰܦ ܝܽܘܢܳܬܳܢ ܒܳܬܪܶܗ ܠܙܘܛܳܘܣ. ܘܰܩܪ̈ܶܒܝ ܡܰܫܪ̈ܝܳܬܳܐ ܐܰܟܚܕܳܐ ܠܰܩܪܳܒܳܐ.</VERS>
      <VERS vnumber="79">ܘܰܫܒܰܩ ܐܰܦܳܠܳܘܢܺܝܳܘܣ ܐܳܠܶܦ ܦܰܪ̈ܳܫܺܝܢ ܡܶܢ ܒܶܣܬܰܪܗܽܘܢ ܒܰܟܡܺܐܢܳܐ.</VERS>
      <VERS vnumber="80">ܘܺܝܕܰܥ ܝܽܘܢܳܬܳܢ ܕܰܟܡܺܐܢܳܐ ܐܺܝܬ ܒܶܣܬܪܶܗ. ܘܶܐܬܟܰܪܟܽܘܗ̇ ܠܡܰܫܪܺܝܬܶܗ. ܘܰܫܕܰܘ: ܘܶܐܬܛܰܠܰܩܘ ܓܺܐܖ̈ܰܝܗܽܘܢ ܒܥܰܡܳܐ: ܡܶܢ ܨܰܦܪܳܐ ܘܰܥܕܰܡܳܐ ܠܦܳܢܝܳܐ.</VERS>
      <VERS vnumber="81">ܥܰܡܳܐ ܕܶܝܢ ܩܳܐܶܡ ܗܘܳܐ ܐܰܝܟ ܕܰܦܩܰܕ݂ ܝܽܘܢܳܬܳܢ: ܘܰܠܐܺܝܘ ܦܰܪ̈ܳܫܰܝܗܽܘܢ.</VERS>
      <VERS vnumber="82">ܘܰܢܓܰܕ݂ ܫܶܡܥܽܘܢ ܠܚܰܝܠܶܗ: ܘܰܐܩܪܶܒ ܥܰܡ ܦܠܰܓ̈ܶܐ. ܥܕܰܡܳܐ ܕܶܐܫܬܪܺܝܘ ܦܰܪ̈ܳܫܶܐ ܘܚܰܝ̈ܠܶܐ: ܘܶܐܬܬܒܰܪܘ ܘܰܥܪܰܩܘ ܡܶܢ ܩܕܳܡܰܘܗܝ.</VERS>
      <VERS vnumber="83">ܘܦܰܪ̈ܳܫܶܐ ܐܶܬܬܒܰܪܘ ܒܰܦܩܰܥܬܳܐ: ܘܰܥܪܰܩܘ ܠܙܘܛܘܣ. ܘܥ̣ܰܠܘ ܠܒܶܝܬ ܕܳܓܽܘܢ ܦܬܰܟܪܗܽܘܢ ܕܢܶܫܬܰܘܙܒܽܘܢ.</VERS>
      <VERS vnumber="84">ܘܰܐܘܩܶܕܶܗ ܝܽܘܢܳܬܳܢ ܠܒܶܝܬ ܦܬܰܟܪܗܽܘܢ. ܘܠܰܐܝܠܶܝܢ ܕܰܥܪܰܩܘ ܠܡܶܬܓܰܘܳܣܽܘ ܒܶܝܬ ܕܳܓܽܘܢ ܐܰܘܩܶܕܘ ܐܶܢܽܘܢ ܥܰܡܶܗ. ܘܠܙܘܛܘܣ ܘܠܰܡܕܺܝ̈ܢܳܬܳܐ ܕܰܚܕܺܝܪ̈ܳܢ ܠܳܗ̇: ܐܰܘܩܶܕ݂ ܐܶܢܶܝܢ ܒܢܽܘܪܳܐ: ܘܰܢܣܰܒ ܒܶܙܬܗܶܝܢ.</VERS>
      <VERS vnumber="85">ܘܰܗܘܰܘ ܐܰܝܠܶܝܢ ܕܰܢܦܰܠܘ ܒܚܰܪܒܳܐ ܥܰܡ ܐܰܝܠܶܝܢ ܕܺܝܩܶܕܘ: ܐܰܝܟ ܬܡܳܝܢܳܐ ܐܰܠܦܺܝ̈ܢ ܓܰܒܪ̈ܺܝܢ.</VERS>
      <VERS vnumber="86">ܘܰܫܩܰܠ ܡܶܢ ܬܰܡܳܢ ܝܽܘܢܳܬܳܢ: ܘܰܫܪܳܐ ܥܰܠ ܐܰܫܩܳܠܽܘܢ. ܘܰܢܦܰܩܘ ܝܰܬܳܒܶܝ̈ܗ̇ ܕܰܡܕܺܝܢܬܳܐ ܠܽܐܘܪܥܶܗ ܒܬܶܫܒܽܘܚܬܳܐ ܪܰܒܬܳܐ.</VERS>
      <VERS vnumber="87">ܘܰܗܦܰܟ ܝܽܘܢܳܬܳܢ ܠܽܐܘܪܺܫܠܶܡ ܥܰܡ ܐܰܝܠܶܝܢ ܕܥܰܡܶܗ: ܟܰܕ ܐܺܝܬ ܥܰܡܗܽܘܢ ܒܶܙܬܳܐ ܣܰܓܺܝܐܬܳܐ.</VERS>
      <VERS vnumber="88">ܘܟܰܕ݂ ܫܡܰܥ ܐܰܠܶܟܣܰܢܕܪܽܘܣ ܡܰܠܟܳܐ ܠܳܗܠܶܝܢ ܡ̈ܶܠܶܐ. ܐܰܘܣܶܦ ܠܰܡܫܰܒܳܚܽܘܬܶܗ ܠܝܽܘܢܳܬܳܢ.</VERS>
      <VERS vnumber="89">ܘܫܰܕܰܪ ܠܶܗ ܦܺܝܒܠܳܐ ܕܕܰܗܒܳܐ: ܐܰܝܟ ܕܺܐܝܬ ܥܝܳܕܳܐ ܠܡܶܬܺܝܗܳܒܽܘ ܠܰܒܢܰܝ̈ ܛܽܘܗܡܗܽܘܢ ܕܡܰܠܟ̈ܶܐ. ܘܝܰܗܒ ܠܶܗ ܠܥܶܩܪܽܘܢ: ܘܰܠܟܽܠܗܽܘܢ ܬܚܽܘ̈ܡܶܝܗ̇ ܠܝܳܪܬܽܘܬܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܘܡܰܠܟܳܐ ܕܡܶܨܪܶܝܢ ܟܰܢܶܫ ܠܶܗ ܚܰܝܠܳܐ ܣܰܓܺܝܐܳܐ: ܐܰܝܟ ܚܳܠܳܐ ܕܥܰܠ ܣܶܦܬܶܗ ܕܝܰܡܳܐ: ܘܶܐܠܦ̈ܶܐ ܣܰܓܺܝ̈ܐܳܬܳܐ. ܘܰܨܒܳܐ ܕܢܶܐܚܽܘܕ ܡܰܠܟܽܘܬܶܗ ܕܰܐܠܶܟܣܰܢܕܪܽܘܣ ܒܢܶܟܠܳܐ: ܕܢܰܘܣܦܺܝܗ̇ ܥܰܠ ܡܰܠܟܽܘܬܶܗ</VERS>
      <VERS vnumber="2">ܘܰܢܦܰܩ ܠܣܽܘܪܺܝܰܐ ܒܡ̈ܶܠܶܐ ܕܰܫܠܳܡܳܐ. ܘܦܳܬܚܺܝܢ ܗܘܰܘ ܠܶܗ ܝܳܬܒܰܝ̈ ܡܕܺܝ̈ܢܳܬܳܐ ܘܳܐܪܥܺܝܢ ܗܘܰܘ ܠܶܗ. ܡܶܛܽܠ ܕܰܦܩܰܕ ܗܘܳܐ ܐܰܠܶܟܣܰܢܕܪܽܘܣ ܕܢܶܗܘܽܘܢ ܐܳܪܥܺܝܢ ܠܶܗ ܐܰܝܟ ܕܠܰܚܡܽܘܗܝ</VERS>
      <VERS vnumber="3">ܟܰܕ ܕܶܝܢ ܥܳܐܶܠ ܗܘܳܐ ܦܛܽܘܠܡܶܐܳܘܣ ܠܰܡܕܺܝ̈ܢܳܬܳܐ: ܫܳܒܶܩ ܗܘܳܐ ܚܰܝܠܳܐ ܘܢܳܛܽܘܖ̈ܶܐ ܒܟܽܠܗܶܝܢ</VERS>
      <VERS vnumber="4">ܘܟܰܕ ܕܶܝܢ ܡܰܛܺܝ ܠܙܽܘܛܽܘܣ: ܚܰܘܺܝܘ ܠܶܗ ܠܒܶܝܬ ܕܳܓܽܘܢ ܦܬܰܟܪܳܐ ܕܡܰܘܩܰܕ݂ ܒܢܽܘܪܳܐ: ܘܠܙܘܛܘܣ ܘܰܠܟܽܠ ܕܰܚܕܳܪ̈ܶܝܗ̇ ܟܰܕ ܡܣܰܚ̈ܦܳܢ: ܘܦܰܓܖ̈ܶܐ ܟܰܕ ܫܕܶܝܢ. ܘܡܰܘܩ̈ܕܶܐ ܗܳܢܽܘܢ ܕܰܐܘܩܶܕܘ ܒܰܩܪܳܒܳܐ. ܘܰܥܒܰܕܘ ܟܳܫ̈ܝܳܢ ܟܳܫ̈ܝܳܢ ܒܽܐܘܪܚܳܐ</VERS>
      <VERS vnumber="5">ܘܶܐܫܬܰܥܺܝܘ ܠܶܗ ܠܡܰܠܟܳܐ ܟܽܠ ܕܰܥܒܰܕ ܐܰܝܟ ܕܰܠܨܰܥܪܶܗ ܕܺܝܠܶܗ. ܘܟܰܕ݂ ܫܡܰܥ ܡܰܠܟܳܐ ܫܬܶܩ ܠܶܗ</VERS>
      <VERS vnumber="6">ܘܰܐܪܥܶܗ ܝܽܘܢܳܬܳܢ ܠܡܰܠܟܳܐ ܒܝܽܘܦܺܐ ܒܬܶܫܒܽܘܚܬܳܐ ܪܰܒܬܳܐ. ܘܫܶܐܠܘ ܒܰܫܠܳܡܳܐ ܚܰܕ ܕܚܰܕ. ܘܒܳܬܘ ܬܰܡܳܢ</VERS>
      <VERS vnumber="7">ܘܶܐܙܰܠ ܝܽܘܢܳܬܳܢ ܥܰܡ ܡܰܠܟܳܐ ܥܕܰܡܳܐ ܠܢܰܗܪܳܐ ܕܡܶܬܩܪܶܐ ܒܰܪ ܚܺܐܖ̈ܶܐ. ܘܰܗܦܰܟ ܠܽܐܘܪܺܫܠܶܡ</VERS>
      <VERS vnumber="8">ܦܛܽܘܠܡܶܐܳܘܣ ܕܶܝܢ ܡܰܠܟܳܐ ܐܶܫܬܰܠܰܛ ܥܰܠ ܟܽܠܗܶܝܢ ܡܕܺܝ̈ܢܳܬܳܐ ܕܒܰܚܒܶܠ ܝܰܡܳܐ ܥܕܰܡܳܐ ܠܣܰܠܽܘܩܝܰܐ ܕܥܰܠ ܓܶܢܒ ܝܰܡܳܐ. ܘܡܶܬܚܰܫܰܒ ܗܘܳܐ ܥܰܠ ܐܰܠܶܟܣܰܢܕܪܽܘܣ ܡܰܚ̈ܫܒܳܬܳܐ ܒܺܝ̈ܫܳܬܳܐ</VERS>
      <VERS vnumber="9">ܘܫܰܕܰܪ ܐܺܝܙܓܰܕ̈ܶܐ ܠܘܳܬ݂ ܕܦܛܽܘܠܡܶܐܳܘܣ ܡܰܠܟܳܐ ܘܶܐܡܰܪ ܠܶܗ. ܬܳܐ ܢܩܺܝܡ ܩܝܳܡܳܐ ܚܰܕ ܥܰܡ ܚܰܕ. ܘܶܐܬܶܠ ܠܳܟ ܠܰܒܪܰܬܝ ܗܳܝ ܕܰܫܩܰܠ ܐܰܠܶܟܣܰܢܕܪܽܘܣ. ܘܬܰܡܠܶܟ ܒܡܰܠܟܽܘܬܶܗ ܕܰܐܒܽܘܟ</VERS>
      <VERS vnumber="10">ܘܶܐܬܬܘܺܝܬ ܓܶܝܪ ܥܰܠ ܕܝܶܗܒܶܬ݂ ܠܶܗ ܒܪܰܬܝ. ܡܶܛܽܠ ܕܰܨܒܳܐ ܕܢܶܩܛܠܰܢܝ</VERS>
      <VERS vnumber="11">ܘܫܳܛܶܗ ܘܰܐܣܠܶܝܗ. ܡܶܛܽܠ ܕܪܰܓ ܗܘܳܐ ܡܰܠܟܽܘܬܶܗ</VERS>
      <VERS vnumber="12">ܘܢܰܣܒܶܗ ܠܒܰܪܬܶܗ ܡܶܢܶܗ. ܘܝܰܗܒܳܗ̇ ܠܕܺܡܰܛܪܺܝܳܘܣ. ܘܶܐܫܬܰܚܠܰܦ ܥܰܠ ܐܰܠܶܟܣܰܢܕܪܽܘܣ: ܘܶܐܬܓܰܠܝܰܬ݂ ܒܥܶܠܕܒܳܒܽܘܬܶܗ</VERS>
      <VERS vnumber="13">ܘܥ̣ܰܠ ܦܛܽܘܠܡܶܐܳܘܣ ܠܰܐܢܛܝܳܟܺܝܰܐ. ܘܰܩܛܰܪ ܬܳܓܳܐ ܕܰܐܣܝܳܐ. ܘܣܳܡ ܬܪܶܝܢ ܬܳܓܺܝ̈ܢ ܒܪܺܝܫܶܗ: ܡܶܢ ܐܰܣܝܳܐ ܘܰܥܕܰܡܳܐ ܠܡܶܨܪܶܝܢ</VERS>
      <VERS vnumber="14">ܘܰܐܠܶܟܣܰܢܕܪܽܘܣ ܕܶܝܢ ܡܰܠܟܳܐ ܒܩܺܝܠܺܝܩܝܰܐ ܗܘܳܐ ܒܗܰܘ ܙܰܒܢܳܐ. ܡܶܛܽܠ ܕܰܡܪܰܕܘ ܗܘܰܘ ܥܠܰܘܗܝ ܒܢܰܝ̈ ܐܰܬܪܳܐ ܗܰܘ</VERS>
      <VERS vnumber="15">ܘܰܫܡܰܥ ܐܰܠܶܟܣܰܢܕܪܽܘܣ ܘܶܐܬܳܐ ܥܠܰܘܗܝ ܠܰܩܪܳܒܳܐ. ܘܰܢܦܰܩ ܦܛܽܘܠܡܶܐܳܘܣ ܠܩܽܘܒܠܶܗ ܒܚܰܝܠܳܐ ܣܰܓܺܝܐܳܐ ܘܒܺܐܝܕܳܐ ܬܰܩܝܦܬܳܐ. ܘܰܙܟܳܝܗܝ ܗܘܳܐ ܠܰܐܠܶܟܣܰܢܕܪܽܘܣ</VERS>
      <VERS vnumber="16">ܘܰܥܪܰܩ ܐܶܠܶܟܣܰܢܪܺܘܣ ܠܥܰܪܰܒܺܝܰܐ ܕܢܶܣܬܰܬܰܪ ܬܰܡܳܢ. ܦܛܽܘܠܡܶܐܳܘܣ ܕܶܝܢ ܡܰܠܟܳܐ ܐܶܬܬܪܺܝܡ</VERS>
      <VERS vnumber="17">ܘܰܢܣܰܒ ܙܰܒܕܺܝܐܶܝܠ ܥܰܪܰܒܳܝܳܐ ܪܺܝܫܶܗ ܕܰܐܠܶܟܣܰܢܕܪܽܘܣ. ܘܫܰܕܪܶܗ ܠܰܦܛܽܘܠܡܰܐܺܝܣ</VERS>
      <VERS vnumber="18">ܘܦܛܽܘܠܡܶܐܳܘܣ ܡܰܠܟܳܐ: ܐܳܦ ܗܽܘ ܡܺܝܬ ܠܰܬܠܳܬܳܐ ܝܰܘ̈ܡܺܝܢ. ܘܰܐܝܠܶܝܢ ܕܰܫܒܰܩ ܗܘܳܐ ܒܚܶܣܢ̈ܶܐ: ܡܺܝܬܘ ܗܘܰܘ ܡܶܢܗܽܘܢ ܒܚܶܣܢ̈ܶܐ</VERS>
      <VERS vnumber="19">ܘܰܐܡܠܶܟ ܕܺܡܰܛܪܺܝܳܘܣ ܒܰܫܢܰܬ݂ ܡܳܐܐ ܘܫܬܺܝܢ ܘܰܫܒܰܥ</VERS>
      <VERS vnumber="20">ܒܗܳܢܽܘܢ ܝܰܘ̈ܡܳܬܳܐ. ܟܰܢܶܫ ܝܽܘܢܳܬܳܢ ܚܰܝܠܶܐ ܡܶܢ ܝܺܗܽܘܕܳܐ: ܕܢܶܬܟܰܬܰܫ ܥܰܡ ܝܳܬܒܰܝ̈ ܡܶܪܕܳܐ ܕܒܽܐܘܪܺܫܠܶܡ. ܘܰܥܒܰܕ ܥܠܘܰܗܝ ܡܐܟܢܘ̈ܣ ܣܰܓܺܝ̈ܐܳܬܳܐ</VERS>
      <VERS vnumber="21">ܘܶܐܙܰܠܘ ܐ̱ܢܳܫܺܝ̈ܢ ܣܳܢܝ݂ܰܝ݂̈ ܥܰܡܗܽܘܢ ܓܰܒܖ̈ܶܐ ܥܰܘ̈ܳܠܶܐ ܠܘܳܬ ܡܰܠܟܳܐ: ܘܶܐܡܰܪ ܠܶܗ. ܕܗܳܐ ܝܽܘܢܳܬܳܢ ܝܳܬܶܒ ܥܰܠ ܒܶܝܬ ܡܶܪܕܳܐ</VERS>
      <VERS vnumber="22">ܘܟܰܕܡ ܫܡܰܥ ܡܰܠܟܳܐ ܐܶܬܚܰܡܰܬ. ܘܒܰܪ ܫܶܥܬܶܗ ܕܰܫܡܰܥ ܫܩܰܠ ܘܶܐܬܳܐ ܠܰܦܛܽܘܠܡܰܐܺܝܣ. ܘܰܟܬܰܒ ܠܝܽܘܢܳܬܳܢ: ܕܠܳܐ ܢܶܬܒܽܘܢ ܥܰܠ ܡܶܪܕܳܐ. ܘܰܕܢܺܐܙܰܠ ܢܶܐܪܥܺܝܘܗܝ ܒܰܥܓܰܠ ܒܦܛܘܠܡܐܝܣ</VERS>
      <VERS vnumber="23">ܟܰܕ݂ ܕܶܝܢ ܫܡܰܥ ܝܽܘܢܳܬܳܢ: ܦܩܰܕ݂ ܢܶܬܒܽܘܢ ܥܠܰܘܗܝ ܥܰܠ ܡܶܪܕܳܐ. ܘܰܓܒܳܐ ܡܶܢ ܟܳܗ̈ܢܶܐ ܘܡܶܢ ܣܳܒ̈ܶܐ ܕܺܝܣܪܳܐܶܝܠ. ܘܝܰܗܒ ܢܰܦܫܶܗ ܠܩܝܘܢܕܝܢܘܣ</VERS>
      <VERS vnumber="24">ܘܰܢܣܰܒ ܕܰܗܒܳܐ ܘܣܺܐܡܳܐ ܘܡܳܐܢ̈ܶܐ: ܘܫܰܪܟܳܐ ܕܩܽܘܪ̈ܒܳܢܶܐ ܐ̱ܚܪ̈ܳܢܶܐ. ܘܶܐܙܰܠ ܠܰܦܛܽܘܠܡܰܐܺܝܣ ܠܘܳܬ݂ ܡܰܠܟܳܐ. ܘܶܐܫܟܰܚ ܖ̈ܰܚܡܶܐ ܩܕܳܡܰܘܗܝ</VERS>
      <VERS vnumber="25">ܘܩܳܒܠܺܝܢ ܗܘܰܘ ܥܠܰܘܗܝ ܐ̱ܢܳܫ̈ܳܐ ܥܰܘ̈ܳܠܶܐ ܡܶܢ ܒܢܰܝ̈ ܥܰܡܳܐ</VERS>
      <VERS vnumber="26">ܘܰܥܒܰܕ ܠܶܗ ܡܰܠܟܳܐ ܐܰܝܟ ܕܰܥܒܰܕ݂ ܠܶܗ ܗܰܘ ܕܡܶܢ ܩܕܳܡܰܘܗܝ. ܘܪܰܡܪܡܶܗ ܩܕܳܡ ܟܽܠܗܽܘܢ ܪ̈ܳܚܡܰܘܗܝ</VERS>
      <VERS vnumber="27">ܘܝܰܗܒ ܠܶܗ ܟܳܗܢܽܘܬܳܐ: ܘܟܽܠ ܐܺܝܩܳܪܳܐ ܕܺܐܝܬ ܗܘܳܐ ܠܶܗ ܡܶܢ ܩܕܺܝܡ. ܘܰܐܘܪܒܶܗ ܘܥܰܒܕܶܗ ܡܶܢ ܪ̈ܳܚܡܰܘܗܝ ܪܰܘܪ̈ܒܶܐ ܘܰܡܝܰܩܖ̈ܶܐ</VERS>
      <VERS vnumber="28">ܘܰܐܦܺܝܣ ܝܽܘܢܳܬܳܢ ܠܡܰܠܟܳܐ. ܘܢܶܥܒܶܕ ܠܺܝܗܽܘܕܳܐ ܕܠܳܐ ܗܘܳܬ݂ ܡܰܣܩܳܐ ܡܰܕܰܐܬܳܐ: ܘܠܰܬܠܳܬܰܝ̈ܗܽܘܢ ܪ̈ܺܫܰܘܗܝ ܕܰܐܬܪܳܐ ܘܰܠܫܳܡܪܺܝܢ. ܘܶܐܫܬܰܘܕܺܝ ܠܶܗ ܬܠܳܬܡܳܐܐ ܟܰܟܪ̈ܺܝܢ</VERS>
      <VERS vnumber="29">ܘܶܐܨܛܒܺܝ ܡܰܠܟܳܐ: ܘܰܟܬܰܒ ܠܶܗ ܠܝܽܘܢܳܬܳܢ ܐܶܓܪ̈ܳܬܳܐ ܥܰܠ ܟܽܠ ܕܰܒܥܳܐ. ܘܰܟܬܺܝܒ ܒܗܶܝܢ ܗܳܟܰܢܳܐ</VERS>
      <VERS vnumber="30">ܕܺܡܰܛܪܺܝܳܘܣ ܡܰܠܟܳܐ ܠܝܽܘܢܳܬܳܢ ܐܳܚܝ ܘܰܠܥܰܡܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="31">ܦܶܚܡܳܐ ܕܶܐܓܰܪܬܳܐ ܟܬܰܒܢ ܠܶܠܣܬܳܢܺܝܣ ܒܰܪ ܓܶܢܣܰܢ ܥܠܰܝܟܽܘܢ. ܟܬܰܒܢ ܕܶܝܢ ܐܳܦ ܠܘܳܬܟܽܘܢ: ܕܳܐܦ ܐܰܢ̱ܬܽܘܢ ܬܶܕܥܽܘܢ</VERS>
      <VERS vnumber="32">ܕܺܡܰܛܪܺܝܳܘܣ ܡܰܠܟܳܐ ܠܶܠܣܬܳܢܺܝܣ ܐܳܒܝ: ܫܠܳܡ</VERS>
      <VERS vnumber="33">ܠܥܰܡܳܐ ܕܺܝܗܽܘ̈ܕܳܝܶܐ ܪ̈ܳܚܡܰܝܢ: ܘܢܳܛܖ̈ܰܝ ܫܰܠܡܽܘܬܳܐ ܕܰܠܘܳܬܰܢ: ܨܒܰܝܢ ܕܢܶܥܒܶܕ ܠܗܽܘܢ ܛܳܒ̈ܳܬܳܐ ܡܶܛܽܠ ܬܰܪܥܺܝܬܗܽܘܢ ܕܰܠܘܳܬܰܢ</VERS>
      <VERS vnumber="34">ܐܰܩܺܝܡܢ ܠܗܽܘܢ ܕܶܝܢ ܘܝܰܗܒܢ ܠܗܽܘܢ: ܠܰܬܚܽܘ̈ܡܶܝܗ̇ ܕܺܝܗܽܘܕܳܐ ܘܠܰܬܠܳܬܳܐ ܩܫܳܠܺܝ̈ܢ: ܠܰܐܦܪܶܝܡ ܘܰܠܠܽܘܕܳܐ ܘܰܠܪܰܡܬܺܝܡ. ܗܳܠܶܝܢ ܕܶܐܬܬܰܘܣܰܦܘ ܡܶܢ ܫܳܡܪܺܝܢ ܥܰܠ ܝܺܗܽܘܕܳܐ ܘܟܽܠܶܗ ܫܽܘܠܛܳܢܗܶܝܢ ܠܩܽܘܪ̈ܒܳܢܶܐ ܕܒܽܐܘܪܺܫܠܶܡ: ܚܠܳܦ ܫܩ̈ܳܠܶܐ ܕܡܰܠ̈ܟܶܐ ܕܰܫܩܰܠܘ ܡܶܢܗܽܘܢ ܡܶܢ ܩܕܺܝܡ: ܡܶܢ ܙܰܪܥܳܗ̇ ܕܰܐܪܥܳܐ ܘܡܶܢ ܦܺܐܖ̈ܶܐ ܕܺܐܝܠܳܢ̈ܶܐ</VERS>
      <VERS vnumber="35">ܘܰܕܫܰܪܟܳܐ ܕܰܗܘܳܐ ܗܘܳܐ ܠܰܢ ܡܶܢ ܡܰܥܣܳܖ̈ܶܐ ܘܡܶܢ ܡܰܟ̈ܣܶܐ: ܘܝܰܡ̈ܡܳܬܳܐ ܕܡܶܠܚܳܐ: ܘܰܟܠܺܝ̈ܠܶܐ ܕܗܳܘܶܝܢ ܗܘܰܘ ܠܰܢ: ܟܽܠܡܶܕܶܡ ܫܒܺܝܩ ܠܗܽܘܢ</VERS>
      <VERS vnumber="36">ܘܠܳܐ ܬܶܫܬܪܶܐ ܚܕܳܐ ܡܶܢ ܗܳܠܶܝܢ ܡܶܢ ܗܳܫܳܐ ܘܰܠܗܰܠ</VERS>
      <VERS vnumber="37">ܘܗܳܫܳܐ ܐܶܬܚܰܦܛ ܒܦܶܚܡܳܐ ܕܗܳܠܶܝܢ ܬܶܟܬܽܘܒ ܘܬܶܬܶܠ ܠܝܽܘܢܳܬܳܢ. ܘܢܶܬܬܣܺܝܡ ܒܰܐܬܪܳܐ ܝܺܕܺܝܥܳܐ ܘܓܰܠܝܳܐ ܒܛܽܘܪܳܐ ܩܰܕܺܝܫܳܐ</VERS>
      <VERS vnumber="38">ܘܰܚܙܳܐ ܕܺܡܰܛܪܺܝܳܘܣ ܡܰܠܟܳܐ: ܕܫܶܠܝܰܬ݂ ܘܶܐܬܬܢܺܝܚܰܬ݂ ܐܰܪܥܳܐ ܩܕܳܡܰܘܗܝ: ܘܠܰܝܬ ܕܩܳܐܶܡ ܠܩܽܘܒܠܶܗ: ܘܰܫܪܳܐ ܠܟܽܠܶܗ ܚܰܝܠܳܐ ܐ̱ܢܳܫ ܠܕܽܘܟܬܶܗ: ܣܛܰܪ ܡܶܢ ܗܳܠܶܝܢ ܕܰܓܒܳܐ ܡܶܢ ܓܳܙܪ̈ܳܬܳܐ ܕܥܰܡ̈ܡܶܐ. ܘܰܥܒܰܕܘ ܥܰܡܶܗ ܒܥܶܕܒܳܒܽܘܬܳܐ ܟܽܠܗܽܘܢ ܚܰܝ̈ܠܶܐ ܕܰܐܒܳܗܰܘ̈ܗܝ</VERS>
      <VERS vnumber="39">ܛܪܺܝܦܽܘܢ ܕܶܝܢ ܐܺܝܬܰܘܗܝ ܗܘܳܐ ܡܢ ܒܶܝܬ ܐܶܠܶܟܣܰܢܕܪܽܘܣ ܡܶܢ ܩܕܺܝܡ. ܘܰܚܙܳܐ ܕܟܽܠܶܗ ܚܰܝܠܶܗ ܪܳܛܶܢ ܗܘܳܐ ܥܰܠ ܕܺܡܰܛܪܺܝܳܘܣ. ܘܶܐܙܰܠ ܠܘܳܬ݂ ܡܰܠܟܳܐ ܥܰܪܰܒܳܝܳܐ ܗܰܘ ܕܰܡܪܰܒܶܐ ܗܘܳܐ ܠܰܐܢܛܺܝܰܟܳܘܣ ܫܪܶܗ ܕܰܐܠܶܟܣܰܢܕܪܽܘܣ</VERS>
      <VERS vnumber="40">ܘܶܐܡܰܪ ܠܶܗ ܕܢܰܫܠܡܺܝܘܗܝ ܠܶܗ ܐܰܝܟ ܕܢܰܡܠܟܺܝܘܗܝ ܚܠܳܦ ܐܰܒܽܘܗܝ. ܘܰܐܘܕܥܶܗ ܟܽܠܡܶܕܶܡ ܕܰܥܒܰܕ ܕܺܡܶܛܪܺܝܘܳܣ: ܘܰܒܥܶܠܕܒܳܒܽܘܬܳܐ ܕܰܥܒܰܕ ܥܰܡܶܗ ܚܰܝܠܶܗ. ܘܩܰܘܺܝ ܬܰܡܳܢ ܝܰܘ̈ܡܳܬܳܐ ܣܰܓܺܝ̈ܐܶܐ</VERS>
      <VERS vnumber="41">ܘܫܰܕܰܪ ܝܽܘܢܳܬܳܢ ܠܘܳܬ ܕܺܡܶܛܪܺܝܘܳܣ ܡܰܠܟܳܐ: ܕܢܰܦܶܩ ܠܝܳܬܒܰܝ̈ ܡܶܪܕܳܐ ܡܶܢ ܐܽܘܪܺܫܠܶܡ ܘܰܠܝܳܬܒܰܝ̈ ܚܶܣ̈ܢܶܐ. ܡܰܩܪܒܺܝܢ ܗܘܰܘ ܓܶܝܪ ܥܰܡ ܐܺܝܣܪܳܐܶܝܠ</VERS>
      <VERS vnumber="42">ܘܫܰܕܰܪ ܕܺܡܶܛܪܺܝܘܳܣ ܠܘܳܬ݂ ܝܽܘܢܳܬܳܢ ܘܶܐܡܰܪ ܠܶܗ. ܠܳܐ ܗܘܳܐ ܗܳܠܶܝܢ ܒܰܠܚܽܘܕ ܐܶܥܒܶܕ ܠܳܟ ܘܰܠܥܰܡܳܟ: ܐܶܠܳܐ ܐܳܦ ܒܬܶܫܒܽܘܚܬܳܐ ܐܶܫܰܒܚܳܟ ܘܰܠܥܰܡܳܟ: ܡܳܐ ܕܰܗܘܳܐ ܠܺܝ ܐܰܬܪܳܐ</VERS>
      <VERS vnumber="43">ܗܳܫܳܐ ܕܶܝܢ ܫܰܦܺܝܪ ܥܳܒܶܕ ܐܰܢ̱ܬ ܐܶܢ ܡܫܰܕܰܪ ܐܰܢ̱ܬ ܠܺܝ ܓܰܒܖ̈ܶܐ ܠܥܽܘܕܪܳܢܝ. ܡܶܛܽܠ ܕܰܣܛܳܐ ܠܶܗ ܓܶܝܪ ܡܶܢܝ ܟܽܠܶܗ ܚܰܝܠܳܐ</VERS>
      <VERS vnumber="44">ܘܫܰܕܰܪ ܝܽܘܢܳܬܳܢ ܬܠܳܬܳܐ ܐܰܠܦܺܝ̈ܢ ܓܰܒܖ̈ܶܐ ܚܰܝ̈ܠܬܳܢܶܐ ܠܰܐܢܛܝܳܟܺܝܰܐ: ܘܶܐܬܰܘ ܠܘܳܬ݂ ܡܰܠܟܳܐ. ܘܰܚܕܺܝ ܡܰܠܟܳܐ ܒܡܶܐܬܺܝܬܗܽܘܢ</VERS>
      <VERS vnumber="45">ܘܶܐܬܟܰܢܰܫܘ ܟܽܠܗܽܘܢ ܝܳܬܒܰܝ̈ ܡܕܺܝܢܬܳܐ ܐܰܝܟ ܬܰܪܬܰܥܶܣܖ̈ܶܐ ܪ̈ܶܒܘܳܢ ܠܡܶܙܥܰܬ݂ ܡܕܺܝܢܬܳܐ. ܘܨܳܒܶܝܢ ܗܘܰܘ ܕܢܶܩܛܠܽܘܢܳܝܗܝ ܠܡܰܠܟܳܐ ܕܺܡܶܛܪܺܝܘܳܣ</VERS>
      <VERS vnumber="46">ܘܰܥܪܰܩ ܡܰܠܟܳܐ ܘܥ̣ܰܠ ܠܶܗ ܠܕܳܪܬܳܐ. ܘܶܐܚܰܕܘ ܒܢܰܝ̈ ܡܕܺܝܢܬܳܐ ܠܟܽܠܗܽܘܢ ܡܰܦ̈ܩܳܢܶܝܗ̇ ܕܰܡܕܺܝܢܬܳܐ. ܘܫܰܪܺܝܘ ܡܰܩܪܒܺܝܢ</VERS>
      <VERS vnumber="47">ܘܰܩܪܳܐ ܡܰܠܟܳܐ ܠܺܝܗܽܘܕܳܝ̈ܶܐ ܠܥܽܘܕܪܳܢܶܗ. ܘܶܐܬܟܰܢܰܫܘ ܠܘܳܬܶܗ ܟܽܠܗܽܘܢ ܐܰܟܚܕܳܐ. ܘܶܐܬܒܰܕܰܪܘ ܟܽܠܗܽܘܢ ܒܰܡܕܺܝܢܬܳܐ. ܘܩܰܛܶܠܘ ܒܗܰܘ ܝܰܘܡܳܐ ܒܰܡܕܺܝܢܬܳܐ: ܐܰܝܟ ܥܣܰܪ ܪ̈ܶܒܘܳܢ</VERS>
      <VERS vnumber="48">ܘܰܐܘܩܕܽܘܗ̇ ܠܰܡܕܺܝܢܬܳܐ. ܘܰܢܣܰܒܘ ܒܗܰܘ ܝܰܘܡܳܐ ܒܶܙܬܳܐ ܣܰܓܺܝܐܬܳܐ. ܘܦܰܨܝܽܘܗܝ ܠܡܰܠܟܳܐ</VERS>
      <VERS vnumber="49">ܘܰܚܙܰܘ ܝܳܬܒܰܝ̈ ܡܕܺܝܢܬܳܐ ܕܶܐܬܥܰܫܰܢܘ ܝܺܗܽܘܕܳܝ̈ܶܐ: ܘܰܐܚܕܽܘܗ̇ ܠܟܽܠܳܗ̇ ܡܕܺܝܢܬܳܐ ܐܰܝܟ ܕܨܳܒܶܝܢ ܗܘܰܘ: ܘܶܐܬܪܫܶܠܘ ܪ̈ܶܥܝܢܰܝܗܽܘܢ. ܘܰܓܥܰܘ ܠܘܳܬ݂ ܡܰܠܟܳܐ ܒܒܳܥܽܘܬܳܐ ܘܶܐܡܰܪܘ</VERS>
      <VERS vnumber="50">ܗܰܒ ܠܰܢ ܝܰܡܺܝܢܳܐ: ܘܢܶܫܠܽܘܢ ܡܶܢܰܢ ܝܺܗܽܘ̈ܕܳܝܶܐ ܕܡܰܩܪܒܺܝܢ ܥܰܡܰܢ ܘܥܰܡ ܡܕܺܝܢܬܳܐ</VERS>
      <VERS vnumber="51">ܘܰܫܕܰܘ ܙܰܝܢܗܽܘܢ: ܘܝܰܗܒܘ ܝܰܡܺܝܢܳܐ. ܘܰܥܒܰܕܘ ܫܠܳܡܳܐ ܘܶܐܫܬܰܒܰܚܰܘ ܝܰܬܺܝܪܳܐܺܝܬ ܝܺܗܽܘ̈ܕܳܝܶܐ ܩܕܳܡ ܡܰܠܟܳܐ ܘܰܩܕܳܡ ܟܽܠܳܗ̇ ܡܰܠܟܽܘܬܶܗ. ܘܰܗܦܰܟܘ ܠܽܐܘܪܺܫܠܶܡ ܟܰܕ ܐܺܝܬ ܗܘܳܐ ܥܰܡܗܽܘܢ ܒܶܙܬܳܐ ܣܰܓܺܝܐܬܳܐ</VERS>
      <VERS vnumber="52">ܘܺܝܬܶܒ ܕܺܡܶܛܪܺܝܘܳܣ ܡܰܠܟܳܐ ܥܰܠ ܟܽܘܪܣܝܳܐ ܕܡܰܠܟܽܘܬܶܗ. ܘܫܶܠܝܰܬ݂ ܘܶܐܬܬܢܺܝܚܰܬ݂ ܐܰܪܥܳܐ ܩܕܳܡܰܘܗܝ</VERS>
      <VERS vnumber="53">ܘܕܰܓܶܠ ܒܟܽܠܡܶܕܶܡ ܕܶܐܡܰܪ. ܘܶܐܫܬܰܚܠܰܦ ܥܰܠ ܝܽܘܢܳܬܳܢ. ܘܠܳܐ ܝܰܗܒ ܠܶܗ ܟܽܠ ܕܶܐܫܬܰܘܕܺܝ ܗܘܳܐ ܠܶܗ. ܘܳܐܠܶܨ ܗܘܳܐ ܠܶܗ ܣܰܓܺܝ</VERS>
      <VERS vnumber="54">ܡܶܢ ܒܳܬܰܪ ܕܶܝܢ ܗܳܠܶܝܢ: ܗܦܰܟ ܛܪܝܦܘܢ: ܘܥܰܡܶܗ ܐܰܢܛܝܰܟܳܘܣ ܛܰܠܝܳܐ ܙܥܽܘܪܳܐ. ܘܰܐܡܠܶܟ ܘܰܩܛܰܪ ܬܳܓܳܐ</VERS>
      <VERS vnumber="55">ܘܶܐܬܟܰܢܰܫ ܗܘܳܐ ܠܳܘܬܶܗ ܟܽܠܶܗ ܚܰܝܠܳܐ ܕܒܰܕܰܪ ܗܘܳܐ ܕܺܡܶܛܪܺܝܘܳܣ. ܘܰܐܩܪܶܒ ܥܰܡܶܗ ܘܶܐܙܕܟܺܝ. ܘܰܥܪܰܩ ܕܺܡܶܛܪܺܝܘܳܣ</VERS>
      <VERS vnumber="56">ܘܰܢܣܰܒ ܛܪܝܦܘܢ ܠܚܰܝܽܘܬܶܗ ܟܽܠܳܗ̇. ܘܰܐܚܕܳܗ̇ ܠܰܐܢܛܝܳܟܺܝܰܐ</VERS>
      <VERS vnumber="57">ܘܰܟܬܰܒ ܐܰܢܛܝܰܟܳܘܣ ܙܥܽܘܪܳܐ ܠܝܽܘܢܳܬܳܢ ܘܶܐܡܰܪ. ܡܩܺܝܡ ܐ̱ܢܳܐ ܠܳܟ ܪܰܒܽܘܬ݂ ܟܳܗܢܽܘܬܳܐ. ܘܰܡܫܰܠܶܛ ܐ̱ܢܳܐ ܠܳܟ ܥܰܠ ܐܰܪ̈ܒܰܥܬܰܝܗܶܝܢ ܫܩ̈ܳܠܶܐ. ܘܰܕܬܶܗܘܶܐ ܡܶܢ ܪ̈ܳܚܡܰܘܗܝ ܕܡܰܠܟܳܐ</VERS>
      <VERS vnumber="58">ܘܫܰܕܰܪ ܠܶܗ ܡܳܐܢ̈ܶܐ ܕܕܰܗܒܳܐ ܘܬܶܫܡܶܫܬܳܐ ܘܝܰܗܒ ܠܶܗ ܫܽܘܠܛܳܢܳܐ ܕܢܶܗܘܶܐ ܫܳܬܶܐ ܒܕܰܗܒܳܐ ܘܰܡܟܰܣܰܝ̈ ܐܰܪ̈ܓܘܳܢܶܐ. ܘܶܐܝܬ ܥܠܰܝܗܽܘܢ ܦܺܝܒܠܳܐ ܕܕܰܗܒܳܐ</VERS>
      <VERS vnumber="59">ܘܰܠܫܶܡܥܽܘܢ ܐܰܚܽܘܗܝ ܐܰܩܺܝܡܶܗ ܪܺܝܫܳܐ: ܡܶܢ ܬܚܽܘ̈ܡܶܝܗ̇ ܕܨܽܘܪ ܘܰܥܕܰܡܳܐ ܠܰܬܚܽܘܡܳܐ ܕܡܶܨܪܶܝܢ</VERS>
      <VERS vnumber="60">ܘܰܢܦܰܩ ܝܽܘܢܳܬܳܢ ܘܶܐܙܰܠ ܗܘܳܐ ܠܥܶܒܖ̈ܰܘܗܝ ܕܢܰܗܪܳܐ ܘܒܰܡܕܺܝ̈ܢܳܬܳܐ. ܘܶܐܬܟܰܢܰܫܘ ܠܘܳܬܶܗ ܟܽܠܶܗ ܚܰܝܠܳܐ ܕܣܽܪܺܝܰܐ ܠܥܽܘܕܪܳܢܶܗ.</VERS>
      <VERS vnumber="61">ܘܶܐܬܳܐ ܝܽܘܢܳܬܳܢ ܠܰܐܫܩܳܠܽܘܢ. ܘܰܐܪܥܽܘܗܝ ܝܳܬܒܰܝ̈ ܡܕܺܝܢܬܳܐ ܒܬܶܫܒܽܘܚܬܳܐ ܪܰܒܬܳܐ. ܘܶܐܙܰܠ ܡܶܢ ܬܰܡܳܢ ܠܥܶܐܙܳܐ. ܘܶܐܚܰܕܘ ܩܕܳܡܰܘܗܝ ܒܢܰܝ̈ ܥܶܐܙܳܐ ܘܺܝܬܶܒܘ ܥܠܶܝܗ̇. ܘܰܐܘܩܕܽܘܗ̇ ܒܢܽܘܪܳܐ ܘܰܠܟܽܠܗܽܘܢ ܚܕܳܪ̈ܶܝܗ̇. ܘܒܰܙܳܗ̇.</VERS>
      <VERS vnumber="62">ܘܰܒܥܰܘ ܒܢܰܝ̈ ܥܶܐܙܳܐ ܡܶܢ ܝܽܘܢܳܬܳܢ. ܘܝܰܗܒ ܠܗܽܘܢ ܝܰܡܺܝܢܳܐ. ܘܰܢܣܰܒ ܒܢܰܝ̈ܗܽܘܢ ܕܪܰܘܪ̈ܒܳܢܶܐ ܠܰܗܡܰܝܖ̈ܶܐ: ܘܫܰܕܰܪ ܐܶܢܽܘܢ ܠܽܐܘܪܺܫܠܶܡ. ܘܗܰܠܶܟ ܒܰܐܪܥܳܐ ܥܕܰܡܳܐ ܠܕܰܪܡܣܽܘܩ.</VERS>
      <VERS vnumber="63">ܘܰܫܡܰܥ ܝܽܘܢܳܬܳܢ ܕܶܐܬܰܘ ܪܰܘܪ̈ܒܳܢܶܐ ܕܕܺܡܶܛܪܺܝܘܳܣ ܠܩܕܶܫ ܕܒܰܓܠܺܝܠܳܐ ܒܚܰܝܠܳܐ ܣܰܓܺܝܐܳܐ. ܕܨܳܒܶܝܢ ܗܘܰܘ ܕܢܶܦܪܩܽܘܢܳܝܗܝ ܡܶܢ ܨܶܒ̈ܘܳܬܶܗ.</VERS>
      <VERS vnumber="64">ܘܶܐܙܰܠ ܘܰܐܪܰܥ ܐܶܢܽܘܢ. ܠܫܶܡܥܽܘܢ ܕܶܝܢ ܐܰܚܬܘܗܝ ܫܰܒܩܶܗ ܒܰܐܬܪܳܐ.</VERS>
      <VERS vnumber="65">ܘܺܝܬܶܒ ܫܶܡܥܽܘܢ ܥܰܠ ܒܶܝܬ ܫܽܘܖ̈ܶܐ. ܘܡܰܩܪܶܒ ܗܘܳܐ ܥܰܡܗܽܘܢ ܝܰܘ̈ܡܳܬܳܐ ܣܰܓܺܝ̈ܐܶܐ. ܘܰܚܒܰܫ ܐܶܢܽܘܢ ܠܝܳܬܒܶܝ̈ܗ̇.</VERS>
      <VERS vnumber="66">ܘܰܒܥܰܘ ܡܶܢܶܗ ܕܢܶܬܶܠ ܠܗܽܘܢ ܝܰܡܺܝܢܳܐ. ܘܝܰܗܒ ܠܗܽܘܢ ܘܰܐܦܶܩ ܐܶܢܽܘܢ ܡܶܢ ܬܰܡܳܢ. ܘܰܐܚܕܳܗ̇ ܠܰܡܕܺܝܢܬܳܐ: ܘܣܳܡ ܒܳܗ̇ ܡܛܰܪܬܳܐ.</VERS>
      <VERS vnumber="67">ܘܝܽܘܢܳܬܳܢ ܘܡܰܫܪܺܝܬܶܗ: ܫܪܰܘ ܥܰܠ ܡܰܝ̈ܳܐ ܕܓܶܢܶܣܰܪ. ܘܩܰܕܶܡܘ ܒܨܰܦܪܳܐ ܠܰܦܩܰܥܬܳܐ ܕܰܐܣܽܘܪ.</VERS>
      <VERS vnumber="68">ܘܗܳܐ ܡܰܫܪܺܝܬܳܐ ܕܰܦܠܶܫܬܳܝ̈ܶܐ ܐܰܪܰܥܬܶܗ ܒܰܦܩܰܥܬܳܐ. ܘܰܐܦܶܩܘ ܥܠܰܘܗܝ ܟܡܺܐܢ̈ܶܐ.</VERS>
      <VERS vnumber="69">ܘܩܳܡܘ ܡܶܢ ܒܶܣܬܰܪܗܽܘܢ. ܘܫܰܪܺܝܘ ܠܡܰܩܪܳܒܽܘ. ܘܰܥܪܰܩܘ ܟܽܠܗܽܘܢ ܕܒܶܝܬ ܢܽܘܢܳܬܳܢ.</VERS>
      <VERS vnumber="70">ܘܐ̱ܢܳܫ ܡܶܢܗܽܘܢ ܠܳܐ ܐܶܫܬܚܰܪ ܠܘܳܬܶܗ. ܐܶܠܳܐ ܐܶܢ ܡܰܬܺܝܬܳܐ ܒܰܪ ܐܰܒܫܠܳܡ: ܘܺܝܗܽܘܕܳܐ ܒܰܪ ܚܰܦܺܝ: ܘܪܰܘܪ̈ܒܶܢܳܐ ܕܪ̈ܺܝܫܰܝ ܚܰܝܠܳܐ.</VERS>
      <VERS vnumber="71">ܘܨܰܪܺܝ ܝܽܘܢܳܬܳܢ ܢܰܚܬܰܘ̈ܗܝ: ܘܰܐܪܡܺܝ ܥܰܦܪܳܐ ܥܰܠ ܪܺܝܫܶܗ. ܘܨܰܠܺܝ.</VERS>
      <VERS vnumber="72">ܘܰܗܦܰܟ ܥܠܰܝܗܽܘܢ ܠܰܩܪܳܒܳܐ. ܘܰܙܟܳܐ ܐܶܢܽܘܢ: ܘܰܥܪܰܩܘ.</VERS>
      <VERS vnumber="73">ܘܟܰܕ ܚܙܰܘ ܐܶܢܽܘܢ ܕܥܳܪܩܺܝܢ ܗܳܠܶܝܢ ܕܺܐܝܬ ܗܘܰܘ ܥܰܡܶܗ: ܘܶܐܬܦܢܺܝܘ ܘܶܐܬܰܘ ܨܶܐܕܰܘܗܝ. ܘܪܳܕܦܺܝܢ ܗܘܰܘ ܠܗܽܘܢ ܥܕܰܡܳܐ ܠܩܰܠܳܣ ܡܰܫܪܺܝܬܗܽܘܢ. ܘܰܫܪܰܘ ܬܰܡܳܢ.</VERS>
      <VERS vnumber="74">ܘܰܢܦܰܠܘ ܡܶܢ ܦܠܶܫܬܳܝ̈ܶܐ ܒܗܰܘ ܝܰܘܡܳܐ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܰܗܦܰܟ ܝܽܘܢܳܬܳܢ ܠܽܐܘܪܺܫܠܶܡ.</VERS>
    </CHAPTER>
    <CHAPTER cnumber="12">
      <VERS vnumber="1">ܘܰܚܙܳܐ ܝܽܘܢܳܬܳܢ ܕܙܰܒܢܳܐ ܡܥܰܕܰܪ ܠܶܗ: ܘܰܓܒܳܐ ܓܰܒܖ̈ܶܐ ܘܫܰܕܰܪ ܐܶܢܽܘܢ ܠܪܽܗܘܡܺܝ: ܠܰܡܩܳܡܽܘ ܘܠܰܡܚܰܕܳܬܽܘ ܪܳܚܡܽܘܬܳܐ ܕܰܠܘܳܬܗܽܘܢ</VERS>
      <VERS vnumber="2">ܘܰܠܘܳܬ݂ ܐܶܣܦܰܪ̈ܛܳܝܶܐ: ܘܠܰܐܬܖ̈ܰܘܳܬܳܐ ܐ̱ܚܪ̈ܳܢܶܐ. ܫܰܕܰܪ ܠܗܽܘܢ ܐܶܬܓܪ̈ܳܬܳܐ ܗܳܟܰܢܳܐ</VERS>
      <VERS vnumber="3">ܘܶܐܙܰܠܘ ܠܪܽܗܘܡܝ: ܘܥ̣ܰܠܘ ܠܒܶܝܬ ܒܽܘܠܳܐ ܕܺܝܠܗܽܘܢ. ܘܶܐܡܰܪܘ ܠܗܽܘܢ. ܝܽܘܢܳܬܳܢ ܪܰܒ ܟܳܗ̈ܢܶܐ ܘܥܰܡܳܐ ܕܺܝܗܽܘܕܳܝ̈ܶܐ ܫܰܕܪܽܘܢ: ܠܰܚܰܕܳܬܽܘ ܪܳܚܡܽܘܬܳܐ ܘܥܽܘܕܪܳܢܳܐ ܐܰܝܟ ܕܡܶܢ ܩܕܺܝܡ. ܘܩܰܒܶܠܘ ܐܶܢܽܘܢ ܒܢܰܝ̈ ܪܽܗܘܡܝ ܒܚܰܕܽܘܬܳܐ</VERS>
      <VERS vnumber="4">ܘܝܰܗܒܘ ܠܗܽܘܢ ܐܶܓܪ̈ܳܬܳܐ: ܕܰܒܟܽܠ ܐܰܬܖ̈ܰܘܳܬܳܐ ܕܥܳܡܪܺܝܢ: ܢܶܗܘܽܘܢ ܡܫܰܕܪܺܝܢ ܠܗܽܘܢ ܒܰܫܠܳܡܳܐ ܠܰܐܪܥܳܐ ܕܺܝܗܽܘܕ݂</VERS>
      <VERS vnumber="5">ܘܗܳܢܰܘ ܦܶܚܡܳܐ ܕܶܐܓܰܪܬܳܐ ܕܫܰܕܰܪ ܝܽܘܢܳܬܳܢ ܠܶܐܣܦܰܪ̈ܛܳܝܶܐ</VERS>
      <VERS vnumber="6">ܝܽܘܢܳܬܳܢ ܪܰܒ ܟܳܗ̈ܢܶܐ ܘܣܰܒ̈ܶܐ ܘܟܳܗ̈ܢܶܐ ܘܟܽܠܶܗ ܥܰܡܳܐ ܕܺܝܗܽܘ̈ܕܳܝܶܐ: ܠܶܐܣܦܰܪ̈ܛܳܝܶܐ ܐܰܚܰܝ̈ܢ: ܫܠܳܡ</VERS>
      <VERS vnumber="7">ܐܳܦ ܓܶܝܪ ܗܳܫܳܐ ܐܶܫܬܰܕܰܪ̈ܝ ܐܶܓܪ̈ܳܬܳܐ ܠܘܳܬ݂ ܚܽܘܢܺܝܳܐ ܪܰܒ ܟܳܗ̈ܢܶܐ ܡܶܢ ܕܰܪܺܝܽܘܫ ܡܰܠܟܟܽܘܢ ܕܺܐܝܬܰܝܟܽܘܢ ܐܰܚܰܝ̈ܢ: ܐܰܝܟ ܕܶܐܓܪ̈ܳܬܳܐ ܡܚܰܘ̈ܝܳܢ</VERS>
      <VERS vnumber="8">ܘܩܰܒܠܶܗ ܚܽܘܢܺܝܳܐ ܠܓܰܒܪܳܐ ܗܰܘ ܕܶܐܫܬܰܕܰܪ ܗܘܳܐ ܒܬܶܫܒܽܘܚܬܳܐ: ܘܩܰܒܶܠ ܐܶܓܪ̈ܳܬܳܐ ܗܳܠܶܝܢ ܕܰܟܬܺܝ̈ܒܳܢ ܗܘܰܝ̈ ܥܰܠ ܥܽܘܕܪܳܢܳܐ ܘܥܰܠ ܪܳܚܡܽܘܬܳܐ</VERS>
      <VERS vnumber="9">ܚܢܰܢ ܕܶܝܢ ܠܳܐ ܗܘܳܐ ܥܰܠ ܗܳܠܶܝܢ ܬܟܺܝܠܺܝܢܰܢ. ܡܶܛܽܠ ܕܺܐܝܬ ܗܘܳܐ ܠܰܢ ܒܽܘܝܳܐܳܐ ܟܬܳܒ̈ܶܐ ܩܰܕܺܝ̈ܫܶܐ ܕܒܺܐܝ̈ܕܰܝܢ</VERS>
      <VERS vnumber="10">ܡܶܛܽܠ ܗܳܕܶܐ ܕܶܝܢ ܨܒܰܝܢ ܕܰܢܫܰܕܰܪ ܠܘܳܬܟܽܘܢ ܕܰܢܚܰܕܶܬ݂ ܪܳܚܡܽܘܬܳܐ ܘܰܐܚܽܘܬܳܐ ܕܰܠܘܳܬܟܽܘܢ: ܕܠܳܐ ܢܶܗܘܶܐ ܠܟܽܘܢ ܐܰܝܟ ܢܽܘܟܪ̈ܳܝܶܐ. ܗܳܐ ܓܶܝܪ ܙܰܒܢܳܐ ܣܰܓܺܝܐܳܐ ܥܒܰܪ ܡܶܢ ܕܫܰܕܰܪܬܽܘܢ ܨܶܐܕܰܝܢ</VERS>
      <VERS vnumber="11">ܚܢܰܢ ܕܶܝܢ ܒܟܽܠܙܒܰܢ ܕܠܳܐ ܫܰܠܝܽܘ: ܒܥܰܕܥܺܐܕ̈ܶܐ ܘܰܒܝܰܘ̈ܡܳܬܳܐ ܝܺܕܺܝ̈ܥܶܐ ܡܶܬܕܰܟܪܺܝܢܰܢ ܠܟܽܘܢ: ܒܟܽܠ ܩܽܘܪ̈ܒܳܢܶܐ ܕܰܡܩܰܪܒܺܝܢܰܢ ܒܟܽܠ ܨܰܠ̈ܘܳܬܰܢ: ܐܰܝܟ ܕܡܶܬܒܥܶܐ ܘܙܳܕܶܩ ܕܐ̱ܢܳܫ ܠܰܐܚܰܘ̈ܗܝ ܢܶܬܕܟܰܪ</VERS>
      <VERS vnumber="12">ܘܣܰܓܺܝ ܡܶܬܒܰܣܡܺܝܢܰܢ ܥܰܠ ܬܶܫܒܽܘܚܬܟܽܘܢ</VERS>
      <VERS vnumber="13">ܠܰܢ ܕܶܝܢ ܚܰܕܪܽܘܢ ܐܽܘ̈ܠܨܳܢܶܐ ܣܰܓܺܝ̈ܐܶܐ: ܘܰܩܪ̈ܳܒܶܐ ܪܰܘܪ̈ܒܶܐ ܕܰܐܩܪܶܒܘ ܥܰܡܰܢ ܟܽܠܗܽܘܢ ܡܰܠ̈ܟܶܐ ܕܰܚܕܳܖ̈ܰܝܢ</VERS>
      <VERS vnumber="14">ܘܠܳܐ ܨܒܰܝܢ ܕܢܰܗܰܪܟܽܘܢ: ܠܳܐ ܠܟܽܘܢ ܐܳܦܠܳܐ ܠܫܰܪܟܳܐ ܕܪ̈ܳܚܡܰܝܢ ܘܰܡܥܰܕܪ̈ܳܢܰܝܢ ܒܟܽܠܗܽܘܢ ܩܪ̈ܳܒܰܝܢ</VERS>
      <VERS vnumber="15">ܐܺܝܬ ܗܽܘ ܠܰܢ ܓܶܝܪ ܥܽܘܕܪܳܢܳܐ ܕܡܶܢ ܫܡܰܝܳܐ ܕܗܽܘ ܡܥܰܕܰܪ ܠܰܢ. ܕܦܰܨܝܰܢ ܡܶܢ ܒܥܶܠܕܒܳܒܰܝ̈ܢ: ܘܡܰܟܶܟ ܐܶܢܽܘܢ ܩܕܳܡܰܝܢ</VERS>
      <VERS vnumber="16">ܓܒܰܝܢ ܕܶܝܢ ܠܢܽܘܡܺܢܝܳܘܣ ܒܰܪ ܐܰܢܛܝܰܟܳܘܣ ܘܠܰܐܢܛܝܦܪܘܣ ܒܰܪ ܐܺܝܳܣܽܘܢ. ܘܫܰܕܪܰܢ ܠܘܳܬ݂ ܒܢܰܝ̈ ܪܽܗܘܡܝ ܠܰܡܚܰܕܳܬܽܘ ܥܽܘܕܪܳܢܳܐ ܘܪܳܚܡܽܘܬܳܐ ܕܰܠܘܳܬܗܽܘܢ</VERS>
      <VERS vnumber="17">ܘܦܰܩܶܕܢ ܐܶܢܽܘܢ ܕܳܐܦ ܠܘܳܬܟܽܘܢ ܢܺܐܬܽܘܢ: ܘܰܢܫܰܐܠܽܘܢ ܒܰܫܠܳܡܟܽܘܢ: ܘܢܶܬܠܽܘܢ ܠܟܽܘܢ ܐܶܓܪ̈ܳܬܰܢ: ܥܰܠ ܚܽܘܕܳܬܳܐ ܕܰܐܚܽܘܬܳܐ ܕܨܶܕܰܝܟܽܘܢ</VERS>
      <VERS vnumber="18">ܘܗܳܫܳܐ ܫܰܦܺܝܪ ܥܳܒܕܺܝܢ ܐܢ̱ܬܽܘܢ ܐܶܢܗܽܘ ܕܬܶܟܬܒܽܘܢ ܠܰܢ ܦܶܚܡܗܶܝܢ ܕܗܳܠܶܝܢ</VERS>
      <VERS vnumber="19">ܗܳܢܰܘ ܦܶܚܡܳܐ ܕܶܐܓܰܪܬܳܐ ܕܫܰܕܰܪ ܗܘܳܐ ܐܰܢܺܝܪܣ ܡܰܠܟܳܐ ܕܶܐܣܦܰܪ̈ܛܳܝܶܐ</VERS>
      <VERS vnumber="20">ܠܚܽܘܢܺܝܳܐ ܪܰܒ ܟܳܗ̈ܢܶܐ: ܫܠܳܡ</VERS>
      <VERS vnumber="21">ܐܶܫܬܟܰܚ ܒܰܟܬܳܒܳܐ ܠܘܳܬ݂ ܣܦܰܪ̈ܛܳܝܶܐ ܘܥܰܠ ܝܺܗܽܘ̈ܕܳܝܶܐ: ܕܺܐܝܬܰܝܗܽܘܢ ܐܰܚ̈ܶܐ: ܘܺܐܝܬܰܝܗܽܘܢ ܡܶܢ ܙܰܪܥܶܐ ܕܰܐܒܪܳܗܳܡ</VERS>
      <VERS vnumber="22">ܘܗܳܫܳܐ ܡܶܢ ܗܳܠܶܝܢ ܕܺܝܕܰܥܢ: ܫܰܦܺܝܪ ܥܳܒܕܺܝܢ ܐܢ̱ܬܽܘܢ ܕܟܳܬܒܺܝܢ ܐܢ̱ܬܽܘܢ ܠܰܢ ܥܰܠ ܫܠܳܡܟܽܘܢ</VERS>
      <VERS vnumber="23">ܘܰܚܢܰܢ ܟܬܳܒܢܰܢ ܠܟܽܘܢ ܥܰܠ ܟܽܠܡܶܕܶܡ ܕܰܠܘܳܬܰܢ. ܡܶܛܽܠ ܕܟܽܠ ܕܺܐܝܬ ܠܟܽܘܢ: ܕܺܝܠܰܢ ܗܽܘ. ܘܟܽܠ ܕܺܐܝܬ ܠܰܢ ܕܺܝܠܟܽܘܢ ܗܽܘ. ܦܰܩܶܕܢ ܐܶܢܽܘܢ ܕܶܝܢ ܕܗܳܠܶܝܢ ܟܽܠܗܶܝܢ ܢܺܐܡܪܽܘܢ ܠܟܽܘܢ</VERS>
      <VERS vnumber="24">ܘܰܫܡܰܥ ܝܽܘܢܳܬܳܢ ܕܰܗܦܰܟܘ ܪܰܘܪ̈ܒܳܢܶܐ ܕܚܰܝܠܰܘ̈ܗܝ ܕܕܺܡܰܛܪܺܝܳܘܣ ܒܚܰܝܠܳܐ ܣܰܓܺܝܐܳܐ: ܝܰܬܺܝܪ ܡܶܢ ܗܰܘ ܩܰܕܡܳܝܳܐ ܕܢܰܩܪܒܽܘܢ ܥܰܡܶܗ</VERS>
      <VERS vnumber="25">ܘܰܫܩܰܠ ܝܽܘܢܳܬܳܢ ܡܶܢ ܐܽܘܪܺܫܠܶܡ. ܘܰܐܪܰܥ ܐܶܢܽܘܢ ܒܰܐܪܥܳܐ ܕܚܶܡ̈ܬܳܝܶܐ. ܠܳܐ ܓܶܝܪ ܝܰܗܒ ܗܘܳܐ ܠܗܽܘܢ ܐܰܬܪܳܐ ܕܰܢܕܽܘܫܽܘܢ ܒܰܐܪܥܶܗ</VERS>
      <VERS vnumber="26">ܘܫܰܕܰܪ ܓܳܫܽܘ̈ܫܶܐ ܠܡܰܫܪܺܝܬܗܽܘܢ: ܘܰܗܦܰܟܘ ܘܶܐܡܰܪܘ ܠܶܗ: ܕܗܳܟܰܢܳܐ ܡܶܬܚܰܫܒܺܝܢ ܕܰܒܠܺܠܝܳܐ ܢܰܪܡܽܘܢ ܥܠܰܝܟܽܘܢ</VERS>
      <VERS vnumber="27">ܟܰܕ ܥܪܰܒ ܕܶܝܢ ܫܶܡܫܳܐ: ܦܩܰܕ ܝܽܘܢܳܬܳܢ ܠܰܐܝܠܶܝܢ ܕܥܰܡܶܗ: ܕܰܗܘܰܘ ܥܺܝܪܺܝܢ: ܘܰܡܛܰܝܒܺܝܢ ܙܰܝܢܗܽܘܢ. ܘܰܡܥܰܬܕܺܝܢ ܠܰܩܪܳܒܳܐ ܟܽܠܶܗ ܠܺܠܝܳܐ. ܘܰܐܦܶܩ ܢܳܛܽܘܖ̈ܶܐ ܠܒܰܪ ܡܶܢ ܡܰܫܪܺܝܬܳܐ ܒܟܽܠܗܽܘܢ ܚܕܳܪ̈ܶܝܗ̇</VERS>
      <VERS vnumber="28">ܫܡܰܥܘ ܒܥܶܠܕܒܳܒܰܝ̈ܗܽܘܢ ܕܰܡܥܰܬܕ ܗܽܘ ܝܽܘܢܳܬܳܢ ܘܰܐܝܠܶܝܢ ܕܥܰܡܶܗ ܠܰܩܪܳܒܳܐ: ܘܰܕܚܶܠܘ ܘܙܳܥܘ ܒܠܶܒܗܽܘܢ. ܘܰܐܪܦܺܝܘ ܢܽܘܪܳܐ ܒܡܰܫܪ̈ܝܳܬܗܽܘܢ: ܘܰܥܪܰܩܘ</VERS>
      <VERS vnumber="29">ܝܽܘܢܳܬܳܢ ܕܶܝܢ ܘܰܐܝܠܶܝܢ ܕܥܰܡܶܗ: ܠܳܐ ܝܺܕܰܥܘ ܥܕܰܡܳܐ ܠܨܰܦܪܳܐ. ܚܳܙܶܝܢ ܗܘܰܘ ܓܶܝܪ ܢܽܘܪܳܐ ܕܝܳܩܕܳܐ</VERS>
      <VERS vnumber="30">ܘܰܪܕܰܦ ܝܽܘܢܳܬܳܢ ܒܳܬܰܪܗܽܘܢ: ܘܠܳܐ ܐܰܕܪܶܟ ܐܶܢܽܘܢ. ܥܰܒܪܽܘܗܝ ܗܘܰܘ ܓܶܝܪ ܠܢܰܗܪܳܐ ܕܡܶܬܩܪܶܐ ܒܰܪ ܚܺܐܖ̈ܶܐ</VERS>
      <VERS vnumber="31">ܘܰܗܦܰܟ ܝܽܘܢܳܬܳܢ ܥܰܠ ܥܰܖ̈ܰܒܳܝܶܐ ܗܳܢܽܘܢ ܕܡܶܬܩܪܶܝܢ ܙܒܺܝܕܳܝ̈ܶܐ: ܘܰܡܚܳܐ ܐܶܢܽܘܢ: ܘܰܢܣܰܒ ܒܶܙܬܗܽܘܢ</VERS>
      <VERS vnumber="32">ܘܰܫܩܰܠ ܘܶܐܬܳܐ ܠܕܰܪܡܣܽܘܩ. ܘܰܥܒܰܪ ܒܰܐܪ̈ܥܳܬܳܐ</VERS>
      <VERS vnumber="33">ܘܫܶܡܥܽܘܢ ܢܦܰܩ ܘܶܐܙܰܠ ܥܕܰܡܳܐ ܠܰܐܫܩܳܠܽܘܢ ܘܰܠܚܶܣܢ̈ܶܐ ܕܰܚܕܳܪ̈ܶܝܗ̇. ܘܰܐܪܟܶܢ ܠܝܽܘܦܺܐ ܘܟܰܒܫܳܗ̇</VERS>
      <VERS vnumber="34">ܫܡܰܥ ܓܶܝܪ ܕܰܠܚܶܣܢܳܐ ܒܳܥܶܝܢ ܗܘܰܘ ܕܢܰܫܠܡܽܘܢܳܝܗܝ ܠܰܕܒܶܝܬ ܕܺܡܰܛܪܺܝܳܘܣ: ܘܰܐܘܬܶܒ ܬܰܡܳܢ ܡܰܛܰܪܬܳܐ ܕܰܗܘܰܘ ܢܳܛܪܺܝܢ ܠܶܗ</VERS>
      <VERS vnumber="35">ܘܰܗܦܰܟ ܝܽܘܢܳܬܳܢ ܘܟܰܢܶܫ ܠܣܳܒܰܘ̈ܗܝ ܕܥܰܡܳܐ. ܘܶܐܬܡܰܠܰܟ ܥܰܡܗܽܘܢ ܕܢܶܒܢܶܐ ܒܺܝܗܽܘܕ݂ ܚܶܣܢ̈ܶܐ</VERS>
      <VERS vnumber="36">ܘܰܢܪܰܡܪܶܡ ܫܽܘܪ̈ܶܝܗ̇ ܕܽܐܘܪܺܫܠܶܡ. ܘܰܥܒܰܕ ܪܰܘܡܳܐ ܪܰܒܳܐ ܒܰܝܢܳܬ ܡܶܪܕܳܐ ܠܰܡܕܺܝܢܬܳܐ. ܕܰܗܘܳܐ ܦܰܪܺܝܩ ܡܶܢ ܡܕܺܝܢܬܳܐ. ܕܬܶܗܘܶܐ ܡܕܺܝܢܬܳܐ ܡܶܢܶܗ ܘܰܠܗܰܠ: ܐܰܝܟ ܕܠܳܐ ܗܘܳܐ ܙܳܒܢܺܝܢ ܐܳܦܠܳܐ ܡܙܰܒܢܺܝܢ</VERS>
      <VERS vnumber="37">ܘܶܐܬܟܰܢܰܫܘ ܠܡܶܒܢܳܐ ܠܰܡܕܺܝܢܬܳܐ. ܘܰܢܦܰܠ ܡܶܢ ܫܽܘܪܳܐ ܥܰܠ ܓܶܢܒ ܢܰܚܠܳܐ ܕܡܰܕܢܚܳܐ: ܘܛܰܡܪܳܗ̇ ܠܕܽܘܟܬܳܐ ܕܡܶܬܩܰܪܝܳܐ ܟܶܣܦܰܢܬܳܐ</VERS>
      <VERS vnumber="38">ܘܫܶܡܥܽܘܢ ܒܢܳܐ ܠܰܥܕܺܝܪܳܐ ܕܰܒܨܰܦܺܝܠܳܐ ܘܰܐܥܫܢܳܗ̇ ܒܬܰܪ̈ܥܶܐ ܘܰܒܡܽܘ̈ܟܠܶܐ</VERS>
      <VERS vnumber="39">ܘܰܨܒܳܐ ܛܺܪܝܦܽܘܢ ܕܢܰܡܠܶܟ ܥܰܠ ܐܰܣܝܰܐ: ܘܢܶܩܛܽܘܪ ܬܳܓܳܐ: ܘܢܰܘܫܶܛ ܐܺܝܕܳܐ ܥܰܠ ܐܰܢܛܝܰܟܳܘܣ ܡܰܠܟܳܐ</VERS>
      <VERS vnumber="40">ܘܰܕܚܶܠ ܕܰܠܡܳܐ ܠܳܐ ܢܶܫܒܩܺܝܘܗܝ ܢܽܘܢܳܬܳܢ: ܐܰܘ ܕܰܠܡܳܐ ܢܰܩܪܶܒ ܥܰܡܶܗ. ܘܒܳܥܶܐ ܗܘܳܐ ܠܶܗ ܐܰܬܪܳܐ ܕܢܺܐܚܕܺܝܘܗܝ ܠܝܽܘܢܳܬܳܢ ܘܢܰܘܒܕܺܝܘܗܝ. ܘܰܫܩܰܠ ܘܶܐܬܳܐ ܠܒܶܝܬ ܝܳܫܳܢ</VERS>
      <VERS vnumber="41">ܘܰܢܦܰܩ ܝܽܘܢܳܬܳܢ ܒܰܐܪܒܥܺܝܢ ܐܰܠܦܺܝ̈ܢ ܓܰܒܖ̈ܶܐ ܡܰܓܒܳܝ̈ܶܐ ܠܰܩܪܳܒܳܐ. ܘܰܫܩܰܠ ܘܶܐܬܳܐ ܠܒܶܝܬ ܝܳܫܳܢ</VERS>
      <VERS vnumber="42">ܘܰܚܙܳܐ ܛܪܺܝܦܽܘܢ ܕܶܐܬܳܐ ܝܽܘܢܳܬܳܢ ܒܚܰܝܠܳܐ ܣܰܓܺܝܐܳܐ: ܘܰܕܚܶܠ ܕܢܰܘܫܶܛ ܥܠܰܘܗܝ ܐܺܝܕܳܐ</VERS>
      <VERS vnumber="43">ܘܩܰܒܠܶܗ ܒܬܶܫܒܽܘܚܬܳܐ ܘܪܰܡܪܡܶܗ ܩܕܳܡ ܟܽܠܗܽܘܢ ܪ̈ܳܚܡܰܘܗܝ. ܘܝܰܗܒ ܠܶܗ ܡܰܘܗ̈ܒܳܬܳܐ. ܘܶܐܡܰܪ ܠܪ̈ܳܚܡܰܘܗܝ. ܘܝܰܗܒܘ ܠܶܗ ܐܳܦ ܗܶܢܽܘܢ ܡܰܘܗ̈ܒܳܬܳܐ ܘܰܠܚܰܝܠܶܗ. ܘܰܦܩܰܕ ܕܢܶܗܘܽܘܢ ܡܶܫܬܰܡܥܺܝܢ ܠܶܗ ܐܰܝܟ ܕܠܶܗ</VERS>
      <VERS vnumber="44">ܘܶܐܡܰܪ ܠܶܗ ܠܝܽܘܢܳܬܳܢ. ܠܡܳܢܳܐ ܫܚܰܩܬ ܘܰܐܝܬܺܝܬ ܠܗܳܢܳܐ ܟܽܠܶܗ ܥܰܡܳܐ: ܟܰܕ ܠܰܝܬ ܠܰܢ ܩܪܳܒܳܐ</VERS>
      <VERS vnumber="45">ܘܗܳܫܳܐ ܫܰܕܰܪ ܐܶܢܽܘܢ ܐ̱ܢܳܫ ܠܒܰܝܬܶܗ. ܘܰܓܒܺܝ ܠܳܟ ܐ̱ܢܳܫ̈ܳܐ ܙܥܽܘܖ̈ܶܐ ܕܢܶܗܘܽܘܢ ܥܰܡܳܟ. ܘܬܳܐ ܥܰܡܝ ܠܰܦܛܽܘܠܡܰܐܺܝܣ: ܘܰܐܫܠܡܺܝܗ̇ ܠܳܟ: ܘܰܠܫܰܪܟܳܐ ܕܚܶܣܢ̈ܶܐ ܘܰܠܫܰܪܟܳܐ ܕܚܰܝܠܳܐ. ܘܰܠܟܽܠܗܽܘܢ ܐܰܝܠܶܝܢ ܕܩܳܝܡܺܝܢ ܥܰܠ ܨܶܒ̈ܘܳܬܳܐ. ܘܶܐܗܦܽܘܟ ܘܺܐܙܰܠ ܡܶܛܽܠܗܳܕܶܐ ܗܽܘ ܓܶܝܪ ܐܶܬܺܝܬ݂</VERS>
      <VERS vnumber="46">ܘܗܰܝܡܢܶܗ ܘܰܥܒܰܕ ܐܰܝܟ ܕܶܐܡܰܪ ܠܶܗ. ܘܫܰܕܪܶܗ ܠܚܰܝܠܶܗ ܕܝܽܘܢܳܬܳܢ: ܘܶܐܙܰܠ ܠܰܐܪܥܳܐ ܕܺܝܗܽܘܕܳܐ</VERS>
      <VERS vnumber="47">ܫܒܰܩ ܕܶܝܢ ܠܘܳܬܶܗ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܰܬܪܶܝܢ ܐܰܠܦܺܝ̈ܢ ܡܶܢܗܽܘܢ ܐܰܪܦܺܝ ܒܰܓܠܺܝܠܳܐ. ܐܳܠܶܦ ܕܶܝܢ ܐܶܙܰܠܘ ܥܰܡܶܗ</VERS>
      <VERS vnumber="48">ܟܰܕ ܕܶܝܢ ܥ̣ܰܠ ܝܽܘܢܳܬܳܢ ܠܰܦܛܽܘܠܡܰܐܺܝܣ ܡܕܺܝܢܬܳܐ: ܚܰܒܫܽܘܗܝ ܬܰܡܳܢ. ܘܰܠܟܽܠܗܽܘܢ ܐܰܝܠܶܝܢ ܕܥ̣ܰܠܘ ܥܰܡܶܗ ܩܰܛܶܠܘ ܐܶܢܽܘܢ ܒܚܰܪܒܳܐ</VERS>
      <VERS vnumber="49">ܘܫܰܕܰܪ ܛܪܺܝܦܽܘܢ ܚܰܝܠܳܐ ܘܦܰܪ̈ܳܫܶܐ ܠܰܓܠܺܝܠܳܐ ܘܠܰܦܩܰܥܬܳܐ ܪܰܒܬܳܐ. ܠܡܰܘܒܳܕܽܘ ܠܟܽܠܗܽܘܢ ܕܒܶܝܬ ܝܽܘܢܳܬܳܢ</VERS>
      <VERS vnumber="50">ܘܺܝܕܰܥܘ ܕܶܐܬܬܶܚܕ ܠܶܗ ܝܽܘܢܳܬܳܢ. ܘܶܐܒܰܕ ܠܶܗ ܗܽܘ ܘܰܐܝܠܶܝܢ ܕܥܰܡܶܗ. ܘܠܰܒܶܒܘ ܘܒܰܝܰܐܘ ܢܰܦܫܗܽܘܢ. ܘܶܐܙܰܠܘ ܟܰܕ ܟܢܺܝܫܺܝܢ ܠܰܩܪܳܒܳܐ</VERS>
      <VERS vnumber="51">ܘܰܚܙܰܘ ܪ̈ܳܕܽܘܦܰܝܗܽܘܢ ܕܡܶܪܰܬ݂ ܠܳܗ̇ ܠܗܽܘܢ ܥܕܰܡܳܐ ܠܢܰܦܫܳܐ. ܘܡܶܢ ܟܽܠܶܗ ܚܰܝܠܗܽܘܢ ܡܶܬܟܰܬܫܺܝܢ: ܘܰܗܦܰܟܘ ܠܗܽܘܢ ܡܶܢܗܽܘܢ</VERS>
      <VERS vnumber="52">ܘܶܐܬܰܘ ܟܽܠܗܽܘܢ ܒܰܫܠܳܡܳܐ ܠܰܐܪܥܳܐ ܕܺܝܗܽܘܕ݂. ܘܶܐܬܶܐܒܶܠܘ ܥܰܠ ܝܽܘܢܳܬܳܢ ܘܥܰܠ ܐܰܝܠܶܝܢ ܕܥܰܡܶܗ. ܘܰܕܚܶܠܘ ܕܶܚܠܬܳܐ ܪܰܒܬܳܐ. ܘܶܐܬܶܐܒܶܠܘ ܟܽܠܶܗ ܝܺܣܪܳܐܶܝܠ ܐܶܒܠܳܐ ܪܰܒܳܐ</VERS>
      <VERS vnumber="53">ܘܰܨܒܰܘ ܟܽܠܗܽܘܢ ܥܰܡ̈ܡܶܐ ܕܰܚܕܳܖ̈ܰܝܗܽܘܢ ܠܰܡܓܰܡܳܪܽܘ ܐܶܢܽܘܢ. ܐܶܡܰܪܘ ܓܶܝܪ ܕܠܰܝܬ ܠܗܽܘܢ ܪܺܝܫܳܐ ܕܰܡܥܰܕܰܪ ܠܗܽܘܢ. ܗܳܫܳܐ ܬܰܘ ܢܶܬܟܰܬܰܫ ܥܰܡܗܽܘܢ ܘܰܢܪܺܝܡ ܕܽܘܟܪܳܢܗܽܘܢ ܡܶܢ ܒܢܰܝ̈ܢܳܫܳܐ.</VERS>
    </CHAPTER>
    <CHAPTER cnumber="13">
      <VERS vnumber="1">ܘܰܫܡܰܥ ܫܶܡܥܽܘܢ ܕܟܰܢܶܫ ܛܪܺܝܦܽܘܢ ܚܰܝܠܳܐ ܣܰܓܺܝܐܳܐ ܕܢܺܐܬܶܐ ܠܰܐܪܥܳܐ ܕܺܝܗܽܘܕ݂ ܘܢܶܥܛܶܝܗ̇</VERS>
      <VERS vnumber="2">ܘܰܚܙܳܝܗܝ ܠܥܰܡܳܐ ܕܰܕܚܺܝܠ ܘܪܰܬܺܝܬ݂. ܘܰܣܠܶܩ ܠܽܐܘܪܺܫܠܶܡ</VERS>
      <VERS vnumber="3">ܘܟܰܢܶܫ ܠܥܰܡܳܐ. ܘܒܰܝܰܐ ܐܶܢܽܘܢ ܘܶܐܡܰܪ ܠܗܽܘܢ. ܝܳܕܥܺܝܢ ܐܢ̱ܬܽܘܢ ܟܽܠܡܶܕܶܡ ܕܥܶܒܕܶܬ݂ ܐܶܢܳܐ ܘܰܐܚܰܝ̈ ܘܟܽܠܶܗ ܒܶܝܬ ܐܳܒܝ ܥܰܠ ܐܰܦܰܝ̈ ܢܳܡܽܘܣܳܐ ܘܥܰܠ ܐܰܦܰܝ̈ ܒܶܝܬ ܡܰܩܕܫܳܐ. ܩܪ̈ܳܒܶܐ ܘܽܐܘܠܨܳܢ̈ܶܐ ܕܰܚܙܰܝܢ</VERS>
      <VERS vnumber="4">ܘܡܶܛܽܠܗܳܕܶܐ ܗܽܘ ܡܺܝܬܘ ܟܽܠܗܽܘܢ ܐܰܚܰܝ̈ ܥܰܠ ܐܰܦܰܝ̈ ܟܽܠܶܗ ܝܺܣܪܳܐܶܝܠ. ܘܶܐܫܬܰܚܪܶܬ݂ ܐܶܢܳܐ ܒܰܠܚܽܘܕܰܝ</VERS>
      <VERS vnumber="5">ܘܗܳܫܳܐ ܚܳܣ ܠܺܝ ܕܶܐܚܽܘܣ ܥܰܠ ܢܰܦܫܝ ܒܟܽܠ ܙܰܒܢ̈ܶܐ ܕܽܐܘܠܨܳܢܳܐ. ܡܶܛܽܠ ܕܠܳܐ ܗܘܺܝܬ݂. ܡܝܰܬܰܪ ܡܶܢ ܐܰܚܰܝ̈</VERS>
      <VERS vnumber="6">ܒܪܰܡ ܕܶܝܢ: ܐܶܬܟܰܬܰܫ ܥܰܠ ܐܰܦܰܝ̈ ܥܰܡܰܢ: ܘܥܰܠ ܐܰܦܰܝ̈ ܒܶܝܬ ܡܰܩܕܫܰܢ: ܘܥܰܠ ܐܰܦܰܝ̈ ܒܢܰܝ̈ܢ. ܡܶܛܽܠ ܕܶܐܬܟܰܢܰܫܘ ܟܽܠܗܽܘܢ ܥܰܡ̈ܡܶܐ ܠܰܡܓܰܡܳܪܽܘܬܰܢ ܡܶܛܽܠ ܒܶܥܠܕܒܳܒܽܘܬܗܽܘܢ</VERS>
      <VERS vnumber="7">ܘܶܐܬܬܥܺܝܪܰܬ݂ ܘܪܶܬܚܰܬ ܪܽܘܚܶܗ ܕܥܰܡܳܐ: ܒܰܪ ܫܳܥܬܶܗ ܕܰܫܡܰܥ ܡܶܠܰܘ̈ܗܝ</VERS>
      <VERS vnumber="8">ܘܰܥܢܰܘ ܒܩܳܠܳܐ ܪܳܡܳܐ ܘܶܐܡܰܪܘ ܠܶܗ. ܐܰܢ̱ܬ ܗܽܘ ܡܕܰܒܪܳܢܰܢ ܚܠܳܦ ܝܺܗܽܘܕܳܐ ܘܝܽܘܢܳܬܳܢ ܐܰܚܰܝ̈ܟ</VERS>
      <VERS vnumber="9">ܐܰܩܪܶܒ ܩܪ̈ܳܒܰܝܢ. ܘܟܽܠ ܕܬܺܐܡܰܪ ܠܰܢ ܢܶܥܒܶܕ݂</VERS>
      <VERS vnumber="10">ܘܟܰܢܶܫ ܫܶܡܥܽܘܢ ܠܟܽܠܗܽܘܢ ܓܰܒܖ̈ܶܐ ܩܖ̈ܰܒܬܳܢܶܐ. ܘܣܰܪܗܶܒ ܠܰܡܫܰܠܳܡܽܘ ܘܠܰܡܫܰܟܠܳܠܽܘ ܫܽܘܪܳܗ̇ ܕܽܐܘܪܺܫܠܶܡ. ܘܰܐܥܫܢܶܗ ܠܟܽܠ ܟܰܕ ܚܳܕܰܪ</VERS>
      <VERS vnumber="11">ܘܫܰܕܰܪ ܠܝܽܘܢܳܬܳܢ ܒܰܪ ܐܰܒܫܠܳܡ: ܘܥܰܡܶܗ ܚܰܝܠܳܐ ܣܰܓܺܝܐܳܐ: ܠܝܽܘܦܺܐ. ܘܰܐܦܶܩ ܠܰܐܝܠܶܝܢ ܕܺܐܝܬ ܗܘܰܘ ܒܳܗ̇. ܘܰܫܪܳܐ ܬܰܡܳܢ ܗܽܘ</VERS>
      <VERS vnumber="12">ܘܰܫܩܰܠ ܛܪܺܝܦܽܘܢ ܡܶܢ ܦܛܘܠܡܐܝܣ ܒܚܰܝܠܳܐ ܣܰܓܝܐܳܐ: ܠܡܶܥܰܠ ܠܰܐܪܥܳܐ ܕܺܝܗܽܘܕܳܐ. ܘܝܽܘܢܳܬܳܢ ܥܰܡܶܗ ܗܘܳܐ ܟܰܕ ܡܶܬܢܛܰܪ</VERS>
      <VERS vnumber="13">ܫܶܡܥܽܘܢ ܕܶܝܢ ܫܪܳܐ ܥܰܠ ܥܕܺܝܪܳܐ ܠܽܘܩܒܰܠ ܦܩܰܥܬܳܐ</VERS>
      <VERS vnumber="14">ܘܺܝܕܰܥ ܛܪܺܝܦܽܘܢ ܕܩܳܡ ܫܶܡܥܽܘܢ ܚܠܳܦ ܝܽܘܢܳܬܢ ܐܰܚܽܘܗܝ: ܘܕܰܥܬܺܝܕ ܗܽܘ ܠܡܰܩܪܳܒܽܘ ܥܰܡܶܗ. ܘܫܰܕܰܪ ܠܘܳܬܶܗ ܐܺܝܙܓܰܕ̈ܶܐ ܘܶܐܡܰܪ ܠܶܗ</VERS>
      <VERS vnumber="15">ܚܠܳܦ ܟܶܣܦܳܐ ܗܰܘ ܕܚܰܝܳܒ ܗܘܳܐ ܝܽܘܢܳܬܳܢ ܐܰܚܽܘܟ ܒܶܝܬ ܡܰܠܟܳܐ ܡܶܛܽܠ ܨܶܒ̈ܘܳܬܳܐ ܕܰܐܚܺܝܕ݂ ܗܘܳܐ: ܟܪܺܝܟܺܝܢܰܢ ܠܶܗ</VERS>
      <VERS vnumber="16">ܘܗܳܫܳܐ ܫܰܕܰܪ ܡܳܐܐ ܟܰܟܪ̈ܺܝܢ ܕܣܺܐܡܳܐ ܘܰܬܪܶܝܢ ܒܢܰܘ̈ܗܝ ܠܰܗܡܺܝܖ̈ܶܐ: ܕܕܰܠܡܳܐ ܟܰܕ ܢܶܫܪܶܝܘܗܝ ܢܶܣܛܶܐ ܘܢܶܦܪܽܘܩ ܠܶܗ ܡܶܢܰܢ: ܘܫܳܪܶܝܢܰܢ ܠܶܗ</VERS>
      <VERS vnumber="17">ܘܺܝܕܰܥ ܫܶܡܥܽܘܢ ܕܰܒܢܶܟܠܳܐ ܗܽܘ ܡܡܰܠܠܺܝܢ ܥܰܡܶܗ. ܘܫܰܕܰܪ ܟܶܣܦܳܐ ܘܰܛܠܳܝ̈ܶܐ: ܕܰܠܡܳܐ ܢܶܥܒܶܕ݂ ܒܥܶܠܕܳܒܳܒܽܘܬܳܐ ܪܰܒܬܳܐ ܠܺܝܣܪܳܐܶܝܠ ܘܢܺܐܡܰܪ</VERS>
      <VERS vnumber="18">ܥܰܠ ܕܠܳܐ ܫܰܕܰܪ ܟܶܣܦܳܐ ܘܰܛܠܳܝ̈ܶܐ ܗܳܢܽܘܢ ܕܶܐܒܰܕܘ</VERS>
      <VERS vnumber="19">ܘܫܰܕܰܪ ܛܠܳܝ̈ܶܐ ܘܡܳܐܐ ܟܰܟܪ̈ܺܝܢ. ܘܕܰܓܶܠ ܘܠܳܐ ܫܰܕܰܪ ܠܝܽܘܢܳܬܳܢ</VERS>
      <VERS vnumber="20">ܘܡܶܢ ܒܳܬܰܪ ܗܳܠܶܝܢ: ܐܶܬܳܐ ܛܪܺܝܦܽܘܢ ܠܰܡܗܰܠܳܟܽܘ ܒܰܐܪܥܳܐ ܕܺܝܗܽܘܕ݂ ܐܝܟ ܕܢܶܥܛܶܝܗ̇. ܘܶܐܙܰܠ ܒܽܐܘܪܚܳܐ ܕܥܳܕܽܘܪܳܐ. ܘܫܶܡܥܽܘܢ ܘܡܰܫܪܺܝܬܶܗ ܩܳܕܶܡ ܗܘܳܐ ܠܶܗ ܠܟܽܠ ܐܰܬܰܪ ܕܳܐܙܶܠ ܗܘܳܐ</VERS>
      <VERS vnumber="21">ܝܳܬܒܰܝ̈ ܡܶܪܕܳܐ ܕܶܝܢ ܫܰܕܰܪܘ ܠܘܳܬ݂ ܛܪܺܝܦܽܘܢ ܐܺܝܙ̈ܓܰܕܶܐ ܕܢܺܐܬܶܐ ܠܘܳܬܗܽܘܢ ܚܦܺܝܛܳܐܺܝܬ ܒܽܐܘܪܚܳܐ ܡܰܕܒܪܳܝܬܳܐ: ܘܕܰܢܫܰܕܰܪ ܠܗܽܘܢ ܐܰܣܳܢܳܐ</VERS>
      <VERS vnumber="22">ܘܛܰܝܶܒ ܛܪܺܝܦܽܘܢ ܟܽܠܗܽܘܢ ܦܰܪ̈ܳܫܰܘܗܝ ܕܢܺܐܬܶܐ ܒܗܰܘ ܠܺܠܝܳܐ. ܘܰܗܘܳܐ ܬܰܠܓܳܐ ܪܰܒܳܐ. ܘܠܳܐ ܐܶܫܟܰܚ ܕܢܺܐܬܶܐ ܡܶܛܽܠ ܬܰܠܓܳܐ. ܘܰܫܩܰܠ ܘܶܐܬܳܐ ܠܓܶܠܥܳܕ݂</VERS>
      <VERS vnumber="23">ܟܰܕ ܕܶܝܢ ܡܰܛܺܝ ܛܪܺܝܦܽܘܢ ܠܒܶܣ̈ܩܡܶܐ: ܩܰܛܠܶܗ ܠܝܽܘܢܳܬܳܢ ܘܶܐܬܩܒܰܪ ܬܰܡܳܢ</VERS>
      <VERS vnumber="24">ܘܰܗܦܰܟ ܛܪܺܝܦܽܘܢ ܘܶܐܙܰܠ ܠܰܐܪܥܶܗ</VERS>
      <VERS vnumber="25">ܘܫܰܕܰܪ ܫܶܡܥܽܘܢ ܘܰܫܩܰܠ ܓܰܪ̈ܡܰܘܗܝ ܕܝܽܘܢܳܬܳܢ ܐܰܚܽܘܗܝ. ܘܩܰܒܪܶܗ ܒܡܽܘܪܥܺܝܡ ܒܰܡܕܺܝܢܬܳܐ ܕܰܐܒܳܗܰܘ̈ܗܝ</VERS>
      <VERS vnumber="26">ܘܰܒܟܰܘ ܘܶܐܬܶܐܒܶܠܘ ܥܠܰܘܗܝ ܟܽܠܶܗ ܝܺܣܪܳܐܶܝܠ ܝܰܘ̈ܡܳܬܳܐ ܣܰܓܺܝ̈ܐܶܐ</VERS>
      <VERS vnumber="27">ܘܰܒܢܳܐ ܫܶܡܥܽܘܢ ܠܥܶܠ ܡܶܢ ܩܰܒܖ̈ܶܐ ܕܰܐܒܽܘܗܝ ܘܕܰܐܚܰܘ̈ܗܝ. ܘܪܰܡܪܡܶܗ ܒܰܚܙܳܬܶܗ ܒܟܺܐܦ̈ܶܐ ܦܠܺܝ̈ܚܳܬܳܐ: ܕܰܓܠܺܝ̈ܦܳܢ ܡܶܢ ܬܖ̈ܰܝܗܽܘܢ ܓܰܒܰܝ̈ܗܶܝܢ</VERS>
      <VERS vnumber="28">ܘܰܐܩܺܝܡ ܫܒܰܥ ܢܰܦ̈ܫܳܢ ܚܕܳܐ ܠܽܘܩܒܰܠ ܚܕܳܐ: ܠܰܐܒܽܘܗܝ ܘܠܶܐܡܶܗ ܘܠܰܐܪ̈ܒܥܳܬܰܝܗܽܘܢ ܐܰܚܰܘ̈ܗܝ</VERS>
      <VERS vnumber="29">ܘܰܥܒܰܕ ܡܳܐܟܶܢܳܘ̈ܣ. ܘܰܐܩܺܝܡ ܠܗܶܝܢ ܐܶܣܛܽܘܢ̈ܶܐ ܪܰܘܪ̈ܒܶܐ. ܘܰܓܠܰܦ ܥܰܠ ܐܶܣܛܽܘ̈ܢܶܐ: ܟܽܠ ܡܳܐܢܰܝ̈ ܙܰܝܢܳܐ ܕܰܩܪܳܒܳܐ ܠܰܫܡܳܐ ܕܰܠܥܳܠܰܡ. ܥܰܠ ܓܶܢܒ ܡܳܐܢܰܝ̈ ܙܰܝܢܳܐ: ܥܒܰܕ ܐܶܠܦ̈ܶܐ ܓܠܺܝ̈ܦܳܬܳܐ ܘܪܰܡܪܶܡ. ܕܰܗܘܰܝ̈ ܡܶܬܚܰܙ̈ܝܳܢ ܠܟܽܠ ܢܳܚܬܰܝ̈ ܝܰܡܳܐ</VERS>
      <VERS vnumber="30">ܗܳܢܳܐ ܩܰܒܪܳܐ ܕܰܥܒܰܕ ܫܶܡܥܽܘܢ ܒܡܽܘܪܥܺܝܡ ܥܕܰܡܳܐ ܠܝܰܘܡܳܢܳܐ</VERS>
      <VERS vnumber="31">ܛܪܺܝܦܽܘܢ ܕܶܝܢ ܡܗܰܠܶܟ ܗܘܳܐ ܒܢܶܟܠܳܐ ܥܰܡ ܐܰܢܛܝܰܟܳܘܣ ܡܰܠܟܳܐ ܪܰܒܳܐ. ܘܩܰܛܠܶܗ</VERS>
      <VERS vnumber="32">ܘܰܐܡܠܶܟ ܚܠܳܦܰܘܗܝ. ܘܰܩܛܰܪ ܬܳܓܳܐ ܕܰܐܣܝܰܐ. ܘܰܥܒܰܕ݂ ܡܚܽܘܬܳܐ ܪܰܒܬܳܐ ܒܰܐܪܥܳܐ</VERS>
      <VERS vnumber="33">ܘܰܒܢܳܐ ܫܶܡܥܽܘܢ ܚܶܣ̈ܢܶܝܗ̇ ܕܺܝܗܽܘܕܳܐ: ܘܰܐܚܕܰܪ ܐܶܢܽܘܢ ܒܡܰܓܕ̈ܠܶܐ ܪ̈ܳܡܶܐ: ܘܰܒܫܽܘܖ̈ܶܐ ܪܰܘܪ̈ܒܶܐ: ܘܰܒܬܰܪ̈ܥܶܐ ܘܰܒܡܽܘ̈ܟܠܶܐ. ܘܣܳܡ ܐܰܣܳܢܳܐ ܒܚܶܣ̈ܢܶܐ</VERS>
      <VERS vnumber="34">ܘܰܓܒܳܐ ܫܶܡܥܽܘܢ ܓܰܒܖ̈ܶܐ: ܘܫܰܕܰܪ ܠܘܳܬ ܕܺܡܰܛܪܺܝܳܘܣ ܡܰܠܟܳܐ ܠܡܶܥܒܰܕ݂ ܫܽܘܒܩܳܢܳܐ ܠܰܐܪܥܳܐ. ܡܶܛܽܠ ܕܟܽܠܗܽܘܢ ܣܽܘܥܪ̈ܳܢܰܘܗܝ ܕܺܛܪܺܝܦܽܘܢ ܚܛܽܘܦܝܳܐ ܐܺܝܬܰܝܗܽܘܢ ܗܘܰܘ</VERS>
      <VERS vnumber="35">ܘܫܰܕܰܪ ܕܺܡܰܛܪܺܝܳܘܣ ܡܰܠܟܳܐ ܐܰܝܟ ܗܳܠܶܝܢ ܡ̈ܶܠܶܐ. ܘܰܟܬܰܒ ܠܶܗ ܥܶܢܝܳܢܳܐ ܒܶܐܓܰܪܬܳܐ ܗܳܟܰܢܳܐ</VERS>
      <VERS vnumber="36">ܕܺܡܰܛܪܺܝܳܘܣ ܡܰܠܟܳܐ: ܠܫܶܡܥܽܘܢ ܪܰܒ ܟܳܗ̈ܢܶܐ ܘܪܳܚܡܳܐ ܕܡܰܠܟܳܐ: ܘܰܠܣܳܒ̈ܶܐ ܘܰܠܥܰܡܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="37">ܟܠܺܝܠܳܐ ܕܕܰܗܒܳܐ ܘܰܫܠܺܝܚܽܘܬܳܐ ܕܫܰܕܰܪܬܽܘܢ ܠܰܢ ܩܰܒܶܠܢ. ܘܰܥܬܺܝܕܺܝܢܰܢ ܠܡܶܥܒܰܕ݂ ܠܟܽܘܢ ܫܠܳܡܳܐ ܪܰܒܳܐ: ܘܰܕܢܶܟܬܽܘܒ ܠܰܐܝܠܶܝܢ ܕܰܥܒܺܝܕܺܝܢ ܥܰܠ ܨܶܒ̈ܘܳܬܳܐ: ܕܢܶܫܒܩܽܘܢ ܠܟܽܘܢ ܫܩ̈ܳܠܶܐ</VERS>
      <VERS vnumber="38">ܘܟܽܠ ܕܰܫܠܰܚܢ ܠܟܽܘܢ ܩܰܝܳܡ. ܘܚܶܣ̈ܢܶܐ ܕܰܒܢܰܝܬܽܘܢ: ܕܺܝܠܟܽܘܢ ܢܶܗܘܽܘܢ</VERS>
      <VERS vnumber="39">ܘܫܳܩܒܩܺܝܢܰܢ ܕܶܝܢ ܐܳܦ ܚܛܳܗ̈ܶܐ ܘܣܰܟ̈ܠܘܳܬܳܐ ܕܰܥܕܰܡܳܐ ܠܝܰܘܡܳܢܳܐ: ܘܰܟܠܺܝܠܳܐ ܗܰܘ ܕܚܰܝܳܒܺܝܢ ܗܘܰܝܬܽܘܢ</VERS>
      <VERS vnumber="40">ܘܟܽܠ ܡܰܢ ܕܝܳܗܶܒ ܗܘܳܐ ܡܰܟܣܳܐ ܒܽܐܘܪܺܫܠܶܡ: ܡܶܟܺܝܠ ܠܳܐ ܢܶܗܘܶܐ ܝܳܗܶܒ. ܘܟܽܠ ܡܰܢܽܘ ܡܶܢ ܕܺܝܠܟܽܘܢ ܕܨܳܒܶܝܢ ܕܢܶܬܟܰܬܒܽܘܢ ܥܰܡ ܕܺܝܠܰܢ: ܢܶܬܟܰܬܒܽܘܢ. ܘܢܶܗܘܶܐ ܒܰܝܢܳܬܰܢ ܫܠܳܡܳܐ</VERS>
      <VERS vnumber="41">ܒܰܫܢܰܬ݂ ܡܳܐܐ ܘܫܰܒܥܺܝܢ: ܐܶܬܬܪܺܝܡ ܢܺܝܪܳܐ ܕܥܰܡ̈ܡܶܐ ܡܶܢ ܝܺܣܪܳܐܶܝܠ</VERS>
      <VERS vnumber="42">ܘܫܰܪܺܝܘ ܥܰܡܳܐ ܟܳܬܒܺܝܢ ܘܫܳܩܠܺܝܢ: ܘܝܳܗܒܺܝܢ ܒܫܰܢܬܳܐ ܩܰܕܡܳܝܬܳܐ: ܒܰܫܡܶܗ ܕܫܶܡܥܽܘܢ ܪܰܒ ܟܳܗܢ̈ܶܐ ܪܰܒܳܐ ܘܪܺܝܫܳܐ ܘܰܡܕܰܒܪܳܢܳܐ ܕܺܝܗܽܘܕܳܝܶܐ</VERS>
      <VERS vnumber="43">ܒܗܳܢܽܘܢ ܝܰܘ̈ܡܳܬܳܐ: ܝܺܬܶܒ ܫܶܡܥܽܘܢ ܥܰܠ ܥܶܐܙܳܐ: ܘܚܰܕܪܳܗ̇ ܒܡܰܫܪܺܝܬܳܐ. ܘܰܥܒܰܕ ܡܰܓܕ̈ܠܶܐ ܕܩܰܝܣܳܐ ܥܰܫܺܝ̈ܢܶܐ. ܘܰܩܪܶܒ ܠܫܽܘܪܳܐ ܕܰܡܕܺܝܢܬܳܐ. ܘܰܗܓܰܡ ܚܰܕ ܡܰܓܕܠܳܐ. ܘܰܐܚܕܳܗ̇ ܠܰܡܕܺܝܢܬܳܐ</VERS>
      <VERS vnumber="44">ܘܰܫܘܰܪܘ ܘܰܢܦܰܩܘ ܡܶܢ ܓܰܘ ܡܰܓ̈ܕܠܳܐ ܕܩܰܝܣܳܐ ܓܰܒܖ̈ܶܐ ܕܚܰܝܠܳܐ. ܘܰܢܚܶܬܘ ܠܰܡܕܺܝܢܬܳܐ. ܘܰܗܘܳܐ ܙܰܘܥܳܐ ܪܰܒܳܐ ܒܓܰܘ ܡܕܺܝܢܬܳܐ</VERS>
      <VERS vnumber="45">ܘܰܣܠܶܩܘ ܒܢܰܝ̈ ܡܕܺܝܢܬܳܐ ܥܰܡ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܟܰܕ݂ ܡܣܰܕܩܺܝܢ ܢܰܚܬܰܝ̈ܗܽܘܢ. ܘܰܓܥܰܘ ܒܩܳܠܳܐ ܪܳܡܳܐ ܘܒܥܰܘ ܡܶܢ ܫܶܡܥܽܘܢ ܕܢܶܬܶܠ ܠܗܽܘܢ ܝܰܡܺܝܢܳܐ</VERS>
      <VERS vnumber="46">ܘܶܐܡܰܪܘ ܠܶܗ. ܠܳܐ ܬܶܥܒܶܕ ܠܰܢ ܐܰܝܟ ܒܺܝܫܽܘܬܰܢ: ܐܶܠܳܐ ܐܰܝܟ ܛܰܝܒܽܘܬܳܟ</VERS>
      <VERS vnumber="47">ܘܰܫܒܰܩ ܐܶܢܽܘܢ ܫܶܡܥܽܘܢ ܘܠܳܐ ܐܰܩܪܶܒ ܥܰܡܗܽܘܢ. ܘܰܐܦܶܩ ܐܶܢܽܘܢ ܡܶܢ ܡܺܕܝܢܬܳܐ. ܘܕܰܟܺܝ ܒ̈ܳܬܶܐ ܐܰܝܟܳܐ ܕܺܐܝܬ ܗܘܳܐ ܦܬܰܟܖ̈ܶܐ. ܘܗܳܟܰܢܳܐ ܥ̣ܰܠ ܠܳܗ̇ ܟܰܕ ܡܫܰܒܰܚ ܘܰܡܒܰܪܶܟ</VERS>
      <VERS vnumber="48">ܘܰܐܦܶܩ ܡܶܢܳܗ̇ ܟܽܠܳܗ̇ ܛܰܡܐܽܘܬܳܐ. ܘܰܐܘܬܶܒ ܬܰܡܳܢ ܓܰܒܖ̈ܶܐ ܐܰܝܠܶܝܢ ܕܡܶܨܛܒܶܝܢ ܒܢܳܡܽܘܣܳܐ. ܘܰܒܢܳܐ ܒܳܗ̇ ܚܶܣܢܳܐ. ܘܰܥܒܰܕ ܠܶܗ ܒܳܗ̇ ܒܰܝܬܳܐ</VERS>
      <VERS vnumber="49">ܝܳܬܒܰܝ̈ ܡܶܪܕܳܐ ܕܶܝܢ ܕܒܽܐܘܪܺܫܠܶܡ ܡܶܬܟܠܶܝܢ ܗܘܰܘ ܠܡܶܥܰܠ ܘܰܠܡܶܦܰܩ: ܘܰܠܡܶܙܒܰܢ ܘܠܰܡܙܰܒܳܢܽܘ. ܘܰܟܦܶܢܘ ܣܰܓܺܝ. ܘܡܺܝܬܘ ܡܶܢܗܽܘܢ ܣܰܓܺܝ̈ܐܶܐ ܡܶܢ ܟܰܦܢܳܐ</VERS>
      <VERS vnumber="50">ܘܰܒܥܰܘ ܡܶܢ ܫܶܡܥܽܘܢ ܕܢܶܬܶܠ ܠܗܽܘܢ ܝܰܡܺܝܢܳܐ. ܘܝܰܗܒ ܠܗܽܘܢ. ܘܰܐܦܶܩ ܐܶܢܽܘܢ ܡܶܢ ܬܰܡܳܢ. ܘܕܰܟܝܶܗ ܠܒܶܝܬ ܡܶܪܕܳܐ ܡܶܢ ܟܽܠܳܗ̇ ܛܰܡܐܽܘܬܳܐ</VERS>
      <VERS vnumber="51">ܘܥ̣ܰܠܘ ܠܒܶܝܬ ܡܶܪܕܳܐ: ܒܥܶܣܪܺܝܢ ܘܰܬܠܳܬܳܐ ܒܝܰܪܚܳܐ ܕܰܬܪܶܝܢ: ܒܰܫܢܰܬ݂ ܡܳܐܐ ܘܫܰܒܥܺܝܢ ܘܰܚܕܳܐ: ܒܚܰܕܽܘܬܳܐ ܘܰܒܬܶܫܒܽܘܚܬܳܐ: ܘܒܽܐܘܫܰܥ̈ܢܶܐ: ܘܰܒܩܺܝܬܳܖ̈ܶܐ ܘܰܒܟܶܢܳܖ̈ܶܐ. ܡܶܛܽܠ ܕܶܐܬܬܒܰܪ ܒܥܶܠܕܒܳܒܳܐ ܪܰܒܳܐ ܡܶܢ ܝܺܣܪܳܐܶܝܠ. ܘܰܫܠܺܝ ܢܽܘܟܪܳܝܳܐ ܡܶܢ ܕܰܠܡܰܩܪܳܒܽܘ ܥܰܡ ܝܺܣܪܳܐܶܝܠ</VERS>
      <VERS vnumber="52">ܘܰܐܩܺܝܡܘ ܕܰܗܘܰܘ ܥܳܒܕܺܝܢ ܠܶܗ ܠܗܳܢܳܐ ܝܰܘܡܳܐ ܒܟܽܠ ܫܢܳܐ ܘܰܫܢܳܐ: ܘܰܒܒܽܘܣܳܡܳܐ ܘܰܒܚܰܕܽܘܬܳܐ</VERS>
      <VERS vnumber="53">ܘܰܐܥܫܶܢܘ ܠܛܽܘܪܳܐ ܕܗܰܝܟܠܳܐ ܕܥܰܠ ܓܶܢܒ ܒܶܝܬ ܡܶܪܕܳܐ. ܘܥܳܡܰܪ ܗܘܳܐ ܬܰܡܳܢ ܫܶܡܥܽܘܢ ܗܽܘ ܘܰܒܢܰܝ̈ ܒܰܝܬܶܗ ܥܰܡܶܗ</VERS>
      <VERS vnumber="54">ܘܰܚܙܳܐ ܫܶܡܥܽܘܢ ܠܝܽܘܚܰܢܳܢ ܒܪܶܗ ܕܓܰܢܒܳܪ ܗܽܘ. ܘܰܐܩܺܝܡܶܗ ܡܕܰܒܪܳܢܳܐ ܕܟܽܠܗܽܘܢ ܚܰܝ̈ܠܶܐ. ܘܰܥܡܰܪ ܗܽܘ ܒܰܓܙܺܝܪܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܘܒܰܫܢܰܬ݂ ܡܳܐܐ ܘܫܰܒܥܺܝܢ ܘܬܰܪܬܶܝܢ: ܟܰܢܶܫ ܕܺܡܰܛܪܺܝܳܘܣ ܠܚܰܝܠܶܗ. ܘܶܐܙܰܠ ܠܳܡܕܰܝ ܕܰܢܟܰܢܶܫ ܠܶܗ ܚܰܝܠܳܐ ܘܢܰܩܪܶܒ ܥܰܡ ܛܪܺܝܦܽܘܢ</VERS>
      <VERS vnumber="2">ܘܰܫܡܰܥ ܐܰܪܣܰܩ ܡܰܠܟܳܐ ܕܦܳܪܶܣ ܘܰܕܡܳܕܰܝ: ܕܶܐܬܳܐ ܕܺܡܰܛܪܺܝܳܘܣ ܠܰܬܚܽܘܡܰܘ̈ܗܝ: ܘܫܰܕܰܪ ܠܚܰܕ ܡܶܢ ܪܰܘܪ̈ܒܳܢܰܘܗܝ ܕܢܶܐܚܕܺܝܘܗܝ ܟܰܕ ܚܰܝ</VERS>
      <VERS vnumber="3">ܘܶܐܙܰܠ ܘܰܡܚܳܗ̇ ܠܡܰܫܪܺܝܬܶܗ ܕܕܺܡܰܛܪܺܝܳܘܣ: ܘܰܐܚܕܶܗ. ܘܰܐܝܬܝܶܗ ܠܘܳܬ݂ ܐܰܪܣܰܩ. ܘܰܐܪܡܝܶܗ ܒܶܝܬ ܐܰܣܺܝܖ̈ܶܐ</VERS>
      <VERS vnumber="4">ܘܫܠܝܰܬ݂ ܘܶܐܬܬܢܺܝܚܰܬ݂ ܐܰܪܥܳܐ ܟܽܠܗܽܘܢ ܝܰܘ̈ܡܳܬܶܗ ܕܫܶܡܥܽܘܢ. ܘܰܥܒܰܕ݂ ܛܳܒ̈ܳܬܳܐ ܠܥܰܡܶܗ. ܘܰܫܦܰܪ ܠܗܽܘܢ ܫܽܘܠܛܳܢܶܗ ܘܬܶܫܒܽܘܚܬܶܗ ܟܽܠܗܽܘܢ ܝܰܘ̈ܡܳܬܶܗ</VERS>
      <VERS vnumber="5">ܘܥܰܡ ܟܽܠܳܗ̇ ܬܶܫܒܽܘܚܬܶܗ. ܘܰܫܩܰܠ ܠܝܽܘܦܺܐ ܠܰܠܡܺܐܢܳܐ. ܘܰܥܒܰܕ݂ ܡܰܥܠܳܢܳܐ ܠܶܐܠܦ̈ܶܐ ܕܝܰܡܳܐ</VERS>
      <VERS vnumber="6">ܘܰܐܦܬܺܝ ܘܰܐܘܪܶܒ ܬܚܽܘ̈ܡܶܐ ܕܥܰܡܶܗ. ܘܰܐܚܕܳܗ̇ ܠܟܽܠܳܗ̇ ܐܰܪܥܗܽܘܢ</VERS>
      <VERS vnumber="7">ܘܟܰܢܶܫ ܫܒܺܝܬܳܐ ܣܰܓܺܝܐܬܳܐ. ܘܰܐܫܠܶܛ ܥܰܠ ܓܙܺܝܪܳܐ ܘܥܰܠ ܒܶܝܬ ܫܽܘܖ̈ܶܐ ܘܥܰܠ ܒܶܝܬ ܡܶܪܕܳܐ. ܘܰܥܛܳܐ ܘܰܐܪܺܝܡ ܡܶܢܗܽܘܢ ܟܽܠܳܗ̇ ܛܰܡܐܽܘܬܳܐ. ܘܠܳܐ ܐܺܝܬ ܗܘܳܐ ܕܩܳܐܶܡ ܠܩܽܘܒܠܶܗ</VERS>
      <VERS vnumber="8">ܘܥܳܡܪܺܝܢ ܗܘܰܘ ܘܦܳܠܚܺܝܢ ܐܰܪܥܗܽܘܢ ܒܰܫܠܳܡܳܐ. ܘܰܐܪܥܳܐ ܝܳܗܒܳܐ ܗܘܳܬ݂ ܥܰܠ̈ܠܳܬܳܗ̇: ܘܺܐܝ̈ܠܳܢܶܐ ܕܰܐܪܥܳܐ ܦܺܐܖ̈ܰܝܗܽܘܢ</VERS>
      <VERS vnumber="9">ܣܳܒ̈ܶܐ ܒܫܽܘ̈ܩܶܐ ܝܳܬܒܺܝܢ ܗܘܰܘ. ܘܟܽܠܗܽܘܢ ܥܰܠ ܛܳܒ̈ܳܬܳܐ ܡܶܬܡܰܠܟܺܝܢ ܗܘܰܘ. ܘܰܥܠܰܝ̈ܡܶܐ ܐܶܬܟܰܣܺܝܘ ܬܶܫܒܽܘܚܬܳܐ: ܘܠܳܐ ܡܳܐܢ̈ܶܐ ܕܰܩܪܳܒܳܐ</VERS>
      <VERS vnumber="10">ܘܝܰܗܒ ܬܽܘܪܣܳܝܳܐ ܠܰܡܕܺܝ̈ܢܳܬܳܐ. ܘܰܐܥܫܶܢ ܐܶܢܶܝܢ ܒܡܳܐܢܰܝ̈ ܚܶܣܢ̈ܶܐ: ܥܕܰܡܳܐ ܕܶܐܫܬܰܡܰܗ ܫܡܳܐ ܕܬܶܫܒܽܘܚܬܶܗ ܒܟܽܠܗܽܘܢ ܣܰܘ̈ܦܶܝܗ̇ ܕܰܐܪܥܳܐ</VERS>
      <VERS vnumber="11">ܘܰܥܒܰܕ݂ ܫܠܳܡܳܐ ܒܰܐܪܥܳܐ. ܘܶܐܬܒܰܣܰܡ ܝܺܣܪܳܐܶܝܠ ܒܒܽܘܣܳܡܳܐ ܪܰܒܳܐ</VERS>
      <VERS vnumber="12">ܘܺܝܬܶܒܘ ܐ̱ܢܳܫ ܬܶܚܝܬ ܓܽܘܦܢܰܘ̈ܗܝ ܘܰܬܚܶܝܬ ܬܺܐܢܰܘ̈ܗܝ. ܘܠܳܐ ܐܺܝܬ ܗܘܳܐ ܕܰܡܕܰܚܶܠ ܠܗܽܘܢ</VERS>
      <VERS vnumber="13">ܘܶܐܬܓܰܡܪܘ ܘܶܐܬܛܰܠܩܘ ܡܶܢܗܽܘܢ ܒܥܶܠܕܒܳܒ̈ܶܐ ܩܖ̈ܰܒܬܳܢܶܐ ܡܶܢ ܐܰܪܥܳܐ. ܘܳܐܦ ܡܰܠ̈ܟܶܐ ܐܶܬܬܒܰܪܘ ܒܗܳܢܽܘܢ ܝܰܘ̈ܡܳܬܳܐ</VERS>
      <VERS vnumber="14">ܘܫܰܕܰܪ ܘܚܰܝܶܠ ܠܟܽܠܗܽܘܢ ܡܶܣܟܺܢ̈ܶܐ ܕܥܰܡܶܗ. ܘܰܥܛܳܐ ܘܰܐܪܺܝܡ ܠܟܽܠ ܪܽܘܫܥܳܐ ܘܥܰܘܠܳܐ ܘܒܺܝܫܬܳܐ. ܘܢܳܡܽܘܣܳܐ ܦܩܰܕ݂</VERS>
      <VERS vnumber="15">ܘܩܺܘܕܫܳܐ ܫܰܒܰܚ. ܘܰܐܣܓܺܝ ܡܳܐܢ̈ܶܐ ܕܒܶܝܬ ܡܰܩܕܫܳܐ</VERS>
      <VERS vnumber="16">ܘܰܫܡܰܥܘ ܒܢܰܝ̈ ܪܽܗܘܡܺܝ ܕܡܺܝܬ ܝܽܘܢܳܬܳܢ: ܐܳܦ ܠܶܐܣܦܰܪ̈ܛܳܝܶܐ ܐܶܫܬܡܰܥ. ܘܶܐܬܬܥܺܝܩܘ ܥܳܩܬܳܐ ܪܰܒܬܳܐ</VERS>
      <VERS vnumber="17">ܟܰܕ ܕܶܝܢ ܫܡܰܥܘ ܕܫܶܡܥܽܘܢ ܐܰܚܽܘܗܝ ܗܘܳܐ ܚܠܳܦܰܘܗܝ ܪܰܒ ܟܳܗ̈ܢܶܐ: ܘܶܐܚܰܕ ܐܰܪܥܳܐ ܘܰܡܕܺܝ̈ܢܳܬܳܐ ܘܟܽܠ ܕܰܒܗܶܝܢ</VERS>
      <VERS vnumber="18">ܟܬܰܒܘ ܠܶܗ ܒܦܰܢܩܺܝܬܳܐ ܕܰܢܚܳܫܳܐ ܠܰܡܚܰܕܳܬܽܘ ܠܘܳܬܶܗ ܪܳܚܡܽܘܬܳܐ ܘܥܽܘܕܪܳܢܳܐ ܕܰܐܩܺܝܡܘ ܥܰܡ ܝܺܗܽܘܕܳܐ ܘܥܰܡ ܝܽܘܢܳܬܳܢ ܐܰܚܰܘ̈ܗܝ</VERS>
      <VERS vnumber="19">ܘܶܐܬܩܪܺܝ ܩܕܳܡ ܟܶܢܫܳܐ ܒܽܐܘܪܺܫܠܶܡ</VERS>
      <VERS vnumber="20">ܘܗܳܢܰܘ ܦܶܚܡܳܗ̇ ܕܶܐܓܰܪܬܳܐ ܕܫܰܕܰܪܘ ܐܶܣܦܰܪ̈ܛܳܝܶܐ. ܪܺܝܫܳܐ ܕܶܐܣܦܰܪ̈ܛܳܝܶܐ ܘܰܡܕܺܝ̈ܢܳܬܳܐ ܠܫܶܡܥܘܢ ܪܰܒ ܟܳܗܢ̈ܶܐ ܪܰܒܳܐ: ܘܰܠܣܰܒ̈ܶܐ ܘܰܠܟܳܗ̈ܢܶܐ ܘܰܠܫܰܪܟܳܐ ܕܥܰܡܳܐ ܕܺܝܗܽܘܕܳܝ̈ܶܐ ܐܰܚܰܝ̈ܢ: ܫܠܳܡ</VERS>
      <VERS vnumber="21">ܣܳܒ̈ܶܐ ܕܶܐܫܬܰܕܰܪܘ ܠܘܳܬܰܢ: ܐܰܘܕܥܽܘܢ ܥܰܠ ܫܠܳܡܳܐ ܕܺܐܝܬ ܠܟܽܘܢ: ܘܥܰܠ ܐܺܝܩܰܪܬܟܽܘܢ ܘܥܰܠ ܬܶܫܒܽܘܚܬܟܽܘܢ. ܘܚܳܕܶܝܢ ܣܰܓܺܝ ܒܡܶܐܬܺܝܬܗܽܘܢ</VERS>
      <VERS vnumber="22">ܘܰܟܬܰܒܢ ܟܽܠܡܶܕܶܡ ܕܶܐܬܶܐܡܰܪ ܡܶܢܗܽܘܢ ܒܶܝܬ ܒܽܘܠܳܐ ܕܥܰܡܰܢ ܗܳܟܰܢܳܐ. ܢܘܡܢܝܘܣ ܒܰܪ ܐܰܢܛܝܰܟܳܘܣ ܘܐܢܛܝܦܛܪܘܣ ܒܰܪ ܐܺܝܳܣܽܘܢ ܕܺܝܗܽܘ̈ܕܳܝܶܐ: ܐܶܬܰܘ ܠܘܳܬܰܢ: ܕܰܢܚܰܕܬܽܘܢ ܪܳܚܡܽܘܬܳܐ ܨܶܐܕܰܝܢ</VERS>
      <VERS vnumber="23">ܘܰܫܦܰܪ ܠܥܰܡܳܐ ܕܰܢܩܰܒܶܠ ܡܶܢܗܽܘܢ ܪܳܚܡܽܘܬܳܐ. ܘܩܰܒܶܠܘ ܐܶܢܽܘܢ ܠܓܰܒܖ̈ܶܐ ܒܬܶܫܒܽܘܚܬܳܐ. ܘܣܳܡܘ ܦܶܚܡܳܐ ܕܶܐܓܪ̈ܳܬܗܽܘܢ ܒܶܝܬ ܓܰܙܳܐ ܕܰܟܬܳܒ̈ܶܐ. ܕܢܶܗܘ̈ܝܳܢ ܠܥܰܡܳܐ ܕܶܣܦܰܪ̈ܛܳܝܶܐ ܠܕܽܘܟܪܳܢܳܐ. ܦܶܚܡܗܶܝܢ ܕܶܝܢ ܕܗܳܠܶܝܢ ܘܥܶܢܝܳܢܗܶܝܢ: ܟܬܰܒܘ ܫܶܡܥܽܘܢ ܪܰܒ ܟܳܗ̈ܢܶܐ</VERS>
      <VERS vnumber="24">ܡܶܢ ܒܳܬܰܪ ܕܶܝܢ ܗܳܠܶܝܢ: ܫܰܕܰܪ ܫܶܡܥܽܘܢ ܠܢܘܡܢܝܘܣ ܠܪܽܗܘܡܺܝ: ܟܰܕ ܐܺܝܬ ܥܠܰܘܗܝ ܡܓܰܢܳܐ ܪܰܒܬܳܐ ܕܕܰܗܒܳܐ ܕܳܐܠܶܦ ܡܢܺܝ̈ܢ: ܠܰܡܩܳܡܽܘ ܥܰܡܗܽܘܢ ܥܽܘܕܪܳܢܳܐ</VERS>
      <VERS vnumber="25">ܟܰܕ ܫܡܰܥ ܕܶܝܢ ܥܰܡܳܐ ܗܳܠܶܝܢ ܡ̈ܶܠܶܐ ܐܶܡܰܪܘ. ܡܳܢܳܐ ܛܰܝܒܽܘܬܳܐ ܢܶܦܪܥܺܝܘܗܝ ܠܫܶܡܥܽܘܢ ܪܰܒ ܟܳܗ̈ܢܶܐ ܘܠܰܒܢܰܘ̈ܗܝ</VERS>
      <VERS vnumber="26">ܕܶܐܬܚܰܝܠܘ ܓܶܝܪ ܗܽܘ ܘܰܐܚܰܘ̈ܗܝ ܘܟܽܠܶܗ ܒܶܝܬ ܐܰܒܽܘܗܝ: ܘܰܐܩܪܶܒܘ ܥܰܡ ܒܥܶܠܕܒܳܒܰܘ̈ܗܝ ܕܺܝܣܪܳܐܶܝܠ. ܘܰܕܚܰܩܘ ܐܶܢܽܘܢ ܡܶܢܗܽܘܢ: ܘܺܝܪܶܬܘ ܐܶܢܽܘܢ. ܘܰܐܩܺܝܘܡܘ ܠܫܶܡܥܽܘܢ ܚܺܐܪܽܘܬܳܐ. ܘܰܟܬܰܒܘ ܒܦܰܢܩܺܝܬܳܐ ܕܰܢܚܰܫܳܐ: ܘܣܳܡܘ ܥܰܠ ܐܶܣܛܽܘܢܳܐ ܒܛܽܘܪܳܐ ܕܨܶܗܝܽܘܢ</VERS>
      <VERS vnumber="27">ܘܗܳܢܰܘ ܦܶܚܡܶܗ ܕܰܟܬܳܒܳܐ. ܒܰܬܡܳܢܥܶܣܪܳܐ ܒܰܐܝܠܽܘܠ ܒܰܫܢܰܬ݂ ܡܳܐܐ ܘܫܰܒܥܺܝܢ ܘܬܰܪܬܶܝܢ. ܗܳܕܶܐ ܫܰܢܬܳܐ ܕܰܬܠܳܬ ܠܫܶܡܥܽܘܢ ܪܰܒ ܟܳܗ̈ܢܶܐ ܪܰܒܳܐ</VERS>
      <VERS vnumber="28">ܒܺܝܣܪܳܐܶܝܠ: ܒܰܟܢܽܘܫܬܳܐ ܪܰܒܬܳܐ ܕܟܳܗ̈ܢܶܐ ܘܰܕܥܰܡܳܐ: ܘܪ̈ܺܝܫܰܝ ܥܰܡܳܐ ܘܰܕܣܰܒ̈ܶܐ ܕܰܐܪܥܳܐ: ܐܰܘܕܰܥܢܳܟܽܘܢ</VERS>
      <VERS vnumber="29">ܡܶܛܽܠ ܕܣܰܓܺܝ ܙܰܒ̈ܢܳܬܳܐ ܗܘܰܘ ܩܪ̈ܳܒܶܐ ܒܰܐܪܥܳܐ. ܫܶܡܥܽܘܢ ܕܶܝܢ ܒܶܪܗ ܕܡܰܬܺܝܬܳܐ: ܡܶܢ ܒܢܰܘ̈ܗܝ ܕܝܽܘܢܳܕܳܒ ܘܰܐܚܰܘ̈ܗܝ: ܐܰܫܠܶܡܘ ܢܰܦܫܗܽܘܢ ܠܩܽܘܢܕܺܝܢܳܘܣ. ܘܩܳܡܘ ܠܽܘܩܒܰܠ ܒܥܶܠܕܒܳܒ̈ܶܐ ܕܥܰܡܗܽܘܢ. ܕܰܐܝܟܰܢܳܐ ܢܩܽܘܡ ܢܳܡܽܘܣܗܽܘܢ ܘܒܶܝܬ ܡܰܩܕܫܗܽܘܢ. ܘܰܒܬܶܫܒܽܘܚܬܳܐ ܪܰܒܬܳܐ ܫܰܒܚܽܘܗܝ ܠܥܰܡܗܽܘܢ</VERS>
      <VERS vnumber="30">ܘܟܰܢܶܫ ܝܽܘܢܳܬܳܢ ܠܥܰܡܶܗ ܘܰܗܘܳܐ ܠܗܽܘܢ ܪܰܒ ܟܳܗ̈ܢܶܐ: ܘܶܐܬܰܟܰܢܰܫ ܠܘܳܬ ܥܰܡܶܗ</VERS>
      <VERS vnumber="31">ܘܶܐܬܚܰܫܰܒܘ ܒܥܶܠܕܒܳܒܰܝ̈ܗܽܘܢ ܠܡܶܐܬܳܐ ܠܰܐܪܥܗܽܘܢ ܕܰܢܓܰܡܪܽܘܢܳܗ̇ ܘܰܠܡܰܘܫܳܛܽܘ ܐܺܝܕܳܐ ܥܰܠ ܒܶܝܬ ܡܰܩܕܫܗܽܘܢ</VERS>
      <VERS vnumber="32">ܗܳܝܕܶܝܢ ܩܳܡ ܫܶܡܥܽܘܢ ܘܰܐܩܪܶܒ ܥܰܠ ܐܰܦܰܝ̈ ܥܰܡܶܗ. ܘܰܐܦܶܩ ܢܰܦ̈ܩܳܬܳܐ ܣܰܓܺܝ̈ܐܳܬܳܐ ܡܶܢ ܕܺܝܠܶܗ. ܘܝܰܗܒ ܙܰܝܢܳܐ ܠܓܰܒܖ̈ܶܐ ܕܚܰܝܠܳܐ ܒܢܰܝ̈ ܥܰܡܶܗ. ܘܝܰܗܒ ܠܗܽܘܢ ܡܰܘ̈ܗܒܳܬܳܐ</VERS>
      <VERS vnumber="33">ܘܰܐܥܫܶܢ ܡܕܺܝ̈ܢܳܬܳܐ ܕܺܝܗܽܘܕܳܐ: ܘܰܠܒܶܝܬ ܫܽܘܖ̈ܶܐ ܕܥܰܠ ܬܚܽܘ̈ܡܶܝܗ̇ ܕܺܝܗܽܘܕܳܐ: ܐܰܝܟܳܐ ܕܣܺܝܡ ܗܘܳܐ ܡܶܢ ܩܕܺܝܡ ܙܰܝܢܳܐ ܕܰܡܕܺܝ̈ܢܳܬܳܐ. ܘܰܐܩܺܝܡ ܬܰܡܳܢ ܢܳܛܽܘܖ̈ܶܐ ܓܰܒܖ̈ܶܐ ܕܺܝܗܽܘܕܳܐ</VERS>
      <VERS vnumber="34">ܘܰܐܥܫܶܢ ܒܚܶܣ̈ܢܶܐ ܠܝܽܘܦܺܐ ܕܥܰܠ ܝܰܡܳܐ. ܘܠܰܓܙܳܪ ܕܥܰܠ ܬܚܽܘܡܳܐ ܕܙܽܘܛܳܘܣ. ܐܰܝܟܳܐ ܕܥܳܡܪܺܝܢ ܗܘܰܘ ܠܽܘܩܕܰܡ ܒܥܶܠܕܒܳܒ̈ܶܐ. ܘܰܐܥܡܰܪ ܬܰܡܳܢ ܝܺܗܽܘܕܳܝ̈ܶܐ. ܘܟܽܠܡܶܕܶܡ ܕܳܐܙܶܠ ܗܘܳܐ ܠܗܽܘܢ ܠܬܽܘܪܣܳܝܳܐ ܘܰܠܩܽܘܝܳܡܳܐ ܣܳܡ ܠܗܽܘܢ ܬܰܡܳܢ</VERS>
      <VERS vnumber="35">ܘܰܚܙܳܐ ܥܰܡܳܐ ܥܒܳܕܰܘ̈ܗܝ ܕܫܶܡܥܽܘܢ: ܘܬܶܫܒܽܘܚܬܳܐ ܕܨܳܒܶܐ ܗܘܳܐ ܠܡܶܥܒܰܕ݂ ܠܥܰܡܶܗ: ܘܣܳܡܽܘܗܝ ܠܗܽܘܢ ܡܕܰܒܪܳܢܳܐ ܘܪܰܒ ܟܳܗ̈ܢܶܐ. ܡܶܛܽܠ ܕܗܽܘ ܗܳܠܶܝܢ ܟܽܠܗܶܝܢ ܥܳܒܶܕ݂ ܗܘܳܐ: ܘܙܰܕܺܝܩܽܘܬܳܐ ܘܗܰܝܡܳܢܽܘܬܳܐ ܕܰܢܛܰܪ ܠܥܰܡܶܗ. ܘܰܒܟܽܠܡܶܕܶܡ ܕܺܐܝܬ ܨܒܳܐ ܕܰܢܪܰܡܪܶܡ ܠܥܰܡܶܗ</VERS>
      <VERS vnumber="36">ܘܰܒܝܰܘ̈ܡܳܬܶܗ ܬܶܩܢܰܬ݂ ܐܽܘܪܚܳܐ ܒܺܐܝܕ݂ܶܗ. ܕܰܢܓܰܡܰܪ ܠܥܰܡ̈ܡܶܐ ܡܶܢ ܐܰܪܥܗܽܘܢ. ܘܠܰܐܝܠܶܝܢ ܕܺܐܝܬ ܗܘܰܘ ܒܰܡܕܺܝܢܬܶܗ ܕܕܰܘܺܝܕ ܒܽܐܘܪܺܫܠܶܡ: ܐܳܦ ܠܗܽܘܢ ܥܛܳܐ: ܘܰܐܪܺܝܡ ܐܶܢܽܘܢ ܡܶܢ ܬܰܡܳܢ. ܗܳܢܽܘܢ ܕܰܥܒܰܕܘ ܠܢܰܦܫܗܽܘܢ ܡܶܪܕܳܐ ܡܶܢ ܐܰܝܟܳܐ ܕܢܳܦܩܺܝܢ ܗܘܰܘ ܘܰܡܛܰܡܐܺܝܢ ܚܕܳܖ̈ܰܝ ܒܶܝܬ ܡܰܩܕܫܳܐ. ܘܥܳܒܕܺܝܢ ܗܘܰܘ ܡܚܽܘܬܳܐ ܪܰܒܬܳܐ ܒܶܝܬ ܡܰܩܕܫܳܐ</VERS>
      <VERS vnumber="37">ܘܰܐܥܡܰܪ ܒܶܗ ܫܶܡܥܽܘܢ ܓܰܒܖ̈ܶܐ ܝܺܗܽܘ̈ܕܳܝܶܐ. ܘܰܐܥܫܢܶܗ ܒܚܶܣ̈ܢܶܐ ܕܢܶܗܘܶܐ ܒܶܝܬ ܡܶܪܕܳܐ ܠܰܡܕܺܝܢܬܳܐ ܘܠܰܐܬܪܳܐ. ܘܰܐܪܺܝܡ ܘܥܰܠܺܝ ܫܽܘܪܳܗ̇ ܕܽܐܘܪܺܫܠܶܡ</VERS>
      <VERS vnumber="38">ܘܕܺܡܰܛܪܺܝܳܘܣ ܡܰܠܟܳܐ: ܐܰܩܺܝܡ ܠܶܗ ܠܫܶܡܥܽܘܢ ܪܰܒܽܘܬ݂ ܟܳܗܢܽܘܬܳܐ</VERS>
      <VERS vnumber="39">ܘܥܰܒܕܶܗ ܡܶܢ ܪ̈ܳܚܡܰܘܗܝ ܕܡܰܠܟܳܐ. ܘܫܰܒܚܶܗ ܒܬܶܫܒܽܘܚܬܳܐ ܪܰܒܳܬܳܐ</VERS>
      <VERS vnumber="40">ܐܶܫܬܡܰܥ ܓܶ݀ܪ ܕܶܐܬܩܪܺܝܘ ܝܺܗܽܘ̈ܕܳܝܶܐ ܡܶܢ ܪ̈ܽܗܘܡܳܝܶܐ ܐܰܚ̈ܶܐ ܘܪ̈ܳܚܡܶܐ ܘܰܡܥܰܕܪ̈ܳܢܶܐ. ܘܕܰܐܪܰܥܘ ܠܺܐܝܙ̈ܓܰܕܰܘܗܝ ܕܫܶܡܥܽܘܢ ܒܬܶܫܒܽܘܚܬܳܐ</VERS>
      <VERS vnumber="41">ܘܕܰܨܒܰܘ ܝܺܗܽܘ̈ܕܳܝܶܐ ܘܟܳܗ̈ܢܶܐ ܕܢܶܗܘܶܐ ܡܕܰܒܪܳܢܳܐ ܘܪܰܒ ܟܳܗ̈ܢܶܐ ܠܥܳܠܰܡ. ܥܕܰܡܳܐ ܕܰܢܩܽܘܡ ܢܒܺܝܳܐ ܡܗܰܝܡܢܳܐ</VERS>
      <VERS vnumber="42">ܗܽܘ ܢܶܗܘܶܐ ܠܗܽܘܢ ܡܕܰܒܪܳܢܳܐ. ܘܢܺܐܨܰܦ ܕܒܶܝܬ ܡܰܩܕܫܳܐ: ܠܰܡܩܳܡܽܘ ܐܶܢܽܘܢ ܥܰܠ ܥܒܳܕܰܝ̈ܗܽܘܢ ܘܥܰܠ ܙܰܝܢܗܽܘܢ ܘܥܰܠ ܚܶܣܢܰܝ̈ܗܽܘܢ</VERS>
      <VERS vnumber="43">ܘܰܕܢܶܗܘܶܐ ܝܳܨܶܦ ܥܰܠ ܒܶܝܬ ܡܰܩܕܫܳܐ. ܘܕܰܗܘܰܘ ܡܶܫܬܰܡܥܺܝܢ ܠܶܗ ܟܽܠܢܳܫ. ܘܕܰܗܘܰܘ ܡܶܬܟܰܬܒܺܝܢ ܒܰܫܡܶܗ: ܟܽܠܗܽܘܢ ܟܬܳܒ̈ܶܐ: ܕܡܰܣܒܳܐ ܘܰܕܡܰܬܠܳܐ ܕܒܰܐܪܥܶܗ. ܘܰܕܢܶܗܘܶܐ ܡܟܰܣܰܝ ܐܰܪ̈ܓܘܳܢܶܐ ܕܕܰܗܒܳܐ</VERS>
      <VERS vnumber="44">ܘܠܳܐ ܢܶܗܘܶܐ ܫܰܠܺܝܛ: ܠܳܐ ܠܟܳܗ̈ܢܶܐ ܘܠܳܐ ܠܐ̱ܢܳܫ ܡܶܢ ܥܰܡܳܐ: ܕܢܶܫܪܶܐ ܚܕܳܐ ܡܶܢ ܗܳܠܶܝܢ: ܐܰܘ ܕܰܢܩܽܘܡ ܠܽܘܩܒܰܠ ܟܽܠ ܦܽܘܩܕܳܢܰܘ̈ܗܝ: ܐܰܘ ܕܢܶܥܒܶܕ݂ ܐ̱ܢܳܫ ܨܒܽܘ ܒܶܠܥܳܕܰܗܝ. ܘܰܕܢܶܗܘܶܐ ܡܟܰܣܰܝ ܐܰܪ̈ܓܘܳܢܶܐ: ܘܣܺܝܡ ܦܺܝܒܠܳܐ ܕܕܰܗܒܳܐ</VERS>
      <VERS vnumber="45">ܟܽܠ ܕܢܶܥܒܰܪ ܐܰܘ ܕܶܢܫܪܶܐ ܚܕܳܐ ܡܶܢ ܗܳܠܶܝܢ: ܢܶܗܘܶܐ ܡܚܰܝܰܒ</VERS>
      <VERS vnumber="46">ܘܳܐܨܛܒܺܝ ܟܽܠܶܗ ܥܰܡܳܐ ܗܳܠܶܝܢ ܟܽܠܶܗܝܢ ܢܶܗ̈ܘܝܳܢ ܠܫܶܡܥܽܘܢ</VERS>
      <VERS vnumber="47">ܘܰܕܢܶܥܒܕܽܘܢ ܐܰܝܟ ܗܳܠܶܝܢ ܦܶܬܓ̈ܳܡܶܐ. ܘܩܰܒܶܠ ܫܶܡܥܽܘܢ: ܘܶܐܨܛܒܺܝ ܕܢܶܗܘܶܐ ܪܰܒ ܟܳܗ̈ܢܶܐ ܘܰܡܕܰܒܪܳܢܳܐ ܘܪܺܝܫ ܥܰܡܳܐ ܕܺܝܗܽܘ̈ܕܳܝܶܐ ܘܰܕܟܳܗ̈ܢܶܐ: ܘܝܳܨܽܘܦܳܐ ܕܟܽܠܗܽܘܢ</VERS>
      <VERS vnumber="48">ܘܶܐܡܰܪܘ. ܕܢܶܬܟܬܶܒ ܗܳܢܳܐ ܟܬܳܒܳܐ ܒܦܰܢ̈ܩܝܳܬܳܐ ܕܰܢܚܳܫܳܐ: ܘܕܰܢܣܺܝܡܽܘܢ ܐܶܢܶܝܢ ܒܶܝܬ ܡܰܩܕܫܳܐ ܒܰܐܬܪܳܐ ܝܺܕܺܝܥܳܐ</VERS>
      <VERS vnumber="49">ܦܶܚܡܗܶܝܢ ܕܶܝܢ ܢܶܬܬܣܺܝܡ ܒܶܝܬ ܓܰܙܳܐ. ܘܰܕܢܶܗܘ̈ܝܳܢ ܠܫܶܡܥܽܘܢ ܘܠܰܒܢܰܘ̈ܗܝ.</VERS>
    </CHAPTER>
    <CHAPTER cnumber="15">
      <VERS vnumber="1">ܘܫܰܕܰܪ ܐܰܢܛܝܰܟܳܘܣ ܒܪܶܗ ܕܕܺܡܰܛܪܺܝܳܘܣ ܡܰܠܟܳܐ ܐܶܓܪ̈ܳܬܳܐ ܡܶܢ ܓܰܙܪ̈ܳܬܳܐ ܕܝܰܡܳܐ: ܠܫܶܡܥܽܘܢ ܪܰܒ ܟܳܗ̈ܢܶܐ ܘܪܺܝܫ ܥܰܡܳܐ ܕܺܝܗܽܘ̈ܕܳܝܶܐ ܘܰܠܟܽܠܶܗ ܥܰܡܳܐ</VERS>
      <VERS vnumber="2">ܘܰܟܬܺܝܒ ܗܘܳܐ ܒܗܶܝܢ ܗܳܟܰܢܳܐ. ܐܰܢܛܝܰܟܳܘܣ ܡܰܠܟܳܐ: ܠܫܶܡܥܽܘܢ ܪܰܒ ܟܳܗܢ̈ܶܐ ܪܰܒܐ ܘܪܺܝܫ ܥܰܡܳܐ: ܘܰܠܥܰܡܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="3">ܡܶܛܽܠ ܕܐ̱ܢܳܫ̈ܳܐ ܒܺܝ̈ܫܶܐ ܐܶܚܰܕܘ ܡܰܠܟܽܘܬܳܐ ܕܰܐܒܳܗܰܝ̈: ܗܳܫܳܐ ܕܶܝܢ ܨܳܒܶܐ ܐ̱ܢܳܐ ܕܶܐܩܽܘܡ ܘܶܐܦܪܩܺܝܗ̇ ܘܶܐܣܒܺܝܗ̇ ܡܶܢܗܽܘܢ: ܘܶܐܥܒܕܺܝܗ̇ ܐܰܝܟ ܕܡܶܢ ܩܕܺܝܡ: ܟܰܢܫܶܬ݂ ܕܶܝܢ ܚܰܝܠܳܐ ܣܰܓܺܝܐܳܐ: ܘܬܰܩܢܶܬ݂ ܐܶܠܦ̈ܶܐ ܕܰܩܪܳܒܳܐ</VERS>
      <VERS vnumber="4">ܨܳܒܶܐ ܐ̱ܢܳܐ ܗܳܟܺܝܠ ܕܶܐܦܽܘܩ ܥܰܠ ܐܰܪܥܳܐ: ܘܺܐܙܰܠ ܥܰܠ ܐܰܝܠܶܝܢ ܕܚܰܒܶܠܘ ܐܰܪܥܰܢ: ܘܰܐܘܒܶܕܘ ܡܕܺܝ̈ܢܳܬܳܐ ܣܰܓܺܝ̈ܐܳܬܳܐ ܒܡܰܠܟܽܘܬܳܐ</VERS>
      <VERS vnumber="5">ܘܗܳܫܳܐ ܫܳܒܶܩ ܐ̱ܢܳܐ ܠܳܟ: ܟܽܠܶܗ ܫܩܳܠܳܐ ܕܰܫܒܰܩܘ ܡܰܠ̈ܟܶܐ ܕܡܶܢ ܩܕܳܡܰܝ: ܘܟܽܠܗܶܝܢ ܡܰܘ̈ܗܒܳܬܳܐ ܕܝܰܗܒܘ</VERS>
      <VERS vnumber="6">ܘܝܶܗܒܶܬ ܠܳܟ ܫܽܘܠܛܳܢܳܐ ܕܬܶܦܣܽܘܩ ܦܣܳܩܳܐ ܘܬܶܦܩܽܘܕ ܦܽܘܩܕܳܢܳܐ ܐܰܝܟ ܕܨܳܒܶܐ ܐܰܢ̱ܬ</VERS>
      <VERS vnumber="7">ܐܽܘܪܺܫܠܶܡ ܕܶܝܢ ܘܒܶܝܬ ܡܰܩܕܫܳܐ ܢܶܗܘܽܘܢ ܡܚܰܪܪܺܝܢ. ܘܟܽܠܶܗ ܙܰܝܢܳܐ ܕܬܰܩܶܢܬ ܘܚܶܣ̈ܢܶܐ ܕܰܒܢܰܝܬ: ܗܳܢܽܘܢ ܕܰܐܚܺܝܕ ܐܰܢ̱ܬ: ܕܺܝܠܳܟ ܢܶܗܘܽܘܢ</VERS>
      <VERS vnumber="8">ܘܟܽܠܳܗ̇ ܚܰܘܒܬܳܐ ܕܡܰܠܟܳܐ: ܘܟܽܠ ܕܥܳܐܶܠ ܗܘܳܐ ܠܒܶܝܬ ܡܰܠܟܳܐ: ܟܽܠܶܗ ܫܒܺܝܩ ܡܶܢ ܗܳܫܳܐ ܘܰܠܗܰܠ</VERS>
      <VERS vnumber="9">ܐܶܡܰܬܝ ܕܶܝܢ ܕܬܶܬܩܰܢ ܡܰܠܟܽܘܬܰܢ ܢܫܰܒܚܳܟ ܘܰܠܗܰܝܟܠܳܐ ܘܰܠܥܰܡܳܟ: ܒܬܶܫܒܽܘܚܬܳܐ ܪܰܒܬܳܐ. ܐܰܝܟ ܕܬܶܬܚܙܶܐ ܬܶܫܒܽܘܚܬܟܽܘܢ ܒܟܽܠܳܗ̇ ܐܰܪܥܳܐ</VERS>
      <VERS vnumber="10">ܒܰܫܢܰܬ݂ ܡܳܐܐ ܘܫܰܒܥܺܝܢ ܘܰܐܪܒܰܥ: ܢܦܰܩ ܐܰܢܛܝܰܟܳܘܣ ܠܰܐܪܥܳܐ ܕܰܐܒܳܗܰܘ̈ܗܝ. ܘܶܐܬܟܰܢܰܫܘ ܠܘܳܬܶܗ ܟܽܠܗܽܘܢ ܚܰܝ̈ܠܶܐ: ܐܰܝܟ ܕܠܳܐ ܐܶܫܬܚܰܪ ܠܘܳܬ݂ ܛܪܺܝܦܽܘܢ: ܐܶܠܳܐ ܐܶܢ ܐ̱ܢܳܫ̈ܳܐ ܙܥܽܘܖ̈ܶܐ</VERS>
      <VERS vnumber="11">ܘܪܰܕܦܶܗ ܐܰܢܛܝܰܟܳܘܣ ܡܰܠܟܳܐ. ܘܶܐܬܳܐ ܛܪܺܝܦܽܘܢ ܟܰܕ݂ ܥܳܪܶܩ ܠܕܽܘܪܳܐ ܕܥܰܠ ܣܦܳܖ̈ܰܝ ܝܰܡܳܐ</VERS>
      <VERS vnumber="12">ܚܙܳܐ ܓܶܝܪ ܕܰܣܓܺܝ ܠܗܶܝܢ ܥܠܰܘܗܝ ܒܺܝ̈ܫܳܬܳܐ ܘܫܰܒܩܶܗ ܚܰܝܠܶܗ</VERS>
      <VERS vnumber="13">ܘܰܫܪܳܐ ܐܰܢܛܝܰܟܳܘܣ ܥܰܠ ܕܽܘܪܳܐ. ܘܥܰܡܶܗ ܬܰܪܬܰܥܶܣܖ̈ܶܐ ܪ̈ܶܒܘܳܢ ܓܒܰܖ̈ܶܐ ܩܖ̈ܰܒܬܳܢܶܐ: ܘܰܬܡܳܢܝܳܐ ܐܰܠܦܺܝ̈ܢ ܦܰܪ̈ܳܫܶܐ</VERS>
      <VERS vnumber="14">ܘܟܰܪܟܳܗ̇ ܠܰܡܕܺܝܢܬܳܐ: ܘܶܐܚܰܕ݂ ܐܰܠܦ̈ܶܐ. ܘܳܐܠܶܨ ܗܘܳܐ ܠܳܗ̇ ܡܶܢ ܝܰܡܳܐ ܘܡܶܢ ܝܰܒܫܳܐ. ܘܠܳܐ ܫܳܒܶܩ ܗܘܳܐ ܠܐ̱ܢܳܫ ܠܡܶܥܰܠ ܘܠܰܡܦܰܩ</VERS>
      <VERS vnumber="15">ܘܶܐܬܳܐ ܢܽܘܡܢܝܘܣ ܘܰܐܝܠܶܝܢ ܕܥܰܡܶܗ ܡܶܢ ܪܽܗܘܡܺܝ: ܟܰܕ ܐܺܝܬ ܥܠܰܗܽܘܢ ܐܶܓܪ̈ܳܬܳܐ ܠܘܳܬ݂ ܡܰܠܟܳܐ ܘܰܐܪ̈ܥܳܬܳܐ: ܘܰܟܬܺܝܒ ܗܘܳܐ ܒܗܶܝܢ ܗܳܟܰܢܳܐ</VERS>
      <VERS vnumber="16">ܠܽܘܩܺܝܳܘܣ ܗܽܘܦܳܛܳܘܣ ܕܪܽܗܘܡܺܝ ܠܰܦܛܽܘܠܡܶܐܳܘܣ ܡܰܠܟܳܐ: ܫܠܳܡ</VERS>
      <VERS vnumber="17">ܐܶܬܰܘ ܠܳܘܬܰܢ ܣܳܒ̈ܶܐ ܕܺܝܗܽܘ̈ܕܳܝܶܐ ܪ̈ܳܚܡܰܝܢ ܘܰܡܥܰܕܪ̈ܳܢܰܝܢ: ܘܠܰܡܚܰܕܳܬܽܘ ܪܳܚܡܽܘܬܳܐ ܘܥܽܘܕܪܳܢܳܐ ܕܡܶܢ ܩܕܺܝܡ. ܕܰܡܫܰܕܪܺܝܢ ܡܶܢ ܫܶܡܥܽܘܢ ܪܒ ܟܳܗ̈ܢܶܐ ܘܥܰܡܳܐ ܕܺܝܗܽܘ̈ܕܳܝܶܐ</VERS>
      <VERS vnumber="18">ܐܰܝܬܺܝܘ ܠܰܡ ܕܶܝܢ ܥܰܡܗܽܘܢ ܡܓܰܢܳܐ ܕܕܰܗܒܳܐ ܕܳܐܠܶܦ ܡܢܺܝ̈ܢ</VERS>
      <VERS vnumber="19">ܫܦܰܪ ܠܰܢ ܗܳܟܺܝܠ ܕܢܶܟܽܬܽܘܒ ܠܡܰܠ̈ܟܶܐ ܘܰܐܪ̈ܥܳܬܳܐ: ܕܠܳܐ ܐ̱ܢܳܫ ܢܶܥܒܶܕ ܠܗܽܘܢ ܒܺܝܫܬܳܐ. ܐܳܦܠܳܐ ܢܰܩܪܒܽܘܢ ܥܰܡܗܽܘܢ ܐܰܘ ܥܰܡ ܡܕܺܝ̈ܢܳܬܗܽܘܢ ܐܰܘ ܥܰܡ ܐܰܪ̈ܥܳܬܗܽܘܢ. ܘܰܕܠܳܐ ܢܶܗܽܘܘܢ ܡܥܰܕܪ̈ܳܢܶܐ ܠܰܐܝܠܶܝܢ ܕܡܰܩܪܒܺܝܢ ܥܰܡܗܽܘܢ</VERS>
      <VERS vnumber="20">ܘܰܫܦܰܪ ܠܰܢ ܕܶܝܢ ܕܰܢܩܰܒܶܠ ܡܶܢܗܽܘܢ ܐܳܦ ܡܓܰܢܳܐ</VERS>
      <VERS vnumber="21">ܟܽܠ ܐ̱ܢܳܫ̈ܳܐ ܗܳܟܺܝܠ ܒܺܝ̈ܫܶܐ ܕܰܥܪܰܩܘ ܡܶܢ ܐܰܪܥܗܽܘܢ ܘܶܐܬܰܘ ܠܘܳܬܟܽܘܢ: ܐܰܫܠܶܡܘ ܐܶܢܽܘܢ ܠܫܶܡܥܽܘܢ ܪܰܒ ܟܳܗ̈ܢܶܐ ܕܢܶܥܒܶܕ݂ ܡܶܢܗܽܘܢ ܕܺܝܢܳܐ ܘܰܬܒܰܥܬܳܐ ܐܰܝܟ ܢܳܡܽܘܣܗܽܘܢ</VERS>
      <VERS vnumber="22">ܘܰܕܐܰܝܟ ܗܳܠܶܝܢ ܬܽܘܒ ܡ̈ܶܠܶܐ ܟܬܰܒ ܠܕܺܝܡܶܛܪܺܝܳܘܣ ܡܰܠܟܳܐ ܘܠܳܐܛܶܠܳܘܣ: ܘܠܰܐܪܺܝܪܳܬ ܘܠܰܐܪܣܰܩ</VERS>
      <VERS vnumber="23">ܘܰܠܟܽܠܗܶܝܢ ܐܰܪ̈ܥܳܬܳܐ: ܘܰܠܠܰܡܣܳܩܳܘܣ ܘܠܰܣܦܰܪ̈ܛܳܝܶܐ: ܘܰܠܕܰܐܠܳܘܣ ܘܠܰܡܢܺܝܕܳܘܣ ܘܠܰܣܩܺܝܢܳܘܣ ܘܠܰܩܪܶܝܢ: ܘܰܠܣܳܡܳܘܣ ܘܰܠܦܰܡܦܘܠܺܝܰܐ ܘܰܠܠܽܘܩܺܝܰܐ: ܘܠܶܐܠܺܝܩܰܪܢܰܣܽܘܣ ܘܰܠܪܽܘܕܽܘܣ: ܘܰܠܦܰܣܰܠܺܝܕܳܐ: ܘܰܠܩܳܘ. ܘܰܠܣܺܝܕܳܐ: ܘܰܠܕܽܘܪ̈ܛܺܝܢܳܐ: ܘܠܰܩܢܺܝܕܳܘܣ. ܘܰܠܩܽܘܦܪܽܘܣ ܘܠܐܪܘܕܘܣ: ܘܰܠܩܺܝܪ̈ܢܳܝܶܐ</VERS>
      <VERS vnumber="24">ܦܶܚܡܗܶܝܢ ܕܶܝܢ ܕܗܳܠܶܝܢ: ܟܰܬܒ ܠܫܶܡܥܽܘܢ ܪܰܒ ܟܳܗ̈ܢܶܐ</VERS>
      <VERS vnumber="25">ܐܺܢܛܺܝܰܟܳܘܣ ܕܶܝܢ ܫܪܰܐ ܥܰܠ ܕܰܘܪܳܐ. ܘܰܒܝܰܘܡܳܐ ܕܰܬܪܶܝܢ ܥܒܰܕܘ ܡܰܐܟ̈ܢܘܣ. ܘܶܐܬܩܪܶܒܘ ܨܶܐܕܶܝ̈ܗ̇. ܘܶܐܚܕܶܗ ܠܰܛܪܺܝܦܽܘܢ ܡܶܢ ܟܽܠܗܽܘܢ ܣܶܛܖ̈ܰܘܗܝ ܐܰܝܟ ܕܠܳܐ ܢܶܫܟܰܚ ܠܡܶܦܰܩ</VERS>
      <VERS vnumber="26">ܘܫܰܕܰܪ ܠܶܗ ܫܶܡܥܽܘܢ ܬܪܺܝܢ ܐܰܠܦܺܝ̈ܢ ܓܰܒܖ̈ܶܐ ܡܰܓܒܳܝ̈ܶܐ ܠܥܽܘܕܪܳܢܶܗ. ܘܕܰܗܒܳܐ ܘܣܺܐܡܳܐ ܘܡܳܐܢ̈ܶܐ ܣܰܓܺܝ̈ܐܶܐ</VERS>
      <VERS vnumber="27">ܘܠܳܐ ܨܳܒܶܐ ܗܘܳܐ ܕܰܢܩܰܒܶܠ ܐܶܢܽܘܢ. ܐܶܠܳܐ ܕܰܓܶܠ ܒܟܽܠ ܡܶܕܶܡ ܕܶܐܫܬܰܘܕܺܝ ܗܘܳܐ ܡܶܢ ܩܕܺܝܡ. ܘܶܐܫܬܰܚܠܰܦ ܥܠܰܘܗܝ</VERS>
      <VERS vnumber="28">ܘܫܰܕܰܪ ܠܘܳܬܶܗ ܚܰܕ ܡܶܢ ܪ̈ܳܚܡܰܘܗܝ ܠܐܬܢܒܝܘܣ. ܘܦܰܩܕܶܗ ܒܶܝܬ ܠܶܗ ܘܠܶܗ: ܕܡܳܢܳܐ ܢܺܐܙܰܠ ܘܢܶܥܒܶܕ݂. ܘܢܺܐܡܰܪ ܠܗܽܘܢ. ܕܰܐܢܬܽܘܢ ܐܰܚܺܝܕܺܝܢ ܐܢ̱ܬܽܘܢ ܠܝܽܘܦܺܐ ܘܰܠܓܙܪ ܘܰܠܡܶܪܕܳܐ ܕܒܽܐܘܪܺܫܠܶܡ ܡܕܺܝ̈ܢܳܬܳܐ ܕܡܰܠܟܽܘܬܝ</VERS>
      <VERS vnumber="29">ܘܰܐܚܪܶܒܬܽܘܢ ܬܚܽܘܡܰܝ̈ܗܶܝܢ. ܘܰܥܒܰܕܬܽܘܢ ܡܚܽܘܬܳܐ ܪܰܒܬܳܐ ܒܰܐܪܥܳܐ. ܘܶܐܫܬܠܰܛܬܽܘܢ ܥܰܠ ܐܰܬܖ̈ܰܘܳܬܳܐ ܣܰܓܺܝ̈ܐܶܐ ܕܽܐܘܚܕܳܢܳܗ̇ ܕܡܰܠܟܽܘܬܝ</VERS>
      <VERS vnumber="30">ܗܳܫܳܐ ܗܳܟܺܝܠ ܐܰܫܠܶܡܘ ܡܕܺܝ̈ܢܳܬܳܐ ܕܶܐܚܰܕܬܽܘܢ ܘܰܫ̈ܩܳܠܶܐ ܕܰܐܬܖ̈ܰܘܳܬܳܐ ܗܳܢܽܘܢ ܕܶܐܫܬܰܠܰܛܬܽܘܢ ܥܠܰܝܗܽܘܢ: ܠܒܰܪ ܡܶܢ ܬܚܽܘ̈ܡܶܐ ܕܺܝܗܽܘܕܳܐ</VERS>
      <VERS vnumber="31">ܘܶܐܠܳܐ ܗܰܒ ܚܠܳܦܰܝܗܶܝܢ ܚܰܡܶܫܡܳܐܐ ܟܰܟܪ̈ܺܝܢ ܕܟܶܣܦܳܐ. ܚܠܳܦ ܚܽܘ̈ܒܳܠܶܐ ܕܚܰܒܶܠܬܽܘܢ ܘܰܫ̈ܩܳܠܶܐ ܕܰܡܕܺܝ̈ܢܳܬܳܐ ܚܰܡܶܫ ܡܳܐܐ ܟܰܟܪ̈ܺܝܢ ܐ̱ܚܪ̈ܳܢܺܝܢ. ܘܶܐܢ ܕܶܐܢ ܠܳܐ ܬܶܬܠܽܘܢ: ܢܺܐܬܶܐ ܘܢܰܩܪܶܒ ܥܰܡܟܽܘܢ</VERS>
      <VERS vnumber="32">ܘܶܐܬܳܐ ܐܳܬܳܐܢܳܘܒܺܝܳܘܣ ܪܳܚܡܶܗ ܕܡܰܠܟܳܐ ܠܽܐܘܪܺܫܠܶܡ. ܘܰܚܙܳܐ ܬܶܫܒܽܘܚܬܶܗ ܕܫܶܡܥܽܘܢ ܘܬܶܫܡܶܫܬܶܗ ܕܕܰܗܒܳܐ ܘܰܕܣܺܐܡܳܐ: ܘܡܳܐܢܰܝ̈ ܐܺܝܩܳܖ̈ܶܐ ܡܝܰܬܖ̈ܶܐ: ܘܶܐܡܰܪ ܠܫܶܡܥܽܘܢ ܡܶܠܰܘ̈ܗܝ ܕܡܰܠܟܳܐ</VERS>
      <VERS vnumber="33">ܘܰܥܢܳܐ ܫܶܡܥܽܘܢ ܘܶܐܡܰܪ ܠܶܗ. ܠܳܐ ܐܰܪܥܳܐ ܢܽܘܟܪܳܝܬܳܐ ܢܣܰܒܢ. ܘܠܳܐ ܐܶܚܰܕܢ ܡܶܕܶܡ ܕܠܳܐ ܗܘܳܐ ܕܺܝܠܰܢ.ܐܶܠܳܐ ܐܶܢ ܝܳܪܬܽܘܬܳܐ ܕܰܐܒܳܗܰܝ̈ܢ. ܒܰܙܒܰܢ ܕܶܝܢ ܐܶܬܬܚܶܕ ܡܶܢ ܒܥܶܠܕܒܳܒ̈ܶܐ ܕܠܳܐ ܒܕܺܝܢܳܐ ܘܰܕܠܳܐ ܒܦܽܘܪܫܳܢܳܐ</VERS>
      <VERS vnumber="34">ܗܳܫܳܐ ܕܶܝܢ ܕܰܗܘܳܐ ܠܰܢ ܙܰܒܢܳܐ: ܢܣܰܒܢ ܝܳܪܬܽܘܬܳܐ ܕܰܐܒܳܗܰܝ̈ܢ</VERS>
      <VERS vnumber="35">ܘܥܰܠ ܝܽܘܦܺܐ ܕܶܝܢ ܘܥܰܠ ܓܙܪ ܕܫܶܐܠܶܬ: ܗܳܠܶܝܢ ܥܳܒ̈ܕܳܢ ܗܘܰܝ̈ ܡܚܽܘܬܳܐ ܪܰܒܬܳܐ ܒܥܰܡܰܢ ܘܒܰܐܪܥܰܢ. ܚܠܳܦ ܗܳܠܶܝܢ ܝܳܗܒܺܝܢܰܢ ܡܳܐܐ ܟܰܟܪ̈ܺܝܢ. ܘܠܳܐ ܐܰܬܺܝܒܶܗ ܦܶܬܓܳܡܳܐ ܐܬܐܢܘܒܝܘܣ</VERS>
      <VERS vnumber="36">ܘܰܗܦܰܟ ܒܚܶܡܬܳܐ ܠܘܳܬ݂ ܡܰܠܟܳܐ: ܘܰܐܘܕܥܶܗ ܗܳܠܶܝܢ ܟܽܠܗܶܝܢ ܡ̈ܶܠܶܐ: ܘܬܶܫܒܽܘܚܬܶܗ ܕܫܶܡܥܽܘܢ ܘܟܽܠ ܡܶܕܶܡ ܕܰܚܙܳܐ. ܘܶܐܬܚܰܡܰܬ݂ ܡܰܠܟܳܐ ܒܪܽܘܓܙܳܐ ܪܰܒܳܐ</VERS>
      <VERS vnumber="37">ܛܪܺܝܦܽܘܢ ܕܶܝܢ ܝܺܬܶܒ ܒܶܐܠܦܳܐ. ܘܰܥܪܰܩ ܠܐܪܬܘܣܝܐ</VERS>
      <VERS vnumber="38">ܘܰܐܩܺܝܡ ܡܰܠܟܳܐ ܠܩܰܢܕܳܒܺܝܳܘܣ ܪܺܝܫܳܐ ܥܰܠ ܦܪܰܗܠܳܘܣ. ܘܝܰܗܒ ܠܶܗ ܚܰܝܠܳܐ ܕܦܰܪ̈ܳܫܶܐ ܘܰܕܖ̈ܰܓܳܠܶܐ</VERS>
      <VERS vnumber="39">ܘܶܐܡܰܪ ܠܶܗ ܕܢܶܫܪܶܐ ܠܽܘܩܒܰܠ ܝܺܗܽܘܕܳܐ. ܘܦܰܩܕܶܗ ܕܢܶܒܢܶܐ ܠܚܶܒܪܽܘܢ: ܘܰܢܥܰܫܶܢ ܠܬܰܪ̈ܥܶܝܗ̇: ܘܢܰܩܪܶܒ ܥܰܡ ܥܰܡܳܐ. ܡܰܠܟܳܐ ܕܶܝܢ ܪܳܕܶܦ ܗܘܳܐ ܠܰܛܪܺܝܦܽܘܢ</VERS>
      <VERS vnumber="40">ܘܶܐܬܳܐ ܩܰܢܕܳܒܺܝܳܘܣ ܠܝܰܡܢܺܝܢ: ܘܫܰܪܺܝ ܡܓܰܪܶܓ ܘܰܡܥܺܝܩ ܠܥܰܡܳܐ. ܘܥܳܐܶܠ ܘܳܐܙܶܠ ܠܺܝܗܽܘܕܳܐ: ܘܰܡܩܰܛܶܠ ܘܫܳܒܶܐ</VERS>
      <VERS vnumber="41">ܘܰܒܢܳܐ ܩܰܢܕܳܒܺܝܳܘܣ ܠܚܶܒܪܽܘܢ. ܘܣܳܡ ܬܰܡܳܢ ܚܰܝܠܳܐ ܕܦܰܪ̈ܳܫܶܐ ܘܰܕܖ̈ܰܓܳܠܶܐ. ܕܰܗܘܰܘ ܢܳܦܩܺܝܢ ܘܰܡܗܰܠܟܺܝܢ ܒܽܐܘܪܚܳܐ ܕܺܝܗܽܘܕܳܐ ܐܰܝܟ ܕܦܰܩܕܶܗ ܗܘܳܐ ܡܰܠܟܳܐ.</VERS>
    </CHAPTER>
    <CHAPTER cnumber="16">
      <VERS vnumber="1">ܘܰܣܠܶܣ ܝܽܘܚܰܢܳܢ ܡܶܢ ܓܳܙܰܪ. ܘܚܰܘܺܝܘܗܝ ܠܰܐܒܽܘܗܝ ܟܽܠܡܶܕܶܡ ܕܰܥܒܰܕ ܩܰܢܕܒܝܘܣ</VERS>
      <VERS vnumber="2">ܘܰܩܪܳܐ ܐܶܢܽܘܢ ܠܰܬܖ̈ܰܝܗܽܘܢ ܒܢܰܘ̈ܗܝ ܩܰܫܺܝ̈ܫܶܐ: ܠܺܝܗܽܘܕܳܐ: ܘܰܠܝܽܘܚܰܢܳܢ. ܘܶܐܡܰܪ ܠܗܽܘܢ. ܐܶܢܳܐ ܘܰܐܚܰܝ̈ ܘܒܶܝܬ ܐܳܒܝ: ܐܰܩܪܶܒܢ ܩܪ̈ܳܒܰܘܗܝ ܕܺܝܣܪܳܐܶܝܠ: ܡܶܢ ܛܰܠܝܽܘܬܰܢ ܘܰܥܕܰܡܳܐ ܠܝܰܘܡܳܢܳܐ. ܘܶܐܬܺܝܗܶܒ ܒܺܐܝܕܰܝ̈ܢ ܕܢܶܦܪܽܘܩ ܠܺܝܣܪܳܐܶܝܠ: ܙܰܒ̈ܢܳܬܳܐ ܣܰܓܺܝ̈ܐܳܬܳܐ</VERS>
      <VERS vnumber="3">ܗܳܫܳܐ ܕܶܝܢ ܣܶܒܶܬ݂ ܠܺܝ. ܘܰܐܢ̱ܬܽܘܢ ܒܖ̈ܰܚܡܰܘܗܝ ܕܰܐܠܳܗܳܐ ܚܰܝܠܬܳܢ̈ܶܐ ܐܰܢ̱ܬܽܘܢ. ܩܽܘܡܘ ܘܰܗܘܰܘ ܚܠܳܦܰܝ ܘܰܚܠܳܦ ܐܰܚܰܝ̈: ܘܦܽܘܩܘ ܘܶܐܬܟܰܬܰܫܘ ܥܰܠ ܐܰܦܰܝ̈ ܥܰܡܰܢ. ܘܥܽܘܕܪܳܢܳܐ ܕܡܶܢ ܫܡܰܝܳܐ ܢܶܗܘܶܐ ܥܰܡܟܽܘܢ</VERS>
      <VERS vnumber="4">ܘܰܓܒܳܐ ܝܽܘܚܰܢܳܢ ܡܶܢ ܐܰܪܥܳܐ: ܥܶܣܪܺܝܢ ܐܰܠܦܺܝ̈ܢ ܓܰܒܖ̈ܶܐ ܡܰܓܒܳܝ̈ܶܐ ܠܰܩܪܳܒܳܐ. ܘܦܰܪ̈ܳܫܶܐ. ܘܶܐܙܰܠ ܥܰܠ ܩܰܢܕܒܝܘܣ: ܘܒܳܬܘ ܒܡܽܘܪܥܺܝܡ</VERS>
      <VERS vnumber="5">ܘܩܰܕܶܡܘ ܒܨܰܦܪܳܐ: ܘܳܐܙܺܠܝܢ ܗܘܰܘ ܒܰܦܩܰܥܬܳܐ. ܗܘܳܐ ܚܰܝܠܳܐ ܣܰܓܺܝܐܳܐ ܐܰܪܰܥ ܐܶܢܽܘܢ ܕܖ̈ܰܓܠܶܐ ܘܰܕܦܰܪ̈ܳܫܶܐ. ܘܺܐܝܬ ܗܘܳܐ ܢܰܚܠܳܐ ܒܰܝܢܳܬܗܽܘܢ</VERS>
      <VERS vnumber="6">ܘܰܫܪܳܐ ܠܩܽܘܒܠܗܽܘܢ ܗܽܘ ܘܥܰܡܶܗ. ܘܰܚܙܳܝܗܝ ܠܥܰܡܳܐ ܕܰܕܚܺܝܠ ܕܢܶܥܒܰܪ ܠܢܰܚܠܳܐ. ܘܰܥܒܰܪ ܗܽܘ ܒܩܰܕܡܳܐ. ܘܰܚܙܰܐܽܘܗܝ ܕܰܥܒܰܪ: ܘܰܥܒܰܪܘ ܐܳܦ ܗܶܢܽܘܢ ܒܳܬܪܶܗ</VERS>
      <VERS vnumber="7">ܘܦܰܠܓ݂ܶܗ ܠܥܰܡܳܐ ܘܰܠܦܰܪ̈ܳܫܶܐ ܒܰܝܢܳܬ ܡܰܫܪ̈ܝܳܬܗܽܘܢ. ܦܰܪ̈ܳܫܶܐ ܕܶܝܢ ܕܰܒܥܶܠܕܒܳܒܰܝ̈ܗܽܘܢ: ܣܰܓܺܝܐܺܝܢ ܗܘܰܘ ܣܰܓܺܝ</VERS>
      <VERS vnumber="8">ܘܰܩܪܰܘ ܒܩܰܪ̈ܢܳܬܳܐ: ܘܶܐܙܕܟܺܝ ܩܰܢܕܒܝܘܣ ܘܡܰܫܪܺܝܬܶܗ. ܘܰܢܦܰܠܘ ܡܶܢܗܽܘܢ ܩܛܺܝ̈ܠܶܐ ܣܰܓܺܝ̈ܐܶܐ. ܫܰܪܟܳܐ ܕܶܝܢ ܕܶܐܫܬܚܰܪܘ ܥܪܰܩܘ ܠܚܶܣܢ̈ܶܐ</VERS>
      <VERS vnumber="9">ܝܺܗܽܘܕܳܐ ܕܶܝܢ ܐܰܚܽܘܗܝ ܕܝܽܘܚܰܢܳܢ ܒܠܰܥ. ܝܽܘܚܰܢܳܢ ܕܶܝܢ ܪܳܕܶܦ ܗܘܳܐ ܒܳܬܰܪܗܽܘܢ ܥܕܰܡܳܐ ܠܚܶܒܪܽܘܢ: ܗܳܝ ܕܰܒܢܰܘ</VERS>
      <VERS vnumber="10">ܘܰܥܪܰܩܘ ܥܕܰܡܳܐ ܠܡܰܓܕܠܳܐ ܕܰܒܙܽܘܛܽܘܣ. ܘܰܐܘܩܕܳܗ̇ ܒܢܽܘܪܳܐ. ܘܰܢܦܰܠܘ ܡܶܢܗܽܘܢ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܰܕܒܶܝܬ ܝܽܘܚܰܢܳܢ: ܗܦܰܟܘ ܠܺܝܗܽܘܕܳܐ ܒܰܫܠܳܡܳܐ</VERS>
      <VERS vnumber="11">ܦܛܽܘܠܡܶܐܳܘܣ ܕܶܝܢ ܒܰܪ ܚܰܒܽܘܒܳܐ: ܡܩܳܡ ܗܘܳܐ ܪܺܝܫܳܐ ܘܰܡܕܰܒܪܳܢܳܐ ܒܰܦܩܰܥܬܳܐ ܕܺܐܝܪܺܝܚܽܘ: ܘܰܩܢܳܐ ܕܰܗܒܳܐ ܘܣܺܐܡܳܐ ܣܰܓܺܝܐܳܐ</VERS>
      <VERS vnumber="12">ܐܺܝܬܰܘܗܝ ܗܘܳܐ ܓܶܝܪ ܚܰܬܢܶܗ ܕܪܰܒ ܟܳܗ̈ܢܶܐ</VERS>
      <VERS vnumber="13">ܘܶܐܬܬܪܺܝܡ ܠܶܒܶܗ: ܘܰܨܒܳܐ ܕܢܶܐܚܽܘܕ ܘܢܶܫܬܰܠܰܛ ܥܰܠ ܐܰܪܥܳܐ. ܘܡܶܬܚܰܫܰܒ ܗܘܳܐ ܢܶܟܠܳܐ ܥܰܠ ܫܶܡܥܽܘܢ ܘܥܰܠ ܒܢܰܘ̈ܗܝ: ܕܰܐܝܟܰܢܳܐ ܢܶܩܛܽܘܠ ܐܶܢܽܘܢ</VERS>
      <VERS vnumber="14">ܫܶܡܥܽܘܢ ܕܶܝܢ ܡܶܬܟܪܶܟ ܗܘܳܐ ܘܣܰܥܰܪ ܗܘܳܐ ܡܕܺܝ̈ܢܳܬܶܗ ܕܰܐܬܪܳܐ. ܘܝܳܨܶܦ ܗܘܳܐ ܕܟܽܠ ܡܶܕܶܡ ܕܡܶܬܒܥܶܐ ܗܘܳܐ ܠܗܶܝܢ. ܘܰܢܚܶܬ݂ ܠܺܐܝܪܺܝܚܽܘ ܗܽܘ ܘܡܰܬܺܝܬܳܐ ܘܺܝܗܽܘܕܳܐ ܒܢܰܘ̈ܗܝ: ܒܰܫܢܰܬ݂ ܡܳܐܐ ܘܫܰܒܥܺܝܢ ܘܰܫܒܰܥ ܒܝܰܪܚܳܐ ܕܰܚܕܰܥܣܰܪ: ܕܺܐܝܬܰܘܗܝ ܫܒܳܛ</VERS>
      <VERS vnumber="15">ܘܩܰܒܶܠ ܐܶܢܽܘܢ ܦܛܽܘܠܡܶܐܳܘܣ ܒܰܪ ܚܰܒܽܘܒܳܐ ܒܢܶܟܠܳܐ ܒܚܶܣܢܳܐ ܕܡܶܬܩܪܶܐ ܕܘܐܝܩ: ܗܰܘ ܕܰܒܢܳܐ ܗܘܳܐ. ܘܰܥܒܰܕ݂ ܠܗܽܘܢ ܡܰܫܬܝܳܐ ܪܰܒܳܐ. ܘܛܰܫܺܝ ܬܰܡܳܢ ܓܰܒܖ̈ܶܐ</VERS>
      <VERS vnumber="16">ܘܟܰܕ݂ ܐܶܫܬܺܝܘ ܘܶܐܬܒܰܣܰܡܘ ܫܶܡܥܽܘܢ ܘܰܒܢܰܘ̈ܗܝ: ܩܳܡܘ ܦܛܽܘܠܡܶܐܳܘܣ ܘܰܐܝܠܶܝܢ ܕܥܰܡܶܗ: ܘܰܢܣܰܒܘ ܙܰܝܢܗܽܘܢ ܘܥܰܠܘ ܥܰܠ ܫܶܡܥܽܘܢ ܠܒܶܝܬ ܡܰܫܬܝܳܐ. ܘܩܰܛܠܽܘܗܝ ܠܶܗ ܘܠܰܒܢܰܘ̈ܗܝ ܘܰܠܐ̱ܢܳܫܺܝ̈ܢ ܡܶܢ ܥܰܒܕܰܘ̈ܗܝ</VERS>
      <VERS vnumber="17">ܘܰܥܒܰܕ݂ ܒܺܝܫܬܳܐ ܪܰܒܬܳܐ. ܘܰܦܪܰܥ ܒܺܝܫܬܳܐ ܚܠܳܦ ܛܳܒܬܳܐ</VERS>
      <VERS vnumber="18">ܘܰܟܬܰܒ ܘܫܰܕܰܪ ܗܳܠܶܝܢ ܦܛܽܘܠܡܶܐܳܘܣ ܠܡܰܠܟܳܐ. ܕܰܢܫܰܕܰܪ ܠܶܗ ܚܰܝܠܳܐ ܠܥܽܘܕܪܳܢܳܐ. ܘܰܕܢܰܫܠܶܡ ܠܶܗ ܐܰܪ̈ܥܳܬܳܐ ܘܰܡܕܺܝ̈ܢܳܬܳܐ</VERS>
      <VERS vnumber="19">ܘܫܰܕܰܪ ܓܰܒܖ̈ܶܐ ܐ̱ܚܪ̈ܳܢܶܐ ܠܓܳܙܰܪ ܕܶܢܩܛܠܽܘܢܳܝܗܝ ܠܝܽܘܚܰܢܳܢ. ܘܰܠܪ̈ܺܝܫܰܝ ܐܰܠܦ̈ܶܐ ܕܶܝܢ ܟܬܰܒ: ܕܢܺܐܬܽܘܢ ܨܶܐܕܰܘܗܝ: ܕܢܶܬܶܠ ܠܗܽܘܢ ܕܰܗܒܳܐ ܘܣܺܐܡܳܐ ܘܡܰܘܗ̈ܒܳܬܳܐ</VERS>
      <VERS vnumber="20">ܘܠܰܐ̱ܚܪ̈ܳܢܶܐ ܫܰܕܰܪ ܕܢܶܐܚܕܽܘܢ ܠܽܐܘܪܺܫܠܶܡ ܘܰܠܛܽܘܪܶܗ ܕܰܗܝܟܠܳܐ</VERS>
      <VERS vnumber="21">ܘܶܐܙܰܠܘ ܘܰܐܘܕܥܽܘܗܝ ܠܝܽܘܚܰܢܳܢ ܒܓܳܙܰܪ: ܕܡܺܝܬ ܠܶܗ ܐܰܒܽܘܗܝ ܘܰܐܚܰܘ̈ܗܝ. ܘܫܰܕܰܪ ܕܳܐܦ ܠܳܟ ܢܶܩܛܠܳܟ</VERS>
      <VERS vnumber="22">ܘܟܰܕ ܫܡܰܥ ܝܽܘܚܰܢܳܢ. ܙܳܥ ܘܰܬܡܰܗ ܣܰܓܺܝ. ܘܶܐܚܰܕ ܐܶܢܽܘܢ ܠܓܰܒܖ̈ܶܐ ܕܶܐܙܰܠܘ ܥܠܰܘܗܝ ܘܩܰܛܶܠ ܐܶܢܽܘܢ. ܝܳܕܰܥ ܗܘܳܐ ܓܶܝܪ ܝܽܘܚܰܢܳܢ: ܕܰܠܡܶܩܛܠܶܗ ܗܽܘ ܨܳܒܶܝܢ ܗܘܰܘ</VERS>
      <VERS vnumber="23">ܘܫܰܪܟܳܐ ܕܡܶܠܰܘ̈ܗܝ ܕܝܽܘܚܰܢܳܢ ܘܰܩܪ̈ܳܒܰܘܗܝ ܘܢܶܨܚܳܢܰܘ̈ܗܝ ܕܶܐܬܢܰܨܰܚ ܘܰܙܟܳܐ: ܘܒܶܢܝܳܢܳܐ ܕܫܽܘܪܳܐ ܕܰܒܢܳܐ ܘܰܥܒܳܕܰܘ̈ܗܝ</VERS>
      <VERS vnumber="24">ܗܳܐ ܗܳܠܶܝܢ ܟܬܺܝ̈ܒܳܢ: ܒܰܟܬܳܒܳܐ ܕܝܰܘ̈ܡܳܬܳܐ ܕܪܰܒܽܘܬ݂ ܟܳܗܢܽܘܬܶܗ. ܕܰܗܘܳܐ ܪܰܒ ܟܳܗ̈ܢܶܐ</VERS>
    </CHAPTER>
  </BIBLEBOOK>
  <BIBLEBOOK bname="2 Maccabees" bnumber="73" bsname="2Ma">
    <CHAPTER cnumber="1">
      <VERS vnumber="1">ܐܰܚ̈ܶܐ ܝܺܗܽܘܕܳܝ̈ܶܐ ܕܒܽܐܘܪܺܫܠܶܡ ܘܒܰܐܪܥܳܐ ܕܺܝܗܽܘܕܳܐ: ܠܰܐܚܰܝ̈ܢ ܝܺܗܽܘ̈ܕܳܝܶܐ ܕܰܒܡܶܨܪܶܝܢ: ܫܠܳܡ. ܫܠܳܡܳܐ ܘܛܰܝܒܽܘܬܳܐ ܥܰܡܟܽܘܢ</VERS>
      <VERS vnumber="2">ܘܢܰܛܐܶܒ ܠܟܽܘܢ ܐܰܠܳܗܳܐ: ܘܢܶܬܕܟܰܪ ܩܝܳܡܶܗ ܕܥܰܡ ܐܰܒܪܳܗܳܡ ܘܺܐܝܣܚܳܩ ܘܝܰܥܩܽܘܒ ܥܰܒܕܰܘ̈ܗܝ ܡܗܰܝ̈ܡܢܶܐ</VERS>
      <VERS vnumber="3">ܘܢܶܬܶܠ ܠܟܽܘܢ ܠܶܒܳܐ ܠܟܽܠܟܽܘܢ. ܕܬܶܕܚܠܽܘܢ ܠܶܗ: ܘܬܶܥܒܕܽܘܢ ܦܽܘܩܕܳܢܰܘ̈ܗܝ: ܒܠܶܒܳܐ ܡܰܠܝܳܐ ܘܰܒܢܰܦܫܳܐ ܕܡܶܨܛܰܒܝܳܐ</VERS>
      <VERS vnumber="4">ܘܢܶܦܬܰܚ ܐܶܕܢܰܝ̈ܟܽܘܢ ܘܠܶܒܰܘ̈ܳܬܟܽܘܢ ܠܢܳܡܽܘܣܰܘ̈ܗܝ ܘܰܠܦܽܘܩܕܳܢܰܘ̈ܗܝ. ܘܢܶܥܒܶܕ݂ ܥܰܡܟܽܘܢ ܫܠܳܡܳܐ</VERS>
      <VERS vnumber="5">ܘܢܶܫܡܰܥ ܒܳܥܽܘܬܟܽܘܢ: ܘܢܶܬܪܰܥܶܐ ܠܟܽܘܢ. ܘܠܳܐ ܢܶܫܒܽܘܩܟܽܘܢ ܒܙܰܒܢ̈ܶܐ ܕܒܺܝܫܬܳܐ</VERS>
      <VERS vnumber="6">ܘܗܳܫܳܐ ܗܳܐ ܗܳܪܟܳܐ ܚܢܰܢ. ܘܰܡܨܰܠܶܝܢܰܢ ܥܠܰܝܟܽܘܢ</VERS>
      <VERS vnumber="7">ܘܒܰܫܢܰܬ ܡܳܐܐ ܘܫܺܬܝܢ ܘܰܬܫܰܥ ܕܡܰܠܟܽܘܬܶܗ ܕܕܺܡܰܛܪܺܝܳܘܣ: ܚܢܰܢ ܝܺܗܽܘ̈ܕܳܝܶܐ ܟܬܰܒܢ ܠܟܽܘܢ: ܒܥܳܩ̈ܳܬܳܐ ܘܒܽܐܘܠܨܳܢ̈ܶܐ ܕܡܰܛܝܽܘܢ ܒܗܳܠܶܝܢ ܫܢܰܝ̈ܳܐ: ܡܶܢ ܕܶܐܫܬܰܕܰܪ ܐܺܝܳܣܽܘܢ ܘܰܐܝܠܶܝܢ ܕܥܰܡܶܗ ܡܶܢ ܡܰܠܟܽܘܬܳܐ ܠܰܐܪܥܳܐ ܩܰܕܺܝܫܬܳܐ</VERS>
      <VERS vnumber="8">ܘܰܐܘܩܶܕ ܬܰܪ̈ܥܶܐ: ܘܶܐܫܰܕ ܕܡܳܐ ܙܰܟܳܝܳܐ. ܘܨܰܠܺܝܢ ܘܰܒܥܰܝܢ ܡܶܢ ܡܳܪܝܳܐ. ܘܰܫܡܰܥ ܒܩܳܠܰܢ. ܘܩܰܪܶܒܢ ܩܽܘܪ̈ܒܳܢܶܐ ܘܰܣܡܺܝܕܳܐ. ܘܰܢܗܰܪܢ ܫܪ̈ܳܓܶܐ. ܘܣܳܡܢ ܠܚܶܡ ܐܰܦ̈ܶܐ</VERS>
      <VERS vnumber="9">ܘܗܳܫܳܐ ܬܶܗܘܽܘܢ ܥܳܒܕܺܝܢ ܥܰܕܥܺܐܕܳܐ ܕܰܡܛܰܠ̈ܠܶܐ ܒܟܳܢܽܘܢ ܩܕܶܡ</VERS>
      <VERS vnumber="10">ܒܰܫܢܰܬ ܡܳܐܐ ܬܡܳܢܺܝܢ ܘܰܬܡܳܢܶܐ: ܐܰܝܠܶܝܢ ܕܒܽܐܘܪܺܫܠܶܡ ܘܒܺܝܗܽܘܕܳܐ ܘܟܽܠܗܽܘܢ ܣܳܒ̈ܶܐ ܕܺܝܗܽܘܕܳܐ: ܠܰܐܪܶܣܛܒܰܠܳܘܣ ܡܰܠܦܳܢܶܗ ܕܦܡܘܠܡܐܘܣ ܡܰܠܟܳܐ: ܕܺܐܝܬܰܘܗܝ ܡܶܢ ܫܰܪܒܬܳܐ ܕܟܳܗ̈ܢܶܐ ܡܫܺܝ̈ܚܶܐ: ܘܰܠܝܺܗܽܘ̈ܕܳܝܶܐ ܕܰܒܡܶܨܪܶܝܢ: ܫܠܳܡܳܐ ܘܚܽܘܠܡܳܢܳܐ</VERS>
      <VERS vnumber="11">ܣܰܓܺܝ ܪܰܘܪܒܳܐܺܝܬ ܡܰܘܕܶܝܢܰܢ ܠܰܐܠܳܗܳܐ: ܕܩܳܡ ܠܰܢ ܘܦܰܨܝܰܢ ܡܶܢ ܟܽܠܗܽܘܢ ܐܽܘܠܨܳܢ̈ܶܐ ܕܶܐܬܰܘ ܥܠܰܝܢ</VERS>
      <VERS vnumber="12">ܟܰܕ݂ ܐܶܬܳܐ ܥܠܰܝܢ ܓܶܝܪ ܡܰܠܟܳܐ ܠܰܩܪܳܒܳܐ: ܠܡܶܬܟܰܬܳܫܽܘ ܥܰܡ ܡܕܺܝܢܬܳܐ ܩܰܕܺܝܫܬܳܐ: ܕܰܚܩܶܗ ܘܰܫܕܳܝܗܝ ܠܦܳܪܶܣ</VERS>
      <VERS vnumber="13">ܟܰܕ݂ ܓܶܝܪ ܐܶܙܰܠ ܠܬܰܡܳܢ ܗܽܘ ܘܟܽܠܶܗ ܚܰܝܠܶܗ: ܗܰܘ ܕܡܶܣܬܰܒܰܪ ܗܘܳܐ ܕܠܳܐ ܡܶܙܕܟܶܐ ܐܶܬܩܛܶܠ ܒܗܰܝܟܠܳܗ̇ ܕܢܳܢܺܝ. ܕܶܐܚܰܕܘ ܘܰܚܒܰܫܘ ܐܶܢܽܘܢ ܒܢܶܟܠܳܐ ܟܽܘܡܪ̈ܶܝܗ̇ ܕܢܳܢܺܝ</VERS>
      <VERS vnumber="14">ܗܽܘ ܓܶܝܪ ܐܶܙܰܠ ܗܘܳܐ ܠܬܰܡܳܢ: ܐܰܝܟ ܕܢܶܥܡܰܪ ܥܰܡܶܗ ܐܰܢܛܝܰܟܳܘܣ ܘܪ̈ܳܚܡܰܘܗܝ.. ܡܶܛܽܠ ܕܰܢܣܰܒ ܩܶܢܝܳܢܳܐ ܣܰܓܺܝܐܳܐ ܒܚܽܘܫܒܳܢ ܦܰܪܢܺܝܬܳܐ</VERS>
      <VERS vnumber="15">ܘܶܐܬܪܡܺܝܘ ܘܶܐܫܬܰܘܕܺܝܘ ܠܶܗ ܟܽܘܡܪ̈ܶܝܗ̇ ܕܢܳܢܺܝ. ܘܗܽܘ ܕܶܝܢ ܟܰܕ݂ ܥ̣ܰܠ ܥܰܡ ܐ̱ܢܳܫ̈ܳܐ ܙܥܽܘܖ̈ܶܐ ܠܓܰܘ ܡܶܢ ܫܽܘܖ̈ܶܐ ܕܗܰܝܟܠܳܐ</VERS>
      <VERS vnumber="16">ܦܬܰܚܘ ܘܥ̣ܰܠܘ ܥܠܰܘܗܝ ܡܶܢ ܬܰܪܥܳܐ ܙܥܽܘܪܳܐ. ܘܰܐܪܡܺܝܘ ܥܠܰܘܗܝ ܟܰܐܦ̈ܶܐ ܘܩܰܛܠܽܘܗܝ. ܘܰܦܣܰܩܘ ܪܺܝܫܶܗ ܘܰܫܕܰܘ ܠܗܳܠܶܝܢ ܕܰܠܒܰܪ</VERS>
      <VERS vnumber="17">ܒܟܽܠܡܶܕܶܡ ܕܶܝܢ: ܡܒܰܪܰܟ ܗܽܘ ܐܰܠܳܗܰܢ: ܗܰܘ ܕܰܐܫܠܶܡ ܐܶܢܽܘܢ ܠܖ̈ܰܫܺܝܥܶܐ</VERS>
      <VERS vnumber="18">ܡܶܛܽܠ ܗܳܟܺܝܠ ܕܰܥܬܺܝܕܺܝܢܰܢ ܠܡܶܥܒܰܕ݂ ܕܽܘܟܳܝܶܗ ܕܗܰܝܟܠܳܐ ܒܟܳܢܽܘܢ ܩܕܶܡ ܒܚܰܡܫܳܐ ܘܥܶܣܪܺܝܢ: ܨܒܰܝܢ ܕܢܰܘܕܰܥ ܐܳܦ ܠܟܽܘܢ. ܕܳܐܦ ܐܰܢ̱ܬܽܘܢ ܬܶܗܘܽܘܢ ܥܳܒܕܺܝܢ ܠܶܗ. ܐܰܝܟ ܥܰܕܥܺܐܕܳܐ ܕܰܡܛܰܠ̈ܠܶܐ. ܢܺܐܡܰܪ ܠܟܽܘܢ ܕܶܝܢ ܐܳܦ ܥܰܠ ܢܽܘܪܳܐ. ܟܰܕ ܒܢܳܐ ܢܚܰܡܝܳܐ ܗܰܝܟܠܳܐ ܘܡܰܕܒܚܳܐ ܘܰܐܣܶܩ ܩܽܘܪ̈ܒܳܢܶܐ</VERS>
      <VERS vnumber="19">ܘܟܰܕ݂ ܐܰܒܳܗܰܝ̈ܢ ܐܳܙܺܠܝܢ ܗܰܘܘ ܠܳܦܪܶܣ: ܟܳܗ̈ܢܶܐ ܙܰܕܺܝ̈ܩܶܐ ܕܰܒܗܰܘ ܙܰܒܢܳܐ: ܢܣܰܒܘ ܗܘܰܘ ܡܶܢ ܢܽܘܪܳܐ ܕܡܰܕܒܚܳܐ ܡܰܛܫܝܳܐܺܝܬ. ܘܛܰܫܺܝܘ ܒܒܺܪܳܐ ܕܠܳܐ ܐܺܝܬ ܗܘܳܐ ܒܳܗ̇ ܡܰܝ̈ܳܐ. ܘܟܰܣܝܽܘܗ̇ ܕܠܰܐ̱ܢܳܫ ܠܳܐ ܬܶܬܺܝܕܰܥ ܕܽܘܟܬܳܗ̇</VERS>
      <VERS vnumber="20">ܘܟܰܕ݂ ܥܒܰܪ ܕܶܝܢ ܫܢܰܝ̈ܳܐ ܣܰܓܺܝ̈ܐܳܬܳܐ: ܘܰܫܦܰܪ ܠܰܐܠܳܗܳܐ: ܐܶܫܬܰܕܰܪ ܢܚܰܡܝܳܐ ܡܶܢ ܡܰܠܟܳܐ ܕܦܳܪܶܣ ܥܰܡ ܒܢܰܝ̈ܗܽܘܢ ܕܟܳܗ̈ܢܶܐ ܗܳܢܽܘܢ ܕܛܰܫܺܝܘ ܗܘܰܘ ܢܽܘܪܳܐ: ܘܫܰܕܰܪ ܐܶܢܽܘܢ ܕܢܰܝܬܽܘܢ ܢܽܘܪܳܐ</VERS>
      <VERS vnumber="21">ܘܶܐܬܰܘ ܘܶܐܡܰܪܘ ܕܠܳܐ ܐܶܫܟܚܽܘܗ̇ ܠܢܽܘܪܳܐ: ܐܶܠܳܐ ܐܶܢ ܡܰܝ̈ܳܐ ܕܠܺܝ̈ܚܶܐ: ܘܰܦܩܰܕ݂ ܕܢܶܣܒܽܘܢ ܢܰܝܬܽܘܢ ܡܶܢܗܽܘܢ. ܘܟܰܕ݂ ܕܶܝܢ ܣܠܶܩܘ ܕܶܒ̈ܚܶܐ ܘܩܽܘܪ̈ܒܳܢܶܐ: ܦܰܩܶܕ݂ ܢܚܰܡܳܐ ܠܟܳܗ̈ܢܶܐ: ܕܢܶܪܣܽܘܢ ܡܶܢܗܽܘܢ ܥܰܠ ܩܰܝ̈ܣܶܐ ܘܥܰܠ ܕܶܒ̈ܚܶܐ</VERS>
      <VERS vnumber="22">ܘܟܰܕ ܕܶܝܢ ܥܒܰܕܘ ܗܳܟܰܢܳܐ ܘܰܥܒܰܪ ܥܶܕܳܢܳܐ ܩܰܠܺܝܠ: ܕܢܰܚ ܠܽܘܩܕܰܡ ܫܶܡܫܳܐ ܟܰܕ݂ ܥܰܡܽܘܛ ܒܰܥܢܳܢ̈ܶܐ. ܘܗܳܝܕܶܝܢ ܕܶܠܩܰܬ݂ ܢܽܘܪܳܐ ܪܰܒܬܳܐ: ܐܰܝܟ ܕܢܶܬܡܗܽܘܢ ܟܽܠܗܽܘܢ</VERS>
      <VERS vnumber="23">ܟܳܗ̈ܢܶܐ ܕܶܝܢ ܒܰܨܠܽܘܬܳܐ ܩܳܝܡܺܝܢ ܗܘܰܘ: ܥܕܰܡܳܐ ܕܫܶܠܡܰܬ݂ ܬܶܫܡܶܫܬܳܗ̇ ܕܢܽܘܪܳܐ. ܟܳܗ̈ܢܶܐ ܕܶܝܢ ܘܝܽܘܢܳܬܳܢ ܘܫܰܪܟܳܐ ܟܰܕ ܢܚܶܬܘ ܐܶܡܰܪܘ ܗܘܰܘ: ܕܒܰܨܠܽܘܬܶܗ ܕܢܚܰܡܝܳܐ ܕܶܠܩܰܬ݂</VERS>
      <VERS vnumber="24">ܐܺܝܬܶܝܗ̇ ܗܘܳܬ݂ ܕܶܝܢ ܨܠܽܘܬܶܗ ܗܳܟܰܢܳܐ. ܡܳܪܝܳܐ ܡܳܪܝܳܐ: ܐܰܠܳܗܳܐ ܐܰܚܺܝܕ ܟܽܠ ܘܒܳܪܽܘܝܳܐ ܕܟܽܠ: ܕܚܺܝܠܳܐ ܘܚܰܝܠܬܳܢܳܐ: ܙܰܕܺܝܩܳܐ ܘܰܡܪܰܚܡܳܢܳܐ: ܡܰܠܟܳܐ ܒܰܠܚܽܘܕܰܘܗܝ: ܘܒܰܣܺܝܡܳܐ ܒܰܠܚܽܘܕܰܘܗܝ</VERS>
      <VERS vnumber="25">ܘܰܡܬܰܪܣܝܳܢܳܐ ܒܰܠܚܽܘܕܰܘܗܝ: ܙܰܕܺܝܩܳܐ ܚܰܝ ܥܳܠ̈ܡܶܐ ܘܰܐܚܰܝܺܕ݂ ܟܽܠ: ܦܳܪܽܘܩܶܗ ܕܺܝܣܪܳܐܶܝܠ ܡܶܢ ܟܽܠ ܒܺܝ̈ܫܳܬܳܐ: ܗܰܘ ܕܰܓܒܳܐ ܠܰܐܒܳܗܰܝ̈ܢ ܘܩܰܕܶܫ ܐܶܢܽܘܢ</VERS>
      <VERS vnumber="26">ܩܰܒܶܠ ܩܽܘܪܒܳܢܳܐ ܗܳܢܳ ܥܰܠ ܐܰܦܰܝ̈ ܟܽܠܶܗ ܥܰܡܳܟ ܝܺܣܪܳܐܶܝܠ. ܘܢܰܛܰܪ ܘܩܰܕܶܫ ܡܳܢܬܳܟ݂ ܘܝܳܪܬܽܘܬܳܟ݂</VERS>
      <VERS vnumber="27">ܟܰܢܶܫ ܒܽܘܕܳܪܰܢ. ܚܰܪܰܪ ܠܰܐܝܠܶܝܢ ܕܰܡܫܰܥܒܕܺܝܢ ܒܶܝܬ ܥܰܡ̈ܡܶܐ ܛܰܡ̈ܐܶܐ ܘܡܰܣ̈ܠܰܝܳܐ ܘܚܽܘܪ ܒܰܢ. ܘܢܶܕܥܽܘܢ ܥܰܡ̈ܡܶܐ ܕܰܐܢ̱ܬ ܗܽܘ ܐܰܠܳܗܰܢ</VERS>
      <VERS vnumber="28">ܘܫܰܢܶܩ ܠܰܐܝܠܶܝܢ ܕܡܶܬܬܪܺܝܡܺܝܢ ܘܰܡܫܰܥܒܕܺܝܢ ܠܰܢ ܒܫܽܘܒܗܳܪܳܐ</VERS>
      <VERS vnumber="29">ܘܫܰܪܰܪܳܝܗܝ ܠܥܰܡܳܟ ܒܰܐܬܪܳܟ ܩܰܕܺܝܫܳܐ ܐܶܝܟ ܕܶܐܡܰܪ ܡܽܘܫܶܐ</VERS>
      <VERS vnumber="30">ܟܳܗ̈ܢܶܐ ܕܶܝܢ ܩܳܝܡܺܝܢ ܗܘܰܘ ܘܰܡܙܰܡܪܺܝܢ ܒܬܶܫ̈ܒܚܳܬܳܐ</VERS>
      <VERS vnumber="31">ܘܟܰܕ݂ ܐܶܫܬܰܠܰܡܘ ܕܶܒܚ̈ܶܐ ܘܩܽܘܪ̈ܒܳܢܶܐ ܘܡܰܝ̈ܳܐ ܕܶܫܬܬܚܰܪܘ: ܦܩܰܕ݂ ܢܚܰܡܝܳܐ: ܘܰܢܣܺܝܡܽܘܢ ܘܢܶܚܕܪܽܘܢܳܗ̇ ܠܕܽܘܟܬܳܐ ܒܟܺܐܦ̈ܶܐ ܪܰܘܪ̈ܒܳܬܳܐ</VERS>
      <VERS vnumber="32">ܘܟܰܕ݂ ܕܶܝܢ ܥܒܰܕܘ ܗܳܟܰܢܳܐ: ܕܶܠܩܰܬ݂ ܫܰܠܗܶܒܺܝܬܳܐ ܕܢܽܘܪܳܐ: ܥܰܕܡܳܐ ܕܰܓܡܰܪ ܢܽܘܗܪܳܐ ܕܢܽܘܪܳܐ ܕܥܰܠ ܡܰܕܒܚܳܐ</VERS>
      <VERS vnumber="33">ܟܰܕ݂ ܕܶܝܢ ܐܶܬܝܰܕܥܰܬ݂ ܨܒܽܘܬܳܐ ܘܶܐܬܓܰܠܝܰܬ ܠܡܰܠܟܳܐ ܕܦܳܪܶܣ: ܕܰܒܕܽܘܟܬܳܐ ܐܰܝܟܳܐ ܕܛܰܫܺܝܘ ܢܽܘܪܳܐ ܗܳܢܽܘܢ ܕܶܐܫܬܒܺܝܘ ܗܘܰܘ: ܡܰܝ̈ܳܐ ܕܠܺܝ̈ܚܶܐ ܐܶܫܬܟܰܚܘ: ܘܡܶܢܗܽܘܢ ܩܰܕܶܫ ܢܚܰܡܝܳܐ ܘܰܐܝܠܶܝܢ ܕܥܰܡܶܗ ܠܩܽܘܪ̈ܒܳܢܶܐ ܘܰܠܕܶܒܚ̈ܶܐ</VERS>
      <VERS vnumber="34">ܒܢܳܗ̇ ܡܰܠܟܳܐ ܠܕܽܘܟܬܳܐ. ܘܰܥܒܰܕ ܒܳܗ̇ ܗܰܝܟܠܳܐ: ܟܰܕ݂ ܒܩܳܗ̇ ܠܰܨܒܽܘܬܳܐ</VERS>
      <VERS vnumber="35">ܝܰܗܒ ܗܘܳܐ ܠܗܽܘܢ ܕܶܝܢ ܡܰܠܟܳܐ ܡܰܘ̈ܗܒܳܬܳܐ ܪܰܘܪ̈ܒܳܬܳܐ ܘܰܡܝܰܬܪ̈ܳܬܳܐ: ܗܶܢܽܘܢ ܕܶܝܢ ܢܳܣܒܺܝܢ ܗܘܰܘ ܘܝܳܗܒܺܝܢ ܠܰܐܝܠܶܝܢ ܕܚܰܣܺܝܪ ܗܘܳܐ ܠܗܽܘܢ</VERS>
      <VERS vnumber="36">ܩܪܰܐܘܽܗܝ ܕܶܝܢ ܒܶܝܬ ܢܚܰܡܝܳܐ ܓܽܘܢܦܰܬܰܪ ܕܽܘܟܳܝܳܐ. ܡܶܬܩܪܶܐ ܕܶܝܢ ܒܰܝܢܳܬ ܣܰܓܺܝ̈ܐܶܐ ܢܰܦܬܺܝ.</VERS>
    </CHAPTER>
    <CHAPTER cnumber="2">
      <VERS vnumber="1">ܡܶܫܬܟܰܚ ܕܶܝܢ ܒܰܟܬܳܒܳܐ ܕܶܐܪܰܡܝܳܐ ܢܒܺܝܳܐ: ܕܰܦܩܰܕ ܕܢܶܣܒܽܘܢ ܢܽܘܪܳܐ ܐܰܝܠܶܝܢ ܕܡܶܢ ܒܳܬܰܪ ܗܳܠܶܝܢ ܗܳܘܶܝܢ</VERS>
      <VERS vnumber="2">ܐܰܝܟ ܕܰܡܚܰܘܶܐ ܘܰܡܦܰܩܶܕ ܠܰܐܝܠܶܝܢ ܕܡܶܢ ܒܳܬܰܪ ܗܳܠܶܝܢ ܗܳܘܶܝܢ: ܢܒܺܝܳܐ ܕܝܰܗܒ ܠܗܽܘܢ ܢܳܡܽܘܣܳܐ: ܕܠܳܐ ܢܶܛܥܽܘܢ ܦܽܘܩܕܳܢܰܘ̈ܗܝ ܕܡܳܪܝܳܐ ܘܢܶܬܗܰܦ̈ܟܳܢ ܬܰܪ̈ܥܝܳܬܗܽܘܢ: ܟܰܕ ܢܶܚܙܽܘܢ ܨܰܠ̈ܡܶܐ ܕܕܰܗܒܳܐ ܘܰܕܣܺܐܡܳܐ ܘܨܶܒܬܗܽܘܢ</VERS>
      <VERS vnumber="3">ܘܰܐ̱ܚܪ̈ܳܢܝܳܬܳܐ ܕܰܐܝܟ ܗܳܠܶܝܢ ܐܳܡܰܪ ܗܘܳܐ: ܘܒܳܥܶܐ ܗܘܳܐ ܡܶܢܗܺܘܢ: ܕܠܳܐ ܢܰܪܚܩܽܘܢ ܢܳܡܽܘܣܳܐ ܡܶܢ ܠܶܒܗܽܘܢ</VERS>
      <VERS vnumber="4">ܐܺܝܬ ܗܘܳܐ ܕܶܝܢ ܒܰܟܬܳܒܳܐ ܗܳܟܰܢܳܐ: ܐܰܝܟ ܕܶܐܬܓܠܺܝ ܗܳܐ ܠܶܗ ܠܰܢܒܺܝܳܐ: ܦܩܰܕ݂ ܕܬܶܗܘܳܐ ܐܳܙܳܠܐ ܥܰܡܶܗ ܩܺܒܽܘܬܳܐ ܘܡܰܫܟܢܳܐ ܟܰܕ݂ ܕܶܝܢ ܢܦܰܩ ܠܛܽܘܪܳܐ ܗܰܘ ܕܰܣܠܶܩ ܠܶܗ ܡܽܘܫܶܐ: ܘܰܚܙܳܐ ܝܳܪܬܽܘܬܶܗ ܕܡܳܪܝܳܐ</VERS>
      <VERS vnumber="5">ܐܶܬܳܐ ܐܶܪܰܡܝܳܐ ܘܶܐܫܟܰܚ ܒܰܝܬܳܐ ܕܰܡܥܰܪܬܳܐ. ܘܥ̣ܰܠ ܣܳܡ ܬܰܡܳܢ ܠܡܰܫܟܢܳܐ ܘܰܠܩܺܒܽܘܬܳܐ ܘܰܠܡܰܕܒܚܳܐ ܕܒܶܣ̈ܡܶܐ. ܘܰܣܰܟܪܶܗ ܠܬܰܪܥܳܐ</VERS>
      <VERS vnumber="6">ܘܰܢܦܰܩܘ ܐ̱ܢܳܫ̈ܳܐ ܡܶܢ ܐܰܝܠܶܝܢ ܕܶܐܙܰܠܘ ܥܰܡܶܗ ܐܰܝܟ ܐܢܶܕܥܽܘܢܶܗ̇ ܠܽܐܘܪܚܳܐ ܘܰܠܕܽܘܟܬܳܐ ܘܠܳܐ ܐܶܫܚܰܟܘ</VERS>
      <VERS vnumber="7">ܘܟܰܕ݂ ܕܶܝܢ ܝܺܕܰܥ ܐܶܪܰܡܝܳܐ: ܪܳܫܶܐ ܗܘܳܐ ܠܗܽܘܢ ܘܳܐܡܰܪ. ܘܠܳܐ ܡܶܬܝܰܕܥܳܐ ܕܽܘܟܬܳܐ: ܥܕܰܡܳܐ ܕܟܳܢܶܫ ܐܰܠܗܳܐ ܟܢܽܘܫܬܶܗ ܕܥܰܡܳܐ: ܘܰܢܚܰܣܶܐ ܥܠܰܝܗܽܘܢ</VERS>
      <VERS vnumber="8">ܘܗܳܝܕܶܝܢ ܡܳܪܝܳܐ ܢܶܓܠܶܐ ܐܶܢܽܘܢ ܠܗܳܠܶܝܢ: ܘܬܶܬܚܙܶܐ ܬܶܫܒܽܘܚܬܶܗ ܕܡܳܪܝܳܐ: ܘܰܥܢܳܢܳܐ ܐܰܝܟ ܕܡܶܬܓܰܠܝܳܐ ܗܘܳܬ݂ ܥܰܠ ܡܽܘܫܶܐ: ܐܰܝܟ ܕܳܐܦ ܫܠܶܝܡܽܘܢ ܒܥܳܐ ܕܢܶܬܩܰܕܰܫ ܐܰܬܪܳܐ ܪܰܘܒܳܐܺܝܬ</VERS>
      <VERS vnumber="9">ܡܶܬܡܰܠܰܠ ܗܘܳܐ ܕܶܝܢ: ܕܰܐܝܟ ܚܶܟܡܬܳܐ ܕܺܐܝܬ ܗܘܳܐ ܠܶܗ: ܐܰܣܶܩ ܗܘܳܐ ܩܽܘܪ̈ܒܳܢܶܐ ܘܕܶܒ̈ܚܶܐ ܕܚܽܘܕܳܬܳܐ ܘܰܕܫܽܘܟܠܳܠܶܗ ܕܗܰܝܟܠܳܐ</VERS>
      <VERS vnumber="10">ܐܰܝܟ ܕܳܐܦ ܡܽܘܫܶܐ ܨܰܠܺܝ ܠܘܳܬ݂ ܡܳܪܝܳܐ: ܘܢܶܚܬܰܬ ܢܽܘܪܳܐ ܡܶܢ ܫܡܰܝܳܐ: ܘܶܐܟܠܰܬ݂ ܕܶܒ̈ܚܶܐ ܘܩܽܘܪ̈ܒܳܢܶܐ. ܗܳܟܰܢܳܐ ܐܳܦ ܫܠܶܝܡܽܘܢ ܨܰܠܺܝ: ܘܢܶܚܬܰܬ ܢܽܘܪܳܐ ܘܶܐܟ݂ܠܰܬ݂ ܕܶܒ̈ܚܶܐ ܘܝܰܩܕ̈ܶܐ</VERS>
      <VERS vnumber="11">ܐܶܡܰܪ ܗܘܳܐ ܓܶܝܪ ܡܽܘܫܶܐ: ܕܥܰܠ ܕܠܳܐ ܐܶܬܶܐܟܶܠ ܨܶܦܪܳܝܳܐ ܕܰܚܛܳܗ̈ܶܐ: ܐܶܟܰܠܬܶܗ ܢܽܘܪܳܐ</VERS>
      <VERS vnumber="12">ܗܳܟܘܳܬ݂ ܐܳܦ ܫܠܺܝܡܽܘܢ ܥܒܰܕ݂ ܬܡܳܢܝܳܐ ܝܰܘ̈ܡܺܝܢ</VERS>
      <VERS vnumber="13">ܡܬܰܢܶܝܢ ܗܘܰܘ ܕܶܝܢ ܒܰܟܬܳܒ̈ܶܐ ܐܳܦ ܒܥܽܘܗ̈ܕܳܢܶܐ: ܕܢܚܰܡܝܳܐ ܗܳܟܰܢܳܐ ܥܒܰܕ݂ ܗܘܳܐ. ܘܟܰܢܶܫ ܗܘܳܐ ܘܰܐܬܩܶܢ ܟܬܳܒ̈ܶܐ ܕܡܰܠ̈ܟܘܳܬܳܐ ܘܕܰܢܒܺܝ̈ܶܐ ܘܰܕܕܰܘܺܝܕ݂: ܘܶܐܓܪ̈ܳܬܳܐ ܕܡܰܠ̈ܟܶܐ ܘܥܰܠ ܩܽܘܪ̈ܒܳܢܶܐ ܘܕܶܒ̈ܚܶܐ</VERS>
      <VERS vnumber="14">ܒܳܗ̇ ܕܶܝܢ ܒܰܕܡܽܘܬܳܐ ܐܳܦ ܝܺܗܽܘܕܳܐ: ܡܶܕܶܡ ܕܶܐܬܒܰܕܰܪܘ ܗܘܰܘ ܡܶܛܽܠ ܩܪ̈ܳܒܶܐ ܕܰܗܘܰܘ ܥܰܡܰܢ: ܟܰܢܶܫ ܐܶܢܽܘܢ ܟܽܠܗܽܘܢ. ܘܺܐܝܬܰܝܗܽܘܢ ܨܶܐܕܰܝܢ</VERS>
      <VERS vnumber="15">ܡܶܕܶܡ ܗܳܟܺܝܠ ܕܡܶܬܒܥܶܐ ܠܟܽܘܢ ܡܶܢܗܽܘܢ: ܫܰܕܰܪܘ ܘܣܰܒ ܠܟܽܘܢ</VERS>
      <VERS vnumber="16">ܡܶܛܽܠ ܗܳܟܺܝܠ ܕܰܥܬܺܝܕܺܝܢܰܢ ܠܡܶܥܒܰܕ ܕܽܘܟܳܝܳܐ: ܟܬܰܒܢ ܐܳܦ ܠܟܽܘܢ. ܕܳܐܦ ܐܰܢ̱ܬܽܘܢ ܬܶܗܘܽܘܢ ܥܳܒܕܺܝܢ</VERS>
      <VERS vnumber="17">ܐܰܠܳܗܳܐ ܕܶܝܢ ܕܰܦܪܰܩ ܠܥܰܡܶܗ ܒܟܽܠܡܶܕܶܡ: ܘܝܰܗܒ ܝܳܪܬܽܘܬܳܐ ܠܟܽܠܢܳܫ: ܘܡܰܠܟܽܘܬܳܐ ܘܟܳܗܢܽܘܬܳܐ ܘܩܰܕܺܝܫܽܘܬܳܐ</VERS>
      <VERS vnumber="18">ܐܰܝܟ ܕܶܐܫܬܰܘܕܺܝ ܒܝܰܕ ܢܳܡܽܘܣܳܐ. ܗܰܘ ܕܒܶܗ ܡܣܰܒܪܺܝܢܰܢ ܕܒܰܥܓܰܠ ܢܪܰܚܶܡ ܥܠܰܝܢ: ܘܰܢܟܰܢܫܰܢ ܡܶܢ ܬܚܶܝܬ ܫܡܰܝܳܐ ܠܰܐܬܪܳܐ ܩܰܕܺܝܫܳܐ. ܦܰܨܝܰܢ ܓܶ݀ܪ ܡܶܢ ܒܺܝ̈ܫܳܬܳܐ ܣܰܓܺܝ̈ܐܳܬܳܐ. ܘܕܰܟܺܝ ܐܳܦ ܠܰܐܬܪܳܐ</VERS>
      <VERS vnumber="19">ܥܰܠ ܝܺܗܽܘܕܳܐ ܕܶܝܢ ܡܰܩܒܰܝ ܘܥܰܠ ܐܰܚܰܘ̈ܗܝ: ܘܥܰܠ ܕܽܘܟܳܝܶܗ ܕܗܰܝܟܠܳܐ ܪܰܒܳܐ ܘܰܡܫܰܒܚܳܐ: ܘܥܰܠ ܚܽܘܕܳܬܶܗ ܕܡܰܕܒܚܳܐ</VERS>
      <VERS vnumber="20">ܘܬܽܘܒ ܐܳܦ ܥܰܠ ܩܪ̈ܳܒܶܐ ܕܰܗܘܰܘ ܡܶܢ ܩܕܳܡ ܐܰܢܛܝܰܟܳܘܣ ܐܦܝܦܢܘܣ ܘܒܰܪܶܗ ܐܘܦܛܘܪ</VERS>
      <VERS vnumber="21">ܘܥܰܠ ܬܶܕܡܪ̈ܳܬܳܐ ܕܰܗܘܰܝ̈ ܓܰܠܝܳܐܺܝܬ ܡܶܢ ܫܡܰܝܳܐ: ܥܰܠ ܐܰܝܠܶܝܢ ܕܰܚܠܳܦ ܝܺܗܽܘܕܳܝ̈ܶܐ ܓܰܢܒܳܪܳܐܺܝܬ ܡܶܬܟܰܬܫܺܝܢ ܗܘܰܘ: ܗܳܟܰܢܳܐ ܟܰܕ ܙܥܽܘܖ̈ܶܐ ܗܘܰܘ ܒܡܶܢܝܳܢܳܐ: ܠܟܽܠܗܽܘܢ ܥܰܡ̈ܡܶܐ ܕܰܐܪ̈ܥܳܬܳܐ: ܐܰܝܠܶܝܢ ܕܰܒܫܰܝܚܳܢܽܘܬܳܐ ܘܰܒܦܰܩܪܽܘܬܳܐ ܐܳܬܶܝܢ ܗܘܰܘ ܥܠܰܝܗܽܘܢ. ܪܕܰܦܘ ܘܒܰܕܰܪܘ ܐܶܢܽܘܢ</VERS>
      <VERS vnumber="22">ܗܳܟܰܢܳܐ ܕܗܰܝܟܠܳܐ ܘܒܶܝܬ ܡܰܩܕܫܳܐ ܗܰܘ ܕܡܶܫܬܰܒܰܚ ܒܟܽܠܳܗ̇ ܐܰܪܥܳܐ: ܒܫܶܠܝܳܐ ܘܒܰܢܝܳܚܳܐ ܐܶܫܬܟܰܚ. ܘܰܡܕܺܝܢܬܳܐ ܐܶܬܚܰܪܰܬ݂ ܡܶܢ ܫܽܘܥܒܳܕܳܐ ܕܥܰܡ̈ܡܶܐ. ܘܰܠܢܳܡܽܘ̈ܣܶܐ ܕܩܰܪܺܝܒܺܝܢ ܗܘܰܘ ܠܡܶܬܒܰܕܳܪܽܘ: ܟܰܢܶܫܘ ܘܬܰܩܶܢܘ ܒܨܶܒܝܳܢܶܗ ܕܡܳܪܝܳܐ: ܘܰܒܖ̈ܰܚܡܰܘܗܝ ܕܰܗܘܰܘ ܥܰܡܗܽܘܢ</VERS>
      <VERS vnumber="23">ܘܟܽܠܗܶܝܢ ܕܶܝܢ ܐܰܝܠܶܝܢ ܕܰܗܘܰܝ̈ ܘܶܐܬܟܬܶܒ ܒܚܰܡܫܳܐ ܣܶܦܪ̈ܺܝܢ ܡܶܢ ܐܺܝܳܣܽܘܢ ܩܽܘܪܺܝܢܳܝܳܐ: ܐܶܬܒܛܶܠ ܠܰܢ ܒܥܰܡܠܳܐ ܣܰܓܺܝܐܳܐ: ܕܰܒܦܳܣܺܝ̈ܩܳܬܳܐ ܢܶܟܬܽܘܒ ܐܶܢܶܝܢ ܒܚܰܕ݂ ܣܶܦܪܳܐ</VERS>
      <VERS vnumber="24">ܟܰܕ ܚܙܰܝܢ ܓܶܝܪ ܫܶܦܠܳܐ ܕܰܒܣܽܘܓܳܐܐ ܕܦܶܬܓܳܡ̈ܶܐ: ܘܰܕܥܰܛܠܳܐ ܗ̱ܝ ܠܰܐܝܠܶܝܢ ܕܨܳܒܶܝܢ ܕܢܶܒܥܽܘܢ ܥܰܠ ܬܰܫܥ̈ܝܳܬܳܐ ܕܰܥܒܺܝ̈ܕܳܬܳܐ: ܘܥܰܠ ܬܽܘܢܳܝܳܐ ܕܡ̈ܶܠܶܐ ܣܰܓܺܝ̈ܐܳܬܳܐ: ܡܶܛܽܠ ܣܽܘܓܳܐܐ ܕܬܽܘܢܳܝܳܐ ܕܦܶܬܓܳܡ̈ܶܐ</VERS>
      <VERS vnumber="25">ܐܶܬܒܛܶܠ ܠܰܢ ܕܰܒܥܰܡܠܳܐ ܢܰܬܩܶܢ ܘܰܢܣܺܝܡ ܒܦܳܣܺܝ̈ܩܳܬܳܐ. ܘܠܰܐܝܠܶܝܢ ܕܩܳܪܶܝܢ ܢܰܪܬܶܐ ܢܰܦ̈ܫܳܬܗܽܘܢ ܒܰܫܪܳܪܳܐ: ܘܠܰܐܝܠܶܝܢ ܕܨܳܒܶܝܢ ܕܢܶܠܒܟܽܘܢ ܒܰܒܛܺܝܠܽܘܬܳܐ ܥܽܘܗܕܳܢܳܐ ܕܡ̈ܶܠܶܐ ܢܶܐܚܕܽܘܢ ܦܫܺܝܩܳܐܺܝܬ: ܘܰܠܟܽܠܗܽܘܢ ܐܰܝܠܶܝܢ ܕܩܳܪܶܝܢ ܢܰܗܺܝܪܳܐܺܝܬ ܢܶܬܚܙܶܐ ܥܽܘܕܪܳܢܳܐ</VERS>
      <VERS vnumber="26">ܠܰܢ ܕܶܝܢ ܕܺܝܠܰܢ ܕܶܐܬܒܛܶܠ ܠܰܢ ܥܰܠ ܗܳܠܶܝܢ ܘܰܟܬܰܒܢ ܒܦܳܣܺܝ̈ܩܳܬܳܐ: ܠܳܐ ܦܫܺܝܩܳܐ ܗܘܳܬ݂ ܠܰܢ ܗܳܕܶܐ. ܐܶܠܳܐ ܒܕܽܘܥܬܳܐ ܘܰܒܥܰܡܠܳܐ ܘܰܒܠܶܐܘܬܳܐ: ܘܰܒܫܰܗܪܳܐ ܣܰܓܺܝܐܳܐ: ܦܰܚܶܡܢ ܘܰܐܬܩܶܢܢ ܘܰܟܬܰܒܢ ܒܦܳܣܺܝ̈ܩܳܬܳܐ</VERS>
      <VERS vnumber="27">ܐܰܝܟ ܙܢܳܐ ܓܶܝܪ ܕܰܐܝܢܳܐ ܕܨܳܒܶܐ ܕܢܰܬܩܶܢ ܘܰܢܛܰܝܒ ܚܫܳܡܺܝܬܳܐ ܘܰܢܝܳܚܳܐ ܠܣܰܓܺܝ̈ܐܶܐ: ܠܶܗ ܕܺܝܠܶܗ ܠܳܐ ܗܘܳܬ݂ ܦܫܺܝܩܳܐ: ܐܶܠܳܐ ܡܶܛܽܠ ܕܨܳܒܶܐ ܕܰܢܢܺܝܚ ܘܰܢܒܰܣܶܡ ܠܰܐܝܠܶܝܢ ܕܰܩܪܶܝܢ: ܚܰܕܝܳܐܺܝܬ ܡܩܰܒܶܠ ܥܠܰܘܗܝ ܥܰܡܠܳܐ ܘܠܶܐܘܬܳܐ</VERS>
      <VERS vnumber="28">ܗܳܟܰܢܳܐ ܐܳܦ ܚܢܰܢ ܡܶܛܽܠ ܒܽܘܣܳܡܳܐ ܘܰܢܝܳܚܳܐ ܕܣܰܓܺܝ̈ܐܶܐ: ܚܰܕܝܳܐܺܝܬ ܩܰܒܶܠܢ ܥܠܰܝܢ ܥܰܡܠܳܐ ܘܠܶܐܘܬܳܐ: ܘܣܰܝܒܪܰܢ ܫܚܳܩܳܐ ܣܰܓܺܝܐܳܐ. ܕܢܶܟܬܽܘܒ ܗܳܟܺܝܠ ܥܰܠ ܬܰܫ̈ܥܝܳܬܳܐ: ܡܶܢ ܗܳܕܶܐ ܐܶܫܬܐܶܠܢ. ܘܰܨܒܰܝܢ ܕܒܰܚܦܺܝܛܽܘܬܳܐ ܘܰܒܥܰܡܠܳܐ ܣܰܓܺܝܐܳܐ: ܒܦܳܣܺܝ̈ܩܳܬܳܐ ܢܡܰܠܶܠ ܐܰܝܠܶܝܢ ܕܰܒܣܰܓܺܝ̈ܐܳܬܳܐ ܟܬܺܝ̈ܒܳܢ ܘܰܐܡܺܝܪ̈ܳܢ</VERS>
      <VERS vnumber="29">ܐܰܟܙܢܳܐ ܓܶܝܪ ܕܪܰܒ ܢܰܓܳܖ̈ܶܐ ܡܳܐ ܕܒܳܢܶܐ ܒܰܝܬܳܐ: ܠܶܗ ܗܽܘ ܒܛܺܝܠ ܥܰܠ ܟܽܠܳܗ̇ ܬܰܪܡܺܝܬܶܗ ܕܒܶܢܝܳܢܳܐ. ܠܰܐܝܠܶܝܢ ܕܶܝܢ ܕܨܳܐܰܪ ܘܰܡܨܰܒܶܬ݂ ܒܣܰܡ̈ܡܳܢܶܐ: ܟܽܠܡܶܕܶܡ ܡܶܬܒܥܶܐ ܡܫܰܐܶܠ. ܘܒܳܥܶܐ ܥܰܠ ܬܰܨܒܺܝܬܶܗ ܕܰܒܝܬܳܐ: ܗܳܟܰܢܳܐ ܣܳܒܰܪ ܐ̱ܢܳܐ ܕܺܐܝܬܶܝܗ̇ ܐܳܦ ܨܶܐܕܰܝܢ</VERS>
      <VERS vnumber="30">ܕܥܰܠ ܟܽܠܗܶܝܢ ܠܡܶܒܨܳܐ ܘܠܰܡܥܰܩܳܒܽܘ ܘܰܠܡܶܟܬܰܒ: ܟܽܠܗܶܝܢ ܐܰܟܚܕܳܐ ܠܗܰܘ ܐܰܝܢܳܐ ܕܰܡܫܰܪܶܐ ܘܡܶܬܒܥܶܐ</VERS>
      <VERS vnumber="31">ܕܢܶܪܗܰܛ ܕܶܝܢ ܒܰܬܰܪ ܦܣܺܝ̈ܩܳܬܳܐ ܕܡ̈ܶܠܶܐ: ܘܰܕܢܶܫܬܐܶܠ ܡܶܢ ܣܰܓܺܝ̈ܐܳܬܳܐ: ܡܰܦܰܣ ܗܽܘ ܠܗܰܘ ܕܰܒܦܳܣܺܝ̈ܩܳܬܳܐ ܣܰܓܺܝ̈ܐܳܬܳܐ ܒܰܙܥܽܘܪ̈ܝܳܬܳܐ ܢܡܰܠܶܠ</VERS>
      <VERS vnumber="32">ܡܶܢ ܗܳܪܟܳܐ ܗܳܟܺܝܠ: ܢܫܰܪܶܐ ܥܰܠ ܬܰܫܥ̈ܝܳܬܳܐ ܐܰܝܠܶܝܢ ܕܰܡܩܰܕ̈ܡܳܢ ܘܰܐܡܺܝܪ̈ܳܢ: ܘܰܒܦܳܣܺܝ̈ܩܳܬܳܐ ܡܖ̈ܰܟܒܳܢ. ܫܰܦܺܝܪ ܗܽܘ ܓܶܝܪ ܕܰܩܕܳܡ ܬܰܫܥܺܝܬܳܐ ܐ̱ܢܳܫ ܢܰܣܓܶܐ ܢܚܰܘܶܐ ܘܰܢܦܺܝܣ: ܘܠܳܗ̇ ܕܶܝܢ ܠܬܰܫܥܺܝܬܳܐ ܒܦܳܣܺܝ̈ܩܳܬܳܐ ܢܡܰܠܠܺܝܗ̇.</VERS>
    </CHAPTER>
    <CHAPTER cnumber="3">
      <VERS vnumber="1">ܟܰܕ݂ ܡܕܺܝܢܬܳܐ ܩܰܕܺܝܫܬܳܐ ܒܫܶܠܝܳܐ ܘܒܰܫܠܳܡܳܐ ܥܰܡܪܳܐ ܗܘܳܬ݂. ܘܢܳܡܽܘ̈ܣܶܐ ܫܰܦܺܝܪ ܡܶܬܢܰܛܪܺܝܢ ܗܘܰܘ ܡܶܛܽܠ ܙܰܕܺܝܩܽܘܬܶܗ ܕܚܽܘܢܺܝܳܐ ܪܰܒ ܟܳܗ̈ܢܶܐ ܘܰܕܣܳܢܶܐ ܗܘܳܐ ܒܺܝ̈ܫܳܬܳܐ</VERS>
      <VERS vnumber="2">ܐܳܦ ܡܰܠ̈ܟܶܐ ܓܕܰܫ ܕܰܢܝܰܩܪܽܘܢܳܝܗܝ ܠܒܰܝܬܳܐ ܘܠܰܐܬܪܳܐ: ܒܺܐܝܩܳܖ̈ܶܐ ܘܰܒܩܽܘܪ̈ܒܳܢܶܐ ܪܰܘܪ̈ܘܒܶܐ ܘܰܡܫܰܒ̈ܚܶܐ</VERS>
      <VERS vnumber="3">ܐܰܝܟ ܕܳܐܦ ܣܰܠܽܘܩܳܘܣ ܡܰܠܟܳܐ ܕܰܐܣܝܰܐ: ܝܰܗܒ ܗܘܳܐ ܡܶܢ ܕܺܝܠܶܗ: ܟܽܠܡܶܕܶܡ ܕܳܐܙܶܠ ܗܘܳܐ ܠܬܶܫܡܶܫܬܳܐ ܕܩܽܘܪ̈ܒܳܢܶܐ</VERS>
      <VERS vnumber="4">ܣܺܝܡܽܘܢ ܕܶܝܢ ܕܺܐܝܬܰܘܗܝ ܗܘܳܐ ܡܶܢ ܫܰܒܛܳܐ ܕܒܶܢܝܳܡܶܢ: ܘܰܥܒܺܝܕ݂ ܗܘܳܐ ܪܰܒ ܒܰܝܬܳܐ: ܩܳܡ ܠܽܘܩܒܰܠ ܟܳܗܢܳܐ. ܡܥܰܕܰܪ ܗܘܳܐ ܓܶܝܪ ܠܥܰܘܠܳܐ ܕܗܳܘܶܐ ܗܘܳܐ ܒܰܡܕܺܝܢܬܳܐ</VERS>
      <VERS vnumber="5">ܘܟܰܕ ܠܳܐ ܐܶܫܟܰܚ ܕܢܶܙܟܶܝܘܗܝ ܠܚܽܘܢܺܝܳܐ ܪܰܒ ܟܳܗ̈ܢܶܐ: ܐܶܙܰܠ ܠܘܳܬ݂ ܐܰܦܳܠܳܘܢܺܝܳܘܣ ܒܰܪ ܬܪܣܝܘܣ: ܗܰܘ ܕܰܒܗܰܘ ܙܰܒܢܳܐ ܐܺܝܬܰܘܗܝ ܗܘܳܐ ܪܺܝܫܳܐ ܘܰܡܕܰܒܪܳܢܳܐ ܕܣܽܘܪܺܝܰܐ ܘܰܕܦܽܘܢܺܝܩܺܝ</VERS>
      <VERS vnumber="6">ܘܰܐܘܕܥܶܗ ܥܰܠ ܓܰܙܳܐ ܕܺܐܝܬ ܗܘܳܐ ܒܗܰܝܟܠܳܐ ܕܒܽܐܘܪܺܫܠܶܡ: ܘܶܐܡܰܪ ܠܶܗ ܕܠܳܐ ܡܶܣܬܰܝܰܟ ܘܠܳܐ ܡܶܬܡܢܶܐ ܥܽܘܬܪܳܐ ܕܺܐܝܬ ܒܶܗ. ܘܶܐܡܰܪ ܕܗܳܢܳܐ ܟܽܠܶܗ ܠܳܐ ܙܳܕܶܩ ܕܢܶܬܬܣܺܝܡ ܒܚܽܘܫܒܳܢܳܐ ܕܕܶܒܚ̈ܶܐ ܘܰܕܩܽܘܪ̈ܒܳܢܶܐ. ܐܶܠܳܐ ܕܢܶܗܘܶܐ ܬܚܶܝܬ ܫܽܘܠܛܳܢܶܗ ܕܡܰܠܟܳܐ</VERS>
      <VERS vnumber="7">ܐܶܙܰܠ ܕܶܝܢ ܐܰܦܳܠܳܘܢܺܝܳܘܣ: ܘܰܐܘܕܶܥܶܗ ܠܡܰܠܟܳܐ ܥܰܠ ܓܰܙܳܐ ܘܥܽܘܬܪܳܐ ܕܶܐܬܶܐܡܰܪ ܠܶܗ. ܡܰܠܟܳܐ ܕܶܝܢ ܩܪܳܐ ܠܗܠܝܕܘܪܣ: ܗܰܘ ܕܰܥܒܺܝܕ ܗܘܳܐ ܥܰܠ ܨܶܒ̈ܘܳܬܳܐ. ܘܦܰܩܕܶܗ ܘܰܫܰܕܪܶܗ ܕܢܶܣܰܒ ܘܢܰܝܬܶܐ ܟܽܠܶܗ ܓܰܙܳܐ ܘܥܽܘܬܪܳܐ ܕܶܐܬܶܐܡܰܪ ܠܶܗ ܥܠܰܘܗܝ</VERS>
      <VERS vnumber="8">ܘܒܰܪ ܫܳܥܬܶܗ ܕܶܝܢ ܗܶܠܺܝܕܳܘܪܳܣ: ܢܦܰܩ ܗܘܳܐ ܘܶܐܙܰܠ ܥܰܠ ܡܕܺܝ̈ܢܳܬܳܐ ܕܣܽܘܪܺܝܰܐ ܘܰܕܦܽܘܢܺܝܩܺܝ. ܘܡܶܣܬܰܪܗܰܒ ܗܘܳܐ ܕܢܶܥܒܶܕ݂ ܘܰܢܫܰܠܶܡ ܦܽܘܩܕܳܢܶܗ ܕܡܰܠܟܳܐ</VERS>
      <VERS vnumber="9">ܟܰܕ ܐܶܬܳܐ ܕܶܝܢ ܗܶܠܺܝܕܳܘܪܳܣ ܠܽܐܘܪܺܫܠܶܡ. ܐܶܬܩܰܒܰܠ ܒܺܐܝܩܳܪܳܐ ܣܰܓܺܝܐܳܐ ܡܶܢ ܖ̈ܰܒܰܝ ܟܳܗ̈ܢܶܐ ܘܡܶܢ ܡܕܺܝܢܬܳܐ. ܘܰܓܠܳܐ ܠܗܽܘܢ ܥܰܠ ܡܶܕܶܡ ܕܶܐܫܬܰܕܰܪ ܥܠܰܘܗܝ ܕܶܐܬܶܐܡܰܪ ܠܡܰܠܟܳܐ. ܘܰܡܫܰܐܶܠ ܗܘܳܐ ܠܗܽܘܢ: ܕܶܐܢ ܗܳܠܶܝܢ ܗܳܟܰܢܳܐ ܐܺܝܬܰܝܗܶܝܢ ܒܰܫܪܳܪܳܐ</VERS>
      <VERS vnumber="10">ܘܶܐܡܰܪ ܠܶܗ ܕܶܝܢ ܘܰܐܘܕܥܶܗ ܪܰܒ ܟܳܗܢ̈ܶܐ: ܕܦܳܪ̈ܳܬܶܩܰܣ ܐܶܢܶܝܢ ܕܣܺܝ̈ܡܳܢ ܕܝܰܬܡ̈ܶܐ ܘܕܰܐܪ̈ܡܠܳܬܳܐ</VERS>
      <VERS vnumber="11">ܘܡܶܢܗܶܝܢ ܕܶܝܢ ܕܗܶܝܪܩܳܢܳܘܣ ܒܰܪ ܛܽܘܒܺܝܳܐ: ܓܰܒܪܳܐ ܡܝܰܩܪܳܐ ܘܥܰܬܺܝܪܳܐ. ܘܠܳܐ ܗܘܳܐ ܐܰܝܟ ܡܶܕܶܡ ܕܶܐܬܳܐ ܘܶܐܡܰܪ ܒܡܶܐܟܰܠ ܩܰܪܨܳܐ ܣܺܝܡܳܘܢ ܪܰܫܺܝܥܳܐ. ܟܽܠܶܗ ܕܶܝܢ ܥܒܳܕܳܐ ܗܘܳܐ: ܐܰܪܒܰܥܡܳܐܐ ܟܰܟܪ̈ܺܝܢ ܕܣܺܐܡܳܐ ܘܡܰܐܬܶܝܢ ܕܕܰܗܒܳܐ</VERS>
      <VERS vnumber="12">ܠܳܐ ܕܶܝܢ ܡܶܫܟܚܺܝܢ ܡܶܬܛܰܠܡܺܝܢ ܘܡܶܬܓܰܠܙܺܝܢ: ܐܰܝܠܶܝܢ ܕܗܰܝܡܶܢܘ ܠܩܰܕܺܝܫܽܘܬܶܗ ܕܰܐܬܪܳܐ ܘܰܠܢܰܟܦܽܘܬܶܗ ܕܗܰܝܟܠܳܐ: ܘܠܰܫܡܶܗ ܪܰܒܳܐ ܘܰܡܫܰܒܚܳܐ ܕܰܒܟܽܠܶܗ ܥܳܠܡܳܐ. ܕܠܳܐ ܡܶܬܚܰܠܰܨ ܘܠܳܐ ܡܶܬܓܢܶܒ</VERS>
      <VERS vnumber="13">ܗܶܠܺܝܕܳܘܪܳܣ ܕܶܝܢ ܡܶܛܽܠ ܦܽܘܩܕܳܢܶܗ ܕܡܰܠܟܳܐ ܐܳܡܰܪ ܗܘܳܐ: ܕܗܳܠܝܢ ܠܒܶܝܬ ܡܰܠܟܳܐ ܡܶܬܒܥܶܐ ܠܗܶܝܢ ܕܢܶܥ̈ܠܳܢ ܘܢܶܬܬܣܺܝ̈ܡܳܢ</VERS>
      <VERS vnumber="14">ܘܰܐܩܺܝܡ ܠܗܽܘܢ ܝܰܘܡܳܐ: ܕܶܐܡܰܬܝ ܢܶܥܽܘܠ ܘܢܶܚܙܶܐ ܐܶܢܶܝܢ ܘܢܶܫܬܰܠܰܛ ܥܠܶܝܗܶܝܢ. ܘܠܳܐ ܗܘܳܐ ܙܥܽܘܪ ܐܰܓܽܘܢܳܐ ܕܺܐܝܬ ܗܘܳܐ ܒܟܽܠܳܗ̇ ܡܕܺܝܢܬܳܐ</VERS>
      <VERS vnumber="15">ܟܳܗ̈ܢܶܐ ܕܶܝܢ ܒܰܠܒܽܘܫܰܝ̈ܗܽܘܢ ܕܟܳܗܢܽܘܬܳܐ: ܫܕܰܘ ܢܰܦܫܗܽܘܢ ܥܰܠ ܐܰܪܥܳܐ. ܘܓܳܥܶܝܢ ܗܘܰܘ ܘܒܳܥܶܝܢ ܡܶܢ ܡܰܢܽܘ ܕܣܳܡ ܠܗܽܘܢ ܢܳܡܽܘܣܳܐ. ܘܢܶܬܢܰܛܪ̈ܳܢ ܦܰܪ̈ܬܶܩܰܣ ܠܡܳܖ̈ܰܝܗܶܝܢ ܡܫܰܠܡܳܢܳܐܺܝܬ</VERS>
      <VERS vnumber="16">ܘܬܽܘܒ ܕܶܝܢ ܟܽܠܗܽܘܢ ܐܰܝܠܶܝܢ ܕܚܳܙܶܝܢ ܗܘܰܘ ܠܪܰܒ ܟܳܗ̈ܢܶܐ: ܡܶܬܡܣܶܝܢ ܗܘܰܘ ܠܶܒܰܘ̈ܳܬܗܽܘܢ. ܚܶܙܘܳܐ ܓܶܝܪ ܕܰܐܦܰܘ̈ܗܝ ܘܫܽܘܚܠܳܦܳܐ ܕܰܚܙܳܬܶܗ ܡܰܘܕܰܥ ܗܘܳܐ ܥܰܠ ܫܚܳܩܳܐ ܕܢܰܦܫܶܗ</VERS>
      <VERS vnumber="17">ܢܣܺܝܟܳܐ ܗܘܳܬ݂ ܓܶܝܪ ܘܫܰܪܝܳܐ ܥܰܠ ܓܰܒܪܳܐ ܛܰܝܒܽܘܬܳܐ ܘܫܽܘܦܪܳܐ ܕܰܚܙܳܬܳܐ ܥܰܠ ܦܰܓܪܶܗ. ܘܡܶܛܽܠ ܗܳܢܳܐ ܐܶܬܺܝܕܰܥ ܚܰܫܳܐ ܕܟܺܐܒܳܐ ܕܺܐܝܬ ܗܘܳܐ ܠܶܗ ܒܢܰܦܫܶܗ</VERS>
      <VERS vnumber="18">ܘܬܽܘܒ ܢܳܦܩܺܝܢ ܗܘܰܘ ܡܶܢ ܒ̈ܳܬܶܐ ܟܶܢ̈ܫܺܝܢ ܟܶܢ̈ܫܺܝܢ. ܘܒܳܥܶܝܢ ܗܘܰܘ ܘܡܶܬܟܰܫܦܺܝܢ ܡܶܛܽܠ ܗܰܝܟܠܳܐ: ܕܠܳܐ ܢܶܗܘܶܐ ܠܓܽܘܚܟܳܐ ܘܰܠܒܶܙܚܳܐ</VERS>
      <VERS vnumber="19">ܢܶܫ̈ܶܐ ܕܶܝܢ ܟܰܕ݂ ܡܚܶܝܢ ܣܰܩ̈ܶܐ ܒܚܰܨܰܝ̈ܗܶܝܢ: ܦܳܗ̈ܝܳܢ ܗܘܰܝ̈ ܒܶܝܬ ܐܽܘܪ̈ܚܳܬܳܐ. ܘܰܒܬܽܘ̈ܠܳܬܳܐ ܚܒܺܝ̈ܫܳܬܳܐ: ܡܶܢܗܶܝܢ ܠܬܰܪ̈ܥܶܐ ܪ̈ܳܗܛܳܢ ܗܘܰܝ̈: ܘܡܶܢܗܶܝܢ ܠܫܽܘܖ̈ܶܐ: ܘܡܶܢܗܶܝܢ ܡܶܢ ܟܰܘ̈ܶܐ ܡܕܺܝ̈ܩܳܢ ܗܘܰܝ̈</VERS>
      <VERS vnumber="20">ܟܽܠܗܶܝܢ ܕܶܝܢ ܦܪ̈ܺܝܣܳܢ ܗܘܰܝ̈ ܐܺܝܕܰܝ̈ܗܶܝܢ: ܘܓܳܥ̈ܝܳܢ ܗܘܰܝ̈ ܘܒܳܥ̈ܝܳܢ ܡܶܢ ܥܳܡܽܘܪܳܐ ܕܰܫܡܰܝܳܐ</VERS>
      <VERS vnumber="21">ܐܺܝܬܶܝܗ̇ ܗܘܳܬ݂ ܕܶܝܢ ܨܒܽܘܬܳܐ: ܕܐ̱ܢܳܫ ܢܶܚܙܶܐ ܘܰܢܪܰܚܶܡ ܥܰܠ ܫܚܳܩܶܗ ܘܥܰܠ ܐܽܘܠܨܶܢܶܗ ܕܥܰܡܳܐ: ܘܥܰܠ ܐܰܓܽܘܢܶܗ ܘܚܰܫܶܗ ܘܣܽܘܟܳܝܶܗ ܕܪܰܒ ܟܳܗ̈ܢܶܐ</VERS>
      <VERS vnumber="22">ܟܽܠܗܽܘܢ ܕܶܝܢ ܓܳܥܶܝܢ ܗܘܰܘ ܘܒܳܥܶܝܢ ܡܶܢ ܐܰܠܳܗܳܐ ܐܰܚܺܝܕ ܟܽܠ. ܕܰܐܝܠܶܝܢ ܕܶܐܬܗܰܝܡܰܢ ܠܰܐܝܠܶܝܢ ܕܗܰܝܡܶܢܘ ܐܶܢܶܝܢ. ܢܶܬܢܰܛܪ̈ܳܢ ܡܫܰܠܡܳܢܳܐܺܝܬ ܒܟܽܠ ܙܽܘܗܳܪ</VERS>
      <VERS vnumber="23">ܗܶܠܺܝܕܳܘܪܳܣ ܕܶܝܢ ܡܶܬܚܰܦܰܛ ܗܘܳܐ: ܕܰܢܫܰܠܶܡ ܨܒܽܘܬܳܐ ܕܶܐܙܰܠ ܗܘܳܐ ܡܶܛܽܠܳܬܳܗ̇</VERS>
      <VERS vnumber="24">ܘܫܰܪܺܝ ܗܘܳܐ ܕܢܶܥܽܘܠ ܠܒܶܝܬ ܓܰܙܳܐ: ܥܰܡ ܠܒܳܫ̈ܶܐ ܕܙܰܝܢܳܐ ܘܦܳܠܚ̈ܶܐ ܕܥܰܡܶܗ. ܘܒܰܪ ܫܳܥܬܶܗ ܐܶܬܚܙܺܝ ܡܳܪܝܳܐ ܕܪ̈ܽܘܚܳܬܳܐ ܘܰܐܠܳܗܳܐ ܕܟܽܠ ܚܺܝܠ ܘܰܕܟܽܠ ܫܽܘܠܛܳܢ ܘܰܥܒܰܕ ܠܗܽܘܢ ܬܶܕܡܽܘܪܬܳܐ ܘܓܶܠܝܳܢܳܐ ܪܰܒܳܐ. ܐܰܝܟܰܢܳܐ ܕܟܽܠܗܽܘܢ ܐܰܝܠܶܝܢ ܕܰܐܡܪܰܚܘ ܠܡܶܥܰܠ. ܢܶܫܬܪܽܘܢ ܘܢܶܦܠܽܘܢ ܒܬܶܡܗܳܐ ܕܚܰܝܠܳܐ ܕܰܐܠܳܗܳܐ ܕܶܐܬܚܙܺܝ ܥܠܰܝܗܽܘܢ</VERS>
      <VERS vnumber="25">ܐܶܬܚܙܺܝ ܠܗܽܘܢ ܓܶܝܪ ܣܽܘܣܝܳܐ ܚܰܕ ܕܚܺܝܠܳܐ: ܟܰܕ ܪܟܺܝܒ ܥܠܰܘܗܝ ܓܰܒܪܳܐ ܕܫܰܦܺܝܪ ܒܚܶܙܘܶܗ ܣܰܓܺܝ. ܘܰܫܒܺܝܚ ܒܥܽܘܛܳܦܳܐ ܕܰܠܒܽܘܫܶܗ. ܕܳܐܬܶܐ ܗܘܳܐ ܒܚܺܐܦܳܐ: ܘܩܳܠܳܐ ܕܰܢܩܳܫܳܐ ܕܙܰܝܢܶܗ. ܡܙܺܝܥ ܗܘܳܐ ܩܕܳܡ ܗܠܝܕܘܪܣ. ܘܡܬܚܙܶܐ ܗܘܳܐ ܕܶܝܢ ܪܳܟܒܶܗ: ܕܰܡܚܰܙܰܩ ܗܘܳܐ ܒܙܰܝܢܳܐ ܕܕܰܗܒܳܐ</VERS>
      <VERS vnumber="26">ܘܶܐܬܚܙܺܝܘ ܬܽܘܒ ܥܰܡܶܗ: ܬܪܶܝܢ ܥܠܰܝ̈ܡܺܝܢ ܐ̱ܚܪ̈ܳܢܺܝܢ ܕܫܰܦܺܝܪܺܝܢ ܒܚܶܙܘܗܽܘܢ ܘܰܫܒܺܝܚܺܝܢ ܒܚܰܝܠܳܐ: ܘܝܳܐܺܝܢ ܘܰܬܡܺܝܗܺܝܢ ܒܰܠܒܽܘ̈ܫܰܝܗܽܘܢ ܘܩܳܝܡܺܝܢ ܗܘܰܘ ܡܶܢ ܬܖ̈ܰܝܗܽܘܢ ܓܰܒܰܘ̈ܗܝ ܕܗܠܝܕܘܪܣ: ܘܰܡܢܰܓܕܺܝܢ ܗܘܰܘ ܠܶܗ ܒܢܶܓܕ̈ܶܐ ܪܰܘܪ̈ܒܶܐ</VERS>
      <VERS vnumber="27">ܘܰܢܦܰܠ ܡܶܢ ܫܶܠܝܳܐ ܥܰܠ ܐܰܪܥܳܐ: ܟܰܕ ܩܛܺܝܪ ܥܠܰܘܗܝ ܚܶܫܽܘܟܳܐ ܣܰܓܺܝܐܳܐ. ܘܛܰܥܢܽܘܗܝ ܘܰܐܦܩܽܘܗܝ ܠܒܰܪ ܠܕܳܪܬܳܐ</VERS>
      <VERS vnumber="28">ܠܗܰܘ ܕܡܶܢ ܩܕܳܡ ܩܰܠܺܝܠ ܒܫܽܘܒܗܳܪܳܐ ܘܰܒܚܰܝܠܳܐ ܣܰܓܺܝܐܳܐ ܥܳܐܶܠ ܗܘܳܐ ܠܒܶܝܬ ܓܰܙܳܐ. ܘܰܫܕܶܐ ܗܘܳܐ ܕܠܺܐ ܚܺܝܠ: ܟܰܕ݂ ܠܳܐ ܡܶܫܟܰܚ ܗܘܳܐ ܕܰܢܥܰܕܰܪ ܢܰܦܫܶܗ. ܘܶܐܬܚܙܺܝ ܓܰܠܝܳܐܺܝܬ ܚܰܝܠܶܗ ܕܰܐܠܳܗܳܐ</VERS>
      <VERS vnumber="29">ܘܰܫܕܳܝܗܝ ܟܰܕ ܡܫܰܪܰܝ ܗܘܳܐ ܒܡܰܥܒܕܳܢܽܘܬܳܐ ܕܩܽܘܫܬܳܐ. ܟܰܕ݂ ܠܰܝܬ ܗܘܳܐ ܠܶܗ ܣܰܒܪܳܐ ܐܳܦܠܳܐ ܣܽܘܟܳܝܳܐ ܕܚܰܝ̈ܶܐ</VERS>
      <VERS vnumber="30">ܥܰܡܳܐ ܕܶܝܢ ܒܰܪܶܟܘ ܠܡܳܪܝܳܐ: ܗܰܘ ܕܰܥܒܰܕ݂ ܬܶܫܒܽܘܚܬܳܐ ܠܰܐܬܪܶܗ. ܘܗܰܝܟܠܳܐ ܗܰܘ ܕܡܶܢ ܩܕܳܡ ܩܰܠܺܝܠ ܡܠܶܐ ܗܘܳܐ ܙܰܘܥܬܳܐ ܘܪܰܗܒܳܐ: ܒܣܽܘܥܪܳܢܶܗ ܘܰܒܓܶܠܝܳܢܶܗ ܕܡܳܪܝܳܐ ܐܰܚܺܝܕ ܟܽܠ ܐܶܬܡܠܺܝ ܗܘܳܐ ܒܽܘܣܳܡܳܐ ܘܚܰܕܽܘܬܳܐ</VERS>
      <VERS vnumber="31">ܘܒܰܪ ܫܳܥܬܶܗ ܕܶܝܢ ܩܪܶܒܘ ܐ̱ܢܳܫ̈ܳܐ ܡܶܢ ܪ̈ܳܚܡܰܘܗܝ ܕܗܠܝܕܘܪܣ: ܘܒܳܥܶܝܢ ܗܘܰܘ ܡܶܢ ܚܽܘܢܺܝܳܐ: ܕܰܢܨܰܠܶܐ ܘܢܶܒܥܶܐ ܡܶܢ ܡܳܪܝܳܐ: ܕܢܶܬܶܠ ܚܰܝ̈ܶܐ ܠܗܰܘ ܕܰܡܫܰܠܡܳܢܳܐܺܝܬ ܪܡܶܐ ܗܘܳܐ ܕܠܳܐ ܣܰܒܪܳܐ</VERS>
      <VERS vnumber="32">ܐܶܬܪܰܥܺܝ ܗܘܳܐ ܕܶܝܢ ܪܰܒ ܟܳܗ̈ܢܶܐ: ܕܕܰܠܡܳܐ ܡܶܢ ܡܬܽܘܡ ܢܶܣܒܰܪ ܡܰܠܟܳܐ: ܕܡܰܥܒܕܳܢܽܘܬܳܐ ܡܶܕܶܡ ܗܘܳܬ݂ ܡܶܢ ܝܺܗܽܘ̈ܕܳܝܶܐ ܥܰܠ ܗܠܝܕܘܪܣ. ܘܩܰܪܶܒ ܩܽܘܪ̈ܒܳܢܶܐ ܥܰܠ ܐܰܦܰܝ̈ ܚܰܝܰܘ̈ܗܝ ܕܓܰܒܪܳܐ</VERS>
      <VERS vnumber="33">ܟܰܕ ܕܶܝܢ ܩܳܐܶܡ ܗܘܳܐ ܘܰܡܚܰܣܶܐ ܥܠܰܘܗܝ ܪܰܒ ܟܳܗ̈ܢܶܐ. ܐܶܬܚܙܺܝܘ ܬܽܘܒ ܗܶܢܽܘܢ ܗܳܠܶܝܢ ܥܠܰܝ̈ܡܶܐ ܠܗܠܝܕܘܪܣ: ܒܶܗ ܒܰܠܒܽܘܫܗܽܘܢ ܗܰܘ ܩܰܕܡܳܝܳܐ. ܘܶܐܡܰܪܘ ܠܶܗ. ܛܰܝܒܽܘܬܳܐ ܣܰܓܺܝܐܬܳܐ ܩܰܒܶܠ ܠܚܽܘܢܺܝܳܐ ܪܰܒ ܟܳܗ̈ܢܶܐ. ܕܡܶܛܽܠܳܬܶܗ ܓܶܝܬ ܝܰܗܒ ܠܳܟ ܡܳܪܝܳܐ ܚܰܝ̈ܶܐ</VERS>
      <VERS vnumber="34">ܐܰܢ̱ܬ ܕܶܝܢ ܕܶܐܬܢܰܓܰܕܬ ܡܶܢ ܐܰܠܳܗܳܐ: ܙܶܠ ܐܰܟܪܶܙ ܠܟܽܠܢܳܫ ܪܰܒܽܘܬܶܗ ܘܽܐܘܚܕܳܢܶܗ ܥܰܫܺܝܢܳܐ. ܘܟܰܕ݂ ܐܶܡܰܪܘ ܠܶܗ ܗܳܠܶܝܢ: ܬܽܘܒ ܠܳܐ ܐܶܬܚܙܺܝܘ</VERS>
      <VERS vnumber="35">ܗܶܠܺܝܕܳܘܪܳܣ ܕܶܝܢ ܐܰܣܶܩ ܩܽܘܪ̈ܒܳܢܶܐ ܠܰܐܠܳܗܳܐ. ܘܰܒܥܳܐ ܘܨܰܠܺܝ ܩܕܳܡܰܘܗܝ ܨܠܽܘܬܳܐ ܪܰܒܬܳܐ: ܕܝܰܗܒ ܠܶܗ ܚܰܝ̈ܶܐ. ܐܳܦ ܠܚܽܘܢܺܝܳܐ ܕܶܝܢ ܝܰܩܪܶܗ ܪܰܘܪܒܳܐܺܝܬ. ܘܗܳܟܘܳܬ݂ ܗܦܰܟ ܘܶܐܙܰܠ ܠܘܳܬ݂ ܡܰܠܟܳܐ ܥܰܡ ܟܽܠܶܗ ܚܰܝܠܶܗ</VERS>
      <VERS vnumber="36">ܘܰܡܣܰܗܶܕ ܗܘܳܐ ܘܳܐܡܰܪ ܠܟܽܠܢܳܫ ܥܒܳܕܰܘ̈ܗܝ ܘܚܰܝܠܶܗ ܕܰܐܠܳܗܳܐ ܬܰܩܺܝܦܳܐ: ܕܰܩܕܳܡ ܥܰܝܢܰܘ̈ܗܝ ܐܶܬܚܙܺܝ ܠܶܗ</VERS>
      <VERS vnumber="37">ܡܰܠܟܳܐ ܕܶܝܢ: ܡܫܰܐܶܠ ܗܘܳܐ ܠܶܗ ܠܗܶܠܺܝܕܳܘܪܳܣ ܥܰܠ ܨܒܽܘܬܳܐ ܕܰܐܝܟܰܢܳܐ ܗ̱ܝ. ܘܒܳܥܶܐ ܗܘܳܐ ܕܰܢܫܰܕܰܪ ܬܽܘܒ ܙܒܰܢܬܳܐ ܐ̱ܚܪܺܬܳܐ ܠܽܐܘܪܺܫܠܶܡ. ܐܳܡܰܪ ܠܶܗ ܗܠܝܕܘܪܣ</VERS>
      <VERS vnumber="38">ܠܡܰܢ ܕܺܐܝܬ ܠܳܟ ܡܚܰܝܒܳܐ ܘܰܒܥܶܠܕܒܳܒܳܐ ܕܨܶܒ̈ܘܳܬܳܟ ܫܰܕܰܪܳܝܗܝ ܠܬܰܡܳܢ. ܘܰܬܩܰܒܠܺܝܘܗܝ ܟܰܕ ܡܢܰܓܶܕ݂ ܘܰܡܫܰܢܶܩ: ܐܶܢ ܗܽܘ ܬܽܘܒ ܕܢܺܚܶܐ. ܡܶܛܽܠ ܕܒܰܫܪܳܪܳܐ ܚܰܝܠܳܐ ܕܰܐܠܳܗܳܐ ܐܺܝܬ ܒܶܗ ܒܰܐܬܪܳܐ ܗܰܘ</VERS>
      <VERS vnumber="39">ܗܰܘ ܓܶܝܪ ܕܺܐܝܬܰܘܗܝ ܡܰܥܡܪܶܗ ܒܰܫܡܰܝܳܐ: ܗܽܘܝܽܘ ܣܳܥܽܘܪܶܗ ܘܰܡܢܰܛܪܳܢܶܗ ܕܰܐܬܪܳܐ ܗܰܘ. ܘܠܰܐܝܠܶܝܢ ܕܳܐܙܺܠܝܢ ܕܢܰܒܐܫܽܘܢ ܠܶܗ: ܗܽܘ ܡܫܰܢܶܩ ܘܰܡܢܰܓܶܕ݂ ܘܡܰܘܒܶܕ݂ ܠܗܽܘܢ</VERS>
      <VERS vnumber="40">ܥܰܠ ܨܒܽܘܬܶܗ ܕܶܝܢ ܕܗܠܝܕܘܪܣ: ܘܥܰܠ ܢܽܘܛܳܪܶܗ ܕܒܶܝܬ ܓܰܙܳܐ ܗܳܟܰܢܳܐ ܗܘܳܐ.</VERS>
    </CHAPTER>
    <CHAPTER cnumber="4">
      <VERS vnumber="1">ܣܺܡܝܳܘܢ ܕܶܝܢ ܒܺܝܫܳܐ: ܗܰܘ ܕܩܰܕܶܡܢ ܐܶܡܰܪܢ ܥܠܰܘܗܝ: ܕܰܗܘܳܐ ܡܚܰܘܝܳܢܳܐ ܘܰܡܫܰܠܡܳܢܳܐ ܕܰܡܕܺܝܢܬܳܐ ܘܰܕܒܶܝܬ ܓܰܙܳܐ. ܐܶܟܰܠ ܗܘܳܐ ܩܰܪܨܰܘܗܝ ܕܚܽܘܢܺܝܳܐ: ܘܰܪܡܺܝ ܗܘܳܐ ܥܠܰܘܗܝ ܡ̈ܶܠܶܐ: ܐܰܝܟ ܕܗܽܘ ܗܘܳܐ ܡܰܥܒܕܳܢܳܐ ܕܡܶܕܶܡ ܕܰܓܕܰܫ ܗܘܳܐ ܠܗܠܝܕܘܪܣ. ܘܗܽܘܝܽܘ ܣܳܥܽܘܪܳܐ ܕܟܽܠܗܶܝܢ ܒܺܝ̈ܫܳܬܳܐ ܕܶܐܬܰܝ̈ ܗܘܰܝ̈ ܥܠܰܘܗܝ</VERS>
      <VERS vnumber="2">ܘܥܰܠ ܗܰܘ ܕܥܳܒܶܕܡ ܛܳܒ̈ܳܬܳܐ ܗܘܳܐ ܕܰܡܕܺܝܢܬܶܗ: ܘܝܳܨܽܘܦܳܐ ܕܰܒܢܰܝ̈ ܥܰܡܶܗ: ܘܫܳܩܶܠ ܛܰܥܢܳܐ ܕܢܳܡܽܘܣܳܐ: ܘܡܰܡܪܰܚ ܗܘܳܐ ܕܢܺܐܡܰܪ. ܕܗܽܘܝܽܘ ܣܳܥܽܘܪܳܐ ܕܟܽܠܗܶܝܢ ܒܺܝ̈ܫܳܬܳܐ</VERS>
      <VERS vnumber="3">ܗܳܟܰܢܳܐ ܕܶܝܢ ܪܳܒܝܳܐ ܗܘܳܬ݂ ܒܺܝܫܬܳܐ ܕܰܒܥܶܠܕܒܳܒܽܘܬܶܗ: ܐܰܝܟܰܢܳܐ ܕܩܶܛ̈ܠܶܐ ܣܰܓܺܝ̈ܐܶܐ ܗܳܘܶܝܢ ܗܘܰܘ: ܒܝܰܕ ܐܰܝܠܶܝܢ ܕܡܶܢܶܗ ܡܶܢ ܣܺܝܡܳܘܢ ܡܶܬܓܰܪܓܺܝܢ ܗܘܰܘ</VERS>
      <VERS vnumber="4">ܟܰܕ ܚܙܳܐ ܗܘܳܐ ܗܳܟܺܝܠ ܚܽܘܢܺܝܳܐ ܚܣܳܡܳܐ ܕܒܺܝܫܬܳܐ: ܘܠܰܐܦܳܠܳܘܢܺܝܳܘܣ ܪܺܝܫܳܐ ܘܰܡܕܰܒܪܳܢܳܐ ܕܣܽܪܺܝܰܐ ܘܰܕܦܽܘܢܺܝܩܺܝ: ܟܰܕ݂ ܡܶܫܬܰܝܚܰܢ ܘܰܡܥܰܕܰܪ ܘܡܰܘܣܶܦ ܥܰܠ ܒܺܝ̈ܫܳܬܶܗ ܕܣܺܝܡܳܘܢ</VERS>
      <VERS vnumber="5">ܗܳܟܰܢܳܐ ܕܳܐܦ ܥܕܰܡܳܐ ܠܡܰܠܟܳܐ ܐܶܫܬܰܡܥܰܬ݂. ܕܰܗܘܳܐ ܐܶܟܶܠܩܰܪܨܳܐ ܘܡܰܫܠܡܳܢܳܐ ܕܰܒܢܰܝ̈ ܡܕܺܝܢܬܶܗ ܚܳܐܰܪ ܗܘܳܐ ܗܳܟܺܝܠ. ܘܡܶܬܒܰܝܰܢ ܚܽܘܢܺܝܳܐ: ܕܰܐܝܟܰܢܳܐ ܢܶܗܘܶܐ ܥܽܘܕܪܳܢܳܐ ܠܰܒܢܰܝ̈ ܥܰܡܶܗ</VERS>
      <VERS vnumber="6">ܘܡܶܣܬܰܟܰܠ ܗܘܳܐ ܘܚܳܙܶܐ: ܕܠܰܝܬ ܠܳܗ̇ ܬܽܘܒ ܦܽܘܪܣܳܐ ܡܶܕܶܡ ܕܢܶܗܘܶܐ ܫܠܳܡܳܐ: ܐܶܠܳܐ ܐܶܢ ܨܒܰܘ ܖ̈ܰܚܡܰܘܗܝ ܕܰܐܠܳܗܳܐ. ܘܠܳܐ ܢܶܬܩ̈ܢܳܢ ܨܶܒ̈ܘܳܬܳܐ ܒܶܠܥܳܕ݂ ܡܶܢ ܐܰܠܳܗܳܐ. ܘܠܳܐ ܕܢܶܫܠܶܐ ܣܺܝܡܳܘܢ ܡܺܢ ܒܺܝܫܽܘܬܶܗ ܘܡܶܢ ܫܰܝܚܳܢܽܘܬܶܗ: ܐܶܠܳܐ ܐܶܢ ܗܘܳܐ ܥܽܘܕܪܳܢܳܐ ܡܶܢ ܫܡܰܝܳܐ</VERS>
      <VERS vnumber="7">ܡܶܢ ܒܳܬܰܪ ܕܶܝܢ ܕܡܺܝܬ ܣܠܘܩܘܣ ܡܰܠܟܳܐ: ܘܩܰܒܶܠ ܡܰܠܟܽܘܬܳܐ ܡܶܢ ܒܳܬܪܶܗ ܐܰܢܛܝܰܟܳܘܣ ܕܶܐܬܩܪܺܝ ܐܰܦܺܝܦܰܢܳܘܣ: ܐܶܙܰܠ ܐܺܝܳܣܽܘܢ ܐܰܚܽܘܗܝ ܕܚܽܘܢܺܝܳܐ ܪܰܒ ܟܳܗ̈ܢܶܐ ܒܢܶܟܠܳܐ: ܘܰܢܣܰܒ ܫܽܘܠܛܳܢܳܐ ܕܪܰܒܽܘܬ݂ ܟܳܗܢܽܘܬܳܐ ܡܶܢ ܡܰܠܟܳܐ</VERS>
      <VERS vnumber="8">ܟܰܕ ܐܶܫܬܰܘܕܺܝ ܠܶܗ ܕܢܶܬܶܠ ܠܶܗ ܟܰܟܖ̈ܶܐ ܕܣܺܐܡܳܐ ܬܠܳܬܡܳܐܐ ܘܶܫܬܺܝܢ. ܘܡܶܢ ܥܒܺܝ̈ܕܳܬܳܐ ܐ̱ܚܪ̈ܳܢܝܳܬܳܐ ܬܡܳܢܺܝܢ ܟܰܟܪ̈ܺܝܢ</VERS>
      <VERS vnumber="9">ܘܬܽܘܒ ܕܶܝܢ ܐܶܫܬܰܘܕܺܝ ܠܶܗ ܕܢܶܬܶܠ ܠܶܗ: ܡܳܐܐ ܘܚܰܡܫܺܝܢ ܐ̱ܚܪ̈ܳܢܝܳܢ: ܐܶܢ ܗܽܘ ܕܢܰܦܶܣ ܠܶܗ ܡܰܠܟܳܐ ܕܢܶܒܢܶܐ ܓܽܘܡܢܣܝܢ ܒܽܐܘܪܺܫܠܶܡ: ܐܰܝܟ ܢܳܡܽܘܣܳܐ ܕܝܰܘܢܳܝ̈ܶܐ. ܘܰܢܩܺܝܡ ܐܰܓܽܘܒܳܐ ܘܬܰܟܬܽܘܫܳܐ ܕܰܗܘܰܘ ܢܶܬܟܰܬܫܺܝܢ ܒܶܐܣܛܰܕܺܝܳܘܢ: ܘܠܰܒܢܰܝ̈ ܐܽܘܪܺܫܠܶܡ ܕܢܶܬܟܰܬܒܽܘܢ ܐܰܢܛܝܳܟܳܝ̈ܶܐ</VERS>
      <VERS vnumber="10">ܘܟܰܕ ܐܰܦܶܣ ܠܶܗ ܡܰܠܟܳܐ: ܘܶܐܚܰܕ ܪܰܒܽܘܬ݂ ܟܳܗܢܽܘܬܳܐ ܘܪܺܝܫܳܢܽܘܬܳܐ ܒܥܰܘܠܳܐ: ܒܰܪ ܫܳܥܬܶܗ ܒܶܗ ܒܙܰܒܢܳܐ: ܐܰܗܦܶܟ ܐܶܢܽܘܢ ܠܟܽܠܗܽܘܢ ܒܢܰܝ̈ ܥܰܡܶܗ: ܠܪܶܥܝܳܢܳܐ ܕܚܰܢܦܽܘܬܳܐ</VERS>
      <VERS vnumber="11">ܘܰܐܝܠܶܝܢ ܕܣܺܝ̈ܡܳܢ ܗܘܰܝ̈ ܠܺܝܗܽܘ̈ܕܳܝܶܐ ܒܰܡܪܰܚܡܳܢܽܘܬܳܐ ܕܰܐܠܳܗܳܐ: ܕܰܡܬܰܩ̈ܢܳܢ ܗܘܰܝ̈ ܒܝܰܕ ܝܽܘܚܰܢܳܢ ܐܰܒܽܘܗܝ ܕܶܐܘܦܠܺܝܡܳܘܣ ܗܰܘ ܕܶܐܙܰܠ ܗܘܳܐ ܒܺܐܝܙܓܰܕܽܘܬܳܐ ܠܘܳܬ ܪ̈ܽܗܘܡܳܝܶܐ ܥܰܠ ܐܰܦܰܝ̈ ܫܠܳܡܳܐ: ܐܳܦ ܠܶܗܝܢ ܐܰܥܒܰܪ ܘܒܰܛܶܠ ܐܶܢܶܝܢ. ܘܫܳܪܶܐ ܗܘܳܐ ܦܽܘܠܚܳܢܳܐ ܘܢܳܡܽܘ̈ܣܶܐ ܕܰܫܪܳܪܳܐ: ܘܣܳܐܶܡ ܗܘܳܐ ܘܰܡܚܰܕܶܬ݂ ܢܳܡܽܘ̈ܣܶܐ ܘܰܥܝ̈ܳܕܶܐ ܒܺܝ̈ܫܶܐ</VERS>
      <VERS vnumber="12">ܒܛܺܝܠܳܐܺܝܬ ܓܶܝܪ ܘܰܡܣܰܪܗܒܳܐܺܝܬ ܬܚܶܝܬ ܫܽܘܪܳܗ̇ ܕܰܡܕܺܝܢܬܳܐ ܓܘܡܢܣܝܢ ܐܰܬܩܶܢ. ܘܠܰܐܝܠܶܝܢ ܕܥܰܫܺܝܢܺܝܢ ܒܚܰܝܠܳܐ ܫܰܥܒܶܕ: ܘܬܚܶܝܬ ܡܫܽܘܚܬܳܐ ܐܰܥܒܰܪ</VERS>
      <VERS vnumber="13">ܗܳܟܰܢܳܐ ܕܶܝܢ ܐܺܝܬܶܝܗ̇ ܗܘܳܬ݂ ܚܦܺܝܛܳܐܺܝܬ ܕܚܰܢܦܽܘܬܳܐ: ܘܫܳܛܝܽܘܬܳܐ ܘܝܰܘܢܳܝܽܘܬܳܐ: ܘܛܽܘܥܝܽܘܬܳܐ ܕܥܰܡ̈ܡܶܐ ܒܺܐܝܕܰܘ̈ܗܝ ܕܺܐܝܳܣܽܘܢ ܥܰܘܳܠܳܐ: ܘܠܳܐ ܪܰܒ ܟܳܗ̈ܢܶܐ. ܘܗܳܟܰܢܳܐ ܪܰܒܝܳܐ ܗܘܳܬ݂ ܛܰܢܦܽܘܬܳܐ</VERS>
      <VERS vnumber="14">ܐܰܝܟܰܢܳܐ ܕܠܳܐ ܡܶܟܺܝܠ ܐܺܝܬ ܗܘܳܬ݂ ܒܛܺܝܠܽܘܬܳܐ ܠܟܳܗ̈ܢܶܐ ܥܰܠ ܬܶܫܡܶܫܬܳܐ ܕܡܰܕܒܚܳܐ ܘܰܕܕܶܒ̈ܚܶܐ ܘܰܕܩܽܘܪ̈ܒܶܢܶܐ. ܐܶܠܳܐ ܥܰܠ ܗܰܝܟܠܳܐ ܘܥܰܠ ܬܶܫܡܶܫܬܶܗ ܒܳܣܶܝܢ ܗܘܰܘ. ܘܡܶܣܬܰܪܗܒܺܝܢ ܗܘܰܘ ܕܢܶܚܙܽܘܢ ܘܢܶܝܒܰܣܡܽܘܢ ܒܬܰܟܬܽܘܫܳܐ ܕܥܰܘܠܳܐ ܘܰܒܩܶܠ̈ܝܳܬܳܐ ܕܬܰܟܬܽܘܫܳܐ ܕܕܳܪܳܐ</VERS>
      <VERS vnumber="15">ܘܥܰܠ ܐܺܝܩܳܪܳܐ ܕܬܶܫܡܶܫܬܳܐ ܕܰܐܒܳܗ̈ܳܬܳܐ ܒܳܣܶܝܢ ܗܘܰܘ. ܘܨܳܒܶܝܢ ܗܘܰܘ ܒܬܶܫܒܽܘܚܬܳܐ ܣܪܺܝܩܬܳܐ ܕܰܥܒܺܝ̈ܕܳܬܳܐ ܕܚܰܢܦܽܘܬܳܐ</VERS>
      <VERS vnumber="16">ܡܶܛܽܠܗܳܢܳܐ ܐܰܕܪܟܰܬ݂ ܐܶܢܽܘܢ ܒܺܝܫܬܳܐ. ܘܗܳܢܽܘܢ ܕܚܳܣܡܺܝܢ ܗܘܰܘ ܒܰܥܒܺܝ̈ܕܳܬܗܽܘܢ. ܘܰܒܟܽܠ ܡܶܕܶܡ ܨܳܒܶܝܢ ܗܘܰܘ ܕܢܶܬܕܰܡܽܘܢ ܒܗܽܘܢ: ܗܶܢܽܘܢ ܐܶܬܗܰܦܰܟܘ ܘܰܗܘܰܘ ܠܗܽܘܢ ܒܥܶܠܕܒܳܒ̈ܶܐ. ܘܡܶܢ ܐܺܝܕܰܝ̈ܗܽܘܢ ܐܶܬܒܠܰܥܘ ܐܳܦ ܥܰܒܕܰܝ̈ܗܽܘܢ</VERS>
      <VERS vnumber="17">ܕܢܰܥܘܶܠ ܓܶܝܪ ܐ̱ܢܳܫ ܒܢܳܡܽܘܣܳܐ ܩܰܕܺܝܫܳܐ. ܠܳܐ ܫܰܦܺܝܪܳܐ ܐܳܦܠܳܐ ܙܳܕܩܳܐ. ܐܶܠܳܐ ܗܳܠܶܝܢ ܟܽܠ ܙܒܰܢ ܒܝܰܘܡܶܗ ܡܰܘܕܰܥ ܥܠܰܝܗܶܝܢ</VERS>
      <VERS vnumber="18">ܟܰܕ݂ ܕܶܝܢ ܗܘܳܐ ܐܰܓܽܘܢܳܐ ܕܬܰܟܬܽܘܫܳܐ ܒܨܽܘܪ: ܕܰܥܒܺܝܕܺܝܢ ܗܘܰܘ ܚܕܳܐ ܠܚܰܡܶܫ ܫܢܺܝ̈ܢ: ܐܳܦ ܡܰܠܟܳܐ ܐܶܬ݂ܳܐ ܠܬܰܡܳܢ ܠܰܚܙܳܬܳܐ</VERS>
      <VERS vnumber="19">ܘܫܰܕܰܪ ܐܺܝܳܣܽܘܢ ܢܕܺܝܕܳܐ ܘܛܰܡܐܳܐ ܚܰܙܳܝ̈ܶܐ ܡܶܢ ܐܽܘܪܺܫܠܶܡ ܐܺܝܬܰܝܗܽܘܢ ܗܘܰܘ ܐܰܢܛܝܳܟܳܝ̈ܶܐ. ܘܫܰܕܰܪ ܒܺܐܝܕܰܝ̈ܗܽܘܢ ܬܠܳܬܳܐ ܐܰܠܦܺܝ̈ܢ ܘܰܬܠܳܬܡܳܐܐ ܘܟܶܣܦܳܐ. ܕܢܰܘܒܠܽܘܢ ܠܕܶܒܚܬܳܐ ܕܗܳܘܝܳܐ ܗܘܳܬ݂ ܬܰܡܳܢ ܠܗܶܪܰܩܠܺܝܣ. ܒܥܰܘ ܕܶܝܢ ܗܳܠܶܝܢ ܕܰܐܘܒܠܽܘܗܝ ܠܟܶܣܦܳܐ ܘܰܐܦܺܝܣܘ: ܕܠܳܐ ܕܢܶܗܘܶܐ ܠܬܶܫܡܶܫܬܳܐ ܕܕܶܒܚܬܳܐ. ܡܶܛܽܠ ܕܠܳܐ ܙܳܕܩܳܐ ܗܘܳܬ݂ ܗܳܕܶܐ. ܘܣܳܡܽܘܗܝ ܕܶܝܢ ܠܢܰܦ̈ܩܳܬܳܐ ܕܨܶܒ̈ܘܳܬܳܐ ܐ̱ܚܪ̈ܳܢܝܳܬܳܐ</VERS>
      <VERS vnumber="20">ܓܕܰܫ ܕܶܝܢ ܡܶܛܽܠ ܗܰܘ ܕܫܰܕܪܶܗ ܠܗܳܕܶܐ: ܘܡܶܛܽܠ ܗܳܠܶܝܢ ܕܰܐܦܺܝܣܘ ܗܳܟܰܢܳܐ: ܕܢܶܥܒܕܽܘܢܳܗ̇ ܫܚܺܝܡܳܐܺܝܬ ܥܒܺܝܕܬܳܐ ܠܬܶܫܡܶܫܬܳܐ ܐ̱ܚܪܺܬܳܐ</VERS>
      <VERS vnumber="21">ܟܰܕ݂ ܐܶܫܬܰܕܰܪ ܕܶܝܢ ܠܡܶܨܪܶܝܢ ܐܰܦܳܠܳܘܢܺܝܳܘܣ ܒܪܶܗ ܕܡܢܰܣܬܝܘܣ: ܡܶܛܽܠ ܐܺܝܩܳܖ̈ܶܐ ܡܝܰܬܖ̈ܶܐ: ܠܘܳܬ݂ ܦܝܠܡܛܘܪ ܡܰܠܟܳܐ ܕܡܶܨܪܶܝܢ. ܣܒܰܪ ܒܪܶܥܝܳܢܶܗ ܐܰܢܛܝܰܟܳܘܣ: ܕܰܗܘܳܐ ܠܶܗ ܢܽܘܟܪܳܝܳܐ ܠܺܥܒܺܝ̈ܕܳܬܳܐ ܕܡܰܠܟܽܘܬܶܗ: ܘܡܶܙܕܰܗܰܪ ܗܘܳܐ ܒܢܰܦܫܶܗ. ܡܶܛܽܠ ܗܳܢܳܐ ܐܶܬܳܐ ܥܕܰܡܳܐ ܠܝܽܘܦܺܐ ܡܶܛܽܠ ܨܶܒ̈ܘܳܬܳܐ. ܘܡܶܢ ܬܰܡܳܢ ܣܠܶܩ ܠܽܐܘܪܺܫܠܶܡ</VERS>
      <VERS vnumber="22">ܘܰܡܝܰܬܪܳܐܺܝܬ ܐܶܬܩܰܒܰܠ ܒܬܶܫܒܽܘܚܬܳܐ ܡܶܢ ܒܳܬܰܪܟܶܢ ܕܒܰܪ ܡܶܢ ܬܰܡܳܢ ܠܦܽܘܢܺܝܩܺܝ</VERS>
      <VERS vnumber="23">ܘܡܶܢ ܒܳܬܰܪ ܬܠܳܬ݂ ܫܢܺܝ̈ܢ. ܫܰܕܰܪ ܐܺܝܳܣܽܘܢ ܠܡܶܢܶܠܐܳܘܣ ܐܰܚܽܘܗܝ ܕܣܺܝܡܳܘܢ ܪܰܫܺܝܥܳܐ: ܕܢܰܘܒܶܠ ܡܰܘ̈ܗܒܳܬܳܐ ܠܡܰܠܟܳܐ ܕܶܐܫܬܰܘܕܺܝ ܗܘܳܐ ܕܢܶܬܶܠ ܠܶܗ. ܘܰܕܢܺܐܡܰܪ ܠܶܗ ܥܰܠ ܨܶܒ̈ܘܳܬܳܐ ܡܝܰܬܪ̈ܳܬܳܐ ܕܡܶܬܒܰܥ̈ܝܳܢ ܗܘܰܝ̈ ܠܗܽܘܢ</VERS>
      <VERS vnumber="24">ܗܽܘ ܕܶܝܢ ܟܰܕ ܐܶܙܰܠ: ܐܶܬܩܰܝܰܡ ܘܶܐܫܬܰܒܰܚ ܩܕܳܡ ܡܰܠܟܳܐ. ܘܫܶܐܠ ܪܰܒܽܘܬ݂ ܟܳܗܢܽܘܬܳܐ. ܘܶܐܬܥܰܠܺܝ ܗܘܳܐ ܥܰܠ ܐܺܝܳܣܽܘܢ: ܘܝܰܗܒ ܬܠܳܬܡܳܐܐ ܟܰܟܪ̈ܺܝܢ ܕܣܺܐܡܳܐ ܝܰܬܺܝܪ̈ܳܬܳܐ</VERS>
      <VERS vnumber="25">ܘܟܰܕ ܢܣܰܒ ܦܽܘܩܕܳܢܳܐ ܡܶܢ ܡܰܠܟܳܐ ܐܶܬܳܐ: ܟܰܕ݂ ܡܶܕܶܡ ܕܫܳܘܶܐ ܠܪܰܒܽܘܬ݂ ܟܳܗܢܽܘܬܳܐ ܠܳܐ ܥܳܒܶܕ݂ ܗܘܳܐ. ܐܶܠܳܐ ܡܰܠܒܶܫ ܗܘܳܐ ܒܚܶܡܬܳܐ ܘܰܒܪܽܘܓܙܳܐ. ܘܰܡܠܶܐ ܗܘܳܐ ܪܶܥܝܳܢܳܐ ܦܰܩܪܳܐ ܘܫܰܝܚܳܢܳܐ</VERS>
      <VERS vnumber="26">ܘܺܐܝܳܣܽܘܢ ܕܶܝܢ ܕܶܐܬܢܟܶܠ ܗܘܳܐ ܥܰܠ ܐܰܚܽܘܗܝ: ܐܶܬܢܟܶܠ ܐܳܦ ܥܰܠ ܐ̱ܚܪܺܢܳܐ. ܘܰܥܪܰܩ ܘܶܐܙܰܠ ܠܰܐܪܥܳܐ ܕܥܰܡܽܘܢ</VERS>
      <VERS vnumber="27">ܘܡܶܢܶܠܳܐܳܘܣ ܕܶܝܢ ܐܶܚܰܕ ܗܘܳܐ ܪܺܝܫܳܢܽܘܬܳܐ. ܘܡܶܕܶܡ ܕܶܐܫܬܰܘܕܺܝ ܗܘܳܐ ܠܡܰܠܟܳܐ ܠܳܐ ܡܳܛܝܳܐ ܗܘܳܬ݂ ܒܺܐܝܕܰܘ̈ܗܝ ܕܢܶܬܶܠ</VERS>
      <VERS vnumber="28">ܘܟܰܕ݂ ܐܶܬ݂ܳܐ ܘܰܬܒܰܥ ܗܘܳܐ ܠܶܗ ܣܽܘܣܛܪܳܛܳܘܣ: ܗܰܘ ܕܺܥܒܺܝܕ݂ ܗܘܳܐ ܗܽܘܦܰܪܟܳܐ ܥܰܠ ܡܶܪܕܳܐ: ܠܶܗ ܓܶܝܪ ܝܺܗܺܝܒ ܗܘܳܐ ܫܽܘܠܛܳܢܳܐ ܕܰܬܒܰܥܬܳܐ ܕܨܶܒ̈ܘܳܬܳܐ ܡܝܰܬܪ̈ܳܬܳܐ. ܡܶܛܽܠ ܗܳܢܳܐ ܐܶܬܩܪܺܝܘ ܬܖ̈ܰܝܗܽܘܢ ܠܘܳܬ݂ ܡܰܠܟܳܐ</VERS>
      <VERS vnumber="29">ܡܶܢܶܠܶܐܳܘܣ ܕܶܝܢ ܫܒܰܩ ܚܠܳܦܰܘܗܝ ܪܰܒ ܟܳܗ̈ܢܶܐ: ܠܠܽܘܣܺܝܡܳܟܳܘܣ ܐܰܚܽܘܗܝ. ܣܽܘܣܛܪܳܛܳܘܣ ܕܶܝܢ ܫܒܰܩ ܠܩܰܪܳܛܶܐܛܳܐ: ܕܰܥܒܺܝܕ݂ ܗܘܳܐ ܥܰܠ ܩܽܘܦܪ̈ܳܝܶܐ</VERS>
      <VERS vnumber="30">ܘܟܰܕ݂ ܗܶܢܽܘܢ ܒܗܳܠܶܝܢ ܐܺܝܬܰܝܗܽܘܢ ܗܘܰܘ. ܓܕܰܫ ܕܢܰܡܪܕܽܘܢ ܛܰܪ̈ܣܳܝܶܐ ܘܡܰܠܽܘܛܳܝ̈ܶܐ. ܡܶܛܽܠ ܕܰܐܢܛܝܳܟܺܝܰܐ ܒܡܰܘܗܰܒܬܳܐ ܝܺܗܺܝܒܳܐ ܗܘܳܬ݂ ܠܰܕܪܽܘܟܬܶܗ ܕܡܰܠܟܳܐ</VERS>
      <VERS vnumber="31">ܒܰܥܓܰܠ ܕܶܝܢ ܟܰܕ݂ ܫܡܰܥ ܡܰܠܟܳܐ: ܐܶܬܳܐ ܕܰܢܫܰܝܶܢ ܐܶܢܽܘܢ. ܘܰܫܒܰܩ ܬܰܡܳܢ ܠܗܰܘ ܕܰܗܘܳܐ ܚܠܳܦ ܐܰܢܪܽܘܢܺܝܩܳܘܣ. ܗܰܘ ܕܰܥܒܺܝܕ݂ ܗܘܳܐ ܥܰܠ ܨܶܒ̈ܘܳܬܳܐ ܡܝܰܩܪ̈ܳܬܳܐ</VERS>
      <VERS vnumber="32">ܡܶܢܶܠܳܐܳܘܣ ܕܶܝܢ ܟܰܕ݂ ܣܒܰܪ ܠܶܗ ܕܶܐܫܟܰܚ ܠܶܗ ܐܰܬܪܳܐ ܓܢܰܒ ܡܶܢ ܡܳܐܢ̈ܶܐ ܕܕܰܗܒܳܐ ܕܗܰܝܟܠܳܐ ܘܝܰܗܒ ܠܰܐܢܕܽܪܘܢܺܝܩܳܘܣ. ܘܫܰܪܟܳܐ ܕܶܐܫܟܰܚ ܕܫܰܕܰܪ: ܘܙܰܒܶܢ ܒܨܽܘܪ ܘܒܰܡܕܺܝ̈ܢܳܬܳܐ ܕܰܚܕܳܪ̈ܶܝܗ̇</VERS>
      <VERS vnumber="33">ܘܟܰܕ݂ ܝܺܕܰܥ ܗܘܳܐ ܒܰܫܪܳܪܳܐ ܚܽܘܢܺܝܳܐ ܐܰܟܣܶܗ ܗܘܳܐ. ܘܫܰܢܺܝ ܘܶܐܙܰܠ ܠܕܰܦܢܶܐ ܗܳܝ ܕܰܥܠ ܓܶܢܒ ܐܰܢܛܝܳܟܺܝܰܐ</VERS>
      <VERS vnumber="34">ܘܡܶܛܽܠ ܗܳܕܶܐ ܐܳܙܶܠ ܗܘܳܐ ܡܶܢܶܠܳܐܳܘܣ ܡܰܛܫܝܳܐܺܝܬ ܠܘܳܬ݂ ܐܰܢܕܪܽܘܢܺܝܩܳܘܣ: ܘܒܳܥܶܐ ܗܘܳܐ ܡܶܢܶܗ ܕܢܶܩܛܠܺܝܘܗܝ ܠܚܽܘܢܺܝܳܐ. ܘܡܰܠܶܠ ܥܰܡܶܗ ܫܠܳܡܳܐ ܒܢܶܟܠܳܐ. ܘܰܒܡܰܘ̈ܡܳܬܳܐ ܘܒܰܦܝܳܣܳܐ ܝܰܗܒ ܠܗܽܘܢ ܝܰܡܺܝܢܳܐ. ܘܰܐܦܺܝܣܶܗ ܕܢܶܦܽܘܩ ܡܶܢ ܒܶܝܬ ܡܰܩܕܫܳܐ. ܘܰܢܦܰܩ ܟܰܕ݂ ܡܦܰܠܰܓ ܒܪܶܥܝܶܢܶܗ. ܘܟܰܕ݂ ܢܦܰܩ ܒܰܪ ܫܳܥܬܶܗ ܩܰܛܠܶܗ. ܘܠܳܐ ܒܗܶܬ݂ ܡܶܢ ܙܰܕܺܝܩܽܘܬܶܗ</VERS>
      <VERS vnumber="35">ܡܶܛܽܠܗܳܢܳܐ ܠܳܐ ܗܘܳܐ ܝܺܗܽܘ̈ܕܳܝܶܐ ܒܰܠܚܽܘܕ ܡܨܰܚܶܝܢ ܗܘܰܘ ܘܰܡܓܰܕܦܺܝܢ ܥܠܰܘܗܝ. ܐܶܠܳܐ ܐܳܦ ܣܰܓܺܝ̈ܐܶܐ ܡܶܢ ܥܰܡ̈ܡܶܐ ܡܨܰܥܪܺܝܢ ܗܘܰܘ ܠܶܗ ܘܰܡܓܰܕܦܺܝܢ ܥܰܠ ܩܶܛܠܶܗ ܕܓܰܒܪܳܐ ܕܰܗܘܳܐ ܒܥܰܘܠܳܐ</VERS>
      <VERS vnumber="36">ܟܰܕ݂ ܕܶܝܢ ܐܶܬܳܐ ܡܰܠܟܳܐ ܡܶܢ ܐܰܬܖ̈ܰܘܳܬܳܐ ܕܩܺܝܠܺܩܝܰܐ: ܩܳܒܠܺܝܢ ܗܘܰܘ ܠܶܗ ܝܺܗܽܘ̈ܕܳܝܶܐ ܕܰܒܟܽܠ ܡܕܺܝ̈ܢܳܬܳܐ: ܥܰܠ ܥܰܘܠܳܐ ܕܰܗܘܳܐ ܒܩܶܛܠܶܗ ܕܚܽܘܢܺܝܳܐ. ܡܥܰܕܪܺܝܢ ܗܘܰܘ ܠܶܗ ܕܶܝܢ ܐܳܦ ܥܰܡ̈ܡܶܐ ܣܰܓܝ̈ܐܶܐ. ܡܶܛܽܠ ܕܶܐܬܶܐܒܐܶܫ ܗܘܳܐ ܠܗܽܘܢ ܣܰܓܺܝ: ܥܰܠ ܩܶܛܠܶܗ ܕܚܽܘܢܺܝܳܐ ܕܰܗܘܳܐ ܕܠܳܐ ܒܕܺܝܢܳܐ</VERS>
      <VERS vnumber="37">ܟܰܕ݂ ܫܡܰܥ ܕܶܝܢ ܡܰܠܟܳܐ ܐܰܢܛܺܝܝܰܟܳܘܣ: ܟܶܐܒ ܠܶܗ ܥܕܰܡܳܐ ܠܢܰܦܫܳܐ. ܘܰܒܟܳܐ ܣܰܓܺܝ. ܘܶܐܬܪܫܶܠ ܟܽܠܶܗ ܡܶܢ ܥܳܩܬܳܐ: ܡܶܛܽܠ ܡܰܘܬܶܗ ܕܓܰܒܪܳܐ ܙܰܕܺܝܩܳܐ: ܘܢܰܟܦܳܐ: ܘܡܰܟܺܝܟܳܐ: ܘܢܺܝܚܳܐ: ܘܒܰܣܺܝܡܳܐ</VERS>
      <VERS vnumber="38">ܘܶܐܬܚܰܡܰܬ ܣܰܓܺܝ ܒܪܽܘܓܙܳܐ. ܘܰܦܩܰܕ݂ ܕܢܰܫܠܚܽܘܢܳܝܗܝ ܠܐܢܕܪܘܢܝܩܘܣ ܐܰܪ̈ܓܘܳܢܰܘܗܝ: ܘܰܢܣܰܕܩܽܘܢ ܢܰܚܬܰܘ̈ܗܝ. ܘܢܰܟܪܟܽܘܢܳܝܗܝ ܒܟܽܠܳܗ̇ ܡܕܺܝܢܬܳܐ. ܘܰܒܗܳܝ ܕܽܘܟܬܳܐ ܕܰܐܥܘܶܠ ܒܚܽܘܢܺܝܳܐ: ܒܳܗ ܩܰܛܠܶܗ ܠܪܰܫܺܝܥܳܐ. ܘܦܰܪܥܶܗ ܡܳܪܝܳܐ ܬܰܫܢܺܝܩܳܐ ܐܰܟܡܳܐ ܕܫܳܘܶܐ ܗܘܳܐ</VERS>
      <VERS vnumber="39">ܐܶܬܟܰܢܫܘ ܕܶܝܢ ܒܢܰܝ̈ ܐܽܘܪܺܫܠܶܡ ܒܓܰܘ ܡܕܺܝܢܬܳܐ ܥܰܡ ܬܰܪܥܺܝܬܶܗ ܕܡܶܢܶܠܐܳܘܣ ܥܰܠ ܠܽܘܣܺܝܡܰܟܳܘܣ. ܘܬܳܒܥܺܝܢ ܗܘܰܘ ܠܶܗ ܕܰܗܒܳܐ ܣܰܓܺܝܐܳܐ ܕܰܢܣܰܒ ܗܘܳܐ. ܘܟܰܕ ܐܶܫܬܡܰܥ ܕܶܝܢ ܛܶܒܳܐ ܠܒܰܪ: ܐܶܬܰܘ ܣܰܓܺܝ̈ܐܶܐ ܥܰܠ ܠܽܘܣܺܝܡܰܟܳܘܣ</VERS>
      <VERS vnumber="40">ܟܰܕ݂ ܚܙܳܐ ܕܶܝܢ ܠܽܘܣܺܝܡܰܟܳܘܣ ܕܪܳܝܒܺܝܢ ܟܢ̈ܫܶܐ ܘܡܶܬܚܰܡܬܺܝܢ ܥܠܰܘܗܝ: ܙܰܝܶܢ ܗܽܘ ܠܽܘܣܺܝܡܰܟܳܘܣ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܫܰܪܺܝ ܠܰܡܩܰܛܳܠܽܘ ܒܺܐܝܕܰܘ̈ܗܝ ܖ̈ܰܫܺܝܥܳܬܳܐ. ܗܘܳܐ ܠܶܗ ܡܥܰܕܪܳܢܳܐ ܘܪܺܝܫܳܐ ܕܩܳܛܽܘ̈ܠܶܐ: ܓܰܒܪܳܐ ܚܰܕ ܛܰܡܐܳܐ ܘܰܢܕܺܝܕܳܐ: ܕܰܡܥܰܠܰܠ ܗܘܳܐ ܒܰܫܢܰܝ̈ܳܐ. ܘܰܦܪܺܝܫ ܗܘܳܐ ܣܰܓܺܝ ܒܪܶܥܝܳܢܶܗ</VERS>
      <VERS vnumber="41">ܘܟܰܕ݂ ܚܙܰܘ ܕܶܝܢ ܡܰܪܡܝܳܢܽܘܬܶܗ ܘܒܺܝܫܽܘܬܶܗ ܕܠܽܘܣܺܝܡܰܟܳܘܣ: ܢܣܰܒܘ ܟܺܐܦ̈ܶܐ ܘܚܽܘܛܖ̈ܶܐ: ܘܡܶܢܗܽܘܢ ܩܶܛܡܳܐ. ܘܰܐܪܡܺܝܘ ܪܰܗܒܳܐ ܘܰܫܓܽܘܫܝܳܐ ܥܰܠ ܐܰܝܠܶܝܢ ܕܺܐܝܬ ܗܘܳܐ ܥܰܡ ܠܽܘܣܺܝܡܰܟܳܘܣ ܘܥܰܠ ܡܥܰܕܪ̈ܳܢܰܘܗܝ</VERS>
      <VERS vnumber="42">ܘܰܐܪܡܺܝܘ ܡܶܢܗܽܘܢ ܩܛܺܝ̈ܠܶܐ ܣܰܓܺܝ̈ܐܶܐ. ܘܡܶܢܗܽܘܢ ܣܚܰܦܘ ܥܰܠ ܐܰܪܥܳܐ. ܫܰܪܟܳܐ ܕܶܝܢ ܕܰܐ̱ܚܪ̈ܳܢܶܐ ܥܪܰܩܘ. ܠܶܗ ܕܶܝܢ ܠܰܡܚܰܠܰܨ ܗܰܝܟܠܳܐ ܥܰܠ ܓܶܢܒ ܒܶܝܬ ܓܰܙܳܐ ܩܰܛܠܽܘܗܝ</VERS>
      <VERS vnumber="43">ܘܥܰܠ ܗܳܠܶܝܢ ܕܶܝܢ: ܩܳܡ ܡܶܢܶܠܐܳܘܣ ܠܽܘܩܒܰܠܗܽܘܢ ܒܕܺܝܢܳܐ</VERS>
      <VERS vnumber="44">ܘܟܰܕ ܐܶܬܳܐ ܡܰܠܟܳܐ ܠܨܽܘܪ. ܐܳܡܪܺܝܢ ܗܘܰܘ ܕܺܝܢܳܐ ܩܕܳܡܰܘܗܝ. ܬܠܳܬܰܝ̈ܗܽܘܢ ܓܰܒܖ̈ܶܐ ܕܶܐܫܬܰܕܰܪܘ ܡܶܢ ܣܳܒܶܝ̈ܗ̇ ܕܰܟܢܽܘܫܬܳܐ</VERS>
      <VERS vnumber="45">ܟܰܕ ܚܙܳܐ ܕܶܝܢ ܡܶܢܶܠܳܐܳܘܣ ܕܡܶܙܕܟܶܐ ܠܶܗ: ܐܶܫܬܰܘܕܺܝ ܗܘܳܐ ܡܰܘܗ̈ܒܳܬܳܐ ܣܰܓܺܝ̈ܐܳܬܳܐ ܠܰܦܛܽܘܠܡܶܐܳܘܣ: ܕܰܢܦܺܝܣܺܝܘܗܝ ܗܘܳܐ ܠܡܰܠܟܳܐ</VERS>
      <VERS vnumber="46">ܘܕܰܒܪܶܗ ܦܛܽܘܠܡܶܐܳܘܣ ܠܡܰܠܟܳܐ. ܘܰܐܦܪܩܶܗ ܡܶܢܗܽܘܢ ܩܰܠܺܝܠ ܐܰܝܟ ܕܢܶܬܬܢܺܝܚ. ܘܗܰܦܟܶܗ ܠܪܶܥܝܶܢܶܗ</VERS>
      <VERS vnumber="47">ܘܰܠܡܶܢܶܠܐܳܘܣ ܕܗܽܘ ܗܘܳܐ ܥܶܠܬܳܐ ܕܟܽܠܗܶܝܢ ܒܺܝ̈ܫܳܬܳܐ. ܫܪܳܝܗܝ ܡܶܢ ܡܩܰܛܪ̈ܓܳܢܰܘܗܝ. ܘܰܠܗܳܠܶܝܢ ܕܶܝܢ ܒܺܝ̈ܫܶܐ ܘܡܶܣܟܺܢ̈ܶܐ: ܘܰܩܕܳܡ ܣܰܩܽܘ̈ܬܳܝܶܐ ܐܶܠܽܘ ܐܶܡܰܪܘ ܗܘܰܘ ܕܺܝܢܳܐ ܡܶܫܬܕܶܝܢ ܗܘܰܘ ܒܙܳܟܽܘܬܳܐ: ܚܰܝܶܒ ܐܶܢܽܘܢ ܠܡܰܘܬܳܐ</VERS>
      <VERS vnumber="48">ܘܒܰܪ ܫܳܥܬܶܗ ܕܶܝܢ ܐܶܫܬܰܘܕܺܝܘ ܒܢܰܝ̈ ܡܕܺܝ̈ܢܳܬܳܐ: ܕܢܶܬܠܽܘܢ ܚܽܘܣܪܳܢܳܐ ܕܥܰܘܠܳܐ: ܥܰܠ ܐܰܦܰܝ̈ ܡܕܺܝܢܬܳܐ ܘܥܰܡܳܐ ܘܡܳܐܢ̈ܶܐ ܕܟܳܗܢܽܘܬܳܐ. ܡܶܛܽܠ ܗܳܢܳܐ ܐܳܦ ܠܨܽܘܪ̈ܳܝܶܐ ܐܶܬܶܐܒܐܶܫ ܠܗܽܘܢ ܣܰܓܺܝ ܥܰܠ ܕܺܝܢܶܗ ܕܥܰܘܳܠܳܐ: ܕܰܣܪܺܝܩܳܐܺܝܬ ܩܰܛܶܠ ܗܘܳܐ ܐܶܢܽܘܢ ܠܗܳܠܶܝܢ ܓܰܒܖ̈ܶܐ</VERS>
      <VERS vnumber="49">ܗܶܢܽܘܢ ܕܶܝܢ ܨܽܘܪ̈ܳܝܶܐ: ܢܣܰܒܘ ܘܰܩܒܰܪܘ ܐܶܢܽܘܢ ܒܬܶܫܒܽܘܚܬܳܐ ܪܰܒܬܳܐ</VERS>
      <VERS vnumber="50">ܡܶܢܶܠܐܳܘܣ ܕܶܝܢ ܫܰܕܰܪ ܗܘܳܐ ܕܢܶܬܒܰܥ ܚܽܘܣܪܳܢܳܐ ܕܥܳܠܽܘܒܽܘܬܳܐ ܕܶܐܫܬܰܘܕܺܝ ܗܘܳܐ. ܘܡܶܬܪܰܘܪܰܒ ܗܘܳܐ ܘܡܶܬܥܰܫܰܢ ܒܒܺܝܫܽܘܬܶܗ. ܘܰܗܘܳܐ ܣܰܩܽܘܒܠܳܐ ܪܰܒܳܐ ܠܰܒܢܰܝ̈ ܡܕܺܝ̈ܢܬܶܗ.</VERS>
    </CHAPTER>
    <CHAPTER cnumber="5">
      <VERS vnumber="1">ܒܶܗ ܕܶܝܢ ܒܗܰܘ ܙܰܒܢܳܐ: ܐܶܙܰܠ ܗܘܳܐ ܐܰܢܛܝܰܟܳܘܣ ܠܡܶܨܪܶܝܢ ܕܬܰܪܬܶܝܢ ܙܰܒ̈ܢܺܝܢ</VERS>
      <VERS vnumber="2">ܓܕܰܫ ܕܶܝܢ ܒܟܽܠܳܗ̇ ܡܕܺܝܢܬܳܐ ܐܰܝܟ ܐܰܪܒܥܺܝܢ ܝܰܘ̈ܡܺܝܢ: ܡܶܬܚܙܶܝܢ ܗܘܰܘ ܕܪܳܗܛܺܝܢ ܒܳܐܐܰܪ ܪ̈ܳܟܒܶܐ ܕܖ̈ܰܟܫܶܐ: ܕܰܡܟܰܣܶܝܢ ܒܶܐܣܛܠܳܐ ܕܕܰܗܒܳܐ: ܘܰܐܚܺܝܕܺܝܢ ܗܘܰܘ ܪ̈ܽܘܡܚܶܐ. ܘܰܡܚܰܙܩܺܝܢ ܒܟܽܠ ܙܰܝܢܳܐ</VERS>
      <VERS vnumber="3">ܘܰܡܦܰܓܕܺܝܢ ܗܘܰܘ ܖ̈ܰܟܫܰܝܗܽܘܢ. ܘܪܳܗܛܺܝܢ ܠܟܳܐ ܘܰܠܟܳܐ. ܘܰܡܢܺܝܦܺܝܢ ܡܓܰܢܰܝ̈ܗܽܘܢ ܘܰܫܡܺܝܛܺܝܢ ܣܰܝܦܰܝ̈ܗܽܘܢ. ܘܰܡܬܺܝ̈ܚܳܢ ܗܘܰܝ̈ ܩܶܫ̈ܬܳܬܗܽܘܢ. ܘܡܰܠܒܫܺܝܢ ܗܘܰܘ ܒܫܶܪ̈ܝܳܢܶܐ. ܘܰܡܚܰܙܩܺܝܢ ܒܟܽܠ ܙܰܝܢܳܐ ܕܰܩܪܳܒܳܐ ܕܕܰܗܒܳܐ. ܘܡܰܙܗܪܺܝܢ ܗܘܰܘ ܘܡܰܒܗܩܺܝܢ ܟܽܠܗܽܘܢ ܐܰܟܚܕܳܐ</VERS>
      <VERS vnumber="4">ܥܰܡܳܐ ܕܶܝܢ ܟܽܠܶܗ ܒܳܥܶܐ ܗܘܳܐ ܘܰܡܨܰܠܶܐ ܕܰܠܛܳܒܬܳܐ ܢܶܗܘܶܐ ܓܶܠܝܳܢܳܐ ܗܳܢܳܐ</VERS>
      <VERS vnumber="5">ܐܶܫܬܡܰܥ ܗܘܳܐ ܕܶܝܢ ܛܶܒܳܐ ܒܕܰܓܳܠܽܘܬܳܐ ܥܰܠ ܐܰܢܛܝܰܟܳܘܣ ܕܡܺܝܬ ܠܶܗ. ܘܰܕܒܰܪ ܐܺܝܳܣܽܘܢ ܐܰܝܟ ܐܳܠܶܦ ܓܰܒܪ̈ܺܝܢ. ܘܶܐܬܳܐ ܘܰܐܪܡܺܝ ܥܰܠ ܡܕܺܝܢܬܳܐ ܡܶܢ ܫܶܠܝܳܐ. ܘܳܐܠܶܨ ܗܘܳܐ ܘܡܶܬܥܰܫܰܢ ܥܰܠ ܡܕܺܝܢܬܳܐ. ܘܣܽܘܓܶܐܗ ܕܥܰܡܳܐ ܥܳܪܩܺܝܢ ܗܘܰܘ ܘܣܳܠܩܺܝܢ ܠܫܽܘܪܳܐ. ܡܶܛܽܠ ܕܩܰܪܺܝܒܳܐ ܗܘܳܬ݂ ܗܺܝ ܡܕܺܝܢܬܳܐ ܠܡܺܐܒܰܕ݂. ܘܡܶܢܶܠܐܳܘܣ ܥܪܰܩ ܗܘܳܐ ܘܰܣܠܶܩ ܠܶܗ ܠܒܶܝܬ ܡܶܪܕܳܐ</VERS>
      <VERS vnumber="6">ܐܺܝܳܣܽܘܢ ܕܶܝܢ ܡܩܰܛܶܠ ܗܘܳܐ ܒܰܒܢܰܝ̈ ܡܕܺܝܢܬܶܗ. ܘܠܳܐ ܡܚܺܝܪ ܗܘܳܐ ܘܡܶܣܬܰܟܰܠ ܪܰܫܺܝܥܳܐ: ܕܚܰܕܽܘܬܶܗ ܥܳܩܬܳܐ ܡܰܠܝܳܐ ܗܘܳܬ݂: ܘܳܐܒܠܳܐ ܪܰܒܳܐ ܕܰܩܪܳܒܳܐ. ܘܩܶܛܠܳܐ ܪܰܒܳܐ ܒܰܒܢܰܝ̈ ܥܰܡܶܗ ܘܰܒܫܰܪܒܬܶܗ ܥܒܰܕ ܗܘܳܐ</VERS>
      <VERS vnumber="7">ܘܟܕ݂ ܗܳܠܶܝܢ ܟܽܠܗܶܝܢ ܥܒܰܕ݂: ܪܺܝܫܳܢܽܘܬܳܐ ܠܳܐ ܐܶܫܟܰܚ ܕܢܶܐܚܽܘܕ݂. ܐܶܠܳܐ ܚܰܪܬܶܗ ܒܒܶܗܬܬܳܐ ܗܘܳܬ݂. ܘܰܐܪܦܺܝ ܘܰܥܪܰܩ ܬܽܘܒ ܠܰܐܪܥܳܐ ܕܥܰܡܽܘܢ</VERS>
      <VERS vnumber="8">ܘܫܽܘܠܳܡܳܐ ܕܚܰܪܬܶܗ: ܒܒܺܝܫ ܘܡܰܪܺܝܪ ܗܘܳܐ. ܐܶܬܚܰܫܰܒ ܓܶܝܪ ܡܶܢ ܐܰܪܛܳܐ ܡܰܠܟܳܐ ܕܥܰܖ̈ܰܒܳܝܶܐ. ܘܰܦܠܰܛ ܡܶܢ ܬܰܡܳܢ. ܘܥܳܪܶܩ ܗܘܳܐ ܡܶܢ ܡܕܺܝܢܳܐ ܠܰܡܕܺܝܢܳܐ: ܟܰܕ ܡܶܬܪܕܶܦ ܗܘܳܐ ܡܶܢ ܟܽܠܢܳܫ ܐܰܝܟ ܡܰܣܛܝܳܢܳܐ ܕܢܰܡܽܘܣܳܐ. ܘܡܰܣܠܶܝܢ ܗܘܰܘ ܘܫܳܝܛܺܝܢ ܠܶܗ: ܐܰܝܟ ܕܰܠܡܰܫܠܡܳܢܳܐ ܕܰܡܕܺܝܢܬܶܗ ܘܰܕܥܰܡܶܗ. ܘܰܒܒܶܗܬܬܳܐ ܣܰܓܺܝܐܬܳܐ ܥܪܰܩ ܠܡܶܨܪܶܝܢ</VERS>
      <VERS vnumber="9">ܘܰܐܝܟ ܢܦܳܬܳܐ ܕܡܶܫܬܰܕܝܳܐ ܡܶܢ ܒܰܝܬܳܐ: ܗܳܟܰܢܳܐ ܐܶܫܬܕܺܝ ܡܶܢ ܐܰܬܪܶܗ. ܘܰܒܠܰܩܶܕܡܽܘܢܺܐ ܒܰܐܪܥܳܐ ܢܽܘܟܪܳܝܬܳܐ ܐܶܒܰܕ.ܐܶܙܰܠ ܗܘܳܐ ܓܶܝܪ ܠܬܰܡܳܢ ܐܰܝܟ ܕܰܠܘܳܬ݂ ܒܢܰܝ̈ ܫܪܰܒܬܶܗ ܕܢܶܬܣܰܬܰܪ ܨܶܐܕܰܝܗܽܘܢ: ܘܡܺܝܬ ܬܰܡܳܢ</VERS>
      <VERS vnumber="10">ܘܠܳܐ ܐܶܫܬܘܺܝ ܠܳܐ ܠܩܰܒܪܳܐ ܕܰܐܒܳܗܰܘ̈ܗܝ. ܘܠܳܐ ܠܰܒܟܳܬܳܐ ܘܠܳܐ ܠܶܐܒܠܳܐ. ܘܠܳܐ ܠܟܽܠ ܕܡܶܬܩܰܒܪܺܝܢ ܒܶܗ ܒܢܰܝ̈ܢܳܫܳܐ</VERS>
      <VERS vnumber="11">ܘܰܫܠܰܚܘ ܗܘܰܘ ܕܶܝܢ ܠܡܰܠܟܳܐ ܥܰܠ ܗܳܠܶܝܢ ܟܽܠܶܗܝܢ ܕܰܗܘܰܝ̈. ܘܰܣܒܰܪ ܗܘܳܐ ܕܡܶܡܪܰܕ݂ ܒܳܥܝܳܐ ܗܘܳܬ݂ ܝܺܗܽܘܕܳܐ ܕܬܶܡܪܰܕ݂. ܘܶܐܣܬܰܪܗܰܒ ܘܶܐܬܰܐ ܡܶܢ ܡܶܨܪܶܝܢ. ܟܰܕ݂ ܡܠܶܐ ܒܪܽܘܓܙܳܐ ܘܰܒܚܶܡܬܳܐ. ܘܩܰܛܶܠ ܠܣܰܓܺܝ̈ܐܶܐ ܒܚܰܪܒܳܐ ܒܰܡܕܺܝܢܬܳܐ</VERS>
      <VERS vnumber="12">ܦܩܰܕ ܗܘܳܐ ܓܶܝܪ ܠܦܳܠܚܰܘ̈ܗܝ: ܕܢܶܩܛܠܽܘܢ ܕܠܳܐ ܚܰܘܣܳܢ ܠܟܽܠ ܕܢܳܦܶܠ ܒܺܐܝܕܰܝ̈ܗܽܘܢ. ܐܳܦ ܠܒ̈ܳܬܶܐ ܥܳܐܠܺܝܢ ܗܘܰܘ ܘܰܡܩܰܛܠܺܝܢ</VERS>
      <VERS vnumber="13">ܗܘܳܐ ܕܶܝܢ ܩܶܛܠܳܐ ܕܣܳܒ̈ܶܐ ܘܕܰܛܠܳܝ̈ܶܐ ܘܕܰܥܠܰܝ̈ܡܶܐ ܘܕܰܒܬܽܘ̈ܠܳܬܳܐ. ܘܚܽܘܒܳܠܳܐ ܕܰܒܢܰܝ̈ܳܐ ܘܕܰܒ̈ܢܳܬܳܐ: ܘܰܕܝܰܠܽܘ̈ܕܶܐ ܙܥܽܘܖ̈ܶܐ</VERS>
      <VERS vnumber="14">ܗܳܟܰܢܳܐ ܕܒܰܬܠܳܬܳܐ ܝܰܘ̈ܡܺܝܢ: ܐܶܒܰܕܘ ܘܶܐܬܚܰܒܰܠܘ ܐܰܝܟ ܬܡܳܢܶܐ ܪ̈ܶܒܘܳܢ. ܐܰܪܒܰܥ ܕܩܶܛܠܳܐ: ܘܰܪܒܰܥ ܕܶܐܙܕܰܒܰܢܘ ܠܥܰܒܕܽܘܬܳܐ</VERS>
      <VERS vnumber="15">ܘܠܳܐ ܣܦܰܩ ܗܳܠܶܝܢ ܟܽܠܗܶܝܢ ܠܡܰܠܟܳܐ: ܐܶܠܳܐ ܐܰܡܪܰܚ ܗܘܳܐ. ܬܽܘܒ ܕܢܶܥܽܘܠ ܐܳܦ ܠܗܰܝܟܠܳܐ ܪܰܒܳܐ ܘܩܰܕܺܝܫܳܐ. ܕܰܡܫܰܒܰܚ ܒܟܽܠܳܗ̇ ܐܰܪܥܳܐ. ܐܺܝܬܰܘܗܝ ܗܘܳܐ ܓܶܝܪ ܡܕܰܒܪܶܢܶܗ ܡܶܢܶܠܐܳܘܣ: ܗܰܘ ܕܗܽܘ ܗܘܳܐ ܡܰܫܠܡܳܢܳܐ ܕܢܳܡܽܘܣܳܐ ܘܰܕܐܰܪܥܶܗ</VERS>
      <VERS vnumber="16">ܘܒܺܐܝܗܰܘ̈ܗܝ ܛܰܡ̈ܐܳܬܳܐ ܢܣܰܒ ܗܘܳܐ ܡܳܐܢܰܝ̈ ܩܽܘܕܫܳܐ: ܘܰܐܝܠܶܝܢ ܕܶܐܬܺܝܗܶܒܘ̈ ܗܘܰܝ̈ ܡܶܢ ܡܰܠ̈ܟܶܐ ܐ̱ܚܪ̈ܳܢܶܐ: ܘܶܐܬܬܣܺܝ̈ܡܝ ܗܘܰܝ̈ ܬܽܘܒ ܡܶܢ ܡܕܺܝ̈ܢܳܬܳܐ: ܠܬܶܫܒܽܘܚܬܶܗ ܘܰܠܪܰܒܽܘܬܶܗ ܘܠܺܐܝܩܳܪܶܗ ܕܒܰܝܬܳܐ. ܘܰܠܟܽܠܶܗ ܒܶܝܬ ܩܽܘܕܫܶܗ ܘܺܐܝܩܳܪܶܗ: ܒܺܐܝܕܰܘ̈ܗܝ ܡܣܰܝ̈ܒܳܬܳܐ ܢܳܣܶܒ ܗܘܳܐ ܘܝܳܗܶܒ ܠܗܽܘܢ</VERS>
      <VERS vnumber="17">ܘܶܐܬܬܪܺܝܡ ܗܘܳܐ ܘܶܐܫܬܰܒܗܰܪ ܐܰܢܛܝܰܟܳܘܣ ܒܪܶܥܝܶܢܗ. ܘܠܳܐ ܡܚܺܝܪ ܗܘܳܐ ܘܡܶܣܬܰܟܰܠ: ܕܡܶܛܽܠ ܚܛܳܗܰܝ̈ܗܽܘܢ ܕܥܳܡܽܘܪ̈ܶܝܗ̇ ܕܰܡܕܺܝܢܬܳܐ: ܪܶܓܙ ܡܳܪܝܳܐ ܠܙܰܒܢܳܐ ܩܰܠܺܝܠ: ܘܰܐܗܡܺܝ ܚܝܳܪܶܗ ܡܶܢ ܐܰܬܪܳܐ</VERS>
      <VERS vnumber="18">ܐܶܠܽܘ ܓܶܝܪ ܠܳܐ ܐܶܬܬܚܶܕܘ ܗܘܰܘ ܒܰܚܛܳܗ̈ܶܐ ܣܰܓܺܝ̈ܐܶܐ: ܘܠܳܐ ܚܳܫܚܺܝܢ ܗܘܰܘ ܘܰܡܣܰܝܒܪܺܝܢ ܗܳܠܝܢ: ܐܰܝܟ ܕܟܰܕ݂ ܗܠܝܕܘܪܘܣ ܗܰܘ ܕܶܐܫܬܰܕܰܪ ܗܘܳܐ ܡܢ ܣܠܘܩܘܣ ܡܰܠܟܳܐ ܥܰܠ ܣܺܝ̈ܡܳܬܳܐ ܕܒܶܝܬ ܓܰܙܳܐ: ܐܰܫܬܰܕܰܪ ܥܠܰܘܗܝ ܢܶܓܕܳܐ ܡܰܪܺܝܪܳܐ. ܘܗܳܟܘܳܬ݂ ܘܰܗܦܰܟ: ܟܰܕ݂ ܡܡܰܕܰܟ ܡܶܢ ܗܰܘ ܪܶܥܝܳܢܶܗ ܪܳܡܳܐ</VERS>
      <VERS vnumber="19">ܠܳܐ ܗܘܳܐ ܓܶܝܪ ܡܶܛܽܠ ܐܰܬܪܳܐ ܗܘܳܐ ܥܰܡܳܐ: ܐܶܠܳܐ ܡܶܛܽܠ ܥܰܡܳܐ: ܓܒܳܐ ܡܳܪܝܳܐ ܠܰܐܬܪܳܐ</VERS>
      <VERS vnumber="20">ܡܶܛܽܠܗܳܢܳܐ ܐܳܦ ܗܽܘܢ ܐܰܬܪܳܐ: ܥܰܡܶܗ ܥܰܡ ܥܰܡܳܐ ܩܰܒܶܠ ܦܽܘܪܥܳܢܳܐ ܕܒܺܝ̈ܫܳܬܶܗ ܕܥܰܡܳܐ. ܘܬܽܘܒ ܡܶܢ ܒܳܬܰܪܟܶܢ ܟܰܕ݂ ܗܘܳܐ ܦܽܘܪܩܳܢܳܐ ܡܶܢ ܡܳܪܝܳܐ: ܐܶܫܬܰܘܬܰܦ ܒܛܳܒ̈ܳܬܳܐ. ܘܗܰܝܟܠܳܐ ܕܶܐܫܬܒܶܩ ܗܘܳܐ ܒܪܽܘܓܙܶܗ ܕܰܐܠܳܗܳܐ: ܬܽܘܒ ܒܬܰܪܥܺܝܬܶܗ ܕܪܳܡܳܐ ܐܶܬܩܰܝܰܡ ܒܬܶܫܒܽܘܚܬܳܐ ܪܰܒܬܳܐ</VERS>
      <VERS vnumber="21">ܐܰܢܛܝܰܟܳܘܣ ܕܶܝܢ ܢܣܰܒ ܗܘܳܐ ܐܳܠܶܦ ܘܰܬܡܳܢܶܡܳܐܐ ܟܰܟܪ̈ܺܝܢ ܡܶܢ ܗܰܝܟܠܳܐ: ܘܶܐܣܬܰܪܗܰܒ ܒܰܥܓܰܠ ܘܶܐܙܰܠ ܗܘܳܐ ܠܰܐܢܛܝܳܟܺܝܰܐ. ܘܣܳܒܰܪ ܗܘܳܐ ܒܫܽܘܒܗܳܪܶܗ: ܕܠܰܐܪܥܳܐ ܢܶܥܒܕܺܝܗ̇ ܝܰܡܳܐ: ܘܰܠܝܰܡܳܐ ܢܶܥܒܕܺܝܗ̇ ܝܰܒܫܳܐ. ܡܶܛܽܠ ܕܶܐܬܬܪܺܝܡ ܗܘܳܐ ܘܶܐܫܬܰܒܗܰܪ ܣܰܓܺܝ ܒܪܶܥܝܶܢܗ</VERS>
      <VERS vnumber="22">ܘܰܫܒܰܩ ܩܰܝܽܘ̈ܡܶܐ ܕܰܗܘܰܘ ܡܰܒܐܫܺܝܢ ܠܰܒܢܰܝ̈ ܥܰܡܰܢ. ܒܽܐܘܪܺܫܠܶܡ ܕܶܝܢ ܫܒܰܩ ܠܦܺܝܠܺܝܦܳܘܣ. ܗܰܘ ܕܓܶܢܣܶܗ ܐܺܝܬܰܘܗܝ ܗܘܳܐ ܦܰܪܽܘܓܺܝܰܐ. ܘܪܶܥܝܳܢܶܐ ܛܰܡܐܳܐ ܗܘܳܐ. ܘܰܛܪܽܘܢܳܐ ܘܰܢܕܺܝܕܳܐ: ܒܺܝܫ ܡܶܢ ܗܰܘ ܕܫܰܒܩܶܗ</VERS>
      <VERS vnumber="23">ܘܰܒܓܰܪܙܺܝܢ ܠܰܐܢܕܪܽܘܢܺܝܩܳܘܣ ܗܰܘ ܕܝܰܬܺܝܪ ܡܶܢܗܽܘܢ ܡܶܫܬܰܥܠܶܐ ܗܘܳܐ ܘܡܶܬܬܪܺܝܡ ܘܡܰܒܐܶܒ ܠܰܒܢܰܝ̈ ܡܕܺܝܢܬܶܗ. ܐܰܢܛܝܰܟܳܘܣ ܕܶܝܢ ܐܺܝܬܰܘܗܝ ܗܘܳܐ ܒܚܶܡܬܳܐ: ܘܰܒܪܶܥܝܳܢܳܐ ܩܰܫܝܳܐ ܥܰܠ ܝܺܗܽܘܕܳܝ̈ܶܐ</VERS>
      <VERS vnumber="24">ܘܫܰܕܰܪ ܠܰܐܦܳܠܳܘܢܺܝܳܘܣ ܪܺܝܫܳܐ ܕܟܽܠܗܽܘܢ ܛܰܡ̈ܐܶܐ: ܥܰܡ ܥܶܣܪܺܝܢ ܘܰܬܪܶܝܢ ܐܰܠܦܺܝ̈ܢ ܚܰܝܠܳܐ. ܕܠܰܐܝܠܶܝܢ ܕܣܳܐܒܺܝܢ ܘܰܡܥܰܠܠܶܝܢ ܒܰܫܢܰܝ̈ܳܐ ܢܩܰܛܠܽܘܢ. ܠܢܶܫ̈ܶܐ ܕܶܝܢ ܘܠܰܥܠܰܝ̈ܡܶܐ ܢܙܰܒܢܽܘܢ</VERS>
      <VERS vnumber="25">ܘܟܰܕ݂ ܐܶܬܳܐ ܗܽܘ ܗܳܢܳܐ ܠܽܐܘܪܺܫܠܶܡ ܡܰܠܶܠ ܥܰܡܗܽܘܢ ܡ̈ܶܠܶܐ ܕܰܫܠܳܡܳܐ ܒܢܶܟܠܳܐ. ܘܟܰܬܰܪ ܥܕܰܡܳܐ ܠܝܰܘܡܳܐ ܩܰܕܺܝܫܳܐ ܕܫܰܒܬܳܐ. ܘܟܰܕ݂ ܐܶܫܟܰܚ ܐܶܢܽܘܢ ܠܺܝܗܽܘܕܳܝ̈ܶܐ ܕܒܰܛܺܝܠܺܝܢ: ܙܰܝܶܢ ܠܟܽܠܗܽܘܢ ܐܰܝܠܶܝܢ ܕܺܐܝܬ ܗܘܰܘ ܥܰܡܶܗ</VERS>
      <VERS vnumber="26">ܘܰܦܩܰܕ ܕܰܠܟܽܠܗܽܘܢ ܐܰܝܠܶܝܢ ܕܺܐܝܬ ܗܘܰܘ ܥܰܡܶܗ. ܘܰܦܩܰܕ݂ ܕܰܠܟܽܠܗܽܘܢ ܐܰܝܠܶܝܢ ܕܢܳܦܩܺܝܢ ܠܒܰܪ ܡܶܢ ܡܕܺܝܢܬܳܐ ܐܰܝܟ ܕܠܰܚܙܳܬܳܐ ܢܶܩܛܠܽܘܢ ܐܶܢܽܘܢ. ܐܳܦ ܠܰܡܕܺܝܢܬܳܐ ܪܗܶܛ. ܘܥ̣ܰܠ ܟܰܕ ܡܙܰܝܰܢ ܗܽܘ ܘܚܰܝܠܶܗ. ܩܰܛܶܠ ܥܰܡܳܐ ܣܰܓܺܝܐܳܐ</VERS>
      <VERS vnumber="27">ܝܺܗܽܘܕܳܐ ܕܶܝܢ ܘܡܰܩܒܰܝ ܥܰܡ ܬܶܫܥܳܐ ܐ̱ܚܪ̈ܳܢܺܝܢ ܕܥܰܡܶܗ: ܫܰܢܺܝ ܘܶܐܙܰܠ ܠܘܳܬ݂ ܡܰܕܒܪܳܐ. ܘܰܐܝܟ݂ ܚܰܝ̈ܘܳܬܳܐ ܒܛܽܘܖ̈ܶܐ ܥܳܡܪܺܝܢ ܗܘܰܘ. ܘܡܶܣܬܰܝܒܪܺܝܢ ܗܘܰܘ ܥܶܩܳܖ̈ܶܐ ܘܥܶܣܒܳܐ ܕܰܐܪܥܳܐ. ܡܶܛܽܠ ܕܠܳܐ ܢܶܫܬܰܘܬܦܽܘܢ ܗܘܰܘ ܒܛܰܡܐܽܘܬܳܐ.</VERS>
    </CHAPTER>
    <CHAPTER cnumber="6">
      <VERS vnumber="1">ܘܡܶܢ ܒܳܬܰܪ ܕܶܝܢ ܙܰܒܢܳܐ ܩܰܠܺܝܠ :ܫܰܕܰܪ ܡܰܠܟܳܐ ܠܓܰܒܪܳܐ ܐ̱ܚܪܺܢܳܐ ܐܰܬܰܢܝܳܐ: ܕܢܶܐܠܽܘܨ ܠܺܝܗܽܘ̈ܕܳܝܶܐ ܕܢܶܥܒܪܽܘܢ ܢܳܡܽܘ̈ܣܶܐ ܘܦܽܘ̈ܩܕܳܢܶܐ ܕܰܐܒܳܗܰܝ̈ܗܽܘܢ. ܘܰܕܠܳܐ ܢܶܬܕܰܒܪܽܘܢ ܒܢܳܡܽܘ̈ܣܶܐ ܕܰܐܠܳܗܳܐ</VERS>
      <VERS vnumber="2">ܘܕܰܢܣܰܝܒܽܘܢ ܠܗܰܝܟܠܳܐ ܕܒܽܐܘܪܺܫܠܶܡ. ܘܕܰܢܫܰܡܗܽܘܢܳܝܗܝ ܒܶܝܬ ܒܥܶܠܫܡܺܝܢ ܐܳܠܽܘܡܦܺܝܳܘܣ. ܘܰܠܗܰܘ ܕܰܒܓܰܪܙܺܝܢ: ܐܰܝܟ ܕܺܐܝܬܰܝܗܽܘܢ ܗܘܰܘ ܥܳܡܽܘܖ̈ܰܘܗܝ ܕܰܐܬܪܳܐ: ܒܶܝܬ ܒܥܶܠܫܡܺܝܢ ܟܣܢܝܘܣ</VERS>
      <VERS vnumber="3">ܒܺܝܫܳܐ ܗܘܳܬ݂ ܕܶܝܢ ܘܡܰܪܺܝܪܳܐ ܥܳܩܬܳܐ ܘܽܐܘܠܨܳܢܳܐ ܕܺܐܝܬ ܗܘܳܐ ܠܟܽܠܗܽܘܢ</VERS>
      <VERS vnumber="4">ܗܰܝܟܠܳܐ ܓܶܝܪ ܡܠܶܐ ܗܘܳܐ ܒܣܳܡܳܐ: ܘܰܙܡܳܪܳܐ. ܘܚܰܕܽܘܬܳܐ ܕܥܰܡ̈ܡܶܐ. ܘܒܳܣܺܝܢ ܗܘܰܘ ܥܠܰܘܗܝ ܣܰܓܺܝ. ܐܳܦ ܥܰܡ ܢܶܫ̈ܶܐ ܡܶܫܬܰܘܬܦܺܝܢ ܗܘܰܘ ܒܟܽܠܶܗ ܚܕܳܪܶܗ</VERS>
      <VERS vnumber="5">ܘܬܽܘܒ ܕܶܝܢ ܐܰܝܠܶܝܢ ܕܠܳܐ ܙܳܕ̈ܩܳܢ ܗܘܰܝ̈ ܡܰܥܠܺܝܢ ܗܘܰܘ ܠܗܰܝܟܠܳܐ. ܘܡܰܕܒܚܳܐ ܕܡܰܬܩܰܢ ܗܘܳܐ ܠܦܽܘܪ̈ܫܳܢܶܐ ܕܰܒܢܳܡܽܘܣܳܐ: ܡܠܶܐ ܗܘܳܐ ܟܽܠܶܗ ܣܽܘܝܳܒܳܐ ܘܛܰܡܐܽܘܬܳܐ</VERS>
      <VERS vnumber="6">ܗܳܟܰܢܳܐ ܕܶܝܢ ܩܳܐܶܡ ܗܘܳܐ ܐܽܘܠܨܳܢܳܐ: ܕܠܰܐ ܢܰܫܒܶܬ݂ ܗܘܳܐ ܐ̱ܢܳܫ ܡܶܫܟܰܚ ܗܘܳܐ. ܘܠܳܐ ܕܢܶܥܒܶܕ݂ ܘܢܶܛܰܪ ܥܰܕܥܺܐܕ̈ܶܐ ܕܰܐܒܳܗ̈ܳܬܳܐ. ܐܳܦܠܳܐ ܕܐ̱ܢܳܫ ܢܰܘܕܶܐ ܘܢܺܐܡܰܪ ܐܳܦܶܢ ܕܺܝܗܽܘܕܳܝܳܐ ܗܽܘ</VERS>
      <VERS vnumber="7">ܡܰܝܬܶܝܢ ܗܘܰܘ ܠܗܽܘܢ ܕܶܝܢ ܒܰܩܛܺܝܪܳܐ ܡܰܪܺܝܪܳܐ: ܒܟܽܠ ܝܰܪܚܳܐ: ܒܝܰܘ̈ܡܳܬܳܐ ܕܒܶܝܬ ܝܰܠܕܶܗ ܕܡܰܠܟܳܐ ܕܰܢܕܰܒܚܽܘܢ: ܗܘܳܐ ܕܶܝܢ ܬܽܘܒ ܥܰܕܥܺܐܕܳܐ ܕܕܝܢܘܣܘܣ</VERS>
      <VERS vnumber="8">ܘܫܰܕܰܪ ܦܽܘܩܕܳܢܳܐ ܐܳܦ ܠܰܡܕܺܝ̈ܢܳܬܳܐ ܕܥܰܡ̈ܡܶܐ ܕܩܰܪ̈ܺܝܒܳܢ ܠܗܽܘܢ ܘܠܰܦܛܽܘܠܡܶܐܳܘܣ ܕܗܳܟܘܳܬ݂ ܗܘܰܘ ܐܳܠܨܺܝܢ ܠܗܽܘܢ ܠܺܝܗܽܘ̈ܕܳܝܶܐ. ܘܠܰܐܝܠܶܝܢ ܕܡܶܫܬܰܡܥܺܝܢ ܠܗܽܘܢ: ܘܥܳܒܕܺܝܢ ܨܶܒܝܳܢܗܽܘܢ: ܢܶܗܘܽܘܢ ܥܠܰܝܗܽܘܢ ܖ̈ܰܚܡܶܐ</VERS>
      <VERS vnumber="9">ܘܠܰܐܝܠܶܝܢ ܕܠܳܐ ܨܳܒܶܝܢ ܕܢܰܗܦܟܽܘܢ ܠܪܶܥܝܳܢܳܐ ܕܚܰܢܦܽܘܬܳܐ: ܢܶܗܘܽܘܢ ܡܩܰܛܠܺܝܢ. ܕܐ̱ܢܳܫ ܕܶܝܢ ܢܶܚܙܶܐ ܗܘܳܐ ܘܢܶܬܬܒܰܪ ܥܰܠ ܕܽܘܘܳܢܶܗ ܘܡܽܘܟܳܟܶܗ ܕܥܰܡܳܐ</VERS>
      <VERS vnumber="10">ܐܰܝܬܺܝܘ ܗܘܰܘ ܓܶܝܪ ܬܰܪܬܶܝܢ ܢܶܫܺܝ̈ܢ ܕܰܓܙܰܪ ܒܢܰܝ̈ܗܶܝܢ: ܘܰܬܠܰܘ ܒܢܰܝ̈ܗܶܝܢ ܒܰܬܕܰܝ̈ܗܶܝܢ ܘܰܐܟܪܶܟܘ ܐܶܢܶܝܢ ܒܟܽܠܳܗ̇ ܡܕܺܝܢܬܳܐ. ܘܰܠܚܰܪܬܳܐ ܣܠܶܩܘ ܘܰܫܕܰܘ ܐܶܢܶܝܢ ܡܶܢ ܫܽܘܪܳܐ</VERS>
      <VERS vnumber="11">ܘܰܐ̱ܚܪ̈ܳܢܶܐ ܕܶܝܢ ܥܪܰܩܘ ܘܶܐܙܰܠܘ ܠܰܡܥܰܖ̈ܶܐ ܒܛܽܘܫܝܳܐ ܘܰܢܫܰܒܬܽܘܢ ܬܰܡܳܢ. ܘܶܐܬܰܘ ܘܰܐܘܕܰܥܘ ܠܦܺܝܠܺܝܦܳܘܣ: ܘܶܐܙܰܠ ܐܰܘܩܶܕ݂ ܐܶܢܽܘܢ. ܡܶܛܽܠ ܕܕܳܚܠܺܝܢ ܗܘܰܘ ܕܰܒܝܰܘܡܳܐ ܫܒܺܝܚܳܐ ܕܫܰܒܬܳܐ ܢܥܰܕܪܽܘܢ ܢܰܦܫܗܽܘܢ</VERS>
      <VERS vnumber="12">ܒܳܥܶܐ ܐ̱ܢܳܐ ܡܶܢ ܟܽܠ ܐܰܝܠܶܝܢ ܕܩܳܪܶܝܢ ܒܗܳܢܳܐ ܟܬܳܒܳܐ: ܕܠܳܐ ܬܶܕܚܠܽܘܢ ܘܬܶܬܪܰܗܒܽܘܢ ܘܬܶܬܙܺܝܥܽܘܢ ܥܰܠ ܡܶܕܶܡ ܕܓܰܕܫܰܢ. ܐܶܠܳܐ ܐܶܬܪܰܥܰܘ ܕܺܝܢܳܐ ܕܶܐܬܰܐ ܥܠܰܝܢ: ܠܳܐ ܗܘܳܐ ܐܰܝܟ ܕܠܰܐܒܕܳܢܳܐ: ܐܶܠܳܐ ܠܡܰܪܕܽܘܬܶܗ ܕܥܰܡܰܢ</VERS>
      <VERS vnumber="13">ܐܳܦ ܗܳܕܶܐ ܓܶܝܪ ܐܶܫܬܒܶܩܘ ܙܰܒܢܳܐ ܣܰܓܺܝܐܳܐ ܕܢܰܪܫܥܽܘܢ: ܐܶܠܳܐ ܢܦܰܠܘ ܠܚܽܘ̈ܝܳܒܶܐ ܣܰܓܺܝ̈ܐܶܐ: ܐܳܬ݂ܳܐ ܗ̱ܝ ܕܛܰܝܒܽܘܬܳܐ ܪܰܒܬܳܐ</VERS>
      <VERS vnumber="14">ܠܳܐ ܗܘܳܐ ܓܶܝܪ ܐܰܝܟ ܕܰܠܥܰܡ̈ܡܶܐ ܐ̱ܚܪ̈ܳܢܶܐ ܡܰܓܰܪ ܪܽܘܚܶܗ ܡܳܪܝܳܐ: ܕܢܰܫܠܡܽܘܢ ܚܛܳܗܰܝ̈ܗܽܘܢ. ܘܠܰܐܚܪܳܝܬܳܐ ܢܶܦܪܽܘܥ ܐܶܢܽܘܢ ܒܬܰܫܢܺܝܩܳܐ. ܗܳܟܰܢܳܐ ܐܳܦ ܨܶܐܕܰܝܢ ܥܒܰܕ݂</VERS>
      <VERS vnumber="15">ܐܶܠܳܐ ܡܶܢ ܗܳܫܳܐ ܦܰܪܥܰܢ: ܕܠܳܐ ܠܰܐܚܪܳܝܬܳܐ ܢܫܰܢܩܰܢ</VERS>
      <VERS vnumber="16">ܡܶܛܽܠܗܳܢܳܐ ܠܳܐ ܡܶܡܬܽܘܡ ܐܰܪܚܶܩ ܡܶܢܰܢ ܖ̈ܰܚܡܰܘܗܝ. ܡܶܪܕܳܐ ܓܶܝܪ ܪܳܕܶܐ ܒܚܽܘ̈ܝܳܒܶܐ. ܐܶܠܳܐ ܠܳܐ ܫܳܒܶܩ ܠܥܰܡܶܗ</VERS>
      <VERS vnumber="17">ܒܪܰܡ ܕܶܝܢ ܗܳܠܶܝܢ ܐܰܝܟ ܕܰܠܥܽܘܗܕܳܢܳܐ ܣܦܰܩ ܥܕܰܡܳܐ ܠܗܳܪܟܳܐ. ܢܶܐܬܶܐ ܠܰܢ ܕܶܝܢ ܡܶܟܺܝܠ ܥܰܠ ܬܰܫܥܺܝܬܳܐ</VERS>
      <VERS vnumber="18">ܐܶܠܺܝܥܳܙܰܪ ܪܺܝܫܳܐ ܕܣܳܦܖ̈ܶܐ ܓܰܒܪܳܐ ܣܳܒܳܐ ܕܚܶܙܘܳܐ ܕܰܐܦܰܘ̈ܗܝ ܪܓܺܝܓ ܗܘܳܐ ܘܫܰܦܺܝܪ ܣܰܓܺܝ. ܡܶܬܶܐܠܶܨ ܗܘܳܐ ܕܢܶܐܟܽܘܠ ܒܶܣܪܳܐ ܕܰܚܙܺܝܪܳܐ</VERS>
      <VERS vnumber="19">ܗܽܘ ܕܶܝܢ ܐܶܨܛܒܺܝ ܒܡܰܘܬܳܐ ܕܽܐܘܠܨܳܢܳܐ ܕܰܡܠܶܐ ܬܶܫܒܽܘܚܬܳܐ: ܘܠܳܐ ܕܙܰܒܢܳܐ ܙܥܽܘܪܳܐ ܢܺܚܶܐ ܒܒܶܗܬܬܳܐ. ܘܚܰܕܝܳܐܺܝܬ ܩܪܶܒ ܘܰܐܫܠܶܡ ܢܰܦܫܶܗ ܠܽܐܘܠܨܳܢ̈ܶܐ ܘܰܠܫܶܢܕ̈ܶܐ</VERS>
      <VERS vnumber="20">ܐܰܟܡܳܐ ܕܙܳܕܶܩ ܕܢܰܫܠܡܽܘܢ ܢܰܦܫܗܽܘܢ ܐ̱ܢܳܫ̈ܳܐ ܡܣܰܝܒܪ̈ܳܢܶܐ: ܘܠܳܐ ܢܶܬܛܰܘܫܽܘܢ ܘܢܶܐܟܠܽܘܢ ܡܶܕܶܡ ܕܠܳܐ ܙܳܕܶܩ. ܡܶܛܽܠ ܚܰܝ̈ܶܐ ܘܣܰܒܪܳܐ ܕܰܥܬܺܝܕ݂ ܠܗܽܘܢ</VERS>
      <VERS vnumber="21">ܗܳܢܽܘܢ ܕܶܝܢ ܕܰܥܒܺܝܕܺܝܢ ܗܘܰܘ ܡܶܢ ܡܰܠܟܳܐ: ܥܰܠ ܫܽܘ̈ܐܳܠܶܐ ܘܢܶܓ̈ܕܶܐ ܕܥܰܘܠܳܐ: ܕܰܒܪܽܘܗܝ ܠܶܐܠܺܝܥܳܙܰܪ ܡܝܰܩܪܳܐ ܒܶܝܬ ܠܶܗ ܘܰܠܗܽܘܢ: ܡܶܛܽܠ ܕܳܝܕܥܺܝܢ ܗܘܰܘ ܠܶܗ ܡܶܢ ܩܕܳܡ ܙܰܒܢܳܐ ܣܰܓܺܝܐܳܐ: ܘܒܳܥܶܝܢ ܗܘܰܘ ܡܶܢܶܗ: ܕܢܰܝܬܶܐ ܒܶܣܪܳܐ ܐܰܝܢܳܐ ܕܚܳܫܰܚ ܠܶܗ ܕܠܶܗ ܡܰܬܩܰܢ: ܘܢܶܐܟܽܘܠ. ܘܢܶܬܪܡܶܐ ܕܶܝܢ ܘܢܶܬܪܟܶܢ ܒܡܶܠܬܳܐ: ܕܰܐܝܟ ܕܡܶܢ ܦܽܘܩܕܳܢܶܗ ܕܡܰܠܟܳܐ ܐܳܟܶܠ ܒܶܣܪܳܐ ܕܕܶܒܚܳܐ</VERS>
      <VERS vnumber="22">ܕܟܰܕ݂ ܢܶܥܒܶܕ݂ ܗܳܟܰܢܳܐ ܢܶܫܬܕ݂ܶܐ ܡܶܢ ܡܰܘܬܳܐ. ܘܡܶܛܽܠ ܪܳܚܡܽܘܬܗܽܘܢ ܕܥܰܡܶܗ ܕܡܶܢ ܩܕܺܝܡ. ܬܶܗܘܶܐ ܥܠܰܘܗܝ ܡܪܰܚܡܳܢܽܘܬܳܐ</VERS>
      <VERS vnumber="23">ܗܽܘ ܕܶܝܢ ܐܶܬܪܰܥܺܝ ܬܰܪܥܺܝܬܳܐ ܚܰܝܠܬܳܢܺܝܬܳܐ ܘܰܫܒܺܝܚܬܳܐ: ܕܫܳܘܝܳܐ ܠܣܰܝܒܽܘܬܶܗ ܘܠܰܫܢܰܘ̈ܗܝ ܡܝܰܩܪ̈ܳܬܳܐ: ܘܰܠܝܽܘܠܦܳܢܶܗ ܘܰܠܡܰܪܕܽܘܬܶܗ ܐܰܠܳܗܳܝܬܳܐ ܕܡܶܢ ܛܰܠܝܽܘܬܶܗ: ܘܰܥܢܳܐ ܘܶܐܡܰܪ. ܥܓܰܠ ܡܣܰܪܗܒܳܐܺܝܬ ܠܰܘܐܽܘܢܳܢܝ ܘܫܰܕܰܪܽܘܢܳܢܝ ܠܰܫܝܽܘܠ</VERS>
      <VERS vnumber="24">ܠܳܐ ܗܘܳܬ݂ ܓܶܝܪ ܙܳܕܩܳܐ ܗܳܕܶܐ ܠܰܫܢܰܝ̈: ܕܶܐܬܪܡܶܐ ܘܶܐܣܰܒ ܒܰܐܦ̈ܶܐ. ܘܣܰܓܺܝ̈ܐܶܐ ܐܰܝܠܶܝܢ ܕܰܛܠܶܝܢ ܢܺܐܡܪܽܘܢ. ܐܶܠܺܝܥܳܙܰܪ ܓܰܒܪܳܐ ܒܰܪ ܬܶܫܥܺܝܢ ܫܢܺܝ̈ܢ ܗܦܰܟ ܠܚܰܢܦܽܘܬܳܐ</VERS>
      <VERS vnumber="25">ܘܗܶܢܽܘܢ ܡܶܛܽܠ ܡܰܣܰܒ ܒܰܐܦ̈ܶܐ ܕܺܝܠܝ: ܘܡܶܛܽܠ ܚܰܝ݂ܰܝ݂ ܕܙܰܒܢܳܐ ܙܥܽܘܪܳܐ: ܢܶܛܥܽܘܢ ܘܢܺܐܒܕܽܘܢ: ܘܶܐܢܳܐ ܐܶܗܘܶܐ ܚܶܣܕܳܐ ܘܓܽܘܚܟܳܐ: ܘܒܽܘܙܳܚܳܐ ܘܡܰܣܠܝܳܐ ܒܣܰܝܒܽܘܬܝ</VERS>
      <VERS vnumber="26">ܘܶܐܢ ܡܰܢ ܡܰܘܬܳܐ ܗܳܢܳܐ ܕܙܰܒܢܳܐ ܡܶܢ ܒܢܰܝ̈ܢܳܫܳܐ ܐܶܨܒܶܐ ܠܡܶܥܪܰܩ: ܐܶܠܳܐ ܡܶܢ ܐܺܝܕܰܘ̈ܗܝ ܕܰܐܠܳܗܳܐ: ܠܳܐ ܒܚܰܝ݂ܰܝ݂̈ ܘܠܳܐ ܒܡܰܘܬܝ ܡܶܫܟܰܚ ܐ̱ܢܳܐ ܠܡܶܥܪܰܩ</VERS>
      <VERS vnumber="27">ܡܶܛܽܠܗܳܢܳܐ ܗܳܟܺܝܠ: ܟܰܕ݂ ܐܶܦܽܘܩ ܚܰܝܠܬܳܢܳܐܺܝܬ ܘܓܰܢܒܳܪܳܐܺܝܬ ܡܶܢ ܥܰܠܡܳܐ: ܐܶܥܒܶܕ݂ ܠܣܰܝܒܽܘܬܝ ܐܺܝܩܳܪܳܐ ܐܰܝܢܳܐ ܕܫܳܘܶܐ ܠܳܗ̇</VERS>
      <VERS vnumber="28">ܘܠܰܐܝܠܶܝܢ ܕܰܛܠܶܝܢ ܐܶܫܒܽܘܩ ܬܰܚܘܺܝܬܳܐ ܕܓܰܢܒܳܪܽܘܬܳܐ ܘܰܕܚܰܝܠܳܐ: ܘܶܐܬܶܠ ܠܗܽܘܢ ܠܽܘܒܳܒܳܐ: ܕܚܰܕܝܳܐܺܝܬ ܢܰܫܠܡܽܘܢ ܢܰܦ̈ܫܳܬܗܽܘܢ ܠܽܐܘܠܨܳܢ̈ܶܐ ܘܰܠܫܶܢ̈ܕܶܐ. ܘܰܠܡܰܘܬܳܐ ܥܰܠ ܐܰܦܰܝ̈ ܢܳܡܽܘܕܣܳܐ ܢܰܟܦܳܐ ܘܩܰܕܺܝܫܳܐ ܘܰܫܒܺܝܚܳܐ. ܘܟܰܕ݂ ܗܳܠܶܝܢ ܐܶܡܰܪ: ܒܰܪ ܫܳܥܬܗ ܕܒܰܪܘ ܘܰܐܝܬܝܽܘܗܝ ܠܫܶܢ̈ܕܶܐ ܘܠܽܐܘܠܨܳܢ̈ܶܐ</VERS>
      <VERS vnumber="29">ܗܳܢܽܘܢ ܕܶܝܢ ܕܡܢ ܩܕܳܡ ܩܰܠܺܝܠ ܐܺܝܬܰܝܗܽܘܢ ܗܘܰܘ ܐܰܝܟ ܪ̈ܳܚܡܰܘܗܝ: ܐܶܬܗܦܶܟܘ ܠܰܒܥܶܠܕܒܳܒܽܘܬܳܐ: ܡܶܛܽܠ ܡ̈ܶܠܶܐ ܗܳܠܶܝܢ ܕܶܐܡܰܪ. ܡܶܬܪܰܥܶܝܢ ܗܘܰܘ ܓܶܝܪ ܕܰܒܪܳܡܽܘܬܳܐ ܕܰܒܫܽܘܒܗܳܪܳܐ ܡܰܠܶܠ ܐܶܢܶܝܢ. ܘܫܰܪܺܝܘ ܡܢܰܓܕܺܝܢ ܠܶܗ</VERS>
      <VERS vnumber="30">ܘܟܰܕ݂ ܩܰܪܺܝܒ ܕܰܢܡܽܘܬ݂ ܒܢܶܓܕܰܘ̈ܗܝ: ܐܶܬܬܰܢܰܚ ܘܶܐܡܰܪ. ܓܰܠܝܳܐ ܗ̱ܝ ܗܳܕܶܐ ܩܕܳܡ ܡܳܪܝܳܐ: ܗܰܘ ܕܺܐܝܬ ܠܶܗ ܝܺܕܰܥܬܳܐ ܩܰܕܺܝܫܬܳܐ: ܕܟܰܕ݂ ܡܶܫܟܰܚ ܐ̱ܢܳܐ ܕܶܐܫܬܪܶܐ ܡܶܢ ܡܰܘܬܳܐ: ܗܳܐ ܡܣܰܝܒܰܪ ܐ̱ܢܳܐ ܐܽܘܠܨܳܢ̈ܶܐ ܘܢܶܓ̈ܕܶܐ: ܘܟܺܐܒ̈ܶܐ ܒܰܦܓܰܪܝ. ܒܢܰܦܫܝ ܕܶܝܢ. ܚܳܕܶܐ ܐ̱ܢܳܐ: ܕܡܶܛܽܠ ܢܳܡܽܘܣܶܗ ܘܕܶܚܠܬܶܗ ܡܣܰܝܒܰܪ ܐ̱ܢܳܐ ܗܳܠܶܝܢ</VERS>
      <VERS vnumber="31">ܘܗܳܟܰܢܳܐ ܟܰܕ݂ ܐܶܡܰܪ ܗܳܠܶܝܢ ܢܦܰܩ ܡܶܢ ܥܳܠܡܳܐ: ܕܠܳܐ ܗܘܳܐ ܒܰܠܚܽܘܕ݂ ܠܰܐܝܠܶܝܢ ܕܰܛܠܶܝܢ: ܐܶܠܳܐ ܠܣܰܓܺܝ̈ܐܶܐ ܡܶܢ ܥܰܡܰܢ ܫܒܰܩ ܒܡܰܘܬܶܗ: ܕܡܰܘܬܳܐ ܘܬܰܚܘܺܝܬܳܐ ܕܓܰܢܒܳܪܽܘܬܳܐ ܘܰܕܚܰܝܠܳܐ: ܘܕܽܘܟܪܳܢܳܐ ܘܥܽܘܗܕܳܢܳܐ ܘܬܶܫܒܽܘܚܬܳܐ.</VERS>
    </CHAPTER>
    <CHAPTER cnumber="7">
      <VERS vnumber="1">ܓܕܰܫ ܕܶܝܢ ܬܽܘܒ: ܘܶܐܬܬܚܶܕܘ ܫܰܒܥܳܐ ܐܰܚܰܝ̈ܢ ܥܰܡ ܐܶܡܗܽܘܢ. ܘܡܶܬܐܰܠܨܺܝܢ ܗܘܰܘ ܡܶܢ ܡܰܠܟܳܐ: ܕܢܶܐܟܠܽܘܢ ܒܶܣܪܳܐ ܡܣܰܝܒܳܐ ܕܰܚܙܺܝܪܳܐ. ܘܰܝܬܺܝܘ ܘܣܳܡ ܩܕܳܡܰܝܗܽܘܢ ܢܶܓ̈ܕܶܐ: ܘܟܽܠ ܡܳܐܢܰܝ̈ ܫܶܢ̈ܕܶܐ ܘܽܐܘܠܨܳܢ̈ܶܐ</VERS>
      <VERS vnumber="2">ܚܰܕ݂ ܡܶܢܗܽܘܢ ܕܶܝܢ ܕܰܗܘܳܐ ܠܗܽܘܢ ܪܺܝܫܳܐ. ܥܡܳܐ ܘܶܐܡܰܪ ܠܡܰܠܟܳܐ ܗܳܟܰܢܳܐ. ܡܳܢܳܐ ܡܫܰܐܶܠ ܐܰܢ̱ܬ ܕܬܺܐܠܰܦ ܡܶܢܰܢ. ܥܬܺܝܕܺܝܢܰܢ ܗܽܘ ܓܶܝܪ ܠܰܡܡܳܬ݂. ܐܰܘ ܕܢܶܥܒܰܪ ܢܳܡܽܘܣܳܐ ܕܰܐܒܳܗ̈ܳܬܰܢ</VERS>
      <VERS vnumber="3">ܘܟܰܕ݂ ܫܡܰܥ ܡܰܠܟܳܐ ܐܶܬܚܰܡܰܬ݂ ܣܰܓܺܝ. ܘܰܦܩܰܕ݂ ܕܢܰܪܬܚܽܘܢ ܛܶܓܢ̈ܶܐ ܘܩܶܕ̈ܣܶܐ</VERS>
      <VERS vnumber="4">ܘܟܰܕ݂ ܐܰܪܬܰܚܘ ܐܶܢܽܘܢ ܣܰܓܺܝ. ܠܗܰܘ ܕܰܗܘܳܐ ܠܗܽܘܢ ܪܺܝܫܳܐ: ܦܩܰܕ݂ ܢܶܦܣܩܽܘܢ ܠܶܫܳܢܶܗ: ܘܢܶܩܛܥܽܘܢ ܪܺܝܫ ܟܽܠܗܽܘܢ ܗܰܕܳܡܰܘ̈ܗܝ. ܟܰܕ݂ ܩܳܝܡܳܐ ܐܶܡܶܗ ܘܰܐܚܰܘ̈ܗܝ ܘܰܡܚܺܝܪܺܝܢ ܒܶܗ</VERS>
      <VERS vnumber="5">ܟܰܕ݂ ܣܪܰܚܘ ܟܽܠܗܽܘܢ ܗܰܕܳܡܰܘ̈ܗܝ: ܦܩܰܕ ܕܢܰܝܬܽܘܢ ܘܢܰܪܡܽܘܢܳܝܗܝ: ܟܰܕ݂ ܚܰܝ ܥܰܠ ܛܶܓܢܳܐ ܕܢܽܘܪܳܐ. ܘܟܰܕ݂ ܣܳܠܶܩ ܗܘܳܐ ܪܺܝܚܳܐ ܣܰܓܺܝܐܳܐ ܕܝܰܩܕܳܢܳܐ ܡܶܢ ܦܰܓܪܶܗ: ܐܰܚܰܘ̈ܗܝ ܚܰܕ݂ ܡܶܢ ܚܰܕ݂ ܒܳܥܶܝܢ ܗܘܰܘ ܥܰܡ ܐܶܡܗܽܘܢ ܘܳܐܡܪܺܝܢ ܗܘܰܘ. ܕܰܢܡܽܘܬ݂ ܓܰܢܒܳܪܳܐܺܝܬ</VERS>
      <VERS vnumber="6">ܘܗܳܐ ܡܳܪܝܳܐ ܐܰܠܳܗܳܐ ܚܳܙܶܐ. ܘܰܐܝܟ ܕܒܰܫܪܳܪܳܐ ܒܰܢ ܡܶܬܒܰܝܰܐ. ܐܰܝܟ ܕܶܐܡܰܪ ܡܽܘܫܶܐ ܒܬܶܫܒܽܘܚܬܶܗ: ܕܒܰܥܒܳܕܰܘ̈ܗܝ ܡܶܬܒܰܝܰܐ</VERS>
      <VERS vnumber="7">ܘܟܰܕ݂ ܫܰܠܶܡ ܩܰܕܡܳܝܳܐ ܘܰܢܦܰܩ ܡܶܢ ܥܳܠܡܳܐ: ܐܰܝܬܺܝܘ ܠܗܰܘ ܕܰܬܪܶܝܢ ܠܒܽܘܙܳܚܳܐ ܘܰܠܢܶܓ̈ܕ݂ܶܐ. ܘܰܐܪܡܺܝܘ ܘܰܫܩܰܠܘ ܣܰܥܪܳܐ ܕܪܺܝܫܶܗ ܥܰܡ ܡܶܫܟܶܗ. ܘܰܡܫܰܐܠܺܝܢ ܗܘܰܘ ܠܶܗ: ܕܶܐܢ ܗܽܘ ܕܳܐܟܶܠ ܡܶܢ ܩܕܳܡ ܕܠܳܐ ܢܶܣܬܰܪܰܚ ܟܽܠܶܗ ܦܰܓܪܶܗ</VERS>
      <VERS vnumber="8">ܗܽܘ ܕܶܝܢ ܥܢܳܐ ܘܶܐܡܰܪ ܒܠܶܫܳܢܳܐ ܕܰܐܒܳܗ̈ܳܬܳܐ ܕܠܳܐ ܐܳܟܶܠ ܐ̱ܢܳܐ. ܡܶܛܽܠܗܳܢܳܐ ܐܳܦ ܠܶܗ ܒܶܗ ܒܫܶܢ̈ܕܶܐ ܩܰܛܠܽܘܗܝ</VERS>
      <VERS vnumber="9">ܘܟܰܕ݂ ܩܰܪܺܝܒ ܕܰܢܡܽܘܬ݂ ܐܶܡܰܪ. ܐܰܢ̱ܬ ܐܳܘ ܪܰܫܺܝܥܳܐ ܡܶܢ ܚܰܝ̈ܶܐ ܕܙܰܒܢܳܐ ܫܳܪܶܐ ܐܰܢ̱ܬ ܠܰܢ. ܡܰܠܟܳܐ ܕܝܶܢ ܕܥܳܠ̈ܡܶܐ: ܗܰܘ ܕܡܶܛܽܠ ܢܳܡܽܘܣܶܗ ܡܳܝܬܺܝܢܰܢ: ܗܽܘ ܢܩܺܝܡܰܢ ܠܚܰܝ̈ܶܐ ܕܰܠܥܳܠܰܡ</VERS>
      <VERS vnumber="10">ܘܡܶܢ ܒܳܬܰܪ ܗܳܢܳܐ ܐܰܝܬܺܝܘ ܠܗܰܘ ܕܰܬܠܳܬܳܐ. ܘܰܡܒܰܙܚܺܝܢ ܗܘܰܘ ܘܡܶܫܬܰܢܕܺܝܢ ܒܶܗ. ܘܰܦܩܰܕ݂ ܕܢܶܦܣܩܽܘܢ ܠܶܫܳܢܶܗ. ܘܗܽܘ ܒܰܪ ܫܳܥܬܶܗ ܐܰܦܶܩ ܠܶܫܳܢܶܗ: ܘܚܰܕܝܳܐܺܝܬ ܦܫܰܛ ܐܳܦ ܐܺܝܕܰܘ̈ܗܝ</VERS>
      <VERS vnumber="11">ܘܰܥܢܳܐ ܘܶܐܡܰܪ ܓܰܢܒܳܪܳܐܺܝܬ. ܗܳܠܶܝܢ ܡܶܢ ܥܳܡܽܘܖ̈ܶܐ ܕܰܫܡܰܝܳܐ ܩܢܶܐ ܐ̱ܢܳܐ: ܘܡܶܛܽܠ ܢܳܡܽܘܣܶܗ ܚܰܕܝܳܐܺܝܬ ܡܰܫܠܶܡ ܐ̱ܢܳܐ ܠܗܶܝܢ. ܘܰܡܣܰܒܰܪ ܐ̱ܢܳܐ ܕܬܽܘܒ ܡܶܢܶܗ ܐܶܣܰܒ ܘܶܐܩܰܒܶܠ ܐܶܢܶܝܢ</VERS>
      <VERS vnumber="12">ܗܳܟܰܢܳܐ ܕܗܽܘ ܡܰܠܟܳܐ ܘܰܐܝܠܶܝܢ ܕܥܰܡܶܗ: ܐܶܬܕܰܡܰܪܘ ܥܰܠ ܓܰܢܒܳܪܽܘܬܳܐ ܕܢܰܦܫܶܗ ܕܰܥܠܰܝܡܳܐ ܗܰܘ: ܕܰܐܝܟܰܢܳܐ ܐܳܦ ܠܳܐ ܩܰܠܺܝܠ ܕܚܶܠ ܐܰܘ ܚܫܰܒ ܐܶܢܽܘܢ ܠܢܶܓܕ̈ܶܐ ܘܰܠܫܶܢ̈ܕܶܐ</VERS>
      <VERS vnumber="13">ܘܟܰܕ݂ ܫܰܠܶܡ ܗܳܢܳܐ: ܐܰܝܬܺܝܘ ܠܗܰܘ ܕܰܐܪܒܥܳܐ. ܐܳܦ ܠܶܗ ܐܳܠܨܺܝܢ ܗܘܰܘ ܘܡܶܫܬܰܢܕܺܝܢ ܒܶܗ</VERS>
      <VERS vnumber="14">ܘܟܰܕ݂ ܩܰܪܺܝܒ ܕܰܢܡܽܘܬ݂: ܥܢܳܐ ܘܶܐܡܰܪ ܗܳܟܰܢܳܐ. ܦܰܩܳܚ ܡܰܘܬܳܐ ܕܽܐܘܠܨܳܢܳܐ ܕܡܶܢ ܐܺܝܕܰܝ̈ ܒܢܰܝ̈ܢܳܫܳܐ: ܡܶܛܽܠ ܣܰܒܪܳܐ ܕܚܰܝ̈ܶܐ ܕܰܩܝܳܡܬܳܐ ܕܡܶܢ ܐܰܠܳܗܳܐ ܒܥܳܠܡܳܐ ܕܰܥܺܬܺܝܕ݂. ܠܳܟ ܓܶܝܪ ܩܝܳܡܬܳܐ ܕܚܰܝ̈ܶܐ ܠܳܐ ܬܶܗܘܶܐ ܠܳܟ</VERS>
      <VERS vnumber="15">ܘܟܰܕ݂ ܫܶܠܶܡ ܗܳܢܳܐ: ܐܰܝܬܺܝܘ ܠܗܰܘ ܕܚܰܡܫܳܐ. ܘܰܡܢܰܓܕܺܝܢ ܗܘܰܘ ܘܳܐܠܨܺܝܢ ܠܶܗ</VERS>
      <VERS vnumber="16">ܘܗܽܘ ܕܶܝܢ ܚܳܪ ܒܡܰܠܟܳܐ ܘܶܐܡܰܪ ܠܶܗ. ܫܽܘܠܛܳܢܳܐ ܕܰܒܢܰܝ̈ܢܳܫܳܐ ܐܺܝܬ ܠܳܟ. ܘܟܰܕ݂ ܐܺܝܬܰܝܟ ܕܰܚܒܳܠܳܐ: ܡܶܕܶܡ ܕܨܳܒܶܐ ܐܰܢ̱ܬ ܥܳܒܶܕ݂ ܐܰܢ̱ܬ. ܠܳܐ ܕܶܝܢ ܬܶܣܒܰܪ ܕܛܽܘܗܡܰܢ ܐܶܫܬܒܶܩ ܡܶܢ ܐܰܠܳܗܳܐ</VERS>
      <VERS vnumber="17">ܣܳܟܳܐ ܕܶܝܢ. ܘܬܶܚܙܶܐ ܐܽܘܚܕܳܢܳܐ ܕܪܰܒܽܘܬܶܗ: ܕܰܐܝܟܰܢܳܐ ܠܳܟ ܘܰܠܙܰܪܥܳܟ ܡܶܢ ܒܳܬܰܪ ܗܳܫܳܐ ܗܳܟܰܢܳܐ ܢܫܰܢܶܩ</VERS>
      <VERS vnumber="18">ܘܡܶܢ ܒܳܬܰܪ ܗܳܢܳܐ: ܐܰܝܬܺܝܘ ܠܗܰܘ ܕܶܫܬܳܐ. ܘܟܰܕ݂ ܩܰܪܺܝܒ ܕܰܢܡܽܘܬ݂: ܥܢܳܐ ܘܶܐܡܰܪ. ܠܳܐ ܬܶܛܥܶܐ ܣܪܺܝܩܳܐܺܝܬ. ܚܢܰܢ ܓܶܝܪ ܡܶܛܽܠ ܢܰܦܫܰܢ: ܗܳܠܶܝܢ ܡܣܰܝܒܪܺܝܢܰܢ: ܥܰܠ ܕܰܚܛܺܝܢ ܠܰܐܠܳܗܰܢ. ܡܶܛܽܠܗܳܢܳܐ ܗܘܰܝܢ ܠܬܶܕܡܽܘܪܬܳܐ ܕܬܶܫܒܽܘܚܬܳܐ</VERS>
      <VERS vnumber="19">ܐܰܢ̱ܬ ܕܶܝܢ ܠܳܐ ܬܶܣܒܰܪ ܕܙܳܟܶܐ ܐܰܢ̱ܬ. ܕܰܨܒܰܝܬ ܕܰܬܩܽܘܡ ܠܽܘܩܒܰܠ ܐܰܠܳܗܳܐ</VERS>
      <VERS vnumber="20">ܘܝܺܬܺܝܪܳܐܺܝܬ ܕܶܝܢ ܐܶܡܗܽܘܢ ܡܫܰܒܰܚܬܳܐ: ܗܳܝ ܕܫܳܘܝܳܐ ܠܕܽܘܟܪܳܢܳܐ ܘܰܠܥܽܘܗܕܳܢܳܐ ܕܒܽܘܪܟܬܳܐ. ܕܟܰܕ݂ ܚܳܙܝܳܐ ܠܫܰܒܥܳܬܰܝ̈ܗܽܘܢ ܒܢܶܝ̈ܗ̇ ܕܳܐܒܕܺܝܢ ܒܝܰܘܡܳܐ ܚܰܕ݂: ܚܳܕܝܳܐܺܝܬ ܡܣܰܝܒܪܳܐ ܗܘܳܬ݂. ܡܶܛܽܠ ܣܰܒܪܳܐ ܕܰܥܬܺܝܕܡ ܠܘܳܬ ܡܳܪܝܳܐ</VERS>
      <VERS vnumber="21">ܘܡܶܢ ܚܰܕ݂ ܚܰܕ݂ ܡܶܢܗܽܘܢ ܒܳܥܝܳܐ ܗܘܳܬ݂ ܘܳܐܡܪܳܐ ܒܠܶܫܳܢܳܐ ܕܰܐܒܳܗ̈ܳܬܳܐ. ܒܶܪܝ ܪܰܚܶܡ ܥܠܰܝ. ܟܰܕ݂ ܡܰܠܝܳܐ ܗܘܳܬ݂ ܒܪܶܥܝܳܢܳܐ ܕܓܰܢܒܳܪܽܘܬܳܐ. ܘܰܠܡܰܚܫܰܒܬܳܐ ܕܢܶܫ̈ܶܐ ܐܰܥܺܝܪܰܬ݂ ܒܚܶܡܬܳܐ ܠܬܰܪܥܺܝܬܳܐ ܕܓܰܒܖ̈ܶܐ. ܘܟܰܕ݂ ܡܶܬܟܰܫܦܳܐ ܗܘܳܬ݂ ܠܗܽܘܢ. ܘܳܐܡܪܳܐ ܠܗܽܘܢ ܒܢܰܝ̈</VERS>
      <VERS vnumber="22">ܠܳܐ ܝܳܕܥܳܐ ܐ̱ܢܳܐ ܐܰܝܟܰܢܳܐ ܐܶܬܚܙܺܝܬܽܘܢ ܒܟܰܪܣܝ. ܘܚܰܝ̈ܶܐ ܘܪܽܘܚܳܐ ܠܳܐ ܗܘܳܬ݂ ܐܶܢܳܐ ܝܶܗܒܶܬ݂ ܠܟܽܘܢ. ܘܰܕܡܽܘܬܳܐ ܘܚܶܙܘܳܐ ܕܚܰܕ݂ ܚܕܰܡ ܡܶܢܟܽܘܢ ܠܳܐ ܗܘܳܐ ܐܶܢܳܐ ܬܰܩܢܶܬ݂</VERS>
      <VERS vnumber="23">ܐܶܠܳܐ ܒܳܪܽܘܝܶܗ ܕܥܰܠܡܳܐ. ܗܰܘ ܕܰܓܒܰܠ ܫܰܪܒܬܳܐ ܕܰܒܢܰܝ̈ܢܳܫܳܐ. ܘܗܽܘ ܒܳܨܶܐ ܟܽܠ ܬܰܪ̈ܥܝܳܬܗܽܘܢ. ܗܽܘ ܬܽܘܒ ܝܳܗܒ ܠܟܽܘܢ ܪܽܘܚܳܐ ܘܚܰܝ̈ܶܐ ܒܖ̈ܰܚܡܰܘܗܝ. ܡܶܛܽܠ ܕܰܐܫܠܶܡܬܽܘܢ ܦܰܓܖ̈ܰܝܟܽܘܢ ܠܰܐܒܕܳܢܳܐ: ܥܰܠ ܐܰܦܰܝ̈ ܢܳܡܽܘܣܰܘ̈ܗܝ ܩܰܕܺܝ̈ܫܶܐ</VERS>
      <VERS vnumber="24">ܐܰܢܛܝܰܟܳܘܣ ܕܶܝܢ ܟܰܕ݂ ܚܙܳܐ ܕܡܶܬܬܫܺܝܛ ܗܘܳܐ ܘܡܶܬܒܰܣܰܪ ܡܶܢ ܩܳܠܳܗ̇ ܕܰܡܚܰܣܕܳܢܺܝܬܳܐ: ܡܰܗܡܶܐ ܗܘܳܐ ܘܥܳܒܶܕ ܗܘܳܐ ܢܰܦܫܶܗ ܐܰܝܟ ܗܰܘ ܕܠܳܐ ܫܳܡܰܥ. ܘܟܰܕ݂ ܗܽܘ ܥܠܰܝܡܳܐ ܩܳܐܶܡ ܗܘܳܐ: ܠܳܐ ܗܘܳܐ ܒܡ̈ܶܠܶܐ ܒܰܠܚܽܘܕ݂ ܒܳܥܶܐ ܗܘܳܐ ܡܶܢܶܗ ܘܰܡܦܺܝܣ ܠܶܗ: ܐܶܠܳܐ ܐܳܦ ܒܡܰܘ̈ܡܳܬܳܐ ܣܰܓܺܝ̈ܐܳܬܳܐ ܝܳܡܶܐ ܗܘܳܐ. ܕܶܐܢ ܗܽܘ ܕܢܶܫܬܡܰܥ ܠܶܗ ܘܢܶܗܦܽܘܟ ܡܶܢ ܪܶܥܝܳܢܳܐ ܕܰܐܒܳܗܰܘ̈ܗܝ ܢܶܥܬܪܽܘܢܳܝܗܝ ܪܰܘܪܒܳܐܺܝܬ. ܘܪܳܚܡܳܐ ܢܶܥܒܕܽܘܢܳܝܗܝ ܠܶܗ. ܘܨܶܒ̈ܘܳܬܳܐ ܕܡܰܠܟܽܘܬܳܐ ܢܛܰܝܡܢܺܝܘܗܝ</VERS>
      <VERS vnumber="25">ܥܠܰܝܡܳܐ ܕܶܝܢ ܟܰܕ݂ ܠܳܐ ܚܳܐܰܪ ܗܘܳܐ ܘܡܶܬܪܡܶܐ ܠܡܶܠܰܘ̈ܗܝ: ܩܪܳܐ ܡܰܠܟܳܐ ܠܶܐܡܶܗ ܘܰܡܦܺܝܣ ܗܘܳܐ ܠܳܗ̇: ܕܬܰܡܠܶܟܺܝܘܗܝ ܠܰܒܪܳܗ̇ ܕܠܳܐ ܢܡܽܘܬ݂</VERS>
      <VERS vnumber="26">ܘܟܕ݂ ܣܰܓܺܝ̈ܐܳܬܳܐ ܐܶܡܰܪ ܠܳܗ̇. ܐܶܡܰܪܬ݂ ܕܶܐܢܳܐ ܡܺܝܣܳܐ ܐ̱ܢܳܐ ܠܶܗ</VERS>
      <VERS vnumber="27">ܗܺܝ ܕܶܝܢ ܢܶܦܠܰܬ݂ ܩܕܳܡ ܪ̈ܶܓܠܰܘܗܝ ܕܰܒܪܳܗ̇: ܘܒܳܥܝܳܐ ܗܘܳܬ݂ ܡܶܢܶܗ: ܟܰܕ ܡܒܰܙܚܳܐ ܗܘܳܬ݂ ܒܰܛܪܽܘܢܳܐ ܘܰܢܕܺܝܕܳܐ. ܘܰܒܠܶܫܳܢܳܐ ܕܰܐܒܳܗ̈ܳܬܳܐ ܐܳܡܪܳܐ ܗܘܳܬ ܠܶܗ. ܒܶܪܝ ܪܰܚܶܡ ܥܠܰܝ. ܠܗܳܝ ܕܰܫܩܰܠܬܳܟ ܒܟܰܪܣܳܐ ܬܶܫܥܳܐ ܝܰܪ̈ܚܺܝܢ: ܘܰܐܝܢܶܩܬܳܟ ܬܠܳܬ ܫܢܺܝ̈ܢ: ܘܪܰܒܺܝܬܳܟ: ܘܰܐܝܬܺܝܬܳܟ ܠܗܳܕܶܐ ܩܰܘܡܬܳܐ</VERS>
      <VERS vnumber="28">ܒܳܥܝܳܐ ܐ̱ܢܳܐ ܡܶܢܳܟ ܒܶܪܝ ܚܽܘܪ ܒܰܫܡܰܝܳܐ ܘܒܰܐܪܥܳܐ ܘܰܒܟܽܠ ܡܳܐ ܕܺܐܝܬ ܒܗܽܘܢ. ܘܶܐܣܬܰܟܰܠ ܘܰܚܙܺܝ. ܕܡܶܢ ܡܶܕܶܡ ܕܠܰܝܬ ܗܘܳܐ ܥܒܰܕ ܐܶܢܽܘܢ ܐܰܠܳܗܳܐ. ܐܳܦ ܫܰܪ̈ܒܳܬܳܐ ܕܰܒܢܰܝ̈ܢܳܫܳܐ ܗܳܟܰܢܳܐ ܗܘܳܬ݂</VERS>
      <VERS vnumber="29">ܠܳܐ ܗܳܟܺܝܠ ܬܶܕܚܰܠ ܡܶܢ ܗܳܢܳܐ ܡܚܰܝܒܳܐ. ܐܶܠܳܐ ܐܶܫܬܘܺܝ ܥܰܡ ܐܰܚܰܝ̈ܟ: ܘܩܰܒܶܠ ܥܠܰܝܟ ܡܰܘܬܳܐ. ܕܰܒܖ̈ܰܚܡܶܐ ܬܽܘܒ ܕܗܳܘܶܝܢ ܥܠܰܝܟܽܘܢ: ܐܶܩܰܒܠܳܟ ܬܽܘܒ ܥܰܡ ܐܰܚܰܝ̈ܟ</VERS>
      <VERS vnumber="30">ܘܟܰܕ݂ ܗܺܝ ܩܳܝܡܳܐ ܘܗܘܳܬ݂ ܘܒܳܥܝܳܐ ܗܘܳܬ݂ ܡܶܢܶܗ: ܥܢܳܐ ܥܠܰܝܡܳܐ ܘܶܐܡܰܪ. ܡܳܢܳܐ ܡܣܰܟܶܝܢ ܐܢ̱ܬܽܘܢ. ܠܳܐ ܫܳܡܰܥ ܐ̱ܢܳܐ ܠܦܽܘܩܕܳܢܶܗ ܕܡܰܠܟܳܐ. ܡܶܫܬܡܰܥ ܐ̱ܢܳܐ ܕܶܝܢ ܠܢܳܡܽܘܣܳܐ ܕܰܐܒܳܗ̈ܳܬܳܐ ܕܶܐܬܺܝܗܶܒ ܒܝܰܕ ܡܽܘܫܶܐ</VERS>
      <VERS vnumber="31">ܐܰܢ̱ܬ ܕܶܝܢ ܕܶܐܨܛܰܢܰܥܬ ܘܰܥܒܰܕܬ ܒܺܝ̈ܫܳܬܳܐ ܣܰܓܺܝ̈ܐܳܬܳܐ ܠܥܶܒܪ̈ܳܝܶܐ: ܠܳܐ ܬܶܥܪܽܘܩ ܡܶܢ ܐܺܝܕܰܘ̈ܗܝ ܕܰܐܠܳܗܳܐ</VERS>
      <VERS vnumber="32">ܚܢܰܢ ܓܶܝܪ ܡܶܛܽܠ ܚܛܳܗܰܝ̈ܢ ܗܳܠܶܝܢ ܡܣܰܝܒܪܺܝܢܰܢ</VERS>
      <VERS vnumber="33">ܘܰܐܝܟ ܕܠܰܟܐܳܬܳܐ ܘܡܰܪܕܽܘܬܳܐ: ܪܓܶܙ ܥܠܰܝܢ ܩܠܺܝܠ ܙܰܒܢܳܐ ܡܳܪܝܳܐ ܐܰܠܳܗܰܢ. ܘܬܽܘܒ ܢܶܬܪܰܥܶܐ ܠܥܰܒܕܰܘ̈ܗܝ</VERS>
      <VERS vnumber="34">ܐܰܢ̱ܬ ܕܶܝܢ ܐܳܘ ܪܰܫܺܝܥܳܐ ܘܡܰܛܐܳܐ: ܘܰܢܕܺܝܕܳܐ ܕܟܽܠܗܽܘܢ ܒܢܰܝ̈ܢܳܫܳܐ: ܠܳܐ ܬܶܬܪܺܝܡ ܘܬܶܫܬܰܒܗܰܪ ܒܣܰܒܪܳܐ ܣܪܺܝܩܳܐ ܥܰܠ ܥܰܒܕܰܘ̈ܗܝ ܕܰܐܠܳܗܳܐ</VERS>
      <VERS vnumber="35">ܠܳܐ ܓܶܝܪ ܥܕܰܟܺܝܠ ܥܪܰܩܬ ܡܶܢ ܕܺܝܢܶܗ ܕܰܐܠܳܗܳܐ ܐܰܚܺܝܕ݂ ܟܽܠ</VERS>
      <VERS vnumber="36">ܐܰܚܰܝ̈ ܓܶܝܪ ܕܺܝܠܝ ܕܣܰܒܰܪܘ ܐܽܘܠܨܳܢܳܐ ܩܰܠܺܝܠ ܕܫܳܥܬܳܐ: ܒܚܰܝ̈ܶܐ ܕܢܽܘܗܪܳܐ ܒܫܽܘܒܚܳܐ ܕܡܰܠܟܽܘܬܶܗ ܕܰܐܠܳܗܳܐ ܥܰܡܶܗ ܢܶܗܘܽܘܢ. ܐܰܢ̱ܬ ܕܶܝܢ ܒܕܺܝܢܶܗ ܟܺܐܢܳܐ ܕܰܐܠܳܗܳܐ ܬܩܰܒܶܠ ܦܽܘܪܥܳܢܳܐ ܕܥܰܒܕܰܝ̈ܟ: ܐܰܝܟ ܕܫܳܘܶܐ ܐܰܢ̱ܬ</VERS>
      <VERS vnumber="37">ܐܶܢܳܐ ܕܶܝܢ ܐܰܝܟ ܐܰܚܰܝ̈: ܢܰܦܫܝ ܘܦܰܓܪܝ ܡܰܫܠܶܡ ܐ̱ܢܳܐ ܥܰܠ ܐܰܦܰܝ̈ ܢܳܡܽܘܣܳܐ ܕܰܐܒܳܗ̈ܬܳܐ. ܘܒܳܥܶܐ ܐ̱ܢܳܐ ܡܶܢ ܐܰܠܳܗܳܐ ܕܒܰܥܓܰܠ ܢܶܬܪܰܥܶܐ ܘܰܢܚܰܣܶܐ ܥܰܠ ܥܰܡܰܢ. ܘܰܐܢ̱ܬ ܒܫܶܢ̈ܕܶܐ ܘܰܒܬܰܫܢܺܝ̈ܩܶܐ ܬܶܫܬܰܐܠ. ܘܬܰܘܕܶܐ ܕܗܽܘܝܽܘ ܐܰܠܳܗܳܐ ܒܰܠܚܽܘܕܰܘܗܝ. ܘܒܺܝ ܕܶܝܢ ܘܒܰܐܚܰܝ̈. ܢܶܬܢܺܝܚ ܪܽܘܓܙܶܗ ܕܪܳܡܳܐ: ܕܶܐܬܳܐ ܥܰܠ ܟܽܠܶܗ ܥܰܡܰܢ ܟܺܐܢܳܐܺܝܬ</VERS>
      <VERS vnumber="39">ܟܰܕ݂ ܫܡܰܥ ܗܳܠܶܝܢ ܡܰܠܟܳܐ: ܐܶܬܚܰܡܰܬ݂ ܣܰܓܺܝ. ܘܝܰܬܺܝܪܳܐܺܝܬ ܘܡܰܪܺܝܪܳܐܺܝܬ ܥܰܠ ܐܰܚܰܘ̈ܗܝ: ܐܰܠܨܶܗ ܘܶܐܫܬܰܢܰܕ݂ ܒܶܗ</VERS>
      <VERS vnumber="40">ܘܗܽܘ ܕܶܝܢ ܢܦܰܩ ܡܶܢ ܥܳܠܡܳܐ ܕܰܟܝܳܐܺܝܬ: ܟܰܕ݂ ܡܫܰܠܡܳܢܳܐܺܝܬ ܬܟܺܝܠ ܥܰܠ ܡܳܪܝܳܐ</VERS>
      <VERS vnumber="41">ܘܰܐ̱ܚܪܳܝܰܬ݂ ܟܽܠܗܽܘܢ ܡܺܝܬܰܬ݂ ܐܳܦ ܐܶܡܗܽܘܢ</VERS>
      <VERS vnumber="42">ܥܰܠ ܫܽܘ̈ܐܳܠܶܐ ܕܶܝܢ ܘܥܰܠ ܫܶܢ̈ܕܶܐ ܘܢܶܓ̈ܕܶܐ ܪܰܘܪ̈ܒܶܐ ܘܰܩܫܰܝ̈ܳܐ ܥܕܰܡܳܐ ܠܗܳܪܟܳܐ ܣܳܦܶܩ ܠܡܺܐܡܰܪ.</VERS>
    </CHAPTER>
    <CHAPTER cnumber="8">
      <VERS vnumber="1">ܝܺܗܽܘܕܳܐ ܕܶܝܢ ܡܰܩܒܰܝ ܘܰܐܝܠܶܝܢ ܕܥܰܡܶܗ: ܥܳܐܠܺܝܢ ܗܘܰܘ ܡܰܛܫܝܳܐܺܝܬ ܠܩܽܘܪ̈ܝܳܐ: ܘܰܡܟܰܢܫܺܝܢ ܗܘܰܘ ܠܰܒܢܰܝ̈ ܫܖ̈ܰܒܳܬܗܽܘܢ: ܘܠܰܐܝܠܶܝܢ ܕܩܰܘܺܝܘ ܒܢܳܡܽܘܣܳܐ ܕܺܝܗܽܘܕܳܝܽܘܬܳܐ. ܘܶܐܬܟܰܢܰܫܘ ܘܰܗܘܰܘ ܐܰܝܟ ܫܬܳܐ ܐܰܠܦܺܝ̈ܢ ܓܰܒܪ̈ܺܝܢ</VERS>
      <VERS vnumber="2">ܘܒܳܥܶܝܢ ܗܘܰܘ ܡܶܢ ܡܳܪܝܳܐ: ܕܰܢܚܽܘܪ ܥܰܡܳܐ ܕܡܶܬܬܕܺܝܫ ܗܘܳܐ ܡܶܢ ܣܰܓܺܝ̈ܐܶܐ. ܘܰܢܪܰܚܶܡ ܕܶܝܢ ܐܳܦ ܥܰܠ ܗܰܝܟܠܳܐ ܕܶܐܣܬܰܝܰܒ ܡܶܢ ܖ̈ܰܫܺܝܥܶܐ</VERS>
      <VERS vnumber="3">ܘܢܶܦܪܽܘܩ ܐܳܦ ܠܰܡܕܺܝܢܬܳܐ ܕܡܶܬܚܰܒܠܳܐ: ܘܩܰܪܺܝܒܳܐ ܗܘܳܬ݂ ܕܬܶܗܘܶܐ ܐܰܝܟ ܡܰܕܒܪܳܐ. ܢܶܚܙܶܐ ܕܶܝܢ ܬܽܘܒ ܐܳܦ ܠܰܩܛܺܝ̈ܠܶܐ ܕܶܐܬܶܐܫܶܕ݂ ܕܶܡܗܽܘܢ ܣܪܺܝܩܳܐܺܝܬ</VERS>
      <VERS vnumber="4">ܘܢܶܬܕܟܰܪ ܐܳܦ ܠܝܰܠܽܘܕ̈ܶܐ ܕܕܰܠܳܐ ܚܛܳܗ̈ܶܐ ܕܶܐܒܰܕ݂ ܥܰܘܳܠܳܐܺܝܬ: ܘܥܰܠ ܓܽܘܕܳܦܶܐ ܕܓܰܕܶܦܘ ܥܰܠ ܫܡܶܗ. ܘܢܶܬܬܥܺܝܪ ܥܠܰܝܗܽܘܢ ܒܰܛܢܳܢܳܐ ܕܪܽܘܓܙܳܐ</VERS>
      <VERS vnumber="5">ܘܟܰܕ݂ ܐܶܫܬܰܪܰܪ ܘܶܐܚܰܙܰܩ ܡܰܩܒܰܝ ܥܰܡ ܟܶܢܫܳܐ ܕܥܰܡܶܗ. ܐܰܪܡܺܝ ܕܶܚܠܬܶܗ ܘܙܰܘܥܬܶܗ ܥܰܠ ܟܽܠܗܽܘܢ ܥܰܡ̈ܡܶܐ. ܐܶܬܗܦܶܟ ܗܘܳܐ ܓܶܝܪ ܪܽܘܓܙܶܗ ܕܰܐܠܳܗܳܐ: ܘܰܗܘܳܐ ܠܗܽܘܢ ܠܖ̈ܰܚܡܶܐ</VERS>
      <VERS vnumber="6">ܘܥܳܐܶܠ ܗܘܳܐ ܡܶܢ ܫܶܠܝܳܐ: ܘܡܰܘܒܶܕ݂ ܗܘܳܐ ܡܕܺܝ̈ܢܳܬܳܐ ܘܩܽܘܪ̈ܝܳܐ. ܘܰܐܬܪ̈ܘܳܬܳܐ ܐܰܝܠܶܝܢ ܕܩܰܪܺܝܒܺܝܢ ܗܘܰܘ ܠܗܽܘܢ ܢܳܣܶܒ ܗܘܳܐ. ܘܙܳܟܶܐ ܗܘܳܐ ܒܰܩܪ̈ܳܒܶܐ: ܘܰܡܩܰܛܶܠ ܠܰܣܓܺܝ̈ܐܶܐ</VERS>
      <VERS vnumber="7">ܝܺܬܺܝܪܳܐܺܝܬ ܕܶܝܢ ܒܰܠܝܠܰܘ̈ܳܬܳܐ ܢܳܦܶܠ ܗܘܳܐ ܘܫܳܚܶܩ ܠܣܰܓܺܝ̈ܐܶܐ. ܘܡܶܬܡܰܠܠܳܐ ܗܘܳܬ݂ ܘܡܶܫܬܰܡܗܳܐ ܓܰܢܒܳܪܽܘܬܶܗ ܒܟܽܠ ܐܰܬܰܪ</VERS>
      <VERS vnumber="8">ܘܟܰܕ ܚܙܳܐ ܕܶܝܢ ܦܺܝܠܺܝܦܳܘܣ: ܕܝܰܬܺܝܪܳܐܺܝܬ ܪܳܐܶܒ ܘܡܶܫܬܰܒܰܚ ܡܩܰܒܰܝ: ܘܙܳܟܶܐ ܗܘܳܐ ܘܢܳܨܰܚ ܒܟܽܠ ܩܪ̈ܳܒܰܘܗܝ: ܟܬܰܒ ܘܫܰܕܰܪ ܠܰܦܛܽܘܠܡܶܐܳܘܣ ܪܺܝܫܳܐ ܘܰܡܕܰܒܪܳܢܳܐ ܕܣܽܘܪܺܝܰܐ ܘܰܕܦܽܘܢܺܝܩܺܝ: ܕܰܢܥܰܕܰܪ ܠܨܶܒܘ̈ܳܬܶܗ ܕܡܰܠܟܳܐ</VERS>
      <VERS vnumber="9">ܦܛܽܘܠܡܶܐܳܘܣ ܕܶܝܢ ܒܰܪ ܫܳܥܬܶܗ: ܦܩܰܕ ܠܢܺܝܩܳܢܳܘܪ ܒܪܶܗ ܕܦܛܪܩܠܘܣ ܕܺܐܝܬܰܘܗܝ ܗܘܳܐ ܡܶܢ ܪ̈ܺܝܫܶܐ ܕܪ̈ܳܚܡܰܘܗܝ. ܘܫܰܕܪܶܗ ܟܰܕ ܐܺܝܬ ܥܰܡܶܗ ܐܰܝܟ ܬܰܪܬܶܝܢ ܪ̈ܶܒܘܳܢ ܚܰܝܠܳܐ: ܕܢܺܐܙܰܠ ܘܢܶܥܛܶܐ ܠܟܽܠܶܗ ܓܶܢܣܳܐ ܕܺܝܗܽܘܕܳܝ̈ܶܐ. ܫܰܕܰܪ ܕܶܝܢ ܥܰܡܶܗ. ܐܳܦ ܠܓܽܘܪܓܳܝܳܐ ܪܺܝܫܳܐ ܘܰܡܕܰܒܪܳܢܳܐ: ܘܓܰܒܪܳܐ ܕܰܡܢܰܦܰܩ ܒܬܰܟܬܽܘܫܳܐ ܕܰܩܪ̈ܳܒܶܐ</VERS>
      <VERS vnumber="10">ܐܶܫܬܰܘܕܺܝ ܗܘܳܐ ܕܶܝܢ ܘܰܐܩܺܝܡ ܢܺܝܩܳܢܳܘܪ ܠܡܰܠܟܳܐ. ܕܢܰܝܬܶܐ ܘܢܰܪܡܶܐ ܒܶܝܬ ܓܰܙܶܗ ܕܡܰܠܟܳܐ ܡܶܢ ܫܒܺܝܬܳܐ ܕܺܝܗܽܘܕܳܝ̈ܶܐ ܬܪܶܝܢ ܐܰܠܦܺܝ̈ܢ ܟܰܟܪ̈ܺܝܢ</VERS>
      <VERS vnumber="11">ܘܒܰܪ ܫܳܥܬܶܗ ܫܰܕܰܪ ܥܰܠ ܡܕܺܝ̈ܢܳܬܳܐ ܕܥܰܠ ܚܒܶܠ ܝܰܡܳܐ: ܘܰܩܪܳܐ ܐܶܢܽܘܢ ܕܢܺܐܬܽܘܢ ܘܢܶܙܒܢܽܘܢ ܠܺܝܗܽܘܕܳܝ̈ܶܐ. ܘܶܐܫܬܰܘܕܺܝ ܗܘܳܐ ܕܢܶܬܶܠ ܬܶܫܥܺܝܢ ܢܰܦ̈ܫܳܢ ܒܰܚܕ݂ܳܐ ܟܰܟܪܳܐ. ܘܠܳܐ ܚܳܪ ܘܣܰܟܺܝ ܠܕܺܝܢܶܗ ܕܰܐܠܳܗܳܐ ܐܰܚܺܝܕ ܟܽܠ ܕܰܥܬܺܝܕ݂ ܕܢܰܕܪܟܺܝܘܗܝ</VERS>
      <VERS vnumber="12">ܘܶܐܬܰܘ ܘܰܐܘܕܰܥ ܠܺܝܗܽܘܕܳܐ ܥܰܠ ܡܶܐܬܺܝܬܶܗ ܕܢܺܝܩܳܢܳܘܪ: ܘܶܐܫܬܰܥܺܝܘ ܠܶܗ ܥܰܠ ܟܽܠܶܗ ܚܰܝܠܳܐ ܕܥܰܡܶܗ</VERS>
      <VERS vnumber="13">ܘܟܰܕ݂ ܫܡܰܥ ܝܺܗܽܘܕܳܝ̈ܶܐ: ܣܰܓܺܝ̈ܐܶܐ ܡܶܢܗܽܘܢ ܕܚܶܠܘ ܘܶܐܬܦܰܠܰܓܘ ܥܰܠ ܕܺܝܢܶܗ ܕܙܰܕܺܝܩܳܐ ܕܰܐܠܳܗܳܐ. ܘܫܰܪܺܝܘ ܥܳܪܩܺܝܢ ܠܟܳܐ ܘܰܠܟܳܐ</VERS>
      <VERS vnumber="14">ܘܰܐ̱ܚܪ̈ܳܢܶܐ ܕܶܝܢ ܡܙܰܒܢܺܝܢ ܗܘܰܘ ܡܶܕܶܡ ܕܶܐܫܬܚܰܪ ܗܘܳܐ ܠܗܽܘܢ. ܘܟܽܠܗܽܘܢ ܕܶܝܢ ܐܰܟܚܕܳܐ ܒܳܥܶܝܢ ܗܘܰܘ ܡܶܢ ܡܳܪܝܳܐ: ܕܢܶܦܪܽܘܩ ܐܶܢܽܘܢ ܡܶܢ ܐܺܝܕܰܘ̈ܗܝ ܕܪܰܫܺܝܥܳܐ ܢܺܝܩܳܢܳܘܪ. ܗܰܘ ܕܡܶܢ ܩܕܳܡ ܕܢܺܐܬܶܐ ܘܢܶܚܙܶܐ ܐܶܢܽܘܢ ܙܰܒܶܢ ܐܶܢܽܘܢ</VERS>
      <VERS vnumber="15">ܐܳܦܶܢ ܠܳܐ ܡܶܛܽܠܳܬܗܽܘܢ ܐܶܠܳܐ ܡܶܛܽܠ ܩܝܳܡܳܐ ܕܰܐܩܺܝܡ ܥܰܡ ܐܰܒܳܗܰܝ̈ܗܽܘܢ: ܘܡܶܛܽܠ ܫܡܶܗ ܪܰܒܳܐ ܘܩܰܕܺܝܫܳܐ ܘܰܡܫܰܒܚܳܐ ܕܶܬܩܪܶܝ ܥܠܰܝܗܽܘܢ</VERS>
      <VERS vnumber="16">ܟܰܢܶܫ ܕܶܝܢ ܝܺܗܽܘܕܳܐ ܡܰܩܒܰܝ ܠܰܐܝܠܶܝܢ ܕܥܰܡܶܗ: ܕܗܳܘܶܝܢ ܗܘܰܘ ܒܡܶܢܝܳܢܳܐ ܐܰܝܟ ܫܬܳܐ ܐܰܠܦܺܝ̈ܢ ܓܰܒܖ̈ܶܐ. ܘܒܳܥܶܐ ܗܘܳܐ ܡܶܢܗܽܘܢ ܘܰܡܚܰܝܶܠ ܠܗܽܘܢ: ܕܠܳܐ ܢܶܕܚܠܽܘܢ ܡܶܢ ܩܪܳܒܳܐ. ܘܠܳܐ ܢܶܬܪܰܗܒܽܘܢ ܘܢܶܬܬܙܺܝܥܽܘܢ ܡܶܢ ܣܽܘܓܐܗܽܘܢ ܕܥܰܡ̈ܡܶܐ ܕܶܐܬܰܘ ܥܠܰܝܗܽܘܢ ܥܰܘܳܠܳܐܺܝܬ</VERS>
      <VERS vnumber="17">ܘܳܐܡܰܪ ܗܘܳܐ ܠܗܽܘܢ. ܕܚܽܘܪܘ ܘܰܚܙܰܘ ܒܨܰܥܪܳܐ ܕܶܐܨܛܰܥܪ ܡܶܢ ܐܺܝܕܰܝ̈ܗܽܘܢ ܥܰܘܳܠܳܐܺܝܬ ܐܰܬܪܳܐ ܩܰܕܺܝܫܳܐ. ܘܗܰܒܘ ܢܰܦܫܟܽܘܢ: ܘܶܐܬܟܰܬܰܫܘ ܚܰܝܠܬܳܢܳܐܺܝܬ. ܘܡܰܥܗܶܕ ܗܘܳܐ ܠܗܽܘܢ ܐܳܦ ܨܰܥܪܳܐ ܘܒܽܘܙܳܚܳܐ ܕܰܗܘܳܐ ܠܰܡܕܺܝܢܬܳܐ ܡܶܢ ܐܺܝܕܰܝ̈ܗܽܘܢ. ܘܬܽܘܒ ܕܶܝܢ ܫܪܳܝܗܽܘܢ ܕܢܳܡܽܘ̈ܣܶܐ ܕܰܐܒܳܗ̈ܳܬܳܐ ܕܒܺܐܝܕܰܝ̈ܗܽܘܢ</VERS>
      <VERS vnumber="18">ܘܳܐܡܰܪ ܗܘܳܐ ܠܗܽܘܢ: ܕܗܶܢܽܘܢ ܬܟܺܝܠܺܝܢ ܥܰܠ ܙܰܝܢܳܐ ܘܥܰܠ ܚܰܝܠܳܐ ܕܒܶܣܪܳܐ. ܘܰܚܢܰܢ ܕܶܝܢ ܬܟܺܝܠܺܝܢܰܢ ܥܰܠ ܡܳܪܝܳܐ ܐܰܠܳܗܰܢ ܐܰܚܺܝܕ݂ ܟܽܠ: ܗܰܘ ܕܡܰܨܶܐ ܒܚܰܝܠܳܐ ܕܢܶܣܚܽܘܦ ܒܪܽܘܚ ܦܽܘܡܶܗ: ܠܳܐ ܗܘܳܐ ܠܰܒܥܶܕܒܳܒܰܝ̈ܢ ܒܰܠܚܽܘܕ: ܐܶܠܳܐ ܐܳܦ ܠܟܽܠܶܗ ܥܰܠܡܳܐ</VERS>
      <VERS vnumber="19">ܡܰܕܟܰܪ ܗܘܳܐ ܠܗܽܘܢ ܕܶܝܢ ܐܳܦ ܦܽܘܪ̈ܩܳܢܶܐ ܕܰܗܘܰܘ ܥܰܡ ܐܰܒܳܗ̈ܳܬܳܐ ܒܙܰܒܢܳܝ̈ܗܽܘܢ: ܘܦܽܘܪܩܳܢܳܐ ܕܰܗܘܳܐ ܒܝܰܘ̈ܡܳܬܶܗ ܕܣܰܢܚܰܪܺܝܒ. ܕܰܐܝܟܰܢܳܐ ܐܶܒܰܕܘ ܗܘܰܘ ܡܳܐܐ ܘܰܬܡܳܢܺܝܢ ܘܚܰܡܫܳܐ ܐܰܠܦܺܝ̈ܢ</VERS>
      <VERS vnumber="20">ܘܠܰܩܪܳܒܳܐ ܕܰܗܘܳܐ ܗܘܳܐ ܥܰܡ ܓܰܠܰܛܳܝ̈ܶܐ: ܕܰܐܝܟܰܢܳܐ ܐܶܬܰܘ ܥܠܰܝܗܽܘܢ ܒܥܰܙܺܝܙܽܘܬܳܐ ܒܰܬܡܳܢܺܝܢ ܐܰܠܦܺܝ̈ܢ ܚܰܝܠܳܐ: ܥܰܡ ܐܰܪܒܥܺܝܢ ܐܰܠܦܺܝ̈ܢ ܐ̱ܚܪ̈ܳܢܺܝܢ ܕܡܰܩܶܕܽܘܢܳܝ̈ܶܐ: ܕܶܐܬܰܘ ܗܘܰܘ ܥܰܡܗܽܘܢ ܠܥܽܘܕܪܳܢܳܐ: ܘܰܢܦܰܩܘ ܥܠܰܝܗܽܘܢ ܒܚܰܝܠܳܐ ܙܥܽܘܪܳܐ ܘܰܙܟܰܘ ܐܶܢܽܘܢ: ܡܶܛܽܠ ܥܽܘܕܪܳܢܳܐ ܕܡܶܢ ܫܡܰܝܳܐ: ܕܰܗܘܳܐ ܥܰܡܗܽܘܢ</VERS>
      <VERS vnumber="21">ܘܟܰܕ݂ ܫܡܰܥܘ ܗܳܠܶܝܢ: ܐܶܬܥܰܕܰܪܘ ܘܶܐܬܚܰܝܰܠܘ ܘܶܐܬܚܰܙܰܩܘ: ܘܝܰܗܒܘ ܢܰܦܫܗܽܘܢ ܓܰܢܒܳܪܳܐܺܝܬ ܥܰܠ ܐܰܦܰܝ̈ ܢܳܡܽܘܣܗܽܘܢ ܘܰܐܬܪܗܽܘܢ. ܘܦܰܠܓܶܗ ܠܚܰܝܠܳܐ ܠܰܐܪܒܰܥ ܡܢܰܘ̈ܳܢ</VERS>
      <VERS vnumber="22">ܘܰܐܩܺܝܡ ܠܰܐܚܰܘ̈ܗܝ ܪ̈ܺܝܫܶܐ ܘܰܡܕܰܒܪ̈ܳܢܶܐ: ܥܰܠ ܚܕܳܐ ܚܕܳܐ ܡܶܢ ܡܢܰܘ̈ܳܬܳܐ: ܠܫܶܡܥܽܘܢ ܘܰܠܝܰܘܣܶܦ ܘܰܠܝܽܘܢܳܬܳܢ. ܘܰܐܫܠܶܡ ܠܟܽܠ ܚܰܕ ܚܰܕ ܡܶܢܗܽܘܢ: ܐܳܠܶܦ ܘܚܰܡܶܫܡܳܐܐ ܓܰܒܪ̈ܺܝܢ</VERS>
      <VERS vnumber="23">ܘܬܽܘܒ ܕܶܝܢ ܐܳܦ ܠܶܐܠܺܝܥܳܙܰܪ ܦܰܩܕܶܗ: ܕܢܶܗܘܶܐ ܩܳܪܶܐ ܠܥܰܡܳܐ ܢܳܡܽܘܣܳܐ ܩܰܕܺܝܫܳܐ: ܘܝܳܗܶܒ ܐܳܬܳܐ ܕܦܽܘܪܩܳܢܳܐ ܕܥܽܘܕܪܳܢܳܐ ܕܰܐܠܳܗܳܐ. ܘܒܰܡܢܳܬܳܐ ܩܰܕܡܳܝܬܳܐ ܗܽܘ ܗܘܳܐ ܪܺܝܫܳܐ ܘܰܡܕܰܒܪܳܢܳܐ. ܘܫܰܪܺܝ ܗܘܳܐ ܕܢܰܩܪܶܒ ܥܰܡ ܢܺܝܩܳܢܳܘܪ</VERS>
      <VERS vnumber="24">ܘܰܗܘܳܐ ܠܗܽܘܢ ܐܰܠܳܗܳܐ ܐܰܚܺܝܕ ܟܽܠ ܡܥܰܕܪܳܢܳܐ ܡܶܢ ܫܡܰܝܳܐ. ܘܩܰܛܶܠ ܡܶܢܗܽܘܢ: ܐܰܝܟ ܬܶܫܥܳܐ ܐܰܠܦܺܝ̈ܢ. ܠܣܽܘܓܶܐܗ ܕܶܝܢ ܕܚܰܝܠܗܽܘܢ: ܩܰܛܰܥܘ ܐܺܝܕܰܝ̈ܗܽܘܢ ܘܥܰܘܰܪܘ ܥܰܝܢܰܝ̈ܗܽܘܢ: ܘܣܰܪܰܚܘ ܗܰܕܳܡܰܝ̈ܗܽܘܢ: ܐܰܝܠܶܝܢ ܕܶܝܢ ܕܶܐܫܬܰܚܪܘ ܡܶܢ ܟܽܠܶܗ ܚܰܝܠܗܽܘܢ ܥܪܰܩܘ</VERS>
      <VERS vnumber="25">ܘܰܢܣܰܒܘ ܟܽܠܶܗ ܥܽܘܬܪܗܽܘܢ ܕܗܳܢܽܘܢ ܕܶܐܬܰܘ ܗܘܰܘ ܐܰܝܟ ܕܢܶܙܒܢܽܘܢ ܐܶܢܽܘܢ. ܘܰܪܕܰܦܘ ܕܶܝܢ ܒܳܬܰܪܗܽܘܢ ܣܰܓܺܝ. ܘܗܳܟܘܳܬ݂ ܗܦܰܟܘ: ܡܶܛܽܠ ܕܡܶܣܬܰܪܗܒܺܝܢ ܗܘܰܘ</VERS>
      <VERS vnumber="26">ܕܰܩܪܶܒ ܗܘܳܐ ܠܶܗ ܥܶܕܳܢܳܐ ܕܡܰܥ̈ܠܰܝ ܫܰܒܬܳܐ. ܡܶܛܽܠܗܳܢܳܐ ܠܳܐ ܐܰܓܰܪܘ ܪܽܘܚܗܽܘܢ: ܘܰܪܕܰܦܘ ܒܳܬܰܪܗܽܘܢ</VERS>
      <VERS vnumber="27">ܒܰܙܘ ܕܶܝܢ ܘܰܫܩܰܠܘ ܟܽܠܡܶܕܶܡ ܕܺܐܝܬ ܗܘܳܐ ܥܰܡܗܽܘܢ ܥܰܡ ܙܰܝܢܗܽܘܢ. ܘܰܗܦܰܟܘ ܕܢܺܐܬܽܘܢ ܘܰܢܫܰܒܬܽܘܢ: ܟܰܕ݂ ܡܰܘܕܶܝܡ ܗܘܰܘ ܘܰܡܫܰܒܚܺܝܢ ܪܰܘܪܒܳܐܺܝܬ ܠܡܳܪܝܳܐ: ܕܰܥܒܰܕ݂ ܗܘܳܐ ܠܗܽܘܢ ܦܽܘܪܩܳܢܳܐ ܒܝܰܘܡܳܐ ܗܰܘ: ܘܫܰܪܺܝ ܠܡܶܥܒܰܕ݂ ܥܰܡܗܽܘܢ ܖ̈ܰܚܡܶܐ</VERS>
      <VERS vnumber="28">ܡܶܢ ܒܳܬܰܪ ܕܶܝܢ ܝܰܘܡܳܐ ܕܫܰܒܬܳܐ: ܦܰܠܶܓܘ ܡܶܢ ܒܶܙܬܗܽܘܢ ܠܡܰܟܰܐܒ̈ܶܐ ܘܰܠܡܶܣܟܺܢ̈ܶܐ: ܘܰܠܝܰܬܡ̈ܶܐ ܘܠܰܐܪ̈ܡܠܳܬܳܐ. ܘܫܰܪܟܳܐ ܦܰܠܶܓܘ ܗܶܢܽܘܢ ܘܰܛܠܳܝ̈ܶܐ ܕܥܰܡܗܽܘܢ</VERS>
      <VERS vnumber="29">ܡܶܢ ܒܳܬܰܪ ܕܶܝܢ ܕܰܥܒܰܕܘ ܗܳܟܰܢܳܐ. ܓܥܰܘ ܘܨܰܠܺܝܘ ܟܽܠܗܽܘܢ ܩܕܳܡ ܡܳܪܝܳܐ ܡܪܰܚܡܳܢܳܐ: ܕܰܥܕܰܡܳܐ ܠܰܐ̱ܚܪܳܝܬܳܐ ܢܶܬܪܰܥܶܐ ܠܥܰܒܕܰܘ̈ܗܝ</VERS>
      <VERS vnumber="30">ܘܬܽܘܒ ܕܶܝܢ ܐܶܬܰܘ ܥܠܰܝܗܽܘܢ: ܛܺܝܡܳܬܶܐܘܳܣ: ܘܒܺܝܟܪܺܝܳܘܣ. ܘܩܰܛܶܠܘ ܡܶܢܗܽܘܢ ܝܰܬܺܝܪ ܡܶܢ ܬܠܳܬ ܪ̈ܶܒܘܳܢ. ܘܰܟܒܰܫܘ ܘܶܐܚܰܕܘ ܚܶܣܢ̈ܶܐ ܖ̈ܰܘܪܒܶܐ ܘܥܰܫܺܝ̈ܢܶܐ</VERS>
      <VERS vnumber="31">ܘܰܢܣܰܒܘ ܘܦܰܠܶܓܘ ܒܶܙܬܳܐ ܣܰܓܺܝܐܬܳܐ.ܘܦܰܠܶܓܘ ܠܝܰܬܡ̈ܶܐ ܘܠܰܐܪ̈ܡܠܳܬܳܐ ܘܰܠܡܶܣܟܺܢ̈ܶܐ ܕܺܝܬ ܗܘܳܐ ܒܥܰܡܳܐ. ܦܰܠܶܓܘ ܗܘܰܘ ܕܶܝܢ ܬܽܘܒ ܐܳܦ ܠܣܳܒ̈ܶܐ. ܘܰܢܣܰܒܘ ܘܟܰܢܶܫܘ ܟܽܠܶܗ ܙܰܝܢܗܽܘܢ: ܘܣܳܡܽܘܗܝ ܗܘܰܘ ܒܰܐܬܖ̈ܰܘܳܬܳܐ ܝܺܕܺܝ̈ܥܶܐ. ܫܰܪܟܳܐ ܕܶܝܢ ܕܶܒܙܬܳܐ: ܐܺܝܬܺܝܘ ܗܘܰܘ ܠܽܐܘܪܺܫܠܶܡ ܠܘܳܬ݂ ܪ̈ܺܝܫܰܝ ܥܰܡܳܐ</VERS>
      <VERS vnumber="32">ܕܒܶܝܬ ܛܺܝܡܳܬܶܐܘܳܣ ܕܶܝܢ ܩܰܛܶܠܘ ܗܘܰܘ ܠܓܰܒܪܳܐ ܚܰܕ ܪܰܫܺܝܥܳܐ: ܕܣܰܓܺܝ ܐܰܥܺܝܩ ܗܘܳܐ ܐܶܢܽܘܢ ܠܺܝܗܽܘܕܳܝ̈ܶܐ</VERS>
      <VERS vnumber="33">ܘܟܰܕ݂ ܕܶܝܢ ܐܶܬܰܘ ܠܰܐܪܥܗܽܘܢ. ܥܳܒܕܺܝܢ ܗܘܰܘ ܙܳܟܽܘܬܳܐ ܕܰܩܪܳܒܗܽܘܢ. ܘܰܝܬܺܝܘ ܠܩܰܠܶܣܬܢܺܝܣ ܘܠܰܐܝܠܶܝܢ ܕܥܰܡܶܗ: ܘܰܐܘܩܶܕܘ ܐܶܢܽܘܢ ܒܒܰܝܬܳܐ ܚܰܕ ܕܢܽܘܪܳܐ: ܥܰܠ ܕܰܐܘܩܶܕܘ ܗܘܰܘ ܬܰܪ̈ܥܶܐ ܩܰܕܺܝ̈ܫܶܐ ܘܰܥܪܰܩܘ. ܘܩܰܒܶܠܘ ܦܽܘܪܥܳܢܳܐ ܕܫܳܘܶܐ ܠܥܰܒܳܕܰܝ̈ܗܽܘܢ ܒܺܝ̈ܫܶܐ ܕܥܰܘܠܳܐ</VERS>
      <VERS vnumber="34">ܢܺܝܩܳܢܳܘܪ ܕܶܝܢ ܡܚܰܝܒܳܐ ܘܛܰܡܐܳܐ: ܗܰܘ ܕܳܐܝܬܺܝ ܗܘܳܐ ܥܰܡܶܗ ܐܳܠܶܦ ܬܰܓܳܪ̈ܺܝܢ ܠܙܶܒܢܗܽܘܢ ܕܺܝܗܽܘܕܳܝ̈ܶܐ</VERS>
      <VERS vnumber="35">ܐܶܬܡܰܟܰܟ ܘܰܢܦܰܠ ܬܶܚܝܬ ܗܳܢܽܘܢ ܕܣܳܒܰܪ ܗܘܳܐ ܕܰܒܨܺܝܪܺܝܢ ܡܶܢܶܗ: ܒܚܰܝܠܳܐ ܘܥܽܘܕܪܳܢܳܐ ܕܰܐܠܳܗܳܐ ܕܰܗܘܳܐ ܥܰܡܗܽܘܢ. ܘܰܫܒܰܩ ܠܒܽܘܫܳܗ̇ ܕܬܶܫܒܽܘܚܬܳܐ: ܘܰܐܝܟ ܥܰܒܕܳܐ ܥܪܰܩ ܘܶܐܙܰܠ ܠܰܐܢܛܝܳܟܺܝܰܐ: ܟܰܕ݂ ܐܺܝܬܰܘܗܝ ܒܥܳܩܬܳܐ ܘܰܒܒܶܗܬܬܳܐ ܣܰܓܺܝܐܬܳܐ ܡܶܛܽܠ ܐܰܒܕܳܢܳܐ ܕܚܰܝܠܶܗ</VERS>
      <VERS vnumber="36">ܘܗܰܘ ܕܶܐܫܬܰܘܕܺܝ ܗܘܳܐ ܠܪ̈ܽܗܘܡܳܝܶܐ ܕܢܰܣܶܩ ܠܗܽܘܢ ܡܰܕܰܐܬܳܐ ܡܶܢ ܫܒܺܝܬܳܐ ܕܽܐܘܪܺܫܠܶܡ: ܡܰܟܪܶܙ ܗܘܳܐ ܘܳܐܡܰܪ. ܕܰܐܠܳܗܳܐ ܐܺܝܬ ܠܗܽܘܢ ܡܥܰܕܪܳܢܳܐ ܠܺܝܗܽܘܕܳܝ̈ܶܐ: ܘܡܶܛܽܠܗܳܕܶܐ ܠܳܐ ܡܶܫܟܚܺܝܢ ܡܶܙܕܟܶܝܢ: ܡܶܛܽܠ ܕܰܡܗܰܠܟܺܝܢ ܒܦܽܘܩܕܳܢܰܘ̈ܗܝ.</VERS>
    </CHAPTER>
    <CHAPTER cnumber="9">
      <VERS vnumber="1">ܒܶܗ ܕܶܝܢ ܒܗܰܘ ܙܰܒܢܳܐ: ܓܕܰܫ ܕܢܶܗܦܽܘܟ ܘܢܶܣܰܩ ܐܰܢܛܝܰܟܳܘܣ ܡܰܠܟܳܐ ܡܶܢ ܦܳܪܶܣ: ܒܒܶܗܬܬܳܐ ܘܰܒܬܰܚܡܰܨܬܳܐ ܣܰܓܺܝܐܬܳܐ</VERS>
      <VERS vnumber="2">ܢܚܶܬ ܗܘܳܐ ܓܶܝܪ ܠܗܳܝ ܕܡܶܬܩܰܪܝܳܐ ܡܕܺܝܢܰܬ݂ ܦܳܪܣ: ܘܨܳܒܶܐ ܗܘܳܐ ܕܢܶܐܚܕܶܝܗ̇ ܠܰܡܕܺܝܢܬܳܐ: ܘܰܢܚܰܠܶܨ ܒܶܝܬ ܦܬܰܟܖ̈ܶܐ ܕܺܐܝܬ ܗܘܳܐ ܒܳܗ̇. ܟܰܕ݂ ܚܙܰܘ ܕܶܝܢ ܒܢܰܝ̈ ܐܰܬܪܳܐ ܗܰܘ: ܐܶܬܟܰܢܰܫܘ ܗܘܰܘ ܥܠܰܘܗܝ ܒܚܰܝܠܳܐ ܣܰܓܺܝܐܳܐ. ܘܰܙܟܰܐܘܽܗܝ ܠܟܽܠܶܗ ܚܰܝܠܳܐ ܕܥܰܡܶܗ. ܘܟܰܕ݂ ܚܙܳܐ ܕܶܐܙܕܟܺܝ ܠܶܗ: ܗܦܰܟ ܟܰܕ݂ ܒܰܗܺܝܬ݂ ܥܰܡ ܟܽܠܶܗ ܚܰܝܠܶܗ</VERS>
      <VERS vnumber="3">ܘܟܰܕ݂ ܩܰܪܺܝܒ ܗܘܳܐ ܕܶܝܢ ܐܰܢܛܝܰܟܳܘܣ ܕܢܶܡܛܶܐ ܒܰܛܢܳܢ: ܐܰܘܕܥܽܘܗܝ ܥܰܠ ܨܶܒ̈ܘܳܬܶܗ ܕܢܺܝܩܳܢܳܘܪ ܘܕܛܺܝܡܳܬܶܐܘܳܣ</VERS>
      <VERS vnumber="4">ܘܟܰܕ݂ ܫܡܰܥ ܐܶܬܥܰܙܰܙ. ܘܶܐܬܬܪܺܝܡ ܒܚܶܡܬܶܗ ܣܰܓܺܝ. ܘܡܶܬܪܰܥܶܐ ܗܘܳܐ ܕܟܽܠܡܶܕܶܡ ܕܰܥܒܰܕ݂ ܒܳܗ̇ ܒܦܳܪܶܣ: ܒܺܝܗܽܘ̈ܕܳܝܶܐ ܢܺܐܬܶܐ ܘܢܰܣܩܺܝܘܗܝ. ܘܰܦܩܰܕ ܗܘܳܐ ܠܩܰܪܪܶܗ: ܕܰܢܕܰܒܰܪ ܣܰܓܺܝ ܡܣܰܪܗܒܳܐܺܝܬ: ܕܒܰܥܓܰܠ ܢܶܣܰܩ. ܘܗܳܟܰܢܳܐ ܐܳܡܰܪ ܗܘܳܐ. ܕܠܽܐܘܪܺܫܠܶܡ ܡܕܺܝܢܬܳܐ ܕܺܝܗܽܘ̈ܕܳܝܶܐ: ܐܶܥܩܪܺܝܗ̇ ܘܶܐܥܒܕܺܝܗ̇ ܒܶܝܬ ܡܰܥܡܪܳܐ ܠܥܰܡ̈ܡܶܐ</VERS>
      <VERS vnumber="5">ܘܒܰܪ ܫܳܥܬܶܗ ܕܶܝܢ ܩܰܕܡܶܗ ܕܰܝܢܳܐ ܕܡܳܪܝܳܐ ܐܰܠܳܗܳܐ ܚܰܝܠܬܳܢܳܐ ܕܺܝܣܪܳܐܶܝܠ. ܘܰܡܚܳܝܗܝ ܡܚܽܘܬܳܐ ܡܰܪܺܝܪܳܐ ܕܠܳܐ ܡܶܬܚܰܙܝܳܐ. ܘܟܰܕ݂ ܒܳܥܝܳܐ ܗܘܳܬ݂ ܕܬܶܦܽܘܩ ܟܽܠܳܗ̇ ܡܶܠܬܶܗ. ܐܰܚܕ݂ܶܗ ܟܺܐܒܳܐ ܡܰܪܺܝܪܳܐ ܘܩܰܫܝܳܐ ܒܖ̈ܰܚܡܰܘܗܝ ܘܒܡܰܥܰܘ̈ܗܝ</VERS>
      <VERS vnumber="6">ܘܦܰܪܥܶܗ ܒܟܺܐܢܽܘܬܳܐ: ܠܗܰܘ ܕܰܒܟܺܐܒ̈ܶܐ ܘܒܽܐܘܠܨܳܢ̈ܶܐ ܘܰܒܫܶܢܕ̈ܶܐ ܣܰܓܺܝ̈ܐܶܐ ܫܰܢܶܩ: ܘܢܰܓܶܕ݂ ܖ̈ܰܚܡܶܐ ܕܰܐ̱ܚܪ̈ܳܢܶܐ</VERS>
      <VERS vnumber="7">ܘܟܰܕ݂ ܗܳܠܳܝܢ ܟܽܠܗܶܝܢ ܓܰܕܫܳܝ̈ܗܝ: ܥܕܰܟܺܝܠ ܡܶܬܥܰܙܰܙ ܗܘܳܐ ܘܡܶܬܬܪܺܝܡ ܒܪܶܥܝܳܢܶܗ. ܘܰܡܠܶܐ ܗܘܳܐ ܒܚܶܡܬܳܐ ܕܡܶܬܓܰܘܙܠܳܐ ܗܘܳܬ݂ ܐܰܝܟ ܢܽܘܪܳܐ ܥܰܠ ܝܺܗܽܘܕܳܝ̈ܶܐ. ܘܰܦܩܰܕ݂ ܗܘܳܐ ܕܝܰܬܺܝܪܳܐܺܝܬ ܘܚܰܪܺܝܦܳܐܺܝܬ ܢܶܪܗܰܛ ܩܰܪܪܶܗ. ܘܰܒܚܺܐܦܳܐ ܕܪܶܗܛܳܐ ܘܡܰܪܟܰܒܬܶܗ: ܐܶܫܬܕܺܝ ܘܰܢܦܰܠ ܡܶܢܳܗ̇ ܡܰܦܽܘܠܬܳܐ ܩܫܺܝܬܳܐ ܘܡܰܪܺܝܪܬܳܐ. ܘܶܐܬܬܒܰܪܘ ܟܽܠܗܽܘܢ ܗܰܕܳܡܰܘ̈ܗܝ</VERS>
      <VERS vnumber="8">ܗܰܘ ܕܶܝܢ ܕܡܶܢ ܩܕܳܡ ܩܰܠܺܝܠ ܣܳܒܰܪ ܗܘܳܐ ܕܢܶܦܩܽܘܕ݂ ܐܳܦ ܠܓܰܠܠܰܘ̈ܗܝ ܕܝܰܡܳܐ: ܡܶܛܽܠ ܫܽܘܒܗܳܪܶܗ ܕܺܝܬܺܝܪ ܗܘܳܐ ܡܶܢ ܕܟܽܠܗܽܘܢ ܒܢܰܝ̈ܢܳܫܳܐ: ܘܕܰܢܡܰܟܶܟ ܠܟܽܠܗܽܘܢ ܛܽܘܖ̈ܶܐ ܪ̈ܳܡܶܐ: ܫܕܶܐ ܗܘܳܐ ܥܰܠ ܐܰܪܥܳܐ: ܘܰܡܚܰܘܶܐ ܗܘܳܐ ܓܰܠܝܳܐܺܝܬ ܠܟܽܠܢܳܫ ܚܰܝܠܶܗ ܕܰܐܠܳܗܳܐ</VERS>
      <VERS vnumber="9">ܗܳܟܰܢܳܐ ܕܶܝܢ ܩܫܶܐ ܗܘܳܐ ܚܰܫܶܗ ܕܪܰܫܺܝܥܳܐ: ܥܕܰܡܳܐ ܕܳܐܦ ܬܰܘ̈ܠܥܶܐ ܪ̈ܳܬܦܳܢ ܗܘܰܝ̈ ܡܶܢ ܦܰܓܪܶܗ. ܘܟܰܕ݂ ܚܰܝ ܗܘܳܐ ܢܳܬܰܪ ܗܘܳܐ ܒܶܣܪܶܗ: ܘܢܳܦܶܠ ܡܶܢܶܗ. ܘܰܣܪܺܝ ܗܘܳܐ ܪܺܝܚ ܦܰܓܪܶܗ: ܕܐ̱ܢܳܫ ܡܶܢ ܚܰܝܠܰܘ̈ܗܝ ܠܳܐ ܡܶܫܟܰܚ ܗܘܳܐ ܕܰܢܣܰܝܒܰܪ</VERS>
      <VERS vnumber="10">ܘܗܰܘ ܕܡܶܢ ܩܕܳܡ ܩܰܠܺܝܠ ܣܳܒܰܪ ܗܘܳܐ ܕܢܶܦܩܽܘܕ݂ ܐܳܦ ܠܟܰܘ̈ܟܒܶܐ ܕܒܰܫܡܰܝܳܐ: ܐ̱ܢܳܫ ܠܳܐ ܢܶܫܟܰܚ ܗܘܳܐ ܕܢܶܬܩܰܪܰܒ ܠܘܳܬܶܗ ܡܶܛܽܠ ܪܺܝܚܶܗ ܣܰܪܝܳܐ</VERS>
      <VERS vnumber="11">ܡܶܢ ܗܳܪܟܳܐ ܕܶܝܢ ܫܰܪܺܝ ܕܢܶܬܒܰܨܰܪ ܡܶܢ ܣܽܘܓܳܐܐ ܕܫܽܘܒܗܳܪܶܗ. ܘܟܰܕ݂ ܐܶܬܡܰܟܰܟ ܐܶܬܦܢܺܝ ܠܘܳܬ݂ ܝܺܕܰܥܬܳܐ ܕܰܫܪܳܪܳܐ. ܡܶܛܽܠ ܕܡܶܫܬܰܢܰܩ ܗܘܳܐ ܘܡܶܬܶܐܠܶܨ ܒܟܽܠ ܢܶܓܕܺܝ̈ܢ ܕܡܶܢ ܫܡܰܝܳܐ</VERS>
      <VERS vnumber="12">ܘܟܰܕ݂ ܠܳܐ ܡܶܫܟܰܚ ܕܰܢܣܰܝܒܰܪ ܠܪܺܝܚܶܗ: ܥܢܳܐ ܘܶܐܡܰܪ ܗܳܟܰܢܳܐ. ܙܳܕܩܳܐ ܗ̱ܝ ܗܳܕܶܐ ܕܐ̱ܢܳܫ ܢܶܫܬܰܥܒܰܕ݂ ܠܰܐܠܳܗܳܐ: ܘܠܳܐ ܕܟܰܕ݂ ܐܺܝܬܰܘܗܝ ܡܳܝܽܘܬܳܐ: ܢܶܬܪܰܥܶܐ ܬܰܪܥܺܝܬܳܐ ܠܽܘܩܒܰܠ ܐܰܠܳܗܳܐ</VERS>
      <VERS vnumber="13">ܡܨܰܠܶܐ ܗܘܳܐ ܕܶܝܢ ܪܰܫܺܝܥܳܐ ܘܒܳܥܶܐ ܡܶܢ ܡܳܪܝܳܐ. ܗܰܘ ܕܬܽܘܒ ܠܳܐ ܐܶܬܪܰܚܰܡ ܥܠܰܘܗܝ. ܘܳܐܡܰܪ ܗܘܳܐ ܗܳܟܰܢܳܐ</VERS>
      <VERS vnumber="14">ܕܠܰܡܕܺܝܢܬܳܐ ܩܰܕܺܝܫܬܳܐ ܗܳܝ ܕܰܡܣܰܪܗܶܒ ܗܘܺܝܬ ܕܺܐܙܰܠ ܐܶܣܚܦܺܝܗ̇: ܘܶܐܥܶܒܕܺܝܗ̇ ܒܶܝܬ ܡܰܥܡܪܳܐ ܠܟܽܠܗܽܘܢ ܥܰܡ̈ܡܺܝܢ: ܐܶܒܢܶܝ̈ܗ̇ ܘܶܐܚܰܪܪܶܝܗ̇</VERS>
      <VERS vnumber="15">ܘܥܰܠ ܝܺܗܽܘܕܳܝ̈ܶܐ ܕܶܝܢ ܐܳܡܰܪ ܗܘܳܐ: ܕܡܶܬܪܰܥܶܐ ܗܘܺܝܬ ܥܠܰܝܗܽܘܢ ܕܳܐܦܠܳܐ ܡܶܬܩܒܳܪܽܘ ܢܶܬܩܰܒܪܽܘܢ. ܐܶܠܳܐ ܕܢܶܗܘܽܘܢ ܡܶܐܟܽܘܠܬܳܐ ܠܦܳܪܰܚܬܳܐ ܕܰܫܡܰܝܳܐ ܘܰܠܚܰܝܽܘܬܳܐ ܕܰܐܪܥܳܐ: ܥܰܡ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ: ܠܟܽܠܗܽܘܢ ܐܶܥܒܶܕ݂ ܐܶܢܽܘܢ. ܐܰܬܺܝܢܳܝ̈ܶܐ</VERS>
      <VERS vnumber="16">ܘܰܠܗܰܝܟܠܳܐ ܩܰܕܺܝܫܳܐ ܗܰܘ ܕܡܶܢ ܩܕܺܝܡ ܒܶܙܶܬ݂ ܗܘܺܝܬ: ܐܶܟܰܠܠܺܝܘܗܝ ܘܶܐܨܰܒܬܺܝܘܗܝ ܒܟܽܠ ܬܰܨܒ̈ܝܳܬܳܐ. ܘܡܳܐܢܰܝ̈ ܩܽܘܕܫܳܐ ܐܶܬܶܠ ܒܰܥ̈ܦܶܐ ܣܰܓܺܝ̈ܐܶܐ. ܘܟܽܠ ܢܦܰܩܬܳܐ ܕܳܐܙܳܠܐ ܠܕܶܒ̈ܚܶܐ ܘܰܠܩܽܘܪ̈ܒܳܢܶܐ: ܡܶܢ ܕܺܝܠܝ ܐܶܬܶܠ</VERS>
      <VERS vnumber="17">ܘܡܶܢ ܒܳܬܰܪ ܗܳܠܶܝܢ ܬܽܘܒ ܐܳܦ ܝܺܗܽܘܕܳܝܳܐ ܐܶܗܘܶܐ. ܘܰܒܟܽܠ ܐܰܬܰܪ ܕܳܐܙܶܠ ܠܶܗ: ܐܰܟܪܶܙ ܪܰܒܽܘܬܶܗ ܕܰܐܠܳܗܳܐ</VERS>
      <VERS vnumber="18">ܘܰܒܗܳܠܶܝܢ ܟܽܠܗܶܝܢ ܠܳܐ ܢܳܐܰܚ ܗܘܳܐ ܡܶܢ ܟܺܐܒܰܘ̈ܗܝ. ܐܰܕܪܟܶܗ ܗܘܳܐ ܓܶܝܪ ܕܺܝܢܶܗ ܟܺܐܢܳܐ ܕܰܐܠܳܗܳܐ. ܘܟܰܕ݂ ܐܰܘܚܶܠ ܥܰܠ ܢܰܦܫܶܗ: ܟܬܰܒ ܠܺܝܗܽܘܕܳܝ̈ܶܐ ܐܶܓܰܪܬܳܐ ܕܒܳܥܽܘܬܳܐ: ܗܳܟܰܢܳܐ</VERS>
      <VERS vnumber="19">ܐܰܢܛܝܰܟܳܘܣ ܡܰܠܟܳܐ ܘܰܡܕܰܒܪܳܢܳܐ: ܠܺܝܗܽܘ̈ܕܳܝܶܐ ܒܰܣܺܝ̈ܡܶܐ ܒܢܰܝ̈ ܡܕܺܝܢܬܝ: ܫܠܳܡܳܐ ܘܫܰܝܢܳܐ ܘܚܽܘܠܡܳܢܳܐ ܢܶܗܘܶܐ ܠܟܽܘܢ ܘܠܰܒܢܰܝ̈ܟܽܘܢ</VERS>
      <VERS vnumber="20">ܡܨܰܠܶܐ ܐ̱ܢܳܐ ܘܒܳܥܶܐ ܐ̱ܢܳܐ ܡܶܢ ܐܰܠܳܗܳܐ ܕܒܰܫܡܰܝܳܐ: ܗܰܘ ܕܣܰܒܪܝ ܥܠܰܘܗܝ ܗܽܘ: ܥܰܠ ܛܰܝܒܽܘܬܶܗ ܪܰܒܬܳܐ</VERS>
      <VERS vnumber="21">ܕܟܰܕ݂ ܐܶܬܟܰܪܗܶܬ݂ ܕܺܝܠܟܽܘܢ ܥܗܺܝܕ݂ ܗܘܺܝܬ݂. ܕܶܐܥܒܶܕ݂ ܠܟܽܘܢ ܐܺܝܩܳܪܳܐ ܘܰܢܝܳܚܳܐ ܣܰܓܺܝܐܳܐ ܡܶܛܽܠ ܕܪܳܬܰܚ ܗܘܳܐ ܪܶܥܝܳܢܝ ܒܚܽܘܒܳܐ ܕܰܠܘܳܬܟܽܘܢ: ܡܶܢ ܟܰܕ ܣܳܠܶܩ ܐ̱ܢܳܐ ܡܶܢ ܐܰܪܥܳܐ ܕܦܳܪܶܣ. ܘܟܰܕ݂ ܩܰܪܺܝܒ ܐ̱ܢܳܐ ܣܳܠܶܩ ܐ̱ܢܳܐ ܡܶܢ ܐܰܪܥܳܐ ܕܦܳܪܶܣ. ܘܟܰܕ ܩܰܪܺܝܒ ܐ̱ܢܳܐ ܕܶܐܡܛܶܐ: ܢܶܦܠܶܬ݂ ܒܟܽܘܪܗܳܢܳܐ ܩܰܫܝܳܐ ܘܡܰܪܺܝܪܳܐ. ܘܰܫܦܰܪ ܩܕܳܡ ܥܰܝܢܰܝ̈: ܕܝܰܬܺܝܪ ܡܶܢ ܟܽܠܡܶܕܶܡ ܕܺܝܠܟܽܘܢ ܐܺܨܰܦ</VERS>
      <VERS vnumber="22">ܡܶܛܽܠ ܕܠܳܐ ܝܳܕܰܥ ܐ̱ܢܳܐ ܡܳܢܳܐ ܓܳܕܶܫ ܠܺܝ. ܣܰܒܪܳܐ ܕܶܝܢ ܐܺܝܬ ܠܺܝ ܕܶܐܬܦܰܨܶܐ ܡܶܢ ܗܳܢܳܐ ܟܽܘܪܗܳܢܳܐ</VERS>
      <VERS vnumber="23">ܚܙܺܝܬ݂ ܕܶܝܢ ܐܳܦ ܐܳܒܝ ܒܙܰܒܢ̈ܶܐ ܗܳܢܽܘܢ ܕܰܣܠܶܩ ܗܘܳܐ ܠܰܐܬܖ̈ܰܘܳܬܳܐ ܥܶܠܳܝ̈ܶܐ: ܐܰܘܕܰܥ ܗܘܳܐ ܠܰܐܝܢܳܐ ܕܰܢܩܽܘܡ ܡܶܢ ܒܳܬܪܶܗ</VERS>
      <VERS vnumber="24">ܕܶܐܢ ܗܽܘ ܕܢܶܓܕܰܫ ܡܶܕܶܡ ܕܰܣܢܶܐ: ܢܶܕܥܽܘܢ ܒܢܰܝ̈ ܐܰܬܪܳܐ ܠܗܰܘ ܕܰܡܩܳܡ. ܘܠܳܐ ܢܶܗܘܽܘܢ ܡܶܬܟܰܬܫܺܝܢ ܚܰܕ ܥܰܡ ܚܰܕ݂</VERS>
      <VERS vnumber="25">ܐܳܦ ܐܶܢܳܐ ܕܶܝܢ ܟܰܕ ܚܙܺܝܬ݂ ܠܪܰܘܪ̈ܘܒܳܢܶܐ ܕܡܰܠܟܽܘܬܝ: ܕܰܡܛܰܝܒܺܝܢ ܘܩܳܝܡܺܝܢ ܥܰܠ ܡܰܠܟܽܘܬܳܐ: ܘܰܡܣܰܟܶܝܢ ܕܡܳܢܳܐ ܢܶܓܕܰܫ. ܐܰܕܥܶܬ݂ ܘܰܐܩܺܝܡܶܬ݂ ܠܒܶܪܝ ܐܰܢܛܝܰܟܳܘܣ ܡܰܠܟܳܐ. ܠܗܰܘ ܕܟܰܕ݂ ܣܳܠܶܩ ܗܘܺܝܬ ܠܰܐܬܖ̈ܰܘܳܬܳܐ ܥܶܠܳܝ̈ܶܐ: ܙܰܒ̈ܢܳܬܳܐ ܣܰܓܺܝ̈ܐܳܬܳܐ ܐܰܓܥܶܠܬܶܗ ܠܟܽܘܢ. ܟܶܬܒܶܬ݂ ܕܶܝܢ ܐܳܦ ܠܶܗ ܗܳܠܶܝܢ ܕܰܟܬܺܝ̈ܒܳܢ</VERS>
      <VERS vnumber="26">ܘܒܳܥܶܐ ܐ̱ܢܳܐ ܡܶܢܟܽܘܢ ܘܰܡܦܺܝܣ ܐ̱ܢܳܐ ܠܟܽܘܢ. ܕܬܶܗܘܽܘܢ ܥܳܗܕܺܝܢ ܠܛܰܝ̈ܒܘܳܬܝ ܕܥܰܡܟܽܘܢ: ܘܰܠܟܽܠܟܽܘܢ ܐܰܟܚܕܳܐ. ܘܚܰܕ݂ ܚܰܕ݂ ܡܶܢܟܽܘܢ: ܬܶܛܪܽܘܢ ܪܳܚܡܽܘܬܳܐ ܘܰܐܚܽܘܬܳܐ ܥܰܡ ܒܶܪܝ</VERS>
      <VERS vnumber="27">ܝܳܕܰܥ ܐ̱ܢܳܐ ܓܶܝܪ ܕܰܒܟܽܠܡܶܕܶܡ ܫܳܠܶܡ ܗܘܳܐ ܠܬܰܪܥܺܝܬܝ: ܘܰܒܡܰܟܺܝܟܽܘܬܳܐ ܘܰܒܪܳܚܡܽܘܬܳܐ ܢܶܗܘܶܐ ܨܶܐܕܰܝܟܽܘܢ</VERS>
      <VERS vnumber="28">ܗܽܘ ܕܶܝܢ ܐܰܢܛܝܰܟܳܘܣ ܩܳܛܽܘܠܳܐ ܘܪܰܫܺܝܥܳܐ ܘܰܡܓܰܕܦܳܢܳܐ: ܡܺܝܬ ܒܶܝܬ ܛܽܘܖ̈ܶܐ ܒܰܐܪܥܳܐ ܢܽܘܟܪܳܝܬܳܐ: ܒܽܐܘܠܨܳܢ̈ܶܐ ܘܰܒܢܶܓ̈ܕܶܐ ܘܰܒܫܶܢ̈ܕܶܐ ܣܰܓܺܝ̈ܐܶܐ. ܐܰܟܡܳܐ ܕܳܐܦ ܗܽܘ ܐܶܫܬܰܢܰܕ݂ ܒܰܐ̱ܚܪ̈ܳܢܶܐ</VERS>
      <VERS vnumber="29">ܘܰܢܣܰܒ ܗܘܳܐ ܦܺܝܠܺܝܦܳܘܣ ܒܰܪ ܡܖ̈ܰܒܝܳܢܰܘܗܝ ܦܰܓܪܶܗ ܕܢܰܝܬܶܐ ܥܰܡܶܗ: ܘܟܰܕ݂ ܡܰܛܺܝ ܕܢܺܐܬܶܐ: ܕܚܶܠ ܡܶܢ ܒܪܶܗ ܐܰܢܛܝܰܟܳܘܣ. ܘܰܥܪܰܩ ܘܶܐܙܰܠ ܠܘܳܬ݂ ܦܛܽܘܠܡܶܐܳܘܣ ܒܰܪ ܦܺܝܠܽܘܡܳܛܳܘܪ ܠܡܶܨܪܶܝܢ.</VERS>
    </CHAPTER>
    <CHAPTER cnumber="10">
      <VERS vnumber="1">ܡܰܩܒܰܝ ܕܶܝܢ ܘܰܐܝܠܶܝܢ ܕܥܰܡܶܗ: ܒܥܽܘܕܪܳܢܶܗ ܕܡܳܪܝܳܐ ܕܰܗܘܳܐ ܥܰܡܗܽܘܢ: ܢܰܣܒܽܘܗܝ ܠܗܰܝܟܠܳܐ ܘܠܰܡܕܺܝܢܬܳܐ</VERS>
      <VERS vnumber="2">ܘܣܰܚܶܦܘ ܗܘܰܘ ܥܳܠܰܘ̈ܳܬܳܐ: ܘܒܶܝܬ ܦܬܰܟܖ̈ܶܐ ܕܶܐܬܒܢܺܝܘ ܗܘܰܘ ܒܫܽܘ̈ܩܶܝܗ̇ ܡܶܢ ܥܰܡ̈ܡܶܐ</VERS>
      <VERS vnumber="3">ܘܰܠܗܰܝܟܠܳܐ ܕܰܟܺܝܘ. ܘܰܥܒܰܕܘ ܡܰܕܒܚܳܐ ܐ̱ܚܪܺܢܳܐ. ܐܰܥܒܰܪܘ ܓܶܝܪ ܟܺܐܦܶܐ ܒܢܽܘܪܳܐ: ܘܰܢܣܰܒܘ ܢܽܘܪܳܐ ܡܶܢܗܶܝܢ. ܘܰܐܣܶܩܘ ܕܶܒܚ̈ܶܐ ܘܩܽܘܪ̈ܒܳܢܶܐ ܡܶܢ ܒܳܬܰܪ ܬܰܪܬܶܝܢ ܫܢܺܝ̈ܢ. ܘܰܥܒܰܕܘ ܫܪ̈ܳܓܶܐ ܘܰܡܢܳܪ̈ܳܬܳܐ: ܘܰܒܶܣ̈ܡܶܐ ܘܰܠܚܶܡ ܐܰܦ̈ܶܐ</VERS>
      <VERS vnumber="4">ܘܟܰܕ݂ ܥܒܰܕ݂ܘ ܗܳܟܰܢܳܐ: ܢܦܰܠܘ ܥܰܠ ܐܰܦܰܝ̈ܗܽܘܢ: ܘܰܡܨܰܠܶܝܢ ܗܘܰܘ ܘܒܳܥܶܝܢ ܡܶܢ ܡܳܪܝܳܐ: ܕܠܳܐ ܬܽܘܒ ܢܺܐܬܽܘܢ ܗܳܠܶܝܢ ܐܽܘ̈ܠܨܳܢܶܐ ܘܫܶܢ̈ܕܶܐ. ܐܶܠܳܐ ܐܳܦܶܢ ܢܶܓܕܰܫ ܘܢܶܚܛܽܘܢ: ܘܢܶܬܪܕܽܘܢ ܡܶܢܶܗ ܕܺܝܠܶܗ ܒܖ̈ܰܚܡܶܐ. ܘܠܳܐ ܢܶܫܬܰܠܡܽܘܢ ܠܥܰܡ̈ܡܶܐ ܥܽܘܪ̈ܠܶܐ ܘܛܰܡ̈ܐܶܐ ܘܰܡܓܰܕܦܳܢ̈ܶܐ</VERS>
      <VERS vnumber="5">ܒܗܰܘ ܕܶܝܢ ܝܰܘܡܳܐ ܕܶܐܣܬܰܝܰܒ ܗܘܳܐ ܗܰܝܟܠܳܐ ܡܶܢ ܥܰܡ̈ܡܶܐ: ܓܕܰܫ ܕܬܽܘܒ ܒܶܗ ܒܝܰܘܡܳܐ ܢܶܬܕܰܟܶܐ ܒܚܰܡܫܳܐ ܘܥܶܣܪܺܝܢ ܒܝܰܪܚܳܐ ܕܡܶܬܩܪܶܐ ܟܳܢܽܘܢ ܩܕܶܡ</VERS>
      <VERS vnumber="6">ܘܰܒܚܰܕܽܘܬܳܐ ܘܰܕܝܳܨܳܐ ܣܰܓܺܝܐܳܐ ܥܳܒܕܺܝܢ ܗܘܰܘ ܟܽܠ ܫܢܳܐ ܥܺܐܕܳܐ: ܬܡܳܢܝܳܐ ܝܰܘ̈ܡܺܝܢ ܒܰܕܡܽܘܬ ܡܛܰܠ̈ܠܶܐ. ܘܥܳܗܕܺܝܢ ܗܘܰܘ ܡܶܢ ܩܕܳܡ ܩܰܠܺܝܠ ܙܰܒܢܳܐ ܕܥܰܕܥܺܐܕܳܐ ܕܰܡܛܰܠ̈ܠܶܐ: ܒܛܽܘܖ̈ܶܐ ܘܒܰܡܥܰܖ̈ܶܐ ܥܳܡܪܺܝܢ ܗܘܰܘ: ܘܰܐܝܟ ܚܰܝ̈ܘܳܬܳܐ ܪܳܥܶܝܢ ܗܘܰܘ</VERS>
      <VERS vnumber="7">ܡܶܛܽܠܗܳܢܳܐ ܐܰܚܺܝܕܺܝܢ ܗܘܰܘ ܣܰܘ̈ܟܶܐ ܕܕܶܩ̈ܠܶܐ: ܘܰܡܫܰܒܚܺܝܢ ܗܘܰܘ ܘܡܰܘܕܶܝܢ ܠܗܰܘ ܕܰܥܒܰܕ݂ ܠܗܽܘܢ ܦܽܘܪܩܳܢܳܐ. ܘܝܰܗܒ ܒܗܽܘܢ ܚܰܝܠܳܐ ܕܰܢܕܰܟܽܘܢ ܘܰܢܩܰܕܫܽܘܢ ܐܰܬܪܶܗ</VERS>
      <VERS vnumber="8">ܐܶܬܚܰܫܰܒܘ ܕܶܝܢ ܟܽܠܗܽܘܢ ܐܰܟܚܕܳܐ: ܕܢܶܗܘܽܘܢ ܥܳܒܕܺܝܢ ܗܳܠܶܝܢ ܝܰܘ̈ܡܳܬܳܐ ܒܟܽܠ ܫܢܳܐ ܘܰܫܢܳܐ ܒܟܽܠܶܗ ܟܶܢܫܳܐ ܕܺܝܗܽܘܕܳܝ̈ܶܐ</VERS>
      <VERS vnumber="9">ܫܽܘܠܳܡܳܐ ܕܶܝܢ ܕܡܰܘܬܶܗ ܕܰܐܢܛܺܝܰܟܳܘܣ ܗܰܘ ܕܶܐܬܩܪܺܝ ܐܰܦܝܦܢܘܣ. ܗܳܟܰܢܳܐ ܗܘܳܐ</VERS>
      <VERS vnumber="10">ܗܳܫܳܐ ܕܶܝܢ ܢܺܐܡܰܪ ܥܰܠ ܐܰܢܛܝܰܟܳܘܣ ܐܘܦܛܘܪ ܒܪܶܗ ܕܪܰܫܺܝܥܳܐ. ܢܺܐܡܰܪ ܕܶܝܢ ܒܦܳܣܺܝ̈ܩܳܬܳܐ ܥܰܠ ܒܺܝ̈ܫܳܬܳܐ ܣܰܓܺܝܐܳܬܳܐ ܕܰܗܘܰܝ̈ ܒܰܩܪ̈ܳܒܶܐ</VERS>
      <VERS vnumber="11">ܟܰܕ݂ ܓܶܝܪ ܩܳܡ ܒܡܰܠܟܽܘܬܶܗ ܕܰܐܒܽܘܗܝ: ܘܰܐܩܺܝܡ ܥܰܠ ܨܶܒ̈ܘܳܬܶܗ ܠܠܽܘܣܺܝܐܳܣ ܗܰܘ ܕܰܥܒܺܝܕ݂ ܗܘܳܐ ܡܶܢ ܩܕܺܝܡ ܪܺܝܫܳܐ ܘܰܡܕܰܒܪܳܢܳܐ ܥܰܠ ܣܽܘܪܺܝܰܐ ܘܦܽܘܢܺܝܩܺܝ</VERS>
      <VERS vnumber="12">ܦܛܽܘܠܡܶܐܳܘܣ ܕܶܝܢ ܗܰܘ ܕܡܶܬܩܪܶܐ ܗܘܳܐ ܡܰܩܕܽܘܢ: ܢܳܛܰܪ ܗܘܳܐ ܪܳܚܡܽܘܬܳܐ ܥܰܡ ܝܺܗܽܘܕܳܝ̈ܶܐ. ܘܡܶܬܬܥܺܝܩ ܗܘܳܐ ܥܰܠ ܒܺܝ̈ܫܳܬܳܐ ܕܰܗܘܰܝ̈ ܨܶܐܕܰܝܗܽܘܢ. ܘܨܳܒܶܐ ܗܘܳܐ ܕܒܰܫܠܳܡܳܐ ܢܶܗܘܶܐ ܠܘܳܬܗܽܘܢ</VERS>
      <VERS vnumber="13">ܘܶܐܙܰܠܘ ܡܶܢ ܪ̈ܳܚܡܰܘܗܝ ܘܶܐܟܰܠܘ ܩܰܪ̈ܨܰܘܗܝ ܠܘܳܬ݂ ܐܽܘܦܛܽܘܪ. ܘܰܒܟܽܠܙܒܰܢ ܩܳܪܶܝܢ ܗܘܰܘ ܠܶܗ ܡܰܫܠܡܳܢܳܐ. ܡܶܛܽܠ ܕܰܡܗܰܝܡܰܢ ܗܘܳܐ ܥܰܠ ܩܽܘܦܪܽܘܣ. ܡܶܢ ܦܝܠܘܡܛܘܪ. ܘܰܫܒܰܩ ܗܘܳܐ ܘܶܐܬܳܐ ܠܘܳܬ݂ ܐܰܢܛܝܰܟܳܘܣ ܐܦܝܦܢܘܣ. ܘܡܶܛܽܠܗܳܢܳܐ ܐܳܦܠܳܐ ܪܰܒܽܘܬܳܐ ܘܺܐܝܩܳܪܳܐ ܐܺܝܬ ܗܘܳܐ ܠܶܗ ܒܡܰܠܟܽܘܬܳܐ. ܘܟܰܕ݂ ܚܙܳܐ ܕܓܰܕܫܳܝܗܝ ܗܳܠܳܝܢ ܟܽܠܗܶܝܢ: ܫܩܰܠ ܢܰܦܫܶܗ ܒܣܰܡܳܐ</VERS>
      <VERS vnumber="14">ܘܩܳܡ ܓܽܘܪܓܳܝܳܐ ܚܠܳܦܰܘܗܝ ܒܕܽܘܟܬܶܗ ܪܺܝܫܳܐ ܘܰܡܕܰܒܪܳܢܳܐ. ܘܰܡܟܰܢܶܫ ܗܘܳܐ ܨܶܐܕܰܘܗܝ ܥܰܡ̈ܡܶܐ ܣܰܓܺܝ̈ܐܶܐ ܘܰܒܟܽܠܙܒܰܢ ܥܰܡ ܝܺܗܽܘ̈ܕܳܝܶܐ ܡܰܩܪܶܒ ܗܘܳܐ</VERS>
      <VERS vnumber="15">ܘܶܐܬܬܰܘܣܰܦܘ ܗܘܰܘ ܕܶܝܢ ܬܽܘܒ ܥܰܡܶܗ ܐܳܦ ܐܰܕܽܘܡܳܝ̈ܶܐ. ܘܳܐܬܶܝܢ ܗܘܰܘ ܘܡܶܬܟܰܬܫܺܝܢ ܥܰܡ ܚܶܣ̈ܢܶܐ ܕܩܰܪܺܝܒܺܝܢ ܠܗܽܘܢ. ܘܫܳܚܩܺܝܢ ܗܘܰܘ ܠܗܽܘܢ ܠܺܝܗܽܘ̈ܕܳܝܶܐ ܣܰܓܺܝ. ܘܠܰܐܝܠܶܝܢ ܕܥܳܪܩܺܝܢ ܗܘܰܘ ܡܶܢ ܐܽܘܪܺܫܠܶܡ: ܡܩܰܒܠܺܝܢ ܗܘܰܘ ܠܗܽܘܢ. ܘܰܡܥܰܬܕܺܝܢ ܗܘܰܘ ܠܡܰܩܪܳܒܽܘ ܥܰܡ ܝܺܣܪܳܐܶܝܠ</VERS>
      <VERS vnumber="16">ܕܒܶܝܬ ܝܺܗܽܘܕܳܐ ܕܶܝܢ ܡܰܩܒܰܝ: ܓܥܰܘ ܘܨܰܠܺܝܘ ܘܰܒܥܰܘ ܡܶܢ ܐܰܠܳܗܳܐ ܣܰܓܺܝ: ܕܢܶܗܘܶܐ ܠܗܽܘܢ ܡܥܰܕܪܳܢܳܐ. ܘܰܬܪܰܨܘ. ܘܶܐܙܰܠܘ ܥܰܠ ܚܶܣ̈ܢܶܐ ܕܰܐܕܽܘ̈ܡܳܝܶܐ</VERS>
      <VERS vnumber="17">ܘܶܐܬܟܰܬܰܫܘ ܥܰܡܗܽܘܢ ܚܰܝܠܬܳܢܳܐܺܝܬ. ܘܓܰܢܒܳܪܳܐܺܝܬ. ܘܶܐܬܡܨܺܝܘ ܚܰܝܠܗܽܘܢ ܘܰܟܒܰܫܘ ܐܶܢܽܘܢ. ܘܰܡܩܰܛܠܺܝܢ ܗܘܰܘ ܠܟܽܠܗܽܘܢ ܐܰܝܠܶܝܢ ܕܡܶܬܟܰܬܫܺܝܢ ܗܘܰܘ ܥܰܠ ܫܽܘܖ̈ܶܐ. ܘܩܰܛܶܠܘ ܐܰܝܟ ܬܰܪܬܶܝܢ ܪ̈ܶܒܘܳܢ</VERS>
      <VERS vnumber="18">ܘܰܥܪܰܩܘ ܡܶܢܗܽܘܢ ܐܰܝܟ ܬܶܫܥܳܐ ܐܰܠܦܺܝ̈ܢ. ܘܥܰܠܘ ܠܬܰܪܶܝܢ ܚܶܣܢܺܝ̈ܢ ܪܰܘܪ̈ܒܶܐ ܘܥܰܫܺܝ̈ܢܶܐ</VERS>
      <VERS vnumber="19">ܝܺܗܽܘܕܳܐ ܕܶܝܢ ܡܰܩܒܰܝ: ܐܳܙܶܠ ܗܘܳܐ ܠܕܽܘܟܝ̈ܳܬܳܐ ܐܰܝܠܶܝܢ ܕܳܐܠܨ̈ܳܢ. ܘܰܫܒܰܩ ܠܫܶܡܥܽܘܢ ܘܰܠܝܰܘܣܶܦ ܘܰܠܙܰܟܰܝ ܘܰܠܣܰܓܺܝ̈ܐܶܐ ܕܥܰܡܶܗ. ܖܢܶܬܒܽܘܢ ܘܢܶܬܟܰܬܫܽܘܢ ܥܰܡ ܚܶܣ̈ܢܶܐ. ܘܢܶܫܒܽܘܢ ܐܶܢܽܘܢ</VERS>
      <VERS vnumber="20">ܡܶܢ ܒܳܬܰܪ ܕܫܰܢܺܝ ܡܶܢ ܬܰܡܳܢ ܡܰܩܒܰܝ: ܐ̱ܢܳܫ̈ܳܐ ܡܶܢ ܐܰܝܠܶܝܢ ܕܺܐܝܬ ܗܘܳܐ ܥܰܡ ܫܶܡܥܽܘܢ ܪܚܶܡܘ ܟܶܣܦܳܐ. ܘܶܐܫܬܚܶܕܘ ܡܶܢ ܐܰܝܠܶܝܢ ܕܺܐܝܬ ܗܘܰܘ ܒܚܶܣ̈ܢܶܐ: ܘܰܢܣܰܒܘ ܡܶܢܗܽܘܢ ܫܒܰܥ ܪ̈ܶܒܘܳܢ ܕܟܶܣܦܳܐ. ܘܰܫܒܰܩܘ ܠܰܐ̱ܢܳܫܺܝ̈ܢ ܡܶܢܗܽܘܢ ܕܢܶܥܪܩܽܘܢ</VERS>
      <VERS vnumber="21">ܘܟܰܕ݂ ܐܶܬ݂ܓܰܠܝܰܬ݂ ܨܒܽܘܬܳܐ ܠܡܰܩܒܰܝ: ܟܰܢܶܫ ܠܰܡܕܰܒܪ̈ܳܢܰܘܗܝ ܕܥܰܡܳܐ: ܘܟܰܘܶܢ ܐܶܢܽܘܢ: ܐܰܟܡܰܢ ܕܰܒܟܶܣܦܳܐ ܙܒܶܢܘ ܠܰܐܚܰܝ̈ܗܽܘܢ. ܘܰܫܒܰܩܘ ܠܰܒܥܶܠܕܒܳܒܰܝ̈ܗܽܘܢ</VERS>
      <VERS vnumber="22">ܘܰܠܗܳܢܽܘܢ ܕܰܗܘܰܘ ܡܰܫܠܡܳܢ̈ܶܐ ܩܰܛܶܠ ܐܶܢܽܘܢ. ܘܰܠܚܶܣ̈ܢܶܐ ܡܣܰܪܗܒܳܐܺܝܬ ܟܒܰܫ ܐܶܢܽܘܢ</VERS>
      <VERS vnumber="23">ܟܰܕ݂ ܐܺܝܬܰܘܗܝ ܗܘܳܐ ܒܐ̱ܢܳܫ̈ܳܐ ܙܥܽܘܖ̈ܶܐ. ܘܩܰܛܶܠ ܒܰܬܖ̈ܰܝܗܽܘܢ ܚܶܣ̈ܢܶܐ: ܝܰܬܺܝܪ ܡܶܢ ܬܰܪܬܶܝܢ ܪ̈ܶܒܘܳܢ</VERS>
      <VERS vnumber="24">ܛܺܝܡܳܬܶܐܘܳܣ ܕܶܝܢ ܗܰܘ ܕܶܐܙܕܟܺܝ ܗܘܳܐ ܡܶܢ ܝܺܗܽܘ̈ܕܳܝܶܐ ܒܰܙܒܰܢܬܳܐ ܩܰܕܡܳܝܬܳܐ. ܟܰܢܶܫ ܠܶܗ ܚܰܝܠܳܐ ܢܽܘܟܪܳܝܳܐ ܣܰܓܺܝܐܳܐ ܘܥܰܫܺܝܢܳܐ: ܘܰܠܚܰܝ̈ܠܬܳܢܶܐ ܕܰܐܣܝܰܐ ܘܰܠܦܰܪ̈ܳܫܶܐ ܣܰܓܺܝ̈ܐܶܐ: ܘܶܐܬܳܐ ܗܘܳܐ ܠܽܐܘܪܺܫܠܶܡ. ܘܡܶܬܚܰܫܰܒ ܗܘܳܐ ܕܢܰܚܪܒܺܝܗ̇ ܠܺܝܗܽܘܕܳܐ: ܘܢܶܫܒܶܐ ܠܟܽܠ ܕܺܐܝܬ ܒܳܗ̇</VERS>
      <VERS vnumber="25">ܕܒܶܝܬ ܡܰܩܒܰܝ ܕܶܝܢ ܟܰܕ݂ ܫܡܰܥܘ ܗܘܰܘ ܕܰܩܪܶܒ ܠܡܶܐܬܳܐ: ܝܰܗܒܘ ܢܰܦܫܗܽܘܢ ܒܰܓܥܳܬܳܐ ܘܒܰܨܠܽܘܬܳܐ ܩܕܳܡ ܐܰܠܳܗܳܐ. ܟܰܕ݂ ܪܡܶܐ ܥܰܦܪܳܐ ܥܰܠ ܪ̈ܺܝܫܰܝܗܽܘܢ: ܘܰܡܚܶܝܢ ܣܰܩ̈ܶܐ ܒܚܰܨܰܝ̈ܗܽܘܢ</VERS>
      <VERS vnumber="26">ܘܰܫܕܰܘ ܢܰܦܫܗܽܘܢ ܩܕܳܡ ܡܰܕܒܚܳܐ. ܘܒܳܥܶܝܢ ܗܘܰܘ ܡܶܢ ܡܳܪܝܳܐ ܕܢܶܬܪܰܥܶܐ ܠܗܽܘܢ ܘܢܶܗܘܶܐ ܠܗܽܘܢ ܡܥܰܕܪܳܢܳܐ. ܘܢܶܬܟܰܬܰܫ ܥܰܡ ܒܶܥܠܕܒܳܒܰܝ̈ܗܽܘܢ. ܘܰܢܩܽܘܡ ܠܽܘܩܒܰܠ ܣܳܢܰܐܝ̈ܗܽܘܢ. ܐܰܝܟ ܕܶܐܡܰܪ ܢܳܡܽܘܣܳܐ</VERS>
      <VERS vnumber="27">ܘܟܰܕ݂ ܫܰܠܶܡܘ ܨܠܽܘܬܗܽܘܢ ܘܒܳܥܽܘܬܗܽܘܢ: ܢܣܰܒܘ ܙܰܝܢܗܽܘܢ. ܘܳܐܙܺܠܝܢ ܗܘܰܘ ܥܠܰܝܗܽܘܢ ܬܟܺܝܠܳܐܺܝܬ. ܘܟܰܕ݂ ܡܰܛܺܝܘ ܠܘܳܬ݂ ܩܪܳܒܳܐ: ܫܠܺܝܘ ܘܰܗܘܰܘ ܠܘܳܬ݂ ܢܰܦܫܗܽܘܢ</VERS>
      <VERS vnumber="28">ܘܟܰܕ݂ ܣܠܶܩ ܝܰܘܡܳܐ ܘܰܕܢܰܚ ܫܶܡܫܳܐ: ܫܰܪܺܝܘ ܬܖ̈ܰܝܗܽܘܢ ܓܰܒ̈ܶܐ ܠܡܰܩܪܳܒܽܘ: ܗܳܠܶܝܢ ܟܰܕ݂ ܬܟܺܝܠܺܝܢ ܥܰܠ ܡܳܪܝܳܐ ܐܰܠܳܗܳܐ: ܕܥܳܒܶܕ ܠܗܽܘܢ ܙܳܟܽܘܬܳܐ ܘܦܽܘܪܩܳܢܳܐ: ܘܗܳܢܽܘܢ ܥܰܠ ܡܕܰܒܪ̈ܳܢܶܐ ܕܚܰܝܠܗܽܘܢ</VERS>
      <VERS vnumber="29">ܘܟܰܕ݂ ܗܘܳܐ ܩܪܳܒܳܐ ܪܰܒܳܐ ܘܥܰܫܺܝܢܳܐ: ܐܶܬܚܙܺܝܘ ܠܰܒܥܶܠܕܒܳܒܰܝ̈ܗܽܘܢ ܡܶܢ ܫܡܰܝܳܐ: ܚܰܡܫܳܐ ܖ̈ܰܟܳܒܺܝܢ ܕܝܳܐܺܝܢ ܘܰܫܒܺܝܚܺܝܢ: ܘܰܡܦܰܓܕܺܝܢ ܖ̈ܰܟܫܰܝܗܽܘܢ ܒܕܰܗܒܳܐ. ܟܰܕ݂ ܡܥܰܕܪܺܝܢ ܠܺܝܗܽܘ̈ܕܳܝܶܐ</VERS>
      <VERS vnumber="30">ܘܠܺܝܗܽܘܕܳܐ ܡܰܩܒܰܝ ܐܰܚܕܽܘܗܝ ܒܰܝܢܳܬܗܽܘܢ: ܘܰܡܛܰܠܠܺܝܢ ܗܘܰܘ ܥܠܰܘܗܝ ܒܟܶܢܦܳܐ ܕܙܰܝܢܗܽܘܢ: ܘܰܡܢܰܛܪܺܝܢ ܗܘܰܘ ܠܶܗ ܡܶܢ ܟܽܠ ܡܚܽܘܬܳܐ. ܘܰܒܥܶܠܕܒܳܒܰܝ̈ܗܽܘܢ ܫܳܕܶܝܢ ܗܘܰܘ ܓܶܐܖ̈ܶܐ ܘܢܰܝܙ̈ܟܶܐ. ܘܟܰܕ݂ ܚܙܰܘ ܗܳܠܶܝܢ: ܓܗܰܪ̈ܝ ܥܰܝܢܰܝ̈ܗܽܘܢ: ܘܶܐܫܬܪܺܝ ܟܽܠܶܗ ܚܰܝܠܗܽܘܢ</VERS>
      <VERS vnumber="31">ܘܩܰܛܶܠܘ ܡܶܢܗܽܘܢ ܪ̈ܶܓܠܳܝܶܐ ܥܶܣܪܺܝܢ ܐܰܠܦܺܝ̈ܢ ܘܦܶܠܓܶܗ: ܘܦܰܪ̈ܳܫܶܐ ܫܶܬܡܳܐܐ</VERS>
      <VERS vnumber="32">ܘܛܺܝܡܳܬܶܐܘܳܣ ܕܶܝܢ ܥܪܰܩ ܠܚܶܣܢܳܐ ܕܡܶܬܩܪܶܐ ܓܙܳܪܳܐ. ܕܰܩܫܶܐ ܗܘܳܐ ܘܥܰܫܺܝܢ ܣܰܓܺܝ: ܕܺܐܝܬܰܘܗܝ ܗܘܳܐ ܒܶܝܬ ܚܒܽܘܫܝܳܐ ܕܟܶܪܶܐܳܘܣ: ܗܰܘ ܕܰܗܘܳܐ ܗܘܳܐ ܬܰܡܳܢ ܡܶܢ ܩܕܺܝܡ ܪܺܝܫܳܐ ܘܰܡܕܰܒܪܳܢܳܐ</VERS>
      <VERS vnumber="33">ܕܒܶܝܬ ܡܰܩܒܰܝ ܕܶܝܢ: ܬܟܺܝܠܳܐܺܝܬ ܝܺܬܶܒܘ ܥܠܰܘܗܝ ܥܰܠ ܚܶܣܢܳܐ ܐܰܪܒܥܳܐ ܝܰܘ̈ܡܺܝܢ</VERS>
      <VERS vnumber="34">ܘܰܐܝܠܶܝܢ ܕܝܳܬܒܺܝܢ ܗܘܰܘ ܒܶܗ: ܡܶܛܽܠ ܕܰܬܟܺܝܠܺܝܢ ܗܘܰܘ ܥܰܠ ܥܽܘܫܢܶܗ ܘܥܰܠ ܡܶܪܕܶܗ: ܪܰܘܪܒܳܐܺܝܬ ܡܨܰܥܪܺܝܢ ܗܘܰܘ ܘܰܡܓܰܕܦܺܝܢ ܥܰܠ ܕܒܶܝܬ ܝܺܗܽܘܕܳܐ ܡܰܩܒܳܝ. ܘܳܐܡܪܺܝܢ ܗܘܰܘ ܠܗܽܘܢ ܡ̈ܶܠܶܐ ܛܰܡ̈ܐܳܬܳܐ ܘܰܢܕܺܝ̈ܕܳܬܳܐ</VERS>
      <VERS vnumber="35">ܘܟܰܕ݂ ܩܰܪܺܝܒ ܕܶܝܢ ܕܢܶܢܗܰܪ ܒܝܰܘܡܳܐ ܕܚܰܡܫܳܐ: ܥܶܣܪܺܝܢ ܥܠܰܝ̈ܡܺܝܢ ܡܶܢ ܐܰܝܠܶܝܢ ܕܺܐܝܬ ܗܘܰܘ ܥܰܡ ܡܰܩܒܰܝ: ܠܒܶܫܘ ܛܢܳܢܳܐ: ܘܶܐܓܰܘܙܰܠܘ ܒܚܶܡܬܳܐ ܡܶܛܽܠ ܓܽܘܕܳܦܗܽܘܢ. ܘܰܪܗܶܛܘ ܥܰܠ ܚܶܣܢܳܐ. ܘܫܳܘܪܺܝܢ ܗܘܰܘ ܓܰܢܒܳܪܳܐܺܝܬ ܐܰܝܟ ܚܰܝ̈ܘܳܬܳܐ ܚܶܡܬܳܢܳܝ̈ܳܬܳܐ. ܘܰܠܟܽܠ ܕܢܳܦܶܠ ܗܘܳܐ ܠܗܽܘܢ ܡܩܰܛܠܺܝܢ ܗܘܰܘ ܠܶܗ</VERS>
      <VERS vnumber="36">ܘܰܐ̱ܚܪ̈ܳܢܶܐ ܬܽܘܒ ܫܘܰܪܘ ܘܰܣܠܶܩܘ: ܘܠܰܐܝܠܶܝܢ ܕܺܐܝܬ ܗܘܳܐ ܒܡܰܓ̈ܕܠܶܐ ܡܰܘܩܕܺܝܢ ܗܘܰܘ ܠܗܽܘܢ ܠܰܡܓܰܕܦܳܢ̈ܶܐ ܟܰܕ݂ ܚܰܝ݂ܺܝ݂ܢ. ܘܰܐ̱ܚܪ̈ܳܢܶܐ ܕܶܝܢ ܬܰܪ̈ܥܶܐ ܡܬܰܒܪܺܝܢ ܗܘܰܘ. ܘܗܳܟܰܢܳܐ ܥ̣ܰܠܘ ܠܰܡܕܺܝܢܬܳܐ ܘܟܰܒܫܽܘܗ̇</VERS>
      <VERS vnumber="37">ܘܰܠܛܺܝܡܳܬܶܐܘܳܣ ܐܶܫܟܚܽܘܗܝ ܟܰܕ݂ ܡܛܰܫܰܝ ܗܘܳܐ ܒܓܽܘܒܳܐ ܚܰܕ݂: ܘܩܰܛܠܽܘܗܝ ܬܰܡܳܢ. ܘܠܰܐܚܽܘܗܝ ܟܶܪܶܐܘܳܣ ܘܠܰܐܦܳܠܳܘܢܺܝܳܘܣ ܥܰܡܶܗ</VERS>
      <VERS vnumber="38">ܘܟܰܕ݂ ܥܒܰܕ݂ܘ ܗܳܠܶܝܢ: ܒܬܶܫܒ̈ܚܳܬܳܐ ܘܰܒܬܰܘܕ̈ܝܳܬܳܐ ܡܒܰܪܟܺܝܢ ܗܘܰܘ ܠܰܐܠܳܗܳܐ: ܘܝܰܗܒ ܠܶܗ ܙܳܟܽܘܬܳܐ.</VERS>
    </CHAPTER>
    <CHAPTER cnumber="11">
      <VERS vnumber="1">ܡܶܢ ܒܳܬܰܪ ܩܰܠܺܝܠ ܙܰܒܢܳܐ: ܠܽܘܣܺܝܳܘܣ ܐܶܦܶܛܪܽܘܦܶܗ ܕܡܰܠܟܳܐ ܘܒܰܪ ܓܶܢܣܶܗ: ܟܰܕ ܫܡܰܥ ܒܟܽܠܡܶܕܶܡ ܕܰܗܘܳܐ: ܐܶܬ݂ܚܰܡܰܬ݂ ܘܶܐܬ݂ܡܰܪܡܰܪ ܣܰܓܺܝ</VERS>
      <VERS vnumber="2">ܘܟܰܢܶܫ ܝܰܬܺܝܪ ܡܶܢ ܬܡܳܢܺܝܢ ܐܰܠܦܺܝ̈ܢ ܚܰܝܠܳܐ: ܘܦܰܪ̈ܳܫܶܐ ܣܰܓܺܝ̈ܐܶܐ: ܘܶܐܬܳܐ ܗܘܳܐ ܥܰܠ ܝܺܗܽܘ̈ܕܳܝܶܐ. ܘܡܶܬܚܰܫܰܒ ܗܘܳܐ ܕܠܰܡܕܺܝܢܬܳܐ ܢܶܥܒܕܺܝܗ̇ ܒܶܝܬ ܡܰܥܡܪܳܐ ܠܥܰܡ̈ܡܶܐ</VERS>
      <VERS vnumber="3">ܘܰܠܗܰܝܟܠܳܐ ܢܶܥܒܕܺܝܘܗܝ ܕܓܰܒ̈ܝܳܬܳܐ ܕܟܶܣܦܳܐ ܐܰܝܟ ܫܰܪܟܳܐ ܕܒܶܝܬ ܦܬܰܟܖ̈ܶܐ. ܘܰܠܪܰܒܽܘܬ݂ ܟܳܗܢܽܘܬܳܐ ܢܶܫܪܶܐ ܘܰܢܒܰܛܶܠ</VERS>
      <VERS vnumber="4">ܘܠܳܐ ܐܶܬܕܰܟܪ ܘܣܳܡ ܩܕܳܡ ܥܰܝܢܰܘ̈ܗܝ: ܪܰܒܽܘܬܶܗ ܘܕܺܝܢܶܗ ܕܰܐܠܳܗܳܐ. ܐܶܠܳܐ ܡܶܫܬܰܥܠܶܐ ܗܘܳܐ ܘܡܶܬܬܪܺܝܡ. ܘܰܬܟܺܝܠ ܗܘܳܐ ܥܰܠ ܪ̈ܶܒܘܳܬܳܐ ܕܚܰܝܠܶܗ: ܘܰܐܠ̈ܦܶܐ ܕܦܰܪ̈ܳܫܰܘܗܝ: ܘܥܰܠ ܦܺܝܠܰܘ̈ܗܝ</VERS>
      <VERS vnumber="5">ܘܥ̣ܰܠ ܝܺܗܽܘܕܳܐ: ܘܶܐܬܩܰܪܰܒ ܥܰܠ ܓܶܢܒ ܒܶܝܬ ܫܽܘܖ̈ܶܐ. ܘܰܫܪܳܐ ܥܰܠ ܩܪܺܝܬܳܐ ܚܕܳܐ ܪܰܒܬܳܐ: ܕܪܰܚܺܝܩܳܐ ܗܘܳܬ݂ ܡܶܢ ܐܽܘܪܺܫܠܶܡ: ܐܰܝܟ ܪܶܒܽܘ ܘܚܰܡܫܳܐ ܐܶܣܛܕܰܘ̈ܢ. ܘܫܰܪܺܝ ܗܘܳܐ ܠܡܶܐܠܰܨ</VERS>
      <VERS vnumber="6">ܘܟܰܕ݂ ܫܡܰܥ ܕܒܶܝܬ ܡܰܩܒܰܝ ܕܫܰܪܺܝ ܗܘܳܐ ܒܳܐܶܙ ܘܫܳܒܶܐ ܚܶܣ̈ܢܶܐ: ܒܒܰܟܳܬܳܐ ܘܰܒܕܶܡ̈ܥܶܐ ܒܳܥܶܝܢ ܗܘܰܘ ܡܶܢ ܡܳܪܝܳܐ: ܕܰܢܫܰܕܰܪ ܡܰܠܰܐܟܳܐ ܛܳܒܳܐ ܠܦܽܘܪܩܳܢܶܗ ܕܺܝܣܪܳܐܶܝܠ</VERS>
      <VERS vnumber="7">ܘܰܢܣܰܒ ܠܽܘܩܕܰܡ ܗܽܘ ܡܰܩܒܰܝ ܙܰܝܢܶܗ: ܘܓܰܪܶܓ ܘܠܰܒܶܒ ܐܳܦ ܠܚܰܒܖ̈ܰܘܗܝ ܕܰܢܥܰܕܪܽܘܢ ܠܰܐܚܰܝ̈ܗܽܘܢ ܕܰܪܡܶܝܢ ܒܽܐܘܠܨܳܢܳܐ ܕܰܒܥܶܠܕܒܳܒ̈ܶܐ. ܘܰܐܟܚܕܳܐ ܟܽܠܗܽܘܢ ܠܒܺܝܒܳܐܺܝܬ ܐܳܙܺܠܝܢ ܗܘܰܘ</VERS>
      <VERS vnumber="8">ܘܟܰܕ݂ ܥܕܰܟܺܝܠ ܥܰܠ ܓܶܢܒ ܐܽܘܪܺܫܠܶܡ ܗܘܰܘ: ܐܶܬܚܙܺܝ ܠܗܽܘܢ ܡܕܰܒܪܳܢܗܽܘܢ ܒܰܠܒܽܘܫܳܐ ܚܶܘܳܪܳܐ: ܟܰܕ݂ ܪܟܺܝܒ ܥܰܠ ܣܽܘܣܝܳܐ: ܘܡܰܠܒܰܫ ܒܙܰܝܢܳܐ ܕܕܰܗܒܳܐ. ܘܰܒܙܰܝܢܶܗ ܡܰܒܪܶܩ ܗܘܳܐ ܘܰܡܢܺܝܦ ܨܶܐܕܰܝܗܽܘܢ</VERS>
      <VERS vnumber="9">ܘܒܰܪ ܫܳܥܬܶܗ ܟܽܠܗܽܘܢ ܐܰܪܺܝܡܘ ܩܳܠܗܽܘܢ. ܘܒܰܪܶܟܘ ܠܰܐܠܳܗܳܐ ܕܰܫܡܰܝܳܐ ܡܪܰܚܡܳܢܳܐ. ܘܶܐܫܬܰܪܰܪܘ ܘܶܐܬܚܰܝܰܠܘ ܒܢܰܦ̈ܫܳܬܗܽܘܢ. ܕܠܳܐ ܗܘܳܐ ܒܰܠܚܽܘܕ ܠܰܒܢܰܝ̈ܢܳܫܳܐ ܢܶܗܓܡܽܘܢ: ܐܶܠܳܐ ܐܳܦ ܠܚܰܝ̈ܘܳܬܳܐ ܒܰܥܪܺܝܪ̈ܳܝܳܬܳܐ. ܘܰܠܫܽܘܖ̈ܶܐ ܕܦܰܪܙܠܳܐ ܢܶܣܚܦܽܘܢ</VERS>
      <VERS vnumber="10">ܘܳܐܙܺܠܝܢ ܗܘܰܘ ܬܟܺܝܠܳܐܺܝܬ. ܟܰܕ݂ ܡܗܰܝܡܢܺܝܢ ܕܗܳܘܶܐ ܠܗܽܘܢ ܐܰܠܗܳܐ ܡܪܰܚܡܳܢܳܐ ܘܡܰܥܰܕܪܳܢܳܐ</VERS>
      <VERS vnumber="11">ܘܰܪܗܶܛܘ ܐܰܝܟ ܐܰܪ̈ܝܰܘܳܬܳܐ ܥܰܠ ܒܥܶܠܕܒܳܒܰܝ̈ܗܽܘܢ. ܘܰܐܪܡܺܝܘ ܡܶܢܗܽܘܢ ܐܰܝܟ ܚܕܰܥܣܰܪ ܐܰܠܦܺܝ̈ܢ: ܘܦܰܪ̈ܳܫܶܐ ܐܳܠܶܦ ܘܫܶܬܡܳܐܐ. ܘܫܰܪܟܳܐ ܕܰܐ̱ܚܪ̈ܳܢܶܐ ܥܪܰܩܘ</VERS>
      <VERS vnumber="12">ܣܰܓܺܝ̈ܐܶܐ ܕܶܝܢ ܡܶܢܗܽܘܢ ܟܰܕ݂ ܡܡܰܚܶܝܢ ܥܪܰܩܘ ܥܰܪܛܶܠ. ܐܳܦ ܗܽܘ ܕܶܝܢ ܠܽܘܣܺܝܳܘܣ: ܒܒܶܗܬܬܳܐ ܣܰܓܺܝܐܬܳܐ ܟܰܕ݂ ܥܳܪܶܩ ܐܶܬܦܰܠܰܛ</VERS>
      <VERS vnumber="13">ܘܟܰܕ݂ ܗܘܳܐ ܕܶܝܢ ܠܽܘܣܺܝܳܘܣ ܠܘܳܬ݂ ܗܰܘܢܶܗ: ܪܳܢܶܐ ܒܡܶܕܶܡ ܕܓܰܕܫܶܗ: ܘܶܐܬܪܰܥܺܝ ܘܶܐܡܰܪ: ܕܠܳܐ ܡܶܙܕܟܶܝܢ ܥܶܒܪ̈ܳܝܶܐ. ܡܶܛܽܠ ܕܰܐܠܳܗܳܐ ܬܰܩܺܝܦܳܐ ܒܥܽܘܕܪܳܢܗܽܘܢ. ܘܫܰܕܰܪ ܗܘܳܐ ܨܶܐܕܰܝܗܽܘܢ</VERS>
      <VERS vnumber="14">ܘܒܳܥܶܐ ܗܘܳܐ ܕܢܶܥܒܶܕ݂ ܥܰܡܗܽܘܢ ܪܳܚܡܽܘܬܳܐ. ܘܳܐܡܰܪ ܗܘܳܐ ܕܳܐܦ ܠܡܰܠܟܳܐ ܢܶܐܠܽܘܨ ܕܢܶܗܘܶܐ ܠܗܽܘܢ ܪܳܚܡܳܐ</VERS>
      <VERS vnumber="15">ܘܶܐܬܪܡܺܝ ܡܰܩܒܰܝ ܠܟܽܠܡܶܕܶܡ ܕܰܒܥܳܐ ܠܽܘܣܺܝܳܘܣ. ܡܶܛܽܠ ܕܰܨܒܳܐ ܕܰܐܝܠܶܝܢ ܕܰܡܥܰܕܪ̈ܳܢ ܗܶܢܶܝܢ ܢܶܗܘܶܝ̈ܢ. ܘܟܽܠܡܶܕܶܡ ܕܰܟܬܰܒ ܘܫܰܕܰܪ ܡܰܩܒܰܝ ܠܠܽܘܣܺܝܳܘܣ ܥܰܠ ܝܺܗܽܘ̈ܕܳܝܶܐ ܫܒܰܩ ܠܗܽܘܢ ܡܰܠܟܳܐ</VERS>
      <VERS vnumber="16">ܐܺܝܬܰܝܗܶܝܢ ܗܘܰܝ̈ ܕܶܝܢ ܐܶܓܪ̈ܳܬܳܐ ܕܰܟܬܰܒ ܠܽܘܣܺܝܳܘܣ ܠܺܝܗܽܘ̈ܕܳܝܶܐ ܗܳܟܰܢܳܐ. ܠܽܘܣܺܝܳܘܣ ܠܟܶܢܫܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="17">ܝܽܘܚܰܢܳܢ ܘܰܐܒܫܳܠܽܘܡ ܕܶܐܫܬܰܕܰܪܘ ܡܶܢ ܨܶܐܕܰܝܟܽܘܢ ܝܰܗܒܘ ܐܶܓܪ̈ܳܬܳܐ. ܘܒܳܥܶܝܢ ܗܘܰܘ ܥܰܠ ܡܶܕܶܡ ܕܰܟܬܺܝܒ ܒܗܶܝܢ</VERS>
      <VERS vnumber="18">ܘܡܶܕܶܡ ܕܡܶܬܒܥܶܐ ܗܘܳܐ ܕܶܐܩܰܪܶܒ ܘܺܐܡܰܪ ܠܡܰܠܟܳܐ. ܐܶܡܪܶܬ݂. ܘܡܶܕܶܡ ܕܙܳܕܶܩ ܗܘܳܐ ܕܢܶܫܒܽܘܩ ܫܒܰܩ</VERS>
      <VERS vnumber="19">ܐܶܢ ܗܽܘ ܗܳܟܺܝܠ ܕܬܶܛܪܽܘܢ ܪܳܚܡܽܘܬܳܐ ܕܥܰܡܰܢ: ܐܶܗܘܶܐ ܠܟܽܘܢ ܥܶܠܬܳܐ ܕܟܽܠܗܶܝܢ ܛܳܒ̈ܳܬܳܐ</VERS>
      <VERS vnumber="20">ܘܥܰܠ ܗܳܠܶܝܢ ܕܶܝܢ ܕܰܫܠܰܚܬܽܘܢ: ܗܳܐ ܟܶܬ݂ܒܶܬ݂ ܘܫܰܕܪܰܬ݂: ܕܟܽܠܡܶܕܶܡ ܢܶܗܘܶܐ ܠܟܽܘܢ ܐܰܝܟ ܕܨܳܒܶܝܬܽܘܢ</VERS>
      <VERS vnumber="21">ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܡܳܢܶܐ: ܒܰܐܪܒܥܳܐ ܘܥܶܣܪܺܝܢ ܒܬܶܫܪܺܝ ܐ̱ܚܪܳܝ</VERS>
      <VERS vnumber="22">ܐܶܬ݂ܳܬ݂ ܐܶܓܰܪܬܶܗ ܕܡܰܠܟܳܐ ܕܰܟܬܺܝܒܳܐ ܗܳܟܰܢܳܐ. ܐܰܢܛܝܰܟܳܘܣ ܡܰܠܟܳܐ ܠܠܽܘܣܺܝܳܘܣ ܐܳܚܝ: ܫܠܳܡ</VERS>
      <VERS vnumber="23">ܡܶܛܽܠ ܕܶܐܫܬܰܢܺܝ ܐܳܒܝ ܠܰܐܠܳܗ̈ܶܐ: ܨܳܒܶܐ ܐ̱ܢܳܐ ܕܶܝܢ ܕܬܶܗܘܶܐ ܡܰܠܟܽܘܬܰܢ ܕܠܳܐ ܫܓܽܘܫܝܳܐ: ܡܶܛܽܠܗܳܢܳܐ ܟܶܬܒܶܬ݂ ܥܰܠ ܝܰܨܺܝܦܽܘܬܳܐ ܕܺܝܗܽܘ̈ܕܳܝܶܐ</VERS>
      <VERS vnumber="24">ܡܶܛܽܠ ܕܰܫܡܰܥܢ ܥܠܰܝܗܽܘܢ ܕܠܳܐ ܨܒܽܘ ܕܢܶܬܪܡܽܘܢ ܠܪܶܥܝܳܢܶܗ ܕܳܐܒܝ ܠܚܰܢܦܽܘܬܳܐ. ܐܶܠܳܐ ܒܢܳܡܽܘܣܰܝ̈ܗܽܘܢ ܨܳܒܶܝܢ ܕܰܢܩܰܘܽܘܢ. ܘܡܶܛܽܠܗܳܢܳܐ ܡܦܺܝܣܺܝܢ: ܕܢܶܫܒܩܽܘܢ ܠܗܽܘܢ ܢܳܡܽܘܣܰܝ̈ܗܽܘܢ</VERS>
      <VERS vnumber="25">ܐܳܦ ܚܢܰܢ ܨܒܰܝܢ ܕܢܶܗܘܶܐ ܗܳܢܳܐ ܥܰܡܳܐ ܕܠܳܐ ܫܓܽܘܫܝܳܐ. ܘܰܕܠܳܐ ܕܶܚܠܬܳܐ. ܘܢܶܬܺܝܗܶܒ ܠܗܽܘܢ ܗܰܝܟܠܗܽܘܢ ܘܢܶܬܕܰܒܪܽܘܢ ܘܰܢܗܰܠܟܽܘܢ ܐܰܝܟ ܢܳܡܽܘ̈ܣܶܐ ܘܰܥܝܳܕ̈ܶܐ ܕܰܐܒܳܗܰܝ̈ܗܽܘܢ</VERS>
      <VERS vnumber="26">ܫܰܦܺܝܪ ܗܳܟܺܝܠ ܥܳܒܶܕ݂ ܐܰܢ̱ܬ. ܐܶܢ ܬܫܰܕܰܪ ܠܘܳܬ݂ܗܽܘܢ ܘܬܶܬܶܠ ܠܗܽܘܢ ܝܰܡܺܝܢܳܐ: ܕܟܰܕ ܢܶܚܙܽܘܢ ܪܶܥܝܳܢܰܢ ܕܰܠܘܳܬܗܽܘܢ: ܚܰܕܝܳܐܺܝܬ ܘܢܺܝܚܳܐܺܝܬ ܢܶܗܘܽܘܢ ܒܟܽܠ ܥܒܳܕܰܝ̈ܗܽܘܢ</VERS>
      <VERS vnumber="27">ܘܰܠܘܳܬ݂ ܥܰܡܳܐ ܕܺܝܗܽܘܕܳܝ̈ܶܐ: ܟܬܺܝܒܳܐ ܗܘܳܬ݂ ܐܶܓܰܪܬܳܐ ܕܡܰܠܟܳܐ ܗܳܟܰܢܳܐ. ܐܰܢܛܝܰܟܳܘܣ ܡܰܠܟܳܐ: ܠܣܳܒ̈ܶܐ ܕܺܝܗܽܘ̈ܕܳܝܶܐ ܘܰܠܫܰܪܟܳܐ ܕܺܝܗܽܘ̈ܕܳܝܶܐ: ܫܠܳܡܳܐ</VERS>
      <VERS vnumber="28">ܘܚܽܘܠܡܳܢܳܐ ܢܶܗܘܶܐ ܐܰܝܟ ܡܳܐ ܕܨܶܒܶܝܢܰܢ. ܐܳܦ ܚܢܰܢ ܕܶܝܢ ܚܺܝܠܡܺܝܢܰܢ</VERS>
      <VERS vnumber="29">ܐܰܘܕܰܥܢ ܕܶܝܢ ܡܶܢܶܠܐܳܘܣ ܥܠܰܝܟܽܘܢ. ܕܨܶܒܶܝܢ ܐܢ̱ܬܽܘܢ ܕܰܒܫܶܠܝܳܐ ܬܶܗܘܽܘܢ: ܒܦܽܘܠܚܳܢܰܝ̈ܟܽܘܢ ܘܒܰܥܒܳܕܰܝ̈ܟܽܘܢ. ܘܬܶܬܕܰܒܪܽܘܢ ܒܢܳܡܽܘܣܰܝ̈ܟܽܘܢ</VERS>
      <VERS vnumber="30">ܐܳܦ ܚܢܰܢ ܝܗܰܒܢ ܝܰܡܺܝܢܳܐ: ܘܰܫܒܰܩܢ ܣܰܟ̈ܠܘܳܬܳܐ: ܥܕܰܡܳܐ ܠܫܽܘܠܳܡܶܗ ܕܢܺܝܣܳܢ ܝܰܪܚܳܐ</VERS>
      <VERS vnumber="31">ܢܶܗܘܽܘܢ ܗܳܟܺܝܠ ܝܺܗܽܘ̈ܕܳܝܶܐ ܡܗܰܠܟܺܝܢ ܒܢܳܡܽܘܣܰܝ̈ܗܽܘܢ ܐܰܝܟ ܕܡܶܢ ܩܕܺܝܡ. ܠܳܐ ܢܰܗܰܪ ܠܚܰܕ݂ ܡܶܢܗܽܘܢ ܥܰܠ ܟܽܠ ܨܒܽܘ ܕܺܐܝܬ</VERS>
      <VERS vnumber="32">ܫܰܕܪܶܬ݂ ܕܶܝܢ ܠܡܶܢܶܠܰܐܳܘܣ ܕܢܰܘܕܰܥܟܽܘܢ ܗܶܢܶܝܢ ܗܳܠܶܝܢ</VERS>
      <VERS vnumber="33">ܗܘܰܝܬܽܘܢ ܚܠܺܝܡܺܝܢ. ܒܰܫܢܰܬ݂ ܡܳܐܐ ܘܰܐܪܒܥܺܝܢ ܘܰܬܡܶܢܶܐ: ܒܚܰܡܫܰܥܶܣܪܳܐ ܒܢܺܝܣܳܢ</VERS>
      <VERS vnumber="34">ܫܰܕܰܪܘ ܐܳܦ ܪ̈ܽܗܘܡܳܝܶܐ ܐܶܓܰܪܬܳܐ ܠܘܳܬ ܝܺܗܽܘ̈ܕܳܝܶܐ ܕܰܟܬܺܝܒܳܐ ܗܳܟܰܢܳܐ. ܩܘܝܢܛܘܣ ܡܰܡܝܳܘܣ ܘܛܺܛܽܘܣ ܡܰܢܺܝܠܺܝܘܳܣ ܣܳܒ̈ܶܐ ܕܪ̈ܽܗܘܡܳܝܶܐ: ܠܟܶܢܫܳܐ ܕܺܝܗܽܘ̈ܕܳܝܶܐ: ܫܠܳܡ</VERS>
      <VERS vnumber="35">ܥܰܠ ܟܽܠܡܶܕܶܡ ܕܰܫܒܰܩ ܠܟܽܘܢ ܠܘܣܝܘܣ ܒܰܪ ܓܶܢܣܶܗ ܕܡܰܠܟܳܐ: ܐܳܦ ܚܢܰܢ ܡܶܨܛܒܶܝܢܰܢ</VERS>
      <VERS vnumber="36">ܘܥܰܠ ܟܽܠܡܶܕܶܡ ܬܽܘܒ ܕܶܐܡܰܪ ܡܰܠܟܳܐ ܥܠܰܝܟܽܘܢ: ܫܰܕܰܪܘ ܐ̱ܢܳܫ̈ܳܐ ܕܢܶܣܬܰܥܪ̈ܳܢ ܠܟܽܘܢ ܗܳܠܶܝܢ: ܘܰܕܢܶܥܒܶܕ ܠܟܽܘܢ ܢܝܳܚܳܐ ܒܟܽܠܡܶܕܶܡ ܕܨܳܒܶܝܢ ܐܢ̱ܬܽܘܢ. ܡܶܛܽܠ ܕܗܳܐ ܒܳܥܶܝܢܰܢ ܕܢܺܐܬܶܐ ܠܰܐܢܛܝܳܟܺܝܰܐ</VERS>
      <VERS vnumber="37">ܐܶܠܳܐ ܐܶܣܬܰܪܗܰܒܘ ܗܳܟܺܝܠ ܕܰܬܫܰܕܪܽܘܢ ܠܘܳܬܰܢ ܐ̱ܢܳܫ̈ܳܐ: ܘܰܕܢܰܘܕܥܽܘܢܳܢ ܐܰܝܟܰܢܳܐ ܐܺܝܬܰܝܟܽܘܢ</VERS>
      <VERS vnumber="38">ܒܰܫܢܰܬ ܡܳܐܐ ܘܰܐܪܒܥܺܝܢ ܘܰܬܡܳܢܶܐ: ܒܚܰܡܫܰܥܶܣܪܳܐ ܒܢܺܝܣܳܢ.</VERS>
    </CHAPTER>
    <CHAPTER cnumber="12">
      <VERS vnumber="1">ܟܰܕ݂ ܗܘܰܝ̈ ܗܳܠܶܝܢ ܡ̈ܶܠܶܐ: ܫܩܰܠ ܠܽܘܣܺܝܳܘܣ ܘܶܐܙܰܠ ܠܘܳܬ݂ ܡܰܠܟܳܐ. ܘܺܝܗܽܘ̈ܕܳܝܶܐ ܐܶܬܦܢܺܝܘ ܥܰܠ ܦܽܘܠܚܳܢܗܽܘܢ ܘܰܥܒܳܕܗܽܘܢ</VERS>
      <VERS vnumber="2">ܪ̈ܺܝܫܶܐ ܕܶܝܢ ܘܰܡܕܰܒܪ̈ܳܢܶܐ ܕܺܐܝܬ ܗܘܰܘ ܒܰܐܬܖ̈ܰܘܳܬܳܐ: ܛܺܝܡܳܬܶܐܘܳܣ ܘܰܐܦܳܠܳܘܢܺܝܳܘܣ ܒܰܪ ܓܢܺܝ: ܕܝܐܪܘܢܝܡܘܣ ܘܪܡܦܘܢ ܘܢܺܝܩܳܢܳܘܪ. ܘܥܰܡܗܽܘܢ ܩܽܘܦܪ̈ܳܝܶܐ: ܠܳܐ ܫܳܒܩܺܝܢ ܗܘܰܘ ܠܗܽܘܢ ܕܢܶܫܠܽܘܢ ܘܢܶܬܬܢܺܝܚܽܘܢ</VERS>
      <VERS vnumber="3">ܒܢܰܝ̈ ܝܽܘܦܺܐ ܕܶܝܢ: ܗܳܟܰܢܳܐ ܥܒܰܕ݂ܘ ܪܽܘܫܥܳܐ ܪܰܒܳܐ. ܘܰܐܦܺܝܣܘ ܠܺܝܗܽܘ̈ܕܳܝܶܐ ܕܥܰܡܗܽܘܢ: ܕܢܶܬܒܽܘܢ ܥܰܡ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܒܩܰܪܩܽܘܖ̈ܶܐ: ܟܰܕ݂ ܠܳܐ ܐܺܝܬ ܗܘܳܐ ܠܗܽܘܢ ܚܰܕ݂ ܥܰܡ ܚܰܕ݂: ܠܳܐ ܒܥܶܠܕܒܳܒܽܘܬܳܐ. ܘܠܳܐ ܡܰܨܽܘܬܳܐ</VERS>
      <VERS vnumber="4">ܐܶܠܳܐ ܐܶܬܚܰܫܰܒܘ ܟܽܠܗܽܘܢ ܒܢܰܝ̈ ܡܕܺܝܢܬܳܐ ܐܰܟܚܕܳܐ: ܘܶܐܨܛܒܺܝܘ ܗܳܠܶܝܢ: ܐܰܝܟ ܕܗܳܐ ܠܰܡ ܫܳܠܡܳܐ ܗܽܘ ܨܳܒܶܝܢ ܗܘܰܘ ܕܢܶܥܒܕܽܘܢ. ܘܟܰܕ݂ ܠܺܝܬ ܠܗܽܘܢ ܡܣܳܡ ܒܪܶܥܝܳܢܳܐ ܡܶܕܶܡ: ܣܠܶܩܘ ܘܺܝܬܶܒܘ. ܘܥ̣ܰܠܘ ܘܰܛܒܰܥܘ ܐܶܢܽܘܢ ܒܓܰܘ ܝܰܡܳܐ ܐܰܝܟ ܡܰܐܬܶܝܢ ܢܰܦ̈ܫܳܢ</VERS>
      <VERS vnumber="5">ܘܟܰܕ݂ ܫܡܰܥ ܝܺܗܽܘܕܳܐ ܒܺܝܫܬܳܐ ܘܪܽܘܫܥܳܐ ܕܰܗܘܳܐ ܒܰܒܢܰܝ̈ ܥܰܡܶܗ: ܦܩܰܕ݂ ܠܐ̱ܢܳܫ̈ܳܐ ܕܥܰܡܶܗ</VERS>
      <VERS vnumber="6">ܘܨܰܠܺܝ ܘܰܓܥܳܐ ܠܘܳܬ݂ ܐܰܠܳܗܳܐ ܕܰܝܳܢܳܐ ܕܩܽܘܫܬܳܐ: ܘܶܐܬܳܐ ܥܰܠ ܩܳܛܽܘ̈ܠܶܐ ܕܰܐܚܰܝ̈ܗܽܘܢ. ܘܠܰܠܡܺܐܢܗܽܘܢ ܐܰܘܩܶܕ ܒܠܺܠܝܳܐ. ܥܰܡ ܐܶܠܦ̈ܶܐ ܕܺܐܝܬ ܗܘܰܝ̈ ܒܶܗ. ܘܠܰܐܝܠܶܝܢ ܕܶܐܫܬܟܰܚܘ ܒܗܶܝܢ ܩܰܛܶܠܘ ܐܶܢܽܘܢ</VERS>
      <VERS vnumber="7">ܘܟܰܕ݂ ܐܰܪܓܶܫܘ ܒܢܰܝ̈ ܡܕܺܝܢܬܳܐ: ܐܶܚܰܕܘ ܬܰܪ̈ܥܶܐ. ܘܗܽܘ ܗܦܰܟ ܘܶܐܬܳܐ ܠܶܗ. ܡܶܛܽܠ ܕܬܽܘܒ ܒܳܥܶܐ ܗܘܳܐ ܕܢܺܐܙܰܠ ܥܠܰܝܗܽܘܢ. ܘܡܶܬܚܰܫܰܒ ܗܘܳܐ ܕܢܶܥܩܪܺܝܗ̇ ܠܝܽܘܦܺܐ ܥܰܡ ܝܰܬܒܶܝ̈ܗ̇</VERS>
      <VERS vnumber="8">ܐܰܪܓܶܫܘ ܕܶܝܢ ܬܽܘܒ: ܕܳܐܦ ܗܳܠܶܝܢ ܕܝܰܡܢܺܝܢ: ܗܳܟܘܳܬ݂ ܨܒܰܘ ܕܢܶܥܒܕܽܘܢ ܠܺܝܗܽܘ̈ܕܳܝܶܐ ܕܥܳܡܪܺܝܢ ܬܰܡܳܢ</VERS>
      <VERS vnumber="9">ܘܶܐܙܰܠ ܠܬܰܡܳܢ ܒܠܺܠܝܳܐ: ܘܰܐܘܩܕ݂ܶܗ ܠܰܠܡܺܐܢܗܽܘܢ. ܥܰܡ ܟܽܠܡܶܕܶܡ ܕܺܐܝܬ ܗܘܳܐ ܒܶܗ. ܐܰܝܟ ܕܢܶܬܚܙܶܐ ܗܘܳܐ ܙܰܗܪܳܐ ܕܢܽܘܪܳܐ ܕܝܰܩܕܳܢܶܗ. ܥܕܰܡܳܐ ܠܽܐܘܪܺܫܠܶܡ. ܡܰܐܬܶܝܢ ܘܰܐܪܒܥܺܝܢ ܐܶܣ̈ܛܕܰܘܳܢ</VERS>
      <VERS vnumber="10">ܘܡܶܢ ܬܰܡܳܢ ܐܰܪܚܶܩܘ ܐܰܝܟ ܬܶܫܥܳܐ ܐܶܣ̈ܛܕܰܘܳܢ. ܘܳܐܙܺܠܝܢ ܗܘܰܘ ܥܰܠ ܛܺܝܡܳܬܶܐܘܳܣ. ܘܰܐܪܡܺܝܘ ܥܠܰܝܗܽܘܢ ܥܰܖ̈ܰܒܳܝܶܐ ܐܰܝܟ ܚܰܡܫܳܐ ܐܰܠܦܺܝ̈ܢ ܪ̈ܶܓܠܳܝܶܐ ܘܚܰܡܶܫܡܳܐܐ ܦܰܪ̈ܳܫܺܝܢ</VERS>
      <VERS vnumber="11">ܘܟܰܕ݂ ܗܘܳܐ ܩܪܳܒܳܐ ܘܬܰܟܬܽܘܫܳܐ ܪܰܒܳܐ: ܙܟܰܘ ܕܒܶܝܬ ܝܺܗܽܘܕܳܐ ܡܶܛܽܠ ܥܽܘܕܪܳܢܳܐ ܕܰܐܠܳܗܳܐ ܕܰܗܘܳܐ ܥܰܡܗܽܘܢ. ܘܟܰܕ݂ ܐܶܙܕܟܺܝܘ ܡܕܰܒܪ̈ܳܢܶܐ: ܒܳܥܶܝܢ ܗܘܰܘ ܡܶܢ ܝܺܗܺܘܕܳܐ ܕܢܶܬܶܠ ܠܗܽܘܢ ܝܰܡܺܝܢܳܐ. ܟܰܕ݂ ܡܶܫܬܰܘܕܶܝܢ ܗܘܰܘ ܠܶܗ ܕܢܶܬܠܽܘܢ ܐܳܦ ܒܶܝܬ ܪܶܥܝܳܐ</VERS>
      <VERS vnumber="12">ܘܺܝܗܽܘܕܳܐ ܐܶܬܪܰܥܺܝ: ܕܚܳܫܚܺܝܢ ܐܶܢܽܘܢ ܠܶܗ. ܠܨܶܒ̈ܘܳܬܳܐ ܣܰܓܺܝ̈ܐܳܬܳܐ. ܘܶܐܬܪܡܺܝ ܕܢܶܥܒܶܕ݂ ܥܰܡܗܽܘܢ ܫܠܳܡܳܐ. ܘܟܰܕ݂ ܫܩܰܠܘ ܝܰܡܺܝܢܳܐ. ܐܶܙܰܠܘ ܠܡܰܫܟܢܰܝ̈ܗܽܘܢ</VERS>
      <VERS vnumber="13">ܝܺܗܽܘܕܳܐ ܕܶܝܢ ܐܰܪܡܺܝ ܥܰܠ ܡܕܺܝܢܬܳܐ ܚܕ݂ܳܐ ܥܰܫܺܝܢܬܳܐ: ܕܰܟܪܺܝܟܳܐ ܘܰܡܚܰܙܩܳܐ ܒܫܽܘܪ̈ܶܝܗ̇. ܘܥܳܡܪܺܝܢ ܗܘܰܘ ܒܳܗ̇ ܥܰܡ̈ܡܶܐ ܣܰܓܺܝ̈ܐܶܐ. ܘܰܫܡܳܗ̇ ܕܶܝܢ ܩܶܨܦܳܐ</VERS>
      <VERS vnumber="14">ܥܳܡܽܘܪ̈ܶܝܗ̇ ܕܶܝܢ ܡܶܛܽܠ ܕܰܬܟܺܝܠܺܝܢ ܗܘܰܘ ܥܰܠ ܫܽܘܪܳܪܗܽܘܢ ܕܫܽܘܪ̈ܝܶܗ̇: ܘܥܰܠ ܙܰܝܢܳܐ ܣܰܓܺܝܐܳܐ ܕܣܺܝܡ ܗܘܳܐ ܠܗܽܘܢ ܒܓܰܘܳܗ̇. ܝܺܬܺܝܪܳܐܺܝܬ ܡܶܬܪܺܝܡܺܝܢ ܗܘܰܘ ܘܰܡܓܰܕܦܺܝܢ ܗܘܰܘ ܘܰܡܨܰܥܪܺܝܢ ܠܰܕܒܶܝܬ ܝܺܗܽܘܕܳܐ. ܘܳܐܡܪܺܝܢ ܗܘܰܘ ܠܗܽܘܢ ܡ̈ܶܠܳܐ ܛܰܢ̈ܦܳܬܳܐ. ܐܰܝܠܶܝܢ ܕܠܳܐ ܙܳܕ̈ܩܳܢ</VERS>
      <VERS vnumber="15">ܕܒܶܝܬ ܝܺܗܽܘܕܳܐ ܕܶܝܢ ܨܰܠܺܝܘ: ܘܰܓܥܰܘ ܠܘܳܬ݂ ܐܰܠܳܗܳܐ ܚܰܝܠܬܳܢܳܐ ܕܥܳܠ̈ܡܶܐ: ܠܗܰܘ ܕܰܕܠܳܐ ܒܟܺܐܦ̈ܶܐ ܘܰܕܠܳܐ ܒܡܰܐܟܶܢܳܘ̈ܣ ܘܽܐܘܡܳܢܽܘܬܳܐ ܕܰܒܢܰܝ̈ܢܳܫܳܐ: ܣܚܰܦ ܠܫܽܘܪ̈ܶܝܗ̇ ܕܺܝܪܺܝܚܽܘ ܒܰܝܘ̈ܡܳܬܶܗ ܕܺܝܫܽܘܥ. ܘܶܐܬܩܰܪܰܒܘ ܘܶܐܬܛܪܺܝܘ ܒܫܽܘܖ̈ܶܐ ܐܰܝܟ ܚܰܝ̈ܘܳܬܳܐ. ܘܣܰܚܦܽܘܝܗܝ ܠܫܽܘܪܳܗ̇</VERS>
      <VERS vnumber="16">ܘܟܰܒܫܽܘܗ̇ ܠܰܡܕܺܝܢܬܳܐ. ܒܨܶܒܝܶܢܗ ܕܰܐܠܳܗܳܐ: ܩܰܛܶܠܘ ܒܳܗ̇ ܠܣܰܓܺܝ̈ܐܶܐ. ܐܰܝܟܰܢܳܐ ܕܝܰܡܬܳܐ ܩܰܪܺܝܒܳܐ ܗܘܳܬ݂ ܠܗܽܘܢ: ܕܺܐܝܬ ܗܘܳܐ ܒܳܗ̇ ܐܰܝܟ ܬܪܶܝܢ ܐܶܣ̈ܛܕܰܘܳܢ: ܬܶܬܡܙܰܓ ܟܽܠܳܗ̇ ܒܰܕܡܳܐ</VERS>
      <VERS vnumber="17">ܘܰܫܩܰܠܘ ܡܶܢ ܬܰܡܳܢ: ܘܶܐܙܰܠܘ ܐܰܝܟ ܫܒܰܥܡܳܐܐ ܘܚܰܡܫܺܝܢ ܐܶܣ̈ܛܕܰܘܳܢ. ܘܥ̣ܰܠܘ ܠܟܰܪܟܳܐ ܠܘܳܬ ܝܺܗܽܘ̈ܕܳܝܶܐ ܗܳܢܽܘܢ ܕܡܶܬܩܪܶܝܢ ܛܽܘܒܝܳܢ̈ܶܐ</VERS>
      <VERS vnumber="18">ܘܶܐܫܟܚܽܘܗܝ ܠܛܺܝܡܳܬܶܐܘܳܣ ܒܶܗ ܒܰܐܬܪܳܐ ܕܠܳܐ ܚܺܝܠ: ܟܰܕ݂ ܡܰܪ̈ܫܠܳܢ ܐܺܝܕܰܘ̈ܗܝ. ܡܶܛܽܠ ܕܠܰܝܬ ܗܘܳܐ ܥܰܡܶܗ ܚܰܝܠܳܐ. ܘܰܫܒܺܝܩܳܐ ܗܘܳܬ݂ ܠܶܗ ܡܰܛܰܪܬܳܐ ܒܚܶܣܢܳܐ ܚܰܕ ܪܰܒܳܐ ܘܥܰܫܺܝܢܳܐ</VERS>
      <VERS vnumber="19">ܕܽܘܣܺܝܬܳܐܘܳܣ ܕܶܝܢ ܘܣܽܘܣܺܝܦܳܛܪܳܘܣ ܡܕܰܒܪ̈ܳܢܶܐ ܘܪ̈ܺܝܫܶܐ ܡܶܢ ܕܒܶܝܬ ܡܰܩܒܰܝ. ܐܶܙܰܠܘ ܘܩܰܛܶܠܘ ܠܗܘܢܽܘܢ ܕܰܫܒܺܝܩܺܝܢ ܗܘܰܘ ܠܶܗ ܠܛܺܝܡܳܬܶܐܘܳܣ ܒܚܶܣ̈ܢܶܐ: ܝܰܬܺܝܪ ܡܶܢ ܥܶܣܪܳܐ ܐܰܠܦܺܝ̈ܢ ܓܰܒܪ̈ܺܝܢ</VERS>
      <VERS vnumber="20">ܡܰܩܒܰܝ ܕܶܝܢ ܟܰܢܶܫ ܚܰܝܠܳܐ ܕܥܰܡܶܗ: ܦܰܠܶܓ ܐܶܢܽܘܢ ܡܢܰܘ̈ܳܢ ܡܢܰܘ̈ܳܢ. ܘܰܐܩܺܝܡ ܪ̈ܺܝܫܶܐ ܥܰܠ ܟܽܠ ܚܕ݂ܳܐ ܚܕ݂ܳܐ ܡܶܢ ܡܢܰܘ̈ܳܬܳܐ. ܘܶܐܙܰܠ ܥܰܠ ܛܺܝܡܳܬܶܐܘܳܣ ܕܶܐܬܳܐ ܗܘܳܐ ܥܠܰܝܗܽܘܢ ܒܰܬܪܰܥܶܣܖ̈ܶܐ ܪ̈ܶܒܘܳܢ ܚܰܝܠܳܐ ܕܪ̈ܶܓܠܳܝܶܐ: ܘܦܰܪ̈ܳܫܶܐ ܬܪܶܝܢ ܐܰܠܦܺܝ̈ܢ ܘܫܰܡܶܫܡܳܐܐ</VERS>
      <VERS vnumber="21">ܘܟܰܕ݂ ܫܡܰܥ ܛܺܝܡܳܬܶܐܘܳܣ ܥܰܠ ܕܒܶܝܬ ܝܺܗܽܘܕܳܐ: ܫܰܕܰܪ ܢܶܫܰܝ̈ܗܽܘܢ ܘܰܒܢܰܝ̈ܗܽܘܢ ܘܟܺܠܳܗ̇ ܝܺܩܰܪܬܗܽܘܢ: ܠܰܩܪܺܝܬܳܐ ܘܡܶܬܩܰܪܝܳܐ ܩܰܪܢܳܐ. ܡܶܛܽܠ ܕܩܰܫܝܳܐ ܗܘܳܬ݂ ܩܪܺܝܬܳܐ ܘܰܡܚܰܣܢܳܐ. ܘܠܳܐ ܥܓܰܠ ܡܶܫܟܳܐ ܗܘܳܬ݂ ܠܡܶܬܟܒܳܫܽܘ ܐܰܘ ܠܡܶܬܒܙܳܙܽܘ. ܡܶܛܽܠ ܕܰܐܠܺܝܨܺܝܢ ܗܘܰܘ ܡܰܥܠܳܢܶܝ̈ܗ̇. ܡܶܢ ܟܽܠܗܽܘܢ ܣܶܛܪ̈ܶܝܗ̇</VERS>
      <VERS vnumber="22">ܘܟܰܕ݂ ܐܶܬܚܰܙܝܰܬ ܕܶܝܢ ܡܰܫܪܺܝܬܶܗ ܩܰܕܡܳܝܬܳܐ ܕܺܝܗܽܘܕܳܐ: ܢܶܦܠܰܬ ܕܶܚܠܬܳܐ ܘܙܰܘܥܬܳܐ ܥܰܠ ܒܥܶܠܕܒܳܒ̈ܶܐ: ܒܨܶܒܝܶܢܶܗ ܕܰܐܠܳܗܐ ܐܰܚܺܝܕ݂ ܟܽܠ ܕܶܐܬܓܠܺܝ ܥܠܰܝܗܽܘܢ. ܘܝܰܗܒܘ ܟܽܠܗܽܘܢ ܠܡܶܥܪܰܩ. ܘܐ̱ܢܳܫ ܠܣܶܛܪܶܗ ܥܳܪܩܺܝܢ ܗܘܰܘ. ܐܰܝܟܰܢܳܐ ܕܚܰܕ݂ ܒܚܰܕ݂ ܐܳܙܺܠܝܢ ܗܘܰܘ ܘܣܳܠܩܺܝܢ: ܘܚܰܕ݂ ܡܶܢ ܚܰܕ݂ ܡܶܬܕܰܓܫܺܝܢ ܗܘܰܘ ܘܡܶܣܬܰܪܚܺܝܢ ܗܰܕܳܡܰܝ̈ܗܽܘܢ. ܡܶܛܽܠ ܕܣܰܝܦܰܝ̈ܗܽܘܢ ܫܡܺܝܛܺܝܢ ܗܘܰܘ</VERS>
      <VERS vnumber="23">ܝܺܗܽܘܕܳܐ ܕܶܝܢ ܪܳܕܶܦ ܗܘܳܐ ܒܳܬܰܪܗܽܘܢ ܬܰܩܺܝܦܳܐܺܝܬ. ܘܰܡܩܰܛܶܠ ܗܘܳܐ ܒܗܽܘܢ ܒܖ̈ܰܫܺܝܥܶܐ. ܘܩܰܛܶܠ ܕܶܝܢ ܒܗܽܘܢ. ܐܰܝܟ ܬܠܳܬ ܪ̈ܶܒܘܳܢ ܓܰܒܖ̈ܶܐ</VERS>
      <VERS vnumber="24">ܘܗܽܘ ܕܶܝܢ ܛܺܝܡܳܬܶܐܘܳܣ ܢܦܰܠ ܒܺܐܝܕܰܝ̈ܗܽܘܢ ܕܒܶܝܬ ܕܽܘܣܺܝܬܳܐܘܳܣ ܘܣܽܘܣܺܝܦܰܛܪܳܘܣ ܘܰܐܚܕܽܘܗܝ. ܘܒܳܥܶܐ ܗܘܳܐ ܡܶܢܗܽܘܢ ܘܡܶܬܟܰܫܰܦ ܗܘܳܐ ܠܗܽܘܢ ܕܢܶܫܒܩܽܘܢܳܝܗܝ ܟܰܕ݂ ܚܰܝ. ܘܗܶܢܽܘܢ ܕܶܝܢ: ܡܶܛܽܠ ܕܰܠܣܰܓܺܝ̈ܐܶܐ ܡܶܢܗܽܘܢ ܐܺܝܬ ܗܘܳܐ ܨܶܐܕܰܘܗܝ ܐܰܚ̈ܶܐ ܘܰܒܢܰܝ̈ ܫܰܪܒܬܳܐ</VERS>
      <VERS vnumber="25">ܘܗܽܘ ܕܶܝܢ ܐܶܫܬܰܘܕܺܝ ܗܘܳܐ ܠܗܽܘܢ ܕܢܰܪܦܶܐ ܐܶܢܽܘܢ ܟܰܕ݂ ܚܰܝ݂ܝ݂ܺܢ: ܘܰܒܗܶܬ݂ܘ ܡܶܢܶܗ ܡܶܛܽܠ ܚܰܝ̈ܶܐ ܕܰܐܚܰܝ̈ܗܽܘܢ: ܘܫܰܒܩܽܘܗܝ ܟܰܕ݂ ܚܰܝ</VERS>
      <VERS vnumber="26">ܝܺܗܽܘܕܳܐ ܕܶܝܢ ܡܰܩܒܰܝ: ܢܦܰܩ ܥܰܠ ܐܰܬܪܳܐ ܕܡܶܬܩܪܶܐ ܗܘܳܐ ܩܪܳܢܳܐ ܘܰܐܛܰܪܓܶܛ. ܘܩܰܛܶܠ ܬܰܡܳܢ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ</VERS>
      <VERS vnumber="27">ܘܡܶܢ ܒܳܬܰܪ ܕܶܐܙܕܟܺܝܘ ܗܳܠܶܝܢ ܕܶܐܬܩܛܶܠܘ. ܐܶܬܚܰܙܰܩ ܝܺܗܽܘܕܳܐ ܥܰܠ ܚܰܝܠܶܗ: ܘܶܐܙܰܠ ܥܰܠ ܥܶܦܪܽܘܢ ܡܕܺܝܢܬܳܐ ܥܰܫܺܝܢܬܳܐ ܕܥܳܡܰܪ ܗܘܳܐ ܒܳܗ̇ ܠܽܘܣܺܝܳܘܣ. ܘܟܶܢ̈ܫܶܐ ܕܥܰܡ̈ܡܶܐ ܣܰܓܺܝ̈ܐܶܐ. ܘܰܥܠܰܝ̈ܡܶܐ ܥܰܫܺܝ̈ܢܶܐ: ܘܚܰܝܠܬܳܢܳܐܺܝܬ ܡܶܬܟܰܬܫܺܝܢ ܗܘܰܘ ܥܠ ܫܽܘܪ̈ܶܝܗ̇: ܒܓܺܐܖ̈ܶܐ ܘܰܒܢܰܝ̈ܙܟܶܐ ܘܰܒܟܽܠ ܡܳܐܢܰܝ̈ ܩܪܳܒܳܐ</VERS>
      <VERS vnumber="28">ܕܒܶܝܬ ܝܺܗܽܘܕܳܐ ܕܶܝܢ: ܨܰܠܺܝܘ ܘܰܓܥܰܘ ܠܘܳܬ݂ ܐܰܠܳܗܳܐ: ܗܰܘ ܕܰܡܨܶܐ ܒܚܰܝܠܳܐ ܠܡܶܫܚܰܩ ܘܰܠܡܶܬܒܰܪ ܠܟܽܠܶܗ ܥܽܘܫܢܳܐ ܕܰܒܥܶܠܕܒܳܒ̈ܶܐ. ܐܰܫܠܳܡܳܗ̇ ܠܰܡܕܺܝܢܬܳܐ ܒܺܐܝܕܰܝ̈ܗܽܘܢ. ܘܥ̣ܰܠܘ ܟܰܒܫܽܘܗ̇. ܘܩܰܛܶܠܘ ܒܳܗ̇ ܐܰܝܟ ܥܶܣܪܺܝܢ ܘܚܰܡܫܳܐ ܐܰܠܦܺܝ̈ܢ</VERS>
      <VERS vnumber="29">ܘܡܶܢ ܬܰܡܳܢ ܫܩܰܠܘ ܘܶܐܙܰܠܘ ܠܒܰܝܫܳܢ. ܕܪܰܚܺܝܩܳܐ ܡܶܢ ܐܽܘܪܺܫܠܶܡ ܐܰܝܟ ܫܶܬܡܳܐܐ ܐܶܣ̈ܛܕܰܘܳܢ</VERS>
      <VERS vnumber="30">ܘܰܐܘܕܺܝܘ ܗܘܰܘ ܝܺܗܽܘܕܳܝ̈ܶܐ ܕܝܳܬܒܺܝܢ ܗܘܰܘܒܳܗ̇ ܥܰܠ ܒܢܰܝ̈ ܡܕܺܝܢܬܳܐ ܕܣܰܓܺܝ ܡܢܺܝܚܺܝܢ ܗܘܰܘ ܠܗܽܘܢ: ܘܰܐܚܺܝܕܺܝܢ ܒܺܐܝܩܳܪܗܽܘܢ</VERS>
      <VERS vnumber="31">ܘܩܰܒܶܠܘ ܛܰܝܒܽܘܬܗܽܘܢ ܕܒܶܝܬ ܝܺܗܽܘܕܳܐ. ܘܰܐܪܰܥܘ ܐܶܢܽܘܢ ܒܰܫܠܳܡܳܐ. ܘܡܶܢ ܬܰܡܳܢ ܐܶܬܰܘ ܠܽܐܘܪܺܫܠܶܡ ܕܢܶܥܒܕܽܘܢ ܥܰܕܥܺܐܕܳܐ ܕܦܰܛܺܝܖ̈ܶܐ</VERS>
      <VERS vnumber="32">ܡܶܢ ܒܳܬܰܪ ܦܰܛܢܺܝܩܽܘܣܛܺܝ: ܐܶܙܰܠܘ ܥܰܠ ܓܽܘܪܓܳܝܳܐ ܪܺܝܫܳܐ ܘܰܡܕܰܒܪܳܢܳܐ ܕܰܐܕܽܘܡܳܝ̈ܶܐ</VERS>
      <VERS vnumber="33">ܢܦܰܩ ܕܶܝܢ ܥܠܰܝܗܽܘܢ: ܒܰܬܠܳܬܳܐ ܐܰܠܦܺܝ̈ܢ ܪ̈ܶܓܠܳܝܶܐ. ܘܰܐܪܒܰܥ ܡܳܐܐ ܦܰܪ̈ܳܫܺܝܢ</VERS>
      <VERS vnumber="34">ܘܟܰܕ݂ ܫܰܪܺܝܘ ܠܡܰܩܪܳܒܽܘ. ܢܦܰܠܘ ܐ̱ܢܳܫ̈ܳܐ ܩܰܠܺܝܠ ܡܶܢ ܐܰܕܽܘܡܳܝ̈ܶܐ</VERS>
      <VERS vnumber="35">ܕܽܘܣܺܝܬܳܐܘܳܣ ܕܶܝܢ ܡܶܢ ܛܽܘ̈ܒܝܳܢܶܐ: ܦܰܪܳܫܳܐ ܘܓܰܒܪܳܐ ܚܰܝܠܬܳܢܳܐ: ܐܰܚܕܶܗ ܠܓܽܘܪܓܳܝܳܐ ܒܟܰܠܡܺܝܕܺܝܢ ܕܶܝܠܶܗ: ܘܢܳܓܶܕ ܗܘܳܐ ܘܡܰܝܬܶܐ ܠܶܗ ܒܚܰܝܠܳܐ. ܡܶܛܽܠ ܕܨܳܒܶܐ ܗܘܳܐ ܕܟܰܕܡ ܚܰܝ ܢܰܝܬܶܝܘܗܝ ܠܰܡܚܰܝܒܳܐ. ܘܶܐܣܬܰܩܒܰܠ ܚܰܕ݂ ܡܶܢ ܦܳܠܚܰܘ̈ܗܝ ܓܰܒܪܳܐ ܬܰܪܩܳܝܳܐ: ܘܰܡܚܳܝܗܝ ܥܰܠ ܟܰܬܦܶܗ: ܘܩܰܛܥܳܗ̇. ܘܰܥܪܰܩ ܓܽܘܪܓܳܝܳܐ ܘܶܐܙܰܠ ܠܫܳܡܪܺܝܢ</VERS>
      <VERS vnumber="36">ܕܒܶܝܬ ܥܰܙܪܺܝ ܕܶܝܢ ܝܺܬܺܝܪܳܐܺܝܬ ܡܰܩܪܒܺܝܢ ܗܘܰܘ ܘܰܡܩܰܛܠܺܝܢ. ܘܰܓܥܳܐ ܝܺܗܽܘܕܳܐ ܠܘܳܬ݂ ܡܳܪܝܳܐ ܚܰܝܠܬܳܢܳܐ ܕܢܶܗܘܶܐ ܠܗܽܘܢ ܡܥܰܕܪܳܢܳܐ. ܘܝܰܗܒ ܗܽܘ ܥܠܰܝܗܽܘܢ ܒܩܰܕ݂ܡܳܐ</VERS>
      <VERS vnumber="37">ܟܰܕ݂ ܡܰܙܡܰܪ ܗܘܳܐ ܒܬܶܫܒ̈ܚܳܬܳܐ ܒܩܳܠܳܐ ܕܰܐܒܳܗ̈ܳܬܳܐ. ܘܫܰܪܺܝ ܠܰܡܩܰܛܳܠܽܘ ܒܗܽܘܢ. ܘܶܐܙܕܟܺܝܘ ܕܒܶܝܬ ܓܽܘܪܓܳܝܳܐ ܘܰܥܪܰܩܘ</VERS>
      <VERS vnumber="38">ܘܰܫܩܰܠ ܡܶܢ ܬܰܡܳܢ ܕܒܶܝܬ ܝܺܗܽܘܕܳܐ ܗܽܘ ܘܚܰܝܠܶܗ. ܘܶܐܬܰܘ ܠܕܽܘܠܡܳܐ ܡܕܺܝܢܬܳܐ. ܘܟܰܕ݂ ܩܶܪܒܰܬ݂ ܕܶܝܢ ܫܰܒܬܳܐ: ܐܰܝܟ ܥܝܳܕ݂ܗܽܘܢ ܐܶܬܩܰܕܰܫܘ. ܘܰܐܫܒܶܬܘ ܥܰܠ ܕܽܘܟܬܗܽܘܢ</VERS>
      <VERS vnumber="39">ܠܝܰܘܡܳܐ ܕܶܝܢ ܐ̱ܚܪܺܢܳܐ. ܐܶܬܰܘ ܠܘܳܬ݂ ܝܺܗܽܘܕܳܐ ܘܶܐܡܰܪܘ ܠܶܗ: ܕܢܶܣܒܽܘܢ ܘܢܶܩܒܪܽܘܢ ܦܰܓܖ̈ܶܐ ܕܗܳܢܽܘܢ ܕܰܢܦܰܠܘ: ܒܩܰܒܖ̈ܶܐ ܕܰܐܒܳܗܰܝ̈ܗܽܘܢ</VERS>
      <VERS vnumber="40">ܘܶܐܫܟܰܚܘ ܕܶܝܢ ܬܚܶܝܬ ܠܒܽܘ̈ܫܶܐ ܕܐ̱ܢܳܫ ܐ̱ܢܳܫ ܡܶܢܗܽܘܢ: ܟܰܕ݂ ܡܛܰܫܶܝܢ ܕܰܗܒܳܐ ܡܶܢ ܦܬܰܟܖ̈ܶܐ ܕܝܰܡܢܺܝܢ: ܡܶܢ ܗܳܢܽܘܢ ܕܦܳܩܶܕ݂ ܢܳܡܽܘܣܳܐ ܠܺܝܗܽܘܕܳܝ̈ܶܐ ܕܠܳܐ ܢܶܬܢܰܛܪܽܘܢ ܠܗܽܘܢ. ܘܶܬܝܰܕܥܰܬ݂ ܘܶܐܬܗܰܝܡܢܰܬ݂ ܗܳܕܶܐ ܠܟܽܠܗܽܘܢ: ܕܡܶܛܽܠ ܗܳܕܶܐ ܗܽܘ ܨܒܽܘܬܳܐ ܢܦܰܠܘ</VERS>
      <VERS vnumber="41">ܘܟܽܠܗܽܘܢ ܒܰܪܶܟܘ ܘܰܐܘܕܺܝܘ ܥܰܠ ܕܺܝܢܶܗ ܟܺܐܢܳܐ ܕܰܐܠܳܗܳܐ. ܗܰܘ ܕܰܐܝܠܶܝܢ ܕܰܡܛܰܫ̈ܝܳܢ: ܗܽܘ ܡܰܝܬܶܐ ܡܚܰܘܶܐ ܒܓܶܠܝܳܐ</VERS>
      <VERS vnumber="42">ܘܫܰܪܺܝܘ ܠܰܡܨܰܠܳܝܽܘ ܘܠܰܡܶܒܥܳܐ ܡܶܢ ܐܰܠܳܗܳܐ ܟܽܠܗܽܘܢ. ܕܠܳܐ ܡܶܛܽܠܗܳܕܶܐ ܬܶܬܟܬܶܒ ܠܗܽܘܢ ܚܛܺܝܬܳܐ ܡܰܫܠܡܳܢܺܝܬܳܐ. ܝܺܗܽܘܕܳܐ ܕܶܝܢ ܓܰܢܒܳܪܳܐ ܒܳܥܶܐ ܗܘܳܐ ܘܡܶܬܟܰܫܰܦ ܡܶܢ ܟܽܠܶܗ ܥܰܡܳܐ: ܕܢܶܛܪܽܘܢ ܢܰܦܫܗܽܘܢ ܘܢܶܙܕܰܗܪܽܘܢ ܡܶܢ ܚܛܳܗ̈ܶܐ. ܘܳܐܡܰܪ ܗܘܳܐ ܠܗܽܘܢ: ܕܗܳܐ ܩܕܳܡ ܥܰܝܢܰܝ̈ܟܽܘܢ ܚܙܰܝܬܽܘܢ ܡܶܕܶܡ ܕܰܓܕܰܫ ܠܗܳܠܶܝܢ</VERS>
      <VERS vnumber="43">ܐܰܪܡܺܝ ܕܶܝܢ ܥܰܠ ܟܽܠܶܗ ܥܰܡܳܐ. ܕܢܶܬܠܽܘܢ ܟܶܣܦܳܐ. ܘܰܓܒܳܐ ܬܠܳܬܳܐ ܐܰܠܦܺܝ̈ܢ ܕܟܶܣܦܳܐ. ܘܫܰܕܰܪ ܠܽܐܘܪܺܫܠܶܡ ܕܰܢܩܰܪܒܽܘܢ ܩܽܘܪ̈ܒܳܢܶܐ ܥܰܠ ܐܰܦܰܝ̈ܗܽܘܢ. ܘܟܺܐܢܳܐܺܝܬ ܘܙܰܕܺܝܩܳܐܺܝܬ ܥܒܰܕ: ܡܶܛܽܠ ܣܰܒܪܳܐ ܕܰܩܝܳܡܬܳܐ ܕܡܶܢ ܒܺܝܬ ܡܺܝ̈ܬܶܐ</VERS>
      <VERS vnumber="44">ܐܶܠܽܘܠܳܐ ܓܶܝܪ ܕܰܡܣܰܟܶܐ ܗܘܳܐ ܘܰܡܣܰܒܰܪ ܠܰܩܝܳܡܬܳܐ ܕܡܶܢ ܒܶܝܬ ܡܺܝ̈ܬܶܐ: ܦܰܟܺܝܗܬܳܐ ܗܘܳܬ݂ ܗܳܕܶܐ ܘܫܳܛܝܽܘܬܳܐ: ܕܰܚܠܳܦ ܡܺܝ̈ܬܶܐ ܐ̱ܢܳܫ ܡܨܰܠܶܐ ܘܰܢܩܰܪܶܒ ܩܽܘܪ̈ܒܳܢܶܐ</VERS>
      <VERS vnumber="45">ܚܳܐܰܪ ܗܘܳܐ ܓܶܝܪ ܘܰܡܣܰܟܶܐ: ܠܰܐܓܪܳܐ ܘܰܠܣܰܒܪܳܐ ܘܰܢܝܳܚܳܐ ܕܰܥܬܺܝܕ ܠܰܐܝܠܶܝܢ ܕܫܳܟܒܺܝܢ ܒܙܰܕܺܝܩܽܘܬܳܐ</VERS>
      <VERS vnumber="46">ܘܡܶܛܽܠ ܗܳܢܳܐ ܫܰܕܰܪ ܕܰܢܚܰܣܽܘܢ ܥܰܠ ܚܛܳܗܰܝ̈ܗܽܘܢ ܕܗܳܢܽܘܢ ܕܰܫܟܶܒܘ.</VERS>
    </CHAPTER>
    <CHAPTER cnumber="13">
      <VERS vnumber="1">ܒܰܫܢܰܬ ܡܳܐܐ ܕܶܝܢ ܘܰܐܪܒܥܺܝܢ ܘܰܬܫܰܥ ܐܶܬܳܐ ܐܰܢܛܺܝܰܟܘܳܣ ܐܽܘܦܳܛܳܘܪ ܥܰܠ ܝܺܗܽܘܕܳܝܶܐ</VERS>
      <VERS vnumber="2">ܘܥܰܡܶܗ ܠܽܘܣܺܝܳܘܣ ܗܰܘ ܕܰܥܒܺܝܕ݂ ܗܘܐ ܥܰܠ ܨܶܒ̈ܘܳܬܳܐ. ܟܰܕ݂ ܐܺܝܬ ܥܰܡܶܗ ܚܰܝܠܳܐ: ܥܰܡ̈ܡܶܐ ܣܰܓܺܝ̈ܐܶܐ: ܚܕܰܥܶܣܖ̈ܶܐ ܪ̈ܶܒܘܳܢ ܪ̈ܶܓܠܳܝܶܐ: ܘܰܚܡܫܳܐ ܐܰܠܦܺܝ̈ܢ ܘܰܬܠܳܬܡܳܐܐ ܦܰܪ̈ܳܫܺܝܢ: ܘܥܶܣܪܺܝܢ ܘܰܬܪܶܝܢ ܦܺܝ̈ܠܺܝܢ: ܘܡܰܪ̈ܟܒܳܬܳܐ ܬܠܳܬܡܳܐܐ ܕܰܡܚܰܙ̈ܩܳܢ ܒܡܰܓܢܳܐ ܠܰܩܪܳܒܳܐ</VERS>
      <VERS vnumber="3">ܐܳܦ ܡܶܢܶܠܐܳܘܣ ܕܶܝܢ ܐܶܙܰܠ ܘܰܚܠܰܛ ܥܰܡܗܽܘܢ. ܘܒܳܥܶܐ ܗܘܳܐ ܡܶܢ ܐܰܢܛܝܰܟܳܘܣ ܘܡܶܬܟܰܫܰܦ ܠܶܗ: ܕܢܺܐܙܰܠ ܥܰܠ ܣܽܘܚܳܦܳܐ ܕܰܐܪܶܗ ܘܕܰܒܢܰܝ̈ ܡܕܺܝܢܬܶܗ: ܘܠܳܐ ܠܥܽܘܕܪܳܢܗܽܘܢ. ܡܶܛܽܠ ܕܰܡܣܰܟܶܐ ܗܘܳܐ ܕܢܺܐܙܰܠ ܘܰܢܩܽܘܡ ܒܪܺܝܫܳܢܽܘܬܳܐ</VERS>
      <VERS vnumber="4">ܡܳܪܝܳܐ ܕܶܝܢ ܡܠܶܟ ܡܰܠܟ̈ܶܐ: ܐܰܥܺܝܪ ܚܶܡܬܶܗ ܕܰܐܢܛܺܝܰܟܳܘܣ ܥܰܠ ܡܶܢܶܠܐܳܘܣ ܡܚܰܝܒܳܐ. ܡܶܛܽܠ ܕܰܐܘܕܥܶܗ ܗܘܳܐ ܠܽܘܣܺܝܳܘܣ: ܕܗܽܘܝܽܘ ܥܶܠܬܳܐ ܕܟܽܠܗܶܝܢ ܒܺܝ̈ܫܳܬܳܐ. ܘܰܦܩܰܕ ܕܢܰܘܒܠܽܘܢܳܝܗܝ</VERS>
      <VERS vnumber="5">ܐܺܝܬ ܗܘܳܐ ܕܶܝܢ ܬܰܡܳܢ ܡܰܓܕܠܳܐ ܕܚܰܡܫܺܝܢ ܐܰܡܺܝ̈ܢ: ܕܰܡܠܶܐ ܗܘܳܐ ܩܶܛܡܳܐ ܘܺܐܝܬ ܗܘܰܝ̈ ܠܶܗ ܓܺܝ̈ܓܠܶܐ: ܘܒܽܐܘܡܳܢܽܘܬܳܐ ܡܶܬܢܓܶܕ݂ ܗܘܳܐ</VERS>
      <VERS vnumber="6">ܘܚܰܒܫܽܘܗܝ ܬܰܡܳܢ ܠܡܶܚܠܰܨ ܗܰܝܟܠܳܐ ܘܰܠܥܳܒܽܘܕܳܐ ܕܟܽܠܗܶܝܢ ܒܺܝ̈ܫܳܬܳܐ</VERS>
      <VERS vnumber="7">ܘܰܒܗܳܢܳܐ ܬܰܫܢܺܝܩܳܐ ܡܺܝܬ ܡܚܰܝܒܳܐ ܘܪܰܫܺܝܥܳܐ. ܘܠܳܐ ܐܶܫܬܘܺܝ ܐܳܦܠܳܐ ܕܢܶܬܩܒܰܪ ܒܰܐܪܥܳܐ ܡܶܢܶܠܐܳܘܣ</VERS>
      <VERS vnumber="8">ܘܟܺܐܢܳܐܺܝܬ ܩܰܒܶܠ ܦܽܘܪܥܳܢܳܐ. ܡܶܛܽܠ ܕܰܣܥܰܪ ܗܘܳܐ ܒܺܝ̈ܫܳܬܳܐ ܠܡܰܕܒܚܳܐ ܐܰܝܟܳܐ ܕܺܐܝܬ ܗܘܳܐ ܢܽܘܪܳܐ ܩܰܕܺܝܫܳܐ: ܘܩܶܛܡܳܐ. ܘܡܶܛܽܠ ܗܳܢܳܐ ܒܩܶܛܡܳܐ ܩܰܒܶܠ ܡܰܘܬܳܐ</VERS>
      <VERS vnumber="9">ܡܰܠܟܳܐ ܕܶܝܢ ܐܺܝܬܰܘܗܝ ܗܘܳܐ ܥܕܰܟܺܝܠ ܒܚܶܡܬܳܐ: ܘܰܒܪܶܥܝܳܢܳܐ ܩܰܫܝܳܐ ܥܰܠ ܝܺܗܽܘܕܳܝ̈ܶܐ. ܘܡܶܬܚܰܫܰܒ ܗܘܳܐ ܕܢܶܣܥܽܘܪ ܠܗܽܘܢ ܒܺܝ̈ܫܳܬܳܐ ܣܰܓܺܝ̈ܐܳܬܳܐ. ܝܰܬܺܝܪ ܡܶܢ ܐܰܒܳܗܰܘ̈ܗܝ</VERS>
      <VERS vnumber="10">ܠܺܝܗܽܘܕܳܐ ܕܶܝܢ ܐܶܬܓܰܠܝܰܬ݂ ܡܶܐܬܺܝܬܶܗ ܘܡܰܚܫܰܒܬܶܗ ܕܡܰܠܟܳܐ. ܘܦܰܩܶܕ ܠܥܰܡܳܐ ܕܢܶܬܬܥܺܝܪܽܘܢ ܒܰܨܠܽܘܬܳܐ ܒܺܐܝܡܳܡܳܐ ܘܰܒܠܺܠܝܳܐ: ܘܢܶܓܥܽܘܢ ܠܘܳܬ݂ ܐܰܠܳܗܳܐ ܕܰܢܥܰܕܰܪ ܐܶܢܽܘܢ. ܘܢܶܦܪܽܘܩ ܐܶܢܽܘܢ ܗܳܫܳܐ ܘܰܒܟܽܠܙܒܰܢ ܡܶܢ ܐܺܝܕܳܐ ܕܥܰܡ̈ܡܶܐ</VERS>
      <VERS vnumber="11">ܗܳܢܽܘܢ ܕܨܳܒܶܝܢ ܕܢܰܪܚܩܽܘܢ ܐܶܢܽܘܢ ܡܶܢ ܢܳܡܽܘܣܳܐ: ܘܡܶܢ ܐܰܬܪܳܐ ܘܡܶܢ ܗܰܝܟܠܳܐ ܩܰܕܺܝܫܳܐ. ܘܰܠܥܰܡܳܐ ܗܰܘ ܕܩܰܠܺܝܠ ܙܰܒܢܳܐ ܐܶܬܪܰܘܰܚ ܘܶܐܬܬܢܺܝܚ: ܠܳܐ ܢܶܫܒܩܺܝܘܗܝ ܕܢܶܫܬܰܥܒܰܕ݂ ܠܥܰܡ̈ܡܶܐ ܖ̈ܰܫܺܝܥܶܐ ܘܥܽܘܪ̈ܠܶܐ</VERS>
      <VERS vnumber="12">ܟܽܠܗܽܘܢ ܕܶܝܢ ܨܰܠܺܝܘ ܘܰܓܥܰܘ ܗܳܟܰܢܳܐ. ܘܰܒܥܰܘ ܡܶܢ ܐܰܠܳܗܳܐ ܡܪܰܚܡܳܢܳܐ ܒܰܒܟܳܬܳܐ ܣܰܓܺܝܐܬܳܐ. ܟܰܕ݂ ܐܺܝܬܰܝܗܽܘܢ ܗܘܰܘ ܒܨܰܘܡܳܐ ܬܠܳܬܳܐ ܝܰܘ̈ܡܺܝܢ. ܘܰܕܠܳܐ ܫܰܘܠܳܐ ܪܡܶܝܢ ܗܘܰܘ ܥܰܠ ܐܰܦܰܝ̈ܗܽܘܢ ܘܓܳܥܶܝܢ. ܘܡܶܢ ܒܳܬܰܪ ܬܠܳܬܳܐ ܝܰܘ̈ܡܺܝܢ: ܒܥܳܐ ܡܶܢܗܽܘܢ ܝܺܗܺܘܕܳܐ: ܘܒܰܝܰܐ ܐܶܢܽܘܢ ܕܢܶܐܟܠܽܘܢ</VERS>
      <VERS vnumber="13">ܝܺܗܽܘܕܳܐ ܕܶܝܢ ܐܶܙܰܠ ܗܽܘ ܒܰܠܚܽܘܕܰܘܗܝ ܠܘܳܬ݂ ܣܳܒ̈ܶܐ. ܘܶܐܬܡܰܠܰܟ ܥܰܡܗܽܘܢ ܘܶܐܡܰܪ. ܕܡܶܢ ܩܕܳܡ ܕܢܶܥܽܘܠ ܚܰܝܠܶܗ ܕܡܰܠܟܳܐ ܠܺܝܗܽܘܕܳܐ: ܘܢܶܟܒܫܽܘܢ ܘܢܶܬܡܨܽܘܢ ܚܰܝܠܳܗ̇ ܕܰܡܕܺܝܢܬܳܐ: ܢܶܦܽܘܩ ܘܢܶܣܥܽܘܪ ܘܢܰܬܩܶܢ ܟܽܠܗܶܝܢ ܨܶܒ̈ܘܳܬܳܐ ܕܥܽܘܕܪܳܢܶܗ ܕܰܐܠܳܗܳܐ</VERS>
      <VERS vnumber="14">ܘܣܳܡܳܗ̇ ܡܕܰܒܪܳܢܽܘܬܳܐ. ܒܺܐܝܕܰܝ̈ ܐܰܠܳܗܳܐ ܒܳܪܽܘܝܶܗ ܕܥܳܠܡܳܐ. ܘܰܒܥܳܐ ܡܶܢ ܐܰܝܠܶܝܢ ܕܥܰܡܶܗ: ܕܓܰܢܒܳܪܳܐܺܝܬ ܢܶܬܟܰܬܫܽܘܢ ܘܢܰܫܠܡܽܘܢ ܢܰܦܫܗܽܘܢ ܥܕܰܡܳܐ ܠܡܰܘܬܳܐ: ܥܰܠ ܐܰܦܰܝ̈ ܢܳܡܽܘܣܳܐ ܘܗܰܝܟܠܳܐ: ܘܰܡܕܺܝܢܬܳܐ ܘܰܐܬܪܳܐ ܘܰܒܢܰܝ̈ ܥܰܡܳܐ. ܘܟܰܢܶܫ ܟܽܠܶܗ ܚܰܝܠܶܗ: ܘܶܐܬܛܰܝܰܒܘ ܒܡܽܘܪܥܺܝܡ</VERS>
      <VERS vnumber="15">ܘܝܰܗܒ ܕܶܝܢ ܠܰܐܝܠܶܝܢ ܕܥܰܡܶܗ ܐܳܬܳܐ ܕܦܽܘܪܩܳܢܶܗ ܕܰܐܠܳܗܳܐ. ܘܰܕܒܰܪ ܥܰܡܶܗ ܥܠܰܝ̈ܡܶܐ ܚܰܝܠܬܳܢ̈ܶܐ ܡܰܓܒܰܝ̈ܳܐ: ܘܶܐܙܰܠ ܥܰܠ ܡܰܫܪܺܝܬܳܐ. ܘܰܐܪܡܺܝ ܒܠܺܠܝܳܐ ܥܰܠ ܕܳܪܬܶܗ ܕܡܰܠܟܳܐ. ܘܩܰܛܶܠ ܬܰܡܳܢ ܐܰܝܟ ܬܠܳܬܳܐ ܐܰܠܦܺܝ̈ܢ ܓܰܒܪ̈ܺܝܢ. ܘܰܠܪܰܒܳܐ ܕܦܺܝ̈ܠܶܐ ܥܰܡ ܟܽܠܶܗ ܛܽܘܝܳܒܶܗ ܕܥܰܡܶܗ: ܫܚܰܩ ܘܰܐܪܡܺܝ</VERS>
      <VERS vnumber="16">ܘܰܡܠܰܐܘܽܗ̇ ܠܟܽܠܳܗ̇ ܡܰܫܪܺܝܬܳܐ ܙܰܘܥܬܳܐ ܘܰܫܓܽܘܫܝܳܐ. ܘܰܗܦܰܟܘ ܡܶܢ ܬܰܡܳܢ ܒܒܽܘܣܳܡܳܐ ܘܰܒܚܰܕܽܘܬܳܐ</VERS>
      <VERS vnumber="17">ܟܰܕ݂ ܩܰܪܺܝܒ ܕܶܝܢ ܕܢܶܢܗܰܪ. ܥܒܰܕܘ ܗܳܟܰܢܳܐ ܡܶܛܽܠ ܚܰܝܠܶܗ ܘܥܽܘܕܪܳܢܶܗ ܕܡܳܪܝܳܐ ܕܡܰܛܶܠ ܗܘܳܐ ܥܠܰܝܗܽܘܢ</VERS>
      <VERS vnumber="18">ܡܰܠܟܳܐ ܕܶܝܢ ܟܰܕ݂ ܛܥܶܡ ܘܰܚܙܳܐ ܓܰܢܒܳܪܽܘܬܗܽܘܢ ܘܰܠܒܺܝܒܽܘܬܗܽܘܢ ܕܺܝܗܽܘ̈ܕܳܝܶܐ: ܨܳܒܶܐ ܗܘܳܐ ܕܒܽܐܘܡܳܢܽܘܬܳܐ ܘܰܒܢܶܟܠܳܐ ܢܶܟܒܽܘܫ ܐܶܢܽܘܢ</VERS>
      <VERS vnumber="19">ܘܫܰܕܰܪ ܡܰܛܰܪܬܳܐ ܥܰܠ ܒܶܝܬ ܫܽܘܖ̈ܶܐ ܚܶܣܢܳܐ ܕܺܝܗܽܘ̈ܕܳܝܶܐ: ܘܶܐܬܟܰܬܰܫܘ ܥܠܰܘܗܝ. ܘܶܐܙܕܟܺܝܘ ܘܶܐܬܒܰܨܰܪܘ ܣܰܓܺܝ</VERS>
      <VERS vnumber="20">ܝܺܗܽܘܕܳܐ ܕܶܝܢ ܡܫܰܕܰܪ ܗܘܳܐ ܐܰܣܳܢܳܐ ܠܰܐܝܠܶܝܢ ܕܝܳܬܒܺܝܢ ܗܘܰܘ ܒܶܝܬ ܚܶܣܢ̈ܶܐ</VERS>
      <VERS vnumber="21">ܘܶܐܙܰܠ ܪܽܘܕܳܩܽܘܣ ܡܶܢ ܐܰܪܥܳܐ ܕܺܝܗܽܘܕܳܐ: ܘܰܓܠܳܐ ܐ̱ܪܳܙܗܽܘܢ ܠܰܒܥܶܠܕܒܳܒܰܝ̈ܗܽܘܢ. ܘܰܦܩܰܕ݂ ܘܶܐܫܟܚܽܘܗܝ ܘܩܰܛܠܽܘܗܝ</VERS>
      <VERS vnumber="22">ܘܰܬܢܳܐ ܬܽܘܒ ܡܰܠܟܳܐ ܘܶܐܬܳܐ ܥܰܠ ܒܶܝܬ ܫܽܘܖ̈ܶܐ. ܘܝܰܗܒ ܝܰܡܺܝܢܳܐ ܘܰܢܣܰܒ</VERS>
      <VERS vnumber="23">ܘܰܫܩܰܠ ܘܶܐܙܰܠ ܥܰܠ ܒܶܝܬ ܝܺܗܽܘܕܳܐ. ܘܶܐܬܟܰܬܰܫ ܥܰܡܗܽܘܢ ܘܶܐܙܕܟܺܝ. ܟܰܕ݂ ܣܳܒܰܪ ܗܘܳܐ ܥܰܠ ܦܺܝܠܺܝܦܳܘܣ: ܗܰܘ ܕܰܡܩܳܡ ܗܘܳܐ ܠܶܗ ܨܶܒ̈ܘܳܬܳܐ ܒܰܐܢܛܝܳܟܺܝܰܐ: ܕܰܕܢܶܡܪܰܕ݂ ܥܠܰܘܗܝ ܨܳܒܶܐ. ܘܰܥܒܰܕ݂ ܫܠܳܡܳܐ ܥܰܡ ܝܺܗܽܘ̈ܕܳܝܶܐ. ܘܶܐܫܬܰܥܒܰܕ݂ ܠܗܽܘܢ. ܘܝܺܡܳܐ ܠܗܽܘܢ ܘܰܐܩܺܝܡ ܥܰܡܗܽܘܢ ܪܳܚܡܽܘܬܳܐ. ܘܩܰܪܶܒ ܩܽܘܪ̈ܒܳܢܶܐ. ܘܝܰܩܪܶܗ ܠܗܰܝܟܠܳܐ ܪܰܘܪܒܳܐܺܝܬ. ܐܳܦ ܥܰܠ ܐܰܬܪܳܐ ܪܰܚܶܡ</VERS>
      <VERS vnumber="24">ܘܰܠܡܰܩܒܰܝ ܩܰܒܠܶܗ ܒܚܽܘܒܳܐ ܣܰܓܺܝܐܳܐ. ܘܰܫܒܰܩ ܪܺܝܫܳܐ ܘܰܡܕܰܒܪܳܢܳܐ: ܡܶܢ ܦܛܘܠܡܐܝܣ ܘܰܥܕܰܡܳܐ ܠܓܳܙܰܪ ܠܗܓܡܘܢܝܕܣ</VERS>
      <VERS vnumber="25">ܘܶܐܙܰܠ ܠܰܦܛܽܘܠܡܰܐܺܝܣ. ܘܡܶܬܬܥܺܝܩܺܝܢ ܗܘܰܘ ܦܛܽܘܠܡܳܝ̈ܶܐ ܥܰܠ ܩܝܳܡܳܐ ܕܰܐܩܺܝܡ ܗܘܳܐ ܥܰܡܗܽܘܢ. ܘܡܶܬܚܰܡܬܺܝܢ ܗܘܰܘ ܥܠܰܘܗܝ ܪܰܘܪܒܳܐܺܝܬ. ܘܨܳܒܶܝܢ ܗܘܰܘ ܕܢܶܫܪܽܘܢ ܩܝܳܡܳܐ ܕܰܐܩܺܝܡ ܗܘܳܐ ܥܰܡܗܽܘܢ</VERS>
      <VERS vnumber="26">ܘܰܩܪܶܒ ܠܽܘܣܺܝܳܘܣ ܩܕܳܡ ܒܺܝܡ. ܘܰܢܦܰܩ ܠܗܽܘܢ ܪܽܘܚܳܐ. ܘܰܐܦܺܝܣ ܐܶܢܽܘܢ. ܘܰܫܝܶܢ ܐܶܢܽܘܢ. ܘܰܕܒܰܪ ܡܶܢ ܬܰܡܳܢ ܠܰܐܢܛܝܳܟܺܝܰܐ. ܗܳܟܰܢܳܐ ܗܘܳܬ݂ ܓܶܝܪ ܐܽܘܪܚܶܗ ܘܡܶܐܬܺܝܬܶܗ ܕܡܰܠܟܳܐ.</VERS>
    </CHAPTER>
    <CHAPTER cnumber="14">
      <VERS vnumber="1">ܡܶܢ ܒܳܬܰܪ ܕܶܝܢ ܬܠܳܬ ܫܢܺܝ̈ܢ: ܐܶܬܳܐ ܥܰܠ ܕܒܶܝܬ ܝܺܗܽܘܕܳܐ ܕܺܡܰܛܪܺܝܳܘܣ ܒܰܪ ܣܠܘܩܘܣ ܥ̣ܰܠ ܠܰܠܡܺܐܢܳܐ ܕܶܐܠܶܣ: ܟܰܕ݂ ܐܺܝܬ ܥܰܡܶܗ ܚܰܝܠܳܐ ܣܰܓܺܝܐܳܐ ܘܥܰܫܺܝܢܳܐ. ܟܰܕ݂ ܡܙܰܝܰܢ ܪܰܘܪܒܳܐܺܝܬ</VERS>
      <VERS vnumber="2">ܕܢܶܐܚܕܶܝܗ̇ ܠܟܽܠܳܗ̇ ܐܰܪܥܳܐ. ܡܶܛܽܠ ܕܩܰܛܠܶܗ ܗܘܳܐ ܠܰܐܢܛܺܝܰܟܳܘܣ ܘܠܠܘܣܝܘܣ ܪܰܒ ܒܰܝܬܶܗ</VERS>
      <VERS vnumber="3">ܐܶܠܩܺܝܡܳܘܣ ܕܶܝܢ ܕܡܶܢ ܩܕܺܝܡ ܗܘܳܐ ܗܘܳܐ ܪܰܒ ܟܳܗ̈ܢܶܐ: ܕܛܰܡܰܐ ܗܘܳܐ ܡܫܰܠܡܳܢܳܐܺܝܬ: ܒܙܰܒܢ̈ܶܐ ܕܚܽܘܠܛܳܢܳܐ: ܐܶܬܚܰܫܰܒ ܘܰܚܙܳܐ: ܕܡܶܢ ܟܽܠ ܦܪܽܘܣ ܠܳܐ ܐܺܝܬ ܠܶܗ ܣܰܒܪܳܐ: ܐܳܦܠܳܐ ܕܢܶܬܩܰܪܰܒ ܠܘܳܬ݂ ܡܰܕܒܚܳܐ ܡܶܫܟܰܚ</VERS>
      <VERS vnumber="4">ܐܶܙܰܠ ܠܘܳܬ݂ ܕܺܡܰܛܪܺܝܳܘܣ ܒܰܫܢܰܬ ܡܳܐܐ ܘܚܰܡܫܺܝܢ ܘܰܚܕܳܐ: ܘܰܐܘܒܶܠ ܠܶܗ ܟܠܺܝܠܳܐ ܕܕܰܗܒܳܐ. ܘܫܶܒܠܬܳܐ ܕܕܰܗܒܳܐ. ܘܥܰܡܗܽܘܢ ܣܰܘ̈ܟܶܐ ܕܕܶܩ̈ܠܶܐ ܡܶܢ ܕܗܰܝܟܠܳܐ. ܘܰܒܗܰܘ ܝܰܘܡܳܐ ܕܶܝܢ ܗܘܳܐ ܒܫܶܠܝܳܐ</VERS>
      <VERS vnumber="5">ܘܟܰܕ݂ ܐܶܫܟܰܚ ܠܶܗ ܐܰܬܪܳܐ ܐܶܠܩܺܝܡܳܘܣ: ܠܡܰܪܳܚܽܘܬܶܗ ܘܰܠܥܰܘܳܠܽܘܬܶܗ: ܩܪܳܝܗܝ ܕܺܡܰܛܪܺܝܳܘܣ ܠܡܰܘܬܒܳܐ: ܘܫܰܐܠܶܗ ܗܘܳܐ ܘܶܐܡܰܪ ܠܶܗ ܕܒܰܐܝܕܳܐ ܬܰܪܥܺܝܬܳܐ ܐܰܘ ܡܰܚܫܰܒܬܳܐ: ܡܶܬܥܰܫܢܺܝܢ ܝܺܗܽܘ̈ܕܳܝܶܐ ܗܳܟܰܢܳܐ</VERS>
      <VERS vnumber="6">ܥܢܳܐ ܗܽܘ ܘܶܐܡܰܪ ܠܶܗ ܗܳܢܽܘܢ ܕܡܶܬܩܪܶܝܢ ܡܫܰܒܚܳܢ̈ܶܐ ܕܺܝܗܽܘ̈ܕܳܝܶܐ: ܕܰܥܠܰܝܗܽܘܢ ܥܒܺܝܕ݂ ܝܺܗܽܘܕܳܐ ܡܰܩܒܰܝ: ܗܶܢܽܘܢ ܡܰܪܕܺܝܢ ܘܰܡܓܰܪܓܺܝܢ ܘܰܡܥܰܫܢܺܝܢ ܩܪܳܒܳܐ: ܘܠܳܐ ܫܳܒܩܺܝܢ ܠܳܗ̇ ܠܡܰܠܟܽܘܬܳܐ ܕܢܶܗܘܶܐ ܒܳܗ̇ ܫܠܳܡܳܐ</VERS>
      <VERS vnumber="7">ܡܶܛܽܠ ܗܳܢܳܐ ܐܳܦ ܐܶܢܳܐ ܫܶܒܩܶܬ݂ ܬܶܫܒܽܘܚܬܳܐ ܕܰܐܒܳܗܰܝ̈ ܕܺܐܝܬܶܝܗ̇ ܪܰܒܽܘܬ݂ ܟܳܗܢܽܘܬܳܐ. ܘܗܳܐ ܐܶܬܺܝܬ݂ ܬܰܪܬܶܝܢ ܙܰܒܢܺܝ̈ܢ ܩܕܳܡܰܝܟ</VERS>
      <VERS vnumber="8">ܡܶܛܽܠ ܕܝܳܨܶܦ ܐ̱ܢܳܐ ܘܰܫܩܺܝܠ ܐ̱ܢܳܐ ܛܰܥܢܳܐ ܕܨܶܒ̈ܘܳܬܶܗ ܕܡܰܠܟܳܐ. ܘܰܕܬܰܪܬܶܝܢ ܕܶܝܢ ܡܶܛܽܠ ܒܢܰܝ̈ ܥܰܡܰܢ ܕܺܝܠܰܢ. ܚܳܙܶܐ ܐ̱ܢܳܐ ܓܶܝܪ ܪܳܡܽܘܬܗܽܘܢ ܘܫܽܘܒܗܳܪܗܽܘܢ ܕܗܳܠܶܝܢ ܕܡܶܢ ܩܕܺܝܡ ܐܶܡܪܶܬ݂ ܥܠܰܝܗܽܘܢ: ܕܰܐܝܟܰܢܳܐ ܫܳܚܩܺܝܢ ܠܶܗ ܠܥܰܡܰܢ: ܘܠܳܐ ܫܳܒܩܺܝܢ ܠܶܗ ܐܳܦܠܳܐ ܩܰܠܺܝܠ ܕܢܶܗܘܶܐ ܒܰܢܝܳܚܳܐ</VERS>
      <VERS vnumber="9">ܐܰܢ̱ܬ ܕܶܝܢ ܡܰܠܟܳܐ ܕܺܝܠܶܦܬ ܗܳܠܶܝܢ: ܣܰܒ ܛܰܥܢܳܐ ܕܰܐܪܥܰܢ ܘܕܰܒܢܰܝ̈ ܥܰܡܰܢ ܕܳܘܰܝ̈ܳܐ ܘܒܳܝ̈ܫܶܐ. ܐܰܟܡܳܐ ܕܺܐܝܬ ܠܳܟ ܡܪܰܚܡܳܢܽܘܬܳܐ ܠܘܳܬ݂ ܟܽܠܗܽܘܢ ܒܢܰܝ̈ܢܳܫܳܐ</VERS>
      <VERS vnumber="10">ܟܽܠ ܟܡܳܐ ܓܶܝܪ ܕܺܝܗܽܘܕܳܐ ܚܰܝ: ܕܢܶܗܘܶܐ ܫܠܳܡܳܐ ܒܰܐܪܥܰܢ: ܠܳܐ ܡܶܫܟܰܚ</VERS>
      <VERS vnumber="11">ܘܟܰܕ݂ ܫܡܰܥ ܡܶܢܶܗ ܡܰܠܟܳܐ ܗܳܠܶܝܢ ܡ̈ܶܠܶܐ: ܒܰܪ ܫܳܥܬܶܗ ܐܳܦ ܪ̈ܳܚܡܰܘܗܝ ܕܡܰܠܟܳܐ: ܡܶܛܽܠ ܕܺܐܝܬ ܗܘܳܐ ܠܗܽܘܢ ܒܥܶܠܕܒܳܒܽܘܬܳܐ ܥܰܡ ܝܺܗܽܘܕܳܐ: ܓܰܘܙܠܳܗ̇ ܠܚܶܡܬܶܗ ܕܕܺܡܰܛܪܺܝܳܘܣ ܥܠܰܘܗܝ</VERS>
      <VERS vnumber="12">ܒܰܪ ܫܳܥܬܶܗ ܩܪܳܐ ܡܰܠܟܳܐ ܕܺܡܶܛܪܺܝܳܘܣ ܠܢܺܝܩܳܢܳܘܪ: ܗܰܘ ܕܰܥܒܺܝܕ݂ ܗܘܳܐ ܪܰܒܳܐ ܥܰܠ ܦܺܝ̈ܠܶܐ: ܘܪܺܝܫܳܐ ܘܰܡܕܰܒܪܳܢܳܐ: ܘܝܰܗܒ ܠܶܗ ܐܶܓܪ̈ܳܬܳܐ ܕܫܰܕܪܶܗ</VERS>
      <VERS vnumber="13">ܘܦܰܩܕ݂ܶܗ ܕܠܶܗ ܠܺܝܗܽܘܕܳܐ ܢܶܩܛܠܺܝܘܗܝ. ܘܠܰܐܝܠܶܝܢ ܕܺܐܝܬ ܗܘܰܘ ܥܰܡܶܗ: ܢܒܰܕܰܪ ܐܶܢܽܘܢ. ܘܠܐܠܩܝܢܘܣ ܕܶܝܢ ܢܩܺܝܡ ܒܪܰܒܽܘܬ݂ ܟܳܗܢܽܘܬܳܐ ܕܗܰܝܟܠܳܐ ܪܰܒܳܐ ܘܰܡܫܰܒܚܳܐ</VERS>
      <VERS vnumber="14">ܥܰܡ̈ܡܶܐ ܕܶܝܢ ܐܰܝܠܶܝܢ ܕܰܥܪܰܩܘ ܗܘܰܘ ܡܶܢ ܐܰܪܥܳܐ ܕܺܝܗܽܘܕܳܐ: ܐܳܬܶܝܢ ܗܘܰܘ ܘܚܳܠܛܺܝܢ ܥܰܡ ܢܺܝܩܳܢܳܘܪ. ܘܡܶܬܒܰܣܡܺܝܢ ܗܘܰܘ ܘܚܳܕܶܝܢ ܥܰܠ ܐܽܘܠܨܳܢܳܐ ܘܥܳܩܬܳܐ ܕܺܐܝܬ ܗܘܳܐ ܠܰܕܒܶܝܬ ܝܺܗܽܘܕܳܐ</VERS>
      <VERS vnumber="15">ܟܰܕ݂ ܫܡܰܥ ܕܒܶܝܬ ܝܺܗܽܘܕܳܐ ܥܰܠ ܡܶܐܬܺܝܬܶܗ ܕܢܺܝܩܳܢܳܘܪ: ܘܥܰܠ ܡܰܪܡܝܳܢܽܘܬܳܐ ܕܥܰܡ̈ܡܶܐ: ܐܰܪܡܺܝܘ ܥܰܦܪܳܐ ܥܰܠ ܪ̈ܺܝܫܰܝܗܽܘܢ. ܘܓܳܥܶܝܢ ܗܘܰܘ ܘܰܡܨܰܠܶܝܢ: ܩܕܳܡ ܗܰܘ ܕܰܒܟܽܠܙܒܰܢ ܗܽܘ ܗܘܳܐ ܠܗܽܘܢ ܡܥܰܕܪܳܢܳܐ: ܘܰܒܟܽܠܙܒܰܢ ܓܰܠܝܳܐܺܝܬ ܦܳܪܶܩ ܝܳܪܬܽܘܬܶܗ</VERS>
      <VERS vnumber="16">ܘܰܦܩܰܕ݂ ܝܺܗܽܘܕܳܐ ܕܢܶܬܚܰܙܩܽܘܢ ܒܙܰܝܢܗܽܘܢ. ܘܒܰܪ ܫܳܥܬܶܗ ܫܩܰܠܘ: ܘܰܐܪܰܥܘ ܐܶܢܽܘܢ ܒܰܩܪܺܝܬܳܐ ܕܰܫܡܳܗ̇ ܕܳܫܽܘ</VERS>
      <VERS vnumber="17">ܫܶܡܥܽܘܢ ܕܶܝܢ ܐܰܚܽܘܗܝ ܕܺܝܗܽܘܕܳܐ: ܡܶܢ ܫܶܠܝܳܐ ܐܰܪܡܺܝ ܗܘܳܐ ܥܰܠ ܢܺܝܩܳܢܳܘܪ. ܘܡܶܛܽܠ ܕܰܡܣܰܪܗܒܳܐܺܝܬ ܐܶܙܰܠܘ ܗܘܰܘ ܥܠܰܘܗܝ: ܐܶܬܪܗܶܒ ܡܶܢܶܗ</VERS>
      <VERS vnumber="18">ܢܺܝܩܳܢܳܘܪ ܕܶܝܢ ܟܰܕ݂ ܫܡܰܥ ܗܘܳܐ ܥܰܠ ܓܰܢܒܳܪܽܘܬܗܽܘܢ ܕܒܶܝܬ ܝܺܗܽܘܕܳܐ ܘܥܰܠ ܢܶܨܚܳܢܰܝ̈ܗܽܘܢ: ܘܰܕܐܰܝܟܰܢܳܐ ܡܰܫܠܡܳܐ ܢܰܦܫܗܽܘܢ ܥܰܠ ܐܰܦܰܝ̈ ܥܰܡܗܽܘܢ ܘܰܐܬܪܗܽܘܢ: ܠܳܐ ܨܳܒܶܐ ܗܘܳܐ ܕܰܒܩܶܛ̈ܠܶܐ. ܘܒܰܕܡܳܐ ܢܶܥܒܶܕ݂ ܕܺܝܢܳܐ</VERS>
      <VERS vnumber="19">ܐܶܠܳܐ ܫܰܕܰܪ ܠܦܺܝܣܺܝܕܳܘܢܝܳܣ ܘܠܬܐܘܕܛܘܣ ܘܰܠܡܰܬܺܝܬܳܐ: ܠܡܶܬܰܠ ܘܰܠܡܶܣܰܒ ܝܰܡܺܝܢܳܐ</VERS>
      <VERS vnumber="20">ܟܰܕ݂ ܕܶܝܢ ܫܡܰܥ ܝܺܗܽܘܕܳܐ: ܐܶܬܡܰܠܰܟ ܥܰܡ ܥܰܡܳܐ. ܘܶܐܬܚܰܫܰܒܘ ܐܰܟܚܕܳܐ. ܘܰܚܙܰܘ ܕܡܶܠܰܘ̈ܗܝ ܕܰܫܠܳܡܳܐ ܐܶܢܶܝܢ. ܘܶܐܬܪܡܺܝ ܕܢܶܥܒܶܕ݂ ܥܰܡܶܗ ܫܠܳܡܳܐ</VERS>
      <VERS vnumber="21">ܘܰܐܩܺܝܡܘ ܕܒܰܐܝܢܳܐ ܝܰܘܡܳܐ ܢܶܚܙܽܘܢ ܚܰܕ݂ ܠܚܰܕ݂. ܘܰܠܚܰܕ݂ ܚܰܕ݂ ܡܶܢܗܽܘܢ: ܟܪܺܝܟܺܝܢ ܗܘܰܘ ܠܶܗ ܠܒܳܫ̈ܶܐ ܟܰܕ݂ ܡܙܰܝܢܺܝܢ</VERS>
      <VERS vnumber="22">ܦܩܰܕ݂ ܕܶܝܢ ܝܺܗܽܘܕܳܐ ܠܚܰܝܠܶܗ: ܕܢܶܬܚܰܙܩܽܘܢ ܒܙܰܝܢܗܽܘܢ. ܘܰܗܘܰܘ ܩܳܝܡܺܝܢ ܘܰܡܛܰܝܒܺܝܢ ܒܰܐܬܖ̈ܰܘܳܬܳܐ ܐܰܝܠܶܝܢ ܕܩܰܢܺܝܛܺܝܢ ܗܘܰܘ ܡܶܢܗܽܘܢ. ܕܕܰܠܡܳܐ ܡܶܢ ܡܶܬܽܘܡ ܡܶܢ ܫܶܠܝܳܐ ܢܶܟܠܳܐ ܡܶܕܶܡ ܢܶܗܘܶܐ. ܘܰܚܙܰܘ ܚܰܕ݂ ܠܚܰܕ݂ ܒܰܫܠܳܡܳܐ ܣܰܓܺܝܐܳܐ. ܘܡܰܠܶܠܘ ܡ̈ܶܠܶܐ ܕܫܰܝܢܳܐ</VERS>
      <VERS vnumber="23">ܘܺܐܝܬܰܘܗܝ ܗܘܳܐ ܢܺܝܩܳܢܳܘܪ ܒܽܐܘܪܺܫܠܶܡ. ܘܡܶܕܶܡ ܕܒܺܝܫ ܠܳܐ ܥܒܰܕ݂ ܗܘܳܐ. ܘܰܠܥܰܡ̈ܡܶܐ ܐܰܝܠܶܝܢ ܐܶܬܟܰܢܰܫܘ ܗܘܰܘ ܠܘܳܬܶܗ: ܫܪܳܐ ܐܶܢܽܘܢ</VERS>
      <VERS vnumber="24">ܘܰܐܚܺܝܕ݂ ܗܘܳܐ ܠܶܗ ܠܺܝܗܽܘܕܳܐ ܒܚܽܘܒܳܐ ܣܰܓܺܝܐܳܐ. ܘܺܐܝܬܰܘܗܝ ܥܰܡܶܗ ܒܟܽܠܙܒܰܢ ܒܰܐܦ̈ܶܐ ܢܰܗܺܝܪ̈ܳܬܳܐ</VERS>
      <VERS vnumber="25">ܘܰܒܥܳܐ ܡܶܢܶܗ ܘܰܐܦܺܝܣܶܗ: ܕܶܢܣܰܒ ܐܰܢ̱ܬܬܳܐ ܘܢܶܥܒܶܕ݂ ܒܢܰܝ̈ܳܐ. ܘܰܢܣܰܒ ܐܰܢ̱ܬܬܳܐ: ܘܶܐܫܬܰܘܬܰܦ ܒܥܳܠܡܳܐ</VERS>
      <VERS vnumber="26">ܐܶܠܩܺܝܡܳܘܣ ܕܶܝܢ ܟܰܕ݂ ܚܙܳܐ ܚܽܘܒܳܐ ܘܫܰܠܡܽܘܬܳܐ ܕܺܐܝܬ ܠܗܽܘܢ ܚܰܕ݂ ܥܰܡ ܚܰܕ݂ ܠܢܺܝܩܳܢܳܘܪ ܘܠܺܝܗܽܘܕܳܐ: ܐܶܙܰܠ ܠܶܗ ܠܘܳܬ݂ ܕܺܡܰܛܪܺܝܳܘܣ ܡܰܠܟܳܐ: ܘܶܐܡܰܪ ܠܶܗ ܥܰܠ ܢܺܝܩܳܢܳܘܪ: ܕܰܗܘܳܐ ܠܶܗ ܢܽܘܟܪܳܝܳܐ ܠܡܰܠܟܽܘܬܳܟ: ܘܰܠܟܽܠܗܶܝܢ ܨܶܒ̈ܘܳܬܳܟ. ܠܺܝܗܽܘܕܳܐ ܗܰܘ ܕܺܐܝܬܰܘܗܝ ܒܥܶܠܕܒܳܒܳܐ ܕܡܰܠܟܽܘܬܳܟ: ܫܰܘܬܳܦܳܐ ܘܚܰܒܪܳܐ ܥܰܒܕܶܗ ܠܶܗ</VERS>
      <VERS vnumber="27">ܘܟܰܕ݂ ܫܡܰܥ ܡܰܠܟܳܐ ܡܶܐܟܰܠܩܰܪܨܶܗ ܕܰܒܥܶܠܕܒܳܒܳܐ. ܐܶܬܚܰܡܰܬ݂ ܒܪܽܘܓܙܳܐ ܣܰܓܺܝܐܳܐ. ܘܰܟܬܰܒ ܠܢܺܝܩܳܢܳܘܪ ܩܰܫܝܳܐܺܝܬ ܥܰܠ ܪܳܚܡܽܘܬܶܗ ܕܥܰܡ ܝܺܗܽܘܕܳܐ. ܘܰܦܩܰܕ ܕܠܶܗ ܠܡܰܩܒܰܝ ܟܰܕ݂ ܦܺܟܺܝܪ ܢܶܐܚܽܘܕ: ܘܰܢܫܰܕܪܺܝܘܗܝ ܒܰܥܓܰܠ ܠܰܐܢܛܝܳܟܺܝܰܐ</VERS>
      <VERS vnumber="28">ܘܟܰܕ ܫܡܰܥ ܕܶܝܢ ܢܺܝܩܳܢܳܘܪ ܐܶܓܰܪܬܳܐ: ܐܶܫܬܪܺܝ ܗܘܳܐ ܐܶܬܬܥܺܝܩ ܣܰܓܺܝ. ܕܠܳܐ ܨܳܒܶܐ ܗܘܳܐ ܕܢܶܫܬܰܚܠܰܦ ܥܰܠ ܝܺܗܽܘܕܳܐ: ܓܰܒܪܳܐ ܕܡܶܕܶܡ ܠܳܐ ܐܰܣܟܶܠ</VERS>
      <VERS vnumber="29">ܘܰܕܢܶܥܨܶܐ ܕܶܝܢ ܦܽܘܩܕܳܢܶܗ ܕܡܰܠܟܳܐ: ܠܳܐ ܡܶܫܟܰܚ ܗܘܳܐ. ܘܡܶܬܪܰܥܶܐ ܗܘܳܐ: ܕܒܰܐܝܕܳܐ ܥܶܠܬܳܐ ܢܶܐܚܕܺܝܘܗܝ</VERS>
      <VERS vnumber="30">ܡܰܩܒܰܝ ܕܶܝܢ ܟܰܕ݂ ܚܙܳܝܗܝ ܠܢܺܝܩܳܢܳܘܪ: ܕܠܳܐ ܐܺܝܬܰܝܗܶܝܢ ܐܰܦܰܘ̈ܗܝ ܠܘܳܬܶܗ ܐܰܝܟ ܕܡܶܢ ܩܕܺܝܡ. ܐܶܠܳܐ ܟܡܺܝܪ̈ܳܢ ܘܰܡܫܰܚ̈ܠܦܳܢ ܡܶܢ ܕܰܒܟܽܠܙܒܰܢ: ܐܶܣܬܰܟܰܠ. ܕܡܶܫܬܰܚܠܳܦܽܘ ܐܶܫܬܰܚܠܰܦ ܥܠܰܘܗܝ. ܘܟܰܢܶܫ ܥܰܡܶܗ ܡܶܢ ܒܢܰܝ̈ ܥܰܡܶܗ ܠܳܐ ܙܥܽܘܪ̈ܺܝܢ: ܘܫܰܢܺܝ ܠܶܗ ܡܶܢܶܗ ܡܶܢ ܢܺܝܩܳܢܳܘܪ</VERS>
      <VERS vnumber="31">ܘܟܰܕ݂ ܕܶܝܢ ܝܺܕܰܥ ܕܶܐܬܛܰܝܰܒ ܝܺܗܽܘܕܳܐ ܘܶܐܬܚܰܙܰܩ ܒܚܰܝܠܶܗ: ܥ̣ܰܠ ܠܗܰܝܟܠܳܐ ܪܰܒܳܐ ܘܩܰܕܺܝܫܳܐ: ܟܰܕ݂ ܩܳܝܡܺܝܢ ܟܳܗ̈ܢܶܐ ܘܰܡܩܰܪܒܺܝܢ ܩܽܘܪ̈ܒܳܢܶܐ. ܘܶܐܡܰܪ ܠܗܽܘܢ ܗܰܒܘ ܠܺܝ ܠܺܝܗܽܘܕܳܐ</VERS>
      <VERS vnumber="32">ܘܗܶܢܽܘܢ ܕܶܝܢ ܝܳܡܶܝܢ ܗܘܰܘ ܘܳܐܡܪܺܝܢ ܠܶܗ: ܕܠܳܐ ܚܙܶܐ ܠܰܢ. ܘܠܳܐ ܝܳܕܥܺܝܢܰܢ ܐܰܝܟܳܐ ܐܺܝܬܰܘܗܝ</VERS>
      <VERS vnumber="33">ܘܰܐܪܺܝܡ ܐܺܝܕܶܗ ܠܽܘܩܒܰܠ ܗܰܝܟܠܳܐ: ܘܺܝܡܳܐ ܠܗܽܘܢ ܗܳܟܰܢܳܐ. ܕܶܐܠܳܐ ܬܰܫܠܡܽܘܢܳܝܗܝ ܠܺܝܗܽܘܕܳܐ ܟܰܕ݂ ܦܟܺܝܪ. ܠܗܳܢܳܐ ܗܰܝܟܠܳܐ ܕܰܐܠܳܗܳܐ ܐܶܥܒܕܺܝܘܗܝ ܐܰܝܟ ܡܰܕܒܪܳܐ. ܘܰܠܡܰܕܒܚܳܐ ܐܶܣܚܽܘܦ. ܘܶܐܒܢܶܐ ܒܕܽܘܟܬܶܗ ܠܕܝܢܘܣܝܘܣ ܗܰܝܟܠܳܐ ܝܺܕܺܝܥܳܐ</VERS>
      <VERS vnumber="34">ܘܟܰܕ݂ ܐܶܡܰܪ ܗܳܠܶܝܢ ܟܽܠܗܶܝܢ: ܫܰܢܺܝ. ܟܳܗ̈ܢܶܐ ܕܶܝܢ ܦܪܰܣܘ ܐܺܝܕܰܝ̈ܗܽܘܢ ܠܘܳܬ݂ ܥܳܡܽܘܪܳܐ ܕܰܫܡܰܝܳܐ: ܘܒܳܥܶܝܢ ܗܘܰܘ ܘܰܡܨܰܠܶܝܢ ܡܶܢ ܗܰܘ ܕܗܽܘ ܗܘܳܐ ܒܟܽܠܙܒܰܢ ܡܥܰܕܪܳܢܳܐ ܥܰܡܶܗ. ܘܳܐܡܪܺܝܢ ܗܘܰܘ</VERS>
      <VERS vnumber="35">ܐܰܢ̱ܬ ܡܳܪܝܳܐ ܕܟܽܠ. ܕܥܰܠ ܡܶܕܶܡ ܠܳܐ ܣܢܺܝܩ ܐܰܢ̱ܬ: ܐܰܢ̱ܬ ܐܶܨܛܒܺܝܬ ܕܬܶܓܒܶܐ ܠܳܟ ܐܰܬܪܳܐ ܠܗܰܝܟܠܳܟ: ܕܬܶܫܪܶܐ ܫܟܺܝܢܬܳܟ ܒܰܝܢܳܬܰܢ</VERS>
      <VERS vnumber="36">ܘܗܳܫܳܐ ܡܳܪܝܳܐ ܩܰܕܺܝܫܳܐ ܕܟܽܠ ܩܰܕܺܝܫܶܐ: ܐܰܢ̱ܬ ܢܰܛܰܪ ܠܥܳܠܰܡ ܠܗܳܢܳܐ ܐܰܬܪܳܐ ܘܰܠܒܰܝܬܳܐ ܕܠܳܐ ܛܽܘܠܫܳܐ: ܕܰܒܗܳܢܳܐ ܙܰܒܢܳܐ ܕܶܐܬܕܰܟܺܝ. ܘܰܣܟܽܘܪ ܕܶܝܢ ܟܽܠ ܦܽܘܡܳܐ ܕܥܰܘ̈ܳܠܶܐ</VERS>
      <VERS vnumber="37">ܓܰܒܪܳܐ ܕܶܝܢ ܚܰܕ݂ ܕܰܫܡܶܗ ܗܘܳܐ ܪܓܶܫ: ܡܶܢ ܣܳܒ̈ܶܐ ܕܽܐܘܪܺܫܠܶܡ. ܐܶܬܶܐܡܰܪ ܗܘܳܐ ܥܠܰܘܗܝ ܠܢܺܝܩܳܢܳܘܪ: ܕܓܰܒܪܳܐ ܗ̱ܘ ܕܪܳܚܶܡ ܡܕܺܝܢܬܶܗ. ܘܝܺܬܺܝܪܳܐܺܝܬ ܫܰܦܺܝܪ ܗܘܳܐ ܫܡܶܗ. ܡܶܛܽܠ ܬܰܪܥܶܝܬܶܗ ܛܳܒܬܳܐ ܘܒܰܣܺܝܡܬܳܐ ܘܡܶܬܩܪܶܐ ܗܘܳܐ ܐܰܒܳܐ ܕܺܝܗܽܘܕܳܝ̈ܶܐ</VERS>
      <VERS vnumber="38">ܐܺܝܬܰܘܗܝ ܗܘܳܐ ܓܶܝܪ ܡܶܢ ܩܕܺܝܡ ܒܕܺܝܢܳܐ: ܘܠܳܐ ܫܳܒܶܩ ܗܘܳܐ ܕܢܶܗܘܶܐ ܚܰܠܽܘܛܳܐ ܒܥܰܡܳܐ ܕܺܝܗܽܘ̈ܕܳܝܶܐ. ܡܰܫܠܡܳܐ ܗܘܳܬ݂ ܓܶܝܪ ܢܰܦܫܶܗ ܘܦܰܓܪܶܗ ܒܟܽܠ ܨܠܰܘ̈ܳܢ ܘܒܳܥ̈ܘܳܢ: ܥܰܠ ܐܰܦܰܝ̈ ܕܽܘܒܳܖ̈ܶܐ ܕܺܝܗܽܘܕܳܝܽܘܬܳܐ</VERS>
      <VERS vnumber="39">ܢܺܝܩܳܢܳܘܪ ܕܶܝܢ ܡܶܛܽܠ ܕܨܳܒܶܐ ܗܘܳܐ ܕܢܰܘܕܰܥ ܣܶܢܶܐܬܳܐ ܕܺܐܝܬ ܗܘܳܐ ܠܶܗ ܥܰܡ ܝܺܗܽܘܕܳܝ̈ܶܐ: ܫܰܕܰܪ ܐܰܝܟ ܚܰܡܶܫܡܳܐܐ ܡܶܢ ܦܳܠܚܰܘ̈ܗܝ ܕܢܶܐܚܕܽܘܢܳܝܗܝ</VERS>
      <VERS vnumber="40">ܐܳܡܰܪ ܗܘܳܐ ܓܶܝܪ: ܕܟܰܕ݂ ܠܗܳܢܳܐ ܐܶܚܽܘܕ݂. ܥܳܩܬܳܐ ܪܰܒܬܳܐ ܐܶܥܒܶܕ݂ ܠܺܝܗܽܘ̈ܕܳܝܶܐ</VERS>
      <VERS vnumber="41">ܟܰܕ݂ ܕܶܝܢ ܐܶܬܳܐ ܟܶܢܫܳܐ ܘܚܰܕܪܽܘܗ̇ ܠܕܳܪܬܶܗ: ܒܳܥܶܝܢ ܗܘܰܘ ܕܢܶܦܬܚܽܘܢ ܬܰܪ̈ܥܶܐ. ܘܢܰܘܩܕܽܘܢ ܐܶܢܽܘܢ ܒܢܽܘܪܳܐ. ܘܗܽܘ ܕܶܝܢ ܟܰܕ ܚܙܳܐ ܕܰܩܪܶܒܘ ܕܢܶܐܚܕܽܘܢܳܝܗܝ: ܫܩܰܠ ܣܰܝܦܳܐ ܘܰܡܚܳܐ ܒܟܰܪܣܶܗ</VERS>
      <VERS vnumber="42">ܡܶܛܽܠ ܕܨܳܒܶܐ ܗܘܳܐ ܕܚܺܐܪܳܐܺܝܬ ܢܡܽܘܬ݂: ܘܠܳܐ ܢܶܫܬܠܶܡ ܠܖ̈ܰܫܺܝܥܶܐ ܘܰܠܥܰܘ̈ܳܠܶܐ. ܘܰܢܨܰܥܪܽܘܢ ܐܺܝܩܳܪܳܐ ܕܣܰܝܒܽܘܬܶܗ</VERS>
      <VERS vnumber="43">ܘܠܳܐ ܥܢܳܬ݂ ܡܚܽܘܬܶܗ ܡܶܛܽܠ ܣܽܘܪܗܳܒܳܐ ܘܰܪܗܺܝܒܽܘܬܳܐ. ܘܟܰܕ݂ ܥ̣ܰܠܘ ܠܓܰܘ ܟܶܢ̈ܫܶܐ ܡܶܢ ܬܰܪܥܳܐ ܕܕܳܪܬܳܐ: ܫܘܰܪ ܘܰܣܠܶܩ ܠܶܗ ܠܫܽܘܪܳܐ ܓܰܢܒܳܪܳܐܺܝܬ ܘܚܰܝܠܬܳܢܳܐܺܝܬ: ܘܰܫܕܳܐ ܢܰܦܫܶܗ ܡܶܨܥܰܬ݂ ܟܶܢ̈ܫܶܐ</VERS>
      <VERS vnumber="44">ܘܗܶܢܽܘܢ ܕܶܝܢ ܒܰܪ ܫܳܥܬܶܗ ܟܰܕ݂ ܚܙܰܘ: ܫܰܢܺܝܘ ܘܝܰܗܒܘ ܐܰܬܪܳܐ</VERS>
      <VERS vnumber="45">ܘܟܰܕ݂ ܥܕܰܟܺܝܠ ܚܰܝ ܗܘܳܐ ܘܡܬܓܰܘܙܰܠ ܗܘܳܐ ܒܚܶܡܬܳܐ ܕܰܛܢܳܢܳܐ: ܫܘܰܪ ܘܩܳܡ. ܟܰܕ݂ ܪܳܕܶܐ ܗܘܳܐ ܡܶܢܶܗ ܕܡܳܐ ܣܰܓܺܝܐܳܐ. ܡܶܛܽܠ ܕܩܰܫ̈ܝܳܢ ܗܘܰܝ̈ ܡܰܚ̈ܘܳܬܶܗ. ܗܽܘ ܕܶܝܢ ܪܗܶܛ ܘܥܰܒܪܶܗ ܠܟܽܠܶܗ ܗܰܘ ܟܶܢܫܳܐ. ܘܩܳܡ ܥܰܠ ܟܺܐܦܳܐ ܚܕܳܐ ܪܳܡܬܳܐ</VERS>
      <VERS vnumber="46">ܟܰܕ݂ ܡܦܰܠܦܰܠ ܗܘܳܐ ܟܽܠܶܗ ܒܰܕܡܳܐ. ܘܰܐܦܶܩ ܡܥܰܘ̈ܗܝ. ܘܶܐܚܰܕ ܐܶܢܽܘܢ ܒܬܰܪ̈ܬܰܝܗܶܝܢ ܐܺܝܕܰܘ̈ܗܝ: ܘܚܰܘܺܝ ܠܥܰܡܳܐ. ܘܨܰܠܺܝ ܘܰܒܥܳܐ: ܘܰܩܪܳܐ ܠܗܰܘ ܕܫܰܠܺܝܛ ܥܰܠ ܚܰܝ̈ܶܐ ܘܥܰܠ ܪܽܘܚܳܐ. ܕܬܽܘܒ ܢܶܬܶܠ ܘܢܰܦܢܶܐ ܐܶܢܽܘܢ ܠܶܗ. ܘܗܳܝܕܶܝܢ ܢܦܰܩ ܡܶܢ ܥܳܠܡܳܐ.</VERS>
    </CHAPTER>
    <CHAPTER cnumber="15">
      <VERS vnumber="1">ܢܺܝܩܳܢܳܘܪ ܕܶܝܢ ܫܡܰܥ ܘܺܝܠܶܦ ܥܠ ܒܶܝܬ ܝܺܗܽܘܕܳܐ: ܕܺܐܝܬܰܝܗܽܘܢ ܥܰܠ ܓܶܢܒ ܫܳܡܪܺܝܢ. ܘܶܐܬܪܰܥܺܝ ܕܰܒܝܰܘܡܳܐ ܕܰܢܝܳܚܳܐ ܕܫܰܒܬܳܐ. ܢܰܪܡܶܐ ܥܠܰܝܗܽܘܢ ܡܶܢ ܫܶܠܝܳܐ ܒܥܰܡܳܐ ܣܰܓܺܝܐܳܐ</VERS>
      <VERS vnumber="2">ܝܺܗܽܘܕܳܝ̈ܶܐ ܕܶܝܢ ܡܶܬܪܡܶܝܢ ܗܘܰܘ ܠܶܗ ܒܽܐܘܠܨܳܢܳܐ ܣܰܓܺܝܐܳܐ. ܘܳܐܡܪܺܝܢ ܗܘܰܘ ܠܶܗ. ܠܳܐ ܬܶܥܒܶܕ݂ ܗܳܟܰܢܳܐ: ܘܬܰܘܒܶܕ݂ ܩܰܫܝܳܐܺܝܬ ܠܰܐ̱ܢܳܫ̈ܳܐ ܕܠܳܐ ܫܳܘܶܝܢ. ܐܶܠܳܐ ܗܰܒ ܬܶܫܒܽܘܚܬܳܐ ܠܝܰܘܡܳܐ ܪܰܒܳܐ ܘܩܰܕܺܝܫܳܐ. ܕܰܡܝܰܩܪ ܡܶܢ ܥܳܒܽܘܕܳܐ ܘܒܳܪܽܘܝܳܐ ܕܟܽܠ</VERS>
      <VERS vnumber="3">ܪܰܫܺܝܥܳܐ ܘܛܰܡܐܳܐ ܫܰܐܶܠ. ܕܶܐܢ ܐܺܝܬܰܘܗܝ ܚܰܝܠܬܳܢܳܐ ܒܰܫܡܰܝܳܐ: ܗܰܘ ܕܦܰܩܶܕ݂ ܥܰܠ ܝܰܘܡܳܐ ܕܫܰܒܬܳܐ</VERS>
      <VERS vnumber="4">ܗܶܢܽܘܢ ܕܶܝܢ ܥܢܰܘ ܘܶܐܡܰܪܘ ܠܶܗ. ܐܺܝܬܰܘܗܝ ܡܳܪܝܳܐ ܚܰܝܳܐ ܕܗܽܘܝܽܘ ܚܰܝܠܬܳܢܳܐ ܒܰܫܡܰܝܳܐ. ܘܗܽܘ ܦܩܰܕ݂ ܕܢܶܬܢܛܰܪ ܝܰܘܡܳܐ ܕܫܰܒܬܳܐ</VERS>
      <VERS vnumber="5">ܘܛܰܡܐܳܐ ܘܪܰܫܺܝܥܳܐ ܥܢܳܐ ܘܶܐܡܰܪ. ܘܳܐܦ ܐܶܢܳܐ ܚܰܝܠܬܳܢܳܐ ܐ̱ܢܳܐ ܥܰܠ ܐܰܪܥܳܐ. ܕܦܳܩܶܕ݂ ܐ̱ܢܳܐ ܠܟܽܘܢ ܕܬܶܣܒܽܘܢ ܙܰܝܢܳܐ: ܘܬܶܥܒܕܽܘܢ ܨܶܒ̈ܘܳܬܶܗ ܕܡܰܠܟܳܐ. ܘܠܳܐ ܐܶܬܟܠܺܝ ܕܠܳܐ ܢܶܣܥܽܘܪ ܬܰܪܥܺܝܬܶܐ ܛܰܡܐܬܳܐ</VERS>
      <VERS vnumber="6">ܘܡܶܫܬܩܶܠ ܗܘܳܐ ܗܽܘ ܢܺܝܩܳܢܳܘܪ: ܘܡܶܬܪܺܝܡ ܒܫܽܘܒܗܳܪܳܐ ܣܰܓܺܝܐܳܐ. ܘܺܝܠܶܦ ܗܘܳܐ ܥܰܠ ܕܒܶܝܬ ܝܺܗܽܘܕܳܐ: ܕܰܟܢܺܝܫܺܝܢ ܐܶܢܽܘܢ ܘܰܡܛܰܝܒܺܝܢ. ܘܗܽܘ ܝܰܬܺܝܪܳܐܺܝܬ ܡܶܬܥܰܙܰܙ ܗܘܳܐ</VERS>
      <VERS vnumber="7">ܝܺܗܽܘܕܳܐ ܕܶܝܢ ܡܰܩܒܰܝ: ܡܣܰܒܰܪ ܗܘܳܐ ܘܰܬܟܺܝܠ ܡܫܰܠܡܳܢܳܐܺܝܬ: ܕܥܳܒܶܕ݂ ܠܶܗ ܐܰܠܳܗܳܐ ܦܽܘܪܩܳܢܳܐ</VERS>
      <VERS vnumber="8">ܘܰܡܒܰܝܰܐ ܗܘܳܐ ܘܳܐܡܰܪ ܠܰܐܝܠܶܝܢ ܕܥܰܡܶܗ. ܕܠܳܐ ܢܶܕܚܠܽܘܢ ܡܶܢ ܟܶܢ̈ܫܶܐ ܕܥܰܡ̈ܡܶܐ ܕܳܐܬܶܝܢ ܥܠܰܝܗܽܘܢ. ܡܰܥܗܶܕ ܗܘܳܐ ܠܗܽܘܢ ܕܶܝܢ: ܘܡܶܬܕܟܰܪ ܬܽܘܒ ܥܽܘܕܪ̈ܳܢܶܐ ܕܡܶܢ ܩܕܺܝܡ ܕܰܗܘܰܘ ܠܗܽܘܢ ܡܶܢ ܫܡܰܝܳܐ. ܘܗܳܟܰܢܳܐ ܐܳܡܰܪ ܗܘܳܐ. ܕܚܽܘܪܘ ܘܣܰܟܰܘ ܠܙܳܟܽܘܬܳܐ ܕܗܳܘܝܳܐ ܠܟܽܘܢ ܡܶܢ ܐܰܠܳܗܳܐ ܐܰܚܺܝܕ݂ ܟܽܠ</VERS>
      <VERS vnumber="9">ܘܡܰܪܬܶܐ ܗܘܳܐ ܠܗܽܘܢ ܡܶܢ ܢܳܡܽܘܣܳܐ ܘܡܶܢ ܢܒܺܝ̈ܶܐ. ܘܡܰܕܟܰܪ ܗܘܳܐ ܠܗܽܘܢ ܓܒܰܪ̈ܘܳܬܳܐ ܘܰܐܓܽܘܢ̈ܶܐ ܕܡܶܢ ܩܕܺܝܡ ܥܒܰܕܘ ܗܘܰܘ. ܘܚܰܝܶܠ ܐܶܢܽܘܢ ܘܠܰܒܶܒ ܐܶܢܽܘܢ</VERS>
      <VERS vnumber="10">ܘܰܐܥܺܝܪ ܒܗܽܘܢ ܚܶܡܬܳܐ ܘܰܛܢܳܢܳܐ: ܘܟܰܕ݂ ܡܚܰܘܶܐ ܗܘܳܐ ܠܗܽܘܢ ܬܽܘܒ ܐܳܦ ܪܽܘܫܥܗܽܘܢ ܕܥܰܡ̈ܡܶܐ: ܘܰܛܠܽܘܡܝܳܐ ܕܰܛܠܰܡܘ ܒܡܰܘܡܳܬܳܐ</VERS>
      <VERS vnumber="11">ܘܙܰܝܶܢ ܘܚܰܙܶܩ ܠܚܰܕ݂ ܚܰܕ݂ ܡܶܢܗܽܘܢ ܝܺܗܽܘܕܳܐ: ܠܳܐ ܒܪ̈ܽܘܡܚܶܐ ܘܰܒܣܰܟܖ̈ܶܐ: ܐܶܠܳܐ ܒܡ̈ܶܠܶܐ ܛܳܒ̈ܳܬܳܐ ܕܒܽܘܝܳܐܳܐ ܘܰܕܠܽܘܒܳܒܳܐ ܘܰܕܚܰܝܠܬܳܢܽܘܬܳܐ. ܘܶܐܫܬܰܥܺܝ ܗܘܳܐ ܠܗܽܘܢ ܬܽܘܒ ܚܶܙܘܳܐ ܕܰܚܙܳܐ: ܘܫܳܘܶܐ ܠܡܶܬܩܰܒܳܠܽܘ ܘܰܠܡܶܬܗܰܝܡܰܢܽܘ. ܘܟܰܕ݂ ܫܡܰܥܘ ܘܶܐܬܒܰܣܰܡܘ ܟܽܠܗܽܘܢ</VERS>
      <VERS vnumber="12">ܐܺܝܬܶܝܗ̇ ܗܘܳܬ݂ ܕܶܝܢ ܬܰܫܥܺܝܬܳܐ ܕܚܶܙܘܳܐ ܕܰܚܙܳܐ ܗܳܕ݂ܶܐ. ܚܙܳܐ ܠܚܽܘܢܺܝܳܐ ܟܳܗܢܳܐ: ܕܺܐܝܬܰܘܗܝ ܗܘܳܐ ܓܰܒܪܳܐ ܫܰܦܺܝܪܳܐ ܘܛܳܒܳܐ. ܘܩܽܘܒܳܠܠܶܗ: ܢܟܶܦ ܗܘܳܐ. ܘܒܰܟܝܳܢܶܗ ܡܰܟܺܝܟ ܗܘܳܐ. ܘܡܶܠܬܶܗ ܒܰܣܺܝܡܳܐ ܗܘܳܬ݂ ܘܝܳܐܝܳܐ. ܘܡܶܢ ܛܰܠܝܽܘܬܶܗ ܪܕܶܐ ܗܘܳܐ. ܒܟܽܠ ܕܙܳܕ̈ܩܳܢ ܘܫܰܦܺܝܪ̈ܳܢ ܠܰܩܝܳܡܳܐ. ܠܶܗ ܠܗܳܢܳܐ ܒܚܶܙܘܳܐ ܚܙܳܐ: ܟܰܕ݂ ܦܫܺܝ̈ܛܳܢ ܐܺܝܕܰܘ̈ܗܝ ܘܰܡܨܰܠܶܐ. ܥܰܠ ܟܽܠܶܗ ܥܰܡܳܐ ܕܺܝܗܽܘܕܳܝ̈ܶܐ</VERS>
      <VERS vnumber="13">ܘܬܽܘܒ ܡܶܢ ܒܳܬܰܪܟܶܢ: ܐܶܬܚܙܺܝ ܠܶܗ ܓܰܒܪܳܐ ܚܰܕ݂ ܒܣܰܝܒܽܘܬܳܐ ܫܰܦܺܝܪܬܳܐ ܘܰܒܬܶܫܒܽܘܚܬܳܐ ܪܰܒܬܳܐ. ܘܰܡܝܰܬܪܳܐ ܗܘܳܬ݂ ܚܙܳܬܶܗ. ܘܪܰܒܽܘܬܳܐ ܘܝܳܐܝܽܘܬܳܐ ܕܺܐܝܬ ܗܘܳܐ ܥܠܰܘܗܝ</VERS>
      <VERS vnumber="14">ܘܰܥܢܳܐ ܚܽܘܢܺܝܳܐ ܘܶܐܡܰܪ ܥܠܰܘܗܝ. ܕܗܳܢܰܘ ܐܶܪܰܡܝܳܐ ܢܒܺܝܳܐ ܪܳܚܶܡ ܐܰܚܰܘ̈ܗܝ: ܕܣܰܓܺܝ ܒܳܥܶܐ ܘܡܶܬܟܰܫܰܦ ܘܰܡܨܰܠܶܐ ܥܰܠ ܐܰܦܰܝ̈ ܥܰܡܳܐ ܘܥܰܠ ܡܕܺܝܢܬܳܐ ܩܰܕܺܝܫܬܳܐ</VERS>
      <VERS vnumber="15">ܘܰܦܫܰܛ ܝܰܡܺܝܢܶܗ ܐܶܪܰܡܝܳܐ. ܘܝܰܗܒ ܠܺܝܗܽܘܕܳܐ ܪܽܘܡܚܳܐ ܕܕܰܗܒܳܐ. ܘܶܐܡܰܪ ܠܶܗ</VERS>
      <VERS vnumber="16">ܩܰܒܶܠ ܗܳܕܶܐ ܪܽܘܡܚܳܐ ܡܰܘܗܰܒܬܳܐ ܡܶܢ ܐܰܠܳܗܳܐ: ܕܒܳܗ̇ ܬܶܡܚܶܐ ܘܬܶܬܒܰܪ ܠܟܽܠܗܽܘܢ ܒܥܶܠܕܒܳܒܰܝ̈ܟ</VERS>
      <VERS vnumber="17">ܘܟܰܕ݂ ܫܡܰܥܘ ܕܶܝܢ ܚܰܒܖ̈ܰܘܗܝ ܕܺܝܗܽܘܕܳܐ ܗܳܠܶܝܢ ܡ̈ܶܠܶܐ: ܐܶܬܒܰܝܰܐܘ ܒܡܶܠܰܘ̈ܗܝ ܫܰܦܺܝܪ̈ܳܬܳܐ: ܘܶܐܬܚܰܝܰܠܘ ܛܳܒ. ܡܶܫܟ̈ܚܳܢ ܗܘܰܝ̈ ܓܶܝܪ ܕܰܢܚܰܝ̈ܠܳܢ ܘܢܰܘܪ̈ܒܳܢ ܘܢܰܥܫ̈ܢܳܢ ܠܰܐܝܠܶܝܢ ܕܫܳܡܥܺܝܢ ܠܗܶܝܢ: ܘܰܢܓܰܡܪ̈ܳܢ ܢܰܦ̈ܫܳܬܳܐ ܕܰܥܠܰܝ̈ܡܶܐ. ܘܶܐܬܚܰܫܰܒܘ ܒܢܰܦ̈ܫܳܬܗܽܘܢ: ܕܠܳܐ ܢܶܬܬܰܟܠܽܘܢ ܥܰܠ ܣܶܕܖ̈ܶܐ ܕܥܽܘ̈ܬܳܕܶܐ ܕܰܩܪܳܒܳܐ. ܐܶܠܳܐ ܒܟܽܠ ܓܰܢܒܳܪܽܘܬܳܐ ܢܶܬܥܰܫܢܽܘܢ: ܘܢܶܬܠܽܘܢ ܢܰܦܫܗܽܘܢ ܠܽܐܘܠܨܳܢܳܐ: ܒܪܶܥܝܳܢܳܐ ܡܰܠܝܳܐ ܥܰܠ ܐܰܦܰܝ̈ ܡܕܺܝܢܬܳܐ ܩܰܕܺܝܫܬܳܐ: ܘܥܰܠ ܐܰܦܰܝ̈ ܗܰܝܟܠܳܐ ܩܰܕܺܝܫܳܐ: ܘܥܰܠ ܟܽܠܶܗ ܒܶܝܬ ܡܰܩܕܫܳܐ</VERS>
      <VERS vnumber="18">ܥܰܠ ܢܶܫܰܝ̈ܗܽܘܢ ܓܶܝܪ ܘܰܒܢܰܝ̈ܗܽܘܢ ܘܰܐܚܰܝ̈ܗܽܘܢ ܘܫܰܪ̈ܒܳܬܗܽܘܢ: ܡܶܕܶܡ ܗܽܘ ܒܨܺܝܪ ܝܳܨܦܺܝܢ ܗܘܰܘ. ܚܰܫܗܽܘܢ ܓܶܝܪ ܪܰܒܳܐ ܘܨܶܦܬܗܽܘܢ: ܥܰܠ ܐܰܦܰܝ̈ ܗܰܝܟܠܳܐ ܗܳܢܳܐ ܩܰܕܺܝܫܳܐ</VERS>
      <VERS vnumber="19">ܐܳܦ ܠܰܐܝܠܶܝܢ ܕܶܝܢ ܕܦܳܫܘ ܗܘܰܘ ܒܰܡܕܺܝܢܬܳܐ: ܠܳܐ ܗܘܳܐ ܙܥܽܘܪ ܐܰܓܽܘܢܳܐ ܘܚܰܫܳܐ ܕܺܐܝܬ ܗܘܳܐ ܨܶܐܕܰܝܗܽܘܢ. ܕܕܰܠܡܳܐ ܢܶܕܚܠܽܘܢ ܘܢܶܬܒܰܨܪܽܘܢ ܡܶܢ ܫܓܽܘܫܝܳܐ ܕܰܩܪܳܒܳܐ</VERS>
      <VERS vnumber="20">ܘܟܰܕ݂ ܟܽܠܗܽܘܢ ܡܣܰܟܶܝܢ ܗܘܰܘ ܠܕܺܝܢܳܐ ܕܰܗܘܳܐ: ܐܶܬܩܰܪܰܒܘ: ܘܶܐܣܬܕܰܪ ܩܪܳܒܳܐ ܠܽܘܩܒܰܠܗܽܘܢ. ܘܶܐܬܛܰܝܰܒܘ ܘܩܳܡܘ ܦܺܝ̈ܠܶܐ ܒܣܶܕܖ̈ܰܝܗܽܘܢ. ܐܳܦ ܦܰܪ̈ܳܫܶܐ ܐܶܙܕܰܝܰܢܘ ܘܩܳܡܘ ܒܕܽܘ̈ܟܝܳܬܗܽܘܢ</VERS>
      <VERS vnumber="21">ܘܟܰܕ݂ ܚܙܳܐ ܝܺܗܽܘܕܳܐ ܡܩܰܒܰܝ ܣܶܕܖ̈ܰܝܗܽܘܢ: ܘܥܽܘܫܢܳܐ ܕܚܺܝܠܳܐ ܕܰܒܥܶܠܕܒܳܒ̈ܶܐ: ܘܥܽܘܕܳܬܳܐ ܕܙܰܝܢܗܽܘܢ: ܘܛܽܘܝܳܒܳܐ ܕܫܰܝܚܳܢܽܘܬܳܐ ܕܦܺܝ̈ܠܶܐ: ܐܰܪܺܝܡ ܐܺܝܕܰܘ̈ܗܝ ܠܰܫܡܰܝܳܐ. ܘܨܰܠܺܝ ܘܰܓܥܳܐ ܠܘܳܬ݂ ܐܰܠܳܗܳܐ: ܗܰܘ ܕܰܥܒܰܕ݂ ܬܶܕܡܪ̈ܳܬܳܐ ܘܰܓܒܰܪ̈ܘܳܬܳܐ. ܝܳܕܰܥ ܗܘܳܐ ܓܶܝܪ: ܕܠܳܐ ܗܘܳܬ݂ ܙܳܟܽܘܬܳܐ ܒܬܰܟܬܽܘܫܳܐ ܒܙܰܝܢܳܐ. ܐܶܠܳܐ ܐܶܢ ܠܡܰܢ ܕܗܽܘ ܨܳܒܶܐ ܕܢܶܬܶܠ ܙܳܟܽܘܬܳܐ</VERS>
      <VERS vnumber="22">ܐܳܡܰܪ ܗܘܳܐ ܕܶܝܢ ܟܰܕ ܡܨܰܠܶܐ ܘܒܳܥܶܐ ܗܳܟܰܢܳܐ. ܐܰܢ̱ܬ ܡܳܪܝܳܐ ܫܰܕܰܪܬ ܡܰܠܰܐܟܳܟ ܒܝܰܘ̈ܡܳܬܶܗ ܕܚܶܙܰܩܝܳܐ ܡܰܠܟܳܐ ܕܺܝܗܽܘܕܳܐ: ܘܩܰܛܶܠ ܒܡܰܫܪܺܝܬܶܗ ܕܣܰܢܚܰܪܺܝܒ: ܡܳܐܐ ܘܰܬܡܳܢܺܝܢ ܘܚܰܡܫܳܐ ܐܰܠܦܺܝ̈ܢ</VERS>
      <VERS vnumber="23">ܘܗܳܫܳܐ ܚܰܝܠܬܳܢܳܐ ܘܥܳܡܽܘܪܳܐ ܕܰܫܡܰܝܳܐ: ܫܰܕܰܪ ܡܰܠܰܐܟܳܐ ܛܳܒܳܐ ܩܕܳܡ ܐܰܦܰܝ̈ܢ. ܘܢܰܪܡܶܐ ܘܢܰܫܪܶܐ ܒܗܽܘܢ ܪܬܺܝܬܳܐ ܘܙܰܘܥܬܳܐ ܘܰܪܗܺܝܒܽܘܬܳܐ</VERS>
      <VERS vnumber="24">ܘܰܒܥܽܘܫܢܶܗ ܘܰܒܪܰܒܽܘܬܶܗ ܕܰܕܪܳܥܳܟ ܢܶܦܠܽܘܢ: ܗܳܢܽܘܢ ܕܰܒܓܽܘܕܳܦܳܐ ܐܶܬܰܘ ܥܰܠ ܥܰܡܳܟ ܩܰܕܺܝܫܳܐ. ܘܝܺܗܽܘܕܳܐ ܕܶܝܢ: ܒܗܳܠܶܝܢ ܡ̈ܶܠܶܐ ܫܰܠܶܡ</VERS>
      <VERS vnumber="25">ܕܒܶܝܬ ܢܺܝܩܳܢܳܘܪ ܕܶܝܢ ܒܩܺܝܬܳܖ̈ܶܐ ܘܰܒܟܶܢܳܖ̈ܶܐ. ܘܒܰܙܡܳܪܳܐ ܕܩܰܪ̈ܢܳܬܳܐ ܡܰܩܪܒܺܝܢ ܗܘܰܘ</VERS>
      <VERS vnumber="26">ܘܰܕܒܶܝܬ ܝܺܗܽܘܕܳܐ ܒܰܨܠܽܘܬܳܐ ܘܰܒܒܳܥܽܘܬܳܐ ܢܦܰܠܘ ܒܗܽܘܢ</VERS>
      <VERS vnumber="27">ܘܒܺܐܝܕܰܝ̈ܗܽܘܢ ܡܰܩܪܒܺܝܢ ܗܘܰܘ. ܘܰܒܠܶܒܰܘ̈ܳܬܗܽܘܢ ܡܨܰܠܶܝܢ ܗܘܰܘ ܘܓܳܥܶܝܢ ܠܘܳܬ݂ ܐܰܠܳܗܳܐ. ܘܰܐܪܡܺܝܘ ܘܩܰܛܶܠܘ ܡܶܢܗܽܘܢ ܐܰܝܟ ܬܠܳܬܺܝܢ ܘܚܰܡܫܳܐ ܐܰܠܦܺܝ̈ܢ. ܘܶܐܬܒܰܣܰܡܘ ܘܕܳܨܘ ܥܰܠ ܥܽܘܕܪܳܢܳܐ ܕܰܐܠܳܗܳܐ ܕܰܗܘܳܐ ܥܰܡܗܽܘܢ</VERS>
      <VERS vnumber="28">ܘܟܰܕ݂ ܫܠܺܝܘ ܘܰܗܦܰܟܘ ܡܶܢ ܩܪܳܒܳܐ: ܟܰܕ݂ ܚܳܕܶܝܢ ܘܡܰܘܕܶܝܢ ܘܰܡܫܰܒܚܺܝܢ ܠܰܐܠܳܗܳܐ: ܝܺܠܶܦܘ ܥܰܠ ܢܺܝܩܳܢܳܘܪ ܕܰܢܦܰܠ ܒܰܩܪܳܒܳܐ: ܥܰܡ ܟܽܠܗܽܘܢ ܦܳܠܚ̈ܶܐ ܕܢܰܩܺܝܦܺܝܢ ܗܘܰܘ ܠܶܗ</VERS>
      <VERS vnumber="29">ܘܰܗܘܳܐ ܙܰܘܥܳܐ ܘܰܪܗܳܒܳܐ ܒܡܰܫܪܺܝܬܶܗ. ܕܒܶܝܬ ܝܺܗܽܘܕܳܐ ܕܶܝܢ: ܐܰܘܕܺܝܘ ܘܒܰܪܶܟܘ ܠܡܳܪܝܳܐ ܒܠܶܫܳܢܳܐ ܕܰܐܒܳܗ̈ܳܬܳܐ</VERS>
      <VERS vnumber="30">ܘܰܦܩܰܕ݂ ܕܶܝܢ ܗܰܘ ܕܰܒܟܽܠܡܶܕܶܡ ܡܰܫܠܶܡ ܗܘܳܐ ܢܰܦܫܶܗ ܘܦܰܓܪܶܗ ܠܟܽܠ ܐܽܘ̈ܠܨܳܢܶܐ: ܥܰܠ ܐܰܦܰܝ̈ ܒܢܰܝ̈ ܥܰܡܶܗ: ܘܰܡܕܺܝܢܶܬܗ. ܘܚܳܕܝܳܐܝܺܬ ܟܽܠܗܽܘܢ ܝܰܘ̈ܡܳܬܶܗ ܗܘܳܐ ܪܺܝܫܳܐ ܘܰܡܕܰܒܪܳܢܳܐ ܕܰܩܪܳܒܳܐ ܕܰܒܢܰܝ̈ ܥܰܡܶܗ: ܕܢܶܦܣܩܽܘܢ ܪܺܝܫܶܗ ܕܢܺܝܩܳܢܳܘܪ ܘܺܐܝܕܶܗ ܥܰܡ ܟܰܬܦܶܗ: ܘܢܰܝܬܽܘܢ ܐܶܢܽܘܢ ܠܽܐܘܪܺܫܠܶܡ</VERS>
      <VERS vnumber="31">ܘܟܰܕ݂ ܐܶܬܳܐ ܡܰܩܒܰܝ ܠܽܐܘܪܺܫܠܶܡ. ܩܪܳܐ ܠܰܒܢܰܝ̈ ܥܰܡܶܗ ܘܰܠܟܳܗ̈ܢܶܐ ܩܕܳܡ ܡܰܕܒܚܳܐ: ܘܫܰܕܰܪ ܘܰܩܪܳܐ ܠܰܒܢܰܝ̈ ܡܶܪܕܳܐ</VERS>
      <VERS vnumber="32">ܘܚܰܘܺܝ ܐܶܢܽܘܢ ܪܺܝܫܶܗ ܕܢܺܝܩܳܢܳܘܪ ܛܰܡܐܳܐ: ܘܺܐܝܕܶܗ ܕܰܡܓܰܕܦܳܢܳܐ: ܗܳܝ ܕܰܐܪܺܝܡ ܗܘܳܐ ܠܽܘܩܒܰܠ ܗܰܝܟܠܶܗ ܕܰܐܠܳܗܳܐ ܐܰܚܺܝܕ ܟܽܠ: ܒܫܽܘܒܗܳܪܳܐ ܘܰܒܪܳܡܽܘܬܳܐ</VERS>
      <VERS vnumber="33">ܘܰܦܣܰܩ ܠܶܫܳܢܶܗ ܕܪܰܫܺܝܥܳܐ ܡܶܢ ܪܺܝܫܶܗ. ܘܩܰܛܥܶܗ ܩܰܠܺܝܠ ܩܰܠܺܝܠ. ܘܶܐܡܰܪ ܕܢܶܬܺܝܗܶܒ ܠܦܳܪܰܚܬܳܐ. ܘܺܐܝܕܶܗ ܕܶܝܢ ܩܰܒܥܳܗ̇ ܠܽܘܩܒܰܠ ܗܰܝܟܠܳܐ</VERS>
      <VERS vnumber="34">ܗܳܝܕܶܝܢ ܟܽܠܗܽܘܢ ܒܰܪܶܟܘ ܠܡܳܪܝܳܐ ܥܳܡܽܘܪܳܐ ܕܰܫܡܰܝܳܐ. ܘܓܳܥܶܝܢ ܗܘܰܘ ܘܳܐܡܪܺܝܢ. ܡܫܰܒܰܚ ܐܰܢ̱ܬ ܗܽܘ ܡܳܪܝܳܐ ܕܰܢܛܰܪܬ ܐܰܬܪܳܟ ܟܰܕ݂ ܕܟܶܐ</VERS>
      <VERS vnumber="35">ܘܪܺܝܫܶܗ ܕܶܝܢ ܕܢܺܝܩܳܢܳܘܪ: ܩܰܒܥܶܗ ܒܰܐܬܪܳܐ ܪܳܡܳܐ ܘܺܝܕܺܝܥܳܐ ܠܽܘܩܒܰܠ ܒܶܝܬ ܡܶܪܕܳܐ ܕܰܗܘܳܐ ܡܶܬܚܙܶܐ ܠܟܽܠܢܳܫ. ܘܺܝܕܺܝܥ ܦܽܘܪܩܳܢܶܗ ܕܰܐܠܳܗܰܢ</VERS>
      <VERS vnumber="36">ܘܣܳܡܘ ܒܰܝܢܳܬܗܽܘܢ: ܕܠܳܐ ܢܶܫܒܩܽܘܢܳܝܗܝ ܠܝܰܘܡܳܐ ܗܳܢܳܐ ܫܚܺܝܡܳܐܺܝܬ. ܐܶܠܳܐ ܕܢܶܗܘܶܐ ܝܺܕܺܝܥ ܠܗܽܘܢ ܝܰܘܡܳܐ ܗܳܢܳܐ: ܒܰܬܠܳܬ ܥܶܣܖ̈ܶܐ ܒܳܐܕܳܪ ܝܰܪܚܳܐ ܕܰܬܪܶܥܣܰܪ. ܡܶܬܶܐܡܰܪ ܕܶܝܢ ܒܠܶܫܳܢܳܐ ܐܳܪܳܡܳܝܳܐ: ܚܰܕ݂ ܝܰܘܡܳܐ ܡܶܢ ܩܕܳܡ ܝܰܘܡܶܗ ܕܡܽܘܪܕܟܰܝ</VERS>
      <VERS vnumber="37">ܥܰܠ ܢܺܝܩܳܢܳܘܪ ܕܶܝܢ ܘܥܰܠ ܟܽܠ ܕܰܓܕܰܫ ܒܝܰܘ̈ܡܳܬܳܐ ܗܳܠܶܝܢ ܗܳܟܰܢܳܐ ܗܘܰܝ̈. ܘܡܶܢܶܗ ܡܶܢ ܗܰܘ ܙܰܒܢܳܐ: ܐܶܚܰܕܘ ܘܶܐܫܬܰܠܰܛܘ ܥܶܒܪ̈ܳܝܶܐ ܒܰܡܕܺܝ̈ܢܳܬܗܽܘܢ. ܘܶܐܢܳܐ ܕܶܝܢ ܡܶܟܺܝܠ ܐܶܫܰܠܶܡ ܡܶܠܰܝ̈</VERS>
      <VERS vnumber="38">ܘܶܐܢܗܽܘ ܕܶܝܢ ܕܛܳܒܳܐܺܝܬ ܘܰܡܝܰܬܪܳܐܺܝܬ ܡܰܬܩ̈ܢܳܢ: ܒܗܳܕܶܐ ܐܳܦ ܐܶܢܳܐ ܨܳܒܶܐ ܐ̱ܢܳܐ ܘܶܐܢ ܕܶܝܢ ܒܨܺܝܪܳܐܺܝܬ ܘܡܶܣܟܺܢܳܐܺܝܬ: ܗܳܕܶܐ ܬܶܫܬܒܶܩ ܠܺܝ</VERS>
      <VERS vnumber="39">ܐܰܝܟܰܢܳܐ ܓܶܝܪ ܕܶܐܢ ܐ̱ܢܳܫ ܢܶܫܬܶܐ ܚܰܡܪܳܐ ܒܰܠܚܽܘܕܰܘܗܝ: ܐܳܦ ܡܰܝ̈ܳܐ ܒܰܠܚܽܘܕܰܘܗܝ: ܠܳܐ ܡܒܰܣܡܺܝܢ ܢܰܦܫܳܐ. ܘܶܐܢ ܕܶܝܢ ܢܶܬܡܙܰܓ ܚܰܡܪܳܐ ܒܡܰܝ̈ܳܐ: ܒܰܣܺܝܡ: ܘܰܡܫܰܠܶܡ ܛܰܝܒܽܘܬܶܗ ܠܰܐܝܠܶܝܢ ܕܫܳܬܶܝܢ ܠܶܗ. ܗܳܟܰܢܳܐ ܐܳܦ ܗܽܘ ܬܽܘܩܳܢܳܐ ܘܪܽܘܟܳܒܳܐ ܕܡܶܠܬܳܐ: ܡܚܰܕܶܐ ܘܰܡܒܰܣܶܡ ܫܶܡܥܳܐ ܕܰܐܝܠܶܝܢ ܕܩܳܪܶܝܢ ܘܡܶܬܗܰܓܶܝܢ ܒܰܒܛܺܝܠܽܘܬܳܐ: ܘܒܳܨܶܝܢ ܘܒܳܥܶܝܢ. ܘܰܥܕܰܡܳܐ ܠܗܳܪܟܳܐ ܡܶܟܺܝܠ: ܢܶܗܘܶܐ ܫܽܘܠܳܡܳܐ ܕܡ̈ܶܠܶܐ ܕܬܰܫܥܺܝܬܳܐ.</VERS>

